
            Նրանք, ովքեր պետք է կատարելագործվեն, պետք է զտում անցնեն
          

          	
            Միայն ցավալի փորձությամբ ապրելով կարող ես ճանաչել Աստծու հաճելիությունը
          

          	
            Միայն Աստծուն սիրելն է իսկապես Աստծուն հավատալ
          

          	
            Համառոտ զրույց «Հազարամյա թագավորությունը եկել է» թեմայի մասին
          

          	
            Միայն Աստծուն ճանաչողները կարող են Աստծու համար վկայություն կրել
          

          	
            Ինչպես Պետրոսը ճանաչեց Հիսուսին
          

          	
            Միայն փորձառաբար զտում ապրելով՝ մարդը կարող է գտնել իսկական սեր
          

          	
            Նրանք, ովքեր սիրում են Աստծուն, հավիտյան ապրելու են Նրա լույսի մեջ
          

          	
            Միայն կիրարկման վրա կենտրոնացողները կարող են կատարելագործվել
          

          	
            Սուրբ Հոգու գործը և սատանայի գործը
          

          	
            Զգուշացում նրանց, ովքեր չեն կիրառում ճշմարտությունը
          

          	
            Պետք է պահպանես քո հավատարմությունն Աստծուն
          

          	
            Դու մե՞կն ես, որ կյանքի է եկել
          

          	
            Խառնվածքով անփոփոխ մնալը նշանակում է թշնամանալ Աստծու հետ
          

          	
            Աստծուն չճանաչող բոլոր մարդիկ Աստծուն դիմակայող մարդիկ են
          

        

        

        	
          Քրիստոսի խոսքերը՝ եկեղեցիներում շրջելիս II (1992 թ․-ի նոյեմբերից 1993 թ․ հունիս)
        
          	
            Գործ և մուտք (1)
          

          	
            Գործ և մուտք (2)
          

          	
            Գործ և մուտք (3)
          

          	
            Գործ և մուտք (4)
          

          	
            Գործ և մուտք (5)
          

          	
            Գործ և մուտք (6)
          

          	
            Գործ և մուտք (7)
          

          	
            Գործ և մուտք (8)
          

          	
            Գործ և մուտք (9)
          

          	
            Գործ և մուտք (10)
          

          	
            Աստծու գործի տեսիլքը (1)
          

          	
            Աստծու գործի տեսիլքը (2)
          

          	
            Աստծու գործի տեսիլքը (3)
          

          	
            Աստվածաշնչի մասին (1)
          

          	
            Աստվածաշնչի մասին (2)
          

          	
            Աստվածաշնչի մասին (3)
          

          	
            Աստվածաշնչի մասին (4)
          

          	
            Կիրարկում (1)
          

          	
            Կիրարկում (2)
          

          	
            Մարմնացման առեղծվածը (1)
          

          	
            Մարմնացման առեղծվածը (2)
          

          	
            Մարմնացման առեղծվածը (3)
          

          	
            Մարմնացման առեղծվածը (4)
          

          	
            Մարմնացման նշանակությունն ամբողջանում է երկու մարմնացմամբ
          

          	
            Գոյություն ունի՞ արդյոք Երրորդությունը
          

          	
            Կիրարկում (3)
          

          	
            Կիրարկում (4)
          

          	
            Կիրարկում (5)
          

          	
            Նվաճման գործի իրական պատմությունը (1)
          

          	
            Ինչո՞ւ չես կամենում լինել հակադրող կերպար
          

          	
            Ինչպես են ձեռք բերվում նվաճման գործի երկրորդ քայլի արդյունքները
          

          	
            Նվաճման գործի իրական պատմությունը (2)
          

          	
            Նվաճման գործի իրական պատմությունը (3)
          

          	
            Նվաճման գործի իրական պատմությունը (4)
          

          	
            Կիրարկում (6)
          

          	
            Կիրարկում (7)
          

          	
            Կիրարկում (8)
          

          	
            Ծառայել այնպես, ինչպես իսրայելացիները
          

          	
            Որակ բարձրացնելն Աստծու փրկությունը ստանալու համար է
          

          	
            Մովաբի սերունդների փրկության նշանակությունը
          

          	
            Պետրոսի փորձառությունները. նրա ճանաչողությունը պատժի և դատաստանի մասին
          

          	
            Պետք է հասկանաք գործը. մի՛ հետևեք շփոթության մեջ։
          

          	
            Ինչպես պետք է քայլես ուղու վերջին հատվածով
          

        

        

        	
          Քրիստոսի խոսքերը՝ եկեղեցիներում շրջելիս III (1993 թ․-ի հուլիսից 1994 թ․-ի մարտ)
        
          	
            Ինչպե՞ս պետք է մոտենաս քո ապագա առաքելությանը
          

          	
            Մարդուն տնօրինելու նպատակը
          

          	
            Մարդու էությունը և ինքնությունը
          

          	
            Մարդու բնածին ինքնությունը և նրա արժեքը. իրականում ինչպիսի՞ն են դրանք։
          

          	
            Նրանք, ովքեր չեն սովորում և մնում են տգետ, մի՞թե անասուններ չեն
          

          	
            Չինաստանի ընտրյալ ժողովուրդը չի կարող ներկայացնել Իսրայելի որևէ ցեղ
          

          	
            Ի՞նչ եք հասկանում օրհնությունների մասին
          

          	
            Ինչպե՞ս ես Աստծուն հասկանում
          

          	
            Ինչ է նշանակում իսկական մարդ լինելը
          

          	
            Ի՞նչ հասկացողություն ունես «հավատի» վերաբերյալ
          

          	
            Երբ թափվող տերևները վերադառնան իրենց արմատներին, դու կզղջաս քո արած բոլոր չար գործերի համար
          

          	
            Մսեղավոր ոչ ոք չի կարող խուսափել բարկության օրից
          

          	
            Փրկիչն արդեն վերադարձել է «Սպիտակ Ամպի» վրա
          

          	
            Ավետարանի տարածման աշխատանքը նաև մարդու փրկության աշխատանքն է
          

          	
            Դուք բոլորդ այնքա՜ն ստոր բնավորություն ունեք։
          

          	
            Օրենքի դարաշրջանի աշխատանքը
          

          	
            Փրկագնության դարաշրջանի գործի իրական պատմությունը
          

          	
            Երիտասարդներին ու ծերերին ուղղված խոսք
          

          	
            Դու պետք է իմանաս՝ ինչպես է ողջ մարդկությունը զարգացել մինչ օրս
          

          	
            Անվանումների և ինքնության վերաբերյալ
          

          	
            Միայն կատարելագործվածները կարող են իմաստալից կյանքով ապրել
          

          	
            Դու պետք է մի կողմ դնես կարգավիճակի օրհնությունները և հասկանաս մարդուն փրկություն բերելու Աստծու մտադրությունը
          

          	
            Ինչպե՞ս կարող են Աստծուն իրենց պատկերացումներում սահմանափակողները ընդունել Նրա հայտնությունները
          

          	
            Միայն Աստծուն և Նրա գործը ճանաչողներն են բավարարում Աստծուն
          

          	
            Մարմնացած Աստծու սպասավորության և մարդու պարտավորության միջև տարբերությունը
          

          	
            Աստված Տերն է բոլոր արարածների
          

          	
            Ի՞նչ դիրքորոշում ունես Տասներեք թղթերի վերաբերյալ
          

          	
            Հաջողությունը կամ ձախողումը կախված է մարդու ընթացած ուղուց
          

          	
            Աստծու գործը և մարդու գործը
          

          	
            Աստծու գործի երեք փուլերն իմանալը Աստծուն ճանաչելու ուղին է
          

          	
            Ապականված մարդկությունը մարմնացած Աստծու փրկության առավել մեծ կարիքն ունի
          

          	
            Աստծու բնակեցրած մսեղիի էությունը
          

          	
            Աստծու գործը և մարդու կիրարկումը
          

          	
            Քրիստոսի էությունը երկնային Հոր կամքին հնազանդվելն է
          

          	
            Մարդու բնականոն ապրելակերպի վերականգնումը և նրան հրաշալի նշանակության վայր տանելը
          

          	
            Աստված և մարդը հանգստի մեջ կմտնեն միասին
          

        

        

        	
          Քրիստոսի խոսքերը՝ եկեղեցիներում շրջելիս IV (1994 թ․-ից 2010 թ.-ի մարտի 23-ը)
        
          	
            Մինչև դու տեսնես Հիսուսի հոգևոր մարմինը, Աստված նորովի ստեղծած կլինի երկինքն ու երկիրը
          

          	
            Նրանք, ովքեր անհամատեղելի են Քրիստոսի հետ, անշուշտ, Աստծու հակառակորդներն են
          

          	
            Շատերն են կանչված, բայց քչերն են ընտրված
          

          	
            Դու պետք է փնտրես Քրիստոսի հետ համատեղելի լինելու ճանապարհը
          

          	
            Դու իրո՞ք Աստծուն հավատացողներից ես
          

          	
            Քրիստոսը դատաստանի գործը կատարում է ճշմարտությամբ
          

          	
            Գիտեի՞ր արդյոք։ Աստված մի մեծ գործ է արել մարդկանց մեջ:
          

          	
            Միայն վերջին օրերի Քրիստոսը կարող է մարդուն տալ հավիտենական կյանքի ճանապարհը
          

          	
            Բավարար բարի գործեր պատրաստիր քո նշանակության վայրի համար
          

          	
            Ի վերջո, ո՞ւմ ես հավատարիմ դու։
          

          	
            Նշանակության վայրի մասին
          

          	
            Երեք նախազգուշացում
          

          	
            Հանցանքները մարդուն կտանեն դժոխք
          

          	
            Շատ կարևոր է հասկանալ Աստծու բնույթը
          

          	
            Ինչպես իրականում ճանաչել երկրային Աստծուն
          

          	
            Շատ լուրջ խնդիր՝ դավաճանություն (1)
          

          	
            Շատ լուրջ խնդիր՝ դավաճանություն (2)
          

          	
            Դուք պետք է խորհեք ձեր գործերի մասին
          

          	
            Աստված է մարդու կյանքի աղբյուրը
          

          	
            Ամենակարողի հառաչանքը
          

          	
            Տասը կառավարչական հրամանագրերը, որոնց պիտի հնազանդվի Աստծու ընտրյալ ժողովուրդը Թագավորության դարաշրջանում
          

          	
            Հավելված 1: Աստծու հայտնվելն ազդարարել է նոր դարաշրջանի սկիզբը

Նախաբան

Թեև շատերն են հավատում Աստծուն, քչերն են հասկանում, թե ինչ է նշանակում հավատն առ Աստված, և թե ճշգրտորեն ինչպես պետք է վարվեն՝ Աստծու մտադրությունների համապատասխան լինելու համար։ Երբ բանը հասնում է դրան, բուն պատճառն այն է, որ թեև մարդը գիտի «Աստված» բառը և այնպիսի արտահայտություններ, ինչպիսին է «Աստծու գործը», նա չի ճանաչում Աստծուն և առավել ևս՝ Նրա գործը։ Ուստի զարմանալի չէ, որ բոլոր նրանք, ովքեր չեն ճանաչում Աստծուն, խճճված են Նրա հանդեպ ունեցած իրենց հավատում։ Մարդը լուրջ չի վերաբերվում առ Աստված հավատին, և դա բացառապես այն պատճառով է, որ Աստծուն հավատալը չափազանց անծանոթ և խորթ է նրան։ Այսկերպ նա չափազանց հեռու է Աստծու պահանջներից։ Այլ կերպ ասած՝ եթե մարդը չի ճանաչում Աստծուն և չի ճանաչում Նրա գործը, ապա չի կարող պիտանի լինել Աստծու համար, և առավել ևս՝ ի վիճակի չի բավարարելու Աստծու մտադրությունները։ «Աստծու հանդեպ հավատը» նշանակում է հավատալ, որ Աստված կա. սա Աստծուն հավատալու ամենապարզ հասկացությունն է։ Մի քայլ առաջ գնալով՝ նշենք, որ հավատալը, որ Աստված կա, նույնը չէ, ինչ իսկապես Աստծուն հավատալը. դա ավելի շուտ ուժեղ կրոնական հնչերանգներով պարզ հավատի մի տեսակ է։ Իսկական հավատն առ Աստված նշանակում է հետևյալը. հիմնվելով այն հավատի վրա, որ Աստված բոլոր բաների Իշխանն է, մարդը փորձառաբար ապրում է Նրա խոսքերն ու Նրա գործը, և դրանով իսկ ազատվում իր ապականված խառնվածքից, բավարարում Աստծու մտադրությունները և սկսում ճանաչել Աստծուն։ Միայն այս տեսակ ճանապարհորդությունը կարող է կոչվել «հավատ առ Աստված»։ Սակայն մարդը հաճախ առ Աստված հավատը դիտարկում է որպես շատ պարզ և անլուրջ մի բան։ Երբ մարդը այսկերպ է հավատում Աստծուն, այն կորցնում է իմաստը, և թեև նա կարող է շարունակել հավատալ մինչև վերջ, երբեք չի արժանանա Աստծու հավանությանը, քանի որ քայլում է սխալ ճանապարհով։ Նրանք, ովքեր մինչ օրս հավատում են Աստծուն բառերի և դատարկ վարդապետությունների մեջ, դեռևս չգիտեն, որ զուրկ են առ Աստված հավատի էությունից և որ չեն կարող ստանալ Աստծու հավանությունը։ Այնուամենայնիվ, նրանք աղոթում են, որ Աստված օրհնի իրենց խաղաղությամբ և բավարար շնորհով։ Եկեք հանդարտեցնենք մեր սրտերը և խոր մտածենք. մի՞թե Աստծուն հավատալն աշխարհում ամենահեշտ բանն է։ Մի՞թե Աստծուն հավատալը նշանակում է ոչ ավելին, քան Աստծուց առատ շնորհ ստանալը։ Մարդիկ, ովքեր հավատում են Աստծուն՝ առանց Նրան ճանաչելու, կամ ովքեր հավատում են Աստծուն, բայց միևնույն ժամանակ հակառակվում են Նրան, իսկապես ի վիճակի՞ են բավարարելու Աստծու մտադրությունները։

Աստծու և մարդու մասին չի կարելի խոսել հավասար հարթության վրա։ Նրա էությունն ու Նրա գործը մարդու համար չափազանց անըմբռնելի և անհասկանալի են։ Եթե Աստված անձամբ չկատարի Իր գործը և չասի Իր խոսքերը մարդու մեջ, ապա, անկախ ամեն ինչից, մարդը չի կարող հասկանալ Աստծու մտադրությունները։ Եվ այսպես, նույնիսկ նրանք, ովքեր իրենց ողջ կյանքը նվիրել են Աստծուն, չէին կարողանա ստանալ Նրա հավանությունը։ Եթե Աստված գործի չանցնի, ապա որքան էլ մարդը լավ գործի, ամեն ինչ իզուր կլինի, որովհետև Աստծու մտքերը միշտ ավելի բարձր կլինեն մարդու մտքերից, և Աստծու իմաստությունը ոչ մի մարդ չի կարող ըմբռնել։ Ուստիև ես ասում եմ, որ նրանք, ովքեր «լիովին հասկանում են» Աստծուն և Նրա գործը, ոչ բանիմաց մարդիկ են. նրանք բոլորն ամբարտավան և տգետ են։ Մարդը չպետք է սահմանափակի Աստծու գործը. ավելին, մարդը չի կարող սահմանափակել Աստծու գործը։ Աստծու աչքերում մարդը պարզապես մրջյունից էլ փոքր է. ուրեմն ինչպե՞ս կարող է մարդն ըմբռնել Աստծու գործը։ Նրանք, ովքեր անընդհատ ճամարտակում են, թե՝ «Աստված այս կամ այն կերպ չի գործում», կամ՝ «Աստված այսպիսին է կամ այնպիսին», մի՞թե նրանք մեծամտաբար չեն խոսում։ Մենք բոլորս պետք է իմանանք, որ մարդը, լինելով մարմնավոր, ապականվել է Սատանայի կողմից, որ նրա իսկական բնությունն Աստծուն հակառակվելն է, և որ նա չի կարող Աստծու հետ նույն մակարդակի վրա լինել, առավել ևս չի կարող որևէ խորհուրդ տալ Աստծու գործի վերաբերյալ։ Ինչ վերաբերում է նրան, թե ինչպես է Աստված առաջնորդում մարդուն, դա հենց Իր՝ Աստծու գործն է։ Մարդուն վայել է հնազանդվելը՝ առանց այս կամ այն տեսակետն ունենալու, քանզի մարդն ընդամենը փոշի է։ Քանի որ մեր մտադրությունն Աստծուն փնտրելն է, մենք չպետք է մեր պատկերացումները պարտադրենք Նրա գործին, որ Աստված հաշվի առնի դրանք, առավել ևս չպետք է գործի դնենք մեր ապականված խառնվածքը՝ Աստծու գործին դիտավորյալ ու եռանդուն կերպով հակառակվելու համար։ Մի՞թե դա մեզ հակաքրիստոսներ չէր դարձնի։ Ինչպե՞ս կարելի է ասել, որ նման մարդիկ ընդհանրապես հավատում են Աստծուն։ Քանի որ մենք հավատում ենք, որ կա Աստված, և քանի որ ցանկանում ենք գոհացնել ու տեսնել Նրան, մենք պետք է փնտրենք ճշմարտության և Աստծու հետ համատեղելիության ճանապարհները։ Մենք չպետք է համառորեն հակառակվենք Նրան։ Ի՞նչ օգուտ կարող է լինել նման գործողություններից։

Այսօր Աստված նոր գործ է կատարել։ Գուցե դու չկարողանաս ընդունել այս խոսքերը, և դրանք գուցե անսովոր թվան քեզ, բայց ես խորհուրդ կտայի քեզ առայժմ ի ցույց չդնել քո բնականությունը, քանի որ միայն նրանք, ովքեր Աստծու առաջ իսկապես արդարության քաղց ու ծարավ ունեն, կարող են ձեռք բերել ճշմարտությունը, և միայն նրանք, ովքեր իսկապես բարեպաշտ են, կարող են լուսավորվել և առաջնորդվել Նրա կողմից։ Ճշմարտությունը փնտրելիս արդյունքները ձեռք են բերվում սթափ հանդարտությամբ, այլ ոչ թե վեճ ու կռվով։ Երբ ասում եմ, որ «այսօր Աստված նոր գործ է կատարել», նկատի ունեմ Աստծու՝ մսեղի վերադառնալու հարցը։ Գուցե այս խոսքերը քեզ չեն անհանգստացնում, գուցե դու խորշում ես դրանցից, կամ գուցե դրանք մեծ հետաքրքրություն են ներկայացնում քեզ համար։ Ինչ էլ որ լինի, հուսով եմ, որ բոլոր նրանք, ովքեր իսկապես փափագում են, որ Աստված հայտնվի, կկարողանան առերեսվել այս փաստին և ուշադիր քննել այն՝ դրա վերաբերյալ հապճեպ եզրակացություններ անելու փոխարեն. հենց այդպես պետք է վարվի իմաստուն մարդը։

Նման բան քննելը դժվար չէ, բայց դրա համար պահանջվում է, որ մեզանից յուրաքանչյուրը նախ իմանա այս մեկ ճշմարտությունը. Նա, ով մարմնացած Աստվածն է, ունի Աստծու էությունը, և Նա, ով մարմնացած Աստվածն է, ունի Աստծու արտահայտությունը։ Քանի որ Աստված մսեղի է դարձել, Նա Իր հետ բերում է այն գործը, որը մտադիր է կատարել. քանի որ Նա մարմնացած Աստված է, արտահայտում է այն, ինչ Ինքն է. քանի որ Նա մարմնացած Աստված է, զորու է ճշմարտությունը բերելու մարդուն, կյանք շնորհելու և ճանապարհ ցույց տալու նրան։ Մսեղին, որը չունի Աստծու էությունը, աներկբայորեն մարմնացած Աստված չէ. սրանում կասկած չկա։ Եթե մարդը մտադիր է քննել՝ արդյոք դա Աստծու մարմնացած մսեղին է, ապա նա պետք է դա որոշի Նրա արտահայտած բնույթից և Նրա ասած խոսքերից։ Այսինքն՝ որոշելու համար, թե արդյոք դա Աստծու մարմնացած մսեղին է, և արդյոք դա ճշմարիտ ճանապարհն է, թե ոչ, պետք է տարբերակել Նրա էության հիման վրա։ Եվ այսպես, արդյոք դա Աստծու մարմնացած մսեղի՞ն է, թե ոչ․ այս հարցի պատասխանը Նրա էության (Նրա գործի, Նրա խոսքերի, Նրա բնույթի և բազմաթիվ այլ կողմերի), այլ ոչ թե արտաքին տեսքի մեջն է։ Եթե մարդը քննում է միայն Նրա արտաքին տեսքը և, որպես հետևանք, անտեսում է Նրա էությունը, դա ցույց է տալիս, որ մարդն անմիտ է և տգետ։ Արտաքին տեսքը չի կարող որոշել էությունը, ավելին՝ Աստծու գործը երբեք չի կարող համապատասխանել մարդու պատկերացումներին։ Մի՞թե Հիսուսի արտաքին տեսքը չէր հակասում մարդու պատկերացումներին։ Մի՞թե Նրա դեմքն ու հագուստն անկարող չէին ցույց տալ Նրա իսկական ինքնությունը։ Մի՞թե այն ժամանակվա փարիսեցիները չհակառակվեցին Հիսուսին հենց այն պատճառով, որ պարզապես նայեցին Նրա արտաքին տեսքին և բարեխղճորեն չընդունեցին Նրա բերանից դուրս եկած խոսքերը։ Հույս եմ տածում, որ յուրաքանչյուր եղբայր և քույր, ով փնտրում է Աստծու հայտնությունը, չի կրկնի պատմության ողբերգությունը և չի դառնա ժամանակակից փարիսեցի՝ կրկին խաչին գամելով Աստծուն։ Դուք պետք է ուշադիր մտածեք ինչպես ողջունել Աստծու վերադարձը և պետք է հստակ գիտակցեք ինչպես լինել մեկը, ով հնազանդվում է ճշմարտությանը։ Սա բոլոր նրանց պատասխանատվությունն է, ովքեր սպասում են ամպը հեծած Հիսուսի վերադարձին։ Մենք պետք է մաքրենք մեր հոգևոր աչքերը և չխրվենք երևակայության խոսքերի մեջ։ Պետք է մտածենք Աստծու իրատեսական գործի մասին և նայենք Աստծու գործնական կողմին։ Մի՛ տարվեք և մի՛ կորցրեք ձեզ անուրջների մեջ՝ միշտ հուսալով, որ Տեր Հիսուսը հանկարծ ամպի վրա կիջնի ձեր մեջ և կտանի ձեզ, որ երբեք չեք ճանաչել կամ տեսել Նրան, և չգիտեք, թե ինչպես հետևել Նրա կամքին։ Ավելի լավ է մտածել ավելի իրատեսական հարցերի մասին։

Գուցե այս գիրքը բացել ես ուսումնասիրելու նպատակով կամ ընդունելու մտադրությամբ. ինչպիսին էլ որ լինի քո վերաբերմունքը, հուսով եմ, որ կկարդաս այն մինչև վերջ և հեշտությամբ մի կողմ չես դնի։ Գուցե այս խոսքերը կարդալուց հետո քո վերաբերմունքը կփոխվի, բայց դա կախված է քո շարժառիթից և քո ըմբռնման աստիճանից։ Մի բան կա, սակայն, որը պետք է իմանաս. Աստծու խոսքը չի կարելի որպես մարդու խոսք ներկայացնել, և առավել ևս մարդու խոսքը չի կարելի որպես Աստծու խոսք ներկայացնել։ Աստծու կողմից օգտագործվող մարդը մարմնացած Աստված չէ, և մարմնացած Աստված Աստծու կողմից օգտագործվող անձնավորություն չէ։ Այստեղ կա էական տարբերություն։ Հնարավոր է՝ այս խոսքերը կարդալուց հետո դու դրանք չես ընդունում որպես Աստծու խոսքեր, այլ միայն լուսավորում, որ մարդն է ստացել։ Այդ դեպքում դու չափազանց անգետ ես։ Ինչպե՞ս կարող են Աստծու խոսքերը նույնը լինել, ինչ մարդու ստացած լուսավորումը։ Մարմնացյալ Աստծու խոսքերը բացում են նոր դարաշրջան, առաջնորդում են ողջ մարդկությանը, բացահայտում առեղծվածներ և ցույց են տալիս մարդուն այն ուղղությունը, որով նա պետք է ընթանա նոր դարաշրջանում։ Մարդու ստացած լուսավորումը ոչ այլ ինչ է, եթե ոչ որոշ պարզ կիրարկումներ կամ գիտելիքներ։ Այն չի կարող ողջ մարդկությանն ուղղորդել դեպի նոր դարաշրջան կամ բացահայտել Իր` Աստծու առեղծվածները։ Ի վերջո, Աստված Աստված է, իսկ մարդը՝ մարդ։ Աստված ունի Աստծու էությունը, իսկ մարդը՝ մարդու էությունը։ Եթե ​​մարդն Աստծու ասած խոսքերը դիտարկի որպես Սուրբ Հոգու կողմից պարզ լուսավորում, իսկ առաքյալների ու մարգարեների խոսքերն ընդունի որպես Աստծու կողմից անձամբ ասված խոսքեր, դա կլինի մարդու սխալը։ Անկախ ամեն ինչից, դու երբեք չպետք է սևն ու սպիտակը շրջես կամ բարձրը ցածր ներկայացնես կամ խորը նկարագրես որպես մակերեսային. անկախ ամեն ինչից, դու երբեք չպետք է դիտավորյալ հերքես այն, ինչը հստակ գիտես, որ ճշմարտություն է։ Յուրաքանչյուր ոք, ով հավատում է Աստծու գոյությանը, պետք է բաները քննի ճիշտ տեսանկյունից և ընդունի Աստծու նոր գործն ու Նրա նոր խոսքերն արարածի դիրքից․ հակառակ դեպքում Աստված դուրս կթողնի նրանց։

Եհովայի գործից հետո Հիսուսը մարմնացավ՝ մարդկանց մեջ Իր գործը կատարելու համար։ Նրա գործը չէր կատարվում մեկուսացված, այլ կառուցված էր Եհովայի գործի վրա։ Դա նոր դարաշրջանի համար աշխատանք էր, որն Աստված կատարեց Օրենքի դարաշրջանն ավարտելուց հետո։ Նմանապես, Հիսուսի գործի ավարտից հետո Աստված շարունակեց Իր գործը հաջորդ դարաշրջանի համար, քանի որ Աստծու ողջ տնօրինումը միշտ առաջ է շարժվում։ Երբ հին դարաշրջանն անցնի, այն կփոխարինվի նոր դարաշրջանով, և երբ հին աշխատանքն ավարտվի, կլինի նոր աշխատանք՝ Աստծու տնօրինումը շարունակելու համար։ Այս մարմնացումն Աստծու երկրորդ մարմնացումն է, որը հաջորդում է Հիսուսի գործին։ Իհարկե, այս մարմնացումը տեղի չի ունենում ինքնուրույն. այն աշխատանքի երրորդ փուլն է՝ Օրենքի դարաշրջանից և Շնորհքի դարաշրջանից հետո։ Ամեն անգամ, երբ Աստված ձեռնամուխ է լինում աշխատանքի նոր փուլի, միշտ պետք է լինի նոր սկիզբ, և դա միշտ պետք է բերի նոր դարաշրջան։ Նույն կերպ, համապատասխան փոփոխություններ են լինում Աստծու բնույթի, Նրա գործելակերպի, Նրա աշխատանքի վայրի և Նրա անվան մեջ։ Հետևաբար, զարմանալի չէ, որ մարդու համար դժվար է ընդունել Աստծու գործը նոր դարաշրջանում։ Սակայն անկախ նրանից, թե մարդը ինչպես է դիմադրում Նրան, Աստված միշտ կատարում է Իր գործը և առաջնորդում է ողջ մարդկությանը միշտ դեպի առաջ։ Երբ Հիսուսը եկավ մարդկանց աշխարհ, Նա սկիզբ դրեց Շնորհքի դարաշրջանին և ավարտեց Օրենքի դարաշրջանը։ Վերջին օրերի ընթացքում Աստված կրկին մարմնացավ, և այս մարմնացումով Նա ավարտեց Շնորհքի դարաշրջանը և սկիզբ դրեց Թագավորության դարաշրջանին։ Բոլոր նրանք, ովքեր կարող են ընդունել Աստծու երկրորդ մարմնացումը, կառաջնորդվեն դեպի Թագավորության դարաշրջան և, ավելին, ի վիճակի կլինեն անձամբ ստանալու Աստծու ուղղորդումը։ Թեև Հիսուսը եկավ մարդկանց մեջ և շատ աշխատանք կատարեց, Նա միայն ավարտեց ողջ մարդկության փրկագնման գործը և ծառայեց որպես մարդու մեղքի զոհ․ Նա չազատեց մարդուն իր ողջ ապականված խառնվածքներից։ Մարդուն Սատանայի ազդեցությունից լիովին փրկելու համար ոչ միայն պահանջվում էր, որ Հիսուսը դառնար մեղքի զոհ և կրեր մարդու մեղքերը, այլև Աստծուց պահանջվում էր ավելի մեծ գործ կատարել մարդուն իր՝ Սատանայի կողմից ապականված խառնվածքներից ամբողջությամբ ազատելու համար։ Եվ այսպես, մարդու մեղքերին թողություն տրվելուց հետո Աստված կրկին մսեղի դարձավ՝ մարդուն նոր դարաշրջան տանելու համար և սկսեց հանդիմանության ու դատաստանի գործը։ Այս գործը մարդկությանը բերել է ավելի բարձր ոլորտի մեջ։ Բոլոր նրանք, ովքեր ենթարկվում են Նրա տիրակալությանը, կվայելեն ավելի բարձր ճշմարտություն և կստանան ավելի մեծ օրհնություններ։ Նրանք իսկապես կապրեն լույսի մեջ և կստանան ճշմարտությունը, ճանապարհը և կյանքը։

Եթե մարդը մնում է Շնորհքի դարաշրջանում, ապա երբեք չի ազատվի իր ապականված խառնվածքներից, առավել ևս, չեն ճանաչի Աստծու ներհատուկ բնույթը։ Եթե մարդը միշտ ապրում է շնորհքի առատության միջավայրում, բայց չունի կյանքի ճանապարհ, որը նրան թույլ է տալիս ճանաչել Աստծուն կամ բավարարել Նրան, ապա երբեք ճշմարտապես ձեռք չի բերի Աստծուն Նրա հանդեպ իր հավատքում։ Այս տեսակ հավատքն իսկապես խղճալի է։ Երբ ավարտած լինես այս գրքի ընթերցումը, երբ փորձառաբար ապրած լինես մարմնացած Աստծու գործի ամեն մի քայլը Թագավորության դարաշրջանում, կզգաս, որ բազում տարիներ ունեցածդ ցանկությունները վերջապես իրականացել են։ Դու կզգաս, որ միայն հիմա ես ճշմարտապես տեսել Աստծուն՝ դեմ առ դեմ, միայն հիմա ես նայել Նրա դեմքին, լսել Նրա անձնական արտահայտումները, գնահատել Նրա գործի իմաստությունը և իրապես զգացել, թե որքան գործնական ու ամենակարող է Նա։ Կզգաս, որ ձեռք ես բերել բազում բաներ, որ անցյալի մարդիկ ո՛չ տեսել են, ո՛չ ձեռք բերել։ Այսժամ դու հստակորեն կիմանաս, թե ինչ է նշանակում հավատալ Աստծուն և Աստծու մտադրությունների համաձայն լինել։ Իհարկե, եթե կառչես անցյալի տեսակետներին և մերժես և չընդունես Աստծու երկրորդ մարմնացման փաստը, ապա կմնաս ձեռնունայն՝ ոչինչ չստանալով, և, ի վերջո, մեղավոր կհայտարարվես Աստծուն դիմադրելու մեջ։ Նրանք, ովքեր ունակ են հնազանդվելու ճշմարտությանը և Աստծու գործին, կպատկանեն երկրորդ մարմնացած Աստծու՝ Ամենակարողի անվանը։ Նրանք կկարողանան ստանալ Աստծու անձնական ուղղորդումը՝ ձեռք բերելով ավելի շատ և ավելի բարձր ճշմարտություն, ինչպես նաև իրական մարդկային կյանք։ Նրանց առջև կլինի տեսիլքը, որն անցյալի մարդիկ երբևէ չեն տեսել․ «Դարձա ձայնի կողմը՝ տեսնելու, թե ո՛վ է ինձ հետ խոսողը։ Եվ ահա շրջվեցի ու տեսա յոթ ոսկե ճրագակալներ, իսկ յոթ ճրագակալների մեջտեղում՝ Մարդու Որդուն նման մեկին՝ մինչև ոտքերը հասնող երկար պատմուճան հագած և կրծքին ոսկե գոտի կապած. նրա գլուխն ու մազերն սպիտակ էին ինչպես բուրդը և ինչպես ձյունը, աչքերը՝ ինչպես կրակի բոց, ոտքերը նման էին հնոցի մեջ ծխացող հրաշեկ պղնձի, իսկ նրա ձայնը՝ ինչպես առատահոս ջրերի ձայն։ Եվ իր աջ ձեռքում յոթ աստղ ուներ, բերանից էլ սրած երկսայրի սուր էր ելնում, և նրա երեսը փայլում էր ինչպես ճառագայթող արեգակը» (Հայտնություն 1։12-16)։ Այս տեսիլքն Աստծու ողջ բնույթի արտահայտությունն է, իսկ Նրա ողջ բնույթի արտահայտությունը նաև Աստծու գործի արտահայտությունն է Իր այժմյան մարմնացման մեջ։ Հանդիմանությունների և դատաստանների հեղեղի մեջ մարդու Որդին արտահայտում է Իր ներհատուկ բնույթն արտահայտումներով՝ թույլ տալով բոլոր նրանց, ովքեր ընդունում են Իր հանդիմանությունը և դատաստանը, տեսնել մարդու Որդու ճշմարիտ դեմքը, որը Հովհաննեսի տեսած մարդու Որդու դեմքի արժանահավատ վերարտադրությունն է (Իհարկե, նրանք, ովքեր չեն ընդունում Աստծու գործը Թագավորության դարաշրջանում, բացարձակապես չեն կարող տեսնել սա)։ Աստծու ճշմարիտ դեմքը չի կարող ամբողջությամբ ձևակերպվել մարդկային լեզվի միջոցով, ուստիև Աստված օգտագործում է Իր ներհատուկ բնույթն արտահայտելու մեթոդը՝ մարդուն Իր ճշմարիտ դեմքը ցույց տալու համար։ Ինչը նշանակում է, որ բոլոր նրանք, ովքեր գնահատել են մարդու Որդու ներհատուկ բնույթը, տեսել են մարդու Որդու ճշմարիտ դեմքը, քանզի Աստված չափազանց մեծ է և չի կարող ամբողջովին ձևակերպվել մարդկային լեզվի միջոցով։ Թագավորության դարաշրջանում Աստծու գործի ամեն մի փուլը փորձառաբար ապրելուն պես մարդը կիմանա Հովհաննեսի բառերի իրական նշանակությունը, երբ նա խոսում էր մարդու Որդու մասին ճրագակալների մեջտեղում․ «նրա գլուխն ու մազերն սպիտակ էին ինչպես բուրդը և ինչպես ձյունը, աչքերը՝ ինչպես կրակի բոց, ոտքերը նման էին հնոցի մեջ ծխացող հրաշեկ պղնձի, իսկ նրա ձայնը՝ ինչպես առատահոս ջրերի ձայն։ Եվ իր աջ ձեռքում յոթ աստղ ուներ, բերանից էլ սրած երկսայրի սուր էր ելնում, և նրա երեսը փայլում էր ինչպես ճառագայթող արեգակը»։ Այդժամ դու կիմանաս առանց որևէ կասկածի, որ այս սովորական մսեղին, որ այսքան շատ բան է ասել, անհերքելիորեն երկրորդ մարմնացած Աստված է։ Ավելին՝ դու իսկապես կգիտակցես, թե որքան օրհնյալ ես և քեզ ամենաբախտավորը կզգաս։ Մի՞թե պատրաստ չես ժառանգելու այս օրհնությունը։

Այս գրքի առաջին մասն է «Քրիստոսի արտահայտումները սկզբում»։ Այս բառերը ներկայացնում են Շնորհքի դարաշրջանի ավարտից Թագավորության դարաշրջանի սկիզբ անցումը, նաև Սուրբ Հոգու հանրային վկայությունն են եկեղեցիներին մարդու Որդու մասին։ Սրանք նաև Հայտնության հետևյալ խոսքերի իրականացումն են․ «Ով ականջ ունի լսելու, թող լսի, ինչ որ Հոգին ասում է եկեղեցիներին»։ Այս խոսքերը ներկայացնում են այն գործի սկզբնական փուլը, որ Աստված սկսեց Թագավորության դարաշրջանում։ Այս գրքի երկրորդ մասը կազմված է խոսքերից, որ անձամբ խոսել է մարդու Որդին Իրեն պաշտոնապես դրսևորելուց հետո։ Այն ներառում է արտահայտումների և խոսքերի տարբեր տեսակներ, ինչպիսիք են մարգարեությունը, խորհուրդների բացահայտումը և այն կյանքի ճանապարհը, որոնց բովանդակությունը բավական հագեցած է․ կան կանխատեսումներ թագավորության ապագայի վերաբերյալ, Աստծու տնօրինման ծրագրի խորհուրդների բացահայտում, մարդկային բնության մանրամասն վերլուծություն, հորդորներ և նախազգուշացումներ, խիստ դատաստաններ, սփոփանքի սրտառուչ խոսքեր, կյանքի մասին քննարկում, մուտքի վերաբերյալ խոսույթ և այդպես շարունակ։ Կարճ ասած՝ այն ամենը, ինչ Աստված ունի և այն, ինչ Նա է, ինչպես նաև Նրա բնույթը, արտահայտվում է Նրա գործում և խոսքերում։ Իհարկե, Աստծու գործն այժմյան մարմնացման մեջ պետք է գլխավորապես արտահայտի Նրա բնույթը հանդիմանության և դատաստանի միջոցով, սրա հիման վրա ավելի շատ ճշմարտություն բերի մարդուն և կիրարկման ավելի շատ ձևեր մատնացույց անի նրան՝ այսպիսով հասնելով մարդուն նվաճելու և նրան իր ապականված խառնվածքից փրկելու Իր նպատակին։ Հենց սա է թաքնված Աստծու գործի տակ Թագավորության դարաշրջանում։ Ուզո՞ւմ ես մտնել նոր դարաշրջան։ Ուզո՞ւմ ես ազատվել քո ապականված խառնվածքներից։ Ուզո՞ւմ ես ձեռք բերել ավելի բարձր ճշմարտություն։ Ուզո՞ւմ ես տեսնել մարդու Որդու ճշմարիտ դեմքը։ Ուզո՞ւմ ես` այս կյանքը կշիռ ունենա։ Ուզո՞ւմ ես` Աստված կատարյալ դարձնի քեզ։ Ուրեմն, ինչպե՞ս ես պատրաստվում դիմավորելու Հիսուսի վերադարձը։


Առաջին մաս.

Քրիստոսի արտահայտումները սկզբում

Սուրբ Հոգու խոսքերը եկեղեցիներին

(1991 թ.-ի փետրվարի 11-ից 1991 թ․-ի նոյեմբերի 20-ը)


Ներածություն

1991 թվականի փետրվարի 11-ին Աստված եկեղեցում արեց Իր առաջին արտահայտումը, և այս արտահայտումն արտասովոր ազդեցություն ունեցավ ամեն մի մարդու վրա, որ այդ ժամանակ ապրում էր Սուրբ Հոգու հոսքի մեջ։ Այս արտահայտման մեջ նշվում էր, որ «Աստծու բնակավայրը հայտնվել է», և որ «Տիեզերքի Գլուխը, վերջին օրերի Քրիստոսը. Նա է շողշողացող Արեգակը»։ Այս խորապես նշանակալից խոսքերով բոլոր մարդկանց բերեցին նոր տիրույթ։ Բոլոր նրանք, ովքեր կարդացին այս արտահայտումը, կանխազգացին այն նոր գործը, այն մեծ գործը, որն Աստված պատրաստվում էր սկսելու։ Հենց այս գեղեցիկ, մեղրածոր և հակիրճ արտահայտումն էր, որ բոլոր մարդկանց մտցրեց Աստծու նոր գործի և նոր դարաշրջանի մեջ, և որը հիմք դրեց ու հող նախապատրաստեց այս մարմնացման մեջ Աստծու գործի համար։ Կարելի է ասել՝ այն արտահայտումը, որ Աստված արեց այս անգամ, դարակազմիկ արտահայտում է, որ դա Շնորհքի դարաշրջանից ի վեր մարդկային ցեղին ուղղված Աստծու առաջին հանրային արտահայտումն է, որ առաջին անգամ է, երբ Նա խոսել է երկու հազար տարի թաքնված մնալուց հետո, և որ դա առավել ևս նախերգանք է՝ վճռորոշ մեկնարկային կետ այն գործի համար, որն Աստված պատրաստվում է իրականացնելու Թագավորության դարաշրջանում։

Առաջին անգամ, երբ Աստված արտահայտում արեց, Նա դա արեց երրորդ անձի տեսանկյունից՝ գովաբանության ձևով, մի լեզվով, որը միաժամանակ և՛ նրբաոճ էր, և՛ պարզ, ինչպես նաև կյանքի ապահովմամբ, որը հեշտությամբ և արագ էր ընկալվում։ Սրանով Նա վերցրեց մարդկանց այս փոքրիկ խմբին, որ գիտեին միայն վայելել Իր շնորհը՝ անհամբերությամբ սպասելով Տեր Հիսուսի վերադարձին, և լուռ կերպով մտցրեց նրանց Աստծու տնօրինման ծրագրի գործի մեկ այլ փուլի մեջ։ Այս հանգամանքներում մարդիկ չգիտեին և առավել ևս չէին համարձակվում պատկերացնել, թե ի վերջո ինչպիսի գործ է անելու Աստված, կամ թե ինչ է սպասվում առջևում ընկած ճանապարհին։ Դրանից հետո Աստված շարունակեց մեկը մյուսին հաջորդող ավելի շատ արտահայտումներ անել՝ մարդկանց քայլ առ քայլ նոր դարաշրջան բերելու համար։ Աստծու յուրաքանչյուր արտահայտում զարմանալիորեն ունի տարբեր ներքին իմաստ և, ավելին, օգտագործում է գովաբանության տարբեր ձևեր ու տարբեր արտահայտչամիջոցներ։ Այս արտահայտումները, որոնք նման են տոնայնությամբ, բայց բազմազան են բովանդակությամբ, անփոփոխ կերպով լի են մարդու հանդեպ Աստծու հոգատարության և մտահոգության զգացումներով, և գրեթե յուրաքանչյուրը պարունակում է տարբեր բովանդակությամբ կյանքի ապահովում, ինչպես նաև Աստծուց մարդուն ուղղված հիշեցման, հորդորի և սփոփանքի խոսքեր։ Այս արտահայտումներում բազմիցս հայտնվում են այսպիսի խոսքեր. «Միակ ճշմարիտ Աստված մարմնացել է, և Նա է տիեզերքի Գլուխը, որն իշխում է ամեն ինչին», «Հաղթական Թագավորը նստած է Իր փառավոր գահին», «Նա պահում է բոլոր բաներն Իր ձեռքերում» և այլն։ Այս խոսքերում մի ուղերձ է փոխանցվում, կամ կարելի է ասել, որ այս խոսքերը մի ուղերձ են հաղորդում մարդկային ցեղին. Աստված արդեն եկել է մարդկային աշխարհ, Աստված պատրաստվում է էլ ավելի մեծ գործ սկսելու, Աստծու թագավորությունն արդեն իջել է մարդկանց որոշակի խմբի մեջ, և Աստված արդեն փառք է ձեռք բերել ու պարտության մատնել Իր բազմաթիվ թշնամիներին։ Աստծու յուրաքանչյուր արտահայտում գրավում է յուրաքանչյուր մարդու սիրտը։ Նրանք բոլորն անհամբերությամբ սպասում են, որ Աստված էլ ավելի շատ նոր խոսքեր հնչեցնի, որովհետև ամեն անգամ, երբ Աստված խոսում է, Նա արմատապես ցնցում է մարդու սիրտը, և որ ավելին՝ կառավարում ու պահպանում է մարդու յուրաքանչյուր շարժումն ու յուրաքանչյուր զգացմունքը, այնպես որ մարդիկ սկսում են ապավինել և, առավել ևս, հիանալ Աստծու խոսքերով… Այսպիսով, անկախ իրենց կամքից, շատ մարդիկ գրեթե մոռացել էին Աստվածաշունչը և առավել ևս, այլևս հետաքրքրություն չունեին հնաոճ քարոզներին և հոգևոր մարդկանց գրվածքներին ուշադրություն դարձնելու համար։ Դրա պատճառն այն էր, որ նրանք ի վիճակի չէին անցյալի գրվածքներում որևէ հիմք գտնելու Աստծու այս խոսքերի համար, ուր մնաց թե որևէ տեղ բացահայտեին Աստծու նպատակն այս արտահայտումներն անելիս. էլ չասած, որ նրանք ստիպված էին խոստովանել, որ այս արտահայտումներն Աստծու ձայնն են, որը ո՛չ տեսել են, ո՛չ լսել անհիշելի ժամանակներից ի վեր, որ դրանք հասանելիությունից դուրս են Աստծուն հավատացող ցանկացած մարդու համար, և որ դրանք գերազանցում են անցյալ դարաշրջաններում որևէ հոգևոր մարդու ասած որևէ բան կամ Աստծու անցյալի արտահայտումները։ Այս արտահայտումներից յուրաքանչյուրով ոգեշնչված՝ մարդիկ անտեղյակ կերպով մտան Սուրբ Հոգու գործի մթնոլորտի մեջ, նոր դարաշրջանի առաջնագծում գտնվող կյանքի մեջ։ Աստծու խոսքերով ոգեշնչված՝ նրանք լցվեցին ակնկալումով և ճաշակեցին անձամբ Աստծու խոսքերով առաջնորդվելու քաղցրությունը։ Այս մարդկանցից յուրաքանչյուրի համար այս անցողիկ ժամանակահատվածն անկասկած անմոռանալի կլինի և քաղցր հետհամ կթողնի, մինչդեռ իրականում այն, ինչ մարդիկ վայելեցին այս ժամանակահատվածում, ոչ այլ ինչ էր, քան Սուրբ Հոգու գործի մթնոլորտ, կամ դա կարելի է անվանել դեղահաբը պատող շաքարի քաղցր համ։ Դրա պատճառն այն է, որ, այս պահից սկսած, դեռևս Աստծու խոսքերի ուղղորդման ներքո, դեռևս Սուրբ Հոգու գործի մթնոլորտում, նրանք անգիտակցաբար առաջնորդվեցին դեպի Աստծու խոսքերի մեկ այլ փուլ, որը Թագավորության դարաշրջանում Աստծու գործի և արտահայտումների առաջին քայլն էր՝ ծառայություն մատուցողների փորձությունը։

Ծառայություն մատուցողների փորձությունից առաջ արտահայտված խոսքերը հիմնականում հրահանգի, հորդորի, կշտամբանքի և կարգավարժանքի ձևով էին, ու որոշ տեղերում դրանք օգտվում էին Շնորհքի դարաշրջանում կիրառվող հին դիմելաձևից՝ Աստծուն հետևողների համար օգտագործելով «Իմ որդիներ»-ը, որպեսզի մարդկանց համար ավելի հեշտ լինի մոտենալ Աստծուն, կամ որպեսզի մարդիկ Աստծու հետ իրենց հարաբերությունները մտերիմ համարեն։ Այսպիսով, ինչ դատաստան էլ որ Աստված իրականացներ մարդկության ինքնարդարության, ամբարտավանության և այլ ապականված խառնվածքների նկատմամբ, մարդն ի վիճակի կլիներ առերեսվելու և ընդունելու այն իր՝ «որդու» ինքնությամբ՝ առանց թշնամանք տածելու «Հայր Աստծու» արտահայտումների հանդեպ, և դրան գումարած՝ այն խոստումը, որ «Հայր Աստված» տվել էր Իր «որդիներին», երբեք կասկածի չէր ենթարկվում։ Այս ժամանակահատվածում բոլոր մարդիկ վայելում էին նորածնի պես ազատ գոյություն, և սա իրագործեց Աստծու նպատակը, այն է՝ երբ նրանք մտնեին «չափահասություն», Նա կսկսեր դատաստան տեսնել նրանց նկատմամբ։ Սա նաև հիմք դրեց մարդկային ցեղը դատելու գործի համար, որն Աստված պաշտոնապես սկսում է Թագավորության դարաշրջանում։ Քանի որ այս մարմնացման մեջ Աստծու գործը գլխավորապես ողջ մարդկային ցեղը դատելն ու նվաճելն է, հենց որ մարդն ամուր կանգնեց հողի վրա, Աստված անմիջապես անցավ Իր գործի ռեժիմին՝ այն գործին, որում Նա դատում է մարդուն և հանդիմանում նրան։ Ակնհայտորեն բոլոր արտահայտումները, որ արվել էին ծառայություն մատուցողների փորձությունից առաջ, անցումային փուլը հաղթահարելու համար էին, իսկ իրական նպատակն այլ էր, քան թվում էր արտաքուստ։ Աստծու բուռն մտադրությունն այն էր, որ կարողանա հնարավորինս շուտ պաշտոնապես սկսել Իր գործը Թագավորության դարաշրջանում։ Նա բնավ չէր ցանկանում շարունակել սիրաշահել մարդկանց, որ առաջ գնան՝ կերակրելով նրանց շաքարապատ դեղահաբերով. փոխարենը՝ փափագում էր տեսնել յուրաքանչյուր մարդու ճշմարիտ դեմքն Իր դատաստանի աթոռի առջև և էլ ավելի մեծ փափագով ցանկանում էր տեսնել այն իրական վերաբերմունքը, որ բոլոր մարդիկ կունենային Իր հանդեպ Իր շնորհը կորցնելուց հետո։ Նա ցանկանում էր տեսնել միայն արդյունքները, ոչ թե գործընթացը։ Բայց այն ժամանակ չկար մեկը, ով կհասկանար Աստծու բուռն մտադրությունը, որովհետև մարդկային սիրտը մտահոգված էր միայն իր նշանակության վայրով և ապագա հեռանկարներով։ Զարմանալի չէ, որ Աստծու դատաստանը նորից ու նորից ուղղվում է ողջ մարդկային ցեղին։ Միայն այն ժամանակ, երբ մարդկությունն Աստծու ուղղորդման ներքո սկսում է ապրել մարդկային էակների բնականոն կյանքով, Աստծու վերաբերմունքը մարդկության հանդեպ փոխվում է։

1991 թվականն անսովոր տարի էր. մենք այս տարին անվանում ենք «ոսկե տարի»։ Աստված սկսեց Թագավորության դարաշրջանի նոր գործը և Իր արտահայտումն ուղղեց ողջ մարդկային ցեղին։ Միևնույն ժամանակ, մարդիկ վայելեցին աննախադեպ ջերմություն և, առավել ևս, փորձառաբար ապրեցին այն ցավը, որը հաջորդում է մարդու նկատմամբ Աստծու աննախադեպ դատաստանին։ Մարդկային ցեղը ճաշակեց մինչ այդ անհայտ մի քաղցրություն և զգաց մինչ այդ նույնպես անհայտ դատաստան ու «լքում»․ կարծես ձեռք էր բերել Աստծուն, սակայն նաև կարծես կորցրել էր Աստծուն։ Ձեռքբերման և կորստի միջև տատանվելու այս զգացումը հայտնի է միայն նրանց, ովքեր անձամբ են այն փորձառաբար ապրել, սակայն դա մի բան է, որը նկարագրելու համար մարդը ո՛չ կարողություն ունի, ո՛չ միջոցներ։ Այս տեսակի վերքերն այն են, ինչ Աստված շնորհեց յուրաքանչյուր մարդկային էակի՝ որպես անշոշափելի փորձառության և արժանիքի մի ձև։ Այս տարվա ընթացքում Աստծու արած արտահայտումների բովանդակությունն իրականում բաժանվում է երկու հիմնական մասի։ Առաջինն այն է, երբ Աստված իջավ մարդկանց աշխարհ՝ հրավիրելու մարդկանց գալ Իր գահի առաջ որպես հյուրեր։ Երկրորդն այն է, երբ մարդիկ, կուշտ ուտելով և խմելով, Աստծու կողմից գործի դրվեցին որպես ծառայություն մատուցողներ։ Իհարկե, ինքնին հասկանալի է, որ առաջին մասը բոլորի ամենանվիրական և լրջագույն ցանկությունն է, առավել ևս, քանի որ նրանք վաղուց սովորել են Աստծու ամեն ինչի վայելքը վերածել Նրան հավատալու իրենց նպատակի։ Ահա թե ինչու, հենց որ Աստված սկսեց բարձրաձայնել Իր արտահայտումները, մարդիկ բոլորը պատրաստ էին մտնելու թագավորություն և այնտեղ սպասելու, որ Աստված տարբեր պարգևներ շնորհի իրենց։ Այս հանգամանքներում մարդիկ պարզապես պատշաճ գին չվճարեցին իրենց խառնվածքները փոխակերպելու, Աստծուն բավարարելուն ձգտելու, Աստծու մտադրությունները հաշվի առնելու և այլ բաների համար։ Արտաքուստ թվում էր` մարդիկ անընդհատ վազվզում էին, երբ ծախսվում էին և աշխատում Աստծու համար, մինչդեռ այդ ընթացքում նրանք իրականում իրենց սրտերի ամենախորին, թաքուն անկյուններում հաշվարկում էին այն հաջորդ քայլը, որը պետք է անեին՝ օրհնություններ ստանալու կամ որպես թագավորներ իշխանություն ունենալու համար։ Կարելի է ասել, որ մինչ մարդկային սիրտը վայելում էր Աստծուն, այն միևնույն ժամանակ հաշվարկներ էր անում Աստծու վերաբերյալ։ Հենց մարդկային այսպիսի վիճակն է, որ բախվում է Աստծու ամենախոր ատելությանն ու գարշանքին․ Աստծու բնույթը չի հանդուրժում, որ որևէ մարդկային էակ խաբի կամ օգտագործի Իրեն։ Բայց Աստծու իմաստությունն անհասանելի է որևէ մարդկային էակի համար։ Հենց այս բոլոր տառապանքները կրելու մեջ էր, որ Նա ասաց Իր արտահայտումների առաջին մասը։ Թե որքան տառապանք կրեց Աստված, և որքան հոգատարություն ու միտք Նա ներդրեց այդ ժամանակ, ոչ մի մարդկային էակ ի վիճակի չէ պատկերացնելու։ Այս արտահայտումների առաջին մասի նպատակն է բացահայտել տգեղության բոլոր այն տարբեր ձևերը, որ մարդը ցուցաբերում է դիրքի և շահի բախվելիս, ինչպես նաև բացահայտել մարդու ագահությունն ու արհամարհելիությունը։ Թեև խոսելիս Աստված Իր խոսքերը ձևակերպում է սիրող մոր անկեղծ և լուրջ հնչերանգով, Նրա սրտի խորքում զայրույթն այրվում է կեսօրվա արևի պես՝ կարծես ուղղված լինելով Իր թշնամիների դեմ։ Աստված ոչ մի հանգամանքում չի կամենում խոսել մի խումբ մարդկանց հետ, որոնք զուրկ են մարդկային ցեղի բնականոն նմանությունից, և ուստի, երբ էլ որ Նա խոսում է, զսպում է Իր սրտի զայրույթը՝ միևնույն ժամանակ ստիպելով Իրեն անել Իր արտահայտումները։ Ավելին, Նա խոսում է մի մարդկային ցեղի հետ, որը զուրկ է բնականոն մարդկայնությունից, զրկված է ողջամտությունից, ծայրաստիճան ապականված է, որի համար ագահությունը դարձել է երկրորդ բնություն, և որը ծայրահեղորեն դիմակայող և ըմբոստ է Աստծու դեմ։ Այն, թե որքան խորն է ընկել մարդկությունը, և մարդկության հանդեպ Աստծու ատելության ու զզվանքի չափը կարելի է հեշտությամբ պատկերացնել․ այն, ինչ դժվար է պատկերացնել մարդկային ցեղի համար, ցավն է, որ նրանք պատճառել են Աստծուն․ դա անհնար է նկարագրել բառերով։ Բայց հենց այս համատեքստում ոչ ոք չնկատեց, որ Աստծու սիրտը տառապում է, առավել ևս, որ մարդկայնությունն անխոհեմ էր և անուղղելի, և յուրաքանչյուր մարդ, առանց ամոթի նշույլի կամ դույզն-ինչ քաշվելու, որպես անառարկելի բան էր ընդունում, որ իրենք՝ որպես Աստծու որդիներ, իրավունք ունեն ստանալու բոլոր այն պարգևները, որոնք Նա պատրաստել էր մարդու համար, ընդհուպ մինչև միմյանց հետ մրցելը, երբ ոչ ոք չէր ցանկանում հետ մնալ, և բոլորը խորապես վախենում էին հնարավորությունը բաց թողնելուց։ Դու հիմա արդեն պետք է իմանաս, թե այն ժամանակ մարդիկ ինչպիսի դիրք էին զբաղեցնում Աստծու աչքերում։ Ինչպե՞ս կարող է այսպիսի մարդկությունն արժանանալ Աստծու պարգևներին։ Բայց այն, ինչ մարդն ստանում է Աստծուց, բոլոր ժամանակներում ամենաթանկ գանձն է, և հակառակը՝ այն, ինչ Աստված ստանում է մարդուց, գերագույն ցավ է։ Աստծու և մարդու միջև փոխազդեցության հենց սկզբից ի վեր սա է այն, ինչ մարդը միշտ ստացել է Աստծուց, և սա է այն, ինչ նա միշտ տվել է Աստծուն որպես հատուցում։

Որքան էլ Աստված այրվում էր անհանգստությունից, երբ տեսավ մարդկությանը՝ մինչև ուղնուծուծն ապականված, Նա այլ ելք չուներ, քան նետել այն կրակի լիճը, որպեսզի զտվի։ Սա Աստծու արտահայտումների երկրորդ մասն է, որտեղ Աստված մարդկությանը գործի դրեց որպես Իր ծառայություն մատուցողներ։ Այս մասում Աստված մեղմից անցավ խստի և քչից շատի թե՛ մեթոդի, թե՛ տևողության առումով՝ օգտագործելով «Աստծու անձ»-ի դիրքը որպես խայծ՝ մարդու ապականված բնությունը բացահայտելու համար, միևնույն ժամանակ առաջ քաշելով ծառայություն մատուցողների, Աստծու ժողովրդի և Աստծու որդիների տարբեր կատեգորիաներ,[ա] որպեսզի մարդիկ ընտրեն նրանցից։ Ինչպես և սպասվում էր, ճիշտ այնպես, ինչպես Աստված կանխատեսել էր, ոչ ոք չընտրեց դառնալ Աստծու համար ծառայություն մատուցող, փոխարենը՝ նրանք կռվում էին իրար հետ՝ Աստծու անձը դառնալու համար։ Թեև այս ժամանակահատվածում այն խստությունը, որով Աստված խոսում էր, մի բան էր, որը մարդկային էակները երբեք չէին ակնկալել, և առավել ևս երբեք չէին լսել դրա մասին, այնուամենայնիվ, չափազանց մտահոգված լինելով կարգավիճակով և, ի հավելումն դրան, հուսահատորեն օրհնություններ ստանալու ցանկությամբ՝ նրանք այլևս չէին կամենում պատկերացում կազմել Աստծու խոսելու հնչերանգի և Նրա խոսելաոճի մասին, այլ փոխարենը՝ նրանց սեփական կարգավիճակն ու հեռանկարները միշտ ծանրացած էին նրանց մտքերում։ Այսպիսով, մարդիկ անգիտակցաբար Աստծու արտահայտումներով բերվեցին այն «լաբիրինթոսի» մեջ, որը Նա պատրաստել էր նրանց համար։ Իրենց հեռանկարներով և ճակատագրով կամա թե ակամա հրապուրված՝ մարդիկ գիտեին, որ իրենք անհամապատասխան են Աստծու անձը դառնալու համար, և այնուամենայնիվ, դժկամությամբ էին գործում որպես Նրա ծառայություն մատուցողներ։ Այս հակասական մտայնությունների միջև տատանվելով՝ նրանք անգիտակցաբար ընդունեցին մի աննախադեպ դատաստան և հանդիմանություն, որն Աստված տվել էր մարդկությանը։ Բնականաբար, դատաստանի և զտման այս ձևը մի բան էր, որը ողջ մարդկությունը չէր կամենում ընդունել։ Այնուամենայնիվ, միայն Աստված ունի իմաստություն, և միայն Նա ունի զորություն՝ այս ապականված մարդկությունից հեզ հնազանդություն պահանջելու համար, այնպես որ, կամա թե ակամա, նրանք բոլորն ի վերջո տեղի տվեցին։ Մարդկությունն այլընտրանք չուներ։ Միայն Աստծունն է վերջնական խոսքը, և միայն Աստված է ի վիճակի օգտագործելու նման մեթոդ՝ մարդուն ճշմարտությունն ու կյանքը շնորհելու և նրան ուղղություն ցույց տալու համար։ Այս մեթոդը մարդու վրա Աստծու գործի անխուսափելիությունն է, և, լինելով անպարսավելի, բացարձակ անհրաժեշտություն է մարդկության համար։ Աստված խոսում և գործում է նման մեթոդով՝ մարդկությանն այս փաստը փոխանցելու համար. մարդկությանը փրկելիս Աստված դա անում է Իր սիրուց և ողորմությունից դրդված և հանուն Իր տնօրինման։ Աստծու փրկությունն ընդունելիս մարդկային ցեղը դա անում է, որովհետև ընկել է այն աստիճան, որ Աստված չի կարող անձամբ չխոսել, և երբ մարդն ստանում Աստծու փրկությունը, դա մեծագույն շնորհն է, և դա նաև հատուկ բարեհաճություն է. այլ կերպ ասած, եթե Աստված անձամբ չբարձրաձայներ Իր արտահայտումները, մարդկային ցեղի ճակատագիրը կլիներ կործանումը։ Միևնույն ժամանակ, երբ Նա գարշում է մարդկային ցեղից, Աստված դեռևս պատրաստ է և կամենում է ցանկացած գին վճարել մարդու փրկության համար։ Մինչդեռ, երբ մարդն անընդհատ կրկնում է Աստծու հանդեպ իր սիրո և այն մասին, թե ինչպես է նա ամեն ինչ նվիրաբերում Աստծուն, ըմբոստանում է Աստծու դեմ և կորզում է ամեն տեսակ շնորհ Աստծուց՝ նաև միաժամանակ նույնիսկ ցավ պատճառելով Աստծուն և անասելի ցավ պատճառելով Նրա սրտին։ Այսպիսին է Աստծու և մարդու միջև անձնուրացության և եսասիրության սուր հակադրությունը։

Գործելիս և խոսելիս Աստված կաշկանդված չէ հետևելու որևէ որոշակի ձևի, այլ արդյունքների հասնելը դարձնում է Իր նպատակը։ Այս պատճառով Իր արտահայտումների այս մասում Աստված հստակորեն չբացահայտեց Իր սեփական ինքնությունը, այլ միայն բացահայտեց մի քանի եզրույթներ, ինչպիսիք են «վերջին օրերի Քրիստոսը», «տիեզերքի Գլուխը» և այլն։ Սա բնավ չի ազդում ո՛չ Քրիստոսի սպասավորության, ո՛չ էլ Աստծու մասին մարդկության ճանաչողության վրա, հատկապես քանի որ այն վաղ օրերին մարդիկ լիովին անտեղյակ էին «Քրիստոսի» և «մարմնացման» հասկացություններին, այնպես որ Աստված ստիպված էր խոնարհեցնել Իրեն՝ լինելու «հատուկ գործառույթով» մարդ՝ Իր արտահայտումներն անելու համար, և սա նույնպես արտացոլում է Աստծու մանրակրկիտ մտադրությունը, որովհետև այն ժամանակ մարդիկ կարող էին ընդունել միայն այս դիմելաձևը։ Ինչ դիմելաձև էլ որ Աստված օգտագործի, Նրա գործի արդյունքները չեն տուժում, որովհետև այն ամենում, ինչ Նա անում է, Աստված նպատակ ունի հնարավորություն տալ մարդուն փոխվելու, հնարավորություն տալ մարդուն հասնելու Աստծու փրկությանը։ Անկախ նրանից՝ ինչ է անում Աստված, դա միշտ հանուն մարդու կարիքների է։ Սա է Աստծու գործելու և խոսելու հիմքում ընկած մտադրությունը։ Թեև Աստված այնքան մանրակրկիտ ուշադիր է մարդկայնության բոլոր կողմերը հաշվի առնելիս և այնքան կատարելապես իմաստուն է այն ամենում, ինչ անում է, ես կարող եմ ասել սա. եթե Աստված չվկայեր Ինքն Իր մասին, արարված մարդկային էակների մեջ չէր լինի մեկը, ով ի վիճակի կլիներ ճանաչելու Իրեն՝ Աստծուն, կամ ոտքի կանգնելու՝ վկայելու Իրեն՝ Աստծուն։ Եթե Աստված շարունակեր Իր գործում օգտագործել «հատուկ գործառույթով մարդ»-ը՝ որպես դիմելաձև, չէր լինի ոչ մի մարդկային էակ, որ կկարողանար Աստծուն որպես Աստված վերաբերվել. սա մարդկության ողբերգությունն է։ Այսինքն՝ արարված մարդկային էակների մեջ չկա ոչ ոք, ով ի վիճակի է ճանաչելու Աստծուն, առավել ևս չկա որևէ մեկը, ով կսիրի Աստծուն, հոգ կտանի Աստծու մասին և կմոտենա Աստծուն։ Մարդու հավատքը բացառապես օրհնություններ ստանալու համար է։ Աստծու ինքնությունը՝ որպես հատուկ գործառույթով մարդու, ակնարկ է տվել յուրաքանչյուր մարդու. մարդկության համար հեշտ է Աստծուն ընդունել որպես արարված մարդկային էակներից մեկը. մեծագույն ցավն ու նվաստացումը, որ մարդկությունը պատճառում է Աստծուն, հենց այն է, որ երբ Նա բացահայտորեն հայտնվում է կամ գործում, Աստված, միևնույն է, մերժվում է և նույնիսկ մոռացվում մարդու կողմից։ Աստված ահռելի նվաստացում է կրում մարդկային ցեղը փրկելու համար. այս ամենը տալով՝ Նրա նպատակն է փրկել մարդկությանը, ստանալ մարդկության ճանաչումը։ Աստծու վճարած այս գինը մի բան է, որը խիղճ ունեցող յուրաքանչյուր ոք պետք է ի վիճակի լինի գնահատելու։ Մարդկային ցեղը ձեռք է բերել Աստծու արտահայտումներն ու գործը և ձեռք է բերել Աստծու փրկությունը։ Միևնույն ժամանակ, արդյո՞ք որևէ մեկը երբևէ մտածել է այսպիսի հարցի շուրջ. ի՞նչ է Աստված ձեռք բերել մարդկությունից։ Աստծու ամեն մի արտահայտումից մարդկությունը ձեռք է բերել ճշմարտությունը, հաջողել է փոխվել, գտել է ուղղությունը կյանքում, բայց այն, ինչ Աստված ստացել է, ոչ այլ ինչ է, քան այն խոսքերը, որոնք մարդկությունն օգտագործում է Աստծու հանդեպ իր պարտքն արտահայտելու համար, և գովաբանության մի քանի թույլ շշուկներ։ Անշուշտ, սա այն փոխհատուցումը չէ՞, որն Աստված պահանջում է մարդուց։

Թեև այժմ Աստծու արտահայտումներից շատերն են արվել, մարդկանց ճնշող մեծամասնությունն Աստծու մասին իր ճանաչողության և հասկացողության մեջ դեռևս կանգ է առել այն փուլում, որը ներկայացված է սկզբում Աստծու խոսքերով, որից նրանք առաջ չեն գնացել. սա իսկապես ցավալի թեմա է։ «Քրիստոսի արտահայտումները սկզբում»-ը լոկ բանալի է մարդկային սիրտը բացելու համար. այստեղ կանգ առնելը նշանակում է խստորեն չհամապատասխանել Աստծու մտադրությունները բավարարելուն։ Իր արտահայտումների այս մասն անելիս Աստծու նպատակը միայն մարդկությանը Շնորհքի դարաշրջանից Թագավորության դարաշրջան բերելն է. Նա բնավ չի ցանկանում, որ մարդկությունը կանգ առնի Իր արտահայտումների այս մասի վրա կամ նույնիսկ Իր արտահայտումների այս մասը պարզապես ընդունի որպես ուղեցույց, այլապես Աստծու ապագա արտահայտումները ո՛չ անհրաժեշտ կլինեին, ո՛չ իմաստալից։ Եթե կա որևէ մեկը, ով դեռևս ի վիճակի չէ մտնելու այն ամենի մեջ, ինչ Աստված պահանջում է, որ մարդը ձեռք բերի Իր արտահայտումների այս մասում, ապա այդ մարդու մուտքը մնում է անհայտ։ Աստծու արտահայտումների այս մասը կազմում է այն ամենահիմնական պահանջը, որն Աստված ներկայացնում է մարդուն Թագավորության դարաշրջանում, և դա այն ճանապարհն է, որին մարդկությունը պետք է հետևի՝ ճիշտ ուղու վրա մտնելու համար։ Եթե դու մի մարդ ես, որ ոչինչ չի հասկանում, ապա ավելի լավ կլիներ՝ սկսեիր՝ կարդալով այս մասի խոսքերը։

Ծանոթագրություններ.

ա. Բնագիր տեքստում «տարբեր կատեգորիաներ» արտահայտությունը բացակայում է։

Գովաբանությունը եկել է Սիոն, և Աստծու բնակավայրը հայտնվել է։ Փառավոր սուրբ անունը գովերգվում է Աստծու բյուրավոր ընտրյալ ժողովրդի կողմից, և այն տարածվում է։ Ա՜հ, Ամենակարո՛ղ Աստված։ Տիեզերքի Գլուխը, վերջին օրերի Քրիստոսը. Նա է շողշողացող Արեգակը, որ ծագել է ողջ տիեզերքում՝ մեծափառ և մեծասքանչ Սիոն լեռան վրա…

Ամենակարո՛ղ Աստված։ Մենք ցնծությամբ կանչում ենք Քեզ. մենք պարում և երգում ենք։ Դու արդարև մեր Փրկագնողն ես, տիեզերքի մեծ Թագավո՛րը։ Դու ստեղծել ես հաղթողների մի խումբ և կատարել ես Աստծու տնօրինման ծրագիրը։ Աստծու բյուրավոր ընտրյալ ժողովուրդը պիտի փութա դեպի այս լեռը։ Աստծու բյուրավոր ընդրյալ ժողովուրդները պիտի ծնկե՛ն երկրպագության մեջ գահի առջև։ Դու ես միակ ճշմարիտ Աստվածը և Դու արժանի ես փառքի ու պատվի։ Ողջ փառքը, օրհնությունը և իշխանությունը թո՛ղ լինեն գահին։ Կյանքի աղբյուրը հոսում է գահից՝ ջրելով և սնելով Աստծու ողջ ժողովրդին։ Կյանքը փոխվում է ամեն օր. նոր լույս ու հայտնություններ են հետևում մեզ, և մենք մշտապես Աստծու մասին նոր ներըմբռնումներ ենք ձեռք բերում։ Փորձառությունների միջոցով Աստծու հանդեպ լիակատար համոզվածություն է գալիս։ Նրա խոսքերը մշտապես հայտնվում են՝ հայտնվելով ճիշտ մարդկանց մեջ։ Մենք իսկապես այնքա՜ն օրհնված ենք։ Մենք ամեն օր դեմ առ դեմ ենք Աստծու հետ, մենք հաղորդակցվում ենք Աստծու հետ ամեն ինչում և թույլ ենք տալիս, որ Աստված ղեկավարի ամեն բան։ Մենք ուշադրությամբ խորհում ենք Աստծու խոսքի շուրջ, մեր սրտերը հանգչում են Աստծու մեջ, այսպիսով՝ մենք գալիս ենք Աստծու առջև և այնտեղ ստանում Նրա լուսավորումը։ Ամեն օր կյանքը, գործողությունները, խոսքերը, մտքերը և գաղափարները կյանքով արտահայտվում են Աստծու խոսքի մեջ և ամեն ժամանակ զանազանություն կա։ Աստծու խոսքն ասեղի միջով անցկացնում է թելը․ անսպասելիորեն մեր ներսում թաքնված իրողությունները լույս աշխարհ են գալիս մեկը մյուսի հետևից։ Աստծու հետ հաղորդակցությունը հապաղում չի հանդուրժում. մտքերն ու գաղափարները լիովին բացահայտվում են Աստծու կողմից։ Ամեն ակնթարթ մենք ապրում ենք Քրիստոսի աթոռի առջև և Քրիստոսի աթոռի առջև փորձառաբար ապրում դատաստան։ Մեր մարմինների յուրաքանչյուր անկյուն մնում է Սատանայի կողմից զբաղեցված։ Այսօր Աստծու իշխանությունը վերականգնելու համար անհրաժեշտ է մաքրագործել Նրա տաճարը։ Աստծու կողմից լիովին զբաղեցվելու համար կենաց և մահու պայքարի պիտի ենթարկվել։ Միայն երբ հին «ես»-ը խաչին խաչված լինի, Քրիստոսի հարուցանված կյանքը կկարողանա ղեկավարել։

Այժմ Սուրբ Հոգին գրոհում է մեր յուրաքանչյուր անկյուն՝ պայքարելու մեզ վերագտնելու համար։ Քանի դեռ մենք պատրաստակամորեն ուրանում ենք ինքներս մեզ և հոժար ենք համագործակցել Աստծու հետ, Աստված, անշուշտ, կլուսավորի և կմաքրագործի մեզ ներսից ամեն ժամանակ և նորովի հետ կվերցնի այն, ինչ զբաղեցրել է Սատանան, որպեսզի որքան հնարավոր է շուտ ավարտուն դարձվենք Աստծու կողմից։ Ժամանակ մի՛ վատնեք․ ապրե՛ք ամեն ակնթարթ Աստծու խոսքի մեջ։ Կառուցվե՛ք սրբերի հետ, բերվե՛ք Թագավորություն և մտե՛ք փառքի մեջ Աստծու հետ միասին։

Ֆիլադելֆիայի եկեղեցին կազմավորվել է, ինչն ամբողջությամբ Աստծու շնորհքի և ողորմության շնորհիվ է։ Աստվածասեր սրտերը ծնվում են սրբերի մեջ և չեն տատանվում իրենց հոգևոր ուղում։ Նրանք ամուր կառչում են իրենց այն հավատքից, որ միակ ճշմարիտ Աստվածը մարմնացել է, որ Նա է տիեզերքի Գլուխը և իշխում է ամեն ինչին․ սա հաստատված է Սուրբ Հոգու կողմից և անվիճելի է։ Եվ դա երբեք չի փոխվի։

Օ, Ամենակարո՛ղ Աստված։ Այսօր Դու ես, որ բացել ես մեր հոգևոր աչքերը՝ թույլ տալով, որ կույրերը տեսնեն, անդամալույծները քայլեն, և բորոտները բժշկվեն։ Դո՛ւ ես, որ բացել ես երկնքի պատուհանը՝ թույլ տալով, որ տեսնենք հոգևոր ոլորտի խորհուրդները։ Տոգորվել Քո սուրբ խոսքերով և փրկվել Սատանայի ապականած մեր մարդկայնությունից. այդպիսի՛ն է Քո անչափելիորեն մեծ գործը և Քո անչափելիորեն մեծ ողորմությունը։ Մենք Քո՛ վկաներն ենք։

Դու երկար ժամանակ լուռ կերպով խոնարհ և թաքնված ես եղել։ Դու անցել ես մահից հարություն առնելու, խաչվելու տանջանքի, մարդկային կյանքի ուրախությունների ու տառապանքների, հալածման ու նեղության միջով․ Դու փորձառաբար ապրել ես ու ճաշակել մարդկային աշխարհի ցավը և լքվել դարաշրջանի կողմից։ Մսեղի դարձած Աստված Ինքը Աստված է։ Հանուն Աստծու կամքի Դու մեզ փրկել ես աղբակույտից` Քո աջով վեր պահելով մեզ և ձրիաբար պարգևելով մեզ Քո շնորհքը։ Ջանք չխնայելով՝ Դու Քո կյանքը ներհյուսել ես մեր մեջ. Քո սրտի արյունն ու Քո վճարած գինը մեկտեղվել են սրբերի վրա։ Մենք Քո սրտի արյան արգասիքն[ա] ենք, մենք Քո վճարած գինն ենք։

Օ՜, Ամենակարո՛ղ Աստված։ Քո գթասրտության և ողորմության, Քո արդարության և մեծափառության, Քո սրբության ու խոնարհության շնորհիվ է, որ Քո բյուրավոր ընտրյալ մարդիկ կխոնարհվեն Քո առաջ և կպաշտեն Քեզ հավերժ։

Այսօր Դու ավարտուն ես դարձրել բոլոր եկեղեցիները՝ Ֆիլադելֆիայի եկեղեցին, և Քո 6000-ամյա տնօրինման ծրագիրն իրագործվել է։ Սրբերը կարող են խոնարհաբար հնազանդվել Քո առաջ՝ հոգով հաղորդակից լինելով, սիրով հետևելով և աղբյուրի ակունքին միացած։ Կյանքի կենդանի ջուրը հոսում է անդադար՝ լվանալով ու մաքրելով եկեղեցու միջի ողջ տիղմն ու կեղտոտ ջուրը՝ դարձյալ մաքրագործելով Քո տաճարը։ Մենք ճանաչել ենք ճշմարիտ գործնական Աստծուն, քայլել Նրա խոսքերի մեջ և ճանաչել մեր սեփական գործառույթներն ու պարտավորությունները՝ անելով ամենը, որ կարող ենք՝ հանուն եկեղեցու ծախսվելու համար։ Միշտ լուռ Քո առջև՝ մենք պետք է աչալրջորեն հետևենք Սուրբ Հոգու գործին, որպեսզի Քո կամքը մեր մեջ արգելքի չհանդիպի։ Սրբերի միջև փոխադարձ սեր կա, և որոշների ուժեղ կողմերը կլրացնեն մյուսների թերությունները։ Նրանք մշտապես կարող են քայլել հոգով՝ լուսաբանված և լուսավորված Սուրբ Հոգուց։ Ճշմարտությունը հասկանալուն պես անմիջապես կիրարկում են այն։ Նրանք նոր լույսին համընթաց են և հետևում են Աստծու հետքերին։

Ակտիվորեն համագործակցի՛ր Աստծու հետ․ թույլ տալը, որ Նա իշխանություն բանեցնի, նշանակում է քայլել Նրա հետ։ Մեր բոլոր սեփական գաղափարները, պատկերացումները, կարծիքները և աշխարհիկ կապանքները ծխի պես հօդս են ցնդում։ Մենք թույլ ենք տալիս, որ Աստված իշխի մեր հոգիներում, քայլում ենք Նրա հետ և այդպիսով վեր բարձրանում՝ հաղթահարելով աշխարհը, և մեր հոգիներն ազատ սավառնում են և ազատագրվում։ Սա է արդյունքը, երբ որպես Թագավոր է իշխում Ամենակարող Աստված։ Ինչպե՞ս կարող ենք չպարել և չգովերգել՝ մատուցելով մեր գովերգերը, մատուցելով նոր օրհներգեր։

Աստծուն փառաբանելու ձևեր իրոք շատ կան․ Նրա անունը կանչելը, Նրան մերձենալը, Նրա մասին մտածելը, աղոթքաընթերցելը, հաղորդակցվելը, խորհելն ու մտորելը, աղոթքը, փառաբանող երգերը։ Այսպիսի փառաբանությունների մեջ վայելք և օծություն կա։ Փառաբանության մեջ զորություն կա, և նաև հոգս կա։ Փառաբանության մեջ հավատ կա, և նոր ըմբռնում կա։

Ակտիվորեն համագործակցե՛ք Աստծու հետ․ համագործակցե՛ք՝ ծառայելով, և մե՛կ դարձեք, բավարարե՛ք Ամենակարող Աստծու մտադրությունները, շտապե՛ք դառնալ սուրբ հոգևոր մարմին, ոտնակո՛խ արեք Սատանային և վե՛րջ տվեք Սատանայի ճակատագրին։ Ֆիլադելֆիայի եկեղեցին հափշտակվել է Աստծու առաջ և դրսևորվել է Նրա փառքի մեջ։

Ծանոթագրություններ.

ա․ Բնագրում «արգասիքն» բառն առկա չէ։


Գլուխ 3

Հաղթական Թագավորը նստած է Իր փառավոր գահին։ Նա իրագործել է փրկագնումը և առաջնորդել Իր ողջ ժողովրդին՝ հայտնվելու փառքի մեջ։ Նա պահում է բոլոր բաներն Իր ձեռքերում և Իր աստվածային իմաստությամբ ու զորությամբ կառուցել և հաստատուն է դարձրել Սիոնը։ Իր մեծափառությամբ Նա դատում է մեղսալի աշխարհը։ Նա դատել է բյուր ազգերին ու ժողովուրդներին, երկիրն ու ծովերը և դրանցում եղող բոլոր կենդանի արարածներին, ինչպես նաև նրանց, ովքեր հարբած են անառակության գինով։ Աստված անշուշտ կդատի նրանց և անշուշտ կբարկանա նրանց վրա, և Նրա մեծափառությունը կհայտնվի։ Նրա դատաստանը կլինի ակնթարթային և կիրագործվի անհապաղ։ Նրա ցասման կրակն անշուշտ կմոխրացնի նրանց նողկալի մեղքերը, և աղետը կհասնի նրանց ցանկացած պահի. փախուստի ոչ մի ճանապարհ և թաքնվելու տեղ չեն ունենա, լաց կլինեն ու կկրճտացնեն ատամները և կործանում կբերեն իրենց վրա։

Հաղթական որդիները՝ Աստծու սիրելիները, անշուշտ կմնան Սիոնում՝ երբեք չհեռանալով այնտեղից։ Աստծու բյուրավոր ընտրյալ մարդիկ ուշադիր կլսեն Նրա ձայնը, զգուշորեն կհետեւեն Նրա գործողություններին, և նրանց փառաբանության ձայները երբեք չեն դադարի։ Միակ ճշմարիտ Աստված հայտնվել է։ Մենք հոգով վստահ կլինենք Նրա հանդեպ և սերտորեն կհետևենք Նրան, մեր ողջ ուժով առաջ կսլանանք և այլևս չենք տատանվի։ Աշխարհի ելքը բացվում է մեր առջև։ Պատշաճ եկեղեցական կյանքը, ինչպես նաև մեզ շրջապատող մարդիկ, իրադարձություններն ու բաները հենց հիմա ինտենսիվորեն կրթում են մեզ։ Շտապե՛նք ետ վերցնել մեր սրտերը, որոնք այդքան սիրում են աշխարհը։ Շտապե՛նք ետ վերցնել մեր տեսիլքը, որն այդքան մշուշված է։ Կանգնեցնե՛նք մեր քայլերը, որպեսզի չանցնենք սահմանները։ Փակե՛նք մեր բերանները, որպեսզի կարողանանք քայլել Աստծու խոսքի մեջ, և այլևս չվիճենք սեփական շահերի ու կորուստների համար։ Օ՜հ, բա՛ց թողեք դա՝ աշխարհիկ աշխարհի և հարստության հանդեպ ձեր ագահ սերը։ Օ՜հ, ազատվե՛ք դրանից՝ ամուսիններին, դուստրերին ու որդիներին ձեր կպչուն կապվածությունից։ Օ՜հ, մեջքով դարձե՛ք դրանց՝ ձեր տեսակետներին ու նախապաշարմունքներին։ Օ՜հ, արթնացե՛ք, ժամանակը կարճ է։ Նայե՛ք վեր, նայե՛ք վեր հոգու ներսից և թույլ տվեք, որ Աստված վերահսկի։ Ինչ էլ պատահի, մի՛ դարձեք Ղովտի կնոջ պես։ Որքա՜ն ողորմելի է լքված լինելը։ Իսկապես, որքա՜ն ողորմելի։ Օ՜հ, արթնացե՛ք։


Գլուխ 4

Ամեն պահ պետք է արթուն լինենք և սպասենք՝ հոգով հանդարտ և մաքուր սրտերով փնտրելով։ Ինչ էլ որ մեզ պատահի, չպետք է կուրորեն հաղորդակցվենք։ Պարզապես պետք է հանդարտվենք Աստծու առջև ու անընդհատ հաղորդակցվենք Նրա հետ, և այն ժամանակ Նրա մտադրություններն, անշուշտ, հայտնի կդարձվեն մեզ։ Մեր հոգիներում պետք է մշտապես զանազանություն ունենանք և պետք է ունենանք եռանդուն ու զորավոր հոգիներ։ Պետք է կենդանի ջուր առնենք Աստծու ներկայության մեջ՝ մեր ծարաված սրտերը թարմացնելու և նորից լցնելու համար։ Պետք է մշտապես մաքրենք մեզ Սատանայի բնույթից՝ ինքնարդարությունից, ամբարտավանությունից, ինքնագոհությունից և ինքնաբավությունից։ Պետք է բացենք մեր սրտերը՝ ընդունելու Աստծու խոսքը, գործենք Նրա խոսքի հիման վրա, փորձառաբար ապրենք և համոզվենք Նրա խոսքում և հասնենք Նրա խոսքի հասկացողությանը՝ թույլ տալով, որ Նրա խոսքը դառնա մեր կյանքը. սա՛ է մեր կոչումը։ Միայն երբ ապրում ենք Աստծու խոսքով, կարող ենք հաղթական լինել։

Այժմ մեր պատկերացումները չափազանց արմատացած են, և մենք սիրում ենք խոսել ու հապշտապ գործել՝ անկարող լինելով գործել Հոգու համապատասխան։ Այսօրվա օրն անցյալի պես չէ։ Սուրբ Հոգու գործը մեծ արագությամբ առաջ է ընթանում։ Պետք է մանրամասնորեն փորձառաբար ապրենք Աստծու խոսքը. յուրաքանչյուր գաղափար և միտք, յուրաքանչյուր շարժում և արձագանք պետք է կարողանանք հստակորեն զանազանել մեր սրտերում։ Մեկի երեսին կամ նրա թիկունքում մեր արածից ոչինչ չի կարող խուսափել Քրիստոսի աթոռի առջև դատաստանից։ Սուրբ Հոգին մեզ դեպի ավելի խոր փորձառություններ ուղղորդելու գործընթացում է, և մեր փորձառությունների միջոցով մենք ավելի ենք համոզվում Ամենակարողի հարցում։

Տիեզերքի Աստված բացել է մեր հոգևոր աչքերը, և հոգու խորհուրդները շարունակաբար հայտնի են դարձվում մեզ։ Ձգտե՛ք մաքուր սրտով։ Պատրաստակա՛մ եղեք վճարելու գինը, առաջ շարժվե՛ք ամբողջ սրտով, պատրա՛ստ եղեք ուրանալու սեփական անձը, այլևս մի՛ տենչացեք, հետևե՛ք Սուրբ Հոգուն և վայելե՛ք Աստծու խոսքը, և այն ժամանակ կհայտնվի ողջ տիեզերական նոր մարդը։ Սատանայի վախճանը մոտ է, Աստծու կամքը կիրագործվի, աշխարհի բոլոր ազգերը կդառնան Քրիստոսի թագավորությունը, և Քրիստոսը հավիտյանս հավիտենից որպես Թագավոր կիշխի երկրի վրա։

Լեռներն ու գետերը փոխվում են, ջրերը հոսում են իրենց ընթացքով, և մարդու կյանքը չի հարատևում այնպես, ինչպես երկինքն ու երկիրը։ Միայն Ամենակարող Աստվածն է հավերժական կյանքով և հարություն առած, որը շարունակվում է սերնդեսերունդ, հավիտյանս հավիտենի՜ց։ Ամեն ինչ և ամեն բան Նրա ձեռքերում է, և Սատանան Նրա ոտքերի տակ է։

Այսօր Աստծու նախասահմանած ընտրությամբ է, որ Նա փրկում է մեզ Սատանայի ճիրաններից։ Նա իսկապես մեր Փրկագնողն է։ Քրիստոսի հավիտենական, հարություն առած կյանքն իրականում ներգործվել է մեր մեջ՝ նախասահմանելով կապել մեզ Աստծու կյանքի հետ, որպեսզի կարողանանք իրապես դեմ առ դեմ հանդիպել Նրան, ուտել Նրան, խմել Նրան և վայելել Նրան։ Սա Աստծու սրտի արյան անձնուրաց նվիրումն է։

Տարվա եղանակները գալիս ու գնում են. Աստված անցնում է քամու և սաստիկ ցրտի միջով ու բախվում կյանքի այնքան շատ տառապանքների, հալածանքների և նեղությունների, աշխարհի կողմից այնքան շատ մերժման ու զրպարտության, կառավարության այնքան շատ կեղծ մեղադրանքների, սակայն ո՛չ Աստծու հավատը, ո՛չ էլ Նրա վճռականությունը բնավ չեն նվազում։ Ամբողջ սրտով նվիրված լինելով Աստծու կամքին և Աստծու տնօրինման ու ծրագրի իրագործմանը՝ Նա մի կողմ է դնում Իր սեփական կյանքը։ Հանուն Իր ողջ ժողովրդի՝ Նա ջանք չի խնայում՝ խնամքով սնելով և ջրելով նրանց։ Որքան էլ հիմար կամ դժվար կառավարելի լինենք, մեզ բավական է միայն հնազանդվել Նրա առաջ, և Քրիստոսի հարություն առած կյանքը կփոխի մեր հին բնությունը… Հանուն այս բոլոր անդրանիկ որդիների՝ Նա անխոնջ աշխատում է գիշեր ու զօր՝ հրաժարվելով սննդից և հանգստից։ Քանի՜ օր ու գիշեր, որքա՜ն կիզիչ տապի և սառնամանիքի միջով Նա ամբողջ սրտով հսկում է Սիոնում։

Աշխարհը, տունը, աշխատանքը և ամեն ինչ լիովին լքված են՝ ուրախությամբ, հոժարակամ, և աշխարհիկ վայելքները ոչ մի կապ չունեն Նրա հետ… Նրա բերանից ելած խոսքերն իրականում խոցում են մեզ՝ մերկացնելով մեր սրտերի խորքում թաքնված բաները։ Ինչպե՞ս կարող ենք չհամոզվել։ Յուրաքանչյուր նախադասություն, որ դուրս է գալիս Նրա բերանից, կարող է ցանկացած պահի իրականանալ մեր մեջ։ Ինչ էլ որ անենք՝ Նրա ներկայությամբ, թե Նրանից թաքուն, չկա մի բան, որ Նա չիմանա, չկա մի բան, որ Նա չհասկանա։ Ամեն ինչ իսկապես բացահայտվում է Նրա առաջ՝ հակառակ մեր իսկ ծրագրերի և կարգավորումների։

Նստելով Նրա առաջ, հաճույք զգալով մեր հոգու ներսում` հանգիստ և խաղաղ, սակայն միշտ դատարկություն զգալով և իսկապես պարտական լինելով Աստծուն. սա աներևակայելի և անհնարին մի հրաշք է։ Սուրբ Հոգին բավարար է ապացուցելու, որ Ամենակարող Աստված միակ ճշմարիտ Աստվա՛ծ է։ Սա անհերքելի ապացու՛յց է։ Մեր այս խումբն աննկարագրելիորեն օրհնվա՛ծ է։ Եթե չլինեին Աստծու շնորհքն ու ողորմությունը, մենք միայն կործանման կգնայինք և կհետևեինք սատանային։ Միայն Ամենակարող Աստվա՛ծ կարող է փրկել մեզ։

Ա՜հ, Ամենակարո՛ղ Աստված, Գործնակա՛ն Աստված։ Դու ես, որ բացել ես մեր հոգևոր աչքերը՝ թույլ տալով մեզ տեսնել հոգևոր ոլորտի խորհուրդները։ Թագավորության հեռանկարներն անսահման են։ Եկե՛ք արթուն լինենք սպասելիս։ Այդ օրը չի կարող շատ հեռու լինել։

Պատերազմի բոցերը պտտվում են, թնդանոթների ծուխը լցնում է օդը, եղանակը տաքանում է, կլիման փոխվում է, համաճարակ կտարածվի, և մարդիկ միայն կմահանան՝ առանց գոյատևման որևէ հույսի։

Ա՜հ, Ամենակարո՛ղ Աստված, Գործնակա՛ն Աստված։ Դու մեր անառիկ ամրոցն ես։ Դու մեր ապաստանն ես։ Մենք կուչ ենք գալիս Քո թևերի տակ, և աղետը չի կարող հասնել մեզ։ Այսպիսին է Քո աստվածային պաշտպանությունն ու խնամքը։

Մենք բոլորս բարձրագոչ ձայնակցում ենք երգով. երգում ենք գովաբանությամբ, և մեր գովքի ձայնը թնդում է ո՛ղջ Սիոնում։ Ամենակարող Աստված, Գործնական Աստված մեզ համար պատրաստել է այդ գեղեցիկ նշանակության վայրը։ Արթո՛ւն եղեք, օ՜հ, եղե՛ք արթուն։ Դեռևս սարերի հետևում չէ։

Ամենակարող Աստված`բոլոր բաների Գլուխը, թագավորական զորությամբ է տիրում Իր գահից ։ Նա իշխում է տիեզերքին ու բոլոր բաներին և Նա ուղղորդում է մեզ ողջ երկրի վրա։ Միշտ մոտ եղի՛ր Նրան և հանդարտությամբ արի՛ Նրա առաջ՝ երբեք բաց չթողնելով ոչ մի ակնթարթ. միշտ սովորելու դասեր կան։ Շրջակա միջավայրը, մարդիկ, իրադարձությունները և իրողությունները գոյություն ունեն Նրա գահի թույլտվությամբ։ Ոչ մի դեպքում թույլ մի՛ տուր, որ սրտումդ դժգոհություններ առաջանան, այլապես Աստված չի պարգևի քեզ Իր շնորհքը։ Երբ հիվանդությունը վրա է հասնում քեզ, դա Աստծու սերն է, և դրա մեջ, անշուշտ, կան Նրա բարի մտադրությունները։ Թեև քո մսեղին կարող է մի քիչ տառապանքի միջով անցնել, Սատանայից ոչ մի միտք մի՛ ընդունիր։ Գովաբանի՛ր Աստծուն հիվանդության մեջ և վայելի՛ր Աստծուն գովաբանությանդ մեջ։ Մի՛ հուսահատվիր հիվանդության առջև, շարունակի՛ր փնտրել նորից ու նորից և մի՛ հանձնվիր, և Աստված կլուսավորի քեզ։ Ինչպիսի՞ն էր Հոբի հավատքը։ Ամենակարող Աստված ամենազոր բժիշկ է։ Հիվանդության մեջ ապրելը հիվանդ լինելն է, բայց հոգու մեջ ապրելը՝ առողջ լինելը։ Քանի դեռ դու ունես գեթ մեկ շունչ, Աստված թույլ չի տա, որ մահանաս։

Մեր ներսում ունենք Քրիստոսի հարություն առած կյանքը։ Աստծու ներկայության մեջ մենք իսկապես հավատքի պակաս ունենք. երանի՜ թե Աստված ճշմարիտ հավատք դներ մեր ներսում։ Իսկապես քաղցր է Աստծու խոսքը։ Աստծու խոսքը զորեղ դեղամիջոց է։ Այն ամոթահար է անում դևերին և Սատանային։ Աստծու խոսքն ընկալելը մեզ ապավեն է տալիս։ Նրա խոսքն արագ է գործում՝ փրկելու մեր սրտերը։ Այն փարատում է ամեն բան և խաղաղեցնում ամեն ինչ։ Հավատքը նման է միագերան կամրջի․ նրանք, ովքեր կառչում են կյանքից և վախենում մահից, դժվարությամբ կանցնեն այն, բայց նրանք, ովքեր պատրաստ են տալ իրենց կյանքը, կարող են անցնել այն՝ հաստատուն քայլերով և անհոգ։ Եթե մարդիկ երկչոտ ու վախվորած մտքեր են տածում, դա նրանից է, որ Սատանան հիմարացրել է նրանց․ նա վախենում է, որ մենք կանցնենք հավատքի կամուրջը՝ Աստծու մեջ մտնելու համար։ Սատանան ամեն հնարավոր կերպ փորձում է մեզ ուղարկել իր մտքերը։ Մենք պետք է ամեն ակնթարթ աղոթենք, որ Աստված լուսավորի մեզ, ամեն ակնթարթ ապավինենք Աստծուն, որպեսզի Նա մաքրագործի Սատանայի թույնը մեր ներսից, ամեն ակնթարթ մեր հոգում կիրարկենք Աստծուն մոտ գալը և թույլ տանք, որ Աստված տիրակալություն ունենա և զբաղեցնի մեր ողջ էությունը։

Մեր շրջակա միջավայրի զարգացումն արագացնում է մեր նահանջը դեպի հոգին: Մի՛ գործիր կարծրացած սրտով`անտեսելով, թե արդյոք Սուրբ Հոգին անհանգիստ է, և մի՛ փորձիր քեզ խելացի ցույց տալ: Մի՛ եղիր ինքնագոհ ու ինքնաբավ կամ չափազանց մի՛ կարևորիր քո սեփական դժվարությունները: Միակ անելիքն Աստծուն սրտով և ազնվությամբ պաշտելն է: Չես կարող Աստծու խոսքերն անտեսել կամ ականջալուր չլինել դրանց. պետք է խորությամբ ըմբռնես դրանք, կրկնես քո աղոթք-ընթերցումները և ընկալես խոսքերի մեջ եղած կյանքը: Մի՛ զբաղվիր դատարկ բաներով՝ դրանք կլանելով, առանց ժամանակ տալու ինքդ քեզ դրանք մարսելու համար: Արդյոք ապավինու՞մ ես Աստծու խոսքին քո բոլոր արածներում: Մի՛ պարծեցիր երեխայի պես, իսկ հետո մի՛ խճճվիր, հենց խնդիր ծագի: Դու պետք է մարզես հոգիդ օրվա ամեն ժամին. մի ակնթարթ անգամ մի՛ թուլացիր: Պետք է ունենաս զգոն հոգի: Անկախ նրանից, թե ինչ մարդու, իրադարձության կամ երևույթի հանդիպես, եթե գաս Աստծու առաջ, կունենաս հետևելու ուղի: Պետք է ամեն օր ուտես և խմես Աստծու խոսքերը, հասկանաս դրանց իմաստը` չլինելով անփույթ, առավել շատ ջանք գործադրես, ամեն ինչ ճիշտ անես`ամենայն մանրամասնությամբ, և զինվես բացարձակ ճշմարտությամբ, որպեսզի խուսափես Աստծու մտադրությունները թյուրըմբռնելուց: Պետք է ընդլայնես քո փորձառությունների շրջանակը և կենտրոնանաս Աստծու խոսքերը փորձառաբար ապրելու վրա: Փորձառության շնորհիվ կկարողանաս ավելի վստահ լինել Աստծու հանդեպ. առանց փորձառության պնդելը, որ վստահ ես Նրա հանդեպ, պարզապես դատարկ խոսքերի կույտ է: Պետք է սթափ մտքով լինենք: Արթնացի՛ր: Այլևս մի՛ թուլացիր. եթե հարցերնանփութորեն կարգավորես`առանց առաջնթացի նկրտումների, ապա դու իսկապես կույր ես: Պետք է կենտրոնանաս Սուրբ Հոգու գործի վրա, ուշադի՛ր լսիր Սուրբ Հոգու ձայնը, բացի՛ր ականջներդ Աստծու խոսքերի համար, փայփայի՛ր այն ժամանակը, որ քեզ մնացել է, և վճարի՛ր դրա գինը, ինչ էլ որ այն լինի: Երբ ունես պողպատ, օգտագործի՛ր դա այնտեղ, որտեղ կարևոր է`ամուր սուր ստեղծելու համար. կառչի՛ր այն ամենից, ինչը նշանակություն ունի, և կենտրոնացի՛ր Աստծու խոսքերը կիրարկելու վրա: Եթե հեռացել ես Աստծու խոսքերից, ապա որքան էլ արտաքուստ լավ լինես, ամեն ինչ ապարդյուն կլինի: Միայն խոսքով կիրարկելն անընդունելի է Աստծու համար. փոփոխությունը պետք է երևա քո վարքագծի, բնավորության, հավատքի, քաջության և ներըմբռնման միջոցով:

Ժամանակը մոտ է: Այս աշխարհի նույնիսկ ամենալավ բաները պետք է մի կողմ նետվեն: Ոչ մի դժվարություն կամ վտանգ չի կարող մեզ վախեցնել, ոչ էլ կարող ենք ընկճվել, եթե նույնիսկ երկինքը մեր գլխին շուռ գա: Առանց այս տեսակ վճռականության, պարզապես չափազանց դժվար կլինի քեզ համար դառնալ նշանակալից մեկը: Նրանք, ովքեր թուլասիրտ են և ովքեր վախկոտաբար կառչում են կյանքից, արժանի չեն կանգնելու Աստծու առջև:

Ամենակարող Աստված գործնական Աստված է: Անկախ նրանից, թե որքան անտեղյակ կարող ենք լինել մենք, Նա, միևնույն է, ողորմություն կցուցաբերի մեր նկատմամբ, Նրա ձեռքերն անպայման կփրկեն մեզ, և այնուամենայնիվ, Նա մեզ ավարտուն կդարձնի: Քանի դեռ ունենք սրտեր, որոնք իսկապես Աստծուն են ցանկանում, քանի դեռ ուշադիր ենք հետևում և այլևս չենք հուսահատվում և քանի դեռ մենք փնտրում ենք հրատապության զգացումով, Նա հաստատ անարդար չի վարվի մեզ հետ. Նա անպայման կհատուցի այն, ինչ մեզ պակասում է, և Նա գոհացնի մեզ: Այս ամենը Ամենակարող Աստծու շնորհն է:

Եթե որևէ մեկը որկրամոլ և ծույլ է, անցկացնում է իր ամբողջ օրը փորը լցնելով և առանց լուրջ մտածելու ինչ-որ բանի մասին, նրա համար դժվար կլինի խուսափել կորուստներ կրելուց: Ամենակարող Աստված բոլոր երևույթների և իրադարձությունների Իշխանն է: Քանի դեռ մեր սրտերում մշտապես Նրան ենք նայում և մտնում ենք հոգու մեջ և հաղորդակցվում Նրա հետ, Նա մեզ ցույց կտա այն ամենը, ինչ մենք փնտրում ենք, և Նրա մտադրությունները վստահաբար կբացահայտվեն մեզ: Մեր սրտերն այդ ժամանակ կլինեն ուրախության և խաղաղության մեջ` հաստատուն լիակատար հստակությամբ: Կարևոր է ունակ լինել գործելու համաձայն Նրա խոսքերի: Միայն Նրա մտադրություններն ընկալել կարողանալը և Նրա խոսքերից կախված ապրելը կարելի է համարել իրական փորձառություն:

Միայն եթե հասկանում ենք Աստծու խոսքերը, Աստծու խոսքերի ճշմարտությունը կկարողանա մտնել մեր մեջ և դառնալ մեր կյանքը: Առանց որևէ գործնական փորձառության, ինչպե՞ս կարող ես մտնել Աստծու խոսքերի իրականության մեջ: Եթե չես կարող ձեռք բերել Աստծու խոսքերը` որպես քո կյանք, ապա քո բնավորությունը չի կարողանա փոխվել:

Սուրբ Հոգու գործը սրընթաց առաջ է շարժվում: Եթե ուշադիր չես հետևում և կրթում չես ստանում, ապա դժվար կլինի քեզ համար համընթաց քայլել Սուրբ Հոգու ընթացքի հետ, մինչ նա շարունակ առաջ է գնում: Շտապի՛ր և արմատական փոփոխություններ բե՛ր, որպեսզի Սատանայի կողմից ոտնակոխ չլինես ու չընկնես կրակի և ծծմբի լիճը, որտեղից չես կարող ազատվել: Գնա՛ հիմա և ձգտի՛ր քո ողջ ուժով, որպեսզի մի կողմ չնետվես:


Գլուխ 8

Այն ժամանակվանից ի վեր, երբ վկայություն բերվեց Ամենակարող Աստծու՝ թագավորության Թագավորի մասին, Աստծու տնօրինման շրջանակն իր ամբողջությամբ բացվեց ողջ տիեզերքում։ Աստծու հայտնվելու մասին վկայություն է բերվել ոչ միայն Չինաստանում, այլև Ամենակարող Աստծու անունն է վկայվել բոլոր ազգերում և բոլոր վայրերում։ Բոլորը կանչում են այս սուրբ անունը՝ փնտրելով Աստծու հետ հաղորդակցվելու ցանկացած հնարավոր միջոց, ընկալելով Ամենակարող Աստծու մտադրությունները և համագործակցաբար ծառայելով Նրան եկեղեցում։ Սա է Սուրբ Հոգու գործելու հրաշալի ճանապարհը։

Տարբեր ազգերի լեզուները տարբերվում են միմյանցից, բայց կա միայն մեկ Հոգի։ Այս Հոգին միավորում է տիեզերքի եկեղեցիները և բացարձակապես մեկ է Աստծու հետ՝ առանց նվազագույն տարբերության։ Սա կասկածից վեր է։ Սուրբ Հոգին այժմ կանչում է նրանց, և Նրա ձայնը զգոն է պահում նրանց։ Դա Աստծու ողորմության ձայնն է։ Նրանք բոլորը կանչո՛ւմ են Ամենակարող Աստծու սուրբ անունը։ Նրան նաև գովաբանում են ու երգում։ Սուրբ Հոգու գործում երբեք չի կարող որևէ շեղում լինել. այս մարդիկ ամեն ինչ անում են ճիշտ ճանապարհով առաջ ընթանալու  համար, և ոչ ոք չի նահանջում։ Հրաշքը հրաշքի վրա առատորեն լցվում է։ Սա մի բան է, որը մարդկանց համար դժվար է պատկերացնել և անհնար է ենթադրել։

Ամենակարող Աստված տիեզերքի կյանքի Թագավո՛րն է։ Նա նստում է փառավոր գահին և դատում աշխարհը, իշխանություն ունի ամեն ինչի նկատմամբ և կառավարում է բյուրավոր ազգերին. Նրա ընտրյալ բյուրավոր մարդիկ ծնկի են իջնում Նրա առաջ, աղոթում են Նրան, մոտենում են Նրան և հաղորդակցվում Նրա հետ։ Անկախ նրանից, թե որքան ժամանակ եք հավատացել Աստծուն, որքան բարձր է ձեր կարգավիճակը կամ որքան մեծ է ձեր ավագությունը, եթե ձեր սրտերում դիմակայում եք Աստծուն, ապա անխուսափելիորեն պիտի դատվեք և անխուսափելիորեն ծնկի գաք Նրա առաջ՝ ցավալի աղերսանքի ձայներ արձակելով. սա իսկապես ձեր իսկ արարքների պտուղները քաղելն է։ Այս ողբալի ձայնը կրակի և ծծմբի լճում տանջվելու ձայնն է, և դա Աստծու երկաթե գավազանով խրատվելու ճիչն է. սա դատաստան է Քրիստոսի ատյանի առաջ։

Ոմանք վախենում են, ոմանց  խիղճը տանջում է, ոմանք զգոն են, ոմանք ջանում են ուշադիր լսել, ոմանք ապաշխարում են և նորից սկսում՝ զգալով ծայրահեղ զղջում, ոմանք դառնորեն լաց են լինում ցավից, ոմանք թողնում են ամեն ինչ և հուսահատորեն փնտրում, որոշ մարդիկ քննում են իրենք իրենց և այլևս չեն համարձակվում անխոհեմաբար չարագործություններ կատարել, ոմանք հրատապ կերպով ձգտում են մոտենալ Աստծուն, ոմանք քննում են իրենց սեփական խիղճը՝ հարցնելով, թե ինչու իրենց կյանքը չի կարողանում առաջընթաց ունենալ։ Ոմանք շփոթության մեջ են մնում, ոմանք թոթափում են իրենց ոտքերը կապանքներից և քաջաբար առաջ ընթանում՝ ընկալելով բանալին և ժամանակ չկորցնելով իրենց կյանքով զբաղվելու համար։ Ոմանք դեռ տատանվում են և հստակ չեն հասկանում տեսիլքները. այն հոգսը, որ նրանք կրում և տանում են իրենց սրտերում, իսկապես ծանր է։

Եթե միտքդ հստակ չէ, ապա Սուրբ Հոգին քո մեջ գործելու ոչ մի միջոց չունի։ Այն ամենը, ինչի վրա կենտրոնանում ես, այն ճանապարհը, որով քայլում ես, և այն ամենը, ինչին սիրտդ տենչում է, լի՛ են քո պատկերացումներով և ինքնարդարությամբ։ Ես այրվում եմ անհամբերությունից՝ որքա՜ն եմ ցանկանում անմիջապես ավարտուն դարձնել ձեզ բոլորիդ, որպեսզի շուտով պիտանի դառնաք Իմ կողմից օգտագործվելու համար, և որպեսզի Իմ ծանր հոգսը թեթևանա։ Բայց տեսնելով ձեզ այս վիճակում՝ Ես հասկանում եմ, որ արագ արդյունքներ փնտրելն օգուտ չի տա։ Ես կարող եմ միայն համբերատար սպասել, դանդաղ քայլել և կամաց-կամաց աջակցել ու առաջնորդել ձեզ։ Ա՜խ, պետք է մաքրե՛ք ձեր գլուխները։ Ինչը պետք է լքվի, որոնք են քո գանձերը, որոնք են քո ճակատագրական արատները, որոնք են քո խոչընդոտները՝ քո հոգում ավելի շատ խորհրդածիր այս հարցերի շուրջ և հաղորդակցվիր Ինձ հետ։ Այն, ինչ Ես ուզում եմ,  ձեր սրտերի` լռության մեջ Ինձ նայելն է. Ես չեմ ուզում, որ ծառայեք Ինձ ձեր խոսքերով։ Ով ձեզանից ճշմարտապես փնտրի Ինձ, Ես ամեն ինչ կբացահայտեմ նրան։ Իմ քայլերն արագանում են. քանի դեռ սիրտդ նայում է Ինձ, և դու  հետևում ես Ինձ ամեն ժամ, ապա ցանկացած պահի Իմ մտադրությունները ոգեշնչմամբ կտրվեն քեզ և կբացահայտվեն քեզ։ Նրանք, ովքեր ջանում են սպասել, սնունդ կստանան և առաջընթացի ճանապարհ կունենան։ Նրանց համար, ովքեր անմիտ են, դժվար կլինի հասկանալ Իմ սիրտը, և նրանք կմտնեն փակուղի։

Ես փափագում եմ, որ բոլորդ արագ ոտքի կանգնեք և համագործակցեք Ինձ հետ և միշտ մոտ լինեք Ինձ, ոչ միայն մեկ օր ու մեկ գիշեր։ Իմ ձեռքը պետք է միշտ քաշի, հարվածի և առաջ մղի, հրի, համոզի ձեզ շարունակել և կոչ անի առա՛ջ ընթանալ։ Դուք պարզապես չեք հասկանում Իմ մտադրությունները։ Ձեր սեփական պատկերացումների և աշխարհիկ դժվարությունների խոչընդոտները չափազանց լուրջ են, և դուք ի վիճակի չեք ավելի խոր մտերմություն ունենալ Ինձ հետ։ Անկեղծ ասած՝ դուք գալիս եք Ինձ մոտ, երբ խնդիր եք ունենում, բայց երբ որևէ խնդիր չեք ունենում, ձեր սրտերն անհանգստանում են։ Ձեր սրտերը նմանվում են ազատ շուկայի և լցվում են սատանայական բնույթով. դրանք զբաղվում են աշխարհիկ բաներով, և դուք չեք իմանում՝ ինչպես հաղորդակցվել Ինձ հետ։ Ինչպե՞ս կարող եմ չանհանգստանալ ձեզ համար։ Բայց անհանգստանալն օգուտ չի տա։ Ժամանակը չափազանց սուղ է, իսկ առաջադրանքը՝ չափազանց լարված։ Իմ քայլերը սլանում են առաջ. պետք է ամուր պահեք այն ամենը, ինչ ունեք, ամեն ակնթարթ նայեք Ինձ և մտերմորեն հաղորդակցվեք Ինձ հետ։ Այն ժամանակ Իմ մտադրություններն անշուշտ կբացահայտվեն քեզ ցանկացած պահի։ Երբ հասկանաք Իմ սիրտը, այն ժամանակ առաջ ընթանալու ճանապարհ կունենաք։ Այլևս չպետք է տատանվեք։ Ճշմարիտ հաղորդակցություն ունեցեք Ինձ հետ և մի դիմեք խորամանկության կամ մի փորձեք չափազանց խելացի թվալ. դա միայն ինքնախաբեություն կլինի և ցանկացած պահի կբացահայտվի Քրիստոսի ատյանի առաջ։ Իսկական ոսկին չի վախենում կրակով փորձվելուց՝ սա՛ է իրականությունը։ Ոչ մի կասկած մի՛ ունեցիր և մի՛ վհատվիր կամ թուլացիր։ Ավելի շատ անմիջականորեն հաղորդակցվիր Ինձ հետ քո հոգում, համբերատար սպասիր, և Ես անշուշտ կբացահայտեմ քեզ Իմ իսկ ժամանակին։ Անպայման պետք է զգույշ լինես և թույլ չտաս, որ Իմ ջանքերն իզուր վատնվեն քեզ վրա. ոչ մի ակնթարթ մի կորցրու։ Քո սիրտը պետք է մշտական հաղորդակցության մեջ լինի Ինձ հետ, քո սիրտը պետք է մշտապես ապրի Իմ առաջ, և ոչ մի մարդ, ոչ մի իրադարձություն, ոչ մի բան, ոչ մի ամուսին, ոչ մի որդի կամ դուստր չի կարող խանգարել Ինձ հետ քո հաղորդակցությանը քո սրտի ներսում։ Երբ սիրտդ մշտապես զսպվում է Սուրբ Հոգու կողմից, և երբ ամեն ակնթարթ հաղորդակցվում ես Ինձ հետ, ապա Իմ մտադրություններն անշուշտ կբացահայտվեն քեզ։ Երբ դու այս կերպ շարունակաբար  մոտենում ես Ինձ, անկախ քո միջավայրից կամ այն իրավիճակներից, որոնցում հայտնվում ես, կամ թե ինչ մարդու, իրադարձության կամ բանի ես բախվում, չես շփոթվի, այլ կունենաս առաջընթացի ճանապարհ։

Եթե սովորաբար ոչինչ աչքաթող չես անում մեծ կամ փոքր հարցերում, եթե քո յուրաքանչյուր միտք ու գաղափար մաքրագործված է, և եթե հանդարտ ես հոգումդ, ապա երբ որևէ խնդրի բախվես, Իմ խոսքերն անմիջապես կոգեշնչվեն քո ներսում՝ որպես պայծառ հայելի, որպեսզի ստուգես ինքդ քեզ դրա դիմաց, և այն ժամանակ առաջ ընթանալու ճանապարհ կունենաս։ Սրան ասում են՝ «Ամեն ցավ իր դարմանն ունի»։ Եվ հիվանդությունն անշուշտ կբուժվի. այսպիսին է Աստծու ամենակարողությունը։ Ես, անշուշտ, կլուսավորեմ և լուսավորություն կբերեմ բոլոր նրանց, ովքեր քաղցած ու ծարավ են արդարության և ովքեր փնտրում են անկեղծությամբ։ Ես ձեզ բոլորիդ ցույց կտամ հոգևոր ոլորտի խորհուրդները, որպեսզի առաջ ընթանալու ճանապարհ ունենաք, որքան հնարավոր է շուտ ազատվեք ձեր հին ապականված խառնվածքից, և հասնեք կյանքի հասունության և պիտանի լինեք Իմ կողմից օգտագործվելուն, և որպեսզի ավետարանչական աշխատանքը շուտով ընթանա առանց խոչընդոտների։ Միայն այդ ժամանակ Իմ մտադրությունները կբավարարվեն, միայն այդ ժամանակ Աստծու վեցհազարամյա տնօրինման ծրագիրը կիրագործվի հնարավորինս կարճ ժամանակում։ Աստված ձեռք կբերի թագավորությունը և կիջնի երկիր, և Նա մարդո՛ւ հետ կմտնի փառքի մեջ։

Ես ուզում եմ քեզ հիշեցնել, որ Իմ խոսքի վերաբերյալ նույնիսկ մի փոքր անորոշությունը կամ անփութությունն անընդունելի է. դու պետք է ուշադրություն դարձնես, հնազանդվես և կիրարկես Իմ մտադրություններին համապատասխան։ Դու պետք է միշտ զգոն լինես և երբեք ցույց չտաս ամբարտավան կամ ինքնահավան բնավորություն. միշտ պետք է ապավինես Ինձ՝ հրաժարվելով քո մեջ ապրող հին, ի ծնե բնավորություններից։ Միշտ պետք է կարողանաս պահպանել բնական վիճակ Իմ առաջ և ունենալ հաստատուն բնավորություն։ Մտածողությունդ պետք է լինի սթափ, պարզ և չպետք է սահմանափակվի կամ ազդեցության ենթարկվի որևէ անձից, իրադարձությունից կամ բանից։ Իմ ներկայության մեջ պետք է հանգստության ունակ լինես և պահպանես անընդհատ մոտիկություն և հաղորդակցություն Ինձ հետ։ Պետք է ուժ և ամրություն դրսևորես, անսասան մնաս Իմ առջև քո վկայության մեջ․ վե՛ր կաց և խոսի՛ր Ինձ համար և մի՛ վախեցիր, թե ինչ կարող են ասել մյուսները։ Պարզապես բավարարի՛ր Իմ մտադրություններն ու թույլ մի՛ տուր, որ որևէ մեկը սահմանափակի քեզ։ Այն, ինչ քեզ եմ բացահայտում, պետք է կատարվի իմ մտադրություններին համապատասխան և չի կարող հետաձգվել։ Ինչպե՞ս ես քեզ զգում հոգուդ խորքում։ Անհարմար ես զգում, այնպես չէ՞։ Դու կհասկանաս։ Ինչո՞ւ չես կարող կանգնել և խոսել Իմ անունից` հաշվի առնելով Իմ հոգսը։ Դու համառորեն զբաղվում ես մանր խարդախություններով, բայց Ես ամեն բան պարզ տեսնում եմ։ Ես քո աջակցությունն ու պաշտպանությունն եմ, և ամենն Իմ ձեռքերում է։ Այդ դեպքում ինչի՞ց ես վախենում։ Չափազանց սենտիմենտալ չե՞ս։ Պետք է հնարավորինս շուտ կարողանաս հրաժարվել քո զգացմունքներից․ Ես զգացմունքներից ելնելով չեմ գործում, այլ դրա փոխարեն արդարություն եմ կիրառում։ Եթե որևէ մեկը անում է մի բան, որը եկեղեցուն օգուտ չէ, նույնիսկ եթե քո ծնողներն են, ապա անընդունելի է։ Իմ մտադրություններն արդեն բացահայտվել են քեզ, և դու չես կարող անտեսել դրանք։ Փոխարենը, պետք է ամբողջ ուշադրությամբ կենտրոնանաս դրանց վրա և մի կողմ դնես ամեն բան՝ ամբողջ սրտով հետևելու համար։ Ես միշտ կպահեմ քեզ Իմ ձեռքերում։ Մի՛ եղիր միշտ վախկոտ ու մի՛ ենթարկվիր ամուսնուդ կամ կնոջդ սահմանափակումներին․ պետք է թույլ տաս, որ Իմ կամքը կատարվի։

Հավատք ունեցի՛ր։ Հավատք ունեցի՛ր։ Ես քո Ամենակարողն եմ։ Գուցե որոշակի պատկերացում ունես այս մասին, բայց դեռ պետք է զգոն լինես։ Եկեղեցու, Իմ կամքի, Իմ տնօրինման համար պետք է ամբողջովին նվիրված լինես և հստակ կտեսնես բոլոր խորհուրդներն ու արդյունքները։ Այլևս հետաձգում չի լինի․ օրերը մոտենում են ավարտին։ Ի՞նչ պետք է անես։ Ինչպե՞ս պետք է ձգտես մեծանալ և հասունանալ քո կյանքում։ Ինչպե՞ս կարող ես ավելի շուտ օգտակար դառնալ Ինձ։ Ինչպե՞ս ես հնարավորություն տալու, որ Իմ կամքը կատարվի։ Այս հարցերը պահանջում են ավելի շատ մտորում ու խորը հաղորդակցություն Ինձ հետ։ Ապավինի՛ր Ինձ, հավատա՛ Ինձ, երբեք անփույթ մի՛ եղիր և կարողացի՛ր գործել Իմ առաջնորդությանը համապատասխան։ Դու պետք է լավ զինված լինես ճշմարտությամբ և պետք է ավելի հաճախ ուտես և խմես դրանից։ Յուրաքանչյուր ճշմարտություն պետք է կիրարկվի գործնականում, նախքան այն կարող է հստակորեն հասկանալի լինել։

Դու հիմա զգո՞ւմ ես, որ բավարար ժամանակ չունես։ Զգո՞ւմ ես նաև, որ ներքուստ տարբերվում ես առաջվանից, և որ քո հոգսը հիմա շատ ծանր է թվում։ Իմ մտադրությունները քո շուրջ են․ դու պետք է պարզամիտ լինես, չկտրվես դրանցից և միշտ կապի մեջ մնաս Ինձ հետ։ Մնա՛ Ինձ մոտ, հաղորդակցվի՛ր Ինձ հետ, հաշվի՛ առ Իմ սիրտը և կարողացի՛ր ծառայել ուրիշների հետ համաձայնեցված, որպեսզի Իմ մտադրությունները միշտ բացահայտված լինեն ձեզ։ Միշտ շատ ուշադի՛ր եղիր։ Շա՜տ ուշադիր։ Մի՛ թուլացիր նույնիսկ մի փոքր․ դա քո պարտականությունն է, և Իմ գործը դրա մեջ է ապրում։

Այս պահին միգուցե մի փոքր հասկացողություն ես ձեռք բերել և զգում ես, որ բավականին հրաշալի է։ Անցյալում կարող ես կասկածներ ունեցած լինել՝ զգալով, որ այն ամբողջովին տարբերվում է մարդկային հասկացություններից, գաղափարներից ու մտքերից, բայց հիմա հիմնականում հասկանում ես այն։ Սա Իմ զարմանահրաշ գործն է և նաև Աստծու հրաշալի գործը։ Պետք է բացարձակ արթուն լինես և սպասես, մինչև որ մտնես դրա մեջ։ Ժամանակը Իմ ձեռքերում է․ մի՛ վատնիր այն և երբեք մի՛ թուլացիր նույնիսկ մի պահ․ ժամանակի վատնումը հետաձգում է Իմ աշխատանքը և խոչընդոտում է Իմ կամքը քո մեջ։ Դու պետք է հաճախ մտորես և հաղորդակցվես Ինձ հետ։ Պետք է Իմ առջև բերես նաև քո բոլոր գործողությունները, շարժումները, մտքերն ու գաղափարները, ինչպես նաև ընտանիքդ, ամուսնուդ, որդիներիդ և դուստրերիդ։ Կիրարկմանդ մեջ մի՛ ապավինիր քո եսին, այլապես խիստ կզայրանամ, և կորուստներդ այդժամ թանկ կլինեն։

Մշտապես զսպի՛ր սեփական քայլերդ և անընդհատ քայլի՛ր Իմ խոսքերի սահմաններում։ Պետք է ունենաս Իմ իմաստությունը։ Եթե ինչ-որ դժվարության հանդիպես, արի՛ Իմ առաջ, և Ես քեզ առաջնորդություն կտամ։ Խնդիրներ մի՛ ստեղծիր կամ մի՛ շփվիր անկանոն ձևով։ Եթե կյանքդ ոչ մի օգուտ չի ստանում, պատճառն այն է, որ գիտելիքի պակաս ունես և չես տարբերակում լավ խոսքերը վատից։ Դու սա չես գիտակցի, մինչև չվնասվես, վատ վիճակում չհայտնվես և առանց Սուրբ Հոգու ներկայության լինես, բայց այդժամ շատ ուշ կլինի։ Ժամանակը հիմա շատ սեղմ է, ուստի պետք է նույնիսկ մի փոքր հետ չմնաս կյանքի մրցավազքում․ պետք է շատ մոտիկից հետևես Իմ ոտնահետքերին։ Երբ որևէ դժվարություն է առաջանում, հաճախ խորհի՛ր՝ մնալով Ինձ մոտ և անմիջապես հաղորդակցվելով Ինձ հետ։ Եթե կարողանաս ըմբռնել այս ուղին, սա կհեշտացնի քո առջևի մուտքը։

Իմ խոսքերը միայն քեզ չեն ուղղված․ եկեղեցում բոլորը թերանում են տարբեր կողմերով։ Դուք պետք է ավելի շատ հաղորդակցվեք, պետք է կարողանաք ինքնուրույն ուտել և խմել ձեր անձնական հոգևոր նվիրումի ժամանակ և կարողանաք ըմբռնել հիմնական ճշմարտությունները և կիրարկել անմիջապես։ Դուք պետք է սկսեք հասկանալ Իմ խոսքի իրականությունը․ ըմբռնե՛ք էությունն ու սկզբունքները և չթուլացնե՛ք ձեր ընկալումը։ Միշտ խորհե՛ք, միշտ հաղորդակցվե՛ք Ինձ հետ, և աստիճանաբար ամեն բան կբացահայտվի։ Չես կարող մոտենալ Աստծուն մի որոշ ժամանակով, իսկ հետո, առանց սպասելու, որ սիրտդ խաղաղվի Նրա առաջ, անհանգստանալ, երբ քեզ հետ ինչ-որ այլ բան պատահի։ Դու միշտ շփոթված ու անորոշ ես ամեն ինչում և չես կարողանում տեսնել Իմ դեմքը. հետևաբար, չես կարող պարզ հասկանալ Իմ սիրտը, և նույնիսկ եթե կարողանաս մի փոքր հասկանալ, դու տատանվում ես և դեռ կասկածում ես։ Միայն այն ժամանակ, երբ Ես ամբողջությամբ տիրեմ քո սրտին, երբ քո միտքն այլևս չանհանգստանա որևէ աշխարհիկ բանով, և երբ կարողանաս սպասել պարզ ու հանգիստ մտքով, Ես հայտնություններ կանեմ ձեզ մեկ առ մեկ` համաձայն Իմ մտադրությունների։ Դուք պետք է հասկանաք Ինձ մոտենալու այս ուղին։ Ով էլ որ հարվածի կամ հայհոյի քեզ, կամ որքան էլ հաճելի կարող են լինել մարդկանց կողմից ձեզ առաջարկվածները, անընդունելի է, եթե դրանք քեզ խանգարում են մոտենալ Աստծուն։ Թո՛ղ քո սիրտը լինի Իմ ձեռքերում, ու երբեք մի՛ հեռացիր Իմ կողքից: Այսպիսի մոտիկության ու հաղորդակցության շնորհիվ քո ծնողները, ամուսինդ, երեխաներդ, ընտանեկան այլ կապերն ու աշխարհիկ դժվարությունները՝ բոլորը, կհեռանան։ Դու կվայելես գրեթե աննկարագրելի քաղցրություն քո սրտում և փորձառաբար կապրես բուրավետ ու հիասքանչ համ, ավելին, դու իսկապես անաբաժան կլինես Ինձնից։ Եթե այսպես շարունակեք, կհասկանաք, թե ինչ կա Իմ սրտում։ Դուք երբեք չեք կորցնի ձեր ճանապարհը, քանի որ շարունակում եք առաջ շարժվել, քանզի Ես եմ ձեր ճանապարհը, և ամեն ինչ գոյություն ունի Իմ շնորհիվ։ Որքան հասուն է ձեր կյանքը, երբ կկարողանաք կտրվել աշխարհիկ կյանքից, երբ կկարողանաք ազատվել ձեր զգացմունքներից, երբ կկարողանաք թողնել ամուսնուն ու երեխաներին, երբ ձեր կյանքը կհասունանա․․․․, այս ամենը տեղի կունենա Իմ ժամանակին համապատասխան։ Անհանգստանալու կարիք չկա։

Պետք է մուտք ձեռք բերեք դրական տեսանկյունից։ Եթե պասիվորեն սպասեք, ապա դեռևս բացասական վիճակում եք։ Պետք է նախաձեռնող լինեք ինձ հետ համագործակցելիս. ջանասե’ր եղեք և ոչ՝ ծույլ։ Միշտ հաղորդակցվե՛ք Ինձ հետ և հասե՛ք Ինձ հետ նույնիսկ ավելի խորը մտերմության։ Եթե չեք հասկանում, մի՛ շտապեք արագ արդյունքներ ունենալ։ Խոսքն այն մասին չէ, որ Ես քեզ չեմ ասի, այլ այն, որ Ես ուզում եմ տեսնել, թե արդյոք դու ապավինում ես Ինձ Իմ ներկայությամբ և արդյոք ունես հավատ՝ հույսդ Ինձ վրա դնելու համար։ Դու պետք է միշտ մոտենաս Ինձ և բոլոր հարցերը հանձնես Իմ ձեռքը։ Անօգուտ մի՛ նահանջիր։ Եթե մի որոշ ժամանակ այսպես մոտենաս Ինձ, ապա Իմ մտադրությունները կբացահայտվեն քեզ նախքան քո իմանալը։ Եթե դրանք ըմբռնես, ապա իսկապես դեմ առ դեմ կհանդիպես Ինձ. իսկապես գտած կլինես Իմ դեմքը։ Ներքուստ կունենաս զգալի պարզություն, վստահություն և կունենաս ապավինելու ինչ-որ բան, ինչպես նաև ուժ, հավատ և առաջ շարժվելու ուղի։ Ամեն բան հեշտությամբ կգա քեզ մոտ։

Դու չպետք է վախենաս այս կամ այն բանից. անկախ այն հանգամանքից, թե որքան դժվարությունների կամ վտանգների կարող ես բախվել, պետք է կարողանաս հաստատուն մնալ Իմ առջև`չարգելակված որևէ խոչընդոտով, որպեսզի Իմ կամքը կատարվի անարգել: Սա քո պարտականությունն է, այլապես Իմ ցասումը կթափեմ քեզ վրա և Իմ ձեռքով կ…: Այդ ժամանակ հանդուրժելու ես անվերջ հոգեկան տառապանք: Դու պետք է դիմանաս ամեն ինչին. Իմ համար պետք է պատրաստ լինես լքելու ամեն ինչ և հետևելու Ինձ քո ողջ զորությամբ, և պատրաստ լինես վճարելու ցանկացած գին: Հիմա ժամանակն է, որ Ես ենթարկեմ քեզ փորձությունների. հավատարիմ կլինե՞ս ինձ: Կարո՞ղ ես հավատարմորեն հետևել Ինձ մինչև ճանապարհի վերջը: Մի՛ վախեցիր. երբ Ես եմ քո հենարանը, ո՞վ կարող է փակել այս ճանապարհը: Հիշի՛ր սա։ Հիշի՛ր։ Իմ բարի մտադրություններն ամենուր են, և ամեն ինչ Իմ զննման ներքո է: Արդյո՞ք քո ամեն մի խոսքը և արարքը հետևում է Իմ խոսքին: Երբ կրակի փորձությունները ընկնեն քո գլխին, ծնկի կգա՞ս և օգնության կկանչե՞ս: Թե՞ կկծկվես`անկարող լինելով առաջ շարժվել:

Իմ քաջությունը պետք է կրես քո ներսում և պետք է ունենաս սկզբունքներ՝ անհավատ ազգականների հետ հարաբերվելիս: Սակայն Ինձ համար նույնպես չպետք է զիջես ցանկացած խավար ուժերի: Պետք է ապավինես Իմ իմաստությանը՝ կատարյալ ճանապարհ ունենալու համար, և չպետք է թույլ տաս, որ Սատանայի դավադրություններից որևէ մեկը հաջողի: Արա այն ամենը, ինչ կարող ես, որպեսզի սիրտդ դնես Իմ առջև, և Ես կմխիթարեմ քեզ և կբերեմ խաղաղություն և ուրախություն քո սրտին: Մի՛ մտահոգվիր, թե ինչպես ես երևում այլ մարդկանց աչքին. արդյո՞ք Ինձ բավարարված դարձնելը ավելի մեծ արժեք և կշիռ չունի քեզ համար: Մի՞թե դա քեզ առավել հավերժական և ցկյանս ուրախություն և խաղաղություն չի բերի: Քո ներկայիս տառապանքները ցույց են տալիս, թե որքան մեծ կլինեն քո գալիք օրհնությունները. դրանք աննկարագրելի են: Դու չգիտես այդ օրհնությունների մեծությունը, որ դու կունենաս. դու չէիր կարող անգամ երազել դրանց մասին: Այսօր, այն դարձել է իրական. այնքա՜ն իրական: Այն այդքան էլ հեռու չէ, կարո՞ղ ես տեսնել այն: Դրա ամեն մի մասնիկը իմ ներսում է. որքա՜ն պայծառ է ճանապարհն առջևում: Սրբի՛ր արցունքներդ և այլևս ցավ ու վիշտ մի՛ զգա։ Ամեն ինչ կարգավորված է Իմ ձեռքերով, և Իմ նպատակն է շուտով ձեզ դարձնել հաղթողներ և ձեզ բերել փառքի մեջ` Իմ կողքին: Քանի որ այն ամենի համար, ինչ կատարվում է քեզ հետ, դու պետք է ունենաս այսպիսի երախտագիտություն և գովք. դա Ինձ կբերի մեծ բավարարվածություն:

Քրիստոսի գերաշխարհիկ կյանքն արդեն հայտնվել է. վախենալու ոչինչ չունես: Սատանան արդեն մեր ոտքերի տակ է, և նրա ժամանակը երկար չի տևի: Շո՛ւտ արթնացիր։ Փախի՛ր այս անառակ վայրից, ազատիր քեզ մահվան անդունդից: Եղի՛ր Ինձ հավատարիմ` անկախ ամեն ինչից, և առաջ ընթացիր խիզախորեն. ես քո ամուր քարն եմ, հենվի՛ր Ինձ վրա:

Ես քո Աստվա՞ծ եմ։ Ես քո Թագավո՞րն եմ։ Իսկապե՞ս Ինձ թույլ ես տվել որպես Թագավոր իշխանություն բանեցնել քո ներսում։ Պետք է հանգամանալի քննես ինքդ քեզ։ Երբ նոր լույսը եկավ, մի՞թե չզննեցիր ու չմերժեցիր այն՝ նույնիսկ հասնելով այնտեղ, որ կանգ առար ու չհետևեցիր դրան։ Դրա համար դատաստանի կենթարկվես և կընկնես մահվան մեջ. կդատվես ու կծեծվես երկաթե գավազանով և չես զգա Սուրբ Հոգու գործը։ Անմիջապես կլացես ու ծնկի կիջնես երկրպագելու՝ բարձրաձայն ողբալով։ Ես միշտ ասել եմ ձեզ և միշտ խոսել եմ ձեզ հետ. Իմ խոսքերը երբեք չեմ թաքցրել ձեզանից։ Ուշադիր վերհիշե՛ք. կա՞ արդյոք մի բան, որի մասին չեմ հորդորել ձեզ։ Այնուամենայնիվ, կան մարդիկ, որոնք համառորեն շարունակում են սխալ բաներ անել։ Կասկածի ամպերը ծածկում են արևը, և նրանք երբեք չեն տեսնում լույսը։ Միթե սա այն պատճառով չէ՞, որ նրանց «ես»-ի զգացումը չափազանց ուժեղ է, իսկ նրանց սեփական պատկերացումները՝ չափազանց մեծ։ Ընդհանրապես հաշվի առնո՞ւմ ես Ինձ։ Քո սրտում ընդհանրապես տեղ կա՞ Ինձ համար։ Երբ ձախողվել ես, երբ տեսել ես, որ անկարող ես, և երբ լիովին անելանելի վիճակում ես, միայն այդ ժամանակ ես աղերսում Ինձ։ Դե ուրեմն ինչո՞ւ հիմա ինքնուրույն չես անում ամեն ինչ։ Ո՛վ մարդիկ։ Հին «ես»-ն է հենց քեզ կործանում։

Որոշ մարդիկ չեն կարողանում գտնել ուղին և չեն կարողանում նոր լույսի հետ համընթաց քայլել։ Նրանք հաղորդակցվում են միայն իրենց հին ներըմբռնումներով՝ ոչ մի նոր բան չկա։ Ինչո՞ւ է այդպես։ Դուք ապրում եք ձեր ներսում և Իմ առջև փակել եք դուռը։ Տեսնելով, որ Սուրբ Հոգու գործի մեթոդները փոխվում են, քո սրտում դու միշտ զգուշանում ես սխալվելուց։ Ո՞ւր է քո աստվածավախ սիրտը։ Հանդարտվե՞լ ես արդյոք Աստծու առջև և փնտրե՞լ ես։ Պարզապես մտքումդ խորհում ես. «Արդյոք Սուրբ Հոգին իսկապե՞ս այդպես է գործում»։ Որոշ մարդիկ տեսել են, որ սա Սուրբ Հոգու գործն է, սակայն դեռ ասելիք ունեն դրա մասին. մյուսները խոստովանում են, որ դա Աստծու խոսքն է, սակայն չեն ընդունում այն։ Յուրաքանչյուրն ունի իր սեփական տարբեր պատկերացումները, որոնք միանգամից ի հայտ են գալիս, և պարզապես չեն հասկանում Սուրբ Հոգու գործը։ Նրանք անփույթ են և անկարող են գին վճարել ու անկեղծ լինել Իմ ներկայության մեջ։ Սուրբ Հոգին լուսավորություն է բերել նրանց, բայց նրանք ի վիճակի չեն գալու Իմ առջև՝ հաղորդակցվելու կամ փնտրելու։ Փոխարենը՝ հետևում են իրենց սեփական կամքին՝ անելով ինչ կամենում են։ Ինչպիսի՞ մտադրություն է սա։

Եթե անկայուն խառնվածք ունես, այս կամ այն կողմ ես փչում քամու և անձրևի պես ու, եթե անկարող ես անընդհատ առաջ շարժվել քո ողջ ուժով, ապա Իմ գավազանը երբեք հեռու չի լինի քեզանից։ Երբ էտվես, որքան անբարենպաստ լինի միջավայրը, և որքան շատ հալածվես, այնքան կմեծանա սերդ Աստծու հանդեպ, և կդադարես կառչել աշխարհից։ Առանց առջևումդ այլընտրանքային ճանապարհի՝ կգաս Ինձ մոտ ու կվերագտնես ուժդ և ինքնավստահությունդ։ Սակայն ավելի հեշտ միջավայրերում կխճճվես։ Դու պետք է մտնես դրականության կողմից, լինես ակտիվ, այլ ոչ թե պասսիվ։ Ոչ ոք ու ոչինչ չպետք է սասանի քեզ ոչ մի իրավիճակում, և չպետք է ազդվես ոչ մեկի խոսքերից։ Պետք է կայուն խառնվածք ունենաս. անկախ այն բանից, թե մարդիկ ինչ են ասում, պետք է անմիջապես կիրարկես այն, ինչը գիտես, որ ճշմարտությունն է։ Միշտ պետք է Իմ խոսքերը ներսումդ գործուն պահես, անկախ այն բանից, թե ում հետ գործ կունենաս. պետք է կարողանաս անխախտ պահել Իմ հանդեպ քո վկայությունը և հաշվի առնել Իմ հոգսերը։ Չպետք է կուրորեն համաձայնես ուրիշների հետ՝ առանց քո սեփական գաղափարներն ունենալու։ Փոխարենը՝ պետք է քաջություն ունենաս կանգնելու և առարկելու այն բաներին, որոնք չեն համապատասխանում ճշմարտությանը: Եթե հստակ գիտես, որ ինչ-որ բան սխալ է, սակայն քաջություն չունես դա բացահայտելու, ապա ճշմարտությունը կիրարկող մարդ չես: Ուզում ես ինչ-որ բան ասել, բայց չես համարձակվում անմիջապես արտահայտվել, ուստի խոսքդ կտուրն ես գցում, ապա՝ փոխում թեման. Սատանան քո ներսում է ու հետ է պահում քեզ՝ ստիպելով խոսել առանց որևէ ազդեցության և չկարողանալ համառել մինչև վերջ: Դու դեռևս վախ ես կրում սրտումդ, և մի՞թե պատճառն այն չէ, որ սիրտդ դեռևս լի է Սատանայի գաղափարներով:

Ինչպիսի՞ն է հաղթահարողը։ Քրիստոսի բարի զինվորները պետք է խիզախ լինեն և ապավինեն Ինձ՝ հոգևորապես ուժեղ լինելու համար. նրանք պետք է պայքարեն ռազմիկներ դառնալու համար և մինչև մահ մարտնչեն Սատանայի դեմ։ Դու միշտ պետք է արթուն մնաս, և այդ պատճառով եմ խնդրում քեզ ակտիվորեն համագործակցել Ինձ հետ ամեն պահի և սովորել ավելի մոտենալ Ինձ։ Եթե ցանկացած պահի և ցանկացած իրավիճակում կարողանաս լռել Իմ առջև՝ լսելով Իմ խոսքը և կենտրոնանալով Իմ բառերի ու գործողությունների վրա, ապա չես երերա ու չես կորցնի դիրքդ։ Իմ ներսից ստացած ցանկացած բան կարելի է կիրարկել։ Իմ ամեն մի բառն ուղղված է քո վիճակին և խոցում է սիրտդ։ Անգամ, եթե կարողանայիր բարձրաձայն հերքել, դրանք, սրտումդ հերքել չես կարող։ Ավելին, եթե վերլուծես Իմ խոսքերը, կդատվես։ Այսինքն՝ Իմ խոսքերը ճշմարտությունն են, կյանքը և ճանապարհը. դրանք սուր, երկսայր սուր են և կարող են հաղթել Սատանային։ Նրանք, ովքեր հասկանում են և ունեն Իմ խոսքերը կիրարկելու ուղի, օրհնված են, իսկ նրանք, ովքեր չեն կիրարկում դրանք, անկասկած կդատվեն. սա շատ գործնական է։ Ներկայում նրանց շրջանակը, ում Ես դատում եմ, ընդլայնվել է. Իմ առջև կդատվեն ոչ միայն նրանք, ովքեր ճանաչում են Ինձ, այլև նրանք, ովքեր չեն հավատում Ինձ, և ովքեր ջանք չեն խնայում՝ դիմադրելու և խոչընդոտելու Սուրբ Հոգու գործին, ևս կդատվեն։ Բոլոր նրանք իմ առջև, ովքեր Իմ ետևից են գալիս, կտեսնեն, որ Աստված մոլեգնող կրակ է։ Աստված մեծափառություն է։ Նա իրագործում է Իր դատաստաններն ու նրանց մահվան դատապարտում։ Եկեղեցում նրանք, ովքեր ուշադրություն չեն դարձնում Սուրբ Հոգու գործին հետևելուն, ովքեր խաթարում են այդ գործը, ովքեր ցուցադրում են իրենց, ովքեր ոչ ճիշտ մտադրություններ ու նպատակներ ունեն, ովքեր ջանք չեն թափում Աստծու խոսքերից ուտելու և խմելու համար, ովքեր բթացած ու կասկածամիտ են, ովքեր քննում են Սուրբ Հոգու գործը. դատաստանի խոսքերը կհասնեն այս մարդկանց ցանկացած պահի։ Մարդկանց բոլոր գործողությունները կբացահայտվեն։ Սուրբ Հոգին քննում է մարդկանց սրտերի խորքերը, ուստի, մի՛ եղիր անմիտ. զգույշ ու զգոն եղի՛ր։ Կուրորեն ինքնուրույն մի՛ գործիր։ Եթե քո գործողությունները չհամապատասխանեն Իմ խոսքերին, ապա կդատվես։ Անընդունելի է ընդօրինակելը, ճշմարտանման լինելը կամ իրապես չհասկանալը. դու պետք է գաս Իմ առջև և հաճախ հաղորդակցվես Ինձ հետ։

Ինչ էլ որ վերցնես Իմ ներսից, քեզ կտա կիրարկելու ուղի։ Քեզ կուղեկցեն նաև Իմ զորությունները, կունենաս Իմ ներկայությունն ու միշտ կքայլես Իմ խոսքերի մեջ. դու կվերանցես բոլոր աշխարհիկ բաները և կունենաս հարության զորությունը։ Եթե Իմ խոսքերն ու Իմ ներկայությունը չունես քո խոսքերում, պահվածքում և գործողություններում և եթե հեռանում ես Ինձնից ու ապրում քո ներսում՝ բնակվելով մտքի պատկերացումներում և վարդապետությունների ու կանոնների մեջ, ապա դա ապացույց է, որ միտքդ կենտրոնացրել ես մեղքերի վրա։ Այլ կերպ ասած՝ շարունակում ես կառչել քո հին «ես»-ից՝ թույլ չտալով, որ ուրիշները վնասեն քո «ես»-ը կամ եղծեն հոգիդ չնչին իսկ չափով։ Այսպես վարվող մարդիկ չափազանց խղճուկ արժանիքի տեր են և բավականին անհեթեթ ու չեն կարող տեսնել Աստծու շնորհը կամ ճանաչել Նրա օրհնությունները։ Եթե շարունակես այդպես խուսափողականորեն վարվել, ապա ե՞րբ կկարողանաս Ինձ թույլ տալ, որ աշխատեմ քո ներսում։ Երբ Ես ավարտում եմ խոսելը, դու լսել ես, բայց ոչինչ չես մտապահել և հատկապես թուլանում ես, երբ խնդիրներդ փաստացիորեն մատնանշվում են։ Ինչպիսի՞ հասակ է դա։ Ե՞րբ կարող եմ քեզ ավարտուն դարձնել, եթե միշտ փաղաքշանքի կարիք ունես։ Եթե վախենում ես հարվածներից ու քերծվածքներից, ապա պետք է շտապես ուրիշներին զգուշացնել. «Ես թույլ չեմ տա՝ որևէ մեկն ինձ էտի. ինքս կարող եմ ազատվել իմ բնական, հին խառնվածքից»։ Այսպիսով՝ ոչ ոք չի քննադատի կամ դիպչի քեզ, և դու ազատ կլինես հավատալու այնպես, ինչպես ցանկանում ես, առանց որևէ մեկի՝ քո մասին հոգալու։ Կարո՞ղ ես գալ Իմ հետքերով այս կերպ։ Պնդելը, որ վստահ ես, թե Ես քո Աստվածն եմ և քո Տերը, ոչ այլ ինչ է, քան դատարկ խոսք։ Եթե իսկապես զերծ լինեիր կասկածներից, այս բաները խնդիր չէին լինի, և կհավատայիր, որ Աստծու սերն ու օրհնություններն են եկել քեզ վրա։ Երբ Ես խոսում եմ, ապա՝ Իմ որդիների հետ, և Իմ խոսքերը պետք է ընդունվեն գոհությամբ ու փառաբանությամբ։

Ձեր ներկայիս վիճակում դուք չափազանց շատ եք կառչում սեփական անձի մասին պատկերացումներից, և ձեր մեջ կան բավականին լուրջ կրոնական խաթարումներ։ Դուք ի վիճակի չեք գործել հոգով, չեք կարողանում ըմբռնել Սուրբ Հոգու գործը և մերժում եք նոր լույսը։ Դու չես կարողանում տեսնել ցերեկվա արևը, որովհետև կույր ես, չես ճանաչում մարդկանց, երբեք չես կարողանում թողնել քո «ծնողներին», չունես հոգևոր առողջ դատողություն, չես ճանաչում Սուրբ Հոգու գործը և պատկերացում անգամ չունես՝ ինչպես Իմ խոսքն ուտես ու խմես ։ Խնդիր է, որ չգիտես՝ ինչպես ինքնուրույն ուտել ու խմել Իմ խոսքը։ Սուրբ Հոգու գործն oրեցօր զարմանալի արագությամբ առաջ է ընթանում. ամեն օր նոր լույս կա, և ամեն օր նոր ու թարմ բաներ կան։ Սակայն դու չես հասկանում։ Դրա փոխարեն, դու սիրում ես ուսումնասիրել, իրերին նայում ես քո անձնական նախասիրությունների դիտանկյունից՝ առանց դրանք ուշադիր քննելու և լսում ես ապշահար ։ Դու ջանասիրաբար չես աղոթում հոգով, չես նայում Ինձ և ավելի շատ չես խորհում Իմ խոսքերի շուրջ։ Հետևաբար, այն ամենը, ինչ ունես, լոկ խոսքեր են, կանոններ և վարդապետություններ։ Դու պետք է հստակ պատկերացում ունենաս, թե ինչպես ուտես ու խմես, և պետք է ավելի հաճախ բերես Իմ խոսքը Իմ առջև:

Մեր օրերում մարդիկ չեն կարողանում հրաժարվել իրենց անձերից․ միշտ կարծում են, որ իրենք ճիշտ են։ Նրանք ընկղմված են իրենց սեփական փոքրիկ աշխարհների մեջ և ճիշտ տեսակի մարդիկ չեն։ Նրանք ունեն սխալ մտադրություններ և նպատակներ, և եթե համառեն դրանցում, ապա անշուշտ կդատվեն, իսկ լուրջ դեպքերում՝ կվերացվեն։ Դու պետք է ավելի շատ ջանք գործադրես Ինձ հետ շարունակական մտերմություն ունենալու համար, և ոչ թե պարզապես մտերմանաս նրաց հետ, ում հետ ուզում ես։ Դու պետք է ճանաչես այն մարդկանց, ում հետ մտերմանում ես, և պետք է մտերմանաս կյանքի հոգևոր հարցերի շուրջ. միայն այդ դեպքում կկարողանաս կյանք տալ մյուսներին և լրացնել նրանց պակասությունները։ Դու չպետք է խոսես նրանց հետ խրատական տոնով. դա հիմնովին սխալ դիրքորոշում է։ Մտերմության ժամանակ դու պետք է հոգևոր հարցերի մասին պատկերացում ունենաս, պետք է իմաստություն ունենաս և պետք է կարողանաս հասկանալ, թե ինչ կա մարդկանց սրտերում։ Եթե պետք է ծառայես մյուսներին, ապա պետք է լինես ճիշտ տեսակի մարդ և պետք է մտերմանաս այն ամենով, ինչ ունես։

Հիմա հույժ կարևոր է, որ դու կարողանաս Ինձ հետ մտերմորեն շփվել, ինքնուրույն ուտել ու խմել և մոտենալ Աստծուն։ Դու պետք է որքան հնարավոր է շուտ հասկանաս հոգևոր հարցերը և կարողանաս հստակ ըմբռնել քո միջավայրը և այն, թե ինչպես է կարգավորված քո շրջապատը։ Կարո՞ղ ես հասկանալ, թե ինչ եմ Ես։ Կենսական է, որ դու ուտես ու խմես՝ այն, ինչ քեզ պետք է և ապրես Իմ խոսքով։ Ճանաչիր Իմ ձեռքերը և մի՛ տրտնջա։ Եթե դու տրտնջաս և հեռանաս, կարող ես կորցնել Աստծու շնորհը ստանալու հնարավորությունը։ Սկսիր Ինձ մոտենալուց. ի՞նչն է քեզ պակասում, և ինչպե՞ս պետք է մոտենաս Ինձ ու հասկանաս Իմ սիրտը։ Մարդկանց դժվար է մոտենալ Ինձ, որովհետև նրանք չեն կարողանում հրաժարվել սեփական անձից։ Նրանց հակումները միշտ անկայուն են, մերթ՝ տաք, մերթ՝ սառը, և այդ մարդիկ գոռոզ ու ինքնագոհ են դառնում, հենց որ մի փոքր քաղցրություն են ճաշակում։ Որոշ մարդիկ դեռ չեն արթնացել. այն, ինչ դու ասում ես, որքանո՞վ է մարմնավորում այն, ինչ կաս։ Դրա որքա՞ն մասն է ինքնապաշտպանություն, որքա՞նը՝ ուրիշներին ընդօրինակելը, և որքա՞նը՝ կանոններին հետևելը։ Պատճառը, որ դու չես կարողանում ըմբռնել կամ հասկանալ Սուրբ Հոգու գործը, այն է, որ չգիտես՝ ինչպես մոտենալ Ինձ։ Արտաքուստ դու միշտ խորհրդածում ես՝ հենվելով սեփական անձի և մտքի պատկերացումների վրա. դու գաղտնի ուսումնասիրում և զբաղվում ես մանր խարդախություններ, և նույնիսկ չես կարողանում դրանք բացահայտ ներկայացնել։ Սա ցույց է տալիս, որ դու իսկապես չես հասկանում Սուրբ Հոգու գործը։ Եթե դու իսկապես գիտես, որ մի բան Աստծուց չէ՝ ինչո՞ւ ես վախենում ոտքի կանգնել և մերժել այն։ Քանի՞սը կարող են կանգնել և վկայել Իմ մասին ։ Դու չունես տղա երեխային հատուկ բնավորության ուժի նույնիսկ չնչին մասը։

Ներկայումս կազմակերպված ամեն ինչի նպատակն է մարզել ձեզ, որպեսզի դուք աճեք ձեր կյանքում, ձեր հոգիները զգոն և սուր դարձնեք, և բացեք ձեր հոգևոր աչքերը, որպեսզի ճանաչեք այն, ինչ Աստծուց է գալիս։ Այն, ինչ գալիս է Աստծուց, հնարավորություն է տալիս քեզ ծառայել կարողությամբ և բեռով, և հաստատուն լինել հոգով։ Ամեն բան, որ Ինձնից չի գալիս, դատարկ է. դրանք քեզ ոչինչ չեն տալիս, դատարկություն են առաջացնում քո հոգում և ստիպում են կորցնել հավատքդ, հեռավորություն են դնում քո և Իմ միջև՝ թակարդելով քեզ քո սեփական մտքի մեջ։ Այժմ կարող ես վեր կանգնել աշխարհիկ ամեն ինչից, երբ ապրում ես հոգով, բայց մտքով ապրել նշանակում է սատանայի թակարդն ընկնել. սա փակուղի է։ Ամեն բան շատ պարզ է. Նայիր Ինձ սրտի աչքերով, և հոգիդ անմիջապես կզորանա։ Դու գործելու ճանապարհ կունենաս, և Ես կառաջնորդեմ քո ամեն քայլը։ Իմ խոսքը հայտնի կդառնա քեզ ամեն ժամանակ և ամենուրեք ։ Անկախ նրանից, թե որտեղ կամ երբ, կամ որքան անբարենպաստ է միջավայրը, քանի դեռ դու սրտով նայում ես Ինձ, Ես կտամ քեզ հստակ տեսնելու կարողություն, և Իմ սիրտը կբացվի քեզ. այս ձևով դու կսլանաս քո առջևում եղած ճանապարհով և երբեք չես մոլորվի։ Որոշ մարդիկ փորձում են արտաքինից զգալ իրենց ճանապարհը, սակայն երբեք դա չեն անում իրենց հոգու ներսից։ Նրանք հաճախ չեն կարողանում ըմբռնել Սուրբ Հոգու գործը։ Երբ նրանք մտերմանում են ուրիշների հետ, պարզապես ավելի են շփոթվում՝ չունենալով հետևելու ուղի և չիմանալով՝ ինչ անել։ Այս մարդիկ չգիտեն, թե ինչն է իրենց անհանգստացնում. նրանք կարող է շատ բաներ ունենան և ներքուստ շատ հարուստ լինեն, բայց մի՞թե դրանից օգուտ կա։ Դու իսկապե՞ս ունես հետևելու ուղի։ Դու ունե՞ս որևէ լուսավորություն կամ պայծառացում։ Ունե՞ս որևէ նոր հայտնություն։ Առաջընթա՞ց ես ունեցել, թե՞ հետընթաց ես ապրել։ Կարո՞ղ ես նոր լույսին համընթաց քայլել։ Դու հնազանդություն չունես. այն հնազանդությունը, որի մասին հաճախ նշում ես, լոկ խոսակցություն է։ Դու ապրե՞լ ես հնազանդ կյանքով։

Որքա՜ն մեծ է խոչընդոտը, որն առաջանում է մարդկանց ինքնարդարացման, ինքնագոհության, ինքնաբավարարվածության ու ամբարտավանության պատճառով: Ո՞վ է մեղավոր, երբ դու չես կարողանում մտնել իրականության մեջ: Դու պետք է ուշադիր քննես քեզ՝ հասկանալու, թե արդյոք ճի՞շտ մարդ ես։ Արդյո՞ք քո նպատակներն ու մտադրություններն ինձ նկատի ունենալով են կազմված: Արդյո՞ք քո բոլոր խոսքերն ու գործերը ասվում և արվում են իմ ներկայությամբ: Ես քննում եմ քո բոլոր մտքերն ու գաղափարները։ Մի՞թե քեզ մեղավոր չես զգում: Դու ուրիշների համար կեղծ դիմակ ես կրում և հանգիստ ինքնարդարացող մարդու կեցվածք ես ընդունում. դու դա անում ես քեզ պաշտպանելու համար: Դու դա անում ես քո չարիքը քողարկելու համար և նույնիսկ ուղիներ ես փնտրում այդ չարիքն ուրիշի վրա բարդելու համար: Ինչպիսի՜ ստախոսություն է բնակվում քո սրտում: Մտածի՛ր այն ամենի մասին, ինչ ասել ես: Մի՞թե սեփական շահիդ համար չէր, որ վախենալով, թե հոգիդ կվնասվի, դու թաքցրիր սատանային և հետո բռնի ուժով զրկեցիր քո եղբայրներին և քույրերին իրենց ուտելիքից և խմելիքից: Ի՞նչ ունես ասելու քո արդարացման համար: Կարծում ես, թե հաջորդ անգամ կկարողանա՞ս փոխհատուցել այն ուտելիքն ու խմելիքը, որը սատանան խլել է այս անգամ: Այսպիսով, դու հիմա դա հստակ տեսնում ես. արդյո՞ք սա մի բան է, որը կարող ես փոխհատուցել: Կարո՞ղ ես փոխհատուցել կորցրած ժամանակը: Դուք պետք է ջանասիրաբար քննեք ձեզ՝ տեսնելու, թե ինչու անցած մի քանի հավաքույթներում ճաշկերույթ տեղի չունեցավ, և ում պատճառով առաջացավ այդ խնդիրը: Դուք պետք է մտերմանաք մեկ առ մեկ, մինչև որ ամեն ինչ պարզ լինի: Եթե նման մարդը խստորեն չզսպվի, ապա ձեր եղբայրներն ու քույրերը չեն հասկանա, և դա պարզապես նորից կկրկնվի: Ձեր հոգևոր աչքերը փակ են. ձեզնից շատերը կույր են: Ավելին, նրանք, ովքեր իսկապես տեսնում են, անտարբեր են դրա նկատմամբ: Նրանք չեն կանգնում և չեն խոսում, և նրանք նույնպես կույր են: Նրանք, ովքեր տեսնում են, բայց չեն խոսում, համր են: Այստեղ շատերն ունեն հաշմանդամություն:

Որոշ մարդիկ չեն ընկալում, թե ինչ է ճշմարտությունը, ինչ է կյանքը, և ինչ է ճանապարհը և նրանք չեն հասկանում հոգին: Նրանք Իմ խոսքը համարում են սոսկ բանաձև: Սա չափազանց կոպիտ է: Նրանք չեն հասկանում, թե ինչ են իսկական երախտագիտությունն ու գովաբանությունը: Որոշ մարդիկ ի վիճակի չեն ըմբռնել կարևոր և առաջնային բաները. փոխարենը՝ նրանք ըմբռնում են միայն երկրորդականը: Ի՞նչ է նշանակում խաթարել Աստծու տնօրինությունը: Ի՞նչ է նշանակում քանդել եկեղեցու կառուցվածքը: Ի՞նչ է նշանակում խաթարել Սուրբ Հոգու աշխատանքը: Ի՞նչ է սատանայի կամակատարը: Այս ճշմարտությունները պետք է հստակ հասկանալ, այլ ոչ թե պարզապես թեթևակի անցնել դրանց վրայով: Ի՞նչը պատճառ դարձավ, որ այս անգամ ուտելիք և խմելիք չկար: Որոշ մարդիկ կարծում են, որ այսօր պետք է բարձրաձայն գովաբանեն Աստծուն, բայց ինչպե՞ս պետք է նրանք գովաբանեն Նրան: Արդյո՞ք նրանք դա պետք է անեն օրհներգեր երգելով և պարելով: Մի՞թե մյուս մեթոդները գովաբանություն չեն համարվում: Որոշ մարդիկ գալիս են հավաքույթների այն պատկերացմամբ, թե ցնծագին գովաբանությունն է Աստծուն գովաբանելու ճանապարհը: Մարդիկ ունեն այս պատկերացումները և ուշադրություն չեն դարձնում Սուրբ Հոգու աշխատանքին. դրա վերջնական արդյունքն այն է, որ դեռևս խաթարումներ են տեղի ունենում: Այս հավաքույթում ուտելիք և խմելիք չկար. բոլորդ ասում եք, թե ուշադիր եք Աստծու բեռի հանդեպ և կաջակցեք եկեղեցու վկայությանը, սակայն ձեզնից ո՞վ է իրականում ուշադիր եղել Աստծու բեռի հանդեպ: Հարցրու ինքդ քեզ. արդյո՞ք դու մեկն ես, ով ուշադրություն է ցուցաբերում Նրա բեռի հանդեպ: Կարո՞ղ ես արդարություն գործել Նրա համար: Կարո՞ղ ես ոտքի կանգնել և խոսել հանուն Ինձ: Կարո՞ղ ես հաստատակամորեն ճշմարտությունը գործադրել: Բավականաչափ համարձա՞կ ես՝ պայքարելու սատանայի բոլոր գործերի դեմ: Կկարողանայի՞ր արդյոք մի կողմ դնել զգացմունքներդ և մերկացնել սատանային՝ հանուն Իմ ճշմարտության: Կարո՞ղ ես թույլ տալ, որ Իմ մտադրությունները բավարարվեն քո մեջ: Ընծայե՞լ ես սիրտդ վճռորոշ պահերին: Դու այնպիսի՞ մարդ ես, ով հետևում է Իմ կամքին: Քեզ այս հարցերը հաճախ տուր և հաճախ մտորիր դրանց մասին: Սատանայի նվերները քո ներսում են, և դու ես մեղավորը դրա համար, քանի որ դու չես հասկանում մարդկանց և չես ճանաչում սատանայի թույնը. դու քեզ դեպի մահ ես առաջնորդում: Սատանան ամբողջությամբ մոլորեցրել է քեզ, այն աստիճան, որ դու լիովին շվարած ես. դու հարբած ես խառնաշփոթի գինով և օրորվում ես ետ ու առաջ՝ ի վիճակի չլինելով հաստատուն տեսակետ պահել, և գործելու ճանապարհ չունես: Դու հավուր պատշաճի չես ուտում և խմում, դու զբաղվում ես վայրի կռիվներով ու վեճերով, դու չես տարբերում ճիշտն ու սխալը և հետևում ես նրան, ով առաջնորդում է: Դու առհասարակ որևէ ճշմարտության տիրապետու՞մ ես: Որոշ մարդիկ պաշտպանում են իրենց և նույնիսկ զբաղվում են խաբեությամբ: Նրանք մտերմանում են ուրիշների հետ, բայց դա նրանց միայն դեպի փակուղի է տանում: Մի՞թե Ինձնից է, որ այս մարդիկ ստանում են իրենց մտադրությունները, նպատակները, դրդապատճառները և աղբյուրը: Կարծում ես, թե կարո՞ղ ես փոխհատուցել քո եղբայրներին ու քույրերին այն փաստի համար, որ նրանց ուտելիքն ու խմելիքը խլվել է: Գտի՛ր մի քանի հոգու մտերմանալու համար և հարցրու նրանց. թող նրանք խոսեն իրենց անունից. արդյոք նրանց ապահովե՞լ են որևէ բանով, թե՞ նրանց փորերը լցվել են կեղտաջրով ու աղբով՝ նրանց թողնելով առանց հետևելու ճանապարհի: Մի՞թե դա չի քանդի եկեղեցին: Ո՞ւր է եղբայրների ու քույրերի միջև սերը: Դու ծածուկ քննում ես, թե ով է ճիշտ, և ով՝ սխալ, բայց ինչո՞ւ բեռ չես կրում եկեղեցու համար: Սովորաբար դու լավ ես կարգախոսներ բղավում, բայց երբ իրականում բան է պատահում, դու անվստահ ես դառնում դրանց հանդեպ: Որոշ մարդիկ հասկանում են, բայց միայն մրմնջում են, մինչդեռ մյուսները բարձրաձայնում են իրենց հասկացածը, բայց ուրիշ ոչ ոք ձայն չի հանում: Նրանք չգիտեն, թե ինչն է գալիս Աստծուց, և ինչն է սատանայի գործը: Ո՞ւր են կյանքի վերաբերյալ ձեր ներքին զգացողությունները: Դուք պարզապես չեք կարողանում հասկանալ Սուրբ Հոգու աշխատանքը, ոչ էլ ճանաչում եք այն, և դժվարանում եք նոր բաներ ընդունել: Դուք ընդունում եք միայն կրոնական և աշխարհիկ այն բաները, որոնք համապատասխանում են մարդկանց պատկերացումներին: Արդյունքում, դուք անմիտ կռիվ եք տալիս: Քանի՞ հոգի կարող է ընկալել Սուրբ Հոգու աշխատանքը: Քանի՞սն են իսկապես բեռ կրել եկեղեցու համար: Դու հասկանու՞մ ես դա: Օրհներգեր երգելն Աստծուն գովաբանելու եղանակներից մեկն է, բայց դու հստակ չես հասկանում Աստծուն գովաբանելու ճշմարտությունը: Ավելին, դու կարծր ես Նրան գովաբանելու հարցում: Մի՞թե դա քո ունեցած պատկերացումը չէ: Դու միշտ անդրդվելիորեն կառչում ես քո սեփական պատկերացումներից և ի վիճակի չես կենտրոնանալ այն բանի վրա, թե ինչ է անելու Սուրբ Հոգին այսօր, ի վիճակի չես զգալ այն, ինչ զգում են քո եղբայրներն ու քույրերը, և ի վիճակի չես հանդարտորեն փնտրել Աստծու մտադրությունները: Դու կուրորեն ես գործում. գուցե երգերը լավ ես երգում, բայց արդյունքը լիակատար խառնաշփոթ է: Մի՞թե դա իսկապես ուտել ու խմել է: Տեսնո՞ւմ ես, թե ով է իրականում խաթարումներ պատճառում: Դու բացարձակապես հոգով չես ապրում, այլ կառչում ես տարբեր պատկերացումներից: Ինչպե՞ս կարող է դա եկեղեցու համար բեռ կրելու ձև լինել: Դուք պետք է հասկանաք, որ Սուրբ Հոգու գործը հիմա էլ ավելի արագ է առաջ ընթանում։ Ուրեմն, մի՞թե կույր չեք, եթե ամուր կառչում եք ձեր սեփական պատկերացումներին և հակառակվում Սուրբ Հոգու աշխատանքին: Մի՞թե դա նման չէ ճանճի, որը խփվում է պատերին և բզբզում: Եթե շարունակեք այսպես, ձեզ մի կողմ կնետեն։

Նրանք, ովքեր կատարելագործվում են աղետից առաջ, հնազանդ են Աստծուն: Նրանք ապրում են՝ ապավինելով Քրիստոսին, վկայում են Նրա մասին և փառաբանում են Նրան: Նրանք Քրիստոսի հաղթող արու զավակներն ու լավ զինվորներն են: Այժմ շատ կարևոր է, որ դու հանդարտվես, մոտենաս Աստծուն և մտերմանաս Նրա հետ: Եթե ի վիճակի չես մոտենալու Ինձ, դու սատանայի կողմից գերեվարվելու վտանգի տակ կհայտնվես: Եթե կարողանաս մոտենալ Ինձ և մտերմանալ Ինձ հետ, ապա դու կբացահայտես բոլոր ճշմարտությունները, և կունենաս չափանիշ, որով կապրես ու կգործես: Քանի որ դու մեկն ես, ով մոտ է Ինձ, Իմ խոսքը երբեք չի հեռանա քեզնից, և քո ողջ կյանքի ընթացքում դու երբեք չես շեղվի Իմ խոսքից. սատանան քեզնից օգտվելու միջոց չի ունենա և դրա փոխարեն ամոթահար կլինի ու պարտված կփախչի: Եթե դու դրսում փնտրես այն, ինչ պակասում է քո ներսում, գուցե երբեմն գտնես դրա մի մասը, բայց այն ամենի մեծ մասը, ինչ կգտնես, կլինեն կանոններ և բաներ, որոնք քեզ պետք չեն: Դու պետք է հեռանաս քեզանից, ավելի շատ սնվես Իմ խոսքերով և իմանաս ինչպես խորհրդածել դրանց շուրջ: Եթե որևէ բան չես հասկանում, մոտեցիր Ինձ և հաճախակի մտերմացիր Ինձ հետ. այս կերպ, այն բաները, որոնք կհասկանաս, իրական և ճշմարիտ կլինեն: Դու պետք է սկսես Ինձ մոտենալուց: Սա շատ կարևոր է: Հակառակ դեպքում, դու չես իմանա ինչպես ուտել և խմել: Դու չես կարող ինքնուրույն ուտել և խմել. իրոք՝ քո հասակը շատ փոքր է:

Այս պահին ժամանակն իսկապես սահմանափակ է։ Սուրբ Հոգին օգտագործում է տարբեր ճանապարհներ՝ մեզ դեպի Աստծու խոսքն առաջնորդելու համար։ Դու պետք է զինված լինես բոլոր ճշմարտություններով, սրբացված լինես, իսկապես մոտ ու հաղորդակից լինես Ինձ, և քեզ այլևս թույլ չի տրվի ընտրել միայն ուզածդ։ Սուրբ Հոգու գործը զուրկ է զգացմունքներից, և նշանակություն չունի, թե դու ինչպիսի մարդ ես։ Քանի դեռ պատրաստակամ ես փնտրելու և հետևելու՝ առանց արդարացումների և առանց քո անձնական շահերի ու կորստի շուրջ վիճելու, փնտրել արդարության հանդեպ քաղցով ու ծարավով, Ես կլուսավորեմ քեզ։ Որքան էլ հիմար ու տգետ լինես, Ես դրանց վրա չեմ կենտրոնանում։ Ես նայում եմ, թե որքան ջանասիրաբար ես աշխատում դրական ուղղությամբ։ Եթե դու դեռ կառչած ես քո «ես»-ի պատկերացմանը և պտտվում ես քո սեփական փոքրիկ աշխարհի շուրջը, ապա կարծում եմ՝ վտանգի մեջ ես… Ի՞նչ է հափշտակությունը։ Ի՞նչ է նշանակում լինել լքված։ Ինչպե՞ս պետք է այսօր ապրես Աստծու առջև։ Ինչպե՞ս պետք է ակտիվորեն համագործակցես Ինձ հետ։ Ազատվի՛ր սեփական պատկերացումներիցդ, քննի՛ր քեզ, հանի՛ր դիմակդ, հստակորեն տե՛ս իրական դեմքդ, զզվա՛նք զգա քո հանդեպ, ունեցի՛ր արդարության քաղցով ու ծարավով փնտրող սիրտ, հավատա՛, որ ինքդ իսկապես ոչինչ ես, պատրա՛ստ եղիր հրաժարվելու ինքդ քեզնից, կարողացի՛ր վերջ դնել քո բոլոր գործելաձևերին, հանդարտվի՛ր Իմ առաջ, ավելի շատ աղոթի՛ր, անկեղծորեն հենվի՛ր Ինձ վրա, նայի՛ր Ինձ և երբեք մի՛ դադարիր Ինձ հետ մտերմանալուց ու հաղորդակցվելուց. հենց այս բաների մեջ է թաքնված բանալին։Մարդիկ հաճախ մնում են իրենք իրենց մեջ և այդ պատճառով Աստծու առջև չեն։

Մարդկանց համար Սուրբ Հոգու ներկա գործն իսկապես դժվար է պատկերացնել, և ամեն ինչ մտնում է իրականություն. այս հարցում անխոհեմությունն իսկապես անթույլատրելի է։ Եթե քո սիրտն ու միտքը ճիշտ տեղում չլինեն, դու առաջ գնալու ոչ մի ճանապարհ չես ունենա։ Սկզբից մինչև վերջ պետք է ամեն պահ արթուն լինես և զգոն մնաս, որպեսզի թույլ չտաս որևէ անփութություն։ Երանի՜ նրանց, ովքեր մշտապես արթուն են ու սպասումի մեջ, և ովքեր հանդարտ են Իմ առջև։ Երանի՜ նրանց, ովքեր իրենց սրտերում միշտ դեպի Ինձ են նայում, ովքեր ջանում են ուշադիր լսել Իմ ձայնը, ուշադրություն են դարձնում Իմ գործողություններին և կիրարկում են Իմ խոսքերը։ Ժամանակն իսկապես այլևս չի հանդուրժում որևէ հապաղում. ամեն տեսակ համաճարակներ կտարածվեն՝ բացելով իրենց դաժան ու արյունարբու երախները, որպեսզի հեղեղի պես կլանեն ձեզ բոլորիդ։ Որդինե՛րս։ Ժամանակն եկել է։ Այլևս տեղ չկա երկար-բարակ մտորելու համար։ Միակ ելքը, որ ձեզ Իմ պաշտպանության տակ կբերի, Իմ առջև վերադառնալն է։ Դուք պետք է արու զավակի բնավորության ուժն ունենաք. մի՛ եղեք թույլ կամ հուսահատ։ Դուք պետք է համաքայլ ընթանաք Ինձ հետ, չմերժեք նոր լույսը, և երբ Ես ձեզ ասում եմ, թե ինչպես ուտեք ու խմեք Իմ խոսքերը, պետք է հնազանդվեք և պատշաճորեն ուտեք ու խմեք դրանք։ Մի՞թե դեռ ժամանակ կա կամայականորեն միմյանց դեմ պայքարելու կամ վիճելու համար։ Կարո՞ղ եք պատերազմել, եթե լիարժեք չեք սնվել և ամբողջությամբ զինված չեք ճշմարտությամբ։ Եթե ցանկանում եք հաղթահարել կրոնը, պետք է լիովին զինված լինեք ճշմարտությամբ։ Ավելի շատ կերե՛ք և խմե՛ք Իմ խոսքերը և խորհե՛ք դրանց շուրջը։ Դուք պետք է ինքնուրույն ուտեք ու խմեք Իմ խոսքերը և սկսեք Աստծուն մոտենալուց։ Թող սա քեզ համար նախազգուշացում լինի։ Դու պե՛տք է ուշադիր լինես։ Ովքեր խելացի են, պետք է շուտափույթ արթնանան։ Հրաժարվի՛ր այն ամենից, ինչից չես կամենում բաժանվել։ Ես կրկին ասում եմ քեզ՝ այդ բաներն իսկապես վնասակար են քո կյանքի համար և ոչ մի օգուտ չունեն։ Հույս ունեմ, որ քո գործողություններում կկարողանաս ապավինել Ինձ, այլապես առաջ տանող միակ ուղին մահվան ուղին է. այդ դեպքում որտե՞ղ պիտի գնաս՝ փնտրելու կյանքի ուղին։ Հեռացրո՛ւ սիրտդ, որ սիրում է զբաղեցնել իրեն արտաքին բաներով։ Հեռացրու՛ սիրտդ, որը չի չհնազանդվում ուրիշ մարդկանց։ Եթե քո կյանքը չի կարող հասունանալ, և եթե լքված ես, մի՞թե դու չես լինի այն մեկը, որ ստիպել է քեզ սխալվել։ Սուրբ Հոգու ներկայիս գործն այն չէ, ինչ պատկերացնում ես։ Եթե չկարողանաս հրաժարվել քո պատկերացումներից, ապա մեծ կորուստ կկրես։ Եթե այս գործը համապատասխաներ մարդկային պատկերացումներին, մի՞թե քո հին բնույթն ու պատկերացումները ջրի երես դուրս կգային։ Մի՞թե դու կկարողանայիր ճանաչել ինքդ քեզ։ Թերևս դու դեռ կարծում ես, թե զերծ ես պատկերացումներից, սակայն այս անգամ քո բոլոր տգեղ կողմերն ի հայտ կգան։ Ուշադիր հարցրո՛ւ ինքդ քեզ.

Դու մե՞կն ես, ով հնազանդվում է Ինձ։

Պատրաստակամ և հոժա՞ր ես հրաժարվելու քո «ես»-ից և հետևելու Ինձ։

Արդյո՞ք դու մեկն ես, ով մաքուր սրտով փնտրում է Իմ դեմքը։

Գիտե՞ս արդյոք, թե ինչպես մոտենալ Ինձ և հաղորդակցվել Ինձ հետ։

Կարո՞ղ ես լռել Իմ առջև և փնտրել Իմ մտադրությունները։

Դու կիրարկո՞ւմ ես այն խոսքերը, որ Ես հայտնում եմ քեզ։

Կարո՞ղ ես պահպանել բնականոն վիճակ Իմ առաջ։

Ի վիճակի՞ ես տեսնելու Սատանայի նենգ դավերը։ Համարձակվո՞ւմ ես բացահայտել դրանք։

Ինչպե՞ս ես հաշվի առնում Աստծու հոգսը։

Արդյո՞ք դու մեկն ես, ով հաշվի է առնում Աստծու հոգսը։

Ինչպե՞ս ես ընկալում Սուրբ Հոգու գործը։

Ինչպե՞ս ես ներդաշնակորեն ծառայում Աստծու ընտանիքում։

Ինչպե՞ս ես հզոր վկայություն բերում Իմ մասին։

Ինչպե՞ս ես մղում բարի մարտը ճշմարտության համար։

Դուք պետք է ժամանակ տրամադրեք այս ճշմարտությունների մասին հիմնավորապես խորհելու համար։ Փաստերը բավարար են ապացուցելու, որ այդ օրը չափազանց մոտ է։ Դուք պետք է ավարտուն դառնաք նախքան աղետների գալը. սա կարևոր խնդիր է, մեծ հրատապություն ունեցող հարց, որը պետք է լուծվի։ Ես փափագում եմ ձեզ ավարտուն դարձնել, բայց տեսնում եմ, որ դուք իսկապես որոշ չափով անվերահսկելի եք։ Դուք արիություն ունեք, սակայն այն լավագույնս չեք օգտագործում և չեք ըմբռնել ամենակարևոր բաները. փոխարենը՝ այն ամենը, ինչ դուք ըմբռնում եք, աննշան հարցեր են։ Ի՞նչ օգուտ կա այս բաների շուրջը խորհելուց։ Արդյո՞ք սա ժամանակի կորուստ չէ։ Ես այս կերպ բարություն եմ ցուցաբերում ձեր հանդեպ, բայց դուք չեք արժևորում դա. պարզապես կռվում եք միմյանց դեմ. այսպիսով, մի՞թե Իմ բոլոր մանրակրկիտ ջանքերն իզուր են անցել։ Եթե շարունակեք այս կերպ, Ես այլևս ժամանակ չեմ ծախսի մեղմ հորդորներով ձեզ առաջ տանելու համար։ Ասում եմ ձեզ՝ եթե չզարթնեք և չընդունեք ճշմարտությունը, Սուրբ Հոգու գործը կհեռացվի ձեզնից։ Այլևս սնունդ չեք ստանա և կհավատաք այնպես, ինչպես ինքներդ եք հարմար կարծում։ Ես սպառիչ կերպով ասել եմ Իմ խոսքերը. ձեզնից է կախված՝ կանսա՞ք դրանց, թե՞ ոչ։ Երբ գա ժամանակը, որ շփոթված լինեք, առաջ գնալու ճանապարհ չունենաք և չկարողանաք տեսնել ճշմարիտ լույսը, մի՞թե Ինձ եք մեղադրելու։ Ինչպիսի՜ տգիտություն։ Ի՞նչ հետևանք կլինի, եթե այդքան ամուր կառչած մնաք ձեր «ես»-ին և հրաժարվեք այն բաց թողնելուց ։Մի՞թե ձեր աշխատանքը պարզապես զուր ջանք չի լինի։ Որքա՜ն ողորմելի է մերժված լինելը, երբ աղետները վրա հասնեն։

Այժմ եկեղեցու շինարարության վճռորոշ փուլն է։ Եթե դուք չկարողանաք նախաձեռնողաբար համագործակցել Ինձ հետ և ամբողջ սրտով նվիրվել Ինձ, և եթե չկարողանաք թողնել ամեն ինչ, ապա դուք կորուստներ կկրեք։ Մի՞թե դեռ կարող եք այլ մտադրություններ փայփայել։ Ես այս կերպ ներողամտություն ցուցաբերեցի ձեր հանդեպ՝ սպասելով, որ դուք ապաշխարեք և նորից սկսեք։Սակայն ժամանակն իրապես այլևս թույլ չի տալիս սա, և Ես պետք է հաշվի առնեմ ընդհանուր պատկերը։ Հանուն Աստծու կառավարման ծրագրի նպատակի ամեն ինչ առաջ է շարժվում, և Իմ քայլերն ընթանում են առաջ օրեցօր, ժամ առ ժամ և վայրկյան առ վայրկյան. նրանք, ովքեր չեն կարողանա համընթաց շարժվել, կլքվեն։ Ամեն օր նոր լույս կա, ամեն օր նոր գործեր են արվում։ Ամեն օր նորանոր բաներ են ի հայտ գալիս, և նրանք, ովքեր չեն տեսնում լույսը, կույր են։ Նրանք, ովքեր չեն հետևում, կվերացվեն․․․

Աստծու հայտնվելն արդեն ծագել է բոլոր եկեղեցիներում։ Հոգին է խոսում. Նա լափող կրակ է, մեծափառություն է կրում և դատում է։ Նա մարդու Որդին է՝ մինչև ոտքերը երկար պատմուճան հագած և կրծքի վրա ոսկե գոտի կապած։ Նրա գլուխն ու մազերը բրդի պես ճերմակ են, և Նրա աչքերը՝ կրակի բոցի պես. և Նրա ոտքերը՝ ոսկեպղնձի նման, որ կարծես հնոցի մեջ կռած են, և Նրա ձայնը նման է շատ ջրերի ձայնին։ Նա Իր աջ ձեռքում յոթ աստղ է պահում, իսկ բերանում՝ սրված երկսայրի սուր, և Նրա դեմքը բարկ արևի նման ուժգնորեն շողում է։

Մարդու Որդու մասին վկայվել է, և Աստված Ինքը բացահայտորեն հայտնվել է։ Աստծու փառքը ծագել է՝ բարկ արևի նման ուժգնորեն շողալով։ Նրա փառավոր դեմքը շլացուցիչ լույսով է բոցավառվում. ո՞ւմ աչքերը կհամարձակվեն դիմակայություն ցուցաբերել Նրան։ Դիմակայությունը մահվա՛ն է տանում։ Ողորմության ոչ մի նշույլ չի ցուցաբերվում սրտումդ մտածած որևէ բանի, քո արտաբերած որևէ խոսքի կամ քո արած որևէ բանի հանդեպ։ Դուք բոլորդ կհասկանաք և կտեսնեք, թե ինչ եք ստացել. միայն Իմ դատաստանը։ Կարո՞ղ եմ Ես հանդուրժել, երբ դուք ջանք չեք գործադրում Իմ խոսքերն ուտելու և խմելու համար և փոխարենը կամայականորեն խաթարում և ավերում եք Իմ կառույցը։ Ես մեղմորեն չե՛մ վերաբերվի այդպիսի մարդուն։ Եթե քո վարքագիծն ավելի լրջորեն վատթարանա, բոցերը կկլանե՛ն քեզ։ Ամենակարող Աստված հոգևոր մարմնով է դրսևորվում՝ ոտքից գլուխ առանց մարմնի կամ արյան որևէ նշույլի։ Նա գերազանցո՛ւմ է տիեզերք աշխարհը՝ բազմած երրորդ երկնքի փառավոր գահին և իշխելով բոլոր բաների վրա։ Տիեզերքը և բոլոր բաներն Իմ ձեռքերում են։ Ես խոսում եմ, և այն գոյության է կոչվում։ Ես սահմանում եմ, և այդպես էլ սահմանվում է։ Սատանան Իմ ոտքերի տակ է. նա անհատակ անդունդո՛ւմ է։ Երբ Իմ ձայնը հնչի, երկինքն ու երկիրը կանցնեն և ոչնչի կվերածվեն։ Բոլոր բաները նոր կդառնան. սա հավիտյան անփոփոխ ճշմարտություն է, որը բացարձակապես ճիշտ է։ Ես հաղթել եմ աշխարհին, ինչպես նաև բոլոր չարերին։ Ես նստած եմ այստեղ և խոսում եմ ձեզ հետ, և ով ականջ ունի, թող լսի, և ով ողջ է, թող ընդունի։

Օրերը կմոտենան իրենց ավարտին. այս աշխարհի բոլոր բաները ոչնչի կվերածվեն, և բոլոր բաները նորովի կծնվեն։ Հիշե՛ք սա։ Հիշե՛ք։ Դուք չեք կարող անփույթ լինել այս հարցում։ Երկինքն ու երկիրը կանցնեն, բայց Իմ խոսքերը չե՛ն անցնի։ Թույլ տվեք Ինձ մեկ անգամ ևս հորդորել ձեզ. զուր մի՛ վազեք։ Արթնացե՛ք։ Շրջվեք, և ափը մոտ է։ Ես արդեն հայտնվել եմ ձեր միջավայրում, և Իմ ձայնը հնչել է։ Իմ ձայնը հնչել է ձեր առջև. ամեն օր այն կանգնում է ձեզ դեմ առ դեմ, և ամեն օր այն թարմ է ու նոր։ Դու տեսնում ես Ինձ, և Ես տեսնում եմ քեզ. Ես մշտապես խոսում եմ քեզ հետ և քո առաջ եմ՝ դեմ առ դեմ։ Բայց դու մերժում ես Ինձ և չես ճանաչում Ինձ։ Իմ ոչխարները լսում են Իմ ձայնը, բայց դուք դեռ երկմտում եք։ Դուք երկմտո՜ւմ եք։ Ձեր սիրտը կարծրացել է, ձեր աչքերը կուրացվել են Սատանայի կողմից, և դուք չեք կարող տեսնել Իմ փառավոր դեմքը. որքա՜ն ողորմելի եք դուք։ Որքա՜ն ողորմելի։

Իմ գահի առջև գտնվող յոթ Հոգիներն ուղարկվել են երկրի բոլոր ծայրերը, և Ես կուղարկեմ Իմ Պատգամաբերին՝ խոսելու եկեղեցիներին։ Ես արդար և հավատարիմ եմ. Ես այն Աստված եմ, ով զննում է մարդու սրտի ամենախորքերը։ Սուրբ Հոգին խոսում է եկեղեցիներին, և դրանք Իմ խոսքերն են, որ բխում են Իմ Որդու ներսից։ Ով ականջ ունի, թող լսի։ Ով ողջ է, թող ընդունի։ Պարզապես կերեք և խմեք դրանք և մի՛ կասկածեք։ Ով հնազանդվում է և ականջ է դնում Իմ խոսքերին, մեծ օրհնություններ կստանա։ Ով անկեղծորեն փնտրում է Իմ դեմքը, անկասկած նոր լույս, նոր լուսավորություն և նոր ըմբռնումներ կունենա. ամեն ինչ թարմ և նոր կլինի։ Իմ խոսքերը կհայտնվեն քեզ ցանկացած պահի, և դրանք կբացեն քո հոգևոր աչքերը, որպեսզի դու կարողանաս տեսնել հոգևոր ոլորտի բոլոր խորհուրդները։ Թագավորությունը մարդկանց մեջ է։ Մտի՛ր ապաստան, և ողջ շնորհն ու օրհնությունները քեզ վրա կլինեն. սովն ու ժանտախտը չեն կարողանա մոտենալ քեզ, իսկ գայլերը, օձերը, վագրերն ու ընձառյուծները չեն կարողանա վնասել քեզ։ Դու կգնաս Ինձ հետ, կքայլես Ինձ հետ և փառքի մեջ կմտնես Ինձ հետ։

Ամենակարո՜ղ Աստված։ Նրա փառավոր մարմինը բացահայտորեն դրսևորվում է, Նրա հոգևոր սուրբ մարմինը հայտնվել է, և Նա կատարյալ Աստված Ինքն է։ Աշխարհը և Նրա մսեղին երկուսն էլ փոխվել են, և լեռան վրա Նրա այլակերպությունն Աստծու անձն է։ Նա Իր գլխին ոսկե պսակ է կրում, Նրա պատմուճանը ճերմակ է, կրծքի վրա ոսկե գոտի է կապած, իսկ աշխարհը և բոլոր բաները Նրա ոտքերի պատվանդանն են։ Նրա աչքերը կրակի բոցի պես են, Նա Իր բերանում մի սրված երկսայրի սուր ունի և Իր աջ ձեռքում՝ յոթ աստղ։ Թագավորություն տանող ճանապարհն առավել ևս անսահմանորեն պայծառ է, և Նրա փառավոր լույսը հայտնվոււմ և շողում է. լեռներն ուրախ են, և ջրերը ծիծաղում են, իսկ արևը, լուսինն ու աստղերը բոլորը պտտվում են իրենց կանոնավոր դասավորությամբ՝ ողջունելով միակ ճշմարիտ Աստծու հաղթական վերադարձը, ով ավարտել է Իր վեցհազարամյա տնօրինման ծրագիրը։ Բոլորն ուրախությունից ցատկոտում և պարո՜ւմ են։ Ցնծացե՜ք։ Ամենակարող Աստված բազմած է Իր փառավոր գահին։ Երգե՜ք։ Ամենակարողի հաղթական դրոշը բարձր բարձրացել է ողջ մեծափառ, հոյակապ Սիոն լեռան վրա։ Յուրաքանչյուր երկիր ցնծում է, Աստծու բյուրավոր ընտրյալ մարդիկ երգում են, Սիոն լեռն ուրախությամբ ծիծաղում է, և Աստծու փառքը հայտնվե՛լ է։ Ես երբեք չեմ էլ երազել, որ կտեսնեմ Աստծու դեմքը, սակայն այսօր տեսել եմ այն։ Ամեն օր, դեմ առ դեմ կանգնելով Նրան, ես խոսում եմ Նրա հետ և բացում եմ իմ սիրտը։ Նա առատորեն ուտելիք և խմելիք է մատակարարում։ Կյանքում, խոսքերում, գործողություններում, մտքերում, գաղափարներում Նրա փառավոր լույսը լուսավորում է, Նա առաջնորդում է ճանապարհի ամեն մի քայլը, և եթե մեկն ապստամբում է սրտում, Նրա դատաստանն արագորեն վրա է հասնում։

Ինչպիսի՜ հաճույք է Աստծու հետ միասին ուտելը, բնակվելը և ապրելը, Նրա հետ միասին լինելը, միասին քայլելը, միասին վայելելը, միասին փառք ստանալը, միասին օրհնություններ ստանալը, Աստծու հետ որպես թագավորներ իշխելը և թագավորության մեջ միասին լինելը։ Որքա՜ն քաղցր է։ Ամեն օր դեմ առ դեմ լինել, ամեն օր խոսել և ամեն պահ զրուցել. ամեն օր նոր լուսավորություն է բերում, ամեն օր նոր ներըմբռնումներ է բերում։ Հոգևոր աչքերի բացվելուն պես ամեն ինչ տեսնվում է. հոգու խորհուրդները հայտնի են դառնում մեզ։ Սուրբ կյանքն իսկապես անհոգ է. վազեք արագ և մի՛ կանգնեք, և անդադար առաջ շարժվեք. առջևում ավելի հրաշալի կյանք կա։ Մի՛ բավարարվեք լոկ քաղցրություն ճաշակելով. մինչև վերջ վազեք Աստծու մեջ։ Նա համապարփակ և իսկապես առատ է և ունի այն ամենը, ինչ մեզ պակասում է։ Ակտիվորեն համագործակցեք և մտեք Նրա մեջ, և ամեն ինչ կփոխվի։ Մեր կյանքը կլինի գերազանցող, և ոչ մի մարդ, իրադարձություն կամ բան չի կարողանա անհանգստացնել մեզ։

Գերազանցո՜ւմ։ Գերազանցո՜ւմ։ Ճշմարի՜տ գերազանցում։ Աստծու գերազանցող կյանքը ներսում է, և բոլոր բաներն իսկապես հանգստացել են։ Մենք գերազանցում ենք աշխարհն ու աշխարհիկ բաները՝ ոչ մի կապվածություն չզգալով ամուսինների կամ երեխաների հանդեպ։ Մենք գերազանցում ենք հիվանդության և միջավայրերի սահմանափակումները։ Սատանան չի համարձակվում անհանգստացնել մեզ։ Մենք լիովին գերազանցում ենք բոլոր աղետները։ Դա Աստծուն թույլ է տալիս վերցնել թագավորելու իշխանությունը։ Մենք ոտնատակ ենք տալիս Սատանային, հաստատուն կանգնում ենք եկեղեցու համար մեր վկայության մեջ և հիմնովին մերկացնում ենք Սատանայի տգեղ դեմքը։ Եկեղեցին կառուցվում է Քրիստոսի մեջ, և փառավոր մարմինը հայտնվել է. սա նշանակում է ապրել հափշտակված լինելու վիճակում։

Այն բանից հետո, երբ մարդու Որդու մասին վկայվեց, Ամենակարող Աստված Իրեն հրապարակավ հայտնեց մեզ որպես արդարության Արեգակ։ Սա հենց այլակերպությո՛ւնն է լեռան վրա։ Այժմ այն գնալով ավելի իրական է դառնում, ավելի գործնական։ Մենք տեսել ենք Սուրբ Հոգու գործելու այս ձևը, և Աստված Ինքը դուրս է եկել մսեղիից։ Նա ենթակա չէ մարդու, տարածության կամ աշխարհագրության սահմանափակփումներին, Նա ճամփորդում է բոլոր ցամաքներով ու ծովերով, տարածվում է ողջ տիեզերքում և մինչև երկրի ծայրերը, և բյուրավոր ազգերն ու մարդիկ լուռ ունկնդրում են Նրա ձայնը։ Երբ բացում ենք մեր հոգևոր աչքերը, տեսնում ենք, որ Աստծու խոսքը դուրս է եկել Նրա փառավոր մարմնից. Աստված Ինքն է, որ դուրս է եկել մսեղիից, և դա բացարձակ ու կատարյալ Աստված Ինքն է։ Նա հրապարակավ խոսում է մեզ հետ, դեմ առ դեմ է մեզ հետ, խորհուրդ է տալիս, ողորմություն է ցուցաբերում, սպասում է, մխիթարում, կարգավարժում և դատում է մեզ։ Նա բռնում է մեր ձեռքից, և Նրա անհանգստությունը կրակի պես այրվում է Նրա ներսում. Նա եռանդուն սրտով հորդորում է մեզ արագ արթնանալ և մտնել Իր մեջ։ Նրա գերազանցող կյանքը դաջվել է մեր բոլորի մեջ, և բոլոր նրանք, ովքեր մտնում են Նրա մեջ, ձեռք կբերեն անդրականցականություն, կհաղթեն աշխարհին ու բոլոր չարերին և որպես թագավորներ կիշխե՛ն և իշխանություն կունենան Նրա հետ միասին։ Ամենակարող Աստված Աստծու հոգևոր մարմինն է, միակ ճշմարիտ Աստված, ով սահմանում է, և այդպես էլ լինում է, ով խոսում է, և գոյության է կոչվում, և ով հրամայում է, և հաստատվո՛ւմ է։ Սատանան Նրա ոտքերի տակ է՝ անհատակ անդունդում։ Տիեզերքը և բոլոր բաները Նրա ձեռքերում են. ժամանակը եկել է, և ամեն ինչ ոչնչի կվերածվի ու նոր ուժով կվերականգնվի՛։

Եկեղեցին կառուցվում է, և Սատանան ամեն ջանք գործադրում է այն քանդելու համար։ Ուզում է ամեն գնով քանդել Իմ կառուցածը, այդ իսկ պատճառով եկեղեցին պետք է արագ մաքրվի։ Չարիքի ոչ մի նշույլ չպետք է մնա. եկեղեցին պետք է այնպես մաքրվի, որ դառնա անարատ և շարունակի մնալ նույնքան մաքուր, որքան նախկինում էր։ Դուք պետք է միշտ արթուն լինեք ու սպասեք և պետք է ավելի շատ աղոթեք Իմ առաջ։ Պետք է թափանցեք Սատանայի տարբեր դավադրությունների և խորամանկ ծրագրերի մեջ, ճանաչեք հոգիները, ծանոթ լինեք մարդկանց և կարողանաք զանազանել բոլոր տեսակի մարդկանց, իրադարձություններն ու իրողությունները. դուք պետք է նաև ավելի շատ ուտեք և խմեք Իմ խոսքերը և, որ ավելի կարևոր է, պետք է կարողանաք ինքնուրույն ուտել և խմել դրանք։ Զինվեք ողջ ճշմարտությամբ և եկեք Իմ առաջ, որպեսզի Ես բացեմ ձեր հոգևոր աչքերը և թույլ տամ ձեզ տեսնելու հոգու մեջ եղած բոլոր խորհուրդները․․․ Երբ եկեղեցին մտնում է իր կառուցման փուլը, սրբերը մարտի են ելնում։ Սատանայի տարբեր զզվելի առանձնահատկությունները դրված են ձեր առաջ. արդյո՞ք կանգ եք առնում և նահանջում, թե՞ ոտքի եք կանգնում և, Ինձ ապավինելով, շարունակում եք առաջ շարժվել։ Հիմնովին մերկացրե՛ք Սատանայի ապականված և տգեղ առանձնահատկությունները, մի՛ խնայեք զգացմունքները և ոչ մի գթություն մի՛ ցուցաբերեք։ Կենաց ու մահու կռի՛վ մղեք Սատանայի դեմ։ Ես քո հենարանն եմ, և դու պետք է ունենաս արու զավակի հոգին։ Սատանան իր մահվան վերջին տագնապների մեջ է, բայց այնուամենայնիվ չի կարողանա խուսափել Իմ դատաստանից։ Սատանան Իմ ոտքերի տակ է, և այն նաև տրորվում է ձեր իսկ ոտքերի տակ. սա փա՛ստ է։

Բոլոր այն կրոնական խաթարողներին և նրանց, ովքեր տապալում են են եկեղեցու կառուցումը, չի կարելի նույնիսկ չնչին հանդուրժողականություն ցուցաբերել, այլ նրանք անմիջապես կդատվեն. Սատանան կմերկացվի, կտրորվի, հիմնովին կոչնչացվի և թաքնվելու տեղ չի ունենա։ Ամեն տեսակ դևերն ու ուրվականներն անշուշտ ցույց կտան իրենց իրական կերպարանքներն Իմ առաջ, և Ես նրանց բոլորին կգցեմ անհատակ անդունդը, որտեղից նրանք երբեք չեն ազատվի. նրանք բոլորը մեր ոտքերի տակ կլինեն։ Եթե ուզում եք բարի պայքար մղել հանուն ճշմարտության, ապա նախևառաջ չպետք է Սատանային գործելու որևէ հնարավորություն տաք. դրա համար դուք պետք է լինեք միաբան և կարողանաք ծառայել համագործակցությամբ, հրաժարվեք ձեր սեփական բոլոր պատկերացումներից, կարծիքներից, տեսակետներից և գործելակերպերից, հանդարտեցնեք ձեր սիրտն Իմ մեջ, կենտրոնանաք Սուրբ Հոգու ձայնի վրա, ուշադիր լինեք Սուրբ Հոգու գործին և մանրամասնորեն փորձառաբար ապրեք Աստծու խոսքերը։ Դուք պետք է ունենաք միայն մեկ մտադրություն, այն է՝ հետևել Իմ կամքին։ Դուք չպետք է ունենաք որևէ այլ մտադրություն սրանից բացի։ Պետք է ձեր ամբողջ սրտով նայեք Ինձ, ուշադիր հետևեք Իմ գործողություններին և այն ձևին, որով Ես անում եմ դրանք, և բնավ անփույթ չլինեք։ Ձեր հոգին պետք է սուր լինի, ձեր աչքերը՝ բաց։ Սովորաբար, երբ խոսքը վերաբերում է նրանց, ում մտադրություններն ու նպատակները ճիշտ չեն, ինչպես նաև նրանց, ովքեր սիրում են նկատվել այլոց կողմից, ովքեր եռանդուն են գործեր անելու մեջ, ովքեր հակված են խանգարումներ առաջացնելուն, ովքեր հմուտ են կրոնական վարդապետություն տարածելու մեջ, ովքեր Սատանայի ծառաներն են և այլն, երբ այս մարդիկ ոտքի են կանգնում, նրանք դժվարություններ են դառնում եկեղեցու համար, և դա հանգեցնում է նրան, որ իրենց եղբայրների և քույրերի՝ Աստծու խոսքերն ուտելն ու խմելն ի դերև է ելնում։ Երբ հանդիպեք նման մարդկանց, որոնք դերասանություն են անում, անմիջապես արգելե՛ք նրանց։ Եթե, չնայած բազմաթիվ հորդորներին, նրանք չփոխվեն, ապա կորուստ կկրեն։ Եթե նրանք, ովքեր համառորեն շարունակում են նույն կերպ վարվել, փորձեն պաշտպանել իրենց և կոծկել իրենց մեղքերը, եկեղեցին պետք է անմիջապես հեռացնի նրանց և մանևրելու տեղ չթողնի։ Մի՛ կորցրեք շատը՝ փորձելով փրկել քիչը. ձեր աչքը պահեք ընդհանուր պատկերի վրա։

Ձեր հոգևոր աչքերն այժմ պետք է բացվեն և կարողանան ճանաչել մի քանի տեսակի մարդկանց եկեղեցում.

Ինչպիսի՞ մարդիկ ունեն հոգևոր հասկացողություն և ճանաչում են Հոգին։

Ինչպիսի՞ մարդիկ չունեն հոգևոր հասկացողություն։

Ինչպիսի՞ մարդիկ ունեն չար հոգի։

Ինչպիսի՞ մարդկանց մեջ կա Սատանայի գործը։

Ինչպիսի՞ մարդիկ են հակված խաթարումներ առաջացնելուն։

Ինչպիսի՞ մարդկանց մեջ կա Սուրբ Հոգու գործը։

Ինչպիսի՞ մարդիկ են հաշվի առնում Աստծու հոգսը։

Ինչպիսի՞ մարդիկ կարող են հետևել Իմ կամքին։

Ովքե՞ր են Իմ հավատարիմ վկաները։

Իմացե՛ք, որ այսօրվա բարձրագույն տեսիլքն այն լուսավորումն է, որը Սուրբ Հոգին բերում է եկեղեցիներին։ Մի՛ եղեք բթամիտ այս իրողությունների հանդեպ, այլ ժամանակ տրամադրե՛ք դրանք հիմնովին հասկանալու համար. սա չափազանց վճռորոշ է ձեր կյանքի առաջընթացի համար։ Եթե չհասկանաք այս իրողությունները, որոնք հենց ձեր աչքի առաջ են, չեք կարողանա շարունակել ձեր առջև ընկած ուղին. դուք մշտապես գայթակղության և գերության մեջ ընկնելու վտանգի տակ կլինեք և կարող եք կուլ գնալ։ Այժմ գլխավոր անելիքներն այն են, որ կենտրոնանաք ձեր սրտում Ինձ մոտենալու ունակ դառնալու վրա և ավելի շատ հաղորդակցվեք Ինձ հետ։ Այն ամենն, ինչ քեզ պակասում է, կամ ինչ փնտրում ես, կլրացվի քո մեջ նման մտերմության և հաղորդակցության միջոցով։ Քո կյանքն անշուշտ կապահովվի, և դու կունենաս նոր լուսավորում։ Ես երբեք չեմ նայում, թե որքան տգետ էիր անցյալում, ոչ էլ Իմ մտքում կանգ եմ առնում ձեր անցյալի հանցանքների վրա։ Ես նայում եմ, թե ինչպես ես սիրում Ինձ. կարո՞ղ ես Ինձ սիրել ավելի շատ, քան սիրում ես որևէ այլ բան։ Ես նայում եմ տեսնելու, թե արդյոք կարո՞ղ ես ետ դառնալ և ապավինել Ինձ քո տգիտությունից հրաժարվելու համար։ Որոշ մարդիկ հակադրվում են Ինձ, բացահայտորեն անհնազանդություն են ցուցաբերում Ինձ և դատում են ուրիշներին. նրանք չգիտեն Իմ խոսքերը և առավել ևս քիչ հավանական է, որ գտնեն Իմ դեմքը։ Իմ առջև գտնվող բոլոր նրանք, ովքեր անկեղծորեն փնտրում են Ինձ, որոնց սրտերն արդարության քաղց ու ծարավ ունեն, Ես կլուսավորեմ քեզ, կհայտնվեմ քեզ, թույլ կտամ` քո սեփական աչքերով տեսնես Ինձ և անձամբ ընկալես Իմ մտադրությունները։ Իմ սիրտն անշուշտ կհայտնվի քեզ, որպեսզի դու հասկանաս։ Դու պետք է կիրարկես այն, ինչ Ես լուսավորում եմ քո մեջ՝ Իմ խոսքերի համաձայն. հակառակ դեպքում, կդատվես։ Հետևի՛ր Իմ մտադրություններին, և չես կորցնի քո ճանապարհը։

Բոլոր նրանց համար, ովքեր ձգտում են մտնել Իմ խոսքերի մեջ, շնորհն ու օրհնությունները կկրկնապատկվեն նրանց վրա, նրանք ամեն օր նոր լուսավորում և ներըմբռնումներ ձեռք կբերեն և ամեն օր ավելի թարմ կզգան Իմ խոսքերն ուտելիս և խմելիս։ Նրանք կճաշակեն այն իրենց իսկ բերաններով. որքա՜ն քաղցր է այն․․․ Դուք պետք է զգույշ լինեք և չբավարարվեք, երբ որոշակի ներըմբռնում և քաղցրության ճաշակում եք ձեռք բերել. գլխավորը շարունակ առաջ ձգտելն է։ Որոշ մարդիկ կարծում են, որ Սուրբ Հոգու գործն իսկապես հրաշալի և իրական է. սա իսկապես Ամենակարող Աստծու անձն է, որը բացահայտորեն հայտնվում է, իսկ առջևում ավելի մեծ նշաններ ու հրաշքներ կան։ Եղե՛ք զգույշ և արթուն բոլոր ժամանակներում, ձեր աչքերը հառած պահեք աղբյուրին, հանդա՛րտ եղեք Իմ առաջ, ուշադրությու՛ն դարձրեք և ուշադի՛ր լսեք և վստահ եղեք Իմ խոսքերի հարցում։ Ոչ մի երկիմաստություն չի կարող լինել. եթե առհասարակ կասկածեք, ապա վախենամ՝ դուրս կնետվեք դարպասից այն կողմ։ Ունեցե՛ք հստակ տեսիլքներ, կանգնե՛ք ամուր հողի վրա, հետևե՛ք կյանքի այս հոսքին և ուշիուշով հետևեք, ուր էլ որ այն հոսի. դուք բացարձակապես չպետք է յուրացնեք որևէ մարդկային տատանում։ Պարզապես կերե՛ք, խմե՛ք և գովաբանություն մատուցե՛ք. փնտրե՛ք մաքուր սրտով և երբեք մի՛ հանձնվեք։ Այն ամենը, ինչ չեք հասկանում, հաճախ բերե՛ք Իմ առաջ և վստա՛հ եղեք, որ ոչ մի կասկած չեք տածում, որպեսզի խուսափեք մեծ կորուստներ կրելուց։ Շարունակե՛ք առաջ գնալ։ Շարունակե՛ք առաջ գնալ։ Մո՛տ մնացեք։ Ձերբազատվե՛ք ձեր խոչընդոտներից և մի՛ տրվեք անզսպվածության ։ Առա՛ջ գնացեք, ձգտեք ամբողջ սրտով և մի՛ ընկրկեք։ Դու պետք է ընծայես քո սիրտը բոլոր ժամանակներում և երբեք բաց չթողնես ոչ մի ակնթարթ։ Սուրբ Հոգին մշտապես նոր գործ ունի անելու, ամեն օր նոր բաներ է անում և ամեն օր նաև նոր լուսավորումներ ունի. այլակերպությունը լեռան վրա, Աստծու սուրբ հոգևոր մարմինը հայտնվել է։ Արդարության Արեգակը լույս է արձակում և շողում. բոլոր ազգերն ու բոլոր ժողովուրդները տեսել են Քո փառավոր դեմքը։ Իմ լույսը կշողա բոլոր նրանց վրա, ովքեր գալիս են Իմ առաջ։ Իմ խոսքերը լույս են, որ առաջնորդում են ձեզ։ Քայլելիս դուք չեք շեղվի աջ կամ ձախ, այլ կքայլեք Իմ լույսի մեջ, և ձեր վազքն իզուր չի լինի։ Դուք պետք է հստակ տեսնեք Սուրբ Հոգու գործը. Իմ մտադրություններն այնտեղ են՝ դրա մեջ։ Բոլոր խորհուրդները թաքնված են, բայց դրանք աստիճանաբար կբացահայտվեն քեզ։ Միշտ մտքում պահեք Իմ խոսքերը և եկեք Իմ առաջ՝ ավելի շատ հաղորդակցվելու Ինձ հետ։ Սուրբ Հոգու գործն առաջ է ընթանում։ Քայլե՛ք Իմ հետքերով. առջևում մեծ հրաշքներ կան, և դրանք մեկ առ մեկ կբացահայտվեն քեզ։ Միայն նրանք, ովքեր ուշադիր են, ովքեր սպասում են և ովքեր արթուն են, կտեսնեն դրանք։ Վստահ եղեք, որ չեք թուլանա։ Աստծու տնօրինման ծրագիրը մոտենում է իր վերջնական փուլին. եկեղեցու կառուցումը կհաջողվի, հաղթանակածների թիվն արդեն սահմանված է, հաղթանակած արու զավակը կստեղծվի, և նրանք Ինձ հետ կմտնեն արքայություն, Ինձ հետ կստանձնեն թագավորությունը, երկաթե գավազանով կկառավարեն բոլոր ազգերը և միասին կլինեն փառքի մեջ։

Եկեղեցի կառուցելն իսկապես հեշտ բան չէ։ Ես Իմ ամբողջ սիրտն եմ դնում դրա կառուցման մեջ, և Սատանան նույնպես ջանասիրաբար աշխատում է՝ այն քանդելու համար։ Եթե ուզում եք կառուցվել, պետք է տեսիլքներ ունեցող մարդ լինեք. պետք է ապրեք՝ Ինձ ապավինելով, վկայություն կրեք Քրիստոսի համար, բարձրացնեք Նրան և հավատարիմ լինեք Ինձ։ Չպետք է որևէ արդարացում բերեք, այլ պետք է անվերապահորեն հնազանդվեք և ի վիճակի լինեք դիմանալու ցանկացած փորձության ու ընդունելու այն ամենը, ինչ գալիս է Ինձնից։ Պետք է հետևեք Սուրբ Հոգուն՝ անկախ նրանից, թե ինչպես է Նա առաջնորդում ձեզ։ Պետք է եռանդուն հոգի ունենաք և բաները զանազանելու կարողություն։ Պետք է հասկանաք մարդկանց և կուրորեն չհետևեք նրանց. հոգևոր աչքերդ պայծառ պահեք և ամեն ինչ հիմնովին հասկանաք։ Նրանք, ովքեր Ինձ հետ նույն միտքն ունեն, պետք է հաստատուն կանգնեն Ինձ համար իրենց վկայության մեջ և վճռորոշ ճակատամարտ մղեն Սատանայի դեմ։ Դուք պետք է կառուցվեք ճակատամարտին մասնակցելուն զուգընթաց։ Ես ձեր մեջ եմ, աջակցում եմ ձեզ և ձեր ապաստանն եմ։

Առաջին բանը, որ պետք է անեք, ինքներդ ձեզ մաքրագործելն ու փոխված մարդ դառնալն է։ Պետք է կայուն խառնվածք ունենաք, ձեր կյանքում ապավինեք Ինձ՝ անկախ նրանից, թե ձեր միջավայրը լավն է, թե վատը. տանը լինեք, թե որևէ այլ միջավայրում, չպետք է սասանվեք որևէ մարդու, իրադարձության կամ բանի պատճառով, և ավելին՝ պետք է դիրքորոշում ունենաք և ինչպես միշտ կյանքով արտահայտեք Քրիստոսին ու դրսևորեք բուն Աստծուն։ Պետք է բնականոն կերպով կատարեք ձեր գործառույթն ու պարտավորությունները. սա մեկ կամ երկու օրում չի կարող արվել, այլ պետք է շարունակվի երկար ժամկետով։ Պետք է Իմ սիրտն ընդունեք որպես ձերը, Իմ մտադրությունները պետք է դառնան ձեր մտքերը, պետք է հաշվի առնեք ընդհանուր պատկերը, պետք է թույլ տաք, որ Քրիստոսը բխի քեզնից, և պետք է ծառայեք ուրիշների հետ համագործակցության մեջ։ Պետք է համընթաց քայլեք Սուրբ Հոգու գործի հետ և նետվեք Նրա փրկության մեթոդի մեջ։ Պետք է դատարկվեք և դառնաք մաքուր ու բաց մարդ։ Եղբայրներն ու քույրերը պետք է հաղորդակցվեն և բնականոն կերպով շփվեն միմյանց հետ, ի վիճակի լինեն բաներն անելու հոգում, սիրեն միմյանց, օգտագործեն ուրիշների ուժեղ կողմերը՝ լրացնելու իրենց սեփական թերությունները, և փնտրեն եկեղեցու ներսում կառուցվելը։ Միայն այդ ժամանակ իսկապես բաժին կունենան թագավորության մեջ։

Քանի դեռ Սուրբ Հոգու գործն ընթանում է առաջ, Աստված ևս մեկ անգամ մեզ առաջնորդել է մի նոր ուղիով, որում գործում է Սուրբ Հոգին։ Արդյունքում որոշ մարդիկ անխուսափելիորեն սխալ են հասկացել Ինձ և գանգատվել են Ինձ։ Ոմանք դիմակայել ու հակառակվել են Ինձ, ինչպես նաև զննել Ինձ։ Այնուհանդերձ, Ես դեռևս ողորմածաբար սպասում եմ, որ ապաշխարեք և բարեփոխվեք։ Սուրբ Հոգու գործի մեթոդի փոփոխությունն այն է, որ Աստված Ինքը հայտնվել է բացեիբաց։ Իմ խոսքը կմնա անփոփոխ։ Քանի որ հենց քեզ եմ Ես փրկում, ամենևին չեմ ցանկանում լքել քեզ ճանապարհի կեսին։ Պարզապես բանն այն է, որ դուք կասկածներ եք տածում և ուզում եք դատարկաձեռն հետ դառնալ։ Ձեզնից ոմանք դադարել են առաջ շարժվել, իսկ մյուսները պարզապես սպասում են ու հետևում։ Ուրիշներն էլ պասսիվորեն են մոտենում իրավիճակին, իսկ ոմանք էլ պարզապես զբաղված են նմանակմամբ։ Դուք իսկապես կարծրացրել եք ձեր սրտերը։ Այն, ինչ Ես ասել եմ ձեզ, վերցրել և դարձրել ես մի բան, որով հպարտանում ես կամ պարծենում։ Ավելի խորությա՛մբ մտածիր սրա մասին. սա ոչ այլ ինչ է, եթե ոչ քեզ վրա իջնող ողորմության և դատաստանի խոսքեր։ Սուրբ Հոգին, տեսնելով, որ դուք իրոք ապստամբ եք, անմիջապես սկսում է խոսել ու մանրամասն վերլուծել։ Դուք պետք է վախենաք։ Մի՛ գործեք անխոհեմաբար, ոչ էլ որևէ շտապողական քայլ արեք և մի՛ եղեք սնափառ, ամբարտավան կամ ինքնավստահ։ Պետք է ավելի շատ կենտրոնանաս Իմ խոսքերը կիրարկելու վրա և ապրես դրանցով, ուր էլ որ գնաս, որպեսզի դրանք ճշմարտապես վերափոխեն քեզ ներսից, և որպեսզի կարողանաս ունենալ Իմ խառնվածքը։ Միայն նման արդյունքներն են ճշմարիտ։

Որպեսզի եկեղեցին կառուցվի, պետք է ունենաք որոշակի հասակ և ձգտեք ամբողջ սրտով ու անդադրում։ Ավելին՝ պետք է ընդունեք Սուրբ Հոգու այրելն ու մաքրելը, որպեսզի դառնաք վերափոխված մարդ։ Միայն նման պայմաններում կարող է կառուցվել եկեղեցին։ Սուրբ Հոգու գործն այժմ ձեզ առաջնորդել է ձեռնամուխ լինելու եկեղեցու կառուցմանը։ Եթե շարունակեք վարվել նույն շփոթված ու դանդաղկոտ ձևով, ինչպես անցյալում, ապա ձեզ համար հույս չկա։ Պետք է զինվեք ողջ ճշմարտությամբ, ունենաք հոգևոր խորաթափանցություն և քայլեք կատարյալ ուղիով՝ Իմ իմաստության համաձայն։ Որպեսզի եկեղեցին կառուցվի, պետք է լինեք կյանքի ոգու մեջ, այլ ոչ թե պարզապես մակերեսորեն նմանակեք։ Աճի գործընթացը ձեր կյանքում նույն այն գործընթացն է, որով դուք կերտվում եք։ Սակայն նկատի՛ ունեցեք, որ նրանք, ովքեր հույսը դնում են պարգևների վրա, կամ նրանք, ովքեր զուրկ են հոգևոր հասկացողությունից կամ իրականությունից, չեն կարող կերտվել, ինչպես նաև չեն կարող կերտվել նրանք, ովքեր ունակ չեն միշտ մոտ լինելու Ինձ և հաղորդակցվելու Ինձ հետ։ Այն մարդիկ, որոնք իրենց միտքը զբաղեցնում են պատկերացումներով, կամ որոնք ապրում են վարդապետություններով, չեն կարող կերտվել, ոչ էլ նրանք, ովքեր առաջնորդվում են իրենց զգացմունքներով։ Անկախ նրանից, թե Աստված ինչպես է վերաբերվում քեզ, պետք է անվերապահորեն հնազանդվես Նրան, այլապես չես կարող կերտվել։ Նրանք, ովքեր տարված են իրենց իսկ մեծամտությամբ, ինքնարդարությամբ, հպարտությամբ և ինքնագոհությամբ, և ովքեր սիրում են վեր դասել իրենց մյուսներից ու ցուցադրել իրենց, չեն կարող կերտվել։ Նրանք, ովքեր չեն կարող ծառայել մյուսների հետ համաձայնեցված կերպով, նույնպես չեն կարող կերտվել, և նույնը վերաբերում է այն մարդկանց, որոնք հոգևոր խորաթափանցություն չունեն և կուրորեն հետևում են ցանկացած մեկին, որ առաջնորդում է իրենց։ Նմանապես, նրանք, ովքեր չեն հասկանում Իմ մտադրությունները և կյանքն ապրում են հնացած վիճակում, չեն կարող կերտվել, ինչպես և նրանք, ովքեր չափազանց դանդաղ են հասնում նոր լույսի հետևից և ովքեր իրենց հիմքում որևէ տեսլական չունեն։

Եկեղեցին պետք է կառուցվի անհապաղ. սա Ինձ հուզող հրատապ հարց է։ Պետք է սկսես՝ կենտրոնանալով դրականի վրա և միանաս կառուցման հոսքին՝ ընծայելով քեզ քո ողջ ուժով։ Հակառակ դեպքում կմերժվես։ Պետք է լիովին հրաժարվես նրանից, ինչից պետք է հրաժարվել, և պատշաճ կերպով ուտես ու խմես այն, ինչ պետք է ուտել ու խմել։ Պետք է ապրես Իմ խոսքի իրականությամբ և դադարես կենտրոնանալ մակերեսային ու անկարևոր հարցերի վրա։ Հարցրո՛ւ ինքդ քեզ. որքա՞ն ես ընկալել Իմ խոսքը։ Որքանո՞վ ես ապրում դրանով։ Պետք է պահպանես սթափություն և զերծ մնաս որևէ անխոհեմ քայլից. այլապես նման վարքագիծը չի օգնի քեզ կյանքում աճի հասնելու հարցում, այլ իրականում կվնասի քո աճին։ Պետք է ըմբռնես ճշմարտությունը, իմանաս՝ ինչպես այն կիրարկել, և թույլ տաս, որ Իմ խոսքը ճշմարտապես դառնա քո կյանքը։ Սա է հարցի առանցքային կողմը։

Քանի որ եկեղեցու կառուցումն այժմ հասել է վճռորոշ պահի, Սատանան ծրագրեր է մշակում և անում է առավելագույնը՝ այն կործանելու համար։ Դուք չպետք է անփույթ լինեք, այլ գործեք զգուշությամբ և ցուցաբերեք հոգևոր խորաթափանցություն։ Առանց նման խորաթափանցության մեծ կորուստներ կկրեք։ Սա աննշան հարց չէ. պետք է դիտարկեք սա որպես հույժ կարևոր հարց։ Սատանան նույնպես ի վիճակի է կեղծ տեսիլքներ ստեղծելու և կեղծիքներ հրամցնելու, սակայն այդ բաների բուն որակը տարբեր է։ Մարդիկ այնքա՜ն հիմար ու անփույթ են և չեն տեսնում տարբերությունը։ Սա նաև ցույց է տալիս, որ նրանք ի վիճակի չեն մշտապես սթափություն ու հանդարտություն պահպանելու։ Ձեր սրտերն անհնար է գտնել։ Ծառայությունը մի կողմից՝ պատիվ է, մինչդեռ մյուս կողմից՝ կարող է կորուստ լինել։ Այն կարող է բերել կա՛մ օրհնություններ, կա՛մ դժբախտություն։ Հանդա՛րտ մնա Իմ ներկայությամբ և ապրի՛ր Իմ խոսքի համաձայն և հոգեպես իրոք կպահպանես արթնություն ու կցուցաբերես խորաթափանցություն։ Երբ Սատանան ժամանի, անմիջապես կկարողանաս պաշտպանվել նրանից և զգալ նրա գալուստը. քո հոգու մեջ իրական անհանգստություն կզգաս։ Սատանայի ներկայիս գործը հարմարվում է միտումների փոփոխությանը զուգընթաց։ Երբ մարդիկ անուշադրաբար են վարվում և զգոնություն չունեն, նրանք կմնան գերության մեջ։ Պիտի մշտապես զգոն լինես և աչքերդ չորս բացես։ Մի՛ հակաճառիր սեփական շահերիդ կամ կորուստներիդ շուրջ և մի՛ հաշվարկիր հանուն սեփական օգուտիդ. փոխարենը ձգտի՛ր, որ Իմ կամքը կատարվի։

Առարկաները գուցե նույնական թվան, բայց կարող են տարբերվել որակով։ Այդ պատճառով պետք է ճանաչես անհատներին, ինչպես և հոգիները։ Պետք է ցուցաբերես խորաթափանցություն և պահպանես հոգևոր սթափություն։ Երբ Սատանայի թույնը հայտնվի, պետք է կարողանաս այն անմիջապես ճանաչել. այն չի կարող խուսափել Աստծու դատաստանի լույսից։ Պետք է ավելի մեծ ուշադրություն դարձնես քո հոգու մեջ Սուրբ Հոգու ձայնին ուշադիր լսելուն. կուրորեն մի՛ հետևիր ուրիշներին և մի՛ շփոթիր այն, ինչ կեղծ է, ճշմարիտի հետ։ Սոսկ մի՛ հետևիր նրան, ով առաջնորդությունն է ստանձնում, որպեսզի մեծ կորուստներ չկրես։ Ի՞նչ զգացողություն է այս ամենն առաջացնում ձեր մեջ։ Արդյոք զգացե՞լ եք հետևանքները։ Չպետք է կամայականորեն միջամտես ծառայությանը կամ դրանում սեփական կարծիքներդ ներդնես, այլապես Ես կտապալեմ քեզ։ Դեռ ավելի վատ․եթե հրաժարվես հնազանդվել և շարունակես ասել ու անել այնպես, ինչպես կամենում ես, ապա Ես կխզեմ կապը քեզ հետ։ Եկեղեցին այլևս կարիք չունի հավաքագրելու մարդկանց. այն միայն նրանց է ցանկանում, ովքեր անկեղծորեն սիրում են Աստծուն և իրապես ապրում են Իմ խոսքի համաձայն։ Պետք է գիտակցես քո իսկ փաստացի իրավիճակը։ Մի՞թե ինքնախաբեություն չէ, երբ աղքատներն իրենց հարուստ են համարում։ Որպեսզի եկեղեցին կառուցվի, պետք է հետևեք Հոգուն. առաջ մի՛ շարժվեք՝ կուրորեն գործելով։ Փոխարենը մնացե՛ք ձեր տեղերում և իրականացրե՛ք ձեր սեփական գործառույթները։ Դուք չպետք է դուրս գաք ձեր դերերից. պետք է անեք առավելագույնը՝ իրականացնելու ցանկացած գործառույթ, որ կարող եք կատարել, և այդժամ Իմ սիրտը բավարարված կլինի։ Այնպես չէ, որ բոլորդ նույն գործառույթին եք ծառայելու։ Հակառակը, ձեզնից յուրաքանչյուրը պետք է կատարի իր սեփական դերը և նվիրաբերի իր ծառայությունը եկեղեցու մյուս անդամների հետ համակարգված կերպով։ Ձեր ծառայությունը չպետք է շեղվի որևէ ուղղությամբ։

Սուրբ Հոգու գործը սրընթաց առաջ է շարժվում՝ ձեզ տանելով միանգամայն նոր ոլորտ, ինչը նշանակում է, որ արքայության կյանքի իրականությունը հայտնվել է ձեր առաջ։ Սուրբ Հոգու կողմից ասված խոսքերն ուղղակիորեն բացահայտել են քո սրտի խորքերը, և մեկը մյուսի հետևից պատկերներ են հայտնվում ձեր առաջ։ Բոլոր նրանք, ովքեր արդարության քաղց ու ծարավ ունեն և ովքեր հնազանդվելու մտադրություն ունեն, անշուշտ կմնան Սիոնում և կբնակվեն Նոր Երուսաղեմում. նրանք, հիրավի, փառք ու պատիվ ձեռք կբերեն և կբաժնեկցեն գեղեցիկ օրհնություններ՝ Ինձ հետ լինելով։ Ներկայումս հոգևոր ոլորտի որոշ խորհուրդներ կան, որոնք դեռ չեք տեսել, քանզի ձեր հոգևոր աչքերը բաց չեն։ Ամեն բան բացարձակապես հրաշալի է. նշաններ ու հրաշքներ և բաներ, որոնց մասին մարդիկ երբեք չեն էլ մտածել, աստիճանաբար ի հայտ կգան։ Ամենակարող Աստված ցույց կտա Իր մեծագույն հրաշքները, որպեսզի տիեզերքը և երկրի ծայրերը, բոլոր ազգերն ու բոլոր ժողովուրդները տեսնեն դրանք իրենց իսկ աչքերով, ինչպես նաև տեսնեն, թե որն է Իմ մեծափառությունը, արդարությունը և ամենակարողությունը։ Օրը մոտենում է։ Սա չափազանց վճռորոշ պահ է. արդյոք կնահանջեք, թե՞ կհամառեք մինչև վերջ՝ երբեք ետ չդառնալով։ Մի՛ նայեք որևէ մարդու, իրադարձության կամ բանի. մի՛ նայեք աշխարհին, ձեր ամուսիններին, ձեր երեխաներին կամ կյանքի վերաբերյալ ձեր կասկածներին։ Պարզապես նայեք Իմ սիրուն ու ողորմությանը և տեսեք, թե ինչ գին եմ վճարել՝ ձեզ ձեռք բերելու համար, ինչպես նաև այն, ինչ որ Ես եմ։ Այս բաները բավարար կլինեն ձեզ քաջալերելու համար։

Ժամանակն այնքան մոտ է, և Իմ կամքը պետք է շտապ կատարվի։ Ես չեմ լքի նրանց, ովքեր Իմ անվան մեջ են. Ես ձեզ բոլորիդ կբերեմ փառքի մեջ։ Սակայն հիմա անդրադառնալով դրան՝ դա վճռորոշ պահ է. բոլոր նրանք, ովքեր ի վիճակի չեն անելու այդ հաջորդ քայլը, կողբան իրենց կյանքի մնացած մասը և զղջում կզգան, թեև նման զգացմունքի համար արդեն չափազանց ուշ կլինի։ Հենց հիմա ձեր հասակները գործնական փորձության են ենթարկվում՝ տեսնելու, թե արդյոք եկեղեցին կարո՞ղ է կառուցվել, և արդյոք կարո՞ղ եք հնազանդվել միմյանց, թե ոչ։ Այս տեսանկյունից դիտարկելիս՝ քո հնազանդությունն իսկապես այնպիսին է, երբ դու ընտրություն ես կատարում. թեև գուցե կարողանում ես հնազանդվել մեկին, բայց դեռ դժվարանում ես հնազանդվել մեկ ուրիշին։ Իսկապես անհնար է, որ հնազանդ լինես, երբ ապավինում ես մարդկային պատկերացումներին։ Սակայն, Աստծու մտքերը միշտ գերազանցում են մարդու մտքերը։ Քրիստոսը հնազանդվեց մինչև մահ և մեռավ խաչի վրա։ Նա ոչինչ չասաց որևէ պայմանի կամ պատճառի մասին. քանի դեռ դա Իր Հոր կամքն էր, Նա հոժարակամ հնազանդվեց։ Քո հնազանդության ներկայիս մակարդակը չափազանց սահմանափակ է։ սում եմ ձեզ բոլորիդ. հնազանդությունը մարդկանց հնազանդվելը չէ, այլ`Սուրբ Հոգու գործին և Ինքնին Աստծուն։ Իմ խոսքերը նորոգում և փոխում են ձեզ ներսից. եթե այդպես չլիներ, ապա ո՞վ ում կհնազանդվեր։ Դուք բոլորդ հնազանդ չեք այլ մարդկանց։ Պետք է ժամանակ տրամադրեք սա հասկանալու համար. ինչ է հնազանդությունը, և ինչպես կարող եք ապրել հնազանդության կյանք։ Պետք է ավելի շատ գաք Իմ առաջ և հաղորդակցվեք այս հարցի շուրջ և աստիճանաբար կհասկանաք այն՝ դրանով իսկ հրաժարվելով այն պատկերացումներից և ընտրություններից, որոնք ձեր ներսում են։ Այնպես, ինչպես Ես անում եմ բաները, մարդկանց համար դժվար է հիմնովին հասկանալ։ Խոսքն այն մասին չէ, թե ինչ առումներով են մարդիկ լավը կամ ընդունակ. Ես օգտագործում եմ նույնիսկ ամենատգետներին և ամենաաննշաններին՝ բացահայտելու Աստծու ամենակարողությունը՝ միաժամանակ ետ շրջելով մարդկանց որոշ պատկերացումներ, կարծիքներ և ընտրություններ։ Աստծու գործերն այնքա՜ն հրաշալի են. դրանք վեր են մարդկային մտքի ըմբռնման կարողությունից։

Եթե իսկապես ուզում ես դառնալ մեկը, ով վկայում է Ինձ,, ապա պետք է մաքուր կերպով ընկալես ճշմարտությունը և ոչ թե աղավաղված ապա պետք է ճշմարտությունն ընկալես անաղարտ, ոչ թե աղավաղված կերպով։ Պետք է ավելի շատ կենտրոնանաս Իմ խոսքերը կիրարկելու վրա և ձգտես, որ կյանքդ արագ հասունանա։ Մի՛ փնտրեք բաներ, որոնք արժեք չունեն. դրանք ոչ մի օգուտ չեն տալիս ձեր կյանքի առաջընթացին։ Կարող եք կառուցվել միայն այն ժամանակ, երբ ձեր կյանքը հասունանա. միայն այդ ժամանակ կարող եք բերվել թագավորության մեջ. սա անվիճելի է։ Ես դեռ ցանկանում եմ մի փոքր ավելի շատ խոսել քեզ հետ. Ես քեզ շատ բան եմ տվել, բայց իրականում որքա՞ն ես հասկանում։ Իմ ասածի ո՞ր է դարձել քո կյանքի իրականությունը։ Իմ ասածի ո՞ր մասն ես կյանքովդ արտահայտում։ Մի՛ փորձիր. Մաղով ջուր կրել, ի վերջո ոչնչի չես հասնի, լոկդատարկության։ Ուրիշները շատ հեշտությամբ իրական օգուտներ են ստացել. Դե իսկ դո՞ւ։ Կարո՞ղ ես հաղթել Սատանային, եթե անզեն ես։ Քո կյանքում դու պետք է ավելի շատ ապավինես Իմ խոսքերին, քանզի դրանք ինքնապաշտպանության լավագույն զենքերն են։ Դու պետք է նկատի ունենաս. Իմ խոսքերը որպես քո ունեցվածք մի՛ ընդունիր. եթե չես հասկանում դրանք, եթե չես փնտրում դրանք և, եթե չես փորձում պարզել դրանք կամ հաղորդակցվել Ինձ հետ դրանց մասին, այլ` փոխարենը ինքնագոհ և ինքնաբավ ես, ապա կորուստ կկրես։ Հենց հիմա պետք է սովորես այս դասից, և պետք է մի կողմ դնես ինքդ քեզ և քաղես ուրիշների ուժեղ կողմերից՝ քո սեփական թերությունները լրացնելու համար. պարզապես մի՛ արա այն, ինչ ուզում ես։ Ժամանակը ոչ մեկին չի սպասում։ Քո եղբայրների և քույրերի կյանքն օրեցօր աճում է. նրանք բոլորն ամեն օր փոփոխություն են փորձառում և նորոգվում են։ Քո եղբայրների ու քույրերի ուժը մեծանում է, և սա հրաշալի բան է։ Սլացի՛ր դեպի վերջնագիծ. ոչ ոք ի վիճակի չի լինի հոգ տանել մեկ ուրիշի մասին։ Պարզապես քո սեփական սուբյեկտիվ ջանքերը գործադրիր՝ Ինձ հետ համագործակցելու համար։ Նրանք, ովքեր ունեն տեսիլքներ, ովքեր ունեն առաջընթացի ճանապարհ, ովքեր չեն հուսահատվում և ովքեր միշտ առաջ են նայում, անկասկած երաշխավորված են լինելու հաղթողներ։ Սա վճռորոշ պահ է։ Վստահ եղիր, որ չես հուսահատվի կամ վհատվի. պետք է ամեն ինչում առաջ նայես և ետ չդառնաս։ Դու պետք է զոհաբերես ամեն ինչ, թողնես բոլոր խոչընդոտները և ձգտես քո ողջ ուժով։ Քանի դեռ քո մեջ մի շունչ է մնացել, դու պետք է համառես մինչև վերջ. սա միակ ճանապարհն է, որով դու կդառնաս գովեստի արժանի։

Սուրբ Հոգու գործն այժմ ձեզ տարել է նոր երկինք և նոր երկիր։ Ամեն ինչ նորանում է, ամեն ինչ Իմ ձեռքերում է, ամեն ինչ սկսվում է նորի՛ց։ Իրենց պատկերացումներով մարդիկ ի վիճակի չեն հասկանալ դա, և դա նրանց համար անիմաստ է, բայց Ես եմ, որ գործում եմ, և Իմ իմաստությունը դրա մեջ է։ Ուստի, պետք է մտահոգվեք միայն ձեր բոլոր պատկերացումներն ու կարծիքները մի կողմ դնելով և հնազանդությամբ Աստծու խոսքն ուտելով ու խմելով. բացարձակապես ոչ մի կասկած մի ունեցեք։ Քանի որ Ես այսպես եմ գործում, Ես սուրբ պատասխանատվություն կկրեմ։ Իրականում, մարդիկ կարիք չունեն որևէ հատուկ ձևով վարվելու։ Փոխարենը, Աստված է հրաշալի բաներ գործում՝ դրսևորելով Իր ամենակարողությունը։ Մարդիկ չպետք է պարծենան, եթե չեն պարծենում Աստծով։ Հակառակ դեպքում կտուժես։ Աստված բարձրացնում է կարիքավորին փոշուց. խոնարհը պետք է բարձրացվի։ Ես կօգտագործեմ Իմ իմաստությունն իր բոլոր ձևերով՝ կառավարելու տիեզերական եկեղեցին, կառավարելու բոլոր ազգերին ու բոլոր ժողովուրդներին, որպեսզի նրանք բոլորն Իմ մեջ լինեն, և որպեսզի եկեղեցում դուք բոլորդ հնազանդվեք Ինձ։ Նրանք, ովքեր նախկինում չէին հնազանդվում, այժմ պետք է հնազանդ լինեն Իմ առաջ, պետք է հնազանդվեն, հանդուրժեն միմյանց. ձեր կյանքերը պետք է փոխկապակցված լինեն, և պետք է սիրեք միմյանց՝ բոլորդ օգտագործելով միմյանց ուժեղ կողմերը՝ ձեր իսկ թուլությունները լրացնելու համար, և ծառայեք համակարգված։ Այսպիսով եկեղեցին կկառուցվի, և Սատանան շահագործելու ոչ մի հնարավորություն չի ունենա։ Միայն այդ ժամանակ Իմ կառավարման ծրագիրը ձախողված չի լինի։ Թույլ տվեք ձեզ ևս մեկ հիշեցում անել այստեղ։ Թույլ մի տուր, որ քո մեջ թյուրիմացություններ առաջանան այն պատճառով, որ այսինչ մարդն այսպիսին է կամ վարվել է այսինչ կերպ, ինչի արդյունքում կայլասերվես քո հոգևոր վիճակում։ Ինչպես Ես եմ տեսնում, դա տեղին չէ, և անարժեք բան է։ Արդյոք Նա, Ում հավատում ես, Աստված չէ՞։ Դա ինչ-որ մարդ չէ։ Գործառույթները նույնը չեն։ Կա մեկ մարմին։ Ձեզնից յուրաքանչյուրը պետք է կատարի իր պարտականությունը, և լինի իր տեղում՝ դրսևորվելով լավագույն կերպով, քանզի յուրաքանչյուր կայծի համար պետք է լինի լույսի մեկ բռնկում, և պետք է կյանքում հասունության ձգտեք։ Այսպիսով Ես բավարարված կլինեմ։

Պետք է մտահոգվեք միայն Իմ առաջ խաղաղ լինելով։ Սերտորեն հաղորդակցվեք Ինձ հետ, ավելի շատ փնտրեք այնտեղ, որտեղ չեք հասկանում, աղոթքներ մատուցեք և սպասեք Իմ ժամանակին։ Ամեն ինչ հստակ տեսեք հոգուց։ Անխոհեմ մի գործեք, որպեսզի կանխեք ձեր մոլորվելը։ Միայն այս կերպ Իմ խոսքերի քո ուտելն ու խմելն իսկապես պտուղ կտա։ Հաճախ կեր և խմիր Իմ խոսքերը, խորհիր Իմ ասածի մասին, ուշադրություն դարձրու Իմ խոսքերը կիրարկելուն և կյանքով արտահայտիր Իմ խոսքերի իրականությունը. սա է հիմնական խնդիրը։ Եկեղեցու կառուցման գործընթացը նաև կյանքի աճի գործընթացն է։ Եթե կյանքդ դադարի աճել, չես կարող կառուցվել։ Ապավինելով բնականությանը, մսեղիին, եռանդունությանը, ներդրումներին՝ որակավորումներին. որքան էլ լավը լինես, եթե ապավինես այս բաներին, չես կառուցվի։ Պետք է ապրես կյանքի խոսքերի մեջ, ապրես Սուրբ Հոգու լուսավորման մեջ, իմանաս քո իրական իրադրությունը և լինես փոխված մարդ։ Պետք է ունենաս նույն ըմբռնումը հոգում, ունենաս նոր լուսավորում և կարողանաս համընթաց քայլել նոր լույսի հետ։ Պետք է կարողանաս անդադար մոտենալ Ինձ և հաղորդակցվել Ինձ հետ, առօրյա կյանքում քո գործողությունները հիմնել Իմ խոսքերի վրա, պատշաճ կերպով վարվել բոլոր տեսակի մարդկանց, իրադարձությունների և բաների հետ՝ հիմնվելով Իմ խոսքերի վրա, և ունենալ Իմ խոսքերը որպես քո չափանիշ ու կյանքով արտահայտես Իմ բնույթը քո կյանքի բոլոր գործողություններում։

Եթե ցանկանում ես հասկանալ և հաշվի առնել Իմ մտադրությունները, պետք է ուշադրություն դարձնես Իմ խոսքերին։ Անխոհեմ մի գործիր։ Այն ամենը, ինչին Ես հավանություն չեմ տալիս, վատ վախճան կունենա։ Օրհնությունը հասնում է միայն այնտեղ, ինչին Ես հավանություն եմ տվել։ Եթե Ես խոսեմ, դա կլինի։ Եթե հրամայեմ, դա հաստատուն կմնա։ Ինձ չզայրացնելու համար, բացարձակապես չպետք է անեք այն, ինչ Ես չեմ թույլատրել։ Եթե անեք դա, զղջալու ժամանակ չե՛ս ունենա։

Աստծուն հավատալը հեշտ բան չէ։ Դուք միապաղաղ առաջ եք գնում՝ ամեն ինչ ուտելով և այդ ամենն այնքա՜ն հետաքրքիր, այնքա՜ն քաղցր համարելով։ Ոմանք նույնիսկ դեռ ծափահարում են․ նրանց հոգում զանազանում չկա։ Սա մի փորձառություն է, որն արժանի է ձեր կողմից մանրակրկիտ պարզաբանման։ Վերջին օրերին ամեն տեսակ ոգիներ են ի հայտ գալիս իրենց դերերը կատարելու համար՝ բացահայտորեն ընդդիմանալով Աստծու զավակների առաջընթացին և մասնակից դառնալով եկեղեցու կառուցուման դեմ սաբոտաժին։ Եթե սրան թեթևամտորեն վերաբերվեք և Սատանային գործելու հնարավորություններ տաք, դա եկեղեցում խառնաշփոթ կառաջացնի, մարդիկ խուճապի կմատնվեն և կհուսահատվեն, իսկ լուրջ դեպքերում նրանց տեսիլքները կանհետանան։ Այսպիսով, տարիներ շարունակ Իմ վճարած ծանր գինը զուր անցած կլինի։

Եկեղեցու կառուցման ժամանակը նաև այն ժամանակն է, երբ Սատանան հասնում է իր մոլեգնության գագաթնակետին։ Սատանան հաճախ որոշ մարդկանց միջոցով խանգարումներ և խաթարումներ է առաջացնում, և հենց նրանք, ովքեր չեն ճանաչում Հոգուն, ինչպես նաև նոր հավատացյալները, ամենահեշտը կարող են սատանայի դեր կատարել։ Հաճախ մարդիկ, քանի որ չեն հասկանում Սուրբ Հոգու գործը, գործում են կամայականորեն՝ ամբողջությամբ իրենց նախասիրությունների, գործելու սեփական ձևերի ևպատկերացումների համաձայն։ Զսպի՛ր լեզուդ․ սա քո սեփական պաշտպանության համար է։ Լա՛վ լսիր և հնազանդվի՛ր։ Եկեղեցին տարբերվում է հասարակությունից։ Դու չես կարող պարզապես ասել, ինչ ցանկանում ես և մտածում ես։ Այստեղ դա ընդունելի չէ, քանի որ սա Աստծու տունն է։ Աստված չի ընդունում մարդկանց գործելու ձևը։ Դու պետք է գործես՝ հետևելով Հոգուն, ապրես Աստծու խոսքերով, և այդժամ մյուսները կհիանան քեզանով։ Դու պետք է ապավինես Աստծուն, որպեսզի նախ լուծես քո ներսում եղած դժվարությունները և վերջ տաս քո ապականված խառնվածքին։ Պետք է կարողանաս իսկապես հասկանալ քո սեփական վիճակն ու իմանալ, թե ինչպես պետք է գործես, ինչպես նաև ավելի հաճախ հաղորդակցվես այն ամենի շուրջ, ինչը չես հասկանում։ Անընդունելի է, երբ մարդը չի ճանաչում ինքն իրեն։ Նախ բժշկի՛ր քո սեփական հիվանդությունը, և ավելի հաճախ ուտելով ու խմելով Իմ խոսքերը և խորհելով դրանց շուրջ՝ ապրի՛ր քո կյանքը և կատարի՛ր քո գործերը Իմ խոսքերի հիման վրա։ Անկախ նրանից՝ տանն ես, թե մեկ այլ վայրում, պետք է թույլ տաս, որ Աստված իշխանություն ունենա քո ներսում։ Հրաժարվի՛ր մսեղիից և բնականությունից։ Միշտ թու՛յլ տուր, որ Աստծու խոսքերը տիրապետեն քո ներսում։ Կարիք չկա անհանգստանալու, թե քո կյանքը չի փոխվում. ժամանակի ընթացքում դու կզգաս, որ քո խառնվածքը մեծապես փոխվել է։ Նախկինում սիրում էիր ուշադրության կենտրոնում լինել, ոչ ոքի չէիր հնազանդվում կամ էլ հավակնոտ էիր, ինքնարդար կամ գոռոզ. սրանք բաներ են, որոնցից աստիճանաբար կազատվես։ Եթե ցանկանում ես հենց հիմա ազատվել դրանցից, դա հնարավոր չէ։ Այն պատճառով է, որ քո հին եսը թույլ չի տա, որ ուրիշները դիպչեն դրան. այնքա՜ն խորն են նրա արմատները։ Ուստի, դու պետք է սուբյեկտիվ ջանք գործադրես, պատրաստակամ և ակտիվորեն կերպով ենթարկվես Սուրբ Հոգու աշխատանքին, օգտագործես քո կամքը՝ Աստծու հետ համագործակցելու համար և հոժարակամ լինես Իմ խոսքերը կիրարկելու։ Եթե մեղք գործես, Աստված կկարգավարժի քեզ։ Երբ դարձի գաս և հասկանաս, քո մեջ ամեն ինչ անմիջապես կխաղաղվի։ Եթե անզուսպ խոսես, ապա անմիջապես քո ներսում կկարգավարժվես։ Դու տեսնում ես, որ Աստված հաճություն չունի նման բաների մեջ, ուստի, եթե անմիջապես դադարես, ներքին խաղաղություն փորձառությամբ կապրես Կան որոշ նոր հավատացողներ, որոնք չեն հասկանում, թե կյանքի զգացումներն ինչ են, կամ ինչպես ապրել դրանց մեջ։ Երբեմն զարմանում ես՝ թեև ոչինչ չես ասել, ինչո՞ւ ես ներքուստ անհանգիստ։ Այդպիսի պահերին քո մտորումներն ու միտքն են սխալ ։ Երբեմն ունենում ես քո սեփական ընտրությունները,պատկերացումներն ու կարծիքները. երբեմն ուրիշներին քեզանից ցածր ես դասում, երբեմն քո սեփական եսասիրական հաշվարկներն ես անում և չես աղոթում կամ քննում ինքդ քեզ։ Ահա թե ինչու ես ներսում անհանգիստ զգում։ Գուցե գիտես, թե որն է խնդիրը, ուստի, անմիջապես քո սրտում կանչի՛ր Աստծու անունը, մոտեցի՛ր Աստծուն և կվերականգնվես։ Երբ քո սիրտն ավելի է խռովվում և դառնում անհանգիստ, դու բացարձակապես չպետք է մտածես, թե Աստված թույլ է տալիս քեզ խոսել։ Հատկապես նոր հավատացողները պետք է ուշադիր լինեն Աստծուն հնազանդվելու հարցում։ Այն զգացումները, որոնք Աստված դնում է մարդու մեջ, խաղաղությունը, ուրախությունը, պարզությունն ու վստահությունն են։ Հաճախ լինում են մարդիկ, որոնք չեն հասկանում, խառնաշփոթ կստեղծեն և կամայականորեն կգործեն։ Այս ամենը խանգարումներ են. մեծ ուշադրությու՛ն դարձրու դրան։ Եթե հակված ես այս վիճակին, պետք է «կանխարգելիչ դեղամիջոց» ընդունես, որպեսզի կանխես դա. հակառակ դեպքում խանգարումներ կստեղծես, և Աստված կհարվածի քեզ։ Մի՛ եղիր ինքնարդար. քո թերությունները լրացնելու համար օգտվի՛ր ուրիշների ուժեղ կողմերից, նայի՛ր, թե ինչպես են ուրիշներն ապրում Աստծու խոսքերով, և տես՝ արդյոք նրանց կյանքը, գործողություններն ու խոսքը արժանի՞ են ընդօրինակման։ Եթե ուրիշներին քեզանից ցածր ես դասում, ապա ինքնարդար ես, մեծամիտ և ոչ մեկին օգուտ չես տալիս։ Այժմ կարևորն այն է, որ կենտրոնանաս կյանքի վրա, ավելի շատ ուտես և խմես Իմ խոսքերը, փորձառությամբ ապրես, ճանաչես Իմ խոսքերը, դրանք իսկապես դարձնես քո կյանքը. սրանք են գլխավոր իրողությունները։ Եթե մարդը չի կարող ապրել Աստծու խոսքերով, կարո՞ղ է նրա կյանքը հասունանալ։ Ո՛չ, չի կարող։ Դու պետք է մշտապես ապրես Իմ խոսքերով և դրանքդարձնես քո կյանքի վարքագծի չափանիշը, որպեսզի զգաս, որ այսպես գործելն այն է, ինչից Աստված ուրախանում է, իսկ այլ կերպ գործելն այն է, ինչ Աստված ատում է, և աստիճանաբար կընթանաս ճիշտ ուղով։ Պետք է հասկանաս, թե ինչն է գալիս Աստծուց և ինչը՝ Սատանայից։ Այն, ինչ գալիս է Աստծուց, քո տեսիլքներն ավելի ու ավելի հստակ է դարձնում և քեզ ավելի ու ավելի է մոտեցնում Աստծուն. դու անկեղծ սեր ես տածում քո եղբայրների և քույրերի հանդեպ, ունակ ես ուշադրությամբ վերաբերվելու Աստծու հոգսին և ունես Աստծուն սիրող սիրտ, որը երբեք չի նվազում։ Քո առջև ճանապարհ կա անցնելու։ Այն, ինչ գալիս է Սատանայից, պատճառ է դառնում, որ տեսիլքները վերանան, և կորցնես այն ամենն, ինչ նախկինում ունեիր. օտարանում ես Աստծուց, սեր չես տածում քո եղբայրների և քույրերի հանդեպ և լցվում ես ատելությամբ։ Հուսահատվում ես, այլևս չես ցանկանում ապրել եկեղեցական կյանքով, և Աստծուն սիրող քո սիրտն այլևս չկա։ Սա Սատանայի աշխատանքն է և նաև այն հետևանքը, որին տանում է չար ոգիների աշխատանքը։

Հիմա վճռորոշ պահ է։ Դուք պետք է մնաք ձեր դիրքում մինչև ձեր վերջին հերթափոխը, պետք է պարզեցնեք ձեր հոգևոր աչքերը, որպեսզի տարբերեք բարին ու չարը, և ձեր ամբողջ ուժը ներդնեք եկեղեցու կառուցման մեջ։ Հեռացրե՛ք Սատանայի կամակատարներին, կրոնական խանգարումներն ու չար ոգիների աշխատանքը։ Մաքրագործե՛ք եկեղեցին, թո՛ղ Իմ կամքն իրականացվի անարգել, և աղետներին նախորդող այս շատ կարճ ժամանակում Ես իրապես հնարավորինս արագ կկատարելագործեմ և կփառավորեմ ձեզ։

Բոլոր եղբայրներին և քույրերին, ովքեր լսել են Իմ ձայնը։ Դուք լսել եք Իմ խիստ դատաստանի ձայնը և ծայրահեղ տառապանք եք կրել։ Սակայն պետք է իմանաք, որ Իմ խիստ ձայնի ետևում թաքնված են Իմ մտադրությունները։ Ես կարգավարժում եմ ձեզ, որպեսզի փրկվեք։ Պետք է իմանաք, որ Իմ բոլոր սիրելի որդիների համար անշուշտ կկարգավարժեմ ձեզ, կէտեմ ձեզ և շուտով ավարտուն կդարձնեմ ձեզ։ Իմ սիրտն այնքան եռանդուն է, բայց դուք չեք հասկանում Իմ սիրտը և չեք գործում Իմ խոսքի համաձայն։ Իմ խոսքերն այսօր գալիս են ձեզ վրա՝ ստիպելով ձեզ ճշմարտապես գիտակցել, որ Աստված սիրող Աստված է, և ստիպելով ձեզ բոլորիդ փորձառաբար ապրել Աստծու անկեղծ սերը։ Սակայն կան նաև փոքրաթիվ մարդիկ, ովքեր ձևացնում են։ Երբ տեսնում են այլ մարդկանց վիշտը, ընդօրինակում են նրանց՝ իրենց աչքերը նույնպես արցունքներով լցնելով։ Կան ուրիշները, ովքեր արտաքուստ թվում է, թե պարտական են զգում Աստծուն, և զղջացող են թվում, բայց ներքուստ ճշմարտապես չեն հասկանում Աստծուն, ոչ էլ վստահ են Նրա հարցում։ Ավելի շուտ, նրանք պարզապես կեղծ դիմակ են կրում։ Ամենաշատն ատում եմ այս մարդկանց։ Վաղ թե ուշ այս մարդիկ կկտրվեն Իմ քաղաքից։ Իմ մտադրությունը սա է. ուզում եմ նրանց, ովքեր ահռելի ցանկություն ունեն Իմ հանդեպ, և միայն նրանք, ովքեր ճշմարիտ սրտով են փնտրում Ինձ, կարող են հաճեցնել Ինձ։ Անշուշտ կաջակցեմ նման մարդկանց Իմ սեփական ձեռքերով՝ զերծ պահելով բոլոր աղետներից։ Այն մարդիկ, ովքեր ճշմարտապես ուզում են Աստծուն, պատրաստակամ են հաշվի առնելու Աստծու սիրտը և հետևելու Իմ կամքին։ Ուստի, պետք է շուտով մտնեք իրականության մեջ և ընդունեք Իմ խոսքը որպես ձեր կյանք. սա Իմ ամենամեծ հոգսն է։ Եթե եկեղեցիները և սրբերը բոլորը մտնեն իրականության մեջ և բոլորն ի վիճակի լինեն անմիջականորեն հաղորդակցվելու Ինձ հետ, դեմ առ դեմ հանդիպելու Ինձ և կիրարկելու ճշմարտությունն ու արդարությունը, միայն այդ ժամանակ կլինեն Իմ սիրելի որդիները, նրանք, ումից գոհ եմ։ Այս մարդկանց կշնորհեմ բոլոր մեծ օրհնությունները։

Ժամանակը գնալով մոտենում է։ Արթնացե՛ք։ Սրբե՛ր բոլոր։ Ես պիտի խոսեմ ձեզ հետ, և բոլորը, ովքեր լսում են, պիտի արթնանան։ Ես այն Աստվածն եմ, Որի հանդեպ այսքան տարիներ հավատ եք պահել։ Այսօր Ես մարմին եմ դարձել և եկել եմ ձեր աչքերի առաջ՝ բացահայտելու, թե ով է ինձ իսկապես ցանկանում, ով է պատրաստ Ինձ համար վճարելու ցանկացած գին, ով է իսկապես լսում Իմ խոսքը, և ով է պատրաստ ճշմարտությունը գործնականում կիրառելու։ Քանի որ Ես ամենազոր Աստվածն եմ, տեսնում եմ մարդու բոլոր գաղտնիքները, որոնք թաքնված են խավարում, գիտեմ, թե ով է իսկապես ցանկանում Ինձ, և գիտեմ, թե ով է դիմադրում Ինձ։ Ես զննում եմ ամեն ինչ:

Այժմ Ես ցանկանում եմ որքան հնարավոր է շուտ ձևավորել մարդկանց մի խումբ, որ համահունչ է Իմ մտադրություններին, մի խումբ, որ կարող է հաշվի առնել Իմ բեռը։ Սակայն Ես չեմ կարող զերծ մնալ Իմ եկեղեցին մաքրելուց և զտելուց․ եկեղեցին Իմ սիրտն է։ Ես չեմ հանդուրժում բոլոր այն չար մարդկանց, ովքեր խանգարում են ձեզ ուտել և խմել Իմ խոսքից։ Պատճառն այն է, որ կան որոշ մարդիկ, ովքեր իրականում Ինձ չեն ցանկանում։ Նրանք լի են խաբեությամբ, չեն մոտենում Ինձ իրենց անկեղծ սրտով: Նրանք չար են և խոչընդոտում են Իմ կամքի իրագործումը։ Նրանք ճշմարտությունը գործնականում կիրառող մարդիկ չեն։ Այս մարդիկ լի են ինքնարդարությամբ և հպարտությամբ, նրանք չափազանց հավակնոտ են, սիրում են վերևից նայել ուրիշներին, և թեև նրանց խոսքերը հաճելի է լսել, գաղտնի նրանք չեն գործադրում ճշմարտությունը։ Այս բոլոր չար մարդկանց պետք է առանձնացվեն և մաքրվեն, պիտի տառապեն անտեսումից աղետի մեջ։ Այս խոսքերը ձեզ հիշեցնելու և զգուշացնելու համար են, որպեսզի ձեր քայլերը պահեք այն ճանապարհի վրա, որը համապատասխանում է Իմ մտադրություններին։ Միշտ վերադարձե՛ք ձեր հոգուն, որովհետև Ես սիրում եմ նրանց, ովքեր Ինձ սիրում են ողջ սրտով։ Քանի որ դուք մոտենում եք Ինձ, Ես կպաշտպանեմ ձեզ և հեռու կպահեմ այդ չար մարդկանցից։ Ես այնպես կանեմ, որ ամուր կանգնեք Իմ տան մեջ, և կպաշտպանեմ ձեզ, որպեսզի կարողանաք հասնել ճանապարհի ավարտին։

Ամենակարող Աստված, Հավիտենական Հայր, Խաղաղության Իշխան, մեր Աստված Թագավո՛ր է։ Ամենակարող Աստված Իր ոտքերը դնում է Ձիթենյաց լեռան վրա։ Որքա՜ն գեղեցիկ է Նա։ Լսե՛ք։ Մենք՝ պահապաններս, բարձրացնում ենք մեր ձայները. մեր ձայներով միասին երգում ենք, քանզի Աստված վերադարձել է Սիոն։ Մեր իսկ աչքերով տեսնում ենք Երուսաղեմի ամայացած վայրերը։ Ցնծացե՛ք ուրախությամբ և միասին երգե՛ք, քանզի Աստված մխիթարություն է բերել մեզ և փրկագնել է Երուսաղեմը։ Աստված բյուրավոր ազգերի աչքի առջև մերկացրել է Իր սուրբ բազուկը, Աստծու ճշմարիտ ձևը հայտնվե՛լ է։ Երկրի բոլոր ծայրերը տեսել են մեր Աստծու փրկող շնորհը։

Ո՛վ Ամենակարող Աստված։ Յոթ Հոգիները Քո գահի առջև ուղարկվել են յուրաքանչյուր եկեղեցի՝ հայտնի դարձնելու Քո բոլոր խորհուրդները։ Քո փառքի գահին նստած՝ Դու կառավարել ես Քո թագավորությունը և այն հաստատուն ու կայուն ես դարձրել արդարադատությամբ և արդարությամբ և յուրաքանչյուր ազգ Քեզ ես ենթարկել։ Ո՛վ Ամենակարող Աստված։ Դու արձակել ես թագավորների գոտիները, որպեսզի դարպասները բացվեն Քո առջև և երբեք չփակվեն։ Քանզի Քո լույսը եկել է, և Քո փառավոր լույսը ճառագում է իր պայծառությունը։ Խավարը ծածկում է երկիրը, և թանձր խավար է իջել բյուրավոր մարդկանց վրա։ Ո՛վ Աստված։ Սակայն Դու հայտնվել ես մեզ և Քո լույսը շողացրել ես մեզ վրա, և Քո փառքը կդրսևորվի մեր մեջ. բյուրավոր ազգերը կգան դեպի Քո լույսը, և թագավորները՝ դեպի Քո ծագելու պայծառությունը։ Դու բարձրացնում ես Քո աչքերը և նայում շուրջդ. Քո որդիները հավաքվում են Քո առջև, և նրանք գալիս են հեռվից. Քո դուստրերին գրկած են բերում, երբ գալիս են։ Ո՛վ Ամենակարող Աստված։ Քո մեծ սերն է, որ գրավել է մեզ. Դու ես, որ առաջնորդում ես մեզ թագավորության ճանապարհով, և Քո սուրբ խոսքերն են, որ թափանցում են մեր մեջ։

Ո՛վ Ամենակարող Աստված։ Գոհություն ենք հայտնում և գովաբանում ենք Քեզ։ Թող նայենք Քեզ, վկայություն կրենք Քեզ համար, մեծարենք Քեզ և երգենք Քեզ ազնիվ, հանդարտ և չբաժանված սրտով։ Թող ունենանք միայն մեկ միտք և կառուցվենք միասին, և թող շուտով մեզ դարձնես Քո մտադրություններին համապատասխանողներ, որպեսզի օգտագործվենք Քո կողմից։ Որպեսզի Քո կամքն անարգել կատարվի երկրի վրա։

Զավա՛կս, ուշադրություն դարձրու Իմ խոսքերին, լռությամբ լսիր Իմ ձայնը, և Ես բաներ հայտնի կդարձնեմ քեզ։ Լռությամբ մնա Իմ մեջ, որովհետև Ես եմ քո Աստված, ձեր միակ Փրկիչը։ Դուք պետք է հանգստացնեք ձեր սրտերը և ապրեք Իմ մեջ բոլոր ժամանակներում. Ես քո ժայռն եմ, ձեր աջակցությունը։ Այլ մտադրություններ մի՛ տածեք, հույս դրեք Ինձ վրա ձեր ամբողջ սրտով, և Ես անպայման կհայտնվեմ ձեզ. Ե՛ս եմ ձեր Աստվածը։ Ա՜խ, այդ կասկածամիտները։ Նրանք վստահաբար չեն կարող հաստատուն մնալ և ոչնչի չեն հասնի։ Դուք պետք է հասկանաք՝ ինչ ժամանակ է հիմա, ինչ վճռորոշ պահ է սա։ Որքա՜ն վճռորոշ է այս պահը։ Ձեզ մի՛ զբաղեցրեք բաներով, որոնք օգտակար չեն. արագորեն մոտեցե՛ք Ինձ, հաղորդակցվե՛ք Ինձ հետ, և Ես ձեզ հայտնի կդարձնեմ բոլոր խորհուրդները։

Դուք պետք է ականջալուր լինեք Սուրբ Հոգուց եկող առաջնորդության ամեն մի բառին, և յուրաքանչյուրը պահեք ձեր սրտում։ Այնքան շատ եք լսել Իմ խոսքերը և այնուհետև մոռացել դրանք։ Օ՜հ, անմիտներ, դուք այնքան շատ օրհնություններ եք կորցրել։ Այժմ դուք պետք է ուշադիր լսեք և անսաք Իմ խոսքերին, ավելի շատ հաղորդակցվեք Ինձ հետ և ավելի մոտենաք Ինձ։ Այն ամենում, ինչ դու չես հասկանում, Ես կառաջնորդեմ քեզ և առաջ կտանեմ ձեզ։ Ուրիշների հետ ավելի շատ հաղորդակցվելը կարևոր մի՛ համարեք։ Այժմ շատերն են քարոզում բառեր ու վարդապետություններ, բայց չափազանց քիչ են նրանք, ովքեր իսկապես տիրապետում են Իմ իրականությանը։ Նրանց հաղորդակցությունը մարդուն դարձնում է շփոթված և անզգա, առանց իմանալու՝ ինչպես առաջ ընթանալ։ Լսելով նրանց՝ կարելի է սոսկ մի փոքր ավելի շատ հասկանալ բառերն ու վարդապետությունները։ Դուք պետք է զգույշ քայլեք և ձեր սիրտը բոլոր ժամանակներում կենդանի պահեք Իմ առջև. դուք պետք է հաղորդակցվեք Ինձ հետ ու մոտենաք Ինձ, և Ես թույլ կտամ քեզ տեսնել այն, ինչ դու չես հասկանում։ Կշռադատե՛ք ձեր խոսքը, մշտապես դիտարկե՛ք ձեր սիրտը և քայլե՛ք այն ճանապարհով, որով Ես եմ քայլում։

Շատ չի մնացել. դեռ մի փոքր ժամանակ կա։ Շտապե՛ք լքել ամեն ինչ՝ բացի Ինձնից, և եկե՛ք հետևեք Ինձ։ Ես ձեզ վատ չեմ վերաբերվի։ Այնքա՜ն անգամներ եք սխալ հասկացել Իմ գործողությունները, բայց մի՞թե դու գիտես, թե որքա՜ն եմ Ես ձեզ սիրում։ Ա՜խ, դուք պարզապես չեք հասկանում Իմ սիրտը։ Կարևոր չէ՝ որքան եք կասկածել, որքան եք պարտական եղել Ինձ, Ես դա չեմ հիշի, և, այնուամենայնիվ, Ես ընտրեցի ձեզ, որպեսզի առաջ գնաք և գործեք Իմ մտադրությունների համաձայն։

Այսօր հապաղելու ժամանակը չէ։ Եթե դուք դեռ այլ մտադրություն եք տածում, ապա Իմ դատաստանը կգա ձեզ վրա։ Եթե նույնիսկ մի պահ թողնեք Ինձ, ապա դուք կդառնաք Ղովտի կինը։ Այժմ Սուրբ Հոգու գործի տեմպն արագանում է, և նրանք, ովքեր չեն կարողանում շարժվել նոր լույսին համընթաց, վտանգի մեջ են, իսկ նրանց, ովքեր արթուն չեն մնում, կլքեն. դուք պետք է պաշտպանեք ձեզ։ Դու պետք է գիտակցես, որ քեզ շրջապատող ողջ միջավայրը թույլատրված և դասավորված է Իմ կողմից։ Հստակ եղիր այս հարցում և գոհացրու Իմ սիրտն այն միջավայրում, որը Ես տվել եմ քեզ։ Մի՛ վախեցիր այս կամ այն բանից, Ամենակարող Աստված հաստատ քեզ հետ կլինի. Նա գործում է որպես ձեր աջակցությունը և վահանը։ Այսօր մարդիկ չափազանց շատ պատկերացումներ ունեն, ինչն Ինձ ստիպում է Իմ մտադրություններն արտահայտել նրանց միջոցով, ում ուրիշներն արհամարհում են՝ այդպիսով ամաչեցնելով նրանց, ովքեր մեծամիտ են ու ինքնարդար, հպարտ, ինքնահավան ու հավակնոտ, և ովքեր բարձր դիրք են գրավում։ Քանի դեռ դուք անկեղծորեն հաշվի առնեք Իմ հոգսը, Ես ամեն ինչ պատրաստած կլինեմ ձեզ համար։ Պարզապես հետևե՛ք Ինձ։

Տիեզերքին և բոլոր բաներին իշխող միակ ճշմարիտ Աստված՝ Ամենակարող Աստված, վերջին օրերի Քրիստո՛սը։ Սա է Սուրբ Հոգու վկայությու՛նը, անհերքելի ապացու՛յցը։ Սուրբ Հոգին կատարում է Իր գործը՝ վկայելով ամենուր, որ ոչ ոք կասկած չունենա։ Հաղթական Թագավո՛րը, Ամենակարող Աստվածը։ Նա հաղթե՛լ է աշխարհին, Նա հաղթե՛լ է մեղքին և իրագործե՛լ է Իր փրկագնումը։ Նա փրկել է մեզ՝ Սատանայի կողմից ապականված մարդկանց այս խմբին, և մեզ ավարտուն կդարձնի՝ Իր կամքին հետևելու համար։ Նա տիրապետում է ողջ երկրի վրա թագավորական իշխանությանը՝ վերագրավելով այս երկիրը և հետապնդումով Սատանային վտարելով դեպի անհատակ անդունդը։ Նա դատում է աշխարհը, և ոչ ոք չի կարող փախչել Նրա ձեռքերից։ Նա իշխում է որպես Թագավոր։

Ողջ երկիրը բացականչու՛մ է ցնծությամբ։ Գովաբանում է հաղթական Թագավորին՝ Ամենակարող Աստծո՛ւն։ Հավիտյանս հավիտենի՛ց։ Դու արժանի ես պատվի և գովաբանությա՛ն։ Իշխանությունը և փառքը թո՛ղ լինեն տիեզերքի մեծ Թագավորին։

Ժամանակը կարճ է։ Հետևե՛ք Ամենակարող Աստծու քայլերին և շարունակե՛ք առաջ ընթանալ։ Եղե՛ք չափազանց բծախնդիր, հոգածե՛ք Նրա հոգսի մասին և եղե՛ք Նրա հետ միաբան և ծախսվե՛ք Նրա կառավարման ծրագրի համար։ Դուք չպետք է պահեք ձեր ունեցվածքը։ Այնքան քիչ ժամանակ է մնացել։ Զոհաբերե՛ք դրանք։ Մի՛ պահեք ։ Զոհաբերե՛ք դրանք։ Մի՛ կառչեք դրանցից։

Երբ տեսնում ես, որ ժամանակն այսքան արագահոս է, և Սուրբ Հոգու գործը սրընթաց առաջ է շարժվում՝ պատճառ դառնալով, որ դու հասնես այսպիսի մեծ օրհնությունների և ընդունես տիեզերքի Թագավորին՝ Ամենակարող Աստծուն, Ով շողշողացող Արեգակն է, թագավորության Թագավորը. ահա այս ամենն Իմ շնորհն ու ողորմությունն է։ Էլ ի՞նչը կարող է քեզ բաժանել Իմ սիրուց։ Ուշադիր խորհրդածի՛ր, մի՛ փորձիր փախչել, ամեն պահի հանդարտ սպասի՛ր Իմ առջև, միշտ դրսում մի՛ թափառիր և սիրտդ սերտորեն միացրո՛ւ Իմ սրտին։ Ինչ էլ որ պատահի, մի՛ գործիր կուրորեն կամ կամայականորեն։ Պետք է նայես Իմ մտադրություններին, անես այն ամենը, ինչ Ես եմ փափագում, և վճռականորեն թողնես այն, ինչ Ես չեմ փափագում։ Չպետք է գործես զգացմունքներովդ, այլ փոխարենը պետք է Ինձ նման կիրարկես արդարությունը, նույնիսկ երբ խոսքը ծնողներիդ է վերաբերում։ Պետք է թողնես այն ամենը, ինչ չի համապատասխանում ճշմարտությանը, և պետք է ընծայես քեզ ու ծախսվես Ինձ համար՝ Ինձ սիրող մաքուր սրտով։ Մի՛ ենթարկվիր որևէ մարդու, իրադարձության կամ բանի նվազագույն կաշկանդմանը․ քանի դեռ դա համապատասխանում է Իմ մտադրություններին, պարզապես գործի՛ր Իմ խոսքերի համաձայն։ Մի՛ վախեցիր, քանի որ Իմ ձեռքերը կպահեն քեզ, և Ես կպաշտպանեմ քեզ բոլոր չարերից։ Պետք է պահպանես սիրտդ, միշտ լինես Իմ մեջ, քանզի կյանքդ ապրում է Իմով․ եթե հեռանաս Ինձնից, ապա անմիջապես կչորանաս։

Պետք է իմանաս, որ սրանք վերջին օրերն են։ Դևերն ու Սատանան, մռնչացող առյուծների պես, շրջում են ամենուր՝ փնտրելով մարդկանց, որպեսզի կուլ տան։ Այժմ բռնկվում են ամեն տեսակ համաճարակներ, և կան բազմաթիվ ու տարատեսակ չար ոգիներ։ Միայն Ես եմ ճշմարիտ Աստվածը, միայն Ես եմ քո ապաստանը։ Միայն եթե հիմա թաքնվես Իմ գաղտնի վայրում և լինես Իմ մեջ, աղետները չեն պատուհասի քեզ, և արհավիրքը չի մոտենա վրանիդ։ Պետք է ավելի հաճախ մոտենաս Ինձ և հաղորդակցվես Ինձ հետ գաղտնի վայրում․ կամայականորեն մի՛ հաղորդակցվիր ուրիշների հետ։ Պետք է ընկալես Իմ խոսքերի իմաստը՝ Ես չեմ ասում, թե քեզ թույլատրված չէ հաղորդակցվել, այլ որ դու դեռ զանազանություն չունես։ Այս ընթացքում չար ոգիների գործը ծայրաստիճան սաստիկ է։ Նրանք քեզ հետ հաղորդակցվելու համար օգտագործում են ամեն տեսակ մարդկանց։ Նրանց խոսքերը շատ հաճելի են հնչում, բայց դրանց ներսում թույն կա։ Դրանք շաքարապատ փամփուշտներ են, և նախքան կհասկանաս, նրանք իրենց թույնը կդնեն ներսումդ։ Պետք է իմանաս, որ այսօր մարդկանց մեծամասնությունն անկայուն է, ասես հարբած լինի։ Երբ դժվարություններ ես ունենում և դրանց մասին հաղորդակցվում ես ուրիշների հետ, այն, ինչ նրանք ասում են քեզ, լոկ կանոններ և վարդապետություններ են. ավելի լավ կլիներ ուղղակիորեն հաղորդակցվել Ինձ հետ։ Արի՛ Իմ առջև և ամբողջությամբ դուրս թափիր ներսիդ հին բաները, բա՛ց սիրտդ Իմ առաջ, և Իմ սիրտն անշուշտ հայտնի կդառնա քեզ։ Սիրտդ պետք է ջանասեր լինի Իմ առջև։ Մի՛ ծուլացիր, այլ հաճախ մոտեցի՛ր Ինձ՝ այդ կերպ կյանքդ ամենաարագը կաճի։ Դու պետք է բնակվես Իմ մեջ, և Ես կբնակվեմ քո մեջ, և քո մեջ Ես Թագավոր կլինեմ՝ տնօրինելով քեզ վերաբերող ամեն ինչ, այնժամ դու բաժին կունենաս թագավորության մեջ։

Մի՛ թերագնահատիր քեզ այն պատճառով, որ երիտասարդ ես։ Պետք է քեզ ընծայես Ինձ։ Ես չեմ նայում, թե մարդիկ արտաքուստ ինչպիսին են, ոչ էլ թե քանի տարեկան են։ Ես նայում եմ միայն, թե արդյոք նրանք անկեղծորեն սիրում են Ինձ, և արդյոք հետևում են Իմ ճանապարհին ու անտեսելով ամեն ինչ կիրարկում են ճշմարտությունը։ Մի՛ անհանգստացիր, թե ինչպես կլինի վաղը, ոչ էլ թե ինչպիսին կլինի ապագան։ Պարզապես ապրի՛ր՝ ամեն օր ապավինելով Ինձ, և Ես անկասկած կառաջնորդեմ քեզ։ Կանգ մի՛ առ «Իմ կյանքը չափազանց փոքր է, ես ոչինչ չեմ հասկանում» մտքի վրա, որն ուղարկված է Սատանայի կողմից։ Պարզապես պետք է օգտագործես սիրտդ՝ ամեն ժամ Ինձ մոտենալու, մինչև ճանապարհի վերջն Իմ հետքերին հետևելու համար։ Երբ լսես հանդիմանության և նախազգուշացման Իմ խոսքերը, սթափվելուն պես անմիջապես առաջ վազի՛ր, անդադար մոտեցի՛ր Ինձ, համընթաց քայլի՛ր հոտի հետ և հայացքդ առաջ ուղղի՛ր։ Իմ ներկայությամբ քո ողջ սրտով ու մտքով պետք է սիրես Աստծուդ։ Ծառայության ճանապարհին ավելի շատ խորհրդածի՛ր Իմ խոսքերի շուրջ։ Ճշմարտությունը կիրարկելիս մի՛ եղիր թուլասիրտ, ունեցի՛ր վճռական սիրտ՝ արու զավակի կամքով ու ողնաշարով, օժտված եղի՛ր զորեղ սրտով։ Եթե ցանկանում ես սիրել Ինձ, ապա պետք է բավարարես Ինձ այն ամենում, ինչ Ես ցանկանում եմ կատարելագործել քո մեջ։ Եթե ցանկանում ես հետևել Ինձ, ապա պետք է թողնես այն ամենը, ինչ ունես, այն ամենը, ինչ սիրում ես՝ պետք է խոնարհաբար հնազանդվես Իմ առջև, պահես միտքդ պարզ և կամայականորեն չուսումնասիրես կամ չքննես բաները։ Պետք է համընթաց քայլես Սուրբ Հոգու գործի հետ։

Այստեղ Ես քեզ խորհուրդ եմ տալիս՝ անպայման ամուր պահի՛ր այն ամենը, ինչ Ես լուսավորում եմ ներսումդ, և անպայման կիրարկի՛ր դա։

Գիտե՞ս արդյոք, որ ժամանակը սուղ է։ Ուստի կարճ ժամկետում պետք է ապավինես Ինձ, որպեսզի ազատվես քո մեջ եղած այն ամենից, ինչն անհամատեղելի է Իմ բնույթի հետ՝ քո տգիտությունից, քո դանդաղ արձագանքելուց, անպարզ մտքերից, փափկասրտությունից, թույլ կամքից, անհեթեթությունից, չափազանց դյուրազգացությունից և շփոթվածությունից ու զանազանության պակասից։ Այս ամենից պետք է հնարավորինս շուտ ազատվել։ Ես Ամենակարող Աստվա՛ծ եմ։ Քանի դեռ պատրաստակամ ես համագործակցել Ինձ հետ, Ես կբուժեմ քո բոլոր հիվանդությունները։ Ես այն Աստված եմ, ով զննում է մարդկանց սրտերի խորքերը. Ես գիտեմ քո բոլոր հիվանդությունները և քո այն մասերը, որոնք տկար չեն։ Սրանք այն բաներն են, որոնք խոչընդոտում են կյանքում քո առաջընթացին, և դրանցից պետք է հնարավորինս շուտ ազատվել։ Հակառակ դեպքում Իմ կամքը չի կարող իրագործվել քեզ վրա։ Պետք է ապավինես Ինձ, որպեսզի ազատվես այն ամենից, ինչ լուսավորում եմ քեզ համար, միշտ ապրես Ինձնով, մոտենաս Ինձ, և քո բոլոր գործերում ու արարքներում պետք է լինի Իմ նմանությունը։ Ավելի հաճախ հաղորդակցվի՛ր Ինձ հետ այն մասին, ինչ չես հասկանում, և Ես ցույց կտամ՝ ինչպես կարող ես առաջ շարժվել։ Եթե չես հասկանում, կամայականորեն մի՛ գործիր, այլ սպասի՛ր Իմ ժամանակին։ Կայուն խառնվածք պահպանի՛ր և մի՛ եղիր մերթ տաք, մերթ սառը. դու պետք է միշտ Ինձնից երկյուղող սիրտ ունենաս։ Թե՛ այն, ինչ անում ես Իմ առջև, և թե՛ գաղտնի արածդ պետք է համապատասխանեն Իմ մտադրություններին։ Հանուն Ինձ ոչ մեկի հանդեպ ներողամիտ մի՛ գտնվիր՝ ամուսինդ լինի, թե ընտանիքդ. որքան էլ մոտ լինի քեզ այդ բարեկամը, դա անընդունելի է։ Պետք է գործես ճշմարտության հիման վրա։ Եթե սիրում ես Ինձ, անշուշտ, մեծ օրհնություններ կշնորհեմ քեզ։ Ես չեմ հանդուրժի ոչ մեկին, ով դիմակայում է։ Սիրի՛ր այն, ինչ Ես եմ սիրում, և ատի՛ր այն, ինչ Ես եմ ատում։ Ուշադրություն մի՛ դարձրու որևէ մարդու, իրադարձության կամ բանի։ Քո հոգում պետք է հստակորեն տեսնես այն մարդկանց, ում Ես օգտագործում եմ. պետք է ավելի շատ շփվես հոգևոր մարդկանց հետ։ Մի՛ եղիր անմիտ. պետք է զանազանություն ունենաս։ Ցորենը միշտ ցորեն կլինի, և որոմը երբեք ցորեն չի դառնա. պետք է ճշգրտորեն ճանաչես տարբեր տեսակի մարդկանց։ Պետք է հատկապես զգույշ լինես քո խոսքում, պահպանես քո ոտնահետքերը և գործես Իմ մտադրությունների համապատասխան։ Ուշադիր խորհրդածի՛ր այս բոլոր խոսքերի շուրջ։ Պետք է հնարավորինս շուտ ազատվես քո ըմբոստությունից և պիտանի դառնաս Ինձ համար, որպեսզի կարողանաս բավարարել Իմ սիրտը։

Արթնացե՜ք, եղբայրնե՛ր։ Արթնացե՜ք, քույրե՛ր։ Իմ օրը չի հապաղի. ժամանակը կյանք է, իսկ կորցրած ժամանակը ետ բերելը կյանք փրկե՛լ է։ Ժամանակը հեռու չէ՛։ Եթե քոլեջի ընդունելության քննությունը չհանձնեք, կարող եք նորից ու նորից պարապել դրա համար։ Սակայն Իմ օրը չի հապաղի։ Հիշե՛ք։ Հիշե՛ք։ Սրանք հորդորի Իմ բարի խոսքերն են։ Աշխարհի ելքը բացվել է հենց ձեր աչքերի առջև, և մեծ աղետները շուտով վրա կհասնեն։ Ո՞րն է ավելի կարևոր՝ ձեր կյա՞նքը, թե՞ ձեր քունը, ձեր ուտելիքն ու խմելիքը և հագուստը։ Ժամանակն է, որ ծանրութեթև անե՛ք այս ամենը։ Այլևս մի՛ կասկածեք։ Դուք չափազանց վախենում եք այս բաներին լուրջ վերաբերվելուց, այնպես չէ՞։

Որքա՜ն ողորմելի։ Որքա՜ն խղճուկ։ Որքա՜ն կույր։ Որքա՜ն դաժան են մարդիկ։ Իրականում դուք Իմ խոսքն ականջի հետև եք գցում. մի՞թե Ես զուր եմ խոսում ձեզ հետ։ Դեռ այնքան դանդաղկոտ եք, ինչո՞ւ։ Ինչո՞ւ է այդպես։ Մի՞թե իսկապես երբեք նման միտք չեք ունեցել։ Ո՞ւմ համար եմ ասում այս բաները։ Հավատացե՛ք Ինձ։ Ես ձեր Փրկիչն եմ։ Ես ձեր Ամենակարողն եմ։ Արթո՛ւն մնացեք։ Արթո՛ւն մնացեք։ Կորցրած ժամանակը երբեք ետ չի գա՝ հիշե՛ք սա։ Աշխարհում ափսոսանքը բուժող դեղամիջոց չկա՛։ Ուստի էլ ի՞նչ կարող եմ ասել ձեզ։ Մի՞թե Իմ խոսքն արժանի չէ ձեր ուշադիր խորհրդածությանը, ձեր կրկնվող խորհրդածությանը։ Այնքան անհոգ եք Իմ խոսքի հանդեպ և այնքան անպատասխանատու՝ ձեր կյանքի հանդեպ. ինչպե՞ս կարող եմ հանդուրժել դա։ Ինչպե՞ս կարող եմ։

Ինչո՞ւ այս ամբողջ ընթացքում ձեր մեջ այդպես էլ պատշաճ եկեղեցական կյանք չի բարձրացել։ Պատճառն այն է, որ հավատի պակաս ունեք. դուք չեք կամենում վճարել գինը, մատուցել ինքներդ ձեզ, ծախսվել Իմ առջև։ Արթնացե՜ք, որդինե՛րս։ Հավատացե՜ք Ինձ, որդինե՛րս։ Սիրելինե՛րս, ինչո՞ւ հաշվի չեք առնում Իմ մտադրությունները։

Ես սիրում եմ բոլոր նրանց, ովքեր անկեղծորեն ուզում են Ինձ։ Եթե ամբողջ սրտով սիրեք Ինձ, անշուշտ, մեծապես կօրհնեմ ձեզ։ Հասկանո՞ւմ եք Իմ մտադրությունները։ Իմ տանը տարբերություն չկա բարձր ու ցածր կարգավիճակների միջև։ Յուրաքանչյուրն Իմ որդին է, և Ես ձեր Հայրն եմ, ձեր Աստված։ Ես գերագույն եմ և եզակի։ Ես իշխում եմ տիեզերքի և բոլոր բաների վրա։

Դու պետք է «խոնարհությամբ և աննկատ ծառայես Ինձ» Իմ տանը։ Այս արտահայտությունը պետք է ծառայի որպես քո նշանաբանը։ Մի՛ եղիր տերև ծառի վրա, այլ եղիր ծառի արմատը և խորապես արմատավորվիր կյանքում։ Մտի՛ր կյանքի իրական փորձառության մեջ։ Ապրի՛ր Իմ խոսքերով։ Ամեն ինչում ավելի շատ փնտրիր Ինձ, մոտեցիր Ինձ և հաղորդակցվիր ու շփվիր Ինձ հետ։ Ուշադրություն մի՛ դարձրու որևէ արտաքին բանի և մի՛ սահմանափակվիր որևէ մարդով, իրադարձությամբ կամ բանով, այլ միայն հոգևոր մարդկանց հետ հաղորդակցվիր այն մասին, թե ինչ եմ Ես։ Հասկացի՛ր Իմ մտադրությունները, թույլ տուր, որ Իմ կյանքը հոսի քո մեջ, և կյանքով արտահայտիր Իմ խոսքերն ու համապատասխանիր Իմ պահանջներին։

Այն հարցերում, որոնք հանձնարարել եմ քեզ, պետք է նվիրես քո ողջ ուժը և անես հնարավոր ամեն ինչ՝ Իմ սիրտը բավարարելու համար։ Ես քո զորությունն եմ և քո ուրախությունը... Ես քո ամեն ինչն եմ։ Պարզապես ձգտի՛ր Ինձ։ Գիտեմ քո սրտառուչ ցանկությունները և որ անկեղծորեն ծախսվում ես Ինձ համար, բայց պետք է իմանաս՝ ինչպես նվիրվածություն ցուցաբերես Ինձ Իմ տանը և ինչպես հետևես Ինձ մինչև վե՛րջ։

Եկեղեցին Իմ սիրտն է, և Ես այրվո՜ւմ եմ անհանգստությունից Իմ եկեղեցու կառուցման համար։ Պետք է մատուցես քեզ և ծախսվես Ինձ համար առանց նվազագույն վերապահման և հաշվի առնես Իմ մտադրությունները, որպեսզի Իմ սիրտը բավարարվի։

Ի՞նչ է լույսը։ Անցյալում իրականում Սուրբ Հոգու գործի փոխակերպումն էիք լույս համարում։ Ճշմարիտ լույս կա ամեն ժամանակ՝ ձեռք բերելը, ինչ Աստված է՝ մոտենալով Ինձ և հաղորդակցվելով Ինձ հետ, Աստծու խոսքերի հանդեպ ներըմբռնում ունենալը և Աստծու մտադրությունները Նրա խոսքերում ընկալելը, այսինքն՝ դրանք ուտելիս և խմելիս Աստծու խոսքերում Հոգին զգալը և Աստծու խոսքերը ձեր ներսում ընդունելը. փորձառության միջոցով ընկալելը այն, ինչ Նա է. և Աստծու լուսավորումը ստանալը՝ Նրա հետ հաղորդակցվելիս. այս ամենը լո՛ւյս է։ Նաև խորհելիս և խորհրդածելիս ցանկացած պահի դուք լուսավորություն եք ստանում և նոր ներըմբռնում ձեռք բերում Աստծու խոսքերում։ Եթե ընկալես Աստծու խոսքը և նոր լույս զգաս, մի՞թե զորություն չես ունենա քո ծառայության մեջ։ Դուք իսկապես տանջվում եք ծառայություն մատուցելու անհանգստությամբ։ Դա այն պատճառով է, որ չեք հպվել իրականությանը և չունեք ճշմարիտ փորձառություն կամ ներըմբռնում։ Եթե ճշմարիտ ներըմբռնում ունենայիր, մի՞թե չէիր իմանա՝ ինչպես ծառայել։ Երբ որոշակի բաներ են պատահում քեզ, պետք է ջանասիրաբար փորձառաբար ապրես դրանք։ Եթե հեշտ և հարմարավետ միջավայրում նույնպես կարողանաս ապրել Աստծու դեմքի լույսի ներքո, ապա ամեն օր կտեսնես Աստծու երեսը։ Եթե տեսնեիր Աստծու երեսը և հաղորդակցվեիր Աստծու հետ, մի՞թե լույս չէիր ունենա։ Դուք չեք մտնում իրականության մեջ և միշտ դրսում եք փնտրում՝ արդյունքում ոչինչ չեք գտնում, և ձեր կյանքի առաջընթացը հապաղում է։

Մի՛ կենտրոնացեք արտաքինի վրա. փոխարենը պարզապես ներքուստ մոտեցեք Աստծուն, բավականաչափ խորությամբ հաղորդակցվեք և ընկալեք Աստծու մտադրությունները։ Այդ դեպքում մի՞թե ուղի չեք ունենա ձեր ծառայության մեջ։ Պետք է ջանասիրաբար և ուշադիր կերպով լսեք Իմ խոսքերը։ Ամեն ինչ արեք միայն ըստ Իմ խոսքերի և մուտք գործեք Իմ մատնանշած ուղիներով։ Այդ դեպքում մի՞թե ուղի չեք ունենա։ Եթե գտնես իրականության մեջ մտնելու ուղին, ապա նաև Աստծուն ծառայելու ուղի կունենաս։ Դա պա՛րզ է։ Ավելի շատ եկեք Աստծու ներկայության մեջ, ավելի շատ խորհեք Աստծու խոսքերի շուրջ և ձեռք կբերեք այն, ինչ ձեզ պակասում է։ Նաև նոր ներըմբռնում, նոր լուսավորություն և լույս կունենաք։

Իմ թագավորությանն անհրաժեշտ են նրանք, ովքեր ազնիվ են, և կեղծավոր կամ նենգ չեն։ Մի՞թե աշխարհում պարզամիտ ու բարեսիրտ մարդիկ ժողովրդականություն չեն վայելում։ Ես հենց հակառակն եմ։ Թո՛ղ ազնիվ մարդիկ գան Ինձ մոտ․ Ես հաճույք եմ ստանում նման մարդուց և Ես նաև նման մարդու կարիքն ունեմ։ Հենց սա է Իմ արդարությունը։ Ոմանք անմիտ են․ նրանք չեն կարողանում ըմբռնել Սուրբ Հոգու գործը կամ Իմ մտադրությունները։ Նրանք չեն կարողանում հստակ տեսնել այն միջավայրը, որտեղ գտնվում են իրենց ընտանիքն ու շրջապատը, և գործում են կուրորեն ու շնորհ ստանալու շատ հնարավորություններ կորցնում։ Անընդհատ զղջում են իրենց արարքների համար, և երբ որևէ հարցի են բախվում, դարձյալ չեն կարողանում այն հստակ տեսնել։ Երբեմն նրանք կարողանում են հույսը դնել Աստծու վրա՝ հազիվհազ մի հաղթանակ տանելով, բայց երբ դրանից հետո բախվում են նույնանման հարցի, հին հիվանդությունը կրկնվում է, և նրանք պարզապես չեն կարողանում ըմբռնել Իմ մտադրությունները։ Սակայն Ես չեմ նայում այդ բաներին և չեմ հիշում ձեր անօրինությունները։ Ընդհակառակը, Ես ուզում եմ ձեզ փրկել այս պղծված երկրից և թույլ տալ ձեզ վերստին ապրել։ Ես ձեզ ներել եմ կրկին ու կրկին։ Սակայն այժմ վճռորոշ քայլն է։ Դուք այլևս չեք կարող շփոթված լինել և չեք կարող այլևս այդպես ընդհատումներով առաջ շարժվել։ Ե՞րբ կկարողանաք հասնել նշանակության վայրին։ Պետք է ձեր առավելագույնն անեք՝ առանց կանգ առնելու դեպի վերջնագիծը վազելու համար։ Մի՛ թուլացեք ամենավճռորոշ պահին, արիաբար առա՛ջ շարժվեք, և առատ խնջույքը ձեր առջև կլինի։ Շտապ հագե՛ք ձեր հարսանեկան զգեստներն ու արդարության պատմուճանները և մասնակցե՛ք Քրիստոսի հարսանեկան ընթրիքին․ վայելե՛ք ընտանեկան երջանկությունը հավիտյան։ Դու այլևս ընկճված, տխուր ու հառաչող չես լինի, ինչպես նախկինում։ Այդ ժամանակի ամեն ինչ ծխի պես ցնդած կլինի, և միայն Քրիստոսի հարություն առած կյանքը քո մեջ իշխանություն կունենա։ Քո ներսում մաքրման ու լվացման միջոցով սրբագործված մի տաճար կլինի, և հարության կյանքը, որը ձեռք ես բերել, կբնակվի քո մեջ հավիտյանս հավիտենից։

Ամենակարող Աստված ամենազոր, ամեն ինչ իրագործող և կատարյալ ճշմարիտ Աստվա՛ծ է։ Նա ոչ միայն պահում է յոթ աստղը, օժտված է յոթ Հոգիներով, ունի յոթ աչք, բացում է յոթ կնիքները և բացում է մագաղաթը, այլ ավելին՝ տնօրինում է յոթ աղետներն ու յոթ գավաթները և բացահայտում է յոթ որոտները։ Նա նաև վաղուց հնչեցրել է յոթ փողե՛րը։ Բոլոր բաները, որ Նա ստեղծել և ավարտուն է դարձրել, պետք է գովաբանեն Նրան, փառք մատուցեն Նրան և փառաբանեն Նրա գահը։ Ո՜վ Ամենակարող Աստված։ Դու ամեն ինչ ես։ Ամբողջացրել ես ամեն ինչ, և Քեզնով ամեն ինչ կատարյալ է, պայծառ, ազատագրված, ազատ, ամուր և զորե՛ղ։ Բացարձակապես ոչինչ թաքնված կամ քողարկված չէ. Քեզնով բոլոր խորհուրդները բացահայտված են։ Ավելին՝ Դու դատել ես Քո բազմաթիվ թշնամիներին, ի ցույց ես դնում Քո մեծափառությունը, դրսևորում ես Քո լափող կրակը, ի ցույց ես դնում Քո ցասումը և, առավել ևս, ցուցադրում ես Քո ողջ աննախադեպ, հավիտենական, անսահման փա՛ռքը։ Աստծու բյուրավոր ընտրյալ մարդիկ պետք է արթնանան և ամբողջ ուժով ցնծան ու երգեն՝ գովերգելով այս փառավոր ճշմարիտ Աստծուն, որն ամենազորն է, կատարելապես իսկական, ամենակենդանի, առատաձեռն և հավիտյանս հավիտենից։ Նրա գահը պետք է մշտապես փառաբանվի, իսկ Նրա սուրբ անունը՝ մշտապես գովաբանվի և փառավորվի։ Սա Իմ՝ Աստծուս հավիտենական մտադրությունն է և այն անսահման օրհնությունը, որը Նա հայտնի է դարձնում և շնորհո՛ւմ է մեզ։ Մեզնից ո՞վ չի ժառանգում այն։ Աստծու օրհնությունը ժառանգելու համար պետք է փառաբանել Նրա սուրբ անունը և գալ՝ երկրպագությամբ շրջապատելու Նրա գահը։ Բոլոր նրանք, ովքեր գնում են Նրա առաջ այլ դրդապատճառներով և այլ մտադրություններով, կհալվեն Նրա լափող կրակից։ Այսօր այն օրն է, երբ Նրա թշնամիները կդատվեն, և հենց այս օրն էլ նրանք կկորչեն։ Ավելին՝ դա նաև այն օրն է, երբ Ես՝ Ամենակարող Աստվածս, կբացահայտվեմ, և երբ փառք ու պատիվ ձեռք կբերեմ։ Ո՜վ բոլոր մարդիկ։ Արագ ոտքի՛ կանգնեք՝ փառաբանելու և դիմավորելու Ամենակարող Աստծուն, որն անհիշելի ժամանակներից մինչև հավերժություն մեզ սիրառատ բարություն է ուղարկում, փրկություն շնորհում և մեզ օրհնություններ է պարգևում, ավարտուն է դարձնում Իր որդիներին և իրագործում է Իր թագավորությո՛ւնը։ Սա Աստծու հրաշալի գո՛րծն է։ Սա Աստծու հավիտենական նախասահմանումն ու կարգադրությունն է՝ որ Նա Ինքն է եկել մեզ փրկելու, մեզ ավարտուն դարձնելու և մեզ փառքի մեջ բերելու։

Բոլոր նրանք, ովքեր ոտքի չեն կանգնում և չեն վկայում, կույրերի նախահայրերը և հիմարության թագավորներն են։ Նրանք կդառնան հավերժական հիմարներ, հավերժական բթամիտներ, հավերժական կույր մեռյալներ։ Այդ պատճառով էլ մեր հոգիները պետք է արթնանա՛ն։ Աստծու ընտրյալ բոլոր մարդիկ պետք է ոտքի՛ կանգնեն։ Ցնծացե՛ք, գովաբանե՛ք և անվերջ փառաբանե՛ք փառքի Թագավորին, ողորմության Հորը, փրկագնման Որդուն, առատաձեռն յոթ Հոգիներին, Ամենակարող Աստծուն, որը բերում է մեծափառություն և լափող կրակ, արդարություն և դատաստան, և որը չափազանց առատ է, բավարար, առատաձեռն, ամենազոր և կատարյալ։ Նրա գահը հավիտյան կփառաբանցվի՛։ Աստծու բոլոր ընտրյալ մարդիկ պետք է տեսնեն, որ սա Աստծու իմաստությունն է, փրկության Նրա հրաշալի միջոցը և Նրա փառավոր կամքի իրագործումը։ Եթե մենք դեռևս չկարողանանք ոտքի կանգնել և վկայել, ապա երբ այս ժամանակն անցնի, այլևս վերադարձ չի լինի։ Արդյոք մենք օրհնություններ կստանանք, թե կբախվենք պատուհասի, որոշվում է նրանով, թե ինչ ենք անում, ինչ ենք մտածում և կյանքով ինչ ենք արտահայտում այս ժամանակահատվածում՝ ճանապարհորդության այս հատվածում։ Ինչպե՞ս պետք է վարվեք։ Վկայե՛ք և հավիտյան փառաբանե՛ք Աստծուն. փառաբանե՛ք Ամենակարող Աստծուն՝ վերջին օրերի Քրիստոսին՝ հավիտենապես միակ ճշմարիտ Աստծուն։

Այսուհետ պետք է հստակ տեսնեք, որ նրանք, ովքեր չեն վկայում Աստծու՝ ովքեր չեն վկայում այս միակ ճշմարիտ Աստծուն, և նրանք, ովքեր կասկածներ են տածում Նրա հանդեպ, բոլորը հիվանդներ, մեռյալներ և Աստծուն դիմակայողնե՛ր են։ Աստծու խոսքերն անհիշելի ժամանակներից արդեն ապացուցել են, որ բոլոր նրանք, ովքեր չեն հավաքվում Իմ շուրջ, ցրվում են, իսկ նրանք, ովքեր համատեղելի չեն Ինձ հետ, Իմ դեմ են. սա անհերքելի և հավիտյան անփոփոխ ճշմարտությո՛ւն է։ Նրանք, ովքեր չեն վկայում Աստծուն, Սատանայի ծառաներն են։ Այս մարդիկ եկել են անհանգստացնելու և մոլորեցնելու Աստծու զավակներին և խաթարելու Նրա տնօրինումը. նրանց հետ պետք է վարվել սուր թրո՛վ։ Յուրաքանչյուր ոք, ով բարություն է ցուցաբերում նրանց հանդեպ, ոչնչացում է բերում իր վրա։ Պետք է լսեք և հավատաք Աստծու Հոգու խոսքերին, քայլեք Աստծու Հոգու ուղով և կյանքով արտահայտեք Աստծու Հոգու խոսքերը։ Ավելին՝ պետք է փառաբանեք ամենակարող Աստծու գահը մինչև ժամանակների վե՛րջը։

Ամենակարող Աստված յոթ Հոգիների Աստվա՛ծն է։ Յոթ աչքերն ու յոթ աստղերն ունեցողը նույնպես Նա է. Նա բացում է յոթ կնիքները, և մագաղաթն ամբողջությամբ բացվել է Նրա կողմի՛ց։ Նա հնչեցրել է յոթ փողերը, և յոթ սկավառակներն ու յոթ աղետները Նրա բռի մեջ են՝ արձակվելու Նրա կամքով։ Ո՜վ յոթ որոտներ, որոնք միշտ կնքված են եղե՛լ։ Դրանք բացահայտելու ժամանակը եկե՛լ է։ Նա, ով բացահայտում է յոթ որոտները, արդեն հայտնվե՛լ է մեր աչքի առաջ։

Ամենակարող Աստվա՛ծ։ Քեզնով ամեն ինչ ազատագրված է և ազատ. չկան դժվարություններ, և ամեն ինչ հարթ է ընթանո՛ւմ։ Ոչինչ չի համարձակվում խոչընդոտել կամ արգելք հանդիսանալ Քեզ, և բոլորը հնազանդվում են Քո առաջ։ Ցանկացած ոք, ով չի հնազանդվում, կմեռնի՛։

Ամենակարող Աստվա՛ծ, յոթ աչքերով Աստվա՛ծ։ Ամեն ինչ կատարելապես պարզ է, ամեն ինչ պայծառ է ու չքողարկված և ամեն ինչ հայտնի է դարձել ու մերկացվել։ Նրանով ամեն ինչ բյուրեղի պես պարզ է, և ոչ միայն Աստված Ինքն է այսպիսին, այլև Նրա որդիներն են այսպիսին։ Ոչ մի մարդ, ոչ մի բան և ոչ մի իրադարձություն չի՛ կարող թաքցվել Նրա և Նրա որդիների առաջ։

Ամենակարող Աստծու յոթ աստղը պայծա՛ռ է։ Եկեղեցին կատարելագործվել է Նրա կողմից. Նա սահմանում է Իր եկեղեցու սուրհանդակներին, և ողջ եկեղեցին Նրա խնամքի ներքո է։ Նա բացում է բոլոր յոթ կնիքները, և Ինքն է ավարտին հասցնում Իր տնօրինման ծրագիրն ու Իր կամքը։ Մագաղաթը Նրա տնօրինման խորհրդավոր հոգևոր լեզո՛ւն է և բացվել ու հայտնի է դարձվել Նրա կողմից։

Բոլոր մարդիկ պետք է ականջ դնեն Նրա յոթ հնչեղ փողերի՛ն։ Նրանով ամեն ինչ հայտնի է դառնում, որպեսզի այլևս երբեք չթաքցվի, և այլևս վիշտ չկա։ Ամեն ինչ հայտնի է դարձել և ամեն ինչ հաղթակա՛ն է։

Ամենակարող Աստծու յոթ փողերը բաց, փառավոր և հաղթական փողե՛ր են։ Դրանք նաև այն փողերն են, որոնք դատում են Նրա թշնամիների՛ն։ Նրա հաղթանակի մեջ Նրա եղջյուրը փառաբանվո՛ւմ է։ Նա իշխում է ողջ տիեզերքի վրա՛։

Նա պատրաստել է աղետների յոթ սկավառակները, Նրա թշնամիները թիրախավորված են, և դրանք թափվում են ամբողջությամբ՝ առավելագույն չափով, և այդ թշնամիները կկլանվեն Նրա լափող կրակով։ Ամենակարող Աստծու իշխանությունը ցույց է տալիս իր զորությունը, և Նրա բոլոր թշնամիները ոչնչացվում են։ Վերջին յոթ որոտներն այլևս կնքվա՛ծ չեն Ամենակարող Աստծու առաջ. դրանք բոլորը բացահայտվա՛ծ են։ Դրանք բոլորը բացահայտվա՛ծ են։ Նա տապալում է Իր թշնամիներին յոթ որոտով՝ կայունացնելով երկիրը և ստիպելով նրան ծառայություն մատուցել Իրեն, որպեսզի այլևս երբեք ամայի չլինի՛։

Ամենակարող արդա՛ր Աստված։ Հավիտյան փառաբանո՛ւմ ենք Քեզ։ Դու արժանի ես անվերջ գովաբանության և անվերջ փառաբանման ու մեծարմա՛ն։ Քո յոթ որոտները ոչ միայն Քո դատաստանի համար են, այլ առավել ևս Քո փառքի և իշխանությա՛ն և բոլոր բաների ավարտմա՛ն համար։

Աստծու բյուրավոր ընտրյալ մարդիկ տոնում են գահի առաջ՝ գովերգելով և գովաբանելով Ամենակարող Աստծուն՝ վերջին օրերի Քրիստոսի՛ն։ Նրանց ձայները որոտի պես ցնցում են ողջ տիեզե՛րքը։ Բացարձակապես բոլոր բաները գոյություն ունեն Նրանով և առաջանում են Նրանո՛վ։ Ո՞վ կհամարձակվի ողջ փառքը, պատիվը, իշխանությունը, իմաստությունը, սրբությունը, հաղթանակն ու մերկացումն ամբողջությամբ չվերագրել Նրա՛ն։ Սա Նրա կամքի իրագործումն է և Նրա տնօրինման կառուցման վերջնական ավա՛րտն է։

Գահից յոթ որոտ է դուրս գալիս, ցնցում տիեզերքը, տակնուվրա անում երկինքն ու երկիրը և հնչում երկինքներով մե՛կ։ Ձայնը ծակում է ականջը, և մարդիկ չեն կարող խուսափել դրանից, ոչ էլ կարող են թաքնվել դրանից։ Որոտն ու կայծակը պոռթկում են, և ակնթարթորեն երկինքն ու երկիրն ահռելի փոփոխությունների են ենթարկվում, իսկ մարդիկ հոգեվարքի մեջ են։ Ապա՝ կայծակնային արագությամբ, ողջ տիեզերքը համակվում է երկնքից թափվող կատաղի փոթորկո՛վ։ Երկրի ծայրերի յուրաքանչյուր անկյունում՝ ցնցուղի պես մանրակրկիտ, այն ոչ մի բիծ չի հանդուրժում՝ ամեն ինչ լվանալով ոտքից գլուխ. ոչինչ չի կարող թաքնվել դրանից, ոչ էլ որևէ մարդ կարող է մեկուսանալ դրանից։ Որոտի ձայները՝ կայծակի փայլատակումների պես, շողշողում են սառը լույսով և ստիպում մարդկանց դողա՛լ վախից։ Սուր երկսայր թուրը տապալում է ըմբոստության որդիներին։ Թշնամիները բախվում են աղետի՝ չունենալով թաքնվելու տեղ. նրանք շշմում են քամու և անձրևի հորձանքի մեջ, գլխապտույտ են ունենում հարվածից և անմիջապես մեռած ընկնում են հոսող ջրերի մեջ ու քշվում։ Նրանց համար միայն մահ կա, և գոյատևելու՝ ոչ մի ճանապարհ։ Յոթ որոտը դուրս է գալիս Ինձնից՝ կրելով Իմ մտադրությունը և տապալում Եգիպտոսի անդրանիկ որդիներին, պատժում չարերին և մաքրագործում Իմ եկեղեցիները, որպեսզի բոլորն ազգակից լինեն միմյանց, անկեղծ լինեն իրենք իրենց հանդեպ և Ինձ հետ մեկ սիրտ ունենան և որպեսզի տիեզերքի բոլոր եկեղեցիները միավորվեն՝ որպես մեկ ամբողջություն։ Սա է Իմ նպատակը։

Որոտը հնչում է, և դրան հետևում են ողբի ձայները։ Ոմանք արթնանում են իրենց նիրհից և, խիստ տագնապած, խոր ինքնաքննությամբ են զբաղվում ու շտապ վերադառնում գահի առջև։ Նրանք դադարեցնում են իրենց մոլեգնած խաբեությունն ու վրդովեցուցիչ արարքները. նման մարդկանց համար արթնանալը դեռ ուշ չէ։ Դիտում եմ գահից։ Զննում եմ մարդկանց սրտերի խորքերը։ Փրկում եմ նրանց, ովքեր թախանձալից և ջերմեռանդորեն փափագում են Ինձ, և ողորմություն եմ ցուցաբերում նրանց։ Նրանց, ովքեր իրենց սրտում սիրում են Ինձ ամեն ինչից առավել, նրանց, ովքեր հասկանում են Իմ մտադրությունները և հետևում են Ինձ մինչև ճանապարհի վերջը, Ես կփրկեմ հավիտյանս։ Իմ ձեռքն ապահով կպահի նրանց, որպեսզի նրանք չբախվեն այս տեսարանին և ոչ մի վնաս չկրեն։ Ոմանք, երբ տեսնում են փայլատակող կայծակի այս տեսարանը, անարտահայտելի թշվառություն են զգում իրենց սրտերում և ծայրաստիճան զղջում։ Եթե նրանք համառեն այսպես վարվելու մեջ, նրանց համար արդեն չափազանց ուշ կլինի։ Օ՜, ամեն, ամե՛ն ինչ։ Ամենը կկատարվի։ Սա նույնպես փրկության Իմ միջոցներից մեկն է։ Ես փրկում եմ Ինձ սիրողներին և տապալում չարերին՝ Իմ արքայությունը երկրի վրա դարձնելով հաստատուն և կայուն և թույլ տալով, որ տիեզերքում ու երկրի ծայրերում բյուրավոր ազգերն ու մարդիկ և յուրաքանչյուր մարդ իմանա, որ Ես մեծափառություն եմ, Ես լափող կրակ եմ, Ես այն Աստվածն եմ, որը զննում է յուրաքանչյուր մարդու սրտի խորքերը։ Այսուհետ մեծ սպիտակ գահի դատաստանն ակնհայտորեն բացահայտվում է բազմություններին, և բյուրավոր մարդկանց հայտարարվում է, որ դատաստանը սկսվե՛լ է։ Անկասկած է, որ բոլոր նրանք, ովքեր մի բան են ասում, բայց այլ բան մտածում, նրանք, ովքեր կասկածում են և չեն համարձակվում վստահելի լինել, նրանք, ովքեր վատնում են իրենց ժամանակը և ովքեր հասկանում են Իմ մտադրությունները, բայց պատրաստակամ չեն կիրառել դրանք՝ նրանք բոլորը պետք է դատվեն։ Դուք պետք է ուշադիր քննեք ձեր սեփական մտադրություններն ու դրդապատճառները և զբաղեցնեք ձեր ճիշտ տեղը. լրջորեն կիրառեք Իմ խոսքերը, կենտրոնացեք ձեր կյանքի փորձառության վրա և խանդավառությամբ մի՛ գործեք արտաքին գործերում, այլ դարձրեք ձեր կյանքն աճած, հասուն, կայուն և փորձառու։ Միայն այդ ժամանակ կհամապատասխանեք Իմ մտադրություններին։

Շահագործման ոչ մի հնարավորություն մի՛ տվեք Սատանայի ծառաներին կամ չար ոգիների արարքներին՝ խաթարելու և քանդելու այն, ինչ Ես կառուցում եմ։ Նրանք պետք է խստորեն սահմանափակվեն և կանգնեցվեն. նրանց հետ կարելի է վարվել միայն սուր թրի միջոցով։ Ծանր հանցանք գործածները պետք է անմիջապես արմատախիլ արվեն՝ ապագա խնդիրները կանխելու համար։ Եվ եկեղեցին կկատարելագործվի՝ զերծ որևէ պակասությունից և այն կլինի առողջ՝ լի կենսունակությամբ և էներգիայով։ Փայլատակող կայծակից հետո զնգում են որոտի ճայթյուններ։ Դուք չպետք է անփույթ լինեք և չպետք է հանձնվեք, այլ պետք է անեք առավելագույնը՝ հասնելու համար և դուք անշուշտ կկարողանաք տեսնել, թե ինչ է անում Իմ ձեռքը, ինչ եմ մտադիր ձեռք բերել, ինչ եմ մտադիր դեն նետել, ինչ եմ մտադիր կատարելագործել, ինչ եմ մտադիր արմատախիլ անել, ինչ եմ մտադիր տապալել. այս ամենը կբացվի ձեր աչքերի առաջ՝ թույլ տալով ձեզ հստակ տեսնել Իմ ամենակարողությունը։

Գահից մինչև տիեզերք և երկրի ծայրերը՝ յոթ որոտն արձագանքում է։ Մարդկանց մի մեծ խումբ կփրկվի և կհանձնվի Իմ գահի առջև։ Հետևելով կյանքի այս լույսին՝ մարդիկ գոյատևելու ճանապարհ են փնտրում և չեն կարող չգալ Ինձ մոտ, ծնկի չիջնել երկրպագության մեջ և իրենց բերաններով չկանչել ամենակարող ճշմարիտ Աստծու անունն ու աղերսանքի ձայն չբարձրացնել։ Բայց որոտը հնչում է նրանց ականջներում, ովքեր դիմակայում են Ինձ, կարծրացնում իրենց սրտերը, և անկասկած նրանք պետք է մահանան։ Սա պարզապես նրանց ելքն է։ Իմ սիրելի հաղթական որդիներն անշուշտ կմնան Սիոնում, և բյուրավոր մարդիկ կտեսնեն, թե ինչ են նրանք ստանալու, և վիթխարի փառք կհայտնվի ձեր առջև։ Ճշմարտապես, սա արտակարգ մեծ օրհնություն և դժվար նկարագրելի մի քաղցրություն է։

Յոթ որոտի ճայթյունը փրկություն է նրանց համար, ովքեր սիրում են Ինձ, ովքեր ճշմարիտ սրտով փափագում են Ինձ։ Նրանք, ովքեր պատկանում են Ինձ, և ում նախասահմանել ու ընտրել եմ, բոլորն ի վիճակի են գալու Իմ անվան տակ։ Նրանք կարող են լսել Իմ ձայնը։ Սա Աստծու կանչն է նրանց։ Թող երկրի ծայրերում գտնվողները տեսնեն, որ Ես արդար, հավատարիմ, սիրառատ բարություն, ողորմություն, մեծափառություն, լափող կրակ և, ի վերջո, անողոք դատաստան եմ։

Թող աշխարհում բոլորը տեսնեն, որ Ես եմ իսկական և կատարյալ Ինքը՝ Աստված։ Բոլոր մարդիկ լիովին համոզված են, և ոչ ոք չի համարձակվում կրկին դիմակայել Ինձ, ոչ էլ կրկին դատել Ինձ կամ զրպարտել Ինձ։ Հակառակ դեպքում՝ անեծքներն անմիջապես կգան նրանց վրա, և աղետ կպատուհասի նրանց։ Նրանք կարող են միայն լաց լինել և կրճտացնել ատամները՝ իրենց իսկ ոչնչացումը բերելով իրենց վրա։

Թող բյուրավոր մարդիկ իմանան, թող հայտնի լինի ողջ տիեզերքում և երկրի ծայրերում, յուրաքանչյուր ընտանիքում և բոլոր մարդկանց մեջ, որ Ամենակարող Աստված միակ ճշմարիտ Աստվածն է։ Բոլորը՝ մեկը մյուսի հետևից, ծնկի կիջնեն և կերկրպագեն Ինձ, և նույնիսկ երեխաները, որոնք նոր են սովորել խոսել, կկանչեն՝ «Ամենակարող Աստվա՛ծ»։ Իշխանություն բանեցնող այդ պաշտոնյաները նույնպես իրենց սեփական աչքերով կտեսնեն իրենց առջև հայտնված ճշմարիտ Աստծուն և նրանք նույնպես երեսնիվայր կընկնեն երկրպագության մեջ՝ աղերսելով ողորմություն և Նրա ներումը, բայց իսկապես չափազանց ուշ է, քանզի նրանց վախճանի ժամանակը եկել է։ Նրանք կարող են միայն հասցվել իրենց վախճանին և դատապարտվել անհատակ անդնդին։ Ավարտին կհասցնեմ ողջ դարաշրջանը և է՛լ ավելի կամրապնդեմ Իմ թագավորությունը։ Բյուրավոր ազգերն ու մարդիկ կենթարկվեն Իմ առջև հավիտյանս հավիտենի՛ց։

Ամենակարող ճշմարիտ Աստված՝ գահակալած Թագավորը, իշխում է ողջ տիեզերքին՝ ուղղված դեպի բյուրավոր ազգերն ու մարդկանց, և Աստծու փառավոր լույսը շողում է ողջ աշխարհով մեկ։ Տիեզերքի և երկրի մինչև ծայրերի բոլոր կենդանի արարածները կտեսնեն։ Լեռները, գետերը, լճերը, հողերը, օվկիանոսները և բոլոր կենդանի էակները բացել են իրենց վարագույրները ճշմարիտ Աստծու դեմքի լույսի ներքո և վերակենդանացել են՝ ասես արթնանալով երազից, ասես հողը ճեղքող ծիլեր լինե՛ն։

Ա՜խ։ Միակ ճշմարիտ Աստված հայտնվում է աշխարհի մարդկանց առջև։ Ո՞վ կհամարձակվի դիմակայությամբ վերաբերվել Նրան։ Բոլորը դողում են վախից։ Բոլորը լիովին համոզված են, և բոլորը շարունակաբար ողորմություն և Նրա ներումն են աղերսում։ Բյուրավոր մարդիկ ծնկի են իջնում Նրա առջև, և բյուրավոր բերաններ երկրպագում են Նրա՛ն։ Մայրցամաքներն ու օվկիանոսները, լեռները, գետերը և բոլոր բաներն անվերջ գովաբանում են Նրա՛ն։ Տաք զեփյուռները՝ գարնան շնչի ուղեկցությամբ, իրենց հետ բերում են մեղմ, անդադար գարնանային անձրև։ Կարկաչուն առվակներն ու բազմությունները նման են. երկուսն էլ լցված են վշտով և ուրախությամբ՝ թափելով պարտքի զգացումի և ինքնախարազանման արցունքներ։ Գետերը, լճերը, ծովաբախումն ու ալեկոծությունները բոլորը երգում են՝ փառաբանելով ճշմարիտ Աստծու սուրբ անո՛ւնը։ Գովաբանության ձայնն այնպիսի հստակությամբ է հնչո՛ւմ։ Հին բաները, որոնք ժամանակին ապականվել էին Սատանայի կողմից՝ դրանցից յուրաքանչյուր ու ամեն մեկը կնորացվի ու կփոխվի և մուտք կգործի միանգամայն նոր ոլորտ…

Սա սուրբ շեփորն է, և այն սկսել է հնչե՛լ։ Ակա՛նջ դրեք դրան։ Այդ ձայնը, այնքան քաղցր, գահի արտահայտումն է։ Այն ավետում է յուրաքանչյուր ազգի և Աստծու ընտրյալ մարդկանցից յուրաքանչյուրին, որ ժամանակը եկել է, վերջին օրերի ելքն այստեղ է, Իմ տնօրինման ծրագիրն ավարտված է, Իմ թագավորությունը բացահայտորեն հայտնվել է երկրի վրա, և աշխարհի թագավորությունները դարձել են Իմ՝ Աստծու թագավորությունը։ Իմ յոթ շեփորները հնչում են գահից, և այսպիսի հրաշալի բաներ տեղի կունենա՛ն։ Երկրի ծայրերում գտնվող մարդիկ ձնահոսքի ուժով և որոտի զորությամբ ամեն կողմից միասին շտապոմ են՝ ոմանք նավարկելով ծովերով, ոմանք թռչելով ինքնաթիռներով, ոմանք երթևեկելով բոլոր ձևերի ու չափերի մեքենաներով, ոմանք՝ ձի հեծած։ Ուշադի՛ր նայեք։ Ուշադի՛ր լսեք։ Ամեն գույնի ձիեր հեծած այս հեծյալները՝ ոգևորված, հզոր ու փառահեղ, ասես ռազմի դաշտ մտնելով, անտարբեր են մահվան հանդեպ։ Ձիերի խրխնջոցի և ճշմարիտ Աստծուն կանչող մարդկանց աղաղակների մեջ այնքան շատ տղամարդիկ, կանայք և երեխաներ ակնթարթորեն ոտնատակ են լինում նրանց սմբակների տակ։ Ոմանք մահացած են, ոմանք իրենց վերջին շունչն են փչում, ոմանք ծանր վիրավորված՝ առանց որևէ մեկի, ով կխնամեր նրանց, հիստերիկ գոռալով, ցավից ոռնալով։ Ապստամբությա՛ն որդիներ։ Մի՞թե սա չէ ձեր վերջնական ելքը։

Ես ուրախությամբ եմ նայում Իմ ժողովրդին, ովքեր ի վիճակի են լսելու Իմ ձայնը և հավաքվելու ամեն ազգից ու երկրից։ Բազմությունները, ճշմարիտ Աստծուն միշտ իրենց շուրթերին պահելով, անվերջ գովաբանում և ցատկոտո՛ւմ են։ Նրանք վկայություն են կրում աշխարհի համար, և ճշմարիտ Աստծուն նրանց վկայության ձայնը նման է շատ ջրերի որոտացող ձայնին։ Բազմությունները կլցվեն Իմ թագավորություն։

Իմ յոթ շեփորները հնչում են՝ արթնացնելով նրանց, ովքեր ննջու՛մ են։ Արա՛գ վեր կացեք, դեռ ուշ չէ։ Հոգ տարեք ձեր կյանքի մասի՛ն։ Բացե՛ք ձեր աչքերը և տեսեք, թե հիմա որ ժամն է։ Ի՞նչ կա փնտրելու։ Ի՞նչն կա մտածելու։ Եվ ինչի՞ց կառչելու։ Երբևէ չե՞ս մտածել Իմ կյանքը ձեռք բերելու և քո սիրած ու կառչած բաները ձեռք բերելու արժեքների տարբերության մասին։ Այլևս կամակոր մի՛ եղիր և մի՛ խաղա։ Բաց մի՛ թող այս հնարավորությունը։ Այս ժամանակը նորից չի’ գա։ Անմիջապես ոտքի՛ կանգնիր, ի վիճակի եղիր կրթելու ինքդ քեզ՝ մարզելով քո հոգին, և ի վիճակի եղիր օգտագործելու տարբեր գործիքներ՝ Սատանայի բազմաթիվ դավերն ու հնարքները տեսնելու և խափանելու համար, և հաղթանակի’ր Սատանայի նկատմամբ, որպեսզի քո կյանքի փորձառությունը խորանա, և կարողանաս կյանքով արտահայտել Իմ բնույթը, որպեսզի քո կյանքը դառնա հասուն և կոփված, և միշտ կարողանաս համընթաց քայլել Իմ հետքերով։ Մի՛ վհատվիր և մի՛ թուլացիր, այլ միշտ առաջ շարժվիր՝ քայլ առ քայլ, ուղիղ մինչև ճանապարհի վե՛րջը։

Երբ յոթ շեփորները նորից հնչեն, դա կլինի դատաստանի շեփորի հնչյունը, ապստամբության որդիների դատաստանը, բյուրավոր ազգերի ու մարդկանց դատաստանը, և յուրաքանչյուր ազգ կխորանրհվի Աստծու առջև։ Աստծու փառավոր դեմքն անշուշտ կհայտնվի բյուրավոր ազգերի և մարդկանց առջև։ Բոլորը լիովին համոզված կլինեն և անվերջ կկանչեն ճշմարիտ Աստծուն։ Ամենակարող Աստվածն ավելի փառավոր կլինի, և Իմ որդիներն ու Ես փառք ձեռք կբերենք և միասին կթագավորենք՝ դատելով բյուրավոր ազգերին ու մարդկանց, պատժելով չարերին, փրկելով և ողորմելով նրանց, ովքեր ընտրված են Իմ կողմից, և թագավորությունը դարձնելով ամուր ու կայուն։ Յոթ շեփորների ձայնի միջոցով մեծ թվով մարդիկ կփրկվեն՝ վերադառնալով Իմ առջև՝ ծնկի գալու և երկրպագելու՛ անդադար գովաբանությամբ։

Երբ յոթ շեփորները վերստին հնչեն, դա կլինի դարաշրջանի վերջաբանը, դևերի և Սատանայի նկատմամբ հաղթանակի շեփորի հնչյունը, այն համազարկը, որն ազդարարում է երկրի վրա թագավորության մեջ բացահայտ ապրելու սկի՛զբը։ Որքա՜ն վեհ է այս հնչյուրնը, որն արձագանքում է գահի շուրջ, այս շեփորի հնչյունը, որը ցնցում է երկինքն ու երկիրը, որն Իմ տնօրինման ծրագրի հաղթանակի նշանն է և որն ազդարարում է Սատանայի դատաստանը. այն այս հին աշխարհն ամբողջությամբ դատապարտում է մահվան՝ նետելով անհատակ անդո՛ւնդը։ Այս շեփորի հնչյունը նշանակում է, որ շնորհի դուռը շուտով կփակվի, որ թագավորության կյանքը կսկսվի երկրի վրա, ինչը ճիշտ է և տեղին։ Աստված փրկում է նրանց, ովքեր սիրում են Իրեն։ Երբ նրանք վերադառնան Նրա թագավորություն, երկրի վրայի մարդիկ կբախվեն սովի և ժանտախտի, և Աստծու յոթ գավաթներն ու յոթ աղետները հաջորդաբար բաց կթողնվեն։ Երկինքն ու երկիրը կանցնեն, բայց Իմ խոսքը չի՛ անցնի։

Դուք իսկապես հավատ չունեք իմ ներկայության հանդեպ և հաճախ ապավինում եք ինքներդ ձեզ՝ գործելու համար։ «Առանց Ինձ ոչինչ չե՛ք կարող անել»։ Սակայն դուք՝ ապականված մարդիկդ, միշտ թույլ եք տալիս, որ Իմ խոսքերը մի ականջով մտնեն, մյուսով՝ դուրս գան։ Կյանքը մեր օրերում խոսքերի կյանք է․ առանց խոսքերի չկա կյանք և չկա փորձառություն, առվել ևս՝ հավատ։ Հավատը խոսքերի մեջ է․ միայն ձեզ ավելի շատ Աստծու խոսքերի մեջ ներդնելով կարող եք ունենալ ամեն ինչ։ Մի՛ անհանգստացեք, որ չեք մեծանա։ Կյանքն ինքնուրույն է աճում․ դրա մասին անհանգստանալն այն չի աճեցնի։

Դուք միշտ հակված եք անհանգստանալու և չեք լսում Իմ ցուցումները։ Միշտ ուզում եք գերազանցել Իմ տեմպը։ Ի՞նչ է սա։ Դա մարդկային փառասիրություն է։ Պետք է հստակ տարբերեք, թե ինչն է գալիս Աստծուց, և ինչն է գալիս ձեզնից։ Խանդավառությունը երբեք հավանության չի արժանանա Իմ ներկայությամբ։ Ես ուզում եմ, որ կարողանաք հետևել Ինձ մինչև վերջ՝ ամբողջ ընթացքում անփոփոխ հավատարմությամբ։ Հավատում եք, որ այսպես վարվել՝ նշանակում է հավատարիմ լինել Աստծուն։ Կո՛ւյր մարդիկ։ Ինչո՞ւ ավելի հաճախ չեք գալիս Իմ առջև աղաչանքով, այլ ինքնագլուխ խառնաշփոթի մեջ եք ընկնում։ Պետք է հստակ տեսնե՛ք։ Նա, Ով հիմա գործում է, հաստատ մարդ չէ, այլ միակ ճշմարիտ Աստվածը, Ով իշխանություն ունի ամեն ինչի վրա՝ Ամենակարո՛ղը։ Չպետք է անփույթ լինեք, այլ անընդհատ կառչեք նրանից, ինչ ունեք, քանզի Իմ օրը մոտ է։ Մի՞թե իսկապես դեռ չեք արթնանա նման ժամանակ։ Մի՞թե դեռ հստակ չեք տեսել։ Դեռ խճճված եք աշխարհի հետ․ չեք կարողանում կտրվել դրանից։ Ինչո՞ւ։ Իսկապե՞ս սիրում եք Ինձ։ Ի վիճակի՞ եք բացելու ձեր սրտերը, որպեսզի Ես տեսնեմ։ Ի վիճակի՞ եք ընծայելու ձեր ողջ էությունն Ինձ։

Ավելի շատ խորհեք Իմ խոսքերի շուրջ և միշտ հստակ հասկացողություն ունեցեք դրանց մասին։ Մի՛ եղեք մոլորված կամ կեսսիրտ։ Ավելի շատ ժամանակ անցկացրեք Իմ ներկայության մեջ, ավելի շատ ըմբռնեք Իմ մաքուր խոսքերը և սխալ մի՛ հասկացեք Իմ մտադրությունները։ Էլ ի՞նչ կուզեիք, որ Ես ասեի ձեզ։ Մարդկանց սրտերը կարծր են։ Նրանց պատկերացումները չափազանց ուժեղ են։ Նրանք միշտ կարծում են, թե պարզապես ձևականորեն անելը բավական է, և նրանք միշտ կատակի են վերածոիմ իրենց կյանքը։ Հիմա՛ր երեխաներ։ Ժամն ուշ է․ խաղալու ժամանակը չէ։ Պետք է բացեք ձեր աչքերը և տեսնեք, թե որ ժամն է։ Արևը շուտով կհատի հորիզոնը և կլուսավորի երկիրը։ Լա՛յն բացեք ձեր աչքերը և նայեք․ անփույթ մի՛ եղեք։

Սա մեծագույն հարց է, այնինչ այնքան թեթևամտորեն եք վերաբերվում դրան և այսպե՛ս եք վարվում դրա հետ։ Ես անհանգիստ եմ, բայց քչերն են հաշվի առնում Իմ մտադրությունները, ի վիճակի են լսելու Իմ բարի հորդորները և ականջ դնելու Իմ խորհրդի՛ն։ Առաջադրանքը ծանր է, բայց ձեր մեջ քչերն են, ովքեր կարող են կիսել բեռը հանուն Ինձ։ Դուք դեռ պահպանում եք նման վերաբերմունք։ Թեև անցյալի համեմատ որոշակի առաջընթաց եք գրանցել, չեք կարող միշտ մնալ այս փուլո՛ւմ։ Իմ քայլերն արագորեն առաջ են շարժվում, մինչդեռ ձեր արագությունը մնում է նույնը։ Ինչպե՞ս կարող եք համընթաց քայլել այսօրվա լույսի և Իմ քայլերի հետ։ Այլևս մի՛ վարանեք։ Ես նորից ու նորից շեշտել եմ ձեզ։ Իմ օրն այլևս չի՛ հապաղի։

Այսօրվա լույսը, ի վերջո, այսօրվա լույսն է։ Այն չի կարող համեմատվել երեկվա լույսի հետ, ոչ էլ կարող է համեմատվել վաղվա լույսի հետ։ Ամեն անցնող օրվա հետ նոր հայտնություններն ու նոր լույսն ավելի են ուժեղանում և պայծառանում։ Այլևս մոլորված մի՛ եղեք, այլևս հիմար մի՛ եղեք, այլևս մի՛ կառչեք հին ճանապարհներից և այլևս մի՛ հապաղեք կամ վատնեք Իմ ժամանակը։

Արթո՛ւն եղեք։ Արթո՛ւն եղեք։ Ավելի շատ աղերսեք Ինձ և ավելի շատ ժամանակ անցկացրեք Իմ ներկայության մեջ, և անպայման ձեռք կբերեք ամե՛ն ինչ։ Հավատացե՛ք, որ այդպես վարվելով՝ անպայման ձեռք կբերեք ամե՛ն ինչ։

Ոչ թե քո հավատն լավ կամ մաքուր, այլ Իմ գո՛րծն է հրաշալի։ Ամեն ինչ Իմ ողորմության շնորհի՛վ է։ Չպետք է ունենաս եսասիրության կամ ամբարտավանության ապականված խառնվածքի նշույլ անգամ, հակառակ դեպքում չեմ գործի քո մեջ։ Պետք է հստակ հասկանաս, որ մարդիկ չեն, որ ստիպում են որևէ մեկին ընկնել կամ ամուր կանգնել՝ դա Ե՛ս եմ։ Այսօր, եթե հստակ չհասկանաս այս կետը, անշուշտ կձախողես թագավորություն մուտք գործելը։ Պետք է հստակ հասկանաս, որ այն, ինչ արվում է այսօր, Աստծու հրաշալի գործն է․ դա մարդու արարք չէ։ Ի՞նչ արժեն մարդկանց արարքները։ Նրանք կա՛մ եսասեր են, ամբարտավան ու ինքնահավան, կա՛մ խաթարում են Աստծու տնօրինումը և կործանում Նրա ծրագրերը։ Ո՜վ ապականվածնե՛ր։ Այսօր պետք է ապավինես Ինձ՝ եթե ոչ, այսօր կասեմ քեզ, որ երբեք ոչնչի չես հասնի՛։ Ամեն ինչ զուր կլինի, և քո ձեռնարկումներն անարժեք կլինե՛ն։

Մի՛ հապաղեք և մի՛ վարանեք․ այսօր Ինձ սիրողներից յուրաքանչյուրի վրա, կիրականացվի Իմ հրաշալի գործը։ Նրանց, ովքեր չեն խոնարհեցնում իրենց, բացարձակապես չեմ օգտագործում․ այսօր օգտագործում եմ միայն նրանց, ովքեր լիովին խոնարհված են։ Ես լիովին բաց կլինեմ ձեզնից միայն նրանց համար, ովքեր սիրում են Ինձ ճշմարիտ սրտով, ում ուրիշները վերևից են նայում, և ովքեր ի վիճակի են լիովին բացվելու Իմ առաջ։ Ես թույլ կտամ քեզ հստակ տեսնել Իմ մտադրությունները, և ամեն ժամանակ կլինես Իմ առջև՝ ստանալով Իմ օրհնությունները։ Ես բացարձակապես վատ չեմ վերաբերվի նրանց, ովքեր այսօր ծախսվում են Ինձ համար, ընծայում են իրենց Ինձ և հոգսեր են կրում Ինձ համար․ սրանում է դրսևորվում Իմ արդարությունը։ Մի՛ դժգոհիր Ինձնից՝ Իմ շնորհը բավակա՛ն է քեզ։ Կարող ես պարզապես գալ և վերցնել այն, որպեսզի ճաշակես անհամեմատելի քաղցրություն։ Սա ոչ միայն սեր կառաջացնի Իմ հանդեպ քո ներսում, այլև կխորացնի քո այդ սերը։

Իմ գործն իրականացվում է քայլ առ քայլ և այն բացարձակապես անփույթ կամ խառնաշփոթ չէ։ Ինձ հետևելու համար պետք է նույնպես այսպես վարվեք։ Տեսե՛ք Իմ պահվածքը և սովորե՛ք Իմ օրինակից՝ այսպիսով, նրանք, ովքեր համընթաց են քայլում Իմ հետքերով, կբերվեն թագավորության իրականացման մեջ։ Միաձա՛յն ցնծացեք։ Որդինե՛րս։ Աստծու գործը կիրագործվի ձեր՝ մարդկանց այս խմբի վրա։ Մի՞թե ձեզ օրհնված չեք զգում։

Իսկապես դժվա՛ր է ըմբռնել։ Այսօր բերել եմ ձեզ այստեղ և թույլ եմ տվել ձեզ տեսնել Իմ հրաշալի գո՛րծը։

Բացե՛ք ձեր աչքերը և նայե՛ք՝ ամենուր կարող եք տեսնել Իմ մեծ զորությո՛ւնը։ Ամենուր կարող եք վստահ լինել Իմ հարցում։ Տիեզերքն ու երկնակամարը հռչակում են Իմ մեծ զորությունը։ Եղանակի տաքացումը, կլիմայի փոփոխությունը, մարդկային շեղումները, հասարակական դինամիկայի խանգարումը և մարդկանց սրտերում եղած նենգությունը, բոլորը պիտի իրականացնեն այն խոսքերը, որԵս ասել եմ։ Արևը սպիտակում է, իսկ լուսինը՝ կարմրում, ամեն ինչ հավասարակշռությունից դուրս է եկել։ Մի՞թե իսկապես դեռ չեք տեսնում այս բաները։

Աստծու մեծ զորությունը սրանում է բացահայտվում։ Անկասկած, Նա միակ ճշմարիտ Աստվածն է՝ Ամենակարողը, Ում մարդիկ փնտրել են երկա՛ր տարիներ։ Ո՞վ կարող է խոսել, և իրերը գոյության կոչվեն։ Միայն մեր Ամենակարող Աստվածը։ Նրա խոսելուն պես, բաներն իրականություն են դառնում։ Ինչպե՞ս կարելի է չասել, որ Նա ճշմարիտ Աստվածն է։

Շատ լավ գիտեմ, որ բոլորդ պատրաստակամ եք համագործակցելու Ինձ հետ, և հավատում եմ, որ եղբայրներն ու քույրերը, ում ընտրել եմ և ում սիրում եմ, բոլորն ունեն նման վճռականություն․ պարզապես դուք ի վիճակի չեք մտնելու կամ ներգրավվելու գործնական կրթման մեջ։ Իրականությանը բախվելիս դուք ի վիճակի չեք սառնասիրտ և հանգիստ լինելու և միշտ անտեսում եք Աստծու մտադրությունները, նախ առաջնահերթություն եք տալիս ձեր անձնական շահերին և նախ գործում եք ձեր սեփական նախաձեռնությամբ։ Թուjլ տվեք ասել ձեզ, այսպես վարվելով՝ երբեք չե՛ք բավարարի Իմ մտադրությունները։ Որդինե՛րս։ Պարզապես ամբողջությամբ տվե՛ք Ինձ ձեր սրտերը։ Հստա՛կ եղիր։ Չեմ ուզում, որ գաս Իմ առջև՝ ծառայելու քո փողով, քո ունեցվածքով, քո եռանդով, քո նենգությամբ կամ քո հաշվարկներով։ Երբ բաներ են պատահում, հանգի՛ստ եղիր, մաքո՛ւր եղիր սրտով, սպասի՛ր և փնտրի՛ր, և անշուշտ պատասխան կտամ քեզ։ Մի՛ կասկածիր։ Ինչո՞ւ երբեք չես հավատում, որ Իմ խոսքերը ճշմարիտ են։ Ինչո՞ւ չես կարողանում ստիպել քեզ հավատալ Իմ խոսքերին։ Այն աստիճան համառ ես, և նույնիսկ այսպիսի ժամանակ դեռ այսպիսին ես՝ չափազանց հիմար ես և պարզապես ընդհանրապես չե’ս հասկանում։ Հիմնական ճշմարտություններից քանի՞սն եք հիշում։ Իսկապե՞ս փորձառաբար ապրել եք դրանք։ Երբ բաներ են պատահում, շփոթվում եք և գործում եք անխոհեմ ու հապճե՛պ։ Այսօր գլխավորն այն է, որ մտնեք հոգու մեջ և ավելի շատ հաղորդակցվեք Ինձ հետ, ճիշտ այնպես, ինչպես շարունակ մտածում եք ձեր մտքում որոշակի խնդրի մասին՝ հասկանո՞ւմ եք։ Սա առանցքայի՛ն է։ Անմիջապես չկիրարկելն իսկապես խնդիր է։ Շտապե՛ք՝ այլևս մի՛ հապաղեք։ Մարդիկ, ովքեր լսում են Իմ խոսքերը և չեն հապաղում, այլ անմիջապես կիրարկում են դրանք, անշուշտ մեծապես կօրհնվե՛ն։ Անշուշտ կրկնակի չափով կշնորհեմ ձե՛զ։ Մի՛ անհանգստացեք։ Արե՛ք այնպես, ինչպես ասում եմ, առանց վայրկյան անգամ հապաղելո՛ւ։ Ձեր մարդկային պատկերացումները հաճախ այսպիսին են՝ դանդաղում եք՝ միշտ վաղվան թողնելով այն, ինչ պետք է արվի այսօր։ Ծույլ եք և այնքան ապաշնորհ։ Դա արդեն անհնար է նկարագրե՛լ։ Ես չեմ չափազանցնում՝ սա փաստ է։ Եթե չես հավատում դրան, ապա ուշադիր քննիր ինքդ քեզ, համեմատիր այն քո իսկ վիճակի հետ, և կհայտնաբերես, որ դա իսկապես ճշմարի՛տ է։

Ինչո՞ւ եք այդքան բթամիտ։ Ինչո՞ւ եք այդքան թմրած։ Մի քանի հիշեցումները չարթնացրին ձեզ, և դա Ինձ վշտացնում է։ Իսկապես սիրտ չունեմ Իմ որդիներին այսպիսին տեսնելու։ Ինչպե՞ս կարող է Իմ սիրտը տանել սա։ Ա՜խ։ Ստիպված եմ Իմ իսկ ձեռքով սովորեցնել ձեզ։ Իմ քայլերը շարունակում են արագանալ։ Որդինե՛րս։ Արագ ելե՛ք և համագործակցեք Ինձ հետ։ Ո՞վ է այժմ անկեղծորեն ծախսվում Ինձ համար։ Ո՞վ է ի վիճակի լիովին նվիրվելու՝ նույնիսկ առանց դժգոհության մեկ խոսքի։ Դուք միշտ այնքան թմրած և բթամիտ եք։ Քանի՞սն են ի վիճակի հաշվի առնելու Իմ զգացմունքները, և ո՞վ կարող է ճշմարտապես ընկալել Իմ խոսքերի Հոգին։ Այն ամենը, ինչ կարող եմ անել, անհանգստությամբ սպասելն ու հուսալն է. տեսնելով, որ ձեր ամեն մի քայլը չի կարող բավարարել Իմ սիրտը՝ ի՞նչ կարող եմ ասել։ Որդինե՛րս։ Այն ամենը, ինչ ձեր Հայրն անում է այսօր, Իր որդիների համար է։ Ինչո՞ւ Իմ որդիները երբեք չեն կարողանում հասկանալ Իմ սիրտը, և ինչո՞ւ են Իմ որդիները միշտ մղում Ինձ՝ ձեր Հորը, անհանգստանալու։ Ե՞րբ Իմ որդիները կմեծանան, Ինձ անհանգստանալ չեն տա և թույլ կտան հանգիստ լինել իրենց համար։ Ե՞րբ Իմ որդիներն ի վիճակի կլինեն ինքնուրույն ապրելու, ոտքի կանգնելու և թեթևացնելու իրենց Հոր ուսերին դրված հոգսը։ Ես պարզապես լուռ արտասվում եմ և Իմ ողջ ունեցածը տալիս եմ Իմ որդիների համար։ Հանուն Աստծու տնօրինման ծրագրի ավարտի և հանուն Իմ որդիների՝ Իմ սիրելիների փրկության, այլ ընտրություն չունեմ, քան սա անելը։

Իմ խոստումներն իրականացել են և ակնհայտ են ձեր աչքերի առջև։ Ինչո՞ւ չեք կարող հաշվի առնել Իմ սիրտը։ Ինչո՞ւ։ Ինչո՞ւ։ Մինչև հիմա հաշվե՞լ ես, թե քանի բան ես արել, որ բավարարել է Իմ սիրտը, և քանի բան ես արել, որ սնուցել ու կերակրել է եկեղեցին։ Ուշադիր խորհի՛ր սրա շուրջ. անփույթ մի՛ եղիր, բաց մի՛ թող ոչ մի փաստ, և չպետք է կենտրոնանաս միայն արտաքինի վրա ու անտեսես էությունը։ Ամեն ժամանակ պետք է քննես, թե արդյոք քո յուրաքանչյուր խոսքն ու արարքը և քո ամեն մի քայլն անցել են Քրիստոսի աթոռի առջև դատաստանի միջով, և արդյոք փոխակերպվել ես նոր մարդու պատկերի՝ ոչ թե ընդօրինակելով, այլ ավելի շուտ բխելով խորքից՝ կյանքի բացահայտմամբ։ Մի՛ հետաձգիր կյանքդ, որպեսզի խուսափես կորուստներ կրելուց։ Շտապի՛ր և շտկի՛ր այս իրավիճակը, բավարարի՛ր Իմ սիրտը և մտքումդ կրիր գործելու սկզբունքները։ Գործի՛ր արդարությամբ և ուղղամտությամբ՝ Իմ սիրտը բավարարելու համար։ Անխոհեմ մի՛ եղիր։ Կարո՞ղ ես հիշել սա։

Եկեղեցում ծագող խնդիրների վերաբերյալ միշտ մի՛ լցվեք այդպիսի ծանր կասկածներով։ Եկեղեցին կառուցելու ընթացքում սխալներն անխուսափելի են, սակայն խնդիրների բախվելիս մի՛ մատնվեք խուճապի, այլ հանդարտվեք և հավաքվեք։ Մի՞թե արդեն ձեզ չեմ ասել։ Հաճախ եկ Իմ առջև և աղոթիր, և Ես կբացահայտեմ քեզ Իմ մտադրությունները: Եկեղեցին Իմ սիրտն է և Իմ վերջնական նպատակը. ուրեմն` ինչպե՞ս կարող էի չսիրել այն։ Մի՛ վախեցիր, երբ եկեղեցում նման բաներ են տեղի ունենում. դրանք տեղի են ունենում Իմ թույլտվությամբ։ Կանգնի՛ր և խոսի՛ր Իմ անունից։ Հավատա՛, որ ամեն ինչ և բոլոր իրադարձությունները թույլատրված են Իմ գահով և պարունակում են Իմ մտադրությունները։ Եթե ​​շարունակես անկառավարելի կերպով հաղորդակցվել, հավանաբար խնդիրներ կառաջանան։ Մտածե՞լ ես արդյոք հետևանքների մասին։ Եթե այդպես վարվես, Սատանան կօգտվի դրանից։ Հաճախ եկ Իմ առջև։ Ես պարզ կխոսեմ. եթե պատրաստվում ես որևէ բան անելու առանց Իմ առջև գալու, մի՛ պատկերացրու, թե կկարողանաս այն ավարտին հասցնել։ Դուք եք, որ Ինձ ստիպել եք գալ այս դիրքին։

Մի՛ հուսահատվիր, մի՛ թուլացիր, և Ես քեզ բաներ կբացահայտեմ։ Թագավորություն տանող ճանապարհն այնքան էլ հարթ չէ. ոչինչ այդքան էժան չի լինում։ Դու ցանկանում ես, որ օրհնությունները հեշտությամբ գան քեզ վրա, այնպես չէ՞։ Այսօր բոլորը դառը փորձությունների են առերեսվելու։ Առանց այդպիսի փորձությունների ձեր՝ Ինձ սիրող սիրտը չի զորանա, և դուք ճշմարիտ սեր չեք ունենա Իմ հանդեպ։ Նույնիսկ եթե այդ փորձությունները միայն փոքր հանգամանքներից կազմված լինեն, բոլորը պիտի անցնեն դրանց միջով. պարզապես փորձությունների ուժգնությունը տարբեր կլինի։ Փորձություններն օրհնություն են Իմ կողմից, և քանի՞սդ եք հաճախ ծնկի գալիս Իմ առջև՝ Իմ օրհնությունը խնդրելով։ Հիմա՛ր երեխաներ։ Դուք միշտ կարծում եք, որ մի քանի բարենպաստ խոսքերը համարվում են Իմ օրհնությունը, բայց երբեք չեք հավատում, որ դառնությունն է Իմ օրհնությունը։ Նրանք, ովքեր կիսում են Իմ դառնությունը, անպայման կկիսեն Իմ քաղցրությունը։ Սա է Իմ խոստումը և Իմ օրհնությունը ձեզ։ Մի՛ երկմտեք ուտել, խմել և վայելել Իմ խոսքերը։ Երբ խավարն անցնում է, լույսը կուտակվում է։ Լուսաբացից առաջ ամենամութն է լինում. դրանից հետո երկինքն աստիճանաբար պայծառանում է, իսկ հետո ծագում է արևը։ Մի՛ վախեցեք և մի՛ երկնչեք։ Այսօր Ես աջակցում եմ Իմ որդիներին և Իմ զորությունն ի գործ եմ դնում նրանց համար։

Երբ խոսքը վերաբերում է եկեղեցական գործերին, մշտապես մի՛ խուսափեք ձեր պատասխանատվությունից։ Եթե հարցը բարեխղճորեն բերեք Իմ առջև, կգտնեք ճանապարհ։ Երբ նման աննշան խնդիր է առաջանում, արդյո՞ք դուք վախենում և խուճապի եք մատնվում՝ չգիտենալով, թե ինչ անել։ Ես մեկ անգամ չէ, որ ասել եմ. «Հաճախ Ինձ մոտ եկեք»։ Դուք բարեխղճորեն կիրարկե՞լ եք այն բաները, որոնք Ես խնդրում եմ ձեզ անել։ Քանի՞ անգամ եք խորհել Իմ խոսքերի շուրջը։ Եթե դուք դա չեք արել, ապա որևէ հստակ պատկերացում չունեք։ Մի՞թե դա ձեր իսկ գործը չէ։ Դուք մեղադրում եք ուրիշներին, բայց փոխարենն ինչո՞ւ ինքներդ ձեզ չեք ատում։ Դուք փչացնում եք բաները, իսկ հետո մնում եք անփույթ և ձևական. դուք պետք է ուշադրություն դարձնեք Իմ խոսքերին։

Հնազանդներն ու ենթարկվողները մեծ օրհնություններ կստանան։ Եկեղեցում հաստատուն կանգնեք Իմ հանդեպ ձեր վկայության մեջ և պաշտպանեք ճշմարտությունը։ Ճիշտը ճիշտ է, իսկ սխալը՝ սխալ․ սևն ու սպիտակը մի՛ խառնեք։ Դուք պետք է պայքարեք Սատանայի դեմ և լիովին ջախջախեք նրան, որպեսզի այն երբեք այլևս չկարողանա բարձրանալ։ Դուք պետք է տաք ամենը, ինչ ունեք՝ Իմ վկայությունը պաշտպանելու համար։ Սա պիտի լինի ձեր գործողությունների նպատակը. մի՛ մոռացեք սա։ Սակայն այժմ դուք չունեք հավատք և զանազանելու կարողություն և երբեք չեք կարողանում ընկալել Իմ խոսքերն ու մտադրությունները։ Այնուամենայնիվ, մի՛ եղեք անհամբեր. ամեն ինչ ընթանում է Իմ քայլերի համաձայն, իսկ անհամբեր լինելը միայն խնդիրներ է ծնում։ Ավելի շատ ժամանակ անցկացրեք Իմ առջև, կարևորություն մի տվեք ձեր ֆիզիկական մարմնի սննդին ու հագուստին և հաճախ փնտրեք Իմ մտադրությունները։ Ես կբացահայտեմ քեզ Իմ մտադրությունները, և դու աստիճանաբար կգտնես դրանք ամեն ինչում, որպեսզի Ես հնարավորություն ունենամ գործելու յուրաքանչյուր մարդու մեջ առանց խոչընդոտի, և Իմ սիրտը բավարարվի։ Այդ ժամանակ դուք կստանաք օրհնություններ Ինձ հետ հավիտյանս հավիտենից։

Մեծ են Ամենակարող Աստծու գործերը։ Որքա՜ն հրաշալի։ Որքա՜ն սքանչելի։ Յոթ փողերը հնչում են, յոթ որոտները թնդում են, և յոթ գավաթները թափվում են. սրանք անմիջապես բացահայտորեն կհայտնվեն, և ոչ մի կասկած չի կարող լինել։ Աստծու սերն ամեն օր հասնում է մեզ։ Միայն Ամենակարող Աստված կարող է փրկել մեզ. պատուհասի կհանդիպենք, թե օրհնության՝ լիովին կախված է Նրանից, և մենք՝ մարդիկս, սա որոշելու ոչ մի միջոց չունենք։ Նրանք, ովքեր իրենց ամբողջ սրտով մատուցում են իրենց, անշուշտ մեծ օրհնություններ կստանան, մինչդեռ նրանք, ովքեր փնտրում են իրենց կյանքը պահպանելը, միայն կկորցնեն իրենց կյանքը. բոլոր բաներն ու բոլոր իրադարձություններն Ամենակարող Աստծու ձեռքերում են։ Այլևս մի՛ կանգնեցրու քայլերդ։ Երկնքին ու երկրին ահռելի փոփոխություն է սպասվում, որից մարդը թաքնվելու ոչ մի միջոց չունի։ Նա այլ ընտրություն չի ունենա, քան դառնագին ցավի մեջ ողբալը։ Հետևի՛ր այն գործին, որը Սուրբ Հոգին անում է այսօր։ Պետք է քո ներսում հստակ կերպով իմանաս, թե Նրա գործն ինչ փուլի է հասել՝ առանց ուրիշների հիշեցնելու անհրաժեշտության։ Այժմ հաճախակի վերադարձի՛ր Ամենակարող Աստծու ներկայությանը։ Ամեն ինչ Նրանի՛ց խնդրիր։ Նա, անշուշտ, հայտնություններ կտա քո ներսում և վճռորոշ պահերին կպաշտպանի քեզ։ Մի՛ վախեցիր։ Նա արդեն տիրում է քո ողջ էությանը։ Նրա պաշտպանությամբ և Նրա հոգատարությամբ էլ ինչի՞ց պետք է վախենաս։ Այսօր Աստծու կամքի իրագործումը մոտ է, և ով վախենում է, միայն կտուժի։ Այն, ինչ ասում եմ քեզ, ճշմարտությունն է։ Բա՛ց արա հոգևոր աչքերդ։ Երկինքը կարող է փոխվել մեկ ակնթարթում։ Ինչի՞ց պետք է վախենաս։ Նրա ձեռքի մի թեթև շարժումով երկինքն ու երկիրն անմիջապես կոչնչանան։ Ուստի մարդը ի՞նչ կարող է ձեռք բերել անհանգստանալով։ Մի՞թե ամեն ինչ Աստծու ձեռքերում չէ։ Եթե Նա հրամայի, որ երկինքն ու երկիրը փոխվեն, դրանք կփոխվեն։ Եթե Նա ասի, որ պետք է ավարտուն դարձվենք, ավարտուն կդարձվենք։ Մարդը կարիք չունի անհանգստանալու, այլ պետք է հանգիստ առաջ ընթանա։ Այնուամենայնիվ, պետք է ավելի շատ կենտրոնանաս արթուն լինելու վրա։ Երկինքը կարող է փոխվել մեկ ակնթարթում։ Որքան էլ մարդը լայն բացի իր մերկ աչքերը, շատ բան չի կարողանա տեսնել։ Այժմ արթուն եղիր։ Աստծու կամքն իրագործվել է, Նրա նախագիծն ավարտվել է, Նրա ծրագիրը հաջողվել է, և Նրա որդիները բոլորը հասել են Նրա գահին։ Նրանք Ամենակարող Աստծու հետ միասին գալիս են դատելու բյուրավոր ազգերին ու մարդկանց։ Նրանք, ովքեր հալածել են եկեղեցին և վնասել Աստծու որդիներին, կարժանանան ծանր պատժի։ Դա հաստա՛տ է։ Աստված անշուշտ հավիտյան կսիրի նրանց, ովքեր անկեղծորեն իրենց տալիս են Աստծուն, ովքեր հաստատուն են մնում ամեն ինչում՝ երբեք չփոխվելով։

Մի՞թե Ես չեմ հիշեցրել ձեզ։ Այդքան շատ մի՛ մտահոգվեք։ Դուք պարզապես չեք լսում Ինձ։ Ինչպիսի՜ անմիտ մարդիկ եք։ Ե՞րբ ի վիճակի կլինեք հասկանալու Իմ սիրտը։ Ամեն օր նոր լուսավորություն կա, և ամեն օր նոր լույս կա։ Քանի՞ անգամ եք ինքնուրույն ընկալել սա։ Մի՞թե Ես Ինքս չեմ ասել ձեզ։ Դեռ պասիվ եք՝ նման միջատների, որոնք շարժվում են միայն այն ժամանակ, երբ նրանց դիպչում են, և ի վիճակի չեք նախաձեռնություն ցուցաբերել՝ համագործակցելու Ինձ հետ և հաշվի առնելու Իմ հոգսը։ Ես կցանկանայի տեսնել ձեր բոլորի կենսուրախ ու հաճելի ժպիտները, տեսնել Իմ որդիների ակտիվ ու կենսուրախ կերպարը, բայց չեմ կարող։ Փոխարենը դուք տկարամիտ եք, հիմար և անմիտ։ Պետք է նախաձեռնողաբար փնտրեք։ Համարձակորե՛ն ձգտեք։ Պարզապես բացե՛ք ձեր սրտերը և թույլ տվե՛ք Ինձ ապրել ձեր ներսում։ Զգո՛ւյշ եղեք։ Արթո՛ւն եղեք։ Եկեղեցում ոմանք մոլորեցնում են մարդկանց, և դուք պետք է միշտ մեծ նշանակություն տաք այս խոսքերին, որպեսզի ձեր կյանքը չկրի ադեցություն կամ չունենա որևէ կորուստ։ Վստա՛հ եղիր՝ քանի դեռ քաջություն ունես ոտքի կանգնելու և խոսելու հանուն Ինձ, Ես կկրեմ այդ ամբողջ հոգսը և զորություն կտամ քեզ։ Քանի դեռ բավարարում ես Իմ սիրտը, Ես միշտ ցույց կտամ քեզ Իմ ժպիտն ու Իմ մտադրությունները։ Քանի դեռ ամուր ողնաշար ունես և կյանքով արտահայտում ես արու զավակի խառնվածքը, Ես կաջակցեմ և կարևոր դիրքում կդնեմ քեզ։ Երբ գաս Իմ առաջ, պարզապես մոտեցի՛ր Ինձ։ Մի՛ վախեցիր, եթե չես կարողանում խոսել։ Քանի դեռ որոնող սիրտ ունես, Ես կտամ քեզ խոսքերը։ Ինձ պետք չեն ճոռոմ բառեր, և Ինձ պետք չէ քո շողոքորթությունը։ Այս տեսակ բաներն են, որ Ես ամենից շատ եմ ատում։ Հենց այս տեսակ մարդկանց Ես ամենից շատ չեմ հանդուրժում։ Նրանք նման են շյուղի Իմ աչքում կամ փշի Իմ մարմնի մեջ, որոնք պետք է հեռացվեն։ Այլապես, Իմ որդիները չեն կարողանա իշխել հանուն Ինձ և կենթարկվեն ճնշող կաշկանդման։ Ինչո՞ւ եմ Ես եկել։ Հե՛նց Իմ որդիներին աջակցելու և քաջալերելու համար, որպեսզի ճնշում, ահաբեկում, սառը հայացքներ և վչարաշահում կրելու նրանց օրերն ընդմիշտ անցյալում մնան։

Համարձա՛կ եղիր։ Ես միշտ կքայլեմ քեզ հետ, կապրեմ քեզ հետ, կխոսեմ քեզ հետ և կգործեմ քեզ հետ։ Մի՛ վախեցիր։ Մի՛ վարանիր խոսել։ Դուք միշտ զգացմունքներ եք տածում այլ մարդկանց հանդեպ և միշտ երկչոտ եք ու վախեցած։ Նրանք, ովքեր օգուտ չեն տալիս եկեղեցու կառուցմանը, պետք է հեռացվեն, այդ թվում, եկեղեցում գտնվող նրանք, որոնց իրադրությունները լավ չեն, և ովքեր չեն կարողանում գործել Իմ խոսքերի համաձայն, էլ չասած ձեր անհավատ մոր և հոր մասին։ Ես չեմ ուզում այդ բաները։ Դրանք պետք է արմատախիլ արվեն, և ոչ մեկը չպետք է մնա։ Պարզապես արձակի՛ր քո ձեռքերի ու ոտքերի կապանքները։ Քանի դեռ զննում ես քո սեփական մտադրությունները, և դրանք կապված չեն ձեռքբերումների ու կորուստների, համբավի ու շահի, ոչ էլ անձնական հարաբերությունների հետ, ապա Ես կուղեկցեմ քեզ և մշտապես հստակորեն ցույց կտամ քեզ ամեն բան։

Ա՜խ, Իմ որդինե՛ր։ Ի՞նչ պետք է ասեմ Ես։ Թեև Ես ասում եմ այս բաները, Դուք դեռ հաշվի չեք առնում Իմ սիրտը և դեռ չափազանց երկչոտ եք։ Ինչի՞ց եք վախենում։ Ինչո՞ւ եք դեռ կաշկանդված օրենքներով և կանոններով։ Ես ազատել եմ ձեզ, բայց դեռ ազատություն չունեք։ Ինչո՞ւ է այսպես։ Ավելի շատ հաղորդակցվի՛ր Ինձ հետ, և Ես կասեմ քեզ։ Մի՛ փորձիր Ինձ։ Ես գործնական եմ։ Իմ մեջ բացարձակապես ոչ մի կեղծիք չկա, ամեն ինչ գործնական է։ Ինչ ասում եմ, այդպես էլ կա։ Ես երբեք հետ չեմ կանգնում Իմ խոսքից։

Ես արդար եմ, Ես հավատարիմ եմ և այն Աստված եմ, որ զննում է մարդու ամենածածուկ սիրտը։ Ես անմիջապես կբացահայտեմ, թե ով է անկեղծ, և ով՝ կեղծ։ Մի՛ մատնվեք խուճապի․ ամեն ինչ գործում է Իմ ժամանակի համաձայն։ Թե ով անկեղծորեն Իմ կարիքն ունի, և ով՝ ոչ, Ես ձեզ մեկ առ մեկ կասեմ։ Դուք պարզապես կենտրոնացե՛ք կուշտ ուտելու և խմելու վրա, Իմ ներկայության մեջ Ինձ մոտենալու վրա, և Ես Ինքս կկատարեմ Իմ աշխատանքը։ Շատ մի՛ անհանգստացեք արագ արդյունքների համար․ Իմ աշխատանքը մի բան չէ, որը կարող է միանգամից իրականացվել։ Դրա մեջ կան Իմ քայլերն ու Իմ իմաստությունը, և այդ իսկ պատճառով Իմ իմաստությունը բացահայտվում է։ Ես ձեզ թույլ կտամ տեսնել այն, ինչ կատարվում է Իմ ձեռքերով՝ չարի պատժումն ու բարու վարձատրությունը։ Ես բացարձակապես անաչառ եմ բոլոր մարդկանց հանդեպ։ Ձեզ, որ Ինձ անկեղծորեն սիրում եք, Ես անկեղծորեն կսիրեմ, իսկ նրանց հանդեպ, ովքեր Ինձ անկեղծորեն չեն սիրում, Իմ ցասումը հավիտյան կլինի նրանց հետ, որպեսզի նրանք հավիտյան հիշեն, որ Ես եմ ճշմարիտ Աստված՝ այն Աստված, որ զննում է մարդու ամենածածուկ սիրտը։ Մարդկանց երեսին մի ձևով մի՛ գործիր, իսկ նրանց թիկունքում՝ մեկ այլ ձևով․ Ես հստակ տեսնում եմ այն ամենը, ինչ դու անում ես, և թեև դու կարող ես խաբել ուրիշներին, Ինձ խաբել չես կարող։ Ես այդ ամենը հստակ տեսնում եմ։ Քեզ համար անհնար է որևէ բան թաքցնել․ ամեն ինչ Իմ ձեռքերի մեջ է։ Քեզ շատ խելացի մի՛ կարծիր և մի՛ մտածիր, թե այդքան հմուտ ես քո չնչին հաշվարկների մեջ։ Ես ասում եմ քեզ` որքան էլ մարդը շատ ծրագրեր մշակի՝ լինեն դրանք հազարավոր թե տասնյակ հազարավոր, վերջում նա չի կարող փախչել Իմ աղդեցությունից։ Բոլոր բաներն ու բոլոր իրադարձությունները վերահսկվում են Իմ ձեռքերով, էլ ուր մնաց մեկ մարդը։ Մի՛ փորձիր խուսափել Ինձանից կամ թաքնվել, մի՛ փորձիր շողոքորթել կամ թաքցնել։ Մի՞թե դեռ չես տեսնում, որ Իմ փառավոր դեմքը, Իմ ցասումն ու Իմ դատաստանը հրապարակայնորեն բացահայտվել են։ Ով անկեղծորեն չի փնտրում Ինձ, Ես նրան անմիջապես և առանց ողորմության կդատեմ։ Իմ ողորմությունը հասել է իր ավարտին․ այլևս ոչինչ չի մնացել։ Այլևս կեղծավոր մի՛ եղեք և վերջ տվեք ձեր վայրենի ու անխոհեմ ձևերին։

Որդյա՛կ Իմ, ակնաջիդ օղ՛ արա՝ ավելի շատ ժամանակ անցկացրու՛ Իմ ներկայության մեջ, և Ես քեզ կաջակցեմ։ Մի՛ վախեցիր, վերցրու՛ Իմ սուր երկսայրի սուրը և, Իմ մտադրությունների համաձայն, մինչև վերջ պատերազմիր՛ Սատանայի դեմ։ Ես քեզ կպաշտպանեմ․ ոչ մի անհանգստություն մի՛ ունեցիր։ Բոլոր ծածուկ բաները կբացվեն և կբացահայտվեն։ Ես այն Արևն եմ, որ լույս է ճառագում՝ անողոքաբար լուսավորելով ամբողջ խավարը։ Իմ դատաստանն ամբողջությամբ իջել է․ եկեղեցին մարտադաշտ է։ Դուք բոլորդ պետք է պատրաստվեք, և քո ամբողջ էությունը նվիրի՛ր վերջին, վճռական ճակատամարտին․ Ես անպայման կպաշտպանեմ քեզ, որպեսզի Ինձ համար մղես բարի և հաղթական պատերազմը։

Զգո՛ւյշ եղեք․ այսօր մարդկանց սրտերը նենգ ու անիմանալի են․ անհնար է վստահել նրանց։ Միայն Ես եմ լիովին ձեզ հետ։ Նենգություն չկա Իմ մեջ․ պարզապես ապավինե՛ք Ինձ։ Իմ որդիները վերջին, վճռական պատերազմում անպայման պիտի հաղթանակած լինեն, իսկ Սատանան, անկասկած, պիտի դուրս գա կենաց-մահու պայքարի։ Մի՛ վախեցիր։ Ես քո զորությունն եմ և քո ամեն ինչն եմ։ Չափից դուրս մի՛ մտահոգվիր․ դա հոգածելու քեզ համար չափազանց շատ է։ Ինչպես նախկինում ասել եմ, Ես այլևս ձեզ չեմ ստիպի առաջ շարժվել ճանապարհով, որովհետև ժամանակը չափազանց սուղ է։ Ես քո ականջից բռնելու և զգուշացնելու համար այլևս ժամանակ չունեմ․ դա այլևս հնարավոր չէ։ Դու պարզապես ավարտի՛ր քո պատրաստությունները պատերազմի համար։ Ես ամբողջ պատասխանատվությունը քեզ համար Ինձ վրա եմ վերցնում․ ամեն բան Իմ ձեռքերում է։ Սա կենաց-մահու ճակատամարտ է, և կողմերից մեկն անպայման պիտի կործանվի։ Բայց դու պետք է հստակ հասկանաս սա՝ Ես հավիտյան հաղթական և անպարտ եմ, իսկ Սատանան, անպայման, պիտի կործանվի։ Սա Իմ ընթացակարգն է, Իմ աշխատանքը, Իմ կամքն ու Իմ ծրագիրը։

Կատարված է։ Ամեն ինչ կատարված է։ Մի՛ ընկճվիր և մի՛ վախեցիր։ Ես քեզ հետ և դու Ինձ հետ հավիտյանս հավիտենից պիտի թագավորենք։ Իմ խոսքերը, մեկ անգամ հնչեցված լինելով, այլևս երբեք չեն փոխվի, և իրադարձությունները շուտով վրա կհասնեն ձեզ։ Արթո՛ւն եղեք։ Դուք պետք է խորապես խորհեք յուրաքանչյուր տողի շուրջ․ այլևս անորոշ մի՛ եղեք Իմ խոսքերի նկատմամբ։ Դուք պետք է հստակ հասկանաք դրանք։ Դուք պետք է հիշեք՝ ավելի շատ ժամանա՛կ անցկացրեք Իմ ներկայության մեջ։

Հրապարակավ դատում եք ձեր եղբայրներին ու քույրերին՝ կարծես դա ոչինչ լինի։ Իսկապես չեք տարբերում չարը բարուց, դուք ամոթի զգացում չունեք։ Մի՞թե այս պահվածքը ծայրաստիճան հանդուգն, անխոհեմ և կամայական չէ։ Ձեզանից յուրաքանչյուրը շփոթված է և ծանր սրտով. այդքան շատ մեծ ու փոքր հոգսեր ես կրում, և թույլ չես տալիս, որ Ես քո ներսում որևէ տեղ ունենամ։ Կո՛ւյր մարդ։ Քո դաժանությունը հասել է նման ծայրահեղության՝ ե՞րբ է դրա վերջը գալու։

Ես կրկին ու կրկին Իմ սրտի խոսքն եմ ասում ձեզ և տալիս եմ ձեզ Իմ ողջ ունեցածը, բայց դուք այնքան ժլատ եք և մարդկայնության ամենաչնչին նշույլ անգամ չունեք. սա իսկապես դժվար է ըմբռնել։ Ինչո՞ւ ես միշտ կառչում քո իսկ պատկերացումներից։ Ինչո՞ւ չես կարող թույլ տալ, որ Ես քո ներսում որևէ տեղ ունենամ։ Մի՞թե Ես կարող եմ վնասել ձեզ։ Այլևս չպետք է այսպես վարվեք՝ հիմա Իմ օրն իսկապես հեռու չէ։ Մի՛ խոսեք անզգույշորեն, մի՛ վարվեք անխոհեմորեն, կամայականորեն մի՛ կռվեք և խնդիրներ մի՛ ստեղծեք. ի՞նչ օգուտ կարող է սա բերել ձեր կյանքին։ Ճշմարտապես ասում եմ ձեզ՝ նույնիսկ եթե Իմ օրվա գալուստին ոչ մի մարդ չփրկվի, Ես, միևնույն է, կգործեմ Իմ ծրագրի համաձայն։ Պետք է իմանաք, որ Ես Ամենակարող Աստվա՛ծն եմ։ Ոչ մի բան, ոչ մի մարդ, ոչ մի իրադարձություն չի համարձակվի խոչընդոտել Իմ առաջընթացի քայլերը։ Միշտ մի՛ մտածեք, թե առանց ձեզ Ես Իմ կամքն իրագործելու ոչ մի ճանապարհ չունեմ։ Կարող եմ ասել քեզ, որ եթե քո իսկ կյանքին վերաբերվես այսպես բացասական կերպով, միայն կկործանես քո կյանքը. դա Ինձ չի մտահոգի։

Սուրբ Հոգու գործն առաջ է ընթացել մինչև որոշակի փուլ, և վկայությունը հասել է գագաթնակետին։ Սա ակնհայտ ճշմարտություն է։ Արագ բացե՛ք ձեր պղտորված աչքերը. թույլ մի՛ տվեք, որ Իմ սրտի արյունն իզուր վատնվի ձեզ վրա, և ինքներդ ձեզ այլևս երես մի՛ տվեք։ Միշտ սիրում եք լավ բաներ անել Իմ առջև, բայց երբ Ես ներկա չեմ, կարո՞ղ են արդյոք ձեր գործերն ու պահվածքը բերվել Իմ առջև զննության։ Դուք չգիտե՛ք, թե ինչն է ձեզ համար լավ։ Պարզապես չեք լսում Ինձ. Իմ առջև մի բան եք անում իսկ Իմ թիկունքում՝ մեկ այլ բան։ Դեռ չեք գիտակցել, որ Ես այն Աստվածն եմ, Ով քննում է մարդու սրտի խորքերը։ Դուք այս աստիճան տգե՛տ եք։

Հետագայում՝ առջևում ընկած ճանապարհին, այլևս չպետք է բանեցնեք խորամանկ հնարքներ կամ նենգությամբ և խոտորությամբ զբաղվեք, հակառակ դեպքում հետևանքները կլինեն աներևակայելի։ Բոլորդ դեռ հստակ չեք հասկանում, թե ինչ են նենգությունն ու խոտորությունը։ Ցանկացած գործ կամ պահվածք, որը չեք կարող թույլ տալ, որ Ես զննեմ, որը չեք կարող ի ցույց դնել, նենգություն և խոտորություն է։ Հիմա պե՛տք է հասկանաք սա։ Եթե ապագայում զբաղվեք նենգությամբ և խոտորությամբ, մի՛ ձևացրեք, թե չեք հասկանում. եթե անեք դա, սխալը գործում եք գիտակցաբար և կրկնակի մեղավոր եք։ Սա միայն կհանգեցնի նրան, որ կայրվեք կրակով, կամ էլ ավելի վատ՝ կկործանեք ինքներդ ձեզ։ Հստա՛կ իմացեք։ Այն, ինչ այսօր իջնում է ձեզ վրա, լոկ սիրո խրատումն է. դա հաստատ անգութ դատաստան չէ։ Եթե լիովին չգիտակցեք սա, ապա դուք չափազանց խղճալի եք և պարզապես անհույս եք։ Եթե պատրաստ չեք ընդունելու սիրո խրատումը, ապա միայն անգութ դատաստան կիջնի ձեզ վրա։ Երբ դա պատահի, մի՛ բողոքեք, թե Ես չեմ ասել ձեզ։ Սա Իմ կողմից պատասխանատվությունից խուսափել չէ, այլ ավելի շուտ այն բանի հետևանքն է, որ չեք լսել և չեք կիրառել Իմ խոսքերը։ Հիմա բացատրում եմ սա, որպեսզի հետո մարդիկ չմեղադրեն Ինձ։


Գլուխ 46

Ով անկեղծորեն ծախսվում և իրեն մատուցում է Ինձ, Ես անշուշտ կպաշտպանեմ քեզ մինչև վերջ․ Իմ ձեռքն անշուշտ կպահի քեզ, որպեսզի դու միշտ խաղաղ ու ուրախ լինես և ամեն օր ունենաս Իմ լույսն ու հայտնությունը։ Ես անշուշտ կկրկնապատկեմ Իմ օրհնությունները քեզ վրա, որպեսզի ունենաս այն, ինչ Ես ունեմ, և այն, ինչ Ես եմ։ Այն, ինչ տրված է քեզանում, քո կյանքն է, և ոչ ոք քեզանից չի կարող այն խլել։ Ինքդ քեզ համար խնդիրներ մի՛ ստեղծիր և մի՛ տխրիր՝ Իմ մեջ միայն խաղաղություն և ուրախություն կա։ Ես անկեղծորեն սիրում եմ քեզ, զավա՛կս, որ անկեղծորեն ականջ ես դնում և հնազանդվում ես Ինձ։ Նրանք, ում Ես ամենաշատն եմ ատում, կեղծավորներն են․ նրանց անպայման արմատախիլ կանեմ։ Իմ տնից կհեռացնեմ աշխարհի ամեն մի նշույլն ու այն բոլոր բաները, որոնք Ես չեմ հանդուրժում։

Իմ սրտում Ես հստակ գիտեմ, թե ով է անկեղծորեն ուզում Ինձ, և ով՝ ոչ։ Թեև նրանք կարող են լավ քողարկվել և համապատասխան տեսք ընդունել, և նույնիսկ կարելի է ասել, որ նրանք աշխարհի լավագույն դերասաններն են, Ես հստակ տեսնում եմ այն ամենը, ինչ նրանք պահում են իրենց սրտերում։ Մի՛ մտածիր, թե չգիտեմ, ինչ կա քո սրտում՝ իրականում ոչ ոք ավելի հստակ չի հասկանում, քան Ես։ Գիտեմ, թե ինչ կա քո սրտում՝ պատրաստակամ ես ինքդ քեզ մատուցել Աստծուն և ծախսվել Աստծու համար, միայն թե չես ցանկանում քաղցր խոսքեր օգտագործել՝ ուրիշներին ուրախացնելու համար։ Հստա՛կ տես։ Այսօրվա թագավորությունը չի կառուցվում մարդու ուժով, այլ հաջողությամբ կկառուցվի՝ ամբողջովին օգտագործելով Իմ բազմապատիկ իմաստությունն ու սրտի արյունը։ Ով իմաստություն ունի և իր մեջ ունի այն, ինչ Ես եմ, թագավորության կառուցման մեջ բաժին կունենա։ Այլևս մի՛ անհանգստացիր․ հաշվի չառնելով քեզանում Իմ մտադրությունների հայտնությունն ու լուսավորումը․ դու միշտ ծայրաստիճան անհանգստանում ես։ Այլևս մի՛ արա դա։ Ինչ հարց էլ լինի, ավելի շատ հաղորդակցվիր Ինձ հետ դրա մասին, որպեսզի խուսափես քո իսկ գործողություններից տուժելուց։

Արտաքուստ գուցե թվում է, թե Ես գաղջ եմ բոլորի հանդեպ, բայց գիտե՞ս արդյոք, թե ինչ եմ մտածում ներքուստ։ Ես միշտ բարձրացնում եմ խոնարհներին և միշտ ոտնակոխ եմ անում նրանց, ովքեր ինքնահավան են ու մեծամիտ։ Նրանք, ովքեր չեն հասկանում Իմ մտադրությունները, մեծ կորուստ կկրեն։ Պետք է իմանաս, որ սա այն է, ինչ Ես եմ, և սա է Իմ բնույթը՝ ոչ ոք չի կարող փոխել և հստակ տեսնել այն։ Միայն Իմ հայտնության միջոցով կարող ես հասկանալ, հակառակ դեպքում դու ևս հստակ չես տեսնի այն․ հպարտ մի՛ եղիր։ Թեև ոմանք կարող են լավ խոսել, նրանց սրտերը երբեք հավատարիմ չեն Ինձ և միշտ գաղտնի դիմակայում են Ինձ․ Ես կդատեմ այս տեսակի մարդուն։

Մի կենտրոնացիր միայն ուրիշներին ընդօրինակելու վրա․ պետք է ուշադրություն դարձնես Իմ կեցվածքին և Իմ վարվելակերպին։ Միայն այս կերպ աստիճանաբար կընկալես Իմ մտադրությունները․ այն ժամանակ քո գործողությունները կհամապատասխանեն Իմ մտադրություններին, և ոչ մի սխալ չես անի։ Մի՛ լացիր կամ մի՛ տխրիր միայնակ, Ես հստակ տեսնում եմ այն ամենը, ինչ անում ես, քո ողջ պահվածքը և այն ամենը, ինչ մտածում ես, և գիտեմ քո անկեղծ փափագներն ու ցանկությունները՝ Ես կօգտագործեմ քեզ։ Հիմա վճռորոշ ժամանակ է․ քեզ փորձելու ժամանակը եկել է։ Դեռ հստակ չե՞ս տեսել։ Դեռ չե՞ս ընկալել։ Ինչո՞ւ եմ Ես նման վերաբերմունք ցուցաբերում քո հանդեպ։ Դու գիտե՞ս։ Ես հայտնել եմ այս բաները քեզ, և դու մի փոքր խորաթափանցություն ունես։ Բայց մի՛ կանգնիր՝ շարունակիր առաջ մղել քո մուտքը, և Ես կշարունակեմ լուսավորություն բերել քեզ։ Արդյոք գիտակցե՞լ ես, որ ինչքան շատ ես հնազանդվում և ականջ դնում Ինձ, այնքան ներքուստ ավելի պայծառ ես և ավելի շատ հայտնություն ունես, այնքան ավելի շատ Իմ ճանաչողությունն ունես և այնքան ավելի շատ փորձառություն ես ձեռք բերում։ Միշտ ամուր մի՛ կառչիր քո սեփական պատկերացումներից․ դա անելը կխցանի Իմ կենդանի ջրի հոսքը և կխոչընդոտի Իմ կամքի իրագործմանը։ Պետք է իմանաս, որ մեկ մարդու լիովին ձեռք բերելը հեշտ բան չէ։ Բարդ մի՛ մտածիր՝ պարզապես հետևիր պարզությամբ և այլևս մի՛ խորհիր։

Արդարության Ամենակարող Աստված՝ Ամենակարո՛ղը։ Բացարձակապես ոչինչ Քո առաջ թաքնված կամ քողարկված չէ։ Անհիշելի ժամանակներից մինչև հավերժություն յուրաքանչյուր խորհուրդ, որը երբեք մարդկանց կողմից չի բացահայտվել, Քեզնով բացահայտվում և միանգամայն պարզ է դառնում։ Մենք այլևս կարիք չունենք փնտրելու և խարխափելու, քանզի այսօր Քո անձը բացահայտորեն հայտնվել է մեզ, Դու ես այն խորհուրդը, որը բացահայտվել է, Դու ես Ինքը՝ Գործնական Աստված։ Քանզի այսօր դեմ առ դեմ ես հանդիպել մեզ, և երբ տեսնում ենք Քո անձը, տեսնում ենք հոգևոր ոլորտի յուրաքանչյուր խորհուրդը։ Ճշմարտապես սա մի բան է, որ ոչ ոք չէր կարող պատկերացնել։ Դու այսօր մեր մեջ ես, նույնիսկ մեր ներսում, մեզ այնքա՛ն մոտ․ դա աննկարագրելի՛ է։ Դրա մեջ եղած խորհուրդն անհամեմատելի՛ է։

Ամենակարող Աստված ավարտել է Իր տնօրինման ծրագիրը։ Նա տիեզերքի հաղթական մեծ Թագավորն է։ Բոլոր բաներն ու իրադարձությունները կառավարվում են Նրա ձեռքերով։ Բյուրավոր մարդիկ ծնկի են գալիս երկրպագության մեջ՝ կանչելով ճշմարիտ Աստծու՝ Ամենակարողի անունը։ Նրա բերանից ելած խոսքերով բոլոր իրադարձություններն իրականանում են։ Ինչո՞ւ եք այդքան անփույթ, անկարող՝ անկեղծորեն և պատշաճ կերպով համագործակցելու Նրա հետ, սերտորեն միանալու Նրան և Նրա հետ փառքի մեջ մտնելու։ Մի՞թե պատրաստակամ եք տառապելու։ Պատրաստակա՞մ եք լքվելո՞ւ։ Կարծում եք, չգիտե՞մ, թե ով է անկեղծորեն իրեն մատուցում Ինձ, և ով է անկեղծորեն ծախսվել Ինձ համար։ Տգիտությո՛ւն։ Բթամի՛տ մարդիկ։ Չեք կարողանում հասկանալ Իմ մտադրությունները, և առավել ևս՝ հաշվի առնել Իմ հոգսերը՝ միշտ ստիպելով Ինձ անհանգստանալ ձեզ համար, տքնել ձեզ համար։ Ե՞րբ է սա ավարտվելու։

Ամեն ինչում Ինձ կյանքով արտահայտելը, ամեն ինչում Իմ մասին վկայելը՝ մի՞թե դա անելը պարզապես ձեր բերանները բացելու և խոսելու հարց է։ Դուք չգիտեք, թե ինչն է լավ ձեր համար։ Ձեր արածի մեջ Ես չկամ, և առավել ևս՝ ներկա չեմ ձեր առօրյա կյանքում։ Գիտեմ, որ պարզապես լուրջ չեք վերաբերվում Աստծուն հավատալուն, այլապես ձեր մեջ այսպիսի պտուղներ չէին ծնվի։ Դուք դեռ չեք արթնացել, և եթե այսպես շարունակեք, անարգանքի կմատնեք Իմ անունը։

Հարցրու ինքդ քեզ, երբ խոսում ես, արդյո՞ք Ես այնտեղ քեզ հետ եմ։ Երբ ուտում ես կամ հագնում հագուստդ, արդյո՞ք Իմ խոստումն այնտեղ է։ Ճշմարտապես, անուշադի՛ր եք։ Ամեն անգամ, երբ ձեր խնդիրներն ուղղակիորեն չեն մատնանշվում, ցույց եք տալիս ձեր իրական դեմքը, և ձեզանից ոչ մեկը չի համոզվի։ Եթե այդպես չլիներ, կկարծեիք, թե լավ եք վարվում, և կկարծեիք, թե ձեր ներսում շատ բաներ ունեք։ Մի՞թե չգիտեք, որ ձեր ներսում, ձեզ լցնելով, Սատանայի տգեղ դեմքն է։ Համագործակցե՛ք Ինձ հետ՝ այս բոլոր բաները դուրս թափելու համար։ Թույլ տուր, որ այն, ինչ Ես եմ և ունեմ, զբաղեցնի ողջ էությունդ քո ներսում։ Միայն այսպես կարող ես կյանքով արտահայտել Ինձ, ավելի շատ իրականությամբ վկայել Իմ մասին և պատճառ դառնալ, որ ավելի շատ մարդիկ անձնատուր լինեն Իմ գահի առաջ։ Պետք է իմանաք, թե որքան ծանր է ձեր ուսերին դրված հոգսը․ բարձրացնել Քրիստոսին, դրսևորել Քրիստոսին, վկայել Քրիստոսի մասին, որպեսզի բյուրավոր մարդիկ փրկություն ստանան, որպեսզի Իմ արքայությունը մնա հաստատուն և անսասան։ Այս ամենը պարզաբանում եմ, որպեսզի միշտ աննպատակ չգոյատևեք՝ առանց հասկանալու այսօրվա գործի կարևորությունը։

Խնդիրների բախվելիս անօգնական եք, ինչպես տաք թավայի մեջ շրջանաձև վազվզող մրջյունները։ Սա է ձեր խառնվածքը։ Արտաքուստ մեծահասակների եք նման, բայց ձեր ներքին կյանքը երեխայի կյանք է։ Այն ամենը, ինչ գիտեք անել, խնդիրներ ստեղծելն ու Իմ հոգսն ավելացնելն է։ Եթե կա մի չնչին բան, որով անձամբ չեմ զբաղվում, դուք խնդիրներ եք ստեղծում։ Մի՞թե այդպես չէ։ Ինքնարդար մի՛ եղեք։ Այն, ինչ ասում եմ, ճշմարիտ է։ Միշտ մի՛ կարծեք, թե անընդհատ խրատում եմ ձեզ, ասես պարզապես բարձրագոչ խոսքեր եմ օգտագործում։ Սա է ձեր իրական իրադրությունը։

Ես անհանգիստ եմ, բայց ձեզնից քանի՞սն են ի վիճակի Ինձ հետ մեկ սիրտ և միտք ունենալու։ Դուք պարզապես ուշադրություն չեք դարձնում Իմ խոսքերին՝ լիովին անտեսելով և չկենտրոնանալով դրանց վրա, այլ կենտրոնանում եք միայն ձեր սեփական մակերեսային բաների վրա։ Իմ սրտի արյունն իզուր վատնված եք համարում. արդյոք ձեր խիղճը չի՞ դատապարտվում։ Դուք հիմար եք, տգետ և զուրկ ողջամտությունից. բոլորդ հիմարներ եք և բոլորովին չեք կարող բավարարել Ինձ։ Ես ամբողջովին ձեզ համար եմ. որքա՞ն կարող եք դուք Ինձ համար լինել։ Դուք սխալ եք հասկացել Իմ մտադրությունները, և սա իսկապես ձեր կուրությունն է ու բաների մեջ թափանցելու անկարողությունը, ինչն Ինձ միշտ ստիպում է անհանգստանալ ձեզ համար և ժամանակ հատկացնել ձեզ։ Հիմա ձեր ժամանակից որքա՞ն կարող եք ծախսել Ինձ համար և նվիրել Ինձ։ Պետք է ավելի հաճախ ինքներդ ձեզ տաք այս հարցերը։

Իմ մտադրությունները ձեզ վրա են. իսկապե՞ս հասկանում եք սա։ Եթե իսկապես հասկանայիք, վաղուց ընկալած կլինեիք Իմ մտադրությունները և հաշվի առած կլինեիք Իմ հոգսը։ Այլևս անփույթ մի՛ եղեք, այլապես Սուրբ Հոգին չի գործի ձեր մեջ, ինչի պատճառով ձեր հոգիները կմեռնեն և կընկնեն հանդերձյալ աշխարհ։ Մի՞թե դա չափազանց սարսափելի չէ քեզ համար։ Կարիք չկա, որ Ես կրկին հիշեցնեմ ձեզ։ Պետք է քննեք ձեր խիղճը և հարցնեք ինքներդ ձեզ՝ Ե՞ս եմ չափազանց շատ ցավում բոլորիդ համար, թե՞ դուք եք Ինձ չափազանց շատ պարտք։ Մի՛ շփոթեք ճիշտն ու սխալը, զուրկ մի՛ եղեք դատողությունից։ Հիմա իշխանության և շահի համար պայքարելու կամ խարդավանքների մեջ ներգրավվելու ժամանակը չէ։ Պետք է շտապեք և մի կողմ դնեք այս բաները, որոնք վնասակար են կյանքի համար, և փնտրեք իրականության մեջ մտնելը։ Դուք այնքա՜ն անփույթ եք։ Չեք կարողանում հասկանալ Իմ սիրտը կամ գիտակցել Իմ մտադրությունները։ Շատ բաներ կան, որոնք Ես չպետք է ասած լինեի, բայց դուք այնպիսի բթամիտ մարդիկ եք, որ չեք հասկանում, ուստի Ես ստիպված եմ եղել նորից ու նորից ասել դրանք, և նույնիսկ այդ դեպքում դուք դեռ չեք բավարարել Իմ սիրտը։

Ձեզ մեկ առ մեկ հաշվելով՝ քանի՞սդ ճշմարտապես կարող եք հաշվի առնել Իմ սիրտը։

Բոլոր եկեղեցիները և բոլոր սրբերը պետք է հետ նայեն անցյալին, ինչպես նաև նայեն ապագային։ Ձեր անցյալի արարքներից քանի՞սն են համապատասխանում չափանիշին, և քանի՞սն են մասնակցություն ունեցել թագավորության կառուցմանը։ Ինքներդ ձեզ խելացի մի՛ համարեք։ Պետք է հստակ տեսնես ձեր սեփական թերություններդ և պետք է հասկանաս սեփական իրադրությունդ։ Գիտեմ, որ ոչ մեկդ պատրաստակամ չէ որևէ ջանք գործադրելու կամ ժամանակ ծախսելու այս առումով, ուստի ոչինչ ձեռք չեք բերում։ Ձեր ողջ ժամանակն անգործությամբ եք վատնում՝ ուտելով, խմելով և զվարճանալով։ Երբ մի քանիսով հավաքվում եք, խաղում եք՝ ուշադրություն չդարձնելով կյանքի հոգևոր հարցերի շուրջ հաղորդակցվելուն կամ միմյանց կյանքով ապահովելուն։ Չեմ կարող տանել՝ տեսնելով, թե ինչպես եք ծիծաղում և կատակում, երբ խոսում եք։ Եվ այնուամենայնիվ, այնքան անհեթեթ եք։ Շատ անգամներ եմ ասել, բայց պարզապես չգիտեք Իմ ասածի իմաստը։ Միթե ակնհայտ չէ՞։ Նախկինում ասել եմ նման բաներ, սակայն դեռ համոզված չեք և չեք ընդունում այն, ինչ ասում եմ՝ մտածելով, թե սխալ եմ հասկանում ձեզ, մտածելով, թե ասածս իրական չէ։ Կամ միգուցե դա այդպես չէ՞։

Եթե ձևականորեն գործ ունենաս Ինձ հետ, ապա մի կողմ կդնեմ քեզ։ Փորձի՛ր նորից ձևական լինել։ Փորձի՛ր նորից անմիտ և անփույթ լինել։ Իմ խոսքերը փորագրող դանակ են։ Ցանկացած բան, որը չի համապատասխանում Իմ մտադրություններին, կկտրվի այս դանակով, և կարիք չկա չափազանց շատ մտածելու սեփական ինքնասիրությանդ մասին։ Փորագրում եմ քեզ, որպեսզի կարողանաս ձևավորվել և համապատասխանել Իմ մտադրություններին։ Սխալ մի՛ հասկացիր Իմ սիրտը։ Ընդունելի կլինի միայն, եթե հնարավորինս հաշվի առնես Իմ սիրտը։ Եթե նույնիսկ ամենաչնչին չափով հաշվի առնես, չեմ արհամարհի քեզ։ Միշտ անմտորեն մի՛ անտեսիր դա։ Պետք է թույլ տաս, որ Իմ կամքը մշտապես իրագործվի քո մեջ։

Սրբերի բազմությունը բոլորը տարբեր դիրքերում են գտնվում, ուստի, իհարկե, բոլորդ տարբեր գործառույթներ ունեք։ Բայց պետք է ձեր ուժերի ներածին չափով ամեն ինչ անեք՝ անկեղծորեն ծախսվելու Ինձ համար։ Ձեր պարտավորությունն է անել այն ամենը, ինչ կարող եք։ Պետք է նվիրված լինեք սրանում և ուրախությամբ պատրաստակամ լինեք։ Իսկապես չպետք է կիսատ-պռատ լինեք։ Հակառակ դեպքում, Իմ դատաստանը միշտ ձեզ վրա կլինի. ձեր մսեղին, հոգիներն ու շունչը ի վիճակի չեն լինի դիմանալու դրան, և ձեզ համար կլինի լաց և ատամների կրճտոց։

Օ՜, Ամենակարող Աստվա՛ծ։ Ամե՛ն։ Քեզ հետ ամեն ինչ արձակված է, ամեն ինչ ազատ է, բաց է, բացահայտված է ու պայծառ, և փոքր-ինչ անգամ թաքնված կամ ծածկված չէ։ Դու մարմնացած Ամենակարող Աստված ես։ Դու իշխանության ես տիրել որպես Թագավոր։ Դու բացահայտորեն հայտնվել ես․ այլևս առեղծված չես, այլ լիովին բացահայտված ես հավիտյանս հավիտենի՛ց։ Ես իսկապես ամբողջությամբ բացահայտվել եմ, հրապարակավ իջել եմ և հայտնվել եմ որպես արդարության Արեգակ, քանզի այսօր այլևս այն դարաշրջանը չէ, ուր հայտնվում է արուսյակը, ոչ էլ դեռ թաքնվածության փուլն է։ Իմ գործը փայատակող կայծակի պես է․ այն իրագործվում է որոտի հանկարծակի ճայթյունի պես արագ։ Իմ գործն առաջ է ընթացել մինչև այս ներկա փուլը, և ով դանդաղում է կամ ծուլանում, կարժանանա միայն անողոք դատաստանի։ Մասնավորապես, պետք է հստակ հասկանաս, որ Ես մեծափառությունն և դատաստանն եմ, և որ այլևս ողորմությունն և գթասրտությունը չեմ, ինչպես կարող ես պատկերացնել։ Եթե դեռ հստակ չես հասկանում այս կետը, ապա այն, ինչ կստանաս, կլինի լոկ դատաստան, քանզի ինքդ կճաշակես այն, ինչ չես ճանաչել․ հակառակ դեպքում, կշարունակես կասկածներ ունենալ և չես համարձակվի հաստատուն լինել քո հավատքի մեջ։

Ինչ վերաբերում է նրան, ինչ հանձնարարել եմ ձեզ, ի վիճակի՞ եք այն ավարտել նվիրումով։ Ես ասում եմ, որ ցանկացած ձեռնարկում պահանջում է իմաստություն, սակայն որքա՞ն հաճախ եք որևէ բան անելիս կրկին ու կրկին զննել և հավելյալ խորհրդածել Իմ հորդորների շուրջ։ Նույնիսկ եթե որոշակի հասկացողություն ունեք Իմ հորդորներից թեկուզ մեկ բառի վերաբերյալ, և այն լսելիս լավ եք համարում, հետագայում անտեսում եք այն։ Երբ լսում եք այն, ուղղում եք ձեր իսկ իրական վիճակին և ատում եք ինքներդ ձեզ, բայց հետո այն մանրուք եք համարում։ Այսօր հարցն այն է, թե արդյոք ձեր կյանքը կարող է առաջընթաց ունենալ, թե ոչ-, այլ ոչ այն թե ինչպես եք արտաքնապես զարդարված։ Ձեզանից ոչ ոք վճռականություն չունի, և դուք չեք կամենում վճռական լինել։ Դուք չեք ցանկանում գին վճարել և չեք ուզում մի կողմ նետել երկրային անցողիկ հաճույքը, սակայն վախենում եք կորցնել երկնային օրհնությունները։ Ի՞նչ տեսակ մարդ եք։ Հիմա՛ր եք։ Չպետք է վիրավորված զգաք։ Մի՞թե այն, ինչ ասել եմ, փաստացի չէ։ Մի՞թե այն չի մատնանշել, այն ինչ դու ինքդ ես մտածել։ Դու մարդկայնություն չունե՛ս։ Դու նույնիսկ բնականոն մարդու որակ չունես։ Թեև այսպես է, ինքդ քեզ դեռ աղքատացած չես համարում։ Ողջ օրը հանգիստ ես ու անհոգ և ծայրաստիճան ինքնագո՛հ։ Չգիտես, թե որքան մեծ են սեփական թերություններդ, կամ թե ինչն է քեզ պակասում։ Ինչպիսի՜ հիմարություն։

Միթե չե՞ք տեսնում, որ Իմ գործն արդեն հասել է այսպիսի կետի։ Իմ բոլոր մտադրությունները ձեր մեջ են։ Ե՞րբ եք ի վիճակի լինելու ընկալել դրանք և հաշվի առնել։ Դուք ծո՛ւյլ եք։ Պատրաստակամ չեք գին վճարելու, ծանր աշխատանք կատարելու, ժամանակ տրամադրելու և ջանք գործադրելու։ Թո՛ւյլ տուր մի բան ասել քեզ։ Որքան շատ ես վախենում նեղություն կրելուց, այնքան ավելի քիչ օգուտներ կքաղի կյանքդ, և ավելին՝ այնքան ավելի շատ խոչընդոտների կբախվես, երբ կյանքդ աճի, և այնքան ավելի անհավանական է, որ կյանքդ առաջընթաց կունենա։ Թո՛ւյլ տուր ևս մեկ անգամ հիշեցնել քեզ։ (Այլևս չեմ ասի՛)։ Անտարբեր կլինեմ և կհրաժարվեմ ցանկացած մեկից, ով պատասխանատվություն չի կրում իր սեփական կյանքի համար։ Արդեն սկսել եմ սա իրագործել։ Միթե հստակ չե՞ս տեսել սա։ Սա ոչ գործարք է, ոչ էլ առևտուր։ Սա կյանք է։ Պա՞րզ է։

Ես հայտնվում եմ որպես արդարության Արեգակ, և դուք ու Ես միասին փառք ենք ձեռք բերում ու վայելում ենք բարի օրհնություններ հավիտյանս հավիտենից։ Սա անհերքելի փաստ է, և արդեն իսկ սկսել է իրականանալ ձեր մեջ։ Որովհետև այն ամենը, ինչ խոստացել եմ, կիրագործեմ ձեզ համար․ այն ամենն, ինչ ասում եմ, իրականություն է և երբեք ապարդյուն չի լինի։ Այս բարի օրհնությունները ձեզ վրա են, և ոչ ոք չի կարող խլել․ դրանք Ինձ հետ միաբանությամբ համագործակցելով կատարված ձեր ծառայության պտուղներն են։ Դե՛ն նետեք ձեր կրոնական պատկերացումները, հավատացե՛ք Իմ խոսքերի ճշմարտացիությանը և մի՛ կասկածեք։ Ես չեմ կատակում ձեզ հետ․ նկատի ունեմ այն, ինչ ասում եմ։ Նրանք, ում օրհնություններ եմ շնորհում, ստանում են դրանք, իսկ նրանք, ում օրհնություններ չեմ շնորհում, չեն ստանում ոչինչ։ Այս ամենը որոշված է Իմ կողմից։ Երկրային հարստությունը պարզապես աննշա՛ն է։ Իմ աչքերում այն ոչ այլ ինչ է, քան կղանք, որը նույնիսկ գրոշ չարժե։ Ուստի չպետք է չափազանց բարձր գնահատեք երկրային վայելքները։ Մի՞թե Ինձ հետ երկնային օրհնություններ վայելելը չափազանց իմաստալից և պարգևաբեր չէ։

Նախկինում փաստերը չէին բացահայտվել, և Ես բացահայտորեն չէի հայտնվել։ Այն ժամանակ կասկածում էիք Ինձ և չէիք համարձակվում բացարձակապես հաստատուն լինել Իմ հանդեպ։ Սակայն այժմ ամեն ինչ բացահայտվել է, և Ես հայտնվել եմ որպես արդարության Արեգակ։ Ուստի, եթե դեռ կասկածում եք, ի՞նչ կասեք դրան։ Երբ խավարը ծածկել էր երկիրը, ներելի էր, որ չէիք կարողանում տեսնել լույսը, բայց հիմա, երբ արևը լուսավորել է բոլոր մութ անկյունները, թաքնվածն այլևս թաքնված չէ, և ծածկվածն այլևս ծածկված չէ եթե դեռ կասկածում եք, հեշտությամբ չե՛մ ների ձեզ։ Այժմ Իմ հարցում բացարձակապես վստահ լինելու ժամանակն է, ժամանակը՝ ինքներդ ձեզ հոժարակամ Ինձ ընծայելու և Ինձ համար ծախսվելու։ Եթե որևէ մեկը նույնիսկ չնչին չափով դիմակայում է Ինձ, դատաստանի կրակներն անմիջապես կընկնեն նրա վրա՝ առանց երկրորդ անգամ մտածելու կամ մի ակնթարթ հապաղելու՝ քանզի այժմ անողոք դատաստանի գալու ժամանակն է, և նրանց համար, ում մտքերն ու գաղափարները ճիշտ չեն, դատաստանն արագ կլինի։ Սա է «Իմ գործը նման է փայլատակող կայծակի» ասվածի ճշմարիտ իմաստը։

Այն շատ արագ է առաջ ընթանում․ այն չի կարող չզարմացնել ու վախ չներշնչել մարդկանց, այն այլևս հապաղում չի հանդուրժում և կանգ չի առնում։ Որքան շատ է Իմ գործն իրականացվում, այնքան ավելի արագ է այն առաջ շարժվում։ Ով զգոն և պատրաստ չէ, միշտ կրում է լքվելու վտանգը։ Այլևս չեք կարող փորձող սիրտ ունենալ։ Իմ գործը լիովին իջել է և ընդլայնվում է դեպի հեթանոս ազգերն ու տիեզերական աշխարհը։ Դատաստանի կրակներն անողոք են և առանց որևէ մեկի հանդեպ ողորմության կամ գթասրտության։ Եթե նրանք, ովքեր հավատարիմ են Աստծուն, սխալ մտքեր ու գաղափարներ են փայփայում կամ նույնիսկ մի փոքր դիմադրում են, ևս կդատվեն. սրանում կասկած չկա։ Ում վրա էլ Իմ լույսն ընկնի, կապրի լույսի մեջ ու կգործի լույսի ներքո, և կծառայի Ինձ մինչև ճանապարհի ավարտը։ Նրանք, ովքեր չեն ապրում լույսի մեջ, ապրում են խավարում։ Ես որոշում կկայացնեմ նրանց դատելուց հետո՝ կախված մեղքերը խոստովանելու հանդեպ նրանց վերաբերմունքից։

Իմ օրը եկել է։ «Իմ օրը», որը նշել եմ անցյալում, այժմ ձեր աչքերի առաջ է, քանզի իջել եք Ինձ հետ միասին։ Ես՝ քեզ հետ, և դու՝ Ինձ հետ․ մենք հանդիպել ենք օդում և փառավորվել ենք միասին։ Իմ օրն իրոք լիովին եկե՛լ է։

Ես Առաջինն ու Վերջինն եմ։ Ես նաև հարություն առած և կատարյալ միակ ճշմարիտ Աստվածն եմ։ Ես Իմ խոսքերն ասում եմ ձեզ ձեր ներկայությամբ, և դուք պետք է հաստատապես իմանաք, որ այն, ինչ ասում եմ, ճշմարիտ է։ Երկինքն ու երկիրը կարող են անցնել, բայց Իմ ասածից ոչ մի տառ և ոչ մի գիծ երբեք չի անցնի։ Հիշե՛ք սա։ Հիշե՛ք։ Այն պահից հետո, երբ Ես որևէ խոսք եմ արտաբերում, դրանից ոչ մի բառ երբեք հետ չի վերցվում, և ամեն մեկը պետք է ի կատար ածվի։ Այժմ ժամանակն է, որ դուք շտապեք մտնել իրականության մեջ։ Ժամանակը սահմանափակ է։ Ես Իմ որդիներին կառաջնորդեմ դեպի փառավոր արքայություն, և այն, ինչին դուք ձգտել ու տենչացել եք, կիրականանա։ Ի՛մ որդիներ։ Արագ վե՛ր կացեք և հետևե՛ք Ինձ։ Այլևս ժամանակ չկա երկար խորհելու համար։ Կորցրած ժամանակը չի վերադառնում։ Խավարից հետո լույս է գալիս, և հափշտակությունն այստեղ է՝ ձեր աչքերի առաջ։ Հասկանո՞ւմ եք։ Բացե՛ք ձեր աչքերը։ Արագ արթնացե՛ք։ Այժմ, երբ հաղորդակցվում եք միմյանց հետ, ձեզ չի թույլատրվում դատարկ խոսակցությունների մեջ մտնել կամ ասել որևէ բան, որը օգուտ չի բերում եկեղեցու շինությանը։ Կարևորը քո եղբայրներին ու քույրերին փոխանցելն է քո գործնական փորձառությունները կամ այն, թե ինչպես ես Աստծո առաջ լուսավորվել և ճանաչել ինքդ քեզ։ Նա, ով ի վիճակի է այս ամենը հոգալու, կունենա հասակ։ Այսօր ձեզանից ոմանք դեռևս չեն վախենում, և ինչ էլ՝ Ես ասեմ կամ որքան էլ անհանգստանամ, դու մնում ես անվախ․ քո հին «ես»-ը թույլ չի տալիս, որ իրեն թեկուզ փոքր-ինչ դիպչեն։ Լավ, ուրեմն՝ շարունակի՛ր այդպես։ Պարզապես սպասե՛ք և կտեսնեք, թե ով պիտի կործանվի։ Դուք մշտապես մտածում եք աշխարհիկից կառչելու մասին, տենչում եք հարստություն և ամուր կապվածություն ունեք ձեր որդիների, դուստրերի և ամուսնու հանդեպ։ Լավ, շարունակի՛ր կապված մնալ։ Չէ՞ որ Իմ խոսքերը ձե՛զ են ուղղված եղել, և դուք կարող եք շարունակել՝ ինչպես կամենաք։ Շուտով դուք ամեն ինչ կհասկանաք, սակայն արդեն շատ ուշ կլինի։ Ձեզ միայն դատաստան է սպասում:

Ես հինգ մատիս պես գիտեմ յուրաքանչյուր եկեղեցու իրավիճակը։ Մի՛ կարծեք, թե չեմ հասկանում կամ հստակություն չունեմ դրանց վերաբերյալ։ Ինչ վերաբերում է եկեղեցիների տարբեր մարդկանց, ունեմ է՛լ ավելի հստակ հասկացողություն և գիտելիք։ Այժմ Իմ հրատապ մտադրությունն է կրթել քեզ, որպեսզի ավելի արագ աճես և հասունանաս, որպեսզի այն օրը, երբ պիտանի կլինես Իմ օգտագործման համար, ավելի շուտ գա, և որպեսզի ձեր գործողությունները լի լինեն Իմ իմաստությամբ, որպեսզի կարողանաք դրսևորել Աստծուն, որտեղ էլ որ լինեք։ Այս կերպ Իմ վերջնական նպատակը կիրագործվի։ Զավակնե՛րս, պետք է հաշվի առնեք Իմ մտադրությունները։ Մի՛ ստիպեք Ինձ բռնել ձեր ձեռքը, երբ ուսուցանում եմ ձեզ։ Պետք է սովորեք ընկալել Իմ մտադրությունները և տեսնել հարցերի բուն էությունը։ Սա հնարավորություն կտա ձեզ հեշտությամբ լուծել յուրաքանչյուր հարց, որին բախվում եք` կարծես մեկ ակնթարթում։ Ձեր կրթման ընթացքում գուցե չկարողանաք դա ընկալել առաջին անգամից, բայց փորձեք երկրորդ անգամ, երրորդ անգամ և այդպես շարունակ, և ի վերջո կկարողանաք ընկալել Իմ մտադրությունները։

Ձեր խոսքերը միշտ անթափանցելի բնույթ ունեն, սակայն հավատում եք, որ դա իմաստություն է, այնպես չէ՞։ Երբեմն ձեր խոսքերը հնազանդության պակաս են պարունակում, երբեմն կատակով եք խոսում, իսկ երբեմն խոսում եք մարդկային պատկերացումների և նախանձի տարրով… Մի խոսքով, խոսում եք առանց հաստատունության՝ չիմանալով, թե ինչպես կյանք տալ մյուսներին կամ ընկալել նրանց իրադրությունները, այլ անփութորեն եք հաղորդակցվում։ Ձեր մտածողությունն անհստակ է, և գաղափար անգամ չունեք, թե ինչ է իմաստությունը և ինչ է նենգությունը։ Որքա՜ն շփոթված եք։ Նենգությունն ու խոտորությունը որպես իմաստություն եք դիտարկում։ Մի՞թե սա ամոթ չի բերում Իմ անվանը։ Մի՞թե հայհոյանք չէ Իմ դեմ։ Մի՞թե կեղծ մեղադրանք չի բերում Իմ դեմ։ Ուրեմն ո՞րն է այն նպատակը, որին պետք է ձգտել։ Արդյոք զգուշորեն մտածե՞լ եք դրա մասին։ Արդյոք որևէ ձգտում ունեցե՞լ եք այս հարցում։ Ասում եմ քեզ, Իմ մտադրություններն այն ուղղությունն ու նպատակն են, որին ձգտում եք։ Եթե այդպես չլիներ, ամեն ինչ իզուր կլիներ։ Նրանք, ովքեր չեն կարողանում ընկալել Իմ մտադրությունները, նրանք են, ովքեր չգիտեն ինչպես ձգտել, նրանք են, ովքեր կլքվեն և դուրս կթողնվե՛ն։ Հստակ է, որ Իմ մտադրություններն ընկալելն առաջին դասն է, որ պետք է սովորեք։ Դա ամենահրատապ խնդիրն է և հապաղում չի հանդուրժում։ Այլևս մի՛ սպասեք, որ մատնացույց անեմ ձեզ մեկ առ մեկ։ Ամբողջ օրեր եք անցկացնում թմրած և բթամիտ, ապշած և շփոթված։ Որքա՜ն ծիծաղելի է։ Իրականում այսքա՜ն բթամիտ եք։ Հաշվի չեք առնում Իմ մտադրությունները։ Հարցրե՛ք ինքներդ ձեզ։ Քանի՞ անգամ եք ընկալել Իմ մտադրությունները գործողություն ձեռնարկելիս։ Այժմ ժամանակն է, որ կրթվեք։ Անհնար է, որ էտեմ ձեզ մեկ առ մեկ։ Պետք է սովորեք փորձառաբար ապրել և խորաթափանցություն ու իմաստություն ձեռք բերել գործելիս։ Ձեր բերաններից ելած խոսքերը լավն են ու բարի, բայց ո՞րն է իրականությունը։ Երբ բախվում եք իրականությանը, ընդհանրապես չեք կարողանում դա անել։ Այն, ինչ ասում եք, երբեք չի համապատասխանում իրականությանը։ Հիրավի, չեմ դիմանում՝ տեսնելով, թե ինչ եք անում։ Երբ նայում եմ, սարսափելի տխրություն եմ զգում։ Հիշե՛ք սա։ Ապագայում սովորե՛ք ընկալել Իմ մտադրություննե՛րը։

Այսպես կոչված բնականոն մարդկայնությունն այնքան գերբնական չէ, որքան մարդիկ պատկերացնում են։ Ավելի ճիշտ՝ դա նշանակում է կարողանալ վեր կանգնել բոլոր մարդկանց, իրադարձությունների և բաների սահմանափակումներից, ինչպես նաև միջավայրից բխող հալածանքներից, և կարողանալ մոտենալ Ինձ ու հաղորդակցվել Ինձ հետ ցանկացած վայրում կամ հանգամանքում։ Դուք՝ մարդիկդ, հաճախ սխալ եք մեկնաբանում Իմ մտադրությունները։ Երբ Ես ասում եմ, որ պետք է կյանքով արտահայտեք բնականոն մարդկայնություն, ինքնազսպում եք դրսևորում և սանձում ձեր մսեղին, բայց բնավ ուշադրություն չեք դարձնում ձեր հոգու ներսում ուշադիր զգալուն։ Կենտրոնանում ես միայն քո արտաքին հագուկապի վրա՝ անտեսելով այն մերկացումներն ու հուզումները, որոնք Ես առաջացնում եմ քո ներսում։ Որքա՛ն անփույթ ես։ Չափազա՛նց անփույթ։ Մի՞թե Իմ հանձնարարածը, կատարելն ինքնին լիակատար հաջողություն է։ Ինչպիսի՛ հիմարություն։ Դու ուշադրություն չես դարձնում խոր արմատներ գցելուն։ Մի՛ եղիր ծառի տերև, այլ եղի՛ր ծառի արմատը։ Մի՞թե սա իսկապես քո նշանաբանն է։ Մակերեսայի՛ն և անփո՛ւյթ։ Կոպի՛տ և անուշադի՛ր։ Բավարարվում ես, հենց որ կարծում ես, թե փոքր ձեռքբերումներ ես ունեցել։ Որքա՛ն քիչ ես հաշվի առնում Իմ մտադրությունները։ Այսուհետ եղի՛ր շրջահայաց, մի՛ եղիր պասիվ և մի՛ եղիր բացասական։ Ծառայելիս ավելի հաճախ մոտեցի՛ր Ինձ և ավելի շատ հաղորդակցվի՛ր Ինձ հետ․ սա է քո միակ ելքը։ Գիտեմ, որ արդեն ուրացել ես ինքդ քեզ, գիտես քո իսկ պակասությունների մասին և գիտակցում ես քո իսկ թուլությունները։ Սակայն պարզապես իմանալը բավական չէ։ Պետք է համագործակցես Ինձ հետ և հենց որ հասկանաս Իմ մտադրությունները, անմիջապես կիրառի՛ր դրանք։ Սա Իմ հոգսը հաշվի առնելու լավագույն ձևն է, ինչպես նաև հնազանդվելու լավագույն ձևը։

Անկախ նրանից, թե ինչպես ես վերաբերվում Ինձ, կիրագործեմ Իմ կամքը քո և բոլոր սրբերի մեջ, և ուզում եմ, որ այն անարգել իրագործվի ողջ երկրով մեկ։ Լիովի՛ն գիտակցիր սա։ Սա վերաբերում է Իմ կառավարչական հրամանագրերին։ Մի՞թե բնավ չես վախենում։ Մի՞թե չես դողում վախից քո իսկ արարքների և վարքի պատճառով։ Բոլոր սրբերի մեջ գրեթե չկան այնպիսիք, ովքեր կարող են ընկալել Իմ մտադրությունները։ Մի՞թե չես ցանկանում բացառություն լինել՝ դառնալով մեկը, ով լիովին հաշվի է առնում Իմ մտադրությունները։ Արդյոք գիտակցու՞մ ես։ Ներկայումս Իմ հրատապ մտադրությունն է փնտրել մարդկանց մի խումբ, որն ունակ է բացարձակապես հաշվի առնել Իմ մտադրությունները։ Մի՞թե չես ուզում լինել նրանցից մեկը։ Մի՞թե չես ուզում ծախսվել Ինձ համար և ընծայել քեզ Ինձ։ Դու չես ցանկանում վճարել նույնիսկ ամենափոքր գինը կամ մատուցել քո սրտի արյան նույնիսկ մեկ կաթիլը։ Եթե դա շարունակվի, Իմ սրտի արյունը կվատնվի ձեզ վրա։ Հիմա, երբ սա մատնանշեցի քեզ, մի՞թե դեռ չես հասկանում այս հարցի լրջությունը։

«Ես անշուշտ մեծապես կօրհնեմ ձեզնից նրանց, ովքեր անկեղծորեն ծախսվում են Ինձ համար»։ Ասա՛ Ինձ։ Քանի՞ անգամ եմ ասել քեզ սա։ Սակայն դեռ այնքան շատ մտավախություններ ունես՝ վախենալով քո ընտանեկան հանգամանքներից և արտաքին միջավայրից։ Իսկապես չգիտես, թե ինչն է լավ քեզ համար։ Ես օգտագործում եմ միայն ազնիվ, պարզամիտ և բաց մարդկանց։ Դու ուրախ և հոժար ես եղել, որ օգտագործեմ քեզ, բայց ինչո՞ւ ես դեռ այդքան անհանգստացած։ Մի՞թե Իմ խոսքերը բնավ չեն ազդել քեզ վրա։ Ես ասել եմ, որ օգտագործում եմ քեզ, սակայն ի վիճակի չես հաստատակամորեն վստահ լինել դրանում։ Միշտ կասկածում ես՝ վախենալով, որ դեն կնետեմ քեզ։ Քո պատկերացումներն այնքան արմատացած են։ Երբ ասում եմ, որ օգտագործում եմ քեզ, դա նշանակում է, որ օգտագործում եմ քեզ։ Ինչո՞ւ ես միշտ այդքան կասկածամիտ։ Մի՞թե բավականաչափ հստակ չեմ խոսել։ Յուրաքանչյուր խոսք, որ Ես ասել եմ, ճշմարիտ է՝ ոչ մի արտահայտում կեղծ չէ։ Որդի՛ս, վստահի՛ր Ինձ։ Եթե դու անկեղծ ես Իմ հանդեպ, անշուշտ Ես անկեղծ կլինեմ քո հանդեպ։

Ես սկսել եմ գործել՝ պատժելու նրանց, ովքեր չարիք են գործում, և նրանց, ովքեր իշխանություն են բանեցնում ու հալածում են Աստծու որդիներին։ Այսուհետ Իմ կառավարչական հրամանագրերի ձեռքը միշտ կլինի նրանց վրա, ովքեր իրենց սրտերում դիմակայում են Ինձ։ Իմացե՛ք սա։ Սա Իմ դատաստանի սկիզբն է, և ոչ մեկին ողորմություն չի ցուցաբերվի, ոչ էլ որևէ մեկը կխնայվի, քանզի Ես այն Աստվածն եմ, որ չունի մսեղավոր զգացմունքներ և արդարություն է գործադրում, և լավ կլինի, որ դուք բոլորդ ճանաչեք սա։

Այնպես չէ, որ ցանկանում եմ պատժել չարիք գործողներին. ավելի շուտ սա այն հատուցումն է, որ նրանք են բերել իրենց վրա՝ իրենց իսկ չար գործերով։ Ես հեշտությամբ չեմ պատժում որևէ մեկին, ոչ էլ որևէ մեկի հետ անարդարացի եմ վարվում. Ես արդարություն եմ գործադրում բոլորի հանդեպ։ Ես, անշուշտ, սիրում եմ Իմ որդիներին և, անշուշտ, ատում եմ այն չարերին, որոնք դիմակայում են Ինձ. սա է Իմ գործողությունների հիմքում ընկած սկզբունքը։ Ձեզանից յուրաքանչյուրը պետք է որոշակի ներըմբռնում ունենա Իմ կառավարչական հրամանագրերի մասին. եթե չունենաք, ապա երկյուղի նշույլ իսկ չեք ունենա և անզգուշորեն կվարվեք Իմ առաջ։ Նաև չեք իմանա, թե Ես ինչ եմ ուզում իրագործել, ինչի եմ ուզում հասնել, ինչ եմ ուզում ձեռք բերել, կամ թե ինչպիսի մարդ է պետք Իմ թագավորությանը։

Իմ կառավարչական հրամանագրերն են.

1. Ով էլ որ լինես, եթե քո սրտում դիմակայես Ինձ, կդատվես։

2. Նրանք, ում Ես ընտրել եմ, անմիջապես կկարգավարժվեն ցանկացած սխալ մտածելակերպի համար։

3. Ես մի կողմ կդնեմ նրանց, ովքեր չեն հավատում Ինձ, և կթողնեմ, որ անզգուշորեն խոսեն ու գործեն. ի վերջո, հիմնովին կպատժեմ նրանց և գործ կունենամ նրանց հետ։

4. Ես միշտ կհոգամ և կպաշտպանեմ նրանց, ովքեր հավատում են Ինձ։ Ես միշտ կապահովեմ նրանց կյանքով՝ փրկության միջոցով։ Այս մարդիկ կունենան Իմ սերը, և նրանք վստահորեն չեն ընկնի կամ մոլորվի։ Նրանց ունեցած ցանկացած թուլություն միայն ժամանակավոր կլինի, և Ես, անշուշտ, չեմ հիշի նրանց թուլությունները։

5. Նրանք, ովքեր թվում է, թե հավատում են, բայց իրականում չեն հավատում, ովքեր հավատում են, որ Աստված կա, բայց չեն ձգտում Քրիստոսին, սակայն նաև չեն դիմակայում, ամենաողորմելի տեսակի մարդիկ են, և Իմ գործերի միջոցով Ես այնպես կանեմ, որ նրանք հստակորեն տեսնեն։ Իմ գործողությունների միջոցով Ես կփրկեմ այդպիսի մարդկանց և հետ կբերեմ նրանց։

6. Անդրանիկ որդիները, որոնք առաջինն են ընդունել Իմ անունը, օրհնյալ կլինեն։ Ես վստահորեն լավագույն օրհնությունները կշնորհեմ ձեզ՝ թույլ տալով ձեզ սրտի ուզածի չափ վայելել դրանք. ոչ ոք չի համարձակվի խոչընդոտել սա։ Ամեն ինչ լիովին պատրաստվել է ձեզ համար, քանզի սա Իմ կառավարչական հրամանագիրն է։

Դուք պետք է կարողանաք ամեն առումով տեսնել Իմ ձեռքի բոլոր գործողությունները և Իմ սրտի բոլոր մտքերը։ Մի՞թե այս ամենը ձեզ համար չէ։ Ձեր մեջ ո՞վ է Ինձ համար։ Քննե՞լ եք արդյոք ձեր սրտերի մտքերը կամ ձեր շուրթերի խոսքերը։ Այս բաներին բարեխղճորե՞ն եք մոտեցել։ Բթամիտնե՛ր։ Զեխե՛ր։ Դուք չեք ընդունում Սուրբ Հոգու զսպումները։ Ես նորից ու նորից արձակել եմ Իմ ձայնը քո ներսում, սակայն այն բոլորովին ոչ մի արձագանք չի առաջացրել։ Այլևս անհասկացող մի՛ եղիր։ Իմ մտադրություններն ընկալելը քո պարտավորությունն է. ավելին, դա այն ուղին է, ուր պետք է մտնես։ Բթամիտ ես, խորաթափանցություն չունես և պարզորեն չես տեսնում, թե ինչ եմ ցանկանում իրագործել քո մեջ կամ ձեռք բերել քեզանից։ Իմ մտադրություններն ընկալելու համար պետք է սկսես Ինձ մոտենալուց և Ինձ հետ ավելի շատ հաղորդակցվելուց։ Միշտ ասում ես, որ ի վիճակի չես ընկալելու Իմ մտադրությունները։ Արդեն լցված ես քո սեփական բաներով, ուստի ինչպե՞ս կարող եմ աշխատել քեզ վրա։ Նախաձեռնություն չես ցուցաբերում և չես գալիս Իմ առաջ, այլ պարզապես պասսիվորեն սպասում ես։ Ես ասում եմ, որ որդի պես ես, սակայն զգում ես, որ քեզ հետ անարդար են վարվել, և հրաժարվում ես ընդունել սա։ Այս անգամ պետք է վեր ելնես և համագործակցես Ինձ հետ։ Պասսիվ մի՛ եղիր։ Դա կարգելակի քո կյանքը։ Նախաձեռնող լինելն օգուտներ է բերում քեզ, ոչ թե ուրիշներին։ Մի՞թե դեռ չես ճանաչել և հիմնովին հասկացել սա։ Իմ մտադրությունները մշտապես բացահայտվում են քո մեջ։ Մի՞թե չես գիտակցել դրանք։ Ինչո՞ւ երբեք ուշադրություն չես դարձրել դրանց։ Ինչո՞ւ երբեք չես կարողացել ընկալել Իմ մտադրությունները։ Մի՞թե Իմ մտադրություններն ընկալելն իսկապես ոչ մի օգուտ չէր բերի քեզ։

Ես ցանկանում եմ, որ բոլոր առումներով հաշվի առնես Իմ մտադրությունները, որպեսզի քո մեջ ունենամ առաջընթացի ճանապարհ և հանգստի օթևան։ Այլևս մի՛ խոչընդոտիր Ինձ. դա չափազանց անսիրտ է։ Դու Իմ խոսքերի հասկացողություն չունես և դրանց չես արձագանքում։ Նայի՛ր, թե հիմա ինչ ժամանակ է. այլևս սպասել չի կարելի։ Եթե ուշիուշով չհետևես Իմ հետքերին, ապա չափազանց ուշ կլինի, ոչ էլ առավել ևս կկարողանաս որևէ կերպ փրկագնել դա։

Քննե՞լ ես արդյոք քո յուրաքանչյուր միտքն ու գաղափարը և քո ամեն մի արարքը։ Հստա՞կ գիտես, թե դրանցից որոնք են համապատասխանում Իմ մտադրություններին, իսկ որոնք՝ ոչ։ Դու բացարձակապես զանազանելու կարողություն չունե՛ս։ Ինչո՞ւ չես եկել Իմ առաջ։ Մի՞թե որովհետև Ես չեմ ասում քեզ, թե՞ այլ պատճառ կա։ Պետք է իմանա՛ս։ Նրանք, ովքեր անուշադիր են, բացարձակապես չեն կարող ընկալել Իմ մտադրությունները կամ ստանալ որևէ մեծ լուսավորում կամ հայտնություն։

Արդյո՞ք գտել ես պատճառները, թե ինչու եկեղեցին ի վիճակի չէ սնուցում ստանալ և զուրկ է իսկական հաղորդակցությունից։ Տեղյա՞կ ես, թե սրան հանգեցրած գործոններից քանիսն են կապված քեզ հետ։ Ես հրահանգեցի քեզ կյանքով ապահովել և արձակել Իմ ձայնը։ Դու արե՞լ ես այս բաները։ Կարո՞ղ ես պատասխանատվություն կրել քո եղբայրների և քույրերի՝ կյանքում ունեցած առաջընթացը հապաղեցնելու համար։ Երբ խնդիրների ես բախվում, հանգիստ և ինքնատիրապետված լինելու փոխարեն՝ շփոթված ես լինում։ Իսկապես չունե՛ս խորաթափանցություն։ Իմ ձայնը պետք է արձակվի սրբերին։ Մի՛ ճնշիր Սուրբ Հոգու գործը և մի՛ հապաղեցրու Ինձ՝ դրանցից և ոչ մեկը ոչ ոքի օգուտ չի տալիս։ Ես ուզում եմ, որ ամբողջությամբ նվիրվես Ինձ՝ մարմնով և մտքով, որպեսզի քո յուրաքանչյուր միտքն ու գաղափարը լինի Ինձ համար, որպեսզի կիսես Իմ մտքերն ու մտահոգությունները, և որպեսզի այն ամենը, ինչ անում ես, հանուն այսօրվա թագավորության և Իմ կառավարման լինի, այլ ոչ թե քեզ համար։ Միայն դա կգոհացնի Իմ սիրտը։

Իմ արածներից և ոչ մի բան առանց հաստատման չէ։ Ինչո՞ւ չես ընդօրինակել Ինձ։ Ինչո՞ւ հաստատում չես փնտրել այն ամենի համար, ինչ անում ես։ Էլ ի՞նչ ես ուզում, որ Ես ասեմ։ Ես բռնեցի քո ձեռքից՝ քեզ սովորեցնելու համար, սակայն չկարողացար սովորել։ Դու այնքա՛ն հիմար ես։ Ցանկանո՞ւմ ես ամեն ինչ նորից սկսել։ Մի՛ վհատվիր։ Պետք է կրկին հավաքես ինքդ քեզ և ամբողջությամբ նվիրվես՝ հանուն սրբերի ընդհանուր հույսերի և ցանկությունների։ Հիշի՛ր այս խոսքերը՝ «Ես անկասկած մեծապես կօրհնեմ ձեզանից նրանց, ովքեր անկեղծորեն ծախսվում են Ինձ համար»։

Այն ամենը, ինչ անում ես, պիտի արվի կանոնավոր կերպով, այլ ոչ թե պատահականորեն։ Իսկապե՞ս համարձակվում ես պնդել, թե սրբերի իրադրությունը գիտես քո հինգ մատի պես։ Դա ցույց է տալիս, որ դու իմաստություն չունես, որ բնավ լրջորեն չես վերաբերվել այս հարցին և որևէ ժամանակ չես տրամադրել դրան։ Եթե իսկապես կարողանայիր ողջ ժամանակդ տրամադրել սրան, ապա կտեսնեիր, թե հատկապես ինչպիսին կլիներ քո ներքին իրադրությունը։ Չես ձգտում սուբյեկտիվ ջանքեր գործադրել, պարզապես օբյեկտիվ պատճառներ ես փնտրում՝ առանց նշույլ անգամ հաշվի առնելու Իմ մտադրությունները։ Դա խորապես ցավեցրել է Ինձ։ Մի՛ շարունակիր այսպես։ Մի՞թե չես ընդունում այն օրհնությունները, որոնք Ես տվել եմ քեզ։

Աստվա՛ծ։ Քո զավակը պարտական է Քեզ։ Լրջորեն չեմ վերաբերվել Քո գործին և հաշվի չեմ առել Քո մտադրությունները, ոչ էլ հավատարիմ եմ եղել Քո հանձնարարություններին։ Քո զավակը ցանկանում է շտկել այս ամենը։ Թող որ Դու չլքես ինձ և շարունակես իմ մեջ իրականացնել Քո գործը։ Աստվա՛ծ։ Մի՛ թող Քո զավակին միայնակ։ Փոխարենը՝ խնդրում եմ, ուղեկցի՛ր ինձ ամեն ակնթարթ։ Աստվա՛ծ։ Քո զավակը գիտի, որ սիրում ես ինձ, սակայն ես չգիտեմ՝ ինչպես ընկալել Քո մտադրությունները, հաշվի առնել Քո հոգսը կամ կատարել այն, ինչ հանձնարարել ես ինձ։ Էլ ավելի քիչ գիտեմ, թե ինչպես հովվել եկեղեցին։ Դու գիտես, որ թախիծ ու վիշտ եմ զգում սրա համար։ Աստվա՛ծ։ Խնդրում եմ, առաջնորդի՛ր ինձ ամեն ժամ։ Միայն հիմա եմ զգում, թե որքան բան է ինձ պակասում․ ինձ չափազանց շատ բան է պակասում։ Պարզապես չեմ կարող նկարագրել, թե որքան շատ։ Թող Քո ամենակարող ձեռքը շնորհ ցուցաբերի Քո զավակին, աջակցի ինձ ամեն ժամ և թույլ տա ինձ ամբողջությամբ խոնարհվել Քո առաջ՝ այլևս չկատարելով իմ սեփական ընտրությունները և չունենալով իմ սեփական մտքերն ու գաղափարները։ Աստվա՛ծ։ Դու գիտես, որ Քո զավակը ցանկանում է անել ամենն ամբողջությամբ հանուն Քեզ և հանուն այսօրվա թագավորության։ Դու գիտես, թե ինչ եմ մտածում և ինչ եմ անում ես այս պահին։ Աստվա՛ծ։ Ինքդ զննի՛ր ինձ։ Միայն խնդրում եմ, որ քայլես ինձ հետ և մնաս ինձ հետ կյանքում ամեն ժամ, որպեսզի Քո զորությունն ուղեկցի այն ամենին, ինչ անում եմ։

Ընկալելով Իմ մտադրությունները՝ ունակ կլինեք հաշվի առնելու Իմ հոգսը և կկարողանաք լույս ու հայտնություն ստանալ և ազատագրում ու ազատություն ձեռք բերել։ Սա կգոհացնի Ինձ և կտանի քեզ համար Իմ կամքի իրագործմանը, կկերտի բոլոր սրբերին և հաստատուն ու կայուն կդարձնի Իմ թագավորությունը երկրի վրա։ Այժմ վճռորոշն Իմ մտադրություններն ընկալելն է. սա այն ուղին է, որով պետք է մտնեք, և առավել ևս՝ այն պարտավորությունն է, որը յուրաքանչյուր մարդ պետք է կատարի։

Իմ խոսքը լավ դեղամիջոց է, որը բուժում է բոլոր տեսակի հիվանդությունները։ Քանի դեռ պատրաստակամ ես գալ Իմ առաջ, կբժշկեմ քեզ և թույլ կտամ քեզ տեսնել Իմ ամենակարողությունը, Իմ հրաշալի գործերը, Իմ արդարությունն ու Իմ մեծափառությունը։ Ավելին, կտեսնեք ձեր սեփական ապականությունն ու թուլությունները։ Լիովին հասկանում եմ քո ներսի յուրաքանչյուր իրադրություն. միշտ սրտումդ անում ես բաներ և արտաքուստ չես ցուցադրում դրանք։ Է՛լ ավելի հստակ գիտեմ քո արած յուրաքանչյուր բան։ Սակայն պետք է իմանաս, թե որ բաներին եմ հավանություն տալիս, և որոնց՝ ոչ. պետք է հստակորեն տարբերակես սրանք և անփույթվերաբերմունք չցուցաբերես սրա նկատմամբ։

Ասելով՝ «Պետք է հաշվի առնենք Աստծու հոգսը», պարզապես շրթունքներով եք հարգանք մատուցում։ Սակայն, երբ բախվում եք փաստերին, թեև քաջատեղյակ եք, թե որն է Աստծու հոգսը, բայց բնավ հաշվի չեք առնում այն։ Իսկապես բավականին բթամիտ ու հիմար եք, և առավել ևս՝ ծայրաստիճան տգետ եք։ Սա ցույց է տալիս, թե որքան դժվար է գործ ունենալ մարդկանց հետ. նրանց արածն ընդամենը գեղեցիկ հնչող խոսքեր ասելն է, ինչպես օրինակ. «Պարզապես չեմ կարողանում ընկալել Աստծու մտադրությունները, բայց եթե ինձ հաջողվի ընկալել դրանք, անպայման կգործեմ դրանց համապատասխան»։ Մի՞թե սա ձեր իրական իրադրությունը չէ։ Թեև բոլորդ գիտեք Աստծու մտադրությունները և գիտեք, թե որն է ձեր հիվանդության պատճառը, կենսական խնդիրն այն է, որ բնավ պատրաստակամ չեք կիրարկելու. սա ձեր ամենամեծ դժվարությունն է։ Եթե անմիջապես չլուծեք սա, ապա կդառնա ամենամեծ խոչընդոտը ձեր կյանքի համար։

Ավելի շատ փնտրի՛ր Իմ մտադրություններն այն միջավայրերում, որոնց հանդիպում ես, և դու հաստատապես կարժանանաս Իմ հավանությանը։ Քանի դեռ պատրաստ ես փնտրելու և Իմ հանդեպ երկյուղ ունեցող սիրտ ունենալու, Ես քեզ կպարգևեմ այն ամենը, ինչ քեզ պակասում է։ Եկեղեցին այժմ մտնում է պաշտոնական ուսուցման փուլ, և ամեն ինչ ճիշտ ուղու վրա է: Ամեն ինչ այլևս այնպես չէ, ինչպես երբ դա գալիք բաների կանխաճաշակումն էր. դուք այլևս չպետք է լինեք շփոթված կամ զուրկ հոգևորը տարբերակելու կարողությունից։ Ինչո՞ւ եմ ձեզնից պահանջում, որ մտնեք իրականություն ամեն ինչի մեջ։ Արդյոք իսկապես փորձառաբար ապրե՞լ ես սա։ Արդյոք իրապես կարո՞ղ եք բավարարել Իմ պահանջները ձեզնից այնպես, ինչպես Ես եմ բավարարում ձեզ։ Նենգ մի՛ եղեք։ Ես պարզապես շարունակաբար ներում եմ ցուցաբերում ձեր հանդեպ կրկին ու կրկին, սակայն դուք բազմիցս չեք գիտակցում, թե ինչն է ձեզ համար լավ և երախտագիտություն չեք դրսևորում։

Իմ արդարությունը, իմ մեծափառությունը, իմ դատաստանը և Իմ սերը, ամենը, ինչն Իմն է, այն ամենը, ինչ Ես եմ, արդյոք իսկապես ճաշակե՞լ ես դրանք։ Դու իսկապես այնքան անմիտ ես և համառորեն չես հասկանում Իմ մտադրությունները։ Ես անընդհատ ասել եմ ձեզ, որ ինքներդ պետք է ճաշակեք այն խնջույքները, որ Ես եմ պատրաստում, սակայն դուք կրկին ու կրկին շրջում եք սեղանը և չեք կարողանում տարբերել լավ միջավայրը վատից։ Այս միջավայրերից որո՞նք են ստեղծվել ձեր կողմից։ Որո՞նք են կարգավորվել Իմ ձեռամբ։ Դադարի՛ր պաշտպանել ինքդ քեզ։ Ես ամեն բան կատարելապես պարզ տեսնում եմ, և փաստն այն է, որ դու պարզապես չես փնտրում։ Ավելին ի՞նչ կարող եմ ասել։

Ես միշտ մխիթարելու եմ բոլոր նրանց, ովքեր ըմբռնում են Իմ մտադրությունները, և թույլ չեմ տա, որ նրանք տառապեն կամ դժբախտության գան։ Այժմ ամենակարևորը՝ պետք է կարողանալ գործել Իմ մտադրություներին համապատասխան։ Նրանք, ովքեր կանեն սա, անպայմանորեն կստանան Իմ օրհնություններն ու կգան Իմ պաշտպանության տակ։ Ո՞վ է իրապես ունակ ամբողջությամբ ծախսվելու Ինձ համար և լիովին նվիրվելու հանուն Ինձ։ Դուք բոլորդ անտարբեր եք․ ձեր մտքերը պտտվում ու պտտվում են՝ մտածելով ընտանիքի, արտաքին աշխարհի, սննդի և հագուստի մասին։ Չնայած այն հանգամանքին, որ դու այստեղ ես՝ Իմ առջև, անում ես բաներ Ինձ համար, մեկ է, սրտիդ խորքում դեռ մտածում ես տանը սպասող քո կնոջ, երեխաների կամ ծնողների մասին։ Նրանք քո սեփականությո՞ւնն են։ Ինչո՞ւ նրանց Իմ ձեռքը չես ավանդում։ Չե՞ս վստահում ինձ։ Կամ գուցե վախենում ես, որ քեզ համար անհամապատասխան դասավորություննե՞ր կանեմ։ Ինչո՞ւ են քո աշխարհիկ ընտանիքն ու սիրելիները մշտապես քո մտքում։ Արդյոք Ես քո սրտում որևէ տեղ զբաղեցնո՞ւմ եմ։ Չնայած դու պնդում ես, որ թույլ կտաս՝ իշխեմ քո ներսում և ամբողջությամբ տիրեմ էությանդ․ այս ամենը մոլորեցնող ստեր են։ Ձեզնից քանի՞սն են ամբողջ սրտով նվիրված եկեղեցուն։ Եվ ձեզնից ո՞վ է մտածում ոչ թե իր, այլ այսօրվա թագավորության մասին։ Սրա մասին լավ խորհեք։

Դուք Ինձ հասցրել եք այնպիսի վիճակի, որ Ես կարող եմ միայն Իմ ձեռքերով հարվածել ձեզ և առաջ մղել․ Ես այլևս ձեզ չեմ փայփայի։ Սրա պատճառն այն է, որ Ես իմաստուն Աստված եմ և տարբեր մարդկանց հետ վարվում եմ տարբեր կերպ՝ կախված նրանից, թե որքան հավատարիմ եք Ինձ։ Ես եմ Ամենակարող Աստվածը. ո՞վ կհամարձակվի խոչընդոտել Իմ առաջընթաց քայլերը։ Այսուհետ Իմ կառավարչական հրամանագրերի ձեռքն անկասկած չի հեռանա բոլոր նրանցից, ովքեր համարձակվում են անհավատարմությամբ վերաբերվել Ինձ, որպեսզի նրանք ճանաչեն Իմ ամենակարողությունը։ Ինձ պետք չէ մարդկանց մեծ բազմություն, այլ՝ բարձր որակ։ Ես կլքեմ և պատժեմ յուրաքանչյուրին, ով անհավատարիմ է, անազնիվ և զբաղվում է խարդախություններով ու նենգություններով ։ Այլևս մի՛ կարծիր, թե Ես ողորմած եմ, կամ սիրող ու բարի․ այդպիսի մտքերը պարզապես քեզ են գոհացնում։ Ես գիտեմ՝ որքան ավելի եմ քեզ զիջում, այնքան ավելի բացասական ու պասսիվ ես դառնում և այնքան ավելի չես ցանկանում հրաժարվել քո անձից։ Երբ մարդիկ այդ աստիճանի բարդ են, Ես կարող եմ միայն անընդհատ առաջ մղել նրանց՝ հարվածելով ու քարշ տալով։ Գիտցի՛ր այս։ Այսուհետ Ես դատող Աստված եմ, այլևս ոչ այն ողորմած, բարի և սիրող Աստվածը, ինչպիսին մարդիկ պատկերացնում են Ինձ։

Կյանքի համար աճելը հեշտ բան չէ. այն գործընթաց է պահանջում, և առավել ևս պահանջում է, որ կարողանաք գին վճարել և համագործակցել Ինձ հետ մեկ սրտով ու մտքով, և այդպիսով կստանաք Իմ հավանությունը։ Երկինքներն ու երկիրը և բոլոր բաները հաստատվում ու իրագործվում են Իմ արտաբերած խոսքերով, և Ինձ համար անհնարին ոչինչ չկա։ Իմ միակ ցանկությունն այն է, որ դուք արագ աճեք, վերցնեք հոգսն Իմ ուսերից, դնեք այն ձեր ուսերին և տքնեք Ինձ համար. միայն այդ ժամանակ Իմ սիրտը կգոհանա։ Ո՞ր որդին կհրաժարվեր իր հոր հոգսերից։ Ո՞ր հայրը գիշեր ու զօր չէր տքնի իր որդի համար։ Այնուամենայնիվ, պարզապես չեք հասկանում Իմ մտադրությունները և հաշվի չեք առնում Իմ հոգսերը. ձեր համար Իմ խոսքերը կշիռ չունեն, և դուք չեք անում այնպես, ինչպես Ես եմ ասում. միշտ ինքներդ եք ձեր տերը։ Որքա՜ն եսասեր եք։ Ծրագրեր եք կազմում միայն ձեզ համար։

Արդյո՞ք իրականում հասկանում ես Իմ մտադրությունները, թե՞ ձևացնում ես, որ չես հասկանում։ Ինչո՞ւ ես միշտ այդքան սանձարձակ։ Խղճիդ առաջ՝ մի՞թե այսպես գործելով ճիշտ ես վարվում Իմ հանդեպ։ Հիվանդության պատճառը գտնելուց հետո ինչո՞ւ բուժման համար չես հաղորդակցվում Ինձ հետ։ Կասեմ քեզ. այսօրվանից սկսած՝ այլևս մարմնական հիվանդություններ չեք ունենա։ Եթե երբևէ ձեր որևէ հատվածն իրեն վատ զգա, ոչ մի դեպքում մի՛ զբաղվեք արտաքին պատճառը փնտրելով, այլ եկե՛ք Իմ առաջ և փնտրե՛ք Իմ մտադրությունները։ Կհիշե՞ք սա։ Սա Իմ խոստումն է. այսօրվանից սկսած՝ լիովին կհեռանաք ձեր ֆիզիկական մարմնից և կմտնեք հոգևոր ոլորտ. այսինքն՝ ձեր մարմինն այլևս չի ծանրաբեռնվի հիվանդությամբ։ Ուրա՞խ եք դրա համար։ Ցնծո՞ւմ եք։ Սա Իմ խոստումն է, և առավել ևս՝ դա այն է, ինչ վաղուց հույս ունեիք ստանալ։ Այսօր այն իրագործվում է ձեր՝ օրհնվածներիդ մեջ։ Որքա՜ն հրաշալի է և անըմբռնելի։

Իմ գործն առաջ է ընթանում գիշեր ու զօր. ակնթարթ առ ակնթարթ, այն երբեք կանգ չի առնում։ Սա այն պատճառով է, որ Իմ հրատապ ցանկությունն է դարձնել քեզ մեկը, ով համապատասխանում է Իմ մտադրություններին, և որ Իմ սիրտը շուտով ձեզնով մխիթարվի։ Որդինե՛րս։ Եկել է ժամանակը, որ Ինձ հետ վայելեք բարության օրհնությունները։ Անցյալում դուք տառապել եք Իմ անվան համար, բայց այժմ ձեր փորձության օրերն ավարտվել են։ Եթե որևէ մեկը համարձակվի Իմ որդիների գլխի մի մազն իսկ վնասել, Ես նրանց հեշտությամբ չեմ ների, ոչ էլ նրանք երբևէ կկարողանան նորից ոտքի կանգնել։ Սա Իմ կառավարչական հրամանագիրն է, և ով խախտի այն, վնասներ կկրի։ Որդինե՛րս։ Զվարճացե՛ք ձեր սրտի ուզածի չափ։ Երգե՛ք ձեր սրտի ուզածի չափ։ Ցնծացե՛ք։ Այլևս չեք ենթարկվի ծաղրանքի ու ճնշման, և այլևս չեք ենթարկվի հալածանքի։ Այլևս չպետք է երկյուղեք Ինձ հավատալու համար. դուք պետք է հրապարակայնորեն հավատաք Ինձ։ Բարձրաձայն կանչե՛ք Իմ սուրբ անունը՝ ցնցելով ողջ տիեզերքն ու երկրի ծայրերը։ Թող տեսնեն, որ նրանք, ում արհամարհում էին, ում կեղեքում ու տանջում էին, այսօր կանգնած են իրենցից վեր և իշխում են իրենց, կառավարում են իրենց և, որ ավելի կարևոր է, դատում են իրենց։

Մտահոգվեք միայն մուտքով, և Ես ձեզ կշնորհեմ է՛լ ավելի լավ օրհնություններ, որոնք սպասում են, որ դուք վայելեք, և կկարողանաք ավելի լավ ճաշակել անզուգական քաղցրություն, անսահման խորհուրդներ և առավել ևս՝ անըմբռնելի խորություն։

Երբ հասկանաս քո սեփական վիճակը, այնժամ կկարողանաս համապատասխանել Իմ մտադրություններին։ Իրականում Իմ մտադրություններն ըմբռնելը դժվար չէ. պարզապես անցյալում երբեք չես փնտրել Իմ ցանկությունների համաձայն։ Ես չեմ ուզում մարդկանց պատկերացումները կամ մտքերը, առավել ևս՝ քո փողը կամ ունեցվածքը։ Այն, ինչ ուզում եմ, քո սիրտն է։ Դու հասկանո՞ւմ ես։ Սա է Իմ մտադրությունը, և ավելին՝ սա այն է, ինչ ցանկանում եմ ձեռք բերել։ Մարդիկ միշտ օգտագործում են իրենց սեփական մտքերն ու պատկերացումները՝ Ինձ դատելու համար, և իրենց չափանիշները՝ Իմ հասունությունը գնահատելու համար։ Մարդկային ցեղի համար սա ամենադժվար հաղթահարելի բանն է, և այն է, ինչը Ես ամենից շատն եմ ատում և գարշում։ Արդյո՞ք հիմա տեսնում եք։ Պատճառն այն է, որ սա Սատանայի ամենաակնառու բնույթն է։ Ավելին՝ ձեր հասունությունն այնքան փոքր է, որ հաճախակի եք ընկնում Սատանայի որոգայթների մեջ։ Պարզապես ի վիճակի չեք զանազանելու դրանք։ Բազմիցս ձեզ ասել եմ, որ ամեն ժամանակ և ամեն առումով զգույշ լինեք, որպեսզի չխաբվեք Սատանայի կողմից։ Այնուամենայնիվ, չեք լսում և փոխարենն անհոգաբար անտեսում եք այն, ինչ ասում եմ։ Արդյունքում կյանքում կորուստներ եք կրում, և հետո զղջալու համար արդեն շատ ուշ է լինում։ Մի՞թե շատ լավ միտք չէր լինի, եթե սա որպես դաս ընդունեիր քո ապագա ձգտման համար։ Ես ասո՛ւմ եմ քեզ։ Բացասական տրամադրվածության հակված լինելը կորուստներ կբերի քո կյանքին, և այդպիսի կորուստները ծայրահեղ ծանր կլինեն։ Հիմա վերջապես պետք է արթնանաս, այնպես չէ՞։

Մարդիկ անհամբեր են արագ արդյունքների հարցում և տեսնում են միայն այն, ինչը հենց նրանց առաջ է։ Երբ ասում եմ, որ սկսել եմ գործել՝ պատժելու իշխանության գլուխ կանգնածներին, է՛լ ավելի եք անհանգստանում՝ հարցնելով. «Ինչո՞ւ են այդ մարդիկ դեռ իշխանության գլուխ։ Մի՞թե սա չի նշանակում, որ Աստծու խոսքերը սին են»։ Մարդկային պատկերացումներն այնքա՜ն արմատացած են։ Դուք չեք հասկանում Իմ ասածի իմաստը։ Մարդիկ, որոնց պատժում եմ, չարերն են, նրանք են, ովքեր հակադրվում են Ինձ, և ովքեր չեն ճանաչում Ինձ, ու անտեսում եմ նրանց, ովքեր պարզապես հավատում են Ինձ՝ առանց ճշմարտությունը փնտրելու։ Դուք իսկապես տգետ եք։ Իմ ասածից ոչ մի նշույլ չեք հասկացել։ Այնուամենայնիվ, դեռ ինքնագոհ եք՝ կարծելով, թե հասունացել եք, թե ըմբռնում եք բաները և ի վիճակի եք հասկանալու Իմ մտադրությունները։ Ես հաճախ ասում եմ, որ բոլոր բաներն ու իրադարձությունները ծառայություն են մատուցում Քրիստոսին, բայց արդյո՞ք անկեղծորեն հասկանում ես այս խոսքերը։ Արդյո՞ք իսկապես գիտություն ունես դրանց մասին։ Նախկինում ասել եմ, որ Ես ոչ մեկին հապշտապ չեմ պատժում։ Տիեզերք աշխարհում յուրաքանչյուր ոք հետևում է Իմ պատշաճ կարգավորումներին։ Թե ովքեր են Իմ պատժի առարկաները, ովքեր են ծառայություն մատուցում Քրիստոսին (որոնց չեմ փրկի), ովքեր են ընտրվել Իմ կողմից, և ովքեր Իմ կողմից ընտրվելուց հետո ավելի ուշ դուրս են թողնվում՝ այս ամենը գտնվում է Իմ ձեռքերում, էլ չասած քո մասին, որ ընտրյալներից մեկն ես, ում Ես է՛լ ավելի լավ եմ հասկանում։ Այն, ինչ անում եմ այս ժամանակահատվածում, և այն, ինչ անում եմ հաջորդի ժամանակ, երկուսն էլ ղեկավարվում են Իմ իմաստուն կարգավորումներով։ Քեզ պետք չէ նախապես Ինձ համար կարգավորումներ անել․պարզապես սպասի՛ր և վայելի՛ր։ Սա մի բան է, որին արժանի ես։ Իշխում եմ նրան, ինչն Իմն է, և հեշտությամբ բաց չեմ թողնում նրանց, ովքեր համարձակվում են տրտնջալ կամ այլ կարծիքներ ունենալ Իմ մասին։ Այս օրերին հաճախ եմ բարկանում, քանի որ Իմ կազմած կառավարչական հրամանագրերի ծրագիրը հասել է այս փուլին։ Մի՛ ենթադրիր, թե զուրկ եմ ներողամտությունից։ Պատճառն այն է, որ, ինչպես նախկինում ասել եմ, ոչ մի առարկա, մարդ կամ իրադարձություն չի համարձակվում խոչընդոտել Իմ առաջընթաց քայլերը։ Անում եմ այն, ինչ ասում եմ, և սա այն է, ինչ Ես եմ. և ավելին՝ սա Իմ բնույթի ամենաակնառու դրսևորումն է։ Բոլոր մարդկանց միատեսակ եմ վերաբերվում, քանզի բոլորդ Իմ որդիներն եք, և Ես սիրում եմ ձեզանից յուրաքանչյուրին։ Ո՞ր հայրը պատասխանատվություն չի կրում իր որդու կյանքի համար։ Ո՞ր հայրը գիշեր ու զօր քրտնաջան չի աշխատում իր որդու ապագայի համար։ Ձեզանից ո՞վ է գիտակցում սա։ Ո՞վ կարող է հաշվի առնել Իմ սիրտը։ Ձեր սեփական մսեղավոր հաճույքների համար անընդհատ ծրագրեր և կարգավորումներ եք անում և բացարձակապես չեք հասկանում Իմ սիրտը։ Անհանգստությունից Իմ սիրտը կտոր-կտոր եմ անում ձեզ համար, բայց դուք անընդհատ տրվում եք մսեղավոր հաճույքներին՝ ուտելուն և խմելուն, քնելուն և ձեզ հագցնելուն։ Մի՞թե անգամ խղճի նշույլ չունեք։ Եթե այդպես է, ապա ընդամենը մարդկային հագուստով գազաններ եք։ Այն, ինչ ասում եմ, չափազանցված չէ, և պետք է ի վիճակի լինեք տանելու այս խոսքերը։ Սա ձեզ փրկելու լավագույն միջոցն է, և առավել ևս՝ հենց սրանում է կայանում Իմ իմաստությունը. հարվածել Սատանայի կենսական թուլությանը, լիովին պարտության մատնել նրան և թողնել նրան ամբողջովին ոչնչացված։ Քանի դեռ ապաշխարում ես և հավաստիանում, որ ապավինում ես Ինձ՝ վերացնելու քո հին բնությունը և կյանքով արտահայտելու նոր մարդու պատկերը, լիովին բավարարված կլինեմ, քանզի այս կերպ կյանքով կարտահայտես բնականոն մարդկայնություն և կվկայես Իմ անվան մասին։ Ոչինչ Ինձ ավելի չի ուրախացնում։

Պետք է մոտենաս Ինձ ամեն ժամանակ։ Ակնհայտ է, որ Իմ քայլերն օրեցօր արագանում են։ Եթե նույնիսկ մի ակնթարթ հոգով հաղորդակցություն չունենաս, ապա Իմ դատաստանն անմիջապես կիրագործվի քո վրա։ Դու այս հարցում խորը գիտակցում ես ձեռք բերել։ Խրատում եմ քեզ ոչ թե այն պատճառով, որ չեմ սիրում քեզ. ավելի շուտ, սիրուց դրդված եմ քեզ կարգավարժում։ Հակառակ դեպքում, չէիր աճի և միշտ կլինեիր զեխ ու սանձարձակ՝ Սուրբ Հոգու կողմից չզսպված։ Սա առավել ևս ի ցույց է դնում Իմ իմաստությունը։

Իմ մտադրություններն ըմբռնելը նրա համար չէ, որ պարզապես իմանաս դրանք, այլ որպեսզի գործես՝ Իմ ցանկությունների համաձայն։ Մարդիկ պարզապես չեն հասկանում Իմ սիրտը։ Երբ Ես ասում եմ, որ ուղղությունն արևելքն է, նրանք չեն կարող չխորհել՝ մտածելով. «Արդյոք դա իսկապե՞ս արևելքն է։ Գուցե այդպես չէ։ Ես չեմ կարող այդքան հեշտությամբ հավատալ դեռ պետք է ինքս տեսնեմ»։ Ահա այս աստիճանի դժվար է ձեզ՝ մարդկանցդ հետ գործ ունենալը․ դուք չգիտեք, թե ինչ է իրական հնազանդությունը։ Երբ իմանաք Իմ ցանկությունները, զբաղվե՛ք միայն դրանք իրագործելով. մի՛ մտածեք։ Միշտ թերահավատորեն ես վերաբերվում Իմ ասածին և այն ըմբռնելու անհեթեթ ձև ունես։ Ինչպե՞ս կարող է սա ճշմարիտ ըմբռնման հանգեցնել։ Երբեք չես մտնում Իմ խոսքերի մեջ։ Ինչպես նախկինում ասել եմ, Ես մարդկանց մեջ ուզում եմ տեսնել արժեք, այլ ոչ թե քանակ։ Ով էլ չի կենտրոնանում Իմ խոսքերի մեջ մտնելու վրա, արժանի չէ լինելու Քրիստոսի լավ զինվորը. Փոխարենը՝ նա գործում է որպես Սատանայի ծառա և խանգարում է Իմ գործը։ Մի՛ կարծեք, թե սա փոքր հարց է։ Ով խանգարում է Իմ գործը, խախտում է Իմ կառավարչական հրամանագրերը, և վստահաբար Ես խստորեն կկարգավարժեմ նման մարդկանց։ Սա նշանակում է, որ այսուհետ, եթե մի պահ երես թեքես Ինձնից, դատաստանը կհասնի քեզ։ Եթե չես հավատում Իմ խոսքերին, ապա ինքդ տես, թե ինչ վիճակ է լինում Իմ դեմքի լույսի ներքո ապրելիս, և ինչ վիճակ է լինում Ինձ լքելիս։

Չեմ մտահոգվում, եթե չես ապրում հոգում։ Իմ գործն առաջ է ընթացել մինչև ներկայիս փուլը, ուստի ի՞նչ կարող ես անել։ Մի՛ անհանգստացիր, քանզի այն ամենը, ինչ Ես անում եմ, ունի իր քայլերը, և Ես Ինքս կանեմ Իմ գործը։ Հենց որ Ես գործեմ, բոլորը լիովին կհամոզվեն. հակառակ դեպքում Ես նրանց կենթարկեի ավելի մեծ հանդիմանության, ինչն է՛լ ավելի է առնչվում Իմ կառավարչական հրամանագրերին։ Կարելի է տեսնել, որ Իմ կառավարչական հրամանագրերն արդեն սկսել են հռչակվել ու կիրառվել և այլևս թաքնված չեն։ Պետք է հստա՛կ տեսնեք սա։ Այժմ ամեն ինչ առնչվում է Իմ կառավարչական հրամանագրերին, և ով էլ խախտի դրանք, պետք է կորուստ կրի։ Սա փոքր հարց չէ։ Արդյոք իսկապես որոշակի ըմբռնում ունե՞ք սրա վերաբերյալ։ Արդյոք հստակ տեսնո՞ւմ եք սա։ Ես կսկսեմ հաղորդակցվել․ աշխարհի բյուրավոր ազգերն ու ժողովուրդները կառավարվում են Իմ ձեռքերում, և անկախ իրենց կրոնից՝ նրանք պետք է հոսեն hետ՝ դեպի Իմ գահը։ Իհարկե, ոմանք դատվելով կնետվեն անհատակ անդունդ (լինելով կորստյան մատնվածներ․ նրանք ամբողջովին կայրվեն և այլևս չեն մնա), մինչդեռ ոմանք դատվելով կընդունեն Իմ անունը և կդառնան Իմ Թագավորության մարդիկ (ինչը նրանք կվայելեն միայն հազար տարի)։ Սակայն դուք հավիտյանս կթագավորեք Ինձ հետ, և քանզի նախկինում տառապել եք Ինձ համար, Ես թույլ կտամ, որ ձեր կրած տառապանքը փոխարինվի այն օրհնություններով, որոնք Ես շնորհում եմ ձեզ, և որոնք անվերջ են։ Նրանք, ովքեր Իմ ժողովուրդն են, պարզապես կշարունակեն ծառայություն մատուցել Քրիստոսին։ Այն, ինչ այստեղ կոչվում է վայելք, միայն վայելք չի նշանակում, այլ նաև այն, որ այդ մարդիկ զերծ կմնան աղետներ կրելուց։ Սա է ներքին իմաստը, որ ձեզանից Իմ պահանջներն այժմ այդքան խիստ են, և որ ամեն ինչ այժմ առնչվում է Իմ կառավարչական հրամանագրերին։ Սրա պատճառն այն է, որ եթե չընդունեիք Իմ կրթումը, Ես ոչ մի կերպ չէի կարողանա տալ ձեզ այն, ինչ պետք է ժառանգեիք։ Նույնիսկ այդ դեպքում դեռ վախենում եք տառապանքից և երկյուղում եք, որ ձեր հոգիները կվիրավորվեն՝ միշտ մտածելով մսեղիի մասին և անընդհատ ինքներդ ձեզ համար կարգավորումներ ու ծրագրեր կազմելով։ Մի՞թե Իմ կարգավորումները ձեզ համար անհամապատասխան են։ Ուրեմն ինչո՞ւ ես նորից ու նորից ինքդ քեզ համար կարգավորումներ անում։ Դու անարգում ես Ինձ։ Այդպես չէ՞։ Ես ինչ-որ բան եմ կարգավորում քեզ համար, իսկ դու լիովին մերժում ես այն և քո սեփական ծրագրերը կազմում։

Դուք կարող եք բոլոր ճիշտ բաներն ասել, բայց իրականում բոլորովին չեք ընկալում Իմ մտադրությունները։ Լսե՛ք Ինձ։ Ես հաստատ չէի ասի, թե ձեր մեջ կա մեկը, որն ունակ է ճշմարտապես հաշվի առնելու Իմ մտադրությունները։ Թեև քո գործողությունները կարող են Իմ մտադրությունների համաձայն լինել, Ես հաստատ չեմ գովաբանի քեզ։ Սա է փրկության Իմ մեթոդը։ Նույնիսկ այդ դեպքում երբեմն դեռ ինքնագոհ եք՝ ձեզ հիասքանչ համարելով, մինչդեռ արհամարհում եք բոլոր մյուսներին։ Սա մարդու ապականված խառնվածքի մի կողմն է։ Երբ Ես մատնանշում եմ սա, բոլորդ ընդունում եք այն, բայց սա մակերեսային է։ Որպեսզի կարողանաք ճշմարտապես փոխվել, պետք է մոտենաք Ինձ։ Հաղորդակցվի՛ր Ինձ հետ, և Ես շնորհ կպարգևեմ քեզ։ Որոշ մարդիկ ուզում են միայն պարապ նստել և հնձել այն, ինչ ուրիշներն են ցանել՝ կարծելով, թե հագնվելու համար իրենց պետք է միայն պարզել ձեռքերը, իսկ սնվելու համար՝ միայն բացել բերանները՝ պարզապես սպասելով, որ ուրիշները ծամեն իրենց սնունդը և դնեն իրենց բերանը՝ որ իրենք կուլ տան այն։ Նման մարդիկ ամենահիմարն են՝ սիրելով ուտել այն, ինչ ծամել են ուրիշները։ Սա նաև մարդու ամենածույլ կողմի դրսևորումն է։ Իմ այս խոսքերը լսելուց հետո այլևս չպետք է անտեսեք դրանք։ Միայն կրկնապատկելով ձեր ուշադրությունը` դուք ճիշտ կվարվեք և միայն այդժամ կբավարարեք Իմ մտադրությունները։ Սա հնազանդության և ենթարկման լավագույն տեսակն է։

Պետք է հասկանաս քո սեփական իրադրությունը, ավելի՛ն, պետք է հստակ գիտակցես այն ուղին, որով պետ ք է ընթանաս. այլևս մի՛ սպասիր, որ Ես բացեմ քո ականջները և ամեն բան քեզ մատնացույց անեմ։ Ես Աստված եմ, որը քննում է մարդու սրտի խորքերը, Ես գիտեմ քո յուրաքանչյուր միտքն ու գաղափարը, և առավել ևս՝ հասկանում եմ քո բոլոր արարքներն ու վարքը։ Բայց արդյոք քո բոլոր արարքներն ու վարքը արժանացե՞լ են Իմ հավանությանը, և արդյոք դրանք բոլորն պարունակո՞ւմ են Իմ մտադրությունները։ Երբևէ իսկապես փնտրե՞լ ես այս հարցի պատասխանը։ Իսկապես ժամանակ հատկացրե՞լ ես սրան։ Իսկապես որևէ ջանք գործադրե՞լ ես։ Ես քեզ չեմ քննադատում. դուք պարզապես անտեսե՛լ եք այս կողմը։ Դուք մշտապես այնքան թմրած եք և ընդհանրապես հստակություն չունեք այս հարցում։ Գիտե՞ս, թե որն է սրա պատճառը։ Պատճառն այն է, որ ձեր մտքերը հստակ չեն, իսկ ձեր պատկերացումները չափազանց ամուր են արմատավորված. ավելին, դուք հաշվի չեք առնում Իմ մտադրությունները։ Ոմանք կասեն. «Ինչպե՞ս կարող ես պնդել, որ մենք հաշվի չենք առնում Քո մտադրությունները։ Մենք մշտապես փորձում ենք ընկալել Քո մտադրությունները, բայց երբեք չենք հաջողում, ուրեմն ի՞նչ պետք է անենք։ Իսկապե՞ս կարող ես ասել, որ մենք ոչ մի ջանք չենք գործադրում»։ Թույլ տուր քեզ մի հարց տալ. կհամարձակվե՞ս պնդել, որ իսկապես հավատարիմ ես Ինձ։ Եվ ո՞վ կհամարձակվի ասել, որ լիակատար հավատարմությամբ իրեն ընծայում է Ինձ։ Վախենամ՝՝ ձեզանից ոչ ոք չի կարող դա ասել, որովհետև, ավելորդ է ասել, որ ձեզանից յուրաքանչյուրն ունի իր սեփական ընտրությունները, նախասիրությունները և, առավել ևս, մտադրությունները։ Մի՛ եղեք նենգ։ Ես վաղուց արդեն լիովին հասկացել եմ ձեր սրտի խորքում եղած բոլոր մտքերը։ Դեռ պե՞տք է պարզաբանեմ սա։ Դու պետք է քեզ ավելի շատ քննես ամեն առումով (քո մտքերն ու գաղափարները, այն ամենն ինչ ասում ես, յուրաքանչյուր բառը, ինչպես նաև քո յուրաքանչյուր քայլի հետևում եղած ամեն մտադրությունն ու դրդապատճառը). այս կերպ դու ամեն առումով մուտք ձեռք կբերես։ Ավելին, կկարողանաս զինվել ամբողջական ճշմարտությամբ։

Եթե Ես ձեզ այս ամենը չասեի, դուք դեռևս թմրած կլինեիք՝ ամբողջ օրը մարմնական հաճույքների հետևից ընկած և բնավ ցանկություն չունենալով հաշվի առնելու Իմ մտադրությունները։ Ես անդադար Իմ սիրառատ ձեռքով փրկում եմ ձեզ։ Գիտե՞ք դա։ Փորձառաբար ապրե՞լ եք դա։ Ես անկեղծորեն սիրում եմ քեզ։ Կհամարձակվե՞ս ասել, որ դու էլ անկեղծորեն սիրում ես Ինձ։ Հաճախ ինքդ քեզ հարցրու. արդյոք իսկապես կարո՞ղ ես քո յուրաքանչյուր արարքն ու յուրաքանչյուր քայլը բերել Իմ առաջ՝ Իմ քննությանը։ Կարո՞ղ ես անկեղծորեն թույլ տալ, որ Ես մեկ առ մեկ քննեմ քո յուրաքանչյուր արարքն ու քայլը։ Ես ասում եմ, որ դու անառակ ես, իսկ դու դեռ պաշտպանում ես քեզ։ Իմ դատաստանը հասնում է քեզ. այժմ պետք է արթնանա՛ս և ճանաչես ճշմարտությունը։ Այն ամենն, ինչ ես ասում եմ, իրական է. Իմ բոլոր խոսքերը մատնանշում են քո ներսում եղած իրական իրադրությունը։ Ա՜խ, մարդկություն։ Որքա՜ն դժվար է քեզ հետ գործ ունենալը։ Միայն այն ժամանակ, երբ Ես մատնանշում եմ ձեր փաստացի իրադրությունը, դուք լիովին համոզվում եք։ Եթե Ես դա չանեի, դուք միշտ կառչած կմնայիք ձեր հին ճանապարհներից և ձեր մտածելակերպից՝ ենթադրելով, թե երկրի վրա ձեզնից ավելի խելացի ոչ ոք չկա։ Մի՞թե սա պարզապես ինքնարդար լինել չէ։ Մի՞թե դուք ինքնագոհ, ինքնաբավ, հպարտությամբ և ինքնահավանությամբ լցված չեք։ Այժմ արդեն պետք է ճանաչե՛ք դա։ Ձեզ խելացի կամ առանձնահատուկ մի՛ համարեք. փոխարենը՝ պետք է մշտապես գիտակցեք ձեր թերություններն ու թույլ կողմերը։ Այդպիսով Ինձ սիրելու ձեր վճռականությունը չի թուլանա, այլ, ընդհակառակը, ավելի ու ավելի կուժեղանա, իսկ ձեր սեփական իրադրությունը կշարունակի բարելավվել։ Եվ, ինչն ավելի կարևոր է, ձեր կյանքն օրեցօր ավելի մեծ առաջընթաց կունենա։

Երբ ընկալեք Իմ մտադրությունները, կսկսեք ճանաչել ինքներդ ձեզ և դրա շնորհիվ Իմ մասին ավելի լավ հասկացողություն ձեռք կբերեք ու Իմ հանդեպ ձեր համոզվածության մեջ ավելի առաջ կգնաք։ Ներկայումս, եթե որևէ մեկը չի կարողանում Իմ հանդեպ հասնել իննսուն տոկոսանոց համոզվածության և փոխարենը՝ մեկ րոպե լավ տրամադրություն ունի, հաջորդ րոպեին՝ վատ, մեկ տաք է, մեկ՝ սառը, ապա Ես ասում եմ, որ այդպիսի մարդն անկասկած պիտի մերժվի։ Մնացած տասը տոկոսն ամբողջությամբ կախված է Իմ լուսավորությունից և Իմ լուսավորումից. դրանց միջոցով մարդիկ կարող են հասնել Իմ հանդեպ հարյուր տոկոսանոց համոզվածության։ Հենց հիմա՝ այսօրվա դրությամբ, քանի՞սը կկարողանան հասնել այդպիսի հասակի։ Ես անդադար հայտնում եմ ձեզ Իմ մտադրությունները, և կյանքի զգացումը շարունակաբար հոսում է ձեր ներսում։ Այդ դեպքում ինչո՞ւ չեք գործում Հոգուն համահունչ։ Մի՞թե սխալվելուց եք վախենում։ Եթե այդպես է, ապա ինչո՞ւ ոչ մի ուշադրություն չեք դարձնում կրթմանը։ Ես ասում եմ ձեզ, որ մարդիկ չեն կարող ընկալել Իմ մտադրությունները՝ ընդամենը մեկ կամ երկու անգամ փորձելով. նրանք պետք է անցնեն որոշակի գործընթացի միջով։ Ես այս մասին բազմիցս եմ ասել, ուստի ինչո՞ւ դա չես կիրառում գործնականում։ Մի՞թե չես կարծում, որ հենց սա է անհնազանդությունը։ Ցանկանում ես ամեն ինչ ավարտել մի ակնթարթում և երբեք պատրաստ չես որևէ բանի համար ջանք գործադրել կամ ժամանակ հատկացնել։ Որքա՜ն բթամիտ, և առավել ևս՝ որքան տգետ եք։

Մի՞թե չգիտեք, որ Ես միշտ առանց մեղմացնելու եմ խոսում բաների մասին։ Այդ դեպքում ինչո՞ւ եք շարունակում այդքան բթամիտ, զգայազուրկ և տկարամիտ մնալ։ Դուք պետք է ավելի հաճախ քննեք ինքներդ ձեզ, իսկ եթե երբևէ լինի որևէ բան, որ չհասկանաք, ապա ավելի հաճախ պետք է գաք Իմ առաջ։ Ես ասում եմ ձեզ. Իմ՝ այսպես կամ այնպես խոսելու նպատակը ձեզ Իմ առաջ առաջնորդելն է։ Ինչո՞ւ, այսքան ժամանակ անց, դեռևս սա չեք գիտակցում։ Մի՞թե Իմ խոսքերն ամբողջովին շփոթեցրել են ձեզ։ Թե՞ պատճառն այն է, որ Իմ յուրաքանչյուր խոսքին լրջորեն չեք վերաբերվել։ Երբ կարդում եք դրանք, լավ ինքնաճանաչում եք ձեռք բերում, նույնիսկ ասում եք, որ Ինձ պարտական եք և չեք կարողանում ընկալել Իմ մտադրությունները։ Բայց ի՞նչ է լինում հետո։ Ասես այս ամենը ձեզ հետ ընդհանրապես կապ չունենա. ասես դուք պարզապես Աստծուն հավատացող մարդ չլինեք։ Մի՞թե պարզապես ագահորեն կլանում եք ամեն տեղեկություն՝ առանց այն մարսելու համար ձեզ ժամանակ տալու։ Երբ վայելում եք Իմ խոսքերը, դա նման է նրան, որ սլացող ձիու վրա նստած՝ միայն մի ակնթարթ հայացք եք գցում ծաղիկներին. երբեք չեք փորձում Իմ խոսքերից ընկալել Իմ մտադրությունները։ Ահա թե ինչպիսին են մարդիկ. նրանք միշտ սիրում են խոնարհ երևալ։ Այդպիսի մարդիկ ամենաատելին են։ Երբ հավաքվում են ուրիշների հետ հաղորդակցվելու, միշտ սիրում են ուրիշների առաջ պատմել իրենց ինքնաճանաչման մասին, որպեսզի բոլորը տեսնեն, թե իրենք Իմ հոգսի հանդեպ հոգատարություն ցուցաբերող մարդիկ են, մինչդեռ իրականում հիմարների մեջ ամենահիմարներն են։ (Նրանք իրենց եղբայրների և քույրերի հետ չեն հաղորդակցվում Իմ մասին իրենց ճշմարիտ ըմբռնումների կամ գիտելիքի վերաբերյալ, այլ պարզապես ցուցադրում են իրենց և պարծենում ուրիշների առաջ։ Ես ամենից շատ ատում եմ այդպիսի մարդկանց, որովհետև նրանք անարգում և նսեմացնում են Ինձ)։

Ես հաճախ Իմ ամենամեծ հրաշքները ձեզանում եմ հայտնի դարձնում։ Մի՞թե չեք տեսնում դրանք։ Այսպես կոչված «իրականությունը» կյանքով արտահայտում են նրանք, ովքեր անկեղծորեն սիրում են Ինձ։ Մի՞թե դա չեք տեսել։ Մի՞թե սա լավագույն ապացույցը չէ, որի միջոցով կարող եք ճանաչել Ինձ։ Մի՞թե սա Իմ մասին ավելի լավ վկայություն չի կրում։ Եվ, այնուամենայնիվ, դուք դա չեք ճանաչում։ Ասացե՛ք Ինձ. ո՞վ կարող է կյանքով արտահայտել իրականությունն այս սանձարձակ երկրում, որն այնքան կեղտոտ, գարշելի և ապականված է Սատանայի կողմից։ Մի՞թե բոլոր մարդիկ ապականված և դատարկ չեն։ Ամեն դեպքում, Իմ խոսքերն արդեն հասել են իրենց գագաթնակետին. դրանցից ավելի դյուրըմբռնելի խոսքեր այլևս չեն կարող լինել։ Նույնիսկ կատարյալ ապուշը կարող է կարդալ Իմ խոսքերն ու հասկանալ դրանք, ուստի մի՞թե խնդիրը պարզապես այն չէ, որ դուք ջանք չեք գործադրել։

Դուք չպետք է Իմ խոսքերը խեղաթյուրված կերպով ընկալեք, պետք է դրանք ընկալեք բոլոր տեսանկյուններից և առավել ևս հաճախ խորհեք դրանց շուրջ ու բազմիցս ծանրութեթև անեք դրանք՝ ոչ լոկ մեկ օր կամ մեկ գիշեր։ Դուք չգիտեք, թե որտեղ են Իմ մտադրությունները, կամ որ հարցերում եմ Ես ծախսել Իմ սրտի արյունը․ ինչպե՞ս կարող եք հաշվի առնել Իմ մտադրությունները։ Այսպիսին եք դուք՝ մարդիկ՝ բացարձակ անկարող խորամուխ լինել մանրամասների մեջ, կենտրոնանում եք միայն մակերեսի վրա և ունակ եք միայն ընդօրինակելու։ Ինչպե՞ս կարող է սա հոգևորություն կոչվել։ Դա պարզապես մարդու խանդավառությունն է՝ մի բան, որին Ես հավանություն չեմ տալիս, և առավել ևս՝ մի բան, որը Ես ատում եմ։ Ես ասում եմ քեզ սա. այն ամենը, ինչ ատում եմ, պետք է դուրս թողնվի, պետք է թողնվի զտում ու աղետ տանելու, և պետք է ենթարկվի Իմ այրմանն ու դատաստանին։ Հակառակ դեպքում մարդիկ չեն իմանա, թե ինչ է նշանակում վախենալ, և կլինեն այնքան սանձարձակ․ նրանք միշտ կնայեն Ինձ մարդկային աչքերով. նրանք այնքա՛ն հիմար են։ Սատանայի գաղափարներից ազատվելու լավագույն միջոցն Ինձ մոտենալն ու Ինձ հետ հաղորդակցվելն է։ Ես կցանկանայի, որ բոլորդ գործեք այս կանոնի համաձայն, որպեսզի կարողանաք խուսափել դատվելուց և ձեր կյանքում կորուստ կրելուց։

Մարդկանց հետ այնքան դժվար է գործ ունենալը․ նրանք միշտ գտնվում են դրսի մարդկանց, իրադարձությունների և բաների, ինչպես նաև իրենց իսկ սեփական պատկերացումների սահմանափակումների ներքո։ Արդյունքում նրանք ի վիճակի չեն լավ վկայություն կրելու Ինձ համար և անկարող են շատ լավ համագործակցել Ինձ հետ։ Ես մշտապես աջակցում և խնամում եմ ձեզ, սակայն դուք պարզապես ի վիճակի չեք անելու ձեր լավագույնը՝ Ինձ հետ համագործակցելու համար։ Այս բոլոր բաները լիովին ցույց են տալիս, որ չեք հասկանում Ինձ։ Երբ գա ժամանակը, երբ այլևս ոչ մի կասկած չունենաս Իմ հանդեպ, ոչ ոք չի կարողանա խանգարել քեզ քայլել ճշմարիտ ճանապարհով, և ոչ մի մարդկային պատկերացում չի կաշկանդի քեզ։ Ինչո՞ւ եմ Ես սա ասում։ Իսկապե՞ս հասկանում ես Իմ արտահայտումների իմաստը։ Միայն երբ Ես բառերը պարզաբանում եմ այսպես, մի փոքր հասկացողություն եք ձեռք բերում։ Մարդիկ պարզապես այնքան հիմար են և անխելք։ Նրանք սկսում են զգալ ամենաչնչին ցավը, միայն երբ ասեղը հասնում է ոսկորին։ Այսինքն՝ դու լիովին համոզվում ես, միայն երբ Իմ խոսքերը մատնանշում են քո հիվանդության աղբյուրը։ Այնուամենայնիվ, երբեմն դեռ չեք ցանկանում Իմ խոսքերը կիրարկել կամ ճանաչել ինքներդ ձեզ։ Ինչո՞ւ մինչ այս պահը դեռ չեք գիտակցել, թե որքան դժվար է մարդկանց հետ գործ ունենալը։ Մի՞թե Իմ խոսքերը բավականաչափ ակնհայտ կամ թափանցիկ չեն։ Իմ ուզածն այն է, որ համագործակցեք Ինձ հետ և՛ լրջորեն, և՛ անկեղծորեն. անկախ նրանից՝ հաճելի հնչող խոսքեր ես ասում, թե ոչ, քանի դեռ պատրաստ ես համագործակցելու Ինձ հետ և կարող ես անկեղծորեն երկրպագել Ինձ, կգտնվես Իմ պաշտպանության տակ։ Նույնիսկ եթե այս տեսակի մարդը շատ տգետ է, Ես լուսավորություն կբերեմ նրան, որպեսզի կարողանա ազատվել իր տգիտությունից։ Դա այն պատճառով է, որ Իմ գործողություններն անպայմանորեն համապատասխանում են Իմ խոսքերին. Ես Ամենակարող Աստվածն եմ, որ պահում է Իր խոսքը։

Ես անմիջապես կբացահայտեմ Իմ մտադրությունները եկեղեցիներին և բոլոր անդրանիկ որդիներին, և այլևս երբեք ոչինչ թաքնված չի լինի, քանզի եկել է այն օրը, երբ ամեն ինչ բացահայտված է։ Այսինքն՝ «թաքնված» բառն այսուհետ այլևս չի օգտագործվի, առավել ևս որևէ թաքնված բան չի շարունակի գոյություն ունենալ։ Բոլոր թաքնված մարդիկ, իրադարձություններն ու բաներն անշուշտ կբացահայտվեն մեկ առ մեկ։ Ես իմաստուն Աստվածն եմ, որ տիրապետում է լիակատար իշխանության։ Բոլոր իրադարձությունները, բոլոր բաները և յուրաքանչյուր մարդ պահվում են Իմ ձեռքերում։ Ես Իմ սեփական քայլերն եմ ձեռնարկում դրանք բացահայտելու համար, և Ես կբացահայտեմ դրանք բոլորը մեկ առ մեկ՝ կանոնավոր կերպով։ Ինչ վերաբերում է նրանց, ովքեր կհամարձակվեն շողոքորթել Ինձ կամ փորձել որևէ բան թաքցնել Ինձնից, Ես կապահովեմ, որ նրանք այլևս երբեք ոտքի չկանգնեն։ Ես այս կերպ կգործեմ, որպեսզի այն ամբողջովին ակնհայտ լինի բոլորիդ համար։ Ուշադի՛ր նայեք։ Սրտի արյունը, որ Ես ծախսել եմ, զուր չի լինի. այն պտուղ կտա։ Ով չի լսում կամ չի հնազանդվում, անմիջապես կբախվի Իմ դատաստանին։ Ո՞վ է դեռ համարձակվում դուրս գալ Իմ դեմ։ Բոլորդ պետք է հնազանդվեք Ինձ։ Ասում եմ քեզ սա․ այն ամենը, ինչ Ես ասում և անում եմ, իմ ամեն մի քայլը, և Իմ այսօրվա ամեն մի գաղափարը, միտքն ու նախագիծը, բոլորը ճիշտ են. դրանք մարդուն բացարձակապես տեղ չեն թողնում հետագայում որևէ բան հաշվի առնելու համար։ Ինչո՞ւ եմ Ես ձեզ նորից ու նորից ասում, որ այն ամենը, ինչ պետք է անեք, հետևելն է, և որ դրա մասին այլևս մտածելու կարիք չկա։ Դա այս պատճառով է։ Դեռ կարիք ունե՞ք, որ պարզաբանեմդա։

Ձեր պատկերացումները կաշկանդում են ձեզ, սակայն չեք կարծում, որ դա այն պատճառով է, որ ինքներդ չեք ջանացել։ Փոխարենը՝ Ինձնից ես պատճառներ փնտրում՝ ասելով, որ Ես լուսավորություն չեմ բերել քեզ։ Այս ի՞նչ խոսակցություն է։ Ինքդ ոչ մի պատասխանատվություն չես ստանձնում և միշտ բողոքում ես Ինձ։ Ես նախազգուշացնու՛մ եմ քեզ։ Եթե շարունակես այսպես՝ ընդհանրապես ոչ մի գին չվճարելով, ապա դե՛ն կնետվես։ Ես ամբողջ օրը մեծ-մեծ չեմ խոսում՝ ձեզ վախեցնելու համար։ Սա իսկապես փաստ է. Ես անում եմ այն, ինչ ասում եմ։ Հենց որ խոսքերը դուրս են գալիս Իմ բերանից, դրանք անմիջապես սկսում են իրականանալ։ Նախկինում Իմ արտահայտած խոսքերը դանդաղ էին իրականանում. հիմա, սակայն, ամեն ինչ այլ է և այլևս դանդաղ չի կատարվի։ Պարզ ասած՝ Ես այլևս չեմ մղում կամ սիրաշահում. փոխարենը՝ խթանում և ստիպում եմ ձեզ առաջ շարժվել։ Էլ ավելի պարզ ասած՝ նրանք, ովքեր կարող են համընթաց քայլել, կանեն դա, մինչդեռ նրանք, ովքեր չեն կարող համընթաց քայլել և չեն կարող շարունակել առաջ գնալ, դուրս կթողնվեն։ Նախկինում Ես փորձում էի համբերատար խոսել ձեզ հետ բոլոր հնարավոր եղանակներով, բայց դուք պարզապես չէիք լսում։ Այժմ, երբ աշխատանքը շարունակվել է մինչ այս փուլը, ի՞նչ եք անելու։ Իսկապե՞ս շարունակելու եք տրվել ինքներդ ձեզ։ Նման մարդիկ չեն կարող ավարտուն դարձվել, այլ անշուշտ դուրս կթողնվեն Իմ կողմի՛ց։

Իմ խոսքը միշտ նպատակային է․ այն դիպչում է ձեր խոցելի կետերին և բացահայտում ձեր կործանարար թուլությունները։ Այլապես, դուք կշարունակեիք ապրել անորոշության մեջ՝ կորցնելով ժամանակի մասին պատկերացումը: Ուստի գիտակցե՛ք սա: Ձեզ փրկելու համար Ես առաջնորդվում եմ սիրո ճանապարհով։ Ինչպիսին էլ լինի ձեր արձագանքը, Ես անշեղորեն և առանց սխալմունքի կկատարեմ այն, ինչ որոշել և հաստատել եմ։ Մի՞թե Ես՝ Ամենակարող և արդար Աստվածս, կարող եմ սխալվել։ Չէ՞ որ դա մարդկային հասկացություն է։ Ասացե՛ք Ինձ. մի՞թե ձեր փրկության համար չէ այն ամենն, ինչ անում եմ և ասում։ Ոմանք խոնարհաբար կասեն․ «Ո՜վ Աստված, այն ամենն, ինչ Դու անում ես, մեզ համար է, սակայն մենք չգիտենք, թե ինչպես համահունչ գործենք Քեզ հետ»։ Ինչպիսի՜ տգիտություն: Դուք նույնիսկ համարձակվում եք ասել, թե չգիտեք ինչպես համագործակցել Ինձ հետ։ Այս բոլորն ամոթալի ստեր են: Քանի որ դուք այսպիսի խոսքեր եք բարձրաձայնել, ինչո՞ւ իրականում կրկին ու կրկին մարմնին եք հնազանդվում։ Ձեր խոսքերը կարող են բարեպաշտ հնչել, բայց ձեր գործերը միշտ չէ, որ հեշտ ու հաճելի են: Պետք է գիտակցել, որ այսօր Ես ձեզնից շատ բան չեմ պահանջում, և Իմ պահանջները ոչ միայն վեր չեն մարդկային կարողություններից, այլև հասանելի են և իրագործելի։ Ես ամենևին ձեզ չեմ գերագնահատում։ Մի՞թե Ես չգիտեմ մարդկային կարողության չափը։ Ես դրա մասին կատարյալ պարզ պատկերացում ունեմ։

Իմ խոսքերն անդադար լուսավորում են ձեզ, սակայն ձեր սրտերը կարծրացած են, և դուք ներքուստ ի վիճակի չեք ըմբռնելու Իմ մտադրությունները։ Ասացե՛ք Ինձ․ «Քանի՞ անգամ եմ ձեզ հիշեցրել, որ չկենտրոնանաք սնունդի, հագուստի կամ արտաքին տեսքի վրա, այլ ուշադրություն դարձնեք ձեր ներքին կյանքին»։ Բայց դուք պարզապես ականջալուր չեք։ Ես հոգնել եմ խոսելուց։ Մի՞թե այսքա՜ն թմրել եք կամ լիովին անզգայացել: Մի՞թե Իմ խոսքերը զուր են հնչել։ Արդյո՞ք որևէ սխալ բան եմ ասել։ Զավակնե՛րս, ուշադրություն դարձրե՛ք Իմ անկեղծ մտադրություններին։ Երբ ձեր կյանքը հասունանա, այլևս անհանգստանալու կարիք չի լինի, և ձեզ ամեն ինչ կտրվի։ Այժմ դրանց վրա կենտրոնանալն այլևս արժեք չունի։ Իմ արքայությունը լիովին իրագործվել է և հրապարակավ իջել աշխարհ, ինչն ինքնին նշանակում է, որ Իմ դատաստանի ժամն է հասել: Արդյո՞ք դուք այն զգացել եք։ Ես չեմ կամենում դատել ձեզ, սակայն Դուք լիովին անտարբեր եք իմ սրտի հանդեպ։ Իմ կամքն է, որ դուք մշտապես գտնվեք Իմ սիրո, խնամքի և պաշտպանության ներքո, այլ ոչ թե ենթարկվեք անողոք դատաստանի։ Մի՞թե ցանկանում եք դատաստանի ենթարկվել։ Եթե ոչ, ապա ինչո՞ւ չեք մշտապես մոտենում Ինձ, հաղորդակցվում Ինձ հետ և ապրում Ինձ հետ հաղորդության մեջ։ Դու Ինձ սառնասրտորեն ես վերաբերում, սակայն երբ Սատանան մտքեր է ներշնչում քեզ, դու ուրախանում ես՝ կարծելով, թե դրանք համընկնում են քո կամքի հետ, մինչդեռ քո գործերից ոչ մեկն Ինձ համար չէ։ Մի՞թե ցանկանում եք Ինձ միշտ այսպես դաժանորեն վերաբերվել ։

Այնպես չէ, որ Ես չեմ ցանկանում տալ քեզ, ուղղակի դուք պատրաստ չեք վարձահատույց լինելու։ Այդ պատճառով մնում եք դատարկաձեռն՝ չունենալով ոչինչ։ Մի՞թե դուք չեք տեսնում, թե որքան արագ է առաջ ընթանում Սուրբ Հոգու գործը։ Մի՞թե չեք տեսնում, որ Իմ սիրտն այրվում է անհանգստությունից: Ես խնդրում եմ ձեզ համագործակցել Ինձ հետ, սակայն դուք չեք կամենում։ Ամեն տեսակ աղետներ կպատահեն մեկը մյուսի հետևից․ բոլոր երկրներն ու վայրերը կբախվեն աղետների․ ամենուր կլինեն ժանտախտ, սով, ջրհեղեղ, երաշտ և երկրաշարժեր։ Այս աղետները չեն սահմանափակվի մեկ կամ երկու վայրով և չեն ավարտվի մեկ-երկու օրում, ընդհակառակը, դրանք կտարածվեն ավելի ու ավելի մեծ տարածքներով և կդառնան առավել ծանր։ Այս ընթացքում մեկը մյուսի հետևից կհայտնվեն ամեն տեսակ միջատների համաճարակներ, և «մարդակերություն» երևույթը կտարածվի ամենուր։ Սա է Իմ դատաստանը բազում ազգերի և ժողովուրդների համար: Զավակներս, դուք չպետք է կրեք աղետների ցավն ու տառապանքը։ Իմ կամքն է, որ դուք շուտ հասունանաք և որքան հնարավոր է արագ վերցնեք այն բեռը, որ դրված է Իմ ուսերին։ Ինչու՞ չեք գիտակցում Իմ նպատակը։ Առաջիկա գործը գնալով ավելի ու ավելի լարված է լինելու։ Արդյո՞ք ձեր սրտերն այնքան կարծրացած են, որ Ինձ թողնում եք լի ձեռքերով՝ ստիպված աշխատել միայնակ ու տքնաջան։ Պարզ ասած՝ նրանք, ում կյանքը հասունացել է, կմտնեն ապաստան և չեն կրի ցավ ու նեղություն, իսկ նրանք, որոնց կյանքը չի հասունացել, պիտի կրեն ցավ և վնաս։ Իմ խոսքերը բավական հստակ են, այնպես չէ՞։

Իմ անունը պետք է տարածվի բոլոր ուղղություններով և բոլոր վայրերում, որպեսզի ամենքն իմանան Իմ սուրբ անունն ու ճանաչեն Ինձ։ ԱՄՆ-ում, Ճապոնիայում, Կանադայում, Սինգապուրում, Խորհրդային Միությունում, Մակաոյում, Հոնկոնգում և այլ երկրներում ապրող բոլոր խավերի մարդիկ անմիջապես կհավաքվեն Չինաստանում՝ փնտրելով ճշմարիտ ուղին։ Իմ անունն արդեն վկայվել է նրանց համար. պարզապես դուք հնարավորինս շուտ պիտի հասունանաք, որպեսզի կարողանաք հովիվ դառնալ և առաջնորդել նրանց։ Ահա թե ինչու եմ ասում, որ դեռ շատ աշխատանք կա անելու։ Իմ անունը լայնորեն կտարածվի աղետների առաջացմանը զուգընթաց, և եթե դուք զգույշ և ուշադիր չլինեք, կկորցնեք ձեր օրինական մասնաբաժինը։ Չե՞ք վախենում։ Իմ անունը տարածվում է բոլոր կրոնների, բոլոր խավերի, բոլոր ազգերի և բոլոր դավանանքների վրա։ Սա է Իմ աշխատանքը, որը կատարվում է կարգապահ, համակարգված և Իմ իմաստուն կառավարմամբ: Ես միայն կցանկանայի, որ դուք կարողանաք ջանասիրաբար հետևել իմ ամեն քայլին:

Իմ գործը շարունակվել է մինչ այս փուլը և ամբողջությամբ ընթացել է Իմ ձեռքի իմաստուն կարգավորումներին համապատասխան, և դա ամբողջությամբ Իմ մեծ հաջողությունն է եղել։ Մարդկության մեջ ո՞վ կարող էր նման բան անել։ Մի՞թե փոխարենը մարդիկ չեն խաթարում Իմ տնօրինումը։ Այնուամենայնիվ, պետք է իմանաս, որ ոչ ոք չի կարող Իմ փոխարեն անել Իմ գործը, առավել ևս՝ խոչընդոտել այն, քանի որ չկա ոչ մի մարդ, ով կարող է ասել կամ անել այն բաները, որոնք Ես եմ անում և ասում։ Թեև սա այդպես է, մարդիկ դեռ չեն ճանաչում Ինձ՝ իմաստուն, Ամենակարող Աստծուս։ Արտաքուստ չէիք համարձակվի բացահայտորեն հակադրվել Ինձ, սակայն ձեր մտքերում ու գաղափարներում հակառակվում եք Ինձ։ Հիմարնե՛ր։ Չգիտե՞ք, որ Ես այն Աստվածն եմ, Ով դիտարկում է մարդու սրտի ամենախորքը։ Չգիտե՞ս, որ դիտարկում եմ քո յուրաքանչյուր խոսքն ու գործը։ Ասում եմ քեզ սա. մեղմ խոսքեր այլևս երբեք չեն արտաբերվի Իմ շրթունքներից։ Փոխարենը՝ Իմ խոսքերը բոլորն էլ կլինեն խիստ դատաստանի խոսքեր, և Ես կտեսնեմ՝ արդյո՞ք կարող ես դիմանալ դրանց, թե՞ ոչ։ Այսուհետ նրանք, ովքեր չեն մոտենում Ինձ իրենց սրտերում, այսինքն՝ նրանք, ովքեր անկեղծ սեր չունեն Իմ հանդեպ, նրանք են, ովքեր բացահայտորեն մարտահրավեր են նետում Ինձ։

Այսօր Սուրբ Հոգու գործը հասել է մի կետի, որտեղ նախկին մեթոդն այլևս չի օգտագործվի, փոխարենը՝ նոր մեթոդ է իրականացվում։ Նրանք, ովքեր դրական և ակտիվ կերպով չեն համագործակցում Ինձ հետ, կընկնեն Հադես՝ մահվան մի անդունդ (և այս մարդիկ հավիտյան կորստյան կմատնվեն)։ Նոր մեթոդը հետևյալն է. եթե ձեր մտքերն ու գաղափարները ճիշտ չեն, ապա Իմ դատաստանն անմիջապես կգա ձեզ վրա։ Սա ներառում է կառչելն աշխարհից, հարստությունից, ձեր ընտանիքից, ամուսնուց, կնոջից, երեխաներից, ծնողներից, ուտելուց և խմելուց, հագուստից և բոլոր նման բաներից, որոնք հոգևոր ոլորտի մաս չեն կազմում։ Սրբերի լուսավորությունը գնալով ավելի ակնհայտ կդառնա. այսինքն՝ կյանքի զգացումները կդառնան է՛լ ավելի ակնհայտ ու մշտապես շարժման մեջ կլինեն։ Յուրաքանչյուր ոք, ով ամենափոքր իսկ խաթարումն առաջացնի, կտրուկ անկում կապրի՝ շատ հետ մնալով կյանքի վազքուղում։ Ովքեր անտարբեր են, ովքեր նվիրումով չեն ձգտում, լիովին կլքեմ և կանտեսեմ նրանց բոլորին՝ առանց բացառության։ Նրանք հազար տարի ստիպված կլինեն տառապել աղետների մեջ։ Ինչ վերաբերում է նրանց, ովքեր ջերմեռանդորեն են ձգտում, այսինքն՝ նրանց, ովքեր մշտապես խաթարումներ են առաջացնում, կվերացնեմ նրանց տգիտությունը, կդարձնեմ նրանց հավատարիմ Ինձ, և նրանք կունենան իմաստություն ու խելք։ Այդպիսով կձգտեն է՛լ ավելի մեծ հավատով։ Կրկնապատկում եմ Իմ օրհնությունները Իմ բոլոր անդրանիկ որդիների վրա, և Իմ սերը գալիս է ձեզ վրա բոլոր ժամանակներում։ Միշտ հոգ եմ տանում ձեր մասին և պաշտպանում եմ ձեզ, և թույլ չեմ տա, որ ընկնեք Սատանայի ցանցը։ Ես սկսել եմ Իմ գործն Իմ ընտրյալ մարդկանց բազմության մեջ. այսինքն՝ ավելացրել եմ ևս մեկ գործի նախագիծ։ Սա նրանք են, ովքեր ծառայություն կմատուցեն Քրիստոսին հազար տարի, և մարդկանց մեծ բազմություն կհավաքվի Իմ թագավորությունում։

Որդինե՛րս, դուք պետք է ինտենսիվացնեք ձեր կրթումը։ Շատ գործ է սպասում ձեզ, գործ, որը պետք է ստանձնեք և ավարտեք։ Ես միայն ցանկանում եմ, որ շտապեք և հասունանաք, որպեսզի կարողանաք ավարտել այն գործը, որը հանձնարարել եմ ձեզ։ Սա ձեր սրբազան պատասխանատվությունն է, և այն պարտավորությունը, որը դուք՝ Իմ անդրանիկ որդիները, պետք է կատարեք։ Ես կպաշտպանեմ ձեզ, մինչև հասնեք ճանապարհի ավարտին, և կպահպանեմ ձեզ, որպեսզի կարողանաք հավերժ վայելել հրաշալի օրհնություններն Ինձ հետ միասին։ Ձեզնից յուրաքանչյուրը պետք է ունենա ներըմբռնում այն փաստի վերաբերյալ, որ Ես կազմակերպել եմ բազմաթիվ զոհաբերվող խաղաքարեր և միջավայրեր՝ բոլորը ձեզ կատարելագործելու համար։ Այս ամենն Իմ օրհնություններն են, չգիտեի՞ք։ Բոլորդ Իմ սիրելի որդիներն եք։ Քանի դեռ անկեղծորեն սիրում եք Ինձ, Ես չեմ լքի ձեզնից և ոչ մեկին. թեև սա կախված է նրանից, թե արդյոք կկարողանա՞ք ներդաշնակորեն համագործակցել Ինձ հետ։

Իմ որդիները հայտնվում են բացահայտ և բյուրավոր մարդկանց առջև։ Ես խստորեն կպատժեմ ցանկացածին, ով կհամարձակվի բացահայտորեն հակառակվել նրանց. դա հաստատ է։ Այսօր բոլոր նրանք, ովքեր ի վիճակի են ոտքի կանգնել և հովվել եկեղեցին, հասել են անդրանիկ որդու կարգավիճակին և այժմ Ինձ հետ են փառքի մեջ։ Այն ամենը, ինչ Իմն է, նաև ձերն է։ Ես առատ շնորհք եմ պարգևում բոլոր նրանց, ովքեր անկեղծորեն հնազանդվում են Ինձ, որպեսզի կարողանաս ունենալ հսկայական զորություն՝ գերազանցելով բոլորին։ Իմ մտադրություններն ամբողջովին ուղղված են ձեզ՝ անդրանիկ որդիներին, և միայն ցանկանում եմ, որ հնարավորինս շուտ հասունանաք և ավարտին հասցնեք այն, ինչ հանձնարարել եմ ձեզ։ Գիտեցե՛ք սա։ Ա յն, ինչ հանձնարարում եմ ձեզ, Իմ տնօրինման ծրագրի վերջնական նախագիծն է։ Միայն հույս ունեմ, որ ի վիճակի կլինեք ընծայելու ձեր ողջ էությունն Ինձ՝ ձեր ողջ սրտով, մտքով և զորությամբ և լիովին ծախսվելու Ինձ համար։ Ժամանակն իսկապես ոչ մեկին չի սպասում, և ոչ մի մարդ, իրադարձություն կամ բան չի կարող խոչընդոտել Իմ գործին։ Գիտեցե՛ք սա. Ի մ գործն առաջ է ընթանում հարթ, առանց խոչընդոտի, ամեն քայլափոխի։

Իմ ոտնահետքերն անցնում են ողջ տիեզերքով և մինչև երկրի ծայրերը, Իմ աչքերն անդադար զննում են յուրաքանչյուր մարդու, և ավելին՝ Ես դիտում եմ տիեզերքը որպես մի ամբողջություն։ Իմ խոսքերն իրականում գործում են տիեզերքի յուրաքանչյուր անկյունում։ Ով կհամարձակվի ծառայություն չմատուցել Ինձ համար, ով կհամարձակվի անհավատարիմ լինել Ինձ, ով կհամարձակվի դատել Իմ անունը և ով կհամարձակվի անարգել ու զրպարտել Իմ որդիներին. նրանք, ովքեր իր ապես ընդունակ են նման բաների, պետք է ենթարկվեն խիստ դատաստանի։ Իմ դատաստանը գալիս է իր ամբողջության մեջ, ինչը նշանակում է, որ այժմ դատաստանի դարաշրջանն է, և ուշադիր դիտարկելով՝ կհայտնաբերեք, որ Իմ դատաստանը տարածվում է ողջ տիեզերք-աշխարհով մեկ։ Անշուշտ, Իմ տունն անմասն չի լինի. դատաստանի կարժանանան բոլոր նրանք, ում մտքերն ու գաղափարները, խոսքն ու բառապաշարը կամ գործողություններն ու քայլերը համահունչ չեն Իմ մտադրություններին։ Հասկացե՛ք սա։ Իմ դատաստանն ուղղված է ողջ տիեզերք աշխարհին, այլ ոչ թե մի խումբ մարդկանց կամ բաների։ Արդյոք գիտակցե՞լ եք սա։ Եթե մտքերումդ և գաղափարներումդ դիմակայություն ես զգում Իմ հանդեպ, ապա անմիջապես ներքուստ կդատվես։

Իմ դատաստանը գալիս է բոլոր ձևերով և կերպերով։ Գիտեցե՛ք սա. Ես եմ եզակի և իմաստուն Աստվածը տիեզերք-աշխարհի։ Ոչինչ վեր չէ Իմ զորությունից։ Իմ բոլոր դատաստանները բացահայտվում են ձեզ։ Եթե մտքերումդ և գաղափարներումդ դիմակայություն ես զգում Իմ հանդեպ, ապա քեզ հայտնություն կտամ, այսինքն՝ կզգուշացնեմ քեզ։ Եթե չլսես, անմիջապես կլքեմ քեզ (սրանով նկատի ունեմ, որ ներգրավվում ես արտաքին վարքագծերի մեջ, որոնք կապված են մսեղիի հաճույքների հետ, թեև չես կասկածում Իմ անվանը)։ Եթե Իմ հանդեպ ունեցած մտքերդ ու գաղափարներդ հանդուգն են, եթե բողոքում ես Ինձ, եթե քանիցս ընդունում ես Սատանայի գաղափարները, և եթե չես հետևում կյանքի զգացմունքներին, ապա հոգիդ կլինի խավարի մեջ, իսկ մսեղիդ ցավ կկրի։ Դու պետք է ավելի մոտ լինես Ինձ։ Վստահաբար չ ես կարող վերականգնել բնականոն իրադրությունդ ընդամենը մեկ կամ երկու օրում, և կյանքդ տեսանելիորեն շատ հետ կմնա։ Ինչ վերաբերում է նրանց, ովքեր սանձարձակ են խոսքում, Ես կկարգավարժեմ ձեր բերաններն ու լեզուները և ձեր լեզուները կենթարկեմ էտման։ Նրանց, ովքեր սանձարձակ և անզուսպ են իրենց գործողություններում, կզգուշացնեմ ձեզ ձեր հոգիներում և խստորեն կպատժեմ նրանց, ովքեր չեն լսում։ Նրանց, ովքեր բացահայտորեն դատում և հակառակվում են Ինձ, այսինքն նրանք, ովքեր խոսքով կամ գործով հնազանդության պակաս են դրսևորում, լիովին դուրս կթողնեմ և կհրաժարվեմ նրանցից՝ ստիպելով կորչել և կորցնել լավագույն օրհնությունների վայելքը։ Այդ նրանք են, ովքեր դուրս կթողնվեն ընտրվելուց հետո։ Նրանց, ովքեր տգետ են, այսինքն՝ ում տեսիլքները հստակ չեն, դեռ կբերեմ լուսավորություն և կփրկեմ նրանց։ Սակայն նրանք, ովքեր հասկանում են ճշմարտությունը, բայց չեն կիրառում այն, կկառավարվեն վերոհիշյալ կանոնների համաձայն՝ անկախ այն բ անից՝ տգետ են, թե ոչ։ Ինչ վերաբերում է այն մարդկանց, ովքեր ի սկզբանե սխալ մտադրություններ են ունեցել, այնպես կանեմ, որ հավիտյան անկարող լինեն ընկալելու իրականությունը, և, ի վերջո, նրանք աստիճանաբար դուրս կթողնվեն՝ մեկ առ մեկ։ Մեկն էլ չի մնա, թեև այժմ մնում են Իմ կարգավորմամբ (քանզի հապշտապ չեմ գործում, այլ՝ կանոնավոր կերպով)։

Իմ դատաստանն ամբողջությամբ բացահայտված է։ Այն ուղղված է տարբեր մարդկանց, որոնք բոլորը պետք է զբաղեցնեն իրենց պատշաճ տեղերը։ Ես կ կառավարեմ և կդատեմ մարդկանց՝ համաձայն այն բանի, թե որ կանոններն են նրանք խախտել։ Նրանց հանդեպ, ովքեր այս անվան մեջ չեն և չեն ընդունում վերջին օրերի Քրիստոսին, գործում է միայն մեկ կանոն. ի սկույն կվերցնեմ Ինձ հակառակվողների հոգիները, շունչըը և մարմինները և կնետեմ նրանց Հադես։ Ով չի հակառակվում Ինձ, կսպասեմ, որ հասունանաք, նախքան երկրորդ դատաստան իրականացնելը։ Իմ խոսքերն ամեն ինչ բացատրում են բացարձակ հստակությամբ, և ոչինչ ծածուկ չէ։ Միայն հույս ունեմ, որ միշտ ի վիճակի կլինեք պահելու դրանք ձեր մտքում։

Իմ խոսքն իրականացվում է յուրաքանչյուր երկրում, վայրում, ազգում և հարանվանությունում, և այն կատարվում է յուրաքանչյուր անկյունում ցանկացած պահի։ Ամենուրեք տեղի ունեցող աղետները մարդկանց միջև մղվող մարտեր չեն և ոչ էլ զենքով մղվող պատերազմներ։ Դրանից հետո այլևս պատերազմներ չեն լինի։ Ամեն ինչ Իմ ձեռքում է։ Բոլորը կառերեսվեն Իմ դատաստանինև կտառապեն աղետների մեջ։ Թող նրանք, ովքեր դիմակայում են Ինձ, ինչպես նաև նրանք, ովքեր չեն նախաձեռնում համագործակցություն Ինձ հետ, կրեն զանազան աղետների ցավը։ Թող նրանք հավիտյան լաց լինեն և ատամները կրճտացնեն, հավիտյան մնան խավարի մեջ և չկարողանան գոյատևել։ Ես գործում եմ ուղղամտությամբ և վճռականությամբ ու հաշվի չեմ առնում, թե անցյալում որքան հավատարիմ եք եղել Ինձ։ Քանի դեռ դիմակայում եք Ինձ, Իմ դատաստանի ձեռքն իսկույն կբարձրանա ձեր դեմ՝ առանց որևէ ուշացման, նույնիսկ մեկ վայրկյանի, և առանց ողորմության պատառիկի։ Ես միշտ ասել եմ, որ Ես այն Աստվածն եմ, որ պահում է Իր խոսքը։ Իմ արտաբերած յուրաքանչյուր խոսք կկատարվի, և Ես ձեզ թույլ կտամ տեսնել դրանցից յուրաքանչյուրը։ Սա է իրականում նշանակում ամեն բանում մտնել իրականության մեջ։

Մեծ աղետներն անշուշտ չեն հասնի Իմ որդիներին՝ Իմ սիրելիներին։ Ես ամեն պահի և ամեն վայրկյան կհոգամ Իմ որդիների մասին։ Դուք հաստատ ստիպված չեք լինի կրել այդպիսի ցավ և տառապանք։ Փոխարենը, դրա նպատակն է կատարելագործել Իմ որդիներին և Իմ խոսքը կատարել նրանց մեջ, ովքեր կրում են աղետները, որպեսզի դուք ճանաչեք Իմ ամենակարողությունը, առավել աճեք կյանքում, ավելի շուտ ստանձնեք հոգսեր Ինձ համար և ձեր ամբողջ էությունը նվիրեք Իմ տնօրինման ծրագիրն ավարտելուն։ Դրա համար դուք պետք է լցվեք ուրախությամբ և ցնծությամբ։ Ես ամեն ինչ կհանձնեմ ձեզ՝ թույլ տալով, որ դուք ստանձնեք ղեկը։ Ես այն կդնեմ ձեր ձեռքերում։ Եթե ճիշտ է, որ որդին ժառանգում է իր հոր ամբողջ ունեցվածքը, ապա որքան ավելի ճիշտ կլինի դա ձեզ համար՝ Իմ անդրանիկ որդիներ։ Դուք իսկապես օրհնված եք։ Մեծ աղետներից տառապելու փոխարեն՝ դուք կվայելեք հավիտենական օրհնություններ։ Ի՜նչ փառք։ Ի՜նչ փառք։

Արագացրեք ձեր ընթացքը և ամենուր ու միշտ հետևեք Իմ հետքերին․ հետ մի՛ մնացեք։ Թող ձեր մտքերը հետևեն Իմ մտքերին, և թող ձեր միտքը հետևի Իմ մտքին։ Մի սրտով և մի մտքով համագործակցեք Ինձ հետ։ Ինձ հետ կերեք, Ինձ հետ ապրեք և Ինձ հետ վայելեք։ Հրաշալի օրհնություններ են սպասում ձեզ՝ դրանք վայելելու և ստանալու համար։ Իմ մեջ գոյություն ունի այսպիսի անզուգական առատություն։ Դրանից նույնիսկ մի փոքր մասը չի պատրաստվել ուրիշ որևէ մեկի համար․ Ես այս ամենն ամբողջությամբ անում եմ Իմ որդիների համար։

Ներկայում Իմ մտքում եղածը հենց այն է, ինչ պիտի կատարվի։ Այն ժամանակ, երբ Ես ավարտած լինեմ ձեզ հետ խոսելը, այդ ամենն արդեն իսկ կատարված կլինի։ Գործն իսկապես այդքան արագ է ընթանում և յուրաքանչյուր պահի փոփոխվում է։ Եթե թեկուզ մի ակնթարթ ձեր ուշադրությունը շեղվի, «կենտրոնախույս» երևույթ կառաջանա, և դուք մեծ հեռավորության վրա կշպրտվեք՝ դուրս գալով այս հոսքից։ Եթե անկեղծորեն չձգտեք, ապա չեք արդարացնի Իմ մանրակրկիտ մտադրությունները։ Ապագայում տարբեր երկրներից մարդիկ ցանկացած ժամանակ կհավաքվեն ։ Ձեր ներկայիս մակարդակով կկարողանա՞ք առաջնորդել նրանց։ Ես այս կարճ ժամանակահատվածում հիմնովին կվարժեցնեմ ձեզ, որպեսզի լավ զինվորներ դառնաք և կարողանաք կատարել Իմ հանձնարարությունը։ Ես ցանկանում եմ, որ դուք փառավորեք Իմ անունը և Ինձ համար հրաշալի վկայություն կրեք։ Թող նրանք, ում նախկինում արհամարհում էին, այսօր վեր կանգնեն նրանցից՝ նրանց առաջնորդելու և կառավարելու համար։ Հասկանո՞ւմ եք Իմ մտադրությունները։ Գիտակցե՞լ եք Իմ մանրակրկիտ մտադրությունները։ Ես այս ամենն անում եմ ձեզ համար։ Ամեն ինչ կախված է նրանից, թե կարո՞ղ եք արդյոք վայելել Իմ օրհնությունները։

Ես՝ Աստվածը, որ դիտարկում է մարդու սրտի խորքերը, շրջում եմ մինչև երկրի ծայրերը։ Ո՞վ կհամարձակվի չծառայել Ինձ։ Բոլոր երկրների միջև լարվածությունը մեծ է, և նրանք դաժան պայքար են մղում, սակայն վերջ ի վերջո չեն կարողանա խուսափել Իմ ձեռքից։ Ես վստահաբար նրանց անպատիժ չեմ թողնի։ Ես նրանց մեկ առ մեկ կկանգնեցնեմ դատաստանի առաջ՝ ըստ իրենց գործողությունների, երկրային կարգավիճակների և երկրային հաճույքների։ Ես ոչ մեկին չեմ խնայի։ Իմ ցասումն արդեն սկսել է բացահայտվել, և այն ամբողջությամբ կգա նրանց վրա։ Ամեն ինչ մեկ առ մեկ պիտի կատարվի նրանց մեջ, և այս ամենը նրանք իրենք իրենց գլխին բերած կլինեն։ Մարդիկ, որոնք անցյալում չճանաչեցին Ինձ կամ արհամարհեցին Ինձ, այժմ կառերեսվեն Իմ դատաստանին։ Իսկ նրանց, ովքեր հալածել են Իմ որդիներին, Ես հատկապես կհանդիմանեմ՝ ըստ նրանց նախկին խոսքերի և գործերի։ Ես նույնիսկ երեխաներին չեմ խնայի։ Այս բոլոր մարդիկ Սատանայի ցեղից են։ Նույնիսկ եթե ոչինչ չասեն և ոչինչ չանեն, եթե իրենց սրտի խորքում ատելություն են տածում Իմ որդիների հանդեպ, Ես նրանցից ոչ մեկին չեմ խնայի։ Ես նրանց բոլորին ցույց կտամ, որ այսօր մենք՝ մարդկանց այս խումբը, իշխում ենք և իշխանություն ունենք, ոչ թե նրանք։ Այս պատճառով դուք առավել ևս պետք է նվիրեք ձեր ողջ ուժը և անկեղծորեն ծախսվեք Ինձ համար, որպեսզի յուրաքանչյուր վայրում, անկյունում, կրոնի և հարանվանության մեջ փառաբանեք Իմ անունը, վկայություն կրեք Իմ անվան համար և տարածեք այն ամբողջ տիեզերքում ու մինչև երկրի ծայրերը։

Երբ Իմ մտադրություններն ի հայտ են գալիս, ով համարձակվի դիմադրել, և ով համարձակվի դատել կամ կասկածել, անմիջապես կվերցանեմ նրան։ Այսօր, ով չի գործում Իմ մտադրությունների համաձայն կամ ով սխալ է մեկնաբանում Իմ մտադրությունները, պետք է դուրս թողնվի և վտարվի Իմ թագավորությունից։ Իմ թագավորության մեջ ուրիշ ոչ ոք չկա։ Բոլորն Իմ որդիներն են՝ այն մարդիկ, որոնց սիրում եմ, և որոնք հաշվի են առնում Ինձ։ Ավելին՝ նրանք են, ովքեր գործում են Իմ խոսքի համաձայն և ի զորու են զորությամբ թագավորելու՝ Իմ անունից դատելու բյուրավոր ազգերին ու մարդկանց։ Ավելին՝ նրանք մի խումբ անդրանիկ որդիների են, որոնք անմեղ են ու աշխույժ, պարզասիրտ ու բաց, և՛ ազնիվ, և՛ իմաստուն։ Իմ մտադրությունները բավարարվում են ձեր մեջ, և այն, ինչ կամենում եմ անել, կատարվում է ձեր մեջ՝ առանց սխալի, լիովին բաց ու հայտնի։ Նրանց, ովքեր սխալ նպատակներ ու մտադրություններ ունեն, սկսել եմ դուրս թողնել, և հերթով, մեկը մյուսի հետևից, պիտի ընկնեն։ Մեկ առ մեկ պիտի կործանեմ նրանց, և նրանք ի զորու չեն լինի գոյատևել. և այս ամենը վերաբերում է նրանց ոգուն, հոգուն և մարմնին։

Հստա՛կ տեսեք, թե ինչ է անում Իմ ձեռքը. հանձնարարություններ է վստահում աղքատներին, հոգ է տանում և պաշտպանում նրանց, ովքեր սիրում են Ինձ, փրկում է տգետներին ու նախանձախնդիրներին, որոնք չեն խաթարում Իմ տնօրինությունը, պատժում է նրանց, ովքեր դիմակայում են Ինձ, և նրանց, ովքեր ակտիվորեն չեն համագործակցում Ինձ հետ։ Այս բոլոր բաները կհաստատվեն մեկ առ մեկ՝ համաձայն Իմ արտահայտումների։ Արդյոք դու նա՞ ես, ով իսկապես սիրում է Ինձ։ Արդյոք նա՞ ես, ով անձնվիրաբար ծախսվում է Ինձ համար։ Արդյոք նա՞ ես, ով լսում է Իմ խոսքը և կիրառում դրան համապատասխան։ Արդյոք նա՞ ես, ով Իմ դեմ է, թե՞ նա ես, ով համատեղելի է Ինձ հետ։ Հոգուդ խորքում հստակ պատկերացում ունե՞ս այս բաների մասին։ Կարո՞ղ ես պատասխանել Իմ ասած բաներից յուրաքանչյուրին։ Եթե չես կարող, ապա դու մեկն ես, որը խանդավառությամբ ձգտում է, բայց չի հասկանում Իմ մտադրությունները։ Այդպիսի մարդիկ շատ հեշտությամբ կխաթարեն Իմ տնօրինությունը և սխալ կմեկնաբանեն Իմ մտադրությունները։ Եթե նրանք նույնիսկ մի պահ սխալ մտադրություն ունենան, կենթարկվեն Իմ հեռացմանն ու ոչնչացմանը։

Իմ մեջ կան անվերջանալի խորհուրդներ, որոնք անըմբռնելի են։ Դրանք մեկ առ մեկ կբացահայտեմ մարդկանց՝ Իմ ծրագրի համաձայն։ Այսինքն՝ դրանք կհայտնեմ Իմ անդրանիկ որդիներին։ Նրանց, ովքեր անհավատներ են և դիմակայում են Ինձ, պարզապես թույլ կտամ գնալ հոսանքով. ի վերջո, սակայն, Ես պետք է հասկացնեմ նրանց, որ Ես եմ մեծափառությունն ու դատաստանը։ Այսօրվա անհավատները գիտեն միայն այն, ինչ կատարվում է իրենց աչքի առաջ, սակայն չգիտեն Իմ մտադրությունները։ Միայն Իմ որդիները՝ այն մարդիկ, որոնց սիրում եմ, գիտեն և հասկանում են Իմ մտադրությունները։ Իմ որդիների համար Ես բացահայտորեն հայտնված եմ. Սատանայի համար Ես մեծափառություն և դատաստան եմ, և խոսք անգամ լինել չի կարող որևէ թաքնված բանի մասին։ Այս օրերին միայն Իմ անդրանիկ որդիներն են արժանի իմանալու Իմ մտադրությունները. ուրիշ ոչ ոք որակավորված չէ, և այս ամենը նախասահմանել էի արարչագործությունից առաջ։ Վաղուց պատշաճ կերպով սահմանել էի, թե ով կօրհնվի, և ով պատուհասի կարժանանա։ Հստակ գիտեի սա, և այսօր այն արդեն լիովին բացահայտվել է. նրանք, ովքեր օրհնված են, սկսել են վայելել իրենց օրհնությունները, մինչդեռ նրանք, ովքեր պատուհասի են արժանանում, սկսել են աղետ կրել։ Նրանք, ովքեր չեն ցանկանում պատուհասի արժանանալ, այնուամենայնիվ կարժանանան, քանի որ սա է այն, ինչ սահմանել եմ, և ինչ կարգավորել են Իմ կառավարչական հրամանագրերի ձեռքերը։ Հատկապես ինչպիսի՞ մարդն է օրհնվում, և ինչպիսի՞ մարդն է պատուհասի արժանանում։ Արդեն բացահայտել եմ այս բաները․ սա խորհուրդ չէ ձեզ համար, այլ լիովին բացահայտ է. նրանք, ովքեր ընդունում են Ինձ, բայց ունեն սխալ մտադրություններ, նրանք, ովքեր ընդունում են Ինձ, բայց չեն ձգտում, նրանք, ովքեր ճանաչում են Ինձ, բայց չեն հնազանդվում Ինձ, նրանք, ովքեր զբաղվում են խոտորությամբ ու նենգությամբ՝ Ինձ խաբելու համար, նրանք, ովքեր կարդում են Իմ խոսքերը, բայց դրանից հետո լցվում են բացասական հոգեվիճակով, և նրանք, ովքեր չեն ճանաչում իրենք իրենց, ովքեր չգիտեն, թե ինչ են իրենք, ովքեր իրենց մեծ են համարում և ենթադրում են, թե հասել են հասունության (Սատանայի օրինակը)՝ բոլոր այդպիսի մարդիկ պատուհասի են արժանանալու։ Նրանք, ովքեր ընդունում են Ինձ, և ում մտադրություններն Ինձ համար են (և եթե նրանք խաթարումներ են առաջացնում, չեմ հիշի նրանց հանցանքները, բայց նրանց մտադրությունը պետք է ճիշտ լինի, և նրանք պետք է միշտ զգույշ, ուշադիր լինեն և ոչ անառակ, և նրանք պետք է միշտ Ինձ լսելու ու Ինձ հնազանդվելու կամք ունենան). նրանք, ովքեր մաքուր են ու պարզասիրտ, նրանք, ովքեր բաց են, նրանք, ովքեր ազնիվ են, նրանք, ովքեր չեն կաշկանդվում որևէ մարդով, իրադարձությամբ կամ բանով, և նրանք, ովքեր արտաքուստ մանկան պես են՝ չնայած կյանքում հասուն լինելուն՝ սրանք են Իմ սիրելիները, Իմ օրհնությունների առարկաները։ Այժմ ձեզանից յուրաքանչյուրը պետք է զբաղեցնի իր պատշաճ տեղը՝ իր վիճակի համաձայն։ Կիմանաս՝ արդյոք օրհնվա՞ծ ես, թե՞ պատուհասի ես արժանանում. կարիք չկա, որ դա պարզ ասեմ։ Նրանք, ովքեր օրհնված են, պետք է ցնծան և ուրախ լինեն, մինչդեռ նրանք, ովքեր պատուհասի են արժանանում, չպետք է վշտանան։ Երկուսն էլ կարգավորվել են Իմ ձեռքով, թեև չպետք է տրտնջաս Ինձնից. դա Ինձ հետ ակտիվ համագործակցության քո իսկ պակասն է, ինչպես նաև քո ձախողումը՝ հասկանալու, որ Ես այն Աստվածն եմ, որը զննում է մարդու սրտի խորքերը։ Սա է այն, ինչ նախասահմանել եմ, և դու վնասել ես ինքդ քեզ՝ քո իսկ մանր խորամանկությամբ. ի՛նքդ ես սա բերել քո գլխին։ Քո՝ հանդերձյալ Հադես ընկնելը անարդարությո՛ւն չէ քո հանդեպ։ Սա քո վախճանն է. սա քո ելքն է։

Օրհնվա՛ծ անդրանիկ որդիներ։ Արագ ոտքի՛ կանգնեք և ցնծացե՛ք։ Արագ ոտքի՛ կանգնեք և գովաբանե՛ք։ Այսուհետ այլևս դառնություն և տառապանք չի լինի. ամեն ինչ մեր ձեռքում է։ Յուրաքանչյուր ոք, ով Ինձ հետ մեկ սիրտ և միտք ունի, մի մարդ է, որին սիրում եմ, և ստիպված չի լինի աղետ կրել։ Ինչ էլ որ լինի քո սրտի ցանկությունը, անպայման կիրագործեմ այն (թեև այն չի կարող կամայական լինել). սա է այն, ինչ անում եմ։

Այն, որ Իմ խորհուրդները քողազերծված են, ակներևաբար բացահայտված ու այլևս թաքնված չեն, ամբողջությամբ Իմ շնորհքի ու ողորմության շնորհիվ է։ Ավելին՝ այն, որ Իմ խոսքը հայտնվում է մարդկանց մեջ և այլևս թաքնված չէ, Իմ շնորհքի ու ողորմության շնորհիվ է։ Սիրում եմ բոլոր նրանց, ովքեր անկեղծորեն ծախսվում են Ինձ համար և իրենց ընծայում Ինձ։ Ատում եմ բոլոր նրանց, ովքեր Ինձնից են ծնված, սակայն չեն ճանաչում Ինձ և նույնիսկ դիմակայում են Ինձ։ Չեմ լքի ոչ մեկին, ով անկեղծորեն Ինձ համար է. փոխարենը կկրկնապատկեմ այդ մարդու օրհնությունները։ Կրկնակի կպատժեմ նրանց, ովքեր կծում են իրենց կերակրող ձեռքը, և բացարձակապես հեշտությամբ բաց չեմ թողնի նրանց։ Իմ թագավորության մեջ չկա խոտորությունկամ նենգություն, և չկա աշխարհիկություն, այսինքն՝ չկա մեռելահոտ։ Փոխարենը ամեն ինչ ուղղամտություն և արդարություն է. ամեն ինչ մաքուր պարզամտություն և բացություն է՝ առանց որևէ թաքնված կամ քողարկված բանի։ Ամեն ինչ թարմ է, ամեն ինչ վայելք է, և ամեն ինչ հորդորանք է։ Յուրաքանչյուր ոք, ումից դեռ մեռելահոտ է գալիս, ոչ մի կերպ չի կարող մնալ Իմ թագավորության մեջ, և փոխարենը կկառավարվի Իմ երկաթե գավազանով։ Բոլոր անվերջանալի խորհուրդները՝ անհիշելի ժամանակներից մինչ օրս, լիովին բացահայտված են ձեզ՝ մարդկանց այն խմբին, որին ձեռք եմ բերել վերջին օրերին։ Ձեզ օրհնված չե՞ք զգում։ Այն օրերը, երբ ամեն ինչ անթաքույց բացահայտված է, առավել ևս այն օրերն են, երբ կիսում եք Իմ իշխանությունը։

Մարդկանց այն խումբը, որն իսկապես իշխում է որպես թագավորներ, կախված է Իմ նախասահմանումից ու ընտրությունից, և դրա մեջ բացարձակապես մարդկային կամք չկա։ Ով համարձակվի մասնակցել սրան, պետք է հարված կրի Իմ ձեռքից, և այդպիսի մարդիկ կլինեն Իմ լափող կրակի առարկաները. սա Իմ արդարության ու մեծափառության մեկ այլ կողմն է։ Ասել եմ, որ կառավարում եմ բոլոր բաները, Ես իմաստուն Աստված եմ, որը լիակատար իշխանություն ունի, և ոչ ոքի հեշտությամբ բաց չեմ թողնում. ծայրաստիճան անողոք եմ՝ լիովին զուրկ անձնական զգացմունքներից։ Յուրաքանչյուրին (որքան էլ լավ խոսեն, բաց չեմ թողնի նրանց) վերաբերվում եմ Իմ արդարությամբ, ուղղամտությամբ և մեծափառությամբ՝ միևնույն ժամանակ բոլորին հնարավորություն տալով ավելի լավ տեսնելու Իմ գործերի սքանչելիությունը, ինչպես նաև այն, թե իրականում ինչի մասին են Իմ գործերը։ Մեկ առ մեկ պատժեցի չար ոգիներին իրենց գործած ամեն տեսակ արարքների համար՝ նրանցից յուրաքանչյուրին գցելով անհատակ անդունդը։ Այս գործն ավարտեցի ժամանակների սկզբից առաջ՝ նրանց թողնելով առանց դիրքի, նրանց տեղ չթողնելով՝ իրենց գործն անելու համար։ Իմ ընտրյալ ժողովրդից ոչ ոք՝ նրանցից, որոնց նախասահմանել ու ընտրել եմ, երբեք չի կարող բռնվել չար ոգիների կողմից և փոխարենը միշտ սուրբ կլինի։ Իսկ նրանց, ում չեմ նախասահմանել ու ընտրել, կհանձնեմ Սատանային և այլևս թույլ չեմ տա մնալ։ Բոլոր առումներով Իմ կառավարչական հրամանագրերը ներառում են Իմ արդարությունն ու Իմ մեծափառությունը։ Բաց չեմ թողնի նույնիսկ նրանցից մեկին, ում վրա գործում է Սատանան, այլ նրանց իրենց մարմինների հետ միասին կգցեմ հանդերձյալ աշխարհ, քանի որ ատում եմ Սատանային։ Ոչ մի դեպքում հեշտությամբ չեմ խնայի նրան, այլ լիովին կկործանեմ՝ նվազագույն հնարավորություն անգամ չտալով, որ իր գործն անի։ Նրանք, ում Սատանան որոշակի չափով ապականել է (այսինքն՝ նրանք, ովքեր պատուհասի առարկաներ են), Իմ իսկ ձեռքի իմաստուն կարգավորման ներքո են։ Մի՛ կարծեք, թե սա տեղի է ունեցել Սատանայի անամոթության հետևանքով․ իմացե՛ք, որ Ես Ամենակարող Աստված եմ, որը գերիշխանություն ունի տիեզերքի և բոլոր բաների նկատմամբ։ Ինձ համար չկան անլուծելի խնդիրներ, ու առավել ևս չկա որևէ բան, որը չի կարող իրագործվել, կամ որևէ խոսք, որը չի կարող արտահայտվել։ Մարդիկ չպետք է գործեն որպես Իմ խորհրդատուներ։ Զգուշացե՛ք Իմ ձեռքով տապալվելուց և հանդերձյալ աշխարհ գցվելուց։ Քե՛զ եմ ասում սա։ Նրանք, ովքեր այսօր նախաձեռնողաբար համագործակցում են Ինձ հետ, ամենախելացիներն են և կխուսափեն կորուստներից, զերծ կմնան դատաստանի ցավից։ Այս բոլորն Իմ կարգավորումներն են՝ նախասահմանված Իմ կողմից։ Անզգույշ արտահայտություններ մի՛ արեք և ճոռոմաբար մի՛ խոսեք՝ կարծելով, թե այդքան մեծ եք։ Մի՞թե այս ամենն Իմ նախասահմանումը չէ։ Դուք, որ ուզում եք Իմ խորհրդատուները լինել, ամոթ չունե՛ք։ Չգիտեք ձեր իսկ հասակը. ի՜նչ ողորմելիորեն փոքր է այն։ Նույնիսկ այդ դեպքում կարծում եք, թե սա մեծ բան չէ, և չեք ճանաչում ինքներդ ձեզ։ Ժամանակ առ ժամանակ անտեսում եք Իմ խոսքերը։ Հենց դուք չեք արդարացրել Իմ մանրակրկիտ մտադրությունները՝ դրանք ամենևին չհամարելով Իմ շնորհքն ու ողորմությունը, այլ փոխարենը կրկին ու կրկին ցուցադրելով ձեր իսկ խելացիությունը։ Հիշո՞ւմ եք սա։ Ինչպիսի՞ հանդիմանություն պետք է ստանան այն մարդիկ, որոնք իրենց այդքան խելացի են համարում։ Անտարբեր ու անհավատարիմ լինելով Իմ խոսքերի հանդեպ և դրանք չդրոշմելով ձեր սրտերում՝ Ինձ որպես պատրվակ եք օգտագործում՝ այս ու այն բանն անելու համար։ Չարագործնե՛ր։ Ե՞րբ ի վիճակի կլինեք լիովին հաշվի առնելու Իմ սիրտը։ Ամենևին հաշվի չեք առնում այն, և ձեզ «չարագործներ» կոչելը վատ վերաբերմունք չէ ձեր հանդեպ։ Այն կատարելապես սազում է ձեզ։

Այսօր մեկ առ մեկ ցույց եմ տալիս ձեզ բաներ, որոնք մի ժամանակ թաքնված էին։ Մեծ կարմիր վիշապը գցված է անհատակ անդունդը և լիովին կործանված է, քանի որ դրան պահելն ամենևին օգուտ չէր տա. սա նշանակում է, որ այն չի կարող ծառայություն մատուցել Քրիստոսին։ Այսուհետ կարմիր բաներն այլևս գոյություն չեն ունենա. աստիճանաբար դրանք պետք է ոչնչության աստիճանի անհետանան։ Ես անում եմ այն, ինչ ասում եմ. սա Իմ գործի ավարտն է։ Հեռացրե՛ք մարդկային պատկերացումները։ Այն ամենը, ինչ ասել եմ, արել եմ։ Ով որ փորձում է խելացի ձևանալ, պարզապես կործանում ու արհամարհանք է բերում իր գլխին և չի ցանկանում ապրել։ Այդ դեպքում Ես կբավարարեմ քեզ ու հաստատ չեմ պահի այդպիսի մարդկանց։ Այսուհետ բնակչությունը կավելանա գերազանցությամբ. բոլոր նրանք, ովքեր նախաձեռնողաբար չեն համագործակցում Ինձ հետ, դուրս կթողնվեն՝ կգցվեն ոչնչության մեջ։ Նրանք, ում արժանի եմ համարել, այն անձինք են, որոնց կկատարելագործեմ, և ոչ մեկին դեն չեմ նետի։ Իմ ասածների մեջ հակասություններ չկան։ Նրանք, ովքեր նախաձեռնողաբար չեն համագործակցում Ինձ հետ, ավելի շատ հանդիմանություն կկրեն, թեև ի վերջո, անշուշտ, կփրկեմ նրանց։ Այդ ժամանակ, սակայն, նրանց կյանքի չափը միանգամայն տարբեր կլինի։ Ցանկանո՞ւմ ես այդպիսի մարդ լինել. ոտքի՛ կանգնիր և համագործակցի՛ր Ինձ հետ։ Հաստատ անարդարացիորեն չեմ վերաբերվի մեկի հետ, ով անկեղծորեն ծախսվում է Ինձ համար։ Ձեզնից ով անկեղծորեն իրեն ընծայում է Ինձ, Իմ բոլոր օրհնությունները կշնորհեմ նրան։ Ամբողջությամբ նվիրվի՛ր Ինձ։ Այն, ինչ ուտում ես, ինչ հագնում ես, և քո ապագան՝ բոլորն Իմ ձեռքերում են։ Պատշաճ կերպով կկարգավորեմ այս ամենը՝ թույլ տալով քեզ անվերջ վայելել և անսպառ մատակարարում ունենալ։ Դա այն պատճառով է, որ ասել եմ. «Ես անշուշտ մեծապես կօրհնեմ ձեզնից նրանց, ովքեր անկեղծորեն ծախսվում են Ինձ համար»։ Բոլոր օրհնությունները կգան յուրաքանչյուր մարդու վրա, ով անկեղծորեն ծախսվում է Ինձ համար։

Ինձ լիովին ձեր առաջ բացահայտել եմ, բայց ինչո՞ւ չեք կարողանում ձեր ամբողջ սրտով ու մտքով մտորել Իմ խոսքերի շուրջ։ Ինչո՞ւ եք Իմ խոսքերն անպիտան համարում։ Մի՞թե Իմ ասածը սխալ է։ Իմ խոսքերը դիպչե՞լ են ձեր խոցելի տեղերին։ Դուք շարունակաբար հապաղում և երկմտում եք։ Ինչո՞ւ եք այս կերպ վարվում։ Մի՞թե Ես պարզ չեմ խոսել։ Բազմիցս ասել եմ, որ Իմ խոսքերի շուրջ պետք է ուշադիր մտորել, և որ պետք է ուշադիր հետևեք դրանց։ Ձեր մեջ կա՞ն ենթարկվող և հնազանդվող զավակներ։ Մի՞թե Իմ խոսքերն իզուր են եղել։ Մի՞թե դրանք բացարձակապես ոչ մի արդյունք չեն տվել։ Որքանո՞վ ես համապատասխանում Իմ մտադրություններին։ Եթե նույնիսկ մի պահ առանց Իմ խոսքի ընթանաս, ապա ցոփ ու անզուսպ կդառնաս։ Եթե Ես պարզ չեմ ասում, թե ինչպես պետք է գործել և խոսել, մի՞թե հոգու խորքում որևէ գաղափար չես ունենա։ Ասեմ քեզ։ Կորուստներ կրողը նա է, ով ենթարկվող չէ, չի հնազանդվում և գլուխը կորցրած է հավատում։ Մարդիկ, ովքեր ուշադրություն չեն դարձնում Իմ ասածին և չեն կարողանում ըմբռնել մանրամասները, չեն կարողանա ընկալել Իմ մտադրությունները, ոչ էլ կկարողանան ծառայել Ինձ։ Այդպիսի մարդիկ կէտվեն Իմ կողմից և կբախվեն Իմ դատաստանին։ Նրանք, ովքեր չեն կարողանում ըմբռնել մանրամասները, չափազանց հանդուգն են, ինչպես նաև կանխամտածված անխոհեմ․ ուստի Ես ատում եմ այդպիսի մարդկանց և նրանց հանդեպ բարեհոգի չեմ գտնվի։ Ես նրանց նկատմամբ ողորմություն չեմ ցուցաբերի․ նրանց միայն Իմ մեծափառությունն ու դատաստանը ցույց կտամ։ Այդ ժամանակ տեսնենք՝ արդյոք դեռ կհամարձակվես խաբել Ինձ։ Ես այն Աստվածն եմ, որ զննում է մարդկային սրտի ամենածածուկ խորքերը։ Այս միտքը պետք է ակնհայտ լինի բոլորի համար․ այլապես մարդիկ պարզապես անլուրջ ձևով կանեն իրենց գործը, իսկ Ինձ հետ ձևականորեն գործ կունենան։ Դա է պատճառը, որ որոշ մարդիկ ակամայից տապալվում են Իմ կողմից։ Ես ասել եմ, որ ոչ ոքի հանդեպ անարդար չեմ վարվի, Ես սխալ բան չեմ անում, և Իմ բոլոր արարքները կատարվում են Իմ ձեռքի իմաստուն կարգադրությամբ։

Իմ դատաստանն իջել է բոլոր այն մարդկանց վրա, որոնք անկեղծորեն չեն սիրում Ինձ։ Հենց այս ժամանակ են բացահայտվելու նրանք, ում Ես նախասահմանել ու ընտրել եմ, ինչպես նաև նրանք, ում Ես դուրս կթողնեմ։ Նրանք բոլորը կբացահայտվեն մեկ առ մեկ, և ոչինչ ծածուկ չի մնա։ Բոլոր մարդիկ, իրադարձությունները և իրողությունները հաստատված են և գոյություն ունեն՝ Իմ խոսքերը կատարելու համար, և բոլորը ջանում են իրականացնել Իմ բերանից արտաբերված խոսքերը։ Տիեզերքը և երկրի եզերքները միայն Իմ կողմից են հսկվում։ Ես պետք է տապալեմ ցանկացածի, ով կհամարձակվի չենթարկվել Իմ խոսքերին կամ կհրաժարվի Իմ գործերը կատարելուց՝ պատճառ դառնալով, որ այդ անձը հանդերձյալ Հադես ընկնի և դադարի գոյություն ունենալ։ Իմ բոլոր խոսքերը պիտանի և տեղին են, նաև լիովին զերծ են անմաքրությունից։ Մի՞թե կարող է ձեր խոսելաձևը նմանվել Իմին։ Դուք այնքան երկարախոս եք․ ձեր ասածի մեջ իմաստ չկա, և պարզ չեք արտահայտվում. դեռ կարծում եք, թե ինչ-որ բաներ եք ձեռք բերել և որ գրեթե ընդունելի եք։ Ասեմ քեզ։ Որքան ավելի ինքնագոհ են մարդիկ, այնքան ավելի հեռու են Իմ չափանիշներին համապատասխանելուց։ Նրանք հաշվի չեն առնում Իմ մտադրությունները և խաբում են Ինձ ու անարգում են Իմ անունը ամենախիստ կերպով։ Ինչպիսի՜ անամոթ։ Չեք էլ տեսնում, թե ինքներդ ինչ հասակ ունեք։ Որքա՜ն հիմար ու տգետ եք։

Իմ խոսքերը մշտապես և բոլոր առումներով մատնանշում են խնդիրներ։ Մի՞թե հնարավոր է՝ դեռ չես ըմբռնում։ Մի՞թե դեռ չես հասկանում։ Մի՞թե քո մտադրությունն Ինձ հիասթափեցնելն է։ Քաջությո՛ւն առ և համարձակությո՛ւն հավաքիր։ Ինձ սիրող որևէ մեկի հանդեպ անարդար չեմ վարվում։ Ես զննում եմ մարդու սրտի ամենածածուկ խորքերը և գիտեմ այն ամենը, ինչ կա բոլոր մարդկանց սրտերում։ Այս ամենը մեկ առ մեկ բացահայտվելու է, և նրանց բոլորին Ես եմ զննելու։ Ես երբեք չեմ անտեսի Ինձ անկեղծորեն սիրող որևէ մեկին․ նրանք բոլորն օրհնություն ստացողներ են և այն անդրանիկ որդիների խումբն են, որոնց Ես նախասահմանել եմ թագավորներ լինելու համար։ Ինչ վերաբերում է Ինձ անկեղծորեն չսիրողներին, նրանք իրենց իսկ խորամանկությունների թիրախներ են և կբախվեն պատուհասի․ սա նույնպես նախասահմանվել է Իմ կողմից։ Մի՛ անհանգստացեք․ Ես նրանց կբացահայտեմ մեկ առ մեկ։ Այս գործը Ես վաղուց եմ նախապատրաստել և արդեն սկսել եմ կատարել։ Ամենը կատարվում է կազմակերպված ձևով․ բոլորովին քաոսային չէ։ Ես արդեն որոշել եմ՝ ով պետք է ընտրվի և ով՝ դուրս թողնվի։ Մեկ առ մեկ կբացահայտվեն, որ տեսնեք։ Ներկայումս կտեսնեք Իմ ձեռքի գործը։ Բոլորը կտեսնեն, որ Իմ արդարությունը և Իմ մեծափառությունը թույլ չեն տալիս վիրավորանք կամ դիմակայություն որևէ մեկի կողմից, և ով էլ որ վիրավորի, խստորեն կպատժվի։

Ես եմ այն Միակը, որ մշտապես դիտարկում է բոլորի սրտի ամենածածուկ խորքերը։ Կարծիք մի՛ կազմեք Իմ մասին՝ միայն արտաքուստ դատելով։ Կո՜ւյր մարդիկ։ Դուք չեք լսում այն խոսքերը, որոնք Ես այդքան պարզ եմ ասել, և պարզապես չեք հավատում Ինձ՝ հենց Ինքը կատարյալ Աստծուն։ Ես, անշուշտ, չեմ հանդուրժի որևէ մեկի, որ համարձակվում է կեղծավորությամբ համոզել Ինձ կամ ինչ-որ բան թաքցնել Ինձնից։

Հիշո՞ւմ ես Իմ արտահայտումներից յուրաքանչյուրը։ «Ինձ տեսնելը նույնն է, ինչ հավիտյանս հավիտենից ամեն մի թաքնված խորհուրդ տեսնելը»։ Այս խոսքի շուրջ խորհե՞լ ես մանրակրկիտ։ Ես Աստված եմ, և Իմ խորհուրդները ցուցադրվել են ձեզ։ Մի՞թե չեք տեսել դրանք։ Ինչո՞ւ Ինձ ուշադրություն չեք դարձնում։ Եվ ինչո՞ւ ես այդքան պաշտում քո մտքում եղած այն մշուշոտ աստծուն։ Ինչպե՞ս կարող էի Ես՝ միակ ճշմարիտ Աստված, ինչ-որ սխալ բան անել։ Հասկացե՛ք սա։ Համոզվա՛ծ եղեք դրանում։ Իմ ամեն խոսք և արարք, Իմ ամեն գործ և քայլ, Իմ ժպտալը, Իմ ուտելը, Իմ հագնվելը, Իմ ամեն ինչը կատարվում է Ինքը Աստծու կողմից։ Դուք Ինձ կշռադատել եք. մի՞թե կարող էր հնարավոր լինել, որ արդեն տեսած լինեիք Աստծուն մինչև Իմ գալը։ Եթե ոչ, ապա ինչո՞ւ ես միշտ մտավոր համեմատություններ անում Իմ և քո աստծու միջև։ Դրանք բոլորը մարդկային պատկերացումներ են։ Իմ արարքներն ու գործելակերպերը քո պատկերացումներին չեն համապատասխանում, այնպես չէ՞։ Ես ոչ ոքի թույլ չեմ տալիս կարծիք արտահայտել՝ արդյոք Իմ արարքներն ու գործելակերպերը ճիշտ են, թե ոչ։ Ես եմ միակ ճշմարիտ Աստված, և սա անփոփոխ, անվիճելի ճշմարտություն է։ Ձեր իսկ խորամանկություններին զոհ մի՛ գնացեք։ Իմ խոսքերը բացարձակ պարզությամբ մատնանշել են սա։ Իմ մեջ մարդկային ոչ մի հատկանիշ չկա. Ես ամբողջությամբ Ինքը Աստված եմ՝ ձեր առաջ լիովին բացահայտված, առանց որևէ ծածուկ բանի։


Գլուխ 72

Եթե քո մեջ որևէ թերություն կամ թուլություն ես հայտնաբերում, պետք է անմիջապես ապավինես Ինձ՝ դրանից ազատվելու համար։ Մի՛ հապաղիր, այլապես Սուրբ Հոգու գործը քեզնից չափազանց հեռու կլինի, և շատ հետ կմնաս։ Գործը, որ հանձնարարել եմ քեզ, կարող է իրագործվել միայն հաճախակի մոտենալով, աղոթելով և Իմ ներկայությամբ հաղորդակցվելով։ Եթե չանես այս ամենը, ոչ մի արդյունքի չես հասնի, և ամեն ինչ իզուր արված կլինի։ Իմ գործն այսօր նույնը չէ, ինչ անցյալում. այն մարդկանց կյանքի մակարդակը, որոնց սիրում եմ, մեծապես տարբերվում է նախկինից։ Նրանք բոլորը հստակ հասկանում են Իմ խոսքերը, ինչպես նաև խորաթափանցորեն ընկալում են դրանք։ Սա ամենաակնհայտ կողմն է, որն առավելագույնս ի զորու է արտացոլելու Իմ գործի հրաշալիությունը։ Իմ գործի ընթացքն արագացել է, և այս գործը հաստատապես տարբերվում է նախկինից։ Մարդկանց համար դժվար է պատկերացնել դա և առավել ևս անհնար է ըմբռնել։ Այլևս ոչինչ առեղծված չէ ձեզ համար, այլ ամեն ինչ հայտնի և բացահայտ է դարձել։ Այն թափանցիկ է, արձակ և ավելին՝ լիովին ազատ է։ Նրանց, ում սիրում եմ, հաստատապես չի սահմանափակի որևէ մարդ, իրադարձություն կամ որևէ բան, ոչ էլ որևէ տարածություն կամ աշխարհագրություն։ Նրանք վեր կկանգնեն բոլոր միջավայրերի պարտադրած սահմանափակումներից և դուրս կգան մսեղիից։ Սա Իմ մեծ գործի ավարտն է։ Դրանից հետո այլևս ոչինչ չի լինի անելու. այն լիովին ավարտված կլինի։

Մեծ գործի ավարտը վերաբերում է բոլոր անդրանիկ որդիներին և բոլոր այն մարդկանց, որոնց սիրում եմ։ Այսուհետ որևէ մարդ, իրադարձություն կամ որևէ բան ձեզ չի սահմանափակի։ Դուք կշրջեք տիեզերքի տարբեր երկրներով՝ կտրել-անցնելով ողջ տիեզերքը և ամենուր թողնելով ձեր հետքերը։ Մի՛ կարծեք, թե սա հեռու ապագայում է․ սա մի բան է, որը կկատարվի շատ շուտով՝ հենց ձեր աչքի առաջ։ Այն, ինչ անում եմ, կլիազորվի ձեզ, և այն վայրերում, ուր ոտք եմ դնում, կլինեն ձեր հետքերը։ Ավելին՝ սա է մեր՝ ձեր և Իմ, միասին որպես թագավորներ իշխելու ճշմարիտ իմաստը։ Խորհե՞լ եք արդյոք, թե ինչու են Իմ շնորհած հայտնությունները գնալով ավելի հստակ ու ավելի ակնհայտ դառնում՝ առանց իսպառ թաքնված լինելու։ Ինչո՞ւ եմ Ես վկայել մինչև վերջ և այս բոլոր առեղծվածներն ու խոսքերն ասել ձեզ։ Պատճառը ոչ այլ ինչ է, քան վերոնշյալ գործը։ Սակայն ներկայումս ձեր գործի առաջընթացը չափազանց դանդաղ է։ Դուք ի վիճակի չեք համընթաց քայլելու Ինձ հետ, չեք կարողանում շատ լավ համագործակցել Ինձ հետ և առայժմ դեռ անկարող եք համապատասխանելու Իմ մտադրություններին։ Ես պետք է ավելի խստորեն մարզեմ ձեզ և արագացնեմ ձեզ ավարտուն դարձնելը, որպեսզի որքան հնարավոր է շուտ կարողանաք բավարարել Իմ սիրտը։

Ներկայումս ամենաակնհայտ բանն այն է, որ անդրանիկ որդիների խումբը վերջնականապես ձևավորվել է։ Բոլորն Իմ կողմից արժանի համարվեցին և նույնիսկ նախասահմանվել ու ընտրվել են Իմ կողմից՝ աշխարհի արարումից ի վեր։ Յուրաքանչյուրն առաջխաղացվել է Իմ իսկ ձեռքով։ Այստեղ որևէ մարդկային նկատառման տեղ չկա։ Դա քո վերահսկողությունից դուրս է։ Մի՛ հպարտացիր։ Այդ ամենն Իմ բարությունն ու ողորմությունն է։ Իմ տեսանկյունից՝ ամեն ինչ արդեն իրագործվել է։ Պարզապես ձեր աչքերը չափազանց մշուշոտ են, և նույնիսկ հիմա ի վիճակի չեք հստակ տեսնելու Իմ գործերի հրաշալիությունը։ Ձեզ համար կատարելապես պարզ ու լիովին հասկանալի չեն Իմ ամենակարողությունը, Իմ իմաստությունը, Իմ ամեն մի շարժումը կամ Իմ ամեն մի խոսքն ու գործը։ Այդ պատճառով հստակ եմ խոսում և մատնանշում իրողությունները։ Հանուն Իմ որդիների, Իմ սիրելիների՝ պատրաստ եմ վճարելու ամեն գին, տքնելու և ծախսվելու։ Ճանաչո՞ւմ ես Ինձ Իմ խոսքերի միջոցով։ Կարիք կա՞, որ Ես ավելի հստակ խոսեմ։ Այլևս սանձարձակ մի՛ եղիր, հաշվի՛ առ Իմ սիրտը։ Հիմա, երբ այսպիսի մեծ խորհուրդ է ձեզ ասվել, ի՞նչ ունեք ասելու։ Դեռևս դժգոհություն ունե՞ք։ Եթե գին չվճարեք և քրտնաջան չաշխատեք, ապա կարո՞ղ եք արդյոք արժանի լինել Իմ մանրակրկիտ մտադրություններին։

Մեր օրերում մարդիկ չեն կարողանում վերահսկել իրենց։ Իմ հանդեպ սերը չի կարող առաջանալ նրանց մեջ, ում բարեհաճորեն չեմ նայում, նույնիսկ եթե նրանք ցանկանան դա։ Սակայն այն մարդիկ, որոնց նախասահմանել և ընտրել եմ, չեն կարողանա փախչել, թեև գուցե ցանկանան։ Ուր էլ որ գնան, նրանք չեն կարող խուսափել Իմ ձեռքից։ Այսպիսին է Իմ մեծափառությունը և առավել ևս Իմ դատաստանը։ Բոլոր մարդիկ պետք է զբաղվեն իրենց գործերով՝ Իմ ծրագրի և Իմ մտադրությունների համաձայն։ Այս օրվանից սկսած՝ բացարձակապես ամեն ինչ վերադառնում է Իմ ձեռքը և նրանց վերահսկողությունից դուրս է։ Ամեն ինչ վերահսկվում և ներդաշնակեցվում է Իմ կողմից։ Եթե մարդիկ թեկուզ փոքր-ինչ մասնակցություն ունենան, նրանց հեշտությամբ բաց չեմ թողնի։ Այսօրվանից սկսած` թույլ կտամ, որ բոլոր մարդիկ սկսեն ճանաչել Ինձ՝ միակ ճշմարիտ Աստծուն, Ով արարեց բոլոր բաները, Ով եկավ մարդկանց մեջ և մերժվեց ու զրպարտվեց նրանց կողմից և Ով վերահսկում ու կարգավորում է ամեն ինչն իր ամբողջության մեջ, Թագավորին, Ով ղեկավարում է թագավորությունը, հենց Իրեն Աստծուն, Ով իշխում է ողջ տիեզերքին, և առավել ևս Աստծուն, Ով վերահսկում է մարդկանց կյանքն ու մահը և ում ձեռքում է Հադեսի բանալին։ Թույլ կտամ, որ Ինձ ճանաչեն բոլոր մարդիկ (մեծահասակները և երեխաները, անկախ նրանից՝ հոգի ունեն, թե ոչ, և անկախ նրանից՝ հիմար են, թե հաշմանդամություն ունեն և այլն): Այս գործում Ես ոչ մեկի համար բացառություն չեմ անի։ Սա խստագույն գործ է, որը լավ եմ նախապատրաստել, և որն իրականացվում է այս պահից սկսած։ Այն, ինչ ասում եմ, կկատարվի։ Բա՛ց քո հոգևոր աչքերը, մի կո՛ղմ դիր քո անհատական պատկերացումները և գիտակցի՛ր, որ Ես եմ միակ ճշմարիտ Աստված, Ով իշխում է տիեզերքին։ Ոչ մեկից թաքնված չեմ և Իմ կառավարչական հրամանագրերն իրականացնում եմ բոլորի նկատմամբ։

Մի կո՛ղմ դիր քո սեփական բոլոր բաները։ Մի՞թե այն ամենը, որ ստանում ես Ինձնից, ավելի մեծ արժեք չունի և շատ ավելի նշանակալից չէ։ Մի՞թե դրանց և քո այդ անպետքությունների միջև երկնքի ու երկրի տարբերություն չկա։ Շտապի՛ր և դե՛ն նետիր այն ամենը, ինչն անօգուտ է։ Հենց հիմա է որոշվում՝ օրհնություններ կստանաս, թե պատուհասի կհանդիպես։ Սա վճռորոշ պահ է. նույնիսկ ամենաօրհասական պահն է։ Իսկապես ի վիճակի՞ ես տեսնելու սա։

Իմ խոսքերն իրականանում են հենց որ Ես արտասանում եմ դրանք. երբեք չեն փոխվում և բացարձակապես ճշգրիտ են։ Հիշի՛ր սա։ Պետք է ուշադիր խորհրդածես յուրաքանչյուր բառի և արտահայտության մասին, որ դուրս է գալիս Իմ բերանից։ Եղի՛ր չափազանց զգույշ, որպեսզի վնաս չկրես և արժանանաս միայն Իմ դատաստանին, Իմ ցասմանն ու Իմ այրմանը։ Իմ գործն այժմ առաջ է ընթանում շատ արագ տեմպով, թեև այն մակերեսային չէ. այնքան նրբորեն է զտված, որ գործնականում անտեսանելի է անզեն աչքի համար և չի կարող ընկալվել մարդկային ձեռքերով։ Այն հատկապես բծախնդիր է։ Ես երբեք դատարկ խոսքեր չեմ արտահայտում. այն ամենը, ինչ Ես ասում եմ, ճշմարիտ է։ Պետք է հավատաս, որ Իմ յուրաքանչյուր խոսքն իսկական է և ճշգրիտ։ Ոչ մի դեպքում անփույթ մի՛ եղիր․ սա վճռորոշ պահ է։ Արդյոք օրհնություններ կստանաս, թե կհայտնվես աղետի մեջ, կորոշվի հենց այս պահին, և տարբերությունը երկնքի ու երկրի միջև եղած տարբերության պես է։ Թե արդյոք երկինք կգնաս, թե հանդերձյալ Հադես, լիովին Իմ վերահսկողության տակ է։ Հանդերձյալ Հադես գնացողները մղում են իրենց վերջին մահացու պայքարը, մինչդեռ երկինք գնացողները կրում են իրենց վերջին բաժին տառապանքն ու վերջին անգամ ծախսվում Ինձ համար։ Ապագայում այն ամենը, ինչ նրանք կանեն, կներառի վայելք և գովաբանություն՝ զերծ մարդկանց անհանգստացնող բոլոր մանրուքներից, (ամուսնություն, աշխատանք, անհանգստացնող հարստություն, կարգավիճակ և այլն)։ Սակայն, ինչ վերաբերում է հանդերձյալ Հադես գնացողներին, նրանց տառապանքը հավերժական է (սա վերաբերում է նրանց ոգիներին, հոգիներին և մարմիններին). նրանք երբեք չեն խուսափի Իմ ձեռքի պատժից։ Այս երկու կողմերն այնքան անհամատեղելի են, որքան կրակն ու ջուրը։ Դրանք բնավ չեն խառնվում իրար. նրանք, ովքեր պատուհաս են կրում, կշարունակեն պատուհաս կրել, մինչդեռ նրանք, ովքեր օրհնված են, կվայելեն իրենց սրտի ուզածի չափով։

Բոլոր իրադարձություններն ու բաները վերահսկվում են Իմ կողմից, էլ չասած, որ առավել ևս դուք՝ Իմ որդիներդ, Իմ սիրելիներդ, պատկանում եք Ինձ։ Դուք Իմ վեցհազարամյա տնօրինման ծրագրի բյուրեղացումն եք. Իմ գանձերն եք։ Բոլոր նրանք, ում Ես սիրում եմ, հաճելի են Իմ աչքերին, քանզի նրանք հայտնի են դարձնում Ինձ. բոլոր նրանց, ում Ես ատում եմ, զզվանք եմ զգում նրանցից՝ առանց անգամ նայելու նրանց, քանզի Սատանայի սերունդներն են և Սատանայից են։ Այսօր բոլոր մարդիկ պետք է քննեն իրենց. եթե քո մտադրությունները ճիշտ են, և անկեղծորեն սիրում ես Ինձ, ապա անշուշտ Ես կսիրեմ քեզ։ Պետք է անկեղծորեն սիրե՛ս և չխաբե՛ս Ինձ։ Ես այն Աստվածն եմ, որը զննում է մարդկանց սրտերի ամենախորքը։ Եթե քո մտադրությունները սխալ են, և սառն ես ու անհավատարիմ Իմ հանդեպ, ապա անպայման Իմ զզվանքին կարժանանաս. Ես ո՛չ ընտրել եմ քեզ, ո՛չ էլ նախասահմանել։ Պարզապես շարունակի՛ր սպասել, թե երբ ես գնալու դժոխք։ Այլ մարդիկ գուցե չկարողանան տեսնել այս ամենը, սակայն միայն դու և Ես՝ Աստվածս, որը դիտարկում է մարդկանց սրտերի ամենախորքը, գիտենք դրանք։ Դրանք բոլորը կբացահայտվեն որոշակի ժամանակ։ Անկեղծը կարիք չունի անհանգստանալու, իսկ անազնիվը՝ վախենալու։ Սա ամբողջովին Իմ իմաստուն կարգավորումների մի մասն է։

Առկա առաջադրանքը հրատապ է և ծանր, ու այն պահանջում է, որ մի վերջին անգամ ծախսվեք Ինձ համար, որպեսզի վերջնական գործն ավարտին հասցվի։ Իմ պահանջներն իրականում շատ խիստ չեն. Ինձ պարզապես պետք է, որ կարողանաք լավ համագործակցել Ինձ հետ, բավարարել Ինձ ամեն ինչում և հետևել այն առաջնորդությանը, որ Ես տալիս եմ քեզ ներսից։ Կույր մի՛ եղիր. ունեցի՛ր նպատակ և շոշափի՛ր Իմ մտադրությունները բոլոր տեսանկյուններից և ամեն ինչում։ Սա այն պատճառով է, որ Ես այլևս թաքնված Աստված չեմ ձեզ համար, և պետք է շատ հստակ լինեք այս հարցում, որպեսզի ընկալեք Իմ մտադրությունները։ Շատ կարճ ժամանակահատվածում ոչ միայն կհանդիպեք օտարերկրացիների, որոնք փնտրում են ճշմարիտ ճանապարհը, այլև, ինչն ավելի կարևոր է, պետք է ունենաք նրանց հովվելու կարողություն։ Դա Իմ հրատապ մտադրությունն է. ընդունելի չի լինի, եթե չկարողանաք թափանցել սրա մեջ։ Սակայն պետք է հավատաք Իմ ամենակարողությանը։ Քանի դեռ մարդը ճիշտ է, Ես անպայման կկրթեմ այդ մարդուն՝ լինելու լավ զինվոր։ Ամեն ինչ պատշաճ կերպով կարգավորվել է Իմ կողմից։ Պետք է ունենաք Ինձ համար տառապելու վճռականություն։ Սա առանցքային պահն է։ Բաց մի՛ թողեք այն։ Ես չեմ հիշի այն, ինչ արել եք անցյալում։ Պետք է հաճախ աղոթես և աղերսես Իմ առաջ. Ես բավարար շնորհ կընձեռեմ քեզ քո վայելքի և օգտագործման համար։ Շնորհն ու օրհնությունները նույնը չեն։ Այն, ինչ վայելում եք հենց հիմա, Իմ շնորհն է, և Իմ աչքերում այն հիշատակման արժանի չէ, մինչդեռ օրհնություններն այն են, ինչ անսահմանորեն կվայելեք ապագայում։ Դրանք օրհնություններ են, որոնք մարդկանց մտքով չեն անցել, և որոնք նրանք չեն կարող պատկերացնել։ Սա է պատճառը, որ Ես ասում եմ, որ օրհնված եք, և այս օրհնությունները մարդը չի վայելել արարչագործությունից ի վեր։

Ես արդեն ձեզ բացահայտել եմ Իմ ամեն ինչը։ Միայն հուսով եմ, որ կկարողանաք հաշվի առնել Իմ սիրտը, միշտ մտածել Իմ մասին և հաշվի առնել Ինձ բոլոր առումներով, և որ կարող եմ միշտ տեսնել ձեր ժպտացող դեմքերը։ Այսուհետ անդրանիկ որդիների կարգավիճակը ձեռք բերողները նրանք են, ովքեր պիտի թագավորեն Ինձ հետ։ Նրանց չպետք է սպառնա և ճնշի որևէ եղբայր, ոչ էլ պետք է խրատվեն կամ էտվեն Իմ կողմից, քանզի սա է այն սկզբունքը, որով Ես գործում եմ։ Անդրանիկ որդիների խմբում գտնվողներն այն մարդիկ են, որոնց արհամարհանքով են նայել, որոնց ուրիշները սպառնացել ու ճնշել են, և որոնք ճաշակել են մարդկային աշխարհի բոլոր ուրախություններն ու վշտերը։ (Նրանք նախապես էտվել և կոտրվել են Իմ կողմից և նաև նախապես ավարտուն են դարձվել)։ Այս մարդիկ արդեն Ինձ հետ նախապես վայելել են իրենց հասանելիք օրհնությունները։ Ես արդար եմ և երբեք կողմնակալություն չեմ ցուցաբերում որևէ մեկի հանդեպ։

Երանելի են նրանք, ովքեր կարդացել են Իմ խոսքերը և հավատում են, որ դրանք կատարվելու են: Ես քեզ հետ ամենևին վատ չեմ վարվի. Ես կիրագործեմ այն, ինչին դու հավատում ես քո մեջ: Սա Իմ օրհնությունն է, որ գալիս է քեզ վրա: Իմ խոսքերը խորապես խոցում են յուրաքանչյուր մարդու մեջ թաքնված գաղտնիքները. յուրաքանչյուրն ունի մահացու վերքեր, և Ես բարի բժիշկն եմ, ով բուժում է դրանք․ պարզապես արի Իմ ներկայության մեջ: Ինչո՞ւ ասացի, որ ապագայում այլևս չի լինի վիշտ, չեն լինի արցունքներ: Պատճառը սա է. Իմ մեջ ամեն ինչ կատարյալ է, բայց մարդկանց մեջ բոլոր բաներն ապականված են, դատարկ և մարդկանց համար խաբուսիկ: Իմ ներկայության մեջ դու անպայման ձեռք կբերես ամեն ինչ և, անկասկած, կկարողանաս թե՛ տեսնել, թե՛ վայելել այն բոլոր օրհնությունները, որոնք երբեք չէիր կարող պատկերացրել: Նրանք, ովքեր չեն գալիս Իմ առջև, անկասկած, ապստամբ են և բացարձակապես նրանք են, ովքեր ընդդիմանում են Ինձ: Անշուշտ, Ես նրանց հեշտությամբ բաց չեմ թողնի. այդպիսի մարդկանց Ես խստորեն կպատժեմ: Հիշի՛ր սա: Որքան շատ մարդիկ գան Իմ առջև, այնքան շատ նրանք կշահեն. թեև ստացածը միայն շնորհ լինի: Հետո նրանք է՛լ ավելի մեծ օրհնություններ կստանան:

Աշխարհի ստեղծումից ի վեր Ես սկսել եմ նախասահմանել, ընտրել մարդկանց այս խումբը՝ անվանապես ձեզ՝ ներկայիս բոլոր մարդկանցից: Ձեր բնավորությունը, ունակությունները, արտաքին տեսքը և հասակը, ձեր ընտանիքը, որում դուք ծնվել եք, քո աշխատանքը և ձեր ամուսնությունը՝ քեզ ամբողջովին, նույնիսկ ներառյալ քո մազերի և մաշկի գույնը և քո ծնվելու ժամանակը՝ ամեն ինչ կարգավորվել է Իմ ձեռքերով: Ես Իմ ձեռքով եմ կարգավորել նույնիսկ այն, ինչ որ անում ես և այն մարդկանց, ում հանդիպում ես ամեն օր, չհաշված այն փաստը, որ քեզ այսօր Իմ ներկայության մեջ բերելն իրականում Ես եմ կազմակերպել: Մի՛ ընկեք շփոթմունքի մեջ. դուք պետք է հանգիստ առաջ գնաք: Այն, ինչ քեզ այսօր թույլ եմ տալիս վայելել, այն բաժինն է, որին արժանի ես, և դա նախասահմանվել է Իմ կողմից աշխարհի սեղծումից ի վեր: Մարդիկ բոլորն էլ այնքան ծայրահեղ են. նրանք կա՛մ չափազանց համառ են, կա՛մ ծայրաստիճան անամոթ: Նրանք ի վիճակի չեն գործելու Իմ ծրագրի և կարգավորումների համաձայն: Այլևս այդպես մի՛ արեք: Իմ մեջ ամեն բան ազատագրված է. մի՛ կապեք ձեզ, այլապես ձեր կյանքը դրանից կտուժի: Հիշե՛ք սա:

Հավատացեք, որ ամեն ինչ Իմ ձեռքերում է: Բոլոր բաները, որոնք դուք անցյալում առեղծված էիք համարում, այսօր հրապարակավ բացահայտվել են. դրանք այլևս քողարկված չեն (քանի որ Ես ասել եմ, որ ապագայում ոչ մի բան ծածուկ չի լինելու): Մարդիկ հաճախ անհամբեր են. նրանք չափազանց շատ են ուզում ավարտել գործերը և հաշվի չեն առնում, թե ինչ կա Իմ սրտում: Ես ձեզ սովորեցնում եմ, որպեսզի կարողանաք կիսել Իմ հոգսը և վարել Իմ տնտեսությունը: Ես ուզում եմ, որ դուք արագ աճեք, որպեսզի ի վիճակի լինեք առաջնորդելու ձեր եղբայրներին, որոնք ձեզնից երիտասարդ են, և որպեսզի մենք՝ Հայրը և որդիները, կարողանանք շուտով վերամիավորվել և այլևս իրարից չբաժանվենք։ Սա Իմ մտադրությունների համաձայն է: Առեղծվածներն արդեն հայտնի են են բոլոր մարդկանց, և այլևս ոչինչ ծածուկ չի մնում. Ես՝ կատարյալ Աստվածս, ով ունի և՛ սովորական մարդկային, և՛ կատարյալ աստվածայ բնություն, հայտնվել եմ այսօր հենց ձեր աչքերի առջև: Իմ ողջ էությունը (հանդերձը, արտաքին տեսքը, մարմնավորումը) Իր՝ Աստծո կատարյալ դրսևորումն է. դա Աստծո անձի մարմնավորումն է, որը մարդիկ պատկերացրել են աշխարհի ստեղծումից ի վեր, սակայն որին ոչ ոք չի տեսել: Պատճառը, որ Իմ գործողությունները բարի են այնքան, որքան Իմ խոսքերը, այն է, որ Իմ սովորական մարդկային և կատարյալ աստվածային էությունները լրացնում են միմյանց. ավելին՝ սա բոլոր մարդկանց թույլ է տալիս տեսնել, որ սովորական մարդն իրականում ունի այդքան հսկայական զորություն: Ձեզնից նրանք, ովքեր իրապես հավատում են Ինձ, հավատում են, որովհետև Ես յուրաքանչյուրիդ անկեղծ սիրտ եմ տվել, որպեսզի կարողանաք սիրել Ինձ: Երբ Ես էտում եմ քեզ, Ես լույս եմ սփռում քո վրա և լուսավորում եմ քեզ, և սրա շնորհիվ է, որ թույլ եմ տալիս քեզ ճանաչել Ինձ: Արդյունքում, անկախ այն բանից, թե ինչպես եմ Ես քեզ էտում, դու չես փախչի. ընդհակառակը, ավելի ու ավելի կվստահես Ինձ: Երբ դու թույլ ես, դա նույնպես Իմ թույլտվությամբ է, և դա քեզ թույլ է տալիս տեսնել, որ եթե հեռանաս Ինձնից, կմեռնես և կչորանաս: Դրանից կարող ես սովորել, որ ես քո կյանքն եմ: Երբ թույլ լինելուց հետո ուժեղ դառնաս, քեզ թույլ կտրվի տեսնել, որ թույլ կամ ուժեղ լինելը քեզնից կախված չէ. դա լիովին Ինձնից է կախված:

Բոլոր առեղծվածները լիովին հայտված են: Ձեր ապագա գործունեություններում Ես ձեզ կտամ Իմ հրահանգները՝ առաջադրանք առ առաջադրանք: Ես անորոշ չեմ լինի. Ես ծայրաստիճան որոշակի կլինեմ և նույնիսկ ձեզ հետ ուղիղ կխոսեմ. սա նրա համար է, որ դուք ինչ-որ բաների շուրջ ինքնուրույն խորհելու կարիք չունենաք և չխաթարեք Իմ կառավարումը: Հենց այս պատճառով եմ Ես նորից ու նորից շեշտում, որ այսուհետ այլևս ոչինչ ծածուկ չի լինելու:

Հենց որ Իմ խոսքերն արտաբերվեն, ամեն բան կիրականանա առանց նվազագույն սխալի։ Այսուհետ բոլոր թաքնված խորհուրդներն ամենևին չեն մշուշապատվի կամ քողարկվի և կբացահայտվեն ձեզ՝ Իմ սիրելի որդիներին։ Իմ մեջ ցույց կտամ քեզ է՛լ ավելի մեծ նշաններ ու հրաշքներ և է՛լ ավելի մեծ խորհուրդներ։ Այս բաներն անշուշտ կապշեցնեն ձեզ և կտան ավելի լավ հասկացողություն Իմ՝ Ամենակարող Աստծու մասին՝ թույլ տալով գնահատել Իմ իմաստությունը դրանցում։ Այսօր առերեսվել եք միակ ճշմարիտ Աստծուն, որին մարդիկ երբեք չեն տեսել արարչագործությունից ի վեր, և Իմ մեջ ոչ մի առանձնահատուկ բան չկա։ Ես ուտում, ապրում, խոսում և ծիծաղում եմ ձեզ հետ և միշտ ապրում եմ ձեր ներսում՝ միևնույն ժամանակ նաև շարժվելով ձեր մեջ։ Նրանց համար, ովքեր չեն հավատում կամ ունեն իրենց իսկ ճնշող պատկերացումները, սա խոչընդոտ է։ Սա Իմ իմաստությունն է։ Նաև կբացահայտեմ որոշ մարդկանց բաներ, որոնք Իմ բնականոն մարդկայնությունը չգիտի, բայց սա չի նշանակում, որ Ես Ինքը՝ Աստված չեմ։ Ընդհակառակը՝ այս կետը բավական է ապացուցելու համար, որ Ես Ամենակարող Աստված եմ։ Հավատացող մարդկանց համար այս կետն ունի վճռական ազդեցություն, և հենց դրա շնորհիվ նրանք հարյուր տոկոսով վստահ են Իմ հարցում։ Չափից շատ մի՛ անհանգստացեք։ Ամենը մեկ առ մեկ կբացահայտեմ ձեզ։

Ձեզ համար Ես բաց եմ և թաքնված չեմ։ Սակայն անհավատների համար՝ նրանց, ովքեր նենգ են, ովքեր որոշակի չափով ապականվել են Սատանայի կողմից, թաքնված կմնամ։ Սակայն, երբ նախկինում խոսում էի բյուրավոր ժողովուրդներին Ինքս Ինձ հայտնելու մասին, ակնարկում էի Իմ արդարությունը, դատաստանը և մեծափառությունը, որպեսզի նրանք ի վերջո իրենց ստացածից իմանային, որ Ես եմ իշխում տիեզերքի և բոլոր բաների վրա։ Գործե՛ք համարձակորեն։ Պարզապես բա՛րձր պահեք ձեր գլուխները։ Մի՛ վախեցեք։ Ես՝ ձեր Հայրը, այստեղ եմ՝ ձեզ աջակցելու համար, և դուք չեք տառապի։ Քանի դեռ հաճախակի աղոթում ու աղաչում եք Իմ առաջ, ողջ հավատքը կշնորհեմ ձեզ։ Իշխանություն ունեցողներն արտաքուստ կարող են դաժան թվալ, բայց մի՛ վախեցեք, դա միայն այն պատճառով է, որ ձեր հավատքն է փոքր։ Քանի դեռ ձեր հավատքն աճում է, ամեն ինչ հեշտ կլինի։ Ցնծացե՛ք և ցատկոտե՛ք, որքան սիրտներդ ուզում է։ Ամեն ինչ ձեր ոտքերի տակ է և Իմ ձեռքում։ Մի՞թե իրագործումը կամ կործանումը չի որոշվում Իմ մեկ խոսքով։

Նրանք, ում հիմա օգտագործում եմ, բոլորը վաղուց մեկ առ մեկ Իմ կողմից հրապարակավ հավանության են արժանացել։ Այսինքն՝ անդրանիկ որդիների խմբի այդ մարդիկ արդեն որոշվել են և որոշվել են աշխարհի արարումից ի վեր։ Ոչ ոք չի կարող փոխել սա, և բոլորը պետք է ենթարկվեն Իմ հրամանին։ Ոչ մի մարդ չի կարող անել դա. այս բոլորն Իմ կարգավորումներն են։ Ինձ հետ ամեն ինչ կայուն և ապահով կլինի։ Ինձ հետ ամեն ինչ կկատարվի ինչպես հարկն է և հավուր պատշաճի՝ առանց նվազագույն ջանք գործադրելու։ Ես խոսում եմ, և հաստատվում է։ Խոսում եմ, և կատարվում է։ Միջազգային խառնաշփոթ իրավիճակի պայմաններում ինչո՞ւ չեք շտապել սկսել ձեր կրթումը։ Մինչև ե՞րբ եք սպասելու։ Սպասելո՞ւ եք մինչև այն օրը, երբ օտարերկրացիները կլցվեն Չինաստան՝ ձեզ հետ հանդիպելու համար։ Գուցե նախկինում մի փոքր դանդաղ եք եղել, բայց չեք կարող շարունակել երես տալ ինքներդ ձեզ։ Որդինե՛րս։ Հաշվի՛ առեք Իմ մանրակրկիտ մտադրությունները։ Նրանք, ովքեր հաճախ են մոտենում Ինձ, ձեռք կբերեն ամեն ինչ։ Չե՞ք վստահում Ինձ։

Իմ գործի ընթացքը կայծակի փայլատակում է, բայց հաստատ ոչ որոտի դղրդյունը։ Հասկանո՞ւմ եք այս խոսքերի ճշմարիտ իմաստը։ Պետք է կարողանաք ավելի լավ համագործակցել Ինձ հետ և հաշվի առնել Իմ մտադրությունները։ Ցանկանում եք օրհնություններ ստանալ, բայց նաև վախենում եք տառապանքից։ Մի՞թե սա ձեր երկվությունը չէ։ Թույլ տուր՝ ասե՛մ քեզ։ Եթե այսօր մեկը ցանկանում է օրհնություններ ստանալ, բայց հանուն դրա բոլոր զոհողությունները չի անում, ապա այն ամենը, ինչ կստանա, պատիժն է ու Իմ դատաստանը։ Սակայն նրանք, ովքեր անում են բոլոր զոհողությունները, ամեն բանում խաղաղություն կզգան և ամեն ինչ առատությամբ կունենան, որոնք բոլորն օրհնություններ կլինեն Ինձնից։ Այսօր այն, ինչ հրատապ անհրաժեշտ է, ձեր հավատքն է, և որ գին վճարեք։ Սխալ մի՛ մեկնաբանեք Իմ մտադրությունները։ Ամեն ինչ կկատարվի, և կտեսնեք դա ձեր իսկ աչքերով ու անձամբ փորձառաբար կապրեք։ Իմ մեջ ոչ մի կեղծ խոսք կամ սուտ չկա. ամենը, ինչ ասում եմ, լիովին ճշմարիտ է, բայց զուրկ չէ իմաստությունից։ Կիսով չափ մի՛ հավատացեք և կիսով չափ մի՛ կասկածեք։ Ես եմ, որ իրագործում եմ ամեն ինչ ձեր մեջ, և նաև Ես եմ, որ դատում եմ և վարվում նրանց հետ, ովքեր չարիք են գործում։ Սիրում և կատարյալ եմ դարձնում ձեզ։ Նրանց հանդեպ, սակայն, ճիշտ հակառակն եմ՝ ատելություն և կործանում՝ առանց ավելորդ ժամանակի և առանց հետք թողնելու։ Իմ առատությունն այն ամենի մեջ է, ինչ ասում և անում եմ։ Մաս առ մաս քննե՞լ եք դրանք։ Որոշ խոսքեր շատ անգամներ եմ ասել, ուստի ինչո՞ւ չեք հասկանում, թե ինչ նկատի ունեմ։ Իմ խոսքերը կարդալուց հետո, արդյո՞ք ամեն ինչ կլինի ճիշտ այնպես, ինչպես պետք է լինի։ Արդյո՞ք այդ ժամանակ ամեն ինչ կիրագործվի։ Իմ սիրտը հաշվի առնելու որևէ մտադրություն չունեք։ Ինչո՞ւ եմ ասում, որ լիակատար իշխանություն ունեցող, ամենաիմաստուն, միակ ճշմարիտ Աստվածն եմ, որ դիտարկում է մարդկանց սրտի խորքերը։ Դեռ չե՞ք հասկանում այս խոսքերի իմաստը։ Անգիր արե՞լ ես Իմ ընդգծած խոսքերից յուրաքանչյուրը։ Դրանք իրականում դարձե՞լ են քո գործելու սկզբունքները։

Ես կանգնած եմ ամեն ինչից վեր՝ դիտարկելով ողջ տիեզերքը։ Ցույց կտամ Իմ մեծ զորությունը և լիակատար իմաստությունը բյուրավոր ազգերին ու ժողովուրդներին։ Հիմա պարզապես վայելքի մի՛ ձգտեք։ Երբ աշխարհի բոլոր ազգերը միավորվեն, ի՞նչը ձերը չի լինի։ Այնուամենայնիվ, թույլ չեմ տա, որ հիմա պակասություն ունենաք, ոչ էլ թույլ կտամ, որ տառապեք։ Հավատացե՛ք, որ Ես Ամենակարող Աստված եմ։ Ամեն ինչ կիրագործվի և կդառնա ավելի ու ավելի լավը։ Իմ անդրանիկ որդինե՛ր։ Բոլոր օրհնությունները կգա՛ն ձեզ վրա։ Դուք կվայելեք դրանք անվերջ՝ անսպառ մատակարարմամբ, հարուստ ու առատ, և լիակատար ամբողջությամբ։

Իմ բոլոր արտահայտություններն Իմ մտադրությունների դրսևորումներն են։ Ո՞վ կարող է հաշվի առնել Իմ հոգսերը։ Ո՞վ կարող է ընկալել Իմ մտադրությունները։ Մտածե՞լ եք արդյոք ձեզ հետ բարձրացրած յուրաքանչյուր հարցի շուրջ։ Ինչպիսի՜ անփութություն։ Ինչպե՞ս եք համարձակվում անհանգստացնել Իմ ծրագրերը։ Դուք անկառավարելի եք։ Եթե չար ոգիների նման աշխատանքը շարունակվի, նրանց անմիջապես կնետեմ մահվան անհատակ անդունդը։ Վաղուց արդեն պարզել եմ չար ոգիների տարբեր գործերը։ Նույնիսկ չար ոգիների կողմից օգտագործվող մարդիկ (նրանք, ովքեր ունեն սխալ մտադրություններ, նրանք, ովքեր տենչում են մսեղիին կամ հարստությանը, նրանք, ովքեր բարձրացնում են իրենց, նրանք, ովքեր խաթարում են եկեղեցուն և այլն) նույնպես մեկ առ մեկ բացահայտվել են Իմ կողմից։ Մի՛ ենթադրեք, թե ամեն ինչ ավարտվում է, երբ չար ոգիները վտարվում են։ Թո՛ւյլ տուր քեզ ասեմ։ Այսուհետ այս մարդկանցից մեկ առ մեկ կազատվեմ և նրանց երբեք չեմ օգտագործի։ Այսինքն՝ չար ոգիների կողմից ապականված որևէ մարդ չի օգտագործվի Իմ կողմից և դուրս կշպրտվի։ Մի՛ կարծիր, թե ներողամտությունից զուրկ եմ։ Իմացի՛ր սա։ Ես սուրբ Աստված եմ և չեմ բնակվի պիղծ տաճարում։ Ես օգտագործում եմ միայն ազնիվ և իմաստուն մարդկանց, որոնք լիովին հավատարիմ են Ինձ և կարող են հաշվի առնել Իմ հոգսը։ Պատճառն այն է, որ նման մարդիկ Իմ կողմից են նախասահմանվել, և նրանց վրա բացարձակապես ոչ մի չար ոգի չի գործում։ Թո՛ւյլ տուր հստակեցնել մի բան՝ Այսուհետ բոլոր նրանք, ովքեր չունեն Սուրբ Հոգու գործը, ունեն չար ոգիների գործը։ Թո՛ւյլ տուր կրկնել. չեմ ցանկանում ոչ մի մարդու, որի վրա գործում են չար ոգիները։ Նրանք բոլորն իրենց մսեղիի հետ միասին կնետվեն Հադես։

Անցյալում ձեր հանդեպ Իմ պահանջները մի փոքր մեղմ էին, և մսեղիի հարցում անզուսպ եք եղել։ Այսօրվանից սկսած՝ թույլ չեմ տա ձեզ շարունակել այսպես։ Եթե ձեր խոսքերն ու գործերն ամեն կերպ չեն դրսևորում Ինձ կամ եթե նույնիսկ փոքր-ինչ տարբերվում են Իմ նմանությունից, ապա հաստատ հեշտությամբ բաց չեմ թողնի ձեզ։ Հակառակ դեպքում միշտ անզուսպ կծիծաղեիք ու կկատակեիք, կքրքջայիք։ Երբ սխալ բան ես անում, մի՞թե չես զգում, որ լքել եմ քեզ։ Եթե գիտես, ինչո՞ւ ես դեռ անզուսպ։ Սպասո՞ւմ ես դատաստանի Իմ ձեռքի հպումին։ Այսօրվանից Ես անմիջապես կպատժեմ ցանկացածին, որ նույնիսկ մեկ ակնթարթ Իմ մտադրությունների համաձայն չէ։ Եթե նստեք միասին ու բամբասեք, ապա կլքեմ քեզ։ Մի՛ խոսիր, եթե հոգևոր պաշար չես տալիս։ Սա ասում եմ ոչ թե ձեզ կաշկանդելու համար, այլ նկատի ունեմ, որ քանի որ Իմ գործն առաջընթաց է ապրել մինչև այն կետը, որտեղ հիմա է, ամեն ինչ կանեմ Իմ ծրագրի համաձայն։ Եթե նստեք միասին և հաղորդակցվեք կյանքի հոգևոր հարցերի շուրջ, ապա, անշուշտ, կլինեմ ձեզ հետ։ Ձեզնից ոչ մեկի հետ անարդարացի չեմ վարվի։ Քանի դեռ բացում ես բերանդ, քեզ համապատասխան խոսքեր կշնորհեմ։ Պետք է գնահատես Իմ սիրտն Իմ խոսքերի միջից։ Ես ձեզ չեմ ասում, որ համր ձևանաք, ոչ էլ ասում եմ, որ զբաղվեք դատարկախոսությամբ։

Ինչո՞ւ եմ շարունակ ասում, որ շատ ժամանակ չի մնացել, և որ Իմ օրը չպետք է հապաղի։ Ուշադի՞ր եք արդյոք մտածել այս մասին։ Իսկապես հասկանո՞ւմ եք Իմ խոսքերի իմաստը։ Այսինքն՝ Ես գործում եմ այն պահից ի վեր, երբ սկսեցի խոսել։ Ձեզնից յուրաքանչյուրն Իմ գործի առարկան է եղել։ Ոչ թե որևէ կոնկրետ անձ, և առավել ևս՝ ոչ մեկ ուրիշը։ Միայն անհանգստանում եք օրհնություններ չվայելելու համար, բայց չեք մտածում ձեր կյանքի մասին։ Որքա՜ն հիմար եք։ Որքա՜ն ողորմելի եք։ Բոլորովին հաշվի չեք առնում Իմ հոգսը։

Սրտիս ողջ արյունը Ես հեղել եմ հանուն ձեզ։ Եթե հաշվի չեք առնում Իմ հոգսը, ապա չեք արդարացրել ձեր հանդեպ Իմ ունեցած սպասելիքները։ Բյուրավոր ազգերը սպասում են, որ դուք կառավարեք նրանց, իսկ բյուրավոր ժողովուրդները սպասում են, որ իշխեք իրենց վրա։ Ամեն ինչ հանձնել եմ ձեր ձեռքը։ Այժմ իշխանության գլուխ կանգնածները բոլորը սկսել են վայր դնել իրենց իշխանությունը և ուժասպառ են եղել և պարզապես սպասում են, որ Իմ դատաստանը հասնի իրենց։ Հստա՛կ տեսեք։ Աշխարհն այժմ փլուզվում է, մինչդեռ Իմ արքայությունը հաջողությամբ կառուցվել է։ Իմ որդիները հայտնվել են, և Իմ անդրանիկ որդիներն ինձ հետ թագավորում են որպես թագավորներ՝ իշխելով բոլոր ազգերի և բոլոր ժողովուրդների վրա։ Մի՛ կարծեք, թե սա մշուշոտ է. սա պարզ ճշմարտություն է։ Այնպես չէ՞։ Հենց որ աղոթեք ու աղաչեք Ինձ, Ես անմիջապես գործի կանցնեմ և կպատժեմ ձեզ հալածողներին, գործ կունենամ ձեզ անհանգստացողների հետ, կկործանեմ նրանց, ում ատում եք, և կկառավարեմ ձեզ ծառայող մարդկանց, իրադարձություններն ու իրողությունները։ Բազմիցս ասել եմ. Ես փրկություն չեմ բերի մեկին, որ ծառայում է Քրիստոսին (այսինքն՝ մեկին, որ ծառայում է Իմ Որդուն)։ Իմ Որդուն ծառայելը չի նշանակում, որ նրանք լավ մարդիկ են. դա ամբողջովին Իմ մեծ զորության և հրաշալի գործերի արդյունք է։ Չափազանց մեծ կարևորություն մի՛ տվեք մարդկանց։ Նման մարդիկ հաստատ չունեն Սուրբ Հոգու գործը և բոլորովին չեն հասկանում հոգևոր իրողությունները։ Նրանք այլևս պիտանի չեն լինի այն բանից հետո, երբ ավարտեմ նրանց հետ։ Հիշե՛ք սա։ Սա Իմ հաստատումն է ձեզ։ Մի՛ խարխափեք մոլեգնաբար՝ կառչելով ամեն ինչից, հասկանո՞ւմ եք։

Մարդիկ գնալով պակասում են, բայց անդամներն ավելի ու ավելի գերազանց որակի են։ Սա Իմ գործն է, Իմ տնօրինման ծրագիրը, և առավել ևս՝ սա Իմ իմաստությունն ու Իմ ամենակարողությունն է։ Սա Իմ բնականոն մարդկայնության և Իմ կատարյալ աստվածայնության համադրումն է։ Հստա՞կ եք տեսնում սա։ Արդյոք իսկապես ըմբռնում ունե՞ք այս հարցի վերաբերյալ։ Մեկ առ մեկ Իմ աստվածայնությամբ կկատարեմ այն ամենը, ինչի մասին խոսել եմ Իմ բնականոն մարդկայնությամբ։ Դրա համար էլ շարունակ կրկնում եմ, որ անում եմ այն, ինչ ասում եմ և երբեք երկիմաստ չեմ խոսում. փոխարենը՝ խոսում եմ հստակ և պարզ։ Իմ ասած ամեն ինչ կկատարվի, և Ես երբեք անզգուշորեն չեմ խոսում։ Դատարկ խոսքեր չեմ ասում և սխալներ չեմ անում։ Ով էլ որ համարձակվի չափել Ինձ, կդատվի և, անշուշտ, չի կարողանա խույս տալ Իմ ձեռքից։ Երբ Իմ խոսքերն ասվում են, ո՞վ է համարձակվում հակառակվել։ Ո՞վ է համարձակվում շողոքորթել Ինձ կամ որևէ բան թաքցնել Ինձնից։ Նախկինում ասել եմ. Ես իմաստուն Աստված եմ։ Իմ բնականոն մարդկայնությամբ Ես բացահայտելու եմ մարդկանց և սատանայական վարքը, նրանց, ովքեր ունեն սխալ մտադրություններ, ովքեր ուրիշների ներկայությամբ մի կերպ են վարվում, իսկ նրանց թիկունքում՝ մեկ այլ, ովքեր հակառակվում են Ինձ, ովքեր անհավատարիմ են Ինձ, ովքեր փող են տենչում, ովքեր հաշվի չեն առնում Իմ հոգսը, ովքեր իրենց եղբայրների և քույրերի հետ վարվում են նենգությամբ ու խոտորությամբ, ովքեր պերճախոսությամբ են խոսում՝մարդկանց ուրախացնելու համար, և ովքեր չեն կարողանում իրենց եղբայրների ու քույրերի հետ համագործակցել միաբան սրտով ու մտքով։ Այնքա՜ն շատ մարդիկ են Իմ բնականոն մարդկայնության պատճառով գաղտնի դիմակայումԻնձ և զբաղվում նենգությամբ և խոտորությամբ՝ ենթադրելով, թե Իմ բնականոն մարդկայնությունը չգիտի։ Եվ շատերն առանձնահատուկ ուշադրություն են դարձնում Իմ բնականոն մարդկայնությանը՝ մատուցելով Ինձ լավ ուտելիք ու խմելիք, ծառայի պես ծառայելովԻնձ և ասելով իրենց սրտինը, մինչդեռ Իմ թիկունքում գործելով բոլորովին այլ կերպ։ Կո՛ւյր մարդիկ։ Որքա՜ն քիչ եք ճանաչում Ինձ՝ Աստծուն, ով նկատում է մարդու սրտի ամենածածուկխորքերը։ Նույնիսկ հիմա դեռ չես ճանաչում Ինձ. դեռ կարծում ես, թե Ես տեղյակ չեմ քո արածներից։ Ինքներդ դատե՛ք՝ Քանի՞ մարդ է կործանվել Իմ բնականոն մարդկայնության պատճառով։ Արթնացե՛ք։ Այլևս մի՛ խաբեք Ինձ։ Քո ամբողջ վարքն ու պահվածքը, յուրաքանչյուր խոսքն ու գործը պետք է դնես Իմ առջև և ընդունես դրանց նկատմամբ Իմ զննումը։

Իմ խոսքերի նկատմամբ անվստահ լինելը հավասարազոր է Իմ գործերի նկատմամբ ժխտողական վերաբերմունք ունենալուն։ Այսինքն՝ Իմ խոսքերը հոսել են Իմ Որդու միջից, սակայն դուք դրանց որևէ կարևորություն չեք տալիս։ Դուք այնքան թեթևամիտ եք։ Իմ Որդու միջից բազում խոսքեր են հոսել, բայց դուք մնում եք կասկածամիտ ու անվստահ։ Դուք կո՛ւյր եք։ Դուք չեք հասկանում այն նպատակը, որը թաքնված է Իմ արած յուրաքանչյուր քայլի հետևում։ Արդյո՞ք Իմ Որդու միջոցով Իմ արտահայտած խոսքերը հենց Իմ խոսքերը չեն։ Կան բաներ, որոնք Ես չեմ կամենում ուղղակիորեն հնչեցնել, ուստի խոսում եմ Իմ Որդու միջոցով։ Բայց ինչո՞ւ եք դուք այնքան անմիտ, որ պնդում եք, թե Ես պետք է ուղղակիորեն խոսեմ։ Դուք չեք հասկանում Ինձ և միշտ կասկածներ ունեք Իմ գործերի ու արարքների վերաբերյալ։ Մի՞թե նախկինում չեմ ասել, որ Իմ յուրաքանչյուր քայլը, Իմ յուրաքանչյուր գործն ու արարքը ճիշտ են։ Մարդիկ պետք է դադարեն զննել դրանք։ Հեռո՛ւ տար քո կեղտոտ ձեռքերը։ Թույլ տուր մի բան ասել քեզ. բոլոր այն մարդիկ, որոնց Ես օգտագործում եմ, նախասահմանված էին դեռ մինչ աշխարհի արարումը, և այսօր նրանք նույնպես արժանի են Իմ աչքում։ Դուք անընդհատ ջանքեր եք թափում նման բաների վրա՝ զննելով այն անձին, որ Ես եմ, և ուսումնասիրելով Իմ գործերը։ Դուք բոլորդ գործարքային մտածելակերպ ունեք։ Եթե սա կրկնվի, ապա անկասկած Իմ ձեռքով կտապալվեք։ Այն, ինչ ասում եմ, հետևյալն է. մի՛ կասկածեք Ինձ, մի՛ վերլուծեք ու մի՛ դատողություններ արեք այն բաների մասին, որ Ես եմ արել, առավել ևս՝ մի՛ խառնվեք նման գործերի, քանի որ այս ամենը վերաբերում է Իմ կառավարչական հրամանագրերին։ Սա փոքր խնդիր չէ։

Օգտագործե՛ք ձեզ տրված ժամանակը՝ կատարելու այն ամենը, ինչ հրահանգել եմ։ Թույլ տվեք կրկնել դա, ընդ որում՝ որպես զգուշացում. օտարերկրացիները պատրաստվում են հեղեղելու Չինաստանը։ Սա բացարձակ ճշմարտություն է։ Ես գիտեմ, որ մարդկանց մեծ մասը կասկածամիտ է այս հարցում և վստահ չէ, ուստի անընդհատ հիշեցնում եմ ձեզ, որպեսզի դուք արագորեն ձգտեք հոգևոր աճի և կարողանաք շուտափույթ բավարարել Իմ մտադրությունները։ Այսօրվանից սկսած՝ միջազգային իրավիճակն էլ ավելի կլարվի, և տարբեր երկրներ կսկսեն փլուզվել ներսից։ Չինաստանում երջանիկ օրերն ավարտված են։ Սա նշանակում է, որ աշխատողները գործադուլներ կանեն, ուսանողները դուրս կգան դասերից, գործարարները կդադարեցնեն իրենց գործունեությունը, իսկ գործարանները բոլորը կփակվեն և ի վիճակի չեն լինի գոյատևելու։ Այդ կադրերը կսկսեն միջոցներ նախապատրաստել փախուստի համար (սա ևս կծառայի Իմ տնօրինման ծրագրին), իսկ կենտրոնական կառավարության բոլոր մակարդակների ղեկավարները է՛լ ավելի շատ կլինեն զբաղված՝ ինչ-որ բաների վրա կենտրոնանալով ուրիշների հաշվին, մինչ նրանք բոլորը նախապատրաստություններ կտեսնեն (սա ծառայելու է հաջորդ քայլին)։ Լա՛վ նայեք։ Սա մի բան է, որն ընդգրկում է ողջ տիեզերքը, ոչ թե միայն Չինաստանը, քանզի Իմ գործողություններն ուղղված են ամբողջ աշխարհին։ Սակայն սա նաև ծառայում է այն բանին, որ թագավորներ դարձնի այն մարդկանց խմբին, որոնք անդրանիկ որդիներն են։ Հստակ տեսնո՞ւմ եք սա։ Շտապե՛ք և ձգտե՛ք։ Ես անարդարացիորեն չեմ վարվի ձեզ հետ. Ես թույլ կտամ ձեզ վայելել մինչև սրտի հագուրդ։

Իմ գործերն սքանչելի են։ Մինչ աշխարհում մեծ աղետներ են ծավալվում, և մինչ բոլոր չարագործներն ու կառավարիչները պատիժ են ստանում, կամ՝ ավելի հստակ ասած, երբ տառապում են չար մարդիկ, որոնք բոլորն էլ Իմ անունից դուրս են, Ես կսկսեմ շնորհել Իմ օրհնությունները ձեզ։ Սա է այն խոսքերի բուն իմաստը, որոնք Ես կրկնել եմ անցյալում «Դուք անկասկած չեք կրի աղետների ցավն ու վնասը»։ Դուք հասկանո՞ւմ եք սա։ «Այս անգամը», որի մասին Ես խոսում եմ, վերաբերում է այն ժամանակին, երբ խոսքերը հոսում են Իմ բերանից։ Սուրբ Հոգու գործն արվում է շատ արագ տեմպով. Ես չեմ ուշացնի, ոչ էլ կվատնեմ ոչ մի րոպե կամ նույնիսկ ոչ մի վայրկյան։ Ավելին, Ես կգործեմ Իմ խոսքերին համապատասխան հենց այն պահին, երբ դրանք ասվում են։ Եթե Ես ասեմ, որ այսօր դուրս եմ թողնում որևէ մեկին, կամ որ զզվում եմ որևէ մեկից, այդ անձի համար դա ակնթարթորեն կվերջանա։ Այլ կերպ ասած՝ Իմ Սուրբ Հոգին անմիջապես հետ կվերցվի նրանցից, և նրանք կդառնան քայլող մեռելներ՝ լիովին անպիտան։ Նման մարդիկ միգուցե դեռ շնչեն, քայլեն ու խոսեն և գուցե դեռ աղոթեն Իմ առաջ, բայց նրանք երբեք ակնկալած չէին լինի, որ Ես լքել եմ իրենց։ Նրանք լինելու են բառիս բուն իմաստով անպիտան մարդիկ։ Սա բացարձակապես ճշմարիտ և իրական է։

Իմ խոսքերը ներկայացնում են այն էակին, որ Ես եմ։ Հիշե՛ք սա։ Մի՛ կասկածեք. դուք բացարձակապես պետք է վստահ լինեք։ Սա կյանքի և մահվան հարց է։ Սա չափազանց լուրջ է։ Հենց այն պահին, երբ Իմ խոսքերը հնչում են, այն, ինչ Ես ցանկանում եմ անել, արդեն իսկ իրականություն է դարձել։ Այս բոլոր խոսքերը պետք է արտասանվեն Իմ Որդու միջոցով։ Ձեզանից ո՞վ է լրջորեն մտածել այս հարցի շուրջ։ Էլ ինչպե՞ս կարող եմ բացատրել սա։ Դադարե՛ք անընդհատ այսքան վախեցած ու երկչոտ լինելուց։ Մի՞թե Ես իրոք հաշվի չեմ առնում մարդկանց զգացմունքները։ Մի՞թե Ես անհոգորեն դուրս կգցեմ նրանց, ում արժանի եմ համարում։ Այն ամենը, ինչ Ես անում եմ, սկզբունքային է։ Ես չեմ պատռի Իմ իսկ հաստատած ուխտը, ոչ էլ կխաթարեմ Իմ սեփական ծրագիրը։ Ես ձեզ պես միամիտ չեմ։ Իմ գործը մեծ բան է. դա մի բան է, որը ոչ մի մարդկային էակ ի վիճակի չէ իրականացնելու։ Ես ասել եմ, որ արդար եմ, և որ նրանց համար, ովքեր սիրում են Ինձ, Ես սեր եմ։ Մի՞թե չես հավատում, որ սա ճշմարտություն է։ Դու շարունակում ես երկմտել։ Քանի որ դու մաքուր խիղճ ունես ամեն ինչում, ապա ինչո՞ւ ես դեռևս այդքան վախենում։ Դու պարզապես կապկպում ես քեզ։ Ի՛մ որդի։ Ես բազմիցս հիշեցրել եմ քեզ չտխրել կամ արցունքներ չթափել, և որ Ես դուրս չեմ գցի քեզ։ Մի՞թե դեռևս անկարող ես վստահել Ինձ։ Ես կբռնեմ քեզ և բաց չեմ թողնի. Ես միշտ կգրկեմ քեզ Իմ սիրով։ Ես կհոգամ քո մասին, կպաշտպանեմ քեզ և ամեն ինչում հայտնություններ ու ներըմբռնումներ կտամ քեզ, որպեսզի տեսնես, որ Ես քո Հայրն եմ, և որ Ես այն Մեկն եմ, որ սատարում է քեզ։ Ես գիտեմ, որ դու միշտ մտածում ես այն մասին, թե ինչպես կարող ես թեթևացնել քո Հոր ուսերին ընկած բեռը։ Սա այն բեռն է, որը Ես եմ տվել քեզ։ Դու երբեք չպետք է փորձես թոթափել այն։ Այս օրերին քանի՞ հոգի կարող է հավատարիմ լինել Ինձ։ Հուսով եм, որ դու կարող ես արագացնել քո կրթումը, որպեսզի կարողանաս շուտափույթ մեծանալ և բավարարել Իմ սիրտը։ Հայրը գիշեր ու ցերեկ տանջվում է որդու համար, ուստի որդին նույնպես պետք է հաշվի առնի Հոր տնօրինման ծրագիրն ամեն րոպե և ամեն վայրկյան։ Սա այն նախաձեռնող համագործակցությունն է Ինձ հետ, որի մասին նախկինում խոսում էի։

Ամեն ինչ Իմ արածն է։ Ես բեռ կդնեմ այն մարդկանց վրա, որոնց օգտագործում եմ այսօր, և իմաստություն կտամ նրանց, որպեսզի նրանց բոլոր գործողությունները լինեն Իմ մտադրություններին համահունչ, որպեսզի Իմ թագավորությունն իրականություն դառնա, և որպեսզի նոր երկինք ու երկիր հայտնվեն։ Այն մարդիկ, որոնց Ես չեմ օգտագործում, բոլորովին հակառակն են. նրանք միշտ շփոթահար են, ուտելուց հետո քնում են, իսկ քնելուց հետո՝ ուտում, և ընդհանրապես գաղափար չունեն, թե ինչ է նշանակում բեռ։ Նման մարդիկ զուրկ են Սուրբ Հոգու գործից և պետք է հնարավորինս շուտ հեռացվեն Իմ եկեղեցուց։ Այժմ Ես հաղորդակից կդարձնեմ որոշ հարցերի, որոնք առնչվում են տեսիլքներին. եկեղեցին թագավորության նախապայմանն է. մարդիկ կարող են մտնել թագավորություն միայն այն բանից հետո, երբ եկեղեցին կառուցվի մինչև որոշակի աստիճան։ Ոչ ոք չի կարող ուղղակիորեն մտնել թագավորություն (եթե խոստացված չէ Իմ կողմից)։ Եկեղեցին առաջին քայլն է, բայց հենց թագավորությունն է Իմ տնօրինման ծրագրի նպատակը։ Ամեն ինչ հաստատված կլինի, հենց որ մարդիկ մտնեն թագավորություն, և վախենալու ոչինչ չի լինի։ Ներկայումս միայն Իմ անդրանիկ որդիները և Ես ենք մտել թագավորություն և սկսել կառավարել բյուրավոր ազգերն ու ժողովուրդներին։ Այսինքն՝ Իմ թագավորությունը սկսում է կազմակերպվել, և բոլոր նրանք, ովքեր պետք է լինեն թագավորներ կամ Իմ ժողովուրդը, հրապարակայնորեն հայտարարվել են։ Ապագա իրադարձությունների մասին ձեզ կպատմվի քայլ առ քայլ և հերթականությամբ. մի՛ եղեք չափազանց անհանգիստ կամ մտահոգ։ Հիշո՞ւմ ես արդյոք իմ ասած ամեն մի խոսքը։ Եթե անկեղծորեն բաներ անես Ինձ համար, ապա Ես սրտանց կխոսեմ քեզ հետ։ Ինչ վերաբերում է նրանց, ովքեր նենգություն և խոտորություն են կիրառում, ապա Ես էլ փոխադարձաբար ձևականորեն կվերաբերվեմ նրանց և թույլ կտամ, որ հստակորեն տեսնեն, թե նման վարքագիծն ում է կործանման տանելու։

Նախկինում ասել եմ, որ գործն անողը Ե՛ս եմ, ոչ թե որևէ առանձին մարդ։ Ինձ հետ ամեն ինչ հանգիստ է ու ուրախ, բայց ձեզ հետ ամեն ինչ բոլորովին այլ է․ այն ամենում, ինչ անում եք, դուք բախվում եք ծայրահեղ դժվարության։ Այն ամենը, ինչ արժանի եմ համարում, անշուշտ կիրագործեմ․ կկատարելագործեմ նրան, ում որ արժանի եմ համարում։ Մարդի՛կ, մի՛ խառնվեք Իմ գործին։ Պետք է միայն գործեք՝ հետևելով Իմօրինակին, անելով այն, ինչ սիրում եմ, մերժելով այն ամենը, ինչ ատում եմ, դուրս հանելով ձեզ մեղքից և նետվելով Իմ սիրառատ գիրկը։ Ես ձեր առջև չեմ պարծենում, ոչ էլ չափազանցնում եմ․ սա իսկապես ճշմարտությունն է։ Եթե Ես ասեմ, որ պատրաստվում եմ կործանելու աշխարհը, ապա աշխարհը մոխիր կդառնա, մինչ դուք ձեր աչքը թարթեք։ Դուք հաճախ չափազանց մտահոգ եք և, խորապես վախենալով, որ Իմ խոսքերը դատարկ են, ավելացնում եք ձեր սեփական հոգսերը։ Այսպիսով, փորձելով Ինձ համար «ելք գտնել», վազվզում եք։ Կույրեր։ Հիմարնե՛ր։ Դուք նույնիսկ ձեր սեփական արժեքը չգիտեք, բայց փորձում եք Իմ խորհրդատուն լինել։ Արդյո՞ք դու արժանի ես։ Լա՛վ նայիր հայելու մեջ։

Թո՛ւյլ տուր մի բան ասեմ քեզ։ Երկչոտները պետք է հանդիմանվեն իրենց երկչոտության համար, մինչդեռ նրանք, ովքեր լեցուն են հավատքով, օրհնություններ կստանան իրենց հավատքի համար։ Հստակ լինելու համար՝ այժմ ամենաէական կետը հավատքն է։ Նախքան ձեզ հասնելիք օրհնությունների հայտնվելը, դուք հենց հիմա պետք է զոհաբերեք ամեն ինչ՝ հանուն Ինձ ծախսվելու համար։ Հենց այս կողմին են վերաբերում «օրհնություններ ստանալը» և «պատուհաս կրելը»։ Որդի՛ս, Իմ խոսքերը դեռ դրոշմվա՞ծ են քո սրտում․ «Ձեզնից նրանց, ովքեր անկեղծորեն ծախսվում են հանուն Ինձ, Ես անշուշտ մեծապես կօրհնեմ»։ Այսօր իսկապես հասկանո՞ւմ ես դրանում թաքնված իմաստը։ Դատարկ խոսքեր չեմ ասում․ այսուհետ թաքցված ոչինչ չի լինի։ Այսինքն՝ այն բաները, որոնք նախկինում թաքնված էին Իմ խոսքերում, այժմ ձեզ մեկ առ մեկ կասվեն ՝ առանց որևէ բան թաքցնելու։ Փոխարենը, յուրաքանչյուր խոսք Իմ ճշմարիտ իմաստը կլինի, չհաշված, որ Իմ առջև թաքնված բոլոր մարդկանց, իրադարձությունները և բաները բացահայտելը հեշտությամբ կկատարվի և Ինձ համար ամենևին դժվար չի լինի։ Այն ամենը, ինչ անում եմ, պարունակում է ինչպես Իմ բնականոն մարդկայնության մի կողմը, այնպես էլ Իմ լիակատար աստվածայնության մի կողմը։ Իսկապես հստակ հասկանո՞ւմ եք այս խոսքերը։ Ահա թե ինչու եմ շարունակ կրկնում, որ չպետք է չափազանց շտապես։ Ինձ համար դժվար չէ մարդուն կամ բանը բացահայտելը, և դրա համար միշտ ժամանակ կա։ Այդպես չէ՞։ Այնքան շատ մարդկանց ճշմարիտ ձևն է մերկացվել Իմ առջև։ Լինեն նրանք աղվեսի ոգիներ, շներ, թե գայլեր, բոլորն էլ Իմ որոշած հատուկ ժամանակին բացահայտում են իրենց ճշմարիտ ձևը, որովհետև այն ամենը, ինչ անում եմ, Իմ ծրագրի մի մասն է։ Այս կետի վերաբերյալ պետք է կատարելապես պարզ հասկացողություն ունենաս։

Իսկապես հասկանո՞ւմ ես, թե ինչին է վերաբերում «Ժամանակը մոտ է» ասացվածքը։ Նախկինում միշտ կարծում էիք, թե դա վերաբերում է Իմ օրվան, բայց բոլորդ մեկնաբանել եք Իմ խոսքերը՝ հենվելով ձեր պատկերացումների վրա։ Թո՛ւյլ տուր ասե՛մ քեզ։ Այսուհետ յուրաքանչյուր ոք, ով սխալ է մեկնաբանում Իմ խոսքերը, անկասկած անհեթեթ է։ Իմ ասած «Ժամանակը մոտ է» խոսքերը վերաբերում են օրհնություններ վայելելու ձեր օրերին, այսինքն՝ այն օրերին, երբ բոլոր չար ոգիները կոչնչացվեն ու դուրս կնետվեն Իմ եկեղեցուց, իսկ գործելու բոլոր մարդկային ճանապարհները կմերժվեն։ Առավել ևս, այս արտահայտությունը վերաբերում է այն օրերին, երբ բոլոր մեծ աղետները կիջնեն։ Հիշե՛ք սա։ Խոսքը բոլոր մեծ աղետների մասին է․ այլևս սխալ մի՛ մեկնաբանեք սա։ Իմ մեծ աղետները Իմ ձեռքերից միաժամանակ կիջնեն ամբողջ աշխարհի վրա։ Նրանք, ովքեր ձեռք են բերել Իմ անունը, օրհնված կլինեն և անշուշտ ստիպված չեն լինի նման տառապանք կրել։ Դեռ հիշո՞ւմ եք դա։ Հասկանո՞ւմ եք, թե ինչի մասին եմ խոսում։ Այն ժամանակը, որի մասին խոսում եմ, հենց այն ժամանակն է, երբ Ես սկսում եմ գործել (երբ մեծ աղետներն իջել են՝ հենց այդ ժամանակ)։ Դուք ճշմարտապես չեք հասկանում Իմ մտադրությունները։ Պա՞րզ է ձեզ համար, թե ինչու եմ նման խիստ պահանջներ դնում ձեր առջև՝ առանց ձեզ որևէ ներողամտություն ցույց տալու։ Հենց այն ժամանակ, երբ միջազգային իրավիճակը լարված է, և մինչ Չինաստանի ներսում (այսպես կոչված) իշխանության գլուխ կանգնածները բոլոր պատրաստություններն են անում, այսինքն՝ երբ ռումբը պատրաստվում է պայթելու, յոթ ազգերից ճշմարիտ ճանապարհը փնտրող մարդիկ, անկախ գնից, հուսահատորեն կհորդան Չինաստան, ինչպես ջուրը՝ պատվարի դարպասներից։ Ոմանք ընտրվել են Իմ կողմից, իսկ մյուսները կոչված են Ինձ համար ծառայություն մատուցելու, բայց նրանց մեջ ոչ մի անդրանիկ որդի չկա։ Սա Իմ արածն է։ Սա մի բան է, որ արեցի աշխարհի արարումից հետո։ Ազատվե՛ք ձեր մարդկային պատկերացումներից։ Մի՛ ենթադրեք, թե անհեթեթություն եմ խոսում։ Այն, ինչի մասին մտածում եմ, այն է, ինչ արդեն իրագործել եմ, և Իմ ծրագիրը նույնպես այն է, ինչ արդեն իրագործել եմ։ Պա՞րզ է սա ձեզ համար։

Ամեն ինչ ընկած է Իմ մտքերի և Իմ ծրագրի վրա։ Որդի՛ս. Ես քեզ ընտրեցի քո իսկ համար, և առավել ևս՝ սա Իմ սերն է քո հանդեպ։ Ով համարձակվի մտքում անհնազանդ լինել կամ նախանձ առաջացնել, պիտի մեռնի Իմ անեծքով ու այրումով։ Սա ներառում է Իմ թագավորության կառավարչական հրամանագրերը, որովհետև այսօրվա թագավորությունն արդեն ձևավորվել է։ Սակայն, որդի՛ս, պետք է զգույշ լինես և սրան չպետք է վերաբերվես որպես մի տեսակ կապիտալի։ Պետք է քո Հոր սիրտը հաշվի առնես և սրա միջոցով քո Հոր մանրակրկիտ մտադրությունները գնահատես։ Իմ որդին սրանից պետք է հասկանա, թե ինչպիսի մարդուն եմ ամենաշատը սիրում, ինչպիսի մարդուն եմ սիրում երկրորդ հերթին, ինչպիսի մարդուն եմ ամենաշատը ատում և ինչպիսի մարդուց եմ զզվում։ Մի՛ շարունակիր ճնշում գործադրել ինքդ քեզ վրա։ Ինչպիսի խառնվածք էլ որ ունենաս, այն Իմ կողմից է նախասահմանվել և Իմ աստվածային բնույթի մի կողմի բացահայտումն է։ Ազատվի՛ր քո կասկածներից։ Ես ատելություն չեմ տածում քո հանդեպ։ Ինչպե՞ս ասեմ սա։ Դեռ չե՞ս հասկանում։ Դեռ կաշկանդվա՞ծ ես քո վախերով։ Ով է հավատարիմ, ով՝ կրքոտ, ով՝ ազնիվ, ով՝ նենգ, գիտեմ այդ ամենը, քանի որ, ինչպես նախկինում ասել եմ, հինգ մատիս պես գիտեմ սրբերի իրավիճակը։

Իմ աչքում ամեն ինչ վաղուց իրագործվել ու բացահայտվել է։ (Ես այն Աստվածն եմ, որ զննում է մարդկանց սրտերի ամենախորքերը․ Իմ նպատակն է պարզապես ձեզ ցույց տալ Իմ բնականոն մարդկայնության մի կողմը։) Սակայն ձեր տեսանկյունից ամեն ինչ դեռ թաքնված է, և ոչինչ չի իրագործվել։ Սա ամբողջովին նրանից է, որ Ինձ չեք ճանաչում։ Ամեն ինչ Իմ ձեռքերում է, ամեն ինչ Իմ ոտքերի տակ է, և Իմ աչքերը զննում են բոլոր բաները․ ո՞վ կարող է խուսափել Իմ դատաստանից։ Բոլոր նրանք, ովքեր անմաքուր են, ովքեր թաքցնելու բաներ ունեն, նրանք, ովքեր Իմ թիկունքում դատում են, ովքեր դիմակայություն են տածում իրենց սրտերում, և այլն. այս բոլոր մարդիկ, որոնց Իմ աչքերով թանկ չեմ համարում, պետք է ծնկի գան Իմ առջև և թեթևացնեն իրենց հոգին։ Թերևս, սա լսելուց հետո, ոմանք թեթևակիորեն կոգեշնչվեն, մինչդեռ մյուսները սրան որպես այդքան լուրջ հարցի չեն վերաբերվի։ Զգուշացնում եմ ձեզ։ Թող իմաստունները շտապեն ապաշխարել։ Եթե հիմար ես, ապա պարզապես սպասի՛ր։ Երբ ժամանակը գա, պարզապես տե՛ս, թե ով է պատուհաս կրելու։

Երկինքը դեռ նախկին երկինքն է, իսկ երկիրը՝ նախկին երկիրը, բայց Իմ տեսանկյունից երկուսն էլ արդեն նորացվել են և այլևս այն երկինքն ու երկիրը չեն, ինչ ժամանակին էին։ Ինչի՞ն է վերաբերում երկինքը։ Գիտե՞ք։ Իսկ այսօրվա երկինքն ինչի՞ն է վերաբերում։ Ինչի՞ն էր վերաբերում անցյալի երկինքը։ Թույլ տվեք ձեզ հետ հաղորդակցվե՛մ սրա մասին․ անցյալի երկինքը վերաբերում էր այն Աստծուն, որին հավատում էիք, բայց որին ոչ ոք չէր տեսել, և Նա այն Աստվածն էր, որին մարդիկ իրական անկեղծությամբ հավատում էին (որովհետև չէին կարող տեսնել Նրան)։ Մյուս կողմից, այսօրվա երկինքը վերաբերում է և՛ Իմ բնականոն մարդկայնությանը, և՛ Իմ լիակատար աստվածայնությանը, այսինքն՝ Իրեն՝ այս Գործնական Աստծուն է վերաբերում։ Երկուսն էլ նույն Աստվածն են, ուրեմն ինչո՞ւ եմ ասում, թե Ես նոր երկինքն եմ։ Սա ամբողջովին ուղղված է մարդու պատկերացումներին։ Այսօրվա երկիրը վերաբերում է այն վայրին, որտեղ գտնվում եք։ Անցյալի երկիրը չուներ ոչ մի սուրբ վայր, մինչդեռ այն վայրերը, որտեղ այսօր այցելում եք, առանձնացվել են որպես սուրբ։ Ահա թե ինչու եմ ասում, որ սա նոր երկիր է։ «Նոր»-ն այստեղ նշանակում է «սուրբ»։ Նոր երկինքն ու երկիրն այժմ լիովին իրագործվել են։ Հիմա սա լիովին ըմբռնո՞ւմ եք։ Բոլոր խորհուրդները ձեզ կբացահայտեմ էջ առ էջ։ Մի՛ շտապեք, և է՛լ ավելի մեծ խորհուրդներ կհայտնվենձեզ։

Կո՛ւյր։ Տգե՛տ։ Մի կույտ անարժեք ա՛ղբ։ Տարանջատո՛ւմ եք Իմ բնականոն մարդկայնությունն Իմ կատարյալ աստվածայնությունից։ Մի՞թե չեք կարծում, որ սա վիրավորում է Ինձ։ Ավելին՝ դա դժվար ներելու բան է։ Գործնական Աստված այսօր եկել է ձեր մեջ, սակայն դուք ճանաչում եք միայն Իմ մի կողմը՝ Իմ բնականոն մարդկայնությունը, և բնավ չեք տեսել Իմ լիովին աստվածային կողմը։ Կարծո՞ւմ ես` չգիտեմ, թե ով է փորձում խաբել Ինձ Իմ թիկունքում։ Չեմ քննադատում քեզ։ Պարզապես հետևում եմ՝ տեսնելու, թե ինչ մակարդակի կարող ես հասնել, և տեսնելու, թե ի վերջո ինչպիսին կլինի քո վախճանը։ Իմ խոսքերն ասվել են հարյուր հազարավոր անգամներ, սակայն բազում վատ արարքներ եք գործել։ Ինչո՞ւ եք կրկին ու կրկին փորձում խաբել Ինձ։ Զգո՛ւյշ եղիր, որ չկորցնես կյանքդ։ Եթե հարուցես Իմ բարկությունը որոշակի աստիճանի, ապա ոչ մի գթություն չեմ ցուցաբերի քո հանդեպ, և դուրս կշպրտվես։ Հաշվի չեմ առնի, թե ինչպիսին էիր նախկինում, արդյոք հավատարի՞մ էիր, թե՞ եռանդուն, որքան ես վազվզել կամ որքան ես ծախսվել Ինձ համար։ Բնավ չեմ նայի այս բաներին։ Բավական է միայն, որ հիմա բարկացնես Ինձ, և քեզ կնետեմ անհատակ անդունդը։ Էլ ո՞վ է դեռ համարձակվում փորձել խաբել Ինձ։ Հիշե՛ք սա։ Այսուհետ, երբ բարկանամ, անկախ նրանից, թե ում վրա, անմիջապես կհեռացնեմ քեզ, որպեսզի ապագայում խնդիրներ չլինեն, և որպեսզի ստիպված չլինեմ այլևս տեսնել քեզ։ Եթե հակառակվես Ինձ, իսկույն կհանդիմանեմ քեզ։ Կպահե՞ք սա ձեր մտքում։ Ձեզնից խելացիները պետք է անհապաղ ապաշխարեն։

Այսօր՝ այսինքն հիմա, թափում եմ Իմ բարկությունը։ Բոլորդ պետք է հավատարիմ լինեք Ինձ և ձեր ողջ էությունն ընծայեք Ինձ։ Այլևս չպետք է հապաղեք։ Եթե ականջ չդնեք Իմ խոսքերին, կմեկնեմ Իմ ձեռքը և կտապալեմ քեզ։ Այսպես վարվելով՝ Ինձ հայտնի կդարձնեմ բոլորին։ Այս օրը ցասումնալից և մեծափառ եմ բոլորի հանդեպ (ինչն է՛լ ավելի խիստ է, քան Իմ դատաստանը)։ Այնքան շատ խոսքեր եմ ասել, սակայն բնավ չեք արձագանքել։ Մի՞թե իսկապես այդքան բթամիտ եք։ Չեմ կարծում, թե այդպիսին եք։ Սա ձեր ներսի հին դևն է, որ չարաճճիություններ է անում։ Հստակ տեսնո՞ւմ եք սա։ Շտապե՛ք արմատական փոփոխություն կատարել։ Այսօր Սուրբ Հոգու գործն առաջ է ընթացել մինչև այս փուլը. մի՞թե չեք տեսել այն։ Իմ անունը կհռչակվի տնից տուն, բոլոր ազգերում և բոլոր վայրերում, և կբացականչվի ինչպես մեծահասակների, այնպես էլ երեխաների շուրթերով տիեզերական աշխարհում։ Սա բացարձակ ճշմարտություն է։ Ես եզակի Աստված Ինքն եմ և, առավել ևս, Ես Աստծու միակ անձն եմ։ Առավել ևս, Ես՝ մսեղու ամբողջությունը, Աստծու կատարյալ դրսևորումն եմ։ Ով չի համարձակվում երկյուղել Ինձնից, ով համարձակվում է իր աչքերով Ինձ հակառակվել, և ով համարձակվում է իր շուրթերով Ինձ հակառակվել, անշուշտ կմեռնի Իմ անեծքներից ու ցասումից։ (Անեծք կլինի Իմ ցասման պատճառով)։ Ավելին, ով չի համարձակվում հավատարիմ կամ որդիաբար հնազանդ լինել Ինձ, և ով համարձակվում է փորձել խաբել Ինձ, անշուշտ կմեռնի Իմ ատելությունից։ Իմ արդարությունը, մեծափառությունը և դատաստանը կհարատևեն հավիտյանս հավիտենից։ Սկզբում սիրող էի և ողորմած, բայց սա Իմ կատարյալ աստվածայնության բնույթը չէ։ Միայն արդարությունը, մեծափառությունը և դատաստանն են Իմ բնույթը՝ կատարյալ Աստծու Իր իսկ բնույթը։ Շնորհքի դարաշրջանի ընթացքում սիրող էի և ողորմած։ Այն գործի պատճառով, որը պետք է ավարտեի, ունեի բարեսրտությունև ողորմություն։ Դրանից հետո, սակայն, նման բաների կարիք այլևս չկար (և դրանից ի վեր չի եղել)։ Ամեն ինչ արդարություն է, մեծափառություն և դատաստան, և սա Իմ բնականոն մարդկայնության կատարյալ բնույթն է՝ զուգորդված Իմ կատարյալ աստվածայնության հետ։

Ինձ չճանաչողները կկործանվեն անհատակ անդունդում, մինչդեռ նրանք, ովքեր վստահ են Իմ հարցում, կապրեն հավիտյան՝ խնամվելով և պաշտպանվելով Իմ սիրո մեջ։ Հենց մի բառ եմ արտաբերում, ողջ տիեզերքն ու երկրի ծայրերը սասանվում են։ Ո՞վ կարող է լսել Իմ խոսքերը և չդողալ վախից։ Ո՞վ կարող է զերծ մնալ Իմ հանդեպ երկյուղած սիրտ ունենալուց։ Ո՞վ Իմ գործողություններից Իմ արդարությունն ու մեծափառությունն ունակ չէ ճանաչելու։ Եվ ո՞վ չի կարող տեսնել Իմ ամենակարողությունն ու իմաստությունն Իմ գործողությունների մեջ։ Ով ուշադրություն չդարձնի, անշուշտ կմեռնի։ Քանզի ուշադրություն չդարձնողներն Ինձ հակառակվող և Ինձ չճանաչող մարդիկ են․ նրանք հրեշտակապետն են և ամենսանձարձակն են։ Քննե՛ք ինքներդ ձեզ։ Ցանկացած ոք, ով սանձարձակ, ինքնարդար, հպարտ և ինքնահավան է, անշուշտ Իմ ատելության առարկան է և դատապարտված է կործանման։

Այժմ հայտարարում եմ Իմ արքայության կառավարչական հրամանագրերը։ Ամեն բան Իմ դատաստանի մեջ է, ամեն բան Իմ արդարության մեջ է, ամեն բան Իմ մեծափառության մեջ է, և Իմ արդարությունն եմ գործադրում բոլորի հանդեպ։ Նրանք, ովքեր ասում են, թե հավատում են Ինձ, բայց հոգու խորքում դիմակայում են Ինձ, կամ նրանք, ում սրտերը մերժել են Ինձ դուրս կշպրտվեն, բայց ամեն ինչ՝ Իմ իսկ հարմար ժամանակին։ Հեգնանքով իմ մասին խոսողները բայց այնպես, որ ուրիշները չեն նկատում, անմիջապես կմեռնեն (այսինքն՝ իրենց ոգով, մարմնով և հոգով)։ Իմ սիրելիներին ճնշողները կամ անտեսողներն անմիջապես կդատվեն Իմ ցասումով։ Սա նշանակում է, որ Իմ սիրելիներին նախաձողներն ու Ինձ անարդար համարողները կհանձնվեն Իմ սիրելիների դատաստանին։ Բոլոր նրանք, ովքեր պարզասիրտ են, հասարակ և անկեղծ (ներառյալ նրանք, ովքեր իմաստություն չունեն) և Ինձ վերաբերվում են միասիրտ անկեղծությամբ, բոլորը կմնան Իմ արքայությունում։ Նրանք, ովքեր չեն անցել կրթումով, այսինքն՝ այն ազնիվ մարդիկ, որոնք չունեն իմաստություն և խորաթափանցություն, իշխանություն կունենան Իմ արքայությունում։ Սակայն նրանք ենթարկվել են էտման և կոտրման։ Այն, որ նրանք չեն անցել կրթումով, բացարձակ չէ։ Ավելի շուտ, հենց այս բաների միջոցով եմ բոլորին ցույց տալու Իմ ամենակարողությունն ու Իմ իմաստությունը։ Դուրս կշպրտեմ բոլոր նրանց, ովքեր դեռ կասկածում են Ինձ։ Նրանցից ոչ մեկին չեմ ուզում։ (Գարշում եմ այն մարդկանցից, որոնք այսպիսի ժամանակ դեռ կասկածում են Ինձ։) Այն ամենի միջոցով, ինչ անում եմ ողջ տիեզերքում, ազնիվ մարդկանց ցույց կտամ Իմ գործերի հրաշալիությունը, և դրա շնորհիվ նրանց իմաստությունը, խորաթափանցությունը և զանազանելու կարողությունը կաճեն։ Իսկ նենգ մարդկանց Իմ հրաշալի գործերի հետևանքով մի ակնթարթում կկործանեմ։ Բոլոր անդրանիկ որդիները, որոնք առաջինն ընդունեցին Իմ անունը (այսինքն՝ այն սուրբ, անարատ ու ազնիվ մարդկիկ), առաջինը մուտք կգործեն արքայություն և Ինձ հետ միասին կկառավարեն բյուրավոր ազգերն ու ժողովուրդներն՝ որպես արքաներ իշխանություն բանեցելով արքայությունում և դատելով բյուրավոր ազգերն ու ժողովուրդները (սա վերաբերում է արքայության բոլոր անդրանիկ որդիներին և ուրիշ ոչ ոքի)։ Բյուրավոր ազգերի և ժողովուրդների մեջ նրանք, ովքեր դատվելուց հետո ապաշխարել են, կմտնեն Իմ արքայություն և կդառնան Իմ ժողովուրդը, մինչդեռ նրանք, ովքեր համառ են և չեն ապաշխարում, կնետվեն անհատակ անդունդը (որպեսզի հավիտյան կործանվեն)։ Արքայության դատաստանը կլինի վերջին դատաստանը, և դա կլինի աշխարհի Իմ լիակատար մաքրումը։ Այդ ժամանակ այլևս չի լինի ո՛չ անարդարություն, ո՛չ վիշտ, ո՛չ արցունք, ո՛չ հառաչանք, և առավել ևս՝ այլևս աշխարհ չի լինի։ Ամեն ինչ կլինի Քրիստոսի դրսևորումը, և ամեն ինչ կլինի Քրիստոսի արքայությունը։ Ինչպիսի՛ փառք։ Ինչպիսի՛ փառք։

Ամեն ինչում Ինձ հետ իրական հաղորդակցությունն անհրաժեշտ է, որպեսզի մարդը ստանա լուսավորություն և լուսավորում։ Միայն սրա միջոցով հոգին կարող է խաղաղություն գտնել։ Այլապես հոգին խաղաղություն չի ունենա։ Ներկայումս ձեր մեջ ամենալուրջ հիվանդությունը Իմ բնականոն մարդկայնությունը Իմ լիակատար աստվածայնությունից անջատելն է։ Ավելին, ձեզնից շատերը շեշտում են Իմ բնականոն մարդկայնությունը, կարծես երբեք չեք իմացել, որ Ես ունեմ նաև լիակատար աստվածայնություն։ Սա անարգում է Ինձ։ Գիտե՞ք դա։ Ձեր հիվանդությունն այնքան լուրջ է, որ եթե չշտապեք ապաքինվել, կտապալվեք Իմ ձեռքով։ Իմ ներկայությամբ մի կերպ եք վարվում (երևալով որպես պատվավոր մարդ՝ խոնարհ ու համբերատար), բայց Իմ թիկունքում վարվում եք բոլորովին այլ կերպ (լիովին կեղծավոր, սանձարձակ ու անզուսպ, անելով այն, ինչ ուզում եք անել` խմբավորումներ եք ստեղծում, անկախ թագավորություններ հիմնում՝ ցանկանալով դավաճանել Ինձ)։ Կո՛ւյր ես։ Բա՛ց արա Սատանայի կողմից մոլորեցված աչքերդ։ Նայի՛ր, թե ով եմ իրականում։ Դու ամոթ չունե՛ս։ Չգիտես, որ Իմ գործերը սքանչելի են։ Չգիտես Իմ ամենակարողության մասին։ Ո՞ւմ է վերաբերում «նրանք, ովքեր ծառայություն են մատուցում Քրիստոսի համար, բայց փրկված չեն» արտահայտությունը։ Չգիտես, թե ինչ դեր ես խաղում։ Իրականում քողարկված ես գալիս Իմ առջև՝ ցուցադրելով քո հմայքները։ Ո՛ղորմելի արարած։ Դուրս կնետեմ քեզ Իմ տնից։ Չեմ օգտագործում այս տեսակի մարդկանց, որովհետև ոչ նախասահմանել եմ նրանց, ոչ էլ ընտրել։

Անում եմ այն, ինչ ասում եմ։ Չարագործները չպետք է վախենան։ Ոչ մի մարդու անարդարություն չեմ անում։ Միշտ գործում եմ Իմ ծրագրի համաձայն և բաներն անում եմ Իմ արդարությանը համապատասխան։ Քանի որ չարագործները արարչագործությունից ի վեր եղել են Սատանայի սերունդները, Ես չեմ ընտրել նրանց։ Ահա թե ինչ է նշանակում «Հովազն իր բծերը չի փոխի» ասացվածքը։ Այն հարցերում, որոնք մարդկության համար անթափանց են, Ինձ հետ ամեն ինչ բացահայտված է, և ոչինչ թաքնված չէ։ Գուցե կարողանաս փոքրաթիվ մարդկանց աչքից ինչ-որ բան թաքցնել և շահել շատերի վստահությունը, բայց Ինձ հետ դա այդքան հեշտ չէ։ Ի վերջո, չես կարող խուսափել Իմ դատաստանից։ Մարդկության հայացքը սահմանափակ է, և նույնիսկ նրանք, ովքեր կարող են թափանցել ներկա իրավիճակի մի փոքր մասի մեջ, համարվում են որոշակի հմտություն ունեցողներ։ Ինձ համար ամեն ինչ ընթանում է սահուն, և ոչինչ անգամ չնչին չափով չի խոչընդոտում Ինձ, քանի որ ամեն ինչ Իմ վերահսկողության և ներդաշնակեցման տակ է։ Ո՞վ կհամարձակվի չհնազանդվել Իմ վերահսկողությանը։ Ո՞վ կհամարձակվի խաթարել Իմ տնօրինումը։ Ո՞վ կհամարձակվի անհավատարիմ կամ անհնազանդ լինել Իմ հանդեպ։ Ո՞վ կհամարձակվի Ինձ ասել մի բան, որը ճշմարիտ չէ, և փոխարենը Ինձ մի կույտ սուտ ասել։ Նրանցից ոչ ոք չի խուսափի Իմ բարկացած ձեռքից։ Նույնիսկ եթե հիմա ընդունել ես պարտությունդ և պատրաստ ես պատժվելու ու անհատակ անդունդը մտնելու, միևնույն է հեշտությամբ չեմ խնայի քեզ։ Պետք է հանեմ քեզ անհատակ անդունդից, որպեսզի կրկին ենթարկվես Իմ ցասումնալից պատժին (Իմ ծայրահեղ ատելությանը)։ Կա՞ մի տեղ, ուր կարող ես փախչել։ Ամենաշատն ատում եմ, երբ մարդիկ Իմ բնականոն մարդկայնությունը անջատում են Իմ լիակատար աստվածայնությունից։

Օրհնված են նրանք, ովքեր հավատարիմ են Ինձ. այսինքն՝ նրանք, ովքեր իսկապես ճանաչում են Ինձ որպես Ինքը՝ Աստված, Ով զննում է մարդկանց ամենախորը սրտերը։ Անշուշտ կբազմապատկեմ քո օրհնությունները՝ թույլ տալով քեզ հավիտյան վայելել բարի օրհնություններն Իմ թագավորությունում։ Սա նաև Սատանային ամոթահար անելու ամենաարդյունավետ միջոցն է։ Սակայն մի՛ եղիր չափազանց անհամբեր կամ մտահոգ․ ամեն ինչի համար Ես ժամանակ եմ սահմանում։ Եթե Իմ նախասահմանած ժամանակը դեռ չի եկել, ապա նույնիսկ եթե ընդամենը մեկ վայրկյան շուտ է, չեմ գործի։ Գործում եմ ճշգրիտ և ռիթմին համապատասխան․ չեմ գործում ինքնաբերաբար։ Մարդկային տեսանկյունից մտահոգ չեմ․ անսասան եմ, ինչպես Տայշան լեռը, բայց մի՞թե չգիտես, որ Ես հենց Ինքը՝ Ամենակարող Աստվածն եմ։ Մի՛ եղիր չափազանց անհամբեր․ ամենն Իմ ձեռքերում է։ Ամեն ինչ վաղուց պատրաստված է, և ոչինչ չի կարող սպասել Ինձ համար ծառայություն մատուցելուն։ Ողջ տիեզերական աշխարհը արտաքուստ թվում է քաոսի մեջ, բայց Իմ տեսանկյունից ամեն ինչ կարգին է։ Այն, ինչ պատրաստել եմ ձեզ համար, միայն ձեր վայելքի համար է։ Գիտակցո՞ւմ եք սա։ Մի՛ միջամտեք Իմ տնօրինմանը։ Թույլ կտամ, որ բյուրավոր ազգերն ու մարդիկ Իմ արարքներից տեսնեն Իմ ամենակարողությունը, և թույլ կտամ, որ Իմ սքանչելի գործերի համար նրանք փառաբանեն ու գովաբանեն Իմ սուրբ անունը։ Սա այն պատճառով է, որ, ինչպես ասել եմ, այն ամենը, ինչ անում եմ, անհիմն չէ, այլ հակառակը, ամեն ինչ լեցուն է Իմ իմաստությամբ ու զորությամբ, Իմ արդարությամբ ու մեծափառությամբ, և առավել ևս՝ Իմ ցասումով։

Նրանք, ովքեր անմիջապես արթնանում են Իմ խոսքերը լսելիս, անշուշտ կստանան Իմ օրհնությունները և․ անկասկած, կստանան Իմ պաշտպանությունն ու խնամքը։ Նրանք անշուշտ չեն կրի պատժի տառապանքը․ այլ կվայելեն ընտանիքի երջանկությունը։ Գիտե՞ս սա։ Տառապանքը հավիտենական է, բայց ուրախությունն առավել ևս հավիտենական է․ երկուսն էլ այսուհետ կփորձառվեն։ Տառապում ես, թե ուրախություն ապրում, կախված է մեղքերդ խոստովանելու հանդեպ քո վերաբերմունքից։ Ինչ վերաբերում է նրան, թե արդյոք դու մեկն ես Իմ նախասահմանածներից ու ընտրյալներից, պետք է վստահ լինես դրանում Իմ ասածի լույսի ներքո։ Կարող ես հիմարացնել մարդկանց, բայց Ինձ հիմարացնել չես կարող։ Նրանք, ում նախասահմանել ու ընտրել եմ, մեծապես կօրհնվեն այսուհետ, իսկ նրանց, ում չեմ նախասահմանել ու ընտրել, այսուհետ խստորեն կպատժեմ։ Սա կլինի Իմ ապացույցը ձեզ։ Նրանք, ովքեր հիմա օրհնված են, անկասկած Իմ սիրելիներն են։ Իսկ ինչ վերաբերում է պատժվողներին, ինքնին հասկանալի է, որ նրանք նախասահմանված ու ընտրված չեն Իմ կողմից։ Պետք է հստակ լինես սրանում։ Այսինքն՝ եթե այն, ինչ հիմա ստանում ես, Իմ կողմից էտվելն է, ու եթե ստանում ես Իմ խիստ դատաստանի խոսքերը, ապա ատված ու զզվելի ես Իմ սրտում և կլինես Իմ կողմից մի կողմ նետվածներից մեկը։ Եթե ստանում ես Իմ մխիթարությունն ու Իմ կյանքի մատակարարումը, ապա Իմ սեփականությունն ես՝ Իմ սիրելիներից մեկը։ Չես կարող սա որոշել՝ հենվելով Իմ արտաքին տեսքի վրա։ Մի՛ կորցրու խելքդ սրա պատճառով։

Իմ խոսքերը խոսում են յուրաքանչյուր մարդու փաստացի վիճակի մասին։ Հավատո՞ւմ եք, որ Ես խոսում եմ պարզապես պատահական թեմաների մասին եմ կամ․ որ պարզապես ասում եմ այն, ինչ ուզում եմ ասել։ Բացարձակապե՛ս ոչ։ Իմ իմաստությունը թաքնված է Իմ յուրաքանչյուր խոսքում։ Պետք է պարզապես վստահ լինեք, որ Իմ խոսքերը ճշմարիտ են։ Շատ կարճ ժամանակում օտարերկրացիները, որոնք փնտրում են ճշմարիտ ճանապարհը, ներս կհորդեն։ Երբ դա պատահի, ապշահար կլինեք, և ամեն ինչ կիրագործվի առանց դույզն-ինչ դժվարության։ Մի՞թե չգիտեք, որ Ես եմ Ամենակարող Աստվածը։ Լսելով Իմ այս խոսքերը՝ հաստատակամորեն հավատում եք դրանց, այնպես չէ՞։ Սխալներ չեմ անում, էլ ուր մնաց սխալ հայտարարություններ անեմ։ Գիտե՞ք սա։ Ուստի բազմիցս ընդգծել եմ, որ պետք է արագ ընդունեք Իմ կրթումը, որպեսզի առաջնորդեք ու հովվեք նրանց։ Գիտե՞ք սա։ Ձեր միջոցով կատարյալ կդարձնեմ նրանց։ Է՛լ ավելի կարևոր է, որ ձեր միջոցով հայտնի կդարձնեմ Իմ հսկայական նշաններն ու հրաշքները։ Այսինքն՝ նրանց միջից, ում մարդկությունն արհամարհանքով է նայում, ընտրել եմ մարդկանց մի խումբ՝ Ինձ դրսևորելու, Իմ անունը փառավորելու, Ինձ համար ամեն ինչի պատասխանատվությունը ստանձնելու և Ինձ հետ որպես թագավորներ իշխելու համար։ Այսպիսով, Իմ ընթացիկ կրթումը ձեզ աշխարհի մեծագույն տնօրինումն է։ Սա մի զարմանալի բան է, որը մարդկությունը չի կարող իրականացնել։ Ձեզ կատարելագործելու միջոցով Սատանային կնետեմ կրակի և ծծմբի լճի ու անհատակ անդունդի մեջ, հիմնովին տապալելով մեծ կարմիր վիշապին դեպի իր մահը, որ այլևս երբեք չհառնի։ Ուստի բոլոր նրանք, ովքեր նետվում են անհատակ անդունդը, մեծ կարմիր վիշապի սերունդներն են։ Ծայրաստիճան ատում եմ նրանց։ Ամենը Ես եմ իրագործել։ Մի՞թե չեք տեսնում։ Բոլոր նրանք, ովքեր անհավատարիմ են, և բոլոր նրանք, ովքեր խոտորություն ու նենգություն են գործադրում, մերկացվել են։ Ամբարտավանները, ինքնահավանները, ինքնարդարացնողներն ու լկտիները հրեշտակապետի սերունդներն են, և նրանք Սատանայի ամենատիպիկ ներկայացուցիչներն են․ նրանք բոլորն էլ Իմ թշնամիներն են, Իմ հակառակորդները։ Պետք է մեկ առ մեկ պատժեմ նրանց, որպեսզի հանգցնեմ Իմ սրտի ատելությունը։ Սա կանեմ քայլ առ քայլ՝ հերթով լուծելով յուրաքանչյուրը։

Արդ, ի՞նչ են իրականում կրակի և ծծմբի լիճն ու անհատակ անդունդը։ Մարդկային պատկերացման մեջ կրակի և ծծմբի լիճը նյութական բան է, բայց մարդկությունը չգիտի, որ սա խիստ սխալ բացատրություն է։ Այնուամենայնիվ, այն դեռ որոշակի տեղ է զբաղեցնում մարդկանց մտքերում։ Կրակի և ծծմբի լիճը Իմ ձեռքն է, որ պատիժ է սահմանում մարդկության վրա․ որևէ մեկի համար նետվել կրակի և ծծմբի լիճը նշանակում է, որ նա տապալվել է Իմ ձեռքով։ Նման մարդու ոգին, հոգին և մարմինը հավիտյան տառապում են։ Սա է Իմ խոսքերի ճշմարիտ իմաստը, երբ ասացի, որ բոլորն Իմ ձեռքերում են։ Ինչի՞ն է ուրեմն վերաբերում անհատակ անդունդը։ Մարդկանց պատկերացումներում դա մի մեծ վիհ է, որն անվերջ է և անըմբռնելիորեն խորը։ Իրական անհատակ անդունդը Սատանայի ազդեցությունն է։ Եթե մարդն ընկնում է Սատանայի ձեռքը, այս մարդը անհատակ անդունդում է․ նույնիսկ եթե թևեր առնեն, չեն կարող դուրս թռչել։ Ահա թե ինչու է այն կոչվում անհատակ անդունդ։ Նման մարդիկ բոլորը կենթարկվեն հավիտենական պատժի․ սա է այն ճանապարհը, որով դասավորել եմ դա։

Որքա՜ն չար և սանձարձակ է այս հին դարաշրջանը։ Ես քեզ կուլ կտամ, Սիո՛ն լեռ։ Վե՛ր կաց՝ Ինձ ողջունելու։ Իմ տնօրինման ծրագրի ավարտի համար Իմ մեծ գործի հաջող իրագործման համար ո՞վ կհամարձակվի վեր չկենալ ու չցնծալ։ Ո՞վ կհամարձակվի վեր չկենալ ու անվերջ չցատկոտել ուրախությունից։ Նրանք կտապալվեն Իմ ձեռքով։ Ես արդարություն եմ գործադրում բոլորի նկատմամբ՝ առանց նվազագույն ողորմության կամ գթասրտության, բնավ ոչ մի զգացմունք հաշվի չառնելով։ Բոլո՛ր մարդիկ, վեր կացեք՝ գովաբանելու և փառք տալու Ինձ։ Ամբողջ անվերջ փառքը հավիտենականությունից մինչև հավիտենականություն գոյություն ունի Իմ շնորհիվ և հաստատվել է Իմ կողմից։ Ո՞վ կհամարձակվի փառքը վերագրել իրեն։ Ո՞վ կհամարձակվի Իմ փառքին վերաբերվել որպես նյութական իրի։ Կտապալվեն Իմ ձեռքով։ Օ՜, դաժան մարդի՛կ, Ես ստեղծեցի ձեզ և հոգ տարա ձեր մասին, և առաջնորդել եմ ձեզ առ այսօր, սակայն դուք նվազագույնն անգամ չգիտեք Իմ մասին և Ինձ բնավ չեք սիրում։ Ինչպե՞ս կարող եմ կրկին ողորմություն ցուցաբերել ձեզ։ Ինչպե՞ս կարող եմ փրկել ձեզ։ Կարող եմ ձեզ հետ վարվել միայն Իմ ցասումո՛վ։ Ես ձեզ կհատուցեմ կործանմամբ և հավիտենական պատժով։ Սա է արդարությունը. այն կարող է լինել միայն այսպես։

Իմ թագավորությունը հաստատուն է և կայուն. այն երբեք չի փլուզվի։ Այն գոյություն կունենա հավիտյա՛ն։ Իմ որդիները, Իմ անդրանիկ որդիները և Իմ ժողովուրդը Ինձ հետ հրաշալի օրհնություններ կվայելեն հավիտյանս հավիտենից։ Նրանք, ովքեր չունեն հոգևոր հասկացողություն և ում չեն տրվում հայտնություններ Սուրբ Հոգուց, վաղ թե ուշ կկտրվեն Իմ թագավորությունից։ Չեն հեռանա իրենց կամքով, այլ դուրս կմղվեն Իմ երկաթե գավազանի իշխանությամբ և Իմ մեծափառությամբ. ավելին, դուրս կշպրտվեն Իմ ոտքով։ Նրանք, ովքեր որոշ ժամանակ տիրված են եղել չար ոգիներով (նկատի ունեմ ի ծնե), այժմ բոլորը կբացահայտվեն։ Դուրս կշպրտե՛մ քեզ։ Դեռ հիշո՞ւմ ես, թե ինչ եմ ասել։ Ես՝ սուրբ և անարատ Աստվածս, չեմ բնակվում պիղծ ու կեղտոտ տաճարում։ Նրանք, ովքեր տիրված են եղել չար ոգիներով, իրենք գիտեն սա, և Ինձ հարկավոր չէ պարզաբանել։ Ես չե՛մ նախասահմանել քեզ։ Դու հին Սատանան ես, սակայն ուզում ես ներթափանցել Իմ թագավորությո՞ւն։ Բացարձակապես ո՛չ։ Ասում եմ քե՛զ։ Այսօր սա քեզ համար շատ պարզ կդարձնեմ։ Նրանց, ում ընտրեցի մարդկության արարչագործության ժամանակ, տոգորել եմ Իմ որակով և Իմ բնույթով. հետևաբար, այսօր նրանք հավատարիմ են միայն Ինձ, կարող են հոգս կրել եկեղեցու համար և պատրաստակամ են ծախսվելու Ինձ համար ու ընծայելու իրենց ողջ էությունն Ինձ։ Նրանք, ում Ես չեմ ընտրել, հետևաբար, որոշակի աստիճանի ապականվել են Սատանայի կողմից, և չունեն Իմ որակից և Իմ բնույթից և ոչ մեկը։ Դուք կարծում եք, թե Իմ խոսքերը հակասական են, բայց «Նախասահմանված և ընտրված եք Իմ կողմից, սակայն դուք եք կրում ձեր արարքների հետևանքները» խոսքերը բոլորը վերաբերում են Սատանաներին։ Այժմ կբացատրեմ մի կետ։ Այսօր նրանք, ովքեր կարող են ոտքի կանգնել և իշխանություն ստանձնել եկեղեցիների վրա, հովվել եկեղեցիները, հաշվի առնել Իմ հոգսը և կատարել հատուկ գործառույթներ, այդ մարդկանցից ոչ մեկը ծառայություն չի մատուցում Քրիստոսի համար. նրանք բոլորն այն մարդիկ են, ում Ես նախասահմանել և ընտրել եմ։ Ասում եմ ձեզ սա, որպեսզի չափազանց շատ չանհանգստանաք և չհապաղեցնեք ձեր կյանքի առաջընթացը։ Քանի՞սը կարող են շահել անդրանիկ որդու կարգավիճակը։ Մի՞թե դա նույնքան հեշտ է, որքան դիպլոմ վաստակելը։ Անհնար է։ Եթե չլիներ Իմ կողմից ձեր կատարելագործումը, վաղուց արդեն որոշակի աստիճանի ապականված կլինեիք Սատանայի կողմից։ Ահա թե ինչու բազմիցս շեշտել եմ, որ միշտ կխնամեմ ու կպաշտպանեմ Ինձ հավատարիմներին և զերծ կպահեմ նրանց վնասից ու տառապանքից։ Նրանք, ում Ես չեմ նախասահմանել, նրանք են, որոնց տիրել են չար ոգիները. այն մարդիկ են, ովքեր թմրած են, բթամիտ և հոգևորապես չլուսավորված, և որոնք չեն կարող հովվել եկեղեցիները (նկատի ունեմ նրանց, որոնք ունեն խանդավառություն, բայց ում համար հստակ չեն տեսիլքները)։ Պետք է արագ հեռացվես Իմ տեսադաշտից, և որքան շուտ, այնքան լավ, որպեսզի չխորշեմ ու չբարկանամ՝ տեսնելով քեզ։ Եթե արագ հեռանաս, ավելի քիչ պատիժ կստանաս, բայց որքան երկար մնաս, այնքան ավելի դաժան կլինի պատիժը։ Հասկանո՞ւմ ես։ Դադարի՛ր այդքան անամոթաբար վարվել։ Զեխ ես ու սանձարձակ, անփույթ և գաղափար անգամ չունես, թե ինչպիսի թշվառական ես։ Կո՛ւյր ես։

Իմ թագավորությունում իշխանություն ունեցողները բոլորը խնամքով ընտրված են Իմ կողմից և անցել են բազմաթիվ փորձությունների միջով. ոչ ոք չի կարող տապալել նրանց։ Ես ուժ եմ տվել նրանց, ուստի երբեք չեն ընկնի կամ մոլորվի։ Արժանի են համարվել Իմ կողմից։ Այս օրվանից սկսած՝ կեղծավորները ցույց կտան իրենց իրական դեմքը։ Ընդունակ են ամեն տեսակ ամոթալի արարքների, բայց ի վերջո չեն փախչի Իմ ձեռքից, որը պատժում և մոխրացնում է Սատանային։ Իմ տաճարը կլինի սուրբ ու անարատ։ Այս ամենը վկայություն է Ինձ համար, Իմ դրսևորումն է և փառք Իմ անվանը։ Իմ տաճարն Իմ հավիտենական բնակավայրն է և Իմ հավիտենական սիրո առարկան. անընդհատ շոյում եմ այն սիրո ձեռքով, մխիթարում եմ սիրո լեզվով, խնամում եմ սիրո աչքերով և գրկում եմ սիրո գրկում, որպեսզի բացարձակապես չընկնի չարերի ծուղակը կամ չխաբվի Սատանայի կողմից։ Այսօր նրանք, ովքեր ծառայություն են մատուցում Ինձ համար, բայց չեն փրկվում, կօգտագործվեն Իմ կողմից վերջին անգամ։ Ինչո՞ւ եմ շտապում վտարել այս բաներն Իմ թագավորությունից։ Ինչո՞ւ պետք է վանեմ նրանց Իմ տեսադաշտից։ Ատում եմ նրանց մինչև ոսկորներիս ծո՛ւծը։ Ինչո՞ւ չեմ փրկում նրանց։ Ինչո՞ւ եմ գարշում նրանցից։ Ինչո՞ւ պետք է տապալեմ նրանց։ Ինչո՞ւ պետք է ոչնչացնեմ նրանց։ (Նրանցից ոչ մի նշույլ չի կարող մնալ Իմ տեսադաշտում՝ ներառյալ նրանց մոխիրը։) Ինչո՞ւ։ Մեծ կարմիր վիշապը, հին օձը, հին Սատանան դեռ հույս ունեն ձրիակերությամբ զբաղվել Իմ թագավորությունո՛ւմ։ Այլևս մի՛ երևակայեք։ Բոլորն ի չիք կդառնան և կվերածվեն մոխրի՛։

Ես կոչնչացնեմ այս դարաշրջանը, կվերածեմ այն Իմ թագավորության և կապրեմ ու կվայելեմ մինչև հավիտենություն այն մարդկանց հետ, ում սիրում եմ։ Այդ անմաքուր բաները չպետք է կարծեն, թե կարող են մնալ Իմ թագավորությունում։ Կարծո՞ւմ եք, թե կարող եք օգտվել իրավիճակից՝ հանուն ձեր անձնական շահի։ Մոռացե՛ք նման ցնորքները։ Չգիտե՞ք, որ Իմ աչքերը զննում են ամե՛ն ինչ։ Չգիտե՞ք, որ ամեն ինչ կարգավորվում է Իմ ձեռքով։ Մի՛ համարիր քեզ այդքան վեհ։ Ձեզանից յուրաքանչյուրը պետք է զբաղեցնի իր ճիշտ տեղը։ Մի՛ ձևացրեք, թե խոնարհ եք (նկատի ունեմ նրանց, ովքեր օրհնված են) կամ մի՛ դողացեք ու վախեցեք (նկատի ունեմ նրանց, ովքեր արժանանում են պատուհասի)։ Հենց հիմա մարդիկ բոլորն իրենք իրենց սրտերում պետք է իմանան դա։ Նույնիսկ եթե չեմ նշում ձեր անունը, միևնույն է պետք է վստահ լինեք, քանի որ Իմ խոսքերն ուղղել եմ յուրաքանչյուր անհատի։ Անկախ նրանից՝ Իմ ընտրյալներն եք, թե ոչ, Իմ խոսքերը բոլորն ուղղված են ձեր ներկայիս վիճակներին։ Այսինքն, եթե Իմ ընտրյալների թվում եք, ապա խոսում եմ Իմ ընտրածների վիճակի մասին՝ ելնելով նրանից, թե ինչպես եք դրսևորել ձեզ, իսկ ինչ վերաբերում է նրանց, որոնք Իմ ընտրյալները չեն, նույնպես խոսում եմ նրանց վիճակներին համապատասխան։ Հետևաբար, Իմ խոսքերն ասվել են մինչև որոշակի աստիճանի. ձեզանից յուրաքանչյուրը պետք է հստակ գիտակցի դա։ Մի՛ խաբեք ինքներդ ձեզ։ Մի՛ վախեցեք։ Քանի որ մարդկանց թիվը սահմանափակված է ընդամենը մի քանիսով, կեղծելը չի՛ օգնի։ Ում ասում եմ, որ ընտրված է, նա ընտրված է, և որքան էլ լավ կարողանաս ձևացնել, առանց Իմ որակի կձախողվես։ Քանի որ Իմ խոսքը բացարձակ է, հենց այնպես չեմ խաթարում Իմ սեփական ծրագրերը. անում եմ այն, ինչ ուզում եմ անել, որովհետև այն ամենը, ինչ անում եմ, ճիշտ է։ Գերագույն եմ, և եզակի եմ։ Պա՞րզ է սա ձեզ համար։ Հասկանո՞ւմ եք։

Այժմ, Իմ խոսքերը կարդալուց հետո, նրանք, ովքեր չարիք են գործում և ովքեր խոտոր են ու նենգ, նույնպես քրտնաջան աշխատում են առաջընթաց փնտրելու և իրենց անձնական ջանքերը գործադրելու համար։ Ուզում են վճարել միայն փոքր գին Իմ թագավորություն սողոսկելու համար։ Նրանք պետք է մի կողմ դնեն նման մտքերը։ (Այս մարդիկ հույս չունեն, որովհետև նրանց ապաշխարելու հնարավորություն չեմ տվել։) Ես հսկում եմ Իմ թագավորության դարպասը։ Հավատո՞ւմ ես, որ մարդիկ կարող են մտնել Իմ թագավորություն այնպես, ինչպես ցանկանում են։ Հավատո՞ւմ ես, որ Իմ թագավորությունը պարզապես կընդունի ցանկացած տեսակի աղբ, որ Իմ թագավորությունը կվերցնի ցանկացած տեսակի անարժեք թափո՞ն։ Սխալվո՛ւմ ես։ Այսօր թագավորությունում գտնվողները նրանք են, որոնք թագավորական իշխանություն ունեն Ինձ հետ. խնամքով մշակել եմ նրանց։ Սա այն չէ, ինչին կարելի է հասնել պարզապես դա ցանկանալով. պետք է ստանաս Իմ համաձայնությունը։ Ավելին, սա այն չէ, ինչը քննարկվում է որևէ մեկի հետ. սա մի բան է, որն Ինքս եմ դասավորում։ Ինչ ասում եմ, այդպես էլ լինում է։ Իմ խորհուրդները բացահայտվում են նրանց, ում սիրում եմ։ Նրանք, ովքեր չարիք են գործում, այսինքն՝ նրանք, ում չեմ ընտրել, իրավունք չունեն ստանալու դրանք։ Նույնիսկ եթե լսեին այս խորհուրդները, չէին հասկանա, որովհետև Սատանան փակել է նրանց աչքերն ու տիրել նրանց սրտերին՝ կործանելով նրանց ողջ էությունը։ Ինչո՞ւ է ասվում, որ Իմ արարքները զարմանալի և իմաստուն են, և որ հմտորեն բանեցնում եմ ամեն ինչ Ինձ ծառայելու համար։ Նրանց, ովքեր չեն նախասահմանվել և ընտրվել Իմ կողմից, կհանձնեմ Սատանային՝ նրանց պատժելու և ապականելու համար, և Ինձ հարկավոր չի լինի միջամտել դրան. ահա թե որքան իմաստուն եմ։ Ո՞վ է երբևէ մտածել այս մասին։ Առանց որևէ ջանքի Իմ մեծ գործն իրագործվել է, այնպես չէ՞։

Լսելով Իմ խոսքերը՝ բոլորը սարսափում են, յուրաքանչյուր ոք լցվում է տագնապով։ Ինչի՞ց եք վախենում։ Չեմ պատրաստվում սպանել ձեզ։ Պարզապես վախենում եք ձեր չարագործությունների բացահայտումից։ Այն, ինչ անում եք Իմ թիկունքում, այնքան թեթևամիտ է և անարժեք։ Դա ստիպել է Ինձ այնքան ատել ձեզ, որ խորապես կցանկանյի, որ բոլոր նրանց, ում չեմ նախասահմանել և ընտրել, անհատակ անդունդը նետած լինեի, որպեսզի ջարդուփշուր լինեին։ Սակայն ունեմ Իմ ծրագիրը, ունեմ այն, ինչ մտադիր եմ անել։ Առայժմ կխնայեմ քո խղճուկ կյանքը՝ նախ թույլ տալով քեզ ավարտել Ինձ ծառայություն մատուցելը, իսկ հետո դեն կշպրտեմ քեզ։ Չեմ ցանկանում տեսնել նման արարածների։ Նրանք նախատինք են Իմ անվանը։ Գիտե՞ք սա։ Հասկանո՞ւմ եք։ Անարժեք թշվառականներ։ Լա՛վ իմացիր սա։ Երբ քեզ օգտագործում են, Ես եմ դա անում, և երբ քեզ չեն օգտագործում, դա նույնպես Ինձնից է։ Ամեն բան ներդաշնակեցվում է Իմ կողմից, և Իմ ձեռքերում ամեն ինչ հնազանդ է և կանոնավոր։ Ով համարձակվի անտեղի շարժվել, անմիջապես կտապալվի Իմ ձեռքով։ Հաճախ եմ ասում՝ «տապալել»։ Կարծո՞ւմ ես, որ իսկապես դա անում եմ Իմ սեփական ձեռքո՞վ։ Դրա կարիքը չկա։ Իմ գործողություններն անմիտ չեն, ինչպես մարդիկ են պատկերացնում։ Ի՞նչ է նշանակում, երբ ասվում է, որ ամեն բան հաստատվում և իրագործվում է Իմ խոսքերով։ Ամեն բան իրագործվում է առանց Իմ մատն անգամ շարժելու։ Հասկանո՞ւմ ես Իմ խոսքերի ճշմարիտ իմաստը։

Երբեք փրկություն չեմ բերի նրանցից որևէ մեկին, ովքեր ծառայություն են մատուցում Ինձ։ Նրանք բաժին չունեն Իմ թագավորության մեջ։ Պատճառն այն է, որ այս մարդիկ միայն զբաղված են արտաքին գործերով, այլ ոչ թե հետևում են Իմ կամքին։ Թեև ներկայումս օգտագործում եմ նրանց, բայց իրականում նրանք այն մարդիկ են, որոնց ամենից շատ եմ ատում, այն մարդիկ, որոնցից ամենից շատ եմ գարշում։ Այսօր սիրում եմ նրան, ով կարող է հետևել Իմ կամքին, ով կարող է հաշվի առնել Իմ հոգսերը և ով կարող է անկեղծությամբ ու ճշմարտացիությամբ իր ողջ էությունն ընծայել Ինձ։ Մշտապես լուսավորություն կբերեմ նրանց և թույլ չեմ տա, որ լքեն Ինձ։ Հաճախ եմ ասում. «Ես անշուշտ շատ կօրհնեմ ձեզնից նրանց, ովքեր անկեղծորեն ծախսվում են Ինձ համար»։ Ինչի՞ն է վերաբերում «օրհնելը»։ Գիտե՞ս։ Սուրբ Հոգու ներկայիս գործի համատեքստում այն վերաբերում է այն հոգսերին, որոնք տալիս եմ քեզ։ Քանզի բոլոր նրանց համար, ովքեր ի վիճակի են հոգս կրելու եկեղեցու համար և ովքեր անկեղծորեն ընծայում են իրենց հանուն Ինձ, նրանց հոգսերն ու անկեղծությունը օրհնություններ են, որոնք գալիս են Ինձնից։ Բացի այդ, այն հայտնությունները, որոնք տալիս եմ նրանց ներսում, նույնպես օրհնություն են Ինձնից։ Պատճառն այն է, որ նրանք, ովքեր ներկայումս հոգս չունեն, նախասահմանված և ընտրված չեն եղել Իմ կողմից։ Իմ անեծքներն արդեն իջել են նրանց վրա։ Այլ կերպ ասած՝ ում նախասահմանել և ընտրել եմ, նրանք բաժին ունեն Իմ ասածի դրական կողմերից, մինչդեռ, ում չեմ նախասահմանել և ընտրել, կարող են բաժին ունենալ միայն Իմ խոսքերի բացասական կողմերից։ Որքան շատ են խոսվում Իմ խոսքերը, այնքան հստակ է դառնում դրանց իմաստը։ Որքան շատ եմ խոսում, այնքան պարզ են դառնում Իմ խոսքերը։ Յուրաքանչյուր ոք, ով խոտոր և նենգ է, և ում չեմ նախասահմանել, անիծվել է Իմ կողմից աշխարհի արարումից առաջ։ Ինչո՞ւ է ասվում, որ ձեր ծննդյան տարին, ամիսը, օրը և նույնիսկ ժամը, րոպեն ու վայրկյանը պատշաճ կերպով կարգավորվել են Իմ կողմից։ Վաղուց նախասահմանել եմ, թե ովքեր կհասնեն անդրանիկ որդիների կարգավիճակին։ Նրանք Իմ աչքի առաջ են։ Վաղուց Իմ կողմից թանկ են համարվել և վաղուց տեղ ունեն Իմ սրտում։ Իմ յուրաքանչյուր խոսք կշիռ ունի և կրում է Իմ մտադրությունները։ Ի՞նչ է մարդը։ Բացի այն քչերից, ում սիրում եմ, ովքեր ունեն անդրանիկ որդիների կարգավիճակ, էլ ո՞ր քչերն են հաշվի առնում Իմ մտադրությունները։ Ի՞նչ արժեն Իմ որդիները։ Ի՞նչ արժե Իմ ժողովուրդը։ Նախկինում օգտագործված «Իմ որդիներ» եզրույթն Իմ անդրանիկ որդիների անվանումն էր, բայց Իմ որդիներն ու Իմ ժողովուրդը, որոնք ամոթ չունեին, կարծում էին, թե դա պատվավոր տիտղոս է իրենց համար։ Անամոթաբար մի՛ խաղացեք Իմ անդրանիկ որդիների դերը։ Արդյո՞ք արժանի ես այս տիտղոսին։ Այսօր միակ հաստատվածներն այն մարդիկ են, ովքեր Իմ առաջ կարևոր դիրքեր են զբաղեցրել։ Այս մարդիկ ստացել են անդրանիկ որդիների կարգավիճակ։ Նրանք արդեն բաժին ունեն Իմ գահի, Իմ պսակի, Իմ փառքի և Իմ թագավորության մեջ։ Ամեն բան մանրակրկտորեն կարգավորվել է Իմ կողմից։ Բոլոր նրանք, ովքեր այսօր ստացել են անդրանիկ որդիների կարգավիճակ, անցել են մեծ ցավի, հալածանքի և նեղության միջով, ներառյալ այն, ինչ ապրել են իրենց ընտանիքներում՝ ծնվելու պահից, իրենց սեփական անհատական հեռանկարները, աշխատանքը և ամուսնությունը։ Այս անդրանիկ որդիներն այս կարգավիճակին չեն արժանացել առանց գին վճարելու։ Ավելի շուտ, նրանք արդեն անցել են կյանքի բոլոր կողմերով՝ լավով ու վատով, վերելքներով ու վայրէջքներով։ Բոլոր նրանք, ովքեր նախկինում բարձր էին գնահատվում աշխարհի մարդկանց կողմից և ովքեր հարմարավետության մեջ էին ապրում տանը, բաժին չունեն անդրանիկ որդիների մեջ։ Նրանք արժանի չեն լինելու անդրանիկ որդիներ։ Նրանք ամոթ են բերում Իմ անվանը, և Ես բացարձակապես չեմ ցանկանում նրանց։ Իմ որդիներն ու Իմ ժողովուրդը, որոնց ընտրել եմ, նույնպես լավ համբավ ունեն աշխարհում, բայց շատ են զիջում Իմ անդրանիկ որդիներին։ Ներկայումս օգտագործում եմ որոշ մարդկանց, բայց նրանցից շատերը նույնիսկ արժանի չեն լինելու Իմ ժողովուրդը։ Նրանք լոկ հավիտենական կործանման առարկաներ են։ Նրանք օգտագործվում են որոշ ժամանակ Ինձ ծառայություն մատուցելու համար, բայց նախատեսված չեն երկարաժամկետ օգտագործման համար։ Իմ սրտում արդեն որոշել եմ, թե ովքեր պետք է օգտագործվեն երկարաժամկետ հեռանկարում։ Այսինքն՝ նրանց, ում կարևոր դիրքերում եմ դնում, նրանք են, ում սիրում եմ, և վաղուց եմ սկսել օգտագործել նրանց։ Այլ կերպ ասած՝ նրանց գործառույթներն արդեն սահմանվել են։ Ինչ վերաբերում է այն մարդկանց, որոնցից գարշում եմ, ներկա փուլում պարզապես օգտագործվում են ժամանակավոր հիմունքներով։ Երբ գան օտարերկրացիները, հենց այդ ժամանակ անդրանիկ որդիները հստակորեն կբացահայտվեն ձեզ։

Հիմա պահանջում եմ ձեզնից արագ հասունանալ և հաշվի առնել Իմ հոգսը։ Այս հոգսը չափազանց մեծ չէ, և միայն կհանձնարարեմ ձեզ անել այն, ինչ ձեր կարողությունների սահմաններում է։ Գիտեմ ձեր հասակը, գիտեմ, թե ինչ գործառույթներ կարող եք իրականացնել։ Գիտեմ այս ամենը և հասկանում եմ այս բաները։ Պարզապես ցանկանում եմ, որ դուք՝ Իմ որդիները, հոժարակամ թողնեք ձեր անձերը և անկեղծորեն կարողանաք սիրել այն, ինչ սիրում եմ ես, ատել այն, ինչ ատում եմ ես, անել այն, ինչ անում եմ ես, և ասել այն, ինչ ասում եմ ես։ Մի՛ կաշկանդվեք տարածությամբ, աշխարհագրությամբ, ժամանակով կամ որևէ այլ անձով։ Իմ ցանկությունն է, որ որտեղ էլ լինեք, ձեր հոգիները կարողանան ազատ լինել, և յուրաքանչյուրդ կարողանա հաստատուն կանգնել Իմ անդրանիկ որդիների դիրքում։ Ո՞վ է այսօր իր ողջ էությունն ընծայում Ինձ։ Ո՞վ է անձնվիրաբար ծախսվում Ինձ համար։ Ո՞վ է գիշեր-ցերեկ արթուն մնում հանուն Ինձ։ Ո՞վ է վարում Իմ տնտեսության գործերն Ինձ համար։ Ո՞վ է թեթևացնում Իմ ուսերի հոգսերն Ինձ համար։ Մի՞թե նրանք Իմ որդիները չեն։ Այն ամենը, ինչ անում եմ, Իմ որդիներին կատարելագործելու համար է և արվում է ի ծառայություն Իմ որդիների։ Հասկանո՞ւմ եք։ Ամեն բան Իմ անդրանիկ որդիների համար է, և ես սխալներ չեմ անում։ Մի՛ կարծիր, թե սխալ եմ դատում մարդկանց, և մի՛ կարծիր, թե արհամարհում եմ քեզ։ Մի՛ ենթադրիր, թե թերագնահատում եմ մեծ տաղանդը, կամ թե սխալվել եմ՝ չնախասահմանելով քեզ։ Փաստն այն է, որ դու արժանի չես դրան։ Գիտե՞ս դա։ Այժմ կհաստատեմ որոշ բաներ ձեզ համար. ով հաճախակի բորբոքում է Իմ զայրույթը և հաճախ Իմ քննադատության կամ էտման թիրախն է, անշուշտ Իմ ատելության թիրախն է։ Նման մարդիկ անշուշտ կմեռնեն. սա հաստատված է։ Ասել եմ, որ այլևս չեմ էտի Իմ անդրանիկ որդիներին, որովհետև այս մարդիկ արդեն անցել են Իմ խիստ փորձությունների միջով և արժանի են համարվել Իմ կողմից։ Եթե մեկին վատ աչքով նայեմ, այդ մարդը վտանգի մեջ է։ Չե՞ք վախենում։ Շատերը կմեռնեն հենց որ Իմ խոսքերը դուրս գան Իմ բերանից։ Սակայն ոմանք դեռ կպահպանեն իրենց մսեղին. պարզապես նրանց հոգիները մեռած կլինեն։ Նրանց ամենահստակ ցուցիչն այն է, որ չունեն Սուրբ Հոգու գործը և չեն ենթարկվում ոչ մի զսպման։ (Արդեն խորապես ապականվել են Սատանայի կողմից)։ Ինչ վերաբերում է, թե երբ պետք է նրանց մսեղին ոչնչացվի, համապատասխան կարգավորումներ եմ արել և հստակ ժամանակ եմ սահմանել։ Նրանց հոգիների մահը չի կարող մեծ ծառայություն մատուցել Ինձ. Ես կօգտագործեմ նրանց մսեղին՝ ցուցադրելու Իմ գործերի հրաշալիությունը։ Սրանից բոլորը լիովին կհամոզվեն. անվերջ կփառաբանեն,, և չի լինի մեկը, ով չերկյուղի և չսարսափի Ինձնից։ Ես ոչ մի մանրուքի թեթևամտորեն չեմ վերաբերվում. բոլորը պետք է ապրեն կամ մեռնեն Ինձ համար, և ոչ ոք չի կարող հեռանալ, մինչև չկատարի իր ծառայությունն Ինձ համար։ Նույնիսկ Սատանան չի կարող նահանջել անհատակ անդունդը, մինչև չմատուցի իր ծառայությունն Ինձ համար։ Իմ յուրաքանչյուր քայլը հաստատուն է և անսասան, և ամուր հիմքի վրա է. Իմ արած ոչ մի քայլ անհաստատ չէ՝ նույնիսկ ամենաչնչին չափով։

Ո՞վ կհամարձակվի համեմատվել Ինձ հետ։ Ո՞վ կհամարձակվի հակադրվել Ինձ։ Անմիջապես կտապալեմ քեզ։ Ոչ մի հետք չեմ թողնի, և մարմինդ նույնպես կոչնչացվի. սա բացարձակ ճշմարտություն է։ Երբ ասում եմ այս բաները, անմիջապես գործում եմ դրանց համաձայն, և հետդարձ չի լինի։ Աշխարհն օրեցօր փլուզվում է, և օրեցօր մարդիկ կործանվում են։ Ամեն անցնող օրվա հետ Իմ թագավորությունը ձևավորվում է, և Իմ անդրանիկ որդիները հասունանում են։ Օրեցօր Իմ ցասումն աճում է, Իմ պատիժներն ավելի են խստանում, և Իմ խոսքերն ավելի են կոշտանում։ Դեռ սպասում եք, որ ձեզ հետ ավելի մեղմորեն խոսեմ, և տոնս մեղմանա, բայց նորի՛ց մտածեք։ Իմ տոնը կախված է այն բանից, թե ինչ մարդկանց հետ գործ ունեմ։ Նրանց հանդեպ, ում սիրում եմ, Իմ տոնը մեղմ է և միշտ մխիթարող, բայց ձեզ կարող եմ ցույց տալ միայն կոշտություն և դատաստան, որոնց վրա ավելացնում եմ պատիժ և ցասում։ Առանց որևէ մեկի գիտակցելու, իրավիճակն աշխարհի յուրաքանչյուր երկրում գնալով ավելի լարվում է՝ օրեցօր փլուզվելով և քաոսի վերածվելով։ Յուրաքանչյուր երկրի ղեկավարները հույս ունեն ի վերջո իշխանության հասնել։ Նրանց մտքով իսկապես չի անցել, որ Իմ պատիժն արդեն իրենց վրա է։ Ձգտում են զավթել Իմ իշխանությունը, բայց դա լոկ անիրագործելի երազանք է։ Նույնիսկ Միավորված ազգերի կազմակերպության ղեկավարը պետք է ներում աղերսի Իմ առաջ։ Նրա գործած չար գործերը բազմաթիվ են։ Այժմ պատժի ժամանակն է, և ես նրան հեշտությամբ բաց չեմ թողնի։ Բոլոր իշխանություն ունեցողները պետք է իջնեն. միայն Ես եմ արժանի իշխելու բոլոր բաների վրա։ Ամեն բան կախված է Ինձնից. էլ չեմ խոսում մի բուռ օտարերկրացիների մասին, ամեն ինչ Ինձնից է կախված։ Անմիջապես կտապալեմ ցանկացածին, ով զննում է Ինձ, որովհետև Իմ գործն այսքան հեռու է հասել։ Ամեն օր նոր հայտնություններ են լինում. ամեն օր նոր լույս կա։ Ամեն բան գնալով ավելի ավարտուն է դառնում։ Սատանայի վերջին օրը գնալով ավելի ու ավելի է մոտենում և ավելի ակնհայտ է դառնում։

Դուք չգիտեք, որ Ես Ամենակարող Աստված եմ, ոչ էլ գիտեք, որ բոլոր իրադարձություններն ու բաներն Իմ ձեռքերում են։ Ի՞նչ է նշանակում, որ Ես եմ հաստատում և իրագործում ամեն բան։ Յուրաքանչյուր մարդու օրհնությունները կամ պատուհասները կախված են Իմ կատարումից և Իմ գործողություններից։ Ի՞նչ կարող է իրագործել մարդը։ Ի՞նչ կարող է իրագործել մարդը մտածելով։ Այս վերջին դարաշրջանում, այս շնացող դարաշրջանում, այս խավար աշխարհում, որը Սատանան ապականել է որոշակի չափով, որքա՜ն քչերը կարող են համապատասխանել Իմ մտադրություններին։ Լինի դա այսօր, երեկ թե մոտ ապագայում, Ես եմ որոշում յուրաքանչյուրի կյանքը։ Անկախ նրանից՝ նրանք oրհնություններ են ստանում, թե պատուհասի հանդիպում, Ես սիրում եմ նրանց, թե ատում, ամեն ինչ ճշգրտորեն որոշվել է Իմ կողմից մեկ հարվածով։ Ձեզանից ո՞վ է համարձակվում պնդել, որ իր քայլերն ինքն է որոշում, և որ իր ճակատագիրն իր իսկ վերահսկողության տակ է։ Ո՞վ է համարձակվում այդպես ասել։ Ո՞վ է համարձակվում այդքան ամբարտավան և սանձարձակ լինել։ Ո՞վ չի վախենում Ինձնից։ Ո՞վ չի ենթարկվում Ինձ իր սրտում։ Ո՞վ է համարձակվում գործել կամայականորեն և անխոհեմաբար։ Ես տեղում կհանդիմանեմ նրանց և այլևս բացարձակապես ողորմություն չեմ ցուցաբերի մարդկության հանդեպ, ոչ էլ որևէ հետագա փրկություն կշնորհեմ։ Այս անգամը՝ այսինքն՝ այն պահը, երբ դուք ընդունեցիք Իմ անունը, վերջին անգամն է, որ Ես երկայնամտություն կցուցաբերեմ մարդկության հանդեպ։ Այսինքն՝ Ես ընտրել եմ մարդկության մի մասին, որը մեծապես վայելել է Իմ շնորհը, թեև նրա օրհնությունները գուցե հավիտենական չլինեն. հետևաբար, նույնիսկ եթե նախասահմանված չէ, որ դու հավիտենապես կօրհնվես, դրանից չի հետևում, որ քեզ հետ վատ են վարվում, և դու շատ ավելի լավ վիճակում ես, քան նրանք, ովքեր անմիջականորեն պատուհասից են տառապում։

Հիրավի, Իմ դատաստանն արդեն հասել է գագաթնակետին և մտել աննախադեպ հանգրվան։ Իմ դատաստանն ուղղված է յուրաքանչյուր անհատի, և այժմ այն ցասումնալից դատաստան է։ Անցյալում այն մեծափառ դատաստան էր, բայց հիմա այն շատ տարբեր է։ Անցյալում մարդիկ սարսափի նշույլ անգամ չէին զգում, մինչև չէին բախվում Իմ դատաստանի իրականացմանը. իսկ այժմ, ընդամենը մեկ խոսք լսելուն պես, նրանք սարսափից խելքները կորցնում են։ Ոմանք նույնիսկ վախենում են Իմ բերանը բացելուց։ Հենց որ Իմ ձայնը հնչում է, երբ Ես սկսում եմ խոսել, նրանք այնքան են վախենում, որ չգիտեն ինչ անել՝ այդ պահին անչափ ցանկանալով մտնել գետնի մի փոս և մնալ թաքնված ամենամութ անկյուններում։ Նման մարդիկ չեն կարող փրկվել, որովհետև նրանց տիրել են չար հոգիները։ Երբ Ես դատում եմ մեծ կարմիր վիշապին՝ հին օձին, նրանք երկչոտ են դառնում և նույնիսկ վախենում են ուրիշների աչքին երևալուց. հիրավի, նրանք խավարում ծնված Սատանայի սերունդներն են։

Ես հաճախ էի ասում «նախասահմանում և ընտրություն» բառերը։ Կոնկրետ ի՞նչ են դրանք նշանակում։ Ինչպե՞ս եմ Ես նախասահմանում և ընտրում։ Ի՞նչ է նշանակում չլինել նախասահմանվածների և ընտրվածների թվում։ Ինչպե՞ս կարող եք հասկանալ սա։ Այս բաները պահանջում են Իմ հստակ բացատրությունը և անհրաժեշտ են դարձնում, որ Ես ուղիղ խոսեմ ձեզ հետ։ Եթե Ես բացահայտեի այս բաները ձեր ներսում, ապա բթամիտները սխալմամբ կկարծեին, թե դա Սատանայի տված միտքն է։ Ինձ անարդարացիորեն կզրպարտեին։ Հիմա Ես կխոսեմ ուղիղ և ոչինչ չեմ թաքցնի։ Երբ Ես ստեղծեցի բոլոր բաները, նախ ստեղծեցի այն բաները, որոնք ծառայում են մարդկությանը (ծաղիկներ, խոտ, ծառեր, փայտ, լեռներ, գետեր, լճեր, ցամաքն ու օվկիանոսը, ամեն տեսակ միջատներ, թռչուններ և կենդանիներ. որոշները մարդկության համար ուտելու են, իսկ որոշները՝ նայելու)։ Տարբեր տեսակի հացահատիկներ ստեղծվեցին մարդկության համար՝ ըստ տարբեր տարածքների միջև եղած տարբերությունների. միայն այս բոլոր բաները ստեղծելուց հետո Ես սկսեցի ստեղծել մարդկանց։ Կա մարդկանց երկու տեսակ. առաջինն Իմ ընտրյալներն ու նախասահմանվածներն են, իսկ երկրորդն ունի Սատանայի որակը, և այս տեսակը ստեղծվել է նախքան Իմ կողմից աշխարհի ստեղծումը, բայց քանի որ Սատանան ամբողջովին ապականել էր նրանց, Ես թողել եմ նրանց։ Այնուհետև Ես ստեղծեցի Իմ կողմից ընտրված և նախասահմանված մի տեսակ, որից յուրաքանչյուրը տարբեր չափով ունի Իմ որակը. հետևաբար այսօր Իմ կողմից ընտրվածներից յուրաքանչյուրն Իմ որակն ունի տարբեր չափով։ Թեև ապականվել են Սատանայի կողմից, նրանք դեռևս ընտրված են Իմ կողմից. յուրաքանչյուր քայլ Իմ տնօրինման ծրագրի մի մասն է։ Թագավորության մեջ ազնիվների՝ իշխանություն ունենալու պատճառն այն է, որ Ես դա նախապես ծրագրել էի։ Նրանք, ովքեր խոտոր և նենգ են, երբեք չեն կարող ազնիվ լինել, որովհետև նրանք Սատանայից են ծնվել և տիրացած են Սատանայի կողմից. նրանք նրա ծառաներն են և սկզբից մինչև վերջ նրա հրամանատարության տակ են։ Սակայն այս ամենի նպատակն Իմ կամքը կատարելն է։ Ես դա հստակեցրել եմ, որպեսզի բացառեմ ձեր ենթադրությունները։ Նրանց մասին, ում Ես կատարելագործում եմ, հոգ կտանեմ և կպահպանեմ. ինչ վերաբերում է նրանց, ում Ես ատում եմ, երբ նրանց ծառայությունն ավարտվի, նրանք պետք է հեռանան Իմ տեղից։ Երբ Ես խոսում եմ այս մարդկանց մասին, բարկանում եմ. հենց նրանց հիշատակելիս Ես շատ եմ ցանկանում անհապաղ վարվել նրանց հետ։ Այնուամենայնիվ Ես զուսպ եմ Իմ գործողություններում. Ես չափավոր եմ Իմ գործողություններում և խոսքում։ Ես կարող եմ ճնշել աշխարհը զայրույթի պոռթկման պահին, բայց Իմ կողմից նախասահմանվածները բացառություն են. Իմ բարկության հանդարտվելուց հետո Ես կարող եմ աշխարհը վեր բարձրացնել։ Այլ կերպ ասած՝ Ես վերահսկում եմ ամեն ինչ։ Երբ Ես տեսնեմ, որ աշխարհն այն աստիճան է ապականվել, որ անտանելի է նայելը, Ես անմիջապես կոչնչացնեմ այն։ Մի՞թե Ես չեմ կարող պարզապես դա անել ընդամենը մեկ բառ արտահայտելով։

Ես Ինքս Գործնական Աստված եմ. Ես գերբնական նշաններ կամ հրաշքներ չեմ գործում, սակայն Իմ հրաշալի գործերն ամենուր են։ Հետագա ճանապարհն անհամեմատ ավելի պայծառ կդառնա։ Յուրաքանչյուր քայլի Իմ հայտնությունն այն ճանապարհն է, որը Ես ցույց եմ տալիս ձեզ, և դա Իմ տնօրինման ծրագիրն է։ Այսինքն՝ ապագայում այս հայտնություններն էլ ավելի բազմաթիվ և հետզհետե ավելի հստակ կդառնան։ Նույնիսկ Հազարամյա Թագավորությունում՝ մոտ ապագայում, դուք պետք է առաջ ընթանաք՝ հետևելով Իմ հայտնություններին և Իմ քայլերին։ Ամեն ինչ վերջնականապես որոշված և պատրաստված է. օրհնյալների մեջ ձեզ հավիտենական օրհնություններ են սպասում, մինչդեռ նրանց, ովքեր պետք է պատուհասի հանդիպեն, հավիտենական պատիժ է սպասում։ Իմ խորհուրդները չափազանց շատ են ձեզ համար. այն, ինչ Ինձ համար ամենապարզ խոսքն է, ձեզ համար ամենադժվարն է։ Հետևաբար Ես ավելի ու ավելի շատ եմ խոսում, քանի որ դուք չափազանց քիչ եք հասկանում և կարիք ունեք, որ Ես բացատրեմ յուրաքանչյուր խոսք։ Բայց չափից ավելի մի՛ անհանգստացեք, Ես ձեզ հետ կխոսեմ Իմ գործի համաձայն։

Ինձ չճանաչելու պատճառով մարդիկ անթիվ անգամներ խաթարել են Իմ տնօրինումը և խափանել Իմ ծրագրերը, բայց երբեք չեն կարողացել խոչընդոտել Իմ առաջընթաց քայլերը։ Դա նրանից է, որ Ես իմաստության Աստված եմ։ Իմ մեջ կա անսահման իմաստություն, և Իմ մեջ կան անսահման ու անըմբռնելի խորհուրդներ։ Անհիշելի ժամանակներից մինչև հավերժություն մարդիկ երբեք չեն կարողացել և չեն էլ կարողանա ըմբռնել ու լիովին հասկանալ սրանք։ Այդպե՞ս չէ։ Իմ արտաբերած յուրաքանչյուր խոսքում կա միայն իմաստություն, այլև յուրաքանչյուր խոսք նաև պարունակում է Իմ թաքնված խորհուրդները։ Ինձ մոտ ամեն ինչ խորհուրդ է, Իմ ամեն մի մասը խորհուրդ է։ Այսօր պարզապես տեսել եք խորհուրդը, այն է՝ տեսել եք Իմ անձը, բայց դեռ չեք բացահայտել ներսում թաքնված այս խորհուրդը։ Մարդիկ կարող են մտնել Իմ թագավորություն միայն Իմ առաջնորդությանը հետևելով, հակառակ դեպքում, նրանք կկորչեն աշխարհի հետ միասին և մոխիր կդառնան։ Ես լիակատար Աստվածն Ինքն եմ՝ Ես ոչ այլ ոք եմ, քան Աստված Ինքը։ Նախկին ասույթները, ինչպիսին է «Աստծու դրսևորումը», արդեն հնացած են․ դրանք մաշված հին բաներ են, որոնք այլևս կիրառելի չեն։ Ձեզանից քանի՞սն են սա հստակ տեսել։ Ձեզանից քանի՞սն են այս աստիճան վստահ եղել Իմ հարցում։ Ամեն ինչ պետք է հստակ բացատրվի և ցույց տրվի Իմ կողմից։

Սատանայի թագավորությունը կործանվել է, և նրա մարդիկ շուտով կավարտեն Ինձ ծառայություն մատուցելը։ Նրանք մեկ առ մեկ կվտարվեն Իմ տնից, ինչը նշանակում է, որ նրանք, ովքեր քողարկվել են տարբեր դերերում, այսօր բացահայտել են իրենց իրական դեմքը, և նրանք բոլորը կհեռացվեն Իմ թագավորությունից։ Մի՛ մոռացեք։ Այսօրվանից սկսած՝ բոլոր նրանք, ում Ես լքում եմ, ներառյալ նրանք, ում լքել եմ անցյալում, պարզապես դերասանություն անողներ են և պարզապես կեղծ են։ Նրանք լոկ ներկայացում են խաղացել Ինձ համար, և երբ այս պիեսն ավարտվի, նրանք պետք է հեռանան բեմից։ Նրանք, ովքեր իսկապես Իմ որդիներն են, պաշտոնապես կլինեն Իմ թագավորությունում՝ ստանալու Իմ սերն ու վայելելու այն օրհնությունները, որոնք Ես վաղուց պատրաստել եմ ձեզ համար։ Օրհնվա՛ծ են անդրանիկ որդիները։ Քանի որ նախապես կրթվել եք Իմ կողմից, այժմ պիտանի եք Ինձ համար։ Հավատացե՛ք, որ Ես Ամենակարող Աստվածն եմ։ Այն բաները, որոնք մարդիկ չեն կարող իրագործել, Ես կարող եմ անել առանց խոչընդոտի, և մրցակցության տեղ բացարձակապես չկա։ Մի՛ ենթադրեք, որ ոչինչ չեք կարող անել, և որ պիտանի չեք լինելու Իմ անդրանիկ որդիները։ Դուք միանգամայն արժանի՛ եք։ Սա նրանից է, որ բոլոր բաներն Ինձնից են կախված, որպեսզի արվեն, դրանք բոլորն Ինձ են ապավինում, որպեսզի իրագործվեն։ Ինչո՞ւ եք հիմա զգում, որ այդպիսի հասակ ունեք։ Դա պարզապես նրանից է, որ ձեզ իսկապես օգտագործելու Իմ ժամանակը դեռ չի հասել։ Մեծ տաղանդները չեն կարող օգտագործվել մանր նպատակների համար, հասկանո՞ւմ եք։ Ողջ տիեզերական աշխարհում արդյո՞ք պարզապես սահմանափակված եք փոքրիկ Չինաստանով։ Այսինքն՝ ողջ տիեզերական աշխարհի բոլոր մարդիկ կտրվեն ձեզ՝ հովվելու և առաջնորդելու, քանի որ դուք անդրանիկ որդիներն եք, և ձեր եղբայրներին առաջնորդելը ձեր կատարելիք պարտավորությունն է։ Լա՛վ իմացեք սա։ Ես Ամենակարող Աստվածն ե՛մ։ Ես մեկ անգամ ևս շեշտում եմ, որ թույլ եմ տալիս ձեզ վայելել։ Ես Նա եմ, Ով գործում է․ Սուրբ Հոգին գործում է ամենուր և անձամբ ուղղորդում է։

Անցյալում մարդիկ Իմ փրկության մասին հասկացողություն չունեին։ Հիմա հասկանո՞ւմ եք։ Իմ փրկությունը մի քանի կողմ ունի։ Մեկն այն է, որ որոշ մարդկանց համար բացարձակապես նախասահմանում չկա, ինչը նշանակում է, որ նրանք ընդհանրապես չեն կարող վայելել Իմ շնորհը։ Մյուսն այն է, որ կան մարդիկ, որոնք ի սկզբանե նախասահմանված են և որոշ ժամանակ վայելում են Իմ շնորհը, բայց որոշ ժամանակ անց՝ այն ժամանակ, որը Ես եմ նախասահմանել, Ես դուրս կթողնեմ նրանց, և ապա նրանց կյանքը լիովին կավարտվի։ Եվս մեկ այլ կողմն այն է, որ կան մարդիկ, որոնց Ես նախասահմանել ու ընտրել եմ, և որոնք վայելում են հավերժական օրհնություններ։ Նրանք վայելում են Իմ շնորհը սկզբից մինչև վերջ՝ ներառյալ այն նեղությունները, որոնք նրանք կրել են Ինձ ընդունելուց առաջ և հետո, ինչպես նաև այն լուսավորությունն ու լուսավորումը, որոնք ստացել են Ինձ ընդունելուց հետո։ Այսուհետ նրանք կսկսեն վայելել օրհնություններ։ Այլ կերպ ասած՝ Ես լիովին փրկած կլինեմ այս մարդկանց։ Սա Իմ մեծ գործի ավարտի ամենաակնհայտ դրսևորումն է։ Ապա ինչի՞ն են վերաբերում օրհնությունները։ Թույլ տվեք հարցնել ձեզ։ Ի՞նչ եք ամենաշատն ուզում անել։ Ի՞նչն եք ամենաշատն ատում։ Ի՞նչ եք ամենաշատը հույս ունենում ձեռք բերել։ Անցյալում ցավերի ու նեղությունների միջով եք անցել բացառապես Ինձ ձեռք բերելու համար, և որպեսզի ձեր կյանքն աճի։ Դրանք շնորհի մի մասն են կազմում։ «Օրհնություններ» նշանակում է, որ ապագայում այլևս չեք ունենա այն բաները, որոնք ատում եք, ինչը նշանակում է, որ այդ բաներն այլևս ներկա չեն լինի ձեր իրական կյանքում։ Դրանք լիովին հեռացված կլինեն ձեր տեսադաշտից։ Ընտանիքը, աշխատանքը, կինը, ամուսինը, երեխաները, ընկերներն ու բարեկամները և նույնիսկ օրական ատելի երեքանգամյա սնունդը, կվերանան։ (Սա նշանակում է չսահմանափակվել ժամանակով և լիովին դուրս գալ մսեղիից։ Միայն այն ժամանակ, երբ հոգովդ կշտանաս, կկարողանաս պահպանել քո մարմինը, բայց սա վերաբերում է քո մարմնին, ոչ թե մսեղիին։ Դու լիովին ազատ և գերազանցող կլինես։ Սա ամենամեծ և ամենաակնհայտ հրաշքն է, որն Աստված դրսևորել է աշխարհի արարումից ի վեր։) Հողի բոլոր մասնիկները կհեռացվեն ձեր մարմիններից, և լիովին կլինեք հոգևոր մարմիններ, որոնք սուրբ են ու անարատ՝ ունակ ճամփորդելու ողջ տիեզերքով մեկ և մինչև երկրի ծայրերը։ Այդ ժամանակից սկսած՝ նաև կազատվեք այդ ամբողջ տաղտկալի լվացքից ու մաքրությունից, և պարզապես լիովին կվայելեք։ Այնուհետև այլևս չեք մտածի ամուսնության մասին (քանի որ Ես ավարտում եմ դարաշրջանը, ոչ թե ստեղծում եմ աշխարհը), և այլևս չեն լինի ծննդաբերության ցավեր, որոնք ամենատանջալիցն են կանանց համար։ Ապագայում այլևս չեք աշխատի կամ տքնի։ Լիովին կընկղմվեք Իմ սիրո գրկում՝ վայելելով այն օրհնությունները, որոնք Ես շնորհել եմ ձեզ։ Սա բացարձակ է։ Մինչ վայելում եք այս օրհնությունները, շնորհը կշարունակի ուղեկցել ձեզ։ Այն ամենը, ինչ Ես պատրաստել եմ ձեզ համար, այսինքն՝ հազվագյուտ և թանկարժեք գանձեր ողջ աշխարհից, կտրվեն ձեզ։ Հենց հիմա չեք կարող ո՛չ ըմբռնել, ո՛չ էլ պատկերացնել այս ամենը, իսկ նախկինում ոչ ոք չի վայելել դրանք։ Երբ այս օրհնությունները գան ձեզ վրա, անվերջ կցնծաք, բայց մի՛ մոռացեք, որ այս ամենն Իմ մեծ զորության, Իմ գործերի, Իմ արդարության և, առավել ևս, Իմ մեծափառության շնորհիվ է։ (Ես շնորհ կցուցաբերեմ նրանց հանդեպ, ում կընտրեմ շնորհ ցուցաբերել, և ողորմած կլինեմ նրանց հանդեպ, ում կընտրեմ ողորմած լինել։) Այդ ժամանակ դուք ծնողներ չեք ունենա, և արյունակցական կապեր չեն լինի։ Դուք բոլորդ մարդիկ եք, ում Ես սիրում եմ՝ Իմ սիրելի որդիները։ Այդ ժամանակից սկսած՝ ոչ ոք չի համարձակվի ճնշել ձեզ։ Դա կլինի ժամանակ՝ մեծանալու ու չափահաս դառնալու, ինչպես նաև ժամանակ, երբ երկաթե գավազանով կկառավարեք բյուր ազգերը։ Ո՞վ կհամարձակվի խոչընդոտել Իմ սիրելի որդիներին։ Ո՞վ կհամարձակվի հարձակվել նրանց վրա։ Բոլորը կվախենան Իմ սիրելի որդիներից, որովհետև Հայրը փառք է ձեռք բերել։ Այն բոլոր բաները, որոնք ոչ ոք երբևէ չէր կարող պատկերացնել, կհայտնվեն ձեր աչքերի առաջ։ Դրանք կլինեն անսահման, անսպառ և անվերջ։ Մոտ ապագայում հաստատ չեք խանձվի արևից կամ չեք տանի տանջող շոգը, և հաստատ չեք տառապի ցրտից կամ չեք զգա անձրևի, ձյան կամ քամու հպումը։ Դա նրանից է, որ Ես սիրում եմ ձեզ, և դա ամբողջովին Իմ սիրո աշխարհը կլինի։ Ես կտամ ձեզ այն ամենը, ինչ ուզում եք, և կպատրաստեմ ձեզ համար այն ամենը, ինչի կարիքն ունեք։ Ո՞վ կհամարձակվի պնդել, որ Ես արդար չեմ։ Ես անմիջապես կտապալեմ քեզ, որովհետև նախկինում ասել եմ, որ Իմ ցասումը (չարերի հանդեպ) կտևի մինչև հավերժություն, և Ես մի փոքր անգամ չեմ զիջի։ Սակայն Իմ սերը (Իմ սիրելի որդիների հանդեպ) նույնպես կտևի հավերժ։ Ես այն ամենևին չեմ զսպի։

Այսօր այն մարդիկ, որոնք լսում են Իմ խոսքերը որպես դատաստան, նրանք են, ովքեր ճիշտ վիճակում չեն։ Սակայն, երբ նրանք գիտակցեն դա, Սուրբ Հոգին արդեն լքած կլինի նրանց։ Ողջ տիեզերական աշխարհից անդրանիկ որդիներն ընտրվում են ձեր միջից, մինչդեռ որդիներն ու ժողովուրդը կազմում են ձեր միայն մի փոքր մասը։ Իմ ուշադրության կենտրոնում ողջ տիեզերական աշխարհն է, ինչը նշանակում է, որ որդիներն ու ժողովուրդն ընտրվում են աշխարհի բոլոր ազգերից։ Հասկանո՞ւմ եք։ Ինչո՞ւ եմ շարունակ շեշտում, որ անդրանիկ որդիները պետք է արագ մեծանան և դուրս գան՝ առաջնորդելու այդ օտարերկրացիներին։ Հասկանո՞ւմ եք Իմ խոսքերի ճշմարիտ իմաստը։ Դա նրանից է, որ Չինաստանն այն ազգն է, որին Ես անիծել եմ։ Այն ամենաշատն է հալածել Ինձ, և Ես ամենաշատն եմ գարշում նրանից։ Իմացե՛ք սա։ Իմ անդրանիկ որդիները և Ես երկնային ենք և տիեզերական մարդիկ ենք․ չենք պատկանում որևէ ազգի։ Պե՛տք է դադարեք կառչել մարդկային պատկերացումներից։ Պատճառն այն է, որ Իմ անձն արդեն հայտնվել է ձեզ։ Ամեն ինչ Ինձնից է կախված։ Կարո՞ղ եք հիշել Իմ խոսքերը։ Ինչո՞ւ եմ ասում, որ ձեր մեջ մարդիկ գնալով պակասում են, և որ անդամները դարձել են ավելի ու ավելի ընտիր։ Դա նրանից է, որ Իմ փրկարար շնորհն աստիճանաբար ուղղվել է դեպի տիեզերական աշխարհը։ Նրանք, ովքեր դուրս են թողնվել, ովքեր ընդունել են Իմ անունը, նրանք են, ովքեր ծառայություն են մատուցել հանուն անդրանիկ որդիներին կատարելագործելու։ Հասկանո՞ւմ եք։ Ինչո՞ւ եմ ասում, որ նրանք բոլորն այն մարդիկ են, որոնք ծառայություն են մատուցել Իմ որդիներին։ Հիմա իսկապես հասկանում եք, այնպես չէ՞։ Թիվն իսկապես չնչին է, անկասկած քիչ են։ Սակայն այդ մարդիկ զգալիորեն շահել են Իմ որդիների շնորհիվ և վայելել Իմ շնորհներից շատերը, և ահա թե ինչու Ես ասացի, որ փրկում եմ մարդկային ցեղը վերջին անգամ։ Հիմա գիտե՛ք Իմ խոսքերի ճշմարիտ իմաստը։ Ես խստորեն կպատժեմ ցանկացածին, ով դիմակայում է Ինձ, և Իմ երեսը կշրջեմ դեպի նրան, ով աջակցում է Ինձ։ Դա նրանից է, որ ի սկզբանե Ես միշտ եղել եմ մեծափառ և արդար Աստված, և ամեն ինչ հայտնի կդառնա ձեզ։ Ես գործում եմ արագ՝ հրաշալի եղանակներով, և շուտով տեղի կունենան հրաշալի բաներ, որոնք աներևակայելի են մարդկանց համար։ Ես իսկապես նկատի ունեմ անմիջապես և շուտով։ Հասկանո՞ւմ եք։ Առանց հապաղելու ձգտե՛ք կյանքի մուտքին։ Իմ սիրելի՛ որդիներ, ամեն ինչ այստեղ ձեզ համար է, և ամեն ինչ գոյություն ունի հանուն ձեզ։

Ես օգտագործում եմ տարբեր մարդկանց՝ Իմ կամքը կատարելու համար. Իմ անեծքներն իրականանում են նրանց վրա, ում պատժում եմ, ինչպես և Իմ օրհնությունները՝ նրանց վրա, ում սիրում եմ։ Այժմ այն հարցը, թե ձեզնից ում վրա կիջնեն Իմ օրհնությունները, և ովքեր կենթարկվեն Իմ անեծքներին, լիովին կախված է Իմ մեկ խոսքից. այդ ամենը որոշվում է Իմ արտահայտումներով։ Գիտես, որ ում հանդեպ այժմ բարեհաճ եմ, նրանց վրա անպայման միշտ կիջնեն Իմ օրհնությունները (նկատի ունեմ՝ աստիճանաբար ճանաչել Ինձ և ավելի ու ավելի վստահ դառնալ Իմ հարցում, ձեռք բերել նոր լույսն ու հայտնություններ և ի զորու լինել համընթաց քայլելու Իմ գործի հետ)։ Ումից գարշում եմ (սա մի բան է Իմ ներսում, որը մարդիկ արտաքուստ չեն կարող տեսնել), այն մարդիկ են, ովքեր անշուշտ կկրեն Իմ անեծքները, և նրանք անկասկած մեծ կարմիր վիշապի զավակներից են։ Որպես այդպիսին՝ նրանք բաժին կունենան նրան ուղղված Իմ անեծքի մեջ։ Ինչ վերաբերում է նրանց, ում չեմ կարող արժևորել, ում համարում եմ ցածրորակ, անկարող կատարելագործվելու և անկարող Իմ կողմից օգտագործվելու, դեռ փրկվելու հնարավորություն կունենան և կլինեն Իմ որդիներից մեկը։ Եթե որևէ մեկը չունի Իմ որակից, չունի հոգևոր հասկացողություն և չի ճանաչում Ինձ, բայց եռանդ ունի, ապա այդ մարդը կնախորոշվի որպես Իմ ժողովրդից մեկը։ Նրանց, ովքեր բաժին ունեն Իմ անեծքների մեջ, փրկությունից անդին եմ համարում, և նրանք այն մարդիկ են, ովքեր բռնված են չար ոգիներով։ Տենչում եմ դուրս շպրտել նրանց։ Նրանք մեծ կարմիր վիշապից են ծնվել, և նրանց ամենից շատն եմ ատում։ Այսուհետև կարիք չունեմ, որ նրանք Ինձ ծառայություն մատուցեն։ Չե՛մ ուզում նրանց։ Ո՛չ մեկին։ Նույնիսկ եթե լալիս ես ու կրճտացնում ես ատամներդ Իմ առաջ, դա ոչ մի ազդեցություն չունի. նույնիսկ չեմ նայում դրան և դուրս եմ շպրտում քեզ։ Ո՞վ ես քեզ կարծում։ Արժանի՞ ես լինելու Իմ առաջ։ Արժանի՞ ես։ Դեռ ձևացնում ես, թե լավ մարդ ես և կեղծ խոնարհություն ես ցուցաբերում։ Այդ բոլոր անթիվ չար գործերն անելուց հետո կարո՞ղ եմ արդյոք խնայել քեզ։ Իմ առջևից դեռ ոտքի չկանգնած՝ նորից սկսում ես դիմակայել Ինձ։ Երբեք լավ մտադրություններ չես ունեցել. պարզապես ուզում ես հիմարացնել Ինձ։ Իսկապե՞ս կարող ես լավը դառնալ, երբ մեծ կարմիր վիշապի հետնորդ ես։ Անհնա՛ր է։ Արդեն անիծվել ես Իմ կողմից, և Ես ծայրեծայր դատում եմ քեզ։ Ինձ ծառայություն մատուցիր ամբողջ սրտով, հնազանդորեն և կարգապահ կերպով, իսկ հետո վերադարձի՛ր քո անհատակ անդունդը։ Ուզում ես բաժին ունենալ Իմ թագավորությա՞ն մեջ. երազում ես։ Ինչպիսի՜ անամոթություն։ Դու, քո կեղտոտ ու պիղծ մարմնով ապականվել ես որոշակի աստիճանի, սակայն դեռ համարձակություն ունես կանգնելու Իմ առաջ։ Ճանապա՛րհ տուր։ Եթե մի փոքր էլ հապաղես, խստորեն կպատժեմ քեզ։ Բոլոր նրանք, ովքեր խոտորությամբ և նենգությամբ են զբաղվում Իմ առաջ, պետք է մերկացվեն։ Որտե՞ղ կարող ես թաքնվել։ Որտե՞ղ կարող ես քողարկել ինքդ քեզ։ Որքան էլ խուսափես կամ պատսպարվես, իսկապե՞ս կարող ես դուրս պրծնել Իմ վերահսկողությունից։ Եթե Ինձ պատշաճ կերպով ծառայություն չմատուցես, ապա կյանքիդ տևողությունն էլ ավելի կարճ կլինի. անմիջապես վերջ կտամ քեզ։

Ձեզ ամենայն հստակությամբ ասում եմ, թե ինչպիսի մարդիկ են Իմ անդրանիկ որդիները, և ձեզ տալիս եմ ճշգրիտ հաստատում։ Հակառակ դեպքում չէիք կարողանա զբաղեցնել ձեր պատշաճ տեղերն ու դրա փոխարենն անխտիր որոշումներ կկայացնեիք ինքներդ ձեզ համար, թե որոնք պետք է լինեն ձեր տեղերը։ Ոմանք չափազանց խոնարհ կլինեին, իսկ ոմանք՝ չափազանց ամբարտավան ու սանձարձակ։ Եվ բոլոր նրանք, ովքեր չունեն Իմ որակը, կամ ում որակը չափազանց ցածր է, կցանկանային լինել Իմ անդրանիկ որդիները։ Կոնկրետ ի՞նչ են Իմ անդրանիկ որդիների դրսևորումները։ Նախևառաջ, նրանք կենտրոնանում են Իմ մտադրություններն ընկալելու վրա և հաշվի են առնում դրանք։ Ավելին, նրանց բոլորի մեջ գործում է Սուրբ Հոգին։ Երկրորդ, իրենց հոգիներում համառորեն ձգտում են, սանձարձակ չեն գործում և ամեն ժամանակշտ մնում են Իմ սահմաններում. նրանք չափազանց բնականոն են և չեն զբաղվում ընդօրինակմամբ։ (Քանզի նրանք կենտրոնացած են Սուրբ Հոգու գործն ընկալելու վրա և հաշվի են առնում իրենց հանդեպ Իմ սերը, ամեն ժամանակ զգույշ են և խորաապես վախենում են Ինձ դավաճանող կամ դիմակայող սիրտ ունենալուց)։ Երրորդ, նրանք ամբողջ սրտով գործում են Ինձ համար, ունակ են ընծայելու իրենց ամբողջ էությունը և արդեն իսկ վերացրել են իրենց իսկ ապագա հեռանկարների, իրենց կյանքի, իրենց կերածի, հագածի, օգտագործածի և ապրելու վայրի մասին ցանկացած գաղափար։ Չորրորդ, նրանք անընդհատ քաղցած ու ծարավ են արդարության և հավատում են, որ իրենց շատ բան է պակասում, և որ իրենց հասակով խիստ տհաս են։ Հինգերորդ, ինչպես նախկինում նշել եմ, նրանք լավ համբավ ունեն աշխարհում, բայց աշխարհի մարդկանց կողմից մի կողմ են նետվել։ Հակառակ սեռի հետ իրենց հարաբերություններում նրանք բարոյական ազնվություն ունեն։ Այս բոլորը հաստատումներ են, բայց այժմ չեմ կարող ձեզ այս հարցն ամբողջությամբ հայտնի դարձնել, քանզի Իմ գործը դեռ չի հասել այդ փուլին։ Անդրանիկ որդինե՛ր, հիշե՛ք։ Ձեր ներսում եղած կյանքի զգացմունքները, ձեր երկյուղն Իմ հանդեպ, ձեր սերն Իմ հանդեպ, ձեր գիտությունն Իմ մասին, ձեր ձգտումը դեպի Ինձ, ձեր հավատը՝ այս բոլոր բաները մարմնավորում են Իմ սերը ձեր հանդեպ։ Դրանք բոլորըհաստատումներ են, որ տալիս եմ ձեզ, որպեսզի ճշմարտապես դառնաք Իմ սիրելի որդիները և լինեք նույնը, ինչ Ես՝ ուտելով, ապրելով և վայելելով օրհնություններ Ինձ հետ միասին՝ անզուգական փառքի մեջ։

Ես չեմ կարող ներել նրանցից ոչ մեկին, ովքեր նախկինում հալածել են Ինձ, չեն ճանաչել Ինձ (ներառյալ նախքան Իմ անվան վկայվելը) և Ինձ մարդ են համարել, կամ նրանց, ովքեր հայհոյել կամ զրպարտել են Ինձ։ Նույնիսկ եթե նրանք հենց հիմա ամենահնչեղ վկայությունը կրեին Ինձ համար, դա այնուամենայնիվ բավարար չէր լինի։ Ինձ հալածելը նախկինում Ինձ համար ծառայություն մատուցելու ձև էր, և եթե այդ մարդիկ այսօր վկայություն կրեին Ինձ համար, նրանք դեռևս Իմ գործիքները կլինեին։ Միայն նրանք, ովքեր այսօր անկեղծորեն կատարելագործվում են Իմ կողմից, Ինձ համար պիտանի են, քանզի արդար Աստվածն Ինքն եմ, և դուրս եմ եկել մսեղից ու անջատվել երկրային բոլոր հարաբերություններից։ Ես Աստվածն Ինքն եմ, և բոլոր մարդիկ, իրադարձություններն ու բաները, որոնք նախկինում Իմ շուրջն էին, Իմ ձեռքերում են։ Ես զուրկ եմ մսեղավոր զգացմունքներից և ամեն ինչում արդարություն եմ գործադրում։ Ես ուղղամիտ եմ և արատավորված չեմ նույնիսկ ամենաչնչին պղծությամբ։ Հասկանո՞ւմ եք Իմ խոսքերի իմաստը։ Կարո՞ղ եք արդյոք դուք նույնպես հասնել դրան։ Մարդիկ կարծում են, թե նաեւ բնականոն մարդկայնություն ունեմ և ունեմ ընտանիք ու մսեղավոր զգացմունքներ, բայց գիտե՞ք արդյոք, որ լիովին սխալվում եք։ Ես Աստվա՛ծ եմ։ Մոռացե՞լ եք սա։ Շփոթվա՞ծ եք։ Դուք դեռ չե՛ք ճանաչում Ինձ։

Իմ արդարությունը լիովին հայտնի է դարձել ձեզ։ Այն, թե ինչպես եմ վարվում ցանկացած տեսակի մարդու հետ, հայտնի է դարձնում և՛ Իմ արդարությունը, և՛ Իմ մեծափառությունը։ Քանզի Ես Աստվածն Ինքն եմ, ով Իր հետ ցասում է բերում, անպատիժ չեմ թողնի նույնիսկ մեկ մարդու, ով հալածել կամ հայհոյել է Ինձ։ Նման խիստ պահանջի ներքո՝ արդյո՞ք հստակորեն գիտակցել եք սա։ Նրանք, ում ընտրեցի և նախասահմանեցի, նման են հազվագյուտ մարգարիտների կամ ագաթի կտորների. շատ քիչ են ու հազվագյուտ։ Պատճառն այն է, որ անշուշտ շատ ավելի քիչ մարդիկ կլինեն, ովքեր կթագավորեն, քան նրանք, ովքեր Իմ ժողովուրդը կլինեն։ Միայն այս կերպ կարող է դրսևորվել Իմ մեծ զորությունը և հայտնի դառնալ Իմ սքանչելի գործերը։ Հաճախ եմ ասում, որ ձեզ վարձք կտամ և պսակներ կշնորհեմ, և որ Ինձ հետ անվերջ փառք կա։ Ի՞նչ նկատի ունեմ վարձք, պսակներ և փառք ասելով։ Մարդիկ այն պատկերացումն ունեն, որ վարձքը նյութական բաներ են, ինչպիսիք են ուտելիքը, հագուստը կամ այլ բաներ, որոնք կարելի է օգտագործել, բայց սա լիովին մարդկության նույն հին մտածելակերպն է. դա այն չէ, ինչ նկատի ունեմ այդ եզրույթներով, այլ թյուրիմացություն է։ Վարձքն այն բաներն են, որոնք ստանում են հենց հիմա, և դրանք շնորհի մի մասն են։ Այնուամենայնիվ, կա նաև որոշ վարձք, որը կապված է մսեղավոր հաճույքների հետ, և նրանք, ովքեր ծառայություն են մատուցում Ինձ համար, բայց ում չեմ փրկի, նույնպես կարող են հասնել որոշակի նյութական վայելքի (չնայած դրանք դեռևս պարզապես նյութական բաներ են, որոնք ծառայություն են մատուցում Ինձ համար)։ Պսակը պաշտոնի նշան չէ. այսինքն՝ նյութական բան չէ, որը շնորհում եմ ձեզ, որպեսզի վայելեք այն։ Ավելի շուտ, դա նոր անուն է, որը շնորհում եմ ձեզ, և ձեզնից նա, ով ի զորու լինի արդարացնել իր նոր անունը, կլինի այն մարդը, ով պսակ է ձեռք բերել, ինչը նշանակում է ձեռք բերել Իմ օրհնությունները։ Վարձքն ու պսակներն օրհնությունների մի մասն են, բայց երբ համեմատվում են օրհնությունների հետ, տարբերվում են այնպես, ինչպես երկինքն ու երկիրը։ Փառքը պարզապես հնարավոր չէ պատկերացնել մարդկային պատկերացումներով, քանզի փառքը նյութական բան չէ, և մարդկանց պատկերացումը դրա մասին հատկապես վերացական է։ Ուրեմն կոնկրետ ի՞նչ է փառքը։ Ի՞նչ է նշանակում ասել, որ ինձ հետ փառքով կիջնեք։ Իմ ամբողջությունը՝ այսինքն՝ այն, ինչ եմ և ինչ ունեմ. ողորմություն և գթասրտություն (Իմ որդիների հանդեպ) և արդարություն, մեծափառություն, դատաստան, ցասում, անեծք և այրում (բոլոր մարդկանց հանդեպ)՝ Իմ անձը փառք է։ Ինչո՞ւ եմ ասում, որ Ինձ հետ անվերջ փառք կա։ Պատճառն այն է, որ Ինձ հետ անվերջանալի իմաստություն կա, ինչպես նաև անհամեմատելի առատություն։ Հետևաբար, Ինձ հետ փառքով իջնելը նշանակում է, որ արդեն ավարտուն եք դարձվել Իմ կողմից և ունեք այն, ինչ եմ և ինչ ունեմ. ավարտուն եք դարձվել Իմ կողմից, ունեք Իմ հանդեպ երկյուղող սիրտ և դիմակայություն չեք առաջացնում։ Անշուշտ, սա այժմ պարզ է ձեզ համար։

Երկրի վրա բոլոր ազգերի լարված իրավիճակը հասել է գագաթնակետին, և նրանք բոլորը եռում են՝ պատրաստվելով ծառայություն մատուցել Ինձ համար և ընդունել Իմ այրումը։ Երբ Իմ ցասումն ու այրումը գան, նախապես ոչ մի նշան չի լինի։ Սակայն Ես գիտեմ, թե ինչ եմ անում. ոչ ոք դա ավելի հստակ չգիտի, քան Ես։ Պետք է վստահ լինեք Իմ խոսքերում և պետք է շտապեք ամեն ինչ պատրաստել։ Պատրաստ եղեք հովվելու նրանց, ովքեր գալիս են արտերկրից՝ փնտրելով։ Հիշե՛ք սա։ Չինաստանը՝ այսինքն՝ Չինաստանի ներսում յուրաքանչյուր մարդ և վայր, ենթակա է Իմ անեծքներին։ Հասկանո՞ւմ եք Իմ խոսքերի իմաստը։

Մարդիկ ասում են, որ Ես ողորմած Աստված եմ. նրանք ասում են, որ Ես փրկություն կբերեմ այն ամենին, ինչ ստեղծել եմ։ Այս բոլոր բաներն ասվում են մարդկային պատկերացումների հիման վրա։ Այն, որ Ես ողորմած Աստված եմ, ասվում է Իմ անդրանիկ որդիներին, իսկ այն, որ Ես փրկություն կբերեմ, ասվում է Իմ որդիներին և Իմ ժողովրդին։ Քանի որ Ես իմաստուն Աստված եմ, Իմ մտքում պարզ է, թե որ մարդկանց եմ Ես սիրում և որ մարդկանց եմ ատում։ Ինչ վերաբերում է նրանց, ում Ես սիրում եմ, միշտ կսիրեմ մինչև վերջ, և այդ սերը երբեք չի փոխվի։ Ինչ վերաբերում է նրանց, ում Ես ատում եմ, անկախ նրանից, թե որքան լավն են նրանք, դա ինձ չի հուզում։ Դա այն պատճառով է, որ նրանք Ինձնից չեն ծնվել և չունեն Իմ որակը կամ Իմ կյանքը։ Այլ կերպ ասած՝ նրանք նախասահմանված և ընտրված չեն եղել Իմ կողմից, քանզի Ես անսխալական եմ։ Այսինքն՝ Իմ բոլոր գործերը կոչվում են սուրբ և վեհ, և Ես երբեք չեմ զղջում։ Մարդկանց աչքերում Ես չափազանց անգութ եմ, բայց մի՞թե չես գիտակցում, որ Ես արդար և մեծափառ Աստվածն Ինքն եմ։ Այն ամենը, ինչ իմն է, ճիշտ է. նրանք, ում Ես ատում եմ, անշուշտ, կստանան Իմ անեծքները, իսկ նրանք, ում Ես սիրում եմ, անշուշտ, կստանան Իմ օրհնությունները։ Սա Իմ սուրբ և անխախտելի բնույթն է, և ոչ ոք չի փոխի այն։ Սա բացարձա՛կ է։

Այսօր նրանք, ովքեր իսկապես համապատասխանում են Իմ մտադրություններին, անշուշտ, ավարտուն կդարձվեն Իմ կողմից, քանզի Իմ գործն արագ է, անվարան և հիմնավոր, և Ես անավարտ ոչինչ չեմ թողնում։ Նրանք, ում Ես անիծում եմ, կայրվեն։ Այդ դեպքում ինչո՞ւ է մարդկանց մեծամասնությունն անիծվել Իմ կողմից, սակայն Սուրբ Հոգին դեռևս կատարում է Իր գործը նրանց վրա (սա ասվում է այն առնչությամբ, որ Ես չեմ բնակվում պիղծ տաճարում)։ Հասկանո՞ւմ եք այն ասույթի ճշմարիտ իմաստը, որ բոլոր իրադարձություններն ու բոլոր բաները ծառայություն են մատուցում Քրիստոսին։ Սուրբ Հոգին Իր գործն անում է նրանց միջոցով, երբ Ես օգտագործում եմ նրանց ծառայությունը, բայց սովորաբար երբ նրանք Ինձ ծառայություն չեն մատուցում, նրանք հիմնովին հոգևորապես լուսավորված չեն։ Նույնիսկ եթե նրանք ձգտում են, դա անում են` եռանդից դրդված, և սա Սատանայի հնարք է, քանզի սովորական ժամանակ նրանք բնավ ուշադրություն չեն դարձնում Իմ գործին և լիովին անտարբեր են Իմ հոգսերի նկատմամբ։ Հիմա, երբ Իմ անդրանիկ որդիները մեծացել են, Ես դեն եմ շպրտում այդ ծառայություն մատուցողներին. այս պատճառով Իմ Հոգին հետ է քաշվել ամեն տեղից, և հատուկ շեշտը դրվել է Իմ անդրանիկ որդիների վրա։ Հասկանո՞ւմ եք։ Ամեն բան հիմնված է Իմ գործերի, Իմ նախասահմանման և այն բոլոր խոսքերի վրա, որոնք ելնում են Իմ բերանից։ Բոլոր վայրերը, որոնք ստացել են Իմ օրհնությունները, անպայմանորեն այն վայրերն են, որտեղ Ես գործում եմ, և որտեղ Իմ գործն իրականացվում է։ Չինաստանն այն ազգն է, որտեղ Սատանային ամենաշատն են երկրպագում, ուստի այն անիծվել է Իմ կողմից։ Ավելին, դա այն ազգն է, որն ամենաշատն է հալածել Ինձ։ Ես բացարձակապես չեմ կատարի Իմ գործն այն մարդկանց վրա, որոնք գտնվում են մեծ կարմիր վիշապի ազդեցության տակ։ Հասկանո՞ւմ եք Իմ խոսքերի ճշմարիտ իմաստը։ Ի վերջո Իմ որդիներն ու Իմ ժողովուրդը սակավաթիվ են։ Բացարձակապես ամեն ինչ Իմ ձեռքերում է. էներգիան պետք է կենտրոնացվի, և ավելի շատ ջանքեր պետք է գործադրվեն նրանց վրա, ում Ես ընտրել և նախասահմանել եմ։ Այլ կերպ ասած՝ նրանք, ովքեր Իմ անդրանիկ որդիներն են, պետք է շտապեն և կրթվեն, որպեսզի կարողանան, որքան հնարավոր է շուտ, իրենց վրա վերցնել Իմ ուսերին եղած հոգսերը և իրենց ողջ ջանքերը նվիրեն Իմ գործին։

Ձեզանից նրանք, ովքեր ծառայություն են մատուցում Ինձ, լսե՛ք։ Կարող եք ստանալ Իմ շնորհի մի մասը, երբ ծառայություն եք մատուցում Ինձ։ Այսինքն՝ ժամանակավորապես կիմանաք Իմ հետագա գործի և այն բաների մասին, որոնք տեղի կունենան ապագայում, բայց բացարձակապես չեք վայելի դրանք։ Սա Իմ շնորհն է։ Երբ ձեր ծառայությունն ավարտվի, անմիջապես հեռացե’ք և մի՛ հապաղեք։ Ձեզնից նրանք, ովքեր Իմ անդրանիկ որդիներն են, չպետք է գոռոզ լինեն, բայց ձեզ թույլատրվում է հպարտ լինել, քանզի Ես անվերջ օրհնություններ եմ շնորհել ձեզ։ Ձեզնից նրանք, ովքեր կորչելու են, չպետք է անհանգստանան կամ տխրեն իրենց ճակատագրի համար։ Ո՞վ ասաց քեզ, որ Սատանայի սերունդ լինես։ Ինձ ծառայություն մատուցելուց հետո կարող ես վերադառնալ անհատակ անդունդ, որովհետև այլևս որևէ օգուտ չես տա Ինձ։ Այնուհետև Ես կսկսեմ վարվել ձեզ հետ Իմ պատժով։ Հենց որ սկսեմ գործել, կշարունակեմ մինչև վերջ. Իմ գործերը կկատարվեն, և Իմ ձեռքբերումները կմնան հավիտյան։ Այս ամենը վերաբերում է Իմ անդրանիկ որդիներին, Իմ որդիներին և Իմ ժողովրդին, և դա վերաբերում է նաև ձեզ. Իմ պատիժները ձեր հանդեպ կլինեն հավիտենական։ Ես շատ անգամներ ասել եմ ձեզ, որ չար մարդիկ, որոնք դիմակայում են Ինձ, անշուշտ, կպատժվեն Իմ կողմից։ Եթե չես հանդիմանվում Սուրբ Հոգու կողմից Ինձ դիմակայելուց հետո, ապա արդեն անիծվել ես և դրանից հետո կտապալվես Իմ ձեռքով։ Եթե կարգավարժվում ես Սուրբ Հոգու կողմից, երբ վատ մտքեր ունես Իմ մասին, ապա ստացել ես Իմ օրհնությունները։ Սակայն պետք է միշտ զգույշ լինես, երբեք անուշադիր և անփույթ չլինես։

Պետք է արագացնեք ձեր քայլերն ու անեք այն, ինչ ուզում եմ, որ արվի. սա է ձեր հանդեպ Իմ հրատապ մտադրությունը։ Մի՞թե նույնիսկ հիմա դեռ չեք հասկացել Իմ խոսքերի իմաստը։ Մի՞թե դեռ չգիտեք Իմ մտադրությունները։ Գնալով ավելի պարզ եմ խոսել ու ավելի ու ավելի շատ եմ ասել. մի՞թե դեռևս ոչ մի ջանք չեք գործադրել՝ խորհելու Իմ խոսքերի իմաստի շուրջ։ Սատանա՛, չերևակայե՛ս, թե կարող ես կործանել Իմ ծրագիրը։ Նրանք, ովքեր ծառայություն են մատուցում Սատանային, այսինքն՝ Սատանայի զավակները (սա վերաբերում է նրանց, ում տիրել է Սատանան. իսկ նրանք, ում տիրել է Սատանան, անկասկած ունեն Սատանայի կյանքը և ուստի կոչվում են նրա զավակները։), ողորմություն են աղերսում Իմ ոտքերի առաջ՝ լաց լինելով ու կրճտացնելով իրենց ատամները։ Սակայն Ես նման հիմար բան չէ՛ի անի։ Կարո՞ղ եմ արդյոք ներել Սատանային։ Կարո՞ղ եմ արդյոք փրկություն բերել Սատանային։ Դա անհնա՛ր է։ Անում եմ այն, ինչ ասում եմ, և երբեք չե՛մ զղջա դրա համար։

Ինչ ասում եմ, իրականություն է դառնում։ Այդպես չէ՞։ Այնուամենայնիվ, դուք միշտ Ինձ չեք վստահում, կասկածում եք Իմ խոսքերին ու կարծում եք, թե պարզապես կատակում եմ ձեզ հետ։ Դա պարզապես այնքան ծիծաղելի է։ Ես Ինքը՝ Աստված եմ։ Հասկանո՞ւմ եք։ Ես Ինքը՝ Աստված եմ։ Եթե իմաստություն կամ զորություն չունենայի, կարո՞ղ էի արդյոք պարզապես անել ու ասել, ինչ կամենում եմ։ Բայց դուք դեռ չեք վստահում Ինձ։ Ես բազմիցս շեշտել եմ այս բաները ձեզ համար և նորից ու նորից ասել եմ դրանք ձեզ։ Ինչո՞ւ ձեր մեծամասնությունը դեռ չի հավատում։ Ինչո՞ւ եք դեռ կասկածներ տածում։ Ինչո՞ւ եք ամեն գնով կառչում ձեր սեփական պատկերացումներից։ Կարո՞ղ են արդյոք դրանք փրկել քեզ։ Ես անում եմ այն, ինչ ասում եմ։ Մի քանի անգամ ասել եմ ձեզ. վստա՛հ եղեք Իմ խոսքերի մեջ ու մի՛ կասկածեք։ Լրջորե՞ն եք վերաբերվել դրանց։ Ինքնուրույն ոչինչ չես կարողանում անել, սակայն անկարող ես հավատալ նրան, ինչ մտադիր եմ անել։ Ինչպիսի՞ մարդ ես։ Կոպիտ ասած՝ կարծես Ես ձեզ ստեղծած չլինեմ։ Այլ կերպ ասած՝ բոլոր առումներով որակավորված չես Ինձ համար ծառայություն մատուցող լինելու համար։ Յուրաքանչյուր ոք պետք է հավատա Իմ խոսքերին։ Բոլորը պետք է անցնեն ստուգումը. ոչ մեկին թույլ չեմ տա խուսափել։ Իհարկե, բացառություն են նրանք, ովքեր հավատում են։ Իմ խոսքերին վստահող մարդիկ անկասկած կստանան Իմ օրհնությունները, որոնք կշնորհվեն քեզ և կիրագործվեն քո մեջ՝ ըստ նրա, ինչին հավատում ես։ Իմ անդրանի՛կ որդիներ, այժմ սկսում եմ Իմ բոլոր օրհնությունները շնորհել ձեզ։ Քիչ-քիչ կսկսեք ազատվել մսեղիի այդ բոլոր գարշելի կապանքներից՝ ամուսնությունից, ընտանիքից, ուտելուց, հագնվելուց, քնելուց և բոլոր բնական աղետներից (քամի, արև, անձրև, մինչև ոսկերները թափանցող սառը հողմեր, ձյան տեղումների պատճառած տառապանքը և բոլոր այլ բաները, որոնք ատում եք)։ Կճամփորդեք օվկիանոսներով, ցամաքով ու օդով՝ առանց տարածության, ժամանակի կամ աշխարհագրության որևէ սահմանափակման ենթարկվելու, Իմ սիրառատ գրկում սրտանց ժամանակ անցկացնելով և Իմ սիրառատ խնամքի ներքո վերահսկեով ամեն ինչ։

Ո՞վ չի հպարտ Իմ ավարտուն դարձրած անդրանիկ որդիներով։ Ո՞վ չի գովաբանի Իմ անունը հանուն նրանց։ Ինչո՞ւ եմ այժմ ցանկանում այդքան շատ խորհուրդ հայտնի դարձնել ձեզ։ Ինչո՞ւ հիմա, և ոչ թե անցյալում։ Սրա մեջ նույնպես խորհուրդ կա. գիտե՞ս դա։ Ինչո՞ւ անցյալում չնշեցի, որ Չինաստանն այն երկիրն է, որն անիծել եմ։ Եվ ինչո՞ւ չմերկացրի նրանց, ովքեր ծառայություն են մատուցում Ինձ։ Այսօր նաև սա կասեմ ձեզ. այսօր, Իմ կարծիքով, ամեն ինչ իրագործվել է, և սա ասում եմ Իմ անդրանիկ որդիների վերաբերյալ։ (Քանզի այսօր Իմ անդրանիկ որդիները եկել են․ որ թագավորնեն Ինձ հետ, և ոչ միայն վերջնական տեսքի են բերվել, այլև իրականում թագավորում են Ինձ հետ։ Ներկայումս նրանք, ում մեջ գործում է Սուրբ Հոգին, անկասկած թագավորում են Ինձ հետ, ու սա բացահայտվում է հենց հիմա՝ ոչ երեկ, և ոչ էլ վաղը։) Այսօր Ես բացահայտում եմ բնականոն մարդկայնության Իմ բոլոր խորհուրդները, քանզի այն մարդիկ, ում ցանկանում եմ բացահայտել, բացահայտվել են, ու սա է Իմ իմաստությունը։ Իմ գործն առաջ է ընթացել մինչև այս քայլը. այսինքն՝ պետք է այս պահին իրականացնեմ կառավարչական հրամանագրերի այն ծրագիրը, որը որոշել եմ այս ժամանակահատվածում։ Ուստի, համապատասխան հաստատումներ եմ տալիս անդրանիկ որդիներին, որդիներին, ժողովրդին ու ծառայություն մատուցողներին, քանզի իշխանություն ունեմ և դատաստան կտեսնեմ, և կիշխեմ երկաթե գավազանով։ Ո՞վ կհամարձակվի հնազանդորեն ծառայություն չմատուցել Ինձ։ Ո՞վ կհամարձակվի բողոքել Ինձ։ Ո՞վ կհամարձակվի ասել, որ Ես արդարության Աստված չեմ։ Ես գիտեմ, ձեր դիվային բնությունը վաղուց բացահայտվել է Իմ առաջ. Դուք նախանձ ու գարշանք եք զգում յուրաքանչյուրի հանդեպ, ում հետ Ես լավ եմ վարվում։ Սա բացարձակապես Սատանայի բնությունն է։ Ես լավ եմ վարվում Իմ որդիների հետ։ Կհամարձակվե՞ս պնդել, որ անարդար եմ։ Ես կարող էի քեզ ամբողջովին դուրս շպրտել, բայց բախտդ բերել է, ծառայություն ես մատուցում Ինձ, ու հիմա դրա ժամանակը չէ։ Հակառակ դեպքում, վաղուց քեզ դուրս շպրտած կլինեի։

Սատանայի տեսակնե՛ր։ Վե՛րջ տվեք ձեր հանդգնությանը։ Այլևս մի՛ խոսեք։ Այլևս մի՛ գործեք։ Իմ գործն արդեն սկսել է իրականացվել Իմ ընտրած որդիների ու ժողովրդի վրա, և արդեն տարածվում է բոլոր ազգերում, բոլոր հարանվանություններում, բոլոր կրոններում և Չինաստանից դուրս հասարակության բոլոր շրջանակներում։ Ինչո՞ւ են Ինձ ծառայություն մատուցողները միշտ հոգևոր տեսանկյունից փակ։ Ինչո՞ւ երբեք հոգևոր հասկացողություն չունեն։ Ինչո՞ւ Իմ Հոգին երբեք չի գործում այս մարդկանց մեջ։ Ընդհանուր առմամբ, հաստատ չափազանց շատ ջանք չեմ գործադրի նրանց վրա, ում ո՛չ նախասահմանել եմ, ո՛չ էլ ընտրել։ Իմ ողջ նախկին տառապանքն ու Իմ սրտի ողջ արյունը հանուն Իմ անդրանիկ որդիների և որդիների ու ժողովրդի մի փոքր մասի են եղել, և առավել ևս արել եմ այս բաները, որպեսզի Իմ ապագա գործը կարողանա առանց խոչընդոտի ավարտվել, և որպեսզի Իմ կամքն անարգել կատարվի։ Քանզի Ես Ինքը՝ իմաստուն Աստված եմ, յուրաքանչյուր քայլի համար պատշաճ կարգավորումներ եմ արել։ Ոչ մեկին չեմ ստիպում մնալ (սա ուղղված է նրանց, որոնք չեն ընտրվել կամ նախասահմանվել), ոչ էլ պատահականորեն տապալում եմ որևէ մեկին (սա ուղղված է ընտրվածներին ու նախասահմանվածներին։). սա Իմ կառավարչական հրամանագիրն է, որը ոչ ոք չի կարող փոխել։ Նրանց հանդեպ, ում ատում եմ, անողոք եմ, իսկ նրանց հանդեպ, ում սիրում եմ, հոգատար եմ ու պաշտպանող։ Ուստի, անում եմ այն, ինչ ասում եմ (նրանք, ում ընտրում եմ, ընտրված են, իսկ նրանք, ում նախասահմանում եմ, նախասահմանված են. սրանք Իմ գործերն են, որոնք արարչագործությունից առաջ կարգավորվել են Իմ կողմից)։

Ո՞վ կարող է փոխել Իմ սիրտը։ Բացի նրանից, որ գործում եմ ըստ այն ծրագրերի, որոնք կազմում եմ Իմ ցանկությամբ, ո՞վ կհամարձակվի անխոհեմաբար գործել ու չհնազանդվել Իմ հրամաններին։ Սրանք բոլորն Իմ կառավարչական հրամանագրերն են. ո՞վ կհամարձակվի հեռացնել դրանցից թեկուզ մեկն Ինձնից։ Բոլորը պետք է ենթարկվեն Իմ հրամանին։ Ոմանք ասում են, թե ինչ-որ մեկն այնքան շատ է տառապել, ազնիվ է և պարզապես հոգատար է Իմ սրտի հանդեպ։ Այդ դեպքում ինչո՞ւ չընտրեցի նրանց։ Սա նույնպես Իմ կառավարչական հրամանագիրն է։ Եթե ասում եմ, որ ինչ-որ մեկը համապատասխանում է Իմ մտադրություններին, ապա այդ մարդը համապատասխանում է Իմ մտադրություններին և նա է, ում սիրում եմ. եթե ասում եմ, որ ինչ-որ մեկը Սատանայի սերունդ է, ապա այդ մարդն այն մեկն է, ում ատում եմ։ Ոչ ոքի մի՛ քծնեք։ Իսկապե՞ս այնքան խորաթափանց ես, որ տեսնես այդ մարդու էությունը։ Այս բոլոր բաները որոշվում են Իմ կողմից։ Որդին միշտ որդի կլինի, իսկ Սատանան` միշտ Սատանա. այլ կերպ ասած՝ մարդու բնությունը չի փոխվում։ Քանի դեռ չեմ ստիպել նրանց փոխվել, բոլորը կդասակարգվեն ըստ իրենց տեսակի և անփոփոխ են։

Իմ գործի առաջընթացին զուգահեռ Ես բացահայտում եմ ձեզ համար Իմ խորհուրդները։ Իրականում գիտե՞ք, թե որ քայլին է հասել Իմ գործը։ Իսկապե՞ս կհետևեք Իմ Հոգու առաջնորդությանը, որպեսզի անեք այն, ինչ անում եմ, և ասեք այն, ինչ ասում եմ։ Ինչո՞ւ եմ նշում, որ Չինաստանն այն երկիրն է, որն անիծել եմ։ Նախ, ստեղծեցի այսօրվա չինացի ժողովրդին Իմ պատկերով։ Նրանք հոգի չունեին ու վաղուց ի վեր ապականվել էին Սատանայի կողմից ու չէին կարող փրկվել։ Այս պատճառով բարկացա այս մարդկանց վրա ու անիծեցի նրանց։ Ամենաշատն ատում եմ այս մարդկանց ու բարկանում եմ, երբ նրանք հիշատակվում են, քանզի նրանք մեծ կարմիր վիշապի սերունդներն են։ Սա ստիպում է հիշել այն դարաշրջանը, երբ աշխարհի երկրները բռնակցել էին Չինաստանը։ Մինչ օրս դա դեռ այդպես է, և այդ ամենն Իմ անեծքն է եղել՝ Իմ ամենահզոր դատաստանը մեծ կարմիր վիշապի դեմ։ Ի վերջո, ստեղծեցի այլ տեսակի մարդկանց, որոնց մեջ նախասահմանեցի Իմ անդրանիկ որդիներին, Իմ որդիներին, Իմ ժողովրդին ու նրանց, ովքեր ծառայություն են մատուցում Ինձ։ Ուստի, այն ամենը, ինչ անում եմ այսօր, կարգավորվել է Իմ կողմից վաղուց։ Ինչո՞ւ են Չինաստանում իշխանության գլուխ կանգնածները բազմիցս հալածում և ճնշում ձեզ։ Դա այդպես է, քանզի մեծ կարմիր վիշապը դժգոհ է Իմ անեծքից ու դիմակայում է Ինձ։ Սակայն, ճիշտ այսպիսի հալածանքի և սպառնալիքի ներքո է, որ ավարտուն եմ դարձնում Իմ անդրանիկ որդիներին՝ դրանով իսկ հզոր հակահարված հասցնելով մեծ կարմիր վիշապին ու նրա զավակներին։ Դրանից հետո նրանցով զբաղվելու ժամանակը կլինի։ Այժմ, Իմ խոսքերը լսելուց հետո, իսկապես հասկանո՞ւմ եք ինչ է նշանակում այն, որ թույլ եմ տալիս ձեզ թագավորել Ինձ հետ։ Այն ժամանակը, երբ ասում եմ, որ մեծ կարմիր վիշապը ամբողջությամբ մահացու տապալվել է, նաև այն ժամանակն է, երբ Իմ անդրանիկ որդիները թագավորում են Ինձ հետ։ Մեծ կարմիր վիշապի կողմից անդրանիկ որդիների հալածանքը մեծապես ծառայում է Ինձ, և երբ Իմ որդիները մեծանան ու կարողանան տնօրինել Իմ տան գործերը, այդ չար ծառաները (ծառայություն մատուցողները) մի կողմ կշպրտվեն։ Քանզի Իմ անդրանիկ որդիները թագավորելիս կլինեն Ինձ հետ ու բավարարած կլինեն Իմ մտադրությունները, մեկ առ մեկ ծառայություն մատուցողներին կրակի և ծծմբի լիճը կհրեմ։ Նրանք պետք է գնան, անկախ նրանից դա նրանց դուր է գալիս, թե ոչ։ Լիովին գիտակցում եմ, որ Սատանայի տեսակները նույնպես ցանկանում են վայելել Իմ օրհնությունները և չեն ցանկանում վերադառնալ Սատանայի իշխանության տակ։ Սակայն, Ես ունեմ Իմ կառավարչական հրամանագրերը, որոնց բոլորը պետք է ենթարկվեն, և որոնք պետք է ի կատար ածվեն, և ոչ ոք բացառություն չի լինի։ Ավելի ուշ Իմ կառավարչական հրամանագրերը մեկը մյուսի հետևից կասեմ ձեզ, որպեսզի ետ պահեմ ձեզ դրանք խախտելուց։

Մարդիկ պարզապես չեն կարող պատկերացնել, թե որքան է արագացել Իմ ընթացքը։ Սա տեղի ունեցած հրաշք է, որը վեր է այն բանից, ինչ մարդն ունակ է ըմբռնելու։ Իմ ընթացքը շարունակվել է աշխարհի արարումից ի վեր, և Իմ գործը երբեք չի դադարել։ Ամբողջ տիեզերք աշխարհը փոխվում է օրեցօր, և մարդիկ նույնպես անդադար փոխվում են։ Սրանք բոլորն Իմ գործի մի մասն են, Իմ ծրագրի մի մասն են, և առավել ևս՝ պատկանում են Իմ տնօրինմանը, և ոչ մի մարդ չգիտի կամ չի հասկանում այս բաները։ Միայն երբ Ինքս եմ ասում ձեզ, միայն երբ հաղորդակցվում եմ ձեզ հետ դեմ առ դեմ, մի փոքր իմանում եք. այլապես բացարձակապես ոչ ոք չի կարող որևէ պատկերացում ունենալ Իմ տնօրինման ծրագրի նախագծի մասին։ Այսպիսին է Իմ մեծ զորությունը, և առավել ևս՝ այսպիսին են Իմ սքանչելի գործողությունները։ Սրանք բաներ են, որոնք ոչ ոք չի կարող փոխել։ Ուստի այն, ինչ ասում եմ այսօր, իրականանում է և պարզապես չի կարող փոխվել։ Մարդկային պատկերացումներն Իմ մասին ամենանվազ գիտությունն անգամ չեն պարունակում։ Դրանք բոլորն անմիտ շաղակրատանք են։ Մի՛ կարծեք, թե բավականաչափ ստացել եք և բավարարված եք։ Ասում եմ քեզ սա. դեռ շատ երկար ճանապարհ ունես անցնելո՛ւ։ Իմ ողջ տնօրինման ծրագրից գիտեք միայն մի փոքր մասը, ուստի պետք է լսեք այն և անեք այն ամենը, ինչ ասում եմ ձեզ։ Ամեն ինչում գործեք Իմ ցանկությունների համաձայն, և անշուշտ կունենաք Իմ օրհնությունները։ Ով հավատում է, կարող է ստանալ, մինչդեռ ով չի հավատում, իր մեջ իրականացած կունենա այն «ոչինչը», որ պատկերացնում էր։ Սա Իմ արդարությունն է և առավել ևս՝ Իմ մեծափառությունը, Իմ ցասումը և Իմ պատիժը։ Յուրաքանչյուր մարդու ոչ մի միտք կամ արարք չի վրիպում Ինձնից։

Իմ խոսքերը լսելիս շատերը վախենում ու դողում են և հոնքերը կիտում։ Մի՞թե իսկապես անարդար եմ վարվել քեզ հետ։ Մի՞թե մեծ կարմիր վիշապի զավակ չես։ Նույնիսկ ձևացնում ես, թե բարի ես։ Նույնիսկ ձևացնում ես, թե Իմ անդրանիկ որդին ես։ Կարծում ես՝ կո՞ւյր եմ։ Կարծում ես՝ չե՞մ կարողանում զանազանել մարդկանց։ Ես այն Աստված եմ, որ զննում է մարդկանց սրտերի խորքերը։ Սա եմ ասում Իմ որդիներին, և սա եմ ասում նաև ձեզ՝ մեծ կարմիր վիշապի զավակներիդ։ Ամեն ինչ հստակ տեսնում եմ՝ առանց նվազագույն սխալմունքի։ Ինչպե՞ս կարող եմ չիմանալ, թե ինչ եմ անում։ Դա պարզից էլ պարզ է ինձ համար։ Ինչո՞ւ եմ ասում, որ Ինքս Աստված եմ՝ տիեզերքի և բոլոր բաների Արարիչը։ Ինչո՞ւ եմ ասում, որ այն Աստվածն եմ, որ նկատում է մարդկանց սրտերի խորքերը։ Քաջատեղյակ եմ յուրաքանչյուր մարդու իրավիճակին։ Կարծում եք՝ չգիտե՞մ, թե ինչ անել կամ ինչ ասել։ Սա ձեր հոգսը չէ։ Զգո՛ւյշ եղեք, որ չտապալվեք Իմ ձեռքով․ այդպես վնաս կկրեք։ Իմ կառավարչական հրամանագրերն աններողամիտ են։ Հասկանո՞ւմ եք։ Վերոնշյալ բոլոր բաներն Իմ կառավարչական հրամանագրերի մասերն են։ Եթե որևէ հետագա խախտում գործեք այն օրվանից հետո, երբ դրանք ասում եմ ձեզ, հատուցում կլինի, որովհետև նախկինում չէիք հասկանում։

Այժմ Ես հռչակում եմ Իմ կառավարչական հրամանագրերը ձեզ համար (ուժի մեջ են մտնում հռչակման օրվանից՝ տարբեր մարդկանց տարբեր պատիժներ նշանակելով)։

Ես պահում եմ Իմ խոստումները, և ամեն ինչ Իմ ձեռքերում է. ով կասկածում է, անշուշտ կտապալվի։ Ոչ մի նկատառում չկա. նրանք անմիջապես կոչնչացվեն՝ դրանով իսկ սիրտս ազատելով ատելությունից։ (Այստեղից հաստատվում է, որ ով տապալվում է, չպետք է լինի Իմ արքայության անդամ և պետք է լինի Սատանայի հետնորդ։)

Որպես անդրանիկ որդիներ՝ պետք է պահեք ձեր սեփական դիրքը և կատարեք ձեր սեփական պարտավորությունները, այլ ոչ թե քիթներդ խոթեք ուրիշի գործերի մեջ։ Պետք է ընծայեք ձեզ Իմ տնօրինման ծրագրի համար, և ուր էլ գնաք, պետք է բարի վկայություն կրեք Ինձ համար ու փառավորեք Իմ անունը և չպետք է ամոթալի արարքներ գործեք։ Պետք է օրինակ լինեք Իմ բոլոր որդիների և Իմ ժողովրդի համար, չպետք է սանձարձակ լինեք նույնիսկ մի պահ և միշտ պետք է ներկայանաք բոլորի առջև՝ կրելով անդրանիկ որդիների ինքնությունը։ Եվ չպետք է ստրկամիտ լինեք, այլ պետք է առաջ ընթանաք գլուխներդ բարձր պահած։ Ձեզնից պահանջում եմ փառավորել Իմ անունը, ոչ թե անարգել Իմ անունը։ Նրանք, ովքեր անդրանիկ որդիներ են, յուրաքանչյուրն ունի իր առանձին գործառույթը և չի կարող ամեն ինչ անել։ Սա այն պատասխանատվությունն է, որ տվել եմ ձեզ, և այն չպետք է խուսանավել։ Պետք է նվիրվեք ձեր ամբողջ սրտով, ամբողջ մտքով և ամբողջ ուժով՝ կատարելու այն, ինչ հանձնարարել եմ ձեզ։

Այս օրվանից սկսած՝ ամբողջ տիեզերք աշխարհում Իմ բոլոր որդիներին և Իմ ողջ ժողովրդին հովվելու առաջադրանքը կատարելը կհանձնարարվի Իմ անդրանիկ որդիներին։ Եվ Ես կհանդիմանեմ նրան, ով չի կարողանա իր ամբողջ սիրտն ու միտքը նվիրել դա կատարելուն։ Սա Իմ արդարությունն է։ Ո՛չ կխնայեմ, ո՛չ մեղմ կվարվեմ նույնիսկ Իմ անդրանիկ որդիների հետ։

Եթե Իմ որդիների կամ Իմ ժողովրդի մեջ կա որևէ մեկը, որ ծաղրում և վիրավորում է Իմ անդրանիկ որդիներից մեկին, խստորեն կպատժեմ նրան, քանի որ Իմ անդրանիկ որդիները ներկայացնում են հենց Ինձ․ այն, ինչ անում են նրանց, անում են նաև Ինձ։ Սա Իմ կառավարչական հրամանագրերից ամենախիստն է։ Ես թույլ կտամ Իմ անդրանիկ որդիներին, իրենց ցանկությունների համաձայն, Իմ արդարությունը կիրառել Իմ որդիներից և Իմ ժողովրդից ցանկացածի մեկի նկատմամբ, ով կխախտի այս հրամանագիրը։

Ես աստիճանաբար կլքեմ նրան, ով թեթևամտորեն է վերաբերվում Ինձ և կենտրոնանում է միայն Իմ սննդի, հագուստի ու քնի վրա, ուշադրություն է դարձնում միայն Իմ արտաքին գործերին և անուշադրության է մատնում Իմ հոգսի հանդեպ հոգատարություն ցուցաբերելը կամ իր սեփական գործառույթները պատշաճ կերպով կատարելը։ Սա ուղղված է բոլոր նրանց, ովքեր ականջ ունեն։

Ով ավարտում է Ինձ համար ծառայություն մատուցելը, պետք է հնազանդորեն հեռանա՝ առանց աղմուկի։ Զգո՛ւյշ եղիր, այլապես գործ կունենամ քեզ հետ։ (Սա լրացուցիչ հրամանագիր է։)

Իմ անդրանիկ որդիներն այսուհետ պետք է վերցնեն երկաթե գավազանը և սկսեն գործադրել Իմ իշխանությունը՝ կառավարելու բյուրավոր ազգերին ու ժողովուրդներին, քայլելու բյուրավոր ազգերի ու ժողովուրդների մեջ և իրականացնելու Իմ դատաստանը, արդարությունը և մեծափառությունը բյուրավոր ազգերի ու ժողովուրդների մեջ։ Իմ որդիները և Իմ ժողովուրդը պետք է երկյուղեն Ինձնից, փառաբանեն Ինձ, ողջույններով ընդունեն Ինձ և անդադար փառք տան Ինձ, որովհետև Իմ տնօրինման ծրագիրն իրագործված է, և Իմ անդրանիկ որդիները կարող են թագավորել Ինձ հետ։

Սա Իմ կառավարչական հրամանագրերի մի մասն է։ Սրանից հետո, աշխատանքի առաջընթացին զուգընթաց, ավելի շատ բան կասեմ ձեզ դրանց մասին։ Վերոնշյալ կառավարչական հրամանագրերից պետք է տեսնեք այն ընթացքը, որով անում եմ Իմ գործը, ինչպես նաև, թե որ քայլին է հասել Իմ գործը։ Դրանք հաստատումն են։

Ես վաղուց արդեն դատել եմ Սատանային։ Քանի որ Իմ կամքն անխոչընդոտ է, և քանի որ Իմ անդրանիկ որդիները փառքի են արժանացել Ինձ հետ մեկտեղ, արդեն գործադրել եմ Իմ արդարությունն ու մեծափառությունն աշխարհի և սատանայական բոլոր բաների նկատմամբ։ Մատս անգամ չեմ շարժում և առհասարակ ուշադրություն չեմ դարձնում Սատանային (որովհետև դա նույնիսկ արժանի չէ Ինձ հետ զրուցելու)։ Պարզապես շարունակում եմ անել այն, ինչ ուզում եմ անել։ Իմ գործն ընթանում է սահուն՝ քայլ առ քայլ, և Իմ կամքն անխոչընդոտ է ողջ երկրով մեկ։ Սա որոշ չափով ամոթահար է արել Սատանային, և այն լիովին ոչնչացել է, բայց դա ինքնին չի համապատասխանել Իմ մտադրություններին։ Նաև թույլ եմ տալիս Իմ անդրանիկ որդիներին իրականացնել Իմ կառավարչական հրամանագրերը նրանց նկատմամբ։ Մի կողմից՝ այն, ինչ թույլ եմ տալիս Սատանային տեսնել, Իմ ցասումն է, որ իջնում է իր վրա, մյուս կողմից՝ թույլ եմ տալիս տեսնել Իմ փառքը (տեսնել, որ Իմ անդրանիկ որդիները Սատանայի նվաստացման ամենահնչեղ վկաներն են)։ Անձամբ չեմ պատժում դրան, այլ թույլ եմ տալիս Իմ անդրանիկ որդիներին իրականացնել Իմ արդարությունն ու մեծափառությունը։ Քանի որ Սատանան նախկինում չարաշահում էր Իմ որդիներին, հալածում էր Իմ որդիներին և ճնշում էր Իմ որդիներին, այսօր՝ դրա ծառայությունն ավարտվելուց հետո, թույլ կտամ Իմ հասուն անդրանիկ որդիներին վերջ տալ դրան։ Սատանան արդեն անզոր է և ընկել է։ Աշխարհի բոլոր ազգերի կաթվածահարությունը լավագույն վկայությունն է. մարդկանց կռիվները և պատերազմող երկրները Սատանայի թագավորության փլուզման ակնհայտ դրսևորումներն են։ Նախկինում ոչ մի նշան և հրաշք ցույց չտալու պատճառը Սատանային նվաստացում բերելն ու Իմ անունը քայլ առ քայլ փառավորելն էր։ Երբ Սատանայի վերջը լիովին տրվի, կսկսեմ գործադրել Իմ մեծ զորությունը․ ինչ ասում եմ, գոյության կկոչվի, և գերբնական բաները, որոնք չեն համապատասխանում մարդկային պատկերացումներին, նույնպես կիրականանան (սրանք վերաբերում են շուտով գալիք օրհնություններին)։ Քանի որ Ինքս Գործնական Աստված եմ և առանց որևէ կանոնների եմ, և քանի որ խոսում եմ Իմ տնօրինման ծրագրի փոփոխությունների համաձայն, այն, ինչ ասել եմ նախկինում, հետևաբար պարտադիր չէ, որ կիրառելի լինի ներկայում։ Մի՛ կառչեք ձեր սեփական պատկերացումներից։ Ես կանոններին հետևող Աստված չեմ. իմ մեջ ամեն ինչ ազատ է, վերանցող և լիովին արձակված։ Այն, ինչ ասվել է երեկ, գուցե այսօր հնացած է և մի կողմ նետված (այնուամենայնիվ, Իմ կառավարչական հրամանագրերը, քանի որ հռչակված են, երբեք չեն փոխվի)։ Սրանք Իմ տնօրինման ծրագրի քայլերն են։ Մի՛ կառչեք կանոններից։ Ամեն օր նոր լույս կա, և նոր հայտնություններ կան, ու դա Իմ ծրագիրն է։ Ամեն օր Իմ լույսը կհայտնվի քո մեջ, և Իմ ձայնը կարձակվի տիեզերք աշխարհին։ Հասկանո՞ւմ ես։ Սա քո պարտավորությունն է, այն պատասխանատվությունը, որ հանձնարարել եմ քեզ։ Չպետք է անտեսես այն նույնիսկ մի պահ։ Ես մինչև վերջ կօգտագործեմ այն մարդկանց, որոնց արժանի եմ համարում՝ երբեք չփոխարինելով նրանց։ Պատճառն այն է, որ Ամենակարող Աստված եմ և գիտեմ, թե որ տեսակի մարդը որ բանը պետք է անի, ինչպես նաև, թե որ տեսակի մարդն է ի վիճակի որ բանն անելու։ Սա Իմ ամենակարողությունն է։

Հեշտ չէ ամեն ինչ Իմ մտադրություններին համապատասխան անելը։ Դա ինքդ քեզ կեղծավորությամբ ստիպելու հարց չէ, այլ կախված է նրանից, թե արդյոք օժտել եմ քեզ Իմ որակով՝ նախքան կարարեի աշխարհը։ Այս ամենն Ինձնից է կախված։ Դրանք այնպիսի բաներ չեն, որ մարդը կարող է իրագործել։ Սիրում եմ նրան, ում ցանկանում եմ սիրել, և ում անվանում եմ անդրանիկ որդի, անկասկած, անդրանիկ որդին է։ Դա ճիշտ այդպես է։ Գուցե դու ցանկանաս կեղծել դա, բայց ապարդյուն կլինի։ Կարծում ես՝ չգիտե՞մ, թե իրականում ով ես դու։ Մի՞թե բավական է, որ պարզապես մի փոքր լավ վարքագիծ դրսևորես Իմ առջև։ Մի՞թե դա այդքան պարզ է։ Բացարձակապես ոչ. դու պետք է ունենաս Իմ խոստումը և պետք է ունենաս Իմ նախասահմանումը։ Մի՞թե կարծում ես՝ չգիտեմ, թե ինչ ես անում Իմ մեջքի հետևում։ Դու սանձարձակ ես։ Երբ ավարտես Ինձ ծառայություն մատուցել, շտապի՛ր վերադառնալ կրակի և ծծմբի լիճը։ Քեզ տեսնելիս զզվանք եմ զգում և նողկանքով լցվում։ Բոլոր նրանք, ովքեր Ինձ ծառայություն են մատուցում, ովքեր անձնվիրաբար չեն ծախսվում Ինձ համար, ովքեր սանձարձակ են ու անզուսպ, և չեն փորձում ընկալել Իմ մտադրությունները, ձեր ծառայությունն ավարտելուց հետո շտապե՛ք և կորե՛ք Իմ աչքից։ Հակառակ դեպքում, դուրս կշպրտեմ։ Այս մարդիկ չեն կարող մնալ Իմ տանը (այսինքն՝ եկեղեցում) և ոչ մի վայրկյան ավել։ Նրանք բոլորը պետք է հեռանան այստեղից, որպեսզի անպատվություն չբերեն Իմ անվանը և չկործանեն Իմ հեղինակությունը։ Այս մարդիկ բոլորը մեծ կարմիր վիշապի սերունդն են. նրանք ուղարկվել են մեծ կարմիր վիշապի կողմից՝ խաթարելու Իմ տնօրինումը։ Նրանք մասնագիտանում են նենգության մեջ՝ Իմ գործը խաթարելու համար։ Որդի՛ս։ Դու պետք է տեսնես իրականությունը։ Մի՛ շփվիր նման մարդկանց հետ։ Երբ տեսնում ես այսպիսի մարդկանց, արագ հեռացի՛ր նրանցից, որպեսզի նրանց ծուղակը չընկնես․ դա վնաս կհասցնի քո կյանքին։ Ամենից շատ ատում եմ այն մարդկանց, որ անզգույշ են խոսում, անկանոն են գործում, որ թեթևամտորեն կատակում ու ծիծաղում են և զբաղվում դատարկախոսությամբ։ Այսպիսի մարդկանցից ոչ մեկին չեմ ուզում․ նրանք բոլորը Սատանայի տեսակին են պատկանում։ Նրանք ծաղրով են զբաղվում, երբ անելու բան չեն ունենում։ Ի՞նչ բան են սրանք։ Անհեթեթություններ են խոսում ու անկանոն գործում։ Մի՞թե նրանք դեռ չեն ամաչում։ Իրականում, այսպիսի մարդիկ միանգամայն անարժեք են․ Ես վաղուց ճանաչել եմ նրանց իրական էությունն ու թողել նրանց։ Հակառակ դեպքում, ինչո՞ւ նրանք Ինձնից ոչ մի կարգավարժանք չեն ստանում և շարունակ անհեթեթություններ են խոսում։ Նրանք իսկապես մեծ կարմիր վիշապի սերունդներն են։ Այժմ Ես սկսել եմ մեկ առ մեկ վերացնել այդպիսիներին։ Կարո՞ղ էի արդյոք Սատանայի սերնդին օգտագործել որպես Իմ անդրանիկ որդիներ, որպես Իմ որդիներ և Իմ ժողովուրդ։ Մի՞թե այդժամ շփոթված չէի լինի։ Հաստատ դա չեմ անի։ Դուք սա հստակ հասկանու՞մ եք։

Այն ամենը, ինչ ձեզ հետ պատահում է այսօր՝ լինի լավ, թե վատ, ամբողջը կազմակերպվել է Իմ իմաստուն ձեռքերով. ամեն ինչ ներդաշնակեցված է Իմ կողմից և գտնվում է Իմ վերահսկողության տակ։ Սա հաստատ այնպիսի բան չէ, որ մարդկությունը կարող է հեշտությամբ իրագործել։ Որոշ մարդկանց ափերը դեռ քրտնում են, և նրանք անհանգստանում են Ինձ համար, սակայն ապարդյուն։ Նրանք չեն զբաղվում իրենք բուն գործով և չեն ձգտում մտնել հոգու մեջ, սակայն դեռ ցանկանում են աճել կյանքում։ Նրանք իզուր են հույս տածո՛ւմ։ Նրանք բոլորովին չեն անհանգստանում, սակայն այնուամենայնիվ ցանկանում են բավարարել Իմ մտադրությունները։ Դու Իմ փոխարեն անհանգստանում ես, իսկ Ես անհանգստացած չեմ։ Ուրեմն ինչո՞ւ ես անհանգստանում։ Քո գործողություններում ձևական ես Իմ հանդեպ և բացահայտորեն ստում ես։ Ասո՛ւմ եմ քեզ։ Այս պահից սկսած՝ քեզ նման մարդկանց դուրս կքշեմ Իմ տնից։ Նման մարդիկ արժանի չեն ծառայելու Ինձ Իմ տանը։ Գարշում եմ նրանցից, որովհետև նրանք հայհոյում են Ինձ իրենց գործողություններով։ Երբ ասվում էր՝ «Ինձ հայհոյելն աններելի մեղք է», ո՞ւմ էր դա վերաբերում։ Սա ձեզ համար պա՞րզ է։ Այդպիսի մարդն արդեն գործել է այս մեղքը, բայց նա չի հավատում, որ խնդիրը այդ աստիճանի լուրջ է դարձել։ Նա իսկապես բթամիտ մարդ է, ով կույր է, տգետ և զուրկ հոգևոր հասկացողությունից։ Դուրս կշպրտեմ քե՛զ։ (Ես դա անչափ ատում եմ, քանզի այն Սատանայի փորձությունն է Իմ հանդեպ, և բազմիցս հիշատակում եմ այս թեման, ինչն ամեն անգամ զայրացնում է Ինձ։ Ես չեմ կարող զսպել Իմ զայրույթը, և ոչ ոք չի կարող կանգնեցնել այն։ Ժամանակը դեռ չի եկել, հակառակ դեպքում վաղո՜ւց հաշիվներս մաքրած կլինեի այդ մարդու հետ)։ (Սա վերաբերում է այն փաստին, որ ներկայումս շատերը դեռ չեն հավատում, որ օտարերկրացիները մեծ հոսքով Չինաստան կմտնեն․ նրանք նույնիսկ հիմա դեռ չեն հավատում, և սա ստիպում է, որ Իմ զայրույթը եռա և դուրս հորդի)։

Իմ տանն իրականում ի՞նչ տեսակի մարդն է պետք, որ համապատասխանի Իմ մտադրություններին։ Այսինքն՝ նախքան արարումը, ի՞նչ տեսակի մարդկանց նախասահմանեցի՝ հավերժ ապրելու Իմ տանը։ Արդյո՞ք գիտեք։ Արդյոք մտածե՞լ եք, թե ի՛նչ տեսակի մարդկանց եմ սիրում և ի՛նչ տեսակի մարդկանց եմ ատում։ Իմ տունը նրանց համար է, ովքեր Ինձ հետ մեկ միտք ունեն և ովքեր կիսում են լավ ժամանակներն ու դժվարություններն Ինձ հետ. այլ կերպ ասած՝ մարդիկ, որոնք կիսում են և՛ օրհնությունները, և՛ դժվարությունները։ Այս մարդիկ բոլորը կարող են սիրել այն, ինչ Ես եմ սիրում, և ատել այն, ինչ Ես եմ ատում։ Նրանք ի վիճակի են լքել այն, ինչ Ես ատում եմ։ Եթե ասում եմ, որ նրանք չեն կարող ուտել, ապա նրանք պատրաստ են դատարկ թողնել իրենց ստամոքսները՝ Իմ մտադրությունը բավարարելու համար։ Այսպիսի մարդը պատրաստ է մնալ Ինձ նվիրված և ծախսվել Ինձ համար, և կարող է հաշվի առնել Իմ մանրակրկիտ մտադրությունները՝ միշտ հանուն Ինձ քրտնաջան աշխատելով։ Հետևաբար նման մարդկանց շնորհում եմ անդրանիկ որդիների կարգավիճակ՝ տալով նրանց այն ամենը, ինչ ունեմ։ Ես կարող եմ առաջնորդել բոլոր եկեղեցիները և սա տալիս եմ նրանց։ Ունեմ իմաստություն և սա նույնպես տալիս եմ նրանց։ Կարող եմ տառապել հանուն ճշմարտությունը կիրարկելու և նաև վճռականություն կշնորհեմ այս մարդկանց, որ կրեն բոլոր տառապանքները հանուն Ինձ։ Ես լավ որակ ունեմ և կտամ այն նրանց՝ դարձնելով նրանց ճիշտ Ինձ նման, առանց ամենափոքր իսկ տարբերության, որպեսզի նրանց տեսնողները հենց ինձ տեսնեն։ Այժմ Ես Իմ լիակատար աստվածայնությունն եմ դնում այս մարդկանց մեջ՝ հնարավորություն տալով նրանց կյանքով արտահայտելու Իմ լիակատար աստվածայնության մի կողմը, որպեսզի նրանք կարողանան լիովին դրսևորել Ինձ. սա է Իմ մտադրությունը։ Մի՛ ձգտեք նմանվել Ինձ արտաքին բաներով (ուտել նույնը, ինչ Ես, կամ հագնել նույն հագուստը, ինչ Ես). այդ ամենն անօգուտ է, ու եթե ձգտեք նման բաների, միայն կկործանեք ինքներդ ձեզ։ Սա այսպես է, քանզի նրանք, ովքեր ձգտում են արտաքնապես ընդօրինակել Ինձ՝ Սատանայի ծառաներն են, և այսպիսի ջանքը Սատանայի խարդավանքն է, Սատանայի փառասիրական ձգտումը։ Դու ձգտում ես Ինձ նման լինելու, բայց արդյո՞ք արժանի ես։ Ոտնատակ անելով կսպանեմ քե՛զ։ Իմ գործը մշտապես ընթացքի մեջ է՝ տարածվելով աշխարհի բոլոր երկրներում։ Արա՛գ, հետևի՛ր Իմ քայլերին։

Բոլոր նրանք, ովքեր կույր են, պետք է հեռանան Ինձնից և չպետք է անգամ մեկ ակնթարթ ավելի մնան, քանզի Ես ուզում եմ նրանց, որոնք կարող են ճանաչել Ինձ, տեսնել Ինձ և ամեն բան ստանալ Ինձնից։ Եվ ո՞վ կարող է իսկապես ամեն բան ստանալ Ինձնից։ Այս տեսակի մարդիկ հաստատապես շատ քիչ են, և անշուշտ կստանան Իմ օրհնությունները։ Ես սիրում եմ այս մարդկանց և մեկ առ մեկ կառանձնացնեմ նրանց՝ լինելու Իմ աջ ձեռքը, լինելու Իմ դրսևորումը։ Այնպես կանեմ, որ բյուրավոր ազգերն ու ժողովուրդներն անդադար գովաբանեն Ինձ, անվերջ ցնծան Ինձ համար՝ հանուն այս մարդկանց։ Ո՜վ Սիոն լեռ։ Բարձրացրո՛ւ հաղթանակի դրոշը և ցնծա՛ Ինձ համար, քանզի Ես անցնում եմ տիեզերքով մինչև երկրի ծայրերը՝ շրջելով լեռների, գետերի և բոլոր բաների յուրաքանչյուր անկյունում, նախքան կրկին այստեղ վերադառնալը։ Հաղթականորեն վերադառնում եմ արդարությամբ, դատաստանով, ցասումով և այրումով, և առավել ևս՝ Իմ անդրանիկ որդիներով։ Այն ամենը, ինչ ատում եմ, և բոլոր մարդկանց, իրադարձություններն ու բաները, որոնք գարշելի եմ համարում, շատ հեռու եմ նետում։ Ես հաղթական եմ և ավարտել եմ այն համենը, ինչ ուզում եմ անել։ Ո՞վ կհամարձակվի ասել, որ Ես չեմ ավարտել Իմ գործը։ Ո՞վ կհամարձակվի ասել, որ ձեռք չեմ բերել Իմ անդրանիկ որդիներին։ Ո՞վ կհամարձակվի ասել, որ հաղթանակով չեմ վերադարձել։ Նման մարդիկ հաստատապես Սատանայի տեսակն են. այն մարդիկ են, որոնց դժվար է արժանանալ իմ ներմանը։ Նրանք կույր են, անմաքուր հոգիներ են, և նրանց ամենից շատն եմ ատում։ Սկսելով այս բաներից՝ կբացահայտեմ Իմ ցասումը և Իմ դատաստանի ամբողջությունը։ Այնպես կանեմ, որ Իմ բոցավառվող կրակներն այրվեն ողջ տիեզերքում և մինչև երկրի ծայրերը՝ լուսավորելով յուրաքանչյուր անկյուն։ Սա Իմ կառավարչական հրամանագիրն է։

Հենց որ հասկանաք Իմ խոսքերը, պետք է մխիթարություն ստանաք դրանցից։ Չպետք է անտեսեք դրանք։ Դատաստանի խոսքերն ամեն օր վրա են հասնում, ուստի ինչո՞ւ եք այդքան բթամիտ ու թմրած։ Ինչո՞ւ չեք համագործակցում Ինձ հետ։ Մի՞թե այդքան հոժար եք՝ դժոխք գնալու։ Ասում եմ, որ Ես ողորմության Աստվածն եմ Իմ անդրանիկ որդիների, Իմ որդիների և ժողովրդի հանդեպ, ուստի ինչպե՞ս եք հասկանում սա։ Սա պարզ հայտարարություն չէ, և այն պետք է ընկալվի դրական տեսանկյունից։ Ո՜վ կույր մարդկություն։ Ես բազմիցս փրկել եմ ձեզ՝ դուրս բերելով Սատանայի ճանկերից և հանդիմանությունից, որպեսզի ստանաք Իմ խոստումը, ուստի ինչո՞ւ բնավ հաշվի չեք առնում Իմ սիրտը։ Կարո՞ղ է արդյոք ձեզանից որևէ մեկն այս կերպ փրկվել։ Իմ արդարությունը, մեծափառությունը և դատաստանը ոչ մի գթություն չեն ցուցաբերում Սատանայի հանդեպ։ Բայց ինչ վերաբերում է ձեզ, այս բաների նպատակը ձեզ փրկելն է, սակայն պարզապես անկարող եք ընկալել Իմ բնույթը և չգիտեք Իմ գործողությունների հիմքում ընկած սկզբունքները։ Կարծում էիք, թե Ես տարբերություն չեմ դնում Իմ տարբեր գործողությունների խստության մեջ, և որ տարբերություն չեմ դնում Իմ գործողությունների թիրախների միջև՝ ինչպիսի՜ տգիտություն։ Ես ի վիճակի եմ հստակ տեսնելու բոլոր մարդկանց, իրադարձություններն ու բաները։ Կատարյալ հստակությամբ հասկանում եմ յուրաքանչյուր մարդու բուն էությունը, այլ կերպ ասած՝ լիովին թափանցում եմ այն բաների մեջ, որոնք գոյություն ունեն մարդու ներսում։ Կարող եմ հստակ տեսնել՝ արդյոք նա հեզաբել է, թե պոռնիկ, և գիտեմ, թե ով ինչ է անում գաղտնի։ Մի՛ ցուցադրիր քո հմայքներն Իմ առջև, ո՛վ թշվառական։ Այժմ կորի՛ր այստեղից։ Չեմ օգտագործում այդ տեսակի մարդուն, որպեսզի նա չանպատվի Իմ անունը։ Նա չի կարող վկայություն կրել Իմ անվան համար, և փոխարենը հակառակ ազդեցություն է ունենում ու խայտառակում է Իմ ընտանիքը։ Անմիջապես վտարե՛ք նրան Իմ տնից։ Չեմ ուզում նրան։ Չեմ հանդուրժի նույնիսկ մեկ վայրկյանի հապաղում։ Նրա նման մարդկանց համար, որքան էլ ձգտեն, ապարդյուն է, քանզի Իմ թագավորության մեջ բոլորը սուրբ են և որևէ կերպ անարատ։ Եթե Ես ասում եմ, որ չեմ ուզում որևէ մեկին՝ և դա ներառում է Իմ ժողովրդին՝ ուրեմն հենց դա նկատի ունեմ։ Մի՛ սպասեք, որ կփոխեմ Իմ միտքը։ Ինձ չի հետաքրքրում, թե որքան լավն ես եղել Իմ հանդեպ նախկինում։

Ես ամեն օր խորհուրդներ եմ բացահայտում ձեզ։ Գիտե՞ք արդյոք Իմ խոսելու եղանակը։ Ո՞րն է այն հիմքը, որի վրա բացահայտում եմ Իմ խորհուրդները։ Գիտե՞ք արդյոք։ Դուք հաճախ ասում եք, որ Ես այն Աստվածն եմ, որը ճիշտ ժամանակին հոգ է տանում ձեր մասին, ուստի ինչպե՞ս եք հասկանում այս կողմերը։ Իմ խորհուրդները մեկ առ մեկ հայտնի եմ դարձնում ձեզ՝ Իմ գործի քայլերին համապատասխան, և հոգ եմ տանում ձեր մասին՝ Իմ ծրագրի համաձայն, և առավել ևս ձեր իրական հասակներին համապատասխան։ (Ամեն անգամ, երբ հիշատակվում է Իմ մատակարարումը, այն վերաբերում է թագավորության յուրաքանչյուր անձի։) Իմ խոսելու եղանակն այսպիսին է. Իմ տան մարդկանց մխիթարություն եմ տալիս, հոգ եմ տանում նրանց մասին և դատում նրանց, իսկ Սատանայի հանդեպ ոչ մի գթություն չեմ ցուցաբերում, ոչ մի նշույլ, և ամեն ինչ ցասում է ու այրում։ Ես կօգտագործեմ Իմ կառավարչական հրամանագրերը, որպեսզի Իմ տնից մեկ առ մեկ վտարեմ նրանց, ում չեմ նախասահմանել կամ ընտրել։ Անհանգստանալու կարիք չկա։ Այն բանից հետո, երբ կստիպեմ նրանց բացահայտել իրենց իրական կերպարանքները (երբ ի վերջո ծառայություն մատուցեն Իմ որդիներին), կվերադառնան անհատակ անդունդ, այլապես երբեք հանգիստ չեմ թողնի այս հարցը և երբեք բաց չեմ թողնի։ Մարդիկ հաճախ հիշատակում են դժոխքը և Հադեսը։ Բայց ինչի՞ն են վերաբերում այս երկու բառերը, և ո՞րն է դրանց միջև տարբերությունը։ Արդյո՞ք իսկապես վերաբերում են ինչ-որ ցուրտ, մութ անկյան։ Մարդկային մտքերը միշտ խաթարո՛ւմ են Իմ տնօրինումը։ Նրանք Կամայականորեն խորհրդածում են և կարծում, թե իրենց հորինածը բավականին լա՛վն է։ Բայց այս ամենն այլ բան չէ, քան նրանց սեփական պատկերացումները։ Հադեսը և դժոխքը երկուսն էլ վերաբերում են պիղծ տաճարի, որտեղ նախկինում բնակվել են Սատանան կամ չար ոգիները։ Այլ կերպ ասած՝ ով որ նախկինում զբաղեցված է եղել Սատանայի կամ չար ոգիների կողմից, հենց նրա՛նք են Հադեսը, և հենց նրա՛նք են դժոխքը. այստեղ սխալ չկա՛։ Ահա թե ինչու անցյալում բազմիցս շեշտել եմ, որ չեմ ապրում պիղծ տաճարում։ Կարո՞ղ եմ արդյոք (Ինքը՝ Աստված) ապրել Հադեսում կամ դժոխքում։ Մի՞թե դա կատարյալ անհեթեթություն չէր լինի։Ես սա ասել եմ մի քանի անգամ, բայց դուք դեռ չեք հասկանում, թե ինչ նկատի ունեմ։ Դժոխքի համեմատությամբ՝ Հադեսն ավելի ծանր է ապականված Սատանայի կողմից։ Նրանք, ովքեր Հադեսից են, հասել են ծանրության որոշակի աստիճանի, և Ես պարզապես չեմ նախասահմանել այս մարդկանց։ Նրանք, ովքեր դժոխքից են, նրանք են, ում նախասահմանել եմ, իսկ հետո՝ դուրս թողել։ Պարզ ասած՝ Ես չեմ ընտրել այս մարդկանցից և ոչ մեկին։

Մարդիկ հաճախ իրենց դրսևորում են՝ որպես Իմ խոսքերը սխալ հասկանալու մասնագետներ։ Եթե հստակ ցույց չտայի և մաս-մաս չպարզաբանեի բաները, ձեզանից ո՞վ կհասկանար։ Միայն կիսով չափ եք հավատում նույնիսկ այն խոսքերին, որոնք ասում եմ, էլ ուր մնաց այն բաներին, որոնք նախկինում չեն հիշատակվել։ Այժմ բոլոր ազգերի ներսում սկսվել են ներքին վեճեր. աշխատավորները վիճում են ղեկավարների հետ, ուսանողները՝ ուսուցիչների, քաղաքացիները՝ պետական պաշտոնյաների, և նման բոլոր գործողությունները, որոնք անհանգստություն են առաջացնում, նախ ի հայտ են գալիս յուրաքանչյուր ազգի ներսում, և այս ամենը պարզապես այն ծառայության մի մասն է, որը մատուցվում է Ինձ։ Եվ ինչո՞ւ եմ ասում, որ այս բաների միջոցով Ինձ ծառայություն է մատուցվում։ Արդյո՞ք հաճույք եմ ստանում մարդկանց դժբախտությունից։ Արդյո՞ք ձեռքերս ծալած նստում եմ անտարբեր։ Անշուշտ ո՛չ։ Քանզի սա Սատանան է, որ հարվածում է իր մահվան տագնապների մեջ, և այս բոլոր բաների նպատակն է օգտագործել բացասականը՝ որպես հակադրություն ծառայելու Իմ մեծ զորության և Իմ սքանչելի գործերի համար։ Այս ամենն ուժեղ վկայություն է, որը վկայություն է կրում Ինձ համար, և զենք է, որով կարելի է հարձակվել Սատանայի վրա։ Հենց այն ժամանակ, երբ աշխարհի բոլոր ազգերը պայքարում են հողի և իշխանության համար, Իմ անդրանիկ որդիները և Ես միասին որպես թագավորներ իշխում ենք և գործ ունենք նրանց հետ, և նրանց երևակայությունից բացարձակապես վեր է, որ այսպիսի ողբալի իրավիճակներում և պայմաններում Իմ թագավորությունը լիովին իրագործվում է մարդկանց մեջ։ Ավելին, երբ պայքարում են իշխանության համար և ցանկանում են դատել ուրիշներին, ուրիշներն են դատում նրանց, և այրվում են Իմ ցասումից Որքա՛ն ողորմելի է,որքա՛ն ողորմելի է։ Իմ թագավորությունն իրագործվում է մարդկանց մեջ։ Ինչպիսի՛ փառավոր իրադարձություն է սա։

Լինելով մարդ (անկախ նրանից՝ Իմ թագավորության ժողովուրդն եք, թե Սատանայի սերունդը), բոլորդ պետք է տեսնեք Իմ սքանչելի գործերը, այլապես երբեք հանգիստ չեմ թողնի այս հարցը։ Նույնիսկ եթե հոժար ես ընդունելու Իմ դատաստանը, դա դեռ բավարար չի լինի, եթե չես տեսել Իմ սքանչելի գործերը։ Բոլոր մարդիկ պետք է համոզվեն սրտով, խոսքով և տեսնելով, և ոչ ոք չի կարող հեշտությամբ ազատվել։ Բոլոր մարդիկ պետք է փա՛ռք տան Ինձ։ Ի վերջո, Ես այնպես կանեմ, որ նույնիսկ մեծ կարմիր վիշապը վեր կենա և գովաբանի Ինձ Իմ հաղթանակի համար։ Սա Իմ կառավարչական հրամանագիրն է. կհիշե՞ք այն։ Բոլոր մարդիկ պետք է անվերջ գովաբանե՛ն Ինձ և փա՛ռք տան Ինձ։

Իմ Հոգին անդադար խոսում և արտահայտում է Իմ ձայնը։ Ձեզնից քանի՞սը կարող է ճանաչել Ինձ։ Ինչո՞ւ Ես պետք է մսեղի դառնամ և գամ ձեր մեջ։ Սա մեծ խորհուրդ է։ Դուք ողջ օրը մտածում եք Իմ մասին, տենչում Ինձ, ամեն օր գովաբանում եք Ինձ, վայելում Ինձ, ուտում ու խմում Ինձ, սակայն այսօր դեռ չեք ճանաչում Ինձ։ Որքա՛ն տգետ և կույր եք։ Որքա՛ն քիչ եք ճանաչում Ինձ։ Ձեզնից քանի՞սը կարող է հաշվի առնել Իմ մտադրությունները։ Այսինքն՝ ձեզնից քանի՞սը կարող է ճանաչել Ինձ։ Դուք բոլորդ դիվային տեսակներ եք, բայց դեռ ցանկանում եք բավարարե՞լ Իմ մտադրությունները։ Մոռացե՛ք դա։ Ասե՛մ քեզ. որքան էլ լավը լինեն Սատանայի գործողությունները, դրանք միտված են քանդելու Իմ կառույցն ու խաթարելու Իմ տնօրինումը։ Որքան էլ լավը լինեն նրա գործողությունները, նրա բուն էությունը չի փոխվում. այն չի հնազանդվում Ինձ։ Հետևաբար, շատ մարդիկ ակամայից տապալվում են Իմ ձեռքով և ակամայից վտարվում Իմ տնից։ Այսօր մարդը ոչ մի բան (լինի մեծ, թե փոքր) չի տնօրինում. ամեն ինչ Իմ ձեռքերում է։ Եթե որևէ մեկն ասում է, որ ամեն ինչ մարդու վերահսկողության տակ է, ապա ասում եմ, որ չես հնազանդվում Ինձ, և Ես անշուշտ խստորեն կպատժեմ քեզ ու ընդմիշտ կթողնեմ առանց հենարանի։ Բոլոր իրադարձություններից և իրողություններից ի՞նչն իմ ձեռքերում չէ։ Ի՞նչը չեմ հաստատել կամ որոշել Ես։ Եվ դեռ խոսո՛ւմ եք Ինձ ճանաչելու մասին։ Սրանք դիվային խոսքեր են։ Գուցե կարողանաք խաբել ուրիշներին, բայց կարծում եք, թե կարող եք խաբել նաև Ի՞նձ։ Կարծում ես, որ եթե ոչ ոք չգիտի, թե ինչ ես արել, ապա դրանից ոչինչ չի՞ լինի։ Մի՛ կարծիր, թե հեշտությամբ կպրծնես։ Պետք է ստիպեմ քեզ ծնկի իջնել Իմ առաջ և բարձրաձայնել դա։ Չխոսելն անընդունելի է։ Սա է Իմ կառավարչական հրամանագիրը։

Դուք իսկապե՞ս հասկանում եք, թե ով է Իմ Հոգին, և ով է Իմ մսեղավոր անձը։ Ո՞րն է Իմ մարմնացման նշանակությունը։ Ձեզնից ո՞վ է ուշադիր խորհրդածել այս մեծ հարցի շուրջ և որևէ հայտնություն ստացել Ինձնից։ Բոլորդ պարզապես ձևական եք վարվում ինքներդ ձեզ հետ։ Ինչո՞ւ եմ Ես ասում, որ մեծ կարմիր վիշապի սերունդն ես։ Այսօր Ես բացահայտում եմ ձեզ Իմ մարմնացման խորհուրդը, մի խորհուրդ, որը մարդը երբեք չի կարողացել բացահայտել աշխարհի արարումից ի վեր, և որը կործանման է տարել Իմ ատելության բազմաթիվ առարկաների։ Եվ այդպես է նաև այսօր։ Իմ մսեղիի պատճառով շատերը, ում Ես սիրում եմ, կատարելագործվել են։ Ի վերջո, ինչո՞ւ Ես պետք է մսեղի դառնամ։ Եվ ինչո՞ւ եմ Ես երևում այնպես, ինչպես կամ (ամեն ինչում, ներառյալ՝ Իմ հասակը, արտաքին տեսքը, կազմվածքը և այլն)։ Ո՞վ կարող է որևէ բան ասել այդ մասին։ Իմ մարմնացման մեջ այնքան մեծ նշանակություն կա, որ այն պարզապես հնարավոր չէ ամբողջությամբ ասել։ Այժմ Ես կասեմ ձեզ դրա միայն մի մասը (քանի որ Իմ գործի քայլերն այսքան հեռու են հասել, Ես պետք է անեմ և ասեմ սա)։ Իմ մարմնացումը, նախևառաջ, ուղղված է Իմ անդրանիկ որդիներին, որպեսզի Ես կարողանամ հովվություն անել նրանց, և որպեսզի նրանք կարողանան դեմ առ դեմ զրուցել ու խոսել Ինձ հետ. այն հետագայում ցույց է տալիս, որ Ես և Իմ անդրանիկ որդիները մտերիմ ենք միմյանց հետ (նշանակում է, որ մենք միասին ենք ուտում, միասին ենք մնում, միասին ենք ապրում և միասին ենք գործում), որպեսզի Ես իրականության մեջ սնեմ նրանց. սրանք դատարկ խոսքեր չեն, այլ իրականություն։ Նախկինում մարդիկ հավատում էին Ինձ, բայց չէին կարողանում ըմբռնել իրականությունը, և դա այն պատճառով էր, որ Ես դեռ մսեղի չէի դարձել։ Այսօր Իմ մսեղի դառնալը թույլ է տալիս ձեզ բոլորիդ ընկալել իրականությունը և նրանց, ովքեր անկեղծորեն սիրում են Ինձ, թույլ է տալիս ճանաչել Ինձ՝ Իմաստուն Աստծուս Ինքնին, Իմ խոսքի ու վարքագծի և այն սկզբունքների միջոցով, որոնցով Ես լուծում եմ հարցերը։ Այն նաև թույլ է տալիս նրանց, ովքեր անկեղծորեն չեն փնտրում Ինձ, Իմ նուրբ գործողությունների մեջ տեսնել Իմ այն կողմը, որն Իմ մարդկայնությունն է, և դրանով իսկ հակառակվել Ինձ, և ապա մեռնել «բոլորովին առանց պատճառի»՝ տապալվելով Իմ կողմից։ Սատանային նվաստացնելիս մարմնացումն ամենահնչեղ վկայությունն է Ինձ համար. Ես ոչ միայն ի զորու եմ դուրս գալ մսեղիից, այլև կարող եմ ապրել մսեղիի մեջ։ Ես չեմ կրում ոչ մի տարածական կամ աշխարհագրական սահմանափակում. Ինձ համար չկա որևէ խոչընդոտ, և ամեն ինչ ընթանում է սահուն։ Հենց սա է Սատանային ամենաշատն ամոթահար դարձնում, և երբ Ես դուրս եմ գալիս մսեղիից, Ես դեռ կատարում Իմ գործն Իմ մսեղիի մեջ և բնավ չեմ ազդվում։ Ես դեռ քայլում եմ լեռների, գետերի, լճերի և տիեզերքի ու բոլոր տարրերի յուրաքանչյուր անկյան վրայով։ Ես մսեղի եմ դարձել, որպեսզի բացահայտեմ բոլոր նրանց, ովքեր ծնվել են Ինձնից, բայց ոտքի են կանգնել՝ հակառակվելու Ինձ։ Եթե Ես մսեղի չդառնայի, նրանց բացահայտելու ոչ մի միջոց չէր լինի (նկատի ունեմ նրանց, ովքեր իմ առաջ մի կերպ են վարվում, իսկ Իմ թիկունքում՝ մեկ այլ կերպ)։ Եթե Ես մնայի՝ որպես Հոգի, մարդիկ կերկրպագեին Ինձ իրենց պատկերացումներով և կկարծեին, որ Ես անձև և անհասանելի Աստված եմ։ Իմ մարմնացած մսեղին այսօր մարդկանց պատկերացումների միանգամայն հակառակն է (խոսքն Իմ հասակի և արտաքին տեսքի մասին է), քանի որ Ես սովորական տեսք ունեմ և շատ բարձրահասակ չեմ։ Հենց այս հատկանիշն է, որ ամենաշատն է նվաստացնում Սատանային և ամենահզոր հակահարվածն է մարդկանց պատկերացումներին (Սատանայի հայհոյանքին)։ Եթե Իմ արտաքին տեսքը տարբերվեր բոլորից, դա խնդրահարույց կլիներ. բոլորը կգային՝ երկրպագելու Ինձ և կըմբռնեին Ինձ իրենց սեփական պատկերացումներով և չէին կարողանա գեղեցիկ վկայություն տալ Ինձ համար։ Ուստի, Ես ընդունեցի այն կերպարանքը, որն ունեմ այսօր, ինչը բնավ դժվար չէ հասկանալ։ Բոլորը պետք է դուրս գան մարդկային պատկերացումներից և չխաբվեն Սատանայի դավերին։ Ապագայում Ես ավելին կասեմ ձեզ՝ մաս առ մաս՝ Իմ գործի կարիքներին համապատասխան։

Այսօր Իմ մեծ գործը հաջողության է հասել, և Իմ ծրագիրն իրագործված է։ Ես ձեռք եմ բերել մի խումբ մարդկանց, որոնք համագործակցում են Ինձ հետ մեկ սրտով և մտքով։ Սա ամենափառավոր ժամանակն է Ինձ համար։ Իմ սիրելի որդիները (բոլոր նրանք, ովքեր սիրում են Ինձ) ի վիճակի են Ինձ հետ ունենալու մեկ սիրտ ու միտք՝ Ինձ հետ ավարտելու այն ամենը, ինչ Ես մտադիր եմ անել։ Սա հրաշալի է։ Այսօրվանից հետո նրանք, ում Ես դժկամությամբ եմ վերաբերվում, չեն ունենա Սուրբ Հոգու գործը, ինչը նշանակում է, որ Ես դեն կնետեմ նրանց, ովքեր չեն համապատասխանում անցյալում Իմ ասածներին։ Մարդիկ պետք է կատարելապես համապատասխանեն նրան, ինչ Ես ասում եմ։ Հիշե՛ք սա։ Դուք պետք է կատարելապես համապատասխանեք։ Սխալ մի՛ հասկացեք. ամեն ինչ կախված է Ինձնից։ Մարդի՛կ, պայմաններ մի՛ դրեք Իմ առջև։ Եթե Ես ասում եմ, որ համապատասխանում ես չափանիշին, ապա դա հաստատուն է. եթե Ես ասում եմ, որ չես համապատասխանում, մի՛ ընդունիր ցավագին տեսք և մի՛ մեղադրիր Երկինքն ու երկիրը։ Այս ամենն Իմ կարգավորումն է։ Ո՞վ է ասել, որ պետք է չհարգես ինքդ քեզ։ Ո՞վ է ասել, որ պետք է նման ամոթալի հիմարություն գործես։ Նույնիսկ եթե ոչինչ չասես, չես կարող թաքցնել ճշմարտությունն Ինձնից։ Ո՞ւմ են ուղղված Իմ խոսքերը, երբ Ես ասում եմ, որ Ես Ինքն Աստվածն եմ, Ով զննում է մարդու սրտի ամենախորքը։ Ես դա ասում եմ անազնիվներին։ Որքա՜ն անամոթ է նման բան Իմ թիկունքում անելը։ Դուք ուզում եք խաբե՞լ Ինձ։ Դա այդքան էլ հեշտ չէ։ Կորի՛ր այստեղից, անմիջապե՛ս։ Խռովությա՛ն որդի։ Դու չե՛ս սիրում և չես հարգում ինքդ քեզ։ Դու չե՛ս հոգում քո մասին, բայց դեռ ուզում ես, որ Ես սիրե՞մ քեզ։ Մոռացի՛ր դա։ Ես չեմ ուզում նույնիսկ մեկ թշվառականի այդպիսի տեսակից։ Հեռացե՛ք Ինձնից, բոլորդ։ Սա ամենալուրջ ամոթն է բերում Իմ անվանը. եթե դուք սա հստակ չտեսնեք, դա չի ընդունվի։ Դուք պետք է պաշտպանեք ձեզ այս չար և անառակ հին դարաշրջանում որևէ կեղտով աղտոտվելուց. պետք է լինեք լիովին սուրբ և անարատ։ Այսօր Ինձ հետ որպես թագավորներ իշխելու համար որակավորվածները նրանք են, ովքեր աղտոտված չեն որևէ կեղտով, քանզի Ես եմ Ինքը՝ սուրբ Աստված, և Ես չեմ ուզում որևէ մեկին, ով անպատվություն է բերում Իմ անվանը։ Նման մարդիկ ուղարկված են Սատանայի կողմից Ինձ փորձելու համար, և ճշմարտապես, նրանք բոլորը Սատանայի ծառաներ են, որոնց պետք է ետ մղել՝ նետելով անհատակ անդունդը։

Իմ տունը սուրբ է և անարատ, և Իմ տաճարը հոյակապ է և մեծափառ (նկատի ունենամ նրանց, ովքեր ունեն այն, ինչ Ես եմ և ինչ Ես ունեմ)։ Ո՞վ է համարձակվում գալ և խնդիրներ առաջացնել, ինչպես կամենում է։ Ես անշուշտ չեմ ների նրանց։ Ես այնպես կանեմ, որ նրանք երբեք չվերադառնան և պետք է նվաստացնեմ նրանց մինչև վերջ։ Ես իմաստությամբ եմ գործում։ Առանց սրի, զենքի և մատը շարժելու` Ես լիովին պարտության կմատնեմ նրանց, ովքեր հակառակվում են Ինձ և անպատվություն են բերում Իմ անվանը։ Ես մեծահոգի եմ և շարունակում եմ Իմ գործը կայուն տեմպով, նույնիսկ երբ Սատանան նման աստիճանի խառնաշփոթ է ստեղծում, Ես ուշադրություն չեմ դարձնում դրան և պարտության կմատնեմ նրան Իմ տնօրինման ծրագրի ավարտով։ Սա է Իմ զորությունն ու Իմ իմաստությունը, և ավելին քան դա, սա Իմ անվերջանալի փառքի մի փոքր մասն է։ Իմ աչքերում նրանք, ովքեր հակառակվում են Ինձ, նման են կեղտի մեջ սողացող միջատների, որոնց Ես կարող եմ ոտնատակ անելով ճզմել մինչև մահ ցանկացած պահի՝ Իմ ցանկությունների համաձայն։ Այնուամենայնիվ, Ես գործում եմ իմաստությամբ։ Ես կթողնեմ, որ Իմ անդրանիկ որդիները գործ ունենան նրանց հետ. Ես չեմ շտապում։ Ես գործում եմ կարգավորված, կանոնավոր կերպով և առանց ամենափոքր սխալի։ Ինձնից ծնված անդրանիկ որդիները պետք է ունենան այն, ինչ Ես եմ, և ի վիճակի լինեն տեսնելու Իմ անվերջանալի իմաստությունն Իմ գործերում։

Յուրաքանչյուր մարդ կարող է տեսնել Իմ ամենակարողությունն ու իմաստությունն Իմ խոսքերում և գործողություններում։ Ուր էլ որ գնամ, Իմ գործն այնտեղ է։ Իմ հետքերը միայն Չինաստանում չեն. առավել կարևորն այն է, որ դրանք աշխարհի բոլոր ազգերի մեջ են։ Սակայն առաջինն այս անունն ընդունում են միայն նախկինում քննարկված յոթ ազգերը, քանի որ սա է Իմ գործի հաջորդականությունը. մոտ ապագայում մեծ հստակություն ձեռք կբերեք այս հարցում՝ այն հիմնովին հասկանալով։ Եթե հիմա ասեմ ձեզ, վախենում եմ` մեծամասնությունը դրա հետևանքով կսայթաքի, քանզի նախկինում ասել եմ, որ խոսում եմ ձեզ հետ և Իմ ձայնը հնչեցնում ձեզ համար ՝ համաձայն ձեր հասակի, և Իմ բոլոր արածներն իրենց մեջ պարունակում են Իմ անվերջանալի իմաստությունը, որը ոչ ոք չի կարող ըմբռնել. միակ ճանապարհն այն ձեզ մաս առ մաս ասելն է։ Գիտակցե՛ք սա։ Իմ աչքերում ընդմիշտ երեխաներ եք. Ես պետք է առաջնորդեմ և հրահանգեմ ձեզ ձեր յուրաքանչյուր քայլում։ Մարդի՛կ, միայն Իմ ուղղորդման ներքո կարող եք ապրել ձեր կյանքը. առանց դրա ոչ ոք չէր կարողանա շարունակել ապրել։ Ամբողջ տիեզերքն Իմ ձեռքերում է, սակայն չես տեսնում Ինձ այս ու այն կողմ վազվզելիս։ Ընդհակառակը, Ես հանգիստ եմ և ուրախ։ Մարդիկ չեն ճանաչում Իմ ամենակարողությունը և անհանգստանում են Ինձ համար. որքա՜ն քիչ եք ճանաչում ինքներդ ձեզ։ Դուք դեռ ցուցադրում եք ձեր անարժեք մանրուքներն Իմ առաջ՝ հիանալով ինքներդ ձեզնով։ Ես վաղուց եմ տեսել դրա էությունը։ Եվ դուք խարդախություններ եք անում Իմ առաջ, արհամարհելի՛ թշվառներ։ Անմիջապես դո’ւրս եկեք Իմ տնից։ Ինձ պետք չեն ձեզ նման թշվառ բաներ։ Կգերադասեի, որ Իմ արքայության մեջ ոչ ոք չլիներ, քան ձեր տեսակը, արհամարհելի՛ թշվառներ։ Գիտե՞ս արդյոք, որ արդեն դադարել եմ աշխատել քեզ վրա։ Մի՛ հիմարացիր այն փաստից, որ դեռ ուտում և հագնվում ես ինչպես միշտ։ Բայց գիտեի՞ր արդյոք, որ ապրում ես Սատանայի համար և որ ծառայություն ես մատուցում Սատանային։ Եվ դեռ համարձակություն ունես կանգնելո’ւ Իմ առաջ։ Իսկապե’ս անամոթ ես։

Անցյալում հաճախ էի ասում. «Մեծ աղետները շուտով կգան. դրանք արդեն իջել են Իմ ձեռքերից»։ Ինչի՞ն են վերաբերում «մեծ աղետները», և ինչպե՞ս պետք է բացատրել այս «իջել են»-ը։ Դուք կարծում եք, թե այս մեծ աղետները վերաբերում են անխուսափելի աղետներին, որոնք խոցում են մարդու ոգին, հոգին ու մարմինը, և թե «երկրաշարժերը, սովերն ու ժանտախտները» որոնց մասին խոսում եմ, այս մեծ աղետներն են։ Բայց չգիտեք, որ սխալ եք մեկնաբանել Իմ խոսքերը։ Եվ կարծում եք, թե այս «իջել են»-ը նշանակում է, որ մեծ աղետներն սկսվել են. սա ծիծաղելի է։ Ահա թե ինչպես եք իրականում հասկանում դա, և լսելով ձեր բացատրությունները՝ Ես իսկապես բարկանում եմ։ Այն խորհուրդը, որը մարդիկ երբեք չեն կարողացել բացահայտել (որն ամենագաղտնի խորհուրդն է), նաև դարերի և սերունդների ընթացքում ամենալուրջ կերպով սխալ մեկնաբանվածն է, և որի անձնական փորձառությունը ոչ ոք չի ունեցել (քանի որ այն կիրառվում է միայն վերջին օրերին, և միայն վերջին դարաշրջանում մարդը կարող է տեսնել այն, թեև չի հասկանա դա), քանի որ Ես այն կնքում եմ ամենաամուր կերպով, այնպես, որ մարդը չի կարող թափանցել դրա մեջ (նույնիսկ դրա ամենափոքր մասի մեջ)։ Այժմ, երբ Իմ գործն իրականացվել է մինչև այս փուլը, Ես ձեզ հայտնություն եմ շնորհում՝ Իմ գործի պահանջներին համապատասխան. հակառակ դեպքում, մարդիկ ոչ մի կերպ չէին կարողանա հասկանալ։ Այժմ Ես սկսում եմ հաղորդակցություն տալ. բոլորը պետք է ուշադիր լինեն, քանզի ով զգույշ չլինի, ներառյալ Իմ անդրանիկ որդիները, կկրի Իմ դատաստանը, իսկ ամենալուրջ դեպքերում Իմ ձեռքով կտապալվեն (այսինքն՝ նրանց ոգին, հոգին ու մարմինը կվերցվեն)։ Մեծ աղետների մասին խոսվում է Իմ արքայության յուրաքանչյուր կառավարչական հրամանագրի առնչությամբ, և Իմ կառավարչական հրամանագրերից յուրաքանչյուրը մեծ աղետների մի մասն է։ (Իմ կառավարչական հրամանագրերն ամբողջությամբ չեն բացահայտվել ձեզ, բայց մի՛ անհանգստացեք կամ մի՛ մտահոգվեք դրա համար. կան որոշ բաներ, որոնք ձեզ քիչ օգուտ կբերեն, եթե դրանք չափազանց շուտ իմանաք։ Հիշե՛ք սա։ Ես իմաստուն Աստված եմ)։ Ուրեմն, ո՞րն է մյուս մասը։ Մեծ աղետները բաղկացած են երկու մասից՝ Իմ կառավարչական հրամանագրերից և Իմ ցասումից։ Աղետների վրա հասնելու ժամանակը կլինի նաև Իմ բարկության բորբոքման և Իմ կառավարչական հրամանագրերի գործադրման սկիզբը։ Այստեղ ասում եմ Իմ անդրանիկ որդիներին. դուք չպետք է այլասերվեք սրա պատճառով։ Մի՞թե մոռացել ես, որ բոլոր բաներն ու իրադարձությունները նախասահմանված են Իմ կողմից։ Որդի՛ս, մի՛ վախեցիր։ Անշուշտ կպաշտպանեմ քեզ, որպեսզի Ինձ հետ հավիտյան վայելես բարի օրհնություններն ու հավերժ լինես Ինձ հետ միասին։ Քանի որ Իմ սիրելին ես, չեմ լքի քեզ։ Քանի որ հիմար բաներ չեմ անում, եթե քանդեի մի բան, որն ավարտին եմ հասցրել նման դժվարությամբ, մի՞թե դրանով Ինքս Ինձ չէի վնասի։ Ես գիտեմ, թե ինչ ես մտածում քո սրտում։ Հիշե՞լ ես սա։ Ուրիշ ի՞նչ կուզեիր, որ ասեի։ Ես ավելի շատ կխոսեմ մեծ աղետների մասին։ Երբ մեծ աղետները վրա հասնեն, դա կլինի ամենասարսափելի ժամանակը, և դրանք առավելագույնս կբացահայտեն մարդու տգեղությունը։ Բոլոր տեսակի դիվային դեմքերը կմերկացվեն Իմ դեմքի լույսի ներքո, և նրանք ո՛չ թաքնվելու տեղ կունենան, ո՛չ պատսպարվելու տեղ կգտնեն. նրանք լիովին կմերկացվեն։ Մեծ աղետների արդյունքն այն կլինի, որ բոլոր նրանք, ովքեր Իմ ընտրյալները կամ նախասահմանվածները չեն, ծնկի կիջնեն Իմ առաջ և լացով ու ատամների կրճտոցով ներում կաղերսեն։ Սա Սատանայի նկատմամբ Իմ դատաստանն է՝ Իմ ցասումնալից դատաստանը։ Ներկայում Ես զբաղված եմ այս գործով, և գուցե կան ոմանք, ովքեր ցանկանում են ձևացնել, թե որակավորված են և խաբեությամբ առաջ գնալ. որքան շատ նրանք դա անեն, այնքան շատ Սատանան կգործի նրանց վրա, մինչև որ մի որոշակի պահի նրանց իսկական ձևերը կբացահայտվեն։

Ես չեմ շտապում Իմ գործը կատարել և Ինքս եմ ներդաշնակեցնում յուրաքանչյուր մարդու (սա ծաղրանք է նրանց հանդեպ՝ ապացուցելով, որ նրանք մեծ կարմիր վիշապի սերունդներն են, և Ես նրանց վրա ուշադրություն չեմ դարձնում, ուստի չափազանցված չէ «ներդաշնակեցնել» բառի գործածումը) և Ինքս եմ անում ամեն գործ։ Ինձ հետ ամեն ինչ հաջողվում է, և դա ապահով ու հաստատուն հաջողություն է. այն ամենը, ինչ անում եմ, արդեն իսկ քայլ առ քայլ կարգավորված է։ Ես ձեզ քիչ-քիչ ասում եմ Իմ մտադրությունների և Իմ հոգսերի մասին։ Այս պահից սկսած Իմ խոսքերն սկսում են հայտնվել բյուրավոր ազգերին և մարդկանց։ Քանի որ Իմ անդրանիկ որդիներն արդեն ավարտուն են դարձվել (Իմ խոսքերը կենտրոնանում են Իմ որդիների և Իմ ժողովրդի վրա), Իմ գործելակերպը կրկին սկսել է փոխվել։ Հստակ տեսնո՞ւմ եք սա։ Արդյոք զգացե՞լ եք Իմ խոսքերի տոնն այս վերջին մի քանի օրերին։ Ես ճանապարհի ամեն քայլափոխի մխիթարում եմ Իմ անդրանիկ որդիներին, բայց այսուհետ (քանի որ Իմ անդրանիկ որդիներն արդեն ավարտուն են դարձվել) դանակ եմ կրում Իմ ձեռքում («դանակը» նշանակում է «ծայրահեղ խստության խոսքեր»)։ Ում վրա էլ որ մի պահ անբարեհաճորեն նայեմ (սա վերաբերում է նրանց, ովքեր նախասահմանված կամ ընտրված չեն եղել, և հետևաբար ոչ մի հակասություն չկա), անկախ նրանից՝ նրանք Ինձ ծառայություն են մատուցում, թե մեկ այլ բան են, անմիջապես դեն կնետեմ նրանց։ Ես ամենակարող Աստվածն եմ և կարող եմ բոլոր մարդկանց ծառայեցնել Ինձ։ Ես ամենևին չեմ վարանում բաժանվել նման մարդկանցից. եթե ասում եմ, որ չեմ ցանկանում նրանց, ուրեմն չեմ ցանկանում նրանց։ Այս ժամանակն արդեն եկել է, և բավական է միայն՝ տեսնեմ Ինձ անհաճո մեկին, և անմիջապես դեն կնետեմ նրան՝ առանց քննելու, քանզի այն Աստվածն եմ, որը ասում է այն, ինչ նկատի ունի։ Նրանց, ում նախասահմանել եմ Ինձ ծառայություն մատուցելու համար. որքան էլ լավը լինես, անկախ նրանից՝ արել ես արդյոք Ինձ հակառակվող որևէ բան, եթե Ինձ չհաճես, ապա դուրս կշպրտեմ քեզ։ Ես չեմ վախենում գալիք խնդիրներից։ Ունեմ Իմ կառավարչական հրամանագրերը, նկատի ունեմ այն, ինչ ասում եմ, և ինչ նկատի ունեմ կկատարվի։ Մի՞թե կցանկանայի Սատանային։ Լսե՛ք Ինձ, մարդի՛կ։ Դուք չպետք է վախենաք. պետք է հեռանաս, երբ քեզ խնդրեմ հեռանալ։ Ինձ արդարացումներ մի՛ բեր. քեզ ասելու խոսքեր չունեմ։ Քանզի այնքան համբերություն եմ ցուցաբերել, և եկել է Իմ կառավարչական հրամանագրերը կիրառելու ժամանակը, և ձեր վերջին օրը նույնպես այստեղ է։ Հազարավոր տարիներ դուք էիք զեխ էիք և միշտ գործում էիք համառ ու կամայական կերպով, բայց Ես միշտ հանդուրժող էի (քանի որ մեծահոգի եմ և որոշակի չափով թույլ եմ տալիս քո ապականությունը)։ Բայց հիմա Իմ ներողամտությունն ավարտվել է, և եկել է և դիվահարվելու ու կրակի ու ծծմբի լիճն ընկնելու ժամանակը։ Շտապե՛ք և հեռացե՛ք ճանապարհից։ Ես պաշտոնապես սկսում եմ կիրառել Իմ դատաստանը և ազատ արձակել Իմ ցասումը։

Աշխարհի բոլոր ազգերում և բոլոր վայրերում հաճախակի են տեղի ունենում երկրաշարժեր, սովեր, ժանտախտներ և նմանօրինակ այլ աղետներ։ Մինչ Ես կատարում եմ Իմ մեծ գործը բոլոր ազգերում և բոլոր վայրերում, այս աղետներն էլ ավելի կմոլեգնեն, քան երբևէ՝ աշխարհի արարումից ի վեր։ Սա բյուրավոր մարդկանց նկատմամբ Իմ դատաստանի սկիզբն է, սակայն Իմ որդիները կարող են հանգիստ լինել. ոչ մի աղետ չի հասնի ձեզ, և Ես կպաշտպանեմ ձեզ (այսինքն՝ հետագայում կապրեք մարմնում, բայց ոչ մսեղիում, ուստի որևէ աղետի ցավ չեք կրի)։ Ինձ հետ միասին պարզապես կթագավորեք որպես արքաներ և կդատեք բյուրավոր ազգերին ու մարդկանց՝ հավիտյան Ինձ հետ վայելելով բարի օրհնություններ տիեզերքում և երկրի ծայրերում։ Այս բոլորը խոսքերը կիրականանան, և դրանք շուտով կիրագործվեն ձեր իսկ աչքերի առաջ։ Ես ոչ մի ժամ ու ոչ մի օր չեմ հապաղում. ամեն ինչ անում եմ անհավանական արագությամբ։ Մի՛ անհանգստացիր ու մի՛ մտահոգվիր. այն օրհնությունը, որ տալիս եմ քեզ, ոչ ոք չի կարող խլել քեզնից։ Սա Իմ կառավարչական հրամանագիրն է։ Բոլոր մարդիկ կհնազանդվեն Ինձ Իմ գործերի շնորհիվ. նրանք անդադար կցնծան, և ավելին՝ անվերջ կթռչկոտեն ուրախությունից։

Փաստերը կատարվում են մարդու աչքի առաջ, և բացարձակապես ամեն բան արդեն իսկ իրագործվել է. Իմ գործի տեմպն արագանում է՝ բոցավառումից հետո վեր սլացող հրթիռի պես։ Ոչ ոք երբևէ չէր սպասում սրան։ Միայն ամեն բան կատարվելուց հետո կհասկանաք Իմ խոսքերի ճշմարիտ իմաստը։ Մեծ կարմիր վիշապի սերունդները բացառություն չեն, և նրանք պետք է սեփական աչքերով ականատես դարձվեն Իմ սքանչելի գործերին։ Մի՛ կարծիր, թե Իմ գործերը տեսնելոուց հետո Իմ հարցում համոզված լինելու պատճառով չեմ լքի քեզ. դա այդքան էլ պարզ չէ։ Անշուշտ, կիրագործեմ Իմ ասած խոսքերը և որոշած իրադարձությունները, և դրանք ապարդյուն չեն վերադառնա Ինձ մոտ։ Չինաստանում, բացի Իմ անդրանիկ որդիների փոքրամասնությունից, քչերն են Իմ ժողովուրդը։ Ուստի այսօր հստակ ասում եմ ձեզ (Ինձ ամենասարսափելի կերպով հալածած մեծ կարմիր վիշապի սերունդներին), որ չպետք է մեծ հույսեր փայփայեք, և որ Իմ գործի կիզակետը (աշխարհի արարումից ի վեր) եղել են Իմ անդրանիկ որդիները և Չինաստանից դուրս գտնվող մի քանի ազգերը։ Այդ պատճառով, երբ Իմ անդրանիկ որդիները մեծանան, կհամապատասխանեն Իմ մտադրություններին։ (Երբ Իմ անդրանիկ որդիները մեծանան, ամեն բան կկատարվի, քանզի գալիք առաջադրանքը տրված է նրանց)։ Այժմ թույլ եմ տալիս այս մարդկանց տեսնել Իմ սքանչելի գործերի մի մասը՝ միայն մեծ կարմիր վիշապին խայտառակելու համար։ Այս մարդիկ պարզապես ի վիճակի չեն բավականություն ստանալու դրանից, այլ կարող են միայն ուրախ լինել, որ ծառայություն են մատուցում Ինձ։ Եվ նրանք այլընտրանք չունեն, քանզի Ես ունեմ Իմ կառավարչական հրամանագրերը, և ո՞վ կհամարձակվեր խախտել դրանք։

Այժմ կհաղորդակցվեմ օտարերկրացիների գալստյան հետ կապված որոշ իրավիճակների մասին, որպեսզի կանխագիտություն ունենաք, պատշաճ կերպով նախապատրաստեք ամեն ինչ՝ Իմ անվան մասին վկայելու համար, և գնաք, կանգնեք նրանցից վեր ու ղեկավարեք նրանց։ (Ասում եմ «կանգնեք նրանցից վեր ու ղեկավարեք նրանց», քանի որ նրանց մեջ մեծագույնը դեռևս փոքրագույնն է ձեր մեջ)։ Այս մարդիկ բոլորը ստացել են Սուրբ Հոգու հայտնությունը և ապագայում նրանք բոլորն ինքնաբերաբար, միահամուռ կերպով կնետվեն Չինաստան։ Մեծ կարմիր վիշապն անակնկալի է գալիս և ամեն ջանք գործադրում է դիմակայելու համար, բայց հիշե՛ք մի բան։ Իմ տնօրինման ծրագիրն ամբողջությամբ իրագործվել է, և ոչինչ ու ոչ ոք չի համարձակվում խոչընդոտել Իմ քայլերին։ Ես մշտապես հայտնություն եմ տալիս նրանց, և նրանք գործում են՝ հետևելով Սուրբ Հոգու ուղղորդմանը։ Նրանք, անշուշտ, չեն կրի մեծ կարմիր վիշապի կապանքները, քանզի Իմ մեջ ամեն ինչ ազատագրված և ազատ է։ Ամեն բան պատշաճ կերպով կարգավորել եմ՝ սպասելով, որ նախապատրաստական աշխատանք կատարեք՝ նրանց հովվելու համար։ Միշտ այդպես եմ ասել, բայց ձեզնից շատերը դեռ միայն կիսով չափ են հավատում։ Իսկ հիմա՞։ Ապշած եք, այնպես չէ՞։

Այս ամենը երկրորդական է. գլխավորն այն է, որ որքան հնարավոր է շուտ ավարտեք բոլոր նախապատրաստական աշխատանքները։ Մի՛ անհանգստացեք։ Ես եմ գործը կատարողը, և երբ ժամանակը գա, Ինքս կանեմ Իմ գործը։ Մեծ կարմիր վիշապին ջախջախել եմ։ Այսինքն՝ Իմ Հոգին հեռացել է բոլոր մարդկանցից, բացի Իմ անդրանիկ որդիներից (և այժմ ավելի հեշտ է բացահայտել, թե ովքեր են մեծ կարմիր վիշապի սերունդները)։ Այս մարդիկ ավարտել են Ինձ ծառայություն մատուցելը, և նրանց հետ կուղարկեմ դեպի անհատակ անդունդ։ (Սա նշանակում է, որ նրանցից ոչ մեկին չեմ օգտագործի։ Այսուհետ Իմ անդրանիկ որդիները լիովին կբացահայտվեն, և Իմ կողքին գտնվողներն ու Ինձ պիտանիները կլինեն նրանք։ Իմ անդրանիկ որդինե՛ր, իրավամբ վայելում եք այն օրհնությունները, որոնք շնորհում եմ ձեզ (քանզի բոլոր նրանք, ումից գարշում եմ, ցույց են տվել իրենց իրական դեմքը), և այսուհետ ձեր մեջ Ինձ դիմակայթյան դեպքեր չեն լինի, և դուք իսկապես հարյուր տոկոսով համոզված եք Իմ հարցում։ (Միայն այսօր են այս բաները լիովին կատարված, և Ես նախասահմանեցի այս ժամանակը)։ Այն ամենը, ինչ պահում եք ձեր սրտերում և մտքերում, անվերջ սերն ու երկյուղն է Իմ հանդեպ, և մշտապես գովաբանում եք Ինձ ու փառք եք տալիս Ինձ։ Դուք իսկապես ապրում եք Իմ սիրո հոգածության և պաշտպանության ներքո։ Դուք ապրում եք երրորդ երկնքում։ Ինչպիսի՜ անզուգական երանություն և երջանկություն։ Դա մեկ այլ՝ ճշմարիտ, հոգևոր ոլորտ է, որը մարդկանց համար դժվար է պատկերացնել։

Բոլոր աղետները հաջորդաբար ի հայտ են գալիս՝ յուրաքանչյուրը նախորդից ավելի սաստիկ, և իրավիճակն օրեցօր ավելի է լարվում։ Սա միայն աղետների սկիզբն է. գալիք ավելի սաստիկ աղետներն աներևակայելի են մարդու համար։ Թո’ղ Իմ որդիները կարգավորեն դրանք. սա Իմ կառավարչական հրամանագիրն է, և վաղուց եմ այն կարգավորել։ Բոլոր նշաններն ու հրաշքները, որոնք մարդը նախկինում երբեք չի տեսել, բխում են Ինձնից՝ մեկը մյուսի հետևից հայտնվելով բյուրավոր մարդկանց առաջ (այսինքն՝ Իմ թագավորության բոլոր մարդկանց)։ Բայց սա մի բան է, որը տեղի կունենա մոտ ապագայում։ Մի՛ անհանգստացեք։ Անցյալում բոլորը խոսում էին թագավորություն մտնելու մասին, բայց ի՞նչ վիճակ է թագավորություն մտնելը։ Եվ ի՞նչ է թագավորությունը։ Արդյոք այն ֆիզիկական քաղա՞ք է։ Դուք սխալ եք հասկանում։ Թագավորությունը երկրի վրա չէ, ոչ էլ ֆիզիկական երկնքում, այլ հոգևոր ոլորտում է, որը մարդը չի կարող տեսնել կամ շոշափել։ Միայն նրանք, ովքեր, ընդունելով Իմ անունը, լիովին ավարտուն են դարձվել Իմ կողմից և վայելում են Իմ օրհնությունները, կկարողանան մտնել այնտեղ։ Նախկինում հաճախ հիշատակված հոգևոր ոլորտը թագավորության արտաքին կողմն է։ Սակայն թագավորություն իսկապես մտնելը հեշտ բան չէ։ Այնտեղ մտնողները պետք է ստանան Իմ թույլտվությունը և լինեն Իմ կողմից նախասահմանված ու ընտրված մարդիկ։ Հետևաբար հոգևոր ոլորտը մի վայր չէ, որտեղ մարդիկ կարող են գալ և գնալ, երբ կամենան։ Մարդկանց հասկացողությունն այս մասին նախկինում այնքան մակերեսային էր և բաղկացած էր զուտ մարդու պատկերացումներից։ Միայն թագավորություն մտնողները կարող են վայելել օրհնությունները, ուստի մարդը ոչ միայն ի վիճակի չէ վայելելու այս օրհնությունները, այլև, առավել ևս, ի վիճակի չէ տեսնելու դրանք։ Սա Իմ կառավարչական հրամանագրերից վերջինն է։

Կրկին վերադառնում եմ Սիոն՝ Ինձ հետ բերելով Իմ անդրանիկ որդիներին. մի՞թե իսկապես հասկանո՞ւմ եք այս խոսքերի ճշմարիտ իմաստը։ Կրկին ու կրկին հիշեցրել եմ ձեզ, որ ուզում եմ՝ արագ հասունանաք և թագավորեք Ինձ հետ։ Հիշո՞ւմ եք։ Այս բաները բոլորն ուղղակիորեն կապված են Իմ մարմնացման հետ։ Սիոնից եկա աշխարհ՝ մսեղի դառնալով, որպեսզի մսեղիի միջոցով ձեռք բերեմ Ինձ հետ մեկ միտք ունեցող մարդկանց մի խումբ, և դա անելուց հետո կվերադառնամ Սիոն։ Սա նշանակում է, որ դեռ պետք է մսեղիից վերադառնամ սկզբնական մարմնին։ Սա է «Սիոն վերադառնալու» ճշմարիտ իմաստը։ Սա է նաև Իմ ամբողջ տնօրինման ծրագրի ճշմարիտ իմաստն ու առանցքը, և ավելին՝ Իմ տնօրինման ծրագրի ամենակարևոր մասն է, որը ոչ ոք չի կարող արգելափակել, և որը կիրագործվի անմիջապես։ Մսեղիում եղած ժամանակ երբեք չեք կարող թոթափել մարդկային պատկերացումներն ու մտածողությունը, և առավել ևս չեք կարող թոթափել երկրային օդը կամ փոշին, և միշտ կավ կլինեք․ միայն մարմնում կարող եք իրավասու լինել վայելելու օրհնությունները։ Ի՞նչ են օրհնությունները։ Հիշո՞ւմ եք։ Մսեղիում չի կարող լինել օրհնությունների մասին որևէ նկատառում, ուստի մսեղիից դեպի մարմին անցումն այն ուղին է, որին պետք է հետևի յուրաքանչյուր անդրանիկ որդի։ Մսեղիում ճնշվում և հալածվում եք մեծ կարմիր վիշապի կողմից (ինչը նրանից է, որ չեք թագավորում և փառք չեք ստացել), բայց մարմնում դա շատ տարբեր կլինի, և կլինեք հպարտ ու ցնծացող։ Ճնշման օրերը լիովին կավարտվեն, և հավիտյան կարձակվեք ու կազատագրվեք։ Միայն այս կերպ Իմ ունեցածն ու Իմ էությունը կարող եմ դնել ձեր մեջ։ Այլապես կունենաք միայն Իմ որակը։ Անկախ նրանից, թե ինչպես է մարդն արտաքուստ ընդօրինակում մեկ ուրիշին, նրանք չեն կարող ճշգրտորեն նույնը լինել։ Միայն սուրբ հոգևոր մարմնում (նկատի ունի մարմինը) նրանք կարող են ճշգրտորեն նույնը լինել (ինչը վերաբերում է նույն որակը, էությունն ու ունեցվածքն ունենալուն, և կարողանալ լինել մեկ մտքի, միասնական, անբաժան և անպառակտելի, քանի որ նրանք սուրբ հոգևոր մարմինն են)։

Ինչո՞ւ եք այժմ սկսել արհամարհել աշխարհը, զզվանք զգալ ուտելուց, հագնվելուց և բոլոր նմանատիպ նյարդայնացնող բաներից, և ավելին՝ չեք կարողանում սպասել, թե երբ եք ազատվելու դրանցից։ Սա նշան է, որ մտնելու եք հոգևոր ոլորտ (մարմինը)։ Բոլորդ ունեք սրա կանխազգացումները (թեև դրանք տարբերվում են աստիճանով)։ Կօգտագործեմ տարբեր մարդկանց, տարբեր իրադարձություններ և տարբեր բաներ՝ բոլորն Իմ ամենավճռորոշ քայլին ծառայեցնելու համար, և սրանք բոլորը ծառայություն կմատուցեն Ինձ համար։ Պետք է այդպես անեմ։ (Անշուշտ, չեմ կարող սա իրագործել մսեղիում, և Իմ Հոգին Ինքն է միայն անում այս գործը, որովհետև ժամանակը դեռ չի եկել)։ Սա ողջ տիեզերական աշխարհի վերջին գործառույթն է։ Բոլորը պետք է գովաբանեն ու ցնծությամբ ողջունեն Ինձ։ Իմ մեծ գործն ավարտված է։ Պատուհասների յոթ սկահակները թափվում են Իմ ձեռքից, յոթ որոտները որոտում են, յոթ փողերը հնչում են, և յոթ կնիքները բացված են՝ ի տես տիեզերական աշխարհի, բյուրավոր ազգերի ու ժողովուրդների, լեռների, գետերի ու բոլոր բաների։ Որո՞նք են պատուհասների յոթ սկահակները։ Ո՞րն է դրանց ճշգրիտ թիրախը։ Ինչո՞ւ եմ ասում, որ դրանք կթափվեն Իմ ձեռքից։ Երկար ժամանակ կանցնի, մինչև բոլորը լիովին համոզվեն, մինչև բոլորը կատարելապես հասկանան։ Նույնիսկ եթե հիմա ասեի ձեզ, կհասկանայիք միայն մի փոքր մասը։ Ըստ մարդկային պատկերացման՝ պատուհասների յոթ սկահակներն ուղղված են աշխարհի բոլոր երկրներին ու ժողովուրդներին, բայց սա, փաստորեն, այդպես չէ։ «Պատուհասների յոթ սկահակները» վերաբերում են Սատանայի և դևերի ազդեցությանը, և մեծ կարմիր վիշապի դավադրությանը (այն օբյեկտին, որին օգտագործում եմ Ինձ ծառայություն մատուցելու համար)։ Այդժամ Ես կարձակեմ Սատանային ու մեծ կարմիր վիշապին՝ հանդիմանելու Իմ որդիներին և ժողովրդին, և դրանով իսկ կբացահայտվի, թե ովքեր են Իմ որդիները և ովքեր՝ Իմ ժողովուրդը։ Մոլորվածները նրանք են, ովքեր Իմ նախասահմանման առարկաները չէին, մինչդեռ Իմ անդրանիկ որդիներն այդ ժամանակ կթագավորեն Ինձ հետ։ Այնուամենայնիվ, այս կերպ ավարտուն կդարձնեմ Իմ որդիներին և Իմ ժողովրդին։ Պատուհասների յոթ սկահակների թափվելը չի վերաբերի բոլոր ազգերին ու ժողովուրդներին, այլ միայն Իմ որդիներին և Իմ ժողովրդին։ Օրհնությունները հեշտությամբ չեն գալիս, լիարժեք գին պետք է վճարվի։ Երբ Իմ որդիներն ու ժողովուրդը հասունանան, պատուհասների յոթ սկահակները լիովին կվերացվեն, և հետագայում դրանք գոյություն չեն ունենա։ Ի՞նչ է «յոթ որոտների որոտալը»։ Սա դժվար չէ հասկանալ։ Այն պահին, երբ Իմ անդրանիկ որդիներն ու Ես դառնանք մարմինը, յոթ որոտները կորոտան։ Սա կսասանի ողջ տիեզերքը, կարծես երկինքն ու երկիրը տակնուվրա լինեին։ Բոլորը կիմանան սա։ Ոչ ոք անտեղյակ չի մնա դրանից։ Այն ժամանակ Իմ անդրանիկ որդիներն ու Ես միասին փառք ձեռք կբերենք և կսկսենք գործի հաջորդ քայլը։ Յոթ որոտների որոտի պատճառով շատ մարդիկ ծնկի կիջնեն ողորմության և ներման համար։ Բայց դա այլևս չի լինի Շնորհքի դարաշրջանը։ Դա կլինի ցասման ժամանակը։ Ինչ վերաբերում է բոլոր չարագործներին (նրանց, ովքեր պոռնկանում են, կամ անմաքուր փողերի հետ գործ ունեն, հակառակ սեռի հետ ունեն ոչ հստակ սահմաններ, փորձում են խաթարել ու վնասել Իմ տնօրինումը, ովքեր չունեն հոգևոր հասկացողություն, ովքեր բռնված են չար ոգիներով, կամ նման այլ մարդկանց՝ բոլորին, բացի Իմ ընտրյալ ժողովրդից), ոչ ոք բաց չի թողնվի, ոչ էլ որևէ մեկը կներվի, այլ յուրաքանչյուրը կտապալվի հանդերձյալ Հադես, որտեղ նրանք հավիտյան կկործանվե՛ն։ «Յոթ փողերի հնչելը» չի վերաբերում մեծ, թշնամական միջավայրին, ոչ էլ աշխարհին ուղղված որևէ հայտարարության․ սրանք ամբողջովին մարդկային պատկերացումներ են։ «Յոթ փողերը» վերաբերում են Իմ ցասումնալից արտահայտմանը։ Երբ Իմ ձայնը (մեծափառ դատաստանը և ցասումնալից դատաստանը) արձակվում է, յոթ փողերը հնչում են։ (Այս պահի համատեքստում, Իմ տան մեջ, սա ամենախիստն է, և ոչ ոք չի կարող խուսափել դրանից)։ Եվ հանդերձյալ Հադեսում ու դժոխքում գտնվող բոլոր դևերը՝ մեծ թե փոքր, գլուխները ձեռքերի մեջ կառնեն ու կփախչեն բոլոր ուղղություններով՝ լաց լինելով ու ատամները կրճտացնելով, առանց թաքնվելու որևէ տեղի։ Այս պահին ոչ թե յոթ փողերն են սկսում հնչել, այլ Իմ կատաղությունը և Իմ ամենախիստ դատաստանը, որից ոչ ոք չի կարող խուսափել, և բոլորը պետք է ենթարկվեն դրան։ Այս ժամանակ այն, ինչ բացահայտվել է, յոթ կնիքների բովանդակությունը չէ։ Յոթ կնիքներն այն օրհնություններն են, որոնք վայելելու եք ապագայում։ «Բացվելը» վերաբերում է միայն ձեզ դրանց մասին տեղեկացնելուն, բայց դեռ չեք վայելել այս օրհնությունները։ Երբ վայելեք այս օրհնությունները, այնժամ կիմանաք յոթ կնիքների բովանդակությունը։ Հիմա պարզապես առնչվում եք մի մասին, որը դեռ ավարտուն չէ։ Ես կարող եմ միայն ապագա գործի ընթացքում ձեզ պատմել այս բովանդակությունը քայլ առ քայլ, որպեսզի անձամբ փորձառաբար ապրեք դրանք և զգաք անհամեմատելի փառք, ու անդադար հիացմունքով ցնծաք։

Անդրանիկ որդիների օրհնությունները վայելել կարողանալը ո՛չ հեշտ բան է, ո՛չ էլ մի բան, որին սովորական մարդը կարող է հասնել։ Կրկին կշեշտեմ և ավելի զորեղ կերպով կասեմ, որ պետք է խիստ պահանջներ ներկայացնեմ Իմ անդրանիկ որդիներին, այլապես նրանք չեն կարող փառավորել Իմ անունը։ Ես վճռականորեն մերժում եմ աշխարհում վատահամբավ յուրաքանչյուրին, և առավել ևս մերժում եմ ցանկացածին, ով սանձարձակ է։ (Նրանք նույնիսկ չեն կարող լինել Աստծու ժողովուրդը՝ շեշտն առանձնապես սրա վրա եմ դնում)։ Մի՛ կարծեք, թե այն, ինչ անցյալում արել եք, անցած-գնացած է՝ ինչպե՞ս կարող է այդպիսի լավ բան լինել։ Մի՞թե այդքան պարզ է անդրանիկ որդու կարգավիճակ ձեռք բերելը։ Նույն կերպ մերժում եմ բոլոր նրանց, ովքեր դիմակայում են Ինձ, բոլոր նրանց, ովքեր չեն ճանաչում Ինձ Իմ մսեղիում, բոլոր նրանց, ովքեր խոչընդոտում են Ինձ, երբ կատարում եմ Իմ կամքը, և բոլոր նրանց, ովքեր հալածում են Ինձ՝ ահա թե որքան խի՛ստ եմ (որովհետև Ես լիովին հետ եմ վերցրել Իմ զորությունը)։ Ի վերջո, նույն կերպ մերժում եմ յուրաքանչյուրին, ով կյանքում երբեք ոչ մի ձախողում չի ունեցել։ Նրանք բոլորը պետք է Իմ պես դուրս եկած լինեն նեղություններից, նույնիսկ եթե դրանք փոքր նեղություններ են։ Եթե դուրս չեն եկել, ապա նրանք այն տեսակն են, որին դուրս կշպրտեմ։ Մի՛ եղիր անամոթ՝ ձևացնելով, թե Իմ անդրանիկ որդին ես, ցուցադրվելով Իմ առջև։ Արագ հեռացի՛ր Ինձնից։ Նախկինում Ինձ չնչին բաներ ես պատմել՝ ձգտելով շահել Իմ հաճությո՛ւնը։ Սա կուրությո՛ւն է։ Մի՞թե չգիտես, որ զզվում եմ քեզնից։ Անարժա՛ն ողորմելի։ Կարծում ես՝ չգիտե՞մ քո նենգ գործարքների մասին։ Թաքնվում ես կրկին ու կրկին։ Չգիտե՞ս, որ ցույց ես տվել քո դիվային դեմքը։ Թեև մարդիկ չեն կարող տեսնել այն, մի՞թե կարծում ես՝ Ես էլ չեմ կարող։ Նրանք, ովքեր ծառայություն են մատուցում Ինձ, լավը չեն՝ նրանք անարժան ողորմելիների մի խումբ են։ Պետք է էտեմ նրանց։ Ես կնետե՛մ նրանց անհատակ անդունդը և կայրե՛մ։

Խոսում ես անաստված կերպով, գործում ես առանց նվիրումի և պատշաճորեն չես համագործակցում ուրիշների հետ․ նման մարդը դեռ ցանկանում է թագավոր լինել՝ մի՞թե չես երազում։ Մի՞թե մոլորության մեջ չես։ Չե՞ս տեսնում, թե ինչ ես դու։ Անարժան ողորմելի՛ ես։ Որևէ օգուտ կա՞ նման մարդուց։ Անմիջապես հեռացրո՛ւ այս մարդուն Իմ աչքից։ Յուրաքանչյուրը պետք է հստակ հասկանա այն, ինչ ասում եմ, ոգեշնչվի Իմ խոսքերով, ճանաչի Իմ ամենակարողությունը և իմանա Իմ իմաստությունը։ Հաճախ է ասվել, որ սուրբ հոգևոր մարմինը հայտնվել է։ Վերջին հաշվով, կասեի՞ք, որ սուրբ հոգևոր մարմինը հայտնվել է, թե՝ ոչ։ Մի՞թե այն, ինչ ասում եմ, դատարկ խոսք է։ Ի՞նչ է սուրբ հոգևոր մարմինը։ Ի՞նչ հանգամանքներում է գոյություն ունենում սուրբ հոգևոր մարմինը։ Մարդկանց համար դա անպատկերացնելի է և անըմբռնելի։ Ասում եմ ձեզ․ Ես անթերի եմ, Իմ մեջ ամեն ինչ բաց է, և ամենը՝ արձակված (որովհետև գործում եմ իմաստնությամբ և խոսում եմ ազատորեն)։ Իմ գործողություններից և ոչ մեկն ամոթալի չէ, բոլորն արվում են լույսի մեջ, որպեսզի բոլորը կարողանան լիովին համոզվել, և ոչ մեկը չկարողանա որևէ բան գտնել իր ներսում՝ Իմ դեմ օգտագործելու համար։ Սա «սուրբ հոգևոր մարմնի» «սուրբ» բառի բացատրությունն է։ Ուստի նորից ու նորից շեշտել եմ, որ չեմ ուզում որևէ մեկին, որ ամոթալի բաներ է անում։ Սա Իմ կառավարչական հրամանագրերի մի կետն է, և սա նաև Իմ բնույթի մի մասն է։ «Հոգևոր մարմինը» վերաբերում է Իմ արտահայտումներին։ Այն, ինչ ասում եմ, նպատակ ունի, իմաստություն ունի, բայց ենթակա չէ սահմանափակումների։ (Ասում եմ այն, ինչ ուզում եմ ասել, և դա Իմ Հոգին է, որ արտաբերում է Իր ձայնը, և դա Իմ անձն է, որ խոսում է)։ Այն, ինչ ասում եմ, ազատ է ու անկաշկանդ, և երբ չի համապատասխանում մարդկանց պատկերացումներին, ապա հենց դա է մարդկանց բացահայտելու ժամանակը։ Սա Իմ պատշաճ դասավորությունն է։ Ուստի, երբ Ես, որպես մարդ, խոսում կամ գործում եմ, դա միշտ լավ հնարավորություն է Սատանայի բուն էությունը մերկացնելու համար։ Երբ Ես, որպես մարդ, օծվում եմ, ի հայտ է գալիս սուրբ հոգևոր մարմինը։ Ապագայում «սուրբ հոգևոր մարմինը» վերաբերելու է մարմնին։ Այս իմաստի մեջ երկու ասպեկտ կա։ Իմաստի մի ասպեկտը ներկայում է, իսկ իմաստի՝ ապագայում։ Բայց ապագայում սուրբ հոգևոր մարմինը շատ տարբեր կլինի ներկայից՝ տարբերությունը կլինի ինչպես երկնքի և երկրի միջև։ Ոչ ոք չի կարող ըմբռնել դա, և ստիպված կլինեմ անձամբ հայտնություն տալ ձեզ դրա վերաբերյալ։

Մարդիկ պատկերացնում են, թե ամեն ինչ չափազանց պարզ է, մինչդեռ իրականում այդպես չէ։ Ամեն ինչի մեջ թաքնված խորհուրդներ կան, ինչպես նաև Իմ իմաստությունն ու Իմ կարգավորումները։ Ոչ մի մանրուք անտեսված չէ, և բոլորն Ինքս եմ կարգավորում։ Մեծ օրվա դատաստանը վրա է հասնում բոլոր նրանց, ովքեր անկեղծորեն չեն սիրում Ինձ (հիշե՛ք, մեծ օրվա դատաստանն ուղղված է յուրաքանչյուր մարդու, ով ընդունում է այս անունը)՝ պատճառ դառնալով, որ լաց լինեն և ատամները կրճտացնեն։ Ողբի այս ձայնը գալիս է Հադեսից և դժոխքից. դա ոչ թե մարդկանց լացն է, այլ՝ դևերի։ Իմ դատաստանն է բերում այս լացը, բերում է Իմ տնօրինման ծրագրի վերջնական փրկությունը մարդկանց համար։ Նախկինում որոշ հույսեր էի տածում որոշ մարդկանց հանդեպ։ Բայց հիմա նայելով՝ պետք է մեկ առ մեկ լքեմ այս մարդկանց, քանզի Իմ գործը հասել է այս փուլին, և սա մի բան է, որ ոչ ոք չի կարող փոխել։ Բոլոր նրանք, ովքեր Իմ անդրանիկ որդիները կամ Իմ ժողովուրդը չեն, պետք է լքվեն և պետք է հեռանան Ինձնից։ Պե՛տք է հասկանաք, որ Չինաստանում, բացի Իմ անդրանիկ որդիներից և Իմ ժողովրդից, մյուս բոլորը մեծ կարմիր վիշապի սերունդն են և պետք է դեն նետվեն։ Բոլորդ պե՛տք է հասկանաք, որ Չինաստանն, ի վերջո, Իմ կողմից անիծված երկիր է, և այնտեղ Իմ ժողովրդից մի քանիսն ընդամենը նրանք են, ովքեր ծառայություն են մատուցում Իմ ապագա գործի համար։ Այլ կերպ ասած՝ բացի Իմ անդրանիկ որդիներից, ուրիշ ոչ ոք չկա. բոլորը պետք է կործանվեն։ Մի՛ կարծեք, թե չափազանց ծայրահեղ եմ Իմ գործերում։ Սա Իմ կառավարչական հրամանագիրն է։ Նրանք, ովքեր կրում են Իմ անեծքները, Իմ գարշանքի առարկաներն են, և դա հաստատուն է։ Ես սխալներ թույլ չեմ տալիս. եթե տեսնեմ մեկին, ով տհաճ է Ինձ, դուրս կշպրտեմ նրան. դա բավարար ապացույց է, որ անիծված ես Իմ կողմից և մեծ կարմիր վիշապի սերունդ ես։ Կրկին շեշտեմ ձեզ համար. Չինաստանում կան միայն Իմ անդրանիկ որդիները (բացի Իմ ժողովրդից, որ ծառայություն է մատուցում), և սա Իմ կառավարչական հրամանագիրն է։ Բայց Իմ անդրանիկ որդիներն այնքան քիչ են, և բոլորը նախասահմանվել են Իմ կողմից. Ես գիտեմ, թե ինչ եմ անում։ Չեմ վախենում քո բացասականությունից և չեմ վախենում, որ կշրջվես ու կխայթես Ինձ, քանզի ունեմ Իմ կառավարչական հրամանագրերը և ունեմ ցասում։ Այսինքն՝ Իմ ձեռքում եմ պահում մեծ աղետները և ոչնչից չեմ վախենում, քանի որ համարում եմ, որ ամեն ինչ արդեն իրագործված է, և երբ այդ օրը գա, հիմնովին հաշվեհարդար կտեսնեմ քեզ հետ։ Ոչ ոք չի կարող մարդու կողմից կատարելագործվել կամ կերտվել՝ դառնալով Իմ անդրանիկ որդին. այս հարցն ամբողջովին հիմնված է Իմ նախասահմանման վրա։ Ում ասում եմ, որ անդրանիկ որդի է, նա անդրանիկ որդի է. մի՛ փորձեք մրցել դրա համար կամ խլել դա։ Ամեն ինչ հիմնված է հենց Ինձ՝ Ամենակարող Աստծու վրա։

Մի օր թույլ կտամ ձեզ բոլորիդ տեսնել, թե որոնք են Իմ կառավարչական հրամանագրերը, և ինչ է Իմ ցասումը։ (Բոլորը ծնկի կիջնեն Իմ առաջ, բոլորը կերկրպագեն Ինձ, բոլորն Ինձնից ներում կաղերսեն և բոլորը կմնան հնազանդության մեջ. այժմ միայն Իմ անդրանիկ որդիներին եմ թույլ տալիս տեսնել դրա մի մասը)։ Այնպես կանեմ, որ մեծ կարմիր վիշապի ողջ սերունդը տեսնի, որ շատերին եմ ընտրել որպես զոհ (բոլորին, բացի Իմ անդրանիկ որդիներից) Իմ անդրանիկ որդիներին կատարելագործելու համար՝ ստիպելով մեծ կարմիր վիշապին ընկնել իր իսկ լարած ծուղակը։ (Իմ տնօրինման ծրագրում մեծ կարմիր վիշապն ուղարկում է նրանց, ովքեր ծառայություն են մատուցում Ինձ, այսինքն բոլորին, բացի Իմ անդրանիկ որդիներից, Իմ տնօրինման ծրագիրը խաթարելու համար. սակայն այն ընկել է իր իսկ լարած ծուղակը, և նրանք բոլորը ծառայություն են մատուցում Իմ գործին։ Սա Իմ կողմից բոլորին Ինձ ծառայություն մատուցելու համար մոբիլիզացնելու ճշմարիտ իմաստի մի մասն է)։ Այսօր, երբ ամեն ինչ իրագործվել է, կազատվեմ նրանցից բոլորից, կճզմեմ նրանց ոտքերիս տակ և դրանով կնվաստացնեմ մեծ կարմիր վիշապին ու կստիպեմ դրան լիովին ամոթահար լինել (նրանք փորձում են խաբեությամբ դուրս պրծնել և օրհնություններ ստանալ, բայց երբեք չէին մտածում, որ ծառայություն կմատուցեն Ինձ). սա Իմ իմաստությունն է։ Լսելով սա՝ մարդիկ կարծում են, թե Ես զուրկ եմ զգացմունքներից կամ ողորմությունից, և որ մարդկայնություն չունեմ։ Ես իսկապես զուրկ եմ զգացմունքներից կամ ողորմությունից Սատանայի հանդեպ, և ավելին՝ Ինքս Աստվածն եմ, Ով վերանցում է մարդկայնությունը։ Ինչպե՞ս կարող ես ասել, թե մարդկայնություն ունեցող Աստված եմ։ Մի՞թե չգիտես, որ աշխարհից չեմ։ Մի՞թե չգիտես, որ վեր եմ բոլոր բաներից։ Բացի Իմ անդրանիկ որդիներից, ոչ ոք նման չէ Ինձ, ոչ ոք չունի Իմ բնույթը (բնույթ, որը մարդկային չէ, այլ աստվածային), և ոչ ոք չունի Իմ որակը։

Երբ հոգևոր ոլորտի դուռը բացվի, կտեսնեք բոլոր խորհուրդները, ինչը հնարավորություն կտա ձեզ լիովին մտնելու ազատ ոլորտ, մտնելու Իմ սիրառատ գրկի և Իմ հավիտենական օրհնությունների մեջ։ Իմ ձեռքերը միշտ պահել են մարդկությանը։ Բայց մարդկության մի մաս կա, որին կփրկեմ, և մի մաս, որին չեմ փրկի։ (Ասում եմ «պահել», որովհետև առանց Իմ պահելու ողջ աշխարհը վաղուց ընկած կլիներ Հադես)։ Գիտակցե՛ք սա։ Սա Իմ տնօրինման ծրագիրն է։ Եվ ո՞րն է Իմ տնօրինման ծրագիրը։ Ես ստեղծեցի մարդկությանը, բայց երբեք չեմ ծրագրել ձեռք բերել յուրաքանչյուր մարդու, այլ միայն ձեռք բերել մարդկության մի փոքր մասը։ Ուրեմն ինչո՞ւ ստեղծեցի այսքան շատ մարդկանց։ Նախկինում ասել եմ, որ Ինձ հետ ամեն ինչ ազատություն և ազատագրում է, և անում եմ այն, ինչ կամենում եմ։ Երբ ստեղծեցի մարդկությանը, միայն այն բանի համար էր, որ նրանք կարողանան բնականոն կյանքով ապրել, և ապա մարդկության մի փոքր մասից կարողանան բարձրանալ Իմ անդրանիկ որդիները, Իմ որդիները և Իմ ժողովուրդը։ Կարելի է ասել, որ բոլոր մարդիկ, իրադարձությունները և բաները, բացի Իմ անդրանիկ որդիներից, Իմ ժողովրդից և Իմ որդիներից, բոլորը ծառայություն մատուցողներ են և բոլորը պետք է կործանվեն։ Այսպիսով, Իմ ողջ տնօրինման ծրագիրը կավարտվի։ Սա Իմ տնօրինման ծրագիրն է, սա Իմ գործն է, և սրանք այն քայլերն են, որոնցով գործում եմ։ Երբ ամեն ինչ ավարտվի, լիովին կհանգստանամ։ Այդ ժամանակ ամեն ինչ լավ կլինի. ամեն ինչ կլինի խաղաղ և ապահով։

Իմ գործի տեմպն այնքան արագ է, որ վեր է մարդկային երևակայությունից։ Այն փոխվում է օրեցօր, և ով չի կարողանում համընթաց քայլել, կորուստ կկրի. Ամեն օր կարելի է միայն ամուր կառչել նոր լույսից (թեև Իմ կառավարչական հրամանագրերում, ինչպես նաև այն տեսիլքներում և ճշմարտության մեջ, որոնցով հաղորդակցվում եմ, երբեք ոչ մի փոփոխություն չի լինում)։ Ինչո՞ւ եմ խոսում ամեն օր։ Ինչո՞ւ եմ անընդհատ լուսավորություն բերում քեզ։ Հասկանո՞ւմ ես ճշմարիտ իմաստը դրանում։ Մարդկանց մեծ մասը հիմա էլ ծիծաղում ու կատակում է և չի կարողանում լուրջ լինել։ Պարզապես ոչ մի ուշադրություն չեն դարձնում Իմ խոսքերին, այլ լոկ անցողիկ անհանգստություն են զգում, երբ լսում են դրանք։ Դրանից հետո Իմ խոսքերը շուտով մոռացվում են. նրանք շուտով անտեղյակ են դառնում իրենց իսկ ինքնությանը և դառնում են անփույթ։ Գիտե՞ս, թե որն է քո կարգավիճակը։ Ինչ-որ մեկը ծառայություն է մատուցում Ինձ, թե նախասահմանված և ընտրված է Իմ կողմից, տնօրինվում է միայն Իմ ձեռքերով. ոչ ոք չի կարող փոխել սա. Ինքս պետք է անեմ դա, Ինքս պետք է ընտրեմ և նախասահմանեմ նրանց։ Ո՞վ կհամարձակվի ասել, թե ոչ իմաստուն Աստված եմ։ Ամեն մի խոսք, որ ասում եմ, և ամեն բան, որ անում եմ, Իմ իմաստությունն է։ Ո՞վ կհամարձակվի կրկին փորձել և խաթարել Իմ տնօրինումը կամ կործանել Իմ ծրագրերը։ Անշուշտ չեմ ների նրանց։ Ժամանակն Իմ ձեռքերում է, և չեմ վախենում հապաղումից. մի՞թե Նա չեմ, Ով որոշում է այն ժամանակը, թե երբ Իմ տնօրինման ծրագիրը կավարտվի։ Մի՞թե այս ամենը կախված չէ Իմ մեկ մտքից։ Երբ խոսում եմ, կատարվում է, կատարվում է, և երբ ասում եմ, որ ավարտվում է, ավարտվում է։ Ես չեմ շտապում և համապատասխան կարգավորումներ կանեմ։ Մարդիկ չպետք է իրենց քիթը խոթեն Իմ գործի մեջ և չպետք է Ինձ համար բաներ անեն այնպես, ինչպես իրենց հաճելի է։ Անիծում եմ նրան, ով քիթը խոթում է. սա Իմ կառավարչական հրամանագրերից մեկն է։ Ինքս եմ անում Իմ գործը և ուրիշ ոչ մեկի կարիքը չունեմ (թույլ եմ տալիս այդ ծառայություն մատուցողներին գործել, այլապես նրանք չէին համարձակվի անխոհեմ կամ կուրորեն գործել)։ Ողջ գործը կարգավորվում է Իմ կողմից և որոշվում է Իմ կողմից, քանզի Ինքս միակ Աստվածն եմ։

Աշխարհի բոլոր ազգերը միմյանց հետ մրցում են իշխանության և շահի համար ու պայքարում են հողի համար, բայց մի՛ անհանգստացեք, քանզի այս բոլոր բաներն Ինձ ծառայություն են մատուցում։ Եվ ինչո՞ւ եմ ասում, որ դրանք Ինձ ծառայություն են մատուցում։ Ես անում եմ բաներ առանց մատս շարժելու։ Սատանաներին դատելու համար նախ ստիպում եմ նրանց վիճել միմյանց հետ և ի վերջո կործանում եմ նրանց ու ստիպում ընկնել իրենց իսկ լարած ծուղակը (նրանք ցանկանում են Ինձ հետ մրցել իշխանության համար, բայց ի վերջո ծառայություն են մատուցում Ինձ)։ Միայն խոսում եմ և տալիս Իմ հրամանները, և յուրաքանչյուրն անում է այն, ինչ ասում եմ, այլապես անմիջապես կոչնչացնեմ քեզ։ Այս բաները բոլորն Իմ դատաստանի մի մասն են, քանզի հրամայում եմ բոլոր բաներին, և բոլոր բաները սահմանված են Իմ կողմից։ Ով ինչ անում է, անում է ակամա՝ Իմ իսկ կարգավորմամբ։ Հուսով եմ, որ առաջիկա իրադարձություններում կկարողանաք լեցուն լինել Իմ իմաստությամբ և խուսափել անխոհեմ մոտեցում ցուցաբերելուց։ Ավելի հաճախ մոտեցե՛ք Ինձ, երբ ձեզ հետ բաներ են պատահում. եղե՛ք ավելի ուշադիր և զգույշ բոլոր առումներով՝ Իմ հանդիմանությունը վիրավորելուց խուսափելու և Սատանայի ծուղակն ընկնելուց խուսափելու համար։ Պետք է ներըմբռնումներումներ քաղեք Իմ խոսքերից, իմանաք Ես ինչ Եմ, և տեսնեք` ինչ ունեմ։ Պետք է անեք բաներ ըստ Իմ իմաստալից հայացքների և չպետք է անխոհեմաբար գործեք։ Արե՛ք այն, ինչ անում եմ, և ասե՛ք այն, ինչ ասում եմ։ Այս բաները նախապես եմ ասում ձեզ, որպեսզի կարողանաք խուսափել սխալներ գործելուց և խուսափել փորձության ենթարկվելուց։ Որո՞նք են Իմ էությունը և Իմ ունեցվածքը։ Իսկապե՞ս գիտեք։ Այն ցավը, որ կրում եմ, Իմ էության մի մասն է, քանի որ Իմ բնականոն մարդկայնության մի մասն է, և Իմ էությունը կարելի է գտնել նաև Իմ լիակատար աստվածայնության մեջ. գիտե՞ք սա։ Իմ էությունը բաղկացած է երկու ասպեկտից. մի ասպեկտն Իմ մարդկայնությունն է, իսկ մյուսն Իմ լիակատար աստվածայնությունն է։ Միայն միասին են այս երկու ասպեկտները կազմում հենց Իրեն՝ լիակատար Աստծուն։ Այն, ինչ Իմ լիակատար աստվածայնությունն է, նաեւ ներառում է շատ բաներ. Ես ոչ մի կաշկանդվածություն չեմ կրում որևէ մարդու, իրադարձության կամ բանի կողմից. վերանցում եմ բոլոր միջավայրերը. դուրս եմ ժամանակի կամ տարածության կամ աշխարհագրության որևէ սահմանափակումից. ճշմարտապես գիտեմ բոլոր մարդկանց, իրադարձությունները և բաները, ինչպես Իմ ձեռքի ափը. և այնուամենայնիվ դեռ մարմին ու ոսկոր եմ և գոյություն ունեմ շոշափելի ձևով. դեռ այս անձն եմ մարդկանց աչքերում, բայց բնույթը փոխվել է. մսեղի չէ, այլ մարմին։ Այս բաները դրա միայն մի փոքր մասն են։ Իմ բոլոր անդրանիկ որդիները նույնպես այսպիսին կլինեն ապագայում. սա այն ուղին է, որով պետք է քայլել, և նրանք, ովքեր հաշվառվել են, չեն կարող փախչել։ Մինչ անում եմ սա, բոլոր նրանք, ովքեր չեն նախասահմանվել, դուրս կշպրտվեն (քանզի Սատանան է փորձում Ինձ՝ տեսնելու, թե արդյոք Իմ խոսքերը ճշգրիտ են)։ Նրանք, ովքեր նախասահմանված են, չեն կարող փախչել դրանից, ուր էլ որ գնան, և դրանով կտեսնեք Իմ այս արարքի հիմքում ընկած սկզբունքները։ «Իմ ունեցվածքը» վերաբերում է Իմ իմաստությանը, Իմ գիտությանը, Իմ հնարամտությանը և ասածս ամեն մի խոսքին։ Ե՛վ Իմ մարդկայնությունը, և՛ Իմ աստվածայնությունն ունեն դա։ Այսինքն՝ այն ամենը, ինչ արվում է Իմ մարդկայնության կողմից, ինչպես նաև այն, ինչ արվում է Իմ աստվածայնության կողմից, Իմ ունեցվածքն է. ոչ ոք չի կարող խլել այս բաները կամ հեռացնել դրանք. դրանք Իմ ունեցվածքն են, և ոչ ոք չի կարող փոխել դրանք։ Սա Իմ ամենախիստ կառավարչական հրամանագիրն է։ (Քանի որ մարդու պատկերացումներում շատ բաներ, որ անում եմ, չեն համապատասխանում նրա պատկերացումներին և վեր են մարդկային հասկացողությունից, և սա այն հրամանագիրն է, որը յուրաքանչյուր մարդ ամենից հեշտությամբ է խախտում, և այն նաև ամենախիստն է, ուստի մարդիկ կորուստներ են կրում իրենց կյանքում)։ Կրկին կասեմ, պետք է բարեխիղճ մոտեցում ցուցաբերեք այն բանին, ինչ հորդորում եմ ձեզ անել. չպետք է անփույթ լինեք։

Կհանդիմանեմ Ինձնից ծնված յուրաքանչյուրին, ով դեռ չի ճանաչում Ինձ՝ բացահայտելու համար Իմ ողջ ցասումը, Իմ մեծ զորությունը և Իմ լիակատար իմաստությունը։ Իմ մեջ ամեն ինչ արդար է, և բացարձակապես չկա ոչ մի անարդարություն, ոչ մի նենգություն և ոչ մի խոտորում. ով խոտոր է ու նենգ, անշուշտ դժոխքի որդի է՝ ծնված Հադեսում։ Իմ մեջ ամեն ինչ բաց է։ Ես խոսում եմ, և կատարվում է։ Հրամայում եմ, և հաստատվում է։ Ոչ ոք չի կարող փոխել կամ ընդօրինակել այս բաները, որովհետև Ես Ինքս եմ միակ Աստվածը։ Գալիքի մեջ յուրաքանչյուր ոք, ով Իմ կողմից նախասահմանված և ընտրված անդրանիկ որդիների խմբում է, կբացահայտվի մեկ առ մեկ, իսկ բոլոր նրանք, ովքեր անդրանիկ որդիների խմբում չեն, դրանով իսկ դուրս կթողնվի Իմ կողմից։ Այսպես եմ անում և ավարտին հասցնում Իմ գործը։ Հենց հիմա բացահայտում եմ որոշ մարդկանց միայն նրա համար, որպեսզի Իմ անդրանիկ որդիները տեսնեն Իմ սքանչելի գործերը, բայց հետագայում այսպես չեմ գործի։ Ավելի շուտ՝ կառաջնորդվեմ ընդհանուր իրավիճակով փոխարենը թույլ տալու, որ նրանք մեկ առ մեկ ցույց տան իրենց իրական դեմքը (որովհետև դևերը հիմնականում բոլորը նույնն են, և բավական է ընտրել միայն մի քանիսին՝ որպես օրինակ ծառայելու համար)։ Բոլոր նրանք, ովքեր Իմ անդրանիկ որդիներն են, այդքանը գիտեն իրենց սրտերում, և կարիք չկա, որ մանրամասն բացատրեմ դա (որովհետև սահմանված ժամանակին նրանք անշուշտ կբացահայտվեն մեկը մյուսի ետևից)։

Իմ խոսքը պահելն Իմ բնույթն է, և Իմ մեջ ոչինչ թաքնված կամ քողարկված չէ։ Կասեմ ձեզ այն ամենը, ինչ պետք է հասկանաք, և բացարձակապես չեմ ասի ձեզ ոչ մի բան, որը չպետք է իմանաք, որպեսզի չլինի թե անկարող դառնաք հաստատուն կանգնել։ Չեմ կարող կառչել մանր բաներից և դրանով իսկ կորցնել կարևոր բաները. իսկապես չարժի։ Հավատացե՛ք, որ Ես Ամենակարող Աստվածն եմ, և այն ժամանակ ամեն ինչ կկատարվի, և ամեն ինչ կդառնա հեշտ ու հաճելի։ Այսպես եմ անում գործերը։ Ով հավատում է, նրան թույլ եմ տալիս տեսնել, իսկ ով չի հավատում, թույլ չեմ տալիս իմանալ և երբեք թույլ չեմ տալիս հասկանալ։ Իմ մեջ չկա մսեղավոր զգացմունք կամ ողորմություն, և անկախ այն բանից, թե ով է վիրավորում Իմ պատիժը, անշուշտ կսպանեմ նրանց՝ առանց ձեռքս կանգնեցնելու, և բոլորի հետ կվարվեմ նույն կերպ։ Ես նույնն եմ բոլորի հանդեպ. անձնական զգացմունքներ չունեմ և անշուշտ չեմ գործում մսեղավոր զգացմունքներով։ Ինչպե՞ս կարող են մարդիկ սրա միջոցով չտեսնել Իմ արդարությունն ու մեծափառությունը։ Սա է Իմ իմաստությունը և Իմ բնույթը, որը ոչ ոք չի կարող փոխել, և ոչ ոք չի կարող լիովին ճանաչել։ Իմ ձեռքերը միշտ ղեկավարում են ամեն ինչ՝ ամեն ժամանակ, և միշտ այնպես եմ կարգավորում ամեն ինչ, որ Իմ առաջին իսկ կանչով ծառայություն մատուցեն Ինձ։ Բազմաթիվ մարդիկ Ինձ համար ծառայություն են մատուցում՝ Իմ տնօրինման ծրագիրն իրագործելու համար, բայց ի վերջո տեսնում են օրհնությունները, սակայն չեն կարողանում վայելել դրանք. որքա՜ն ցավալի է։ Բայց ոչ ոք չի կարող փոխել Իմ սիրտը։ Սա Իմ կառավարչական հրամանագիրն է (երբ հիշատակվում են կառավարչական հրամանագրեր, դրանք վերաբերում են մի բանի, որը ոչ ոք չի կարող փոխել, ուստի, երբ ապագայում խոսեմ, եթե մի բան որոշել եմ, ապա դա անկասկած Իմ կառավարչական հրամանագիրն է։ Հիշե՛ք։ Մի՛ խախտեք սա, որպեսզի վնաս չկրեք), նաև Իմ տնօրինման ծրագրի մի մասն է։ Դա Իմ սեփական գործն է, ոչ թե մի բան, որը ցանկացած մարդ կարող է անել։ Ես պետք է անեմ սա. պետք է կարգավորեմ սա, ինչը բավական է ցույց տալու Իմ ամենակարողությունը և դրսևորելու Իմ ցասումը։

Մարդկանց մեծ մասը դեռ չգիտի և հստակ պատկերացում չունի Իմ մարդկայնության մասին։ Մի քանի անգամ ասել եմ դա, բայց դեռ մշուշոտ պատկերացում ունեք և շատ բան չեք հասկանում։ Բայց սա Իմ գործն է, և հիմա՝ այս ժամանակ, ով գիտի՝ գիտի, իսկ ով չգիտի՝ չեմ հարկադրում։ Կարող է միայն այսպես լինել։ Պարզորեն խոսել եմ այդ մասին և հետագայում էլ չեմ խոսի դրա մասին (որովհետև չափազանց շատ եմ ասել և շատ հստակ եմ խոսել։ Նա, ով ճանաչում է Ինձ, անշուշտ ունի Սուրբ Հոգու գործը և անկասկած Իմ անդրանիկ որդիներից մեկն է։ Նա, ով չի ճանաչում Ինձ, հաստատապես այդպիսին չէ՝ ապացուցելով, որ արդեն իրենից ետ եմ վերցրել Իմ Հոգին)։ Բայց ի վերջո այնպես կանեմ, որ բոլորը ճանաչեն Ինձ՝ լիովին ճանաչեն Ինձ, թե՛ Իմ մարդկայնության, թե՛ Իմ աստվածայնության մեջ։ Սրանք են Իմ գործի քայլերը, և պետք է այսպես գործեմ։ Սա նույնպես Իմ կառավարչական հրամանագիրն է։ Բոլորը պետք է Ինձ կոչեն միակ ճշմարիտ Աստված և անդադար փառաբանեն ու ցնծագին ողջունեն Ինձ։

Իմ տնօրինման ծրագիրն արդեն լիովին ավարտվել է, և ամեն ինչ վաղուց իրագործվել է։ Մարդկային աչքին թվում է, թե Իմ գործի մեծ մասը դեռ ընթացքի մեջ է, բայց արդեն պատշաճ կերպով կարգավորել եմ այն, և մնում է միայն դրա ավարտն ըստ Իմ քայլերի՝ ամեն անգամ մեկ առաջադրանք (սա նրա համար է, որ աշխարհի արարչագործությունից առաջ նախասահմանել եմ, թե ով է ի վիճակի հաստատուն կանգնելու փորձության ժամանակ, ով չի կարող ընտրվել ու նախասահմանվել Իմ կողմից և ով չի կարող կիսել Իմ տառապանքը։ Նրանց, ովքեր կարող են կիսել Իմ տառապանքը, այսինքն՝ ովքեր նախասահմանված և ընտրված են Իմ կողմից, անշուշտ կպահեմ և դրանով իսկ թույլ կտամ վերանցել ամեն ինչ)։ Իմ սրտում հստակ գիտեմ, թե ով ինչ դերում է։ Քաջատեղյակ եմ, թե ով է ծառայություն մատուցում Ինձ, ով է անդրանիկ որդի և ով է Իմ որդիների ու Իմ ժողովրդի շարքում։ Գիտեմ սա Իմ հինգ մատի պես։ Ում մասին անցյալում ասել եմ, որ անդրանիկ որդի է, հիմա էլ անդրանիկ որդի է, իսկ ում մասին անցյալում ասել եմ, որ անդրանիկ որդի չէ, հիմա էլ անդրանիկ որդի չէ։ Ինչ էլ որ անում եմ, չեմ զղջում և հեշտությամբ չեմ փոխում դա։ Ի նկատի ունեմ այն, ինչ ասում եմ (Իմ մեջ ոչինչ թեթևամիտ չէ), և դա երբեք չի փոխվում։ Նրանք, ովքեր ծառայություն են մատուցում Ինձ, միշտ ծառայություն են մատուցում Ինձ։ Նրանք Իմ անասուններն են, Իմ ձիերն են (բայց այս մարդիկ երբեք հոգևոր հասկացողություն չեն ունենում. երբ օգտագործում եմ նրանց, պիտանի են, բայց երբ չեմ օգտագործում, սպանում եմ նրանց։ Երբ խոսում եմ անասունների և ձիերի մասին, նկատի ունեմ նրանց, ովքեր զուրկ են հոգևոր հասկացողությունից, ովքեր չեն ճանաչում Ինձ և չեն հնազանդվում Ինձ, և նույնիսկ եթե հնազանդ են ու ենթարկվող և պարզ ու ազնիվ, նրանք միևնույն է տիպիկ անասուններ ու ձիեր են)։ Հիմա մարդկանց մեծ մասն Իմ առաջ սանձարձակ է ու անզուսպ՝ անկարգ խոսելով ու ծիծաղելով, անհարգալից վարվելով. նրանք տեսնում են միայն Իմ մարդկայնությունը, այլ ոչ թե Իմ աստվածայնությունը։ Իմ մարդկայնության մեջ այս վարքագիծը կարող է անցնել, և Ես կարող եմ ստիպել Ինձ ներել նրանց, բայց Իմ աստվածայնության մեջ դա այդքան էլ հեշտ չէ։ Ապագայում կորոշեմ, որ գործել ես հայհոյության մեղքը։ Այլ կերպ ասած, թեև մեկը գուցե հանցանք գործի Իմ մարդկայնության դեմ, բայցչի կարող հանցանք գործել Իմ աստվածայնության դեմ, և ով հակառակվում է Ինձ նույնիսկ ամենաչնչին կերպով, անմիջապես կդատեմ՝ առանց որևէ հապաղման։ Մի՛ կարծիր, թե քանի որ երկար տարիներ շփվել ես այս անձի հետ, որը Ես եմ, և մտերմացել ես Ինձ հետ, կարող ես անմտորեն խոսել ու գործել։ Ինձ իսկապես չի հետաքրքրում։ Անկախ այն բանից, թե ով է դա, նրա հետ կվարվեմ արդարությամբ։ Սա է Իմ արդարությունը։

Իմ խորհուրդները մարդկանց բացահայտվում են օրեցօր, և դրանք օրեցօր ավելի հստակ են դառնում՝ հետևելով հայտնության փուլերին, ինչը բավական է ցույց տալու Իմ գործի տեմպը։ Սա Իմ իմաստությունն է (դա ուղղակիորեն չեմ ասում։ Ես լուսավորություն եմ բերում Իմ անդրանիկ որդիներին և կուրացնում մեծ կարմիր վիշապի սերունդներին)։ Այսօր առավել ևս կբացահայտեմ Իմ խորհուրդը ձեզ՝ Իմ Որդու միջոցով։ Բաներ, որոնք աներևակայելի են մարդկանց համար, այսօր կբացահայտեմ ձեզ, որպեսզի հիմնովին իմանաք և հստակ հասկացողություն ունենաք։ Ավելին՝ այս խորհուրդը գոյություն ունի Իմ անդրանիկ որդիներից դուրս յուրաքանչյուրի մեջ, բայց ոչ ոք չի կարող հասկանալ այն։ Թեև այն յուրաքանչյուր մարդու ներսում է, ոչ ոք չի կարող ճանաչել այն։ Ի՞նչ եմ ասում։ Այս ժամանակահատվածում Իմ գործի և Իմ արտահայտումների մեջ հաճախ հիշատակում եմ մեծ կարմիր վիշապին, Սատանային, դևերին և հրեշտակապետին։ Ի՞նչ են դրանք։ Որո՞նք են դրանց փոխհարաբերությունները։ Ի՞նչ է դրսևորվում դրանց մեջ։ Մեծ կարմիր վիշապի դրսևորումներն են՝ դիմադրություն Իմ հանդեպ, Իմ խոսքերի իմաստների հասկացողության ու ըմբռնման պակաս, Իմ հանդեպ հաճախակի հալածանք և խորամանկություններ գործի դնելու փորձեր՝ Իմ տնօրինումը խաթարելու համար։ Սատանան դրսևորվում է հետևյալ կերպ՝ Ինձ հետ իշխանության համար պայքարելով, Իմ ընտրյալ ժողովրդին տիրել ցանկանալով և բացասական խոսքեր տարածելով՝ Իմ ժողովրդին մոլորեցնելու համար։ Դևերի (նրանք, ովքեր չեն ընդունում Իմ անունը, ովքեր չեն հավատում, բոլորը դևեր են) դրսևորումները հետևյալն են՝ մսեղիի հաճույքները տենչալը, չար կրքերով տարվելը, Սատանայի կապանքների մեջ ապրելը, ոմանց՝ Ինձ դիմադրելը, իսկ ոմանց՝ Ինձ աջակցելը (բայց չապացուցելով, որ Իմ սիրելի որդիներն են)։ Հրեշտակապետի դրսևորումները հետևյալն են՝ լկտիաբար խոսելը, անաստված լինելը, մարդկանց խրատելու համար հաճախ Իմ տոնն ընդունելը, միայն արտաքուստ Ինձ ընդօրինակելու վրա կենտրոնանալը, ուտելն այն, ինչ Ես եմ ուտում, և օգտագործելն այն, ինչ Ես եմ օգտագործում կարճ ասած՝ Ինձ հետ հավասար դիրքում լինել ցանկանալը, հավակնոտ լինելը, բայց Իմ որակը չունենալը և Իմ կյանքը չունենալը, և թափթփուկ լինելը։ Սատանան, դևերը և հրեշտակապետը բոլորը մեծ կարմիր վիշապի տիպիկ դրսեւորումներ են. ուստի նրանք, ովքեր նախասահմանված և ընտրված չեն Իմ կողմից, բոլորը մեծ կարմիր վիշապի սերունդներն են։ Սա միանշանակ այդպես է։ Սրանք բոլորն Իմ թշնամիներն են։ (Սակայն Սատանայի խառնաշփոթները բացառվում են։ Եթե քո բնությունն Իմ որակն է, ապա ոչ ոք չի կարող փոխել դա։ Քանի որ հիմա դեռ ապրում ես մսեղիում, երբեմն կբախվես Սատանայի գայթակղությանը՝ սա անխուսափելի է, բայց միշտ պետք է զգույշ լինես)։ Ուստի, դեն կնետեմ մեծ կարմիր վիշապի ողջ սերունդն՝ Իմ անդրանիկ որդիներից դուրս։ Նրանց բնությունը երբեք չի կարող փոխվել. դա Սատանայի որակն է։ Նրանք դևեր են դրսևորում, և հրեշտակապետին են կյանքով արտահայտում։ Սա լիովին ճշմարիտ է։ Մեծ կարմիր վիշապը, որի մասին խոսում եմ, մեծ կարմիր վիշապ չէ, այլ ավելի շուտ՝ Ինձ հակառակվող չար ոգին է, որի համար «մեծ կարմիր վիշապը» հոմանիշ է։ Ուստի, բոլոր հոգիները, բացի Սուրբ Հոգուց, չար հոգիներ են, և կարելի է նաև ասել, որ մեծ կարմիր վիշապի սերունդն են։ Սա պետք է պարզից էլ պարզ լինի բոլորին։

Ես այնպես կանեմ, որ յուրաքանչյուր մարդ տեսնի Իմ հրաշալի գործերը և լսի Իմ իմաստուն խոսքերը։ Սա պետք է ներառի յուրաքանչյուր մարդու և պետք է տեղի ունենա յուրաքանչյուր բանի միջոցով։ Սա Իմ կառավարչական հրամանագիրն է, և սա Իմ ցասումն է։ Ես կդիպչեմ յուրաքանչյուր մարդու և յուրաքանչյուր հարցի, որպեսզի տիեզերքում և երկրի ծայրերում գտնվող մարդիկ տեսնեն իրենց սեփական աչքերով. մինչ այդ երբեք չեմ հանձնվի։ Իմ ցասումն ամբողջությամբ թափվել է՝ առանց նույնիսկ մի նշույլ պահվելու։ Այն ուղղված է յուրաքանչյուր մարդու, ով ընդունում է այս անունը (շուտով այն կուղղվի աշխարհի բոլոր ազգերին)։ Իսկ ի՞նչ է Իմ ցասումը։ Որքա՞ն խիստ է այն։ Ինչպիսի՞ մարդու վրա է գործադրվում Իմ ցասումը։ Շատերը կարծում են, թե ցասումը զայրույթի ամենախիստ աստիճանն է, բայց դա ամբողջական բացատրություն չի։ Իմ ցասումը և Իմ կառավարչական հրամանագրերը երկու անբաժանելի մասեր են. երբ իրականացնում եմ Իմ կառավարչական հրամանագրերը, ցասումը հետևում է դրանց։ Ուրեմն հատկապես ի՞նչ է ցասումը։ Ցասումը դատաստանի մի աստիճան է, որը Ես սահմանում եմ մարդկանց համար, այսինքն՝ Իմ կառավարչական հրամանագրերից որևէ մեկի իրականացման հիմքում ընկած սկզբունքն է։ Եթե որևէ մեկը խախտի Իմ որևէ հրամանագիր, Իմ ցասումը կլինի համապատասխան մեծության։ Որտեղ կա ցասում, այնտեղ պետք է լինեն կառավարչական հրամանագրեր, և որտեղ կան կառավարչական հրամանագրեր, այնտեղ պետք է լինի ցասում։ Իմ կառավարչական հրամանագրերը և ցասումը կազմում են անբաժանելի ամբողջություն։ Դա ամենախիստ դատաստանն է, որը ոչ ոք չի կարող խախտել։ Բոլոր մարդիկ պետք է ենթարկվեն դրան, այլապես հազիվ թե կարողանան խուսափել Իմ ձեռքով տապալվելուց։ Դարերի ընթացքում մարդիկ անտեղյակ են եղել դրանից (թեև կային որոշները, ովքեր կրեցին մեծ աղետների պատճառած ցավը, բայց նրանք դեռևս անտեղյակ էին դրանից. սակայն այս կառավարչական հրամանագրի իրագործումը հիմնականում սկսվում է այժմ), բայց այսօր Ես բացահայտում եմ այս ամենը ձեզ, որպեսզի չխախտեք այն։

Բոլոր մարդիկ պետք է լսեն Իմ ձայնը և հավատան Իմ խոսքերին։ Հակառակ դեպքում, Ես չեմ գործի, ոչ էլ որևէ գործ կանեմ։ Իմ յուրաքանչյուր խոսքն ու գործն այն օրինակներն են, որոնց պետք է հետևեք. դրանք ձեր օրինակն են և նմուշ են ձեզ համար, որին պետք է հետևեք։ Իմ մսեղի դառնալու պատճառն այն է, որ դուք տեսնեք, թե ինչ եմ Ես և ինչ ունեմ Իմ մարդկայնության մեջ։ Ապագայում թույլ կտամ ձեզ ականատես լինել, թե ինչ եմ Ես և ինչ ունեմ Իմ աստվածայնության մեջ։ Ամեն բան պետք է ընթանա քայլ առ քայլ այս կերպ։ Հակառակ դեպքում, մարդիկ չէին կարողանա հավատալ և չէին ճանաչի Ինձ։ Նրանց տեսիլքները կարող էին լինել միայն աղոտ և անպարզ, և չէին կարողանա հստակ տեսնել Ինձ։ Իմ խոսքերը ցույց են տվել, որ Իմ անձն ամբողջությամբ հայտնվել է ձեզ։ Եվ այնուամենայնիվ, զուտ իրենց հիմարության և տգիտության պատճառով մարդիկ դեռ չեն ճանաչում Ինձ նույնիսկ Իմ խոսքերը լսելուց հետո։ Նույնիսկ հիմա, երբ մսեղի եմ դարձել, մարդիկ դեռ հակառակվում են Ինձ, և հետևաբար Ես գործադրում եմ Իմ ցասումը և Իմ կառավարչական հրամանագրերը՝ պատժելու այս չար ու սանձարձակ հին դարաշրջանը և լիովին ամոթահար անելու Սատանային և դևերին։ Սա միակ ճանապարհն է. դա նաև մարդկության նշանակության վայրն է, մարդկության ելքը։ Վիճակը նետված է, և ոչ ոք չի կարող փոխել կամ խոսքով խուսափել դրանից։ Միայն Ես ունեմ վերջին խոսքի իրավունքը. սա Իմ տնօրինումն է և սա Իմ ծրագիրն է։ Մարդիկ բոլորը պետք է հավատան և համոզված լինեն սրտով և խոսքով։ Նրանք, ովքեր բարի բախտ են ստանում այս կյանքում, անշուշտ կտառապեն ողջ հավիտենության ընթացքում, մինչդեռ նրանք, ովքեր տառապում են այս կյանքում, անշուշտ կօրհնվեն ողջ հավիտենության ընթացքում. սա Ես կանխորոշել եմ, և ոչ ոք չի կարող փոխել դա։ Ոչ ոք չի կարող փոխել Իմ սիրտը և ոչ ոք չպետք է նույնիսկ մի բառ ավելացնի այն ամենին, ինչ Ես ասել եմ, և առավել ևս նրանց թույլատրված չէ կամայականորեն հեռացնել նույնիսկ մեկ բառ. եթե որևէ մեկը խախտի սա, անշուշտ կպատժեմ նրան։

Իմ խորհուրդներն ամեն օր բացահայտվում են ձեզ. արդյո՞ք իսկապես հասկանում եք դրանք։ Արդյո՞ք իսկապես համոզված եք դրանցում։ Երբ Սատանան մոլորեցնում է քեզ, կարողանո՞ւմ ես արդյոք թափանցել դրա մեջ։ Սա որոշվում է ըստ ձեր կյանքի և ձեր հասակի։ Քանի որ Ես ասում եմ, որ ամեն բան նախասահմանված է Իմ կողմից, ապա ինչո՞ւ եմ անձամբ մարմնացել կատարելագործելու Իմ անդրանիկ որդիներին։ Եվ մարդու աչքերում ինչո՞ւ եմ այդքան շատ անօգուտ գործ կատարել։ Մի՞թե շփոթված եմ։ Հիշե՛ք սա։ Աամեն բան, որ անում եմ, արվում է ոչ միայն Իմ անդրանիկ որդիներին ձեռք բերելու, այլ, որ ավելի կարևոր է, Սատանային ամոթահար անելու համար։ Թեև Սատանան հակադրվում է Ինձ, բայց Ես զորություն ունեմ ստիպելու նրա սերնդին ապստամբել նրա դեմ և դառնալ Ինձ գովաբանելուն։ Ավելին, դա անում եմ, որպեսզի գործի հաջորդ քայլը սահուն ընթանա, որպեսզի ողջ երկիրը ուրախ աղաղակ բարձրացնի և փառաբանի Ինձ, և բոլոր շնչավոր արարածները ծնկի գան Իմ առաջ և փառք տան Ինձ. այդ օրն իրապես փառքի օր կլինի։ Ես բոլոր բաները պահում եմ Իմ ձեռքերում, և երբ յոթ որոտները պայթեն, ամեն բան ամբողջությամբ կիրագործվի՝ երբեք չփոխվելով. դրանք արդեն հաստատված կլինեն։ Այդ պահից սկսած՝ մուտք կգործվի նոր երկնքի և երկրի նոր կյանք, մուտք կգործվի լիովին նոր հանգամանքների մեջ, և արքայության կյանքը կսկսվի։ Բայց ինչպե՞ս է արքայության ներսում։ Մարդիկ պարզապես չեն կարող հստակ ընկալել դա (որովհետև նախկինում ոչ ոք երբեք չի ճաշակել արքայության կյանքը, և ուստի դա միայն պատկերացվել է մարդկանց մտքերում և խորհրդածվել նրանց սրտերում)։ Եկեղեցական կյանքից դեպի արքայության կյանք անցման ժամանակ՝ այսինքն ներկա վիճակից դեպի ապագա վիճակ, տեղի կունենան շատ բաներ, որոնք մարդիկ նախկինում երբեք չեն պատկերացրել։ Եկեղեցական կյանքը նախապայման է արքայության կյանք մտնելու համար, ուստի նախքան արքայության կյանքի ի հայտ գալը, Ես ջանք չեմ խնայի եկեղեցական կյանքը խթանելու համար։ Ի՞նչ է եկեղեցական կյանքը։ Այսպես է. բոլորը, ներառյալ Իմ անդրանիկ որդիները, ուտում, խմում և վայելում են Իմ խոսքերը և ճանաչում Ինձ՝ դրանով իսկ ստանալով Իմ այրումն ու մաքրագործումը, որպեսզի կարողանան հասկանալ Իմ կառավարչական հրամանագրերը, Իմ դատաստանը և Իմ ցասումը, և խուսափեն վիրավորանք հասցնելուց արքայության կյանքում։ Իսկ ի՞նչ է արքայության կյանքը։ Արքայության կյանքն այն է, որտեղ Իմ անդրանիկ որդիները թագավորում են Ինձ հետ միասին՝ կառավարելով բյուր ազգերին և ժողովուրդներին։ (Միայն Իմ անդրանիկ որդիները և Ես եմ ի վիճակի վայելելու արքայության կյանքը։) Թեև Իմ որդիները և Իմ ժողովուրդը բյուր ազգերից և ժողովուրդներից մտնում են արքայություն, բայց ի վիճակի չեն վայելելու արքայության կյանքը։ Արքայության կյանքը կարող են վայելել միայն նրանք, ովքեր մտնում են հոգևոր ոլորտ։ Ուստի միայն Իմ անդրանիկ որդիները և Ես եմ ի վիճակի ապրելու մարմնում, մինչդեռ Իմ որդիները և Իմ ժողովուրդը շարունակում են ապրել մսեղիի մեջ։ (Սակայն սա այն մսեղին չէ, որն ապականվել է Սատանայի կողմից։ Սա է Իմ անդրանիկ որդիների՝ Ինձ հետ միասին թագավորելու նշանակությունը։) Բոլոր մյուս մարդկանց հոգիները, շնչերը և մարմինները կվերցվեն և կնետվեն Հադես։ Այսինքն՝ այս մարդիկ լիովին կկործանվեն և կդադարեն գոյություն ունենալ (սակայն նրանք պետք է անցնեն Սատանայի բոլոր կապանքների և դաժանությունների միջով, ինչպիսիք են նեղություններն ու աղետները)։ Երբ սա արվի, արքայության կյանքը պաշտոնապես հունի մեջ կընկնի, և Ես կսկսեմ պաշտոնապես հայտնել Իմ գործերը (դրանք կհայտնվեն բացահայտորեն, ոչ թե ծածուկում)։ Այնուհետև անշուշտ այլևս չեն լինի հառաչանքներ և այլևս չեն լինի արցունքներ (քանզի այլևս չի լինի ոչինչ, որ կստիպի մարդկանց վշտանալ, լաց լինել կամ տառապել, և սա վերաբերում է նաև Իմ որդիներին և Իմ ժողովուրդին. բայց կա մի կետ, որը պետք է շեշտվի, այն է, որ Իմ որդիները և Իմ ժողովուրդը հավիտյան կունենան մսեղավոր մարմիններ), միայն ուրախություն, միայն ուրախացնող տեսարաններ։ Դա չի լինի նյութական մի բան, այլ ավելի շուտ մի բան, որը հնարավոր չէ տեսնել ֆիզիկական աչքերով։ Նրանք, ովքեր Իմ անդրանիկ որդիներն են, նույնպես կկարողանան վայելել դա. սա Իմ հրաշալի գործն է և սա Իմ մեծ զորությունն է։

Թող որ դուք բոլոր ժամանակներում ի վիճակի լինեք փնտրելու Իմ մտադրությունները և հաշվի առնելու Իմ սիրտը։ Մի ակնթարթի հաճույքը կարող է կործանել քո ողջ կյանքը, մինչդեռ մի ակնթարթի տառապանքը կարող է հավիտենական օրհնությունների սկիզբ դնել։ Մի՛ տխրիր. սա այն ուղին է, որով պետք է քայլել։ Նախկինում հաճախ եմ ասել. «Ես անշուշտ մեծապես կօրհնեմ ձեզնից նրանց, ովքեր անկեղծորեն ծախսվում են Ինձ համար»։ Իսկ որո՞նք են այս «օրհնությունները»։ Դրանք ոչ միայն այն օրհնություններն են, որոնք ստանում են այսօր, այլ առավել ևս նրանք, որոնք պետք է վայելել ապագայում. միայն դրանք են ճշմարիտ օրհնություններ։ Երբ վերադառնաք Սիոն լեռ, անվերջ երախտագիտություն կցուցաբերեք ձեր ներկայիս տառապանքի համար, քանզի սա Իմ օրհնությունն է։ Այժմ մսեղիի մեջ ապրելը Սիոն լեռան վրա լինելն է (նշանակում է, որ ապրում ես Իմ մեջ), մինչդեռ վաղը մարմնում ապրելը կլինի փառքի օրը, և սա առավել ևս Սիոն լեռան վրա լինելն է։ Լսելով այս խոսքերը, որոնք ասում եմ, դուք հասկանում եք, թե ինչ է նշանակում «Սիոն լեռ»։ Սիոն լեռը արքայության հոմանիշ է, և նաև հոգևոր ոլորտն է։ Այսօրվա Սիոն լեռը մսեղավոր մարմնի մեջ գտնվելիս մխիթարություն ստանալն ու Իմ շնորհքը ստանալն է։ Ապագայի Սիոն լեռը մարմնի մեջ գտնվելիս՝ որպես թագավորներ իշխելու օրհնությունը վայելելն է։ Ոչ մի դեպքում սա չի կարելի անտեսել։ Եվ ոչ մի դեպքում թույլ մի՛ տվեք, որ օրհնություններ ստանալու ժամանակը բաց թողնվի. այսօրն ի վերջո այսօր է և շատ է տարբերվում վաղվանից։ Երբ վայելես այդ օրհնությունները, կզգաս, որ այսօրվա շնորհքը հիշատակման արժանի չէ։ Սա եմ հանձնարարում ձեզ, և սա Իմ վերջնական խորհուրդն է։

Ամեն բան կպատահի ձեզնից յուրաքանչյուրին, և դա թույլ կտա ձեզ ավելի շատ ճանաչել Ինձ և ավելի վստահ լինել Իմ հանդեպ։ Դա թույլ կտա ձեզ ճանաչել Ինձ՝ միակ Աստծուն, ճանաչել Ինձ՝ Ամենակարողին, ճանաչել Ինձ՝ Ինքն՝ մարմնացած Աստծուն։ Դրանից հետո դուրս կգամ մսեղիից, կվերադառնամ Սիոն՝ Քանանի բարեբեր երկիրը, որն Իմ բնակավայրն է և Իմ նշանակության վայրը՝ այն հենակետը, որտեղ ստեղծեցի բոլոր բաները։ Հիմա ձեզնից ոչ ոք չի հասկանում այն խոսքերի իմաստը, որոնք ասում եմ․ ձեր մեջ չկա մի մարդ, ով կարող է հասկանալ այս խոսքերի իմաստը։ Միայն երբ ամեն բան բացահայտվի ձեզ, կհասկանաք, թե ինչու եմ ասում այս խոսքերը։ Ես աշխարհից չեմ, առավել ևս տիեզերքից չեմ, որովհետև Ինքը՝ միակ Աստվածն եմ։ Իմ ձեռքում եմ պահում ողջ տիեզերական աշխարհը, Ես Ինքս եմ ղեկավարում այն, և մարդիկ կարող են միայն հնազանդվել Իմ իշխանությանը, արտասանել Իմ սուրբ անունը, ցնծալ Ինձ համար և գովաբանել Ինձ։ Ամեն բան աստիճանաբար կբացահայտվի ձեզ։ Թեև ոչինչ թաքնված չէ, դուք դեռ չեք կարողանում ըմբռնել Իմ խոսելու եղանակը կամ Իմ խոսքերի տոնը։ Դեռ չեք հասկանում, թե իրականում ինչի մասին է Իմ տնօրինման ծրագիրը։ Ուստի, հետագայում կասեմ ձեզ այն ամենի մասին, ինչ չեք հասկանում Իմ ասածների մեջ, որովհետև Ինձ համար ամեն ինչ պարզ է ու հստակ, մինչդեռ ձեզ համար դա չափազանց դժվար է, և դուք դա ուղղակի բացարձակապես չեք հասկանում։ Դրա համար կփոխեմ Իմ խոսելու ձևը և խոսելիս այլևս բաներն իրար չեմ միահյուսի, այլ մեկ առ մեկ կպարզաբանեմ յուրաքանչյուր կետը։

Ի՞նչ է նշանակում մեռելներից հարություն առնել։ Արդյո՞ք դա նշանակում է մեռնել մսեղիում և ապա մահից հետո վերադառնալ մարմնի մեջ։ Սա՞ է նշանակում մեռելներից հարություն առնել։ Մի՞թե դա այդքան պարզ է։ Ես Ամենակարող Աստվածն եմ՝ ի՞նչ գիտես այս մասին։ Ինչպե՞ս ես դա ըմբռնում։ Մի՞թե Իմ առաջին մարմնացման ժամանակ մեռելներից Իմ հարություն առնելն իսկապես կարող էր բառացիորեն ընկալվել։ Արդյո՞ք գործընթացն իսկապես այնպիսին էր, ինչպես նկարագրված էր այդ գրվածքներում։ Ասել եմ, որ եթե պարզորեն չխոսեմ և մարդկանց հստակ չասեմ, ապա Իմ խոսքերի իմաստը ոչ ոք չի կարողանա հասկանալ։ Բոլոր դարերում և սերունդներում չի եղել և ոչ մի մարդ, ով չմտածեր, թե մեռելներից Իմ հարություն առնելն այդպիսին էր։ Աշխարհի արարման ժամանակներից ի վեր ոչ ոք չի հասկացել դրա իրական իմաստը։ Մի՞թե Ես իսկապես գամվեցի խաչին։ Եվ մահից հետո դուրս եկա՞ գերեզմանից։ Իսկապե՞ս այդպես եղավ։ Մի՞թե սա իրոք կարող է ճշմարիտ լինել։ Բոլոր դարերում և սերունդներում ոչ ոք ջանք չի գործադրել այս ուղղությամբ, ոչ ոք չի ճանաչել Ինձ սրա միջից, և չկա մի մարդ, ով չի հավատում դրան՝ բոլորը կարծում են, թե դա ճշմարիտ է։ Նրանք չգիտեն, որ Իմ յուրաքանչյուր խոսք ներքին իմաստ ունի։ Ուրեմն ի՞նչ է իրականում մեռելներից հարություն առնելը։ (Մոտ ապագայում փորձառաբար կապրեք սա, ուստի նախապես ասում եմ ձեզ դրա մասին։) Ոչ մի արարած հոժար չէ մեռնել՝ նրանք բոլորն ուզում են ապրել։ Իմ տեսանկյունից՝ մսեղիի մահն իրական մահ չէ։ Երբ Իմ Հոգին ետ է վերցվում մարդուց, այդ մարդը մեռնում է։ Հետևաբար, Ես մեռելներ եմ կոչում Սատանայի կողմից ապականված բոլոր այդ դևերին (այդ չհավատացողներին, բոլոր անհավատներին)։ Աշխարհի արարման ժամանակներից ի վեր Իմ Հոգին դրել եմ բոլոր նրանց վրա, ում ընտրել էի։ Սակայն արարման ժամանակին հաջորդած փուլից հետո մարդիկ որոշ ժամանակով գրավվեցին Սատանայի կողմից։ Ուստի հեռացա, և մարդիկ սկսեցին տառապել (այն տառապանքը, որը կրեցի, երբ մարմնացա և գամվեցի խաչին, ինչպես ասվել է)։ Սակայն Իմ կողմից նախասահմանված ժամանակին (այն ժամանակ, երբ մարդկանց Իմ լքելն ավարտվեց), ետ վերցրի այն մարդկանց, ում նախասահմանել էի, և Իմ Հոգին կրկին դրեցի ձեր մեջ, որպեսզի վերադառնաք կյանքի։ Սա կոչվում է «մեռելներից հարություն առնել»։ Հիմա նրանք, ովքեր իսկապես ապրում են Իմ Հոգու մեջ, բոլորն արդեն իսկ վեր են կանգնած, և նրանք բոլորն էլ ապրում են մարմնի մեջ։ Սակայն շուտով բոլորդ կազատվեք ձեր մտածողությունից, ձեր պատկերացումներից և երկրային բոլոր խճճվածություններից։ Բայց դա, ինչպես պատկերացնում են մարդիկ, տառապանքից հետո մեռելներից հարություն առնելը չէ։ Այն, որ հիմա ապրում եք, մարմնի մեջ ապրելու նախապայմանն է՝ դա հոգևոր ոլորտ մտնելու անհրաժեշտ ուղին է։ Բնականոն մարդկայնությունից վեր կանգնելը, որի մասին խոսում եմ, նշանակում է չունենալ ընտանիք, չունենալ կին, երեխաներ և չունենալ մարդկային կարիքներ։ Դա բացառապես Իմ պատկերը կյանքով արտահայտելու վրա կենտրոնանալն է, բացառապես Իմ մեջ մտնելու վրա կենտրոնանալը և Ինձնից դուրս այլ բաների մասին չմտածելը՝ ուր էլ գնաս, քո տունն է։ Սա է բնականոն մարդկայնությունից վեր կանգնելը։ Լիովին սխալ եք հասկացել Իմ այս խոսքերը՝ ձեր հասկացողությունը չափազանց մակերեսային է։ Իրականում ինչպե՞ս կհայտնվեմ բյուրավոր ազգերին ու մարդկանց։ Այսօրվա մսեղիո՞ւմ։ Ո՛չ։ Երբ ժամանակը գա, Իմ մարմնով կհայտնվեմ տիեզերքի յուրաքանչյուր ազգի մեջ։ Այն ժամանակը, երբ օտարերկրացիները կարիք կունենան, որ հովվեք իրենց, դեռ չի հասել։ Այդ ժամանակ նրանց հովվելու համար պետք է դուրս գաք մսեղիից և մտնեք մարմնի մեջ։ Սա է ճշմարտությունը, բայց դա այն «մեռելներից հարություն առնելը» չէ, որը մարդիկ պատկերացնում են։ Նշանակված ժամանակին աննկատ կերպով դուրս կգաք մսեղիից և կմտնեք հոգևոր ոլորտ ու Ինձ հետ կկառավարեք բյուրավոր ազգերին։ Դեռ ժամանակը չէ։ Երբ կարիք ունենամ, որ լինեք մսեղիում, կլինեք մսեղիում (Իմ գործի պահանջների համաձայն՝ հիմա պետք է մտածողություն ունենաք և դեռ պետք է ապրեք մսեղիում, ուստի դեռ պետք է անեք այն բաները, որոնք պետք է անեք մսեղիում՝ Իմ քայլերի համաձայն՝ պասիվորեն մի՛ սպասեք, քանի որ դա կհանգեցնի հապաղումների։) Երբ կարիք ունենամ, որ մարմնում հովվեք եկեղեցին, դուրս կգաք մսեղիից, կազատվեք ձեր մտածողությունից և ապրելու համար ամբողջովին կապավինեք Ինձ։ Հավատացե՛ք Իմ մեծ զորությանը և Իմ իմաստությանը։ Ամեն բան կարվի անձամբ Իմ կողմից։ Միայն պետք է սպասեք և վայելեք։ Բոլոր օրհնությունները կգան ձեզ վրա, և կունենաք անսպառ ու անվերջանալի պաշար։ Երբ այդ օրը գա, կհասկանաք այն սկզբունքը, թե ինչպես եմ անում սա, կիմանաք Իմ հրաշալի գործերը և կհասկանաք, թե ինչպես եմ Իմ անդրանիկ որդիներին ետ բերում Սիոն։ Սա իսկապես այնքան բարդ չէ, որքան պատկերացնում եք, բայց նաև այնքան պարզ չէ, որքան մտածում եք։

Գիտեմ, որ երբ ասում եմ սա, էլ ավելի անկարող եք դառնում ըմբռնելու Իմ խոսքերի նպատակը և էլ ավելի եք շփոթվում։ Կխառնեք դրանք Իմ նախկինում ասածների հետ, այնպես որ ոչինչ չեք կարողանա հասկանալ, և կթվա, թե ելք չկա։ Սակայն մի՛ անհանգստացեք։ Ես կասեմ ձեզ ամեն ինչ։ Այն ամենը, ինչ ասում եմ, իմաստ ունի։ Ասել եմ, որ կարող եմ գոյություն ունեցող բաները վերածել ոչնչի և կարող եմ ոչնչից բազմաթիվ բաներ ստեղծել։ Մարդկային երևակայության մեջ մսեղիից մարմնի մեջ մտնելու համար պետք է մեռելներից հարություն առնել։ Անցյալում օգտագործեցի այս մեթոդը և դրսևորեցի Իմ մեծագույն նշանը, բայց այսօրն անցյալի նման չէ։ Ձեզ մսեղիից ուղղակիորեն կտանեմ մարմնի մեջ։ Մի՞թե սա էլ ավելի մեծ նշան և հրաշք չէ։ Մի՞թե սա Իմ Ամենակարողության ավելի մեծ դրսևորումը չէ։ Ունեմ Իմ ծրագիրը, և ունեմ Իմ նախագծերը։ Ո՞վ Իմ ձեռքերում չէ։ Ես գիտեմ այն գործը, որն անում եմ։ Իմ աշխատելու մեթոդներն այսօր, ի վերջո, տարբերվում են անցյալից։ Ես հարմարեցնում եմ Իմ աշխատելու մեթոդները՝ համաձայն դարաշրջանների փոփոխության։ Երբ գամվեցի խաչին, դա Շնորհքի դարաշրջանն էր, բայց հիմա վերջին դարաշրջանն է։ Իմ գործի տեմպն արագանում է՝ այն չի ընթանում նույն արագությամբ, ինչպես անցյալում, և առավել ևս ավելի դանդաղ չէ, քան անցյալում էր։ Ավելի շուտ՝ այն ընթանում է շատ ավելի արագ, քան անցյալում։ Պարզապես այն նկարագրելու ոչ մի ձև չկա, և այսքան շատ բարդ գործընթացների կարիք չկա։ Ինձ հետ ամեն ինչ ազատ է։ Մի՞թե ճշմարիտ չէ, որ Ինձնից պահանջվում է իշխանության ընդամենը մեկ խոսք՝ որոշելու համար, թե ինչպես պետք է կատարվի Իմ կամքը, և ինչպես Ես ձեզ կատարյալ կդարձնեմ։ Այն ամենը, ինչ ասում եմ, անշուշտ կկատարվի։ Անցյալում հաճախ ասում էի, որ կտառապեմ, և թույլ չէի տալիս մարդկանց հիշատակել այն տառապանքը, որը կրել էի նախկինում՝ սա հիշատակելը հայհոյանք էր Իմ հանդեպ։ Սա այն պատճառով է, որ Ես Ինքը՝ Աստվածն եմ, և Ինձ համար ոչ մի դժվարություն չկա՝ երբ հիշատակում ես այս դժվարությունը, ստիպում ես մարդկանց լաց լինել։ Ասել եմ, որ ապագայում չեն լինի հառաչանքներ և չեն լինի արցունքներ։ Սա պետք է բացատրվի այս տեսանկյունից, և այն ժամանակ Իմ խոսքերի իմաստը կարող է հասկացվել։ «Մարդիկ պարզապես չեն կարող դիմանալ այս տառապանքին» արտահայտության իմաստն այն է, որ կարող եմ կտրվել մարդկային բոլոր պատկերացումներից և մտածողությունից, կտրվել մսեղավոր զգացմունքներից, կտրվել աշխարհիկ լինելու բոլոր հետքերից և դուրս գալ մսեղիից, և որ կարող եմ կանգնած մնալ, երբ բոլորը հերքում են Ինձ։ Սա բավական է ապացուցելու համար, որ Ես Ինքը՝ միակ Աստվածն եմ։ Ասել եմ. «Մսեղիից հոգևոր ոլորտ մտնելը՝ սա այն ուղին է, որով յուրաքանչյուր անդրանիկ որդի պետք է անցնի՝ Ինձ հետ որպես թագավորներ իշխանություն բանեցնելու համար»։ Այս նախադասության իմաստն այն է, որ երբ բախվեք այն բանին, որն անցյալում պատկերացրել եք, ձեզ կստիպեն պաշտոնապես դուրս գալ մսեղիից և մտնել մարմնի մեջ՝ պաշտոնապես սկսելու համար դատել այդ իշխաններին և թագավորներին։ Նրանք կդատվեն այն բաների հիման վրա, որոնք տեղի են ունենում այս ժամանակում։ Սակայն դա այնքան բարդ չէ, որքան պատկերացնում եք՝ դա կարվի մի ակնթարթում։ Ձեզ հարկավոր չի լինի մեռելներից հարություն առնել, և ձեզ նույնիսկ հարկավոր չի լինի տառապել (որովհետև երկրի վրա ձեր տառապանքն ու դժվարություններն արդեն ավարտվել են, և Ես արդեն ասել եմ, որ դրանից հետո այլևս չեմ էտի Իմ անդրանիկ որդիներին։) Անդրանիկ որդիները կվայելեն իրենց օրհնությունները, ինչպես ասվել է, այն փաստով, որ աննկատ կերպով կմտնեք հոգևոր ոլորտ։ Ինչո՞ւ եմ ասում, որ սա Իմ ողորմությունն ու շնորհն է։ Եթե մարդը կարողանար հոգևոր ոլորտ մտնել միայն մեռելներից հարություն առնելուց հետո, սա ողորմության և շնորհի հարց չէր լինի։ Ուստի սա Իմ ողորմության և շնորհի ամենաակնհայտ արտահայտությունն է և, առավել ևս, սա բացահայտում է Իմ նախասահմանումը և մարդկանց Իմ ընտրությունը։ Այն բավականաչափ ի վիճակի է ցույց տալու, թե որքան խիստ են Իմ կառավարչական հրամանագրերը։ Ես շնորհ կցուցաբերեմ նրան, ում որ կկամենամ, և ողորմություն կցուցաբերեմ նրան, ում որ կկամենամ։ Ոչ ոք չպետք է վիճի կամ պայքարի։ Սա ամբողջովին Իմ հոգսն է։

Մարդիկ չեն կարողանում գլուխ հանել դրանից և իրենք իրենց ճնշում են այնքան, մինչև որ շնչահեղձ են լինում, և այնուամենայնիվ, դարձյալ իրենք են իրենց կապկպում։ Մարդկանց մտածողությունն իսկապես սահմանափակ է, ուստի նրանք պետք է ձերբազատվեն մարդկային մտածողությունից ու պատկերացումներից։ Հետևաբար, Ես պետք է դուրս գամ մսեղիից և մտնեմ հոգևոր ոլորտ՝ ամեն ինչ Իմ վերահսկողության տակ վերցնելու, ամեն ինչ տնօրինելու համար։ Սա բյուրավոր ազգերին ու մարդկանց կառավարելու և Իմ կամքը կատարելու միակ ճանապարհն է։ Դա հեռու չէ։ Չեք հավատում Իմ Ամենակարողությանը և չեք ճանաչում այն անձին, որը Ես եմ։ Կարծում եք, թե լոկ մարդկային էակ եմ, և բացարձակ չեք կարողանում տեսնել Իմ Աստվածայնությունը։ Ամեն բան կավարտվի այն ժամանակ, երբ կամենամ, որ ավարտվի։ Ամեն ինչ կախված է նրանից, թե ինչ եմ ասում Ես։ Իմ վերջին ասածների և Իմ յուրաքանչյուր շարժման մեջ ուշադրություն եք դարձրել միայն Իմ Մարդկայնության ասպեկտին, բայց ուշադրություն չեք դարձրել Իմ Աստվածայնության ասպեկտին։ Այսինքն՝ կարծում եք, թե նույնպես ունեմ մտքեր և պատկերացումներ։ Բայց ասել եմ, որ Իմ միտքը, գաղափարներն ու մտածմունքները, Իմ յուրաքանչյուր շարժումը, այն ամենը, ինչ անում եմ, և այն ամենը, ինչ ասում եմ, Ինքը՝ Աստծու կատարյալ դրսևորումն են։ Մի՞թե մոռացել եք այս ամենը։ Դուք բոլորդ բթամի՛տ մարդիկ եք։ Չեք հասկանում Իմ խոսքերի իմաստը։ Թույլ եմ տվել ձեզ տեսնել Իմ Բնականոն Մարդկայնության ասպեկտը նրանից, ինչ ասել եմ (թույլ եմ տվել ձեզ տեսնել Իմ Բնականոն Մարդկայնությունն Իմ առօրյա կյանքում, իրականության մեջ, որովհետև դեռ չեք հասկանում Իմ Բնականոն Մարդկայնության ասպեկտը նրանից, ինչ ասել եմ այս ընթացքում), բայց Իմ Բնականոն Մարդկայնությունը հասկանալու փոխարեն՝ փորձում եք կառչել դրանից որպես մի բանից, որը կարող է օգտագործվել Իմ դեմ, և սանձարձակ եք Իմ առաջ։ Դուք կո՛ւյր եք։ Տգե՛տ եք։ Չե՛ք ճանաչում Ինձ։ Այսքան երկար ժամանակ զուր եմ խոսել։ Բացարձակապես չեք ճանաչում Ինձ և պարզապես Իմ Բնականոն Մարդկայնությունը չեք համարում Իր՝ կատարյալ Աստծու մի մասը։ Ինչպե՞ս կարող եմ չբարկանալ։ Ինչպե՞ս կարող եմ կրկին ողորմած լինել։ Ըմբոստության այս որդիներին կարող եմ միայն Իմ ցասումով պատասխանել։ Դուք այնքա՛ն հանդուգն եք, բացարձակապես չեք ճանաչում Ինձ։ Կարծում եք, թե այն անձը, որ Ես եմ, սխալ է գործել։ Մի՞թե կարող եմ սխալ գործել։ Մի՞թե անփութորեն կընտրեի որևէ մսեղեն մարմին, որի մեջ կզգեստավորեի Ինքս Ինձ։ Իմ Մարդկայնությունը և Իմ Աստվածայնությունը երկու անբաժանելի մասեր են, որոնք կազմում են Իրեն՝ կատարյալ Աստծուն։ Հիմա սա պե՛տք է կատարելապես պարզ լինի ձեզ համար։ Իմ խոսքերն արդեն հասել են իրենց գագաթնակետին՝ չե՛մ շարունակի երկար-բարակ խոսել։

Քանի որ Իմ գործի տեմպն արագանում է, ոչ ոք չի կարող համընթաց քայլել Իմ հետքերով, և ոչ ոք չի կարող թափանցել Իմ մտքի մեջ, սակայն սա այն ճանապարհն է, որով պետք է անցնել։ Արդեն իսկ հիշատակված «մեռելներից հարություն առնել» արտահայտության մեջ սա է «մեռելները» (այսինքն՝ Իմ մտադրություններն ընկալելու անկարողությունը, Իմ խոսքերից Իմ ասածը հասկանալու անկարողությունը. սա «մեռելների» մեկ այլ բացատրություն է և չի նշանակում «Իմ Հոգու կողմից լքված լինել»)։ Երբ դուք և Ես այս փուլից անցնենք մարմնի մեջ, այն ժամանակ «մեռելներից հարություն առնելու» իրական իմաստը կկատարվի (այսինքն՝ սա մեռելներից հարություն առնելու իրական իմաստն է)։ Այժմ սա այն իրադրությունն է, որում բոլորդ գտնվում եք. դուք չեք կարողանում ընկալել Իմ մտադրությունները և գտնել Իմ հետքերը։ Ավելին՝ ձեր հոգում չեք կարողանում հանդարտ լինել։ Արդյունքում ձեր միտքն անհանգիստ է։ Այսպիսի իրադրությունը հենց այն «տառապանքն» է, որի մասին նշեցի։ Մարդիկ չեն կարող տանել այս տառապանքը։ Մի կողմից դուք մտածում եք սեփական ապագայի մասին, իսկ մյուս կողմից՝ ընդունում եք Իմ այրումն ու Իմ դատաստանը, որոնք բոլոր կողմերից հարվածում են ձեզ։ Բացի այդ, Իմ խոսելու տոնից ու ձևից դուք չեք կարողանում որևէ օրինաչափություն ընկալել, և արտահայտման մեկ օրվա մեջ մի քանի տեսակի տոն կա։ Այս բաները ստիպում են ձեզ մեծապես տառապել։ Սրանք Իմ գործի քայլերն են։ Սա Իմ իմաստությունն է։ Ապագայում այս առումով ավելի մեծ տառապանք փորձառաբար կապրեք, և այդ ամենը նրա համար է, որպեսզի բացահայտվեն բոլոր կեղծավոր մարդիկ. սա հիմա պետք է պարզ լինի։ Սա է Իմ գործելու ձևը։ Այս տեսակի տառապանքի մղումով և մահվանը հավասարազոր այս ցավը փորձառաբար ապրելուց հետո դուք կմտնեք մեկ այլ ոլորտ։ Կմտնեք մարմնի մեջ և կթագավորեք Ինձ հետ՝ իշխելով բյուրավոր ազգերի ու մարդկանց վրա։

Ինչո՞ւ եմ վերջերս ավելի խիստ տոնով խոսում։ Ինչո՞ւ է Իմ տոնն այդքան բազմազան եղել, և ինչո՞ւ է Իմ գործելու ձևը նույնպես այդքան բազմազան եղել։ Իմ իմաստությունն այս բաների մեջ է եղել։ Ես Իմ խոսքերն ասում եմ բոլոր նրանց համար, ովքեր ընդունել են այս անունը (անկախ նրանից՝ հավատում են, որ Իմ խոսքերը կարող են կատարվել, թե ոչ), ուստի բոլորը պետք է լսեն և տեսնեն Իմ խոսքերը, և մարդկանց չպետք է ճնշել, որովհետև Ես ունեմ Իմ գործելու ձևը և Իմ իմաստությունը։ Ես Իմ խոսքերն օգտագործում եմ մարդկանց դատելու, մարդկանց բացահայտելու և մարդկային բնությունը մերկացնելու համար։ Դրանով Ես առանձնացնում եմ նրանց, ովքեր ընտրվել են Իմ կողմից, և դուրս եմ թողնում նրանց, ովքեր նախասահմանված կամ ընտրված չեն Իմ կողմից։ Այս ամենն Իմ իմաստությունն է, և սա Իմ գործի հրաշքն է։ Սա Իմ մեթոդն է Իմ գործի այս փուլում։ Մարդկանց մեջ կա՞ արդյոք մեկը, ով կարող է ընկալել Իմ մտադրությունները։ Կա՞ արդյոք մեկը, ով կարող է հաշվի առնել Իմ հոգսը։ Գործը կատարողը Ես եմ՝ Աստված Ինքը։ Կգա մի օր, երբ հիմնովին կհասկանաք Իմ այս խոսքերի նշանակությունը, և ձեզ համար լիովին պարզ կլինի, թե ինչու եմ ուզում ասել այս խոսքերը։ Իմ իմաստությունն անվերջ է, անսահման ու անչափելի, և այն լիովին անթափանցելի է մարդկանց համար։ Մարդիկ կարող են տեսնելդրա միայն մի մասը Իմ կատարածներից, բայց այն, ինչ նրանք տեսնում են, դեռևս թերի է և անկատար։ Երբ դուք ամբողջությամբ անցնեք այս փուլից հաջորդ փուլ, այն ժամանակ կկարողանաք հստակ տեսնել այն։ Հիշե՛ք։ Այժմ ամենաթանկարժեք դարաշրջանն է. սա վերջին փուլն է, երբ մսեղիի մեջ եք։ Ձեր կյանքը հենց հիմա ձեր մարմնական կյանքի վերջինն է։ Երբ դուք մսեղիից մտնեք հոգևոր ոլորտ, այդ ժամանակ ողջ ցավը կհեռանա ձեզանից։ Դուք մեծապես կուրախանաք ու կցնծաք և անդադար կցատկոտեք ուրախությունից։ Բայց դուք պետք է հստակ իմանաք, որ Իմ այս խոսքերը, որոնք Ես ասում եմ, միայն անդրանիկ որդիների համար են, որովհետև միայն անդրանիկ որդիներն են արժանի այս օրհնությանը։ Հոգևոր ոլորտ մուտք գործելը մեծագույն օրհնությունն է, բարձրագույն օրհնությունը և ամենաարժեքավոր վայելքը։ Այն բաները, որոնք այժմ դուք ձեռք եք բերում ուտելու և հագնելու համար, ոչ այլ ինչ են, քան մսեղիի վայելքներ. դրանք շնորհ են, և Ես պարզապես հաշվի չեմ առնում այդ բաները։ Իմ գործի կենտրոնը հաջորդ փուլում է (հոգևոր ոլորտ մտնելը և տիեզերք աշխարհի առջև կանգնելը)։

Ես ասել եմ, որ արդեն տապալել և ջախջախել եմ մեծ կարմիր վիշապին։ Ինչպե՞ս կարող եք չհավատալ Իմ խոսքերին։ Ինչո՞ւ եք դեռ ցանկանում հալածանք և նեղություն կրել Ինձ համար։ Մի՞թե սա ավելորդ գին չէ, որ վճարում եք։ Ես բազմիցս հիշեցրել եմ ձեզ, որ դուք միայն պետք է վայելեք, մինչ Ինքս՝ անձամբ եմ կատարում գործը։ Ինչո՞ւ եք այդքան ցանկանում գործել։ Դուք իսկապես չգիտեք վայելել։ Ես ամեն ինչ ամբողջությամբ պատրաստել եմ ձեզ համար. ինչո՞ւ ձեզանից ոչ մեկը չի եկել Ինձ մոտ՝ վերցնելու այն։ Դուք դեռևս չեք վստահում Իմ ասածներին։ Դուք չեք ճանաչում Ինձ։ Դուք կարծում եք, թե դատարկ հաճոյախոսություններ եմ ասում. իսկապես, դուք բթամիտ եք։ (Այն լիակատար պատրաստությունները, որոնց մասին խոսում եմ, նշանակում են, որ դուք պետք է ավելի շատ նայեք Ինձ և ավելի շատ աղոթեք Իմ առջև, մինչ Ես անձամբ կգործեմ և կանիծեմ բոլոր Ինձ դիմակայողներին և կպատժեմ բոլոր ձեզ հալածողներին։) Դուք ոչինչ չգիտեք Իմ խոսքերի մասին։ Ես ձեզ բացահայտում եմ Իմ բոլոր խորհուրդները, բայց ձեզանից քանի՞սն են իսկապես հստակ հասկանում դրանք։ Ձեզանից քանի՞սն են դրանք խորությամբ ըմբռնում։ Ի՞նչ է Իմ գահը։ Ի՞նչ է Իմ երկաթե գավազանը։ Ձեզանից ո՞վ գիտի։ Երբ հիշատակվում է Իմ գահը, շատերը կարծում են, թե դա այն տեղն է, որտեղ Ես նստում եմ, կամ որ այն վերաբերում է Իմ բնակավայրին, կամ այն անձին, որը Ես եմ։ Սրանք բոլորը թյուր ըմբռնումներ են. պարզապես թյուրիմացությունների խառնաշփոթ։ Այս մեկնաբանություններից ոչ մեկը ճիշտ չէ, այնպես չէ՞։ Այսպես եք բոլորդ հասկանում և ընկալում այն. սա պարզապես հասկացողության ծայրահեղ շեղում է։ Ի՞նչ է իշխանությունը։ Ի՞նչ կապ կա իշխանության և գահի միջև։ Գահը Իմ իշխանությունն է։ Երբ Իմ անդրանիկ որդիները բարձր պահեն Իմ գահը, այդ ժամանակն նրանք նաև իշխանություն կստանան Ինձնից։ Միայն Ես ունեմ իշխանություն, ուստի միայն Ես ունեմ գահը։ Այլ կերպ ասած՝ այն բանից հետո, երբ Իմ անդրանիկ որդիները տառապեն նույն կերպ ինչպես Ես տառապեցի, նրանք կընդունեն այն, ինչ Ես եմ և այն, ինչ Ես ունեմ, և Ինձնից կստանան ամեն ինչ. սա անդրանիկ որդու կարգավիճակին հասնելու գործընթացն է։ Դա կլինի այն ժամանակը, երբ Իմ անդրանիկ որդիները բարձր կպահեն Իմ գահը, և դա կլինի նաև այն ժամանակը, երբ նրանք իշխանություն կստանան Ինձնից։ Այժմ դուք պետք է հասկանաք սա։ Այն ամենը, ինչ ասում եմ, պարզ է և միանգամայն աներկբա, որպեսզի բոլորը հասկանան։ Հրաժարվե՛ք ձեր սեփական պատկերացումներից և սպասե՛ք ստանալու այն խորհուրդները, որոնք բացահայտում եմ ձեզ։ Ուրեմն ի՞նչ է երկաթե գավազանը։ Նախորդ փուլում այն վերաբերում էր Իմ խիստ խոսքերին, բայց հիմա այլևս նույնը չէ, ինչ նախկինում. այժմ երկաթե գավազանը վերաբերում է Իմ գործերին, որոնք իշխանությամբ լի մեծ աղետներ են։ Ուստի, երբ հիշատակվում է երկաթե գավազանը, այն միշտ զուգակցվում է իշխանության հետ։ Երկաթե գավազանի բուն իմաստը ներկայացվում է մեծ աղետների տեսանկյունից. այն իշխանության մի մասն է։ Բոլորը պետք է հստակ տեսնեն սա, և միայն այդպես կարող են ընկալել Իմ մտադրությունները և Իմ խոսքերից հայտնություն ստանալ։ Ով ունի Սուրբ Հոգու գործը, իր ձեռքում է պահում երկաթե գավազանը, և հենց նա է կրում իշխանություն և իրավունք ունի իրագործելու մեծ աղետներից ցանկացածը։ Սա Իմ կառավարչական հրամանագրերից մեկն է։

Բոլոր բաները բաց են ձեզ համար (սա վերաբերում է հստակ նշված մասին), և բոլոր բաները թաքնված են ձեզանից (սա վերաբերում է Իմ խոսքերի գաղտնի մասին)։ Ես իմաստությամբ եմ խոսում. թույլ եմ տալիս հասկանալ Իմ որոշ խոսքերի միայն բառացի իմաստը, մինչդեռ թույլ եմ տալիս ընկալել մյուսների իմաստը (բայց շատերը ի վիճակի չեն այն ընկալելու), որովհետև սա Իմ գործի հաջորդականությունն է։ Ես կարող եմ ձեզ հայտնելԻմ խոսքերի ճշմարիտ իմաստը միայն այն ժամանակ, երբ հասնեք որոշակի հասակի։ Սա Իմ իմաստությունն է, և սրանք Իմ հրաշալի գործերն են (որպեսզի կատարելագործեմ ձեզ և հիմնովին պարտության մատնեմ Սատանային ու նսեմացնեմ դևերին)։ Միայն այն ժամանակ, երբ մտնեք մեկ այլ ոլորտ, կկարողանաք լիովին հասկանալ։ Ես պետք է այսպես գործեմ, որովհետև մարդկային պատկերացումներում կան շատ բաներ, որոնք մարդիկ պարզապես չեն կարող ըմբռնել, և նույնիսկ եթե պարզ ասեմ, միևնույն է, դուք չեք հասկանա։ Ի վերջո, մարդկանց միտքը սահմանափակ է, և կան շատ բաներ, որոնք կարող եմ փոխանցել ձեզ միայն ձեր՝ հոգևոր ոլորտ մտնելուց հետո. հակառակ դեպքում, մարդկային մսեղին չի կարող կրել դա, և սա կարող է միայն խաթարել Իմ տնօրինումը։ Սա է «Իմ գործի հաջորդականության» ճշմարիտ իմաստը, որի մասին խոսում եմ։ Որքա՞ն եք հասկանում Ինձ ձեր պատկերացումներում։ Արդյո՞ք ձեր հասկացողությունն անթերի է։ Արդյո՞ք դա հոգու մեջ եղած գիտելիքն է։ Հետևաբար Ես պետք է թույլ տամ ձեզ անցնել մեկ այլ ոլորտ, որպեսզի ավարտին հասցնեք Իմ գործը և հետևեք Իմ կամքին։ Ուրեմն ի՞նչ է հենց այդ մյուս ոլորտը։ Արդյո՞ք դա իսկապես մի տեսակ վերերկրային տեսարան է, ինչպես մարդիկ պատկերացնում են։ Արդյո՞ք դա իսկապես օդի պես մի բան է, որը հնարավոր չէ տեսնել կամ շոշափել, բայց գոյություն ունի։ Ինչպես ասել եմ, մարմնի մեջ լինելու վիճակը մսեղի ու ոսկոր, ձև ու պատկեր ունենալն է։ Սա բացարձակապես ճշմարիտ է և կասկածից վեր, և բոլորը պետք է հավատան դրան։ Սա է մարմնի մեջ իրական վիճակը։ Ավելին՝ մարմնի մեջ չկան մարդկանց զզվեցնող բաներ։ Բայց ի՞նչ է հենց այս վիճակը։ Երբ մարդիկ մսեղիիցանցնում են մարմնի մեջ, մի մեծ խումբ պետք է հայտնվի։ Այսինքն՝ նրանք կազատվեն իրենց մսեղավոր տնից, և սա կարելի է նկարագրել որպես յուրաքանչյուրի՝ ըստ իր տեսակի դասակարգվելը. մսեղին հավաքվում է մսեղիի հետ, իսկ մարմինը՝ մարմնի հետ։ Այժմ նրանք, ովքեր կտրվում են իրենց տներից, ծնողներից, կանանցից, ամուսիններից, որդիներից և դուստրերից, սկսում են մտնել հոգևոր ոլորտ։ Ի վերջո, դա այսպես է. հոգևոր ոլորտում իրադրությունն այնպիսին է, որ անդրանիկ որդիները հավաքված են միասին՝ երգելով և պարելով, գովաբանելով և ցնծությամբ փառաբանելով Իմ սուրբ անունը։ Սա գեղեցիկ և մշտապես նոր տեսարան է։ Բոլորն Իմ սիրելի որդիներն են՝ հավիտյան անդադար Ինձ գովաբանող, հավիտյան Իմ սուրբ անունը բարձր պահող։ Սա է իրադրությունը հոգևոր ոլորտ մտնելուց հետո, սա է նաև գործը հոգևոր ոլորտ մտնելուց հետո, և սա է նաև այն իրադրությունը, որի մասին խոսել եմ՝ հոգևոր ոլորտում եկեղեցին հովվելու մասին։ Ավելին՝ Ես Իմ անձի միջոցով հայտնվում եմ տիեզերքի յուրաքանչյուր ազգում և բյուրավոր ազգերի ու մարդկանց մեջ՝ կրելով Իմ իշխանությունը, Իմ ցասումը և Իմ դատաստանը, և առավել ևս՝ կրելով Իմ երկաթե գավազանը՝բյուրավոր ազգերին ու մարդկանց կառավարելու համար։ Սա բյուրավոր մարդկանց և ողջ տիեզերքի մեջ Ինձ համար վկայություն է տալիս, որը ցնցում է երկինքն ու երկիրը՝ ստիպելով բյուրավոր մարդկանց և լեռների, գետերի, լճերի և երկրի ծայրերի բոլոր բաներին գովաբանել Ինձ, փառք տալ Ինձ և ճանաչել հենց Ինձ՝ միակ Աստծուն, որը բոլոր բաների Արարիչն է, և առաջնորդում է ամեն ինչ, տնօրինում է ամեն ինչ, դատում է ամեն ինչ, իրագործում է ամեն ինչ, պատժում է ամեն ինչ և կործանում է ամեն ինչ։ Ուրեմն սա է Իմ անձի հայտնվելը։

Ես ատում եմ բոլոր նրանց, ովքեր նախասահմանված և ընտրված չեն Իմ կողմից։ Հետևաբար, պետք է այս մարդկանց մեկ առ մեկ հեռացնեմ Իմ տնից, որպեսզի Իմ տաճարը լինի սուրբ ու անարատ, Իմ տունը՝ միշտ նոր ու երբեք չհնացող, Իմ սուրբ անունը՝ հավիտյան հռչակված, և Իմսուրբ ժողովուրդը՝ սիրված Իմ կողմից։ Այսպիսի տեսարանը, այսպիսի տունը, այսպիսի թագավորությունն Իմ նպատակն է ու Իմ բնակավայրը։ Սա է բոլոր բաների Իմ արարման հիմքը։ Ոչ ոք չի կարող սասանել կամ փոխել այն։ Դրա ներսում միայն Ես և Իմ սիրելի որդիները կապրենք միասին, և ոչ ոքի թույլ չի տրվի ոտնատակ տալ այն, ոչնչի թույլ չի տրվի զբաղեցնել այն, և առավել ևս թույլ չի տրվի, որ որևէ տհաճ բան պատահի։ Ամենը կլինի փառաբանություն ու ցնծություն և ամենը կլինի մարդու համար աներևակայելի մի տեսարան։ Միայն ցանկանում եմ, որ ձեր բոլոր ջանքերն ընծայեք Ինձ՝ ողջ սրտով, մտքով և զորությամբ։ Լինի այսօր, թե վաղը, լինեք Ինձ համար ծառայություն մատուցող, թե օրհնություններ ստացող, բոլորդ պետք է ներդնեք ձեր ուժն Իմ թագավորության համար։ Սա մի պարտականություն է, որը բոլոր արարված մարդիկ պետք է ստանձնեն, և այն պետք է արվի ու իրագործվի այս կերպ։ Որպեսզի Իմ թագավորության գեղեցկությունը միշտ նորանա, և Իմ տունը դառնա ներդաշնակ ու միասնական, Ես գործի կդնեմ բոլոր բաները ծառայություն մատուցելու համար։ Ոչ ոքի թույլատրված չէ հակառակվել Ինձ, և յուրաքանչյուր ոք, ով անում է դա, պետք է ենթարկվի դատաստանի և անիծվի։ Այժմ Իմ անեծքներն սկսում են թափվել յուրաքանչյուր երկրի ու յուրաքանչյուր ժողովրդի վրա, և Իմ անեծքները նույնիսկ ավելի խիստ են, քան Իմ դատաստանը։ Այժմ ժամանակն է սկսելու դատապարտել բոլոր մարդկանց, ուստի ասվում է, որ դրանք անեծքներ են։ Սա այն պատճառով է, որ այժմ վերջին դարաշրջանն է, այլ ոչ թե արարչագործության ժամանակը։ Քանի որ դարաշրջանները փոխվել են, Իմ գործի տեմպն այժմ շատ տարբեր է։ Իմ գործի կարիքներից ելնելով՝ մարդիկ, որոնց կարիքն ունեմ, նույնպես տարբեր են․ նրանք, որոնք պետք է լքվեն, կլքվեն, նրանք, որոնք պետք է հեռացվեն, կհեռացվեն, նրանք, որոնք պետք է սպանվեն, կսպանվեն և նրանք, որոնք պետք է մնան, պետք է մնան։ Սա անխուսափելի միտում է, որը կախված չէ մարդու կամքից, և ոչ մի մարդ չի կարող փոխել այն։ Այն պետք է արվի Իմ մտադրությունների համաձայն։ Ես լքում եմ նրանց, ում ուզում եմ լքել և դուրս եմ թողնում նրանց, ում ուզում եմ դուրս թողնել։ Ոչ ոք չպետք է կամայականորեն գործի։ Ես թողնում եմ մնալ նրանց, ում ցանկանում եմ, որ մնան և սիրում եմ նրանց, ում ցանկանում եմ սիրել։ Սա պետք է արվի Իմ մտադրությունների համաձայն։ Ես չեմ գործում մսեղավոր զգացմունքներով։ Ինձ հետ կա միայն արդարություն, դատաստան և ցասում. բացարձակապես չկան մսեղավոր զգացմունքներ։ Իմ մեջ մարդկայինի ամենաչնչին հետքն անգամ չկա, քանզի Ես Ինքն Աստվածն եմ՝ Աստծու անձը։ Քանի որ մարդիկ բոլորը տեսնում են Իմ մարդկայնությունը և չեն տեսել Իմ աստվածայնությունը, նրանք իրապես կույր են։ Նրանք իրապես բթամիտ են։

Այն, ինչ ասում եմ ձեզ, պետք է պահեք ձեր սրտերում, Իմ խոսքերի միջոցով պետք է հասկանաք Իմ սիրտը և հաշվի առնեք Իմ հոգսը։ Այնժամ կճանաչեք Իմ ամենակարողությունը և կտեսնեք Իմ անձը։ Քանի որ Իմ խոսքերն իմաստության խոսքեր են, ոչ ոք չի կարող ընկալել Իմ խոսքերի հետևում եղած սկզբունքները կամ օրենքները։ Մարդիկ կարծում են, թե Ես կիրառում եմ նենգություն և խոտորություն, և չեն ճանաչում Ինձ Իմ խոսքերի միջոցով, այլ ընդհակառակը՝ հայհոյում են Ինձ։ Նրանք այնքա՜ն կույր են և տգետ։ Զուրկ են զանազանության նույնիսկ ամենաչնչին նշույլից։ Յուրաքանչյուր նախադասություն, որ արտաբերում եմ, կրում է իշխանություն և դատաստան, և ոչ ոք չի կարող փոխել Իմ խոսքերը։ Երբ Իմ խոսքերը հնչում են, անշուշտ բաներ են իրագործվում Իմ խոսքերի համաձայն։ Սա է Իմ բնույթը։ Իմ խոսքերն իշխանություն են, և ով փոփոխում է դրանք, վիրավորում է իմ պատիժը, և Ես պետք է տապալեմ նրանց։ Լուրջ դեպքերում նրանք կործանման են տանում իրենց իսկ կյանքը և գնում են Հադես կամ անհատակ անդունդը։ Սա մարդկության հետ վարվելու միակ ձևն է, և մարդը ոչ մի կերպ չի կարող փոխել այն. սա Իմ կառավարչական հրամանագիրն է։ Հիշե՛ք սա։ Ոչ ոքի թույլ չի տրվում խախտել Իմ հրամանագիրը։ Ամեն ինչ պետք է արվի Իմ մտադրությունների համաձայն։ Անցյալում չափազանց մեղմ էի ձեր հանդեպ, և բախվում էիք միայն Իմ խոսքերին։ Մարդկանց տապալելու մասին Իմ ասած խոսքերը դեռ չեն իրականացել։ Բայց այսօրվանից բոլոր աղետները (խոսքը Իմ կառավարչական հրամանագրերի մասին է) կգան մեկը մյուսի հետևից ՝ պատժելու բոլոր նրանց, ովքեր չեն համապատասխանում Իմ մտադրություններին։ Պետք է ի հայտ գան փաստեր, հակառակ դեպքում մարդիկ չէին կարողանա տեսնել Իմ ցասումը, այլ կրկին ու կրկին անառակություն կանեին։ Սա Իմ տնօրինման ծրագրի մի քայլն է, և այն ճանապարհն է, որով կատարում եմ Իմ գործի հաջորդ քայլը։ Սա նախապես եմ ասում ձեզ, որպեսզի կարողանաք խուսափել հանցանք գործելուց և հավիտյան կործանման գնալուց։ Այսինքն՝ այսօրվանից սկսած, բացի Իմ անդրանիկ որդիներից, բոլոր մարդկանց կստիպեմ զբաղեցնել իրենց պատշաճ տեղերն Իմ մտադրությունների համաձայն և կպատժեմ նրանց մեկ առ մեկ։ Նրանցից և ոչ մեկին չեմ խնայի։ Միայն թե համարձակվեք նորից անառականալ։ Միայն թե համարձակվիր նորից ըմբոստանալ։ Նախկինում ասել եմ, որ արդար եմ բոլորի հանդեպ, որ զուրկ եմ զգացմունքի անգամ ամենաչնչին նշույլից, և սա ծառայում է ցույց տալու, որ Իմ բնույթը չպետք է վիրավորել։ Սա Իմ անձն է։ Ոչ ոք չի կարող փոխել սա։ Բոլոր մարդիկ լսում են Իմ խոսքերն ու բոլոր մարդիկ տեսնում են Իմ փառավոր կերպարանքը։ Բոլոր մարդիկ պետք է լիովին և բացարձակապես հնազանդվեն Ինձ․ սա է Իմ կառավարչական հրամանագիրը։ Բոլոր մարդիկ ողջ տիեզերքում և երկրի ծայրերում պետք է փառաբանեն Ինձ և փառք տան Ինձ, քանզի Ես Ինքը՝ միակ Աստվածն եմ, քանզի Ես Աստծու անձն եմ։ Ոչ ոք չի կարող փոխել Իմ խոսքերն ու արտահայտությունները, Իմ խոսքն ու վարքը, քանի որ սրանք միայն Ինձ վերաբերող հարցեր են, և բաներ են, որոնց տիրապետել եմ հնագույն ժամանակներից, և որոնք գոյություն կունենան հավիտյան։

Մարդիկ Ինձ փորձելու մտադրություն են փայփայում և ուզում են խոսքերիս մեջ գտնել մի բան, որը կարող են օգտագործել Իմ դեմ Ինձ զրպարտելու համար։ Մի՞թե պետք է զրպարտվեմ քո կողմից։ Մի՞թե պետք է անփութորեն դատվեմ։ Մի՞թե Իմ գործերը պետք է անփութորեն քննարկվեն։ Դուք իսկապես մի խումբ եք, որ չգիտի, թե ինչն է իր համար լավ։ Բացարձակապես չեք ճանաչում Ինձ։ Ի՞նչ է Սիոն լեռը։ Ի՞նչ է Իմ բնակավայրը։ Ի՞նչ է Քանանի բարի երկիրը։ Ի՞նչ է բոլոր բաների արարման հիմքը։ Ինչո՞ւ եմ վերջին մի քանի օրերի ընթացքում անընդհատ հիշատակել այս խոսքերը։ Սիոն լեռը, Իմ բնակավայրը, Քանանի բարի երկիրը, բոլոր բաների արարման հիմքը՝ այս ամենն ասվում է Իմ անձի վերաբերյալ (մարմնի վերաբերյալ)։ Մարդիկ բոլորը կարծում են, թե սրանք վայրեր են, որոնք ֆիզիկապես գոյություն ունեն։ Իմ անձը Սիոն լեռն է, այն Իմ բնակավայրն է։ Ով մտնի հոգևոր ոլորտ, կբարձրանա Սիոն լեռը և կմտնի Իմ բնակավայրը։ Բոլոր բաներն արարել եմ Իմ անձի ներսում, այսինքն՝ բոլոր բաներն արարվել են մարմնի ներսում, հետևաբար այն հիմքն է։ Ինչո՞ւ եմ ասում, որ կրկին կվերադառնաք մարմնի մեջ Ինձ հետ միասին։ Հենց դրանում է բուն իմաստը։ Այս բոլոր գոյականները, ճիշտ ինչպես «Աստված» անվանումը, ինքնին ոչ մի իմաստ չունեն, այլ ավելի շուտ տարբեր անուններ են, որոնք տալիս եմ տարբեր վայրերի։ Ուստի չափազանց մեծ ուշադրություն մի՛ դարձրեք դրանց բառացի իմաստներին, այլ կենտրոնացեք միայն Իմ խոսքերը լսելու վրա։ Պետք է տեսնեք դրանք այս կերպ և այնժամ կկարողանաք ընկալել Իմ մտադրությունները։ Ինչո՞ւ եմ նորից ու նորից հիշեցնում ձեզ, որ Իմ խոսքերում իմաստություն կա։ Ձեզանից քանի՞սն են խորհրդածել դրա խորքային իմաստի շուրջ։ Բոլորդ կուրորեն եք վերլուծում և անխոհեմ վարվում։

Դեռևս չեք հասկանում անցյալում Իմ ասածների մեծ մասը։ Շարունակում եք կասկածների մեջ մնալ և չեք կարողանում բավարարել Իմ սիրտը։ Երբ կարողանաք վստահ լինել Իմ արտաբերած յուրաքանչյուր նախադասության մեջ, դա կլինի այն պահը, երբ ձեր կյանքը կհասունանա։ Ինձ համար մեկ օրը հազար տարվա պես է, և հազար տարին՝ մեկ օրվա։ Ի՞նչպես եք հասկանում այն ժամանակը, որի վերաբերյալ խոսում եմ։ Ինչպե՞ս կբացատրեիք այն։ Սխալ եք մեկնաբանում այն։ Եվ ավելին, մարդկանց մեծամասնությունն աղմուկ է բարձրացնում Ինձ հետ այս հարցի շուրջ՝ ցանկանալով գտնել ինչ-որ բան, որը կօգտագործի Իմ դեմ. դուք չգիտեք, թե ինչն է լավ ձեզ համար։ Զգո՛ւյշ եղիր, հակառակ դեպքում կտապալեմ քեզ։ Երբ գա այն օրը, երբ ամեն ինչ պարզ կդառնա, լիովին կհասկանաք։ Հիմա դեռ չեմ ասում ձեզ։ (Այժմ մարդկանց բացահայտելու ժամանակն է. բոլորը պետք է ուշադիր և զգույշ լինեն, որպեսզի կարողանան բավարարել Իմ մտադրությունները։) Իմ խոսքերի միջոցով կբացահայտեմ բոլոր մարդկանց, և նրանց իսկական ձեւերը հայտնի կդառնան՝ ցույց տալու, թե արդյոք նրանք ճշմարիտ են, թե ոչ։ Եթե ինչ-որ մեկը պոռնիկ է կամ հեզաբել, պետք է բացահայտեմ նրան։ Նախկինում ասել եմ, որ Ես բաներ եմ անում՝ առանց մատս շարժելու, և որ միայն Իմ խոսքերն եմ օգտագործում մարդկանց բացահայտելու համար։ Որևէ քողարկումից չեմ վախենում։ Երբ Իմ խոսքերն արտաբերվեն, պետք է ցույց տաս քո իսկական ձեւը և որքան էլ լավ քողարկես քեզ, անպայման կթափանցեմ դրա մեջ։ Սա Իմ գործերի սկզբունքն է․ օգտագործել միայն խոսքեր և բացարձակապես ոչ մի ուժ չգործադրել։ Մարդիկ խիստ նյարդայնանում են այն հարցի շուրջ, թե արդյոք Իմ խոսքերը կիրագործվեն, թե ոչ և անհանգստանում ու մտահոգվում Ինձ համար, բայց այս ջանքերն իսկապես ավելորդ են․ դրանք իզուր վճարված գին են։ Մտահոգվում ես Ինձ համար, բայց արդյո՞ք քո սեփական կյանքը հասունացել է։ Իսկ ի՞նչ կասես սեփական ճակատագրիդ մասին։ Հաճախ հարցրու ինքդ քեզ և անփույթ մի՛ եղիր։ Բոլոր մարդիկ պետք է հաշվի առնեն Իմ գործը, և Իմ գործերի ու Իմ խոսքերի միջոցով տեսնեն Իմ անձն ու ավելի մեծ ճանաչողություն ունենան Իմ մասին՝ ճանաչեն Իմ ամենակարողությունը, ճանաչեն իմաստությունս և ճանաչեն այն միջոցներն ու մեթոդները, որոնցով արարել եմ բոլոր բաները, և դրանով իսկ անվերջ փառաբանություն մատուցեն Ինձ։ Ես բոլոր մարդկանց ցույց կտամ, թե ում նկատմամբ եմ գործադրում Իմ կառավարչական հրամանագրերը, ում վրա եմ գործում, ինչ եմ ուզում անել և ինչ եմ ուզում ավարտին հասցնել։ Սա մի բան է, որին յուրաքանչյուր մարդ պետք է հասնի, քանզի սա Իմ կառավարչական հրամանագիրն է։ Ես կիրագործեմ այն, ինչ ասում եմ։ Ոչ ոք չպետք է անփութորեն վերլուծի Իմ խոսքերը, բոլորը պետք է Իմ խոսքերի միջոցով տեսնեն Իմ գործերի հիմքում եղած սկզբունքներն ու Իմ խոսքերից իմանան, թե ինչ է Իմ ցասումը, ինչ է Իմ անեծքը և ինչ է Իմ դատաստանը։ Այս ամենը հիմնված է Իմ խոսքերի վրա, և դրանք բաներ են, որոնք պետք է տեսնի յուրաքանչյուր մարդ, և առավել ևս պետք է երևան Իմ յուրաքանչյուր խոսքի մեջ։

Ես մեղմ չեմ վարվի և ոչ մեկի հետ, ով խաթարում է Իմ տնօրինումը կամ փորձում է կործանել Իմ ծրագրերը։ Ամենքը պետք է ընկալեն Իմ իմաստն այն խոսքերից, որն արտահայտում եմ և ունենան հստակ հասկացողություն, թե ինչի մասին եմ Ես խոսում։ Հաշվի առնելով ներկայիս իրավիճակը՝ ձեզնից յուրաքանչյուրը պետք է քննի ինքն իրեն և այն, թե ինչպիսի դեր է խաղում․ արդյոք ապրո՞ւմ ես հանուն Ինձ, թե՞ ծառայություն ես մատուցում Սատանային։ Արդյոք քո յուրաքանչյուր արարք բխում է Ինձնի՞ց, թե՞ դևերից։ Պետք է հստակ գիտակցես այս ամենը, որպեսզի խուսափես Իմ կառավարչական հրամանագրերը խախտելուց և դրանով իսկ Իմ մոլեգնությունն առաջացնելուց։ Հետ նայելով անցյալին՝ բոլորն անհավատարիմ, ապերախտ և անհարգալից են եղել Իմ հանդեպ։ Ավելին՝ նրանք դավաճանել են Ինձ։ Այս պատճառներով այդ մարդիկ այսօր կանգնած են Իմ դատաստանի առաջ։ Թեև Ես պարզապես մարդ եմ թվում, բոլոր նրանք, ովքեր Իմ աչքում բարեհաճություն չեն գտնում (դու պետք է հասկանաս Իմ իմաստը սրանից․ խոսքն այն մասին չէ, թե որքան գեղեցիկ ես կամ որքան հմայիչ ես, այլ այն մասին, թե արդյո՞ք Ես նախասահմանել և ընտրել եմ քեզ), պետք է դուրս թողնվեն Իմ կողմից։ Սա բացարձակապես ճշմարիտ է։ Պատճառն այն է, որ Ես կարող եմ արտաքուստ մարդկային թվալ, բայց դու պետք է նայես Իմ մարդկայնությունից անդին Իմ աստվածայնությունն ընկալելու համար։ Ես շատ անգամներ եմ ասել․ «Բնականոն մարդկայնությունը և լիակատար աստվածայնությունը ամբողջական Աստծու անբաժանելի երկու մասերն են»։ Այնուամենայնիվ, դու դեռ չես ճանաչում Ինձ․ կարևորություն ես տալիս միայն քո այդ մշուշոտ աստծուն։ Դուք այնպիսի մարդիկ եք, որոնք չունեն հոգևոր հասկացողություն։ Այնուամենայնիվ, նման մարդիկ դեռ ցանկանում են լինել Իմ անդրանիկ որդիները։ Ինչպիսի՜ անամոթությո՛ւն։ Նրանք չեն տեսնում, թե իրականում որն է իրենց սեփական կարգավիճակը։ Նրանք նույնիսկ բաժին չունեն Իմ ժողովուրդը լինելու հարցում, ուստի ինչպե՞ս կարող են լինել Իմ անդրանիկ որդիները և լինել թագավորներ Ինձ հետ։ Նման մարդիկ չեն ճանաչում իրենք իրենց։ Նրանք Սատանայի տեսակն են և անարժան են Իմ տան սյուները լինելու, առավել ևս՝ Իմ առաջ ծառայելու։ Ուստի Ես մեկ առ մեկ դուրս կթողնեմ նրանց և մեկ առ մեկ կբացահայտեմ նրանց իրական դեմքերը։

Իմ գործն առաջ է ընթանում քայլ առ քայլ, անարգել և առանց նվազագույն խոչընդոտի, որովհետև Ես հաղթանակ եմ տարել և որովհետև իշխանություն եմ ունեցել՝ որպես Թագավոր ողջ տիեզերքում (այն, ինչին ակնարկում եմ, այն է, որ դևերին և Սատանային պարտության մատնելուց հետո նորովի վերականգնել եմ Իմ զորությունը)։ Երբ ձեռք բերեմ բոլոր անդրանիկ որդիներին, հաղթանակի դրոշը կբարձրանա Սիոն լեռան վրա։ Այսինքն՝ Իմ անդրանիկ որդիներն Իմ հաղթանակի դրոշն են, Իմ փառքը և այն, ինչով պարծենում եմ։ Նրանք նշան են, որ Ես նսեմացրել եմ Սատանային, և այն մեթոդն են, որով գործում եմ (մի խումբ մարդկանց միջոցով, որոնք ապականվել էին Սատանայի կողմից այն բանից հետո, երբ նախասահմանել էի նրանց, բայց որոնք կրկին վերադարձան Իմ կողմը։ Ես նսեմացնում եմ մեծ կարմիր վիշապին և իշխում եմ ապստամբության բոլոր որդիների վրա)։ Իմ անդրանիկ որդիներն այնտեղ են, որտեղ կայանում է Իմ ամենակարողությունը․ նրանք Իմ մեծ գործի հաջող ավարտն են։ Այս ամենն անփոփոխելի է և անվիճելի։ Հենց նրանց միջոցով Ես կավարտեմ Իմ տնօրինման ծրագիրը։ Սա էր Իմ իրական իմաստը, երբ ասացի․ «Ձեր միջոցով է, որ կստիպեմ բյուրավոր ազգերին և Իմ բյուրավոր ընտրյալ մարդկանց հետ հոսել դեպի Իմ գահը» և ավելի մեծ չափով։ Դա Իմ սկզբնական մտադրությունն էր, երբ ասացի այս խոսքերը․ «Ծանր հոգսը ձեր ուսերին»։ Պա՞րզ է։ Հասկանո՞ւմ եք։ Անդրանիկ որդիներն Իմ ողջ տնօրինման ծրագրի բյուրեղացումն են։ Այս պատճառով երբեք մեղմ չեմ վերաբերվել այս խմբին և միշտ խստորեն կարգավարժել եմ ձեզ (աշխարհում կրած տառապանքները, ընտանիքների դժբախտությունները և ծնողների, ամուսինների, կանանց կամ երեխաների կողմից լքված լինելը․ մի խոսքով, աշխարհի և դարաշրջանի կողմից լքված լինելը), և ահա թե ինչու բարեբախտություն ունեք այսօր գալու Իմ առաջ։ Սա այն հարցի պատասխանն է, որի շուրջ այդքան հաճախ խորհել եք․ «Ինչո՞ւ ուրիշ մարդիկ չընդունեցին այս անունը, իսկ ես ընդունեցի»։ Հիմա գիտե՛ք։

Այսօր ոչինչ նույնը չէ, ինչ անցյալում։ Իմ տնօրինման ծրագիրն անցել է նոր մեթոդների, Իմ գործն էլ ավելի է տարբերվում նախկինից, և Իմ արտահայտումներն այժմ էլ ավելի աննախադեպ են։ Ուստի Ես բազմիցս շեշտել եմ, որ պետք է լավ ծառայություն մատուցեք Ինձ (սա ասվում է ծառայություն մատուցողներին)։ Մի՛ վերաբերվեք ինքներդ ձեզ բացասաբար, այլ պահպանե՛ք եռանդուն ձգտում։ Մի՞թե հաճելի չէ որոշ շնորհ ստանալը։ Դա շատ ավելի լավ է, քան աշխարհում տառապելը։ Ասում եմ քե՛զ։ Եթե ամբողջ սրտով ծառայություն չմատուցես Ինձ և փոխարենը տրտնջաս, որ անարդար եմ եղել, ապա վաղը կիջնես Հադես և դժոխք։ Ոչ ոք չի ցանկանում վաղաժամ մահ, այդպես չէ՞։ Կյանքի ևս մեկ օրն անգամ նշանակություն ունի։ Ուստի պետք է ամբողջովին ընծայես քեզ Իմ տնօրինման ծրագրին և դրանից հետո սպասես քո հանդեպ Իմ դատաստանին և սպասես, որ Իմ արդար պատիժը գա քեզ վրա։ Մի՛ ենթադրիր, թե այն, ինչ ասում եմ, անհեթեթություն է։ Ես խոսում եմ Իմ արդարությունից, խոսում եմ Իմ բնույթից և, առավել ևս, գործում եմ Իմ արդարությամբ և մեծափառությամբ։ Մարդիկ բոլորն ասում են, որ Ես արդար չեմ։ Պատճառն այն է, որ նրանք չեն ճանաչում Ինձ։ Սա նրանց ապստամբ խառնվածքների հստակ արտահայտությունն է։ Իմ մեջ չկան մսեղավոր զգացմունքներ, փոխարենը կա միայն արդարություն, մեծափառություն, դատաստան և ցասում։ Որքան շատ ժամանակ անցնի, այնքան ավելի շատ կտեսնեք Իմ բնույթը։ Ներկան անցումային փուլ է, և դուք կարող եք տեսնել սրա միայն մի փոքր մասը․ կարող եք տեսնել միայն արտաքուստ դրսևորված որոշ բաներ։ Երբ Իմ անդրանիկ որդիները բացահայտվեն, Ես թույլ կտամ ձեզ տեսնել ամեն ինչ և հասկանալ այդ ամենը։ Բոլորը կհամոզվեն իրենց սրտերում և իրենց խոսքերում։ Այնպես կանեմ, որ խոսքեր ասեք՝ վկայություն կրելով Իմ համար և ավելին՝ հավիտյան գովաբանեք Ինձ և հավիտյան փառաբանեք Ինձ։ Սա անխուսափելի է և ոչ ոքի կողմից չի կարող փոխվել։ Մարդիկ հազիվ թե կարողանան պատկերացնել դա, ուր մնաց թե հավատան դրան։

Նրանք, ովքեր Անդրանիկ որդիներն են, աստիճանաբար ավելի մեծ հստակություն ունենում տեսիլքների վերաբերյալ, և նրանց սերն Իմ հանդեպ ավելի ու ավելի է մեծանում։ Սա ռոմանտիկ սեր չէ, որը Սատանայի գայթակղությունն է Իմ հանդեպ և մի բան, որը պետք է բացահայտվի։ Այս պատճառով նախկինում նշել եմ, որ կան մարդիկ, որոնք ցուցադրում են իրենց հմայքն Իմ առաջ։ Նման մարդիկ Սատանայի ծառաներն են՝ հավատալով, որ կգրավեն ինձ իրենց արտաքինով։ Անամոթնե՛ր։ Նրանք ամենաստոր թշվառականներն են։ Սակայն մարդիկ, որոնք անդրանիկ որդիներ չեն, այս ընթացքում Իմ ասած խոսքերի միջոցով աստիճանաբար ավելի անհստակ են տեսնում տեսիլքներն ու կորցրել են հավատն այն անձի հանդեպ, որը Ես եմ։ Դրանից հետո նրանք աստիճանաբար անտարբեր են դառնում, մինչև որ ի վերջո ընկնում են։ Նման մարդիկ չեն կարող տիրապետել իրենց։ Սա է այն նպատակը, ինչ Ես ասում եմ այս ընթացքում․ ամենքը պետք է որոշակի ներըմբռնում ձեռք բերեն սրանից (խոսում եմ անդրանիկ որդիների հետ) և Իմ արտահայտումների ու գործերի միջոցով տեսնեն Իմ հրաշալիությունը։ Ինչո՞ւ է ասվում, որ Ես Խաղաղության Իշխանն եմ, Հավիտենական Հայրը, որ Հրաշալին եմ և որ Խորհրդականն եմ։ Սա Իմ ինքնության, Իմ արտահայտումների կամ Իմ արածի տեսանկյունից բացատրելը չափազանց մակերեսային կլիներ․ դա նույնիսկ հիշատակման արժանի չէր լինի։ «Խաղաղության Իշխան» տիտղոսը նշանակում է Իմ զորությունը՝ ավարտուն դարձնելու անդրանիկ որդիներին, Սատանայի նկատմամբ Իմ դատաստանը և այն անսահման օրհնությունները, որոնք շնորհել եմ անդրանիկ որդիներին։ Այլ կերպ ասած՝ միայն անդրանիկ որդիներն են որակավորված Ինձ Խաղաղության Իշխան կոչելու, որովհետև Ես սիրում եմ Իմ անդրանիկ որդիներին, և «Խաղաղության Իշխան» բառակապակցությունը պետք է դուրս գա նրանց բերանից։ Նրանց համար Ես Խաղաղության Իշխանն եմ։ Իմ որդիներին և Իմ ժողովրդին հայտնի եմ որպես Հավիտենական Հայր։ Իմ անդրանիկ որդիների գոյության և այն բանի շնորհիվ, որ նրանք կարող են Ինձ հետ միասին ունենալ թագավորելու իշխանությունն ու կառավարել բյուրավոր ազգերին ու Իմ բյուրավոր ընտրյալ մարդկանց (այսինքն՝ որդիներին և ժողովրդին), որդիները և ժողովուրդը պետք է Ինձ կոչեն Հավիտենական Հայր՝ նկատի ունենալով հենց Իրեն՝ Աստծուն, Ով վեր է անդրանիկ որդիներից։ Ես Հրաշալին եմ բոլորի համար, բացի որդիներից, ժողովրդից կամ անդրանիկ որդիներից։ Իմ գործի հրաշալիության պատճառով անհավատներն ընդհանրապես չեն կարող տեսնել Ինձ (քանի որ քողարկել եմ նրանց աչքերը), և հստակ չեն տեսնում Իմ գործը։ Հետևաբար, նրանց համար Ես Հրաշալին եմ։ Բոլոր դևերի և Սատանայի համար Ես Խորհրդականն եմ, որովհետև այն ամենը, ինչ անում եմ, ծառայում է նրանց ամոթահար անելուն․ Իմ բոլոր գործերն հանուն Իմ անդրանիկ որդիների են։ Իմ յուրաքանչյուր քայլն ընթանում է հարթ, և յուրաքանչյուր քայլով հաղթանակ եմ տանում։ Ավելին՝ Ես կարող եմ թափանցել Սատանայի բոլոր նենգությունների մեջ և օգտագործել դրանք Ինձ ծառայելու համար՝ դարձնելով այն մի առարկա, որը ծառայում է Իմ նպատակներին բացասական կողմից։ Սա է նշանակում Իմ Խորհրդական լինելը, որը ոչ ոք չի կարող փոխել և որը ոչ ոք չի կարող լիովին հասկանալ։ Սակայն Իմ անձի առումով Ես Խաղաղության Իշխանն եմ և Հավիտենական Հայրը, ինչպես նաև Խորհրդականը և Հրաշալին։ Սրանում ոչ մի կեղծիք չկա․ դա անհերքելի և անփոփոխ ճշմարտությո՛ւն է։

Այնքան շատ խոսքեր ունեմ ասելու․ պարզապես անհամեմատելի մի բազմություն։ Ուստի պահանջում եմ, որ համբերատար լինեք և սպասեք։ Ինչ էլ անեք, քմահաճորեն մի՛ հեռացեք։ Այն, ինչ հասկացել եք անցյալում, այժմ հնացած է և լիովին անհամապատասխան, իսկ ներկան անցումային ժամանակաշրջան է։ Այս պատճառով պետք է, որ փոխեք ձեր մտածելակերպն ու փոխեք ձեր հին պատկերացումները։ Սա է «արդարության սուրբ պատմուճանը հագնելու» իրական իմաստը։ Միայն Ես կարող եմ բացատրել Իմ սեփական խոսքերը, և միայն Ես Ինքս գիտեմ, թե ինչ եմ հանձն առել անել։ Ուստի միայն Իմ խոսքերն են առանց խառնուրդի և լիովին համապատասխանում են Իմ մտադրություններին, և ուստի դա արդարության սուրբ պատմուճանը հագնելն է։ Այն, ինչ հասկացվում է մարդկային պատկերացումների մեջ, սոսկ մարդու սեփական երևակայությունն է և ամբողջովին աղտոտված է խառնուրդներով՝ չհամապատասխանելով Իմ մտադրություններին։ Ուստի Ես Ինքս եմ խոսում, և Ես Ինքս եմ բացատրում, և սա նկատի ունեի, երբ ասացի․ «Ես Ինքս եմ անում գործը»։ Դա Իմ տնօրինման ծրագրի անփոխարինելի մասն է, և բոլոր մարդիկ պետք է փառք տան Ինձ և գովաբանեն Ինձ։ Ինչ վերաբերում է Իմ խոսքերը հասկանալուն, Ես երբեք այդ զորությունը չեմ տվել մարդկանց, ոչ էլ նրանք ընդհանրապես ունեն դրա կարողությունը։ Սա դևին նվաստացնելու Իմ մեթոդներից մեկն է։ Եթե մարդիկ հասկանային Իմ խոսքերը և կարողանային թափանցել Իմ մտքերի մեջ ամեն քայլափոխի, ապա Սատանան կարող էր տիրել մարդկանց, երբ ցանկանար, և որպես հետևանք՝ նրանք կդավաճանեին Ինձ և անհնար կդարձնեին անդրանիկ որդիներին ընտրելու Իմ նպատակին հասնելը։ Եթե Ես հասկանայի յուրաքանչյուր խորհուրդ, և անձը, ով Ես եմ, կարողանար ասել խոսքեր, որոնք ոչ ոք չէր կարող ըմբռնել, ապա Ես նույնպես կարող էի տիրվել Սատանայի կողմից։ Սա է պատճառը, որ մինչ Ես մսեղիի մեջ եմ, ընդհանրապես գերբնական չեմ։ Ամենքը պետք է հստակ գիտակցեն և հասկանան այս խոսքերի նշանակությունը, ամենքը պետք է գործեն Իմ ուղղորդման համաձայն։ Մի՛ ձգտեք ինքնուրույն հասկանալ խորը բառերն ու վարդապետությունները։

Ես խոսել եմ որոշ չափով, և Իմ գործը հասել է որոշակի կետի. ձեզանից յուրաքանչյուրը պետք է ընկալի Իմ մտադրությունները և տարբեր չափերով ի վիճակի լինի հաշվի առնելու Իմ հոգսը։ Այժմ այն շրջադարձային կետն է, երբ մսեղին անցում է կատարում դեպի հոգևոր ոլորտ՝ դուք դարաշրջանների միջով անցնող կարապետներն եք, տիեզերական մարդիկ, որոնք շրջում են տիեզերքով և երկրի ծայրերով։ Ինձ համար ամենաթանկն եք, նրանք եք, ում սիրում եմ։ Կարելի է ասել, որ Ես ձեզանից բացի ոչ ոքի չեմ սիրում, որովհետև Իմ սրտի ողջ արյունը եղել է հանուն ձեզ։ Մի՞թե դուք դա չգիտեք։ Ինչո՞ւ ստեղծեցի բոլոր բաները։ Ինչո՞ւ գործի դրեցի դրանք, որպեսզի ծառայեն ձեզ։ Այս բոլոր գործողությունները ձեր հանդեպ Իմ սիրո արտահայտություններն էին։ Լեռները և լեռներում եղած բոլոր բաները, երկիրը և երկրի վրա եղած բոլոր բաները գովաբանում և փառավորում են Ինձ՝ քանի որ ձեռք եմ բերել ձեզ։ Ճշմարտապես, ամեն բան իրագործվել է։ Ավելին՝ ամեն բան լիովին իրագործվել է։ Հնչեղ վկայություն եք կրել Ինձ համար և Ինձ համար ամոթահար եք արել դևերին ու Սատանային։ Ինձնից դուրս գտնվող բոլոր մարդիկ, իրադարձություններն ու բաները ենթարկվում են Իմ իշխանությանը, և բոլորը՝ Իմ տնօրինման ծրագրի ավարտի շնորհիվ, դասակարգվում են ըստ իրենց տեսակի։ (Իմ ժողովուրդը պատկանում է Ինձ, իսկ Սատանայի տեսակը հանձնվում է կրակի լճին, անհատակ անդունդին, որտեղ նրանք հավերժ կողբան և ընդմիշտ կկորչեն։) Երբ խոսում եմ «կործանվելու» և «այդ ժամանակից ի վեր նրանց ոգին, հոգին և մարմինը վերցնելու» մասին, նկատի ունեմ նրանց Սատանային հանձնելը և թույլ տալը, որ նրանք ոտնահարվեն։ Այլ կերպ ասած՝ բոլոր նրանք, ովքեր Իմ տնից չեն, կկործանվեն և կդադարեն գոյություն ունենալ։ Սա չի նշանակում, ինչպես մարդիկ են պատկերացնում, թե նրանք այլևս չեն լինի։ Կարելի է նաև ասել, որ Ինձնից դուրս ամեն բան Իմ աչքում գոյություն չունի, և սա է կործանման ճշմարիտ իմաստը։ Մարդկանց աչքին այս բաները դեռևս գոյություն ունեցող են թվում, բայց Իմ տեսանկյունից դրանք վերածվել են ոչնչի և հավիտյան կկործանվեն։ (Շեշտը դրվում է նրանց վրա, ում վրա չեմ գործում, և ովքեր Ինձնից դուրս են։) Ինչպես էլ որ մարդիկ մտածեն, չեն կարող հասկանալ սա, և որքան էլ նայեն դրան, չեն կարող թափանցել դրա մեջ։ Մարդիկ չեն կարող հստակ հասկանալ, քանի դեռ լուսավորություն չեմ բերում նրանց, չեմ լուսավորում և հստակորեն դա նրանց ցույց չեմ տալիս։ Ավելին՝ նրանք բոլորն ավելի ու ավելի են մշուշվում դրա վերաբերյալ՝ զգալով ավելի մեծ դատարկություն և առավել ևս զգալով, որ հետևելու ուղի չկա․ նրանք գրեթե նման են մեռած մարդկանց։ Հենց հիմա մարդկանց մեծամասնությունը (նկատի ունեմ բոլորին՝ բացի անդրանիկ որդիներից) այս իրադրության մեջ է։ Այս բաները Ես նշել եմ այնպիսի հստակությամբ, սակայն այս մարդիկ ոչ մի արձագանք չունեն և դեռևս հոգ են տանում իրենց մսեղավոր վայելքների մասին։ Ուտում են ու հետո քնում, քնում են ու հետո ուտում։ Չեն խորհում Իմ խոսքերի շուրջ։ Նույնիսկ երբ եռանդով են լցվում, դա միայն որոշ ժամանակով է․ դրանից հետո մնում են նույնը, ինչպիսին կային՝ լիովին անփոփոխ, կարծես բնավ չեն էլ լսել Ինձ։ Սրանք տիպիկ, անօգուտ մարդիկ են, որոնք հոգսի նվազագույն զգացում անգամ չունեն․ նրանք ամենաակնհայտ ձրիակերներն են։ Հետագայում մեկ առ մեկ կլքեմ նրանց։ Անհամբեր մի՛ եղեք։ Մեկ առ մեկ նրանց հետ կուղարկեմ անհատակ անդունդ։ Սուրբ Հոգին երբեք չի գործել նման մարդկանց վրա, և այն ամենը, ինչ նրանք անում են, բխում է իրենց ստացած շնորհներից։ Երբ խոսում եմ շնորհների մասին, ի նկատի ունեմ, որ սրանք կյանք չունեցող մարդիկ են, որոնք Իմ ծառայությունն անողներն են․ Ես նրանցից ոչ մեկին չեմ ուզում և դուրս կթողնեմ նրանց (բայց հենց հիմա նրանք դեռ մի փոքր օգտակար են)։ Դու, որ ծառայություն անող ես, լսի՛ր։ Մի՛ մտածիր, թե Իմ կողմից քեզ օգտագործելը նշանակում է, որ բարեհաճորեն եմ նայում քեզ։ Դա այդքան պարզ չէ։ Եթե ուզում ես, որ բարեհաճորեն նայեմ քեզ, ապա պետք է լինես մեկը, ում արժանի եմ համարել, և ում անձամբ եմ կատարելագործում։ Սա է այն տեսակի մարդը, ում սիրում եմ։ Նույնիսկ եթե մարդիկ ասեն, որ սխալ եմ թույլ տվել, երբեք չեմ դրժի Իմ խոսքը։ Գիտե՞ս սա։ Նրանք, ովքեր ծառայություն են մատուցում, ընդամենը խոշոր եղջերավոր անասուններ են ու ձիեր։ Ինչպե՞ս կարող են նրանք Իմ անդրանիկ որդիները լինել։ Մի՞թե դա անհեթեթություն չէր լինի։ Մի՞թե դա բնության օրենքների խախտում չէր լինի։ Ով որ ունի Իմ կյանքն ու Իմ որակը, նրանք Իմ անդրանիկ որդիներն են։ Սա ողջամիտ բան է․ ոչ ոք չի կարող հերքել դա։ Պետք է այդպես լինի, հակառակ դեպքում չէր լինի մեկը, ով կարող էր խաղալ այս դերը, և ոչ ոք, ով կարող էր փոխարինել դրան։ Սա զգացմունքներից դրդվելով արվող բան չէ, քանզի Ես Ինքը՝ արդար Աստվածն եմ, Ինքը՝ սուրբ Աստվածն եմ, և Ինքը՝ մեծափառ Աստվածն եմ, Ով վիրավորանք չի՛ հանդուրժում։

Այն ամենը, ինչ անհնար է մարդկանց համար, Ինձ համար ընթանում է հարթ և ազատ։ Ոչ ոք չի կարող կանգնեցնել դա, և ոչ ոք չի կարող փոխել դա։ Այս աշխարհն իր ողջ հսկայականությամբ լիովին Իմ ձեռքերում է, էլ չասած փոքրիկ դև Սատանայի մասին։ Եթե չլիներ Իմ տնօրինման ծրագիրը, և եթե չլինեին Իմ անդրանիկ որդիները, վաղուց ոչնչացրած կլինեի այս չար, անառակ հին դարաշրջանը, որը ներծծված է մահվան գարշահոտով։ Սակայն գործում եմ չափավորված կերպով և թեթևամտորեն չեմ խոսում։ Հենց որ մի բան եմ ասում, այն կիրագործվի, եթե անգամ այն չիրագործվեր, դրանում անշուշտ կլիներ Իմ իմաստության մի կողմը, որն անպայման կիրագործեր ամեն բան Ինձ համար և ճանապարհ կհարթեր Իմ գործողությունների համար։ Դա նրանից է, որ Իմ խոսքերն Իմ իմաստությունն են՝ Իմ խոսքերն ամեն ինչ են։ Մարդիկ հիմնովին չեն հասկանում և չեն կարողանում ըմբռնել դրանք։ Հաճախ եմ հիշատակում «կրակի լիճը»։ Ի՞նչ է դա նշանակում։ Ինչո՞վ է այն տարբերվում կրակով և ծծմբով լճից։ Կրակով և ծծմբով լիճը վերաբերում է Սատանայի ազդեցությանը, մինչդեռ կրակի լիճը՝ Սատանայի իշխանության տակ գտնվող ողջ աշխարհին։ Աշխարհում յուրաքանչյուր ոք կրակի լճում այրման առարկա է (այսինքն՝ նրանք ավելի ու ավելի են ապականվում, և երբ նրանց ապականությունը հասնի որոշակի մակարդակի, նրանք մեկ առ մեկ կոչնչացվեն Իմ կողմից, ինչը կարող եմ հեշտությամբ անել՝ Ինձնից պահանջվում է միայն մեկ բառ արտաբերել)։ Որքան մեծ է Իմ ցասումը, այնքան ավելի բարձր են բոցավառվում կրակները ողջ կրակի լճում։ Սա վերաբերում է նրան, թե ինչպես են մարդիկ ավելի ու ավելի չար դառնում։ Իմ ցասումի ժայթքման ժամանակը կլինի նաև այն ժամանակը, երբ կրակի լիճը կպայթի՝ այսինքն՝ դա կլինի այն ժամանակը, երբ ողջ տիեզերական աշխարհը կոչնչացվի։ Այդ օրը Իմ թագավորությունը լիովին կիրագործվի երկրի վրա, և նոր կյանք կսկսվի։ Սա մի բան է, որը շուտով կիրականանա։ Իմ խոսելուն պես բոլորի աչքի առաջ ամեն բան կիրականանա։ Սա հարցի մարդկային տեսակետն է, բայց Իմ աչքերում բաներն արդեն նախապես ավարտվել են, որովհետև Ինձ համար ամեն բան հեշտ է։ Ես խոսում եմ, և կատարվում է, Ես հրամայում եմ, և հաստատվում է։

Ամեն օր ուտում եք Իմ խոսքերը, վայելում Իմ տաճարի պարարտությունը, խմում Իմ կյանքի գետի ջրից և քաղում Իմ կյանքի ծառի պտուղը։ Ուրեմն ի՞նչ է Իմ տաճարի պարարտությունը։ Ի՞նչ է Իմ կյանքի գետի ջուրը։ Ի՞նչ է կյանքի ծառը։ Ի՞նչ է կյանքի ծառի պտուղը։ Թեև այս արտահայտությունները կարող են սովորական լինել, դրանք, այնուամենայնիվ, անհասկանալի են բոլոր մարդկանց համար, որոնք բոլորը շփոթված են։ Անպատասխանատու կերպով են արտասանում դրանք, օգտագործում՝ անխոհեմաբար և կիրառում՝ պատահականորեն։ Տաճարի պարարտությունը չի վերաբերում ոչ Իմ խոսքերին, ոչ էլ այն շնորհին, որը շնորհում եմ ձեզ։ Ուրեմն իրականում ի՞նչ է այն նշանակում։ Դարերի ընթացքում երբեք չի եղել որևէ մեկը, ով բավականաչափ բախտավոր լիներ՝ վայելելու Իմ տաճարի պարարտությունը։ Միայն վերջին օրերին, Իմ անդրանիկ որդիների մեջ, մարդիկ կարող են տեսնել, թե ինչ է Իմ տաճարի այս պարարտությունը։ Այս արտահայտության մեջ «տաճարը» վերաբերում է Իմ անձին. այն վերաբերում է Սիոն լեռանը՝ Իմ բնակավայրին։ Առանց Իմ թույլտվության ոչ ոք չի կարող մտնել այնտեղ կամ դուրս գալ այնտեղից։ Ինչի՞ն է վերաբերում «պարարտությունը»։ Այն վերաբերում է մարմնի մեջ Ինձ հետ թագավորել կարողանալու օրհնությանը։ Ընդհանուր առմամբ, սա վերաբերում է մարմնի մեջ Ինձ հետ թագավորել կարողանալու՝ անդրանիկ որդիների օրհնությանը, և սա դժվար չէ հասկանալ։ Կյանքի գետի ջուրն ունի երկու իմաստ. առաջինը վերաբերում է կենդանի ջրին, որը հոսում է Իմ որովայնից, այսինքն՝ յուրաքանչյուր խոսքին, որը դուրս է գալիս Իմ բերանից. երկրորդը՝ Իմ գործողությունների հետևում եղած իմաստությանն ու ռազմավարությանը, ինչպես նաև նրան, ինչ եմ Ես, և ինչ ունեմ։ Իմ խոսքերը պարունակում են անվերջանալի, թաքնված խորհուրդներ (և այն, որ խորհուրդներն այլևս թաքնված չեն, նշվում է ի հակադրություն անցյալի, բայց երբ համեմատվում են ապագայում տեղի ունենալիք հրապարակային հայտնության հետ, դրանք դեռևս թաքնված են։ Այստեղ «թաքնված լինելը» բացարձակ չէ՝ այն հարաբերական է։) Այլ կերպ ասած՝ կյանքի գետի ջուրը մշտահոս է։ Իմ մեջ կա անսահման իմաստություն, և ավելին՝ այն, ինչ Ես եմ, և այն, ինչ Ես ունեմ, վեր են նրանից, ինչ մարդիկ կարող են հստակ տեսնել. այսինքն՝ կյանքի գետի ջուրը մշտահոս է։ Մարդկային տեսանկյունից գոյություն ունեն բազմաթիվ տեսակի նյութական ծառեր, բայց ոչ ոք երբեք չի տեսել կյանքի ծառը։ Սակայն, չնայած այսօր դա տեսնելուն, մարդիկ դեռ չեն ճանաչում այն, և այնուամենայնիվ, նույնիսկ խոսում են կյանքի ծառի պտուղն ուտելու մասին։ Դա իսկապես ծիծաղելի է։ Նրանք կուտեին առանց տարբերակելու։ Ինչո՞ւ եմ ասում, որ այսօր մարդիկ տեսնում են, բայց չեն ճանաչում այն։ Ինչո՞ւ եմ Ես դա ասում։ Հասկանո՞ւմ եք Իմ խոսքերի իմաստը։ Այսօրվա Գործնական Աստված Ինքն այն անձն է, որը Ես եմ, և Նա է կյանքի ծառը։ Ինձ չափելու համար մի՛ օգտագործեք մարդկային պատկերացումները։ Արտաքուստ ծառի նման չեմ, բայց գիտե՞ս արդյոք, որ իրականում Ես եմ կյանքի ծառը։ Իմ յուրաքանչյուր շարժումը, Իմ խոսքն ու Իմ պահվածքը կյանքի ծառի պտուղն են, և դրանք Իմ անձն են. դրանք այն են, ինչ Իմ անդրանիկ որդիները պետք է ուտեն, ուստի, ի վերջո, միայն Իմ անդրանիկ որդիները և Ես ճիշտ նույնը կլինենք։ Նրանք ի վիճակի կլինեն կյանքով արտահայտելու Ինձ և վկայություն կրելու Ինձ համար։ (Սրանք բաներ են, որոնք տեղի կունենան այն բանից հետո, երբ մտնենք հոգևոր ոլորտ։ Միայն մարմնի մեջ կարող ենք լինել ճիշտ նույնը. մսեղիում կարող ենք միայն մոտավորապես նույնը լինել, բայց դեռ ունենք մեր սեփական նախասիրությունները։)

Իմ մեծ զորությունը կբացահայտեմ ոչ միայն Իմ անդրանիկ որդիների մեջ, այլ առավել ևս բյուրավոր ազգերի և մարդկանց վրա նրանց կառավարման միջոցով։ Սրանք Իմ գործի քայլերն են։ Այժմ վճռորոշ պահն է, և ավելին՝ հիմա շրջադարձային կետն է։ Երբ ամեն բան իրագործվի, կտեսնեք, թե ինչ են անում Իմ ձեռքերը, և կտեսնեք, թե ինչպես եմ ծրագրում ու տնօրինում՝ սակայն սա մշուշոտ բան չէ։ Աշխարհի յուրաքանչյուր երկրի զարգացումների լույսի ներքո՝ դա շատ հեռու չէ՝ դա մի բան է, որը մարդիկ չեն կարող պատկերացնել, և առավել ևս՝ չեն կարող կանխատեսել։ Բացարձակապես չպետք է լինեք անզգույշ կամ անփույթ, որպեսզի բաց չթողնեք օրհնվելու և վարձատրվելու հնարավորությունը։ Թագավորության հեռանկարը տեսանելի է, և ողջ աշխարհն աստիճանաբար ընկնելով մահանում է։ Անհատակ անդունդից և կրակով ու ծծմբով լճից հնչում են ողբի ձայների պոռթկումներ՝ սարսափեցնելով մարդկանց և ստիպելով վախենալ ու թաքնվելու տեղ չգտնել։ Ով ընտրվում է Իմ անունով և ապա դուրս թողնվում, կհայտնվի անհատակ անդունդում։ Այսպիսով, ինչպես բազմիցս ասել եմ, անհատակ անդունդը կնետեմ նրանց, ում պետք է դուրս թողնեմ։ Երբ ողջ աշխարհը կործանվի, այն ամենը, ինչ ոչնչացվել է, կընկնի կրակով ու ծծմբով լիճը։ Այլ կերպ ասած՝ այս բաները կրակի լճից կտեղափոխվեն կրակով ու ծծմբով լիճը։ Այդ ժամանակ յուրաքանչյուր ոք սահմանված կլինի կա՛մ հավերժական կործանման (նկատի ունեմ բոլոր նրանց, ովքեր Ինձնից դուրս են), կա՛մ հավերժական կյանքի (նկատի ունեմ բոլոր նրանց, ովքեր Իմ մեջ են)։ Այդժամ Ես և Իմ անդրանիկ որդիները դուրս կգանք թագավորությունից և կմտնենք հավերժություն։ Սա մի բան է, որը կիրականանա հետագայում․ նույնիսկ եթե հիմա ասեի ձեզ, չէիք հասկանա։ Կարող եք միայն հետևել Իմ առաջնորդությանը, քայլել Իմ լույսի ներքո, ուղեկցել Ինձ Իմ սիրո մեջ, վայելք ապրել Ինձ հետ Իմ տան մեջ, իշխանություն ունենալ Ինձ հետ Իմ թագավորությունում և կառավարել Ինձ հետ բյուրավոր ազգերին ու մարդկանց՝ Իմ իշխանության ներքո։ Այն ամենը, ինչ նկարագրեցի վերևում, կազմում է այն անվերջանալի օրհնությունները, որոնք շնորհում եմ ձեզ։

Մի որոտընդոստ ձայն է հնչում՝ ցնցելով ողջ տիեզերքը, խլացնելով ականջները, և մարդիկ չեն հասցնում խուսափել դրանից։ Ոմանք զարկվում են, ոմանք՝ կործանվում, ոմանք՝ դատվում։ Սա իսկապես մի տեսարան է, որը նախկինում ոչ ոք երբեք չի տեսել։ Ուշադի՛ր լսեք. որոտի ճայթյունն ուղեկցվում է ողբի ձայնով, և այդ ձայնը գալիս է հանդերձյալ աշխարհից. այն գալիս է դժոխքից։ Դա ապստամբության այն որդիների դառնագին լացն է, որոնց Ես դատել եմ։ Նրանք, ովքեր չեն լսել Իմ ասածը և ովքեր չեն կիրարկել Իմ խոսքերը, խստորեն դատվել են և ստացել Իմ ցասման անեծքը։ Իմ ձայնը դատաստան է և ցասում. այն ոչ մեկի հանդեպ ներողամտություն չի ցուցաբերում և ոչ մեկի հանդեպ ողորմածություն չի ցուցաբերում, քանզի Ես Ինքն արդար Աստվածն եմ, և ցասում, այրում, մաքրագործում և կործանում ունեմ։ Իմ մեջ չկա ոչ մի թաքնված բան, և չկան մսեղավոր զգացմունքներ. ընդհակառակը, կա բացություն, արդարություն, արդարադատություն և անկողմնակալություն։ Քանի որ Իմ անդրանիկ որդիներն արդեն Ինձ հետ գահին են՝ իշխելով բյուր ազգերի և ժողովուրդների վրա, այն անարդար և անիրավ բաներն ու մարդիկ այժմ սկսում են դատվել։ Ես նրանց մեկ առ մեկ կքննեմ՝ ոչինչ բաց չթողնելով և ամբողջովին բացահայտելով։ Քանզի Իմ դատաստանը լիովին բացահայտվել և ամբողջովին հրապարակվել է, և Ես ընդհանրապես ոչինչ չեմ թաքցրել. Ես դուրս կնետեմ բոլոր նրանց, ովքեր չեն համապատասխանում Իմ մտադրություններին, և նրանք հավիտյան կկործանվեն անհատակ անդունդում։ Այնտեղ նրանք ընդմիշտ կայրվեն։ Միայն սա է Իմ արդարությունը, և միայն սա է Իմ արդարամտությունը։ Ոչ ոք չի կարող փոխել սա, և ամեն ինչ պետք է ենթարկվի Ինձ։

Մարդկանց մեծ մասն անտեսում է Իմ խոսքերը՝ մտածելով, թե խոսքերը պարզապես խոսքեր են, իսկ փաստերը՝ փաստեր։ Նրանք կույր են։ Մի՞թե չգիտեն, որ Ես Ինքն հավատարիմ Աստվածն եմ։ Իմ խոսքերն ու փաստերը միաժամանակ են տեղի ունենում։ Մի՞թե սա բացարձակապես ճշմարիտ չէ։ Մարդիկ պարզապես չեն ըմբռնում Իմ խոսքերը, և միայն նրանք, ովքեր լուսավորություն են ստացել, կարող են իսկապես հասկանալ։ Սա փաստ է։ Հենց մարդիկ տեսնում են Իմ խոսքերը, սարսափից խելքները կորցնում են և խուճապահար այս ու այն կողմ են վազվզում՝ թաքնվելու համար։ Դա առավել ևս այդպես է, երբ Իմ դատաստանն է իջնում։ Երբ Ես ստեղծեցի բոլոր բաները, երբ կործանում եմ աշխարհը և երբ ավարտուն եմ դարձնում անդրանիկ որդիներին, այս ամենը կատարվում է Իմ բերանից դուրս եկած մեկ խոսքով։ Սա այն պատճառով է, որ Իմ խոսքն ինքնին իշխանությունն է․ այն դատաստանն է։ Կարելի է ասել, որ Իմ անձն ինքն է դատաստանն ու մեծափառությունը, և ոչ ոք չի կարող փոխել դա։ Սա Իմ կառավարչական հրամանագրերի մի կողմն է․ սա մարդկանց դատելու մի ձև է։ Իմ աչքում ամեն ինչ՝ ներառյալ բոլոր մարդիկ, բոլոր իրադարձություններն ու բոլոր բաները, գտնվում է Իմ ձեռքում և Իմ դատաստանի ներքո։ Ոչ մի մարդ և ոչ մի բան չի համարձակվում որևէ բան անել սահմանազանց կերպով, և ամեն ինչ պետք է կատարվի Իմ արտաբերած խոսքերի համաձայն։ Մարդկային պատկերացումների շրջանակում բոլորը հավատում են այն մարդու խոսքերին, որ Ես եմ։ Երբ Իմ Հոգին է արտահայտումներ անում, բոլորը կասկածող են, զուրկ են Իմ ամենակարողության մասին որևէ գիտելիքից և նույնիսկ զրպարտում են Ինձ։ Հիմա ասում եմ քեզ՝ ով կասկածում է Իմ խոսքերին, և ով ձևականորեն է վերաբերվում Իմ խոսքերին, հենց նրանք են, որ պիտի կործանվեն․ նրանք կորստյան հավիտենական որդիներն են։ Սրանից կարելի է տեսնել, որ շատ քչերն են անդրանիկ որդիներ, որովհետև Ես այսպես եմ գործում։ Ինչպես նախկինում ասել եմ, Ես ամեն ինչ իրագործում եմ առանց մատս անգամ շարժելու․ Ես միայն Իմ խոսքերն եմ օգտագործում։ Ուրեմն՝ ահա թե որտեղ է Իմ ամենակարողությունը։ Իմ խոսքերի մեջ ոչ ոք չի կարող գտնել Իմ ասածների աղբյուրն ու նպատակը։ Մարդիկ անկարող են հասնել սրան։ Նրանք կարող են միայն իրենց գործողություններում հետևել Իմ առաջնորդությանը և հետևել Իմ արդարությանը՝ անելով այն ամենը, ինչը համապատասխանում է Իմ մտադրություններին, որպեսզի Իմ ընտանիքն ունենա արդարություն և խաղաղություն, ապրի հավիտյան և հավիտենապես լինի հաստատուն ու անսասան։

Իմ դատաստանն իջնում է բոլորի վրա, Իմ կառավարչական հրամանագրերը դիպչում են բոլորին, և Իմ խոսքերն ու Իմ անձը բացահայտվում են բոլորին։ Սա այն ժամանակն է, երբ Իմ Հոգին մեծ աշխատանք է կատարում (այս ժամանակ օրհնություն ստացողներն ու պատուհասի հանդիպողները զատվում են միմյանցից)։ Հենց որ Իմ խոսքերն արտաբերվում են, Ես զատում եմ նրանց, ովքեր օրհնություն կստանան, և նրանց, ովքեր պատուհասի կհանդիպեն։ Այս ամենը պարզից էլ պարզ է, և Ես մի հայացքով տեսնում եմ այդ ամենը։ (Ես սա ասում եմ Իմ մարդկայնության տեսանկյունից․ հետևաբար այս խոսքերը չեն հակասում Իմ նախասահմանմանն ու ընտրությանը)։ Ես շրջում եմ լեռների ու գետերի միջով և բոլոր բաների մեջ, տիեզերքի տարածություններով մեկ՝ զննելով և մաքրելով յուրաքանչյուր վայր, որպեսզի այդ անմաքուր տեղերն ու այդ անառակ հողերն Իմ խոսքերի արդյունքում այլևս գոյություն չունենան և իսպառ մոխրանան։ Ինձ համար ամեն ինչ հեշտ է։ Եթե հիմա լիներ այն ժամանակը, որը Ես նախասահմանել եմ աշխարհի կործանման համար, Ես կարող էի այն կլանել մեկ խոսքի արտաբերմամբ։ Սակայն հիմա ժամանակը չէ։ Ամեն ինչ պետք է պատրաստ լինի, նախքան Ես կկատարեմ այս աշխատանքը, որպեսզի Իմ ծրագիրը չխաթարվի, և Իմ տնօրինումը չխանգարվի։ Ես գիտեմ, թե ինչպես անել դա խելամտորեն։ Ես ունեմ Իմ իմաստությունը, և Ես ունեմ Իմ սեփական կարգավորումները։ Մարդիկ չպետք է մատն անգամ շարժեն․ զգույշ եղեք, որպեսզի Իմ ձեռքով չզարկվեք։ Սա արդեն առնչվել է Իմ կառավարչական հրամանագրերին։ Սրանից կարելի է տեսնել Իմ կառավարչական հրամանագրերի խստությունը, ինչպես նաև դրանց տակ թաքնված սկզբունքները, որոնք երկու կողմ են ընդգրկում։ Մեկն այն է, որ Ես զարկում եմ բոլոր նրանց, ովքեր չեն համապատասխանում Իմ մտադրություններին, և ովքեր խախտում են Իմ կառավարչական հրամանագրերը։ Մյուսն այն է, որ Ես ցասումնալից կերպով անիծում եմ բոլոր նրանց, ովքեր խախտում են Իմ կառավարչական հրամանագրերը։ Այս երկու կողմերն էլ անհրաժեշտ են և Իմ կառավարչական հրամանագրերի գործադիր սկզբունքներն են։ Յուրաքանչյուր մարդու հետ վարվում են ըստ այս երկու սկզբունքի՝ առանց նվազագույն ներողամտության, անկախ նրանից, թե նա որքան հավատարիմ կարող է լինել։ Սա բավական է ցույց տալու Իմ արդարությունը, Իմ մեծափառությունն ու Իմ ցասումը, որոնք պիտի այրեն բոլոր երկրային բաները, բոլոր աշխարհիկ բաները և բոլոր այն բաները, որոնք չեն համապատասխանում Իմ մտադրություններին։ Իմ խոսքերի մեջ կան խորհուրդներ, որոնք թաքուն են մնում, և Իմ խոսքերի մեջ կան նաև խորհուրդներ, որոնք արդեն բացահայտվել են։ Այսպիսով, մարդկային պատկերացումների և մարդկային մտածողության համաձայն՝ Իմ խոսքերը հավիտյան անհասկանալի են, իսկ Իմ սիրտը՝ հավիտյան անըմբռնելի։ Այսինքն՝ Ես պետք է մարդկանց ազատեմ նրանց պատկերացումներից և մտածողությունից։ Սա Իմ տնօրինման ծրագրի ամենակարևոր կետն է։ Ես պետք է այսպես վարվեմ, որպեսզի ձեռք բերեմ Իմ անդրանիկ որդիներին և իրականացնեմ այն բաները, որոնք ցանկանում եմ անել։

Աշխարհի աղետներն օրեցօր ավելի են մեծանում, իսկ Իմ տան մեջ մեծ աղետներն ավելի ու ավելի են սաստկանում։ Մարդիկ իսկապես թաքնվելու և իրենց քողարկելու տեղ չունեն։ Քանի որ անցումն այժմ է տեղի ունենում, ոչ ոք չգիտի, թե որտեղ է դնելու իր հաջորդ քայլը։ Սա կբացահայտվի միայն Իմ դատաստանից հետո։ Հիշե՛ք։ Սրանք Իմ աշխատանքի քայլերն են, և սա է այն ուղին, որով Ես գործում եմ։ Ես մեկ առ մեկ կմխիթարեմ Իմ բոլոր անդրանիկ որդիներին և քայլ առ քայլ կբարձրացնեմ նրանց․ ինչ վերաբերում է ծառայություն մատուցողներին, մեկ առ մեկ դուրս կթողնեմ և կլքեմ նրանց։ Սա Իմ տնօրինման ծրագրի մի մասն է։ Այն բանից հետո, երբ բոլոր ծառայություն մատուցողները բացահայտվեն, Իմ անդրանիկ որդիները նույնպես կբացահայտվեն։ (Ինձ համար սա չափազանց հեշտ է։ Իմ խոսքերը լսելուց հետո բոլոր այդ ծառայություն մատուցողներն Իմ խոսքերի դատաստանի և սպառնալիքի ներքո աստիճանաբար կնահանջեն, և կմնան միայն Իմ անդրանիկ որդիները։ Սա մի բան է, որը մարդկային վերահսկողությունից վեր է, մի բան, որը մարդկային կամքով հնարավոր չէ փոխել․ սա Իմ Հոգին է անձամբ գործում)։ Սա հեռավոր իրադարձություն չէ, և դուք որոշ չափով պետք է կարողանաք դա ընկալել Իմ գործի այս փուլի և Իմ խոսքերի միջից։ Թե ինչու եմ Ես այսքանն ասում, ինչպես նաև Իմ արտահայտումների անկանխատեսելի բնույթը մարդկանց համար անըմբռնելի են։ Ես Իմ անդրանիկ որդիների հետ խոսում եմ սփոփանքի, ողորմության և սիրառատ բարության հնչերանգով (քանզի Ես միշտ լուսավորություն եմ բերում այս մարդկանց, չեմ հեռանա նրանցից, և քանզի Ես նրանց նախասահմանել եմ), մինչդեռ Իմ անդրանիկ որդիներից բացի՝ մյուս մարդկանց հետ վարվում եմ խիստ դատաստանով, սպառնալիքներով և ահաբեկմամբ՝ ստիպելով, որ նրանք մշտապես վախ զգան այնքան, մինչև նրանց նյարդերը անդադար լարվածության մեջ լինեն։ Երբ իրավիճակը հասնի որոշակի աստիճանի, նրանք կփախչեն այս վիճակից (երբ Ես կործանեմ աշխարհը, այս մարդիկ անհատակ անդունդի մեջ կլինեն), սակայն նրանք երբեք չեն ազատվի Իմ դատաստանի ձեռքից և չեն կարողանա դուրս գալ այս վիճակից։ Ահա սա է, ուրեմն, նրանց դատաստանը․ սա է նրանց պատիժը։ Այն օրը, երբ օտարականները ժամանեն, Ես մեկ առ մեկ կբացահայտեմ այս մարդկանց։ Սրանք Իմ աշխատանքի քայլերն են։ Հիմա հասկանո՞ւմ եք այդ խոսքերի՝ Իմ նախկին արտահայտումների տակ թաքնված մտադրությունը։ Իմ կարծիքով՝ այն, ինչը դեռ չի կատարվել, նաև մի բան է, որը կատարվել է, սակայն այն, ինչը կատարվել է, պարտադիր չէ, որ ավարտին հասցված լինի։ Սա այն պատճառով է, որ Ես ունեմ Իմ իմաստությունն ու Իմ գործելու ձևը, որոնք մարդկանց համար պարզապես անըմբռնելի են։ Միայն երբ Ես այս քայլով արդյունքների հասնեմ (երբ բացահայտեմ բոլոր այն չարերին, որոնք դիմակայում են Ինձ), Ես կսկսեմ հաջորդ քայլը, որովհետև Իմ կամքն անարգել է, և ոչ ոք չի համարձակվում խոչընդոտել Իմ տնօրինման ծրագիրը, և ոչինչ չի համարձակվում արգելքներ ստեղծել․ բոլորը պետք է չքվե՛ն Իմ ճանապարհից։ Մեծ կարմիր վիշապի հետնորդնե՛ր, լսե՛ք Ինձ։ Ես այս աշխարհ եմ եկել Սիոնից և մսեղի եմ դարձել՝ ձեռք բերելու Իմ անդրանիկ որդիներին, նվաստացնելու ձեր հորը (այս խոսքերն ուղղված են մեծ կարմիր վիշապի հետնորդներին), աջակցելու Իմ անդրանիկ որդիներին և շտկելու Իմ անդրանիկ որդիներին հասցված վնասները։ Ուստի այլևս մի՛ սանձարձակվեք․ Ես թույլ կտամ, որ Իմ անդրանիկ որդիները ձեր հախից գան։ Անցյալում Իմ որդիները ենթարկվում էին բռնության և ճնշման, ու քանի որ Հայրն իշխանություն է գործադրում Իր որդիների համար, Իմ որդիները կվերադառնան Իմ սիրառատ գիրկը և այլևս բռնության չեն ենթարկվի ու չեն ճնշվի։ Ես անարդար չեմ․ սա ցույց է տալիս Իմ արդարությունը, և սա իսկապես նշանակում է «սիրել նրանց, ում Ես սիրում եմ, և ատել նրանց, ում Ես ատում եմ»։ Եթե ասում եք, որ Ես անարդար եմ, ապա անմիջապես չքվե՛ք այստեղից։ Մի՛ եղեք անամոթ և Իմ տանը մակաբուծաբար մի՛ ապրեք։ Պետք է հնարավորինս շուտ վերադառնաս քո տունը, որպեսզի Ես այլևս ստիպված չլինեմ տեսնել քեզ։ Անհատակ անդունդը ձեր նշանակության վայրն է, և ահա թե որտեղ եք հանգստանալու։ Եթե դուք Իմ տան մեջ լինեք, ձեզ համար տեղ չի լինի, որովհետև դուք բեռնակիր անասուններ եք․ դուք այն գործիքներն եք, որոնք Ես օգտագործում եմ։ Երբ Ես այլևս ձեզ չօգտագործեմ, ձեզ կրակի մեջ կնետեմ՝ մոխրացնելու համար։ Սա Իմ կառավարչական հրամանագիրն է։ Ես պետք է այդպես վարվեմ․ միայն սա է ցույց տալիս այն ձևը, որով Ես գործում եմ, ինչպես նաև Իմ արդարությունն ու Իմ մեծափառությունը։ Ավելի կարևորն այն է, որ միայն այս կերպ Իմ անդրանիկ որդիներին թույլ կտրվի Ինձ հետ միասին թագավորել իշխանությամբ։


Գլուխ 104

Ինձնից դուրս բոլոր մարդիկ, իրադարձությունները և բաները կանցնեն ու կվերածվեն ոչնչի, մինչդեռ Իմ մեջ գտնվող բոլոր մարդիկ, իրադարձությունները և բաները Ինձնից կստանան ամեն ինչ ու Ինձ հետ կմտնեն փառքի մեջ, կմտնեն Իմ Սիոն լեռը, կմտնեն Իմ բնակատեղն ու հավիտյան կհամագոյակցեն Ինձ հետ։ Ես ստեղծեցի բոլոր բաները սկզբում և կավարտեմ Իմ գործը վերջում։ Ես նաև կգոյատևեմ ու զորություն կկիրառեմ որպես Թագավոր հավիտյան։ Միջանկյալ ժամանակահատվածում Ես նաև առաջնորդում և ղեկավարում եմ ողջ տիեզերքը։ Ոչ ոք չի կարող խլել Իմ իշխանությունը, քանի Ես Ինքը՝ միակ Աստված եմ։ Ավելին՝ Ես ունեմ Իմ իշխանությունն Իմ անդրանիկ որդիներին փոխանցելու զորությունը, որպեսզի նրանք թագավորեն Ինձ հետ։ Այս բաները հավիտյան գոյություն կունենան և երբեք չեն կարող փոխվել։ Սա Իմ կառավարչական հրամանագիրն է։ (Որտեղ էլ քննարկում եմ Իմ կառավարչական հրամանագրի մասին, Ես նկատի ունեմ այն, ինչ տեղի է ունենում Իմ թագավորությունում, և ինչը հավիտյան գոյություն կունենա ու երբեք չի կարող փոխվել)։ Յուրաքանչյուր ոք պետք է ամբողջ սրտով համոզված լինի և պետք է տեսնի Իմ մեծ զորությունը նրանց մեջ, ում սիրում եմ։ Ոչ ոք չի կարող անպատվություն բերել Իմ անվան. ով անի դա, պետք է կորչի՛ այստեղից։ Բանն այն չէ, թե Ես անգութ եմ, այլ այն, որ դու անարդար ես։ Եթե խախտես Իմ պատիժը, Ես գործ կունենամ քեզ հետ և այնպես կանեմ, որ կործանվես հավիտինեբար։ (Իհարկե, այս ամենն ուղղված է այն մարդկանց, որոնք Իմ անդրանիկ որդիները չեն)։ Նման աղբը ցանկալի չէ Իմ տանը, ուստի շտապի՛ր և կորի՛ր այստեղից։ Մի՛ հապաղիր ոչ մի րոպե կամ նույնիսկ մի վայրկյան։ Պետք է անես այն, ինչ Ես ասում եմ, այլապես մի խոսքով կոչնչացնեմ քեզ։ Տեսնենք՝ արդյոք դեռ տատանվում ես, արդյոք դեռ նենգ ես։ Իմ առաջ անհեթեթություններ ես խոսում և հենց Իմ երեսին ստում։ Շտապի՛ր ու հեռացի՛ր։ Այդպիսի բաների համար Իմ ունեցած ժամանակը սահմանափակ է։ (Երբ գա ծառայություն մատուցելու ժամանակը, այս մարդիկ ծառայություն կմատուցեն, իսկ երբ գա հեռանալու ժամանակը, նրանք կհեռանան։ Ես անում եմ բաներն իմաստությամբ՝ երբեք ոչ մի րոպե կամ նույնիսկ վայրկյան չլինելով ժամանակից շուտ կամ ուշ. երբեք ոչ մի նվազագույն շեղում։ Իմ բոլոր գործողություններն արդար են ու լիովին ճշգրիտ)։ Սակայն, երբ բանը հասնում է Իմ անդրանիկ որդիներին, Ես անսահման հանդուրժող եմ, և Իմ սերը ձեր հանդեպ հավերժական է, ինչը ձեզ հնարավորություն է տալիս Ինձ հետ հավիտյան վայելելու բարի օրհնություններ և ապրելու հավերժորեն։ Միևնույն ժամանակ ձեր ոտքը քարին չի առնի, կամ ստիպված չեք լինի ենթարկվել Իմ դատաստանին։ (Սա վերաբերում է այն ժամանակին, երբ սկսում եք վայելել օրհնությունները)։ Սա այն անսահման օրհնությունն ու խոստումն է, որ Ես տվեցի Իմ անդրանիկ որդիներին, երբ ստեղծեցի աշխարհը։ Դրանում պետք է տեսնեք Իմ արդարությունը. Ես սիրում եմ նրանց, ում նախասահմանել եմ, և ատում եմ նրանց, ում լքել և դուրս եմ թողել հավիտյանս հավիտենից։

Որպես Իմ անդրանիկ որդիներ՝ բոլորդ պետք է կառչեք ձեր սեփական պարտավորություններից և հաստատուն մնաք ձեր դիրքերում։ Եղե՛ք առաջին հասունացած պտուղները, որոնք հափշտակվում են Իմ առաջ, և ընդունե՛ք Իմ անձնական ստուգումը, որպեսզի կարողանաք կյանքով արտահայտել Իմ փառավոր պատկերը, և որպեսզի Իմ փառքի լույսը կարողանա շողալ ձեր դեմքերից, որպեսզի Իմ արտահայտումները կարողանան հռչակվել ձեր բերաններով, որպեսզի Իմ թագավորությունը կարողանա կառավարվել ձեր կողմից, և որպեսզի Իմ ժողովուրդը կարողանա ղեկավարվել ձեր կողմից։ Այստեղ Ես նշում եմ «առաջին հասունացած պտուղներ», ինչպես նաև այնպիսի եզրույթներ, ինչպիսին է «հափշտակվել»-ը։ Ի՞նչ են «առաջին հասունացած պտուղները». ըստ իրենց պատկերացումների՝ մարդիկ դրանք համարում են հափշտակված մարդկանց առաջին խումբը կամ հաղթողները կամ մարդիկ, որոնք անդրանիկ որդիներ են։ Սրանք բոլորը մոլորություններ են և Իմ խոսքերի սխալ մեկնաբանություններ։ Առաջին հասունացած պտուղներն այն մարդիկ են, որոնք հայտնություն են ստացել Ինձնից, և որոնց իշխանություն է տրվել Իմ կողմից։ «Առաջին հասունացած» բառերը վերաբերում են Իմ տիրապետության տակ լինելուն և Իմ կողմից նախասահմանված ու ընտրված լինելուն։ «Առաջին հասունացած» չի նշանակում «առաջինը ըստ հերթի»։ «Առաջին հասունացած պտուղները» նյութական բաներ չեն, որոնք տեսանելի են մարդկային աչքերով։ Այսպես կոչված «պտուղները» վերաբերում են բուրմունք արձակող բաներին (սա խորհրդանշական իմաստ է), այսինքն՝ այն վերաբերում է մարդկանց, որոնք կարող են կյանքով արտահայտել Ինձ, դրսևորել Ինձ և ապրել Ինձ հետ հավիտյան։ Երբ Ես խոսում եմ «պտուղների» մասին, նկատի ունեմ Իմ բոլոր որդիներին ու մարդկանց, մինչդեռ «առաջին հասունացած պտուղները» վերաբերում են անդրանիկ որդիներին, որոնք պետք է Ինձ հետ միասին զորություն կիրառեն։ Հետևաբար «առաջին հասունացածը» պետք է բացատրվի որպես իշխանություն կրող. սա է դրա ճշմարիտ իմաստը։ «Հափշտակվելը» չի նշանակում ցածր տեղից տարվել բարձր տեղ, ինչպես մարդիկ գուցե պատկերացնում են. դա հսկայական թյուրըմբռնում է։ «Հափշտակվելը» վերաբերում է Իմ նախասահմանմանը և ապա` ընտրությանը։ Այն ուղղված է բոլոր նրանց, ում Ես նախասահմանել և ընտրել եմ։ Բոլոր նրանք, ովքեր հափշտակվում են, այն մարդիկ են, որոնք ձեռք են բերել անդրանիկ որդիների կամ որդիների կարգավիճակը, կամ որոնք Աստծու մարդիկ են։ Սա առավելագույնս անհամատեղելի է մարդկանց պատկերացումների հետ։ Նրանք, ովքեր ապագայում բաժին կունենան Իմ տանը, բոլորն այն մարդիկ են, որոնք հափշտակվում են Իմ առաջ։ Սա բացարձակապես ճշմարիտ է, երբեք չփոխվող և անհերքելի։ Սա հակահարված է Սատանային։ Յուրաքանչյուր ոք, ում Ես նախասահմանել եմ, կհափշտակվի Իմ առաջ։

Ինչպե՞ս բացատրել «սուրբ փողը»։ Ո՞րն է ձեր հասկացողությունը սրա մասին։ Ինչո՞ւ է ասվում, որ այն սուրբ է և որ արդեն հնչել է։ Սա պետք է բացատրվի Իմ գործի քայլերից և հասկացվի այն մեթոդից, որով Ես աշխատում եմ։ Այն ժամանակը, երբ Իմ դատաստանը հրապարակավ հայտարարվում է, վերաբերում է այն ժամանակին, երբ Իմ բնույթը բացահայտվում է բյուր ազգերին և ժողովուրդներին։ Դա այն ժամանակն է, երբ հնչում է սուրբ փողը։ Այսինքն՝ Ես հաճախ եմ ասում, որ Իմ բնույթը սուրբ է և վիրավորանք չհանդուրժող, ահա թե ինչու է «սուրբ» բառն օգտագործվում «փողը» նկարագրելու համար։ Սրանից ակնհայտ է դառնում, որ «փողը» վերաբերում է Իմ բնույթին և ներկայացնում այն, ինչ Ես ունեմ և Ինքս եմ։ Կարելի է նաև ասել, որ Իմ դատաստանն ընթացքի մեջ է ամեն օր, Իմ ցասումն արձակվում է ամեն օր, և Իմ անեծքն ամեն օր հասնում է յուրաքանչյուր բանի, որ չի համապատասխանում Իմ բնույթին։ Ապա կարելի է ասել Իմ դատաստանի սկսվելու ժամանակն այն ժամանակն է, երբ հնչում է սուրբ փողը, և այն շարունակում է հնչել ամեն օր՝ առանց մի պահ կանգ առնելու և առանց նույնիսկ մեկ րոպե կամ վայրկյան դադարելու։ Այսուհետ սուրբ փողը կհնչի ավելի ու ավելի բարձր՝ մեծ աղետների աստիճանական գալստյանը զուգահեռ։ Այլ կերպ ասած՝ Իմ արդար դատաստանի բացահայտմանը զուգընթաց՝ Իմ բնույթն ավելի ու ավելի հրապարակային կդառնա, և այն, ինչ Ես ունեմ և Ինքս եմ, ավելի ու ավելի կավելացվի Իմ անդրանիկ որդիների մեջ։ Այսպես Ես կաշխատեմ ապագայում. մի կողմից` նեցուկը լինելով ու փրկելով նրանց, ում Ես սիրում եմ, իսկ մյուս կողմից՝ օգտագործելով Իմ խոսքերը՝ բացահայտելու բոլոր նրանց, որոնցից գարշում եմ։ Հիշե՛ք. սա է Իմ գործի մեթոդը, Իմ գործի քայլերը, ինչը բացարձակապես ճշմարիտ է։ Ես ծրագրել եմ սա արարչագործությունից ի վեր, և ոչ ոք չի կարող փոխել այն։

Իմ խոսքերում դեռևս կան շատ հատվածներ, որոնք մարդկանց համար դժվարհասկանալի են, ուստի Ես է՛լ ավելի եմ բարելավել այն ձևը, որով խոսում եմ, և այն մեթոդները, որոնցով բացահայտում եմ խորհուրդները։ Այսինքն՝ այն ձևը, որով Ես խոսում եմ, փոխվում և բարելավվում է ամեն օր՝ ամենօրյա նոր ձևերով ու մեթոդներով։ Սրանք Իմ գործի քայլերն են, և ոչ ոք չի կարող փոխել դրանք։ Մարդիկ կարող են միայն խոսել ու գործել ըստ այն բանի, ինչ Ես ասում եմ։ Սա բացարձակապես ճշմարտությունն է։ Ես համապատասխան կարգավորումներ եմ արել և՛ Իմ անձի, և՛ Իմ մսեղիի մեջ։ Իմ մարդկայնության յուրաքանչյուր գործողության և արարքի մեջ ի հայտ է գալիս Իմ աստվածայնության իմաստության մի տեսանկյուն։ (Քանի որ մարդկությունը բացարձակապես ոչ մի իմաստություն չունի, ասելը, որ անդրանիկ որդիներն ունեն Իմ իմաստությունը, վերաբերում է այն փաստին, որ նրանք ունեն Իմ սուրբ բնույթն իրենց մեջ)։ Երբ անդրանիկ որդիները հիմար բաներ են անում, դա այն պատճառով է, որ դեռևս մարդկային տարրեր ունեք ձեր մեջ։ Հետևաբար պետք է ազատվեք նման մարդկային հիմարությունից և անեք այն, ինչ Ես սիրում եմ, և մերժեք այն, ինչից Ես գարշում եմ։ Յուրաքանչյուր ոք, ով գալիս է Ինձնից, պետք է վերադառնա՝ լինելու Իմ մեջ, և յուրաքանչյուր ոք, ով ծնվել է Ինձնից, պետք է վերադառնա՝ լինելու Իմ փառքի մեջ։ Նրանք, ում Ես ատում եմ, պետք է մեկ առ մեկ լքվեն ու կտրվեն Ինձնից։ Սրանք Իմ գործի քայլերն են. սա Իմ տնօրինումն է, և սա Իմ վեցհազարամյա արարչագործության ծրագիրն է։ Նրանք, ում Ես լքում եմ, պետք է բոլորը ենթարկվեն ու հնազանդորեն հեռանան Ինձնից։ Նրանք, ում Ես սիրում եմ, պետք է բոլորը, այն օրհնությունների շնորհիվ, որոնք Ես շնորհել եմ նրանց, գովաբանեն Ինձ, որպեսզի Իմ անունը դառնա է՛լ ավելի անհամեմատելիորեն փառավոր, և որպեսզի փառավոր լույս ավելացվի Իմ փառավոր դեմքին, որպեսզի նրանք կարողանան Իմ փառքի մեջ լի լինել Իմ իմաստությամբ և է՛լ ավելի փառավորեն Իմ անունն Իմ փառավոր լույսի մեջ։

Իմ խոսքերի հիմքում ընկած սկզբունքների ու Իմ գործելակերպի պատճառով մարդիկ ուրանում են Ինձ․ սա է Իմ այսքան երկար խոսելու նպատակը (սա ուղղված է մեծ կարմիր վիշապի բոլոր զավակներին)։ Սա Իմ գործի իմաստուն մեթոդն է․ սա Իմ դատաստանն է մեծ կարմիր վիշապի նկատմամբ։ Սա Իմ ռազմավարությունն է, և ոչ մի մարդ չի կարող լիովին հասկանալ այն։ Յուրաքանչյուր շրջադարձային կետում՝ այսինքն՝ Իմ տնօրինման ծրագրի յուրաքանչյուր անցումային փուլում, որոշ մարդիկ պետք է դուրս թողնվեն․ նրանք դուրս են թողնվում Իմ գործի հաջորդականության համաձայն։ Սա, և միայն սա է այն ճանապարհը, որով գործում է Իմ ողջ տնօրինման ծրագիրը։ Այն բանից հետո, երբ մեկ առ մեկ դուրս եմ նետել այն մարդկանց, որոնց ցանկանում եմ դուրս թողնել, սկսում եմ Իմ գործի հաջորդ քայլը։ Սակայն սա վերջնական դուրս թողնելն է (և սա նշանակում է Չինաստանի եկեղեցիների ներսում), և սա նաև այն ժամանակն է, երբ աշխարհի արարումից ի վեր անցումային փուլի ընթացքում ամենամեծ թվով մարդիկ դուրս թողնված կլինեն։ Դարերի ընթացքում ամեն անգամ, երբ մարդիկ դուրս են թողնվել, մի մասը մնացել է՝ հետագա գործի համար ծառայություն մատուցելու նպատակով։ Սակայն այս անգամը նման չէ նախորդ անգամներին․ այն մաքուր է ու արդյունավետ։ Սա բոլոր անգամներից ամենախիստն ու ամենահամապարփակն է։ Թեև մարդկանց մեծ մասն Իմ խոսքերը կարդալուց հետո փորձում է վանել կասկածն իրենց մտքից, ի վերջո չեն կարողանում հաղթահարել այն և վերջում տապալվում են իրենց պայքարում։ Սա նրանք չեն որոշում, քանզի նրանք, ում նախասահմանել եմ, չեն կարող փախչել, իսկ նրանց, ում չեմ նախասահմանել, պարզապես չեմ կարող որևէ կերպ արժևորել։ Մարդիկ, որոնց սիրում եմ, պետք է լինեն նրանք, ում բարեհաճությամբ եմ վերաբերվում․ հակառակ դեպքում ոչ մի մարդ չի կարող ազատորեն դուրս գալ ու մտնել Իմ թագավորություն։ Սա Իմ երկաթե գավազանն է, և միայն սա է Իմ կառավարչական հրամանագրերն իրագործելու զորեղ վկայությունն ու լիակատար դրսևորումը։ Սա պարզապես ներքին մղումով իրագործելի բան չէ։ Ինչո՞ւ եմ ասել, որ Սատանան արդեն անզոր ընկել է։ Սկզբում այն ուժ ուներ, բայց այն Իմ ձեռքերում է․ եթե պահանջեմ, որ պառկի, պետք է պառկի, իսկ եթե պահանջեմ, որ վեր կենա՝ Ինձ ծառայություն մատուցելու, պետք է վեր կենա ու ծառայություն մատուցի Ինձ, ու դա անի լավ։ Այնպես չէ, որ Սատանան հոժարակամ է անում սա․ բանն այն է, որ Իմ երկաթե գավազանն է իշխում Սատանային, և միայն այս կերպ է այն լիովին համոզվում։ Իմ կառավարչական հրամանագրերն են ղեկավարում այն, և Ես ունեմ Իմ մեծ զորությունը, ուստի Սատանան չի կարող լիովին չհամոզվել․ այն պետք է հեզությամբ հնազանդվի ու ոտնատակ արվի Իմ պատվանդանի տակ։ Անցյալում, երբ ծառայություն էր մատուցում Իմ որդիներին, Սատանան ծայրաստիճան հանդուգն էր ու կամայականորեն ճնշում էր նրանց՝ հուսալով դրանով իսկ նսեմացնել Ինձ, և պնդելով, թե անկարող եմ։ Ինչքա՜ն կույր ես։ Մահու չափ ոտնատակ կանեմ քեզ։ Տեսնենք՝ նորից կցուցադրե՞ս այդ սանձարձակ ամբարտավանությունը։ Տեսնենք՝ կհամարձակվե՞ս նորից սառնությամբ նայել Իմ որդիներին։ Որքան ավելի ազնիվ են մարդիկ, և որքան շատ են լսում Իմ խոսքերն ու հնազանդվում Ինձ, այնքան ավելի շատ ես ճնշում և մեկուսացնում նրանց (այստեղ նկատի ունեմ քո հանցակիցներին հավաքելը՝ խմբավորում ստեղծելու համար)։ Այժմ քո սանձարձակ ամբարտավանության օրերն ավարտված են, և քայլ առ քայլ հաշվեհարդար եմ տեսնում քեզ հետ․ թույլ չեմ տա, որ անպատիժ մնաս քո արածի նույնիսկ մի չնչին մասի համար։ Այժմ դու՝ Սատանան չես, որ վերցրել է իշխանությունը․ այլ Ե՛ս եմ ետ վերցրել այդ իշխանությունը, ու եկել է Իմ որդիներին կանչելու ժամանակը, որ հաշիվ մաքրեն քեզ հետ։ Պետք է հնազանդ լինես ու անգամ նվազագույն չափով չդիմակայես։ Որքան էլ խելոք պահած լինես քեզ Իմ առաջ անցյալում, դա այսօր քեզ չի օգնի։ Եթե նրանցից մեկը չես, ում սիրում եմ, ապա չեմ ուզում քեզ։ Մեկով ավելին անընդունելի է․ դա պետք է լինի այն թիվը, որը նախասահմանել եմ, իսկ դրանից մեկով պակասն է՛լ ավելի վատ է։ Սատանա՛, խաթարող մի՛ եղիր։ Մի՞թե հնարավոր է, որ Իմ սեփական սրտում հստակ չիմանամ, թե ում եմ սիրում և ում եմ ատում։ Մի՞թե կարիք ունեմ, որ դու հիշեցնես Ինձ։ Մի՞թե Սատանան կարող էր ծնունդ տալ Իմ որդիներին։ Բոլորն անհեթե՛թ են։ Բոլորը թշվա՛ռ են։ Հիմնովին ու ամբողջությամբ դեն կնետեմ բոլորին։ Նույնիսկ մեկը հարկավոր չէ․ բոլորը պետք է դուրս կորչեն։ Վեցհազարամյա տնօրինման ծրագիրն ավարտված է, Իմ գործն արված է, և Ես պետք է ազատվե'մ գազանների ու անասունների այս հորդայից։

Նրանք, ովքեր հավատում են Իմ խոսքերին ու կիրարկում են դրանք, պետք է լինեն նրանք, ում սիրում եմ․ չեմ լքի նրանցից ոչ մեկին ու ոչ մեկին բաց չեմ թողնի։ Ուստի նրանք, ովքեր անդրանիկ որդիներն են, կարիք չունեն մշտապես անհանգստանալու։ Քանզի այն շնորհված է Իմ կողմից, ոչ ոք չի կարող խլել այն, և անպայման կշնորհեմ այն նրանց, ում օրհնում եմ։ Նրանց, ում արժանի եմ համարում (աշխարհի արարումից առաջ), օրհնում եմ (այսօր)։ Սա է այն ճանապարհը, որով գործում եմ, ու սա նաև Իմ կառավարչական հրամանագրերի յուրաքանչյուր կետի հիմքում ընկած գլխավոր սկզբունքն է, և ոչ ոք չպետք է փոխի այն․ ոչ մի ավել բառ չի կարող ավելացվել, ոչ էլ մի նախադասություն, և նույնիսկ ոչ մի բառ կամ նախադասություն չի կարող բաց թողնվել։ Անցյալում հաճախ էի ասում, որ Իմ անձը հայտնվում է ձեզ։ Ուրեմն ի՞նչ է Իմ «անձը», և ինչպե՞ս է այն հայտնվում։ Արդյո՞ք սա պարզապես վերաբերում է Ինձ՝ որպես անձի։ Թե՞ դա պարզապես նշանակում է յուրաքանչյուր նախադասություն, որն ասում եմ։ Այս երկու ասպեկտները, թեև անհրաժեշտ են, միայն մի փոքր մաս են կազմում․ այսինքն՝ դրանք չեն կազմում Իմ անձի ամբողջական բացատրությունը։ Իմ անձը ներառում է Իմ մսեղավոր անձը, Իմ խոսքերը, ինչպես նաև Իմ գործերը, բայց ամենաճշգրիտ բացատրությունն այն է, որ Իմ անդրանիկ որդիներն ու Ես ենք Իմ անձը։ Այսինքն՝ հավաքական Քրիստոս-մարդկանց մի խումբ, որոնք որպես թագավորներ իշխում են և իշխանություն ունեն, Իմ անձն են։ Հետևաբար, անդրանիկ որդիներից յուրաքանչյուրն անհրաժեշտ է և Իմ անձի մի մասն է, և ուստի շեշտում եմ, որ մարդկանց թիվը չի կարող լինել ոչ մեկով ավելի (դրանով իսկ ամոթ բերելով Իմ անվանը), ոչ էլ, առավել ևս, մեկով պակաս (դրանով իսկ անկարող լինելով լիովին դրսևորել Ինձ)։ Ավելին՝ նորից ու նորից շեշտում եմ, որ անդրանիկ որդիներն Իմ ամենասիրելիներն են, Իմ գանձերն ու Իմ վեցհազարամյա տնօրինման ծրագրի բյուրեղացումը․ միայն նրանք կարող են մարմնավորել Իմ կատարյալ ու լիակատար դրսևորումը։ Ես Ինքս կարող եմ լինել Իմ անձի միայն լիակատար դրսևորումը․ միայն անդրանիկ որդիների հետ միասին կարելի է ասել, որ Ես Ինքս կատարյալ ու լիակատար դրսևորում եմ։ Այսպիսով, խիստ պահանջներ եմ դնում Իմ անդրանիկ որդիների առաջ՝ առանց որևէ բան անտեսելու, և նորից ու նորից տապալում ու սպանում եմ Իմ անդրանիկ որդիներից զատ բոլորին․ սա է իմ ասած ամեն ինչի արմատը, և իմ ասած ամեն ինչի վերջնական նպատակը։ Ավելին՝ բազմիցս շեշտում եմ, որ նրանք պետք է լինեն մարդիկ, որոնց արժանի եմ համարել, որոնց անձամբ ընտրել եմ աշխարհի արարումից ի վեր։ Ուրեմն ինչպե՞ս կարող է բացատրվել «հայտնվել» բառը։ Արդյոք դա այն ժամանակի մասի՞ն է, երբ մարդ մտնում է հոգևոր ոլորտ։ Մարդկանց մեծ մասը հավատում է, որ դա այն ժամանակն է, երբ Իմ մսեղավոր անձն օծվեց, կամ այն ժամանակը, երբ նրանք տեսան Իմ մսեղավոր անձը, բայց այս ամենը կեղծ է․ դա նույնիսկ մոտ չէ ճշմարտությանը։ «Հայտնվելը» իր սկզբնական իմաստով ամենևին էլ դժվար չէ հասկանալ, բայց այն Իմ իմաստով հասկանալը շատ ավելի դժվար է։ Կարելի է այսպես ասել․ երբ ստեղծեցի մարդկությունն ու Իմ որակը դրեցի մարդկանց այս խմբի մեջ, որոնց սիրում էի, մարդկանց այս խումբն Իմ անձն էր։ Այլ կերպ ասած՝ Իմ անձն արդեն հայտնվել էր այդ ժամանակ։ Այնպես չէ, որ Իմ անձը հայտնվեց այս անունն ընդունելուց հետո․ ավելի շուտ, այն հայտնվեց այն բանից հետո, երբ նախասահմանեցի մարդկանց այս խմբին, քանզի նրանք պարունակում էին Իմ որակը (նրանց բնությունը չի փոխվում, ու նրանք դեռևս Իմ անձի մի մասն են)։ Այսպիսով, Իմ անձը աշխարհի արարման ժամանակից մինչև մեր օրերը միշտ հայտնվել է։ Մարդկանց մեծ մասը հավատում է այն պատկերացմանը, թե Իմ մսեղավոր անձն Իմ անձն է, ինչը բացարձակապես այդպես չէ․ այդ գաղափարը պարզապես ծագում է նրանց մտքերում ու պատկերացումներում։ Եթե միայն Իմ մսեղավոր անձը լիներ Իմ անձը, ապա դա չէր կարող ամոթահար անել Սատանային։ Այն չէր կարող փառավորել Իմ անունը և իրականում հակառակ ազդեցություն կունենար՝ դրանով իսկ ամոթ բերելով Իմ անվան վրա, և կդառնար դարերի ընթացքում Սատանայի կողմից Իմ անվան վրա ամոթ բերելու նշան։ Ես իմաստուն Աստվածն Ինքն եմ և երբեք նման հիմար բան չէի անի։

Իմ գործը պետք է արդյունքներ տա, և, առավել ևս, Իմ խոսքի մեջ պետք է մեթոդ լինի․ Իմ բոլոր խոսքերն ու արտահայտումներն ասվում են Իմ Հոգու հետ, և Ես խոսում եմ համաձայն այն ամենի, ինչ անում է Իմ Հոգին։ Հետևաբար, բոլորը պետք է Իմ խոսքերի միջոցով զգան Իմ Հոգին, տեսնեն, թե ինչ է անում Իմ Հոգին, ու տեսնեն, թե կոնկրետ ինչ եմ Ես ուզում անել․ հիմնվելով Իմ խոսքերի վրա՝ նրանք պետք է տեսնեն այն մեթոդը, որով գործում եմ, ու տեսնեն, թե որոնք են Իմ ողջ տնօրինման ծրագրի սկզբունքները։ Ես դիտում եմ տիեզերքի ողջ պատկերը․ յուրաքանչյուր մարդ, յուրաքանչյուր իրադարձություն ու յուրաքանչյուր վայր Իմ ափի մեջ են։ Չկա ոչ ոք, ով կհամարձակվի դեմ գնալ Իմ ծրագրին․ բոլորն առաջ են ընթանում քայլ առ քայլ Իմ նշած հերթականությամբ։ Սա Իմ մեծ զորությունն է․ այստեղ է կայանում Իմ՝ ողջ ծրագիրը տնօրինելու իմաստությունը։ Ոչ ոք չի կարող լիովին հասկանալ կամ հստակ խոսել․ ամենն արվում է անձամբ Իմ կողմից և վերահսկվում է միայն Իմ կողմից։

Նրանք, ովքեր չեն ճանաչում Իմ խոսքերը, նրանք, ովքեր չեն ճանաչում Իմ բնականոն մարդկայնությունը, և նրանք, ովքեր դիմակայում են Իմ աստվածայնությանը, բոլորը պիտի ի չիք դառնան։ Ոչ ոք չի բացառվի սրանից, և բոլորը պետք է անցնեն այս ստուգումը, քանզի սա Իմ կառավարչական հրամանագիրն է և ամենայն խստությամբ կիրառվողը։ Իմ խոսքերը չճանաչողներն այն անձինք են, որոնք լսել են այն, ինչ հստակ մատնանշել եմ, սակայն դեռևս չեն ճանաչում դրանք․ այլ կերպ ասած՝ նրանք մարդիկ են, որոնք չունեն հոգևոր հասկացողություն (քանի որ Ես դրա համար մարդկային կարողություն չեմ ստեղծել, շատ բան չեմ պահանջում նրանցից, պարզապես պահանջում եմ, որ Իմ խոսքերը լսելուց հետո նրանք ի վիճակի լինեն կիրառել դրանք։) Նրանք Իմ տան մարդիկ չեն, ոչ էլ Ինձ հետ նույն տեսակից են՝ նրանք պատկանում են Սատանայի թագավորությանը։ Հետևաբար, այս հոգևոր հասկացողություն չունեցող մարդկանցից Ես ոչ մեկին չեմ ուզում։ Նախկինում կարծում էիք, թե չափն անցել եմ, բայց հիմա պետք է որ հասկանաք։ Ինչպե՞ս կարող են անասունները զրուցել Աստծու հետ։ Մի՞թե դա անհեթեթություն չէ։ Մարդիկ, որոնք չեն ճանաչում Իմ բնականոն մարդկայնությունը, նրանք են, ովքեր օգտագործում են իրենց սեփական պատկերացումները՝ չափելու համար այն, ինչ անում եմ Իմ մարդկայնության մեջ։ Հնազանդվելու փոխարեն՝ նրանք իրենց մսեղավոր աչքերով գալիս են Իմ մեջ թերություններ գտնելու։ Մի՞թե այն խոսքերը, որ ասել եմ, զուր են հնչել։ Ասել եմ, որ Իմ բնականոն մարդկայնությունն Իմ՝ հենց կատարյալ Աստծու, անբաժանելի մասն է, և սա է այն ճիշտ ուղին, որով Իմ բնականոն մարդկայնությունը և կատարյալ աստվածայնությունը միմյանց հետ գործում են ներդաշնակորեն։ Երբ այն բաները, որ անում եմ Իմ բնականոն մարդկայնության միջոցով, չեն համապատասխանում մարդկային պատկերացումներին, նրանք, ովքեր դիմակայում են Ինձ և անհամատեղելի են Ինձ հետ, բացահայտվում են։ Դրանից հետո Իմ կատարյալ աստվածայնությունը խոսում է մարդկայնության միջոցով, և այս կերպ վարվել եմ որոշ մարդկանց հետ։ Եթե չես հասկանում, թե ինչ եմ անում, բայց, այնուամենայնիվ, կարող ես հնազանդվել, ապա այն մարդն ես, ում չեմ դատապարտում․ Ես պարզապես լուսավորություն եմ բերում նման մարդկանց։ Այս մարդիկ հենց այն մարդիկ են, ում սիրում եմ, և քո հնազանդության շնորհիվ լուսավորություն եմ բերում քեզ։ Նրանք, ովքեր դիմակայում են Իմ աստվածայնությանը, ներառում են նրանց, ովքեր չեն ճանաչում Իմ խոսքերը, ովքեր անհամատեղելի են Իմ բնականոն մարդկայնության հետ և ովքեր դժգոհ են նրանից, ինչ անում եմ աստվածայնության մեջ (օրինակ՝ Իմ բարկանալը կամ եկեղեցի կառուցելը և այլն)։ Սրանք բոլորն Իմ աստվածայնությանը դիմակայելու դրսևորումներ են։ Սակայն կա մի բան, որ պետք է շեշտեմ, և ձեզանից յուրաքանչյուրը պետք է ուշադրություն դարձնի։ Նրանք, ովքեր անհամատեղելի են այն անձի հետ, որը Ես եմ այսօր, դիմակայում են Իմ աստվածայնությանը։ Ինչո՞ւ եմ շարունակ ասում, որ այն անձը, որը Ես եմ, Ինքը՝ կատարյալ Աստվածն է։ Այն անձի բնույթը, որը Ես եմ, ներառում է աստվածային բնույթի ամբողջականությունը․ Ինձ չափելու համար մի՛ օգտագործեք մարդկային պատկերացումները։ Նույնիսկ հիմա շատ մարդիկ դեռ ասում են, որ ունեմ բնականոն մարդկայնություն, և որ Իմ արած ոչ բոլոր բաներն են անպայմանորեն ճիշտ։ Այդպիսի մարդիկ՝ մի՞թե պարզապես մահ չես փնտրում։ Նրանք չեն ճանաչում Իմ ասածի և ոչ մի բառը, և բացարձակապես կույրերի սերունդներ են ու մեծ կարմիր վիշապի հետնորդները։ Մեկ անգամ ևս կասեմ բոլորին (և սրանից հետո այլևս չեմ ասի սա, և բոլոր նրանք, ովքեր կրկին թույլ կտան այս հանցանքը, անշուշտ կանիծվեն)։ Իմ խոսքերը, Իմ ծիծաղը, Իմ ուտելը, Իմ բնակվելը, Իմ խոսելաոճն ու Իմ պահվածքը բոլորն արվում են Իմ՝ հենց Աստծու կողմից, և դրանցում ոչ մի մարդկային տարր խառնված չէ։ Չկա՛։ Բացարձակապես չկա՛։ Մարդիկ բոլորը պետք է թողնեն իրենց մանր հաշվարկները և այլևս չանեն դրանք։ Որքան շատ մարդիկ շարունակեն դրանք, այնքան ավելի դատապարտված կլինեն։ Ականջալո՛ւր եղեք Իմ խորհրդին։

Ես միշտ զննում եմ յուրաքանչյուրի սրտի խորքերը, յուրաքանչյուր անհատի ամեն մի խոսքն ու արարքը։ Մեկ առ մեկ հստակ տեսնում եմ նրանց, ում հավանում եմ, և նրանց, ումից գարշում եմ։ Սա մի բան է, որը մարդիկ չեն կարող պատկերացնել, առավել ևս՝ իրագործել։ Ես այնքան շատ բան եմ ասել ու այնքան շատ բաներ արել՝ ո՞վ կկարողանա հիմնովին բացատրել, թե որն է Իմ խոսքերի և Իմ արածի նպատակը։ Ոչ ոք չի կարողանա։ Այսուհետ, ես էլ ավելի շատ խոսքեր կասեմ․ մի կողմից, սա դուրս կթողնի բոլոր այն մարդկանց, ումից գարշում եմ, իսկ մյուս կողմից, այն կստիպի ձեզ մի փոքր ավելի շատ տառապել այս առումով, որպեսզի մեկ անգամ ևս ճաշակեք հարությունը, բայց ավելի խստորեն։ Սա չի կարող որոշվել մարդկանց կողմից, ոչ էլ որևէ մեկը կարող է կանխել դրա տեղի ունենալը։ Նույնիսկ եթե հիմա գիտեք այս մասին, երբ ժամանակը գա, դեռևս չեք կարողանա խուսափել այս տեսակ տառապանքից։ Քանզի սա Իմ գործի մեթոդն է։ Պետք է այսպես գործեմ՝ Իմ նպատակներին հասնելու համար, և որպեսզի Իմ կամքը կատարվի ձեզ վրա։ Ահա թե ինչու է ասվում, որ «ստիպված կլինեք կրել վերջին տառապանքը»։ Դրանից հետո ձեր մսեղին այլևս երբեք չի տառապի, քանզի մեծ կարմիր վիշապը ոչնչացված կլինի Իմ կողմից և այլևս չի համարձակվի մոլեգնել։ Սա մարմին մտնելուց առաջ վերջին քայլն է․ սա անցումային փուլն է։ Բայց մի՛ վախեցեք՝ անպայման կառաջնորդեմ ձեզ՝ հաղթահարելով դժվարություն դժվարության հետևից։ Հավատացե՛ք, որ Ես Ինքը՝ արդար Աստվածն եմ, և որ այն, ինչ ասում եմ, անշուշտ կկատարվի։ Ես Ինքը՝ հավատարիմ Աստվածն եմ։ Բոլոր երկրները, տարածքները և բոլոր հարանվանությունները վերադառնում են Ինձ և խմբվում Իմ գահի շուրջ։ Սա Իմ մեծ զորությունն է, և Ես կդատեմ ըմբոստության յուրաքանչյուր որդուն և կնետեմ նրանց կրակով ու ծծմբով լիճը՝ ոչ մեկը չի մնա։ Բոլորը պետք է նահանջեն։ Սա Իմ տնօրինման ծրագրի վերջին քայլն է, և երբ այն ավարտվի, հանգստի մեջ կմտնեմ, որովհետև ամեն ինչ արված կլինի, և Իմ տնօրինման ծրագիրը մոտեցած կլինի իր ավարտին։

Քանի որ Իմ գործի ընթացքն արագացել է (թեև բնավ չեմ անհանգստանում), ամեն օր հայտնում եմ Իմ խոսքերը ձեզ և ամեն օր բացահայտում եմ ձեզ Իմ պահած խորհուրդները, որպեսզի կարողանաք սերտորեն հետևել Իմ հետքերին։ (Սա Իմ իմաստությունն է՝ օգտագործում եմ Իմ խոսքերը մարդկանց կատարելագործելու, բայց նաև մարդկանց տապալելու համար։ Բոլորը կարդում են Իմ խոսքերը և ի վիճակի են գործել Իմ խոսքերում եղած Իմ կամքի համաձայն։ Նրանք, ովքեր բացասական են, կլինեն բացասական, և նրանք, ովքեր պետք է բացահայտվեն, կբացահայտվեն, նրանք, ովքեր դիմակայում են, կդիմակայեն, և նրանք, ովքեր հավատարմորեն սիրում են Ինձ, կդառնան է՛լ ավելի հավատարիմ։ Այսպիսով, բոլորն ի վիճակի կլինեն հետևել Իմ հետքերին։ Այս բոլոր իրավիճակները, որոնք նկարագրել եմ, այն մեթոդներն են, որոնցով գործում եմ, և նպատակները, որոնց ցանկանում եմ հասնել)։ Նախկինում ասել եմ այսպիսի բան՝ Ինչ կերպ էլ առաջնորդեմ ձեզ, պետք է ձգտեք նույն կերպ, ինչ էլ ասեմ ձեզ, պետք է լսեք։ Ի՞նչ նկատի ունեմ սրանով։ Գիտե՞ք։ Որո՞նք են Իմ այս խոսքերի նպատակն ու նշանակությունը։ Արդյո՞ք հասկանում եք։ Քանի՞ մարդ կարող է լիովին պարզաբանել սա։ Երբ ասում եմ՝ «Ինչ կերպ էլ առաջնորդեմ ձեզ, պետք է ձգտեք նույն կերպ», ոչ միայն նկատի ունեմ Իմ առաջնորդությունը որպես այն անձը, որը Ես եմ, այլ առավել ևս նկատի ունեմ այն խոսքերը, որ ասում եմ, և այն ուղին, որով գնում եմ։ Այսօր այս խոսքերն իսկապես իրականացել են։ Հենց որ ասում եմ Իմ խոսքերը, բոլոր տեսակի դիվային դեմքերը մերկացվում են Իմ դեմքի լույսի ներքո՝ ձեզ տալով դրանց բոլորի հստակ տեսքը։ Իմ այս խոսքերը ոչ միայն հայտարարություն են Սատանային, այլ առավել ևս՝ հանձնարարություն ձեզ բոլորիդ։ Ձեզանից շատերն անտեսում են այս խոսքերը՝ հավատալով, որ դրանք հանձնարարություն են ձեզ․ բայց դուք անտեղյակ եք, որ դրանք դատաստանի խոսքեր են և իշխանություն կրող խոսքեր։ Իմ խոսքերի նպատակն է հրամայել Սատանային պատշաճ կերպով ծառայություն մատուցել և լիովին հնազանդվել Ինձ։ Այն խորհուրդներից, որոնք բացահայտել եմ նախկինում, դեռ շատերը կան, որոնք դեռ չեք ըմբռնում։ Ուստի, ապագայում ձեզ կբացահայտեմ ավելին, որպեսզի կարողանաք ձեռք բերել ավելի հստակ և ավելի հիմնավոր հասկացողություն։

Երբ գալիս են մեծ աղետները, բոլորը սարսափում են։ Մարդիկ բոլորը բռնում են իրենց գլուխները, տանջանքի մեջ լաց են լինում և ատելություն են զգում իրենց արած չար բաների հանդեպ, բայց այդժամ արդեն չափազանց ուշ է, քանզի սա ցասման ժամանակն է։ Սա մարդկանց փրկելու և շնորհ առաջարկելու ժամանակը չէ, այլ բոլոր ծառայություն մատուցողներին հեռացնելու և Իմ որդիներին Ինձ համար իշխանություն բանեցնելու թույլտվություն տալու ժամանակն է։ Սա իսկապես տարբերվում է անցյալի ժամանակներից՝ այն աննախադեպ է աշխարհի արարչագործությունից ի վեր։ Վասնզի Ես մեկ անգամ ստեղծել եմ աշխարհը, մեկ անգամ էլ կկործանեմ այն, և Իմ կանխորոշածը ոչ ոք չի կարող փոխել։ «Խմբային Քրիստոս-մարդիկ» և «խմբային տիեզերական նոր մարդիկ» երկու եզրույթները նախկինում բավականին հաճախ են հիշատակվել։ Ինչպե՞ս պետք է դրանք բացատրվեն։ Արդյո՞ք «խմբային Քրիստոս-մարդիկը» վերաբերում է անդրանիկ որդիներին։ Արդյո՞ք «խմբային տիեզերական նոր մարդիկը» նույնպես վերաբերում է անդրանիկ որդիներին։ Ո՛չ, մարդիկ ճիշտ չեն մեկնաբանել այդ արտահայտությունները։ Քանի որ մարդկային պատկերացումները կարող են օգնել նրանց հասկանալ բաները միայն այս աստիճան, Ես կմատնանշեմ դրանք ձեզ համար հենց այստեղ և հիմա։ Խմբային Քրիստոս-մարդիկ և խմբային տիեզերական նոր մարդիկ նույնը չեն՝ դրանց իմաստներն առանձին են։ Թեև այս երկու եզրույթների ձևակերպումը շատ նման է, և դրանք կարող են նույն բանը թվալ, իրական իրավիճակը լիովին հակառակն է։ Ո՞ւմ է կոնկրետ վերաբերում «խմբային Քրիստոս-մարդիկ» արտահայտությունը։ Կամ ինչի՞ն է այն վերաբերում։ Խոսելով Քրիստոս-մարդկանց մասին՝ բոլորը միաձայն կմտածեին Իմ մասին։ Նրանք բնավ չեն սխալվում այդպես վարվելով։ Ավելին, մարդկային պատկերացումներում «մարդիկ» եզրույթը միանշանակ կվերաբերեր մարդկանց՝ ոչ մի մարդ այն չէր ասոցացնի մեկ այլ բանի հետ։ Խոսելով «խմբային» եզրույթի մասին՝ մարդիկ կմտածեին, թե այն նշանակում է շատ մարդկանց հավաքույթ, որոնք գրեթե մեկ ամբողջություն են, և հետևաբար կոչվում են «խմբային»։ Այստեղ կարելի է տեսնել, որ մարդկային մտքերը չափազանց պարզունակ են՝ նրանք բնավ չեն կարող հասկանալ Իմ իմաստը։ Այժմ պաշտոնապես կսկսեմ հաղորդակցվել այն մասին, թե ինչ են խմբային Քրիստոս-մարդիկ (բայց մարդիկ բոլորը պետք է մի կողմ դնեն իրենց սեփական պատկերացումները, հակառակ դեպքում նրանցից ոչ մեկը չի կարողանա ըմբռնել այն, և նույնիսկ եթե բացատրեի եզրույթը, նրանք ոչ կհավատային, ոչ էլ ի վիճակի կլինեին հասկանալ այն)։ Հենց որ Իմ խոսքերն ասվեն, Իմ անդրանիկ որդիները բոլորն ի վիճակի կլինեն գործել Իմ մտադրությունների համաձայն և արտահայտել Իմ մտադրությունները, ուստի նրանք մեկ սրտով և մեկ բերանով են։ Մինչ նրանք դատում են բյուրավոր ազգերին ու ժողովուրդներին, ի վիճակի կլինեն իրագործել Իմ արդարությունը և կիրարկել Իմ կառավարչական հրամանագրերը՝ նրանք Իմ արտահայտությունն են, և Իմ դրսևորումն են։ Այսպիսով, կարելի է ասել, որ խմբային Քրիստոս-մարդիկ Իմ կառավարչական հրամանագրերի՝ անդրանիկ որդիների կողմից կիրարկման փաստն են՝ նրանք իշխանությունն են անդրանիկ որդիների ձեռքերում։ Այս ամենը կապված է Քրիստոսի հետ, այստեղից էլ՝ «Քրիստոս-մարդիկ» եզրույթը։ Բացի այդ, բոլոր անդրանիկ որդիները կարող են գործել Իմ մտադրությունների համաձայն, և այս պատճառով էլ Ես օգտագործում եմ «խմբային» եզրույթը։ «Խմբային տիեզերական նոր մարդիկ» նշանակում է բոլոր մարդիկ, որոնք Իմ անվան մեջ են, այլ կերպ ասած՝ Իմ անդրանիկ որդիները, Իմ որդիները և Իմ ժողովուրդը։ «Նոր» բառը վերաբերում է Իմ անվանը։ Քանի որ նրանք Իմ անվան մեջ են (Իմ անունը կրում է ամեն ինչ և հավերժ նոր է ու երբեք չի հնանում՝ այն անփոփոխելի է մարդու կողմից), և քանի որ նրանք ապագայում հավերժ ողջ կմնան, նրանք տիեզերական նոր մարդիկ են։ «Խմբային» բառն այստեղ վերաբերում է մարդկանց թվին, և այն նույնը չէ, ինչ նախորդ դեպքում։ Երբ Իմ խոսքն ասվում է, բոլորը պետք է հավատան դրան։ Մի կասկածեք։ Ազատվեք ձեր մարդկային պատկերացումներից և մարդկային մտքերից։ Խորհուրդներ բացահայտելու Իմ ներկայիս գործընթացը ճշգրտորեն մարդկային պատկերացումներն ու մտքերը հեռացնելու գործընթացն է (քանի որ մարդիկ օգտագործում են իրենց սեփական պատկերացումները՝ Ինձ և Իմ ասածը չափելու համար, օգտագործում եմ Իմ իսկ բացահայտած խորհուրդները՝ մարդկային պատկերացումներն ու մտքերը հեռացնելու համար)։ Այս գործը շուտով կավարտվի։ Երբ Իմ խորհուրդները որոշակի աստիճանի բացահայտվեն, մարդիկ պարզապես Իմ խոսքերի մասին այլևս մտածելու գործընթացներ չեն ունենա, և կդադարեն չափել Ինձ իրենց մարդկային պատկերացումներով։ Այն, ինչ նրանք մտածում են ամեն օր, կմերկացնեմ, և հակահարված կտամ։ Որոշակի պահի մարդիկ այլևս չեն մտածի՝ նրանց գլուխները դատարկ կլինեն բոլոր մտքերից, և լիովին կհնազանդվեն Իմ խոսքերին։ Դա կլինի այն ժամանակը, երբ մուտք կգործեք հոգևոր ոլորտ։ Սա Իմ գործի մի քայլն է, որը գալիս է նախքան Ես ձեզ թույլ կտամ մուտք գործել հոգևոր ոլորտ։ Պետք է ազատվեք բոլոր մարդկային պատկերացումներից, որպեսզի կարողանաք մուտք գործել հոգևոր ոլորտ սուրբ և անարատ։ Սա է նշանակում՝ «Ես սուրբ հոգևոր մարմին եմ»։ Սակայն պետք է գործեք Իմ քայլերին համապատասխան, և նախքան կգիտակցեք դա, Իմ ժամանակը կգա։

Երբ Իմ խոսքերը հասնում են խստության որոշակի աստիճանի, մարդկանց մեծ մասը դրանց պատճառով նահանջում է, և հենց այս պահին են բացահայտվում Իմ անդրանիկ որդիները։ Ես ասել եմ, որ մատս անգամ չեմ շարժում, այլ ամեն բան իրագործելու համար միայն Իմ խոսքերն եմ օգտագործում։ Իմ խոսքերով ոչնչացնում եմ այն ամենը, ինչ ատում եմ, և դրանք օգտագործում եմ նաև Իմ անդրանիկ որդիներին կատարելագործելու համար։ (Երբ Իմ խոսքերն ասվում են, հենց այդ ժամանակ են հնչում յոթ որոտները, և դա նաև այն ժամանակն է, երբ Իմ անդրանիկ որդիներն ու Ես կերպարանափոխվում ենք և մտնում հոգևոր ոլորտ)։ Երբ Ես ասացի, որ Իմ Հոգին անձամբ է կատարում գործը, նկատի ունեի, որ Իմ խոսքերն են իրագործում ամեն բան։ Սա լիովին ցույց է տալիս, թե որտեղ է Իմ ամենակարողությունը, և հետևաբար՝ առավել ակնհայտ է դարձնում Իմ ասած յուրաքանչյուր նախադասության նպատակն ու գործառույթը։ Ես ասել եմ, որ Իմ մարդկայնության մեջ ասված յուրաքանչյուր խոսքն Իմ դրսևորման մի կողմն է։ Ուստի, բոլոր այն մարդիկ, ովքեր չեն կարող վստահ լինել և ճշմարտապես չեն հավատում այն ամենին, ինչ ասում եմ Իմ բնականոն մարդկայնության մեջ, պետք է հեռացվեն։ Բազմիցս շեշտել եմ, որ Իմ բնականոն մարդկայնությունն Իմ լիակատար աստվածայնության անփոխարինելի կողմն է, սակայն այդքան շատ մարդիկ շարունակում են կենտրոնանալ Իմ լիակատար աստվածայնության վրա՝ անտեսելով Իմ մարդկայնությունը։ Դուք կո՛ւյր եք։ Ասում ես, որ չեմ համապատասխանում քո պատկերացումներին, և որ այն անձը, որը Ես եմ, չի համապատասխանում քո աստծուն։ Կարո՞ղ են արդյոք նման մարդիկ մնալ Իմ թագավորությունում։ Ես կսպանե՛մ քեզ մեկ հարվածով։ Փորձի՛ր հետայսու ըմբոստանալ Իմ դեմ։ Փորձի՛ր շարունակել նման կամայականությամբ։ Իմ ժպիտը չի համապատասխանում քո պատկերացումներին, Իմ խոսքը հաճելի չէ քո ականջներին, և Իմ գործողությունները քեզ օգուտ չեն տալիս, ճի՞շտ եմ։ Այս ամենը պետք է ընթանա քո ցանկությունների համաձայն։ Մի՞թե այդպիսին է Աստված։ Եվ արդյո՞ք նման մարդիկ դեռ ցանկանում են մնալ Իմ տանը և օրհնություններ ստանալ Իմ թագավորությունում։ Մի՞թե դատարկ երազանքներով չես տարված։ Ե՞րբվանից է ամեն բան այդքան հրաշալի։ Դու չեսցանկանում հնազանդվել Ինձ, սակայն դեռ ցանկանում ես օրհնություններ ստանալ Ինձնից։ Ասում եմ քեզ՝ բացարձակապե՛ս ոչ։ Ինչպես բազմիցս ասել եմ՝ նրանք, ովքեր մտնում են Իմ թագավորություն և օրհնություններ ստանում, պետք է լինեն այն մարդիկ, ում Ես սիրում եմ։ Ինչո՞ւ եմ շեշտը դնում այս խոսքերի վրա։ Գիտեմ և հասկանում եմ, թե ինչ է մտածում յուրաքանչյուրը․ կարիք չկա, որ մեկ առ մեկ մատնանշեմ նրանց մտքերը։ Նրանց ճշմարիտ ձևերը կբացահայտվեն դատաստանի Իմ խոսքերի միջոցով, և բոլորը գլուխները բռնած դառնորեն կլացեն Իմ դատաստանի ատյանի առջև։ Սա ակնհայտ փաստ է, և ոչ ոք չի կարող փոխել այն։ Ի վերջո, նրանց մեկ առ մեկ կնետեմ անհատակ անդունդը։ Սա այն վերջնական արդյունքն է, որին ցանկանում եմ հասնել դևերի ու Սատանայի Իմ դատաստանով։ Յուրաքանչյուր անհատի հետ գործ ունենալու համար պետք է օգտագործեմ դատաստան ու կառավարչական հրամանագրեր, և ահա այսպես եմ Ես պատժում մարդկանց։ Դուք իսկապե՞ս որևէ ճշմարիտ ըմբռնում ունեք այս հարցում։ Ես Սատանային ոչ մի պատճառաբանություն չեմ ներկայացնում․ պարզապես օգտագործելով Իմ երկաթե գավազանը՝ ծեծում եմ նրան, մինչև որ նա հայտնվի մահվան շեմին և անընդհատ ողորմություն աղերսի։ Հետևաբար, երբ մարդիկ կարդում են դատաստանի Իմ խոսքերը, չեն կարողանում հասկանալ դրանք անգամ չնչին չափով, բայց Իմ տեսանկյունից՝ յուրաքանչյուր տող և յուրաքանչյուր նախադասություն Իմ կառավարչական հրամանագրերի իրագործումն է։ Սա ակնհայտ փաստ է։

Քանի որ այսօր նշեցի դատաստանի մասին՝ այս թեման վերաբերում է դատաստանի ատյանին։ Նախկինում հաճախ եք ասել, որ դատաստան կստանաք Քրիստոսի ատյանի առջև։ Դուք դատաստանի մասին ունեք որոշակի հասկացողություն, բայց չեք կարող պատկերացնել դատաստանի ատյանը։ Գուցե ոմանք կարծում են, թե դատաստանի ատյանը նյութական առարկա է․ կարող են պատկերացնել, որ դա մի մեծ սեղան է, կամ գուցե պատկերացնեն այն որպես դատավորի աթոռ, ինչպիսիք կան աշխարհիկ աշխարհում։ Իհարկե, այս անգամ Իմ բացատրության մեջ չեմ հերքի այն, ինչ ասել եք, բայց Ինձ համար մարդկանց պատկերացումների մեջ եղած բաները դեռևս խորհրդանշական իմաստ են կրում։ Ուստի, մարդկանց պատկերացրածի և Իմ բուն իմաստի միջև եղած տարբերությունը դեռ այնքան մեծ է, որքան երկնքի և երկրի միջև։ Մարդկանց պատկերացումներում շատերը գլուխները բռնած դառնորեն լացելով և ողորմություն աղերսելով ընկած են դատաստանի ատյանի առջև։ Սրանով մարդկային երևակայությունը հասել է իր գագաթնակետին, և ոչ ոք չի կարող դրանից ավելին պատկերացնել։ Ուրեմնի՞նչ է դատաստանի ատյանը։ Նախքան կբացահայտեմ այս խորհուրդը, դուք պետք է հերքեք այն ամենը, ինչ նախկինում մտածել եք․ միայն այդ ժամանակ Իմ նպատակը կարող է իրագործվել։ Սա միակ ճանապարհն է, որպեսզի այս թեմայի վերաբերյալ ձեր պատկերացումներն ու մտքերը փարատվեն։ Երբ Ես խոսում եմ, պետք է մշտապես ուշադիր լինեք։ Երբեք չպետք է լինեք անփույթ։ Իմ դատաստանի ատյանը հաստատվել է աշխարհի արարումից ի վեր։ Դարեդար և սերնդեսերունդ շատերը մահացել են դրա առջև և շատերն էլ բարձրացել են դրա առջև՝ վերադառնալով կյանք։Կարելի է նաև ասել, որ Իմ դատաստանը սկզբից մինչև վերջ երբեք չի դադարում, և ուստի Իմ դատաստանի ատյանը միշտ գոյություն ունի։ Երբ էլ որ հիշատակվում է դատաստանի ատյանը, բոլոր մարդիկ վախի նշույլ են զգում։ Իհարկե Իմ վերևում ասածից էլ գաղափար անգամ չունեք, թե ինչ է այս դատաստանի ատյանը։ Դատաստանի ատյանը գոյակցում է դատաստանի հետ, բայց դրանք երկու տարբեր տեսակի բուն էություններ են։ (Այստեղ «բուն էությունը» չի վերաբերում նյութական առարկայի, այլ` խոսքերի։ Մարդիկ բացարձակապես չեն կարող տեսնել այս բուն էությունը)։ Դատաստանը վերաբերում է Իմ խոսքերին։ (Անկախ այն բանից՝ դրանք խիստ են, թե մեղմ, բոլորը ներառված են Իմ դատաստանի մեջ։ Ուստի, ցանկացած բան, որ դուրս է գալիս Իմ բերանից, դատաստան է)։ Նախկինում մարդիկ Իմ խոսքերը բաժանում էին շատ տարբեր կատեգորիաների, ներառյալ՝ դատաստանի խոսքեր, քնքշանքի խոսքեր և կյանք մատակարարող խոսքեր։ Այսօր կպարզաբանեմ ձեզ, որ դատաստանն ու Իմ խոսքերը փոխկապակցված են։ Այսինքն՝ դատաստանն Իմ խոսքերն են և Իմ խոսքերը դատաստան են ոչ մի դեպքում, դրանց մասին չպետք է խոսեք առանձին-առանձին։ Մարդիկ պատկերացնում են, թե ահարկու խոսքերն են դատաստան, բայց հասկանում են միայն դրա մի մասը։ Այն ամենը, ինչ ասում եմ, դատաստան է։ Նախկինում ասված դատաստանի սկիզբը վերաբերում էր նրան, երբ Իմ Հոգին պաշտոնապես սկսեց գործել ամենուր և իրագործել Իմ կառավարչական հրամանագրերը։ Այս նախադասության մեջ «դատաստանը» վերաբերում է իրականությանը։ Այժմ կբացատրեմ դատաստանի ատյանը։ Ինչո՞ւ եմ ասում, որ դատաստանի ատյանը գոյություն ունի հավիտենությունից հավիտենություն։ Եվ ինչո՞ւ եմ ասում, որ այն ընթանում է դատաստանին համընթաց։ Դատաստանի մասին Իմ տված բացատրությունից գոնե որոշակի ըմբռնում ձեռք բերե՞լ եք դրա մասին։ Դատաստանի ատյանը վերաբերում է այն անձին, որ Ես եմ։ Հավիտենությունից հավիտենություն Ես միշտ արտահայտվել եմ ու խոսել։ Ես ապրում եմ հավիտյան, ուստի Իմ դատաստանի ատյանը և Իմ դատաստանը հավերժական գոյակցության մեջ են։ Սա արդեն պետքէ պարզ լինի։ Մարդիկ իրենց պատկերացումներում Ինձ վերաբերվում են որպես առարկայի, բայց այս առումով ո՛չ մեղադրում եմ ձեզ, ո՛չ էլ դատապարտում։ Միայն հույս ունեմ, որ հնազանդության սիրտ կունենաք և կընդունեք Իմ հայտնությունը, և դրանից կիմանաք, որ Ես Ինքը՝ ամենապարփակ Աստվածն եմ։

Իմ խոսքերը մարդկանց համար լիովին անհասկանալի են, Իմ ոտնահետքերը նրանց համար անհնար է գտնել, և Իմ մտադրությունները նրանց համար անհնար է ընկալել։ Ուստի, այն կետը, որին հասել եք այսօր (ստանալով Իմ հայտնությունը և դրա միջոցով կարողանալով ընկալել Իմ մտադրություններն ու քայլել Իմ ոտնահետքերին համընթաց), լիովին Իմ հրաշալի գործերի, Իմ շնորհքի և Իմ ողորմության արդյունքն է։ Մի օր Ես նույնիսկ թույլ կտամ ձեզ տեսնել Իմ իմաստությունը, տեսնել, թե ինչ եմ արել Իմ ձեռքերով, և տեսնել Իմ գործի հրաշքը։ Երբ այդ ժամանակը գա, Իմ ամբողջ տնօրինման ծրագրի նախագծերը լիովին կհայտնվեն ձեր աչքերի առջև։ Ողջ տիեզերքաշխարհում և ամեն օր Իմ հրաշալի գործերի մասերը դրսևորվում են, և բոլորը ծառայություն են մատուցում, որպեսզի Իմ տնօրինման ծրագիրն իրագործվի։ Երբ սա լիովին հայտնի դառնա, կտեսնեք, թե ինչպիսի մարդկանց եմ կարգել ծառայություն մատուցելու համար, ինչպիսի մարդկանց եմ կարգել Իմ կամքը կատարելու համար, ինչի եմ հասել Սատանային օգտագործելու միջոցով, ինչ եմ իրագործել Ինքս, ինչպիսի մարդիկ են լացում, ինչպիսի մարդիկ են կրճտացնում իրենց ատամները, ինչպիսի մարդիկ կկորչեն, և ինչպիսի մարդիկ կգնան կործանման։ «Կորչելը» վերաբերում է նրանց, ովքեր կգցվեն կրակով ու ծծմբով լիճը և լիովին կայրվեն։ «Գնալ կործանման» վերաբերում է նրանց, ովքեր կգցվեն անհատակ անդունդը՝ այնտեղ հավիտյան տանջվելու համար։ Հետևաբար, մի՛ մտածեք, որ կորչելը և կործանման գնալը նման են. ընդհակառակը, այդ երկուսը շատ տարբեր են։ Ծառայություն մատուցողները, ովքեր այսօր հեռանում են Իմ անունից, կգնան կործանման, իսկ նրանք, ովքեր Իմ անունից չեն՝ կկորչեն։ Հետևաբար, նրանք, ովքեր գնում են կործանման, Իմ դատաստանից հետո ստիպված կլինեն հավիտյան փառաբանել Ինձ. և այնուամենայնիվ, այդ մարդիկ երբեք չեն ազատվի Իմ պատժից և միշտ կընդունեն Իմ իշխանությունը։ Սա է պատճառը, որ ասում եմ, թե անհատակ անդունդն այն ձեռքն է, որն օգտագործում եմ մարդկանց պատժելու համար։ Ասում եմ նաև, որ ամեն բան Իմ ձեռքերում է։ Թեև ասել եմ, որ «անհատակ անդունդը» վերաբերում է Սատանայի ազդեցությանը, այն ևս Իմ ձեռքերում է, որն օգտագործում եմ մարդկանց պատժելու համար։ Ուստի, ամեն բան կառավարվում է Իմ ձեռքերում, և ոչ մի հակասություն չկա։ Իմ խոսքերն անփութորեն չեն ասվում. դրանք բոլորը չափված են և համահունչ։ Դրանք բացարձակապես հորինված կամ անփութորեն ասված չեն, և յուրաքանչյուրը պետք է հավատա Իմ խոսքերին։ Ապագայում կտառապեք սրա պատճառով։ Իմ խոսքերի պատճառով շատ մարդիկ սառչում են կամ հուսահատվում, հիասթափվում են, դառնորեն լացում կամ ողբում։ Կլինեն ամեն տեսակի արձագանքներ։ Մի օր, երբ բոլոր մարդիկ, ում ատում եմ, նահանջեն, Իմ մեծ գործը կիրագործվի։ Ապագայում շատերը կընկնեն անդրանիկ որդիների պատճառով, և ի վերջո, նրանք բոլորը քայլ առ քայլ կնահանջեն։ Այլ կերպ ասած՝ Իմ տունն աստիճանաբար սուրբ կդառնա, և բոլոր տեսակի դևերն աստիճանաբար կնահանջեն Իմ կողքից՝ հեռանալով անձայն, հնազանդորեն և առանց բողոքի որևէ խոսքի։ Դրանից հետո Իմ բոլոր անդրանիկ որդիները կբացահայտվեն, և Ես կսկսեմ Իմ գործի հաջորդ քայլը։ Միայն այդ ժամանակ անդրանիկ որդիներն Ինձ հետ որպես թագավորներ կլինեն և կիշխեն ողջ տիեզերքը։ Սրանք Իմ գործի քայլերն են, և դրանք կազմում են Իմ տնօրինման ծրագրի կարևոր մասը։ Աչքաթող մի՛ արեք սա, որպեսզի սխալներ թույլ չտաք։

Ժամանակը, երբ Իմ խոսքերը հայտնի են դառնում ձեզ, այն ժամանակն է, երբ սկսում եմ Իմ գործը։ Իմ խոսքերից ոչ մեկն անկատար չի մնա։ Ինձ համար մեկ օրը հազար տարվա պես է, իսկ հազար տարին՝ մեկ օրվա պես։ Ինչպե՞ս եք դա տեսնում։ Ժամանակի ձեր հասկացությունը շատ է տարբերվում Իմից, որովհետև Ես վերահսկում եմ տիեզերք աշխարհը և իրագործում եմ ամեն բան։ Իմ գործն արվում է օրեցօր, քայլ առ քայլ և փուլ առ փուլ։ Ավելին՝ Իմ գործի առաջընթացը մեկ վայրկյանով իսկ չի կանգնում. յուրաքանչյուր ակնթարթ այն անընդհատ արվում է։ Իմ խոսքերը երբեք չեն դադարել աշխարհի արարումից ի վեր։ Ես միշտ խոսել և հնչեցրել եմ Իմ արտահայտումները։ Սա այդպես է մնում այսօր և անփոփոխ կմնա ապագայում։ Այնուամենայնիվ, Իմ ժամանակը խնամքով դասավորված և կազմակերպված է և շատ կանոնավոր է։ Ես կանեմ այն, ինչ պետք է անեմ, երբ պետք լինի դա անել (Ինձ հետ ամեն բան կարձակվի, ամեն ինչ ազատ կլինի), և դա չնչին չափով իսկ չի խանգարում Իմ գործի քայլերին։ Ես կարող եմ յուրաքանչյուրին կարգել Իմ տանը, կարող եմ յուրաքանչյուրին կարգել աշխարհում։ Այնուամենայնիվ, բոլորովին զբաղված չեմ, որովհետև Իմ Հոգին գործում է և լցնում ամեն վայր,և որովհետև Ես Ինքը՝ միակ Աստվածն եմ, և ողջ տիեզերք աշխարհն Իմ ձեռքերում է։ Սա հստակ ցույց է տալիս, որ Ես ամենակարող եմ, իմաստուն եմ, և Իմ փառքը լցնում է տիեզերքի յուրաքանչյուր անկյունը։

Իմ մեջ ամենքը կարող են հանգիստ գտնել և ամենքը կարող են ազատություն ձեռք բերել։ Նրանք, ովքեր Ինձնից դուրս են, չեն կարող ոչ ազատություն, ոչ էլ ուրախություն ստանալ, որովհետև Իմ Հոգին նրանց հետ չէ։ Այդպիսի մարդիկ կոչվում են անհոգի մեռելներ, մինչդեռ նրանց, ովքեր Իմ մեջ են, կոչում եմ «հոգի ունեցող կենդանի մարդիկ»։ Նրանք ընտրված են Իմ կողմից և անպայման պետք է վերադառնան Իմ գահին։ Ծառայություն մատուցողները և դևերից եղողներն անհոգի մեռելներն են, և նրանք բոլորը պետք է խոտանվեն ու վերածվեն ոչնչության։ Սա Իմ տնօրինման ծրագրի խորհուրդն է և Իմ տնօրինման ծրագրի մի մասն է, որը մարդկությունը չի կարող ըմբռնել։ Սակայն, միևնույն ժամանակ, այն հրապարակել եմ բոլորի համար։ Նրանք, ովքեր ընտրված չեն Իմ կողմից, Իմ դեմ են, իսկ նրանք, ովքեր ընտրված են Իմ կողմից, համատեղելի են Ինձ հետ։ Սա միանգամայն անվիճելի է և սա Սատանայի նկատմամբ Իմ դատաստանի սկզբունքն է։ Այս սկզբունքը պետք է հայտնի լինի բոլորին, որպեսզի կարողանան տեսնել Իմ արդարությունն ու շիտակությունը։ Այն ամենը, ինչ գալիս է Սատանայից, կդատվի, կայրվի և մոխրի կվերածվի։ Սա նույնպես Իմ ցասումն է, և սրանով Իմ բնույթն էլ ավելի ակնհայտ է դառնում։ Այս պահից սկսած՝ Իմ բնույթը բացահայտորեն կհայտարարվի, աստիճանաբար կբացահայտվի բյուրավոր ազգերին ու մարդկանց, բոլոր կրոններին, բոլոր հարանվանություններին և կյանքի բոլոր խավերի մարդկանց։ Ոչինչ չի թաքցվի, ամեն ինչ կբացահայտվի։ Քանի որ Իմ բնույթը և Իմ գործողությունների հիմքում ընկած սկզբունքը մարդկության համար ամենաթաքնված խորհուրդներն են, Ես պետք է անեմ սա (որպեսզի անդրանիկ որդիները չխախտեն Իմ կառավարչական հրամանագրերը, և նաև որպեսզի օգտագործեմ Իմ բացահայտված բնույթը՝ դատելու բյուրավոր ազգերին ու մարդկանց)։ Սա Իմ տնօրինման ծրագիրն է, և սրանք Իմ գործի քայլերն են։ Ոչ ոք չպետք է թեթևամտորեն փոխի դա։ Ես արդեն կյանքով արտահայտել եմ Իմ աստվածայնության ամբողջական բնույթն Իմ մարդկայնության մեջ, ուստի թույլ չեմ տալիս որևէ մեկին վիրավորել Իմ մարդկայնությունը։ (Այն ամենը, ինչ կյանքով արտահայտում եմ, աստվածային բնույթն է։ Սա է պատճառը, որ նախկինում ասել եմ, որ Ինքն Աստվածն եմ, Ով վերանցել է բնականոն մարդկայնությունը։) Հաստատապես չեմ խնայի ոչ մեկին, ով հանցանք է գործում Իմ դեմ, և թույլ կտամ, որ նրանք հավիտյան կորչեն։ Հիշե՛ք։ Սա այն է, ինչ որոշել եմ։ Այլ կերպ ասած՝ սա Իմ կառավարչական հրամանագրերի անբաժանելի մասն է։ Բոլորը պետք է տեսնեն սա. այն անձը, որը Ես եմ, Աստված է, և ավելին՝ Աստված Ինքը։ Սա արդեն պետք է պարզ լինի։ Ես ոչինչ անփութորեն չեմ ասում։ Ամեն ինչ հստակ արտահայտում և մատնանշում եմ, մինչև որ լիովին հասկանաս։

Իրավիճակը շատ լարված է՝ ոչ միայն Իմ տանը, այլ առավել ևս Իմ տնից դուրս։՝ Ես պահանջում եմ, որ վկայեք Իմ անվան մասին, կյանքով արտահայտեք Ինձ և վկայեք Իմ մասին բոլոր առումներով։ Քանի որ սրանք վերջին ժամանակներն են, հիմա ամեն ինչ պատրաստ է և ամեն ինչ պահպանում է իր սկզբնական տեսքը, և սրանցից ոչ մեկը երբեք չի փոխվի։ Այն, ինչ պետք է լքվի, կլքվի, իսկ այն, ինչ պետք է պահվի, կպահվի։ Մի՛ փորձեք ուժով պահել կամ վանել, մի՛ փորձեք խաթարել Իմ տնօրինումը կամ ոչնչացնել Իմ ծրագիրը։ Մարդկային տեսանկյունից Ես միշտ սիրող և ողորմած եմ մարդկության հանդեպ, բայց Իմ տեսանկյունից Իմ բնույթը տարբերակվում է ըստ Իմ գործի փուլերի, որովհետև Ես Ինքը՝ Գործնական Աստվածն եմ և եզակի Աստվածն Ինքն եմ։ Ե՛վ անփոփոխ եմ, և՛ մշտապես փոփոխվող։ Սա մի բան է, որը ոչ ոք չի կարող ըմբռնել։ Միայն երբ պատմեմ ձեզ դրա մասին և բացատրեմ ձեզ, դուք հստակ հասկացողություն կունենաք դրա մասին և կկարողանաք ըմբռնել։ Իմ որդիների հանդեպ Ես սիրող եմ, ողորմած, արդար և կարգավարժող, բայց ոչ դատող (և դրանով նկատի ունեմ, որ չեմ ոչնչացնում անդրանիկ որդիներին)։ Իմ որդիներից բացի այլ մարդկանց հանդեպ ցանկացած ժամանակ փոխվում եմ՝ կախված դարաշրջանների հերթափոխից. կարող եմ լինել սիրող, ողորմած, արդար, մեծափառ, դատող, ցասումնալից, անիծող, այրող և, ի վերջո, նրանց մսեղին ոչնչացնող։ Նրանք, ովքեր կորչում են, կոչնչացվեն իրենց հոգու ու շնչի հետ միասին։ Սակայն նրանց համար, ովքեր ծառայություն են մատուցում, միայն նրանց հոգին ու շունչը կպահպանվեն (իսկ ինչ վերաբերում է մանրամասներին, թե ինչպես եմ սա կիրառում, կասեմ ձեզ ավելի ուշ, որպեսզի կարողանաք հասկանալ)։ Սակայն նրանք երբեք ազատություն չեն ունենա և երբեք բաց չեն թողնվի, որովհետև Իմ ժողովրդից ցածր են և գտնվում են Իմ ժողովրդի վերահսկողության տակ։ Պատճառը, որ այդքան գարշում էի ծառայություն մատուցողներից, այն է, որ նրանք բոլորը մեծ կարմիր վիշապի զավակներ են, իսկ նրանք, ովքեր ծառայություն մատուցողներ չեն, նույնպես մեծ կարմիր վիշապի զավակներ են։ Այլ կերպ ասած՝ բոլոր մարդիկ, ովքեր անդրանիկ որդիներ չեն, մեծ կարմիր վիշապի զավակներ են։ Երբ ասում եմ, որ կործանվողներն Ինձ հավիտենական փառաբանություն են մատուցում, նկատի ունեմ, որ նրանք հավիտյան ծառայություն կմատուցեն Ինձ։ Սա հաստատված է։ Այդ մարդիկ միշտ կլինեն ստրուկներ, անասուններ և ձիեր։ Կարող եմ մորթել նրանց ցանկացած ժամանակ և կարող եմ իշխել նրանց վրա, ինչպես կամենում եմ, որովհետև նրանք մեծ կարմիր վիշապի սերունդներն են և չունեն Իմ բնույթը։ Քանի որ նրանք մեծ կարմիր վիշապի սերունդներն են, ունեն դրա բնույթը, այսինքն՝ գազանների բնույթ ունեն։ Սա միանգամայն ճշմարիտ է և հավերժ անփոփո՛խ։ Պատճառն այն է, որ այս ամենը կանխորոշված է Իմ կողմից։ Ոչ ոք չի կարող փոխել դա (նկատի ունեմ, որ թույլ չեմ տա որևէ մեկին գործել այս կանոնի դեմ)։ Եթե փորձես, կտապալեմ քեզ։

Դուք պետք է նայեք այն խորհուրդներին, որոնք բացահայտել եմ, որպեսզի տեսնեք, թե որ քայլին են հասել Իմ տնօրինման ծրագիրը և Իմ գործը։ Տեսե՛ք, թե ինչ եմ անում Իմ ձեռքերով, տեսե՛ք, թե ում վրա է հանգչում Իմ դատաստանը, և տեսե՛ք, թե ում վրա է թափվում Իմ ցասումը։ Սա Իմ արդարությունն է։ Ես դասավորում եմ Իմ գործը և տնօրինում եմ Իմ ծրագիրն այն խորհուրդների համաձայն, որոնք բացահայտել եմ։ Ոչ ոք չի կարող փոխել սա։ Այն պետք է արվի քայլ առ քայլ՝ Իմ ցանկության համաձայն։ Խորհուրդներն այն ուղին են, որով ընթանում է Իմ գործը, և դրանք նշաններ են, որոնք ցույց են տալիս Իմ տնօրինման ծրագրի քայլերը։ Ոչ ոք չպետք է որևէ բան ավելացնի կամ պակասեցնի Իմ խորհուրդներից, որովհետև եթե խորհուրդը սխալ է, ապա ուղին էլ է սխալ։ Ինչո՞ւ եմ հիմա բացահայտում Իմ խորհուրդները ձեզ։ Ո՞րն է պատճառը։ Ձեզանից ո՞վ կարող է հստակ ասել։ Բացի այդ, ասել եմ, որ խորհուրդները ուղին են, ուստի ինչի՞ն է վերաբերում այս ուղին։ Դա այն գործընթացն է, որով անցնում եք մսեղիից դեպի մարմին, և սա կարևոր փուլ է։ Այն բանից հետո, երբ բացահայտում եմ Իմ խորհուրդները, մարդկանց պատկերացումներն աստիճանաբար վերանում են, և նրանց մտքերն աստիճանաբար թուլանում են։ Սա հոգևոր ոլորտ մտնելու գործընթացն է։ Ուստի, ասում եմ, որ Իմ գործը կատարվում է քայլերով, և այն մշուշոտ չէ. սա է գործնականը, և սա է Իմ աշխատելաոճը։ Ոչ ոք չի կարող փոխել սա, ոչ էլ որևէ մեկն ի վիճակի է իրագործելու այն, քանզի Ես Ինքը՝ եզակի Աստվածն եմ։ Իմ գործն ավարտին է հասցվում անձամբ Իմ կողմից։ Ողջ տիեզերք աշխարհը վերահսկվում է միայն Իմ կողմից և ներդաշնակեցվում է միայն Իմ կողմից։ Ո՞վ կհամարձակվի չլսել Ինձ։ («Միայն Իմ» ասելով՝ նկատի ունեմ հենց Աստծուն, որովհետև այն անձը, որը Ես եմ, Աստված Ինքն է։ Ուստի այդքան ամուր մի՛ կառչեք ձեր սեփական պատկերացումներից։) Ո՞վ կհամարձակվի դուրս գալ Իմ դեմ։ Նրանք խստորեն կպատժվե՛ն։ Դուք տեսել եք մեծ կարմիր վիշապի ելքը։ Դա նրա վերջն է, բայց դա նաև անխուսափելիություն է։ Գործը պետք է արվի անձամբ Իմ կողմից, որպեսզի ամոթահար անեմ մեծ կարմիր վիշապին, ստիպեմ նրան այլևս երբեք ոտքի չկանգնել և ստիպեմ նրան հավիտյան կորչել։ Հիմա սկսում եմ բացահայտել խորհուրդներ։ (Հիշե՛ք` բացահայտված խորհուրդների մեծ մասն այն բաներն են, որոնք դուք հաճախ բարձրաձայնում եք, բայց որոնք ոչ ոք չի հասկանում։) Ասել եմ, որ այն ամենը, ինչ մարդիկ տեսնում են որպես անավարտ, Իմ աչքերում արդեն ավարտված է, իսկ այն բաները, որոնք Ես տեսնում եմ որպես նոր սկսվող, մարդկանց թվում են արդեն իրագործված։ Արդյո՞ք սա հակասական է։ Ո՛չ։ Մարդիկ այդպես են մտածում, որովհետև ունեն իրենց սեփական պատկերացումներն ու մտքերը։ Այն բաները, որոնք Ես ծրագրում եմ, իրագործվում են Իմ խոսքերի միջոցով։ (Ես խոսում եմ, և հաստատվում է, Ես խոսում եմ, և կատարվում է։) Սակայն Ինձ չի թվում, թե այն բաները, որոնք ասել եմ, իրագործվել են։ Սա այն պատճառով է, որ Իմ արած բաների համար ժամանակային սահմանափակում կա։ Ուստի, Ես տեսնում եմ այս բաները որպես դեռևս չիրագործված, թեև մարդկանց մսեղավոր աչքերում (ժամանակի նրանց ընկալման տարբերությունների պատճառով) այս բաներն արդեն իրագործվել են։ Մեր օրերում մարդկանց մեծ մասը կասկածներ է ձևավորել Իմ հանդեպ այն խորհուրդների պատճառով, որոնք բացահայտում եմ։ Երբ իրականությունը գալիս է նրանց վրա, և քանի որ Իմ մտադրությունները չեն համապատասխանում մարդկանց պատկերացումներին, նրանք դիմակայում են Ինձ և ուրանում են Ինձ։ Սա Սատանան է, որն ընկնում է իր իսկ ծուղակը։ (Ուզում են օրհնություններ ստանալ, բայց չէին սպասում, որ Աստված այդ աստիճան անհամապատասխան կլինի իրենց սեփական պատկերացումներին, ուստի նահանջում են։) Սա նույնպես Իմ գործի արդյունքն է։ Բոլոր մարդիկ պետք է փառաբանեն Ինձ, ցնծան Ինձ համար և փառք տան Ինձ։ Բացարձակապես ամեն ինչ Իմ ձեռքերում է և բացարձակապես ամեն ինչ Իմ դատաստանի ներքո է։ Երբ Իմ բյուրավոր ընտրյալ մարդիկ հոսեն դեպի Իմ լեռը, և երբ անդրանիկ որդիները հաղթանակած վերադառնան, դա կլինի Իմ տնօրինման ծրագրի վերջնակետը։ Դա կլինի Իմ վեցհազարամյա տնօրինման ծրագրի ավարտի պահը։ Ամեն ինչ դասավորված է անձամբ Իմ կողմից. սա արդեն շատ անգամներ եմ ասել։ Քանի որ դուք դեռ ապրում եք ձեր պատկերացումների մեջ, պետք է բազմիցս շեշտեմ սա, որպեսզի այստեղ ոչ մի սխալ թույլ չտաք և դրանով իսկ չխաթարեք Իմ ծրագիրը։ Մարդիկ չեն կարող օգնել Ինձ, ոչ էլ կարող են մասնակցել Իմ տնօրինմանը, որովհետև դուք ներկայումս դեռևս մսեղիից ու արյունից եք։ (Թեև ընտրված եք Իմ կողմից, դեռ ապրում եք մսեղիում։) Որպես այդպիսին, ասում եմ, որ նրանք, ովքեր մսեղիից ու արյունից են, չեն կարող ստանալ Իմ ժառանգությունը։ Սա նաև հիմնական պատճառն է՝ ձեզ հոգևոր ոլորտ մտցնելու համար։

Աշխարհում երկրաշարժերն աղետների սկիզբն են։ Նախ այնպես եմ անում, որ աշխարհը՝ այսինքն երկիրը, փոխվի, իսկ հետո գալիս են ժանտախտներն ու սովերը։ Սա Իմ ծրագիրն է, և սրանք Իմ քայլերն են, և ամեն ինչ հմտորեն գործի կդնեմ Ինձ ծառայելու համար, որպեսզի իրագործեմ Իմ տնօրինման ծրագիրը։ Այսպիսով, առանց Իմ ոչնչացնելու, ողջ տիեզերք աշխարհը կոչնչացնի ինքն իրեն։ Երբ առաջին անգամ մարմնացա և գամվեցի խաչին, երկիրը ահարկու ցնցվեց, և նույնը կլինի, երբ գա վերջը։ Երկրաշարժերը կսկսվեն հենց այն պահին, երբ մսեղիից մտնեմ հոգևոր ոլորտ։ Ուստի, անդրանիկ որդիները բացարձակապես չեն կրի աղետի տառապանքը, մինչդեռ նրանք, ովքեր անդրանիկ որդիներ չեն, կմնան տառապելու աղետների մեջ։ Հետևաբար, մարդկային տեսանկյունից, բոլորը ցանկանում են անդրանիկ որդի լինել։ Մարդկանց կանխազգացումներում սա ոչ թե օրհնություններ վայելելու համար է, այլ աղետի տառապանքից խուսափելու համար։ Սա մեծ կարմիր վիշապի դավադրությունն է։ Սակայն երբեք բաց չեմ թողնի նրան. անպայման կստիպեմ նրան կրել Իմ ծանր պատիժը և հետո դեռ ոտքի կանգնել ու ծառայություն մատուցել Ինձ (սա վերաբերում է Իմ որդիներին և Իմ ժողովրդին ավարտուն դարձնելուն), և կստիպեմ նրան հավիտյան ընկնել իր իսկ ծուղակները, հավիտյան ընդունել Իմ դատաստանը և հավիտյան ընդունել Իմ այրումը։ Սա է ճշմարիտ իմաստը այն բանի, որ ծառայություն մատուցողները փառաբանեն Ինձ (այսինքն՝ նրանց օգտագործել՝ Իմ մեծ զորությունը հայտնի դարձնելու համար)։ Ես թույլ չեմ տա մեծ կարմիր վիշապին սողոսկել Իմ թագավորություն, ոչ էլ կշնորհեմ նրան Ինձ փառաբանելու իրավունք։ (Սա այն պատճառով է, որ նա անարժան է, հավերժ անարժան։) Ես միայն կստիպեմ մեծ կարմիր վիշապին հավիտյան ծառայություն մատուցել Ինձ։ Միայն թույլ կտամ նրան երեսնիվայր ընկնել Իմ առաջ։ (Նրանք, ովքեր կորչում են, ավելի լավ վիճակում են, քան նրանք, ովքեր կործանման մեջ են. կորչելը ծանր պատժի միայն ժամանակավոր ձև է, մինչդեռ այն մարդիկ, ովքեր կործանման մեջ են, հավիտյան կկրեն ծանր պատիժներ։ Այս պատճառով օգտագործում եմ «երեսնիվայր ընկնել» բառը։ Քանի որ այս մարդիկ սողոսկում են Իմ տուն, վայելում են Իմ շնորհքից շատ բան և որոշակիորեն ճանաչում են Ինձ, ուստի օգտագործում եմ ծանր պատիժներ։ Ինչ վերաբերում է Իմ տնից դուրս գտնվողներին, կարելի է ասել, որ անգետները չեն տուժի։) Մարդկանց իրենց պատկերացումներում կարծում են, թե կորչողներն ավելի վատ վիճակում են քան կործանման մեջ գտնվողները, բայց ընդհակառակը՝ վերջիններս պետք է հավիտյան ծանր պատժվեն, իսկ կորչողները հավիտյան կվերադառնան ոչնչության։

Ամեն օր Ես արտահայտումներ եմ անում, խոսում եմ և հայտնում Իմ հրաշալի նշաններն ու հրաշքները։ Այս բոլոր բաներն Իմ Հոգու գործն են։ Մարդկանց աչքերում լոկ մարդ եմ, բայց հենց այս անձի մեջ է, որ հայտնում եմ Իմ ամենը, ինչպես նաև Իմ մեծ զորությունը։

Քանի որ մարդիկ անտեսում են այն անձին, որ Ես եմ, և աչքաթող են անում Իմ գործողությունները, ենթադրում են, թե սրանք մարդու արած բաներ են։ Սակայն ինչո՞ւ կանգ չես առնում մտածելու՝ արդյո՞ք մարդն ի վիճակի կլիներ իրագործելու այն, ինչ Ես եմ անում։ Մարդիկ այսկերպ անտեղյակ են մնում Իմ մասին. չեն հասկանում Իմ խոսքերը, ոչ էլ ըմբռնում են Իմ գործերը։ Չա՛ր, ապականվա՛ծ մարդիկ։ Ե՞րբ կկլանեմ քեզ։ Ե՞րբ կթաղեմ քեզ կրակի և ծծմբի լճում։ Այնքա՜ն անգամներ վտարվել եմ ձեր խմբից, այնքա՜ն անգամներ մարդիկ վիրավորել, ծաղրել և զրպարտել են Ինձ, և այնքա՜ն անգամներ մարդիկ բացահայտորեն դատել ու դիմակայել են Ինձ։ Կո՛ւյր մարդիկ։ Մի՞թե չգիտեք, որ պարզապես մի բուռ ցեխ եք Իմ ափի մեջ։ Մի՞թե չգիտեք, որ լոկ արարածներ եք։ Իմ ցասումն այժմ արձակվում է, և ոչ ոք չի կարող պաշտպանվել դրանից։ Մարդիկ կարող են միայն կրկին ու կրկին ողորմություն աղերսել։ Սակայն, քանի որ Իմ գործն այս աստիճանի է հասել, ոչ ոք չի կարող փոխել այն։ Նրանք, ովքեր արարվել են, պետք է վերադառնան ցեխին։ Այնպես չէ, որ անարդար եմ, այլ դուք եք չափազանց ապականված և սանձարձակ, և դա այն պատճառով է, որ գերեվարվել եք Սատանայի կողմից և դարձել նրա գործիքները։ Ես սուրբ Աստվածն Ինքն եմ. Ես չեմ կարող պղծվել, ոչ էլ կարող եմ անմաքուր տաճար ունենալ։ Այսուհետ Իմ մոլեգնությունը (որն ավելի ծանր է, քան ցասումը) կսկսի թափվել յուրաքանչյուր երկրի և յուրաքանչյուր ժողովրդի վրա և կպատժի բոլոր այն տականքներին, որոնք գալիս են Ինձնից, բայց չեն ճանաչում Ինձ։ Ես ծայրաստիճան ատում եմ մարդկանց և այլևս չեմ հանդուրժի նրանց. փոխարենը՝ կթափեմ Իմ բոլոր անեծքները։ Բացարձակապես ոչ մի ողորմություն և գթասրտություն այլևս չի լինի, և ամեն ինչ կմոխրանա ու կվերանա, որպեսզի միայն Իմ արքայությունը մնա, և Իմ ժողովուրդը կփառաբանի Ինձ Իմ տանը, փառք կտա Ինձ և հավիտյան կցնծա Ինձ համար։ (Սա է Իմ ժողովրդի գործառույթը։) Իմ ձեռքը կսկսի պաշտոնապես ու պատժել թե՛ Իմ տան ներսում, թե՛ դրսում եղողներին։ Ոչ մի չարագործ չի կարողանա փախչել Իմ ձեռքից և դատաստանից. բոլորը պետք է անցնեն սրա միջով և երկրպագեն Ինձ։ Սա Իմ մեծափառությունն է, և ավելին՝ դա կառավարչական հրամանագիր է, որ հռչակում եմ չարագործներին։ Ոչ ոք չի կարող փրկել մեկ ուրիշին։ Մարդիկ կարող են միայն իրենց մասին հոգ տանել, բայց ինչ էլ որ անեն, չեն կարողանա խուսափել Իմ պատժող ձեռքից։ Այստեղ է բացահայտվում այն պատճառը, թե ինչու է ասվել, որ Իմ կառավարչական հրամանագրերը խիստ են. սա փաստ է, որ բոլորը կարող են տեսնել իրենց սեփական աչքերով։

Երբ սկսեմ բարկանալ, բոլոր դևերը՝ մեծ թե փոքր, քաոսի մեջ կփախչեն՝ խորապես վախենալով, որ Իմ ձեռքը կտապալի իրենց, բայց ոչ մեկը չի կարող փախչել Իմ ձեռքից։ Ես Իմ ձեռքում եմ պահում պատժի բոլոր գործիքները. Իմ ձեռքը վերահսկում է ամեն ինչ, ամեն բան Իմ տիրապետության տակ է, և ոչ ոք չի կարող ազատվել։ Սա Իմ իմաստությունն է։ Երբ եկա մարդկային աշխարհ, արդեն ավարտել էի ամեն տեսակ նախապատրաստական գործ՝ հիմք դնելով մարդկանց մեջ Իմ գործը սկսելու համար։ (Սա այն պատճառով է, որ իմաստուն Աստված եմ և պատշաճ կերպով գործ եմ ունենում անելիքի և չանելիքի հետ։) Ամեն ինչ պատշաճ կերպով կարգավորվելուց հետո մսեղի դարձա և եկա մարդկային աշխարհ։ Սակայն ոչ ոք չճանաչեց Ինձ։ Բացի նրանցից, ում լուսավորություն եմ բերել, ապստամբության բոլոր որդիները դիմակայում են Ինձ, փորձում են նսեմացնել Ինձ և սառնությամբ են վերաբերվում Ինձ։ Ի վերջո, սակայն, Ես կդաստիարակեմ և կհնազանդեցնեմ նրանց։ Թեև մարդկանց կարող է թվալ, թե շատ բան չեմ անում, Իմ մեծ գործն արդեն իրագործվել է։ (Մարդիկ բոլորը լիովին համոզված են այն անձով, որ Ես եմ, թե՛ խոսքով, թե՛ սրտով։ Սա նշան է։) Այսօր ոտքի եմ կանգնում և պատժում եմ բոլոր տեսակի չար ոգիներին, որոնք դիմադրում են Ինձ։ Անկախ այն բանից, թե որքան ժամանակ են հետևել Ինձ, նրանք պետք է հեռանան Իմ կողքից։ Չեմ ուզում որևէ մեկին, ով Ինձ դեմ է։ (Դրանք այն մարդիկ են, որոնք չունեն հոգևոր հասկացողություն, որոնց ժամանակավորապես տիրել են չար ոգիները, և, որոնք չեն ճանաչում Ինձ։) Նրանցից ոչ մեկին չեմ ուզում։ Բոլորը կհեռացվեն և կդառնան կործանման որդիներ։ Այսօր Ինձ համար ծառայություն մատուցելուց հետո նրանք բոլորը պետք է հեռանան։ Մի՛ թափառեք Իմ տանը. վե՛րջ տվեք ձեր մշտական անամոթ ձրիակերությանը։ Նրանք, ովքեր Սատանայից են, բոլորը դևի որդիներ են և հավիտյան կկորչեն։ Բոլոր նրանք, ովքեր դիմակայում են Ինձ, լուռ կհեռանան Իմ կողքից, և այսպիսով Իմ գործի ընթացքը կդառնա է՛լ ավելի սահուն և անարգել՝ առանց հետագա անհանգստությունների։ Ամեն բան կարվի Իմ հրամանով՝ առանց որևէ խոչընդոտի կամ արգելքի։ Բոլորը կընկնեն Իմ հայացքի առաջ և կոչնչանան Իմ հրկիզման մեջ։ Սա բավարար է՝ պարզաբանելու Իմ ամենակարողությունը և Իմ կատարյալ իմաստությունը (այն, ինչ արեցի Իմ անդրանիկ որդիների մեջ)։ Դա է՛լ ավելի կփառավորի Իմ անունը և է՛լ ավելի փառավոր լույս կավելացնի Ինձ վրա։ Այն ամենից, ինչ անում եմ, և Իմ ձայնի տոնից բոլորդ կարող եք տեսնել, որ ավարտել եմ Իմ ողջ գործն Իմ տանը, որ սկսել եմ դառնալ դեպի հեթանոս ազգերը, և որ սկսում եմ Իմ գործն այնտեղ ու իրականացնում եմ Իմ գործի հաջորդ քայլը։

Իմ խոսքերի մեծ մասը չի համապատասխանում ձեր պատկերացումներին, բայց մի՛ հեռացեք, զավակնե՛րս։ Այն, որ դրանք չեն համապատասխանում մարդկային պատկերացումներին, չի նշանակում, որ Իմ արտահայտումները չեն։ Հենց սա է ապացուցում, որ իսկապես արտահայտել եմ դրանք։ Եթե Իմ խոսքերը համապատասխանեին մարդկային պատկերացումներին, ապա դա կլիներ չար ոգիների գործը։ Ուստի, պետք է ավելի շատ ջանք գործադրեք Իմ խոսքերի վրա, անեք այն, ինչ խնդրում եմ ձեզ անել, և սիրեք այն, ինչ Ես եմ սիրում եմ։ Այս վերջին դարաշրջանը նաև այն դարաշրջանն է, երբ բոլոր աղետները կրկին ի հայտ են գալիս, և առավել ևս, սա այն դարաշրջանն է, երբ բացահայտում եմ Իմ բոլոր բնույթները։ Երբ Իմ բոլոր սուրբ շեփորները սկսեն հնչել, մարդիկ իրապես կվախենան. այդ ժամանակ ոչ ոք չի համարձակվի չարիք գործել, այլ փոխարենը երեսնիվայր կընկնեն Իմ առաջ՝ գնահատելով Իմ իմաստությունն ու Իմ ամենակարողությունը։ Ես ի վերջո Ինքը՝ իմաստուն Աստված եմ։ Ո՞վ կարող է հերքել Ինձ։ Եվ ո՞վ կհամարձակվի Իմ դեմ ելնել։ Ո՞վ կհամարձակվի չընդունել Իմ իմաստությունը։ Ո՞վ կհամարձակվի չճանաչել Իմ ամենակարողությունը։ Երբ Իմ Հոգին մեծ գործ է կատարում ամենուր, բոլորը ճանաչում են Իմ ամենակարողությունը, բայց Իմ նպատակը դեռ չի իրագործվել։ Ուզում եմ, որ մարդիկ Իմ ցասման արդյունքում տեսնեն Իմ ամենակարողությունը, Իմ իմաստությունը և Իմ անձի փառքը։ (Այս ամենը դրսևորվում է անդրանիկ որդիների մեջ. սա բացարձակապես ճշմարիտ է։ Նրանցից բացի, ոչ ոք չի կարող Իմ անձի մի մասը լինել. սա սահմանվել է Իմ կողմից։) Իմ տանը կան անվերջանալի խորհուրդներ, որոնք մարդիկ չեն կարող ըմբռնել։ Երբ խոսում եմ, մարդիկ ասում են, որ չափազանց անգութ եմ։ Ասում են, որ այնքան շատերն արդեն որոշակի չափով սիրում են Ինձ, և հարցնում են, թե ինչու եմ մատնանշում, որ նրանք մեծ կարմիր վիշապի հետնորդներն են, և թե ինչու կլքեմ նրանց մեկ առ մեկ՝ ասելով, որ հաստատ ավելի լավ է ավելի շատ մարդ ունենալ Իմ տանը։ Այնուամենայնիվ, Ես շարունակում եմ գործել այս կերպ։ Չի կարող լինել ո՛չ մեկով ավելի, ո՛չ մեկով պակաս այն թվից, որը նախասահմանել էի։ (Սա Իմ կառավարչական հրամանագիրն է։ Այն ոչ միայն չի կարող փոխվել որևէ մարդու կողմից, այլև նույնիսկ Ես Ինքս չեմ կարող փոխել այն, որովհետև չպետք է տեղի տամ Սատանայի առաջ։ Սա բավարար է՝ Իմ իմաստությունն ու մեծափառությունն ակնհայտ դարձնելու համար։ Ես Ինքը՝ միակ Աստված եմ։ Միայն մարդիկ են ծնկի իջնում Իմ առաջ։ Ես տեղի չեմ տալիս մարդկանց առաջ։) Հենց սա է այն կետը, որն ամենաշատն է նսեմացնում Սատանային։ Այն մարդիկ, որոնց ընտրել եմ, բոլորը խոնարհ են, հնազանդ, ենթարկվող և ազնիվ ու կարող են ծառայել Ինձ խոնարհությամբ և առանց աչքի ընկնելու։ (Սատանան ցանկանում էր այս փաստն օգտագործել Ինձ նսեմացնելու համար, բայց Ես ետ մղեցի Սատանային։) Այս մարդկանց մեջ կարելի է տեսնել Իմ բնույթը։ Երբ վերադառնամ ճակատամարտում հաղթանակելուց հետո, կօծեմ Իմ անդրանիկ որդիներին՝ որպես թագավորներ Իմ արքայության մեջ, և միայն այդ ժամանակ կսկսեմ հանգստանալ, որովհետև նրանք կթագավորեն Ինձ հետ միասին։ Իմ անդրանիկ որդիները ներկայացնում են Ինձ և արտահայտում են Ինձ։ Իրենց խոնարհ և աննկատ ծառայության մեջ հնազանդվում են Ինձ. իրենց ազնվության մեջ իրագործում են Իմ խոսքերը. իրենց ազնվության մեջ ասում են այն, ինչ ասում եմ Ես, և իրենց խոնարհության մեջ փառք են բերում Իմ անվանը (առանց լկտիության կամ վայրագության, այլ մեծափառությամբ և ցասումով)։ Իմ անդրանիկ որդինե՛ր։ Տիեզերք աշխարհը դատելու ժամանակն է։ Ես օրհնանք եմ շնորհում ձեզ, տալիս եմ ձեզ իշխանություն և պարգևատրում եմ ձեզ օրհնություններով։ Ամեն ինչ արդեն իրագործված է և ամբողջությամբ վերահսկվում ու կարգավորվում է ձեր կողմից, քանզի Ես ձեր Հայրն եմ. ձեր ամուր աշտարակն եմ, ձեր ապաստանն եմ և ձեր հենարանն եմ ու առավել ևս՝ ձեր Ամենակարողն եմ. ձեր ամենն եմ։ Ամեն ինչ Իմ ձեռքերում է և ամեն ինչ նաև ձեր ձեռքերում է։ Սա ներառում է ոչ միայն այսօրը, այլև երեկը և նույնիսկ վաղը։ Մի՞թե չարժե սա տոնել։ Մի՞թե սա արժանի չէ ձեր ցնծությանը։ Բոլորդ ընդունե՛ք Ինձնից այն բաժինը, որին արժանի եք։ Տալիս եմ ձեզ Իմ ամենը՝ առանց մի փոքր անգամ Ինձ համար պահելու, որովհետև Իմ ողջ ունեցվածքը ձերն է, և Իմ հարստությունը ձեզ վրա է։ Սա է պատճառը, որ ասացի՝ «շատ լավ է», ձեզ ստեղծելուց հետո։

Գիտե՞ք արդյոք, թե ով է ուղղություն տալիս այն բանին, ինչ անում եք, մտածում և ասում եք այսօր։ Ո՞րն է ձեր բոլոր գործողությունների տակ թաքնված նպատակը։ Հարց եմ տալիս ձեզ. ինչպե՞ս եք մասնակցում Գառան հարսանեկան խնջույքին։ Արդյո՞ք դա այսօր է։ Թե՞ ապագայում է։ Ի՞նչ է Գառան հարսանեկան խնջույքը։ Չգիտեք, այնպես չէ՞։ Դե ուրեմն, կբացատրեմ ձեզ։ Երբ եկա մարդկային աշխարհ, կարգավորել էի բոլոր տեսակի մարդկանց, իրադարձություններ և բաներ, որպեսզի ծառայություն մատուցեն այն անձին, որ Ես եմ այսօր։ Այժմ, երբ ամեն ինչ ավարտված է, մի կողմ եմ նետում ծառայություն մատուցողներին։ Ի՞նչ կապ ունի սա հարսանեկան խնջույքի հետ։ Երբ այս մարդիկ ծառայություն են մատուցում Ինձ, այսինքն՝ երբ Ես դառնում եմ Գառը, զգում եմ հարսանեկան խնջույքի համը։ Այլ կերպ ասած՝ ողջ ցավը, որ կրել եմ, բոլոր բաները, որ արել եմ, ամենը, ինչ ասել եմ, յուրաքանչյուրը, ում հանդիպել եմ, և ամեն ինչ, որ արել եմ Իմ կյանքի ընթացքում, կազմել են հարսանեկան խնջույքը։ Այն բանից հետո, երբ այն անձը, որ Ես եմ, օծվեց, սկսեցիք հետևել Ինձ (և այդ ժամանակ դարձա Գառը). այսպիսով, Իմ առաջնորդության ներքո դուք ճաշակել եք ամեն տեսակ ցավ և աղետ, մերժվել և զրպարտվել եք աշխարհի կողմից, մերժվել եք ընտանիքի կողմից և ապրել եք Իմ օրհնությունների ներքո։ Այս ամենը Գառան հարսանեկան խնջույքի մասն է։ Օգտագործում եմ «հարսանեկան խնջույք» արտահայտությունը, որովհետև այն ամենը, ինչ անում եմ ձեզ առաջնորդելիս, ձեզ ձեռք բերելու նպատակով է։ Այնուամենայնիվ, այս ամենը խնջույքի մի մասն է։ Ապագայում կամ կարելի է ասել՝ այսօր, այն ամենը, ինչ վայելում եք, այն ամենը, ինչ ձեռք եք բերում, և ձեր՝ որպես թագավորներ Ինձ հետ իշխելը խնջույքի մի մասն է։ Իմ սերը հասնում է բոլոր նրանց, ովքեր սիրում են Ինձ։ Նրանք, ում սիրում եմ, ընդմիշտ կմնան, երբեք չեն հեռացվի և հավիտենապես կլինեն Իմ սիրո մեջ։ Դա հավերժ է։

Երբ ամեն ինչ հայտնի դառնա, դա կլինի այն ժամանակը, երբ կհանգստանամ, և առավել ևս, երբ ամեն ինչ իր տեղում կլինի։ Ես անձամբ եմ կատարում Իմ սեփական գործը, Ես Ինքս եմ ներդաշնակեցնում և կարգավորում ամեն ինչ։ Երբ դուրս գամ Սիոնից և երբ վերադառնամ, և երբ Իմ անդրանիկ որդիներն ավարտուն դարձվեն Իմ կողմից, իրագործած կլինեմ Իմ մեծ գործը։ Մարդկանց պատկերացումներում արված բանը պետք է տեսանելի և շոշափելի լինի, բայց Իմ տեսանկյունից՝ ամեն ինչ ավարտուն է այն պահին, երբ ծրագրում եմ դա։ Սիոնն Իմ բնակավայրն է և Իմ նշանակության վայրը։ Այնտեղ է, որ բացահայտում եմ Իմ ամենակարողությունը, և այնտեղ է, որ Իմ անդրանիկ որդիներն ու Ես կկիսենք Մեր երջանկությունը որպես ընտանիք։ Այնտեղ կապրեմ նրանց հետ հավիտյանս հավիտենից։ Սիո՛ն, այդ գեղեցիկ վայրը, որին մարդիկ փափագում են։ Անթիվ մարդիկ են ձգտել Սիոնին դարերի և սերունդների ընթացքում, բայց ի սկզբանե ոչ մի մարդ մուտք չի գործել այնտեղ։ (Անցյալ դարերի սրբերից և մարգարեներից ոչ մեկը մուտք չի գործել Սիոն՝ այն պատճառով, որ ընտրում եմ Իմ անդրանիկ որդիներին վերջին օրերին, և նրանք բոլորը ծնվում են այս ժամանակահատվածում։ Սրանում Իմ ողորմությունը և Իմ շնորհքը, որոնց մասին խոսել եմ, ավելի ակնհայտ են դառնում։) Յուրաքանչյուր ոք, ով այժմ անդրանիկ որդի է, Ինձ հետ մուտք կգործի Սիոն և կվայելի այդ օրհնությունը։ Ես որոշակի չափով բարձրացնում եմ Իմ անդրանիկ որդիներին, որովհետև նրանք ունեն Իմ որակն ու Իմ փառավոր պատկերը, և որովհետև նրանք ի վիճակի են վկայություն կրելու Ինձ համար, փառավորելու Ինձ և կյանքով արտահայտելու Ինձ, և առավել ևս՝ որովհետև նրանք ի վիճակի են պարտության մատնելու Սատանային և նվաստացնելու մեծ կարմիր վիշապին։ Պատճառն այն է, որ Իմ անդրանիկ որդիներն անապակ կույսեր են։ Նրանք են, ում սիրում եմ, և նրանք են, ում ընտրել եմ և ում բարեհաճությամբ եմ վերաբերվել։ Նրանց բարձրացնելու պատճառն այն է, որ նրանք կարող են կանգնել իրենց դիրքերում և ի վիճակի են ծառայելու Ինձ խոնարհաբար ու աննկատ և հզոր վկայություն են Ինձ համար։ Ես Իմ ողջ եռանդը ծախսել եմ Իմ անդրանիկ որդիների վրա և մանրակրկիտ կերպով դասավորել եմ բոլոր տեսակի մարդկանց, իրադարձություններ ու բաներ, որպեսզի ծառայություն մատուցեն նրանց։ Ի վերջո այնպես կանեմ, որ բոլորը տեսնեն Իմ ողջ փառքն Իմ անդրանիկ որդիների միջոցով, և այնպես կանեմ, որ բոլորը լիովին համոզվեն Ինձանում նրանց շնորհիվ։ Չեմ ստիպի ոչ մի դևի և չեմ վախենում նրանց սանձարձակությունից կամ անխոհեմությունից, քանզի ունեմ վկայություն և ունեմ իշխանություն Իմ ձեռքերում։ Հիմա լսե՛ք Ինձ, Սատանայի՛ ծնունդներ։ Իմ արտաբերած յուրաքանչյուր խոսքի և արած ամեն բանի նպատակն Իմ անդրանիկ որդիներին կատարելագործելն է։ Ուստի պետք է ականջ դնես Իմ հրամաններին և ենթարկվես Իմ անդրանիկ որդիներին, հակառակ դեպքում գործ կունենամ քեզ հետ և կմատնեմ քեզ անհապաղ կործանմա՛ն։ Իմ անդրանիկ որդիներն արդեն սկսել են իրագործել Իմ կառավարչական հրամանագրերը, որովհետև միայն նրանք են արժանի բարձրացնելու Իմ գահը։ Ես արդեն օծել եմ նրանց։ Նրանք, ովքեր չեն ենթարկվում Իմ անդրանիկ որդիներին, անշուշտ լավը չեն և, անկասկած, ուղարկվել են մեծ կարմիր վիշապի կողմից՝ Իմ տնօրինման ծրագիրը խաթարելու համար։ Նման սրիկաները պետք է անմիջապես դուրս շպրտվեն Իմ տնից։ Չեմ ուզում, որ նման բաներն Ինձ համար ծառայություն մատուցեն։ Նրանք հավիտյան կկորչեն, և դա տեղի կունենա շատ շուտով՝ առանց հապաղելու։ Նրանք, ովքեր Իմ ծառայության մեջ են, պետք է արդեն ստացած լինեն Իմ համաձայնությունը։ Նրանք պետք է լինեն հնազանդ և ենթարկվող՝ առանց մտածելու այն գնի մասին, որը գուցե ստիպված լինեն վճարել։ Եթե նրանք ըմբոստ են, ապա արժանի չեն Ինձ ծառայություն մատուցելու։ Ինձ պետք չեն նման արարածներ։ Նրանք պետք է շտապեն և հեռանան այստեղից։ Բացարձակապես չե՛մ ուզում նրանց։ Հիմա պետք է հստակ հասկանաք սա։ Նրանք, ովքեր ծառայություն են մատուցում Ինձ համար, պետք է դա լավ անեն և ոչ մի խնդիր չառաջացնեն։ Եթե զգում ես, որ անհույս ես և սկսում ես խնդիրներ առաջացնել, ապա առանց վարանելու վերջ կտամ քեզ։ Ձեզանից նրանք, ովքեր Իմ ծառայության մեջ են, հստակ հասկանո՞ւմ են դա։ Սա Իմ կառավարչական հրամանագիրն է։

Ինձ համար վկայություն կրելն Իմ անդրանիկ որդիների պարտավորությունն է, ուստի Ես չեմ պահանջում, որ որևէ բան անեք Ինձ համար։ Ես գոհ կլինեմ, քանի դեռ պատշաճ կերպով կատարում եք ձեր պարտավորությունները և վայելում եք այն օրհնությունները, որոնք Ես շնորհում եմ ձեզ։ Երբ Ես շրջեցի ողջ տիեզերքով և մինչև երկրի ծայրերը, ընտրեցի Իմ անդրանիկ որդիներին և ավարտուն դարձրի նրանց։ Սա մի բան է, որը Ես ավարտել եմ նախքան աշխարհն ստեղծելը։ Մարդկության մեջ ոչ ոք չգիտի սա, բայց Իմ գործն իրագործվեց հենց այսպես՝ լռության մեջ։ Այս փաստը համահունչ չէ մարդկային պատկերացումներին։ Սակայն փաստերը մնում են փաստեր, և ոչ ոք չի կարող փոխել դրանք։ Թե՛ մեծ, թե՛ փոքր դևերի իրական կերպարանքները բացահայտվել են իրենց քողարկումների տակից, և նրանք տարբեր աստիճաններով ենթարկվել են Իմ պատժին։ Իմ գործի մեջ քայլեր կան, և Իմ խոսքերում իմաստություն կա։ Իմ գործողություններից և խոսքերից որևէ բան տեսե՞լ եք։ Մի՞թե Ես պարզապես գործում և խոսում եմ։ Մի՞թե Իմ խոսքերը լոկ խիստ են, դատող կամ մխիթարող։ Դա չափազանց պարզունակ է, բայց մարդկության համար նույնիսկ սա տեսնել կարողանալն արդեն իսկ հեշտ բան չէ։ Իմ խոսքերում կա ոչ միայն իմաստություն, դատաստան, արդարություն, մեծափառություն և մխիթարություն, այլև ավելին՝ դրանք պարունակում են այն, ինչ Ես ունեմ և եմ։ Իմ խոսքերից յուրաքանչյուրը մի խորհուրդ է, որը չի կարող բացահայտվել մարդկության կողմից։ Իմ խոսքերը միանգամայն անըմբռնելի են մարդկանց համար, և թեև խորհուրդները բացահայտվել են, բայց դրանք դեռևս դուրս են մարդկության երևակայության և հասկացողության սահմաններից՝ ելնելով մարդկության կարողություններից։ Ինձ համար ամենահեշտ հասկանալի խոսքը մարդկանց համար ամենադժվար հասկանալի բանն է, ուստի Իմ և նրանց միջև տարբերությունը նման է երկնքի և երկրի միջև եղած տարբերությանը։ Ահա թե ինչու Ես ցանկանում եմ ամբողջովին կերպարանափոխել Իմ անդրանիկ որդիներին և այնպես անել, որ նրանք լիովին մտնեն մարմնի մեջ։ Ապագայում նրանք ոչ միայն մսեղիից կմտնեն մարմնի մեջ, այլև կկերպարանափոխվեն տարբեր աստիճաններով՝ դրա ներսում գտնվելիս։ Սա Իմ ծրագիրն է։ Դա մի բան է, որը մարդիկ չեն կարող անել, և ավելին՝ անելու ոչ մի ճանապարհ չունեն։ Ուստի, նույնիսկ եթե Ես սա մանրամասնորեն բացատրեի ձեզ, միևնույն է՝ չէիք հասկանա։ Կարող էիք միայն մտնել գերբնականի զգացողության մեջ։ Պատճառն այն է, որ Ես Ինքը՝ իմաստուն Աստվածն եմ։

Երբ տեսնում եք խորհուրդներ, բոլորդ ինչ-որ կերպ արձագանքում եք։ Թեև հոգու խորքում չեք ընդունում կամ չեք ճանաչում այս խորհուրդները, բայց շուրթերով ընդունում եք դրանք։ Այսպիսի մարդիկ ամենանենգն են, և երբ Ես բացահայտեմ խորհուրդները, մեկ առ մեկ դուրս կթողնեմ ու կլքեմ նրանց։ Սակայն այն ամենն, ինչ Ես անում եմ, արվում է քայլերով։ Ես հապշտապ չեմ գործում, ոչ էլ կուրորեն եզրակացություններ եմ անում։ Պատճառն այն է, որ Ես ունեմ աստվածային բնույթ։ Մարդիկ բացարձակապես ի վիճակի չեն հստակ տեսնելու, թե ինչ եմ անում ներկայումս կամ թե ինչ եմ անելու Իմ հաջորդ քայլում։ Միայն երբ ասում եմ մեկ քայլի խոսքերը, Իմ գործելակերպն Ինձ հետ մեկ քայլ առաջ է շարժվում։ Ամեն ինչ տեղի է ունենում Իմ խոսքերում և ամեն ինչ բացահայտվում է Իմ խոսքերում, ուստի ոչ ոք չպետք է այնքան անհամբեր լինի, որ չկարողանա սպասել։ Ինձ պատշաճ կերպով ծառայություն մատուցելը բավարար է։ Դարերից առաջ Ես մարգարեություն արեցի թզենու մասին, բայց դարերի ընթացքում ոչ ոք չտեսավ թզենին և ոչ ոք չկարողացավ բացատրել այն, և թեև այս եզրույթը հիշատակվել էր ավելի վաղ փառաբանություններում, բայց ոչ ոք չգիտեր դրա ճշմարիտ իմաստը։ Այս եզրույթը, ինչպես «մեծ աղետները», անհասկանալի և անըմբռնելի է մարդկանց համար և նաև մի խորհուրդ է, որը Ես երբեք չեմ բացահայտել մարդկությանը։ Մարդիկ կարծում էին, որ թզենին հավանաբար պտղատու ծառի լավ տեսակ է, կամ գուցե, մի քայլ առաջ գնալով, այն վերաբերում է սրբերին։ Սակայն այս մեկնաբանությունները դեռ շատ հեռու էին այս խոսքերի ճշմարիտ իմաստից։ Ես կասեմ դա ձեզ, երբ բացեմ Իմ մագաղաթը վերջին օրերին։ («Մագաղաթը» վերաբերում է Իմ բերանից ելած բոլոր խոսքերին՝ այն խոսքերին, որոնք ասում եմ վերջին օրերին։ Դրանք բոլորն Իմ մագաղաթի բովանդակությունն են։) «Թզենին» վերաբերում է Իմ կառավարչական հրամանագրերին՝ դրանցից յուրաքանչյուրին։ Բայց սա դրա նշանակության միայն մի մասն է։ Թզենու բողբոջելը վերաբերում է Իմ՝ մսեղիում գործել և խոսել սկսելուն, բայց Իմ կառավարչական հրամանագրերը դեռ հայտնի չէին դարձել (և սա այն պատճառով է, որ այն ժամանակ Իմ անունը դեռ չէր վկայվել, և ոչ ոք չգիտեր Իմ կառավարչական հրամանագրերի մասին)։ Երբ Իմ անունը վկայվի և հռչակվի, երբ փառաբանվի բոլոր մարդկանց կողմից, և երբ Իմ կառավարչական հրամանագրերն արդյունքի հասնեն, դա կլինի այն ժամանակը, երբ թզենին պտուղ կտա։ Սա ամբողջական բացատրությունն է՝ առանց որևէ բան բաց թողնելու։ Ամեն ինչ բացահայտված է այստեղ։ (Ես ասում եմ սա, որովհետև Իմ նախորդ խոսքերում կար մի մաս, որը դեռ լիովին չէի բացահայտել։ Ուստի պետք է սպասեիք և փնտրեիք համբերատարությամբ։)

Երբ Ես ավարտուն դարձնեմ անդրանիկ որդիներին, կբացահայտեմ Իմ ողջ փառքը և Իմ ամբողջական կերպարանքը տիեզերք աշխարհին։ Սա կարվի մարմնով, և դա կլինի բյուրավոր մարդկանցից վեր՝ Իմ իսկ անձով։ Դա կլինի Իմ Սիոն լեռան վրա և Իմ փառքի մեջ, և առավել ևս՝ բոլոր ցնծության բացականչությունների ներքո։ Ի հակադրություն սրա, Իմ թշնամիները կնահանջեն Իմ շրջապատից՝ իջնելով անհատակ անդունդը և կրակի ու ծծմբի լիճը։ Այն, ինչ մարդիկ այսօր պատկերացնում են, սահմանափակ է և չի համապատասխանում Իմ սկզբնական մտադրությանը։ Սա է պատճառը, որ Ես ամեն օր թիրախավորում եմ մարդկանց պատկերացումներն ու մտքերը, երբ խոսում եմ։ Կգա մի օր (մարմնի մեջ մտնելու օրը), երբ Իմ ասած խոսքերը լիովին համապատասխան կլինեն ձեզ, և բացարձակապես ոչ մի դիմադրություն ցույց չեք տա։ Այդ ժամանակ այլևս չեք ունենա ձեր մտքերը, և ապա Ես կդադարեմ արտահայտումներ անել։ Քանի որ այլևս չեք ունենա ձեր սեփական մտածողությունը, Ես պարզապես ուղղակիորեն լուսավորություն կբերեմ ձեզ։ Սա այն օրհնությունն է, որը կվայելեն անդրանիկ որդիները, և սա ճիշտ այն ժամանակն է, երբ նրանք որպես թագավորներ իշխանություն կունենան Ինձ հետ միասին։ Մարդկային էակները չեն հավատում այն բաներին, որոնք չեն կարող պատկերացնել, և նույնիսկ եթե կան ոմանք, ովքեր հավատում են, նրանք դա անում են միայն այն պատճառով, որ հատուկ լուսավորվել են Իմ կողմից։ Հակառակ դեպքում, ոչ ոք չէր հավատա, և սա մի բան է, որը պետք է փորձառաբար ապրել։ (Եթե մարդիկ չանցնեին այս քայլի միջով, Իմ մեծ զորությունը չէր կարող բացահայտվել դրանում, և սա նշանակում է, որ լոկ Իմ խոսքերի արտաբերման միջոցով Ես ազատում եմ մարդկանց իրենց պատկերացումներից։ Ուրիշ ոչ ոք չի կարող անել այս գործը, և ոչ ոք չի կարող փոխարինել Ինձ։ Ես Միակն եմ, ով կարող է ավարտել դա։ Սակայն դա բացարձակ չէ։ Ես պետք է անեմ այս գործը մարդկանց միջոցով։) Մարդիկ եռանդով են լցվում Իմ խոսքերը լսելուց հետո, բայց ի վերջո բոլորը նահանջում են։ Նրանք չեն կարող չանել դա։ Սրա մեջ կան խորհուրդներ, որոնք մարդիկ չեն կարող ըմբռնել։ Ոչ ոք չի կարող պատկերացնել, թե ինչ է տեղի ունենալու։ Ես թույլ կտամ ձեզ տեսնել սա այն ամենում, ինչ բացահայտում եմ։ Դրա միջոցով ակնհայտ կդառնա Իմ այս խոսքերի ճշմարիտ իմաստը։ «Ես արմատախիլ կանեմ բոլոր նրանց, ովքեր պիտանի չեն Ինձ համար»։ Իմ անդրանիկ որդիներն ունեն բազմազան դրսևորումներ, ինչպես և Իմ թշնամիները։ Նրանք բոլորը կբացահայտվեն ձեզ՝ մեկ առ մեկ։ Հիշե՛ք։ Յուրաքանչյուր ոք, բացի անդրանիկ որդիներից, ունի չար ոգիների գործը։ Նրանք բոլորը Սատանայի ծառաներ են։ (Այս ամենը շուտով կբացահայտվի հերթով, բայց կան ոմանք, ովքեր պետք է ծառայություն մատուցեն մինչև վերջ, և ուրիշներ, ովքեր միայն որոշակի ժամանակահատված պետք է ծառայություն մատուցեն։) Իմ խոսքերի գործի ներքո բոլորը ցույց կտան իրենց իրական կերպարանքները։

Յուրաքանչյուր երկիր, յուրաքանչյուր վայր և յուրաքանչյուր հարանվանություն վայելում է Իմ անվան հարստությունը։ Քանի որ աղետները ներկայումս հասունանում են և Իմ ձեռքերում են, և պատրաստվում եմ աստիճանաբար թափել դրանք, բոլորը հրատապ կերպով փնտրում են ճշմարիտ ճանապարհը և կփնտրեն այն նույնիսկ ամեն գնով։ Ամեն ինչում ունեմ Իմ ժամանակը։ Երբ էլ ասեմ, որ այն կավարտվի, այն կավարտվի հենց այդ պահին՝ րոպեի և նույնիսկ վայրկյանի ճշգրտությամբ։ Ոչ ոք չի կարող խոչընդոտել կամ կանգնեցնել դրան։ Ի վերջո, մեծ կարմիր վիշապն Իմ պարտված թշնամին է։ Այն ծառայություն մատուցող է Ինձ համար և անում է այն ամենը, ինչ ասում եմ նրան՝ առանց նվազագույն դիմակայության։ Այն իրապես Իմ եզն է, Իմ ձին։ Երբ Իմ գործն ավարտվի, կգցեմ դրան անհատակ անդունդը և կրակի և ծծմբի լիճը (խոսքը վերաբերում է նրանց, ովքեր կորչում են)։ Կորչողները ոչ միայն կճաշակեն մահը, այլև խստորեն կպատժվեն Ինձ հալածելու համար։ Սա այն գործն է, որը կշարունակեմ անել ծառայություն մատուցողների միջոցով։ Այնպես կանեմ, որ Սատանաները կոտորեն և ոչնչացնեն իրենք իրենց՝ լիովին բնաջնջելով մեծ կարմիր վիշապի սերունդներին։ Սա Իմ գործի մի մասն է։ Դրանից հետո կշրջվեմ դեպի հեթանոս ազգերը։ Սրանք են Իմ գործի քայլերը։

Բյուրավոր ազգերն անշուշտ կօրհնվեն Քո պատճառով, բյուրավոր մարդիկ Քո պատճառով ցնծությամբ կողջունեն ու կգովաբանեն Ինձ։ Իմ թագավորությունը կծաղկի ու կբարգավաճի և հավիտյան կմնա։ Ոչ ոքի չի թույլատրվի ոտնահարել այն, և ոչ մի Ինձ հետ անհամատեղելի բանի չի թույլատրվի գոյություն ունենալ, քանզի Ես Ինքը՝ մեծափառ Աստվածն եմ, որը վիրավորանք չի հանդուրժում։ Ես թույլ չեմ տալիս որևէ մեկին դատել Ինձ և թույլ չեմ տալիս որևէ մեկին անհամատեղելի լինել Ինձ հետ։ Սա բավական է՝ ցույց տալու Իմ բնույթն ու Իմ մեծափառությունը։ Երբ որևէ մեկը դիմակայում է Ինձ, կպատժեմ նրան Իմ ժամանակին։ Ինչո՞ւ ոչ ոք չի տեսել, որ պատժեմ որևէ մեկին։ Պարզապես այն պատճառով, որ Իմ ժամանակը դեռ չի եկել, ու Իմ ձեռքը դեռ իսկապես չի գործել։ Թեև մեծ աղետներ են վրա հասել, խոսքը միայն այն մասին է եղել, թե ինչ են պարունակում մեծ աղետները, մինչդեռ մեծ աղետների իրականությանը դեռ ոչ մի մարդ չի բախվել։ Ընդհանրապես որևէ բան ընկալե՞լ եք Իմ խոսքերից։ Այսօր կսկսեմ հրապարակել մեծ աղետների իրականությունը։ Սրանից հետո ով դիմակայի Ինձ, կտապալվի Իմ ձեռքով։ Նախկինում Իմ արածն ընդամենը մի քանի մարդկանց բացահայտելն էր՝ ոչ մի մեծ աղետ դեռ չի եկել։ Այսօրն անցյալից տարբերվում է։ Քանզի ձեզ պատմել եմ այն ամենի մասին, ինչ պարունակում են մեծ աղետները, նշանակված ժամանակին հանրությանը կհայտարարեմ մեծ աղետների իրականությունը։ Նախքան այս՝ ոչ ոք չի բախվել մեծ աղետի, ուստի մարդկանց մեծամասնությունը (այսինքն՝ մեծ կարմիր վիշապի որդիները) շարունակել է սանձարձակ լինել և անխոհեմ ու կամայականորեն գործել։ Երբ իրականությունը գա, այս թշվառները լիովին կհամոզվեն։ Հակառակ դեպքում բոլորն անվստահ կլինեին Իմ հանդեպ, և ոչ ոք հստակ չէր ճանաչի Ինձ։ Սա է Իմ կառավարչական հրամանագիրը։ Սրանից կարելի է տեսնել, որ Իմ գործելակերպը (նկատի ունենալով բոլոր մարդկանց վրա Իմ գործելակերպը) սկսել է փոխվել. ցույց եմ տալիս Իմ ցասումը, Իմ դատաստանն ու Իմ անեծքը մեծ կարմիր վիշապի սերունդների վրա, և Իմ ձեռքը սկսել է պատժել բոլոր նրանց, ովքեր դիմակայում են Ինձ։ Ես Իմ ողորմությունն ու Իմ գթասրտությունը Իմ անդրանիկ որդիների միջոցով եմ ցույց տալիս։ Ավելին՝ Իմ անդրանիկ որդիների միջոցով ցույց եմ տալիս Իմ բնույթը, որը սուրբ է ու վիրավորանք չի հանդուրժում, ցույց եմ տալիս Իմ իշխանությունն ու ցույց եմ տալիս Իմ անձը։ Ծառայություն մատուցողները հանդարտվել են Ինձ ծառայություն մատուցելու համար, և Իմ անդրանիկ որդիներն ավելի ու ավելի հայտնի են դառնում։ Տապալելով նրանց, ովքեր դիմակայում են Ինձ՝ թույլ եմ տալիս ծառայություն մատուցողներին տեսնել Իմ անգութ ձեռքը, որպեսզի նրանք ահով ու դողով ծառայություն մատուցեն Ինձ, և նաև թույլ եմ տալիս Իմ անդրանիկ որդիներին տեսնել Իմ իշխանությունն ու ավելի լավ հասկանալ Ինձ, որպեսզի նրանք աճեն կյանքում։ Այն խոսքերը, որոնք ասացի վերջին շրջանում (ներառյալ կառավարչական հրամանագրերը, մարգարեությունն ու բոլոր տեսակի մարդկանց դատաստանը), սկսում են հերթով իրականանալ․ այսինքն՝ մարդիկ կտեսնեն, որ Իմ խոսքերն իրականանում են իրենց աչքի առաջ, կտեսնեն, որ Իմ խոսքերից ոչ մեկն ապարդյուն չէ, այլ դրանցից յուրաքանչյուրը գործնական է։ Նախքան Իմ խոսքերի իրականանալը՝ շատ մարդիկ կհեռանան, քանզի դրանք չեն իրականացել։ Սա է Իմ գործելակերպը։ Դա ոչ միայն Իմ երկաթե գավազանի գործառույթն է, այլ առավել ևս՝ Իմ խոսքերի իմաստությունը։ Սրանցից կարելի է տեսնել Իմ ամենակարողությունն ու Իմ ատելությունը մեծ կարմիր վիշապի հանդեպ։ (Սա կարելի է տեսնել միայն այն բանից հետո, երբ սկսեմ Իմ գործը։ Այժմ որոշ մարդիկ բացահայտվել են։ Դա Իմ պատժի միայն մի փոքր մասն է, բայց այն չի կարող ներառվել մեծ աղետների մեջ։ Սա դժվար չէ հասկանալ։ Այսպիսով՝ կարելի է տեսնել, որ այսուհետ Իմ գործելակերպը մարդկանց համար է'լ ավելի դժվար կլինի հասկանալ։ Այսօր ասում եմ ձեզ, որպեսզի չթուլանաք դրա պատճառով, երբ ժամանակը գա։ Սա է այն, ինչ հանձնարարում եմ ձեզ, քանզի տեղի կունենան դարերի ընթացքում չտեսնված բաներ, որոնք կդժվարացնեն մարդկանց համար իրենց զգացմունքները մի կողմ դնելն ու իրենց ինքնարդարությունից ազատվելը։) Պատճառը, որ տարբեր միջոցներ եմ օգտագործում մեծ կարմիր վիշապին պատժելու համար, այն է, որ նա Իմ թշնամին է ու Իմ հակառակորդը։ Պետք է ոչնչացնեմ նրա բոլոր սերունդներին։ Միայն այդ ժամանակ կարող եմ հեռացնել ատելությունն Իմ սրտից, և միայն այդ ժամանակ կարող եմ ինչպես հարկն է նսեմացնել մեծ կարմիր վիշապին։ Միայն սա է ամբողջովին ոչնչացնում մեծ կարմիր վիշապին ու նետում նրան կրակի ու ծծմբի լիճը, անհատակ անդունդը։

Միայն երեկ չէր, որ թույլ տվեցի Իմ անդրանիկ որդիներին թագավորել Ինձ հետ և միանալ Ինձ՝ բյուրավոր ազգերին կառավարելու և օրհնություններ վայելելու գործում, դա անում եմ նաև այսօր, և որ ավելի կարևոր է՝ դա կանեմ նաև վաղը։ Հաջողությամբ ավարտել եմ Իմ գործը. միշտ այդպես եմ ասել, և կարելի է նաև ասել, որ սկսել եմ այդպես ասել արարչագործության սկզբի ժամանակներից, բայց մարդիկ չեն հասկանում, թե ինչ եմ ասում։ Արարչագործության ժամանակներից մինչ այժմ Ես անձամբ գործ չեմ արել։ Այլ կերպ ասած՝ Իմ Հոգին երբեք ամբողջությամբ չի իջել մարդու վրա՝ խոսելու և գործելու։ Բայց այսօրը տարբերվում է անցյալից. Իմ Հոգին անձամբ է գործում ու դա անում է ամենուր՝ տիեզերք աշխարհում։ Քանզի վերջին օրերին ուզում եմ մի խումբ մարդկանց ձեռք բերել, որոնք որպես թագավորներ կիշխեն ու իշխանություն կունենան Ինձ հետ, նախ ձեռք եմ բերում մի մարդու, որն Ինձ հետ մի միտք ունի, մեկին, որը կարող է հաշվի առնել Իմ հոգսը։ Դրանից հետո Իմ Հոգին ամբողջությամբ կիջնի Նրա վրա՝ արտահայտելու Իմ ձայնը, հրապարակելու Իմ կառավարչական հրամանագրերն ու բացահայտելու Իմ խորհուրդները տիեզերք աշխարհին։ Իմ Հոգին անձամբ կկատարելագործի Նրան, Իմ Հոգին անձամբ կկարգավարժի Նրան։ Քանզի Նա բնականոն մարդկայնության մեջ է ապրում, ոչ ոք չի կարող հստակ տեսնել։ Երբ Իմ անդրանիկ որդիները մտնեն մարմնի մեջ, միանգամայն պարզ կդառնա՝ արդյոք այն, ինչ հիմա անում եմ, իրականություն է։ Իհարկե, մարդկային աչքերով, մարդկային պատկերացումներով ոչ ոք չի հավատում, և ոչ ոք չի կարող հնազանդվել։ Բայց այսպիսին է Իմ ներողամտությունը մարդկանց հանդեպ։ Քանզի իրականությունը դեռ չի եկել, մարդիկ չեն կարող հավատալ կամ հասկանալ։ Երբեք չի եղել որևէ մեկը, ով իր մարդկային պատկերացումների մեջ կհավատար Իմ խոսքերին։ Մարդիկ բոլորն այսպիսին են. կա՛մ հավատում են միայն նրան, ինչ ասում է Իմ մսեղավոր անձը, կա՛մ հավատում են միայն Իմ Հոգու արտահայտմանը։ Սա մարդկանց մեջ ամենադժվար հաղթահարելի բանն է։ Եթե իրենց սեփական աչքերով չեն տեսել, որ որևէ բան է պատահում, ոչ ոք չի կարող ազատվել իր սեփական պատկերացումներից, և ոչ ոք չի կարող հավատալ այն ամենին, ինչ ասում եմ։ Ահա թե ինչու օգտագործում եմ Իմ կառավարչական հրամանագրերը՝ ապստամբության այդ որդիներին պատժելու համար։

Նախկինում ասել եմ նման բաներ. Ես Առաջինն ու Վերջինն եմ, և Նա եմ, ով ղեկավարում է ամեն ինչ՝ սկզբից մինչև վերջ։ Վերջին օրերին 144 000 հաղթող արու զավակ ձեռք կբերեմ։ Դուք որոշակի բառացի հասկացողություն ունեք այս խոսքերի մասին՝ «հաղթող արու զավակներ», բայց հստակ չգիտեք 144 000 թվի մասին։ Մարդկային պատկերացումներով՝ թիվը պետք է վերաբերի մարդկանց քանակին կամ բաների քանակին։ Ինչ վերաբերում է «144 000»-ին, որը բնորոշում է «հաղթող արու զավակներին»՝ «144 000 հաղթող արու զավակ», մարդիկ կարծում են, որ կա 144 000 հաղթող արու զավակ, ավելին՝ որոշ մարդիկ կարծում են, որ այս թվի փաստի մեջ կա որոշակի խորհրդանշական իմաստ, և 140 000-ը և 4 000-ը դիտարկում են որպես առանձին մասեր։ Բայց այս երկու մեկնաբանություններն էլ սխալ են։ Սա իրական թվի, և, առավել ևս, որևէ խորհրդանշական իմաստի չի վերաբերում։ Մարդկության մեջ չկա ոչ ոք, ով կարող է թափանցել սրա մեջ. անցյալ սերունդների մարդիկ բոլորը կարծում էին, որ այն կարող է խորհրդանշական իմաստի վերաբերել։ «144 000» թիվը կապված է հաղթող արու զավակների հետ։ Որպես այդպիսին՝ 144 000-ը վերաբերում է վերջին օրերի մարդկանց այն խմբին, որոնք որպես թագավորներ կիշխեն ու իշխանություն կունենան, և ում Ես սիրում եմ։ Այսինքն՝ 144 000-ը պետք է մեկնաբանվի որպես մարդկանց այն խումբը, որն եկել է Սիոնից և կվերադառնա Սիոն։ 144 000 հաղթող արու զավակների ամբողջական բացատրությունը հետևյալն է՝ նրանք այն մարդիկ են, որոնք Սիոնից եկել են մարդկային աշխարհ ու ապականվել Սատանայի կողմից, և որոնք ի վերջո կրկին ձեռք կբերվեն Իմ կողմից ու Ինձ հետ Սիոն կվերադառնան։ Իմ խոսքերից կարելի է տեսնել Իմ գործի քայլերը, ինչը նշանակում է, որ մարմնի մեջ մտնելու ժամանակն այնքան էլ հեռու չէ։ Ահա թե ինչու բազմիցս բացատրել եմ այս ասպեկտը ձեզ և հիշեցումներ եմ տվել դրա մասին։ Պետք է հստակ տեսնեք, և Իմ խոսքերից պետք է հասկանաք կիրարկման ձևը. Իմ խոսքերից պետք է հասկանաք Իմ գործի ընթացքը։ Սուրբ Հոգու գործի ընթացքը հասկանալու համար պետք է այն դիտարկեք Իմ բացահայտած խորհուրդների լույսի ներքո (քանզի ոչ ոք չի կարող տեսնել և ոչ ոք չի կարող թափանցել Սուրբ Հոգու գործի մեջ։) Ահա թե ինչու եմ խորհուրդները վերջին օրերին բացահայտում։

Իմ տանը չպետք է Ինձ հետ անհամատեղելի որևէ բան լինի, և այսուհետ Ես կսկսեմ աստիճանաբար վերացնել ու մաքրագործել։ Մարդկանց մեջ ոչ ոք չի կարող միջամտել, և ոչ ոք չի կարող անել այս գործը։ Սա բացահայտում է, թե ինչու եմ վերջին օրերին անձամբ գործում։ Եվ ահա թե ինչու բազմիցս ասել եմ ձեզ, որ պարզապես պետք է վայելեք և մատը մատին տալու կարիք անգամ չունեք։ Հենց սրա միջոցով է Իմ մեծ զորությունը բացահայտվում, Իմ արդարությունն ու մեծափառությունն են բացահայտվում, և Իմ բոլոր խորհուրդները, որոնք մարդիկ չեն կարող բացահայտել, հայտնի են դառնում։ (Դրանք «խորհուրդներ» են կոչվում, քանզի մարդիկ երբեք ոչ մի գիտելիք չեն ունեցել Իմ տնօրինման ծրագրի մասին կամ ոչ մի հասկացողություն՝ Իմ գործի քայլերի վերաբերյալ։) Այն, ինչ ձեռք կբերեմ, և այն, ինչ անում եմ վերջին օրերին, խորհուրդներ են։ Նախքան աշխարհն ստեղծելը երբեք չեմ արել այն, ինչ անում եմ այսօր, և երբեք ցույց չեմ տվել մարդկանց Իմ փառավոր դեմքը կամ Իմ անձի որևէ մասը․ միայն Իմ Հոգին է գործել որոշ մարդկանց վրա։ (Քանզի արարչագործության ժամանակներից ի վեր ոչ ոք ի վիճակի չի եղել դրսևորելու Ինձ, և ոչ ոք ի վիճակի չի եղել արտահայտելու Ինձ, երբեք թույլ չեմ տվել մարդկանց տեսնել Իմ անձը, և Իմ Հոգին գործել է որոշ մարդկանց վրա։) Միայն այսօր եմ բացահայտել Իմ փառավոր պատկերն ու Իմ անձը մարդկային էակներին, և միայն հիմա են նրանք տեսել այս բաները։ Բայց այն, ինչ տեսնում եք այսօր, դեռ անավարտ է, և դա դեռ այն չէ, ինչ ուզում եմ, որ տեսնեք։ Այն, ինչ ուզում եմ, որ տեսնեք, միայն մարմնի մեջ է, և հենց հիմա ոչ ոք դեռ չի բավարարում այս պայմանին։ Այլ կերպ ասած՝ ոչ ոք չի կարող տեսնել Իմ անձը, նախքան մարմնի մեջ մտնելը։ Հետևաբար, ասում եմ, որ կբացահայտեմ Իմ անձը տիեզերական աշխարհին Սիոն լեռան վրա։ Սրանից կարելի է տեսնել, որ Սիոն լեռ մտնելն Իմ նախագծի վերջնական մասն է։ Սիոն լեռ մտնելու ժամանակ Իմ թագավորությունը հաջողությամբ կկառուցվի։ Այլ կերպ ասած՝ Իմ անձը թագավորությունն է։ Ժամանակը, երբ անդրանիկ որդիները մտնում են մարմնի մեջ, ճիշտ այն ժամանակն է, երբ թագավորությունը կիրականանա, ահա թե ինչու բազմիցս խոսել եմ անդրանիկ որդիների՝ Սիոն լեռ մտնելու հարցի մասին։ Սա Իմ ողջ տնօրինման ծրագրի կենտրոնական կետն է, որը դարերի ընթացքում ոչ ոք չի ըմբռնել։

Երբ փոխեմ Իմ գործելակերպը, կլինեն էլ ավելի շատ բաներ, որոնք մարդկային մտքի հասանելիությունից դուրս են, ուստի զգույշ եղեք այս առումով։ Կան բաներ, որոնք մարդկային մտքի հասանելիությունից դուրս են, բայց սա չի նշանակում, որ Իմ ասածը սխալ է։ Պարզապես մարդկանց համար էլ ավելի անհրաժեշտ է տառապել, և մարդկանց համար էլ ավելի անհրաժեշտ է համագործակցել Ինձ հետ։ Մի՛ եղեք կամայականորեն սանձարձակ և պարզապես մի՛ հետևեք ձեր սեփական պատկերացումներին։ Քանզի Ինձ ծառայություն մատուցողների մեծ մասը սայթաքում են այս առումով։ Ես օգտագործում եմ Իմ խոսքերը՝ մերկացնելու մարդկային բնությունն ու մարդկային պատկերացումները։ (Բայց նրանք, որոնք Ինձ ծառայություն են մատուցում, քանզի չեմ փոխում նրանց պատկերացումները, պարզապես սայթաքում են, մինչդեռ նրանք, որոնք Իմ անդրանիկ որդիներն են, փոխում են իրենց սեփական պատկերացումներն ու հեռացնում են իրենց սեփական մտքերն Ինձ համար։) Այսպիսով՝ ի վերջո, Իմ անդրանիկ որդիները բոլորը կկատարելագործվեն այն խորհուրդների շնորհիվ, որ բացահայտել եմ։

Այն, որ «խոսքերն ու փաստերը զուգահեռ են ընթանում», Իմ արդար բնույթի մի մասն է։ Այս խոսքերից Ես անշուշտ թույլ կտամ, որ բոլորը տեսնեն Իմ բնույթն իր ամբողջության մեջ։ Մարդիկ կարծում են, թե դրան հնարավոր չէ հասնել, բայց Ինձ համար դա հեշտ ու հաճելի է ու ոչ մի ջանք չի պահանջում։ Հենց խոսքերս դուրս են գալիս բերանիցս, անմիջապես բոլորին տեսանելի մի փաստ է ի հայտ գալիս։ Սա է Իմ բնույթը։ Այն, ինչի մասին խոսել եմ, անպայման կիրագործվի։ Այլապես չէի խոսի։ Մարդկային պատկերացումներով «փրկություն» բառը բոլոր մարդկանց է վերաբերում, բայց դա չի համապատասխանում Իմ մտադրությանը։ Անցյալում Ես ասել եմ՝ «Ես միշտ փրկում եմ տգետներին ու եռանդուն կերպով ձգտողներին»։ Այստեղ «փրկել» բառը վերբերում էր Ինձ ծառայություն մատուցողներին և նշանակում էր, որ Ես հատուկ վերաբերմունք ցույց կտայի նման ծառայություն մատուցողներին։ Այլ կերպ ասած՝ կթեթևացնեի այդ մարդկանց պատիժը։ Սակայն խոտոր ու նենգ ծառայություն մատուցողները կործանման ենթակա կլինեին, ինչը նշանակում է, որ Ես նրանց ծանր պատժի կենթարկեի։ (Թեև նրանք կործանման են ենթակա, շատ են տարբերվում նրանցից, ովքեր պետք է կործանվեն. նրանք կստանան հավիտենական ծանր պատիժ, և այս մարդկանց պատիժը դևերի ու Սատանայի պատիժն է։ Սա է նաև այն խոսքերի ճշմարիտ իմաստը, երբ ասացի, որ այդ մարդիկ մեծ կարմիր վիշապի սերունդներն են)։ Բայց Ես այսպիսի խոսքեր չեմ օգտագործում Իմ անդրանիկ որդիների վերաբերյալ. նրանց մասին Ես ասում եմ, որ հետ կվերցնեմ Իմ անդրանիկ որդիներին, և որ նրանք մեկ անգամ ևս կվերադառնան Սիոն։ Ուստի, Ես միշտ ասել եմ, որ Իմ անդրանիկ որդիներն Իմ կողմից նախասահմանվածներն ու ընտրվածներն են։ Իմ անդրանիկ որդիներն ի սկզբանե Ինձ են պատկանել ու Ինձնից են եկել, ուստի նրանք պետք է վերադառնան այստեղ՝ Ինձ մոտ։ Որդիներին ու ժողովրդին անդրանիկ որդիների հետ համեմատելը իսկապես երկնքի ու երկրի տարբերություն է. թեև որդիներն ու ժողովուրդը շատ ավելի լավն են, քան ծառայություն մատուցողները, նրանք ոչ մի դեպքում Ինձ չեն պատկանում։ Կարելի է նաև ասել, որ որդիներն ու ժողովուրդը մարդկության միջից լրացուցիչ ընտրվածներն են։ Ուստի, Ես միշտ կենտրոնացրել եմ Իմ էներգիան անդրանիկ որդիների վրա, և ապա թույլ կտամ, որ անդրանիկ որդիներն ավարտուն դարձնեն այս որդիներին ու ժողովրդին։ Սրանք Իմ գործի հերթական քայլերն են։ Այժմ անօգուտ է ձեզ ասել, ուստի Ես հազվադեպ եմ հիշատակել դա որդիների և ժողովրդի մոտ, այլ միայն անդրանիկ որդիներին եմ բազմիցս ասել և բազմիցս հիշատակել այս հարցերը։ Այսպես եմ Ես խոսում ու գործում։ Ոչ ոք չի կարող փոխել սա. միայն Ես կարող եմ վերջնական խոսք ասել ամեն ինչի մասին։

Ամեն օր Ես պայքարում եմ ձեր պատկերացումների դեմ, և օրեցօր մանրամասն վերլուծում եմ ձեզնից յուրաքանչյուրին։ Երբ Իմ խոսքերը հասնում են մինչև որոշակի կետի, ձեր հիվանդությունը կրկին գլուխ է բարձրացնում ու դուք կրկին տարանջատում եք Իմ մարդկայնությունն Իմ աստվածայնությունից։ Այս պահին եկել է ժամանակը, որ մարդիկ բացահայտվեն. մարդիկ կարծում են, թե Ես դեռ մսեղիում եմ ապրում և բնավ Ինքը՝ Աստվածը չեմ, որ Ես դեռ մարդ եմ, իսկ Աստված դեռ Աստված է, և որ Աստված ոչ մի կապ չունի իմ անձի հետ։ Որքա՛ն ապականված է այս մարդկությունը։ Ես նախկինում այնքան շատ խոսքեր եմ ասել, բայց դուք վաղուց վերաբերվում եք դրանց այնպես, ասես դրանք գոյություն չունեն, և սա Իմ մեջ ձեր հանդեպ մինչև հոգուս խորքը հասնող ատելություն է առաջացնում։ Իսկապես, սա ստիպում է, որ գարշեմ ձեզնից։ Ո՞վ է համարձակվում անփութորեն վիրավորել Ինձ․ Ինձ, Ով Ինքը՝ կատարյալ Աստվածն է, Ինձ, Ով օժտված է և՛ մարդկայնությամբ, և՛ կատարյալ աստվածայնությամբ։ Ո՞վ է համարձակվում դիմակայել Ինձ իր մտքերում։ Երբ Իմ մեծ աղետները սկսեն վրա հասնել, Ես նրանց մեկ առ մեկ կպատժեմ,՝ ոչ ոքի չխնայելով, այլ բոլորին ծանր պատժի ենթարկելով։ Իմ Հոգին անձամբ է գործում։ Սա չի նշանակում, որ Ես Ինքը՝ Աստված չեմ. ընդհակառակը, սա առավել ևս նշանակում է, որ Ես Ինքը՝ Ամենակարող Աստված եմ։ Մարդիկ Ինձ չեն ճանաչում. նրանք բոլորը դիմակայում են Ինձ և չեն տեսնում Իմ ամենակարողությունն Իմ խոսքերից, այլ փոխարենը փորձում են Իմ խոսքերում գտնել մի բան, որ կարող են օգտագործել Իմ դեմ ու փորձում են թերություն գտնել Իմ մեջ։ Երբ մի օր Ես Իմ անդրանիկ որդիների հետ Սիոնում հայտնվեմ, Ես կսկսեմ հաշիվներս մաքրել այս էակների հետ։ Այս շրջանում Ես գլխավորապես այս գործն եմ անում։ Երբ խոսքս որոշակի կետի հասնի, մեծ թվով ծառայություն մատուցողներ նահանջած կլինեն, և անդրանիկ որդիները նույնպես ամեն տեսակի դժվարություններ կրած կլինեն։ Գործի այս երկու քայլերի առաջընթացով Իմ գործի մի փուլ ավարտին կհասնի։ Միևնույն ժամանակ Ես Իմ անդրանիկ որդիներին հետ կտանեմ Սիոն։ Սրանք են Իմ գործի քայլերը։

Իմ անդրանիկ որդիներն Իմ թագավորության անբաժանելի մասն են, ինչից կարելի է տեսնել, որ Իմ անձը հենց թագավորությունն է. Իմ թագավորության ծնունդը հաջորդում է Իմ անդրանիկ որդիների ծննդին։ Այլ կերպ ասած՝ Իմ թագավորությունը գոյություն ունի աշխարհի արարման ժամանակից ի վեր, և Իմ անդրանիկ որդիներին ձեռք բերելը (նշանակում է հետ վերցնել Իմ անդրանիկ որդիներին) Իմ թագավորությունը վերականգնելն է։ Սրանից կարող եք տեսնել, որ անդրանիկ որդիներն առանձնահատուկ կարևորություն ունեն։ Միայն այն ժամանակ, երբ Իմ անդրանիկ որդիները գոյություն ունենան, թագավորությունը կյանքի կկոչվի, զորությամբ իշխելու իրականությունը վրա կհասնի, նոր կյանք ի հայտ կգա, և ամբողջ հին դարաշրջանը կկարողանա ավարտվել։ Սա է անխուսափելի միտումը։ Քանզի անդրանիկ որդիներն այս դիրքում են, նրանք խորհրդանշում են աշխարհի կործանումը, Սատանայի ոչնչացումը, ծառայություն մատուցողների իրական դեմքի բացահայտումը և այն փաստը, որ մեծ կարմիր վիշապը սերունդներ չի ունենա և կիջնի կրակի ու ծծմբի լիճը. ուստի, իշխանության գլուխ կանգնածները և բոլոր նրանք, ովքեր մեծ կարմիր վիշապի սերունդներն են, նորից ու նորից ներգրավվում են խոչընդոտման, դիմակայման և կործանման մեջ։ Մինչդեռ Ես բարձրացնում, բացահայտում և վկայում եմ Իմ անդրանիկ որդիների մասին նորից ու նորից։ Քանզի միայն նրանք, ովքեր Ինձնից են, իրավասու են վկայություն կրել Ինձ համար. միայն նրանք են որակավորված կյանքով արտահայտելու Ինձ, և միայն նրանք ունեն հիմք՝ ճակատամարտ մղելու և Ինձ համար գեղեցիկ հաղթանակ տանելու։ Նրանք, ովքեր Ինձնից զատ են, ոչ այլ ինչ են, քան մի կտոր կավ Իմ ձեռքում. նրանք բոլորն արարածներ են։ Նրանք, ովքեր որդիներն ու ժողովուրդն են, ոչ այլ ինչ են, քան արարածների միջից ընտրված ավելի լավերը, բայց նրանք Ինձ չեն պատկանում։ Ուստի, հսկայական տարբերություն կա անդրանիկ որդիների և որդիների միջև։ Որդիները բնավ որակավորված չեն համեմատվելու անդրանիկ որդիների հետ. նրանց կառավարում և իշխում են անդրանիկ որդիները։ Այժմ պետք է բյուրեղի պես պարզ հասկանա՛ք սա։ Իմ ասած յուրաքանչյուր խոսք ճշմարիտ է և ոչ մի դեպքում՝ կեղծ։ Այս ամենն Իմ անձի արտահայտության մի մասն է, և դա Իմ արտահայտումն է։

Ասել եմ, որ դատարկ խոսքեր չեմ ասում և սխալներ չեմ անում. սա բավական է Իմ մեծափառությունը ցույց տալու համար։ Բայց մարդիկ չգիտեն, թե ինչն է լավ իրենց համար, և միայն այն ժամանակ, երբ Իմ պատիժը հասնում է նրանց, լիովին համոզվում են. այլապես նրանք մնում են ապստամբ և կամակոր։ Ահա թե ինչու պատժի միջոցով հակահարված եմ տալիս ողջ մարդկությանը։ Մարդկային պատկերացումներով՝ քանզի Ես եմ Ինքը՝ միակ Աստվածը, ինչո՞ւ այդքան շատ անդրանիկ որդիներ կան, որոնք գալիս են Ինձնից։ Կարող եմ այսպես ասել. Իմ սեփական գործերի մասին խոսում եմ այնպես, ինչպես կամենում եմ։ Ի՞նչ կարող է մարդն անել Ինձ։ Կարող եմ նաև այսպես ասել. թեև անդրանիկ որդիները և Ես միևնույն պատկերը չունենք, նույն Հոգուց ենք, ուստի նրանք բոլորը կարող են Ինձ հետ նույն միտքն ունենալ, երբ համագործակցում են Ինձ հետ։ Պատճառը, թե ինչու միևնույն պատկերը չունենք, այն է, որ բոլոր մարդիկ կարողանան արտակարգ հստակությամբ տեսնել Իմ անձի յուրաքանչյուր մասը։ Ահա թե ինչու եմ թույլ տալիս Իմ անդրանիկ որդիներին Ինձ հետ միասին իշխել բյուր ազգերի և ժողովուրդների վրա։ Սա Իմ կառավարչական հրամանագրերի վերջնամասնէ։ (Այս «վերջնամասը», որի մասին խոսում եմ, նշանակում է, որ Իմ տոնը մեղմ է, և սկսել եմ խոսել որդիների և ժողովրդի հետ)։ Մարդկանց մեծ մասը կասկածներ ունի այս առումով, բայց կարիք չկա, որ նրանք իրենց այդքան շատ կասկածով լցնեն։ Մեկ առ մեկ կմերկացնեմ բոլոր մարդկանց պատկերացումները, որպեսզի նրանք ամաչեն ու թաքնվելու տեղ չունենան։ Ես ճամփորդում եմ տիեզերքով ու երկրի ծայրերով և դիտում տիեզերքի ողջ պատկերը։ Ես զննում եմ ամեն տեսակի մարդու. չկա մեկը, որ կարող է փախչել Իմ ձեռքից։ Ես մասնակցում եմ ամեն տեսակ բանի, ու չկա մի բան, որ անձամբ չտնօրինեմ։ Ո՞վ է համարձակվում ժխտել Իմ ամենակարողությունը։ Ո՞վ է համարձակվում լիովին համոզված չլինել Իմ մեջ։ Ո՞վ է համարձակվում լիովին երեսնիվայր չխոնարհվել Իմ առջև։ Բոլոր երկինքները կփոխվեն Իմ անդրանիկ որդիների պատճառով, և ավելին՝ ողջ երկիրը բուռն կերպով կցնցվի Իմ ու անդրանիկ որդիներիս պատճառով։ Բոլոր մարդիկ ծնկի կիջնեն Իմ անձի առջև, և բոլոր բաներն անշուշտ կլինեն Իմ ձեռքերի վերահսկողության տակ՝ առանց չնչին շեղման։ Բոլորը պետք է խորապես համոզվեն, և յուրաքանչյուր առարկա կգա Իմ տուն և ծառայություն կմատուցի Ինձ։ Սա Իմ կառավարչական հրամանագրերի վերջին մասն է։ Այսուհետ Իմ կառավարչական հրամանագրերի յուրաքանչյուր հոդված, որը թիրախավորում է տարբեր մարդկանց, կսկսի արդյունքներ տալ։ (Իմ կառավարչական հրամանագրերը լիովին հրապարակային են դարձվել, և յուրաքանչյուր տեսակի մարդու և յուրաքանչյուր բանի համար համապատասխան կարգավորումներ են արվել։ Արդյունքում, բոլոր մարդիկ իրենց ճիշտ տեղում կլինեն, ու յուրաքանչյուր տեսակի մարդու իրական դեմքը կմերկացվի Իմ կառավարչական հրամանագրերի պատճառով)։ Այսպիսին կլինի ճշմարիտ, փաստացի կառավարչական հրամանագրերի գալուստը։

Այժմ, ըստ Իմ գործի քայլերի, ասում եմ այն, ինչ ուզում եմ ասել, և բոլորը պետք է լրջորեն վերաբերվեն Իմ խոսքերին։ Դարերի ընթացքում յուրաքանչյուր սուրբ խոսել է «Նոր Երուսաղեմի» մասին, և բոլորը գիտեն այն, բայց ոչ ոք չի հասկանում այս եզրույթի ճշմարիտ իմաստը։ Քանզի այսօրվա գործը այս փուլին է հասել, կբացահայտեմ ձեզ համար այս եզրույթի ճշմարիտ իմաստը, այնպես, որ կարողանաք հասկանալ այն։ Բայց մի սահմանափակում կա. որքան էլ բացատրեմ այն, և որքան էլ հստակ ասեմ այն, երբեք չեք կարող լիովին հասկանալ, քանզի ոչ մի մարդ չի կարող հասու լինել այս եզրույթի իրականությանը։ Անցյալում Երուսաղեմը վերաբերում էր երկրի վրա Իմ բնակության վայրին, այսինքն՝ այն վայրին, որտեղ քայլում ու շարժվում եմ։ Բայց «նոր» բառը փոխում է այս եզրույթը, և այն այժմ բնավ նման չէ նախկինին։ Մարդիկ չեն կարող նույնիսկ չնչին չափով ըմբռնել այն։ Որոշ մարդիկ կարծում են, թե այն վերաբերում է Իմ թագավորությանը. որոշ մարդիկ կարծում են, թե դա այն անձն է, որը Ես եմ. որոշ մարդիկ կարծում են, թե դա նոր երկինք ու երկիր է. իսկ որոշ մարդիկ կարծում են, թե դա այն նոր աշխարհն է, որը կգա, երբ կործանեմ այս աշխարհը։ Նույնիսկ եթե մարդու միտքը չափազանց բարդ է և ընդունակ հարուստ երևակայության, նա դեռ չի կարող որևէ բան հասկանալ դրա մասին։ Դարերի ընթացքում մարդիկ հույս են ունեցել իմանալ կամ տեսնել այս եզրույթի ճշմարիտ իմաստը, բայց նրանք չեն կարողացել իրականացնել իրենց ցանկությունները. նրանք բոլորը մահացել են հիասթափված՝ թողնելով հույսեր, քանզի Իմ ժամանակը դեռ չէր եկել, չէի կարող հեշտությամբ ասել որևէ մեկին։ Քանզի Իմ գործն արվել է մինչև այս փուլը, ձեզ ամեն ինչ կասեմ։ Նոր Երուսաղեմն ընդգրկում է այս չորս բաները. Իմ ցասումը, Իմ կառավարչական հրամանագրերը, Իմ թագավորությունը և այն անվերջ օրհնությունները, որոնք շնորհում եմ Իմ անդրանիկ որդիներին։ «Նոր» եզրույթն եմ օգտագործում, քանզի այս չորս մասերը թաքնված են։ Քանզիոչ ոք չգիտի Իմ ցասումը, ոչ ոք չգիտի Իմ կառավարչական հրամանագրերը, ոչ ոք չի տեսել Իմ թագավորությունը և չի վայելել Իմ օրհնությունները, «նորը» վերաբերում է նրան, ինչ թաքնված է։ Ոչ ոք չի կարող լիովին հասկանալ այն, ինչ ասել եմ, քանզի Նոր Երուսաղեմն իջել է երկրի վրա, բայց ոչ ոք անձամբ փորձառաբար չի ապրել Նոր Երուսաղեմի իրականությունը։ Որքան էլ լիարժեք խոսեմ դրա մասին, մարդիկ լիովին չեն հասկանա։ Նույնիսկ եթե ինչ-որ մեկը հասկանում է, այս հասկացողությունը միայն նրանց խոսքերն են, նրանց միտքը և նրանց պատկերացումները։ Սա անխուսափելի միտում է, պարտադիր անցնելիք ճանապարհ է և ոչ ոք չի կարող ազատվել դրանից։

Իմ իմաստությունն Իմ ամեն գործողության մեջ է, բայց մարդն ի սկզբանե անկարող է ըմբռնել այն. մարդը կարող է տեսնել միայն Իմ գործերն ու խոսքերը, ոչ թե Իմ փառքը կամ Իմ անձի հայտնությունը, քանզի մարդն ի սկզբանե զուրկ է այդ կարողությունից։ Ուստի, առանց մարդու մեջ փոփոխություններ անելու, Ես և Իմ անդրանիկ որդիները կվերադառնանք Սիոն և կփոխենք մեր կերպարանքը, որպեսզի մարդը տեսնի Իմ իմաստությունն ու Իմ ամենակարողությունը։ Իմ իմաստությունն ու ամենակարողությունը, որ մարդն այժմ տեսնում է, Իմ փառքի լոկ մի փոքր մասն են ու անգամ արժանի չեն հիշատակման։ Սրանից կարելի է տեսնել, որ Իմ իմաստությունն ու փառքն անսահման են ու անչափելի խորը, և մարդու միտքն ի սկզբանե անկարող է խորհել դրանց մասին կամ ըմբռնել դրանք։ Թագավորության կառուցումն անդրանիկ որդիների պարտավորությունն է, ու սա նաև Իմ գործն է։ Այսինքն՝ դա Իմ տնօրինման ծրագրի մի կետն է։ Թագավորության կառուցումը նույնը չէ, ինչ եկեղեցու կառուցումը. քանզի Ես ու անդրանիկ որդիներս Իմ անձն ենք ու թագավորությունը, երբ մտնենք Սիոն լեռ, թագավորության կառուցումն իրագործված կլինի։ Այլ կերպ ասած՝ թագավորության կառուցումը մեկքայլանոց ջանք է՝ հոգևոր ոլորտ մտնելու քայլը։ (Այնուամենայնիվ, այն ամենը, ինչ Ես արել եմ աշխարհի արարումից ի վեր հանուն այս քայլի է եղել։ Թեև ասում եմ, որ դա քայլ է, իրականում այն ամենևին էլ քայլ չէ)։ Այսպիսով, Ես օգտագործում եմ բոլոր ծառայություն մատուցողներին՝ այս քայլին ծառայելու համար, և, հետևաբար, վերջին օրերին մեծ թվով մարդիկ կնահանջեն. նրանք բոլորը ծառայություն են մատուցում անդրանիկ որդիներին։ Ով բարություն դրսևորի այս ծառայություն մատուցողների հանդեպ, կմեռնի Իմ անեծքներից։ (Ծառայություն մատուցողները բոլորը ներկայացնում են մեծ կարմիր վիշապի դավերը, և բոլորը Սատանայի ծառաներն են, ուստի նրանք, ովքեր բարություն են դրսևորում նրանց հանդեպ, մեծ կարմիր վիշապի հանցակիցներն են և պատկանում են Սատանային)։ Ես սիրում եմ բոլոր նրանց, ում սիրում եմ, և ատում եմ Իմ անեծքների ու այրման բոլոր թիրախներին։ Արդյո՞ք դուք նույնպես ի զորու եք անելու սա։ Ես անշուշտ չե՛մ ների Իմ դեմ դուրս եկողներին, ոչ էլ կխնայե՛մ նրանց։ Յուրաքանչյուր գործ անելիս՝ Ես այնպես եմ կարգավորում, որ մեծ թվով ծառայություն մատուցողներ Ինձ ծառայեն։ Այսպիսով՝ կարելի է տեսնել, որ անցյալ սերունդների բոլոր մարգարեներն ու առաքյալները պարզապես ծառայություն են մատուցել հանուն այսօրվա փուլի. նրանք չեն համապատասխանում Իմ մտադրություններին և նրանք Ինձնից չեն։ (Թեև նրանցից շատերը հավատարիմ են Ինձ, ոչ մեկն Ինձ չի պատկանում։ Այսպիսով, նրանց այսուայնկողմ վազելն Ինձ համար այս վերջնական փուլի հիմքն է ստեղծում, բայց իրենց իսկ կարծիքով այդ ամենն ապարդյուն է եղել)։ Հետևաբար, վերջին օրերին առավել ևս մեծ թվով մարդիկ կլինեն, որոնք կնահանջեն։ (Ես ասում եմ «մեծ թվով», քանզի Իմ կառավարման ծրագիրը հասել է իր ավարտին, Իմ թագավորության կառուցումը հաջողվել է, և անդրանիկ որդիները բազմել են գահին)։ Այդ ամենն անդրանիկ որդիների հայտնվելու շնորհիվ է։ Քանզի անդրանիկ որդիները հայտնվել են, մեծ կարմիր վիշապը փորձում է հնարավոր ամեն միջոց վնաս հասցնելու համար և սպառում է բոլոր ուղիները։ Այն ուղարկում է ամեն տեսակի չար ոգիների, որոնք գալիս են Ինձ ծառայություն մատուցելու, որոնք ցույց են տվել իրենց իրական դեմքը ներկա ժամանակաշրջանում և փորձել են խաթարել Իմ տնօրինումը։ Սրանք անզեն աչքով հնարավոր չէ տեսնել. դրանք բոլորը հոգևոր ոլորտի բաներ են։ Այսպիսով, մարդիկ չեն հավատում, որ մեծ թվով մարդիկ կլինեն, որոնք կնահանջեն, մինչդեռ Ես գիտեմ, թե ինչ եմ անում, Ես հասկանում եմ Իմ տնօրինումը. սա է պատճառը, որ թույլ չեմ տալիս մարդուն միջամտել։ (Կգա մի օր, երբ ամեն տեսակի ստոր չար ոգի կբացահայտի իր իրական դեմքը, և բոլոր մարդիկ խորապես կհամոզվեն)։

Ես սիրում եմ Իմ անդրանիկ որդիներին, բայց մեծ կարմիր վիշապի սերունդներին, որոնք Ինձ սիրում են մեծ անկեղծությամբ, Ես ամենևին չեմ սիրում. իրականում՝ Ես նրանց է՛լ ավելի եմ ատում։ (Այս մարդիկ Իմ կողմից ընտրված չեն, ու թեև նրանք լավ մտադրություններ են դրսևորում ու հաճելի խոսքեր են ասում, սա ամբողջը մեծ կարմիր վիշապի դավն է, և, ուստի, Ես մինչև ոսկորներիս խորքը ատում եմ նրանց)։ Սա է Իմ բնույթը, և սա է Իմ ողջ արդարությունը։ Մարդն ամենևին չի կարող ըմբռնել այն։ Ինչո՞ւ է Իմ արդարությունն իր ամբողջությամբ այստեղ բացահայտվում։ Սրանից կարելի է ընկալել Իմ սուրբ բնույթը, որը ոչ մի վիրավորանք չի հանդուրժում։ Ես կարող եմ սիրել Իմ անդրանիկ որդիներին և ատել բոլոր նրանց, ովքեր Իմ անդրանիկ որդիները չեն (նույնիսկ եթե նրանք հավատարիմ մարդիկ են)։ Սա է Իմ բնույթը։ Մի՞թե հստակ չեք տեսնում։ Մարդկանց պատկերացումներում Ես միշտ ողորմած Աստված եմ, և սիրում եմ բոլոր նրանց, ովքեր սիրում են Ինձ. մի՞թե սա հայհոյանք չէ Ինձ ուղղված։ Մի՞թե Ես կարող եմ սիրել եզներին ու ձիերին։ Մի՞թե կարող եմ Սատանային ընդունել որպես Իմ անդրանիկ որդի ու վայելել դա։ Անհեթեթությո՛ւն։ Իմ գործն արվում է Իմ անդրանիկ որդիների վրա, և Իմ անդրանիկ որդիներից բացի՝ Ես սիրելու ուրիշ ոչինչ չունեմ։ (Որդիներն ու ժողովուրդը հավելում են, բայց կարևոր չեն)։ Մարդիկ ասում են, թե Ես նախկինում այնքա՜ն շատ անօգուտ գործ եմ արել, բայց Իմ տեսանկյունից՝ այդ գործն իրականում ամենաարժեքավորն էր ու ամենաիմաստալիցը։ (Սա վերաբերում է այն գործին, որն արվել է երկու մարմնացումների ընթացքում. քանզի Ես ուզում եմ բացահայտել Իմ մեծ զորությունը, Ես պետք է մսեղի դառնամ՝ Իմ գործն ավարտելու համար)։ Ես ասում եմ, որ Իմ Հոգին գալիս է անձամբ գործելու, քանզի Իմ գործն ավարտվում է մսեղիում։ Այսինքն, Ես ու անդրանիկ որդիներս սկսում ենք հանգստի մեջ մտնել։ Մսեղիում Սատանայի հետ պատերազմն ավելի կատաղի է, քան Սատանայի հետ պատերազմը հոգևոր ոլորտում. այն կարող են տեսնել բոլոր մարդիկ, ուստի նույնիսկ Սատանայի սերունդները կարող են գեղեցիկ վկայություն կրել Ինձ համար և չեն ցանկանում հեռանալ. Հենց սա է մսեղիում Իմ գործելու բուն իմաստը։ Դա հիմնականում նրա համար է, որ դևերի սերունդներն անպատվություն բերեն հենց իրենց՝ դևերին. սա ամենահզոր խայտառակությունն է, որ կարելի է հասցնել դևերին ու Սատանային՝ նրանց թողնելով առանց ամոթից թաքնվելու տեղի՝ ստիպելով կրկին ու կրկին ողորմություն աղերսել Իմ առաջ։ Ես հաղթել եմ, Ես գերակայել եմ ամեն ինչի վրա, Ես ճեղքել եմ երրորդ երկին ու հասել Սիոն լեռ՝ Իմ անդրանիկ որդիների հետ վայելելու ընտանեկան երանությունը, հավիտյա՛ն ընկղմվելու երկնքի թագավորության մեծ խնջույքի մեջ։

Անդրանիկ որդիների համար ամեն գին վճարել եմ ու Իմ սրտի ողջ արյունը թափել։ (Մարդը պարզապես չգիտի, որ այն ամենը, ինչ արել եմ, ինչ ասել եմ, այն փաստը, որ թափանցում եմ ամեն տեսակի չար ոգու մեջ, և որ վտարել եմ ամեն տեսակի ծառայություն մատուցողի, եղել է հանուն անդրանիկ որդիների)։ Բայց Իմ բազմաթիվ գործերի մեջ Ես ամեն բան կարգավորում եմ ըստ հերթականության և ամենևին ոչ կուրորեն։ Ամեն օր Իմ խոսքերում պետք է ի վիճակի լինեք տեսնելու Իմ գործի մեթոդն ու դրա քայլերը. ամեն օր Իմ գործողություններում պետք է տեսնեք Իմ իմաստությունն ու հարցերը լուծելու Իմ սկզբունքները։ Ինչպես ասել եմ, Սատանան ուղարկել է Ինձ ծառայություն մատուցողներին, որ խաթարեն Իմ տնօրինումը։ Այս ծառայություն մատուցողները որոմներ են, սակայն «ցորեն» բառը ոչ թե անդրանիկ որդիներին է վերաբերում, այլ բոլոր որդիներին և Իմ մարդկանց, որոնք անդրանիկ որդիները չեն։ «Ցորենը միշտ ցորեն կլինի, որոմը միշտ որոմ կլինի». սա նշանակում է, որ նրանց բնությունը, ովքեր Սատանայից են, երբեք չի կարող փոխվել։ Ուստ, կարճ ասած, նրանք Սատանա են մնում։ «Ցորենը» վերաբերում է որդիներին ու ժողովրդին, քանզի Իմ որակը աշխարհի արարումից առաջ ներարկել եմ այս մարդկանց մեջ։ Արդեն ասել եմ, որ մարդու բնությունը չի փոխվում, և ահա թե ինչու ցորենը միշտ ցորեն կլինի։ Ուրեմն, ի՞նչ են անդրանիկ որդիները։ Անդրանիկ որդիները գալիս են Ինձնից. նրանք Իմ կողմից չեն արարված, ուստի նրանց չի կարելի ցորեն կոչել։ (Դա այդպես է, քանզի ցորենի ցանկացած հիշատակում միշտ կապված է «ցանել» բառի հետ, իսկ «ցանել» նշանակում է «արարել». բոլոր որոմները Սատանան է շաղ տվել ցորենի մեջ՝ որպես ծառայություն մատուցողներ)։ Կարելի է միայն ասել, որ անդրանիկ որդիներն Իմ անձի լիարժեք և առատաձեռն դրսևորումն են. փոխարենը «ոսկի և արծաթ և թանկարժեք քարեր» պետք է օգտագործվի։ Սա առնչվում է այն փաստին, որ Իմ գալուստը նման է գողի գալստյանը, և եկել եմ ոսկի և արծաթ և թանկարժեք քարեր գողանալու (քանզի այս ոսկին և արծաթը և այս թանկարժեք քարերն ի սկզբանե Ինձ էին պատկանում, և Ես ուզում եմ դրանք ետ տանել Իմ տուն)։ Երբ Ես և անդրանիկ որդիները միասին վերադառնանք Սիոն, այս ոսկին, արծաթն ու այս թանկարժեք քարերը գողացված կլինեն Իմ կողմից։ Այս ընթացքում Սատանան կխոչընդոտի ու կանհանգստացնի, և, ուստի, Ես կվերցնեմ ոսկին, արծաթն ու թանկարժեք քարերը և վճռական ճակատամարտ կսկսեմ Սատանայի հետ։ (Այստեղ հաստատ պատմություն չեմ պատմում. սա մի իրադարձություն է հոգևոր ոլորտում, ուստի մարդիկ բավականին անտեղյակ են դրանից և կարող են այն լսել միայն որպես պատմություն։ Բայց Դուք պետք է Իմ խոսքերից տեսնեք, թե որն է Իմ վեցհազարամյա կառավարման ծրագրի գործը, և բացարձակապես չպետք է այն որպես կատակ ընդունեք։ Հակառակ դեպքում՝ Իմ Հոգին կհեռանա ողջ մարդկությունից)։ Այսօր այս ճակատամարտն ամբողջովին ավարտված է, և Իմ անդրանիկ որդիներին Ինձ հետ միասին ետ կբերեմ Իմ Սիոն լեռ (բերելով ոսկին, արծաթը և թանկարժեք քարերը, որոնք պատկանում են Ինձ)։ Ոսկու, արծաթի և թանկարժեք քարերի սակավության և դրանց թանկարժեքության պատճառով Սատանան փորձում է հնարավոր ամեն միջոց՝ դրանք խլելու համար, բայց նորից ու նորից ասում եմ, որ այն, ինչ Ինձնից է, պետք է վերադառնա Ինձ, որի իմաստը նշված է վերևում։ Այն, որ Ես ասում եմ՝ անդրանիկ որդիներն Ինձնից են և Ինձ են պատկանում, Սատանային ուղղված հռչակում է։ Ոչ ոք չի հասկանում սա, և դա ամբողջովին հոգևոր ոլորտի իրադարձություն է։ Այսպիսով, մարդը չի հասկանում, թե ինչու եմ բազմիցս շեշտում, որ անդրանիկ որդիներն Ինձ են պատկանում. այսօր դուք պետք է հասկանա՛ք։ Ասել եմ, որ Իմ խոսքերն ունեն նպատակ և իմաստություն, բայց սա հասկանում եք միայն արտաքուստ. ոչ մի մարդ չի կարող սա հստակ տեսնել հոգով։

Ես ավելի ու ավելի շատ եմ խոսում, և որքան շատ եմ խոսում, այնքան ավելի խիստ են դառնում Իմ խոսքերը։ Երբ դա հասնի որոշակի աստիճանի, Ես Իմ խոսքերով մարդկանց կհասցնեմ մի վիճակի, որ նրանք ոչ միայն լիովին համոզվեն, այլև ավելին՝ սավառնեն կյանքի ու մահվան միջև. սա է Իմ գործի մեթոդն ու Իմ գործի քայլերը։ Դա այսպես պետք է արվի՝ Սատանային ամոթահար անելու և անդրանիկ որդիներին ավարտուն դարձնելու համար (օգտագործելով Իմ խոսքերը՝ անդրանիկ որդիներին վերջնականապես կատարյալ դարձնելու համար, թույլ տալու նրանց ազատվել մսեղիից ու մտնել հոգևոր ոլորտ)։ Մարդը չի հասկանում Իմ խոսքերի ձևն ու երանգը։ Իմ բացատրությունից դուք բոլորդ պետք է որոշ չափով հասկանաք, և բոլորդ պետք է Իմ խոսքերին հետևելով անեք այն գործը, որը պետք է անեք։ Սա այն է, ինչ հանձնարարել եմ ձեզ։ Դուք պետք է տեղյակ լինեք սրանից, և ոչ միայն արտաքին աշխարհից, այլ ավելի կարևոր է՝ հոգևոր ոլորտից։

Ես արարեցի տիեզերք աշխարհը, ստեղծեցի լեռները, գետերը և բոլոր բաները, արարեցի տիեզերքը և երկրի ծայրերը, առաջնորդեցի Իմ որդիներին և Իմ ժողովրդին, հրամայեցի բոլոր բաներին և իրադարձություններին։ Այժմ կառաջնորդեմ Իմ անդրանիկ որդիներին հետ՝ դեպի Իմ Սիոն լեռը, որպեսզի վերադառնան Իմ բնակավայրը, և սա կլինի Իմ գործի վերջին քայլը։ Այն ամենը, ինչ արել եմ(արարչագործության ժամանակից մինչ այժմ արված ամեն ինչ), Իմ գործի այսօրվա փուլի համար էր, և առավել ևս՝ վաղվա իշխանության, վաղվա թագավորության և Իմ ու Իմ անդրանիկ որդիների հավիտենական վայելքի համար է։ Սա է բոլոր բաներն արարելու Իմ նպատակը, և սա է այն, ինչին ի վերջո կհասնեմ Իմ արարչագործության միջոցով։ Այն, ինչ ասում և անում եմ, ունի նպատակ ու ծրագիր. ոչինչ պատահականորեն չի արվում։ Թեև ասում եմ, որ Ինձ հետ ամեն ինչ ազատություն և ազատագրում է, այնուամենայնիվ, այն ամենը, ինչ անում եմ, սկզբունքային է, այն ամենը, ինչ անում եմ, հիմնված է Իմ իմաստության և Իմ բնույթի վրա։ Որևէ ներըմբռնում ունե՞ք այս մասին։ Արարչագործության ժամանակից մինչ օրս, բացի Իմ անդրանիկ որդիներից, ոչ ոք չի ճանաչել Ինձ և ոչ ոք չի տեսել Իմ ճշմարիտ երեսը։ Այս բացառությունն արել եմ Իմ անդրանիկ որդիների համար՝ ըստ էության Իմ անձի մի մասը լինելու պատճառով։

Երբ Ես արարեցի աշխարհը, մարդուն, ըստ Իմ պահանջների, բաժանեցի չորս աստիճանակարգված խմբի, որոնք են՝ Իմ որդիները, Իմ ժողովուրդը, ծառայություն մատուցողները և նրանք, ովքեր պիտի ոչնչացվեն։ Ինչո՞ւ Իմ անդրանիկ որդիները ներառված չեն այս ցուցակում։ Պատճառն այն է, որ Իմ անդրանիկ որդիներն արարածներ չեն. նրանք Ինձնից են և ոչ թե մարդկությունից։ Իմ մարմնանալուց առաջ Ես կարգավորումներ արեցի Իմ անդրանիկ որդիների համար, թե որ ընտանիքում էին նրանք ծնվելու, և ովքեր էին լինելու այնտեղ՝ նրանց ծառայություն մատուցելու համար. այս ամենը ծրագրված էր Իմ կողմից։ Ես նաև ծրագրել էի, թե նրանցից ում և երբ էի հետ վերցնելու։ Ի վերջո, մենք միասին կվերադառնանք Սիոն։ Այս ամենը ծրագրվել էր նախքան արարչագործությունը, ուստի դրա մասին ոչ մի մարդ չգիտի, և ոչ մի գրքում գրված չէ, որովհետև սրանք Սիոնի գործերն են։ Ավելին, երբ Ես մարմնացա, մարդուն չտվեցի այդ կարողությունը, և հետևաբար ոչ ոք չգիտեր այդ բաները։ Երբ վերադառնաք Սիոն, կիմանաք, թե ինչպիսին էիք անցյալում, ինչպիսին եք հիմա և ինչ եք արել այս կյանքում։ Հենց հիմա պարզապես ասում եմ ձեզ այս բաները հստակ և մաս առ մաս, այլապես չէիք հասկանա, որքան էլ ջանք գործադրեիք, և կխաթարեիք Իմ տնօրինումը։ Այսօր, թեև մսեղիի առումով բաժանված եմ Իմ անդրանիկ որդիներից շատերից, բայց մենք մեկ Հոգի ենք, և թեև մեր ֆիզիկական արտաքինը կարող է տարբեր լինել, բայց մենք սկզբից մինչև վերջ մեկ Հոգի ենք։ Սակայն Սատանայի սերունդները չպետք է սա օգտագործեն որպես շահարկման հնարավորություն։ Որքան էլ քողարկես քեզ, դա մնում է մակերեսային, և Ես հավանություն չեմ տա դրան։ Հետևաբար, սրանից կարելի է տեսնել, որ մակերեսայինի վրա կենտրոնացողները և արտաքնապես Ինձ ընդօրինակողները հարյուր տոկոսով հաստատ Սատանա են։ Որքան էլ նրանք ձգտեն նմանվել Ինձ, բնավ նման չեն Ինձ, քանի որ նրանց հոգին տարբեր է, և նրանք Իմ սիրելիներից չեն։ Ավելին, քանի որ Իմ անդրանիկ որդիներն ըստ էության մեկ Հոգի են Ինձ հետ, նույնիսկ եթե չեն ընդօրինակում Ինձ, խոսում ու գործում են Ինձ նման, և բոլորն ազնիվ, մաքուր ու բաց են։ (Իմաստության պակաս ունեցողները այդպիսին են` աշխարհում իրենց սահմանափակ փորձառության պատճառով, և հետևաբար իմաստության պակասն Իմ անդրանիկ որդիների թերությունը չէ. երբ նրանք վերադառնան մարմին, ամեն ինչ ճիշտ կլինի։) Այսպիսով, վերը նկարագրված պատճառով է, որ մարդկանց մեծ մասը դեռ չի փոխում իր հին բնությունը, որքան էլ էտեմ նրանց։ Սակայն Իմ անդրանիկ որդիները համահունչ են Իմ մտադրություններին՝ առանց նրանց էտելու անհրաժեշտության։ Պատճառն այն է, որ մենք մեկ Հոգուց ենք։ Նրանք իրենց հոգում պատրաստակամություն են զգում ամբողջովին Ինձ համար ծախսվելու։ Ուստի, բացի Իմ անդրանիկ որդիներից, չկա ոչ ոք, ով իսկապես և անկեղծորեն հաշվի է առնում Իմ մտադրությունները. միայն այն բանից հետո, երբ նվաճեմ Սատանային, նրանք պատրաստակամ կլինեն ծառայություն մատուցելու Ինձ համար։

Իմ իմաստությունը և Իմ անդրանիկ որդիները վեր են կանգնած ամեն ինչից և գերակայում են ամեն ինչի նկատմամբ, և ոչ մի բան, անձ կամ իրադարձություն չի համարձակվում կանգնել ճանապարհին։ Ավելին, չկա ոչ մի անձ, իրադարձություն կամ բան, որը կարող է գերակայել նրանց նկատմամբ, և ընդհակառակը, բոլորը հնազանդորեն ենթարկվում են Իմ անձի առաջ։ Սա փաստ է, որը տեղի է ունենում մարդու աչքի առաջ, և փաստ, որին արդեն հասել եմ։ Անհնազանդության մեջ համառողներին (անհնազանդները դեռևս Սատանաներ են համարվում, իսկ նրանք, ում Սատանան տիրել է, անկասկած Սատանաներ են) անշուշտ հիմնովին կոչնչացնեմ, որպեսզի ապագայում խնդիր չլինի. նրանք անմիջապես կմեռնեն Իմ պատժից։ Այս տեսակի Սատանաները նրանք են, ովքեր չեն կամենում ծառայություն մատուցել Ինձ։ Այս բաները միշտ համառորեն հակադրվել են Ինձ արարչագործությունից ի վեր և այսօր շարունակում են չհնազանդվել Ինձ։ (Մարդիկ ի վիճակի չեն տեսնելու սա, որովհետև դա պարզապես հոգուն վերաբերող հարց է։ Այս տեսակի մարդը ներկայացնում է այս տեսակի Սատանային։) Ամենից առաջ կկործանեմ նրանց, նախքան մնացած ամեն ինչ պատրաստ կլինի՝ թողնելով, որ հավիտյան ստանան խիստ պատժի կարգավարժանքը։ («Կործանել»-ն այստեղ չի նշանակում «պատճառ դառնալ նրանց այլևս գոյություն չունենալուն», այլ փոխարենը վերաբերում է այն անգթության աստիճանին, որին նրանք պետք է ենթարկվեն։ «Կործանել» բառն այստեղ տարբերվում է այն «ոչնչացնել» եզրույթից, որն օգտագործվում է ոչնչացվողների համար։) Նրանք կլացեն և կկրճտացնեն իրենց ատամները հավիտյանս հավիտենից՝ առանց վերջի։ Մարդու երևակայությունը լիովին անկարող է պատկերացնել այդ տեսարանը։ Իր մահկանացու մտածողությամբ մարդկությունն ի վիճակի չէ ըմբռնելու հոգևոր բաները, և հետևաբար կան ավելի շատ բաներ, որոնք կհասկանաք միայն Սիոն վերադառնալուց հետո։

Իմ ապագա տանը Իմ անդրանիկ որդիներից և Ինձնից բացի ոչ ոք չի լինի, և միայն այդ ժամանակ Իմ նպատակը կիրականանա, և Իմ ծրագիրը լիովին կիրագործվի, քանզի ամեն ինչ կվերադարձվի իր սկզբնական վիճակին, և ամեն ինչ կրկին կդասակարգվի ըստ իր տեսակի։ Իմ անդրանիկ որդիները կպատկանեն Ինձ, Իմ որդիներն ու ժողովուրդը կպատկանեն արարածների շարքին, իսկ ծառայություն մատուցողներն ու ոչնչացվածները՝ Սատանային։ Աշխարհը դատելուց հետո Ես և Իմ անդրանիկ որդիները կրկին կսկսենք աստվածային կյանքը, և նրանք երբեք չեն լքի Ինձ և միշտ Ինձ հետ միասին կլինեն։ Մարդկային մտքին հասու բոլոր խորհուրդները մաս առ մաս կհայտնվեն ձեզ։ Պատմության ընթացքում անթիվ մարդիկ են նահատակվել Ինձ համար՝ իրենց լիովին մատուցելով Ինձ, բայց մարդիկ, ի վերջո, արարածներ են, և որքան էլ լավը լինեն, չեն կարող դասակարգվել որպես Աստված. սա իրադարձությունների անխուսափելի ընթացք է, և այն ոչ ոք չի կարող փոխել։ Ի վերջո, Աստված է բոլոր բաներն արարողը, մինչդեռ մարդիկ արարածներ են, իսկ Սատանան, ի վերջո, Իմ ոչնչացման թիրախն է ու Իմ թշնամին. սա է «թեև լեռներն ու գետերը կարող են տեղաշարժվել և փոխակերպվել, բայց մարդու բնությունը չի փոխվի» խոսքերի ամենաճշմարիտ իմաստը։ Այժմ այս իրադրությունում և այս փուլում լինելը նախանշան է, որ Ես և Իմ անդրանիկ որդիները կմտնենք հանգստի մեջ։ Պատճառն այն է, որ Իմ գործն աշխարհում լիովին ավարտված է, և Իմ գործի հաջորդ քայլը կպահանջի Ինձնից վերադառնալ մարմին՝ այն ավարտելու համար։ Սրանք Իմ գործի քայլերն են, որոնք ծրագրել էի վաղուց։ Այս կետը պետք է հստակ տեսնել, այլապես շատերը կխախտեն Իմ կառավարչական հրամանագրերը։

Քո պատճառով Իմ սիրտը մեծապես կուրախանա, քո պատճառով Իմ ձեռքը ցնծությամբ կպարի, ու Ես անվերջ օրհնություններ կշնորհեմ քեզ։ Քանզի արարչագործությունից առաջ Ինձնից ես եկել, այսօր պետք է վերադառնաս Ինձ մոտ, քանզի աշխարհից չես, ոչ էլ երկրից, այլ՝ Ինձնից։ Ես հավիտյան կսիրեմ քեզ, հավիտյան կօրհնեմ քեզ ու հավիտյան կպաշտպանեմ քեզ։ Միայն նրանք, ովքեր Ինձնից են եկել, գիտեն Իմ մտադրությունները, միայն նրանք հաշվի կառնեն Իմ հոգսը, ու միայն նրանք կանեն այն, ինչ Ես եմ ուզում անել։ Այսօր ամեն ինչ վաղուց արդեն իրագործվել է։ Իմ սիրտը հրե գնդի պես փափագում է, որ Իմ սիրելի որդիները շուտով հավաքվեն Ինձ հետ, և որ Իմ անձը շուտով ամբողջությամբ վերադառնա Սիոն։ Դու որոշ չափով գիտես այս մասին։ Թեև հոգում չենք կարող հաճախ հետևել միմյանց, բայց կարող ենք հաճախ ընկերակցել միմյանց հոգում ու հաճախ հանդիպել մսեղիում։ Հայրն ու որդիները հավիտյան անբաժանելի են․ մենք սերտորեն կապված ենք։ Ոչ ոք չի կարող քեզ Ինձնից խլել մինչև Սիոն լեռ վերադառնալու օրը։ Ես սիրում եմ Ինձնից եկող բոլոր անդրանիկ որդիներին ու ատում եմ Ինձ հակադրվող բոլոր թշնամիներին։ Նրանց, ում սիրում եմ, ետ կտանեմ Սիոն, իսկ նրանց, ում ատում եմ, կգցեմ Հադես՝ դժոխք։ Սա է Իմ բոլոր կառավարչական հրամանագրերի հիմնական սկզբունքը։ Այն ամենը, ինչ Իմ անդրանիկ որդիներն ասում կամ անում են, Իմ Հոգու արտահայտությունն է։ Հենց այս հստակ հասկացողությամբ պետք է յուրաքանչյուր ոք վկայություն կրի Իմ անդրանիկ որդիների համար։ Սա Իմ գործի հաջորդ քայլն է, և եթե որևէ մեկը դիմակայի, Ես այնպես կանեմ, որ Իմ սիրելի որդիները հաշիվ տեսնեն նրանց հետ։ Ներկան տարբերվում է նախկինից։ Եթե նրանք, ում Ես սիրում եմ, դատաստանի մի խոսք են ասում, Սատանան անմիջապես մեռնում է Հադեսում, քանզի Ես արդեն իշխանություն եմ շնորհել Իմ անդրանիկ որդիներին։ Սա նշանակում է, որ այսուհետ ժամանակն է, որ Իմ անդրանիկ որդիներն ու Ես միասին տիրապետենք թագավորական իշխանությանը։ (Սա մսեղիի փուլում է, ինչը փոքր-ինչ տարբերվում է մարմնում միասին թագավորական իշխանության տիրապետելուց։) Յուրաքանչյուր ոք, ով մտքում ըմբոստ է, կարժանանա նույն ճակատագրին, ինչ Իմ անձին դիմակայողները։ Իմ անդրանիկ որդիներին պետք է վերաբերվել այնպես, ինչպես Ինձ են վերաբերվում, քանզի մենք մի մարմնից ենք ու երբեք չենք կարող բաժանվել։ Ինչպես անցյալում վկայություն էր տրվում Ինձ համար, այսօր նույնպես պետք է վկայություն տրվի Իմ անդրանիկ որդիների համար։ Սա Իմ կառավարչական հրամանագրերից մեկն է․ բոլորը պետք է ոտքի կանգնեն ուվկայություն տան։

Իմ թագավորությունը տարածվում է մինչև երկրի ծայրերը, և Իմ անդրանիկ որդիները մինչև երկրի ծայրերը ճամփորդում են Ինձ հետ։ Ձեր մսեղիի խոչընդոտների պատճառով շատ խոսքեր կան, որոնք չեք հասկանում, թեև Ես ասել եմ դրանք, ուստի գործի մեծ մասը պետք է ավարտվի Սիոն վերադառնալուց հետո։ Իմ խոսքերից կարելի է տեսնել, որ այս վերադարձը հեռու չէ․ իրականում, պահը գրեթե եկել է։ Ահա թե ինչու անընդհատ խոսում եմ Սիոնի ու Սիոնի հարցերի մասին։ Գիտե՞ք, թե որն է Իմ խոսքերի նպատակը։ Գիտե՞ք, թե ինչ կա Իմ սրտում։ Իմ սիրտը փափագում է շուտով վերադառնալ Սիոն, ամբողջությամբ ավարտել հին դարաշրջանը, ավարտել մեր կյանքը երկրի վրա (քանզի գարշում եմ երկրային մարդկանցից, իրադարձություններից ու բաներից և է՛լ ավելի եմ գարշում մսեղիում կյանքից․ մսեղիի խոչընդոտները մեծ են, և միայն Սիոն վերադառնալուց հետո ամեն ինչ կբարգավաճի) և վերականգնել մեր կյանք թագավորությունում։ Իմ առաջին մարմնացման նպատակը երկրորդ մարմնացման համար հիմք դնելն էր։ Սա էր միակ ճանապարհը։ Միայն Ինքս Ինձ ամբողջությամբ Սատանային հանձնելով կարող էի փրկագնել ձեզ, որպեսզի վերջնական փուլի ընթացքում վերադառնաք Իմ մարմին։ (Եթե չլիներ Իմ առաջին մարմնացումը, չէի կարողանա փառք ձեռք բերել ու չէի կարողանա ետ վերցնել մեղքի զոհը, ուստի աշխարհ կգայիք որպես մեղավորներ։) Քանզի անսահման իմաստություն ունեմ, ու քանզի առաջնորդեցի ձեզ Սիոնից դուրս, վստահ եմ, որ կարող եմ ձեզ նորից վերադարձնել Սիոն։ Անկախ նրանից, թե ինչպես է Սատանան փորձում փակել ճանապարհը, դա արդյունավետ չի լինի, քանզի Իմ մեծ գործը վաղուց իրագործվել է։ Իմ անդրանիկ որդիները նույնն են, ինչ Ես․ նրանք սուրբ են ու մաքուր, ուստի Ես դեռ կվերադառնամ Սիոն Իմ անդրանիկ որդիների հետ, ու մենք երբեք չենք բաժանվի։

Իմ տնօրինման ողջ ծրագիրն աստիճանաբար բացահայտվում է ձեզ համար։ Ես սկսել եմ Իմ գործն իրականացնել բյուրավոր ազգերում ու Իմ բյուրավոր ընտրյալ մարդկանց մեջ։ Սա առավել ևս ապացուցում է, որ Իմ վերադարձը Սիոն շատ հեռու չէ, քանզի բյուրավոր ազգերում ու Իմ բյուրավոր ընտրյալ մարդկանց մեջ Իմ գործն իրականացնելը մի բան է, որը պետք է արվի Սիոն վերադառնալուց հետո։ Իմ քայլերն ավելի են արագանում։ (Քանզի Սիոն Իմ վերադառնալու օրը մոտենում է, ուզում եմ ավարտել Իմ գործը երկրի վրա նախքան վերադառնալս։) Իմ գործը գնալով ավելի ծանրաբեռնված է դառնում, և այնուամենայնիվ, երկրի վրա Ինձ համար անելու գործը գնալով պակասում է՝ գրեթե չկա։ (Այս զբաղվածությունը վերաբերում է Հոգում կատարվող գործին, որը մարդը չի կարող տեսնել անզեն աչքով, և որի մասին կարող է իմանալ միայն Իմ խոսքերից։ Այս զբաղվածությունը չի վերաբերում մսեղիում զբաղվածությանը, այլ գործի բազմաթիվ կետերի Իմ կարգավորմանը։) Սրա պատճառը, ինչպես ասել եմ, այն է, որ Իմ գործը երկրի վրա արդեն հիմնովին ավարտված է, իսկ Իմ մնացած գործը պետք է սպասի մինչև Իմ Սիոն վերադառնալը։ (Պատճառը, որ պետք է վերադառնամ Սիոն՝ գործելու, այն է, որ ապագա գործը բացարձակապես չի կարող իրագործվել մսեղիում, և եթե այս գործն արվեր մսեղիում, այն անպատվություն կբերեր Իմ անվանը։) Երբ հաղթեմ Իմ թշնամիներին ու Սիոն վերադառնամ, կյանքն ավելի գեղեցիկ ու խաղաղ կլինի, քան կյանքը դարեր առաջ։ (Սա այսպես է, քանզի հաղթահարել եմ ողջ աշխարհն ու Իմ առաջին մարմնացման ու Իմ երկրորդ մարմնացման միջոցով լիակատար փառք եմ ձեռք բերել։ Առաջին մարմնացմանս ժամանակ ձեռք բերեցի փառքիս միայն մի մասը, սակայն երկրորդ մարմնացմանս ժամանակ Իմ անձը լիովին փառք  է ձեռք բերել, ուստի Սատանայի համար այլևս շահագործման հնարավորություններ չկան։ Հետևաբար, ապագա կյանքը Սիոնում է՛լ ավելի գեղեցիկ ու խաղաղ կլինի։) Իմ անձն է՛լ ավելի փառավոր կերպով կհայտնվի աշխարհի ու Սատանայի առջև՝ մեծ կարմիր վիշապին նվաստացնելու համար․ սա է Իմ ողջ իմաստության կենտրոնական կետը։ Որքան շատ եմ խոսում արտաքին բաների մասին, այնքան ավելի շատ եք ի վիճակի հասկանալ։ Որքան շատ խոսեմ Սիոնի բաների մասին, որոնք մարդիկ չեն կարող տեսնել, այնքան ավելի դատարկ կհամարեք այդ բաներն ու այնքան ավելի դժվար կլինի ձեզ համար պատկերացնել դրանք․ կմտածեք, թե հեքիաթներ եմ պատմում։ Այնուամենայնիվ պետք է զգոն լինեք։ Իմ բերանում դատարկ խոսքեր չկան․ Իմ բերանից դուրս եկած խոսքերը վստահելի են։ Այս ամենը բացարձակ ճշմարտություն է, թեև այն դժվար է հասկանալ ձեր մտածելակերպով։ (Մսեղիի սահմանափակումների պատճառով մարդիկ ի վիճակի չեն ամբողջությամբ ու հիմնովին հասկանալ այն, ինչ ասում եմ, և շատ բաներ, որոնք ասել եմ, ամբողջությամբ չեմ բացահայտել։ Սակայն, երբ վերադառնանք Սիոն, դուք կհասկանաք բնական կերպով ու Իմ բացատրելու կարիքը չի լինի։) Սրան պետք չէ թեթև վերաբերվել։

Թեև մարդկային մսեղին ու պատկերացումները սահմանափակումներ ունեն, Ես դեռ կբարելավեմ ձեր մսեղավոր մտածելակերպն ու կհակադրվեմ ձեր պատկերացումներին բացահայտված խորհուրդների միջոցով, քանզի, ինչպես բազմիցս ասել եմ, սա Իմ գործի մի քայլն է։ (Այս գործը չի դադարի մինչև Սիոն մուտք գործելը։) Յուրաքանչյուր մարդու մտքում մի «Սիոն լեռ» կա, և այն բոլորի համար տարբեր է։ Քանզի շարունակ հիշատակում եմ Սիոն լեռը, ձեզ որոշ ընդհանուր տեղեկություններ կտամ, որպեսզի մի փոքր իմանաք դրա մասին։ Սիոն լեռան վրա լինել նշանակում է վերադառնալ հոգևոր ոլորտ։ Թեև այն վերաբերում է հոգևոր ոլորտին, այն մի վայր չէ, որը մարդիկ չեն կարող տեսնել կամ շոշափել. սա վերաբերում է մարմնին։ Քանզի երբ մարմինը հայտնվում է, այն ձև ու պատկեր ունի, իսկ երբ չի հայտնվում, այն ձև կամ պատկեր չունի, ուստի այն բացարձակապես անտեսանելի կամ անշոշափելի չէ։ Սիոն լեռան վրա չեն լինի ուտելիքի, հագուստի, առօրյա կարիքների կամ կացարանի համար մտահոգություններ, ոչ էլ կլինի ամուսնություն կամ ընտանիք, և չի լինի սեռերի բաժանում (բոլոր նրանք, ովքեր Սիոն լեռան վրա են, Իմ անձն են մեկ մարմնի մեջ, ուստի չկա ամուսնություն, ընտանիք կամ սեռերի բաժանում), և այն ամենը, ինչի մասին Իմ անձը խոսում է, կիրագործվի։ Երբ մարդիկ զգոն չեն, Իմ անձը կհայտնվի նրանց մեջ, իսկ երբ մարդիկ ուշադրություն չեն դարձնում, Իմ անձը կանհետանա։ (Սա մի բան է, որին մսեղիից ու արյունից մարդիկ չեն կարող հասնել, ուստի հիմա ձեզ համար դժվար է պատկերացնել դա։) Ապագայում դեռ կլինեն արև, լուսին և ֆիզիկական երկինք ու երկիր, բայց քանզի Իմ անձը Սիոնում կլինի, չի լինի արևի կիզիչ տապ, չի լինի ցերեկ ու չի լինի բնական աղետներից տուժելը։ Երբ ասացի, որ ճրագի կամ արևի լույսի կարիք չի լինի, որովհետև Աստված լույս կտա, նկատի ունեի Սիոնի հարցերը։ Ըստ մարդկային պատկերացումների՝ տիեզերքում ամեն ինչ պետք է վերացվի, և բոլոր մարդիկ պետք է ապրեն Իմ լույսի մեջ։ Նրանք կարծում են, թե սա է «մենք ճրագի կամ արևի լույսի կարիք չենք ունենա, քանզի Աստված մեզ լույս կտա» խոսքերի իրական իմաստը, բայց իրականում սա թյուր մեկնաբանություն է։ Երբ ասացի՝ «ամեն ամիս ծառը տասներկու տեսակի պտուղ կտա», նկատի ունեի Սիոնի հարցերը։ Այս նախադասությունը ներկայացնում է Սիոնի կյանքի պայմաններն իրենց ամբողջության մեջ։ Սիոնում ժամանակը սահմանափակ չի լինի, ոչ էլ կլինեն աշխարհագրության և տարածության սահմանափակումներ։ Ահա թե ինչու ասացի «ամեն ամիս»։ «Տասներկու տեսակի պտուղը» չի ներկայացնում այն վարքագիծը, որը կյանքով արտահայտում եք այսօր, այլ վերաբերում է Սիոնի ազատ կյանքին։ Այս եզրույթը Սիոնի կյանքի ամփոփումն է։ Սրանից կարելի է տեսնել, որ կյանքը Սիոնում հարուստ ու բազմազան կլինի (քանզի այստեղ «տասներկուս»-ը վերաբերում է լիությանը)։ Դա կլինի կյանք առանց վշտի ու արցունքների, ու չեն լինի մարդիկ, որոնք խժռում կամ ճնշում են միմյանց, ուստի բոլորը կլինեն ազատագրված ու ազատ։ Սա այսպես է, քանզի ամեն ինչ գոյություն ունի Իմ անձի մեջ՝ անբաժանելի որևէ անձի կողմից, և ամեն ինչ կլինի մշտապես նորացող գեղեցկության տեսարան։ Դա կլինի մի ժամանակ, երբ ամեն ինչ պատրաստ կլինի, և մեր կյանքի սկիզբը Սիոն վերադառնալուց հետո։

Թեև Իմ գործը երկրի վրա հիմնովին ավարտվել է, դեռևս հարկավոր է, որ Իմ անդրանիկ որդիներն աշխատեն երկրի վրա, ուստի դեռ չեմ կարող վերադառնալ Սիոն։ Չեմ կարող մենակ վերադառնալ Սիոն։ Ես Սիոն կվերադառնամ Իմ անդրանիկ որդիների հետ միասին այն բանից հետո, երբ նրանք ավարտեն իրենց գործը երկրի վրա։ Միայն սա կարող է կոչվել միասին փառք ձեռք բերել, և միայն սա է Իմ անձի լիակատար դրսևորումը։ (Ասում եմ, որ Իմ անդրանիկ որդիների գործը երկրի վրա դեռ ավարտված չէ, քանզի Իմ անդրանիկ որդիները դեռ չեն բացահայտվել։ Այս գործը դեռ պետք է արվի հավատարիմ ու ազնիվ ծառայություն մատուցողների կողմից։)

Իմ խոսքերից շատերը վախեցնում են մարդկանց։ Իմ շատ խոսքեր ստիպում են մարդկանց դողալ սարսափից և Իմ շատ խոսքեր ստիպում են մարդկանց տառապել ու հույսը կորցնել և է՛լ ավելին՝ ստիպում են մարդկանց կործանվել։ Ոչ ոք չի կարող ըմբռնել Իմ խոսքերի առատությունը կամ հստակորեն ընկալել դա։ Միայն այն ժամանակ, երբ նախադասություն առ նախադասություն ասում եմ ձեզ Իմ խոսքերը և հայտնում դրանք ձեզ, իմանում եք իրերի ընդհանուր վիճակը՝ միաժամանակ մնալով անտեղյակ կոնկրետ փաստերի ճշմարիտ բաղկացությանմասին։ Ուստի, Ես փաստեր կօգտագործեմ՝ հայտնելու Իմ բոլոր խոսքերը, դրանով իսկ թույլ տալով ձեզ ավելի մեծ հասկացողություն ունենալ։ Դիտարկելով Իմ խոսելու եղանակը՝ Ես ոչ միայն խոսում եմ Իմ խոսքերով, այլ առավել ևս՝ գործում եմ Իմ խոսքերով. սա է «խոսքերի և փաստերի միաժամանակ տեղի ունենալու» ճշմարիտ իմաստը։ Քանզի Ինձ հետ ամեն ինչ ազատ է և ամեն ինչ արձակված է, և այս հիմքի վրա այն ամենը, ինչ անում եմ, լի է իմաստությամբ։ Ես անփութորեն չեմ խոսում, ոչ էլ անփութորեն եմ գործում։ (Լինի դա՝ մարդկայնության թե աստվածայնության մեջ, Ես խոսում և գործում եմ իմաստությամբ, որովհետև Իմ մարդկայնությունն Իմ անբաժանելի մասն է)։ Սակայն երբ խոսում եմ, ոչ ոք ուշադրություն չի դարձնում Իմ խոսքի տոնին։ Երբ գործում եմ, ոչ ոք ուշադրություն չի դարձնում Իմ գործի եղանակին։ Սա մարդու թերությունն է։ Ես կհայտնեմ Իմ զորությունը բոլոր մարդկանց վրա, ոչ միայն Իմ անդրանիկ որդիների վրա, այլ առավել ևս՝ կհայտնեմ Իմ զորությունը բյուրավոր ազգերի և բյուրավոր ժողովուրդների մեջ. միայն այդպես վարվելն է զորեղ վկայություն, որն ամոթահար է անում սատանային։ Ես անմտորեն չեմ գործում։ Շատերը կարծում են, թե Իմ կողմից անդրանիկ որդիների մասին վկայելը սխալ է. ասում են, թե Ինձնից բացի այլ Աստվածներ կան, թե Ես անմտորեն եմ գործում, թե նսեմացնում եմ Ինձ, և սրանում մարդու ապականությունն է՛լ ավելի է բացահայտվում։ Մի՞թե Ես կարող էի սխալվել՝ վկայելով անդրանիկ որդիների մասին։ Ասում եք, որ Ես սխալ եմ, ուրեմն կարո՞ղ եք վկայել։ Եթե չլիներ Իմ բարձրացումը, Իմ վկայությունը, դեռ Իմ Որդուն կհրեիք ձեզնից ցած, դեռ կվերաբերվեիք Նրան սառն անտարբերությամբ և դեռ կվերաբերվեիք Նրան որպես ձեր ծառայի։ Գազանների՛ ոհմակ։ Ես հերթով կվերացնեմ քեզ։ Ոչ ոք բաց չի թողնվի։ Ասացե՛ք Ինձ, ի՞նչ տեսակի բաներ են նրանք, որոնք անհամատեղելի են բնականոն մարդկայնություն ունեցող անձի հետ։ Անկասկած,  գազաններ են։ Պարզապես չեմ կարողանում տանել նրանց տեսնելը։ Եթե սպասեի ձեր վկայությանը, Իմ գործն արդեն ուշացած կլիներ։ Գազանների՛ ոհմակ։ Պարզապես մարդկայնություն ընդհանրապես չունեք։ Ինձ պետք չէ, որ ծառայություն մատուցես Ինձ համար։ Կորի՛ր այստեղից հենց հիմա։ Այնքան երկար ժամանակ ես ահաբեկել և ճնշել Իմ Որդուն։ Ես քեզ կտրորեմ մինչեւ ճզմվես։ Տե՛ս, թե ինչ կլինի, եթե նորից համարձակվես վայրենի լինել, տե՛ս, թե ինչ կլինի, եթե նորից համարձակվես փորձել ամոթահար անել Ինձ։ Ես արդեն իրագործել եմ Իմ մեծ գործը, Ես պետք է շրջվեմ և վերացնեմ գազանների այս ոհմակին։

Ամեն ինչ իրագործվում է Իմ ձեռքերում (երբ խոսքը վերաբերում է նրանց, ում Ես սիրում եմ) և ամեն ինչ նաև կործանվում է Իմ ձեռքերում (երբ խոսքը վերաբերում է այն գազաններին, որոնց Ես ատում եմ, և այն մարդկանց, իրադարձություններին ու բաներին, որոնցից Ես գարշում եմ)։ Ես թույլ եմ տալիս Իմ անդրանիկ որդիներին տեսնել այն ամենը, ինչ կանեմ, թույլ եմ տալիս նրանց հիմնովին հասկանալ և դրանում տեսնել այն ամենը, ինչ արել եմ Սիոնից դուրս գալուց ի վեր։ Դրանից հետո մենք միասին կմտնենք Սիոն լեռը, կմտնենք այն վայրը, որտեղ դարաշրջաններից առաջ էինք, և նորովի կապրենք մեր կյանքը։ Այդուհետ այլևս շփում չի լինի աշխարհի և գազանների այս ոհմակի հետ, այլ կլինի լիակատար ազատություն. ամեն ինչ կլինի անարգել և առանց խոչընդոտի։ Ո՞վ կհամարձակվի դիմադրել Իմ անդրանիկ որդիներից որևէ մեկին։ Ո՞վ կհամարձակվի շարունակել հակառակվել Իմ անդրանիկ որդիներին։ Ես անշուշտ նրանց հեշտությամբ բաց չեմ թողնի։ Ինչպես որ վախենում էիք Ինձնից անցյալում, այնպես էլ պետք է վախենաք Իմ անդրանիկ որդիներից այսօր։ Մի՛ եղեք մի տեսակ Իմ առջևում և մեկ այլ տեսակ՝ Իմ ետևում. Ես պարզորոշ կերպով տեսնում եմ, թե ինչպիսին է յուրաքանչյուր մարդ։ Իմ Որդուն հավատարիմ չլինելը նշանակում է որդիաբար չվարվել Իմ հանդեպ, ինչն ակնհայտ փաստ է, քանզի Մենք մեկ մարմնից ենք։ Եթե ինչ-որ մեկը բարի է Իմ հանդեպ, բայց այլ վերաբերմունք ունի Իմ անդրանիկ որդիների նկատմամբ, ապա նա, անկասկած, մեծ կարմիր վիշապի տիպիկ ժառանգ է, որովհետև նա պառակտում է Քրիստոսի մարմինը. այս մեղքը երբեք չի կարող ներվել։ Յուրաքանչյուրդ պետք է տեսնի սա։ Իմ մասին վկայելը ձեր պարտավորությունն է, և ավելին՝ անդրանիկ որդիների մասին վկայելը ձեր պարտականությունն է։ Ձեզնից ոչ ոք չպետք է խուսափի իր պատասխանատվությունից. Ես անմիջապես կվերացնեմ նրան, ով խաթարում է առաջացնում։ Մի՛ կարծիր, թե առանձնահատուկ բան ես։ Հիմա ասում եմ քեզ. որքան շատ ես այս տեսակի բան, այնքան շատ կլինես Իմ խիստ պատժի թիրախը։ Որքան շատ ես այս տեսակի բան, այնքան զուրկ ես հույսից և նաև կործանման որդի ես։ Ես հավիտյան կպատժեմ քեզ։

Իմ ողջ գործը կատարվում է անձամբ Իմ Հոգու կողմից, և Ես թույլ չեմ տալիս սատանայի նմաններից որևէ մեկին միջամտել։ Սա արվում է խուսափելու համար Իմ ծրագրերը խանգարելուց։ Վերջում թույլ կտամ, որ և՛ մեծահասակները, և՛ երեխաները ոտքի կանգնեն ու փառաբանեն Ինձ և Իմ անդրանիկ որդիներին, փառաբանեն Իմ հրաշալի գործերը և փառաբանեն Իմ անձի դրսևորումը։ Ես թույլ կտամ, որ փառաբանության ձայնն արձագանքի ողջ տիեզերքում և մինչև երկրի ծայրերը՝ սասանելով լեռները, գետերը և բոլոր բաները, և հիմնովին կնվաստացնեմ սատանային։ Ես կօգտագործեմ Իմ վկայությունը՝ կործանելու ողջ կեղտոտ ու գարշելի հին աշխարհը և կառուցելու սուրբ ու անարատ նոր աշխարհ։ (Ասելով, որ արևը, լուսինը և աստղերն ապագայում չեն փոխվի, նկատի չունեմ, որ հին աշխարհը դեռ գոյություն ունի, այլ, որ ողջ աշխարհը կկործանվի, և հին աշխարհը կփոխարինվի։ Ես նկատի չունեմ տիեզերքը փոխարինելը։) Միայն այդ ժամանակ դա կլինի մի աշխարհ, որը համապատասխանում է Իմ մտադրություններին. դրա ներսում չի լինի այնպիսի ճնշում, ինչպիսին կա այսօր, ոչ էլ կլինի մարդկանց կողմից միմյանց շահագործելու ներկայիս երևույթը։ Փոխարենը, մսեղիի մեջ կլինի լիակատար արդարություն և ողջամտություն։ (Թեև ասում եմ, որ կլինի արդարություն և ողջամտություն, դա կլինի մսեղիի մեջ. այն շատ տարբեր կլինի Իմ արքայությունից, այնքան տարբեր, որքան երկինքն ու երկիրը. պարզապես անհնար է համեմատել այդ երկուսը։ Ի վերջո, մարդկային աշխարհը մարդկային աշխարհն է, իսկ հոգևոր ոլորտը՝ հոգևոր ոլորտ։) Այդ ժամանակ Իմ անդրանիկ որդիները և Ես արդարադատություն կիրականացնենք այդպիսի աշխարհի վրա (այս աշխարհում սատանայի կողմից ոչ մի անհանգստություն չի լինի, որովհետև սատանան ամբողջովին վերացված կլինի Իմ կողմից), բայց մեր կյանքը դեռևս կլինի արքայության կյանք, ինչը ոչ ոք չի կարող հերքել։ Դարերի և սերունդների ընթացքում երբեք չի եղել որևէ մարդկային էակ (որքան էլ հավատարիմ լիներ), որը փորձառաբար ապրած լինի այսպիսի կյանք, որովհետև սերունդների ընթացքում չի եղել մեկը, ով գործի որպես Իմ անդրանիկ որդի, և նրանք դեռ հետագայում ծառայություն կմատուցեն Ինձ համար։ Թեև այս ծառայություն մատուցողները հավատարիմ են, բայց ի վերջո սատանայի ժառանգներն են, որոնք նվաճվել են Իմ կողմից, ուստի մսեղիի մահից հետո նրանք դեռ ծնվում են մարդկային աշխարհում՝ Ինձ համար ծառայություն մատուցելու։ Սա է «որդիներն ի վերջո որդիներն են, իսկ ծառայություն մատուցողներն ի վերջո սատանայի ժառանգներն են» արտահայտության ճշմարիտ իմաստը։ Սերունդների ընթացքում հայտնի չէ, թե քանի մարդ կա, որ ծառայություն մատուցի այսօրվա անդրանիկ որդիների համար։ Բոլոր ծառայություն մատուցողներից ոչ մեկը չի կարող փախչել, և Ես կստիպեմ նրանց հավիտյան ծառայություն մատուցել Ինձ համար։ Հաշվի առնելով նրանց բնությունները՝ նրանք բոլորը սատանայի զավակներ են և բոլորը դիմադրում են Ինձ, և թեև ծառայություն են մատուցում Ինձ համար, ստիպված են դա անել, և նրանցից ոչ մեկն այլընտրանք չունի։ Պատճառն այն է, որ ամեն ինչ վերահսկվում է Իմ ձեռքով, և ծառայություն մատուցողները, որոնց Ես օգտագործում եմ, պետք է ծառայություն մատուցեն Ինձ համար մինչև վերջ։ Այսպիսով, այսօր դեռ կան շատրը, որոնք ունեն նույն բնությունը, ինչ մարգարեներն ու առաքյալները սերունդների ընթացքում, որովհետև նրանք մեկ հոգուց են։ Այսպիսով, դեռ կան շատ հավատարիմ ծառայություն մատուցողներ, որոնք այսուայնկողմ են վազում Ինձ համար, բայց ի վերջո (վեց հազար տարի նրանք անընդհատ ծառայություն են մատուցել Ինձ համար, ուստի այս մարդիկ պատկանում են ծառայություն մատուցողների շարքին), ոչ ոք չի կարող հասնել այն բանին, ինչ սերունդների ընթացքում մարդիկ հուսացել են, որովհետև այն, ինչ Ես պատրաստել եմ, նրանց համար չէ։

Իմ ամեն ինչն արդեն իրագործվել է բացահայտ կերպով. Ես կվերադարձնեմ Իմ անդրանիկ որդիներին Իմ տուն և կվերադարձնեմ Իմ կողքին՝ վերամիավորվելու համար։ Քանի որ Ես վերադարձել եմ հաղթական ու հաղթանակած, և լիովին փառք եմ ձեռք բերել, գալիս եմ՝ ձեզ ետ բերելու։ Անցյալում ոմանք կանխագուշակել են՝ «հինգ իմաստուն կույս և հինգ հիմար կույս»։ Թեև այս կանխագուշակությունը ճշգրիտ չէ, բայց նաև ամբողջովին սխալ չէ, ուստի կարող եմ ձեզ որոշակի բացատրություն առաջարկել։ «Հինգ իմաստուն կույս և հինգ հիմար կույս»՝ դրանք բոլորը չեն ներկայացնում մարդկանց քանակ, ոչ էլ բոլորը ներկայացնում են մարդու տեսակ։ «Հինգ իմաստուն կույս»-ը վերաբերում է մարդկանց քանակի, իսկ «հինգ հիմար կույս»-ը ներկայացնում է մարդու մեկ տեսակ, բայց ոչ մեկը չի վերաբերում անդրանիկ որդիներին։ Ավելի շուտ, դրանք ներկայացնում են արարածների։ Ահա թե ինչու նրանց խնդրել են յուղ նախապատրաստել վերջին օրերին։ (Արարածները չունեն Իմ որակը։ Եթե նրանք ուզում են իմաստուն լինել, ապա պետք է յուղ նախապատրաստեն, և ուստի պետք է զինվեն Իմ խոսքերով։) «Հինգ իմաստուն կույս»-ը ներկայացնում են Իմ որդիներին և Իմ ժողովրդին այն մարդկանց մեջ, որոնց Ես արարել եմ։ Նրանք կոչվում են «կույսեր», որովհետև ձեռք են բերվել Իմ կողմից՝ չնայած աշխարհում ծնված լինելուն, և կարելի է նրանց սուրբ անվանել։ Ահա թե ինչու է «կույս» եզրույթն օգտագործվում  նրանց համար։ Վերոհիշյալ «հինգ»-ը ներկայացնում է Իմ որդիների և Իմ ժողովրդի քանակը, որոնց Ես նախասահմանել եմ։ «Հինգ հիմար կույս»-ը վերաբերում է ծառայություն մատուցողներին, քանզի նրանք ծառայություն են մատուցում Ինձ համար՝ առանց նվազագույն կարևորություն տալու կյանքին, հետամուտ լինելով միայն արտաքին բաների (որովհետև չունեն Իմ որակը, ինչ էլ որ անեն, դա արտաքին բան է), և նրանք ի վիճակի չեն լինելու Իմ ունակ օգնականները, ուստի կոչվում են «հիմար կույսեր»։ Վերոհիշյալ «հինգ»-ը ներկայացնում է սատանային, իսկ այն փաստը, որ նրանք կոչվում են «կույսեր», նշանակում է, որ նրանք նվաճվել են Իմ կողմից և ի վիճակի են ծառայություն մատուցելու Ինձ համար. բայց նման մարդիկ սուրբ չեն, ուստի կոչվում են ծառայություն մատուցողներ։

Դու ես մագաղաթը բացողը և Դու ես յոթ կնիքները կոտրողը, որովհետև բոլոր խորհուրդները գալիս են Քեզնից, և բոլոր օրհնությունները հայտնում ես Դու։ Ես պարտավորված եմ սիրել Քեզ հավիտյան և այնպես անել, որ բոլոր մարդիկ երկրպագեն Քեզ, որովհետև Դու Իմ անձն ես, Իմ առատ և լիարժեք դրսևորման մի մասն ես, Իմ մարմնի անբաժանելի մասը։ Հետևաբար՝ պետք է հատուկ վկայություն տամ։ Էլ ո՞վ է, բացի Իմ անձի ներսում գտնվողից, համապատասխանում Իմ մտադրություններին։ Ոչ թե Ինքդ ես վկայում Քո մասին, այլ Իմ Հոգին է վկայում Քո մասին, և Ես, անշուշտ, չեմ ների նրան, ով համարձակվում է դիմակայել Քեզ, քանզի սա վերաբերում է Իմ կառավարչական հրամանագրերին։ Այն ամենը, ինչ ասում ես, անշուշտ, կիրագործեմ, և այն ամենը, ինչ մտածում ես, անպայման կընդունեմ։ Եթե ինչ-որ մեկը հավատարիմ չէ Քեզ, ապա նա բացահայտորեն դիմակայում է Ինձ, և Ես, անշուշտ, չեմ ների նրան։ Ես խստորեն կպատժեմ բոլոր նրանց, ովքեր դիմակայում են Իմ Որդուն, և կօրհնեմ Քեզ հետ համատեղելիներին։ Սա այն իշխանությունն է, որ շնորհում եմ Քեզ։ Դու օրինակն ես այն ամենում, ինչ ասվել է անցյալում՝ անդրանիկ որդիներին ներկայացվող պահանջներում և չափանիշներում։ Այսինքն՝ Ես կպահանջեմ, որ անդրանիկ որդիները լինեն այնպիսին, ինչպիսին Դու ես։ Սա մի բան չէ, որ մարդիկ կարող են անել, այլ մի բան, որ անում է հենց Իմ Հոգին։ Եթե որևէ մեկը հավատում է, որ մարդիկ են վկայում Քո մասին, ապա այդ արարածն անկասկած Սատանայի տեսակից է և Իմ թշնամին։ Հետևաբար վկայությունն անհերքելի է, հավիտենապես անփոփոխ, և այն Սուրբ Հոգու հաստատածն է։ Ոչ ոք չպետք է թեթևամտորեն փոխի այն, և ով էլ որ դա անի, Ես չեմ ների։ Քանի որ մարդիկ չեն կարող վկայել Իմ մասին, Ինքս եմ վկայում Իմ անձի մասին, և մարդիկ չպետք է միջամտեն Իմ գործին։ Սրանք խիստ դատաստանի խոսքեր են, և յուրաքանչյուր մարդ պետք է ուշադիր լինի դրանց հանդեպ։

Դուք պետք է լրջորեն խորհեք Իմ ասածների շուրջ և ուշադրություն դարձնեք յուրաքանչյուր մանրուքի։ Անփութորեն մի՛ վերաբերվեք Իմ խոսքերին, այլ ուշադի՛ր լսեք։ Ինչո՞ւ եմ ասում, որ անդրանիկ որդիներն Իմ անձն են և Իմ թագավորության անհրաժեշտ մասը։ Բոլոր դարերից առաջ մենք միասին էինք ապրում և երբեք բաժանված չէինք։ Սատանայի անհանգստությունների պատճառով առաջին անգամ մսեղի դառնալուցս հետո վերադարձա Սիոն։ Սրանից ելնելով՝ մենք բոլորս աշխարհ եկանք, և վերջին օրերին Իմ հաղթանակ տանելուց հետո, այսինքն՝ Սատանայի ապականած մսեղիից ձեզ վերստին ստանալուցս հետո, Ես ձեզ հետ կբերեմ Սիոն, որպեսզի Իմ անձը վերամիավորվի՝ այլևս երբեք չբաժանվելու համար։ Դրանից հետո Ես այլևս մսեղի չեմ դառնա, և անշուշտ դուք դուրս չեք գա Իմ մարմնից։ Այսինքն՝ այնուհետև Ես այլևս չեմ արարի աշխարհը, այլ հավիտյան անբաժան կմնամ Իմ անդրանիկ որդիներից Սիոնում, քանզի ամեն ինչ հիմնովին ավարտված կլինի, և Ես պատրաստվում եմ եզրափակելու ողջ հին դարաշրջանը։ Միայն Սիոնում կա նոր երկնքի և երկրի կյանքը, քանզի Իմ անձը գոյություն ունի Սիոնում։ Այլևս չեն լինի նոր երկինքներ կամ նոր երկրներ, որոնք գոյություն ունեն սրանից զատ։ Ես եմ նոր երկինքը և նաև նոր երկիրը, որովհետև Իմ անձը լցնում է ողջ Սիոնը։ Կարելի է նաև ասել, որ Իմ անդրանիկ որդիները նոր երկինքն ու նոր երկիրն են։ Իմ անդրանիկ որդիները և Ես մեկ մարմին ենք՝ անբաժանելի։ Իմ մասին խոսելն անհրաժեշտորեն ներառում է անդրանիկ որդիներին, և Ես անշուշտ չեմ ների ոչ մեկին, ով կփորձի բաժանել մեզ։ Երբ ստիպեմ բյուրավոր ազգերին և Իմ բյուրավոր ընտրյալ մարդկանց վերադառնալ Իմ գահի առջև, բոլոր սատանաները հիմնովին կխայտառակվեն, և բոլոր կեղտոտ դևերը կնահանջեն Ինձնից։ Այնժամ հաստատ է, որ արդարություն գոյություն կունենա Իմ բյուրավոր ընտրյալ մարդկանց մեջ (այսինքն՝ Իմ որդիների և մարդկանց մեջ), և հաստատ է, որ բյուրավոր ազգերի մեջ Սատանայի անհանգստություններից ոչ մեկը չի լինի, քանզի Ես կկառավարեմ բյուրավոր ազգերին և Իմ բյուրավոր ընտրյալ մարդկանց, Իմ բռի մեջ կունենամ ողջ տիեզերք աշխարհը, և բոլոր սատանաները հիմնովին կկործանվեն, ամբողջովին կպարտվեն և կստանան Իմ կառավարչական հրամանագրերի պատիժը։

Ես շարունակում եմ Իմ գործն Իմ բյուրավոր ընտրյալների մեջ, բայց նրանք ունեն միայն Իմ Հոգու լուսավորությունը, և նրանց մեջ ոչ ոք որակավորված չէ Իմ խորհուրդները բացահայտելու, ոչ ոք որակավորված չէ Ինձ արտահայտելու։ Միայն Նա, ով գալիս է Ինձնից, որակավորված է կատարելու Իմ գործը, իսկ ինչ վերաբերում է մնացածին, Ես նրանց միայն ժամանակավորապես եմ օգտագործում։ Իմ Հոգին կամայականորեն չի իջնի մարդու վրա, քանզի Ինձ պատկանող ամեն բան թանկարժեք է։ Իմ Հոգու՝ ինչ-որ մեկի վրա իջնելը և Իմ Հոգու՝ ինչ-որ մեկի մեջ գործելը լիովին տարբեր բաներ են։ Իմ Հոգին գործում է այն մարդկանց մեջ, որոնք Ինձնից դուրս են, բայց Իմ Հոգին իջնում է Նրա վրա, ով Ինձնից է գալիս։ Սրանք երկու լիովին իրար հետ կապ չունեցող հարցեր են։ Քանզի Նա, ով գալիս է Ինձնից, սուրբ է, իսկ նրանք, ովքեր Ինձնից դուրս են, սուրբ չեն, որքան էլ լավը լինեն։ Իմ Հոգին թեթևամտորեն չի իջնի ինչ-որ մեկի վրա։ Մարդիկ չպետք է անհանգստանան։ Ես սխալներ չեմ անում և հարյուր տոկոսով վստահ եմ նրանում, ինչ անում եմ։ Քանի որ Ես վկայել եմ Նրա մասին, անշուշտ, նաև կպաշտպանեմ Նրան. այդ Մեկն անկասկած գալիս է Ինձնից և անփոխարինելի է Իմ անձի համար։ Հետևաբար հուսով եմ, որ մարդիկ մի կողմ կդնեն իրենց սեփական պատկերացումները, կհրաժարվեն Սատանայի տված ցանկացած գաղափարից, կհավատան, որ Իմ յուրաքանչյուր արտահայտում ճշմարիտ է և իրենց մտքում կասկածներ չեն ձևավորի։ Սա է Իմ հանձնարարությունը մարդկությանը, Իմ հորդորը մարդկությանը։ Յուրաքանչյուր ոք պետք է հավատարիմ մնա այս բաներին, յուրաքանչյուր ոք պետք է լիովին համոզված լինի դրանցում և յուրաքանչյուր ոք պետք է Իմ ասածն ընդունի որպես չափանիշ։

Ես ոչ միայն պետք է սկսեմ Իմ գործը բյուրավոր ազգերի և Իմ բյուրավոր ընտրյալ մարդկանց մեջ, այլ ավելին՝ պետք է սկսեմ Իմ գործն ամենուր՝ ողջ տիեզերք աշխարհով մեկ, և սա էլ ավելի է ցույց տալիս, որ Իմ՝ Սիոն վերադառնալու օրը հեռու չէ (որովհետև Ինձ անհրաժեշտ է վերադառնալ Սիոն, նախքան կկարողանամ սկսել գործն Իմ բյուրավոր ընտրյալ մարդկանց մեջ և ողջ տիեզերք աշխարհով մեկ)։ Կա՞ արդյոք որևէ մեկը, ով կարող է ըմբռնել Իմ գործի քայլերը և այն ճանապարհը, որով գործում եմ։ Պատճառները, թե ինչու եմ ասում, որ օտարերկրացիներին կհանդիպեմ հոգով, այն են, որ սա հիմնովին չի կարող արվել մսեղիում, և որ Ես չեմ կամենում երկրորդ անգամ վտանգի ենթարկվել։ Սրանք են օտարերկրացիների հետ հոգով հաղորդակցվելու պատճառները։ Սա նշանակում է լինել ճշմարիտ հոգևոր ոլորտում, ոչ թե ինչ-որ մշուշոտ հոգևոր ոլորտում, ինչպես պատկերացնում են նրանք,[ա] ովքեր ապրում են մսեղիում։ Այն, ինչ Ես կասեմ այդ ժամանակ, կտարբերվի միայն Իմ խոսելու ձևով, քանի որ Ես կխոսեմ մեկ այլ դարաշրջանում։ Հետևաբար նորից ու նորից հիշեցնում եմ մարդկությանն ուշադրություն դարձնել Իմ խոսելու ձևին, ինչպես նաև հիշեցնում եմ մարդկությանը, որ Իմ ասածի մեջ կան խորհուրդներ, որոնք մարդիկ չեն կարող բացահայտել։ Բայց ոչ ոք չի հասկանում, թե ինչու եմ ասում այս բաները, և միայն այն պատճառով, որ այսօր սա ասում եմ ձեզ, դուք ի վիճակի եք մի փոքր հասկանալու, բայց դեռ ոչ ամբողջությամբ։ Իմ գործի այս փուլից հետո ձեզ կտեղեկացնեմ քայլ առ քայլ։ (Ես դեռ ուզում եմ սրա միջոցով դուրս թողնել որոշ մարդկանց, ուստի առայժմ ոչինչ չեմ ասի։) Սա Իմ գործի հաջորդ քայլի մեթոդն է։ Յուրաքանչյուր ոք պետք է ուշադրություն դարձնի և հստակ տեսնի, որ Ես Ինքն իմաստուն Աստված եմ։

Ծանոթագրություններ.

ա. Բնագիր տեքստում «ինչպես պատկերացնում են նրանք» արտահայտությունը բացակայում է։

Ով ոտքի կանգնի վկայելու Իմ Որդու մասին, շնորհք կպարգևեմ նրան։ Ով էլ, որ ոտքի չկանգնի վկայելու Իմ Որդու մասին, այլ փոխարենը դիմակայի և սեփական գնահատականները տալու համար օգտագործի մարդկային պատկերացումները, կկործանեմ նրան։ Բոլորը պետք է հստակ տեսնե՛ն։ Իմ Որդու մասին վկայելն Ինձնից երկյուղելու է, և այն բավարարում է Իմ մտադրությունները։ Մի՛ հարգեք միայն Հորը՝ միաժամանակ կեղեքելով և ճնշելով Որդուն։ Այսպես վարվողները մեծ կարմիր վիշապի սերունդներն են։ Ինձ պետք չի, որ նման թշվառները վկայեն Իմ Որդու մասին․ Ես նրանց կործանեմ անհատակ անդունդում։ Ես ուզում եմ, որ հավատարիմ և ազնիվ ծառայություն մատուցողները Իմ Որդուն ծառայություն մատուցեն։ Ինչ վերաբերվում է մնացածին՝ նրանց կարիքը չունեմ։ Սա Իմ արդար բնույթն է, և այն ծառայում է ցույց տալու համար, որ Ես Ինքս եմ սուրբ և անարատ Աստվածը։ Չեմ ների ոչ մեկին, որ կխախտի Իմ կառավարչական հրամանագրերը։ Ով դիմակայել կամ հալածել է Քեզ, լինի դա ընտանիքում, թե աշխարհում, նրանց մեկ առ մեկ կպատժեմ, և ոչ ոքի չեմ խնայի, քանզի Իմ մեջ մսեղիից ու արյունից ոչ մի մաս չկա։ Այսօր Քո մասին վկայելը ցույց է տալիս, որ այդ ծառայություն մատուցողներն ավարտել են Ինձ ծառայություն մատուցելը, ուստի մի՛ վարանիր կամ մտահոգվիր։ Ի վերջո, նրանք Քո ծառայություն մատուցողներն են, և, ի վերջո, Դու երկնային ես և վերջում կվերադառնաս Իմ մարմին, քանզի Իմ մարմինը չի կարող լինել առանց Քեզ։ Նրանք, ովքեր անցյալում դիմակայել են Քեզ և համատեղելի չեն եղել Քեզ հետ (սա մի բան է, որն ուրիշները չեն կարող տեսնել, միայն Դու գիտես դա Քո սրտում), այժմ բացահայտել են իրենց իրական կերպարանքներն ու ընկել են, քանզի Դու՝ Ինքդ Աստված ես, և չես հանդուրժի, որ որևէ մեկը դիմակայի կամ վիրավորի Քեզ։ Թեև արտաքուստ դա բոլորովին չի երևում, Իմ Հոգին Քո ներսում է․ սա կասկածից վեր է։ Բոլոր մարդիկ պետք է հավատան դրան, որպեսզի Իմ երկաթե գավազանը չտապալի բոլոր նրանց, ովքեր դիմակայում են Ինձ։ Քանզի Ես վկայում եմ Քո մասին, անշուշտ Դու իշխանություն ունես, և այն ամենը, ինչ ասում ես, Իմ արտահայտությունն է, և այն ամենը, ինչ անում ես, Իմ դրսևորումն է, քանզի Իմ սիրելին ես և մի մասն ես, առանց որի Իմ անձը չի կարող լինել։ Ուստի, Քո յուրաքանչյուր գործողությունը, այն, ինչ հագնում ես, ինչ օգտագործում ես և որտեղ ապրում ես, դրանք անշուշտ նաև Իմ գործերն են։ Ոչ ոք չպետք է փորձի Քո դեմ որևէ բան գտնել, և ոչ ոք չպետք է թերություններ փնտրի Քո մեջ։ Եթե որևէ մեկն անի դա, չեմ ների նրան։

Իմ տնից դուրս կվտարեմ բոլոր չար ծառաներին, իսկ Իմ տան ներսում այնպես կանեմ, որ բոլոր հավատարիմ ծառաները վկայեն Իմ անդրանիկ որդիների մասին։ Սա է Իմ ծրագիրը, և սա է իմ գործելու ձևը։ Երբ չար ծառաները վկայում են Իմ Որդու մասին, մեռելների հոտ է գալիս, և դա գարշելի է Ինձ համար։ Երբ հավատարիմ ծառաներն են վկայում Իմ Որդու մասին, դա լուրջ է և անկեղծ և դա ընդունելի է Ինձ համար։ Ուստի, ով չի կամենում վկայել Իմ Որդու մասին, հենց հիմա թո՛ղ հեռանա այստեղից։ Չեմ ստիպի քեզ անել դա։ Եթե ասում եմ քեզ՝ հեռանաս, ապա պետք է հեռանաս։ Նայի՛ր, թե որոնք են հետևանքները քեզ համար, և ինչ է քեզ սպասվում։ Ծառայություն մատուցողներն ամենքից լավ են հասկանում սա։ Իմ դատաստանը, Իմ ցասումը, Իմ անեծքները, Իմ այրումն ու Իմ կատաղությունը ցանկացած պահի կհասնեն յուրաքանչյուրին, ով դիմակայում է Ինձ։ Իմ ձեռքը ոչ ոքի ներում չի շնորհում։ Որքան էլ հավատարիմ եղած լինի ծառայություն մատուցողը նախկինում, եթե նա այսօր դիմակայում է Իմ Որդուն, անմիջապես կկործանեմ նրան և թույլ չեմ տա, որ նա մնա Իմ առջև։ Սրանից կարելի է տեսնել Իմ անողոք ձեռքը։ Քանզի մարդիկ չեն ճանաչում Ինձ, և քանզի նրանց բնությունները դիմակայում են Ինձ, նույնիսկ նրանք, ովքեր հավատարիմ են Ինձ, հավատարիմ են միայն հանուն իրենց սեփական հաճույքի։ Եթե մի բան է պատահում, որի պատճառով նրանք կորուստներ են կրում, նրանց սրտերն անմիջապես փոխվում են, և նրանք ուզում են նահանջել Իմ կողքից։ Սա Սատանայի բնությունն է։ Դուք չպետք է ինքնարդար լինեք՝ կարծելով, թե հավատարիմ եք։ Եթե դրանում նրանց համար ոչինչ չկա, գազանների այս ոհմակը պարզապես անկարող է հավատարիմ լինելու Ինձ։ Եթե չհռչակեի Իմ կառավարչական հրամանագրերը, վաղուց նահանջած կլինեիք։ Բոլորդ այժմ հայտնվել եք երկու կրակի արանքում՝ չկամենալով ծառայություն մատուցել Ինձ, բայց և չկամենալով տապալվել Իմ ձեռքով։ Եթե չհռչակեի, որ մեծ աղետներ են հասնելու ցանկացածին, ով երբևէ կդիմակայի Ինձ, վաղուց նահանջած կլինեիք։ Մի՞թե ես չգիտեմ մարդկանց մանր հաշվարկները։ Մարդկանց մեծամասնությունն այժմ փոքրիկ հույս է փայփայում, բայց երբ այդ հույսը վերածվում է հիասթափության, նրանք չեն կամենում ավելի հեռուն գնալ և խնդրում են ետ դառնալ։ Նախկինում ասել եմ, որ ոչ մեկին այստեղ չեմ պահում իր կամքին հակառակ, բայց զգուշացի՛ր և մտածի՛ր, թե ինչ հետևանքներ կլինեն քեզ համար։ Ես քեզ չեմ սպառնում, սա փաստ է։ Ոչ ոք չի կարող հասկանալ մարդու բնությունը, բացի Ինձնից։ Մարդիկ բոլորը կարծում են, թե իրենք հավատարիմ են Ինձ՝ չիմանալով, որ իրենց հավատարմությունն անմաքուր է։ Այս անմաքրությունը կկործանի մարդկանց, քանզի դա մեծ կարմիր վիշապի դավադրությունն է։ Այն վաղուց մերկացվել է Իմ կողմից։ Ես ամենակարող Աստվածն եմ, ուստի ինչպե՞ս կարող էի չհասկանալ մի այսպիսի պարզ բան։ Ես ի զորու եմ թափանցելու քո արյան և քո մսեղիի մեջ՝ տեսնելու համար քո մտադրությունները։ Ինձ համար դժվար չէ հասկանալ մարդու բնությունը, բայց մարդիկ իրենց խելացի են համարում՝ կարծելով, թե իրենցից բացի ոչ ոք չգիտի իրենց մտադրությունները։ Մի՞թե նրանք չգիտեն, որ ամենակարող Աստված գոյություն ունի երկինքներում ու երկրում և բոլոր բաներում։

Ես Իմ Որդուն մինչև վերջ կսիրեմ, և կատեմ մեծ կարմիր վիշապին ու Սատանային հավիտյանս հավիտենից։ Իմ պատիժը կհասնի բոլոր նրանց, ովքեր կդիմակայեն Ինձ, և ոչ մի թշնամու չեմ խնայի։ Նախկինում ասել եմ։ «Սիոնում մի մեծ քար եմ դնում։ Հավատացյալների համար այս քարը նրանց կառույցի հիմքն է։ Նրանց համար, ովքեր չեն հավատում, սա մի սայթաքման վեմ է։ Սատանայի որդիների համար սա նրանց մահու չափ ճզմող քարն է»։ Այս խոսքերը ոչ միայն ասել եմ նախկինում, այլև շատ մարդիկ մարգարեացել են դրանց մասին, և շատերը կարդացել են խոսքերի այս հատվածն այս դարաշրջանում։ Ավելին, որոշ մարդիկ փորձել են բացատրել այս խոսքերը, բայց ոչ ոք նախկինում երբեք չի բացահայտել այս խորհուրդը, քանզի այս գործն արվում է միայն վերջին օրերի ներկայիս ժամանակահատվածում։ Ուստի, թեև որոշ մարդիկ փորձել են բացատրել այս խոսքերը, նրանց բացատրությունները բոլորը մոլորություններ են։ Այսօր Ես բացահայտում եմ ձեզ համար ողջ իմաստը, որպեսզի իմանաք անդրանիկ որդիներիս մասին Իմ վկայելու լրջությունը և դա անելու Իմ նպատակը։ Ես Սիոնում մի մեծ քար եմ դնում, և այս քարը վերաբերվում է անդրանիկ որդիներիս մասին վկայելուն․ այստեղ «մեծ» բառը չի նշանակում վկայել ինչ-որ հսկայական մասշտաբով, այլ ավելի ճիշտ այն, որ Իմ անդրանիկ որդիների մասին վկայելիս շատ մեծ թվով ծառայություն մատուցողներ կնահանջեն։ Այստեղ «նրանք, ովքեր չեն հավատում»-ը վերաբերվում է նրանց, ովքեր նահանջում են, քանզի Իմ Որդու մասին վկայվում է։ Հետևաբար, քարը սայթաքման վեմ է այս տեսակի մարդկանց համար։ Ասում եմ, որ դա վեմ է, որովհետև այս տեսակի մարդը կտապալվի Իմ ձեռքով, և հետևաբար «սայթաքման վեմը» ասվում է ոչ թե ընկնելու կամ թուլանալու, այլ Իմ ձեռքով տապալվելու մասին։ «Հավատացյալների համար այս քարը նրանց կառույցի հիմքն է»․ այստեղ «հավատացյալները» այն ծառայություն մատուցողներն են, ովքեր հավատարիմ են, իսկ «նրանց կառույցի հիմքը» այն շնորհքն ու օրհնություններն են, որոնք նրանք կստանան Ինձ հավատարիմ ծառայություն մատուցելուց հետո։ Այն, որ անդրանիկ որդիների մասին վկայվել է, նշանակում է, որ այս ողջ հին դարաշրջանը շուտով կանցնի։ Այսինքն՝ այն խորհրդանշում է Սատանայի թագավորության կործանումը։ Հետևաբար, անհավատների համար դա նրանց մահու չափ ճզմող վեմն է։ Ուստի, բոլոր ազգերին կտոր-կտոր անելը վերաբերում է ողջ աշխարհի լիակատար նորացմանը։ Հինը կանցնի, և նորը կհաստատվի․ սա է «կտոր-կտոր անելու» ճշմարիտ իմաստը։ Հասկանո՞ւմ եք։ Գործը, որ անում եմ այս վերջին փուլում, կարելի է ամփոփել հենց այս մի քանի բառերով։ Սա Իմ հրաշալի գործն է, և պետք է ըմբռնեք խոսքերիս մեջ եղած մտադրություններս։

Բոլորդ պետք է ըմբռնեք Իմ մտադրությունները, և բոլորդ պետք է հասկանաք Իմ տրամադրությունը։ Այժմ ժամանակն է պատրաստվել Սիոն վերադառնալուն։ Մտադիր չեմ սրանից զատ այլ բան անելու։ Միայն հույս ունեմ շուտով մի օր վերամիավորվել ձեզ հետ և յուրաքանչյուր րոպե ու յուրաքանչյուր վայրկյան անցկացնել ձեզ հետ Սիոնում։ Գարշում եմ աշխարհից, գարշում եմ մսեղիից և առավել ևս գարշում եմ երկրի վրա ապրող յուրաքանչյուր մարդուց։ Չեմ կամենում տեսնել նրանց, քանզի նրանք բոլորն իրենց ներսում դիվային բնություններ են կրում՝ առանց մարդկայնության նույնիսկ ամենաչնչին նշույլի։ Չեմ կամենում ապրել երկրի վրա։ Գարշում եմ բոլոր արարածներից, գարշում եմ բոլոր նրանցից, ովքեր մսեղիից ու արյունից են։ Ողջ երկիրը դիակների գարշահոտ է արձակում։ Ուզում եմ անմիջապես վերադառնալ Սիոն՝ դիակների ողջ գարշահոտությունը երկրից հեռացնելու և ողջ երկիրը Ինձ ուղղված գովաբանության ձայնով լցնելու։ Կվերադառնամ Սիոն, կկտրվեմ մսեղիից ու աշխարհից, և ոչ ոք չպետք է կանգնի Իմ ճանապարհին։ Մարդուն տապալող Իմ ձեռքը մսեղավոր զգացմունքներ չունի՜։ Այսուհետ ոչ ոք չպետք է խոսի եկեղեցու կառուցման մասին։ Եթե որևէ մեկն անի դա, չեմ ների նրանց։ (Սա այն պատճառով է, որ այժմ Իմ անդրանիկ որդիների մասին վկայելու և թագավորությունը կառուցելու ժամանակն է։ Ով խոսում է եկեղեցու կառուցման մասին, քանդում է թագավորության կառույցը և խաթարում Իմ տնօրինումը)։ Ամեն ինչ պատրաստ է, ամեն ինչ նախապատրաստված է։ Միայն մնում է, որ անդրանիկ որդիները բարձրացվեն և նրանց մասին վկայեն։ Երբ դա տեղի ունենա, առանց մի ակնթարթ հապաղելու և առանց որևէ ձևականություն հաշվի առնելու, անմիջապես կվերադառնամ Սիոն՝ այն վայրը, որ զօր ու գիշեր ձեր մտքերում է։ Մի՛ նայեք միայն նրան, որ ներկայիս աշխարհը շարունակում է հանգիստ ու կայուն մնալ։ Այս ողջ գործը Սիոն վերադառնալու գործն է, ուստի այժմ ուշադրություն մի՛ դարձրեք այս բաներին․ երբ Սիոն վերադառնալու օրը գա, ամեն ինչ ավարտված կլինի։ Ո՞վ չի ցանկանում շուտով վերադառնալ Սիոն։ Ո՞վ չի ցանկանում, որ Հայրն ու որդիները շուտով վերամիավորվեն։ Որքան էլ հաճելի լինեն երկրային վայելքները, դրանք չեն կարող կաշկանդել մեր մսեղին. Մենք վեր կկանգնենք մեր մսեղիից և միասին կվերադառնանք Սիոն։ Ո՞վ կհամարձակվի խոչընդոտել սրան։ Ո՞վ կհամարձակվի արգելքներ ստեղծել։ Ես նրանց անշուշտ չե՛մ ների։ Կսրբեմ ճանապարհը փակող բոլոր խոչընդոտները։ (Այս պատճառով եմ ասում, թե չեմ կարող անմիջապես վերադառնալ Սիոն։ Ես այս մաքրագործման գործն եմ անում և միաժամանակ վկայում եմ Իմ անդրանիկ որդիների մասին։ Այս երկու գործերը միաժամանակ են առաջ ընթանում։ Երբ մաքրագործման աշխատանքն ավարտվի, կգա ժամանակը, որ Ես բացահայտեմ անդրանիկ որդիներին։ «Ճանապարհը փակող խոչընդոտները» վերաբերում է մեծաթիվ ծառայություն մատուցողներին, ահա թե ինչու եմ ասում, որ այս երկու գործերը միաժամանակ են տեղի ունենում)։ Այնպես կանեմ, որ Իմ անդրանիկ որդիներն Ինձ հետ քայլեն ողջ տիեզերքով և մինչև երկրի ծայրերը, լեռների ու գետերի և բոլոր բաների միջով։ Ո՞վ կհամարձակվի խոչընդոտել սրան։ Ո՞վ կհամարձակվի արգելակել սա։ Իմ ձեռքը ոչ ոքի հեշտությամբ չի խնայի ․բացի Իմ անդրանիկ որդիներից՝ բոլորի հանդեպ ցասումով եմ լցված և անիծում եմ բոլորին։ Ողջ երկրում չկա մսեղիից ու արյունից մեկը, ով ստանում է Իմ օրհնությունները․ բոլորն Իմ անեծքին են արժանանում։ Աշխարհի արարումից ի վեր ոչ մեկին չեմ օրհնել։ Նույնիսկ երբ օրհնություններ եմ տվել, դրանք լոկ խոսքեր են եղել և ոչ երբեք իրականություն, քանզի լիովին ատում եմ Սատանային։ Երբեք չեմ օրհնի նրան, այլ միայն կպատժեմ։ Միայն վերջում, երբ հիմնովին նվաճած կլինեմ Սատանային, և լիակատար հաղթանակն Իմը կլինի, բոլոր հավատարիմ ծառայություն մատուցողներին նյութական օրհնություններ կտամ և թույլ կտամ նրանց վայելել Ինձ գովաբանելը, քանզի Իմ ողջ գործն ավարտված կլինի։

Իրոք, Իմ ժամանակը հեռու չէ։ Վեցհազարամյա տնօրինման ծրագիրը մոտենում է ավարտին ձեր աչքի առաջ։ (Այն իսկապես ձեր աչքի առաջ է։ Դա ինչ-որ նախապատկեր չէ։ Կարող եք տեսնել սա Իմ տրամադրությունից)։ Իմ անդրանիկ որդիներին անմիջապես տուն՝ Սիոն կտանեմ։ Որոշ մարդիկ կասեն։ «Քանզի դա միայն անդրանիկ որդիների համար է, ինչո՞ւ է վեց հազար տարի պահանջվում։ Եվ ինչո՞ւ են այդքան շատ մարդիկ ստեղծվել»։ Նախկինում ասել եմ, որ Իմ ամեն ինչը թանկարժեք է։ Ինչպե՞ս կարող են Իմ անդրանիկ որդիներն առավել ևս այդպիսին չլինել։ Ես ամեն բան գործի կդնեմ Ինձ ծառայելու համար, և առավել ևս, կբացահայտեմ Իմ մեծ զորությունը, որպեսզի յուրաքանչյուր մարդ կարողանա տեսնել, որ ողջ տիեզերական աշխարհում ոչ մի առարկա չկա, որ մեր ձեռքերում չլինի, ոչ մի մարդ չկա, որ մեր ծառայության մեջ չլինի, և ոչ մի բան չկա, որ մեր իրագործման համար չլինի։ Ես իրագործելու եմ ամեն ինչ։ Ինձ համար ժամանակի հասկացություն գոյություն չունի։ Թեև մտադիր եմ ավարտել ծրագիրը և Իմ գործը վեց հազար տարում, Ինձ համար ամեն ինչ արձակ է և ազատ։ Նույնիսկ եթե վեց հազար տարին դեռ չի լրացել, բայց Իմ տեսանկյունից, ժամանակը եկել է, ո՞վ կհամարձակվի հակառակ խոսք ասել։ Ո՞վ կհամարձակվի կանգնել ու կամայական դատողությություններ անել։ Իմ գործը Ես Ինքս եմ անում։ Իմ ժամանակը Ես Ինքս եմ կարգավորում։ Ոչ մի մարդ, ոչ մի գործ և ոչ մի բան չի համարձակվում կամայականորեն գործել։ Բոլորին կստիպեմ, որ հետևեն Ինձ։ Ինձ համար ճիշտ կամ սխալ գոյություն չունի։ Եթե ասում եմ, որ ինչ-որ բան ճիշտ է, այն անշուշտ ճիշտ է։ Եթե ասում եմ, որ ինչ-որ բան սխալ է, դա նույնպես այդպես է։ Չպետք է միշտ Ինձ մարդկային պատկերացումներով չափեք։ Ասում եմ, որ անդրանիկ որդիները ու Ես միասին օրհնված ենք։ Ո՞վ կհամարձակվի հրաժարվել հնազանդվելուց։ Տեղում կկործանեմ քեզ։ Հրաժարվում ես հնազանդվել։ Դու ապստամբ ես։ Ես պարզապես գթություն չունեմ որևէ մարդու հանդեպ, և Իմ ատելությունն արդեն հասել է իր սահմանին․ Ես պարզապես չեմ կարող այլևս հանդուրժող լինել։ Ինչ վերաբերում է Ինձ, ողջ տիեզերական աշխարհը պետք է անմիջապես բնաջնջվի։ Միայն այդ ժամանակ Իմ մեծ գործը կիրագործվի։ Միայն այդ ժամանակ Իմ տնօրինման ծրագիրը կավարտվի, և միայն այդ ժամանակ Իմ սրտի ատելությունը կփարատվի։ Այժմ միայն կարևորում եմ անդրանիկ որդիներիս մասին վկայելը։ Մի կողմ կդնեմ բոլոր այլ գործերը։ Նախ կանեմ կարևոր բաները, իսկ հետո կանեմ երկրորդական բաները։ Սրանք Իմ գործի քայլերն են, որոնք ոչ ոք չպետք է խախտի։ Բոլորը պետք է անեն այնպես, ինչպես ասում եմ, որպեսզի չդառնան Իմ անեծքի թիրախները։

Այժմ, երբ Իմ մեծ գործն իրագործված է, կարող եմ հանգստանալ։ Այսուհետ այլևս չեմ աշխատի, այլ կհրամայեմ անդրանիկ որդիներիս անել այն ամենը, ինչ ուզում եմ, որ արվի, քանզի անդրանիկ որդիներս Ես եմ․ անդրանիկ որդիներս Իմ անձն են։ Սա ամենևին սխալ չէ։ Մի՛ օգտագործեք պատկերացումներ՝ դատողություններ անելու համար։ Անդրանիկ որդիներին տեսնելը նշանակում է տեսնել Ինձ, քանզի մենք մեկ ենք և նույնը։ Ցանկացած ոք, ով առանձնացնում է մեզ, դրանով իսկ հակառակվում է Ինձ, և անշուշտ չեմ ների նրանց։ Իմ խոսքերում կան խորհուրդներ, որոնք անհասկանալի են մարդուն։ Միայն նրանք, ում սիրում եմ, կարող են արտահայտել Ինձ, և ուրիշ ոչ ոք։ Սա որոշվել է Իմ կողմից, և ոչ ոք չի կարող փոխել դա։ Իմ խոսքերը հարուստ են, համապարփակ և անըմբռնելի։ Բոլորը պետք է մեծ ջանք թափեն Իմ խոսքերի վրա, փորձեն հաճախ խորհրդածել դրանց շուրջ և բաց չթողնեն ոչ մի բառ կամ նախադասություն։ Հակառակ դեպքում մարդիկ խեղաթյուրված ըմբռնում կունենան, և Իմ խոսքերը սխալ կհասկացվեն։ Ասել եմ, որ Իմ բնույթը վիրավորանք չի հանդուրժում, ինչը նշանակում է, որ Իմ անդրանիկ որդիներին, որոնց մասին վկայել եմ, չի կարելի դիմակայել։ Իմ անդրանիկ որդիները ներկայացնում են Իմ բնույթի բոլոր կողմերը, ուստի երբ հնչում է սրբազան փողը, դա այն ժամանակն է, երբ սկսում եմ վկայել անդրանիկ որդիների մասին, և այսպիսով, սրբազան փողը, այսինքն՝ Իմ բնույթը, այսուհետ աստիճանաբար կհայտարարվի զանգվածներին։ Այլ կերպ ասած, երբ անդրանիկ որդիները բացահայտվեն, այդ ժամանակ էլ Իմ բնույթը կբացահայտվի։ Ո՞վ կարող է ըմբռնել սա։ Ասում եմ, որ Իմ բացահայտած խորհուրդների մեջ դեռ մնում են այնպիսիք, որոնք մարդիկ չեն կարող բացել։ Ձեզանից ո՞վ է իսկապես փորձել հասկանալ այս խոսքերի ճշմարիտ իմաստը։ Արդյո՞ք Իմ բնույթը անձի անհատականություն է, ինչպես պատկերացրել եք։ Այդպես մտածելը ահռելի սխա՛լ է։ Այսօր, ով տեսնում է Իմ անդրանիկ որդիներին, օրհնության է ենթակա, և նրանք տեսնում են Իմ բնույթը․ սա բացարձակապես ճշմարիտ է։ Իմ անդրանիկ որդիները ներկայացնում են Իմ ամբողջությունը․ նրանք Իմ անձն են՝ առանց որևէ կասկածի։ Ոչ ոք չպետք է որևէ կասկա՛ծ ունենա այս հարցում։ Հնազանդվողներն օրհնվում են շնորհքով, իսկ ապստամբներն անիծվում են։ Սա է այն, ինչ հրամայում եմ, և ոչ մի մարդ չի կարող փոխե՛լ դա։

Սիո՛ն, ցնծա՛։ Սիո՛ն, երգի՛ր։ Ես վերադարձել եմ հաղթանակած, Ես վերադարձել եմ հաղթական։ Բոլոր ժողովուրդնե՛ր։ Շտապե՛ք շարվել ըստ կարգի։ Արարված ամեն բան, այժմ կա՛նգ առ, քանզի Իմ անձը կանգնած է ողջ տիեզերքի առջև, և Իմ անձը հայտնվում է աշխարհի Արևելքում։ Ո՞վ կհամարձակվի ծնկի չգալ ու չերկրպագել։ Ո՞վ կհամարձակվի Ինձ ճշմարիտ Աստված չկոչել։ Ո՞վ կհամարձակվի վեր չնայել երկյուղած սրտով։ Ո՞վ կհամարձակվի չփառաբանել։ Ո՞վ կհամարձակվի չցնծալ։ Իմ ժողովուրդն անկասկած կլսի Իմ ձայնը, և Իմ որդիներն անկասկած կլինեն Իմ թագավորության մեջ։ Լեռները, գետերն ու բոլոր բաներն անվերջ կցնծան ու անդադար կխայտան։ Այսժամ ոչ ոք չի համարձակվի նահանջել, և ոչ ոք չի համարձակվի ոտքի կանգնել՝ դիմակայելու համար։ Սա Իմ հրաշալի գործն է, և ավելին, սա Իմ մեծ զորությունն է։ Ես ամեն ինչի մեջ Իմ հանդեպ երկյուղ կարթնացնեմ, և ավելին, այնպես կանեմ, որ ամեն ինչ փառաբանի Ինձ։ Սա Իմ վեցհազարամյա կառավարման ծրագրի վերջնական նպատակն է, և սա այն է, ինչ Ես հաստատել եմ։ Ոչ մի մարդ, իրադարձություն կամ բան չի համարձակվում ոտքի կանգնել և Ինձ դիմակայել կամ համարձակվում Ինձ ընդդիմանալ։ Իմ ողջ ժողովուրդը կհոսի դեպի Իմ լեռը (սա վերաբերում է այն աշխարհին, որը Ես կստեղծեմ հետագայում), ու նրանք անկասկած կենթարկվեն Ինձ, քանզի Ես կրում եմ մեծափառություն և դատաստան, ինչպես նաև իշխանություն։ (Սա այն ժամանակ, երբ Ես մարմնի մեջ եմ։ Ես իշխանություն ունեմ նաև մսեղիում, բայց քանզի մսեղիում ժամանակի ու տարածության սահմանափակումները հնարավոր չէ հաղթահարել, չի կարելի ասել, թե Ես լիովին փառք եմ ձեռք բերել։ Թեև Ես մսեղիում եմ ձեռք բերում անդրանիկ որդիներին, միևնույն է, չի կարելի ասել, որ Ես փառք եմ ձեռք բերել։ Միայն այն ժամանակ, երբ Ես վերադառնամ Սիոն ու կերպարանփոխվեմ, կարելի է ասել, որ Ես իշխանություն ունեմ, այսինքն, որ Ես փառք եմ ձետք բերել։) Ինձ համար ոչինչ դժվար չի լինի։ Իմ բերանից ելած խոսքերով ամեն ինչ կկործանվի, և Իմ բերանից ելած խոսքերով ամեն ինչ կհաստատվի ու կիրագործվի։ Այսպիսին է Իմ մեծ զորությունը, և այսպիսին է Իմ իշխանությունը։ Քանզի Ես լցված եմ զորությամբ ու իշխանությամբ, ոչ ոք չի համարձակվի խոչընդոտել Ինձ։ Ես վաղուց հաղթել եմ ամեն ինչ և հաղթանակ եմ տարել ապստամբության բոլոր որդիների նկատմամբ։ Ես Իմ անդրանիկ որդիներին հետ կվերադառնամ Սիոն։ Ես մենակ Սիոն չեմ վերադառնա։ Հետևաբար, երբ բոլորը տեսնեն Իմ անդրանիկ որդիներին, նրանք երկյուղած սիրտ կունենան Իմ հանդեպ։ Սա է Իմ նպատակն անդրանիկ որդիներին ձեռք բերելու գործում, և սա է եղել Իմ ծրագիրն աշխարհի արարումից ի վեր։

Երբ ամեն ինչ պատրաստ լինի, դա կլինի Իմ Սիոն վերադարձի օրը, և այս օրը կհիշվի բյուրավոր մարդկանց կողմից։ Երբ Ես վերադառնամ Սիոն, երկրի վրայի բոլոր բաները կլռեն, և երկրի վրա ամեն ինչ կհանդարտվի։ Երբ Ես վերադառնամ Սիոն, ամեն ինչ կստանա իր սկզբնական տեսքը։ Այդժամ Ես կսկսեմ Իմ գործը Սիոնում։ Ես կպատժեմ չարերին և կպարգևատրեմ բարիներին, Ես կգործադրեմ Իմ արդարությունը, կիրագործեմ Իմ դատաստանը և կօգտագործեմ Իմ խոսքերը՝ ամեն ինչ ի կատար ածելու համար՝ ստիպելով բոլոր մարդկանց և բոլոր բաներին զգալ Իմ պատժող ձեռքը։ Ես անկասկած կստիպեմ բոլոր մարդկանց տեսնել Իմ լիակատար փառքը, Իմ ամբողջ իմաստությունն ու լիակատարությունը։ Ոչ մի մարդ չի համարձակվի ոտքի կանգնել դատելու, քանզի Ինձնով ամեն ինչ իրագործված է. և այստեղ թող ամեն մարդ տեսնի Իմ լիակատար պատիվը և ճաշակի Իմ լիակատար հաղթանակը, քանզի Ինձնով է ամեն ինչ դրսևորվում։ Սա բավարար է՝ ցույց տալու Իմ մեծ զորությունը և Իմ իշխանությունը։ Ոչ ոք չի համարձակվի վիրավորել Ինձ, և ոչ ոք չի համարձակվի խոչընդոտել Ինձ։ Ինձնով ամեն ինչ բացահայտված է. ո՞վ կհամարձակվի որևէ բան թաքցնել։ Ես անկասկած չէի խնայի նրանց։ Նման թշվառականները պետք է ստանան Իմ խիստ պատիժը, և նման տականքը պետք է մաքրվի Իմ տեսադաշտից։ Ես կկառավարեմ նրանց երկաթե գավազանով և կօգտագործեմ Իմ իշխանությունը՝ նրանց դատելու համար՝ առանց նվազագույն ողորմության և բնավ չխնայելով նրանց զգացմունքները, քանզի Ես եմ Աստվածն Ինքը, Ով զուրկ է մսեղավոր զգացմունքներից, մեծափառ է և վիրավորանք չի հանդուրժում։ Բոլորը պետք է հասկանան ու տեսնեն սա, որպեսզի չտապալվեն ու չկործանվեն Իմ կողմից «առանց պատճառի կամ հիմքի», քանզի Իմ գավազանը կտապալի բոլոր նրանց, ովքեր վիրավորում են Ինձ։ Ինձ չի հետաքրքրում՝ արդյոք նրանք գիտեն Իմ կառավարչական հրամանագրերը. Սրա մասին չեմ մտահոգվում, քանզի ոչ ոք չի կարող վիրավորել Իմ անձը։ Սա է պատճառը, որ ասվում է, թե Ես առյուծ եմ. ում հանդիպում եմ, տապալում եմ։ Այդ պատճառով է ասվում, թե հիմա հայհոյանք է ասել, թե Ես ողորմության ու սիրառատ բարության Աստված եմ։ Ըստ էության, Ես ոչ թե գառ եմ, այլ առյուծ։ Ոչ ոք չի համարձակվում վիրավորել Ինձ. ով անի դա, Ես անմիջապես մահով կպատժեմ նրան՝ բնավ չխնայելով նրա զգացմունքները։ Սա բավարար է՝ ցույց տալու համար Իմ բնույթը։ Ուստի վերջին դարաշրջանում մեծաթիվ մարդիկ կնահանջեն, և մարդկանց համար դա դժվար կլինի տանել, իսկ Ինձ համար դա հեշտ ու հաճելի է և ամենևին դժվար չէ։ Այսպիսին է Իմ բնույթը։

Ես հուսով եմ, որ ամեն մարդ հնազանդ սրտով կենթարկվի այն ամենին, ինչ Ինձնից է բխում։ Եթե նրանք անեն դա, անկասկած մեծապես կօրհնեմ մարդկությունը, քանզի, ինչպես ասել եմ, ովքեր համատեղելի են Ինձ հետ, կպահպանվեն, մինչդեռ Իմ հանդեպ թշնամացողները կանիծվեն։ Ես սա հաստատել եմ, ու ոչ ոք չի կարող փոխել այն։ Այն ինչ Ես որոշել եմ, արդեն իրագործել եմ, և ով հակառակվի դրանց, անմիջապես կպատժվի։ Սիոնում կա այն ամենը, ինչ Ինձ անհրաժեշտ է, ու ինչ ցանկանում եմ։ Սիոնում աշխարհի նշույլ անգամ չկա, և աշխարհի համեմատ այն մի պալատ է՝ հարուստ ու վեհաշուք, բայց ոչ ոք երբևէ չի մտել այնտեղ, և ուստի, մարդու երևակայության մեջ այն ընդհանրապես գոյություն չունի։ Կյանքը Սիոնում նման չէ երկրային կյանքին։ Երկրի վրա կյանքը ուտելն է, հագնվելը, խաղալն ու հաճույք փնտրելը, մինչդեռ Սիոնում այն մեծապես տարբերվում է։ Դա Հոր և որդիների կյանքն է՝ ընկղմված ուրախության մեջ՝ միշտ լցնելով տիեզերքի ողջ տարածությունը, բայց նաև միշտ միավորվելով ներդաշնակության մեջ։ Այժմ, երբ բանը հասել է սրան, Ես ձեզ կասեմ, թե որտեղ է գտնվում Սիոնը։ Սիոնն Իմ բնակավայրն է։ Դա Իմ անձի գտնվելու վայրն է։ Հետևաբար, Սիոնը պետք է սուրբ վայր լինի, և այն պետք է հեռու լինի երկրից։ Այդ պատճառով Ես ասում եմ, որ ատում եմ երկրի մարդկանց, իրադարձություններն ու բաները, և արհամարհանքով մերժում եմ մսեղիի ուտելը, խմելը, խաղալն ու հաճույք փնտրելը, քանզի որքան էլ հաճելի լինեն երկրային վայելքները, դրանք չեն կարող համեմատվել Սիոնի կյանքի հետ։ Դա է երկնքի ու երկրի տարբերությունը, և այդ երկուսը համեմատելու ոչ մի ձև չկա։ Պատճառը, որ երկրի վրա բազմաթիվ հանելուկներ կան, որոնք մարդը չի կարող լուծել, այն է, որ մարդիկ ոչինչ չեն լսել Սիոնի մասին։ Լավ, իսկ իրականում որտե՞ղ է Սիոնը։ Արդյո՞ք այն մեկ այլ մոլորակի վրա է, ինչպես մարդիկ են պատկերացնում։ Ո՛չ։ Դա պարզապես մարդու երևակայության արդյունքն է։ Ես հիշատակել եմ երրորդ երկինքը։ Մարդկանց պատկերացումներում այն նախապատկերային իմաստ ունի, բայց այն, ինչ մարդը հասկանում է իր պատկերացումներում, Իմ ասածի ճիշտ հակառակն է։ Այստեղ նշված երրորդ երկինքը բնավ կեղծ չէ։ Այդ պատճառով եմ ասում, որ չեմ կործանի արևը, լուսինն ու աստղերը, և չեմ վերացնի երկինքն ու երկիրը։ Մի՞թե Ես կկործանեի Իմ բնակավայրը։ Մի՞թե Ես կվերացնեի Սիոն լեռը։ Մի՞թե սա ծիծաղելի չէ։ Երրորդ երկինքն Իմ բնակավայրն է։ Դա Սիոն լեռն է, և սա բացարձակ է։ (Ինչո՞ւ եմ ասում, որ դա բացարձակ է։ Քանզի այն, ինչ Ես ասում եմ հիմա, մարդն ընդհանրապես չի կարող հասկանալ. նա կարող է միայն լսել դա։ Մարդու մտածողության շրջանակը պարզապես չի կարող ընդգրկել այն, ուստի Ես հիմա այլևս ոչինչ չեմ ասի Սիոնի մասին, որպեսզի մարդիկ այն հորինվածք չհամարեն)։

Իմ՝ Սիոն վերադառնալուց հետո երկրի վրա Իմ փառաբանումը անդադար կշարունակվի։ Այդ հավատարիմ ծառայություն մատուցողներն ինչպես միշտ կսպասեն, որպեսզի ծառայություն մատուցեն Ինձ, բայց նրանց գործառույթն իր ավարտին մոտեցած կլինի։ Միակ բանը, որ նրանք կարող են անել, երկրի վրա Իմ օրերը հիշելն է։ Այդժամ Ես կսկսեմ աղետ բերել նրանց վրա, ովքեր պետք է պատուհասի գան։ Սակայն բոլորը հավատում են, որ Ես արդար Աստված եմ։ Անկասկած չեմ պատժի այդ հավատարիմ ծառայություն մատուցողներին, այլ միայն թույլ կտամ նրանց ստանալ Իմ շնորհքը։ Քանզի Ես ասել եմ, որ կպատժեմ բոլոր չարագործներին, և որ բարի գործեր անողները կստանան Իմ շնորհած նյութական վայելքը։ Միայն սա ցույց կտա, որ Ես Ինքը արդարության ու հավատարմության Աստվածն եմ։ Սիոն վերադառնալուն պես Ես կսկսեմ զբաղվել աշխարհի բոլոր ազգերով։ Ես կփրկեմ իսրայելացիներին ու կպատժեմ եգիպտացիներին։ Սա Իմ գործի հաջորդ քայլն է։ Իմ գործն այն ժամանակ նույնը չի լինի, ինչ ներկա օրերում է։ Դա մսեղիում կատարվող գործ չի լինի, այլ լիովին վեր կլինի մսեղիից և ինչպես Ես ասում եմ, այնպես էլ կարվի, և ինչպես Ես հրամայում եմ, այնպես էլ կհաստատվի։ Հենց Իմ բերանից խոսքերս հնչեն, դրանք անմիջապես իրականություն կդառնան։ Սա է Իմ խոսքերի և փաստերի միաժամանակ տեղի ունենալու ճշմարիտ իմաստը, քանզի Իմ խոսքերն ինքնին իշխանություն են։ Այժմ խոսում եմ որոշ ընդհանուր բաների մասին՝ որպեսզի երկրի վրայի մարդկանց մի քանի հուշումներ տամ ու նրանք կուրորեն չխարխափեն։ Երբ այդ ժամանակը գա, ամեն ինչ կկարգավորվի Իմ կողմից, և ոչ ոք չպետք է կամայականորեն գործի, այլապես կտապալվի Իմ ձեռքով։ Մարդու երևակայություններում այն ամենը, ինչի մասին Ես խոսում եմ, մշուշոտ է, քանզի, ի վերջո, մարդու մտածելակերպը սահմանափակ է, և մարդու միտքն այնքան հեռու է Իմ ասածներից, որքան երկիրը՝ երկնքից։ Հետևաբար, ոչ ոք չի կարող ըմբռնել սա։ Միակ բանը, որ պետք է անել, Իմ ասածներին համապատասխանելն է։ Սա է անխուսափելի ընթացքը։ Ասել եմ. «Վերջին օրերին գազանը դուրս կգա հալածելու Իմ ժողովրդին, և մահից վախեցողները կնիքով կնշվեն՝ գազանի կողմից հափշտակվելու համար։ Նրանք, ովքեր տեսել են Ինձ, կսպանվեն գազանի կողմից»։ Այս խոսքերում «գազանն» անկասկած վերաբերում է Սատանային՝ մարդկությանը մոլորեցնողին։ Սա նշանակում է, որ երբ Ես վերադառնամ Սիոն, մեծաքանակ ծառայություն մատուցողներ կնահանջեն․ այսինքն՝ նրանք կհափշտակվեն գազանի կողմից։ Այս արարածները բոլորը կգնան անհատակ անդունդ՝ Իմ հավիտենական պատիժը ստանալու։ «Նրանք, ովքեր տեսել են Ինձ» արտահայտությունը վերաբերում է այն հավատարիմ ծառայություն մատուցողներին, որոնք նվաճվել են Իմ կողմից։ «Ինձ տեսած լինելը» վերաբերում է նրան, որ նրանք նվաճվել են Իմ կողմից։ «Գազանի կողմից սպանվելը» վերաբերում է նրան, որ Սատանան, նվաճված լինելով Իմ կողմից, չի համարձակվում ոտքի կանգնել՝ Ինձ դիմակայելու համար։ Այլ կերպ ասած՝ Սատանան չի համարձակվի որևէ գործ անել այս ծառայություն մատուցողների վրա, և ուստի, այս մարդկանց հոգիները փրկված կլինեն։ Սա ասվում է նրանց մասին, ովքեր կարող են հավատարիմ լինել Ինձ, և դա նշանակում է, որ այդ հավատարիմ ծառայություն մատուցողները կկարողանան ստանալ Իմ շնորհքն ու օրհնությունը։ Ուստի, Ես ասում եմ, որ նրանց հոգիները փրկված կլինեն։ (Սա չի վերաբերում երրորդ երկինք համբարձվելուն, ինչը միայն մարդու պատկերացումն է)։ Բայց այդ չար ծառաները կրկին կկապվեն Սատանայի կողմից և ապա կնետվեն անհատակ անդունդ։ Սա Իմ պատիժն է նրանց նկատմամբ։ Սա նրանց հատուցումն է, և նրանց մեղքերի վարձն է։

Քանզի Իմ գործի տեմպն արագանում է, երկրի վրա Իմ ժամանակն աստիճանաբար նվազում է։ Իմ Սիոն վերադարձի օրը մոտենում է։ Երբ երկրի վրա Իմ գործը մոտենա իր ավարտին, կգա Սիոն վերադարձի ժամանակը։ Ես բնավ չեմ ցանկանում ապրել երկրի վրա, բայց հանուն Իմ տնօրինման, հանուն Իմ ծրագրի, Ես հանդուրժել եմ բոլոր տառապանքները։ Այսօր ժամանակն արդեն եկել է։ Ես կարագացնեմ Իմ քայլերը, ու ոչ ոք չի կարողանա Ինձ հասնել։ Անկախ նրանից՝ մարդը կարող է հասկանալ, թե ոչ, բոլոր այն բաները, որոնք մարդն ի վիճակի չէ հասկանալու, բայց երկրի վրա պետք է իմանաք, մեկ առ մեկ կասեմ ձեզ։ Ուստի, ասում եմ, որ Ես Ինքը Աստված եմ, Ով գերազանցում է ժամանակն ու տարածությունը։ Եթե չլիներ անդրանիկ որդիներին ձեռք բերելու և դրանով իսկ Սատանային պարտության մատնելու Իմ նպատակը, Ես արդեն վերադարձած կլինեի Սիոն։ Հակառակ դեպքում Ես պարզապես երբեք չէի ստեղծի մարդկությունը։ Ես գարշում եմ մարդու աշխարհից, և արհամարհանքով մերժում եմ այն մարդկանց, ովքեր Ինձնից դուրս են, այն աստիճան, որ մտածում եմ ողջ մարդկությունը մի հարվածով կործանելու մասին։ Սակայն Իմ գործողությունների մեջ կարգ ու կանոն, չափ ու սահման ու չափավորություն կա և դրանք կամայական չեն։ Այն ամենը, ինչ անում եմ, նպատակ ունի պարտության մատնել Սատանային, և ավելին, որպեսզի Ես որքան հնարավոր է շուտ միավորվեմ Իմ անդրանիկ որդիների հետ։ Սա է Իմ նպատակը։


Երկրորդ մաս.

Աստծու խոսքերը՝ ողջ տիեզերքին

(1992 թ.-ի փետրվարի 20-ից 1992 թ.-ի հունիսի 1-ը)


Ներածություն

«Աստծու խոսքերը՝ ողջ տիեզերքին» բաժինը Քրիստոսի կողմից Իր՝ Աստծու ինքնությամբ հաղորդած արտահայտումների երկրորդ մասն է։ Դրանք ընդգրկում են 1992 թվականի փետրվարի 20-ից մինչև հունիսի 1-ն ընկած ժամանակահատվածը և բաղկացած են ընդհանուր առմամբ քառասունյոթ գլխից։ Այս արտահայտումներում Աստծու խոսքերի եղանակը, բովանդակությունը և տեսանկյունը լիովին տարբերվում են «Քրիստոսի արտահայտությունները սկզբում» բաժնից։ «Քրիստոսի արտահայտությունները սկզբում» բաժինը մերկացնում և ուղղորդում է մարդկանց արտաքին վարքագիծն ու նրանց պարզ հոգևոր կյանքը։ Ի վերջո այն ավարտվում է «ծառայություն մատուցողների փորձությամբ»։ Սակայն «Աստծու խոսքերը՝ ողջ տիեզերքին» բաժինը սկսվում է մարդկանց՝ որպես ծառայություն մատուցողների ինքնության ավարտով և որպես Աստծու ժողովուրդ նրանց կյանքի սկզբով։ Այն ուղղորդում է մարդկանց դեպի Աստծու գործի երկրորդ գագաթնակետը, որի ընթացքում անցնում են կրակի լճի փորձության, մահվան փորձության և Աստծուն սիրելու ժամանակաշրջանի միջով։ Այս մի քանի քայլերը լիովին մերկացնում են մարդու տգեղությունն Աստծու առաջ, ինչպես նաև մարդու ճշմարիտ դեմքը։ Ի վերջո Աստված ավարտում է մի գլխով, որտեղ Նա բաժանվում է մարդուց՝ դրանով իսկ եզրափակելով այս մարմնացած մսեղիի՝ մարդկանց առաջին խմբի նվաճման բոլոր քայլերը։

«Աստծու խոսքերը՝ ողջ տիեզերքին» բաժնում Աստված արտահայտում է Իր խոսքերը Հոգու տեսանկյունից։ Նրա խոսելու եղանակն անհասանելի է արարված մարդկությանը։ Ավելին՝ Նրա խոսքերի բառապաշարն ու ոճը գեղեցիկ և հուզիչ են, և մարդկային գրականության ոչ մի ձև չէր կարող դրանց տեղը զբաղեցնել։ Խոսքերը, որոնցով Նա մերկացնում է մարդուն, ճշգրիտ են, անհերքելի են որևէ փիլիսոփայության կողմից և բացարձակապես համոզում են բոլոր մարդկանց։ Խոսքերը, որոնցով Աստված դատում է մարդուն, սուր թրի պես խոցում են ուղիղ մարդկանց հոգիների խորքը՝ այնպիսի խոր կտրվածքով, որ թաքնվելու տեղ չեն թողնում նրանց։ Խոսքերը, որոնցով Նա մխիթարում է մարդկանց, կրում են ողորմություն և բարեսրտություն, ջերմ են՝ սիրող մոր գրկի պես, և ապահովության զգացում են տալիս մարդկանց, ինչպես նախկինում երբեք չէր եղել։ Այս արտահայտումների միակ ամենամեծ առանձնահատկությունն այն է, որ այս փուլում Աստված չի խոսում՝ օգտագործելով Եհովայի կամ Հիսուս Քրիստոսի, ոչ էլ վերջին օրերի Քրիստոսի ինքնությունը։ Փոխարենը, օգտագործելով Իր ներհատուկ ինքնությունը՝ Արարիչը, Նա խոսում և ուսուցանում է բոլոր նրանց, ովքեր հետևում են Իրեն, և բոլոր նրանց, ովքեր դեռ հետևելու են Իրեն։ Արդարացի է ասել, որ աշխարհի արարումից ի վեր առաջին անգամ է, որ Աստված դիմել է ողջ մարդկությանը։ Նախկինում երբեք Աստված չի խոսել արարված մարդկության հետ այսպիսի մանրամասնությամբ և այսքան համակարգված կերպով։ Իհարկե, նաև առաջին անգամ է, որ Նա այսքան շատ և այսքան տևական ժամանակահատվածով խոսել է ողջ մարդկության հետ։ Դա լիովին աննախադեպ է։ Ավելին, այս արտահայտումները կազմում են Աստծու կողմից մարդկության մեջ արտահայտված առաջին տեքստը, որում Նա մերկացնում է մարդկանց, ուղղորդում նրանց, դատում և սրտանց խոսում նրանց հետ, ինչպես նաև դրանք առաջին արտահայտումներն են, որոնցում Աստված թույլ է տալիս մարդկանց ճանաչել Իր հետքերը, այն վայրը, որտեղ Նա հանգրվանում է, Աստծու բնույթը, այն, ինչ Աստված ունի և է, Աստծու մտքերը և Նրա մտահոգությունը մարդկության համար։ Կարելի է ասել, որ սրանք առաջին արտահայտումներն են, որոնք Աստված ասել է մարդկությանն արարչագործությունից ի վեր երրորդ երկնքից, և առաջին անգամ է, որ Աստված օգտագործել է Իր ներհատուկ ինքնությունը՝ հայտնվելու և խոսքերի միջոցով մարդկությանն Իր սրտի ձայնն արտահայտելու համար։

Այս արտահայտումները խորն են և անըմբռնելի. դրանք հեշտ չէ հասկանալ, ոչ էլ հնարավոր է ընկալել Աստծու խոսքերի ակունքներն ու նպատակները։ Ուստի, Քրիստոսը յուրաքանչյուր գլխից հետո ավելացրել է բացատրություն՝ օգտագործելով մարդու համար դյուրըմբռնելի լեզու՝ արտահայտումների մեծ մասին պարզություն հաղորդելու համար։ Սա, համադրվելով բուն արտահայտությունների հետ, հեշտացնում է բոլորի համար Աստծու խոսքերը հասկանալն ու ճանաչելը։ Այս խոսքերը մենք դարձրել ենք հավելված «Աստծու խոսքերը՝ ողջ տիեզերքին» բաժնի համար։ Դրանցում Քրիստոսը տրամադրում է բացատրություններ՝ օգտագործելով ամենապարզ խոսքերը հասկանալու համար։ Այս երկուսի համադրությունն աստվածայնության և մարդկայնության մեջ գտնվող Աստծու կատարյալ միավորումն է։ Թեև հավելվածում Աստված խոսում է երրորդ դեմքի տեսանկյունից, ոչ ոք չի կարող հերքել, որ այս խոսքերն անձամբ արտաբերվել են Աստծու կողմից, քանզի ոչ մի մարդ չի կարող հստակ բացատրել Աստծու խոսքերը. միայն Աստված Ինքը կարող է լույս սփռել Իր արտահայտումների ակունքների ու նպատակների վրա։ Ուստի, թեև Աստված խոսում է՝ օգտագործելով բազմաթիվ միջոցներ, Նրա գործի նպատակները երբեք չեն փոխվում, ոչ էլ Նրա ծրագրի նպատակն է երբևէ փոփոխվում։

Թեև «Աստծու խոսքերը՝ ողջ տիեզերքին» բաժինն ավարտվում է մի գլխով, որտեղ Աստված բաժանվում է մարդուց, իրականում այս ժամանակ է պաշտոնապես բացահայտվում Աստծու նվաճման և փրկության գործը մարդկանց մեջ և մարդկանց կատարյալ դարձնելու Նրա գործը։ Ուստի, մեզ համար ավելի հարմար է «Աստծու խոսքերը՝ ողջ տիեզերքին» բաժինը դիտարկել որպես վերջին օրերի Աստծու գործի մարգարեություն։ Քանզի միայն այս պահից հետո մարդու մարմնացած Որդին պաշտոնապես սկսեց գործել և խոսել՝ օգտագործելով Քրիստոսի ինքնությունը, շրջելով եկեղեցիներում և կյանքով ապահովելով, ինչպես նաև ջրելով ու հովվելով Իր ողջ ժողովրդին, ինչն իր հերթին ծնունդ տվեց բազմաթիվ արտահայտումների «Քրիստոսի խոսքերը՝ եկեղեցիներում շրջելիս» բաժնում։


Գլուխ 1

Նրանք, ովքեր տեսել են Իմ խոսքերը, արդյո՞ք իսկապես ընդունում են դրանք։ Դուք իսկապես ճանաչո՞ւմ եք Ինձ։ Արդյո՞ք իսկապես սովորել եք հնազանդվել։ Անկեղծորեն նվիրաբերվո՞ւմ եք Ինձ։ Մեծ կարմիր վիշապի առջև արդյո՞ք իսկապես ուժեղ և հզոր վկայություն եք տվել Իմ մասին։ Ձեր հավատարմությունն իսկապե՞ս ամոթի մեջ է գցում մեծ կարմիր վիշապին։ Միայն Իմ խոսքերի փորձության միջոցով կարող եմ հասնել Իմ նպատակին՝ մաքրելու եկեղեցին և ընտրելու նրանց, ովքեր անկեղծորեն սիրում են Ինձ։ Եթե Ես այդ կերպ չգործեի, մի՞թե որևէ մեկը կկարողանար ճանաչել Ինձ։ Ո՞վ կճանաչեր Իմ մեծությունը, Իմ ցասումը, Իմ իմաստությունն Իմ խոսքերի միջոցով։ Սկսելով Իմ գործը՝ Ես անպայման այն կհասցնեմ ավարտին, սակայն հենց Ես եմ, որ խորությամբ քննում եմ մարդկանց սրտերը։ Ճիշտն ասած՝ մարդկանց մեջ չկա մեկը, ով լիովին ճանաչում է Ինձ, ուստի Ես օգտագործում եմ խոսքերը՝ ուղղորդելու բոլորի մարդկանց, տանելու նրանց դեպի նոր դարաշրջան։ Վերջում Ես խոսքերի միջոցով կկատարեմ Իմ ամբողջ գործը՝ այնպես անելով, որ բոլոր նրանք, ովքեր անկեղծորեն սիրում են Ինձ, հանձնվեն Իմ արքայությանը և ապրեն Իմ գահի առաջ։ Այսօր իրավիճակն այլևս նախկինը չէ, և Իմ գործը մտել է նոր մեկնակետ։ Ուստի կլինի նոր մոտեցում․ բոլոր նրանք, ովքեր տեսնում են Իմ խոսքը և ընդունում այն որպես իրենց իսկ կյանքը, Իմ արքայության մարդիկ են, և լինելով Իմ արքայության մեջ՝ նրանք Իմ արքայության ժողովուրդն են։ Քանի որ ընդունում են Իմ խոսքերի առաջնորդությունը, թեև կոչվում են Իմ ժողովուրդ, այդ կոչումը որևէ կերպ չի զիջում «Իմ որդիներ» կոչվելուն։ Աստծու ժողովուրդ դառնալուց հետո բոլորը պետք է հավատարմություն ցուցաբերեն Իմ թագավորության մեջ և կատարեն իրենց պարտավորություններն Իմ թագավորության մեջ։ Ով խախտում է Իմ կառավարչական հրամանագրերը, պետք է ստանա Իմ հանդիմանությունը։ Սա Իմ խորհուրդն է բոլորին։

Այժմ մուտք է գործվել նոր ճանապարհ, և անցյալն այլևս պիտանի չէ կրկին հիշատակելու։ Բայց Ես սա նախկինում էլ ասել եմ․ Ես նկատի ունեմ այն, ինչ ասում եմ, և այն, ինչ նկատի ունեմ, պետք է կատարվի, և ոչ ոք չի կարող սա փոխել․ դա բացարձակ է։ Թե՛ այն խոսքերը, որ Ես ասել եմ անցյալում, թե՛ այն խոսքերը, որ պիտի ասեմ ապագայում, բոլորը մեկը մյուսի հետևից կկատարվեն, և Ես թույլ կտամ ողջ մարդկությանը տեսնել սա։ Սա է Իմ խոսքերի և Իմ գործի սկզբունքը։ Քանի որ եկեղեցու կառուցումն արդեն իրականացվել է, այժմ այլևս եկեղեցաշինության ժամանակը չէ, այլ այն ժամանակը, երբ թագավորությունը հաջողությամբ կառուցվում է։ Սակայն, քանի որ դուք դեռևս երկրի վրա եք, երկրի վրա մարդկանց ժողովները կշարունակեն կոչվել «եկեղեցի»։ Այնուամենայնիվ, եկեղեցու էությունն այլևս այն չէ, ինչ նախկինում էր. այն եկեղեցի է, որն արդեն հաջողությամբ կառուցված է։ Ուստի ասում եմ՝ Իմ արքայությունն արդեն իջել է երկրի վրա։ Ոչ ոք չի կարող ըմբռնել Իմ խոսքերի արմատը, և նրանք չգիտեն Իմ խոսելու նպատակը։ Հենց որ այսօր խոսեմ ձեզ հետ, փորձառաբար կապրեք հայտնություն։ Ոմանք կարող են բարձրաձայն և դառնորեն լաց լինել, ոմանք կարող են վախենալ, թե հենց այսպես եմ Ես խոսում, ոմանք կարող են կառչած մնալ իրենց հին հայացքներին՝ հետևելով Իմ յուրաքանչյուր քայլին։ Ոմանք կարող են զղջալ, որ ժամանակին արտահայտել են իրենց դժգոհությունները կամ հակառակվել են Ինձ։ Ոմանք կարող են գաղտնի ուրախանալ, որ երբեք չեն շեղվել Իմ անունից և այսօր նրանք վերակենդանանում են։ Կարող են լինել ոմանք, ովքեր վաղուց Իմ խոսքերից «տանջվել են» այնքան, որ կիսամեռ վիճակի են հասել, վհատված ու ընկճված են և այլևս սիրտ չունեն ականջ դնելու Իմ ասած խոսքերին, թեև Ես փոխել եմ Իմ խոսելու ձևը. կամ կարող են լինել ուրիշները, ովքեր որոշ աստիճանի հավատարիմ են եղել՝ երբեք չբողոքելով և չկասկածելով և այսօր բավականին բախտավոր են ազատություն ստանալու և իրենց սրտերում Իմ հանդեպ անարտահայտելի երախտագիտություն զգալու համար։ Վերը նշված բոլոր վիճակները, տարբեր աստիճաններով, վերաբերում են յուրաքանչյուր մարդ արարածին։ Բայց ի վերջո անցյալն անցյալ է։ Քանի որ ներկան արդեն այստեղ է, հետևաբար այլևս կարիչ չկա կառչելու երեկվա օրվան կամ մտահոգվելու ապագայի մասին։ Մարդ լինելով՝ ով որ հակադրվում է իրականությանը և չի գործում Իմ ուղղորդման համաձայն, բարի վախճան չի ունենա, այլ միայն փորձանք կբերի իր գլխին։ Տիեզերքի մեջ չկա ոչինչ, որի վերաբերյալ Ես վերջին խոսքը չունենամ։ Կա՞ արդյոք մի բան, որ Իմ ձեռքերում չէ։ Երբ Ես ասում եմ, որ ինչ-որ բան պետք է արվի, այդպես էլ արվում է, և մարդկանցից ո՞վ կարող է փոխել Իմ վճիռը։ Մի՞թե դա այն ուխտն է, որ Ես հաստատել եմ երկրի վրա։ Ոչինչ չի կարող խոչընդոտել Իմ ծրագրի առաջընթացը։ Բոլոր ժամանակներում Ես իրականացնում եմ Իմ գործը, և բոլոր ժամանակներում Ես ծրագրում եմ Իմ տնօրինությունը։ Մարդկանցից ո՞վ կարող է իրեն ներգրավել։ Մի՞թե Ես չեմ անձամբ կարգավորել ամեն ինչ։ Այսօր այս արքայություն մտնելը նույնպես դուրս չէ Իմ ծրագրից կամ Իմ կանխատեսածից. Ես դա վաղուց էի Իմ կողմից նախասահմանել։ Ձեզնից ո՞վ կարող է ըմբռնել այս քայլը։ Իմ ժողովուրդն, անշուշտ, կլսի Իմ ձայնը, և բոլոր նրանք, ովքեր անկեղծորեն սիրում են Ինձ, անշուշտ, պիտի վերադառնան Իմ գահի առաջ։

Նոր մոտեցման մեջ մտնելուն զուգընթաց Իմ գործում նոր քայլեր կլինեն։ Քանի որ դա արքայության մեջ է, Ես ուղղակիորեն բաներ կանեմ աստվածայնության միջոցով՝ առաջնորդելով ճանապարհի ամեն մի քայլն ամենանուրբ մանրուքների ճշգրտությամբ, բացարձակապես անխառն մարդկային մտադրություններով։ Ստորև բերված է իրական կիրարկման ուղիների ցանկ։ Քանի որ նեղության և զտման միջոցով է, որ նրանք վաստակել են «ժողովուրդ» կոչումը, և քանի որ Իմ արքայության ժողովուրդն են, Ես պետք է նրանց ներկայացնեմ խիստ պահանջներ, որոնց չափանիշն ավելի բարձր է, քան նախորդ դարաշրջաններում Իմ գործի մեթոդներինը։ Դա ոչ միայն խոսքերի իրականությունն է, այլ, որ ավելի կարևոր է՝ կիրարկման իրականությունը։ Սրանք պետք է առաջին հերթին իրագործվեն։ Բոլոր խոսքերում և գործերում նրանք պետք է համապատասխանեն արքայության ժողովրդից պահանջվող չափանիշներին, և ցանկացած խախտող պետք է անմիջապես հեռացվի, որպեսզի անպատվություն չբերի Իմ անվանը։ Սակայն այն տգետները, որոնք չեն կարող հստակ տեսնել կամ հասկանալ, բացառություն են։ Իմ արքայությունը կառուցելիս կենտրոնացեք Իմ խոսքերն ուտելու և խմելու, Իմ իմաստությունը ճանաչելու և Իմ գործի միջոցով հաստատում գտնելու վրա։ Եթե որևէ մեկն ուշադրություն է դարձնում այլ գրքերի՝ Իմ խոսքերից բացի, Ես անկասկած չեմ ուզում նրանց․ այդպիսի մարդիկ պոռնիկներ են և չեն հնազանդվում Ինձ։ Որպես առաքյալ՝ մարդը չպետք է չափազանց երկար մնա տանը։ Եթե մնա, Ես կհեռացնեմ և այլևս չեմ օգտագործի այդ մարդուն։ Ես չեմ ստիպի նրանց։ Քանի որ առաքյալները երկար ժամանակ տանը չեն լինում, նրանք պետք է երկար ժամանակահատվածներ անցկացնեն եկեղեցում՝ ուսուցանվելու համար։ Առաքյալները պետք է մասնակցեն եկեղեցիների յուրաքանչյուր երկու հավաքույթից առնվազն մեկին։ Այսպիսով, գործակիցների հավաքները (ներառյալ առաքյալների բոլոր հավաքները, եկեղեցու առաջնորդողների բոլոր հավաքները և հստակ ներըմբռնում ունեցող սրբերի բոլոր հավաքները) պետք է հաճախակի դառնան։ Ձեզանից առնվազն ոմանք պետք է հաճախեն յուրաքանչյուր հավաք, իսկ առաքյալները պետք է կենտրոնանան միայն եկեղեցիներին հսկելու վրա։ Սրբերին նախկինում ներկայացված պահանջներն այժմ ավելի խորն են։ Նրանց, ովքեր մեղքեր էին գործել, նախքան Ես վկայեցի Իմ անվան մասին, Իմ հանդեպ իրենց հավատարմության պատճառով Ես դեռ կօգտագործեմ՝ ստուգելուց հետո։ Սակայն նրանք, ովքեր Իմ վկայությունից հետո կրկին մեղանչում են, բայց վճռական են ջանք գործադրել՝ ապաշխարելու և նորից սկսելու համար, այդպիսի մարդիկ պետք է միայն մնան եկեղեցու ներսում։ Այնուամենայնիվ, նրանք չեն կարող լինել անզուսպ և անառակ, այլ ավելի շուտ պետք է ավելի զսպված լինեն, քան մյուսները։ Ինչ վերաբերում է նրանց, ովքեր կարգի չեն բերում իրենց ճանապարհներն Իմ արտահայտումներն անելուց հետո, Իմ Հոգին անմիջապես կլքի նրանց, և եկեղեցին իրավունք կունենա իրագործելու Իմ դատաստանը և ստիպելու նրանց հեռանալ եկեղեցուց։ Սա բացարձակ է, և քննարկման տեղ չի կարող լինել։ Եթե որևէ մեկն ընկնում է փորձությունների ժամանակ, այսինքն՝ եթե հեռանում է, ապա ոչ ոք չպետք է ուշադրություն դարձնի այդ մարդուն՝ Ինձ փորձելուց և Սատանային խելագարորեն եկեղեցի ներխուժել թույլ տալուց խուսափելու համար։ Սա է Իմ դատաստանն այդպիսի մարդու նկատմամբ։ Եթե որևէ մեկը գործում է առանց արդարության և հեռացող մարդու հանդեպ իր զգացմունքներից դրդված, ապա ոչ միայն հեռացողը կկորցնի իր տեղը, այլև այդ մարդը նույնպես կվտարվի Իմ ժողովրդի միջից։ Առաքյալների մեկ այլ գործառույթ է կենտրոնանալ ավետարանը քարոզելու վրա։ Իհարկե, սրբերը նույնպես կարող են անել այս գործը, բայց նրանք պետք է իմաստուն լինեն դա անելիս և զերծ մնան փորձանք բերելուց։ Վերոնշյալները կիրարկման ներկայիս ուղիներն են։ Նաև, որպես հիշեցում, պետք է ուշադրություն դարձնեք ձեր քարոզներն ավելի խորը դարձնելուն, որպեսզի բոլորը կարողանան մտնել Իմ խոսքերի իրականության մեջ։ Պետք է ուշիուշով հետևեք Իմ խոսքերին՝ այնպես անելով, որ բոլոր մարդիկ կարողանան դրանք հասկանալ հստակ և աներկբա կերպով։ Սա ամենակարևորն է։ Իմ ժողովրդի միջից նրանք, ովքեր դավաճանության մտքեր են տածում, պետք է վտարվեն, և նրանց չպետք է թույլատրվի երկար մնալ Իմ տանը, որպեսզի անպատվություն չբերեն Իմ անվանը։

Գլուխ 3

Քանի որ Իմ ժողովուրդն եք կոչվում, իրողություններն այլևս նախկինի պես չեն. պետք է ականջ դնեք և հնազանդվեք Իմ Հոգու արտահայտումներին ու սերտորեն հետևեք Իմ գործին. չպետք է տարանջատեք Իմ Հոգին և Իմ մսեղին, քանզի Մենք ի բնե մեկ ենք և բնությամբ՝ անբաժանելի։ Ով որ տարանջատի Հոգին և անձն ու կենտրոնանա կա՛մ անձի, կա՛մ Հոգու վրա, կորուստ կկրի և միայն ի վիճակի կլինի խմելու իր իսկ դառը բաժակից, և ասելու այլևս ոչինչ չկա։ Միայն նրանք, ովքեր ի վիճակի են Հոգուն և անձին անբաժանելի ամբողջություն համարելու, Իմ մասին բավարար ճանաչողություն ունեն. նրանց ներսի կյանքն աստիճանաբար փոփոխության կենթարկվի։ Որպեսզի Իմ գործի հաջորդ քայլն ընթանա սահուն կերպով և առանց խոչընդոտի, Ես կիրառում եմ խոսքերի զտումը՝ փորձելու բոլոր նրանց, ովքեր Իմ տանն են, և օգտագործում եմ գործի եղանակներր՝ ստուգելու նրանց, ովքեր հետևում են Ինձ։ Այս հանգամանքներում կարելի է ասել, որ նրանք բոլորը կորցնում են հույսը. որպես մարդիկ՝ նրանց մեջ չկա մեկը, ով բացասական և պասիվ իրադրությունում չլինի, կարծես ողջ տարածությունը փոխված լինի։ Ոմանք բողոքում են երկնքի ու երկրի դեմ. ոմանք իրենց հիասթափության մեջ կոփում են իրենց և ընդունում Իմ խոսքերի փորձությունը. ոմանք նայում են երկնքին և խոր հառաչում՝ աչքերը լի արցունքներով, կարծես խելագարված լինեն նորածին մանկան անժամանակ մահից. ոմանք նույնիսկ զգում են, որ այսպես ապրելն ամոթ է, և աղոթում են, որ Աստված շուտով տանի իրենց. ոմանք ողջ օրն անցկացնում են շշմածության մեջ, կարծես նոր էին ծանր հիվանդացել և դեռ ուշքի չեն եկել. ոմանք տրտնջալուց հետո լուռ հեռանում են, իսկ ոմանք դեռ իրենց տեղից գովաբանում են Ինձ, թեև որոշ չափով բացասական են մնում։ Այսօր, երբ ամեն ինչ հայտնի է դարձվել, Ես այլևս կարիք չունեմ խոսելու անցյալի մասին. ավելի կարևոր է այն, որ դեռ պետք է ունակ լինեք լիարժեք հավատարմության այն դիրքից, որը Ես այսօր տալիս եմ ձեզ, որպեսզի այն ամենը, ինչ անում եք, արժանանա Իմ հավանությանը, և այն ամենը, ինչ ասում եք, գա Իմ լուսավորությունից ու լուսավորումից, և ի վերջո այն, ինչ կյանքով արտահայտում եք, լինի Իմ պատկերը և ամբողջովին Իմ դրսևորումը։

Իմ խոսքերն արձակվում և արտահայտվում են ցանկացած ժամանակ և վայրում, և այդպես էլ ինքներդ ձեզ պետք է ճանաչեք Իմ առջև բոլոր ժամանակներում։ Քանզի այսօրվա օրը ի վերջո տարբերվում է նախկինից, և այլևս հարցն այն չէ, որ բաներն իրագործվեն պարզապես այն պատճառով, որ ցանկանում ես։ Փոխարենը պետք է Իմ խոսքերի ուղղորդման ներքո ունակ լինես ճնշելու սեփական մարմինդ. պետք է Իմ խոսքերն օգտագործես որպես քո հենարան և չպետք է անխոհեմաբար գործես։ Եկեղեցու համար իրական կիրարկման բոլոր ուղիները կարելի է գտնել Իմ խոսքերում։ Նրանք, ովքեր չեն գործում Իմ խոսքերով, ուղղակի վիրավորանք են հասցնում Իմ Հոգուն, և Ես կբնաջնջեմ նրանց։ Քանի որ ամեն ինչ հասել է այսօրվա իրավիճակին, դուք կարիք չունեք չափազանց վշտանալու և զղջալու անցյալի ձեր արարքների ու գործողությունների համար։ Իմ մեծահոգությունն անսահման է, ինչպես ծովերն ու երկինքը. ինչպե՞ս կարող էին մարդու կարողություններն ու Իմ մասին ճանաչողությունն Ինձ ծանոթ չլինել այնպես, ինչպես Իմ իսկ ձեռքի ափը։ Մարդկանցից ո՞վ Իմ ձեռքերում չէ։ Կարծում ես՝ ոչինչ չգիտե՞մ այն մասին, թե որքան մեծ է քո հասակը, որ Ես լիովին անտեղյա՞կ եմ դրանից։ Անհնա՛ր է։ Այսպիսով, երբ բոլոր մարդիկ գտնվում են իրենց ամենամեծ հուսահատության մեջ, երբ նրանք այլևս չեն կարող սպասել և ցանկանում են նոր սկիզբ դնել, երբ ուզում են Ինձ հարցնել, թե ինչ է կատարվում, երբ ոմանք տարված են լինում զեխությամբ, և ոմանց մտքով անցնում է ապստամբել, երբ ոմանք դեռ հավատարիմ ծառայություն են մատուցում, Ես սկսում եմ դատաստանի դարաշրջանի երկրորդ մասը՝ մաքրագործելով և դատելով Իմ ժողովրդին։ Սա նաև նշանակում է, որ Ես պաշտոնապես սկսում եմ կրթել Իմ ժողովրդին՝ թույլ տալով ձեզ ոչ միայն գեղեցիկ վկայություն կրել Ինձ համար, այլև, ավելին, գեղեցիկ հաղթանակի հասնել Ինձ համար մղվող ճակատամարտում՝ Իմ ժողովրդի աթոռից։

Բոլոր ժամանակներում Իմ ժողովուրդը պետք է զգոն լինի Սատանայի դավերի դեմ՝ պահպանելով Իմ տան դարպասն Ինձ համար. դուք պետք է ի վիճակի լինեք աջակցելու միմյանց և մատակարարելու միմյանց, որպեսզի խուսափեք Սատանայի ծուղակն ընկնելուց, որի ժամանակ արդեն չափազանց ուշ կլինի զղջալու համար։ Ինչո՞ւ եմ Ես ձեզ կրթում նման հրատապությամբ։ Ինչո՞ւ եմ ձեզ ասում հոգևոր ոլորտի փաստերը։ Ինչո՞ւ եմ ձեզ հիշեցնում և հորդորում նորից ու նորից։ Երբևէ մտածե՞լ եք այս մասին։ Երբևէ խորհե՞լ եք դրա շուրջ, մինչև որ այն պարզ դառնա ձեզ համար։ Ուստի պետք է ոչ միայն ի վիճակի լինեք կոփելու ինքներդ ձեզ՝ կառուցելով անցյալի հիմքի վրա, այլև, ավելին, վտարելու ձեր միջի անմաքուր բաներն այսօրվա խոսքերի ուղղորդման ներքո՝ թույլ տալով, որ Իմ խոսքերից յուրաքանչյուրն արմատ գցի և ծաղկի ձեր հոգիներում, և, որ ավելի կարևոր է, ավելի շատ պտուղ տա։ Դա այն պատճառով է, որ այն, ինչ Ես պահանջում եմ, ոչ թե վառ, փարթամ ծաղիկներ են, այլ առատ պտուղ, պտուղ, որը չի փչանում։ Հասկանո՞ւմ եք Իմ խոսքերի ճշմարիտ իմաստը։ Թեև ջերմոցի ծաղիկներն անթիվ են, ինչպես աստղերը, և գրավում են ողջ հիացող ամբոխին, հենց որ դրանք թառամում են, դառնում են այնքան քայքայված, որքան Սատանայի դավերը, և ոչ ոք որևէ հետաքրքրություն չի ցուցաբերում դրանց նկատմամբ։ Սակայն բոլոր նրանք, ովքեր հարվածներ են ստանում քամիներից և խանձվում արևից, ովքեր վկայություն են կրում Ինձ համար, թեև գեղեցիկ չեն ծաղկում, պտուղ կտան, հենց որ ծաղիկները թառամեն, քանզի Ես պահանջում եմ, որ նրանք այդպիսին լինեն։ Երբ Ես ասում եմ այս խոսքերը, որքա՞ն եք հասկանում։ Հենց որ ծաղիկները թառամեն և պտուղ տան, և հենց որ այդ ողջ պտուղը կարողանա տրամադրվել Իմ վայելքի համար, Ես կավարտեմ Իմ ողջ գործը երկրի վրա և կսկսեմ վայելել Իմ իմաստության բյուրեղացումը։

Գլուխ 4

Իմ բոլոր մարդիկ, որոնք ծառայում են Իմ առաջ, պետք է վերհիշեն անցյալը։ Արդյոք Իմ հանդեպ ձեր սերն արատավորվա՞ծ էր անմաքրությամբ։ Իմ հանդեպ ձեր հավատարմությունը մաքուր և ամբողջ սրտո՞վ էր արդյոք։ Արդյոք Իմ մասին ձեր ճանաչողությունը ճշմարի՞տ էր։ Որքա՞ն տեղ էի Ես զբաղեցնում ձեր սրտերում։ Արդյոք Ես ամբողջությա՞մբ էի լցնում ձեր սրտերը։ Իմ խոսքերից քանի՞սն են իրագործվել ձեր մեջ։ Մի՛ փորձեք հիմարացնել Ինձ։ Այս ամենը կատարելապես պարզ է Ինձ համար։ Այսօր, երբ Իմ փրկության ձայնն է հնչում, Իմ հանդեպ ձեր սերն ինչ-որ չափով աճե՞լ է արդյոք։ Արդյոք Իմ հանդեպ ձեր հավատարմության մի մասն ավելի մաքո՞ւր է դարձել։ Արդյոք Իմ մասին ձեր ճանաչողությունը խորացե՞լ է։ Արդյոք անցյալում մատուցված գովաբանությունն ամո՞ւր հիմք է դրել այսօրվա ձեր ճանաչողության համար։ Ձեր որքա՞ն մասն է զբաղեցնում Իմ Հոգին։ Որքա՞ն տեղ է զբաղեցնում Իմ պատկերը ձեր ներսում։ Արդյոք Իմ արտահայտումները ձեր ներսում հասե՞լ են նպատակակետին։ Արդյոք իսկապես զգո՞ւմ եք, որ ձեր ամոթը թաքցնելու տեղ չունեք։ Արդյոք իսկապես հավատո՞ւմ եք, որ որակավորված չեք՝ Իմ մարդիկ լինելու համար։ Եթե միանգամայն անտարբեր եք վերոնշյալ հարցերի հանդեպ, ապա սա բավական է ցույց տալու համար, որ միայն անձնական շահ ես հետապնդում, որ ներկա ես` միայն քանակ ապահովելու համար, և Իմ նախասահմանած ժամին անպայման դուրս կթողնվես ու երկրորդ անգամ կնետվես անհատակ անդունդը։ Սրանք Իմ նախազգուշացման խոսքերն են, և ովքեր դրանց թեթևամտորեն կվերաբերվեն, Իմ դատաստանի հարվածը կստանան և նշանակված ժամին կբախվեն աղետի։ Մի՞թե այդպես չէ։ Մի՞թե Ես դեռ պետք է օրինակներ բերեմ՝ սա լուսաբանելու համար։ Մի՞թե պետք է ավելի պարզ խոսեմ, որպեսզի ձեզ համար օրինակ բերեմ։ Արարչագործության ժամանակներից մինչև այսօր շատ մարդիկ ըմբոստացել են Իմ խոսքերի դեմ և այդպիսով լքվել ու դուրս են թողնվել Իմ վերականգնման հոսքի կողմից. ի վերջո, նրանց մարմինները կորչում են, իսկ հոգիները՝ նետվում Հադես, և նույնիսկ այսօր նրանք դեռ ենթարկվում են ծանր պատժի։ Շատ մարդիկ հետևել են Իմ խոսքերին, բայց դեմ են գնացել Իմ լուսավորությանն ու պայծառացմանը և այդպիսով մի կողմ են շպրտվել Իմ կողմից՝ ընկնելով Սատանայի իշխանության տակ և դառնալով Ինձ հակադրվողներից մեկը։ (Այսօր բոլոր նրանք, ովքեր ուղղակիորեն հակադրվում են Ինձ, հնազանդվում են միայն Իմ խոսքերի մակերեսային կողմերին՝ միաժամանակ ըմբոստանալով դրանց էության դեմ)։ Եղել են նաև շատերը, ովքեր պարզապես լսել են այն խոսքերը, որոնք Ես ասել եմ երեկ, ովքեր կառչել են անցյալի «աղբից» և չեն գնահատել ներկա օրվա «բերքը»։ Այս մարդիկ ոչ միայն գերեվարվել են Սատանայի կողմից, այլև դարձել են հավերժական մեղավորներ ու Իմ թշնամիները, և նրանք ուղղակիորեն հակադրվում են Ինձ։ Նման մարդիկ Իմ դատաստանի առարկաներն են Իմ ցասման գագաթնակետին, և այսօր նրանք դեռ կույր են, դեռևս մութ զնդաններում (այսինքն՝ նման մարդիկ նեխած, փայտացած դիակների մեջ են, որոնք վերահսկվում են Սատանայի կողմից. քանի որ նրանց աչքերը շղարշով են պատվել Իմ կողմից, Ես ասում եմ, որ նրանք կույր են)։ Լավ կլիներ մի օրինակ բերել ձեզ համար, որպեսզի կարողանաք սովորել դրանից։

Պողոսի անունը հիշատակելիս կմտաբերեք նրա պատմությունը և նրա մասին որոշ զրույցներ, որոնք ճշգրիտ չեն և չեն համապատասխանում իրականությանը։ Նա մանկուց կրթվել էր իր ծնողների կողմից ու ստացել Իմ կյանքը և Իմ նախասահմանման արդյունքում օժտված էր այն որակով, որը Ես պահանջում եմ։ Տասնինը տարեկանում նա ուսումնասիրում էր կյանքի մասին զանազան գրքեր. ուստի Ես կարիք չունեմ մանրամասնելու, թե ինչպես իր որակի և Իմ լուսավորման ու պայծառացման շնորհիվ նա ոչ միայն կարողանում էր որոշակի խորաթափանցությամբ խոսել հոգևոր հարցերի մասին, այլև ի վիճակի էր ըմբռնել Իմ մտադրությունները։ Իհարկե, սա չի բացառում ներքին և արտաքին գործոնների համադրությունը։ Այնուամենայնիվ, նրա միակ թերությունն այն էր, որ իր տաղանդների պատճառով նա հաճախ պոռոտախոսում էր։ Արդյունքում, իր ըմբոստության պատճառով, որի մի մասն ուղղակիորեն ներկայացնում էր հրեշտակապետին, երբ Ես առաջին անգամ մսեղի դարձա, նա ամեն ջանք գործադրեց՝ Ինձ հակադրվելու համար։ Նա այնպիսի մարդ էր, որ չէր ճանաչում Իմ խոսքերը, և Իմ տեղը նրա սրտում արդեն անհետացել էր։ Նման մարդիկ ուղղակիորեն հակադրվում են Իմ աստվածայնությանն ու տապալվում Իմ կողմից և միայն ամենավերջում են խոնարհվում ու խոստովանում իրենց մեղքերը։ Հետևաբար, այն բանից հետո, երբ Ես օգտագործեցի նրա ուժեղ կողմերը (այսինքն՝ այն բանից հետո, երբ նա որոշ ժամանակ աշխատեց Ինձ համար), նա կրկին վերադարձավ իր հին սովորություններին, և թեև ուղղակիորեն չըմբոստացավ Իմ խոսքերի դեմ, ըմբոստացավ Իմ ներքին ուղղորդման ու լուսավորության դեմ, և ուստի այն ամենը, ինչ նա արել էր անցյալում, ապարդյուն էր. այլ կերպ ասած՝ փառքի պսակը, որի մասին նա խոսում էր, դարձել էր դատարկ խոսքեր՝ իր իսկ երևակայության արդյունքը, քանզի նույնիսկ այսօր նա դեռ ենթարկվում է Իմ դատաստանին՝ Իմ կապանքների գերության մեջ։

Վերոնշյալ օրինակից երևում է, որ ով հակադրվում է Ինձ (հակադրվելով ոչ միայն Իմ մսեղի անձին, այլ, որ ավելի կարևոր է, Իմ խոսքերին և Իմ Հոգուն, այսինքն՝ Իմ աստվածայնությանը), ստանում է Իմ դատաստանն իր մսեղիում։ Երբ Իմ Հոգին լքում է քեզ, դու գահավիժում ես՝ իջնելով ուղիղ Հադես։ Եվ թեև քո մսեղի մարմինը երկրի վրա է, դու կորցրել ես ողջամտությունդ հոգեկան հիվանդությամբ տառապողի պես։ Իսկույն սկսել ես զգալ այնպես, ասես մեռած լինես, և նույնիսկ աղերսում ես Ինձ անմիջապես վերջ տալ քո մսեղիին։ Ձեզնից շատերը, ովքեր օժտված են հոգով, խորապես հասկանում են նման հանգամանքները, և Ես կարիք չունեմ ավելի մանրամասնելու։ Անցյալում, երբ Ես աշխատում էի Իմ բնականոն մարդկայնությամբ, մարդկանց մեծ մասը «մրցում էր» Իմ ցասման ու մեծափառության հետ և մի փոքր գիտեր Իմ իմաստության ու բնույթի մասին։ Այսօր Ես խոսում ու գործում եմ անմիջականորեն աստվածայնությամբ, և դեռ կան որոշ մարդիկ, որոնք իրենց սեփական աչքերով կտեսնեն Իմ ցասումն ու դատաստանը. ավելին՝ դատաստանի դարաշրջանի երկրորդ մասի հիմնական գործն այն է, որ Իմ բոլոր մարդիկ անմիջականորեն ճանաչեն Իմ գործերը մսեղիում, և որ դուք բոլորդ անմիջականորեն տեսնեք Իմ բնույթը։ Սակայն, քանի որ Ես մսեղիում եմ, հաշվի եմ առնում ձեր թուլությունները։ Իմ հույսն այն է, որ ձեր հոգուն, ոգուն և մարմնին չվերաբերվեք որպես խաղալիքների՝ անփութորեն նվիրաբերելով դրանք Սատանային։ Ավելի լավ է՝ գնահատեք այն ամենը, ինչ ունեք, և չվերաբերվեք դրան որպես խաղի, քանզի նման բաները կապված են ձեր ճակատագրի հետ։ Արդյոք իսկապես ի վիճակի՞ եք հասկանալու Իմ խոսքերի ճշմարիտ իմաստը։ Արդյոք իսկապես ի վիճակի՞ եք հաշվի առնելու Իմ ճշմարիտ զգացմունքները։

Արդյո՞ք պատրաստ եք վայելելու Իմ օրհնությունները երկրի վրա, օրհնություններ, որ նման են երկնայիններին։ Արդյոք պատրա՞ստ եք գնահատելու Իմ մասին հասկացողությունը, Իմ խոսքերի վայելքը և Իմ մասին ճանաչողությունը՝ որպես ձեր կյանքի ամենաարժեքավոր և իմաստալից բաները։ Արդյոք իսկապես ի վիճակի՞ եք լիովին հնազանդվելու Ինձ առանց մտածելու ձեր սեփական հեռանկարների մասին։ Արդյոք իսկապես ի վիճակի՞ եք թույլ տալու, որ Ես ձեզ մահվան մատնեմ և առաջնորդեմ ձեզ, ինչպես ոչխարների։ Կա՞ն արդյոք ձեր մեջ այնպիսիք, որոնք ունակ են հասնելու նման բաների։ Մի՞թե բոլորը, ովքեր ընդունվում են Իմ կողմից և ստանում Իմ խոստումները, նրանք են, ովքեր ձեռք են բերում Իմ օրհնությունները։ Արդյոք որևէ բան հասկացե՞լ եք այս խոսքերից։ Եթե Ես փորձեմ ձեզ, կարո՞ղ եք արդյոք իսկապես անձնատուր լինել Աստծու տնօրինությանն այնպես, ինչպես Ես եմ կամենում, և այս փորձությունների մեջ փնտրել Իմ մտադրություններն ու ընկալել Իմ սիրտը։ Ես չեմ ցանկանում, որ կարողանաս բազում հուզիչ խոսքեր ասել կամ բազմաթիվ հետաքրքրաշարժ պատմություններ պատմել. փոխարենը՝ խնդրում եմ, որ կարողանաս գեղեցիկ վկայություն տալ Ինձ համար, և որ ամեն առումով կարողանաս խորապես մտնել իրականության մեջ։ Եթե Ես ուղղակիորեն չխոսեի, կարո՞ղ էիր արդյոք լքել քեզնից դուրս եղած ամեն ինչ և թույլ տալ, որ Ես օգտագործեմ քեզ։ Մի՞թե սա չէ այն իրականությունը, որ Ես պահանջում եմ։ Ո՞վ է ի վիճակի ըմբռնելու Իմ խոսքերի իմաստը։ Սակայն Ես խնդրում եմ, որ այլևս չծանրաբեռնվեք կասկածներով, որ դրական մոտեցում ցուցաբերեք ձեր մուտքի հարցում և ըմբռնեք Իմ խոսքերի էությունը, որպեսզի սխալ չհասկանաք Իմ խոսքերը, Իմ մտադրությունն անհասկանալի չլինի ձեզ համար, և այդպիսով չխախտեք Իմ կառավարչական հրամանագրերը։ Հուսով եմ, որ Իմ խոսքերում կընկալեք ձեզ համար ունեցած Իմ մտադրությունները։ Այլևս մի՛ մտածեք ձեր սեփական հեռանկարների մասին և գործեք այնպե՛ս, ինչպես վճռել եք Իմ առաջ, լիովին անձնատուր լինելով Աստծու տնօրինությանն ամեն ինչում։ Բոլոր նրանք, ովքեր կանգնած են Իմ տան մեջ, պետք է անեն այնքան, որքան հնարավոր է. պետք է երկրի վրա Իմ գործի վերջին հատվածի համար նվիրես քո լավագույնը։ Արդյո՞ք իսկապես պատրաստ ես նման բաներ կիրարկելու։

Գլուխ 5

Իմ Հոգու արտահայտումն Իմ ամբողջ բնույթի արտահայտությունն է։ Արդյոք սա պա՞րզ է ձեզ համար։ Այս հարցում հստակություն չունենալը համարժեք կլինի Ինձ ուղղակիորեն դիմակայելուն։ Մի՞թե իսկապես տեսել եք դրանում առկա կարևորությունը։ Մի՞թե իսկապես գիտեք, թե որքան ջանք, որքան եռանդ եմ ծախսում ձեզ վրա։ Մի՞թե իսկապես համարձակվում եք Իմ առաջ ի ցույց դնել այն, ինչ արել եք և ինչպես պահել եք ձեզ։ Եվ դուք պետք է լինեք Իմ ժողովուրդն Իմ առաջ․ ամոթ չունեք, առավել ևս՝ առողջ դատողություն։ Վաղ թե ուշ ձեզ նման մարդիկ դո՛ւրս կթողնվեն Իմ տնից։ Մի՛ փորձիր ի ցույց դնել քո ավագությունը՝ ենթադրելով, թե հաստատուն ես կանգնել Ինձ համար քո վկայության մեջ։ Մի՞թե սա մի բան է, որ մարդկությունն ի վիճակի է անելու։ Եթե քո մտադրություններից ու նպատակներից ոչինչ չմնար, վաղուց արդեն այլ ուղի բռնած կլինեիր։ Կարծում ես՝ Ես չգիտե՞մ, թե որքան բան կարող է տեղավորել մարդու սիրտը։ Այսուհետ ամեն ինչում պետք է մտնես կիրարկման իրականության մեջ․ պարզապես լեզվին տալը, ինչպես արել ես անցյալում, այլևս չի օգնի քեզ։ Նախկինում մարդկանց մեծ մասը ձրիակերություն էր անում Իմ հարկի տակ. այն փաստը, որ նրանք այսօր ի վիճակի են հաստատուն կանգնելու, ամբողջովին Իմ խոսքերի խստության շնորհիվ է։ Կարծում ես՝ Ես խոսում եմ պատահական և առանց նպատակի՞։ Անհնա՛ր է։ Ես բարձունքից նայում եմ բոլոր բաներին և բարձունքից իշխում բոլոր բաների նկատմամբ։ Նույն կերպ իրականացրել եմ Իմ փրկությունը երկրի վրա։ Երբեք չի լինում մի պահ, որ Իմ գաղտնարանից չհետևեմ մարդկանց յուրաքանչյուր շարժմանը և այն ամենին, ինչ նրանք ասում ու անում են։ Մարդիկ Ինձ համար բաց գրքեր են․ Ես տեսնում և ճանաչում եմ նրանց բոլորին՝ առանց բացառության։ Գաղտնարանն Իմ բնակավայրն է, իսկ ողջ երկնակամարն այնտեղ է, որտեղ Ես գտնվում եմ։ Սատանայի ուժերը չեն կարող հասնել Ինձ, քանզի Ես լի եմ մեծափառությամբ, արդարությամբ և դատաստանով։ Անասելի խորհուրդ կա Իմ խոսքերում։ Երբ ասում եմ այս խոսքերը, դառնում եք հենց նոր ջուրը նետված հավերի պես՝ համակված շփոթությամբ, կամ մանուկների պես, որ քիչ առաջ են վախեցել, կարծես ոչինչ չգիտեն, որովհետև ձեր հոգին թմրել է։ Ինչո՞ւ եմ ասում, որ գաղտնարանն Իմ բնակավայրն է։ Գիտե՞ս արդյոք Իմ խոսքերի ավելի խոր իմաստը։ Մարդկանցից ովքե՞ր են ի վիճակի ճանաչելու Ինձ։ Ովքե՞ր են ի վիճակի ճանաչելու Ինձ այնպես, ինչպես ճանաչում են սեփական հորն ու մորը։ Իմ բնակավայրում հանգիստ առնելով՝ Ես ուշադիր դիտարկում եմ. Երկրի վրայի բոլոր մարդիկ եռանդուն վազվզում են, «շրջում աշխարհով մեկ» և շտապում հետ ու առաջ՝ բոլորը հանուն իրենց ճակատագրի ու ապագայի։ Սակայն ոչ մեկն իր ավելցուկային եռանդը չի նվիրում Իմ թագավորության կառուցմանը, անգամ այնքան ջանք, որքան պահանջվում է շունչ քաշելու համար։ Ես արարեցի մարդկանց և բազմիցս փրկել եմ նրանց նեղությունից, սակայն այս մարդիկ բոլորն ապերախտներ են. նրանցից ոչ մեկն ի վիճակի չէ ամբողջությամբ թվարկելու Իմ փրկարար շնորհը։ Այնքան տարիներ են անցել, այնքան դարեր՝ աշխարհի արարչագործությունից մինչև մեր օրերը․ Ես այնքան նշաններ ու հրաշքներ եմ գործել և Իմ իմաստության այնքան մեծ մասն եմ դրսևորել։ Այնուամենայնիվ, մարդիկ բթամիտ են ու թմրած՝ հոգեկան հիվանդների պես, և երբեմն անգամ նման են անտառում անկառավարելիորեն շարժվող վայրի գազանների՝ առանց Իմ գործերին ուշադրություն դարձնելու նվազագույն մտադրության։ Բազմիցս Ես մահապատժի վճիռ եմ կայացրել մարդկանց համար և դատապարտել նրանց մահվան, բայց Իմ տնօրինման ծրագիրը ոչ ոք չի կարող փոխել։ Եվ հետևաբար Իմ ձեռքերում մարդիկ շարունակում են բացահայտել այն հին բաները, որոնցից նրանք կառչում են։ Իմ գործի քայլերի պատճառով Ես ևս մեկ անգամ փրկել եմ ձեզ՝ էակներիդ, որոնք ծնվել են այլասերված, անբարո, կեղտոտ ու պիղծ մի մեծ ընտանիքում։

Իմ ծրագիրն ու Իմ գործը շարունակում են առաջ ընթանալ՝ առանց րոպե անգամ դադարելու։ Մտնելով Թագավորության դարաշրջան և տանելով ձեզ Իմ թագավորություն՝ որպես Իմ ժողովուրդ՝ Ես այլ պահանջներ կունենամ ձեզնից. այսինքն՝ Ես կսկսեմ հռչակել ձեզ համար Իմ սահմանադրությունն այս ժամանակների համար։

Քանի որ դուք կոչվում եք Իմ ժողովուրդը, պետք է կարողանաք փառավորել Իմ անունը, այսինքն՝ փորձությունների ժամանակ հաստատուն կանգնել վկայության մեջ։ Եթե որևէ մեկը փորձի խաբել Ինձ և բաներ թաքցնել Ինձնից կամ Իմ մեջքի հետևում անվայելուչ գործարքներով զբաղվել, այդպիսի մարդիկ անխտիր կվտարվեն և կհեռացվեն Իմ տնից՝ սպասելու, որ Ես լուծեմ նրանց հարցը։ Նրանք, ովքեր նախկինում անհավատարիմ են եղել Ինձ և զավակին անհարիր պահվածքով, և ովքեր այժմ ոտքի են կանգնում՝ բացահայտորեն դատելու Ինձ, նույնպես կվտարվեն Իմ տնից։ Նրանք, ովքեր Իմ մարդիկ են, պետք է մշտապես հաշվի առնեն Իմ հոգսերը, ինչպես նաև ձգտեն ճանաչել Իմ խոսքերը։ Միայն այսպիսի մարդկանց Ես լուսավորություն կբերեմ, և նրանք անշուշտ կապրեն Իմ ուղղորդման ու լուսավորության ներքո՝ երբեք չբախվելով հանդիմանության։ Նրանք, ովքեր հաշվի չեն առնում Իմ հոգսերը և փոխարենը կենտրոնանում են իրենց սեփական ապագան ծրագրելու վրա, այսինքն՝ նրանք, ովքեր իրենց գործողություններով նպատակ չունեն բավարարելու Իմ սիրտը, այլ ավելի շուտ ողորմություն են փնտրում․ այս մուրացկանանման արարածներին Ես բացարձակապես հրաժարվում եմ օգտագործել, որովհետև ծնված օրվանից նրանք ոչինչ չգիտեն այն մասին, թե ինչ է նշանակում հաշվի առնել Իմ հոգսերը, և բնականոն ողջամտությունից զուրկ մարդիկ են։ Այդպիսի մարդիկ տառապում են ուղեղի «թերսնուցումից» և պետք է տուն գնան որոշակի «սնուցում» ստանալու համար։ Ես նման մարդկանց կարիքը չունեմ։ Իմ ժողովրդի մեջ յուրաքանչյուրից կպահանջվի Ինձ ճանաչելը համարել որպես պարտադիր պարտավորություն, որը պետք է կատարել մինչև վերջ, ինչպես ուտելը, հագնվելը և քնելը, մի բան, որի մասին մարդ երբեք չի մոռանում ոչ մի ակնթարթ, այնպես որ ի վերջո Ինձ ճանաչելը կդառնա նույնքան սովորական, որքան ուտելը՝ մի բան, որն արվում է առանց ջանք գործադրելու, հմուտ ձեռքով։ Ինչ վերաբերում է Իմ ասած խոսքերին, պետք է հաստատապես հավատալ ամեն մեկին և լիովին յուրացնել դրանք․ չեն կարող լինել ձևական կիսամիջոցներ։ Ցանկացած ոք, ով ուշադրություն չի դարձնում Իմ խոսքերին, կհամարվի Ինձ ուղղակիորեն դիմակայող․ ցանկացած ոք, ով չի ուտում Իմ խոսքերը կամ չի ձգտում ճանաչել դրանք, կհամարվի Ինձ վրա ուշադրություն չդարձնող և ուղղակիորեն կհեռացվի Իմ տնից։ Սրա պատճառն այն է, որ, ինչպես ասել եմ նախկինում, Իմ ուզածը ոչ թե մեծ թվով մարդիկ են, այլ՝ գերազանցություն։ Եթե հարյուր մարդուց միայն մեկն է ի վիճակի ճանաչելու Ինձ Իմ խոսքերի միջոցով, ապա Ես կնախընտրեի դուրս թողնել բոլոր մյուսներին՝ կենտրոնանալու այս միակին լուսավորություն բերելու և լուսավորելու վրա։ Սրանից կարող եք տեսնել, որ պարտադիր չէ՝ միայն բազմություններ կարողանան դրսևորել Ինձ և կյանքով արտահայտել Ինձ։ Իմ ուզածը ցորեն է (նույնիսկ եթե հատիկները լիքը չլինեն), և ոչ թե որոմ (նույնիսկ երբ հատիկները բավականաչափ լիքն են՝ հիացմունք առաջացնելու համար)։ Ինչ վերաբերում է նրանց, ովքեր ուշադրություն չեն դարձնում իրենց ձգտմանը, այլ փոխարենն իրենց պահում են անփույթ կերպով, նրանք պետք է հեռանան իրենց սեփական կամքով․ Ես այլևս չեմ ցանկանում տեսնել նրանց, որպեսզի չշարունակեն անպատվություն բերել Իմ անվանը։ Ինչ վերաբերում է այն բանին, թե ինչ եմ պահանջում Իմ ժողովրդից, Ես առայժմ կկանգնեմ այս կանոնների վրա և կսպասեմ հետագա պատժամիջոցներ կիրառելուն՝ կախված հանգամանքների փոփոխության կերպից։

Անցյալում մարդկանց ճնշող մեծամասնությունը կարծում էր, թե Ես իմաստության Աստված Ինքն էի, թե Ես էի հենց այն Աստված, որ դիտարկում էր մարդկանց սրտի խորքերը. սակայն սա լոկ մակերեսային խոսակցություն էր։ Եթե մարդիկ իսկապես ճանաչեին Ինձ, չէին հանդգնի հապճեպ եզրակացություններ անել, այլ փոխարենը կշարունակեին փորձել ճանաչել Ինձ Իմ խոսքերի միջոցով։ Միայն այն ժամանակ, երբ նրանք հասած լինեին մի փուլի, որտեղ իսկապես կտեսնեին Իմ գործերը, արժանի կլինեին Ինձ Իմաստուն կամ Հրաշալի կոչելու։ Իմ մասին ձեր գիտությունը չափազանց մակերեսային է։ Դարերի ընթացքում այնքան շատ մարդիկ են ծառայել Ինձ բազում տարիներ և տեսել Իմ գործերը՝ իսկապես բավականաչափ գիտություն ձեռք բերելով Իմ մասին։ Այս պատճառով նրանք միշտ Ինձ հնազանդվող սիրտ են ունեցել և չեն համարձակվել Ինձ դիմակայելու նվազագույն մտադրություն անգամ տածել, քանի որ Իմ հետքերը փնտրելն այնքան դժվար է։ Եթե Իմ ուղղորդումը բացակայեր այս մարդկանց մեջ, նրանք չէին համարձակվի անխոհեմաբար գործել։ Հետևաբար, երկար տարիների փորձառություն ապրելուց հետո նրանք ի վերջո ընդհանրացրին Իմ մասին գիտության մի մասը՝ կոչելով Ինձ Իմաստուն, Հրաշալի և Խորհրդական, ասելով, որ Իմ խոսքերը նման են երկսայր սրի, որ Իմ գործերը մեծ, ապշեցուցիչ և հրաշալի են, որ մեծափառություն է հագիս, որ Իմ իմաստությունը հասնում է երկնակամարից էլ վեր, և այլ ներըմբռնումներ։ Այսօր, սակայն, Իմ մասին ձեր գիտությունը հիմնված է լոկ նրանց դրած հիմքի վրա, ուստի ձեր ճնշող մեծամասնությունը՝ թութակների պես, պարզապես կրկնում է այն խոսքերը, որ նրանք են ասել։ Միայն այն պատճառով, որ Ես հաշվի եմ առնում, թե որքան մակերեսային է Ինձ ճանաչելու ձեր կերպը, և որքան խղճուկ է ձեր «կրթությունը», խնայել եմ ձեզ այդքան շատ հանդիմանությունից։ Նույնիսկ այդ դեպքում ձեր ճնշող մեծամասնությունը դեռ չի ճանաչում ինքն իրեն կամ կարծում է՝ իր գործերով արդեն համապատասխանել է Իմ մտադրություններին և այդ պատճառով խուսափել է դատաստանից, կամ որ մսեղի դառնալուց հետո Ես լիովին կորցրել եմ մարդկության արարքների հետքը, և որ այդ պատճառով նույնպես խուսափել եք հանդիմանությունից, կամ որ այն «Աստված», որին հավատում եք, գոյություն չունի տիեզերքի լայնարձակ տարածություններում, և ուստի Աստծուն ճանաչելուն վերաբերվել եք որպես ձեր ազատ ժամանակ արվող միապաղաղ գործի, այլ ոչ թե մի բանի, որը պետք է պահել ձեր սրտերում որպես պարտավորություն, որը պետք է կատարվի՝ օգտագործելով Աստծու հանդեպ հավատը որպես ժամանակն անցկացնելու միջոց, որն այլապես կվատնվեր պարապության մեջ։ Եթե Ես հաշվի չառնեի ձեր որակավորումների, ողջամտության և խորաթափանցության պակասը, ապա բոլորդ կկորչեիք Իմ հանդիմանության մեջ՝ ջնջվելով գոյությունից։ Այնուամենայնիվ, մինչև երկրի վրա Իմ գործի ավարտը, Ես ներողամիտ կմնամ մարդկության հանդեպ։ Սա մի բան է, որի մասին բոլորդ պետք է գիտելիք ունենաք․ մի՛ շարունակեք չգնահատել ձեր հանդեպ ցուցաբերված բարությունը։

Նրբազգա՛ց եղեք հոգու բաների հանդեպ, ուշադի՛ր եղեք Իմ խոսքի հանդեպ և իրապես ունա՛կ եղեք Իմ Հոգին ու Իմ մսեղավոր անձը, և Իմ խոսքն ու Իմ մսեղավոր անձը անբաժանելի ամբողջություն համարելու, որպեսզի բոլոր մարդիկ կարողանան բավարարել Ինձ Իմ ներկայության մեջ։ Ես ոտք եմ դրել այն ամենի վրա, ինչ կա, նայել եմ տիեզերքի ընդարձակ տարածություններին և քայլել եմ բոլոր մարդկանց մեջ՝ ճաշակելով մարդկանց շրջանում եղած քաղցրությունն ու դառնությունը, սակայն մարդը երբեք իսկապես չի ճանաչել Ինձ, երբեք ուշադրություն չի դարձրել Ինձ վրա Իմ ճամփորդությունների ժամանակ։ Քանի որ Ես լուռ էի և երբեք գերբնական արարքներ չէի գործում, ոչ ոք երբեք իսկապես չտեսավ Ինձ։ Այսօրվա օրը նման չէ անցյալին. Ես պիտի անեմ բաներ, որոնք չեն տեսնվել արարչագործության ժամանակներից ի վեր, պիտի խոսեմ խոսքեր, որոնք չեն լսվել դարերի ընթացքում, քանզի պահանջում եմ, որ բոլոր մարդիկ ճանաչեն Ինձ մսեղիում։ Սրանք Իմ տնօրինման քայլերն են, բայց մարդը չնչին գաղափար անգամ չունի։ Թեև պարզորեն եմ խոսել, մարդիկ մնում են շփոթված. դժվար է հասկացնել նրանց։ Մի՞թե սա մարդու նվաստությունը չէ։ Մի՞թե սա հենց այն չէ, ինչ Ես ցանկանում եմ շտկել։ Տարիներ շարունակ Ես ոչինչ չէի անում մարդու մեջ. տարիներ շարունակ, չնայած Իմ մարմնացած մսեղիի հետ անմիջական շփման մեջ լինելուն, ոչ ոք երբեք Իմ աստվածայնությունից անմիջականորեն բխող արտահայտումները չլսեց։ Այսպիսով՝ մարդիկ անխուսափելիորեն Իմ մասին ճանաչողության պակաս ունեն, թեև դա չի ազդել դարերի ընթացքում Իմ հանդեպ նրանց ունեցած սիրո վրա։ Սակայն այսօր Ես անասելի քանակությամբ գործ եմ կատարել ձեզ վրա՝ գործ, որն անըմբռնելի և հրաշալի է, և Ես շատ խոսքեր եմ ասել։ Եվ այնուամենայնիվ, նման հանգամանքներում դեռ կան շատերը, որոնք ուղղակիորեն դիմակայում են Ինձ Իմ ներկայության մեջ։ Այժմ Ես մի քանի օրինակ բերեմ քեզ։

Ամեն օր մշուշոտ աստծու ես աղոթում՝ փորձելով ընկալել Իմ մտադրությունները և կյանքի զգացում ստանալ։ Սակայն, երբ բախվում ես Իմ խոսքերին, այլ կերպ ես նայում դրանց. Իմ խոսքերն ու Հոգին համարում ես մեկ ամբողջություն, սակայն մի կողմ ես շպրտում Իմ մսեղավոր անձը՝ հավատալով, որ այն անձը, որը Ես եմ, հիմնովին անկարող է նման խոսքեր արտաբերել, և որ դրանք Իմ Հոգին է ուղղորդում։ Ինչպիսի՞ն է քո հասկացողությունը նման հանգամանքների վերաբերյալ։ Դուք որոշ չափով հավատում եք Իմ խոսքերին, սակայն տարբեր աստիճանի լրջության պատկերացումներ ունեք այն մսեղիի հանդեպ, որով Ես զգեստավորել եմ Ինձ։ Դու ամեն օր ուսումնասիրում ես այն և ասում. «Ինչո՞ւ է Նա բաներն այդկերպ անում։ Արդյո՞ք դրանք իսկապես Աստծուց են գալիս։ Անհնար է։ Նա շատ չի տարբերվում ինձնից. Նա նույնպես բնականոն, սովորական մարդ է»։ Ինչպե՞ս կարելի է բացատրել այդպիսի հանգամանքները։

Ձեզանից ո՞վ չունի վերոհիշյալը։ Ո՞վ չունի այս բաները։ Թվում է՝ դրանք այնպիսի բաներ են, որոնց կառչում ես անձնական ունեցվածքի պես՝ երբեք չկամենալով բաց թողնել։ Առավել ևս չես փնտրում քո իսկ նախաձեռնությամբ քրտնաջան աշխատելը. փոխարենը սպասում ես, որ Ես Ինքս անեմ դա։ Ճիշտն ասած՝ չփնտրող ոչ մի մարդ հեշտությամբ չի ճանաչում Ինձ։ Սրանք դատարկ խոսքեր չեն, որոնք Ես սովորեցնում եմ ձեզ։ Քանզի Ես կարող եմ քո տեղեկության համար մեկ այլ տեսանկյունից մեկ այլ օրինակ բերել քեզ։

Պետրոսին հիշատակելիս մարդիկ անվերջ լավ բաներ են ասում նրա մասին։ Նրանք անմիջապես հիշում են այն երեք անգամները, երբ նա ուրացավ Աստծուն, թե ինչպես փորձեց Աստծուն՝ ծառայություն մատուցելով Սատանային, թե ինչպես ի վերջո գլխիվայր խաչվեց Աստծու համար և այլն։ Հիմա Ես կկենտրոնանամ ձեզ համար նկարագրելու վրա, թե ինչպես Պետրոսը ճանաչեց Ինձ, և ինչպիսին եղավ նրա վերջնական ելքը։ Պետրոսը լավ որակ ուներ, բայց նրա հանգամանքները նման չէին Պողոսի հանգամանքներին. Նրա ծնողները հալածում էին Ինձ, նրանք չար դևեր էին, որոնց տիրել էր Սատանան, և, որպես արդյունք, Աստծու մասին ոչինչ չսովորեցրին Պետրոսին։ Պետրոսը խելացի էր, օժտված և փոքր տարիքից ծնողները խենթի պես սիրում էին նրան։ Սակայն չափահաս դառնալով՝ դարձավ նրանց թշնամին, որովհետև երբեք չդադարեց Իմ մասին ճանաչողությանը ձգտելուց և հետագայում երես թեքեց նրանցից։ Պատճառն այն էր, որ ամենից առավել նա հավատում էր, որ երկինքներն ու երկիրը և բոլոր բաները Ամենակարողի ձեռքերում են, և որ բոլոր դրական բաները գալիս են Աստծուց և անմիջականորեն բխում են Նրանից՝ առանց Սատանայի կողմից մշակվելու։ Պետրոսի ծնողների հակադրությունը նրան Իմ սիրառատ բարության և ողորմության ավելի մեծ ճանաչողություն տվեց՝ դրանով իսկ է՛լ ավելի բորբոքելով Ինձ փնտրելու նրա ցանկությունը։ Նա կենտրոնանում էր ոչ միայն Իմ խոսքերն ուտելու և խմելու վրա, այլև ավելին՝ Իմ մտադրություններն ընկալելու վրա և մշտապես զգոն սիրտ էր պահպանում։ Որպես արդյունք՝ նա միշտ շատ զգայուն էր իր հոգում և հետևաբար, այն ամենում, ինչ անում էր, համապատասխանում էր Իմ մտադրություններին։ Սովորաբար նա ուշադրություն էր դարձնում անցյալում ձախողված մարդկանցից դասեր քաղելուն՝ ինքն իրեն խթանելու համար՝ խորապես վախենալով, որ ինքն էլ ձախողման մեջ ծուղակը կընկնի։ Նաև կարևորում էր դարերի ընթացքում Աստծուն սիրած բոլոր մարդկանց հավատն ու սերը յուրացնելը։ Այսկերպ՝ ոչ միայն բացասական տեսանկյուններից, այլ շատ ավելի կարևոր է՝ դրական տեսանկյուններից, նա ավելի արագ աճեց, այնպես որ դարձավ Իմ ներկայությամն մեջ ամենաշատ ճանաչողություն ունեցող անձը։ Ուստի դժվար չէ պատկերացնել, թե ինչպես իր ունեցած ամեն ինչ դրեց Իմ ձեռքերի մեջ, թե ինչպես թողեց նույնիսկ ուտելիքի, հագուստի, քնի և ապրելու վայրի վերաբերյալ որոշումներ կայացնելը և փոխարենը վայելեց Իմ հարստությունը՝ ամեն ինչում Ինձ բավարարելու հիման վրա։ Ես նրան ենթարկեցի անթիվ փորձությունների, և, իհարկե, նա տանջվեց մինչև մահվան շեմը, բայց այս հարյուրավոր փորձությունների մեջ ոչ մի անգամ չկորցրեց հավատն Իմ հանդեպ կամ հիասթափություն չզգաց Ինձնից։ Նույնիսկ երբ Ես ասացի, որ լքել եմ նրան, միևնույն է, չվհատվեց կամ չհիասթափվեց և շարունակեց սիրել Ինձ գործնական կերպով՝ անցյալի կիրարկման սկզբունքների համաձայն։ Ես նրան ասացի, որ հավանություն չեմ տա, թեև սիրում էր Ինձ, որ ի վերջո նրան կգցեմ Սատանայի ձեռքը։ Բայց նման փորձությունների մեջ՝ փորձություններ, որոնք չհասան նրա մարմնին, բայց խոսքերից էին, դեռ աղոթում էր Ինձ և ասում. «Աստվա՛ծ։ Երկինքների ու երկրի և բոլոր բաների մեջ կա՞ արդյոք որևէ մարդ, որևէ բան կամ որևէ իրադարձություն, որը Քո՝ Ամենակարողիդ ձեռքերում չէ։ Երբ Դու ողորմած ես իմ հանդեպ, իմ սիրտը մեծապես ցնծում է Քո ողորմությամբ։ Երբ Դու դատում ես ինձ, որքան էլ անարժան լինեմ, ես ավելի մեծ չափով եմ զգում Քո գործերի խորությունը, որովհետև Դու լի ես իշխանությամբ և իմաստությամբ։ Թեև իմ մարմինը նեղություն է կրում, իմ հոգին մխիթարված է։ Ինչպե՞ս կարող եմ չգովաբանել Քո իմաստությունը ու գործերը։ Նույնիսկ եթե մեռնեի Քեզ ճանաչելուց հետո, ինչպե՞ս կարող էի դա չանել ուրախությամբ և հոժարությամբ։ Ամենակարո՛ղ։ Դու իսկապե՞ս չես ցանկանում ինձ թույլ տալ տեսնել Քեզ։ Իսկապե՞ս անարժան եմ ստանալու Քո դատաստանը։ Կարո՞ղ է արդյոք իմ մեջ լինել մի բան, որը Դու չես ցանկանում տեսնել»։ Նման փորձությունների ժամանակ, թեև Պետրոսն ի վիճակի չէր ճշգրտորեն ընկալելու Իմ մտադրությունները, ակնհայտ էր, որ հպարտ էր և պատիվ էր համարում Իմ կողմից օգտագործվելը (նույնիսկ եթե դա նշանակեր ստանալ Իմ դատաստանը, որպեսզի մարդիկ կարողանային տեսնել Իմ մեծափառությունն ու ցասումը), և որ չէր վշտանում այս փորձություններից։ Իմ առջև նրա հավատարմության պատճառով և նրան Իմ օրհնելու պատճառով նա հազարավոր տարիներ օրինակ և նմուշ է եղել մարդու համար։ Մի՞թե սա հենց այն չէ, ինչ պետք է ընդօրինակեք։ Երկար ու լրջորեն մտածե՛ք այն մասին, թե ինչու Ես այսքան երկար պատմեցի Պետրոսի մասին. սրանք պետք է լինեն այն սկզբունքները, որոնցով գործում եք։

Թեև քիչ մարդիկ են ճանաչում Ինձ, Ես Իմ բարկությունը չեմ թափում մարդու վրա, քանզի մարդիկ չափազանց շատ պակասություններ ունեն, և նրանց համար դժվար է հասնել այն մակարդակին, որը Ես պահանջում եմ իրենցից։ Ուստի Ես հազարավոր տարիներ ներողամտություն եմ ցուցաբերել մարդու հանդեպ՝ ընդհուպ մինչև այսօր, սակայն հուսով եմ, որ Իմ ներողամտության պատճառով մեղմ չեք գտնվի ինքներդ ձեր հանդեպ. դուք պետք է ճանաչեք Ինձ և Պետրոսի միջոցով ձգտեք Ինձ. Պետրոսի բոլոր սխրանքներից պետք է հայտնություններ ստանաք, որոնք գերազանցում են նախկինում եղած ցանկացած հայտնություն, և այդպիսով՝ հասնեք այնպիսի բարձունքների, որոնց մարդը նախկինում երբեք չի հասել։ Ողջ տիեզերքում և երկնակամարում, երկինքների ու երկրի և բոլոր բաների մեջ, երկրի վրա և երկինքներում եղող բոլոր բաներն իրենց ողջ ուժն ընծայում են Իմ գործի վերջին փուլի համար։ Դուք հաստա՞տ չեք ցանկանում լինել հանդիսատեսներ՝ ղեկավարվելով Սատանայի ուժերի կողմից։ Սատանան մշտապես ներկա է՝ կլանելով մարդկանց սրտերում առկա Իմ մասին ճանաչողությունը, ցույց տալով իր ատամները և ճոճելով ճանկերն իր մահվան վերջին հոգեվարքում։ Արդյոք ցանկանո՞ւմ եք այդ ժամանակ զոհ դառնալ նրա դավերին։ Ցանկանո՞ւմ եք կործանել ձեր ողջ կյանքն այն ժամանակ, երբ Իմ գործը վերջնականապես ավարտվում է։ Արդյոք սպասո՞ւմ եք, որ Ես ևս մեկ անգամ ցուցաբերեմ Իմ ներողամտությունը։ Իմ մասին ճանաչողությանը ձգտելն առանցքային է, բայց կիրարկումը շեշտելն անփոխարինելի է։ Իմ խոսքերն ուղղակիորեն հայտնվում են ձեզ, և Ես հուսով եմ, որ կարող եք հետևել Իմ ուղղորդմանը և այլևս ոչինչ չծրագրել կամ չհուսալ ինքներդ ձեզ համար։

Գլուխ 7

Արևմտյան բոլոր ճյուղերը պետք է լսեն Իմ ձայնը․

Անցյալում հավատարի՞մ եք եղել Ինձ։ Լսե՞լ եք Իմ բարի խորհուրդները։ Արդյոք ձեր հույսերն իրակա՞ն են և ոչ մշուշոտ։ Մարդու հավատարմությունը, մարդու սերը, մարդու հավատը․ չկա ոչինչ՝ Ինձնից եկողից բացի, չկա ոչինչ՝ Իմ շնորհածից բացի։ Ի՛մ ժողովուրդ, երբ լսում եք Իմ խոսքերը, հասկանո՞ւմ եք Իմ մտադրությունները։ Տեսնո՞ւմ եք Իմ սիրտը։ Չնայած այն փաստին, որ անցյալում ծառայության ուղու վրա ունեցել եք վերելքներ ու վայրէջքներ, առաջընթացներ ու արգելքներ՝ ժամանակ առ ժամանակ սայթաքելու հավանականությամբ, և երբեմն նույնիսկ Ինձ դավաճանելու վտանգ, գիտեի՞ք արդյոք, որ ամեն պահի Ես շարունակ փրկում էի ձեզ։ Որ ամեն պահի շարունակ հնչեցնո՞ւմ էի Իմ ձայնը՝ ձեզ կանչելու և փրկելու համար։ Այնքա՜ն շատ անգամներ ընկել եք Սատանայի ցանցերը, այնքա՜ն շատ անգամներ խճճվել եք մարդու ծուղակներում, այնքա՜ն շատ անգամներ հրաժարվել եք սեփական «ես»-ը մի կողմ դնելուց և ընկել եք միմյանց հետ անվերջանալի վեճերի մեջ։ Այնքա՜ն շատ անգամներ ձեր մարմինները եղել են Իմ տանը, մինչդեռ ձեր սրտերը հնարավոր չէր տեսնել։ Այնուամենայնիվ, այնքա՜ն շատ անգամներ մեկնել եմ Իմ փրկող ձեռքը՝ ձեզ նեցուկ լինելու համար, և այնքա՜ն շատ անգամներ ձեր մեջ գցել եմ ողորմության հատիկներ։ Այնքա՜ն շատ անգամներ ի վիճակի չեմ եղել տանելու տառապանքից հետո ձեր թշվառությունը, այնքա՜ն շատ անգամներ... Գիտե՞ք սա։

Այսօր, սակայն, Իմ պաշտպանության ներքո վերջապես հաղթահարել եք բոլոր դժվարությունները, և Ես ուրախանում եմ ձեզ հետ միասին․ սա Իմ իմաստության բյուրեղացումն է։ Այնուամենայնիվ, հաստատապես հիշե՛ք սա։ Ո՞վ է ընկել, մինչ դուք ինքներդ մնացել եք ամուր։ Ո՞վ է եղել ամուր՝ առանց երբևէ թուլության պահեր ունենալու։ Մարդկանց մեջ ո՞վ է վայելել որևէ օրհնություն, որն Ինձնից չի եկել։ Ո՞վ է փորձառաբար ապրել որևէ նեղություն, որն Ինձնից չի եկել։ Մի՞թե բոլոր նրանք, ովքեր սիրում են Ինձ, ստանում են միայն «օրհնություններ»։ Մի՞թե նեղությունները եկան Հոբի վրա, որովհետև նա դիմակայեց Ինձ՝ Ինձ սիրելու փոխարեն։ Մի՞թե Պողոսին հաջողվեց հավատարմությամբ ծառայել Ինձ Իմ ներկայությամբ, որովհետև նա ի վիճակի էր անկեղծորեն սիրելու Ինձ։ Թեև ամուր պահում եք Իմ վկայությունը, կարո՞ղ է ձեր մեջ լինել մեկը, ում վկայությունն առանց խառնուրդների է և մաքուր ոսկու պես։ Արդյոք մարդու հավատարմությունը ճշմարի՞տ է։ Ես վայելք եմ ստանում ձեր «վկայությունից», և սա չի հակասում ձեր «հավատարմությանը», որովհետև երբեք շատ բան չեմ պահանջել որևէ մեկից։ Ելնելով Իմ ծրագրի հիմքում ընկած սկզբնական մտադրությունից՝ բոլորդ կլինեիք «խոտանված ապրանքներ»՝ չափանիշներին չհամապատասխանող։ Մի՞թե սա այն չէ, ինչի մասին ասացի ձեզ՝ որպես «ողորմության հատիկներ գցել»։ Արդյոք այն, ինչ տեսնում եք, Իմ փրկությո՞ւնն է։

Բոլորդ պետք է մտովի հետ գնաք և վերհիշեք․ Իմ տուն ձեր վերադարձից հետո ձեզնից ո՞վ հաշվի չառավ իր շահերն ու կորուստները և դրա փոխարեն ճանաչեց Ինձ այնպես, ինչպես Պետրոսն արեց։ Անգիր գիտեիք Աստվածաշնչի մակերեսային մասերը, բայց արդյոք յուրացրի՞ք դրա էությունը։ Որպես այդպիսին, դու դեռ կառչած էիր քո «կապիտալից» և հրաժարվեցիր գործնականում սեփական «ես»-դ մի կողմ դնելուց։ Երբ արտահայտում արեցի, երբ խոսեցի ձեզ հետ դեմ առ դեմ, ձեզնից ո՞վ երբևէ վայր դրեց իր փակ մագաղաթը՝ ընդունելու Իմ բացահայտած կյանքի խոսքերը։ Չարժևորեցիք Իմ խոսքերը, ոչ էլ թանկ փայփայեցիք դրանք։ Փոխարենը՝ դրանք օգտագործեցիք ձեր «թշնամիների» վրա գնդացրի պես կրակելու համար՝ ձեր սեփական դիրքը պահպանելու նպատակով, բայց ամենևին մտադրություն չունեիք ընդունելու Իմ դատաստանը և ճանաչելու Ինձ։ Ձեզնից յուրաքանչյուրն իր սլաքն ուղղեց մեկ ուրիշի վրա. բոլորդ «անեսասեր» էիք և ամեն իրավիճակում «մտածում էիք ուրիշների համար»։ Մի՞թե ճիշտ այսպիսին չէիք երեկ։ Իսկ այսօ՞ր։ Ձեր «հավատարմությունը» մի փոքր աճել է, և բոլորդ մի փոքր ավելի փորձառու և հասուն եք. սրա պատճառով Իմ հանդեպ ձեր «երկյուղը» երեք աստիճանով բարձրացել է, և ոչ ոք «թեթևամտորեն չի գործում»։ Ինչո՞ւ եք գտնվում մշտական բացասականության այս վիճակի մեջ։ Ինչո՞ւ ձեր մեջ երբեք դրական բաներ չեն գտնվում։ Ո՜վ Իմ ժողովուրդ։ Անցյալը վաղուց չքացել է. այլևս չպետք է կառչեք դրանից։ Երեկ ամուր կանգնած լինելով՝ այսօր պետք է ցույց տաս Ինձ քո ճշմարիտ հավատարմությունը. ավելին՝ վաղը պետք է գեղեցիկ վկայություն կրես Ինձ համար, և ապագայում կժառանգես Իմ օրհնությունները։ Սա է այն, ինչ պետք է հասկանաք։

Թեև ներկա չեմ ձեր առջև, Իմ Հոգին անշուշտ շնորհ կպարգևի ձեզ։ Հուսով եմ՝ բարձր կգնահատեք Իմ օրհնությունները և Իմ օրհնությունների միջոցով ի վիճակի կլինեք ճանաչելու ինքներդ ձեզ։ Դրանք մի՛ ընդունեք որպես ձեր կապիտալ. փոխարենը՝ պետք է օգտագործեք Իմ խոսքերը՝ լրացնելու այն, ինչ պակասում է ձեր մեջ, և սրանից քաղեք ձեր դրական տարրերը։ Սա է Իմ ուղե՛րձը ձեզ։

Գլուխ 8

Երբ Իմ հայտնությունները հասնեն իրենց գագաթնակետին, և երբ Իմ դատաստանը մոտենա ավարտին, դա կլինի այն ժամանակը, երբ Իմ բոլոր մարդիկ կբացահայտվեն և ավարտուն կդարձվեն։ Ես ճամփորդում եմ տիեզերք աշխարհի բոլոր անկյուններում՝ մշտապես փնտրելով նրանց, ովքեր Իմ մտադրությունների համաձայն են և պիտանի են Իմ օգտագործման համար։ Ո՞վ կարող է ոտքի կանգնել և համագործակցել Ինձ հետ։ Մարդկանց սերն Իմ հանդեպ չնչին է, և նրանց հավատքն Իմ հանդեպ նույնպես ողորմելիորեն փոքր է։ Եթե Ես Իմ խոսքերի հիմնական հարվածը չուղղեի մարդկանց թուլություններին, նրանք կպարծենային և կչափազանցեին՝ ճամարտակելով և փքուն տեսություններ հորինելով, ասես ամենագետ և ամեն ինչ իմացող լինեին երկրային հարցերում։ Անցյալում ինձ «նվիրվածներից» և այսօր Իմ առջև «ամուր կանգնածներից» ո՞վ է դեռ համարձակվում պարծենկոտությամբ խոսել։ Ո՞վ ծածուկ չի ուրախանում իր սեփական հեռանկարների համար։ Երբ Ես ուղղակիորեն չէի մերկացնում մարդկանց, նրանք արդեն թաքնվելու տեղ չունեին և տանջվում էին ամոթից։ Որքա՞ն ավելի այդպես կլիներ, եթե այլ կերպ խոսեի։ Մարդիկ պարտքի է՛լ ավելի մեծ զգացում կունենային, կհավատային, որ ոչինչ չի կարող բուժել իրենց, և բոլորն ամուր կապված կլինեին իրենց բացասականությամբ։ Երբ մարդիկ կորցնում են հույսը, թագավորության համազարկը պաշտոնապես հնչում է, որը, ինչպես մարդիկ են ասել, «այն ժամանակն է, երբ յոթնապատիկ ուժեղացված Հոգին սկսում է գործել»։ Այլ կերպ ասած՝ սա այն ժամանակն է, երբ թագավորության կյանքը պաշտոնապես սկսվում է երկրի վրա. սա այն ժամանակն է, երբ Իմ աստվածայնությունն առաջ է գալիս՝ ուղղակիորեն գործելու (առանց որևէ մտավոր «մշակման»)։ Բոլոր մարդիկ զբաղված այսուայնկողմ են վազում, ասես վերակենդանացել են կամ արթնացել երազից և արթնանալով՝ անսպասելիորեն հայտնվում են նման հանգամանքներում, մի բան, որն իսկապես զարմացնում է նրանց։ Անցյալում Ես շատ բան եմ ասել եկեղեցու կառուցման մասին. Ես բազմաթիվ խորհուրդներ եմ բացահայտել, բայց երբ այդ գործը հասավ իր բարձրագույն կետին, այն հանկարծակի ավարտվեց։ Թագավորության կառուցումը, սակայն, այլ է։ Միայն երբ հոգևոր ոլորտում պատերազմը հասնում է իր վերջնական փուլին, Ես նորից սկսում եմ Իմ գործը երկրի վրա։ Այսինքն՝ միայն այն ժամանակ, երբ բոլոր մարդիկ նահանջի եզրին են, Ես պաշտոնապես սկսում և բարձրացնում եմ Իմ նոր գործը։ Թագավորության կառուցման և եկեղեցու կառուցման միջև տարբերությունն այն է, որ եկեղեցին կառուցելիս Ես գործում էի աստվածայնությամբ կառավարվող մարդկայնության միջոցով. Ես ուղղակիորեն էտում էի մարդկանց հին բնությունը՝ ուղղակիորեն մերկացնելով նրանց տգեղ «ես»-երը և բացահայտելով նրանց բուն էությունը, որպեսզի նրանք ճանաչեին իրենց այս հիմքի վրա և այդպիսով՝ համոզվեին իրենց սրտերում և իրենց խոսքերում։ Թագավորությունը կառուցելիս Ես գործում եմ ուղղակիորեն Իմ աստվածայնության միջոցով և բոլոր մարդկանց թույլ եմ տալիս իմանալ, թե ինչ ունեմ և ինչ եմ՝ Իմ խոսքերի նրանց ճանաչողության հիման վրա՝ ի վերջո թույլ տալով նրանց հասնել Իմ ճանաչողությանը մսեղիում։ Այսպիսով ավարտվում է ողջ մարդկության՝ մշուշոտ աստծուն ձգտելը, և այսես նրանք դադարում են իրենց սրտերում «երկնքում եղող Աստծուն» տեղ հատկացնելուց. այսինքն՝ Ես այնպես կանեմ, որ մարդկությունն իմանա այն գործերը, որոնք անում եմ մինչ մարմնացած եմ, և այդպիսով՝ կեզրափակեմ այն ժամանակաշրջանը, որում Ես երկրի վրա եմ։

Թագավորության կառուցումն ուղղված է անմիջապես հոգևոր ոլորտին։ Այսինքն՝ հոգևոր ոլորտի ճակատամարտի վիճակն ուղղակիորեն բացահայտվում է Իմ բոլոր մարդկանց մեջ, և սա բավարար է՝ ցույց տալու համար, որ ոչ միայն եկեղեցու ներսում, այլև առավել ևս Թագավորության դարաշրջանում յուրաքանչյուր մարդ մշտապես պատերազմի մեջ է։ Թեև նրանք գոյություն ունեն ֆիզիկական մարմիններում, հոգևոր ոլորտը բացահայտվում է ուղղակիորեն, և նրանք շփման մեջ են մտնում հոգևոր ոլորտի կյանքի հետ։ Ուստի, երբ սկսում եք նվիրված լինել Ինձ, պետք է պատշաճ կերպով նախապատրաստվեք Իմ գործի հաջորդ մասի համար։ Պետք է հանձնեք ձեր ողջ սիրտը. միայն այդ դեպքում կարող եք բավարարել Իմ սիրտը։ Ինձ բնավ չի հուզում այն, ինչ նախկինում տեղի է ունեցել եկեղեցում. այսօր դա թագավորությունում է։ Իմ ծրագրում Սատանան միշտ հետևել է յուրաքանչյուր քայլի և, որպես Իմ իմաստության հակադրություն, միշտ փորձել է ուղիներ և միջոցներ գտնել՝ խաթարելու Իմ սկզբնական ծրագիրը։ Սակայն կարո՞ղ էի Ես տեղի տալ նրա դավերին։ Կա՞ արդյոք որևէ բան երկնքում և երկրի վրա, որը չի գործում որպես Ինձ մատուցվող առարկա։ Կարո՞ղ են արդյոք Սատանայի դավերը բացառություն լինել։ Հենց այստեղ է հատվում Իմ իմաստությունը. հենց սա է հրաշալի Իմ գործերում, և սա է Իմ ողջ տնօրինման ծրագրի գործունեության սկզբունքը։ Թագավորության կառուցման ժամանակաշրջանում Ես դեռ չեմ խուսափում Սատանայի դավերից, այլ շարունակում եմ անել այն գործը, որը պետք է անեմ։ Տիեզերքի և բոլոր բաների մեջ Ես ընտրել եմ Սատանայի գործերը՝ որպես Ինձ հակադրություն։ Մի՞թե սա Իմ իմաստության դրսևորումը չէ։ Մի՞թե հենց սա չէ հրաշալի Իմ գործում։ Թագավորության դարաշրջան մուտք գործելու կապակցությամբ երկնքում և երկնքի տակ գտնվող բոլոր բաները լիովին փոխակերպվում են, և նրանք ուրախանում են ու ցնծում։ Դուք տարբերվո՞ւմ եք։ Ո՞ւմ սրտում չկա մեղրի քաղցրությունը։ Ո՞ւմ սիրտը չի պայթում ուրախությունից։ Ո՞ւմ ձեռքերն ու ոտքերը չեն պարում հրճվանքից։ Ո՞ւմ բերանը գովաբանության խոսքեր չի ասում։

Ըմբռնո՞ւմ եք այն ամենի նպատակներն ու ծագումը, ինչի մասին Ես խոսել և քննարկել եմ վերևում, թե՞ ոչ։ Եթե Ես չհարցնեի սա, մարդկանց մեծ մասը կկարծեր, թե պարզապես խոսում եմ արևի տակ գտնվող ամեն ինչի մասին, և ի վիճակի չէր լինի հասկանալու Իմ խոսքերի աղբյուրը։ Եթե ուշադիր խորհեք դրանց շուրջ, կիմանաք դրանց կարևորությունը։ Լավ կանես՝ ուշադրությամբ կարդաս դրանք. Իմ խոսքերից որո՞նք օգտակար չեն քեզ համար։ Որո՞նք նախատեսված չեն քո կյանքի աճն ապահովելու համար։ Որո՞նք չեն խոսում հոգևոր ոլորտի իրականության մասին։ Մարդկանց մեծ մասը հավատում է, որ Իմ խոսքերում ոչ մի իմաստ կամ ողջամտություն չկա, որ դրանք զուրկ են բացատրությունից և մեկնաբանությունից։ Մի՞թե Իմ խոսքերն իսկապես այդքան վերացական և անըմբռնելի են։ Դուք անկեղծորեն հնազանդվո՞ւմ եք Իմ խոսքերին։ Անկեղծորեն ընդունո՞ւմ եք Իմ խոսքերը։ Մի՞թե դրանց չեք վերաբերվում որպես խաղալիքների։ Մի՞թե դրանք չես օգտագործում որպես հագուստ՝ քո տգեղ արտաքինը ծածկելու համար։ Այս ընդարձակ աշխարհում ո՞վ է անձամբ ընդունել Իմ զննումը։ Ո՞վ է անձամբ լսել Իմ Հոգու խոսքերը։ Այնքա՜ն շատ մարդիկ խարխափում և փնտրում են խավարում. այնքա՜ն շատերն են աղոթում նեղության մեջ. այնքա՜ն շատերը՝ քաղցած ու մրսած, հենարան են փնտրում. և այքա՜ն շատերն են կապված Սատանայի կողմից. սակայն այնքա՜ն շատերը չգիտեն՝ ուր դիմել, այնքա՜ն շատերն են դավաճանում Ինձ իրենց երջանկության մեջ, այնքա՜ն շատերն են ապերախտ, և այնքա՜ն շատերն են նվիրված Սատանայի դավերին։ Ձեզանից ո՞վ է Հոբը։ Ո՞վ է Պետրոսը։ Ինչո՞ւ եմ բազմիցս հիշատակել Հոբին։ Ինչո՞ւ եմ այդքան շատ անգամներ անդրադարձել Պետրոսին։ Երբևէ ըմբռնե՞լ եք, թե որոնք են Իմ հույսերը ձեր հանդեպ։ Պետք է ավելի շատ ժամանակ տրամադրեք նման բաների շուրջ խորհելուն։

Պետրոսը երկար տարիներ նվիրված էր Ինձ, սակայն նա երբեք չտրտնջաց և տրտնջացող սիրտ չունեցավ. նույնիսկ Հոբը նրան հավասար չէր, և դարերի ընթացքում սրբերը բոլորը շատ են զիջել Պետրոսին։ Նա ոչ միայն ձգտում էր ճանաչելու Ինձ, այլև ճանաչեց Ինձ, երբ Սատանան իրագործում էր իր դավերը։ Եվ այսպես, Պետրոսի բազմամյա ծառայությունն Ինձ համապատասխանում էր Իմ մտադրություններին, և այդ պատճառով նա երբեք չշահագործվեց Սատանայի կողմից։ Պետրոսը սովորեց Հոբի հավատքից, սակայն նաև հստակորեն նկատեց Հոբի թերությունները։ Թեև Հոբը մեծ հավատք ուներ, զուրկ էր հոգևոր ոլորտի հարցերի ճանաչողությունից, ուստի բազմաթիվ խոսքեր ասաց, որոնք չէին համապատասխանում իրականությանը. սա ցույց է տալիս, որ Հոբի ճանաչողությունը մնաց մակերեսային և կատարելության հասնելու անընդունակ։ Հետևաբար, Պետրոսը միշտ կենտրոնանում էր իր հոգու ներսում եղած զգացումներն ըմբռնելու վրա և միշտ ուշադրություն էր դարձնում հոգևոր ոլորտի դինամիկան «դիտարկելուն»։ Արդյունքում նա ոչ միայն կարողացավ Իմ մտադրությունների աննշան գիտակցում ձեռք բերել, այլև Սատանայի դավերի որոշակի ճանաչողություն ուներ։ Այս պատճառով նա բոլոր դարերի ընթացքում բոլոր մարդկանցից ամենամեծ ճանաչողությունն ուներ Իմ մասին։

Պետրոսի փորձառությունից դժվար չէ տեսնել, որ եթե մարդիկ ցանկանում են ճանաչել Ինձ, նրանք պետք է կենտրոնանան հոգու ներսում եղածն ուշադիր կերպով ըմբռնելու վրա, այլ ոչ թե արտաքնապես որոշակի չափով Ինձ «նվիրվելու». սա երկրորդական նշանակություն ունի։ Եթե չես ճանաչում Ինձ, ապա ողջ հավատքը, սերը և հավատարմությունը, որոնց մասին խոսում ես, լոկ պատրանքներ և փրփուր են և անպայման կդառնաս մեկը, ով Իմ առջև մեծ-մեծ է խոսում, բայց ինքն իրեն չի ճանաչում։ Այդպիսով՝ ևս մեկ անգամ կընկնես Սատանայի ծուղակը և անկարող կլինես ազատվել. կդառնաս կործանման որդի և ոչնչացման առարկա։ Սակայն, եթե անտարբերությամբ ես վերաբերվում Իմ խոսքերին, ապա, անկասկած, դիմակայում ես Ինձ։ Սա փաստ է։ Լավ կանես՝ հոգևոր ոլորտի դարպասից նայես այն բազմաթիվ ու բազմազան հոգիներին, որոնք պատժվել են Իմ կողմից. նրանցից որի՞ համար սա Իմ խոսքերին բացասականությամբ և անտարբերությամբ վերաբերվելու և դրանք չընդունելու արդյունքը չէր։ Նրանցից ո՞ր մեկը ցինիկ չէր Իմ խոսքերի նկատմամբ։ Նրանցից ո՞ր մեկը չփորձեց թերություն գտնել Իմ խոսքերում։ Նրանցից ո՞ր մեկը չօգտագործեց Իմ խոսքերը որպես «պաշտպանական զենքեր», որոնցով «կպաշտպաներ» ինքն իրեն։ Նրանք չէին ձգտում Իմ ճանաչողությանն Իմ խոսքերի միջոցով, այլ պարզապես օգտագործում էին դրանք և խաղում դրանցով, ասես դրանք խաղալիքներ լինեին։ Սրանով մի՞թե ուղղակիորեն չէին դիմակայում Ինձ։ Ովքե՞ր են Իմ խոսքերը։ Ո՞վ է Իմ Հոգին։ Ես ձեզ այնքան շատ անգամներ եմ նման հարցեր տվել, սակայն դրանց մասին երբևէ ստացե՞լ եք որևէ ավելի բարձր և հստակ ներըմբռնում։ Երբևէ իսկապես փորձառաբար ապրե՞լ եք դրանք։ Ես ևս մեկ անգամ հիշեցնում եմ ձեզ. եթե չեք ճանաչում Իմ խոսքերը, ո՛չ ընդունում եք դրանք, ո՛չ էլ կիրարկում, ապա անխուսափելիորեն կդառնաք Իմ պատժի առարկանե՛րը։ Անպայման կդառնաք Սատանայի զոհե՛րը։

Քանի որ Իմ տան ժողովրդի մեջ ես և քանի որ նվիրվածություն ես ցուցաբերում Իմ թագավորությունում, քո արած ամեն ինչում պետք է համապատասխանես Իմ պահանջած չափանիշներին։ Ես չեմ պահանջում, որ լոկ թափառող ամպ լինես, այլ որ փայլող ձյուն լինես և ունենաս դրա էությունը և առավել ևս՝ արժեքը։ Պատճառն այն է, որ Ես սուրբ երկրից եմ ելնում և նման չեմ լոտոսին, որը միայն անուն ունի, բայց չունի էություն, քանի որ տիղմից է ելնում, այլ ոչ թե սուրբ երկրից։ Այն ժամանակը, երբ նոր երկինքն իջնում է երկրի վրա, և նոր երկիրը տարածվում է երկնակամարի վրայով, նաև ճշգրտորեն այն ժամանակն է, երբ Ես պաշտոնապես գործում եմ մարդկանց մեջ։ Մարդկության մեջ ո՞վ է ճանաչում Ինձ։ Ո՞վ տեսավ Իմ գալստյան պահը։ Ո՞վ է տեսել, որ Ես ոչ միայն անուն ունեմ, այլև, առավել ևս, էություն։ Ես Իմ ձեռքով քշում-տանում եմ սպիտակ ամպերը և ուշադրությամբ դիտարկում եմ երկնակամարը. տիեզերքում չկա ոչինչ, որ Իմ ձեռքով կարգավորված չլինի, իսկ դրա ներքո չկա մեկը, ով իր չնչին ջանքը չներդնի Իմ մեծ գործի իրագործման համար։ Ես ծանր պահանջներ չեմ դնում երկրի վրա գտնվող մարդկանց առջև, քանի որ ի բնե գործնական Աստված եմ, և քանի որ Ես Ամենակարողն եմ, ով ստեղծել է մարդկանց և լավ գիտի նրանց։ Մարդկության մեջ ո՞վ Ամենակարողի տեսադաշտում չէ, և նույնիսկ եթե նրանք երկրի ծայրերում կամ ծովի անկյուններում են, ինչպե՞ս կարող են խուսափել Իմ Հոգու զննումից։ Թեև մարդիկ «ճանաչում են» Իմ Հոգին, դեռ վիրավորում են Իմ Հոգին։ Իմ խոսքերը մերկացնում են բոլոր մարդկանց տգեղ դեմքերը, ինչպես նաև նրանց մտքերն ու գաղափարները՝ ստիպելով, որ երկրի վրա բոլորը բացահայտվեն Իմ լույսով և ընկնեն Իմ զննման մեջ։ Չնայած ընկնելուն՝ նրանց սրտերը չեն համարձակվում հեռանալ Ինձնից։ Արարածների մեջ ո՞վ Իմ գործերի արդյունքում «սեր» չի զարգացնում Իմ հանդեպ։ Ո՞վ Իմ խոսքերի արդյունքում «փափագի» սիրտ չի զարգացնում։ Ո՞ւմ մեջ կապվածության զգացումներ չեն ծնվում Իմ սիրո արդյունքում։ Միայն Սատանայի ապականության պատճառով է, որ մարդիկ չեն կարողացել հասնել այն վիճակին, որը Ես պահանջում եմ։ Նրանք նույնիսկ «կասկածներ» են դրսևորում Իմ պահանջած ամենացածր չափանիշների վերաբերյալ, էլ չասած այսօրվա՝ այս դարաշրջանի մասին, որտեղ Սատանան մոլեգնում է և խիստ բռնակալական է, կամ այն ժամանակի, երբ Սատանան այնքան է ոտնատակ տվել մարդկանց, որ նրանց մարմիններն ամբողջովին պատված են կեղտով։ Ինչպե՞ս կարող եմ չվշտանալ այն փաստից, որ մարդիկ ընկել են և հաշվի չեն առնում Իմ սիրտը։ Մի՞թե Ես խղճում եմ Սատանային։ Մի՞թե Ես սխալվում եմ Իմ սիրո մեջ։ Երբ մարդիկ ըմբոստանում են Իմ դեմ, Իմ սիրտը գաղտնի լալիս է. երբ նրանք դիմակայում են Ինձ, Ես հանդիմանում եմ նրանց։ Երբ նրանք փրկվում են Իմ կողմից և հարություն առնում մեռելներից, Ես մեծագույն խնամքով սնուցում եմ նրանց. երբ նրանք հնազանդվում են Ինձ, Իմ սիրտը մեծապես հանգստություն է զգում, և Ես անմիջապես մեծ փոփոխություններ եմ զգում երկինքներում ու երկրի վրա և բոլոր բաներում։ Երբ մարդիկ գովաբանում են Ինձ, ինչպե՞ս կարող եմ չվայելել դա։ Երբ նրանք վկայություն են կրում Ինձ համար և ձեռք են բերվում Իմ կողմից, ինչպե՞ս կարող եմ փառք ձեռք չբերել։ Մի՞թե այն ամենը, ինչ մարդիկ անում են, չի կառավարավում Իմ կողմից և չի գալիս Իմ մատակարարումից։ Եթե Ես ցուցումներ չեմ տալիս, մարդիկ պարապ նստում են՝ անելու ոչինչ չունենալով. ավելին՝ «Իմ թիկունքում» նրանցից յուրաքանչյուրը ներգրավվում է այդ «գովելի» կեղտոտ գործարքների մեջ։ Կարծում ես՝ մսեղին, որով Ես հանդերձավորվել եմ, ոչինչ չգիտի՞ քո արարքների, քո պահվածքի և քո խոսքերի մասին։ Շատ տարիներ Ես դիմացել եմ քամուն ու անձրևին և նաև փորձառաբար ապրել եմ մարդկային աշխարհի դառնությունը. սակայն ավելի ուշադիր խորհելիս ոչ մի տառապանք չի կարող մսեղիի մարդկանց մղել կորցնելու հույսը Իմ հանդեպ, առավել ևս ոչ մի քաղցրություն չի կարող ստիպել նրանց սառչել, վհատվել կամ թողնել Ինձ։ Մի՞թե նրանց սերն Իմ հանդեպ իսկապես սահմանափակվում է դառնության և քաղցրության բացակայությամբ։

Այսօր Ես բնակվում եմ մսեղիում և պաշտոնապես սկսել եմ իրականացնել այն գործը, որը պետք է անեմ։ Թեև մարդիկ վախենում են Իմ Հոգու արտահայտումից, նրանք ըմբոստանում են Իմ Հոգու էության դեմ։ Կարիք չկա, որ Ես բացահայտորեն ասեմ, որ մարդկանց համար շատ դժվար է Իմ խոսքերից մսեղիում գտնվող «Ինձ» ճանաչելը։ Ինչպես նախկինում ասել եմ, Ես խիստ չեմ Իմ պահանջներում և չեմ պահանջում, որ դուք հասնեք Իմ մասին լիակատար գիտության (քանի որ մարդիկ թերանում են. սա բնածին իրադրություն է, և ոչ մի ձեռքբերովի իրադրություն չի կարող լրացնել այն)։ Դուք պետք է միայն իմանաք այն ամենը, ինչ անում և ասում եմ Ես մսեղիում։ Քանի որ Իմ պահանջները խիստ չեն, հույս ունեմ՝ բոլորդ կարող եք ճանաչել այս գործերն ու խոսքերը և հասնել դրան։ Դուք պետք է ազատվեք ձեր անմաքրությունից այս կեղտոտ աշխարհում, պետք է ձգտեք առաջընթաց գրանցելու այս հետամնաց «կայսրերի ընտանիքում» և երբեք չպետք է թուլացնեք ձեր ջանքերը։ Անգամ փոքր-ինչ ներողամիտ չպետք է լինեք ինքներդ ձեր հանդեպ։ Դու պետք է մեծ ժամանակ և ջանք նվիրես, որպեսզի ճանաչես այն, ինչ Ես արտահայտում եմ մեկ օրում, և կպահանջվի մի ամբողջ կյանք՝ Իմ ասած նույնիսկ մեկ նախադասությունը փորձառաբար ապրելու և դրանից գիտություն ձեռք բերելու համար։ Խոսքերը, որոնք Ես ասում եմ, աղոտ չեն. դրանք դատարկ խոսակցություն չեն։ Որքա՜ն մարդիկ հույս ունեն ձեռք բերելու Իմ խոսքերը, բայց Ես ուշադրություն չեմ դարձնում նրանց։ Որքա՜ն մարդիկ են ծարավ Իմ պարարտությանը, բայց Ես նրանց նույնիսկ մի փոքր չեմ տալիս։ Որքա՜ն մարդիկ են ցանկանում տեսնել Իմ դեմքը, սակայն Ես միշտ թաքցրել եմ այն։ Որքա՜ն մարդիկ են ուշադիր լսում Իմ ձայնը, բայց Ես փակում եմ աչքերս և հետ եմ տանում գլուխս՝ անտարբեր մնալով նրանց «փափագի» հանդեպ։ Որքա՜ն մարդիկ են վախենում Իմ ձայնի հնչյունից, բայց Իմ խոսքերը միշտ «հարձակողական» են։ Որքա՜ն մարդիկ են սարսափում Իմ դեմքը տեսնելուց, բայց Ես դիտավորյալ կերպով հայտնվում եմ, որպեսզի տապալեմ նրանց։ Մարդիկ երբեք ճշմարտապես չեն տեսել Իմ դեմքը, ոչ էլ երբևէ ճշմարտապես լսել են Իմ ձայնը. դա նրանից է, որ նրանք ճշմարտապես չեն ճանաչում Ինձ։ Նույնիսկ եթե նրանք տապալվեն Իմ կողմից, եթե լքեն Ինձ և հանդիմանվեն Իմ ձեռքով, նրանք դեռ չգիտեն՝ արդյոք իրենց արարքներն ու պահվածքը ճշմարտապես համապատասխանում են Իմ սրտին և դեռ անտեղյակ են, թե հատկապես ում եմ Ես հայտնի դարձնում Իմ սիրտը։ Աշխարհի արարչագործությունից ի վեր ոչ ոք երբեք ճշմարտապես չի ճանաչել Ինձ կամ ճշմարտապես չի տեսել Ինձ, և թեև Ես այսօր մսեղի եմ դարձել, դուք դեռ չեք ճանաչում Ինձ։ Մի՞թե սա փաստ չէ։ Դու երբևէ տեսե՞լ ես մսեղիում Իմ գործերի և բնույթի թեկուզ մի փոքր մասը։

Երկնքում մի վայր կա, որտեղ Ես պառկում եմ. երկնքի ներքո մի վայր կա, որտեղ Ես հանգիստ եմ գտնում։ Ես բնակվելու տեղ ունեմ և ունեմ ժամանակ, երբ ցուցադրում եմ Իմ զորությունները։ Եթե Ես երկրի վրա չլինեի, եթե չթաքցնեի Ինձ մսեղիի ներսում և եթե խոնարհ ու թաքնված չլինեի, մի՞թե երկինքն ու երկիրը վաղուց արդեն փոխված չէին լինի։ Մի՞թե դուք՝ Իմ մարդիկ, վաղուց արդեն «վերցված և օգտագործված» չէիք լինի Իմ կողմից։ Սակայն Իմ գործողություններում իմաստություն կա և թեև մարդկանց նենգությունից լիովին տեղյակ եմ, Ես չեմ հետևում նրանց օրինակին, այլ դրա փոխարեն նրանց ինչ-որ բան եմ տալիս։ Իմ իմաստությունը հոգևոր ոլորտում անսպառ է, բայց Իմ իմաստությունը մսեղիում հավերժական է։ Մի՞թե սա հենց այն պահը չէ, երբ Իմ գործերը հայտնի են դարձվում։ Ես շատ անգամներ ներել և թողություն եմ տվել մարդկանց մեղքերին՝ ընդհուպ մինչև այսօր՝ Թագավորության դարաշրջանում։ Կարո՞ղ էի արդյոք ավելի հետաձգել Իմ ժամանակը։ Թեև փոքր-ինչ ավելի ողորմած եմ եղել «փխրուն» մարդկանց հանդեպ, երբ Իմ գործն ավարտվի, կարո՞ղ եմ արդյոք դեռ խաթարել Իմ սեփական գործը՝ անելով հին գործը։ Ես գիտակցաբար թույլ կտայի՞, որ Սատանան մեղադրի Ինձ։ Ես չեմ պահանջում, որ մարդիկ որևէ բան անեն՝ բացի Իմ խոսքերի փաստացի իրականությունը և դրանց բնօրինակ իմաստն ընդունելուց։ Թեև Իմ խոսքերը պարզ են, ըստ էության՝ դրանք բարդ են, քանի որ դուք չափազանց փոքր եք և չափազանց թմրած։ Երբ մսեղիում Ես ուղղակիորեն բացում եմ Իմ խորհուրդները և հայտնի եմ դարձնում Իմ մտադրությունները, դուք չեք հասկանում. լոկ լսում եք Իմ խոսքերի հնչյունը, բայց չեք ընկալում դրանց իմաստը։ Իմ սիրտը լցված է խոր վշտով։ Թեև Ես մսեղիում եմ, ի վիճակի չեմ անելու մսեղիի սպասավորության գործը։

Ո՞վ է Իմ խոսքերից և գործողություններից ճանաչել Իմ գործերը մսեղիում։ Եթե գրավոր բացահայտում եմ Իմ խորհուրդները կամ բարձրաձայն ասում եմ դրանք, մարդիկ բոլորը պապանձվում են. Նրանք լռությամբ փակում են իրենց աչքերը։ Ինչո՞ւ այն, ինչ Ես ասում եմ, անհասկանալի է մարդկանց համար։ Ինչո՞ւ են Իմ խոսքերն այդքան անըմբռնելի նրանց համար։ Ինչո՞ւ են նրանք այդքան կույր Իմ գործերի հանդեպ։ Ո՞վ է ի վիճակի տեսնելու Ինձ և երբեք չմոռանալու։ Նրանցից ո՞վ է ի վիճակի լսելու Իմ ձայնը և թույլ չտալու, որ այն անցնի իրենց կողքով։ Ո՞վ է ի վիճակի զգալու Իմ մտադրությունները և գոհացնելու Իմ սիրտը։ Ես ապրում և շարժվում եմ մարդկանց մեջ՝ փորձառաբար ապրելու մարդկային կյանքը. թեև Ես զգացի, որ բոլոր բաները լավն էին, երբ դրանք ստեղծեցի մարդկության համար, Ես մարդկանց մեջ կյանքը որպես վայելք չեմ ընդունում, ոչ էլ հաճույք եմ ստանում մարդկային աշխարհի օրհնություններից։ Ես արհամարհանքով չեմ մերժում մարդկանց, բայց կապված էլ չեմ նրանց հետ, քանի որ մարդիկ չեն ճանաչում Ինձ։ Նրանք դժվարանում են տեսնել Իմ դեմքը խավարի մեջ. ողջ աղմուկի մեջ նրանք դժվարությամբ են լսում Իմ ձայնը և անկարող են զանազանել այն, ինչ Ես ասում եմ։ Այսպիսով՝ այն ամենում, ինչ անում եք, արտաքուստ հնազանդվում եք Ինձ, բայց ձեր սրտերում ըմբոստանում եք Իմ դեմ։ Կարելի է ասել, որ հենց այսպիսին է ողջ մարդկության հին բնությունը։ Ո՞վ է բացառություն։ Ո՞վ Իմ հանդիմանության առարկաների մեջ չէ։ Սակայն ո՞վ չի ապրում Իմ հանդուրժողականության ներքո։ Եթե մարդիկ բոլորը ոչնչացվեին Իմ ցասումով, ո՞րը կլիներ երկինքն ու երկիրն Իմ ստեղծելու իմաստը։ Ես ժամանակին շատ մարդկանց եմ նախազգուշացրել, շատ մարդկանց եմ հորդորել և շատ մարդկանց եմ բացահայտորեն դատել. մի՞թե սա շատ ավելի լավ չէ, քան մարդկանց ուղղակիորեն ոչնչացնելը։ Իմ նպատակը մարդկանց մահվան մատնելը չէ, այլ ստիպելը, որ նրանք ճանաչեն Իմ բոլոր գործերն Իմ դատաստանի մեջ։ Երբ բարձրանաք անհատակ անդունդից, այսինքն՝ երբ «խուսափեք» Իմ դատաստանից, ձեր անձնական նկատառումներն ու ծրագրերը բոլորը կանհետանան, և յուրաքանչյուր ոք կվճռի բավարարել Ինձ։ Մի՞թե սրանով Ես հասած չեմ լինի Իմ նպատակին։

Թագավորության դարաշրջանն ի վերջո տարբերվում է անցյալ ժամանակներից։ Այն չի վերաբերում նրան, թե ինչպես է մարդկությունը գործում. այլ, որ Ես իջել եմ երկիր՝ անձամբ կատարելու Իմ գործը, մի բան, որը մարդիկ չեն կարող ո՛չ պատկերացնել, ո՛չ էլ իրագործել։ Այսքան տարի՝ աշխարհի արարումից ի վեր, գործը միայն եկեղեցու կառուցման մասին է եղել, բայց թագավորության կառուցման մասին երբեք չի լսվել։ Թեև Ես Իմ սեփական բերանով եմ խոսում այս մասին, կա՞ արդյոք մեկը, ով գիտի դրա բուն էությունը։ Ես մի անգամ իջա մարդկանց աշխարհ, փորձառաբար ապրեցի ու տեսա նրանց տառապանքը, բայց դա արեցի՝ առանց Իմ մարմնացման նպատակն իրագործելու։ Հենց որ թագավորության կառուցումը սկսվեց, Իմ մարմնացած մսեղին պաշտոնապես սկսեց կատարել Իմ սպասավորությունը. այսինքն՝ թագավորության Թագավորը պաշտոնապես ստանձնեց Իր գերիշխանությունը։ Այստեղից ակնհայտ է, որ թագավորության իջնելը մարդկային աշխարհ միայն բառացի կողմ չունի. Ավելին՝ այն նաև գործնական կողմ ունի, ինչը «կիրարկման իրականություն» արտահայտության նշանակության մի մասն է։ Մարդիկ երբեք չեն տեսել Իմ գործերից և ոչ մեկը, ոչ էլ երբևէ Իմ արտահայտումներից որևէ մեկն են լսել։ Նույնիսկ եթե նրանք տեսած լինեին Իմ գործերը, ի՞նչ կհայտնաբերեին։ Եվ եթե լսած լինեին Իմ խոսելը, ի՞նչ կհասկանային։ Ամբողջ աշխարհում յուրաքանչյուր ոք գոյություն ունի Իմ ողորմության և գթասրտության մեջ, բայց ողջ մարդկությունը նաև Իմ դատաստանի ներքո է և նույնպես ենթակա է Իմ փորձություններին։ Ես ողորմած ու սիրող եմ եղել մարդկանց հանդեպ անգամ այն ժամանակ, երբ նրանք բոլորը որոշակի աստիճանի ապականված են եղել. Ես պատիժ եմ սահմանել նրանց համար անգամ այն ժամանակ, երբ նրանք բոլորը հանձնվել են Իմ գահի առջև։ Սակայն կա՞ արդյոք որևէ մարդ, որն Իմ ուղարկած տառապանքի և զտման մեջ չէ։ Այնքան շատ մարդիկ, խավարի մեջ խարխափելով, լույս են փնտրում, և այնքան շատերն են դառնորեն պայքարում իրենց փորձությունների միջով։ Հոբը հավատք ուներ, բայց մի՞թե նա իր համար ելք չէր փնտրում։ Թեև Իմ ժողովուրդը կարող է փորձություններին դեմ հանդիման հաստատուն կանգնել, կա՞ արդյոք մեկը, ով, առանց դա բարձրաձայն արտահայտելու, հոգու խորքում նույնպես հավատ ունի։ Մի՞թե ավելի շուտ այնպես չէ, որ մարդիկ պնդում են, թե հավատք ունեն, մինչդեռ իրենց սրտերում դեռ կասկածներ են տածում։ Չկան մարդիկ, որոնք հաստատուն կանգնել են փորձության մեջ կամ որոնք անկեղծորեն հնազանդվում են, երբ փորձվում են։ Եթե Ես չծածկեի Իմ դեմքը՝ այս աշխարհին նայելուց խուսափելու համար, ողջ մարդկային ցեղը կտապալվեր Իմ այրող սևեռուն հայացքի ներքո, քանզի Ես ոչինչ չեմ պահանջում մարդկությունից։

Երբ հնչում է թագավորության համազարկը, որը նաև այն ժամանակն է, երբ թնդում են յոթ որոտները, այս ձայնը ցնցում է երկինքն ու երկիրը՝ սասանելով երկնակամարը և յուրաքանչյուր մարդու սրտի լարերին մղելով թրթռալու։ Թագավորության օրհներգը պաշտոնապես բարձրանում է մեծ կարմիր վիշապի երկրում՝ ապացուցելով, որ Ես կործանել եմ այդ երկիրը և հաստատել Իմ թագավորությունը։ Ավելի կարևոր է, որ Իմ թագավորությունը հաստատված է երկրի վրա։ Այս պահին Իմ հրեշտակները սկսում են ուղարկվել՝ շրջելու աշխարհի յուրաքանչյուր երկրում, որպեսզի հովվեն Իմ որդիներին և Իմ մարդկանց. սա նաև Իմ գործի հաջորդ քայլի պահանջները բավարարելու համար է։ Սակայն Ես անձամբ եմ գալիս այն վայրը, որտեղ մեծ կարմիր վիշապն է գալարված, և «վերջ եմ դնում» դրան։ Հենց որ բոլոր մարդիկ ճանաչեն Ինձ մսեղիի մեջ և կարողանան տեսնել Իմ գործերը մսեղիի մեջ, մեծ կարմիր վիշապի որջը մոխրի կվերածվի և անհետանա։ Որպես Իմ թագավորության մարդիկ՝ քանի որ դուք մինչև ուղն ու ծուծն ատում եք մեծ կարմիր վիշապին, դուք պետք է ձեր գործերով բավարարեք Իմ սիրտը և այսկերպ ամոթ բերեք վիշապի վրա։ Դուք անկեղծորեն զգո՞ւմ եք, որ մեծ կարմիր վիշապն ատելի է։ Դուք իսկապե՞ս զգում եք, որ նա թագավորության Թագավորի թշնամին է։ Դուք իսկապե՞ս հավատք ունեք, որ կարող եք հրաշալի վկայություն տալ Ինձ համար։ Դուք իսկապե՞ս հավատք ունեք՝ հաղթելու մեծ կարմիր վիշապին։ Ձեզնից Իմ պահանջածը սա է. Ինձ պետք է միայն որ դուք կարողանաք հասնել այս քայլին։ Կկարողանա՞ք արդյոք անել սա։ Հավատք ունե՞ք, որ կարող եք հասնել սրան։ Իրականում ի՞նչ են ընդունակ անելու մարդիկ։ Մի՞թե ավելի շուտ այնպես չէ, որ Ես Ինքս եմ դա անում։ Ինչո՞ւ եմ ասում, որ Ես անձամբ եմ գալիս այն վայրը, որտեղ ճակատամարտ է մղվում։ Իմ ուզածը ձեր հավատքն է, ոչ թե ձեր գործերը։ Մարդիկ բոլորն անկարող են ուղիղ կերպով հասկանալ Իմ խոսքերը և դրա փոխարեն պարզապես կողքից են նայում դրանց։ Սա օգնե՞լ է ձեզ հասնելու ձեր նպատակներին։ Դուք այսկե՞րպ եք ճանաչել Ինձ։ Անկեղծ ասած՝ երկրի վրայի մարդկանցից ոչ մեկն ընդունակ չէ ուղիղ նայելու Իմ դեմքին, և ոչ մեկն ի վիճակի չէ մաքուր կերպով ըմբռնելու Իմ խոսքերի իմաստը։ Ուստի Ես աննախադեպ ծրագիր եմ սկսել երկրի վրա՝ Իմ նպատակներին հասնելու և թույլ տալու, որ Իմ ճշմարիտ պատկերն իր տեղը զբաղեցնի մարդկանց սրտերում։ Այսկերպ Ես վերջ կդնեմ այն դարաշրջանին, որտեղ պատկերացումներն իշխանություն ունեն մարդկանց վրա։

Այսօր Ես ոչ միայն իջնում եմ մեծ կարմիր վիշապի երկիր, այլև շրջվում եմ դեմքով դեպի ողջ տիեզերքը՝ ողջ երկնակամարին մղելով ցնցվելու։ Կա՞ արդյոք որևէ տեղ, որը ենթակա չէ Իմ դատաստանին։ Կա՞ արդյոք որևէ տեղ, որը գոյություն չունի այն աղետների մեջ, որոնք Ես տեղում եմ դրա վրա։ Ուր էլ որ գնամ, ամեն տեսակ «աղետի սերմեր» եմ ցրել։ Սա այն ուղիներից մեկն է, որով Ես գործում եմ, և, անկասկած, փրկության գործողություն է մարդկության համար, և այն, ինչ Ես ցույց եմ տալիս նրանց, դեռևս գթասրտության մի տեսակ է։ Ես թույլ կտամ է՛լ ավելի շատ մարդկանց ճանաչել Ինձ ու տեսնել Ինձ և այսկերպ սկսել վախենալ Աստծուց, ում նրանք այսքան տարի չէին կարող տեսնել, բայց ով հենց հիմա գործնական է։ Ի՞նչ պատճառով Ես արարեցի աշխարհը։ Ինչո՞ւ մարդկանց ապականվելուց հետո Ես ամբողջովին չոչնչացրի նրանց։ Ի՞նչ պատճառով է ողջ մարդկային ցեղն ապրում աղետների մեջ։ Ո՞րն էր Իմ նպատակը՝ անձամբ մսեղին հագնելիս։ Երբ Ես կատարում եմ Իմ գործը, մարդկությունը ոչ միայն դառնության, այլև քաղցրության համն է սովորում։ Աշխարհի բոլոր մարդկանցից ո՞վ չի ապրում Իմ շնորհքի մեջ։ Եթե Ես մարդկանց չօժտեի նյութական օրհնություններով, ո՞վ կկարողանար բարգավաճել աշխարհում։ Մի՞թե ձեզ թույլ տալը, որ հասնեք Իմ ժողովրդի կարգավիճակին, օրհնություն է։ Եթե դուք լինեիք ոչ թե Իմ ժողովուրդը, այլ, ավելի շուտ, ծառայություն մատուցողներ, մի՞թե դեռ գոյություն չէիք ունենա Իմ օրհնությունների ներսում։ Ձեզանից ոչ մեկն ընդունակ չէ ըմբռնելու Իմ խոսքերի ծագումը։ Մարդիկ չեն գնահատում այն տիտղոսները, որոնք Ես շնորհում եմ նրանց։ Այնքան շատ մարդիկ «ծառայություն մատուցող» տիտղոսի պատճառով դժգոհություններ են տածում իրենց սրտերում, և այնքան շատերն «Իմ մարդիկ» տիտղոսի պատճառով իրենց սրտերում Իմ հանդեպ սեր են զարգացնում։ Ոչ ոք չպետք է փորձի հիմարացնել Ինձ. իմ աչքերով Ես զննում եմ ամեն բան։ Ձեզանից ո՞վ է հոժարակամորեն ընդունում և կատարյալ հնազանդություն ունի։ Եթե թագավորության համազարկը չհնչեր, դուք իսկապե՞ս կկարողանայիք հնազանդվել մինչև վերջ։ Այն, ինչ մարդիկ ունակ են անելու և մտածելու, և թե որքան հեռու նրանք կարող են գնալ, այս բոլոր բաները Ես վաղուց եմ նախասահմանել։

Մարդկանց ճնշող մեծամասնությունն Իմ այրումն ընդունում է Իմ դեմքի լույսի ներքո։ Մարդկանց ճնշող մեծամասնությունն Իմ քաջալերանքի ներքո արթնանում է և առաջ մղվում ձգտման մեջ։ Երբ Սատանայի ուժերը հարձակվում են Իմ մարդկանց վրա, Ես այնտեղ եմ՝ նրանց ետ մղելու համար. երբ Սատանայի դավերն ավերածություններ են առաջացնում նրանց կյանքում, Ես նրան ստիպում եմ խուճապահար փախչել անվերադարձ։ Երկրի վրա ամեն տեսակ չար ոգիներ հավերժ թափառում են՝ հանգստանալու տեղ փնտրելով. նրանք անվերջ փնտրում են նրանց դիակները, ում կարող են խժռել։ Ի՛մ մարդիկ։ Դուք պետք է մնաք Իմ խնամքի և պաշտպանության ներքո։ Երբե՛ք սանձարձակ մի եղեք։ Երբե՛ք անխոհեմ մի վարվեք։ Դու քո հավատարմությունը պետք է ընծայես Իմ տանը և միայն հավատարմությամբ կարող ես հակահարված տալ դևերի դավերին։ Ոչ մի դեպքում չպետք է վարվես այնպես, ինչպես անցյալում էիր անում՝ մի բան Իմ առջև անելով, իսկ մեկ այլ բան՝ Իմ թիկունքում. եթե այսպես վարվես, ապա արդեն անդառնալիորեն կորած ես։ Մի՞թե այսպիսի խոսքեր ավելի քան բավարար չեմ արտահայտել։ Հենց այն պատճառով, որ մարդկության հին բնությունն անուղղելի է, Ես ստիպված եմ եղել մարդկանց կրկնակի հիշեցումներ տալ։ Մի՛ ձանձրացեք։ Այն, ինչ Ես ասում եմ, ամբողջովին հանուն ձեր ճակատագրի է։ Գարշելի ու կեղտոտ վայրը հենց այն է, ինչ պետք է Սատանային. որքան անհուսալիորեն անուղղելի և սանձարձակ եք՝ հրաժարվելով զսպվածությանը ենթարկվելուց, այնքան ավելի շատ ամեն տեսակ անմաքուր հոգիներ կօգտվեն ցանկացած առիթից՝ ձեր մեջ ներթափանցելու համար։ Եթե դուք հասել եք այս կետին, ապա ձեր հավատարմությունը կլինի ոչ այլ ինչ, քան դատարկ շատախոսություն՝ առանց որևէ իրականության, և ձեր վճռականությունը կխժռվի անմաքուր հոգիների կողմից ու կվերածվի ապստամբության և Սատանայի դավերի՝ խաթարելու Իմ գործը՝ թողնելով, որ դուք տապալվեք Իմ կողմից ցանկացած ժամանակ և ցանկացած վայրում։ Ոչ ոք չի հասկանում այս իրավիճակի լրջությունը. նրանք բոլորը պարզապես խուլ են ձևանում դրա հանդեպ և ամենևին զգույշ չեն։ Ես չեմ հիշում, թե ինչ է արվել անցյալում. դու իրականում դեռ սպասո՞ւմ ես, որ Ես ներողամիտ լինեմ քո հանդեպ՝ ևս մեկ անգամ «չհիշելով»։ Թեև մարդիկ հակադրվել են Ինձ, Ես դա նրանց դեմ չեմ օգտագործի, քանզի նրանց հասակը չափազանց փոքր է, և ուստի Ես չափազանց բարձր պահանջներ չեմ սահմանել նրանց համար։ Այն ամենը, ինչ Ես պահանջում եմ, նրանք սանձարձակ չլինելն է և զսպվածությանը ենթարկվելը։ Հնարավո՞ր է, որ այս մեկ պայմանը բավարարելը ձեր կարողությունից վեր է։ Մարդկանց մեծ մասն սպասում է, որ Ես է՛լ ավելի շատ խորհուրդներ բացահայտեմ, որպեսզի նրանք հաճույքով նայեն։ Սակայն, նույնիսկ եթե դու հասկանայիր երկնքի բոլոր խորհուրդները, հետո՞ ինչ։ Դա կմեծացնե՞ր քո սերն Իմ հանդեպ։ Դա կարթնացնե՞ր քո սերն Իմ հանդեպ։ Ես չեմ թերագնահատում մարդկանց, ոչ էլ թեթևամտորեն դատողություններ եմ անում նրանց մասին։ Եթե սրանք չլինեին մարդկանց իրական հանգամանքները, Ես երբեք նրանց այսքան անփութորեն չէի պիտակավորի։ Մտաբերեք անցյալը։ Քանի՞ անգամ եմ Ես զրպարտել ձեզ։ Քանի՞ անգամ եմ Ես թերագնահատել ձեզ։ Քանի՞ անգամ եմ զննել ձեզ՝ առանց հաշվի առնելու ձեր իրական հանգամանքները։ Քանի՞ անգամ են Իմ արտահայտումները ձախողել ձեզ ամբողջ սրտով ձեռք բերել։ Քանի՞ անգամ եմ խոսել՝ առանց ձեր ներսում խորապես արձագանքող լարի դիպչելու։ Ձեզնից ո՞վ է կարդացել Իմ խոսքերն առանց վախի ու դողի՝ խորապես վախենալով, որ Ես կտապալեմ ձեզ անհատակ անդունդը։ Ո՞վ փորձություններ չի կրում Իմ խոսքերից։ Իմ արտահայտումների մեջ իշխանություն է բնակվում, բայց սա մարդկանց վրա պատահական դատաստան կայացնելու համար չէ. ավելի շուտ, ելնելով նրանց իրական հանգամանքներից, Ես մշտապես բացահայտում եմ նրանց Իմ խոսքերին ներհատուկ իմաստը։ Իրականում կա՞ արդյոք մեկը, ով ունակ է Իմ խոսքերից ճանաչելու Իմ ամենակարողությունը։ Կա՞ արդյոք մեկը, ով կարող է հասկանալ մաքուր ոսկին Իմ խոսքերում. ես անթիվ չասված խոսքեր եմ ասել. որևէ մեկը երբևէ գնահատե՞լ է դրանք։

Թագավորության օրհներգը

Իմ ժողովրդի բազմությունը ցնծությամբ կանչում է Ինձ, Իմ ժողովրդի բազմությունը գովաբանում է Ինձ. բյուրավոր բերաններ տալիս են միակ ճշմարիտ Աստծու անունը, բյուրավոր մարդիկ բարձրացնում են իրենց աչքերը՝ հեռուն նայելով, որպեսզի դիտեն Իմ գործերը։ Թագավորությունն իջնում է մարդու աշխարհի վրա, Իմ անձը հարուստ է և առատ։ Ո՞վ չի ուրախանա սրանից։ Ո՞վ չի պարի ուրախությունից։ Օ՜, Սիո՛ն։ Բարձրացրո՛ւ քո հաղթական դրոշը՝ Ինձ տոնելու համար։ Երգի՛ր քո հաղթանակի երգը հաղթական՝ Իմ սուրբ անունը հռչակելու համար։ Ո՛ղջ արարչություն մինչև երկրի ծայրերը։ Շտապե՛ք մաքրվել, որպեսզի ընծաներ դառնաք Ինձ համար։ Վերևի աստղերի՛ բազմություն։ Շտապե՛ք վերադառնալ ձեր տեղերը՝ երկնակամարում Իմ մեծ ուժը ցույց տալու համար։ Ես ականջ եմ դնում՝ ուշադրությամբ լսելու երկրի վրա Իմ ժողովրդի ձայները, ովքեր երգի մեջ թափում են իրենց անսահման սերն ու ակնածանքն Իմ հանդեպ։ Այս օրը, երբ ողջ արարչությունը վերակենդանանում է, Ես իջնում եմ մարդու աշխարհ։ Հենց այս պահին բոլոր ծաղիկները փարթամորեն ծաղկում են, բոլոր թռչունները երգում են միաձայն, բոլոր բաները լցվում են ուրախությամբ։ Թագավորության թնդանոթային համազարկերի ներքո Սատանայի թագավորությունը տապալվում է, ոչնչանում թագավորության օրհներգի որոտի մեջ՝ այլևս երբեք ոտքի չելնելու համար։

Երկրի վրա ո՞վ կհամարձակվի վեր կենալ և դիմադրել։ Քանզի Ես իջնում եմ երկիր, Ես բերում եմ այրում, բերում եմ ցասում, բերում եմ բոլոր աղետները։ Երկրային թագավորություններն այժմ Իմ թագավորությունն են։ Վերևում՝ երկնքում, ամպերը խառնվում և ալեկոծվում են. երկնքի տակ լճերն ու գետերը ծփում են և ուրախությամբ հնչեցնում են հուզիչ մի մեղեդի։ Հանգստացող կենդանիները դուրս են գալիս իրենց որջերից, և Իմ բյուրավոր մարդիկ իրենց նիրհից արթնացվում են Իմ կողմից։ Իմ բյուրավոր մարդկանց կողմից սպասված օրը վերջապես եկե՛լ է։ Նրանք մատուցում են Ինձ ամենագեղեցիկ երգերը։

Այս գեղեցիկ պահին, այս խնդագին ժամին,

գովաբանությունը հնչում է ամենուր՝ վերևում՝ երկնքում, և ներքևում՝ երկրի վրա։ Ո՞վ չի ոգևորվի սրանից։

Ո՞ւմ սիրտը չի թեթևանա։ Ո՞վ չի արտասվի այս տեսարանից։

Երկինքն այլևս հին երկինքը չէ, այժմ այն թագավորության երկինքն է։

Երկիրն այլևս այն երկիրը չէ, որ կար, այժմ այն սուրբ երկիրն է։

Հորդառատ անձրևի դադարից հետո կեղտոտ հին աշխարհն ամբողջովին նորոգվում է։

Լեռները փոխվում են… ջրերը փոխվում են…

մարդիկ նույնպես փոխվում են… բոլոր բաները փոխվում են…

Ա՜հ, դո՛ւք, լուռ լեռներ։ Վե՛ր կացեք և պարե՛ք Ինձ համար։

Ա՜հ, դո՛ւք, հանդարտ ջրեր։ Շարունակե՛ք հոսել։

Դո՛ւք, երազներ տեսնող մարդիկ։ Սթափվե՛ք և հետամո՛ւտ եղեք։

Ես եկել եմ… Ես Թագավոր եմ…

Բոլորն իրենց սեփական աչքերով կտեսնեն Իմ դեմքը, իրենց սեփական ականջներով կլսեն Իմ ձայնը,

իրենք իրենց համար կապրեն թագավորության կյանքով…

Որքա՜ն քաղցր է… որքա՜ն գեղեցիկ…

Անմոռանալի… անհնար է մոռանալ…

Իմ ցասման այրման մեջ մեծ կարմիր վիշապը մաքառում է.

Իմ մեծափառ դատաստանի մեջ դևերը ցույց են տալիս իրենց իրական կերպարանքները.

Իմ խիստ խոսքերից մարդիկ բոլորը խոր ամոթ են զգում և թաքնվելու տեղ չունեն։

Նրանք հիշում են անցյալը, թե ինչպես էին ծաղրում և ծանակում Ինձ,

թե ինչպես երբեք չկար մի ժամանակ, երբ նրանք ի ցույց չդնեին իրենց, երբեք չկար մի ժամանակ, երբ նրանք չապստամբեին Իմ դեմ։

Եվ սակայն այսօր ո՞վ չի արտասվում։ Ո՞վ չի դատապարտում ինքն իրեն։

Ողջ տիեզերք աշխարհը լցված է լացով…

լցված է ցնծության ձայներով… լցված է բերկրալից ձայներով…

Անհամեմատելի հաճույք… հաճույք` առանց համեմատության…

Մանր անձրև է տկտկում… ճախրող ձյան ծանր փաթիլներ…

Մարդկանց ներսում վիշտն ու ուրախությունը միախառնվում են… ոմանք ծիծաղում են…

ոմանք հեկեկում են… իսկ ոմանք՝ ցնծությամբ բացականչում…

Կարծես բոլորը մոռացել են… արդյոք սա գարո՞ւն է՝ լի անձրևով ու ամպերով,

ամա՞ռ է՝ ծաղիկներով, որոնք փարթամորեն ծաղկում են, աշո՞ւն է՝ հարուստ բերքով,

թե՞ ձմեռ է՝ ցուրտ ու սառնաշունչ, ոչ ոք չգիտի…

Երկնքում ամպերը լողում են, երկրի վրա օվկիանոսները փոթորկվում են։

Իմ որդիների բազմությունը թափահարում է իր ձեռքերը… Իմ ժողովրդի բազմությունը շարժում է իր ոտքերը պարի մեջ…

Հրեշտակներն աշխատում են… հրեշտակները հովվում են…

Երկրի վրայի մարդիկ բոլորը եռուզեռի մեջ են, և երկրի վրայի բոլոր բաները բազմանում են։


Գլուխ 11

Մարդկության մեջ յուրաքանչյուրը պետք է ընդունի Իմ Հոգու կողմից զննվելը, պետք է ուշադիր քննի իր յուրաքանչյուր խոսքն ու արարքը և առավել ևս պետք է դիտի Իմ հրաշագործությունները։ Ի՞նչ եք զգում, երբ թագավորությունը գալիս է երկիր։ Երբ Իմ որդիներն ու ժողովուրդը հոսում են դեպի Իմ գահը, Ես պաշտոնապես սկսում եմ դատաստանը մեծ սպիտակ գահի առաջ։ Սա նշանակում է, որ երբ Ես անձամբ սկսում եմ Իմ գործը երկրի վրա, և երբ դատաստանի ժամանակը մոտենում է իր ավարտին, Ես սկսում եմ Իմ խոսքերն ուղղել ողջ տիեզերքին և արձակում եմ Իմ Հոգու ձայնը ողջ տիեզերքի վրա։ Իմ խոսքերի միջոցով Ես ամբողջությամբ կմաքրեմ ամեն մարդու և ամեն բան երկինքների ու երկրի և բոլոր բաների մեջ, որպեսզի երկիրն այլևս կեղտոտ ու անբարոյական չլինի, այլ լինի սուրբ թագավորություն։ Ես նորով կփոխարինեմ բոլոր բաները, որպեսզի դրանք տրամադրվեն Իմ օգտագործման համար, որպեսզի դրանք այլևս չկրեն հողի բույրը և այլևս չարատավորվեն հողի համով։ Երկրի վրա մարդը խարխափելով փնտրել է Իմ խոսքերի նպատակն ու ակունքները և հետևել Իմ գործերին, սակայն ոչ ոք երբեք ճշմարտապես չի իմացել Իմ խոսքերի ակունքները, և ոչ ոք երբեք ճշմարտապես չի տեսել Իմ գործերի հրաշալիությունը։ Միայն այսօր, երբ Ես անձամբ գալիս եմ մարդկանց մեջ և ասում Իմ խոսքերը, մարդը մի փոքր ճանաչողություն է ունենում Իմ մասին՝ հեռացնելով իր մտքերում «Իմ» զբաղեցրած տեղը և փոխարենն իր գիտակցության մեջ տեղ ստեղծելով գործնական Աստծու համար։ Մարդը պատկերացումներ ունի և լի է հետաքրքրասիրությամբ․ ո՞վ չէր ցանկանա տեսնել Աստծուն։ Ո՞վ չէր կամենա շփվել Աստծու հետ։ Սակայն մարդկանց սրտում որոշակի տեղ զբաղեցնում է միայն այն Աստվածը, որն անորոշ ու վերացական է թվում նրանց։ Ո՞վ կգիտակցեր սա, եթե Ես պարզորեն չասեի նրանց։ Ո՞վ ճշմարտապես կհավատար, որ Ես իսկապես գոյություն ունեմ։ Արդյոք նրանք իսկապե՞ս դրա վերաբերյալ նվազագույն իսկ կասկած չէին ունենա։ Հսկայական տարբերություն կա մարդու սրտում եղած «Իմ» և իրականության «Իմ» միջև, և ոչ ոք ի վիճակի չէ համեմատություններ անելու դրանց միջև։ Եթե Ես մսեղի չդառնայի, մարդը երբեք չէր ճանաչի Ինձ, և նույնիսկ եթե ճանաչեր Ինձ, մի՞թե այդպիսի ճանաչողությունը, միևնույնն է, պատկերացում չէր լինի։ Ամեն օր Ես քայլում եմ մարդկանց անդադար հոսքի մեջ, և ամեն օր Ես գործում եմ յուրաքանչյուր մարդու ներսում։ Երբ մարդը ճշմարտապես տեսնի Ինձ, նա կկարողանա ճանաչել Ինձ Իմ խոսքերում և կընկալի այն միջոցները, որոնցով Ես խոսում եմ, ինչպես նաև Իմ մտադրությունները։

Երբ թագավորությունը պաշտոնապես գալիս է երկիր, բոլոր բաների մեջ ի՞նչն է, որ լուռ չէ։ Բյուրավոր մարդկանցից ո՞վ չի վախենում։ Ես շրջում եմ ամենուր՝ ողջ տիեզերք աշխարհով մեկ, և ամեն ինչ անձամբ Իմ կողմից է կարգավորվում։ Այս պահին ո՞վ չգիտի, որ Իմ գործերը հրաշալի են։ Իմ ձեռքերը պահում են բոլոր բաները, սակայն Ես նաև բոլոր բաներից վեր եմ։ Այսօր Ես մսեղի եմ դարձել և անձամբ եկել մարդկանց մեջ․ մի՞թե սա չէ Իմ խոնարհության և թաքնվածության ճշմարիտ իմաստը։ Արտաքուստ շատերը ծափահարում են Ինձ՝ որպես բարու, և գովաբանում են Ինձ՝ որպես գեղեցիկի, բայց ո՞վ է ճշմարտապես ճանաչում Ինձ։ Այսօր ինչո՞ւ եմ Ես խնդրում, որ ճանաչեք Ինձ։ Մի՞թե Իմ նպատակը մեծ կարմիր վիշապին ամոթահար անելը չէ։ Ես չեմ ցանկանում, որ մարդը ստիպված լինի գովաբանել Ինձ, այլ որ ճանաչի Ինձ, ինչի միջոցով կսիրի Ինձ և այդպիսով կգովաբանի Ինձ։ Նման գովաբանությունն արժանի է իր անվանը և դատարկ խոսք չէ․ միայն այսպիսի գովաբանությունը կարող է հասնել Իմ գահին և սավառնել դեպի երկինքներ։ Քանի որ մարդը գայթակղվել և ապականվել է Սատանայի կողմից, քանի որ նրան տիրել են պատկերացումներն ու մտածողությունը, Ես մսեղի եմ դարձել, որպեսզի անձամբ նվաճեմ ողջ մարդկությանը, մերկացնեմ մարդու բոլոր պատկերացումները և քանդեմ մարդու մտածողությունը։ Որպես արդյունք՝ մարդն այլևս իրեն չի ցուցադրում Իմ առջև և այլևս չի ծառայում Ինձ՝ օգտագործելով իր սեփական պատկերացումները, և ուստի մարդու պատկերացումների «Ես»-ը լիովին փարատվում է։ Երբ թագավորությունը գալիս է, առաջին բանը, որ Ես անում եմ, գործի այս փուլը սկսելն է, և Ես դա անում եմ Իմ ժողովրդի մեջ։ Որպես Իմ ժողովուրդ, որը ծնվել է մեծ կարմիր վիշապի երկրում, անշուշտ, մեծ կարմիր վիշապի թույնի միայն մի փոքր չափ կամ մի մաս չէ, որ կա ձեր ներսում։ Ուստի Իմ գործի այս փուլը հիմնականում կենտրոնացած է ձեզ վրա, և սա Չինաստանում Իմ մարմնացման նշանակալիության մի կողմն է։ Մարդկանց մեծ մասն ի վիճակի չէ ընկալելու Իմ ասած խոսքերի նույնիսկ մի հատվածը, իսկ երբ ընկալում է, նրանց հասկացողությունը մշուշոտ է ու խառնաշփոթ։ Սա շրջադարձային կետ է այն մեթոդի մեջ, որով Ես խոսում եմ։ Եթե բոլոր մարդիկ ի վիճակի լինեին կարդալու Իմ խոսքերը և հասկանալու դրանց իմաստը, ապա մարդկանցից ո՞վ կարող էր փրկվել և ցած չնետվել Հադես։ Երբ մարդը ճանաչի Ինձ և հնազանդվի Ինձ, դա կլինի այն ժամանակը, երբ Ես կհանգստանամ, և դա կլինի հենց այն ժամանակը, երբ մարդն ի վիճակի կլինի ընկալելու Իմ խոսքերի իմաստը։ Այսօր ձեր հասակը չափազանց փոքր է․ այն պարզապես ողորմելիորեն փոքր է՝ այն աստիճան, որ նույնիսկ հնարավոր չէ բարձրացնել, էլ չենք խոսում Իմ մասին ձեր ճանաչողության մասին։

Թեև Ես ասում եմ, որ հրեշտակներն սկսել են ուղարկվել՝ Իմ որդիներին ու ժողովրդին հովվելու համար, ոչ ոք ի վիճակի չէ հասկանալու Իմ խոսքերի իմաստը։ Երբ Ես անձամբ գալիս եմ մարդկանց մեջ, հրեշտակները միաժամանակ սկսում են հովվելու գործը, և հրեշտակների հովվության ժամանակ բոլոր որդիներն ու ժողովուրդը ոչ միայն ստանում են փորձություններ և հովվություն, այլև ի վիճակի են լինում իրենց իսկ աչքերով տեսնելու ամեն տեսակ տեսիլքների հայտնվելը։ Քանի որ Ես անմիջականորեն գործում եմ աստվածայնության մեջ, ամեն ինչ մտնում է նոր սկզբի մեջ, և քանի որ այս աստվածայնությունն անմիջականորեն է գործում, այն նվազագույն իսկ չափով կաշկանդված չէ մարդկայնությամբ և փոխարենն ազատորեն գործում է այն հանգամանքներում, որոնք մարդը գերբնական է համարում։ Սակայն Ինձ համար դա միանգամայն բնականոն է (մարդը կարծում է, թե դա գերբնական է, որովհետև երբեք անմիջականորեն չի բախվել աստվածայնությանը)․ այն զերծ է մարդու որևէ պատկերացումից և արատավորված չէ մարդկային գաղափարներով։ Մարդիկ կտեսնեն սա միայն այն ժամանակ, երբ բոլորը մտնեն ճիշտ ուղի․ քանի որ հիմա սկիզբն է, երբ բանը հասնում է իր մուտքին, մարդը բազմաթիվ թերություններ ունի, և դժվար թե կարելի է խուսափել ձախողումներից ու անհստակությունից։ Այսօր, քանի որ Ես ձեզ առաջնորդել եմ մինչև այս կետը, համապատասխան կարգավորումներ եմ արել և ունեմ Իմ սեփական նպատակները։ Եթե Ես այսօր պատմեի ձեզ դրանց մասին, արդյոք իսկապես կկարողանայի՞ք իմանալ դրանք։ Ես քաջածանոթ եմ մարդու մտքի խորհրդածումներին և մարդու սրտի ցանկություններին։ Ո՞վ երբեք ելք չի փնտրել իր համար։ Ո՞վ երբեք չի մտածել իր սեփական հեռանկարների մասին։ Սակայն, թեև մարդն օժտված է մտքերի առատությամբ ու բազմազանությամբ, ո՞վ կարող էր կանխատեսել, որ հազարավոր տարիներ անց ներկան այսպիսին կլիներ։ Մի՞թե սա իսկապես քո սեփական սուբյեկտիվ ջանքերի պտուղն է։ Մի՞թե սա քո ողջ ջանասիրության վարձատրությունն է։ Մի՞թե սա քո մտքում ուրվագծված գեղեցիկ պատկերն է։ Եթե Ես չուղղորդեի ողջ մարդկությանը, ո՞վ ի վիճակի կլիներ առանձնանալու Իմ կարգավորումներից և մեկ այլ ելք գտնելու։ Մի՞թե մարդու երևակայություններն ու ցանկություններն են նրան հասցրել մինչև այսօր։ Շատերը ողջ կյանքն ապրում են առանց իրենց ցանկությունների իրականացման։ Մի՞թե սա իսկապես նրանց մտածելակերպի սխալի պատճառով է։ Շատերի կյանքը լի է անսպասելի երջանկությամբ ու բավարարվածությամբ։ Մի՞թե սա իսկապես այն պատճառով է, որ նրանք չափազանց քիչ բան են ակնկալում։ Համայն մարդկությունից ո՞վ խնամք չի ստանում Ամենակարողի աչքում։ Ո՞վ չի ապրում Ամենակարողի նախասահմանման մեջ։ Մի՞թե մարդու կյանքն ու մահը տեղի են ունենում իր իսկ ընտրությամբ։ Մի՞թե մարդն է վերահսկում իր սեփական ճակատագիրը։ Շատերն են մահ աղերսում, սակայն այն հեռու է նրանցից․ շատերն են ուզում լինել այնպիսիք, որ ուժեղ են կյանքում և երկյուղում են մահից, սակայն առանց նրանց իմացության նրանց վախճանի օրը մոտենում է՝ նրանց նետելով մահվան անդունդը, շատերը նայում են երկնքին և խորապես հառաչում, շատերը լաց են լինում բարձրաձայն, ողբագին հեծկլտոցով, շատերն ընկնում են փորձությունների ընթացքում, իսկ շատերը գերեվարվում են ընթացքում։ Թեև Ես անձամբ չեմ հայտնվում, որպեսզի թույլ տամ մարդուն հստակորեն տեսնել Ինձ, շատ մարդիկ երկյուղում են Իմ երեսը տեսնելուց՝ խորապես վախենալով, որ Ես կտապալեմ նրանց, որ Ես վերջ կտամ նրանց։ Արդյոք մարդն իսկապե՞ս ճանաչում է Ինձ, թե՞ ոչ։ Ոչ ոք չի կարող հաստատ ասել։ Մի՞թե այդպես չէ։ Դուք երկյուղում եք թե՛ Ինձնից, թե՛ Իմ հանդիմանությունից, սակայն նաև ոտքի եք կանգնում և բացահայտորեն հակադրվում եք Ինձ ու դատում Ինձ։ Մի՞թե սա ճիշտ չէ։ Պատճառը, որ մարդը երբեք չի ճանաչել Ինձ, այն է, որ երբեք չի տեսել Իմ երեսը կամ չի լսել Իմ ձայնը։ Ուստի, թեև Ես մարդու սրտում եմ, կա՞ն արդյոք այնպիսիք, որոնց սրտում Ես մշուշոտ և անորոշ չեմ։ Կա՞ն արդյոք այնպիսիք, որոնց սրտում Ես կատարելապես պարզ եմ։ Ես չեմ ցանկանում, որ նրանք, ովքեր Իմ ժողովուրդն են, նույնպես Ինձ աղոտ ու անհստակ տեսնեն, և ուստի ձեռնամուխ եմ լինում այս մեծ գործին։

Ես աննկատ գալիս եմ մարդկանց մեջ և ապա հեռանում եմ։ Մի՞թե որևէ մեկը երբևէ տեսել է Ինձ։ Մի՞թե արևն ի վիճակի է տեսնելու Ինձ իր բոցավառվող կրակների շնորհիվ։ Մի՞թե լուսինն ի վիճակի է տեսնելու Ինձ իր լուսաշող պայծառության շնորհիվ։ Մի՞թե համաստեղությունները կարող են տեսնել Ինձ երկնքում իրենց ունեցած դիրքի շնորհիվ։ Երբ Ես գալիս եմ, մարդը չի իմանում, և բոլոր բաներն անտեղյակ են մնում, իսկ երբ Ես հեռանում եմ, մարդը դարձյալ տեղյակ չի լինում։ Ո՞վ կարող է վկայություն կրել Ինձ համար։ Մի՞թե կարող է երկրի վրայի մարդկանց գովաբանությունը լինել։ Մի՞թե կարող են վայրի բնության մեջ ծաղկող շուշանները լինել։ Մի՞թե երկնքում թռչող թռչուններն են։ Մի՞թե լեռներում մռնչացող առյուծներն են։ Ոչ ոք չի’ կարող լիովին վկայություն կրել Ինձ համար։ Ոչ ոք չի կարող անել այն գործը, որ Ե’ս կանեմ։ Նույնիսկ եթե նրանք անեին այս գործը, ի՞նչ արդյունք այն կունենար։ Ամեն օր Ես հետևում եմ բազմաթիվ մարդկանց յուրաքանչյուր գործողությանը, և ամեն օր Ես զննում եմ բազմաթիվ մարդկանց սրտերն ու մտքերը․ երբեք ոչ ոք չի խուսափել Իմ դատաստանից, և երբեք ոչ ոք չի ազատվել Իմ դատաստանի իրականությունից։ Ես կանգնած եմ երկնակամարից վեր և նայում եմ հեռուն․ անթիվ մարդիկ տապալվել են Իմ կողմից, սակայն անհամար մարդիկ էլ ապրում են Իմ ողորմության և սիրառատ բարության մեջ։ Մի՞թե դուք նույնպես նման հանգամանքներում չեք ապրում։

Երբ կայծակը փայլատակում է Արևելքից, դա նաև ճիշտ այն պահն է, երբ Ես սկսում եմ արտաբերել Իմ խոսքերը, երբ կայծակը փայլատակում է, ամբողջ երկինքը լուսավորվում է, և բոլոր աստղերի մեջ փոփոխություն է տեղի ունենում։ Ողջ մարդկությունն ասես մաքրման միջով անցած լինի։ Արևելքից եկող լույսի այս շողի ներքո բոլոր մարդիկ բացահայտվում են իրենց իսկական կերպարանքներով՝ շլացած աչքերով, չիմանալով՝ ինչ անել և առավել ևս չիմանալով, թե ինչպես թաքցնել իր տգեղ դիմագծերը։ Նրանք նաև կենդանիների պես են՝ փախչելով Իմ լույսից և ապաստանելով լեռնային քարանձավներում, սակայն ոչինչ չի կարող վրիպել Իմ լույսից։ Բոլոր մարդիկ ապշած են, բոլոր մարդիկ սպասում են և բոլոր մարդիկ հետևում են. Իմ լույսի գալստյամբ բոլորն իրենց բախտավոր են զգում ծնված լինելու համար, և նույն կերպ բոլորն անիծում են իրենց ծննդյան օրը։ Նրանք դժվարանում են արտահայտել իրենց հակասական զգացմունքները. ինքնախարազանման արցունքները գետերի են վերածվում և քշվում մեկը մյուսին հաջորդող հորդահոս հեղեղներով՝ մեկ ակնթարթում անհետ չքվելով։ Իմ օրը կրկին վրա է հասնում ողջ մարդկությանը՝ կրկին արթնացնելով նրանց, ևս մեկ նոր սկիզբ տալով նրանց։ Սիրտս լցվում է, և լեռները ցատկոտում են ռիթմիկ, ուրախ նվագակցությամբ, ջրերը պարում են բերկրանքից, իսկ ալիքները զարկվում են ժայռոտ խութերին։ Դժվար է արտահայտել այն, ինչ Իմ սրտում է։ Իմ հայացքի ներքո Ես մոխիր կդարձնեմ բոլոր անմաքուր բաները. այնպես կանեմ, որ ըմբոստության բոլոր որդիները չքվեն Իմ աչքի առջևից, որպեսզի նրանք այլևս երբեք գոյություն չունենան։ Ես ոչ միայն նոր սկիզբ եմ դրել մեծ կարմիր վիշապի բնակավայրում, այլև առավել ևս նոր գործ եմ սկսել տիեզերքում։ Շուտով երկրի թագավորությունները կդառնան Իմ թագավորությունը և երկրի թագավորություններն ընդմիշտ կդադարեն գոյություն ունենալուց Իմ թագավորության պատճառով, որովհետև Ես արդեն հաղթանակ եմ տարել և Ես վերադարձել եմ հաղթականակած։ Մեծ կարմիր վիշապը սպառել է Իմ ծրագիրը խաթարելու բոլոր հնարավոր միջոցները՝ հուսալով ջնջել Իմ գործը երկրի վրա, բայց մի՞թե նրա դավադրությունները կարող են վհատեցնել Ինձ։ Մի՞թե նրա սպառնալիքները կարող են վախեցնել Ինձ այնպես, որ կորցնեմ վստահությունս։ Երկնքում կամ երկրի վրա երբևէ չի եղել մի էակ, որին Ես չեմ պահել Իմ ափի մեջ, ուր մնաց՝ մեծ կարմիր վիշապը, որը որպես հակադրող կերպար է ծառայում Ինձ համար։ Մի՞թե այն նույնպես Իմ ձեռքերում գտնվող մի առարկա չէ, որին Ես հմտորեն բանեցնում եմ։

Մարդկային աշխարհում Իմ մարմնացման ընթացքում մարդկությունն Իմ ուղղորդմամբ ակամա հասել է մինչև այսօր և ակամա սկսել է ճանաչել Ինձ։ Բայց թե ինչպես քայլել առջևում ընկած ուղիով, ոչ ոք գաղափար չունի, ոչ ոք տեղյակ չէ, և առավել ևս ոչ ոք պատկերացում չունի, թե որ ուղղությամբ կտանի իրեն այդ ուղին։ Միայն Ամենակարողի հսկողության ներքո որևէ մեկը կկարողանա մինչև վերջ անցնել այդ ճանապարհը. միայն Արևելքի կայծակի ուղղորդմամբ մարդը կկարողանա անցնել այն շեմը, որը տանում է դեպի Իմ թագավորություն։ Մարդկանց մեջ երբևէ չի եղել մեկը, որ տեսել է Իմ դեմքը, որևէ մեկը, որ տեսել է Արևելքի կայծակը. առավել ևս չի եղել մեկը, որ լսել է Իմ գահից հնչող արտահայտումները։ Իրականում հնագույն ժամանակներից ի վեր ոչ մի մարդ անմիջական շփում չի ունեցել Իմ անձի հետ. միայն այսօր, երբ Ես աշխարհ եմ եկել, մարդիկ հնարավորություն ունեն տեսնելու Ինձ։ Բայց նույնիսկ հիմա մարդիկ դեռ չեն ճանաչում Ինձ, ճիշտ այնպես, ինչպես որ միայն նայում են Իմ դեմքին և միայն լսում են Իմ ձայնը, սակայն չեն հասկանում Իմ մտադրությունը։ Բոլոր մարդիկ այսպիսին են։ Լինելով Իմ մարդկանցից մեկը՝ մի՞թե խորին հպարտություն չեք զգում, երբ տեսնում եք Իմ դեմքը։ Եվ մի՞թե ամոթ չեք զգում, որովհետև չեք ճանաչում Ինձ։ Ես քայլում եմ մարդկանց մեջ և ապրում եմ նրանց մեջ, քանզի Ես մարմնացել եմ և եկել եմ մարդկային աշխարհ։ Իմ նպատակը սոսկ այն չէ, որ մարդկությանը հնարավորություն տամ նայելու Իմ մսեղիին. ավելի կարևոր է այն, որ մարդկությանը հնարավորություն տամ ճանաչելու Ինձ։ Ավելին՝ Ես Իմ մարմնացած մսեղիի միջոցով կդատապարտեմ մարդկությանն իր մեղքերի համար. Ես Իմ մարմնացած մսեղիի միջոցով կհաղթեմ մեծ կարմիր վիշապին և կոչնչացնեմ նրա որջը։

Թեև երկրի վրա բնակվող մարդիկ աստղերի պես անհամար են, Ես նրանց բոլորին ճանաչում եմ այնպես հստակորեն, ինչպես Իմ սեփական ձեռքի ափը։ Եվ թեև Ինձ «սիրող» մարդիկ նույնպես անթիվ են, ինչպես ծովի ավազահատիկները, միայն քչերն են Իմ կողմից ընտրվածները՝ միայն նրանք, ովքեր ձգտում են պայծառ լույսին, ովքեր առանձնանում են Ինձ «սիրողներից»։ Ես չեմ գերագնահատում մարդուն, ոչ էլ թերագնահատում եմ նրան, այլ պահանջներ եմ ներկայացնում մարդուն՝ նրա բնածին հատկանիշներին համապատասխան, և ուստի Իմ ուզածն այն տեսակ մարդն է, որ անկեղծորեն փնտրում է Ինձ, որպեսզի Ես կարողանամ հասնել մարդկանց ընտրելու Իմ նպատակին։ Լեռներում անթիվ վայրի գազաններ կան, բայց դրանք բոլորը ոչխարի պես հնազանդ են Իմ առջև։ Ալիքների տակ անըմբռնելի առեղծվածներ են թաքնված, բայց դրանք ներկայանում են Ինձ նույնքան պարզորեն, որքան երկրի երեսի բոլոր բաները։ Վերևում՝ երկնքում, կան ոլորտներ, որոնց մարդը երբեք չի կարող հասնել, սակայն Ես ազատորեն շրջում եմ այդ անհասանելի ոլորտներում։ Մարդը երբեք չի ճանաչել Ինձ լույսի ներքո, այլ միայն խավարի աշխարհում է տեսել Ինձ։ Մի՞թե այսօր դուք ճիշտ նույն իրավիճակում չեք։ Մեծ կարմիր վիշապի խելագարության և բռնակալության գագաթնակետին էր, որ Ես սկսեցի պաշտոնապես Իմ գործն անել մսեղիում։ Ճիշտ այն ժամանակ էր, երբ մեծ կարմիր վիշապն առաջին անգամ բացահայտեց իր ճշմարիտ ձևը, որ Ես վկայեցի Իմ անունը։ Երբ Ես քայլում էի մարդկության ճանապարհներով, ոչ մի էակ, ոչ մի մարդ ցնցվելով չարթնացավ, և ուստի, երբ Ես մարմնացած եկա մարդկային աշխարհ, ոչ ոք չիմացավ այդ մասին։ Բայց երբ Իմ մարմնացած մսեղիում Ես սկսեցի կատարել Իմ գործը, մարդկությունն արթնացավ և Իմ որոտընդոստ արտահայտումներից սթափվեց իր երազներից և այս պահից ի վեր սկսեց իր կյանքն Իմ ուղղորդման ներքո։ Իմ ժողովրդի մեջ Ես ևս մեկ անգամ նոր գործ եմ սկսել։ Այն, որ Ես ասել եմ, թե Իմ գործը երկրի վրա ավարտված չէ, բավական է ցույց տալու համար, որ Իմ ժողովուրդը, որի մասին Ես խոսեցի, նրանք չեն, ում կարիքն ունեմ Իմ սրտում, և Ես նրանց միջից դեռ ընտրում եմ ոմանց։ Սրանից ակնհայտ է, որ Ես Իմ ժողովրդին ոչ միայն հնարավորություն եմ տալիս ճանաչելու մարմնացած Աստծուն, այլև մաքրագործում եմ նրան։ Իմ կառավարչական հրամանագրերի խստության պատճառով մարդկանց ճնշող մեծամասնությունը դեռևս Իմ կողմից դուրս թողնվելու վտանգի տակ է։ Եթե նրանք ամեն ջանք չգործադրեն՝ իրենց էտելու, իրենց սեփական մարմինները հնազանդեցնելու համար, եթե նրանք դա չանեն, ապա հաստատապես կդառնան առարկաներ, որոնց Ես արհամարհանքով մերժում եմ, որ նետվեն դժոխք, ճիշտ այնպես, ինչպես Պողոսն անմիջապես Իմ ձեռքից ստացավ պատիժ, որից փրկություն չկար։ Արդյոք որևէ բան քաղե՞լ եք Իմ խոսքերից։ Ես կշարունակեմ մաքրագործել եկեղեցին, Ես կշարունակեմ մաքրագործել այն մարդկանց, որոնց կարիքն ունեմ, որովհետև Ես Ինքն Աստված եմ, որ ամենասուրբ է և անբիծ։ Ես Իմ տաճարը կդարձնեմ ոչ միայն ծիածանի գույներով շողշողացող, այլև անբասիր մաքուր՝ արտաքինին համապատասխանող ներքինով։ Իմ առջև դուք բոլորդ մեկ առ մեկ պետք է վերհիշեք, թե ինչ եք արել անցյալում, և որոշեք, թե արդյոք այսօր կարող եք վճռել կատարելապես գոհացնել Իմ սիրտը։

Մարդը ոչ միայն չի ճանաչում Ինձ Իմ մսեղիում, այլ ավելին՝ նա չի կարողացել հասկանալ իր սեփական «ես»-ը, որը բնակվում է մսեղեն մարմնում։ Այսքան տարիներ մարդիկ խաբել են Ինձ և վերաբերվել են Ինձ որպես դրսից եկած հյուրի։ Այնքան շատ անգամներ նրանք փակել են Ինձ «իրենց տների դռներից» դուրս, այնքան շատ անգամներ նրանք, կանգնած լինելով Իմ առջև, ուշադրություն չեն դարձրել Ինձ, այնքան շատ անգամներ նրանք հրաժարվել են Ինձնից այլ մարդկանց մոտ, այնքան շատ անգամներ ուրացել են Ինձ դևերի առջև, և այնքան շատ անգամներ նրանք հարձակվել են Ինձ վրա՝ վիճաբանելով միմյանց հետ։ Սակայն Ես չեմ հիշում մարդու «թուլությունները», ոչ էլ նրա ըմբոստության պատճառով ատամի դիմաց ատամ եմ պահանջում։ Այն ամենը, ինչ Ես արել եմ, նրա հիվանդություններին դարման դնելն է՝ նրա անբուժելի հիվանդությունները բուժելու համար՝ դրանով իսկ վերականգնելով նրա առողջությունը, որպեսզի նա կարողանա ճանաչել Ինձ։ Մի՞թե այն ամենը, ինչ Ես արել եմ, հանուն մարդկության գոյատևման չի եղել, հանուն այն բանի, որ մարդկությանը կյանքի հնարավորություն տրվի։ Շատ անգամներ եմ Ես եկել մարդու աշխարհ, բայց Իմ անձամբ աշխարհ գալը չի ստիպել մարդկանց որևէ ուշադրություն դարձնել Ինձ. փոխարենը, յուրաքանչյուրը վարվել է այնպես, ինչպես հարմար է գտել, և ելք է փնտրել իր համար։ Նրանք գաղափար անգամ չունեն, որ երկնքի տակ գտնվող յուրաքանչյուր ճանապարհ Իմ ձեռքերից է գալիս։ Նրանք գաղափար անգամ չունեն, որ երկնքի տակ գտնվող յուրաքանչյուր բան ենթակա է Իմ կարգավորումներին։ Ձեզանից ո՞վ է համարձակվում դժգոհություն տածել իր սրտում։ Ձեզանից ո՞վ է համարձակվում թեթևամտորեն վճիռ կայացնել։ Ես պարզապես հանգիստ կատարել եմ Իմ գործը մարդկության մեջ. միայն այդքանը։ Եթե Իմ մարմնացման ժամանակաշրջանում Ես չկարեկցեի մարդու թուլությանը, ապա ողջ մարդկությունն Իմ մարմնացման պատճառով մահու չափ կվախենար և արդյունքում կընկներ Հադես։ Միայն այն բանի շնորհիվ, որ Ես խոնարհեցրի Ինձ և թաքցրի Ինձ, մարդկությունը խուսափեց աղետից, բախտ ունեցավ ազատվելու Իմ պատժից և, այսպիսով, հասավ այսօրվան։ Գիտակցելով, թե որքան դժվար էր հասնել այսօրվան, մի՞թե չպետք է էլ ավելի փայփայեք վաղվա օրը, որ դեռ պիտի գա։

Իմ խոսքերի և արտահայտումների ներսում թաքնված են Իմ բազմաթիվ մտադրությունները, սակայն մարդիկ դրանց մասին ոչինչ չգիտեն և չեն հասկանում. նրանք շարունակում են արտաքուստ ընկալել Իմ խոսքերը և արտաքուստ հետևել դրանց ու չեն կարողանում հասկանալ Իմ սիրտը կամ Իմ խոսքերի միջից ներըմբռնել Իմ մտադրությունները։ Թեև Ես հստակ եմ դարձնում Իմ խոսքերը, ո՞վ է հասկանում դրանք։ Ես մարդու աշխարհ եկա Սիոնից։ Քանի որ Ես բնականոն մարդկայնություն և մարդկային մաշկ եմ հագել, մարդիկ պարզապես արտաքուստ են ճանաչում Իմ կերպարանքը, բայց չգիտեն այն կյանքը, որն Իմ ներսում է, ոչ էլ Հոգու Աստծուն են ճանաչում, այլ գիտեն միայն մսեղիի մարդուն։ Մի՞թե Գործնական Աստված Ինքն արժանի չէ, որ փորձեք ճանաչել Նրան։ Մի՞թե Գործնական Աստված Ինքն արժանի չէ, որ ջանք գործադրեք՝ «մանրամասն վերլուծելու» Նրան։ Ես ատում եմ ողջ մարդկային ցեղի ապականությունը, բայց ըմբռնումով եմ մոտենում նրանց թուլությանը։ Ես նաև էտում եմ ողջ մարդկային ցեղի հին բնությունը։ Որպես Չինաստանում Իմ ժողովրդի անդամներ՝ մի՞թե նույնպես մարդկային ցեղի մի մասը չեք։ Իմ բոլոր մարդկանց մեջ և Իմ բոլոր որդիների մեջ, այսինքն՝ նրանց մեջ, ում Ես ընտրել եմ ողջ մարդկային ցեղից, դուք ամենաստորին խմբին եք պատկանում։ Այդ պատճառով Ես ամենաշատ էներգիան եմ ծախսել ձեզ վրա, ամենամեծ ջանքը։ Մի՞թե դեռ չեք գնահատում այն երանավետ կյանքը, որը վայելում եք այսօր։ Մի՞թե դեռ կարծրացնում եք ձեր սրտերը՝ Իմ դեմ ըմբոստանալու և ամեն ինչ ձեր ձևով անելու համար։ Եթե չլինեին Իմ շարունակական ողորմությունն ու գթասրտությունը, ողջ մարդկությունը վաղուց գերի կընկներ Սատանային և կվերածվեր «համեղ պատառների» նրա բերանում։ Այսօր բոլոր մարդկանց մեջ Ինձ համար անկեղծորեն ծախսվողները և Ինձ անկեղծորեն սիրողները դեռևս այնքան հազվադեպ են, որ կարելի է մատների վրա հաշվել։ Մի՞թե այսօրվա «Իմ ժողովուրդ» կոչումը կարող է լինել ձեր անձնական սեփականությունը։ Մի՞թե քո խիղճը պարզապես սառույցի պես սառել է։ Իսկապե՞ս արժանի ես դառնալու իմ պահանջած ժողովուրդը։ Վերհիշե՛ք անցյալը և նորից նայեք այսօրվան. ձեզնից ո՞վ է բավարարել Իմ սիրտը։ Ձեզնից ո՞վ է անկեղծորեն հաշվի առել Իմ մտադրությունները։ Եթե Ես չհուշեի ձեզ, դեռ արթնացած չէիք լինի, այլ կմնայիք ասես սառած և դարձյալ՝ ասես ձմեռային քնի մեջ։

Ալեկոծվող ալիքների մեջ մարդիկ տեսնում են Իմ ցասումը, մութ ամպերի խառնաշփոթի մեջ նրանք խուճապահար են ու սարսափած և չգիտեն ուր փախչել, ասես վախենալով, որ որոտն ու անձրևը կքշեն-կտանեն իրենց։ Ապա, երբ պտտվող ձնաբուքն անցնում է, երբ նրանք հիանում են բնության գեղեցիկ տեսարանով, նրանց տրամադրությունը դառնում է հանգիստ ու թեթև։ Բայց նման պահերին նրանցից ո՞վ է երբևէ փորձառաբար ապրել այն անսահման սերը, որ Ես տածում եմ մարդկության հանդեպ։ Նրանց սրտերում միայն Իմ կերպարանքն է, բայց ոչ Իմ Հոգու էությունը։ Մի՞թե մարդը բացահայտորեն չի դիմադրում Ինձ։ Երբ փոթորիկն անցնում է, ողջ մարդկությունն ասես նորոգված լինի. ասես նեղությունների միջով զտվելուց հետո վերագտել են լույսն ու կյանքը։ Մի՞թե դուք նույնպես Իմ հասցրած հարվածներին դիմանալուց հետո բարեբախտություն չունեցաք հասնելու այսօրվան։ Բայց երբ այսօրն անցնի և վաղը գա, կկարողանա՞ք արդյոք պահպանել այն մաքրությունը, որը հաջորդեց հեղեղին։ Ի վիճակի կլինե՞ք արդյոք պահպանելու այն հավատարմությունը, որը հաջորդեց ձեր զտմանը։ Ի վիճակի կլինե՞ք պահպանելու այսօրվա հնազանդությունը։ Կարո՞ղ է արդյոք ձեր հավատարմությունն անփոփոխ մնալ։ Մի՞թե սա մարդու կատարելու կարողությունից վեր պահանջ է։ Ես ամեն օր ապրում եմ մարդկության շրջանում և մարդկության հետ միասին գործում նրանց մեջ, սակայն ոչ ոք երբեք չի նկատել դա։ Եթե չլիներ Իմ Հոգու ուղղորդումը, ողջ մարդկային ցեղից ո՞վ դեռ գոյություն կունենար ներկա դարաշրջանում։ Երբ Ես ասում եմ, որ ապրում և գործում եմ մարդկանց հետ միասին, մի՞թե չափազանցնում եմ։ Անցյալում Ես ասել եմ. «Ես ստեղծեցի մարդկությանը և ուղղորդեցի ողջ մարդկությանն ու հրամայեցի ողջ մարդկությանը». մի՞թե իրականում այդպես չէր։ Հնարավո՞ր է, որ այս բաների վերաբերյալ ձեր փորձառությունը բավարար չէ։ Լոկ «ծառայություն մատուցող» արտահայտությունը կպահանջեր ձեր ողջ կյանքը՝ այն մեկնաբանելու համար։ Առանց փաստացի փորձառության՝ մարդ արարածը երբեք չի ճանաչի Ինձ. նա երբեք ի վիճակի չի լինի ճանաչելու Ինձ Իմ խոսքերի միջոցով։ Այսօր, սակայն, Ես անձամբ եմ եկել ձեր մեջ. մի՞թե սա ավելի օգտակար չի լինի ձեր հասկացողության համար։ Մի՞թե Իմ մարմնացումը նաև փրկություն չէ ձեզ համար։ Եթե Ես անձամբ չիջնեի մարդու աշխարհ, ողջ մարդկային ցեղը վաղուց տոգորված կլիներ պատկերացումներով, ինչը նշանակում է Սատանայի սեփականությունը դառնալ, քանի որ այն, ինչին հավատում ես, սոսկ Սատանայի պատկերն է և բացարձակապես ոչ մի կապ չունի Իր՝ Աստծու հետ։ Մի՞թե սա Իմ փրկությունը չէ։

Երբ Սատանան գալիս է Իմ առջև, Ես չեմ ընկրկում նրա մոլեգնածությունից, ոչ էլ վախենում եմ նրա սոսկալիությունից. Ես պարզապես անտեսում եմ այն։ Երբ Սատանան փորձում է Ինձ, Ես տեսնում եմ նրա դավադրության էությունը՝ ստիպելով նրան ամոթահար և նվաստացած հեռանալ։ Երբ Սատանան կռվում է Ինձ հետ և փորձում խլել Իմ ընտրյալ մարդկանց, Ես վճռորոշ ճակատամարտ եմ մղում նրա դեմ Իմ մսեղիում, և Իմ մսեղիում Ես պահպանում և հովվում եմ Իմ մարդկանց, որպեսզի նրանք հեշտությամբ չընկնեն կամ չմոլորվեն և ճանապարհի ամեն մի քայլափոխին առաջնորդում եմ նրանց։ Իսկ երբ Սատանան պարտված նահանջի, Ես փառք ձեռք բերած կլինեմ Իմ մարդկանցից, և Իմ մարդիկ գեղեցիկ ու հնչեղ վկայություն կրած կլինեն Ինձ համար։ Հետևաբար, Ես կվերցնեմ Իմ տնօրինման ծրագրի հակադրող կերպարներին և մեկընդմիշտ կնետեմ անհատակ անդունդը։ Սա է Իմ ծրագիրը. սա է Իմ գործը։ Քո կյանքում կարող է գալ մի օր, երբ կբախվես նման իրավիճակի. հոժարակամ կերպով քեզ թույլ կտա՞ս գերի ընկնել Սատանային, թե՞ թույլ կտաս, որ Ես քեզ ձեռք բերեմ։ Սա քո սեփական ճակատագիրն է և պետք է ուշադիր մտածես դրա մասին։

Թագավորությունում կյանքը մարդկանց և Իր՝ Աստծու կյանքն է։ Ողջ մարդկությունը գտնվում է Իմ հոգատարության և պաշտպանության ներքո, և բոլորը մեծ կարմիր վիշապի դեմ կենաց ու մահու կռվի մեջ են ներգրավված։ Այս վերջնական ճակատամարտում հաղթելու համար, մեծ կարմիր վիշապին վերջ տալու համար բոլոր մարդիկ պետք է իրենց ողջ էությունը մատուցեն Ինձ Իմ թագավորության մեջ։ Այստեղ հիշատակված «թագավորությունը» վերաբերում է այն կյանքին, որն ապրվում է աստվածայնության անմիջական կառավարման ներքո, որտեղ յուրաքանչյուրն անմիջականորեն ստանում է Իմ հովվությունն ու Իմ կրթումը, այնպես որ նրանց կյանքը, թեև դեռ երկրի վրա, ասես երկնքում լինի. կյանքի ճշմարիտ իրականացում երրորդ երկնքում։ Թեև Ես Իմ մսեղիում եմ, չեմ կրում մսեղիի սահմանափակումները։ Այնքան շատ անգամներ եմ Ես եկել մարդկանց մեջ՝ լսելու նրանց աղոթքները, և այնքան շատ անգամներ եմ Ես, քայլելով մարդկանց մեջ, վայելել նրանց գովաբանությունները. թեև մարդիկ երբեք տեղյակ չեն եղել Իմ գոյության մասին, Ես դեռ այսկերպ շարունակում եմ Իմ գործը։ Իմ բնակատեղն այնտեղ է, որտեղ Ես թաքնված եմ։ Այնուամենայնիվ, Իմ բնակատեղում Ես հաղթել եմ Իմ բոլոր թշնամիներին. Իմ բնակատեղում Ես երկրի վրա ապրելու իրական փորձառություն եմ ձեռք բերել. Իմ բնակատեղում Ես դիտարկում եմ մարդու ամեն մի խոսքն ու գործողությունը և հսկում ու ղեկավարում ողջ մարդկային ցեղը։ Եթե մարդկությունը կարողանար հաշվի առնել Իմ մտադրությունները՝ դրանով իսկ բավարարելով Իմ սիրտը և Ինձ հաճույք պատճառելով, ապա Ես անշուշտ կօրհնեի ողջ մարդկությանը։ Մի՞թե սա չէ Իմ մտադրությունը մարդկության համար։

Երբ մարդկությունը գտնվում է անգիտակից վիճակում, միայն Իմ որոտի ձայներն են արթնացնում նրանց իրենց երազներից։ Իսկ երբ բացում են իրենց աչքերը, այս սառը ճառագայթման պոռթկումները ցավեցնում են շատերի աչքերը, այնպես որ նրանք կորցնում են կողմնորոշումը և չգիտեն՝ որտեղից են եկել և ուր են գնում։ Մարդկանց մեծ մասը տապալվում է լազերից և փլվում փոթորկի տակ, նրանց մարմինները քշվում են հորդացող հեղեղներից՝ ոչ մի հետք չթողնելով։ Ողջ մնացածները լույսի մեջ վերջապես կարողանում են հստակորեն տեսնել Իմ դեմքը և միայն այդ ժամանակ են ինչ-որ բան իմանում Իմ արտաքին կերպարանքի մասին, այնպես որ այլևս չեն համարձակվում ուղիղ նայել Իմ դեմքին՝ խորապես վախենալով, որ Ես ևս մեկ անգամ Իմ հանդիմանությունն ու անեծքները կբերեմ նրանց մսեղիի վրա։ Այնքան շատ մարդիկ աղաղակում են և դառնորեն լաց լինում, այնքան շատերը վհատված են, այնքան շատերը գետեր են կազմում իրենց արյունով, այնքան շատերը դիակներ են դառնում՝ աննպատակ քշվելով այս ու այն կողմ, այնքան շատ մարդիկ, գտնելով իրենց սեփական տեղը լույսի մեջ, հանկարծակի սրտի սուր ցավ են զգում և արցունք թափում իրենց երկար տարիների տառապանքի համար։ Այնքան շատ մարդիկ, լույսից հարկադրված, խոստովանում են իրենց անմաքրությունը և վճռում ուղղվել։ Այնքան շատ մարդիկ, կուրանալով, արդեն կորցրել են ապրելու ուրախությունը և հետևաբար, միտք չունեն նկատելու լույսը և այսպիսով՝ շարունակում են լճանալ՝ սպասելով իրենց վախճանին։ Եվ այնքան շատ մարդիկ բարձրացնում են կյանքի առագաստները և լույսի ուղղորդմամբ անհամբերությամբ սպասում են իրենց վաղվա օրվան... Այսօր մարդկության մեջ ո՞վ գոյություն չունի այս վիճակում։ Ո՞վ գոյություն չունի Իմ լույսի մեջ։ Նույնիսկ եթե ուժեղ ես, կամ թեև կարող ես թույլ լինել, ինչպե՞ս կարող ես խուսափել Իմ լույսի գալուց։

1992 թ. մարտի 10


Գլուխ 14

Դարերի ընթացքում ոչ մի մարդ չի մտել թագավորություն, և հետևաբար ոչ ոք չի վայելել Թագավորության դարաշրջանի շնորհը, ոչ էլ տեսել է թագավորության Թագավորին։ Չնայած այն բանին, որ Իմ Հոգու լուսավորման ներքո շատ մարդիկ մարգարեացել են թագավորության գեղեցկության մասին, նրանք գիտեն միայն դրա արտաքինը, այլ ոչ թե դրա ներքին նշանակությունը։ Այսօր, երբ թագավորությունը պաշտոնապես գոյանում է երկրի վրա, մարդկության մեծ մասը դեռ չգիտի, թե ճիշտ ինչ պետք է իրագործվի կամ ի վերջո ինչ տիրույթ պետք է բերվեն մարդիկ Թագավորության դարաշրջանի ընթացքում։ Վախենամ, որ բոլորն այս հարցում խառնաշփոթ վիճակում են։ Քանի որ թագավորության լիակատար իրականացման օրը դեռ լիովին չի եկել, բոլոր մարդիկ շփոթված են և հստակ չեն հասկանում սա։ Աստվածայնության մեջ Իմ գործը պաշտոնապես սկսվում է Թագավորության դարաշրջանով, և հենց Թագավորության դարաշրջանի այս պաշտոնական սկզբով է, որ Իմ բնույթն սկսում է աստիճանաբար դրսևորվել մարդկությանը։ Ուստի հենց այս պահին է, որ սուրբ շեփորը պաշտոնապես սկսում է հնչել՝ հռչակելով բոլորին։ Երբ Ես պաշտոնապես որպես Թագավոր իշխանություն բանեցնեմ թագավորությունում, Իմ ողջ ժողովուրդը ժամանակի ընթացքում ավարտուն կդարձվի Իմ կողմից։ Երբ աշխարհի բոլոր ազգերը բաժանվեն, հենց այդ ժամանակ Իմ թագավորությունը կկառուցվի ու կձևավորվի, ինչպես նաև հենց այդ ժամանակ Ես կկերպարանափոխվեմ և կշրջվեմ դեպի ողջ տիեզերքը։ Այդ ժամանակ բոլոր մարդիկ կտեսնեն Իմ փառավոր դեմքը և ականատես կլինեն Իմ իրական կերպարանքին։ Աշխարհի արարումից ի վեր՝ Սատանայի կողմից մարդկանց ապականումից մինչև այսօր նրանց ապականված լինելու աստիճանը, հենց նրանց ապականության պատճառով է, որ Ես նրանց տեսանկյունից դարձել եմ ավելի ու ավելի թաքնված և գնալով ավելի անըմբռնելի։ Մարդկությունը երբեք չի տեսել Իմ իրական դեմքը և երբեք ուղղակիորեն չի շփվել Ինձ հետ։ Միայն ասեկոսեներում և առասպելներում է գոյություն ունեցել «Ես»-ը մարդկային երևակայության մեջ։ Հետևաբար, Ես գործ ունեմ մարդկանց մտքերում եղած «Ես»-ի հետ՝ ըստ մարդկային երևակայության, այսինքն՝ ըստ մարդկային պատկերացումների, որպեսզի կարողանամ փոխել «Ես»-ի այն վիճակը, որը նրանք կրել են իրենց մեջ այսքան տարիներ։ Սա է Իմ գործի սկզբունքը։ Ոչ մի մարդ ի վիճակի չի եղել հիմնովին ճանաչելու այն։ Թեև մարդիկ ծնկի են եկել Իմ առջև և եկել են Իմ առջև՝ երկրպագելու Ինձ, Ես չեմ հավանում մարդկային նման արարքները, քանի որ իրենց սրտերում մարդիկ կրում են ոչ թե Իմ պատկերը, այլ Իմ պատկերից տարբեր մի պատկեր։ Հետևաբար, քանի որ Իմ բնույթը բացակայում է նրանց մտքերից ու սրտերից, մարդիկ բոլորովին չեն ճանաչում Իմ իրական դեմքը։ Արդյունքում, երբ նրանք հավատում են, որ դիմակայել են Ինձ կամ խախտել են Իմ կառավարչական հրամանագրերը, Ես դեռևս անտեսում եմ դա, և հետևաբար, նրանց հիշողություններում Ես կա՛մ Աստված եմ, ով ողորմություն է ցուցաբերում մարդկանց՝ նրանց հանդիմանելու փոխարեն, կա՛մ հենց Աստված Ինքն եմ, ով չի պահում Իր խոսքը։ Սրանք բոլորը մարդկային մտքից ծնված երևակայություններ են, և դրանք չեն համապատասխանում փաստերին։

Օրեցօր Ես կանգնում եմ տիեզերքի վերևում՝ դիտարկելով, և խոնարհաբար թաքցնում եմ Ինձ Իմ բնակատեղում՝ փորձառաբար ապրելով մարդկային կյանքը։ Ես ուշադիր դիտարկում եմ մարդկության յուրաքանչյուր գործը։ Ոչ ոք երբեք ճշմարտապես չի մատուցել իրեն Ինձ. ոչ ոք երբեք չի ձգտել ճշմարտությանը։ Ոչ ոք երբեք լրջությամբ չի վերաբերվել բաներին հանուն Ինձ կամ վճռականություն չի դրսևորել Իմ առջև և ապա հավատարիմ մնացել իր պարտավորությանը։ Ոչ ոք երբեք թույլ չի տվել Ինձ բնակվել իր ներսում, ոչ էլ արժևորել է Ինձ այնպես, ինչպես կարժևորեր իր սեփական կյանքը։ Ոչ ոք երբեք գործնական իրականության մեջ չի տեսել այն ամենը, ինչ Իմ աստվածայնությունն է. ոչ ոք երբեք պատրաստակամ չի եղել շփվելու Իր՝ գործնական Աստծու հետ։ Երբ ջրերն ամբողջությամբ կուլ են տալիս մարդկանց, Ես փրկում եմ նրանց այդ լճացած ջրերից և նրանց կյանքը նորից ձեռք բերելու հնարավորություն եմ տալիս։ Երբ մարդիկ կորցնում են ապրելու իրենց վստահությունը, Ես նրանց դուրս եմ քաշում մահվան եզրից, նրանց շարունակելու քաջություն եմ շնորհում և այնպես եմ անում, որ նրանք Ինձ որպես իրենց գոյության համար հիմք օգտագործեն։ Երբ մարդիկ ապստամբում են Իմ դեմ, Ես ստիպում եմ նրանց ճանաչել Ինձ իրենց իսկ ապստամբության միջից։ Հաշվի առնելով նրանց հին բնությունը և հաշվի առնելով Իմ ողորմությունը՝ նրանց մահվան մատնելու փոխարեն, Ես թույլ եմ տալիս նրանց զղջալ և նոր սկիզբ դնել։ Երբ նրանք սով են կրում, նույնիսկ եթե նրանց մարմիններում մեկ շունչ է մնացել, Ես խլում եմ նրանց մահից՝ կանխելով նրանց՝ Սատանայի դավադրությանը զոհ դառնալը։ Այնքան շատ անգամներ մարդիկ տեսել են Իմ ձեռքը, այնքան շատ անգամներ նրանք ականատես են եղել Իմ բարի արտաքինին ու ժպտացող դեմքին, և այնքան շատ անգամներ նրանք տեսել են Իմ մեծափառությունն ու ցասումը։ Թեև մարդիկ երբեք չեն ճանաչել Ինձ, Ես չեմ օգտագործում նրանց թուլությունները որպես հնարավորություն՝ առանց պատճառի անտեղի քննադատելու համար։ Ես փորձառաբար ապրել և դիտարկել եմ մարդկության դժվարությունները, և հետևաբար կարեկցում եմ մարդկային թուլությանը։ Միայն ի պատասխան մարդկանց ապստամբության և ապերախտության է, որ Ես տարբեր աստիճանի հանդիմանություններ եմ բաժանում։

Ես թաքցնում եմ Ինձ, երբ մարդիկ զբաղված են, և հայտնում եմ Ինձ նրանց ազատ ժամանակ։ Մարդիկ պատկերացնում են, որ ամեն ինչի ընդունակ եմ, որ հենց Աստված Ինքն եմ, ով կատարում է բոլոր խնդրանքները։ Հետևաբար, մեծամասնությունը գալիս է Իմ առջև միայն Աստծու օգնությունը փնտրելու համար, այլ ոչ թե Ինձ ճանաչելու որևէ ցանկության պատճառով։ Երբ մահացու հիվանդ են, մարդիկ հրատապ կերպով աղերսում են Իմ օգնությունը։ Նեղության ժամանակ նրանք իրենց ողջ ուժով պատմում են Ինձ իրենց ցավերը, որպեսզի ազատվեն իրենց տառապանքից։ Սակայն ոչ մի մարդ ի վիճակի չի եղել Ինձ սիրելու նաև հարմարավետության վիճակում. ոչ մի մարդ չի եկել Ինձ մոտ խաղաղության և երջանկության ժամանակ, որպեսզի մասնակցեմ նրանց ուրախությունը։ Երբ նրանց փոքրիկ ընտանիքները երջանիկ են և օրհնված, մարդիկ վաղուց մի կողմ են նետել Ինձ կամ փակել են դուռն Իմ դիմաց՝ արգելելով Ինձ ներս մտնել, որպեսզի կարողանան վայելել իրենց ընտանիքների հետ երջանիկ լինելու օրհնությունը։ Մարդիկ չափազանց նեղսիրտ են. նրանք ի վիճակի չեն նույնիսկ տեղ տալու այնպիսի սիրող, ողորմած և մատչելի Աստծու, ինչպիսին Ես եմ։ Ես այնքան շատ անգամներ մերժվել եմ մարդկանց կողմից նրանց ուրախ ծիծաղի ժամանակ. այնքան շատ անգամներ մարդիկ հենվել են Ինձ վրա որպես հենակի, երբ սայթաքել են. այնքան շատ անգամներ մարդիկ փնտրել են Ինձ որպես «բժշկի», երբ տառապել են հիվանդությունից։ Որքա՜ն դաժան են մարդիկ։ Նրանք լիովին զուրկ են ողջամտությունից և բարոյական արդարությունից։ Նրանց մեջ չի կարող նկատվել այն զգացմունքների նույնիսկ նշույլը, որոնցով մարդիկ իբր օժտված են. նրանք գրեթե լիովին զուրկ են մարդկայնության որևէ հետքից։ Խորհե՛ք անցյալի մասին և համեմատե՛ք այն ներկայի հետ. որևէ փոփոխություն տեղի ունենո՞ւմ է ձեր ներսում։ Ազատվե՞լ եք արդյոք ձեր անցյալի որոշ բաներից։ Թե՞ այդ անցյալը դեռ չի փոխարինվել որևէ նոր բանով։

Ես կտրել-անցել եմ լեռնաշղթաներ և գետահովիտներ՝ փորձառաբար ապրելով մարդկանց աշխարհի վայրիվերումները։ Երկար տարիներ թափառել եմ նրանց մեջ և ապրել եմնրանց մեջ, սակայն թվում է՝ մարդկության խառնվածքը քիչ է փոխվել։ Եվ կարծես թե մարդկանց հին բնությունն արմատ է գցել և ծլել նրանց մեջ։ Նրանք երբեք ի վիճակի չեն փոխել այդ հին բնությունը. նրանք պարզապես որոշ չափով բարելավում են այն իր սկզբնական հիմքի վրա։ Ինչպես մարդիկ ասում են՝ բուն էությունը չի փոխվել, բայց ձևը շատ է փոխվել։ Կարծես թե բոլոր մարդիկ փորձում են հիմարացնել Ինձ և շլացնել Ինձ, որպեսզի կարողանան խաբեությամբ անցնել Իմ կողքով և շահել Իմ գնահատանքը։ Ես ո՛չ հիանում եմ, ո՛չ էլ ուշադրություն եմ դարձնում մարդկային խորամանկություններին։ Ցասումով լցվելու փոխարեն որդեգրում եմ նայելու, բայց չտեսնելու վերաբերմունք։ Ծրագրում եմ մարդկությանը որոշակի ազատություն շնորհել և դրանից հետո բոլոր մարդկանցով միասին զբաղվել։ Քանի որ մարդիկ բոլորն անարժեք թշվառականներ են, ովքեր չեն սիրում իրենց և ովքեր բոլորովին չեն գնահատում իրենց, ապա ինչո՞ւ նրանք նույնիսկ կարիք կունենային, որ մեկ անգամ ևս ողորմություն և սիրառատ բարություն ցուցաբերեմ։ Առանց բացառության՝ մարդիկ չեն ճանաչում իրենց, ոչ էլ գիտեն, թե իրականում որքան արժեն։ Նրանք պետք է իրենք իրենց կշեռքի վրա դնեն՝ կշռվելու համար։ Մարդիկ Ինձ ուշադրություն չեն դարձնում, ուստի Ես նույնպես նրանց լուրջ չեմ ընդունում։ Նրանք ուշադրություն չեն դարձնում Ինձ, ուստի Ես նույնպես կարիք չունեմ ավելի շատ ջանք գործադրելու նրանց վրա։ Մի՞թե սա լավագույն լուծումը չէ երկուսի համար էլ։ Որպես Իմ ժողովուրդ՝ մի՞թե նույնպես այս վիճակում չեք։ Ձեզանից ո՞վ է վճռականություն դրսևորել Իմ առջև և հետո դեն չի նետել այն։ Ո՞վ է տևական վճռականություն դրսևորել Իմ առջև՝ մշտապես նորերը դրսևորելու փոխարեն։ Մարդիկ միշտ Իմ առջև հանգստության ժամանակ են վճռականություն դրսևորում և ապա չեղարկում նեղության ժամանակ. այնուհետև՝ ավելի ուշ, նրանք նորից վերցնում են իրենց վճռականությունը և դնում Իմ առջև։ Մի՞թե այնքան անարժան եմ, որ անփութորեն ընդունեմ այս թափոնը, որը մարդկությունը վերցրել է աղբանոցից։ Քիչ մարդիկ են ամուր կառչում իրենց վճռականությանը, քչերն են մնում հաստատակամ, և քչերն են իրենց համար ամենաթանկ բաները որպես զոհ մատուցում Ինձ։ Մի՞թե բոլորդ նույնը չեք։ Եթե ի վիճակի չեք հավատարիմ մնալու ձեր պարտավորություններին որպես թագավորությունումԻմ ժողովրդի անդամներ, ապա արհամարհանքով կմերժվե՛ք Իմ կողմից։

Մարդիկ բոլորն ինքնագիտակցությունից զուրկ էակներ են և անկարող են ճանաչել իրենք իրենց։ Այնուամենայնիվ նրանք մնացած բոլորին հինգ մատի պես ճանաչում են, կարծես այն ամենը, ինչ ուրիշներն արել և ասել են, հենց իրենց առջև «զննվել» է իրենց կողմից և նախքան արվելը ստացել իրենց հավանությունը։ Արդյունքում կարծես թե նրանք անգամ այլ մարդկանց հոգեբանական վիճակներն են լիովին ըմբռնել։ Մարդիկ բոլորն այսպիսին են։ Թեև այսօր մուտք են գործել Թագավորության դարաշրջան, նրանց բնությունը մնում է անփոփոխ։ Նրանք դեռ Իմ առջև անում են այն, ինչ Ես եմ անում, մինչդեռ Իմ մեջքի հետևում սկսում են զբաղվել իրենց միակ «գործով»։ Սակայն հետո, երբ գալիս են Իմ առջև, կարծես լիովին այլ մարդիկ լինեն՝ ակնհայտորեն հանգիստ ու անվեհեր, հանդարտ դեմքով և սրտի կայուն զարկով։ Մի՞թե սա հենց մարդկանց տգեղությունը չէ։ Այնքան շատ մարդիկ երկու լիովին տարբեր դեմք ունեն՝ մեկն Իմ առջև, իսկ մյուսը՝ Իմ մեջքի հետևում։ Այնքան շատերն Իմ առջև նորածին գառների պես են, սակայն երբ Իմ մեջքի հետևում են, վերածվում են կատաղի վագրերի կամ իրենց պահում են սարերում ուրախ ճախրող փոքրիկ թռչունների պես։ Այնքան շատերն են վճիռներ կայացնում Իմ առջև։ Այնքան շատերն են փնտրում և տենչում Իմ խոսքերն Իմ առջև, բայց Իմ մեջքի հետևում հակակրանք են տածում դրանց հանդեպ և թողնում դրանք, կարծես Իմ խոսքերը բեռ լինեին։ Այնքան շատ անգամներ, տեսնելով Իմ թշնամու ապականած մարդկային ցեղը, Ես հրաժարվել եմ Իմ հույսերը մարդկանց վրա դնելուց։ Այնքան շատ անգամներ, տեսնելով, թե ինչպես են գալիս Իմ առջև՝ արտասվալից ներում հայցելով, Ես նրանց ինքնահարգանքի պակասի և համառ անուղղելիության պատճառով այնուամենայնիվ բարկությամբ փակել եմ Իմ աչքերը նրանց արարքների առջև, նույնիսկ երբ նրանց սրտերն անկեղծ են, իսկ մտադրությունները՝ ազնիվ։ Այնքան շատ անգամներ Ես տեսել եմ մարդկանց, որոնք վստահություն ունեն համագործակցելու Ինձ հետ, որոնք երբ Իմ առջև են, կարծես Իմ գրկում լինեն՝ ճաշակելով դրա ջերմությունը։ Այնքան շատ անգամներ ականատես լինելով Իմ ընտրյալ մարդկանց անմեղությանը, աշխուժությանը և հմայքին՝ ինչպե՞ս կարող էի մեծ բավականություն չստանալ այս բաների շնորհիվ։ Մարդիկ չգիտեն՝ ինչպես վայելեն Իմ ձեռքերում իրենց կանխորոշված օրհնությունները, քանի որ չեն հասկանում, թե ճշգրտորեն ինչ է նշանակում «օրհնություններ» կամ «տառապանք»։ Ուստի մարդիկ անկեղծ չեն Ինձ իրենց ձգտելու մեջ։ Եթե վաղվա օրը գոյություն չունենար, ապա Իմ ներկայության մեջ ձեզանից ո՞վ ձյան պես մաքուր և նեֆրիտի պես անարատ կլիներ։ Մի՞թե Իմ հանդեպ ձեր սերը կարող է համեղ ուտելիքի, նրբաոճ հագուստի կամ բարձր պաշտոնի ու բարձր աշխատավարձի հետ փոխանակվել։ Կարո՞ղ է փոխանակվել այն սիրո հետ, որն ուրիշներն ունեն քո հանդեպ։ Մի՞թե իրականում փորձությունների ենթարկվելը մարդկանց կդրդի թողնելու Իմ հանդեպ իրենց սերը։ Կամ կարո՞ղ են տառապանքն ու նեղությունները նրանց դրդել տրտնջալու Իմ կարգադրությունների դեմ։ Ոչ ոք երբեք իսկապես չի հասկացել այն սուր թուրը, որն Իմ բերանում է. նրանք միայն դրա մակերեսային իմաստը գիտեն՝ առանց իսկապես ընկալելու, թե իրականում ինչ է այն նշանակում։ Եթե մարդիկ իսկապես ի վիճակի լինեին տեսնելու Իմ թրի սրությունը, առնետների պես իրենց բները կվազեին։ Իրենց թմրության պատճառով մարդիկ Իմ խոսքերի ճշմարիտ իմաստից ոչինչ չեն հասկանում, ուստի չգիտեն, թե որքան ահարկու են Իմ արտահայտումները, կամ թե ճիշտ որքան են մերկացնում մարդկային բնությունը, և թե իրենց իսկ ապականությունից որքանն է դատվել այդ խոսքերով։ Ուստի Իմ խոսքերի իրենց թերի հասկացողության արդյունքում մարդկանց մեծամասնությունը գաղջ վերաբերմունք է որդեգրել։

Թագավորության մեջ ոչ միայն արտահայտումներ են հնչում Իմ բերանից, այլև Իմ ոտքերն են պաշտոնապես քայլում ամենուր՝ բոլոր երկրներով։ Այսպիսով՝ Ես հաղթանակ եմ տարել բոլոր անմաքուր և կեղտոտ վայրերի նկատմամբ, այնպես որ ոչ միայն երկինքն է փոխվում, այլև երկիրն է փոխակերպման գործընթացում և հետևաբար նորանում է։ Տիեզերքի ներսում ամեն ինչ նորի պես շողշողում է Իմ փառվոր լույսի ներքո՝ ներկայացնելով մի հաճելի տեսարան, որը հաճույք է պատճառում զգայարաններին և բարձրացնում մարդկանց տրամադրությունը, կարծես այն այժմ գոյություն ունի մարդկային երևակայության պատկերացրած երկինքներից անդին գտնվող մի երկնքում՝ Սատանայի կողմից չանհանգստացված և արտաքին թշնամիների հարձակումներից զերծ։ Տիեզերքի ամենաբարձր սահմաններում աստղերն Իմ հրամանով զբաղեցնում են իրենց նշանակված տեղերը՝ խավարի ժամերին իրենց լույսը սփռելով աստղային տարածքներով։ Ոչ մի բան չի համարձակվում անհնազանդության մտքեր տածել, և այսպես՝ Իմ կառավարչական հրամանագրերի էության պատճառով ողջ տիեզերքը լավ կարգավորված է և կատարյալ կարգուկանոնի մեջ։ Երբեք ոչ մի խաթարում չի առաջացել, ոչ էլ տիեզերքն է երբևէ բաժանվել։ Ես թռիչքներ եմ կատարում աստղերի վրայով, և երբ արևը ջերմություն է արձակում, սրբում-տանում եմ այն՝ Իմ ձեռքերից սագի փետուրների չափ մեծ ձյան փաթիլների հսկայական տարափներ ուղարկելով։ Սակայն երբ միտքս փոխում եմ, այդ ողջ ձյունը հալվում է՝ վերածվելով գետի, և ակնթարթորեն երկնքի տակ ամենուր գարուն է գալիս, և զմրուխտե կանաչը փոխակերպում է երկրի վրա ողջ բնապատկերը։ Ես թափառում եմ երկինքներում, և Իմ կերպարանքի պատճառով երկիրն անմիջապես պարուրվում է թանձր խավարով։ «Գիշերը» վրա է հասել առանց նախազգուշացման, և ողջ աշխարհում այնքան է մթնում, որ մարդ չի կարողանում իր առջև տեսնել իր ձեռքը։ Քանի որ լույսն անհետացել է, մարդիկ բոլորն օգտագործում են այս պահը՝ փոխադարձ ոչնչացման կատաղի արշավ սկսելու՝ խլելով միմյանցից և թալանելով միմյանց։ Երկրի ազգերն այնուհետև ընկնում են քաոսային պառակտման մեջ և մտնում պղտոր ալեկոծության վիճակ՝ հասնելով անգամ այն աստիճանի, որ անհնար է լինում փրկագնել նրանց։ Մարդիկ պայքարում են տառապանքի ցավերի մեջ, տնքում և հառաչում են իրենց ցավի մեջ և խղճահարություն առաջացնող կերպով ողբում իրենց տանջանքի մեջ՝ տենչալով, որ լույսը հանկարծ կրկին գա մարդկային աշխարհ և այդպիսով վերջ դնի խավարի օրերին ու վերականգնի այն կենսունակությունը, որը ժամանակին գոյություն ուներ։ Սակայն Ես Իմ թևքերի մի շարժումով վաղուց լքել եմ մարդկությանը, որպեսզի այլևս երբեք ողորմություն չցուցաբերեմ նրանց հանդեպ աշխարհի սխալների համար, քանի որ վաղուց արհամարհանքով մերժել եմ ողջ երկրի մարդկանց, փակել եմ Իմ աչքերն այնտեղի իրադրությունների առջև, շրջել եմ Իմ դեմքը մարդկային որևէ շարժումից կամ ժեստից և դադարել եմ հաճույք ստանալուց մարդկանց անհասունությունից ու անմեղությունից։ Ես մեկ այլ ծրագիր եմ սկսել՝ աշխարհը նորովի ստեղծելու համար, որպեսզի այս նոր աշխարհն ավելի շուտ վերակենդանանա և այլևս երբեք չսուզվի։ Մարդկության մեջ այնքան շատ տարօրինակ վիճակներ կան, որոնք սպասում են, որ շտկեմ դրանք, այնքան շատ սխալներ կան, որոնք սպասում են, որ անձամբ կանխեմ դրանց տեղի ունենալը, այնքան շատ փոշի կա, որը սպասում է, որ մաքրեմ, և այնքան շատ խորհուրդներ կան, որոնք սպասում են, որ բացահայտեմ դրանք։ Ողջ մարդկությունը սպասում է Ինձ և տենչում Իմ գալուստը։

Երկրի վրա Ես գործնական Աստված Ինքն եմ, ով բնակվում է մարդկանց սրտերում. երկնքում Ես բոլոր բաների Իշխանն եմ։ Ես մագլցել եմ լեռներ և անցել գետեր և զեփյուռի պես քայլել եմ մարդկանց մեջ։ Ո՞վ է համարձակվում բացահայտորեն հակադրվել Իրեն՝ գործնական Աստծուն։ Ո՞վ է համարձակվում կտրվել Ամենակարողի գերիշխանությունից։ Ո՞վ է համարձակվում պնդել, որ, անկասկած, երկնքում եմ։ Ավելին՝ ո՞վ է համարձակվում պնդել, որ անհերքելիորեն երկրի վրա եմ։ Մարդկանց մեջ չկա մեկը, որն ունակ է ամենայն մանրամասնությամբ պարզորեն ասելու, թե որտեղ եմ։ Մի՞թե կարող է այնպես լինել, որ երբ երկնքում եմ, գերբնական Աստված Ինքն եմ, իսկ երբ երկրի վրա եմ, գործնական Աստված Ինքն եմ։ Արդյոք գործնական Աստված Ինքն եմ, թե ոչ, անշուշտ չի կարող որոշվել նրանով, որ բոլոր բաների Իշխանն եմ, կամ այն փաստով, որ ճաշակում եմ մարդկային աշխարհի տառապանքները, այնպես չէ՞։ Եթե այդպես լիներ, ապա մի՞թե մարդիկ անհույս տգետ չէին լինի։ Ես երկնքում եմ, բայց նաև երկրի վրա եմ. բոլոր բաների մեջ եմ և նաև բյուրավոր մարդկանց մեջ։ Մարդիկ կարող են ամեն օր շփվել Ինձ հետ. ավելին՝ նրանք ամեն օր կարող են տեսնել Ինձ։ Ինչ վերաբերում է մարդկանց, կարծես երբեմն թաքնված եմ, երբեմն՝ տեսանելի. կարծես իրականում գոյություն ունեմ, սակայն կարծես նաև գոյություն չունեմ։ Իմ մեջ մարդկանց համար անըմբռնելի խորհուրդներ կան։ Կարծես բոլոր մարդիկ մանրադիտակով զննում են Ինձ, որպեսզի էլ ավելի շատ խորհուրդներ բացահայտեն Իմ մեջ՝ հուսալով դրանով իսկ փարատել այդ անհարմար զգացումն իրենց սրտերում։ Սակայն նույնիսկ եթե նրանք ռենտգենյան ճառագայթներ օգտագործեին, ինչպե՞ս կարող էին նրանք բացահայտել Իմ ունեցած գաղտնիքներից որևէ մեկը։

Ճիշտ այն պահին, երբ Իմ ժողովուրդը Իմ գործի արդյունքում Ինձ հետ միասին փառք է ձեռք բերում, մեծ կարմիր վիշապի որջը դուրս կբերվի հողի տակից, ողջ ցեխը կմաքրվի, և անթիվ տարիների ընթացքում կուտակված ողջ աղտոտված ջուրը կչորանա Իմ լափող կրակներում՝ այլևս գոյություն չունենալու համար։ Դրանից հետո մեծ կարմիր վիշապը կկործանվի կրակի և ծծմբի լճում։ Արդյո՞ք դուք անկեղծորեն պատրաստակամ եք մնալու Իմ սիրող հոգածության ներքո, որպեսզի չհափշտակվեք մեծ կարմիր վիշապի կողմից։ Դուք իսկապե՞ս ատում եք նրա դավերը։ Ո՞վ է ի վիճակի ուժեղ վկայություն տալու Ինձ համար։ Հանուն Իմ անվան, հանուն Իմ Հոգու և հանուն Իմ ողջ տնօրինման ծրագրի՝ ո՞վ կարող է մատուցել իր ողջ ուժը։ Այսօր թագավորությունը մարդկային աշխարհում է, և այն ժամանակն է, երբ Ես անձամբ իջել եմ մարդու աշխարհ։ Եթե դա այդպես չլիներ, կա՞ որևէ մեկը, ով կարող է հանուն Ինձ առանց որևէ երկյուղի մարտադաշտ դուրս գալ։ Որպեսզի թագավորությունը ձևավորվի, որպեսզի Իմ սիրտը գոհ լինի, և, ավելին, որպեսզի Իմ օրը գա, որպեսզի գա այն ժամանակը, երբ բոլոր բաները կվերակենդանանան և առատորեն կաճեն, որպեսզի մարդիկ փրկվեն տառապանքի ծովից, որպեսզի վաղվա օրը գա, և որպեսզի այն հրաշալի լինի, ծաղկի ու բարգավաճի, և, ավելին, որպեսզի ապագայի վայելքն իրականանա, բոլոր մարդիկ պայքարում են իրենց ողջ ուժով՝ Ինձ համար իրենց զոհաբերելու գործում ոչինչ չխնայելով։ Մի՞թե սա նշան չէ, որ հաղթանակն արդեն Իմն է։ Մի՞թե դա Իմ ծրագրի ավարտի նշան չէ։

Որքան ավելի շատ են մարդիկ գոյություն ունենում վերջին օրերում, այնքան ավելի շատ են զգում աշխարհի դատարկությունը և այնքան ավելի քիչ քաջություն են ունենում կյանք ապրելու համար։ Այս պատճառով անթիվ մարդիկ մահացել են հիասթափության մեջ, անթիվ ուրիշներ հիասթափվել են իրենց որոնման մեջ, և անթիվ ուրիշներ իրենց թույլ են տալիս մանիպուլացվել Սատանայի ձեռքով։ Ես այնքան շատ մարդկանց եմ փրկել և աջակցել նրանցից շատերին, և այնքան հաճախ, երբ մարդիկ կորցրել են լույսը, նրանց տեղափոխել եմ լույսի վայր, որպեսզի ճանաչեն Ինձ լույսի մեջ և վայելեն Ինձ երջանկության մեջ։ Իմ լույսի գալստյան պատճառով պաշտամունքն աճում է այն մարդկանց սրտերում, որոնք Իմ թագավորության մեջ են, քանի որ Ես Աստված եմ, որին մարդիկ պետք է սիրեն, Աստված, որին մարդկությունը կառչում է ջերմ կապվածությամբ, և նրանք լցված են Իմ կերպարանքի մնայուն տպավորությամբ։ Բայց չկա մեկը, որ հասկանա՝ արդյոք սա ի վերջո Հոգու գործողությունն է, թե մարմնի գործառույթը։ Մարդկանցից մի ամբողջ կյանք կպահանջվեր միայն այս մեկ բանը մանրամասնորեն փորձառաբար ապրելու համար։ Մարդիկ երբեք չեն ատել Ինձ իրենց սրտերի ամենախորքերում. ավելի շուտ, նրանք կառչում են Ինձ իրենց հոգիների խորքերում։ Իմ իմաստությունը առաջացնում է նրանց հիացմունքը, Իմ հրաշալի գործերը խնջույք են նրանց աչքերի համար, և Իմ խոսքերն անըմբռնելի են նրանց համար, այնուամենայնիվ նրանք ջերմորեն փայփայում են դրանք։ Իմ գործնականությունը մարդկանց շվարեցնում է, տարակուսանքի ու շփոթության մեջ գցում, և այնուամենայնիվ նրանք պատրաստակամ են ընդունելու այն։ Մի՞թե սա ճշգրտորեն մարդկանց հասակը չէ ինչպիսին նրանք իրականում կան։

Այնքան շատ բան կա, որ Ես ցանկանում եմ ասել մարդուն, այնքան շատ բաներ, որ Ես պետք է պատմեմ նրան։ Բայց մարդը չափազանց զուրկ է ընդունելու կարողությունից. մարդն ունակ չէ լիովին ըմբռնելու Իմ խոսքերը՝ համաձայն նրա, ինչ Ես ապահովում եմ, և հասկանում է միայն մի կողմը՝ անտեղյակ մնալով մյուսից։ Սակայն Ես մահվան չեմ դատապարտում մարդուն նրա անզորության պատճառով, ոչ էլ վշտանում եմ նրա տկարությունից։ Ես պարզապես անում եմ Իմ գործը և խոսում այնպես, ինչպես միշտ եմ արել, թեև մարդը չի հասկանում Իմ մտադրությունները. երբ օրը գա, մարդիկ կճանաչեն Ինձ իրենց սրտերի խորքում և կպահեն Ինձ իրենց մտքերում։ Երբ Ես հեռանամ այս երկրից, կլինի ճիշտ այն ժամանակը, երբ կբարձրանամ գահին մարդու սրտում, ինչը նշանակում է, որ դա կլինի այն ժամանակ, երբ բոլորը ճանաչեն Ինձ։ Այդպես կլինի նաև, երբ Իմ որդիներն ու մարդիկ իշխեն և իշխանություն բանեցնեն երկրի վրա։ Նրանք, ովքեր ճանաչում են Ինձ, անկասկած կդառնան Իմ թագավորության սյուները, և ոչ ոք, բացի նրանցից, որակավորված չի լինի իշխելու և իշխանություն բանեցնելու Իմ թագավորությունում։ Բոլոր նրանք, ովքեր ճանաչում են Ինձ, տիրում են Իմ էությանը և ի վիճակի են կյանքով արտահայտելու Ինձ ողջ մարդկության մեջ։ Ինձ չի հուզում, թե մարդն ինչ չափով է ճանաչում Ինձ. ոչ ոք չի կարող որևէ կերպ խոչընդոտել Իմ գործը։ Մարդն Ինձ ոչ մի օգնություն չի կարող առաջարկել և ոչինչ անել Ինձ համար։ Մարդը կարող է միայն հետևել Իմ ուղղորդմանն Իմ լույսի մեջ և փնտրել Իմ կամքն այս լույսի մեջ։ Այսօր մարդիկ որակավորումներ ունեն և կարծում են, որ կարող են հպարտորեն քայլել Իմ առջև, ծիծաղել ու կատակել Ինձ հետ բոլորովին առանց զսպվածության և շփվել Ինձ հետ որպես հավասարի։ Այնուամենայնիվ մարդը չի ճանաչում Ինձ և կարծում է, որ մենք նման ենք բնությամբ, որ երկուսս էլ մսից ու արյունից ենք և երկուսս էլ բնակվում ենք մարդկային աշխարհում։ Նրա սիրտը չափազանց քիչ երկյուղ ունի Իմ հանդեպ. նա երկյուղում է Ինձնից, երբ Իմ առջև է, բայց ունակ չէ ծառայելու Ինձ Հոգու առջև։ Ասես մարդու համար Հոգին բնավ գոյություն չունի։ Որպես արդյունք՝ ոչ մի մարդ երբեք չի ճանաչել Հոգին. Իմ մարմնացման մեջ մարդիկ տեսնում են միայն մսից ու արյունից մարմին և չեն ընկալում Աստծու Հոգին։ Կարո՞ղ են արդյոք Իմ մտադրություններն իսկապես բավարարվել նման կերպ։ Մարդիկ Ինձ հիմարացնելու փորձագետներ են. նրանք կարծես հատուկ ուսուցում են անցել Սատանայի կողմից՝ բացառապես Ինձ հիմարացնելու համար։ Սակայն Սատանան չի անհանգստացնում Ինձ։ Ես դեռ կօգտագործեմ Իմ իմաստությունը՝ նվաճելու ողջ մարդկությանը և պարտության մատնելու ողջ մարդկությանն ապականողին, որպեսզի Իմ թագավորությունը հիմնվի և հաստատվի երկրի վրա։

Մարդկանց մեջ կան այնպիսիները, որոնք փորձել են պարզել աստղերի չափը կամ տիեզերքի մեծությունը։ Սակայն նրանց հետազոտությունները երբեք արգասաբեր չեն եղել, և այն ամենը, ինչ նրանք կարող են անել, հուսահատությունից գլուխները կախելն է ու ի վերջո ձախողելը։ Նայելով բյուրավոր մարդկանց մեջ և դիտարկելով մարդու շարժընթացն իր ձախողումներում՝ Ես չեմ տեսնում ոչ մեկին, ով լիովին համոզված է Ինձնում, ոչ մեկին, ով հնազանդվում է Ինձ և ենթարկվում Ինձ։ Որքա՜ն վայրի են մարդու փառասիրական ձգտումները։ Երբ անդունդի ողջ մակերեսը մշուշոտ էր, մարդկանց մեջ Ես սկսեցի ճաշակել աշխարհի դառնությունը։ Իմ Հոգին ճամփորդում է ողջ աշխարհով մեկ և զննում բյուրավոր մարդկանց սրտերը, սակայն Ես նաև նվաճում եմ մարդկությանն Իմ մարմնացած մսեղիում։ Մարդը չի տեսնում Ինձ, քանզի նա կույր է. մարդը չի ճանաչում Ինձ, քանզի նա թմրել է. մարդը հակադրվում է Ինձ, քանզի նա ըմբոստ է. մարդը սկսում է խոնարհվել Իմ առջև, քանզի նա նվաճվել է Իմ կողմից. մարդը սկսում է սիրել Ինձ, քանզի Ես ի բնե արժանի եմ մարդու սիրուն. մարդը կյանքով արտահայտում է Ինձ և հայտնի է դարձնում Ինձ, որովհետև Իմ մեծ զորությունն ու իմաստությունը համապատասխանեցնում են նրան Իմ մտադրություններին։ Ես տեղ ունեմ մարդու սրտում, բայց երբեք մարդուց չեմ ստացել սեր Իմ հանդեպ, որը բնակվում է նրա հոգում։ Մարդու հոգում իսկապես կան բաներ, որոնք նա սիրում է ամեն ինչից առավել, բայց Ես դրանցից մեկը չեմ, և ուստի մարդու սերը նման է օճառի պղպջակի. երբ քամին փչում է, այն պայթում է և անհետանում՝ այլևս երբեք չերևալով։ Իմ վերաբերմունքում մարդու հանդեպ Ես միշտ եղել եմ հաստատուն և անփոփոխ։ Կարո՞ղ էր արդյոք մարդկության մեջ որևէ մեկը նույնն արած լինել։ Մարդու աչքերում Ես օդի պես անշոշափելի ու անտեսանելի եմ, և այս պատճառով մարդկանց ճնշող մեծամասնությունը փնտրում է միայն անծայրածիր երկնքում կամ ալեկոծ ծովի վրա կամ խաղաղ լճի վրա, կամ դատարկ բառերի և վարդապետությունների մեջ։ Չկա մի մարդ, որ ճանաչում է մարդկության էությունը, առավել ևս չկա մեկը, որ կարող է որևէ բան ասել Իմ ներսի խորհրդի մասին, և ուստի Ես չեմ խնդրում, որ մարդը հասնի այն բարձրագույն չափանիշներին, որոնք իր պատկերացմամբ Ես պահանջում եմ իրենից։

Իմ խոսքերի մեջ լեռները տապալվում են, ջրերը հոսում են հակառակ, մարդը դառնում է հնազանդ, իսկ լճերը սկսում են հոսել անդադար։ Թեև ալեկոծ ծովերը զայրույթով մղվում են դեպի երկինք, Իմ խոսքերի մեջ նման ծովերը խաղաղվում են լճի մակերևույթի պես։ Իմ ձեռքի թեթևագույն շարժումով կատաղի փոթորիկներն անմիջապես ցրվում և հեռանում են Ինձնից, ու մարդկային աշխարհն անմիջապես կրկին հանդարտվում է։ Բայց երբ Ես թափում եմ զայրույթս, լեռներն անմիջապես մաս-մաս են լինում, գետինն անմիջապես սկսում է ցնցվել, ջուրն անմիջապես ցամաքում է, իսկ մարդն անմիջապես պաշարվում է աղետով։ Իմ բարկության պատճառով Ես ուշադրություն չեմ դարձնում մարդու ճիչերին, ոչ մի օգնություն չեմ տրամադրում ի պատասխան նրա աղաղակների, քանզի Իմ բարկությունն աճում է։ Երբ Ես երկինքներում եմ, աստղերը երբեք խուճապի չեն մատնվել Իմ ներկայության պատճառով։ Փոխարենը՝ նրանք իրենց ողջ սիրտն ու ուժը ներդնում են Ինձ համար իրենց աշխատանքի մեջ, և ուստի Ես ավելի շատ լույս եմ շնորհում նրանց և ստիպում՝ ավելի պայծառ շողան, որպեսզի ավելի շատ փառք ձեռք բերեն Ինձ համար։ Որքան ավելի լուսավոր են երկինքները, այնքան ավելի խավար է աշխարհը ներքևում։ Այնքան շատ մարդիկ են տրտնջացել, որ Իմ կարգավորումներն անպատշաճ են, այնքան շատերն են լքել Ինձ՝ ստեղծելու իրենց սեփական թագավորությունը, որն օգտագործում են Ինձ դավաճանելու և խավարի վիճակը շրջելու համար։ Սակայն ո՞վ է հասել դրան իր վճռականությամբ։ Եվ ո՞վ է հաջողակ եղել իր վճռականության մեջ։ Ո՞վ կարող է շրջել այն, ինչ կարգավորվել է Իմ ձեռքով։ Երբ գարունը տարածվում է երկրով մեկ, Ես գաղտնի և անաղմուկ լույս եմ ուղարկում աշխարհին, որպեսզի երկրի վրա մարդը հանկարծակի թարմություն զգա օդում։ Սակայն հենց այդ պահին Ես մթնեցնում եմ մարդու աչքերը, որպեսզի նա տեսնի միայն գետինը պարուրող մշուշ, և բոլոր մարդիկ ու բաները դառնան անորոշ։ Այն ամենը, ինչ մարդիկ կարող են անել, հառաչելն ու մտածելն է. «Ինչո՞ւ լույսը տևեց միայն մի ակնթարթ։ Ինչո՞ւ է Աստված մարդուն տալիս միայն մեգ ու մշուշ»։ Մարդկանց հիասթափության մեջ մշուշն անհետանում է ակնթարթորեն, բայց երբ նրանք նշմարում են լույսի մի շող, Ես անձրևի տարափ եմ թափում նրանց վրա, և նրանց թմբկաթաղանթները պատռվում են ամպրոպից, մինչ քնած են։ Խուճապի մատնված՝ նրանք ժամանակ չեն ունենում պատսպարվելու, և տեղատարափը կուլ է տալիս նրանց։ Մի ակնթարթում երկնքի տակ գտնվող բոլոր բաները լվացվում են Իմ ցասման մեջ։ Մարդիկ այլևս չեն տրտնջում հորդառատ անձրևի սկսվելուց, և նրանց բոլորի մեջ երկյուղող սրտեր են ծնվում։ Այս հանկարծակի տեղատարափի պատճառով մարդկանց ճնշող մեծամասնությունը խեղդվում է երկնքից անձրևող ջրից՝ դառնալով դիակներ ջրի մեջ։ Ես զննում եմ ողջ երկիրը և տեսնում, որ շատերը զգոն են, որ շատերն ապաշխարում են, որ շատերը փոքրիկ նավակներով փնտրում են ջրերի աղբյուրը, որ շատերը խոնարհվում են Իմ առջև՝ խնդրելու Իմ ներումը, որ շատերը տեսել են լույսը, որ շատերը տեսել են Իմ դեմքը, որ շատերն ապրելու քաջություն ունեն, և որ ողջ աշխարհը փոխակերպվել է։ Այս մեծ տեղատարափից հետո բոլոր բաները վերադարձել են նրան, ինչ Իմ մտքում էին, և այլևս ըմբոստ չեն։ Շուտով ողջ երկիրը լցվում է ծիծաղի ձայնով, երկրի վրա ամենուր գովաբանության մթնոլորտ է, և չկա մի տեղ, որ զուրկ է Իմ փառքից։ Իմ իմաստությունն ամենուր է երկրի վրա և ողջ տիեզերքում։ Բոլոր բաների մեջ Իմ իմաստության պտուղներն են, բյուրավոր մարդկանց մեջ վխտում են Իմ իմաստության գլուխգործոցները. ամեն ինչ նման է Իմ թագավորության բոլոր բաներին, և բոլոր մարդիկ հանգիստ բնակվում են Իմ երկինքների տակ՝ Իմ արոտավայրերի ոչխարների պես։ Ես շարժվում եմ բյուրավոր մարդկանց վրայով և դիտում եմ ամենուր։ Ոչինչ այլևս հին տեսք չունի, և ոչ մի մարդ այնպիսին չէ, ինչպիսին նախկինում էր։ Ես հենվում եմ գահին, Ես թեքվում եմ ողջ տիեզերքի վրա և լիովին բավարարված եմ, քանզի բոլոր բաները վերականգնել են իրենց սրբությունը, և Ես կարող եմ կրկին խաղաղությամբ բնակվել Սիոնում, իսկ երկրի վրայի մարդիկ կարող են կրկին ապրել և աշխատել խաղաղության ու գոհունակության մեջ՝ Իմ ուղղորդման ներքո։ Իմ տիրապետության ներքո Իմ բյուրավոր մարդիկ տնօրինում են ամեն ինչ։ Նրանք վերագտել են իրենց նախկին խելքն ու սկզբնական արտաքինը. նրանք այլևս ծածկված չեն փոշով, այլ Իմ թագավորությունում սուրբ են նեֆրիտի պես, յուրաքանչյուրը՝ դեմքով, որ նման է մարդու սրտում առկա սրբի դեմքին, քանզի Իմ թագավորությունը հաստատվել է մարդկանց մեջ։

Իմ արտահայտումները հնչում են որպես որոտ՝ լույս սփռելով բոլոր ուղղություններով և ողջ երկրի վրա, և որոտի ու կայծակի մեջ մարդը տապալվում է։ Ոչ ոք երբեք հաստատուն չի մնացել որոտի և կայծակի մեջ. մեծամասնությունը սաստիկ սարսափած է Իմ լույսի գալստից և չգիտի՝ ինչ անի։ Երբ Արևելքում սկսում է լույսի թույլ նշույլ երևալ, շատ մարդիկ, ազդված այս թույլ լուսարձակումից, ակնթարթորեն արթնանում են իրենց պատրանքներից։ Սակայն ոչ ոք երբեք չի գիտակցել, որ եկել է այն օրը, երբ Իմ լույսն իջնում է երկրի վրա։ Մարդկանց մեծամասնությունը պապանձվում է լույսի հանկարծակի գալստից, իսկ ոմանք հետաքրքրասեր հայացքով դիտարկում են լույսի շարժումները և դրա մոտենալու ուղղությունը, մինչդեռ ոմանք պատրաստվում են՝ կանգնելով լույսի դիմաց, որպեսզի ավելի հստակորեն հասկանան դրա աղբյուրը։ Բայց և այնպես, արդյոք որևէ մեկը երբևէ բացահայտե՞լ է, թե որքան թանկ է այսօրվա լույսը։ Որևէ մեկը երբևէ զգոն եղե՞լ է այսօրվա լույսի եզակիության հանդեպ։ Մարդկանց մեծամասնությունը պարզապես շփոթահար է. լույսը խոցում է նրանց աչքերը և տապալում ցեխի մեջ։ Այս թույլ լույսի ներքո կարելի է ասել, որ անկարգությունը ծածկում է երկիրը՝ անտանելիորեն ողորմելի մի տեսարան, որը մոտիկից զննելիս մարդուն անմիջապես լցնում է մելամաղձությամբ։ Սրանից կարելի է եզրակացնել, որ երբ լույսն ուժեղ է, երկրի վիճակն է՛լ ավելի անկարող կլինի թույլ տալ մարդկությանը կանգնել Իմ առջև։ Մարդկությունը գտնվում է լույսի ճառագայթման մեջ. և դարձյալ, ողջ մարդկությունը գտնվում է լույսի փրկության, բայց նաև դրա խոցելու մեջ. կա՞ արդյոք մեկը, ով չի տապալվում լույսից։ Կա՞ արդյոք մեկը, ով կարող է խուսափել լույսի այրումից։ Ես քայլել եմ ողջ տիեզերքով մեկ՝ Իմ ձեռքերով ցանելով Իմ Հոգու սերմերը, որպեսզի երկրի վրայի ողջ մարդկությունն այս պատճառով ազդվի Իմ կողմից։ Երկնքի ամենաբարձր բարձունքից Ես նայում եմ ողջ երկրին՝ դիտելով երկրի վրայի արարածների անհեթեթ և տարօրինակ երևույթները։ Օվկիանոսի մակերևույթը կարծես երկրաշարժի ցնցում է կրում. ծովային թռչունները թռչում են այս ու այն կողմ՝ ձկներ փնտրելով, որպեսզի կուլ տան։ Մինչդեռ ծովի հատակը մնում է անգիտության մեջ, և մակերևույթի իրադրությունները լիովին անկարող են արթնացնել դրա գիտակցությունը, որովհետև օվկիանոսի հատակն այնքան խաղաղ է, որքան երրորդ երկինքը։ Այստեղ մեծ ու փոքր արարածները համագոյակցում են ներդաշնակության մեջ՝ երբեք չներքաշվելով «բերանի և լեզվի ընդհարումների» մեջ։ Բյուրավոր տարօրինակ և արտասովոր երևույթների մեջ մարդկության համար ամենադժվարն Ինձ գոհացնելն է։ Այն դիրքը, որ Ես տվել եմ մարդուն, չափազանց բարձր է, ուստի նրա փառասիրական ձգտումը չափազանց մեծ է, և նրա աչքերում միշտ չենթարկվելու տարր կա։ Մարդու հանդեպ Իմ կարգավարժանքն ու Իմ դատաստանն այնքան շատ մանրակրկիտ մտադրություններ և սիրառատ բարություն են պարունակել, բայց մարդկությունը լիովին անտեղյակ է դրանից։ Ես երբեք դաժանորեն չեմ վերաբերվել որևէ մարդկային էակի. միայն համապատասխան պատժամիջոցներ եմ կիրառել, երբ մարդկությունը ըմբոստ է եղել, և միայն համապատասխան օգնություն եմ առաջարկել, երբ տկար է եղել։ Բայց երբ մարդկությունը երես է թեքում Ինձնից և, ավելին, օգտագործում է Սատանայի դավերը՝ Ինձ դավաճանելու համար, Ես անհապաղ կբնաջնջեմ նրանց՝ թողնելով առանց մեկ այլ հնարավորության՝ Իմ առջև իրենց հմտությունների մեծ ցուցադրություններ անելու, որպեսզի այլևս չկարողանան ինքնագոհ շրջել և վախեցնել ուրիշներին երկրի երեսին։

Ես գործադրում եմ Իմ իշխանությունը երկրի վրա՝ ծավալելով Իմ գործն իր ամբողջության մեջ։ Իմ գործի բոլոր արտացոլումները երկրի երեսին են. մարդկությունը երբեք երկրի վրա ի վիճակի չի եղել ընկալելու Իմ շարժումները երկնքում, ոչ էլ մանրակրկիտ կերպով ընկալելու Իմ Հոգու ուղեծրերն ու հետագծերը։ Մարդկային էակների մեծամասնությունն ընկալում է միայն այն մանրամասները, որոնք ընկած են հոգուց դուրս՝ անկարող լինելով հասկանալ հոգու իրական վիճակը։ Այն պահանջները, որոնք Ես ներկայացնում եմ մարդկությանը, հիմնված չեն Իմ վերացական Ես-ի վրա, որը երկնքում է, ոչ էլ այն անչափելի Ես-ի վրա, որը Ես եմ երկրի վրա։ Ես համապատասխան պահանջներ եմ ներկայացնում՝ ըստ երկրի վրա մարդու հասակի։ Ես երբեք ոչ մեկին դժվարությունների մեջ չեմ գցել, ոչ էլ երբևէ որևէ մեկին խնդրել եմ հանուն Իմ հաճույքի «քամել իր արյունը». մի՞թե Իմ պահանջները կարող են սահմանափակվել միայն նման իրադրություններով։ Երկրի վրա Իմ արարչագործության բոլոր բաների մեջ ո՞ր մեկը չի հնազանդվում այն կարգավորումներին, որոնք Ես անում եմ Իմ բերանից ելած խոսքերի միջոցով։ Ո՞ր մեկն ամբողջովին չի մոխրանում Իմ առջև՝ Իմ խոսքերի և Իմ այրող կրակի կողմից։ Ո՞ր մեկն է համարձակվում Իմ առջև հպարտ ցնծությամբ «գլուխը բարձր պահել»։ Ո՞ր մեկը չի խոնարհվում Իմ առջև։ Մի՞թե Ես այն Աստված եմ, ով պարզապես լռություն է պարտադրում Իմ արարչագործության բաներին։ Իմ արարչագործության բոլոր բաների մեջ Ես ընտրում եմ նրանց, ովքեր համապատասխանում են Իմ մտադրություններին. Բյուրավոր մարդկանցից Ես ընտրում եմ նրանց, ովքեր հոգ են տանում Իմ սրտի մասին։ Ես ընտրում եմ բոլոր աստղերից լավագույններին՝ դրանով իսկ լույսի մի նշույլ ավելացնելով Իմ թագավորությանը։ Ես քայլում եմ երկրի վրա՝ ամենուր տարածելով Իմ բուրմունքը, և ամեն վայրում Ես թողնում եմ Իմ կերպարանքը։ Յուրաքանչյուր վայր արձագանքում է Իմ ձայնի հնչյունով։ Մարդիկ ամենուր կարոտով կանգ են առնում երեկվա գեղեցիկ տեսարանների վրա, քանզի ողջ մարդկությունը հիշում է անցյալը…

Ողջ մարդկությունը տենչում է տեսնել Իմ երեսը, բայց երբ անձամբ իջնում եմ երկրի վրա, նրանք բոլորը զզվում են Իմ գալստից և վանում են լույսի գալը, կարծես Ես մարդու երկնային թշնամին լինեի։ Մարդն Ինձ ողջունում է իր աչքերի պաշտպանողական լույսով և մնում է մշտապես զգոն՝ խորապես վախենալով, որ կարող եմ նրա հետ վարվելու այլ ձևեր ունենալ։ Քանի որ մարդկային էակներն Ինձ համարում են անծանոթ ընկեր, զգում են ասես նրանց անխտիր սպանելու մտադրություն եմ ունեմ։ Մարդու աչքերում Ես նրա ոխերիմ թշնամին եմ։ Նեղության մեջ Իմ ջերմությունը ճաշակելով հանդերձ՝ մարդն այնուամենայնիվ մնում է անտեղյակ Իմ սիրառատ բարությանը և զգուշավոր ու դիմակայող է մնում Իմ հանդեպ։ Նրա դեմ գործելու համար նրա իրադրությունից օգտվելու փոխարեն Ես մարդուն պարուրում եմ գրկի ջերմությամբ, նրա բերանը լցնում եմ քաղցրությամբ և անհրաժեշտ սնունդ եմ դնում նրա ստամոքսի մեջ։ Բայց երբ Իմ ցասումը ցնցի լեռներն ու գետերը, մարդու վախկոտության պատճառով այլևս նրան չեմ շնորհի օգնության այս տարբեր ձևերը։ Այս պահին կսանձազերծեմ Իմ մեծ բարկությունը՝ բոլոր կենդանի էակներին ապաշխարելու հնարավորություն չտալով, այլ փոխարենը հրաժարվելով մարդու հանդեպ Իմ բոլոր հույսերից և տալով այն հատուցումը, որին նա արժանի է։ Այս ժամանակ որոտն ու կայծակը փայլատակում և գոռում են՝ ինչպես օվկիանոսի ալիքները, որոնք մոլեգնում են բարկությունից, ինչպես տասնյակ հազարավոր լեռներ, որոնք փուլ են գալիս։ Իր ըմբոստության համար մարդը մահացու հարված է ստանում որոտից և կայծակից, և բոլոր այլ բաները բնաջնջվում են որոտի և կայծակի պայթյուններից, և ողջ տիեզերքը հանկարծակի ընկղմվում է քաոսի մեջ, և Իմ արարչագործության բաներն անկարող են նորից ձեռք բերել իրենց նախկին կենսունակությունը։ Բյուրավոր մարդիկ չեն կարող խուսափել որոտի գոռոցից. կայծակի փայլատակումների մեջ մարդկային էակները խումբ առ խումբ գլխիվայր ընկնում են արագահոս հոսանքի մեջ՝ քշվելու համար լեռներից թափվող հեղեղներից։ Հանկարծակի «մարդու» աշխարհը համախմբվում է մարդու «նշանակության վայրում»։ Օվկիանոսի մակերևույթին լողում են մարդկանց դիակները։ Ողջ մարդկությունը հեռանում է Ինձնից Իմ ցասման պատճառով, քանզի մարդը վիրավորել է Իմ Հոգու էությունը, և նրա ըմբոստությունը վիրավորանք է հասցրել Ինձ։ Բայց անջուր վայրերում ուրիշ մարդիկ ծիծաղի և երգի մեջ դեռևս վայելում են այն խոստումները, որոնք շնորհել եմ նրանց։

Երբ բոլոր մարդիկ լուռ են, լույսի մի նշույլ եմ արձակում նրանց աչքերի առջև։ Դրանից հետո մարդկանց միտքը պարզվում է, և աչքերը՝ պայծառանում, այլևս չցանկանալով լուռ մնալ. այսպիսով, հոգևոր զգացումն անմիջապես արթնանում է նրանց սրտերում։ Երբ դա տեղի է ունենում, ողջ մարդկությունը հարություն է առնում։ Մի կողմ նետելով իրենց դժգոհությունները՝ բոլոր մարդիկ գալիս են Իմ առջև՝ ողջ մնալու ևս մեկ հնարավորություն շահելով այն խոսքերի միջոցով, որոնք Ես հռչակում եմ։ Մարդկային էակները բոլորը ցանկանում են ապրել երկրի երեսին, բայց նրանցից ո՞վ է երբևէ մտադրություն ունեցել ապրելու հանուն Ինձ։ Նրանցից ո՞վ է երբևէ հիանալի բաներ բացահայտել իր մեջ, որոնք առաջարկում է Իմ հաճույքի համար։ Նրանցից ո՞վ է երբևէ զգացել Իմ գրավիչ բուրմունքը։ Բոլոր մարդկային էակները կոպիտ և անտաշ բաներ են։ Արտաքուստ կարծես շլացնում են աչքերը, բայց նրանց էությունն Ինձ անկեղծորեն սիրելը չէ, որովհետև մարդկային սրտի խորքերում երբեք Ինձնից որևէ տարր չի եղել։ Մարդը չափազանց պակասավոր է։ Նրան Ինձ հետ համեմատելը կարծես բացահայտում է մի անդունդ, որն այնքան մեծ է, որքան երկնքի և երկրի միջև եղածը։ Բայց Ես չեմ հարվածում մարդու թույլ և խոցելի տեղերին, ոչ էլ ծաղրում եմ նրան իր թերությունների պատճառով։ Իմ ձեռքերը հազարավոր տարիներ աշխատել են երկրի վրա, և այդ ողջ ընթացքում Իմ աչքերը հսկել են ողջ մարդկությանը։ Սակայն Ես երբեք անփութորեն չեմ վերցրել ոչ մի մարդկային կյանք՝ խաղալու համար, կարծես այն խաղալիք լիներ։ Ես գիտակցում եմ մարդու տառապանքը և ցավում եմ այն գնի համար, որը վճարել է։ Երբ կանգնած է Իմ առջև, չեմ ցանկանում անակնկալի բերել մարդուն՝ նրան հանդիմանելու համար, ոչ էլ ցանկանում եմ նրան անցանկալի բաներ տալ։ Փոխարենն այս ողջ ընթացքում Ես միայն մատակարարել եմ մարդուն և տվել նրան։ Ուստի, այն ամենը, ինչ մարդը վայելում է, Իմ շնորհն է, դա այն ողջ առատությունն է, որը գալիս է Իմ ձեռքից։ Քանի որ Ես երկրի վրա եմ, մարդը երբեք ստիպված չի եղել քաղցի տանջանքները կրել։ Ավելի շուտ Ես թույլ եմ տալիս մարդուն ստանալ Իմ ձեռքերում եղած բաները, որոնք կարող է վայելել, և մարդկությանը թույլ եմ տալիս ապրել Իմ օրհնությունների մեջ։ Մի՞թե ողջ մարդկությունը չի ապրում Իմ հանդիմանության ներքո։ Ճիշտ ինչպես լեռների խորքերում առատություն կա և ջրերում վայելելու բաների առատություն, մի՞թե այսօր Իմ խոսքերի մեջ ապրող մարդիկ առավել ևս չունեն սնունդ՝ գնահատելու և ճաշակելու համար։ Ես երկրի վրա եմ, և մարդկությունը վայելում է Իմ օրհնությունները երկրի վրա։ Երբ թողնեմ երկիրը, որի ժամանակ Իմ գործը նույնպես կհասնի իր ավարտին, մարդկությունն այլևս իր թուլության պատճառով չի ստանա Իմ ներողամտությունը։

Կայծակի մեջ բոլոր տեսակի կենդանիները բացահայտվում են իրենց իրական կերպարանքներով։ Այդպես էլ, Իմ լույսով լուսավորված, մարդը վերականգնել է այն սրբությունը, որը մի ժամանակ ուներ։ Օ՜, հին, ապականված աշխարհ։ Ի վերջո այն տապալվել է կեղտոտ ջրի մեջ և, ընկղմվելով մակերեսից ներքև, վերածվել տիղմի։ Օ՜, ողջ մարդկություն, որ Իմ իսկ արարածն ես։ Ի վերջո նրանք կյանք են վերադարձել լույսի մեջ, ստացել գոյության հիմքը և դադարել տիղմի մեջ պայքարելուց։ Օ՜, բոլոր բաները, որ Ես պահում եմ Իմ ձեռքերում։ Ինչպե՞ս կարող են չնորոգվել Իմ խոսքերի արդյունքում։ Ինչպե՞ս կարող են լույսի մեջ չիրականացնել իրենց գործառույթները։ Երկիրն այլևս մեռելային անշարժ ու լուռ չէ, երկինքն այլևս ամայի ու մռայլ չէ։ Երկինքն ու երկիրը, այլևս դատարկությամբ չբաժանված, միավորված են որպես մեկ՝ այլևս երբեք չբաժանվելու համար։ Այս ցնծալի առիթով բերկրանքի այս պահին Իմ արդարությունն ու Իմ սրբությունը տարածվել են տիեզերքի վրա և նրա ողջ տարածքում և անդադար գովաբանվում են բոլոր մարդկանց մեջ։ Երկնքի քաղաքներն ուրախությունից ծիծաղում են, և երկրի թագավորությունն ուրախությունից պարում է։ Այս ժամանակ ո՞վ չի ցնծում։ Եվ ո՞վ չի արտասվում։ Երկիրն իր սկզբնական վիճակում պատկանում է երկնքին, և երկինքը միացված է երկրին։ Մարդը երկինքն ու երկիրը միացնող լարն է։ Մարդու սրբության պատճառով, մարդու նորոգման պատճառով երկինքն այլևս թաքնված չէ երկրից, և երկիրն այլևս լուռ չէ երկնքի հանդեպ։ Բոլոր մարդկանց դեմքերը պատված են գոհունակության ժպիտներով, և նրանց բոլորի սրտերում թաքնված է մի քաղցրություն, որը սահմաններ չի ճանաչում։ Մարդիկ չեն վիճում կամ կռվում միմյանց հետ։ Կա՞ն արդյոք այնպիսիք, ովքեր Իմ լույսի մեջ խաղաղորեն չեն ապրում ուրիշների հետ։ Կա՞ն արդյոք այնպիսիք, ովքեր Իմ օրը նախատինք են բերում Իմ անվան վրա։ Բոլորն իրենց վախով լի ակնապիշ նայում են Ինձ, և իրենց սրտերում գաղտնի աղաղակում են Ինձ։ Ես զննել եմ նրանց յուրաքանչյուր գործողությունը. մաքրագործված մարդկանց մեջ չկան Իմ դեմ ըմբոստներ, չկան այնպիսիք, ովքեր դատավճիռ են կայացնում Իմ հանդեպ։ Իմ բնույթը ներթափանցում է բոլոր մարդկանց մեջ։ Բոլորը ճանաչում են Ինձ, ավելի են մոտենում Ինձ և ակնածանքով նայում Ինձ։ Ես անսասան կանգնած եմ մարդու հոգում, մարդու աչքերում բարձրացված եմ ամենաբարձր գագաթը և հոսում եմ մարդու երակների արյան միջով։ Մարդու սրտի ուրախությունը լցնում է երկրի երեսի յուրաքանչյուր վայր, օդը զով է ու թարմ, խիտ մառախուղներն այլևս չեն ծածկում գետինը, և արևը շողում է պայծառորեն։

Այժմ նայե՛ք Իմ արքայությանը, որտեղ Թագավոր եմ բոլորի վրա, և որտեղ իշխանություն ունեմ բոլորի նկատմամբ։ Արարչագործության սկզբից մինչև ներկա օրերն Իմ որդիները, Իմ կողմից ուղղորդվելով, փորձառաբար ապրել են կյանքի դժվարությունները, աշխարհի անարդարությունները և մարդկային ոլորտի խորդուբորդ ճանապարհը, բայց այժմ բնակվում են Իմ լույսի մեջ։ Ո՞վ չի լացում երեկվա անարդարությունների համար։ Ո՞վ արտասուք չի թափում այն բանի համար, թե որքան դժվար էր հասնել այսօրվան։ Եվ կրկին, կա՞ն արդյոք այնպիսիք, ովքեր չեն օգտվում այս առիթից՝ իրենց Ինձ նվիրելու համար։ Կա՞ն արդյոք այնպիսիք, ովքեր չեն օգտվում այս հնարավորությունից՝ արտահայտելու իրենց սրտերում ուռճացող կիրքը։ Կա՞ն արդյոք այնպիսիք, ովքեր այս պահին չեն բարձրաձայնում այն, ինչ փորձառաբար ապրել են։ Այս ժամանակ բոլոր մարդիկ Ինձ են նվիրաբերում իրենց լավագույն մասը։ Քանի՞սն են ափսոսանքով տառապում իրենց երեկվա հիմարությունների համար, քանի՞սն են խիստ ատում իրենց՝ երեկվա ձգտումների համար։ Բոլոր մարդիկ ճանաչել են իրենց, բոլորը տեսել են Սատանայի գործերը և Իմ հրաշալիությունը, և նրանց սրտերի ներսում այժմ Ինձ համար տեղ կա։ Այլևս մարդկանց շրջանում չեմ հանդիպի գարշանքի կամ մերժման, քանզի Իմ մեծ գործն արդեն կատարվել է և այլևս չի խոչընդոտվում։ Այսօր Իմ արքայության որդիների մեջ կա՞ն արդյոք այնպիսիք, ովքեր չեն մտածել իրենց սեփական հոգսերի մասին։ Կա՞ն արդյոք այնպիսիք, ովքեր ավելի շատ չեն խորհում այն ճանապարհների մասին, որոնցով կատարվում է Իմ գործը։ Կա՞ն արդյոք այնպիսիք, ովքեր անկեղծորեն իրենց ընծայել են հանուն Ինձ։ Պակասե՞լ են արդյոք ձեր սրտերի ներսում եղած անմաքրությունները։ Թե՞ ավելացել են։ Եթե ձեր ներսում եղած անմաքուր տարրերը չեն նվազել և ոչ էլ աճել են, ապա, անկասկած, դեն կնետեմ ձեզ պես մարդկանց։ Իմ ուզածը սուրբ մարդիկ են, որոնք համապատասխանում են Իմ մտադրություններին, այլ ոչ թե անմաքուր ոգիներ, որոնք ըմբոստանում են Իմ դեմ։ Նույնիսկ թեև մարդկանցից Իմ պահանջները բարձր չեն, նրանց սրտերի ներաշխարհն այնքան բարդ է, որ չեն կարող շատ լավ համապատասխանել Իմ մտադրություններին կամ անմիջապես բավարարել Իմ մտադրությունները։ Մարդկանց ճնշող մեծամասնությունը գաղտնի ջանք է գործադրում՝ հաղթանակի վերջնական դափնեպսակը նվաճելու հույսով։ Մարդկանց ճնշող մեծամասնությունն իր ողջ ուժով պայքարում է՝ չհամարձակվելով թուլանալ անգամ մեկ ակնթարթ, խորապես վախենալով երկրորդ անգամ Սատանային գերի ընկնելուց։ Նրանք այլևս չեն համարձակվում դժգոհություններ տածել Իմ դեմ, այլ հաստատուն են Իմ առջև իրենց հավատարմությունը ցուցաբերելու մեջ։ Ես այնքան շատ մարդկանց ասած սրտառուչ խոսքեր եմ լսել, այնքան շատ մարդկանց պատմություններ տառապանքի մեջ իրենց ցավալի փորձառությունների մասին. Ես տեսել եմ, թե ինչպես են շատերը դժվարության մեջ անխափան կերպով Ինձ մատուցում իրենց հավատարմությունը, և հետևել եմ, թե ինչպես են շատերը, քայլելով քարքարոտ ճանապարհով, ելք փնտրում։ Այս հանգամանքներում նրանք երբեք չեն գանգատվել. թեև երբեք չեն գտել լույսը և իրենց սրտերում փոքր-ինչ վհատված են զգում, երբեք ոչ մի անգամ չեն գանգատվել։ Բայց նաև լսել եմ, թե ինչպես են այնքան շատ մարդիկ իրենց սրտերի խորքից անեծքներ արձակում՝ անիծելով Երկինքը և գանգատվելով երկրից։ Եվ նաև տեսել եմ, թե ինչպես են այնքան շատ մարդիկ իրենց կործանում իրենց դժվարության մեջ՝ աղբի պես նետվելով աղբամանը, որպեսզի պատվեն կեղտով ու մրով։ Լսել եմ, թե ինչպես են այնքան շատ մարդիկ դիրքի փոփոխության պատճառով վիճում միմյանց հետ, ինչը հանգեցնում է նրանց դեմքերի արտահայտության փոփոխությանը և այլ մարդկանց հետ նրանց հարաբերությունների փոփոխությանը, երբ ընկերները դադարում են ընկերներ լինելուց և դառնում են թշնամիներ՝ իրենց լեզուներով հարձակվելով միմյանց վրա։ Մարդկանց ճնշող մեծամասնությունն Իմ խոսքերն օգտագործում է գնդացրի գնդակների պես՝ անսպասելիորեն կրակ բացելով ուրիշների վրա, մինչև որ նրանց մեջ ամենուր աղմուկ-աղաղակ է բարձրանում՝ փշրելով խաղաղ անդորրը։ Բարեբախտաբար, այս օրն այժմ եկել է. հակառակ դեպքում ո՞վ գիտի, թե քանիսը կարող էին զոհվել այս գնդացրի կրակի անողոք տարափի տակ։

Իմ խոսքերի արձակմանը հետևելով և ողջ մարդկության վիճակներին համընթաց քայլելով՝ Իմ թագավորությունը քայլ առ քայլ իջնում է երկրի վրա։ Մարդն այլևս անհանգստացնող մտքեր չի տածում կամ «զբաղեցնում» իրեն ուրիշ մարդկանցով կամ «մտածում» նրանց փոխարեն։ Եվ այսպես, երկրի վրա վիճելի քննարկումներ այլևս չկան, և Իմ խոսքերի արձակմանը հետևելով՝ ժամանակակից դարաշրջանի տարբեր «զենքերը» հետ են վերցվում։ Մարդը կրկին խաղաղություն է գտնում մարդու հետ, մարդկային սիրտը ներդաշնակության ոգի է ճառագում, և այլևս ոչ ոք չի պաշտպանվում գաղտնի հարձակումներից։ Ողջ մարդկությունը վերադարձել է բնականոն վիճակի և նոր կյանք է սկսել։ Բնակվելով նոր միջավայրում՝ մեծ թվով մարդիկ նայում են իրենց շուրջը՝ զգալով, ասես մուտք են գործել լիովին նոր աշխարհ, և դրա պատճառով ի վիճակի չեն անմիջապես հարմարվելու իրենց ներկայիս միջավայրին կամ միանգամից մտնելու ճիշտ ուղու վրա։ Եվ այսպես, ինչ վերաբերում է մարդկությանը, սա այն դեպքն է, երբ «հոգին հոժար է, բայց մսեղին՝ տկար»։ Թեև Ես Ինքս չեմ ճաշակել դժվարության դառնությունը, ինչպես մարդը, այնուամենայնիվ գիտեմ այն ամենը, ինչ պետք է իմանալ մարդու պակասությունների մասին։ Մոտիկից ծանոթ եմ մարդու կարիքներին, և Իմ հասկացողությունը նրա թուլությունների վերաբերյալ լիարժեք է։ Այս պատճառով Ես մարդուն չեմ ծաղրում իր թերությունների համար. նրա անարդարության պատճառով միայն համապատասխան չափով «կրթություն» եմ տալիս, որպեսզի բոլորին հնարավորություն տամ կանգնելու ճիշտ ուղու վրա, որպեսզի մարդկությունը դադարի թափառող որբեր լինելուց և փոխարենը դառնա մանուկներ, որոնք տուն կոչելու տեղ ունեն։ Այնուամենայնիվ, Իմ գործողությունները կառավարվում են սկզբունքներով։ Եթե մարդիկ չեն կամենում վայելել այն երանությունը, որն Իմ մեջ է, Ես կարող եմ միայն համաձայնել նրա հետ, ինչը նրանք սրտանց ցանկանում են, և նրանց ուղարկել անհատակ անդունդը։ Այս պահին ոչ ոք այլևս չպետք է դժգոհություններ տածի իր սրտում, այլ բոլորը պետք է կարողանան տեսնել Իմ արդարությունն այն կարգավորումներում, որոնք արել եմ։ Ես մարդկությանը չեմ ստիպում սիրել Ինձ, ոչ էլ հարվածում եմ որևէ մարդու՝ Ինձ ուղղված սիրուն։ Իմ մեջ կատարյալ ազատություն է, կատարյալ ազատում։ Թեև մարդու ճակատագիրն Իմ ձեռքերում է, Ես մարդուն ազատ կամք եմ տվել, որը չի ենթարկվում Իմ վերահսկողությանը։ Այսպիսով՝ մարդիկ «անախորժություններ չեն ստեղծի իրենց համար» Իմ կառավարչական հրամանագրերի պատճառով, այլ, ավելի շուտ, Իմ մեծահոգության շնորհիվ «ազատում» կստանան։ Եվ այսպես, շատ մարդիկ իրենց ազատագրման ներսում փնտրում են իրենց սեփական ելքը և Իմ կողմից չեն կաշկանդվում։

Միշտ թույլ եմ տվել, որ մարդիկ ազատ լինեն՝ երբեք անլուծելի խնդիրներով չծանրաբեռնելով, երբեք ոչ մի մարդու դժվարության մեջ չդնելով։ Մի՞թե այդպես չէ։ Թեև շատ մեծ թվով մարդիկ չեն սիրում Ինձ, հեռու լինելով այսպիսի վերաբերմունքից վրդովվելուց, Ես նրանց ազատություն եմ տվել՝ ազատ գործելու հնարավորություն տալով այն աստիճան, որ թույլ եմ տալիս՝ ազատորեն լողան տառապանքի ծովում։ Քանզի մարդն անպատիվ անոթ է. թեև տեսնում է այն օրհնությունը, որը պահում եմ Իմ ձեռքում, ոչ մի հետաքրքրություն չունի այն վայելելու, այլ, ավելի շուտ, Սատանայի ձեռքից կպոկեր պատուհասը՝ դրանով իսկ իրեն դատապարտելով Սատանայի կողմից որպես «սնունդ» սպառվելու։ Իհարկե, կան ոմանք, ովքեր իրենց աչքերով տեսել են Իմ լույսը, և այսպես, թեև ապրում են ներկա ժամանակի մշուշների մեջ, այդ մշուշների պատճառով չեն կորցրել հավատը լույսի հանդեպ, այլ շարունակում են շոշափել և փնտրել այդ մշուշների միջով՝ թեկուզև խոչընդոտներով ծածկված ճանապարհով։ Երբ մարդն ըմբոստանում է Իմ դեմ, Իմ ցասումն եմ նետում նրա վրա, և այսպես մարդը կարող է կործանվել իր ըմբոստության պատճառով։ Երբ նա հնազանդվում է Ինձ, մնում եմ նրանից թաքնված՝ այսկերպ նրա սրտի խորքում սեր արթնացնելով, սեր, որը ոչ թե Ինձ շողոքորթելու համար է, այլ Ինձ վայելք պատճառելու։ Այնքան շատ անգամներ, մինչ մարդը փնտրում է, փակել եմ Իմ աչքերը և լուռ մնացել, որպեսզի ստանամ նրա ճշմարիտ հավատը։ Բայց երբ չեմ խոսում, մարդու հավատը մի ակնթարթում փոխվում է։ Հետևաբար, այն ամենը, ինչ տեսնում եմ, նրա «կեղծ ապրանքներ» են, քանզի մարդը երբեք անկեղծորեն չի սիրել Ինձ։ Միայն երբ բացահայտում եմ Ինձ, մարդիկ բոլորը «հավատի» հսկայական ցուցադրություն են անում. բայց երբ թաքնված եմ Իմ գաղտնի վայրում, ընկրկում են՝ ասես վախենալով Ինձ վիրավորելուց. կան անգամ ոմանք, ովքեր, քանի որ չեն տեսնում Իմ դեմքը, Ինձ «խոր մշակման» են ենթարկում՝ դրանով իսկ ժխտելով Իմ գոյության փաստը։ Այնքան շատ մարդիկ են մնում այս իրադրությունում, այնքան շատերն ունեն այս մտայնությունը. պարզապես մարդիկ բոլորը կոծկում են այն, ինչ տգեղ է իրենց մեջ։ Այս պատճառով նրանք դժկամությամբ են բարձրաձայնում իրենց սեփական պակասությունները և միայն կրճտացող ատամներով ու քողարկված դեմքերով են ընդունում Իմ խոսքերի իրական փաստերը։

Իմ խոսքերը որպես իրենց գոյատևման հիմք ընդունելը մարդկության պարտականությունն է։ Մարդիկ պետք է իրենց բաժինը սահմանեն Իմ ամեն մի խոսքում: Այդպես չվարվելը կնշանակեր ձգտել սեփական կործանմանը և անպատվություն բերել իր վրա։ Մարդկությունը չի ճանաչում Ինձ, և սա է պատճառը, որ իրենց կյանքն Ինձ բերելու փոխարեն՝ նրանք միայն Իմ առջև իրենց ձեռքերում աղբ են ճոճում՝ փորձելով դրանով Ինձ բավարարվածություն պարգևել։ Սակայն Ես բավարարված չեմ եղած բաներից. Ես պարզապես շարունակում եմ մարդկությունից բաներ պահանջել։ Ես սիրում եմ մարդկանց ներդրումները, բայց ատում եմ նրանց պահանջները։ Բոլոր մարդիկ ագահ սրտեր ունեն. կարծես դևը գերել է մարդու սիրտը, և ոչ ոք չի կարող ազատվել ու իր սիրտն առաջարկել Ինձ։ Երբ Ես խոսում եմ, մարդիկ համակ ուշադրությամբ լսում են Իմ ձայնը, սակայն հենց լռում եմ, նրանք կրկին սկսում են իրենց սեփական «նախաձեռնությունները» և լիովին դադարում են Իմ խոսքերին ուշադրություն դարձնելուց. ասես Իմ խոսքերը պարզապես լրացնեն իրենց «նախաձեռնությունները»։ Ես երբեք անտարբեր չեմ եղել մարդկության հանդեպ, այլ եղել եմ համբերատար և հանդուրժող։ Եվ այսպես` Իմ հանդուրժողականության հետևանքով մարդիկ չեն կարողանում գնահատել իրենց սեփական կարողությունները և ընդունակ չեն ինքնաճանաչման և ինքնավերլուծության. նրանք պարզապես չարաշահում են Իմ համբերությունը՝ Ինձ մոլորեցնելու համար: Նրանցից ոչ ոք երբեք անկեղծորեն ուշադիր չի եղել Իմ հանդեպ և իսկապես չի գնահատել Ինձ՝ որպես իր սրտի համար թանկ առարկա. միայն իրենց անգործության պահերին են նրանք մի քանի բան արել՝ Ինձ հետ մակերեսորեն գործ ունենալու համար: Մարդկության համար Իմ ներդրած ջանքերն անչափելի են. Ես աննախադեպ աշխատանք եմ տարել մարդկանց վրա, և դրանից բացի, Ես նրանց տվել եմ լրացուցիչ արտաքին բեռ, որպեսզի Իմ ունեցածից և Իմ տեսակից կարողանան որոշակի գիտելիքներ ձեռք բերել և որոշակի փոփոխություններ կրել: Ես մարդկանցից չեմ խնդրում լինել պարզապես «սպառողներ», այլ նաև խնդրում եմ նրանց լինել «արտադրողներ», որոնք հաղթում են Սատանային: Թեև ես կարող եմ չպահանջել, որ մարդկությունն ինչ-որ բան անի, այդուհանդերձ, ես իսկապես պահանջած չափանիշներ ունեմ մարդկանց համար, քանի որ իմ արածը նպատակ ունի, ինչպես և հիմք գործողություններիս համար: Մարդիկ պատկերացնում են, թե ես խաղում եմ, ինչպես պատահի, բայց դա այդպես չէ, և ոչ էլ ստեղծել եմ երկինքն ու երկիրը և բոլոր բաներն այնպես, ինչպես ցանկացել եմ։ Իմ աշխատանքում մարդիկ պետք է ինչ-որ բան տեսնեն և դրանից ինչ-որ բան քաղեն։ Նրանք չպետք է վատնեն իրենց երիտասարդության գարունը կամ իրենց կյանքին վերաբերվեն որպես հագուստի, որի վրա անփութորեն փոշի է կուտակվում: Փոխարենը, նրանք պետք է խստորեն հսկեն իրենց՝ օգտվելով Իմ առատաձեռնությունից՝ իրենց սեփական հաճույքն ապահովելու, քանի դեռ Իմ շնորհիվ չեն կարող վերադառնալ Սատանայի մոտ, և Իմ շնորհիվ հարձակումներ են գործում Սատանայի վրա։ Մի՞թե մարդկության նկատմամբ Իմ պահանջները պարզ չեն։

Երբ Արևելքում աղոտ լույսի շող է սկսում նշմարվել, տիեզերքի բոլոր մարդիկ փոքր-ինչ ավելի են ուշադրություն դարձնում դրան։ Արթնանալով խոր քնից՝ մարդիկ համարձակվում են դիտարկել այս արևելյան լույսի աղբյուրը։ Իրենց սահմանափակ կարողությունների պատճառով ոչ ոքի դեռ չի հաջողվել տեսնել, թե որտեղից է ծագում լույսը։ Երբ տիեզերքի ներսում ամեն բան ամբողջովին լուսավորվում է, մարդիկ արթնանում են քնից և երազից և միայն այդժամ են գիտակցում, որ աստիճանաբար Իմ օրը հասել է իրենց։ Ողջ մարդկությունը տոնում է լույսի գալուստը, ուստի այլևս խոր քնած կամ թմբիրի մեջ չէ։ Իմ լույսի ճառագայթների ներքո ողջ մարդկությունը մաքրում է իր միտքն ու տեսողությունը և հանկարծ արթնանում է կյանքի ուրախության մեջ։ Ծածկող մշուշի քողի տակ Ես նայում եմ աշխարհին։ Բոլոր կենդանիները հանգստանում են․ լույսի թույլ շողի գալստյան պատճառով նրանք գիտակցում են, որ մոտ է նոր կյանքը։ Այդ պատճառով բոլոր կենդանիները նույնպես դուրս են գալիս իրենց բներից՝ սնունդ հայթհայթելու։ Բույսերը, իհարկե, բացառություն չեն, և լույսի ճառագայթների ներքո նրանց կանաչ տերևները փայլփլում են՝ սպասելով Ինձ համար իրենց դերը խաղալուն, քանի դեռ Ես երկրի վրա եմ։ Բոլոր մարդիկ ցանկանում են լույսի գալուստը, բայց միևնույն ժամանակ վախենում են դրանից՝ խորապես անհանգստանալով, որ իրենց տգեղությունն այլևս չի քողարկվի։ Դա պայմանավորված է նրանով, որ մարդիկ լիովին մերկ են և ոչինչ չունեն իրենց ծածկելու համար։ Այսպիսով՝ այնքան շատ մարդ է խուճապի մատնվել լույսի գալստյան հետևանքով և ցնցված է դրա երևան գալուց։ Այնքան շատ մարդ, տեսնելով լույսը, լցվում է անսահման զղջումով, ատում է իր իսկ անմաքրությունը. փաստերն այլևս չեն կարող փոխվել, և նրանք ոչինչ չեն կարող անել՝ բացի սպասելուց, որ Ես կայացնեմ դատավճիռ: Այնքան շատ մարդիկ, որոնք զտվել են խավարում տառապելով, տեսնելով լույսը, հանկարծակի զարմացել են դրա խոր իմաստից և այդ պահից լույսը սեղմում են իրենց կրծքին՝ սարսռալով այն կրկին կորցնելու մտքից։ Այնքան շատ մարդ, լույսի հանկարծակի հայտնվելուց ուղեծրից շեղվելու փոխարեն, պարզապես զբաղվում է առօրյա գործերով, քանի որ երկար տարիներ կույր են եղել և, հետևաբար, ոչ միայն չեն նկատում լույսի գալուստը, այլև հաճույք չեն գտնում դրանում։ Մարդկանց սրտերում Ես ո՛չ բարձր եմ, ո՛չ խոնարհ։ Նրանց կարծիքով Ես պարտադիր չեմ. կարծես մարդկանց կյանքն առանց Ինձ միայնակ չէր դառնա, ոչ էլ ավելի ուրախ կդառնար Ինձ հետ: Քանի որ մարդիկ բարձր չեն գնահատում Ինձ, բաները, որ Ես պարգևում են նրանց՝ վայելելու համար, շատ փոքրաթիվ են։ Սակայն երբ մարդիկ Ինձ գեթ մի փոքր ավելի շատ երկրպագեն, Ես նաև փոխում եմ նրանց նկատմամբ ունեցած վերաբերմունքս։ Այդ պատճառով միայն այնժամ, երբ մարդիկ հասկանան այս օրենքը, նրանք բավականաչափ բախտավորություն կունենան նվիրվելու Ինձ և խնդրելու այն բաները, որոնք Իմ ձեռքերում են։ Մի՞թե նրանց սերն Իմ հանդեպ կապված չէ միայն այն բանի հետ, ինչով իրենք հետաքրքրված են։ Մի՞թե նրանց հավատն Իմ հանդեպ կապված չէ միայն այն բաների հետ, որոնք Ես տալիս եմ։ Հնարավո՞ր է արդյոք՝ եթե մարդիկ չտեսնեն Իմ լույսը, չեն կարողանա անկեղծորեն սիրել Ինձ իրենց հավատքով։ Մի՞թե նրանց էներգիան իրապես չի սահմանափակվում այսօրվա պայմաններով։ Գուցե մարդկությանը քաջությո՞ւն է պետք Ինձ սիրելու համար։

Իմ գոյության արդյունքում բոլոր բաները հնազանդորեն ենթարկվում են իրենց բնակության վայրերում և Իմ կարգապահության բացակայությամբ դառնում են անզուսպ։ Հետևաբար ցամաքի վրա լեռները դառնում են սահմաններ ազգերի միջև, ջրերը՝ արգելքներ՝ տարբեր երկրների մարդկանց միմյանցից հեռու պահելու համար, իսկ օդը դառնում է այն, ինչը հոսում է մարդուց մարդ երկրից վեր տարածություններում։ Միայն մարդկությունն է անկարող իսկապես հնազանդվելու Իմ մտադրությունների պահանջներին. ահա թե ինչու եմ ասում, որ բոլոր բաներից միայն մարդիկ են պատկանում ապստամբների կատեգորիային։ Մարդկությունը երբեք իսկապես չի հնազանդվել Ինձ, և այդ պատճառով ես միշտ մարդկանց պահել եմ խիստ կառավարման ներքո: Եթե մարդկության մեջ այնպես լինի, որ Իմ փառքը տարածվի ամբողջ տիեզերքի վրա, ապա Ես անպայման կվերցնեմ Իմ ամբողջ փառքը և կբացահայտեմ այն ​​մարդկության առջև։ Քանի որ իրենց պղծության մեջ մարդկանց պատեհ չէ Իմ փառքին նայելը, հազարավոր տարիներ Ես երբեք երևան չեմ եկել, փոխարենը մնացել եմ թաքնված: Ահա թե ինչու Իմ փառքը երբեք չի դրսևորվել նրանց առջև, և նրանք միշտ ընկել են մեղքի անդունդը։ Ես ներել եմ մարդկանց բոլոր անարդար գործերը, բայց նրանք բոլորը չգիտեն, թե ինչպես պահպանեն իրենց, և փոխարենը միշտ բաց են լինում մեղքի համար՝ թույլ տալով, որ այն վնասի իրենց։ Մի՞թե սա չի խոսում մարդկության ինքնահարգանքի և ինքնասիրության պակասի մասին։ Մարդկանց միջավայրում որևէ մեկը կարո՞ղ է իսկապես սիրել։ Ի՞նչ կշիռ ունի մարդկության հավատարմությունը։ Մի՞թե չկան կեղծ բարիքներ՝ խառնված մարդկանց այսպես կոչված իսկության հետ։ Մի՞թե յուրաքանչյուրի նվիրվածությունը խառնուրդ չէ։ Իմ պահանջը նրանց անբաժան սերն է։ Մարդիկ չեն ճանաչում Ինձ, և չնայած նրանք կարող են ձգտել ճանաչել Ինձ, նրանք Ինձ չեն տալիս իրենց իսկական և անկեղծ սրտերը։ Ես չեմ ստիպում մարդկությանը։ Եթե նրանք տան Ինձ իրենց հավատարմությունը, Ես կընդունեմ այն ​​առանց քաղաքավարի առարկության։ Եթե, սակայն, նրանք չվստահեն Ինձ և հրաժարվեն իրենցից նույնիսկ մեկ կաթիլ Ինձ նվիրաբերելուց, ապա, այդ պատճառով ավելի նեղանալու փոխարեն, Ես պարզապես կազատվեմ նրանցից որևէ այլ կերպ և նրանց համար մի հարմար վերջնակետ կկազմակերպեմ։ Երկնքում ճայթող որոտը կտապալի մարդկանց։ Բարձր լեռները, երբ շրջվեն, կթաղեն նրանց, քաղցած վայրի գազանները կխժռեն նրանց, և ալեկոծ օվկիանոսները կփակվեն նրանց գլխավերևում։ Մինչ մարդկությունը ներգրավվում է եղբայրասպան հակամարտության մեջ, բոլորը կփնտրեն իրենց կործանումն իրենց միջից բխող աղետներում։

Արքայությունն ընդլայնվում է մարդկության մեջ, այն ձևավորվում է մարդկության մեջ և կանգուն մնում մարդկության մեջ. չկա ոչ մի ուժ, որն ընդունակ է ոչնչացնելու Իմ թագավորությունը: Այսօրվա թագավորության մեջ - ապրող Իմ մարդիկ, ձեզանից ո՞վ մարդկային ցեղի անդամ չէ: Ձեզանից ո՞վ է դուրս մարդկային վիճակից: Երբ Իմ նոր մեկնարկային կետը հրապարակվի, ինչպե՞ս կարձագանքեն մարդիկ: Դուք ձեր սեփական աչքերով տեսել եք մարդկանց աշխարհի վիճակը. մի՞թե ձեզ դեռ չի վանել այս աշխարհում հավերժ ապրելու միտքը: Ես հիմա քայլում եմ Իմ ժողովրդի մեջ և ապրում եմ նրանց մեջ: Այսօր նրանք, ովքեր անկեղծ սեր են տածում Իմ հանդեպ, օրհնված են: Երանելի են նրանք, ովքեր հնազանդ են Ինձ, և նրանք կմնան Իմ արքայությունում: Երանելի են նրանք, ովքեր ճանաչում են Ինձ, և նրանք կթագավորեն Իմ արքայությունում: Երանելի են նրանք, ովքեր գալիս են Իմ հետևից, նրանք կփախչեն Սատանայի կապանքներից և կվայելեն Իմ օրհնությունները: Երանելի են նրանք, ովքեր կարողանում են ապստամբել իրենց դեմ, և նրանք կժառանգեն Իմ արքայության առատությունը: Ես կհիշեմ նրանց, ովքեր վազվզում են Ինձ համար, Ես կընդունեմ նրանց, ովքեր - ներդնում են իրենց Ինձ համար, և նրանց, ովքեր Ինձ նվիրաբերում են, ես նրանց կընծայեմ այն, ինչ պետք է հաճույքի համար։ Ես կօրհնեմ նրանց, ովքեր վայելում են Իմ խոսքերը: Նրանք կլինեն Իմ արքայության սյուները, նրանք չափից դուրս կհարստանան Իմ տանը, և ոչ ոք չի կարող համեմատվել նրանց հետ։ Դուք երբևէ ընդունե՞լ եք ձեզ համար նախատեսված օրհնությունները։ Դուք երբևէ հետևողական եղե՞լ եք ձեզ տրված խոստումներին։ Դուք, առաջնորդվելով Իմ լույսով, կճեղքեք խավարի ուժերի խեղդող կապը։ Դուք չեք կորցնի լույսի առաջնորդությունը խավարում։ Դուք կլինեք ամեն ինչի տիրակալները։ Դուք կլինեք հաղթողներ Սատանայի առջև։ Մեծ կարմիր վիշապի երկրի անկման ժամանակ դուք կկանգնեք անթիվ մարդկանց մեջ՝ որպես Իմ հաղթանակի ապացույց։ Դուք կկանգնեք ամուր և անսասան Սինիմ երկրում։ Ձեր կրած տառապանքների միջոցով դուք կժառանգեք Իմ օրհնությունները և կշողաք Իմ փառքի լույսով ողջ տիեզերքում:

Իմ տան հարստություններն անթիվ են և անըմբռնելի, սակայն մարդը երբեք չի եկել Ինձ մոտ՝ դրանք վայելելու։ Մարդն անկարող է վայելել, ինչպես նաև սեփական ուժերով պաշտպանել իրեն. փոխարենը՝ միշտ իր հույսը դրել է ուրիշների վրա։ Բոլոր նրանցից, ում Ես նայում եմ, ոչ ոք երբեք նախաձեռնողաբար և ուղղակիորեն չի փնտրել Ինձ։ Նրանք բոլորը գալիս են Իմ առաջ ուրիշների հորդորով՝ հետևելով մեծամասնությանը, և չեն կամենում գին վճարել կամ ժամանակ տրամադրել՝ իրենց կյանքը հարստացնելու համար։ Ուստի մարդկանց մեջ ոչ ոք երբեք չի ապրել իրականության մեջ, և բոլոր մարդիկ ապրում են իմաստից զուրկ կյանքով։ Մարդու վաղեմի սովորույթների և ավանդույթների պատճառով բոլոր մարդկանց մարմինները տոգորված են երկրային հողի հոտով։ Արդյունքում մարդը թմրել է, անզգայացել աշխարհի ամայության հանդեպ և փոխարենը զբաղված է այս սառած աշխարհում հաճույք ստանալու գործով։ Մարդու կյանքը չունի նվազագույն ջերմություն և զուրկ է մարդկայնության կամ լույսի որևէ նշույլից, սակայն նա միշտ տրվել է իր հաճույքներին՝ ապրելով արժեքից զուրկ մի կյանք, որտեղ այսուայնկողմ է վազում՝ առանց որևէ բանի հասնելու։ Ակնթարթորեն մահվան օրը մոտենում է, և մարդը մեռնում է դառը մահով։ Այս աշխարհում նա երբեք ոչնչի չի հասել կամ որևէ բան ձեռք չի բերել. շտապ ժամանում է այստեղ և շտապ հեռանում։ Իմ աչքերում նրանցից ոչ ոք երբեք ոչինչ չի բերել կամ ոչինչ չի տարել, և ուստի մարդը զգում է, որ աշխարհն անարդար է։ Սակայն ոչ ոք չի կամենում շտապ հեռանալ։ Պարզապես սպասում են այն օրվան, երբ երկնքից Իմ խոստումը հանկարծակի կգա մարդկանց մեջ՝ թույլ տալով նրանց այն ժամանակ, երբ մոլորված են, ևս մեկ անգամ հայել հավերժական կյանքի ճանապարհը։ Ուստի մարդը սևեռվում է Իմ յուրաքանչյուր գործի և գործողության վրա՝ տեսնելու, թե արդյոք իսկապես պահել եմ Իմ խոստումը նրան։ Երբ մարդը նեղության մեջ է կամ ծայրահեղ ցավի մեջ կամ պաշարված է փորձություններով և ուր որ է կընկնի, նա անիծում է իր ծննդյան օրը, որպեսզի կարողանա ավելի շուտ խուսափել այս վտանգից և տեղափոխվել մեկ այլ իդեալական վայր։ Բայց երբ փորձություններն անցնում են, մարդը լցվում է ուրախությամբ։ Տոնում է իր ծննդյան օրը երկրի վրա և խնդրում, որ օրհնեմ իր ծննդյան օրը. այս ժամանակ մարդն այլևս չի հիշատակում անցյալի երդումները՝ խորապես վախենալով, որ մահը երկրորդ անգամ կհասնի իրեն։ Երբ Իմ ձեռքերը բարձրացնում են աշխարհը, մարդիկ պարում են ուրախությունից, այլևս տխուր չեն, և բոլորն ապավինում են Ինձ։ Երբ Իմ դեմքը ծածկում եմ Իմ ձեռքերով և ճնշում մարդկանց գետնի տակ, նրանք անմիջապես շնչահեղձ են լինում և հազիվ կարողանում փրկվել։ Բոլորն աղաղակում են Ինձ՝ սարսափած, որ կկործանեմ նրանց, քանզի նրանք բոլորը ցանկանում են հայել այն օրը, երբ Ես փառք ձեռք կբերեմ։ Մարդն Իմ օրն ընդունում է որպես իր գոյության կապիտալ, և միայն այն պատճառով, որ մարդիկ փափագում են այն օրը, երբ Իմ փառքը կգա, մարդկությունը գոյատևել է մինչև այսօր։ Նրանք, ովքեր ծնվել են վերջին օրերին, բավականաչափ բախտավոր են՝ հայելու Իմ ողջ փառքը։ Սա Իմ խոսքերով սահմանված օրհնությունն է։

Դարերի ընթացքում շատերը հեռացել են այս աշխարհից հիասթափությամբ և դժկամությամբ, իսկ շատերն էլ եկել են այս աշխարհ հույսով և հավատով։ Ես կարգավորել եմ այնպես, որ շատերը գան, իսկ շատերին էլ հեռացրել եմ։ Անթիվ մարդիկ են անցել Իմ ձեռքերով։ Շատ հոգիներ նետվել են Հադես, շատերն ապրել են մսեղիում, և շատերը մահացել ու վերածնվել են երկրի վրա։ Սակայն նրանցից ոչ ոք երբեք հնարավորություն չի ունեցել վայելելու այսօրվա թագավորության օրհնությունները։ Մարդուն այնքան շատ բան եմ տվել, սակայն նա քիչ բան է ձեռք բերել. Սատանայի ուժերի հարձակման պատճառով նա անկարող է մնացել վայելելու Իմ բոլոր հարստությունները։ Միայն բախտ է ունեցել նայելու դրանց, բայց երբեք չի կարողացել լիովին վայելել դրանք։ Մարդը երբեք չի հայտնաբերել իր մարմնի գանձարանը՝ երկնքի հարստություններն ընդունելու համար, և այսպիսով կորցրել է այն օրհնությունները, որոնք Ես շնորհել եմ նրան։ Մի՞թե մարդու հոգին հենց այն օրգանը չէ, որը կապում է նրան Իմ Հոգու հետ։ Ինչո՞ւ մարդը երբեք չի շփվել Ինձ հետ իր հոգով։ Ինչո՞ւ է մոտենում Ինձ մսեղիով, սակայն անկարող է դա անել հոգով։ Մի՞թե Իմ ճշմարիտ դեմքը մսեղին է։ Ինչո՞ւ մարդը չգիտի Իմ էությունը։ Մի՞թե մարդու հոգում իսկապես երբեք Իմ հետքն անգամ չի եղել։ Մի՞թե ամբողջովին անհետացել եմ մարդու հոգուց։ Եթե մարդը մուտք չի գործում հոգևոր ոլորտ, ինչպե՞ս կարող է ընկալել Իմ մտադրությունները։ Մարդու աչքերում կա՞ արդյոք այն, ինչը կարող է ուղղակիորեն թափանցել հոգևոր ոլորտ։ Շատ անգամներ Իմ Հոգով կանչել եմ մարդուն, սակայն մարդն այնպես է պահում իրեն, ասես խայթվել է Իմ կողմից՝ հեռվից նայելով Ինձ, մեծ վախով, որ նրան կառաջնորդեմ մեկ այլ աշխարհ։ Շատ անգամներ հարցուփորձ եմ արել մարդու հոգում, սակայն նա մնում է լիովին անտեղյակ՝ խորապես վախենալով, որ մուտք կգործեմ իր տուն և առիթը բաց չեմ թողնի՝ զրկելու նրան իր ողջ ունեցվածքից։ Ուստի Ինձ թողնում է դրսում՝ կանգնեցնելով միայն սառը, ամուր փակված դռան առջև։ Շատ անգամներ մարդն ընկել է, և Ես փրկել եմ նրան, սակայն ուշքի գալուց հետո նա անմիջապես լքում է Ինձ և, չհուզվելով Իմ գթասրտությունից, Ինձ զգուշավոր հայացք է նետում. երբեք չեմ ջերմացրել մարդու սիրտը։ Մարդն անզգացմունք, սառնարյուն կենդանի է։ Թեև Իմ գրկում տաք է, նա երբեք խորապես չի հուզվել դրանից։ Մարդը նման է լեռնային վայրենու։ Երբեք չի գնահատել մարդկության հանդեպ Իմ ողջ գուրգուրանքը։ Չի կամենում մոտենալ Ինձ՝ նախընտրելով բնակվել լեռներում, որտեղ հանդուրժում է վայրի գազանների սպառնալիքը. սակայն դեռևս չի կամենում ապաստան գտնել Իմ մեջ։ Ես չեմ հարկադրում ոչ մի մարդու. պարզապես անում եմ Իմ գործը։ Կգա օրը, երբ մարդը հզոր օվկիանոսի միջից կլողա դեպի Իմ կողմը, որպեսզի կարողանա վայելել երկրի վրայի բոլոր հարստությունները և հետևում թողնել ծովի կողմից կլանվելու վտանգը։

Քանի որ Իմ խոսքերն ավարտուն են դառնում, թագավորությունն աստիճանաբար ձևավորվում է երկրի վրա, և մարդն աստիճանաբար վերադարձվում է բնականոնության, և այսպիսով երկրի վրա հաստատվում է Իմ սրտի թագավորությունը։ Թագավորությունում Աստծու բոլոր մարդիկ վերականգնում են բնականոն մարդու կյանքը։ Անցել է ցրտաշունչ ձմեռը, որին փոխարինել է գարնան քաղաքների մի աշխարհ, որտեղ գարունը տևում է ամբողջ տարին։ Մարդիկ այլևս չեն ենթարկվում մարդկային աշխարհի մռայլությանը և այլևս չեն հանդուրժում մարդկային աշխարհի սառը տենդը։ Մարդիկ չեն կռվում միմյանց հետ, երկրները չեն պատերազմում միմյանց դեմ, այլևս չկա կոտորած և արյուն, որը հոսում է կոտորածից. բոլոր հողերը լցված են ուրախությամբ, և ամենուր հորդում է մարդկանց միջև եղած ջերմությունը։ Քայլում եմ ողջ աշխարհով մեկ, վայելում եմ Իմ գահի բարձունքից և ապրում եմ աստղերի մեջ։ Հրեշտակներն Ինձ նոր երգեր ու նոր պարեր են մատուցում։ Այլևս նրանց սեփական փխրունությունը չի ստիպում, որ արցունքներ հոսեն նրանց դեմքերով։ Այլևս Ես չեմ լսում հրեշտակների լացի ձայնն Իմ առաջ, և այլևս ոչ ոք իր վիշտը չի վստահում Ինձ։ Այսօր բոլորդ ապրում եք Իմ առաջ. վաղը բոլորդ գոյություն կունենաք Իմ թագավորությունում։ Մի՞թե սա մեծագույն օրհնությունը չէ, որ շնորհում եմ մարդուն։ Այն գնի պատճառով, որ վճարում եք այսօր, կժառանգեք ապագայի օրհնությունները և կապրեք Իմ փառավոր լույսի ներքո։ Մի՞թե դեռ չեք ցանկանում շփվել Իմ Հոգու էության հետ։ Մի՞թե դեռ ցանկանում եք սպանել ինքներդ ձեզ։ Մարդիկ պատրաստ են ձգտելու այն խոստումներին, որոնք կարող են տեսնել, նույնիսկ եթե դրանք անհարատև են, սակայն ոչ ոք չի կամենում ընդունել վաղվա խոստումները, նույնիսկ եթե դրանք կտևեն հավերժ։ Մարդուն տեսանելի բաներն այն բաներն են, որոնք Ես կոչնչացնեմ, իսկ մարդու համար անշոշափելի բաներն այն բաներն են, որոնք կիրագործեմ։ Սա է տարբերությունն Աստծու և մարդու միջև։

Մարդը հաշվարկել է, թե երբ կգա Իմ օրը, սակայն ոչ ոք երբեք չի իմացել ճշգրիտ ամսաթիվը, և ուստի մարդը կարող է ապրել միայն թմբիրի մեջ։ Քանի որ մարդու տենչանքները հնչում են անսահման երկինքներով մեկ և ապա անհետանում, մարդը նորից ու նորից կորցրել է հույսը, այնպես որ իջել է իր ներկայիս վիճակին։ Իմ արտահայտումների նպատակն այն չէ, որ պարտադրեմ մարդուն՝ հետամուտ լինի ամսաթվերին, ոչ էլ այն, որ նրան մղեմ դեպի իր իսկ կործանումը՝ իր հուսահատության արդյունքում։ Ցանկանում եմ ստիպել մարդուն ժառանգել Իմ խոստումը և ցանկանում եմ, որ ամբողջ աշխարհի մարդիկ բաժին ունենան Իմ խոստումից։ Այն, ինչ Ես ուզում եմ, կյանքով լի կենդանի արարածներ են, ոչ թե մահվան մեջ թաղված դիակներ։ Քանի որ Ես բազմել եմ թագավորության սեղանի շուրջ, կհրամայեմ երկրի վրայի բոլոր մարդկանց ընդունել Իմ ստուգումը։ Թույլ չեմ տալիս որևէ անմաքուր բանի ներկայությունն Իմ առաջ։ Չեմ հանդուրժում որևէ մարդու միջամտությունն Իմ գործին. բոլոր նրանք, ովքեր միջամտում են Իմ գործին, նետվում են զնդաններ և ազատ արձակվելուց հետո դեռևս պաշարված են արհավիրքով՝ ստանալով երկրի կիզիչ բոցերը։ Երբ Իմ մարմնացած մսեղիում եմ, ով էլ որ փորձի քննարկել Իմ գործն Իմ մսեղիի հետ, կարժանանա իմ ատելությանը։ Շատ անգամներ հիշեցրել եմ բոլոր մարդկանց, որ երկրի վրա ազգական չունեմ, և ով էլ որ Ինձ հավասարի պես նայի և Ինձ քաշի դեպի իրեն, որպեսզի կարողանա Ինձ հետ վերհիշել անցյալ ժամանակները, կենթարկվի կործանման։ Սա է այն, ինչ հրամայում եմ։ Նման հարցերում ամենևին էլ ներողամիտ չեմ մարդու հանդեպ։ Բոլոր նրանք, ովքեր միջամտում են Իմ գործին և խորհուրդ են տալիս Ինձ, պատժվում են Իմ կողմից և երբեք չեն ներվի Իմ կողմից։ Եթե Ես պարզ չխոսեմ, մարդը երբեք գիտակցության չի գա և ակամա կընկնի Իմ հանդիմանության տակ, քանզի մարդը չի ճանաչում Ինձ Իմ մսեղիում։

Մարդն ընկնում է Իմ լույսի մեջ և հաստատուն է մնում Իմ փրկության շնորհիվ։ Երբ Ես փրկություն եմ բերում ողջ տիեզերքին, մարդը փորձում է ուղիներ գտնել՝ մտնելու վերականգնման Իմ հոսքի մեջ, սակայն շատերն անհետ լվացվում-տարվում են վերականգնման այս հեղեղով. շատերը խեղդվում և կլանվում են հորդառատ ջրերում. և կան նաև շատերը, որոնք հաստատուն են մնում հեղեղի մեջ, որոնք երբեք չեն կորցրել իրենց ուղղության զգացումը և այդպիսով՝ հետևել են հեղեղին մինչև այսօր։ Ես առաջ եմ գնում մարդուն համընթաց, բայցևայնպես, մարդը երբեք չի ճանաչել Ինձ. նա գիտի միայն Իմ արտաքին տեսքն ու հանդերձը, սակայն անտեղյակ է Իմ ներսում թաքնված հարստություններին։ Թեև Ես ապահովում եմ մարդուն և նրան տալիս ամեն օր, նա միշտ անկարող է ճշմարիտ ընդունման, միշտ անկարող է ընդունել Իմ տված բոլոր հարստությունները։ Ես լիովին հասկանում եմ մարդու ապականությունը. Ինձ համար նրա ներաշխարհն այնքան պարզ է, որքան պայծառ լուսինը՝ ջրի վրա։ Ես մարդու հետ ձևական չեմ վարվում, ոչ էլ ձևականորեն եմ գործ ունենում նրա հետ. պարզապես մարդն անկարող է պատասխանատվություն կրել ինքն իր համար, և հետևաբար ողջ մարդկությունը միշտ եղել է այլասերված և նույնիսկ այսօր նման այլասերվածությունից ազատվելու անկարող է մնում։ Խե՜ղճ, ողորմելի՜ մարդկություն։ Ինչո՞ւ է այնպես, որ մարդը սիրում է Ինձ, բայց անկարող է հետևել Իմ Հոգու մտադրություններին։ Մի՞թե Ես իսկապես Ինձ չեմ բացահայտել մարդկությանը։ Մի՞թե մարդկությունն իսկապես երբեք չի տեսել Իմ դեմքը։ Կարո՞ղ է այնպես լինել, որ Ես չափազանց քիչ ողորմություն եմ ցուցաբերել մարդկության հանդեպ։ Օ՜, ողջ մարդկության ապստամբնե՛ր։ Նրանք պետք է ջախջախվեն Իմ ոտքերի տակ. նրանք պետք է չքանան Իմ հանդիմանության մեջ, և նրանք պետք է մերժվեն մարդկության միջից այն օրը, երբ Իմ մեծ գործն ավարտվի, որպեսզի ողջ մարդկությունն իմանա նրանց տգեղ դեմքը։ Այն փաստը, որ մարդու համար դժվար է տեսնել Իմ դեմքը կամ լսել Իմ ձայնը, այն պատճառով է, որ ողջ աշխարհը չափազանց պղտոր է, և նրա աղմուկը չափազանց մեծ է, և հետևաբար մարդը չափազանց ծույլ է՝ փնտրելու Իմ դեմքը և փորձելու հասկանալ Իմ սիրտը։ Մի՞թե սա չէ մարդու ապականության պատճառը։ Մի՞թե սա չէ պատճառը, որ մարդը կարիքի մեջ է։ Ողջ մարդկությունը միշտ եղել է Իմ ապահովման ներքո. եթե այդպես չլիներ, եթե Ես ողորմած չլինեի, ո՞վ կգոյատևեր մինչև այսօր։ Իմ մեջ եղած հարստությունները հավասարը չունեն, սակայն բոլոր աղետները նույնպես Իմ ձեռքերում են. և ո՞վ է ի վիճակի խուսափելու աղետից, երբ կամենա։ Մի՞թե մարդու աղոթքները կամ նրա սրտի ներսում եղող լացը թույլ են տալիս նրան անել դա։ Մարդը երբեք ճշմարտապես չի աղոթել Ինձ, և ուստի ողջ մարդկության մեջ ոչ ոք երբեք իր ողջ կյանքը ճշմարիտ լույսի մեջ չի ապրել. մարդիկ ապրում են միայն այնպիսի լույսի մեջ, որն անհավասարաչափ է առկայծում՝ հայտնվելով ու անհետանալով։ Հենց սա է հանգեցրել մարդկության այսօրվա պակասությանը։

Բոլորն անհամբերությամբ սպասում են՝ տենչալով ամեն ինչ անել Ինձ համար, որպեսզի ինչ-որ բան ստանան Ինձնից, և ուստի մարդու հոգեբանությանը համապատասխան, Ես նրան խոստումներ եմ տալիս՝ նրա մեջ ճշմարիտ սեր ներշնչելու համար։ Մի՞թե իսկապես մարդու ճշմարիտ սերն է նրան ուժ տալիս։ Մի՞թե Իմ հանդեպ մարդու հավատարմությունն է, որ շարժել է Իմ Հոգին երկնքում։ Երկինքը երբեք նույնիսկ չնչին չափով չի հուզվել մարդու գործողություններից, և եթե Իմ վերաբերմունքը մարդու նկատմամբ հիմնված լիներ նրա յուրաքանչյուր գործողության վրա, ապա ողջ մարդկությունը կապրեր Իմ հանդիմանության մեջ։ Ես տեսել եմ շատ մարդկանց, որոնց այտերով արցունքներ են հոսում, և Ես տեսել եմ շատ մարդկանց, որոնք մատուցում են իրենց սրտերը՝ Իմ հարստությունների դիմաց։ Չնայած նման «բարեպաշտությանը»՝ Ես երբեք Իմ ամենը անմտորեն չեմ տվել մարդուն նրա հանկարծակի մղումների արդյունքում, քանզի մարդը երբեք ուրախությամբ հոժար չի եղել նվիրվելու Իմ առջև։ Ես պոկել եմ բոլոր մարդկանց դիմակները և նետել այդ դիմակները կրակի լիճը, և, որպես արդյունք, մարդու ենթադրյալ հավատարմությունն ու աղերսանքները երբեք հաստատուն չեն մնացել Իմ առջև։ Մարդը նման է երկնքում ամպի. երբ քամին ոռնում է, նա վախենում է դրա ուժի հզորությունից և ուստի շտապով սլանում է դրա հետևից՝ խորապես վախենալով, որ կտապալվի իր ըմբոստության համար։ Մի՞թե սա չէ մարդու տգեղ դեմքը։ Մի՞թե սա չէ մարդու այսպես կոչված հնազանդությունը։ Մի՞թե սա չէ մարդու «ճշմարիտ զգացումը» և շինծու անկեղծությունը։ Շատ մարդիկ հրաժարվում են այն բոլոր հայտարարություններով համոզվելուց, որոնք դուրս են գալիս Իմ բերանից, և շատերը չեն ընդունում Իմ գնահատումը, և հետևաբար նրանց խոսքերն ու գործողությունները բացահայտում են Ինձ դավաճանելու իրենց մտադրությունը։ Մի՞թե այն, ինչի մասին Ես խոսում եմ, հակառակ է մարդու հին բնությանը։ Մի՞թե Ես մարդուն համապատասխան սահմանում չեմ տվել՝ ըստ «բնության օրենքների»։ Մարդը ճշմարտապես չի հնազանդվում Ինձ. եթե նա ճշմարտապես փնտրեր Ինձ, Ես ստիպված չէի լինի այսքան շատ խոսել։ Մարդն անարժեք աղբ է, և Ես պետք է օգտագործեմ Իմ հանդիմանությունը՝ նրան առաջ մղելու համար. եթե Ես դա չանեի, թեև նրան Իմ տված խոստումները բավարար են նրա վայելքի համար, ինչպե՞ս կարող էր նրա սիրտը հուզվել։ Մարդը երկար տարիներ միշտ ապրել է ցավալի պայքարի մեջ. կարելի է ասել՝ նա միշտ ապրել է հուսահատության մեջ։ Որպես արդյունք՝ նա մնացել է տանջանքի մեջ՝ հասնելով հուսալքվածության, նրա հոգին հոգնած է, իսկ ուժերը՝ սպառված, և հետևաբար նա ուրախությամբ չի ընդունում այն հարստությունները, որոնք Ես տալիս եմ նրան։ Նույնիսկ այսօր ոչ ոք ի վիճակի չէ հոգու ողջ քաղցրությունն ընդունելու Ինձնից։ Մարդիկ միայն աղքատ են մնում և սպասում են վերջին օրվան։

Շատ մարդիկ ցանկանում են ճշմարտապես սիրել Ինձ, բայց քանի որ նրանց սրտերն իրենց սեփականը չեն, նրանք չեն վերահսկում իրենց։ Շատ մարդիկ ճշմարտապես սիրում են Ինձ, երբ փորձառաբար ապրում են Իմ տված փորձությունները, սակայն նրանք անկարող են ըմբռնել, որ Ես իսկապես գոյություն ունեմ, և պարզապես սիրում են Ինձ դատարկության մեջ և ոչ թե Իմ փաստացի գոյության պատճառով։ Շատ մարդիկ իրենց սրտերը դնում են Իմ առջև և հետո ուշադրություն չեն դարձնում իրենց սրտերին, և այսպիսով՝ Սատանան հափշտակում է նրանց սրտերը, երբ առիթ է ունենում, և հետո նրանք լքում են Ինձ։ Շատ մարդիկ ճշմարտապես սիրում են Ինձ, երբ տրամադրում եմ Իմ խոսքերը, սակայն չեն փայփայում Իմ խոսքերն իրենց հոգիներում, փոխարենն անփութորեն օգտագործում են դրանք՝ որպես հանրային սեփականություն և երբ կամենան, ետ են նետում այնտեղ, որտեղից դրանք եկել են։ Բոլոր մարդիկ փնտրում են Ինձ ցավի մեջ և նայում են Ինձ փորձությունների մեջ. խաղաղության ժամանակ նրանք վայելում են Ինձ, վտանգի պահին ուրանում են Ինձ, երբ զբաղված են, մոռանում են Ինձ, իսկ ազատ ժամանակ որոշակի ձևական ջանքեր են գործադրում՝ Ինձ հետ գործ ունենալու համար։ Եվ այնուամենայնիվ, երբեք ոչ ոք չի սիրել Ինձ իր ողջ կյանքի ընթացքում։ Ես ցանկանում եմ, որ մարդիկ անկեղծ լինեն Իմ առջև։ Ես չեմ խնդրում, որ նրանք Ինձ որևէ բան տան, այլ միայն, որ նրանք բոլորը լրջորեն վերաբերվեն Ինձ, որպեսզի Ինձ շողոքորթելու փոխարեն թույլ տան Ինձ իրենց անկեղծությունը ձեռք բերել որպես հատուցում։ Իմ լուսավորությունը, լուսավորումը և Իմ սրտի արյունը տարածվում են բոլոր մարդկանց մեջ, սակայն նույն կերպ էլ մարդու յուրաքանչյուր գործողության ճշմարիտ փաստն է տարածվում բոլոր մարդկանց մեջ, ինչպես և Ինձ խաբելը։ Կարծես մարդու խաբեության բաղադրիչներն իր հետ են եղել արգանդից ի վեր, կարծես նա ծննդից ի վեր տիրապետել է խարդախության հատուկ հմտությունների։ Ավելին՝ նա երբեք ցույց չի տվել իր իրական դեմքը. ոչ ոք երբեք չի թափանցել խարդախության այս հմտությունների աղբյուրի մեջ։ Որպես արդյունք՝ մարդն ապրում է խաբեության մեջ՝ առանց գիտակցելու դա, և կարծես նա ներում է ինքն իրեն, կարծես դա Աստծու կարգավորումներն են, այլ ոչ թե Ինձ միտումնավոր խաբելը։ Մի՞թե սա չէ մարդու` Ինձ խաբելու բուն աղբյուրը։ Մի՞թե սա չէ նրա դավադրությունը։ Ես երբեք չեմ շփոթվել մարդու կեղծ քաղցր խոսքերից, քանզի Ես վաղուց հասկացել եմ նրա բուն էությունը։ Ո՞վ գիտի, թե որքան անմաքրություն կա նրա արյան մեջ, և Սատանայի որքան թույն կա նրա ոսկրածուծի մեջ։ Այն կուտակվում է ամեն անցնող օրվա հետ, և մարդն ընտելանում է դրան՝ բնավ չզգալով Սատանայի տառապանքները, և այսպիսով՝ միտք չունի պարզելու «առողջ գոյության արվեստը»։

Երբ մարդը հեռու է Ինձնից, և երբ նա փորձում է Ինձ, Ես Ինքս Ինձ թաքցնում եմ նրանից ամպերի մեջ։ Որպես արդյունք՝ նա անկարող է գտնել Իմ որևէ հետք և ապրում է միայն չարի ձեռքով՝ անելով այն ամենը, ինչ նա խնդրում է։ Երբ մարդը մոտ է Ինձ, Ես հայտնվում եմ նրան և Իմ դեմքը չեմ թաքցնում նրանից, և այս ժամանակ մարդը տեսնում է Իմ դեմքի բարի արտահայտությունը։ Նա հանկարծ գիտակցության է գալիս, և սերն Իմ հանդեպ բնականաբար արթնանում է նրա ներսում։ Իր սրտում նա հանկարծ անհամեմատելի քաղցրություն է զգում և զարմանում է, թե ինչպես կարող էր չիմանալ տիեզերքում Իմ գոյության մասին։ Այսպիսով՝ մարդն Իմ հաճելիության և, ավելին, Իմ թանկության ավելի մեծ զգացում ունի։ Որպես արդյունք՝ նա ցանկանում է այլևս երբեք չլքել Ինձ, նա Ինձ որպես իր գոյատևման լույս է տեսնում և, խորապես վախենալով, որ կլքեմ իրեն, ամուր գրկում է Ինձ։ Ես չեմ հուզվում մարդու եռանդից, այլ նրան «ողորմություն» եմ շնորհում իր սիրո շնորհիվ։ Այս ժամանակ մարդն ակնթարթորեն ապրում է Իմ փորձությունների մեջ։ Իմ դեմքն անհետանում է նրա սրտից, և նա անմիջապես զգում է, որ իր կյանքը դատարկ է, և նրա մտքերն ուղղվում են դեպի փախուստ։ Այս պահին մարդու սիրտը մերկանում է։ Նա չի գրկում Ինձ Իմ բնույթի համար, այլ խնդրում է, որ Ես պաշտպանեմ իրեն Իմ սիրո շնորհիվ։ Սակայն երբ Իմ սերը հակահարված է տալիս մարդուն, նա անմիջապես փոխում է իր միտքը. նա պատռում է Ինձ հետ իր ուխտը և կտրվում Իմ դատաստանից՝ չկամենալով այլևս երբեք նայել Իմ բարի դեմքին, և ուստի նա փոխում է իր տեսակետն Իմ մասին և ասում, որ Ես երբեք չեմ փրկել մարդուն։ Մի՞թե ճշմարիտ սերն իսկապես չի ներառում ոչինչ՝ ողորմությունից բացի։ Մի՞թե մարդն Ինձ սիրում է միայն այն դեպքում, եթե ապրում է Իմ շողացող լույսի ներքո։ Նա ետ է նայում երեկվան և ապրում այսօրվա մեջ. մի՞թե սա չէ մարդկային իրադրությունը։ Մի՞թե վաղը դուք իսկապես դեռ այսպիսին կլինեք։ Իմ ուզածն այն է, որ մարդն իր սրտի խորքերում փափագի Ինձ, այլ ոչ թե Ինձ արտաքին գործոններով բավարարելու ցանկություն ունենա։

Մարդն ապրում է լույսի մեջ, սակայն չգիտի լույսի արժեքը։ Նա անտեղյակ է լույսի էությանն ու լույսի աղբյուրին, և ավելին՝ թե ում է պատկանում լույսը։ Երբ Ես լույս եմ շնորհում մարդկանց մեջ, անմիջապես դիտարկում եմ մարդկանց մեջ եղած իրադրությունները․ լույսի շնորհիվ բոլոր մարդիկ փոխվում ու աճում են և թողել են խավարը։ Նայում եմ տիեզերքի յուրաքանչյուր անկյան և տեսնում, որ լեռները պարուրված են մշուշով, որ ջրերը սառել են ցրտից, և որ լույսի գալստյան պատճառով մարդիկ նայում են Արևելք, որպեսզի գուցե ավելի արժեքավոր մի բան հայտնաբերեն, սակայն նրանք մնում են անընդունակ մեգի մեջ հստակ ուղղություն զանազանելու։ Քանի որ ողջ աշխարհը ծածկված է մշուշով, երբ նայում եմ ամպերի միջից, երբեք չի լինում մի մարդ, որը հայտնաբերում է Իմ գոյությունը։ Մարդը երկրի վրա ինչ-որ բան է փնտրում․ կարծես կեր է հայթայթում․ կարծես մտադիր է սպասել Իմ գալստյանը, սակայն չգիտի Իմ օրը և կարող է միայն հաճախ նայել Արևելքում շողացող լույսի նշույլին։ Իմ բյուրավոր ընտրյալ մարդկանց մեջ փնտրում եմ նրանց, ովքեր ճշմարտապես համապատասխանում են Իմ մտադրություններին։ Քայլում եմ Իմ բյուրավոր ընտրյալ մարդկանց մեջ և ապրում եմ նրանց մեջ, բայց մարդը երկրի վրա ապահով ու անվնաս է, և ուստի չկա մեկը, ով ճշմարտապես համապատասխանում է Իմ մտադրություններին։ Մարդիկ չգիտեն՝ ինչպես հաշվի առնել Իմ մտադրությունները, նրանք չեն կարող տեսնել Իմ գործողությունները, և նրանք չեն կարող շարժվել լույսի ներսում ու լուսավորվել լույսով։ Թեև մարդը ժամանակին թանկ էր գնահատում Իմ խոսքերը, նա անկարող է թափանցել Սատանայի դավերի մեջ. քանի որ մարդու հասակը չափազանց փոքր է, նա ի վիճակի չէ անելու այն, ինչ իր սիրտն է ցանկանում։ Մարդը երբեք անկեղծորեն չի սիրել Ինձ։ Երբ Ես բարձրացնում եմ նրան, նա իրեն անարժան է զգում, բայց դա նրան չի ստիպում փորձել բավարարել Ինձ։ Նա պարզապես իր ձեռքերում է պահում այն «կարգավիճակը», որը Ես տվել եմ իրեն, և մանրակրկիտ զննում է այն. փոխարենը նա շարունակում է տարված մնալ իր կարգավիճակի օգուտներով՝ Իմ հաճելիության հանդեպ անտարբեր։ Մի՞թե սա մարդու թերությունը չէ։ Երբ լեռները շարժվում են, կարո՞ղ են շրջանցել քեզ՝ հանուն քո կարգավիճակի։ Երբ ջրերը հոսում են, կարո՞ղ են կանգ առնել մարդու կարգավիճակի առջև։ Կարո՞ղ են արդյոք երկինքն ու երկիրը շրջվել մարդու կարգավիճակի պատճառով։ Ես բազմիցս ողորմություն եմ ցուցաբերել մարդուն, սակայն ոչ ոք չի փայփայել կամ թանկ գնահատել դա։ Նրանք պարզապես դա լսել են որպես պատմություն կամ կարդացել են որպես վեպ։ Մի՞թե Իմ խոսքերն իսկապես չեն դիպչում մարդու սրտին։ Մի՞թե Իմ արտահայտումներն իսկապես ոչ մի ազդեցություն չունեն։ Մի՞թե ոչ ոք չի հավատում Իմ գոյությանը։ Մարդը չի սիրում ինքն իրեն. փոխարենը նա միավորվում է Սատանայի հետ՝ Ինձ վրա հարձակվելու համար, և Սատանային օգտագործում է որպես «ունեցվածք», որով ծառայում է Ինձ։ Ես կթափանցեմ Սատանայի բոլոր դավերի մեջ, որպեսզի այսուհետ երկրի մարդիկ այլևս չմոլորվեն նրանով, և որպեսզի նրանք չհակադրվեն Ինձ դրա գոյության պատճառով։

Թագավորության մեջ Ես Թագավոր եմ, բայց Ինձ որպես դրա Թագավոր վերաբերվելու փոխարեն՝ մարդն Ինձ վերաբերվում է որպես «Փրկչի, որ իջել է երկնքից»։ Արդյունքում տենչում է, որ իրեն ողորմություն տամ, և չի ձգտում Ինձ ճանաչելուն։ Այնքան շատերն են մուրացկանների պես աղերսել Իմ առաջ․ այնքան շատերն են բացել իրենց «պարկերն» Իմ առաջ և աղաչել Ինձ, որ իրենց սնունդ տամ՝ գոյատևելու համար. այնքան շատերն են քաղցած գայլերի պես ագահ աչքերը սևեռել Ինձ վրա՝ երանի տալով, որ կարողանային խժռել Ինձ և լցնել իրենց փորերը. այնքան շատերն են լռությամբ խոնարհել իրենց գլուխներն իրենց հանցանքների պատճառով և ամոթ զգացել՝ աղոթելով Իմ գթասրտության համար կամ հոժարակամ ընդունելով Իմ հանդիմանությունը։ Երբ արձակում եմ Իմ արտահայտումները, մարդու տարբեր տգեղ վիճակներն ի հայտ են գալիս իրենց ողջ տարօրինակ ձևերով, և նրա ճշմարիտ կերպարանքը բացահայտվում է լույսի մեջ, ու շողացող լույսի մեջ մարդն անկարող է ներել ինքն իրեն։ Ուստի նա շտապում է Իմ առաջ՝ խոնարհվելու և խոստովանելու իր մեղքերը։ Մարդու «ազնվության» պատճառով նրան մեկ անգամ ևս բարձրացնում եմ փրկության կառքի վրա, և ուստի նա երախտապարտ է Ինձ ու սիրող հայացք է գցում Ինձ վրա։ Սակայն նա դեռևս մտադիր չէ ճշմարտապես ապաստանել Իմ մեջ և իր սիրտը լիովին չի տվել Ինձ։ Նա պարզապես պարծենում է Ինձնով, սակայն ճշմարտապես չի սիրում Ինձ, քանզի իր միտքը չի դարձրել դեպի Ինձ․ նրա մարմինն Իմ առաջ է, սակայն նրա սիրտն Իմ թիկունքում է։ Քանի որ մարդը չափազանց անտեղյակ է՝ ինչպես վարվի, և նա ոչ մի հետաքրքրություն չունի Իմ առաջ գալու, նրան համապատասխան աջակցություն եմ տրամադրում, որպեսզի գուցե դառնա դեպի Ինձ՝ իր մոլոր ճանապարհներում իր համառ հաստատակամության միջից։ Սա ճիշտ այն ողորմությունն է, որ տալիս եմ մարդուն, և այն մեթոդը, որով ջանում եմ փրկել նրան։

Տիեզերքի բոլոր մարդիկ տոնում են Իմ օրվա գալուստը, և հրեշտակները քայլում են Իմ ընտրյալ մարդկանց մեջ։ Երբ Սատանան անհանգստություն է առաջացնում, հրեշտակները երկնքում իրենց ծառայության պատճառով միշտ օգնում են Իմ ժողովրդին։ Հրեշտակները չեն մոլորվում դևի կողմից մարդկային թուլության պատճառով, այլ խավարի ուժերի հարձակման պատճառով է՛լ ավելի են ջանում մշուշի միջով փորձառաբար ապրել մարդու կյանքը։ Իմ բոլոր ընտրյալ մարդիկ տեղի են տալիս Իմ անվան տակ, և երբեք ոչ ոք ոտքի չի կանգնում՝ բացահայտորեն Ինձ հակառակվելու համար։ Հրեշտակների գործի շնորհիվ մարդն ընդունում է Իմ անունը, և բոլորն Իմ գործի հոսքի մեջ են։ Աշխարհն ընկնո՛ւմ է։ Բաբելոնը կաթվածահա՛ր է։ Օ՜, կրոնակա՛ն աշխարհ։ Ինչպե՞ս կարող է այն չոչնչացվել երկրի վրա Իմ իշխանության կողմից։ Ո՞վ է դեռ համարձակվում ապստամբել Իմ դեմ և հակառակվել Ինձ։ Դպիրնե՞րը։ Բոլոր կրոնական պաշտոնյանե՞րը։ Երկրի վրայի ղեկավարներն ու իշխանություննե՞րը։ Հրեշտակնե՞րը։ Ո՞վ չի տոնում Իմ մարմնի կատարելությունն ու լիությունը։ Իմ բյուրավոր ընտրյալ մարդկանց մեջ ո՞վ անդադար գովերգեր չի երգում, և ո՞վ անսահման երջանիկ չէ Իմ պատճառով։ Ապրում եմ մեծ կարմիր վիշապի որջի երկրում, սակայն դա չի դրդում Ինձ դողալ վախից կամ փախչել, քանզի նրա բոլոր մարդիկ արդեն սկսել են ատել նրան։ Երբեք ոչինչ չի կատարել իր «պարտավորությունը» վիշապի առաջ հանուն վիշապի․ փոխարենը՝ բոլոր բաները գործում են այնպես, ինչպես հարմար են համարում, և յուրաքանչյուրը գնում է իր սեփական ճանապարհով։ Ինչպե՞ս կարող են երկրի վրայի պետությունները չկորչել։ Ինչպե՞ս կարող են երկրի վրայի պետությունները չընկնել։ Ինչպե՞ս կարող է Իմ ժողովուրդը չցնծալ։ Ինչպե՞ս կարող են նրանք ուրախությամբ չերգել։ Մի՞թե սա մարդու գործն է։ Մի՞թե դա մարդու ձեռքի գործն է։ Մարդուն տվեցի նրա գոյության հիմքը և ապահովեցի նրան նյութական բաներով, սակայն նա դժգոհ է իր ներկայիս հանգամանքներից և խնդրում է մտնել Իմ թագավորություն։ Բայց ինչպե՞ս կարող է նա այդքան հեշտությամբ մտնել Իմ թագավորություն՝ առանց գին վճարած լինելու, չկամենալով մատուցել իր անձնուրաց նվիրումը։ Մարդուց որևէ բան ետ պահանջելու փոխարեն՝ պահանջներ եմ դնում նրա առաջ, որպեսզի երկրի վրա Իմ թագավորությունը լցվի փառքով։ Մարդն Իմ կողմից ուղղորդվել է դեպի ներկա դարաշրջան, նա գոյություն ունի այս իրադրությունում և ապրում է Իմ լույսի ուղղորդման մեջ։ Եթե այդպես չլիներ, երկրի վրայի մարդկանցից ո՞վ կիմանար իր հեռանկարները։ Ո՞վ կհասկանար Իմ մտադրությունները։ Ես ավելացնում եմ Իմ պայմանները մարդու պահանջներին․ մի՞թե սա համահունչ չէ բնության օրենքներին։

Երեկ ապրում էիք քամու և անձրևի մեջ, այսօր մտել եք Իմ թագավորություն և դարձել դրա ժողովուրդը, իսկ վաղը կվայելեք Իմ օրհնությունները։ Ո՞վ է երբևէ պատկերացրել նման բաներ։ Որքա՞ն նեղություն և դժվարություն փորձառաբար կապրեք ձեր կյանքում՝ արդյոք գիտե՞ք։ Ես առաջ եմ ընթանում քամու և անձրևի միջով ու տարին տարու հետևից անցկացրել եմ մարդկանց մեջ և ժամանակի ընթացքում հասել եմ մինչև մեր օրերը։ Մի՞թե սրանք հենց Իմ տնօրինման ծրագրի քայլերը չեն։ Ո՞վ է երբևէ ավելացրել Իմ ծրագրին։ Ո՞վ կարող է խուսափել Իմ ծրագրի քայլերից։ Ապրում եմ հարյուր միլիոնավոր մարդկանց սրտերում, Ես Թագավոր եմ հարյուր միլիոնավոր մարդկանց մեջ և մերժվել ու զրպարտվել եմ հարյուր միլիոնավոր մարդկանց կողմից։ Իմ պատկերը ճշմարտապես մարդու սրտում չէ։ Մարդն Իմ փառավոր դեմքը միայն աղոտ կերպով է նկատում Իմ խոսքերում, բայց իր մտքերի անհանգստության պատճառով չի վստահում իր սեփական զգացմունքներին․ նրա սրտում կա միայն մի մշուշոտ «Ես», բայց այն երկար չի մնում այնտեղ։ Եվ այսպես, նրա սերն Իմ հանդեպ նույնպես այսպիսին է․ նրա սերն Իմ առաջ հայտնվում է ընդհատումներով, կարծես յուրաքանչյուր մարդ սիրեր Ինձ իր սեփական խառնվածքի համաձայն, կարծես նրա սերը թարթեր ու անհետանար տեսադաշտից մշուշոտ լուսնի լույսի տակ։ Այսօր միայն Իմ սիրո շնորհիվ է, որ մարդը մնում է և բարեբախտություն է ունեցել վերապրելու։ Եթե այդպես չլիներ, մարդկանցից ո՞վ իր հյուծված մարմնի պատճառով չէր տապալվի լազերով։ Մարդը դեռևս չի ճանաչում ինքն իրեն։ Նա ցուցադրում է իրեն Իմ առաջ և պարծենում է Իմ թիկունքում, սակայն ոչ ոք չի համարձակվում հակառակվել Ինձ Իմ առաջ։ Սակայն մարդը չգիտի այն հակառակության իմաստը, որի մասին խոսում եմ․ փոխարենը՝ շարունակում է փորձել հիմարացնել Ինձ և շարունակում է բարձրացնել ինքն իրեն․ մի՞թե սրանով նա բացահայտորեն չի հակառակվում Ինձ։ Ես հանդուրժում եմ մարդու թուլությունը, բայց ամենևին ներողամիտ չեմ նրա իսկ ստեղծած հակառակության հանդեպ։ Թեև նա գիտի դրա իմաստը, չի կամենում գործել այս իմաստի համաձայն և պարզապես գործում է ըստ իր նախասիրությունների՝ փորձելով խաբել Ինձ։ Ամեն ժամանակ Ես պարզորոշ ցույց եմ տալիս Իմ բնույթն Իմ խոսքերում, սակայն մարդը չի հաշտվում պարտության հետ․ միևնույն ժամանակ, նա բացահայտում է իր խառնվածքը։ Իմ դատաստանի մեջ մարդը լիովին կհամոզվի, և Իմ հանդիմանության մեջ նա ի վերջո կյանքով կարտահայտի Իմ պատկերը և կդառնա Իմ դրսևորումը երկրի վրա։

Երբ հնչում է Իմ ձայնը, երբ աչքերս կրակ են արձակում, Ես զննում եմ ողջ երկիրը, դիտարկում եմ ողջ տիեզերքը։ Ողջ մարդկությունն աղոթում է Ինձ, ապավինում է Ինձ, աղերսում է Ինձ վերջ տալ բարկությանս և երդվում է այլևս չապստամբել Իմ դեմ։ Բայց սա այլևս անցյալը չէ․ ներկան է։ Ո՞վ կարող է ետ դարձնել Իմ վճռականությունը։ Մի՞թե մարդկանց սրտերում եղած աղերսանքները կամ նրանց բերանների խոսքերը։ Ո՞վ է ի վիճակի եղել գոյատևելու մինչև հիմա, եթե ոչ Իմ շնորհիվ։ Ո՞վ է գոյատևում միայն Իմ բերանի խոսքերով։ Ո՞վ չի զննվում Իմ աչքով։ Իրականացնում եմ Իմ նոր գործը ողջ երկրի վրա, և ո՞վ է երբևէ կարողացել խուսափել դրանից։ Կարո՞ղ են լեռները խույս տալ դրանից իրենց բարձրության շնորհիվ։ Կարո՞ղ են ջրերն իրենց անծայրածիր մեծությամբ ետ մղել այն։ Իմ ծրագրում երբեք հեշտությամբ բաց չեմ թողել որևէ բան, և ուստի երբեք չի եղել որևէ մարդ կամ որևէ բան, որը խույս է տվել Իմ ձեռքի ներդաշնակեցումից։ Այսօր Իմ սուրբ անունը գովաբանվում է ողջ մարդկության մեջ, և կրկին բողոքի խոսքեր են բարձրանում Իմ դեմ ողջ մարդկության մեջ, և երկրի վրա Իմ լինելու մասին լեգենդները լայն տարածում ունեն ողջ մարդկության մեջ։ Չեմ հանդուրժում, որ մարդիկ դատեն Ինձ, ոչ էլ հանդուրժում եմ, որ բաժանեն Իմ մարմինը, և առավել ևս չեմ հանդուրժում նրանց հայհոյանքներն Իմ դեմ։ Քանի որ երբեք ճշմարտապես չի ճանաչել Ինձ, մարդը միշտ ընդդիմացել և խաբել է Ինձ՝ չկարողանալով փայփայել Իմ Հոգին կամ բարձր գնահատել Իմ խոսքերը։ Նրա յուրաքանչյուր արարքի ու գործողության և այն վերաբերմունքի համար, որ ունի Իմ հանդեպ, տալիս եմ մարդուն իրեն հասանելի «վարձատրությունը»։ Եվ այսպես, բոլոր մարդիկ գործում են՝ աչքի առաջ ունենալով իրենց վարձատրությունը, և ոչ մեկը երբեք չի արել որևէ գործ, որը ներառում է անձնազոհություն։ Մարդկային էակները չեն կամենում անձնուրաց նվիրում ցուցաբերել, այլ փոխարենը հաճույք են ստանում այն վարձատրություններից, որոնք կարելի է ստանալ ոչնչի դիմաց։ Թեև Պետրոսն իրեն նվիրեց Իմ առաջ, դա ոչ թե հանուն վաղվա վարձատրության էր, այլ այսօրվա ճանաչողության համար։ Մարդկությունը երբեք ճշմարտապես շփման մեջ չի եղել Ինձ հետ, այլ նորից ու նորից ձևականորեն է գործ ունեցել Ինձ հետ՝ մտածելով դրանով իսկ առանց ջանքի շահել Իմ գովասանքը։ Ես զննել եմ մարդու սրտի խորքերը, ուստի դրա ամենախորքերում հայտնաբերել եմ «մեծ հարստությունների հանք», մի բան, որի մասին անգամ մարդն ինքը դեռ տեղյակ չէ, սակայն նոր բացահայտում եմ արել։ Եվ այսպես, միայն երբ տեսած են լինում «իրեղեն ապացույց», մարդկային էակները դադարեցնում են իրենց արհեստական խոնարհությունը և, ափերը պարզած, ընդունում են իրենց իսկ անմաքրությունը։ Մարդկանց մեջ կա շատ ավելի նոր բան, որը սպասում է՝ «քամեմ» այն՝ ողջ մարդկության լիակատար վայելքի համար։ Ամենևին չդադարեցնելով Իմ գործը մարդու գերբեռնվածության պատճառով՝ էտում եմ նրան Իմ սկզբնական ծրագրի համաձայն։ Մարդը նման է պտղատու ծառի․ առանց էտելու ծառը չի կարողանա պտուղ տալ, և ի վերջո այն ամենը, ինչ մարդ տեսնում է, չորացած ճյուղեր ու ընկած տերևներ են, և ոչ մի պտուղ չի ընկնում գետնին։

Օրեցօր Ես զարդարում եմ Իմ թագավորության «ներքին սենյակը», և ոչ ոք երբեք հանկարծակի չի ներխուժել Իմ «աշխատասենյակ»՝ խաթարելու Իմ գործը։ Բոլոր մարդիկ ջանք չեն խնայում Ինձ հետ համագործակցելու համար՝ խորապես վախենալով «պաշտոնազրկվելուց» և «իրենց դիրքը կորցնելուց» ու դրանով իսկ իրենց կյանքում փակուղի մտնելուց, որտեղ գուցե անգամ ընկնեն այն «անապատը», որը գրավել է Սատանան։ Մարդու վախերի պատճառով ամեն օր մխիթարում եմ նրան, ամեն օր ոգեշնչում եմ նրան սիրել և, ավելին, ուղեցույց եմ տալիս նրան իր առօրյա կյանքում։ Կարծես մարդիկ բոլորը նորածին մանուկներ լինեն. եթե նրանց կաթ չտան, շուտով կմահանան և այլևս չեն երևա։ Երբ մարդկությունն աղաղակում է Ինձ, գալիս եմ մարդու աշխարհ, և անմիջապես մարդկությունն ապրում է լույսի աշխարհում՝ այլևս չփակվելով մի «սենյակում», որտեղից աղոթում է երկնքին։ Հենց որ տեսնում են Ինձ, մարդիկ Ինձ խոսելու հնարավորություն չեն տալիս՝ նախքան իրենց սրտերում կուտակված «դժգոհությունները» թափելը, բացելով իրենց բերաններն Իմ առաջ՝ աղերսելու, որ ուտելիք գցվի իրենց մեջ։ Բայց հետո նրանք դառնում են զուսպ և անվախ ու այլևս ոչինչ չեն խնդրում Ինձնից, այլ խոր քուն են մտնում կամ էլ, ուրանալով Իմ գոյությունը, գնում են զբաղվելու իրենց գործերով։ Մարդկության «լքելու» մեջ ակնհայտորեն երևում է, թե ինչպես են մարդկային էակները «զգացմունքներից» զուրկ և իրականացնում են իրենց «անաչառ արդարադատությունն» Իմ հանդեպ։ Ուստի, տեսնելով մարդուն իր անվայելուչ վիճակում, լուռ հեռանում եմ և այլևս հեշտությամբ ցած չեմ գա նրա լուրջ կանչերով։ Առանց իր իմացության մարդու անհանգստություններն օրեցօր աճում են, և այսպես, իր տքնաջան աշխատանքի թոհուբոհի մեջ, երբ հանկարծ հայտնաբերում է Իմ գոյությունը, նա Ինձ խոսելու հնարավորություն չի տալիս՝ նախքան դարձածալերիցս բռնելը և Ինձ որպես հյուր իր տուն ուղեկցելը։ Բայց, թեև նա կարող է ճոխ ճաշկերույթ դնել Իմ վայելքի համար, երբեք Ինձ յուրային չի համարել՝ փոխարենը վերաբերվելով Ինձ որպես հյուրի՝ Ինձնից մի փոքր օգնություն ստանալու համար։ Եվ այսպես, այս ժամանակ մարդն առանց ձևականությունների Իմ առաջ է ներկայացնում իր խղճուկ իրադրությունը՝ հուսալով ստանալ Իմ «ստորագրությունը», և, իր բիզնեսի համար վարկի կարիք ունեցողի պես, ողջ ուժով «զբաղվում» է Ինձնով։ Նրա յուրաքանչյուր շարժման և ժեստի մեջ տեսա մարդու մտադրության մի նշույլ․ կարծես, նրա կարծիքով, չգիտեմ ինչպես կարդալ մարդու խոսքերն ու արտահայտությունները կամ ինչպես դիտարկել մարդու սրտի ամենախորքերը։ Եվ այսպես, մարդն Ինձ է վստահում երբևէ իր ունեցած յուրաքանչյուր հանդիպման յուրաքանչյուր փորձառություն՝ առանց որևէ բան բաց թողնելու, և դրանից հետո Իմ առաջ է դնում իր պահանջները։ Ատում եմ մարդու յուրաքանչյուր արարքն ու գործողությունը։ Մարդկության մեջ երբեք չի եղել ոչ մեկը, ով արել է այնպիսի գործ, որը սիրում եմ․ կարծես մարդկությունը միտումնավոր թշնամանում է Ինձ հետ և նպատակաուղղված գրավում է Իմ բարկությունը․ նրանք բոլորն Իմ առջև շարքով ետ ու առաջ են անում՝ հետևելով իրենց սեփական կամքին Իմ աչքերի առաջ։ Մարդկության մեջ չկա ոչ մեկը, ով ապրում է հանուն Ինձ, և հետևաբար ողջ մարդկային ցեղի գոյությունը չունի ոչ արժեք, ոչ էլ իմաստ՝ պատճառ դառնալով, որ մարդկությունն ապրի անլցնելի դատարկության մեջ։ Նույնիսկ այդ դեպքում մարդկությունը դեռ հրաժարվում է արթնանալ, բայց շարունակում է ապստամբել Իմ դեմ՝ համառելով իր ունայնության մեջ։

Իրենց անցած բոլոր փորձությունների մեջ մարդկային էակները երբեք չեն համապատասխանել Իմ մտադրություններին։ Իրենց անսրտության և անարդարության պատճառով մարդիկ նպատակ չունեն վկայություն կրել Իմ անվան համար, փոխարենն «այլ ճանապարհով են վազում»՝ ապավինելով Ինձ ապրուստի համար։ Մարդու սիրտը լիովին չի դառնում դեպի Ինձ, և ուստի Սատանան ամայացնում է նրան, մինչև որ նա վերածվում է վերքերի կույտի՝ կեղտով ծածկված մարմնով։ Բայց մարդը դեռ չի գիտակցում, թե որքան զզվելի է դրա դեմքը․ ողջ ընթացքում նա շարունակել է մեծարել Սատանային Իմ թիկունքում։ Այս պատճառով բարկությամբ մարդուն ցած եմ գցում անհատակ անդունդը՝ այնպես անելով, որ նա երբեք չկարողանա ազատել ինքն իրեն։ Նույնիսկ այդ դեպքում իր խղճուկ ողբի մեջ մարդը, միևնույն է, հրաժարվում է բարեփոխել իր միտքը՝ համառորեն կոփելով իրեն, որ դիմակայի Ինձ, և հուսալով դրանով իսկ կամովին բորբոքել Իմ զայրույթը։ Նրա արածի պատճառով վերաբերվում եմ նրան որպես մեղավորի, ինչպիսին նա է, և զրկում եմ նրան Իմ գրկի ջերմությունից։ Ի սկզբանե հրեշտակները ծառայել են Ինձ և հնազանդվել են Ինձ առանց փոփոխության կամ դադարի, բայց մարդը միշտ արել է ճիշտ հակառակը, կարծես նա ոչ թե Ինձնից է եկել, այլ ծագել է Սատանայից։ Հրեշտակներն իրենց համապատասխան տեղերում բոլորն Ինձ են տալիս իրենց նվիրվածությունը․ նրանք չեն սասանվում Սատանայի ուժերից և միայն կատարում են իրենց պարտավորությունը։ Ջրվելով և սնվելով հրեշտակների կողմից՝ Իմ բոլոր որդիները և Իմ ժողովուրդը մեծանում են ուժեղ և առողջ․ նրանցից ոչ մեկը թույլ կամ անառողջ չէ։ Սա Իմ գործն է, Իմ հրաշքը։ Մինչ թնդանոթների համազարկերը մեկը մյուսի հետևից ազդարարում են Իմ թագավորության հիմնադրումը, հրեշտակները, քայլելով ռիթմիկ նվագակցությամբ, գալիս են Իմ ամբիոնի առաջ՝ ենթարկվելու Իմ զննությանը, որովհետև նրանց սրտերը զերծ են անմաքրությունից ու կուռքերից, և նրանք չեն խուսափում Իմ զննությունից։

Երբ հողմը ոռնում է, երկինքներն ակնթարթորեն, անհետաձգելի կերպով իջնում են ցած՝ խեղդելով ողջ մարդկությանը, այնպես որ նրանք այլևս ի վիճակի չեն կանչելու Ինձ այնպես, ինչպես ցանկանում են։ Առանց իմանալու՝ ողջ մարդկությունը խորտակվել է։ Ծառերը քամուց ետ ու առաջ են օրորվում, ժամանակ առ ժամանակ լսվում է ճյուղերի կոտրվելու ձայնը, և բոլոր չորացած տերևները քշվում են։ Երկիրը հանկարծակի ամայի և դատարկ է թվում, ու մարդիկ ամուր գրկում են իրար՝ պատրաստվելով այն աղետին, որը հետևում է աշնանը՝ ցանկացած պահի նրանց հարվածելու համար։ Բլուրների վրայի թռչուններն այս ու այն կողմ են թռչում, կարծես ինչ-որ մեկին լացով պատմում են իրենց վիշտը։ Լեռնային քարանձավներում առյուծները մռնչում են՝ վախից մարդկանց մազերը բիզ-բիզ կանգնեցնելով, և կարծես չարագուշակ մի զգացում կա՝ մարդկության ելքի կանխազգացում։ Չկամենալով թույլ տալ, որ տնօրինեմ իրենց այնպես, ինչպես կամենում եմ` բոլոր մարդիկ լուռ աղոթում են երկնքի «Իշխանին»։ Բայց ինչպե՞ս կարող է հողմը կասեցվել փոքրիկ առվակում հոսող ջրի ձայնով։ Ինչպե՞ս կարող է այն հանկարծակի կանգ առնել մարդկանց աղաչանքների ձայնից։ Ինչպե՞ս կարող է որոտը զսպել իր սրտի զայրույթը մարդու երկչոտության պատճառով։ Մարդը քամուց ետ ու առաջ է օրորվում․ նա այս ու այն կողմ է վազում՝ անձրևից թաքնվելու համար, և Իմ բարկության մեջ մարդկային էակները դողում ու սարսափում են՝ խորապես վախենալով, որ Իմ ձեռքը կդնեմ նրանց մարմինների վրա, կարծես հրացանի փող լինեմ՝ միշտ ուղղված մարդու կրծքին, և կրկին կարծես նա Իմ թշնամին է, ու այնուամենայնիվ նա Իմ ընկերն է։ Մարդը երբեք չի հայտնաբերել Իմ ճշմարիտ մտադրություններն իր համար, երբեք չի հասկացել Իմ ճշմարիտ նպատակները, և ուստի անգիտակցաբար նա հանցանք է գործում Իմ դեմ, անգիտակցաբար դիմադրում է Ինձ և այնուամենայնիվ, անկախ իր կամքից, նաև տեսել է Իմ սերը։ Մարդու համար դժվար է տեսնել Իմ դեմքն Իմ բարկության մեջ։ Թաքնված եմ Իմ բարկության սև ամպերի մեջ և կանգնած եմ որոտի ճայթյունների մեջ, ողջ տիեզերքի վրա՝ Իմ ողորմությունը ցած ուղարկելով մարդուն։ Քանի որ մարդը չի ճանաչում Ինձ, չեմ հանդիմանում նրան Իմ մտադրությունը չհասկանալու անկարողության համար։ Մարդկային էակների աչքերում ժամանակ առ ժամանակ թափում եմ Իմ բարկությունը, ժամանակ առ ժամանակ ցույց եմ տալիս Իմ ժպիտը, բայց նույնիսկ երբ տեսնում է Ինձ, մարդը երբեք ճշմարտապես չի տեսել Իմ ողջ բնույթը և դեռևս անկարող է լսել շեփորի քաղցրահունչ ձայնը, քանզի չափազանց թմրած է դարձել։ Կարծես Իմ պատկերը գոյություն ունի մարդու հիշողություններում, իսկ Իմ կերպարանքը՝ նրա մտքերում։ Սակայն մինչև մեր օրերը մարդկության առաջընթացի ընթացքում երբեք չի եղել մի մարդ, որ ճշմարտապես տեսել է Ինձ, որովհետև մարդու ուղեղը չափազանց աղքատացած է։ Չնայած նրան, որ մարդը «մանրամասն վերլուծել է» Ինձ, քանի որ նրա գիտությունն այդքան անբավարար է զարգացած, նրա գիտական հետազոտությունը դեռևս ոչ մի արդյունք չի տվել։ Եվ այսպես, «Իմ պատկերի» թեման միշտ կատարելապես դատարկ է եղել, և չկա մեկը, որ լրացնի այն, ոչ ոք չկա, որ գերազանցի համաշխարհային ռեկորդը, քանզի ներկայում նույնիսկ մարդկության՝ իր հենարանի պահպանումն արդեն անգնահատելի մխիթարություն է մեծ դժբախտության մեջ։

Իմ հանդիմանությունը գալիս է բոլոր մարդկանց վրա, սակայն նաև հեռու է մնում բոլոր մարդկանցից։ Յուրաքանչյուր մարդու ողջ կյանքը լի է Իմ հանդեպ սիրով ու ատելությամբ, և ոչ ոք երբեք չի ճանաչել Ինձ, և ուստի մարդու վերաբերմունքն Իմ հանդեպ մերթ տաք է, մերթ՝ սառը և անընդունակ է բնականոն լինելու։ Սակայն Ես միշտ հոգ եմ տարել և պաշտպանել եմ մարդուն, և միայն իր բթամտության պատճառով է, որ նա անկարող է տեսնել Իմ բոլոր գործերը և հասկանալ Իմ հրատապ մտադրությունները։ Ես Առաջնորդողն եմ բյուրավոր ազգերի մեջ և Բարձրյալն եմ բյուրավոր մարդկանց մեջ. պարզապես մարդը չի ճանաչում Ինձ։ Շատ տարիներ Ես ապրել եմ մարդկանց մեջ և փորձառաբար ապրել կյանքը մարդու աշխարհում, սակայն նա միշտ անտեսել է Ինձ և արտաքին տիեզերքից էակ համարել։ Հետևաբար, բնույթի և լեզվի տարբերությունների պատճառով մարդիկ Ինձ փողոցի անծանոթի պես են վերաբերվում։ Ասես Իմ հագուկապն ու հարդարանքը չափազանց յուրահատուկ են, ինչի արդյունքում մարդը չունի «հավատք»՝ Ինձ մոտենալու համար։ Միայն այդ ժամանակ եմ զգում մարդկային աշխարհի ամայությունն ու անարդարությունը։ Ես քայլում եմ անցորդների միջով՝ դիտարկելով նրանց բոլորի դեմքերը։ Կարծես նրանք հիվանդության մեջ են ապրում՝ հիվանդություն, որը նրանց դեմքերը լցնում է թախիծով. և կարծես նրանք ապրում են նաև հանդիմանության մեջ, որը խանգարում է նրանց ազատագրմանը։ Մարդը զսպում է ինքն իրեն և ցուցադրական խոնարհություն դրսևորում։ Մարդկանց մեծ մասն Իմ առջև դիմակ է կրում, որպեսզի ծափահարեմ նրանց, և մարդկանց մեծ մասը դիտավորյալ կերպով իրեն խղճուկ է ձևացնում Իմ առջև, որպեսզի ստանա Իմ օգնությունը։ Իմ մեջքի հետևում մարդիկ շողոքորթում և ըմբոստանում են Իմ դեմ։ Մի՞թե ճիշտ չեմ։ Մի՞թե սա մարդու ողջ մնալու ուղին չէ։ Ո՞վ է երբևէ Ինձ կյանքով արտահայտել իր կյանքում։ Ո՞վ է երբևէ բարձրացրել Ինձ ուրիշների մեջ։ Ո՞վ է երբևէ զսպված եղել Հոգու առջև։ Ո՞վ է երբևէ Սատանայի առջև Ինձ համար հաստատուն կանգնել իր վկայության մեջ։ Ո՞վ է երբևէ ճշմարտացիություն ավելացրել այն «հավատարմությանը», որն ունի Իմ հանդեպ։ Ո՞վ է երբևէ Իմ պատճառով դուրս թողնվել մեծ կարմիր վիշապի կողմից։ Մարդիկ Սատանայի հետ թավալվում են ցեխի մեջ. նրանք Իմ դեմ ըմբոստանալու «փորձագետներ» են, Ինձ հակառակելու «հնարագետներ» և «ասպիրանտներ»՝ Ինձ հետ ձևականորեն գործ ունենալու իրենց եղանակներում։ Հանուն իր իսկ ճակատագրի՝ մարդը փնտրտուքների մեջ է երկրի վրա այստեղ ու այնտեղ, և երբ կանչում եմ նրան, շարունակում է անկարող մնալ՝ զգալու Իմ թանկագինությունը և շարունակում է «հավատքով» ապավինել ինքն իրեն՝ չցանկանալով «բեռ» լինել ուրիշների համար։ Մարդու «վճռականությունները» արժեքավոր են, սակայն երբեք ոչ մեկի վճռականությունը առավելագույն գնահատականի չի արժանացել։ Դրանք բոլորը երերում են Իմ առջև և ապա՝ անձայն տապալվում։

Ես ամեն օր խոսում եմ, և ամեն օր նոր բաներ եմ անում։ Եթե մարդն իր ողջ ուժը չգործադրի, ապա կդժվարանա լսել Իմ ձայնը և տեսնել Իմ երեսը։ Թեև Սիրելին չափազանց սքանչելի է, և Նրա խոսքը՝ ծայրաստիճան մեղմ, սակայն մարդն անկարող է հեշտությամբ տեսնել Նրա փառավոր երեսը և լսել Նրա ձայնը։ Դարերի ընթացքում ոչ ոք երբեք հեշտությամբ չի տեսել Իմ երեսը։ Ժամանակին Ես խոսել եմ Պետրոսի հետ և «հայտնվել» Պողոսին, բայց ոչ ոք՝ բացառությամբ իսրայելացիների, երբեք ճշմարտապես չի տեսել Իմ երեսը։ Այսօր անձամբ եմ եկել մարդկանց մեջ՝ նրանց հետ միասին ապրելու։ Մի՞թե սա ձեզ հազվագյուտ ու արժեքավոր չի թվում։ Մի՞թե չեք ցանկանում փայփայել ձեր ժամանակը։ Ցանկանում եք թույլ տալ, որ այն այսպես անցնի՞ ձեր կողքով։ Մի՞թե ժամացույցի սլաքները կարող են հանկարծակի կանգ առնել մարդկանց մտքերում։ Կամ մի՞թե ժամանակը կարող է ետ հոսել։ Կամ մի՞թե մարդը կարող է կրկին երիտասարդ դառնալ։ Մի՞թե այսօրվա օրհնված կյանքը երբևէ կարող է կրկին գալ։ Ես մարդուն համապատասխան «պարգևավճար» չեմ տալիս «վատնելու» համար։ Պարզապես պնդում եմ Իմ գործն անելը՝ մնացած ամեն ինչից կտրված, և չեմ կանգնեցնում ժամանակի հոսքն այն պատճառով, որ մարդը զբաղված է, կամ նրա աղաղակների ձայնի պատճառով։ Մի քանի հազար տարի ոչ ոք չի կարողացել բաժանել Իմ եռանդը, և ոչ ոք չի կարողացել խախտել Իմ սկզբնական ծրագիրը։ Ես կգերազանցեմ տարածությունը, կհատեմ դարաշրջանները և կսկսեմ Իմ ողջ ծրագրի առանցքային գործը ինչպես բոլոր բաներից վեր, այնպես էլ դրանց մեջ։ Ոչ մի մարդ չի կարողացել հատուկ վերաբերմունք ստանալ Ինձնից կամ «պարգևներ»՝ Իմ ձեռքերից։ Թեև նրանք բացում են իրենց բերանները՝ Ինձ աղերսելու համար, և թեև նրանք մեկնում են իրենց ձեռքերը և, մոռանալով մնացած ամեն ինչ, պահանջում են այս բաներն Ինձնից, այս մարդկանցից ոչ մեկը երբեք չի ստիպել Ինձ հուզվել, և նրանք բոլորը ետ են մղվել Իմ «անգութ» ձայնով։ Մարդկանց մեծ մասը հավատում է, որ «չափազանց երիտասարդ» են և ուստի սպասում են, որ մեծ կարեկցանք ցուցաբերեմ, երկրորդ անգամ ողորմած լինեմ իրենց հանդեպ և խնդրում են, որ իրենց թույլ տամ ետնամուտքով ներս մտնել։ Սակայն ինչպե՞ս կարող էի անփութորեն միջամտել Իմ ծրագրին։ Մի՞թե մարդու «երիտասարդ տարիքի» պատճառով կարող էի կանգնեցնել երկրի պտույտը, որպեսզի նա ևս մի քանի տարի ապրեր երկրի վրա։ Մարդու ուղեղն այնքան բարդ է, սակայն թվում է՝ նաև բաներ կան, որոնք պակասում են դրան։ Հետևաբար մարդու մտքում հաճախ հայտնվում են «հրաշալի եղանակներ»՝ միտումնավոր կերպով Իմ գործը խաթարելու համար։

Թեև շատ անգամներ ներել եմ մարդու մեղքերը և հատուկ հոգ եմ տարել նրա մասին իր թուլության պատճառով, շատ են նաև այն անգամները, երբ նրան համապատասխան վերաբերմունք եմ ցույց տվել իր անտեղյակության պատճառով։ Պարզապես մարդը երբեք չի իմացել՝ ինչպես գնահատել Իմ բարությունը, այնպես որ ընկել է իր ներկա վիճակի մեջ՝ փոշով ծածկած, շորերը՝ ցնցոտիներ, մազերը մոլախոտի պես գլուխը ծածկած, դեմքը՝ մրով պատված, ոտքերին՝ կոպիտ, ինքնաշեն կոշիկներ, ձեռքերը՝ սատկած արծվի ճանկերի պես անզոր կախված կողքերից։ Երբ բացում եմ Իմ աչքերը և նայում, կարծես մարդը նոր է դուրս սողացել անհատակ անդունդից։ Չեմ կարող չզայրանալ. Ես միշտ հանդուրժող եմ եղել մարդու հանդեպ, սակայն ինչպե՞ս կարող էի թույլ տալ, որ մի դև ելումուտ անի Իմ սուրբ թագավորություն, ինչպես իրեն հաճելի է։ Ինչպե՞ս կարող էի թույլ տալ, որ մուրացկանը ձրի ուտի Իմ տանը։ Ինչպե՞ս կարող էի անմաքուր հոգուն հանդուրժել որպես հյուր Իմ տանը։ Մարդը միշտ «խիստ է եղել իր հանդեպ» և «հանդուրժող՝ ուրիշների հանդեպ», սակայն երբեք նվազագույն չափով անգամ քաղաքավարի չի եղել Իմ հանդեպ, քանի որ Ես Աստված եմ երկնքում, ուստի այլ կերպ է վերաբերվում Ինձ և երբեք չնչին գորով անգամ չի ունեցել Իմ հանդեպ։ Կարծես մարդու աչքերը հատկապես խորաթափանց են։ Հենց որ նա հանդիպում է Ինձ, դեմքի արտահայտությունն անմիջապես փոխվում է և փոքր-ինչ ավելի շատ արտահայտություն է հաղորդում իր սառը, անտարբեր դեմքին։ Ես մարդու նկատմամբ համապատասխան պատժամիջոցներ չեմ կիրառում Իմ հանդեպ նրա վերաբերմունքի պատճառով, այլ պարզապես նայում եմ երկնակամարին տիեզերքներից վեր և այնտեղից իրականացնում Իմ գործը երկրի վրա։ Մարդու հիշողություններում Ես երբեք բարություն չեմ ցուցաբերել որևէ մարդու հանդեպ, բայց և երբեք վատ չեմ վերաբերվել որևէ մեկին։ Քանի որ մարդն իր սրտում «դատարկ նստատեղ» չի թողնում Ինձ համար, երբ, անտեսելով ամեն ինչ, բնակվում եմ նրա ներսում, անքաղաքավարի կերպով դուրս է մղում Ինձ և ապա շողոքորթ խոսքեր է օգտագործում՝ արդարանալու համար՝ ասելով, թե ինքը չափազանց թերի է և անկարող իրեն Իմ վայելքի համար տրամադրել։ Մինչ խոսում է, նրա դեմքը հաճախ պատվում է «մութ ամպերով», կարծես աղետը կարող է ցանկացած պահի գալ մարդկանց մեջ։ Սակայն նա դեռ Ինձ խնդրում է հեռանալ՝ առանց հաշվի առնելու առկա վտանգները։ Թեև մարդուն տալիս եմ Իմ խոսքերով և Իմ գրկի ջերմությամբ, կարծես լսողական օրգան չունի, ուստի չնչին ուշադրությունն անգամ չի դարձնում Իմ ձայնին, փոխարենը, բռնելով գլուխը, արագորեն հեռանում է։ Ես հեռանում եմ մարդուց՝ մի քիչ հիասթափություն, բայց նաև մի քիչ ցասում զգալով։ Մինչդեռ մարդն անմիջապես անհետանում է մեծ փոթորիկների և հզոր ալիքների հարվածների տակ։ Շուտով նա աղաղակում է Ինձ, բայց ինչպե՞ս կարող էր ազդել քամու և ալիքների շարժման վրա։ Աստիճանաբար մարդու բոլոր հետքերը կորչում են, մինչև որ նրան այլևս հնարավոր չի լինում գտնել։

Դարերից առաջ Ես նայում էի բոլոր երկրներին տիեզերքներից վեր։ Ես մի մեծ գործ ծրագրեցի երկրի վրա՝ ստեղծել մարդկություն, որը համապատասխանում էր Իմ մտադրություններին, և երկրի վրա կառուցել մի թագավորություն, ինչպես երկնքում եղածը՝ թույլ տալով, որ Իմ զորությունը լցնի երկնակամարը, և Իմ իմաստությունը տարածվի ողջ տիեզերքով մեկ։ Եվ այսպես այսօր՝ հազարավոր տարիներ անց, շարունակում եմ Իմ ծրագիրը։ Սակայն ոչ ոք չգիտի երկրի վրա Իմ ծրագրի կամ տնօրինման մասին և առավել ևս չի տեսնում Իմ թագավորությունը երկրի վրա։ Հետևաբար, մարդն ընկնում է ստվերների ետևից և գալիս է Իմ առջև՝ փորձելով հիմարացնել Ինձ՝ ցանկանալով «լուռ գին» վճարել երկնքում Իմ օրհնությունների համար։ Արդյունքում հարուցում է Իմ զայրույթը, և Ես դատաստան եմ բերում նրա վրա, բայց նա դեռ չի արթնանում։ Կարծես աշխատում է գետնի տակ՝ լիովին անտեղյակ լինելով նրանից, ինչ գետնի վրա է, քանի որ չի ձգտում ոչ մի այլ բանի՝ բացի իր սեփական հեռանկարներից։ Բոլոր մարդկանց Ես մեջ երբեք չեմ տեսել որևէ մեկին, ով ապրում է Իմ շողացող լույսի ներքո։ Նրանք ապրում են խավարի աշխարհում և կարծես սովորել են ապրել խավարի մեջ։ Երբ լույսը գալիս է, նրանք հեռու են մնում, և կարծես լույսը խանգարել է նրանց աշխատանքին։ Արդյունքում մի փոքր հակակրանք են տածում դրա հանդեպ, կարծես լույսը փշրել է նրանց ողջ խաղաղությունը և թողել նրանց խորը քնելու անկարող։ Հետևաբար, մարդը հավաքում է իր ողջ ուժը՝ լույսը վանելու համար։ Լույսը կարծես նույնպես «ինքնագիտակցություն չունի» և ուստի արթնացնում է մարդուն իր քնից։ Երբ մարդն արթնանում է, նրա աչքերը փակ են, և նրա սիրտը լի է զայրույթով։ Նա որոշ չափով դժգոհ է Ինձնից, սակայն Իմ սրտում գիտեմ իրերի վիճակը։ Աստիճանաբար Ես ուժեղացնում եմ լույսը՝ ստիպելով, որ բոլոր մարդիկ մեկ առ մեկ գան Իմ լույսի մեջ ապրելու, այնպես որ շուտով նրանք հմտանում են լույսի հետ շփվելու մեջ, և ավելին՝ բոլորը թանկ են գնահատում լույսը։ Այս ժամանակ Իմ արքայությունը եկել է մարդկանց մեջ, բոլոր մարդիկ ուրախությամբ պարում են և տոնում, երկիրն անմիջապես լցվում է ցնծությամբ, և մի քանի հազար տարվա լռությունը խախտվում է լույսի գալստյամբ…

1992 թ. մարտի 26


Գլուխ 25

Ժամանակն անցնում է, և ներկա օրը մի ակնթարթում եկել է։ Իմ Հոգու ուղղորդմամբ բոլոր մարդիկ ապրում են Իմ լույսի մեջ, և այլևս ոչ ոք չի ապրում անցյալով կամ ուշադրություն չի դարձնում երեկվան։ Ո՞վ երբևէ չի ապրել և գոյություն չի ունեցել ներկա օրում։ Ո՞վ հիասքանչ օրեր ու ամիսներ չի անցկացրել թագավորությունում։ Ո՞վ չի ապրել արևի տակ։ Թեև թագավորությունն իջել է մարդկանց մեջ, ոչ ոք ճշմարտապես չի զգացել դրա ջերմությունը. մարդը տեսնում է միայն դրա արտաքինը և չի ըմբռնում դրա էությունը։ Երբ Իմ թագավորությունը ձևավորվում է, ո՞վ չի ուրախանում դրա համար։ Մի՞թե երկրագնդի վրայի երկրներն իսկապես կարող են խուսափել։ Մի՞թե մեծ կարմիր վիշապն իսկապես ի վիճակի է խուսափելու իր խորամանկությամբ։ Իմ կառավարչական հրամանագրերը ազդարարվում են տիեզերքում, դրանք հաստատում են Իմ իշխանությունը բոլոր մարդկանց մեջ և ուժի մեջ են մտնում տիեզերքի ներսում. այնուամենայնիվ, մարդը երբեք ճշմարտապես չի իմացել սա։ Երբ Իմ կառավարչական հրամանագրերը հրապարակվում են տիեզերքին, դա նաև այն ժամանակն է, երբ երկրի վրա Իմ գործը մոտենում է ավարտին։ Երբ որպես Թագավոր իշխանություն եմ բանեցնում բոլոր մարդկանց մեջ, և երբ Ինձ ճանաչում են որպես միակ բուն Աստծու, Իմ թագավորությունը լիովին կիջնի երկրի վրա։ Այսօր բոլոր մարդիկ նոր սկիզբ ունեն նոր ճանապարհի վրա։ Նրանք նոր կյանք են սկսել, սակայն ոչ ոք երբեք ճշմարտապես երկնքին նմանվող կյանք փորձառաբար չի ապրել երկրի վրա։ Արդյոք ճշմարտապես ապրո՞ւմ եք Իմ լույսի մեջ։ Արդյոք ճշմարտապես ապրո՞ւմ եք Իմ խոսքերի մեջ։ Ո՞վ չի մտածում իր իսկ հեռանկարների մասին։ Ո՞վ չի տխրում իր իսկ ճակատագրի համար։ Ո՞վ չի պայքարում չարչարանքի ծովում։ Ո՞վ չի ցանկանում ազատվել։ Մի՞թե թագավորության օրհնությունները տրվում են երկրի վրա մարդու քրտնաջան աշխատանքի դիմաց։ Մի՞թե մարդու բոլոր ցանկությունները կարող են իրականանալ ճիշտ այնպես, ինչպես նա է ցանկանում։ Ես ժամանակին մարդու առջև ներկայացրի թագավորության գեղեցիկ տեսարանը, սակայն նա պարզապես ագահ աչքերով նայեց դրան, և չկար ոչ ոք, ով ճշմարտապես վճռեր մտնել դրա մեջ։ Ժամանակին Ես «հաղորդեցի» մարդուն երկրի վրայի իրական իրավիճակի մասին, բայց նա ոչինչ չարեց՝ լսելուց բացի, և սրտանց չվերաբերվեց Իմ բերանից ելած խոսքերին։ Ժամանակին Ես պատմեցի մարդուն երկնքի հանգամանքների մասին, սակայն լսելիս նա Իմ խոսքերն ընդունեց որպես հրաշալի հեքիաթներ և անկեղծ սրտով չընդունեց այն, ինչ նկարագրեց Իմ բերանը։ Այսօր թագավորության տեսարանները փայլատակում են մարդկանց մեջ, բայց արդյոք որևէ մեկն իր որոնումներում երբևէ «կտրել-անցե՞լ է սար ու ձոր»։ Առանց Իմ հորդորի՝ մարդը դեռ չէր արթնանա իր երազներից։ Մի՞թե նա իսկապես այդքան գերված է երկրի վրայի իր կյանքով։ Մի՞թե նրա սրտում իսկապես բարձր պահանջներ չկան։

Նրանք, ում որպես Իմ ժողովուրդ նախասահմանեցի, ի վիճակի են իրենց Ինձ ընծայելու և ապրելու Ինձ հետ ներդաշնակության մեջ։ Նրանք արժեքավոր են Իմ աչքին և շողում են Իմ հանդեպ սիրով Իմ թագավորությունում։ Այսօրվա մարդկանցից ո՞վ է կատարում նման պայմանները։ Ո՞վ է ի վիճակի հասնելու իր նպատակին՝ ըստ Իմ պահանջների։ Մի՞թե Իմ պահանջներն իսկապես դժվարություններ են ստեղծում մարդու համար։ Մի՞թե միտումնավոր կերպով ստիպում եմ նրան սխալներ գործել։ Ես բոլոր մարդկանց «ներողամտությամբ» եմ վերաբերվում և նրանց արտոնյալ վերաբերմունք եմ ցույց տալիս։ Սակայն սա միայն Չինաստանում Իմ ժողովրդի հանդեպ է։ Այնպես չէ, որ թերագնահատում եմ ձեզ, ոչ էլ այնպես է, որ ձեզ խեթ եմ նայում, այլ գործնական և իրատես եմ ձեր հանդեպ։ Մարդիկ իրենց կյանքում անխուսափելիորեն բախվում են անհաջողությունների՝ լինի իրենց ընտանիքների առումով, թե ավելի լայն աշխարհի։ Սակայն ո՞ւմ նեղությունն է կազմակերպվել իր իսկ ձեռքով։ Մարդն անկարող է ճանաչել Ինձ։ Նա որոշակի հասկացողություն ունի Իմ արտաքին տեսքի մասին, սակայն անտեղյակ է Իմ էությունից. նա չգիտի իր կերած սննդի բաղադրիչները։ Ո՞վ է ի վիճակի ուշադիր ընկալելու Իմ սիրտը։ Ո՞վ է ի վիճակի ճշմարտապես հասկանալու Իմ մտադրություններն Իմ ներկայության մեջ։ Երբ իջնում եմ երկրի վրա, այն ծածկված է խավարով, և մարդը «խոր քնած է»։ Ես քայլում եմ բոլոր վայրերով, և այն ամենը, ինչ տեսնում եմ, պատռված ու մաշված է և անտանելի է նայելու համար։ Կարծես մարդը միայն ցանկանում է վայելել և չունի «արտաքին աշխարհի բաներին» ուշադրություն դարձնելու ցանկություն։ Բոլոր մարդկանցից գաղտնի՝ Ես զննել եմ ողջ երկիրը, սակայն չեմ տեսնում ոչ մի տեղ, որ կենսունակությամբ լի լինի։ Ես անմիջապես լույս ու ջերմություն եմ արձակում և երրորդ երկնքից նայում եմ երկրին։ Թեև լույսն ընկնում է երկրի վրա, և ջերմությունը տարածվում է դրա վրայով, կարծես միայն լույսն ու ջերմությունն են ուրախանում. դրանք լիովին անկարող են արթնացնել մարդուն, որը տարված է հարմարավետությամբ։ Տեսնելով սա՝ անմիջապես մարդկանց մեջ եմ շնորհում այն «գավազանը», որը պատրաստել եմ։ Երբ գավազանն ընկնում է, լույսն ու ջերմությունն աստիճանաբար ցրվում են, և երկիրն անմիջապես դառնում է ամայի ու խավար, և խավարի պատճառով մարդը կառչում է ինքն իրեն վայելել շարունակելու հնարավորությանը։ Մարդը որոշ աղոտ տեղեկություն ունի Իմ գավազանի գալստյան մասին, բայց նա չի արձագանքում և շարունակում է վայելել իր «օրհնությունները երկրի վրա»։ Այնուհետև Ես հնչեցնում եմ Իմ ձայնը՝ հանդիմանելու բոլոր մարդկանց, և ողջ տիեզերքի մարդիկ գլխիվայր գամվում են խաչին։ Երբ գալիս է Իմ հանդիմանությունը, մարդը ցնցվում է լեռների տապալման և երկրի ճեղքման աղմուկից, ինչից հետո նա վախեցած արթնանում է։ Ցնցված ու սարսափած՝ նա ցանկանում է փախչել, բայց չափազանց ուշ է։ Երբ Իմ հանդիմանությունն ընկնում է, Իմ թագավորությունն իջնում է երկրագնդի վրա, և յուրաքանչյուր երկիր փշուր-փշուր է լինում՝ անհետանալով առանց հետքի և ոչինչ չթողնելով իր ետևում։

Ամեն օր Ես նայում եմ տիեզերքի դեմքին և ամեն օր Իմ նոր գործն եմ անում մարդկանց մեջ։ Սակայն բոլոր մարդիկ տարվում են իրենց գործով, և ոչ ոք ուշադրություն չի դարձնում Իմ գործի դինամիկային կամ չի նկատում իրենցից դուրս գտնվող բաների վիճակը։ Կարծես մարդիկ ապրում են իրենց իսկ ստեղծած նոր երկնքում և նոր երկրում և չեն ցանկանում՝ որևէ մեկն անհանգստացնի իրենց։ Նրանք բոլորը զբաղված են իրենք իրենց վայելելու գործով և ինքնահիացման «մարմնամարզական վարժություններով»։ Մի՞թե մարդու սրտում Ինձ համար ընդհանրապես տեղ չկա։ Մի՞թե իսկապես անկարող եմ Իշխանը լինելու մարդու սրտի ներսում։ Մի՞թե մարդու հոգին իսկապես թողել է նրան։ Ո՞վ է երբևէ ուշադիր խորհրդածել Իմ բերանից ելած խոսքերի շուրջ։ Ո՞վ է երբևէ ընկալել Իմ սրտի ցանկությունը։ Մի՞թե մարդու սիրտն իսկապես գրավվել է ինչ-որ այլ բանի կողմից։ Շատ են այն անգամները, երբ աղաղակել եմ մարդուն, սակայն արդյոք որևէ մեկը երբևէ կարեկցանք զգացե՞լ է։ Արդյոք որևէ մեկը երբևէ ապրե՞լ է մարդկայնության մեջ։ Թեև մարդն ապրում է մսեղիում, սակայն զուրկ է մարդկայնությունից։ Մի՞թե նա կենդանական աշխարհում է ծնվել։ Կամ մի՞թե ծնվել է երկնքում և օժտված է աստվածայնությամբ։ Ես Իմ պահանջներն եմ ներկայացնում մարդուն, սակայն նա կարծես չի հասկանում Իմ խոսքերը. կարծես մի հրեշ եմ, որն օտար է իրեն, և ուստի դժվար է մոտենալը։ Այնքա՜ն շատ անգամներ հիասթափվել եմ մարդուց, այնքա՜ն շատ անգամներ ցասումով եմ լցվել նրա վատ կատարման պատճառով և այնքա՜ն շատ անգամներ տխրել եմ նրա թուլության պատճառով։ Ինչո՞ւ երբեք ի վիճակի չեմ արթնացնելու հոգևոր զգացումը մարդու սրտում։ Ինչո՞ւ երբեք ի վիճակի չեմ սեր ներշնչելու մարդու սրտում։ Ինչո՞ւ մարդը երբեք չի ցանկանում Ինձ որպես իր աչքի լույսի վերաբերվել։ Մի՞թե մարդու սիրտն իրենը չէ։ Մի՞թե ինչ-որ այլ բան է բնակություն հաստատել նրա հոգում։ Ինչո՞ւ է մարդն անդադար ողբում։ Ինչո՞ւ է միշտ լի վշտով։ Ինչո՞ւ, երբ տխուր է, անտեսում է Իմ գոյությունը։ Մի՞թե խոցել եմ նրան։ Մի՞թե միտումնավոր կերպով լքել եմ նրան։

Իմ աչքերում մարդը բոլոր բաներին իշխողն է։ Ես նրան զգալի իշխանություն եմ տվել՝ թույլ տալով տնօրինել բոլոր բաները երկրի վրա՝ խոտը լեռների վրա, կենդանիներին անտառներում և ձկներին ջրում։ Սակայն դրա համար ուրախ լինելու փոխարեն մարդը պաշարված է անհանգստությամբ։ Նրա ողջ կյանքը լի է տխրությամբ ու վշտով, նրա ողջ կյանքը նաև լի է շտապողականությամբ ու իրարանցմամբ, և նրա կյանքն ամբողջովին դատարկություն է՝ գումարած զվարճանք. նրա ողջ կյանքում չկան նոր «գյուտեր» կամ «ստեղծագործություններ»։ Ոչ ոք ի վիճակի չէ ազատվելու այս դատարկ կյանքից, ոչ ոք երբեք իմաստալից կյանք չի հայտնաբերել, և ոչ ոք երբեք իրական կյանք փորձառաբար չի ապրել։ Թեև այսօրվա մարդիկ բոլորն ապրում են Իմ շողացող լույսի ներքո, նրանք ոչինչ չգիտեն երկնքի կյանքի մասին։ Եթե ողորմություն չցուցաբերեմ մարդուն կամ չփրկեմ մարդկությանը, ապա բոլոր մարդիկ իզուր են եկել, նրանց կյանքը երկրի վրա անիմաստ է և իզուր կհեռանան՝ չունենալով ոչինչ, որով կարող են պարծենալ։ Յուրաքանչյուր կրոնի, հասարակության յուրաքանչյուր խավի, յուրաքանչյուր ազգի և յուրաքանչյուր հարանվանության մարդիկ բոլորը գիտեն երկրի վրայի դատարկությունը, և բոլորը փնտրում են Ինձ և սպասում Իմ վերադարձին. սակայն ո՞վ է ի վիճակի ճանաչելու Ինձ, երբ գամ։ Ես ստեղծեցի բոլոր բաները, արարեցի մարդկությանը և այսօր իջել եմ մարդկանց մեջ։ Մարդը, սակայն, հակահարված է տալիս Ինձ և «հատուցում» է հարկադրում։ Մի՞թե այն գործը, որ անում եմ մարդու վրա, ոչ մի օգուտ չի տալիս նրան։ Մի՞թե իսկապես անկարող եմ բավարարել մարդուն։ Ինչո՞ւ է մարդը մերժում Ինձ։ Ինչո՞ւ է մարդն այդքան սառն ու անտարբեր Իմ հանդեպ։ Ինչո՞ւ է երկիրը ծածկված դիակներով։ Մի՞թե սա իսկապես այն աշխարհի վիճակն է, որը ստեղծեցի մարդու համար։ Ինչո՞ւ է այնպես, որ մարդուն անհամեմատելի հարստություններ եմ տվել, սակայն դրա դիմաց նա Ինձ երկու դատարկ ձեռք է առաջարկում։ Ինչո՞ւ մարդն անկեղծորեն չի սիրում Ինձ։ Ինչո՞ւ երբեք Իմ ներկայության մեջ չէ։ Մի՞թե Իմ բոլոր խոսքերն իսկապես իզուր են եղել։ Մի՞թե Իմ խոսքերն անհետացել են ջրից ելնող ջերմության պես։ Ինչո՞ւ մարդը չի ցանկանում համագործակցել Ինձ հետ։ Մի՞թե Իմ օրվա գալուստն իսկապես մարդու մահվան պահն է։ Մի՞թե իսկապես կկործանեի մարդուն այն ժամանակ, երբ Իմ թագավորությունը ձևավորվում է։ Ինչո՞ւ Իմ ողջ տնօրինման ծրագրի ընթացքում ոչ ոք երբեք չի ընկալել Իմ մտադրությունները։ Ինչո՞ւ Իմ բերանից ելած արտահայտությունները փայփայելու փոխարեն մարդն արհամարհանքով մերժում է դրանք։ Ես ոչ մեկին չեմ դատապարտում, այլ պարզապես բոլոր մարդկանց խնդրում եմ հանդարտվել և կատարել ինքնաքննության գործը։

Ցնծացե՛ք, ո՛վ բոլոր ժողովուրդներ

Իմ լույսի մեջ մարդիկ կրկին տեսնում են լույսը։ Իմ խոսքի մեջ մարդիկ բաներ են ձեռք բերում իրենց վայելքի համար։ Ես եկել եմ Արևելքից, Ես ճանապարհ եմ ընկել Արևելքից։ Երբ Իմ փառքի լույսը շողում է, բյուրավոր ազգերը լուսավորվում են, ամեն ինչ լուսավորվում է, ոչ մի բան չի մնում խավարի մեջ։ Թագավորության մեջ այն կյանքը, որով Աստծու ժողովուրդն ապրում է Աստծու հետ, անչափ երջանիկ է։ Ջրերն ուրախությունից պարում են մարդկանց օրհնված կյանքի համար, լեռները մարդկանց հետ վայելում են Իմ առատությունը։ Բոլոր մարդիկ ջանում են, քրտնաջան աշխատում են՝ ցույց տալով իրենց նվիրվածությունն Իմ Թագավորության մեջ։ Թագավորության մեջ ապստամբություն այլևս չկա, դիմադրություն այլևս չկա. երկինքներն ու երկիրը կախված են միմյանցից, մարդը և Ես մտերմանում ենք խոր զգացմունքով՝ քնքշորեն ապրելով միասին, ապավինելով մեկս մյուսին... Այս ժամանակ Ես պաշտոնապես սկսում եմ Իմ կյանքը երկնքում։ Սատանայի անհանգստությունն այլևս չկա, և մարդիկ մտնում են հանգստի մեջ։ Տիեզերքում Իմ ընտրյալ ժողովուրդն ապրում է Իմ փառքի լույսի ներքո՝ անհամեմատելիորեն օրհնված, ոչ թե որպես մարդկանց մեջ ապրող մարդիկ, այլ որպես Աստծու հետ ապրող մարդիկ։ Բոլոր մարդիկ անցել են Սատանայի ապականության միջով և մինչև վերջին կաթիլը խմել են կյանքի դառնությունն ու քաղցրությունը։ Այժմ ապրելով Իմ լույսի մեջ՝ ինչպե՞ս կարող են նրանք չցնծալ։ Ինչպե՞ս կարող են նրանք թեթևամտորեն հրաժարվել այս գեղեցիկ ակնթարթից և թույլ տալ, որ այն սահի-անցնի։ Ո՛վ մարդիկ։ Շտապե՛ք երգել երգը ձեր սրտերում և ուրախությամբ պարե՛ք Ինձ համար։ Շտապե՛ք բարձրացնել ձեր անկեղծ սրտերը և մատուցե՛ք դրանք Ինձ։ Շտապե՛ք զարկել ձեր թմբուկները և ուրախությամբ նվագե՛ք Ինձ համար։ Ես ճառագում եմ Իմ հրճվանքը տիեզերքի վրայից։ Մարդկանց Ես բացահայտում եմ Իմ փառավոր դեմքը։ Ես կկանչեմ բարձր ձայնով։ Ես կանցնեմ տիեզերքից անդին։ Արդեն իսկ Ես թագավորում եմ մարդկանց մեջ։ Ես փառաբանվում եմ մարդկանց կողմից։ Ես սավառնում եմ վերևի կապույտ երկինքներում, և մարդիկ քայլում են Ինձ հետ։ Ես քայլում եմ Իմ ժողովրդի մեջ, և նրանք շրջապատում են Ինձ։ Մարդկանց սրտերը հորդում են ցնծությամբ, նրանց հնչեղ երգերը ցնցում են տիեզերքը՝ ճեղքելով երկնակամարը։ Տիեզերքն այլևս պարուրված չէ մշուշով. այլևս չկա ցեխ, այլևս չկա կուտակվող կեղտաջուր։ Տիեզերքի՛ սուրբ ժողովուրդ։ Իմ զննման ներքո նրանք ցույց են տալիս իրենց իրական կերպարանքը։ Նրանք կեղտով ծածկված մարդիկ չեն, այլ նեֆրիտի պես մաքուր սրբեր, նրանք բոլորն Իմ սիրելիներն են, նրանք բոլորն Իմ հրճվանքն են։ Բոլոր բաները վերադառնում են կյանք։ Սրբերը բոլորը վերադարձել են՝ ծառայելու Ինձ երկնքում, մտնելով Իմ ջերմ գրկի մեջ, այլևս չլացելով, այլևս չանհանգստանալով, ընծայելով իրենց Ինձ, վերադառնալով Իմ տուն, և իրենց հայրենիքում նրանք անդադար կսիրեն Ինձ։ Երբե՜ք չփոխվելով հավիտենապես։ Ո՞ւր է վիշտը։ Ո՞ւր են արցունքները։ Ո՞ւր է մսեղին։ Երկիրն այլևս չկա, բայց երկինքները հավերժ են։ Ես հայտնվում եմ բյուրավոր մարդկանց, և բյուրավոր մարդիկ գովաբանում են Ինձ։ Այս կյանքը, այս գեղեցկությունն անհիշելի ժամանակներից մինչև ժամանակների վերջը չի փոխվի։ Սա Թագավորության կյանքն է։

Ո՞վ է ապրում Իմ տանը։ Ո՞վ է ոտքի ելել հանուն Ինձ։ Ո՞վ է տանջվել Իմ անվան համար։ Ո՞վ է ուխտ արել Իմ առջև։ Ո՞վ է մինչ օրս հետևել Ինձ և դեռ չի դարձել անտարբեր։ Ինչո՞ւ են բոլոր մարդ արարածները սառը և անզգա։ Ինչո՞ւ է մարդկային ցեղը հրաժարվել Ինձնից։ Ինչո՞ւ է մարդկությունը խորշում Ինձնից։ Ինչո՞ւ ջերմություն չկա մարդկային աշխարհում։ Մինչ Սիոնում Ես ճաշակել եմ այն ջերմությունը, որ երկնքում է, և մինչ Սիոնում վայելել եմ այն օրհնությունը, որ երկնքում է։ Ես կրկին ապրել եմ մարդկանց միջավայրում, ճաշակել եմ մարդկային աշխարհի դառնությունը և Իմ սեփական աչքերով տեսել բոլոր իրադարձությունները, որ գոյություն ունեն մարդկանց մեջ։ Մարդն առանց գիտակցելու փոխվել է այնպես, ինչպես Ես եմ «փոխվել», և միայն այսկերպ է նա հասել մեր օրեր։ Ես կարիք չունեմ, որ մարդն ի վիճակի լինի հանուն Ինձ որևէ բան անելու, ոչ էլ կարիք ունեմ, որ նա որևէ կերպ աճի Ինձ համար։ Ես միայն ուզում եմ, որ նա ի վիճակի լինի գործելու Իմ ծրագրի համաձայն, ոչ թե ապստամբի Իմ դեմ կամ ամոթի խարան լինի Ինձ համար, այլ համոզիչ վկայություն տա Ինձ համար։ Մարդկանց մեջ եղել են այնպիսինները, որոնք լավ վկայություն են տվել Ինձ համար և փառաբանել Իմ անունը, բայց ինչպե՞ս է հնարավոր, որ մարդու գործերը կամ վարքը գոհացնեն Իմ սիրտը։ Ինչպե՞ս է հնարավոր, որ նա կարողանա համապատասխանել Իմ սրտին կամ բավարարել Իմ մտադրությունները։ Լեռներն ու ջրերը երկրի վրայի, ծաղիկները, խոտերն ու ծառերը երկրի՝ բոլորն Իմ ձեռքի աշխատանքի դրսևորումն են, բոլորը գոյություն ունեն Իմ անվան համար։ Բայցևայնպես, ինչո՞ւ մարդը չի կարողանում հասնել Իմ պահանջած չափանիշներին։ Գուցե պատճառը նրա նվաստությո՞ւնն է։ Գուցե պատճառն այն է, որ Ես բարձրացնո՞ւմ եմ նրան։ Հնարավո՞ր է, որ Ես չափազանց դաժան եմ նրա հանդեպ։ Ինչո՞ւ է մարդը միշտ վախենում Իմ պահանջած չափանիշներից։ Այսօր թագավորությունում Իմ ընտրյալ մարդկանց մեջ ինչո՞ւ եք դուք միայն լսում Իմ ձայնը, բայց չեք կամենում տեսնել Իմ դեմքը։ Ինչո՞ւ եք դուք միայն դիտարկում Իմ խոսքերը՝ առանց համապատասխանեցնելու դրանք Իմ Հոգուն։ Ինչո՞ւ եք առանձնացնում Ինձ այսպես՝ երկնքում և երկրի վրա։ Մի՞թե հնարավոր է, որ Ես, երբ երկրի վրա եմ, նույնպիսին չեմ, ինչպիսին երկնքում եմ։ Մի՞թե հնարավոր է, որ Ես, երբ երկնքում եմ, չեմ կարող իջնել երկիր։ Մի՞թե հնարավոր է, որ երկրի վրա եղած ժամանակ Ես արժանի չեմ երկինք ելնելու։ Ասես երբ երկրի վրա եմ, Ես նվաստ արարած եմ, ասես երբ երկնքում եմ, ազնվազարմ էակ եմ, և ասես երկնքի ու երկրի միջև ընդմիշտ անկամրջելի վիհ է։ Այնուամենայնիվ, մարդու աշխարհում մարդիկ կարծես ոչինչ չեն իմանում այս ամենի սկզբնաղբյուրների մասին, այլ միշտ գործում են Իմ դեմ, ասես Իմ խոսքերը միայն հնչում են և չունեն իմաստ։ Ողջ մարդկությունը ջանք է թափում Իմ խոսքերի վրա և Իմ կերպարանքի մեջ ձեռնարկում է իր սեփական հետազոտությունը, բայց այդ բոլոր ջանքերը ձախողվում են, դրանք անպտուղ են, փոխարենը տապալվում են Իմ խոսքերից և չեն համարձակվում կրկին ոտքի ելնելու։

Երբ Ես փորձում եմ մարդկանց հավատքը, նրանցից ոչ մեկը ճշմարիտ վկայություն չի տալիս, ոչ մեկն ունակ չէ իրեն ամբողջովին առաջարկելու. ավելին՝ նրանք թաքնվում են և հրաժարվում բացվելուց, ասես Ես պատրաստվում էի հափշտակելու նրանց սրտերը։ Անգամ Հոբը երբեք իսկապես անսասան չէր իր դատավարության ընթացքում, ոչ էլ անուշահոտություն էր ճառագում իր տառապանքի մեջ։ Բոլոր մարդիկ կանաչի մեղմ երանգ են դրսևորում գարնանային ջերմությունից, բայց նրանք երբեք կանաչ չեն մնում ձմռան ցուրտ հոսանքների ժամանակ։ Իր ոսկրոտ ու հյուծված մարմնակազմությամբ մարդը չի կարող կատարել Իմ մտադրությունները։ Ողջ մարդկության մեջ չկա մեկը, ով կարող է նմուշ ծառայել մյուսներին, որովհետև բոլոր մարդիկ, ըստ էության, նման են և չեն տարբերվում միմյանցից՝ քիչ բանով զանազանվելով մեկը մյուսից։ Այս պատճառով անգամ այսօր մարդիկ դեռևս անկարող են Իմ գործերը լիովին ճանաչելու։ Միայն երբ Իմ պատիժն իջնի ողջ մարդկության վրա, նրանք, առանց իրենց իմացության, կտեղեկանան Իմ գործերին, և առանց Իմ որևէ գործողության կամ որևէ մեկին հարկադրելու՝ մարդը կսկսի ճանաչել Ինձ և արդյունքում նայել Իմ գործերին։ Սա է Իմ ծրագիրը, այսպես են Իմ գործերը երևան գալիս, և հենց սա մարդը պիտի իմանա։ Թագավորությունում ամեն բան սկսում է վերակենդանանալ և կենսունակություն ճառագել։ Երկրի վիճակի փոփոխությամբ պայմանավորված՝ պետությունների միջև սահմանները նույնպես սկսում են տեղաշարժվել։ Ես մարգարեացել եմ, որ երբ մի երկիրը բաժանվի մյուսից, և երբ մի երկիրը միանա մյուսին, սա կլինի այն ժամանակը, երբ փշուշ-փշուր կանեմ բոլոր երկրները։ Այս ժամանակ Ես կնորոգեմ և կփոխեմ ամեն բան և կվերաբաժանեմ ողջ տիեզերքը՝ այսկերպ կարգի բերելով տիեզերքը և հինը փոխակերպելով նորի․ սա է Իմ ծրագիրը, և սրանք են Իմ գործերը։ Երբ ամեն մի երկիր և Իմ ընտրյալ ժողովուրդներից յուրաքանչյուրը վերադառնա Իմ գահի առաջ, Ես իսկույնևեթ երկնքի լիությունը կընծայեմ մարդկային աշխարհին, այնպես որ Իմ շնորհիվ աշխարհը պռնկեպռունկ լցված կլինի նմանը չունեցող լիությամբ։ Քանի դեռ հին աշխարհը գոյություն ունի, Ես իմ մեծ ցասումը կտեղամ ամեն մի երկրի վրա և կազդարարեմ կառավարչական հրամանագրերը, որոնք հայտնի կդառնան ողջ տիեզերքին, և ով էլ որ խախտի դրանք, կպատժվի։

Երբ Ես խոսում եմ ողջ տիեզերքի հետ, բոլոր մարդիկ լսում են Իմ ձայնը, այսինքն՝ բոլոր մարդիկ տեսնում են այն բոլոր գործերը, որ Ես կատարել եմ տիեզերքով մեկ։ Նրանք, ովքեր դեմ են գնում Իմ մտադրություններին, այսինքն՝ նրանք, ովքեր ընդդիմանում են Ինձ մարդու գործերով, կընկնեն Իմ պատժի միջոցին։ Ես կնորոգեմ երկնքի բազմաքանակ աստղերը, Իմ շնորհիվ կնորոգվեն արևը և լուսինը, երկինքն էլ այլևս առաջվանը չի լինի, և երկրի վրա ամեն բան կնորացվի․ այս ամենը կիրականանա Իմ խոսքերի շնորհիվ։ Տիեզերքի բոլոր պետությունները վերստին կբաժանվեն և կփոխարինվեն Իմ թագավորությամբ, այնպես որ երկրի վրայի պետությունները հավիտյան կվերանան, և կմնա միայն այն թագավորությունը, որ երկրպագում է Ինձ․ երկրի բոլոր պետությունները կկործանվեն և կդադարեն գոյություն ունենալուց։ Տիեզերքի մարդ արարածներից բոլոր նրանք, ովքեր բանսարկուներից են, կոչնչացվեն։ Բոլոր նրանք, ովքեր երկրպագում են Սատանային, կընկնեն Իմ այրող կրակի մեջ, այսինքն՝ բացի նրանցից, ովքեր այժմ հոսանքի մեջ են, բոլորը կվերածվեն մոխրի։ Երբ Ես պատժեմ յուրաքանչյուր մարդու, կրոնական համայնքները տարբեր չափերով կվերադառնան Իմ թագավորություն, և Իմ գործերով կնվաճեմ նրանց, որովհետև նրանք կտեսնեն, որ «սպիտակ ամպով եկող Սուրբը» արդեն եկել է։ Բոլոր մարդիկ կդասակարգվեն ըստ իրենց տեսակի և իրենց գործողություններին համաչափ տարբեր պատիժներ կստանան. բոլոր նրանք, ովքեր դիմադրել են Ինձ, կկործանվեն, իսկ ինչ վերաբերում է նրանց, որոնց երկրային գործերը չեն ներառել Ինձ, իրենց վարքագծի պատճառով կշարունակեն գոյությունը երկրի վրա Իմ որդիների և Իմ ժողովրդի կառավարման ներքո։ Ես կհայտնվեմ բյուր երկրների և ժողովուրդների ու կարտահայտեմ Իմ ձայնը երկրի վրա՝ հռչակելով Իմ մեծ աշխատանքի ավարտը, թույլ տալով, որ բոլոր մարդիկ տեսնեն սա իրենց սեփական աչքերով։

Մինչ Իմ խոսքը դառնում է ավելի խորքային, Ես հետևում եմ նաև տիեզերքի վիճակին։ Իմ խոսքերի միջոցով ամեն բան նորանում է։ Փոխվում է երկինքը, ինչպես և երկիրը։ Մարդկությունը բացահայտվում է իր սկզբնական ձևով, և մարդիկ հետզհետե դասակարգվում են ըստ իրենց տեսակի և անգիտակցաբար վերադառնում իրենց «ընտանիքներին»։ Սա մեծապես գոհացնում է Ինձ։ Ես զերծ եմ անհանգստությունից, և Իմ մեծ գործը կատարվել է աննկատ կերպով, ու ամեն բան ձևափոխվել է։ Երբ Ես արարեցի աշխարհը, բաժանեցի ամեն բան ըստ իր տեսակի՝ դասակարգելով այն ամենը, ինչն ուներ ձև։ Երբ Իմ տնօրինության ծրագիրը մոտենա ավարտին, Ես կվերականգնեմ արարչագործության նախկին վիճակը, ամեն բան կվերադարձնեմ իր սկզբնական կերպին՝ ամբողջովին փոխելով ամեն ինչ և տեղավորելով Իմ ծրագրի մեջ։ Ժամանակը եկե՜լ է։ Իմ ծրագրի վերջին փուլն ուր որ է կավարտվի։ Ա՜խ, կեղտոտ հին աշխարհ։ Այն վստահաբար կընկնի՜ Իմ խոսքերի պատճառով։ Այն վստահաբար կոչնչանա՜ Իմ ծրագրով։ Ա՜խ, բոլոր էակներ։ Նրանք բոլորը նոր կյանք ձեռք կբերեն Իմ խոսքերի մեջ, նրանք կունենան իրենց Գերիշխա՜նը։ Ա՜խ, սուրբ և անբասիր նոր աշխարհ։ Այն անկասկած կվերածնվի՜ Իմ փառավոր լույսի մեջ։ Ա՜խ, Սիոն լեռ։ Այլևս մի՛ լռիր․ Ես վերադարձել եմ հաղթանակած։ Ես հետևում եմ ողջ երկրին այս բոլոր բաների անցուդարձում։ Ժողովուրդները նոր կյանք են սկսել երկրի վրա և նոր հույսեր ունեն։ Ա՜խ, Ի՛մ մարդիկ։ Ինչպե՞ս կարող եք կյանք չվերադառնալ Իմ լույսի մեջ։ Ինչպե՞ս կարող եք Իմ առաջնորդության ներքո չցատկել ուրախությունից։ Երկրները գոռո՜ւմ են ցնծությունից, ջրերը՝ աղմկո՜ւմ զվարթ ծիծաղով։ Ա՜խ, հարություն առած Իսրայել։ Ինչպե՞ս կարող ես հպարտություն չզգալ Իմ նախասահմանման պատճառով։ Ո՞վ է արտասվել։ Ո՞վ է հեծեծել։ Հին Իսրայելն այլևս գոյություն չունի, իսկ այսօրվա Իսրայելը ելել է՝ ուղղաձիգ վեր խոյանալով աշխարհի վրա, և հաստատվել ողջ մարդկության սրտերում։ Այսօրվա Իսրայելն անշուշտ ձեռք կբերի իր գոյության հիմքն Իմ ժողովրդի միջոցով։ Ա՜խ, ատելի Եգիպտոս։ Մի՞թե դեռ դիմադրում ես Ինձ։ Ինչպե՞ս կարող ես օգտվել Իմ ողորմածությունից և փորձել խուսափել Իմ պատժից։ Ինչպե՞ս կարող ես չապրել Իմ պատժի սահմաններում։ Բոլոր նրանք, ում Ես սիրում եմ, վստահաբար հավիտենական գոյություն կունենան, իսկ բոլոր նրանք, ովքեր դիմադրում են Ինձ, վստահաբար հավիտյան կպատժվեն Իմ կողմից։ Քանզի Ես նախանձոտ Աստված եմ և ոչ մի մարդու նրա արարքներից որևէ մեկի համար հեշտությամբ չեմ ների։ Ես կզննեմ ողջ երկիրը և հայտնվելով աշխարհի արևելքում արդարությամբ, վեհությամբ, ցասումով և պատժով՝ կհայտնվեմ բյուրավոր մարդկանց։

Մարդկային վարքը երբեք չի հուզել Իմ սիրտը, ոչ էլ երբևէ թանկագին է թվացել Ինձ։ Մարդու աչքին Ես միշտ խիստ եմ իր հանդեպ և միշտ իշխանություն եմ գործադրում իր վրա։ Մարդու բոլոր արարքներում հազիվ թե լինի մի բան, որը հանուն Ինձ է արվում, հազիվ թե գտնվի մի բան, որ հաստատուն կանգնի Իմ աչքերի առջև։ Ի վերջո, մարդու ամեն բան առանց շշուկի տապալվում է Իմ առջև. միայն դրանից հետո եմ Ես հայտնի դարձնում իմ գործողությունները՝ ստիպելով բոլորին իրենց իսկ ձախողման միջոցով ճանաչել Ինձ։ Մարդկային բնությունն անփոփոխ է մնում։ Այն, ինչ նրանց սրտերում է, Իմ մտադրությունների համաձայն չէ. այն չէ, ինչ Ինձ պետք է։ Ես ամենից շատ ատում եմ մարդու համառությունն ու կրկնահանցագործությունը, բայց հայտնի չէ, թե մարդկությանն ինչ ուժ է դրդում շարունակաբար չճանաչելու Ինձ, Ինձ միշտ հեռավորության վրա պահելու և երբեք Իմ առջև Իմ մտադրությունների համաձայն չգործելու, այլ ընդհակառակը՝ հակառակելու Ինձ Իմ թիկունքում։ Մի՞թե սա է նրանց հավատարմությունը։ Մի՞թե սա է նրանց սերն Իմ հանդեպ։ Ինչո՞ւ մարդիկ չեն կարող ապաշխարել և նորի պես լինել։ Ինչո՞ւ են հավերժ պատրաստակամ ապրել ճահճում՝ տիղմից զերծ վայրի փոխարեն։ Մի՞թե վատ եմ վերաբերվել նրանց։ Հնարավո՞ր է, որ նրանց սխալ ուղղություն եմ ցույց տվել։ Հնարավո՞ր է, որ նրանց դժոխք եմ առաջնորդում։ Բոլորը պատրաստակամ են ապրել «դժոխքում»։ Երբ լույսը գալիս է, նրանց աչքերն ակնթարթորեն կուրանում են, քանզի նրանց մեջ ամեն բան դժոխքից է գալիս։ Սակայն մարդիկ անտեղյակ են սրանից և պարզապես վայելում են այս «դժոխային օրհնությունները» և դրանք որպես գանձեր սեղմում են իրենց կրծքին՝ սարսափելով, որ կխլեմ այդ գանձերը՝ նրանց առանց իրենց «գոյության հիմքի» թողնելով։ Մարդիկ բոլորը վախենում են Ինձնից, ահա թե ինչու, երբ գալիս եմ երկիր, հեռու են մնում Ինձնից՝ ատելով Ինձ մոտենալը, քանզի չեն ցանկանում «փորձանք բերել իրենց գլխին», այլ փոխարենը ցանկանում են պահպանել ներդաշնակությունն իրենց ընտանիքում, որպեսզի կարողանան վայելել «երկրային երջանկությունը»։ Բայց Ես չեմ կարող թույլ տալ, որ մարդկության ցանկություններն իրականանան, քանի որ մարդու ընտանիքը կործանելը հենց այն է, ինչի համար Ես այստեղ եմ։ Իմ գալստյան պահից խաղաղությունը հեռանում է նրանց տներից։ Ես մտադիր եմ հիմնովին ջարդուփշուր անել յուրաքանչյուր ազգ, էլ չասած՝ մարդու ընտանիքը։ Ո՞վ կարող է խուսափել Իմ ձեռքերից։ Հնարավո՞ր է, որ օրհնություններ ստացողները կարողանան խուսափել իրենց դժկամության շնորհիվ։ Մի՞թե երբևէ կարող է պատահել, որ հանդիմանություն կրողներն իրենց սարսափի շնորհիվ ձեռք բերեն Իմ համակրանքը։ Իմ բոլոր խոսքերում մարդիկ տեսել են Իմ մտադրություններն ու Իմ գործողությունները, բայց ո՞վ կարող է երբևէ ազատվել իր իսկ մտքերի խճճվածությունից։ Ո՞վ կարող է երբևէ ելք գտնել Իմ խոսքերի ներսից կամ դրսից։

Մարդը ճաշակել է Իմ ջերմությունը, մարդն իսկապես ծառայել է Ինձ, և մարդն իսկապես հնազանդվել է Իմ առջև՝ Ինձ համար ամեն ինչ անելով Իմ ներկայության մեջ։ Սակայն այսօր մարդկանց համար սա անհասանելի է. նրանք ոչինչ չեն անում՝ բացի իրենց հոգում լաց լինելուց, ասես քաղցած գայլը հափշտակել է նրանց, և կարող են միայն կարոտով ու անօգնականությամբ Ինձ նայել՝ անդադար Ինձ աղաղակելով։ Բայց նրանք երբեք ի վիճակի չեն ազատվելու իրենց ծանր կացությունից։ Ես վերհիշում եմ՝ ինչպես էին մարդիկ անցյալում խոստումներ տալիս Իմ ներկայության մեջ՝ հանդիսավոր երդումներ տալով Ինձ, որ իրենց սիրով կհատուցեն Իմ բարությունը։ Նրանք դառնորեն լաց էին լինում Իմ առջև, և նրանց լացի ձայնը սրտաճմլիկ էր, դժվար տանելի։ Նրանց վճռականության պատճառով Ես հաճախ օգնություն էի ցուցաբերում մարդկանց։ Անթիվ անգամներ մարդիկ եկել են Իմ առջև՝ հնազանդվելու Ինձ, և նրանց հաճելի վարվելակերպը դժվար է մոռանալ։ Անթիվ անգամներ նրանք, իրենց հավատարմության մեջ անսասան, սիրել են Ինձ, և նրանց անկեղծությունը հիացմունքի էր արժանի։ Անթիվ անգամներ նրանք սիրել են Ինձ իրենց իսկ կյանքը զոհաբերելու աստիճան, նրանք սիրել են Ինձ ավելի, քան իրենց սեփական անձը, և տեսնելով նրանց անկեղծությունը՝ Ես ընդունել եմ նրանց սերը։ Անթիվ անգամներ նրանք իրենց ընծայել են Իմ ներկայության մեջ՝ հանուն Ինձ անտարբեր մնալով մահվան առջև, և Ես վերացրել եմ անհանգստությունը նրանց ճակատներից և ուշադիր կերպով զննել նրանց դեմքերը։ Անթիվ անգամներ են եղել, երբ Ես նրանց փայփայված գանձի պես եմ սիրել, և անթիվ անգամներ են եղել, երբ Ես ատել եմ նրանց ինչպես Իմ սեփական թշնամուն։ Այնուամենայնիվ, այն, ինչ կա Իմ մտքում, մարդու ընկալումից վեր է մնում։ Երբ մարդիկ տխուր են, Ես գալիս եմ նրանց մխիթարելու։ Երբ նրանք թույլ են, գալիս եմ նրանց աջակցելու։ Երբ նրանք մոլորված են, Ես ցույց եմ տալիս ճանապարհը։ Երբ դառնորեն լաց են լինում, Ես սրբում եմ նրանց արցունքները։ Բայց երբ Ես եմ տխուր, ո՞վ կարող է Ինձ իր սրտով մխիթարել։ Երբ Ես սաստիկ անհանգստացած եմ, ո՞վ է հաշվի առնում Իմ սիրտը։ Երբ վշտացած եմ, ո՞վ կարող է բուժել Իմ սրտի վերքերը։ Երբ Ես մեկի կարիքն ունեմ, ո՞վ կարող է կամավոր ոտքի կանգնել և համագործակցել Ինձ հետ։ Մի՞թե Իմ հանդեպ մարդկանց նախկին վերաբերմունքն այժմ կորել է և երբեք չի վերադառնալու։ Ինչո՞ւ դրանից ոչինչ չի մնացել նրանց հիշողություններում։ Ինչպե՞ս է պատահել, որ մարդիկ մոռացել են այս ամենը։ Մի՞թե այս ամենը մարդկության՝ իր թշնամու կողմից ապականվելու պատճառով չէ։

Երբ հրեշտակները երաժշտություն են նվագում՝ Ինձ փառաբանելու համար, դա չի կարող չարթնացնել Իմ կարեկցանքը մարդու հանդեպ։ Իմ սիրտն ակնթարթորեն լցվում է տխրությամբ, և անհնար է Ինքս Ինձ այս ցավալի զգացմունքից ազատել։ Ես փորձառաբար ապրում եմ վշտեր, ուրախություններ, բաժանումներ և հանդիպումներ մարդու հետ, և մենք անկարող ենք փոխանակել անցյալի զգացմունքները։ Բաժանված լինելով վերևում՝ երկնքում, և ներքևում՝ երկրի վրա, հազվադեպ են այն ժամանակները, երբ մարդն ու Ես կարող ենք հանդիպել։ Ո՞վ կարող է ազատվել նախկին զգացմունքների կարոտից։ Ո՞վ կարող է դադարել անցյալը վերհիշելուց։ Ո՞վ չէր հուսա անցյալի զգացմունքների շարունակությանը։ Ո՞վ չէր տենչա Իմ վերադարձը։ Ո՞վ չէր փափագի Իմ վերամիավորումը մարդու հետ։ Իմ սիրտը խորապես անհանգստացած է, և մարդու հոգին խորապես մտահոգված է։ Թեև մենք հոգով նման ենք, չենք կարող հաճախ միասին լինել և չենք կարող հաճախ տեսնել միմյանց։ Այսպիսով՝ ողջ մարդկության կյանքը լի է վշտով և զուրկ է կենսունակությունից, քանզի մարդը միշտ զգացմունքայնորեն կապված է եղել Ինձ։ Ասես մարդկային էակները երկնքի առարկաներ լինեին՝ ցած նետված մահկանացուների աշխարհ։ Նրանք աղաղակում են Իմ անունը երկրի վրա՝ իրենց հայացքը գետնից Ինձ բարձրացնելով. բայց ինչպե՞ս կարող են փախչել գիշատիչ գայլի երախից։ Ինչպե՞ս կարող են ազատել իրենց դրա սպառնալիքներից ու գայթակղություններից։ Ինչպե՞ս կարող են մարդիկ չզոհաբերել իրենց՝ Իմ ծրագրի կարգավորմանը հնազանդվելու պատճառով։ Երբ նրանք բարձրաձայն աղերսում են, Ես Իմ երեսը թեքում եմ նրանցից, չեմ կարողանում այլևս նայել. բայց ինչպե՞ս կարող էի չլսել նրանց վշտի արցունքալի աղաղակները։ Ես կշտկեմ մարդկային աշխարհի անարդարությունները։ Ես Իմ գործն Իմ իսկ ձեռքերով կկատարեմ ողջ երկրով մեկ՝ արգելելով Սատանային կրկին ծանր վնաս հասցնել Իմ մարդկանց, արգելելով թշնամիներին կրկին գործել կամայականորեն և անխոհեմաբար։ Ես Թագավոր կդառնամ երկրի վրա և Իմ գահն այնտեղ կտեղափոխեմ՝ ստիպելով Իմ բոլոր թշնամիներին խոնարհվել և խոստովանել իրենց մեղքերն Իմ առջև։ Իմ տխրության մեջ զայրույթ է միախառնված։ Ես կտրորեմ ողջ տիեզերքը՝ չխնայելով ոչ մեկին և ապշեցնելով ու սարսափեցնելով Իմ բոլոր թշնամիներին։ Ողջ երկիրն ավերակների կվերածեմ և կստիպեմ Իմ թշնամիներին ընկնել ավերակների մեջ, որպեսզի այսուհետ նրանք այլևս չապականեն մարդկությանը։ Իմ ծրագիրն արդեն հաստատված է, և ոչ ոք չպետք է փոխի այն։ Մինչ տիեզերքի վրայով շրջում եմ մեծափառ շքեղությամբ, ողջ մարդկությունը նոր կդարձվի, և ամեն բան կվերակենդանանա։ Մարդն այլևս չի լացի, այլևս Ինձ օգնության չի կանչի։ Այն ժամանակ Իմ սիրտը կուրախանա, և մարդիկ տոնակատարությամբ կվերադառնան Ինձ։ Ողջ տիեզերքը՝ վերևից վար, ցնծությամբ կալեկոծվի…

Այսօր Ես աշխարհի ազգերի մեջ կատարում եմ այն գործը, որը նախատեսել եմ իրագործել։ Ես շրջում եմ մարդկության մեջ՝ կատարելով Իմ ծրագրի ներսում եղած ողջ գործը, և ողջ մարդկությունը Իմ մտադրությունների համաձայն մասնատում է զանազան ազգերը։ Երկրի վրայի մարդիկ իրենց ուշադրությունը սևեռել են իրենց իսկ նշանակության վայրին, քանզի օրն իսկապես մոտենում է, և հրեշտակները հնչեցնում են իրենց փողերը։ Այլևս հապաղումներ չեն լինի, և դրանից անմիջապես հետո բոլոր բաները կսկսեն պարել ցնծությամբ։ Ո՞վ կարող է իր կամքով երկարաձգել Իմ օրը։ Երկրի մա՞րդը։ Թե՞ երկնքի աստղերը։ Թե՞ հրեշտակները։ Երբ հայտարարություն եմ անում՝ սկսելու Իսրայելի ժողովրդի փրկությունը, Իմ օրը վրա է հասնում ողջ մարդկությանը։ Ամեն մարդ վախենում է Իսրայելի վերականգնումից։ Երբ Իսրայելը վերականգնվի, դա կլինի այն օրը, երբ Ես փառք ձեռք կբերեմ, և նաև այն օրը, երբ ամեն բան կփոխվի և կնորոգվի։ Քանի որ արդար դատաստանն անխուսափելիորեն կանգնած է ողջ տիեզերքի առջև, բոլոր մարդիկ դառնում են երկչոտ և վախեցած, որովհետև մարդկային աշխարհում արդարությունը չլսված բան է։ Երբ արդարության Արեգակը հայտնվի, Արևելքը կլուսավորվի, և ապա այն իր հերթին կլուսավորի ողջ տիեզերքը՝ հասնելով բոլորին։ Եթե մարդն իսկապես կարողանա իրագործել Իմ արդարությունը, ի՞նչ կլիներ վախենալու։ Իմ մարդիկ բոլորը սպասում են Իմ օրվա գալստյանը, նրանք բոլորը տենչում են Իմ օրվա գալը։ Նրանք սպասում են, որ Ես գամ որպես արդարության Արեգակը՝ հատուցում բերելու ողջ մարդկությանը և կարգավորելու մարդկության նշանակության վայրը։ Իմ թագավորությունը ձևավորվում է ողջ տիեզերքի վրա, և Իմ գահը զբաղեցնում է Իմ հարյուր միլիոնավոր ընտրյալ մարդկանց սրտերը։ Հրեշտակների համագործակցությամբ Իմ մեծ գործը շուտով կիրագործվի։ Իմ բոլոր որդիները և Իմ մարդիկ անհամբեր սպասում են Իմ վերադարձին՝ տենչալով, որ վերամիավորվեմ նրանց հետ՝ այլևս երբեք չբաժանվելու համար։ Ինչպե՞ս կարող էր Իմ թագավորության մարդկանց բազմությունը չվազել միմյանց ընդառաջ և չուրախանալ Իմ՝ իրենց հետ միասին լինելու պատճառով։ Մի՞թե սա կարող է լինել վերամիավորում, որի համար ոչ մի գին պետք չէ վճարել։ Ես պատվարժան եմ բոլոր մարդկանց աչքերում, Ես հռչակվում եմ բոլորի խոսքերում։ Երբ վերադառնամ, առավել ևս կնվաճեմ թշնամական բոլոր ուժերը։ Ժամանակը եկե՛լ է։ Ես շարժման մեջ կդնե՛մ Իմ գործը։ Ես մարդկանց մեջ իշխանություն կունենամ որպես Թագավոր։ Ես վերադարձի շեմի՛ն եմ։ Եվ պատրաստվում եմ հեռանալու։ Սա այն է, ինչին բոլորը հուսացած են, սա այն է, ինչ նրանք ցանկանում են։ Ես թույլ կտամ ողջ մարդկությանը տեսնել Իմ օրվա գալուստը, և նրանք բոլորն ուրախությամբ կդիմավորե՛ն Իմ օրվա գալը։

Երբ Ես եկա Սիոնից, Ինձ սպասում էին բոլոր բաները, և երբ Ես վերադարձա Սիոն, Ինձ դիմավորեցին բյուրավոր մարդիկ։ Իմ գալստյան և վերադարձի ընթացքում Իմ քայլերը երբեք չխոչընդոտվեցին Ինձ թշնամի բաների կողմից, և ուստի Իմ գործը միշտ սահուն առաջ ընթացավ։ Այսօր, երբ Ես գալիս եմ բոլոր արարածների մեջ, ամեն բան Ինձ դիմավորում է լռությամբ՝ խորապես վախենալով, որ Ես կրկին կհեռանամ, և նրանք այդպիսով կկորցնեն այն, ինչին ապավինում են որպես հենարան։ Ամեն բան հետևում է Իմ առաջնորդությանը, և բոլորը հետևում են Իմ ձեռքով ցույց տրված ուղղությանը։ Իմ բերանից ելած խոսքերը կատարյալ են դարձրել բազմաթիվ արարածների և պատժել ապստամբության շատ որդիների։ Ուստի բյուրավոր մարդիկ աչքները չեն կտրում Իմ խոսքերից և ուշադրությամբ լսում են Իմ բերանից ելած արտահայտումները՝ խորապես վախենալով բաց թողնել այս լավ առիթը։ Հենց այս պատճառով է, որ Ես շարունակել եմ խոսել, որպեսզի Իմ գործն ավելի արագ կատարվի, և որպեսզի երկրի վրա ավելի շուտ ի հայտ գան գոհացուցիչ պայմաններ և շտկեն երկրի ամայության տեսարանները։ Երբ Ես նայում եմ երկինքներին, դա այն ժամանակն է, երբ Ես մեկ անգամ ևս շրջվում եմ դեպի մարդկությունը. բոլոր երկրներն իսկույն կենդանությամբ են լցվում, փոշին այլևս չի կախվում օդում, և տիղմն այլևս չի ծածկում գետինը։ Իմ աչքերն անմիջապես շողարձակում են՝ ստիպելով բոլոր երկրների մարդկանց նայել Ինձ և ապաստան գտնել Իմ մեջ։ Այսօրվա աշխարհի մարդկանցից՝ ներառյալ նրանց բոլորին, ովքեր ներկա են Իմ տանը, ո՞վ է իսկապես ապաստան գտնում Իմ մեջ։ Ո՞վ է տալիս իր սիրտը՝ Իմ վճարած գնի փոխարեն։ Ո՞վ է երբևէ խաղաղությամբ բնակվել Իմ տանը։ Ո՞վ է երբևէ իսկապես նվիրել իրեն Ինձ։ Երբ Ես պահանջներ եմ ներկայացնում մարդուն, նա անմիջապես փակում է իր «փոքրիկ պահեստը»։ Երբ Ես տալիս եմ մարդուն, նա արագ բացում է իր բերանը, որպեսզի գաղտնաբար վերցնի Իմ հարստությունը, և հաճախ սիրտը դող է ընկնում՝ խորապես վախենալով, որ Ես հակահարված կտամ նրան։ Ուստի մարդու բերանը կիսաբաց և կիսափակ է, և նա անկարող է իսկապես վայելելու այն հարստությունը, որը Ես շնորհում եմ։ Ես հեշտությամբ չեմ դատապարտում մարդուն, բայցևայնպես նա միշտ քաշում է Իմ ձեռքը և խնդրում Ինձ ողորմություն շնորհել իրեն. միայն երբ մարդն աղերսում է Ինձ, Ես մեկ անգամ ևս շնորհում եմ նրան «ողորմություն» և տալիս եմ նրան Իմ բերանի ամենախիստ խոսքերը, այնպես, որ նա անմիջապես ամոթ է զգում և անկարող ուղղակիորեն ընդունելու Իմ «ողորմությունը», և փոխարենը ստիպում՝ ուրիշներն այն փոխանցեն իրեն։ Երբ մարդը լիովին ըմբռնած լինի Իմ բոլոր խոսքերը, նրա հասակը կհամապատասխանի Իմ մտադրություններին, և նրա աղերսանքներն արդյունավետ կլինեն ու ոչ թե զուր կամ ապարդյուն. Ես օրհնում եմ մարդկության այն աղերսանքները, որոնք անկեղծ են և ոչ շինծու։

Ես գործել ու խոսել եմ դարաշրջանների ընթացքում, բայց մարդը երբեք չի լսել այնպիսի արտահայտումներ, ինչպիսիք Ես ասում եմ այսօր, և երբեք չի ճաշակել Իմ մեծափառությունն ու դատաստանը։ Թեև անցյալի աշխարհում որոշ մարդիկ լսել են Իմ մասին լեգենդներ, ոչ ոք երբեք իսկապես չի բացահայտել Իմ հարստության չափը։ Թեև այսօրվա մարդիկ լսում են Իմ բերանից ելած խոսքերը, նրանք շարունակում են անտեղյակ մնալ, թե որքան խորհուրդներ կան Իմ բերանում, և ուստի Իմ բերանը համարում են առատության եղջյուր։ Բոլոր մարդիկ ցանկանում են ինչ-որ բան ձեռք բերել Իմ բերանից, լինեն դրանք պետության գաղտնիքները, երկնքի խորհուրդները, հոգևոր ոլորտի շարժընթացը, թե մարդկության նշանակության վայրը։ Բոլոր մարդիկ ցանկանում են ստանալ նման բաներ։ Ուստի, եթե Ես հավաքեի մարդկանց և «պատմություններ» պատմեի նրանց, նրանք անմիջապես վեր կկենային իրենց «հիվանդության մահճից»՝ լսելու Իմ խոսքերը։ Մարդու ներսում չափազանց շատ բան է պակասում. նրան պետք են ոչ միայն «սննդային հավելումներ», այլ ավելին՝ նրան պետք է «մտավոր հենարան» և «հոգևոր սնուցում»։ Սա այն է, ինչ պակասում է բոլոր մարդկանց. սա է նրանց «հիվանդությունը»։ Ես դարմանում եմ մարդու հիվանդությունը` ավելի լավ արդյունքների հասնելու համար, որպեսզի բոլորն առողջանան, և որպեսզի Իմ դեղի ներգործությամբ նրանք վերադառնան բնականոն վիճակի։ Արդյո՞ք դուք իսկապես ատում եք մեծ կարմիր վիշապին։ Արդյո՞ք դուք իսկապես, անկեղծորեն ատում եք դրան։ Ինչո՞ւ եմ Ես ձեզ այդքան շատ անգամներ հարցրել։ Ինչո՞ւ եմ Ես նորից ու նորից տալիս ձեզ այս հարցը։ Մեծ կարմիր վիշապի ի՞նչ պատկեր կա ձեր սրտերում։ Արդյո՞ք այն իսկապես հեռացվել է։ Արդյո՞ք դուք իսկապես չեք համարում դրան ձեր հայրը։ Բոլոր մարդիկ պետք է ընկալեն Իմ մտադրությունն Իմ հարցերի մեջ։ Դա մարդկանց զայրույթը հրահրելու համար չէ, ոչ էլ մարդկանց մեջ ապստամբություն սադրելու, ոչ էլ նրա համար, որ մարդն իր ելքը գտնի, այլ նրա համար է, որ թույլ տրվի բոլոր մարդկանց ազատագրել իրենց մեծ կարմիր վիշապի կապանքներից։ Սակայն ոչ ոք չպետք է անհանգստանա։ Ամեն բան կիրագործվի Իմ խոսքերով. ոչ մի մարդ չի կարող մասնակցել, և ոչ մի մարդ չի կարող կատարել այն գործը, որ Ես պիտի իրականացնեմ։ Ես կմաքրեմ բոլոր երկրների օդը և կոչնչացնեմ դևերի բոլոր հետքերը երկրի վրա։ Ես արդեն սկսել եմ, և մեծ կարմիր վիշապի բնակավայրում Ես պիտի մեկնարկեմ Իմ պատժի սկզբնական գործը։ Ուստի կարելի է տեսնել, որ Իմ պատիժը հասել է ողջ տիեզերքին։ Մեծ կարմիր վիշապը և բոլոր տեսակի անմաքուր հոգիները հավանաբար չեն կարող խուսափել Իմ պատժից, քանզի Ես զննում եմ բոլոր երկրները։ Երբ երկրի վրա Իմ գործն ավարտվի, այսինքն՝ երբ դատաստանի դարաշրջանը մոտենա ավարտին, Ես պաշտոնապես կպատժեմ մեծ կարմիր վիշապին։ Իմ ժողովուրդն անշուշտ կտեսնի Իմ արդար պատիժը մեծ կարմիր վիշապի նկատմամբ, անշուշտ անդադար կարտահայտի իր գովաբանությունն Իմ արդարության համար և անշուշտ հավերժ կփառաբանի Իմ սուրբ անունն Իմ արդարության համար։ Ուստի դուք պաշտոնապես կկատարեք ձեր պարտականությունը և պաշտոնապես կգովերգեք Ինձ բոլոր երկրներում հավիտյանս հավիտենի՛ց։

Երբ դատաստանի դարաշրջանը հասնի իր գագաթնակետին, Ես չեմ շտապի ավարտել Իմ գործը, այլ կհամատեղեմ այն պատժի դարաշրջանի ապացույցի հետ, որպեսզի Իմ ողջ ժողովուրդը տեսնի. դրանով ավելի մեծ արդյունք ձեռք կբերվի։ Այս ապացույցն այն միջոցն է, որով Ես պատժում եմ մեծ կարմիր վիշապին, և Ես այնպես կանեմ, որ Իմ ժողովուրդն իր սեփական աչքերով տեսնի դա, այնպես, որ նրանք ավելին իմանան Իմ խառնվածքի մասին։ Իմ ժողովրդի՝ Ինձ վայելելու ժամանակն այն է, երբ մեծ կարմիր վիշապը պատժվում է։ Մեծ կարմիր վիշապի ժողովրդին ոտքի հանելն ու նրա դեմ ապստամբել ստիպելն Իմ ծրագիրն է, և սա այն մեթոդն է, որով Ես կատարյալ եմ դարձնում Իմ ժողովրդին, և դա մեծ հնարավորություն է Իմ ողջ ժողովրդի համար՝ աճելու կյանքում։ Երբ պայծառ լուսինը բարձրանում է, խաղաղ գիշերն իսկույն խաթարվում է։ Թեև լուսինը թերի է, մարդը բարձր տրամադրություն ունի և խաղաղ նստում է լուսնի լույսի տակ՝ հիանալով լուսնկա գիշերվա գեղեցիկ տեսարանով։ Մարդը չի կարող նկարագրել իր հոգեվիճակը․ կարծես նա ցանկանում է իր մտքերով վերադառնալ անցյալ, կարծես ցանկանում է առաջ նայել՝ դեպի ապագա, կարծես նա վայելում է ներկան։ Նրա դեմքին ժպիտ է հայտնվում, և ուրախ մթնոլորտում թարմ բուրմունք է տարածվում. երբ մեղմ զեփյուռ է սկսում փչել, մարդը զգում է հարուստ բույրը և կարծես արբում է դրանով՝ անկարող լինելով սթափվելու։ Սա հենց այն ժամանակն է, երբ Ես անձամբ եկել եմ մարդկանց մեջ, և մարդն ավելի սուր է զգում հարուստ բուրմունքը, և ուստի նա ապրում է այս բույրի մեջ։ Ես հաշտ եմ մարդու հետ, մարդն ապրում է Ինձ հետ ներդաշնակ, նա այլևս ուրիշ կերպ չի նայում Ինձ, Ես այլևս չեմ էտում մարդու պակասությունները, մարդու դեմքին այլևս վշտահար արտահայտություն չկա, և մահն այլևս չի սպառնում ողջ մարդկությանը։ Այսօր Ես մարդու հետ միասին առաջ եմ ընթանում դեպի պատժի դարաշրջան՝ նրա հետ կողք կողքի քայլելով։ Ես անում եմ Իմ գործը, ինչը նշանակում է, որ Ես Իմ գավազանն իջեցնում եմ մարդկության վրա, և այն ընկնում է նրա վրա, ինչն ապստամբ է մարդու մեջ։ Մարդու աչքերում Իմ գավազանը կարծես հատուկ զորություն ունի. այն հասնում է բոլոր նրանց, ովքեր Իմ թշնամիներն են, և հեշտությամբ չի խնայում նրանց. բոլոր նրանց մեջ, ովքեր հակադրվում են Ինձ, գավազանը կատարում է իր ներհատուկ գործառույթը. Իմ ձեռքերում ամեն ինչ կատարում է իր համապատասխան դերը՝ Իմ մտադրությունների համաձայն և երբեք դեմ չի գնացել Իմ մտադրություններին կամ փոխել իր բուն էությունը։ Արդյունքում, ջրերը կոռնան, լեռները կտապալվեն, մեծ գետերը կկազմալուծվեն, մարդը մշտապես փոփոխական կլինի, արևը կխամրի, լուսինը կխավարի, մարդն այլևս խաղաղ ապրելու օրեր չի ունենա, երկրի վրա այլևս հանգստության ժամանակներ չեն լինի, երկինքն այլևս երբեք հանդարտ ու խաղաղ չի մնա և այլևս չի զսպի իրեն։ Ամեն բան կնորոգվի և կվերականգնի իր սկզբնական տեսքը։ Երկրի բոլոր տնային տնտեսությունները կպառակտվեն, և երկրի բոլոր պետությունները կմասնատվեն. կանցնեն ամուսնու և կնոջ վերամիավորման օրերը, մայր ու որդի այլևս չեն հանդիպի, այլևս երբեք հայր ու դուստր չեն միանա։ Երկրի վրա եղած բոլոր նախկին կարգերը կջախջախվեն Իմ կողմից։ Ես մարդկանց հնարավորություն չեմ տալիս արտահայտելու իրենց զգացմունքները, քանզի Ես զուրկ եմ մսեղավոր զգացմունքներից, և մարդկանց զգացմունքների հանդեպ ատելությունս հասել է ծայրահեղ աստիճանի։ Մարդկանց միջև եղած զգացմունքների պատճառով է, որ Ինձ մի կողմ են նետել, և ուստի Ես նրանց աչքերում դարձել եմ «երրորդ կողմ». մարդկանց միջև եղած զգացմունքների պատճառով է, որ Ինձ մոռացել են. մարդու զգացմունքների պատճառով է, որ նա առիթն օգտագործում է՝ վերցնելու իր «խիղճը». մարդու զգացմունքների պատճառով է, որ նա միշտ զզվում է Իմ պատժից. մարդու զգացմունքների պատճառով է, որ նա միշտ Ինձ անարդար ու անիրավ է անվանում և ասում է, որ Ես անտեսում եմ մարդու զգացմունքներն Իմ գործերը վարելիս։ Մի՞թե Ես նույնպես ազգականներ ունեմ երկրի վրա։ Ո՞վ է երբևէ Ինձ պես գիշեր ու ցերեկ աշխատել` առանց ուտելիքի կամ քնի մասին մտածելու, հանուն Իմ ողջ կառավարման ծրագրի։ Ինչպե՞ս կարող էր մարդը համեմատվել Աստծու հետ։ Ինչպե՞ս կարող էր մարդը համատեղելի լինել Աստծու հետ։ Ինչպե՞ս կարող էր Աստված, Ով արարում է, նույն տեսակից լինել, ինչ մարդը, ով արարված է։ Ինչպե՞ս կարող էի Ես միշտ ապրել և գործել մարդու հետ միասին երկրի վրա։ Ո՞վ է ի վիճակի մտահոգվելու Իմ սրտի համար։ Մի՞թե դրանք մարդու աղոթքներն են։ Ես ժամանակին համաձայնեցի միավորվել մարդու հետ ու քայլել նրա հետ, և այո՛, մինչև այսօր մարդն ապրել է Իմ խնամքի և պաշտպանության ներքո, բայց կգա՞ արդյոք մի օր, երբ մարդը կկարողանա կտրվել Իմ խնամքից։ Թեև մարդը երբեք չի ծանրաբեռնել իրեն Իմ սրտի համար մտահոգությամբ, ո՞վ կարող է շարունակաբար ապրել լույսից զուրկ երկրում։ Միայն Իմ օրհնությունների շնորհիվ է, որ մարդն ապրել է մինչև այսօր։

Ապրիլի 4, 1992


Գլուխ 29

Այն օրը, երբ բոլոր բաները վերակենդանացան, Ես եկա մարդու մեջ և հիանալի օրեր ու գիշերներ անցկացրեցի նրա հետ։ Միայն այս պահին է մարդը փոքր-ինչ զգում Իմ մատչելիությունը, և քանի որ նրա շփումն Ինձ հետ ավելի հաճախակի է դառնում, տեսնում է այն, ինչ ունեմ և եմ. արդյունքում որոշակի ճանաչողություն է ձեռք բերում Իմ մասին։ Բոլոր մարդկանց մեջ ես բարձրացնում եմ Իմ գլուխը և նայում, և նրանք բոլորը տեսնում են Ինձ։ Սակայն, երբ աղետ է պատահում աշխարհին, նրանք անմիջապես անհանգստանում են, և Իմ պատկերն անհետանում է նրանց սրտերից. աղետի գալստից խուճապահար՝ նրանք անտեսում են Իմ հորդորները։ Ես շատ տարիներ եմ անցկացրել մարդու մեջ, սակայն նա միշտ անտեղյակ է մնացել և երբեք չի ճանաչել Ինձ։ Այսօր Իմ իսկ բերանով եմ նրան ասում այս մասին, որպեսզի բոլոր մարդիկ գան Իմ առջև՝ Ինձնից որևէ բան ստանալու համար, բայց նրանք դեռ հեռու են մնում Ինձնից, ուստի չեն ճանաչում Ինձ։ Երբ Իմ ոտնահետքերն անցնեն ողջ տիեզերքով և մինչև երկրագնդի ծայրերը, մարդը կսկսի խորհրդածել իր մասին, և բոլոր մարդիկ կգան Ինձ մոտ, կխոնարհվեն Իմ առջև ու կերկրպագեն Ինձ։ Դա կլինի այն օրը, երբ ես փառք ձեռք կբերեմ՝ Իմ վերադարձի օրը, ինչպես նաև Իմ հեռանալու օրը։ Այժմ սկսել եմ Իմ գործը ողջ մարդկության մեջ՝ տիեզերքում պաշտոնապես ծավալելով Իմ տնօրինման ծրագրի վերջին մասը։ Եթե որևէ մեկը դեռևս անզգույշ է, ցանկացած պահի կընկնի անողոք հանդիմանության մեջ։ Սա այն պատճառով չէ, որ Ես անգութ եմ. ավելի շուտ, դա Իմ տնօրինման ծրագրի մի քայլն է. ամեն ինչ պետք է ընթանա Իմ ծրագրի քայլերի համաձայն, և ոչ մի մարդ չի կարող փոխել դա։ Երբ Ես պաշտոնապես սկսում եմ Իմ գործը, բոլոր մարդիկ շարժվում են այնպես, ինչպես Ես եմ շարժվում, այնպես որ տիեզերքի մարդիկ զբաղված են լինում Ինձ հետ միասին, ողջ տիեզերքը «ցնծության» վիճակում է, և մարդն առաջ է մղվում Իմ կողմից։ Արդյունքում, նույնիսկ մեծ կարմիր վիշապն ինքը Իմ կողմից գցվում է անկարգության և շփոթված անորոշության վիճակի մեջ և ծառայում է Իմ գործին, և, չնայած դժկամությանը, ի վիճակի չէ հետևելու իր իսկ ցանկություններին, նա այլ ելք չունի, քան «թույլ տալ, որ ներդաշնակեցնեմ այնպես, ինչպես կամենում եմ»։ Իմ բոլոր ծրագրերում մեծ կարմիր վիշապն Իմ հակադրությունն է, Իմ թշնամին, սակայն նաև Իմ «ծառան» է. որպես այդպիսին՝ երբեք չեմ թուլացրել Իմ «պահանջները» նրա նկատմամբ։ Հետևաբար, Իմ գործի վերջին փուլը՝ Իմ մարմնացման գործը, ավարտվում է նրա տանը. սա ավելի նպաստավոր է, որպեսզի մեծ կարմիր վիշապը պատշաճ կերպով ծառայություն մատուցի Ինձ, ինչի միջոցով կնվաճեմ նրան և կավարտեմ Իմ ծրագիրը։ Մինչ գործում եմ, բոլոր հրեշտակներն Ինձ հետ միասին սկսում են վճռորոշ ճակատամարտը և որոշում են բավարարել Իմ մտադրությունները վերջին փուլում, որպեսզի երկրի վրայի մարդիկ հրեշտակների պես հանձնվեն Իմ առջև, և Ինձ հակառակելու ոչ մի ցանկություն չունենան, և չանեն ոչինչ, որ դավաճանում է Ինձ։ Սա է Իմ գործի դինամիկան տիեզերքում։

Մարդկանց մեջ Իմ գալստյան նպատակն ու կարևորությունը ողջ մարդկությանը փրկելն է, ողջ մարդկությանը վերադարձնելը Իմ տուն, երկինքն ու երկիրը վերամիավորելը և մարդուն մղելը՝ փոխանցելու «ազդանշանները» երկնքի և երկրի միջև, քանզի այդպիսին է մարդու ներհատուկ գործառույթը։ Այն ժամանակ, երբ ստեղծեցի մարդկությանը, բոլոր բաները պատրաստել էի մարդկության համար, իսկ ավելի ուշ թույլ տվեցի, որ մարդկությունը, Իմ պահանջների համաձայն, ստանա այն հարստությունները, որոնք տվեցի նրան։ Ուստի ասում եմ, որ Իմ ուղղորդման ներքո է, որ ողջ մարդկությունը հասել է այսօրվան։ Եվ սա Իմ ամբողջ ծրագիրն է։ Ողջ մարդկության մեջ անթիվ մարդիկ գոյություն ունեն Իմ սիրո պաշտպանության ներքո, և անթիվ մարդիկ ապրում են Իմ ատելության հանդիմանության տակ։ Թեև մարդիկ բոլորն աղերսում են Ինձ, նրանք դեռևս ի վիճակի չեն փոխելու իրենց ներկա հանգամանքները. հենց որ կորցնում են հույսը, միայն կարող են թույլ տալ, որ բնությունն իր հունով ընթանա, և դադարել Իմ դեմ ըմբոստանալուց, քանզի սա այն ամենն է, ինչ մարդը կարող է անել։ Ինչ վերաբերում է մարդու կյանքի այժմյան վիճակին, մարդը դեռ չի գտել իրական կյանքը, նա դեռ չի թափանցել աշխարհի անարդարության, ամայության և թշվառ պայմանների մեջ. և ուստի, եթե չլիներ աղետի գալուստը, մարդկանց մեծամասնությունը դեռ կգրկեր բնությունը և դեռ կգրավվեր «կյանքի» համերով։ Մի՞թե սա աշխարհի իրականությունը չէ։ Մի՞թե սա փրկության ձայնը չէ, որ հնչեցնում եմ մարդուն։ Ինչո՞ւ մարդկության մեջ ոչ ոք երբեք ճշմարտապես չի սիրել Ինձ։ Ինչո՞ւ է մարդն Ինձ միայն հանդիմանության և փորձությունների մեջ սիրում, սակայն ոչ ոք չի սիրում Ինձ, երբ Իմ պաշտպանության ներքո է։ Ես բազմիցս Իմ հանդիմանությունն եմ պարգևել մարդկությանը։ Նրանք նայում են դրան, բայց հետո անտեսում են և չեն ուսումնասիրում ու խորհում դրա շուրջ այդ ժամանակ, և ուստի այն ամենը, ինչ գալիս է մարդու վրա, անողոք դատաստան է։ Սա Իմ գործելու եղանակներից միայն մեկն է, բայց այն դեռևս նրա համար է, որ փոխի մարդուն և նրան մղի Ինձ սիրելու։

Ես իշխում եմ թագավորությունում և, առավել ևս, իշխում եմ ողջ տիեզերքում. և՛ թագավորության Թագավորն եմ, և՛ տիեզերքի Գլուխը։ Այսուհետ կհավաքեմ բոլոր նրանց, ովքեր ընտրյալ մարդիկ չեն, և կսկսեմ Իմ գործը հեթանոսների մեջ, և ողջ տիեզերքին կհայտարարեմ Իմ կառավարչական հրամանագրերը, որպեսզի սահուն կերպով սկսեմ Իմ գործի հաջորդ քայլը։ Ես հանդիմանություն կօգտագործեմ՝ Իմ գործը հեթանոսների մեջ տարածելու համար, այսինքն՝ «ուժ» կգործադրեմ բոլոր նրանց դեմ, ովքեր հեթանոսներ են։ Բնականաբար, այս գործը կիրականացվի միևնույն ժամանակ, ինչ Իմ գործն Իմ ընտրյալ մարդկանց մեջ։ Երբ Իմ ժողովուրդը որպես թագավորներ իշխանություն բանեցնի երկրի վրա, դա կլինի նաև այն օրը, երբ երկրի վրայի բոլոր մարդիկ նվաճված կլինեն, և առավել ևս, դա կլինի այն ժամանակը, երբ Ես կհանգստանամ. և միայն այդ ժամանակ կհայտնվեմ բոլոր նրանց, ովքեր նվաճվել են։ Ես հայտնվում եմ սուրբ թագավորությանը և Ինձ թաքցնում կեղտի երկրից։ Բոլոր նրանք, ովքեր նվաճվել են և հնազանդ դարձել Իմ առջև, ի վիճակի են իրենց իսկ աչքերով տեսնելու Իմ դեմքը և իրենց իսկ ականջներով լսելու Իմ ձայնը։ Սա վերջին օրերում ծնվածների օրհնությունն է, Իմ կողմից կանխորոշված օրհնությունն է և անփոփոխելի է որևէ մարդու կողմից։ Այսօր Ես այսպես եմ գործում հանուն ապագայի գործի։ Իմ ողջ գործը փոխկապակցված է, դրա մեջ ամենուր կանչ և արձագանք կա. երբեք ոչ մի քայլ հանկարծակի չի դադարել, և երբեք ոչ մի քայլ որևէ այլ քայլից անկախ չի իրականացվել։ Մի՞թե այդպես չէ։ Մի՞թե անցյալի գործն այսօրվա գործի հիմքը չէ։ Մի՞թե անցյալի խոսքերն այսօրվա խոսքերի նախակարապետը չեն։ Մի՞թե անցյալի քայլերն այսօրվա քայլերի սկզբնաղբյուրը չեն։ Երբ պաշտոնապես բացում եմ մագաղաթը, դա այն ժամանակն է, երբ տիեզերքի մարդիկ հանդիմանվում են, երբ ամբողջ աշխարհի մարդիկ ենթարկվում են փորձությունների, և դա Իմ գործի գագաթնակետն է. բոլոր մարդիկ ապրում են առանց լույսի երկրում, և բոլոր մարդիկ ապրում են իրենց միջավայրի առաջացրած սպառնալիքների մեջ։ Այլ կերպ ասած՝ դա այն կյանքն է, որը մարդը երբեք փորձառաբար չի ապրել արարչագործության ժամանակներից մինչև ներկա օրերը, և դարերի ընթացքում ոչ ոք երբեք այսպիսի կյանք չի «վայելել», և ուստի Ես ասում եմ, որ արել եմ մի գործ, որը նախկինում երբեք չի արվել։ Սա իրերի իրական վիճակն է, և սա է ներքին իմաստը։ Քանի որ Իմ օրը մոտենում է ողջ մարդկությանը, քանի որ այն հեռու չի թվում, այլ հենց մարդու աչքի առջև է, արդյունքում ո՞վ չէր վախենա։ Եվ ո՞վ չէր ուրախանա դրանով։ Բաբելոնի կեղտոտ քաղաքը վերջապես հանդիպել է իր վերջին օրվան. մարդը վերամիավորվել է բոլորովին նոր աշխարհի հետ, և երկինքն ու երկիրը փոխվել և նորացվել են։

Երբ հայտնվում եմ բյուրավոր ազգերին և մարդկանց, սպիտակ ամպերը խառնվում են երկնքում և պատում Ինձ։ Այդպես էլ երկրի վրայի թռչուններն են երգում և ուրախությունից պարում Ինձ համար՝ ընդգծելով մթնոլորտը երկրի վրա և այդպիսով պատճառ դառնալով, որ երկրի վրայի բոլոր բաները կենդանանան, այլևս «դանդաղորեն դեպի ներքև չսահեն», այլ փոխարենն ապրեն կենսունակության մթնոլորտում։ Երբ ամպերի մեջ եմ, մարդն աղոտ կերպով նշմարում է Իմ դեմքը և Իմ աչքերը, և այդ ժամանակ փոքր-ինչ վախ է զգում։ Անցյալում նա լեգենդներում Իմ մասին պատմական արձանագրություններ է լսել, և արդյունքում միայն կիսով չափ է հավատում և կիսով չափ է կասկածում Ինձ։ Չգիտի, թե որտեղ եմ, կամ թե ճիշտ որքան մեծ է Իմ դեմքը. ծովի պես լա՞յն է, թե՞ կանաչ արոտավայրերի պես անծայրածիր։ Ոչ ոք չգիտի այս բաները։ Միայն այն ժամանակ, երբ մարդն այսօր տեսնում է Իմ դեմքն ամպերի մեջ, զգում է, որ լեգենդի Ես-ն իրական է, և ուստի փոքր-ինչ ավելի բարեհաճ է տրամադրվում Իմ հանդեպ, և միայն Իմ գործերի շնորհիվ է, որ նրա հիացմունքն Իմ հանդեպ փոքր-ինչ ավելի է մեծանում։ Բայց մարդը դեռ չի ճանաչում Ինձ և Իմ միայն մեկ մասն է տեսնում ամպերի մեջ։ Դրանից հետո Ես մեկնում եմ Իմ բազուկները և դրանք ցույց տալիս մարդուն։ Մարդն ապշում է և ձեռքերով փակում իր բերանը՝ խորապես վախենալով Իմ ձեռքով տապալվելուց և ուստի փոքր-ինչ վախ է ավելացնում իր հիացմունքին։ Մարդն իր աչքերը հառում է Իմ յուրաքանչյուր շարժմանը՝ խորապես վախենալով, որ կտապալվի Իմ կողմից, երբ ուշադրություն չդարձնի. սակայն Ես չեմ կաշկանդվում մարդու՝ Ինձ նայելու պատճառով և շարունակում եմ անել Իմ ձեռքերի գործը։ Միայն Իմ արած բոլոր գործերի մեջ է, որ մարդը որոշակի բարեհաճություն ունի Իմ հանդեպ և այդպիսով՝ աստիճանաբար գալիս է Իմ առջև՝ Ինձ հետ շփվելու համար։ Երբ Իմ ամբողջության մեջ բացահայտվեմ մարդուն, մարդը կտեսնի Իմ դեմքը, և այնուհետև այլևս չեմ թաքնվի կամ չեմ ծածկի Ինձ մարդուց։ Տիեզերքի ներսում հրապարակավ կհայտնվեմ բոլոր մարդկանց, և բոլոր նրանք, ովքեր մսից ու արյունից են, կտեսնեն Իմ բոլոր գործերը։ Բոլոր նրանք, ովքեր հոգուց են, անշուշտ խաղաղությամբ կբնակվեն Իմ տանը և հաստատապես հիանալի օրհնություններ կվայելեն Ինձ հետ միասին։ Բոլոր նրանք, ում մասին հոգ եմ տանում, անշուշտ կխուսափեն հանդիմանությունից և հաստատապես կխուսափեն հոգու ցավից ու մարմնի տանջանքից։ Ես հրապարակավ կհայտնվեմ բյուրավոր մարդկանց և որպես Թագավոր իշխանություն կբանեցնեմ, որպեսզի դիակների հոտն այլևս չտարածվի տիեզերքում. դրա փոխարեն, Իմ թարմ բուրմունքը կտարածվի ողջ աշխարհում, քանի որ Իմ օրը մոտենում է, մարդն արթնանում է, երկրի վրա ամեն ինչ կարգի է բերված, և երկրի գոյատևման օրերն այլևս չկան, քանզի Ես ժամանել եմ։

Մարդկանց մեջ Ես մի ժամանակ ամփոփել եմ մարդու ըմբոստությունն ու թուլությունը, և այսպիսով՝ Ես զգացել եմ մարդու թուլությունը և ճանաչել նրա ըմբոստությունը։ Նախքան մարդկանց մեջ գալս՝ վաղուց արդեն հասկացել էի մարդու ուրախություններն ու տխրությունները և դրա պատճառով ունակ եմ անելու այն, ինչ մարդը չի կարող, և ասելու այն, ինչ մարդը չի կարող, և հեշտությամբ եմ դա անում։ Մի՞թե սա չէ Իմ և մարդու միջև եղած տարբերությունը։ Եվ մի՞թե սա ակնհայտ տարբերություն չէ։ Մի՞թե Իմ գործն իրագործելի է մսից ու արյունից կազմված մարդկանց կողմից։ Մի՞թե Ես նույն տեսակից եմ, ինչ արարածները։ Մարդիկ Ինձ դասակարգել են որպես «նույն տեսակ», և մի՞թե դա այն պատճառով չէ, որ նրանք չեն ճանաչում Ինձ։ Ինչո՞ւ մարդկանց մեջ գերագույն դիրքի բարձրանալու փոխարեն Ես պետք է խոնարհեցնեմ Ինձ։ Ինչո՞ւ է մարդկությունը միշտ լքում Ինձ և անկարող է հռչակել Իմ անունը։ Իմ սրտում մեծ վիշտ կա, բայց մարդիկ ինչպե՞ս կարող են իմանալ։ Ինչպե՞ս կարող են տեսնել։ Ինձ վերաբերող բաներին որպես իրենց ողջ կյանքի կարևորագույն հարցի երբեք չվերաբերվելը մարդկանց թողել է շշմած ու շփոթված՝ ասես հենց նոր քնաբեր են ընդունել. երբ կանչում եմ նրանց, պարզապես երազի մեջ են, և ուստի ոչ ոք երբեք տեղյակ չի եղել Իմ գործերից։ Այսօր մարդկանց մեծամասնությունը դեռ խոր քնած է։ Միայն երբ հնչում է թագավորության օրհներգը, նրանք բացում են իրենց քնկոտ աչքերը և սրտերում փոքր-ինչ թախիծ զգում։ Երբ Իմ գավազանը հարվածում է մարդկությանը, դեռ հազիվ են ուշադրություն դարձնում՝ ասես իրենց ճակատագիրն այնքան անարժեք է, որքան ավազը ծովում։ Թեև նրանց մեծամասնությունը որոշակի գիտակցություն ունի, նրանք դեռ չգիտեն, թե ուր են հասել Իմ քայլերը, քանզի մարդիկ չեն հոգում Իմ սիրտն ընկալելու մասին, և ուստի միշտ կապված են Սատանայի կողմից՝ անկարող իրենք իրենց ազատագրելու։ Ես շարժվում եմ բոլոր բաներից վեր և ապրում եմ բոլոր բաների մեջ և միևնույն ժամանակ կենտրոնական տեղ եմ զբաղեցնում բյուրավոր մարդկանց սրտերում։ Այս պատճառով մարդիկ Ինձ այլ կերպ են նայում՝ հավատալով, որ արտասովոր եմ, կամ որ Ես անըմբռնելի եմ, և արդյունքում նրանց վստահությունն Իմ հանդեպ օրեցօր ավելի է ուժեղանում։ Ես մի ժամանակ հանգիստ էի առնում երրորդ երկնքում՝ դիտարկելով տիեզերքի բոլոր մարդկանց ու բաները։ Երբ խոր քնած եմ լինում, մարդիկ լռում են՝ խորապես վախենալով անհանգստացնել Իմ հանգիստը։ Երբ արթնանում եմ, անմիջապես աշխուժանում են՝ ասես հատկապես Ինձ ուրախություն բերելու գործն են անում։ Մի՞թե սա երկրի վրա գտնվող մարդկանց վերաբերմունքը չէ Իմ հանդեպ։ Այսօրվա մարդկանցից ո՞վ է երկնքում և երկրի վրա գտնվող Ինձ որպես մեկ ամբողջություն տեսնում։ Ո՞վ ակնածանքով չի նայում երկնքում գտնվող Ինձ։ Եվ ո՞վ արհամարհանքով չի նայում երկրի վրա գտնվող Ինձ։ Ինչո՞ւ է մարդը միշտ Ինձ կտոր-կտոր անում։ Ինչո՞ւ մարդը միշտ երկու տարբեր վերաբերմունք ունի Իմ հանդեպ։ Մի՞թե երկրի վրա մարմնացած Աստված այն Աստված չէ, ով իշխում է երկնքում ամեն ինչի վրա։ Մի՞թե երկնքում գտնվող Ես հիմա երկրի վրա չեմ։ Ինչո՞ւ են մարդիկ տեսնում Ինձ, բայց չեն ճանաչում։ Ինչո՞ւ երկնքի և երկրի միջև այդքան մեծ հեռավորություն կա։ Մի՞թե այս բաները մարդու կողմից ավելի խոր ուսումնասիրության արժանի չեն։

Երբ կատարում եմ Իմ գործը և այն ժամանակ, երբ արտահայտումներ եմ անում, մարդիկ միշտ ցանկանում են «համեմունք» ավելացնել դրան՝ ասես նրանց հոտառությունն ավելի սուր է, քան Իմը, ասես նրանք սուր համ են նախընտրում, և ասես Ես անտեղյակ եմ, թե մարդը ինչի կարիք ունի, և ուստի պետք է «անհանգստացնեմ» մարդուն՝ Իմ գործը «լրացնելու» համար։ Ես միտումնավոր կերպով չեմ մարում մարդկանց ակտիվությունը, այլ նրանց խնդրում եմ մաքրագործվել՝ Ինձ ճանաչելու հիմքի վրա։ Քանի որ նրանց չափազանց շատ բան է պակասում, առաջարկում եմ՝ ավելի շատ ջանք գործադրեն և այդպիսով լրացնեն իրենց պակասությունները՝ Իմ սիրտը բավարարելու համար։ Մարդիկ մի ժամանակ ճանաչում էին Ինձ իրենց պատկերացումներում, սակայն լիովին անտեղյակ էին դրանից, և ուստի նրանց գնահատանքը նման էր ավազին որպես ոսկի վերաբերվելուն։ Երբ հիշեցրի նրանց, դրա միայն մի մասից ազատվեցին, բայց հեռացված մասն արծաթե և ոսկե բաներով փոխարինելու փոխարեն նրանք շարունակել են վայելել այն մասը, որը դեռ մնում է իրենց ձեռքերում, և արդյունքում միշտ խոնարհ և համբերատար են Իմ առջև. նրանք անկարող են համատեղելի լինել Ինձ հետ, քանզի չափազանց շատ պատկերացումներ ունեն։ Ուստի Ես որոշեցի վերցնել այն ամենը, ինչ մարդն ունի և է, ու հեռու շպրտել, որպեսզի բոլորը կարողանան ապրել Ինձ հետ և այլևս բաժանված չլինեն Ինձնից։ Իմ գործի պատճառով է, որ մարդը չի հասկանում Իմ մտադրությունները։ Ոմանք հավատում են, որ երկրորդ անգամ կավարտեմ Իմ գործը և նրանց դժոխք կգցեմ։ Ոմանք հավատում են, որ կրկին կսկսեմ խոսելու «ռազմավարական» եղանակ օգտագործել, և նրանց մեծամասնությունը դողում է վախից. նրանք խորապես վախենում են, որ Ես կավարտեմ Իմ գործը և իրենց առանց գնալու տեղի կթողնեմ, և խորապես վախենում են, որ մեկ անգամ ևս կլքեմ իրենց։ Մարդիկ միշտ հին պատկերացումներն են օգտագործում՝ Իմ նոր գործը չափելու համար։ Ես ասացի, որ մարդիկ երբեք չեն ընկալել այն եղանակը, որով գործում եմ. մի՞թե նրանք այս անգամ իսկապես կարող են մեծապես ի ցույց դնել իրենց կարողությունները։ Մի՞թե մարդկանց հին պատկերացումներն այն զենքերը չեն, որոնք խաթարում են Իմ գործը։ Երբ խոսում եմ մարդկանց հետ, նրանք միշտ խուսափում են Իմ հայացքից՝ խորապես վախենալով, որ աչքերս կհառեմ իրենց վրա։ Ուստի նրանք խոնարհում են գլուխները՝ ասես Իմ կողմից ստուգում ընդունելով, և մի՞թե սա նրանց պատկերացումներից չի առաջացել։ Ինչո՞ւ է այնպես, որ առ այսօր խոնարհեցրել եմ Ինձ, բայց ոչ ոք երբեք չի նկատել։ Մի՞թե պետք է խոնարհվեմ մարդու համար։ Ես երկնքից երկիր եկա, բարձունքից մի գաղտնի վայր իջա և կրկին եկա մարդկանց մեջ ու մարդուն ցույց տվեցի այն, ինչ ունեմ և եմ։ Իմ խոսքերն անկեղծ են ու լուրջ, համբերատար և բարի։ Բայց ո՞վ է երբևէ տեսել այն, ինչ եմ և ունեմ։ Մի՞թե դեռ թաքնված եմ մարդուց։ Ինչո՞ւ է Ինձ համար այդքան դժվար հանդիպել մարդուն։ Մի՞թե այն պատճառով է, որ մարդիկ չափազանց զբաղված են իրենց գործով։ Մի՞թե այն պատճառով է, որ Ես անտեսում եմ Իմ պարտավորությունները, իսկ մարդիկ բոլորը ձգտում են հաջողության հասնելու։

Մարդկանց մտքում Աստված Աստված է, և Նրա հետ հեշտորեն հնարավոր չէ շփվել, մինչդեռ մարդը մարդ է և չպետք է հեշտությամբ սանձարձակ դառնա. սակայն մարդկանց գործերը դեռ չեն կարող բերվել Իմ առջև։ Մի՞թե Իմ պահանջները չափազանց բարձր են։ Մի՞թե մարդը չափազանց թույլ է։ Ինչո՞ւ են մարդիկ միշտ հեռվից նայում Իմ պահանջած չափանիշներին։ Մի՞թե դրանք իսկապես անհասանելի են մարդու համար։ Իմ պահանջները հաշվարկվում են՝ հիմնվելով մարդկանց «կազմվածքի» վրա, և ուստի երբեք չեն գերազանցել մարդու հասակը, բայց նույնիսկ այդ դեպքում մարդիկ մնում են անկարող՝ հասնելու Իմ պահանջած չափանիշներին։ Անթիվ անգամներ Ես լքվել եմ մարդկանց մեջ, անթիվ անգամներ մարդիկ ծաղրական հայացքով են նայել Ինձ՝ ասես Իմ մարմինը ծածկված լիներ փշերով և գարշելի լիներ նրանց համար, և ուստի մարդիկ զզվում են Ինձնից ու համարում, որ լիովին անարժեք եմ։ Այսկերպ մարդն Ինձ այսուայնկողմ է հրում։ Անթիվ անգամներ մարդիկ Ինձ ցածր գնով տուն են տարել, և անթիվ անգամներ բարձր գնով Ինձ այլուր վաճառել, և հենց դրա պատճառով է, որ այսօր հայտնվել եմ այս իրավիճակում։ Ասես մարդիկ դեռ դավեր են նյութում Իմ դեմ. նրանց մեծամասնությունը նույնիսկ ուզում է վաճառել Ինձ՝ հարյուրավոր միլիոն դոլարների շահույթ ստանալու համար, քանզի մարդը երբեք չի փայփայել Ինձ։ Ես ասես միջնորդ եմ դարձել մարդկանց միջև կամ միջուկային զենք, որով պատերազմում են միմյանց դեմ, կամ նրանց միջև ստորագրված համաձայնագիր, և արդյունքում, ընդհանուր առմամբ, Ես լիովին անարժեք եմ մարդու սրտում, ոչ անհրաժեշտ կենցաղային իր եմ։ Սակայն Ես մարդուն չեմ դատապարտում դրա պատճառով. Ես միայն փրկում եմ մարդուն և միշտ ողորմած եմ եղել մարդու հանդեպ։

Մարդիկ կարծում են, որ Ես հանգիստ կզգամ, երբ մարդկանց գցեմ դժոխք՝ ասես հատուկ գործարք եմ անում դժոխքի հետ և ասես ինչ-որ բաժին եմ, որը մասնագիտացած է մարդկանց վաճառելու մեջ, ասես մարդկանց խաբելու մասնագետ եմ և բարձր գնով կվաճառեմ նրանց, հենց որ հայտնվեն Իմ ձեռքերում։ Մարդկանց շուրթերը չեն ասում դա, բայց իրենց սրտերում հենց դրան են հավատում։ Թեև բոլորը սիրում են Ինձ, դա գաղտնի են անում։ Մի՞թե այդքան մեծ գին եմ վճարել և այդքան շատ բան ծախսել՝ ի պատասխան նրանց կողմից այս չնչին սիրո։ Մարդիկ խաբեբաներ են, իսկ Ես միշտ խաբվածի դերն եմ խաղում։ Ասես չափազանց պարզամիտ եմ։ Հենց որ տեսնում են այս թույլ կետը, նրանք շարունակում են խաբել Ինձ։ Իմ բերանից ելած խոսքերը նպատակ չունեն մարդկանց մահվան դատապարտելու կամ նրանց վրա պատահական պիտակներ փակցնելու. դրանք մարդու իրականությունն են։ Գուցե Իմ որոշ խոսքեր «չափն անցնում են», այդ դեպքում կարող եմ միայն «աղերսել» մարդկանց ներողամտությունը։ Քանի որ «հմուտ» չեմ մարդու լեզվի մեջ, Իմ ասածներից շատերն անկարող են բավարարել մարդկանց պահանջները։ Գուցե Իմ որոշ խոսքեր խոցում են մարդկանց սրտերը, ուստի կարող եմ միայն «աղերսել», որ հանդուրժող լինեն։ Քանի որ հմուտ չեմ աշխարհիկ գործելակերպի փիլիսոփայության մեջ և ուշադրություն չեմ դարձնում Իմ խոսելաձևին, Իմ շատ խոսքեր կարող են թշվառություն արթնացնել մարդկանց մեջ։ Գուցե Իմ որոշ խոսքեր դիպչում են մարդկանց հիվանդության արմատին և մերկացնում նրանց հիվանդությունը, և ուստի խորհուրդ եմ տալիս ընդունել այն դեղամիջոցի մի մասը, որը պատրաստել եմ քեզ համար, քանզի քեզ վնասելու մտադրություն չունեմ, և այս դեղամիջոցը կողմնակի ազդեցություններ չունի։ Գուցե Իմ որոշ խոսքեր «գործնական» չեն հնչում, բայց Ես մարդկանց «աղերսում եմ» չափազանց շատ չանհանգստանալ։ Ես ձեռքից ու ոտքից «ճարպիկ» չեմ, ուստի Իմ խոսքերը դեռ պետք է իրագործվեն։ Ես խնդրում եմ, որ մարդիկ «համբերատար» լինեն Իմ հանդեպ։ Այս խոսքերն օգնու՞մ են մարդուն։ Հույս ունեմ, որ մարդիկ կարող են ինչ-որ բան ստանալ այս խոսքերից. անշուշտ, դուք թույլ չեք տա, որ Իմ բոլոր խոսքերն իզուր ասվեն։

Մարդկանց սրտերում Ես երբեք տեղ չեմ ունեցել։ Երբ ճշմարտապես «փնտրում» եմ մարդկանցից, նրանք սեղմելով փակում են իրենց աչքերը և անտեսում Իմ գործողությունները, կարծես այն ամենը, ինչ անում եմ, նրանց հաճոյանալու փորձ է, ինչի արդյունքում միշտ հակակրանք են տածում Իմ արարքների հանդեպ։ Կարծես զուրկ եմ որևէ ինքնագիտակցությունից, կարծես միշտ ցուցադրում եմ Ինձ մարդկանց առաջ՝ դրանով իսկ զայրացնելով նրանց, ովքեր «ազնիվ են և արդար»։ Սակայն Ես համբերում եմ նույնիսկ նման անբարենպաստ պայմաններում և շարունակում եմ Իմ գործը։ Ուստի ասում եմ, որ ճաշակել եմ մարդկային փորձառության քաղցր, թթու, դառը և կծու համերը և գալիս եմ քամու հետ ու գնում անձրևի հետ․ ասում եմ, որ փորձառաբար ապրել եմ ընտանիքի հալածանքը, փորձառաբար ապրել եմ կյանքի վայրիվերումները և փորձառաբար ապրել եմ մարմնից բաժանվելու ցավը։ Սակայն, երբ եկա երկիր, փոխանակ ընդունելու Ինձ այն զրկանքի համար, որ կրել էի հանուն իրենց, մարդիկ «քաղաքավարի կերպով» մերժեցին Իմ բարի մտադրությունները։ Ինչպե՞ս կարող էի ցավ չապրել սրանից։ Ինչպե՞ս կարող էի չվշտանալ։ Մի՞թե մսեղի դարձա միայն նրա համար, որ այս ամենն այսպես ավարտվի։ Ինչո՞ւ մարդը չի սիրում Ինձ։ Ինչո՞ւ է Իմ սերը հատուցվել մարդու ատելությամբ։ Մի՞թե պետք է այսպես տառապեմ։ Մարդիկ կարեկցանքի արցունքներ են թափել երկրի վրա Իմ կրած զրկանքի պատճառով, և մարդիկ բողոքել են Իմ անհաջողության անարդարության դեմ։ Սակայն ո՞վ է երբևէ ճշմարտապես ճանաչել Իմ սիրտը։ Ո՞վ կարող է երբևէ ընկալել Իմ զգացմունքները։ Մարդը մի ժամանակ խոր մտերմություն էր տածում Իմ հանդեպ և մի ժամանակ հաճախ էր կարոտում Ինձ իր երազներում, բայց ինչպե՞ս կարող էին երկրի վրայի մարդիկ հասկանալ Իմ մտադրությունները երկնքում։ Թեև մարդիկ մի ժամանակ ընկալում էին Իմ վշտի զգացմունքները, ո՞վ է երբևէ Իմ տառապանքների համար կարեկցել Ինձ՝ որպես բախտակից։ Մի՞թե երկրի վրայի մարդկանց «խիղճը» կարող է հուզել և փոխել Իմ վշտահար սիրտը։ Մի՞թե երկրի վրայի մարդիկ անկարող են պատմել Ինձ իրենց սրտերի անասելի ցավի մասին։ Հոգիներն ու Հոգին կախված են միմյանցից, բայց մսեղիի անջրպետների պատճառով մարդկանց ուղեղները «կորցրել են վերահսկողությունը»։ Մի ժամանակ հիշեցնում էի մարդկանց գալ Իմ առաջ, բայց Իմ կանչերի արդյունքում մարդիկ չկատարեցին այն, ինչ խնդրում էի․ նրանք պարզապես նայում էին երկնքին՝ արտասվալից աչքերով, կարծես անասելի ցավ էին կրում, կարծես ինչ-որ բան կանգնած էր նրանց ճանապարհին։ Ուստի նրանք սեղմում էին իրենց ձեռքերը, խոնարհվում երկնքի տակ և բաներ խնդրում Ինձնից։ Քանի որ ողորմած եմ, շնորհում եմ Իմ օրհնությունները մարդկանց մեջ, և ակնթարթորեն վրա է հասնում մարդկանց մեջ Իմ անձնական գալստյան պահը, սակայն մարդը վաղուց մոռացել է Երկնքին տված իր երդումը։ Մի՞թե սա հենց մարդու ըմբոստությունը չէ։ Ինչո՞ւ է մարդը միշտ տառապում «հիշողության կորստով»։ Մի՞թե խոցել եմ նրան։ Մի՞թե տապալել եմ նրա մարմինը։ Ես ասում եմ մարդուն Իմ սրտի զգացմունքների մասին․ ինչո՞ւ է նա միշտ խուսափում Ինձնից։ Մարդկանց հիշողություններում կարծես նրանք ինչ-որ բան են կորցրել, և այն ոչ մի տեղ չի գտնվում, բայց նաև կարծես նրանց հիշողությունները ճշգրիտ չեն։ Ուստի մարդիկ միշտ մտացրիվ են իրենց կյանքում, և ողջ մարդկության կյանքի օրերը խառնաշփոթի մեջ են։ Սակայն ոչ ոք ոչինչ չի անում սա լուծելու համար․ մարդիկ ոչինչ չեն անում՝ միմյանց ոտնահարելուց և կոտորելուց բացի, ինչն այսօր հանգեցրել է աղետալի պարտության վիճակիև պատճառ դարձել, որ տիեզերքում ամեն ինչ խորտակվի կեղտաջրի և ճահիճի մեջ՝ առանց վերականգնման հնարավորության։

Երբ ժամանեցի բյուրավոր մարդկանց մեջ, ճիշտ այն ժամանակն էր, երբ մարդիկ հավատարմություն ցուցաբերեցին Ինձ։ Այդ ժամանակ մեծ կարմիր վիշապը սկսեց իր մարդասպան ձեռքերը բարձրացնել մարդկանց վրա։ Ես ընդունեցի «հրավերը» և եկա «նստելու խնջույքի սեղանի շուրջ», մարդկանց մեջ՝ ձեռքումս ունենալով մարդկության կողմից Ինձ տրված «հրավիրատոմսը»։ Երբ տեսան Ինձ, մարդիկ ուշադրություն չդարձրին, քանի որ չէի զարդարել Ինձ բարձրակարգ հագուստով և բերել էի միայն Իմ «նույնականացման քարտը»՝ մարդկանց հետ սեղան նստելու համար։ Իմ դեմքին բարձրակարգ դիմահարդարում չկար, թագ չկար գլխիս, և ոտքերիս ընդամենը սովորական, տանը պատրաստած մի զույգ կոշիկ էր։ Մարդկանց ամենից շատ հիասթափեցրեց շրթներկի բացակայությունն Իմ շուրթերին և այն փաստը, որ չգիտեի ինչպես փոխանակել «սիրալիր խոսքեր», ու Իմ լեզուն տաղանդավոր գրողի գրիչ չէր, և փոխարենն Իմ յուրաքանչյուր խոսքը խոցում էր մարդու սրտի ամենախորքերը։ Սա որոշ չափով ավելացրեց մարդկանց «բարենպաստ» տպավորությունն Իմ բերանի վերաբերյալ։ Վերոհիշյալ արտաքինը բավարար էր, որ մարդիկ «հատուկ վերաբերմունք» ցույց տային Ինձ, և ուստի Ինձ վերաբերվեցին որպես գյուղից եկած մի պարզամիտ գեղջուկի, որը գիտելիք չուներ աշխարհի մասին և զուրկ էր իմաստությունից։ Սակայն, երբ բոլորը հանձնեցին «դրամական նվերներ», մարդիկ դեռևս Ինձ պատվարժան չհամարեցին, այլ պարզապես եկան Իմ առաջ առանց որևէ հարգանքի՝ դժկամությամբ և դյուրագրգիռ կերպով։ Երբ Իմ ձեռքը մեկնվեց, նրանք անմիջապես ապշեցին, ծնկի իջան և բարձրաձայն աղաղակեցին։ Հավաքեցին Իմ բոլոր «դրամական նվերները»։ Քանի որ գումարը մեծ էր, ակնթարթորեն Ինձ միլիոնատեր համարեցին և ցնցոտիները պատռեցին մարմնիս վրայից՝ առանց Իմ համաձայնության փոխարինելով դրանք նոր հագուստով, սակայն սա չուրախացրեց Ինձ։ Քանի որ Ես սովոր չէի նման հանգիստ կյանքի և գարշում էի այս «առաջնակարգ» վերաբերմունքից, քանի որ ծնվել էի սուրբ տանը, և, կարելի է ասել, քանի որ ծնվել էի «աղքատության» մեջ, սովոր չէի ճոխ կյանքի, որտեղ մարդիկ ծառայում են Ինձ՝ ուզածս ամեն բան անելով։ Միայն ցանկանում եմ, որ մարդիկ ի վիճակի լինեն հասկանալու Իմ սրտի զգացմունքները, որ կարողանան մի փոքր զրկանք կրել՝ Իմ բերանից ելած տհաճ խոսքերն ընդունելու համար։ Քանի որ երբեք չեմ կարողացել խոսել տեսությունից, ոչ էլ ունակ եմ եղել օգտագործելու աշխարհի հետ վարվելու մարդկության գաղտնի եղանակները՝ մարդկանց հետ շփվելու համար, և քանի որ անկարող եմ հարմարեցնել Իմ խոսքերը մարդկանց դեմքի արտահայտությանը կամ նրանց հոգեբանությանը, մարդիկ միշտ ատել են Ինձ, համարել են, որ արժանի չեմ փոխգործակցության, և ասել են, որ սուր լեզու ունեմ ու միշտ վիրավորում եմ մարդկանց։ Սակայն Ես ընտրություն չունեմ. մի ժամանակ «ուսումնասիրել եմ» մարդու հոգեբանությունը, մի ժամանակ «ընդօրինակել եմ» մարդու՝ աշխարհիկ գործելակերպի փիլիսոփայությունը և մի ժամանակ գնացել եմ «լեզվաբանական քոլեջ»՝ սովորելու մարդու լեզուն, որպեսզի կարողանամ տիրապետել այն միջոցներին, որոնցով մարդիկ խոսում են, և խոսեմ այնպես, ինչպես վայել է նրանց դեմքի արտահայտությանը, բայց թեև շատ ջանք գործադրեցի և այցելեցի բազմաթիվ «փորձագետների», այդ ամենն ապարդյուն էր։ Իմ մեջ երբեք մարդկայնության որևէ բան չի եղել։ Այս բոլոր տարիների ընթացքում Իմ ջանքերը երբեք նվազագույն արդյունք չեն տվել, և երբեք չեմ հասկացել մարդու լեզվի ոչ մի բառ։ Ուստի մարդու խոսքերը, թե «ջանասիրությունն արդարացնում է իրեն», «անդրադարձել են» Ինձնից, և արդյունքում այս խոսքերը վերջ են գտնում երկրի վրա։ Առանց մարդկանց գիտակցելու, այս ասույթը հերքվել է երկնքի Աստծու կողմից, և լիովին ապացուցվել է, որ նման խոսքերն անհիմն են։ Ուստի ներողություն եմ խնդրում մարդուց, բայց ոչինչ հնարավոր չէ անել. սա է այն, ինչ ստանում եմ այսքան «հիմար» լինելու համար։ Ընդունակ չեմ սովորելու մարդու լեզուն, հմտանալու աշխարհիկ գործելակերպի փիլիսոփայության մեջ և շփվելու մարդկանց հետ։ Միայն խորհուրդ եմ տալիս մարդկանց լինել համբերատար, զսպել զայրույթն իրենց սրտերում և չվնասել իրենց Իմ պատճառով։ Ո՞վ ստիպեց մեզ շփվել միմյանց հետ։ Ո՞վ ստիպեց մեզ հանդիպել այս պահին։ Ո՞վ ստիպեց մեզ կիսել նույն ձգտումները։

Իմ բնույթը տարածված է Իմ բոլոր խոսքերով մեկ, սակայն մարդիկ անկարող են ընկալել այն Իմ խոսքերում։ Նրանք պարզապես մանրախնդրորեն վիճում են այն ամենի շուրջ, ինչ ասում եմ. ի՞նչ օգուտ դրանից։ Մի՞թե Իմ մասին նրանց պատկերացումները կարող են կատարյալ դարձնել նրանց։ Մի՞թե երկրի վրայի բաները կարող են կատարել Իմ կամքը։ Շարունակ փորձում էի սովորեցնել մարդկանց, թե ինչպես ասել Իմ խոսքերը, բայց կարծես մարդն անհոդաբաշխ էր և երբեք չկարողացավ սովորել ասել Իմ խոսքերն այնպես, ինչպես կցանկանայի։ Սովորեցրի նրան բերնեբերան, սակայն երբեք չկարողացավ սովորել։ Միայն սրանից հետո արեցի մի նոր «հայտնագործություն»․ ինչպե՞ս կարող էին երկրի վրայի մարդիկ ասել երկնքի խոսքերը։ Մի՞թե սա չի խախտում բնության օրենքները։ Բայց Իմ հանդեպ մարդկանց եռանդի և հետաքրքրասիրության պատճառով ձեռնամուխ եղա մարդու վրա գործի մեկ այլ մասի։ Երբեք չեմ ամաչեցրել մարդուն իր պակասությունների պատճառով, այլ փոխարենը մատակարարում եմ մարդուն դրանց համապատասխան։ Միայն սրա պատճառով է, որ մարդիկ որոշ չափով բարենպաստ տպավորություն ունեն Իմ մասին, և Ես օգտագործում եմ այս հնարավորությունը՝ մարդկանց կրկին համախմբելու համար, որպեսզի վայելեն Իմ հարստության մեկ այլ մասը։ Այս պահին մարդիկ կրկին ընկղմված են երջանկության մեջ, ուրախ բացականչություններն ու ծիծաղը լողում են երկնքի բազմերանգ ամպերի շուրջ։ Բացում եմ մարդու սիրտը, և մարդն անմիջապես նոր կենսունակություն է ստանում ու այլևս չի կամենում թաքնվել Ինձնից, քանի որ ճաշակել է մեղրի քաղցր համը, ուստի հանում է իր ողջ աղբը՝ փոխանակելու համար, կարծես դարձել եմ աղբահավաքման կետ կամ թափոնների կառավարման կայան։ Այսպիսով, տեսնելով փակցված «գովազդները», մարդիկ գալիս են Իմ առաջ և եռանդուն կերպով մասնակցում։ Մարդկանց մտքում թվում է, թե կարող են ձեռք բերել մի քանի «հուշանվեր», ուստի նրանք բոլորը«նամակներ» են ուղարկում Ինձ, որպեսզի կարողանան մասնակցել Իմ կազմակերպած միջոցառումներին։ Այս պահին նրանք չեն վախենում կորուստներից, քանի որ այս գործունեությունների մեջ ներգրավված «կապիտալը» մեծ չէ, ուստի համարձակվում են ռիսկի դիմելով մասնակցել։ Եթե մասնակցելուց ձեռք բերվող հուշանվերներ չլինեին, մարդիկ կլքեին ասպարեզը և հետ կպահանջեին իրենց կապիտալը, ինչպես նաև կհաշվարկեին այն «շահատոկոսը», որը պարտք էի նրանց։ Քանի որ այսօր բնակչության կենսամակարդակը բարձրացել է՝ հասնելով «բարեկեցության համեստ մակարդակի» և ձեռք բերելով «արդիականացում», երբ «բարձրաստիճան պաշտոնյան» անձամբ «գնում է գյուղ»՝ աշխատանքը կազմակերպելու համար, մարդկանց հավատն անմիջապես բազմապատկվել է, և քանի որ նրանց «կազմվածքը» ավելի ու ավելի է լավանում, նրանք հիացմունքով են նայում Ինձ և պատրաստակամ են շփվելու Ինձ հետ՝ Իմ վստահությունը շահելու համար։

Երբ մարդիկ հավաքվում են Ինձ հետ, Իմ սիրտը լցվում է ուրախությամբ։ Անմիջապես Իմ ձեռքի օրհնությունները շնորհում եմ մարդկանց մեջ, որ մարդիկ ժողովվեն Ինձ հետ և չլինեն Իմ դեմ ըմբոստացող թշնամիներ, այլ լինեն Ինձ հետ համատեղելի ընկերներ։ Ուստի նաև մարդուն սրտանց եմ վերաբերվում։ Իմ գործում մարդը դիտվում է որպես բարձրագույն կառույցի անդամ, ուստի ավելի շատ ուշադրություն եմ դարձնում նրան, քանզի նա միշտ եղել է Իմ գործի առարկան։ Ես հաստատել եմ Իմ տեղը մարդկանց սրտերում, որպեսզի նրանց սրտերը հայացքն ուղղեն Ինձ, սակայն նրանք լիովին անտեղյակ են մնում, թե ինչու եմ դա անում, և ոչինչ չեն անում`սպասելուց բացի։ Թեև մարդկանց սրտերում կա մի տեղ, որը հաստատել եմ, նրանք կարիք չունեն, որ բնակվեմ այնտեղ։ Փոխարենը՝ սպասում են, որ իրենց սրտերի «Սուրբը» հանկարծակի գա։ Քանի որ Իմ ինքնությունը չափազանց «նվաստ» է, Ես չեմ համապատասխանում մարդկանց պահանջներին և այդպիսով «դուրս եմ թողնվում» նրանց կողմից։ Նրանց ուզածը բարձր ու հզոր «Ես»-ն է, բայց երբ եկա, մարդուն այդպես չհայտնվեցի, ուստի նրանք շարունակեցին վեր նայել դեպի հեռուն՝ սպասելով իրենց սրտերում եղողին։ Երբ եկա մարդկանց առաջ, նրանք մերժեցին Ինձ բազմության դիմաց։ Կարող էի միայն մի կողմ կանգնել՝ սպասելով, որ մարդը «վարվի» Ինձ հետ, հետևելով, թե ի վերջո մարդիկ ինչ կանեն Ինձ՝ այս թերի «արտադրանքիս» հետ։ Ես չեմ նայում մարդկանց սպիներին, այլ նրանց այն մասին, որ սպիազուրկ է, և դրանից հաճույք եմ ստանում։ Մարդկանց աչքերում ընդամենը երկնքից իջած մի «փոքրիկ աստղ» եմ՝ պարզապես ամենափոքրը երկնքում, և Իմ գալուստն այսօր երկրի վրա հանձնարարված է Աստծու կողմից։ Արդյունքում, մարդիկ ավելի շատ մեկնաբանություններ են մտածել «Ես» և «Աստված» բառերի համար՝ խորապես վախենալով Աստծուն և Ինձ միևնույնը համարելուց։ Քանի որ Իմ պատկերը որևէ նմանություն չունի Աստծու արտաքինի հետ, մարդիկ բոլորը կարծում են, որ ծառա եմ, որն Աստծու ընտանիքից չէ, և ասում են, որ սա Աստծու պատկերը չէ։ Գուցե կան մարդիկ, որոնք տեսել են Աստծուն, բայց երկրի վրա Իմ ներըմբռնման պակասի պատճառով Աստված երբեք չի «հայտնվել» Ինձ։ Գուցե չափազանց քիչ «հավատ» ունեմ, և ուստի մարդիկ Ինձ նվաստ են համարում։ Մարդիկ պատկերացնում են, որ եթե ինչ-որ մեկն իսկապես Աստված է, ապա Նա անշուշտ մարդու լեզվի գիտակ կլինի, քանզի Աստված Արարիչն է։ Բայց փաստերը ճիշտ հակառակն են․ ոչ միայն մարդու լեզվի գիտակ չեմ, այլև լինում են ժամանակներ, երբ նույնիսկ չեմ կարողանում «ապահովել» մարդուն պակասություններից։ Արդյունքում, Ինձ մի փոքր «մեղավոր» եմ զգում, քանզի չեմ գործում այնպես, ինչպես մարդիկ են պահանջում, այլ պարզապես նախապատրաստում եմ նյութերը և գործում եմ համաձայն այն բանի, ինչի պակասն ունեն։ Պահանջները, որոնք դնում եմ մարդու առաջ, բնավ մեծ չեն, սակայն մարդիկ այլ կերպ են կարծում։ Ուստի նրանց «խոնարհությունը» բացահայտվում է նրանց ամեն մի շարժման մեջ։ Նրանք միշտ պարտավորվում են քայլել Իմ առջևից՝ առաջնորդելով Ինձ, խորապես վախենալով, որ կմոլորվեմ, սարսափելով, որ կթափառեմ լեռների խորքում գտնվող հնագույն անտառներում։ Արդյունքում մարդիկ միշտ առաջ են տարել Ինձ՝ խորապես վախենալով, որ կքայլեմ դեպի զնդանը։ Որոշ չափով «բարենպաստ տպավորություն» ունեմ մարդկանց հավատի վերաբերյալ, քանզի նրանք «տքնել են» Ինձ համար՝ առանց մտածելու ուտելիքի կամ քնի մասին, այն աստիճանի, որ այս տքնությունը նրանց անքուն է թողել գիշեր ու ցերեկ և նույնիսկ սպիտակեցրել է նրանց մազերը․ սա բավական է ցույց տալու համար, որ նրանց հավատը «անդրանցնել է» տիեզերքները և դարերի ընթացքում «գերազանցել» առաքյալներին ու մարգարեներին։

Ես չեմ ծափահարում ցնծությամբ մարդկանց մեծ հմտության պատճառով և ոչ էլ սառնությամբ եմ նայում նրանց իրենց թերությունների պատճառով։ Պարզապես անում եմ այն, ինչ Իմ ձեռքերում է։ Ոչ մեկին «հատուկ վերաբերմունք» ցույց չեմ տալիս, այլ պարզապես գործում եմ Իմ ծրագրի համաձայն։ Սակայն մարդիկ անտեղյակ են Իմ մտադրություններին և շարունակ Ինձնից բաներ են խնդրում, կարծես այն հարստությունը, որ տվել եմ նրանց, ունակ չէ բավարարելու նրանց պահանջները, կարծես պահանջարկը գերազանցում է առաջարկը։ Բայց այսօրվա դարաշրջանում մարդիկ բոլորը զգում են, որ «գնաճ» կա․ արդյունքում նրանց ձեռքերը լի են նրանով, ինչ տվել եմ նրանց վայելելու համար։ Հենց սա է պատճառը, որ նրանք հակակրանք են տածում Իմ հանդեպ, և ուստի նրանց կյանքը լի է քաոսով, ու նրանք անտեղյակ են, թե ինչ պետք է ուտեն և ինչ չպետք է ուտեն։ Ոմանք նույնիսկ ամուր բռնում են այն բաները, որոնք տվել եմ նրանց վայելելու համար՝ ուշադիր նայելով դրանց։ Քանի որ մարդիկ նախկինում տառապում էին սովից, և նրանց համար հեշտ չէ ձեռք բերել այսօրվա վայելքները, նրանք բոլորն «անսահման երախտապարտ» են, և Իմ հանդեպ նրանց վերաբերմունքի մեջ որոշակի փոփոխություն է եղել։ Նրանք շարունակ լաց են լինում Իմ առջև․ քանի որ այդքան շատ բան եմ տվել նրանց, շարունակ բռնում են Իմ ձեռքը և բարձրաձայնում իրենց «երախտագիտությունը»։ Շրջում եմ տիեզերքների վրայով, և քայլելիս դիտարկում եմ ողջ տիեզերքի մարդկանց։ Երկրի վրայի մարդկանց բազմության մեջ երբեք չի եղել հարմար որևէ մեկը, որ գործեմ նրա ներսում, կամ որը ճշմարտապես սիրի Ինձ։ Ուստի այս պահին հառաչում եմ հիասթափությունից, և մարդիկ անմիջապես ցրվում են՝ այլևս չհավաքվելով, խորապես վախենալով, որ «կբռնեմ նրանց բոլորին մեկ ուռկանի մեջ»։ Օգտագործում եմ այս առիթը՝ գալու մարդկանց մեջ, անելու Իմ գործն այս ցրված մարդկանց մեջ՝ գործ, որը համապատասխան է՝ ընտրելով նրանց, ովքեր հարմար են, որ գործեմ նրանց ներսում։ Չեմ ցանկանում «պահել» մարդկանց Իմ հանդիմանության մեջ այնպես, որ երբեք չկարողանան փախչել։ Պարզապես անում եմ այն գործը, որը մտադիր եմ անել։ Եկել եմ խնդրելու մարդու «օգնությունը», քանի որ Իմ տնօրինմանը պակասում են մարդու գործերը, և ուստի հնարավոր չէ հաջողությամբ ավարտել Իմ գործը, ինչը խանգարում է Իմ գործին արդյունավետորեն առաջ ընթանալ։ Միայն հույս ունեմ, որ մարդիկ վճռականություն ունեն համագործակցելու Ինձ հետ։ Չեմ խնդրում, որ նրանք Ինձ համար համեղ ուտելիք պատրաստեն կամ հարմար տեղ կարգի բերեն, որ գլուխս դնեմ կամ գեղեցիկ հագուստ պատրաստեն Ինձ համար․ նվազագույն ուշադրություն անգամ չեմ դարձնում այս բաներին։ Երբ մարդիկ կարողանան հասկանալ Իմ մտադրությունները և առաջ ընթանալ Ինձ հետ՝ կողք կողքի, բավարարված կլինեմ Իմ սրտում։

Երկրի վրա ո՞վ է երբևէ ընդունել Ինձ իր սրտով։ Ո՞վ է երբևէ սիրել Ինձ իր սրտով։ Մարդկանց սերը միշտ նոսրացված է․ նույնիսկ Ես «չգիտեմ», թե ինչու նրանց սերը չի կարող չորացվել և լինել աննոսր։ Այսպիսով՝ մարդու ներսում նույնպես շատ «խորհուրդներ» են պարունակվում։ Արարածների մեջ մարդը դիտվում է որպես մեկը, ով «հրաշալի» է և «անըմբռնելի», և ուստի նա «որակավորումներ» ունի Իմ առջև, կարծես հավասար կարգավիճակ ունի Ինձ հետ, բայց ոչ մի տարօրինակ բան չի տեսնում իր այս կարգավիճակի վերաբերյալ։ Սրանում բանն այն չէ, որ թույլ չեմ տալիս մարդկանց կանգնել այս դիրքում և վայելել դա, այլ այն, որ ցանկանում եմ՝ նրանք պատշաճության զգացում ունենան, որ չափազանց բարձր կարծիք չունենան իրենց մասին․ երկնքի և երկրի միջև հեռավորություն կա, էլ չասած Աստծու և մարդու միջև եղածի մասին։ Մի՞թե Աստծու և մարդու միջև հեռավորությունն է՛լ ավելի մեծ չէ։ Երկրի վրա մարդը և Ես «նույն նավակի մեջ ենք», և մենք «միասին ենք դիմակայում փոթորկին»։ Իմ ինքնությունը չի ազատում Ինձ մարդկային աշխարհի դժվարությունը փորձառաբար ապրելուց, և հենց սա է պատճառը, որ ընկել եմ այն հանգամանքների մեջ, որոնցում այսօր եմ։ Երբեք խաղաղ բնակվելու տեղ չեմ ունեցել երկրի վրա, ինչի պատճառով մարդիկ ասում են․ «Մարդու Որդին երբեք գլուխը դնելու տեղ չի ունեցել»։ Արդյունքում մարդիկ կարեկցանքի արցունքներ են թափել Ինձ համար և մի քանի տասնյակ յուան են մի կողմ դրել Ինձ համար որպես «օգնության ֆոնդ»։ Միայն սրա շնորհիվ հանգստանալու տեղ ունեմ․ եթե չլիներ մարդկանց «օգնությունը», ով գիտի՝ ի վերջո որտեղ կհայտնվեի։

Երբ Իմ գործն ավարտվի, այլևս չեմ փնտրի այս «ֆինանսական օգնությունը» մարդուց. փոխարենը՝ կկատարեմ Իմ ներհատուկ գործառույթը և Իմ «տան բոլոր բաները» վար կբերեմ մարդկանց՝ նրանց վայելքի համար։ Այսօր բոլորը ստուգվում են Իմ փորձությունների մեջ։ Երբ Իմ ձեռքը պաշտոնապես իջնի մարդու վրա, մարդիկ այլևս հիացական աչքերով չեն նայի Ինձ, այլ ատելությամբ կվերաբերվեն Ինձ, և այս պահին նրանց սրտերն անմիջապես կփորվեն ու կհանվեն Իմ կողմից՝ որպես նմուշ ծառայելու համար։ Ես զննում եմ մարդու սիրտը «մանրադիտակի» տակ․ այնտեղ Իմ հանդեպ ճշմարիտ սեր չկա։ Տարիներ շարունակ մարդիկ խաբել են Ինձ և հիմարացրել են Ինձ․ պարզվում է՝ նրանց և՛ ձախ նախասիրտը, և՛ աջ փորոքը պարունակում են Իմ հանդեպ ատելության թույնը։ Ուստի զարմանալի չէ, որ նման վերաբերմունք ունեմ նրանց հանդեպ։ Եվ այնուամենայնիվ նրանք մնում են լիովին անտեղյակ սրանից և նույնիսկ չեն ընդունում դա։ Երբ ցույց եմ տալիս նրանց Իմ հետաքննության արդյունքները, միևնույն է, չեն արթնանում․ կարծես նրանց մտքում սրանք բոլորն անցյալի հարցեր են և չպետք է նորից բարձրացվեն այսօր։ Ուստի մարդիկ պարզապես անտարբերությամբ են նայում «լաբորատոր արդյունքներին»։ Նրանք հետ են հանձնում ձևաթուղթը և հեռանում։ Ավելին՝ ասում են այնպիսի բաներ, ինչպես․ «Սրանք կարևոր չեն, ոչ մի ազդեցություն չունեն իմ առողջության վրա»։ Նրանք արհամարհանքով թույլ ժպտում են, և ապա նրանց աչքերում թեթևակի սպառնալից հայացք է հայտնվում՝ կարծես ակնարկելով, որ չպետք է այդքան պարզամիտ լինեմ, որ պետք է ձևական լինեմ։ Կարծես նրանց ներքին գաղտնիքների Իմ մերկացումը խախտել է մարդու «օրենքները», և ուստի նրանք ավելի մեծ ատելությամբ են լցվում Իմ հանդեպ։ Միայն այդ ժամանակ տեսնում եմ մարդկանց ատելության աղբյուրը։ Սրա պատճառն այն է, որ, երբ նայում եմ, նրանց արյունը հոսում է, և նրանց մարմիններում զարկերակներով անցնելուց հետո այն մտնում է սիրտը, և միայն այս ժամանակ նոր «հայտնագործություն» եմ անում։ Սակայն մարդիկ ոչինչ չեն մտածում այս մասին։ Նրանք լիովին անփույթ են և հոգ չեն անում, թե ինչ են շահում կամ կորցնում, ինչը բավական է ցույց տալու նրանց «անձնուրաց» նվիրվածության ոգին։ Նրանք հաշվի չեն առնում իրենց սեփական առողջական վիճակը և «վազվզում են» Ինձ համար։ Սա նաև նրանց «նվիրումն» է և այն, ինչ «հազվագյուտ և արժեքավոր» է նրանց վերաբերյալ, ուստի ևս մեկ անգամ «գովասանքի» նամակ եմ ուղարկում նրանց, որպեսզի երջանկանան դրանով։ Բայց այս նամակը կարդալիս անմիջապես մի փոքր ջղայնություն են զգում, քանզի այն ամենը, ինչ նրանք անում են, մերժվել է Իմ լուռ նամակով։ Միշտ ուղղություն եմ տվել մարդկանց նրանց գործողություններում, սակայն թվում է, թե նրանք հակակրանք են տածում Իմ խոսքերի հանդեպ․ ուստի, հենց որ բացում եմ Իմ բերանը, նրանք ամուր փակում են իրենց աչքերը և ձեռքերով խփում իրենց ականջներին։ Նրանք հարգանքով չեն նայում Ինձ Իմ սիրո պատճառով, այլ միշտ ատել են Ինձ, քանզի մատնանշեցի նրանց թերությունները՝ մերկացնելով նրանց տրամադրության տակ եղած ողջ ունեցվածքը, և այդպիսով նրանք վնասներ են կրել իրենց գործում, ու այն ճանապարհը, որով նրանք գոյատևում են, անհետացել է։ Որպես այդպիսին, նրանց ատելությունն Իմ հանդեպ հետևաբար ավելանում է։

Ժամանակին Իմ տանը Իմ սուրբ անունը գովաբանողներ կային, նրանք, ովքեր տալիս էին իրենց ամենը, որպեսզի Իմ փառքը երկրի վրա լցներ երկնակամարը։ Այդ պատճառով Ես անչափ ուրախ էի, և Իմ սիրտը լցված էր բերկրանքով. սակայն ո՞վ կարող էր աշխատել Իմ փոխարեն՝ գիշեր ու զօր հրաժարվելով քնից։ Մարդու վճռականությունն Իմ առջև հաճույք է պատճառում Ինձ, բայց նրա ապստամբությունը հարուցում է Իմ բարկությունը, և այսպիսով՝ քանի որ մարդը երբեք չի կարող հավատարիմ մնալ իր պարտավորությանը, Իմ վիշտը նրա համար ավելի է մեծանում։ Ինչո՞ւ են մարդիկ միշտ անկարող իրենք իրենց Ինձ մատուցելու։ Ինչո՞ւ են նրանք միշտ փորձում սակարկել Ինձ հետ։ Մի՞թե Ես առևտրի կենտրոնի գլխավոր տնօրենն եմ։ Ինչո՞ւ է այնպես, որ Ես ամբողջ սրտով կատարում եմ այն, ինչ մարդիկ պահանջում են Ինձնից, մինչդեռ մարդուց Իմ պահանջածը ոչ մի բանի չի հանգեցնում։ Կարո՞ղ է պատահել, որ Ես հմուտ չեմ բիզնեսի մեջ, իսկ մարդը հմուտ է։ Ինչո՞ւ են մարդիկ միշտ շողոքորթող խոսքերով խաբում Ինձ։ Ինչո՞ւ են մարդիկ միշտ «նվերներ» բերելով գալիս՝ ետնամուտքից ներս մտնել խնդրելով։ Մի՞թե Ես սա եմ սովորեցրել մարդուն անել։ Ինչո՞ւ են մարդիկ նման բաներն անում արագ ու բարեհաջող կերպով։ Ինչո՞ւ են մարդիկ միշտ միտված Ինձ խաբելուն։ Երբ Ես մարդկանց մեջ եմ, մարդիկ Ինձ նայում են որպես արարածի. երբ Ես երրորդ երկնքում եմ, Ինձ համարում են Ամենակարող, որն իշխում է բոլոր բաների վրա. երբ երկնակամարում եմ, նրանք Ինձ տեսնում են որպես Հոգի, որ լցնում է բոլոր բաները։ Մի խոսքով՝ մարդկանց սրտերում Ինձ համար հարմար տեղ չկա։ Կարծես Ես օտարական եմ, մարդիկ գարշում են Ինձնից և այսպիսով, երբ Ես վերցնում եմ տոմսը և զբաղեցնում Իմ տեղը, նրանք վռնդում են Ինձ և ասում, որ այդտեղ Ինձ համար նստելու տեղ չկա, և որ Ես սխալ վայր եմ եկել, ուստի Ինձ այլ բան չի մնում, քան զայրացած հեռանալ։ Ես վճռում եմ այլևս չշփվել մարդու հետ, քանզի մարդիկ չափազանց նեղմիտ են, նրանց մեծահոգությունը չափազանց խղճուկ է։ Ես նրանց հետ այլևս նույն սեղանի շուրջ չեմ ուտի, այլևս երկրի վրա նրանց հետ ժամանակ չեմ անցկացնի։ Բայց երբ Ես խոսում եմ, մարդիկ ապշում են. նրանք վախենում են, որ Ես կհեռանամ, և ուստի անընդհատ փորձում են հետ պահել Ինձ։ Տեսնելով նրանց ձևացնելը՝ Ես իսկույն փոքր-ինչ մռայլություն և լքվածություն եմ զգում Իմ սրտում։ Մարդիկ վախենում են, որ Ես կլքեմ իրենց, և այսպիսով, երբ Ես բաժանվում եմ նրանցից, լացի ձայնն անմիջապես լցնում է երկիրը, և մարդկանց երեսները ծածկվում են արցունքներով։ Ես սրբում եմ նրանց արցունքները, ևս մեկ անգամ բարձրացնում եմ նրանց, և նրանք ակնապիշ նայում են Ինձ, նրանց աղերսող աչքերը կարծես աղաչում են Ինձ չգնալ, և նրանց «անկեղծության» պատճառով Ես նրանց հետ եմ։ Սակայն ո՞վ կարող է հասկանալ Իմ սրտի ներսում եղող ցավը։ Ո՞վ է հաշվի առնում Իմ այն բաները, որոնց մասին հնարավոր չէ խոսել։ Մարդկանց աչքերում այնպես է, կարծես Ես զուրկ եմ մսեղավոր զգացմունքներից, և ուստի մենք միշտ երկու տարբեր ընտանիքներից ենք եղել։ Ինչպե՞ս կարող էին նրանք տեսնել Իմ սրտի ներսում առկա վշտի զգացումը։ Մարդիկ միայն իրենց սեփական հաճույքներն են տենչում և հաշվի չեն առնում Իմ մտադրությունները, որովհետև մինչ օրս մարդիկ անտեղյակ են մնացել Իմ տնօրինման ծրագրի նպատակին, և ուստի այսօր նրանք դեռ լուռ աղերսանքներ են անում. և ի՞նչ օգուտ կա դրանից։

Երբ Ես ապրում եմ մարդկանց մեջ, որոշակի տեղ եմ զբաղեցնում մարդկանց սրտերում. քանի որ Ես հայտնվել եմ մսեղիում, իսկ մարդիկ ապրում են հին մսեղիի մեջ, նրանք Ինձ հետ միշտ մսեղիով են վարվում։ Քանի որ մարդիկ միայն մսեղի ունեն և չունեն այլ հավելումներ, իրենց ունեցած «ամեն ինչ» տվել են Ինձ։ Սակայն նրանք ոչինչ չգիտեն. պարզապես «բաներ են մատուցում» Իմ առջև։ Այն, ինչ Ես ստանում եմ, անարժեք աղբ է. սակայն մարդիկ այդպես չեն կարծում։ Երբ Ես նրանց տված «նվերները» համեմատում եմ Իմ բաների հետ, մարդիկ ակնթարթորեն ճանաչում են Իմ թանարժեք լինելը և միայն այդ ժամանակ են տեսնում Իմ անչափելիությունը։ Ես Ինձ հպարտ չեմ զգում նրանց գովքի պատճառով, այլ շարունակում եմ հայտնվել մարդուն, որպեսզի բոլոր մարդիկ լիովին ճանաչեն Ինձ։ Երբ Ես նրանց ցույց եմ տալիս Իմ ամբողջությունը, լայն բացված աչքերով նայում են Ինձ՝ աղի արձանի պես անշարժ կանգնելով Իմ առջև։ Եվ երբ Ես տեսնում եմ նրանց տարօրինակությունը, հազիվ եմ զսպում ծիծաղս։ Քանի որ նրանք ձեռք են պարզում՝ Ինձնից բաներ խնդրելու համար, Ես տալիս եմ Իմ ձեռքի բաները, և նրանք իրենց կրծքին են սեղմում դրանք՝ նորածին երեխայի պես փայփայելով. մի շարժում, որը միայն ակնթարթորեն են անում։ Երբ Ես փոխում եմ այն միջավայրը, որում նրանք բնակվում են, անմիջապես մի կողմ են նետում «երեխային» և փախչում՝ գլուխները ձեռքերի մեջ առած։ Մարդկանց աչքերում Ես այն օգնությունն եմ, որը ներկա է՝ անկախ ժամանակից կամ վայրից. այնպես է, կարծես Ես մատուցող եմ, որը կանչելուն պես գալիս է։ Այսպիսով՝ մարդիկ միշտ «նայել են» Ինձ, կարծես Ես օժտված եմ արհավիրքների դեմ պայքարելու անսահման հմտություններով, և ուստի նրանք միշտ բռնել են Իմ ձեռքը՝ տանելով Ինձ ճամփորդությունների երկրով մեկ, որպեսզի բոլոր բաները տեսնեն, որ իրենք Իշխան ունեն, որպեսզի ոչ ոք չհամարձակվի խաբել իրենց։ Ես վաղուց թափանցել եմ մարդկանց «վագրի վեհությունը ստանձնող աղվեսի» հնարքի էության մեջ, քանզի նրանք բոլորը «ցուցանակներ են կախում»՝ ցանկանալով շահույթ ստանալ խաբեության միջոցով։ Ես վաղուց թափանցել եմ նրանց նենգ, չարասիրտ դավադրության մեջ և պարզապես չեմ ցանկանում վնասել մեր միջև եղած ներդաշնակությունը։ Ես ոչնչից խնդիրներ չեմ ստեղծում. դրանում ոչ մի արժեք կամ կարևորություն չկա։ Ես պարզապես անում եմ այն աշխատանքը, որը մտադիր եմ անել՝ հաշվի առնելով մարդկանց տկարությունները. հակառակ դեպքում Ես նրանց մոխրի կվերածեի և թույլ չէի տա այլևս գոյություն ունենալ։ Բայց աշխատանքը, որն անում եմ, իմաստ ունի, և ուստի Ես թեթևակի չեմ հանդիմանում մարդուն։ Հենց այս պատճառով է, որ մարդիկ միշտ ազատություն են տվել իրենց մսեղիին։ Նրանք չեն նկատում Իմ մտադրությունները, այլ միշտ շողոքորթել են Ինձ Իմ դատաստանի աթոռի առջև։ Մարդիկ այնքա՜ն խիզախ են. երբ բոլոր «տանջանքի գործիքները» սպառնում են իրենց, նրանք ամենևին չեն տատանվում։ Փաստերի առջև նրանք անկարող են մնում որևէ փաստ ներկայացնելու և ոչինչ չեն անում, քան Ինձ համառորեն դիմակայելը։ Երբ Ես պահանջում եմ, որ նրանք հանեն այն ամենը, ինչը կեղտոտ է, դեռ երկու դատարկ ձեռք են ցույց տալիս Ինձ. ինչպե՞ս կարող էին մյուսները սա չօգտագործել որպես «օրինակ»։ Դա այն պատճառով է, որ մարդկանց «հավատքն» այնքան մեծ է, որ նրանք «հիացմունքի արժանի» են։

Ես սկսել եմ Իմ գործը տիեզերքում. տիեզերքի մարդիկ անմիջապես արթնանում են ու շարժվում մի առանցքի շուրջ, որն Իմ գործն է, և երբ Ես «ճամփորդում եմ» նրանց ներսում, բոլորը փախչում են Սատանայի կապանքներից և չեն տանջվում Սատանայի չարչարանքների մեջ։ Իմ օրվա գալստյան պատճառով մարդիկ լցվում են երջանկությամբ, նրանց սրտերի վիշտը վերանում է, երկնքում առկա թախծի ամպերը վերածվում են օդում եղող թթվածնի ու լողում այնտեղ, և այս պահին մարդն ու Ես վայելում ենք միասին լինելու երջանկությունը։ Մարդու գործողություններն Ինձ գնահատելու բան են տալիս, և ուստի Ես այլևս վշտացած չեմ։ Եվ Իմ օրվա գալստյանը զուգընթաց երկրի վրա կենսունակությամբ օժտված բաները վերագտնում են իրենց գոյության արմատը։ Ես նորից կենդանացնում եմ բոլոր բաները երկրի վրա, և ուստի դրանք Ինձ են ընդունում որպես իրենց գոյության հիմք։ Քանզի Ես այնպես եմ անում, որ բոլոր բաները շողան կյանքով և դրանք նույնպես լուռ անհետացնում եմ։ Այսպիսով՝ բոլոր բաները սպասում են Իմ բերանի հրամաններին և վայելում այն, ինչ Ես անում ու ասում եմ։ Բոլոր բաների մեջ Ես Բարձրյալն եմ՝ սակայն Ես նաև ապրում եմ բյուրավոր մարդկանց մեջ և օգտագործում եմ մարդու գործերը՝ որպես Իմ՝ երկնքի ու երկրի արարման դրսևորումներ։ Երբ մարդիկ մեծ գովք են մատուցում Իմ առջև, Ես բարձրացվում եմ բոլոր բաների մեջ, և ուստի երկրի վրայի ծաղիկներն ավելի են գեղեցկանում բարկ արևի տակ, խոտն ավելի է կանաչում, և երկնքի ամպերն ավելի շատ են կապույտ երանգ ստանում։ Իմ ձայնի պատճառով մարդիկ վազվզում են այսուայնկողմ. այսօր Իմ թագավորության մարդկանց դեմքերը լցված են ուրախությամբ, և նրանց կյանքն աճում է։ Ես աշխատում եմ Իմ բոլոր ընտրյալ մարդկանց մեջ և թույլ չեմ տալիս, որ Իմ գործն աղավաղվի մարդկային գաղափարներով, քանզի Ես անձամբ եմ իրականացնում Իմ սեփական գործը։ Երբ Ես գործում եմ, երկինքն ու երկիրը և բոլոր բաները փոխվում ու նորոգվում են, և երբ Ես ավարտում եմ Իմ գործը, մարդը լիովին նորոգվում է և Իմ պահանջածի պատճառով այլևս չի ապրում տառապանքի մեջ։ Քանի որ երջանկության ձայները կարելի է լսել ողջ երկրով մեկ, Ես առիթն օգտագործում եմ մարդկանց մեջ շնորհելու այն օրհնությունները, որոնք տալիս եմ նրանց։ Երբ Ես թագավորության Թագավորն եմ, մարդիկ բոլորը վախենում են Ինձնից, սակայն երբ Ես Թագավոր եմ մարդկանց մեջ և ապրում եմ մարդկանց մեջ, մարդիկ ոչ մի ուրախություն չեն գտնում Իմ մեջ, քանզի նրանց պատկերացումներն Իմ մասին չափազանց դառն են և այնքան խորն են արմատավորված, որ դժվար է վերացնել։ Մարդու դրսևորումների պատճառով Ես անում եմ Իմ գործը, ինչը տեղին է, և երբ Ես բարձրանում եմ բարձր երկինք և մարդու վրա թափում Իմ ցասումը, մարդկանց տարբեր կարծիքներն Իմ հանդեպ անմիջապես մոխրի են վերածվում։ Ես խնդրում եմ, որ նրանք ևս մի քանի պատկերացումներ արտահայտեն Իմ հանդեպ, բայց նրանք անխոս են մնում, կարծես ոչինչ չունեն և կարծես խոնարհ են։ Որքան շատ եմ ապրում մարդկանց պատկերացումներում, այնքան ավելի շատ են նրանք սկսում սիրել Ինձ, և որքան ավելի եմ ապրում մարդկանց պատկերացումներից դուրս, այնքան ավելի շատ են նրանք հեռանում Ինձնից, և նրանք ավելի շատ կարծիքներ ունեն Իմ մասին, քանզի աշխարհի արարումից ի վեր մինչ օրս Ես միշտ ապրել եմ մարդկանց պատկերացումներում։ Երբ Ես այսօր գալիս եմ մարդկանց մեջ, ցրում եմ մարդկանց ունեցած բոլոր պատկերացումները, և ուստի մարդիկ պարզապես մերժում են. սակայն Ես հարմար միջոցներ ունեմ, որոնցով կարող եմ էտել նրանց պատկերացումները։ Ոչ ոք չպետք է անհանգստանա կամ տագնապի՝ Ես Իմ սեփական միջոցներով կփրկեմ ողջ մարդկությանը՝ այնպես անելով, որ բոլոր մարդիկ սիրեն Ինձ և թույլ տալով նրանց վայելել Իմ օրհնությունները երկնքում։

Մի անգամ Ես մարդուն որպես հյուր հրավիրեցի Իմ տուն, սակայն նա դեսուդեն էր վազում Իմ կանչերի պատճառով. ասես նրան որպես հյուր հրավիրելու փոխարեն կառափնարան էի տարել։ Այսպիսով՝ Իմ տունը դատարկ մնաց, քանի որ մարդը միշտ խուսափում էր Ինձնից և միշտ զգուշանում էր Ինձնից։ Դրա պատճառով Իմ գործի մի մասը հնարավոր չեղավ իրականացնել, այսինքն՝ Ես ետ վերցրի այն խնջույքը, որը պատրաստել էի նրա համար, քանի որ մարդը չէր կամենում վայելել այն, ուստի չստիպեցի։ Բայց ինքն էլ չհասկանալով՝ մարդը հանկարծ քաղց է զգում, ուստի գալիս է թակելու Իմ դուռը՝ խնդրելով Իմ օգնությունը. նրան նման սոսկալի դրության մեջ տեսնելով՝ ինչպե՞ս կարող էի չփրկել։ Ուստի մեկ անգամ ևս խնջույք եմ կազմակերպում մարդու համար, որպեսզի նա վայելի այն, և միայն այդ ժամանակ է զգում, թե որքան սքանչելի եմ, և այսպես սկսում է ապավինել Ինձ։ Աստիճանաբար նրա հանդեպ Իմ վերաբերմունքի պատճառով նա սկսում է սիրել Ինձ՝ առանց զգուշանալու և այլևս չի կասկածում, որ նրան «դիակիզման երկիր» կուղարկեմ, քանի որ դա Իմ մտադրությունը չէ։ Եվ այսպես՝ միայն Իմ սիրտը տեսնելուց հետո է մարդն իսկապես ապավինում Ինձ, ինչը ցույց է տալիս, թե նա որքան «զգույշ» է։ Սակայն Ես չեմ զգուշանում մարդուց նրա նենգության պատճառով, այլ Իմ ջերմ գրկախառնությամբ շարժում եմ մարդկանց սրտերը։ Մի՞թե սա չէ այն, ինչ ներկայում անում եմ։ Մի՞թե սա չէ այն, ինչ դրսևորվում է մարդկանց մեջ ներկա փուլում։ Ինչո՞ւ են նրանք ընդունակ նման բաներ անելու։ Ինչո՞ւ են համակված նման զգացմունքով։ Արդյո՞ք այն պատճառով է, որ իսկապես ճանաչում են Ինձ։ Արդյո՞ք այն պատճառով է, որ իսկապես անսահման սեր ունեն Իմ հանդեպ։ Ես ոչ մեկին չեմ ստիպում սիրել Ինձ, այլ պարզապես նրանց ազատ կամք եմ տալիս՝ կատարելու իրենց սեփական ընտրությունը. սրանում ես չեմ միջամտում, ոչ էլ նրանց օգնում եմ իրենց ճակատագրի վերաբերյալ ընտրություն կատարելու։ Մարդիկ իրենց վճռականությունը դրել են Իմ առջև, նրանք այն բերել են Իմ առջև, որպեսզի զննեմ, և երբ բացեցի «մարդու վճռականությունը» պարունակող պայուսակը, ներսում տեսա բաներ, որոնք թեև խառնված էին իրար, այնուամենայնիվ բավականին «առատ» էին։ Մարդիկ լայն բացված աչքերով նայում էին Ինձ՝ խորապես վախենալով, որ դուրս կհանեմ իրենց վճռականությունը։ Բայց մարդու թուլության պատճառով Ես հենց սկզբից դատաստան չկայացրի, այլ փոխարենը փակեցի պայուսակն ու շարունակեցի անել այն գործը, որը պետք է անեմ։ Մարդը, սակայն, չի մտնում Իմ ուղղորդման մեջ՝ հետևելով Իմ գործին, այլ շարունակում է մտահոգվել՝ արդյոք իր վճռականությունն արժանացել է Իմ հավանությանը։ Ես այնքան շատ գործ եմ արել և այնքան շատ խոսքեր եմ ասել, բայց մինչ օրս մարդը մնում է անկարող՝ ընկալելու Իմ մտադրությունները, և այսպիսով՝ նրա յուրաքանչյուր շփոթեցնող գործողություն գլխապտույտ է առաջացնում Իմ մեջ։ Ինչո՞ւ է նա միշտ անկարող ընկալելու Իմ մտադրությունները և իր ուզածի պես հապշտապ է գործում։ Նրա ուղեղը ցնցո՞ւմ է ապրել։ Գուցե նա չի՞ հասկանում այն խոսքերը, որ ասում եմ։ Ինչո՞ւ է նա միշտ գործում՝ ուղիղ առաջ նայելով, բայց անկարող է ճանապարհ հարթել և օրինակ ծառայել ապագայի մարդկանց համար։ Կա՞ր մեկը, որ օրինակ ծառայեր Պետրոսից առաջ։ Մի՞թե Իմ ուղղորդմամբ չէր, որ Պետրոսը ողջ մնաց։ Ինչո՞ւ են այսօրվա մարդիկ սրան անընդունակ։ Ինչո՞ւ հետևելու օրինակ ունենալուց հետո նրանք դեռևս ի վիճակի չեն բավարարելու Իմ մտադրությունները։ Սա ցույց է տալիս, որ մարդը դեռևս վստահություն չունի Իմ հանդեպ, ինչն էլ հանգեցրել է այսօրվա թշվառ հանգամանքներին։

Երկնքում ճախրող փոքրիկ թռչուններին Ես հաճելի տեսարան եմ համարում նայելու համար։ Թեև նրանք Իմ առջև վճռականություն չեն դրել և խոսքեր չունեն Ինձ «մատակարարելու», վայելք են գտնում այն աշխարհում, որը տվել եմ իրենց։ Մարդը, սակայն, անկարող է սա անել, և նրա դեմքը լի է թախիծով. մի՞թե Ես նրան անվճարելի պարտք եմ մնացել։ Ինչո՞ւ է նրա դեմքը միշտ արցունքներով ողողված։ Բլուրներում ծաղկող շուշանները հիացմունքի առարկաներ եմ համարում. ծաղիկներն ու խոտերը տարածվում են լանջերով մեկ, բայց շուշանները նախքան գարնան գալուստը փայլ են հաղորդում երկրի վրա Իմ փառքին. կարո՞ղ է մարդը հասնել սրան։ Կարո՞ղ է նա վկայություն կրել Ինձ համար երկրի վրա նախքան Իմ վերադարձը։ Կարո՞ղ է նա Իմ անվան համար նվիրվել մեծ կարմիր վիշապի երկրում։ Կարծես թե Իմ արտահայտումները լի են մարդուն ուղղված պահանջներով. այս պահանջների արդյունքում նա զզվում է Ինձնից։ Քանի որ մարմնով չափազանց թույլ է, հիմնովին անկարող է հասնել նրան, ինչ պահանջում եմ, և այսպիսով վախենում է Իմ խոսքերից։ Երբ բացում եմ Իմ բերանը, տեսնում եմ, որ երկրի վրայի մարդիկ փախչում են բոլոր ուղղություններով՝ ասես փորձելով փրկվել սովից։ Երբ ծածկում եմ Իմ դեմքը և երբ շրջում եմ Իմ մարմինը, մարդիկ անմիջապես խուճապի են մատնվում և չգիտեն ինչ անել, քանի որ վախենում են Իմ հեռանալուց։ Իրենց պատկերացումներում այն օրը, երբ կհեռանամ, կլինի այն օրը, երբ աղետ կիջնի երկնքից, այն օրը, երբ կսկսվի իրենց հանդիմանությունը։ Սակայն այն, ինչ անում եմ, մարդու պատկերացումների ճիշտ հակառակն է. Ես երբեք չեմ գործել ըստ մարդու պատկերացումների և երբեք թույլ չեմ տվել, որ նրա պատկերացումները համահունչ լինեն Ինձ։ Այն ժամանակը, երբ գործում եմ, ճիշտ այն ժամանակն է, երբ մարդը բացահայտվում է։ Այլ կերպ ասած՝ Իմ գործողությունները չեն կարող չափվել մարդկային պատկերացումներով։ Արարչագործության ժամանակներից մինչ օրս ոչ ոք երբեք «նոր մայրցամաք» չի հայտնաբերել այն բաներում, որոնք անում եմ. ոչ ոք երբեք չի ընկալել այն օրենքները, որոնցով գործում եմ, և ոչ ոք երբեք նոր ճանապարհ չի բացել։ Այսպիսով՝ մարդիկ այսօր մնում են անկարող՝ ճիշտ ուղու վրա մտնելու. սա ճիշտ այն է, ինչ նրանց պակասում է, և սա այն է, ինչի մեջ նրանք պետք է մտնեն։ Արարչագործության ժամանակներից մինչ օրս նախկինում երբեք նման գործ չեմ ձեռնարկել։ Ես պարզապես մի քանի նոր մասեր եմ ավելացրել Իմ գործին վերջին օրերում։ Սակայն նույնիսկ այս ամենաակնհայտ հանգամանքներում մարդիկ դեռևս անկարող են ընկալել Իմ մտադրությունները. մի՞թե ճիշտ սա չէ այն, ինչ նրանց պակասում է։

Նոր գործի մեջ մտնելուց հետո Ես նոր պահանջներ ունեմ մարդուց։ Մարդու համար կարծես թե անցյալի պահանջները ոչ մի արդյունք չեն տվել, ուստի նա մոռանում է դրանք։ Ո՞րն է Իմ գործելու նոր միջոցը։ Ի՞նչ եմ Ես պահանջում մարդուց։ Մարդիկ իրենք ի վիճակի են չափելու, թե արդյոք այն, ինչ արել են անցյալում, համապատասխանում էր Իմ մտադրություններին, և արդյոք իրենց գործողություններն Իմ պահանջածի սահմաններում էին։ Կարիք չկա, որ Ես ամեն ինչ անհատապես զննեմ. նրանք ընկալում են իրենց իսկ հասունությունը, և ուստի իրենց մտքում հստակ գիտեն, թե որքան հեռու կարող են հասնել, և կարիք չկա, որ Ես նրանց բացահայտորեն ասեմ։ Երբ խոսում եմ, գուցե ոմանք գայթակղվեն. ուստի Ես խուսափել եմ Իմ խոսքերի այս մասն ասելուց, որպեսզի թույլ չտամ, որ մարդիկ դրա արդյունքում թուլանան։ Մի՞թե սա ավելի մեծ օգուտ չէ մարդու ձգտման համար։ Մի՞թե սա ավելի մեծ օգուտ չէ մարդու առաջընթացի համար։ Ո՞վ չի ցանկանում մոռանալ իր անցյալը և առաջ ձգտել։ Իմ «անուշադրության» պատճառով Ես անտեղյակ եմ՝ արդյոք մարդիկ հասկանում են, որ Իմ խոսելու միջոցն արդեն նոր ոլորտ է մտել։ Բացի դրանից՝ քանի որ Իմ գործն Ինձ այդքան «զբաղեցնում» է, Ես ժամանակ չեմ ունեցել հարցուփորձ անելու՝ արդյոք մարդիկ հասկանում են այն տոնը, որով խոսում եմ։ Ուստի միայն խնդրում եմ, որ մարդիկ ավելի «հասկացող» լինեն Իմ հանդեպ։ Քանի որ Իմ գործն Ինձ այդքան «զբաղեցնում» է, Ես անկարող եմ անձամբ այցելել Իմ գործի հիմքերը՝ մարդկանց ուղղորդելու համար, և ուստի «քիչ հասկացողություն» ունեմ նրանց մասին։ Ամփոփելով՝ անկախ ամեն ինչից, այժմ սկսել եմ առաջնորդել մարդուն պաշտոնապես մտնելու նոր սկզբի և նոր եղանակի մեջ։ Իմ բոլոր արտահայտումներում մարդիկ տեսել են, որ ասածիս մեջ զավեշտ, հումոր և հատկապես ծաղրանքի ուժեղ տոն կա։ Այսպիսով՝ Իմ և մարդու միջև ներդաշնակությունն ակամա խաթարվում է՝ պատճառ դառնալով, որ մարդկանց դեմքերին ամպերի խիտ ծածկոց իջնի։ Սակայն Ես չեմ սահմանափակվում սրանով, այլ շարունակում եմ Իմ գործը, քանի որ այն ամենը, ինչ ասում և անում եմ, Իմ ծրագրի անհրաժեշտ մասն է. այն ամենը, ինչ խոսվում է Իմ բերանից, օգնում է մարդուն, և Իմ արած ոչ մի բանը մանրուք չէ. այն ամենը, ինչ անում եմ, խրատում է բոլոր մարդկանց։ Քանի որ մարդը թերանում է, Ես ազատություն եմ տալիս Իմ գործողություններին և շարունակում եմ խոսել։ Որոշ մարդիկ գուցե հուսահատորեն սպասում են, որ նոր պահանջներ դնեմ իրենց առջև։ Եթե այդպես է, ապա բավարարում եմ նրանց կարիքները։ Բայց կա մի բան, որ պետք է հիշեցնեմ ձեզ. երբ խոսում եմ, հուսով եմ,՝ մարդիկ ավելի շատ ներըմբռնում ձեռք կբերեն և կդառնան ավելի զանազանող, որպեսզի կարողանան ավելին ձեռք բերել Իմ խոսքերից և այդպիսով կատարել Իմ պահանջները։ Նախկինում եկեղեցիներում մարդիկ ուշադրություն էին դարձնում էտվելն ու կոտրվելն ընդունելուն։ Իմ խոսքերն ուտելն ու խմելն արվում էր դրանց նպատակներն ու ակունքները հասկանալու հիման վրա, բայց այսօրվա օրը նման չէ անցյալին, և մարդիկ լիովին անկարող են ընկալելու Իմ արտահայտումների ակունքները, և այսպիսով՝ նրանք Իմ կողմից էտվելու և կոտրվելու ոչ մի հնարավորություն չունեն, քանի որ իրենց ողջ էներգիան վատնել են միայն Իմ խոսքերն ուտելու և խմելու վրա։ Բայց նույնիսկ այս հանգամանքներում նրանք մնում են անկարող բավարարելու Իմ պահանջները, ուստի Ես նոր պահանջներ եմ դնում նրանց առջև։ Ես պահանջում եմ, որ նրանք Ինձ հետ միասին մտնեն փորձությունների մեջ, այսինքն՝ մտնեն հանդիմանության մեջ։ Սակայն թույլ տվեք ձեզ մի բան հիշեցնել։ Սա մարդուն մահվան մատնել չէ, այլ ավելի շուտ այն է, ինչ պահանջում է Իմ գործը, քանի որ ներկա փուլում Իմ խոսքերը չափազանց անըմբռնելի են մարդու համար, և մարդը չգիտի՝ ինչպես համագործակցել Ինձ հետ. անելու ոչինչ չկա։ Ես այլ ելք չունեմ, քան մարդուն Ինձ հետ միասին նոր եղանակի մեջ մտցնելը։ Ուրիշ ի՞նչ կարելի է անել։ Մարդու թերությունների պատճառով Ես նույնպես պետք է մտնեմ այն հոսքի մեջ, որի մեջ մարդն է մտնում. մի՞թե Ես չեմ Նա, ով պետք է մարդկանց ավարտուն դարձնի։ Մի՞թե Ես չեմ Նա, ով նախագծել է այս ծրագիրը։ Թեև մյուս պահանջը դժվար չէ, այն երկրորդական չէ առաջինի համեմատ։ Վերջին օրերի մարդկանց խմբի վրա Իմ գործն աննախադեպ ձեռնարկ է, և այսպիսով, որպեսզի Իմ փառքը լցնի երկնակամարը, բոլոր մարդիկ Ինձ համար պետք է կրեն վերջին նեղությունը։ Հասկանո՞ւմ եք Իմ մտադրությունը։ Սա վերջին պահանջն է, որ դնում եմ մարդու առջև, այսինքն՝ հուսով եմ, որ բոլոր մարդիկ կարող են ուժեղ, հնչեղ վկայություն կրել Ինձ համար մեծ կարմիր վիշապի առջև, որ նրանք կարող են վերջին անգամ ընծայել իրենց Ինձ համար և վերջին անգամ կատարել Իմ պահանջները։ Դուք իսկապե՞ս կարող եք սա անել։ Անցյալում դուք անկարող էիք բավարարել Իմ սիրտը. կարո՞ղ եք կոտրել այս օրինաչափությունը վերջին անգամ։ Ես մարդկանց հնարավորություն եմ տալիս խորհելու այս հարցի շուրջ. ես նրանց թույլ եմ տալիս ուշադիր մտորել նախքան ի վերջո Ինձ պատասխան տալը. մի՞թե սա անելը վատ է։ Ես սպասում եմ մարդու արձագանքին, ակնկալում եմ նրա «պատասխան նամակը». դուք Իմ պահանջները կատարելու հավատ ունե՞ք։

Ես սկսել եմ մարդկության մեջ իրականացնել Իմ գործը՝ թույլ տալով մարդկանց ապրել Ինձ հետ նույն հոսքում։ Երբ ավարտեմ Իմ գործը, այն դեռ կլինի մարդկության մեջ, քանի որ Իմ ողջ տնօրինման ծրագրում այն, ինչ տնօրինվում է, մարդիկ են, և Ես մարդկությանը բոլոր բաների տերն եմ դարձնելու։ Այդ իսկ պատճառով շարունակում եմ քայլել մարդկության մեջ։ Երբ մարդկությունն ու Ես մուտք ենք գործում ընթացիկ ժամանակաշրջան, Ինձ բավականին հանգիստ եմ զգում, քանի որ Իմ գործի ընթացքն արագացել է։ Ինչպե՞ս կարող են մարդիկ համընթաց քայլել։ Ես շատ գործ եմ արել թմրած և բթամիտ մարդկանց վրա, սակայն նրանք գրեթե ոչինչ ձեռք չեն բերել, քանի որ չեն փայփայում Ինձ։ Ես ապրել եմ բոլոր մարդկանց մեջ և դիտարկել եմ թե՛ երկրի վրա, թե՛ դրա տակ գտնվողների յուրաքանչյուր շարժումը։ Բոլոր նրանք, ովքեր դասակարգվում են որպես «մարդիկ», Ինձ դիմակայելու գործն են անում, կարծես «Ինձ դիմակայելը» մարդու գործն է, կարծես այս գործը չանելը նրանց կստիպեր թափառաշրջիկ որբեր դառնալ, որոնց ոչ ոք չի որդեգրում։ Սակայն Ես կամայականորեն չեմ դատապարտում մարդկանց՝ հիմնվելով նրանց գործողությունների և արարքների վրա։ Փոխարենը Ես աջակցում և ապահովում եմ նրանց՝ իրենց հասակի համապատասխան։ Քանի որ մարդիկ Իմ ողջ տնօրինման ծրագրի գլխավոր դեմքերն են, Ես ավելի շատ ուղղորդում եմ տալիս նրանց, ովքեր ստանձնել են «մարդու» դերը՝ նրանց հնարավորություն տալով խաղալու այդ դերն ամբողջ սրտով և իրենց լավագույն կարողությամբ, որպեսզի այս ներկայացումը, որը բեմադրում եմ, մեծ հաջողություն ունենա։ Սա է Իմ աղերսը մարդկությանը։ Մի՞թե եթե չաղոթեի մարդկությանը, նրանք ի վիճակի չէին լինի դա անելու։ Մի՞թե այնպես է, որ կարող եմ իրագործել այն, ինչ մարդիկ խնդրում են Ինձնից, բայց նրանք չեն կարող իրագործել այն, ինչ Ես եմ խնդրում նրանցից։ Կարելի է ասել, որ Ես չեմ օգտագործում Իմ զորությունը՝ մարդկությանը ճնշելու համար։ Փոխարենը սա Իմ վերջին խնդրանքն է, որն աղերսում եմ նրանց ամբողջ լրջությամբ և անկեղծությամբ։ Մի՞թե նրանք իսկապես ի վիճակի չեն անելու այն, ինչ խնդրում եմ։ Ես շատ տարիներ եմ տվել մարդկանց, սակայն որպես հատուցում Ինձ մնացել են միայն դատարկ ձեռքեր։ Ո՞վ է երբևէ որևէ բան տվել Ինձ։ Մի՞թե Իմ սրտի արյունը, որը վճարել եմ, պետք է լեռնային մշուշի պես լինի։ Շատ անգամներ Ես «պատվաստել» եմ մարդկանց և ասել, որ նրանցից Իմ պահանջները խիստ չեն։ Այդ դեպքում ինչո՞ւ են մարդիկ մշտապես խուսափում Ինձնից։ Արդյո՞ք պատճառն այն է, որ նրանց ճտերի պես կվերաբերվեմ, որոնց բռնելուն պես պետք է սպանել։ Մի՞թե իսկապես այդքան անողորմ և անմարդկային եմ։ Մարդիկ միշտ Ինձ իրենց իսկ պատկերացումներով են չափում։ Արդյո՞ք, ինչպիսին որ նրանց պատկերացումներում Եմ, այդպիսին էլ երկնքում եմ։ Ես մարդկանց պատկերացումներն Իմ վայելքի առարկաները չեմ համարում։ Փոխարենը նրանց սրտերն եմ տեսնում որպես գնահատանքի արժանի բաներ։ Սակայն Ես բավականին մեծ հակակրանք եմ տածում նրանց խղճի հանդեպ, քանի որ ըստ նրանց՝ Ես Ինքս խիղճ չունեմ։ Ուստի որոշակի այլ կարծիքներ ունեմ նրանց խղճի վերաբերյալ։ Այնուամենայնիվ Ես ուղղակիորեն չեմ քննադատում նրանց խիղճը. փոխարենը շարունակում եմ համբերատար և համակարգված կերպով ուղղորդել նրանց։ Ի վերջո մարդիկ թույլ են և ի վիճակի չեն որևէ գործ անելու։

Այսօր պաշտոնապես ոտք եմ դնում անսահման հանդիմանության ոլորտ, որը վայելում եմ մարդկության հետ միասին։ Իմ ձեռքի շարժումով նաև հրամայում եմ, և Իմ հրամանի տակ մարդկությունն իրեն լավ է պահում. ոչ ոք չի համարձակվում հակառակել Ինձ։ Իմ ուղղորդման ներքո բոլորն իրականացնում են այն գործը, որը հանձնարարել եմ, քանի որ սա նրանց «աշխատանքն» է։ Երկնքում և երկնքի տակ գտնվող բոլոր բաների մեջ ո՞վ չի հնազանդվում Իմ ծրագրերին։ Ո՞վ Իմ ձեռքում չէ։ Իմ խոսքերի և Իմ գործերի համար ո՞վ գովաբանություն և փառաբանություն չի արտահայտում։ Մարդիկ հիանում են Իմ գործերով ու գործողություններով, և Իմ յուրաքանչյուր շարժման պատճառով նետվում են Իմ գործի հոսքի մեջ։ Ուստի ո՞վ կարող է ազատվել։ Ո՞վ կարող է խուսափել այն գործից, որը կարգադրել եմ։ Իմ կառավարչական հրամանագրերով մարդիկ ստիպված են մնալ. առանց դրանց՝ նրանք բոլորը գաղտագողի կվերադառնային «առաջնագծից» և կդառնային «դասալիքներ»։ Ո՞վ չի վախենում մահից։ Մի՞թե մարդիկ իսկապես պատրաստ են վտանգելու իրենց կյանքը։ Ես ոչ մեկին չեմ պարտադրում, քանի որ վաղուց արդեն հիմնովին հասկացել եմ մարդկային բնությունը։ Ուստի միշտ ձեռնարկել եմ նախագծեր, որոնք նախկինում երբեք չեն արվել անցյալի մարդկանց կողմից։ Քանի որ ոչ ոք չէր կարող իրականացնել Իմ գործը, Ես անձամբ եմ ոտք դրել ռազմադաշտ՝ Սատանայի հետ կենաց և մահու պայքարի մեջ մտնելու համար։ Մեր օրերում Սատանան ծայրաստիճան մոլեգնած է։ Ինչո՞ւ չօգտվեմ այս առիթից՝ ցուցադրելու Իմ գործի հիմնական կետը՝ Իմ մեծ զորությունը հայտնելու համար։ Պատճառն այն է, որ նախկինում Ես ասել եմ, որ Սատանայի դավադրությունը կօգտագործեմ որպես Իմ հակադրություն. մի՞թե սա լավագույն առիթը չէ։ Միայն հիմա եմ գոհունակ ժպիտ ցույց տալիս, քանի որ հասել եմ Իմ նպատակին։ Այլևս չեմ վազվզի և մարդկանցից «օգնություն» չեմ խնդրի։ Ես դադարել եմ իրար անցնելուց և այլևս թափառականի կյանքով չեմ ապրում։ Այսուհետ կապրեմ խաղաղության մեջ, և մարդիկ նույնպես ապահով և ողջ-առողջ կլինեն, քանի որ Իմ օրը եկել է։ Երկրի վրա Ես զբաղված մարդկային կյանք եմ անցկացրել, և թվում է՝ Իմ կյանքի ընթացքում շատ անարդարություններ են տեղի ունեցել։ Մարդկանց աչքերում Ես կիսել եմ նրանց ուրախություններն ու վշտերը, ինչպես նաև նրանց նեղությունները, և նրանց պես ապրել եմ երկրի վրա և երկնքի տակ։ Ուստի նրանք միշտ Ինձ որպես արարած են տեսել։ Քանի որ մարդիկ չեն տեսել Ինձ այնպես, ինչպես երկնքում եմ, նրանք երբեք շատ ջանք չեն գործադրել Ինձ վրա։ Սակայն, հաշվի առնելով այսօրվա իրավիճակը, մարդիկ այլ ելք չունեն, քան ընդունել, որ նրանց ճակատագրի Իշխանն եմ և ամպերից ճառող խոսնակը։ Ուստի մարդիկ երկրպագելիս իրենց գլուխները դիպցրել են գետնին Իմ առջև։ Մի՞թե սա Իմ հաղթական վերադարձի ապացույցը չէ։ Մի՞թե սա բոլոր թշնամական ուժերի նկատմամբ Իմ հաղթանակի պատկերը չէ։ Բոլոր մարդիկ կանխազգացումներ են ունեցել, որ աշխարհը մոտենում է իր ավարտին, որ մարդկությունը մեծ մաքրում է անցնելու։ Սակայն նրանք իրականում չեն կարող գիտակցաբար անել այն, ինչ խնդրում եմ իրենցից, ուստի այլ ելք չունեն, քան լաց լինել Իմ հանդիմանության տակ։ Ի՞նչ կարելի է անել։ Ո՞վ է մարդկանց ասել անհնազանդ լինել։ Ո՞վ է նրանց ասել մուտք գործել վերջին դարաշրջան։ Ինչո՞ւ են նրանք ծնվել մարդկային աշխարհում վերջին օրերին։ Յուրաքանչյուր բան անձամբ Իմ կողմից է կարգադրված և ծրագրված։ Ո՞վ կարող է բողոք արտահայտել։

Աշխարհի ստեղծումից ի վեր Ես շրջել եմ մարդկության մեջ՝ ընկերակցելով նրանց իրենց երկրային գոյության մեջ։ Սակայն նախորդ սերունդներում ոչ մի մարդ երբևէ չի ընտրվել Իմ կողմից. բոլորը մերժվել են Իմ լուռ նամակով։ Դա այն պատճառով է, որ անցյալում մարդիկ բացառապես Ինձ չէին ծառայում, ուստի, ի պատասխան, Ես բացառապես նրանց չէի սիրում։ Նրանք վերցնում էին Սատանայի «նվերները» և հետո շրջվում ու դրանք Ինձ առաջարկում։ Մի՞թե սա զրպարտություն չէր Իմ դեմ։ Եվ երբ նրանք անում էին իրենց ընծայաբերումները, Ես չէի հայտնում Իմ հակակրանքը. փոխարենը նրանց նենգությունը ծառայեցնում էի Իմ օգտին՝ այս «նվերներն» ավելացնելով Իմ տնօրինման նյութերին։ Հետագայում, երբ դրանք մշակվում էին մեքենայով, այրում էի դրանց միջի խարամը։ Ընթացիկ դարաշրջանում մարդիկ Ինձ շատ «նվերներ» չեն մատուցել, սակայն Ես չեմ նախատում նրանց դրա համար։ Այս մարդիկ միշտ եղել են չքավոր և դատարկաձեռն. ուստի նրանց իրավիճակի իրականությունը դիտարկելուց հետո մարդկային աշխարհ գալով՝ երբեք նրանց անխոհեմ պահանջներ չեմ ներկայացրել։ Փոխարենը նրանց «նյութեր» տալուց հետո փնտրել եմ այն «պատրաստի արտադրանքը», որն ուզում եմ, քանի որ սա այն առավելագույնն է, ինչին մարդիկ կարող են հասնել։ Շատ տարիներ Ես ապրել եմ փոթորիկների մեջ։ Միայն մարդկային կյանքը փորձառաբար ապրելուց հետո եմ համապատասխան պահանջներ ներկայացնում մարդկանց։ Եթե փորձառաբար չապրեի մարդկային կյանքը, ինչպե՞ս կարող էի հասկանալ այն հարցերը, որոնք մարդկանց համար դժվար է քննարկել։ Այնուամենայնիվ, մարդիկ դա այդպես չեն տեսնում. նրանք ասում են, որ Ես ամենակարող, գերբնական Աստված Ինքն եմ։ Մի՞թե սա ճիշտ այն պատկերացումը չէ, որ բոլոր մարդիկ տածել են դարերի ընթացքում, որը նրանք տածում են նույնիսկ այսօր։ Ես ասել եմ, որ երկրի վրա չկա ոչ ոք, ով կարող է ճշմարտապես և լիովին ճանաչել Ինձ։ Այս խոսքն ունի իր ենթատեքստը. այն դատարկ խոսակցություն չէ։ Ես Ինքս եմ փորձառաբար ապրել և դիտարկել սա, ուստի հասկանում եմ մանրամասները։ Եթե չիջնեի մարդկային աշխարհ, ո՞վ հնարավորություն կունենար ճանաչելու Ինձ։ Ո՞վ կարող էր անձամբ լսել Իմ խոսքերը։ Ո՞վ կարող էր տեսնել Իմ կերպարանքն իր մեջ։ Դարերի ընթացքում Ես միշտ ամպերի մեջ թաքնված եմ մնացել։ Ես վաղուց կանխատեսել էի. «Վերջին օրերին Ես կիջնեմ մարդկային աշխարհ՝ ծառայելու նրանց որպես օրինակ»։ Ուստի միայն այսօր մարդիկ բարեբախտություն ունեն ընդլայնելու իրենց մտահորիզոնը։ Մի՞թե սա այն շնորհը չէ, որ պարգևել եմ նրանց։ Մի՞թե նրանք իսկապես բոլորովին չեն կարող հասկանալ Իմ շնորհը։ Ինչո՞ւ են մարդիկ այդքան թմրած և բթամիտ։ Նրանք այսքան հեռու են եկել. ինչո՞ւ դեռ չեն արթնացել։ Ես երկար տարիներ եմ եղել այս աշխարհում, բայց ո՞վ է ճանաչում Ինձ։ Զարմանալի չէ, որ հանդիմանում եմ մարդկանց։ Թվում է՝ նրանք այն առարկաներն են, որոնց վրա պետք է գործադրեմ Իմ իշխանությունը. թվում է՝ նրանք փամփուշտներ են Իմ ատրճանակի մեջ, որոնք կրակելուց հետո բոլորը «կփախչեն»։ Մարդիկ այդպես են պատկերացնում։ Ես միշտ հարգել եմ մարդկանց. երբեք կամայականորեն չեմ շահագործել նրանց կամ առևտուր արել նրանցով ինչպես ստրուկներով։ Դա այն պատճառով է, որ չեմ կարող լքել նրանց, ոչ էլ նրանք կարող են լքել Ինձ։ Ուստի մեր միջև կենաց և մահու կապ է ձևավորվել։ Միշտ փայփայել եմ մարդկությանը։ Թեև մարդկությունը երբեք չի փայփայել Ինձ, նրանք միշտ նայել են Ինձ, ինչի պատճառով շարունակում եմ ջանքեր գործադրել նրանց վրա։ Ես մարդկանց սիրում եմ Իմ սեփական գանձի պես, քանի որ նրանք երկրի վրա Իմ տնօրինման «կապիտալն» են. ուստի հաստատապես դուրս չեմ թողնի նրանց։ Իմ մտադրությունները մարդկանց հանդեպ երբեք չեն փոխվի։ Կարո՞ղ են նրանք ճշմարտապես վստահել Իմ երդմանը։ Ինչպե՞ս կարող են Ինձ հանուն Ինձ բավարարել։ Սա այն առաջադրանքն է, որը դրվել է ողջ մարդկության առջև. սա այն «տնային աշխատանքն» է, որը հանձնարարել եմ նրանց։ Հույս ունեմ՝ նրանք բոլորը ջանասիրաբար կաշխատեն, որպեսզի ավարտեն այն։

Ամեն բան Իմ ձեռքով է կարգավորված։ Ո՞վ կհամարձակվի վարվել այնպես, ինչպես կամենում է։ Ո՞վ կարող է հեշտությամբ փոխել դա։ Մարդիկ լողում են օդում՝ շարժվելով փոշու պես, նրանց դեմքերը ծածկված են փոշով, մինչև որ նրանց ողջ մարմինը վերածվում է դիտելու համար չափազանց ողորմելի մի տեսարանի։ Ես ծանր սրտով նայում եմ ամպերի միջից. ինչո՞ւ է մարդը, որ մի ժամանակ լի էր կենսունակությամբ, այսպիսին դարձել։ Եվ ինչո՞ւ է նա սրանից անտեղյակ և անզգա սրա հանդեպ։ Ինչո՞ւ է նա «բաց թողնում իրեն» և թույլ տալիս, որ ծածկվի կեղտով։ Այսպիսին է սեփական անձի հանդեպ սիրո և հարգանքի նրա պակասը։ Ինչո՞ւ է մարդը միշտ խուսափում Իմ պահանջածից։ Մի՞թե Ես իսկապես դաժան և անմարդկային եմ նրա հանդեպ։ Մի՞թե Ես իսկապես հրամայական և անխոհեմ եմ։ Ուրեմն ինչո՞ւ են մարդիկ միշտ իրենց աչքերում կատաղի փայլով Ինձ նայում։ Ինչո՞ւ են նրանք միշտ ատում Ինձ։ Մի՞թե Ես նրանց ճանապարհի վերջին են հասցրել։ Մարդը երբեք ոչինչ չի հայտնաբերել Իմ հանդիմանության մեջ, քանզի նա ոչինչ չի անում՝ բացի երկու ձեռքով իր վզի լուծը բռնելուց՝ երկու աչքն Ինձ վրա հառած, ասես թշնամուն նայելիս լինի. և միայն այս պահին եմ զգում, թե որքան հյուծված է նա։ Այս պատճառով է, որ Ես ասում եմ՝ ոչ ոք երբեք ամուր չի կանգնել փորձությունների մեջ։ Մի՞թե մարդու հասակը հենց այսպիսին չէ։ Կարիք կա՞, որ նրան իր «չափսերի» թվերն ասեմ։ Մարդու «հասակը» գետնի վրայով գալարվող փոքրիկ որդի հասակից մեծ չէ, իսկ նրա «կրծքավանդակն» ընդամենը օձի կրծքավանդակի լայնությունն ունի։ Սրանով Ես չեմ արհամարհում մարդուն. մի՞թե սրանք նրա հասակի ճշգրիտ թվերը չեն։ Մի՞թե Ես նվաստացրել եմ մարդուն։ Մարդը նման է զվարճացող երեխայի։ Նույնիսկ լինում են ժամանակներ, երբ նա խաղում է կենդանիների հետ, սակայն երջանիկ է մնում. և նա նման է կատվի, որն առանց հոգսի կամ անհանգստության կյանք է ապրում։ Գուցե Հոգու ուղղորդման կամ երկնքի Աստծու ազդեցության պատճառով է, որ Ես խոր հակակրանք եմ տածում երկրի վրայի մարդկանց շվայտ ապրելակերպի հանդեպ։ Մարդու կյանքի պատճառով, որը մակաբույծի կյանքի է նման, Իմ «հետաքրքրությունը» «մարդկային կյանք» բառերի հանդեպ որոշ չափով աճել է, և Ես փոքր-ինչ ավելի «հարգալից» եմ դարձել մարդկային կյանքի նկատմամբ։ Քանի որ թվում է, թե միայն մարդն է ունակ իմաստ ունեցող կյանք ստեղծելու, իսկ Ես անկարող եմ դա անել, Ես կարող եմ միայն նահանջել դեպի «լեռները», քանզի ի վիճակի չեմ փորձառաբար ապրելու և նկատելու մարդկանց նեղությունը։ Սակայն մարդը համառորեն հարկադրում է Ինձ. Ես ընտրություն չունե՛մ։ Ես կարող եմ միայն ենթարկվել մարդու կարգավորումներին՝ նրա հետ միասին դասեր քաղելով փորձառությունից և նրա կողքին անցնելով մարդկային կյանքի միջով։ Երկնքում Ես մի ժամանակ շրջեցի ողջ քաղաքում, իսկ երկնքի տակ Ես մի ժամանակ շրջեցի բոլոր երկրներում։ Սակայն ոչ ոք երբեք չհայտնաբերեց Ինձ. նրանք լոկ Իմ տեղաշարժվելու ձայնը լսեցին։ Մարդկանց աչքին Ես գալիս ու գնում եմ՝ առանց հետքի կամ ստվերի։ Ասես անտեսանելի կուռք եմ դարձել նրանց սրտերում, սակայն մարդիկ այդպես չեն կարծում։ Մի՞թե այս ամենը փաստեր չեն, որ մարդն իր բերանով է խոստովանել։ Այս պահին ո՞վ չի ընդունում, որ պետք է հանդիմանվի։ Կարո՞ղ են մարդիկ դեռ իրենց գլուխները բարձր պահել կոնկրետ ապացույցի առջև։

Ես «գործարք» եմ անում մարդու մեջ, մաքրում եմ նրա ողջ անմաքրությունն ու անարդարությունը և այսպիսով «մշակում» նրան, որպեսզի նա համապատասխանի Իմ մտադրություններին։ Սակայն մարդու համագործակցությունն անփոխարինելի է գործի այս փուլի համար, քանզի նա նոր բռնված ձկան պես միշտ ցատկոտում և թռչկոտում է։ Ուստի, ցանկացած պատահար կանխելու համար, Ես սպանեցի բռնված բոլոր «ձկներին», ինչից հետո ձկները դարձան հնազանդվող ու ենթարկվող և ամենաչնչին տրտունջն անգամ չունեին։ Երբ Ես մարդու կարիքն ունեմ, նա միշտ թաքնված է։ Ասես երբեք ապշեցուցիչ տեսարաններ չի տեսել, ասես ծնվել է գյուղում և ոչինչ չգիտի քաղաքի գործերից։ Ես Իմ իմաստությունն ավելացնում եմ մարդու պակասող մասերին և նրան մղում ճանաչելու Ինձ. քանի որ մարդը չափազանց աղքատ է, Ես անձամբ գալիս եմ մարդու մեջ և նրան տալիս «դեպի հարստություն տանող ճանապարհը»՝ բացել տալով իր աչքերը։ Սրանով մի՞թե Ես չեմ փրկում նրան։ Մի՞թե սա Իմ ողորմածությունը չէ մարդու հանդեպ։ Մի՞թե սերն իսկապես անվերապահորեն շնորհելն է։ Ուրեմն ատելությունը պատի՞ժ է։ Ես բացատրել եմ մարդուն տարբեր տեսանկյուններից, բայց նա սրան վերաբերվում է լոկ որպես բառերի և վարդապետությունների։ Ասես Իմ խոսքերը խոտանված ապրանքներ են, որոնք մարդու ձեռքերով վաճառվում են որպես սպառվող ապրանքներ։ Այսպիսով, երբ Ես մարդկանց ասում եմ, որ մեծ փոթորիկ է գալիս՝ կլանելու լեռնային գյուղը, ոչ ոք ոչինչ չի մտածում դրա մասին, նրանցից միայն մի քանիսն են տեղափոխում իրենց տները՝ կասկածով լի սրտերով։ Մնացածները չեն տեղաշարժվում, ասես անտարբեր լինեն։ Ասես Ես երկնքից ծիծեռնակ լինեմ, և մարդիկ պարզապես չեն կարողանում հասկանալ, թե ինչ եմ ասում։ Միայն երբ լեռները գլխիվայր ընկնում են, և երկիրը ճեղքվում է, մարդիկ մտածում են Իմ խոսքերի մասին, միայն այդ ժամանակ են արթնանում իրենց երազներից, բայց ժամանակն արդեն եկել է, նրանք կլանված են մեծ ջրհեղեղի մեջ, նրանց դիակները լողում են ջրի մակերևույթին։ Տեսնելով աշխարհի թշվառությունը՝ Ես հառաչում եմ մարդու դժբախտության համար։ Ես շատ ժամանակ ծախսեցի և մեծ գին վճարեցի՝ հանուն մարդու ճակատագրի։ Մարդկանց մտքում Ես արցունքագեղձեր չունեմ, բայց Ես՝ արցունքագեղձեր չունեցող այս «հրեշս», շատ արցունքներ եմ թափել մարդու համար։ Մարդը, սակայն, ոչինչ չգիտի սրա մասին, նա լոկ իր ձեռքի խաղալիքներով խաղում է կեղտի մեջ, ասես Ես գոյություն չունեմ։ Այսպիսով՝ այսօրվա հանգամանքներում մարդիկ մնում են թմրած և բթամիտ. նրանք դեռ «սառած» են նկուղներում՝, ասես դեռ պառկած լինեն քարանձավում։ Տեսնելով մարդու արարքները՝ Իմ միակ ընտրությունը հեռանալն է…

Մարդկանց աչքում Ես շատ լավ բաներ եմ արել մարդու համար, և ուստի նրանք Ինձ նայում են որպես ներկա դարաշրջանի օրինակելի անձի։ Սակայն նրանք Ինձ երբեք չեն համարել մարդու ճակատագրի Իշխանը և բոլոր բաների Արարիչը։ Ասես նրանք չեն հասկանում Ինձ։ Թեև մարդիկ մի ժամանակ բացականչում էին՝ «Կեցցե՛ հասկացողությունը», ոչ ոք շատ ժամանակ չի ծախսել «հասկացողություն» բառը վերլուծելու համար՝ ցույց տալով, որ մարդիկ Ինձ սիրելու ցանկություն չունեն։ Այսօր՝ այս ժամանակներում, մարդիկ երբեք չեն գնահատել Ինձ, Ես տեղ չունեմ նրանց սրտերում։ Կարո՞ղ են նրանք Ինձ անկեղծ սրտով սիրել գալիք տառապանքի օրերին։ Մարդու արդարությունը մնում է անձև մի բան, մի բան, որը հնարավոր չէ տեսնել կամ շոշափել։ Իմ ուզածը մարդու սիրտն է, քանզի մարդու մեջ սիրտն ամենաթանկարժեքն է։ Մի՞թե Իմ գործերը պիտանի չեն մարդու սիրտը շահելու համար։ Ինչո՞ւ մարդիկ Ինձ իրենց սրտերը չեն տալիս։ Ինչո՞ւ են նրանք միշտ սեղմում դրանք իրենց կրծքին՝ չկամենալով բաց թողնել։ Կարո՞ղ է մարդու սիրտը խաղաղություն և երջանկություն ապահովել մարդկանց ողջ կյանքի ընթացքում։ Երբ Ես պահանջներ եմ ներկայացնում մարդկանց, ինչո՞ւ են նրանք միշտ մի բուռ փոշի վերցնում գետնից և շպրտում Ինձ վրա։ Մի՞թե սա նրանց նենգ հնարքն է։ Ասես նրանք փորձում են խաբել մի անցորդի, որը գնալու տեղ չունի՝ գայթակղելով կանչելով դեպի իրենց տուն, որտեղ նրանց սրտերում չար մտադրություն է առաջանում։ Այս իրադրությունում նրանք այնուհետև սպանում են անցորդին։ Մարդիկ նաև ցանկացել են նման բաներ անել Ինձ։ Ասես նրանք դահիճ լինեն, որն առանց աչք թարթելու՝ կսպանի մեկին, ասես նրանք դևերի թագավորը լինեն, որի համար մարդկանց սպանելն իր արյան մեջ է։ Բայց հիմա, նույնիսկ երբ մարդիկ գալիս են Իմ առջև, նրանք դեռ ցանկանում են նման միջոցներ կիրառել։ Սակայն մարդիկ ունեն իրենց ծրագրերը, իսկ Ես ունեմ Իմ հակամիջոցները։ Թեև մարդիկ չեն սիրում Ինձ, ինչպե՞ս կարող էի այս ժամանակ չհրապարակել Իմ հակամիջոցները նրանց համար։ Ես անսահման, անչափելի հմտություն ունեմ մարդկանց հետ վարվելու հարցում. նրանց յուրաքանչյուր մասն անձամբ Իմ կողմից է կառավարվում և անձամբ Իմ կողմից է մշակվում։ Ի վերջո, Ես մարդուն իր սիրած բանից բաժանվելու ցավը կրել կտամ և կմղեմ նրան ենթարկվելու Իմ կարգավորումներին, և այդ ժամանակ մարդիկ տրտնջալու ի՞նչ կունենան։ Մի՞թե այն ամենը, ինչ Ես անում եմ, հանուն մարդու չէ։ Անցյալ ժամանակներում Ես երբեք մարդուն չեմ պատմել Իմ գործի քայլերի մասին, բայց այսօր՝ մի ժամանակ, որը նման չէ անցյալին, քանի որ Իմ գործի բովանդակությունը տարբեր է, Ես մարդկանց նախապես պատմել եմ Իմ գործի մասին՝ կանխելու համար սրա արդյունքում նրանց ընկնելը։ Մի՞թե սա այն պատվաստումը չէ, որը ներարկել եմ մարդուն։ Ինչ-ինչ պատճառներով մարդիկ երբեք լրջորեն չեն դիտարկել Իմ խոսքերը. ասես նրանց փորում քաղց կա, և նրանք խստապահանջ չեն այն հարցում, թե ինչ են ուտում, ինչը թուլացրել է նրանց ստամոքսները։ Բայց մարդիկ իրենց «առողջ կազմվածքը» որպես կապիտալ են ընդունում և ուշադրություն չեն դարձնում «բժշկի» հորդորներին։ Տեսնելով նրանց լիակատար անտարբերությունը՝ Ես անհանգստանում եմ մարդու համար։ Քանի որ մարդիկ անհաս են և դեռ փորձառաբար չեն ապրել մարդկային կյանքը, վախ չունեն։ Նրանց սրտերում «մարդկային կյանք» բառերը գոյություն չունեն, նրանք հաշվի չեն առնում դրանք և լոկ հակակրանք են տածում Իմ խոսքերի հանդեպ, ասես Ես դարձել եմ շատախոս պառավ։ Ամփոփելով՝ ինչ էլ որ լինի, հույս ունեմ՝ մարդիկ կարող են հասկանալ Իմ սիրտը, քանզի Ես ցանկություն չունեմ մարդուն ուղարկելու մահվան երկիր։ Ես հուսով եմ, որ մարդը կարող է հասկանալ, թե ինչպիսին է Իմ տրամադրությունն այս պահին, և հաշվի առնել այն հոգսը, որը կրում եմ հենց այս ժամանակ։

Դարաշրջանների ընթացքում Իմ կատարած ողջ գործի մեջ, այսինքն՝ դրա յուրաքանչյուր փուլում, կիրառվել են Իմ գործի համապատասխան մեթոդները։ Այս պատճառով այն մարդիկ, որոնց Ես սիրում եմ, դարձել են ավելի ու ավելի մաքուր և ավելի ու ավելի հարմար Իմ օգտագործման համար։ Սակայն նույն պատճառով «անհաջողությունն» այն է, որ Իմ գործի մեթոդների ավելանալուն զուգընթաց մարդկանց թիվը նվազում է, և սա պատճառ է դառնում, որ մարդիկ խորասուզվեն մտորումների մեջ։ Իհարկե, այսօրվա այս գործը դեռևս բացառություն չէ, և մարդկանց մեծ մասը կրկին ներքաշվել է մտորումների մեջ․ որպես այդպիսին, Իմ մեթոդների փոփոխությունների պատճառով դեռ կան ոմանք, ովքեր ստիպված կլինեն հեռանալ։ Դա կարելի է նկարագրել այսպես․ սա մի բան է, որը նախասահմանված է Իմ կողմից, բայց ոչ մի բան, որը Ես եմ անում։ Արարչագործությունից ի վեր այնքան շատ մարդիկ են ընկել, և այնքան շատերն են կորցրել իրենց ճանապարհն Իմ գործի մեթոդների արդյունքում։ Սակայն Ինձ չի հուզում, թե ինչ են մտածում մարդիկ, արդյոք զգում են, որ Ես անտեսում եմ կապվածությունն ու եղբայրասիրությունը, թե կարծում են, որ Ես չափազանց դաժան եմ․ անկախ այն բանից՝ նրանց հասկացողությունը ճիշտ է, թե ոչ, Ես հիմա դա չեմ քննարկի։ Եկեք նախ հաղորդակցվենք այս քննարկման հիմնական կետի շուրջ, որպեսզի բոլորը հիմնավոր հասկացողություն ձեռք բերեն՝ կանխելու համար նրանց չհասկանալը, թե ինչու են տառապում։ Ես չեմ ստիպի մարդկանց համրերի պես լուռ տառապել, ավելի շուտ՝ ամեն ինչ հստակ կբացատրեմ, որպեսզի զերծ պահեմ նրանց Իմ դեմ բողոքելուց։ Մի օր Ես այնպես կանեմ, որ բոլորն անկեղծ գովաբանություն հնչեցնեն իրենց հանդիմանության մեջ։ Սա ընդունելի՞ է ձեզ համար։ Արդյո՞ք դա բավարարում է մարդկանց պահանջները։

Հանդիմանության ժամանակի նախաբանում նախ մարդկանց կասեմ այս «ժամանակի» հիմքում ընկած ընդհանուր իմաստը, որպեսզի նրանք Ինձ վիրավորանք չհասցնեն։ Այսինքն՝ Ես կարգավորումներ կանեմ Իմ գործի համար։ Դրանք ոչ ոքի կողմից չպետք է փոփոխվեն։ Ես բացարձակապես անպատիժ չեմ թողնի որևէ մեկին, ով կփոխի դրանք․ կդատապարտեմ նրանց։ Մտապահե՞լ եք դա։ Սրանք բոլորը «պատվաստումներ» են։ Նոր մեթոդի մեջ բոլոր մարդիկ նախ պետք է ըմբռնեն, որ իրենց իսկ փաստացի վիճակների հասկացողություն ձեռք բերելն ամեն ինչից կարևոր է։ Նախքան որոշակի չափով իրենք իրենց ճանաչելը, ոչ ոքի չի թույլատրվի անզգուշորեն խոսել եկեղեցում, և Ես անշուշտ կհանդիմանեմ ցանկացածին, ով կխախտի այս կանոնը։ Այս օրվանից սկսած՝ բոլոր առաքյալները կցուցակագրվեն եկեղեցիներում, և նրանց կարգելվի կամայականորեն այսուայնկողմ շարժվել․ դա քիչ պտուղ կտա։ Թվում էր՝ նրանք բոլորը կատարում են իրենց պարտավորությունները, բայց իրականում հիմարացնում էին Ինձ։ Չնայած տեղի ունեցածին՝ այսօր այդ ամենը չեղյալ է հայտարարվում և այլևս չպետք է առաջ քաշվի։ Այսուհետ «առաքյալ» եզրույթը պետք է վերացվի և այլևս երբեք չօգտագործվի, որպեսզի բոլոր մարդիկ իջնեն իրենց «դիրքերից» և ճանաչեն իրենք իրենց։ Սա, իհարկե, հանուն նրանց փրկության է։ «Դիրքը» թագ չէ․ այն պարզապես դիմելաձև է։ Հասկանո՞ւմ եք՝ ինչ նկատի ունեմ։ Նրանք, ովքեր առաջնորդում են եկեղեցիները, դեռ կապրեն եկեղեցական կյանքով իրենց իսկ եկեղեցիներում, թեև, իհարկե, սա խիստ կանոն չէ։ Անհրաժեշտության դեպքում նրանք կարող են այցելել եկեղեցիներ՝ նախկին առաքյալների հետ համագործակցությամբ։ Եկեղեցիների հաղորդակցությունը պետք է ավելացվի․ սա ամենակարևոր բանն է։ Բացառությամբ այն դեպքերի, երբ նրանց անդամներից ոչ մեկն իրականում չի ապրում եկեղեցու կյանքով։ Այնուամենայնիվ, պետք է ընդգծեմ, որ դուք բոլորդ պետք է համախմբվեք՝ ճանաչելու ինքներդ ձեզ, և միասնական լինեք մեծ կարմիր վիշապի դեմ ըմբոստության մեջ․ սա է Իմ մտադրությունը։ Կարևոր չէ, թե մարդիկ որքան են խոսում․ փոխարենը՝ կենսական է, որ Իմ բոլոր մարդիկ ունակ լինեն համախմբվելու որպես մեկ ամբողջություն։ Սա ճշմարտապես վկայություն կրելու միակ ճանապարհն է։ Անցյալում մարդիկ բոլորն ասում էին, թե կճանաչեն իրենք իրենց, սակայն Ես անթիվ խոսքեր եմ արտաբերել, և որքա՞ն եք դուք հասկացել ինքներդ ձեզ։ Որքան բարձր է մարդու դիրքը, այնքան ավելի դժվար է նրա համար մի կողմ դնել սեփական «ես»-ը, այնքան ավելի մեծ են նրա հույսերը, և այնքան ավելի շատ նա կտառապի հանդիմանվելիս։ Սա Իմ՝ մարդկանց փրկությունն է։ Հասկանո՞ւմ եք։ Պարզապես մի՛ ընդունեք Իմ խոսքը բառացիորեն․ այդպես վարվելը չափազանց թեթևամիտ կլիներ և ոչ մի արժեք չէր ունենա։ Հասկանո՞ւմ եք Իմ խոսքի հիմքում ընկած լրացուցիչ իմաստները։ Եթե մարդիկ իսկապես ունակ են ճանաչելու իրենք իրենց եկեղեցու ներսում, ապա սա ցույց կտա, որ այս տեսակի մարդը ճշմարտապես սիրում է Ինձ։ Այսինքն՝ եթե հաց չեք կիսում մարդկանց հետ, չեք հասկանա նրանց դժվարությունները։ Ինչպե՞ս եք մեկնաբանում այս ասացվածքը։ Ի վերջո Ես այնպես կանեմ, որ բոլոր մարդիկ իրենք իրենց ճանաչեն իրենց հանդիմանության ժամանակ, և կստիպեմ նրանց երգել ու ծիծաղել, մինչ դա տեղի է ունենում։ Արդյո՞ք ճշմարտապես ունեք հավատ՝ Ինձ բավարարելու համար։ Այսպիսով՝ ի՞նչ պետք է անեք ձեր կիրարկման մեջ։ Այսուհետ յուրաքանչյուր եկեղեցու ընդհանուր գործերը կկարգավորվեն այդ եկեղեցու համապատասխան անձանց կողմից, իսկ առաքյալները պարզապես կապրեն եկեղեցու կյանքով։ Սա կոչվում է «կյանքը փորձառաբար ապրել»։ Հասկանո՞ւմ եք։

Նախքան հանդիմանությունը պաշտոնապես վրա հասած լինի մարդկությանը, Ես սկզբում մարդկանց վրա կկատարեմ «դիմավորելու գործը», որպեսզի ի վերջո նրանք բոլորը կարողանան բավարարել Ինձ։ Նույնիսկ նրանք, ովքեր պատրաստվում են հեռանալու, նախքան հեռանալը պետք է տառապեն և ավարտեն վկայություն կրելը, հակառակ դեպքում Ես նրանց անպատիժ չեմ թողնի։ Սա ցույց է տալիս մարդկանց վիրավորանքների հանդեպ անհանդուրժողականության Իմ բնույթը, ինչպես նաև ասածս կատարելու Իմ բնույթը։ Որպես այդպիսին, Ես իրագործած կլինեմ Իմ այն խոսքերը, որ «Ես նկատի ունեմ այն, ինչ ասում եմ, այն, ինչ նկատի ունեմ, կարվի, և այն, ինչ անում եմ, կմնա հավիտյան»։ Հենց որ խոսքերը դուրս են գալիս Իմ բերանից, Իմ Հոգին սկսում է Իր գործը։ Ո՞վ կհամարձակվեր կամայականորեն խաղալ իր ձեռքերում բռնած «խաղալիքների» հետ։ Բոլորը պետք է հաճոյակամորեն և հնազանդորեն ընդունեն Իմ հանդիմանությունը։ Ո՞վ կարող է փախչել դրանից։ Մի՞թե Ինձնից դուրս այլ ուղի կարող է լինել։ Այսօր Ես թույլ եմ տվել քեզ լինել երկրի վրա, և դու ուրախանում ես․ վաղը թույլ կտամ քեզ մտնել երկինք, և գովաբանություն կհնչեցնես։ Դրա հաջորդ օրը քեզ կդնեմ գետնի տակ, որտեղ կհանդիմանվես։ Մի՞թե սրանք բոլորն Իմ գործի պահանջները չեն։ Ո՞վ չի տառապում աղետներից հանուն Իմ պահանջների։ Ո՞վ չի ստանում օրհնություններ հանուն Իմ պահանջների։ Մի՞թե կարող եք բացառություն լինել։ Որպես Իմ ժողովուրդ երկրի վրա, ի՞նչ պետք է անեք հանուն Իմ պահանջների և Իմ կամքի։ Մի՞թե կարող է այնպես լինել, որ խոսքով գովաբանեք Իմ սուրբ անունը, մինչդեռ ձեր սրտում ատեք Ինձ։ Ինձ համար գործ անելը և Իմ սիրտը բավարարելը, ինչպես նաև ինքներդ ձեզ հասկանալն ու մեծ կարմիր վիշապի դեմ ըմբոստանալը հեշտ առաջադրանքներ չեն, և պետք է գին վճարեք դա անելու համար։ Երբ ասում եմ «գին», ի՞նչ եք կարծում, ի՞նչ նկատի ունեմ։ Հիմա չեմ քննարկի սա և ուղիղ պատասխաններ չեմ տա մարդկանց։ Փոխարենը՝ թույլ եմ տալիս նրանց ինքնուրույն խորհել դրա շուրջ և հետո գործնականում պատասխանել Իմ հարցին իրենց գործողությունների և վարքագծի միջոցով։ Ի վիճակի՞ եք դա անելու։

Մարդու փորձառաբար ապրածի մեջ երբեք չի եղել Իմ որևէ հետք, երբեք չի եղել Իմ խոսքերի ուղղորդումը։ Արդյունքում միշտ մեծ հեռավորության վրա եմ պահել մարդուն և հետագայում լքել եմ նրան։ Ատում եմ մարդկության ըմբոստությունը։ Չգիտեմ, թե ինչու․ կարծես ի սկզբանե ատել եմ մարդուն, սակայն նաև խորը կարեկցանք եմ զգում նրա հանդեպ։ Ուստի մարդիկ միշտ երկու վերաբերմունք են ունեցել Իմ հանդեպ, քանի որ Ես սիրում եմ մարդուն և նաև ատում եմ նրան։ Մարդկանց մեջ ո՞վ է ճշմարտապես հաշվի առնում Իմ սերը։ Եվ ո՞վ է հաշվի առնում Իմ ատելությունը։ Իմ աչքերում մարդը մեռած բան է՝ զուրկ կյանքից, կարծես կավե արձան լինի բոլոր բաների մեջտեղում։ Իր ըմբոստության պատճառով մարդը ժամանակ առ ժամանակ հարուցում է Իմ բարկությունը։ Երբ ապրում եմ մարդկանց մեջ, ի պատասխան Իմ հանկարծակի գալստյանը՝ նա թույլ ժպտում է, որովհետև միշտ գիտակցաբար «փնտրում» է Ինձ։ Կարծես երկրի վրա խաղամ մարդու հետ․ նա երբեք Ինձ լուրջ չի ընդունում։ Իմ հանդեպ նրա վերաբերմունքի պատճառով այլ ելք չունեմ, քան «թոշակի անցնել» մարդու «աշխատավայրից»։ Այնուամենայնիվ, ուզում եմ հայտարարել, որ թեև «թոշակի եմ անցնում», Իմ «թոշակը» չի կարող պակասել անգամ մեկ լումայով։ Մարդու «աշխատավայրում» Իմ «աշխատանքային ստաժի» պատճառով շարունակում եմ պահանջել նրանից այն վճարը, որը դեռ պարտք է Ինձ։ Թեև նա լքել է Ինձ, ինչպե՞ս կարող է փախչել Իմ ձեռքից։ Մի անգամ որոշ չափով թուլացրի մարդկանց բռնելուս ուժը՝ թույլ տալով նրանց ազատորեն տարվել իրենց մսեղավոր ցանկություններով, և դրա պատճառով նրանք համարձակվեցին սանձարձակ կերպով վարվել՝ անկաշկանդորեն, ինչից կարելի է տեսնել, որ ճշմարտապես չեն սիրում Ինձ, քանի որ բոլորն ապրում են մսեղիի մեջ։ Մի՞թե ճշմարիտ սերը տրվում է մսեղիի դիմաց։ Մի՞թե այն, ինչ պահանջում եմ մարդուց, լոկ մսեղիի «սերն» է։ Եթե իսկապես այդպես լիներ, ապա ի՞նչ արժեք կունենար մարդը։ Մարդիկ բոլորն անարժեք ա՛ղբ են։ Եթե չլինեին դիմանալու Իմ «հատուկ կարողությունները», վաղուց լքած կլինեի մարդկությանը. ինչո՞ւ Ինքս Ինձ ենթարկեի նման տառապանքի՝ մնալով նրանց հետ, որ Ինձ «ճնշեն»։ Միևնույն է, Ես դիմանում եմ։ Ուզում եմ տեսնել, թե հատկապես ինչ տեսակ «գործով» է զբաղվում մարդը։ Երբ երկրի վրա Իմ գործն ավարտվի, կբարձրանամ վեր՝ դեպի երկինք, որ դատեմ բոլոր բաների «տիրոջը»․ սա Իմ առաջնային գործն է, քանի որ մարդու հանդեպ Իմ ատելությունն արդեն հասել է որոշակի աստիճանի։ Ո՞ր մարդը չէր ատի իր թշնամուն։ Ո՞ր մարդը չէր բնաջնջի իր թշնամուն։ Երկնքում Սատանան Իմ բնական թշնամին է, երկրի վրա մարդն Իմ ոխերիմ թշնամին է։ Երկնքի և երկրի միության պատճառով մեղավոր եմ ճանաչում նրանց բոլորին՝ մինչև իններորդ աստիճանի ազգականներ, և ոչ մեկը չի խնայվի։ Ո՞վ է ասել նրանց դիմակայել Ինձ։ Ո՞վ է ասել նրանց ըմբոստանալ Իմ դեմ։ Ինչո՞ւ մարդիկ անկարող են խզել իրենց երկարուձիգ կապերն իրենց հին բնության հետ։ Ինչո՞ւ է նրանց մսեղին միշտ փթթում իրենց ներսում։ Այս ամենն ապացույց է, որը հիմնավորում է Իմ դատաստանը մարդու հանդեպ։ Ո՞վ չի համարձակվում տեղի տալ փաստերին։ Ո՞վ է համարձակվում ասել, որ Իմ դատաստանը գունավորված է զգացմունքներով։ Ես ի բնե տարբերվում եմ մարդուց, ուստի և լքում եմ նրան, քանի որ Ես պարզապես մարդկային ցեղից մեկը չեմ։

Այն ամենն, ինչ անում եմ, հիմք ունի․ երբ մարդն իր բերանով Ինձ «բացահայտում է» «ճշմարիտ փաստերը», նրան ուղեկցում եմ «մահապատժի վայր», քանի որ նրա վիրավորանքը բավարար է Իմ հանդիմանությանն արժանանալու համար։ Եվ այսպես, Ես կուրորեն հանդիմանություն չեմ տալիս, այլ հանդիմանում եմ մարդկանց՝ ըստ նրանց հանցանքի ճշմարիտ հանգամանքների։ Այլապես իր ըմբոստության պատճառով մարդը երբեք չէր խոնարհի գլուխը և իր մեղքը չէր ընդունի Ինձ։ Միայն այն պատճառով, որ հասել են գործերի ներկայիս վիճակին, բոլոր մարդիկ դժկամությամբ խոնարհում են գլուխները, բայց իրենց սրտերում մնում են չհամոզված։ Մարդկանց «բարիումի կախույթահեղուկ» եմ տվել խմելու, ուստի և նրանց ներքին օրգանները գեղեցիկ ու պարզ երևում են «տեսախցիկի» առաջ։ Կեղտն ու խառնուրդը չեն մաքրվել մարդկանց որովայններից․ ամեն տեսակ կեղտոտ բաներ հոսում են նրանց երակներով, և ուստի նրանց մարմիններում տոքսիններն ավելի ու ավելի են շատանում։ Քանի որ մարդիկ այնքան շատ տարիներ են ապրել նման հանգամանքներում, սովորել են դրանց և այլևս տարօրինակ չեն համարում։ Արդյունքում նրանց մարմիններում մանրէներն աճում են և լիովին զարգանում, ու յուրաքանչյուրն ապրում է դրանց տիրապետության տակ։ Ահա թե ինչու են մարդիկ վայրի ձիերի պես վազվզում ամենուր։ Սակայն նրանք երբեք լիովին չեն ընդունում սա․ պարզապես գլխով են անում՝ ցույց տալու համար, որ «համոզված» են։ Ճշմարտությունն այն է, որ մարդիկ Իմ խոսքերը սրտին մոտ չեն ընդունում։ Եթե Իմ խոսքերն ընդունեին որպես լավ դեղամիջոց, ապա «կհետևեին բժշկի ցուցումներին» և թույլ կտային, որ այս դեղամիջոցը բուժի իրենց ներսի հիվանդությունը։ Սակայն, Իմ կարծիքով, նրանց վարվելաձևը չի կարող կատարել Իմ ցանկությունը, և ուստի այն ամենը, ինչ կարող եմ անել, «ատամներս սեղմելն» է և նրանց հետ խոսելը շարունակելը։ Անկախ այն բանից՝ նրանք լսում են, թե ոչ, Ես միայն Իմ պարտավորությունն եմ կատարում։ Մարդիկ հոժարակամ չեն վայելելու Իմ օրհնությունները, այլ ավելի շուտ կընդունեին դժոխքի տանջանքները, ուստի այն ամենը, ինչ կարող եմ անել, նրանց խնդրանքին համաձայնելն է։ Սակայն, որպեսզի Իմ անունն ու Իմ Հոգին անպատվության չարժանանան դժոխքում, նախ կկարգավարժեմ նրանց, իսկ հետո «կհնազանդվեմ» նրանց ցանկություններին՝ այնպես անելով, որ «լցվեն հրճվանքով»։ Չեմ կամենում թույլ տալ, որ մարդը որևէ ժամանակ կամ որևէ վայրում անպատվություն բերի Ինձ Իմ դրոշը ծածանելիս, ինչի պատճառով նրան նորից ու նորից կարգավարժում եմ։ Առանց Իմ խիստ խոսքերի զսպման՝ ինչպե՞ս կարող էր մարդը շարունակել կանգնել Իմ առաջ մինչև այսօր։ Մի՞թե մարդիկ զերծ չեն մնում մեղքից միայն այն պատճառով, որ երկյուղում են, թե Ես կհեռանամ։ Մի՞թե ճիշտ չէ, որ չեն բողոքում միայն այն պատճառով, որ երկյուղում են հանդիմանությունից։ Կա՞ն արդյոք այնպիսիք, որոնց որոշումներն ամբողջությամբ կայացվում են հանուն Իմ ծրագրի։ Մարդիկ բոլորը կարծում են, որ Իմ աստվածայնությունը զուրկ է «բանականության որակից», բայց ո՞վ կարող է ընկալել, որ Իմ մարդկայնության մեջ ի վիճակի եմ թափանցելու ամեն ինչի մեջ։ Ինչպես մարդիկ են ասում․ «Ինչո՞ւ դարբնի մուրճ օգտագործել ընկույզ կոտրելու համար»։ Մարդը «սիրում» է Ինձ ոչ թե այն պատճառով, որ Իմ հանդեպ նրա սերը բնածին է, այլ որովհետև երկյուղում է հանդիմանությունից։ Մարդկանց մեջ ո՞վ է ծնվում Ինձ սիրող սրտով։ Կա՞ արդյոք մեկը, ով վերաբերվում է Ինձ այնպես, ինչպես վերաբերվում է իր սեփական սրտին։ Եվ այսպես, սա ամփոփում եմ մարդկային աշխարհի համար մի աֆորիզմով․ մարդկանց մեջ չկա մեկը, ով սիրում է Ինձ։

Միայն այն պատճառով, որ ցանկանում եմ ավարտին հասցնել Իմ գործը երկրի վրա, այսպես արագացրել եմ Իմ գործի ընթացքը։ Հակառակ դեպքում մարդիկ Իմ կողմից շպրտված կլինեն շատ հեռու՝ այնքան հեռու, որ կընկնեն անծայրածիր օվկիանոսը։ Ճիշտ այն պատճառով, որ նախապես ասել եմ նրանց հարցի ճշմարտությունը, որոշ չափով զգոն են։ Եթե այսպես չլիներ, կա՞ արդյոք մեկը, ով կբարձրացներ առագաստները փոթորկոտ եղանակի շեմին։ Բոլորը զբաղված են նախազգուշական միջոցներ ձեռնարկելով։ Կարծես թե նրանց սրտերում ավազակ եմ դարձել։ Երկյուղում են, որ ամեն ինչ կզավթեմ իրենց տներից, և ուստի ողջ ուժով, որ կարողանում են հավաքել իրենց մեջ, հրում են իրենց դռները՝ մահու չափ վախենալով, որ հանկարծակի կներխուժեմ։ Տեսնելով, որ վախկոտ առնետների պես են պահում իրենց, լուռ հեռանում եմ։ Մարդկանց երևակայության մեջ թվում է՝ աշխարհը պատրաստվում է արհավիրքի միջով անցնելու, և ուստի բոլորը խառնաշփոթության մեջ փախչում են՝ մահու չափ վախեցած։ Միայն այս ժամանակ եմ տեսնում երկրի վրա ամենուր թափառող ուրվականներին։ Չեմ կարողանում զսպել ծիծաղս, և Իմ ծիծաղի ձայների ընթացքում մարդն ապշում է և ահաբեկվում։ Միայն այդ ժամանակ եմ գիտակցում հարցի ճշմարտությունը, և ուստի զսպում եմ Իմ ժպիտն ու այլևս չեմ նայում, թե ինչ է կատարվում երկրի վրա՝ փոխարենը վերադառնալով գործի՝ Իմ սկզբնական ծրագրի համաձայն։ Այլևս մարդուն չեմ համարում նմուշ, որը ծառայում է որպես տիպար Իմ հետազոտության համար, քանի որ մարդիկ ընդամենը թափոններ են։ Երբ դեն եմ գցում նրանց, այլևս որևէ օգուտ չունեն․ թափոնների կտորներ են։ Այդ ժամանակ ոչնչացնում եմ նրանց և նետում կրակի մեջ։ Մարդկանց մտքերում Իմ ողորմությունն ու սիրառատ բարությունը պարունակվում են Իմ դատաստանի, մեծափառության և ցասման մեջ։ Բայց հազիվ թե իմանան, որ վաղուց անտեսել եմ նրանց թուլությունները, և որ վաղուց ետ եմ վերցրել Իմ ողորմությունն ու սիրառատ բարությունը, և ահա թե ինչու են իրենց այժմյան իրադրության մեջ։ Ոչ ոք ի վիճակի չէ ճանաչելու Ինձ, ոչ էլ կարող են հասկանալ Իմ խոսքերը կամ տեսնել Իմ դեմքը կամ ընկալել Իմ մտադրությունները։ Մի՞թե սրանք այն իրադրությունները չեն, որոնցում մարդն այժմ հայտնվել է։ Այդ դեպքում ինչպե՞ս կարելի է ասել, որ ողորմություն և սիրառատ բարություն ունեմ։ Ես հաշվի չեմ առնում մարդու թուլությունը, ոչ էլ «հոգ եմ տանում» նրա պակասությունների մասին։ Կարո՞ղ է արդյոք սա դեռևս լինել Իմ ողորմությունն ու սիրառատ բարությունը։ Կամ կարո՞ղ է արդյոք սա դեռևս լինել Իմ սերը մարդու հանդեպ։ Մարդիկ բոլորը կարծում են, որ «դատարկ հաճոյախոսություններ» եմ ասում, և ուստի չեն հավատում այն խոսքերին, որոնք ասում եմ։ Բայց կա՞ արդյոք մեկը, ով գիտի սա․ «Քանի որ սա այլ դարաշրջան է, Իմ ողորմությունն ու սիրառատ բարությունը գոյություն չունեն ներկայում․ այնուամենայնիվ, Ես հավերժ Աստվածն եմ, որ անում է այն, ինչ ասում է, որ կանի»։ Երբ մարդկության մեջ եմ, մարդիկ իրենց մտքերում Ինձ տեսնում են որպես Բարձրյալ, ուստի և կարծում են, որ Ես միշտ սիրում եմ խոսել Իմ իմաստության միջից։ Սա պատճառ է դառնում, որ միշտ թերահավատությամբ վերաբերվեն Իմ խոսքին։ Բայց կա՞ արդյոք մեկը, ով կարող է ընկալել Իմ խոսքի հետևում եղած կանոնները։ Կամ Իմ խոսքերի ակունքնե՞րը։ Կա՞ արդյոք մեկը, ով կարող է ըմբռնել, թե իրականում ինչ եմ ցանկանում իրագործել։ Կամ ո՞վ կարող է թափանցել Իմ տնօրինման ծրագրի ավարտի սյուժեի մեջ։ Ո՞վ է ի վիճակի դառնալու Ինձ մտերիմ։ Բոլոր բաների մեջ ո՞վ, բացի Ինձնից, կարող է իմանալ, թե հատկապես ինչ եմ անում։ Եվ ո՞վ կարող է իմանալ, թե որն է Իմ վերջնական նպատակը։

Ամեն օր շրջում եմ տիեզերքների վրայով՝ դիտարկելով Իմ ձեռքով ստեղծված բոլոր բաները։ Երկինքներից վերև Իմ հանգստավայրն է, իսկ երկինքներից ներքև այն երկիրն է, որտեղ Ես շրջում եմ։ Ես գերիշխանություն ունեմ ամեն ինչի նկատմամբ այն ամենի մեջ, ինչ կա, Ես իշխում եմ ամեն ինչի վրա բոլոր բաների մեջ՝ ստիպելով այն ամենին, ինչ կա, հետևել բնության ընթացքին և հանձնվել բնության հրամանին։ Քանի որ գարշում եմ նրանցից, ովքեր ըմբոստ են, և ատում եմ նրանց, ովքեր հակառակում են Ինձ ու չեն ընկնում իրենց իսկ դասակարգման մեջ, Ես կանեմ այնպես, որ ամեն ինչ առանց դիմադրության հնազանդվի Իմ կարգավորումներին. Իմ կառավարման միջոցով Ես կանոնավոր կդարձնեմ ամեն ինչ տիեզերքի վերևում և նրա ներսում։ Ո՞վ դեռ կհամարձակվի կամայականորեն դիմադրել Ինձ։ Ո՞վ կհամարձակվի չհնազանդվել Իմ ձեռքի կարգավորումներին։ Ինչպե՞ս կարող է մարդը որևէ «հետաքրքրություն» ունենալ Ինձ դավաճանելու մեջ։ Ես մարդկանց կբերեմ իրենց «նախնիների» առջև, կմղեմ նրանց նախնիներին նրանց ետ տանելու դեպի իրենց ընտանիքներ, և նրանց չի թույլատրվի «դավաճանել» իրենց նախնիներին ու վերադառնալ Ինձ մոտ։ Այսպիսին է Իմ ծրագիրը։ Այսօր Իմ Հոգին շարժվում է ողջ երկրում՝ համարակալելով բոլոր տեսակի մարդկանց, տարբեր նշաններ դնելով ամեն տեսակ մարդու վրա, որպեսզի նրանց նախնիները կարողանան հաջողությամբ վերադարձնել նրանց իրենց ընտանիքներին, և Ես կարիք չունենամ շարունակելու «անհանգստանալ» նրանց համար, ինչը չափազանց ձանձրացնող է. ուստի նաև «աշխատանքի բաշխում» և «համագործակցություն ու աշխատանքի բաժանում» եմ իրականացնում։ Սա Իմ ծրագրի մի մասն է, և ոչ մի մարդ չի կարող խաթարել։ Ես համապատասխան ներկայացուցիչներ կընտրեմ եղած ամեն ինչից, որպեսզի տնօրինեն բոլոր բաները՝ Իմ առջև բերելով բոլորի կանոնավոր հնազանդությունը։ Ես հաճախ դեգերում եմ երկինքներում և հաճախ քայլում դրանց ներքո։ Դիտելով մեծ աշխարհը, ուր մարդիկ գալիս ու գնում են, դիտարկելով մարդկությանը, որը խիտ բնակեցված է երկրի վրա, և տեսնելով երկրի վրա ապրող թռչուններին ու գազաններին՝ չեմ կարող զսպել հույզերի ալիքը Իմ սրտում։ Քանի որ արարչագործության ժամանակ Ես ստեղծեցի բոլոր բաները, և ամեն ինչի ամբողջությունն Իմ կարգավորումների ներքո կատարում է իր պարտավորությունն իր իսկ տեղում, Ես ծիծաղում եմ բարձունքից, և երբ երկինքների ներքո գտնվող բոլոր բաները լսում են Իմ ծիծաղի ձայնը, անմիջապես ոգեշնչվում են, քանզի այս պահին Իմ մեծ նախաձեռնությունն ավարտված է։ Մարդու ներսում Ես ավելացնում եմ երկնքի իմաստությունը՝ ստիպելով նրան ներկայացնել Ինձ բոլոր բաների մեջ, քանզի Ես մարդուն ստեղծեցի, որպեսզի նա լինի Իմ ներկայացուցիչը, ոչ թե նրա համար, որ նա ըմբոստանա Իմ դեմ, այլ փոխարենը, որ գովաբանի Ինձ իր սրտի խորքերում։ Եվ ո՞վ է ի վիճակի իրագործելու այս պարզ խոսքերը։ Ինչո՞ւ է մարդը միշտ իր սիրտը պահում իր համար։ Մի՞թե նրա սիրտն Ինձ համար չէ։ Բանն այն չէ, որ Ես անհիմն բաներ եմ պահանջում մարդուց, այլ այն, որ նա ի բնե Ինձ է պատկանում։ Ինչպե՞ս կարող էի պատահաբար ուրիշներին տալ այն բաները, որոնք Ինձ են պատկանում։ Ինչպե՞ս կարող էի Իմ պատրաստած «հագուստը» տալ մեկ այլ բանի, որ հագնի։ Մարդկանց աչքերում այնպես է, ասես Ես ողջամտությունից զուրկ հոգեկան հիվանդ լինեմ և ոչինչ չհասկանամ մարդկային ճանապարհներից ու բարքերից. ասես հիմար լինեմ։ Եվ այսպես՝ մարդիկ միշտ Ինձ պարզասիրտ մարդ են համարում, բայց նրանք երբեք ճշմարտապես չեն սիրում Ինձ։ Քանի որ մարդու ամեն մի շարժումն ու ժեստը նպատակ ունեն միտումնավոր կերպով հիմարացնելու Ինձ, զայրույթի պոռթկումով բնաջնջում եմ ողջ մարդկությանը։ Իմ ստեղծած բոլոր բաների մեջ միայն մարդկությունն է միշտ փորձում ուղիներ գտնել՝ Ինձ խաբելու համար, և միայն դրա պատճառով է, որ ասում եմ, թե մարդը բոլոր բաների «իշխանն» է։

Այսօր Ես բոլոր մարդկանց նետում եմ «մեծ հնոցի» մեջ՝ զտվելու համար։ Բարձրում կանգնած՝ ուշադիր հետևում եմ ու տեսնում, որ մարդիկ այրվում են կրակի մեջ, և որ, բոցերից հարկադրված, մարդիկ խոստովանում են փաստերը։ Սա այն միջոցներից մեկն է, որով Ես գործում եմ։ Եթե այդպես չլիներ, մարդիկ «խոնարհ» կձևանային, և ոչ ոք պատրաստակամ չէր լինի առաջինը բերան բացելու՝ խոսելու իր իսկ փորձառությունների մասին, այլ բոլորը պարզապես կնայեին միմյանց։ Հենց սա է Իմ իմաստության բյուրեղացումը, քանզի դարերից առաջ նախասահմանել եմ այսօրվա գործերը։ Այսպիսով՝ մարդիկ ակամա մտնում են հնոց, կարծես պարանով ներս քաշված լինեն, կարծես թմրած լինեն։ Ոչ ոք չի կարող խուսափել կրակի գրոհից, նրանք «հարձակվում են» միմյանց վրա, «ցնծությամբ վազվզում են» և հնոցի մեջ դեռևս տագնապում են իրենց իսկ ճակատագրի համար՝ խորապես վախենալով, որ մինչև մահ կայրվեն։ Երբ Ես խառնում եմ կրակը, այն ակնթարթորեն մեծանում է՝ բարձրանալով երկինք, իսկ բոցերը հաճախակի լիզում են Իմ հանդերձները՝ կարծես փորձելով դրանք հնոցի մեջ քաշել։ Մարդիկ լայն բացված աչքերով նայում են Ինձ։ Անմիջապես հետևելով կրակին՝ Ես մտնում եմ հնոց, և այդ պահին բոցերը մեծանում են, իսկ մարդիկ աղաղակում են։ Ես շրջում եմ կրակի մեջ։ Բոցերը վառվում են, բայց Ինձ վնասելու որևէ մտադրություն չունեն, և Ես Իմ մարմնի հանդերձները կրկին տալիս եմ բոցերին, սակայն դրանք հեռու են մնում Ինձնից։ Միայն այդ ժամանակ իսկապես մարդիկ բոցերի լույսի ներքո հստակ տեսնում են Իմ ճշմարիտ դեմքը։ Քանի որ նրանք հնոցի այրման մեջ են, Իմ դեմքի պատճառով փախչում են բոլոր ուղղություններով, և հնոցն անմիջապես սկսում է «եռալ»։ Բոլոր նրանք, ովքեր բոցերի մեջ են, տեսնում են մարդու Որդուն, որ կանգնած է կրակով այս զտման մեջտեղում․ թեև Նրա մարմնի վրայի հագուստը սովորական է, այն չափազանց գեղեցիկ է, թեև Նրա ոտքերի կոշիկներն աչքի չընկնող են, դրանք մեծ նախանձ են առաջացնում, Նրա դեմքից կրակե փայլ է ճառագում, Նրա աչքերը շողշողում են, և թվում է, թե հենց Նրա աչքերի լույսի պատճառով է, որ մարդիկ հստակ տեսնում են Նրա ճշմարիտ դեմքը։ Մարդիկ ապշած են և Նրա մարմինը ծածկող սպիտակ շղարշ են տեսնում, իսկ Նրա՝ բրդի պես ճերմակ մազերը Նրա ուսերից ներքև են իջնում։ Հատկանշական է, որ Նրա կրծքի ոսկե գոտին փայլում է կուրացնող լույսով, մինչդեռ Նրա ոտքերի կոշիկներն է՛լ ավելի տպավորիչ են։ Եվ քանի որ մարդու Որդու հագած կոշիկները մնում են կրակի մեջ, մարդիկ դրանք է՛լ ավելի հրաշալի են համարում։ Միայն բութ ցավի ալիքների ժամանակ են մարդիկ տեսնում մարդու Որդու բերանը։ Թեև նրանք կրակի զտման մեջ են, մարդու Որդու բերանից ոչ մի խոսք չեն հասկանում, ուստի այս պահին նրանք այլևս չեն լսում մարդու Որդու հաճելի ձայնը, այլ Նրա բերանում գտնվող սուր թուր են տեսնում, և որ Նա այլևս ոչինչ չի արտաբերում, այլ Նրա թուրն է վնասում մարդուն։ Բոցերով պաշարված՝ մարդիկ դիմանում են ցավին։ Իրենց հետաքրքրասիրության պատճառով նրանք շարունակում են դիտարկել մարդու Որդու արտասովոր արտաքինը և միայն այդ պահին են իսկապես հայտնաբերում, որ Նրա ձեռքի յոթ աստղերն անհետացել են։ Քանի որ մարդու Որդին հնոցում է և ոչ թե երկրի վրա, Նրա ձեռքի յոթ աստղերը վերացվել են, քանզի «յոթ աստղերը» սոսկ խորհրդանշական եզրույթ է։ Այս պահին դրանք այլևս չեն հիշատակվում, այլ բաշխված են մարդու Որդու մարմնի տարբեր մասերի միջև։ Մարդկանց հիշողություններում յոթ աստղերի գոյությունն անհարմարություն է բերում։ Այսօր Ես այլևս չեմ դժվարացնում մարդու վիճակը, մարդու Որդու ձեռքից վերցնում եմ յոթ աստղերը և մարդու Որդու մարմնի բոլոր մասերը միացնում եմ իրար՝ որպես մեկ ամբողջություն։ Միայն այս պահին է մարդը տեսնում Իմ ամբողջական կերպարանքը։ Մարդիկ այլևս չեն տարանջատի Իմ Հոգին Իմ մսեղիից, քանզի երկրից բարձրացել եմ վեր։ Մարդիկ տեսել են Իմ ճշմարիտ դեմքը, նրանք այլևս չեն մասնատում Ինձ, և Ես այլևս չեմ հանդուրժում մարդու զրպարտությունը։ Քանի որ Ես մարդու հետ միասին մտնում եմ մեծ հնոց, նա դեռ ապավինում է Ինձ, իր գիտակցության մեջ զգում է Իմ գոյությունը։ Այսպիսով՝ կրակի այրման մեջ այն ամենը, ինչ մաքուր ոսկի է, աստիճանաբար հավաքվում է Իմ շուրջը, որը հենց այն պահն է, երբ յուրաքանչյուրը դասակարգվում է ըստ իր տեսակի։ Ես դասակարգում եմ յուրաքանչյուր տեսակի «մետաղ»՝ անելով այնպես, որ դրանք բոլորը վերադառնան իրենց ընտանիքներին, և միայն հիմա են բոլոր բաները իսկապես սկսում վերակենդանանալ…

Քանի որ մարդու մեջ այդքան շատ խառնուրդներ կան, Ես նրան նետում եմ հնոցը՝ այրվելու համար։ Սակայն դա արվում է ոչ թե նրան բոցերով ոչնչացնելու, այլ զտելու համար, որպեսզի նա դառնա Իմ գնահատանքի առարկան․ քանզի իմ ուզածը մաքուր ոսկուց պատրաստված, առանց խառնուրդների բան է, ոչ թե կեղտոտ, աղտոտված բաներ։ Մարդիկ չեն հասկանում Իմ տրամադրությունը, ուստի «վիրահատական սեղանին» բարձրանալուց առաջ լցվում են տագնապով, կարծես թե նրանց մանրամասն վերլուծելուց հետո պատրաստվում եմ տեղնուտեղը սպանելու, երբ պառկած են վիրահատական սեղանին։ Ես հասկանում եմ մարդկանց տրամադրությունը և այդպիսով կարծես մարդկության մի անդամը լինեմ։ Ես մեծ կարեկցանք ունեմ մարդու «դժբախտության» հանդեպ և չգիտեմ, թե ինչու է մարդը «հիվանդացել»։ Եթե նա առողջ և առանց հաշմանդամության լիներ, ի՞նչ կարիք կլիներ գին վճարելու և ժամանակ անցկացնելու վիրահատական սեղանին։ Բայց փաստերն անշրջելի են․ ո՞վ ասաց մարդուն ուշադրություն չդարձնել «սննդի հիգիենային»։ Ո՞վ ասաց նրան ուշադրություն չդարձնել իր առողջությունը պահպանելու եղանակներին։ Այսօր ի՞նչ այլ միջոցներ ունեմ։ Մարդու հանդեպ Իմ կարեկցանքը ցույց տալու համար նրա հետ միասին մտնում եմ «վիրահատարան»․ և ո՞վ է ասել Ինձ սիրել մարդուն։ Այսպիսով՝ Ես անձամբ վերցնում եմ «վիրաբույժի դանակը» և սկսում «վիրահատել» մարդուն՝ որևէ բարդացում կանխելու համար։ Մարդու հանդեպ Իմ հավատարմության պատճառով ցավի մեջ մարդիկ արտասվում են՝ Ինձ իրենց երախտագիտությունը ցույց տալու համար։ Մարդիկ հավատում են, որ Ես այն մեկն եմ, որ կանգնում եմ Իմ «ընկերների» կողքին՝ օգնության ձեռք մեկնելով նրանց դժվարության պահին, ուստի է՛լ ավելի շնորհակալ են դառնում Իմ բարության համար և ասում են, որ հիվանդության բուժվելուց հետո Ինձ «պարգևներ» կուղարկեն․ բայց Ես ուշադրություն չեմ դարձնում մտադրության այդպիսի դրսևորումներին և դրա փոխարեն կենտրոնանում եմ մարդուն վիրահատելու վրա։ Մարդու ֆիզիկական թուլության պատճառով դանակի ազդեցության տակ նա ամուր փակում է աչքերը և շոկային վիճակի մեջ է ընկնում վիրահատական սեղանին․ սակայն ուշադրություն չեմ դարձնում, պարզապես շարունակում եմ կատարել Իմ ձեռքի տակ եղած գործը։ Երբ վիրահատությունն ավարտվում է, մարդիկ փրկվում են «վագրի երախից», և Ես սնուցում եմ նրանց հարուստ սննդանյութերով, ու առանց նրանց գիտակցելու՝ սննդանյութերն իրենց ներսում աստիճանաբար ավելանում են։ Ապա ժպտում եմ նրանց, և նրանք Իմ ճշմարիտ դեմքը հստակորեն տեսնում են միայն իրենց առողջությունը վերականգնելուց հետո ու այսպիսով ավելի շատ են սիրում Ինձ, Ինձ որպես իրենց Հայր են ընդունում․ և մի՞թե սա երկնքի ու երկրի միավորումը չէ։

Մարդիկ ուշադիր կերպով հետևում են Իմ ամեն մի շարժմանը, կարծես Ես պատրաստվում եմ երկինքը ներքև բերել, և միշտ շվարած են Իմ գործերից, կարծես Իմ արարքները լիովին անըմբռնելի են նրանց համար։ Ուստի իրենց արած ամեն ինչում շարժվում են Իմ ակնարկներով՝ խորապես վախենալով, որ կվիրավորեն Երկինքը և կնետվեն «մահկանացուների աշխարհ»։ Ես չեմ փորձում գտնել մարդկանց սխալները՝ նրանց դեմ օգտագործելու համար, ոչ էլ նրանց պակասություններն եմ Իմ գործի թիրախը դարձնում։ Այդ պահին նրանք շատ ուրախ են և սկսում են ապավինել Ինձ։ Երբ Ինձ տալիս եմ մարդուն, մարդիկ սիրում են Ինձ այնպես, ինչպես իրենց իսկ կյանքը, բայց երբ Ես նրանցից բաներ եմ պահանջում, խուսափում են Ինձնից։ Ինչո՞ւ է այդպես։ Մի՞թե ի վիճակի չեն կիրառելու նույնիսկ մարդկային աշխարհի ազնվությունն ու ողջամտությունը։ Ինչո՞ւ եմ Ես նորից ու նորից նման պահանջներ ներկայացնում մարդկանց։ Մի՞թե Ես իսկապես ոչինչ չունեմ։ Մարդիկ Ինձ մուրացկանի պես են վերաբերվում։ Երբ Ես նրանցից բաներ եմ պահանջում, Ինձ իրենց «ավելցուկներն» են մատուցում, որպեսզի «վայելեմ», և նույնիսկ ասում են, թե «հատուկ հոգատարություն» են ցուցաբերում Իմ հանդեպ։ Ես նայում եմ նրանց տգեղ դեմքերին ու տարօրինակ վիճակներին և կրկին հեռանում եմ մարդուց։ Նման հանգամանքներում մարդիկ անըմբռնող են մնում և կրկին ետ են վերցնում այն բաները, որոնք Ես մերժել եմ՝ սպասելով Իմ վերադարձին։ Ես շատ ժամանակ եմ ծախսել և մեծ գին եմ վճարել հանուն մարդու, բայց այս պահին, անհայտ պատճառով, մարդկանց խիղճը միշտ անկարող է մնում կատարելու իր սկզբնական գործառույթը։ Ուստի Ես այս «շփոթեցնող կասկածը» ներառում եմ «առեղծվածի խոսքերի» մեջ՝ որպես «ուղեցույց» ապագա սերունդների համար, քանի որ դրանք մարդկանց «տքնանքից» ծնված «գիտահետազոտական արդյունքներն» են. ինչպե՞ս կարող էի անփութորեն ջնջել դրանք։ Մի՞թե սա մարդկանց բարի մտադրությունները «անտեսել» չէր լինի։ Ի վերջո Ես խիղճ ունեմ, ուստի մարդու հետ խորամանկ, նենգ արարքների մեջ չեմ ներգրավվում. մի՞թե հենց այսպիսին չեն Իմ գործերը։ Մի՞թե սա մարդու ասած «անկեղծությունն ու ողջամտությունը» չէ։ Մարդկանց մեջ Ես մինչ օրս անդադար գործել եմ։ Նույնիսկ այսօր մարդիկ դեռ չեն ճանաչում Ինձ, դեռ օտարի պես են վերաբերվում Ինձ և նույնիսկ ավելի են ատում, քանի որ Ես նրանց առաջնորդել եմ դեպի «մահվան ճանապարհ»։ Այս պահին սերը նրանց սրտերում վաղուց անհետացել է առանց հետքի։ Ես չեմ պարծենում, առավել ևս չեմ նսեմացնում մարդուն։ Ես կարող եմ հավիտյան սիրել մարդուն և կարող եմ նաև հավիտյան ատել նրան, և սա երբեք չի փոխվի, քանի որ Ես հաստատակամություն ունեմ։ Սակայն մարդը չունի այս հաստատակամությունը, նա Իմ հանդեպ միշտ մերթ տաք է, մերթ սառը, միայն աննշան ուշադրություն է դարձնում Ինձ, երբ Ես բացում եմ Իմ բերանը, իսկ երբ փակում եմ բերանս ու ոչինչ չեմ ասում, շուտով կորչում է մեծ աշխարհի ալիքների մեջ։ Ուստի Ես ևս մեկ ասույթ եմ առաջ բերել. մարդիկ զուրկ են հաստատակամությունից և հետևաբար անկարող են բավարարել Իմ սիրտը։

Մինչ մարդիկ երազում են, Ես շրջում եմ աշխարհի երկրներում՝ մարդկանց մեջ տարածելով Իմ ձեռքերում եղած «մահվան շունչը»։ Բոլոր մարդիկ անմիջապես դուրս են գալիս կենսունակությունից և մտնում մարդկային կյանքի երկրորդ փուլ։ Մարդկության մեջ այլևս ոչ մի կենդանի էակ չի երևում, դիակները ցրված են ամենուր, կենսունակությամբ լի բաներն անմիջապես անհետանում են առանց հետքի, և դիակների խեղդող հոտը տարածվում է երկրով մեկ։ Ես անմիջապես ծածկում եմ Իմ դեմքը և հեռանում մարդուց, քանի որ սկսում եմ գործի հաջորդ քայլը՝ կենդանացածներին ապրելու տեղ տալով և բոլոր մարդկանց իդեալական երկրում ապրել տալով։ Սա այն օրհնված երկիրն է՝ երկիր առանց վշտի կամ հառաչանքների, որը Ես պատրաստել եմ մարդու համար. հովտի աղբյուրներից բխող ջուրը մինչև հատակը բյուրեղյա մաքրություն ունի, հոսում է անդադար և երբեք չի ցամաքում, մարդիկ Աստծու հետ ներդաշնակ են ապրում, թռչունները երգում են, և մեղմ զեփյուռի ու տաք արևի ներքո երկինքն ու երկիրը հանգստանում են։ Այսօր այստեղ բոլոր մարդկանց դիակներն ընկած են անկանոն կերպով։ Առանց մարդկանց իմանալու՝ Ես թափում եմ Իմ ձեռքերում եղած ժանտախտը, և մարդկանց դիակները քայքայվում են՝ գլխից մինչև ոտք մսեղիի ոչ մի հետք չթողնելով, և Ես հեռանում եմ մարդուց։ Ես այլևս երբեք չեմ հավաքվի մարդու հետ, այլևս երբեք չեմ գա մարդկանց մեջ, քանի որ Իմ ողջ տնօրինման վերջին փուլը ավարտվել է։ Ես կրկին չեմ ստեղծի մարդկությանը, կրկին ոչ մի ուշադրություն չեմ դարձնի մարդուն։ Իմ բերանից ելած խոսքերը կարդալուց հետո մարդիկ բոլորը կորցնում են հույսը, քանի որ չեն ուզում մեռնել։ Ո՞վ չի «մեռնում» հանուն «կենդանանալու»։ Երբ Ես մարդկանց ասում եմ, որ չունեմ նրանց կենդանացնելու կախարդանքը, ցավից պոռթկում են լացով. իսկապես, թեև Ես Արարիչն եմ, միայն մարդկանց մեռցնելու զորություն ունեմ և զուրկ եմ նրանց կենդանացնելու կարողությունից։ Այս հարցում Ես ներողություն եմ խնդրում մարդուց։ Ուստի նախապես ասացի մարդուն, որ «Ես նրան անվճարելի պարտք եմ մնացել», սակայն նա կարծեց, թե Ես քաղաքավարություն եմ անում։ Այսօր, փաստերի ի հայտ գալով, Ես դեռ ասում եմ սա։ Ես չեմ հակասի փաստերին, երբ խոսեմ։ Իրենց պատկերացումներում մարդիկ հավատում են, որ չափազանց շատ են այն ուղիները, որոնցով Ես խոսում եմ, և ուստի միշտ պահում են Իմ տված խոսքերը՝ միաժամանակ մեկ այլ բանի հուսալով։ Մի՞թե սրանք մարդու անպատշաճ շարժառիթները չեն։ Հենց այս հանգամանքներում է, որ Ես համարձակվում եմ «քաջաբար» ասել, որ մարդն իսկապես չի սիրում Ինձ։ Ես երես չէի թեքի խղճից և չէի խեղաթյուրի փաստերը, քանի որ մարդկանց չէի տանի իրենց իդեալական երկիրը. ի վերջո, երբ Իմ գործն ավարտվի, Ես նրանց կառաջնորդեմ դեպի մահվան երկիր։ Ես մարդկանց խորհուրդ եմ տալիս, որ լավ կլինի՝ չգանգատվեն Ինձնից։ Ո՞վ ասաց մարդկանց «սիրել» Ինձ։ Ո՞վ ասաց նրանց այդքան ուժգին օրհնություններ ցանկանալ։ Եթե մարդիկ չցանկանային օրհնություններ ստանալ, ինչպե՞ս կարող էր լինել այս «դժբախտությունը»։ Իմ հանդեպ մարդկանց «հավատարմության» պատճառով և հաշվի առնելով այն փաստը, որ երկար տարիներ հետևել են Ինձ՝ քրտնաջան աշխատելով, չնայած երբեք որևէ ներդրում չեն ունեցել, Ես նրանց համար փոքր-ինչ «գաղտնի սենյակի ներսից գաղտնի տեղեկատվություն» եմ բացահայտում. հաշվի առնելով, որ այսօր Իմ գործը դեռ չի հասել այդ կետին, և մարդիկ դեռ չեն նետվել կրակե փոսը, Ես նրանց խորհուրդ եմ տալիս որքան հնարավոր է շուտ հեռանալ. բոլոր նրանք, ովքեր կմնան, ամենայն հավանականությամբ կհանդիպեն աղետի, և, միևնույն է, ի վերջո չեն կարողանա խուսափել մահից։ Ես նրանց համար «լայնորեն բացում եմ հարստության դուռը»։ Ով պատրաստակամ է հեռանալու, պետք է որքան հնարավոր է շուտ ճանապարհ ընկնի։ Եթե սպասեն մինչև պատժի գալուստը, չափազանց ուշ կլինի։ Այս խոսքերը ծաղրանք չեն. դրանք ճշմարիտ փաստեր են։ Իմ խոսքերը մարդուն մաքուր խղճով են ասվում, և եթե հիմա չգնաք, ե՞րբ կգնաք։ Արդյո՞ք մարդիկ իսկապես ի վիճակի են վստահելու Իմ խոսքերին։

Ես երբեք շատ չեմ մտորել մարդու ճակատագրի շուրջ. Ես պարզապես հետևում եմ Իմ կամքին և չեմ կաշկանդվում մարդկանց կողմից։ Ինչպե՞ս կարող էի նրանց վախերի պատճառով ետ քաշել Իմ ձեռքը։ Իմ ողջ տնօրինման ծրագրի ընթացքում Ես երբեք որևէ հավելյալ կարգավորում չեմ արել մարդու բոլոր փորձառությունների համար։ Ես պարզապես գործում եմ ըստ Իմ սկզբնական ծրագրի։ Նախկինում մարդիկ իրենց «ընծայում էին» Ինձ համար, և Ես նրանց հանդեպ ոչ տաք էի, ոչ էլ սառը։ Այսօր նրանք Ինձ համար «վտանգի են ենթարկել ամեն ինչ», և Ես շարունակում եմ նրանց հանդեպ ոչ տաք, ոչ էլ սառը մնալ։ Ես չեմ տարվում հրճվանքով այն պատճառով, որ մարդիկ պատրաստ են զոհելու իրենց կյանքն Ինձ համար, ոչ էլ անչափ ուրախանում եմ. Ես դեռ նրանց ուղարկում եմ մահապատժի վայր՝ ըստ Իմ ծրագրի։ Ես ուշադրություն չեմ դարձնում խոստովանության ժամանակ նրանց վերաբերմունքին. ինչպե՞ս կարող էր մարդու սիրտը հուզել Իմ սառցե, սառը սիրտը։ Մի՞թե Ես մարդկության մեջ եղող զգացմունքային էակներից մեկն եմ։ Ես շատ անգամներ հիշեցրել եմ մարդկանց, որ զուրկ եմ մսեղավոր զգացմունքներից, բայց նրանք պարզապես ժպտում են՝ կարծելով, թե լոկ քաղաքավարություն եմ անում։ Ես ասել եմ, որ «Ես անտեղյակ եմ մարդկության աշխարհիկ գործելակերպի փիլիսոփայություններից», բայց մարդիկ երբեք այդպես չեն մտածել և ասել են, որ այն միջոցները, որոնցով Ես խոսում եմ, չափազանց շատ են։ Մարդու այս պատկերացման կաշկանդումների պատճառով Ես չգիտեմ, թե ինչ տոնով և ինչ միջոցներով խոսեմ մարդկանց հետ, և ուստի, այլ ընտրություն չունենալով, նրանց հետ կարող եմ խոսել՝ միայն նրանց ուղղակիորեն բաներ ասելով։ Էլ ի՞նչ կարող եմ Ես անել։ Միջոցները, որոնցով մարդիկ խոսում են, չափազանց շատ են. Նրանք ասում են. «Մենք չպետք է հենվենք մեր զգացմունքների վրա, այլ պետք է արդարություն կիրառենք», ինչը կարգախոս է, որը բղավել են երկար տարիներ, բայց անկարող են գործել իրենց խոսքերի համաձայն. փոխարենը պարզապես դատարկ խոսքեր են ասում։ Ուստի Ես ասում եմ, որ մարդիկ զուրկ են այն կարողությունից, որ «խոսքերն ու փաստերը միաժամանակ տեղի ունենան»։ Իրենց սրտերում մարդիկ հավատում են, որ այսպես վարվելն Ինձ ընդօրինակելն է, սակայն Ես ոչ մի հետաքրքրություն չունեմ նրանց ընդօրինակման հանդեպ, Ես հակակրանք եմ տածում դրա հանդեպ։ Ինչո՞ւ են մարդիկ միշտ կծում իրենց կերակրող ձեռքը։ Մի՞թե Ես չափազանց քիչ եմ տվել մարդուն։ Ինչո՞ւ են մարդիկ միշտ Իմ մեջքի հետևում գաղտնի կերպով երկրպագում Սատանային։ Ասես աշխատում են Ինձ համար, և այն ամսական աշխատավարձը, որ Ես տալիս եմ նրանց, բավարար չէ իրենց ապրուստի ծախսերը հոգալու համար, ինչի պատճառով աշխատանքային ժամերից դուրս մեկ այլ աշխատանք են փնտրում՝ իրենց աշխատավարձը կրկնապատկելու համար, քանի որ մարդկանց ծախսերը չափազանց մեծ են, և նրանք կարծես չգիտեն՝ ինչպես ապրել իրենց կյանքը։ Եթե իսկապես այդպես լիներ, Ես նրանց կխնդրեի լքել Իմ «գործարանը»։ Ես վաղուց բացատրել եմ մարդուն, որ Ինձ համար աշխատելը որևէ հատուկ վերաբերմունք չի ենթադրում. առանց բացառության՝ Ես մարդկանց վերաբերվում եմ արդար և ողջամիտ կերպով՝ որդեգրելով «շատ աշխատիր՝ շատ ձեռք բեր, քիչ աշխատիր՝ քիչ ձեռք բեր, և մի աշխատիր՝ ոչինչ ձեռք մի բեր» համակարգը։ Երբ Ես խոսում եմ, խոսում եմ անկեղծ և պարզ. եթե որևէ մեկը հավատում է, որ Իմ «գործարանի կանոնները» չափազանց խիստ են, նա պետք է անմիջապես հեռանա, Ես կվճարեմ նրա «ճանապարհածախսը»՝ քաղաքից դուրս գալու համար։ Ես «ներողամիտ» եմ նման մարդկանց հետ Իմ վարվելակերպում, Ես նրանց չեմ ստիպում մնալ։ Այս անթիվ մարդկանց մեջ մի՞թե չէի կարող գտնել մի «աշխատողի», որը համապատասխանում է Իմ մտադրություններին։ Մարդիկ չպետք է թերագնահատեն Ինձ։ Եթե մարդիկ դեռ ըմբոստանում են Իմ դեմ և ցանկանում են այլուր «աշխատանք» փնտրել, Ես չեմ ստիպի նրանց. Ես սիրով ճանապարհ կդնեմ նրանց, այլ ընտրություն չունեմ։ Մի՞թե դա այն պատճառով չէ, որ Ես չափազանց շատ «կանոններ և կարգավորումներ» ունեմ։

Ժամանակին մարդկանց մեջ մի մեծ գործ ձեռնարկեցի, բայց նրանք դա չնկատեցին, ուստի ստիպված եղա Իմ խոսքով այն բացահայտել նրանց՝ մաս առ մաս։ Այնուամենայնիվ, մարդիկ չկարողացան հասկանալ Իմ խոսքերը և անտեղյակ մնացին Իմ ծրագրի նպատակին։ Եվ այսպես, իրենց թերությունների ու պակասությունների պատճառով մարդիկ արեցին բաներ, որոնք խանգարեցին Իմ տնօրինության գործը, և դա ամեն տեսակ անմաքուր հոգիների հնարավորություն տվեց մտնելու, այնպես որ մարդիկ դարձան նրանց զոհը և տանջվեցին այդ անմաքուր հոգիների կողմից, մինչև որ լիովին պղծվեցին։ Միայն այդ ժամանակ Ես հստակ տեսա մարդու մտադրություններն ու նպատակները։ Ես հառաչեցի ամպերի միջից․ ինչո՞ւ են մարդիկ միշտ իրենց համար գործում։ Մի՞թե Իմ պատիժները նրանց կատարելության հասցնելու համար չեն։ Մի՞թե Ես դիտավորյալ ճնշում եմ նրանց խանդավառությունը։ Մարդու լեզուն շատ գեղեցիկ է ու մեղմ, մինչդեռ նրա գործողությունները բացարձակապես ամոթալի են։ Ինչո՞ւ են մարդկանց հանդեպ իմ պահանջները միշտ ապարդյուն լինում։ Հնարավո՞ր է արդյոք, որ Ես շանը ստիպում եմ ծառ բարձրանալ։ Կամ փորձում եմ անախորժություն ստեղծել առանց պատճառի։ Իմ ողջ տնօրինման ծրագրի ընթացքում Ես բացել եմ տարբեր «փորձարարական հողամասեր», սակայն տեղանքն իր վատ վիճակի և երկար տարիներ արևի լույս չտեսնելու պատճառով մշտապես փոխվում է, ինչը հանգեցնում է հողի մեջ «ճաքերի»։ Այդ պատճառով Իմ հիշողության մեջ կան անթիվ նման հողատարածքներ, որոնք Ես «լքել» եմ։ Նույնիսկ այսօր շատ հողեր շարունակում են փոխվել։ Եթե մի օր այդ հողն իսկապես ուրիշ տեսակ դառնա, Ես պարզապես մի մատնազարկով կազատվեմ դրանից․ չէ՞ որ սա է հենց Իմ գործը ներկա փուլում։ Բայց մարդիկ ամենևին չեն գիտակցում դա․ նրանք պարզապես «հանդիմանվում են», մինչ «Իմ առաջնորդության ներքո» են։ Ինչո՞ւ են իրենք իրենց նման տառապանքի ենթարկում։ Մի՞թե Ես այնպիսի Աստված եմ, որ գալիս է դիտավորյալ մարդկանց հանդիմանելու։ Վերևում՝ երկինքներում, Ես ժամանակին ծրագրել էի, որ երբ գայի մարդկանց մեջ, մեկ կդառնայի նրանց հետ, որպեսզի բոլոր նրանք, ում Ես սիրում եմ, կարողանային կատարյալ մտերմության մեջ լինել Ինձ հետ։ Սակայն հիմա՝ հասած լինելով այս փուլին, մարդիկ ոչ միայն շփում չունեն Ինձ հետ, այլև Իմ հանդիմանության պատճառով նույնիսկ հեռու են մնում Ինձնից։ Ես չեմ արտասվում այն պատճառով, որ մարդիկ խուսափում են Ինձնից։ Ի՞նչ կարելի է անել սրա վերաբերյալ։ Մարդիկ բոլորը կատարողներ են, որոնք ձայնակցում են, ինչ մեղեդի էլ հնչի։ Իմ կարողությունների լիարժեք սահմաններում է թույլ տալը, որ մարդիկ «սահեն» Իմ ձեռքից․ առավել ևս լիովին ի վիճակի եմ նրանց «այլ տարածքներից» ետ բերելու Իմ «գործարան»։ Այս ժամանակ ի՞նչ դժգոհություններ կարող են ունենալ մարդիկ։ Եվ ի՞նչ կարող են մարդիկ անել Ինձ։ Մի՞թե մարդիկ պատի վերևում աճող խոտ չեն։ Եվ սակայն, Ես չեմ վնասում նրանց այս արատի պատճառով․ պարզապես Իմ սննդարար նյութերն եմ ներդնում նրանց մեջ։ Էլ ի՞նչ կարող եմ անել, երբ նրանք այդքան թույլ են ու տկար։ Երբ նրանք այդքան թերսնվա՞ծ են։ Ես Իմ ջերմ գրկով ներազդում եմ մարդկանց սառը սրտերի վրա․ էլ ո՞վ կարող է նման բան անել։ Ինչո՞ւ եմ Ես նման գործ ձեռնարկել մարդկանց մեջ։ Կարո՞ղ է արդյոք որևէ մեկը ճշմարտապես հասկանալ Իմ սիրտը։

Բոլոր նրանց մեջ, ում Ես ընտրել եմ, Ես մի «գործ» եմ սկսել, ուստի Իմ տան մեջ միշտ մարդկանց հոսք կա՝ անդադար եկող-գնացողներ։ Նրանք բոլորն Ինձ մոտ տարբեր ձևականություններով են զբաղված, կարծես թե Ինձ հետ գործեր-են քննարկում, ինչն Իմ աշխատանքը չափազանց ծանրաբեռնված է դարձնում, երբեմն նույնիսկ հնարավորություն չեմ ունենում մարդկանց միջև ծագած վեճերով զբաղվելու։ Ես մարդկանց հորդորում եմ չավելացնել Իմ բեռը․ ավելի լավ է՝ իրենք պատասխանատվություն ստանձնեն, այլ ոչ թե մշտապես ապավինեն Ինձ։ Նրանք չեն կարող միշտ երեխաներ լինել Իմ տանը․ դրանից ի՞նչ օգուտ կլինի։ Այն, ինչ Ես անում եմ, կարևոր գործ է․ Ես ինչ-որ «թաղային խորտկարան» կամ փոքրիկ «մթերային խանութ» չեմ վարում։ Մարդիկ չեն հասկանում Իմ տրամադրությունը, կարծես դիտմամբ կատակում են Ինձ հետ, կարծես բոլորը չարաճճի երեխաներ լինեն՝ խաղալու անհագ ցանկությամբ, երբեք չմտածելով լուրջ բաների մասին, և այդ պատճառով շատերը չեն հաջողում ավարտել այն «տնային աշխատանքը», որը Ես հանձնարարել եմ նրանց։ Ինչպե՞ս են նման մարդիկ հանդգնում իրենց դեմքը ցույց տալ իրենց «ուսուցչին»։ Ինչո՞ւ նրանք երբեք չեն զբաղվում իրենց իսկական գործով։ Մինչև օրս Ինձ համար պարզ չէ՝ ինչ տեսակ առարկա է մարդու սիրտը։ Ինչո՞ւ է մարդու սիրտն այսպես անկանխատեսելիորեն փոխվում։ Այն նման է հունիսյան օրվա․ մերթ կիզիչ արև է, մերթ՝ խիտ ամպեր, մերթ կատաղի քամի է ոռնում։ Այդ դեպքում ինչո՞ւ մարդը չի կարող սովորել փորձից։ Հնարավոր է, որ ասածս չափազանցություն է։ Մարդիկ նույնիսկ չեն մտածում անձրևոտ եղանակին անձրևանոց վերցնելու մասին, և այդպես իրենց անտեղյակության պատճառով տեղատարափներն անթիվ անգամներ մինչև ոսկորները թրջում են նրանց երկինքներից թափվող ջրով։ Կարծես Ես դիտմամբ ծաղրում եմ նրանց․ նրանք մշտապես երկնքից թափվող անձրևի հարվածների տակ են։ Կամ գուցե Ես չափազանց «դաժան» եմ՝ դարձնելով մարդկանց շփոթահար և այդպիսով միշտ մտացրիվ՝ երբեք չիմանալով ինչ անել։ Ոչ մի մարդ երբեք իրապես չի ըմբռնել Իմ գործի նպատակը կամ նշանակությունը։ Այդ իսկ պատճառով մարդիկ անընդհատ անում են միմյանց անհանգստացնելու ու հանդիմանելու այս գործը։ Արդյո՞ք ես իսկապես ձգտում եմ մարդուն պատժել։ Ինչո՞ւ է նա իր համար խնդիրներ ստեղծում։ Ինչո՞ւ է միշտ ընկնում թակարդների մեջ։ Ինչո՞ւ չի խորհրդակցում Ինձ հետ, այլ փոխարենն ուղիներ է գտնում իր համար ավելի շատ գործ ստեղծելու։ Մի՞թե այն ամենը, ինչ Ես տալիս եմ մարդուն, բավական չէ։

Ես հրապարակեցի Իմ «անդրանիկ գործը» համայն մարդկության մեջ, և քանի որ Իմ հրատարակությունը մեծ հիացմունք է առաջացնում մարդկանց մեջ, նրանք բոլորն այն ենթարկում են մանրամասն և ուշադիր ուսումնասիրության, և այս ուշադիր ուսումնասիրության միջոցով նրանք շատ բան են ձեռք բերել։ Իմ գրած գործը կարծես զարմանալի, խիստ խճճված վեպ լինի, ռոմանտիկ արձակ մի բանաստեղծություն. թվում է` քաղաքական ծրագրի քննարկում է, տնտեսագիտական իմաստության ժողովածու։ Քանի որ Իմ գրավոր գործն այսքան հարուստ է, դրա վերաբերյալ բազմաթիվ տարբեր կարծիքներ կան, և ոչ ոք չէր կարող մի նախաբան քաղել Իմ այս գործից։ Մարդիկ կարող են ունենալ «գերազանց» գիտելիքներ և տաղանդ, բայց Իմ այս գործը բավարար է բոլոր այդ խիզախ հերոսներին շփոթեցնելու համար։ Նույնիսկ երբ ասում են՝ «թեկուզ արյուն թափվի, թեկուզ արցունքներ հոսեն, չենք խոնարհի մեր գլուխը», նրանք արդեն անգիտակցաբար խոնարհել են իրենց գլուխները՝ հանձնվելով Իմ գրած գործի առաջ։ Իր փորձի դասերից ելնելով՝ մարդն ամփոփել է Իմ գրած գործը՝ որպես երկնային գիրք, որ վերևից է ընկել։ Սակայն ես կոչ եմ անում մարդուն չլինել չափազանց զգայուն։ Իմ կարծիքով, այն, ինչ ես ասել եմ, սովորական բան է, սակայն ես հույս ունեմ, որ Իմ աշխատության մեջ պարունակվող «Կյանքի հանրագիտարանում» մարդիկ կգտնեն-ապրուստի մի միջոց․ «Մարդու վերջնանպատակ»-ում նրանք կարող են փնտրել կյանքի իմաստը, «Երկնքի գաղտնիքներում»-ում կարող են փնտրել Իմ մտադրությունները և «Մարդկության ճանապարհ»-ում կարող են սովորել ապրելու արվեստը։ Մի՞թե այսպես ամեն ինչ ավելի լավ չի լինի։ Ես մարդկանց չեմ հարկադրում․ եթե ինչ-որ մեկին հետաքրքիր չէ Իմ գրածը, ես կտրամադրեմ նրան «փոխհատուցում»՝ գումարած «ծառայության վճարը»։ Ես ոչ մեկին չեմ ստիպում։ Որպես այս գրքի հեղինակ՝ Իմ միակ հույսն այն է, որ ընթերցողները կսիրեն Իմ գործը, սակայն մարդկանց նախասիրությունները միշտ տարբեր են։ Եվ այդ պատճառով ես կոչ եմ անում մարդուն չվտանգել իր ապագա հեռանկարները միայն այն պատճառով, որ չի կարողանում մի կողմ թողնել իր հեղինակության մասին մտորումները։ Եթե նա այդպես վարվեր, որքան էլ բարի լինի իմ սիրտը, ինչպե՞ս կարող էի հանդուրժել այդպիսի մեծ ամոթը։ Եթե ընթերցողները սիրեն Իմ գործը, ապա Ես հույս ունեմ, որ կանեն Ինձ իրենց արժեքավոր առաջարկները՝ նպաստելու Իմ «գրին», որպեսզի, հիմնվելով մարդու սխալների վրա, գուցե բարելավեմ Իմ «գրի բովանդակությունը»։ Սա օգտակար կլինի և՛ հեղինակի, և՛ ընթերցողի համար, այդպես չէ՞։ Ես չգիտեմ՝ արդյոք Իմ ասածն այդքան ճշմարիտ է։ Հնարավոր է՝ սա կարող է բարելավել Իմ գրելու կարողությունը կամ ամրապնդի մեր ընկերությունը։ Ընդհանուր առմամբ, ես հույս ունեմ, որ բոլոր մարդիկ կսատարեն Իմ գործին՝ առանց այն խաթարելու, որպեսզի Իմ խոսքը հասնի յուրաքանչյուր ընտանիքի և տան, ու որպեսզի երկրի բոլոր մարդիկ կարողանան ապրել Իմ խոսքերին համաձայն։ Սա է Իմ նպատակը։ Ես հույս ունեմ՝ «Կյանքն Իմ խոսքերով» գլուխը կարդալով՝ բոլորն ինչ-որ բան ձեռք կբերեն՝ լինի դա կյանքի մասին ասացվածքներ կամ մարդկային աշխարհի տկարությունների մասին, կամ այն, թե ես ինչ եմ պահանջում եմ մարդուց, կամ ներկայիս թագավորության մարդկանց «գաղտնիքները»։ Այնուամենայնիվ, ես կոչ եմ անում մարդկանց աչքի անցկացնել «Արդի մարդկանց ամոթալի վեճերը»․ սա օգտակար կլիներ բոլորի համար։ Նաև վնաս չէր լինի հաճախ ընթերցել «Վերջին գաղտնիքները», ինչը նույնիսկ էլ ավելի օգտակար կլիներ մարդկանց կյանքի համար։ Մեկ անգամ ևս, հաճախ կարդացե՛ք «Թեժ թեմաներ»-ի սյունակը․ արդյո՞ք սա ավելի օգտակար չէր լինի ձեր կյանքի համար։ Վնաս չկա Իմ խորհուրդներին դիմելուց և տեսնելուց՝ արդյո՞ք դրանք ազդեցություն ունեն․ հետո կարող եք պատմել Ինձ, թե կարդալն ինչ զգացողություն տվեց ձեզ, որպեսզի ես ավելի լավ կարողանամ նշանակել ճիշտ «բուժումը» և վերջում ամբողջությամբ վերացնեմ մարդկության բոլոր հիվանդությունները։ Չգիտեմ՝ ինչ եք մտածում իմ առաջարկների մասին, բայց հուսով եմ՝ դրանք կդիտարկեք որպես հղման նյութեր։ Ի՞նչ կասեք։

Հենց որ նոր գործը սկսվում է, բոլոր մարդիկ նոր մուտք են ունենում և Ինձ հետ ձեռք ձեռքի տված՝ առաջ են գնում։ Միասին քայլում ենք թագավորության մեծ ճանապարհով, և մարդու ու Իմ միջև այնպիսի սերտ մտերմություն կա։ Ես միշտ խոսել եմ մարդու հետ, որպեսզի ցույց տամ Իմ տրամադրությունը և դրսևորեմ Իմ վերաբերմունքը մարդու հանդեպ։ Սակայն այս խոսքերից մի քանիսը գուցե վիրավորել են մարդկանց, մինչդեռ որոշներն էլ գուցե շատ են օգնել նրանց, ուստի մարդկանց խորհուրդ եմ տալիս ավելի հաճախ լսել Իմ բերանից դուրս եկող խոսքերը։ Իմ խոսքերը գուցե առանձնապես պերճաշուք չեն, բայց դրանք բոլորն Իմ սրտի խորքից ելնող խոսքեր են։ Մարդկությունն Իմ ընկերն է, ուստի Ես շարունակել եմ Իմ գործն իրականացնել մարդկանց շրջանում, և մարդը նույնպես անում է հնարավոր ամեն բան՝ Ինձ հետ համագործակցելու համար՝ խորապես վախենալով Իմ գործը խաթարելուց։ Այս պահին Իմ սիրտը լցված է մեծ բերկրանքով, քանի որ ձեռք եմ բերել մի խումբ մարդկանց, և ուստի Իմ «ձեռնարկությունն» այլևս ճգնաժամի մեջ չէ. այն այլևս դատարկ խոսքերից չի բաղկացած, և Իմ «մասնագիտացված շուկան» այլևս դանդաղորեն չի գործում։ Մարդիկ ի վերջո խելամիտ են. նրանք բոլորը պատրաստակամ են «ընծայելու իրենց» Իմ անվան և Իմ փառքի համար, և միայն այսկերպ է Իմ «մասնագիտացված բաժինը» որոշ նոր «ապրանքներ» ձեռք բերում, և ուստի հոգևոր ոլորտում շատ «հաճախորդներ» գալիս են գնելու Իմ «ապրանքները»։ Միայն այս պահից սկսած եմ փառք ձեռք բերում. միայն այդ ժամանակ Իմ բերանից ելած խոսքերն այլևս դատարկ չեն։ Ես հաղթանակել եմ և հաղթանակով վերադարձել, և բոլոր մարդիկ տոնում են Իմ պատվին։ Որպեսզի ցույց տա իր հիացմունքն Իմ հանդեպ և ցույց տա, որ հանձնվում է Իմ ոտքերի առջև, այս պահին մեծ կարմիր վիշապը նույնպես գալիս է «տոնելու», ինչը Ես որպես փառք եմ դիտարկում։ Արարչագործության ժամանակից մինչ օրս Ես բազմաթիվ հաղթական ճակատամարտեր եմ մղել և հիացմունքի արժանի շատ բաներ եմ արել։ Շատ մարդիկ ժամանակին տոնել են Իմ պատվին, գովաբանություն են մատուցել Ինձ և պարել Ինձ համար։ Թեև դրանք հուզիչ և անմոռանալի տեսարաններ էին, Ես երբեք ցույց չտվեցի Իմ ժպիտը, քանի որ դեռ չէի նվաճել մարդուն և պարզապես անում էի գործի մի մասը, որը նման էր արարչագործության գործին։ Այսօրվա օրը նման չէ անցյալին։ Ես ժպտում եմ գահի վրայից, Ես նվաճել եմ մարդուն, և մարդիկ բոլորը խոնարհվում են Իմ առջև՝ երկրպագելով Ինձ։ Այսօրվա մարդիկ անցյալի մարդիկ չեն։ Ինչպե՞ս կարող էր իմ գործը ներկայից բացի այլ բանի համար լինել։ Ինչպե՞ս կարող էր Իմ փառքից բացի այլ բանի համար լինել։ Հանուն ավելի պայծառ վաղվա օրվա՝ Ես բազմիցս պարզորոշ ցույց կտամ Իմ ողջ գործը մարդու մեջ, որպեսզի Իմ ողջ փառքը կարողանա «հանգստանալ» արարված մարդու մեջ։ Ես սա որպես Իմ գործի սկզբունք կընդունեմ։ Ովքեր պատրաստակամ են համագործակցելու Ինձ հետ, ոտքի՛ կանգնեք և քրտնաջան աշխատե՛ք, որպեսզի Իմ փառքն ավելի շատ լցնի երկնակամարը։ Հիմա մեծ ծրագրեր իրականացնելու ժամանակն է։ Բոլոր նրանք, ովքեր գտնվում են Իմ սիրո խնամքի և պաշտպանության ներքո, հնարավորություն ունեն իրենց կարողություններն օգտագործելու այստեղ՝ Ինձ հետ, և հմտորեն կբանեցնեմ բոլոր բաները, որպեսզի դրանք «պտտվեն» հանուն Իմ գործի։ Երկնքում թռչող թռչուններն Իմ փառքն են երկնքում, երկրի վրայի ծովերն Իմ գործերն են երկրի վրա, բոլոր բաների տերերն Իմ դրսևորումներն են բոլոր բաների մեջ, և Ես օգտագործում եմ այն ամենը, ինչ կա երկրի վրա, որպես կապիտալ Իմ տնօրինման համար՝ ստիպելով բոլոր բաներին բազմանալ, ծաղկել և փայլել կյանքով։

Արարչագործության ժամանակ Ես արդեն որոշել էի, որ Իմ գործը երկրի վրա լիովին կավարտվի վերջին դարաշրջանում։ Այն ժամանակը, երբ Իմ գործն ավարտվի, կլինի հենց այն ժամանակը, երբ Իմ բոլոր արարքները հայտնի կդառնան երկնակամարում։ Ես երկրի վրայի մարդկանց կմղեմ ընդունելու Իմ արարքները և կստիպեմ, որ Իմ գործերն ապացուցվեն «դատաստանի աթոռի» առջև, կստիպեմ, որ Իմ գործերն ընդունվեն ողջ երկրի մարդկանց շրջանում, և կստիպեմ բոլորին ենթարկվել։ Ուստի սրանից հետո մի նախաձեռնություն կսկսեմ, որը երբեք չի իրականացվել անցած դարաշրջաններում։ Այսօրվանից սկսած՝ քայլ առ քայլ պարզորոշ ցույց կտամ Իմ գործերը, որպեսզի Իմ իմաստությունը, Իմ հրաշալիությունը և Իմ անըմբռնելիությունն ընդունվեն և ապացուցվեն հասարակության յուրաքանչյուր ոլորտում։ Մասնավորապես երկրի բոլոր իշխող կուսակցությունները կմղվեն ընդունելու Իմ գործերը, և Իմ արարքները կդատվեն «դատավորների» կողմից ու «կպաշտպանվեն» «փաստաբանների» կողմից՝ դրանով իսկ ստիպելով, որ Իմ արարքներն ընդունվեն, և ստիպելով բոլոր մարդկանց խոնարհել իրենց գլուխներն ու ենթարկվել։ Այս պահից սկսած՝ Իմ գործողությունները կճանաչվեն հասարակության յուրաքանչյուր ոլորտի կողմից, և սա կլինի այն պահը, երբ Ես ձեռք կբերեմ ողջ փառքը երկրի վրա։ Այդ ժամանակ կհայտնվեմ մարդուն և այլևս թաքնված չեմ լինի։ Ներկայում Իմ գործերը դեռ չեն հասել իրենց գագաթնակետին։ Իմ գործն առաջ է ընթանում, և երբ Իմ գործերը հասնեն իրենց գագաթնակետին, դա կլինի հենց այն ժամանակը, երբ Իմ գործն կավարտվի։ Ես լիովին կնվաճեմ բյուրավոր ազգերի մարդկանց, կստիպեմ, որ կատաղի գազաններն Իմ առջև գառների պես հեզ դառնան, և կստիպեմ, որ մեծ կարմիր վիշապն Իմ առջև հնազանդվի երկրի վրայի մարդկանց պես։ Ես պարտության կմատնեմ Իմ բոլոր թշնամիներին երկնքում և կստիպեմ, որ երկրի վրայի Իմ բոլոր հակառակորդները նվաճվեն։ Սա է Իմ ծրագիրը, և սա է Իմ գործերի հրաշալիությունը։ Այն ամենը, ինչ մարդը կարող է անել, Իմ ուղղորդման ներքո բնության ազդեցությամբ ապրելն է. նա չի կարող իր սեփական որոշումները կայացնել։ Ո՞վ կարող է փախչել Իմ ձեռքից։ Ողջ բնությունը բաժանել եմ տարբեր դասերի՝ ստիպելով, որ այն գոյություն ունենա օրենքների ներքո, և միայն դրա շնորհիվ է, որ երկրի վրա կան այնպիսի օրենքներ, ինչպիսիք են ջերմությունը գարնանը ու զովությունը աշնանը։ Պատճառը, թե ինչու են երկրի վրայի ծաղիկները ձմռանը թոշնում, իսկ ամռանը՝ ծաղկում, Իմ ձեռքի հրաշալիությունն է. պատճառը, թե ինչու են սագերը ձմռանը հարավ թռչում, այն է, որ Ես կարգավորում եմ ջերմաստիճանը. և պատճառը, թե ինչու են ծովերը մռնչում, այն է, որ ուզում եմ խեղդել ջրի մակերեսին եղած բաները։ Ի՞նչը չի դասավորվում Իմ կողմից։ Այս պահից սկսած՝ մարդու «բնության տնտեսությունը» լիովին պարտության է մատնվում Իմ խոսքերով, և մարդիկ այլևս չեն վերացնում Իմ ներկայությունը բնական օրենքների գոյության պատճառով։ Ո՞վ կարող է երբևէ կրկին ժխտել բոլոր բաների Իշխանի գոյությունը։ Երկնքում Ես Գլուխն եմ, բոլոր բաների մեջ Ես Տերն եմ, իսկ բյուրավոր մարդկանց մեջ գլխավորն եմ։ Ո՞վ կհամարձակվի սա «ներկով» թեթևամտորեն քողարկել։ Մի՞թե կեղծիքները կարող են խանգարել ճշմարտության գոյությանը։ Այս արժեքավոր առիթով մեկ անգամ ևս սկսում եմ Իմ ձեռքերում եղած գործը՝ այլևս չենթարկվելով մարդու խանգարմանը և շարունակելով մեքենաների «գործարկումը»։

Ես տարբեր «համեմունքներ» եմ ավելացրել Իմ խոսքերին, և ուստի կարող է թվալ, թե մարդկության աստղային խոհարարներից մեկն եմ։ Թեև մարդիկ չգիտեն՝ ինչպես համեմել իրենց կերակուրը, նրանք վայելում են դրա համը. «ափսեն» բռնած՝ նրանք բոլորը ճաշակում են Իմ պատրաստած «ճաշատեսակները»։ Չգիտեմ ինչու, բայց մարդիկ միշտ ուզում են ավելի շատ ուտել այն ճաշատեսակներից, որոնք անձամբ եմ պատրաստում։ Կարծես չափազանց բարձր են գնահատում Ինձ, կարծես Ինձ համարում են բոլոր համեմունքներից ամենաբարձրը և բոլորովին հաշվի չեն առնում ուրիշ մարդկանց։ Քանի որ չափազանց շատ արժանապատվություն ունեմ, չեմ ուզում, որ ուրիշների կայուն ապրուստը կործանվի Իմ պատճառով։ Ուստի Ես օգտագործում եմ առիթը՝ «խոհանոցից» հետ քաշվելու և ուրիշներին աչքի ընկնելու հնարավորություն տալու համար։ Միայն այսկերպ է Իմ սիրտը հանգիստ. չեմ ուզում ստիպել մարդկանց բարձր դասել Ինձ և արհամարհել ուրիշներին, դա ճիշտ չէր լինի։ Ի՞նչ արժեք ունի մարդկանց սրտերում կարգավիճակ ունենալը։ Մի՞թե իսկապես այդքան բռնակալ և անխոհեմ եմ։ Մի՞թե իսկապես պատրաստ եմ կարգավիճակ պահանջելու։ Եթե այդպես է, ապա ինչո՞ւ եմ այսպիսի մեծ նախաձեռնություն սկսում։ Ես չեմ ցանկանում ուրիշների դեմ պայքարել համբավի և շահի համար և արհամարհում եմ երկրային համբավն ու հարստությունը. սա այն չէ, ինչին ձգտում եմ։ Ես մարդուն որպես նմուշ չեմ տեսնում, չեմ կռվում կամ խլում, այլ ապրուստ եմ վաստակում՝ ապավինելով Իմ «արհեստին», և անխիղճ արարքներ չեմ գործում։ Ուստի, երբ շրջում եմ երկրի վրա, նախ գործում եմ և հետո եմ «Իմ ձեռքի աշխատանքի դիմաց վճար» պահանջում. միայն սա է մարդու կողմից ասված արդարությունն ու խելամտությունը։ Սրանում ոչ մի չափազանցություն չկա, և ոչ էլ այն նվազագույն չափով նսեմացվում է. Ես խոսում եմ փաստերի ճշմարիտ իմաստի համաձայն։ Ետ ու առաջ եմ քայլում մարդկանց մեջ՝ փնտրելով նրանց, ովքեր արդար և խելամիտ են, սակայն սա ոչ մի պտուղ չի տվել։ Քանի որ մարդիկ բոլորը սիրում են սակարկել՝ կա՛մ չափազանց բարձր գին պահանջելով, կա՛մ չափազանց ցածր առաջարկ անելով, Ես դեռ անում եմ «Ինձ բաժին հասած գործը», որն Իմ ձեռքերում է։ Այսօր դեռ չգիտեմ, թե ինչու մարդն ամուր չի կառչում իր պարտավորությանը, և ինչու նա չգիտի, թե որքան մեծ է իր հասակը։ Մարդիկ չգիտեն՝ իրենց հասակը մի քանի գրամ է կշռում, թե մի քանի լյան[ա]։ Եվ ուստի նրանք դեռ շողոքորթում են Ինձ։ Կարծես Իմ ողջ գործն իզուր է եղել, կարծես Իմ խոսքերը միայն արձագանքում են հսկայական լեռների մեջ, և ոչ ոք երբևէ չի ճանաչել Իմ խոսքերի և արտահայտումների աղբյուրը։ Եվ այսպես՝ Ես սա որպես հիմք եմ օգտագործում՝ երրորդ ասույթը դուրս բերելու համար։ Մարդիկ չեն ճանաչում Ինձ, քանի որ նրանք չեն տեսնում Ինձ։ Կարծես Իմ խոսքերն ուտելուց հետո մարդիկ մարսողությանը նպաստող ինչ-որ դեղ են խմում, և քանի որ դեղամիջոցի կողմնակի ազդեցություններն այդքան ուժեղ են, նրանք հիշողության կորուստ են ունենում, և ուստի Իմ խոսքերը դառնում են այն, ինչը մոռացվում է նրանց կողմից, իսկ այն վայրը, որտեղ Ես եմ, դառնում է նրանց մոռացած անկյունը։ Այս պատճառով Ես հառաչում եմ։ Ինչո՞ւ եմ այդքան շատ գործ արել, սակայն մարդկանց մեջ դրա ոչ մի ապացույց չկա։ Մի՞թե բավարար ջանք չեմ գործադրել։ Թե՞ դա այն պատճառով է, որ չեմ ընկալել, թե մարդն ինչի կարիք ունի։ Այս հարցի կապակցությամբ արդեն ոչինչ չեմ կարող անել, և Իմ միակ ընտրությունն Իմ կառավարչական հրամանագրերն օգտագործելն է՝ բոլոր մարդկանց նվաճելու համար։ Ես այլևս սիրող մայր չեմ լինի, այլ կկառավարեմ ողջ մարդկությանը՝ որպես խիստ հայր։

Ծանոթագրություններ.

ա. «Լյանը» չինական քաշի չափման միավոր է. մեկ լյանը 50 գրամ է։


Գլուխ 43

Գուցե միայն Իմ կառավարչական հրամանագրերի պատճառով է, որ մարդիկ «մեծ հետաքրքրություն» են ցուցաբերում Իմ խոսքերի նկատմամբ։ Եթե նրանք չկառավարվեին Իմ կառավարչական հրամանագրերով, բոլորը կոռնային նոր անհանգստացված վագրերի պես։ Ամեն օր Ես շրջում եմ ամպերի մեջ՝ նայելով երկիրը ծածկող մարդկությանը, երբ նրանք եռուզեռի մեջ են՝ Իմ կառավարչական հրամանագրերի միջոցով ենթարկվելով Իմ զսպմանը։ Այսպիսով՝ մարդկային ցեղը կարգուկանոնի մեջ է պահվում, և Ես պահպանում եմ Իմ կառավարչական հրամանագրերը։ Այսուհետ երկրի վրա գտնվողներն ամեն տեսակ հանդիմանություն են ստանում Իմ կառավարչական հրամանագրերի պատճառով, և երբ այս հանդիմանությունն իջնում է նրանց վրա, ողջ մարդկությունը բարձրաձայն աղաղակում է և փախչում բոլոր ուղղություններով։ Այս պահին երկրի ազգերն անմիջապես կորչում են, ազգերի միջև սահմանները դադարում են գոյություն ունենալուց, հողն այլևս չի բաժանվում հողից, և մարդկանց միջև այլևս օտարացում չկա։ Ես սկսում եմ «աշխատել մարդկանց մտքերի վրա» նրանց մեջ, որպեսզի մարդիկ խաղաղությամբ ապրեն միմյանց հետ՝ այլևս չկռվելով, և քանի որ կամուրջներ եմ կառուցում ու կապեր հաստատում մարդկության մեջ, մարդիկ միավորվում են։ Ես Իմ գործողություններն ամբողջությամբ հայտնի կդարձնեմ երկնակամարում և այնպես կանեմ, որ երկրի վրա ամեն ինչ փլուզվի Իմ զորության տակ՝ այդպիսով իրագործելով «երկրագունդը միավորելու» Իմ ծրագիրը և իրականություն դարձնելով Իմ այս մի ցանկությունը, որպեսզի մարդն այլևս «չթափառի» երկրի երեսին, այլ շուտով համապատասխան վերջնական հանգրվան ունենա։ Ես ամեն կերպ հոգ եմ տանում մարդկության մասին՝ այնպես անելով, որ նրանք բոլորը շուտով ապրեն խաղաղության և երջանկության երկրում, որպեսզի նրանց կյանքի օրերն այլևս թշվառ չլինեն, և որպեսզի Իմ ծրագիրը ի չիք չդառնա երկրի վրա։ Մարդու գոյության պատճառով Ես պիտի կառուցեմ Իմ թագավորությունը երկրի վրա, քանզի Իմ փառքի դրսևորման մի մասը երկրի վրա է։ Վերևում՝ երկնքում, Ես պիտի վերակառուցեմ Իմ քաղաքը և այդպիսով՝ երկնքում և դրա տակ ամեն ինչ նոր դարձնեմ։ Ես պիտի մեկ ամբողջություն դարձնեմ այն ամենը, ինչ գոյություն ունի երկնքում և դրա տակ, որպեսզի երկրի վրայի բոլոր բաները միավորվեն այն ամենի հետ, ինչ երկնքում է։ Սա է Իմ ծրագիրը. սա այն է, ինչ պիտի իրագործեմ վերջին դարաշրջանում. թող ոչ ոք չխառնվի՛ Իմ գործի այս մասին։ Հեթանոս ազգերի մեջ Իմ գործը տարածելը երկրի վրա Իմ գործի վերջին մասն է։ Ոչ ոք ի վիճակի չէ ընկալելու, թե ինչ գործ պիտի անեմ, և դրա պատճառով մարդիկ պարզություն չունեն։ Եվ քանի Ես երկրի վրա Իմ գործով եմ զբաղված, մարդիկ օգտագործում են առիթը՝ «չարաճճիություններ անելու» համար։ Որպեսզի նրանց թույլ չտրվի օգտվել կամայականորեն գործելու հնարավորությունից, նախ նրանց դրել եմ Իմ հանդիմանության տակ՝ ստանալու կրակի լճի «կրթումը»։ Սա Իմ գործի քայլերից մեկն է, և Ես պիտի օգտագործեմ կրակի լճի ուժերն Իմ գործի այս քայլն իրագործելու համար. այլապես դժվար կլիներ իրականացնել Իմ գործը։ Ես պիտի այնպես անեմ, որ ողջ տիեզերքի մարդկային էակները հանձնվեն Իմ գահի առջև՝ Իմ դատաստանի պատճառով բաժանված տարբեր խմբերի, դասակարգված ըստ իրենց տեսակի՝ ելնելով այդ խմբերից և այդպիսով՝ խմբավորված իրենց ընտանիքներում, որպեսզի բոլոր մարդիկ դադարեն Իմ դեմ ըմբոստանալուց՝ փոխարենը դասավորվելով կոկիկ և կանոնավոր կերպով՝ համաձայն այն խմբերի, որոնք անվանել եմ. թող ոչ ոք կամայականորեն չշարժվի։ Ողջ տիեզերքում և դրանից վեր Ես նոր գործ եմ կատարել. տիեզերքի բոլոր մարդիկ ապշահար են Իմ հանկարծակի հայտնվելուց, նրանց մտահորիզոնը մեծապես ընդլայնվել է Իմ հրապարակայնորեն հայտնվելուց։ Մի՞թե այսօր հենց այդպես չէ։

Ես Իմ առաջին քայլն եմ արել բոլոր ազգերի ու բոլոր մարդկանց մեջ և սկսել եմ Իմ գործի առաջին մասը։ Ես չեմ խաթարի Իմ ծրագիրը՝ նորից սկսելու համար։ Հեթանոս ազգերի մեջ գործի հաջորդականությունը հիմնված է երկնքում Իմ գործի ընթացակարգի վրա։ Երբ բոլոր մարդիկ բարձրացնում են իրենց աչքերը՝ նայելու Իմ յուրաքանչյուր շարժմանն ու գործողությանը, հենց այդ ժամանակ է, որ մառախուղ եմ իջեցնում աշխարհի վրա։ Մարդկանց աչքերն անմիջապես մթնում են, և նրանք անկարող են որևէ ուղղություն տարբերել, ինչպես ոչխարներն ամայի անապատում, և երբ փոթորիկը սկսում է ոռնալ, նրանց աղաղակները խլանում են ոռնացող քամուց։ Քամու ալիքների մեջ կարող են մարդկային կերպարանքներ հազիվ երևալ, բայց ոչ մի մարդկային ձայն չի լսվում, և թեև մարդիկ ամբողջ ձայնով բղավում են, ջանքն ապարդյուն է։ Այս ժամանակ մարդիկ բարձրաձայն լաց են լինում և ողբում՝ հուսալով, որ երկնքից հանկարծակի մի փրկիչ կիջնի՝ առաջնորդելու իրենց դուրս այս անծայրածիր անապատից։ Բայց որքան էլ մեծ լինի նրանց հավատը, փրկիչն անշարժ է մնում, և մարդկանց հույսերը փշրվում են։ Հավատի կրակը, որ վառվել էր, հանգչում է անապատի փոթորկից, և մարդիկ ընկած են ամայի ու անմարդաբնակ վայրում՝ այլևս երբեք վառվող ջահ չբարձրացնելով, և նրանք կորցնում են գիտակցությունը… Օգտվելով պահից՝ Ես այնպես եմ անում, որ մարդու աչքերի առջև օազիս հայտնվի։ Բայց թեև նրա սիրտը անչափ ուրախ է, մարդու մարմինը չափազանց տկար է արձագանքելու համար, վերջույթները թույլ են և անզոր. և թեև նա տեսնում է օազիսում աճող գեղեցիկ պտուղները, ուժ չունի դրանք քաղելու, որովհետև մարդու «ներքին պաշարները» լիովին սպառվել են։ Ես վերցնում եմ այն բաները, որոնց կարիքը մարդն ունի, և մատուցում եմ նրան, բայց նրա արածն ընդամենը ակնթարթային ժպիտ տալն է, իսկ նրա դեմքը լիովին անուրախ է։ Մարդու ուժի ամեն մի նշույլ անհետացել է առանց հետքի՝ չքանալով օդի շարժման հետ։ Այդ պատճառով մարդու դեմքը լիովին առանց արտահայտության է, և միայն զգացմունքի մի շող է ճառագում նրա արյունալից աչքերից մեղմ բարեհոգությամբ, ինչպես մոր աչքերից, որը հսկում է իր երեխային։ Ժամանակ առ ժամանակ մարդու չորացած, ճաքճքած շուրթերը շարժվում են, կարծես նա պատրաստվում է խոսելու, բայց դա անելու ուժ չունի։ Ես մարդուն մի քիչ ջուր եմ տալիս, բայց նա միայն գլուխն է շարժում։ Այս անկանոն և անկանխատեսելի գործողություններից Ես հասկանում եմ, որ մարդն արդեն կորցրել է իր հանդեպ ողջ հույսը։ Նա պարզապես նայում է Ինձ աղերսող աչքերով՝ կարծես ինչ-որ բան աղաչելով։ Բայց, անտեղյակ լինելով մարդկային աշխարհի սովորույթներին ու բարքերին, Ես շփոթված եմ նրա դեմքի արտահայտություններից և գործողություններից։ Միայն այս պահին հանկարծակի հայտնաբերում եմ, որ մարդու գոյության օրերը մոտենում են իրենց ավարտին, և Ես կարեկցող հայացք եմ ուղղում նրան։ Եվ միայն այս պահին է մարդը թեթևացած ժպիտ ցույց տալիս՝ գլխով անելով Ինձ, կարծես նրա յուրաքանչյուր ցանկություն իրականացել է։ Մարդն այլևս տխուր չէ. երկրի վրայի մարդիկ այլևս չեն բողոքում կյանքի դատարկությունից և դադարեցնում են «կյանքի» հետ ունեցած բոլոր գործերը։ Այնուհետև երկրի վրա այլևս հառաչանքներ չկան, և օրերը, որոնք ապրում է մարդկային ցեղը, կլցվեն հրճվանքով…

Ես պետք է պատշաճ կերպով կարգավորեմ մարդու գործերը նախքան Իմ սեփական գործին անցնելը, որպեսզի մարդն անընդհատ չխանգարի Իմ գործին։ Ինձ համար մարդու գործերը գլխավոր հարցը չեն. մարդկային գործերը չափազանց մանր են։ Քանի որ մարդն այնքան նեղմիտ է, թվում է՝ նա չի ցանկանում խնայել անգամ մրջնին, կարծես մրջյուններն իր թշնամիները լինեն, մարդկանց մեջ միշտ վիճաբանության ձայն է լսվում։ Լսելով նրանց վիճաբանության ձայնը՝ Ես մեկ անգամ ևս հեռանում եմ և այլևս ուշադրություն չեմ դարձնում նրանց պատմածներին։ Մարդկանց աչքերում «բնակիչների կոմիտե» եմ, որը մասնագիտացած է «բնակիչների» «ընտանեկան վեճերի» լուծման մեջ։ Երբ մարդիկ գալիս են Իմ առջև, նրանք անփոփոխ կերպով գալիս են իրենց սեփական պատճառաբանություններով և իշխող եռանդով պատմում են իրենց իսկ «անսովոր փորձառությունները»՝ դրանց ավելացնելով իրենց սեփական մեկնաբանությունները։ Ես նայում եմ մարդու արտասովոր պահվածքին. նրա դեմքը փոշով է ծածկված, քրտինքի «ոռոգման» տակ փոշին կորցնում է իր «անկախությունը», քանի որ այն անմիջապես միախառնվում է քրտինքին, և մարդու դեմքն ավելի է «հարստանում»՝ նմանվելով լողափի ավազոտ մակերեսին, որի վրա երբեմն կարելի է ոտնահետքեր տեսնել։ Նրա մազերը նման են մեռածների ուրվականների մազերին՝ անփայլ, ուղիղ ցցված, ինչպես երկրագնդի մեջ խրված ծղոտի ցողուններ։ Քանի որ նրա տրամադրությունն այնքան բորբոքված է, որ անգամ մազերն են զայրույթից փշաքաղվում, նրա դեմքը ժամանակ առ ժամանակ «գոլորշի» է արձակում, կարծես նրա քրտինքը «եռում» է։ Ուշադիր զննելով նրան՝ տեսնում եմ, որ մարդու դեմքը ծածկված է «բոցերով»՝ ինչպես կիզիչ արևը, ինչի պատճառով էլ դրանից տաք գազ է բարձրանում, և իսկապես անհանգստանում եմ, որ նրա բարկությունը կարող է այրել նրա դեմքը, թեև ինքը բնավ ուշադրություն չի դարձնում դրան։ Այս պահին Ես մարդուն հորդորում եմ փոքր-ինչ քիչ բարկանալ, քանզի ի՞նչ օգուտ կա դրանից։ Ինչո՞ւ ենթարկվել դրան։ Այս բարկության պատճառով այս «երկրագնդի» մակերեսի ծղոտի ցողունները գործնականում այրվում են արևի բոցերից. այսպիսի հանգամանքներում անգամ «լուսինն» է կարմրում։ Ես մարդուն հորդորում եմ մեղմել իր բարկությունը. կարևոր է պահպանել նրա առողջությունը։ Բայց մարդը չի լսում Իմ խորհուրդը. փոխարենը շարունակում է «բողոքներ ներկայացնել» Ինձ։ Ի՞նչ օգուտ կա դրանից։ Մի՞թե Իմ առատությունը բավարար չէ, որ մարդը գնահատի այն։ Թե՞ մարդը մերժում է այն, ինչ տալիս եմ իրեն։ Բարկության հանկարծակի պոռթկումով Ես շրջում եմ սեղանը, և մարդն այլևս չի համարձակվում պատմել իր պատմության հուզիչ դրվագները. նա սարսափած է, որ կարող եմ «մեկուսարան» տանել իրեն և մի քանի օր այնտեղ պահել և օգտվում է Իմ բարկության ընձեռած առիթից, որպեսզի ծլկի։ Այլապես մարդը երբեք չէր ցանկանա թողնել նման բաները, այլ կշարունակեր արագ-արագ պատմել իր սեփական պատմությունը։ Դրա հենց ձայնն Ինձ նյարդայնացնում է։ Ինչո՞ւ է մարդն այդքան բարդ իր սրտի խորքում։ Մի՞թե չափազանց շատ «բաղադրիչներ» եմ տեղադրել մարդու ներսում։ Ինչո՞ւ է նա միշտ շարունակում Իմ առջև ցուցադրել այս բաները։ Մի՞թե «քաղաքացիական վեճերի» լուծման «խորհրդատու» եմ։ Մի՞թե խնդրեցի մարդուն գալ Ինձ մոտ։ Մի՞թե գավառապետ եմ։ Ինչո՞ւ են մարդկանց գործերը միշտ բերվում Իմ առջև։ Հուսով եմ՝ մարդն ինքն իրեն կկառավարի և չի անհանգստացնի Ինձ, քանզի չափազանց շատ գործ ունեմ անելու։

Մարդիկ Իմ գործին վերաբերվում են որպես լրացուցիչ բանի. հանուն դրա՝ նրանք չեն հրաժարվում ուտելիքից կամ քնից, ուստի Ես այլ ելք չունեմ, քան մարդուն համապատասխան պահանջներ ներկայացնել՝ Իմ հանդեպ նրա ունեցած վերաբերմունքի համաձայն։ Հիշում եմ, որ մի ժամանակ մարդուն շատ շնորհ և բազում օրհնություններ տվեցի, բայց այս բաները հափշտակելուց հետո նա անմիջապես հեռացավ։ Ասես անգիտակցաբար էի դրանք տվել նրան։ Այսպիսով՝ մարդը միշտ սիրել է Ինձ իր իսկ պատկերացումների միջոցով։ Ես Իմ հանդեպ մարդու ճշմարիտ սերն եմ ուզում. Սակայն այսօր մարդիկ դեռևս հապաղում են՝ անկարող լինելով Ինձ տալ իրենց ճշմարիտ սերը։ Իրենց երևակայության մեջ նրանք հավատում են, որ եթե իրենց ճշմարիտ սերն Ինձ տան, ոչինչ չեն ունենա։ Երբ Ես առարկում եմ, նրանց ողջ մարմինները դողում են, սակայն դեռևս չեն կամենում Ինձ իրենց ճշմարիտ սերը տալ։ Կարծես ինչ-որ բանի են սպասում, ուստի պարզապես իրենց հայացքն ուղղում են հեռուն՝ երբեք չասելով Ինձ իրականությունը։ Կարծես նրանց բերանները կպչուն ժապավենով փակված լինեն, ուստի նրանց խոսքն անընդհատ կմկմում է։ Ասես Ես մարդու առջև անմարդկային «կապիտալիստ» եմ դարձել։ Մարդիկ միշտ «վախենում են» Ինձնից։ Ինձ տեսնելուն պես անմիջապես անհետանում են առանց հետքի՝ սարսափած, որ իրենց հանգամանքների մասին կհարցնեմ։ Չգիտեմ, թե ինչու են մարդիկ ընդունակ անկեղծորեն սիրելու «իրենց հայրենակիցներին», սակայն անկարող են սիրել Ինձ, որ հոգով ուղղամիտ եմ։ Այս պատճառով Ես հառաչում եմ։ Ինչո՞ւ են մարդիկ միշտ իրենց սերն արտահայտում մարդկային աշխարհում։ Ինչո՞ւ Ես չեմ կարող ճաշակել մարդու սերը։ Արդյո՞ք պատճառն այն է, որ մարդկության մի մասը չեմ։ Մարդիկ միշտ Ինձ վերաբերվում են որպես լեռներից իջած վայրենու, կարծես Ինձ պակասում են բնականոն մարդու տարրերը։ Այս պատճառով մարդիկ միշտ բարձրագոչ տեսություններ են արտասանում Իմ առջև։ Հաճախ նրանք Ինձ իրենց առջև են քաշում՝ հանդիմանելու համար՝ կրթելով Ինձ այնպես, ինչպես կկրթեին նախադպրոցական տարիքի երեխային. մարդիկ միշտ «դաստիարակի» դեր են խաղում Իմ առջև, որովհետև իրենց հիշողություններում մեկն եմ, որը զուրկ է ողջամտությունից և վարվելակերպից։ Ես մարդկանց չեմ հանդիմանում իրենց թերությունների համար, այլ նրանց համապատասխան օգնություն եմ տալիս՝ թույլ տալով կանոնավոր կերպով «օգնության ֆոնդեր» ստանալ։ Քանի որ մարդը միշտ ապրել է աղետների մեջ՝ դժվարանալով փախչել և միշտ աղաղակել է Ինձ այդ աղետների մեջ, Ես ճշտապահորեն նրա ձեռքը «կերակրի չափաբաժիններ» եմ հանձնում՝ թույլ տալով բոլոր մարդկանց ապրել նոր դարաշրջանի մեծ ընտանիքում և զգալ մեծ ընտանիքի ջերմությունը։ Երբ ստուգում եմ գործը մարդու միջավայրում, նրա բազմաթիվ թերություններն եմ հայտնաբերում և որպես արդյունք՝ օգնություն եմ ցուցաբերում նրան։ Նույնիսկ այս ժամանակ մարդիկ դեռևս չափազանց աղքատ են, ուստի համապատասխան Ես հոգատարություն եմ ցուցաբերել «աղքատ շրջաններին»՝ նրանց աղքատությունից հանելով։ Սա է այն միջոցը, որով Ես գործում եմ՝ թույլ տալով բոլոր մարդկանց վայելել Իմ շնորհն այնքան, որքան ի վիճակի են։

Երկրի վրա լինելով՝ մարդիկ անգիտակցաբար հանդիմանություն են կրում, ուստի Ես բացում եմ Իմ մեծ ձեռքը և նրանց քաշում Իմ կողմ՝ թույլ տալով երկրի վրա Իմ շնորհը վայելելու բարեբախտություն ունենալ։ Երկրի վրա ի՞նչը դատարկ և անարժեք չէ։ Ես քայլում եմ մարդկային աշխարհի բոլոր վայրերով, և թեև բազմաթիվ հայտնի հուշարձաններ և բնության տեսարաններ կան, որոնք հաճելի են մարդուն, Իմ գնացած յուրաքանչյուր տեղ վաղուց արդեն զրկվել է կենսունակությունից։ Միայն այդ ժամանակ եմ Ես զգում, որ երկիրը մռայլ է ու ամայի։ Պարզվում է, որ երկրի վրա կյանքը վաղուց անհետացել է, և միայն մահվան շունչ կա։ Հետևաբար Ես միշտ կոչ եմ արել մարդուն շտապելու հեռանալ տառապանքի այս երկրից։ Այն ամենը, ինչ Ես տեսնում եմ, դատարկության բույր ունի։ Ես առիթն օգտագործում եմ՝ Իմ ձեռքում եղած կյանքը նետելու նրանց, ում ընտրել եմ։ Ակնթարթորեն երկրի վրա օազիս է հայտնվում։ Մարդիկ պատրաստակամ են վայելելու երկրի վրայի կենսունակ բաները, բայց դրանում ոչ մի հաճույք չեմ գտնում։ Մարդիկ միշտ փայփայում են երկրի վրայի բաները և երբեք չեն տեսնում դրանց դատարկությունը, ուստի նույնիսկ մինչ օրս դեռ չեն հասկանում, թե ինչու երկրի վրա կյանք գոյություն չունի։ Այսօր, երբ Ես քայլում եմ տիեզերքում, բոլոր մարդիկ ի վիճակի են վայելելու այն վայրի շնորհը, որտեղ Ես եմ, և դա օգտագործում են որպես կապիտալ՝ երբեք չփնտրելով կյանքի աղբյուրը։ Բոլորն Իմ տվածը որպես միջոցներ են օգտագործում, որոնցից կարող են օգտվել, սակայն նրանցից ոչ մեկը չի փորձում գործի դնել կենսունակության բնօրինակ գործառույթը։ Նրանք չգիտեն՝ ինչպես օգտագործել կամ զարգացնել բնական պաշարները և ուստի մնում են աղքատության մեջ։ Ես բնակվում եմ մարդկանց մեջ, ապրում եմ մարդկանց մեջ, սակայն այսօր մարդը դեռ չի ճանաչում Ինձ։ Թեև մարդիկ Ինձ շատ օգնություն են ցուցաբերել տնից այդքան հեռու լինելուս պատճառով, կարծես թե մարդու հետ դեռ ճիշտ ընկերություն չեմ հաստատել և ուստի դեռ զգում եմ մարդկային աշխարհի անարդարությունը. Իմ աչքերում մարդկությունն ի վերջո դատարկ է, և մարդկանց մեջ որևէ արժեքավոր գանձ չկա։ Չգիտեմ, թե մարդիկ ինչ տեսակետ ունեն մարդկային կյանքի վերաբերյալ, բայց ընդհանուր առմամբ Իմ սեփականն անբաժան է «դատարկ» բառից։ Հուսով եմ՝ այս պատճառով մարդիկ վատ չեն մտածի Իմ մասին, քանի որ բավականին անկեղծ եմ և չեմ փորձում քաղաքավարի լինել։ Այնուամենայնիվ Ես մարդկանց խորհուրդ կտայի ավելի մեծ ուշադրություն դարձնել նրան, թե ինչ եմ մտածում, քանի որ Իմ խոսքերն ի վերջո օգնում են նրանց։ Ես չգիտեմ, թե մարդիկ ինչ հասկացողություն ունեն «դատարկության» մասին։ Իմ հույսն այն է, որ փոքր-ինչ ջանք գործադրեն՝ այս աշխատանքը սկսելու համար։ Լավ կլիներ՝ նրանք գործնական ճանապարհով փորձառաբար մարդկային կյանք ապրեին՝ տեսնելու, թե արդյոք կարող են դրանում որևէ արժեքավոր «հանքավայր» գտնել։ Ես չեմ փորձում կոտրել մարդկանց դրականությունը. պարզապես ուզում եմ, որ նրանք որոշակի գիտելիք ձեռք բերեն Իմ խոսքերից։ Ես միշտ զբաղված եմ մարդկային հարցերով, բայց հիմա, երբ ամեն ինչ այսպես է, մարդիկ դեռևս շնորհակալության ոչ մի խոսք չեն ասել, կարծես չափազանց զբաղված են եղել և մոռացել են դա անել։ Նույնիսկ այսօր դեռ չեմ հասկանում, թե մարդու՝ ամբողջ օրն այս ու այն կողմ վազվզելն ի՞նչ արդյունք է ունեցել։ Նույնիսկ այսօր մարդկանց սրտերում Ինձ համար տեղ չկա, և ուստի Ես կրկին խորասուզվում եմ մտքերի մեջ։ Ես սկսել եմ զբաղվել այն բանի ուսումնասիրությամբ, թե «ինչու մարդիկ Ինձ ճշմարտապես սիրող սիրտ չունեն»։ Ես մարդուն կբարձրացնեմ «վիրահատական սեղանին», մանրամասն կվերլուծեմ նրա «սիրտը» և կնայեմ, թե ինչն է արգելափակում ճանապարհը նրա սրտում և նրան հետ կանգնեցնում Ինձ ճշմարտապես սիրելուց։ «Վիրահատական դանակի» ազդեցության տակ մարդիկ ամուր փակում են իրենց աչքերը՝ սպասելով, որ սկսեմ, քանի որ այդ ժամանակ լիովին հանձնվել են։ Նրանց սրտերում Ես շատ այլ խառնուրդներ եմ գտնում։ Այնտեղ՝ իրենց սրտերում, մարդկանց սեփական բաներն ամենաառատն են։ Թեև մարդն իրենից դուրս շատ քիչ բաներ ունի, նա անթիվ բաներ ունի իր ներսում։ Կարծես մարդու սիրտը մի մեծ պահեստատուփ լինի՝ լի հարստություններով և այն ամենով, ինչ մարդկանց երբևէ պետք կգար։ Միայն այս պահին եմ հասկանում, թե ինչու մարդիկ երբեք Ինձ բանի տեղ չեն դնում. պատճառն այն է, որ մեծ ինքնաբավություն ունեն. ի՞նչ կարիք ունեն Իմ օգնության։ Ուստի հեռանում եմ մարդուց, քանի որ մարդիկ Իմ օգնության կարիքը չունեն։ Ինչո՞ւ պետք է «անամոթաբար վարվեմ» և ստիպեմ նրանց ձանձրանալ Ինձնից։

Չգիտեմ ինչու, բայց Ես միշտ պատրաստակամ եմ եղել խոսելու մարդկանց մեջ, կարծես չեմ կարողանում զսպել Ինձ։ Ուստի մարդիկ Ինձ անարժեք են համարում և միշտ Ինձ այնպես են վերաբերվում, կարծես պղնձե կոպեկից էլ պակաս արժեք ունեցող իր լինեմ. Նրանք Ինձ որպես թանկարժեք և հարգարժան բանի չեն վերաբերվում։ Չեն փայփայում Ինձ և չեն քաշում-տանում տուն, երբ ցանկանում են, իսկ հետո նորից դուրս շպրտում՝ «ի ցույց դնելով» Ինձ հանրության առջև։ Ես ծայրաստիճան գարշում եմ մարդու ստոր պահվածքից և ուստի բացահայտ ասում եմ, որ մարդը խիղճ չունի։ Բայց մարդիկ համոզված չեն. վերցնում են իրենց «սրերն ու նիզակները» և վիճում Ինձ հետ՝ ասելով, որ Իմ խոսքերը հակասում են իրականությանը, ասելով, որ զրպարտում եմ իրենց. բայց Ես նրանց հատուցում չեմ տալիս իրենց բռնի պահվածքի արդյունքում։ Պարզապես օգտագործում եմ Իմ ճշմարտությունները՝ մարդկանց համոզելու և նրանց իրենցից ամաչել տալու համար, իսկ հետո լուռ նահանջում եմ։ Ես չեմ մրցակցում մարդու հետ, քանի որ դրանում ոչ մի օգուտ չկա։ Ես ամուր կկառչեմ Իմ պարտավորությանը և հուսով եմ, որ մարդը նույնպես կարող է ամուր կառչել իրեն և չգործել Իմ դեմ։ Մի՞թե ավելի լավ չէր լինի այսպես խաղաղ համագոյակցել։ Ինչո՞ւ վնասել մեր հարաբերությունները։ Այսքան տարի համագոյակցել ենք. ի՞նչ կարիք կա, որ ամեն ինչ երկուսիս համար էլ վատ ավարտվի։ Մի՞թե դա մեր երկուսի հեղինակությունների համար էլ լիովին անօգուտ չէր լինի։ Մերը տարիների «հին ընկերություն» է, «հին ծանոթություն». ի՞նչ կարիք կա դժգոհությամբ բաժանվելու։ Մի՞թե լավ կլիներ այդպես վարվել։ Հուսով եմ՝ մարդիկ ուշադրություն կդարձնեն ազդեցությանը և կիմանան իրենց լավն ու վատը։ Մարդու հանդեպ Իմ այսօրվա վերաբերմունքը բավարար է, որ մարդը ողջ կյանքում խոսի դրա մասին. ինչո՞ւ մարդիկ միշտ չեն գնահատում իրենց ցուցաբերված բարեհաճությունը։ Արդյո՞ք պատճառն այն է, որ արտահայտվելու կարողությունն է պակասում։ Նրանց բառապաշարը բավարար չէ՞։ Ինչո՞ւ են միշտ պապանձվում։ Ո՞վ է անտեղյակ, թե ինչպես եմ վարվում։ Մարդիկ քաջատեղյակ են, թե Ես ինչպես եմ վարվում. պարզապես միշտ սիրում են օգտվել ուրիշներից, ուստի երբեք չեն կամենում հրաժարվել իրենց սեփական շահերից։ Եթե որևէ արտահայտություն շոշափում է նրանց սեփական շահերը, հրաժարվում են զիջելուց, մինչև որ առավելություն ձեռք չբերեն. և ի՞նչ իմաստ կա դրանում։ Մարդիկ իրար հետ չեն համեմատվում նրանով, թե ինչ են մատուցում, այլ նրանով, թե ինչ են պահանջում։ Թեև իրենց կարգավիճակում ոչ մի վայելք չկա, այն շատ են փայփայում՝ նույնիսկ անգին գանձ համարելով. և ուստի գերադասում են տանել Իմ հանդիմանությունը, քան հրաժարվել կարգավիճակի օգուտներից։ Մարդիկ չափազանց բարձր կարծիքի են իրենց մասին և ուստի երբեք չեն կամենում մի կողմ դնել սեփական «ես»-ը։ Գուցե մարդու վերաբերյալ Իմ գնահատման մեջ որոշ փոքր անճշտություններ կան, կամ գուցե նրա վրա պիտակ եմ փակցրել, որը ո՛չ խիստ է, ո՛չ էլ մեղմ, բայց ընդհանուր առմամբ Իմ հույսն այն է, որ մարդիկ սա որպես նախազգուշացում ընդունեն։

Մի ժամանակ Ես բարձրակարգ իրեր ընտրեցի՝ Իմ տանը պահելու համար, որպեսզի դրա ներսում անօրինակ առատություն լիներ և այդպիսով զարդարվեր, և դրանից վայելք ստացա։ Բայց Իմ հանդեպ մարդու ունեցած վերաբերմունքի պատճառով և մարդկանց մղումների պատճառով Ես այլ ելք չունեի, քան մի կողմ դնել այս գործը և այլ գործ անել։ Ես կօգտագործեմ մարդու մղումները՝ Իմ գործն իրականացնելու համար, և գործի կդնեմ բոլոր բաները, որպեսզի դրանք ծառայություն մատուցեն Ինձ, որպեսզի Իմ տունն այլևս ամայի չլինի։ Մի ժամանակ Ես նայում էի մարդկանց մեջ. այն ամենը, ինչ մսեղիից ու արյունից էր, զուրկ էր գիտակցությունից, և ոչ մի բան փորձառաբար չէր ապրել Իմ գոյության օրհնությունը։ Մարդիկ ապրում են օրհնությունների մեջ, բայց չգիտեն, թե որքան օրհնված են։ Եթե մարդկության հանդեպ Իմ օրհնությունները մինչ օրս գոյություն չունենային, մարդկության միջից ո՞վ ի վիճակի կլիներ գոյատևել մինչև ներկա պահը և չկորչել։ Այն, որ մարդն ապրում է, Իմ օրհնությունն է, և դա նշանակում է, որ նա ապրում է Իմ օրհնությունների մեջ, որովհետև ի սկզբանե ոչինչ չուներ և որովհետև ի սկզբանե զուրկ էր երկրի վրա և երկնքի տակ ապրելու կապիտալից. այսօր Ես շարունակում եմ օգնել մարդուն, և միայն դրա շնորհիվ է մարդը կանգնած Իմ առջև՝ բավականաչափ բախտավոր լինելով խուսափելու մահից։ Մարդիկ ձևակերպել են մարդու գոյության գաղտնիքը, բայց ոչ ոք երբեք չի թափանցել այն փաստի մեջ, որ դա Իմ օրհնությունն է։ Որպես արդյունք՝ բոլոր մարդիկ անիծում են աշխարհի անարդարությունը, և բոլորը գանգատվում են Ինձնից իրենց կյանքի դժբախտության պատճառով։ Եթե չլինեին Իմ օրհնությունները, ո՞վ կտեսներ այսօրվա օրը։ Մարդիկ բոլորը գանգատվում են Ինձնից, որովհետև անկարող են ապրել հարմարավետության մեջ։ Եթե մարդիկ բոլորն ապրեին մեղմ զեփյուռի և պայծառ արևի շողերի մեջ, և ջերմ «գարնանային զեփյուռն» ուղարկվեր մարդկանց սրտերը՝ անգերազանցելի հաճելիություն առաջացնելով նրանց ամբողջ մարմնում և թողնելով նրանց առանց նվազագույն ցավի, ապա նրանցից ո՞վ կմեռներ գանգատվելով։ Ես մեծ դժվարությամբ եմ ձեռք բերում մարդու բացարձակ անկեղծությունը, քանի որ մարդիկ խաբեության չափազանց շատ միջոցներ ունեն. պարզապես բավականաչափ՝ մարդու գլուխը պտտեցնելու համար։ Բայց երբ Ես հայտարարում եմ Իմ «դիմակայությունը» մարդուն, նա սառնություն է ցուցաբերում Իմ հանդեպ և ոչ մի ուշադրություն չի դարձնում Ինձ։ Դա այն պատճառով է, որ Իմ «դիմակայությունը» դիպել է նրա հոգուն՝ թողնելով նրան ոտքից գլուխ խրատվելու անկարող, և ուստի մարդիկ ատում են Իմ գոյությունը, քանի որ միշտ սիրում եմ «տանջել» նրանց։ Իմ խոսքերի պատճառով մարդիկ երգում և պարում են. Իմ խոսքերի պատճառով նրանք լռությամբ խոնարհում են իրենց գլուխները. և Իմ խոսքերի պատճառով պոռթկում են լացով։ Իմ խոսքերում մարդիկ հուսահատվում են. Իմ խոսքերում նրանք ձեռք են բերում գոյատևման լույսը։ Իմ խոսքերի պատճառով շուռումուռ են գալիս՝ անքուն մնալով գիշեր ու ցերեկ, և Իմ խոսքերի պատճառով վազվզում են ամենուր։ Իմ խոսքերը մարդկանց գցում են Հադես, իսկ հետո նրանց գցում են հանդիմանության մեջ, բայց մարդիկ նաև վայելում են Իմ օրհնությունները՝ առանց գիտակցելու դա։ Արդյո՞ք սա իրագործելի է մարդու կողմից։ Արդյո՞ք սա մարդու անխոնջ ջանքերով է առաջ բերվում։ Ո՞վ կարող է խուսափել Իմ խոսքերի ներդաշնակեցումից։ Ուստի մարդու թերությունների պատճառով Ես Իմ խոսքերը շնորհում եմ մարդկությանը՝ մղելով, որ մարդու պակասությունները սնուցվեն Իմ խոսքերի շնորհիվ՝ անօրինակ առատություն բերելով մարդկության կյանքին։

Ես հաճախ ուշադիր դիտարկում եմ մարդկանց խոսքերն ու գործողությունները։ Նրանց շարժումների և դեմքի արտահայտությունների մեջ բազմաթիվ «խորհուրդներ» եմ հայտնաբերել։ Մարդկանց անձնական վարքի և ուրիշների հետ փոխազդեցությունների մեջ «գաղտնի բաղադրատոմսերը» գործնականում պատվավոր տեղ են զբաղեցնում, և ուստի, երբ շփվում եմ մարդու հետ, Իմ ձեռք բերածը ոչ այլ ինչ է, քան «մարդկային շփման գաղտնի բաղադրատոմսեր», ինչը ցույց է տալիս, որ մարդը չի սիրում Ինձ։ Հաճախ Ես մարդուն նախատում եմ նրա թերությունների պատճառով, սակայն անկարող եմ ձեռք բերել նրա վստահությունը։ Մարդը չի կամենում թույլ տալ, որ սպանեմ իրեն, քանի որ մարդու «մարդկային շփման գաղտնի բաղադրատոմսերում» նա երբեք ճակատագրական աղետ չի ակնկալել, այլ միայն աննշան անհաջողություններ՝ դժբախտության ժամանակ։ Իմ խոսքերի պատճառով մարդիկ աղաղակում են Ինձ աղերսանքով, և նրանց աղերսանքները միշտ դժգոհություններ են պարունակում Իմ անսրտության վերաբերյալ։ Կարծես բոլորը փնտրում են Իմ ճշմարիտ «սերը» մարդու հանդեպ, բայց ինչպե՞ս կարող էին գտնել Իմ սերն Իմ խիստ խոսքերում։ Որպես արդյունք՝ նրանք Իմ խոսքերի պատճառով միշտ կորցնում են հույսը։ Կարծես հենց որ կարդում են Իմ խոսքերը, «մահվան հրեշտակին» են տեսնում և ուստի դողում են վախից։ Սա Ինձ դժբախտ է դարձնում։ Ինչո՞ւ են մսեղիից մարդիկ, որոնք մահվան մեջ են ապրում, միշտ վախենում մահից։ Արդյո՞ք մարդն ու մահը ոխերիմ թշնամիներ են։ Ինչո՞ւ է մահվան վախը միշտ տառապանք պատճառում մարդկանց։ Իրենց կյանքի «բացառիկ» փորձառությունների ընթացքում մարդիկ իսկապե՞ս այդքան քիչ փորձառություն են ունեցել մահվան վերաբերյալ։ Ինչո՞ւ են մարդիկ իրենց ասածների մեջ միշտ գանգատվում Ինձնից։ Ուստի Ես դուրս եմ բերում մարդկային կյանքի չորրորդ ասույթը։ Մարդու հնազանդությունն Իմ հանդեպ նվազագույն է, և ուստի նա միշտ ատում է Ինձ։ Մարդու ատելության պատճառով Ես հաճախ հեռանում եմ։ Ինչո՞ւ պետք է Ինձ ենթարկեմ սրան։ Ինչո՞ւ պետք է միշտ գարշանք առաջացնեմ մարդկանց մեջ։ Քանի որ մարդիկ չեն ողջունում Իմ գոյությունը, ինչո՞ւ պետք է անամոթաբար ապրեմ մարդու տան ներսում։ Ես այլ ելք չունեմ, քան վերցնել Իմ «ուղեբեռը» և հեռանալ մարդուց։ Բայց մարդիկ չեն կարողանում տանել Իմ հեռանալը և երբեք չեն ուզում թույլ տալ, որ հեռանամ։ Նրանք ողբում և հեծկլտում են՝ խորապես վախենալով, որ կհեռանամ, և որ այդպիսով կկորցնեն այն, ինչից կախված են ապրելու համար։ Տեսնելով նրանց աղերսող հայացքը՝ Իմ սիրտը փափկում է։ Աշխարհի բոլոր օվկիանոսների մեջ ո՞վ կա, որ կարող է սիրել Ինձ։ Մարդիկ բոլորը ծածկված են կեղտաջրով՝ կլանված ծովի ուժի կողմից։ Ես ատում եմ մարդու ըմբոստությունը, սակայն նաև կարեկցանք եմ զգում ողջ մարդկության դժբախտության հանդեպ, քանի որ մարդն ի վերջո դեռ զոհ է։ Ինչպե՞ս կարող եմ առիթն օգտագործել՝ մարդուն ջրերը գցելու համար, երբ նա թույլ է և տկար։ Այդքան դաժա՞ն եմ, որ հարվածեմ նրան, երբ ընկած է։ Իմ սիրտն այդքան անգո՞ւթ է։ Մարդկության հանդեպ Իմ վերաբերմունքի պատճառով է, որ մարդն Ինձ հետ միասին մտել է այս դարաշրջան և այս բացառիկ օրերն ու գիշերներն Ինձ հետ միասին անցկացրել։ Այսօր մարդիկ և՛ վիշտ են զգում, և՛ ուրախություն և ավելի մեծ զգացում ունեն Իմ սիրալիրության հանդեպ ու Ինձ կենդանի սիրով են սիրում, որովհետև նրանց կյանքում կենսունակություն կա, և նրանք դադարում են անառակ որդիներ լինելուց, որոնք թափառում են մինչև երկրի ծայրերը։

Մարդու հետ ապրելու Իմ օրերին մարդիկ ապավինում են Ինձ, և քանի որ Ես ամեն ինչում ուշադիր եմ մարդու հանդեպ և բծախնդիր եմ նրա հանդեպ Իմ հոգատարության մեջ, մարդիկ միշտ ապրում են Իմ ջերմ գրկում՝ չդիմանալով ո՛չ խայթող քամուն, ո՛չ ծեծող անձրևին, ո՛չ էլ այրող արևին. մարդիկ ապրում են երջանկության մեջ և Ինձ վերաբերվում են որպես սիրող մոր։ Մարդիկ նման են ջերմոցի ծաղիկների՝ լիովին անկարող դիմանալու «բնական աղետների» հարվածին, միշտ անկարող հաստատուն կանգնելու։ Ուստի Ես նրանց դնում եմ քամու և ալիքների փորձությունների մեջ, և նրանք չեն կարող անդադար «չտատանվել»։ Գործնականում դիմակայելու ոչ մի ուժ չունեն։ Քանի որ նրանց հասակը չափազանց պակասում է, իսկ մարմինները չափազանց թույլ են, Ես հոգսի զգացում եմ ունենում։ Ուստի, առանց գիտակցելու, մարդիկ ենթարկվում են Իմ փորձություններին, որովհետև չափազանց փխրուն են և անկարող են դիմանալ ոռնացող քամիներին և այրող արևին։ Մի՞թե սա Իմ ներկա գործը չէ։ Ինչո՞ւ են մարդիկ Իմ փորձություններին բախվելիս միշտ պոռթկում լացով։ Արդյոք անարդարացի՞ եմ վարվում նրանց հետ։ Արդյոք միտումնավո՞ր եմ մորթում նրանց։ Ինչո՞ւ է մարդու այն վիճակը, որը սիրելի է, մեռնում՝ երբեք հարություն չառնելու համար։ Մարդիկ միշտ բռնում են Ինձ և բաց չեն թողնում։ Քանի որ նրանք երբեք ի վիճակի չեն եղել ինքնուրույն ապրելու, միշտ թույլ են տվել, որ Իմ ձեռքն առաջնորդի իրենց՝ վախենալով, որ մեկ ուրիշը կտանի իրենց։ Մի՞թե նրանց ողջ կյանքն Իմ կողմից չի ուղղորդվում։ Իրենց կյանքի կոպիտ ու քարքարոտ ընթացքում նրանք լեռներ ու լեռնաշղթաներ են անցել և բազմաթիվ դժվարություններ են փորձառաբար ապրել։ Մի՞թե այս բաներից որևէ մեկն Իմ ձեռքից դուրս էր։ Ինչո՞ւ մարդիկ երբեք ի վիճակի չեն հասկանալու Իմ սիրտը։ Ինչո՞ւ են Իմ բարի մտադրությունները միշտ սխալ հասկացվում նրանց կողմից։ Ինչո՞ւ Իմ գործը չի կարող հարթ ընթանալ երկրի վրա։ Ես մարդուց միշտ խուսափել եմ մարդու թուլության պատճառով, ինչն Ինձ վշտով է լցնում։ Ինչո՞ւ Իմ գործի հաջորդ քայլը չի կարող իրականացվել մարդու վրա։ Ուստի լռում եմ՝ ուշադիր չափելով նրան։ Ինչո՞ւ եմ միշտ սահմանափակվում մարդու թերություններով։ Ինչո՞ւ են նրանք Իմ գործի համար միշտ խոչընդոտներ լինում։ Այսօր դեռ մարդու մեջ լիարժեք պատասխան չեմ գտել, քանի որ մարդը միշտ մերթ տաք է, մերթ սառը, և երբեք բնականոն չէ. նա կա՛մ ատում է Ինձ մինչև ոսկորները, կա՛մ ծայրահեղ սեր ունի Իմ հանդեպ։ Ես՝ բնականոն Աստված Ինքս, նվազագույն չափով անգամ չեմ կարող տանել մարդու՝ նման տանջանքը։ Քանի որ մարդիկ մտքով միշտ անբնականոն են, կարծես փոքր-ինչ «վախենում եմ» մարդուց, և ուստի նրա ամեն մի շարժումը տեսնելն Ինձ ստիպում է մտածել նրա անբնականոնության մասին։ Ես անգիտակցաբար հայտնաբերել եմ մարդու մեջ եղած խորհուրդը։ Պարզվում է, որ նրա հետևում կազմակերպիչ կա. արդյունքում մարդիկ միշտ համարձակ են ու ինքնավստահ, կարծես արդարացված մի բան են արել։ Ուստի մարդիկ միշտ մեծահասակ են ձևանում՝ «փոքրիկ երեխային» քաղցր խոսքերով համոզելու համար։ Դիտելով մարդու խեղկատակությունը՝ Ես չեմ կարողանում զսպել Ինձ և մեծ ցասում եմ թափում։ Ինչո՞ւ են մարդիկ այդքան անսեր և անհարգալից իրենք իրենց հանդեպ։ Ինչո՞ւ չեն ճանաչում իրենք իրենց։ Արդյո՞ք Իմ խոսքերն անցել են։ Արդյո՞ք Իմ խոսքերը մարդու թշնամին են։ Ինչո՞ւ, երբ կարդում են Իմ խոսքերը, մարդկանց մեջ Իմ հանդեպ գանգատվող սիրտ է առաջանում։ Ինչո՞ւ են մարդիկ միշտ իրենց սեփական մտքերն ավելացնում Իմ խոսքերին։ Արդյո՞ք չափազանց անխոհեմ եմ մարդու հանդեպ։ Բոլոր մարդիկ լավ կանեին լրջորեն մտածեին այս մասին՝ այն մասին, թե ինչ է պարունակվում Իմ խոսքերում։

Ես չգիտեմ՝ մարդիկ որքան լավ են անում Իմ խոսքերն իրենց գոյության հիմքը դարձնելու այս գործը։ Ես միշտ մտահոգվել եմ մարդու ճակատագրի համար, սակայն մարդիկ կարծես ամենևին չեն գիտակցում սա․ որպես արդյունք՝ երբեք ուշադրություն չեն դարձրել Իմ ամեն մի գործողությանը, և մարդու նկատմամբ իմ վերաբերմունքի հետևանքով նրանց մեջ երբեք Իմ հանդեպ պաշտամունք չի ձևավորվել։ Կարծես վաղուց ազատվել են իրենց զգացմունքներից՝ «Իմ սիրտը բավարարելու» համար։ Բախվելով նման հանգամանքների՝ Ես մեկ անգամ ևս լռում եմ։ Ինչո՞ւ Իմ խոսքերն արժանի չեն մարդկանց մանրակրկիտ խորհրդածությանը, ավելի խորը մուտքին։ Արդյո՞ք պատճառն այն է, որ Ես իրականություն չունեմ և փորձում եմ մարդկանց մեջ թերություններ գտնել, որոնք կարող եմ օգտագործել նրանց դեմ։ Ինչո՞ւ են մարդիկ միշտ «հատուկ վերաբերմունք» ցույց տալիս Ինձ։ Մի՞թե Ես հաշմանդամ եմ, որն Իր սեփական հատուկ հիվանդասենյակում է։ Ինչո՞ւ, երբ ամեն ինչ այսօր հասել է այս կետին, մարդիկ դեռևս այլ կերպ են նայում Ինձ։ Արդյո՞ք մարդու նկատմամբ Իմ վերաբերմունքի մեջ սխալ կա։ Այսօր Ես նոր գործ եմ սկսել տիեզերքներից վեր՝ այնպես անելով, որ երկրի վրայի մարդիկ նոր սկիզբ ունենան, և պահանջելով նրանց բոլորին հեռանալ Իմ տնից։ Եվ քանի որ մարդիկ միշտ սիրում են տրվել իրենց ցանկություններին, Ես խորհուրդ եմ տալիս նրանց մի փոքր ավելի շատ ինքնազսպում ցուցաբերել և միշտ չանհանգստացնել Իմ գործը։ Իմ բացած «հյուրատանը» Ես ոչնչից այնքան չեմ զզվում, որքան մարդուց, որովհետև մարդիկ միշտ խնդիրներ են ստեղծում Ինձ համար և հիասթափեցնում Ինձ։ Նրանց պահվածքն ամոթ է բերում Ինձ վրա, և Ես երբեք չեմ կարողացել Իմ գլուխը բարձր պահել։ Ուստի Ես հանգիստ խոսում եմ նրանց հետ՝ խնդրելով, որ հնարավորինս շուտ հեռանան Իմ տնից և այլևս ձրի չուտեն Իմ ուտելիքը։ Եթե ցանկանում են մնալ, ապա պետք է տառապանք կրեն և տանեն Իմ հանդիմանությունը։ Նրանց մտքերում Ես լիովին անտեղյակ և անգետ եմ նրանց արարքներից, ուստի և միշտ բարձր ու հաստատուն են կանգնել Իմ առաջ՝ առանց ընկնելու որևէ նշանի, պարզապես ձևացնելով, թե մարդ են՝ քանակ լրացնելու համար։ Երբ Ես պահանջներ եմ դնում մարդկանց առջև, ապշում են․ երբևէ չէին մտածել, որ Աստված, որ այնքան տարիներ բարեսիրտ է եղել, կարող է նման խոսքեր ասել, խոսքեր՝ զուրկ ջերմությունից և եղբայրական հավատարմությունից, ուստի և նրանք պապանձվում են։ Այս ժամանակ Ես տեսնում եմ, որ մարդկանց սրտերում Իմ հանդեպ ատելությունը դարձյալ աճել է, որովհետև կրկին սկսել են բողոքելու գործը։ Միշտ բողոքում են երկրից և անիծում Երկինքը։ Սակայն նրանց խոսքերում Ես չեմ գտնում ոչինչ, որն անիծում է իրենց, որովհետև նրանց սերն իրենց հանդեպ այնքան մեծ է։ Ուստի Ես հասնում եմ մարդկային կյանքի իմաստին․ քանի որ մարդիկ չափազանց շատ են սիրում իրենց, նրանց ողջ կյանքը տանջալից է ու դատարկ, և նրանք կործանում են բերում իրենց իսկ գլխին Իմ հանդեպ իրենց ատելության պատճառով։

Թեև մարդու խոսքերում Իմ հանդեպ անասելի «սեր» կա, երբ Ես այդ խոսքերը տանում եմ «լաբորատորիա»՝ ստուգելու, և դիտարկում եմ դրանք մանրադիտակի տակ, դրանցում պարունակվող ամեն բան բացահայտվում է կատարյալ հստակությամբ։ Այս պահին Ես մեկ անգամ ևս գալիս եմ մարդկանց մեջ՝ թույլ տալու նրանց նայել իրենց «բժշկական քարտերին», որպեսզի այնպես անեմ՝ անկեղծորեն համոզվեն։ Երբ մարդիկ տեսնում են դրանք, նրանց դեմքերը լցվում են տխրությամբ, զղջում են իրենց սրտերում և նույնիսկ այնքան են անհանգստանում, որ անդիմադրելի ցանկություն են ունենում անմիջապես թողնելու իրենց չար ճանապարհները և վերադառնալ ճիշտ ուղուն, որպեսզի ուրախացնեն Ինձ։ Տեսնելով նրանց վճռականությունը՝ Ես չափազանց հրճվում եմ, ընկղմվում ուրախության մեջ․ «Երկրի վրա ո՞վ, բացի մարդուց, կարող է կիսել ուրախությունը, վիշտը և դժվարությունն Ինձ հետ։ Մի՞թե մարդը միակը չէ»։ Սակայն երբ Ես հեռանում եմ, մարդիկ պատռում են իրենց բժշկական քարտերը և նետում դրանք հատակին՝ նախքան հպարտ քայլվածքով հեռանալը։ Դրան հաջորդած օրերին մարդկանց գործողություններում քիչ բան եմ տեսել, որը համապատասխանում է Իմ մտադրություններին։ Սակայն նրանց վճիռներն Իմ առաջ զգալիորեն կուտակվել են, և նայելով նրանց  վճիռներին՝ Ես մինչև կոկորդս կուշտ եմ զգում Ինձ, որովհետև դրանցում չկա ոչինչ, որը կարող է դուրս բերվել Իմ վայելքի համար․ դրանք չափազանց աղտոտված են։ Տեսնելով Իմ անտարբերությունն իրենց վճիռների հանդեպ՝ մարդիկ սառչում են։ Դրանից հետո միայն հազվադեպ են «դիմում» ներկայացնում։ Քանի որ մարդու սիրտը երբեք հավանություն ձեռք չի բերել Իմ առաջ, այլ միայն արժանացել է Իմ մերժմանը, նրա կյանքում այլևս չկա ներքին աջակցության որևէ աղբյուր, և ուստի նրա եռանդն անհետանում է, ու Ես այլևս չեմ զգում, որ «կիզիչ շոգ» եղանակ է։ Մարդիկ շատ են տառապում իրենց ողջ կյանքի ընթացքում, այն աստիճան, որ այսօրվա իրավիճակի գալուստով այնքան են «տանջվում» Իմ կողմից, որ հայտնվում են կյանքի և մահվան միջև։ Արդյունքում նրանց դեմքերի լույսը խամրում է, և կորցնում են իրենց «աշխուժությունը», որովհետև բոլորը «մեծացել են»։ Տանել չեմ կարողանում մարդկանց խղճուկ վիճակը տեսնելը, երբ նրանք զտվում են հանդիմանության ժամանակ, սակայն ո՞վ կարող է փրկագնել մարդկության թշվառ պարտությունը։ Ո՞վ կարող է փրկել մարդուն թշվառ մարդկային կյանքից։ Ինչո՞ւ մարդիկ երբեք չեն կարողացել դուրս բերել իրենց տանջանքի ծովի անդունդից։ Արդյո՞ք Ես միտումնավոր եմ վնասում մարդկանց։ Մարդիկ երբեք չեն հասկացել Իմ տրամադրությունը, և ուստի Ես գանգատվում եմ տիեզերքին․ երկնքում և երկրի վրայի բոլոր բաների մեջ ոչինչ երբեք չի ըմբռնել Իմ սիրտը, և ոչինչ ճշմարտապես չի սիրում Ինձ։ Նույնիսկ այսօր Ես դեռ չգիտեմ՝ ինչու մարդիկ ի վիճակի չեն սիրելու Ինձ։ Նրանք կարող են Ինձ տալ իրենց սրտերը, ի վիճակի են զոհաբերելու իրենց ճակատագիրն Ինձ համար, բայց ինչո՞ւ չեն կարող Ինձ տալ իրենց սերը։ Մի՞թե Ես խնդրում եմ մի բան, որը նրանք չունեն։ Մարդիկ ի վիճակի են սիրելու ամեն ինչ՝ բացի Ինձնից, ուրեմն ինչո՞ւ չեն կարող սիրել Ինձ։ Ինչո՞ւ է նրանց սերը միշտ թաքնված։ Ինչո՞ւ, երբ կանգնած են եղել Իմ առաջ մինչև այսօր, երբեք չեմ տեսել նրանց սերը։ Արդյո՞ք սա մի տարր է, որը նրանց պակասում է։ Արդյո՞ք Ես միտումնավոր ամեն բան դժվարացնում եմ մարդկանց համար։ Արդյո՞ք դեռևս կասկածներ ունեն իրենց սրտերում։ Արդյոք վախենո՞ւմ են, որ իրենց սերը սխալ տեղում կլինի, և որ չեն կարողանա շտկվել։ Մարդկանց մեջ կան անթիվ անըմբռնելի խորհուրդներ,  ուստի և Ես միշտ «երկչոտ և վախեցած» եմ մարդու առաջ։

Այսօր՝ դեպի թագավորության դարպասն առաջ շարժվելու ժամանակ բոլոր մարդիկ սկսում են առաջ անցնել, բայց երբ հասնում են դարպասի դիմաց, Ես փակում եմ դարպասը, մարդկանց թողնում եմ դրսում և պահանջում եմ, որ ցույց տան իրենց մուտքի անցագրերը։ Նման տարօրինակ քայլը լիովին հակասում է մարդկանց սպասելիքներին, և բոլորն ապշում են։ Ինչո՞ւ դարպասը, որը միշտ լայն բացված է եղել, այսօր հանկարծակի ամուր փակվել է։ Մարդիկ դոփում են գետնին և ետ ու առաջ են քայլում։ Երևակայում են, թե կարող են խորամանկությամբ սողոսկել ներս, բայց երբ Ինձ են հանձնում իրենց կեղծ մուտքի անցագրերը, Ես տեղնուտեղը նետում եմ դրանք կրակի անդունդը, և բոցերի մեջ տեսնելով իրենց իսկ «սրտի արյունը»՝ նրանք հուսահատվում են։ Գլուխները բռնում են՝ արտասվելով, նայելով թագավորության ներսի գեղեցիկ տեսարաններին, բայց անկարող լինելով մտնել։ Սակայն Ես ներս չեմ թողնում նրանց իրենց խղճուկ իրադրության պատճառով․ ո՞վ կարող է խաթարել Իմ ծրագիրն այնպես, ինչպես կամենում է։ Կարո՞ղ են մարդիկ ստանալ ձեռքբերովի օրհնություններ՝ ապավինելով իրենց եռանդին։ Արդյո՞ք մարդկային գոյության իմաստն այն է, որ մարդն Իմ թագավորություն մտնի այնպես, ինչպես կամենում է։ Մի՞թե Ես այդքան նվաստ եմ։ Եթե չլինեին Իմ խիստ խոսքերը, մի՞թե մարդիկ վաղուց մտած չէին լինի թագավորություն։ Այսպիսով՝ մարդիկ միշտ ատում են Ինձ այն ողջ հոգսի պատճառով, որ Իմ գոյությունը պատճառում է նրանց։ Եթե Ես գոյություն չունենայի, կկարողանային վայելել թագավորության օրհնությունները ներկա օրերում․ էլ ի՞նչ կարիք կլիներ տոկալու այս տառապանքին։ Եվ ուստի Ես ասում եմ մարդկանց, որ նրանց համար ավելի լավ կլինի հեռանալ, որ պետք է օգտվեն այն բանից, թե որքան լավ է ամեն ինչ ընթանում ներկայում, որպեսզի ելք գտնեն իրենց համար․ պետք է օգտվեն ներկայից, քանի դեռ երիտասարդ են՝ սովորելու որոշ «հմտություններ»։ Եթե չանեն դա, ապագայում չափազանց ուշ կլինի։ Իմ տանը ոչ ոք երբեք օրհնություններ չի ստացել։ Ես ասում եմ մարդկանց շտապել և հեռանալ, չկառչել «աղքատության» մեջ ապրելուն․ ապագայում չափազանց ուշ կլինի զղջումների համար։ Չպետք է խիստ անհանգստանան սրա համար․ ինչո՞ւ են նման դժվարության մեջ գցում իրենց։ Սակայն Ես նաև ասում եմ մարդկանց, որ երբ չկարողանան օրհնություններ ձեռք բերել, ոչ ոք չպետք է բողոքի Ինձնից։ Ես ժամանակ չունեմ Իմ խոսքերը մարդու վրա վատնելու համար։ Հուսով եմ՝ սա կմնա մարդկանց մտքերում, որ չեն մոռանա դա․ այս խոսքերն տհաճ ճշմարտությունն են, որ Ես տալիս եմ։ Ես վաղուց կորցրել եմ հավատը մարդկանց հանդեպ և վաղուց կորցրել եմ հույսը նրանց հանդեպ, քանի որ նրանք զուրկ են ձգտումից, երբեք ի վիճակի չեն եղել Ինձ աստվածասեր սիրտ տալու և փոխարենը միշտ Ինձ են տալիս իրենց դրդապատճառները։ Ես շատ բան եմ ասել մարդուն, և քանի որ մարդիկ այսօր դեռևս անտեսում են Իմ խորհուրդը, ասում եմ նրանց Իմ տեսակետը, որպեսզի կանխեմ ապագայում Իմ սիրտը թյուրըմբռնելը։ Արդյոք կապրեն, թե կմեռնեն գալիք ժամանակներում, իրենց գործն է․ Ես վերահսկողություն չունեմ դրա վրա։ Հուսով եմ՝ կգտնեն վերապրելու իրենց սեփական ուղին։ Ես անզոր եմ սրանում։ Քանի որ մարդը ճշմարտապես չի սիրում Ինձ, մենք պարզապես բաժանվում ենք․ ապագայում մեր միջև այլևս ոչ մի խոսք չի լինի, այլևս խոսելու ոչինչ չենք ունենա և չենք խառնվի միմյանց գործերին, այլ յուրաքանչյուրս կգնա իր իսկ ճանապարհով։ Մարդիկ չպետք է գան Ինձ փնտրելու, և Ես այլևս երբեք չեմ խնդրի մարդու «օգնությունը»։ Սա մի բան է, որը մեր միջև է, և մենք խոսել ենք առանց երկիմաստության՝  կանխելու ապագայում որևէ խնդրի առաջացումը։ Մի՞թե սա չի հեշտացնում ամեն ինչ։ Ամեն մեկս գնում է իր սեփական ճանապարհով, և ոչ մի կապ չունենք միմյանց հետ․ ի՞նչ սխալ բան կա դրանում։ Հուսով եմ՝ մարդիկ փոքր-ինչ կխորհեն սրա մասին։

Որպեսզի պատճառ հանդիսանամ, որ մարդկության կյանքն աճի, և որպեսզի մարդկությունն ու Ես արդյունքների հասնենք մեր ընդհանուր ձգտման հարցում, Ես միշտ ընդառաջել եմ մարդկանց՝ թույլ տալով նրանց սնուցում և սնունդ ստանալ Իմ խոսքից և ընդունել Իմ ողջ առատությունը։ Երբեք մարդկությանն առիթ չեմ տվել ամաչելու, սակայն մարդիկ երբեք չեն խնայում Իմ զգացմունքները։ Դա նրանից է, որ մարդիկ զգացմունքներ չունեն և «ատում են» այն ամենը, ինչն Ինձնից դուրս է։ Նրանց պակասությունների պատճառով շատ եմ կարեկցում նրանց․ ուստի քիչ ջանք չեմ թափել մարդկանց վրա, որպեսզի երկրի վրա գտնվելու ընթացքում իրենց սրտի ուզածի չափով վայելեն երկրի ողջ առատությունը։ Անարդարացիորեն չեմ վարվում մարդկանց հետ․ հաշվի առնելով, որ երկար տարիներ հետևել են Ինձ, Իմ սիրտը փափկել է նրանց հանդեպ, ովքեր այդպես են վարվել, և սիրտս կարծես չի տանում, որ Իմ գործն իրականացնեմ այս մարդկանց վրա։ Ուստի, տեսնելով այս վտիտ մարդկանց, որ սիրում են Ինձ այնպես, ինչպես իրենք իրենց, միշտ անբացատրելի ցավի զգացում եմ ունենում Իմ սրտում։ Բայց ո՞վ կարող է սրա պատճառով խախտել սահմանված կարգը։ Ո՞վ իրեն նեղություն կտա սրա պատճառով։ Այնուամենայնիվ Իմ ողջ առատությունը շնորհել եմ մարդկությանը, որպեսզի նրանք լիովին վայելեն այն, և այս հարցում վատ չեմ վարվել մարդկանց հետ։ Ահա թե ինչու այն, ինչ մարդկությունը տեսնում է, դեռևս Իմ կարեկից և բարեգութ դեմքն է։ Միշտ համբերատար եմ եղել և միշտ սպասել եմ։ Երբ մարդիկ բավականաչափ վայելած և ձանձրացած լինեն, այն ժամանակ Ես կսկսեմ «բավարարել» նրանց խնդրանքները և բոլոր մարդկանց թույլ կտամ ազատվել իրենց ունայն կյանքից և այլևս երբեք գործ չունենալ մարդկության հետ։ Երկրի վրա ծովի ջուրն եմ օգտագործել՝ մարդկությանը կլանելու համար, կառավարել եմ նրանց սովի միջոցով, սպառնացել եմ միջատների պատուհասներով և հորդառատ անձրևներ եմ տեղացել՝ նրանց «հեղեղելու» համար, սակայն նրանք երբեք չեն զգացել կյանքի ունայնությունը։ Նույնիսկ հիմա մարդիկ դեռ չեն հասկանում երկրի վրա ապրելու իմաստը։ Մի՞թե Իմ ներկայությամբ ապրելը մարդկային կյանքի ամենախոր իմաստն է։ Մի՞թե Իմ ներսում լինելը թույլ է տալիս խուսափել աղետի սպառնալիքից։ Երկրի վրա քանի՞ մսեղավոր մարմին է ապրել ինքնավայելքի ազատության վիճակում։ Ո՞վ է խուսափել մսեղիում ապրելու ունայնությունից։ Բայց ո՞վ կարող է գիտակցել սա։ Այն ժամանակվանից ի վեր, երբ ստեղծեցի մարդկությանը, ոչ ոք չի կարողացել երկրի վրա ապրել ամենաիմաստալից կյանքով, և ուստի մարդկությունը միշտ իզուր վատնել է միանգամայն անիմաստ կյանք։ Ոչ ոք, սակայն, չի ցանկանում դուրս գալ այսպիսի ծանր կացությունից, և ոչ ոք չի ցանկանում խուսափել այս ունայն ու հոգնեցուցիչ կյանքից։ Ըստ մարդկության փորձառության՝ մսեղիում ապրողներից ոչ ոք չի խուսափել մարդկային աշխարհի բարքերից ու սովորույթներից, թեև նրանք Ինձ վայելելը համարում են իրենց կապիտալը։ Փոխարենը նրանք միշտ պարզապես թույլ են տվել, որ ամեն ինչ իր հունով ընթանա, և շարունակել են խաբել իրենք իրենց։

Երբ հիմնովին բնաջնջած լինեմ մարդկությանը, ոչ ոք ողջ չի մնա երկրի վրա՝ երկրի «հալածանքը» համբերությամբ տանելու համար։ Միայն այդ ժամանակ կարելի է ասել, որ Իմ մեծ գործն ամբողջությամբ ավարտված է։ Վերջին օրերին, երբ մսեղի եմ դարձել, այն գործը, որ ցանկանում եմ իրագործել, մսեղիում ապրելու ունայնությունը մարդկանց հասկացնելն է, և դրանով իսկ կոչնչացնեմ մսեղին։ Այդ պահից սկսած՝ երկրի վրա այլևս մարդիկ գոյություն չեն ունենա, ոչ ոք այլևս լաց չի լինի երկրի ունայնության համար, ոչ ոք այլևս չի խոսի մսեղիի դժվարությունների մասին, ոչ ոք այլևս չի տրտնջա, որ անարդար եմ, և բոլոր մարդիկ ու բաները կմտնեն հանգստի մեջ։ Այնուհետև մարդիկ այլևս չեն վազվզի՝ մշտապես զբաղված լինելով, և ոչ էլ կփնտրեն այստեղ ու այնտեղ երկրի վրա, քանի որ իրենց համար հարմար նշանակության վայր գտած կլինեն։ Այդժամ նրանց բոլորի դեմքերին ժպիտներ կհայտնվեն։ Այն ժամանակ այլևս ոչինչ չեմ պահանջի մարդկությունից, և նրանց հետ այլևս որևէ վեճ չեմ ունենա․ մեր միջև այլևս խաղաղության համաձայնություն չի լինի։ Ես գոյություն ունեմ երկրի վրա, իսկ մարդիկ ապրում են երկրի վրա։ Ապրում եմ նրանց հետ և Իմ օրերն անցկացնում նրանց հետ։ Նրանք բոլորը զգում են Իմ ներկայության վայելքը և ուստի չեն ցանկանում հեռանալ առանց պատճառի և փոխարենը կնախընտրեին, որ պարզապես մի փոքր էլ մնայի։ Ինչպե՞ս կարող եմ հանդուրժել երկրի ամայությունը տեսնելը առանց օգնության նպատակով մատս մատիս խփելու։ Ես Երկրից չեմ․ համբերության շնորհիվ է, որ Ինքս Ինձ ստիպել եմ մինչև այսօր մնալ այստեղ։ Եթե չլինեին մարդկության անվերջանալի աղերսանքները, վաղուց հեռացած կլինեի։ Այժմ մարդիկ կարող են հոգ տանել իրենց մասին և Իմ օգնության կարիքը չունեն, քանի որ հասունացել են և կարիք չունեն, որ կերակրեմ նրանց։ Հետևաբար Ես պատրաստվում եմ մարդկության հետ «հաղթանակի տոնակատարություն» անցկացնել, որից հետո հրաժեշտ կտամ նրանց, որպեսզի նրանք անտեղյակ չլինեն։ Իհարկե, վատ հարաբերություններով բաժանվելը լավ բան չէր լինի, քանի որ մեր միջև ոխ չկա։ Ուստի բարեկամությունը մեր միջև հավերժական կլինի։ Հուսով եմ, որ մեր բաժանվելուց հետո մարդիկ կկարողանան ստանձնել Իմ «ժառանգությունը» և չեն մոռանա այն ուսմունքների մասին, որ տվել եմ Իմ կյանքի ընթացքում։ Հուսով եմ, որ չեն անի որևէ բան, որն անպատվություն կբերի Իմ անվանը, և ամուր կպահեն Իմ խոսքերն իրենց մտքում։ Հույս ունեմ, որ Իմ հեռանալուց հետո մարդիկ բոլորը կանեն առավելագույնը՝ Ինձ բավարարելու համար։ Հուսով եմ, որ Իմ խոսքերը կօգտագործեն որպես իրենց գոյության հիմք և կարդարացնեն Իմ հույսերը, քանի որ Իմ սիրտը միշտ մտահոգվել է մարդկանց համար, և միշտ կապված եմ եղել նրանց հետ։ Մարդկությունը և Ես ժամանակին մեկտեղվել ենք և վայելել երկրի վրա երկնքում ապրելու օրհնությունը։ Ես ապրել եմ մարդկանց հետ միասին և Իմ օրերն անցկացրել նրանց հետ։ Մարդիկ միշտ սիրել են Ինձ, իսկ Ես միշտ սիրել եմ նրանց․ հոգեհարազատ ենք եղել միմյանց։ Հետադարձ հայացք եմ նետում մարդկանց հետ Իմ անցկացրած ժամանակի տեսարաններին։ Այն օրերին, երբ հավաքվում էինք միասին, ծիծաղ և ուրախություն կար, և լինում էին նաև վեճեր։ Այնուամենայնիվ սերը մեր միջև հաստատվեց այս հիմքի վրա, և մեր շփումները միմյանց հետ երբեք չխզվեցին։ Մեր երկար տարիների շփման ընթացքում մարդկությունը խորը տպավորություն է թողել Ինձ վրա, և Ես նույնպես մարդկանց շատ բաներ եմ տվել վայելելու համար, ինչի համար նրանք միշտ կրկնակի երախտապարտ են եղել։ Այժմ մեր հավաքույթներն այլևս երբեք նույնը չեն լինի, ինչ նախկինում։ Ո՞վ կարող է փախչել մեր բաժանման այս պահից։ Մարդկանց և Իմ միջև կա խոր և տևական կապվածություն, քնքուշ զգացմունքների հոսք, բայց ի՞նչ կարելի է անել։ Ո՞վ կհամարձակվեր խախտել երկնային Հոր պահանջները։ Ես կվերադառնամ Իմ բնակության վայրը, որտեղ կավարտեմ Իմ գործի մեկ այլ մասը։ Գուցե կրկին հանդիպելու հնարավորություն ունենանք։ Իմ հույսն է, որ մարդիկ սաստիկ չեն տխրի և կբավարարեն Ինձ երկրի վրա։ Իմ Հոգին երկնքում հաճախ շնորհ կպարգևի նրանց։

Արարչագործության ժամանակ Ես մարգարեացել էի, որ վերջին օրերին կստեղծեմ մի խումբ մարդկանց, որոնք Ինձ հետ համակարծիք են։ Կանխագուշակել էի, որ վերջին օրերին երկրի վրա օրինակ հաստատելուց հետո կվերադառնամ Իմ բնակության վայրը։ Երբ ողջ մարդկությունն Ինձ բավարարած լինի, ապա նրանք իրագործած կլինեն այն, ինչ պահանջել եմ նրանցից, և Ես նրանցից այլևս չեմ պահանջի որևէ բան անել։ Փոխարենը մարդիկ և Ես հին օրերի մասին պատմություններ կփոխանակենք և դրանից հետո կբաժանվենք։ Սկսել եմ այս գործը, որպեսզի մարդիկ հոգեբանորեն նախապատրաստվեն, և բոլորը հասկանան Իմ մտադրությունները, որպեսզի չթյուրըմբռնեն Ինձ և չմտածեն, թե չափազանց անզգա եմ կամ չափազանց անհավատարիմ եմ Իմ ընկերներին, ինչն Իմ մտադրությունը չէ։ Մի՞թե մարդիկ սիրում են Ինձ, սակայն հրաժարվում են թույլ տալ, որ հարմար հանգստավայր ունենամ։ Մի՞թե նրանք չեն ցանկանում աղերսել երկնային Հորը հանուն Ինձ։ Մի՞թե մարդիկ կարեկցանքի արցունքներ չեն թափել Ինձ համար։ Մի՞թե նրանք չեն օգնել հասնելու Մեր՝ Հոր և Որդու վաղաժամ վերամիավորմանը։ Այդ դեպքում ինչո՞ւ նրանք հիմա չեն ցանկանում։ Երկրի վրա Իմ սպասավորությունը կատարվել է, և մարդկությունից բաժանվելուց հետո Ես դեռ կշարունակեմ օգնել նրանց։ Մի՞թե սա լավ չէ։ Որպեսզի Իմ գործն ավելի լավ արդյունքների հասնի և փոխշահավետ լինի, պետք է բաժանվենք, թեև դա ցավալի է։ Թող մեր արցունքներն անձայն թափվեն։ Այլևս չեմ հանդիմանի մարդկությանը։ Անցյալում շատ բաներ եմ ասել մարդկանց, որոնք բոլորը խոցել են նրանց մինչև սրտի խորքը՝ ստիպելով տխրության արցունքներ թափել։ Դրա համար սույնով ներողություն եմ խնդրում մարդկությունից և խնդրում եմ, որ ներեն Ինձ։ Խնդրում եմ, որ չատեն Ինձ, քանի որ այս ամենը նրանց իսկ բարօրության համար է։ Ուստի հուսով եմ, որ մարդիկ կհասկանան Իմ սիրտը։ Նախկինում ունեցել ենք մեր վեճերը, սակայն երբ հետադարձ հայացք եմ նետում, երկուսս էլ շահել ենք։ Այս վեճերի պատճառով Աստված և մարդկությունը բարեկամության կամուրջ են կառուցել։ Մի՞թե դա մեր համատեղ ջանքերի պտուղը չէ։ Բոլորս պետք է վայելենք սա։ Խնդրում եմ մարդկանց ներել Իմ նախկին «սխալները», և Ես նույնպես չեմ հիշի նրանց հանցանքները։ Քանի դեռ նրանք ի վիճակի են ապագայում փոխադարձաբար Ինձ տալու իրենց սերը, դա մխիթարություն կտա Իմ Հոգուն երկնքում։ Չգիտեմ, թե որն է մարդկության որոշումն այս առումով․ արդյոք մարդիկ պատրաստակա՞մ են բավարարել Ինձ Իմ վերջին խնդրանքի հարցում, թե՞ ոչ։ Ուրիշ ոչինչ չեմ խնդրում նրանցից, միայն այն, որ սիրեն Ինձ։ Դա բավական է։ Կարելի՞ է արդյոք հասնել դրան։ Թող մեր միջև տեղի ունեցած բոլոր տհաճ բաները մնան անցյալում․ թող մեր միջև միշտ սեր լինի։ Մարդկանց այնքան շատ սեր եմ տվել, և նրանք մեծ գին են վճարել Ինձ սիրելու համար։ Ուստի հուսով եմ, որ մարդկությունը կգնահատի մեր միջև եղած անբաժան և մաքուր սերը, որպեսզի մեր սերը տարածվի ողջ մարդկային աշխարհով մեկ և հավիտյան փոխանցվի սերնդեսերունդ։ Երբ կրկին հանդիպենք, թող դեռևս սիրով կապված լինենք, որպեսզի մեր սերը շարունակվի հավերժ և գովաբանվի ու տարածվի բոլոր մարդկանց կողմից որպես հրաշալի պատմություն։ Սա կբավարարեր Ինձ, և Ես Իմ ժպտացող դեմքը ցույց կտայի մարդկությանը։ Հուսով եմ, որ մարդիկ ամուր կպահեն Իմ հորդորներն իրենց մտքում։

Գլուխ 1

Ճիշտ ինչպես Աստված ասել է՝ «Ոչ մի մարդ չի կարող ընկալել Իմ խոսքերի ակունքը կամ նպատակը», եթե չլիներ Աստծու Հոգու ուղղորդումը, և եթե չլիներ Նրա արտահայտումների գալուստը, բոլոր մարդիկ կկորչեին Նրա հանդիմանության տակ։ Ինչո՞ւ է Աստված այդքան երկար ժամանակ հատկացրել բոլոր մարդկանց փորձելուն։ Եվ հինգ ամիս շարունա՞կ։ Սա է հենց մեր հաղորդակցության կիզակետը, ինչպես նաև կենտրոնական կետն Աստծու իմաստության մեջ։ Կարող ենք ենթադրել հետևյալը․ եթե եկեղեցու կառուցումը շարունակվեր մինչ օրս՝ առանց մարդուն փորձության ենթարկելու այս ժամանակաշրջանի և առանց Աստծու անողոքաբար հարվածելու, սպանելու և ապականված մարդկային ցեղն աստիճանաբար նվազեցնելու, ապա ի՞նչ կլիներ արդյունքը։ Ուստի Աստված հենց առաջին նախադասության մեջ անցնում է բուն նյութին՝ ուղղակիորեն մատնանշելով այս մի քանի ամսվա գործի ցանկալի արդյունքը․ այն ճի՛շտ մեխին է խփում։ Սա բավական է ցույց տալու Աստծու գործերի իմաստությունն այս մի քանի ամսվա ընթացքում․ դրանք հնարավորություն են տվել բոլորին փորձության միջոցով սովորել, թե ինչպես հնազանդվել և ինչպես անկեղծությամբ ծախսվել, բացի այդ՝ ինչպես ավելի լավ ճանաչել Աստծուն ցավալի զտման միջոցով։ Որքան մեծ է մարդկանց փորձաբառար ապրած հուսահատությունը, այնքան ավելի լավ են ճանաչում իրենք իրենց։ Եվ ճշմարտությունն ասած՝ որքան շատ են առերեսվում տառապանքի զտմանը, այնքան ավելի շատ են ճանաչում իրենց իսկ ապականությունը՝ ընդհուպ մինչև գիտակցելը, որ անարժան են նույնիսկ Աստծուն ծառայություն մատուցելու, և որ ծառայություն մատուցելը Նրա կողմից բարձրացվելն է։ Եվ այսպես, այն բանից հետո, երբ այս արդյունքը ձեռք է բերվել, երբ մարդն սպառել է իր էության ամեն մի մասը, Աստված ուղղակիորեն հնչեցնում է ողորմության ձայնը՝ առանց որևէ բան թաքցնելու։ Հեշտությամբ կարելի է տեսնել, որ Աստծու գործելակերպն այս մի քանի ամիսներից հետո որպես մեկնակետ վերցնում է այսօրվա օրը․ Նա դա պարզ է դարձրել, որպեսզի բոլորը տեսնեն։ Քանի որ անցյալում Աստված հաճախ էր ասում՝ «Աստծու ժողովուրդ կոչվելը հեշտ չէ», Նա կատարել է այս խոսքերն այն մարդկանց մեջ, որոնք վկայակոչվում են որպես ծառայություն մատուցողներ, ինչը բավական է ցույց տալու, որ Աստված հավատարիմ է և անսխալական, որ ինչ էլ Աստված ասում է, տարբեր չափերով կիրականանա, և որ դա ամենևին դատարկ խոսակցություն չէ։

Երբ բոլոր մարդիկ լցված են ճնշող վշտով ու տխրությամբ, նման խոսքերն Աստծուց տեղ են հասնում՝ ուշքի բելերով նրանց բոլորին իրենց հուսահատության մեջ։ Մարդկանց մտքերից ցանկացած կասկած դուրս թողնելու համար Աստված ավելացրեց հետևյալը․ «Թեև նրանք կոչվում են Իմ ժողովուրդ, այս կոչումն ամենևին էլ երկրորդական չէ Իմ «որդիներ» կոչվելուն»։ Սա բավական է ցույց տալու, որ միայն Աստված է ունակ պահպանելու Իր իսկ իշխանությունը, և երբ մարդիկ կարդացած լինեն սա, է՛լ ավելի հաստատուն կերպով կհավատան, որ այն բոլորովին գործելակերպ չէ, փաստ է։ Մեկ քայլ առաջ գնալով, որպեսզի մարդկանց տեսիլքները մնան անամպ, յուրաքանչյուրի ինքնությունը հստակեցվում է Նրա գործելակերպի մեջ։ Սա բավական է ցույց տալու Աստծու իմաստությունը։ Դա հնարավորություն է տալիս մարդկանց ավելի լավ իմանալու, որ Աստված դիտարկում է նրանց սրտի խորքերը, և որ նրանց բոլոր մտքերն ու գործողությունները կառավարվում են Նրա կողմից, ճիշտ ինչպես խամաճիկներինը։ Սա հաստատ է և կասկածից դուրս։

Սկզբից ևեթ առաջ նայելով՝ Աստված մեկնարկից ուղղակիորեն մատնանշեց, որ Իր գործի առաջին քայլը՝ «եկեղեցու մաքրագործումը», արդեն ավարտվել է։ «Այսօր իրավիճակն այլևս նախկինը չէ, և Իմ գործը մտել է նոր մեկնակետ» հայտարարությունից կարելի է տեսնել, որ Աստծու գործը մտել է նոր մեկնակետ, որին անմիջապես հետևելով՝ Նա մեզ ցույց է տվել Իր գործի հաջորդ քայլի նախագծերը․ երբ եկեղեցու կառուցումն ավարտվի, կսկսվի Թագավորության դարաշրջանի կյանքը, «քանզի այժմ այլևս եկեղեցու կառուցման ժամանակը չէ, այլ ավելի շուտ այն ժամանակը, երբ թագավորությունը հաջողությամբ կառուցվում է»։ Ավելին՝ Նա հայտարարել է, որ քանի դեռ մարդիկ երկրի վրա են, նրանց հավաքները կշարունակեն կոչվել եկեղեցի՝ այս կերպ խուսափելով անիրատեսական «թագավորության» իրականացումից, ինչպես բոլորն են պատկերացրել այն։ Հաջորդը հաղորդակցությունն է տեսիլքների հարցի շուրջ։

Ինչո՞ւ է այնպես, որ թեև այժմ թագավորության կառուցման և եկեղեցու կառուցման ավարտի ժամանակն է, բոլոր հավաքները դեռևս կոչվում են եկեղեցի։ Անցյալում ասվել է, որ եկեղեցին թագավորության նախակարապետն է, և առանց եկեղեցու չի կարող խոսք լինել թագավորության մասին։ Թագավորության դարաշրջանի սկիզբն Աստծու սպասավորության սկիզբն է մսեղիում, և Թագավորության դարաշրջանը սկզբնավորվում է մարմնացած Աստծու կողմից։ Այն, ինչ Նա բերում է, Թագավորության դարաշրջանն է, այլ ոչ թե թագավորության պաշտոնական իջնելը։ Դժվար չէ պատկերացնելը․ Աստծու ժողովուրդը, որի մասին խոսում եմ, Թագավորության դարաշրջանի ժողովուրդն է, այլ ոչ թե բուն թագավորության ժողովուրդը։ Ուստի երկրի վրայի հավաքները դեռևս կոչվում են եկեղեցի։ Սա հասկանալը դժվար չէ։ Անցյալում Նա գործում էր Իր բնականոն մարդկայնության մեջ, մինչ դեռևս չէր վկայվել որպես Աստված Ինքը, ուստի և Թագավորության դարաշրջանն այն ժամանակ չէր սկսվել մարդկանց մեջ, այսինքն՝ ինչպես ասել եմ, Իմ Հոգին դեռ պաշտոնապես չէր սկսել գործել Իմ մարմնացած մսեղիում։ Այժմ, երբ Աստված Ինքը վկայվել է, թագավորությունն իրականանում է մարդկանց մեջ։ Սա նշանակում է, որ Ես կսկսեմ գործել Իմ աստվածայնության մեջ, ուստի այն մարդիկ, որոնք կարող են վայելել Իմ այն խոսքերը, որ ասում եմ, և գործերը, որ անում եմ Իմ աստվածայնության մեջ, հայտնի կդառնան որպես Թագավորության դարաշրջանի Իմ ժողովուրդ։ Հենց դրանից էլ առաջացավ «Աստծու ժողովուրդը»։ Այս փուլում հիմնականում Իմ աստվածայնությունն է գործում և խոսում։ Մարդը պարզապես չի կարող ներգրավվել, ոչ էլ կարող է խաթարել Իմ ծրագիրը։ Երբ Աստված հասած է լինում Իր խոսելու որոշակի փուլի, Նրա անունը վկայվում է, և այս պահից կսկսվի մարդկության Նրա փորձությունը։ Սա Աստծու գործի իմաստության գագաթնակետն է։ Այն ամուր հիմք է դնում և արմատներ է գցում հաջորդ քայլի սկզբի, ինչպես նաև նախորդ քայլի ավարտի համար։ Սա մի բան է, որ ոչ ոք՝ որպես մարդկային էակ, չէր կարող կանխատեսել․ դա դատաստանի ժամանակի առաջին և երկրորդ մասերի հատման կետն է։ Առանց զտման այդ մի քանի ամիսների՝ Իմ աստվածայնությունը գործելու ոչ մի միջոց չէր ունենա։ Զտման այդ ամիսները ճանապարհ բացեցին Իմ գործի հաջորդ քայլի համար։ Այս մի քանի ամսվա աշխատանքի դադարումը նշան է, որ գործի հաջորդ փուլն ավելի խորն է լինելու։ Եթե մարդն իսկապես հասկանում է Աստծու խոսքերը, ապա ի վիճակի է ընկալելու, որ Նա օգտագործում է այս մի քանի ամսվա ժամանակաշրջանը, որ սկսի Իր գործի հաջորդ քայլը՝ դրանով իսկ հնարավորություն տալով, որ այն է՛լ ավելի լավ արդյունքների հասնի։ Կար Իմ մարդկայնության խոչընդոտը, որն արգելքներ էր ստեղծում Իմ գործի հաջորդ քայլի համար․ ահա թե ինչու տառապանքի միջոցով զտման այս մի քանի ամիսների ընթացքում երկու կողմն էլ խրատվել է և զգալի օգուտ քաղել։ Միայն հիմա են բոլոր մարդիկ սկսում բարձր գնահատել իրենց դիմելու Իմ ձևը։ Ուստի երբ Աստված Իր գրչի մի հարվածով ասաց, որ այլևս մարդկանց չի կոչի «ծառայություն մատուցողներ», այլ փոխարենը՝ «Աստծու ժողովուրդ», նրանք բոլորը համակվեցին ուրախությամբ։ Սա մարդու ճակատագրական սխալն էր։ Հենց մարդու այս կենսական թուլությունը գտնելու համար էր, որ Աստված խոսեց այնպես, ինչպես խոսեց։

Որպեսզի է՛լ ավելի լիովին համոզի բոլոր մարդկանց և որպեսզի մատնանշի որոշ մարդկանց հավատարմությունը, որն աղարտված է խառնուրդներով, Աստված ավելի շատ է մատնանշել մարդկային տգեղության բոլոր տարբեր տեսակները՝ դրանով իսկ իրականացնելով Իր ասած խոսքերը, ինչպիսիք են․ «Քանի՞սն են անկեղծորեն սիրում Ինձ։ Ո՞վ հաշվի չի առնում իր իսկ հեռանկարները։ Ո՞վ երբեք չի բողոքել իր փորձությունների ժամանակ»։ Այս խոսքերի միջոցով Աստված հնարավորություն է տալիս յուրաքանչյուրին ճանաչելու իր իսկ ըմբոստությունը և ճանաչելու այն փաստը, որ անհավատարիմ են և որդուն ոչ հարիր, և դրանով իսկ տեսնում են, որ Աստծու ողորմությունն ու սիրառատ բարությունը ճանապարհի ամեն քայլափոխին հետևում են բոլոր նրանց, ովքեր փնտրում են Նրան։ Սա կարելի է տեսնել հետևյալ խոսքերից․ «Երբ ոմանք նահանջի եզրին են, երբ բոլոր նրանք, ովքեր հույս ունեին՝ կփոխեմ Իմ խոսելաոճը, կորցրել են հույսը, այդ ժամանակ Ես հնչեցնում եմ փրկության ձայնը, որպեսզի բոլոր նրանք, ովքեր անկեղծորեն սիրում են Ինձ, դեռ կարողանան վերադառնալ Իմ թագավորություն և մնալ Իմ գահի առաջ»։ Այստեղ «նրանք, ովքեր անկեղծորեն սիրում են Ինձ» արտահայտությունը և «Քանի՞սն են անկեղծորեն սիրում Ինձ» հռետորական հարցը չեն հակասում միմյանց։ Դրանք լուսաբանում են, թե ինչպես է «անկեղծությունն» այս համատեքստում պարունակում խառնուրդներ։ Այնպես չէ, որ Աստված ոչինչ չգիտի․ ավելի շուտ, հենց այն պատճառով, որ Աստված դիտարկում է մարդկանց սրտի խորքերը, Նա օգտագործում է այնպիսի բառեր, ինչպիսին է «անկեղծությունը», ինչը հեգնանք է՝ ուղղված ապականված մարդկային ցեղին, որպեսզի ամեն մեկն ավելի խորապես զգա իր պարտքն Աստծու հանդեպ և ավելի խստորեն կշտամբի ինքն իրեն, ինչպես նաև ճանաչի այն փաստը, որ իր սրտում եղած դժգոհություններն ամբողջությամբ ծագում են Սատանայից։ Բոլորը զարմանում են, երբ տեսնում են այնպիսի եզրույթ, ինչպիսին է «հավատարմությունը»՝ ծածուկ մտածելով․ «Շատ անգամներ ես բողոքել եմ և պարսավել Երկինքն ու երկիրն ու շատ անգամներ ցանկացել եմ հեռանալ, բայց քանի որ վախենում էի Աստծու կառավարչական հրամանագրերից, անփութորեն էի վերաբերվում հարցերին՝ պարզապես դրանք ավարտին հասցնելու և մեծամասնությանը հետևելու համար՝ սպասելով, որ Աստված գործ ունենա ինձ հետ, մտածելով, որ եթե իրողությունն իսկապես անհույս դառնա, դեռ չափազանց ուշ չի լինի, որ դանդաղ նահանջեմ։ Բայց հիմա Աստված մեզ կոչում է Իր հավատարիմ ժողովուրդ։ Կարո՞ղ է արդյոք Աստված իսկապես լինել մի Աստված, որ դիտարկում է մարդկանց սրտի խորքերը»։ Հենց այս տեսակ թյուրիմացությունից խուսափելու համար էր, որ Աստված միայն ամենավերջում մատնանշեց տարբեր տեսակի մարդկանց հոգեբանական վիճակները՝ պատճառ դառնալով, որ բոլորն անցում կատարեն մի վիճակից, որում ներքուստ կասկածում էին, մինչդեռ արտաքուստ բերկրանք էին արտահայտում, դեպի մի վիճակ, որտեղ համոզված են սրտով, խոսքով և աչքով։ Այս կերպ մարդու տպավորությունն Աստծու խոսքի վերաբերյալ խորացել է, ինչի բնական հետևանքով մարդը դարձել է մի փոքր ավելի վախեցած, մի փոքր ավելի երկյուղով լի և, ավելին, ձեռք է բերել Աստծու ավելի լավ հասկացողություն։ Վերջապես մարդու անհանգստությունները մեղմելու համար Աստված ասաց․ «Բայց ի վերջո անցյալն անցյալ է։ Քանի որ ներկան արդեն այստեղ է, հետևաբար այլևս կարիք չկա կառչելու երեկվա օրվան կամ մտահոգվելու ապագայի մասին»։ Խոսելու այսպիսի լարված, ներդաշնակ և միևնույն ժամանակ բովանդակալից եղանակն է՛լ ավելի մեծ ազդեցություն ունի՝ այնպես անելով, որ բոլոր նրանք, ովքեր կարդում են Նրա խոսքերը, անցյալի հուսահատության միջից ևս մեկ անգամ տեսնեն լույսը, մինչև որ տեսնեն Աստծու իմաստությունն ու գործերը, ձեռք բերեն «Աստծու ժողովուրդ» կոչումը, դուրս թողնեն իրենց սրտերի կասկածի ամպերը և ապա ճանաչեն իրենք իրենց՝ մի քանի տեսակի հոգեբանական տեղաշարժերից ելնելով։ Այս վիճակներում կան շարունակական տեղատվություններ և մակընթացություններ՝ վշտի ու տխրության ժամանակներով և երջանկության ու ուրախության ժամանակներով։ Այս գլխում Աստված ուրվագծել է բոլոր մարդկանց պատկերը՝ ամեն մի մանրուքն այնքան կենդանի և վառ, որ այն հասել է կատարելության աստիճանի։ Դա իսկապես մի վիճակ է, որին մարդը չի կարող հասնել, մի բան, որն իսկապես մերկացնում է մարդկային սրտի ամենախորքերում եղած գաղտնիքները։ Կարո՞ղ է արդյոք սա լինել մի բան, որն անելու կարողությունը մարդն ունի։

Սրան անմիջապես հաջորդում է և է՛լ ավելի մեծ կարևորություն ունի ստորև բերված հատվածը, որը մարդուն տալիս է Աստծու կառավարչական հրամանագրի ուղղակի հայտնություն, և որն, ավելին, ամենակարևոր մասն է․«Մարդ լինելով՝ ով որ հակադրվում է իրականությանը և չի գործում Իմ ուղղորդման համաձայն, բարի վախճան չի ունենա, այլ միայն փորձանք կբերի իր գլխին։ Տիեզերքի մեջ չկա ոչինչ, որի վերաբերյալ Ես վերջին խոսքը չունենամ»։ Մի՞թե սա Աստծու կառավարչական հրամանագրերից մեկը չէ։ Սա բավական է՝ ցույց տալու, որ այս կառավարչական հրամանագիրը խախտողների օրինակները բազմաթիվ են։ Այսպիսով՝ Աստված մեկ քայլ առաջ է գնում և հորդորում է բոլորին չմտահոգվել իրենց իսկ ճակատագրի համար, և որ եթե մեկը ցանկանա զերծ մնալ Աստծու ներդաշնակեցումից, հետևանքները կլինեն աներերևակայելիորեն զարհուրելի։ Սա ապա հնարավորություն է տալիս բոլոր նրանց, ովքեր լուսավորություն և լուսավորում են փորձառաբար ապրել այս խոսքերում, ավելի լավ հասկանալ Աստծու կառավարչական հրամանագիրը, ինչպես նաև հասկանալ, որ Նա մեծափառ է և վիրավորանք չի հանդուրժում, և դրանով իսկ դառնալ ավելի փորձառու և կայուն, այնքան դալար, որքան քամուն ու սառնամանիքին դիմացած սոճին, որն աննկուն կանգնած է դառնաշունչ ցրտի սպառնալիքի դեմ՝ շարունակելով լրացնել բնության ծաղկուն կանաչ կենսունակությունը։ Մարդկանց մեծամասնությունը, հանդիպելով այս հատվածին, ևս մեկ անգամ իրեն այնքան շփոթված է զգում, ասես պատահաբար հայտնվել է ինչ-որ լաբիրինթոսում․ սրա պատճառն այն է, որ Աստծու խոսքերի բովանդակությունը համեմատաբար արագ է փոխվում, և ուստի տասը հոգուց ինը մտնում են լաբիրինթոսի մեջ, երբ փորձում են հասկանալ իրենց իսկ ապականված խառնվածքները։ Որպեսզի ապագայում գործն ավելի հարթ ընթանա, որպեսզի բոլոր մարդկանց սրտերում եղած կասկածները դուրս թողնվեն, և որպեսզի բոլորը մեկ քայլ առաջ գնան Աստծու հավատարմության հանդեպ իրենց հավատքի մեջ, Նա շեշտում է այդ հատվածի վերջում․ «Բոլոր նրանք, ովքեր անկեղծորեն սիրում են Ինձ, անշուշտ, պիտի վերադառնան Իմ գահի առաջ»։ Այսպիսով՝ բոլոր այն մարդկանց մտքերը, որոնք մի քանի ամիս աշխատանքային վիճակում են եղել, մի ակնթարթում ազատվում են որոշակի վշտից։ Ավելին՝ նրանց սրտերը, որ կախված էին օդում, վերադառնում են իրենց նախկին վիճակին, ասես մի ծանր քար ընկած լիներ գետնին։ Նրանք այլևս ստիպված չեն մտահոգվել իրենց ճակատագրի համար․ ավելին, կարծում են, որ Աստված այլևս դատարկ խոսքեր չի ասի։ Քանի որ մարդիկ ինքնարդար են, չկա գեթ մեկը, ով չի հավատում, որ իր հավատարմությունն Աստծու հանդեպ լիակատար է․ ահա թե ինչու Աստված միտումնավոր շեշտում է «անկեղծորեն» բառը՝ ավելի լավ արդյունքի հասնելու համար։ Սա Իր գործի հաջորդ քայլի համար ճանապարհ հարթելու և հիմք դնելու նպատակով է։


Գլուխ 3

Այսօր այլևս Շնորհքի դարաշրջանը չէ, ոչ էլ ողորմության դարաշրջանը, այլ Թագավորության դարաշրջանն է, որում բացահայտվում է Աստծու ժողովուրդը, այն դարաշրջանը, որում Աստված գործերն անում է ուղղակիորեն աստվածայնության միջոցով։ Ուստի Աստծու խոսքերի այս գլխում Աստված բոլոր նրանց, ովքեր ըմբռնում են Իր խոսքերը, առաջնորդում է դեպի հոգևոր ոլորտ։ Բացման պարբերության մեջ Նա նախապես այս նախապատրաստություններն է անում, և եթե մարդն Աստծու խոսքերի ճանաչողություն ունի, ապա թելը բռնելով՝ կհասնի վերջնակետին և ուղղակիորեն կընկալի, թե ինչ է Աստված մտադիր իրագործել Իր ժողովրդի մեջ։ Նախկինում մարդիկ փորձվում էին «ծառայություն մատուցողներ» անվանման կիրառմամբ, իսկ այսօր, երբ ենթարկվել են փորձությանը, նրանց կրթումը պաշտոնապես սկսվում է։ Բացի դրանից՝ մարդիկ պետք է ունենան Աստծու գործի ավելի մեծ ճանաչողություն՝ հիմնված անցյալի խոսքերի հիմքի վրա, և պետք է խոսքերին ու անձին և Հոգուն ու անձին նայեն որպես մեկ անբաժանելի ամբողջություն՝ որպես մեկ բերան, մեկ սիրտ, մեկ գործողություն և մեկ աղբյուր։ Այս պահանջն ամենաբարձր պահանջն է, որն Աստված դրել է մարդու առջև արարչագործությունից ի վեր։ Սրանից կարելի է տեսնել, որ Աստված մտադիր է Իր ջանքերի մի մասը ծախսել Իր մարդկանց վրա, որ Նա մտադիր է որոշ նշաններ և հրաշքներ ցուցադրել նրանց մեջ, և, որ ավելի կարևոր է, Նա մտադիր է բոլոր մարդկանց հնազանդեցնել Աստծու գործի և խոսքերի ամբողջությանը։ Մի կողմից՝ Աստված Ինքն է պահպանում Իր վկայությունը, իսկ մյուս կողմից՝ Նա պահանջներ է դրել Իր մարդկանց առջև և ուղղակիորեն արձակել է Աստծու կառավարչական հրամանագրերը բազմություններին. ուստի քանի որ Իմ ժողովուրդն եք կոչվում, իրողություններն այլևս նախկինի պես չեն. պետք է հնազանդվեք և ականջ դնեք Իմ Հոգու արտահայտումներին ու սերտորեն հետևեք Իմ գործին. չպետք է տարանջատեք Իմ Հոգին և Իմ մսեղին, քանզի Մենք ի բնե մեկ ենք և բնությամբ՝ անբաժանելի։ Որպեսզի կանխվի մարդկանց՝ մարմնացած Աստծուն անտեսելը, սրանում կրկին շեշտադրվում են «քանզի Մենք ի բնե մեկ ենք և բնույթով՝ անբաժանելի» խոսքերը, քանի որ նման անտեսումը մարդու թերացումն է, սա ևս մեկ անգամ նշվում է Աստծու կառավարչական հրամանագրերում։ Այնուհետև Աստված տեղեկացնում է մարդկանց Աստծու կառավարչական հրամանագրերը խախտելու հետևանքների մասին՝ առանց որևէ բան թաքցնելու՝ ասելով. «Նրանք կորուստ կկրեն և միայն ի վիճակի կլինեն խմելու իրենց իսկ դառը բաժակից»։ Մարդու թուլության պատճառով այս խոսքերը լսելուց հետո նա չի կարող Աստծու հանդեպ իր սրտում ավելի զգուշավոր չդառնալ, քանզի «դառը բաժակը» բավական է, որ մարդիկ որոշ ժամանակ խորհեն։ Մարդիկ բազմաթիվ մեկնաբանություններ ունեն այս «դառը բաժակի» վերաբերյալ, որի մասին Աստված խոսում է. խոսքերով դատվելը կամ թագավորությունից վտարվելը կամ որոշ ժամանակով մեկուսացվելը կամ սեփական մսեղիի՝ Սատանայի կողմից ապականված և չար ոգիներով համակված լինելը կամ Աստծու Հոգու կողմից լքված լինելը կամ սեփական մսեղիի ոչնչացումը և մսեղիի՝ հանդերձյալ աշխարհ ընկնելը։ Այս մեկնաբանություններն այն են, ինչին կարող է հասնել մարդկանց մտածողությունը, և ուստի իրենց երևակայության մեջ մարդիկ անկարող են դրանցից այն կողմ անցնել։ Բայց Աստծու մտքերը նման չեն մարդու մտքերին, այսինքն՝ «դառը բաժակը» չի վերաբերում վերոնշյալ բաներից որևէ մեկին, այլ Աստծու մասին մարդկանց ճանաչողության աստիճանին՝ Աստծու էտումը ստանալուց հետո։ Ավելի պարզ ասած՝ երբ ինչ-որ մեկը կամայականորեն տարանջատում է Աստծու Հոգին և նրա խոսքերը կամ տարանջատում է խոսքերն ու անձը կամ Հոգին և այն մսեղին, որով Նա զգեստավորվում է, այս մարդը ոչ միայն անկարող է Աստծու խոսքերում ճանաչել Աստծուն, այլև փոքր-ինչ կասկածամիտ է դառնում Աստծու հանդեպ, և այդ պահից սկսած՝ ամեն քայլափոխի կուրանում է։ Մարդկանց պատկերացրածի պես չէ, թե նրանք ուղղակիորեն վերացվում են. ավելի շուտ, աստիճանաբար ընկնում են Աստծու հանդիմանության մեջ, ինչը նշանակում է, որ իջնում են մեծ աղետների մեջ, և ոչ ոք չի կարող համատեղելի լինել նրանց հետ, կարծես նրանք համակված են եղել չար ոգիներով, և կարծես անգլուխ ճանճ են՝ բախվելով իրերին, ուր էլ որ գնան։ Չնայած սրան՝ դեռևս անկարող են հեռանալ։ Նրանց սրտերում ամեն ինչ աննկարագրելիորեն դժվար է, կարծես անասելի տառապանք կա նրանց սրտերում, սակայն նրանք չեն կարողանում բացել իրենց բերանները, և ողջ օրն անցկացնում են թմբիրի մեջ՝ անկարող լինելով զգալ Աստծուն։ Այս հանգամանքներում Աստծու կառավարչական հրամանագրերը սպառնում են նրանց, ուստի նրանք չեն համարձակվում հեռանալ «եկեղեցուց»՝ չնայած ոչ մի վայելք չունենալուն. սա այն է, ինչ կոչվում է «ներքին և արտաքին հարձակում», և մարդկանց համար սարսափելի դժվար է տանել դա։ Այն, ինչ ասվել է այստեղ, տարբերվում է մարդկանց պատկերացումներից,. և դա այն պատճառով է, որ այդ հանգամանքներում նրանք դեռ գիտեն փնտրել Աստծուն, և սա տեղի է ունենում, երբ Աստված երես է թեքում նրանցից, և ավելի կարևորն այն է, որ ճիշտ ինչպես անհավատը, նրանք լիովին անկարող են զգալ Աստծուն։ Աստված ուղղակիորեն չի փրկում նման մարդկանց․ երբ նրանց դառը բաժակը դատարկվում է, դա այն ժամանակն է, երբ նրանց վերջին օրը հասել է։ Բայց այս պահին դեռ փնտրում են Աստծու մտադրությունները՝ ցանկանալով շարունակել վայելել, սակայն այս անգամը տարբերվում է անցյալից, եթե չկան հատուկ հանգամանքներ։

Սրանից հետո Աստված ևս մեկ անգամ բոլոր մարդկանց բացատրում է դրական կողմը, և այսպիսով՝ նրանք ևս մեկ անգամ կյանք են ձեռք բերում, քանզի անցյալում Աստված ասաց, որ ծառայություն մատուցողներն ընդհանրապես կյանք չունեն, բայց այսօր Աստված հանկարծ խոսում է «ներսի կյանքի» մասին։ Միայն կյանքի մասին խոսելով են մարդիկ իմանում, որ իրենց ներսում դեռ կարող է լինել Աստծու կյանքը։ Այս կերպ նրանց սերն Աստծու հանդեպ մի քանի աստիճանով աճում է, և նրանք Աստծու սիրառատ բարության ու ողորմության ավելի մեծ ճանաչողություն են ձեռք բերում։ Ուստի այս խոսքերը կարդալուց հետո բոլոր մարդիկ ապաշխարում են իրենց նախկին սխալների համար և թաքուն ապաշխարության արցունքներ թափում։ Մարդկանց մեծ մասը նաև լուռ որոշում է, որ պետք է բավարարի Աստծուն։ Երբեմն Աստծու խոսքերը խոցում են մարդկանց սրտերի ամենախորքերը՝ մարդկանց համար դժվարացնելով դրանք ընդունելը և խաղաղվելը։ Երբեմն Աստծու խոսքերն անկեղծ են ու լուրջ և ջերմացնում են մարդկանց սրտերն այնպես, որ դրանք կարդալուց հետո մարդիկ իրենց զգում են այն գառի պես, որը երկար տարիներ կորած լինելուց հետո նորից տեսնում է իր մորը։ Արցունքները լցնում են նրանց աչքերը, նրանք համակվում են հույզերով և անդիմադրելու ցանկություն ունեն իրենց գցելու Աստծու գիրկը՝ հեկեկալով և ազատություն տալով այն աննկարագրելի ցավին, որը երկար տարիներ եղել է նրանց սրտերում, որպեսզի ցույց տան իրենց հավատարմությունն Աստծուն։ Մի քանի ամիս տևած փորձության պատճառով նրանք փոքր-ինչ գերզգայուն են դարձել, կարծես նրանց նյարդերը նոր են գրգռվել, ինչպես տարիներ շարունակ մահճակալին գամված հաշմանդամինը։ Նրանց Աստծու խոսքերի հանդեպ իրենց հավատի մեջ անսասան դարձնելու համար Աստված բազմիցս շեշտում է հետևյալ խոսքերը. «Որպեսզի Իմ գործի հաջորդ քայլն ընթանա սահուն կերպով և առանց խոչընդոտի, Ես կիրառում եմ խոսքերի զտումը՝ փորձելու բոլոր նրանց, ովքեր Իմ տանն են»։ Այստեղ Աստված ասում է. «փորձելու բոլոր նրանց, ովքեր Իմ տանն են». ուշադիր ընթերցումը մեզ հուշում է, որ երբ մարդիկ գործում են որպես ծառայություն մատուցողներ, դեռևս Աստծու տան մարդիկ են։ Ավելին՝ այս խոսքերը շեշտում են Աստծու ճշմարտացիությունը «Աստծու ժողովուրդ» կոչման հանդեպ՝ մարդկանց սրտերին որոշակի չափով մխիթարություն բերելով։ Եվ ուստի ինչո՞ւ է Աստված բազմիցս մատնանշում մարդկանց բազմաթիվ դրսևորումներն այն բանից հետո, երբ նրանք կարդացել են Աստծու խոսքերը, կամ երբ «Աստծու ժողովուրդ» կոչումը դեռ չէր բացահայտվել։ Արդյո՞ք դա միայն ցույց տալու համար է, որ Աստված այն Աստված է, որ դիտարկում է մարդու սրտի ամենախորքերը։ Սա պատճառի միայն մի մասն է, և այստեղ այն միայն երկրորդական կարևորություն ունի։ Աստված այդպես է վարվում, որպեսզի բոլոր մարդկանց լիովին համոզի, որպեսզի յուրաքանչյուր մարդ Աստծու խոսքերից ճանաչի իր սեփական անբավարարությունները և կյանքի վերաբերյալ իր նախկին թերությունները, և, որ ավելի կարևոր է, որպեսզի հիմք դնի գործի հաջորդ քայլի համար։ Մարդիկ կարող են ջանալ ճանաչել Աստծուն և ձգտել Աստծուն ընդօրինակելուն միայն ինքնաճանաչողության հիմքի վրա։ Այս խոսքերի շնորհիվ մարդիկ բացասական և պասիվ լինելուց փոխվում են դրականի և նախաձեռնողի, և սա հնարավորություն է տալիս, որ Աստծու գործի երկրորդ մասն արմատ գցի։ Կարելի է ասել, որ գործի այս քայլը որպես հիմք ունենալով՝ Աստծու գործի երկրորդ մասը դառնում է պարզ հարց՝ միայն չնչին ջանք պահանջելով։ Ուստի, երբ մարդիկ վտարում են իրենց սրտերի ներսում եղող դժբախտությունը և դառնում դրական ու նախաձեռնող, Աստված օգտվում է այս առիթից՝ Իր ժողովրդին այլ պահանջներ ներկայացնելու համար. «Իմ խոսքերն արձակվում և արտահայտվում են ցանկացած ժամանակ և վայրում, և այդպես էլ ինքներդ ձեզ պետք է ճանաչեք Իմ առջև բոլոր ժամանակներում։ Քանզի այսօրվա օրն ի վերջո տարբերվում է նախկինից, և այլևս հարցն այն չէ, որ բաներն իրագործվեն պարզապես այն պատճառով, որ ցանկանում ես։ Փոխարենը պետք է Իմ խոսքերի ուղղորդման ներքո ունակ լինես ճնշելու սեփական մարմինդ. պետք է Իմ խոսքերն օգտագործես որպես քո հենարան և չպետք է անխոհեմաբար գործես»։ Սրանում Աստված հիմնականում շեշտում է «Իմ խոսքերը». անցյալում նույնպես Նա բազմիցս անդրադարձել է «Իմ խոսքերին», և ուստի յուրաքանչյուր մարդ չի կարող որոշակի ուշադրություն չդարձնել դրան։ Այսպես մատնանշվում է Աստծու գործի հաջորդ քայլի առանցքը. բոլոր մարդիկ պետք է իրենց ուշադրությունը դարձնեն Աստծու խոսքերին և չպետք է այլ սերեր ունենան։ Բոլոր մարդիկ պետք է փայփայեն Աստծու բերանից ասված բոլոր խոսքերը և դրանց չպետք է ձևականորեն վերաբերվեն։ Այսպիսով՝ վերջ կդրվի եկեղեցու նախկին հանգամանքներին, երբ մեկ մարդ կարդում էր Աստծու խոսքերը, իսկ շատերն «ամեն» էին ասում և հնազանդվում։ Այն ժամանակ մարդիկ չգիտեին Աստծու խոսքերը, այլ դրանք որպես զենք էին ընդունում, որով կարող էին պաշտպանել իրենց։ Սա շրջելու համար Աստված նոր, ավելի բարձր պահանջներ է դնում երկրի վրա մարդու առջև։ Որպեսզի մարդիկ Աստծու բարձր չափանիշներն ու խիստ պահանջները տեսնելուց հետո չդառնան բացասական և պասիվ, Աստված բազմիցս քաջալերում է մարդկանց՝ ասելով. «Քանի որ ամեն ինչ հասել է այսօրվա իրավիճակին, դուք կարիք չունեք չափազանց վշտանալու և զղջալու անցյալի ձեր արարքների ու գործողությունների համար։ Իմ մեծահոգությունն անսահման է, ինչպես ծովերն ու երկինքը. ինչպե՞ս կարող էին մարդու կարողություններն ու Իմ մասին ճանաչողությունն Ինձ ծանոթ չլինել այնպես, ինչպես Իմ իսկ ձեռքի ափը»։ Այս լուրջ և անկեղծ խոսքերը հանկարծակի բացում են մարդկանց մտքերը և անմիջապես տանում նրանց հիասթափությունից դեպի առ Աստված սեըը, դեպի դրական և նախաձեռնող լինելը, քանզի Աստված խոսում է՝ կառչելով մարդկանց սրտերի ներսի թուլությանը։ Գրեթե առանց դա գիտակցելու՝ մարդիկ զգում են, որ իրենց անցյալի արարքները հիասթափեցրել են Աստծուն, և նորից ու նորից զղջում են արտահայտում։ Ուստի Աստված հայտնում է այս խոսքերը հատկապես բնական և նորմալ կերպով, որպեսզի մարդիկ չզգան, որ Աստծու խոսքերը կոշտ են ու ձանձրալի, այլ և՛ խիստ են, և՛ մեղմ, և՛ կենսունակ ու աշխույժ։

Արարչագործությունից մինչ օրս Աստված հոգևոր ոլորտից ամեն ինչ լուռ դասավորել է մարդու համար և երբեք մարդուն չի նկարագրել հոգևոր ոլորտի ճշմարտությունը։ Սակայն այսօր Աստված հանկարծակի ընդհանուր ակնարկ է տալիս դրանում մղվող ճակատամարտի մասին, ինչը բնականաբար շփոթեցնում է մարդկանց, խորացնում է նրանց զգացումն առ այն, որ Աստված խոր է ու անըմբռնելի, և է՛լ ավելի է դժվարացնում նրանց համար Աստծու խոսքերի ակունքը գտնելը։ Կարելի է ասել, որ հոգևոր ոլորտի պատերազմական վիճակը բոլոր մարդկանց տանում է դեպի հոգի։ Սա ապագայի գործի առաջին անփոխարինելի մասն է և այն բանալին, որը հնարավորություն է տալիս մարդկանց մտնելու հոգևոր ոլորտ։ Սրանից կարելի է տեսնել, որ Աստծու գործի հաջորդ քայլը հիմնականում իր կենտրոնացումը կտեղափոխի դեպի հոգին, որի առաջնային նպատակը բոլոր մարդկանց մսեղիի ներսում Աստծու Հոգու հրաշալի գործերի ավելի մեծ ճանաչողություն տալն է՝ դրանով իսկ Աստծուն հավատարիմ բոլոր մարդկանց Սատանայի հիմարության և բնության ավելի մեծ ճանաչողություն տալով։ Թեև նրանք հոգևոր ոլորտում չեն ծնվել, զգում են, կարծես տեսել են Սատանային, և հենց որ ունենում են այս զգացումը, Աստված անմիջապես անցնում է խոսելու մեկ այլ միջոցի. և հենց որ մարդիկ հասնում են այս մտածելակերպին, Աստված հարցնում է. «Ինչո՞ւ եմ Ես ձեզ վարժում նման հրատապությամբ։ Ինչո՞ւ եմ Ես ձեզ ասում հոգևոր ոլորտի փաստերը։ Ինչո՞ւ եմ Ես ձեզ հիշեցնում և հորդորում նորից ու նորից»։ Եվ այսպես շարունակ. հարցերի մի ամբողջ շարք, որոնք բազմաթիվ հարցեր են առաջացնում մարդկանց մտքերում. Ինչո՞ւ է Աստված խոսում այս տոնով։ Ինչո՞ւ է Նա խոսում հոգևոր ոլորտի հարցերի մասին, այլ ոչ թե մարդկանցից Իր պահանջների մասին, երբ եկեղեցին կառուցվում էր։ Ինչո՞ւ Աստված չի հարվածում մարդկանց պատկերացումներին՝ խորհուրդներ բացահայտելով։ Պարզապես փոքր-ինչ ավելի խոհեմ լինելով՝ մարդիկ Աստծու գործի քայլերի փոքր-ինչ ճանաչողություն են ձեռք բերում և այսպիսով, երբ ապագայում գայթակղությունների բախվեն, նրանց մեջ Սատանայի հանդեպ ատելության իրական զգացում կծնվի։ Եվ նույնիսկ երբ ապագայում բախվեն փորձությունների, դեռ ի վիճակի կլինեն ճանաչելու Աստծուն և ավելի խորապես գարշելու Սատանայից և այսպիսով՝ անիծելու Սատանային։

Վերջում Աստծու մտադրությունն ամբողջովին հայտնի է դարձվում մարդուն՝ «թույլ տալով, որ Իմ խոսքերից յուրաքանչյուրն արմատ գցի և ծաղկի ձեր հոգիներում, և, որ ավելի կարևոր է, ավելի շատ պտուղ տա։ Դա այն պատճառով է, որ այն, ինչ Ես պահանջում եմ, ոչ թե վառ, փարթամ ծաղիկներ են, այլ առատ պտուղ, պտուղ, որը չի փչանում»։ Իր մարդկանց հանդեպ Աստծու բազմակի պահանջներից սա ամենահամապարփակն է, այն կենտրոնական կետն է և առաջ է քաշվում ուղղակի կերպով։ Ես բնականոն մարդկայնությամբ գործելուց անցում եմ կատարել լիակատար աստվածայնությամբ գործելուն. ուստի անցյալում Իմ պարզ ու հասկանալի խոսքերում Ինձ համար որևէ լրացուցիչ բացատրություն ավելացնելու կարիք չկար, և մարդկանց մեծամասնությունն ի վիճակի էր հասկանալու Իմ խոսքերի իմաստը։ Արդյունքն այն էր, որ այն ժամանակ պահանջվում էր միայն, որ մարդիկ իմանային Իմ խոսքերը և ի վիճակի լինեին խոսելու իրականության մասին։ Այս քայլը, սակայն, չափազանց տարբեր է։ Իմ աստվածայնությունն ամբողջովին վերցրել է իշխանությունը և ոչ մի տեղ չի թողել մարդկայնությանը՝ դեր խաղալու համար։ Ուստի, եթե Իմ ժողովուրդը ցանկանում է հասկանալ Իմ խոսքերի ճշմարիտ իմաստը, ծայրահեղ դժվարություն է ունենում։ Նրանք միայն Իմ արտահայտումների միջոցով կարող են ձեռք բերել լուսավորություն և լուսավորում, և եթե դա այս ուղիով չէ, ոչ ոք նույնիսկ չպետք է մտածի Իմ խոսքերի նպատակն ընկալելու մասին։ Երբ բոլոր մարդիկ Իմ մասին ավելի մեծ ճանաչողություն ունենան՝ Իմ արտահայտումներն ընդունելուց հետո, դա այն ժամանակն է, երբ Իմ մարդիկ կյանքով կարտահայտեն Ինձ, դա այն ժամանակն է, երբ Իմ գործը մսեղիում կավարտվի, և այն ժամանակն է, երբ Իմ աստվածայնությունն ամբողջովին կյանքով կարտահայտվի մսեղիում։ Այս պահին բոլոր մարդիկ ճանաչում են Ինձ մսեղիում և ճշմարտապես ի վիճակի են ասելու այնպիսի խոսքեր, ինչպիսիք են՝ «Աստված հայտնվում է մսեղիում»։ Սա այն է, ինչ կոչվում է «պտուղ»։ Սա լրացուցիչ ապացույց է, որ Աստված հոգնել է եկեղեցու կառուցումից. այսինքն՝ «թեև ջերմոցի ծաղիկներն անթիվ են, ինչպես աստղերը, և գրավում են ողջ հիացող ամբոխին, հենց որ դրանք թառամում են, դառնում են այնքան քայքայված, որքան Սատանայի դավերը, և ոչ ոք որևէ հետաքրքրություն չի ցուցաբերում դրանց նկատմամբ»։ Թեև Աստված նաև անձամբ էր գործում, երբ եկեղեցին կառուցվում էր, քանի որ Նա Աստված է, ով միշտ նոր է և երբեք չի հնանում, Նա կարոտ չի տածում անցյալի հարցերի հանդեպ։ Որպեսզի մարդիկ չվերհիշեն անցյալը, Նա կիրառեց «այնքան քայքայված, որքան Սատանայի դավերը» խոսքերը, ինչը ցույց է տալիս, որ Աստված չի գործում ըստ կանոնների։ Որոշ մարդիկ կարող են սխալ մեկնաբանել Աստծու մտադրությունը և հարցնել. «Քանի որ դա Իր՝ Աստծու կողմից արված գործ է, Ինչու՞ Նա ասաց. «հենց որ դրանք թառամում են, ոչ ոք որևէ հետաքրքրություն չի ցուցաբերում դրանց նկատմամբ»»։ Այս խոսքերը մարդկանց հայտնություն են տալիս։ Ամենակարևորն այն է, որ դրանք թույլ են տալիս բոլոր մարդկանց ունենալ նոր և ճիշտ մեկնարկային կետ։ Միայն այդ դեպքում ի վիճակի կլինեն բավարարելու Աստծու մտադրությունը։ Ի վերջո սա կբերի նրան, որ Աստծու բոլոր մարդիկ Աստծուն գովաբանություն կմատուցեն, որը գալիս է սրտից, պարտադրված չէ և ճշմարիտ է։ Սա է Աստծու 6000-ամյա տնօրինման ծրագրի հիմքում։ Այսինքն՝ սա այս 6000-ամյա տնօրինման ծրագրի բյուրեղացումն է. թույլ տալ բոլոր մարդկանց իմանալ Աստծու մարմնացման նշանակությունը՝ թույլ տալով գործնականորեն ճանաչել մարմնացած Աստծուն, ինչը նշանակում է՝ Աստծու գործերը մսեղիում, որպեսզի ուրանան աղոտ աստծուն և ճանաչեն այն Աստծուն, ով այսօրվանն է, ինչպես նաև երեկվանը, և, ավելին, վաղվանը, ով իրապես և փաստացիորեն գոյություն է ունեցել հավիտենությունից հավիտենություն։ Միայն այդ ժամանակ Աստված կմտնի հանգիստ։


Գլուխ 4

Որպեսզի թույլ չտա, որ մարդիկ բացասական վիճակից դրականին անցնելուց հետո գլուխները կորցնեն և չափն անցնեն, Աստծու արտահայտման նախորդ գլխում, երբ Աստված խոսում է Իր մարդկանց նկատմամբ ունեցած խստագույն պահանջների մասին, երբ Աստված հայտնում է մարդկանց Իր մտադրություններն Իր տնօրինման ծրագրի այս փուլում, Նա հնարավորություն է տալիս նրանց խորհելու Իր խոսքերի շուրջ, որպեսզի օգնի նրանց վճռել ի վերջո բավարարել Աստծու մտադրությունները։ Երբ մարդկանց իրադրությունները դրական են, Աստված անմիջապես սկսում է նրանց ներկայացնել խնդրի մյուս կողմը։ Նա տալիս է մի շարք հարցեր, որոնք մարդկանց համար դժվար է հասկանալ. «Արդյոք Իմ հանդեպ ձեր սերն արատավորվա՞ծ էր անմաքրությամբ։ Իմ հանդեպ ձեր հավատարմությունը մաքուր և ամբողջ սրտո՞վ էր արդյոք։ Արդյոք Իմ մասին ձեր ճանաչողությունը ճշմարի՞տ էր։ Որքա՞ն տեղ էի Ես զբաղեցնում ձեր սրտերում»։ Եվ այսպես շարունակ։ Այս պարբերության առաջին կեսում, բացառությամբ երկու նկատողության, մնացածն ամբողջությամբ բաղկացած է հարցերից։ Մասնավորապես մեկ հարց՝ «Արդյոք Իմ արտահայտումները ձեր ներսում հասե՞լ են նպատակակետին», շատ տեղին է։ Այն իսկապես դիպչում է մարդկանց սրտերի խորքում եղած ամենագաղտնի բաներին՝ ստիպելով նրանց ակամա հարցնել իրենց. «Արդյոք իսկապես հավատարի՞մ եմ Աստծու հանդեպ իմ սիրո մեջ»։ Իրենց սրտերում մարդիկ ակամա վերհիշում են ծառայելու իրենց նախկին փորձառությունները. նրանք կլանված էին իրենց հանդեպ ներողամտությամբ, ինքնարդարությամբ, մեծամտությամբ, ինքնագոհությամբ, ինքնաբավությամբ և հպարտությամբ։ Նրանք նման էին ցանցն ընկած մեծ ձկան. ցանցն ընկնելուց հետո նրանց համար հեշտ չէր ազատվել։ Ավելին՝ հաճախ սանձարձակ էին, բազմիցս խաբում էին Աստծու բնականոն մարդկայնությանը և իրենց արած ամեն ինչում իրենց առաջին տեղում էին դասում։ Նախքան «ծառայություն մատուցողներ» կոչվելը նրանք նման էին վագրի նորածին կորյունի, որը լի է խանդավառությամբ։ Թեև որոշ չափով կենտրոնացնում էին իրենց ուշադրությունը կյանքի վրա, երբեմն պարզապես մեխանիկորեն էին գործում. ստրուկների պես ձևականորեն էին վարվում Աստծու հետ։ Որպես ծառայություն մատուցողներ բացահայտվելու ժամանակ բացասական էին, հետ էին մնում, լցված էին վշտով, տրտնջում էին Աստծուց, վհատված կախում էին գլուխները և այլն։ Իրենց իսկ հրաշալի, հուզիչ պատմությունների յուրաքանչյուր քայլը չի հեռանում նրանց մտքերից։ Նույնիսկ դժվարանում են քնել և ցերեկն անցկացնում են թմրության մեջ։ Թվում է, թե երկրորդ անգամ են դուրս թողնվել Աստծու կողմից, ընկել Հադես՝ անկարող լինելով փախչել։ Թեև Աստված առաջին պարբերության մեջ ընդամենը մի քանի հարց է տալիս, որոնք մարդկանց համար դժվար է հասկանալ, ուշադիր կարդալիս դրանք ցույց են տալիս, որ Աստծու նպատակն ավելին է, քան պարզապես հարցնելու համար այս հարցերը տալը. դրանցում պարունակվում է իմաստի ավելի խոր մակարդակ, որը պետք է ավելի մանրամասն բացատրվի։

Ինչո՞ւ Աստված մի անգամ ասաց, որ այսօրը, ի վերջո, այսօր է, և քանի որ երեկն արդեն անցել է, կարոտախտի կարիք չկա, մինչդեռ այստեղ՝ առաջին նախադասության մեջ, Նա հարցեր է տալիս մարդկանց և ստիպում վերհիշել անցյալը։ Մտածե՛ք այդ մասին. ինչո՞ւ է Աստված պահանջում, որ մարդիկ կարոտախտով չլցվեն անցյալի հանդեպ, բայց նաև վերհիշեն անցյալը։ Կարո՞ղ է արդյոք սխալ լինել Աստծու խոսքերում։ Կարո՞ղ է արդյոք այս խոսքերի աղբյուրը սխալ լինել։ Բնականաբար, նրանք, ովքեր ուշադրություն չեն դարձնում Աստծու խոսքերին, նման խորիմաստ հարցեր չէին տա։ Բայց առայժմ դրա մասին խոսելու կարիք չկա։ Նախ՝ թույլ տվեք բացատրել վերոնշյալ առաջին հարցը՝ «ինչու»-ն։ Իհարկե, բոլորը գիտեն, որ Աստված ասել է՝ Ինքը դատարկ խոսքեր չի ասում։ Երբ խոսքերն արտաբերվում են Աստծու բերանից, դրանք ունեն նպատակ և նշանակություն. սա շոշափում է հարցի բուն էությունը։ Մարդկանց ամենամեծ ձախողումն իրենց չար սովորությունները փոխելու անկարողությունն է և իրենց հին բնության համառությունը։ Որպեսզի բոլոր մարդիկ իրենց ավելի հանգամանորեն և իրատեսորեն ճանաչեն, Աստված նախ առաջնորդում է նրանց վերհիշելու անցյալը, որպեսզի կարողանան ավելի խորապես քննել իրենց և այդպիսով իմանալ, որ Աստծու խոսքերից ոչ մեկը դատարկ չէ, և որ Աստծու բոլոր խոսքերը տարբեր մարդկանց մեջ տարբեր աստիճաններով են իրագործվում։ Անցյալում Աստծու՝ մարդկանց էտելու եղանակը նրանց մի փոքր ճանաչողություն տվեց Աստծու մասին և նրանց «անկեղծությունն» Աստծու հանդեպ մի փոքր ավելի սրտանց դարձրեց։ «Աստված» բառը զբաղեցնում է մարդկանց և նրանց սրտերի ընդամենը 0,1 տոկոսը։ Այսքանին հասնելը ցույց է տալիս, որ Աստված հսկայական չափով փրկություն է իրականացրել։ Կարելի է արդարացիորեն ասել, որ Աստծու կողմից այսքան բանի իրագործումն այս մարդկանց խմբի մեջ՝ մի խումբ, որը շահագործվում է մեծ կարմիր վիշապի կողմից և գրավված է Սատանայի կողմից, այնպիսին է, որ նրանք չեն համարձակվում պարզապես անել այն, ինչ կամենում են։ Դա այն պատճառով է, որ Աստծու համար անհնար է հարյուր տոկոսով գրավել նրանց սրտերը, ովքեր գրավվել են Սատանայի կողմից։ Հաջորդ քայլի ընթացքում Աստծու հանդեպ մարդկանց ճանաչողությունը մեծացնելու նպատակով Աստված անցյալի՝ ծառայություն մատուցողների իրադրությունը համեմատում է Աստծու մարդկանց այսօրվա իրադրության հետ՝ այդպիսով ստեղծելով հստակ հակադրություն, որը մարդկանց ստիպում է անտանելի ամոթ զգալ։ Ինչպես Աստված ասաց, «ձեր ամոթը թաքցնելու տեղ չունեք»։

Ուրեմն, ինչո՞ւ Ես ասացի, որ Աստված պարզապես հարցնելու համար չէ, որ հարցեր է տալիս։ Սկզբից մինչև վերջ ուշադիր կարդալը ցույց է տալիս, որ թեև Աստծու տված հարցերն ամեն ինչ չեն մատնանշել, դրանք բոլորն էլ վերաբերում են Աստծու հանդեպ մարդկանց հավատարմության և Աստծու մասին ճանաչողության աստիճանին. այլ կերպ ասած՝ դրանք վերաբերում են մարդկանց փաստացի իրադրություններին, որոնք ողորմելի են, և որոնց մասին նրանց համար դժվար է բացեիբաց խոսել։ Սրանից կարելի է տեսնել, որ մարդկանց հասակը չափազանց չնչին է, որ Աստծու մասին նրանց ճանաչողությունը չափազանց մակերեսային է, իսկ Նրա հանդեպ նրանց հավատարմությունը՝ չափազանց արատավորված և անմաքուր։ Ինչպես Աստված ասաց, գրեթե բոլոր մարդիկ պարզապես ձևականորեն են գործում՝ հանուն անձնական շահի, և ներկա են միայն քանակ ապահովելու համար։ Երբ Աստված ասում է. «Արդյոք իսկապես հավատո՞ւմ եք, որ որակավորված չեք՝ Իմ մարդիկ լինելու համար», այս խոսքերի ճշմարիտ իմաստն այն է, որ բոլոր մարդկանցից ոչ մեկը պիտանի չէ Աստծու ժողովուրդը լինելու համար։ Բայց ավելի մեծ ազդեցության հասնելու համար Աստված օգտագործում է հարցեր տալու մեթոդը։ Այս մեթոդը շատ ավելի արդյունավետ է, քան անցյալի խոսքերը, որոնք անխղճորեն հարվածում էին, կտոր-կտոր անում և սպանում մարդկանց՝ մինչև իսկ խոցելով նրանց սրտերը։ Ենթադրենք, թե Աստված ուղղակիորեն ասեր տաղտկալի և անհամ մի բան, ինչպես օրինակ՝ «Ինձ հավատարիմ չեք, իսկ ձեր հավատարմությունն արատավորված է, Ես ամենևին էլ բացարձակ տեղ չեմ զբաղեցնում ձեր սրտերում… Ես ձեզ այնքան ամոթահար կթողնեմ, որ երես չունենաք ցույց տալու, քանզի ձեզնից ոչ մեկը բավարար չէ Իմ ժողովուրդը լինելու համար»։ Կարող եք համեմատել այս երկուսը, որտեղ բովանդակությունը մնում է նույնը, բայց հնչերանգը տարբերվում է, և կտեսնեք, որ հարցական հնչերանգ օգտագործելն ավելի արդյունավետ է։ Ուստի իմաստուն Աստված կիրառում է առաջին հնչերանգը, ինչը ցույց է տալիս այն վարպետությունը, որով Նա խոսում է։ Սա անհասանելի է մարդուն, ուստի զարմանալի չէ, որ Աստված ասաց. «Մարդիկ ընդամենն անոթներ են, որոնք օգտագործվում են Իմ կողմից։ Նրանց միջև միակ տարբերությունն այն է, որ ոմանք նվաստ են, իսկ ոմանք՝ թանկագին»։

Երբ շարունակում ենք կարդալ, հաջորդում են Աստծու խոսքերը, որոնցից յուրաքանչյուրը սերտորեն կապված է հաջորդին, և մարդկանց անգամ շունչ քաշելու հնարավորություն չեն տալիս, քանզի Աստված բնավ չի խնայում մարդուն։ Երբ մարդիկ ծայրահեղ ափսոսանք են զգում, Աստված ևս մեկ անգամ նախազգուշացնում է նրանց. «Եթե միանգամայն անտարբեր եք վերոնշյալ հարցերի հանդեպ, ապա սա բավական է ցույց տալու համար, որ միայն անձնական շահ ես հետապնդում, որ ներկա ես` միայն քանակ ապահովելու համար, և Իմ նախասահմանած ժամին անպայման դուրս կթողնվես ու երկրորդ անգամ կնետվես անհատակ անդունդը։ Սրանք Իմ նախազգուշացման խոսքերն են, և ովքեր դրանց թեթևամտորեն կվերաբերվեն, Իմ դատաստանի հարվածը կստանան և նշանակված ժամին կբախվեն աղետի»։ Կարդալով նման խոսքեր՝ մարդիկ չեն կարող չմտածել այն ժամանակի մասին, երբ ընկան անհատակ անդունդը. աղետի սպառնալիքի տակ, կառավարվելով Աստծու կառավարչական հրամանագրերով, երբ իրենց էր սպասում իրենց իսկ ելքը, երկար ժամանակ զգալով անհանգստություն, ընկճվածություն, անհարմարություն, անկարող լինելով որևէ մեկին պատմել իրենց սրտերում ապրող թախծի մասին. սրա համեմատ՝ նրանք զգում էին, որ ավելի լավ կլիներ` իրենց մսեղին մաքրագործվեր… Երբ նրանց մտքերը հասնում են այս կետին, նրանք չեն կարող սրտի կսկիծ չզգալ։ Մտածելով, թե ինչպիսին էին անցյալում, ինչպիսին են այսօր և ինչպիսին կլինեն վաղը, նրանց սրտերում անհանգստությունը մեծանում է, նրանք ակամա սկսում են դողալ և այդպիսով ավելի են վախենում Աստծու կառավարչական հրամանագրերից։ Երբ նրանց մտքով անցնում է, որ «Աստծու մարդիկ» եզրույթը նույնպես կարող է պարզապես խոսելու միջոց լինել, նրանց սրտերի ուրախությունն անմիջապես վերածվում է անհանգստության։ Աստված օգտագործում է նրանց ճակատագրական թերությունը՝ նրանց հարվածելու համար, և այս պահին Նա սկսում է Իր գործի հաջորդ քայլը՝ պատճառ դառնալով, որ մարդկանց նյարդերը մշտապես գրգռված լինեն, և մեծացնելով նրանց զգացումն առ այն, որ Աստծու գործերն անըմբռնելի են, որ Աստված անհասանելի է, որ Աստված սուրբ է և անբասիր, և որ իրենք պիտանի չեն Աստծու մարդիկ լինելու համար։ Որպես արդյունք՝ նրանք կրկնապատկում են իրենց ջանքերը՝ ինքնակատարելագործվելու համար՝ չհամարձակվելով հետ մնալ։

Այնուհետև, որպեսզի մարդիկ դաս քաղեն և ճանաչեն իրենց, երկյուղեն Աստծուց և վախենան Աստծուց, Աստված սկսում է Իր նոր ծրագիրը. «Արարչագործության ժամանակներից մինչև այսօր շատ մարդիկ ըմբոստացել են Իմ խոսքերի դեմ և այդպիսով լքվել ու դուրս են թողնվել Իմ վերականգնման հոսքի կողմից. ի վերջո, նրանց մարմինները կորչում են, իսկ հոգիները՝ նետվում Հադես, և նույնիսկ այսօր նրանք դեռ ենթարկվում են ծանր պատժի։ Շատ մարդիկ հետևել են Իմ խոսքերին, բայց դեմ են գնացել Իմ լուսավորությանն ու պայծառացմանը… և ոմանք…»։ Սրանք իրական օրինակներ են։ Այս խոսքերով Աստված ոչ միայն գործնական նախազգուշացում է տալիս Աստծու բոլոր մարդկանց, որպեսզի նրանք ճանաչեն Աստծու գործերը դարերի ընթացքում, այլև անուղղակիորեն նկարագրում է այն ամենի մի մասը, ինչ տեղի է ունենում հոգևոր ոլորտում։ Սա թույլ է տալիս մարդկանց իմանալ, որ եթե ապստամբեն Աստծու դեմ, դրանից ոչ մի լավ բան դուրս չի գա, և կդառնան ամոթի հավերժական խարան, և կդառնան Սատանայի մարմնավորումն ու Սատանայի կրկնօրինակը։ Աստծու սրտում իմաստային այս կողմը երկրորդական նշանակություն ունի, քանզի այս խոսքերն արդեն մարդկանց հասցրել են այն վիճակին, որ նրանք դողում են և չգիտեն՝ ինչ անել։ Սրա դրական կողմն այն է, որ երբ մարդիկ դողում են վախից, նրանք նաև որոշ մանրամասներ են իմանում հոգևոր ոլորտի մասին, բայց միայն որոշ չափով, ուստի Ես պետք է մի փոքր բացատրություն տամ։ Հոգևոր ոլորտի դարպասից կարելի է տեսնել, որ այնտեղ կան ամեն տեսակ հոգիներ։ Սակայն ոմանք Հադեսում են, ոմանք՝ դժոխքում, ոմանք՝ կրակի լճում, իսկ ոմանք էլ՝ անհատակ անդունդում։ Այստեղ ես մի փոքր լրացում կկատարեմ։ Արտաքինից ելնելով՝ այս հոգիները կարելի է բաժանել ըստ վայրի. սակայն, եթե ավելի մանրամասն խոսենք, ոմանք անմիջականորեն ենթարկվում են Աստծու պատիժը հենց այս հանդիմանության ընթացքում, իսկ ոմանք Սատանայի կապանքներում են, որին Աստված օգտագործում է։ Ավելի հստակ՝ նրանց պատիժը տարբերվում է՝ կախված նրանց հանգամանքների ծանրությունից։ Այս պահին թույլ տվեք մի փոքր ավելին բացատրել։ Նրանք, ովքեր անմիջականորեն պատժվում են Աստծու ձեռքով, երկրի վրա հոգի չունեն, ինչը նշանակում է, որ նրանք վերածնվելու հնարավորություն չունեն։ Սատանայի իշխանության տակ գտնվող հոգիները՝ այն թշնամիները, որոնց մասին Աստված խոսում է, երբ ասում է «դարձել են Իմ թշնամիները», կապված են երկրային հարցերի հետ։ Երկրի վրայի բազմազան չար հոգիները բոլորն Աստծու թշնամիներն են՝ Սատանայի ծառաները, և նրանց գոյության պատճառը ծառայություն մատուցելն է, որպեսզի նրանք հակադրություն լինեն Աստծու գործերի համար։ Ուստի Աստված ասում է. «Այս մարդիկ ոչ միայն գերեվարվել են Սատանայի կողմից, այլև դարձել են հավերժական մեղավորներ ու Իմ թշնամիները, և նրանք ուղղակիորեն հակադրվում են Ինձ»։ Այնուհետև Աստված ասում է մարդկանց, թե ինչպիսի ելք կա այս տեսակի հոգու համար. «Նրանք Իմ դատաստանի առարկաներն են Իմ ցասման գագաթնակետին»։ Աստված նաև պարզաբանում է նրանց ներկա իրադրությունները. «Այսօր նրանք դեռ կույր են, դեռևս մութ զնդաններում»։

Որպեսզի ցույց տա մարդկանց Աստծու խոսքերի ճշմարտացիությունը, Աստված որպես ապացույց օգտագործում է իրական օրինակ (Պողոսի դեպքը, որի մասին Նա խոսում է), որպեսզի Իր նախազգուշացումն ավելի խոր տպավորություն թողնի մարդկանց վրա։ Որպեսզի մարդիկ Պողոսի մասին ասվածին չվերաբերվեն որպես պատմության, և որպեսզի կանխի, որ նրանք իրենց կողմնակի դիտորդ համարեն, և ավելին, որպեսզի թույլ չտա նրանց պարծենալ հազարավոր տարիներ առաջ ապրած մարդկանց գործերով, որոնց մասին նրանք իմացել են Աստծուց, Աստված չի կենտրոնանում Պողոսի ողջ կյանքի փորձառությունների վրա։ Փոխարենն Աստված կենտրոնանում է Պողոսի կրած հետևանքների և այն բանի վրա, թե ինչպիսի ելք ունեցավ նա, այն պատճառի վրա, թե ինչու Պողոսը հակադրվեց Աստծուն, և թե ինչպես Պողոսն ունեցավ այնպիսի վախճան, ինչպիսին ունեցավ։ Այն, ինչի վրա Աստված կենտրոնանում է, այն է, թե ինչպես ի վերջո Նա կտրականապես մերժեց Պողոսի իղձերն ու հույսերը և ուղղակիորեն բացահայտեց Պողոսի իրադրությունը հոգևոր ոլորտում. «Պողոսն ուղղակիորեն պատժվում է Աստծու կողմից»։ Քանի որ մարդիկ բթացած են և ընդունակ չեն ընկալելու Աստծու խոսքերից որևէ բան, Աստված հավելում է բացատրություն (արտահայտման հաջորդ մասը) և սկսում է խոսել մեկ այլ կողմի առնչվող հարցի մասին. «Ով հակադրվում է Ինձ (հակադրվելով ոչ միայն Իմ մսեղիին, այլ, որ ավելի կարևոր է, Իմ խոսքերին և Իմ Հոգուն, այսինքն՝ Իմ աստվածայնությանը), ստանում է Իմ դատաստանն իր մսեղիում»։ Թեև արտաքուստ այս խոսքերը թվում է, թե կապ չունեն վերևում նշվածների հետ, և կարծես թե որևէ փոխկապակցվածություն չկա երկուսի միջև, մի՛ անհանգստացեք. Աստված ունի Իր սեփական նպատակները։ «Վերոնշյալ օրինակն ապացուցում է, որ» պարզ խոսքերն օրգանապես միավորում են երկու, առաջին հայացքից իրար հետ կապ չունեցող հարցեր. սա հենց Աստծու խոսքերի հանճարեղությունն է։ Այսպիսով, մարդիկ լուսավորվում են Պողոսի պատմության միջոցով և ուստի նախորդ և հաջորդ տեքստերի միջև կապի շնորհիվ, Պողոսի տված դասի միջոցով նրանք է՛լ ավելի են ձգտում ճանաչել Աստծուն, ինչը հենց այն ազդեցությունն է, որն Աստված ցանկանում էր ունենալ այդ խոսքերն ասելիս։ Այնուհետև Աստված ասում է որոշ խոսքեր, որոնք օգնություն և լուսավորություն են տրամադրում մարդկանց կյանքի մուտքի համար։ Ես կարիք չունեմ խոսելու այս մասին. դու կզգաս, որ այս բաները հեշտ է հասկանալ։ Այն, ինչ Ես պետք է բացատրեմ, սակայն, այն է, երբ Աստված ասում է. «Երբ Ես աշխատում էի Իմ բնականոն մարդկայնությամբ, մարդկանց մեծ մասը «մրցում էր» Իմ ցասման ու մեծափառության հետ և մի փոքր գիտեր Իմ իմաստության ու բնույթի մասին։ Այսօր Ես խոսում ու գործում եմ անմիջականորեն աստվածայնությամբ, և դեռ կան որոշ մարդիկ, որոնք իրենց սեփական աչքերով կտեսնեն Իմ ցասումն ու դատաստանը. ավելին՝ դատաստանի դարաշրջանի երկրորդ մասի հիմնական գործն այն է, որ Իմ բոլոր մարդիկ անմիջականորեն ճանաչեն Իմ գործերը մսեղիում, և որ դուք բոլորդ անմիջականորեն տեսնեք Իմ բնույթը»։ Այս մի քանի խոսքերը եզրափակում են Աստծու՝ բնականոն մարդկայնությամբ կատարվող գործը և պաշտոնապես սկսում են դատաստանի դարաշրջանի Աստծու գործի երկրորդ մասը, որն իրականացվում է աստվածայնությամբ, և կանխագուշակում են մարդկանց մի խմբի ելքը։ Այստեղ արժե բացատրել, որ Աստված մարդկանց չասաց, որ սա դատաստանի դարաշրջանի երկրորդ մասն է, այն ժամանակ, երբ նրանք դարձան Աստծու մարդիկ։ Փոխարենը Նա միայն բացատրում է, որ սա դատաստանի դարաշրջանի երկրորդ մասն է, այն բանից հետո, երբ մարդկանց պատմում է այս ժամանակահատվածում Աստծու մտադրությունների և այն նպատակների մասին, որոնց Աստված ցանկանում է հասնել դրա ընթացքում, և երկրի վրա Աստծու գործի վերջին քայլի մասին։ Ավելորդ է ասել, որ սրանում նույնպես Աստծու իմաստությունն է դրսևորվում։ Երբ մարդիկ նոր են վեր կացել իրենց հիվանդության մահճից, միակ բանը, որ նրանց հուզում է, այն է, թե արդյոք կմահանան, թե ոչ, կամ արդյոք իրենց հիվանդությունը կարող է հեռացվել իրենց մարմնից, թե ոչ։ Նրանք ուշադրություն չեն դարձնում այն բանին, թե արդյոք քաշ կհավաքեն, թե արդյոք ճիշտ հագուստ կկրեն։ Ուստի միայն այն ժամանակ, երբ մարդիկ լիովին հավատում են, որ իրենք Աստծու մարդիկ են, Աստված քայլ առ քայլ խոսում է Իր պահանջների մասին և ասում մարդկանց, թե որն է այսօրվա ընթացիկ դարաշրջանը։ Դա այն պատճառով է, որ միայն մի քանի օր ապաքինվելուց հետո են մարդիկ սկսում էներգիա ունենալ՝ հետաքրքրվելու Աստծու տնօրինման քայլերով, և ուստի սա է ամենահարմար ժամանակը՝ նրանց ասելու համար։ Միայն այն բանից հետո, երբ մարդիկ հասկանում են, նրանք սկսում են վերլուծել. «Քանի որ սա դատաստանի դարաշրջանի երկրորդ մասն է, Աստծու պահանջներն ավելի խիստ են դարձել, և ես դարձել եմ Աստծու մարդկանցից մեկը»։ Ճիշտ է այսպես վերլուծելը, և վերլուծության այս եղանակը հասանելի է մարդուն. ահա թե ինչու Աստված կիրառում է խոսելու այս մեթոդը։

Երբ մարդիկ մի փոքր հասկանում են, Աստված ևս մեկ անգամ մուտք է գործում հոգևոր ոլորտ՝ խոսելու համար, և ուստի նրանք ևս մեկ անգամ դարանի մեջ են ընկնում։ Այս հարցերի շարքի ընթացքում բոլորը շփոթված գլուխներն են քորում՝ չիմանալով, թե որն է Աստծու նպատակը, չիմանալով, թե Աստծու հարցերից որին պատասխանել, առավել ևս չիմանալով, թե ինչ խոսքեր օգտագործել՝ Աստծու հարցերին պատասխանելու համար։ Մարդ չգիտի՝ ծիծաղի, թե լաց լինի։ Մարդկանց թվում է, թե այս խոսքերը կարող են շատ խորիմաստ խորհուրդներ պարունակել, բայց փաստերը ճիշտ հակառակն են։ Լավ կլինի, որ Ես այստեղ մի փոքր բացատրություն հավելեմ քեզ համար. դա հանգիստ կտա քո ուղեղին, և կզգաս, որ սա պարզ բան է, ու այլևս չես մտածի դրա մասին։ Իրականում, թեև խոսքերը շատ են, դրանք պարունակում են միայն մեկ նպատակ, որ Աստված ունի. այս հարցերի միջոցով ձեռք բերել մարդկանց հավատարմությունը։ Սակայն նպատակահարմար չէ սա ուղղակիորեն ասել, ուստի Աստված ևս մեկ անգամ հարցեր է կիրառում։ Այն հնչերանգը, որով Նա խոսում է, սակայն, առանձնապես մեղմ է՝ միանգամայն տարբերվելով սկզբնականից։ Թեև նրանք հարցաքննվում են Աստծու կողմից, այս տեսակ հակադրությունը մարդկանց որոշակի թեթևացում է բերում։ Լավ կլինի, որ հերթով կարդաս յուրաքանչյուր հարցը. մի՞թե անցյալում այս բաներին հաճախ չէր անդրադարձ կատարվում։ Այս մի քանի պարզ հարցերում ներառված բովանդակությունը չափազանց հարուստ է։ Դրանցից որոշները մարդկանց մտածելակերպի նկարագրությունն են. «Արդյոք պատրա՞ստ եք վայելելու կյանքը երկրի վրա, որը նման է երկնայինին»։ Որոշները մարդկանց «ռազմիկի երդումն» են, որը նրանք տալիս են Աստծու առաջ. «Արդյոք իսկապես ի վիճակի՞ եք թույլ տալու, որ Ես ձեզ մահվան մատնեմ և առաջնորդեմ ձեզ, ինչպես ոչխարների»։ Իսկ դրանցից մի քանիսն Աստծու պահանջներն են մարդու հանդեպ. «Եթե Ես ուղղակիորեն չխոսեի, կարո՞ղ էիր արդյոք լքել քեզնից դուրս եղած ամեն ինչ և թույլ տալ, որ Ես օգտագործեմ քեզ։ Մի՞թե սա չէ այն իրականությունը, որ Ես պահանջում եմ…»։ Դրանք նաև ներառում են մարդուն ուղղված Աստծու հորդորներն ու հավաստիացումները. «Սակայն Ես խնդրում եմ, որ այլևս չծանրաբեռնվեք կասկածներով, որ դրական մոտեցում ցուցաբերեք ձեր մուտքի հարցում և ամենայն խորությամբ ըմբռնեք Իմ խոսքերը, որպեսզի սխալ չհասկանաք Իմ խոսքերը, Իմ մտադրությունն անհասկանալի չլինի ձեզ համար, և այդպիսով չխախտեք Իմ կառավարչական հրամանագրերը։ Հուսով եմ, որ Իմ խոսքերում կընկալեք ձեզ համար ունեցած Իմ մտադրությունները։ Այլևս մի՛ մտածեք ձեր սեփական հեռանկարների մասին և գործեք այնպե՛ս, ինչպես վճռել եք Իմ առաջ, լիովին անձնատուր լինելով Աստծու տնօրինությանն ամեն ինչում»։ Վերջին հարցը խոր իմաստ ունի։ Այն մտածելու տեղիք է տալիս, դրոշմվում է մարդկանց սրտերում և դժվար է մոռացվում՝ անդադար հնչելով նրանց ականջների մոտ գտնվող զանգի պես…

Վերոնշյալը մի քանի բացատրական խոսքեր են, որպեսզի օգտագործես որպես ուղեցույց։


Գլուխ 5

Երբ Աստված մարդկանցից պահանջներ է դնում, որոնք դժվար է բացատրել նրանց համար, և երբ Նրա խոսքերն ուղղակիորեն հարվածում են մարդկային սրտին, և մարդիկ մատուցում են իրենց անկեղծ սրտերը, որպեսզի Նա վայելի, ապա Աստված հնարավորություն է տալիս նրանց խորհելու, վճիռ կայացնելու և կիրարկման ուղի փնտրելու։ Այսպիսով՝ բոլոր նրանք, ովքեր Նրա մարդիկ են, կրկին, բռունցքները սեղմած, իրենց ողջ էությունը կընծայեն Աստծուն։ Ոմանք գուցե ծրագիր կազմեն և օրակարգ սահմանեն, մինչ նախապատրաստվում են մոբիլիզացվելու տքնաջան աշխատանքի՝ նվիրելով իրենց ուժի բաժինն Աստծու տնօրինման ծրագրին, որպեսզի փառք բերեն դրան և արագացնեն դրա ավարտը։ Հենց այն ժամանակ, երբ մարդիկ տածում են այս մտայնությունը՝ ամուր պահելով այս բաներն իրենց մտքում, երբ տքնում են, խոսում, և երբ վարում են իրենց գործերը, Աստված կրկին սկսում է խոսել։ «Իմ Հոգու արտահայտումն Իմ ամբողջ բնույթի արտահայտությունն է։ Սա պա՞րզ է ձեզ համար»։ Որքան ավելի վճռական են մարդիկ, այնքան ավելի հուսահատորեն են տենչում ընկալել Աստծու մտադրությունները, և այնքան ավելի լրջորեն են տենչում, որ Աստված պահանջներ ներկայացնի իրենցից։ Այս պատճառով Աստված տալիս է նրանց այն, ինչ ուզում են՝ օգտվելով այս հնարավորությունից, որ Իր վաղուց կազմ ու պատրաստ խոսքերը փոխանցի նրանց էության ամենախորքերը։ Թեև այս խոսքերը կարող են մի փոքր կոպիտ թվալ, մարդկության համար դրանք անհամեմատ քաղցր են հնչում։ Հանկարծ նրանց սրտերը փթթում են ուրախությամբ, ասես երկնքում լինեն կամ տեղափոխված լինեն մեկ այլ ոլորտ՝ մարդու երևակայության դրախտ, որտեղ արտաքին աշխարհի գործերն այլևս վատ ազդեցություն չեն ունենում նրանց վրա։ Որպեսզի շրջանցի այն հավանականությունը, որ մարդիկ, ինչպես սովոր էին անել նախկինում, կխոսեն արտաքուստ և կգործեն արտաքուստ ու այդպիսով չեն կարողանա պատշաճ արմատներ գցել, երբ այն, ինչ մարդիկ ցանկանում են իրենց սրտերում, իրագործվում է, և ավելին, երբ պատրաստվում են աշխատանքի անցնելու կրքոտ խանդավառությամբ, Աստված դեռևս հարմարեցնում է Իր խոսելաոճը նրանց մտայնությանը և համառոտակի ու առանց զսպման հերքում է ողջ եռանդն ու կրոնական արարողակարգը, որ պահում են իրենց սրտերում, ճիշտ ինչպես Նա ասում է․ «Իսկապե՞ս տեսել եք դրանում առկա կարևորությունը»։ Լինի դա իրենց հաստատուն վճիռը կայացնելուց առաջ, թե հետո, մարդիկ մեծ կարևորություն չեն տալիս Աստծուն Նրա գործերում կամ Նրա խոսքերում ճանաչելուն, այլ ավելի շուտ շարունակում են խորհել սույն հարցի շուրջ․ «Ի՞նչ կարող եմ անել Աստծու համար։ Դա՛ է հիմնական խնդիրը»։ Ահա թե ինչու Աստված ասում է․ «Իսկ դուք պետք է լինեք Իմ ժողովուրդն Իմ առաջ․ ամոթ չունեք, առավել ևս՝ առողջ դատողություն»։ Հենց որ Աստված ասում է այս խոսքերը, մարդիկ անմիջապես գիտակցության են գալիս և, ասես էլեկտրական հարված ստանալով, շտապում են ետ քաշել իրենց ձեռքերը դեպի իրենց կրծքի ապահովությունը՝ խորապես վախենալով երկրորդ անգամ հրահրել Աստծու բարկությունը։ Ի հավելումն սրա՝ Աստված նաև ասել է․ «Վաղ թե ուշ ձեզ նման մարդիկ դո՛ւրս կթողնվեն Իմ տնից։ Մի՛ փորձիր ի ցույց դնել քո ավագությունը՝ ենթադրելով, թե հաստատուն ես կանգնել Ինձ համար քո վկայության մեջ»։ Լսելով նման խոսքեր՝ մարդիկ էլ ավելի են վախենում, ասես առյուծ տեսած լինեն։ Շատ լավ գիտեն իրենց սրտերում։ Չեն ցանկանում հոշոտվել առյուծի կողմից, մինչդեռ մյուս կողմից՝ գաղափար չունեն, թե ուր փախչեն։ Հենց այս պահին մարդու սրտի ներսում եղած ծրագիրն անհետ կորչում է, և ամեն ինչ ի չիք է դառնում։ Աստծու խոսքերի միջոցով զգում եմ, ասես կարող եմ տեսնել մարդկության տգեղության բոլոր կերպերը․ գլուխները կախ են և վհատված, ասես չեն կարողացել ընդունվել քոլեջ, և նրանց բոլոր հրաշալի ձգտումները, երջանիկ ընտանիքները, հեռանկարները և այլն, այժմ գիտաֆանտաստիկ ֆիլմերի նյութ են, ճիշտ ինչպես այն Չորս արդիականացումները, որ խոստանում էին մինչև 2000 թվականը․ պարզապես դատարկաբանություն։ Սա բացասականությունը դրական գործոններով փոխանակելն է՝ դրդելով մարդկանց իրենց բացասականության մեջ ոտքի կանգնել այն դիրքում, որն Աստված նշանակել է նրանց։ Բացառիկ կարևոր է այն փաստը, որ մարդիկ խորապես վախենում են կորցնել այս կոչումը․ որպես այդպիսին, կյանքի գնով կառչում են իրենց ծառայողական կրծքանշաններից՝ խորապես վախենալով, որ ինչ-որ մեկը կարող է փորձել պոկել դրանք։ Երբ մարդկությունն այս հոգեվիճակում է, Աստված չի անհանգստանում, որ մարդիկ բացասական կդառնան, ուստի համապատասխանաբար փոխում է դատաստանի Իր խոսքերը հարցադրման խոսքերի։ Նա ոչ միայն շունչ քաշելու հնարավորություն է տալիս մարդկանց, այլև հնարավորություն է տալիս վերցնելու այն վճիռները, որոնք կայացրել են մինչ այժմ, և դասավորելու դրանք հետագա հղման համար․ ցանկացած անհամապատասխան բան կարող է փոփոխվել։ Սրա պատճառն այն է, որ Աստված դեռ չի սկսել Իր գործը․ սա մեծ դժբախտության մեջ լավ բախտ է․ և, ավելին, չի դատապարտում մեզ։ Ուստի թող շարունակեմ նվիրումս տալ Նրան։

Այնուհետև վախի պատճառով չպետք է մի կողմ դնես Աստծու խոսքերը։ Նայիր՝ տեսնելու, թե արդյոք Աստված որևէ նոր պահանջ ունի։ Անկասկած, կհայտնաբերես այսպիսի մի բան․ «Այսուհետ ամեն ինչում պետք է մտնես կիրարկման իրականության մեջ․ պարզապես լեզվին տալը, ինչպես արել ես անցյալում, այլևս չի օգնի քեզ»։ Այստեղ դեռևս դրսևորվում է Աստծու իմաստությունը։ Աստված միշտ պաշտպանել է Իր սեփական վկայությունները, և այժմ, երբ անցյալի խոսքերի իրականությունը հասել է իր ավարտին, ոչ ոք չի կարող ընկալել «կիրարկման իրականության» ճանաչողությունը։ Սա բավարար է ապացուցելու Աստծու ասածի ճշմարտացիությունը․ «Ես անձամբ եմ իրականացնում Իմ սեփական գործը»։ Դա կապված է աստվածայնության մեջ գործի ճշմարիտ իմաստի հետ, ինչպես նաև այն պատճառի, որ մարդկությունը, հասնելով նոր մեկնարկային կետի, այնուամենայնիվ, միշտ անկարող է հստակորեն ընկալել Աստծու խոսքերի ճշմարիտ իմաստը։ Սրա պատճառն այն է, որ նախկինում մարդկանց ճնշող մեծամասնությունը կենտրոնանում էր Աստծու խոսքերի իրականության վրա, մինչդեռ այսօր նրանք գաղափար չունեն կիրարկման իրականության մասին՝ հասկանալով միայն այս խոսքերի մակերեսային կողմերը, բայց ոչ դրանց էությունը։ Է’լ ավելի կարևոր է այն, որ քանզի այսօր թագավորությունը կառուցվում է, ոչ ոքի չի թույլատրվում ներգրավվել, և մարդիկ կարող են միայն ինքնաշխատ մեքենաների պես հնազանդվել Աստծու հրամաններին։ Լա՛վ հիշեք սա։ Ամեն անգամ, երբ Աստված հիշատակում է անցյալը, սկսում է խոսել այսօրվա իրական իրավիճակի մասին։ Սա մի խոսելաձև է, որը ցայտուն հակադրություն է ստեղծում նախկինի և հետագայի միջև, և այս պատճառով ի վիճակի է հասնելու է՛լ ավելի լավ արդյունքների՝ հնարավորություն տալով մարդկանց զուգադրել ներկան անցյալի հետ, և այս կերպ խուսափելով շփոթությունից և այդ երկուսի պղտորումից։ Սա Աստծու իմաստության մի կողմն է, և դրա նպատակը գործի արդյունքներին հասնելն է։ Սրանից հետո Աստված ևս մեկ անգամ մերկացնում է մարդկության տգեղ դեմքը, որպեսզի մարդկությունը երբեք չմոռանա ամեն օր ուտել և խմել Նրա խոսքերը, և, որ էլ ավելի կարևոր է, որպեսզի նրանք ամեն օր ճանաչեն իրենք իրենց և սա ընդունեն որպես դաս, որը պետք է սովորեն ամեն օր։

Այս խոսքերն ասելուց հետո Աստված հասել է այն արդյունքներին, որոնք Նրա սկզբնական նպատակն էին։ Եվ այսպես, առանց ուշադրություն դարձնելու՝ արդյոք մարդկությունը հասկացել է Իրեն, թե ոչ, Նա մի քանի նախադասությամբ արագ անցնում է սրա վրայով, որովհետև Սատանայի գործը ոչ մի կապ չունի մարդկության հետ, և մարդկությունն ընդհանրապես տեղյակ չէ դրանից։ Այժմ թիկունքում թողնելով հոգևոր ոլորտը՝ ավելի խորը նայեք, թե ինչպես է Աստված Իր պահանջները դնում մարդկությունից․ «Իմ բնակավայրում հանգիստ առնելով՝ Ես ուշադիր դիտարկում եմ։ Երկրի վրայի բոլոր մարդիկ եռանդուն վազվզում են, «շրջում աշխարհով մեկ» և շտապում հետ ու առաջ՝ բոլորն իրենց ճակատագրի ու ապագայի համար։ Սակայն ոչ մեկն իր ավելցուկային եռանդը չի նվիրում Իմ թագավորության կառուցմանը, անգամ այնքան ջանք, որքան պահանջվում է շունչ քաշելու համար»։ Այս պայմանականությունները մարդկությանը հաղորդելուց հետո Աստված դեռևս ուշադրություն չի դարձնում նրանց, այլ շարունակում է խոսել Հոգու տեսանկյունից և այս խոսքերի միջոցով բացահայտում է մարդկային ցեղի կյանքի ընդհանուր հանգամանքներն ամբողջապես։ «Շրջել աշխարհով մեկ» և «շտապել հետ ու առաջ» արտահայտություններից պարզ երևում է, որ մարդկային կյանքն ամբողջովին ունայնություն է։ Եթե չլիներ Աստծու զորեղ փրկությունը, հատկապես նրանց համար, ովքեր ծնվել են Չինաստանի կայսերական տոհմի նվազող մեծ ընտանիքում, է՛լ ավելի հակված կլինեին ամբողջ կյանքն իզուր ապրելուն, և ավելի կշահեին՝ ընկնելով Հադես կամ դժոխք, քան գալով աշխարհ։ Մեծ կարմիր վիշապի տիրապետության տակ, իրենք էլ չիմանալով, անարգել են Աստծուն, ուստի և բնականաբար և անգիտակցաբար ենթարկվել են Աստծու հանդիմանությանը։ Այս պատճառով Աստված վերցնում է «փրկել եմ» և «ապերախտներ» բառերը և հակադրում դրանք միմյանց, որպեսզի մարդիկ ավելի հստակ ճանաչեն իրենք իրենց՝ սրանից ստեղծելով հակադրություն Իր փրկարար շնորհի համար։ Մի՞թե սա լ ավելի արդյունավետ հետևանքի չի հանգեցնում։ Իհարկե, առանց Իմ այսպես պարզորոշ կերպով ասելու էլ ինքնին հասկանալի է, որ մարդիկ կարող են Աստծու արտահայտումների բովանդակությունից զգալ, որ Աստծու ձայներանգի մեջ կա նախատինքի տարր, փրկության և կոչի տարր, բայց նաև տխրության թեթև ակնարկ։ Կարդալով այս խոսքերը՝ մարդիկ անգիտակցաբար սկսում են վշտանալ և չեն կարողանում զսպել արցունքները… Սակայն Աստված չի կաշկանդվի մի քանի տխուր զգացմունքների պատճառով, ոչ էլ ողջ մարդկային ցեղի ապականության պատճառով կհրաժարվի Իր ժողովրդին կարգավարժելուց և նրանցից պահանջներ դնելուց։ Այս պատճառով Նրա թեմաներն անմիջապես շոշափում են այնպիսի հանգամանքներ, ինչպիսիք են այսօրվանները, և, ավելին, մարդկությանը հռչակում է Իր կառավարչական հրամանագրերի մեծափառությունը, որպեսզի Իր ծրագիրը շարունակի առաջընթաց ապրել։ Ահա թե ինչու Աստված հող նախապատրաստեց՝ երկաթը տաք-տաք ծեծելով, որպեսզի այս վճռորոշ պահին հրապարակի սահմանադրություն այս ժամանակների համար։ Մարդիկ պետք է ուշադիր կարդան այս սահմանադրության յուրաքանչյուր կետը, նախքան կկարողանան հասկանալ Աստծու մտադրությունները։ Այժմ անտեղի կլիներ ավելի խորանալ սրա մեջ․ մարդիկ պարզապես պետք է ավելի շատ կարդան այն։

Այսօր դուք՝ մարդկանց այս խումբն այստեղ՝ միակներն եք, որ կարող եք ճշմարտապես տեսնել Աստծու խոսքերը։ Այդուհանդերձ, Աստծուն ճանաչելու հարցում այսօրվա մարդիկ շատ ավելի հետ են մնացել անցյալ դարաշրջանների ցանկացած մարդուց։ Սա բավականաչափ պարզ է դարձնում այն, թե որքան ջանք է Սատանան ներդրել մարդկանց մեջ այս մի քանի հազար տարվա ընթացքում, ինչպես նաև այն չափը, որով ապականել է մարդկությանը՝ մի այնքան մեծ աստիճանի, որ, չնայած Աստծու ասած բազմաթիվ խոսքերին, մարդկությունը դեռևս ո՛չ հասկանում, ոչ էլ ճանաչում է Նրան, և նույնիսկ համարձակվում է ոտքի ելնել ու հրապարակավ հակադրվել Նրան։ Եվ այսպես, Աստված հաճախ անցյալ դարաշրջանների մարդկանց որպես համեմատություն է բերում այսօրվա մարդկանց համար՝ իրատեսական հղման կետեր տալու վերջիններիս, որքան էլ թմրած ու բթամիտ լինեն։ Քանի որ մարդիկ Աստծու մասին ճանաչողություն չունեն, և քանի որ զուրկ են Նրա հանդեպ իսկական հավատից, Աստված վճռել է, որ մարդկությունը զուրկ է որակավորումներից և ողջամտությունից, ուստի նորից ու նորից ներողամտություն է ցուցաբերել մարդկանց հանդեպ և փրկություն տվել նրանց։ Հոգևոր ոլորտում այս ուղղությամբ պայքար է մղվում․ Սատանայի սին հույսն է ապականել մարդկությանը որոշակի աստիճանի, աշխարհը դարձնել աղտոտ ու չար և այդպիսով մարդկանց իր հետ քաշել ճահիճն ու ոչնչացնել Աստծու ծրագիրը։ Սակայն Աստծու ծրագիրը ոչ թե ողջ մարդկությանը Նրան ճանաչող ժողովուրդ դարձնելն է, այլ ավելի շուտ մի մասին ընտրելը՝ բոլորին ներկայացնելու համար, մնացածին թողնելով որպես թափոններ, որպես խոտանված ապրանքներ, որոնք պետք է նետվեն աղբակույտի մեջ։ Այսպիսով, թեև Սատանայի տեսանկյունից մի քանի անհատների տիրանալը կարող է գերազանց հնարավորություն թվալ Աստծու ծրագիրը ոչնչացնելու համար, ինչպե՞ս կարող էր Սատանայի պես պարզամիտ մեկն իմանալ Աստծու մտադրությունը։ Սա է պատճառը, որ Աստված վաղուց ասել է․ «Ես ծածկել եմ Իմ դեմքը՝ այս աշխարհին նայելուց խուսափելու համար»։ Մենք մի փոքր գիտենք այս մասին, և Աստված չի պահանջում, որ մարդիկ ունակ լինեն որևէ բան անելու․ ավելի շուտ, ուզում է՝ գիտակցեն, որ այն, ինչ Նա անում է, հրաշալի է և անըմբռնելի, ու Նրա հանդեպ երկյուղով սրտեր ունենան։ Եթե, ինչպես մարդիկ են երևակայում, Աստված հանդիմաներ՝ առանց հաշվի առնելու հանգամանքները, ապա ողջ աշխարհը վաղուց կործանված կլիներ։ Մի՞թե սա հավասարազոր չէր լինի ուղիղ Սատանայի ծուղակն ընկնելուն։ Եվ այսպես, Աստված պարզապես օգտագործում է Իր խոսքերը՝ հասնելու այն արդյունքներին, որոնք ունի Իր մտքում, բայց փաստերը հազվադեպ են ի հայտ գալիս։ Մի՞թե սա Նրա խոսքերի օրինակ չէ․ «Եթե Ես հաշվի չառնեի ձեր որակավորումների, ողջամտության և խորաթափանցության պակասը, ապա բոլորդ կկորչեիք Իմ հանդիմանության մեջ՝ ջնջվելով գոյությունից։ Այնուամենայնիվ, մինչև երկրի վրա Իմ գործի ավարտվելը, Ես ներողամիտ կմնամ մարդկության հանդեպ»։


Գլուխ 6

Մարդիկ ապշում են, երբ կարդում են Աստծու արտահայտումները, և համարում են, որ Աստված մեծ գործ է կատարել հոգևոր ոլորտում, մի բան, որը մարդն անկարող է անել, և որն Աստված Ինքն անձամբ պետք է իրագործի։ Ուստի Աստված ևս մեկ անգամ ներողամտության խոսքեր է ասում մարդկությանը։ Երբ մարդիկ հակասություն են զգում իրենց սրտերում. «Աստված ողորմության և սիրառատ բարության Աստված չէ, Նա մարդուն տապալող Աստված է, ուստի ինչո՞ւ է մեր հանդեպ ներողամիտ։ Հնարավո՞ր է, որ Աստված կրկին անցել է «եղանակին»»,-երբ այս պատկերացումը, մտածելու այս ձևը հայտնվում է նրանց սրտերում, ամեն կերպ փորձում են դրա դեմ պայքարել։ Բայց այն բանից հետո, երբ Աստծու գործը որոշ ժամանակ շարունակվում է, Սուրբ Հոգին մեծ գործ է անում եկեղեցում, և յուրաքանչյուրը սկսում է կատարել իր գործառույթը, բոլոր մարդիկ մտնում են Աստծու եղանակի մեջ, քանզի ոչ ոք չի կարող որևէ թերություն տեսնել նրանում, ինչ Աստված ասում և անում է։ Իսկ թե կոնկրետ որն է լինելու Աստծու հաջորդ քայլը, ոչ ոք չնչին պատկերացում անգամ չունի։ Դա Աստծու ասածի պես է. «Երկնքի տակ եղողներից ո՞վ Իմ ձեռքերում չէ։ Ո՞վ չի գործում Իմ ուղղորդմամբ»։ Սակայն ձեզ մի խորհուրդ եմ տալիս. ձեզանից ոչ ոք չպետք է որևէ բան ասի կամ անի այն հարցերում, որոնք ձեզ համար պարզ չեն։ Սա ասում եմ ոչ թե քո խանդավառությունը մարելու համար, այլ քեզ Աստծու ուղղորդմամբ գործել թույլ տալու։ Ոչ մի դեպքում չպետք է վհատվես կամ կասկածամիտ դառնաս «թերությունների» մասին Իմ հիշատակման պատճառով։ Իմ նպատակը գլխավորապես քեզ հիշեցնելն է, որ ուշադրություն դարձնես Աստծու խոսքերին։ Մարդիկ կրկին ապշում են, երբ կարդում են Աստծու խոսքերը, որոնք ասում են. «Նրբազգա՛ց եղեք հոգու բաների հանդեպ, ուշադի՛ր եղեք Իմ խոսքի հանդեպ և իրապես ունա՛կ եղեք Իմ Հոգին ու Իմ մսեղավոր անձը, և Իմ խոսքն ու Իմ մսեղավոր անձը անբաժանելի ամբողջություն համարելու, որպեսզի բոլոր մարդիկ կարողանան բավարարել Ինձ Իմ ներկայության մեջ»։ Երեկ նրանք զգուշացման խոսքեր էին կարդում, խոսքեր Աստծու ներողամտության մասին, իսկ այսօր Աստված հանկարծ խոսում է հոգու բաների մասին։ Ի՞նչ է կատարվում։ Ինչո՞ւ է Աստված շարունակ փոխում Իր խոսելու այն եղանակը։ Ինչո՞ւ պետք է այս ամենը անբաժանելի ամբողջություն համարվի։ Հնարավո՞ր է, որ Աստծու խոսքերը նույնպես գործնական չեն։ Աստծու խոսքերն ավելի ուշադիր կարդալուց հետո բացահայտվում է, որ երբ Աստծու մսեղին և Նրա Հոգին բաժանվում են, մսեղին դառնում է ֆիզիկական մարմին՝ մսեղավոր հատկանիշներով, ինչը մարդիկ անվանում են քայլող դիակ։ Մարմնացած մսեղին գալիս է Հոգուց։ Նա Հոգու մարմնավորումն է, մսեղի դարձած Ճանապարհը։ Այլ կերպ ասած՝ Աստված Ինքնը ապրում է մսեղիում։ Այսպիսով՝ կարելի է տեսնել անձից Հոգու բաժանվելու լրջությունը։ Որպես արդյունք, թեև Նա մարդ է կոչվում, մարդկությունից չէ։ Նա զուրկ է մարդկային հատկանիշներից, Նա այն անձն է, որով Աստված զգեստավորվում է, այն անձը, ում Աստված հավանություն է տալիս։ Աստծու խոսքը մարմնավորում է Աստծու Հոգին, և Աստծու խոսքն անմիջականորեն հայտնվում է մսեղիում, ինչն է՛լ ավելի է ցույց տալիս, որ Աստված ապրում է մսեղիում և ավելի գործնական Աստված է՝ դրանով իսկ ապացուցելով Աստծու գոյությունը և վերջ դնելով Աստծու հանդեպ մարդու ըմբոստության դարաշրջանին։ Մարդկանց Աստծուն ճանաչելու ուղու մասին պատմելուց հետո Աստված շարունակում է փոխել թեմաները՝ անցնելով հարցի մյուս կողմին։

«Ես ոտք եմ դրել այն ամենի վրա, ինչ կա, նայել եմ տիեզերքի ընդարձակ տարածություններին և քայլել եմ բոլոր մարդկանց մեջ՝ ճաշակելով մարդկանց շրջանում եղած քաղցրությունն ու դառնությունը»։ Թեև այս խոսքերը պարզ են, մարդկությունը հեշտությամբ չի հասկանում։ Թեման փոխվել է, բայց, ըստ էության, նույնն է մնում։ Այն մարդկանց դեռևս հնարավորություն է տալիս ճանաչելու մարմնացած Աստծուն։ Ինչո՞ւ է Աստված ասում, որ ճաշակել է մարդկանց շրջանում եղած քաղցրությունն ու դառնությունը։ Ինչո՞ւ է ասում, որ քայլել է բոլոր մարդկանց մեջ։ Աստված Հոգի է և նաև մարմնացած անձն է։ Հոգին, սահմանափակված չլինելով անձի սահմանափակումներով, կարող է ոտք դնել այն ամենի վրա, ինչ կա, Հոգին կարող է նայել տիեզերքի ընդարձակ տարածություններին՝ ցույց տալով, որ Աստծու Հոգին լցնում է ողջ տիեզերքը, որ բևեռից բևեռ ծածկում է երկիրը, որ ոչինչ չկա, որ կարգավորված չլինի Աստծու ձեռքով, և ոչ մի տեղ չկա, որտեղ Աստծու ոտնահետքերը չգտնվեն։ Թեև Հոգին մսեղի է դարձել և ծնվել որպես մարդ, Հոգու գոյությունը չի ժխտում մարդկային բոլոր կարիքները։ Նա բնականոն կերպով ուտում է, Ինքն Իրեն հանդերձավորում, քնում և բնակվում, և անում այն, ինչ մարդիկ բնականոն կերպով պետք է անեն։ Սակայն, քանի որ Նրա ներքին էությունը տարբեր է, Նա նույնը չէ, ինչ այն «մարդը», որի մասին խոսվում է։ Եվ Նա թեև տառապում է մարդկության մեջ, այս տառապանքի պատճառով չի լքում Հոգուն։ Թեև օրհնություններ է վայելում, այս օրհնությունների պատճառով չի մոռանում Հոգուն։ Հոգին և անձը գործում են լուռ համերաշխության մեջ։ Հոգին և անձը չեն կարող բաժանվել, ոչ էլ երբևէ բաժանվել են, քանզի անձը Հոգու մարմնավորումն է, գալիս է Հոգուց՝ պատկեր ունեցող Հոգուց։ Այսպիսով՝ մսեղիում գտնվող Հոգու համար անհնար է անդրանցական լինելը։ Այսինքն՝ Հոգին անկարող է գերբնական բաներ անել, ինչը նշանակում է, որ Հոգին չի կարող հեռանալ մսեղիից։ Եթե հեռանար մսեղիից, Աստծու մարմնացումը կկորցներ ողջ իմաստը։ Միայն երբ Հոգին լիովին արտահայտվում է մսեղիում, մարդը կարող է ճանաչել Իրեն՝ գործնական Աստծուն, և միայն այդ ժամանակ Աստծու մտադրությունները կբավարարվեն։ Միայն մսեղին և Հոգին մարդուն առանձին ներկայացնելուց հետո է Աստված մատնանշում մարդու կուրությունն ու ըմբոստությունը.«Սակայն մարդը երբեք իսկապես չի ճանաչել Ինձ, երբեք ուշադրություն չի դարձրել Ինձ վրա Իմ ճամփորդությունների ժամանակ»։ Մի կողմից՝ Աստված ասում է, որ անանուն ապրում է մսեղիում՝ երբեք չանելով որևէ գերբնական բան, որպեսզի մարդիկ տեսնեն. մյուս կողմից՝ գանգատվում է, որ մարդը չի ճանաչում Իրեն։ Սրանում ոչ մի հակասություն չկա։ Իրականում մանրամասն տեսանկյունից դժվար չէ տեսնել, որ Աստված հասնում է Իր նպատակներին այս երկու կողմերից։ Ենթադրենք՝ Աստված գերբնական նշաններ և հրաշքներ ցուցադրեր, կարիք չէր ունենա մեծ գործ ձեռնարկելու, այլ պարզապես Իր իսկ բերանով մարդկանց կանիծեր, որ մեռնեին, և նրանք ակնթարթորեն կմեռնեին։ Եթե աներ սա, բոլոր մարդիկ կհամոզվեին. բայց սա չի իրագործում Աստծու նպատակը՝ մսեղի դառնալիս։ Եթե Աստված իսկապես այդպես վարվեր, մարդիկ երբեք իրենց գիտակցության մեջ չէին կարողանա հավատալ Նրա գոյությանը և անկարող կլինեին իսկապես հավատալ։ Ավելին՝ դևերին կշփոթեին Աստծու հետ։ Ավելի կարևոր է այն, որ երբեք չէին կարողանա ճանաչել Աստծու բնույթը։ Մի՞թե սա մսեղիում Աստծու լինելու նշանակության տեսանկյուններից մեկը չէ։ Եթե մարդիկ անկարող լինեին ճանաչելու Աստծուն, ապա մշուշոտ աստվածը՝ գերբնական աստվածը, հավիտյան իշխանություն կունենար մարդկանց շրջանում։ Եվ սրանում մի՞թե մարդիկ համակված չէին լինի իրենց իսկ պատկերացումներով։ Ավելի պարզորեն ասած՝ մի՞թե իշխանություն ունեցողները Սատանան և դևերը չէին լինի։ «Ինչո՞ւ եմ ասում, որ ետ եմ վերցրել իշխանությունը։ Ինչո՞ւ եմ ասում, որ մարմնացման մեջ այդքան մեծ նշանակություն կա»։ Այն պահը, երբ Աստված մսեղի է դառնում, իշխանությունը ետ վերցնելու պահն է և այն ժամանակն է, երբ Նրա աստվածայնությունն ի հայտ է գալիս՝ անմիջականորեն գործելու համար։ Բոլոր մարդիկ աստիճանաբար ճանաչում են գործնական Աստծուն և այսպիսով լիովին ոչնչացնում են Սատանայի տեղն իրենց սրտերում՝ Աստծուն իրենց սրտերում ավելի խոր տեղ տալով։ Իրենց մտքերում մարդիկ նախկինում «Աստծուն» տեսնում էին Սատանայի պատկերով, ինչպիսիք դևերով համակվածների տգեղ դեմքերն են՝ որպես «Աստծու», ով անտեսանելի և անշոշափելի էր և այնուամենայնիվ, հավատում էին, որ այս աստվածը ոչ միայն գոյություն ունի, այլև ունակ է բազմաթիվ նշաններ և հրաշքներ կատարելու և բազմաթիվ խորհուրդներ բացահայտելու։ Սա բավարար չափով ապացուցում է, որ մարդկանց մտքերում եղող աստվածն Աստծու պատկերը չէ, այլ Աստծուց տարբեր մեկ այլ բանի։ Աստված ասել է, որ ցանկանում է զբաղեցնել մարդկանց սրտերի 0,1 տոկոսը։ Սա հենց այն ամենաբարձր չափանիշն է, որը Նա պահանջում է մարդուց։ Արտաքին կողմից բացի՝ այս խոսքերը նաև գործնական կողմ ունեն։ Եթե դա այսպես չբացատրվեր, մարդիկ կկարծեին, թե իրենցից Աստծու պահանջները չափազանց ցածր են, կարծես Աստված չափազանց քիչ է հասկանում իրենց։ Մի՞թե սա մարդու հոգեբանությունը չէ։

Վերոհիշյալը և Պետրոսի մասին ստորև բերված օրինակը համատեղելով՝ կարելի է տեսնել, որ Պետրոսն իսկապես Աստծուն ավելի լավ էր ճանաչում, քան որևէ մեկը, քանզի ի վիճակի եղավ երես թեքելու մշուշոտ աստծուց և ձգտելու գործնական Աստծու ճանաչողությանը։ Ինչո՞ւ է հատուկ հիշատակվում այն մասին, որ նրա ծնողները չար դևեր էին, որոնք հակադրվում էին Աստծուն։ Դա ապացուցում է, որ Պետրոսը չէր ձգտում իր սրտում եղող աստծուն։ Այն, ինչ ասվում է նրա ծնողների՝ մշուշոտ աստծու ներկայացուցչությունը լինելու մասին, Աստծու՝ նրանց հիշատակելու նշանակությունն է։ Մարդկանց մեծամասնությունը շատ ուշադրություն չի դարձնում այս փաստին։ Փոխարենը՝ կենտրոնանում է Պետրոսի աղոթքների վրա։ Նույնիսկ կան մարդիկ, որոնց շուրթերին միշտ Պետրոսի աղոթքներն են, որ մշտապես նրանց մտքում են, սակայն նրանք մշուշոտ աստծուն երբեք չեն համեմատում Պետրոսի ճանաչողության հետ։ Ինչո՞ւ Պետրոսը դուրս եկավ իր ծնողների դեմ և ձգտեց Աստծու ճանաչողությանը։ Ինչո՞ւ էր ինքն իրեն խթանում ձախողվածների դասերով։ Ինչո՞ւ նա յուրացրեց դարերի ընթացքում Աստծուն սիրած բոլոր մարդկանց հավատն ու սերը։ Պետրոսը ճանաչեց, որ բոլոր դրական բաները գալիս են Աստծուց և անմիջականորեն բխում են Նրանից՝ առանց Սատանայի կողմից մշակվելու։ Սա ցույց է տալիս, որ Աստված, ում նա ճանաչում էր, գործնական Աստվածն էր, ոչ թե գերբնական աստված։ Ինչո՞ւ է ասվում, որ Պետրոսը կենտրոնանում էր դարերի ընթացքում Աստծուն սիրած բոլոր մարդկանց հավատն ու սերը յուրացնելու վրա։ Սրանից կարելի է տեսնել, որ դարերի ընթացքում մարդկանց ձախողումը գլխավորապես այն պատճառով է, որ նրանք միայն հավատ և սեր ունեին, բայց անկարող էին ճանաչելու գործնական Աստծուն։ Որպես արդյունք՝ նրանց հավատը մնաց մշուշոտ։ Ինչո՞ւ է Աստված բազմիցս հիշատակում Հոբի հավատը՝ առանց ասելու, որ նա ճանաչում էր Աստծուն, և ինչո՞ւ է Աստված ասում, որ Հոբը հավասար չէր Պետրոսին։ Հոբի խոսքերը՝ «Սրանից առաջ ես ականջներովս էի լսել Քո մասին, բայց հիմա աչքերս տեսան Քեզ», ցույց են տալիս, որ նա միայն հավատ ուներ և չուներ ճանաչողություն։ «Պետրոսի ծնողների հակադրությունը նրան Իմ սիրառատ բարության և ողորմության ավելի մեծ ճանաչողություն տվեց» խոսքերը մարդկանց մեծամասնության մոտ մի շարք հարցեր են առաջացնում։ Ինչո՞ւ էր Պետրոսին հակադրություն պետք Աստծուն ճանաչելու համար։ Նա ինչո՞ւ էր անկարող Աստծուն անմիջականորեն ճանաչել։ Ինչո՞ւ էր ճանաչում միայն Աստծու ողորմությունն ու սիրառատ բարությունը, և Աստված ուրիշ ոչնչի մասին չխոսեց։ Գործնական Աստծու ճանաչողությանը հնարավոր է ձգտել միայն մշուշոտ աստծու անգործնականությունը ճանաչելուց հետո. այս խոսքերի նպատակը մարդկանց ստիպելն է մշուշոտ աստծուն վտարել իրենց սրտերից։ Եթե արարչագործության ժամանակներից մինչև այսօր մարդիկ միշտ ճանաչեին Աստծու ճշմարիտ դեմքը, անկարող կլինեին թափանցել Սատանայի գործերի մեջ, քանզի մարդկանց այն տարածված ասացվածքը՝ «մարդը չի նկատում հարթավայրը, մինչև չի անցնում լեռան վրայով», ցույց է տալիս Աստծու նպատակն այս խոսքերն ասելիս։ Քանի որ Նա ցանկանում է մարդկանց ավելի խոր հասկացողություն տալ Իր բերած օրինակի ճշմարտացիության վերաբերյալ, Աստված դիտավորյալ կերպով շեշտում է ողորմությունն ու սիրառատ բարությունը՝ ապացուցելով, որ այն դարաշրջանը, որում Պետրոսն ապրում էր, Շնորհքի դարաշրջանն էր։ Մեկ այլ տեսանկյունից՝ սա է՛լ ավելի է բացահայտում չար դևերի սոսկալի կերպարանքը, որոնք ոչինչ չեն անում՝ բացի մարդուն վնասելուց և ապականելուց՝ Աստծու ողորմությունն ու սիրառատ բարությունը դնելով է՛լ ավելի ցայտուն հակադրության մեջ։

Աստված նաև ներկայացնում է Պետրոսի փորձությունների փաստերը և նկարագրում դրանց իրական հանգամանքները՝ մարդկանց լրացուցիչ կերպով ցույց տալով, որ Աստված օժտված է ոչ միայն ողորմությամբ և սիրառատ բարությամբ, այլև մեծափառությամբ և ցասումով, և որ պարտադիր չէ, որ բոլոր նրանք, ովքեր խաղաղության մեջ են ապրում, ապրեն Աստծու օրհնությունների մեջ։ Իր փորձություններից հետո Պետրոսի փորձառությունների մասին մարդկանց պատմելը Հոբի խոսքերի հավաստիության է՛լ ավելի մեծ հաստատումն է. «Մի՞թե Աստծու ձեռքից բարիք պիտի ընդունենք, իսկ նեղություն չընդունենք»։ Այսպիսով՝ ցույց է տրվում, որ Աստծու մասին Պետրոսի ճանաչողությունն իսկապես հասել էր աննախադեպ ոլորտների՝ ոլորտների, որոնց անցյալ դարաշրջանների մարդիկ երբեք չէին հասել, ինչը նաև դարերի ընթացքում Աստծուն սիրած բոլոր մարդկանց հավատն ու սերը յուրացնելու և իրեն խթանելու համար անցյալում ձախողված մարդկանցից դասեր քաղելու պտուղն էր։ Այս պատճառով բոլոր նրանք, ովքեր հասնում են Աստծու ճշմարիտ ճանաչողությանը, կոչվում են «պտուղ», և դա ներառում է Պետրոսին։ Պետրոսի աղոթքներն Աստծուն ցույց են տալիս Աստծու մասին նրա ճշմարիտ ճանաչողությունն իր փորձությունների ժամանակ։ Սակայն նրա թերացումն այն էր, որ ի վիճակի չէր լիովին ընկալելու Աստծու մտադրությունները։ Եվ այսպիսով՝ միայն Նրա մասին Պետրոսի ճանաչողություն ձեռք բերելու հիման վրա էր, որ Աստված պահանջեց «զբաղեցնել մարդկանց սրտերի ընդամենը 0,1 տոկոսը»։ Այն, որ նույնիսկ Պետրոսը՝ Աստծուն ամենից լավ ճանաչող մարդը, անկարող էր ճշգրտորեն ընկալել Աստծու մտադրությունները, ցույց է տալիս, որ մարդիկ զուրկ են Աստծուն ճանաչելու կարողությունից, քանզի շատ են ապականվել Սատանայի կողմից։ Սա բոլոր մարդկանց թույլ է տալիս ճանաչել մարդու էությունը։ Այս երկու նախապայմանները՝ մարդկանց՝ Աստծուն ճանաչելու կարողության պակասը և Սատանայի՝ նրանց մեջ վերին աստիճանի ներթափանցած լինելը, հակադրություն են Աստծու մեծ զորության համար, քանզի Աստված գործում է միայն խոսքերով, ոչինչ չի ձեռնարկում և այսպիսով՝ որոշակի տեղ է զբաղեցնում մարդկանց սրտերում։ Բայց ինչո՞ւ է մարդկանց պետք հասնել միայն այդ 0,1 տոկոսին՝ Աստծու մտադրությունները բավարարելու համար։ Սա կարելի է բացատրել նրանով, որ Աստված չի ստեղծել այս կարողությունը մարդու մեջ։ Եթե այս կարողության բացակայության պայմաններում մարդը հասներ Աստծու 100 տոկոսանոց ճանաչողությանը, ապա իր հինգ մատի պես կիմանար Աստծու ամեն մի քայլը և, հաշվի առնելով մարդու ներհատուկ բնությունը, մարդիկ անմիջապես կդավաճանեին Աստծուն, ոտքի կկանգնեին և բացահայտորեն կհակառակեին Նրան (Սատանան այսպես ընկավ)։ Ուստի Աստված երբեք չի թերագնահատում մարդկանց։ Նա արդեն հիմնովին մանրամասն վերլուծել է մարդկանց, և հենց այս պատճառով Նրան միանգամայն պարզ է նույնիսկ թե քանի ջրի մոլեկուլ կա նրանց արյան մեջ. և որքա՜ն ավելի պարզ պետք է լինի Նրան մարդկային բնությունը, որն ակնհայտ է։ Աստված երբեք սխալներ չի անում և Իր արտահայտումների խոսքերն ընտրում է առավելագույն ճշգրտությամբ։ Այսպիսով՝ ոչ մի հակասություն չկա Աստծու մտադրությունների վերաբերյալ Պետրոսի ճշգրիտ ընկալում չունենալու և Աստծու մասին նրա մեծագույն ճանաչողություն ունենալու միջև. ավելին՝ այդ երկուսը բոլորովին կապված չեն իրար հետ։ Մարդկանց ուշադրությունը Պետրոսի վրա կենտրոնացնելու համար չէր, որ Աստված նրան որպես օրինակ նշեց։ Ինչո՞ւ Հոբի պես մեկն ի վիճակի չէր ճանաչելու Աստծուն, իսկ Պետրոսն ի վիճակի էր։ Ինչո՞ւ Աստված կասեր, որ մարդն ունակ է հասնելու դրան, և միևնույն ժամանակ կասեր, որ դա Իր մեծ զորության շնորհիվ է։ Մարդիկ իսկապես ի բնե տաղանդավոր են։ Սա հեշտ չէ մարդկանց համար իմանալ. ոչ ոք չէր գիտակցի դրա ներքին նշանակությունը, եթե Ես չխոսեի այդ մասին։ Այս խոսքերի նպատակը մարդկանց խորաթափանցություն տալն է, որպեսզի կարողանան հավատ ունենալ՝ Աստծու հետ համագործակցելու համար։ Միայն այդ ժամանակ Աստված կարող է գործել մարդու համագործակցությամբ։ Այսպիսին է փաստացի իրավիճակը հոգևոր ոլորտում, և այն միանգամայն անըմբռնելի է մարդու համար։ Մարդկանց սրտերում Սատանայի տեղը ոչնչացնելը և փոխարենն այդ տեղն Աստծուն տալը Սատանայի գրոհը ետ մղելն է, և միայն այսպես կարելի է ասել, որ Քրիստոսն իջել է երկիր, միայն այսպես կարելի է ասել, որ երկրի վրա եղող թագավորությունները դարձել են Քրիստոսի թագավորությունը։

Այստեղ Պետրոսի՝ մի քանի հազար տարի օրինակ և նմուշ լինելը հիշատակելու իմաստը պարզապես ասելը չէ, որ նա օրինակ և նմուշ էր. այս խոսքերը հոգևոր ոլորտում մղվող պայքարի արտացոլումն են։ Սատանան այս ողջ ընթացքում գործել է մարդու վրա՝ նրան կլանելու սին հույսով, դրանով իսկ ստիպելով Աստծուն կործանել աշխարհը և կորցնել Իր վկայությունը։ Սակայն Աստված ասել է. «Նախ մի նմուշ կստեղծեմ, որպեսզի մարդկային սրտի ներսում կարողանամ զբաղեցնել ամենափոքր տեղը։ Այս փուլում մարդկությունը ո՛չ բավարարում է Իմ սիրտը, ո՛չ էլ լիովին ճանաչում է Ինձ. այնուամենայնիվ, Իմ մեծ զորության շնորհիվ մարդիկ ի վիճակի կդառնան ամբողջովին հնազանդվելու Ինձ և կդադարեն Իմ դեմ ըմբոստանալուց, և Ես կօգտագործեմ այս օրինակը՝ Սատանային նվաճելու համար։ Այսինքն՝ կօգտագործեմ մարդկային սրտի այն 0,1 տոկոսը, որը զբաղեցնում եմ, որպեսզի ճնշեմ այն բոլոր ուժերը, որոնք Սատանան գործադրել է մարդկության վրա»։ Ուստի այսօր Աստված Պետրոսին որպես օրինակ է նշում, որպեսզի որպես նմուշօրինակ ծառայի ողջ մարդկության համար՝ ընդօրինակելու և կիրարկելու։ Բացող հատվածի հետ համատեղ՝ սա ցույց է տալիս Աստծու ասածի ճշմարտացիությունը հոգևոր ոլորտում տիրող իրավիճակի մասին. «Այսօրվա օրը նման չէ անցյալին. Ես պիտի անեմ բաներ, որոնք չեն տեսնվել արարչագործության ժամանակներից ի վեր, պիտի խոսեմ խոսքեր, որոնք չեն լսվել դարերի ընթացքում, քանզի պահանջում եմ, որ բոլոր մարդիկ ճանաչեն Ինձ մսեղիում»։ Սրանից ակնհայտ է, որ Աստված այսօր սկսել է գործել Իր խոսքերի համաձայն։ Մարդիկ կարող են տեսնել միայն այն, ինչ արտաքուստ է կատարվում, նրանք չեն կարող տեսնել, թե իրականում ինչ է կատարվում հոգևոր ոլորտում, և ուստի Աստված ուղղակիորեն ասում է. «Սրանք Իմ տնօրինման քայլերն են, բայց մարդը չնչին գաղափար անգամ չունի։ Թեև պարզորեն եմ խոսել, մարդիկ մնում են շփոթված. դժվար է հասկացնել նրանց։ Մի՞թե սա մարդու նվաստությունը չէ»։ Այս խոսքերի մեջ խոսքեր կան. դրանք բացատրում են, որ հոգևոր ոլորտում պայքար է ընթանում, ճիշտ այնպես, ինչպես նկարագրվեց վերևում։

Պետրոսի պատմության մասին Աստծու հակիրճ նկարագրությունից հետո Նրա մտադրություններն ամբողջովին չեն բավարարվում, ուստի Աստված մարդուն հետևյալ պահանջն է ներկայացնում Պետրոսի հարցերի վերաբերյալ. «Ողջ տիեզերքում և երկնակամարում, երկինքների ու երկրի և բոլոր բաների մեջ, երկրի վրա և երկինքներում եղող բոլոր բաներն իրենց ողջ ուժն ընծայում են Իմ գործի վերջին փուլի համար։ Դուք հաստա՞տ չեք ցանկանում լինել հանդիսատեսներ՝ ղեկավարվելով Սատանայի ուժերի կողմից»։ Պետրոսի ճանաչողության մասին կարդալուց հետո մարդիկ խորապես լուսավորություն են ստանում։ Հետևաբար, է՛լ ավելի արդյունավետ լինելու համար, Աստված մարդկանց ցույց է տալիս իրենց ցոփության, սանձարձակության և Աստծու մասին ճանաչողության պակասի հետևանքը. ավելին՝ մարդկությանը ևս մեկ անգամ և ավելի մեծ ճշգրտությամբ պատմում է, թե իրականում ինչ է կատարվում հոգևոր ոլորտի պայքարում։ Միայն այսպես մարդիկ ավելի զգոն կլինեն և նախազգուշական միջոցներ կձեռնարկեն Սատանայի կողմից գերեվարվելու դեմ։ Ավելին՝ դա պարզ է դարձնում, որ եթե մարդիկ այս անգամ ընկնեն, Աստծու կողմից չեն փրկվի այնպես, ինչպես փրկվեցին այս անգամ։ Միասին վերցրած՝ այս նախազգուշացումները խորացնում են մարդկության տպավորությունն Աստծու խոսքերի վերաբերյալ, ստիպում են մարդկանց ավելի շատ գնահատել Աստծու ողորմությունը և փայփայել Աստծու նախազգուշացման խոսքերը, որպեսզի մարդկությանը փրկելու Աստծու նպատակն իսկապես իրագործվի։


Պետրոսի կյանքի մասին

Պետրոսն Աստծու օրինակն էր մարդկության համար. նշանավոր մեկը, ում բոլորը ճանաչում էին։ Ինչո՞ւ այսքան սովորական մեկն Աստծու կողմից բարձրացվեց՝ որպես օրինակ և գովերգվեց հաջորդ սերունդների կողմից։ Ինքնին հասկանալի է, որ սա անբաժանելի է Աստծու հանդեպ նրա սիրո արտահայտումից և Աստծուն սիրելու վճռականությունից։ Ինչ վերաբերում է նրան, թե ինչպես դրսևորվեց Պետրոսի աստվածասեր սիրտը, և թե իրականում ինչպիսին էին նրա կյանքի փորձառությունները, պետք է վերադառնանք Շնորհքի դարաշրջան՝ կրկին նայելու այն ժամանակվա սովորույթներին և տեսնելու այդ դարաշրջանի Պետրոսին։

Պետրոսը ծնվեց հասարակ հրեա հողագործի ընտանիքում։ Նրա ծնողներն ամբողջ ընտանիքը պահում էին հողագործությամբ, և նա երեխաներից ավագն էր՝ ունենալով չորս եղբայր և քույր։ Իհարկե, սա մեր պատմության հիմնական մասը չէ․ Պետրոսն է մեր գլխավոր հերոսը։ Երբ հինգ տարեկան էր, Պետրոսի ծնողներն սկսեցին նրան կարդալ սովորեցնել։ Այդ ժամանակ հրեա ժողովուրդը բավական ուսյալ էր և հատկապես առաջադեմ էր այնպիսի ոլորտներում, ինչպիսիք են գյուղատնտեսությունը, արդյունաբերությունը և առևտուրը։ Իրենց սոցիալական միջավայրի արդյունքում Պետրոսի ծնողներից երկուսն էլ բարձրագույն կրթություն էին ստացել։ Չնայած գյուղաբնակ լինելուն՝ նրանք կրթված էին և համեմատելի այսօրվա միջին վիճակագրական համալսարանական ուսանողների հետ։ Պետրոսը ծնվել էր նման բարենպաստ սոցիալական պայմաններում. ակնհայտ է, որ սա նրա բարեբախտությունն էր։ Խելացի և սրամիտ լինելով՝ նա հեշտությամբ էր ընկալում նոր գաղափարները։ Իր ուսումն սկսելուց հետո նա կարողանում էր հետևություններ անել իր սովորածից՝ դա ամենևին էլ դժվար չհամարելով։ Նրա ծնողները հպարտանում էին նման խելացի, սրամիտ որդի ունենալով, ուստի նրանք տվեցին իրենց սրտի արյունը՝ աջակցելու նրա կրթությանը՝ հուսալով, որ կկարողանա աչքի ընկնել և հասարակության մեջ ինչ-որ պաշտոն զբաղեցնել։ Ինքն էլ չգիտակցելով՝ Պետրոսն սկսեց հետաքրքրվել Աստծով։ Այսպիսով, տասնչորս տարեկանում, երբ նա սովորում էր ավագ դպրոցում, խոր հակակրանք զգաց հին հունական մշակույթի հանդեպ, որն ուսումնասիրում էր. մասնավորապես, առավել ևս գարշեց հին հունական պատմության հորինված կերպարներից և մտացածին իրադարձություններից։ Այդ ժամանակվանից ի վեր Պետրոսը, որ նոր էր թևակոխել իր երիտասարդության գարունը, սկսեց ուսումնասիրել մարդկային կյանքն ու շփվել հասարակության հետ։ Նա չհատուցեց իր ծնողների կրած դժվարությունների դիմաց՝ խղճից դրդված, որովհետև հստակ տեսնում էր, որ մարդիկ բոլորն ապրում են ինքնախաբեության վիճակի մեջ և անիմաստ կյանք են վարում, և որ նրանք բոլորը կործանում են իրենց իսկ կյանքը՝ համբավի և շահի համար մրցակցելով։ Նրա ներըմբռնումը մեծապես կապված էր իր ապրած սոցիալական միջավայրի հետ։ Որքան շատ գիտելիք ունեին մարդիկ, այնքան ավելի բարդ էին նրանց միջանձնային հարաբերություններն ու ներքինաշխարհները, և հետևաբար, այնքան ավելի դատարկ էր թվում այն տարածքը, որտեղ նրանք ապրում էին։ Այս հանգամանքներում Պետրոսն իր ազատ ժամանակն անցկացնում էր՝ այցելություններ կատարելով ամենուր, ընդ որում՝ նրա այցելած մարդկանց մեծամասնությունը կրոնական գործիչ էր։ Նրա սրտում կարծես աղոտ զգացողություն կար, որ գուցե կրոնը կարող է պարզաբանել մարդկային աշխարհի տարբեր հանելուկները, ուստի նա հաճախ գնում էր իր տան մոտ գտնվող սինագոգ՝ արարողություններին մասնակցելու՝ առանց ծնողների գիտության։ Շատ չանցած՝ Պետրոսը, որ միշտ լավ բնութագիր ուներ և աչքի էր ընկնում ուսման մեջ, սկսեց ատել դպրոց գնալը։ Ծնողների վերահսկողության տակ նա դժկամությամբ ավարտեց ավագ դպրոցը, որից հետո, գիտելիքի օվկիանոսից դեպի ափ լողալով, խոր շունչ քաշեց․ այդուհետ ազատ էր ամեն տեսակ կրթությունից և սահմանափակումից։

Դպրոցն ավարտելուց հետո նա սկսեց կարդալ ամեն տեսակի գրքեր, բայց տասնյոթ տարեկանում, բնականաբար, դեռ չուներ լայն աշխարհի մեծ փորձառություն։ Դպրոցն ավարտելուց հետո նա իր ապրուստը վաստակում էր հողագործությամբ՝ միաժամանակ հնարավորինս շատ ժամանակ տրամադրելով գրքեր կարդալուն և կրոնական արարողություններին հաճախելուն։ Նրա ծնողները, որ մեծ հույսեր էին կապում նրա հետ, հաճախ անիծում էին Երկնքին իրենց «ըմբոստ որդու» համար, բայց նույնիսկ սա չէր կարող կանգնել արդարության հանդեպ նրա քաղցի ու ծարավի ճանապարհին։ Պետրոսն իր փորձառությունների ընթացքում քիչ անհաջողությունների չհանդիպեց, բայց նրա սիրտն անհագ էր, և նա աճում էր, ինչպես խոտը՝ անձրևից հետո։ Շատ չանցած՝ նա այնքան «բախտավոր» եղավ, որ հանդիպեց կրոնական աշխարհի որոշ ավագ գործիչների, և քանի որ նրա փափագն այդքան ուժգին էր, սկսեց ավելի ու ավելի հաճախ շփվել նրանց հետ, մինչև որ իր գրեթե ամբողջ ժամանակն անցկացնում էր նրանց շրջապատում։ Ընկղմված լինելով բավարարված երջանկության մեջ՝ նա հանկարծ գիտակցեց, որ այս մարդկանց մեծամասնությունը հավատում էր շուրթերով, և նրանք իրենց սրտերը չէին նվիրել իրենց հավատքին։ Ինչպե՞ս կարող էր Պետրոսը, որի հոգին ուղղամիտ էր և մաքուր, դիմանալ նման հարվածի։ Նա գիտակցեց, որ գրեթե բոլոր մարդիկ, որոնց հետ ինքը շփվում էր, մարդկային հանդերձանքով գազաններ էին․ նրանք մարդկային դեմքով կենդանիներ էին։ Այդ ժամանակ Պետրոսը շատ միամիտ էր, ուստի մի քանի անգամ ի սրտե աղերսեց նրանց։ Բայց ինչպե՞ս կարող էին կրոնական աշխարհի այս խորամանկ, նենգ պաշտոնյաները երբևէ լսել այս կրքոտ երիտասարդի աղաչանքները։ Հենց այս ժամանակ էր, որ Պետրոսը զգաց մարդկային կյանքի ճշմարիտ դատարկությունը։ Կյանքի բեմում իր առաջին իսկ քայլից նա ձախողվել էր․․․ Մեկ տարի անց նա հեռացավ սինագոգից և սկսեց ինքնուրույն ապրել։

Անհաջողությունը տասնութամյա Պետրոսին դարձրեց շատ ավելի հասուն և շրջահայաց։ Նրա երիտասարդական միամտությունից այլևս ոչ մի հետք չէր մնացել․ երիտասարդներին բնորոշ անմեղությունն ու պարզությունը անողոքաբար ճնշվել էին նրա կրած անհաջողությունից, և նա սկսեց ձկնորսի կյանք վարել։ Դրանից հետո նրա նավակի վրա կարելի էր տեսնել մարդկանց նրա քարոզները լսելիս։ Ձկնորսությամբ ապրուստ վաստակելիս նա տարածում էր իր ուղերձը, ուր էլ՝ գնար, և բոլորը, ում նա քարոզում էր, հմայված էին նրա քարոզներով, քանզի նրա ասածները հնչեղություն էին գտնում հասարակ մարդկանց սրտերում, և նրանք բոլորը խորապես հուզված էին նրա ազնվությունից։ Նա հաճախ սովորեցնում էր մարդկանց անկեղծ սրտով վերաբերվել ուրիշներին, ամեն հարցում կանչել երկինքների ու երկրի և բոլոր բաների Իշխանին և չանտեսել իրենց խիղճն ու չանել ամոթալի արարքներ՝ բոլոր հարցերում գոհացնելով Աստծուն, Ում սիրում էին իրենց սրտերում․․․ Մարդիկ հաճախ խորապես հուզվում էին նրա քարոզները լսելուց հետո․ նրանք բոլորը ոգեշնչվում էին նրանով և հաճախ արտասվում։ Այդ ժամանակ նրանով մեծապես հիանում էին բոլոր մարդիկ, որոնք հետևում էին իրեն։ Այդ մարդիկ բոլորն աղքատ էին, և, իհարկե, նրանք նաև շատ քիչ էին՝ պայմանավորված այն ժամանակվա հասարակության վիճակով։ Պետրոսը նաև հալածվում էր այն ժամանակվա հասարակության կրոնական տարրերի կողմից։ Այս ամենը նշանակում էր, որ երկու տարի շարունակ նա տեղից տեղ էր տեղափոխվում և մեկուսի կյանք վարում։ Այս երկու տարվա արտասովոր փորձառությունների ընթացքում նա բազում ներըմբռնումներ ձեռք բերեց և մեծապես սովորեց այնպիսի իրողությունների մասին, որոնցից նախկինում տեղյակ չէր, այնպես որ անճանաչելի դարձավ իր 14-ամյա եսի համեմատ, որի հետ նա այժմ կարծես ոչ մի ընդհանուր բան չուներ։ Այս երկու տարվա ընթացքում նա հանդիպեց ամեն տեսակ մարդկանց և տեսավ հասարակության վերաբերյալ ամեն տեսակ ճշմարտություններ, որոնց արդյունքում աստիճանաբար սկսեց ազատվել կրոնական աշխարհի տարատեսակ ծեսերից։ Նա նաև խորապես ազդված էր այդ ժամանակ Սուրբ Հոգու գործի զարգացումներից․ մինչ այդ Հիսուսն արդեն երկար տարիներ աշխատում էր, ուստի Պետրոսի աշխատանքը նույնպես կրում էր այդ ժամանակ Սուրբ Հոգու գործի ազդեցությունը, թեև նա դեռ չէր հանդիպել Հիսուսին։ Այդ պատճառով, երբ Պետրոսը քարոզում էր, նա ձեռք էր բերում շատ բաներ, որոնք նախորդ սերունդների սրբերը երբեք չէին ունեցել։ Իհարկե, այն ժամանակ նա քիչ թե շատ տեղյակ էր Հիսուսի մասին, բայց դեռ երբեք հնարավորություն չէր ունեցել երես առ երես հանդիպելու Նրան։ Նա միայն հուսով էր և տենչում էր տեսնել Սուրբ Հոգուց ծնված այդ երկնային կերպարին։

Մի երեկո՝ մթնշաղին, Պետրոսն իր նավակից ձուկ էր որսում (այն ժամանակ Գալիլեայի ծով կոչվող ծովի ափի մոտ)։ Նրա ձեռքերում ձկնորսական կարթ կար, բայց միտքն այլ տեղ էր։ Մայր մտնող արևը լուսավորում էր ջրի մակերեսը՝ արյան վիթխարի օվկիանոսի պես։ Լույսն արտացոլվում էր Պետրոսի երիտասարդ, բայց և այնպես հանգիստ ու զուսպ դեմքին․ կարծես մտքերի մեջ խորասուզված լիներ։ Այդ պահին մի զեփյուռ փչեց, և նա հանկարծ զգաց իր կյանքի մենությունը, ինչն անմիջապես նրան մռայլության զգացում տվեց։ Մինչ օվկիանոսի ալիքները փայլատակում էին լույսի տակ, պարզ էր, որ նա ձուկ որսալու տրամադրություն չուներ։ Մինչ նա խորասուզված էր մտքերի մեջ, հանկարծ լսեց, թե ինչպես իր հետևում մեկն ասաց․ «Հրեաների որդի Սիմոն, Հովնանի որդի, քո կյանքի օրերը մենավոր են։ Կհետևե՞ս Ինձ»։ Ցնցված՝ Պետրոսն անմիջապես վայր գցեց ձկնորսական կարթը, որը բռնել էր, և այն իսկույն սուզվեց ծովի հատակը։ Պետրոսը շտապ շրջվեց և տեսավ մի մարդու, որ կանգնած էր իր նավակի վրա։ Ոտքից գլուխ նայեց Նրան․ Նրա՝ ուսերին հասնող մազերն արևի լույսի տակ թեթևակի ոսկեդեղնավուն էին, Նա կրում էր մոխրագույն հագուստ, միջահասակ էր և ոտքից գլուխ հագնված էր հրեա տղամարդու պես։ Մարող լույսի ներքո այդ մարդու մոխրագույն հագուստը փոքր-ինչ սև էր թվում, իսկ Նրա դեմքը կարծես թեթևակի փայլ ուներ։ Պետրոսը բազմիցս էր փնտրել Հիսուսին հանդիպելու ուղիներ, բայց երբեք չէր հաջողել։ Այդ պահին իր հոգու խորքում Պետրոսը հավատաց, որ այս մարդը պետք է լինի իր սրտի սուրբը, ուստի նա ծնկի իջավ ու խոնարհվեց ձկնորսական նավակում և ասաց․ «Մի՞թե Դու Տերն ես, որ եկել է քարոզելու երկնքի թագավորության ավետարանը։ Ես լսել եմ Քո փորձառությունների մասին, բայց երբեք չեմ տեսել Քեզ։ Ցանկացել եմ հետևել Քեզ, բայց չեմ կարողացել գտնել»։ Այդ ժամանակ Հիսուսն արդեն անցել էր նավախուց, որտեղ հանգիստ նստած էր։ «Վե՛ր կաց և նստի՛ր Իմ կողքին»,-ասաց Նա։ «Ես այստեղ եմ փնտրելու նրանց, ովքեր ճշմարտապես սիրում են Ինձ։ Ես եկել եմ հատկապես քարոզելու երկնքի թագավորության ավետարանը և եկել եմ՝ շրջելու բոլոր վայրերով՝ փնտրելու նրանց, ովքեր Ինձ հետ մեկ միտք ունեն։ Կամենո՞ւմ ես»։ Պետրոսը պատասխանեց․ «Ես պետք է հետևեմ նրան, ում ուղարկել է Երկնային Հայրը։ Ես պետք է ընդունեմ նրան, ում ընտրել է Սուրբ Հոգին։ Քանի որ ես սիրում եմ Երկնային Հորը, ինչպե՞ս կարող եմ չկամենալ հետևել Քեզ»։ Թեև կրոնական պատկերացումները խորն արմատավորված էին Պետրոսի խոսքերում, Հիսուսը ժպտաց ու գոհունակությամբ գլխով արեց։ Այդ պահին Նրա ներսում Պետրոսի հանդեպ հայրական սիրո զգացում ծնվեց։

Պետրոսը մի քանի տարի հետևեց Հիսուսին և շատ բան տեսավ Նրա մեջ, որերբեք չէր հանդիպել մարդկանց մեջ։ Նրան մեկ տարի հետևելուց հետո Պետրոսն ընտրվեց Հիսուսի կողմից տասներկու աշակերտների միջից (իհարկե, Հիսուսը բարձրաձայն չասաց սա, և մյուսներն ամենևին տեղյակ չէին սրանից)։ Կյանքում Պետրոսը Հիսուսի յուրաքանչյուր քայլն ընդունում էր որպես օրինակ։ Ամենակարևորն այն էր, որ այն ուղերձները, որ Հիսուսը քարոզում էր, դաջվել էին նրա սրտում։ Նա չափազանց ուշադիր և հավատարիմ էր Հիսուսի հանդեպ և երբեք որևէ դժգոհություն չէր հայտնում Նրա դեմ։ Արդյունքում՝ նա դարձավ Հիսուսի հավատարիմ ուղեկիցը, ուր էլ Նա գնում էր։ Պետրոսը դիտարկում էր Հիսուսի ուսմունքները, Նրա մեղմ խոսքերը, այն, թե ինչ էր Նա ընդունում՝ որպես սնունդ, Նրա հագուստը, կացարանը և այն, թե ինչպես էր Նա ճամփորդում։ Նա ընդօրինակում էր Հիսուսին ամեն հարցում։ Երբեք ինքնարդար չէր, բայց ազատվեց այն ամենից, ինչը հնացած էր՝ հետևելով Հիսուսի օրինակին և՛ խոսքով, և՛ գործով։ Հենց այդ ժամանակ էր, որ Պետրոսը զգաց, որ երկինքներն ու երկիրը և բոլոր բաներն Ամենակարողի ձեռքերում են։ Այս պատճառով Պետրոսն անձնական ընտրություն չուներ, և նա յուրացրեց այն ամենը, ինչ Հիսուսն էր, ու օգտագործեց դա՝ որպես օրինակ։ Պետրոսը Հիսուսի կյանքում տեսավ, որ Նա երբեք ինքնարդար չէր Իր արածի մեջ և երբեք չէր պարծենում Իրենով, այլ փոխարենը սիրով վերափոխում էր մարդկանց։ Պետրոսը տարբեր հանգամանքներում տեսնում էր, թե ով էր Հիսուսը, և այս պատճառով Հիսուսի հետ կապված ամեն բան դարձավ նրա ընդօրինակման առարկան։ Պետրոսի փորձառությունների շնորհիվ նրա մեջ աճում էր Հիսուսի հաճելիության զգացումը, և նա անում էր այնպիսի արտահայտություններ, ինչպիսիք են․ «Ես փնտրել եմ Ամենակարողին, որ երկինքներում է, և ես տեսել եմ երկինքների ու երկրի և բոլոր բաների հրաշքները և միայն այսկերպ եմ ձեռք բերել Ամենակարողի հաճելիության խոր զգացումը։ Սակայն ես երբեք ճշմարիտ սեր չէի ունեցել իմ սեփական սրտում և երբեք իմ սեփական աչքերով չէի տեսել Ամենակարողի հաճելիությունը։ Այսօր Ամենակարողի աչքերում ես բարեհաճության արժանացա Նրա կողմից և վերջապես զգացի Աստծու հաճելիությունը։ Ես վերջապես հայտնաբերեցի, որ միայն Աստծու կողմից բոլոր բաներն արարելը չէ, որ մղում է մարդկությանը սիրել Նրան․ իմ առօրյա կյանքում ես գտել եմ Նրա անսահման հաճելիությունը։ Ինչպե՞ս կարող է այն սահմանափակվել նրանով, ինչ հնարավոր է բացահայտել հենց հիմա»։ Ժամանակի ընթացքում Պետրոսի մեջ ևս ի հայտ եկան շատ հաճելի տարրեր։ Նա դարձավ Հիսուսին շատ հնազանդ, և, իհարկե, նաև կրեց բավականին անհաջողություններ։ Երբ Հիսուսը նրան տանում էր՝ քարոզելու տարբեր վայրերում, Պետրոսը միշտ խոնարհեցնում էր իրեն և լսում Հիսուսի քարոզները։ Հիսուսին հետևելու տարիները երբեք նրան ամբարտավան չդարձրին։ Երբ Հիսուսն ասաց նրան, որ Իր գալու պատճառը խաչվելն ու Իր գործն ավարտելն էր, Պետրոսը հաճախ տառապանք էր զգում իր սրտում և գաղտնի լաց լինում մենության մեջ։ Այնուամենայնիվ, այդ «դժբախտ» օրը վերջապես եկավ։ Հիսուսի ձերբակալությունից հետո Պետրոսը միայնակ լաց էր լինում իր ձկնորսական նավակում և շատ էր աղոթում դրա համար։ Բայց իր սրտում նա գիտեր, որ սա Հայր Աստծու կամքն էր, և որ ոչ ոք ի վիճակի չէր փոխելու դա։ Նա շարունակում էր տառապել և արտասվել միայն իր սիրո պատճառով։ Սա, իհարկե, մարդկային թուլություն է։ Այսպիսով, երբ նա իմացավ, որ Հիսուսը պիտի գամվի խաչին, հարցրեց Հիսուսին․ «Երբ Դու հեռանաս, կվերադառնա՞ս մեր մեջ լինելու և մեզ հսկելու համար։ Մենք դեռ կկարողանա՞նք տեսնել Քեզ»։ Թեև այս խոսքերը շատ միամիտ էին և լի մարդկային պատկերացումներով, Հիսուսը գիտեր Պետրոսի տառապանքի դառնությունը, ուստի Իր սիրո միջոցով Նա հաշվի առավ Պետրոսի թուլությունը․ «Պետրո’ս, Ես սիրել եմ քեզ։ Դու գիտե՞ս դա։ Ինչևէ, քո ասածի հետևում որևէ պատճառ չկա․ Հայրը խոստացել է, որ Իմ հարությունից հետո Ես մարդկանց կերևամ 40 օր։ Դու չե՞ս հավատում, որ Իմ Հոգին հաճախ շնորհք կպարգևի ձեզ բոլորիդ»։ Թեև Պետրոսը դրանից փոքր-ինչ մխիթարված զգաց, նա դեռ զգում էր, որ ինչ-որ բան պակասում է։ Եվ այսպիսով, հարություն առնելուց հետո Հիսուսն առաջին անգամ բացահայտորեն հայտնվեց նրան։ Այնուամենայնիվ, որպեսզի թույլ չտա Պետրոսին շարունակել կառչել իր պատկերացումներից, Հիսուսը մերժեց ճոխ ճաշը, որ Պետրոսը պատրաստել էր Նրա համար, և անհետացավ ակնթարթորեն։ Այդ պահից սկսած՝ Պետրոսը վերջապես ավելի խոր հասկացողություն ունեցավ Տեր Հիսուսի մասին և սիրեց Նրան է՛լ ավելի։ Իր հարությունից հետո Հիսուսը հաճախ էր հայտնվում Պետրոսին։ Նա ևս երեք անգամ հայտնվեց Պետրոսին այն բանից հետո, երբ քառասուն օրն ավարտվեց և համբարձվեց երկինք։ Յուրաքանչյուր հայտնվելը հենց այն ժամանակ էր, երբ Սուրբ Հոգու գործը մոտ էր ավարտին, և նոր գործ էր սկսվելու։

Իր ողջ կյանքի ընթացքում Պետրոսն իր ապրուստը վաստակում էր ձկնորսությամբ, բայց դրանից առավել նա ապրում էր քարոզելու համար։ Իր կյանքի վերջին տարիներին նա գրեց Պետրոսի առաջին և երկրորդ թղթերը, ինչպես նաև մի քանի նամակներ այն ժամանակվա Ֆիլադելֆիայի եկեղեցուն։ Այդ ժամանակաշրջանի մարդիկ խորապես հուզվումէին նրանից։ Իր սեփական լիազորություններն օգտագործելով՝ մարդկանց դասեր տալու փոխարեն՝ նա նրանց ապահովում էր կյանքի անհրաժեշտ պաշարով։ Նա երբեք չմոռացավ Հիսուսի ուսմունքները Նրա հեռանալուց առաջ և ոգեշնչվում էր դրանցով իր ողջ կյանքում։ Հիսուսին հետևելիս նա վճռեց հատուցել Տիրոջ սերն իր մահով և հետևել Նրա օրինակին ամեն հարցում։ Հիսուսը համաձայնեց դրան, ուստի երբ Պետրոսը 53 տարեկան էր (Հիսուսի հեռանալուց ավելի քան 20 տարի անց), Հիսուսը հայտնվեց նրան՝ օգնելու իրագործել իր վճիռը։ Դրան հաջորդող յոթ տարիներին Պետրոսն իր կյանքը նվիրեց ինքն իրեն ճանաչելուն։ Մի օր՝ այս յոթ տարիների ավարտին, նա գլխիվայր խաչվեց՝ այսպիսով ավարտին հասցնելով իր արտասովոր կյանքը։


Գլուխ 8

Երբ Աստված խոսում է Հոգու տեսանկյունից, Նրա տոնն ուղղված է ողջ մարդկությանը։ Երբ Աստված խոսում է մարդկային տեսանկյունից, Նրա տոնն ուղղված է բոլոր նրանց, ովքեր հետևում են Իր Հոգու ուղղորդմանը։ Երբ Աստված խոսում է երրորդ դեմքով (այն, որը մարդիկ անվանում են դիտորդի տեսակետ), Նա Իր խոսքերն ուղղակիորեն ցույց է տալիս մարդկանց՝ նրանց մղելով զգալու, որ Ինքը մեկնաբան է, և նրանց թվում է, թե Նրա բերանից դուրս են գալիս անսահման բաներ, որոնց մասին մարդիկ հասկացողություն չունեն, և որոնք չեն կարող ըմբռնել։ Մի՞թե այդպես չէ։ Երբ Աստված խոսում է Հոգու տեսանկյունից, ողջ մարդկությունը զարմանում է։ «Մարդկանց սերն Իմ հանդեպ չնչին է, և նրանց հավատքն Իմ հանդեպ նույնպես ողորմելիորեն փոքր է։ Եթե Ես Իմ խոսքերի հիմնական հարվածը չուղղեի մարդկանց թուլություններին, նրանք կպարծենային և կչափազանցեին՝ ճամարտակելով և փքուն տեսություններ հորինելով, ասես ամենագետ և ամեն ինչ իմացող լինեին երկրային հարցերում»։ Այս խոսքերը ոչ միայն մերկացնում են մարդկանց այնպիսին, ինչպիսին նրանք իրականում կան, և այն դիրքը, որն Աստված ունի նրանց սրտերում, այլև բացահայտում են մարդկության ողջ կյանքը։ Յուրաքանչյուր մարդ կարծում է, թե ինքն արտասովոր է, սակայն նույնիսկ չգիտի, որ գոյություն ունի «Աստված» բառը։ Հետևաբար, նրանք համարձակվում են փքուն տեսություններ հորինել։ Սակայն այս «փքուն տեսություններ հորինելը» այն «խոսելը» չէ, որն ընկալվում է մարդկային պատկերացումներում։ Ավելի շուտ, դա նշանակում է, որ մարդիկ ապականվել են Սատանայի կողմից, ուստի այն ամենը, ինչ նրանք անում են, նրանց յուրաքանչյուր գործողություն ըմբոստանում է Աստծու դեմ և ուղղակիորեն դիմակայում է Նրան։ Նրանց գործողությունների բուն էությունը գալիս է Սատանայից և դիմակայում է Աստծուն, և նպատակ ունի հասնելու անկախության՝ հակառակելով Աստծու մտադրություններին։ Ահա թե ինչու Աստված ասում է, որ բոլոր մարդիկ փքուն տեսություններ են հորինում։ Ինչո՞ւ է Աստված ասում, որ Իր խոսքերի հիմնական հարվածն ուղղված է մարդկային թուլություններին։ Պատճառն այն է, որ, Աստծու մտադրությունների համաձայն, եթե Նա չբացահայտեր մարդկանց սրտերի խորքում թաքնված բաները, ապա ոչ ոք չէր հանձնվի. այդպիսով՝ մարդիկ չէին հասկանա իրենք իրենց և չէին ունենա աստվածավախ սրտեր։ Այլ կերպ ասած՝ եթե մարդկանց մտադրությունները չբացահայտվեին, ապա նրանք կհամարձակվեին անել ցանկացած բան՝ նույնիսկ ոտքի կանգնել՝ անիծելու Երկինքին և ուղղակիորեն հայհոյելու Աստծուն։ Սրանք մարդկության թուլություններն են։ Հետևաբար, Աստված այսպես է խոսում. «Ես ճամփորդում եմ տիեզերք աշխարհի բոլոր անկյուններում՝ մշտապես փնտրելով նրանց, ովքեր Իմ մտադրությունների համաձայն են և պիտանի են Իմ օգտագործման համար»։ Այս հայտարարությունը, այն բանի հետ միասին, ինչ ավելի ուշ ասվում է թագավորության համազարկի պաշտոնապես հնչելու մասին, ակնհայտ է դարձնում, որ Աստծու Հոգին կրկին նոր գործ է անում երկրի վրա. պարզապես մարդիկ այն չեն կարող տեսնել իրենց ֆիզիկական աչքերով։ Քանի որ ասվում է, որ Հոգին կրկին նոր գործ է անում, ողջ տիեզերքը կրկին ենթարկվում է կարևոր փոփոխության. ոչ միայն Աստծու որդիները և Աստծու մարդիկ են սկսում ընդունել Աստծու մարմնացման վկայությունը, այլև յուրաքանչյուր կրոն և հարանվանություն, կյանքի յուրաքանչյուր բնագավառ և վայր նույնպես այն ընդունում են տարբեր աստիճաններով։ Դա տիեզերքի մեծ շարժում է հոգևոր ոլորտում։ Այն ուժգնորեն ցնցում է ողջ կրոնական աշխարհը, ինչին մասամբ վերաբերում է նախկինում հիշատակված «երկրաշարժը»։ Այնուհետև հրեշտակները պաշտոնապես սկսում են իրենց գործը, և Իսրայելի ժողովուրդը վերադառնում է իր հայրենիք՝ այլևս երբեք չդեգերելու համար, և բոլոր ընդգրկվածները սկսում են ընդունել հովվությունը։ Հակառակ դրան՝ եգիպտացիները սկսում են դուրս մնալ Իմ փրկության շրջանակից. այսինքն՝ նրանք ստանում են Իմ պատիժը (բայց դա դեռ պաշտոնապես չի սկսվել)։ Ուստի, երբ աշխարհը միաժամանակ ենթարկվում է այս մի քանի մեծ շարժումներին, դա նաև այն ժամանակն է, երբ թագավորության համազարկը պաշտոնապես հնչում է՝ ժամանակ, որը մարդիկ կոչել են «այն ժամանակը, երբ յոթնապատիկ ուժեղացված Հոգին սկսում է գործել»։ Ամեն անգամ, երբ Աստված վերսկսում է Իր գործը, այս փուլերում (կամ այս անցումային շրջաններում) ոչ ոք ի վիճակի չէ զգալու Սուրբ Հոգու գործը։ Հետևաբար, Աստծու խոսքերը՝ «երբ մարդիկ կորցնում են հույսը», հիմնված են իրական հանգամանքների վրա։ Ավելին՝ այս անցումային փուլերից յուրաքանչյուրի ընթացքում, երբ մարդիկ կորցնում են հույսը, երբ զգում են, որ սա սխալ հոսք է, Աստված նորից է սկսում և ձեռնարկում է Իր գործի հաջորդ քայլը։ Սա է նմանությունն Աստծու՝ Իր գործը վերսկսելու և Իր գործի մեթոդները փոխելու մեջ՝ արարչագործության ժամանակներից մինչև հիմա։ Թեև մարդկանց մեծ մասը որոշ չափով կարող է ըմբռնել այս գործի որևէ կողմ, նրանք, այնուամենայնիվ, ի վերջո քշվում են ջրի հեղեղով, քանի որ նրանց հասակը չափազանց փոքր է. նրանք անկարող են ամուր կառչել Աստծու գործի քայլերին, և ուստի դուրս են թողնվում։ Սակայն, սա նաև այն է, թե ինչպես է Աստված մաքրագործում մարդկանց, և սա Աստծու դատաստանն է մարդկության հին պատկերացումների նկատմամբ։ Որքան շատ հիմք ունեն մարդիկ, այնքան ավելի մեծ են նրանց կրոնական պատկերացումներն Աստծու վերաբերյալ, որոնք նրանց համար դժվար է մի կողմ դնել. նրանք միշտ կառչում են հին բաներին, և նրանց համար դժվար է ընդունել նոր լույսը։ Մյուս կողմից, եթե մարդը կանգնած է, ապա պետք է ունենա որոշակի հիմք՝ կանգնելու համար, սակայն մարդկանց մեծ մասը դեռևս դժվարանում է բաց թողնել իր պատկերացումները։ Սա հատկապես ճշմարիտ է այսօրվա մարմնացած Աստծու վերաբերյալ նրանց պատկերացումների դեպքում, կետ, որը պարզ երևում է։

Այսօրվա խոսքերում Աստված շատ է խոսում տեսիլքների մասին, և մանրամասնելու կարիք չկա։ Աստված հիմնականում խոսում է այն մասին, թե ինչպես է եկեղեցու կառուցումը հիմք դնում թագավորության կառուցման համար։ Ավելի կոնկրետ՝ մինչ եկեղեցին կառուցվում էր, հիմնական նպատակն էր համոզել մարդկանց և՛ սրտում, և՛ խոսքով, թեև նրանք իրենց սեփական աչքերով չեն ճանաչել Աստծուն մսեղիում։ Թեև բոլորն իրենց սրտերում հավատում էին Նրան, չէին ճանաչում Նրան, քանի որ այդ փուլում Նա մարդուց չէր տարբերվում։ Թագավորության դարաշրջանում բոլորը պետք է համոզվեն իրենց սրտերում, իրենց խոսքով և իրենց աչքերով։ Սա բավարար է ցույց տալու համար, որպեսզի բոլորը համոզվեն իրենց սրտերում, խոսքով և աչքերով, նրանց պետք է թույլ տրվի իրենց ֆիզիկական աչքերով ճանաչել մսեղիում ապրող Աստծուն ո՛չ հարկադրանքի տակ, ո՛չ էլ լոկ պատահական հավատքով, այլ Նրան ճանաչելու միջոցով համոզվում են և՛ սրտում, և՛ խոսքով։ Հետևաբար, կառուցման այս փուլը ոչ թե կռվելու կամ սպանելու մասին է, այլ մարդկությանը հնարավորություն տալու՝ լուսավորություն ստանալու Աստծու խոսքերից՝ դրանով իսկ թույլ տալով ձգտել և ուսումնասիրել, որպեսզի կարողանան ենթագիտակցաբար ճանաչել մարմնացած Աստծուն։ Հետևաբար, Աստծու համար գործի այս փուլը շատ ավելի հեշտ է նրանով, որ այն թույլ է տալիս բնությանն ընթանալ իր հունով և չի հակադրվում մարդկանց։ Այն, ի վերջո, մարդկանց բնականաբար կտանի դեպի Աստծու ճանաչողություն, ուստի չափազանց մի՛ անհանգստացեք կամ մտահոգվեք։ Երբ Աստված ասաց. «Հոգևոր ոլորտի ճակատամարտի վիճակն ուղղակիորեն բացահայտվում է Իմ բոլոր մարդկանց մեջ», Նա նկատի ուներ, որ երբ մարդիկ բռնում են ճիշտ ուղին և սկսում են ճանաչել Աստծուն, Սատանայի գայթակղությունն առկա է ոչ միայն հենց մարդկանց ներսում, այլև Սատանայի գայթակղությունն առկա է եկեղեցու ներսում։ Սակայն սա ճանապարհ է, որով բոլորը պետք է անցնեն, ուստի ոչ ոք չպետք է տագնապի։ Սատանայի գայթակղությունը գալիս է մի քանի ձևերով, ինչպիսիք են Աստծու խոսքերին անտարբերությամբ վերաբերվելը և դրանցից հրաժարվելը, և բացասական բաներ ասելը՝ ուրիշ մարդկանց դրականությունը թուլացնելու համար. սակայն նման բաներ անող մարդն ուրիշներին չի գրավի իր կողմը։ Սա դժվար է զանազանել։ Դրա հիմնական պատճառը սա է. նման մարդը կարող է դեռևս նախաձեռնող լինել հավաքույթների հաճախելիս, բայց հստակություն չունի տեսիլքների հարցում։ Եթե եկեղեցին չզգուշանա նրանցից, ապա նրա բացասականությունը կարող է մղել ողջ եկեղեցուն գաղջ կերպով արձագանքելու Աստծուն և դրանով իսկ ուշադրություն չդարձնելու Աստծու խոսքերին։ Սա կնշանակեր ընկնել Սատանայի գայթակղության մեջ։ Նման մարդն ուղղակիորեն չի դիմակայում Աստծուն, բայց քանի որ չի կարող ըմբռնել Աստծու խոսքերը և չի ճանաչում Աստծուն, տրտունջներ է արտաբերում և սրտում դժգոհություններ են առաջանում։ Նա ասում է, որ Աստված լքել է իրեն, և ուստի անկարող է լուսավորություն և լուսավորում ստանալ։ Նա ցանկանում է հեռանալ, բայց փոքր-ինչ վախենում է և ասում, որ Աստծու գործը Աստծուց չի գալիս, այլ, իր կարծիքով, չար ոգիների գործն է։

Ինչո՞ւ է Աստված այդքան հաճախ հիշատակում Պետրոսին։ Եվ ինչո՞ւ է Նա ասում, որ նույնիսկ Հոբը նրան հավասար լինելուն մոտ չէր։ Այդպես ասելը մարդկանց ոչ միայն մղում է ուշադրություն դարձնելու Պետրոսի գործերին, այլև նրանց մի կողմ նետել է տալիս բոլոր այն օրինակները, որոնք ունեն իրենց սրտերում. նույնիսկ Հոբի օրինակը, որն ամենամեծ հավատքն ուներ, չի բավարարի։ Միայն այսկերպ կարելի է հասնել ավելի լավ արդյունքի, որտեղ մարդիկ Պետրոսին ընդօրինակելու ջանքերում ի վիճակի են մի կողմ նետելու ամեն ինչ, և դա անելով՝ ավելի խորապես ճանաչելու Աստծուն։ Աստված մարդկանց ցույց է տալիս կիրարկման այն ուղին, որը Պետրոսն ընտրեց՝ Աստծուն ճանաչելու համար, և դա անելու նպատակը մարդկանց կողմնորոշիչ կետ տալն է։ Այնուհետև Աստված շարունակում է կանխատեսել այն ուղիներից մեկը, որով Սատանան կգայթակղի մարդկանց, երբ Նա ասում է. «Սակայն, եթե անտարբերությամբ ես վերաբերվում Իմ խոսքերին, ապա, անկասկած, դիմակայում ես Ինձ։ Սա փաստ է»։ Այս խոսքերում Աստված կանխագուշակում է այն դավերը, որոնք Սատանան կփորձի օգտագործել, և զգուշացնում է մարդկանց, որ պետք է ուշադիր լինեն։ Հնարավոր չէ, որ բոլորն անտարբեր լինեն Աստծու խոսքերի նկատմամբ, սակայն, որոշ մարդիկ, այնուամենայնիվ, գերի կվերցվեն այս գայթակղության կողմից։ Հետևաբար, վերջում Աստված շեշտադրմամբ կրկնում է. «Եթե չեք ճանաչում Իմ խոսքերը, ո՛չ ընդունում եք դրանք, ո՛չ էլ կիրարկում, ապա անխուսափելիորեն կդառնաք Իմ պատժի առարկանե՛րը։ Անպայման կդառնաք Սատանայի զոհե՛րը»։ Սա Աստծու խորհուրդն է մարդկությանը. սակայն ի վերջո, ինչպես Աստված կանխագուշակեց, մարդկանց մի մասն անպայման կդառնա Սատանայի զոհը։

Մարդկանց պատկերացումներում Աստված ի վերջո Աստված է, իսկ մարդիկ ի վերջո մարդիկ են. Աստված չի խոսում մարդկանց լեզվով, ոչ էլ մարդիկ կարող են խոսել Աստծու լեզվով։ Աստծու համար շատ հեշտ բան է Իր հանդեպ մարդկության պահանջները բավարարելը, մինչդեռ մարդկության հանդեպ Աստծու պահանջները վեր են նրանից, ինչին մարդիկ կարող են հասնել կամ նույնիսկ համարձակվում են պատկերացնել։ Սակայն ճշմարտությունը ճիշտ հակառակն է. Աստված մարդկանցից միայն «0,1 տոկոս» է պահանջում։ Սա ոչ միայն ապշեցնում է բոլորին, այլև ստիպում խիստ շփոթված զգալ, կարծես լիովին մոլորված լինեն։ Միայն Աստծու լուսավորության և շնորհի շնորհիվ է, որ մարդիկ Աստծու մտադրությունների մասին փոքր-ինչ գիտություն են ձեռք բերել։ Սակայն մարտի 1-ին բոլոր մարդիկ մեկ անգամ ևս շփոթված մնացին և սկսեցին գլուխ կոտրել. Աստված պահանջեց, որ Իր ժողովուրդը փայլող ձյան պես լինի, այլ ոչ թե թափառող ամպերի։ Ուստի ինչի՞ն է վերաբերում այս «ձյունը»։ Եվ ի՞նչ են մատնանշում «թափառող ամպերը»։ Այստեղ Աստված այս խոսքերի իմաստը միտումնավոր կերպով չի ասում, այլ դրա փոխարեն թույլ է տալիս, որ բոլոր մարդիկ ընկնեն շփոթության մշուշի մեջ, և արդյունքում նրանք ավելի մեծ հավատ են ունենում՝ փնտրելու համար։ Քանի որ սա առանձնահատուկ պահանջ է՝ դրված Աստծու մարդկանց առջև, և ոչ թե մեկ այլ բան, ուստի բոլոր մարդիկ ակամայից ավելի շատ ժամանակ են ծախսում՝ խորհելով այս անըմբռնելի խոսքերի շուրջ։ Արդյունքում նրանց ուղեղներում ծլում են տարբեր գաղափարներ, ձյան թափառող փաթիլներ են շողում նրանց աչքերի առջև, և երկնքում թափառող ամպերն անմիջապես հայտնվում են նրանց մտքերում։ Ուստի ինչո՞ւ է Աստված պահանջում, որ Իր մարդիկ ձյուն լինեն, այլ ոչ թե թափառող ամպեր։ Ո՞րն է ճշմարիտ իմաստն այստեղ։ Հատկապես ինչի՞ն են վերաբերում այս խոսքերը։ «Ձյունը» ոչ միայն գեղեցկացնում է բնությունը, այլև օգտակար է վարելահողերի համար. այն հիանալի է բակտերիաները ոչնչացնելու և ախտահանելու համար։ Ձյան առատ տեղումից հետո բոլոր բակտերիաները ծածկվում են փայլող ձյունով, և ողջ տարածքն անմիջապես լցվում է կյանքով։ Նմանապես, Աստծու ժողովուրդը պետք է ոչ միայն ճանաչեն մարմնացած Աստծուն, այլև Աստծու մարմնացման փաստի հիման վրա կարգավարժեն իրենց մարմիններն. այդպես կյանքով կարտահայտեն բնականոն մարդկայնություն։ Այսպես է ձյունը գեղեցկացնում բնությունը։ Ի վերջո Աստծու մարդկանց հասունությունը վերջ կդնի մեծ կարմիր վիշապին՝ երկրի վրա հաստատելով Աստծու թագավորությունը և փառավորելով ու հռչակելով Աստծու սուրբ անունը, որպեսզի երկրի վրայի ողջ թագավորությունը լցվի Աստծու արդարությամբ, ճառագի Նրա պայծառությամբ և փայլատակի Նրա փառավոր լույսով։ Ամենուր խաղաղության և գոհունակության, երջանկության և լիության ու մշտանորոգ գեղեցկության տեսարաններ կլինեն։ Այժմ գոյություն ունեցող տարբեր համաճարակները, այսինքն՝ սատանայական ապականված խառնվածքների այս մանրէները, ինչպիսիք են անարդարությունը, խոտորությունն ու նենգությունը, չար ցանկությունները և այլն, բոլորը կարմատախիլ կարվեն, և այսպիսով՝ երկինքն ու երկիրը երկուսն էլ կնորոգվեն։ Սա է «ձյան առատ տեղումից հետո» արտահայտության ճշմարիտ իմաստը։ Նրանք, ովքեր թափառող ամպեր են, նման են այն մարդկանց տեսակին, որոնք հետևում են ամբոխին, որոնց Աստված հիշատակում է. եթե Սատանայի կողմից որևէ գայթակղություն կամ Աստծու կողմից որևէ փորձություն լինի, նրանք անմիջապես կհեռանան՝ այլևս գոյություն չունենալով։ Նույնիսկ նրանց որևէ բուն էություն ողջ չի մնա՝ վաղուց անհետացած լինելով։ Եթե մարդիկ թափառող ամպեր են, ապա ոչ միայն անկարող են կյանքով արտահայտել Աստծու պատկերը, այլև ամոթ են բերում Նրա անվան վրա, քանի որ նման մարդիկ ցանկացած ժամանակ կամ վայրում հափշտակվելու վտանգի տակ են, Սատանայի համար կերակուր են, որ խժռի, և երբ Սատանան հափշտակում է նրանց, կդավաճանեն Աստծուն և ծառայություն կմատուցեն Սատանայի համար։ Սա հստակորեն ամոթ է բերում Աստծու անվան վրա և այն է, ինչն Աստված ամենից շատ է ատում. նման մարդիկ Աստծու թշնամիներն են։ Ուստի նրանք թե՛ բնականոն մարդկանց էությունից են զուրկ, թե՛ որևէ գործնական արժեքից։ Հենց սրա պատճառով է, որ Աստված նման պահանջներ է դնում Իր մարդկանց առջև։ Սակայն այս խոսքերից ինչ-որ բան հասկանալուց հետո մարդիկ չգիտեն, թե ինչ անել հաջորդիվ, քանի որ Աստծու խոսքերի թեման ուղղվել է հենց Աստծուն, ինչը նրանց դժվարին կացության մեջ է դնում. «Պատճառն այն է, որ Ես սուրբ երկրից եմ ելնում և նման չեմ լոտոսին, որը միայն անուն ունի, բայց չունի էություն, քանի որ տիղմից է ելնում, այլ ոչ թե սուրբ երկրից»։ Ինչո՞ւ է Աստված Իր մարդկանց հանդեպ Իր պահանջների մասին խոսելուց հետո նկարագրում Իր իսկ ծնունդը։ Մի՞թե հնարավոր է, որ այդ երկուսի միջև կապ կա։ Իսկապես, դրանց միջև ներհատուկ կապ կա. այլապես Աստված մարդկանց հետ այսքան հանգամանորեն չէր խոսի այս մասին։ Կանաչ տերևների մեջ լոտոսը մեղմ քամուց օրորվում է ետ ու առաջ։ Այն հաճելի է աչքին և մեծապես փայփայվում է։ Մարդիկ պարզապես չեն կշտանում դրանից և անհամբերությամբ ցանկանում են լողալ ջրում՝ լոտոսի ծաղիկը քաղելու և այն ավելի մոտիկից տեսնելու համար։ Սակայն Աստված ասում է, որ լոտոսը ելնում է տիղմից և միայն անուն ունի, բայց չունի էություն. կարծես՝ Աստված չի գնահատում լոտոսը, և Նրա խոսքերն ակնհայտ են դարձնում, որ Նա որոշակի զզվանք ունի դրա հանդեպ։ Տարիների ընթացքում շատերն առատորեն գովաբանել են լոտոսներին, քանի որ դրանք տիղմից անբիծ են ելնում՝ դրանք նույնիսկ որպես գրեթե անզուգական և աննկարագրելիորեն հրաշալի գովաբանելով։ Աստծու աչքերում, սակայն, լոտոսներն անարժեք են։ Սա ճշգրտորեն Աստծու և մարդկանց միջև եղած տարբերությունն է։ Այսպիսով կարելի է տեսնել, որ Աստծու և մարդկանց միջև եղած տարբերությունն այնքան հսկայական է, որքան երկնակամարի և երկրի բուն հիմքի միջև եղած հեռավորությունը։ Քանի որ լոտոսը ելնում է տիղմից, դրան անհրաժեշտ սննդանյութերը նույնպես այնտեղից են ելնում։ Պարզապես լոտոսն ի վիճակի է քողարկելու և զարդարելու ինքն իրեն և այդպիսով աչքի համար խնջույք ապահովելու։ Շատ մարդիկ տեսնում են միայն լոտոսի գեղեցիկ արտաքինը, բայց ոչ ոք չի տեսնում, որ ներսում թաքնված կյանքը կեղտոտ է և պիղծ։ Ուստի Աստված ասում է, որ այն միայն անուն ունի և չունի էություն, ինչը լիովին ճիշտ է և ճշմարիտ։ Մի՞թե Աստծու մարդիկ այսօր հենց այդպիսին։ Նրանց հնազանդությունն Աստծուն և հավատն Աստծու հանդեպ միայն մակերեսային են։ Աստծու առջև նրանք շողոքորթում են և ցուցադրում իրենց, որպեսզի Նրան իրենցով գոհացնեն. սակայն ներքուստ իրենց մեջ սատանայական ապականված խառնվածքներ են կրում, և նրանց որովայնները լցված են անմաքրություններով։ Ահա թե ինչու է Աստված հարցեր տալիս մարդկանց՝ հարցնելով, թե արդյոք նրանց հավատարմությունն Աստծու հանդեպ աղտոտված է անմաքրություններով, թե այն մաքուր է և ի սրտե։ Երբ նրանք ծառայություն մատուցողներ էին, շատ մարդիկ բարձրաձայն գովաբանում էին Աստծուն, բայց իրենց սրտերում անիծում էին Նրան։ Իրենց խոսքերով հնազանդվում էին Աստծուն, բայց իրենց սրտերում ըմբոստանում էին Նրա դեմ։ Նրանք բերաններով բացասական խոսքեր էին արտաբերում, իսկ սրտերում գաղտնի դիմակայում էին Աստծուն։ Կային նույնիսկ այնպիսիք, որոնց արարքները համակարգված էին. նրանք իրենց բերաններով հայհոյանքներ էին արձակում և իրենց ձեռքերով լիովին սանձարձակ ժեստեր էին անում և տալիս էին մեծ կարմիր վիշապի ճշմարիտ դեմքի վառ և կարծես կենդանի արտահայտությունը։ Նման մարդիկ իսկապես արժանի են մեծ կարմիր վիշապի սերունդ կոչվելու։ Այսօր, սակայն, նրանք կանգնած են հավատարիմ ծառայություն մատուցողների տեղում և իրենց պահում են այնպես, կարծես Աստծու հավատարիմ մարդիկ են. ի՜նչ անամոթություն։ Սակայն սա զարմանալի չէ։ Նրանք տիղմից են ելնում, ուստի անխուսափելիորեն ցույց են տալիս իրենց ճշմարիտ դեմքը։ Քանի որ Աստված սուրբ է և մաքուր և իրական ու փաստացի, Նրա մսեղին Հոգուց է ելնում։ Սա հաստատուն է և անհերքելի։ Նրա մսեղին ոչ միայն կարող է վկայել հենց Աստծու մասին, այլև կարող է լիովին հետևել Աստծու կամքին։ Սա Աստծու էության մի կողմն է։ Այն, որ մսեղին ելնում է պատկերով Հոգուց, նշանակում է, որ մսեղին, որով Հոգին հանդերձավորվում է, ըստ բուն էության տարբերվում է մարդկանց մսեղիից, և այս տարբերությունը հիմնականում նրանց հոգու մեջ է։ «Պատկերով Հոգին» վերաբերում է նրան, թե ինչպես է աստվածայնությունը բնականոն մարդկայնությամբ ծածկված լինելու արդյունքում ի վիճակի բնականոն կերպով ներսից գործելու։ Սա ամենևին գերբնական չէ և սահմանափակված չէ մարդկայնությամբ։ «Հոգու պատկերը» վերաբերում է լիակատար աստվածայնությանը և սահմանափակված չէ մարդկայնությամբ։ Որպես այդպիսին՝ Աստծու ներհատուկ բնույթը և ճշմարիտ պատկերը կարող են լիովին կյանքով արտահայտվել մարմնացած մսեղիում, որը ոչ միայն բնականոն է և կայուն, այլև մեծափառություն և ցասում ունի։ Առաջին մարմնացած մսեղին կարող էր միայն մարդկանց պատկերացումների Աստծուն ներկայացնել. այսինքն՝ ի վիճակի էր միայն նշաններ ու հրաշքներ գործելու և մարգարեություններ ասելու։ Ուստի Նա կյանքով լիովին չարտահայտեց Աստծու գործնականությունը և ուստի պատկերով Հոգու մարմնավորումը չէր. պարզապես աստվածայնությունն ուղղակիորեն առաջ եկավ։ Ավելին՝ քանի որ Նա անդրանցեց բնականոն մարդկայնությունը, չկոչվեց լիակատար Գործնական Աստված Ինքը, այլ Իր մեջ փոքր-ինչ երկնքի աղոտ Աստծուց ուներ. Նա մարդկանց պատկերացումների Աստված էր։ Սա է երկու մարմնացած մսեղիների միջև եղած բուն էական տարբերությունը։

Տիեզերքի ամենաբարձր կետից Աստված հետևում է մարդկության յուրաքանչյուր քայլին և այն ամենին, ինչ մարդիկ ասում և անում են։ Նույնիսկ բացարձակ հստակությամբ դիտարկում է նրանց յուրաքանչյուր միտքն ու գաղափարը՝ աչքաթող չանելով անգամ ամենաչնչին բանը։ Որպես այդպիսին՝ Նրա խոսքերն ուղիղ թափանցում են մարդկանց սրտերը՝ մեկ հարվածով, դիպուկ և անսխալ կերպով խոցելով այն, ինչ մարդիկ մտածում են. «Թեև մարդիկ «ճանաչում են» Իմ Հոգին, դեռ վիրավորում են Իմ Հոգին։ Իմ խոսքերը մերկացնում են բոլոր մարդկանց տգեղ դեմքերը, ինչպես նաև նրանց մտքերն ու գաղափարները՝ ստիպելով, որ երկրի վրա բոլորն ընկնեն Իմ զննման մեջ»։ Սրանից ակնհայտ է, որ թեև մարդկության հանդեպ Աստծու պահանջները շատ խիստ չեն, նույնիսկ այդ դեպքում մարդիկ դեռ անկարող են դիմանալ Աստծու Հոգու զննմանը։ «Չնայած ընկնելուն՝ նրանց սրտերը չեն համարձակվում հեռանալ Ինձնից։ Արարածների մեջ ո՞վ Իմ գործերի արդյունքում «սեր» չի զարգացնում Իմ հանդեպ»։ Սրանից կարելի է էլ ավելի հստակորեն տեսնել Աստծու լիակատար իմաստությունն ու ամենակարողությունը, և այսպիսով՝ Նա հստակորեն մատնանշում է այն ամենը, ինչ Աստծու մարդիկ մտածում էին, երբ ծառայություն մատուցողների դիրքում էին։ «Առևտրից» հետո, որն ավարտվեց «ձախողմամբ», նրանց գլուխներում եղած «հարյուր հազարավորները» կամ «միլիոնները» ոչնչի վերածվեցին։ Սակայն Աստծու կառավարչական հրամանագրերի և Աստծու մեծափառության ու ցասման պատճառով թեև վհատության մեջ կախեցին իրենց գլուխները, դեռ ծառայում էին Աստծուն՝ գտնվելով բացասական վիճակում, և անցյալի նրանց բոլոր կիրարկումները դարձան լոկ դատարկ խոսակցություն՝ այլևս բոլորովին սրտին մոտ չընդունվելով։ Փոխարենը նրանք հետևեցին իրենց սեփական ցանկություններին՝ հանուն ոգևորության անելով բաներ, որոնք «երջանկացնում» էին իրենց և մյուս բոլորին, որպեսզի անցկացնեին և վատնեին իրենց ժամանակը… Սա էր իրականում տեղի էր ունենում մարդկանց մեջ։ Այսպիսով՝ Աստված բացվում է մարդկության առջև և ասում. «Արարածների մեջ ո՞վ Իմ գործերի արդյունքում «սեր» չի զարգացնում Իմ հանդեպ։ Ո՞վ Իմ խոսքերի արդյունքում «փափագի» սիրտ չի զարգացնում։ Ո՞ւմ մեջ կապվածության զգացումներ չեն ծնվում Իմ սիրո արդյունքում»։ Անկեղծ ասած՝ մարդիկ բոլորը պատրաստակամ են ընդունելու Աստծու խոսքերը, և նրանց մեջ չկա մեկը, ով չի սիրում կարդալ Աստծու խոսքերը. նրանք պարզապես անկարող են կիրարկել Աստծու խոսքերը, քանի որ խոչընդոտվում են իրենց բնությամբ։ Աստծու խոսքերը կարդալուց հետո շատ մարդիկ չեն կարողանում տանել դրանցից բաժանվելը, և Աստծու հանդեպ նրանց սերը բխում է իրենց ներսում։ Այսպիսով՝ Աստված ևս մեկ անգամ անիծում է Սատանային՝ կրկին մերկացնելով նրա տգեղ դեմքը. «Այս դարաշրջանը, որտեղ Սատանան մոլեգնում է և խիստ բռնակալական է», նաև հենց այն դարաշրջանն է, երբ Աստված սկսում է Իր պաշտոնական մեծ գործը երկրի վրա։ Հաջորդիվ սկսում է աշխարհը ոչնչացնելու գործը։ Այլ կերպ ասած՝ որքան շատ է Սատանան մոլեգնում, այնքան ավելի շուտ կգա Աստծու օրը։ Այսպիսով՝ որքան շատ է Աստված խոսում Սատանայի մոլեգնելու մասին, այնքան ավելի է մոտենում այն օրը, երբ Աստված կոչնչացնի աշխարհը։ Այսպիսին է Աստծու հռչակումը Սատանային։

Ինչո՞ւ Աստված բազմիցս ասաց. «…ավելին՝ «Իմ թիկունքում» նրանցից յուրաքանչյուրը ներգրավվում է այդ «գովելի» կեղտոտ գործարքների մեջ։ Կարծում ես՝ մսեղին, որով Ես հանդերձավորվել եմ, ոչինչ չգիտի՞ քո արարքների, քո պահվածքի և քո խոսքերի մասին»։ Նա պարզապես մեկ կամ երկու անգամ չասաց նման խոսքեր։ Ինչո՞ւ է այդպես։ Երբ մարդիկ մխիթարվում են Աստծու կողմից և գիտակցում են Աստծու վիշտը մարդկության համար, նրանց համար հեշտ է դառնում մոռանալ այն, ինչ մնացել է հետևում, և ձգտել առաջ։ Այնուամենայնիվ, Աստված ամենաչնչին չափով իսկ հանգիստ չի թողնում մարդկանց, այլ ամեն քայլափոխի սերտորեն հետևում է նրանց մտածելակերպին։ Այսպիսով՝ Նա նորից ու նորից մարդկանց ասում է, որ ճանաչեն իրենք իրենց, դադարեցնեն իրենց սանձարձակությունը, այլևս չներգրավվեն նման գովելի կեղտոտ գործարքների մեջ և այլևս երբեք չխաբեն մսեղիում եղող Աստծուն։ Թեև մարդկանց բնությունը չի փոխվում, ի վերջո օգուտ կա նրանց ևս մի քանի անգամ հիշեցնելու մեջ։ Դրանից հետո Աստված խոսում է մարդկային տեսանկյունից՝ բացահայտելու նրանց սրտերում եղած խորհուրդները. «Շատ տարիներ Ես դիմացել եմ քամուն ու անձրևին և նաև փորձառաբար ապրել եմ մարդկային աշխարհի դառնությունը. սակայն ավելի ուշադիր խորհելիս ոչ մի տառապանք չի կարող մսեղիի մարդկանց մղել կորցնելու հույսը Իմ հանդեպ, առավել ևս ոչ մի քաղցրություն չի կարող ստիպել նրանց սառչել, վհատվել կամ թողնել Ինձ։ Մի՞թե նրանց սերն Իմ հանդեպ իսկապես սահմանափակվում է դառնության և քաղցրության բացակայությամբ»։ «Արևի տակ ամեն ինչ դատարկ է». այս խոսքերն իսկապես ներքին իմաստ ունեն։ Այսպիսով՝ Աստված ասում է, որ ոչինչ չի կարող մարդկանց կորցնել տալ Իր հանդեպ հույսը կամ սառչել Իր հանդեպ։ Եթե մարդիկ չեն սիրում Աստծուն, ապա կարող են նաև մեռած համարվել։ Եթե չեն սիրում Աստծուն, նրանց տառապանքն իզուր է, և օրհնությունները, որոնք վայելում են, դատարկ են և ավելանում են նրանց մեղքերին։ Քանի որ ոչ մի մարդ ճշմարտապես չի սիրում Աստծուն, Նա ասում է. «Մի՞թե նրանց սերն Իմ հանդեպ իսկապես սահմանափակվում է դառնության և քաղցրության բացակայությամբ»։ Աշխարհի մարդկանց մեջ ինչպե՞ս կարող է որևէ մեկը գոյություն ունենալ առանց դառնության և քաղցրության։ Աստված նորից ու նորից ասում է. «Ոչ մի մարդ երբեք ճշմարտապես չի տեսել Իմ դեմքը կամ երբևէ ճշմարտապես չի լսել Իմ ձայնը։ Դա նրանից է, որ ճշմարտապես չեն ճանաչում Ինձ»։ Աստված ասում է, որ մարդիկ ճշմարտապես չեն ճանաչում Իրեն, բայց ինչո՞ւ է Նա պահանջում, որ մարդիկ ճանաչեն Իրեն։ Մի՞թե սա հակասություն չէ։ Աստծու խոսքերից յուրաքանչյուրը որոշակի նպատակի հասնելու միտում ունի։ Մարդկանց թմրածության պատճառով Աստված մարդկանց վրա կիրառում է Իր գործի 100 տոկոսն անելու սկզբունքը, որպեսզի ի վերջո տիրանա նրանցից յուրաքանչյուրի սրտի 0,1 տոկոսին։ Այսպիսին է այն եղանակը, որով Աստված գործում է, և Աստված պետք է այսպես վարվի՝ Իր նպատակներին հասնելու համար։ Հենց սա է Աստծու խոսքերում եղած իմաստությունը։ Ընկալե՞լ եք այն։

Աստված ասում է. «Երբ մսեղիում Ես ուղղակիորեն բացում եմ Իմ խորհուրդները և հայտնի եմ դարձնում Իմ մտադրությունները, դուք չեք հասկանում. լոկ լսում եք Իմ խոսքերի հնչյունը, բայց չեք ընկալում դրանց իմաստը։ Իմ սիրտը լցված է խոր վշտով։ Թեև Ես մսեղիում եմ, ի վիճակի չեմ անելու մսեղիի սպասավորության գործը»։ Մի կողմից՝ այս խոսքերը մարդկանց իրենց թմրածության պատճառով մղում են Աստծու հետ համագործակցելու նախաձեռնություն ցուցաբերելու. մյուս կողմից՝ Աստված հայտնում է Իր աստվածայնության ճշմարիտ դեմքը մսեղիում։ Քանի որ մարդկանց հասակը չափազանց փոքր է, աստվածայնության դրսևորումն այն ժամանակահատվածում, երբ Աստված մսեղիում է, գալիս է միայն նրանց այն ընդունելու կարողության համապատասխան։ Գործի այս փուլի ընթացքում մարդկանց մեծամասնությունը մնում է անկարող լիովին ընդունելու այն, ինչը բավարար չափով ցույց է տալիս, թե որքան անընդունակ են նրանք։ Այսպիսով՝ այս գործի ընթացքում աստվածայնությունը չի կատարում իր ողջ սկզբնական գործառույթը. դրա միայն մի փոքր մասն է կատարում։ Սա ցույց է տալիս, որ ապագա գործում աստվածայնությունն աստիճանաբար կդրսևորվի մարդկության վերականգնման վիճակին համապատասխան։ Սակայն աստվածայնությունն աստիճանաբար չի աճում. ավելի շուտ, այն է, ինչ մարմնացած Աստվածն ի բնե ունի, և նման չէ մարդկանց հասակին։

Աստծու՝ մարդկանց ստեղծումը նպատակ և իմաստ ուներ, ինչի պատճառով Նա ասաց. «Եթե մարդիկ բոլորը ոչնչացվեին Իմ ցասումով, ո՞րը կլիներ երկինքն ու երկիրն Իմ ստեղծելու իմաստը»։ Մարդկանց ապականվելուց հետո Աստված ծրագրեց նրանց մի մասին ձեռք բերել Իր վայելքի համար. Նա չէր ծրագրել, որ բոլոր մարդիկ ոչնչացվեն, ոչ էլ որ արմատախիլ արվեն Աստծու կառավարչական հրամանագրերի ամենաչնչին խախտման դեպքում։ Այդպիսին չէ Աստծու մտադրությունը։ Ինչպես Աստված ասաց, դա անիմաստ կլիներ։ Հենց այս «անիմաստության» պատճառով է, որ Աստծու իմաստությունը պարզ է դառնում։ Աստված խոսում և գործում է տարբեր միջոցներով՝ հանդիմանելու, դատելու և հարվածելու բոլոր մարդկանց՝ ի վերջո ընտրելով նրանց, ովքեր ճշմարտապես սիրում են Իրեն. մի՞թե սա էլ ավելի իմաստալից չէ։ Հենց այս կերպ են բացահայտվում Աստծու գործերը, և այսպիսով մարդկանց ստեղծումը դառնում է էլ ավելի նշանակալի։ Այսպիսով՝ Աստծու խոսքերի մեծամասնությունը պարզապես մի տեսակ նախազգուշացնող կրակոց է. դա նպատակին հասնելու համար է, և հենց դա է Նրա խոսքերի մի մասի հետևում առկա ճշմարիտ իրավիճակը։

Այն, ինչ խնդրում եմ ձեզ անել, Իմ ասած մշուշոտ ու դատարկ տեսությունը չէ, ոչ էլ դա աներևակայելի է մարդու ուղեղի համար կամ անհասանելի՝ մարդու մսեղիի համար։ Ո՞վ է ընդունակ լիակատար նվիրումի Իմ տանը։ Եվ ո՞վ կարող է ընծայել իր ամենն Իմ թագավորությունում։ Եթե չլիներ Իմ մտադրությունների հայտնությունը, արդյո՞ք իսկապես ի վիճակի կլինեիք բավարարելու Իմ սիրտը՝ ինքներդ ձեզնից պահանջներ դնելով։ Ոչ ոք երբեք չի հասկացել Իմ սիրտը, և ոչ ոք երբեք չի ըմբռնել Իմ մտադրությունները։ Ո՞վ է երբևէ տեսել Իմ դեմքը կամ լսել Իմ ձայնը։ Պետրո՞սը։ Կամ Պողո՞սը։ Կամ Հովհաննե՞սը։ Կամ Հակոբո՞սը։ Ո՞ւմ եմ երբևէ հագցրել, տիրել կամ օգտագործել։ Թեև առաջին անգամ մսեղի դառնալս տեղի ունեցավ աստվածայնության մեջ, այն մարմինը, որով հագնվեցի, չգիտեր մարդու տառապանքները, որովհետև Ես չէի մարմնացել կերպարանքով, ուստի չէր կարելի ասել, որ այդ մսեղին լիովին հետևում էր Իմ կամքին։ Միայն այն ժամանակ, երբ Իմ աստվածայնությունն ի վիճակի է անելու այն, ինչ կանեի, և խոսելու այն, ինչ կխոսեի բնականոն մարդկայնություն ունեցող անձի մեջ՝ առանց խոչընդոտի կամ արգելքի, կարելի է ասել, որ Իմ կամքին հետևում են մսեղիում։ Քանի որ Իմ բնականոն մարդկայնությունն ի վիճակի է պաշտպանելու Իմ աստվածայնությունը, այսպիսով իրագործվում է խոնարհ և թաքնված լինելու Իմ նպատակը։ Մսեղիում գործի փուլի ընթացքում, թեև աստվածայնությունն ուղղակիորեն է գործում, մարդկանց համար հեշտ չէ տեսնել նման գործողությունները, ինչը պարզապես բնականոն մարդկայնության կյանքի և գործողությունների պատճառով է։ Այս մարմնացած մսեղին չի կարող ծոմ պահել 40 օր, ինչպես առաջինը, բայց գործում և խոսում է բնականոն կերպով. թեև Ես հայտնում եմ խորհուրդներ, շատ բնականոն եմ. այնպես չէ, ինչպես մարդիկ են պատկերացնում․ Իմ ձայնը որոտի պես չէ, Իմ դեմքը չի շողշողում լույսով, և երկինքները չեն դողում, երբ քայլում եմ։ Եթե այդպես լիներ, ապա դրանում Իմ իմաստությունից ոչինչ չէր լինի, և անհնար կլիներ ամոթահար անել ու պարտության մատնել Սատանային։

Երբ բացահայտում եմ Իմ աստվածայնությունը բնականոն մարդկայնության վահանի հետևից, լիակատար փառք եմ ձեռք բերում, Իմ մեծ գործը կատարվում է, և ոչինչ որևէ դժվարություն չի ներկայացնում։ Պատճառն այն է, որ Իմ մարմնացման նպատակը գլխավորապես թույլ տալն է բոլոր նրանց, ովքեր հավատում են Ինձ, տեսնել Իմ աստվածայնության գործերը մսեղիում և տեսնել Իրեն՝ Գործնական Աստծուն՝ այսպիսով փարատելով մարդկանց սրտերում այն տեղը, որ զբաղեցնում է անտեսանելի և անշոշափելի աստվածը։ Քանի որ Ես ուտում եմ, հագնվում, քնում, բնակվում և գործում բնականոն մարդու պես, քանի որ խոսում և ծիծաղում եմ բնականոն մարդու պես և ունեմ բնականոն մարդու կարիքները՝ միաժամանակ ունենալով նաև լիակատար աստվածայնության էությունը, կոչվում եմ «Գործնական Աստված»։ Սա վերացական չէ և հեշտ է հասկանալ. դրանում կարելի է տեսնել, թե որ մասում է ընկած Իմ գործի առանցքը, և աշխատանքի որ փուլում է Իմ կենտրոնացումը։ Իմ մարմնացման հիմնական նպատակը բնականոն մարդկայնության միջոցով Իմ աստվածայնությունը բացահայտելն է։ Դժվար չէ տեսնելը, որ Իմ գործի կենտրոնը դատաստանի դարաշրջանի երկրորդ մասում է։

Իմ մեջ երբեք մարդկային կյանք չի եղել, ոչ էլ որևէ մարդկային բույր։ Մարդկային կյանքը երբեք տեղ չի զբաղեցրել Իմ մեջ և երբեք չի ճնշել Իմ աստվածայնության հայտնությունը։ Ուստի, որքան ավելի շատ եմ Մեկը, որ արտահայտում է Իմ ձայնը երկնքում և Իմ Հոգու մտադրությունները, այնքան ավելի շատ կարող եմ ամոթահար անել Սատանային և այսպիսով նույնքան ավելի շատ եմ ի վիճակի հետևելու Իմ կամքին բնականոն մարդկայնության մեջ։ Միայն սա պարտության է մատնել Սատանային. Սատանան արդեն իսկ լիովին ամոթահար է եղել։ Թեև թաքնված եմ, դա չի խոչընդոտում Իմ աստվածայնության արտահայտումներն ու գործողությունները. սա բավական է ցույց տալու համար, որ հաղթական եմ եղել և լիակատար փառք եմ ձեռք բերել։ Քանի որ Իմ գործը մսեղիում առանց խոչընդոտի է, և քանի որ Գործնական Աստված այժմ տեղ ունի մարդկանց սրտերում և արմատներ է գցել նրանց սրտերում, լիովին ապացուցված է, որ Ես պարտության եմ մատնել Սատանային։ Եվ քանի որ Սատանան անկարող է որևէ այլ բան անել մարդկանց մեջ, և քանի որ դժվար է Սատանայի որակը ներշնչել մարդու մսեղիում, Իմ կամքն առաջ է ընթանում առանց խոչընդոտի։ Իմ գործի բովանդակությունը գլխավորապես այն է, որ բոլոր մարդկանց մղեմ Իմ հրաշալի գործերը և Իմ ճշմարիտ դեմքը տեսնելու. Ես անհասանելի չեմ, չեմ խոյանում երկնքում և առանց պատկերի ու ձևի չեմ։ Անտեսանելի չեմ օդի պես, ոչ էլ լողացող ամպի պես եմ, որը հեշտությամբ քշվում է. փոխարենը, թեև բնակվում եմ մարդկանց մեջ և փորձառաբար ապրում եմ մարդկային աշխարհի քաղցրությունն ու դառնությունը, Իմ մսեղին էապես տարբերվում է մարդու մսեղիից։ Մարդկանց մեծ մասը դժվարանում է շփվել Ինձ հետ, սակայն մեծ մասը նաև տենչում է շփվել Ինձ հետ։ Ասես հսկայական, անըմբռնելի խորհուրդներ կան մարմնացած Աստծու մեջ։ Աստվածայնության ուղղակի հայտնության և մարդկային արտաքինի վահանի պատճառով մարդիկ հարգալից հեռավորություն են պահպանում Ինձնից՝ հավատալով, որ ողորմած և սիրող Աստված եմ, սակայն նաև վախենալով Իմ մեծափառությունից և ցասումից։ Ուստի իրենց սրտերում նրանք ցանկանում են անկեղծորեն խոսել Ինձ հետ, սակայն չեն կարողանում անել այնպես, ինչպես կամենում են. նրանց ուժը չի բավարարում այն բանին, ինչ նրանց սրտերն են փափագում։ Այսպիսին են բոլորի իրադրություններն այս հանգամանքներում։ Որքան ավելի շատ են մարդիկ այսպիսին, այնքան ավելի մեծ է Իմ բնույթի տարբեր կողմերի բացահայտման ապացույցը, և այսպիսով իրագործվում է մարդկանց կողմից Աստծուն ճանաչելու նպատակը։ Բայց սա երկրորդական է. առանցքայինն այն է, որ մարդկանց ճանաչել տամ Իմ հրաշալի գործերն Իմ մսեղիի արարքներից՝ այնպես անելով, որ ճանաչեն Աստծու էությունը. Ես, ինչպես մարդիկ են պատկերացնում, աննորմալ և գերբնական չեմ. փոխարենը, Գործնական Աստված եմ, որ բնականոն է ամեն ինչում։ Մարդկանց պատկերացումների մեջ «Իմ» տեղը փարատվում է, և նրանց ստիպում են ճանաչել Ինձ իրականության մեջ։ Միայն այդ ժամանակ եմ զբաղեցնում Իմ ճշմարիտ տեղը մարդկանց մտքերում։

Բոլոր մարդկանց առաջ Ես ոչ միայն երբեք չեմ արել որևէ գերբնական բան, որը թանկարժեք կդիտվեր, այլև չափազանց սովորական և բնականոն եմ. միտումնավոր թույլ չեմ տալիս մարդկանց տեսնել Իմ մարմնացած մսեղիի մեջ ցանկացած բան, որն Աստծու որևէ նշույլ ունի։ Բայց Իմ խոսքերի պատճառով մարդիկ լիովին նվաճվում են և դրանով իսկ հնազանդվում են Իմ վկայությանը։ Միայն այսպես են մարդիկ ճանաչում մսեղիում գտնվող Ինձ՝ առանց կասկածների և այն հիմքի վրա, որ լիովին հավատում են, որ Աստված իսկապես գոյություն ունի։ Այս կերպ մարդկանց ճանաչողությունն Իմ մասին դառնում է ավելի իրական, ավելի հստակ։ Նրանց բարի վարքագծով այս ճանաչողությունը լիովին անաղարտ է, և այն ամբողջությամբ Իմ աստվածայնության ուղղակիորեն գործելու արդյունքն է՝ այսպիսով մարդկանց ավելի մեծ ճանաչողություն տալով Իմ աստվածայնության մասին, քանզի միայն աստվածայնությունն է Աստծու ճշմարիտ դեմքը և Աստծու ներհատուկ հատկանիշը։ Մարդիկ պետք է տեսնեն սա։ Այն, ինչ ուզում եմ, խոսքեր, արարքներ և գործողություններ են, որոնք աստվածայնության մեջ են։ Ինձ չեն հուզում մարդկայնության մեջ եղած խոսքերը և գործողությունները։ Իմ նպատակն աստվածայնության մեջ ապրելն ու գործելն է։ Չեմ ցանկանում արմատներ գցել և ծլել մարդկայնության մեջ ու չեմ ցանկանում բնակվել մարդկայնության մեջ։ Հասկանո՞ւմ եք՝ ինչ եմ ասում։ Թեև Ես հյուր եմ մարդկայնության մեջ, չեմ ուզում սա. գործում եմ լիակատար աստվածայնությամբ, և միայն այս կերպ մարդիկ կարող են ավելի լավ հասկանալ Իմ ճշմարիտ դեմքը։

Եկեղեցու կառուցման ժամանակ Աստված թագավորության կառուցման մասին ընդհանրապես չէր հիշատակում։ Նույնիսկ երբ հիշատակում էր, դա անում էր այնպես, ինչպես խոսում էր եկեղեցու կառուցման ժամանակ։ Հենց որ Թագավորության դարաշրջանը եկավ, Աստված մեկ հարվածով ջնջեց եկեղեցու կառուցման հարցերն ու որոշակի կիրարկումները և այլևս երբեք նույնիսկ մեկ բառ չարտասանեց դրանց մասին։ Սա հենց «Աստված Ինքը» արտահայտության ներհատուկ իմաստն է, որ միշտ նոր է և երբեք չի հնանում։ Որքան էլ լավ արված լինեին բաներն անցյալում, դրանք, ի վերջո, երեկվա գործերն են, ուստի Աստված նման անցյալ իրադարձությունները դասակարգում է որպես Քրիստոսից առաջ տեղի ունեցած, մինչդեռ ներկա օրը հայտնի է որպես Քրիստոսից հետո ընկած ժամանակաշրջան։ Այստեղից կարելի է տեսնել, որ եկեղեցու կառուցումը նախապայման էր թագավորության կառուցման համար. այն հիմք դրեց, որ Աստված թագավորության մեջ գործադրի Իր գերիշխանությունը։ Եկեղեցու կառուցումն այսօրվա լուսանկարն է. Աստծու գործը երկրի վրա հիմնականում կենտրոնացած է այս մասի վրա, որը թագավորության կառուցումն է։ Մինչև եկեղեցու կառուցման ավարտը, Նա արդեն նախապատրաստություններ էր տեսել կատարվելիք ողջ գործի համար, և երբ ժամանակը եկավ, Նա պաշտոնապես սկսեց Իր գործը։ Ահա թե ինչու Աստված ասաց. «Թագավորության դարաշրջանն ի վերջո տարբերվում է անցյալ ժամանակներից։ Այն չի վերաբերում նրան, թե ինչպես է մարդկությունը գործում. այլ, որ Ես իջել եմ երկիր՝ անձամբ կատարելու Իմ գործը, մի բան, որը մարդիկ չեն կարող ո՛չ պատկերացնել, ո՛չ էլ իրագործել»։ Իսկապես, այս գործն անձամբ Աստված պետք է կատարի. ոչ մի մարդ ունակ չէ նման գործի. նրանք պարզապես ի վիճակի չեն դա անելու։ Աստծուց բացի ո՞վ կարող էր նման մեծ գործ կատարել մարդկության մեջ։ Էլ ո՞վ է ունակ «տառապեցնելու» ողջ մարդկությանը մինչև կիսամեռ վիճակի։ Մի՞թե մարդիկ կարող էին նման գործ կազմակերպել։ Ինչո՞ւ է Նա ասում. «Ես իջել եմ երկիր՝ անձամբ կատարելու Իմ գործը»։ Մի՞թե Աստծու Հոգին իսկապես անհետացել է ողջ տիեզերքից։ «Ես իջել եմ երկիր՝ անձամբ կատարելու Իմ գործը» տողը վերաբերում է և՛ այն փաստին, որ Աստծու Հոգին մարմնացած է մսեղիի մեջ՝ գործ կատարելու համար, և՛ այն փաստին, որ Աստծու Հոգին հստակորեն գործում է մարդկության վրա։ Անձամբ կատարելով Իր գործը՝ Նա շատ մարդկանց թույլ է տալիս անզեն աչքով տեսնել, որ Ինքը Աստված Ինքն է. անհրաժեշտ չէ, որ նրանք ուշադիր փնտրեն իրենց հոգիներում։ Ավելին՝ Նա բոլոր մարդկանց թույլ է տալիս իրենց սեփական աչքերով տեսնել Հոգու աշխատանքները և էական տարբերությունը մարդու մսեղիի և Աստծու մսեղիի միջև։ Միևնույն ժամանակ, ողջ տարածության՝ տիեզերք աշխարհի մեջ, Աստծու Հոգին դեռևս գործում է։ Աստծու բոլոր մարդիկ, որոնք լուսավորված են՝ ընդունելով Աստծու անունը, տեսնում են, թե ինչպես է գործում Աստծու Հոգին և դրանով իսկ է՛լ ավելի են ճանաչում մարմնացած Աստծուն։ Այսպիսով՝ միայն եթե Աստծու աստվածայնությունն ուղղակիորեն է գործում, այսինքն, եթե Աստծու Հոգին ի վիճակի է գործելու առանց նվազագույն խոչընդոտի, մարդկությունը կարող է ճանաչել Իրեն՝ գործնական Աստծուն։ Սա է թագավորության կառուցման բուն էությունը։

Ճշգրտորեն քանի՞ անգամ է Աստված մարմնացել մսեղիի մեջ։ Կարո՞ղ է արդյոք դա մի քանի անգամ լինել։ Ինչո՞ւ է Աստված բազմիցս ասել. «Ես մի անգամ իջա մարդկանց աշխարհ, փորձառաբար ապրեցի ու տեսա նրանց տառապանքը, բայց դա արեցի՝ առանց Իմ մարմնացման նպատակն իրագործելու»։ Մի՞թե Աստված մի քանի անգամ է մարմնացել, բայց երբեք ոչ մի անգամ չի ճանաչվել մարդկության կողմից։ Այս հայտարարությունը սա նկատի չունի։ Առաջին անգամ, երբ Աստված մարմնացավ, Նրա նպատակն իրականում մարդկանց՝ Իրեն ճանաչելը չէր. ավելի շուտ, Նա ավարտեց Իր գործը և ապա աննկատ «անհետացավ», և մարդիկ երբեք հնարավորություն չունեցան ճանաչելու Նրան։ Մարդիկ չէին կարող լիովին ճանաչել Նրան, ոչ էլ Նա լիովին ուներ մարմնացման նշանակությունը. այսպիսով՝ չէր կարելի ասել, որ Նա լիովին էր մարմնացել։ Առաջին մարմնացման ժամանակ Աստված պարզապես մեղավոր բնությունից զերծ ֆիզիկական մարմին օգտագործեց՝ այդ գործը կատարելու համար. դրա ավարտից հետո հետագա հիշատակման կարիք չկար։ Ինչ վերաբերում է այն մարդկանց, որոնք դարերի ընթացքում օգտագործվել են Աստծու կողմից, նրանք է՛լ ավելի քիչ կարող են կոչվել մարմնացած Աստված։ Միայն այսօրվա գործնական Աստված Ինքը, ով բնականոն մարդկայնության քողի տակ է, ում ներսում կատարյալ աստվածայնություն կա, և ում միջոցով մարդկանց հնարավորություն է տրվում Իրեն ճանաչելու, կարող է ճշմարտապես կոչվել մարմնացած Աստված։ Աստծու՝ աշխարհ առաջին գալու նշանակությունն այսօր խոսվող մարմնացման նշանակության մի մասն է. այն մարմնացման լիարժեք իմաստը չունի։ Ահա թե ինչու Աստված ասաց. «առանց Իմ մարմնացման նպատակն իրագործելու»։ Մարդկանց տառապանքը փորձառաբար ապրելն ու տեսնելը, ինչպես Աստծու խոսքերն են ասում, վերաբերում է Աստծու Հոգուն և երկու մարմնացումներին։ Այս պատճառով Աստված ասաց. «Հենց որ թագավորության կառուցումը սկսվեց, Իմ մարմնացած մսեղին պաշտոնապես սկսեց կատարել Իմ սպասավորությունը. այսինքն՝ թագավորության Թագավորը պաշտոնապես ստանձնեց Իր գերիշխանությունը»։ Թեև եկեղեցու կառուցումն Աստծու անվան մասին վկայելու համար էր, գործը դեռ պաշտոնապես չէր սկսվել. միայն այսօր կարելի է ասել, որ դա թագավորության կառուցում է։ Այն ամենը, ինչ արվել էր նախկինում, պարզապես կանխավայելում էր. դա իրական բանը չէր։ Թեև ասվում էր, որ թագավորությունը սկսվել է, դրա ներսում դեռ ոչ մի գործ չէր արվում։ Միայն այսօր, հիմա, երբ գործն իսկապես արվում է Աստծու աստվածայնության մեջ, և Աստված Ինքը պաշտոնապես սկսել է Իր գործը, մարդկությունը վերջապես մտել է թագավորություն։ Հետևաբար, այն հայտարարությունը, թե «թագավորության իջնելը մարդկային աշխարհ միայն բառացի կողմ չունի. ավելին՝ այն նաև գործնական կողմ ունի, ինչը «կիրարկման իրականություն» արտահայտության նշանակության մի մասն է», ապահովում է վերը քննարկված ամենի համապարփակ ամփոփումը։ Այս նկարագրությունը տրամադրելով՝ Աստված անցնում է մարդկության ընդհանուր վիճակի ամփոփմանը՝ մարդկանց թողնելով մշտական զբաղվածության վիճակում։ «Ամբողջ աշխարհում յուրաքանչյուր ոք գոյություն ունի Իմ ողորմության և գթասրտության մեջ, բայց ողջ մարդկությունը նաև Իմ դատաստանի ներքո է և նույնպես ենթակա է Իմ փորձություններին»։ Ողջ մարդկության կյանքը կառավարող սկզբունքներն ու կանոնները, ինչպես կարգավորված են Աստծու կողմից, հետևյալն են. կլինեն երջանկության ժամանակներ, հիասթափության պահեր և նույնիսկ ավելին՝ տառապանքի միջոցով զտման ժամանակներ։ Ուստի ոչ ոք չի ապրի կյանք՝ առանց դառնության կամ քաղցրության. յուրաքանչյուր կյանք կունենա իր վերելքներն ու վայրէջքները։ Ողջ մարդկության մեջ մարդիկ կարող են ոչ միայն տեսնել Աստծու ողորմությունն ու գթասրտությունը, այլև տեսնել Նրա դատաստանը և Նրա ողջ բնույթը։ Կարելի է ասել, որ բոլոր մարդիկ գոյություն ունեն Աստծու փորձությունների մեջ, այնպես չէ՞։ Այս ընդարձակ աշխարհում մարդիկ բոլորը զբաղված են իրենց համար ելք գտնելով։ Նրանք վստահ չեն, թե ինչ դեր են խաղում, և ոմանք նույնիսկ վնասում են իրենց կյանքը կամ զրկվում են դրանից՝ հանուն ճակատագրի։ Նույնիսկ Հոբը բացառություն չէր. թեև նա նույնպես դիմացավ Աստծու փորձություններին, այնուամենայնիվ, նա իր համար ելք էր փնտրում։ Ոչ ոք երբեք չի կարողացել ամուր կանգնել Աստծու փորձությունների մեջ։ Մարդկային ագահության և բնության պատճառով ոչ ոք բավարարված չէ իր այժմյան վիճակով, և ոչ ոք ամուր չի կանգնում փորձությունների մեջ. յուրաքանչյուր ոք փշրվում է Աստծու դատաստանի ներքո։ Եթե Աստված դեռևս լուրջ լիներ մարդկության հանդեպ, և եթե Նա դեռևս նման խիստ պահանջներ ունենար մարդկանցից, ապա կլիներ ճիշտ այնպես, ինչպես Նա ասաց. «Ողջ մարդկային ցեղը կտապալվեր Իմ այրող սևեռուն հայացքի ներքո»։

Չնայած այն փաստին, որ թագավորության կառուցումը պաշտոնապես սկսվել է, թագավորության համազարկը դեռ պաշտոնապես չի հնչել. այժմ դա միայն գալիքի մարգարեություն է։ Երբ Աստծու մարդիկ բոլորն ավարտուն դարձվեն, և աշխարհի բոլոր երկրները Քրիստոսի թագավորություն դառնան, դա կլինի այն ժամանակը, երբ յոթ որոտներն են թնդում։ Ընթացիկ օրը մի քայլ է դեպի այդ փուլը. գրոհը դեպի այդ օրն արձակվել է։ Սա Աստծու ծրագիրն է, և մոտ ապագայում այն կիրագործվի։ Սակայն այն, ինչի մասին Աստված խոսում է, արդեն իսկ իրագործվել է Նրա կողմից։ Ուստի պարզ է, որ աշխարհի երկրները պարզապես ավազե ամրոցներ են՝ փլվելու եզրին։ Վերջին օրը մոտ է, և մեծ կարմիր վիշապը կտապալվի Աստծու խոսքի ներքո։ Որպեսզի ապահովվի Աստծու ծրագրի լիակատար հաջողությունը, հրեշտակներն իջել են մարդկային աշխարհ և սկսել են հնարավոր ամեն ինչ անել՝ Աստծուն բավարարելու համար, և մարմնացած Աստված Ինքը ներկա է ռազմի դաշտում՝ թշնամու դեմ պատերազմ մղելու համար։ Որտեղ մարմնացած մսեղին է, այնտեղ էլ թշնամին ոչնչացվում է։ Չինաստանն առաջինը կկործանվի. այն Աստծու ձեռքով կոչնչացվի։ Աստված բացարձակապես ոչ մի գթություն չի ցուցաբերի դրա հանդեպ։ Քանի որ Աստծու մարդիկ ավելի են հասունանում, դա ապացուցում է, որ մեծ կարմիր վիշապն է՛լ ավելի է փշրվում. սա հստակորեն տեսանելի է մարդուն։ Աստծու ժողովրդի հասունացումը թշնամու վախճանի նախանշանն է։ Սա մի փոքր բացատրություն է, թե ինչ է նշանակում «մրցել»։ Այսպիսով՝ Աստված բազմիցս հիշեցրել է Իր մարդկանց հրաշալի վկայություն տալ Իր համար՝ վերացնելու համար մարդկանց սրտերում պատկերացումների ունեցած կարգավիճակը, որոնք մեծ կարմիր վիշապի տգեղությունն են։ Աստված նման հիշեցումներ է օգտագործում՝ մարդկանց հավատը կենդանացնելու համար և, դա անելով, արդյունքների է հասնում Իր գործում։ Սա այն պատճառով է, որ Աստված ասել է. «Իրականում ի՞նչ են ընդունակ անելու մարդիկ։ Մի՞թե ավելի շուտ այնպես չէ, որ Ես Ինքս եմ դա անում»։ Բոլոր մարդիկ այսպիսին են. նրանք ոչ միայն անկարող են, այլև հաճախ վհատվում և հիասթափվում են։ Այդ պատճառով նրանք չեն կարող ճանաչել Աստծուն։ Աստված ոչ միայն վերակենդանացնում է մարդկության հավատքը, այլև նորից ու նորից գաղտնի կերպով մարդկանց ուժով է տոգորում։

Այնուհետև Աստված սկսեց խոսել ողջ տիեզերքի հետ։ Աստված ոչ միայն սկսել է Իր նոր գործը Չինաստանում, այլև ողջ տիեզերքի ներսում Նա սկսել է կատարել այսօրվա նոր գործը։ Գործի այս փուլում, քանի որ Աստված մտադիր է բացահայտել Իր բոլոր գործերն ամբողջ աշխարհում՝ նախքան ի վերջո կստիպի Իրեն դավաճանած ողջ մարդկությանը կրկին հանձնվել Իր գահի առջև, Աստծու դատաստանը դեռևս կպարունակի Նրա ողորմությունն ու գթասրտությունը։ Քանի որ ամբողջ աշխարհում տեղի են ունենում տարբեր զարգացումներ՝ ստիպելով մարդկանց տագնապել, նրանց համար Աստծուն փնտրելու հնարավորություններ են առաջանում, որպեսզի նրանք կարողանան վերադառնալ՝ Նրա առջև լինելու։ Այսպիսով՝ Աստված ասում է. «Սա այն ուղիներից մեկն է, որով Ես գործում եմ, և, անկասկած, փրկության գործողություն է մարդկության համար, և այն, ինչ Ես ցույց եմ տալիս նրանց, դեռևս գթասրտության մի տեսակ է»։ Մարդկության ճշմարիտ դեմքը մերկացնելիս Աստված վստահ է հաջողության մեջ, որին հավասարը չկա, և բացարձակապես ոչ մի դժվարության չի բախվում։ Սա ստիպում է մարդկանց ամոթից թաքցնել իրենց դեմքերը՝ ծայրաստիճան նվաստացած։ Ամեն անգամ, երբ Աստված խոսում է, Նա որոշ չափով մատնանշում է մարդկանց տգեղ վիճակը, որպեսզի մարդիկ հանգստի մեջ չմոռանան ճանաչել իրենց և չմտածեն իրենց՝ որպես հին թեմայի, ճանաչելու մասին։ Ըստ մարդկային բնության, եթե Աստված նույնիսկ մեկ ակնթարթ դադարեր մարդկանց մատնանշելուց, նրանք ենթակա կլինեին սանձարձակ և ամբարտավան դառնալու։ Ահա թե ինչու այսօր Աստված նաև ասում է. «Մարդիկ չեն գնահատում այն տիտղոսները, որոնք Ես շնորհում եմ նրանց։ Այնքան շատ մարդիկ «ծառայություն մատուցող» տիտղոսի պատճառով դժգոհություններ են տածում իրենց սրտերում, և այնքան շատերն «Իմ մարդիկ» տիտղոսի պատճառով իրենց սրտերում Իմ հանդեպ սեր են զարգացնում։ Ոչ ոք չպետք է փորձի հիմարացնել Ինձ. իմ աչքերով Ես զննում եմ ամեն բան»։ Հենց որ մարդիկ կարդում են այս հայտարարությունը, անմիջապես անհարմար են զգում։ Նրանք զգում են, որ իրենց անցյալի գործողությունները չափազանց անհաս էին՝ ճիշտ այնպիսի կեղտոտ գործարք, որը վիրավորում է Աստծուն։ Հիմա նրանք ուզում են բավարարել Աստծուն, բայց թեև ավելի քան հոժարակամ են, դա անելու զորությունը չունեն։ Նրանք իսկապես չգիտեն, թե ինչ պետք է անեն։ Նրանց սրտերի մղումը որոշ չափով արթնանում է՝ առանց դա գիտակցելու։ Սա է այս խոսքերը կարդալու ազդեցությունն այն բանից հետո, երբ մարդը հանգիստ է։

Մի կողմից՝ Աստված ասում է, որ Սատանան ծայրահեղ խելագար է, մինչդեռ մյուս կողմից Նա մատնանշում է, որ մարդկանց մեծ մասի հին բնությունը չի փոխվել։ Այստեղից պարզ է, որ Սատանայի գործողությունները դեռևս դրսևորվում են մարդկանց միջոցով։ Ուստի Աստված հաճախ հիշեցնում է մարդկանց, որ սանձարձակ չլինեն, որպեսզի չխժռվեն Սատանայի կողմից։ Սա ոչ միայն մարգարեանում է, որ որոշ մարդիկ կապստամբեն, այլև ավելին՝ ահազանգ է, որը հնչում է՝ բոլոր մարդկանց նախազգուշացնելու, որ շտապ մի կողմ դնեն անցյալը և ձգտեն այսօրվան։ Ոչ ոք չի ցանկանում, որ դևերը տիրեն իրեն կամ չար ոգիները գրավեն, ուստի նրանք է՛լ ավելի են Աստծու խոսքերը որպես նախազգուշացում ընդունում։ Սակայն, երբ մարդկանց մեծ մասը գործադրում է ամեն ջանք՝ Աստծու խոսքերի վրա կենտրոնանալու համար և ընկնում է այս ծայրահեղության մեջ, Աստված Իր հերթին ասում է. «Մարդկանց մեծ մասը սպասում է, որ Ես է՛լ ավելի շատ խորհուրդներ բացահայտեմ, որպեսզի նրանք հաճույքով նայեն։ Սակայն, նույնիսկ եթե դու հասկանայիր երկնքի բոլոր խորհուրդները, հետո՞ ինչ։ Դա կմեծացնե՞ր քո սերն Իմ հանդեպ»։ Սրանից ակնհայտ է, որ մարդկային վիճակն Աստծու խոսքն օգտագործելը չէ՝ Աստծուն ճանաչելու և Աստծուն սիրելու համար, այլ ավելի շուտ՝ լցնելու իրենց «փոքրիկ պահեստի» պաշարները։ Այսպիսով, ի պատասխան մարդկանց այս ծայրահեղության, Աստված օգտագործում է այնպիսի խոսքեր, ինչպիսին «հաճույքով նայել»-ն է, ինչն արտացոլում է, թե ինչպես մարդկանց սերն Աստծու հանդեպ դեռևս լիովին մաքուր չէ։ Եթե Աստված չբացահայտեր խորհուրդները, մարդիկ մեծ կարևորություն չէին տա Նրա խոսքերին, այլ, ավելի շուտ, պարզապես թռուցիկ հայացք կգցեին դրանց՝ կարճատև նայելով, ինչպես ձիով սլանալիս ծաղիկներով են հիանում։ Նրանք ժամանակ չէին տրամադրի զգուշորեն խորհելու կամ մտորելու Աստծու խոսքերի շուրջ։ Մարդկանց մեծ մասը չի գնահատում Նրա խոսքերը։ Ոչ ոք մեծ ջանքեր չի գործադրում՝ Նրա խոսքերն ուտելու և խմելու համար. փոխարենը նրանք պարզապես ձևականորեն աչքի են անցկացնում դրանք։ Ինչո՞ւ է Աստված հիմա ուրիշ կերպ խոսում, քան անցյալ ժամանակներում։ Ինչո՞ւ են Նրա բոլոր խոսքերն այդքան դժվար հասկանալի մարդկանց համար։ Որոշ օրինակներ են «պիտակավորել» բառը՝ «Ես երբեք նրանց այսքան անփութորեն չէի պիտակավորի» նախադասության մեջ, «մաքուր ոսկի»-ն՝ «Կա՞ արդյոք մեկը, ով կարող է հասկանալ մաքուր ոսկին Իմ խոսքերում» նախադասության մեջ, Նրա նախկին հիշատակումը «մշակման» մասին՝ «առանց Սատանայի կողմից որևէ մշակման ենթարկվելու» նախադասության մեջ, և նման այլ արտահայտություններ։ Մարդիկ չեն հասկանում, թե ինչու է Աստված այսպես խոսում, ինչու է Նա խոսում նման կատակային, հումորային և սադրիչ ձևով։ Դա հենց այն նպատակի դրսևորումներից մեկն է, որին Աստված ձգտում է Իր խոսքերի միջոցով հասնելու։ Ամենասկզբից ի վեր մարդիկ միշտ անկարող են եղել հասկանալու Աստծու խոսքը, և թվում էր, թե Նրա բոլոր խոսքերը բավականին լուրջ են։ Հումորի ամենաչնչին երանգ և այստեղ ու այնտեղ մի քանի տերմիններ ավելացնելով՝ Նա Իր խոսքով բարձրացնում է տրամադրությունը և մարդկանց թույլ է տալիս որոշ չափով թուլացնել իրենց մկանները։ Այդպես վարվելով՝ Նա հասնում է է՛լ ավելի մեծ արդյունքի՝ յուրաքանչյուր մարդու Աստծու խոսքի շուրջ խորհելու հնարավորություն տալով։

Մարդու անզեն աչքին թվում է, թե այս ժամանակահատվածում Աստծու արտահայտումներում ոչ մի փոփոխություն չկա, ինչը պայմանավորված է նրանով, որ մարդիկ ի վիճակի չեն ընկալելու այն օրինաչափությունները, որոնցով Աստված խոսում է, և չեն հասկանում Նրա խոսքերի համատեքստը։ Աստծու խոսքերը կարդալուց հետո մարդիկ չեն հավատում, որ այս խոսքերում որևէ նոր խորհուրդ կա․ ուստի ի վիճակի չեն ապրելու արտասովոր կերպով թարմ կյանքով և փոխարենն ապրում են լճացած ու անկենդան կյանքով։ Սակայն Աստծու արտահայտումներում տեսնում ենք, որ կա իմաստի ավելի խոր մակարդակ, որը և՛ անըմբռնելի է, և՛ անհասանելի մարդու համար։ Այսօր մարդու համար Աստծու այսպիսի խոսքեր կարդալու բախտին արժանանալն ամենամեծն է բոլոր օրհնություններից։ Եթե ոչ ոք չկարդար այս խոսքերը, մարդը հավիտյան կմնար ամբարտավան, ինքնարդար, ինքն իրեն չճանաչող և անտեղյակ, թե որքան շատ թերություններ ունի։ Աստծու խորիմաստ, անըմբռնելի խոսքերը կարդալուց հետո մարդիկ ծածուկ հիանում են դրանցով, և նրանց սրտերում ճշմարիտ համոզմունք կա, որն արատավորված չէ կեղծիքով․ նրանց սրտերը դառնում են բնօրինակը, ոչ թե կեղծված տարբերակը։ Ահա թե, իրականում ինչ է կատարվում մարդկանց սրտերում։ Յուրաքանչյուր ոք իր սրտում ունի սեփական պատմությունը։ Կարծես ինքն իրեն ասում է․ «Ամենայն հավանականությամբ սա հենց Աստված Ինքն է ասել․ եթե ոչ Աստված, ապա էլ ո՞վ կարող էր նման խոսքեր արտաբերել։ Ինչո՞ւ չեմ կարող ե՛ս ասել դրանք։ Ինչո՞ւ ի վիճակի չեմ ե՛ս անելու նման գործ։ Ըստ երևույթին, մարմնացած Աստված, որի մասին խոսում է Աստված, իսկապես իրական է և հենց Ինքն Աստված է։ Չպետք է շարունակեմ կասկած տածել իմ սրտում։ Հակառակ դեպքում միանգամայն հնարավոր է, որ երբ Աստծու ձեռքը հասնի, ափսոսանքների համար արդեն շա՜տ ուշ լինի…»։ Այսպես է մտածում մարդկանց մեծ մասն իր սրտում։ Արդարացի կլինի ասել, որ այն պահից, երբ Աստված սկսեց խոսել, մինչև այսօր, բոլոր մարդիկ կհեռանային առանց Աստծու խոսքերի աջակցության։ Ինչո՞ւ է ասվում, որ ողջ գործն անում է հենց Աստված, այլ ոչ թե մարդը։ Եթե Աստված խոսքեր չօգտագործեր՝ եկեղեցու կյանքին աջակցելու համար, բոլորն անհետ կկորչեին։ Մի՞թե սա չէ Աստծու մեծ զորությունը։ Մի՞թե սա իսկապես մարդու պերճախոսությունն է։ Մի՞թե սա մարդու բացառիկ տաղանդն է։ Ամենևի՛ն։ Առանց մանրամասն վերլուծության ոչ ոք չէր իմանա, թե ինչ տեսակի արյուն է հոսում իր երակներով, անտեղյակ կլիներ, թե քանի սիրտ ունի կամ քանի ուղեղ, և բոլորը կկարծեին, թե ճանաչում են Աստծուն։ Մի՞թե չգիտեն, որ իրենց ճանաչողությունը դեռևս դիմադրություն է պարունակում։ Զարմանալի չէ, որ Աստված ասում է․ «Մարդկության մեջ յուրաքանչյուրը պետք է ընդունի Իմ Հոգու կողմից զննվելը, պետք է ուշադիր քննի իր յուրաքանչյուր խոսքն ու արարքը և առավել ևս պետք է հետևի Իմ հրաշագործություններին»։ Սրանից կարելի է տեսնել, որ Աստծու խոսքերն աննպատակ և անհիմն չեն։ Աստված երբեք անարդարացիորեն չի վարվել որևէ մարդու հետ․ նույնիսկ Հոբը, իր ողջ հավատքով հանդերձ, բացառություն չեղավ․ նա նույնպես մանրամասն վերլուծվեց և այլևս իր ամոթից թաքնվելու տեղ չուներ։ Էլ չենք խոսում այսօրվա մարդկանց մասին։ Ուստի այնուհետև Աստված անմիջապես հարցնում է․ «Ի՞նչ եք զգում, երբ թագավորությունը գալիս է երկիր։» Աստծու հարցն այնքան էլ էական չէ, սակայն այն տարակուսանքի մեջ է գցում մարդկանց․ «Ի՞նչ ենք զգում։ Դեռ չգիտենք, թե երբ կգա թագավորությունը, ուստի ինչպե՞ս կարող ենք խոսել զգացմունքների մասին։ Ավելին՝ գաղափար անգամ չունենք։ Եթե պետք է ինչ-որ բան զգայի, դա կլիներ զարմանք և ուրիշ ոչինչ»։ Իրականում այս հարցն Աստծու խոսքերի նպատակը չէ։ Հիմնական միտքը հետևյալն է․ «Երբ Իմ որդիներն ու ժողովուրդը հոսում են դեպի Իմ գահը, Ես պաշտոնապես սկսում եմ դատաստանը մեծ սպիտակ գահի առաջ»։ Այս մեկ նախադասությունն ամփոփում է ողջ հոգևոր ոլորտի դինամիկան։ Ոչ ոք չգիտի, թե ինչ է Աստված ուզում անել հոգևոր ոլորտում այս ժամանակահատվածում, և միայն այն բանից հետո, երբ Աստված արտաբերում է այս խոսքերը, մարդկանց մեջ թեթևակի արթնացում է տեղի ունենում։ Քանի որ Աստծու գործի մեջ տարբեր քայլեր կան, Աստծու գործը տիեզերքում նույնպես տարբերվում է։ Այս ժամանակահատվածում Աստված գլխավորապես փրկում է Աստծու որդիներին ու ժողովրդին, ինչը նշանակում է, որ, հրեշտակների կողմից հովվելով, Աստծու որդիներն ու ժողովուրդն սկսում են ընդունել էտվելն ու կոտրվելը, պաշտոնապես սկսում են փարատել իրենց մտքերն ու պատկերացումները և ազատվել այս աշխարհի որևէ հետքից․ այլ կերպ ասած՝ պաշտոնապես սկսվում է «դատաստանը մեծ սպիտակ գահի առաջ», որի մասին Աստված խոսել էր։ Քանի որ դա Աստծու դատաստանն է, Աստված պետք է արձակի Իր ձայնը, և թեև բովանդակությունը տարբերվում է, նպատակը միշտ նույնն է։ Այսօր, դատելով այն հնչերանգից, որով Աստված խոսում է, թվում է, թե Նրա խոսքերն ուղղված են մարդկանց որոշակի խմբի։ Իրականում ամենից առաջ այս խոսքերն ուղղված են ողջ մարդկության բնությանը։ Դրանք կտրում-անցնում են անմիջապես մարդու ողնուղեղի միջով, չեն խնայում մարդու զգացմունքները և մերկացնում են նրա ողջ բուն էությունը՝ ոչինչ բաց չթողնելով, ոչինչ աչքաթող չանելով։ Այսօրվանից սկսած՝ Աստված պաշտոնապես մերկացնում է մարդու ճշմարիտ դեմքը և այսպիսով «արձակում է Իր Հոգու ձայնը ողջ տիեզերքի վրա»։ Արդյունքը, որն ի վերջո ձեռք է բերվում, սա է․ «Իմ խոսքերի միջոցով Ես ամբողջությամբ կմաքրեմ ամեն մարդու և ամեն բան երկինքների ու երկրի և բոլոր բաների մեջ, որպեսզի երկիրն այլևս կեղտոտ ու անբարոյական չլինի, այլ լինի սուրբ թագավորություն»։ Այս խոսքերը ներկայացնում են թագավորության հեռանկարները, որն ամբողջովին Քրիստոսի թագավորությունն է, ճիշտ ինչպես Աստված ասաց․ «Ամեն ինչ բարի պտուղ է, բոլորն աշխատասեր հողագործներ են»։ Բնականաբար, սա տեղի կունենա տիեզերքում և չի սահմանափակվի միայն Չինաստանով։

Միայն այն ժամանակ են մարդիկ Նրա մասին մի փոքր ճանաչողություն ունենում իրենց պատկերացումներում, երբ Աստված սկսում է խոսել և գործել։ Սկզբում այս ճանաչողությունը գոյություն ունի միայն նրանց պատկերացումներում, բայց ժամանակի ընթացքում մարդկանց մտքերն ավելի ու ավելի ապարդյուն և ոչ պիտանի են դառնում մարդկային օգտագործման համար․ ուստի նրանք սկսում են հավատալ այն ամենին, ինչ Աստված ասում է, այնպես, որ «իրենց գիտակցության մեջ տեղ են ստեղծում գործնական Աստծու համար»։ Միայն իրենց գիտակցության մեջ է, որ մարդիկ տեղ ունեն գործնական Աստծու համար։ Իրականում, սակայն, չեն ճանաչում Աստծուն և դատարկ խոսքերից բացի՝ ուրիշ ոչինչ չեն ասում։ Այնուամենայնիվ անցյալի համեմատ մեծ առաջընթաց են գրանցել, թեև նրանց ճանաչողությունը դեռևս մղոններով զիջում է, երբ համեմատվում է հենց Իր՝ գործնական Աստծու հետ։ Ինչո՞ւ է Աստված միշտ ասում․ «Ամեն օր Ես քայլում եմ մարդկանց անդադար հոսքի մեջ, և ամեն օր Ես գործում եմ յուրաքանչյուր մարդու ներսում»։ Որքան շատ է Աստված նման բաներ ասում, այնքան ավելի շատ կարող են մարդիկ համեմատել դրանք այսօրվա հենց Իր՝ գործնական Աստծու գործողությունների հետ, և այդպիսով կարող են ավելի լավ ճանաչել գործնական Աստծուն իրականության մեջ։ Քանի որ Աստծու խոսքերն ասվում են մսեղիի տեսանկյունից և արտաբերվում են՝ օգտագործելով մարդկության լեզուն, մարդիկ ի վիճակի են հասկանալու Աստծու խոսքերը՝ համեմատելով դրանք «նյութական բաների» հետ, և դրանով իսկ ավելի մեծ արդյունք է ձեռք բերվում։ Բացի այդ, Աստված նորից ու նորից խոսում է մարդկանց սրտերում եղած «Իմ» կերպարի և իրականության «Իմ» կերպարի մասին, ինչը մարդկանց ավելի պատրաստակամ է դարձնում մաքրելու Աստծու կերպարն իրենց սրտերից, և այսպիսով պատրաստակամ է դարձնում ճանաչելու և առնչվելու հենց Իր՝ Գործնական Աստծու հետ։ Սա է Աստծու խոսքերի իմաստությունը։ Որքան շատ է Աստված նման բաներ ասում, այնքան ավելի մեծ է օգուտը Աստծու մասին մարդկանց ճանաչողության համար, և ուստի Աստված ասում է․ «Եթե Ես մսեղի չդառնայի, մարդը երբեք չէր ճանաչի Ինձ, և նույնիսկ եթե ճանաչեր Ինձ, մի՞թե այդպիսի ճանաչողությունը, միևնույնն է, պատկերացում չէր լինի»։ Իսկապես, եթե մարդկանցից պահանջվեր ճանաչել Աստծուն իրենց սեփական պատկերացումների համաձայն, դա նրանց համար դժվար չէր լինի, փոխարենը դա կլիներ հեշտ և հաճելի, և այդ դեպքում Աստված մարդկանց սրտերում հավիտյան մշուշոտ և ոչ գործնական կլիներ, ինչը կապացուցեր, որ Սատանան, այլ ոչ թե Աստված է իշխում ողջ տիեզերքի վրա․ ուստի Աստծու՝ «Ես ետ եմ վերցրել Իմ զորությունը» խոսքերը հավիտյան կմնային դատարկ խոսքեր։

Երբ աստվածայնությունն սկսում է անմիջականորեն գործել, դա նաև այն ժամանակն է, երբ թագավորությունը պաշտոնապես իջնում է մարդկային աշխարհ։ Բայց այստեղ ասվում է, որ թագավորությունն իջնում է մարդկանց մեջ, ոչ թե այն, որ թագավորությունը ձևավորվում է մարդկանց մեջ․ և ուստի այն, ինչի մասին խոսվում է այսօր, թագավորության կառուցումն է, այլ ոչ թե այն վիճակը, երբ այն ձևավորվում է։ Ինչո՞ւ է Աստված միշտ ասում. «Բոլոր բաները լռում են»։ Մի՞թե բոլոր բաները կանգ են առնում և անշարժանում։ Մի՞թե մեծ լեռներն իսկապես լռում են։ Ուրեմն ինչո՞ւ մարդիկ սրա վերաբերյալ ոչ մի զգացողություն չունեն։ Մի՞թե Աստծու խոսքը սխալ է։ Թե՞ Աստված չափազանցնում է։ Քանի որ այն ամենը, ինչ Աստված անում է, իրականացվում է որոշակի միջավայրում, ոչ ոք տեղյակ չէ դրանից կամ ունակ չէ ընկալելու դա սեփական աչքերով, և այն ամենը, ինչ մարդիկ կարող են անել, Աստծու խոսելը լսելն է։ Այն մեծափառության պատճառով, որով Աստված գործում է, երբ Աստված ժամանում է, կարծես թե հսկայական փոփոխություն է տեղի ունեցել երկնքում և երկրի վրա․ իսկ Աստծուն թվում է, թե բոլորը հետևում են այս պահին։ Այսօր փաստերը դեռ պետք է ի հայտ գան։ Մարդիկ Աստծու խոսքերի բառացի իմաստի մի փոքր մասն են միայն սովորել։ Ճշմարիտ իմաստը սպասում է այն ժամանակին, երբ նրանք իրենց կմաքրեն պատկերացումներից․ միայն այդ ժամանակ կգիտակցեն, թե ինչ է անում մարմնացած Աստված այսօր երկրի վրա և երկնքում։ Չինաստանում Աստծու ժողովրդի մեջ միայն մեծ կարմիր վիշապի թույնը չէ։ Նույն կերպ էլ մեծ կարմիր վիշապի բնությունն ավելի առատորեն և ավելի հստակորեն է բացահայտվում նրանց մեջ։ Բայց Աստված ուղղակիորեն չի խոսում այս մասին, այլ պարզապես փոքր-ինչ հիշատակում է մեծ կարմիր վիշապի թույնի մասին։ Մարդու սպիներն այս կերպ ուղղակիորեն չմերկացնելն ավելի օգտակար է մարդու առաջընթացի համար։ Մեծ կարմիր վիշապի զավակները չեն սիրում, որ ուրիշների ներկայությամբ իրենց անվանեն մեծ կարմիր վիշապի հետնորդներ։ Ասես «մեծ կարմիր վիշապ» բառերն ամոթ են բերում նրանց․ ոչ ոք չի ցանկանում խոսել այս բառերի մասին, և ուստի Աստված միայն ասում է․ «Իմ գործի այս փուլը հիմնականում կենտրոնացած է ձեզ վրա, և սա Չինաստանում Իմ մարմնացման նշանակալիության մի կողմն է»։ Ավելի ստույգ՝ Աստված գլխավորապես եկել է նվաճելու մեծ կարմիր վիշապի զավակների տիպարային ներկայացուցիչներին, ինչն էլ Չինաստանում Աստծու մարմնացման նշանակությունն է։

«Երբ Ես անձամբ գալիս եմ մարդկանց մեջ, հրեշտակները միաժամանակ սկսում են հովվելու գործը»։ Իրականում բառացիորեն չի ընկալվում, որ Աստծու Հոգին մարդկային աշխարհ է գալիս միայն այն ժամանակ, երբ հրեշտակներն սկսում են իրենց գործն Աստծու բյուրավոր ընտրյալ մարդկանց մեջ։ Փոխարենն այս երկու գործերը՝ աստվածայնության գործը և հրեշտակների հովվությունը, իրականացվում են միաժամանակ։ Այնուհետև Աստված մի փոքր խոսում է հրեշտակների հովվության մասին։ Երբ Նա ասում է, որ «բոլոր որդիներն ու ժողովուրդը ոչ միայն ստանում են փորձություններ և հովվություն, այլև ի վիճակի են լինում իրենց իսկ աչքերով տեսնելու ամեն տեսակ տեսիլքների հայտնվելը», մարդկանց մեծ մասը բուռն երևակայություն ունի «տեսիլքներ» բառի վերաբերյալ։ Մարդկանց երևակայության մեջ տեսիլքները վերաբերում են գերբնական իրադարձություններին։ Սակայն գործի բովանդակությունը մնում է հենց Իր՝ գործնական Աստծու ճանաչողությունը։ Տեսիլքներն այն միջոցներն են, որոնցով հրեշտակները գործում են։ Դրանք կարող են մարդկանց զգացողություններ կամ երազներ տալ՝ թույլ տալով նրանց ընկալել հրեշտակների գոյությունը։ Բայց հրեշտակները մարդու համար անտեսանելի են մնում։ Աստծու որդիների և ժողովրդի մեջ գործի մեթոդը նրանց անմիջականորեն հայտնություններ և լուսավորում տալն է, որին գումարվում է նրանց էտումն ու կոտրումը։ Քարոզներ հազվադեպ են տրվում։ Իհարկե, մարդկանց միջև հաղորդակցությունը բացառություն է։ Սա է տեղի ունենում Չինաստանից դուրս գտնվող երկրներում։ Աստծու խոսքերի բովանդակությունը մերկացնում է ողջ մարդկության կենսապայմանները. բնականաբար, սա գլխավորապես ուղղված է մեծ կարմիր վիշապի զավակներին։ Ողջ մարդկության տարբեր վիճակներից Աստված ընտրում է նրանք, որոնք տիպարային են՝ որպես նմուշներ ծառայելու համար, և այսպիսով մերկացնում է մարդկանց։ Մարդիկ ամոթ չեն ճանաչում կամ էլ չեն հասցնում թաքնվել այս լույսի լուսավորումից և համակերպվում են դրան։ Մարդու բազմաթիվ վարքագծերը պատկերների մի ամբողջ բազմություն են։ Աստծու պատկերածը մարդու ողջ այլանդակությունն է՝ հնագույն ժամանակներից մինչև այսօր և այսօրվանից մինչև վաղը․ ոմանք լաց են լինում խավարի մեջ՝ կարծես սգալով իրենց աչքերի կորցրած տեսողության համար, ոմանք ծիծաղում են, ոմանք՝ հարվածներ ստանում մեծ ալիքներից, ոմանք էլ քայլում են լեռնային ոլորապտույտ ճանապարհներով, ոմանք փնտրում են անծայրածիր ամայի վայրերում՝ վախից դողալով, ինչպես աղեղնալարի հասարակ զնգոցից վախեցած թռչունը, որը խորապես վախենում է, որ լեռների վայրի կենդանիները կհոշոտեն։ Աստծու ձեռքերում այլանդակության այս բազմաթիվ տեսակները դառնում են հուզիչ, կենդանի պատկերներ, որոնց մեծ մասը չափազանց սարսափելի է դրանց նայելու համար կամ էլ բավական է, որպեսզի մարդկանց մազերը բիզ-բիզ կանգնեն, և նրանց տարակուսած թողնեն։ Աստծու աչքում այն ամենը, ինչ դրսևորվում է մարդու մեջ, ոչ այլ ինչ է, քան այլանդակություն, և թեև կարող է կարեկցանք առաջացնել, միևնույնն է, այլանդակություն է։ Աստծուց մարդու տարբերության կիզակետն այն է, որ մարդու թուլությունը ուրիշների հանդեպ բարյացակամություն ցուցաբերելու նրա հակվածությունն է։ Աստված, սակայն, միշտ նույնն է եղել մարդու հանդեպ, ինչը նշանակում է, որ Նա միշտ նույն վերաբերմունքն է ունեցել։ Նա միշտ չէ, որ այնքան բարի է, որքան մարդիկ պատկերացնում են, ինչպես փորձառու մայրը, որի երեխաները միշտ առաջնային տեղում են իր մտքում։ Իրականում, եթե Աստված չցանկանար մի շարք մեթոդներ կիրառել՝ մեծ կարմիր վիշապին նվաճելու համար, ապա ոչ մի կերպ կուլ չէր տա Իր զայրույթը՝ Իրեն թույլ տալով ենթարկվել մարդու սահմանափակումներին։ Աստծու բնույթի համաձայն՝ այն ամենը, ինչ մարդիկ անում և ասում են, հարուցում է Աստծու զայրույթը, և նրանք պետք է հանդիմանվեն։ Աստծու աչքում նրանցից ոչ մեկը չի համապատասխանում չափանիշին, և բոլորն Աստծու կողմից տապալվելու ենթակա են։ Չինաստանում Աստծու գործի սկզբունքների պատճառով և ավելին՝ մեծ կարմիր վիշապի բնության պատճառով, որին գումարվում է այն փաստը, որ Չինաստանը մեծ կարմիր վիշապի երկիրն է և այն երկիրը, որտեղ բնակվում է մարմնացած Աստված, Աստված պետք է կուլ տա Իր զայրույթը և նվաճի մեծ կարմիր վիշապի բոլոր զավակներին։ Սակայն Նա միշտ կատի մեծ կարմիր վիշապի զավակներին, այսինքն՝ Նա միշտ կատի այն ամենը, ինչ գալիս է մեծ կարմիր վիշապից, և սա երբեք չի փոխվի։

Ոչ ոք երբևէ տեղյակ չի եղել Աստծու որևէ գործողությունից, ոչ էլ որևէ բան երբևէ զննել է Նրա գործողությունները։ Երբ Աստված վերադարձավ Սիոն, օրինակ, ո՞վ էր տեղյակ դրանից։ Ուստի այսպիսի խոսքերը՝ «Ես աննկատ գալիս եմ մարդկանց մեջ և ապա հեռանում եմ։ Մի՞թե որևէ մեկը երբևէ տեսել է Ինձ։», ցույց են տալիս, որ մարդն իսկապես չունի հոգևոր ոլորտի իրադարձություններն ընդունելու կարողությունները։ Անցյալում Աստված ասել էր, որ երբ Նա վերադառնում է Սիոն, «արևը հրավառ է, լուսինը՝ շողշողուն»։ Քանի որ մարդիկ դեռ չեն հաշտվել Աստծու՝ Սիոն վերադառնալու հետ և դեռևս որոշ չափով մտահոգված են դրանով, Աստված ուղղակիորեն արտաբերում է «արևը հրավառ է, լուսինը՝ շողշողուն» խոսքերը՝ մարդկանց պատկերացումներին համապատասխանելու համար։ Որպես արդյունք, երբ մարդկանց պատկերացումները հարված են ստանում Աստծու խոսքերից, տեսնում են, որ Աստծու գործողություններն այնքան հրաշալի են, և տեսնում են, որ Նրա խոսքերը խորիմաստ են, անըմբռնելի և անվերծանելի բոլորի համար․ ուստի լիովին հաշտվում են այս հարցի հետ և մի փոքր հստակություն են զգում իրենց հոգիներում, ասես Աստված արդեն վերադարձել է Սիոն, և այսպիսով մարդիկ մեծ ուշադրություն չեն դարձնում այս հարցին։ Այդ պահից սկսած՝ մեկ սրտով և մեկ մտքով ընդունում են Աստծու խոսքերը և այլևս չեն անհանգստանում, որ Աստծու՝ Սիոն վերադառնալուց հետո աղետ կհարվածի։ Միայն այդ ժամանակ մարդիկ կարող են ավելի լավ ընդունել Աստծու խոսքերը՝ իրենց ողջ ուշադրությունը կենտրոնացնելով Աստծու խոսքերի վրա, կորցնելով որևէ այլ բան դիտարկելու ցանկությունը։

Երբ մարդիկ տեսնում են գործնական Աստծուն, երբ անձամբ իրենց կյանքն ապրում, կողք կողքի քայլում և բնակվում են հենց Աստծու հետ, նրանք ազատվում են այն հետաքրքրասիրությունից, որն այնքան տարիներ եղել է իրենց սրտերում։ Աստծու մասին ճանաչողությունը, որի վերաբերյալ նախկինում խոսվել է, միայն առաջին քայլն է։ Թեև մարդիկ ունեն Աստծու մասին ճանաչողություն, նրանց սրտերում բազմաթիվ անլուծելի կասկածներ են մնում․ որտեղի՞ց է եկել Աստված։ Արդյոք Աստված ուտո՞ւմ է։ Արդյոք Աստված խիստ տարբերվո՞ւմ է սովորական մարդկանցից։ Աստծու համար բոլոր մարդկանց հետ գործ ունենալը հե՞շտ բան է՝ ընդամենը խաղուպա՞ր։ Արդյոք այն ամենը, ինչ դուրս է գալիս Աստծու բերանից, երկնքի խորհուրդնե՞րն են։ Արդյոք այն ամենը, ինչ Նա ասում է, ավելի բա՞րձր է բոլոր արարածների ասածներից։ Արդյոք Աստծու աչքերից լո՞ւյս է ճառագում։ Եվ այսպես շարունակ․ սա այն ամենն է, ինչին ընդունակ են մարդկանց պատկերացումները։ Այս բաներն են, որ պետք է հասկանաք ամենից առաջ և որոնց մեջ պետք է մտնեք։ Մարդկանց պատկերացումներում մարմնացած Աստված դեռևս մշուշոտ Աստված է։ Եթե ոչ գործնական ճանաչողության միջոցով, ապա մարդիկ երբեք ի վիճակի չէին լինի հասկանալու Ինձ և երբեք չէին տեսնի Իմ գործերն իրենց փորձառությունների մեջ։ Միայն այն պատճառով, որ մսեղի դարձա, մարդիկ անկարող են ընկալել Իմ մտադրությունները։ Եթե մսեղի դարձած չլինեի և դեռևս երկնքում՝ դեռևս հոգևոր ոլորտում լինեի, ապա մարդիկ «կճանաչեին» Ինձ։ Նրանք կխոնարհվեին ու կերկրպագեին Ինձ և կկարողանային իրենց փորձառությունների միջոցով խոսել Իմ մասին իրենց ունեցած «ճանաչողության» վերաբերյալ․ բայց ի՞նչ օգուտ կտար նման ճանաչողությունը։ Ո՞րը կլիներ դրա արժեքը որպես ելակետ։ Մի՞թե մարդկանց պատկերացումներից բխող ճանաչողությունը կարող է իրական լինել։ Չեմ ուզում մարդկանց ուղեղների ճանաչողությունը․ ուզում եմ գործնական ճանաչողություն։

Իմ մտադրությունները մշտապես հայտնի են դառնում ձեր մեջ, և մշտապես առկա են Իմ լուսավորումն ու լուսավորությունը։ Երբ գործում եմ անմիջապես աստվածայնության մեջ, այն չի զտվում ուղեղի միջով, և կարիք չկա «համեմունք» ավելացնելու. դա աստվածայնության անմիջական գործողություն է։ Ինչի՞ են ընդունակ մարդիկ։ Մի՞թե արարչագործության ժամանակներից մինչ օրս ամեն ինչ անձամբ չեմ իրականացրել։ Նախկինում խոսել եմ յոթնապատիկ զորացած Հոգու մասին, բայց ոչ ոք ի վիճակի չէր հասկանալու Նրա էությունը։ Նույնիսկ երբ տեղյակ էին դրանից, ունակ չէին լիովին հասկանալու։ Երբ գործում եմ աստվածայնությամբ ղեկավարվող մարդկայնության մեջ, քանի որ այս գործն իրականացվում է այնպիսի հանգամանքներում, որոնք մարդիկ համարում են ոչ թե գերբնական, այլ բնականոն, այն կոչվում է Սուրբ Հոգու գործ։ Երբ գործում եմ անմիջապես աստվածայնության մեջ, կաշկանդված չեմ մարդկանց պատկերացումներով, ենթակա չեմ այն «գերբնականի» սահմանափակումներին, որ գոյություն ունի նրանց պատկերացումներում, և այս գործն ունի անմիջական ազդեցություն, հասնում է բուն էությանը և ուղիղ թիրախին է հարվածում։ Որպես արդյունք՝ գործի այս քայլն ավելի մաքուր է։ Այն կրկնակի արագ է, մարդկանց հասկացողությունն արագանում է, իսկ Իմ խոսքերն ավելանում են՝ ստիպելով բոլոր մարդկանց շտապել՝ համընթաց քայլելու համար։ Քանի որ արդյունքը տարբեր է, քանի որ Իմ գործի միջոցները, բնույթը և բովանդակությունը նույնը չեն, և առավել ևս քանի որ պաշտոնապես սկսել եմ գործել մսեղիում, ելնելով վերոգրյալից՝ գործի այս քայլը կոչվում է «յոթնապատիկ զորացած Հոգու գործ»։ Դա ինչ-որ վերացական բան չէ։ Ձեզ վրա Իմ գործելու միջոցների փոփոխություններին և արքայության գալստյանը զուգընթաց՝ յոթնապատիկ զորացած Հոգին սկսում է գործել, և այս գործն անընդհատ ավելի է խորանում և ուժգնանում։ Երբ բոլոր մարդիկ տեսնում են Աստծուն, և բոլորը տեսնում են, որ Աստծու Հոգին մարդկանց մեջ է, Իմ մարմնացման ողջ նշանակությունը պարզ է դառնում։ Կարիք չկա ամփոփելու․ մարդիկ դա բնականաբար գիտեն։

Դիտարկելով բազմաթիվ առումներով՝ Իմ գործելու մեթոդները, Իմ գործի քայլերը, այսօրվա Իմ խոսքերի հնչերանգը և այլն, հենց այն, ինչ հիմա դուրս է գալիս Իմ բերանից, «յոթ Հոգիների արտահայտումների» ճշմարիտ իմաստ է։ Թեև նախկինում նույնպես խոսել եմ, դա եկեղեցու կառուցման փուլում էր։ Դա նման էր վեպի նախաբանին և բովանդակության ցանկին․ այն զուրկ էր էությունից։ Միայն այսօրվա արտահայտումներն իրենց էության առումով կարող են կոչվել յոթ Հոգիների արտահայտումներ։ «Յոթ Հոգիների արտահայտումներ» անվանումը վերաբերում է այն արտահայտումներին, որոնք գալիս են գահից, ինչը նշանակում է, որ դրանք արտաբերվում են անմիջապես աստվածայնության մեջ։ Այն պահը, երբ Իմ արտահայտումներն անցան երկնքի խորհուրդները բացահայտելուն, հենց այն պահն էր, երբ խոսեցի անմիջապես աստվածայնության մեջ։ Այլ կերպ ասած, կաշկանդված չլինելով մարդկայնությամբ, անմիջականորեն բացահայտեցի հոգևոր ոլորտի բոլոր խորհուրդներն ու հանգամանքները։ Ինչո՞ւ եմ ասում, որ նախկինում ենթակա էի մարդկայնության սահմանափակումներին։ Սա բացատրության կարիք ունի։ Մարդկանց աչքում ոչ ոք ի վիճակի չէ բացահայտելու երկնքի խորհուրդները։ Եթե ոչ հենց Ինքը՝ Աստված, երկրի վրա ոչ ոք չէր կարող իմանալ այս խորհուրդների մասին։ Ուստի անդրադառնում եմ մարդկանց պատկերացումներին և ասում, որ նախկինում որևէ խորհուրդ չբացահայտելուս պատճառն այն էր, որ ենթակա էի մարդկայնության սահմանափակումներին։ Սակայն, եթե ավելի ստույգ լինենք, դա այդպես չէ։ Իմ խոսքերի բովանդակությունը տարբերվում է, քանի որ Իմ գործն է տարբերվում, և ուստի, երբ սկսեցի կատարել Իմ սպասավորությունը աստվածայնության մեջ, խորհուրդներ բացահայտեցի։ Նախկինում ստիպված էի գործել այնպիսի հանգամանքներում, որոնք բոլոր մարդիկ համարում էին բնականոն, և այն խոսքերը, որ ասում էի, հասանելի էին մարդկանց պատկերացումներում։ Երբ սկսեցի բացահայտել խորհուրդներ, դրանցից ոչ մեկը հասանելի չէր մարդկանց պատկերացումներին․ դրանք նման չէին մարդկային մտածողությանը։ Ուստի պաշտոնապես սկսեցի անցնել աստվածայնության մեջ խոսելուն, և սա էր յոթ Հոգիների արտահայտումների ճշմարիտ իմաստը։ Թեև անցյալի խոսքերը գահից եկող արտահայտումներ էին, դրանք ասվում էին՝ հիմնվելով այն բանի վրա, ինչը հասանելի էր մարդկանց, և ուստի անմիջապես աստվածայնության մեջ չէին արտաբերվում․ որպես արդյունք՝ դրանք ճշմարիտ իմաստով յոթ Հոգիների արտահայտումները չէին։

Երբ բյուրավոր մարդիկ ուշադրություն են դարձնում, երբ բոլոր բաները նորոգվում և վերակենդանանում են, երբ յուրաքանչյուր մարդ առանց վարանելու հնազանդվում է Աստծուն և պատրաստակամ է ստանձնելու Աստծու հոգսի ծանր պատասխանատվությունը, հենց այդ ժամանակ է արևելյան կայծակը փայլատակում՝ լուսավորելով ամենքին Արևելքից մինչև Արևմուտք և այս լույսի գալստյամբ սարսափեցնելով ողջ երկիրը. և այս պահին Աստված կրկին նոր կյանք է սկսում։ Այսինքն՝ հենց այս պահին Աստված սկսում է նոր գործը երկրի վրա՝ հռչակելով ողջ տիեզերքի մարդկանց. «Երբ կայծակը փայլատակում է Արևելքից, ինչը նաև ճիշտ այն պահն է, երբ Ես սկսում եմ արտաբերել Իմ խոսքերը, երբ կայծակը փայլատակում է, ողջ երկնակամարը լուսավորվում է, և բոլոր աստղերի մեջ կերպարանափոխություն է տեղի ունենում»։ Ուրեմն, ե՞րբ է այն պահը, երբ կայծակը փայլատակում է Արևելքից։ Երբ երկինքը մթնում է, և երկիրը` խավարում, դա այն ժամանակն է, երբ Աստված թաքցնում է Իր երեսն աշխարհից, և դա հենց այն պահն է, երբ երկնքի տակ գտնվող ամեն բան ահա պիտի համակի մոլեգին փոթորիկը։ Սակայն հենց այս ժամանակ բոլոր մարդիկ խուճապի են մատնվում, երկյուղում որոտից, վախենում կայծակի փայլից և է՛լ ավելի են սարսափում տեղատարափի կատաղի գրոհից, այնպես, որ նրանց մեծ մասը փակում է աչքերը և սպասում, որ Աստված թափի Իր զայրույթն ու տապալի իրենց։ Եվ երբ այս տարբեր վիճակներն ի հայտ են գալիս, արևելյան կայծակն անմիջապես փայլատակում է։ Սա նշանակում է, որ աշխարհի Արևելքում այն պահից, երբ սկսվում է Իր՝ Աստծու համար վկայությունը, մինչև այն պահը, երբ Նա սկսում է գործել, մինչև այն պահը, երբ աստվածայնությունը սկսում է գերիշխանություն բանեցնել ողջ երկրով մեկ, սա արևելյան կայծակի շողարձակող լուսե սյունն է, որը մշտապես լուսավորել է ողջ տիեզերքը։ Երբ աշխարհի երկրները դառնում են Քրիստոսի թագավորությունը, դա այն ժամանակն է, երբ ողջ տիեզերքը լուսավորվում է։ Այժմ արևելյան կայծակի փայլատակելու ժամանակն է։ Մարմնացած Աստված սկսում է գործել և ավելին՝ խոսում է անմիջապես աստվածայնությամբ։ Կարելի է ասել, որ երբ Աստված սկսում է խոսել երկրի վրա, դա այն ժամանակն է, երբ արևելյան կայծակը փայլատակում է։ Ավելի ճշգրիտ՝ երբ կենդանի ջուրը հոսում է գահից, երբ սկսվում են գահից եկող արտահայտումները, դա հենց այն ժամանակն է, երբ պաշտոնապես սկսվում են յոթ Հոգիների արտահայտումները։ Այդ ժամանակ արևելյան կայծակը սկսում է փայլատակել, և դրա տևողության պատճառով լուսավորման աստիճանը նույնպես տարբերվում է, և ճառագայթման շրջանակն էլ սահմանափակ է։ Սակայն Աստծու գործի տեղափոխման, Նրա ծրագրի փոփոխությունների՝ Աստծու որդիների և ժողովրդի վրա կատարվող գործի տարբերակների հետ մեկտեղ կայծակն ավելի ու ավելի շատ է կատարում իր ներհատուկ գործառույթը, այնպես որ ողջ տիեզերքը լուսավորվում է, և ոչ մի մնացուկ կամ խարամ չի մնում։ Սա Աստծու 6000-ամյա կառավարման ծրագրի բյուրեղացումն է և հենց այն պտուղը, որ Աստված վայելում է։ «Աստղերը» բառը չի վերաբերում երկնքի աստղերին, այլ Աստծու բոլոր որդիներին և ժողովրդին, որ գործում են Նրա համար։ Քանի որ նրանք վկայություն են տալիս Աստծու համար Աստծու թագավորության մեջ և ներկայացնում են Նրան Իր թագավորության մեջ, և քանի որ արարածներ են, կոչվում են «աստղեր»։ «Կերպարանափոխությունը» վերաբերում է ինքնության և կարգավիճակի փոփոխությանը. մարդիկ երկրի վրայի մարդկանցից վերածվում են թագավորության մարդկանց, և ավելին` Աստված նրանց հետ է, և Աստծու փառքը նրանց մեջ է։ Արդյունքում նրանք ինքնիշխան զորություն են բանեցնում Աստծու փոխարեն, և նրանց միջի թույնն ու անմաքրությունները մաքրվում են Աստծու գործով՝ ի վերջո նրանց դարձնելով Աստծու համար պիտանի և Աստծու մտադրություններին համապատասխան. սա այս խոսքերի իմաստի մի կողմն է։ Երբ Աստծուց եկող լուսե սյունը լուսավորի ողջ ցամաքը, երկնքում և երկրի վրա գտնվող բոլոր բաները տարբեր աստիճաններով կփոխվեն, և երկնքի աստղերը նույնպես կփոխվեն, արևն ու լուսինը կնորոգվեն, և ապա երկրի վրայի մարդիկ կնորոգվեն. սա Աստծու գործն է երկնքի և երկրի միջև, և դա զարմանալի չէ։

Երբ Աստված փրկում է մարդկանց, ինչը, իհարկե, չի վերաբերում նրանց, ովքեր ընտրված չեն, դա հենց այն ժամանակն է, երբ Աստված մաքրագործում և դատում է մարդկանց, և բոլորը դառնորեն լաց են լինում կամ անզորությունից ընկնում են իրենց անկողիններին կամ տապալվում են և ընկղմվում մահվան դժոխքը՝ Աստծու խոսքերի պատճառով։ Միայն Աստծու արտահայտումների շնորհիվ են մարդիկ սկսում ճանաչել իրենք իրենց։ Եթե այդպես չլիներ, նրանց աչքերը դոդոշի աչքեր կլինեին՝ վեր նայող, ոչ ոք չէր ենթարկվի, նրանցից ոչ ոք չէր ճանաչի ինքն իրեն՝ անտեղյակ լինելով, թե իրականում քանի կշռաքար է կշռում։ Մարդիկ իսկապես ծայրաստիճան ապականված են Սատանայի կողմից։ Հենց Աստծու ամենակարողության շնորհիվ է, որ մարդու տգեղ դեմքը պատկերվում է այդպիսի վառ մանրամասնությամբ՝ ստիպելով մարդուն այն կարդալուց հետո համեմատել այն սեփական ճշմարիտ դեմքի հետ։ Բոլոր մարդիկ գիտեն, որ Աստված ասես կատարյալ հստակությամբ գիտի, թե ուղեղի քանի բջիջ ունեն իրենց գլխում, էլ չասած իրենց տգեղ դեմքերի կամ ներքին մտքերի մասին Նրա ունեցած գիտելիքի մասին։ «Ողջ մարդկային ցեղն ասես մաքրման միջով անցած լինի։ Արևելքից եկող լույսի այս շողի ներքո ողջ մարդկությունը բացահայտվում է իր իսկական կերպարանքով՝ շլացած աչքերով, չիմանալով՝ ինչ անել» խոսքերում կարելի է տեսնել, որ մի օր, երբ Աստծու գործն ավարտվի, ողջ մարդկությունը կդատվի Աստծու կողմից։ Ոչ ոք չի կարողանա խուսափել. Աստված մեկ առ մեկ գործ կունենա ողջ մարդկության մարդկանց հետ՝ առանց անտեսելու նրանցից և ոչ մեկին, և միայն այսպես Աստծու սիրտը կբավարարվի։ Եվ այսպես, Աստված ասում է. «Նրանք նաև կենդանիների են նմանվում՝ փախչելով Իմ լույսից և ապաստանելով լեռնային քարանձավներում, սակայն Իմ լույսի միջից ոչինչ չի կարող ջնջվել»։ Մարդիկ նվաստ և ստոր կենդանիներ են։ Ապրելով Սատանայի ձեռքում՝ նրանք ասես ապաստան են գտել լեռների խորքում գտնվող հինավուրց անտառներում, բայց քանի որ ոչինչ չի կարող խուսափել Աստծու բոցերում մոխրացվելուց՝ նույնիսկ գտնվելով Սատանայի ուժերի «պաշտպանության» տակ, ինչպե՞ս կարող էին նրանք մոռացվել Աստծու կողմից։ Երբ մարդիկ ընդունում են Աստծու խոսքերի գալուստը, բոլոր մարդկանց զանազան տարօրինակ կերպարանքներն ու այլանդակ վիճակները պատկերվում են Աստծու գրչով. Աստված խոսում է մարդու կարիքներին և հոգեբանությանը համապատասխան։ Ուստի մարդկանց թվում է, թե Աստված քաջատեղյակ է հոգեբանությունից։ Կարծես Աստված հոգեբան լինի, բայց նաև Աստված կարծես ներքին հիվանդությունների մասնագետ լինի. զարմանալի չէ, որ Նա այդպիսի հասկացողություն ունի «բարդ» մարդու մասին։ Որքան շատ են մարդիկ այսպես մտածում, այնքան ավելի է մեծանում Աստծու արժեքավորության նրանց զգացումը, և այնքան ավելի են նրանք զգում, որ Աստված խորն է ու անըմբռնելի։ Ասես մարդու և Աստծու միջև մի անանցանելի երկնային սահման լինի, բայց նաև ասես երկուսն էլ միմյանց նայելիս լինեն Չու գետի հակադիր ափերից[ա] և դրանից ավելին անել չեն կարող։ Այսինքն՝ երկրի վրայի մարդիկ միայն իրենց աչքերով են նայում Աստծուն. նրանք երբեք հնարավորություն չեն ունեցել մոտիկից ուսումնասիրելու Նրան, և այն ամենը, ինչ տածում են Նրա հանդեպ, կապվածության զգացում է։ Նրանց սրտերում միշտ կա այն զգացումը, որ Աստված հաճելի է, բայց քանի որ Աստված այդքան «անսիրտ ու անգութ» է, նրանք երբեք հնարավորություն չեն ունեցել Նրա առաջ խոսելու իրենց սրտի տառապանքի մասին։ Նրանք նման են իր ամուսնու առջև կանգնած գեղեցիկ երիտասարդ կնոջ, որն ամուսնու ազնվության պատճառով երբեք հնարավորություն չի ունեցել բացահայտելու իր ճշմարիտ զգացմունքները։ Մարդիկ թշվառականներ են՝ առանց իրենց հանդեպ որևէ սիրո, և ուստի նրանց փխրունության պատճառով, ինքնահարգանքի բացակայության պատճառով մարդու հանդեպ Իմ ատելությունն ինքնըստինքյան որոշ չափով ավելի է սաստկանում, և Իմ սրտի զայրույթը պոռթկում է։ Կարծես Ես Իմ մտքում վնասվածք եմ ստացել և վաղուց հույսս կտրել եմ մարդուց, բայց քանի որ «Իմ օրը կրկին վրա է հասնում ողջ մարդկությանը՝ կրկին արթնացնելով մարդկային ցեղին, մարդկությանը պարգևելով ևս մեկ նոր սկիզբ», Ես կրկին քաջություն եմ հավաքում՝ նվաճելու ողջ մարդկությանը, գերեվարելու և պարտության մատնելու մեծ կարմիր վիշապին։ Աստծու սկզբնական մտադրությունը հետևյալն էր. անել ոչ ավելին, քան Չինաստանում նվաճել մեծ կարմիր վիշապի սերնդին. միայն սա կարող էր համարվել մեծ կարմիր վիշապի պարտությունը, մեծ կարմիր վիշապի հաղթահարումը։ Միայն սա բավարար կլիներ՝ ապացուցելու, որ Աստված իշխում է որպես Թագավոր ողջ երկրով մեկ, ապացուցելու Աստծու մեծ ձեռնարկման իրագործումը, որ Աստված նոր սկիզբ ունի երկրի վրա և փառք է ձեռք բերել երկրի վրա։ Վերջնական գեղեցիկ տեսարանի պատճառով Աստված չի կարողանում չարտահայտել Իր սրտի կիրքը. «Սիրտս լցվում է, և լեռները ցատկոտում են ռիթմիկ, ուրախ նվագակցությամբ, ջրերը պարում են բերկրանքից, իսկ ալիքները զարկվում են ժայռոտ խութերին։ Դժվար է արտահայտել այն, ինչ Իմ սրտում է»։ Այսքանից կարելի է տեսնել, որ այն, ինչ Աստված ծրագրել էր, արդեն իրագործել է. դա նախասահմանված էր Աստծու կողմից և հենց այն է, ինչ Աստված ստիպում է մարդկանց փորձառաբար ապրել և տեսնել։ Թագավորության հեռանկարը գեղեցիկ է. թագավորության Թագավորը հաղթողն է, որ ոտքից գլուխ երբևէ չի ունեցել մսեղիի կամ արյան որևէ հետք և ամբողջությամբ կազմված է աստվածային տարրերից։ Նրա ողջ մարմինը շողում է սրբազան փառքով՝ առհասարակ չաղարտված մարդկային գաղափարներով. Նրա ողջ մարմինը՝ վերից վար, լի է արդարությամբ ու երկնքի շնչով և հրապուրիչ բուրմունք է արձակում։ Ինչպես «Երգ Երգոցի» սիրելին, Նա բոլոր սրբերից էլ գեղեցիկ է, հնագույն սրբերից էլ բարձր. Նա օրինակ է բոլոր մարդկանց մեջ և անհամեմատելի է մարդու հետ. մարդիկ արժանի չեն անմիջականորեն նայելու Նրան։ Ոչ ոք չի կարող հասնել Աստծու փառավոր դեմքին, Աստծու արտաքինին կամ Աստծու պատկերին. ոչ ոք չի կարող մրցել դրանց հետ, և ոչ ոք չի կարող իր բերանով հեշտությամբ գովաբանել դրանք։

Աստծու խոսքերն անսպառ են. աղբյուրից ցայտող ջրի պես դրանք երբեք չեն ցամաքում, և ուստի ոչ ոք չի կարող ըմբռնել Աստծու կառավարման ծրագրի խորհուրդները։ Աստծու համար, սակայն, չկա վերջ նրան, ինչ Նա կարող էր ասել այս բաների մասին։ Աստված տարբեր միջոցներով և լեզվով բազմիցս խոսել է ողջ տիեզերքի Իր նորոգման և լիակատար փոխակերպման մասին, ամեն անգամ ավելի խորությամբ, քան նախորդը. «Իմ հայացքի ներքո Ես մոխիր կդարձնեմ բոլոր անմաքուր բաները. այնպես կանեմ, որ ըմբոստության բոլոր որդիները չքվեն Իմ աչքի առջևից, որպեսզի նրանք այլևս երբեք գոյություն չունենան»։ Ինչո՞ւ է Աստված կրկին ու կրկին ասում նման բաներ։ Մի՞թե Նա չի վախենում, որ մարդիկ կհոգնեն դրանցից։ Մարդիկ պարզապես խարխափում են Աստծու խոսքերի մեջ՝ ցանկանալով այս կերպ ճանաչել Աստծուն, բայց երբեք չհիշելով, որ քննեն իրենք իրենց։ Ուստի Աստված կիրառում է այս մեթոդը՝ հիշեցնելու նրանց, ստիպելու նրանց բոլորին, որ ճանաչեն իրենք իրենց, որպեսզի իրենց միջոցով նրանք կարողանան ճանաչել մարդու ըմբոստությունը և այդպիսով արմատախիլ անեն իրենց ըմբոստությունն Աստծու առաջ։ Կարդալով, որ Աստված «կմաքրի մարդկանց», մարդիկ անմիջապես անհանգստանում են, և նրանց մկանները նույնպես կարծես դադարում են շարժվել։ Նրանք անմիջապես վերադառնում են Աստծու առաջ՝ քննադատելու իրենք իրենց, և այսպիսով ճանաչում են Աստծուն։ Սրանից հետո, երբ նրանք որոշում են կայացնում, Աստված հարվածում է, քանի դեռ երկաթը տաք է, նրանց ցույց տալով մեծ կարմիր վիշապի բուն էությունը. այսպիսով, մարդիկ անմիջականորեն առնչվում են հոգևոր ոլորտի հետ, և նրանց վճռականության խաղացած դերի պատճառով նրանց ներքին մղումը նույնպես սկսում է դեր խաղալ, ինչը մեծացնում է մարդու և Աստծու միջև զգացմունքը, որն ավելի մեծ օգուտ է բերում մսեղիում կատարվող Աստծու գործին։ Այս կերպ մարդիկ անգիտակցաբար համակվում են անցած ժամանակներին հետադարձ հայացք նետելու տրամադրությամբ։ Անցյալում մարդիկ տարիներ շարունակ հավատում էին մշուշոտ Աստծու. տարիներ շարունակ իրենց սրտերում երբեք ազատություն չէին զգում՝ անկարող լինելով վայելելու մեծ բավականություն, և թեև հավատում էին Աստծուն, նրանց կյանքում կարգուկանոն չկար։ Կարծես նույնն էր, ինչ հավատքի գալուց առաջ. նրանց կյանքը դեռևս դատարկ ու անհույս էր թվում, և նրանց հավատն այն ժամանակ թվում էր մի տեսակ խճճվածություն, այնպես, որ ավելի լավ կլիներ ընդհանրապես չհավատային։ Քանի որ նրանք տեսել են հենց Իրեն՝ այսօրվա գործնական Աստծուն, ասես երկինքն ու երկիրը նորոգվել են. նրանց կյանքը պայծառ է դարձել, նրանք այլևս անհույս չեն և գործնական Աստծու գալստյան շնորհիվ հաստատակամ են զգում իրենց սրտերում և խաղաղ՝ իրենց հոգիներում։ Նրանք այլևս քամու հետևից չեն ընկնում և ստվերներից չեն կառչում այն ամենում, ինչ անում են. նրանց ձգտումն այլևս աննպատակ չէ, և նրանք այլևս չեն գործում առանց հստակ ուղղության։ Այսօրվա կյանքն է՛լ ավելի գեղեցիկ է, և մարդիկ անսպասելիորեն մուտք են գործել թագավորություն ու դարձել Աստծու ժողովուրդը, իսկ հետո… Մարդկանց սրտերում, որքան ավելի շատ են նրանք մտածում այս մասին, այնքան ավելի մեծ քաղցրություն են զգում, և որքան ավելի շատ են մտածում այս մասին, այնքան ավելի երջանիկ են։ Սա նրանց ավելի է ոգեշնչում սիրելու Աստծուն։ Այսպիսով, առանց նրանց գիտակցելու, Աստծու և մարդու միջև բարեկամությունն ամրապնդվում է։ Մարդիկ ավելի շատ են սիրում Աստծուն և ավելի շատ են ճանաչում Աստծուն, և Աստծու գործը մարդու վրա դառնում է ավելի ու ավելի հեշտ։ Այն այլևս չի «ստիպում կամ հարկադրում» մարդկանց, այլ ընթանում է իր բնական հունով, և մարդը կատարում է իր սեփական, եզակի գործառույթը. միայն այս կերպ մարդիկ աստիճանաբար ի վիճակի կլինեն ճանաչելու Աստծուն։ Միայն սա է Աստծու իմաստությունը. Նա անգամ չնչին ջանք չի գործադրում և օգտագործում է մարդու բնությունը՝ Իր գործն անելու համար։ Այսպիսով, այս պահին Աստված ասում է. «Մարդկային աշխարհում Իմ մարմնացման ընթացքում մարդկությունն Իմ ուղղորդմամբ ակամա հասել է մինչև այսօր և ակամա սկսել է ճանաչել Ինձ։ Բայց թե ինչպես քայլել առջևում ընկած ուղիով, ոչ ոք գաղափար չունի, ոչ ոք տեղյակ չէ, և առավել ևս ոչ ոք պատկերացում չունի, թե որ ուղղությամբ կտանի իրեն այդ ուղին։ Միայն Ամենակարողի հսկողության ներքո որևէ մեկը կկարողանա մինչև վերջ անցնել այդ ճանապարհը. միայն Արևելքի կայծակի ուղղորդմամբ մարդը կկարողանա անցնել այն շեմը, որը տանում է դեպի Իմ թագավորություն»։ Մի՞թե սա հենց այն բանի ամփոփումը չէ, ինչ Ես վերևում նկարագրեցի մարդու սրտի մասին։ Ահա այստեղ է Աստծու խոսքերի գաղտնիքը։ Այն, ինչ մարդը մտածում է իր սրտում, հենց այն է, ինչ Աստված խոսում է Իր բերանով, և այն, ինչ Նա խոսում է Իր բերանով, հենց այն է, ինչ մարդը տենչում է։ Հենց այստեղ է Աստված առավել հմուտ մարդու սիրտը մերկացնելու հարցում. եթե այդպես չլիներ, ինչպե՞ս կարող էին բոլորն այդպես միանգամայն համոզված լինել։ Մի՞թե սա այն արդյունքը չէ, որին Աստված ցանկանում է հասնել՝ մեծ կարմիր վիշապին նվաճելով։

Իրականում Աստծու արտաբերած շատ խոսքերի դեպքում Նրա մտադրությունն այն չէ, ինչ մատնանշվում է բառացի իմաստով։ Իր խոսքերից շատերում Աստված պարզապես մտադիր է միտումնավոր կերպով փոխել մարդկանց պատկերացումները և շեղել նրանց ուշադրությունը։ Աստված որևէ կարևորություն չի տալիս այս խոսքերին, և ուստի շատ խոսքեր արժանի չեն բացատրության։ Երբ մարդը նվաճված է լինում Աստծու խոսքերով այն աստիճան, որքան այսօր, մարդկանց ուժը հասնում է որոշակի կետի, ուստի Աստված հաջորդիվ արտաբերում է նախազգուշացման ավելի շատ խոսքեր՝ այն սահմանադրությունը, որը Նա հրապարակում է Աստծու ժողովրդի համար. «Թեև երկրի վրա բնակվող մարդիկ աստղերի պես անհամար են, Ես նրանց բոլորին ճանաչում եմ այնպես հստակորեն, ինչպես Իմ սեփական ձեռքի ափը։ Եվ թեև Ինձ «սիրող» մարդիկ նույնպես անթիվ են, ինչպես ծովի ավազահատիկները, միայն քչերն են Իմ կողմից ընտրվածները՝ միայն նրանք, ովքեր ձգտում են պայծառ լույսին, ովքեր առանձնանում են Ինձ «սիրողներից»։ Անշուշտ, շատերն են ասում, թե սիրում են Աստծուն. սակայն քչերն են սիրում Նրան իրենց սրտերում, և թվում է, թե սա կարելի է հստակորեն զանազանել նույնիսկ փակ աչքերով։ Այսպիսին է իրականում Աստծուն հավատացողների ողջ աշխարհը։ Այսպես մենք տեսնում ենք, որ Աստված այժմ անցել է «մարդկանց մաքրելու» գործին, ինչը ցույց է տալիս, որ այն, ինչ Աստված ցանկանում է, և ինչը բավարարում է Աստծուն, ոչ թե այսօրվա եկեղեցին է, այլ այն թագավորությունը, որը կլինի մարդկանց մաքրվելուց հետո։ Այս պահին Նա լրացուցիչ նախազգուշացում է տալիս բոլոր «վտանգավորներին». միայն եթե Աստված չգործի, նրանք կմնան, իսկ հենց որ Աստված սկսի գործել, այս մարդիկ կջնջվեն թագավորությունից։ Աստված երբեք ոչինչ անփութորեն չի անում։ Նա միշտ գործում է «մեկը մեկ է, երկուսը՝ երկու» սկզբունքի համաձայն, և եթե կան այնպիսիք, որոնց Նա չի ցանկանում նայել, անում է հնարավոր ամեն բան՝ նրանց մաքրելու համար, որպեսզի նրանց թույլ չտա ապագայում խնդիրներ առաջացնել։ Սա կոչվում է «աղբը դուրս հանել և հիմնովին մաքրել»։ Հենց այն պահին, երբ Աստված մարդուն հաղորդում է կառավարչական հրամանագրերը, Նա նաև ի ցույց է դնում Իր զարմանահրաշ գործերը և այն ամենը, ինչ Իր ներսում է, և այսպիսով Նա հաջորդիվ ասում է. «Լեռներում անթիվ վայրի գազաններ կան, բայց դրանք բոլորը ոչխարի պես հնազանդ են Իմ առջև։ Ալիքների տակ անըմբռնելի առեղծվածներ են թաքնված, բայց դրանք ներկայանում են Ինձ նույնքան պարզորեն, որքան երկրի երեսի բոլոր բաները։ Վերևում՝ երկնքում, կան ոլորտներ, որոնց մարդը երբեք չի կարող հասնել, սակայն Ես ազատորեն շրջում եմ այդ անհասանելի ոլորտներում»։ Աստծու մտադրությունը սա է. թեև մարդու սիրտն ամեն բանից ավելի նենգ է և թվում է նույնքան անվերջորեն խորհրդավոր, որքան դժոխքը մարդկանց պատկերացումներում, Աստված գիտի մարդու իրական վիճակներն Իր ձեռքի ափի պես։ Բոլոր արարածների մեջ մարդը վայրի գազանից ավելի կատաղի և դաժան կենդանի է, սակայն Աստված մարդուն այն աստիճան է նվաճել, որ ոչ ոք չի համարձակվում ոտքի կանգնել և դիմակայել։ Իրականում, ըստ Աստծու մտադրության, այն, ինչ մարդիկ մտածում են իրենց սրտերում, ավելի բարդ է, քան բոլոր բաների մեջ եղած ամեն բան. այն անըմբռնելի է։ Սակայն Աստված հաշվի չի առնում մարդու սիրտը։ Նա պարզապես մարդուն վերաբերվում է որպես Իր աչքերի առաջ եղած մի փոքրիկ որդի։ Իր բերանից հնչած մեկ խոսքով Նա նվաճում է մարդուն. երբ ցանկանա, տապալում է մարդուն, Իր ձեռքի աննշան շարժումով պատժում է մարդուն, երբ կամենա, դատապարտում է մարդուն։

Այսօր բոլոր մարդիկ գոյատևում են խավարի մեջ, սակայն Աստծու գալստյան շնորհիվ, տեսնելով Նրան, նրանք ի վերջո ճանաչում են լույսի էությունը։ Ողջ աշխարհում ասես մի մեծ սև կաթսա շրջված լինի երկրի վրա, և ոչ ոք չի կարողանում շունչ քաշել. բոլորը ցանկանում են հետ շրջել իրավիճակը, սակայն ոչ ոք երբեք չի բարձրացրել կաթսան։ Միայն Աստծու մարմնացման շնորհիվ են մարդկանց աչքերը հանկարծ բացվել, և նրանք տեսել են գործնական Աստծուն։ Այսպիսով, Աստված հարցնում է նրանց հարցական տոնով. «Մարդը երբեք չի ճանաչել Ինձ լույսի ներքո, այլ միայն խավարի աշխարհում է տեսել Ինձ։ Մի՞թե այսօր դուք ճիշտ նույն իրավիճակում չեք։ Մեծ կարմիր վիշապի խելագարության և բռնակալության գագաթնակետին էր, որ Ես սկսեցի պաշտոնապես Իմ գործն անել մսեղիում»։ Աստված չի թաքցնում հոգևոր ոլորտի իրական հանգամանքները, ինչպես նաև չի թաքցնում մարդու սրտի իրական վիճակը, և այդ պատճառով Նա բազմիցս հիշեցնում է մարդկանց. «Ես Իմ ժողովրդին ոչ միայն հնարավորություն եմ տալիս ճանաչելու մարմնացած Աստծուն, այլև մաքրագործում եմ նրան։ Իմ կառավարչական հրամանագրերի խստության պատճառով մարդկանց ճնշող մեծամասնությունը դեռևս Իմ կողմից դուրս թողնվելու վտանգի տակ է։ Եթե նրանք ամեն ջանք չգործադրեն՝ իրենց էտելու, իրենց սեփական մարմինները հնազանդեցնելու համար, եթե նրանք դա չանեն, ապա հաստատապես կդառնան առարկաներ, որոնց Ես արհամարհանքով մերժում եմ, որ նետվեն դժոխք, ճիշտ այնպես, ինչպես Պողոսն անմիջապես Իմ ձեռքից ստացավ պատիժ, որից փրկություն չկար»։ Որքան ավելի շատ է Աստված ասում նման բաներ, այնքան ավելի են մարդիկ զգուշանում իրենց քայլերում և ավելի են երկյուղում Աստծու կառավարչական հրամանագրերից. միայն այս կերպ կարող է գործադրվել Աստծու իշխանությունը, և Նրա մեծափառությունը՝ ակնհայտ դառնալ։ Այստեղ կրկին հիշատակվում է Պողոսը, որպեսզի մարդիկ կարողանան հասկանալ Աստծու մտադրությունները. նրանք չպետք է լինեն Աստծու կողմից հանդիմանվողները, այլ նրանք, ովքեր հաշվի են առնում Աստծու մտադրությունները։ Միայն սա կարող է ստիպել մարդկանց, երկյուղով լցված, հետադարձ հայացք նետել Աստծու առաջ իրենց անցյալի վճռականության անկարողությանը՝ Նրան լիովին գոհացնելու հարցում, ինչը ստիպում է նրանց է՛լ ավելի զղջալ և տալիս է գործնական Աստծու ավելի խոր ճանաչողություն։ Ուստի միայն այդ ժամանակ նրանք կարող են կասկածներ չունենալ Աստծու խոսքերի վերաբերյալ։

«Մարդը ոչ միայն չի ճանաչում Ինձ Իմ մսեղիում, այլ ավելին՝ նա չի կարողացել հասկանալ իր սեփական «ես»-ը, որը բնակվում է մսեղեն մարմնում։ Այսքան տարիներ մարդիկ խաբել են Ինձ և վերաբերվել են Ինձ որպես դրսից եկած հյուրի։ Այնքան շատ անգամներ…»։ Այս «այնքան շատ անգամները» թվարկում են մարդու՝ Աստծուն հակադրվելու իրական դրսևորումները՝ մարդկանց ցույց տալով հանդիմանության իրական օրինակներ. սա մեղքի ապացույցն է, և ոչ ոք չի կարող փորձել կրկին արդարացնել իրեն դրա համար։ Բոլոր մարդիկ Աստծուն օգտագործում են որպես առօրյա մի իր, ասես Նա կենցաղային անհրաժեշտ ինչ-որ առարկա լինի, որը կարող են օգտագործել, ինչպես կամենում են։ Ոչ ոք չի փայփայում Աստծուն. ոչ ոք չի փորձել ճանաչել Աստծու գեղեցկությունը, ոչ էլ Նրա փառավոր դեմքը, առավել ևս որևէ մեկը մտադիր չէ հնազանդվել Աստծուն։ Ոչ էլ որևէ մեկը երբևէ Աստծուն նայել է որպես իր սրտում սիրելի մի բանի. նրանք բոլորը դուրս են բերում Նրան, երբ Նրա կարիքն ունեն, և մի կողմ են նետում ու անտեսում Նրան, երբ այլևս կարիք չունեն։ Մարդու համար Աստված ասես մի խամաճիկ լինի, որին մարդը կարող է մանիպուլացնել ըստ ցանկության և պահանջներ ներկայացնել, ինչպես ինքն է կամենում կամ ցանկանում։ Բայց Աստված ասում է. «Եթե Իմ մարմնացման ժամանակաշրջանում Ես չկարեկցեի մարդու թուլությանը, ապա ողջ մարդկությունն Իմ մարմնացման պատճառով մահու չափ կվախենար և արդյունքում կընկներ Հադես», ինչը ցույց է տալիս, թե որքան մեծ է Աստծու մարմնացման նշանակությունը։ Նա եկել է նվաճելու մարդկությանը մսեղիում՝ հոգևոր ոլորտից ողջ մարդկությանը ոչնչացնելու փոխարեն։ Ուստի, երբ Խոսքը մարմնացավ, ոչ ոք չիմացավ այդ մասին։ Եթե Աստված հոգ չտաներ մարդու թուլության մասին, եթե երկինքն ու երկիրը տակնուվրա լինեին, երբ Նա մարմնացավ, ապա բոլոր մարդիկ կոչնչացվեին։ Քանի որ մարդկանց բնությունն այնպիսին է, որ սիրում են նորը և հոգնում են հնից ու հաճախ մոռանում են վատ ժամանակները, երբ գործերը լավ են ընթանում, և նրանցից ոչ ոք չգիտի, թե որքան օրհնված է, Աստված բազմիցս հիշեցնում է նրանց, որ պետք է գնահատեն, թե ինչ դժվարությամբ է ձեռք բերվել այսօրը, որ հանուն վաղվա պետք է է՛լ ավելի գնահատեն այսօրը, որ բարձրանալուց հետո չպետք է, ինչպես անասունները, մոռանան, թե ով է իրենց տերը, և որ չպետք է անտեղյակ լինեն այն օրհնություններից, որոնց մեջ ապրում են։ Ուստի մարդիկ դառնում են բարեկիրթ, այլևս չեն լինում պարծենկոտ կամ ամբարտավան և սկսում են գիտակցել, որ այնպես չէ, որ մարդու բնությունը բարի է, այլ որ Աստծու ողորմությունն ու գթասրտությունն են իջել մարդու վրա. նրանք բոլորը երկյուղում են հանդիմանությունից և ուստի այլևս չեն համարձակվում ոչինչ անել։

Ծանոթություն

ա. «Չու գետը» փոխաբերաբար վերաբերում է հակառակորդ ուժերի միջև սահմանին։

Աստված ատում է մեծ կարմիր վիշապի բոլոր սերունդներին, և Նա առավել ևս ատում է հենց մեծ կարմիր վիշապին. սա է Աստծու սրտի ներսում եղած բարկության աղբյուրը։ Թվում է՝ Աստված ցանկանում է մեծ կարմիր վիշապին պատկանող ամեն բան նետել կրակի և ծծմբի լիճը՝ դրանք մոխրացնելու համար։ Նույնիսկ լինում են ժամանակներ, երբ թվում է, թե Աստված կցանկանար մեկնել Իր ձեռքը՝ անձամբ բնաջնջելու մեծ կարմիր վիշապին. միայն դա կարող էր ջնջել Նրա սրտում առկա գարշանքը։ Մեծ կարմիր վիշապի տան յուրաքանչյուր անձ առանց մարդկայնության գազան է, և սա է պատճառը, որ Աստված խստորեն զսպեց Իր բարկությունը՝ ասելու հետևյալը. «Իմ բոլոր մարդկանց մեջ և Իմ բոլոր որդիների մեջ, այսինքն՝ նրանց մեջ, ում Ես ընտրել եմ ողջ մարդկային ցեղից, դուք ամենաստորին խմբին եք պատկանում»։ Աստված վճռորոշ ճակատամարտ է սկսել մեծ կարմիր վիշապի դեմ իր իսկ երկրում և կոնչացնի այն, երբ Իր ծրագիրն իրագործվի և այլևս թույլ չի տա, որ այն ապականի մարդկությանը կամ ավերի նրանց հոգիները։ Ամեն օր Աստված կանչում է Իր նիրհող մարդկանց՝ փրկելու նրանց, սակայն բոլորը շշմած վիճակում են, ասես քնաբեր հաբեր են ընդունել։ Եթե Աստված թեկուզ մեկ ակնթարթ դադարի նրանց արթնացնելուց, նրանք կվերադառնան իրենց քնած վիճակին՝ լիովին անգիտակից։ Թվում է՝ Նրա ողջ ժողովուրդը երկու երրորդով կաթվածահար է։ Նրանք չգիտեն իրենց սեփական կարիքները կամ իրենց սեփական պակասությունները, ոչ էլ անգամ այն, թե ինչ պետք է հագնեն կամ ինչ պետք է ուտեն։ Սա բավարար է ցույց տալու համար, որ մեծ կարմիր վիշապը մեծ ջանք է գործադրել՝ մարդկանց ապականելու համար։ Նրա տգեղությունը տարածվում է Չինաստանի յուրաքանչյուր շրջանում և այնպես է զայրացրել մարդկանց, որ նրանք այլևս չեն ցանկանում մնալ այս անկում ապրող, գռեհիկ երկրում։ Այն, ինչ Աստված ամենից շատ է ատում, մեծ կարմիր վիշապի բուն էությունն է, ահա թե ինչու Իր բարկության մեջ ամեն օր հիշեցումներ է տալիս մարդկանց, և նրանք ամեն օր ապրում են Նրա բարկացած հայացքի ներքո։ Նույնիսկ այդ դեպքում մարդկանց մեծ մասը դեռ չգիտի փնտրել Աստծուն. փոխարենը նրանք նստած են այնտեղ, նայում են, սպասելում, որ ձեռքով կերակրվեն։ Նույնիսկ եթե սովամահ լինեին, միևնույն է, չէին ցանկանա գտնել իրենց սեփական կերակուրը։ Մարդու խիղճը վաղուց ապականվել է Սատանայի կողմից այնպես, որ փոխվել է իր էությամբ՝ դառնալով սառնասիրտ։ Զարմանալի չէ, որ Աստված ասել է. «Եթե Ես չհուշեի ձեզ, դեռ արթնացած չէիք լինի, այլ կմնայիք ասես սառած և դարձյալ՝ ասես ձմեռային քնի մեջ»։ Ասես մարդիկ ձմեռող կենդանիներ լինեն, որոնք ձմեռն անցկացնում են առանց ուտելիքի կամ խմելիքի կարիքի. սա ճշգրտորեն Աստծու մարդկանց ընթացիկ իրադրությունն է։ Այս պատճառով Աստված պահանջում է միայն, որ մարդիկ լույսի մեջ ճանաչեն մարմնացած Իրեն՝ Աստծուն. Նա չի պահանջում, որ մարդիկ շատ փոխվեն, ոչ էլ որ մեծ աճ ունենան իրենց կյանքում։ Դա բավական կլիներ կեղտոտ, գարշելի մեծ կարմիր վիշապին հաղթելու համար՝ դրանով իսկ էլ ավելի դրսևորելով Աստծու մեծ զորությունը։

Երբ մարդիկ կարդում են Աստծու խոսքերը, հասկանում են միայն դրանց տառացի իմաստը և անկարող են ըմբռնել հոգևոր նշանակությունը։ Միայն «ալեկոծվող ալիքներ» բառերը շփոթեցրել են յուրաքանչյուր հերոսի և չեմպիոնի։ Երբ Աստծու ցասումը բացահայտվում է, մի՞թե Նրա խոսքերը, գործողությունները և բնույթը ալեկոծվող ալիքները չեն։ Երբ Աստված դատում է ողջ մարդկությանը, մի՞թե դա այն ժամանակը չէ, երբ բացահայտվում է Նրա ցասումը։ Մի՞թե դա այն ժամանակը չէ, երբ այդ ալեկոծվող ալիքները դուրս են հորդում։ Իրենց ապականության պատճառով մարդկանցից ո՞վ չի ապրում նման ալեկոծվող ալիքների մեջ։ Այլ կերպ ասած՝ ո՞վ չի ապրում Աստծու ցասման մեջ։ Երբ Աստված ցանկանում է աղետ բերել մարդկության վրա, մի՞թե դա այն ժամանակը չէ, երբ մարդիկ տեսնում են «մութ ամպերի խառնաշփոթը»։ Ո՞ր մարդը չի փախչում աղետից։ Աստծու ցասումը տեղում է հորդառատ անձրևի պես և կատաղի քամու պես քշում է մարդկանց։ Մարդիկ բոլորը մաքրագործվում են Աստծու խոսքերի միջոցով՝ ասես բախվելով պտտվող ձնաբքի։ Աստծու խոսքերը մարդկության ըմբռնելու համար ամենադժվարն են։ Իր խոսքերի միջոցով Նա ստեղծեց աշխարհը և Իր խոսքերի միջոցով առաջնորդում և մաքրագործում է ողջ մարդկությանը։ Եվ ի վերջո Աստված Իր խոսքերի միջոցով կվերականգնի ողջ տիեզերքի մաքրությունը։ Նրա ասած ամեն ինչում կարելի է տեսնել, որ Աստծու Հոգու գոյությունը դատարկ չէ, և միայն Նրա խոսքերում մարդիկ կարող են մի պահ նշմարել, թե ինչպես գոյատևել։ Բոլոր մարդիկ թանկ են գնահատում Նրա խոսքերը, քանի որ դրանք կյանքի համար մատակարարում են պարունակում։ Որքան շատ են մարդիկ կենտրոնանում Աստծու խոսքերի վրա, այնքան ավելի շատ հարցեր է Աստված նրանց տալիս, հարցեր, որոնք շփոթեցնում են նրանց և թողնում առանց պատասխանելու հնարավորության։ Միայն Աստծու հաջորդող հարցերը հերիք են, որ մարդիկ բավականին երկար խորհեն՝ էլ չասած Նրա մնացած խոսքերի մասին։ Աստծու մեջ ամեն ինչ իսկապես լի է և առատ, և ոչ մի պակաս բան չկա։ Սակայն մարդիկ չեն կարող շատ բան վայելել դրանից. նրանք գիտեն Նրա խոսքերի միայն արտաքին կողմը, ինչպես մեկը, ով տեսնում է հավի կաշին, բայց չի կարող ուտել միսը։ Սա նշանակում է, որ մարդիկ բախտի պակաս ունեն, այնպես որ չեն կարող վայելել Աստծուն։ Յուրաքանչյուր մարդ իր պատկերացումների մեջ ունի իր սեփական աստծուն, ահա թե ինչու ոչ ոք չգիտի, թե ինչ է վերացական աստվածը, կամ ինչ է Սատանայի պատկերը։ Հետևաբար, երբ Աստված ասաց. «Քանի որ այն, ինչին հավատում ես, սոսկ Սատանայի պատկերն է և բացարձակապես ոչ մի կապ չունի Իր՝ Աստծու հետ։ Մի՞թե սա Իմ փրկությունը չէ», բոլորն ապշահար եղան. նրանք այնքան շատ տարիներ հավատք էին ունեցել, սակայն չգիտեին, որ այն, ինչին հավատում էին, Սատանան էր, ոչ թե Աստված Ինքը։ Նրանք հանկարծակի դատարկություն զգացին իրենց ներսում, բայց չգիտեին ինչ ասել։ Ապա սկսեցին կրկին շփոթվել։ Միայն այսկերպ գործելով՝ մարդիկ կարող են ավելի լավ ընդունել նոր լույսը և դրանով իսկ մերժել հին բաները։ Որքան էլ լավ թվան այդ բաները, դրանք ընդունելի չեն։ Մարդկանց համար ավելի օգտակար է հասկանալ Իրեն՝ գործնական Աստծուն. սա նրանց հնարավորություն է տալիս իրենց սրտերն ազատել այն կարգավիճակից, որն այնտեղ ունեն իրենց պատկերացումները, և թույլ տալ, որ միայն Աստված Ինքը զբաղեցնի դրանք։ Միայն այսկերպ կարող է իրագործվել մարմնացման նշանակությունը, ինչը հնարավորություն է տալիս մարդկանց իրենց ֆիզիկական աչքերով ճանաչելու Իրեն՝ գործնական Աստծուն։

Աստված բազմիցս պատմել է մարդկանց հոգևոր ոլորտի իրադրության մասին. «Երբ Սատանան գալիս է Իմ առջև, Ես չեմ ընկրկում նրա մոլեգնածությունից, ոչ էլ վախենում եմ նրա սոսկալիությունից. Ես պարզապես անտեսում եմ այն»։ Այն, ինչ մարդիկ հասկացել են սրանից, լոկ իրականության իրադրություն է. նրանք չգիտեն հոգևոր ոլորտի ճշմարտությունը։ Քանի որ Աստված մսեղի է դարձել, Սատանան կիրառել է ամեն տեսակ մեղադրանք՝ հուսալով այդպես հարձակվել Աստծու վրա։ Սակայն Աստված չի նահանջում, Նա պարզապես խոսում և գործում է մարդկության մեջ՝ թույլ տալով մարդկանց Իր մարմնացած մսեղիի միջոցով ճանաչել Իրեն։ Սատանան կատաղությունից կարմրել է սրանից և մեծ ջանք է գործադրել, որպեսզի Աստծու մարդիկ դառնան բացասական, նահանջեն և նույնիսկ մոլորվեն։ Սակայն Աստծու խոսքերի ազդեցության շնորհիվ Սատանան ձախողվել է, ինչն ավելացնում է նրա սանձարձակությունը։ Հետևաբար, Աստված բոլորին հիշեցնում է. «Քո կյանքում կարող է գալ մի օր, երբ կբախվես նման իրավիճակի. հոժարակամ կերպով քեզ թույլ կտա՞ս գերի ընկնել Սատանային, թե՞ թույլ կտաս, որ Ես քեզ ձեռք բերեմ»։ Թեև մարդիկ տեղյակ չեն, թե ինչ է կատարվում հոգևոր ոլորտում, հենց որ նման խոսքեր են լսում Աստծուց, դառնում են զգույշ և վախեցած։ Սա ետ է մղում Սատանայի հարձակումները՝ բավարար լինելով ցույց տալու Աստծու փառքը։ Չնայած աշխատանքի նոր մեթոդի մեջ վաղուց մտնելուն, մարդիկ դեռևս հստակ կերպով չեն հասկանում թագավորության կյանքը և նույնիսկ եթե հասկանում են այն, հստակության պակաս են ունենում։ Հետևաբար, մարդկանց նախազգուշացում տալուց հետո Աստված նրանց ներկայացրեց թագավորության կյանքի էությունը. «Թագավորությունում կյանքը մարդկանց և Իր՝ Աստծու կյանքն է»։ Քանի որ Աստված Ինքը մարմնացել է մսեղիում, երրորդ երկնքի կյանքն իրականացել է երկրի վրա։ Սա լոկ Աստծու ծրագիրը չէ, Նա իրագործել է այն։ Ժամանակի ընթացքում մարդիկ ավելի լավ են ճանաչում Իրեն՝ Աստծուն. և այսպիսով նրանք ավելի են ի վիճակի ճաշակելու երկնքի կյանքը, քանի որ անկեղծորեն զգում են, որ Աստված երկրի վրա է, այլ ոչ թե լոկ վերացական Աստված է երկնքում։ Այսպիսով՝ կյանքը երկրի վրա նման է երկնքի կյանքին։ Իրականությունն այն է, որ Աստված գալիս է մսեղիով և ճաշակում մարդկային աշխարհի դառնությունը, և որքան շատ է Նա ի վիճակի ճաշակելու այս դառնությունը մսեղիում, այնքան ավելի է դա ապացուցում, որ Նա գործնական Աստվածն Ինքն է։ Հետևաբար, այս խոսքերը. «Իմ բնակատեղն այնտեղ է, որտեղ Ես թաքնված եմ։ Այնուամենայնիվ, Իմ բնակատեղում Ես հաղթել եմ Իմ բոլոր թշնամիներին. Իմ բնակատեղում Ես երկրի վրա ապրելու իրական փորձառություն եմ ձեռք բերել. Իմ բնակատեղում Ես դիտարկում եմ մարդու ամեն մի խոսքն ու գործողությունը և հսկում ու ղեկավարում ողջ մարդկային ցեղը» բավարար ապացույց են այն փաստի, որ այսօրվա Աստված գործնական է։ Փաստացիորեն ապրել մսեղիի մեջ, փաստացիորեն փորձառաբար ապրել մարդկային կյանքը մսեղիի մեջ, փաստացիորեն հասկանալ ողջ մարդկությանը մսեղիի մեջ, փաստացիորեն նվաճել մարդկությանը մսեղիի մեջ, փաստացիորեն վճռորոշ ճակատամարտ մղել մեծ կարմիր վիշապի դեմ մսեղիի մեջ և կատարել Աստծու ողջ գործը մսեղիի մեջ. մի՞թե սա հենց Իր՝ գործնական Աստծու գոյությունը չէ։ Սակայն շատ հազվադեպ են լինում մարդիկ, որոնք տեսնում են Աստծու ասած այս սովորական տողերի ենթատեքստը. նրանք պարզապես աչքի են անցկացնում դրանք և չեն զգում Աստծու խոսքերի թանկարժեքությունն ու բացառիկությունը։

Աստծու խոսքերը հատկապես լավ են անցում կատարում։ «Երբ մարդկությունը գտնվում է անգիտակից վիճակում» արտահայտությունը վերցնում է Իր՝ Աստծու նկարագրությունը և այն ողջ մարդկության վիճակի նկարագրության վերածում։ Այստեղ «սառը ճառագայթման պոռթկումները» արտահայտությունը չի ներկայացնում Արևելքի կայծակը. ավելի շուտ, նշանակում է Աստծու խոսքերը, ինչը նշանակում է աշխատանք կատարելու Նրա նոր մեթոդը։ Ուստի սրանում կարելի է մարդկային ամեն տեսակ դինամիկա տեսնել. նոր մեթոդի մեջ մտնելուց հետո բոլոր մարդիկ կորցնում են կողմնորոշումը և չգիտեն՝ որտեղից են եկել և ուր են գնում։ «Մարդկանց մեծ մասը տապալվում է լազերից» արտահայտությունը վերաբերում է նրանց, ովքեր դուրս են թողնվում նոր եղանակում. նրանք այն մարդիկ են, որոնք չեն կարող դիմանալ փորձություններին կամ կրել տառապանքի զտումը և հետևաբար ևս մեկ անգամ նետվում են անհատակ անդունդը։ Աստծու խոսքերն այն աստիճան են մերկացնում մարդկությանը, որ մարդիկ կարծես վախենում են, երբ տեսնում են Աստծու խոսքերը, և չեն համարձակվում որևէ բան ասել, ասես իրենց սրտերին ուղղված գնդացիր տեսած լինեն։ Սակայն նրանք նաև զգում են, որ Աստծու խոսքերում լավ բաներ կան։ Նրանց սրտերում մեծ բախում կա, և նրանք չգիտեն, թե ինչ պետք է անեն։ Իրենց հավատքի պատճառով, սակայն, պարզապես կոփվում են և ավելի խորասուզվում Նրա խոսքերի մեջ՝ վախենալով, որ Աստված կարող է լքել իրենց։ Ճիշտ ինչպես Աստված ասաց. «Այսօր մարդկության մեջ ո՞վ գոյություն չունի այս վիճակում։ Ո՞վ գոյություն չունի Իմ լույսի մեջ։ Նույնիսկ եթե ուժեղ ես, կամ թեև կարող ես թույլ լինել, ինչպե՞ս կարող ես խուսափել Իմ լույսի գալուց»։ Եթե Աստված օգտագործում է մեկին, ապա նույնիսկ եթե նա թույլ է, Աստված, միևնույն է, կլուսավորի և լուսավորություն կբերի նրան Իր հանդիմանության մեջ. ուստի որքան շատ են մարդիկ կարդում Աստծու խոսքերը, այնքան ավելի շատ են հասկանում Նրան, այնքան ավելի շատ են երկյուղում Նրանից և այնքան ավելի քիչ են համարձակվում անխոհեմ լինել։ Այն, որ մարդիկ հասել են այնտեղ, որտեղ այսօր են, ամբողջովին Աստծու մեծ զորության շնորհիվ է։ Նրա խոսքերի իշխանության շնորհիվ է, այսինքն՝ Նրա խոսքերում եղած Հոգու արդյունքն է, որ մարդիկ վախենում են Աստծուց։ Որքան շատ է Աստված մերկացնում մարդկության ճշմարիտ դեմքը, այնքան նրանք ավելի շատ են երկյուղում Նրանից և այսպիսով ավելի են համոզվում Նրա գոյության իրականության մեջ։ Սա փարոս է մարդկության՝ Աստծուն հասկանալու ճանապարհին, արահետ, որը Նա տվել է նրանց։ Ուշադիր մտածե՛ք դրա մասին. մի՞թե այդպես չէ։

Մի՞թե վերևում ասվածը մարդկության առջև գտնվող այն փարոսը չէ, որը լուսավորում է նրա ճանապարհը։

Մարդիկ երբեք ոչինչ չեն ընկալել Աստծու խոսքերից։ Փոխարենը պարզապես «բարձր են գնահատում» Աստծու խոսքերի արտաքին կողմը՝ առանց հասկանալու դրանց իրական իմաստը։ Հետևաբար, թեև մարդկանց մեծ մասը սիրում է Նրա խոսքերը, Աստված նշում է, որ իրականում նրանք չեն փայփայում դրանք։ Դրա պատճառն այն է, որ Աստծու տեսանկյունից՝ թեև Իր խոսքերը գանձեր են, մարդիկ չեն ճաշակել դրանց իրական քաղցրությունը։ Որպես այդպիսին՝ նրանք կարող են միայն «սալորների մասին մտքերով հագեցնել իրենց ծարավը»՝ դրանով իսկ ազատվելով իրենց ագահ սրտերից։ Ոչ միայն Աստծու Հոգին է գործում բոլոր մարդկանց մեջ, այլև նրանց, իհարկե, Աստծու խոսքից լուսավորություն է շնորհվում. պարզապես նրանք չափազանց անփույթ են՝ դրա էությունն իսկապես ընկալել կարողանալու համար։ Մարդկանց մտքերում հենց հիմա այն դարաշրջանն է, որում թագավորությունը լիովին իրականանում է, բայց ըստ էության, դա այդպես չէ։ Թեև Աստված մարգարեանում է այն, ինչ իրագործել է, փաստացի թագավորությունը դեռ լիովին չի եկել երկրի վրա։ Փոխարենը մարդկության փոխվելուն պես, գործի զարգացմանը զուգընթաց, և երբ կայծակը դուրս է գալիս Արևելքից, այսինքն՝ երբ Աստծու խոսքը խորանում է, թագավորությունը կամաց-կամաց ի հայտ կգա երկրի վրա՝ աստիճանաբար, բայց ամբողջությամբ իջնելով այս աշխարհի վրա։ Թագավորության գալու գործընթացը նաև երկրի վրա աստվածայնության գործելու գործընթացն է։ Մինչդեռ տիեզերքում Աստված սկսել է մի գործ, որը չի արվել դարերի ընթացքում՝ վերակազմավորել երկիրն իր ամբողջության մեջ։ Օրինակ՝ տիեզերքում ահռելի փոփոխություններ են ընթանում՝ ներառյալ փոփոխություններն Իսրայել պետությունում, պետական հեղաշրջումն Ամերիկայի Միացյալ Նահանգներում, փոփոխությունները Եգիպտոսում, փոփոխությունները Խորհրդային Միությունում և Չինաստանի տապալումը։ Երբ ողջ տիեզերքը հանդարտվի և վերականգնվի բնականոն վիճակի, հենց այդ ժամանակ երկրի վրա Աստծու գործը կավարտվի. հենց այդ ժամանակ թագավորությունը կգա երկիր։ Սա է հետևյալ խոսքերի իրական իմաստը. «Երբ աշխարհի բոլոր ազգերը բաժանվեն, հենց այդ ժամանակ Իմ թագավորությունը կկառուցվի ու կձևավորվի, ինչպես նաև հենց այդ ժամանակ Ես կկերպարանափոխվեմ և կշրջվեմ դեպի ողջ տիեզերքը»։ Աստված ոչինչ չի թաքցնում մարդկությունից. Նա մարդկանց շարունակաբար պատմել է Իր ողջ առատության մասին, սակայն նրանք չեն կարողանում հասկանալ, թե Նա ինչ նկատի ունի, և պարզապես հիմարների պես են ըմբռնում Նրա խոսքը։ Գործի այս փուլում մարդիկ իմացել են Աստծու անըմբռնելիությունը և, առավել ևս, այժմ կարող են գնահատել Նրան հասկանալու առաջադրանքի դժվարությունը. այս պատճառով նրանք զգացել են, որ այս օրերին Աստծուն հավատալն ամենադժվար բանն է, որը նման է խոզին երգել սովորեցնելուն։ Նրանք լիովին անօգնական են ճիշտ ինչպես ծուղակն ընկած մկները։ Իսկապես, անկախ նրանից, թե որքան էներգիա ունի մարդը կամ որքան հմուտ վարպետ է, կամ նույնիսկ եթե մարդն անսահմանափակ կարողություններ ունի, երբ բանը հասնում է Աստծու խոսքին, նման բաներն անօգուտ են։ Կարծես թե մարդկությունն Աստծու աչքերում ընդամենը վառված թղթի մոխրակույտ է՝ լիովին զուրկ որևէ արժեքից, էլ չասած՝ որևէ օգուտից։ Սա հետևյալ խոսքերի իրական իմաստի կատարյալ լուսաբանում է. «Նրանց տեսանկյունից Ես ավելի ու ավելի թաքնված և գնալով ավելի անըմբռնելի եմ դարձել»։ Սրանից ակնհայտ է, որ Աստծու գործը հետևում է բնականոն ընթացքի և կատարվում է ըստ այն բանի, ինչ մարդկային ունակությունները կարող են ընկալել։ Երբ մարդկության բնությունը հաստատուն է և անսասան, Աստծու արտահայտած խոսքերը լիովին համապատասխանում են նրանց պատկերացումներին, և այս պատկերացումները կարծես գրեթե համընկնում են Աստծու հետ՝ առանց նվազագույն տարբերության։ Սա մարդկանց որոշ չափով տեղյակ է դարձնում «Աստծու գործնականությանը», բայց դա Նրա առաջնային նպատակը չէ։ Աստված թույլ է տալիս մարդկանց հանդարտվել՝ նախքան երկրի վրա Իր իրական գործը պաշտոնապես սկսելը։ Հետևաբար այս սկզբի ընթացքում, որն այնքան շփոթեցնող է մարդկանց համար, նրանք գիտակցում են, որ իրենց նախկին գաղափարները սխալ էին, և որ Աստված ու մարդկությունը այնքան տարբեր են, որքան երկինքն ու երկիրը և բոլորովին նման չեն։ Քանի որ Աստծու խոսքերն այլևս չեն կարող գնահատվել մարդկային պատկերացումների հիման վրա, մարդիկ անմիջապես սկսել են այլ կերպ նայել Աստծուն. արդյունքում նրանք զարմանքով են նայում Աստծուն, կարծես գործնական Աստված այնքան անմատչելի է, որքան անտեսանելի և անշոշափելի Աստված, և կարծես մարմնացած Աստծու մսեղին ընդամենը արտաքին պատյան է՝ զուրկ Նրա էությունից։ Թեև Նա Հոգու մարմնացում է, իբր կարող է ցանկացած պահի վերափոխվել Հոգու ձևի և հեռանալ. հետևաբար մարդիկ որոշակիորեն զգուշավոր մտածելակերպ են զարգացրել։ Աստծուն հիշատակելիս նրանք իրենց պատկերացումներով զարդարում են Նրան ՝ պնդելով, որ Նա կարող է սլանալ ամպերի ու մշուշի վրայով, քայլել ջրի վրայով և հանկարծակի հայտնվել ու անհետանալ մարդկանց շրջանում։ Ոմանք նույնիսկ ավելի պատկերավոր բացատրություններ ունեն։ Մարդկանց տգիտության և ներըմբռնման պակասի պատճառով Աստված ասաց. «Երբ նրանք հավատում են, որ դիմակայել են Ինձ կամ խախտել են Իմ կառավարչական հրամանագրերը, Ես դեռևս անտեսում եմ դա»։

Աստված անսխալ ճշգրտությամբ մերկացնում է մարդկության տգեղ արտաքինն ու նրանց ներաշխարհը՝ երբեք չվրիպելով նույնիսկ ամենաչնչին չափով։ Կարելի է նույնիսկ ասել, որ Նա երբեք ոչ մի սխալ չի թույլ տալիս։ Սա ապացույց է, որը լիովին համոզում է մարդկանց։ Աստծու գործի սկզբունքի պատճառով՝ Նրա խոսքերից ու գործերից շատերը դժվար ջնջվող տպավորություն են թողնում, և մարդիկ կարծես դրա շնորհիվ ավելի խոր հասկացողություն են ձեռք բերում Նրա մասին, ասես ավելի թանկարժեք բաներ են հայտնաբերել Նրա մեջ. «Նրանց հիշողություններում Ես կա՛մ Աստված եմ, ով ողորմություն է ցուցաբերում մարդկանց նրանց հանդիմանելու փոխարեն, կա՛մ հենց Աստված Ինքն եմ, ով չի պահում Իր խոսքը։ Սրանք բոլորը մարդկային մտքից ծնված երևակայություններ են և չեն համապատասխանում փաստերին»։ Թեև մարդկությունը երբեք որևէ կարևորություն չի տվել Աստծու իրական դեմքին, իր հինգ մատի պես գիտի «Նրա բնույթի մյուս կողմը». նրանք միշտ թերություններ են փնտրում Աստծու խոսքերում և գործողություններում։ Դա այն պատճառով է, որ մարդիկ միշտ այնքան պատրաստակամ են ուշադրություն դարձնելու բացասական բաներին և անտեսելու դրականները՝ պարզապես արհամարհանքով նայելով Աստծու գործերին։ Որքան շատ է Աստված ասում, որ խոնարհաբար թաքցնում է Իրեն Իր բնակատեղում, այնքան ավելի մեծ են այն պահանջները, որ մարդկությունը ներկայացնում է Նրան։ Նրանք ասում են՝ «Եթե մարմնացած Աստված դիտարկում է մարդկության յուրաքանչյուր գործը և փորձառաբար ապրում է մարդկային կյանքը, ինչո՞ւ է այնպես, որ ժամանակի մեծ մասն Աստված չգիտի մեր փաստացի իրավիճակի մասին։ Արդյո՞ք սա նշանակում է, որ Աստված իսկապես թաքնված է»։ Թեև Աստված դիտարկում է մարդու սրտի խորքերը, դեռևս գործում է ըստ մարդկության իրական վիճակների ՝ լինելով ո՛չ վերացական, ո՛չ էլ գերբնական։ Նրանց հին խառնվածքներն ամբողջությամբ էտելու համար՝ Աստված փորձել է հնարավոր ամեն միջոց՝ Իր խոսքը տարբեր տեսանկյուններից ասելու համար՝ մերկացնելով մարդկանց իրական դեմքերը, դատաստան տեսնելով նրանց ըմբոստության նկատմամբ, մի պահ ասելով, որ գործ կունենա բոլորի հետ, իսկ հաջորդ պահին ասելով, որ կփրկի մի խումբ մարդկանց, կա՛մ պահանջներ ներկայացնելով մարդկանց, կա՛մ նախազգուշացումներ տալով նրանց, երբեմն մանրամասն վերլուծելով նրանց ներքինը, իսկ երբեմն՝ բուժում տրամադրելով։ Այսպիսով՝ Աստծու խոսքերի ուղղորդման ներքո ասես մարդիկ ճամփորդել են երկրի յուրաքանչյուր անկյուն և մտել են մի առատ այգի, որտեղ յուրաքանչյուր ծաղիկ մրցում է ամենագեղեցիկը լինելու համար։ Ինչ էլ որ Աստված ասի, մարդկությունը կմտնի Նրա խոսքի մեջ, ճիշտ այնպես, ասես Աստված մագնիս լիներ, որն Իրեն է ձգում երկաթ պարունակող ցանկացած բան։ Կարդալով այս խոսքերը. «Մարդիկ Ինձ վրա ուշադրություն չեն դարձնում, ուստի Ես նույնպես նրանց լուրջ չեմ ընդունում։ Նրանք ուշադրություն չեն դարձնում Ինձ վրա, ուստի Ես նույնպես կարիք չունեմ ավելի շատ ջանք գործադրելու նրանց վրա։ Մի՞թե սա լավագույն լուծումը չէ երկուսի համար էլ»՝ Աստծու ողջ ժողովուրդը ասես նորից նետվում է անհատակ անդունդը և մեկ անգամ ևս խոցվում է մինչև հոգու խորքն իրենց ճակատագրական արատի առումով՝ մնալով լիովին ցնցված։ Այսպիսով՝ նրանք կրկին մտնում են եղանակի մեջ. Նրանք հատկապես շփոթված են հետևյալ խոսքերի կապակցությամբ. «Եթե ի վիճակի չեք հավատարիմ մնալու ձեր պարտավորություններին որպես թագավորությունում Իմ ժողովրդի անդամներ, ապա արհամարհանքով կմերժվե՛ք Իմ կողմից»։ Մարդկանց մեծ մասն այնքան վիրավորված է զգում, որ արտասվում է՝ մտածելով. «Մեծ դժվարությամբ դուրս մագլցեցի անհատակ անդունդից, ուստի բոլորովին հույս չէի ունենա, եթե նորից ընկնեի դրա մեջ։ Ես ոչինչ ձեռք չեմ բերել մարդկային աշխարհում և կյանքումս ամեն տեսակ փոթորիկներ ու դժվարություններ եմ հաղթահարել։ Մասնավորապես, հավատքի գալուց ի վեր փորձառաբար ապրել եմ սիրելիների մերժում, հալածանք ընտանիքիս կողմից և զրպարտություն աշխարհի մարդկանց կողմից, և չեմ վայելել աշխարհի երջանկություններից ոչ մեկը։ Եթե նորից ընկնեմ անհատակ անդունդը, մի՞թե կյանքս էլ ավելի զուր ապրած չեմ լինի»։ (Որքան շատ է մարդը մտածում այս մասին, այնքան ավելի տխուր է զգում։) «Բոլոր հույսերս հանձնվել են Աստծու ձեռքերին։ Եթե Նա լքի ինձ, կարող եմ հենց հիմա էլ մեռնել… Լավ ամեն ինչ կանխորոշված էր Աստծու կողմից, ուստի հիմա կարող եմ միայն փնտրել Աստծուն սիրելը. մնացած ամեն ինչ երկրորդական է։ Ինչո՞ւ է սա իմ ճակատագիրը»։ Որքան շատ են մարդիկ այսպես մտածում, այնքան ավելի են մոտենում Աստծու չափանիշին և Նրա խոսքերի նպատակին։ Այսպիսով՝ Նրա խոսքերի նպատակն իրագործվում է։ Այն բանից հետո, երբ մարդիկ տեսնում են Աստծու խոսքերը, բոլորը ներքին գաղափարախոսական պայքար են փորձառաբար ապրում։ Նրանց միակ ընտրությունը ճակատագրի թելադրածին հնազանդվելն է, և այսկերպ Աստծու նպատակն իրագործվում է. որքան խիստ են Աստծու խոսքերը, այնքան ավելի բարդ է դառնում մարդկանց ներաշխարհը որպես արդյունք։ Սա ճիշտ նման է վերքին դիպչելուն. որքան ուժեղ են դրան դիպչում, այնքան ավելի շատ է ցավում, այն աստիճան, որ մարդիկ տատանվում են կյանքի և մահվան միջև և նույնիսկ կորցնում են ողջ մնալու վստահությունը։ Որպես այդպիսին՝ միայն այն ժամանակ, երբ մարդիկ ամենաշատն են տառապում և գտնվում են անհուսության խորքերում, կարող են իրենց ճշմարիտ սրտերը հանձնել Աստծուն։ Մարդկային բնությունն այնպիսին է, որ եթե նույնիսկ հույսի մի նշույլ է մնում, նրանք չեն գնա Աստծու մոտ օգնության համար, այլ փոխարենը ինքնաբավ եղանակներ կորդեգրեն՝ բնականոն կերպով ողջ մնալու համար։ Դա այն պատճառով է, որ մարդկության բնությունն ինքնարդար է, և մարդիկ հակված են արհամարհանքով նայելու մյուսներին։ Հետևաբար Աստված ասաց. «Ոչ մի մարդ ի վիճակի չի եղել նաև հարմարավետության վիճակում Ինձ սիրելու. ոչ մի մարդ չի եկել Ինձ մոտ խաղաղության և երջանկության ժամանակ, որպեսզի մասնակցեմ նրանց ուրախությանը»։ Սա իսկապես սարսափելի վհատեցնող է. Աստված ստեղծեց մարդկությանը, բայց երբ գալիս է մարդկանց աշխարհ, մարդիկ ամեն ջանք գործադրում են Նրան դիմադրելու համար և վտարում են Նրան իրենց տարածքից, ասես նա պարզապես աշխարհով մեկ թափառող որբ լիներ կամ աշխարհի մարդ՝ առանց հայրենիքի։ Ոչ ոք կապվածություն չի զգում Աստծու հանդեպ, ոչ ոք ճշմարտապես չի սիրում Նրան, և ոչ ոք երբեք չի ողջունել Նրա գալուստը։ Փոխարենը, տեսնելով Աստծու գալուստը, ուրախ դեմքերը մի ակնթարթում ծածկվում են ամպերի ստվերով, կարծես հանկարծակի փոթորիկ է մոտենում, կամ կարծես Աստված կարող է խլել նրանց ընտանիքների երջանկությունը, և կարծես Աստված երբեք չի օրհնել մարդկանց, այլ փոխարենը միայն աղետ է բերել նրանց։ Հետևաբար, մարդկանց կարշիքով Աստված ոչ մի օգուտ չի տալիս, այլ ավելի շուտ Մեկն է, ով միշտ անիծում է նրանց։ Այս պատճառով մարդիկ ուշադրություն չեն դարձնում Նրան կամ չեն ողջունում Նրան. միշտ սառն են Նրա հանդեպ, և դա միշտ այդպես է եղել։ Քանի որ մարդիկ իրենց սրտերում կրում են այս բաները, Աստված ասում է, որ մարդկությունը զուրկ են ողջամտությունից և բարոյական արդարությունից։ Նրանց մեջ չի կարող նկատվել այն զգացմունքների նշույլն անգամ, որոնցով մարդիկ իբր օժտված են։ Մարդիկ անզգա են Աստծու հանդեպ, բայց փոխարենն այպես կոչված «արդարություն» են օգտագործում՝ Աստծու հետ գործ ունենալու համար։ Երկար տարիներ նրանք այսպիսին են եղել, և այդ պատճառով Աստված ասել է, որ նրանց խառնվածքները չեն փոխվել։ Սա ցույց է տալիս, որ մի բուռ փետուրից ավելի բուն էություն չունեն։ Կարելի է ասել, որ մարդիկ անարժեք թշվառականներ են, քանի որ իրենք իրենց չեն գնահատում։ Եթե նույնիսկ չեն սիրում իրենց՝ փոխարենը ոտնահարելով իրենք իրենց, ապա մի՞թե սա ցույց չի տալիս նրանց անարժեքությունը։ Մարդկությունը նման է պոռնիկի, ով խաղեր է խաղում ինքն իր հետ և ինքնակամ կերպով հանձնվում ուրիշներին՝ ոտնահարվելու համար։ Նույնիսկ այդ դեպքում մարդիկ դեռ չեն գիտակցում, թե որքան ստոր են իրենք։ Նրանք հաճույք են գտնում ուրիշների համար աշխատելու կամ ուրիշների հետ խոսելու մեջ՝ իրենց ուրիշների վերահսկողության տակ դնելով. մի՞թե սա ճշգրտորեն մարդկության կեղտոտությունը չէ։ Թեև մարդկության շրջանում կյանք փորձառաբար չեմ ապրել կամ մարդկային կյանք ճշմարտապես փորձառաբար չեմ ապրել, շատ հստակ հասկացողություն եմ ձեռք բերել նրանց յուրաքանչյուր շարժման, յուրաքանչյուր գործողության, յուրաքանչյուր խոսքի և յուրաքանչյուր գործի մասին։ Նույնիսկ ի վիճակի եմ մանրամասն վերլուծելու մարդկանց մինչև նրանց խորագույն ամոթը այն աստիճան, որ նրանք այլևս չեն համարձակվում ցուցադրել իրենց սեփական խորամանկությունները կամ տրվել իրենց ցանկասիրությանը։ Խխունջների պես, որոնք քաշվում են իրենց պատյանների մեջ, նրանք այլևս չեն համարձակվում ի ցույց դնել իրենց սեփական տգեղությունը։ Քանի որ մարդիկ չեն ճանաչում իրենք իրենց, նրանց ամենամեծ թերությունը ուրիշների առջև իրենց հմայքը ցուցադրելու պատրաստակամությունն է՝ ի ցույց դնելով իրենց տգեղ արտաքինը. սա մի բան է, որն Աստված ամենաշատն է ատում։ Դա այն պատճառով է, որ մարդկանց միջև հարաբերություններն անբնականոն են, և մարդկանց միջև բացակայում են բնականոն միջանձնային հարաբերությունները, էլ չասած՝ նրանց և Աստծու միջև բնականոն հարաբերությունների մասին։ Աստված այնքան շատ բան է ասել, և դա անելով՝ Նրա հիմնական նպատակը մարդկանց սրտերում տեղ զբաղեցնելն է եղել, որպեսզի կարողանան ազատվել բոլոր կուռքերից, որոնք բնակություն են հաստատել այնտեղ։ Դրանից հետո Աստված կարող է իշխանություն բանեցնել ողջ մարդկության վրա և իրագործել երկրի վրա Իր գոյության նպատակը։

Աստծու և մարդու միջև ամենամեծ տարբերությունն այն է, որ Աստծու խոսքերը միշտ դիպչում են հարցի էությանը՝ ոչինչ չթաքցնելով։ Ուստի Աստծու բնույթի այս տեսանկյունը կարելի է տեսնել այսօրվա առաջին նախադասության մեջ։ Այն միաժամանակ մերկացնում է մարդու իրական դեմքը և հրապարակայնորեն բացահայտում է Աստծու բնույթը։ Սրանք են այն մի քանի արմատական պատճառները, թե ինչու են Աստծու խոսքերն ի վիճակի արդյունքի հասնելու։ Սակայն մարդիկ չեն ընկալում սա. նրանք միշտ պարզապես սկսում են իրենք իրենց ճանաչել Աստծու խոսքերի միջոցով, բայց երբեք չեն փորձել «մանրամասն վերլուծել» Աստծուն։ Կարծես սարսափում են Նրան վիրավորելուց, կամ որ Նա իրենց «զգուշավորության» համար կտապալի իրենց։ Իրականում, երբ մարդկանց մեծամասնությունն ուտում և խմում է Աստծու խոսքը, դա անում է բացասական տեսանկյունից, այլ ոչ թե դրական։ Կարելի է ասել, որ մարդիկ այժմ սկսել են «կենտրոնանալ խոնարհության և հնազանդության վրա» Նրա խոսքերի ուղղորդման ներքո։ Սրանից ակնհայտ է դառնում, որ մարդիկ սկսել են գնալ մեկ այլ ծայրահեղության՝ Նրա խոսքերին որևէ ուշադրություն չդարձնելուց դեպի դրանց չափազանց մեծ ուշադրություն դարձնելը։ Սակայն ոչ մի մարդ մուտք չի գործել դրական տեսանկյունից, ոչ էլ որևէ մեկը երբևէ իսկապես ընկալել է Աստծու նպատակը Նրա խոսքերին մարդկանց ուշադրություն դարձնելու հարցում։ Աստծու ասածից պարզ է դառնում, որ Նա կարիք չունի անձամբ փորձառաբար ապրելու եկեղեցու կյանքը, որպեսզի ի վիճակի լինի ճշգրտորեն և առանց սխալի հասկանալու դրանում գտնվող բոլոր մարդկանց փաստացի վիճակները։ Քանի որ նոր են մուտք գործել նոր եղանակի մեջ, մարդիկ դեռ պետք է լիովին ազատվեն իրենց բացասական տարրերից. դիակների հոտը դեռ տարածվում է ողջ եկեղեցով մեկ։ Կարծես մարդիկ նոր են դեղ ընդունել և դեռ շշմած են, իսկ նրանց գիտակցությունը դեռ լիովին չի վերականգնվել։ Կարծես նրանց դեռ սպառնում է մահը, այնպես որ, դեռևս սարսափի մեջ լինելով, չեն կարողանում գերազանցել իրենք իրենց։ «Մարդիկ բոլորն ինքնագիտակցությունից զուրկ էակներ են». այս հայտարարության ասվելու ձևը դեռևս հետևում է եկեղեցու կառուցման ժամանակ օգտագործված եղանակին։ Չնայած այն փաստին, որ եկեղեցում մարդիկ բոլորն ուշադրություն են դարձնում Աստծու խոսքերին, նրանց բնությունները մնում են խորապես արմատացած և անկարող են ազատվել դրանցից։ Ահա թե ինչու Աստված որդեգրում է նախորդ փուլի խոսելաոճը՝ մարդկանց դատելու համար, որպեսզի նրանք ընդունեն Իր խոսքերով հարվածը, երբ համակված են ինքնագոհությամբ։ Թեև մարդիկ հինգ ամսվա զտում անցան անհատակ անդունդում, նրանց իրական վիճակը դեռևս Աստծուն չճանաչելն է։ Նրանք դեռևս սանձարձակ են. պարզապես փոքր-ինչ ավելի զգուշավոր են դարձել Աստծու հանդեպ։ Այս քայլն առաջին պատշաճ քայլն է, որ մարդիկ անում են Աստծու խոսքերը ճանաչելու ուղու վրա. ուստի, կապելով Աստծու խոսքերի էության հետ, դժվար չէ տեսնել, որ գործի նախորդ մասը հարթեց ճանապարհը այսօրվա համար, և որ միայն հիմա է ամեն ինչ բնականոն դարձել։ Մարդկանց ճակատագրական արատն Աստծու Հոգին Նրա մսեղավոր անձից անջատելու նրանց հակումն է՝ անձնական ազատություն շահելու և մշտական զսպվածությունից խուսափելու համար։ Սա է պատճառը, որ Աստված մարդկանց նկարագրում է որպես «ուրախ ճախրող» փոքրիկ թռչուններ։ Սա բոլոր մարդկանց փաստացի վիճակն է։ Սա այն տեղն է, որտեղ բոլոր մարդիկ ամենաշատն են հակված տապալվելու և ամենաշատն են հակված մոլորվելու։ Սրանում ակնհայտ է, որ Սատանայի գործը մարդկանց մեջ ոչ այլ ինչ է, քան այս գործը։ Որքան ավելի շատ է Սատանան դա անում մարդկանց մեջ, այնքան ավելի խիստ են Աստծու պահանջները նրանցից։ Նա պահանջում է, որ մարդիկ իրենց ուշադրությունը նվիրեն Իր խոսքերին, մինչդեռ Սատանան քրտնաջան աշխատում է դա կոտրելու համար։ Աստված, սակայն, միշտ հիշեցրել է մարդկանց ավելի շատ ուշադրություն դարձնել Իր խոսքերին. սա հոգևոր ոլորտում մոլեգնող պատերազմի գագաթնակետն է։ Կարելի է այսպես ասել. այն, ինչ Աստված ուզում է անել մարդու մեջ, ճիշտ այն է, ինչ Սատանան ուզում է ոչնչացնել, իսկ այն, ինչ Սատանան ուզում է ոչնչացնել, լիովին անթաքույց արտահայտվում է մարդու միջոցով։ Կան հստակ օրինակներ այն բանի, թե ինչ է Աստված անում մարդկանց մեջ. նրանց իրադրությունները գնալով լավանում են։ Կան նաև մարդկանց մեջ Սատանայի կործանման հստակ դրսևորումներ. նրանք գնալով ավելի ու ավելի են այլասերվում, իսկ նրանց իրադրություններն ավելի ու ավելի են վատթարանում։ Լուրջ դեպքերում նրանք գերեվարվում են Սատանայի կողմից։ Սա եկեղեցու փաստացի իրադրությունն է, ինչպես ներկայացված է Աստծու խոսքերում, և սա նաև հոգևոր ոլորտի փաստացի իրավիճակն է։ Այն հոգևոր ոլորտի դինամիկայի արտացոլումն է։ Եթե մարդիկ վստահություն չունեն Աստծու հետ համագործակցելու համար, ապա Սատանայի կողմից գերեվարվելու վտանգի տակ են։ Սա փաստ է։ Եթե մարդիկ իսկապես ի վիճակի են լիովին մատուցելու իրենց սրտերը, որպեսզի Աստված զբաղեցնի դրանք, ապա դա ճիշտ այնպես է, ինչպես Աստված ասել է. «Նրանք, երբ Իմ առաջ են, կարծես Իմ գրկում լինեն՝ ճաշակելով դրա ջերմությունը»։ Սա ցույց է տալիս, որ մարդկության հանդեպ Աստծու պահանջները բարձր չեն. Նրան պարզապես պետք է, որ նրանք ոտքի կանգնեն և համագործակցեն Իր հետ։ Մի՞թե սա հեշտ ու ուրախալի բան չէ։ Մի՞թե սա այն միակ բանն է, որը դժվար կացության մեջ է դրել յուրաքանչյուր հերոսի և քաջի։ Կարծես մարտադաշտի գեներալներին խնդրել են նստել տիկնոջ սենյակում և ասեղնագործել. այս «հերոսները» մնում են շվարած, և չգիտեն՝ ինչ անել։

Այն ասպարեզը, որում Աստված ամենաշատ պահանջներն ունի մարդկությունից, վկայում է այն փաստի մասին, որ մարդկության վրա Սատանայի հարձակումներն ամենակատաղին են այդ ասպարեզում, և այսպիսով՝ բոլոր մարդկանց վիճակները համապատասխանաբար բացահայտվում են։ «Իմ ներկայության մեջ ձեզանից ո՞վ ձյան պես մաքուր և նեֆրիտի պես անարատ կլիներ»։ Բոլոր մարդիկ դեռևս շողոքորթելով խաբում են Աստծուն և Նրանից բաներ թաքցնում. դեռևս իրականացնում են իրենց ուրույն մութ գործարքները։ Նրանք իրենց սրտերն ամբողջությամբ չեն դրել Աստծու ձեռքերում՝ Նրան բավարարելու համար, սակայն ցանկանում են ձեռք բերել Նրա պարգևները՝ եռանդուն լինելով։ Երբ մարդիկ համեղ կերակուր են ուտում, մի կողմ են դնում Աստծուն՝ թողնելով Նրան այնտեղ կանգնած, սպասելով, որ Նրա հետ «գործ ունենան»։ Երբ մարդիկ գեղեցիկ հագուստ ունեն, կանգնում են հայելու առաջ՝ վայելելով իրենց սեփական գեղեցկությունը, և իրենց սրտերի խորքում չեն բավարարում Աստծուն։ Երբ նրանք դիրք ունեն, երբ ունեն շքեղ վայելքներ, նստում են այնտեղ՝ իրենց կարգավիճակի գագաթին, և սկսում են վայելել այն, սակայն իրենց չեն խոնարհեցնում Աստծու կողմից բարձրացվելու արդյունքում։ Փոխարենը կանգնում են իրենց բարձր տեղերում՝ խոսելով իրենց բարձրագոչ խոսքերը, և ուշադրություն չեն դարձնում Աստծու ներկայությանը, ոչ էլ փնտրում են ճանաչել Նրա թանկագինությունը։ Երբ մարդիկ կուռք ունեն իրենց սրտերում, կամ երբ նրանց սրտերը գրավվել են մեկ ուրիշի կողմից, նրանք արդեն ուրացել են Աստծու ներկայությունը, կարծես Աստված երրորդ կողմ լիներ իրենց սրտերում։ Նրանք սարսափում են, որ Աստված կգողանա իրենց հանդեպ ուրիշների սերը, և որ իրենք այդժամ միայնակ կզգան։ Ըստ Աստծու սկզբնական մտադրության՝ երկրի վրա չպետք է լինի ոչինչ, որը մարդկանց կարող է ստիպել անտեսել Աստծուն. նույնիսկ մարդկանց միջև սերը Աստծուն չի կարող հեռացնել այս «սիրուց»։ Բոլոր երկրային բաները դատարկ են. նույնիսկ մարդկանց միջև զգացմունքները, որոնք հնարավոր չէ տեսնել կամ շոշափել։ Առանց Աստծու գոյության՝ բոլոր արարածները կվերադառնային ոչնչի։ Երկրի վրա բոլոր մարդիկ ունեն բաներ, որոնք սիրում են, բայց ոչ ոք երբեք չի ընդունել Աստծու խոսքերը որպես մի բան, որը սիրում են։ Սա որոշում է այն աստիճանը, որով մարդիկ հասկանում են Նրա խոսքերը։ Թեև Նրա խոսքերը խիստ են, ոչ ոք չի վիրավորվում դրանցից, քանի որ մարդիկ իսկապես ուշադրություն չեն դարձնում դրանց. ավելի շուտ, նրանք այնպես են դիտարկում դրանք, ինչպես մի ծաղիկ կդիտարկեին։ Նրանք Նրա խոսքերին չեն վերաբերվում որպես մրգի, որը կարող են ճաշակել, ուստի չգիտեն Աստծու խոսքերի էությունը։ «Եթե մարդիկ իսկապես ի վիճակի լինեին տեսնելու Իմ թրի սրությունը, առնետների պես իրենց բները կվազեին»։ Բնականոն մարդու վիճակում գտնվող մեկը Աստծու խոսքերը կարդալուց հետո ապշած կլիներ, ամոթով լի և անկարող երես առ երես հանդիպելու ուրիշներին։ Սակայն մեր օրերում մարդիկ ճիշտ հակառակն են. Նրանք Աստծու խոսքերը որպես զենք են օգտագործում՝ ուրիշներին հարվածներ հասցնելու համար։ Նրանք իսկապես ոչ մի ամոթ չեն ճանաչում։

Աստծու արտահայտումներով մենք բերվել ենք գոյության այս վիճակին. «Թագավորության մեջ ոչ միայն արտահայտումներ են հնչում Իմ բերանից, այլև Իմ ոտքերն են պաշտոնապես քայլում ամենուր՝ բոլոր երկրներով»։ Աստծու և Սատանայի միջև պատերազմում Աստված ամեն քայլափոխի հաղթում է։ Նա Իր գործն իրականացնում է մեծ մասշտաբով ողջ տիեզերքում, և կարելի է ասել, որ ամենուր Նրա հետքերն են և Նրա հաղթանակի նշանները։ Սատանան իր դավերում հույս ունի կործանելու Աստծու տնօրինումը՝ պառակտելով երկրները, բայց Աստված օգտվել է այս պառակտումից՝ ողջ տիեզերքը վերակազմակերպելու համար, թեև ոչ այն ոչնչացնելու համար։ Աստված ամեն օր նոր բան է անում, բայց մարդիկ չեն նկատել։ Նրանք ուշադրություն չեն դարձնում հոգևոր ոլորտի դինամիկային, ուստի անկարող են տեսնել Աստծու նոր գործը։ «Տիեզերքի ներսում ամեն ինչ նորի պես շողշողում է Իմ փառվոր լույսի ներքո՝ ներկայացնելով մի հաճելի տեսարան, որը հաճույք է պատճառում զգայարաններին և բարձրացնում մարդկանց տրամադրությունը, կարծես այն այժմ գոյություն ունի մարդկային երևակայության պատկերացրած երկինքներից անդին գտնվող մի երկնքում՝ Սատանայի կողմից չանհանգստացված և արտաքին թշնամիների հարձակումներից զերծ»։ Սա կանխագուշակում է երկրի վրա Քրիստոսի թագավորության ուրախալի տեսարանը, և այն նաև մարդկությանը ներկայացնում է երրորդ երկնքի իրավիճակը. այնտեղ գոյություն ունեն միայն այն սուրբ բաները, որոնք պատկանում են Աստծուն՝ առանց Սատանայի ուժերի որևէ հարձակման։ Բայց ամենակարևորը մարդկանց թույլ տալն է տեսնել երկրի վրա Իր՝ Աստծու գործի հանգամանքները. երկինքը նոր երկինք է, և դրան հետևելով՝ երկիրը նույնպես նորանում է. քանի որ սա կյանք է Աստծու սեփական ուղղորդման ներքո, մարդիկ բոլորն անչափ երջանիկ են։ Իրենց գիտակցության մեջ Սատանան մարդկության «բանտարկյալն» է, և նրանք ամենևին էլ երկչոտ կամ վախեցած չեն նրա գոյության արդյունքում։ Աստվածայնությունից եկող անմիջական հրահանգի և ուղղորդման պատճառով Սատանայի դավերը բոլորն ապարդյուն են եղել, և սա անգամ բավարար է ապացուցելու, որ Սատանան այլևս գոյություն չունի՝ ոչնչացված լինելով Աստծու գործի կողմից։ Ահա թե ինչու է ասվում «գոյություն ունի երկինքներից անդին գտնվող մի երկնքում»։ Երբ Աստված ասաց. «Երբեք ոչ մի խաթարում չի առաջացել, ոչ էլ տիեզերքն է երբևէ բաժանվել», Նա նկատի ուներ հոգևոր ոլորտի վիճակը։ Սա ապացույց է, որ Աստված հաղթանակ է հռչակում Սատանայի նկատմամբ, և դա Աստծու վերջնական հաղթանակի նշանն է։ Ոչ մի մարդ չի կարող փոխել Աստծու միտքը, ոչ էլ որևէ մեկը կարող է իմանալ այն։ Թեև մարդիկ կարդացել են Աստծու խոսքերը և լրջությամբ քննել դրանք, որքան էլ փորձեն, մնում են անկարող՝ արտահայտելու դրանց էությունը։ Օրինակ՝ Աստված ասաց. «Ես թռիչքներ եմ կատարում աստղերի վրայով, և երբ արևը ջերմություն է արձակում, սրբում-տանում եմ այն՝ Իմ ձեռքերից սագի փետուրների չափ մեծ ձյան փաթիլների հսկայական տարափներ ուղարկելով։ Սակայն երբ միտքս փոխում եմ, այդ ողջ ձյունը հալվում է՝ վերածվելով գետի, և ակնթարթորեն երկնքի տակ ամենուր գարուն է գալիս, և զմրուխտե կանաչը փոխակերպում է երկրի վրա ողջ բնապատկերը»։ Թեև մարդիկ գուցե ի վիճակի լինեն պատկերացնելու այս խոսքերն իրենց մտքում, Աստծու մտադրությունն այդքան պարզ չէ. երբ երկնքի տակ բոլորը շշմած են, Աստված հնչեցնում է փրկության ձայնը՝ դրանով իսկ արթնացնելով մարդկանց սրտերը։ Սակայն քանի որ ամեն տեսակ աղետներ են վրա հասնում նրանց, նրանք զգում են աշխարհի մռայլությունը, ուստի բոլորը մահ են փնտրում և գոյատևում են սառցե, ցուրտ քարանձավներում։ Նրանք սառչում են հսկայական ձնաբքերի ցրտից այն աստիճան, որ չեն կարողանում գոյատևել երկրի վրա ջերմության պակասի պատճառով։ Մարդկանց ապականության պատճառով ավելի ու ավելի դաժանորեն են սպանում միմյանց։ Եվ եկեղեցում մարդկանց մեծամասնությունը մի կումով կուլ կտրվի մեծ կարմիր վիշապի կողմից։ Բոլոր փորձություններն անցնելուց հետո Սատանայի պատճառած անհանգստությունները կհեռացվեն։ Ողջ աշխարհը, փոխակերպման մեջտեղում, այսպիսով կտոգորվի գարնանով, ջերմությունը կծածկի երկիրը, և աշխարհը լի կլինի կենսունակությամբ։ Սրանք ողջ տնօրինման ծրագրի բոլոր քայլերն են։ Երբ Աստված խոսեց «գիշերվա» մասին, Նա նկատի ուներ, որ գիշերը ճիշտ այն ժամանակն է, երբ Սատանայի խելագարությունը հասնում է իր գագաթնակետին։ Մի՞թե դա այն չէ, ինչ տեղի է ունենում հենց հիմա։ Թեև մարդիկ բոլորը ողջ են մնում Աստծու լույսի ուղղորդման ներքո, անցնում են գիշերվա խավարի թշվառության միջով։ Եթե չկարողանան փախչել Սատանայի կապանքներից, հավերժ կապրեն թանձր խավարի գիշերվա մեջ։ Նայեք երկրի վրա գտնվող երկրներին. Աստծու գործի քայլերի պատճառով երկրի վրա գտնվող երկրները «վազվզում են», և յուրաքանչյուրը «փնտրում է իր սեփական համապատասխան նշանակության վայրը»։ Քանի որ Աստծու օրը դեռ չի եկել, երկրի վրա ամեն ինչ մնում է պղտոր ալեկոծության վիճակում։ Երբ Նա բացահայտորեն հայտնվի ողջ տիեզերքին, Նրա փառքը կլցնի Սիոն լեռը, և բոլոր բաները կլինեն կանոնավոր և լավ կազմակերպված Նրա ձեռքերի կարգավորման ներքո։ Աստծու խոսքերը ոչ միայն խոսում են այսօրվա մասին, այլև կանխագուշակում են վաղվա օրը։ Այսօրը վաղվա օրվա հիմքն է, ուստի ներկա վիճակում գտնվող մարդիկ չեն կարող լիովին հասկանալ Աստծու խոսքերը։ Միայն Նրա խոսքերի լիովին իրականանալուց հետո մարդիկ ի վիճակի կլինեն հասկանալու դրանք իրենց ամբողջության մեջ։

Աստծու Հոգին լցնում է տիեզերքի ողջ տարածությունը, սակայն նաև գործում է բոլոր մարդկանց ներսում։ Այսպիսով՝ մարդկանց սրտերում կարծես Աստծու կերպարանքն ամենուր է, և ամեն վայր պարունակում է Նրա Հոգու գործը։ Իրոք, մսեղիում Աստծու հայտնվելու նպատակը նվաճելն է Սատանայի այս օրինակներին և ի վերջո ձեռք բերել նրանց։ Մսեղիում գործելիս, սակայն, Հոգին նաև համագործակցում է մսեղիի հետ՝ այս մարդկանց վերափոխելու համար։ Կարելի է ասել, որ Աստծու գործերը տարածվում են ողջ աշխարհով մեկ, և որ Նրա Հոգին լցնում է ողջ տիեզերքը, բայց Նրա գործի քայլերի պատճառով նրանք, ովքեր չարիք են գործում, չեն պատժվել, իսկ նրանք, ովքեր բարիք են գործում, չեն պարգևատրվել։ Ուստի Նրա գործերը չեն արժանացել երկրի բոլոր մարդկանց հիացմունքին։ Նա և՛ բոլոր բաներից վեր է, և՛ դրանց մեջ. ավելին՝ Նա բյուրավոր մարդկանց մեջ է։ Սա բավարար է ցույց տալու համար, որ Աստված իրականում գոյություն ունի։ Քանի որ Նա բացահայտորեն չի հայտնվել բոլոր մարդկանց, նրանց մոտ առաջացել են այնպիսի թյուր պատկերացումներ, ինչպիսիք են. «Ինչ վերաբերում է մարդկությանը, կարծես իրականում գոյություն ունեմ, սակայն կարծես նաև գոյություն չունեմ»։ Բոլոր նրանցից, ովքեր այժմ հավատում են Աստծուն, ոչ ոք լիովին, հարյուր տոկոսով վստահ չէ, որ Աստված իսկապես գոյություն ունի. բոլորը երեք մասով կասկածում են և երկու մասով՝ հավատում։ Սա մարդկությունն է այնպիսին, ինչպիսին այժմ կա։ Մեր օրերում մարդիկ բոլորը հետևյալ իրավիճակում են. Նրանք հավատում են, որ Աստված կա, բայց չեն տեսել Նրան. Նրանք չեն հավատում, որ Աստված կա, բայց շատ դժվարություններ ունեն, որոնք չեն կարող լուծել։ Կարծես միշտ մի բան կա, որը խճճում է նրանց և որից չեն կարող փախչել։ Թեև հավատում են Աստծուն, կարծես միշտ մտածում են, որ դա ինչ-որ չափով անորոշ է։ Սակայն եթե չեն հավատում, վախենում են կորցնելուց այն դեպքում, եթե Նա իսկապես գոյություն ունի։ Սա նրանց երկակիությունն է։

«Հանուն Իմ անվան, հանուն Իմ Հոգու և հանուն Իմ ողջ տնօրինման ծրագրի՝ ո՞վ կարող է մատուցել իր ողջ ուժը»։ Աստված նաև ասաց. «Այսօր թագավորությունը մարդկային աշխարհում է, և հենց այն ժամանակն է, երբ Ես անձամբ իջել եմ մարդու աշխարհ։ Կա՞ որևէ մեկը, ով կարող է հանուն Ինձ առանց որևէ երկյուղի մարտադաշտ դուրս գալ»։ Աստծու խոսքերի նպատակը սա է. եթե Աստված Իր աստվածային գործն ուղղակիորեն մսեղիում չաներ, կամ եթե Նա մարմնացած չլիներ, այլ փոխարենը գործեր սպասավորների միջոցով, ապա Աստված երբեք չէր կարողանա նվաճել մեծ կարմիր վիշապին, ոչ էլ ի վիճակի կլիներ որպես Թագավոր իշխանություն բանեցնելու մարդկանց մեջ։ Մարդկությունն անկարող կլիներ ճանաչել բուն Աստծուն իրականության մեջ, ուստի սա դեռևս Սատանայի իշխանությունը կլիներ։ Այսպիսով՝ գործի այս փուլը պետք է անձամբ արվի Աստծու մարմնացած մսեղիի կողմից։ Եթե մսեղին փոխվեր, ապա ծրագրի այս փուլը երբեք չէր կարող ավարտվել, քանի որ տարբեր մսեղիների նշանակությունն ու բուն էությունը նույնը չէին լինի։ Մարդիկ կարող են միայն ըմբռնել այս նախադասությունները որպես բառեր և վարդապետություններ, քանի որ արմատը պահվում է Աստծու ձեռքերում։ Աստված ասաց. «Բայց չկա մեկը, որ հասկանա՝ արդյոք սա ի վերջո Հոգու գործողությունն է, թե մարմնի գործառույթը։ Մարդկանցից մի ամբողջ կյանք կպահանջվեր միայն այս մեկ բանը մանրամասնորեն փորձառաբար ապրելու համար»։ Մարդիկ այնքան շատ տարիներ ապականվել են Սատանայի կողմից և վաղուց կորցրել են հոգևոր հարցերի իրենց գիտակցությունը։ Այս պատճառով Աստծու խոսքերի ընդամենը մեկ նախադասությունը խնջույքի պես է մարդկանց աչքերի համար։ Հոգու և հոգիների միջև եղած հեռավորության պատճառով բոլոր նրանք, ովքեր հավատում են Աստծուն, կարոտի զգացում են տածում Նրա հանդեպ, և բոլորը պատրաստակամ են ավելի մոտենալու Նրան և դուրս թափելու իրենց սրտերը։ Սակայն նրանք չեն համարձակվում շփվել Նրա հետ և փոխարենը պարզապես ակնածանքով նայում են հեռվից։ Սա Հոգու ունեցած ձգողականության ուժն է։ Քանի որ Աստված Աստված է, որին մարդիկ պետք է սիրեն, և Նրա մեջ կան անսահման տարրեր, որոնք նրանք պետք է սիրեն, բոլորը սիրում են Նրան, և բոլորը ցանկանում են վստահել Նրան։ Ճշմարտությունն այն է, որ յուրաքանչյուր ոք աստվածասեր սիրտ ունի. պարզապես Սատանայի պատճառած անհանգստությունները թույլ չեն տվել թմրած, բթամիտ, խղճալի մարդկանց ճանաչել Աստծուն։ Ահա թե ինչու Աստված խոսեց այն ճշմարիտ զգացմունքների մասին, որ մարդիկ ունեն Իր հանդեպ. «Մարդիկ երբեք չեն ատել Ինձ իրենց սրտերի ամենախորքերում. ավելի շուտ, նրանք կառչում են Ինձ իրենց հոգիների խորքերում… Իմ գործնականությունը մարդկանց շվարեցնում է, տարակուսանքի ու շփոթության մեջ գցում, և այնուամենայնիվ նրանք պատրաստակամ են ընդունելու այն»։ Սա փաստացի իրադրությունն է Աստծուն հավատացողների սրտերի խորքում։ Երբ մարդիկ իսկապես ճանաչում են Աստծուն, նրանց վերաբերմունքը Նրա հանդեպ բնականաբար փոխվում է, և նրանք կարող են իրենց հոգիների գործառույթի շնորհիվ գովաբանություն արտահայտել իրենց սրտերի խորքերից։ Աստված այնտեղ է՝ բոլոր մարդկանց հոգիների խորքերում, բայց Սատանայի ապականության պատճառով մարդիկ Աստծուն շփոթել են Սատանայի հետ։ Աստծու գործն այսօր սկսվում է հենց այս խնդրով և հոգևոր ոլորտում այն եղել է ճակատամարտի կենտրոնը սկզբից մինչև վերջ։


Գլուխ 16

Մարդկային տեսանկյունից Աստված այնքան մեծ է, այնքան առատ, այնքան զարմանահրաշ, այնքան անըմբռնելի. մարդկանց աչքերում Աստծու խոսքերը ելնում են վեր և համարվում են աշխարհի մեծագույն գլուխգործոց։ Բայց քանի որ մարդիկ չափազանց շատ թերություններ ունեն, և նրանց միտքը չափազանց պարզունակ է, ու ավելին՝ քանի որ իրողություններ ընդունելու նրանց կարողությունը չափազանց թույլ է, անկախ նրանից՝ որքան հստակ է Աստված ասում Իր խոսքերը, նրանք մնում են նստած ու անշարժ՝ ասես տառապելով հոգեկան հիվանդությամբ։ Երբ քաղցած են, չեն հասկանում, որ պետք է ուտեն. երբ ծարավ են, չեն հասկանում, որ պետք է խմեն. պարզապես շարունակ գոռում են ու գոչում, ասես իրենց հոգու խորքում աննկարագրելի դժվարություն են ապրում, սակայն ի վիճակի չեն խոսելու դրա մասին։ Երբ Աստված արարեց մարդկությանը, Նրա մտադրությունն այն էր, որ մարդն ապրի բնականոն մարդկայնությամբ և ընդունի Աստծու խոսքերն իր բնազդներին համապատասխան։ Բայց քանի որ հենց սկզբից մարդը ենթարկվեց Սատանայի գայթակղությանը, այսօր նա շարունակում է անկարող լինել ինքն իրեն ազատելու և դեռևս անկարող է տեղեկանալ այն խարդավանքներին, որոնք Սատանան իրականացրել է հազարավոր տարիների ընթացքում։ Բացի այդ՝ մարդն օժտված չէ Աստծու խոսքերը լիովին ճանաչելու ունակություններով. այս ամենը հանգեցրել է ներկայիս իրավիճակին։ Այսօրվա դրությամբ, մարդիկ դեռ ապրում են Սատանայի գայթակղության վտանգի տակ և ուստի մնում են անկարող ճիշտ կերպով ըմբռնել Աստծու խոսքերը։ Բնականոն մարդկանց խառնվածքի մեջ չկա խոտորություն կամ նենգություն, մարդիկ բնականոն հարաբերություններ ունեն միմյանց հետ, նրանք չեն մեկուսանում, և նրանց կյանքը ո՛չ միջակ է, ո՛չ անկումային։ Նրանք փառաբանում են Աստծուն ողջ մարդկության մեջ, և Նրա խոսքերը թափանցում են մարդկանց մեջ։ Մարդիկ ապրում են միմյանց հետ խաղաղությամբ և Աստծու խնամքի ու պաշտպանության ներքո, երկիրը լիքն է ներդաշնակությամբ՝ առանց Սատանայի անհանգստության, և Աստծու փառքը մեծագույն կարևորություն ունի մարդկանց մեջ։ Նման մարդիկ հրեշտակների պես են՝ մաքուր, կենսուրախ, երբեք չեն տրտնջում Աստծուց և իրենց ողջ ջանքերը նվիրում են բացառապես երկրի վրա Աստծու փառքին։ Այժմ խավար գիշերվա ժամանակն է. բոլորը խարխափում են ու փնտրում։ Խավարչտին գիշերից նրանց մազերը բիզ-բիզ են կանգնում, և նրանք չեն կարողանում չդողալ. երբ մարդ ուշադիր լսում է, ասես հյուսիսարևմտյան ոռնացող քամին է փչում պոռթկում առ պոռթկում՝ ուղեկցվելով մարդու սգավոր հեծեծանքներով։ Մարդիկ վշտանում և լաց են լինում իրենց ճակատագրի համար։ Ինչո՞ւ է, որ նրանք կարդում են Աստծու խոսքերը, բայց անկարող են հասկանալ դրանք։ Ասես նրանց կյանքը հուսահատության եզրին է, ասես մահն ուր որ է պիտի հասնի նրանց, ասես նրանց վերջին օրն իրենց աչքի առաջ է։ Նման թշվառ հանգամանքները հենց այն պահն են, երբ տկար հրեշտակները կանչում են Աստծուն՝ պատմելով իրենց իսկ վշտերի մասին մեկը մյուսին հաջորդող սգավոր ճիչերով։ Հենց սա է պատճառը, որ Աստծու որդիների և ժողովրդի մեջ աշխատող հրեշտակներն այլևս երբեք չեն իջնի մարդու վրա. սրա նպատակն է կանխել մսեղիի մեջ եղած ժամանակ նրանց՝ Սատանայի մանիպուլյացիայի մեջ ընկնելը՝ անկարող լինելով ազատել իրենց, և ուստի նրանք աշխատում են միայն հոգևոր ոլորտում, որն անտեսանելի է մարդու համար։ Այսպիսով՝ երբ Աստված ասում է. «Երբ Ես բարձրանամ գահին մարդու սրտում, դա կլինի այն պահը, երբ Իմ որդիներն ու Իմ մարդիկ կիշխեն երկրի վրա», Նա նկատի ունի այն ժամանակը, երբ երկրի վրա գտնվող հրեշտակները կվայելեն երկնքում Աստծուն ծառայելու օրհնությունը։ Քանի որ մարդը հրեշտակների հոգիների արտահայտությունն է, Աստված ասում է, որ Ինքը թույլ կտա մարդուն ապրել երկրի վրա այնպես, ասես երկնքում է, և թույլ կտա մարդուն ծառայել Իրեն երկրի վրա այնպես, ինչպես հրեշտակներն են անմիջականորեն ծառայում Իրեն երկնքում. և այսպիսով՝ երկրի վրա իր օրերի ընթացքում մարդը կվայելի երրորդ երկնքի օրհնությունները։ Սա է այն, ինչ իրականում ասվում է այս խոսքերում։

Աստծու խոսքերում այնքան շատ իմաստ է թաքնված։ «Երբ օրը գա, մարդիկ կճանաչեն Ինձ իրենց սրտերի խորքում և կպահեն Ինձ իրենց մտքերում»։ Այս խոսքերն ուղղված են մարդու հոգուն։ Հրեշտակների փխրունության պատճառով նրանք միշտ կախված են Աստծուց ամեն ինչում և միշտ կապված են եղել Աստծուն ու պաշտել են Աստծուն։ Բայց Սատանայի անհանգստության պատճառով նրանք չեն կարող զսպել իրենց և վերահսկել իրենց. ցանկանում են սիրել Աստծուն, բայց անկարող են սիրել Նրան լիարժեքորեն, և ուստի նրանք ցավ են կրում։ Միայն երբ Աստծու գործը հասնի որոշակի կետի, այս խեղճ հրեշտակների՝ Աստծուն ճշմարտապես սիրելու ցանկությունը կարող է իրականանալ, ինչի պատճառով էլ Աստված ասաց այդ խոսքերը։ Հրեշտակների բնությունն է սիրել, կապված լինել և հնազանդվել Աստծուն, սակայն նրանք անկարող են եղել հասնել դրան երկրի վրա և չեն ունեցել այլընտրանք՝ մինչև ներկա ժամանակը համբերություն ցուցաբերելուց բացի։ Կարող եք նայել այսօրվա աշխարհին. բոլոր մարդկանց սրտերում կա Աստված, սակայն մարդիկ անկարող են տարբերել՝ արդյոք իրենց սրտերում եղած Աստված ճշմարիտ Աստված է, թե կեղծ աստված, և թեև նրանք սիրում են իրենց այս Աստծուն, անկարող են ճշմարտապես սիրել Աստծուն, ինչը նշանակում է, որ նրանք որևէ վերահսկողություն չունեն իրենք իրենց հանդեպ։ Աստծու կողմից մերկացված մարդու տգեղ դեմքը Սատանայի ճշմարիտ դեմքն է հոգևոր ոլորտում։ Մարդն ի սկզբանե անմեղ էր և առանց մեղքի, և ուստի մարդու բոլոր ապականված տգեղ դրսևորումները Սատանայի գործողություններն են հոգևոր ոլորտում և հոգևոր ոլորտի շարժընթացի արժանահավատ արձանագրությունն են։ «Այսօր մարդիկ որակավորումներ ունեն և կարծում են, որ կարող են հպարտորեն քայլել Իմ առջև, ծիծաղել ու կատակել Ինձ հետ առանց նվազագույն զսպվածության և շփվել Ինձ հետ որպես հավասարի։ Սակայն մարդը չի ճանաչում Ինձ և կարծում է, որ մենք նման ենք բնությամբ, որ երկուսս էլ մսից ու արյունից ենք և երկուսս էլ բնակվում ենք մարդկային աշխարհում»։ Սա է այն, ինչ Սատանան արել է մարդու սրտում։ Սատանան օգտագործում է մարդու պատկերացումներն ու անզեն աչքերը՝ Աստծուն հակադրվելու համար, սակայն Աստված առանց երկիմաստության պատմում է մարդուն այս իրադարձությունների մասին, որպեսզի մարդը կարողանա խուսափել աղետից այստեղ։ Բոլոր մարդկանց ճակատագրական թերությունն այն է, որ նրանք տեսնում են միայն «մսից ու արյունից մարմին և չեն ընկալում Աստծու Հոգին»։ Սա Սատանայի՝ մարդուն գայթակղելու կողմերից մեկի հիմքն է։ Բոլոր մարդիկ կարծում են, որ միայն այս մարմնի մեջ գտնվող Հոգին կարող է կոչվել Աստված։ Ոչ ոք չի հավատում, որ այսօր Հոգին մարմնացել է և իրականում հայտնվել նրանց աչքի առաջ։ Մարդիկ Աստծուն տեսնում են որպես երկու մաս՝ «հագուստ և մսեղի», և ոչ ոք չի նայում Աստծուն որպես Հոգու մարմնացում, ոչ ոք չի տեսնում, որ մսեղիի էությունն Աստծու բնույթն է։ Մարդկանց երևակայության մեջ Աստված հատկապես բնականոն է, բայց մի՞թե նրանք չգիտեն, որ այս բնականոնության մեջ թաքնված է Աստծու խոր նշանակության մի կողմը։

Երբ Աստված սկսեց ծածկել ողջ աշխարհը, այն խավարչտին դարձավ, և մինչ մարդիկ քնած էին, Աստված օգտվեց այս առիթից՝ իջնելու մարդկանց մեջ, և պաշտոնապես սկսեց արձակել Հոգուն երկրի բոլոր անկյունները՝ ձեռնամուխ լինելով մարդկությանը փրկելու գործին։ Կարելի է ասել, որ երբ Աստված սկսեց մարմնանալ՝ ընդունելով պատկեր, Աստված անձամբ գործեց երկրի վրա։ Ապա սկսվեց Հոգու գործը, և պաշտոնապես մեկնարկեց ողջ գործը երկրի վրա։ Երկու հազար տարի Աստծու Հոգին միշտ գործել է տիեզերքում։ Մարդիկ ո՛չ գիտեն, ո՛չ զգում են սա, բայց վերջին օրերին, այն ժամանակ, երբ այս դարաշրջանը շուտով պիտի ավարտվի, Աստված իջել է երկիր՝ անձամբ գործելու։ Սա վերջին օրերին ծնվածների օրհնությունն է, որոնք զարմանալիորեն ի վիճակի են անձամբ տեսնելու մսեղիում ապրող Աստծու պատկերը։ «Երբ անդունդի ողջ մակերեսը մշուշոտ էր, մարդկանց մեջ Ես սկսեցի ճաշակել աշխարհի դառնությունը։ Իմ Հոգին ճամփորդում է ողջ աշխարհով մեկ և զննում բյուրավոր մարդկանց սրտերը, սակայն Ես նաև նվաճում եմ մարդկությանն Իմ մարմնացած մսեղիում»։ Այսպիսին է ներդաշնակ համագործակցությունը երկնքում գտնվող Աստծու և երկրի վրա գտնվող Աստծու միջև։ Ի վերջո իրենց մտքերում մարդիկ կհավատան, որ երկրի վրա գտնվող Աստված երկնքում գտնվող Աստված է, որ երկինքներն ու երկիրը և բոլոր բաներն արարվել են երկրի վրա գտնվող Աստծու կողմից, որ մարդը վերահսկվում է երկրի վրա գտնվող Աստծու կողմից, որ երկրի վրա գտնվող Աստված երկնքի գործն անում է երկրի վրա, և որ երկնքում գտնվող Աստված հայտնվել է մսեղիում։ Սա երկրի վրա Աստծու գործի վերջնանպատակն է, և ուստի, այս փուլը մսեղիի ժամանակաշրջանում գործի բարձրագույն չափանիշն է. այն իրականացվում է աստվածայնությամբ և ստիպում է բոլոր մարդկանց լիովին համոզվել։ Որքան շատ են մարդիկ փնտրում Աստծուն իրենց պատկերացումներում, այնքան ավելի են զգում, որ երկրի վրա գտնվող Աստված գործնական չէ։ Ուստի, Աստված ասում է, որ մարդիկ փնտրում են Աստծուն դատարկ բառերի և վարդապետությունների մեջ։ Որքան շատ են մարդիկ ճանաչում Աստծուն իրենց պատկերացումներում, այնքան ավելի հմուտ են դառնում բառեր և վարդապետություններ ասելու մեջ և այնքան ավելի հիացմունքի արժանի են դառնում։ Որքան շատ են մարդիկ ասում բառեր և վարդապետություններ, այնքան ավելի են շեղվում Աստծուց, այնքան ավելի անկարող են դառնում ճանաչել մարդու բուն էությունը, այնքան ավելի են ըմբոստանում Աստծու դեմ և այնքան ավելի են հեռանում Աստծու պահանջներից։ Մարդու հանդեպ Աստծու պահանջներն այնքան գերբնական չեն, որքան մարդիկ են երևակայում, սակայն երբեք ոչ ոք ճշմարտապես չի հասկացել Աստծու մտադրությունները, և ուստի Աստված ասում է. «Մարդիկ փնտրում են միայն անծայրածիր երկնքում կամ ալեկոծ ծովի վրա կամ խաղաղ լճի վրա կամ դատարկ բառերի և վարդապետությունների մեջ»։ Որքան շատ պահանջներ է Աստված դնում մարդու առաջ, այնքան ավելի են մարդիկ զգում, որ Աստված անհասանելի է, և այնքան ավելի են հավատում, որ Աստված մեծ է։ Ուստի, իրենց գիտակցության մեջ Աստծու բերանից ասված բոլոր խոսքերն անհասանելի են մարդու համար՝ Աստծուն չթողնելով այլընտրանք՝ բացի անձամբ գործելուց. մինչդեռ մարդը նվազագույն հակվածություն անգամ չունի Աստծու հետ համագործակցելու և պարզապես համառում է իր գլուխը խոնարհելու և իր մեղքերը խոստովանելու մեջ՝ փորձելով լինել խոնարհ և հնազանդվող։ Հետևաբար, առանց գիտակցելու, մարդիկ մտնում են նոր կրոնի մեջ, կրոնական արարողության մեջ, որն ավելի ծայրահեղ է, քան անգամ կրոնական եկեղեցիներում։ Որպես այդպիսին, անհրաժեշտ է փոխակերպել նրանց բացասական վիճակը դրականի և այսպիսով վերականգնել նրանց բնականոն իրադրությունը. եթե ոչ, մարդն է՛լ ավելի կխճճվի ծուղակի մեջ։

Ինչո՞ւ է Աստված Իր արտահայտումներից շատերում կենտրոնանում լեռներն ու ջրերը նկարագրելու վրա։ Արդյո՞ք այս խոսքերում խորհրդանշական իմաստ կա։ Աստված ոչ միայն թույլ է տալիս մարդուն տեսնել Իր գործերն Իր մսեղիում, այլև թույլ է տալիս մարդուն հասկանալ Իր զորությունը երկնակամարում։ Այսպիսով, անկասկած հավատալով, որ սա Աստված է մսեղիում, միաժամանակ, մարդիկ նաև ճանաչում են գործնական Աստծու գործերը, և այսկերպ երկրի վրա գտնվող Աստված ուղարկվում է երկինք, իսկ երկնքում գտնվող Աստված բերվում է երկիր, ինչից հետո միայն մարդիկ ունակ են դառնում առավել լիարժեքորեն տեսնելու այն ամենը, ինչ Աստված է, և ձեռք բերելու Աստծու ամենակարողության ավելի մեծ ճանաչողություն։ Որքան ավելի է Աստված ի վիճակի նվաճելու մարդկությանը մսեղիում և անդրանցնել մարմնից՝ ճամփորդելով ինչպես վերևում, այնպես էլ ողջ տիեզերքով մեկ, այնքան ավելի են մարդիկ ի վիճակի տեսնելու Աստծու գործերը՝ հիմնվելով գործնական Աստծուն տեսնելու վրա, և այսպիսով ճանաչել Աստծու գործի ճշմարտացիությունը ողջ տիեզերքում․ որ այն կեղծ չէ, այլ իրական է, և այսպես նրանք իմանում են, որ այսօրվա գործնական Աստված Հոգու մարմնացումն է և նույն տեսակի մսեղեն մարմնից չէ, ինչ մարդը։ Ուստի, Աստված ասում է. «Բայց երբ Ես թափում եմ զայրույթս, լեռներն անմիջապես մաս-մաս են լինում, գետինն անմիջապես սկսում է ցնցվել, ջուրն անմիջապես ցամաքում է, իսկ մարդն անմիջապես պաշարվում է աղետով»։ Երբ մարդիկ կարդում են Աստծու խոսքերը, նրանք կապում են դրանք Աստծու մսեղիի հետ, և այսպիսով՝ հոգևոր ոլորտի գործն ու խոսքերն ուղղակիորեն մատնացույց են անում Աստծուն մսեղիում, ինչը հանգեցնում է ավելի արդյունավետ հետևանքի։ Երբ Աստված խոսում է, դա հաճախ երկնքից երկիր է, իսկ հետո ևս մեկ անգամ՝ երկրից երկինք, որից հետո բոլոր մարդիկ մնում են անկարող ըմբռնել Աստծու խոսքերի դրդապատճառներն ու ակունքները։ «Երբ Ես երկինքներում եմ, աստղերը երբեք խուճապի չեն մատնվել Իմ ներկայության պատճառով։ Փոխարենը՝ նրանք իրենց ողջ սիրտն ու ուժը ներդնում են Ինձ համար իրենց աշխատանքի մեջ»։ Այսպիսին է երկնքի վիճակը։ Աստված համակարգված կերպով դասավորում է ամեն ինչ երրորդ երկնքում, և Աստծուն ծառայող բոլոր սպասավորներն անում են իրենց սեփական աշխատանքն Աստծու համար։ Նրանք երբեք չեն արել որևէ բան, որն ըմբոստանար Աստծու դեմ, ուստի չեն մատնվում Աստծու ասած խուճապին, այլ փոխարենն իրենց սիրտն ու ուժը ներդնում են իրենց գործի մեջ։ Երբեք որևէ անկարգություն չկա, և այսպիսով՝ բոլոր հրեշտակներն ապրում են Աստծու լույսի մեջ։ Մինչդեռ իրենց ըմբոստության և Աստծուն չճանաչելու պատճառով երկրի վրայի բոլոր մարդիկ ապրում են խավարի մեջ, և որքան ավելի են նրանք հակադրվում Աստծուն, այնքան ավելի են ապրում խավարի մեջ։ Երբ Աստված ասում է. «Որքան ավելի լուսավոր են երկինքները, այնքան ավելի խավար է աշխարհը դրանց տակ», Նա նկատի ունի այն, թե ինչպես է Աստծու օրն ավելի ու ավելի մոտենում ողջ մարդկությանը։ Այսպիսով՝ Աստծու 6000-ամյա զբաղվածությունը երրորդ երկնքում շուտով կեզրափակվի։ Երկրի վրայի բոլոր բաները մտել են վերջնական փուլ, և շուտով յուրաքանչյուրը կկտրվի Աստծու ձեռքից։ Որքան ավելի են մարդիկ խորանում վերջին օրերի ժամանակի մեջ, այնքան ավելի են ի վիճակի ճաշակելու ապականությունը մարդկային աշխարհում։ Որքան ավելի են խորանում վերջին օրերի ժամանակի մեջ, այնքան ավելի են տարվում իրենց սեփական մսեղիով։ Կան անգամ շատերը, ովքեր ցանկանում են շրջել աշխարհի թշվառ վիճակը, սակայն նրանց հույսը կորչում է իրենց հառաչանքների մեջ Աստծու գործերի պատճառով։ Ուստի, երբ մարդիկ զգում են գարնան ջերմությունը, Աստված ծածկում է նրանց աչքերը, և այսպես նրանք լողում են ալեկոծ ալիքների վրա, և նրանցից ոչ մեկն ունակ չէ հասնելու հեռավոր փրկանավակին։ Քանի որ մարդիկ ի բնե տկար են, Աստված ասում է, որ չկա մեկը, ով կարող է շրջել իրերի ընթացքը։ Երբ մարդիկ կորցնում են հույսը, Աստված սկսում է խոսել ողջ տիեզերքի հետ։ Նա սկսում է փրկել ողջ մարդկությանը, և միայն դրանից հետո են մարդիկ ի վիճակի վայելելու նոր կյանքը, որը գալիս է այն բանից հետո, երբ իրերի ընթացքը շրջվում է։ Այսօրվա մարդիկ իրենք իրենց հիմարացնելու փուլում են։ Քանի որ նրանց առջև ընկած ճանապարհն այնքան ամայի ու անորոշ է, և քանի որ նրանց ապագան «անսահման» է և «առանց սահմանների», այս դարաշրջանի մարդիկ պայքարելու հակում չունեն և պարզապես անցկացնում են իրենց օրերը Հանհաո թռչնի պես[ա]։ Երբեք չի եղել որևէ մեկը, ով լրջորեն ձգտել է ապրելու և փորձելու հասկանալ մարդկային կյանքը. փոխարենը՝ նրանք սպասում են այն օրվան, երբ երկնքում գտնվող Փրկիչը հանկարծակի կիջնի՝ շրջելու աշխարհի թշվառ վիճակը, որից հետո միայն նրանք կփորձեն լրջորեն ապրել։ Այսպիսին է ողջ մարդկության ճշմարիտ վիճակը և բոլոր մարդկանց մտածելակերպը։

Այսօր Աստված կանխագուշակում է մարդու ապագա նոր կյանքը մարդու ներկայիս մտածելակերպի լույսի ներքո։ Սա լույսի այն նշույլն է, որ հայտնվում է, որի մասին խոսում է Աստված։ Այն, ինչ Աստված կանխագուշակում է, այն է, ինչն ի վերջո պիտի իրագործվի Աստծու կողմից, և Սատանայի նկատմամբ Աստծու հաղթանակի պտուղներն են։ «Ես շարժվում եմ բյուրավոր մարդկանց վրայով և դիտում եմ ամենուր։ Ոչինչ այլևս հին տեսք չունի, և ոչ մի մարդ այնպիսին չէ, ինչպիսին նախկինում էր։ Ես հենվում եմ գահին, Ես թեքվում եմ ողջ տիեզերքի վրա․․․»։ Սա Աստծու ներկայիս գործի արդյունքն է։ Աստծու բոլոր ընտրյալ մարդիկ վերադառնում են իրենց սկզբնական նմանությանը, ինչի պատճառով հրեշտակները, որոնք տառապել են այնքան շատ տարիներ, ազատվում են, ճիշտ ինչպես Աստված ասում է. «նրանց դեմքերը նման են մարդու սրտում առկա սրբի դեմքին»։ Քանի որ հրեշտակներն աշխատում են երկրի վրա և ծառայում են Աստծուն երկրի վրա, և քանի որ Աստծու փառքը տարածվում է աշխարհով մեկ, երկինքը բերվում է երկիր, իսկ երկիրը բարձրացվում է երկինք։ Հետևաբար, մարդն այն օղակն է, որը կապում է երկինքն ու երկիրը․ երկինքն ու երկիրն այլևս հեռու չեն, այլևս բաժանված չեն, այլ միացած են որպես մեկ։ Ողջ աշխարհում գոյություն ունեն միայն Աստված և մարդը։ Չկա փոշի կամ կեղտ, և բոլոր բաները նորոգված են՝ երկնքի տակ կանաչ մարգագետնում պառկած փոքրիկ գառնուկի պես, որը վայելում է Աստծու ողջ շնորհը։ Եվ հենց կանաչի գալստյան պատճառով է, որ կյանքի շունչը շողարձակում է, քանզի Աստված գալիս է աշխարհ՝ մարդու կողքին հավիտյան ապրելու համար, ճիշտ ինչպես ասվեց Աստծու բերանից, որ «Ես կարող եմ կրկին խաղաղությամբ բնակվել Սիոնում»։ Սա Սատանայի պարտության խորհրդանիշն է, սա Աստծու հանգստի օրն է, և այս օրը պիտի գովերգվի ու հռչակվի բյուրավոր մարդկանց կողմից և հիշվի նրանց կողմից։ Երբ Աստված հանգստանում է գահի վրա, դա նաև այն ժամանակն է, երբ Աստված եզրափակում է Իր գործը երկրի վրա, և դա հենց այն պահն է, երբ Աստծու բոլոր խորհուրդները բացահայտվում են մարդուն. Աստված և մարդը հավիտյան ներդաշնակության մեջ կլինեն, երբեք չեն բաժանվի․ այսպիսին են թագավորության գեղեցիկ տեսարանները։

Խորհուրդների մեջ թաքնված են խորհուրդներ․ Աստծու խոսքերը ճշմարտապես խորն են ու անըմբռնելի։

Ծանոթություն

ա. Հանհաո թռչնի պատմությունը շատ նման է Եզոպոսի «Մրջյունն ու մորեխը» առակին։ Հանհաո թռչունը նախընտրում է քնել՝ բույն շինելու փոխարեն, երբ եղանակը տաք է՝ չնայած իր հարևանի՝ կաչաղակի բազմակի զգուշացումներին։ Երբ ձմեռը գալիս է, թռչունը ցրտահարվում է և սատկում։

Ճշմարտությունն այն է, որ բոլոր արտահայտումները, որոնք դուրս են գալիս Աստծու բերանից, անհայտ են մարդկանց. դրանք բոլորն այնպիսի լեզու են, որը մարդիկ չեն լսել։ Ուստի կարելի է ասել, որ Աստծու խոսքերն ինքնին խորհուրդ են։ Մարդկանց մեծամասնությունը սխալմամբ հավատում է, որ խորհուրդները միայն այնպիսի բաներ են ներառում, որոնք մարդկային պատկերացումները չեն կարող ըմբռնել, երկնքի հարցեր, որոնք Աստված այժմ թույլ է տալիս մարդկանց իմանալ, կամ այն բանի ճշմարտությունը, թե ինչ է Աստված անում հոգևոր ոլորտում։ Սրանից ակնհայտ է դառնում, որ մարդիկ հավասարապես չեն վերաբերվում Աստծու բոլոր խոսքերին, ոչ էլ բարձր են գնահատում դրանք. ավելի շուտ նրանք կենտրոնանում են այն բանի վրա, ինչ իրենք են «խորհուրդներ» կարծում։ Սա ապացուցում է, որ մարդիկ չգիտեն՝ ինչ են Աստծու խոսքերը կամ ինչ են խորհուրդները. պարզապես կարդում են Նրա խոսքերն իրենց իսկ պատկերացումների շրջանակում։ Իրականությունն այն է, որ Աստծու խոսքերը ճշմարտապես սիրող ոչ մի մարդ չկա, և ճիշտ սա է Նրա այն խոսքի արմատը, թե «մարդիկ Ինձ հիմարացնելու փորձագետներ են»։ Այնպես չէ, որ Աստված մարդկանց ներկայացնում է որպես որևէ արժանիքից զուրկ կամ լիակատար խառնաշփոթի մեջ գտնվող. սա նկարագրում է մարդկության փաստացի վիճակը։ Մարդիկ իրենք էլ այնքան հստակ չգիտեն, թե իրականում որքան տեղ է Աստված զբաղեցնում իրենց սրտերում. միայն Աստված Ինքը լիովին գիտի դա։ Հետևաբար, այս պահին մարդիկ նման են ծծկեր մանուկների։ Թե ինչու են նրանք կաթ խմում և ինչու պետք է ողջ մնան, լիովին անտեղյակ են։ Միայն մայրն է հասկանում մանկան կարիքները․ նա թույլ չի տա, որ մանուկը սովամահ լինի, ոչ էլ որ ուտելով իրեն մահվան հասցնի։ Աստված ամենից լավ գիտի մարդկանց կարիքները, ուստի երբեմն Նրա սերն է մարմնավորվում Իր խոսքերում, երբեմն Նրա դատաստանն է բացահայտվում դրանցում, երբեմն դրանք խոցում են մարդկանց մինչև նրանց սրտերի խորքը, իսկ երբեմն անկեղծ են և լուրջ։ Սա թույլ է տալիս մարդկանց զգալ Աստծու բարությունն ու հասանելիությունը, և որ Նա իրենց երևակայության մեջ եղող այն ազդեցիկ կերպարը չէ, որին հնարավոր չէ դիպչել։ Ոչ էլ մարդկանց մտքերում եղող Երկնքի Որդին է, ում երեսին հնարավոր չէ ուղիղ նայել, և առավել ևս դահիճ չէ, ով մորթում է անմեղներին մարդկանց պատկերացրածի պես։ Աստծու ողջ բնույթը բացահայտվում է Նրա գործում. այսօր մարմնացած Աստծու բնույթը դեռևս մարմնավորվում է Նրա գործի միջոցով։ Այսպիսով՝ Աստծու սպասավորությունը խոսքերի սպասավորություն է․ խնդիրն այն չէ, թե ինչ է Նա անում կամ ինչպես է արտաքուստ երևում։ Ի վերջո յուրաքանչյուր ոք խրատ ձեռք կբերի Աստծու խոսքերից և դրանց շնորհիվ ավարտուն կդարձվի։ Իրենց փորձառության մեջ, Աստծու խոսքերով ուղղորդվելով, մարդիկ կիրարկման ուղի կստանան և Աստծու բերանից ելած խոսքերի միջոցով կճանաչեն Նրա ողջ բնույթը։ Նրա խոսքերի շնորհիվ Աստծու ողջ գործը կիրականանա, մարդիկ կկենդանանան, և բոլոր թշնամիները կպարտվեն։ Սա է հիմնական գործը, որը ոչ ոք չի կարող անտեսել։ Եկեք նայենք Նրա խոսքերին. «Իմ արտահայտումները հնչում են որպես որոտ՝ լույս սփռելով բոլոր ուղղություններով և ողջ երկրի վրա, և որոտի ու կայծակի մեջ մարդը տապալվում է։ Ոչ ոք երբեք հաստատուն չի մնացել որոտի և կայծակի մեջ. մեծամասնությունը սաստիկ սարսափած է Իմ լույսի գալստից և չգիտի՝ ինչ անի»։ Հենց որ Աստված բացում է Իր բերանը, խոսքեր են դուրս գալիս։ Նա ամեն ինչ իրագործում է խոսքերի միջոցով, բոլոր բաները փոխակերպվում են դրանցով, և բյուրավոր մարդիկ նորոգվում են դրանց միջոցով։ Ինչի՞ն են վերաբերում «որոտն ու կայծակը»։ Եվ ինչի՞ն է վերաբերում «լույսը»։ Ոչ մի բան չի կարող խուսափել Աստծու խոսքերից։ Նա դրանք օգտագործում է՝ մերկացնելու մարդկանց մտքերը և նկարագրելու համար նրանց տգեղությունը․ Նա խոսքեր է օգտագործում՝ էտելու նրանց հին բնությունները և ավարտուն դարձնելու Իր բոլոր մարդկանց։ Մի՞թե ճիշտ սա չէ Աստծու խոսքերի կարևորությունը։ Ողջ տիեզերքում, առանց Աստծու խոսքերի, որոնք աջակցում և սատարում են նրանց, ողջ մարդկությունը վաղուց կործանված կլիներ և կդադարեր գոյություն ունենալուց։ Սա է Աստծու արածի սկզբունքը և այն եղանակը, որով Նա գործում է Իր վեցհազարամյա տնօրինման ծրագրի ընթացքում։ Սա պարզ է դարձնում Աստծու խոսքերի կարևորությունը։ Դրանք խոցում են ուղիղ մարդկանց հոգիների խորքերը։ Հենց որ մարդիկ տեսնում են Նրա խոսքերը, ապշահար ու սարսափահար են լինում և շտապով փախչում են։ Նրանք ցանկանում են խուսափել Նրա խոսքերի իրականությունից, ինչն էլ այն պատճառն է, որ այս «փախստականներին» կարելի է տեսնել ամենուր։ Հենց որ Աստծու խոսքերն արձակվում են, մարդիկ դիմում են փախուստի։ Սա մարդկության տգեղության պատկերի մի տեսանկյունն է, որն Աստված նկարագրում է։ Հենց հիմա բոլոր մարդիկ աստիճանաբար արթնանում են իրենց թմբիրից. կարծես բոլորը նախկինում թուլամտություն էին զարգացրել և հիմա, երբ տեսնում են Աստծու խոսքերը, կարծես տառապում են այդ հիվանդության մնացորդային հետևանքներից և անկարող են վերականգնել իրենց նախկին վիճակները։ Իրականում բոլոր մարդիկ այսպիսին են, և սա նաև այս խոսքերի ճշմարիտ նկարագրությունն է. «Շատ մարդիկ, ազդված այս թույլ լուսարձակումից, ակնթարթորեն արթնանում են իրենց պատրանքներից։ Սակայն ոչ ոք երբեք չի գիտակցել, որ եկել է այն օրը, երբ Իմ լույսն իջնում է երկրի վրա»։ Ահա թե ինչու Աստված ասաց. «Մարդկանց մեծամասնությունը պապանձվում է լույսի հանկարծակի գալստից»։ Այսպես ասելը միանգամայն տեղին է։ Մարդկության՝ Աստծու նկարագրությունը ոչ մի ճեղք չունի, նույնիսկ ասեղի ծայրի չափ, և Նա իսկապես այն ճշգրտորեն և անսխալ է ձևակերպել, ինչի շնորհիվ բոլոր մարդիկ լիովին համոզված են։ Ավելին՝ առանց հասկանալու՝ նրանց սերն Աստծու հանդեպ սկսել է կուտակվել իրենց սրտերի խորքից։ Միայն այսպես է Աստծու դիրքն այնտեղ դառնում էլ ավելի իրական, և սա նաև այն ճանապարհներից մեկն է, որով Աստված գործում է։

«Մարդկանց մեծամասնությունը պարզապես շփոթահար է. լույսը խոցում է նրանց աչքերը և տապալում ցեխի մեջ»։ Քանի որ նման մարդիկ դեմ են գնում Աստծու կամքին (այսինքն՝ դիմակայում են Աստծուն), երբ Նրա խոսքերը գալիս են, նրանք հանդիմանություն են կրում իրենց ըմբոստության պատճառով․ ահա թե ինչու է ասվում, որ նրանց աչքերը վնասվում են լույսից։ Նման մարդիկ արդեն հանձնվել են Սատանային. ուստի նոր գործի մեջ մտնելիս նրանք ո՛չ լուսավորություն ունեն, ո՛չ էլ լուսավորում։ Բոլոր նրանք, ովքեր չունեն Սուրբ Հոգու գործը, գրավվել են Սատանայի կողմից, և նրանց սրտերի խորքում Աստծու համար տեղ չկա։ Ուստի ասվում է, որ այս մարդիկ «տապալվում են ցեխի մեջ»։ Այս իրադրությունում գտնվող բոլոր մարդիկ խառնաշփոթի վիճակում են։ Նրանք չեն կարողանում ճիշտ ուղու վրա մտնել, ոչ էլ կարող են վերականգնել բնականոնությունը․ նրանց բոլոր մտքերը հակասում են միմյանց։ Երկրի վրա յուրաքանչյուր ոք ծայրաստիճան ապականվել է Սատանայի կողմից։ Նրանք կենսունակություն չունեն և դիակների գարշահոտություն են արձակում։ Երկրի բոլոր մարդիկ գոյատևում են մանրէների համաճարակի մեջ, որից ոչ ոք չի կարող խուսափել։ Նրանք չեն ցանկանում գոյատևել երկրի վրա, բայց միշտ զգում են, որ ավելի մեծ բան է տեղի ունենալու, որպեսզի մարդիկ տեսնեն իրենց սեփական աչքերով․ ուստի բոլոր մարդիկ իրենց ստիպում են շարունակել ապրել։ Շատ երկար ժամանակ նրանք իրենց սրտերում ուժ չեն ունեցել․ նրանք պարզապես իրենց անտեսանելի հույսերը որպես հոգևոր հենասյուն են օգտագործում և այդպիսով պահում են իրենց գլուխները՝ ձևացնելով, թե մարդ են, և վատնում են երկրի վրա իրենց օրերը։ Կարծես բոլոր մարդիկ մարմնացած դևի որդիներ լինեն։ Ահա թե ինչու Աստված ասաց. «Անկարգությունը ծածկում է երկիրը՝ անտանելիորեն ողորմելի մի տեսարան, որը մոտիկից զննելիս մարդուն անմիջապես լցնում է մելամաղձությամբ»։ Քանի որ այս իրավիճակն է առաջացել, Աստված ողջ տիեզերքում սկսեց «ցանել Իմ Հոգու սերմերը» և սկսեց իրականացնել փրկության Իր գործը ողջ երկրի վրա։ Հենց այս գործի առաջխաղացման պատճառով է, որ Աստված սկսեց ամեն տեսակ աղետներ տեղալ՝ դրանով իսկ փրկելով կարծրասիրտ մարդկանց։ Աստծու գործի փուլերում փրկությունը դեռևս տարբեր աղետների ձև է ընդունում, և դատապարտվածներից ոչ ոք չի կարող խուսափել դրանցից, որպեսզի ի վերջո հնարավոր լինի երկրի վրա հասնել մի իրավիճակի, որն «այնքան խաղաղ է, որքան երրորդ երկինքը։ Այստեղ մեծ ու փոքր արարածները համագոյակցում են ներդաշնակության մեջ՝ երբեք չներքաշվելով «բերանի և լեզվի ընդհարումների» մեջ»։ Աստծու գործի մի տեսանկյունն Իր խոսքերի միջոցով ողջ մարդկությանը նվաճելն ու ընտրյալ մարդկանց ձեռք բերելն է, մյուսը՝ զանազան աղետների միջոցով ապստամբության բոլոր որդիներին նվաճելը։ Սա Աստծու մեծամասշտաբ գործի մի մասն է։ Միայն այսկերպ կարելի է լիովին հասնել երկրի վրա այն թագավորությանը, որն Աստված է ցանկանում, և սա Նրա գործի այն մասն է, որը մաքուր ոսկի է։

Աստված մշտապես պահանջում է, որ մարդիկ ընկալեն երկնքի շարժումները։ Կարո՞ղ են նրանք իսկապես հասնել դրան։ Իրականությունն այն է, որ ելնելով մարդկանց ներկայիս, փաստացի վիճակից, երբ ավելի քան 5900 տարի ապականվել են Սատանայի կողմից, նրանք չեն կարող համեմատվել Պետրոսի հետ․ ուստի պարզապես չեն կարող հասնել դրան։ Սա Աստծու գործի եղանակներից մեկն է։ Նա չէր ցանկանա, որ մարդիկ պասիվ կերպով սպասեն․ փոխարենը կցանկանար, որ ակտիվորեն փնտրեն։ Միայն այսպես Աստված հնարավորություն կունենա գործելու մարդկանց մեջ։ Լավ կլիներ քեզ փոքր-ինչ ավելի շատ բացատրություն տալ. հակառակ դեպքում մարդիկ պարզապես մակերեսային հասկացողություն կունենան։ Այն բանից հետո, երբ Աստված ստեղծեց մարդկությանը և նրանց հոգիներ շնորհեց, կարգադրեց, որ եթե չկանչեն Իրեն, ապա չեն կարողանա կապվել Իր Հոգու հետ, և ուստի երկնքից եկող «արբանյակային հեռուստատեսությունը» անհնար կլինի ընդունել երկրի վրա։ Երբ Աստված այլևս մարդկանց հոգիներում չէ, դատարկ տեղ է մնում այլ բաների համար, և Սատանան այսպիսով օգտվում է ներս մտնելու հնարավորությունից։ Երբ մարդիկ իրենց սրտերով կապվում են Աստծու հետ, Սատանան անմիջապես խուճապի է մատնվում և շտապում է փախչել։ Մարդկության աղաղակների միջոցով Աստված շնորհում է նրանց այն, ինչի կարիքն ունեն, բայց սկզբում չի «բնակվում» նրանց ներսում։ Պարզապես մշտական օգնություն է ցուցաբերում նրանց իրենց աղաղակների պատճառով, և այդ ներքին ուժից մարդիկ տոկունություն են ձեռք բերում, այնպես որ Սատանան չի համարձակվում ներս մտնել՝ իր կամքով «խաղալու»։ Ուստի, եթե մարդիկ շարունակաբար կապվում են Աստծու Հոգու հետ, Սատանան չի համարձակվում գալ և անհանգստություններ պատճառել։ Առանց Սատանայի անհանգստությունների՝ բոլոր մարդկանց կյանքը բնականոն է, և Աստված այդ ժամանակ հնարավորություն է ունենում անարգել գործելու նրանց ներսում։ Այսպիսով՝ այն, ինչ Աստված ցանկանում է անել, կարող է իրագործվել մարդկանց միջոցով։ Սրանից կարելի է իմանալ, թե ինչու է Աստված մարդկանցից միշտ պահանջել մեծացնել իրենց հավատը, և նաև ասել է. «Ես համապատասխան պահանջներ եմ ներկայացնում՝ ըստ երկրի վրա մարդու հասակի։ Ես երբեք ոչ մեկին դժվարությունների մեջ չեմ գցել, ոչ էլ երբևէ որևէ մեկին խնդրել եմ հանուն Իմ հաճույքի «քամել իր արյունը»։ Մարդկանց մեծամասնությունը շփոթված է Աստծու պահանջներից։ Նրանք զարմանում են, թե ինչու է Աստված շարունակում պահանջներ ներկայացնել իրենց՝ հաշվի առնելով, որ մարդիկ չունեն այդ կարողությունը և անդառնալիորեն ապականվել են Սատանայի կողմից։ Մի՞թե սա Աստծու՝ մարդկանց դժվար կացության մեջ դնել չէ։ Տեսնելով նրանց լուրջ դեմքերը, իսկ հետո տեսնելով նրանց անշնորհք հայացքները՝ չես կարող չծիծաղել։ Մարդկանց զանազան տգեղ արտաքիններն ամենածիծաղելին են․ երբեմն նրանք նման են երեխաների, որոնք սիրում են խաղալ, մինչդեռ երբեմն նման են փոքրիկ աղջկա, ով «մայրիկ» է խաղում։ Երբեմն նրանք նման են մուկ ուտող շան։ Մարդ չգիտի՝ ծիծաղի, թե լաց լինի նրանց այս բոլոր տգեղ վիճակների վրա, և հաճախ, որքան քիչ են մարդիկ կարողանում ընկալել Աստծու մտադրությունները, այնքան ավելի հակված են փորձանքի մեջ ընկնելու։ Ուստի Աստծու հետևյալ խոսքերը՝ «Մի՞թե Ես այն Աստված եմ, ով պարզապես լռություն է պարտադրում Իմ արարչագործության բաներին», բավարար են ցույց տալու համար, թե որքան հիմար են մարդիկ, և նաև ցույց են տալիս, որ ոչ մի մարդ չի կարող հասկանալ Աստծու մտադրությունները։ Նույնիսկ եթե բարձրաձայնում է, թե որոնք են Իր մտադրությունները, նրանք անկարող են հաշվի առնել դրանք։ Նրանք միայն կատարում են Աստծու գործը՝ ըստ մարդկային մտադրությունների։ Ուստի ինչպե՞ս կարող են ըմբռնել Նրա մտադրությունները։ «Ես քայլում եմ երկրի վրա՝ ամենուր տարածելով Իմ բուրմունքը, և ամեն վայրում Ես թողնում եմ Իմ կերպարանքը։ Յուրաքանչյուր վայր արձագանքում է Իմ ձայնի հնչյունով։ Մարդիկ ամենուր կարոտով կանգ են առնում երեկվա գեղեցիկ տեսարանների վրա, քանզի ողջ մարդկությունը հիշում է անցյալը…»։ Սա կլինի իրավիճակը, երբ թագավորությունը ձևավորվի։ Իրականում, մի քանի վայրերում Աստված արդեն մարգարեացել է թագավորության իրագործման գեղեցկության մասին, և այս ամենը միասին կազմում են թագավորության ամբողջական պատկերը։ Սակայն մարդիկ ոչ մի ուշադրություն չեն դարձնում դրան․ նրանք պարզապես դիտում են այն, կարծես մուլտֆիլմ լինի։

Սատանայի հազարամյակների ապականության պատճառով մարդիկ միշտ ապրել են խավարում, ուստի չեն անհանգստանում դրանից, ոչ էլ տենչում են լույսը։ Սա հանգեցրել է հետևյալին, հետևաբար, երբ լույսն այսօր գալիս է, «նրանք բոլորը զզվում են Իմ գալստից և վանում են լույսի գալը, կարծես Ես մարդու երկնային թշնամին լինեի։ Մարդն Ինձ ողջունում է իր աչքերի պաշտպանողական լույսով»։ Թեև մարդկանց մեծամասնությունը փորձում է ճշմարիտ սրտով սիրել Աստծուն, Նա դեռևս բավարարված չէ և դեռևս դատապարտում է մարդկությանը։ Սա շփոթեցնող է մարդկանց համար։ Քանի որ նրանք ապրում են խավարում, դեռևս ծառայում են Աստծուն այնպես, ինչպես կանեին լույսի բացակայության պայմաններում։ Այսինքն՝ բոլոր մարդիկ ծառայում են Աստծուն՝ օգտագործելով իրենց սեփական պատկերացումները, և երբ Նա գալիս է, այսպիսին է նրանց իրադրությունը, և նրանք անկարող են ծառայել Նրան՝ ընդունելով նոր լույսը․ ավելի շուտ, նրանք ծառայում են Նրան այն ողջ փորձառությամբ, որն ունեցել են։ Աստված հաճույք չի ստանում մարդկության «նվիրվածությունից», ուստի լույսը չի կարող հավանության արժանանալ խավարում գտնվող մարդկանց կողմից։ Ահա թե ինչու Աստված ասաց վերոհիշյալ խոսքերը․ սա բացարձակապես չի հակասում իրականությանը, և սա Աստծու՝ մարդկությանը վատ վերաբերվելը չէ, ոչ էլ նրանց հանդեպ անարդար գտնվելն է։ Աշխարհի արարչագործությունից ի վեր ոչ մի մարդ ճշմարտապես չի ճաշակել Աստծու ջերմությունը․ մարդիկ բոլորը պաշտպանողական են եղել Աստծու հանդեպ՝ խորապես վախենալով, որ Նա կտապալի և կկործանի իրենց։ Այսպիսով՝ այս 6000 տարիների ընթացքում Աստված միշտ մարդկանց անկեղծության դիմաց ջերմություն է տվել և շարունակել է համբերատարությամբ ուղղորդել նրանց ամեն քայլափոխի։ Սա այն պատճառով է, որ մարդիկ շատ տկար են և անկարող են լիովին ճանաչել Աստծու մտադրությունները կամ սիրել Նրան իրենց սրտի ուզածի չափ, ուստի ակամայից ենթարկվում են Սատանայի մանիպուլյացիային։ Այնուամենայնիվ, Աստված մնում է համբերատար և մի օր՝ այսքան համբերատար լինելուց հետո, այսինքն՝ երբ Նա նորոգի աշխարհը, այլևս մոր պես չի խնամի մարդկանց։ Փոխարենը մարդկանց իրենց համապատասխանող հատուցումներ կտա։ Այս պատճառով այնուհետև տեղի կունենա հետևյալը. «Օվկիանոսի մակերևույթին լողում են մարդկանց դիակները», մինչդեռ «անջուր վայրերում ուրիշ մարդիկ ծիծաղի և երգի մեջ դեռևս վայելում են այն խոստումները, որոնք շնորհել եմ նրանց»։ Սա համեմատություն է պատժվածների և վարձատրվածների նշանակության վայրերի միջև։ «Օվկիանոսի մակերևույթը» վերաբերում է մարդկության հանդիմանության անհատակ անդունդին, որի մասին Աստված խոսել է։ Դա Սատանայի նշանակության վայրն է և այն «հանգստավայրը», որն Աստված պատրաստել է բոլոր նրանց համար, ովքեր դիմակայում են Իրեն։ Աստված միշտ ցանկացել է մարդկության անկեղծ սերը, սակայն մարդիկ չգիտեն դա և անզգա են դրա հանդեպ և դեռևս անում են իրենց սեփական գործը։ Այդ պատճառով Իր բոլոր խոսքերում Աստված միշտ բաներ է պահանջում մարդկանցից և մատնանշում նրանց թերությունները և նրանց համար մատնանշում կիրարկման ուղին, որպեսզի կիրարկեն ըստ այս խոսքերի։ Նա մարդկանց ցույց է տվել Իր սեփական վերաբերմունքը. «Սակայն Ես երբեք անփութորեն չեմ վերցրել ոչ մի մարդկային կյանք՝ խաղալու համար, կարծես այն խաղալիք լիներ։ Ես գիտակցում եմ մարդու տառապանքը և ցավում եմ այն գնի համար, որը վճարել է։ Երբ կանգնած է Իմ առջև, չեմ ցանկանում անակնկալի բերել մարդուն՝ նրան հանդիմանելու համար, ոչ էլ ցանկանում եմ նրան անցանկալի բաներ տալ։ Փոխարենն այս ողջ ընթացքում Ես միայն մատակարարել եմ մարդուն և տվել նրան»։ Երբ մարդիկ կարդում են Աստծու այս խոսքերը, անմիջապես զգում են Նրա ջերմությունը և մտածում են. «Իսկապես, անցյալում գին եմ վճարել Աստծու համար, բայց նաև ձևականորեն եմ վերաբերվել Նրան և երբեմն գանգատվել եմ Նրանից։ Աստված միշտ ուղղորդել է ինձ Իր խոսքերով և այնքան մեծ ուշադրություն է դարձնում իմ կյանքին, սակայն ես երբեմն խաղում եմ դրա հետ, կարծես խաղալիք լինի։ Իսկապես չպետք է դա անեմ։ Աստված այնքան շատ է սիրում ինձ, ուստի ինչո՞ւ չեմ կարող բավականաչափ ջանք թափել»։ Երբ նման մտքեր են ծագում, մարդիկ իսկապես ուզում են ապտակել իրենց իսկ դեմքին, իսկ որոշ մարդկանց քթերն անգամ ջղաձգվում են, և նրանք բարձրաձայն լաց են լինում։ Աստված հասկանում է, թե ինչ են մտածում և խոսում է համապատասխանաբար, և այս մի քանի խոսքերը, որոնք ո՛չ կոշտ են, ո՛չ էլ մեղմ, ոգեշնչում են մարդկանց սերը Նրա հանդեպ։ Ի վերջո Աստված մարգարեացավ Իր գործի փոփոխության մասին, երբ թագավորությունը ձևավորվի երկրի վրա. երբ Աստված երկրի վրա է, մարդիկ կկարողանան ազատ լինել աղետներից ու արհավիրքներից և կկարողանան վայելել շնորհը. սակայն, երբ սկսի մեծ օրվա դատաստանը, դա կլինի այն ժամանակը, երբ Նա հայտնվում է բյուրավոր մարդկանց մեջ, և երկրի վրա Նրա ողջ գործը կավարտվի։ Այդ ժամանակ, քանի որ օրը եկած կլինի, ամեն ինչ կլինի ճիշտ այնպես, ինչպես գրված է Աստվածաշնչում. «Ամբարիշտը թող ամբարշտանա, պիղծը պղծություն անի, արդարը՝ արդար գործեր, սուրբը՝ սրբանա»։ Անարդարները կգան հանդիմանության, իսկ սրբերը կգան գահի առջև։ Ոչ մի մարդ չի կարողանա արժանանալ Աստծու ներողամտությանը, նույնիսկ թագավորության որդիներն ու մարդիկ։ Այս ամենն Աստծու արդարությունն է, և այս ամենը Նրա բնույթի հայտնությունն է։ Նա երկրորդ անգամ հոգատարություն չի ցուցաբերի մարդկության տկարությունների հանդեպ։


Գլուխ 18

Աստծու բոլոր խոսքերը պարունակում են Նրա բնույթի մի մասը։ Աստծու բնույթը չի կարող լիովին արտահայտվել խոսքերով, ինչը բավարար է ցույց տալու, թե որքան շատ հարստություն կա Նրա մեջ։ Այն, ինչ մարդիկ կարող են տեսնել և շոշափել, ի վերջո սահմանափակ է, ինչպես և մարդկանց կարողությունը։ Թեև Աստծու խոսքերը հստակ են, մարդիկ անկարող են դրանք լիովին հասկանալ։ Օրինակ՝ վերցնենք այս խոսքերը. «Կայծակի մեջ բոլոր տեսակի կենդանիները բացահայտվում են իրենց իրական կերպարանքներով։ Այդպես էլ, Իմ լույսով լուսավորված, մարդը վերականգնել է այն սրբությունը, որը մի ժամանակ ուներ։ Օ՜, հին, ապականված աշխարհ։ Ի վերջո այն տապալվել է կեղտոտ ջրի մեջ և, ընկղմվելով մակերեսից ներքև, վերածվել տիղմի»։ Աստծու բոլոր խոսքերը պարունակում են Նրա էությունը, ու թեև բոլոր մարդիկ տեղյակ են այս խոսքերին, ոչ ոք երբևէ չի իմացել դրանց իմաստը։ Աստծու աչքին Իրեն բոլոր դիմադրողներն Իր թշնամիներն են, այսինքն՝ ովքեր չար ոգիներից են, կենդանիներ են։ Սրանից կարելի է դիտարկել եկեղեցու իրական վիճակը։ Բոլոր մարդիկ իրենց քննում են Աստծու խոսքերի լուսավորության ներքո՝ առանց ուրիշների կողմից ուսուցման կամ խրատման կամ ուղղակի վտարման ենթարկվելու, առանց մարդկային այլ գործողությունների ենթարկվելու և առանց ուրիշների կողմից մատնանշվելու։ Այս «մանրադիտակի» միջոցով նրանք շատ հստակորեն տեսնում են, թե իրականում որքան հիվանդություն կա իրենց ներսում։ Աստծու խոսքերում յուրաքանչյուր տեսակի ոգի դասակարգվում և բացահայտվում է իր սկզբնական կերպարանքով. հրեշտակների ոգիներ ունեցողներն ավելի ու ավելի են լուսավորվում, այստեղից էլ՝ Աստծու խոսքերը. «վերականգնելով այն սրբությունը, որը մի ժամանակ ունեին»։ Այս խոսքերը հիմնված են Աստծու ձեռք բերած վերջնական արդյունքի վրա։ Այս պահին, իհարկե, այս արդյունքը դեռևս չի կարող լիովին իրագործվել. դա պարզապես կանխավայելում է, որի միջոցով կարելի է տեսնել Աստծու մտադրությունը։ Այս խոսքերը բավարար են ցույց տալու, որ մեծ թվով մարդիկ կփշրվեն Աստծու խոսքերի մեջ և կպարտվեն բոլոր մարդկանց սրբացման աստիճանական գործընթացում։ Այստեղ «տիղմի վերածվելը» չի հակասում Աստծու՝ աշխարհը կրակով կործանելուն, իսկ «կայծակը» վերաբերում է Աստծու ցասմանը։ Երբ Աստված արձակում է Իր մեծ ցասումը, ողջ աշխարհը դրա արդյունքում ամեն տեսակ աղետներ կփորձառի՝ հրաբխի ժայթքման պես։ Երկնքում բարձր կանգնած՝ կարելի է տեսնել, որ երկրի վրա ամեն տեսակ աղետներ օրեցօր ավելի են մոտենում են ողջ մարդկությանը։ Բարձունքից նայելիս երկիրը ներկայացնում է տարբեր տեսարաններ, որոնք նման են երկրաշարժին նախորդող տեսարաններին։ Հեղուկ կրակն անարգել սլանում է, լավան անզուսպ հոսում է, լեռները տեղաշարժվում են, և սառը լույս է շողում ամենուր։ Ողջ աշխարհն ընկղմվել է կրակի մեջ։ Սա Աստծու՝ Իր ցասումն արձակելու տեսարանն է, և սա Նրա դատաստանի ժամանակն է։ Բոլոր նրանք, ովքեր մսեղիից ու արյունից են, անկարող կլինեն փախչել։ Այսպիսով՝ երկրների միջև պատերազմների և մարդկանց միջև բախումների կարիք չի լինի՝ ողջ աշխարհը կործանելու համար. դրա փոխարեն աշխարհը «գիտակցաբար կվայելի իրեն» Աստծու պատժի օրրանում։ Ոչ ոք չի կարողանա փախչել. բոլոր մարդիկ մեկ առ մեկ պետք է անցնեն այս ծանր փորձության միջով։ Դրանից հետո ողջ տիեզերքը կրկին կշողա սուրբ ճառագումով, և ողջ մարդկությունը կրկին նոր կյանք կսկսի։ Եվ Աստված կհանգստանա տիեզերքի վրա և ամեն օր կօրհնի ողջ մարդկությանը։ Երկինքն անտանելիորեն ամայի չի լինի, այլ կվերականգնի այն կենսունակությունը, որը չի ունեցել աշխարհի արարումից ի վեր։ «Վեցերորդ օրը» հենց այն ժամանակն է, երբ Աստված նոր կյանք կսկսի։ Աստված և մարդկությունը երկուսն էլ կմտնեն հանգստի մեջ, և տիեզերքն այլևս պղտոր կամ կեղտոտ չի լինի, այլ կնորոգվի։ Ահա թե ինչու Աստված ասաց. «Երկիրն այլևս մեռելային անշարժ ու լուռ չէ, երկինքն այլևս ամայի ու մռայլ չէ»։ Երկնքի թագավորության մեջ երբեք չի եղել անարդարություն կամ մարդկային զգացմունքներ, կամ մարդկության ապականված խառնվածքներից որևէ մեկը, որովհետև Սատանայի անհանգստությունն այնտեղ ներկա չէ։ «Մարդիկ» բոլորն ի վիճակի են հասկանալու Աստծու խոսքերը, և երկնային կյանքն ուրախությամբ լի կյանք է։ Երկնքում գտնվող բոլորն ունեն իմաստություն և Աստծու արժանապատվությունը։ Երկնքի և երկրի միջև եղած տարբերությունների պատճառով երկնքի քաղաքացիները չեն կոչվում «մարդիկ». փոխարենն Աստված նրանց «ոգիներ» է կոչում։ Այս երկու անվանումները էական տարբերություններ ունեն. նրանք, ովքեր այժմ կոչվում են «մարդիկ», Սատանայի կողմից ապականվել են, մինչդեռ «ոգիները»՝ ոչ։ Ի վերջո, Աստված երկրի մարդկանց կփոխի երկնքի ոգիների հատկանիշներն ունեցող էակների, և այնուհետև նրանք այլևս չեն ենթարկվի Սատանայի անհանգստությանը։ Սա է «Իմ սրբությունը տարածվել է տիեզերքի վրա և նրա ողջ տարածքում» խոսքերի ճշմարիտ իմաստը։ «Երկիրն իր սկզբնական վիճակում պատկանում է երկնքին, և երկինքը միացված է երկրին։ Մարդը երկինքն ու երկիրը միացնող լարն է։ Մարդու սրբության պատճառով, մարդու նորոգման պատճառով երկինքն այլևս թաքնված չէ երկրից, և երկիրն այլևս լուռ չէ երկնքի հանդեպ»։ Սա ասվում է հրեշտակների ոգիներ ունեցող մարդկանց վերաբերյալ, և այս տեղում «հրեշտակները» կրկին կկարողանան խաղաղ գոյակցել և վերականգնել իրենց սկզբնական վիճակը՝ այլևս մսեղիով չբաժանվելով երկնքի և երկրի ոլորտների միջև։ Երկրի վրայի «հրեշտակները» կկարողանան հաղորդակցվել երկնքում եղող հրեշտակների հետ, երկրի վրայի մարդիկ կիմանան երկնքի խորհուրդները, իսկ երկնքում եղող հրեշտակները կիմանան մարդկային աշխարհի գաղտնիքները։ Երկինքն ու երկիրը կմիավորվեն՝ առանց իրենց միջև հեռավորության։ Սա թագավորության իրականացման գեղեցկությունն է։ Դա այն է, ինչ Աստված կավարտի և մի բան է, որը բոլոր մարդիկ և ոգիները տենչում են։ Բայց կրոնական աշխարհում գտնվողներն այս մասին ոչինչ չգիտեն։ Նրանք պարզապես սպասում են, որ Հիսուս Փրկիչը գա սպիտակ ամպի վրա և տանի իրենց հոգիները՝ երկրի վրա շաղ տված «աղբ» թողնելով (այստեղ «աղբը» վերաբերում է դիակներին)։ Մի՞թե սա այն պատկերացումը չէ, որը կիսում են բոլոր մարդիկ։ Ահա թե ինչու Աստված ասաց. «Օ՜, կրոնական աշխարհ։ Ինչպե՞ս կարող էր այն չկործանվել երկրի վրա Իմ իշխանությունից»։ Երկրի վրա Աստծու ժողովրդի ավարտման պատճառով կրոնական աշխարհը կտապալվի։ Սա է այն «իշխանության» ճշմարիտ իմաստը, որի մասին Աստված խոսեց։ Աստված ասաց. «Կա՞ն արդյոք այնպիսիք, ովքեր Իմ օրը նախատինք են բերում Իմ անվան վրա։ Բոլորն իրենց վախով լի ակնապիշ նայում են Ինձ, և իրենց սրտերում գաղտնի աղաղակում են Ինձ»։ Սա է այն, ինչ Նա ասաց կրոնական աշխարհի կործանման հետևանքների մասին։ Այն ամբողջությամբ կհանձնվի Աստծու գահի առջև Նրա խոսքերի պատճառով և այլևս չի սպասի սպիտակ ամպի իջնելուն կամ չի նայի երկնքին, այլ փոխարենը կնվաճվի Աստծու գահի առջև։ Այստեղից էլ «իրենց սրտերում նրանք գաղտնի աղաղակում են Ինձ» խոսքերը. սա կլինի կրոնական աշխարհի արդյունքհը, որն Աստված ամբողջությամբ կնվաճի։ Սրան է վերաբերում Աստծու ամենակարողությունը՝ տապալել բոլոր կրոնավոր մարդկանց՝ մարդկության ամենաըմբոստներին, որպեսզի նրանք այլևս երբեք չկառչեն Աստծուն ճանաչելու իրենց սեփական պատկերացումներին։

Թեև Աստծու խոսքերը բազմիցս կանխագուշակել են թագավորության գեղեցկությունը, խոսել են դրա տարբեր կողմերի մասին և այն տարբեր տեսանկյուններից նկարագրել, դրանք դեռ չեն կարող լիովին արտահայտել Թագավորության դարաշրջանի յուրաքանչյուր վիճակը, քանի որ մարդկանց ընկալելու կարողությունը չափազանց պակասում է։ Նրա արտահայտած բոլոր խոսքերն ասվել են, բայց մարդիկ դրանց չեն նայել ռենտգենյան ոսպնյակով, և ուստի շարունակում են հստակության ու հասկացողության պակաս ունենալ և անգամ շփոթված են։ Սա մսեղիի ամենամեծ թերությունն է։ Թեև իրենց սրտերում մարդիկ ուզում են սիրել Աստծուն, նրանք դիմադրում են Նրան Սատանայի անհանգստության պատճառով, ուստի Աստված բազմիցս մատնանշել է մարդկանց թմրած ու դանդաղամիտ սրտերը, որպեսզի դրանք վերակենդանանան։ Այն ամենը, ինչ Աստված մերկացնում է, Սատանայի տգեղությունն է, ուստի որքան խիստ են Նրա խոսքերը, այնքան ավելի է ամոթահար լինում Սատանան, այնքան քիչ են կաշկանդվում մարդկանց սրտերը, և այնքան ավելի կարող է արթնանալ մարդկանց սերը։ Այսպես է Աստված գործում։ Քանի որ Սատանան մերկացվել է, և քանի որ նրա էությունը ճանաչվել է, նա այլևս չի համարձակվում զբաղեցնել մարդկանց սրտերը, և ուստի հրեշտակներն այլևս չեն անհանգստանում։ Այսկերպ նրանք սիրում են Աստծուն իրենց ողջ սրտով և մտքով։ Միայն այս ժամանակ է հստակ երևում, որ հրեշտակներն իրենց իսկական անձերով պատկանում և սիրում են Աստծուն։ Միայն այս ճանապարհով կարող է բավարարվել Աստծու մտադրությունը։ «Բոլոր մարդկանց սրտերի ներսում այժմ Ինձ համար տեղ կա։ Այլևս մարդկանց շրջանում չեմ հանդիպի գարշանքի կամ մերժման, քանզի Իմ մեծ գործն արդեն կատարվել է և այլևս չի խոչընդոտվում»։ Սա է վերը նկարագրվածի իմաստը։ Սատանայի անհանգստության պատճառով մարդիկ չեն կարողանում Աստծուն սիրելու համար ժամանակ գտնել և միշտ խճճված են աշխարհի բաներով ու մոլորեցված են Սատանայի կողմից, այնպես որ շփոթահար են մնում։ Ահա թե ինչու է Աստված ասել, որ մարդկությունը «փորձառաբար ապրել է կյանքի դժվարությունները, աշխարհի անարդարությունները և մարդկային ոլորտի խորդուբորդ ճանապարհը, բայց այժմ բնակվում է Իմ լույսի մեջ։ Ո՞վ չի լացում երեկվա անարդարությունների համար»։ Երբ մարդիկ լսում են այս խոսքերը, նրանք զգում են՝ ասես Աստված կարեկցում է իրենց՝ որպես իրենց վշտակից, և այդ պահին միանում է իրենց՝ դժգոհություններ բարձրաձայնելով։ Նրանք հանկարծ զգում են մարդկային աշխարհի ցավը և մտածում. «Այնքան ճիշտ է. ես երբեք ոչինչ չեմ վայելել աշխարհում։ Մորս արգանդից դուրս գալուց ի վեր մինչև հիմա ես փորձառաբար ապրել եմ մարդկային կյանքը և ոչինչ ձեռք չեմ բերել, բայց այնքան շատ եմ տառապել։ Այս ամենն այնքան դատարկ է։ Եվ այժմ ես այնքան ապականված եմ Սատանայի կողմից։ Օ՜։ Եթե Աստծու փրկությունը չլիներ, երբ գար իմ մահվան ժամանակը, մի՞թե ես իմ ողջ կյանքն իզուր ապրած չէի լինի։ Կա՞ արդյոք որևէ իմաստ մարդկային կյանքում։ Զարմանալի չէ, որ Աստված ասաց՝ արևի տակ ամեն բան դատարկ է։ Եթե Աստված այսօր չլուսավորեր ինձ, ես դեռ խավարի մեջ կլինեի։ Ինչպիսի՜ թշվառություն»։ Այդ պահին նրանց սրտերում մի կասկած է առաջանում. «Եթե ես չեմ կարող ձեռք բերել Աստծու խոստումը, ինչպե՞ս կարող եմ շարունակել փորձառաբար ապրել կյանքը»։ Յուրաքանչյուր ոք, ով կարդում է այս խոսքերը, աղոթելիս կարտասվի։ Այսպիսին է մարդկային հոգեբանությունը։ Անհնար կլիներ, որ որևէ մեկը, եթե նա հոգեպես անհավասարակշիռ չէ, կարդար սա և ոչ մի արձագանք չունենար։ Ամեն օր Աստված մերկացնում է բոլոր տեսակի մարդկանց վիճակները։ Երբեմն Նա դժգոհություններ է արտահայտում նրանց անունից։ Երբեմն Նա մարդկանց օգնում է հաղթելու և հաջողությամբ անցնելու որոշակի միջավայրի միջով։ Երբեմն Նա մարդկանց համար մատնանշում է իրենց «փոփակերպումները»։ Հակառակ դեպքում մարդիկ չէին իմանա, թե իրենք որքան են աճել կյանքում։ Երբեմն Աստված մատնանշում է մարդկանց փորձառություններն իրականության մեջ, իսկ երբեմն Նա մատնանշում է նրանց պակասություններն ու թերությունները։ Երբեմն նոր պահանջներ է ներկայացնում նրանց, իսկ երբեմն մատնանշում է նրանց՝ Իրեն հասկանալու աստիճանը։ Այնուամենայնիվ, Աստված նաև ասել է. «Ես այնքան շատ մարդկանց ասած սրտառուչ խոսքեր եմ լսել, այնքան շատ մարդկանց պատմություններ տառապանքի մեջ իրենց ցավալի փորձառությունների մասին. Ես տեսել եմ, թե ինչպես են շատերը դժվարության մեջ անխափան կերպով Ինձ մատուցում իրենց հավատարմությունը, և հետևել եմ, թե ինչպես են շատերը, քայլելով քարքարոտ ճանապարհով, ելք փնտրում»։ Սա դրական կերպարների նկարագրություն է։ «Մարդկային պատմության դրամայի» յուրաքանչյուր դրվագում եղել են ոչ միայն դրական կերպարներ, այլև բացասական։ Հետևաբար, Աստված շարունակում է մերկացնել այս բացասական կերպարների տգեղությունը։ Այսպիսով՝ միայն «դավաճանների» հետ իրենց հակադրության միջոցով է բացահայտվում «արդարադատ մարդկանց» անկոտրում հավատարմությունն ու անվախ քաջությունը։ Բոլոր մարդկանց կյանքում կան բացասական գործոններ, ինչպես նաև, առանց բացառության, դրական գործոններ։ Աստված երկուսն էլ օգտագործում է՝ մերկացնելու մարդկանց իրական էությունը, որպեսզի դավաճանները խոնարհեն իրենց գլուխները և ընդունեն իրենց մեղքերը, և որպեսզի արդարադատ մարդիկ, քաջալերվելով, շարունակեն հավատարիմ մնալ։ Աստծու խոսքերի ենթատեքստերը շատ խորն են։ Երբեմն մարդիկ կարդում են դրանք և ծիծաղից թուլանում, մինչդեռ ուրիշ անգամ միայն լուռ կախում են իրենց գլուխները։ Երբեմն նրանք հիշում են, երբեմն դառնորեն լաց են լինում և խոստովանում իրենց մեղքերը, երբեմն նրանք խարխափում են, իսկ երբեմն՝ փնտրում։ Ընդհանուր առմամբ, մարդկանց արձագանքների մեջ փոփոխություններ են լինում այն տարբեր հանգամանքների պատճառով, որոնցում Աստված խոսում է։ Երբ մարդը կարդում է Աստծու խոսքերը, երբեմն կողքին կանգնածները կարող են անգամ սխալմամբ կարծել, թե այդ մարդը հոգեկան հիվանդ է։ Դիտարկեք այս խոսքերը. «Եվ այսպես, երկրի վրա վիճելի քննարկումներ այլևս չկան, և Իմ խոսքերի արձակմանը հետևելով՝ ժամանակակից դարաշրջանի տարբեր «զենքերը» հետ են վերցվում»։ Միայն «զենքեր» բառը կարող է մի ամբողջ օրվա ծիծաղի պատճառ դառնալ, և երբ որևէ մեկը պատահաբար հիշում է «զենքեր» բառը, նա ինքն իրեն ուժգին կծիծաղի։ Մի՞թե այդպես չէ։ Ինչպե՞ս կարող ես չծիծաղել դրա վրա։

Երբ դու ծիծաղում ես, մի՛ մոռացիր ըմբռնել, թե ինչ է Աստված պահանջում մարդկությունից, և մի՛ մոռացիր տեսնել եկեղեցու ճշմարիտ վիճակը. «Ողջ մարդկությունը վերադարձել է բնականոն վիճակի և նոր կյանք է սկսել։ Բնակվելով նոր միջավայրում՝ մեծ թվով մարդիկ նայում են իրենց շուրջը՝ զգալով, ասես մուտք են գործել լիովին նոր աշխարհ, և դրա պատճառով ի վիճակի չեն անմիջապես հարմարվելու իրենց ներկայիս միջավայրին կամ միանգամից մտնելու ճիշտ ուղու վրա»։ Սա եկեղեցու ճշմարիտ վիճակն է ներկայում։ Չափազանց մի՛ անհանգստացիր, որ բոլոր մարդիկ անմիջապես մտնեն ճիշտ ուղու վրա։ Երբ Սուրբ Հոգու գործն առաջընթաց ապրի մինչև որոշակի կետ, մարդիկ բոլորը կմտնեն դրա մեջ՝ առանց գիտակցելու։ Երբ դու ըմբռնես Աստծու խոսքերի էությունը, կիմանաս, թե որ կետին է հասել Նրա Հոգու գործը։ Աստծու մտադրությունը հետևյալն է. «Մարդու անարդարության պատճառով միայն համապատասխան չափով «կրթություն» եմ տալիս, որպեսզի բոլորին հնարավորություն տամ կանգնելու ճիշտ ուղու վրա»։ Սա Աստծու խոսելու և գործելու ձևն է և նաև մարդկության կիրարկման հատուկ ճանապարհը։ Սրանից հետո Նա մարդկանց մատնանշեց մարդկության վիճակներից ևս մեկը. «Եթե մարդիկ չեն կամենում վայելել այն երանությունը, որն Իմ մեջ է, Ես կարող եմ միայն համաձայնել նրա հետ, ինչը նրանք սրտանց ցանկանում են, և նրանց ուղարկել անհատակ անդունդը»։ Աստված սպառիչ կերպով խոսեց և մարդկանց թողեց գանգատվելու նույնիսկ ամենափոքր հնարավորության։ Հենց սա է Աստծու և մարդու միջև եղած տարբերությունը։ Աստված մարդու հետ միշտ բաց և ուղղակիորեն է խոսում։ Այն ամենում, ինչ Աստված ասում է, կարելի է տեսնել Նրա անկեղծ սիրտը, ինչը մարդկանց մղում է նույն կերպ արձագանքելու և նրանց հնարավորություն է տալիս իրենց սրտերն Իր առջև բացելու, որպեսզի տեսնի, թե նրանց սրտերը ծիածանի սպեկտրի որ մասում են գտնվում։ Աստված երբեք չի ծափահարել որևէ մարդու հավատին կամ սիրուն, այլ միշտ պահանջներ է ներկայացրել մարդկանց և մերկացրել է նրանց տգեղությունը։ Սա ցույց է տալիս, որ մարդկանց «հասակը» չափազանց փոքր է, նրանց «կազմվածքը»՝ չափազանց վատ, և որ նրանց ավելի շատ «մարզանք» է պետք՝ այս թերությունները լրացնելու համար։ Ահա թե ինչու Աստված մարդկանց վրա անընդհատ «արձակում է Իր բարկությունը»։ Մի օր, երբ Աստված լիովին մերկացնի մարդկանց իրական էությունը, մարդիկ ավարտուն կդարձվեն, և Աստված հանգիստ կլինի։ Մարդիկ այլևս չեն շողոքորթի Աստծուն, և Նա այլևս չի «կրթի» նրանց։ Այդ պահից սկսած՝ մարդիկ կկարողանան «ինքնուրույն ապրել», բայց հիմա ժամանակը չէ։ Մարդկանց ներսում դեռ շատ բան կա, որ «կեղծ» է, և քննության ևս մի քանի փուլ է անհրաժեշտ, և ևս մի քանի «անցակետեր» պետք է տեղադրվեն, որպեսզի մարդիկ բոլոր «անցակետերում»վճարեն իրենց «հարկերը»։ Եթե դեռ կան կեղծ ապրանքներ, դրանք կբռնագրավվեն, որպեսզի չվաճառվեն, և ապա մաքսանենգ ապրանքների այդ խմբաքանակը կոչնչացվի։ Մի՞թե սա գործելու լավ ձև չէ։

Մարդկանց երևակայություններում Աստված կարծես շատ վեհ է, և Նա անըմբռնելի է։ Կարծես թե Աստված չի բնակվում մարդկության մեջ և կարծես արհամարհում է մարդկանց, քանի որ Նա այդքան վեհ է։ Աստված, սակայն, ջախջախում է մարդկանց պատկերացումները և դրանք բոլորը դուրս թողնում՝ թաղելով «գերեզմաններում», որտեղ դրանք մոխիր են դառնում։ Աստծու վերաբերմունքը մարդկության պատկերացումների հանդեպ նման է մեռածների հանդեպ Իր վերաբերմունքին՝ ըստ ցանկության սահմանելով դրանք, կարծես թե «պատկերացումները» ոչ մի արձագանք չունեն։ Ուստի Աստված կատարում է այս գործն աշխարհի արարումից մինչև այսօր և երբեք կանգ չի առել։ Մսեղիի պատճառով մարդիկ ապականվում են Սատանայի կողմից, և երկրի վրա Սատանայի գործողությունների պատճառով մարդիկ իրենց փորձառությունների ընթացքում ամեն տեսակ պատկերացումներ են ձևավորում։ Սա կոչվում է «բնական ձևավորում»։ Գործի այս փուլն Աստծու երկրային գործի վերջին մասն է, ուստի Իր գործի եղանակը հասել է իր գագաթնակետին, և Նա ուժեղացնում է մարդկանց Իր կրթելը, որպեսզի նրանք ավարտուն դարձվեն Իր վերջնական գործում՝ ի վերջո բավարարելով Աստծու մտադրությունները։ Նախկինում մարդկության մեջ միայն Սուրբ Հոգու լուսավորությունն ու լուսավորումը կային, բայց չկային Իր՝ Աստծու ասած խոսքերը։ Երբ Աստված խոսեց Իր սեփական ձայնով, բոլորն ապշեցին, իսկ այսօրվա խոսքերն է՛լ ավելի շփոթեցնող են։ Դրանց իմաստն է՛լ ավելի դժվար է ըմբռնել, և մարդիկ կարծես շլացած են, քանի որ Նրա խոսքերի հիսուն տոկոսը չակերտների մեջ է։ «Երբ Ես խոսում եմ, մարդիկ համակ ուշադրությամբ լսում են Իմ ձայնը. սակայն հենց լռում եմ, նրանք կրկին սկսում են իրենց սեփական «նախաձեռնությունները»»։ Այդ հատվածը չակերտների մեջ առնված բառ է պարունակում։ Որքան շատ է Աստված հումորով խոսում, ինչպես Նա անում է այստեղ, այնքան ավելի շատ կարող է գրավել մարդկանց՝ կարդալու Իր խոսքերը։ Մի կողմից՝ դա մարդկանց թույլ է տալիս ընդունել էտված լինելը՝ միաժամանակ իրենց հանգստացած զգալով։ Սակայն հիմնականում դա կանխում է ավելի շատ մարդկանց վհատվելը կամ հիասթափվելը, երբ չեն հասկանում Աստծու խոսքերը։ Սա մարտավարություն է Սատանայի դեմ Աստծու պատերազմում։ Միայն այսկերպ մարդիկ կշարունակեն հետաքրքրված մնալ Աստծու խոսքերով և կշարունակեն ուշադրություն դարձնել դրանց, նույնիսկ երբ շփոթված են դրանցից։ Այնուամենայնիվ մեծ հմայք կա նաև Նրա բոլոր այն խոսքերում, որոնք չակերտների մեջ չեն, և ուստի դրանք ավելի նկատելի են և մարդկանց մղում են է՛լ ավելի սիրելու Աստծու խոսքերը և զգալու Նրա խոսքերի քաղցրությունն իրենց իսկ սրտերում։ Քանի որ Աստծու խոսքերը գալիս են մեծ բազմազանությամբ, հարուստ են ու բազմաբնույթ, և քանի որ Աստծու բազմաթիվ խոսքերում գոյականների կրկնություն չկա, մարդիկ իրենց երրորդ զգայարանով հավատում են, որ Աստված միշտ նոր է և երբեք չի հնանում։ Օրինակ. «Ես մարդկանցից չեմ խնդրում լինել պարզապես «սպառողներ», այլ նաև խնդրում եմ նրանց լինել «արտադրողներ», որոնք հաղթում են Սատանային»։ Այդ նախադասության մեջ «սպառողներ» և «արտադրողներ» բառերը միանման իմաստներ ունեն նախկինում ասված որոշ բառերի հետ, բայց Աստված ոչ ճկուն չէ. ավելի շուտ, Նա մարդկանց գիտակցել է տալիս Իր թարմությունը և դրանով իսկ մղում է նրանց բարձր գնահատելու Աստծու սերը։ Աստծու խոսքում առկա հումորը պարունակում է Նրա դատաստանը և Նրա պահանջները մարդկության նկատմամբ։ Քանի որ Աստծու բոլոր խոսքերն ունեն նպատակներ, քանի որ դրանք բոլորն ունեն իմաստներ, Նրա հումորը նախատեսված չէ մթնոլորտը թեթևացնելու կամ մարդկանց բարձրաձայն ծիծաղեցնելու համար, ոչ էլ նախատեսված է նրանց մկանները թուլացնելու համար։ Փոխարենն Աստծու հումորը նպատակ ունի մարդկանց հինգ հազար տարվա գերությունից ազատելու, որպեսզի նրանք այլևս երբեք չկապվեն և որպեսզի ավելի լավ կարողանան ընդունել Աստծու խոսքերը։ Աստծու եղանակը մի գդալ շաքարավազ օգտագործելն է՝ դեղը կուլ տալուն օգնելու համար. Նա դառը դեղը զոռով չի լցնում մարդկանց կոկորդը։ Քաղցրի մեջ դառնություն կա, իսկ դառնության մեջ՝ քաղցրություն։

«Երբ Արևելքում աղոտ լույսի շող է սկսում նշմարվել, տիեզերքի բոլոր մարդիկ փոքր-ինչ ավելի են ուշադրություն դարձնում դրան։ Արթնանալով խոր քնից՝ մարդիկ համարձակվում են դիտարկել այս արևելյան լույսի աղբյուրը։ Իրենց սահմանափակ կարողությունների պատճառով ոչ ոքի դեռ չի հաջողվել տեսնել, թե որտեղից է ծագում լույսը»։ Սա տեղի է ունենում ամենուրեք տիեզերքում, ոչ միայն Աստծու որդիների և Նրա մարդկանց շրջանում։ Կրոնական աշխարհի մարդիկ և անհավատները բոլորն ունեն այս արձագանքը։ Այն պահին, երբ Աստծու լույսը շողում է, նրանց բոլորի սրտերն աստիճանաբար փոխվում են, և նրանք ակամա սկսում են հայտնաբերել, որ իրենց կյանքն անիմաստ է, որ մարդկային կյանքն արժեք չունի։ Մարդիկ չեն ձգտում ապագայի, չեն մտածում վաղվա մասին կամ չեն անհանգստանում վաղվա համար. փոխարենը նրանք կառչում են այն գաղափարին, որ պետք է ավելի շատ ուտեն ու խմեն, քանի դեռ «երիտասարդ» են, և որ այդ ամենն արժեր, հենց որ գա վերջին օրը։ Մարդիկ բացարձակապես ոչ մի ցանկություն չունեն կառավարելու աշխարհը։ Աշխարհի հանդեպ մարդկության սիրո եռանդն ամբողջությամբ գողացվել է «դևի» կողմից, բայց ոչ ոք չգիտի, թե որն է արմատը։ Այն ամենը, ինչ նրանք կարող են անել, ետ ու առաջ վազելն է՝ տեղեկացնելով միմյանց, քանի որ Աստծու օրը դեռ չի եկել։ Մի օր բոլորը կտեսնեն բոլոր անըմբռնելի խորհուրդների պատասխանները։ Սա ճիշտ այն է, ինչ Աստված նկատի ուներ, երբ ասաց. «Մարդիկ արթնանում են քնից և երազից և միայն այդժամ են գիտակցում, որ աստիճանաբար Իմ օրը հասել է իրենց»։ Երբ այդ ժամանակը գա, Աստծու կողմից ընտրված բոլոր մարդիկ նման կլինեն կանաչ տերևների՝ «սպասելով Ինձ համար իրենց դերը խաղալուն, քանի դեռ Ես երկրի վրա եմ»։ Չինաստանում Աստծու մարդկանց մեջ այնքան շատերը դեռևս հետընթաց են ապրում այն բանից հետո, երբ Աստված հնչեցնում է Իր ձայնը, և ուստի Աստված ասում է. «Բայց անզոր լինելով փոխելու փաստերը՝ ոչինչ չի կարող անել՝ բացի սպասելուց, որ Ես կայացնեմ դատավճիռ»։ Նրանց մեջ դեռ կլինեն ոմանք, որոնք դուրս կթողնվեն. ոչ բոլորը կմնան անփոփոխ։ Ավելի շուտ, մարդիկ կարող են համապատասխանել չափանիշին միայն փորձության ենթարկվելուց հետո, որի համար նրանց «որակի վկայականներ» են տրվում. հակառակ դեպքում, նրանք կդառնան աղբ աղբանոցում։ Աստված մշտապես մատնանշում է մարդկության ճշմարիտ վիճակը, ուստի մարդիկ գնալով ավելի են զգում Աստծու խորհրդավորությունը։ «Եթե Նա Աստված չլիներ, ինչպե՞ս կկարողանար այդքան լավ իմանալ մեր ճշմարիտ վիճակը»։ Այնուամենայնիվ, մարդկանց թուլության պատճառով «մարդկանց սրտերում Ես ո՛չ բարձր եմ, ո՛չ խոնարհ։ Նրանց համար տարբերություն չկա՝ գոյություն ունեմ, թե ոչ»։ Մի՞թե սա ճիշտ բոլոր մարդկանց այն վիճակը չէ, որն առավելագույնս համապատասխանում է իրականությանը։ Ինչ վերաբերում է մարդկանց, Աստված գոյություն ունի, երբ նրանք ձգտում են Նրան, և գոյություն չունի, երբ չեն ձգտում Նրան։ Այլ կերպ ասած՝ Աստված գոյություն ունի մարդկանց սրտերում այն ակնթարթին, երբ նրանք Նրա օգնության կարիքն ունեն, բայց երբ նրանք այլևս Նրա կարիքը չունեն, Նա այլևս գոյություն չունի։ Սա է մարդկանց սրտերում։ Իրականում երկրի վրա բոլորն այսպես են մտածում՝ ներառյալ բոլոր «աթեիստները», և Աստծու մասին նրանց «տպավորությունը» նույնպես մշուշոտ է ու անթափանց։

«Հետևաբար ցամաքի վրա լեռները դառնում են սահմաններ ազգերի միջև, ջրերը՝ արգելքներ՝ տարբեր երկրների մարդկանց միմյանցից հեռու պահելու համար, իսկ օդը դառնում է այն, ինչը հոսում է մարդուց մարդ երկրից վեր տարածություններում»։ Սա այն գործն էր, որն Աստված արեց աշխարհն արարելիս։ Այստեղ սա հիշատակելը շփոթեցնող է մարդկանց համար. մի՞թե Աստված ցանկանում է մեկ այլ աշխարհ արարել։ Արդարացի է ասել սա. ամեն անգամ, երբ Աստված խոսում է, Նրա խոսքերը արարչագործություն, տնօրինում և աշխարհի կործանում են պարունակում. պարզապես երբեմն դրանք հստակ են, իսկ երբեմն՝ մշուշոտ։ Աստծու ողջ տնօրինումը մարմնավորված է Նրա խոսքերում. պարզապես մարդիկ չեն կարողանում զանազանել դրանք։ Օրհնությունները, որոնք Աստված շնորհում է մարդկանց, հարյուրապատիկ աճեցնում են նրանց հավատը։ Արտաքուստ թվում է, թե Աստված խոստում է տալիս նրանց, բայց, ըստ էության, դա Իր թագավորության մարդկանց նկատմամբ Աստծու պահանջների չափն է։ Նրանք, ովքեր պիտանի են օգտագործման համար, կմնան, մինչդեռ նրանք, ովքեր չեն համապատասխանում չափանիշին, կկլանվեն երկնքից իջնող աղետի մեջ։ «Երկնքում ճայթող որոտը կտապալի մարդկանց։ Բարձր լեռները, երբ շրջվեն, կթաղեն նրանց, քաղցած վայրի գազանները կխժռեն նրանց, և ալեկոծ օվկիանոսները կփակվեն նրանց գլխավերևում։ Մինչ մարդկությունը ներգրավվում է եղբայրասպան հակամարտության մեջ, բոլորը կփնտրեն իրենց կործանումն իրենց միջից բխող աղետներում»։ Սա այն «հատուկ վերաբերմունքն» է, որը ցույց կտրվի նրանց, ովքեր չեն համապատասխանում չափանիշին, և նրանք դրանից հետո փրկության չեն բերվի Աստծու թագավորությունում։ Որքան ավելի շատ է Աստված ասում այնպիսի բաներ, ինչպիսիք են. «Դուք, առաջնորդվելով Իմ լույսով, կճեղքեք խավարի ուժերի խեղդող կապը։ Դուք չեք կորցնի լույսի առաջնորդությունը խավարում», այնքան ավելի շատ են մարդիկ ազնվության զգացում ունենում. որպես այդպիսին՝ նրանք ավելի շատ հավատ ունեն՝ ձգտելու նոր կյանքի։ Աստված մատակարարում է մարդկանց, երբ նրանք խնդրում են Իրենից։ Երբ Աստված որոշակի չափով մերկացնում է նրանց, Նա փոխում է Իր խոսելաոճը՝ օգտագործելով օրհնության տոն՝ լավագույն արդյունք ստանալու համար։ Մարդկությանն այս կերպ պահանջներ ներկայացնելն ավելի գործնական արդյունքներ է տալիս, քանի որ մարդիկ բոլորը պատրաստակամ են գործնական խոսելու իրենց գործընկերների հետ. նրանք բոլորը բիզնեսի փորձագետներ են։ Սա ճիշտ այն է, ինչի վրա Աստված կենտրոնանում է սա ասելիս։ Ուրեմն ի՞նչ է «Սինիմը»։ Այստեղ Աստված նկատի չունի երկրի վրա գտնվող թագավորությունը, որն ապականված է Սատանայի կողմից, այլ ավելի շուտ Աստծուց եկող բոլոր հրեշտակների ժողովը։ «Կկանգնեք ամուր և անսասան» բառերը ենթադրում են, որ հրեշտակները կճեղքեն Սատանայի բոլոր ուժերը՝ դրանով իսկ հաստատելով Սինիմը տիեզերքում։ Այսպիսով՝ Սինիմի իրական իմաստը երկրի վրա բոլոր հրեշտակների ժողովն է, և այստեղ այն վերաբերում է երկրի վրա գտնվողներին։ Հետևաբար, այն թագավորությունը, որը դրանից հետո գոյություն կունենա երկրի վրա, կկոչվի «Սինիմ», այլ ոչ թե «թագավորություն»։ Երկրի վրա «թագավորությունը» իրական իմաստ չունի։ Այն, ըստ էության, Սինիմն է։ Այսպիսով՝ միայն դրանք Սինիմի սահմանման հետ կապելով կարելի է իմանալ «կշողաք Իմ փառքի լույսով ողջ տիեզերքում» բառերի ճշմարիտ իմաստը։ Սա ցույց է տալիս ապագայում երկրի վրա բոլոր մարդկանց դասակարգումը։ Սինիմի մարդիկ բոլորը թագավորներ կլինեն, և նրանք կկառավարեն երկրի վրա գտնվող բոլոր ժողովուրդներին, որոնք հանդիմանություն են կրել։ Երկրի վրա ամեն ինչ բնականոն կգործի Սինիմի մարդկանց տնօրինման շնորհիվ։ Սա ավելին չէ, քան իրավիճակի կոպիտ ուրվագծից։ Բոլոր մարդիկ կմնան Աստծու թագավորության ներսում, ինչը նշանակում է, որ նրանք կմնան Սինիմում։ Երկրի վրա մարդիկ կկարողանան հաղորդակցվել հրեշտակների հետ։ Որպես այդպիսին՝ երկինքն ու երկիրը կկապվեն իրար։ Կամ, այլ կերպ ասած, երկրի վրա բոլոր մարդիկ կհնազանդվեն և կսիրեն Աստծուն այնպես, ինչպես երկնքի հրեշտակներն են անում։ Այդ ժամանակ Աստված բացահայտորեն կհայտնվի երկրի բոլոր մարդկանց և նրանց թույլ կտա անզեն աչքով տեսնել Իր ճշմարիտ դեմքը, և Նա Իրեն ցանկացած պահի կհայտնի նրանց։

Աստված արարեց ողջ մարդկությանը և առաջնորդեց ողջ մարդկությանը մինչև այսօր։ Ուստի Աստված գիտի այն ամենը, ինչ տեղի է ունենում մարդկանց մեջ. Նա գիտի մարդկային աշխարհի դառնությունը, հասկանում է մարդկային աշխարհի քաղցրությունը, և այսպես, ամեն օր Նա նկարագրում է ողջ մարդկության կյանքի վիճակը և, առավել ևս, էտում է ողջ մարդկության թուլությունն ու ապականությունը։ Աստծու մտադրությունը չէ, որ ողջ մարդկությունը նետվի անհատակ անդունդը, ոչ էլ այն, որ ողջ մարդկությունը փրկվի։ Աստծու գործողություններում միշտ սկզբունք կա, սակայն ոչ ոք ի վիճակի չէ ըմբռնելու Նրա արած բոլոր բաների օրենքները։ Երբ մարդիկ գիտակցում են Աստծու մեծափառությունն ու ցասումը, Աստված անմիջապես փոխում է տոնը՝ վերածելով այն ողորմության և գթասրտության, բայց երբ մարդիկ սկսում են ճանաչել Աստծու ողորմությունն ու գթասրտությունը, Նա անմիջապես կրկին փոխում է տոնը՝ դարձնելով Իր խոսքերն այնքան դժվար ուտելի, ասես դրանք կենդանի հավ լինեն։ Աստծու բոլոր խոսքերում երբեք սկիզբը չի կրկնվել, և Նրա խոսքերից ոչ մեկը երբեք չի խոսվել երեկվա արտահայտումների սկզբունքով. անգամ տոնը նույնը չէ, և բովանդակության մեջ կապ չկա, ինչն էլ ավելի է շփոթեցնում մարդկանց։ Սա Աստծու իմաստությունն է և Նրա բնույթի հայտնությունը։ Նա օգտագործում է Իր խոսքի տոնն ու եղանակը՝ ցրելու մարդկանց պատկերացումները, որպեսզի շփոթեցնի Սատանային՝ զրկելով նրան Աստծու գործերը թունավորելու հնարավորությունից։ Աստծու գործողությունների հրաշալիությունը ստիպում է, որ մարդկանց մտքերը պտույտ գան Աստծու խոսքերից։ Նրանք հազիվ են կարողանում գտնել իրենց սեփական տան դուռը և անգամ չգիտեն, թե երբ պետք է ուտեն կամ հանգստանան՝ այսպիսով իսկապես հասնելով «քնից և ուտելիքից հրաժարվելուն՝ Աստծու համար ծախսվելու նպատակով»։ Սակայն անգամ այս պահին Աստված դժգոհ է մնում ներկայիս հանգամանքներից և միշտ բարկանում է մարդու վրա՝ ստիպելով նրան ի հայտ բերել իր ճշմարիտ սիրտը։ Հակառակ դեպքում, հենց որ Աստված նվազագույն մեղմություն ցուցաբերեր, մարդիկ անմիջապես «կհնազանդվեին» և կթուլանային։ Սա մարդու ստորությունն է. նրան չի կարելի համոզել, այլ պետք է ծեծել կամ քաշ տալ, որպեսզի նա շարժվի։ «Բոլոր նրանցից, ում Ես նայում եմ, ոչ ոք երբեք նախաձեռնողաբար և ուղղակիորեն չի փնտրել Ինձ։ Նրանք բոլորը գալիս են Իմ առաջ ուրիշների հորդորով՝ հետևելով մեծամասնությանը, և չեն կամենում գին վճարել կամ ժամանակ տրամադրել՝ իրենց կյանքը հարստացնելու համար»։ Այսպիսին է երկրի վրա գտնվող բոլորի վիճակը։ Ուստի առանց առաքյալների կամ առաջնորդողների աշխատանքի, բոլոր մարդիկ վաղուց ցրված կլինեին, և այսպես, դարերի ընթացքում երբեք չի եղել առաքյալների և մարգարեների պակաս։

Այս արտահայտումներում Աստված հատուկ ուշադրություն է դարձնում ողջ մարդկության կյանքի վիճակի ամփոփմանը։ Հետևյալ խոսքերը բոլորն այս տեսակի են. «Մարդու կյանքը չունի նվազագույն ջերմություն և զուրկ է մարդկայնության կամ լույսի որևէ նշույլից, սակայն նա միշտ տրվել է իր հաճույքներին՝ ապրելով արժեքից զուրկ մի կյանք, որտեղ այսուայնկողմ է վազում՝ առանց որևէ բանի հասնելու։ Ակնթարթորեն մահվան օրը մոտենում է, և մարդը մեռնում է դառը մահով»։ Ինչո՞ւ է Աստված ուղղորդել մարդկության գոյությունը մինչև այսօր, բայցևայնպես մերկացնում է մարդկային աշխարհում կյանքի դատարկությունը։ Եվ ինչո՞ւ է Նա բոլոր մարդկանց ողջ կյանքը նկարագրում որպես «շտապ գալ և շտապ հեռանալ»։ Սա, կարելի է ասել, ամբողջությամբ Աստծու ծրագիրն է, այն ամբողջությամբ սահմանված է Աստծու կողմից, և որպես այդպիսին, մեկ այլ առումով այն արտացոլում է, թե ինչպես է Աստված ատում այն ամենը, ինչը աստվածայնության կյանքը չէ։ Թեև Աստված արարեց ողջ մարդկությանը, Նա երբեք իսկապես հաճույք չի ստացել ողջ մարդկության կյանքից, ուստի Նա պարզապես թույլ է տալիս, որ մարդկությունը գոյություն ունենա Սատանայի ապականության ներքո։ Այն բանից հետո, երբ մարդկությունն անցնի այս գործընթացի միջով, Նա կկործանի կամ կփրկի մարդկությանը, և այսպիսով մարդը երկրի վրա կհասնի մի կյանքի, որը դատարկ չէ։ Սա ամբողջությամբ Աստծու ծրագրի մի մասն է։ Եվ այսպես, մարդու գիտակցության մեջ միշտ կա մի ցանկություն, ինչը հանգեցրել է նրան, որ ոչ ոք հոժարակամ չի մեռնում անմեղ մահով, բայց միակ մարդիկ, որոնք հասնում են այս ցանկությանը, վերջին օրերի մարդիկ են։ Այսօր մարդիկ դեռևս ապրում են անշրջելի դատարկության մեջ և դեռևս սպասում են այդ անտեսանելի ցանկությանը. «Երբ Իմ դեմքը ծածկում եմ Իմ ձեռքերով և ճնշում մարդկանց գետնի տակ, նրանք անմիջապես շնչահեղձ են լինում և հազիվ կարողանում փրկվել։ Բոլորն աղաղակում են Ինձ՝ սարսափած, որ կկործանեմ նրանց, քանզի նրանք բոլորը ցանկանում են հայել այն օրը, երբ Ես փառք ձեռք կբերեմ»։ Այսպիսին է բոլոր մարդկանց վիճակն այսօր։ Նրանք բոլորն ապրում են «անօդ տարածությունում»՝ առանց «թթվածնի», ինչը դժվարացնում է նրանց շնչելը։ Աստված օգտագործում է մարդու գիտակցության մեջ եղած ցանկությունը՝ աջակցելու ողջ մարդկության վերապրելուն, հակառակ դեպքում, բոլորը «կլքեին տունը՝ վանական դառնալու համար», ինչի արդյունքում մարդկությունը կվերանար և կդադարեր գոյություն ունենալ։ Ուստի Աստծու կողմից մարդուն տրված խոստման շնորհիվ է, որ մարդը գոյատևել է մինչև այսօր։ Սա է ճշմարտությունը, բայց մարդը երբեք չի բացահայտել այս օրենքը, և ուստի նա չգիտի, թե ինչու է «խորապես վախենում, որ մահը երկրորդ անգամ կհասնի իրեն»։ Մարդ լինելով՝ ոչ ոք քաջություն չունի շարունակելու ապրել, սակայն ոչ ոք երբեք քաջություն չի ունեցել մեռնելու, և ուստի Աստված ասում է, որ մարդիկ «մեռնում են դառը մահով»։ Այսպիսին է ճշմարիտ իրավիճակը մարդկանց մեջ։ Գուցե իրենց հեռանկարներում որոշ մարդիկ բախվել են անհաջողությունների և մտածել են մահվան մասին, սակայն այս մտքերը երբեք չեն իրագործվել. գուցե ոմանք մտածել են մահվան մասին ընտանեկան հակամարտությունների պատճառով, բայց իրենց սիրո առարկայի հանդեպ մտահոգությունից դրդված՝ նրանք մնում են անկարող՝ հասնելու իրենց ցանկությանը, և գուցե ոմանք մտածել են մահվան մասին իրենց ամուսնությանը հասցված հարվածների պատճառով, բայց նրանք չեն կամենում մինչև վերջ գնալ։ Ուստի մարդիկ չեն կարողանում «հանգչել խաղաղությամբ»։ Այսպիսին են բոլոր մարդկանց տարբեր վիճակները։ Նայելով մարդկային լայնարձակ աշխարհին՝ մարդիկ գալիս ու գնում են անվերջանալի հոսքով, և թեև նրանք զգում են, որ մահվան մեջ ավելի շատ ուրախություն կլիներ, քան ապրելու մեջ, նրանք դեռևս միայն խոսքով են դա ասում, և երբեք ոչ ոք օրինակ չի ծառայել՝ մեռնելով ու վերադառնալով, և ապա ողջերին պատմելով, թե ինչպես վայելել մահվան ուրախությունը։ Մարդիկ արհամարհելի թշվառականներ են. նրանք ամոթ չունեն և միշտ դրժում են իրենց խոսքը։ Իր ծրագրում Աստված նախասահմանեց մարդկանց մի խումբ, որ կվայելեր Իր խոստումը, և ուստի Աստված ասում է. «Շատ հոգիներ ապրել են մսեղիում, և շատերը մահացել ու վերածնվել են երկրի վրա։ Սակայն նրանցից ոչ ոք երբեք հնարավորություն չի ունեցել վայելելու այսօրվա թագավորության օրհնությունները»։ Բոլոր նրանք, ովքեր այսօր վայելում են թագավորության օրհնությունները, նախասահմանվել են Աստծու կողմից աշխարհի արարումից ի վեր։ Աստված կարգավորեց այնպես, որ վերջին օրերի ընթացքում այս հոգիներն ապրեն մսեղիում, և ի վերջո, Աստված ձեռք կբերի մարդկանց այս խումբը և կկարգավորի այնպես, որ նրանք լինեն Սինիմում։ Քանի որ, ըստ էության, այս մարդկանց հոգիները հրեշտակներ են, Աստված ասում է. «Մի՞թե մարդու հոգում իսկապես երբեք Իմ հետքն անգամ չի եղել»։ Փաստացի, երբ մարդիկ ապրում են մսեղիում, նրանք մնում են անտեղյակ հոգևոր ոլորտի գործերից։ Այս պարզ խոսքերից՝ «մարդն Ինձ զգուշավոր հայացք է նետում», կարելի է տեսնել Աստծու տրամադրությունը։ Այս պարզ խոսքերի մեջ արտահայտված են Աստծու բարդ ներքին զգացմունքները։ Արարման ժամանակից մինչև այսօր Աստծու սրտում միշտ եղել է վիշտ՝ ուղեկցվող ցասումով և դատաստանով, քանզի երկրի վրա գտնվող մարդիկ անկարող են հաշվի առնել Աստծու մտադրությունները, ճիշտ ինչպես Աստված է ասում. «Մարդը նման է լեռնային վայրենու»։ Սակայն Աստված նաև ասում է։ «Կգա օրը, երբ մարդը հզոր օվկիանոսի միջից կլողա դեպի Իմ կողմը, որպեսզի կարողանա վայելել երկրի վրայի բոլոր հարստությունները և հետևում թողնել ծովի կողմից կլանվելու վտանգը»։ Սա Աստծու կամքի իրագործումն է և կարող է նաև նկարագրվել որպես անխուսափելի միտում, և այն խորհրդանշում է Աստծու գործի իրականացումը։

Երբ թագավորությունն ամբողջությամբ իջնի երկրի վրա, բոլոր մարդիկ կվերականգնեն իրենց սկզբնական նմանությունը։ Ուստի Աստված ասում է. «Ես վայելում եմ Իմ գահի բարձունքից և ապրում եմ աստղերի մեջ։ Հրեշտակներն Ինձ նոր երգեր ու նոր պարեր են մատուցում։ Այլևս նրանց սեփական փխրունությունը չի ստիպում, որ արցունքներ հոսեն նրանց դեմքերով։ Այլևս Ես չեմ լսում հրեշտակների լացի ձայնն Իմ առաջ, և այլևս ոչ ոք իր վիշտը չի վստահում Ինձ»։ Սա ցույց է տալիս, որ այն օրը, երբ Աստված լիակատար փառք է ձեռք բերում, այն օրն է, երբ մարդը վայելում է իր հանգիստը. որպես Սատանայի անհանգստության արդյունք մարդիկ այլևս այսուայնկողմ չեն վազում, աշխարհը դադարում է առաջընթաց ապրել, և մարդիկ ապրում են հանգստի մեջ, քանզի երկնքի աստղերը նորոգվում են, և արևը, լուսինը, աստղերը և այլն, և երկնքում ու երկրի վրա գտնվող բոլոր լեռներն ու գետերը` բոլորը փոխվում են։ Եվ քանի որ մարդը փոխվել է, և Աստված փոխվել է, ամեն ինչ կփոխվի։ Սա Աստծու տնօրինման ծրագրի վերջնական նպատակն է, և հենց սա է, ինչն ի վերջո պիտի իրագործվի։ Այս բոլոր խոսքերն ասելիս Աստծու նպատակը հիմնականում այն է, որ մարդը ճանաչի Իրեն։ Մարդիկ չեն հասկանում Աստծու կառավարչական հրամանագրերը։ Այն ամենը, ինչ Աստված անում է, ներդաշնակեցված և կարգավորված է հենց Աստծու կողմից, և Աստված չի կամենում թույլ տալ, որ որևէ մեկը միջամտի. փոխարենը, Նա թույլ է տալիս մարդկանց տեսնել, որ ամեն ինչ կարգավորված է Իր կողմից և անհասանելի է մարդուն։ Թեև մարդը կարող է տեսնել դա կամ դժվարանում է պատկերացնել, ամեն ինչ վերահսկվում է միայն Աստծու կողմից, և Աստված չի ցանկանում, որ այն աղտոտվի նվազագույն մարդկային մտքով։ Աստված անշուշտ չի ների ոչ մեկին, ով մասնակցում է, անգամ մի փոքր. Աստված այն Աստվածն է, որ նախանձախնդիր է մարդու հանդեպ, և թվում է, թե Աստծու Հոգին հատկապես զգայուն է այս առումով։ Ուստի, ով էլ որ միջամտելու նվազագույն մտադրություն ունենա, անմիջապես կպաշարվի Աստծու լափող բոցերով, որոնք նրան կրակի մեջ մոխիր կդարձնեն։ Աստված թույլ չի տալիս մարդկանց ցուցադրել իրենց շնորհներն այնպես, ինչպես իրենք են կամենում, քանզի բոլոր նրանք, ովքեր շնորհալի են, կյանք չունեն. այս ենթադրյալ շնորհները միայն ծառայում են Աստծուն և ծագում են Սատանայից, և ուստի հատկապես ատելի են Աստծու կողմից, որ ոչ մի զիջում չի անում այս հարցում։ Սակայն հաճախ հենց առանց կյանքի մարդիկ են հակված մասնակցելու Աստծու գործին, և ավելին, նրանց մասնակցությունը մնում է չբացահայտված, քանզի այն քողարկված է նրանց շնորհներով։ Դարերի ընթացքում նրանք, ովքեր շնորհալի են, երբեք հաստատուն չեն կանգնել, քանզի նրանք կյանք չունեն և ուստի զուրկ են դիմադրության որևէ ուժից։ Այսպիսով, Աստված ասում է. «Եթե Ես պարզ չխոսեմ, մարդը երբեք գիտակցության չի գա և ակամա կընկնի Իմ հանդիմանության տակ, քանզի մարդը չի ճանաչում Ինձ Իմ մսեղիում»։ Բոլոր նրանք, ովքեր արյունից և մսեղիից են, ուղղորդվում են Աստծու կողմից, սակայն նաև ապրում են Սատանայի կապանքների մեջ, և ուստի մարդիկ երբեք բնականոն հարաբերություն չեն ունեցել միմյանց հետ՝ լինի դա ցանկասիրության, թե պաշտամունքի, թե իրենց միջավայրի կարգավորումների պատճառով։ Նման անբնականոն հարաբերությունները հենց այն են, ինչ Աստված ատում է ամենից շատ, և ուստի հենց նման հարաբերությունների պատճառով է, որ հետևյալ խոսքերը դուրս են գալիս Աստծու բերանից. «Այն, ինչ Ես ուզում եմ, կյանքով լի կենդանի արարածներ են, ոչ թե մահվան մեջ թաղված դիակներ։ Քանի որ Ես բազմել եմ թագավորության սեղանի շուրջ, կհրամայեմ երկրի վրայի բոլոր մարդկանց ընդունել Իմ ստուգումը»։ Երբ Աստված ողջ տիեզերքի վրա է, ամեն օր Նա դիտարկում է արյունից և մսեղիից կազմված մարդկանց յուրաքանչյուր գործողությունը և երբեք աչքաթող չի արել նրանցից ոչ մեկին։ Սրանք են Աստծու գործերը։ Եվ այսպես, ես հորդորում եմ բոլոր մարդկանց քննել իրենց սեփական մտքերը, գաղափարները և գործողությունները։ Ես չեմ խնդրում, որ դու Աստծու համար ամոթի խարան լինես, այլ Աստծու փառքի դրսևորում, որպեսզի քո բոլոր գործողություններում, խոսքերում և կյանքում դու չդառնաս Սատանայի ծաղրի թիրախը։ Սա է Աստծու պահանջը բոլոր մարդկանցից։

Աստծու աչքին մարդիկ նման են կենդանական աշխարհի կենդանիներին։ Նրանք կռվում են միմյանց հետ, մորթում են միմյանց և արտասովոր շփումներ ունեն միմյանց հետ։ Աստծու աչքին նրանք նաև կապիկների են նման, որոնք դավեր են նյութում միմյանց դեմ՝ անկախ տարիքից կամ սեռից։ Այսպիսով՝ այն ամենը, ինչ ողջ մարդկությունն անում և դրսևորում է, երբեք համապատասխան չի եղել Աստծու մտադրություններին։ Աստծու՝ Իր դեմքը ծածկելու ժամանակը հենց այն ժամանակն է, երբ ամբողջ աշխարհի մարդիկ փորձվում են։ Բոլոր մարդիկ տնքում են ցավից, նրանք բոլորն ապրում են աղետի սպառնալիքի տակ և նրանցից ոչ մեկը երբեք չի խուսափել Աստծու դատաստանից։ Իրականում Աստծու՝ մսեղի դառնալու գլխավոր նպատակը մարդուն դատելն ու Իր մսեղիում նրան դատապարտելն է։ Աստծու մտքում վաղուց արդեն որոշված է, թե ով պետք է փրկվի կամ կործանվի՝ իր բուն էության համաձայն, և սա աստիճանաբար պարզ կդառնա վերջին փուլի ընթացքում։ Օրերն ու ամիսներն անցնելուն պես մարդիկ փոխվում են, և նրանց սկզբնական կերպարանքը բացահայտվում է։ Պարզ է դառնում՝ ձվի մեջ հավի ճուտ է, թե բադի, երբ այն ճաքում և բացվում է։ Ձվի կոտրվելու ժամանակը հենց այն ժամանակն է, երբ երկրի վրայի աղետները կավարտվեն։ Սրանից կարելի է տեսնել, որ որպեսզի իմանանք՝ ներսում «հավի ճուտ» է, թե «բադի», «ձուն» պետք է կոտրվի և բացվի։ Սա է ծրագիրն Աստծու սրտում, և այն պետք է իրագործվի։

«Խե՜ղճ, ողորմելի՜ մարդկություն։ Ինչո՞ւ է այնպես, որ մարդը սիրում է Ինձ, բայց անկարող է հետևել Իմ Հոգու մտադրություններին»։ Մարդու այս վիճակի պատճառով նա պետք է ենթարկվի այսպիսի էտման, որպեսզի բավարարի Աստծու մտադրությունները։ Եվ մարդկության հանդեպ Աստծու ատելության պատճառով Նա բազմիցս հռչակել է. «Օ՜, ողջ մարդկության ապստամբնե՛ր։ Նրանք պետք է ջախջախվեն Իմ ոտքերի տակ. նրանք պետք է չքանան Իմ պատժի մեջ, և նրանք պետք է մերժվեն մարդկության միջից այն օրը, երբ Իմ մեծ գործն ավարտվի, որպեսզի ողջ մարդկությունն իմանա նրանց տգեղ դեմքը»։ Աստված խոսում է ողջ մարդկության հետ մսեղիում և նաև խոսում է Սատանայի հետ հոգևոր ոլորտում, որը ողջ տիեզերքից վեր է։ Սա է Աստծու մտադրությունը, և սա այն է, ինչին պետք է հասնի Աստծու 6000-ամյա ծրագիրը։

Ճշմարտության մեջ Աստված հատկապես բնականոն է, և կան որոշ բաներ, որոնք կարող են իրագործվել միայն այն դեպքում, եթե Նա անձամբ կատարի դրանք և Իր սեփական աչքերով տեսնի դրանք։ Մարդկանց պատկերացրածի պես չէ, թե Աստված պարզապես պառկած է այնտեղ, մինչդեռ ամեն ինչ ընթանում է այնպես, ինչպես Նա կամենում է։ Սա մարդկանց մեջ Սատանայի անհանգստության հետևանքն է, ինչը մարդկանց համար անհասկանալի է դարձնում Աստծու ճշմարիտ դեմքը։ Այսպիսով՝ վերջին դարաշրջանի ընթացքում Աստված մսեղի է դարձել է, որպեսզի բացահայտորեն ցույց տա Իր գործնականությունը մարդուն՝ առանց որևէ բան թաքցնելու։ Աստծու բնույթի որոշ նկարագրություններ մաքուր չափազանցություն են, ինչպես օրինակ, երբ ասվում է, որ Աստված կարող է կործանել աշխարհը մեկ խոսքով կամ ամենաչնչին մտքով։ Որպես արդյունք՝ մարդկանց մեծամասնությունն ասում է այնպիսի բաներ, ինչպես օրինակ՝ ինչո՞ւ է այնպես, որ Աստված ամենակարող է, բայց չի կարող Սատանային միանգամից կուլ տալ։ Այս խոսքերն անհեթեթ են և ցույց են տալիս, որ մարդիկ դեռ չեն ճանաչում Աստծուն։ Որպեսզի Աստված կործանի Իր թշնամիներին, գործընթաց է պահանջվում, սակայն ճիշտ է ասել, որ Աստված ամենահաղթ է. Աստված վերջնականապես կհաղթի Իր թշնամիներին։ Ճիշտ այնպես, ինչպես երբ ուժեղ երկիրն է հաղթում թույլին, այն պետք է ինքնուրույն հասնի հաղթանակի՝ քայլ առ քայլ, երբեմն ուժ գործադրելով, երբեմն՝ ռազմավարություն։ Գործընթաց կա, բայց չի կարելի ասել, որ քանի որ ուժեղ երկիրն ունի նոր սերնդի միջուկային զենք, իսկ թույլ երկիրը շատ ավելի ստորադաս է, թույլ երկիրն առանց կռվի կպարտվի։ Դա անհեթեթ փաստարկ է։ Արդարացի է ասելը, որ ուժեղ երկիրն անպայման կհաղթի, իսկ թույլ երկիրն անպայման կպարտվի, բայց կարելի է ասել, որ ուժեղ երկիրն ավելի մեծ ուժ ունի միայն այն ժամանակ, երբ այն անձամբ է ներխուժում թույլ երկիր։ Այսպիսով՝ Աստված միշտ ասել է, որ մարդը չի ճանաչում Իրեն։ Ուստի արդյո՞ք վերոնշյալ խոսքերը ներկայացնում են այն պատճառի մի կողմը, թե ինչու մարդը չի ճանաչում Աստծուն։ Մի՞թե սրանք մարդու պատկերացումները չեն։ Ինչո՞ւ է Աստված միայն պահանջում, որ մարդը ճանաչի Իր գործնականությունը, և այսպիսով՝ անձամբ մսեղի դարձավ։ Այսպիսով՝ մարդկանց մեծամասնությունը բարեպաշտորեն երկրպագում էր Երկնքին, սակայն «Երկինքը երբեք նույնիսկ չնչին չափով չի հուզվել մարդու գործողություններից, և եթե Իմ վերաբերմունքը մարդու նկատմամբ հիմնված լիներ նրա յուրաքանչյուր գործողության վրա, ապա ողջ մարդկությունը կապրեր Իմ հանդիմանության մեջ։»։

Աստված թափանցում է մարդու բուն էության մեջ։ Աստծու արտահայտումներում Աստված կարծես այնքան «տանջված» է մարդու կողմից, որ այլևս հետաքրքրություն չունի ուշադրություն դարձնելու մարդուն, ոչ էլ նույնիսկ չնչին հույս ունի նրա հանդեպ. մարդը կարծես հեռու է փրկությունից։ «Ես տեսել եմ շատ մարդկանց, որոնց այտերով արցունքներ են հոսում, և Ես տեսել եմ շատ մարդկանց, որոնք ընծայում են իրենց սրտերը՝ Իմ հարստությունների դիմաց։ Չնայած նման «բարեպաշտությանը»՝ Ես երբեք Իմ ամենը անմտորեն չեմ տվել մարդուն նրա հանկարծակի մղումների արդյունքում, քանզի մարդը երբեք ուրախությամբ հոժար չի եղել նվիրվելու Իմ առջև»։ Երբ Աստված մերկացնում է մարդու բնությունը, մարդն ամաչում է ինքն իրենից, բայց սա լոկ մակերեսային հասկացողություն է, և նա անկարող է ճշմարտապես ճանաչելու իր բնությունն Աստծու խոսքերում. այսպիսով՝ մարդկանց մեծամասնությունը չի հասկանում Աստծու մտադրությունները, նրանք չեն կարողանում գտնել իրենց ապրելակերպի ուղին Աստծու խոսքերում, և ուստի որքան բթամիտ են, այնքան ավելի խստորեն է Աստված ծաղրում նրանց։ Այսպիսով՝ նրանք անգիտակցաբար մտնում են տգեղության դերի մեջ և որպես արդյունք՝ սկսում են ճանաչել իրենց, երբ խոցվում են «փափուկ սրով»։ Աստծու խոսքերը կարծես ծափահարում են մարդու գործերին և քաջալերում մարդու գործերին, և այնուամենայնիվ մարդիկ միշտ զգում են, որ Աստված ծաղրում է իրենց։ Եվ այսպես, երբ նրանք կարդում են Աստծու խոսքերը, նրանց դեմքի մկանները ժամանակ առ ժամանակ ջղաձգվում են, կարծես նրանք ցնցումների մեջ են։ Սա նրանց խղճի անմաքրությունն է, և հենց դրա պատճառով է, որ նրանք ակամա ջղաձգվում են։ Նրանց ցավն այն տեսակն է, որտեղ նրանք ուզում են ծիծաղել, բայց չեն կարող, և ուզում են լաց լինել, բայց չեն կարող, քանզի մարդկանց զավեշտալի վարքագիծը ցուցադրվում է հեռակառավարվող «տեսամագնիտոֆոնով», սակայն նրանք չեն կարող անջատել այն, այլ կարող են միայն դիմանալ։ Թեև բոլոր աշխատակիցների հավաքույթների ժամանակ քարոզվում է «կենտրոնանալ Աստծու խոսքերի վրա», ո՞վ չգիտի մեծ կարմիր վիշապի ծննդի բնությունը։ Դեմ առ դեմ նրանք գառների պես ենթարկվող են, բայց երբ մեջքով են շրջվում, գայլերի պես վայրենի են, ինչը կարելի է տեսնել Աստծու խոսքերում, որ «շատ մարդիկ ճշմարտապես սիրում են Ինձ, երբ տրամադրում եմ Իմ խոսքերը, սակայն չեն փայփայում Իմ խոսքերն իրենց հոգիներում, փոխարենն անփութորեն օգտագործում են դրանք՝ որպես հանրային սեփականություն, և երբ կամենան, ետ են նետում այնտեղ, որտեղից դրանք եկել են»։ Ինչո՞ւ է Աստված միշտ մերկացրել մարդուն։ Սա ցույց է տալիս, որ մարդու հին բնությունը հաստատուն է և անսասան։ Թայ լեռան պես այն վեր է խոյանում հարյուր միլիոնավոր մարդկանց սրտերում, բայց կգա օրը, երբ ծերունի Յու Գունգը[ա] կտեղաշարժի այդ լեռը. սա է Աստծու ծրագիրը։ Իր արտահայտումներում չկա մի պահ, երբ Աստված պահանջներ չներկայացնի մարդուն, չնախազգուշացնի մարդուն կամ ցույց չտա մարդու բնությունը, որը բացահայտվում է նրա կյանքում. «Երբ մարդը հեռու է Ինձնից, և երբ նա փորձում է Ինձ, Ես Ինքս Ինձ թաքցնում եմ նրանից ամպերի մեջ։ Որպես արդյունք՝ նա անկարող է գտնել Իմ որևէ հետք և ապրում է միայն չարի ձեռքով՝ անելով այն ամենը, ինչ նա խնդրում է»։ Իրականության մեջ մարդիկ հազվադեպ են հնարավորություն ունենում ապրելու Աստծու ներկայությամբ։ Նրանք չափազանց քիչ ցանկություն ունեն փնտրելու. որպես արդյունք՝ թեև մարդկանց մեծամասնությունը սիրում է Աստծուն, նրանք ապրում են չարի ձեռքի տակ, և այն ամենը, ինչ նրանք անում են, ուղղորդվում է չարի կողմից։ Եթե մարդիկ ճշմարտապես ապրեին Աստծու լույսի մեջ՝ փնտրելով Աստծուն ամեն օրվա ամեն ակնթարթում, Աստված կարիք չէր ունենա այսպես խոսելու, այնպես չէ՞։ Երբ մարդիկ մի կողմ են դնում տեքստերը, նրանք անմիջապես Աստծուն գրքի հետ միասին մի կողմ են դնում, և այսպես նրանք զբաղվում են իրենց սեփական գործերով, ինչից հետո Աստված անհետանում է նրանց սրտերից։ Սակայն երբ նրանք կրկին վերցնում են գիրքը, հանկարծ նրանց մտքով անցնում է, որ իրականում Աստծուն մղել էին իրենց մտքի հետին պլան։ Այսպիսին է մարդու ապրելակերպը՝ «առանց հիշողության»։ Որքան շատ է Աստված խոսում, այնքան ավելի վեհ են Նրա խոսքերը։ Երբ դրանք հասնում են իրենց գագաթնակետին, ողջ գործն ավարտվում է, և որպես արդյունք՝ Աստված դադարեցնում է Իր արտահայտումները։ Այն սկզբունքը, որով Աստված գործում է, Իր գործն ավարտելն է, երբ այն հասնում է իր գագաթնակետին. հենց որ այն հասել է իր գագաթնակետին, Նա չի շարունակում գործել, այլ կտրուկ կանգ է առնում։ Նա երբեք ոչ անհրաժեշտ գործ չի անում։

Ծանոթագրություն

ա. Յու Գունգը, որը հայտնի է նաև որպես «Ծերունի Յու», առասպելական կերպար է չինական բանահյուսության մեջ։ Լեռները տեղաշարժող Յուի պատմությունը հաստատակամություն է խորհրդանշում՝ անհնարին թվացող առաջադրանքի առջև։

Այսօր բոլորը հոժարակամ են ընկալելու Աստծու մտադրությունները և ճանաչելու Աստծու բնույթը, սակայն ոչ ոք չգիտի պատճառը, թե ինչու են անկարող իրագործել այն, ինչ հոժարակամ են անելու, թե ինչու են իրենց սրտերը միշտ ապստամբում իրենց դեմ, և իրենք չեն կարողանում հասնել նրան, ինչ ուզում են։ Արդյունքում կրկին համակվում են ճնշող տխրությամբ, սակայն նաև վախեցած են։ Անկարող լինելով արտահայտել այս հակասական զգացմունքները՝ կարող են միայն վշտահար կախել իրենց գլուխները և անդադար խորհել․ «Մի՞թե Աստված լուսավորություն չի բերել ինձ։ Մի՞թե Աստված գաղտնաբար լքել է ինձ։ Գուցե մնացած բոլորի հետ ամեն բան կարգին է, և Աստված լուսավորություն է բերել նրանց բոլորին՝ բացի ինձնից։ Ինչո՞ւ եմ միշտ անհանգստություն զգում Աստծու խոսքերը կարդալիս․ ինչո՞ւ երբեք չեմ կարողանում որևէ բան ընկալել»։ Թեև նման մտքեր կան մարդկանց մտքում, ոչ ոք չի համարձակվում արտահայտել դրանք․ պարզապես շարունակում են ներքուստ պայքարել։ Իրականում ոչ ոք, բացի Աստծուց, ի վիճակի չէ հասկանալու Նրա խոսքերը կամ ընկալելու Նրա ճշմարիտ մտադրությունները։ Սակայն Աստված միշտ պահանջում է, որ մարդիկ ընկալեն Իր մտադրությունները․ մի՞թե սա նման չէ բադին թառին նստել ստիպելուն։ Մի՞թե Աստված անտեղյակ է մարդու թերություններին։ Սա Աստծու գործի մի պահ է, որը մարդիկ չեն կարողանում հասկանալ, և ուստի Աստված ասում է․ «Մարդն ապրում է լույսի մեջ, սակայն չգիտի լույսի արժեքը։ Նա անտեղյակ է լույսի էությանն ու լույսի աղբյուրին, և ավելին՝ թե ում է պատկանում լույսը»։ Համաձայն նրա, ինչ ասում են Աստծու խոսքերը, և ինչ են պահանջում դրանք, ոչ ոք չի վերապրի, քանզի մարդու մսեղիի մեջ չկա ոչինչ, որ ընդունում է Աստծու խոսքերը։ Ուստի Աստծու խոսքերին հնազանդվել կարողանալը, Աստծու խոսքերը փայփայելն ու դրանց տենչալը և Աստծու այն խոսքերը, որոնք մատնանշում են մարդու վիճակը, սեփական իրադրության վրա կիրառելը և դրանով իսկ ինքն իրեն ճանաչելն ամենաբարձր չափանիշն է։ Երբ թագավորությունն ի վերջո իրագործվի, մարդը, որն ապրում է մսեղիի մեջ, դեռևս անկարող կլինի ընկալել Աստծու մտադրությունները և դեռևս կունենա Նրա անձնական ուղղորդման կարիքը, սակայն մարդիկ պարզապես զերծ կլինեն Սատանայի անհանգստությունից և կունենան մարդու բնականոն կյանք․ սա է Աստծու՝ Սատանային պարտության մատնելու նպատակը, ինչը Նա անում է գլխավորապես Աստծու կողմից արարված մարդու սկզբնական բուն էությունը վերականգնելու համար։ Աստծու մտքում «մսեղին» վերաբերում է հետևյալին․ Աստծու բուն էությունը ճանաչելու անկարողությանը, հոգևոր ոլորտի գործերը տեսնելու անկարողությանը և, ավելին, Սատանայի կողմից ապականվելու, բայց նաև Աստծու Հոգու կողմից ուղղություն ստանալու ունակությանը։ Սա է Աստծու կողմից արարված մսեղիի էությունը։ Բնականաբար, այն նաև նախատեսված է խուսափելու մարդկության կյանքում այն քաոսից, որը կառաջացներ կարգուկանոնի բացակայությունը։ Որքան շատ է Աստված խոսում, և որքան հանգամանորեն է Նա բացատրում բաները, այնքան ավելի շատ են մարդիկ հասկանում։ Մարդիկ անգիտակցաբար փոխվում են և անգիտակցաբար ապրում են լույսի մեջ ու այսպիսով՝ «լույսի շնորհիվ նրանք աճում են և թողել են խավարը»։ Սա թագավորության գեղեցիկ տեսարանն է և «լույսի մեջ ապրելը, մահվանից հեռանալը», որի մասին հաճախ է խոսվել։ Երբ Սինիմն իրագործվի երկրի վրա, երբ թագավորությունն իրագործվի, երկրի վրա այլևս պատերազմ չի լինի, այլևս երբեք չեն լինի սովեր, ժանտախտներ և երկրաշարժեր, մարդիկ կդադարեն զենք արտադրել, բոլորը կապրեն խաղաղության և կայունության մեջ, և կլինեն բնականոն հարաբերություններ մարդկանց միջև ու բնականոն հարաբերություններ երկրների միջև։ Սակայն ներկան որևէ կերպ համեմատելի չէ սրա հետ։ Երկնքի տակ ամեն ինչ քաոսի մեջ է, և յուրաքանչյուր երկրում աստիճանաբար սկսում են հեղաշրջումներ ծագել։ Աստծու արտահայտումների հետևանքով մարդիկ աստիճանաբար փոխվում են, և յուրաքանչյուր երկիր կամաց-կամաց ներսում պառակտվում է։ Բաբելոնի ամուր հիմքերը սկսում են ցնցվել՝ ավազի վրա կառուցված ամրոցի պես, և քանի որ Աստծու մտադրությունները փոխվում են, աշխարհում աննկատ հսկայական փոփոխություններ են տեղի ունենում, և ցանկացած պահի հայտնվում են ամեն տեսակ նշաններ՝ ցույց տալով մարդկանց, որ աշխարհի վերջին օրը ժամանե՛լ է։ Սա Աստծու ծրագիրն է, և սրանք են այն քայլերը, որոնցով Նա գործում է։ Յուրաքանչյուր երկիր անշուշտ կմասնատվի, և հին Սոդոմը երկրորդ անգամ կբնաջնջվի։ Ուստի Աստված ասում է․ «Աշխարհն ընկնո՛ւմ է։ Բաբելոնը կաթվածահա՛ր է»։ Ոչ ոք, բացի Իրենից՝ Աստծուց, ի վիճակի չէ սա լիովին հասկանալու․ ի վերջո, մարդկանց իրազեկությունը սահման ունի։ Օրինակ՝ ներքին գործերի նախարարները գուցե գիտեն, որ ներկայիս հանգամանքներն անկայուն են և քաոսային, բայց անկարող են զբաղվել դրանցով։ Կարող են միայն ընթանալ հոսանքի ուղղությամբ՝ իրենց սրտերում հույսով սպասելով այն օրվան, երբ կկարողանան բարձր պահել իրենց գլուխները, այն օրվան, երբ արևը կրկին կծագի արևելքում՝ շողալով ողջ երկրով մեկ և շրջելով իրերի այս թշվառ վիճակը։ Սակայն չգիտեն, որ երբ արևը երկրորդ անգամ ծագի, դրա ծագելը նախատեսված չէ իրերի նախկին վիճակը վերականգնելու համար․ դա վերածնունդ է, հիմնավոր փոփոխություն։ Այսպիսին է Աստծու ծրագիրը ողջ տիեզերքի համար։ Նա սկիզբ կդնի նոր աշխարհի, բայց գլխավորապես նախ կնորացնի մարդուն։ Այսօր ամենակենսականը մարդկությանն Աստծու խոսքերի մեջ բերելն է, այլ ոչ թե պարզապես թույլ տալը, որ վայելեն իրենց կարգավիճակի օրհնությունը։ Ավելին, ինչպես Աստված է ասում․ «Թագավորության մեջ Ես Թագավոր եմ, բայց Ինձ որպես դրա Թագավոր վերաբերվելու փոխարեն՝ մարդն Ինձ վերաբերվում է որպես «Փրկչի, որ իջել է երկնքից»։ Արդյունքում տենչում է, որ իրեն ողորմություն տամ, և չի ձգտում Ինձ ճանաչելուն»։ Այսպիսին են բոլոր մարդկանց ճշմարիտ հանգամանքները։ Այսօր վճռորոշ է մարդու անհագ ագահությունը լիովին փարատելը՝ դրանով իսկ թույլ տալով մարդկանց ճանաչել Աստծուն՝ առանց որևէ բան խնդրելու։ Ուստի զարմանալի չէ, որ Աստված ասում է․ «Այնքան շատերն են մուրացկանների պես աղերսել Իմ առաջ․ այնքան շատերն են բացել իրենց «պարկերն» Իմ առաջ և աղաչել Ինձ, որ իրենց սնունդ տամ՝ գոյատևելու համար»։ Նման վիճակները մատնանշում են մարդկանց ագահությունը և ցույց են տալիս, որ մարդիկ չեն սիրում Աստծուն, այլ պահանջներ են դնում Նրանից կամ փորձում են ստանալ այն բաները, որոնց տենչում են։ Մարդիկ ունեն քաղցած գայլի բնություն․ բոլորը խորամանկ են ու ագահ, և ուստի Աստված նորից ու նորից պահանջներ է դնում նրանց դիմաց՝ ստիպելով հանձնել իրենց ագահ սրտերը և սիրել Աստծուն անկեղծ սրտերով։ Իրականում մինչ օրս մարդիկ դեռ պետք է իրենց ողջ սիրտը տան Աստծուն․ նստած են երկու նավակի վրա՝ երբեմն հենվելով իրենց վրա, երբեմն՝ Աստծու, առանց լիովին ապավինելու Նրան։ Երբ Աստծու գործը հասնի որոշակի կետի, բոլոր մարդիկ կապրեն ճշմարիտ սիրո և հավատի մեջ, ու Աստծու մտադրությունները կբավարարվեն․ այսպիսով՝ Աստծու պահանջները բարձր չեն։

Հրեշտակները շարունակ շարժվում են Աստծու որդիների և ժողովրդի մեջ՝ շտապելով երկնքի ու երկրի միջև և իջնելով մարդկային աշխարհ ամեն օր հոգևոր ոլորտ վերադառնալուց հետո։ Սա է նրանց պարտավորությունը, և այսպիսով՝ ամեն օր Աստծու որդիներին ու ժողովրդին հովվում են, և նրանց կյանքն աստիճանաբար փոխվում է։ Այն օրը, երբ Աստված կերպարանափոխի Իրեն, հրեշտակների գործը երկրի վրա պաշտոնապես կավարտվի, և նրանք կվերադառնան երկնային ոլորտ։ Այսօր Աստծու բոլոր որդիներն ու ժողովուրդը նույն իրադրության մեջ են։ Վայրկյանների ընթացքին զուգահեռ բոլոր մարդիկ փոխվում են, և Աստծու որդիներն ու ժողովուրդն աստիճանաբար հասունանում են։ Համեմատության համար՝ բոլոր ըմբոստները նույնպես փոխվում են մեծ կարմիր վիշապի առաջ․ մարդիկ այլևս հավատարիմ չեն մեծ կարմիր վիշապին, և դևերն այլևս չեն հետևում նրա կարգավորումներին։ Փոխարենը՝ նրանք «գործում են այնպես, ինչպես հարմար են համարում, և յուրաքանչյուրը գնում է իր սեփական ճանապարհով»։ Ուստի, երբ Աստված ասում է․ «Ինչպե՞ս կարող են երկրի վրայի պետությունները չկորչել։ Ինչպե՞ս կարող են երկրի վրայի պետությունները չընկնել», երկինքն ակնթարթորեն, անհետաձգելի կերպով ցած է իջնում… Կարծես չարագուշակ մի զգացում կա՝ մարդկության ելքի կանխազգացում։ Այստեղ մարգարեացված տարբեր չարագուշակ նշանները հենց այն են, ինչ տեղի է ունենում մեծ կարմիր վիշապի երկրում, և երկրի վրա ոչ ոք չի կարող խուսափել։ Այսպիսին է մարգարեությունն Աստծու խոսքերում։ Այսօր բոլոր մարդիկ կանխազգացում ունեն, որ ժամանակը կարճ է, և կարծես զգում են, որ ուր որ է աղետ է վրա հասնելու իրենց, սակայն փախչելու միջոց չունեն, և ուստի բոլորն անհույս են։ Աստված ասում է․ «Օրեցօր Ես զարդարում եմ Իմ թագավորության «ներքին սենյակը», և ոչ ոք երբեք հանկարծակի չի ներխուժել Իմ «աշխատասենյակ»՝ խաթարելու Իմ գործը»։ Իրականում Աստծու խոսքերի իմաստը պարզապես այն չէ, որ մարդիկ գուցե ճանաչեն Աստծուն Նրա խոսքերում։ Ամենից առաջ դրանք ցույց են տալիս, որ ամեն օր Աստված կարգավորում է ամեն տեսակ շարժընթաց ողջ տիեզերքում՝ Իր գործի հաջորդ մասին ծառայելու համար։ Պատճառը, որ Նա ասում է՝ «ոչ ոք երբեք հանկարծակի չի ներխուժել Իմ «աշխատասենյակ»՝ խաթարելու Իմ գործը», այն է, որ Աստված գործում է աստվածայնության մեջ, և մարդիկ անկարող են մասնակցել Նրա գործին, թեև գուցե ցանկանան։ Թույլ տո՛ւր հարցնել քեզ. մի՞թե իսկապես կարող ես կարգավորել ողջ տիեզերքի վիճակը։ Կարո՞ղ ես ստիպել երկրի մարդկանց ըմբոստանալ իրենց «նախնու» դեմ։ Կարո՞ղ ես մանևրել մարդկանց ողջ տիեզերքում՝ ծառայելու Աստծու կամքին։ Կարո՞ղ ես այնպես անել, որ Սատանան անկառավարելի դառնա։ Կարո՞ղ ես ստիպել մարդկանց զգալ, որ աշխարհն ամայի է ու դատարկ։ Մարդիկ ունակ չեն նման բաների։ Անցյալում, երբ Սատանայի «հմտությունները» դեռ լիովին գործողության մեջ չէին, այն միշտ անհանգստացնում էր Աստծու գործի յուրաքանչյուր փուլը․ այս փուլում Սատանայի հնարքները սպառվել են, և ուստի Աստված թույլ է տալիս նրան ցույց տալ իր իրական դեմքը, որպեսզի բոլոր մարդիկ ճանաչեն նրան։ Սա է «Ոչ ոք երբեք չի խաթարել Իմ գործը» խոսքերի ճշմարտությունը։

Ամեն օր եկեղեցիների մարդիկ կարդում են Աստծու խոսքերը և ամեն օր ենթարկվում են մանրամասն վերլուծման գործին «վիրահատական սեղանի» վրա։ Օրինակ՝ «իրենց դիրքը կորցնելը», «պաշտոնազրկվելը», «նրանք դառնում են զուսպ և անվախ», «լքելը» և ««զգացմունքներից» զուրկ լինելը»․ նման ծաղրական խոսքերը «տանջում են» մարդկանց և նրանց համր են դարձնում ամոթից։ Կարծես Աստված խոժոռված է նայում նրանց ողջ մարմնի յուրաքանչյուր մասին՝ ոտքից գլուխ, ներսից դուրս։ Ինչո՞ւ է Աստված Իր խոսքերով մարդկանց կյանքն այդքան մերկացնում։ Մի՞թե Աստված միտումնավոր դժվարացնում է մարդկանց վիճակը։ Կարծես բոլոր մարդկանց դեմքերը պատված են ցեխով, որը հնարավոր չէ լվանալ։ Ամեն օր գլխահակ հաշվետվություն են տալիս իրենց մեղքերի մասին՝ խարդախների պես։ Մարդիկ այնքան են ապականվել Սատանայի կողմից, որ լիովին տեղյակ չեն իրենց իսկ ճշմարիտ վիճակներին։ Բայց Աստծու համար Սատանայի թույնը նրանց մարմինների յուրաքանչյուր մասում է, անգամ նրանց ոսկրածուծի մեջ․ որպես արդյունք, որքան ավելի խորն են Աստծու մերկացումները, այնքան ավելի վախեցած են դառնում մարդիկ, և այսպիսով բոլոր մարդիկ ճանաչում են Սատանային ու տեսնում Սատանային մարդու մեջ, քանզի ունակ չեն եղել տեսնելու Սատանային իրենց անզեն աչքերով։ Եվ քանի որ ամեն ինչ մտել է իրականության մեջ, Աստված մերկացնում է մարդու բնությունը, այսինքն՝ մերկացնում է Սատանայի պատկերը և այսպիսով թույլ է տալիս մարդուն տեսնել իրական, շոշափելի Սատանային, որպեսզի ավելի լավ ճանաչի Գործնական Աստծուն։ Աստված թույլ է տալիս մարդուն ճանաչել Իրեն մսեղիի մեջ և կերպարանք է տալիս Սատանային՝ թույլ տալով մարդուն ճանաչել իրական, շոշափելի Սատանային բոլոր մարդկանց մսեղիի մեջ։ Տարբեր վիճակները, որոնց մասին խոսվում է, բոլորը Սատանայի գործերի արտահայտություններն են։ Եվ այսպես, կարելի է ասել՝ բոլոր նրանք, ովքեր մսեղիից են, Սատանայի պատկերի մարմնավորումներն են։ Աստված անհամատեղելի է Իր թշնամիների հետ․ նրանք թշնամական են միմյանց նկատմամբ և երկու տարբեր ուժեր են, հետևաբար դևերը հավերժ դևեր են, իսկ Աստված հավերժ Աստված է, նրանք նույնքան անհամատեղելի են, որքան կրակն ու ջուրը, միշտ նույնքան անջատ, որքան երկինքն ու երկիրը։ Երբ Աստված արարեց մարդուն, մի տեսակի մարդիկ ունեին հրեշտակների հոգիներ, մինչդեռ մյուս տեսակը հոգի չուներ, և այսպիսով վերջիններս համակված էին դևերի հոգիներով, ուստի և կոչվում են դևեր։ Ի վերջո հրեշտակները հրեշտակներ են, դևերը դևեր են, իսկ Աստված Աստված է։ Սա է նշանակում, որ յուրաքանչյուրը դասակարգվում է ըստ իր տեսակի, և այսպես, երբ հրեշտակները թագավորում են երկրի վրա և վայելում օրհնություններ, Աստված վերադառնում է Իր բնակության վայրը, իսկ մնացածը՝ Աստծու թշնամիները, մոխրի են վերածվում։ Իրականում բոլոր մարդիկ արտաքուստ կարծես սիրում են Աստծուն, բայց արմատը նրանց բուն էության մեջ է․ ինչպե՞ս կարող են հրեշտակների բնություն ունեցողները ազատվել Աստծու ձեռքից և ընկնել անհատակ անդունդը։ Եվ ինչպե՞ս կարող են դևերի բնություն ունեցողները երբևէ ճշմարտապես սիրել Աստծուն։ Նման մարդկանց էությունը Աստծու հանդեպ ճշմարիտ սեր չէ, ուստի ինչպե՞ս կարող են երբևէ հնարավորություն ունենալ մտնելու թագավորություն։ Ամեն ինչ կարգավորվեց Աստծու կողմից, երբ Նա արարեց աշխարհը, ճիշտ ինչպես Աստված ասում է․ «Ես առաջ եմ ընթանում քամու և անձրևի միջով ու տարին տարու հետևից անցկացրել եմ մարդկանց մեջ և ժամանակի ընթացքում հասել եմ մինչև մեր օրերը։ Մի՞թե սրանք հենց Իմ տնօրինման ծրագրի քայլերը չեն։ Ո՞վ է երբևէ ավելացրել Իմ ծրագրին։ Ո՞վ կարող է խուսափել Իմ ծրագրի քայլերից»։ Մսեղի դարձած լինելով՝ Աստված պետք է փորձառաբար ապրի մարդու կյանքը․ մի՞թե սա Գործնական Աստծու գործնական կողմը չէ։ Աստված ոչինչ չի թաքցնում մարդուց մարդու թուլության պատճառով․ փոխարենը՝ բացահայտում է ճշմարտությունը մարդուն, ճիշտ ինչպես Աստված ասում է․ «Տարին տարու հետևից անցկացրել եմ մարդկանց մեջ»։ Հենց այն պատճառով, որ Աստված մսեղի դարձած Աստված է, տարին տարու հետևից անցկացրել է երկրի վրա․ համապատասխանաբար, միայն ամեն տեսակ գործընթացների միջով անցնելուց հետո Նա կարող է համարվել մարմնացած Աստված և միայն դրանից հետո կարող է գործել մսեղիի ներսի աստվածայնության մեջ։ Ապա՝ բոլոր խորհուրդները բացահայտելուց հետո, կկարողանա կերպարանափոխել Իրեն։ Սա ոչ գերբնականության բացատրության մեկ այլ կողմ է, որն Աստված ուղղակիորեն մատնանշեց։

Անհրաժեշտ է հաղթահարել Աստծու յուրաքանչյուր խոսքի ստուգումը՝ առանց անփույթ լինելու․ սա Աստծու հանձնարարությունն է։

Առանց ուշադիր ընթերցման՝ անհնար է որևէ բան նկատել այս երկու օրերի արտահայտումներում. իրականում դրանք պետք է խոսվեին մեկ օրում, սակայն Աստված բաժանեց երկու օրերի միջև։ Այսինքն՝ այս երկու օրերի արտահայտումները կազմում են մեկ ամբողջություն, բայց որպեսզի մարդկանց համար ավելի հեշտ լինի ընդունել դրանք, Աստված դրանք բաժանեց երկու օրերի միջև՝ մարդկանց շունչ քաշելու հնարավորություն տալով։ Այսպիսին է Աստծու հոգատարությունը մարդու հանդեպ։ Աստծու ողջ գործում բոլոր մարդիկ կատարում են իրենց գործառույթն ու իրենց պարտավորությունն իրենց իսկ տեղում։ Միայն հրեշտակի հոգի ունեցող մարդիկ չէ, որ համագործակցում են. դևի հոգի ունեցողները նույնպես «համագործակցում են», ինչպես և Սատանայի բոլոր հոգիները։ Աստծու արտահայտումներում երևում են Աստծու մտադրությունները և Նրա պահանջները մարդուց։ «Իմ հանդիմանությունը գալիս է բոլոր մարդկանց վրա, սակայն նաև հեռու է մնում բոլոր մարդկանցից։ Յուրաքանչյուր մարդու ողջ կյանքը լի է Իմ հանդեպ սիրով ու ատելությամբ» խոսքերը ցույց են տալիս, որ Աստված հանդիմանություն է օգտագործում՝ սպառնալու բոլոր մարդկանց՝ ստիպելով նրանց ճանաչողություն ձեռք բերել Իր մասին։ Սատանայի ապականության և հրեշտակների փխրունության պատճառով Աստված միայն խոսքեր է գործածում, այլ ոչ թե կառավարչական հրամանագրեր՝ մարդկանց հանդիմանելու համար։ Արարչագործության ժամանակներից մինչ օրս սա է եղել Աստծու գործի սկզբունքը հրեշտակների և բոլոր մարդկանց վերաբերյալ։ Քանի որ հրեշտակները պատկանում են Աստծուն, մի օր անշուշտ կդառնան Աստծու թագավորության ժողովուրդը, և Աստված հոգ կտանի նրանց համար ու կպաշտպանի։ Մինչդեռ մյուս բոլորը նույնպես կդասակարգվեն ըստ իրենց տեսակի։ Սատանայի բոլոր տարատեսակ չար հոգիները կպատժվեն, իսկ բոլոր նրանք, ովքեր առանց հոգիների են, կկառավարվեն Աստծու որդիների և ժողովրդի կողմից։ Այսպիսին է Աստծու ծրագիրը։ Ուստի Աստված ժամանակին ասել է. «Մի՞թե Իմ օրվա գալուստն իսկապես մարդու մահվան պահն է։ Մի՞թե իսկապես կկործանեի մարդուն այն ժամանակ, երբ Իմ թագավորությունը ձևավորվում է»։ Թեև սրանք երկու պարզ հարցեր են, Աստծու կարգավորումներն են ողջ մարդկության նշանակության վայրի համար։ Երբ Աստված գալիս է, դա այն ժամանակն է, երբ «ողջ տիեզերքի մարդիկ գլխիվայր գամվում են խաչին»։ Սա է Աստծու հայտնվելու նպատակը բյուրավոր մարդկանց՝ օգտագործելով հանդիմանությունը, որպեսզի նրանց մղի ճանաչելու Աստծու գոյությունը։ Քանի որ այն ժամանակը, երբ Աստված իջնում է երկրի վրա, վերջին դարաշրջանն է, այն ժամանակը, երբ երկրագնդի վրայի երկրներն ամենամեծ քաոսի մեջ են, ուստի Աստված ասում է. «Երբ իջնում եմ երկրի վրա, այն ծածկված է խավարով, և մարդը «խոր քնած է»»։ Որպես այդպիսին՝ այսօր ընդամենը մի բուռ մարդիկ կան, որոնք ի վիճակի են ճանաչելու մարմնացած Աստծուն, գրեթե ոչ ոք չկա։ Քանի որ հիմա վերջին դարաշրջանն է, ոչ ոք երբեք ճշմարտապես չի ճանաչել գործնական Աստծուն, և մարդիկ միայն մակերեսային ճանաչողություն ունեն Նրա մասին։ Հենց սրա պատճառով է, որ մարդիկ ապրում են ցավոտ զտման մեջ։ Երբ մարդիկ թողնում են զտումը, դա նաև այն ժամանակն է, երբ սկսում են հանդիմանվել, և դա այն ժամանակն է, երբ Աստված հայտնվում է բյուրավոր մարդկանց, որպեսզի անձամբ տեսնեն Նրան։ Մարմնացած Աստծու պատճառով մարդիկ ընկնում են աղետի մեջ և անկարող են ազատել իրենք իրենց. դա Աստծու պատիժն է մեծ կարմիր վիշապի հանդեպ, և դա Նրա կառավարչական հրամանագիրն է։ Երբ գալիս է գարնան ջերմությունը, և ծաղիկները ծաղկում են, երբ երկնքի տակ ամեն ինչ ծածկվում է կանաչով, և երկրի վրա բոլոր բաներն իրենց տեղում են, բոլոր մարդիկ և բաներն աստիճանաբար կմտնեն Աստծու հանդիմանության մեջ, և այդ ժամանակ երկրի վրա Աստծու ողջ գործը կավարտվի։ Աստված այլևս չի գործի կամ ապրի երկրի վրա, քանզի Աստծու մեծ գործն իրագործված կլինի։ Մարդիկ անկարո՞ղ են այս կարճ ժամանակահատվածում հրաժարվել իրենց մսեղիից։ Ի՞նչ բաներ կարող են ճեղքել սերը մարդու և Աստծու միջև։ Ո՞վ է ի վիճակի անջատելու սերը մարդու և Աստծու միջև։ Մի՞թե ծնողներն են, ամուսինները, քույրերը, կանայք կամ ցավոտ զտումը։ Մի՞թե խղճի զգացումները կարող են ջնջել Աստծու պատկերը մարդու ներսում։ Մի՞թե միմյանց հանդեպ մարդկանց պարտավորվածությունն ու գործողություններն իրենց իսկ արածն են։ Մի՞թե մարդը կարող է շտկել դրանք։ Ո՞վ է ի վիճակի պաշտպանելու ինքն իրեն։ Մի՞թե մարդիկ ի վիճակի են ապահովելու իրենք իրենց։ Ովքե՞ր են ուժեղները կյանքում։ Ո՞վ է ի վիճակի լքելու Ինձ և ապրելու ինքնուրույն։ Նորից ու նորից ինչո՞ւ է Աստված խնդրում, որ բոլոր մարդիկ իրականացնեն ինքնաքննության գործը։ Ինչո՞ւ է Աստված ասում. «Ո՞ւմ նեղությունն է կազմակերպվել իր իսկ ձեռքով»։

Ներկայում ողջ տիեզերքում մութ գիշեր է, և մարդիկ թմրած են ու բթամիտ, բայց ժամացույցի սլաքները միշտ առաջ են շարժվում, րոպեներն ու վայրկյանները կանգ չեն առնում, և երկրի, արևի ու լուսնի պտույտներն արագանում են։ Իրենց զգացումներում մարդիկ հավատում են, որ օրը հեռու չէ. կարծես նրանց վերջին օրն իրենց աչքերի առջև է։ Մարդիկ անդադար պատրաստում են ամեն ինչ իրենց մահվան ժամանակի համար, որպեսզի իրենց մահվան ժամանակ այն որևէ նպատակի ծառայի. եթե ոչ, իզուր ապրած կլինեին։ Մի՞թե ցավալի չէր լինի։ Երբ Աստված կործանում է աշխարհը, սկսում է յուրաքանչյուր երկրի ներքին գործերի փոփոխություններից, որոնցից հեղաշրջումներ են տեղի ունենում. այսպիսով՝ Աստված մոբիլիզացնում է ողջ տիեզերքի մարդկանց ծառայությունը։ Այն երկիրը, որտեղ մեծ կարմիր վիշապը օղակաձև փաթաթված պառկած է, ցուցադրական գոտի է։ Քանի որ ներքուստ այն պառակտվել է, և նրա ներքին գործերը քաոսի են վերածվել, բոլորը զբաղվում են ինքնապաշտպանության գործով՝ պատրաստվելով փախչել «լուսին», բայց ինչպե՞ս կարող էին խուսափել Աստծու ամուր բռնելուց։ Ճիշտ ինչպես Աստված ասաց, որ մարդիկ «կխմեն իրենց իսկ դառը բաժակից»։ Ներքին հակամարտությունների ժամանակը ճիշտ այն ժամանակն է, երբ Աստված հեռանում է երկրից. Աստված չի շարունակի մնալ մեծ կարմիր վիշապի երկրում և անմիջապես կավարտի Իր գործը երկրի վրա։ Կարելի է ասել, որ ժամանակը թռչում է, և դրանից շատ չի մնացել։ Աստծու խոսքերի տոնից կարելի է տեսնել, որ Աստված արդեն խոսել է տիեզերքի բոլոր մարդկանց նշանակության վայրի մասին, և որ մնացածի համար ասելու ուրիշ ոչինչ չունի։ Սա է այն, ինչ Աստված հայտնի է դարձրել մարդուն։ Մարդուն ստեղծելու Աստծու նպատակի պատճառով է, որ Նա ասում է. «Իմ աչքերում մարդը բոլոր բաներին իշխողն է։ Ես նրան զգալի իշխանություն եմ տվել՝ թույլ տալով տնօրինել բոլոր բաները երկրի վրա՝ խոտը լեռների վրա, կենդանիներին անտառներում և ձկներին ջրում»։ Երբ Աստված ստեղծեց մարդուն, նախասահմանեց, որ մարդը կլինի բոլոր բաների տերը, սակայն մարդն ապականվեց Սատանայի կողմից և ուստի չի կարող ապրել այնպես, ինչպես կցանկանար։ Սա հանգեցրել է այսօրվա աշխարհին, որտեղ մարդիկ չեն տարբերվում գազաններից, և լեռները միախառնվել են ջրերի հետ, ինչի արդյունքում «մարդու ողջ կյանքը լի է տխրությամբ ու վշտով, նրա ողջ կյանքը նաև լի է շտապողականությամբ ու իրարանցմամբ, և նրա կյանքն ամբողջովին դատարկություն է՝ գումարած զվարճանք»։ Քանի որ մարդու կյանքն իմաստ չունի, և քանի որ սա չէր մարդուն ստեղծելու Աստծու նպատակը, ողջ աշխարհը պղտորվել է։ Երբ Աստված կարգի բերի ողջ տիեզերքը, բոլոր մարդիկ պաշտոնապես կսկսեն փորձառաբար ապրել մարդկային կյանքը, և միայն այդ ժամանակ նրանց կյանքը կսկսի իմաստ ունենալ։ Մարդիկ կսկսեն օգտագործել Աստծու կողմից իրենց տրված իշխանությունը և պաշտոնապես կհայտնվեն բոլոր բաների առջև որպես նրանց տերը. նրանք կընդունեն Աստծու ուղղորդումը երկրի վրա և այլևս չեն ըմբոստանա Աստծու դեմ, այլ փոխարենը կհնազանդվեն Նրան։ Այսօրվա մարդիկ, սակայն, շատ հեռու են դրանից։ Այն ամենը, ինչ նրանք երբևէ անում են, Աստծու միջոցով «իրենց գրպանները լցնելն է», և ուստի Աստված մի շարք հարցեր է տալիս, ինչպիսիք են. «Մի՞թե այն գործը, որ անում եմ մարդու վրա, ոչ մի օգուտ չի տալիս նրան»։ Եթե Աստված չտար այս հարցերը, ոչինչ չէր պատահի. բայց երբ Նա նման բաներ է հարցնում, որոշ մարդիկ անկարող են հաստատուն կանգնել, քանզի մարդկանց խղճում պարտավորվածություն կա։ Նրանք զուտ Աստծու համար չեն գործում, այլ իրենց համար։ Ամեն ինչ դատարկ է. ուստի այս մարդիկ և «յուրաքանչյուր կրոնի, հասարակության յուրաքանչյուր խավի, յուրաքանչյուր ազգի և յուրաքանչյուր հարանվանության մարդիկ բոլորը գիտեն երկրի վրայի դատարկությունը, և բոլորը փնտրում են Ինձ և սպասում Իմ վերադարձին»։ Բոլոր մարդիկ տենչում են Աստծու վերադարձը, որպեսզի Նա վերջ դնի դատարկ հին դարաշրջանին, սակայն նաև վախենում են աղետի մեջ ընկնելուց։ Ողջ կրոնական աշխարհը շուտով ամայի կմնա և կանտեսվի բոլորի կողմից. նրանք իրականություն չունեն և կգիտակցեն, որ իրենց հավատքն Աստծու հանդեպ վերացական է։ Հասարակության յուրաքանչյուր խավի մարդիկ նույնպես կցրվեն, և յուրաքանչյուր ազգ և դավանանք կսկսեն ընկնել խառնաշփոթի մեջ։ Մի խոսքով՝ ամեն ինչի կանոնավորությունը կպատռվի, ամեն ինչ կկորցնի իր բնականոնությունը, և այդպես էլ մարդիկ կբացահայտեն իրենց իրական դեմքերը։ Ուստի Աստված ասում է. «Շատ են այն անգամները, երբ աղաղակել եմ մարդուն, սակայն արդյոք որևէ մեկը երբևէ կարեկցանք զգացե՞լ է։ Արդյոք որևէ մեկը երբևէ ապրե՞լ է մարդկայնության մեջ։ Թեև մարդն ապրում է մսեղիում, սակայն զուրկ է մարդկայնությունից։ Մի՞թե նա կենդանական աշխարհում է ծնվել»։ Փոփոխություն է տեղի ունենում նաև մարդկանց մեջ, և այս փոփոխության պատճառով բոլորը դասակարգվում են ըստ իրենց տեսակի։ Սա Աստծու գործն է վերջին օրերին, և սա այն արդյունքն է, որին պետք է հասնել վերջին օրերի գործով։ Աստված ավելի հստակորեն է խոսում մարդու բուն էության մասին, և ուստի ապացուցվում է, որ Նրա գործի ավարտը մոտենում է, և ավելին՝ որ Աստված ավելի թաքնված է մարդկանցից, ինչը ստիպում է նրանց ավելի շփոթված զգալ։ Որքան քիչ են մարդիկ դիտարկում Աստծու մտադրությունները, այնքան քիչ ուշադրություն են դարձնում Աստծու գործին վերջին օրերին. սա կանգնեցնում է նրանց խաթարելուց, և ուստի Աստված անում է այն գործը, որը մտադիր է անել, երբ ոչ ոք ուշադրություն չի դարձնում։ Սա Աստծու գործի սկզբունքներից մեկն է դարերի ընթացքում։ Որքան քիչ է Նա հաշվի առնում մարդկանց թուլությունները, այնքան ցույց է տրվում, որ Աստծու աստվածայնությունն ավելի ակնհայտ է, և ուստի Աստծու օրն ավելի է մոտենում։

Աստծու ասած բոլոր խոսքերից կարելի է տեսնել, որ Աստծու օրն ամեն անցնող օրվա հետ մոտենում է։ Կարծես այս օրը հենց մարդկանց աչքի առաջ է, կարծես այն վաղն է գալու։ Այսպիսով՝ Աստծու խոսքերը կարդալուց հետո բոլոր մարդիկ սարսուռով են համակվում և նաև զգում են աշխարհի ամայության մի մասը, ասես երբ տերևներ են ընկնում գետնին՝ ուղեկցվելով մանրամաղ անձրևով։ Մարդիկ անհետ կորչում են, կարծես բոլորն ամբողջովին չքացել են։ Ամեն մեկն ունենում է չարագուշակ զգացում, և թեև բոլոր մարդիկ ջանք չեն խնայում և ցանկանում են բավարարել Աստծու մտադրությունները, և յուրաքանչյուր մարդ օգտագործում է իր ողջ ուժը՝ բավարարելու Աստծու մտադրությունները, որ Աստծու կամքն առաջ ընթանա հարթ և առանց խոչընդոտի, նման զգացմունքը միշտ միախառնված է վատ կանխազգացման հետ։ Վերցնենք այսօրվա խոսքերը․ եթե դրանք հեռարձակվեին զանգվածներին, հայտարարվեին ողջ տիեզերքին, ապա բոլոր մարդիկ կխոնարհվեին ու կարտասվեին, քանզի Աստծու խոսքերում՝ «Ես կզննեմ ողջ երկիրը և հայտնվելով աշխարհի արևելքում արդարությամբ, վեհությամբ, ցասումով և պատժով՝ կհայտնվեմ բյուրավոր մարդկանց», բոլորը, ովքեր ունեն հոգևոր հասկացողություն, տեսնում են, որ ոչ ոք չի կարող ազատվել Աստծու հանդիմանությունից, և որ բոլոր մարդիկ պետք է փորձառաբար ապրեն հանդիմանության տառապանքը և ապա դասակարգվեն ըստ իրենց տեսակի։ Ճշմարտապես սա Աստծու գործի մի քայլն է, և ոչ ոք չի կարող փոխել այն։ Երբ Աստված ստեղծեց աշխարհը, երբ Նա առաջնորդեց մարդկությանը, Նա ցույց տվեց Իր իմաստությունն ու հրաշալիությունը, և միայն այն ժամանակ, երբ ավարտին հասցնի դարաշրջանը, մարդիկ կտեսնեն Նրա ճշմարիտ արդարությունը, մեծափառությունը, ցասումը և հանդիմանությունը։ Ավելին՝ միայն հանդիմանության միջոցով է, որ նրանք ի վիճակի են տեսնելու Նրա արդարությունը, մեծափառությունը և ցասումը․ սա մի ուղի է, որով պետք է անցնել, ճիշտ այնպես, ինչպես վերջին օրերին Աստծու մարմնացումն է անհրաժեշտ և անփոխարինելի։ Ողջ մարդկության ելքերը հռչակելուց հետո Աստված ցույց է տալիս մարդուն այն գործը, որն Ինքն անում է այսօր։ Օրինակ՝ Աստված ասում է. «Հին Իսրայելն այլևս գոյություն չունի, իսկ այսօրվա Իսրայելը ելել է՝ ուղղաձիգ վեր խոյանալով աշխարհի վրա, և հաստատվել ողջ մարդկության սրտերում։ Այսօրվա Իսրայելն անշուշտ ձեռք կբերի իր գոյության հիմքն Իմ ժողովրդի միջոցով։ Ա՜խ, ատելի Եգիպտոս։ …Ինչպե՞ս կարող ես չապրել Իմ պատժի սահմաններում»։ Աստված միտումնավոր կերպով ցույց է տալիս մարդկանց այն հետևանքները, որոնց երկու հակադիր երկրներ բախվում են Իր ձեռքերում՝ մի առումով ակնարկելով Իսրայելը, որը նյութական է, իսկ մյուսով ակնարկելով Աստծու ընտրյալ բոլոր մարդկանց, այսինքն՝ թե ինչպես են Աստծու ընտրյալ մարդիկ փոխվում Իսրայելի փոխվելուն զուգընթաց։ Երբ Իսրայելն ամբողջովին վերադարձած լինի իր սկզբնական ձևին, ընտրյալ բոլոր մարդիկ հետևաբար ավարտուն կդարձվեն, ինչը նշանակում է՝ Իսրայելն իմաստալից խորհրդանիշն է նրանց, ում Աստված սիրում է։ Մինչդեռ Եգիպտոսն այն մարդկանց ներկայացուցչական միավորումն է, որոնց Աստված ատում է։ Որքան ավելի շատ է այն ավերվում, այնքան ավելի ապականված են դառնում նրանք, ում ատում է Աստված, և Բաբելոնը հետագայում ընկնում է։ Սա հստակ հակադրություն է ձևավորում։ Հռչակելով Իսրայելի և Եգիպտոսի ելքերը՝ Աստված բացահայտում է բոլոր մարդկանց վերջնական հանգրվանները․ այսպիսով՝ Իսրայելը հիշատակելիս Աստված խոսում է նաև Եգիպտոսի մասին։ Սրանից կարելի է տեսնել, որ Եգիպտոսի կործանման օրն աշխարհի ոչնչացման օրն է, այն օրը, երբ Աստված պատժում է բյուրավոր մարդկանց։ Սա շուտով տեղի կունենա․ Աստված պատրաստվում է իրագործելու դա՝ մի բան, որը միանգամայն անտեսանելի է մարդու անզեն աչքի համար, սակայն անփոխարինելի է և անփոփոխելի։ Աստված ասում է․ «Բոլոր նրանք, ովքեր դիմադրում են Ինձ, վստահաբար հավիտյան կպատժվեն Իմ կողմից։ Քանզի Ես նախանձոտ Աստված եմ և ոչ մի մարդու նրա արարքներից որևէ մեկի համար հեշտությամբ չեմ ների»։ Ինչո՞ւ է Աստված խոսում նման բացարձակ կերպով։ Եվ ինչո՞ւ է Նա անձամբ մսեղի դարձել մեծ կարմիր վիշապի երկրում։ Աստծու խոսքերից կարելի է տեսնել Նրա նպատակը․ Նա չի եկել մարդկանց փրկելու, ոչ էլ նրանց ողորմություն ցուցաբերելու կամ նրանց մասին հոգ տանելու կամ նրանց պաշտպանելու համար․ Նա եկել է հանդիմանելու բոլոր նրանց, ովքեր դիմադրում են Իրեն։ Քանզի Աստված ասում է․ «Ոչ ոք չի կարող ազատվել Իմ հանդիմանությունից»։ Աստված ապրում է մսեղիում, և ավելին՝ Նա բնականոն մարդ է, սակայն Նա չի ներում մարդկանց իրենց թուլության համար, որովհետև նրանք ի վիճակի չեն սուբյեկտիվորեն ճանաչելու Իրեն․ փոխարենը՝ դատապարտում է բոլոր մարդկանց «բնականոն մարդու» միջոցով, բոլոր նրանց, ովքեր տեսնում են Իր մսեղին, դարձնում է պատժվողներ, և նրանք այսպիսով զոհեր են դառնում բոլոր նրանց համար, ովքեր մեծ կարմիր վիշապի երկրի մարդիկ չեն։ Բայց սա Աստծու մարմնացման առաջնային նպատակը չէ։ Աստված մսեղի դարձավ գլխավորապես այն բանի համար, որ մսեղիում մարտնչի մեծ կարմիր վիշապի հետ և ամոթ բերի նրան մսեղիում մարտնչելու միջոցով։ Քանի որ մսեղիում մեծ կարմիր վիշապի հետ մարտնչելն ավելի լավ է դրսևորում Աստծու մեծ զորությունը, քան դա անելը Հոգում, Աստված ընտրում է մսեղիում կռվելու մեթոդը՝ ցույց տալու Իր գործերն ու ամենակարողությունը։ Անթիվ մարդիկ «անմեղորեն» դատապարտվել են Աստծու՝ մսեղի դառնալով, և անհամար մարդիկ դրանով իսկ նետվել են դժոխք ու գցվել հանդիմանության մեջ և տառապում են մսեղիում։ Սա Աստծու արդար բնույթի ցուցադրումն է, և անկախ նրանից՝ ինչպես են Աստծուն դիմադրողներն այսօր փոխվում, Աստծու ուղղամիտ բնույթը երբեք չի փոխվի։ Աստված դատապարտում է մարդկանց մեկընդմիշտ՝ այնպես անելով, որ նրանք այլևս երբեք ի վիճակի չլինեն ոտքի կանգնելու։ Մարդու խառնվածքը չի կարող նման լինել Աստծու բնույթին։ Աստծուն դիմադրողների հանդեպ մարդիկ մերթ տաք են, մերթ՝ սառը․ նրանք տատանվում են աջ ու ձախ, մերթ՝ վեր, մերթ՝ վար․ անկարող են հաստատուն մնալ՝ երբեմն ատելով մինչև ուղնուծուծն Աստծուն դիմադրողներին, երբեմն էլ՝ մոտ պահելով նրանց։ Այս ներկա հանգամանքները ծագել են այն պատճառով, որ մարդիկ չգիտեն Աստծու գործը։ Ինչո՞ւ է Աստված ասում այնպիսի խոսքեր, ինչպիսիք են․ «Հրեշտակներն ի վերջո հրեշտակներ են։ Աստված ի վերջո Աստված է։ Դևերն ի վերջո դևեր են։ Անարդարները, միևնույն է, անարդար են, իսկ սրբերը, միևնույն է, սուրբ են»։ Մի՞թե չեք կարող թափանցել սրա մեջ։ Հնարավո՞ր է արդյոք, որ Աստված սխալ հիշեր։ Այսպիսով՝ Աստված ասում է․ «Մարդիկ բոլորը դասակարգվում են ըստ իրենց տեսակի և անգիտակցաբար վերադառնում իրենց «ընտանիքներին»»։ Սրանից կարելի է տեսնել, որ այսօր Աստված արդեն դասակարգել է բոլոր բաներն իրենց ընտանիքներում, այնպես որ սա այլևս «անսահման աշխարհ» չէ, և մարդիկ այլևս չեն ուտում նույն մեծ կաթսայից, այլ կատարում են իրենց սեփական պարտավորությունն իրենց իսկ տանը՝ խաղալով իրենց սեփական դերը։ Սա էր Աստծու սկզբնական ծրագիրն աշխարհն ստեղծելիս․ ըստ իրենց տեսակի դասակարգվելուց հետո մարդկանցից «յուրաքանչյուրը կուտեր իր սեփական ճաշը», ինչը նշանակում է, որ Աստված կսկսեր դատաստանը։ Որպես արդյունք՝ Աստծու բերանից դուրս եկան այս խոսքերը․ «Ես կվերականգնեմ արարչագործության նախկին վիճակը, ամեն բան կվերադարձնեմ իր սկզբնական կերպին՝ ամբողջովին փոխելով ամեն ինչ և տեղավորելով Իմ ծրագրի մեջ»։ Սա է ճշգրտորեն Աստծու ողջ գործի նպատակը, և դա հասկանալը դժվար չէ։ Աստված կավարտի Իր գործը․ մի՞թե մարդը կարող է կանգնել Նրա գործի ճանապարհին։ Եվ մի՞թե Աստված կարող է դրժել Իր և մարդու միջև հաստատված ուխտը։ Ո՞վ կարող է փոխել այն, ինչ արվում է Աստծու Հոգու կողմից։ Մի՞թե որևէ մարդ առհասարակ կարող է դա անել։

Նախկինում մարդիկ մի օրինաչափություն էին ընկալել Աստծու խոսքերում․ երբ Աստծու խոսքերն ասվում են, դրանք շուտով իրականություն են դառնում։ Սրանում ոչ մի կեղծիք չկա։ Քանի որ Աստված ասել է, որ Ինքը պետք է հանդիմանի բյուրավոր մարդկանց և ավելին՝ քանի որ արձակել է Իր կառավարչական հրամանագրերը, կարելի է տեսնել, որ Աստծու գործն իրականացվել է մինչև որոշակի փուլ։ Սահմանադրությունը, որն արձակվել էր բոլոր մարդկանց համար, հասցեագրված էր նրանց կյանքին և Աստծու հանդեպ նրանց վերաբերմունքին։ Այն չէր հասնում արմատին, այլ կերպ ասած՝ չէր ասում, թե արդյոք նրանք նախասահմանված էին Աստծու կողմից, փոխարենը՝ հիմնված էր այդ ժամանակ նրանց վարքագծի վրա։ Այսօրվա կառավարչական հրամանագրերն արտասովոր են, և դրանք վկայում են այն մասին, թե ինչպես «բոլոր մարդիկ կդասակարգվեն ըստ իրենց տեսակի և իրենց գործողություններին համաչափ տարբեր պատիժներ կստանան»։ Առանց ուշադիր ընթերցման՝ սրանում ոչ մի խնդիր չի կարելի գտնել։ Քանի որ միայն վերջին դարաշրջանի ընթացքում է Աստված բոլոր բաները դասակարգում ըստ իրենց տեսակի, սա կարդալուց հետո մարդկանց մեծամասնությունը մնում է տարակուսած և շփոթված․ նրանք դեռևս գաղջ վերաբերմունք են որդեգրում՝ չտեսնելով ժամանակի հրատապությունը, և ուստի սա որպես նախազգուշացում չեն ընդունում։ Ինչո՞ւ են Աստծու կառավարչական հրամանագրերը, որոնք հայտարարվում են ողջ տիեզերքին, ցույց տրվում մարդուն այս պահին։ Արդյոք այս մարդիկ ներկայացնո՞ւմ են տիեզերքի բոլոր մարդկանց։ Հնարավո՞ր է արդյոք, որ Աստված հետագայում եկել է ողորմություն ցուցաբերելու այս մարդկանց, ինչը Նա չէր արել նախկինում։ Այս մարդկանց վրա երկու գլո՞ւխ է աճել։ Երբ Աստված պատժի ողջ տիեզերքի մարդկանց, այսինքն՝ երբ ամեն տեսակ աղետներ վրա հասնեն, այս աղետների հետևանքով արևի և լուսնի մեջ փոփոխություններ տեղի կունենան, և երբ այս աղետներն ավարտվեն, արևն ու լուսինը փոխված կլինեն, և սա կոչվում է «անցում»։ Բավական է ասել, որ ապագայի աղետները ծանր են լինելու։ Գիշերը գուցե զբաղեցնի ցերեկվա տեղը, արևը գուցե մեկ տարի չհայտնվի, գուցե լինի կիզիչ շոգի մի քանի ամիս, մարող լուսինը գուցե միշտ մարդկությանն առերեսվի, գուցե ի հայտ գա արևի և լուսնի միաժամանակ ծագելու տարօրինակ վիճակը և այլն։ Մի քանի պարբերական փոփոխություններից հետո ի վերջո ժամանակի ընթացքում դրանք կնորացվեն։ Աստված հատուկ ուշադրություն է դարձնում Իր կարգավորումներին նրանց համար, ովքեր դևերից են։ Ուստի Նա միտումնավոր կերպով ասում է․ «Տիեզերքի մարդ արարածներից բոլոր նրանք, ովքեր բանսարկուներից են, կոչնչացվեն»։ Նախքան այս «մարդիկ» ցույց են տալիս իրենց իրական դեմքը, Աստված միշտ օգտագործում է նրանց՝ ծառայություն մատուցելու համար։ Ուստի Նա ուշադրություն չի դարձնում նրանց արարքներին, նրանց «հավելավճար» չի տալիս, երբ հաջողում են, ոչ էլ կրճատում է նրանց «աշխատավարձը», երբ ձախողում են։ Այսպիսով՝ Նա անտեսում է նրանց և սառնություն է ցուցաբերում նրանց հանդեպ։ Նա հանկարծակի չի փոխվում նրանց «բարության» պատճառով, քանզի անկախ ժամանակից կամ վայրից՝ մարդու բուն էությունը չի փոխվում, ճիշտ ինչպես Աստծու և մարդու միջև հաստատված ուխտը, և ճիշտ այնպես, ինչպես մարդն է ասում․ «Ոչ մի փոփոխություն չի լինի, նույնիսկ եթե ծովերը ցամաքեն, և ժայռերը փշրվեն»։ Ուստի Աստված պարզապես դասակարգում է այդ մարդկանց ըստ իրենց տեսակի և հեշտությամբ ուշադրություն չի դարձնում նրանց։ Արարչագործության ժամանակից մինչ օրս դևը երբեք իրեն լավ չի պահել։ Այն միշտ խաթարող և անհանգստացնող բաներ է առաջացրել և զբաղվել է չենթարկմամբ։ Երբ Աստված գործում կամ խոսում է, դևը միշտ փորձում է մասնակցել, բայց Աստված դրան ուշադրություն չի դարձնում․ Դևին հիշատակելիս Աստծու բարկությունը հորդում է անզսպելիորեն․ քանի որ նրանք մեկ հոգուց չեն, հետևաբար չկա ոչ մի կապ, այլ կա միայն հեռավորություն և բաժանում։ Յոթ կնիքների բացումից հետո երկրի վիճակն է՛լ ավելի խառնաշփոթ է դառնում, և բոլոր բաները «առաջ են ընթանում յոթ կնիքների հետ ուս ուսի»՝ ամենևին հետ չմնալով։ Աստծու բոլոր խոսքերում մարդիկ Աստծու կողմից միշտ դիտվում են որպես շշմածներ, սակայն բնավ չեն սթափվում։ Ավելի բարձր կետի հասնելու, բոլոր մարդկանց ուժն առաջ բերելու և առավել ևս Աստծու գործն իր գագաթնակետին ավարտելու համար Աստված մարդկանց մի շարք հարցեր է տալիս, կարծես փքելով նրանց փորերը և այդպիսով լրացնելով բոլոր մարդկանց պակասը։ Քանի որ այս մարդիկ չունեն իրական հասակ, ելնելով փաստացի հանգամանքներից՝ նրանք, ովքեր օդով լցված են, չափանիշին համապատասխանող «ապրանքներ» են, մինչդեռ նրանք, ովքեր լցված չեն, անպետք աղբ են։ Սա Աստծու պահանջն է մարդուց և այն մեթոդի նպատակը, որով Նա խոսում է։ Մասնավորապես, երբ Աստված ասում է՝ «Մի՞թե հնարավոր է, որ Ես, երբ երկրի վրա եմ, նույնպիսին չեմ, ինչպիսին երկնքում եմ։ Մի՞թե հնարավոր է, որ Ես, երբ երկնքում եմ, չեմ կարող իջնել երկիր։ Մի՞թե հնարավոր է, որ երկրի վրա եղած ժամանակ Ես արժանի չեմ երկինք ելնելու», այս հարցերը ծառայում են որպես մի ուղի, որով մարդը կարող է ճանաչել Աստծուն։ Աստծու խոսքերից երևում է Աստծու հրատապ մտադրությունը, մարդիկ անկարող են բավարարել այն, և Աստված բազմիցս պայմաններ է ավելացնում՝ այդպիսով հիշեցնելով բոլոր մարդկանց ճանաչել երկրի վրա գտնվող երկնային Աստծուն և ճանաչել Աստծուն, որ երկնքում է, բայց ապրում է երկրի վրա։

Աստծու խոսքերից կարելի է տեսնել մարդու վիճակները. «Ողջ մարդկությունը ջանք է թափում Իմ խոսքերի վրա և Իմ կերպարանքի մեջ ձեռնարկում է իր սեփական հետազոտությունը, բայց այդ բոլոր ջանքերը ձախողվում են, դրանք անպտուղ են, փոխարենը տապալվում են Իմ խոսքերից և չեն համարձակվում կրկին ոտքի ելնելու»։ Ո՞վ կարող է հասկանալ Աստծու վիշտը։ Ո՞վ կարող է սփոփել Աստծու սիրտը։ Ո՞վ կարող է համապատասխանել Աստծու մտադրություններին այն բանում, ինչ Նա պահանջում է։ Երբ մարդիկ արդյունք չեն տալիս, ուրանում են իրենց անձը և իսկապես թույլ են տալիս, որ Աստված ներդաշնակեցնի իրենց։ Աստիճանաբար, երբ ցույց են տալիս իրենց ճշմարիտ սրտերը, յուրաքանչյուրը դասակարգվում է ըստ իր տեսակի, և այսպիսով երևում է, որ հրեշտակների բուն էությունը մաքուր հնազանդություն է Աստծուն։ Եվ այսպես, Աստված ասում է․ «Մարդկությունը բացահայտվում է իր սկզբնական ձևով»։ Երբ Աստծու գործը հասնի այս փուլին, այն ամբողջովին ավարտված կլինի։ Աստված բացարձակապես ոչինչ չի ասում Իր որդիների և ժողովրդի համար օրինակ լինելու մասին, փոխարենը կենտրոնանում է այնպես անելու վրա, որ բոլոր մարդիկ բացահայտեն իրենց սկզբնական ձևերը։ Հասկանո՞ւմ եք այս խոսքերի ճշմարիտ իմաստը։

Այսօր Աստծու խոսքերը հասել են իրենց գագաթնակետին, ինչը նշանակում է, որ դատաստանի դարաշրջանի երկրորդ մասը հասել է իր գագաթնակետին։ Բայց սա ամենաբարձր կետը չէ։ Այս ժամանակ Աստծու ձայնի տոնը փոխվել է. այն ո՛չ ծաղրական է, ո՛չ հումորային և ո՛չ էլ ծեծող կամ հանդիմանող է. Աստված մեղմացրել է Իր խոսքերի տոնը։ Այժմ Աստված սկսում է մարդու հետ «փոխանակել անցյալի զգացմունքները»։ Աստված և՛ շարունակում է դատաստանի դարաշրջանի գործը, և՛ միևնույն ժամանակ բացում է գործի հաջորդ բաժնի ուղին, որպեսզի Իր գործի բոլոր բաժինները միահյուսվեն։ Մի կողմից՝ Նա խոսում է մարդու «համառության ու կրկնահանցագործության» մասին, իսկ մյուս կողմից՝ այն մասին, որ «Ես փորձառաբար ապրում եմ վշտեր, ուրախություններ, բաժանումներ և հանդիպումներ մարդու հետ». այս ամենն արձագանք է առաջացնում մարդկանց սրտերում՝ հուզելով անգամ մարդկային ամենաթմրած սրտերը։ Այս խոսքերն ասելիս Աստծու նպատակը նախևառաջ այն է, որ բոլոր մարդիկ ամենավերջում անձայն ընկնեն Աստծու առջև, և միայն դրանից հետո «եմ Ես հայտնի դարձնում իմ գործողությունները՝ ստիպելով բոլորին իրենց իսկ ձախողման միջոցով ճանաչել Ինձ»։ Այս ժամանակահատվածում մարդկանց հասկացողությունն Աստծու մասին մնում է լիովին մակերեսային. դա ճշմարիտ հասկացողություն չէ։ Թեև նրանք փորձում են որքան կարող են, անկարող են բավարարել Աստծու մտադրությունները։ Այսօր Աստծու խոսքերը հասել են իրենց գագաթնակետին, բայց մարդիկ մնում են վաղ փուլերում և, հետևաբար, անկարող են մտնել Նրա այժմյան խոսքերի մեջ. սա ցույց է տալիս, որ Աստված և մարդն այնքան տարբեր են, որքան հնարավոր է։ Այս համեմատության հիման վրա, երբ Աստծու խոսքերն ավարտվեն, մարդիկ ի վիճակի կլինեն հասնելու միայն Աստծու ամենացածր չափանիշներին։ Սա այն միջոցն է, որով Աստված գործում է այս մարդկանց վրա, որոնք հիմնովին ապականվել են մեծ կարմիր վիշապի կողմից, և Աստված պետք է այսպես գործի՝ լավագույն արդյունքին հասնելու համար։ Եկեղեցիների մարդիկ փոքր-ինչ ավելի շատ են ուշադրություն դարձնում Աստծու խոսքերին, բայց Աստծու մտադրությունն այն է, որ նրանք ճանաչեն Աստծուն Իր խոսքերում. մի՞թե տարբերություն չկա։ Այնուամենայնիվ, ստեղծված իրավիճակում Աստված այլևս ուշադրություն չի դարձնում մարդու թուլությանը և շարունակում է խոսել՝ անկախ նրանից՝ մարդիկ ի վիճակի են ընդունելու Նրա խոսքերը, թե ոչ։ Նրա մտադրության համաձայն՝ երբ Նրա խոսքերն ավարտվեն, դա կլինի այն ժամանակը, երբ Նրա գործը երկրի վրա կավարտվի։ Բայց գործն այս ժամանակ նման չէ անցյալին։ Երբ Աստծու արտահայտումներն ավարտվեն, ոչ ոք չի իմանա. երբ Աստծու գործն ավարտվի, ոչ ոք չի իմանա. և երբ Աստծու կերպարանքը փոխվի, ոչ ոք չի իմանա։ Այսպիսին է Աստծու իմաստությունը։ Սատանայի որևէ մեղադրանքից և թշնամու ուժերի որևէ անհանգստությունից խուսափելու համար Աստված գործում է առանց որևէ մեկի իմանալու, և այդ ժամանակ երկրի վրայի մարդկանց շրջանում ոչ մի արձագանք չկա։ Թեև Աստծու կերպարանափոխության նշանների մասին ժամանակին խոսվել է, ոչ ոք ի վիճակի չէ ընկալել դա, քանզի մարդը մոռացել է և ուշադրություն չի դարձնում դրան։ Ներսից և դրսից հարձակումների՝ արտաքին աշխարհի աղետների և Աստծու խոսքերի այրման ու մաքրագործման պատճառով մարդիկ այլևս չեն ցանկանում տքնել Աստծու համար, որովհետև չափազանց զբաղված են իրենց սեփական գործերով։ Երբ բոլոր մարդիկ հասնեն անցյալի հասկացողությունն ու ձգտումը մերժելու կետին, երբ բոլոր մարդիկ հստակորեն տեսնեն իրենց, այն ժամանակ կձախողվեն, և իրենց սեփական եսն այլևս տեղ չի ունենա իրենց սրտերում։ Միայն այդ ժամանակ մարդիկ անկեղծորեն կծարավեն Աստծու խոսքերին, միայն այդ ժամանակ Աստծու խոսքերն իսկապես տեղ կունենան իրենց սրտերում, և միայն այդ ժամանակ Աստծու խոսքերը դարձած կլինեն իրենց գոյության հիմքը. այս պահին Աստծու մտադրությունները կբավարարվեն։ Բայց այսօրվա մարդիկ շատ հեռու են այս կետին հասնելուց։ Նրանցից ոմանք հազիվ մի թիզ են առաջ շարժվել, և ուստի Աստված ասում է, որ սա «կրկնահանցագործություն» է։

Աստծու բոլոր խոսքերը բազմաթիվ հարցեր են պարունակում։ Ինչո՞ւ է Աստված շարունակում նման հարցեր տալ։ «Ինչո՞ւ մարդիկ չեն կարող ապաշխարել և նորի պես լինել։ Ինչո՞ւ են հավերժ պատրաստակամ ապրել ճահճում՝ տիղմից զերծ վայրի փոխարեն…»։ Անցյալում Աստված գործում էր բաներն ուղղակիորեն մատնանշելու կամ ուղղակի մերկացման միջոցով։ Բայց այն բանից հետո, երբ մարդիկ ահռելի վնասվածք կրեցին, Աստված այլևս չխոսեց այս ուղղակի ձևով։ Այս հարցերի մեջ մարդիկ և՛ իրենց սեփական թերություններն են տեսնում, և՛ կիրարկման ուղին են ըմբռնում։ Քանի որ մարդիկ բոլորը սիրում են ուտել այն, ինչ հեշտորեն հասանելի է, Աստված խոսում է նրանց պահանջներին համապատասխան՝ նրանց խորհելու համար թեմաներ տրամադրելով, որպեսզի կարողանան խորհել դրանց շուրջ։ Սա Աստծու հարցերի նշանակության մի տեսանկյունն է։ Բնականաբար, սա Նրա որոշ այլ հարցերի նշանակությունը չէ, օրինակ՝ մի՞թե վատ եմ վերաբերվել նրանց։ Հնարավո՞ր է, որ նրանց սխալ ուղղություն եմ ցույց տվել։ Հնարավո՞ր է, որ նրանց դժոխք եմ առաջնորդում։ Նման հարցերը մատնանշում են մարդկանց սրտերի խորքում արմատավորված պատկերացումները։ Թեև նրանց բերանները ոչինչ չեն ասում, նրանց մեծ մասի սրտերում կասկած կա, և նրանք կարծում են, թե Աստծու խոսքերն իրենց որպես լիովին անարժեք են ներկայացնում։ Բնականաբար, նման մարդիկ չեն ճանաչում իրենց, բայց ի վերջո կընդունեն իրենց պարտությունն Աստծու խոսքերից. սա անխուսափելի է։ Այս հարցերին հաջորդելով՝ Աստված նաև ասում է. «Ես մտադիր եմ հիմնովին ջարդուփշուր անել յուրաքանչյուր ազգ, էլ չասած՝ մարդու ընտանիքը»։ Երբ մարդիկ ընդունեն Աստծու անունը, արդյունքում յուրաքանչյուր ազգ կսասանվի, մարդկանց մտածելակերպն աստիճանաբար կփոխվի, և ընտանիքներում հոր ու որդու, մոր ու դստեր և ամուսնու ու կնոջ միջև հարաբերությունները կդադարեն գոյություն ունենալուց։ Ավելին՝ ընտանիքներում մարդիկ գնալով ավելի կօտարանան միմյանցից. նրանք կմիանան մեծ ընտանիքին, և գրեթե բոլոր ընտանիքների կյանքի սովորական կանոնները կքանդվեն։ Սրա պատճառով մարդկանց սրտերում «ընտանիք» հասկացությունը գնալով ավելի աղոտ կդառնա։

Ինչո՞ւ Աստծու այսօրվա խոսքերում այդքան շատ բան է նվիրվել մարդկանց հետ «անցյալի զգացմունքները փոխանակելուն»։ Բնականաբար, սա նույնպես որոշակի արդյունքի հասնելու համար է, ինչից կարելի է տեսնել, որ Աստծու սիրտը լի է անհանգստությամբ։ Աստված ասում է. «Բայց երբ Ես եմ տխուր, ո՞վ կարող է Ինձ իր սրտով մխիթարել»։ Աստված այս խոսքերն ասում է, որովհետև Նրա սիրտը համակված է վշտով։ Մարդիկ անկարող են լիովին հաշվի առնել Աստծու մտադրությունները և միշտ զեխ են, չեն կարողանում զսպել իրենց և անում են այն, ինչ կամենում են. նրանք չափազանց ստոր են և միշտ ներում են իրենց ու հաշվի չեն առնում Աստծու մտադրությունները. մարդիկ ապականվել են Սատանայի կողմից ընդհուպ մինչև այսօր և անկարող են ազատել իրենց։ Այս ամենի պատճառով Աստված ասում է. «Ինչպե՞ս կարող են փախչել գիշատիչ գայլի երախից։ Ինչպե՞ս կարող են ազատել իրենց դրա սպառնալիքներից ու գայթակղություններից»։ Մարդիկ ապրում են մսեղիի մեջ, ինչը նշանակում է ապրել գիշատիչ գայլի երախում։ Սրա պատճառով, և քանի որ մարդիկ չունեն ինքնագիտակցություն և միշտ տարված են իրենցով ու անձնատուր են լինում անառակությանը, Աստված չի կարող չանհանգստանալ։ Որքան շատ է Աստված այսպես հիշեցնում մարդկանց, այնքան ավելի լավ են նրանք զգում իրենց սրտերում, և այնքան ավելի են պատրաստակամ դառնում միանալու Աստծու հետ։ Միայն այդ ժամանակ մարդն ու Աստված ներդաշնակորեն կհարաբերվեն միմյանց հետ՝ առանց իրենց միջև որևէ բաժանման կամ հեռավորության։ Այսօր ողջ մարդկությունը սպասում է Աստծու օրվա գալստյանը, և ուստի, մարդկությունը երբեք առաջ չի շարժվել։ Սակայն Աստված ասում է. «Երբ արդարության Արեգակը հայտնվի, Արևելքը կլուսավորվի, և ապա այն իր հերթին կլուսավորի ողջ տիեզերքը՝ հասնելով բոլորին»։ Այլ կերպ ասած՝ երբ Աստված փոխի Իր կերպարանքը, Արևելքն առաջինը կլուսավորվի, և Արևելքի ազգն առաջինը կփոխարինվի, ինչից հետո մնացած երկրները կնորոգվեն հարավից հյուսիս։ Սա է հաջորդականությունը, և ամեն բան տեղի կունենա Աստծու խոսքերի համաձայն։ Հենց որ այս փուլն ավարտվի, բոլոր մարդիկ կտեսնեն։ Այս հաջորդականության համաձայն է Աստված գործում։ Երբ տեսնեն այդ օրը, մարդիկ անչափ կուրախանան։ Աստծու հրատապ մտադրությունից կարելի է տեսնել, որ այդ օրը հեռու չէ։

Այսօր այստեղ ասված խոսքերում երկրորդ և երրորդ մասերը ստիպում են բոլոր նրանց, ովքեր սիրում են Աստծուն, դառնորեն լաց լինել։ Նրանց սրտերն ակնթարթորեն ստվերով են պատվում, և դրանից հետո բոլոր մարդկանց սրտերը լցվում են ահռելի տխրությամբ՝ Աստծու սրտի պատճառով։ Նրանք թեթևացում չեն զգա, մինչև Աստված չավարտի Իր գործը երկրի վրա։ Սա է ընդհանուր միտումը։ «Զայրույթ է բարձրանում Իմ սրտում՝ ուղեկցվելով տխրության ալեկոծվող զգացումով։ Երբ Իմ աչքերը մարդկանց գործերը և նրանց ամեն մի խոսքն ու գործողությունը որպես կեղտոտ են տեսնում, Իմ ցասումը հորդում է, և Իմ սրտում ավելի մեծ զգացում կա մարդկային աշխարհի անարդարությունների հանդեպ, ինչն Ինձ ավելի է տխրեցնում. Ես տենչում եմ անմիջապես վերջ դնել մարդու մսեղիին։ Չգիտեմ, թե ինչու է մարդն անկարող մաքրագործել իրեն մսեղիի մեջ, ինչու մարդը չի կարող սիրել իրեն մսեղիի մեջ։ Հնարավո՞ր է, որ մսեղիի «գործառույթն» այդքան մեծ է»։ Աստծու այսօրվա խոսքերում Աստված հրապարակավ Իր սրտի ողջ անհանգստությունը բացահայտել է մարդուն՝ առանց որևէ բան թաքցնելու։ Երբ երրորդ երկնքի հրեշտակները երաժշտություն են նվագում Նրա համար, Աստված կապված է մնում երկրի վրայի մարդկանց հետ, և հենց սրա պատճառով է, որ ասում է. «Երբ հրեշտակները երաժշտություն են նվագում՝ Ինձ փառաբանելու համար, դա չի կարող չարթնացնել Իմ կարեկցանքը մարդու հանդեպ։ Իմ սիրտն ակնթարթորեն լցվում է տխրությամբ, և անհնար է Ինքս Ինձ այս ցավալի զգացմունքից ազատել»։ Այդ պատճառով է Աստված ասում խոսքերը. «Ես կշտկեմ մարդկային աշխարհի անարդարությունները։ Ես Իմ գործն Իմ իսկ ձեռքերով կկատարեմ ողջ երկրով մեկ՝ արգելելով Սատանային կրկին ծանր վնաս հասցնել Իմ մարդկանց, արգելելով թշնամիներին կրկին գործել կամայականորեն և անխոհեմաբար։ Ես Թագավոր կդառնամ երկրի վրա և Իմ գահն այնտեղ կտեղափոխեմ՝ ստիպելով Իմ բոլոր թշնամիներին խոնարհվել և խոստովանել իրենց մեղքերն Իմ առջև»։ Աստծու տխրությունը մեծացնում է Իր ատելությունը դևերի հանդեպ, և ուստի Նա բազմություններին նախապես հայտնում է դևերի ելքը։ Սա է Աստծու գործը։ Աստված միշտ ցանկացել է վերամիավորվել Իր մարդկանց հետ և ավարտին հասցնել հին դարաշրջանը։ Տիեզերքի բոլոր մարդիկ սկսում են շարժվել. այսինքն՝ տիեզերքի բոլոր մարդիկ մտնում են Աստծու ուղղորդման մեջ։ Արդյունքում նրանց մտքերն ուղղվում են իրենց կայսրերի դեմ ապստամբելուն։ Շուտով աշխարհի մարդիկ կպոռթկան քաոսի մեջ, և բոլոր երկրների գլուխները կփախչեն բոլոր ուղղություններով՝ ի վերջո իրենց ժողովրդի կողմից քարշ տրվելով գիլիոտինի մոտ։ Սա է դևերի թագավորների վերջնական ելքը. ի վերջո նրանցից ոչ մեկը չի կարողանա խուսափել, և բոլորը պետք է անցնեն դրա միջով։ Այսօր նրանք, ովքեր «խելացի» են, սկսել են նահանջել։ Տեսնելով, որ իրավիճակը խոստումնալից չէ, նրանք օգտագործում են այս հնարավորությունը՝ նահանջելու և աղետի նեղություններից խուսափելու համար։ Բայց պարզորեն ասում եմ. այն գործը, որն Աստված կատարում է վերջին օրերում, գլխավորապես մարդու հանդիմանությունն է, ուստի ինչպե՞ս էր հնարավոր, որ այս մարդիկ խուսափեին։ Այսօր առաջին քայլն է։ Մի օր տիեզերքում ամեն բան կընկնի պատերազմի իրարանցման մեջ. երկրի վրայի մարդիկ այլևս երբեք առաջնորդողներ չեն ունենա, ողջ աշխարհը կլինի փխրուն ավազի կույտի պես՝ ոչ մեկի կողմից չկառավարվող, և մարդիկ հոգ կտանեն միայն իրենց սեփական կյանքի մասին՝ անտեսելով մնացած բոլորին։ Քանի որ ամեն բան վերահսկվում է Աստծու ձեռքով, Աստված հետևաբար ասում է. «Ողջ մարդկությունն Իմ մտադրությունների համաձայն մասնատում է զանազան ազգերը»։ Հրեշտակների փողերի հնչելը, որի մասին Աստված հիմա խոսում է, նշան է. այն ահազանգ է հնչեցնում մարդու համար, և երբ փողերը կրկին հնչեն, աշխարհի վերջին օրը վրա հասած կլինի։ Այդ ժամանակ Աստծու ողջ պատիժը կիջնի երկրի վրա՝ առանց ամենափոքր շեղման. սա կլինի անգութ դատաստան և պատժի դարաշրջանի պաշտոնական սկիզբը։ Իսրայելացիների մեջ հաճախ կլինի Աստծու ձայնը՝ առաջնորդելու նրանց տարբեր միջավայրերով, և հրեշտակները նույնպես կհայտնվեն նրանց։ Իսրայելացիները ավարտուն կդարձվեն ընդամենը մի քանի ամսում և քանի որ ստիպված չեն լինի կրել մեծ կարմիր վիշապի թույներից իրենց հեռացնելու քայլը, նրանց համար հեշտ կլինի տարբեր տեսակի ուղղորդումների ներքո ճիշտ ուղու վրա մտնելը։ Իսրայելում տեղի ունեցող զարգացումներից կարելի է տեսնել ողջ տիեզերքի վիճակը, և սա ցույց է տալիս, թե որքան արագ են Աստծու գործի քայլերը։ «Ժամանակը եկե՛լ է։ Ես շարժման մեջ կդնե՛մ Իմ գործը։ Ես մարդկանց մեջ կիշխե՛մ որպես Թագավոր»։ Անցյալում Աստված իշխում էր միայն երկնքում։ Այսօր իշխում է երկրի վրա. Աստված ետ է վերցրել Իր ողջ իշխանությունը, և ուստի կանխագուշակվում է, որ ողջ մարդկությունն այլևս երբեք չի ապրի բնականոն մարդկային կյանքով, քանզի Աստված կվերադասավորի երկինքն ու երկիրը, և ոչ մի մարդու թույլ չի տրվում միջամտել։ Ուստի Աստված հաճախ հիշեցնում է մարդուն, որ «ժամանակը եկել է»։ Երբ իսրայելացիները բոլորը վերադառնան իրենց երկիր՝ այն օրը, երբ Իսրայելի երկիրն ամբողջությամբ վերականգնվի, Աստծու մեծ գործը կավարտվի։ Առանց որևէ մեկի գիտակցելու՝ տիեզերքի բոլոր մարդիկ կապստամբեն, և ողջ տիեզերքի բոլոր ազգերը կընկնեն երկնքի աստղերի պես. Նրանք ակնթարթորեն կկործանվեն ավերակների մեջ։ Նրանց հետ գործ ունենալուց հետո Աստված կկառուցի Իր սրտի սիրելի թագավորությունը։

Մարդկանց վիճակն այնպիսին է, որ որքան քիչ են նրանք հասկանում Աստծու խոսքերը, այնքան ավելի թերահավատորեն են վերաբերվում Աստծու գործի ներկայիս միջոցներին։ Բայց սա որևէ ազդեցություն չունի Աստծու գործի վրա. երբ Նրա խոսքերը հասնեն որոշակի աստիճանի, մարդկանց սրտերը բնականաբար կդառնան դեպի Նրան։ Իրենց կյանքում բոլորը սևեռվում են Աստծու խոսքերի վրա և նաև սկսում են տենչալ Նրա խոսքերը, և Աստծու անընդհատ բացահայտման պատճառով սկսում են ատել իրենք իրենց։ Սակայն Աստված նաև բազմիցս ասել է հետևյալ տեսակի խոսքերը. «Երբ մարդը լիովին ըմբռնում է Իմ բոլոր խոսքերը, նրա հասակը համապատասխանում է Իմ մտադրություններին, և նրա աղերսանքներն արդյունավետ են ու ոչ թե զուր կամ ապարդյուն. Ես օրհնում եմ մարդկության այն աղերսանքները, որոնք անկեղծ են և ոչ շինծու»։ Իրականում մարդիկ անկարող են լիովին ըմբռնելու Աստծու խոսքերը. նրանք կարող են ընկալել միայն դրանց մակերեսը։ Աստված պարզապես օգտագործում է այս խոսքերը՝ նրանց տալու նպատակ, որին պետք է ձգտեն, որպեսզի նրանք զգան, որ Աստված ամեն բան անում է ոչ թե թեթևամտորեն, այլ լրջորեն. միայն այդ ժամանակ նրանք հավատ կունենան ձգտելու։ Եվ քանի որ բոլոր մարդիկ աղերսում են միայն հանուն իրենց, այլ ոչ թե Աստծու կամքի համար, իսկ Աստված մերթ տաք, մերթ սառը չէ, Նրա խոսքերը միշտ ուղղված են եղել մարդու բնությանը։ Թեև այսօր մարդկանց մեծամասնությունն աղերսում է, նրանք անկեղծ չեն. դա պարզապես կեղծիք է։ Բոլոր մարդկանց վիճակն այնպիսին է, որ «նրանք Իմ բերանը համարում են առատության եղջյուր։ Բոլոր մարդիկ ցանկանում են ինչ-որ բան ձեռք բերել Իմ բերանից, լինեն դրանք պետության գաղտնիքները, երկնքի խորհուրդները, հոգևոր ոլորտի շարժընթացը, թե մարդկության նշանակության վայրը»։ Իրենց հետաքրքրասիրության պատճառով մարդիկ բոլորը պատրաստ են փնտրելու այս բաները և չեն ցանկանում Աստծու խոսքերից ստանալ կենսական պահանջները բավարարող որևէ բան։ Ուստի Աստված ասում է. «Մարդու ներսում չափազանց շատ բան է պակասում. նրան պետք են ոչ միայն «սննդային հավելումներ», այլ ավելին՝ նրան պետք է «մտավոր հենարան» և «հոգևոր պաշար»»։ Մարդկանց մեջ եղած պատկերացումներն են հանգեցրել այսօրվա բացասական վիճակին, և քանի որ նրանց ֆիզիկական աչքերը չափազանց «ֆեոդալական» են, նրանց ասածի և արածի մեջ եռանդ չկա, և նրանք անփույթ են ամեն ինչում։ Մի՞թե սա մարդկանց վիճակը չէ։ Մի՞թե մարդիկ չպետք է շտապեն և շտկեն սա՝ այնպես շարունակելու փոխարեն, ինչպես կան։ Ի՞նչ օգուտ ունի մարդու համար ապագան իմանալը։ Ինչո՞ւ մարդիկ արձագանքում են Աստծու որոշ խոսքեր կարդալուց հետո, իսկ Նրա խոսքերի մնացած մասը ոչ մի ազդեցություն չի ունենում։ Երբ Աստված ասում է, օրինակ՝ «Ես դարմանում եմ մարդու հիվանդությունը, որպեսզի ավելի լավ արդյունքների հասնեմ, այնպես, որ բոլորն առողջանան, և այնպես, որ Իմ դեղի ներգործությամբ նրանք վերադառնան բնականոն վիճակի», ինչպե՞ս է պատահում, որ այս խոսքերը ոչ մի ազդեցություն չեն ունենում մարդկանց վրա։ Մի՞թե Աստծու արած ամեն բան այն չէ, ինչին մարդը պետք է հասնի։ Աստված գործ ունի անելու. ինչո՞ւ մարդիկ քայլելու ուղի չունեն։ Մի՞թե սա Աստծուն հակառակ գնալ չէ։ Իրականում շատ աշխատանք կա, որ մարդիկ պետք է անեն. օրինակ՝ որքանո՞վ են նրանք ճանաչում «մեծ կարմիր վիշապին» այս խոսքերում. «Արդյո՞ք դուք իսկապես ատում եք մեծ կարմիր վիշապին»։ Աստծու ասածը՝ «Ինչո՞ւ եմ Ես ձեզ այդքան շատ անգամներ հարցրել», ցույց է տալիս, որ մարդիկ դեռևս անտեղյակ են մեծ կարմիր վիշապի բնությանը և մնում են անկարող ավելի խորանալու։ Մի՞թե սա հենց այն գործը չէ, որը մարդը պետք է անի։ Ինչպե՞ս կարելի է ասել, որ մարդը գործ չունի։ Եթե այդպես լիներ, ո՞րը կլիներ Աստծու մարմնացման նշանակությունը։ Մի՞թե Աստված գործում է անփույթ կերպով՝ հանուն պարտականություն։ Կարո՞ղ է մեծ կարմիր վիշապը պարտվել այս ձևով։

Աստված ասում է. «Ես արդեն սկսել եմ, և մեծ կարմիր վիշապի բնակավայրում Ես կմեկնարկեմ Իմ պատժի սկզբնական գործը»։ Այս խոսքերն ուղղված են աստվածայնության մեջ արվող գործին. այսօրվա մարդիկ արդեն նախապես մտել են պատժի մեջ, ուստիև Աստված ասում է, որ սա սկզբնական գործն է։ Նա չի ստիպում մարդկանց կրել աղետների պատիժը, այլ խոսքերի պատիժը։ Պատճառն այն է, որ երբ Աստծու խոսքերի երանգը փոխվում է, մարդիկ դառնում են լիովին անտեղյակ, և դրանից հետո նրանք բոլորը մտնում են պատժի մեջ։ Պատիժ կրելուց հետո «դուք պաշտոնապես կկատարեք ձեր պարտականությունը և պաշտոնապես կգովերգեք Ինձ բոլոր երկրներում՝ հավիտյանս հավիտենի՛ց»։ Սրանք Աստծու գործի քայլերն են․ սրանք Նրա ծրագիրն են։ Ավելին, Աստծու այս մարդիկ անձամբ պիտի տեսնեն այն մեթոդները, որոնցով պատժվում է մեծ կարմիր վիշապը, ուստի աղետները պաշտոնապես սկսվում են նրանցից դուրս՝ նրանց շրջապատող աշխարհում։ Սա այն միջոցներից մեկն է, որով Աստված փրկում է մարդկանց։ Ներքուստ նրանք պատժվում են, իսկ արտաքուստ աղետներ են տեղում. սա նշանակում է, որ Աստծու խոսքերն իրականանում են։ Ուստի մարդիկ կգերադասեին ենթարկվել պատժին, քան աղետներին, և հենց սրա շնորհիվ է, որ նրանք մնում են։ Մի կողմից՝ սա այն կետն է, որին հասել է Աստծու գործը, մյուս կողմից՝ սա նրա համար է, որ բոլոր մարդիկ ճանաչեն Աստծու խառնվածքը։ Ուստի Աստված ասում է. « Իմ ժողովրդի՝ Ինձ վայելելու ժամանակն այն է, երբ մեծ կարմիր վիշապը պատժվում է։ Մեծ կարմիր վիշապի ժողովրդին ոտքի հանելն ու նրա դեմ ապստամբել ստիպելն Իմ ծրագիրն է, և սա այն մեթոդն է, որով Ես կատարյալ եմ դարձնում Իմ ժողովրդին, և դա մեծ հնարավորություն է Իմ ողջ ժողովրդի համար՝ աճելու կյանքում»։ Ինչո՞ւ է, որ Աստված ասում է այս խոսքերը, և այնուամենայնիվ, դրանք չեն գրավում մարդկանց ուշադրությունը։

Բոլոր երկրները մեծ քաոսի մեջ են, քանի որ Աստծու գավազանը սկսել է կատարել իր գործառույթը երկրի վրա։ Աստծու գործը կարելի է տեսնել երկրի վիճակի մեջ։ Երբ Աստված ասում է. «Ջրերը կոռնան, լեռները կտապալվեն, մեծ գետերը կկազմալուծվեն», սա գավազանի սկզբնական գործն է երկրի վրա, որի արդյունքն այն է, որ «երկրի բոլոր տնային տնտեսությունները կպառակտվեն, և երկրի բոլոր պետությունները կմասնատվեն. կանցնեն ամուսնու և կնոջ վերամիավորման օրերը, մայր ու որդի այլևս չեն հանդիպի, այլևս երբեք հայր ու դուստր չեն միանա։ Երկրի վրա եղած բոլոր նախկին կարգերը կջախջախվեն Իմ կողմից»։ Այսպիսին կլինի երկրի վրայի ընտանիքների ընդհանուր վիճակը։ Բնականաբար, դա չէր կարող լինել բոլորի վիճակը. պարզապես մեծամասամբ այդպես կլինի։ Մյուս կողմից, սա վերաբերում է այն հանգամանքներին, որոնք ապագայում փորձառաբար կապրեն այս հոսքի բոլոր մարդիկ։ Այն կանխագուշակում է, որ երբ նրանք ենթարկվեն խոսքերի պատժին, իսկ անհավատները ենթարկվեն աղետների, երկրի մարդկանց միջև այլևս ընտանեկան հարաբերություններ չեն լինի. նրանք բոլորը կլինեն սինեացիներ և նվիրված կլինեն Աստծու արքայությունում։ Այսպիսով, կանցնեն ամուսնու և կնոջ վերամիավորման օրերը, մայր ու որդի այլևս չեն հանդիպի, այլևս երբեք հայր ու դուստր չեն միանա։ Եվ այսպես, երկրի մարդկանց ընտանիքները կպառակտվեն, կմասնատվեն, և սա կլինի վերջին գործը, որ Աստված անում է մարդու վրա։ Եվ քանի որ Աստված տարածելու է այս գործն ամբողջ տիեզերքով մեկ, Նա առիթն օգտագործում է մարդկանց համար պարզաբանելու «զգացմունքներ» բառը՝ այսպիսով թույլ տալով նրանց տեսնել, որ Աստծու մտադրությունն է պառակտել բոլոր մարդկանց ընտանիքները, և ցույց տալով, որ Աստված պատիժն է օգտագործում մարդկության միջև առկա բոլոր «ընտանեկան վեճերը» լուծելու համար։ Եթե ոչ, երկրի վրա Աստծու գործի վերջին մասն ավարտին հասցնելու ոչ մի միջոց չէր լինի։ Աստծու խոսքերի վերջին մասը մերկացնում է մարդկության ամենամեծ թուլությունը՝ նրանք բոլորն ապրում են զգայական վիճակում. ուստի Աստված չի խուսափում նրանցից և ոչ մեկից ու բացահայտում է ողջ մարդկության սրտերում թաքնված գաղտնիքները։ Ինչո՞ւ է մարդկանց համար այդքան դժվար հրաժարվել իրենց զգացմունքներից։ Մի՞թե այդպես անելը գերազանցում է խղճի չափանիշները։ Կարո՞ղ է խիղճը կատարել Աստծու կամքը։ Կարո՞ղ են զգացմունքներն օգնել մարդկանց հաղթահարել նեղությունները։ Աստծու աչքում զգացմունքներն Իր թշնամին են. մի՞թե սա հստակ չի ասվել Աստծու խոսքերում։

Մարդկանց կատարած գործերից որոշներն իրականացվում են Աստծու անմիջական ցուցումով, բայց կա նաև մի մաս, որի համար Աստված հատուկ ցուցումներ չի տալիս, ինչը բավարար չափով ցույց է տալիս, որ Աստված իր արածն այսօր դեռևս ամբողջությամբ չի հայտնել. այսինքն՝ շատ բաներ մնում են թաքնված և դեռ հրապարակային չեն դարձել։ Սակայն որոշ բաներ պետք է հրապարակային դարձվեն, մինչդեռ մյուսները պետք է մարդկանց շփոթված ու մոլորված թողնեն. սա այն է, ինչն անհրաժեշտ է Աստծու գործին։ Օրինակ՝ երկնքից մարդկանց մեջ Աստծու գալուստը. ինչպես եկավ, որ վայրկյանին եկավ, կամ արդյոք երկինքներն ու երկիրը և բոլոր բաները փոփոխությունների ենթարկվեցին, թե ոչ. այս բաները պահանջում են, որ մարդիկ շփոթված լինեն։ Սա նաև հիմնված է իրական հանգամանքների վրա, քանզի մարդկային մսեղին ինքնին անկարող է ուղղակիորեն մուտք գործել հոգևոր ոլորտ։ Ուստի, նույնիսկ եթե Աստված հստակորեն նշում է, թե ինչպես երկնքից երկիր եկավ, կամ երբ ասում է. «Այն օրը, երբ բոլոր բաները վերակենդանացան, Ես եկա մարդու մեջ և հիանալի օրեր ու գիշերներ անցկացրեցի նրա հետ», այդպիսի խոսքերը նման են ծառի բնի հետ խոսելուն. չկա ոչ մի չնչին արձագանք, որովհետև մարդիկ անտեղյակ են Աստծու գործի քայլերից։ Նույնիսկ երբ իսկապես տեղյակ են, հավատում են, որ Աստված փերիի պես երկնքից իջավ երկիր և Իրեն հիմնովին վերափոխեց մարդկային աշխարհում։ Սա այն է, ինչը հասանելի է մարդու մտքերին։ Դա այն պատճառով է, որ մարդու բուն էությունն այնպիսին է, որ անկարող է հասկանալ Աստծու էությունը և անկարող է հասկանալ հոգևոր ոլորտի իրականությունը։ Միայն իրենց բուն էությամբ մարդիկ անկարող կլինեին որպես օրինակ ծառայել ուրիշների համար, որովհետև մարդիկ ի բնե նույնն են և տարբեր չեն։ Ուստի պահանջելը, որ մարդիկ օրինակ ծառայեն ուրիշների համար, որպեսզի հետևեն, կամ հանդես գան որպես օրինակ, դառնում է պղպջակ, դառնում է ջրից բարձրացող գոլորշի։ Մինչդեռ, երբ Աստված ասում է՝ «որոշակի ճանաչողություն ձեռք բերելով նրանից, ինչ ունեմ և եմ», այս խոսքերը պարզապես ուղղված են այն գործի դրսևորմանը, որն Աստված անում է մսեղիում. այլ կերպ ասած՝ դրանք ուղղված են Աստծու ճշմարիտ դեմքին՝ աստվածայնությանը, որը հիմնականում վերաբերում է Նրա աստվածային բնույթին։ Այսինքն՝ մարդկանցից պահանջվում է հասկանալ այնպիսի բաներ, ինչպիսիք են՝ ինչու է Աստված այսպես գործում, ինչ բաներ պետք է իրագործվեն Աստծու խոսքերով, ինչին է Աստված ցանկանում հասնել երկրի վրա, ինչ է ցանկանում ձեռք բերել մարդկանց մեջ, այն միջոցները, որոնցով Աստված խոսում է, և որն է Աստծու վերաբերմունքը մարդու նկատմամբ։ Կարելի է ասել, որ մարդու մեջ չկա ոչինչ, որով արժե պարծենալ. այսինքն՝ նրա մեջ չկա ոչինչ, որը կարող է օրինակ ծառայել ուրիշների համար, որպեսզի հետևեն։

Հենց մսեղիում գտնվող Աստծու բնականոնության պատճառով և երկնքում գտնվող Աստծու և մսեղիում գտնվող Աստծու, ով կարծես թե ծնված չէ երկնքում գտնվող Աստծուց, միջև եղած տարբերության պատճառով է, որ Աստված ասում է. «Ես շատ տարիներ եմ անցկացրել մարդու մեջ, սակայն նա միշտ անտեղյակ է մնացել և երբեք չի ճանաչել Ինձ»։ Աստված նաև ասում է. «Երբ Իմ ոտնահետքերն անցնեն ողջ տիեզերքով և մինչև երկրագնդի ծայրերը, մարդը կսկսի խորհրդածել իր մասին, և բոլոր մարդիկ կգան Ինձ մոտ, կխոնարհվեն Իմ առջև ու կերկրպագեն Ինձ։ Դա կլինի այն օրը, երբ ես փառք ձեռք կբերեմ՝ Իմ վերադարձի օրը, ինչպես նաև Իմ հեռանալու օրը»։ Միայն սա է այն օրը, երբ Աստծու ճշմարիտ դեմքը ցույց է տրվում մարդուն։ Սակայն Աստված դրա արդյունքում չի հետաձգում Իր գործը և պարզապես անում է այն գործը, որը պետք է արվի։ Երբ Նա դատում է, դատապարտում է մարդկանց՝ հիմնվելով մսեղիում գտնվող Աստծու հանդեպ նրանց վերաբերմունքի վրա։ Սա այս ժամանակահատվածում Աստծու արտահայտումների հիմնական թելերից մեկն է։ Օրինակ՝ Աստված ասում է. «Տիեզերքում պաշտոնապես ծավալելով Իմ տնօրինման ծրագրի վերջին մասը։ Եթե որևէ մեկը դեռևս անզգույշ է, ցանկացած պահի կընկնի անողոք հանդիմանության մեջ»։ Սա Աստծու ծրագրի բովանդակությունն է, և ո՛չ տարօրինակ է, ո՛չ էլ անսովոր, այլ ամբողջովին Իր գործի քայլերի մի մասն է։ Մինչդեռ արտերկրում գտնվող Աստծու մարդիկ և որդիները դատվում են Աստծու կողմից՝ այն ամենի հիման վրա, ինչ անում են եկեղեցիներում, և ուստի Աստված ասում է. «Մինչ գործում եմ, բոլոր հրեշտակներն Ինձ հետ միասին սկսում են վճռորոշ ճակատամարտը և որոշում են բավարարել Իմ մտադրությունները վերջին փուլում, որպեսզի երկրի վրայի մարդիկ հրեշտակների պես հանձնվեն Իմ առջև, և Ինձ հակառակելու ոչ մի ցանկություն չունենան, և չանեն ոչինչ, որ դավաճանում է Ինձ։ Սա է Իմ գործի դինամիկան տիեզերքում»։ Սա է տարբերությունն այն գործի մեջ, որն Աստված իրականացնում է ողջ երկրով մեկ. Նա կիրառում է տարբեր միջոցներ՝ համաձայն այն բանի, թե ում է ուղղված գործը։ Այսօր եկեղեցիների մարդիկ բոլորն ունեն տենչացող սիրտ և սկսել են ուտել և խմել Աստծու խոսքերը։ Սա բավական է ցույց տալու համար, որ Աստծու գործը մոտենում է իր ավարտին։ Երկնքից ցած նայելը նման է չորացած ճյուղերի ու թափված տերևների, աշնանային քամուց քշվող դեղնահողի տխուր տեսարաններին ևս մեկ անգամ նայելուն։ Այնպիսի զգացողություն է, կարծես մարդկանց մեջ ուր որ է մեծ աղետ է տեղի ունենալու, կարծես ամեն ինչ ուր որ է ամայության է վերածվելու։ Գուցե Հոգու զգայունության պատճառով է, որ սրտում միշտ տխրության զգացում կա, որն այնուամենայնիվ հանգիստ մխիթարության մի նշույլ է կրում՝ թեև որոշակի վշտի հետ խառնված։ Սա կարող է լինել Աստծու այն խոսքերի նկարագրումը, որ «մարդն արթնանում է, երկրի վրա ամեն ինչ կարգի է բերված, և երկրի գոյատևման օրերն այլևս չկան, քանզի Ես ժամանել եմ»։ Մարդիկ կարող են որոշ չափով բացասական դառնալ այս խոսքերը լսելուց հետո, կամ կարող են փոքր-ինչ հիասթափվել Աստծու գործից, կամ կարող են շատ կենտրոնանալ իրենց հոգում առկա զգացողության վրա։ Բայց նախքան երկրի վրա Իր գործի ավարտը Աստված չէր կարող այնքան հիմար լինել, որ մարդկանց նման պատրանք տար։ Եթե իսկապես նման զգացողություններ ունես, ապա դա ցույց է տալիս, որ չափազանց շատ ուշադրություն ես դարձնում քո զգացմունքներին, որ մեկն ես, ով գործում է իր իսկ կամքի համաձայն և չի սիրում Աստծուն. դա ցույց է տալիս, որ չափազանց շատ ես կենտրոնանում գերբնականի վրա և բոլորովին ուշադրություն չես դարձնում Աստծուն։ Աստծու ձեռքի պատճառով, որքան էլ մարդիկ փորձեն հեռանալ, անկարող են խուսափել այս հանգամանքից։ Ո՞վ կարող է խուսափել Աստծու ձեռքից։ Ե՞րբ քո կարգավիճակն ու հանգամանքները չեն կարգավորվել Աստծու կողմից։ Անկախ նրանից՝ տառապում ես, թե օրհնված ես, ինչպե՞ս կարող էիր գաղտագողի հեռանալ Աստծու ձեռքից։ Սա մարդկային հարց չէ, այլ ավելի շուտ ամբողջովին վերաբերում է Աստծու կարիքին։ Ո՞վ ի վիճակի կլիներ չհնազանդվելու դրա արդյունքում։

«Ես հանդիմանություն կօգտագործեմ՝ Իմ գործը հեթանոսների մեջ տարածելու համար, այսինքն՝ «ուժ» կգործադրեմ բոլոր նրանց դեմ, ովքեր հեթանոսներ են։ Բնականաբար, այս գործը կիրականացվի միևնույն ժամանակ, ինչ Իմ գործն Իմ ընտրյալ մարդկանց մեջ»։ Այս խոսքերի արտահայտմամբ Աստված սկսում է այս գործը ողջ տիեզերքում. սա Աստծու գործի մի քայլն է։ Գործն արդեն հասել է այս կետին, և ոչ ոք չի կարող շրջել իրերի ընթացքը։ Աղետները կվերացնեն մարդկության մի մասին՝ մղելով նրանց աշխարհի հետ միասին կործանվելու։ Երբ տիեզերքը պաշտոնապես պատժվում է, Աստված պաշտոնապես հայտնվում է բյուրավոր մարդկանց։ Եվ Նրա հայտնության պատճառով մարդիկ հանդիմանվում են։ Ավելին՝ Աստված նաև ասել է. «Երբ պաշտոնապես բացում եմ մագաղաթը, դա այն ժամանակն է, երբ տիեզերքի մարդիկ հանդիմանվում են, երբ ամբողջ աշխարհի մարդիկ ենթարկվում են փորձությունների»։ Սրանից կարելի է հստակորեն տեսնել, որ յոթ կնիքների բովանդակությունը պատժի բովանդակությունն է, այսինքն՝ յոթ կնիքների մեջ աղետներ կան։ Ուստի այսօր յոթ կնիքները դեռ չեն բացվել. այստեղ նշված «փորձությունները» այն հանդիմանությունն են, որը մարդը կրում է, և այս հանդիմանության մեջ ձեռք կբերվի մարդկանց մի խումբ, որոնք պաշտոնապես կընդունեն Աստծու կողմից տրված «վկայականը» և այդպիսով՝ կլինեն Աստծու թագավորության մարդիկ։ Սրանք են Աստծու որդիների և մարդկանց սկզբնաղբյուրները և այսօր դեռ չեն որոշվել և պարզապես հիմք են դնում ապագա փորձառությունների համար։ Եթե ինչ-որ մեկը ճշմարիտ կյանք ունի, կկարողանա ամուր կանգնել փորձությունների ժամանակ, իսկ եթե առանց կյանքի է, ապա սա բավարար չափով ապացուցում է, որ Աստծու գործը ոչ մի ազդեցություն չի ունեցել նրա վրա, որ պղտոր ջրում ձուկ է որսում և չի կենտրոնանում Աստծու խոսքերի վրա։ Քանի որ սա վերջին օրերի գործն է, որը նպատակ ունի ավարտին հասցնելու այս դարաշրջանը, այլ ոչ թե շարունակելու գործը, ուստի Աստված ասում է. «Այլ կերպ ասած՝ դա այն կյանքն է, որը մարդը երբեք փորձառաբար չի ապրել արարչագործության ժամանակներից մինչև ներկա օրերը, և ուստի Ես ասում եմ, որ արել եմ մի գործ, որը նախկինում երբեք չի արվել», և նաև ասում է. «Քանի որ Իմ օրը մոտենում է ողջ մարդկությանը, քանի որ այն հեռու չի թվում, այլ հենց մարդու աչքի առջև է»։ Անցյալ ժամանակներում Աստված անձամբ է ոչնչացրել մի քանի քաղաքներ, սակայն դրանցից ոչ մեկը չի հողին հավասարեցվել այնպես, ինչպես կլինի վերջին դեպքում։ Թեև անցյալում Աստված ոչնչացրեց Սոդոմը, այսօրվա Սոդոմի հետ չպետք է վարվել այնպես, ինչպես անցյալ ժամանակներում. այն չպետք է ուղղակիորեն ոչնչացվի, այլ նախ պետք է նվաճվի և ապա՝ դատվի, և, ի վերջո, ենթարկվի հավիտենական պատժի։ Սրանք գործի քայլերն են, և վերջում այսօրվա Սոդոմը կոչնչացվի նույն ընթացակարգով, ինչ անցյալում աշխարհի կործանումը. սա է Աստծու ծրագիրը։ Այն օրը, երբ Աստված հայտնվում է, այսօրվա Սոդոմի պաշտոնական դատապարտման օրն է, և Նրա հայտնվելն այն փրկելու համար չէ։ Ուստի Աստված ասում է. «Ես հայտնվում եմ սուրբ թագավորությանը և Ինձ թաքցնում կեղտի երկրից»։ Քանի որ այսօրվա Սոդոմը սուրբ չէ, Աստված ճշմարտապես չի հայտնվում նրան, այլ օգտագործում է այս միջոցը՝ այն հանդիմանելու համար. մի՞թե սա հստակորեն չես տեսել։ Կարելի է ասել, որ երկրի վրա ոչ ոք ունակ չէ տեսնելու Աստծու ճշմարիտ դեմքը։ Աստված երբեք չի հայտնվել մարդուն, և ոչ ոք չգիտի, թե երկնքի որ մակարդակում է Աստված։ Սա է թույլ տվել, որ այսօրվա մարդիկ այս հանգամանքում լինեն։ Եթե տեսնեին Աստծու դեմքը, դա, անշուշտ, կլիներ այն ժամանակը, երբ նրանց ելքը կբացահայտվեր, այն ժամանակը, երբ յուրաքանչյուրը դասակարգվում է ըստ իր տեսակի։ Այսօր աստվածայնության ներսից եկող խոսքերն ուղղակիորեն ցույց են տրվում մարդկանց, ինչը կանխագուշակում է, որ մարդկության վերջին օրերը եկել են, և որ նրանց շատ ժամանակ չի մնացել։ Սա մարդկանց՝ փորձությունների ենթարկվելու նշաններից մեկն է այն ժամանակ, երբ Աստված հայտնվում է բյուրավոր մարդկանց։ Ուստի, թեև մարդիկ վայելում են Աստծու խոսքերը, միշտ չարագուշակ զգացողություն ունեն, կարծես մեծ արհավիրք է պատուհասելու նրանց։ Այսօրվա մարդիկ նման են սառած հողերում գտնվող ճնճղուկների, որոնց կարծես մահը պարտադրում է պարտքի մարում և նրանց ողջ մնալու ոչ մի ճանապարհ չի թողնում։ Մարդու ունեցած մահվան պարտքի պատճառով բոլոր մարդիկ զգում են, որ իրենց վերջին օրերը եկել են։ Սա այն է, ինչ տեղի է ունենում մարդկանց սրտերում ողջ տիեզերքում, և թեև դա չի բացահայտվում նրանց դեմքերին, այն, ինչ նրանց սրտերում է, անկարող է թաքնվել Իմ աչքերից. սա մարդու իրականությունն է։ Գուցե խոսքերից շատերը լիովին պատշաճորեն չեն օգտագործվում, բայց հենց այս խոսքերը բավարար են՝ խնդիրը ցույց տալու համար։ Աստծու բերանից ասված խոսքերից յուրաքանչյուրը կիրականանա՝ անցյալի լինի, թե ներկայի։ Դրանք կստիպեն, որ փաստերը հայտնվեն մարդկանց առջև՝ խնջույք նրանց աչքերի համար, որի ժամանակ կշլանան և կշփոթվեն։ Մի՞թե դեռ հստակորեն չես տեսել, թե այսօր ինչ դարաշրջան է։

Որոշ մարդիկ գուցե փոքր-ինչ հասկացողություն ունենան Աստծու խոսքերի վերաբերյալ, բայց նրանցից ոչ ոք չի վստահում իր զգացմունքներին. նրանք խորապես վախենում են ընկնել բացասականության մեջ։ Ուստի միշտ տատանվել են ուրախության և վշտի միջև։ Կարելի է ասել, որ բոլոր մարդկանց կյանքը լի է վշտով։ Ավելին՝ բոլոր մարդկանց առօրյա կյանքում զտում կա, սակայն կարող եմ ասել, որ ոչ ոք ամեն օր որևէ ազատագրում չի ստանում իր հոգում, և ասես երեք մեծ լեռներ են ճնշում նրանց գլուխները։ Նրանցից ոչ մեկի կյանքն ամբողջ օրն ուրախ ու ցնծալի չէ, և նույնիսկ երբ փոքր-ինչ ուրախ են, պարզապես ձևացնում են։ Իրենց սրտերում մարդիկ միշտ ինչ-որ անավարտ բանի զգացում ունեն։ Ուստի նրանք հաստատուն չեն իրենց սրտերում. Ինչ վերաբերում է կյանք ապրելուն, մարդիկ զգում են, որ կյանքը դատարկ է, իսկ աշխարհն՝ անարդար։ Ինչ վերաբերում է Աստծուն հավատալուն, զբաղված են և ժամանակ չունեն, կամ էլ ժամանակ չունեն ուտելու և խմելու Աստծու խոսքերը, կամ չգիտեն՝ ինչպես պատշաճորեն ուտել և խմել Աստծու խոսքերը։ Նրանցից ոչ մեկն իր սրտում խաղաղ, հստակ և հաստատուն չէ։ Ասես միշտ ապրել են ամպամած երկնքի տակ, ասես ապրում են առանց թթվածնի տարածության մեջ, և սա հանգեցրել է նրան, որ մարդիկ միշտ ապրում են խառնաշփոթ վիճակում։ Աստված միշտ խոսում է ուղիղ մարդկանց թուլությունների մասին, Նա միշտ հարվածում է նրանց ճակատագրական թերություններին. մի՞թե հստակորեն չեք տեսել այն տոնը, որով Նա խոսել է սկզբից մինչև վերջ։ Աստված երբեք մարդկանց ապաշխարելու հնարավորություն չի տվել, և Նա ստիպում է բոլոր մարդկանց ապրել «լուսնի» վրա՝ առանց թթվածնի։ Սկզբից մինչև այսօր Աստծու խոսքերն արտաքուստ մերկացրել են մարդու բնությունը, սակայն ոչ ոք չի կարող հստակորեն տեսնել այս խոսքերի էությունը։ Թվում է՝ մարդու բուն էությունը մերկացնելով՝ մարդիկ ճանաչում են իրենք իրենց և այդպիսով ճանաչում են Աստծուն, սակայն, ըստ էության, սա չէ ճանապարհը։ Աստծու խոսքերի տոնն ու ավելի մեծ խորությունը ցույց են տալիս Աստծու և մարդու միջև եղած հստակ տարբերությունը։ Սա մարդկանց մղում է Իրենց զգացմունքներում անգիտակցաբար հավատալու, որ Աստված անհասանելի և անմերձենալի է. Աստված ամեն ինչ բացահայտում է, և թվում է, թե ոչ ոք ի վիճակի չէ Աստծու և մարդու միջև հարաբերությունները նախկին վիճակին վերադարձնելու։ Դժվար չէ տեսնել, որ Աստծու բոլոր արտահայտումների նպատակը խոսքերն օգտագործելն է՝ բոլոր մարդկանց «տապալելու» համար՝ դրանով իսկ իրականացնելով Իր գործը։ Սրանք Աստծու գործի քայլերն են։ Սակայն սա այն չէ, ինչին մարդիկ հավատում են իրենց մտքում։ Նրանք հավատում են, որ Աստծու գործը մոտենում է իր գագաթնակետին, որ այն մոտենում է իր ամենանշմարելի արդյունքին, որպեսզի նվաճի մեծ կարմիր վիշապին, ինչը նշանակում է եկեղեցիները լցնել ոգևորությամբ, որպեսզի ոչ ոք պատկերացումներ չունենա մարմնացած Աստծու մասին, կամ էլ բոլոր մարդիկ ճանաչեն Աստծուն։ Սակայն եկեք կարդանք, թե ինչ է ասում Աստված. «Մարդկանց մտքում Աստված Աստված է, և Նրա հետ հեշտորեն հնարավոր չէ շփվել, մինչդեռ մարդը մարդ է և չպետք է հեշտությամբ սանձարձակ դառնա… Եվ արդյունքում միշտ խոնարհ և համբերատար են Իմ առջև. նրանք անկարող են համատեղելի լինել Ինձ հետ, քանզի չափազանց շատ պատկերացումներ ունեն»։ Սրանից կարելի է տեսնել, որ անկախ նրանից, թե ինչ է ասում Աստված կամ ինչ է անում մարդը, մարդիկ լիովին անկարող են ճանաչել Աստծուն. իրենց բուն էության խաղացած դերի պատճառով, անկախ ամեն ինչից ի վերջո նրանք անկարող են ճանաչել Աստծուն։ Ուստի Աստծու գործը կավարտվի, երբ մարդիկ իրենց որպես դժոխքի որդիներ տեսնեն։ Կարիք չկա, որ Աստված Իր բարկությունը թափի մարդկանց վրա, կամ ուղղակիորեն դատապարտի նրանց, կամ ի վերջո մահվան դատապարտի նրանց՝ Իր ողջ տնօրինումն ավարտելու համար։ Նա պարզապես Իր տեմպով անկաշկանդորեն զրուցում է ընտանեկան հարցերի մասին. ասես Իր գործի ավարտը պատահականություն է, մի բան, որն իրագործվել է Իր ազատ ժամանակ՝ առանց նվազագույն ջանքի։ Արտաքուստ թվում է՝ Աստծու գործում որոշակի հրատապություն կա, սակայն Աստված ոչինչ չի արել, Նա ոչինչ չի անում՝ խոսելուց բացի։ Եկեղեցում գործը նույն մեծ մասշտաբին չէ, ինչ անցյալ դարաշրջաններում. Աստված չի ավելացնում մարդկանց կամ վերացնում նրանց կամ բացահայտում նրանց. նման գործը չափազանց չնչին է։ Թվում է, թե Աստված նման գործ անելու մտադրություն չունի։ Նա պարզապես ասում է այն, ինչ պետք է ասի, ինչից հետո շրջվում է և անհետանում առանց հետքի, ինչը, բնականաբար, Նրա արտահայտումների ավարտի տեսարանն է։ Եվ երբ այս պահը գա, բոլոր մարդիկ կարթնանան իրենց նիրհից։ Մարդկությունը հազարավոր տարիներ եղել է լեթարգիական քնի մեջ, նա ամբողջ ընթացքում խոր քնի մեջ է եղել։ Եվ երկար տարիներ մարդիկ իրենց երազներում վազվզել են այսուայնկողմ և նույնիսկ աղաղակում են իրենց երազներում՝ անկարող լինելով խոսել իրենց սրտերում եղած անարդարության մասին։ Ուստի «սրտերում փոքր-ինչ թախիծ են զգում», բայց երբ արթնանան, կհայտնաբերեն ճշմարիտ փաստերը և կբացականչեն։ «Ուրեմն սա՜ է կատարվում»։ Ուստի ասվում է, որ «Այսօր մարդկանց մեծամասնությունը դեռ խոր քնած է։ Միայն երբ հնչում է թագավորության օրհներգը, նրանք բացում են իրենց քնկոտ աչքերը և սրտերում փոքր-ինչ թախիծ զգում»։

Ոչ մեկի հոգին երբեք չի ազատագրվել, երբեք ոչ մեկի հոգին անհոգ և ուրախ չի եղել։ Երբ Աստծու գործն ամբողջությամբ ավարտվի, մարդկանց հոգիները կազատագրվեն, քանզի յուրաքանչյուրը դասակարգված կլինի ըստ իր տեսակի, և ուստի բոլորը հաստատուն կլինեն իրենց սրտերում։ Ասես մարդիկ ինչ-որ ճանապարհորդության մեջ են դեպի հեռավոր վայրեր, և երբ տուն են վերադառնում, նրանց սրտերը հաստատուն են դառնում։ «Տուն» հասնելուն պես մարդիկ այլևս չեն զգա, որ աշխարհը դատարկ է և անարդար, այլ խաղաղ կապրեն իրենց տներում։ Այսպիսին կլինեն հանգամանքներն ամբողջ մարդկության մեջ։ Ուստի Աստված ասում է, որ «մարդիկ միշտ կապված են Սատանայի կողմից՝ անկարող իրենք իրենց ազատագրելու»։ Ոչ ոք ի վիճակի չէ դուրս գալու այս վիճակից, քանի դեռ մսեղիի մեջ է։ Առայժմ եկեք մի կողմ դնենք այն, ինչ Աստված ասում է մարդու տարբեր փաստացի վիճակների մասին, և խոսենք միայն այն խորհուրդների մասին, որոնք Աստված դեռ պետք է հայտնի դարձնի մարդուն։ «Անթիվ անգամներ մարդիկ ծաղրական հայացքով են նայել Ինձ՝ ասես Իմ մարմինը ծածկված լիներ փշերով և գարշելի լիներ նրանց համար, և ուստի մարդիկ զզվում են Ինձնից ու համարում, որ լիովին անարժեք եմ»։ Այս խոսքերը կարելի է շրջել. ըստ էության, մարդու իրական դեմքը բացահայտվում է Աստծու խոսքերում։ Մարդը ծածկված է փշերով, նրա մեջ գնահատելու արժանի ոչինչ չկա, և ուստի Աստծու ատելությունը մարդու հանդեպ մեծանում է, քանզի մարդն այլ բան չէ, քան փշերով ծածկված ոզնի, որի մեջ գնահատելու արժանի ոչինչ չկա։ Արտաքուստ այս խոսքերը կարծես նկարագրում են Աստծու հանդեպ մարդու պատկերացումները, բայց իրականում Աստված նկարում է մարդու պատկերը՝ հիմնվելով նրա «կերպարի» վրա։ Այս խոսքերն Աստծու՝ մարդու նկարագրությունն են, և ասես Աստված ամրացնող նյութ է ցողել մարդու պատկերի վրա։ Ուստի մարդու պատկերը վեր է խոյանում տիեզերքում և նույնիսկ զարմացնում մարդկանց։ Իր՝ խոսել սկսելու պահից ի վեր Աստված տեղադրում է Իր ուժերը՝ մարդու հետ մեծ ճակատամարտի համար։ Նա համալսարանի հանրահաշվի պրոֆեսորի նման է, որը մարդու համար շարադրում է փաստերը, և այն, ինչ ապացուցվում է Նրա թվարկած փաստերով՝ ապացույցներով և հակափաստարկներով, բոլոր մարդկանց մղում է լիովին համոզվելու։ Սա է Աստծու բոլոր խոսքերի նպատակը, և հենց դրա պատճառով է, որ Աստված անտարբեր տեսքով այս շփոթեցնող խոսքերն է նետում մարդուն. «Ընդհանուր առմամբ, Ես լիովին անարժեք եմ մարդու սրտում, ոչ անհրաժեշտ կենցաղային իր եմ»։ Այս խոսքերը կարդալուց հետո մարդիկ չեն կարողանում չաղոթել իրենց սրտերում և ճանաչում են իրենց պարտավորվածությունն Աստծու հանդեպ, ինչը նրանց մղում է դատապարտելու իրենք իրենց՝ հավատալով, որ մարդը պետք է մեռնի և նվազագույն արժեք չունի։ Աստված ասում է. «Հենց դրա պատճառով է, որ այսօր հայտնվել եմ այս իրավիճակում», ինչն այսօրվա իրական հանգամանքների հետ կապվելիս մարդկանց ստիպում է դատապարտել իրենք իրենց։ Մի՞թե սա փաստ չէ։ Եթե քեզ ստիպեին ճանաչել ինքդ քեզ, արդյո՞ք կբացականչեիր այնպիսի խոսքեր, ինչպիսիք են. «Իսկապես պետք է մեռնեմ»։ Այսպիսին են մարդու ճշմարիտ հանգամանքները, և սրա մասին չարժե չափազանց շատ մտածել։ Սա պարզապես տեղին օրինակ է։

Մի կողմից, երբ Աստված աղերսում է մարդու ներողամտությունն ու հանդուրժողականությունը, մարդիկ տեսնում են, որ Աստված հեգնում է, իսկ մյուս կողմից՝ նաև տեսնում են իրենց սեփական ըմբոստությունը։ Նրանք պարզապես սպասում են, որ Աստված առավելագույնս ջանք գործադրի մարդու համար։ Բացի դրանից, ի պատասխան մարդկանց պատկերացումների, Աստված ասում է, որ հմուտ չէ աշխարհիկ գործելակերպի փիլիսոփայության կամ մարդու լեզվի մեջ։ Ուստի մի կողմից՝ սա մարդկանց մղում է այս խոսքերը համեմատելու գործնական Աստծու հետ, իսկ մյուս կողմից՝ նրանք տեսնում են Աստծու մտադրությունն Իր խոսքերում. Աստված հեգնանք է ուղղում նրանց, քանզի նրանք հասկանում են, որ Աստված մերկացնում է մարդու ճշմարիտ դեմքը և լրջորեն չի պատմում մարդկանց Աստծու ճշմարիտ հանգամանքների մասին։ Աստծու խոսքերի ներհատուկ իմաստը տոգորված է մարդու հանդեպ հեգնանքով, հեգնանքով, ծաղրով և ատելությամբ։ Ասես այն ամենը, ինչ մարդն անում է, օրենքի աղավաղում է, և ասես մարդը պոռնիկ է։ Երբ Աստված բացում է Իր բերանը՝ խոսելու համար, նրանք դողում են սարսափից՝ խորապես վախենալով, որ իրենց մասին ճշմարտությունը հիմնովին կմերկացվի՝ որևէ մեկի երեսին նայելու համար իրենց չափազանց ամոթահար թողնելով։ Բայց փաստերը փաստեր են։ Աստված չի դադարեցնում Իր արտահայտումները մարդու «ապաշխարության» պատճառով. որքան ավելի անասելի ամոթահար և անպատմելի շփոթված են դառնում մարդիկ, այնքան ավելի է Աստված Իր այրող հայացքը հառում նրանց դեմքերին։ Նրա բերանից ելած խոսքերը սեղանին են դնում մարդու բոլոր տգեղ արարքները. սա արդար և անկողմնակալ լինելն է, սա կոչվում է Ցինթիեն[ա], սա դատաստան է ժողովրդի բարձրագույն դատարանից։ Ուստի, երբ մարդիկ կարդում են Աստծու խոսքերը, հանկարծակի սրտի կաթված են ստանում, նրանց արյան ճնշումը բարձրանում է, ասես տառապում են սրտի իշեմիկ հիվանդությունից, ասես կաթվածը պատրաստվում է նրանց արևմտյան դրախտ ուղարկելու՝ հանդիպելու նախնիներին. սա է արձագանքը, երբ նրանք կարդում են Աստծու խոսքերը։ Մարդը տկարացել է տարիների ծանր տքնանքից, նա հիվանդ է ներսից ու դրսից, նրա ողջ էությունը հիվանդ է՝ սկսած սրտից մինչև արյունատար անոթները, հաստ աղիքը, բարակ աղիքը, ստամոքսը, թոքերը, երիկամները և այլն։ Նրա ամբողջ մարմնում ոչինչ առողջ չէ։ Ուստի Աստծու գործը չի հասնում մարդու համար անհասանելի մակարդակի, այլ ստիպում է մարդկանց ճանաչել իրենք իրենց։ Քանի որ մարդու մարմինը պաշարված է վիրուսներով և քանի որ ծերացել է, նրա մահվան օրը մոտենում է, և վերադարձի ճանապարհ չկա։ Բայց սա պատմության միայն մի մասն է. ներքին իմաստը դեռ պետք է բացահայտվի, քանզի մարդու հիվանդության աղբյուրը փնտրվում է։ Իրականում այն ժամանակը, երբ Աստծու գործն ամբողջությամբ ավարտվում է, երկրի վրա Նրա գործի ավարտվելու ժամանակը չէ, քանզի երբ գործի այս քայլն ավարտվի, ապագայի գործը մսեղիի մեջ իրականացնելու ոչ մի միջոց չի լինի, և այն ավարտելու համար կպահանջվի Աստծու Հոգին։ Ուստի Աստված ասում է. «Երբ պաշտոնապես բացում եմ մագաղաթը, դա այն ժամանակն է, երբ տիեզերքի մարդիկ հանդիմանվում են, երբ աշխարհի բոլոր մարդիկ ենթարկվում են փորձությունների, և դա Իմ գործի գագաթնակետն է»։ Մսեղիի մեջ գործի ավարտվելու ժամանակն այն ժամանակը չէ, երբ Աստծու գործը հասնում է իր գագաթնակետին. այս ժամանակի գագաթնակետը պարզապես վերաբերում է այս փուլի ընթացքում եղած գործին և ողջ տնօրինման ծրագրի գագաթնակետը չէ։ Ուստի մարդուց Աստծու պահանջները բարձր չեն։ Նա պարզապես խնդրում է, որ մարդիկ ճանաչեն իրենք իրենց՝ դրանով իսկ ծառայելով գործի հաջորդ քայլին, և սա բավարարած կլինի Աստծու մտադրությունները։ Աստծու գործի փոփոխմանը զուգընթաց մարդկանց «աշխատանքային միավորը» փոխվում է։ Այսօր երկրի վրա Աստծու գործի փուլն է, և ուստի նրանք պետք է աշխատեն ստորին օղակներում։ Ապագայում անհրաժեշտ կլինի կառավարել ազգը, և ուստի նրանք «Կենտրոնական կոմիտեում» կվերանշանակվեն։ Եթե արտասահման այցելեն, ստիպված կլինեն գործ ունենալ արտերկիր մեկնելու ընթացակարգերի հետ։ Նման ժամանակներում նրանք կլինեն արտերկրում՝ հեռու իրենց հայրենիքից, բայց դա դեռևս կլինի Աստծու գործի պահանջների պատճառով։ Ինչպես մարդիկ ասել են. «Երբ անհրաժեշտ լինի, Աստծու համար կդնենք մեր կյանքը». մի՞թե սա այն ճանապարհը չէ, որով պետք է քայլել ապագայում։ Ո՞վ է երբևէ նման կյանք վայելել։ Կարելի է ճամփորդել ամենուր, այցելել արտասահման, ուղղորդում տրամադրել գյուղական վայրերում, ձուլվել հասարակ ժողովրդի հետ և կարելի է նաև խոսել բարձրաստիճան կազմակերպությունների անդամների հետ ազգի կարևոր հարցերի մասին։ Իսկ երբ անհրաժեշտ լինի, կարող են անձամբ ճաշակել կյանքը դժոխքում, ինչից հետո կարող են վերադառնալ և դեռ ի վիճակի լինել վայելելու երկնային օրհնությունները։ Մի՞թե սրանք մարդու օրհնությունները չեն։ Ո՞վ է երբևէ համեմատվել Աստծու հետ։ Ո՞վ է երբևէ ճամփորդել բոլոր ազգերով մեկ։ Իրականում մարդիկ ի վիճակի կլինեին փոքր-ինչ հասկանալու Աստծու որոշ խոսքեր՝ առանց Աստծու կողմից դրանք մատնանշելու կամ չափազանց հստակ նշելու կարիքի։ Նրանք պարզապես վստահություն չունեն իրենց հանդեպ, ինչն էլ մինչև այսօր ձգձգել է Աստծու գործը։ Քանի որ մարդկանց չափազանց շատ բան է պակասում, ինչպես Աստված ասաց, «նրանք ոչինչ չունեն», այսօրվա գործը հսկայական դժվարություններ է ստեղծում նրանց համար։ Ավելին՝ նրանց թուլության պատճառով Աստծու բերանն ակամայից զսպվել է նրանց կողմից։ Եվ մի՞թե այս բաները հենց այն չեն, ինչը խոչընդոտում է Աստծու գործին։ Մի՞թե դեռ չես կարող տեսնել սա։ Այն ամենի մեջ, ինչ Աստված ասում է, թաքնված իմաստ կա։ Երբ Աստված խոսում է, կառչում է առկա խնդրին, և Նրա ասած բոլոր խոսքերը խոր ուղերձ են պարունակում։ Դրանք նման են առակների, որտեղ խոր իմաստ պարունակող պարզ խոսքերն օգտագործվում են կարևոր հարցեր բացատրելու համար։ Մի՞թե սա այն չէ, ինչում Աստծու արտահայտումներն ամենալավն են։ Գիտե՞ս սա։

Ծանոթագրություններ.

ա. Ցինթիեն. այս եզրույթն օգտագործվում է Չինաստանի կայսերական ժամանակաշրջանում՝ արդար դատավորին մատնանշելու համար։

Աստծու բնույթն անցնում է Աստծու բոլոր խոսքերով, բայց Նրա խոսքերի հիմնաթելը ողջ մարդկության ըմբոստությունը մերկացնելն է և այնպիսի բաներ մերկացնելը, ինչպիսին են նրանց անհնազանդությունը, բացահայտ չենթարկումը, անազնվությունը, անարդարությունը և Աստծուն ճշմարտապես սիրելու անկարողությունը, այնպես որ Աստծու խոսքերը հասել են այն կետին, որտեղ Նա ասում է, թե մարդկանց մարմինների յուրաքանչյուր ծակոտի պարունակում է դիմակայություն Աստծու հանդեպ, որ նույնիսկ նրանց մազանոթները պարունակում են հակադրություն Աստծու հանդեպ։ Եթե մարդիկ չփորձեն քննել այս բաները, միշտ անկարող կլինեն ճանաչել դրանք և երբեք ի վիճակի չեն լինի ազատվելու դրանցից։ Այսինքն՝ Աստծուն դիմակայելու վիրուսը կտարածվի նրանց մեջ, և ի վերջո կարծես նրանց արյան սպիտակ բջիջները կլանած լինեն նրանց արյան կարմիր բջիջները՝ թողնելով նրանց ողջ մարմինը արյան կարմիր բջիջների պակասով. վերջում նրանք կմահանան լեյկեմիայից։ Սա է մարդու իրական վիճակը, և ոչ ոք չի կարող հերքել դա։ Ծնված լինելով այն երկրում, որտեղ մեծ կարմիր վիշապն է գալարված, յուրաքանչյուր մարդու ներսում կա առնվազն մեկ բան, որը բնորոշում և օրինակ է ծառայում մեծ կարմիր վիշապի թույնին։ Այսպիսով՝ գործի այս փուլում Աստծու խոսքերի հիմնաթելը եղել է ինքն իրեն ճանաչելը, ինքն իրեն ուրանալը, ինքն իրեն լքելը և ինքն իրեն սպանելը։ Կարելի է ասել, որ սա Աստծու առաջնային գործն է վերջին օրերին, և որ գործի այս փուլն ամենահամապարփակն ու հիմնավորն է բոլորից. սա ցույց է տալիս, որ Աստված ավարտին կհասցնի դարաշրջանը։ Ոչ ոք չէր սպասում սրան, բայց միևնույն ժամանակ, դա մի բան է, որը կանխատեսել են իրենց զգացմունքներում։ Թեև Աստված պարզորոշ կերպով դա չի ասել, մարդկանց զգայարանները խիստ սուր են. միշտ զգում են, որ ժամանակը կարճ է։ Կարող եմ ասել՝ որքան շատ է մարդն զգում սա, այնքան ավելի հստակ գիտելիք ունի դարաշրջանի մասին։ Նրանք չեն հերքում Աստծու խոսքերը, քանի որ տեսնում են՝ աշխարհը բնականոն է․ փոխարենը՝ ճանաչում են Աստծու գործի բովանդակությունն այն միջոցներով, որոնցով Աստված գործում է։ Սա որոշվում է Աստծու խոսքերի հնչերանգով։ Աստծու խոսքերի հնչերանգի մեջ մի գաղտնիք կա, որը ոչ ոք չի բացահայտել, և հենց սա է, որ ամենադժվարն է մարդկանց մտնելու համար։ Գլխավոր խնդիրը, թե ինչու մարդիկ չեն կարողանում հասկանալ Աստծու խոսքերը, այն է, որ անտեղյակ են մնում այն հնչերանգից, որով Աստված խոսում է. եթե տիրապետեն այս գաղտնիքին, ունակ կլինեն որոշակիորեն ճանաչելու Աստծու խոսքերը։ Աստծու խոսքերը միշտ հետևել են մեկ սկզբունքի. պատճառ դառնալ, որ մարդիկ իմանան՝ Աստծու խոսքերն ամեն ինչ են, և լուծել մարդու բոլոր դժվարություններն Աստծու խոսքերի միջոցով։ Հոգու տեսանկյունից Աստված հայտնի է դարձնում Իր գործերը. մարդու տեսանկյունից Նա մերկացնում է մարդկանց պատկերացումները. Հոգու տեսանկյունից ասում է, որ մարդը հաշվի չի առնում Իր մտադրությունները, իսկ մարդու տեսանկյունից ասում է, որ ճաշակել է մարդկային փորձառության քաղցր, թթու, դառը և կծու համերը և գալիս է քամու հետ ու գնում անձրևի հետ, և որ փորձառաբար ապրել է ընտանիքի հալածանքը, փորձառաբար ապրել է կյանքի վայրիվերումները։ Սրանք տարբեր տեսանկյուններից ասված խոսքեր են։ Երբ խոսում է Աստծու ժողովրդի հետ, ասես տնտես լինի, որը նախատում է ստրուկներին, կամ դա նման է կատակերգական մանրապատումի. Նրա խոսքերից մարդկանց դեմքերը կարմրում են, և տեղ չեն գտնում իրենց ամոթից թաքնվելու համար, կարծես ձերբակալվել են ավատատիրական իշխանությունների կողմից՝ դաժան խոշտանգումների տակ խոստովանություն տալու համար։ Երբ խոսում է Աստծու ժողովրդի հետ, Աստված նույնքան անկաշկանդ է, որքան բողոքող համալսարանական ուսանողները, որոնք բացահայտում են կենտրոնական կառավարության ներսում եղած սկանդալները։ Եթե Աստծու բոլոր խոսքերը հեգնական լինեին, մարդկանց համար ավելի դժվար կլիներ ընդունել դրանք. ուստի Աստծու ասած խոսքերը շիտակ են. դրանք ծածկագրեր չեն պարունակում մարդու համար, այլ ուղղակիորեն մատնանշում են մարդու իրական վիճակը. սա ցույց է տալիս, որ Աստծու սերը մարդու հանդեպ ոչ թե խոսքով ասված, այլ իրական բան է։ Թեև մարդիկ արժևորում են իրականությունը, Աստծու հանդեպ նրանց սիրո մեջ ոչ մի իրական բան չկա։ Սա է այն, ինչ պակասում է մարդուն։ Եթե մարդկանց սերն Աստծու հանդեպ իրական չէ, ապա ամեն ինչի ամբողջությունը կլինի դատարկ և պատրանքային, կարծես ամեն ինչ կանհետանար սրա պատճառով։ Եթե նրանց սերն Աստծու հանդեպ գերազանցում է տիեզերքները, ապա նրանց կարգավիճակն ու ինքնությունը և նույնիսկ հենց այս երկու բառն իրական կլինեն և ոչ թե դատարկ. հստակ տեսնո՞ւմ եք սա։ Տեսե՞լ եք Աստծու պահանջները մարդուց։ Մարդը չպետք է պարզապես վայելի կարգավիճակի օգուտները, այլ պետք է կյանքով արտահայտի կարգավիճակի իրականությունը։ Սա է այն, ինչ Աստված պահանջում է Աստծու ժողովրդից ու ողջ մարդկությունից, և սա ինչ-որ վեհ դատարկ վարդապետություն չէ։

Ինչո՞ւ է Աստված ասում այսպիսի խոսքեր․ «Կարծես այն ամենը, ինչ անում եմ, նրանց հաճոյանալու փորձ է, ինչի արդյունքում միշտ հակակրանք են տածում Իմ արարքների հանդեպ»։ Կարո՞ղ ես խոսել Աստծու հանդեպ մարդու հակակրանքի իրական դրսևորումների մասին։ Մարդկանց պատկերացումներում մարդն ու Աստված «կրքոտ սիրահարված են», և այսօր Աստծու խոսքերի հանդեպ մարդկանց փափագը հասել է այն աստիճանի, որ եռանդագին ցանկանում են մեկ կումով կուլ տալ Աստծուն, սակայն Աստված ասում է հետևյալ տեսակի խոսքերը․ «Մարդը հակակրանք է տածում Իմ հանդեպ։ Ինչո՞ւ է Իմ սերը հատուցվել մարդու ատելությամբ»։ Մի՞թե սա հանքակուտակ չէ մարդկանց ներսում։ Մի՞թե սա չէ այն, ինչ պետք է փորելով հանվի։ Սա մարդկանց ձգտման թերությունն է. մի մեծ խնդիր է, որը պետք է լուծվի, և այն գայթակղության քարը, որը կանգնած է Աստծուն ճանաչելու մարդու ճանապարհին և որը պետք է վերացվի մարդու համար. մի՞թե սա չէ այն, ինչ պետք է արվի։ Քանի որ, խոզի պես, մարդը վատ հիշողություն ունի և միշտ հաճույքներ է տենչում, Աստված մարդուն դեղամիջոց է տալիս հիշողության կորստի դեմ. Նա ավելի շատ է խոսում, ավելի շատ բան է ասում, բռնում է մարդկանց ականջներից ու ստիպում ուշադիր լսել և լսողական սարքեր է տրամադրում նրանց։ Ինչ վերաբերում է Նրա որոշ խոսքերին, միայն մեկ անգամ խոսելը չի կարող լուծել խնդիրը. դրանք պետք է ասվեն նորից ու նորից, քանի որ «մարդիկ միշտ մտացրիվ են իրենց կյանքում, և ողջ մարդկության կյանքի օրերը խառնաշփոթի մեջ են»։ Այս կերպ մարդիկ կարող են փրկվել այն վիճակից, որում «կարդում են, երբ ժամանակ ունեն, լսում են, երբ ազատ են, և հանգիստ են թողնում դրանք, երբ ժամանակ չունեն. եթե խոսքերն ասվում են այսօր, ուշադրություն են դարձնում, բայց կգցեն դրանք իրենց մտքի հետնախորշը, եթե չասվեն վաղը»։ Ինչ վերաբերում է մարդկանց բնությանը, եթե այսօր Աստված խոսեր նրանց իրական վիճակի մասին, և նրանք հիմնովին ճանաչեին այն, ապա կլցվեին զղջումով, բայց հետո կվերադառնային իրենց հին սովորություններին՝ քամուն տալով Աստծու խոսքերը և հիշեցման դեպքում վերարտադրելով վերը նկարագրված տեսարանը։ Ուստի, երբ աշխատում կամ խոսում ես, մի՛ մոռացիր մարդու այս բուն էությունը. սխալ կլիներ աշխատելիս մի կողմ նետել այս բուն էությունը։ Բոլոր գործերն անելիս հատկապես կարևոր է խոսելիս անդրադառնալ մարդկանց պատկերացումներին։ Մասնավորապես պետք է ավելացնես քո սեփական ներըմբռնումներն Աստծու խոսքերին և հաղորդակցվես դրանց շուրջ։ Սա է մարդկանց մատակարարելու և նրանց ինքնաճանաչողության հնարավորություն տալու ուղին։ Աստծու խոսքերի բովանդակության հիման վրա մարդկանց մատակարարելով՝ անխուսափելիորեն հնարավոր կդառնա ընկալել նրանց իրական վիճակը։ Աստծու խոսքերում բավական է ընկալել մարդկանց իրական վիճակը և այդպիսով մատակարարել նրանց, ու որպես այդպիսին, այլևս ոչինչ չեմ ասի Աստծու այն խոսքերի մասին, որոնք մատնանշում են, որ «Աստված ընդունեց հրավերը՝ երկրի վրա խնջույքի սեղանի շուրջ նստելու»։

Աստծու խոսքերից մարդիկ գլուխ են ջարդում․ կարծես խոսելիս Աստված խուսափում է մարդուց և խոսում է օդի հետ, կարծես Նա բնավ միտք չունի այլևս ուշադրություն դարձնելու մարդու արարքներին և լիովին անտեսում է մարդու հասակը, կարծես խոսքերը, որ Նա ասում է, ուղղված չեն մարդկանց պատկերացումներին, այլ խուսափում են մարդուց՝ Աստծու սկզբնական մտադրության համաձայն։ Բյուրավոր պատճառներով Աստծու խոսքերն անընկալելի և անթափանցելի են մարդու համար։ Սա զարմանալի չէ։ Աստծու բոլոր խոսքերի սկզբնական նպատակն այն չէ, որ մարդիկ դրանցից հմտություններ ձեռք բերեն կամ հնարքներ սովորեն․ փոխարենը՝ դրանք այն միջոցներից մեկն են, որոնցով Աստված գործել է սկզբից մինչև այսօր։ Իհարկե, մարդիկ իսկապես բաներ են ձեռք բերում Աստծու խոսքերից՝ խորհուրդների հետ կապված բաներ կամ Պետրոսին, Պողոսին և Հոբին վերաբերող բաներ, բայց սա այն է, ինչին նրանք պետք է հասնեն և ինչին ունակ են հասնելու, և, ինչպես վայել է նրանց հասակին, նրանք արդեն հնարավորին չափ հեռու են գնացել այս բաներին հասնելու հարցում։ Ինչո՞ւ այն արդյունքը, որն Աստված պահանջում է ձեռք բերել, բարձր չէ, սակայն Նա այդքան շատ խոսքեր է ասել։ Սա կապված է այն հանդիմանության հետ, որի մասին Նա խոսում է, և բնականաբար, այդ ամենն իրագործվում է առանց մարդկանց գիտակցելու։ Այսօր մարդիկ ավելի մեծ տառապանք են կրում Աստծու խոսքերի հարվածների տակ։ Արտաքուստ թվում է՝ նրանցից ոչ մեկը չի էտվել, մարդիկ սկսել են ազատ արձակվել իրենց գործն անելիս, և ծառայություն մատուցողները բարձրացվել են Աստծու ժողովրդի աստիճանին․ սրանում մարդկանց թվում է, թե մտել են վայելքի մեջ։ Իրականում փաստն այն է, որ զտումից նրանք բոլորը մտել են ավելի դաժան հանդիմանության մեջ։ Ճիշտ ինչպես Աստված ասում է․ «Իմ գործի քայլերը սերտորեն կապված են մեկը մյուսին, յուրաքանչյուրը՝ էլ ավելի բարձր։» Աստված ծառայություն մատուցողներին բարձրացրել, հանել է անհատակ անդունդից ու գցել նրանց կրակի և ծծմբի լճի մեջ, որտեղ հանդիմանությունն ավելի ծանր է։ Ուստի նրանք էլ ավելի մեծ դժվարություն են կրում, որից հազիվ են կարողանում փախչել։ Մի՞թե նման հանդիմանությունն ավելի ծանր չէ։ Ավելի բարձր ոլորտ մուտք գործած լինելով՝ ինչո՞ւ են մարդիկ տխրություն զգում, այլ ոչ թե որևէ երջանկություն։ Ինչո՞ւ է ասվում, որ Սատանայի ձեռքերից փրկված լինելով՝ նրանք տրվում են մեծ կարմիր վիշապին։ Հիշո՞ւմ եք, երբ Աստված ասաց․ «Գործի վերջին մասն ավարտվում է մեծ կարմիր վիշապի տանը»։ Հիշո՞ւմ եք, երբ Աստված ասաց․ «Վերջնական դժվարությունն Աստծու համար ուժեղ, հնչեղ վկայություն կրելն է մեծ կարմիր վիշապի առջև»։ Եթե մարդիկ չտրվեին մեծ կարմիր վիշապին, ինչպե՞ս կարող էին վկայություն կրել նրա առջև։ Ո՞վ է երբևէ ինքնասպանություն գործելուց հետո ասել այնպիսի խոսքեր, ինչպիսիք են․ «Ես հաղթել եմ չար դևին»։ Սեփական մսեղին որպես իրենց թշնամի տեսնելը և ապա ինքնասպան լինելը․ ո՞րն է սրա գործնական իմաստը։ Ինչո՞ւ Աստված այսպես խոսեց։ «Ես չեմ նայում մարդկանց սպիներին, այլ նայում եմ նրանց այն մասին, որը սպիազուրկ է, և դրանից հաճույք եմ ստանում։» Եթե ճշմարիտ լիներ այն, որ Աստված ցանկանում է՝ առանց սպիների մարդիկ լինեն Իր արտահայտությունը, ինչո՞ւ Նա համբերատար և լրջորեն այդքան շատ խոսքեր կասեր մարդու տեսանկյունից՝ մարդկանց պատկերացումներին հակահարված տալու համար։ Ինչո՞ւ Նա կանհանգստացներ Իրեն դրանով։ Ինչո՞ւ ավելորդ նեղություն կկրեր նման բան անելու։ Այսպես ցույց է տրվում, որ Աստծու մարմնացման մեջ գործնական իմաստ կա, որ Նա չէր «դուրս գրի» մսեղին՝ մսեղի դառնալուց և Իր գործն ավարտելուց հետո։ Ինչո՞ւ է ասվում, որ «ոսկին չի կարող լինել մաքուր, և մարդը չի կարող լինել կատարյալ»։ Ինչպե՞ս կարող են այս խոսքերը բացատրվել։ Երբ Աստված խոսում է մարդու բուն էության մասին, ի՞նչ են նշանակում Նրա խոսքերը։ Մարդկանց անզեն աչքերով մսեղին թվում է որևէ բանի անընդունակ, կամ էլ այն թվում է չափազանց թերի։ Աստծու աչքերում սա բնավ կարևոր չէ, սակայն մարդկանց համար դա հսկայական կարևորության խնդիր է։ Կարծես նրանք բացարձակապես ունակ չեն լուծելու սա, կարծես այն պետք է անձամբ կարգավորվի երկնային հաստատության կողմից․ մի՞թե սա մարդկային պատկերացում չէ։ «Մարդկանց աչքերում ընդամենը երկնքից իջած մի «փոքրիկ աստղ» եմ, երկնքի մի փոքրիկ աստղ, և Իմ գալուստն այսօր երկրի վրա հանձնարարված է Աստծու կողմից։ Արդյունքում մարդիկ ավելի շատ մեկնաբանություններ են մտածել «Ես» և «Աստված» բառերի համար»։ Եթե մարդիկ ոչ մի նշանակություն չունեն, ինչո՞ւ է Աստված մերկացնում նրանց պատկերացումները տարբեր տեսանկյուններից։ Կարո՞ղ է սա նույնպես լինել Աստծու իմաստությունը։ Մի՞թե նման խոսքերն անհեթեթ չեն։ Ինչպես Աստված ասում է․ «Թեև մարդկանց սրտերում կա մի տեղ, որը հաստատել եմ, նրանք կարիք չունեն, որ բնակվեմ այնտեղ։ Փոխարենը՝ սպասում են, որ իրենց սրտերի «Սուրբը» հանկարծակի գա։ Քանի որ Իմ ինքնությունը չափազանց «նվաստ» է, Ես չեմ համապատասխանում մարդկանց պահանջներին և այդպիսով «դուրս եմ թողնվում» նրանց կողմից»։ Քանի որ մարդկանց գնահատականն Աստծու վերաբերյալ «չափազանց բարձր» է, շատ բաներ «անհասանելի» են Աստծուն, ինչը Նրան «դժվարության» մեջ է գցում։ Հազիվ թե մարդիկ գիտեն, որ այն, ինչ պահանջում են՝ Աստված ունակ լինի անելու, իրենց պատկերացումներն են։ Մի՞թե սա չէ «Խելացի մարդը կարող է դառնալ իր իսկ հնարամտության զոհը» խոսքի իրական իմաստը։ Սա ճշմարտապես «որպես կանոն՝ խելացի, բայց այս անգամ՝ հիմար» լինելու դեպք է։ Ձեր քարոզներում պահանջում եք, որ մարդիկ մի կողմ թողնեն իրենց պատկերացումների «Աստծուն», բայց արդյոք ինքներդ ազատվե՞լ եք ձեր պատկերացումների «Աստծուց»։ Ինչպե՞ս կարող են մեկնաբանվել Աստծու խոսքերը, որ․ «Պահանջները, որոնք դնում եմ մարդու առաջ, բնավ մեծ չեն»։ Դրանք մարդկանց բացասական և ցոփ դարձնելու համար չեն, այլ որպեսզի նրանց տան Աստծու խոսքերի մաքուր ըմբռնում․ հասկանո՞ւմ եք։ Արդյո՞ք մարմնացած Աստված իսկապես այն «վեհ ու հզոր «Ես»-ն» է, ինչպես մարդիկ են պատկերացնում։

Թեև կան մարդիկ, որոնք կարդացել են Աստծու ասած բոլոր խոսքերը և կարող են տալ դրանց ընդհանուր նկարագիրը, ո՞վ է ի վիճակի խոսելու այն մասին, թե որն է Աստծու վերջնական նպատակը։ Սա այն է, ինչ պակասում է մարդկությանը։ Անկախ նրանից՝ որ տեսանկյունից է Աստված խոսում, Նրա ընդհանուր նպատակն այն է, որ մարդիկ ճանաչեն մսեղիում եղող Աստծուն։ Եթե Նրա մեջ մարդկայնությունից ոչինչ չլիներ, եթե Նրա ողջ ունեցածը երկնքում եղող Աստծու աուրան լիներ, ապա Աստծու համար կարիք չէր լինի այդքան շատ բան ասելու։ Կարելի է ասել, որ այն, ինչ պակասում է մարդկանց, ծառայում է որպես առաջին ձեռքի նյութեր Աստծու խոսքերի համար։ Սա նշանակում է՝ այն, ինչ դրսևորվում է մարդու մեջ, հիմքն է այն բանի, ինչ Աստված ասում է մարդկանց պատկերացումների մասին, և ուստի, մարդիկ ծառայում են Աստծու արտահայտումներին։ Բնականաբար, սա հիմնված է նրա վրա, ինչ Աստված ասում է մարդկանց պատկերացումների մասին․ միայն այս կերպ կարելի է ասել, որ սա տեսության և իրականության համադրությունն է, միայն այդ ժամանակ մարդիկ կարող են ավելի լավ հնարավորություն կունենան լրջորեն ճանաչելու իրենք իրենց։ Ո՞րը կլիներ իմաստը, եթե մսեղիում եղող Աստված համատեղելի լիներ մարդկանց պատկերացումներին, և եթե Աստված նույնպես վկայեր Իր մասին։ Ճիշտ սա է պատճառը, որ Աստված գործում է բացասական կողմից՝ օգտագործելով մարդկանց պատկերացումները՝ Իր մեծ զորությունն ընդգծելու համար։ Մի՞թե սա Աստծու իմաստությունը չէ։ Այն ամենը, ինչ Աստված անում է բոլորի համար, չափազանց լավ է, ուստի ինչո՞ւ գովաբանություն չհնչեցնել այս ժամանակ։ Եթե բաները հասնեին որոշակի կետի, կամ եթե օրը գար, արդյո՞ք Պետրոսի պես ի վիճակի կլինեիր փորձությունների մեջ աղոթքներ արտաբերելու քո խորքից։ Միայն եթե Պետրոսի պես դեռ ի վիճակի լինես գովաբանելու Աստծուն, երբ Սատանայի ձեռքերում ես, կլինի «Սատանայի կապանքներից ազատվելու, մսեղին հաղթահարելու և Սատանային հաղթահարելու» ճշմարիտ իմաստը։ Մի՞թե սա ավելի գործնական կերպով Աստծու համար վկայություն կրել չէ։ Միայն սա է այն արդյունքը, որին հասնում են «աստվածայնության՝ գործելու համար առաջ գալով և յոթնապատիկ զորեղացած Հոգու՝ մարդու վրա գործելով», և սա նաև այն արդյունքն է, որին հասնում են «Հոգու՝ մսեղիից դուրս գալով»։ Մի՞թե նման գործողությունները գործնական չեն։ Նախկինում ուշադրություն էիք դարձնում իրականությանը, բայց արդյո՞ք այսօր ճշմարտապես գիտություն ունեք իրականության մասին։ «Պահանջները, որոնք դնում եմ մարդու առաջ, բնավ մեծ չեն, սակայն մարդիկ այլ կերպ են կարծում։ Ուստի նրանց «խոնարհությունը» բացահայտվում է նրանց ամեն մի շարժման մեջ։ Նրանք միշտ պարտավորվում են քայլել Իմ առջևից՝ առաջնորդելով Ինձ, խորապես վախենալով, որ կմոլորվեմ, սարսափելով, որ կթափառեմ լեռների խորքում գտնվող հնագույն անտառներում։ Արդյունքում մարդիկ միշտ առաջ են տարել Ինձ՝ խորապես վախենալով, որ կքայլեմ դեպի զնդանը»։ Ո՞րն է ձեր գիտությունն այս պարզ խոսքերի վերաբերյալ․ արդյոք ճշմարտապես ընկալե՞լ եք Աստծու խոսքերի արմատները դրանցում։ Արդյոք ուշադրություն դարձրե՞լ եք, թե ձեր որ պատկերացումների մասին է Աստված ասել նման խոսքեր։ Այն ամենում, ինչի վրա կենտրոնանում եք ամեն օր, արդյոք ընկալե՞լ եք այս կենտրոնական կետը։ Հաջորդ մասի մի նախադասության մեջ, որը հետևում է անմիջապես, Աստված ասում է․ «Սակայն մարդիկ անտեղյակ են Իմ մտադրություններին և շարունակ Ինձնից բաներ են խնդրում, կարծես այն, ինչ տվել եմ նրանց, ունակ չէ բավարարելու նրանց պահանջները, կարծես պահանջարկը գերազանցում է առաջարկը»։ Այս նախադասության մեջ կարելի է տեսնել, թե ինչպիսին են ձեր ներսի պատկերացումները։ Աստված չի հիշում կամ քննում այն, ինչ արել եք անցյալ ժամանակներում, ուստի այլևս մի՛ մտածեք անցյալի հարցերի մասին։ Ավելի մեծ կարևորություն ունի այն, թե արդյոք ի վիճակի եք ստեղծելու «Պետրոսի հոգին վերջին դարաշրջանում» ապագայի ուղու վրա․ արդյո՞ք հավատ ունեք սրան հասնելու համար։ Այն, ինչ Աստված պահանջում է մարդուց, բացառապես Պետրոսին ընդօրինակելն է, որպեսզի մարդիկ ի վերջո ուղի հարթեն՝ ամոթ բերելու մեծ կարմիր վիշապի վրա։ Սա է պատճառը, որ Աստված ասում է․ «Միայն հույս ունեմ, որ մարդիկ վճռականություն ունեն համագործակցելու Ինձ հետ։ Չեմ խնդրում, որ նրանք Ինձ համար համեղ ուտելիք պատրաստեն կամ հարմար տեղ կարգի բերեն, որ գլուխս դնեմ...»։ Աշխարհում մարդկանցից պահանջվում է ստեղծել «1990-ականների Լեյ Ֆենի հոգին», բայց Աստծու տանը Աստված պահանջում է, որ ստեղծեք «Պետրոսի եզակի ոճը»։ Հասկանո՞ւմ եք Աստծու մտադրությունը։ Արդյո՞ք ճշմարտապես ի վիճակի եք ձգտելու սրան։

«Շրջում եմ տիեզերքների վրայով և քայլելիս դիտարկում եմ ողջ տիեզերքի մարդկանց։ Երկրի վրայի մարդկանց բազմության մեջ երբեք չի եղել հարմար որևէ մեկը, որ գործեմ նրա ներսում, կամ որը ճշմարտապես սիրի Ինձ։ Ուստի այս պահին հառաչում եմ հիասթափությունից, և մարդիկ անմիջապես ցրվում են՝ այլևս չհավաքվելով, խորապես վախենալով, որ «կբռնեմ նրանց բոլորին մեկ ուռկանի մեջ»»։ Գուցե մարդկանց մեծամասնության համար շատ դժվար է հասկանալ այս խոսքերը։ Նրանք հարցնում են՝ ինչու Աստված շատ բան չի պահանջում մարդուց, սակայն հառաչում է հիասթափությունից, քանի որ չկա հարմար մեկը, որ գործի նրա ներսում։ Արդյո՞ք այստեղ հակասություն կա։ Բառացիորեն ասած՝ կա, բայց իրականում ոչ մի հակասություն չկա։ Գուցե դեռ հիշում ես, երբ Աստված ասաց․ «Իմ բոլոր խոսքերը կունենան այն արդյունքը, որը ցանկանում եմ»։ Երբ Աստված գործում է մսեղիում, մարդիկ սևեռվում են Նրա ամեն մի գործողության վրա՝ տեսնելու, թե հատկապես ինչ է պատրաստվում անելու։ Երբ Աստված իրականացնում է Իր նոր գործը՝ թիրախավորելով Սատանային հոգևոր ոլորտում, այլ կերպ ասած, երկրի վրա մարդկանց մեջ ամեն տեսակ պատկերացումներ են առաջանում մսեղիում եղող Աստծու պատճառով։ Երբ Աստված հառաչում է հիասթափությունից, այսինքն՝ երբ խոսում է մարդու բոլոր պատկերացումների մասին, մարդիկ ջանք չեն խնայում դրանք էտելու համար, և նույնիսկ կան այնպիսիք, որոնք կարծում են՝ իրենք անհույս են, քանզի Աստված ասում է, որ բոլոր նրանք, ովքեր պատկերացումներ ունեն Իր մասին, Իր թշնամիներն են, ուստի ինչպե՞ս կարող էին մարդիկ «չցրվել» սրա պատճառով։ Հատկապես այսօր, երբ հանդիմանությունը եկել է, մարդիկ էլ ավելի են երկյուղում, որ Աստված կվերացնի իրենց։ Հավատում են, որ հանդիմանվելուց հետո Աստված «կբռնի նրանց բոլորին մեկ ուռկանի մեջ»։ Սակայն փաստերն այդպես չեն. ինչպես Աստված է ասում. «Չեմ ցանկանում «պահել» մարդկանց Իմ հանդիմանության մեջ այնպես, որ երբեք չկարողանան փախչել։ Քանի որ Իմ տնօրինմանը պակասում են մարդու գործերը, և ուստի հնարավոր չէ հաջողությամբ ավարտել Իմ գործը, ինչը խանգարում է Իմ գործին արդյունավետորեն առաջ ընթանալ»։ Աստծու մտադրությունն այն չէ, որ Իր գործն ավարտվի, երբ բոլոր մարդիկ մահվան մատնվեն․ ո՞րը կլիներ դրա իմաստը։ Գործելով մարդկանց վրա և հանդիմանելով նրանց՝ Աստված այնուհետև բացահայտում է Իր գործերը նրանց միջոցով։ Քանի որ մարդիկ երբեք չեն ընկալել, որ Աստծու խոսքերի հնչերանգի մեջ արդեն իսկ հանդիմանություն կա, երբեք որևէ մուտք չեն ունեցել իրենց գիտակցության մեջ։ Մարդիկ անկարող են արտահայտել իրենց վճռականությունը, և ուստի Աստված չի կարող որևէ բան ասել Սատանայի առջև, և սա կանխում է Աստծու գործի առաջ ընթանալը։ Ուստի Աստված ասում է․ «Մի անգամ մարդուն որպես հյուր հրավիրեցի Իմ տուն, սակայն այս ու այն կողմ վազեց Իմ կանչերի պատճառով․ կարծես, նրան որպես հյուր հրավիրելու փոխարեն, մահապատժի վայր էի բերել նրան։ Ուստի Իմ տունը դատարկ մնաց, քանզի մարդը միշտ խուսափում էր Ինձնից և միշտ զգոն էր Իմ հանդեպ։ Սա Ինձ թողեց առանց Իմ գործի մի մասն իրականացնելու միջոցի»։ Մարդու՝ իր գործում ունեցած սխալների պատճառով է, որ Աստված հստակորեն առաջ է քաշում Իր պահանջները մարդուց։ Եվ այն պատճառով, որ մարդիկ ձախողում են կատարել գործի այս քայլը, Աստված ավելացնում է ավելի շատ արտահայտումներ․ սա ճիշտ այն «մարդու վրա գործի մեկ այլ մասն» է, որի մասին Աստված խոսում է։ Բայց Ես չեմ խոսի «նրանց բոլորին մեկ ուռկանի մեջ բռնելու» մասին, որի մասին Աստված խոսում է, քանի որ սա քիչ առնչություն ունի այսօրվա գործի հետ։ Բնականաբար, «Աստծու խոսքերը ողջ տիեզերքին» գրքում Նրա խոսքերից շատերն էտում են մարդուն, բայց մարդիկ պետք է հասկանան Աստծու մտադրությունները․ անկախ նրանից, թե ինչ է ասում, Նրա մտադրությունները միշտ բարի են։ Կարելի է ասել՝ քանի որ միջոցները, որոնցով Աստված խոսում է, այդքան շատ են, մարդիկ հարյուր տոկոսով վստահ չեն Աստծու խոսքերի վերաբերյալ և կարծում են, որ Աստծու խոսքերի մեծ մասն ասվում է Նրա գործի անհրաժեշտություններից ելնելով և պարունակում է քիչ բան, որն իրական է։ Սա նրանց թողնում է շփոթված և ծանրաբեռնված իրենց մտքերով, քանզի իրենց պատկերացումներում Աստված այնքան իմաստուն է և լիովին անհասանելի իրենց համար, ու կարծես ոչինչ չգիտեն և գաղափար չունեն, թե ինչպես ուտեն Աստծու խոսքերը։ Մարդիկ Աստծու խոսքերը դարձնում են վերացական և բարդ, ինչպես Աստված է ասում․ «Մարդիկ միշտ ցանկանում են համեմունք ավելացնել Իմ արտահայտումներին»։ Քանի որ նրանց գաղափարները չափազանց բարդ են և «հազիվ հասանելի» Աստծու կողմից, Աստծու խոսքերի մի մասը կաշկանդվում է մարդու կողմից՝ Նրան այլ ընտրություն չթողնելով, քան խոսել ուղիղ կերպով։ Քանի որ մարդկանց պահանջները «չափազանց բարձր» են, և քանի որ նրանց երևակայությունը չափազանց հարուստ է, կարծես ի վիճակի են անցնելու հոգևոր ոլորտ՝ տեսնելու Սատանայի գործերը, սա պակասեցրել է Աստծու խոսքերը, քանզի որքան շատ է Աստված խոսում, այնքան ավելի մելամաղձոտ են դառնում մարդկանց դեմքերը։ Ինչո՞ւ չեն կարող պարզ կերպով հնազանդվել՝ իրենց ելքերի մասին խորհելու փոխարեն։ Որտե՞ղ է սրա օգուտը։

Հիրավի, հիմնվելով այն բանի վրա, թե ինչ է Աստված արել մարդկանց վրա, և թե ինչ է տվել նրանց, ինչպես նաև թե մարդիկ ինչ ունեն, կարելի է ասել, որ Նրա մարդկանցից պահանջները չափազանցված չեն, որ Նա շատ բան չի պահանջում նրանցից։ Ուրեմն ինչպե՞ս նրանք կարող են չփորձել բավարարել Աստծուն։ Աստված հարյուր բան է տալիս մարդուն, սակայն միայն մեկ բան է պահանջում մարդկանցից. մի՞թե սա չափազանց մեծ պահանջ է։ Մի՞թե Աստված ոչնչից խնդիրներ է ստեղծում։ Հաճախ մարդիկ չեն ճանաչում իրենք իրենց և իրենք իրենց չեն քննում Աստծու առջև, ուստի հաճախ լինում են դեպքեր, երբ նրանք ծուղակն են ընկնում. ինչպե՞ս կարող է սա համարվել Աստծու հետ համագործակցություն։ Եթե երբևէ մի ժամանակ լիներ, երբ Աստված ծանր հոգս չդներ մարդկանց վրա, նրանք ցեխի պես կփլուզվեին և նախաձեռնություն չէին ցուցաբերի՝ անելու բաներ գտնելու համար։ Այդպիսին են մարդիկ. կա՛մ պասիվ են, կա՛մ բացասական, երբեք ի վիճակի չեն ակտիվորեն համագործակցելու Աստծու հետ, միշտ փնտրում են բացասական պատճառ՝ իրենք իրենց տեղի տալու համար։ Դու իսկապե՞ս այն մարդն ես, որն ամեն ինչ անում է ոչ թե իր համար, այլ Աստծուն բավարարելու։ Իսկապե՞ս այն մարդն ես, որը չի հենվում իր զգացմունքների վրա, որը չունի իր անձնական նախասիրությունները և որը բավարարում է Աստծու գործի կարիքները։ «Ինչո՞ւ են նրանք միշտ փորձում սակարկել Ինձ հետ։ Մի՞թե Ես առևտրի կենտրոնի գլխավոր տնօրենն եմ։ Ինչո՞ւ է այնպես, որ Ես ամբողջ սրտով կատարում եմ այն, ինչ մարդիկ պահանջում են Ինձնից, մինչդեռ մարդուց Իմ պահանջածը ոչ մի բանի չի հանգեցնում»։ Ինչո՞ւ է Աստված մեկը մյուսի հետևից նման բաներ հարցնում։ Ինչո՞ւ է Նա այսպես վհատված հառաչում։ Աստված ոչինչ ձեռք չի բերել մարդկանց մեջ. այն ամենը, ինչ Նա տեսնում է, այն գործն է, որը նրանք ընտրողաբար են անում։ Ինչո՞ւ է Աստված ասում. «մինչդեռ մարդուց Իմ պահանջածը ոչ մի բանի չի հանգեցնում»։ Հարցրեք ինքներդ ձեզ. սկզբից մինչև վերջ ո՞վ կարող է անել այն գործը, որը նա պարտավոր է անել՝ առանց որևէ ընտրություն կատարելու։ Ո՞վ չի գործում՝ ելնելով իր սրտում զգացածից։ Մարդիկ ազատություն են տալիս իրենց քմահաճույքներին, երբեք չեն համառում նրանում, ինչ անում են, ասես երեք օր ձուկ են որսում, իսկ հետո լքում են իրենց ուռկանները և հաջորդ երկու օրն անցկացնում պարապության մեջ։ Նրանք հերթով մերթ տաք են, մերթ սառը։ Երբ տաք են, ի վիճակի են մոխրացնելու երկրի վրայի բոլոր բաները, իսկ երբ սառն են, ի վիճակի են սառեցնելու երկրի վրայի բոլոր ջրերը։ Սա մարդու գործառույթը չէ, սակայն ամենահամապատասխան նմանությունն է մարդու վիճակին։ Մի՞թե սա փաստ չէ։ Գուցե Ես «պատկերացումներ» ունեմ մարդկանց մասին, գուցե Ես վարկաբեկում եմ նրանց, բայց անկախ ամեն ինչից՝ «ճշմարտությամբ կանցնես ամբողջ աշխարհը, իսկ առանց ճշմարտության ոչ մի տեղ չես հասնի»։ Թեև սա մարդկային ասացվածք է, Ես կարծում եմ, որ տեղին է այն օգտագործել այստեղ։ Ես միտումնավոր կերպով չեմ կոտրում մարդկանց ոգին և ժխտում նրանց արարքները։ Թույլ տվեք որոշ հարցերի շուրջ խորհրդակցել ձեզ հետ։ Ո՞վ է Աստծու գործը համարում իր սեփական պարտավորությունը։ Ո՞վ կարող է ասել. «Քանի դեռ ես ի վիճակի եմ բավարարելու Աստծուն, ես կտամ իմ ամենը»։ Ո՞վ է ի վիճակի ասելու. «Անկախ ուրիշներից՝ ես կանեմ այն ամենը, ինչ Աստծուն պետք է, և անկախ նրանից, թե Աստծու գործի տևողությունը երկար է, թե կարճ, ես կկատարեմ իմ պարտավորությունը. Նրա գործն ավարտին հասցնելն Աստծու գործն է, և դա մի բան չէ, որով ես զբաղեցնում եմ իմ միտքը»։ Ո՞վ է ընդունակ նման հասկացողության։ Կարևոր չէ, թե ինչ եք մտածում։ Գուցե ավելի մեծ ներըմբռնում ունես, որի դեպքում Ես համակերպվում եմ, Ես ընդունում եմ Իմ պարտությունը, սակայն Ես պետք է ձեզ ասեմ, որ այն, ինչ Աստված ուզում է, հավատարիմ սիրտ է, որն անկեղծ է և ջերմեռանդ, ոչ թե «գայլի սիրտ», որն ապերախտ է։ Ի՞նչ գիտեք այս «սակարկության» մասին։ Սկզբից մինչև վերջ դուք «ճամփորդել եք աշխարհով մեկ»։ Մի պահ դուք հավերժական գարուն ունեցող «Կունմին» քաղաքում եք, իսկ մի ակնթարթ անց հասնում եք ճնշող ցրտով, ձյունածածկ «Հարավային բևեռ»։ Ո՞վ սկզբից մինչև վերջ երբեք հետ չի դարձել։ Այն, ինչ Աստված պահանջում է, «մինչև մահ հանգիստ չունենալու» հոգի է. Նրա ուզածը հոգի է, որով մարդիկ «կանգ չեն առնի, մինչև պատին չբախվեն»։ Իհարկե, Աստծու ցանկությունն այն չէ, որ մարդիկ սխալ ճանապարհով գնան, այլ որ նման հոգի որդեգրեն։ Ճիշտ ինչպես Աստված ասում է. «Երբ Ես նրանց տված «նվերները» համեմատում եմ Իմ բաների հետ, մարդիկ ակնթարթորեն ճանաչում են Իմ թանարժեք լինելը և միայն այդ ժամանակ են տեսնում Իմ անչափելիությունը»։ Ինչպե՞ս կարելի է բացատրել այս խոսքերը։ Գուցե վերևի խոսքերը կարդալը քեզ որոշակի գիտելիք է տալիս, քանզի Աստված հանում է մարդու ողջ սիրտը՝ մանրամասն վերլուծելու համար, որի ժամանակ մարդիկ սկսում են ճանաչել այս խոսքերը։ Բայց Աստծու խոսքերի խորը ներքին իմաստի պատճառով մարդկանց համար անհասկանալի է մնում «հինավուրց» մսեղին, քանզի նրանք չեն սովորել բժշկական համալսարանում, ոչ էլ հնագետներ են, և ուստի զգում են, որ այս նոր եզրույթն անըմբռնելի է, և միայն այդ ժամանակ են փոքր-ինչ տեղի տալիս։ Քանզի մարդիկ անզոր են հինավուրց մսեղիի առջև, թեև այն նման չէ կատաղի գազանի, ոչ էլ ունակ է ատոմային ռումբի պես ոչնչացնելու մարդկությանը, նրանք չգիտեն՝ ինչ անել դրա հետ, և կարծես թե անզոր են։ Բայց Ինձ համար կան հինավուրց մսեղին էտելու ուղիներ։ Մարդու կողմից հակաքայլ մտածելու որևէ ջանք չգործադրելը հանգեցրել է նրան, որ մարդու զանազան տարօրինակությունները մշտապես առկայծում են Իմ աչքերի առջև, ճիշտ ինչպես Աստված ասաց. «Երբ Ես նրանց ցույց եմ տալիս Իմ ամբողջությունը, լայն բացված աչքերով նայում են Ինձ՝ աղի արձանի պես անշարժ կանգնելով Իմ առջև։ Եվ երբ Ես տեսնում եմ նրանց տարօրինակությունը, հազիվ եմ զսպում ծիծաղս։ Քանի որ նրանք ձեռք են պարզում՝ Ինձնից բաներ խնդրելու համար, Ես տալիս եմ Իմ ձեռքի բաները, և նրանք իրենց կրծքին են սեղմում դրանք՝ նորածին երեխայի պես փայփայելով. մի շարժում, որը միայն ակնթարթորեն են անում»։ Մի՞թե սրանք հինավուրց մսեղիի գործողությունները չեն։ Հաշվի առնելով, որ մարդիկ այսօր հասկացողություն ունեն, ինչո՞ւ նրանք չեն հրաժարվում դրանից, այլ փոխարենը դեռ շարունակում են։ Իրականում Աստծու պահանջների մի մասն անհասանելի չէ մարդու համար, սակայն մարդիկ ուշադրություն չեն դարձնում դրան, քանզի. «Ուստի Ես թեթևակի չեմ հանդիմանում մարդուն։ Հենց այս պատճառով է, որ մարդիկ միշտ ազատություն են տվել իրենց մսեղիին։ Նրանք չեն նկատում Իմ մտադրությունները, այլ միշտ շողոքորթել են Ինձ Իմ դատաստանի աթոռի առջև»։ Մի՞թե սա մարդու հասակը չէ։ Այնպես չէ, որ Աստված միտումնավոր կերպով մանրախնդրություն է անում, այլ սա իրականությունն է. մի՞թե Աստված պետք է բացահայտորեն ասի։ Ճիշտ ինչպես Աստված ասում է. «Դա այն պատճառով է, որ մարդկանց «հավատքն» այնքան մեծ է, որ նրանք «հիացմունքի արժանի» են»։ Այս պատճառով Ես հնազանդվում եմ Աստծու կարգավորումներին և ուստի շատ չեմ խոսում այս մասին. մարդկանց «հավատքի» պատճառով Ես օգտվում եմ սրանից՝ օգտագործելով նրանց հավատքը, որպեսզի ստիպեմ նրանց առանց Իմ հիշեցման կատարել իրենց գործառույթը։ Սա անելը վա՞տ է։ Մի՞թե սա ճիշտ այն չէ, ինչ Աստծուն պետք է։ Գուցե նման խոսքեր լսելիս որոշ մարդիկ ձանձրանան, ուստի Ես կխոսեմ մեկ այլ բանի մասին, որպեսզի փոքր-ինչ հանգիստ տամ նրանց։ Երբ տիեզերքի ներսում Աստծու բոլոր ընտրյալ մարդիկ անցնեն հանդիմանության միջով, և երբ մարդու ներսի վիճակը շտկվի, մարդիկ իրենց սրտերում թաքուն բախտավոր կզգան, ասես փախել են նեղությունից։ Այս պահին մարդիկ այլևս չեն ընտրի իրենց համար, քանզի սա ճիշտ այն արդյունքն է, որին հասնում են Աստծու վերջնական գործի ընթացքում։ Քանի որ Նրա քայլերն առաջ են ընթացել մինչև այսօր, Աստծու որդիներն ու մարդիկ բոլորը մտել են հանդիմանության մեջ, և իսրայելացիները նույնպես չեն կարող խուսափել այս փուլից, քանզի մարդիկ աղտոտված են իրենց ներսի խառնուրդով, և ուստի Աստված առաջնորդում է բոլոր մարդկանց մտնելու մեծ հնոց՝ զտման համար, ինչն անհրաժեշտ ճանապարհ է։ Երբ սա անցնի, մարդիկ հարություն կառնեն մահից, ինչը ճիշտ այն է, ինչ Աստված կանխագուշակել է «յոթ Հոգիների արտահայտումներում»։ Այժմ Ես այլևս չեմ խոսի այս մասին, որպեսզի հակակրանք չառաջացնեմ մարդկանց մեջ։ Քանի որ Աստծու գործը հրաշալի է, Աստծու բերանից հնչած մարգարեություններն ի վերջո պետք է իրագործվեն. երբ Աստված խնդրում է, որ մարդիկ ևս մեկ անգամ խոսեն իրենց պատկերացումների մասին, նրանք անխոս են մնում, և ուստի ոչ ոք չպետք է անհանգստանա կամ մտահոգվի։ Ճիշտ ինչպես Ես ասացի. «Իմ ողջ գործի մեջ երբևէ եղե՞լ է մի քայլ, որն իրականացվել է մարդու ձեռքերով»։ Հասկանո՞ւմ ես այս խոսքերի էությունը։

Ներկայում բոլոր մարդիկ տարբեր աստիճանի մուտք են գործել հանդիմանության մեջ։ Ինչպես Աստված ասաց. «Ես մարդու հետ կողք կողքի առաջ եմ ընթանում»։ Սա միանգամայն ճշմարիտ է, սակայն մարդիկ դեռևս ի վիճակի չեն լիովին հասկանալու այս կետը։ Արդյունքում Աստված որոշակի ոչ անհրաժեշտ գործ է արել։ Աստված ասաց. «Ես աջակցում և ապահովում եմ նրանց՝ իրենց հասակի համապատասխան։ Քանի որ մարդիկ Իմ ողջ տնօրինման ծրագրի գլխավոր դեմքերն են, Ես ավելի շատ ուղղորդում եմ տալիս նրանց, ովքեր ստանձնել են «մարդու» դերը՝ նրանց հնարավորություն տալով խաղալու այդ դերն ամբողջ սրտով և իրենց լավագույն կարողությամբ»։ Նա նաև ասաց. «Այնուամենայնիվ Ես ուղղակիորեն չեմ քննադատում նրանց խիղճը. փոխարենը շարունակում եմ համբերատար և համակարգված կերպով ուղղորդել նրանց։ Ի վերջո մարդիկ թույլ են և ի վիճակի չեն որևէ գործ անելու»։ Աստծու միտքը հետևյալն է. նույնիսկ եթե Նա ի վերջո բնաջնջեր այս բոլոր մարդկանց, Նրա գործը երկրի վրա դեռ կշարունակվեր Իր սկզբնական ծրագրի համաձայն։ Աստված անօգուտ գործ չի անում. այն ամենը, ինչ Աստված անում է, բարի է։ Ինչպես Պետրոսն ասաց. «Նույնիսկ եթե Աստված խաղար մարդկանց հետ այնպես, ասես նրանք խաղալիքներ լինեին, ի՞նչ գանգատ կունենային մարդիկ։ Ի՞նչ իրավունք կունենային նրանք»։ Ներկայում մի՞թե սա այն չէ, ինչ Աստված իրագործում է մարդկության հետ։ Կարո՞ղ են մարդիկ իսկապես նման ներըմբռնում ունենալ։ Ինչո՞ւ Պետրոսը, որն ապրել է մի քանի հազար տարի առաջ, ի վիճակի էր նման բան ասելու, մինչդեռ այսօրվա «Պետրոսները», որոնք ապրում են այս բարձր տեխնոլոգիական, արդիականացված դարաշրջանում, չեն կարող։ Ես ի վիճակի չեմ հաստատ ասելու՝ պատմությունն առաջընթաց է ապրում, թե հետընթաց, և դեռ ոչ ոք չի կարող պատասխանել այն հարցին՝ գիտությունն առաջ է շարժվում, թե հետ։ Այն ամենը, ինչ Աստված արել է մարդկության մեջ, նպատակ է ունեցել նրանց դրական դարձնելու և թույլ տալու, որ նրանց կյանքը հասունանա։ Մի՞թե մարդիկ չեն կարող ըմբռնել սա։ Այն ամենը, ինչ քեզ ստիպում է բացասական լինել, քո թուլությունն է, խոցելիության կենսական մի կետ, որի վրա Սատանան կհարձակվի։ Հստակորեն տեսնո՞ւմ ես սա։ Ինչո՞ւ Աստված այսպես խոսեց. «Աղերսում եմ մարդկությանը ամբողջ լրջությամբ և անկեղծությամբ։ Մի՞թե նրանք իսկապես ի վիճակի չեն անելու այն, ինչ խնդրում եմ»։ Ի՞նչ են նշանակում այս խոսքերը։ Ինչո՞ւ Աստված տվեց այս հարցը։ Դա ցույց է տալիս, որ մարդկությունը չափազանց շատ բացասական կողմեր ունի, և մեկ բացասական գործոնը բավական է մարդկանց սայթաքել տալու համար։ Կարող ես նաև նայել և տեսնել, թե ինչ կբերի բացասական մնալը։ Այն ամենը, ինչ Աստված անում է, անում է հանուն մարդկությանը կատարելագործելու։ Արդյո՞ք այս խոսքերը որևէ հետագա մեկնաբանության կարիք ունեն։ Ոչ. ըստ իս, դրա կարիքը չկա։ Կարելի է ասել, որ մարդիկ գրավված են եղել Սատանայի կողմից, բայց շատ ավելի լավ կլիներ ասել, որ մարդիկ գրավված են եղել բացասականությամբ։ Սա մարդկության դրսևորումներից մեկն է, մարդու մսեղիի մի հավելում։ Ուստի բոլոր մարդիկ անգիտակցաբար ընկնում են բացասականության մեջ և հետևաբար՝ հանդիմանության մեջ։ Սա մի ծուղակ է, որն Աստված պատրաստել է մարդկության համար, և հենց այս ժամանակ է, որ մարդիկ ամենաշատն են տառապում։ Քանի որ մարդիկ բնակվում են բացասականության մեջ, նրանց համար դժվար է խուսափել հանդիմանությունից։ Մի՞թե մեր օրերում ամեն ինչ ճիշտ այդպես չէ։ Բայց ինչպե՞ս կարող են մարդիկ անտեսել Աստծու խոսքերը. «Մեր օրերում Սատանան ծայրաստիճան մոլեգնած է։ Ինչո՞ւ չօգտվեմ այս առիթից՝ ցուցադրելու Իմ գործի հիմնական կետը՝ Իմ մեծ զորությունը հայտնելու համար»։ Ես հիշեցման մի քանի խոսք եմ ասում, և անմիջապես եկեղեցիներից մարդիկ մուտք են գործում հանդիմանության մեջ։ Դա այն պատճառով է, որ Աստծու գործի երկու ամիսներից հետո մարդիկ դեռևս շատ փոփոխությունների միջով չեն անցել իրենց ներսում։ Նրանք պարզապես իրենց մտքով վերլուծում են Աստծու խոսքերը, սակայն նրանց վիճակն իրականում բոլորովին չի փոխվել։ Նրանք բացասական են մնում։ Այսպիսով, երբ Աստված նշում է, որ հանդիմանության ժամանակը մոտ է, մարդիկ անմիջապես վշտանում են՝ մտածելով. «Չգիտեմ՝ արդյոք նախասահմանվա՞ծ եմ Աստծու կողմից, ոչ էլ գիտեմ՝ կարո՞ղ եմ հաստատուն կանգնել այս հանդիմանության տակ։ Է՛լ ավելի դժվար է իմանալ, թե Աստված ինչ միջոցներ կօգտագործի մարդկանց հանդիմանելու համար»։ Բոլոր մարդիկ վախենում են հանդիմանությունից, սակայն ի վիճակի չեն փոխելու այս իրականությունը։ Նրանք պարզապես լուռ տառապում են, բայց նաև վախենում են, որ ի վիճակի չեն լինի հաստատուն կանգնելու։ Նման հանգամանքներում, առանց իրենց վրա ծանրացող հանդիմանության և առանց խոսքերի տանջանքի, մարդիկ անգիտակցաբար մուտք են գործել հանդիմանության մեջ։ Ուստի նրանք բոլորը նյարդային են և անհանգիստ։ Սա կոչվում է «հնձել այն, ինչ ցանել են», քանի որ մարդիկ չեն հասկանում Աստծու գործը։ Իրականում Աստված այլևս հակված չէ այս մարդկանց վրա զուր խոսքեր վատնելու. թվում է՝ Աստված նրանց հետ վարվելու այլ ճանապարհ է որդեգրել, ճանապարհ, որը ճշմարիտ հանդիմանություն չէ։ Դա նման է նրան, երբ մարդը ճուտ է բռնում և բարձրացնում ՝ տեսնելու համար՝ հավ է, թե աքլոր. սա կարող է որևէ կարևորություն ունեցող հարց չթվալ, բայց, այնուամենայնիվ, փոքրիկ ճուտն այնքան վախեցած կլինի, որ կպայքարի ազատվելու համար, ասես սարսափած լինի, որ իր տերը պատրաստվում է սպանելու և ուտելու իրեն։ Դա այն պատճառով է, որ ճուտն ինքն իր մասին ոչ մի գիտելիք չունի։ Ինչո՞ւ պետք է ինչ-որ մեկը սպանի և ուտի մի ճտի, որն ընդամենը մի քանի ունցիա է կշռում։ Մի՞թե դա անհեթեթ չէր լինի։ Դա ճիշտ այնպես է, ինչպես Աստված ասաց. «Այդ դեպքում ինչո՞ւ են մարդիկ մշտապես խուսափում Ինձնից։ Արդյո՞ք պատճառն այն է, որ նրանց ճտերի պես կվերաբերվեմ, որոնց բռնելուն պես պետք է սպանել»։ Հետևաբար, մարդկային տառապանքն ամբողջովին «անձնուրաց» նվիրում է, և այն կարելի է անվանել անօգուտ գին, որը պետք է վճարել։ Քանի որ մարդիկ չեն ճանաչում իրենք իրենց, վախ են զգում. արդյունքում նրանք չեն կարող վտանգել իրենց կյանքը։ Սա մարդկանց թուլությունն է։ Արդյո՞ք Աստծու ասած խոսքերը՝ «Ի վերջո թող մարդիկ ճանաչեն իրենք իրենց։ Սա է Իմ վերջնական նպատակը», հնացած են։ Ո՞վ է ճշմարտապես ճանաչում ինքն իրեն։ Եթե մարդը չի ճանաչում ինքն իրեն, ապա ի՞նչն է նրան իրավունք տալիս հանդիմանվելու։ Որպես օրինակ՝ վերցնենք գառներին։ Ինչպե՞ս կարող են նրանք մորթվել, եթե չեն մեծացել ու ոչխար դարձել։ Ինչպե՞ս կարող է պտուղ չտված ծառը վայելք պատճառել մարդկանց։ Բոլորը չափազանց մեծ կարևորություն են տալիս «պատվաստմանը»։ Ուստի մարդիկ ծոմապահության գործն են անում և քաղցած մնում։ Սա իրենց ցանածը հնձելու, իրենք իրենց վնասելու օրինակ է, այլ ոչ թե Աստծու անողորմությունը կամ անմարդկայնությունը։ Եթե մի օր մարդիկ հանկարծ ճանաչեն իրենք իրենց և վախից դողան Աստծու առջև, Աստված կսկսի հանդիմանել նրանց։ Միայն այսկերպ մարդիկ հոժարակամորեն կընդունեն նեղությունը՝ հնազանդ լինելով սրտով և խոսքով։ Բայց ի՞նչ կարելի է ասել այսօրվա մասին։ Մարդիկ բոլորը հանդիմանվում են իրենց կամքին հակառակ, ինչպես երեխաները, որոնց ստիպում են ճաշ եփել։ Այսպիսով՝ ինչպե՞ս կարող են նրանք անհանգիստ չզգալ։ Բոլորը մտածում են. «Դե լա՛վ։ Քանի դեռ ինձ հանդիմանում են, կարող եմ նաև խոնարհել գլուխս և մեղավոր ճանաչել ինձ։ Ի՞նչ կարող եմ անել։ Նույնիսկ եթե լաց եմ լինում, դեռ պետք է բավարարեմ Աստծուն, ուստի ի՞նչ կարող եմ անել։ Լավ թե վատ, սա այն ճանապարհն է, որի վրա հիմա գտնվում եմ։ Դե լա՛վ։ Պարզապես դա կվերագրեմ իմ վատ բախտին»։ Միթե սա այն չէ, ինչ մարդիկ մտածում են։

Ինչպես Աստված ասաց. «Մարդկությունն իրեն լավ է պահում. ոչ ոք չի համարձակվում հակառակել Ինձ։ Իմ ուղղորդման ներքո բոլորն իրականացնում են այն աշխատանքը, որը հանձնարարել եմ»։ Սա բավարար է ցույց տալու համար, որ ոչ մի մարդ հոժարակամորեն չի ընդունում հանդիմանությունը, այն էլ Աստծուց եկող հանդիմանությունը, քանի որ բոլոր մարդիկ ցանկանում են ապրել հանգստության մեջ, այլ ոչ թե խառնաշփոթի և քաոսի։ Աստված ասաց. «Ո՞վ չի վախենում մահից։ Մի՞թե մարդիկ իսկապես պատրաստ են վտանգելու իրենց կյանքը»։ Սա միանգամայն ճիշտ է. բոլորը վախենում են մահանալուց, բացառությամբ, իհարկե, այն դեպքերի, երբ համակված են բարկությամբ կամ հուսահատությամբ։ Սա մարդկանց բուն էությունն է և գործ ունենալու ամենադժվար բանը։ Այսօր Աստված եկել է հատկապես այս տհաճ դրությունը լուծելու համար։ Մարդիկ բոլորն անզոր են, ուստի Աստված հատուկ եկել է նրանց մեջ մասնագիտացված հիվանդանոց հիմնելու, որտեղ նրանք կարող են բուժվել այս հիվանդությունից։ Մարդիկ չեն կարող ազատվել այս հիվանդության ծուղակներից, ինչի պատճառով անհանգստություն են զգում իրենց սրտերում, տառապում են իրենց բերանում ավելորդ ներքին ջերմությունից և փքվածություն են զգում իրենց որովայններում։ Ժամանակի ընթացքում նրանց որովայններում գազի ծավալը մեծանում է՝ հանգեցնելով ճնշման բարձրացման, և ի վերջո նրանց ստամոքսները պայթում են, և նրանք բոլորը մահանում են։ Հետևաբար, Աստված այդժամ բուժած կլինի մարդկային այս լուրջ հիվանդությունը։ Քանի որ բոլորը մահացած կլինեն, մի՞թե մարդու հիվանդությունը դրանով բուժված չի լինի։ Աստված միտումնավոր կերպով է եկել այս գործն անելու։ Քանի որ մարդիկ խիստ վախենում են մահից, Աստված Ինքն է եկել այս գործը մարդկանց հետ միասին անելու. քանի որ նրանք այդքան քիչ քաջություն ունեն, Նա նախ նրանց ցուցադրություն է տվել, որ դիտեն։ Մարդիկ պատրաստ են հնազանդվելու միայն Աստծու նախադեպը տեսնելուց հետո։ Այս պատճառով Աստված ասաց. «Քանի որ ոչ ոք չէր կարող իրականացնել Իմ գործը, Ես անձամբ եմ ոտք դրել ռազմադաշտ՝ Սատանայի հետ կենաց և մահու պայքարի մեջ մտնելու համար»։ Սա վճռորոշ ճակատամարտ է, ուստի կա՛մ ձուկն է սատկում, կա՛մ ցանցն է պատռվում։ Սա հաստատ է։ Քանի որ հոգին ի վերջո կհաղթանակի, մսեղին անխուսափելիորեն պետք է մահվան մատնվի։ Հասկանո՞ւմ եք սրա ենթատեքստը։ Սակայն չափազանց զգայուն մի՛ եղեք։ Գուցե վերոհիշյալ նախադասությունը պարզ է, կամ գուցե բարդ է։ Անկախ ամեն ինչից՝ մարդիկ չեն կարող ըմբռնել այն. սա հաստատ է։ Տառապանքի մեջ մարդիկ կարող են ընդունել Աստծու խոսքի զտումը, ինչը կարելի է անվանել նրանց բարեբախտությունը, կամ կարելի է անվանել նրանց դժբախտությունը։ Սակայն դեռ կհիշեցնեի, որ Աստծու մտադրությունները, ի վերջո, ճիշտ են՝ ի տարբերություն մարդկանց մտադրությունների, որոնք միշտ իրենց համար ծրագրեր կազմել և կարգադրություններ անելն են։ Պետք է հստակ գիտակցեք սա. մի՛ ընկեք անվերջ մտորումների մեջ։ Մի՞թե սա հենց մարդկանց թուլությունը չէ։ Նրանք բոլորն այսպիսին են. որոշակի աստիճանի Աստծուն սիրելու փոխարեն նրանք որոշակի աստիճանի իրենք իրենց են սիրում։ Նա Աստված է, ով նախանձոտ է մարդու հանդեպ, ուստի միշտ պահանջներ է ներկայացնում նրան։ Որքան շատ են մարդիկ սիրում իրենք իրենց, այնքան շատ է Աստված պահանջում, որ Իրեն սիրեն, և այնքան ավելի խիստ են Նրա պահանջները նրանց նկատմամբ։ Կարծես Աստված միտումնավոր կերպով ծաղրում է մարդկանց։ Եթե մարդիկ ճշմարտապես սիրում են Նրան, Նա կարծես ուշադրություն չի դարձնում նրանց։ Սրա պատճառով մարդիկ քորում են իրենց գլուխները և խոր մտորումների մեջ ընկնում։ Սա Աստծու բնույթի նկարագրությունն է, պարզապես մեկ կամ երկու բանի հակիրճ հիշատակում։ Սա Աստծու մտադրությունն է։ Սա այն է, ինչ Աստված պահանջում է, որ մարդիկ իմանան և մեծագույն հրատապության հարց է։ Սա նոր առաջադրանք է, և մարդիկ պետք է ջանասիրաբար աշխատեն դրա վրա՝ ճեղքում կատարելու համար, որպեսզի նոր առաջընթաց գրանցեն։ Հասկանո՞ւմ ես սա։ Կարիք կա՞, որ ավելին ասեմ այս թեմայի շուրջ։

Նախորդ ժամանակաշրջանների վերաբերյալ Աստված ասաց. «Ոչ մի մարդ երբևէ չի ընտրվել Իմ կողմից. բոլորը մերժվել են Իմ լուռ նամակով։ Դա այն պատճառով է, որ անցյալում մարդիկ բացառապես Ինձ չէին ծառայում, ուստի, ի պատասխան, Ես բացառապես նրանց չէի սիրում։ Նրանք վերցնում էին Սատանայի «նվերները» և հետո շրջվում ու դրանք Ինձ առաջարկում։ Մի՞թե սա զրպարտություն չէր Իմ դեմ»։ Ինչպե՞ս կարելի է բացատրել այս խոսքերը։ Դա այնպես է, ինչպես Աստված ասաց. «Բոլոր շնորհները ծագում են Սատանայից»։ Անցյալ սերունդների առաքյալներն ու մարգարեներն իրենց գործն անելիս ամբողջովին հենվում էին շնորհների վրա, և սերնդեսերունդ Աստված օգտագործել է նրանց շնորհները՝ Իր գործը վարելու համար։ Այս պատճառով է ասվում, որ շնորհներ ունեցող բոլոր մարդկանց ծառայությունը գալիս է Սատանայից։ Սակայն Աստծու իմաստության շնորհիվ «Սատանայի դավադրությունը կօգտագործեմ որպես Իմ հակադրություն»։ Ուստի Աստված շնորհներ ունեցող մարդկանց ծառայությունը կոչել է «նվերներ Սատանայից», և միայն այն պատճառով, որ դրանք Սատանայից են, Աստված այս գործողությունը կոչում է «զրպարտություն»։ Սա անհիմն մեղադրանք չէ մարդկանց դեմ. ընդհակառակը, հիմնավորված և համապատասխան բացատրություն է։ Ուստի «Ես չէի հայտնում Իմ հակակրանքը. փոխարենը նրանց նենգությունը ծառայեցնում էի Իմ օգտին՝ այս «նվերներն» ավելացնելով Իմ տնօրինման նյութերին։ Հետագայում, երբ դրանք մշակվում էին մեքենայով, այրում էի դրանց միջի խարամը»։ Սա է հրաշալի Աստծու գործի մեջ։ Այս կետն ամենաքիչն է համապատասխանում մարդկային պատկերացումներին, քանի որ ոչ ոք չէր մտածի, որ նրանք, ովքեր որպես թագավորներ իշխում են, շնորհներ ունեցող մարդիկ չեն, այլ այն անշնորհ մարդիկ են, որոնց Աստված սիրում է։ Ինչպես երևում է, Ուիթնես Լիի և Վոչման Նիի գաղափարներն ու հույսերը բոլորը մոխիր են դարձել, և նույնը վերաբերում է մեր օրերի շնորհներ կրող մարդկանց։ Այժմ Աստված սկսել է այս գործը, և Նա աստիճանաբար ետ է վերցնում Սուրբ Հոգու ողջ գործն այն մարդկանցից, որոնք ծառայում են որպես հակադրություն Իր գործին։ Երբ Աստծու գործն ամբողջովին ավարտվի, այս մարդիկ բոլորը կվերադառնան իրենց սկզբնական տեղը։ Այնուամենայնիվ, ես մարդկանց հորդորում եմ անխոհեմաբար չգործել Իմ խոսքերի պատճառով։ Պետք է թույլ տաք, որ բաներն իրենց բնականոն հունով ընթանան և գործեք Աստծու գործի քայլերին համապատասխան, որպեսզի չխաթարեք այն։ Հասկանո՞ւմ եք այս կետը։ Քանի որ սրանք են Աստծու գործի քայլերն ու եղանակը։ Երբ Աստված «մշակում է» այս «նվերները»՝ վերածելով «պատրաստի արտադրանքի», Նրա բոլոր մտադրություններն ակնհայտ կդառնան, և այն նվերները, որոնք ծառայություն են մատուցում Իրեն, բոլորը դուրս կթողնվեն. սակայն Աստված կունենա պատրաստի արտադրանքը՝ վայելելու համար։ Հասկանո՞ւմ եք սա։ Աստծու ուզածը պատրաստի արտադրանքն է, այլ ոչ թե այն առատ նվերները, որոնք մարդիկ առաջարկում են Իրեն։ Միայն այն ժամանակ, երբ յուրաքանչյուրը զբաղեցնի իր համապատասխան տեղը, ինչը նշանակում է երբ Աստված վերադառնա Իր սկզբնական դիրքին, և դևերն էլ նստեն իրենց սեփական տեղերում, ինչպես և հրեշտակները՝ առանց բացառության, միայն այդ ժամանակ Աստծու դեմքին գոհունակ ժպիտ կհայտնվի, քանի որ Նրա մտադրությունները բավարարված կլինեն, Նրա նպատակը՝ իրագործված։ Աստված այլևս «օգնություն» չի փնտրի դևերից, քանի որ Աստծու մտադրությունները բացահայտորեն հայտնի կդառնան մարդկանց, և մարդկանց այլևս երբեք չեն ստիպի փոխանցել դրանք։ Այդ ժամանակ մարդկանց մարմինները մեկ կդառնան իրենց հոգիների հետ։ Սա է այն, ինչ Աստված ակնհայտ է դարձնում մարդկանց. դա հոգու, շնչի և մարմնի վերջնական նշանակության վայրն է։ Սա «մարդկության» սկզբնական իմաստի ամփոփումն է։ Այն մանրամասն ուսումնասիրելու կարիք չկա. բավական է դրա մասին մեկ կամ երկու բան իմանալ։ Հասկանո՞ւմ եք։

Ասում են՝ Աստված այժմ սկսել է պատժել մարդուն, բայց ոչ ոք չի կարող հստակ պատասխան տալ, թե արդյոք այս պատժի ճշմարիտ իմաստը հասե՞լ է մարդուն։ Աստված ասում է. «Մարդը երբեք ոչինչ չի հայտնաբերել հանդիմանության մեջ, քանզի նա ոչինչ չի անում՝ բացի երկու ձեռքով իր վզի լուծը բռնելուց՝ երկու աչքն Ինձ վրա հառած, ասես թշնամուն նայելիս լինի. և միայն այս պահին եմ տեսնում, թե որքան հյուծված է նա։ Այս պատճառով է, որ Ես ասում եմ՝ ոչ ոք երբեք ամուր չի կանգնել փորձությունների մեջ»։ Աստված մարդուն պատմում է այն պատժի փաստերի մասին, որը դեռ չի կատարվել նրա վրա, և Նա դա անում է շատ մանրամասնորեն՝ առանց որևէ բան բաց թողնելու։ Ասես մարդը մտել է պատժի մեջ և իսկապես անկարող է ամուր կանգնել։ Աստված մարդու տգեղ դիմագծերի վառ, կենդանի նկարագրությունն է տալիս։ Ահա թե ինչու է մարդը ճնշում զգում. քանի որ Աստված ասում է՝ ոչ ոք երբեք ամուր չի կանգնել փորձությունների մեջ, ինչպե՞ս կարող եմ լինել այն մեկը, ով կգերազանցի համաշխարհային ռեկորդը՝ ընդունվելով հակառակ ընդունված կարգի։ Այս պահին նա սկսում է խորհել։ Իրականում ամեն ինչ ճիշտ այնպես է, ինչպես Աստված է ասում. «Մի՞թե Ես նրանց ճանապարհի վերջին եմ հասցրել»։ Իսկապես, Աստված բոլոր մարդկանց ճանապարհի վերջին է հասցրել, և ուստի իրենց գիտակցության մեջ մարդիկ միշտ հավատում են, որ Աստված դաժան է և անմարդկային։ Աստված բոլոր մարդկանց որսացել է աշխարհի դառը ծովից, և այնուհետև «ցանկացած պատահար կանխելու համար, Ես սպանեցի բռնված բոլոր «ձկներին», ինչից հետո ձկները դարձան հնազանդվող ու ենթարկվող և ամենաչնչին տրտունջն անգամ չունեին»։ Մի՞թե սա փաստ չէ։ Աստված բոլոր մարդկանց մահվան դառը ծովից քաշել է դեպի մահվան մեկ այլ անդունդ, Նա բոլորին քարշ է տվել «դահճի կոճղի» վրա և ստիպողաբար ճանապարհի վերջին է հասցրել. ինչո՞ւ Նա սա Աստծու մյուս որդիներին և մարդկանց չի անում։ Ո՞րն է Նրա մտադրությունը՝ նման գործ կատարելով մեծ կարմիր վիշապի երկրում։ Ինչո՞ւ է Աստծու ձեռքն այսքան «դաժան»։ Զարմանալի չէ, որ «երբ Ես մարդու կարիքն ունեմ, նա միշտ թաքնված է։ Ասես երբեք ապշեցուցիչ տեսարաններ չի տեսել, ասես ծնվել է գյուղում և ոչինչ չգիտի քաղաքի գործերից»։ Իրականում իրենց ներսում մարդիկ հարցնում են. «Ինչի՞ է Աստված հասնում՝ այսկերպ գործելով։ Մի՞թե Նա չի փորձում սպանել մեզ։ Եվ ո՞րն է իմաստը։ Ինչո՞ւ են Նրա գործի քայլերը մեկը մյուսի հետևից ճնշում մեզ, և ինչո՞ւ Նա ամենաչնչին չափով անգամ ներողամիտ չէ մեր հանդեպ»։ Սակայն մարդիկ չեն համարձակվում սա ասել, և քանի որ Աստծու խոսքերը նրանց մղում են դեն նետելու նման մտքերը՝ իրենց զրկելով հետագա մտածելու հնարավորությունից, նրանք այլ ընտրություն չունեն, քան մի կողմ դնել նման այլ մտքերը։ Պարզապես Աստված մերկացնում է մարդու բոլոր պատկերացումները, և այսպիսով՝ մարդիկ ետ են մղում իրենց պատկերացումները՝ թույլ չտալով, որ դրանք առաջ գան։ Նախկինում ասվել է, որ այս մարդիկ մեծ կարմիր վիշապի սերունդն են։ Իրականում, պարզ ասած, նրանք մեծ կարմիր վիշապի մարմնավորումն են։ Երբ Աստված ստիպողաբար ճանապարհի վերջին է հասցնում և մորթում նրանց, ապա, անկասկած, մեծ կարմիր վիշապի հոգին այլևս հնարավորություն չի ունենում գործելու նրանց մեջ։ Այսպիսով, երբ մարդիկ քայլում են դեպի ճանապարհի վերջը, դա նաև այն ժամանակն է, երբ մեծ կարմիր վիշապը վերջնականապես մեռնում է։ Կարելի է ասել, որ դա մահն օգտագործելն է՝ Աստծու «մեծ բարության» դիմաց հատուցելու համար։ Սա է Աստծու գործի նպատակը մեծ կարմիր վիշապի երկրում։ Երբ մարդիկ պատրաստ են զոհաբերելու իրենց կյանքը, ամեն ինչ դառնում է աննշան, և ոչ ոք չի կարող հաղթել նրանց։ Ի՞նչը կարող է ավելի կարևոր լինել, քան կյանքը։ Այսպիսով՝ Սատանան անկարող է դառնում որևէ այլ բան անել մարդկանց մեջ, նա ոչինչ չի կարող անել մարդու հետ։ Թեև «մսեղիի» սահմանման մեջ ասվում է, որ մսեղին ապականված է Սատանայի կողմից, եթե մարդիկ իսկապես հանձնվում են և չեն ղեկավարվում Սատանայի կողմից, ապա ոչ ոք չի կարող հաղթել նրանց. և այս պահին մսեղին կկատարի իր մեկ այլ գործառույթը և կսկսի պաշտոնապես ստանալ Աստծու Հոգու ուղղությունը։ Սա անհրաժեշտ գործընթաց է, այն պետք է տեղի ունենա քայլ առ քայլ. եթե ոչ, Աստված համառ մսեղիի մեջ գործելու ոչ մի միջոց չէր ունենա։ Այսպիսին է Աստծու իմաստությունը։ Այսկերպ բոլոր մարդիկ անգիտակցաբար մտել են այսօրվա հանգամանքների մեջ։ Եվ մի՞թե Աստված չէ, որ մարդուն առաջնորդել է դեպի «ճանապարհի վերջը»։ Կարո՞ղ է դա մարդու կողմից բացված նոր ճանապարհ լինել։ Նայելով ձեր փորձառություններին՝ թվում է, թե Աստված ծայրահեղ դաժանության մեթոդներ է կիրառում ձեր նկատմամբ, ինչից կարելի է տեսնել Աստծու արդարությունը։ Ինչպե՞ս կարող եք գովաբանություն չմատուցել։ Այն, ինչ Աստված անում է ձեզ, մարդկանց թույլ է տալիս տեսնել Աստծու արդար բնույթը. մի՞թե սա արժանի չէ Աստծու հանդեպ ձեր հիացմունքին։ Այսօր՝ անցման այս ժամանակաշրջանում, երբ հին դարաշրջանը դեռ գոյություն ունի, իսկ նոր դարաշրջանը դեռ չի իրականացել, ինչպե՞ս եք վկայություն կրում Աստծու համար։ Մի՞թե նման լուրջ հարցն արժանի չէ խոր դիտարկման։ Դեռ խորհո՞ւմ եք այլ՝ կողմնակի հարցերի շուրջ։ Ինչո՞ւ է Աստված ասում. «Թեև մարդիկ մի ժամանակ բացականչում էին. «Կեցցե՛ հասկացողությունը», ոչ ոք շատ ժամանակ չի ծախսել «հասկացողություն» բառը վերլուծելու համար՝ ցույց տալով, որ մարդիկ Ինձ սիրելու ցանկություն չունեն»։ Եթե Աստված նման բաներ չասեր, մի՞թե չէիք կարող փորձել Աստծու սիրտը հասկանալ ձեր սեփական կամքով։

Թեև վերջերս ոմանք գուցե փոքր-ինչ իմացել են Աստծու մարմնացման նպատակների և նշանակության մասին, Ես վստահորեն ասում եմ, որ եթե Աստված պարզորեն չխոսեր մարդու հետ, ոչ ոք չէր կարողանա գուշակել Աստծու մարմնացման նպատակներն ու նշանակությունը։ Սա բացարձակ է։ Մի՞թե դա դեռ պարզ չէ ձեզ համար։ Այն ամենը, ինչ Աստված անում է բոլոր մարդկանց համար, ոչ այլ ինչ է, քան Իր ծրագրի տնօրինման կետերից, սակայն նրանք անկարող են ճշգրտորեն ըմբռնել Աստծու մտադրությունները։ Սա մարդու թերությունն է, բայց Աստված չի պահանջում, որ մարդիկ ունակ լինեն որևէ բան անելու, Նա լոկ խնդրում է, որ լսեն «բժշկի հորդորները»։ Սա է Աստծու պահանջը։ Նա խնդրում է բոլոր մարդկանց ճանաչել ճշմարիտ մարդկային կյանքը, քանզի «նրանց սրտերում «մարդկային կյանք» բառերը գոյություն չունեն, նրանք հաշվի չեն առնում դրանք և լոկ հակակրանք են տածում Իմ խոսքերի հանդեպ, ասես Ես դարձել եմ շատախոս պառավ»։ Մարդկանց աչքին Աստծու խոսքերը նման են առօրյա կենցաղային իրի, և նրանք ամենևին կարևոր չեն համարում դրանք։ Այսպիսով՝ մարդիկ չեն կարողանում կիրարկել Աստծու խոսքերը. դարձել են ստոր թշվառականներ, որոնք տեղյակ են ճշմարտությանը, բայց այն չեն կիրարկում։ Ուստի մարդու միայն այս մեղքը բավարար է, որպեսզի որոշ ժամանակով զզվանք առաջացնի Աստծու մեջ, և այսպիսով՝ Նա բազմիցս ասում է, որ մարդիկ կարևորություն չեն տալիս Իր խոսքերին։ Սակայն իրենց պատկերացումներում մարդիկ մտածում են հետևյալը. «Ամեն օր ուսումնասիրում և վերլուծում ենք Աստծու խոսքերը, ուստի ինչպե՞ս կարելի է ասել, թե կարևորություն չենք տվել դրանց։ Մի՞թե դա անարդարություն չէ մեր հանդեպ»։ Բայց թույլ տուր Ինձ մի փոքր մանրամասն վերլուծել քեզ համար. մարդիկ անխոս կմնան։ Երբ նրանք կարդում են Աստծու խոսքերը, գլխով են անում, խոնարհվում ու քծնում են, ինչպես տիրոջ խոսքերին քծնող շնիկը։ Այսպիսով՝ այս պահին մարդիկ իրենց անարժան են զգում, արցունքները հոսում են նրանց դեմքով, ասես ցանկանում են ապաշխարել և նորից սկսել։ Բայց հենց որ այս ժամանակն անցնում է, նրանց ամոթխածությունն անմիջապես անհետանում է և փոխարինվում գայլային բնույթով։ Նրանք մի կողմ են դնում Աստծու խոսքերը՝ միշտ հավատալով, որ իրենց սեփական գործերն առաջնահերթ են, իսկ Աստծու գործերը՝ երկրորդական։ Իրենց այս արարքների պատճառով երբեք չեն կարողանում կիրարկել Աստծու խոսքերը։ Երբ փաստերն ի հայտ են գալիս, իրենց արմունկները դուրս են ցցում[ա]. սա կերակրող ձեռքը կծելն է. զարմանալի չէ, որ Աստված ասում է, թե «հակառակ ուղղությամբ են վազում»՝ միևնույն ժամանակ ապրուստի համար Ինձ ապավինելով»։ Միայն սրանից կարելի է տեսնել, որ Աստծու խոսքերում ամենաչնչին կեղծիք անգամ չկա, դրանք լիովին ճշմարիտ են և չեն պարունակում ամենաչնչին չափազանցություն, սակայն թվում է, թե դրանք որոշ չափով թերագնահատվել են, քանի որ մարդու հասակը չափազանց փոքր է, նա անկարող է տանել դրանք։ Աստծու խոսքերն արդեն տվել են մարդու բաների բյուրեղյա պարզ նկարագրությունը՝ և՛ ներսից, և՛ դրսից. նրանք փորագրել են դրանք կատարյալ հստակությամբ՝ պատկերելով կատարյալ նմանություն, որը ճշգրտորեն Սատանայի իսկական դեմքն է։ Պարզապես ներկա փուլում մարդիկ դեռ ամեն ինչ հստակորեն չեն արել և ուստի ասում են, որ իրենք իրենց չեն ճանաչել։ Սրա պատճառով է, որ Ես ասում եմ, թե այս դասը պետք է շարունակվի. այն չի կարող կանգ առնել։ Երբ մարդիկ ճանաչեն իրենք իրենց, դա կլինի այն ժամանակ, երբ Աստված փառք ձեռք կբերի։ Սա հեշտ է հասկանալ. կարիք չկա, որ Ես մանրամասնեմ։ Կա, սակայն, մի բան, որի մասին Ես կհիշեցնեմ ձեզ, թեև նախ Աստծու այս խոսքերը պետք է կարդալ. «Այսօր՝ այս ժամանակներում, մարդիկ երբեք չեն գնահատել Ինձ, Ես տեղ չունեմ նրանց սրտերում։ Կարո՞ղ են նրանք Ինձ անկեղծ սրտով սիրել գալիք տառապանքի օրերին»։ Ո՞րն է այս խոսքերի իմաստը։ Աստված ասում է, որ պատիժը դեռ չի կատարվել մարդու վրա, ինչը ցույց է տալիս, որ «ինքն իրեն ճանաչել» բառերն ունեն նաև ներքին իմաստ. տեսա՞ր սա։ Առանց նեղության և զտման ենթարկվելու՝ ինչպե՞ս կարող են մարդիկ իրենք իրենց ճանաչել։ Մի՞թե սրանք դատարկ խոսքեր չեն։ Իսկապե՞ս վստահում ես այն ամենին, ինչ Աստված ասում է։ Կարո՞ղ ես զանազանել Աստծու խոսքերը։ Ինչո՞ւ է Աստված բազմիցս ասում այնպիսի բաներ, ինչպիսիք են. «Տեսնելով մարդու արարքները՝ Իմ միակ ընտրությունը հեռանալն է», նաև «Միայն երբ լեռները գլխիվայր ընկնում են, և երկիրը ճեղքվում է, մարդիկ մտածում են Իմ խոսքերի մասին, միայն այդ ժամանակ են արթնանում իրենց երազներից, բայց ժամանակն արդեն եկել է, նրանք կլանված են մեծ ջրհեղեղի մեջ, նրանց դիակները լողում են ջրի մակերևույթին»։ Ինչո՞ւ է Աստված ասում «մարդիկ հիշում են» և ոչ թե «մարդիկ ենթարկվում են Իմ խոսքերին»։ Արդյո՞ք ճշմարիտ է, որ լեռները գլխիվայր են ընկնում, և երկիրը ճեղքվում է։ Մարդիկ ուշադրություն չեն դարձնում նման խոսքերին, թույլ են տալիս, որ դրանք աննկատ անցնեն, և այսպիսով՝ շատ նեղություն են կրում Աստծու խոսքերում։ Պատճառն այն է, որ նրանք չափազանց անմիտ են։ Մարդու այս ձախողման պատճառով Աստված ասում է. «Ես՝ արցունքագեղձեր չունեցող այս «հրեշս», շատ արցունքներ եմ թափել մարդու համար։ Մարդը, սակայն, ոչինչ չգիտի սրա մասին»։ Քանի որ մարդիկ ուշադրություն չեն դարձնում Աստծու խոսքերին, Աստված օգտագործում է այս միջոցը՝ հիշեցնելու նրանց և դրանով իսկ ստանալու նրանց «օգնությունը»։

Առայժմ Ես չեմ մարգարեանա համաշխարհային զարգացումների մասին, այլ մարդու ճակատագրի մասին որոշ բաներ կկանխագուշակեմ։ Մի՞թե Ես չեմ պահանջել, որ մարդիկ ճանաչեն իրենք իրենց։ Ինչպե՞ս կարելի է սա բացատրել։ Ինչպե՞ս պետք է մարդիկ ճանաչեն իրենք իրենց։ Երբ Աստված այնքան է «տանջում» մարդկանց, որ նրանք հայտնվում են կյանքի և մահվան միջև, սկսում են մի փոքր հասկանալ մարդկային կյանքի իմաստը և հոգնում են մարդկային կյանքից՝ հավատալով, որ մարդու ողջ կյանքը ոչ այլ ինչ է, քան երազ։ Հավատում են, որ մարդու կյանքը տառապանքով լի կյանք է, որ կմեռնեն՝ առանց երբևէ որևէ բանի հասնելու, և որ իրենց կյանքն անիմաստ է ու անարժեք։ Մարդկային կյանքն ընդամենը երազ է, երազ, որտեղ վիշտն ու երջանկությունը ալիքների պես հաջորդում են իրար։ Այսօր մարդիկ ապրում են Աստծու համար, բայց քանի որ ապրում են մարդու աշխարհում, նրանց ամենօրյա կյանքը մնում է դատարկ և անարժեք՝ բոլոր մարդկանց մղելով իմանալու, որ Աստծու վայելքն ընդամենը անցողիկ մխիթարություն է, և որ նրանք երբ չեն վայելում Աստծուն, թեև հավատում են Աստծուն, դեռ ապրում են մսեղիի մեջ. ուրեմն ո՞րն է իմաստը։ Մարդու համար մսեղիի մեջ ապրելը ընդամենը դատարկություն է։ Փորձառաբար ապրելով մարդկային կյանքի նեղություններն ու անհաջողությունները՝ ծերության գալուստով մարդու մազերը ճերմակում են, նրա դեմքը լցվում է կնճիռներով, իսկ ձեռքերը ծածկվում են կոշտուկներով։ Թեև նա մեծ գին է վճարել, շատ քիչ բան է ձեռք բերել։ Այսպիսով՝ Իմ խոսքերը մի քայլ առաջ են գնում. բոլոր նրանք, ովքեր ապրում են մսեղիի մեջ, ապրում են դատարկության մեջ։ Սա կասկածից վեր է, և կարիք չկա, որ մանրամասն քննես։ Սա մարդկային կյանքի իսկական դեմքն է, որի մասին Աստված խոսել է նորից ու նորից։ Աստված չի խուսափում այս խոսքերն ասելուց մարդու թուլության պատճառով, այլ պարզապես գործում է Իր սկզբնական ծրագրի համաձայն։ Գուցե որոշ խոսքեր աջակցություն և հասկացողություն են տրամադրում մարդկանց, և գուցե որոշներն անում են ճիշտ հակառակը՝ մարդկանց միտումնավոր ապրել տալով մահվան մթնոլորտում. և ճիշտ սրա պատճառով է, որ նրանք տառապում են։ Ուստի գուցե Աստված կիրառում է «դատարկ քաղաքի ռազմավարությունը»[բ]՝ մարդկանց միտումնավոր մոլորեցնելու համար, բայց նրանք ամենևին չեն կարողանում տեսնել սա, մնում են խավարի մեջ։ Եվ այնուամենայնիվ, ամեն բան Աստծու ձեռքերում է, և նույնիսկ եթե մարդիկ իմացած լինեին, ինչպե՞ս կարող էին պաշտպանվել դրանից։ Այսպիսով՝ ոչ ոք ի վիճակի չէ խուսափելու պատժի սպառնալիքից. ի՞նչ կարող էին նրանք անել։ Նրանք կարող են միայն հնազանդվել Աստծու կարգավորումներին. և մի՞թե դա այն պատճառով չէ, որ Աստված բռնել է նրանց և բաց չի թողնի։ Միայն Աստծու սպառնալիքների ներքո են բոլոր մարդիկ ի վիճակի հետևելու բնության ընթացքին. մի՞թե այդպես չէ։ Եթե չլինեին Աստծու կարգավորումները, ինչպե՞ս կարող էին մարդիկ հոժարակամ ընդունել պարտությունը։ Մի՞թե դա կատակ չէր լինի։ Թեև մարդկային կյանքը դատարկ է, ո՞վ է պատրաստ, երբ իր կյանքը հարմարավետ է, լուռ թողնելու մարդկանց աշխարհը և փորձելու բավարարել Աստծուն։ Մարդիկ մեռնում են անօգնականության մեջ. ո՞վ է երբևէ մեռել առատության մեջ, երբ ունեցել է այն ամենը, ինչ կարող էր ցանկանալ։ Միայն երկնքից իջած «աստղը» բացառություն կլիներ։ Համեմատած երրորդ երկնքի կյանքի հետ, որն այն վայելում էր, երկրի վրայի կյանքը նման կլիներ Հադեսում ապրելուն. միայն նման հանգամանքներում այն գուցե պատրաստ լիներ մեռնելու։ Սակայն այսօր ո՞վ է աստղ երկնքում։ Ես նույնպես «անորոշ» եմ սրա մասին։ Եկեք փնտրենք շուրջբոլորը և տեսնենք, թե արդյոք կարող ենք գտնել մեկին։ Եթե նրանք գտնվեն, Ես խնդրում եմ մարդկանց օգնել Ինձ հարցնելու, թե արդյոք նրանք պատրաստ են գործելու Իմ վերոհիշյալ խոսքերի համաձայն։ Սակայն Ես նախազգուշացում ունեմ ձեզանից յուրաքանչյուրի համար. ձեզանից ոչ ոք չպետք է խաղա «հերոսի» դերը և կամավոր մեռնի, հասկանո՞ւմ եք։

Ծանոթություն 2։

ա. «Արմունկները դուրս ցցել»-ը չինական դարձվածք է, որը նշանակում է օգնել կողմնակի անձանց՝ ի վնաս սեփական կողմի կամ ճամբարի։

բ. «Դատարկ քաղաքի ռազմավարությունը» հին Չինաստանի երեսունվեց ռազմավարություններից 32-րդն է։ Այս ռազմավարությունը ներառում է խաբուսիկ համարձակ ճակատի ցուցադրում՝ պատրաստվածության պակասը քողարկելու համար, որպեսզի մոլորեցնի թշնամուն։

Հաշվի առնելով մարդու ներհատուկ հատկանիշները, այսինքն՝ մարդու ճշմարիտ դեմքը, մինչև հիմա շարունակել կարողանալն իսկապես հեշտ չի եղել, և միայն սրա միջոցով է Աստծու մեծ զորությունն իսկապես ակնհայտ դարձել։ Հաշվի առնելով մսեղիի բուն էությունը՝ զուգորդելով այն փաստի հետ, որ մարդը մինչև հիմա ապականվել է մեծ կարմիր վիշապի կողմից, ինչպե՞ս նա կկարողանար շարունակել կանգուն մնալ մինչև այսօր, եթե չլիներ Աստծու Հոգու ուղղորդումը։ Մարդն արժանի չէ գալու Աստծու առաջ, բայց հանուն Իր տնօրինման և որպեսզի շատ չանցած ավարտի Իր մեծ նախագիծը, Աստված սիրել է մարդկությանը։ Ճշմարտությունն ասած՝ մարդկության հանդեպ Աստծու սերը մի բան է, որը ոչ մի մարդ երբեք չէր կարող հատուցել իր կյանքի ընթացքում։ Գուցե կան ոմանք, ովքեր ցանկանում են հատուցել Աստծու շնորհը՝ զոհաբերելով իրենց կյանքը, բայց ասում եմ քեզ՝ մարդն անարժան է մեռնելու Աստծու առաջ, և ուստի նրա մահն իզուր կլիներ։ Սրա պատճառն այն է, որ Աստծու համար մարդու մահն անգամ հիշատակման արժանի չէ, չարժե անգամ մեկ լումա՝ գետնի վրայի մրջյունի մահվան պես։ Խորհուրդ եմ տալիս մարդուն չափազանց բարձր կարծիք չունենալ իր մասին և չմտածել, որ Աստծու համար մեռնելը մեծ կշիռ ունի՝ Թայշան լեռը չճանաչողի պես։ Իրականում մարդու մահն ընդամենը փետուրի պես թեթև է, հիշատակման ոչ արժանի։ Բայց մյուս կողմից՝ մարդու մսեղին ի բնե դատապարտված է մահվան, և ուստի ի վերջո մսեղիի ավարտը պետք է լինի երկրի վրա։ Սա ճշմարիտ փաստ է, որը ոչ ոք չի կարող շրջել։ Սա «բնության օրենք» է, որը բխեցնում եմ մարդկային կյանքի փորձառության ամբողջությունից, և ուստի Աստված այսպես է սահմանել մարդու ելքը՝ առանց նրա գիտակցելու։ Հասկանո՞ւմ ես։ Զարմանալի չէ, որ Աստված ասում է. «Ատում եմ մարդկության ըմբոստությունը։ Չգիտեմ, թե ինչու․ կարծես ի սկզբանե ատել եմ մարդուն, սակայն նաև խորը կարեկցանք եմ զգում նրա հանդեպ։ Ուստի մարդիկ միշտ երկու վերաբերմունք են ունեցել Իմ հանդեպ, քանի որ Ես սիրում եմ մարդուն և նաև ատում եմ նրան»։

Ո՞վ չի գովաբանում Աստծուն Նրա ներկայության կամ Նրա հայտնվելու համար։ Այս պահին կարծես թե լիովին մոռացել եմ մարդու ներսի անմաքրությունն ու անարդարությունը։ Վերցնում եմ մարդու ինքնարդարությունը, մեծամտությունը, անհնազանդությունը, բացահայտ չենթարկվելը և նրա ողջ ըմբոստությունն ու այդ ամենը մղում Իմ մտքի խորքերը ու մոռանում դրա մասին։ Աստված չի կաշկանդվում մարդու ով լինելու այս կողմերով։ Քանի որ Ես «կիսում եմ նույն նեղությունը», ինչ Աստված, նաև ազատում եմ Ինձ այս խնդրից, որպեսզի էլ ավելի կկաշկանդվեմ մարդու կողմից։ Ինչո՞ւ Ինքս Ինձ ենթարկեմ սրան։ Քանի որ մարդը հոժարակամ չէ միանալու Աստծու ընտանիքին Ինձ հետ, ինչպե՞ս կարող էի օգտագործել Իմ զորությունը՝ նրան ստիպելու համար։ Չեմ անում բաներ, որոնք զորություն են օգտագործում ուրիշներին ճնշելու համար, և զարմանալի չէ, քանի որ ծնվել եմ Աստծու ընտանիքում, ահա թե ինչու մարդը և Ես միշտ տարբեր ենք։ Սա հանգեցրել է նվաստացուցիչ պարտության այն վիճակին, որում նա այսօր հայտնվել է։ Բայց Ես շարունակում եմ հեռու մնալ մարդու թուլություններից․ ի՞նչ ընտրություն ունեմ։ Մի՞թե սրա պատճառն այն չէ, որ անզոր եմ։ Զարմանալի չէ, որ Աստված խնդրում է «թոշակի անցնել» մարդու «աշխատավայրից» և ավելին՝ պահանջում է «թոշակ»։ Երբ խոսում եմ մարդկային տեսանկյունից, մարդն այն սրտին մոտ չի ընդունում, բայց արդյո՞ք մարդը երբևէ դադարել է ըմբոստանալ, նույնիսկ երբ խոսում եմ Աստծու տեսանկյունից։ Գուցե կգա օրը, երբ Աստված հանկարծակի իսկապես «թոշակի կանցնի» մարդու «աշխատավայրից», և երբ այդ ժամանակը գա, Աստծու խոսքը կդառնա էլ ավելի կատաղի։ Այսօր գուցե Իմ պատճառով է Աստված այսպես խոսում, և եթե այդ օրը գա, Աստված Ինձ պես չի լինի՝ լրջորեն և համբերատար «պատմություններ պատմելով մանկապարտեզի երեխաներին»։ Գուցե այն, ինչ ասում եմ, այնքան էլ տեղին չէ, բայց Աստված հոժարակամ է մի փոքր թուլացնելու Իր բռնվածքը մարդու վրա միայն մարմնացած Աստծու հաշվին․ հակառակ դեպքում հեռանկարը չափազանց սարսափելի կլիներ խորհելու համար։ Ճիշտ ինչպես Աստված ասաց. «Մի անգամ որոշ չափով թուլացրի մարդկանց բռնելուս ուժը՝ թույլ տալով նրանց ազատորեն տարվել իրենց մսեղավոր ցանկություններով, և դրա պատճառով նրանք համարձակվեցին սանձարձակ կերպով վարվել՝ անկաշկանդորեն, ինչից կարելի է տեսնել, որ ճշմարտապես չեն սիրում Ինձ, քանի որ բոլորն ապրում են մսեղիի մեջ»։ Ինչո՞ւ է Աստված այստեղ ասում «տարվել իրենց ցանկություններով» և «ապրել մսեղիի մեջ»։ Ճշմարտությունն ասած՝ մարդը բնականաբար կհասկանա նման խոսքերն առանց Իմ մեկնաբանության։ Գուցե կան ոմանք, ովքեր կասեն՝ չեն հասկանում, և Ես ասում եմ՝ սա այն դեպքն է, երբ հարցնում են՝ արդեն պատասխանն իմանալով, ձևացնելով։ Մի քանի հիշեցման խոսք. ինչո՞ւ է Աստված ասում. «Ամենը, ինչ պահանջում եմ մարդուց, այն է, որ նա համագործակցի Ինձ հետ»։ Ինչո՞ւ է Աստված նաև ասում, որ մարդկային բնությունը դժվար է փոխել։ Ինչո՞ւ է Աստված ատում մարդկային բնությունը։ Եվ հատկապես որո՞նք են մարդկային բնության բաները։ Որո՞նք են մարդկային բնությունից դուրս գտնվող բաները։ Կա՞ արդյոք մեկը, ով խորհել է այս հարցերի շուրջ։ Գուցե սա նոր թեմա է մարդու համար, սակայն դեռ աղերսում եմ մարդուն պատշաճ ուշադրություն դարձնել դրան, հակառակ դեպքում մարդը միշտ կվիրավորի Աստծուն «մարդկային բնությունը դժվար է փոխել» արտահայտության պատճառով։ Ի՞նչ օգուտ է տալիս Նրան այդպես հակառակվելը։ Ի վերջո մի՞թե դա պարզապես գլխիդ փորձանք բերել չէ։ Մի՞թե դա չի ունենա նույն վախճանը, ինչ քարին նետված ձուն։

Իրականում բոլոր փորձություններն ու գայթակղությունները, որոնց ենթարկվում է մարդը, դասեր են, որոնք Աստված պահանջում է՝ մարդը սովորի։ Ըստ Աստծու մտադրության՝ մարդը կարող է հասնել այս բաներին, նույնիսկ եթե ստիպված լինի զոհաբերել այն, ինչ սիրում է, բայց քանի որ մարդը միշտ սիրում է ինքն իրեն, չի կարողանում ճշմարտապես համագործակցել Աստծու հետ։ Աստված շատ բան չի պահանջում մարդուց։ Այն ամենը, ինչ պահանջում է մարդուց, նախատեսված է հեշտությամբ և ուրախությամբ իրագործվելու համար․ պարզապես մարդը չի կամենում որևէ կերպ վշտանալ։ Ճիշտ ինչպես, լինելով մեկի զավակը, մարդ կարող է կատարել իր պարտավորությունը՝ ապրելով խնայողաբար և գումար տնտեսելով՝ իր ծնողների մասին հոգ տանելու համար։ Սակայն նրանք վախենում են, որ գուցե բավականաչափ լավ չսնվեն, կամ որ իրենց հագուստը չափազանց հասարակ կլինի, ուստի այս կամ այն պատճառով իրենց ծնողների ցուցաբերած բարությունը նրանց մեծացնելիս լիովին մոռացվում է, կարծես թե նրանց մասին հոգ տանելու գործը կարող է սպասել, մինչև զավակը հարստություն դիզի։ Սրանում տեսնում եմ, որ մարդիկ իրենց սրտերում որդիական սեր չունեն իրենց ծնողների հանդեպ․ բոլորը որդուն հարիր վերաբերմունք չունեն։ Գուցե Իմ հայտարարությունը չափազանց ծայրահեղ է, բայց անշուշտ չեմ կարող փաստերին հակասող անհեթեթություններ խոսել։ Չեմ կարող «ընդօրինակել ուրիշներին» Աստծուն դիմակայելու հարցում՝ հանուն Ինքս Ինձ գոհացնելու։ Ճիշտ այն պատճառով, որ երկրի վրա ոչ ոք որդիական սիրտ չունի, Աստված ասաց․ «Երկնքում Սատանան Իմ բնական թշնամին է, երկրի վրա մարդն Իմ ոխերիմ թշնամին է։ Երկնքի և երկրի միության պատճառով մեղավոր եմ ճանաչում նրանց բոլորին՝ մինչև իններորդ աստիճանի ազգականներ»։ Սատանան Աստծու թշնամին է․ պատճառը, որ Աստված այդպես է ասում, այն է, որ նա չի հատուցում Աստծուն Նրա մեծ հաճության և բարության դիմաց, այլ ավելի շուտ «թիավարում է հոսանքին հակառակ» և, դա անելով, թերանում է Աստծու հանդեպ իր որդիական պարտավորության մեջ։ Մի՞թե մարդիկ նույնպես այսպիսին չեն։ Որդիական հարգանք չեն ցուցաբերում իրենց «ծնողների» հանդեպ և երբեք չեն հատուցում այն բարությունը, որն «ծնողները» ցուցաբերել են իրենց մեծացնելիս։ Սա բավական է ցույց տալու համար, որ երկրի վրայի մարդիկ երկնքում գտնվող Սատանայի ազգականներն են։ Մարդը և Սատանան մեկ սիրտ և միտք ունեն Աստծուն ընդդիմանալիս, ուստի զարմանալի չէ, որ Աստված նրանց մեղսակից կդարձնի մինչև իններորդ աստիճանի ազգականներ և ոչ մեկին չի ների։ Անցյալում երկնքում Աստված Իր տապալված ծառային հանձնարարեց տնօրինել մարդկությանը, բայց նա չհնազանդվեց՝ փոխարենը տրվելով իր սեփական հակումներին և ըմբոստանալով։ Մի՞թե ըմբոստ մարդիկ նույնպես առաջ չեն քայլում այս ուղիով։ Որքան էլ Աստված ձգի «սանձերը», մարդիկ պարզապես չեն սասանվի և չեն սանձվի ու ետ չեն դառնա։ Իմ կարծիքով՝ եթե մարդիկ շարունակեն այսպես, պատճառ կդառնան իրենց իսկ կործանման։ Գուցե հիմա հասկանում ես Աստծու այս խոսքերի ճշմարիտ իմաստը․ «Մարդիկ անկարող են խզել իրենց երկարուձիգ կապերն իրենց հին բնության հետ»։ Աստված մի քանի անգամ հիշեցրել է մարդուն․ «Մարդու ըմբոստության պատճառով լքում եմ նրան»։ Ինչո՞ւ է Աստված սա ասում նորից ու նորից։ Կարո՞ղ է արդյոք Աստված իսկապես այդքան անսիրտ լինել։ Ինչո՞ւ է Աստված նաև ասում․ «Ես մարդկային ցեղից չեմ»։ Այսքան պարապ օրերի ընթացքում կա՞ արդյոք մեկը, ով ուշադիր խորհել է այս մանրամասն հարցերի շուրջ։ Հորդորում եմ մարդկանց ավելի շատ ջանք ներդնել Աստծու խոսքերի մեջ և չվերաբերվել դրանց ձևականորեն․ այդպես վարվելը ոչ մի օգուտ չի բերի քեզ կամ ուրիշներին։ Լավագույնը չասելն է այն, ինչ պետք չէ ասել, և չմտածել այն մասին, ինչ պետք չէ հաշվի առնել։ Մի՞թե սա ավելի պարզ չէր լինի։ Ի՞նչ սխալ կարող է բխել նման կիրարկումից։ Նախքան Աստված կհռչակի երկրի վրա Իր գործի ավարտը, ոչ ոք չպետք է դադարեցնի իր «պտույտը»․ ոչ ոք չպետք է «լվանա իր ձեռքերը դրանից»։ Հիմա ժամանակը չէ․ մի՛ հանդգնեք գործել որպես ուղեկցող Աստծու համար կամ որպես առաջապահ։ Կարծում եմ՝ չափազանց վաղ է կանգ առնել հիմա և դադարել առաջ շարժվել․ ի՞նչ ես մտածում։

Աստծու համար Ինքը մարդուն բերում է դեպի հանդիմանություն և մահվան մթնոլորտի մեջ, սակայն, մյուս կողմից, ի՞նչ է Աստված դրդում մարդուն անել երկրի վրա։ Անշուշտ, մարդու նպատակն Աստծու տանը որպես պահարան ծառայելը չէ՝ մի բան, որը չի կարելի ուտել կամ հագնել, այլ կարելի է միայն նայել դրան։ Եթե այդպես էր, ինչո՞ւ կիրառել այսքան շատ բարդ գործընթացներ՝ ստիպելով մարդկանց այդքան տառապել մսեղիում։ Աստված ասում է․ «Մարդուն ուղեկցում եմ «մահապատժի վայր», քանի որ նրա վիրավորանքը բավարար է Իմ հանդիմանությանն արժանանալու համար»։ Արդյո՞ք Աստված թույլ է տալիս, որ մարդիկ այս ժամանակ ինքնուրույն քայլեն դեպի մահապատժի վայր։ Ինչո՞ւ ոչ ոք «գթասրտություն չի հայցում» նրանց համար։ Ուստի ինչպե՞ս պետք է մարդը համագործակցի։ Կարո՞ղ է արդյոք մարդն իսկապես վարվել այնպես, ինչպես Աստված է վարվում Իր դատաստաններն անելիս՝ չգունավորվելով զգացմունքներով։ Այս խոսքերի արդյունավետությունը հիմնականում կախված է նրանից, թե ինչպես է մարդը գործում։ Երբ հայրը տուն է բերում իր վաստակած գումարը, եթե մայրը չգիտի ինչպես համագործակցել նրա հետ կամ ինչպես կառավարել տնտեսությունը, ապա ի՞նչ վիճակում կհայտնվի այդ տունը։ Նայեք եկեղեցու ներկայիս վիճակին. ի՞նչ եք զգում դրա վերաբերյալ դուք, որ առաջնորդում եք ուրիշներին։ Գուցե նաև ժողով անցկացնեք՝ քննարկելու ձեր անհատական խորհրդածությունները։ Եթե տան իրերը փչացվել են մոր կողմից, ինչպիսի՞ն կլինեն երեխաներն այդպիսի ընտանիքում։ Որբերի պե՞ս։ Թե՞ մուրացկանների։ Զարմանալի չէ, որ Աստված ասաց․ «Մարդիկ բոլորը կարծում են, որ Իմ աստվածայնությունը զուրկ է «բանականության որակից», բայց ո՞վ կարող է ընկալել, որ Իմ մարդկայնության մեջ ի վիճակի եմ թափանցելու ամեն ինչի մեջ»։ Նման ակնհայտ իրավիճակի համար կարիք չկա, որ Աստված խոսի Իր աստվածայնությունից։ Ինչպես Աստված է ասել․ «Կարիք չկա դարբնի մուրճ օգտագործելու ընկույզ կոտրելու համար»։ Գուցե այս ժամանակ կան այնպիսիք, ովքեր որոշակի իրական փորձառություն ունեն Աստծու աֆորիզմի վերաբերյալ․ «Մարդկանց մեջ չկա մեկը, ով սիրում է Ինձ»։ Այս պահին ճիշտ այնպես է, ինչպես Աստված է ասել․ «Միայն այն պատճառով, որ հասել են գործերի ներկայիս վիճակին, բոլոր մարդիկ դժկամությամբ խոնարհում են իրենց գլուխները, բայց իրենց սրտերում մնում են չհամոզված»։ Այս խոսքերը նման են հեռադիտակի։ Ոչ շատ հեռու ապագայում մարդը մուտք գործած կլինի մեկ այլ իրավիճակ։ Սա կոչվում է անուղղելիություն։ Հասկանո՞ւմ ես։ Սա է Աստծու այս երկու հարցերի պատասխանը․ «Մի՞թե մարդիկ զերծ չեն մնում մեղքից միայն այն պատճառով, որ երկյուղում են, թե Ես կհեռանամ։ Մի՞թե ճիշտ չէ, որ չեն բողոքում միայն այն պատճառով, որ երկյուղում են հանդիմանությունից»։ Իրականում ներկա փուլում մարդիկ բոլորը որոշ չափով թուլացած են, կարծես ուժասպառությամբ համակված լինեն։ Բնավ տրամադրված չեն ուշադրություն դարձնելու Աստծու գործին, այլ մտահոգված են բացառապես իրենց սեփական մսեղիի համար պատրաստություններ և ծրագրեր անելով։ Մի՞թե այդպես չէ։

Եկեք Աստծու խոսքերից այն կողմ անցնենք և փոքր-ինչ խոսենք մեր կյանքին վերաբերող հարցերի մասին, որպեսզի մեր կյանքն ավելի ծաղկի, և ապրենք մեր հանդեպ Աստծու ունեցած հույսերի համաձայն։ Մասնավորապես, այսօրվա գալստյամբ՝ մի ժամանակի, երբ յուրաքանչյուրը դասակարգվում է ըստ իր տեսակի, և հանդիմանության ժամանակի, ավելի մեծ անհրաժեշտություն կա ուշադրություն դարձնելու ընդհանուր պատկերին և կենտրոնանալու «հավաքական շահի» վրա։ Սա է Աստծու մտադրությունը, և սա այն է, ինչին պետք է հասնեն բոլոր մարդիկ։ Ինչպե՞ս կարող ենք չընծայել մեզ հանուն երկնքում գտնվող Աստծու մտադրության։ Աստված «համարակալում է բոլոր տեսակի մարդկանց, տարբեր նշաններ է դնում ամեն տեսակ մարդու վրա, որպեսզի նրանց նախնիները կարողանան նրանց վերադարձնել իրենց ընտանիքներին», ինչը ցույց է տալիս, որ մարդիկ դասակարգվել են ըստ իրենց տեսակի, և որպես արդյունք՝ բոլոր տեսակի մարդիկ բացահայտում են իրենց ճշմարիտ կերպարանքները։ Ուստի ավելի տեղին է ասել, որ մարդիկ հավատարմորեն ծառայում են իրենց նախնիներին, այլ ոչ թե Աստծուն։ Սակայն բոլոր մարդիկ նաև Աստծուն ծառայություն են մատուցում իրենց նախնիների ղեկավարությամբ, ինչն Աստծու գործի հրաշալիությունն է։ Բոլոր բաները ծառայություն են մատուցում Աստծուն, և թեև Սատանան անհանգստացնում է մարդկանց, Աստված օգտագործում է այդ հնարավորությունը՝ գործի դնելով «տեղական ռեսուրսները» Իրեն ծառայելու համար։ Մարդիկ, սակայն, չեն կարողանում զանազանել դա։ Ինչպես Աստված ասում է․ «Ուստի նաև «աշխատանքի բաշխում» և «համագործակցություն ու աշխատանքի բաժանում» եմ իրականացնում։ Սա Իմ ծրագրի մի մասն է, և ոչ մի մարդ չի կարող խաթարել»։ Մարդիկ չեն կարող հստակորեն տեսնել Աստծու կողմից սահմանված ամեն բան, և այն ամենը, ինչ Աստված ցանկանում է իրագործել նախքան Նրա այն կատարելը։ Նրանք կարող են միայն այն ժամանակ տեսնել դա, երբ Աստծու գործն ավարտվել է․ հակառակ դեպքում կույր են և ոչինչ չեն տեսնում։

Այսօր Աստված նոր գործ ունի եկեղեցիներում։ Նա ստիպում է, որ ամեն ինչ հետևի բնության ընթացքին՝ ճշմարտապես ի հայտ բերելով մարդու գործառույթը։ Ինչպես Աստված ասում է․ «Ես գերիշխանություն ունեմ ամեն ինչի նկատմամբ ամեն ինչի մեջ, Ես իշխում եմ ամեն ինչի վրա բոլոր բաների մեջ՝ ստիպելով այն ամենին, ինչ կա, հետևել բնության ընթացքին և հանձնվել բնության հրամանին»։ Չգիտեմ, թե ինչ խելացի ներըմբռնումներ ունեք «բնության ընթացքին հետևելու» վերաբերյալ, ուստի եկեք խոսենք այս մասին։ Սա այսպես եմ տեսնում․ քանի որ նրանց նախնիներն իրենց առաջնորդում են տուն, բոլոր տեսակների ու բազմազան մարդիկ պետք է առաջ գան և «ելույթ ունենան»։ Եվ քանի որ հետևում են բնության ընթացքին, այն, ինչ ներհատուկ է իրենց, օգտագործվում է իրենց սկզբնական գործառույթն ի հայտ բերելու համար՝ ստիպելով ըստ այս օրենքի հետևել Սուրբ Հոգու ուղղորդմանը։ Սուրբ Հոգու գործն իրականացվում է՝ համաձայն յուրաքանչյուր մարդու ներքին վիճակի․ սա այն է, ինչ ճշգրտորեն կոչվում է «Աստված գործի է դնում բոլոր բաները, որպեսզի Իրեն ծառայություն մատուցեն», և սա այնուհետև կապվում է բնության ընթացքին հետևելու հետ։ Նույնիսկ եթե մարդը ներքուստ կազմված է դևից, Աստված պիտի օգտագործի դա՝ ավելացնելով Սուրբ Հոգու գործն այն հիմքի վրա, ինչն ի բնե նրա ներսում է՝ նրան բավարար դարձնելով Աստծուն ծառայություն մատուցելու համար։ Սա այն ամենն է, ինչ կասեմ «բնության ընթացքին հետևելու» մասին․ գուցե դուք ավելի լավ առաջարկներ ունեք։ Հուսով եմ՝ կարող եք արժեքավոր առաջարկներ ներկայացնել։ Ի՞նչ կասեք։ Պատրաստակա՞մ եք համագործակցելու՝ հետևելով բնության ընթացքին։ Պատրաստակա՞մ եք Աստծու հետ ներգրավվելու «համագործակցության և աշխատանքի բաժանման» մեջ։ Երբևէ մտածե՞լ եք, թե ինչպես հասնել դրան։ Հուսով եմ՝ մարդիկ ի վիճակի կլինեն հասկանալու Աստծու մտադրությունները՝ հանուն մեր համատեղ ձգտումների՝ միահամուռ կերպով Աստծուն բավարարելու համար, և հանուն թագավորության ճանապարհին միասին առաջընթաց ունենալու։ Ի՞նչ կարիք կա անհարկի պատկերացումներ առաջ քաշելու։ Ո՞ւմ գոյությունը մինչ օրս Աստծու համար չի եղել։ Եվ քանի որ այդպես է, ի՞նչ կարիք կա վշտի, տխրության ու հառաչանքի։ Սա ոչ մեկին օգուտ չի բերում։ Մարդկանց ողջ կյանքն Աստծու ձեռքերում է, և եթե չլիներ Աստծու առջև նրանց վճռականությունը, ո՞վ պատրաստակամ կլիներ իզուր ապրելու մարդկանց այս դատարկ աշխարհում։ Ինչո՞ւ իրենց ենթարկել նման թշվառության։ Շտապ մտնելով աշխարհ ու դուրս գալով այնտեղից, եթե ոչինչ չեն անում Աստծու համար, մի՞թե նրանց ողջ կյանքը վատնված չի լինի։ Նույնիսկ եթե Աստված գործողություններդ հիշատակման արժանի չհամարի, մի՞թե գոհունակությամբ չես ժպտա մահվանդ պահին։ Պետք է ձգտես առաջընթաց գրանցելու բաների դրական կողմից, այլ ոչ թե նահանջես բացասական կողմից․ մի՞թե սա ավելի լավ կիրարկում չէ։ Եթե քո գործողությունները զուտ Աստծուն բավարարելու համար են, ապա բացասական չես լինի կամ չես նահանջի։ Քանի որ մարդկանց սրտերում միշտ անըմբռնելի բաներ կան, առանց նրանց գիտակցելու՝ նրանց դեմքերը հաճախ նմանվում են ամպամած երկնքի, ինչը հանգեցնում է նրան, որ առանց նրանց իմանալու՝ մի քանի «խրամատներ» են հայտնվում նրանց դեմքերին՝ կարծես հողի ճեղքվելուց ձևավորված։ Կարծես տեղանքի տեղաշարժի պատճառով երկրի «բլրոտ շրջանները» կամ «իջվածքները» նույնպես փոխել են իրենց դիրքը՝ առանց մարդկանց գիտակցելու։ Սրանով ոչ թե ծաղրում եմ մարդկանց, այլ խոսում եմ «աշխարհագրական գիտելիքների» մասին։

Թեև Աստված բոլոր մարդկանց մտցրել է հանդիմանության մեջ, Նա ոչինչ չի ասում այս մասին։ Դրա փոխարեն միտումնավոր կերպով խուսափում է այս թեմայից և սկսում է նորը, ինչը մի առումով՝ Աստծու գործի պատճառով է, իսկ մյուս առումով՝ գործի այս քայլն անմիջապես ավարտելու համար։ Քանի որ գործի այս քայլն իրականացնելու Աստծու նպատակները վաղուց արդեն իրագործվել են, ավելին ասելու կարիք չկա։ Այսօր չգիտեմ, թե որքան եք տեսել Աստծու գործի եղանակներից․ Իմ գիտակցության մեջ միշտ զգում եմ, որ Աստծու գործն այնքան հստակ բաժանված չէ փուլերի և ժամանակաընթացքների, որքան նախկինում էր։ Փոխարենը յուրաքանչյուր օր բերում է գործելու իր սեփական միջոցները, փոփոխություն է տեղի ունենում գրեթե յուրաքանչյուր երեքից հինգ օրը մեկ, և նույնիսկ հինգ օրվա ընթացքում կարող են լինել Աստծու գործի երկու տարբեր տեսակի բովանդակություններ։ Սա ցույց է տալիս Աստծու գործի արագությունը․ նախքան մարդիկ կհասցնեն արձագանքել և ուշադիր նայել, Աստված գնում է առանց հետքի։ Այսպիսով՝ Աստված միշտ անընկալելի է մարդկանց համար, ինչը հանգեցրել է նրան, որ Սուրբ Հոգու գործն ակնհայտ չէ։ Ինչո՞ւ է Աստված միշտ այնպիսի բառեր ասում, ինչպիսիք են՝ «և այսպես լքեցի մարդուն»։ Մարդիկ գուցե փոքր-ինչ նկատեն նման խոսքերը, բայց չեն հասկանում դրանց իմաստը։ Իսկ ի՞նչ կասեք հիմա, հասկանո՞ւմ եք։ Զարմանալի չէ, որ մարդիկ չեն կարողանում զգալ Սուրբ Հոգու ներկայությունը։ Աստծուն նրանց որոնելը միշտ լուսնի աղոտ լույսի տակ է. սա լիովին ճիշտ է, և կարծես Աստված միտումնավոր կերպով ծաղրում է մարդուն՝ ստիպելով, որ բոլոր մարդկանց ուղեղներն ուռչեն և ստիպելով նրանց, որ շփոթված ու մոլորված զգան։ Նրանք հազիվ են գիտակցում, թե ինչ են անում․ կարծես երազ են տեսնում, և արթնանալուն պես չգիտեն՝ ինչ պատահեց։ Ընդամենը Աստծուց որոշ սովորական խոսքեր են պետք՝ մարդկանց անորոշության մեջ թողնելու համար։ Ուստի զարմանալի չէ, որ Աստված ասում է․ «Այսօր Ես բոլոր մարդկանց նետում եմ «մեծ հնոցի» մեջ՝ զտվելու համար։ Բարձրում կանգնած՝ ուշադիր հետևում եմ ու տեսնում, որ մարդիկ այրվում են կրակի մեջ, և որ, բոցերից հարկադրված, մարդիկ խոստովանում են փաստերը»։ Աստծու մշտապես փոփոխվող խոսքերի մեջ մարդիկ գաղափար չունեն, թե ինչ անեն․ իրականում, ինչպես Աստված ասում է, հանդիմանությունը վաղուց արդեն սկսվել է։ Քանի որ մարդիկ չեն գիտակցել սա, միայն իմանում են, երբ Աստված հստակորեն ասում է․ նրանք սկսում են ուշադրություն դարձնել միայն այն բանից հետո, երբ Աստված ասել է իրենց։ Կարելի է ասել, որ մարդիկ միայն հիմա են սկսում ուսումնասիրել հանդիմանությունը, երբ Աստծու գործն իրականացվել է մինչև այս կետը։ Դա ճիշտ այնպես է, ինչպես երբ մարդիկ առաջին անգամ իմացան ատոմային ռումբի մասին․ քանի որ ժամանակը դեռ չէր եկել, դրան շատ ուշադրություն չէին դարձնում․ միայն այն ժամանակ, երբ ինչ-որ մեկը սկսեց կառուցել այն, մարդիկ սկսեցին ուշադրություն դարձնել։ Միայն այն ժամանակ, երբ ատոմային ռումբը հայտնվեց, մարդիկ ավելին հասկացան դրա մասին։ Միայն երբ Աստված ասում է, որ մարդուն նետել է հնոց, մարդիկ փոքր-ինչ գիտակցում են ձեռք բերում։ Եթե Աստված չխոսեր, ոչ ոք չէր իմանա․ մի՞թե այդպես չէ։ Ուստի Աստված ասում է․ «Մարդիկ ակամա մտնում են հնոց, կարծես պարանով ներս քաշված լինեն, կարծես թմրած լինեն»։ Ինչո՞ւ այն այսպես չվերլուծել․ երբ մարդիկ խոստովանում են փաստերը, դա ա՞յն ժամանակ է, երբ Աստված ասում է, որ հանդիմանությունը սկսվել է, թե՞ նախքան Աստծու ասելը, որ հանդիմանությունը սկսվել է։ Սրանից կարելի է տեսնել, որ նախքան Աստծու՝ հանդիմանության մասին խոսելը, մարդիկ սկսեցին խոստովանել՝ ցույց տալով, որ հանդիմանությունը սկսվել է նախքան Աստծու այդ մասին խոսելը․ մի՞թե սա փաստ չէ։

Աստծու համար մարդը նման է Իր բռի մեջ եղող խաղալիքի, ինչպես ձեռքով ձգված արիշտան Նրա ձեռքերում, որը կարող է այնքան բարակ կամ հաստ դարձվել, որքան Աստված է կամենում. Աստված մարդու հետ վարվում է այնպես, ինչպես Ինքն է կամենում։ Արդարացի է ասել, որ մարդն իսկապես խաղալիք է Աստծու ձեռքերում, ինչպես պարսկական կատուն, որը տիկինը գնել է շուկայից. հաստատապես կարելի է ասել, որ մարդը խաղալիք է Աստծու ձեռքերում։ Ուստի Պետրոսի ճանաչողության մեջ ոչ մի կեղծ բան չկար։ Սրանից կարելի է տեսնել, որ այն գործը, որն Աստված անում է մարդու վրա, և այն խոսքերը, որ Նա ասում է մարդուն, բոլորն արվում են հեշտությամբ և հաճույքով, ոչ թե Իր ուղեղը տանջելով կամ ծրագրեր կազմելով, ինչպես մարդիկ են պատկերացնում։ Գործը, որ Նա անում է մարդու վրա, շատ բնականոն է, ինչպես և այն խոսքերը, որ Նա արտահայտում է մարդուն։ Երբ Աստված խոսում է, Նա կարծես Իր լեզվին ազատություն է տալիս, ասում է այն ամենը, ինչ գալիս է Իր մտքին՝ առանց կաշկանդվելու։ Սակայն Աստծու խոսքերը կարդալուց հետո մարդիկ լիովին համոզվում են, բառեր չեն գտնում՝ աչքերը չռած և պապանձված։ Ի՞նչ է կատարվում այստեղ։ Սա լավ ցույց է տալիս, թե ճիշտ որքան մեծ է Աստծու իմաստությունը։ Եթե Աստծու գործը մարդու վրա մարդկանց պատկերացրածի պես պետք է մանրակրկիտ կերպով հաշվարկված լիներ՝ ճշգրիտ և ճիշտ լինելու համար, ապա նրանք կարող են նաև առաջ գնալ և հետևել այդ մտքի ընթացքին։ «Աստծու իմաստություն», «Աստծու սքանչելիություն» և «Աստծու անըմբռնելիություն» եզրույթները բոլորը ինչ-որ չափելի բանի կվերաբերեին։ Սա ցույց է տալիս, որ մարդկանց՝ Աստծու «գնահատումը» չափազանց ցածր է։ Քանի որ մարդկանց գործողություններում միշտ հիմարություն կա, նրանք նույն կերպ են չափում Աստծուն։ Աստված ծրագրեր կամ կարգավորումներ չի անում Իր գործի համար. փոխարենն այն ուղղակիորեն իրականացվում է Աստծու Հոգու կողմից։ Սկզբունքները, որոնցով Աստծու Հոգին գործում է, ազատ են և անկաշկանդ։ Կարծես Աստված ոչ մի ուշադրություն չի դարձնում մարդու վիճակներին. Նա խոսում է այնպես, ինչպես կամենում է, սակայն մարդը դեռ հազիվ է կարողանում կտրվել Աստծու խոսքերից, ինչն Աստծու իմաստության պատճառով է։ Փաստերն ի վերջո փաստեր են։ Քանի որ Աստծու Հոգու գործը բոլոր մարդկանց վրա այնքան ակնհայտ է, սա բավարար է ցույց տալու Աստծու գործի սկզբունքները։ Եթե Աստված ստիպված լիներ նման մեծ գին վճարել արարածների վրա Իր գործում, մի՞թե դա ճանճին թնդանոթով կրակել չէր լինի։ Մի՞թե Աստված պետք է անձամբ գործի։ Արժե՞ր արդյոք դա անել։ Քանի որ Աստծու Հոգին այդքան երկար ժամանակ գործել է, և այնուամենայնիվ դարերի ընթացքում Աստծու Հոգին երբեք այսպես չի գործել, ոչ ոք երբեք չի իմացել այն միջոցներն ու սկզբունքները, որոնցով Աստված գործում է, և դրանք երբեք հստակ չեն եղել։ Այսօր դրանք հստակ են, քանի որ Աստծու Հոգին անձամբ հայտնի է դարձրել դրանք, և սա կասկածից վեր է։ Դրանք ուղղակիորեն հայտնի են դարձվել Աստծու Հոգու կողմից և մարդու ամփոփման միջոցով ստացված բան չեն։ Ինչո՞ւ չգնալ երրորդ երկինքը և չտեսնել, թե իսկապե՞ս սա է կատարվում։ Տեսնել, թե արդյոք այս ամբողջ գործն անելուց հետո Աստծու տքնանքը Նրան ուժասպառ է արել, Նրա մեջքը ցավում է, իսկ ոտքերը ցավի մեջ են, կամ էլ անկարող է ուտել կամ քնել։ Եվ արդյոք Նա ստիպված է եղել բազմաթիվ տեղեկատու նյութեր կարդալ՝ այս բոլոր խոսքերն ասելու համար, արդյոք Աստծու արտահայտումների սևագրերը սփռված են սեղանին, և արդյոք Նրա բերանը չորացել է այսքան շատ խոսելուց հետո։ Փաստերը ճիշտ հակառակն են. վերոհիշյալ խոսքերը ոչ մի ընդհանուր բան չունեն այն վայրի հետ, որտեղ Աստված բնակվում է։ Աստված ասում է. «Ես շատ ժամանակ եմ ծախսել և մեծ գին եմ վճարել հանուն մարդու, բայց այս պահին, անհայտ պատճառով, մարդկանց խիղճը միշտ անկարող է մնում կատարելու իր սկզբնական գործառույթը»։ Անկախ նրանից, թե արդյոք մարդիկ զգում են Աստծու վիշտը, եթե կարողանային մոտենալ Աստծու սիրուն՝ առանց իրենց խղճին դեմ գնալու, սա բանական և ողջամիտ կհամարվեր։ Միակ վախն այն է, որ նրանք չեն կամենում գործի դնել խղճի սկզբնական գործառույթը։ Ի՞նչ ես ասում, սա ճի՞շտ է։ Այս խոսքերն օգնո՞ւմ են քեզ։ Իմ հույսն այն է, որ դուք պատկանում եք այնպիսի բաների տեսակին, որոնք օժտված են խղճով, այլ ոչ թե անխիղճ աղբ եք։ Ի՞նչ եք մտածում այս խոսքերի մասին։ Մարդիկ ընդհանրապես որևէ զգացմունք ունե՞ն։ Մի՞թե նրանց սրտում ասեղ խրելը չի ցավեցնում։ Մի՞թե Աստված ասեղը խրում է անզգա դիակի մեջ։ Մի՞թե Աստված սխալվում է, և ծերությունը բթացրել է Նրա տեսողությունը։ Ես ասում եմ, որ դա անհնար է։ Ինչևէ, սա պետք է որ ինչ-որ ախտ լինի մարդու ներսում։ Ինչո՞ւ չգնալ հիվանդանոց և չստուգվել։ Անկասկած, մարդու սրտի հետ կապված խնդիր կա. այն պետք է համալրվի նոր «մասերով»։ Ի՞նչ ես մտածում։ Կանեի՞ր դա։

Աստված ասում է. «Ես նայում եմ նրանց տգեղ դեմքերին ու տարօրինակ վիճակներին և կրկին հեռանում եմ մարդուց։ Նման հանգամանքներում մարդիկ անըմբռնող են մնում և կրկին ետ են վերցնում այն բաները, որոնք Ես մերժել եմ՝ սպասելով Իմ վերադարձին»։ Ինչո՞ւ այս «նոր տեխնոլոգիական դարաշրջանում» Աստված դեռ եզներով քաշվող սայլերի մասին է խոսում։ Ինչո՞ւ է այդպես։ Արդյոք այն պատճառո՞վ է, որ Աստված սիրում է բծախնդրություն անել։ Արդյոք Աստված պարզապես ժամանա՞կ է անցկացնում, քանի որ անելու ավելի լավ բան չունի։ Աստված մարդու պե՞ս է, որը կշտանալուց հետո անելու ավելի լավ բան չունի։ Որևէ օգուտ կա՞ այս խոսքերը նորից ու նորից կրկնելու մեջ։ Ես ասել եմ, որ մարդիկ թշվառականներ են, որ միշտ պետք է բռնել նրանց ականջներից՝ նրանց հասկացնելու համար։ Այն բանից հետո, երբ այսօր խոսքերն ասվում են նրանց, վաղն անմիջապես կմոռանան դրանք. կարծես հիշողության կորստով են տառապում։ Ուստի այնպես չէ, որ որոշ խոսքեր չեն ասվել, այլ մարդիկ չեն գործել դրանց վրա։ Եթե որևէ բան ասվում է ընդամենը մեկ կամ երկու անգամ, մարդիկ մնում են անտեղյակ. այն պետք է երեք անգամ ասվի, սա նվազագույն քանակն է։ Նույնիսկ որոշ «ծեր մարդիկ» կան, որոնց պետք է տասից քսան անգամ ասվի։ Այսպիսով՝ նույն բանն ասվում է նորից ու նորից տարբեր ձևերով՝ տեսնելու համար՝ մարդիկ փոխվել են, թե ոչ։ Իսկապե՞ս այսպես եք աշխատել։ Այնպես չէ, որ Ես խրատում եմ մարդկանց, բայց բոլորն Աստծու հետ ձևականորեն են գործ ունենում. բոլորն ավելի շատ սննդային հավելումներ ընդունել գիտեն, բայց չեն անհանգստանում հանուն Աստծու։ Մի՞թե սա Աստծուն ծառայել է։ Մի՞թե սա Աստծուն սիրել է։ Զարմանալի չէ, որ նրանք ողջ օրն անցկացնում են անհոգ՝ լիովին պարապ։ Բայց նույնիսկ այդ դեպքում որոշ մարդիկ դեռ բավարարված չեն և նույնիսկ փորձում են իրենց ներսում որոշակի վիշտ մշակել։ Կոպիտ ասած՝ սա այն է, ինչ հայտնի է որպես ինքն իր հանդեպ չափազանց դյուրազգաց լինել։ Աստվա՞ծ է քեզ ստիպում վշտացած զգալ։ Մի՞թե սա ինքդ քեզ վրա տառապանք բերելու դեպք չէ։ Արդյոք Աստծու շնորհներից ոչ մեկը որակավորված չէ՞ քո երջանկության և ուրախության աղբյուրը լինելու։ Ի սկզբանե դու հաշվի չես առել Աստծու մտադրությունները և եղել ես բացասական, հիվանդոտ և վշտացած. ինչո՞ւ է այդպես։ Դա Աստծու մտադրությո՞ւնն է, որ ապրես մսեղիում։ Դու անտեղյակ ես Աստծու մտադրությունից, խեղդված ես քո իսկ սրտում, տրտնջում և գանգատվում ես և ողջ օրն անցկացնում ես մռայլված, իսկ մսեղիդ ցավ ու տանջանք է կրում։ Դա այն է, ինչին արժանի ես։ Դու պահանջում ես, որ ուրիշները գովաբանեն Աստծուն հանդիմանության մեջ, որ դուրս գան հանդիմանությունից և չկաշկանդվեն դրանով, սակայն մնում ես դրա մեջ թակարդված և դուրս չես գալիս։ Դուն Ցունժուիի նման այս «անձնազոհության հոգին» բավական է, որ մարդիկ ընդօրինակեն մի քանի տարի։ Երբ բառեր և վարդապետություններ ես ասում, ամաչո՞ւմ ես։ Ճանաչո՞ւմ ես ինքդ քեզ։ Մի կողմ դրե՞լ ես սեփական «ես»-դ։ Ճշմարտապե՞ս ես սիրում Աստծուն։ Հրաժարվե՞լ ես քո հեռանկարներից ու ճակատագրից։ Զարմանալի չէ, որ Աստված ասում է, թե մարդիկ են, որ սքանչելի և անըմբռնելի են։ Ո՞վ կմտածեր, որ մարդու ներսում այդքան շատ «գանձեր» կան, որոնք դեռ չեն պեղվել։ Այսօր դրա տեսարանը բավական է «աչքերը բացելու» համար. մարդիկ այնքա՜ն «տպավորիչ» են։ Կարծես Ես մի երեխա լինեմ, որը հաշվել չգիտի։ Նույնիսկ այսօր Ես չեմ պարզել, թե քանի մարդ է ճշմարտապես սիրում Աստծուն։ Այս թիվը միշտ անհետանում է Իմ հիշողությունից, և ուստի Իմ «անհավատարմության» պատճառով, երբ գալիս է Աստծու առջև հաշիվ տալու ժամանակը, Ես միշտ դատարկաձեռն եմ, անկարող եմ անել այնպես, ինչպես կկամենայի, և Ես միշտ Աստծու պարտապանն եմ։ Արդյունքում, երբ Ես հաշիվ եմ տալիս, Աստված միշտ «դիտողություն է անում» ինձ։ Ես չգիտեմ, թե ինչու են մարդիկ այդքան դաժան՝ միշտ ստիպելով Ինձ տառապել դրա պատճառով։ Մարդիկ այս հնարավորությունն օգտագործում են՝ ծիծաղից թուլանալու համար. նրանք իսկապես Իմ ընկերները չեն։ Երբ Ես անախորժության մեջ եմ, նրանք Ինձ ոչ մի օգնություն չեն ցուցաբերում, այլ միտումնավոր կերպով ծաղրում են Ինձ. իսկապես խիղճ չունեն։

Աստված ինչպե՞ս է գործում մարդու վրա։ Հասկացե՞լ եք սա հանգամանորեն մտածելուց հետո։ Դա ձեզ համար պա՞րզ է։ Իսկ ինչպե՞ս է Նա գործում եկեղեցում։ Ինչպիսի՞ն է ձեր հասկացողությունն այս մասին։ Երբևէ մտածե՞լ ես այս հարցերի շուրջ։ Ի՞նչ է Նա ցանկանում իրագործել եկեղեցում Իր գործի միջոցով։ Արդյոք այս բոլոր բաները հստա՞կ են ձեզ համար։ Եթե ոչ, ապա այն ամենը, ինչ անում եք, ապարդյուն է և սի՛ն։ Այս խոսքերը դիպե՞լ են սրտիդ։ Պարզապես ակտիվորեն առաջադիմելն առանց պասիվ կերպով նահանջելու․ կարո՞ղ է արդյոք սա համապատասխանել Աստծու մտադրություններին։ Արդյոք հիմար համագործակցությունը բավակա՞ն է։ Ի՞նչ պետք է արվի, եթե տեսիլքները ձեզ համար հստակ չեն։  Հնարավո՞ր է չփնտրել։ Աստված ասում է․ «Ժամանակին մարդկանց մեջ մի մեծ գործ ձեռնարկեցի, բայց նրանք դա չնկատեցին, ուստի ստիպված եղա Իմ խոսքով այն բացահայտել նրանց՝ մաս առ մաս։ Այնուամենայնիվ, մարդիկ չկարողացան հասկանալ Իմ խոսքերը և անտեղյակ մնացին Իմ ծրագրի նպատակին»։ Ի՞նչ են նշանակում այս խոսքերը։ Երբևէ մտածե՞լ եք այս նպատակի մասին։ Արդյոք Աստված իսկապե՞ս կուրորեն է արել սա՝ առանց որևէ նպատակի։ Ո՞րը կլիներ դրա իմաստը։ Եթե այս նպատակն անհստակ և անըմբռնելի է, ապա ինչպե՞ս կարելի է հասնել իսկական համագործակցության։ Աստված ասում է, որ ողջ մարդկության ձգտումներն անծայրածիր ծովերի վրա են՝ դատարկ բառերի և վարդապետությունների մեջ։ Ինչ վերաբերում է ձեր ձգտումներին, նույնիսկ դու  անկարող ես բացատրել, թե որ դասին են դրանք պատկանում։ Ի՞նչ է Աստված ցանկանում իրագործել մարդու մեջ։ Պետք է հստակորեն հասկանաք այս բոլոր բաները։ Արդյո՞ք դա միայն բացասական կողմից մեծ կարմիր վիշապին  ամոթ բերելու համար է։ Մեծ կարմիր վիշապին ամոթ բերելուց հետո արդյո՞ք Աստված պարզապես դատարկաձեռն կգնար լեռները և կապրեր այնտեղ մեկուսացման մեջ։ Այդ դեպքում ի՞նչ է ուզում Աստված։ Արդյոք Նա իսկապե՞ս ուզում է մարդու սիրտը։ Թե՞ ուզում է նրա կյանքը։ Թե՞ նրա հարստությունն ու ունեցվածքը։ Ի՞նչ օգուտ դրանցից։ Աստծու համար  դրանք անօգուտ են։ Արդյոք Աստված այսքան գործ է արել մարդու վրա միայն այն բանի համար, որ օգտագործի նրան որպես Սատանայի հանդեպ Իր հաղթանակի ապացույց, որպեսզի Նա կարողանա դրսևորել Իր «կարողություննե՞րը»։ Արդյոք Աստված այդ ժամանակ բավական «մանրախնդի՞ր» չէր թվա։ Արդյոք Աստված ա՞յդ տեսակի Աստված է։ Երեխայի պես մեկը, ով մեծահասակներին ներքաշում է ուրիշների հետ կռիվների մե՞ջ։ Ո՞րը կլիներ դրա իմաստը։ Մարդը մշտապես օգտագործում է իր սեփական պատկերացումները՝ Աստծուն չափելու համար։ Աստված մի անգամ ասել է․ «Տարին ունի չորս եղանակ, և յուրաքանչյուր եղանակ՝ երեք ամիս»։ Մարդը լսեց այս խոսքերը, մտապահեց դրանք և միշտ ասում էր, որ տարին ունի չորս եղանակ, իսկ մեկ եղանակը՝ երեք ամիս։ Երբ Աստված հարցրեց՝ «Քանի՞ եղանակ ունի տարին։ Եվ քանի՞ ամիս ունի մեկ եղանակը», մարդը միաձայն պատասխանեց՝ «Չորս եղանակ, երեք ամիս»։ Մարդը միշտ փորձում է սահմանել Աստծուն կանոնների միջոցով, և հիմա, մուտք գործած լինելով «տարին ունի երեք եղանակ, մեկ եղանակը՝ չորս ամիս» դարաշրջան, մարդը մնում է անտեղյակ, կարծես կուրացել է՝ բոլոր բաներում կանոններ փնտրելով։ Եվ այսօր մարդը փորձում է իր կանոնները կիրառել Աստծո՛ւ վրա։ Նա իսկապես կո՛ւյր է։ Մի՞թե չի տեսնում, որ հիմա չկա «ձմեռ», այլ կա միայն «գարուն, ամառ և աշուն»։ Մարդն իսկապես հիմա՛ր է։ Այս պահին մարդիկ դեռ չգիտեն, թե ինչպես ճանաչել Աստծուն։ Դա ճիշտ նման է այն բանին, որ 1920-ականների մեկը դեռ մտածի, թե տրանսպորտն անհարմար է, որ մարդիկ բոլորը քայլում են կամ փոքրիկ էշ են քաշում, որ մարդիկ նավթաճրագներ են օգտագործում, կամ որ դեռևս գերակշռում է կյանքի պրիմիտիվ ձևը։ Մի՞թե այս բոլորը պատկերացումներ չեն, որ գոյություն ունեն մարդու ուղեղում։ Ինչո՞ւ է նա այսօր դեռ խոսում ողորմության և սիրառատ բարության մասին։ Ի՞նչ օգուտ դրանից։ Դա նման է պառավ կնոջ՝ իր անցյալի մասին շաղակրատանքին․ ի՞նչ օգուտ այս խոսքերից։ Ի վերջո ներկան ներկա է․ կարելի՞ է արդյոք ժամանակը 20 կամ 30 տարով հետ տալ։ Բոլոր մարդիկ հետևում են հոսանքին․ ինչո՞ւ է մարդն այսքան նեղմիտ։ Հանդիմանության ներկա դարաշրջանում ի՞նչ օգուտ ունի ողորմության և սիրառատ բարության մասին խոսելը։ Ողորմություն և սիրառատ բարություն՝ մի՞թե միայն այսքանը կարելի է ասել Աստծու մասին։ Ինչո՞ւ այս «ալյուրի և բրնձի» դարաշրջանում մարդը շարունակում է մատուցել «մղեղ և վայրի բանջարեղեն»։ Այն, ինչ Աստված չի ցանկանում անել, մարդը ստիպում է Նրան։ Եթե Նա դիմադրում է, Նրան պիտակավորում են որպես «հակահեղափոխական»։ Բազմիցս ասվել է, որ Աստված ի բնե ողորմած կամ սիրող Աստված չէ, բայց ո՞վ է լսում։ Մարդը չափազանց անհեթեթ է։ Կարծես թե Աստծու խոսքը  որևէ ազդեցություն չունի։ Մարդը միշտ Իմ խոսքերն այլ լույսի տակ է նայում։ Աստված ողջ ընթացքում հալածվել է մարդկության կողմից,  իբրև թե անմեղ մարդկանց անհիմն կերպով հանցանքներ են վերագրվել, ուստի ո՞վ կարող է Աստծու հետ միաբան լինել։ Միշտ պատրաստակամ եք ապրելու Աստծու ողորմության և սիրառատ բարության մեջ, ուստի ի՞նչ է մնում Աստծուն անելու, եթե ոչ հանդուրժել մարդու վիրավորանքները։ Այնուամենայնիվ, հուսով եմ՝ լրջորեն կուսումնասիրեք, թե ինչպես է գործում Սուրբ Հոգին, նախքան Աստծու հետ վիճելը։ Սակայն Ես հորդորում եմ քեզ ուշադիր քննել Աստծու խոսքի սկզբնական իմաստը․ մի՛ համարիր քեզ խելացի՝ հավատալով, թե Աստծու խոսքերը «լցոնված» են  անճշմարտություններով։ Դրա կարիքը չկա՛։ Ո՞վ կարող է ասել, թե որքան «լցոնված» է Աստծու խոսքը։ Այսինքն՝ եթե Աստված ուղղակիորեն չի ասում դա կամ հստակորեն չի մատնանշում։ Այդքան բարձր կարծիքի մի՛ ունեցիր ինքդ քո մասին։ Եթե կարող ես տեսնել կիրառման ուղին Նրա խոսքերից, ապա բավարարած կլինես Նրա պահանջները։ Էլ ի՞նչ ես ցանկանում տեսնել։ Եթե չես կարողանում անգամ ընկալել Աստծու այնպիսի ակնհայտ և պարզ հայտարարության իմաստը, ինչպիսին է՝ «Ես կդադարեմ որևէ ողորմություն ցուցաբերել մարդու թուլության հանդեպ», ապա ո՞րը կլիներ հետագա ուսումնասիրության և հետազոտության իմաստը։ Առանց նույնիսկ մեխանիկայի ամենատարրական գիտելիքների՝ արդյոք որակավորվա՞ծ կլինեիր հրթիռ կառուցելու համար։ Մի՞թե նման մարդը չէր լինի դատարկ պարծենկոտությամբ  զբաղվող մեկը։ Մարդը չունի ռեսուրսներ Աստծու գործն անելու համար․ սա պարզապես Աստծու գովաբանումն է։ «Սպասարկել» Նրան՝ առանց իմանալու, թե ինչ է Նա սիրում կամ ինչ է Նա ատում․ մի՞թե սա աղետի բաղադրատոմս չէ։ Մարդիկ չեն ճանաչում իրենց, բայց իրենց արտասովոր են համարում։ Ի՞նչ որակավորումներ ունեն նրանք։ Նրանք գաղափար չունեն, թե ինչն է լավ, կամ ինչն է վա՛տ։ Ջա՛նք գործադրիր՝ հետ նայելու անցյալին և առաջ նայելու ապագային․ ինչպե՞ս է դա հնչում։ Դրանից հետո ճանաչի՛ր ինքդ քեզ։

Աստված շատ բան է մերկացրել մարդու մտադրությունների և նպատակների վերաբերյալ։ Նա ասել է․ «Միայն այդ ժամանակ Ես հստակ տեսա մարդու մտադրություններն ու նպատակները։ Ես հառաչեցի ամպերի միջից․ ինչո՞ւ են մարդիկ միշտ իրենց համար գործում։ Մի՞թե Իմ պատիժները նրանց կատարելության հասցնելու համար չեն։ Մի՞թե Ես դիտավորյալ ճնշում եմ նրանց խանդավառությունը»։ Որքա՞ն բան եք սովորել ինքներդ ձեր մասին այս խոսքերից։ Արդյոք մարդու մտադրություններն ու նպատակներն իսկապե՞ս վերացել են։ Ինքներդ քննե՞լ եք սա։ Լավ կլիներ՝ գայիք Աստծու առաջ և փորձեիք հասկանալ սա․ ի՞նչ արդյունքի է հասել հանդիմանության այն գործը, որն Աստված կատարել է ձեզ վրա։ Եզրակացություն արե՞լ եք սրա մասին։ Գուցե արդյունքը չնչին է, այլապես արդեն վեհասքանչ եզրույթներով կխոսեիք դրա մասին։ Ի՞նչ է Աստված ուզում, որ իրագործեք։ Աստված շատ խոսքեր է ասել ձեզ․ դրանցից քանի՞սն եք իրագործել, և քանի՞սն են իզուր ասվել։ Աստծու աչքերում Նրա խոսքերից միայն մի քանիսն են իրագործվել։ Սրա պատճառն այն է, որ մարդը մնում է անտեղյակ Նրա խոսքերի սկզբնական իմաստին, և այն, ինչ նա ընդունում է, լոկ խոսքերի արձագանքներն են, որոնք անդրադառնում են պատից։ Մի՞թե սա է Աստծու մտադրությունները ճանաչելու ճանապարհը։ Մոտ ապագայում Աստված մարդուն կհրահանգի կատարել Իր գործի ավելի մեծ մասը․ կարո՞ղ է արդյոք մարդը կատարել այդ գործն այն փոքրիկ հասակով, որն ունի հիմա։ Երբ չի շեղվում, անհեթեթ է լինում կամ էլ ամբարտավան է լինում․ կարծես թե այսպիսին է մարդկային բնությունը։ Ինձ համար դժվար է սա հասկանալը․ թեև Աստված այսքան շատ բան է ասել, ինչո՞ւ մարդը դրանցից ոչ մեկը սրտին մոտ չի ընդունում։ Մի՞թե Աստված կատակով է խոսում մարդու հետ և ոչ մի արդյունք չի փնտրում։ Թե՞ այնպես է անում՝ մարդը խաղա մի ներկայացում, որը կոչվում է «Ուրախություն, զայրույթ, տխրություն և երջանկություն»։ Մի՞թե Նա մի պահ ուրախացնում է մարդուն, հաջորդ պահին՝ այնպես անում, որ լաց լինի, իսկ հետո, երբ մարդն իջնում է բեմից, թողնում է նրան իր հույսին։ Ի՞նչ արդյունքներ կտար սա։ «Ինչո՞ւ են մարդկանց հանդեպ Իմ պահանջները միշտ ապարդյուն լինում։ Հնարավո՞ր է արդյոք, որ Ես շանը ստիպում եմ ծառ բարձրանալ։ Կամ փորձո՞ւմ եմ անախորժություն ստեղծել առանց պատճառի»։ Աստծու բոլոր խոսքերն ուղղված են մարդու իրական վիճակին։ Վնաս չէր լինի նայել բոլոր մարդկանց ներսը՝ տեսնելու, թե ով է ապրում Աստծու խոսքի մեջ։ «Նույնիսկ այսօր շատ հողեր շարունակում են փոխվել։ Եթե մի օր այդ հողն իսկապես ուրիշ տեսակ դառնա, Ես պարզապես մի մատնազարկով կազատվեմ դրանից․ չէ՞ որ սա է հենց Իմ գործը ներկա փուլում»։ Իսկապես, Աստված հիմա զբաղված է այս գործով, սակայն այն, ինչ Նա ասաց «մի մատնազարկով դրանից ազատվելու» մասին, վերաբերում է ապագային, որովհետև ամեն ինչ պետք է գործընթաց ունենա։ Աստծու ներկայիս գործը միտված է դրան․ սա հստա՞կ է ձեզ համար։ Մարդու շարժառիթների արատի պատճառով անմաքուր հոգիները կառչել են ներս մտնելու այս հնարավորությունից։ Այս ժամանակ «հողն ուրիշ տեսակ է դառնում»։ Այդ ժամանակ մարդիկ որակական փոփոխության ենթարկված կլինեն, թեև ոչ իրենց բուն էության փոփոխության, քանզի բարելավված երկրի վրա այլ բաներ կլինեն։ Այլ կերպ ասած՝ սկզբնական երկիրը ցածրորակ էր, բայց բարելավումից հետո այն կարող է օգտագործվել։ Սակայն  որոշակի ժամանակահատված օգտագործվելուց հետո, երբ այն այլևս չի օգտագործվում, աստիճանաբար կվերադառնա իր հին տեսքին։ Սա Աստծու գործի հաջորդ քայլի ամփոփումն է։ Ապագա գործն ավելի բարդ է լինելու, որովհետև ժամանակն է լինելու, որ բոլոր բաները դասակարգվեն ըստ իրենց տեսակի։ Ի վերջո, երբ ամեն ինչ  եզրափակվի, հավաքատեղին անխուսափելիորեն քաոսի մեջ կլինի։ Մարդը սեփական մտքեր չունի․ ճիշտ այնպես է, ինչպես Աստված ասել է․ «Մարդիկ բոլորը կատարողներ են, որոնք ձայնակցում են, ինչ մեղեդի էլ հնչի»։ Հենց այն պատճառով, որ մարդիկ ունեն «ինչ մեղեդի էլ հնչի, ձայնակցելու» այս կատարողական հմտությունը, Աստված Իր գործի հաջորդ քայլն անում է՝ թիրախավորելով հենց այս թերությունը, դրանով իսկ հնարավորություն տալով բոլորին շտկել այս թերությունը։ Քանի որ մարդիկ իրական հասակ չունեն, դառնում են պատի վերևում աճող խոտ։ Եթե իսկապես հասակ ձեռք բերեին, կդառնային վեր խոյացող, երկնքին հասնող ծառեր։ Աստված մտադիր է օգտագործել չար ոգիների գործի մի մասը՝ մարդկության մի մասին կատարելագործելու համար, հնարավորություն տալով այս մարդկանց լիովին թափանցելու չար դևերի պահվածքի մեջ և թույլ տալով ողջ մարդկությանն իսկապես ճանաչել այս չար դևերի «նախնիներին»։ Միայն այս կերպ մարդիկ կարող են ամբողջովին խզել կապերն այս դևերի հետ՝ ոչ միայն լքելով չար դևերի զավակներին, այլև նույնիսկ չար դևերի նախնիներին։ Սա է մեծ կարմիր վիշապին լիակատար պարտության մատնելու Աստծու ճշմարիտ նպատակը՝ այնպես անել, որ ողջ մարդկությունը ճանաչի մեծ կարմիր վիշապի իրական դեմքը և ամբողջությամբ պատռի նրա դիմակը՝ նրա իրական դեմքը տեսնելու համար։ Սա է այն, ինչ Աստված ցանկանում է իրագործել, սա երկրի վրա Նրա կատարած ողջ գործի վերջնական նպատակն է, և սա է այն, ինչ Նա նպատակ ունի իրագործելու ողջ մարդկության մեջ։ Սա հայտնի է որպես բոլոր բաները հմտորեն բանեցնել՝ Աստծուն ծառայություն մատուցելու համար։

Ինչ վերաբերում է ապագա գործին, արդյոք հստա՞կ է ձեզ համար՝ ինչպես է այն արվելու։ Այս բաները պետք է հասկանալի լինեն։ Օրինակ՝ ինչո՞ւ է Աստված ասում, որ մարդիկ երբեք չեն զբաղվում իրենց իսկական գործով։ Ինչո՞ւ է Նա ասում, որ կան շատ մարդիկ, որոնք չեն հաջողում ավարտել այն «տնային աշխատանքը», որը Նա հանձնարարել է նրանց։ Ինչպե՞ս կարելի է իրագործել այս բաները։ Երբևէ մտածե՞լ ես այս հարցերի շուրջ։ Արդյոք սրանք դարձե՞լ են հաղորդակցության թեմաներ քեզ համար։ Գործի այս փուլում մարդուն պետք է հասկացնել Աստծու ներկայիս մտադրությունները։ Այն բանից հետո, երբ սա իրագործված լինի, կարելի է քննարկել այլ բաներ․ մի՞թե սա գործելու հիանալի եղանակ չէ։ Այն, ինչ Աստված ցանկանում է իրագործել մարդու մեջ, անհրաժեշտ է հստակ բացատրել, այլապես ամեն ինչ ապարդյուն կլիներ, և մարդն անկարող կլիներ մտնել դրա մեջ, առավել ևս՝ իրագործել այն, և ամենը դատարկ խոսակցություն կլիներ։ Ինչ վերաբերում է այն բանին, ինչ Աստված ասել է այսօր, արդյոք գտե՞լ եք այն գործնականում կիրառելու ուղի։ Մարդիկ բոլորը տագնապի զգացում ունեն Աստծու խոսքերի հանդեպ։ Չեն կարողանում լիովին ըմբռնել դրանք, սակայն նաև երկյուղում են Աստծուն վիրավորանք հասցնելուց։ Աստծու խոսքերն ուտելու և խմելու այն ձևերից, որոնք մատնանշվել են ներկա օրերում, քանի՞սն են գտնվել։ Մարդկանց մեծամասնությունը չգիտի, թե ինչպես ուտել և խմել Աստծու խոսքերը․ ինչպե՞ս կարելի է լուծել սա։ Արդյոք գտա՞ք ուտելու և խմելու ձև այսօրվա խոսքերի մեջ։ Հիմա ինչպե՞ս ես փորձում համագործակցել դա անելիս։ Եվ երբ բոլորդ ուտեք ու խմեք խոսքերը, ի՞նչ միջոցներով կքննարկեք ձեր մտորումները դրանց վերաբերյալ։ Մի՞թե սա այն չէ, ինչ մարդը պետք է անի։ Ինչպե՞ս ճիշտ դեղամիջոց ընտրել տվյալ հիվանդության համար։ Արդյոք դեռ կարիք ունե՞ք, որ Աստված ուղղակիորեն արտահայտում անի։ Արդյոք սա անհրաժե՞շտ է։ Ինչպե՞ս կարելի է վերոհիշյալ խնդիրներն ամբողջությամբ արմատախիլ անել։ Սա կախված է այն բանից, թե արդյոք ի վիճակի եք համագործակցելու Սուրբ Հոգու հետ ձեր գործնական գործողություններում։ Եթե լինի համապատասխան համագործակցություն, Սուրբ Հոգին մեծ գործ կանի։ Եթե չլինի համապատասխան համագործակցություն, այլ միայն՝ խառնաշփոթ, Սուրբ Հոգին ի վիճակի չի լինի արձակելու Իր զորությունը։ «Ճանաչիր ինքդ քեզ և ճանաչիր քո թշնամուն, և երբեք չես պարտվի»։ Ով էլ որ առաջինն ասած լինի այս խոսքերը, դրանք կարող են ամենահարմար կերպով կիրառվել ձեզ վրա։ Կարճ ասած՝ պետք է ճանաչեք ինքներդ ձեզ, նախքան կարողանաք ճանաչել ձեր թշնամիներին, և միայն երկուսն էլ անելուց հետո կհաղթեք յուրաքանչյուր ճակատամարտում։ Սրանք բոլորն այն բաներն են, որոնք պետք է անեք։ Անկախ այն բանից՝ ինչ է Աստված պահանջում քեզանից, պետք է միայն ողջ ուժդ ներդնես դրա մեջ, և հուսով եմ՝ ցույց կտաս քո նվիրումն Աստծուն Նրա առաջ այս վերջին օրերում։ Քանի դեռ կարող ես տեսնել Աստծու գոհունակ ժպիտը, մինչ Նա նստած է Իր գահին, նույնիսկ եթե այս պահը քո մահվան ժամն է, պետք է ծիծաղես և ժպտաս, երբ փակես աչքերդ։ Քանի դեռ ողջ ես, պետք է կատարես քո վերջին պարտավորությունն Աստծու համար։ Անցյալում Պետրոսը գլխիվայր խաչվեց հանուն Աստծու, բայց դու պետք է բավարարես Աստծուն այս վերջին օրերում և սպառես քո ողջ եռանդը հանուն Նրա։ Ի՞նչ կարող է արարածն անել Աստծու համար։ Հետևաբար պետք է նախապես անձնատուր լինես Աստծուն, որ Նա ներդաշնակեցնի քեզ այնպես, ինչպես Ինքն է կամենում։ Եթե դա ուրախացնում և գոհացնում է Աստծուն, ապա թույլ տուր՝ Նա անի քեզ հետ այն, ինչ կամենում է։ Մարդն ի՞նչ իրավունք ունի բողոքի խոսքեր ասելու։

Չգիտեմ՝ արդյոք մարդիկ նկատել են, որ այսօրվա խոսքերում ինչ-որ փոփոխություն կա։ Որոշ մարդիկ գուցե փոքր-ինչ նկատել են, բայց չեն համարձակվում համոզված լինել։ Գուցե ուրիշները ոչինչ չեն ընկալել։ Ինչո՞ւ է Աստծու խոսքերում այսպիսի մեծ փոփոխություն եղել ամսի տասներկուսից տասնհինգն ընկած ժամանակահատվածում։ Խորհե՞լ եք սրա շուրջ։ Ո՞րն է ձեր տեսակետը։ Որևէ բան ընկալե՞լ եք Աստծու բոլոր խոսքերից։ Ո՞րն էր հիմնական գործը, որն արվեց ապրիլի երկուսից մայիսի տասնհինգն ընկած ժամանակահատվածում։ Ինչո՞ւ են մարդիկ այսօր անտեղյակ և այնքան շփոթված, ասես մահակով հարվածել են նրանց գլխին։ Այսօր ինչո՞ւ չկա «Թագավորության ժողովրդի խայտառակությունները» վերնագրով սյունակ։ Ապրիլի երկուսին և չորսին Աստված չմատնանշեց մարդու վիճակը, նմանապես, այսօրվանից հետո մի քանի օրերի ընթացքում Նա չմատնանշեց մարդու վիճակը. ինչո՞ւ է այդպես։ Այստեղ անշուշտ ինչ-որ չլուծված հանելուկ կա. ինչո՞ւ 180 աստիճանի շրջադարձ եղավ։ Եկեք նախ փոքր-ինչ խոսենք այն մասին, թե ինչու Աստված այսպես խոսեց։ Եկեք նայենք Աստծու առաջին խոսքերին, որոնցում Նա ժամանակ չվատնեց ասելու. «Հենց որ նոր գործը սկսվում է»։ Այս նախադասությունը նախ թույլ է տալիս քեզ հասկանալ, որ Աստծու գործը նոր սկիզբ է մտել, որ Նա մեկ անգամ ևս նոր գործ է սկսել։ Սա ցույց է տալիս, որ հանդիմանությունը մոտենում է ավարտին. կարելի է ասել, որ արդեն մուտք է գործվել հանդիմանության գագաթնակետ, և ուստի պետք է առավելագույնս օգտագործեք ձեր ժամանակը՝ հանդիմանության ժամանակաշրջանի գործը պատշաճ կերպով փորձառաբար ապրելու համար, որպեսզի հետ չմնաք և չլքվեք։ Այս ամբողջը մարդու գործն է, և այն պահանջում է, որ մարդն անի հնարավոր ամեն ինչ՝ համագործակցելու համար։ Երբ հանդիմանությունն ամբողջովին հեռացվում է, Աստված սկսում է ձեռնամուխ լինել Իր գործի հաջորդ մասին, քանի որ Աստված ասում է. «…ուստի Ես շարունակել եմ Իմ գործն իրականացնել մարդկանց շրջանում… Այս պահին Իմ սիրտը լցված է մեծ բերկրանքով, քանի որ ձեռք եմ բերել մի խումբ մարդկանց, և ուստի Իմ «ձեռնարկությունն» այլևս ճգնաժամի մեջ չէ. այն այլևս դատարկ խոսքերից չի բաղկացած»։ Անցյալում մարդիկ տեսնում էին Աստծու հրատապ մտադրությունը Նրա խոսքերում, և իսկապես ճշմարիտ է, որ այսօր Աստված Իր գործն ավելի մեծ արագությամբ է անում։ Մարդու համար բաները կարծես թե լիովին չեն համապատասխանում Աստծու պահանջներին, բայց Աստծու համար Իր գործն արդեն ավարտվել է։ Քանի որ մարդկանց մտածելակերպը չափազանց խճճված է, նրանց հայացքն իրերի վերաբերյալ հաճախ չափազանց բարդացված է։ Մարդիկ չափազանց պահանջկոտ են մարդկանց հանդեպ, բայց Աստված մարդուն այդքան մեծ պահանջներ չի ներկայացնում, և սրա պատճառով կարելի է տեսնել, թե որքան մեծ է Աստծու և մարդու միջև եղած տարբերությունը։ Մարդկանց պատկերացումները բացահայտվում են այն ամենում, ինչ Աստված անում է։ Այնպես չէ, որ Աստված մեծ պահանջներ է ներկայացնում մարդկանց, և մարդիկ անկարող են հասնել դրանց, այլ որ մարդիկ են մեծ պահանջներ ներկայացնում Աստծուն, և Աստված ի վիճակի չէ իրագործելու դրանք։ Քանի որ բուժումից հետո մարդկության մեջ, որը մի քանի հազար տարի ապականվել է Սատանայի կողմից, մնացորդային հետևանքներ կան, ուստի մարդիկ միշտ այդպիսի մեծ պահանջներ են ներկայացրել Աստծուն և նվազագույն չափով անգամ ներողամիտ չեն՝ խորապես վախենալով, որ Աստված գոհ չէ։ Ուստի այն փաստը, որ մարդիկ շատ բաներում չեն համապատասխանում առաջադրանքին, միջոց է, որով նրանք իրենք իրենց ենթարկում են ինքնահանդիմանության, նրանք կրում են իրենց իսկ գործողությունների հետևանքները. սա զուտ տառապանք է։ Մարդկանց կրած դժվարությունների ավելի քան 99%-ն արհամարհվում է Աստծու կողմից։ Կոպիտ ասած՝ ոչ ոք իսկապես չի տառապել Աստծու համար։ Մարդիկ բոլորը կրում են իրենց իսկ արարքների հետևանքները, և հանդիմանության այս քայլը, իհարկե, բացառություն չէ. այն մարդու պատրաստած դառը բաժակ է, որը նա ինքն է բարձրացնում դեպի իր բերանը՝ խմելու համար։ Քանի որ Աստծու հանդիմանության իրական նպատակը ցույց չի տրվել մարդկանց, թեև կա մարդկանց մի խումբ, որն անիծված է, սա հանդիմանություն չի ներկայացնում։ Մարդկանց մի խումբ օրհնված է, բայց դա չի նշանակում, որ նրանք կօրհնվեն ապագայում։ Մարդուն թվում է, թե Աստված Իր խոսքը չպահող Աստված է։ Մի՛ եղիր անհամբեր։ Այս խոսքերը գուցե փոքր-ինչ չափազանցված լինեն, բայց մի՛ եղիր բացասական։ Այն, ինչ խոսում եմ, որոշակի կապ ունի մարդու տառապանքի հետ, սակայն կարծում եմ, որ պետք է լավ հարաբերություններ կառուցես Աստծու հետ։ Պետք է Նրան ավելի շատ «նվերներ» տաս՝ դա հաստատ կուրախացնի Նրան։ Հավատում եմ, որ Աստված սիրում է նրանց, ովքեր Նրան «նվերներ» են տալիս։ Կարծում ես այս խոսքերը ճի՞շտ են։

Այս պահի դրությամբ ի՞նչ չափով եք թողել ձեր հեռանկարները։ Աստծու գործը շուտով կավարտվի, ուստի հավանաբար գրեթե թողել եք ձեր հեռանկարները, այնպես չէ՞։ Կարող եք նաև քննել ինքներդ ձեզ։ Դուք միշտ սիրում եք բարձր կանգնել՝ մեծարելով ձեզ և ցուցադրելով ձեզ. ի՞նչ է սա։ Այսօր դեռ չգիտեմ, թե որոնք են մարդկանց հեռանկարները։ Եթե մարդիկ իսկապես ապրում են նեղության ծովից կլանված, երբ նրանք ապրում են դժվարությունների զտման մեջ կամ էլ խոշտանգումների տարբեր գործիքների սպառնալիքի տակ, կամ երբ նրանք ապրում են բոլոր մարդկանց կողմից մերժվելու ժամանակ՝ նայելով երկնքին և խորապես հառաչելով, այդպիսի ժամանակներում իրենց մտքերում նրանք գուցե թողնեն իրենց հեռանկարները։ Սա այն պատճառով է, որ մարդիկ բոլորը վերերկրային ուտոպիա են փնտրում, երբ հուսահատ վիճակում են, և հարմարավետ պայմաններում գտնվող ոչ ոք երբեք չի թողել իր իսկ գեղեցիկ երազանքների ձգտումը։ Չգիտեմ՝ արդյոք այս հայտարարությունը համապատասխանում է իրականությանը, բայց կուզենայի, որ սա մարդկանց սրտերում չլիներ։ Դեռ ցանկանո՞ւմ եք հափշտակվել կենդանության օրոք։ Դեռ ցանկանո՞ւմ եք փոխել ձեր կերպարանքը մսեղիում։ Չգիտեմ՝ արդյոք բոլորդ նույն կարծիքին եք այս հարցում, բայց միշտ զգացել եմ, որ սա անիրատեսական է, նման մտքերը չափազանց շռայլ են թվում։ Մարդիկ այսպիսի բաներ են ասում. «Թողե՛ք ձեր հեռանկարները, ավելի իրատես եղեք»։ Դու պահանջում ես, որ մարդիկ թողնեն օրհնվելու մասին մտքերը, բայց ի՞նչ կասես քո մասին։ Դու ուրիշներին մղում ես թողնելու օրհնված լինելու իրենց մտքերը, մինչդեռ ինքդ օրհնություննե՞ր ես փնտրում։ Դու ուրիշներին թույլ չես տալիս օրհնություններ փնտրել, մինչդեռ ինքդ գաղտնի մտածում ես դրանց մասին, ի՞նչ է դա քեզ դարձնում։ Խաբեբա՛։ Երբ այսպես ես վարվում, մի՞թե քո խիղճը չի մեղադրում քեզ։ Քո սրտում քեզ մեղավոր չե՞ս զգում։ Մի՞թե խաբեբա չես։ Փորփրում ես ուրիշների սրտերում եղած խոսքերը, բայց ոչինչ չես ասում քո սեփական սրտում եղածների մասին. ինչպիսի՜ անարժեք աղբի կտոր ես։ Հետաքրքիր է, թե ինչ եք մտածում ձեր սրտերում, երբ խոսում եք, մի՞թե չեք կարող հանդիմանվել Սուրբ Հոգու կողմից։ Մի՞թե սա չի խանգարում ձեր ինքնասիրությանը։ Դուք իսկապես չգիտեք, թե ինչն է լավ ձեզ համար։ Բոլորդ միշտ պարզապես պարոն Նանգուոյի պես եք եղել՝ ինքնակոչներ։ Զարմանալի չէ, որ Աստված չակերտների մեջ է դրել «ընծայելու իրենց» արտահայտությունը «մարդիկ բոլորը պատրաստակամ են «ընծայելու իրենց»» նախադասության մեջ։ Աստված Իր հինգ մատի պես ճանաչում է մարդուն, և որքան էլ հմուտ լինի մարդու խաբեությունը, նույնիսկ եթե նա ոչինչ ցույց չտա, և նրա դեմքը չկարմրի, ոչ էլ սիրտը արագ բաբախի, Աստծու աչքերը պայծառ են, ուստի մարդը միշտ դժվարացել է խուսափել Աստծու հայացքից։ Կարծես Աստված ռենտգենյան տեսողություն ունի և կարող է տեսնել մարդու ներքին օրգանները, կարծես Նա առանց ստուգման կարող է որոշել մարդկանց արյան խումբը։ Այսպիսին է Աստծու իմաստությունը, և մարդը չի կարող ընդօրինակել այն։ Ինչպես Աստված ասում է. «Ինչո՞ւ եմ այդքան շատ գործ արել, սակայն մարդկանց մեջ դրա ոչ մի ապացույց չկա։ Մի՞թե բավարար ջանք չեմ գործադրել»։ Մարդու համագործակցությունն Աստծու հետ չափազանց պակասում է, և կարելի է ասել, որ մարդու ներսում չափազանց շատ բացասական բան կա, և հազվադեպ կարելի է որևէ դրական բան տեսնել մարդկանց մեջ։ Միայն երբեմն է փոքր-ինչ դրական բան երևում, բայց այն չափազանց փչացած է։ Սա ցույց է տալիս, թե Աստծու հանդեպ որքան սեր կա մարդկանց սրտերում, կարծես նրանց սրտերում միայն մի քանի հարյուր միլիոնից մի մասն է Աստծու հանդեպ սեր, որի 50%-ը դեռ փչացած է։ Ահա թե ինչու է Աստված ասում, որ Նա ոչ մի ապացույց ձեռք չի բերում մարդու մեջ։ Հենց մարդու ըմբոստության պատճառով է, որ Աստծու խոսքերի տոնն այդքան անսիրտ և անզգա է։ Թեև Աստված մարդու հետ չի խոսում անցած ժամանակների մասին, մարդիկ միշտ ուզում են հիշել անցյալը, որպեսզի իրենց ցույց տան Աստծու առջև, և նրանք միշտ ուզում են խոսել անցած ժամանակների մասին, սակայն Աստված երբեք մարդու երեկվա օրը որպես այսօր չի դիտարկել, փոխարենը Նա այսօրվա մարդկանց այսօրվա տեսանկյունից է մոտենում։ Սա է Աստծու վերաբերմունքը, և այստեղ Աստված հստակորեն ասում է այս խոսքերը՝ կանխելու համար, որ մարդիկ ապագայում ասեն, թե Աստված չափազանց անխոհեմ է։ Քանի որ Աստված անխիղճ բաներ չի անում, այլ մարդկանց ճշմարիտ փաստերը է ասում, որպեսզի մարդիկ անկարող չլինեն հաստատուն կանգնել, քանի որ մարդն ի վերջո թույլ է։ Լսելով այս խոսքերը՝ ի՞նչ կասեք, պատրա՞ստ եք լսելու և հնազանդվելու և այլևս չմտածելու դրա մասին։

Վերոհիշյալը թեմայից դուրս է. կարևոր չէ՝ դրա մասին խոսվում է, թե ոչ։ Հուսով եմ՝ դուք վատ չեք ընդունի, քանի որ Աստված եկել է կատարելու խոսքերի գործը, և սիրում է զրուցել արևի տակ եղած ամեն ինչի մասին։ Բայց հուսով եմ, որ այնուամենայնիվ կկարդաք դրանք, և որ չեք անտեսի այս խոսքերը։ Ի՞նչ կասեք։ Կանեի՞ք դա։ Քիչ առաջ ասվեց, որ այսօրվա խոսքերում Աստված նոր տեղեկություն է բացահայտել։ Այն եղանակը, որով Աստված գործում է, շուտով կփոխվի։ Ուստի եկեք սա ընդունենք որպես թեմա՝ արդիական հարցը քննարկելու համար։ Կարելի է ասել, որ այսօրվա բոլոր խոսքերը մարգարեանում են ապագա բաների մասին, և դրանք նկարագրում են Աստծու կարգավորումներն Իր գործի հաջորդ քայլի համար։ Աստված գրեթե ավարտել է Իր գործը եկեղեցու մարդկանց վրա և դրանից հետո ցասումով կհայտնվի բոլոր մարդկանց առջև։ Ինչպես Աստված ասում է. «Ես երկրի վրայի մարդկանց կմղեմ ընդունելու Իմ արարքները և կստիպեմ, որ Իմ գործերն ապացուցվեն «դատաստանի աթոռի» առջև, կստիպեմ, որ Իմ գործերն ընդունվեն ողջ երկրի մարդկանց շրջանում, և կստիպեմ բոլորին ենթարկվել»։ Որևէ բան տեսա՞ք այս խոսքերում։ Սրանում է Աստծու գործի հաջորդ մասի ամփոփումը։ Նախ՝ Աստված քաղաքական իշխանություն ունեցող բոլոր պահապան շներին կմղի անկեղծորեն համոզվելու և իրենց կամքով ետ քաշվելու պատմության ասպարեզից, այլևս երբեք չպայքարելու կարգավիճակի համար և այլևս երբեք չզբաղվելու դավադրություններով ու ինտրիգներով։ Այս գործը պետք է իրականացվի երկրի վրա Աստծու առաջացրած տարբեր աղետների միջոցով։ Սակայն Աստված չի հայտնվի։ Այս ժամանակ մեծ կարմիր վիշապի երկիրը դեռևս կեղտի երկիր կլինի, և հետևաբար Աստված չի հայտնվի, այլ պարզապես ի հայտ կգա հանդիմանության միջոցով։ Այսպիսին է Աստծու արդար բնույթը, որից ոչ ոք չի կարող փախչել։ Այս ընթացքում բոլոր նրանք, ովքեր բնակվում են մեծ կարմիր վիշապի երկրում, աղետ կկրեն, ինչը բնականաբար ներառում է նաև երկրի վրայի թագավորությունը (եկեղեցին)։ Սա հենց այն ժամանակն է, երբ փաստերը հասնում են մարդկանց։ Հետևաբար, բոլոր մարդիկ փորձառաբար ապրում են այն, և ոչ ոք չի կարող փախչել։ Սա կանխորոշվել է Աստծու կողմից։ Ճիշտ այս քայլի աշխատանքի պատճառով է, որ Աստված ասում է. «Հիմա մեծ ծրագրեր իրականացնելու ժամանակն է»։ Քանի որ ապագայում երկրի վրա եկեղեցի չի լինի, և աղետների գալստյան պատճառով մարդիկ ի վիճակի կլինեն մտածելու միայն այն մասին, ինչ իրենց առջև է, և կարհամարհեն մնացած ամեն ինչ, և նրանց համար դժվար կլինի վայելել Աստծուն աղետների մեջ։ Ուստի մարդկանց խնդրվում է ազատորեն և լիովին սիրել Աստծուն այս հիանալի ժամանակահատվածում, որպեսզի բաց չթողնեն հնարավորությունը։ Երբ այս փաստն անցնի, Աստված լիովին պարտության մատնած կլինի մեծ կարմիր վիշապին, և ուստի Աստծու մարդկանց՝ Նրա համար վկայություն տալու գործը կավարտվի. դրանից հետո Աստված կսկսի գործի հաջորդ քայլը՝ ամայացնելով մեծ կարմիր վիշապի երկիրը և ի վերջո ողջ տիեզերքի մարդկանց գլխիվայր գամելով խաչին, ինչից հետո կոչնչացնի ողջ մարդկությանը. սրանք են Աստծու գործի ապագա քայլերը։ Ուստի պետք է ձգտեք անկեղծորեն սիրելու Աստծուն այս խաղաղ միջավայրում։ Ապագայում Աստծուն սիրելու այլևս ոչ մի հնարավորություն չեք ունենա, քանի որ մարդիկ Աստծուն սիրելու հնարավորություն միայն մսեղիում ունեն. երբ նրանք ապրեն մեկ այլ աշխարհում, ոչ ոք չի խոսի Աստծուն սիրելու մասին։ Մի՞թե սա արարածի պատասխանատվությունը չէ։ Եվ ուստի ինչպե՞ս պետք է սիրեք Աստծուն ձեր կյանքի օրերի ընթացքում։ Երբևէ մտածե՞լ ես այս մասին։ Սպասում ես մինչև մահանա՞ս, որպեսզի սիրես Աստծուն։ Մի՞թե սա դատարկ խոսակցություն չէ։ Այսօր ինչո՞ւ չես ձգտում սիրելու Աստծուն։ Զբաղված մնալով Աստծուն սիրելը կարո՞ղ է Աստծու հանդեպ ճշմարիտ սեր լինել։ Պատճառը, թե ինչու է ասվում, որ Աստծու գործի այս քայլը շուտով կավարտվի, այն է, որ Աստված արդեն վկայություն ունի Սատանայի առջև։ Ուստի կարիք չկա, որ մարդը որևէ բան անի. մարդուց պարզապես պահանջվում է ձգտել սիրելու Աստծուն այն տարիներին, երբ նա ողջ է. սա է բանալին։ Քանի որ Աստծու պահանջները մեծ չեն, և ավելին՝ քանի որ Նրա սրտում այրվող անհանգստություն կա, Նա բացահայտել է գործի հաջորդ քայլի ամփոփումը նախքան գործի այս քայլի լիովին ավարտվելը, ինչը հստակ կերպով ցույց է տալիս, թե որքան ժամանակ կա. եթե Աստված անհանգիստ չլիներ Իր սրտում, մի՞թե այսքան վաղ կասեր այս խոսքերը։ Քանի որ ժամանակը կարճ է, Աստված այսպես է գործում։ Հուսով եմ, որ կարող եք սիրել Աստծուն ձեր ողջ սրտով, ձեր ողջ մտքով և ձեր ողջ ուժով, ճիշտ այնպես, ինչպես ձեր սեփական կյանքն եք փայփայում։ Մի՞թե սա մեծագույն իմաստ ունեցող կյանք չէ։ Ուրիշ որտե՞ղ կգնայիք՝ կյանքի իմաստը փնտրելու համար։ Մի՞թե այդքան կույր չեք։ Դու պատրա՞ստ ես սիրելու Աստծուն։ Աստված արժանի՞ է մարդու սիրուն։ Մարդիկ արժանի՞ են մարդու պաշտամունքին։ Ուստի ի՞նչ պետք է անես։ Սիրի՛ր Աստծուն համարձակորեն, առանց վերապահումների և տե՛ս, թե ինչ կանի Աստված քեզ։ Տե՛ս՝ արդյոք կսպանի՞ քեզ։ Մի խոսքով, Աստծուն սիրելու առաջադրանքն ավելի կարևոր է, քան Աստծու համար բաներ պատճենելն ու գրի առնելը։ Պետք է առաջին տեղը ամենակարևորին տաս, որպեսզի կյանքդ ավելի շատ արժեք ունենալ և լի լինես երջանկությամբ, և ապա պետք է սպասես քեզ համար Աստծու «դատավճռին»։ Հետաքրքիր է՝ արդյոք քո ծրագիրը ներառո՞ւմ է Աստծուն սիրելը։ Ցանկանում եմ, որ բոլորի ծրագրերն Աստծու իրագործման առարկաներ դառնան, և որ դրանք բոլորն իրականություն դառնան։

Այն ժամանակից ի վեր, երբ Աստված մարդուն պատմեց «Աստծուն սիրելու» դասի մասին, որն ամենախորն է բոլոր դասերից, Նա կենտրոնացել է «յոթ Հոգիների արտահայտումներում» այս թեմայի շուրջ խոսելու վրա՝ խնդրելով բոլոր մարդկանց փորձել ճանաչել մարդկային կյանքի դատարկությունը և այդպիսով դուրս բերել նրանց ներսում եղած ճշմարիտ սերը։ Ներկա իրավիճակում մարդիկ որքա՞ն լավ են սիրում Աստծուն։ Գիտե՞ք։ «Աստծուն սիրելու» դասը սահմաններ չունի։ Բոլոր մարդիկ որքա՞ն լավ են հասկանում մարդկային կյանքը։ Ինչպիսի՞ն է նրանց վերաբերմունքն Աստծուն սիրելու հանդեպ։ Նրանք հոժարակա՞մ են, թե՞ ոչ։ Հետևում են մեծ զանգվածների՞ն, թե՞ ատում են մսեղին։ Սրանք բոլորն այն բաներն են, որոնց մասին պետք է հստակ պատկերացում ունենաք և հասկանաք։ Արդյո՞ք մարդկանց ներսում իսկապես ոչինչ չկա։ «Ես Իմ հանդեպ մարդու ճշմարիտ սերն եմ ուզում. սակայն այսօր մարդիկ դեռևս հապաղում են՝ անկարող լինելով Ինձ տալ իրենց ճշմարիտ սերը։ Իրենց երևակայության մեջ նրանք հավատում են, որ եթե իրենց ճշմարիտ սերն Ինձ տան, ոչինչ չեն ունենա»։ Այս խոսքերում ի՞նչ է իրականում նշանակում «ճշմարիտ սեր»-ը։ Ինչո՞ւ է Աստված դեռևս պահանջում մարդկանց ճշմարիտ սերն այս ժամանակներում, երբ «բոլոր մարդիկ սիրում են Աստծուն»։ Ուստի Աստծու մտադրությունը մարդուց պահանջելն է ճշմարիտ սիրո իմաստը գրել պատասխանների թերթիկի վրա, և սա հենց այն տնային առաջադրանքն է, որն Աստված հանձնարարել է մարդուն։ Ներկա իրավիճակում թեև Աստված մեծ պահանջներ չի ներկայացնում մարդուն, մարդիկ դեռ չեն հասել մարդու հանդեպ Աստծու սկզբնական պահանջներին. այլ կերպ ասած՝ նրանք դեռ իրենց ողջ ուժը չեն ներդրել Աստծուն սիրելու մեջ։ Ուստի նրանց դժկամության մեջ Աստված դեռևս Իր պահանջներն է ներկայացնում մարդկանց, մինչև այս գործն արդյունք տա, և Նա փառք ձեռք բերի այս գործում։ Անկեղծ ասած՝ երկրի վրայի գործն ավարտվում է Աստծուն սիրելով։ Ուստի միայն երբ Աստված եզրափակում է Իր գործը, Նա մարդուն ցույց է տալիս ամենակարևոր գործը։ Եթե այն ժամանակ, երբ Նրա գործն ավարտվում է, Նա մահ տա մարդուն, ի՞նչ կլինի մարդու հետ, ի՞նչ կլինի Աստծու հետ, և ի՞նչ կլինի Սատանայի հետ։ Միայն երբ երկրի վրա մարդու սերն արթնանա, կարելի է ասել, որ «Աստված նվաճել է մարդուն»։ Եթե ոչ, մարդիկ կասեն, որ Աստված օգտագործում է Իր զորությունը՝ մարդուն ճնշելու համար, և Աստված այդպիսով անպատվություն կկրի։ Աստված այնքան անմիտ չէր լինի, որ Իր գործն անձայն ավարտին հասցներ։ Ուստի երբ գործը շուտով պետք է ավարտվի, Աստված Աստծուն սիրելու խանդավառության ալիք է արթնացնում և «Աստծուն սիրելը» արդիական թեմա դարձնում։ Իհարկե, Աստծու հանդեպ այս սիրո մեջ մարդու խառնած ոչինչ չկա. դա անբաժան սեր է, ինչպես առաքինի կնոջ սերն իր ամուսնու հանդեպ, կամ Պետրոսի սերը։ Աստված չի ուզում Հոբի և Պողոսի սերը, այլ Հիսուսի սերը Եհովայի հանդեպ, Հոր և Որդու միջև եղած սերը. «Հոգ տանել միայն Հոր մասին՝ առանց հաշվի առնելու անձնական կորուստը կամ շահը, սիրել միայն Հորը և ուրիշ ոչ մեկին և ուրիշ ոչինչ չխնդրել»։ Արդյոք մարդն ընդունա՞կ է սրան։

Եթե համեմատենք ձեզ այն բանի հետ, ինչ արեց Հիսուսը՝ Նա, ով կատարյալ մարդկայնությունից չէր, ի՞նչ կմտածենք։ Ի՞նչ մակարդակի եք հասել ձեր կատարյալ մարդկայնությամբ։ Ի վիճակի՞ եք հասնելու Հիսուսի արածի մեկ տասներորդին։ Որակավորվա՞ծ եք Աստծու համար խաչին բարձրանալու։ Կարո՞ղ է արդյոք ձեր աստվածասեր սիրտը ամոթ բերել Սատանայի վրա։ Եվ ձեր մարդասեր սրտի որքա՞ն մասն եք հեռացրել։ Արդյո՞ք այն փոխարինվել է Աստծու հանդեպ սիրով։ Արդյո՞ք իսկապես հանդուրժում եք ամեն ինչ՝ Աստծուն սիրելու համար։ Մի պահ մտածեք Պետրոսի մասին, որն ապրել է անցյալ ժամանակներում, իսկ հետո նայեք ինքներդ ձեզ, որ այսօրվանից եք. իսկապես մեծ անհամապատասխանություն կա. դուք պիտանի չեք Աստծու առջև կանգնելու համար։ Ձեր ներսում ավելի շատ սեր կա Աստծո՞ւ հանդեպ, թե՞ ավելի շատ սեր՝ դևի հանդեպ։ Դրանք պետք է համապատասխանաբար դրվեն կշեռքի ձախ և աջ նժարներին, որպեսզի երևա, թե որն է ավելի բարձր. իրականում որքա՞ն սեր կա Աստծու հանդեպ ձեր ներսում։ Արդյո՞ք պիտանի եք Աստծու առջև մեռնելու համար։ Պատճառը, որ Հիսուսը կարողացավ կանգնել խաչի վրա, այն էր, որ երկրի վրա Նրա փորձառությունները բավարար էին Սատանայի վրա ամոթ բերելու համար, և միայն այդ պատճառով Հայր Աստված համարձակորեն թույլ տվեց Նրան ավարտել գործի այդ փուլը. դա Նրա կրած դժվարությունների և Նրա աստվածասեր սրտի պատճառով էր։ Բայց դուք այդքան որակավորված չեք։ Ուստի պետք է շարունակեք փորձառաբար ապրել՝ հասնելով նրան, որ ձեր սրտում ունենաք Աստծուն և ուրիշ ոչինչ. կարո՞ղ եք արդյոք իրագործել սա։ Սրանից կարելի է տեսնել, թե որքան ատելություն ունես Աստծու հանդեպ և որքան սեր ունես Աստծու հանդեպ։ Բանն այն չէ, որ Աստված չափազանց պահանջկոտ է մարդու հանդեպ, այլ, որ մարդը քրտնաջան չի աշխատում։ Մի՞թե սա չէ իրավիճակի իրականությունը։ Եթե ոչ, որքա՞ն սիրելի բան ես հայտնաբերել Աստծու մեջ և որքա՞ն ատելի բան ես գտել ինքդ քո մեջ։ Դու պետք է լրջորեն խորհես այս բաների շուրջ։ Արդարացի է ասել, որ երկնքի տակ միայն քչերն են սիրում Աստծուն, բայց կարո՞ղ ես լինել ռահվիրա, որը գերազանցում է համաշխարհային ռեկորդները՝ Աստծուն սիրելու համար։ Աստված ոչինչ չի պահանջում մարդուց։ Մի՞թե մարդը չի կարող գոնե այս մի փոքր հարգանքը ցուցաբերել Աստծուն։ Նույնիսկ սրա՞ն է անկարող հասնելու։ Էլ ի՞նչ կա ասելու։

Այս բոլոր խոսքերի մեջ ոչ մեկն այնքան անմոռանալի չէ, որքան այսօրվանը։ Աստծու խոսքերը նախկինում մերկացնում էին մարդու վիճակները կամ բացահայտում երկնքի խորհուրդները, սակայն այժմյան այս արտահայտումը նման չէ անցյալի արտահայտումներին։ Այն չի ծաղրում կամ երգիծանքի ենթարկում, այլ միանգամայն անսպասելի մի բան է․ դա Աստված է, որ նստել և հանգիստ խոսում է մարդկանց հետ։ Ո՞րն է Նրա նպատակը։ Ի՞նչ ես տեսնում, երբ Աստված ասում է․ «Այսօր Ես նոր գործ եմ սկսել տիեզերքներից վեր՝ այնպես անելով, որ երկրի վրայի մարդիկ նոր սկիզբ ունենան, և պահանջելով նրանց բոլորին հեռանալ Իմ տնից։ Եվ քանի որ մարդիկ միշտ սիրում են տրվել իրենց ցանկություններին, Ես խորհուրդ եմ տալիս նրանց մի փոքր ավելի շատ ինքնազսպում ցուցաբերել և միշտ չանհանգստացնել Իմ գործը»։ Եվ ի՞նչ է այս «նոր սկիզբը», որի մասին խոսում է Աստված։ Աստված ասել է նման խոսքեր նախկինում՝ խորհուրդ տալով մարդկանց հեռանալ, բայց ըստ Աստծու սկզբնական մտադրության՝ այդ խոսքերն օգտագործվել են մարդկանց հավատը փորձելու համար։ Ուստի այսօր, երբ խոսում է այլ հնչերանգով, անկե՞ղծ է Նա, թե կեղծ։ Նախկինում մարդիկ չէին ճանաչում այն փորձությունները, որոնց մասին խոսում էր Աստված։ Միայն ծառայություն մատուցողների գործի փուլի միջոցով էր, որ նրանց աչքերը տեսան, և նրանք անձամբ փորձառաբար ապրեցին Աստծու փորձությունները։ Այսպիսով՝ այդ ժամանակից ի վեր, շնորհիվ Պետրոսի հարյուրավոր փորձությունների օրինակի, մարդիկ հաճախ ընկել են մտածողության այն շեղման մեջ, թե «սա փորձություն է Աստծուց»։ Ավելին՝ Աստծու խոսքերում ասված բաներից շատ քչերն են մարդկանց բախվել որպես կոնկրետ փաստեր։ Որպես այդպիսին, մարդիկ ավելի ու ավելի խորն են ընկղմվել Աստծու փորձությունների վերաբերյալ կույր համոզմունքների մեջ, և ուստի Աստծու ասած բոլոր խոսքերում երբեք չեն հավատացել, որ սա Աստծու կողմից իրականացվող փաստերի գործն է․ փոխարենը՝ կարծել են, որ Աստված, էլ ուրիշ անելիք չունենալով, հատկապես խոսքեր է օգտագործում՝ մարդկանց փորձելու համար։ Հենց նման անհույս, բայց և կարծես հույս ներշնչող փորձությունների մեջ է, որ մարդիկ հետևել են, և ուստի այն բանից հետո, երբ Աստված ասաց՝ «բոլոր նրանք, ովքեր կմնան, ամենայն հավանականությամբ, աղետի կբախվեն», մարդիկ, միևնույն է, ուշադիր հետևել են և հեռանալու մտադրություն չեն ունեցել։ Մարդիկ հետևել են նման պատրանքների մեջ, և նրանցից ոչ մեկը չի հանդգնել վստահ լինելու, որ հույս չկա․ սա Աստծու հաղթանակի ապացույցի մի մասն է։ Աստծու տեսանկյունը ցույց է տալիս, որ Նա հմտորեն բանեցնում է բոլոր բաները՝ Իրեն ծառայություն մատուցելու համար, և որ, օգտագործելով մարդկային այս պատրանքը, Աստված դրդում է նրանց չլքել Իրեն՝ անկախ ժամանակից կամ վայրից։ Ուստի այս փուլի ընթացքում մարդկանց անկատար դրդապատճառների միջոցով է, որ Աստված այնպես է անում՝ վկայության մի փուլ կրեն Իր համար, և սրանում է Աստծու խոսքերի խորին իմաստը․ «Ձեռք եմ բերել մարդկանց մի մասին»։ Սատանան օգտագործում է մարդու դրդապատճառները՝ խաթարումներ առաջացնելու համար, մինչդեռ Աստված օգտվում է մարդու դրդապատճառներից՝ ծառայություն մատուցելու համար․ սա է Աստծու խոսքերի ճշմարիտ իմաստը, որ «մարդիկ երևակայում են, թե կարող են խորամանկությամբ սողոսկել ներս, բայց երբ Ինձ են հանձնում իրենց կեղծ մուտքի անցագրերը, Ես տեղնուտեղը նետում եմ դրանք կրակի անդունդը, և բոցերի մեջ տեսնելով իրենց իսկ «սրտի արյունը»՝ նրանք հուսահատվում են»։ Աստված հմտորեն բանեցնում է բոլոր բաները՝ Իրեն ծառայություն մատուցելու համար, և ուստի չի շրջանցում մարդու զանազան կարծիքները, այլ խիզախորեն ասում է մարդկանց հեռանալ․ սա է Աստծու գործի հրաշալիությունն ու իմաստությունը՝ մեկտեղելով անկեղծ խոսքերն ու մեթոդը, մարդկանց թողնելով շշմած և շփոթահար։ Սրանից կարելի է տեսնել, որ Աստված իսկապես պահանջում է մարդկանց հեռանալ Իր տնից, որ սա ինչ-որ յուրատեսակ փորձություն չէ, և Աստված օգտվում է այս առիթից՝ ասելու․ «Սակայն Ես նաև ասում եմ մարդկանց, որ երբ չկարողանան օրհնություններ ձեռք բերել, ոչ ոք չպետք է բողոքի Ինձնից»։ Աստծու խոսքերը ճշմարտության և կեղծիքի խառնուրդ են, և ոչ ոք չի կարող թափանցել դրանց մեջ, սակայն Աստված օգտագործում է այս հնարավորությունը՝ մարդկանց կայունացնելու, հեռանալու նրանց ցանկությունից զրկելու համար։ Ուստի, եթե մի օր անիծվեն, նախապես զգուշացված կլինեն Աստծու խոսքերով, ճիշտ ինչպես մարդիկ են ասում, որ «այն խոսքերը, որոնք հաճելի չեն ականջին, լավ խոսքերն են»։ Այսօր մարդիկ սիրում են Աստծուն կատարյալ անկեղծությամբ, և ուստի խոսքերով, որոնց մասին չէին կարող ասել՝ անկեղծ են, թե կեղծ, նվաճվեցին և սկսեցին սիրել Աստծուն, ինչի պատճառով Աստված ասաց․ «Ես արդեն իրագործել եմ Իմ մեծ նախաձեռնությունը»։ Երբ Աստված ասում է՝ «Հուսով եմ՝ կգտնեն վերապրելու իրենց սեփական ուղին։ Ես անզոր եմ սրանում», սա է Աստծու՝այս բոլոր խոսքերի արտահայտման իրականությունը, սակայն մարդիկ այդպես չեն մտածում․ փոխարենը՝ նրանք միշտ հետևել են՝ առանց նվազագույն ուշադրություն դարձնելու Աստծու խոսքերին։ Որպես այդպիսին, երբ Աստված ասում է՝ «Ապագայում մեր միջև այլևս ոչ մի խոսք չի լինի, այլևս խոսելու ոչինչ չենք ունենա և չենք խառնվի միմյանց գործերին, այլ յուրաքանչյուրս կգնա իր իսկ ճանապարհով», այս խոսքերն իրականություն են և ամենևին արատավորված չեն։ Ինչ էլ մարդիկ մտածեն, այսպիսին է Աստծու «անողջամտությունը»։ Աստված արդեն կրել է վկայության այս փուլը Սատանայի առաջ, և Աստված ասաց, որ այնպես կանի՝ բոլոր մարդիկ չլքեն Իրեն՝ անկախ ժամանակից կամ վայրից, և ուստի գործի այս փուլն ավարտվել է։ Աստված ուշադրություն չի դարձնում, ինչ բողոք էլ մարդիկ բարձրաձայնեն, սակայն Աստված նախապես խոսել է, և ուստի մարդիկ մնում են անօգնական՝ ստիպված կուլ տալով իրենց զայրույթը և լեզուներն իրենց քաշելով։ Աստծու և Սատանայի միջև ճակատամարտը լիովին հիմնված է մարդու վրա։ Մարդիկ ինքնուրույնություն չունեն, տեղը տեղին խամաճիկներ են, մինչդեռ Աստված և Սատանան նրանք են, ովքեր կուլիսների հետևից քաշում են թելերը։ Երբ Աստված օգտագործում է մարդկանց՝ Իր համար վկայություն կրելու, անում է այն ամենը, ինչ մտքով անցնում է, հնարավոր ամեն ինչ, որպեսզի օգտագործի մարդկանց՝ Իրեն ծառայություն մատուցելու համար՝ պատճառ դառնալով, որ մարդիկ մանիպուլացվեն Սատանայի կողմից և ավելին՝ ուղղորդվեն Աստծու կողմից։ Եվ երբ վկայությունը, որն Աստված ցանկանում է՝ կրվի, ավարտված է լինում, Նա մարդկանց մի կողմ է նետում և թողնում, որ տառապեն՝ միաժամանակ ձևացնելով, թե ոչ մի կապ չունի նրանց հետ։ Երբ կրկին ցանկանում է օգտագործել մարդկանց, ևս մեկ անգամ վերցնում է նրանց և օգտագործում, ու մարդիկ նվազագույն գիտակցությունն անգամ չունեն դրա մասին։ Պարզապես նման են եզան կամ ձիու, որն օգտագործվում է այնպես, ինչպես իր տերն է կամենում, և նրանցից ոչ մեկը չունի որևէ անձնական ինքնուրույնություն։ Սա կարող է մի փոքր տխուր հնչել, բայց անկախ նրանից՝ մարդիկ ունեն որևէ ինքնուրույնություն, թե ոչ, Աստծուն ծառայություն մատուցելը պատիվ է, ոչ թե մի բան, որի համար պետք է վշտանալ։ Կարծես թե Աստված պետք է հենց այսպես վարվի։ Մի՞թե Ամենակարողի կարիքը բավարարել կարողանալը հպարտանալու բան չէ։ Այսպիսով՝ ի՞նչ ես մտածում։ Երբևէ վճռե՞լ ես ծառայություն մատուցել Աստծուն։ Մի՞թե դեռ ցանկանում ես մի փոքր իշխանություն բանեցնել քո սեփական ազատության որոնման մեջ։

Ինչ էլ որ լինի, այն ամենը, ինչ Աստված անում է, լավ է և ընդօրինակման արժանի, և մարդն ու Աստված ի վերջո տարբեր են։ Ելնելով սրանից՝ պետք է սիրես Աստծուն մարդկային սրտով՝ անկախ նրանից՝ Աստված որևէ ուշադրություն դարձնում է քո սիրուն, թե ոչ։ Աստծու խոսքերը ցույց են տալիս, որ նաև մեծ տխրություն կա Աստծու սրտում։ Միայն Աստծու խոսքերի պատճառով է, որ մարդիկ զտվում են։ Սակայն այս գործն ի վերջո տեղի ունեցավ երեկ, ուստի հատկապես ի՞նչ է անելու Աստված հաջորդիվ։ Սա գաղտնիք է մնում մինչ օրս, և ուստի մարդիկ ունակ չեն հասկանալու կամ ըմբռնելու այն և կարող են միայն ձայնակցել այն երաժշտությանը, ինչ էլ որ Աստված նվագի։ Այսուհանդերձ, այն ամենը, ինչ Աստված ասում է, իրական է, և այդ ամենն իրականանում է․ սա անկասկած է։


Երրորդ մաս.

Քրիստոսի խոսքերը՝ եկեղեցիներում շրջելիս

(1992 թ․-ի հունիսից 2010 թ.-ի մարտի 23-ը)


Ներածություն

Աստծու խոսքերի այս բաժինը բովանդակում է ընդհանուր չորս մաս, որոնք բոլորը Քրիստոսն արտահայտել է 1992 թվականի հունիսից մինչև 2010 թվականի մարտի 23-ն ընկած ժամանակահատվածում։ Մեծ մասը հիմնված է Քրիստոսի քարոզների և հաղորդակցությունների ձայնագրությունների վրա, երբ Նա շրջում էր եկեղեցիներում։ Դրանք որևէ կերպ չեն զտվել կամ գեղազարդվել, ոչ էլ հետագայում փոփոխվել են Քրիստոսի կողմից։ Մնացած մասերն անձամբ Քրիստոսն է գրել։ (Երբ Քրիստոսը գրում է, Նա դա անում է մեկ շնչով՝ մտածելու կամ որևէ խմբագրում կատարելու համար դադար չտալով, և Նրա խոսքերն ամբողջությամբ Սուրբ Հոգու արտահայտությունն են․ սա կասկածից վեր է)։ Այս երկու տեսակի արտահայտումներն առանձնացնելու փոխարեն՝ մենք դրանք ներկայացրել ենք միասին՝ օգտագործելով այն բնօրինակ հաջորդականությունը, որով դրանք արտահայտվել են։ Այսպիսով՝ Նրա արտահայտումների ամբողջությունից մենք կարող ենք տեսնել Աստծու գործի քայլերը և հասկանալ, թե ինչպես է Նա գործում յուրաքանչյուր փուլի ընթացքում, ինչն է՛լ ավելի օգտակար է Աստծու գործի քայլերի և իմաստության վերաբերյալ մարդկանց գիտելիքի համար։

«Քրիստոսի խոսքերը՝ եկեղեցիներում շրջելիս I»-ի առաջին ութ գլուխները, որոնք հավաքականորեն կոչվում են «Ուղին», Քրիստոսի ասած խոսքերի մի փոքր մասն են, երբ Նա կանգնած էր մարդու հետ հավասար դիրքում։ Չնայած իրենց ակնհայտ պարզությանը՝ դրանք պռնկեպռունկ լիքն են մարդկության հանդեպ Աստծու սիրով և հասկացողությամբ։ Սրանից առաջ Աստված խոսում էր երրորդ երկնքի տեսանկյունից, ինչը մեծ հեռավորություն էր ստեղծում Նրա և մարդու միջև ու վախեցնում մարդկանց Աստծուն մոտենալուց, առավել ևս՝ Նրան խնդրելուց, որ ապահովի իրենց կյանքը։ Ուստի «Ուղին» բաժնում Աստված խոսեց մարդու հետ որպես հավասարի և մատնացույց արեց ուղու ուղղությունը՝ դրանով իսկ հետ բերելով մարդու հարաբերությունն Աստծու հետ իր սկզբնական վիճակին․ մարդիկ այլևս չէին կասկածում, թե արդյոք Աստված դեռևս խոսելու եղանակ է կիրառում, և մահվան փորձության սարսափն այլևս չէր հալածում նրանց։ Աստված երրորդ երկնքից իջավ երկիր, մարդիկ կրակի և ծծմբի լճից եկան Աստծու գահի առաջ, նրանք ազատվեցին «ծառայություն մատուցողներ» կոչման ուրվականից և նորածին հորթերի պես պաշտոնապես ընդունեցին Աստծու խոսքերի մկրտությունը։ Միայն այդ ժամանակ Աստված կարողացավ մտերմորեն խոսել նրանց հետ և ավելի շատ անել նրանց կյանքով ապահովելու գործը։ Աստծու՝ որպես մարդ Իրեն խոնարհեցնելու նպատակն այն էր, որ ավելի մոտենա մարդկանց՝ կրճատելով նրանց և Իր միջև եղած հեռավորությունը, թույլ տալով Իրեն շահել մարդկանց ճանաչումն ու վստահությունը և մարդկանց մեջ ներշնչելով կյանքին ձգտելու և Աստծուն հետևելու հավատ։ Վերոնշյալներից ելնելով՝ «Ուղին» բաժնի ութ գլուխներն այն բանալիներն են, որոնցով Աստված բացում է մարդկանց սրտերի դռները, և դրանք շաքարապատ դեղահաբեր են, որոնք Նա տալիս է մարդուն։ Միայն Աստծու այսպես անելու շնորհիվ են մարդիկ ի վիճակի համակ ուշադրություն դարձնելու Աստծու բազմակի ուսուցումներին և նկատողություններին։ Կարելի է ասել, որ միայն սրանից հետո Աստված պաշտոնապես սկսեց կյանքն ապահովելու և ճշմարտությունն արտահայտելու գործն աշխատանքի այժմյան փուլում, և ապա Նա շարունակեց խոսել՝ «Ի՞նչ տեսակետ պետք է ունենան հավատացյալները» և « Աստծու գործի քայլերի մասին»․․․ Մի՞թե նման մեթոդը ցույց չի տալիս Աստծու իմաստությունը և Նրա մանրակրկիտ մտադրությունները։ Սա Քրիստոսի՝ կյանքի ապահովման հենց սկիզբն է, ուստի ճշմարտությունները մի փոքր ավելի մակերեսային են, քան հաջորդ բաժիններում։ Սրա հիմքում ընկած սկզբունքը շատ պարզ է․ Աստված գործում է մարդկության կարիքների համաձայն, և Նա կուրորեն չի գործում կամ խոսում․ միայն Աստված է լիովին հասկանում մարդկության կարիքները, և ոչ ոք ավելի մեծ սեր և հասկացողություն չունի մարդու հանդեպ։

«Գործ և մուտք» բաժնի առաջինից տասներորդ արտահայտումներում Աստծու խոսքերը մտնում են նոր փուլ։ Որպես արդյունք՝ այս արտահայտումները տեղադրված են սկզբում։ Հետագայում լույս տեսավ«Քրիստոսի խոսքերը՝ եկեղեցիներում շրջելիս II»-ը։ Այս փուլի ընթացքում Աստված ավելի մանրամասն պահանջներ դրեց Իր հետևորդների առջև, պահանջներ, որոնք ներառում էին գիտելիք այն մասին, թե մարդիկ ինչպես պետք է ապրեն, ինչ է պահանջվում նրանց որակից և այլն։ Քանի որ այս մարդիկ վճռական էին հետևելու Աստծուն և այլևս ոչ մի կասկած չունեին Աստծու ինքնության և էության վերաբերյալ, Աստված նաև պաշտոնապես սկսեց վերաբերվել նրանց որպես Իր իսկ ընտանիքի անդամների՝ հաղորդակցվելով Աստծու գործի իրական պատմությամբ՝ արարչագործության ժամանակներից մինչև այսօր, բացահայտելով Աստվածաշնչի տակ թաքնված ճշմարտությունը և նրանց հասկանացնել տալով Աստծու մարմնացման ճշմարիտ նշանակությունը։ Աստծու արտահայտումներն այս բաժնում մարդկանց տվեցին Աստծու էության և Նրա գործի էության ավելի մեծ հասկացողություն և ավելի ունակ դարձրին նրանց գնահատելու, որ այն, ինչ իրենք ստացել են Աստծու փրկությունից, գերազանցել է այն, ինչ ստացել էին մարգարեներն ու առաքյալներն անցյալ սերունդների ընթացքում։ Աստծու խոսքերի ամեն մի տողից կարող ես գնահատել Նրա իմաստության յուրաքանչյուր նշույլը, ինչպես նաև Նրա բարեխիղճ սերն ու մտահոգությունը մարդու հանդեպ։ Ի լրումն այդ խոսքերն արտահայտելուն՝ Աստված հրապարակավ, մեկ առ մեկ բացահայտեց մարդու նախկին պատկերացումներն ու մոլորությունները և այն բաները, որ մարդիկ նախկինում երբեք չէին երևակայել՝ հասնելով անգամ այնքան հեռու, որ բացահայտեց այն ուղին, որով մարդիկ պետք է քայլեին ապագայում։ Սա, թերևս, հե՛նց այն նեղ «սերն» է, որը մարդն ունակ է փորձառաբար ապրելու։ Ի վերջո Աստված մարդկանց տվել էր այն ամենը, ինչի կարիքն ունեին, և տվել էր նրանց այն, ինչ խնդրել էին՝ առանց որևէ բան թաքցնելու կամ փոխարենը որևէ բան պահանջելու։

Այս բաժնի հատուկ գլուխները վերաբերում են Աստվածաշնչի վերաբերյալ Աստծու բացատրություններին։ Աստվածաշունչը մարդկության պատմության մի մասն է եղել մի քանի հազարամյակ։ Ավելին՝ մարդիկ Աստծու պես են վերաբերվում դրան, այն աստիճանի, որ վերջին օրերին այն օգտագործում են Աստծու տեղը գրավելու համար, ինչից Աստված խորապես զզվում է։ Ուստի Աստված պարտավորված զգաց Իր ազատ ժամանակ պարզաբանել Աստվածաշնչի տակ թաքնված իրական պատմությունը և Աստվածաշնչի ծագումը․ եթե Նա չաներ դա, Աստվածաշունչը կշարունակեր զբաղեցնել Աստծու տեղը մարդկանց սրտերում, և մարդիկ կօգտագործեին Աստվածաշնչի խոսքերը՝ Աստծու գործերը չափելու և դատապարտելու համար։ Բացատրելով Աստվածաշնչի էությունը, կառուցվածքը և թերությունները՝ Աստված ամենևին չէր ժխտում Աստվածաշնչի գոյությունը, ոչ էլ դատապարտում էր այն․ ավելի շուտ, Նա տալիս էր պատշաճ, տեղին բացատրություն՝ վերականգնելու Աստվածաշնչի սկզբնական պատկերը, անդրադառնալու այն թյուր հասկացողություններին, որ մարդիկ ունեին Աստվածաշնչի նկատմամբ, և բոլորին տալու Աստվածաշնչի ճիշտ գաղափարը, որպեսզի նրանք այլևս չպաշտեին Աստվածաշունչը և այլևս չմոլորվեին, այսինքն՝ որպեսզի նրանք այլևս չշփոթեին Աստվածաշնչի հանդեպ իրենց կույր հավատն Աստծու հանդեպ հավատի և Աստծուն պաշտելու հետ՝ վախենալով անգամ առերեսվել դրա ճշմարիտ նախապատմությանն ու թերություններին։ Երբ մարդիկ ունենան Աստվածաշնչի անխառն հասկացողություն, նրանք ի վիճակի կլինեն առանց խղճի խայթի ազատվելու դրանից և խիզախորեն ընդունելու Աստծու նոր խոսքերը։ Սա է Աստծու նպատակն այս մի քանի գլուխներում։ Ճշմարտությունը, որն Աստված ցանկանում է ասել մարդկանց այստեղ, այն է, որ ոչ մի տեսություն կամ փաստ չի կարող փոխարինել Աստծու ներկայիս գործը և խոսքերը, և որ ոչինչ չի կարող գործել Աստծու փոխարեն։ Եթե մարդիկ չկարողանան փախչել Աստվածաշնչի ծուղակից, նրանք երբեք ի վիճակի չեն լինի գալու Աստծու առաջ։ Եթե նրանք ցանկանում են գալ Աստծու առաջ, նախ, պետք է մաքրեն իրենց սրտերը ցանկացած բանից, որը կարող է փոխարինել Նրան․ այդ ժամանակ նրանք գոհացուցիչ կլինեն Աստծու համար։ Թեև Աստված այստեղ միայն բացատրում է Աստվածաշունչը, մի՛ մոռացեք, որ կան շատ այլ թյուր բաներ, որոնք մարդիկ անկեղծորեն պաշտում են՝ Աստվածաշնչից բացի․ միակ բաները, որոնք նրանք չեն պաշտում, այն են, որոնք ճշմարտապես գալիս են Աստծուց։ Աստված պարզապես օգտագործում է Աստվածաշունչը որպես օրինակ՝ հիշեցնելու մարդկանց, որ չգնան սխալ ուղով և կրկին ծայրահեղությունների մեջ չընկնեն ու շփոթության զոհ չդառնան, մինչ հավատում են Աստծուն և ընդունում Նրա խոսքերը։

Խոսքերը, որոնցով Աստված ապահովում է մարդուն, մակերեսայինից անցնում են խորքայինի, և հետևաբար այն ամենը, ինչ Նա խոսում է, շարունակում է առաջ ընթանալ մարդկանց արտաքին վարքագծից ու գործողություններից դեպի նրանց ապականված խառնվածքը, որտեղից Աստված Իր լեզվական նիզակն ուղղում է մարդկանց հոգիների ամենախոր մասին՝ նրանց բուն էությանը։ Այն ժամանակահատվածում, երբ արտահայտվեց «Քրիստոսի խոսքերը՝ եկեղեցիներում շրջելիս III»-ը, Աստծու արտահայտումները շեշտում են մարդու էությունը և ինքնությունը, և թե ինչ է նշանակում իսկական մարդ լինելը՝ մարդկանց կյանքի մուտքի վերաբերյալ այս ամենախոր ճշմարտությունները և էական հարցերը։ Իհարկե, վերհիշելով այն ճշմարտությունները, որոնցով Աստված ապահովում է մարդուն «Քրիստոսի խոսքերը՝ եկեղեցիներում շրջելիս I»-ում, «Քրիստոսի խոսքերը՝ եկեղեցիներում շրջելիս III»-ի բովանդակությունը համեմատելիսանհավանականորեն խորն է։ Այս բաժնի խոսքերը շոշափում են մարդկանց ապագա ուղին և այն, թե ինչպես կարող են կատարյալ դարձվել. դրանք նաև շոշափում են մարդկության ապագա նշանակության վայրը, և թե ինչպես Աստված ու մարդը միասին կմտնեն հանգստի մեջ։ (Կարելի է ասել, որ մինչ օրս այն խոսքերից, որոնք Աստված արտահայտել է մարդկանց իրենց բուն էության, առաքելության և նշանակության վայրի վերաբերյալ, սրանք ամենահեշտն են հասկանալու համար)։ Աստված հույս ունի, որ այս խոսքերն ընթերցող մարդիկ նրանք են, ովքեր անջատել են իրենց մարդկային պատկերացումներից և երևակայություններից, ովքեր ունակ են իրենց սրտերի խորքում Աստծու յուրաքանչյուր խոսքի զուտ հասկացողության։ Ավելին՝ Նա հույս ունի, որ բոլոր նրանք, ովքեր կարդում են այս խոսքերը, կարող են ընդունել Իր խոսքերը որպես ճշմարտություն, ճանապարհ և կյանք, և որ նրանք ձևական չեն Իր հետ, առավել ևս՝ չեն շողոքորթում Իրեն։ Եթե մարդիկ կարդան այս խոսքերն Աստծուն քննելու կամ զննելու վերաբերմունքով, ապա այս արտահայտումները նրանց համար փակ գրքի պես կլինեն։ Միայն նրանք, ովքեր ձգտում են ճշմարտությանը, ովքեր վճռական են հետևելու Աստծուն, և ովքեր Նրա հանդեպ կասկածի նշույլ անգամ չունեն, որակավորված են ընդունելու այս խոսքերը։

«Քրիստոսի խոսքերը՝ եկեղեցիներում շրջելիս IV»-ը աստվածային արտահայտման մեկ այլ դաս է, որը հաջորդում է «Աստծու խոսքերը՝ ողջ տիեզերքին» բաժնին։ Այս բաժինը ներառում է Աստծու հորդորները, ուսուցումները և մերկացումները՝ ուղղված քրիստոնեական հարանվանությունների մարդկանց, ինչպիսիք են՝ «Մինչև դու տեսնես Հիսուսի հոգևոր մարմինը, Աստված նորովի ստեղծած կլինի երկինքն ու երկիրը», «Նրանք, ովքեր անհամատեղելի են Քրիստոսի հետ, անշուշտ, Աստծու հակառակորդներն են»։ Այն նաև ներառում է Աստծու՝ մարդկության համար առավել հատուկ պահանջները, ինչպիսիք են՝ «Բավարար բարի գործեր պատրաստիր քո նշանակության վայրի համար», «Երեք նախազգուշացում», «Հանցանքները մարդուն կտանեն դժոխք»։ Ընդգրկված են բազմաթիվ կողմեր, ինչպիսիք են բոլոր տեսակի մարդկանց մերկացումներն ու դատաստանները և խոսքերն այն մասին, թե ինչպես ճանաչել Աստծուն։ Կարելի է ասել, որ այս բաժինը մարդկության նկատմամբ Աստծու դատաստանի կորիզն է։ Աստծու արտահայտումների այս բաժնի ամենաանմոռանալի մասն այն է, որ երբ Աստված ուր որ է իջեցնելու էր Իր գործի վարագույրները, Նա մերկացրեց այն, ինչ մարդկանց ուղնուծուծի մեջ է՝ դավաճանությունը։ Նրա նպատակն այն է, որ մարդիկ ամենավերջում իմանան հետևյալ փաստը և դաջեն այն իրենց սրտերի ամենախորքերում․ կարևոր չէ՝ որքան ժամանակ ես եղել Աստծու հետևորդ․ քո բնությունը դեռևս Աստծուն դավաճանելն է։ Այլ կերպ ասած՝ Աստծուն դավաճանելը մարդու բնությունն է, որովհետև մարդիկ բացարձակ հասունություն չունեն իրենց կյանքում, այլ միայն հարաբերական փոփոխություններ՝ իրենց խառնվածքներում։ Թեև այս երկու գլուխները՝ «Դավաճանություն (1)» և «Դավաճանություն (2)», հարված են հասցնում մարդկանց, դրանք իսկապես Աստծու ամենաբարեհաճ և բարեսիրտ նախազգուշացումներն են մարդկանց։ Առնվազն, երբ մարդիկ ինքնագոհ և ինքնահավան են, այս երկու գլուխները կարդալուց հետո նրանց սեփական չար գործերը կզսպվեն, և նրանք կհանդարտվեն։ Այս երկու գլուխների միջոցով Աստված ստիպում է մարդկանց մտապահել, որ ինչքան էլ հասուն լինի քո կյանքը, որքան էլ խորը լինեն փորձառություններդ, որքան էլ մեծ լինի հավատդ, անկախ նրանից՝ որտեղ ես ծնվել և ուր ես գնում, Աստծուն դավաճանելու քո բնությունը կպոռթկա ցանկացած պահի և ցանկացած վայրում։ Այն, ինչ Աստված ցանկանում է ասել ամեն մի մարդու, հետևյալն է․ Աստծուն դավաճանելը յուրաքանչյուր մարդու բնածին բնությունն է։ Իհարկե, Աստծու՝ այս երկու գլուխներն արտահայտելու նպատակը մարդկությանը դուրս թողնելու կամ դատապարտելու պատրվակներ գտնելը չէ, այլ մարդկանց ավելի իրազեկ դարձնելն է մարդու բնությանը, որպեսզի նրանք մշտապես կարողանան զգուշությամբ ապրել Աստծու առաջ՝ ստանալու Նրա ուղղորդումը, ինչը հետ կպահի նրանց Աստծու ներկայությունը կորցնելուց և անվերադարձ ուղու վրա ոտք դնելուց։ Այս երկու գլուխները ահազանգի կոճակ են բոլոր նրանց համար, ովքեր հետևում են Աստծուն։ Հուսով ենք՝ մարդիկ կհասկանան Աստծու մանրակրկիտ մտադրությունները. ի վերջո այս խոսքերը բոլորն անվիճելի փաստեր են, ուստի ի՞նչ կարիք ունի մարդը վիճելու, թե երբ և ինչպես են դրանք արտահայտվել Աստծու կողմից։ Եթե Աստված այս ամենը պահեր Իր մեջ և սպասեր, մինչև մարդիկ հավատային, որ Իրեն հարմար է արտաբերել դրանք, մի՞թե չափազանց ուշ չէր լինի։ Ե՞րբ կլիներ այդ ամենահարմար ժամանակը։

Այս չորս բաժիններում Աստված կիրառում է բազմաթիվ մեթոդներ և տեսանկյուններ։ Օրինակ՝ երբեմն Նա օգտագործում է հեգնանք, իսկ երբեմն գործածում է անմիջական ապահովման և ուսուցման մեթոդը․ երբեմն Նա օգտագործում է օրինակներ, իսկ երբեմն՝խիստ հանդիմանություններ։ Ընդհանուր առմամբ, կան ամեն տեսակի տարբեր մեթոդներ, որոնց նպատակն է բավարարել մարդկանց տարբեր վիճակներն ու ճաշակները։ Տեսանկյունը, որից Նա խոսում է, մշտապես փոխվում է Նրա արտահայտումների տարբեր մեթոդների և բովանդակության հետ։ Օրինակ՝ երբեմն Նա ասում է «Ես» կամ «Ինձ», այսինքն՝ խոսում է մարդկանց հետ Իր՝ Աստծու տեսանկյունից։ Երբեմն Նա խոսում է երրորդ դեմքով՝ ասելով, որ «Աստված» այս կամ այն է, և լինում են այլ ժամանակներ, երբ Նա խոսում է մարդկային էակի տեսանկյունից։ Անկախ նրանից՝ ինչ տեսանկյունից է Նա խոսում, Նրա էությունը չի փոխվում, քանզի անկախ նրանից՝ ինչպես է Նա խոսում, այն ամենը, ինչ Նա արտահայտում է, Իր՝ Աստծու էությունն է, ճշմարտությունը և այն, ինչի կարիքըմարդկությունն ունի։


Քրիստոսի խոսքերը՝ եկեղեցիներում շրջելիս I

(1992 թ․-ի հունիսից 1992 թ․-ի հոկտեմբեր)


Ուղին… (1)

Ոչ ոք իր կյանքի ընթացքում չգիտի, թե ինչպիսի անհաջողությունների է բախվելու, ոչ էլ թե ինչպիսի զտման է ենթարկվելու․ ոմանք՝ աշխատանքի մեջ, ոմանք՝ ապագայի հեռանկարներում, ոմանք՝ ընտանիքում, որտեղ ծնվել են, իսկ ոմանք՝ ամուսնության մեջ։ Բայց նրանց ու մեր միջև տարբերությունն այն է, որ այսօր մենք՝ մարդկանց այս խումբս, Աստծու խոսքերի մեջ լինելով ենք տառապում։ Այսինքն՝ որպես Աստծուն ծառայող մարդիկ, Նրան հավատալու ճանապարհին անհաջողությունների բախվելն այն կենսընթացն է, որի միջով անցնում են բոլոր հավատացյալները, և սա է այն ուղին, որով քայլում ենք բոլորս։ Հենց այս պահից սկսած է, որ պաշտոնապես սկսում ենք Աստծուն հավատալու մեր կենսընթացը, պաշտոնապես բացում ենք մարդկային կյանքի վարագույրն ու ոտք ենք դնում կյանքի ճիշտ ուղու վրա։ Այլ կերպ ասած՝ սա այն ժամանակն է, երբ ոտք ենք դնում ճիշտ ուղու վրա, որտեղ Աստված ու մարդն ապրում են կողք կողքի, այն ուղու վրա, որով քայլում են բնականոն մարդիկ։ Որպես մեկը, որը կանգնած է Աստծու առաջ և ծառայում է Նրան, մեկը, որը տաճարում քահանայի պատմուճան է հագնում ու կրում է Աստծու արժանապատվությունը, իշխանությունն ու մեծափառությունը, Ես, պարզ ասած, իմ դիրքորոշումն եմ հայտնում բոլոր մարդկանց. Աստծու փառավոր դեմքն ընդունում եմ որպես Իմ փառք, իսկ Նրա տնօրինման ծրագիրը՝ որպես առանցք։ Չեմ ձգտում հարյուրապատիկը ձեռք բերելուն գալիք աշխարհում, այլ միայն այս կյանքում Աստծու կամքին հետևելուն, որպեսզի Նա կարողանա վայելել Իր փառքի մի փոքրիկ մասն այս երկրի վրա՝ շնորհիվ այն չնչին ջանքերի, որ գործադրում եմ մսեղիում։ Սա է Իմ միակ ցանկությունը։ Իմ կարծիքով՝ սա է Իմ միակ հոգևոր սնունդը։ Կարծում եմ, որ սրանք պետք է լինեն մսեղիում ապրող և զգացմունքներով լի մարդու «վերջին խոսքերը»։ Սա է այն ուղին, որով անցնում եմ այսօր։ Կարծում եմ՝ Իմ այս տեսակետն Իմ վերջին խոսքերն են մսեղիում, և հուսով եմ, որ մարդիկ Իմ մասին պատկերացումներ կամ այլ մտքեր չեն ունենա։ Թեև Ես արել եմ ուժերիս ներած ամեն բան, դեռևս անկարող եմ եղել բավարարելու երկնքում գտնվող Աստծու մտադրությունները։ Ես անչափ վշտացած եմ։ Ինչո՞ւ է սա մսեղիի բուն էությունը։ Ուստի, միայն անցյալում Իմ արած բաների և Ինձ վրա Աստծու իրականացրած նվաճման գործի արդյունքում էր, որ ավելի խոր հասկացողություն ձեռք բերեցի մարդու բուն էության վերաբերյալ։ Միայն դրանից հետո Ինքս Ինձ համար սահմանեցի ամենատարրական պահանջվող չափանիշը՝ ձգտել միայն Աստծու կամքին հետևելուն, անել ուժերիս ներած ամեն բան ու խղճիս առաջ մաքուր լինել։ Ուշադրություն չեմ դարձնում նրան, թե Աստծուն մյուս ծառայողներն ինչ պահանջներ են դնում իրենց առջև։ Կարճ ասած՝ վճռել եմ հետևել Նրա կամքին։ Սա Իմ հայտարարությունն է՝ որպես Նրա արարածներից մեկի, որը ծառայում է Նրա առաջ, մեկի, որը փրկվել և սիրվել է Աստծու կողմից և որը կրել է Նրա հարվածները։ Սա այն մարդու հայտարարությունն է, որը հսկվել, պաշտպանվել, սիրվել ու մեծապես օգտագործվել է Աստծու կողմից։ Այսուհետ կշարունակեմ ընթանալ այս ուղով, մինչև ավարտեմ Աստծու կողմից Ինձ հանձնարարված կարևոր առաջադրանքը։ Բայց, Իմ կարծիքով, ճանապարհի ավարտը մոտ է, քանզի Նրա գործն ավարտվել է, և այն, ինչ մարդն ի վիճակի է անելու, այսօրվանից հեռու չի գնում։

Մայրցամաքային Չինաստանի մուտքը վերականգնման այս հոսքի մեջ աստիճանաբար ծնունդ է տվել տեղական եկեղեցիների, որոնք կենտրոնացած են Սուրբ Հոգու գործի շուրջ։ Աստված անդադար գործել է այս տեղական եկեղեցիներում, քանզի այս ժամանակաշրջանում ծնված եկեղեցիներն Աստծու առանցքն են դարձել անկում ապրած կայսերական ընտանիքում։ Անշուշտ, Աստված անչափ ուրախ էր նման ընտանիքում տեղական եկեղեցիներ հիմնելու համար. Նրա ուրախությունն աննկարագրելի էր։ Աստված մայրցամաքային Չինաստանում տեղական եկեղեցիներ հիմնելուց հետո այս բարի լուրն ուղարկեց աշխարհի տարբեր տեղական եկեղեցիների եղբայրներին ու քույրերին և շատ ոգևորված էր. սա գործի առաջին քայլն էր, որ Նա մտադիր էր կատարել մայրցամաքային Չինաստանում։ Կարելի է ասել, որ սա առաջին արարն էր։ Նա ասես կարողացավ սկսել Իր գործի առաջին քայլը դևերի մի ամրոցում, որն անառիկ է որևէ մարդու կամ բանի համար. մի՞թե սա Աստծու մեծ զորությունը չէ։ Պարզ է, որ այս գործի վերականգնման համար անթիվ եղբայրներ ու քույրեր են նահատակվել՝ մահանալով դևերի մարդասպան դանակի տակ։ Հիմա այս մասին խոսելն Ինձ մեծ ցավ ու զայրույթ է պատճառում, բայց տառապանքի օրերը վերջապես մեծամասամբ անցյալում են։ Այն, որ այսօր ի վիճակի եմ աշխատելու Աստծու համար, և այն, որ կարողացել եմ հասնել այնտեղ, որտեղ այսօր կամ, ամբողջովին Աստծու մեծ զորության շնորհիվ է։ Այս պահին Ես մեծ հիացմունք եմ տածում նրանց հանդեպ, ում Աստված ընտրել է նահատակության համար. նրանք կարողացան հետևել Աստծու կամքին ու զոհաբերել իրենց՝ հանուն Աստծու։ Անկեղծ ասած, եթե Աստծու շնորհն ու ողորմությունը չլինեին, վաղուց տապալված կլինեի տիղմի մեջ։ Փա՜ռք Աստծուն։ Ցանկանում եմ ողջ փառքն Աստծուն տալ, որպեսզի Նա կարողանա հանգստանալ։ Որոշ մարդիկ Ինձ հարցնում են․ «Քո դիրքի պատճառով չպետք է մահանաս։ Ինչո՞ւ ես ուրախանում, երբ Աստված խոսում է մահվան մասին»։ Ուղղակիորեն պատասխանելու փոխարեն պարզապես թեթևակի ժպտում եմ ու ասում․ «Սա է այն ուղին, որին պետք է ձգտեմ, որով պետք է վճռականորեն շարունակեմ ընթանալ»։ Մարդիկ շփոթվում են Իմ պատասխանից։ Նրանք կարող են միայն զարմանքով նայել Ինձ՝ մի փոքր կասկածելով Ինձ։ Սակայն հավատում եմ, որ քանզի սա այն ուղին է, որն ընտրել եմ, ինչպես նաև այն վճիռն է, որը կայացրել եմ Աստծու առաջ, ապա որքան էլ մեծ լինեն դժվարությունները, պետք է շարունակեմ ջանք գործադրել ու առաջ ընթանալ։ Սա, Իմ կարծիքով, այն խոստումն է, որը պետք է պահեն Աստծուն ծառայողներն ու չպետք է դույզն-ինչ դրժեն իրենց խոսքը։ Սա նաև մի կանոն է, սահմանված կարգ, որն առաջ է քաշվել վաղուց՝ Օրենքի դարաշրջանում, և որն Աստծուն հավատացող մարդը պետք է հասկանա։ Թեև Աստծու մասին շատ քիչ գիտելիք ունեմ, և այն, ինչ փաստացի փորձառաբար ապրել եմ, չնչին է, նույնիսկ հիշատակման արժանի չէ, այնպես որ խոսելու համար վեհ գաղափարներ չունեմ, ըստ Իմ փորձառության՝ Աստծու խոսքերին պետք է հնազանդվել, և չի կարելի չենթարկվել դրանց։ Անկեղծ ասած՝ Իմ սեփական գործնական փորձառությունները չնչին են, բայց քանզի Աստված վկայում է Ինձ, և մարդիկ միշտ կույր հավատ ունեն Իմ անձի հանդեպ, ի՞նչ կարող եմ անել։ Սակայն դեռ հուսով եմ, որ մարդիկ կշտկեն Աստծուն սիրելու վերաբերյալ իրենց տեսակետները։ Իմ անձը ոչինչ չարժե, քանզի Ես նույնպես ձգտում եմ Աստծուն հավատալու ճանապարհին, և այն ուղին, որով քայլում եմ, նույնպես ոչ այլ ինչ է, քան Աստծուն հավատալու ուղին։ Մարդը կարող է լավը լինել, բայց չպետք է լինի երկրպագության առարկա։ Նա կարող է միայն հետևելու օրինակ ծառայել։ Ինձ չի հետաքրքրում, թե ուրիշներն ինչ են անում, բայց հայտարարում եմ մարդկանց, որ Ես նույնպես փառաբանում եմ Աստծուն․ Հոգու փառքը մսեղիին չեմ տալիս։ Հուսով եմ, որ բոլորը կկարողանան հասկանալ Իմ զգացմունքներն այս հարցում։ Սա Իմ կողմից պատասխանատվությունից խուսափել չէ, սա պարզապես ողջ պատմությունն է։ Սա պետք է միանգամայն պարզ լինի, ուստի այս մասին այլևս չպետք է խոսվի։

Այսօր լուսավորում ստացա Աստծու առաջ։ Երկրի վրա Աստծու ողջ գործը փրկության գործն է։ Դրան ոչինչ խառնված չէ։ Որոշ մարդիկ գուցե այլ կերպ մտածեն, բայց Ես միշտ զգացել եմ, որ Սուրբ Հոգին կատարում է գործի միայն մեկ փուլ՝ փրկության գործը, և ոչ մի այլ գործ։ Սա պետք է պարզ լինի։ Մայրցամաքային Չինաստանում Սուրբ Հոգու գործը պարզ է դարձել միայն հիմա, երբ հասել ենք ներկայիս փուլին։ Եվ ինչո՞ւ է Աստված ցանկանում բացել բոլոր ուղիներն ու գործել մի այնպիսի վայրում, որտեղ վխտում են դևերը։ Սա ցույց է տալիս, որ ամենից առավել Աստված փրկության գործն է կատարում։ Ավելի ստույգ, դա գլխավորապես նվաճման գործն է։ Սկզբում հնչեց Հիսուսի անունը։ (Գուցե ոմանք փորձառաբար չեն ապրել դա, բայց ասում եմ, որ սա Սուրբ Հոգու գործի մի քայլ էր)։ Սա արվեց Շնորհքի դարաշրջանի Հիսուսից հեռանալու համար, ուստի մարդկանց մի մասը նախապես ընտրվեց, իսկ ավելի ուշ ավելի մանրակրկիտ ընտրություն արվեց։ Դրանից հետո մայրցամաքային Չինաստանում հնչեց «Ուիթնես Լիի» անունը, ինչը մայրցամաքային Չինաստանում Սուրբ Հոգու վերականգնման գործի երկրորդ մասն էր։ Սա գործի առաջին քայլն էր, որով Սուրբ Հոգին սկսեց ընտրել մարդկանց, ինչը նախ մարդկանց հավաքելն էր ու սպասելը, որ հովիվը հոգ տանի նրանց մասին. «Ուիթնես Լի» անունն օգտագործվեց՝ այդ ծառայությունը մատուցելու համար։ Աստված անձամբ կատարեց Իր գործը՝ վկայելով «Զորավորը» անվան մասին, իսկ դրանից առաջ այն նախապատրաստական փուլում էր։ Ուստի, սա ճիշտ կամ սխալ լինելու հարց չէ, և սա Աստծու ծրագրի գլխավոր խնդիրը չէ։ «Զորավորը» անվան մասին վկայելուց հետո Աստված պաշտոնապես սկսեց անձամբ կատարել Իր սեփական գործը, և դրանից հետո պաշտոնապես սկսվեցին Նրա գործերը՝ որպես Աստված մսեղիում։ «Զորավոր Տեր» անվան միջոցով Նա Իր վերահսկողության տակ առավ բոլոր նրանց, ովքեր անհնազանդ էին ու ըմբոստ։ Բոլոր մարդիկ սկսեցին մի փոքր մարդկային նմանություն ձեռք բերել, ճիշտ այնպես, ինչպես մարդիկ սկսում են մեծահասակների նմանվել, երբ դառնում են քսաներեք կամ քսանչորս տարեկան. այսինքն՝ մարդիկ նոր էին սկսել ունենալ բնականոն մարդու կյանք։ Ծառայություն մատուցողների փորձության միջոցով անցումն աստվածայնության մեջ կատարվող գործի փուլին բնականոն կերպով տեղի ունեցավ։ Կարելի է ասել, որ միայն գործի այս քայլն է Նրա այսքան շատ գործի առանցքը, և որ դա Նրա գործի մեջ առաջնային քայլ է։ Մարդիկ ճանաչում և ատում են իրենք իրենց։ Նրանք հասել են մի կետի, որտեղ ի վիճակի են անիծելու իրենց, ուրախ են զոհաբերելու իրենց սեփական կյանքը և ունեն Աստծու հաճելիության թույլ զգացում, որի հիման վրա սկսում են ճանաչել մարդկային կյանքի ճշմարիտ իմաստը՝ այդպիսով համապատասխանելով Աստծու մտադրություններին։ Մայրցամաքային Չինաստանում Աստծու գործը մոտենում է ավարտին։ Աստված մի քանի տարի Իր նախապատրաստություններն իրականացրեց այս կեղտոտ երկրում, սակայն նախկինում մարդիկ երբեք չէին հասել այն կետին, որին հասել են հիմա, ինչը նշանակում է, որ միայն այսօր է Աստված պաշտոնապես սկսում Իր գործը։ Կարիք չկա սա ավելի մանրամասնելու կամ պարզաբանելու։ Միանգամայն ճիշտ է ասել, որ այս գործն արվում է ուղղակիորեն աստվածայնության մեջ, բայց այն իրականացվում է մարդու միջոցով։ Ոչ ոք չի կարող հերքել սա։ Այն, որ Նրա գործն այս սանձարձակ երկրի մարդկանց մեջ կարողացավ հասնել այժմյան աստիճանին, ամբողջովին երկրի վրա Աստծու մեծ զորության շնորհիվ է։ Այս գործի պտուղը կարելի է տանել ցանկացած վայր՝ մարդկանց համոզելու համար։ Ոչ ոք չէր համարձակվի թեթևամտորեն դատողություն անել սրա վերաբերյալ ու հերքել այն։


Ուղին… (2)

Մեր եղբայրներն ու քույրերը գուցե արդեն մոտավոր պատկերացում ունեն մայրցամաքային Չինաստանում Աստծու գործի հաջորդականության, քայլերի ու եղանակների մասին, բայց միշտ կարծում եմ, որ լավագույնն այս բաներին անդրադառնալն է կամ ձեզ համար հակիրճ ամփոփելը։ Ես պարզապես կօգտագործեմ այս առիթը, որ ասեմ Իմ սրտում եղածը, և այս գործից դուրս այլ հարցերի մասին չեմ խոսի։ Հուսով եմ, որ եղբայրներն ու քույրերը կկարողանան հասկանալ Իմ հոգեվիճակը, ու նաև խոնարհաբար խնդրում եմ, որ բոլոր նրանք, ովքեր կարդում են Իմ խոսքերը, հասկանան ու ներեն Իմ փոքր հասակն ու կյանքի փորձառության Իմ մեծ պակասը։ Անկարող եմ գլուխս բարձր պահել Աստծու առաջ, բայց զգում եմ, որ սրանք լոկ օբյեկտիվ պատճառներ են։ Կարճ ասած՝ անկախ ամեն ինչից, ոչ մի մարդ, իրադարձություն կամ բան չի կարող խանգարել մեզ հաղորդակցվել Աստծու առաջ, և հուսով եմ, որ մեր եղբայրներն ու քույրերը կկարողանան միանալ Ինձ՝ Աստծու առաջ ավելի ջանասիրաբար աշխատելու համար։ Կցանկանայի հետևյալ աղոթքը մատուցել․ «Աստվա՛ծ, խնդրում եմ, ողորմի՛ր մեզ, որպեսզի Ես և Իմ եղբայրներն ու քույրերը կարողանանք միասին պայքարել մեր ընդհանուր ձգտումների իշխանության ներքո, հավատարիմ լինել Քեզ մինչև մահ ու երբեք չզղջալ»։ Այս խոսքերն Աստծու առաջ Իմ վճռականությունն են, բայց կարելի է նաև ասել, որ դրանք Իմ՝ որպես Աստծու կողմից օգտագործվող մսեղավոր մարդու, սեփական նշանաբանն են։ Հաղորդակցության ժամանակ Ես բազմիցս կիսվել եմ այս խոսքերով Ինձ հետ կողք կողքի քայլող եղբայրների ու քույրերի հետ և տվել եմ դրանք Իմ կողքին գտնվողներին՝ որպես պատգամ։ Չգիտեմ, թե ինչ են մարդիկ մտածում դրանց մասին, բայց, անկախ ամեն ինչից, հավատում եմ, որ այս խոսքերում առկա է ոչ միայն սուբյեկտիվ ջանքի, այլև ավելին՝ օբյեկտիվ տեսության կողմ։ Սրա պատճառով հնարավոր է, որ որոշ մարդիկ որոշակի կարծիքներ ունենան, ու լավ կլիներ, որ դու ընդունեիր այս խոսքերը որպես քո նշանաբան ու տեսնեիր, թե որքան մեծ է դառնում Աստծուն սիրելու քո եռանդը։ Որոշ մարդիկ այս խոսքերը կարդալիս որոշակի պատկերացում կկազմեն և կմտածեն. «Ինչպե՞ս կարող են նման սովորական, հասարակ խոսքերը մարդկանց մեծ եռանդ տալ՝ Աստծուն սիրելու մինչև մահ։ Եվ դրանք ոչ մի կապ չունեն մեր քննարկած «Ուղին» թեմայի հետ»։ Ընդունում եմ, որ այս խոսքերը գուցե առանձնապես գրավիչ չեն, բայց միշտ մտածել եմ, որ դրանք կարող են մարդկանց ճիշտ ուղու վրա կանգնեցնել և թույլ տալ նրանց անցնել բոլոր տեսակի փորձությունների միջով Աստծուն հավատալու ճանապարհին՝ առանց վհատվելու կամ հետ կանգնելու։ Ահա թե ինչու միշտ դրանց վերաբերվում եմ որպես Իմ նշանաբանի։ Հուսով եմ, որ մարդիկ նույնպես ուշադիր կմտածեն դրանց շուրջ։ Սակայն Իմ մտադրությունն այն չէ, որ ստիպեմ բոլորին ընդունել Իմ սեփական տեսակետները․ սա պարզապես առաջարկ է։ Անկախ նրանից, թե ուրիշ մարդիկ ինչ են մտածում Իմ մասին, կարծում եմ, Աստված հասկանում է մեզանից յուրաքանչյուրի մտքերի ու զգացմունքների շարժը։ Աստված մշտապես գործում է մեզանից յուրաքանչյուրի վրա, և Նրա գործն անխոնջ է։ Քանզի բոլորս ծնվել ենք մեծ կարմիր վիշապի երկրում, Նա այսպես է գործում մեր վրա։ Մեծ կարմիր վիշապի երկրում ծնվածներըի բախտը բերել է, որ ստանում են Սուրբ Հոգու այս գործը։ Որպես նրանցից մեկը՝ խորապես զգում եմ Աստծու հարազատությունը, հարգանքի արժանի լինելն ու հաճելիությունը։ Սա Աստծու խնամքն է մեր հանդեպ։ Այն, որ բանվոր դասակարգի նման հետամնաց, պահպանողական, ֆեոդալական, սնահավատ և այլասերված կայսրությունը կարող է Աստծուց նման գործ ստանալ, ցույց է տալիս, թե որքան օրհնված ենք մենք՝ վերջին դարաշրջանի մարդկանց այս խումբը։ Հավատում եմ, որ բոլոր այն եղբայրներն ու քույրերը, որոնց հոգևոր աչքերը բացվել են՝ տեսնելու այս գործը, արդյունքում ուրախության արցունքներ կթափեն։ Եվ մի՞թե այդ ժամանակ ուրախությունից պարելով չես արտահայտի քեզ Աստծու առաջ։ Մի՞թե քո սրտի երգը չես մատուցի Աստծուն։ Այդ ժամանակ մի՞թե Աստծուն քո վճռականության մասին մեծ հայտարարություն չես անի ու Նրա առաջ մեկ այլ ծրագիր չես կազմի։ Կարծում եմ, որ այս ամենն այն է, ինչ պետք է անեն Աստծուն հավատացող բնականոն մարդիկ։ Որպես մարդկային էակներ՝ կարծում եմ, որ մեզանից յուրաքանչյուրը պետք է ինչ-որ կերպ արտահայտվի Աստծու առաջ։ Սա այն է, ինչ պետք է անի զգացմունքներ ունեցող մարդը։ Մեզանից յուրաքանչյուրի որակին ու ծննդավայրին նայելը ցույց է տալիս, թե որքան նվաստացում է կրել Աստված՝ մեր մեջ գալու համար։ Գուցե մեր ներսում Աստծու մասին մի փոքր գիտելիք ունենք, բայց այն, ինչ գիտենք՝ որ Աստված այնքան մեծ է, այնքան գերագույն և այնքան պատվավոր, բավական է ընդգծելու համար, թե որքան մեծ է եղել Նրա տառապանքը մարդկության մեջ։ Սակայն Իմ այս խոսքերը դեռևս անորոշ են, և մարդիկ կարող են դրանց վերաբերվել լոկ որպես բառերի և վարդապետությունների, քանզի մեր մեջ գտնվող մարդիկ չափազանց թմրած են ու բթամիտ։ Հետևաբար, Իմ միակ ելքն այն է, որ ավելի շատ ջանք գործադրեմ՝ բացատրելու այս հարցը բոլոր այն եղբայրներին ու քույրերին, ովքեր կընդունեն այն, որպեսզի մեր հոգիները կարողանան փոխվել Աստծու Հոգու կողմից։ Թող Աստված բացի մեր հոգևոր աչքերը, որպեսզի կարողանանք տեսնել այն գինը, որն Աստված վճարել է, այն ջանքերը, որ Նա գործադրել է, և այն եռանդը, որ Նա ծախսել է մեզ համար։

Որպես մայրցամաքային Չինաստանում Աստծու Հոգին ընդունածներից մեկը՝ խորապես զգում եմ, թե որքան ցածր է մեր որակը։ (Հուսով եմ, որ մեր եղբայրներն ու քույրերը սրա պատճառով վատ չեն զգա․ սա է իրական վիճակը։) Իմ իրական կյանքում հստակ տեսել եմ, որ այն ամենը, ինչ մենք՝ մարդկանց այս խումբը, ունենք և կանք, այնքան հետամնաց է։ Խոշոր հարցերում դա այն է, թե ինչպես ենք մեզ պահում ու վարում գործերը, և Աստծու հետ մեր հարաբերությունն է, իսկ փոքր հարցերում՝ դա մեր յուրաքանչյուր գաղափարն ու միտքն է։ Սրանք բոլորն օբյեկտիվորեն գոյություն ունեցող բաներ են, և դրանք դժվար է քողարկել բառերով կամ բաների կեղծ արտաքինով։ Ուստի, երբ ասում եմ սա, մարդկանց մեծ մասը գլխով կանի, կընդունի դա և կհամոզվի դրանում, բացառությամբ նրանց, ում բանականությունը խաթարված է․ նման մարդիկ չեն ընդունի Իմ այս տեսակետները։ Գուցե չափազանց անքաղաքավարի եմ՝ կոպտորեն անվանելով այս մարդկանց իսկական գազաններ։ Դա այն պատճառով է, որ մեծ կարմիր վիշապի երկրում նրանք ամենաստորներից էլ ստորն են՝ խոզերի կամ շների պես։ Ոչ ոք ավելի ցածր որակ չունի։ Նրանք արժանի չեն Աստծու առաջ գալուն։ Գուցե Իմ խոսքերը չափազանց «հանդուգն» են։ Ներկայացնելով Աստծու Հոգին, Որը գործում է Իմ մեջ՝ անիծում եմ խոզի կամ շան պես այս տեսակ անմաքուր արարածին, և հուսով եմ, որ Իմ եղբայրներն ու քույրերը չեն թուլանա սրանից։ Հնարավոր է, որ մեր մեջ նման մարդիկ չկան, բայց անկախ նրանից, թե որն է ճշմարտությունը, կարծում եմ, որ նման մարդկանց հետ հենց այսպես է պետք վարվել։ Ի՞նչ ես կարծում։

Մեծ կարմիր վիշապի կայսրությունը գոյատևել է մի քանի հազար տարի և մշտապես այլասերված է եղել, և քանզի այն ամբողջ ընթացքում դիմակայել է Աստծուն, Աստված անիծեց այս երկիրը, ցասումով լցվեց դրա հանդեպ և ապա պատիժ ուղարկեց դրա վրա։ Աստծու կողմից անիծված լինելով՝ այս երկիրը մշտապես ենթարկվել է ռասայական խտրականության և մնում է հետամնացության մեջ։ Երկիրը, որտեղ ծնվել ենք, լի է ամեն տեսակի անմաքուր հոգիներով, ուստի այս հողում անմաքուր հոգիներն են վխտում ու տիրում, և արդյունքում նրանք, ովքեր ծնվում են այստեղ, պղծվում են նրանց կողմից։ Մարդկանց սովորույթները, ավանդույթները, գաղափարներն ու հասկացությունները հետամնաց են ու հնաոճ, ուստի նրանք Աստծու մասին ամեն տեսակի պատկերացումներ են կազմում, որոնցից մինչ օրս անկարող են եղել ազատվել։ Մասնավորապես՝ նրանք Աստծու առաջ մի կերպ են վարվում, իսկ Նրա թիկունքում՝ այլ կերպ, և Սատանային պաշտելը համարում են Աստծուն ծառայել, ինչը ցույց է տալիս, որ նրանք բոլորից հետամնաց են։ Աստված այնքան շատ գործ է կատարել մայրցամաքային Չինաստանում և այնքան շատ ասել Իր խոսքերը, բայց մարդիկ դեռևս լիովին թմրած են ու անտարբեր։ Նրանք դեռևս անում են այն գործը, որը նախկինում էին անում, ու բացարձակապես չեն հասկանում Աստծու խոսքերը։ Երբ Աստված հռչակեց, որ ապագա և հույս չկա, շոգ ամռան եկեղեցին անմիջապես ընկղմվեց ցուրտ ձմռան մեջ։ Մարդկանց իրական էությունը բացահայտվեց ցերեկվա լույսի ներքո, և նրանց նախկին հավատը, սերն ու ուժն անհետացան առանց հետքի։ Եվ այսօր նրանցից ոչ մեկը չի վերականգնել իր կենսունակությունը։ Նրանք իրենց խոսքերով ասում են, որ սիրում են Աստծուն, և թեև իրենց սրտերում չեն համարձակվում տրտնջալ, անկախ ամեն ինչից, նրանք պարզապես չունեն այդ սերը։ Ինչի՞ մասին է սա վկայում։ Կարծում եմ, որ մեր եղբայրներն ու քույրերը կընդունեն այս փաստը։ Թող Աստված լուսավորի մեզ, որպեսզի բոլորս կարողանանք ճանաչել Նրա հաճելիությունը, սիրել մեր Աստծուն մեր սրտերի խորքում և արտահայտել այն սերը, որ բոլորս ունենք Աստծու հանդեպ մեր տարբեր պաշտոններում. թող Աստված մեզ շնորհի հավերժական հաստատուն ու Նրան անկեղծ սիրող սրտեր. ահա սրա հույսն ունեմ։ Սա ասելով մի փոքր կարեկցանք եմ զգում Իմ եղբայրների ու քույրերի հանդեպ, ովքեր նույնպես ծնվել են այս կեղտի երկրում, և հետևաբար Իմ ներսում ատելություն է աճել մեծ կարմիր վիշապի հանդեպ։ Այն խոչընդոտում է մեր աստվածասեր սրտերին ու գայթակղում մեզ ագահորեն տենչալու մեր ապագայի հեռանկարները։ Այն հրապուրում է մեզ լինել բացասական, դիմակայել Աստծուն։ Հենց մեծ կարմիր վիշապն է մոլորեցրել մեզ, ապականել ու ավիրել մեզ մինչ հիմա՝ այն աստիճանի, որ անկարող ենք մեր սրտերով հատուցել Աստծու սերը, ու թեև մեր սրտերում եռանդ ունենք, չենք վերահսկում մեր սեփական գործողությունները ու բացարձակապես ուժ չունենք։ Բոլորս դրա զոհերն ենք։ Այս պատճառով ատում եմ այն Իմ ամբողջ հոգով ու անհամբեր սպասում եմ այն ոչնչացնելուն։ Սակայն, երբ նորից եմ մտածում, դա ապարդյուն կլիներ և միայն անհանգստություն կբերեր Աստծուն, ուստի վերադառնում եմ այս խոսքերին՝ Իմ սիրտը նպատակաուղղում եմ Նրա կամքին հետևելուն՝ Աստծուն սիրելուն։ Սա այն ուղին է, որով գնում եմ. սա այն ուղին է, որով Ես՝ արարածներից մեկս, պետք է քայլեմ։ Նաև այսպես պետք է անցկացնեմ Իմ կյանքը։ Սրանք Իմ սրտից բխող խոսքեր են։ Հուսով եմ, որ Իմ եղբայրներն ու քույրերը որոշակի քաջալերանք կստանան այս խոսքերը կարդալուց հետո, որպեսզի Իմ սիրտը կարողանա մի քիչ խաղաղություն գտնել։ Քանզի Իմ նպատակն Աստծու կամքին հետևելն է և այդպիսով կյանքով արտահայտել իմաստալից, լուսավոր ու փառահեղ կյանք։ Այդպես կկարողանամ մահանալ առանց զղջալու. միայն սա անելու դեպքում Իմ սրտում գոհունակություն ու հաճելի հանգստություն կզգամ։ Կցանկանայի՞ր անել դա։ Արդյո՞ք նման վճռականություն ունեցող մարդ ես։

Այն, որ Աստված ի վիճակի է գործել այսպես կոչված «Արևելյան Ասիայի հիվանդ մարդու» վրա, Նրա մեծ զորությունն է։ Դա Նրա խոնարհությունն ու թաքնվածությունն է։ Մի կողմ թողնելով մեր հանդեպ Նրա խիստ խոսքերը կամ հանդիմանությունը՝ մենք նաև պետք է մեր սրտերի խորքից գովաբանենք Նրան Իր խոնարհության համար և դրա համար սիրենք Նրան մինչև վերջ։ Մի քանի հազար տարի Սատանայի կողմից կապված մարդիկ շարունակել են ապրել նրա ազդեցության տակ ու չեն ազատվել դրանից։ Նրանք շարունակել են տանջանքով խարխափել ու պայքարել։ Անցյալում խունկ էին ծխում, խոնարհվում ու պաշտում էին Սատանային և ամուր կապված էին ընտանեկան ու աշխարհիկ կապանքներին, ինչպես նաև հասարակական շփումներին։ Նրանք անկարող էին ազատվել դրանցից։ «Մարդը մարդու համար գայլ է» հասարակության մեջ որտե՞ղ կարող է որևէ մեկն իմաստալից կյանք գտնել։ Այն, ինչ մարդիկ պատմում են, տառապանքի կյանք է, և բարեբախտաբար, Աստված փրկել է այս անմեղ մարդկանց՝ մեր կյանքը դնելով Իր խնամքի ու պաշտպանության տակ ու այն դարձնելով ուրախ ու անհոգ։ Մինչ օրս մենք շարունակել ենք ապրել Նրա շնորհի ներքո։ Մի՞թե սա Աստծու օրհնությունը չէ։ Էլ ի՞նչ երեսով կարող է որևէ մեկն Աստծուն շռայլ պահանջներ ներկայացնել։ Մի՞թե Նա մեզ այդքան քիչ բան է տվել։ Մի՞թե դեռ բավարարված չես։ Կարծում եմ, որ եկել է ժամանակը, որ հատուցենք Աստծու սերը։ Գուցե քիչ ծաղր, զրպարտություն և հալածանք չենք կրում Աստծուն հավատալու ուղուն հետևելու պատճառով, բայց կարծում եմ, որ սա իմաստալից բան է։ Դա փառքի բան է, ոչ թե ամոթի, ու անկախ ամեն ինչից, մեր վայելած օրհնությունները շատ են։ Անթիվ հիասթափությունների ժամանակ Աստծու խոսքերը մխիթարություն են բերել, և մինչ կգիտակցեինք դա, վիշտը վերածվել է ուրախության։ Անթիվ կարիքների ժամանակ Աստված օրհնություններ է բերել, և Նրա խոսքերի միջոցով մեր ունեցածը շատացել է։ Անթիվ հիվանդությունների ժամանակ Աստծու խոսքերը կյանք են բերել. ազատվել ենք վտանգից և վտանգից անցել ենք ապահովության։ Դու արդեն այնքան շատ այսպիսի բաներ ես վայելել առանց գիտակցելու դա։ Մի՞թե ոչինչ չես հիշում այս մասին։


Ուղին… (3)

Իմ կյանքում միշտ ուրախ եմ միտքս ու մարմինս ամբողջությամբ ընծայել Աստծուն։ Միայն այդ դեպքում է խիղճս մաքուր ու որոշ չափով խաղաղված։ Որպես կյանքի ձգտող մարդ՝ նախ պետք է սիրտն ամբողջությամբ ընծայել Աստծուն․ սա նախապայման է։ Ցանկանում եմ, որ եղբայրներս ու քույրերս Ինձ հետ միասին աղոթեն Աստծուն. «Աստվա՛ծ, թող երկնքում գտնվող Քո Հոգին շնորհ տա երկրի վրայի մարդկանց, որպեսզի իմ սիրտն ամբողջությամբ դառնա դեպի Քեզ, որպեսզի իմ հոգին ներգործվի Քեզնից, որպեսզի իմ սրտում ու հոգում տեսնեմ Քո հաճելիությունը, և որպեսզի երկրի վրա գտնվողներն օրհնվեն՝ տեսնելու համար Քո գեղեցկությունը։ Աստվա՛ծ, թող Քո Հոգին կրկին ներգործի մեր հոգիների վրա, որպեսզի մեր սերը հավերժական ու անփոփոխ լինի»։ Բոլորիս մեջ Աստված նախ ստուգում է մեր սրտերը, և երբ մեր սրտերն ամբողջությամբ բացում ենք Նրա առաջ, Նա սկսում է ներգործել մեր հոգիների վրա։ Միայն մեր հոգիներում է, որ կարող ենք տեսնել Աստծու հաճելիությունը, գերագույն լինելն ու մեծությունը։ Սա է այն ճանապարհը, որով Սուրբ Հոգին քայլում է մարդկանց մեջ։ Երբևէ ապրե՞լ ես այսպիսի կյանքով։ Փորձառաբար ապրե՞լ ես Սուրբ Հոգու կյանքը։ Քո հոգին ներգործվե՞լ է Աստծուց։ Տեսե՞լ ես, թե ինչպես է Սուրբ Հոգին գործում մարդկանց մեջ։ Սիրտդ ամբողջությամբ հանձնե՞լ ես Աստծուն։ Երբ սիրտդ ամբողջությամբ հանձնել ես Աստծուն, կարող ես ուղղակիորեն փորձառաբար ապրել Սուրբ Հոգու կյանքը, և Նրա գործը շարունակաբար հայտնի կդառնա քեզ։ Այդժամ կդառնաս Սուրբ Հոգու կողմից օգտագործվող մեկը։ Ցանկանո՞ւմ ես այդպիսի մարդ դառնալ։ Հիշում եմ, երբ Սուրբ Հոգին ներգործեց Ինձ վրա, ու առաջին անգամ սիրտս հանձնեցի Աստծուն, ընկա Նրա առաջ ու բացականչեցի. «Աստվա՛ծ, Դու բացեցիր Իմ աչքերն ու թույլ տվեցիր Ինձ իմանալ Քո փրկությունը։ Ուզում եմ սիրտս ամբողջությամբ Քեզ հանձնել ու միայն խնդրում եմ, որ Քո կամքը կատարվի, միայն ուզում եմ, որ Իմ սիրտը Քո ներկայությամբ Քո հավանությանն արժանանա և միայն խնդրում եմ կատարել Քո կամքը»։ Այս աղոթքն ամենաանմոռանալին էր Ինձ համար։ Խորապես ներգործված էի ու դառնորեն հեկեկացի Աստծու առաջ։ Դա Իմ առաջին հաջողված աղոթքն էր Աստծու ներկայությամբ՝ որպես փրկված մարդու, և դա Իմ սրտի առաջին փափագն էր։ Դրանից հետո հաճախ էի ներգործվում Սուրբ Հոգուց։ Ունեցե՞լ ես այսպիսի փորձառություն։ Ինչպե՞ս է Սուրբ Հոգին գործել քո մեջ։ Կարծում եմ, որ այս կամ այն չափով բոլոր նրանք, ովքեր ձգտում են սիրել Աստծուն, ունենում են այս փորձառությունը․ պարզապես մոռանում են։ Եթե ինչ-որ մեկն ասում է, որ չի ունեցել նման փորձառություն, սա ապացուցում է, որ նա դեռ չի փրկվել, և մնում է Սատանայի իշխանության տակ։ Սուրբ Հոգու գործը, որն ընդհանուր է բոլորիս համար, այն ուղին է, որով քայլում է Սուրբ Հոգին, ու նաև այն ուղին է, որով քայլում են Աստծուն հավատացողներն ու Նրան ձգտողները։ Գործի առաջին քայլը, որ Սուրբ Հոգին կատարում է մարդկանց մեջ, նրանց հոգիների վրա ներգործելն է, ինչից հետո նրանք սկսում են սիրել Աստծուն ու ձգտել կյանքի, և բոլոր այս ճանապարհով քայլողները Սուրբ Հոգու հոսքի մեջ են։ Սա Աստծու գործի ընթացքն է ոչ միայն մայրցամաքային Չինաստանում, այլև ողջ տիեզերքում։ Նա այսպես է գործում յուրաքանչյուրի մեջ։ Եթե ինչ-որ մեկը երբեք չի ներգործվել, սա ապացուցում է, որ նա վերականգնման հոսքից դուրս է։ Իմ սրտում Ես անդադար աղոթում եմ Աստծուն՝ խնդրելով, որ Նա ներգործի բոլոր մարդկանց վրա, որպեսզի աշխարհի բոոր մարդիկ ներգործվեն Նրանից ու քայլեն այս ուղով։ Սա գուցե չնչին խնդրանք է Իմ կողմից Աստծուն, բայց հավատում եմ, որ Նա կանի դա։ Հուսով եմ, որ Իմ բոլոր եղբայրներն ու քույրերը կաղոթեն դրա համար, որ Աստծու կամքը կատարվի, Նրա գործը շուտով ավարտվի ու երկնքում գտնվող Նրա Հոգին հանգիստ գտնի։ Սա Իմ փոքրիկ ցանկությունն է։

Հավատում եմ, որ քանզի Աստված կարողացել է Իր գործն իրականացնել դևերի մի ամրոցում, Նա անկասկած կարող է դա անել տիեզերքի անթիվ ամրոցներում։ Վերջին դարաշրջանի մարդիկս անկասկած կտեսնենք այն օրը, երբ Աստված փառք ձեռք կբերի։ Սա է նշանակում․ «նա, ով հետևում է մինչև վերջ, անկասկած կփրկվի»։ Ոչ ոք չի կարող փոխարինել Աստծուն Նրա գործի այս փուլում․ միայն Աստված Ինքը կարող է կատարել այս գործը, քանզի գործի այս փուլն արտասովոր է, այն նվաճման գործի մի փուլ է, իսկ մարդիկ անկարող են նվաճել այլ մարդկանց։ Մարդիկ նվաճվում են միայն այն ժամանակ, երբ Աստված խոսում է Իր իսկ բերանով և գործում Իր իսկ ձեռքով։ Ողջ տիեզերքում Աստված մեծ կարմիր վիշապի երկիրն է օգտագործում որպես փորձադաշտ, ինչից հետո Նա կծավալի այս գործը ողջ տիեզերքում։ Այսպիսով Նա էլ ավելի մեծ գործ կկատարի ողջ տիեզերքում, և տիեզերքի բոլոր մարդիկ պետք է ընդունեն Աստծու նվաճման գործը։ Յուրաքանչյուր կրոնի և յուրաքանչյուր հարանվանության մարդիկ պետք է ընդունեն գործի այս փուլը։ Սա մի ճանապարհ է, որով պետք է անցնել՝ ոչ ոք չի կարող խուսափել դրանից։ Պատրաստակա՞մ ես ընդունել այն, ինչ քեզ հանձնարարված է Աստծու կողմից։ Միշտ զգացել եմ, որ Սուրբ Հոգու հանձնարարությունն ընդունելը փառավոր բան է։ Իմ կարծիքով սա մեծագույն հանձնարարությունն է, որն Աստված տալիս է մարդուն։ Թող եղբայրներս ու քույրերս ջանասիրաբար աշխատեն Ինձ հետ ու ընդունեն Աստծու այս հանձնարարությունը, որպեսզի Աստված փառք ձեռք բերի ողջ տիեզերքում ու վերին ոլորտում, և մեր կյանքն իզուր չանցնի։ Պետք է ինչ-որ բան անենք Աստծու համար, կամ պետք է երդում տանք։ Եթե մարդիկ Աստծուն հավատալիս որևէ նպատակի չեն ձգտում, ապա նրանց կյանքն իզուր կլինի, և երբ գա նրանց մահանալու ժամանակը, նրանք միայն կապույտ երկինքն ու փոշոտ երկիրը կտեսնեն։ Նման կյանքում որևէ իմաստ կա՞։ Եթե ի վիճակի ես կատարելու Աստծու պահանջները քանի դեռ ողջ ես, մի՞թե սա գեղեցիկ բան չէ։ Ինչո՞ւ ես միշտ փորձանք բերում քո գլխին և ինչո՞ւ ես միշտ այդքան մռայլ։ Այդպես վարվելով որևէ բան ձեռք բերե՞լ ես Աստծուց։ Իսկ կարո՞ղ է Աստված որևէ բան ձեռք բերել քեզնից։ Աստծուն տված Իմ երդման մեջ միայն Իմ սրտի խոստումն էր․ Ես չէի փորձում Նրան խոսքերով խաբել։ Երբեք նման բան չէի անի։ Միայն ցանկանում եմ մխիթարել այն Աստծուն, Որին Իմ սրտով սիրում եմ, որպեսզի Նրա Հոգին երկնքում մխիթարություն ստանա։ Սիրտը գուցե արժեքավոր է, բայց սերն ավելի թանկ է։ Իմ սրտի ամենաթանկ սերը կտայի Աստծուն, որ Նա վայելի Իմ ունեցած ամենագեղեցիկ բանը, և հուսով եմ, որ Նա կբավարարվի այն սիրով, որը մատուցում եմ Նրան։ Կամենու՞մ ես քո սերը տալ Աստծուն, որ Նա գնահատի այն։ Կամենու՞մ ես սա դարձնել քո գոյության կապիտալը։ Իմ փորձառություններում տեսել եմ, որ որքան շատ սեր եմ տալիս Աստծուն, այնքան ավելի շատ ուրախություն եմ գտնում ապրելու մեջ։ Ավելին, Իմ ուժը սահման չունի, և կամենում եմ ընծայել Իմ ողջ մարմինն ու միտքը, և մշտապես այն զգացումն ունեմ, որ չեմ կարող բավականաչափ սիրել Աստծուն։ Ուստի, արդյո՞ք քո սերն աննշան սեր է, թե՞ այն անսահման է, անչափելի։ Եթե իսկապես ցանկանում ես սիրել Աստծուն, միշտ ավելի շատ սեր կունենաս Նրան վերադարձնելու համար, և եթե դա այդպես է, ի՞նչ մարդ կամ բան կարող է կանգնել Աստծու հանդեպ քո սիրո ճանապարհին։

Աստված թանկ է համարում յուրաքանչյուր մարդու սերը։ Նրա օրհնությունները կրկնապատկվում են բոլոր Նրան սիրողների հանդեպ, քանզի մարդու սերն այնքան հազվադեպ է հանդիպում և այնքան քիչ է, որ գործնականում գոյություն չունի։ Տիեզերքում Աստված փորձել է խնդրել մարդկանց փոխադարձաբար սիրել Իրեն, բայց դարերի ընթացքում մինչև հիմա միայն քչերը՝ մի բուռ մարդիկ են երբևէ ճշմարիտ սեր վերադարձրել Նրան։ Որքան հիշում եմ, Պետրոսը նրանցից մեկն էր, բայց նույնիսկ նա իր ողջ սերն Աստծուն տվեց միայն մահվան մահճում՝ Հիսուսի կողմից անձամբ առաջնորդվելուց հետո՝ ավարտին հասցնելով իր կյանքը։ Եվ այսպես, այս ծանր պայմաններում Աստված նեղացրեց Իր գործի շրջանակը տիեզերքում ու մեծ կարմիր վիշապի երկիրը որպես ցուցադրական վայր օգտագործեց՝ կենտրոնացնելով Իր ողջ եռանդն ու Իր սրտի արյունը մեկ վայրում, որպեսզի Իր գործն ավելի արդյունավետ դարձնի ու ավելի մեծ օգուտ բերի Իր վկայությանը։ Հենց այս երկու պայմաններում էր, որ Աստված ողջ տիեզերքի Իր գործը փոխանցեց մայրցամաքային Չինաստանի այս մարդկանց, որոնք բոլորից ամենացածր որակն ունեին, ու սկսեց նվաճման Իր սիրառատ գործը։ Բոլորին Իրեն սիրելու ունակ դարձնելուց հետո Նա կիրականացնի Իր գործի հաջորդ քայլը։ Սա է Աստծու ծրագիրը։ Այսպես է Նրա գործը հասնում մեծագույն արդյունքի։ Նրա գործի շրջանակն ունի և՛ առանցք, և՛ սահմանափակումներ։ Պարզ է, թե որքան մեծ գին է վճարել Աստված և որքան սրտի արյուն է ծախսել մեր վրա Իր գործն իրականացնելիս, և միայն դրա շնորհիվ է հնարավոր դարձել, որ մեր օրը գա։ Սա մեր օրհնությունն է։ Ուստի, մարդկանց պատկերացումներին չի համապատասխանում այն, որ արևմտյան մարդիկ նախանձում են մեզ լավ վայրում ծնված լինելու համար, բայց մենք մեզ ցածր ենք համարում։ Մի՞թե Աստված չի մեզ բարձրացնում։ Մեծ կարմիր վիշապի զավակներին, որոնց միշտ ոտնահարել են, արևմտյան մարդիկ հատուկ լույսի ներքո են նայում։ Սա իսկապես մեր օրհնությունն է։ Երբ մտածում եմ այս մասին, Ինձ համակում է Աստծու ջերմությունը, Նրա հարազատությունն ու հասանելիությունը։ Սա ցույց է տալիս, որ այն ամենը, ինչ Աստված անում է, անհամատեղելի է մարդկային պատկերացումների հետ։ Թեև այս բոլոր մարդիկ անիծված են, Նա սահմանափակված չէ օրենքով և միտումնավոր կերպով Իր գործի կենտրոնը տեղափոխել է երկրի այս կտորի վրա։ Ահա թե ինչու եմ գոհ, ինչու եմ Ինձ անչափ երջանիկ զգում։ Որպես մեկը, ով առաջատար դեր է խաղում գործում, ճիշտ ինչպես իսրայելացիների քահանայապետերը, Ես ի վիճակի եմ ուղղակիորեն իրականացնելու Հոգու գործն ու անմիջականորեն ծառայելու Աստծու Հոգուն․ սա Իմ օրհնությունն է։ Ո՞վ կհամարձակվեր նման բան երևակայել։ Բայց այսօր սա անսպասելիորեն մեզ է բաժին հասել։ Դա իսկապես հսկայական ուրախություն է, որն արժանի է մեր տոնակատարությանը։ Հուսով եմ, որ Աստված կշարունակի օրհնել ու բարձրացնել մեզ, որպեսզի մեզանից նրանք, ովքեր ապրում են այս աղբանոցում, մեծապես օգտագործվեն Աստծու կողմից և այդպիսով հատուցեն Նրա սերը։

Ուղին, որով հիմա քայլում եմ, Աստծու սերը հատուցելու ուղին է, սակայն մշտապես զգում եմ, որ սա Աստծու մտադրությունը չէ, ոչ էլ այն ուղին է, որով պետք է քայլեմ։ Աստծու կողմից մեծապես օգտագործվելն է Աստծու մտադրությունը, և սա է Սուրբ Հոգու ուղին։ Գուցե սխալվում եմ, բայց կարծում եմ, որ սա է Իմ ուղին, քանզի վաղուց հաստատել եմ Իմ վճռականությունն Աստծու հետ։ Ցանկանում եմ, որ Նա ուղղորդի Ինձ, որպեսզի կարողանամ օր առաջ ոտք դնել այն ուղու վրա, որով պետք է քայլեմ, և որքան հնարավոր է շուտ բավարարեմ Աստծու մտադրությունը։ Անկախ նրանից, թե ինչ են մտածում ուրիշները, կարծում եմ, որ Աստծու կամքին հետևելն ամենակարևորն է։ Իմ կյանքում ոչինչ ավելի կարևոր չէ, և ոչ ոք չի կարող զրկել Ինձ այս իրավունքից։ Սա Իմ անձնական տեսակետն է, և գուցե կան մարդիկ, որոնք չեն կարող հասկանալ այն, բայց չեմ կարծում, որ պետք է բացատրություն տամ որևէ մեկին։ Կգնամ այն ուղով, որով պետք է գնամ։ Ճանաչելով ուղին՝ պետք է առաջ քայլեմ ու չեմ նահանջի։ Այսպիսով, վերադառնում եմ այս խոսքերին՝ Ես Իմ սրտում վճռել եմ հետևել Աստծու կամքին։ Վստահ եմ, որ Իմ եղբայրներն ու քույրերը վատ չե՛ն մտածի Իմ մասին։ Ընդհանուր առմամբ, անձամբ Ես կարծում եմ, որ ուրիշները կարող են ասել այն, ինչ ուզում են, բայց զգում եմ, որ Աստծու կամքին հետևելն ամենակարևորն է, և որ չպետք է կաշկանդվեմ դրանում։ Աստծու կամքին հետևելը երբեք չի՛ կարող սխալ լինել։ Եվ դա սեփական շահերից ելնելով գործե՛լ չէ։ Հավատում եմ, որ Աստված դիտարկե՛լ է Իմ սիրտը։ Ուստի, ինչպե՞ս պետք է հասկանաս սա։ Պատրաստակա՞մ ես ընծայել ինքդ քեզ Աստծուն։ Պատրաստակա՞մ ես օգտագործվել Աստծու կողմից։ Արդյո՞ք այն վճռականությունը, որ փայփայում ես, Աստծու կամքին հետևելու համար է։ Հուսով եմ, որ Իմ եղբայրներն ու քույրերը գոնե փոքր-ինչ օգնություն կստանան Իմ խոսքերից։ Թեև Իմ պատկերացումներում ոչ մի խորը բան չկա, միևնույն է, պատմում եմ ձեզ դրանց մասին, որպեսզի կարողանանք կիսվել մեր ամենանվիրական զգացմունքներով՝ առանց մեր միջև որևէ խոչընդոտի, և որպեսզի Աստված հավերժ մեր մեջ լինի։ Սրանք Իմ սրտի խոսքերն են։ Լա՛վ։ Սա այն ամենն է, ինչ այսօր պետք է ասեմ Իմ սրտից։ Հուսով եմ, որ եղբայրներս ու քույրերս կշարունակեն ջանասիրաբար աշխատել, և հուսով եմ, որ Աստծու Հոգին մի՛շտ հոգ կտանի մեր մասին։


Ուղին… (4)

Այն, որ մարդիկ ի վիճակի են բացահայտելու Աստծու հաճելիությունը, փնտրելու Աստծուն սիրելու ճանապարհն այսօրվա դարաշրջանում, և որ նրանք պատրաստակամ են ընդունելու թագավորության այսօրվա կրթումը, այս ամենն Աստծու շնորհն է և առավել ևս՝ Նրա կողմից մեզ բարձրացնելը։ Հենց մտածում եմ այս մասին, խորապես զգում եմ Աստծու հաճելիությունը։ Աստված իսկապես սեր է դրսևորել մեր հանդեպ, այլապես ո՞վ ի վիճակի կլիներ բացահայտելու Նրա հաճելիությունը։ Միայն այսպես եմ տեսնում, որ այս ողջ գործն անձամբ արվում է հենց Իր՝ Աստծու կողմից, և որ մարդիկ ղեկավարվում են Աստծու ուղղորդմամբ։ Շնորհակալ եմ Աստծուն դրա համար, ու կցանկանայի, որ Իմ եղբայրներն ու քույրերը միանան Ինձ՝ գովաբանելու Աստծուն․ «Թող ողջ փառքը լինի Քեզ՝ գերագույն Աստծուն։ Թող Քո փառքը բազմապատկվի ու բացահայտվի մեզանից նրանց մեջ, որոնք ընտրվել ու ձեռք են բերվել Քո կողմից»։ Ես Աստծուց Լուսավորություն եմ ստացել․ մենք նախասահմանվել ենք դարերից առաջ, և Նա մտադիր է ձեռք բերել մեզ վերջին օրերում՝ դրանով իսկ թույլ տալով, որ տիեզերքն ու բոլոր բաները տեսնեն մեր մեջ Աստծու փառքն Իր ամբողջության մեջ։ Ուրեմն, մենք Աստծու վեցհազարամյա տնօրինման ծրագրի բյուրեղացումն ենք, ողջ տիեզերքում Աստծու գործի նմուշներն ենք, տիպարները։ Միայն հիմա եմ գիտակցում, թե որքան շատ է Աստված սիրում մեզ, և որ այն գործը, որ Նա անում է մեզ վրա, և այն բաները, որ Նա ասում է, միլիոն անգամ ավելին են, քան անցած դարաշրջաններում։ Նույնիսկ Իսրայելում կամ Պետրոսի վրա Աստված անձամբ այսքան գործ չի արել կամ այսքան խոսքեր չի ասել, ինչը ցույց է տալիս, որ մենք՝ մարդկանց այս խումբս, իսկապես անհավանականորեն օրհնված ենք՝ անհամեմատ ավելի օրհնված, քան անցած դարաշրջանների սրբերը։ Ահա թե ինչու Աստված միշտ ասել է, որ վերջին դարաշրջանի մարդիկ օրհնված են։ Անկախ նրանից, թե ինչ են ասում ուրիշները, հավատում եմ, որ մենք ամենաշատն ենք օրհնված Աստծու կողմից։ Մենք պետք է ժառանգենք Աստծուց մեզ տրված օրհնությունները․ գուցե ոմանք դժգոհություն հայտնեն Աստծուն, բայց կարծում եմ, որ եթե այս օրհնությունները Աստծված է տալիս, ապա դա ապացուցում է, որ մենք պետք է ստանանք դրանք։ Նույնիսկ եթե ուրիշները գանգատվում են են կամ դժգոհ են մեզանից, դեռ կարծում եմ, որ ոչ ոք չի կարող ժառանգել կամ մեզանից խլել այն օրհնությունները, որոնք Աստված տվել է մեզ։ Պատճառն այն է, որ Աստծու գործն իրականացվում է մեզ վրա, և Նա խոսում է մեզ հետ դեմ առ դեմ․ մե՛զ հետ, և ոչ թե ուրիշների։ Աստված անում է ճիշտ այնպես, ինչպես Ինքն է կամենում, և եթե մարդիկ չեն համոզվում, մի՞թե պարզապես խնդիրներ չեն ստեղծում իրենց համար։ Մի՞թե դրանով իրենց անհարմար վիճակի մեջ չեն դնում։ Ինչո՞ւ եմ նման բաներ ասում։ Քանզի խորը փորձառություն ունեմ այս առումով։ Օրինակ՝ վերցնենք այն գործը, որն Աստված անում է Իմ մեջ։ Միայն Ես կարող եմ ստանձնել այս գործը։ Կարո՞ղ էր ուրիշ մեկն անել դա։ Բախտս բավականին բերել է, որ Աստծուց ստացել եմ այս հանձնարարությունը։ Կարո՞ղ էր արդյոք որևէ մեկը կամայականորեն իրականացնել դա ինչպես ցանկանար։ Հույս ունեմ, որ եղբայրներն ու քույրերը կհասկանան Իմ սիրտը։ Ես սրան որպես կապիտալի չեմ վերաբերվում և չեմ պարծենում դրանով մարդկանց առաջ, այլ հարց եմ պարզաբանում։ Ցանկանում եմ ողջ փառքն Աստծուն տալ, և թող Աստված դիտարկի յուրաքանչյուրիս սիրտը, որպեսզի մեր սրտերը մաքրագործվեն Նրա առաջ։ Ի սրտե մի ցանկություն ունեմ, ցանկանում եմ լիովին ձեռք բերվել Աստծու կողմից, դառնալ զոհասեղանի վրա զոհաբերվող մաքուր կույս, և ավելին, գառան հնազանդություն ունենալ ու հայտնվել ողջ մարդկության մեջ՝ որպես սուրբ հոգևոր մարմին։ Սա Իմ խոստումն է, այն երդումը, որ տվել եմ Աստծու առաջ։ Ցանկանում եմ կատարել այն և դրա միջոցով հատուցել Աստծու սերը։ Պատրաստակա՞մ ես արդյոք անել սա։ Հավատում եմ, որ Իմ այս խոստումը կոգևորի ավելի շատ երիտասարդ եղբայրների ու քույրերի, և որ այն ավելի շատ երիտասարդների հույս կբերի։ Ինձ թվում է, որ Աստված երիտասարդներին հատկապես կարևոր է համարում։ Գուցե դա Իմ սեփական կանխակալությունն է, բայց միշտ զգում եմ, որ երիտասարդները հեռանկարներ ու հույս ունեն։ Թվում է, թե Աստված հատուկ ջանք է գործադրում երիտասարդների վրա։ Նրանք գուցե խորաթափանցություն ու իմաստություն չունենան և գուցե լինեն նորածին հորթի պես աշխույժ ու տաքարյուն, սակայն կարծում եմ, որ նրանք զուրկ չեն իրենց արժանիքներից։ Նրանք մեջ կարելի է տեսնել երիտասարդության անմեղությունը, և նրանք արագ են ընդունում նոր բաները։ Թեև երիտասարդները հակված են ամբարտավանության, կատաղության ու հանդգնության, դա չի խանգարում նրանց նոր լույս ընդունել, քանզի երիտասարդները հազվադեպ են կառչում հին, ժամանակավրեպ բաներից։ Ահա թե ինչու անսահման լույս ու նրանց կենսունակությունն եմ տեսնում երիտասարդների մեջ։ Հենց այս պատճառով է, որ մտերմության զգացում ունեմ նրանց հանդեպ։ Չեմ ատում տարեց եղբայրներին ու քույրերին, բայց նրանք նաև որևէ հետաքրքրություն չեն ներկայացնում Ինձ համար, ինչի համար նրանցից անկեղծ ներողամտություն եմ հայցում։ Գուցե այս խոսքերով չափն անցել եմ կամ աննրբանկատ եմ, բայց հուսով եմ, որ դուք բոլորդ կարող եք ներել Իմ անխոհեմությունը, քանզի չափազանց երիտասարդ եմ և բոլորովին ուշադրություն չեմ դարձնում խոսելաձևիս։ Բայց ճիշտն ասած՝ տարեց եղբայրներն ու քույրերը, ի վերջո, ունեն իրենց սեփական գործառույթները, որոնք պետք է կատարեն։ Նրանք լիովին անօգուտ չեն։ Պատճառն այն է, որ նրանք փորձառու են հարցերը լուծելիս։ Նրանք կայուն են իրենց գործելակերպում և այդքան շատ սխալներ չեն անում։ Մի՞թե սրանք նրանց ուժեղ կողմերը չեն։ Եկեք բոլորս ասենք Աստծու առաջ՝ «Աստվա՛ծ, թող յուրաքանչյուրս կատարենք մեր գործառույթները տարբեր պաշտոններում։ Թող բոլորս հնարավոր ամեն ինչ անենք Քո կամքի համար»։ Կարծում եմ, որ հենց սա է Աստծու մտադրությունը։

Իմ փորձառության մեջ, այս հոսքին ուղղակիորեն դիմակայողներից շատերն, ովքեր դիմակայում են Աստծու Հոգուն, տարեց մարդիկ են։ Այս մարդիկ շատ ուժեղ կրոնական պատկերացումներ ունեն։ Ամեն քայլափոխի նրանք համեմատում են Աստծու խոսքերը հնացած բաների հետ ու փորձում են անցյալում հասկացված բաները հարմարեցնել Աստծու խոսքերին։ Մի՞թե անհեթեթ մարդիկ չեն։ Կարո՞ղ են արդյոք նման մարդիկ իրականացնել Աստծու կողմից իրենց հանձնարարված գործը։ Կարո՞ղ է արդյոք Աստված օգտագործել նման մարդկանց՝ գործելու համար։ Սուրբ Հոգին ամեն օր տարբեր կերպ է գործում։ Եթե մարդիկ կառչեն հնացած բաներից, կգա մի օր, երբ դուրս կմղվեն պատմության ասպարեզից։ Իր գործի յուրաքանչյուր փուլում Աստված նոր մարդկանց է օգտագործում։ Մի՞թե նրանք, ովքեր փորձում են ուրիշներին խրատել հնացած բաներով, կործանում չեն բերում մարդկանց։ Եվ մի՞թե չեն հետաձգում Աստծու գործը։ Եվ եթե դա այդպես է, ե՞րբ կավարտվի Աստծու գործը։ Գուցե լինեն մարդիկ, որոնք որոշ պատկերացումներ ունենան հենց նոր ասածներիս մասին։ Գուցե ասածս նրանց չհամոզի։ Բայց հուսով եմ՝ անհամբեր չես լինի․ շուտով շատ նման բաներ տեղի կունենան, և սա կարող է ապացուցվել միայն փաստերով։ Եկեք այցելենք որոշ կարևոր մարդկանց, հեղինակավոր պաստորների կամ Աստվածաշնչի մեկնաբանների ու քարոզենք այս հոսքը նրանց։ Սկզբում բացահայտորեն չեն դիմակայի դրան, դա հաստատ է, բայց Աստվածաշունչը կհանեն, որ «մրցեն» քեզ հետ։ Քեզ կստիպեն վերապատմել Եսայիայի գիրքը և Դանիելի գիրքը, և նույնիսկ կստիպեն քեզ բացատրել Հայտնության գիրքը։ Եվ եթե չկարողանաս խոսել դրա մասին, կմերժեն քեզ, քեզ կեղծ քրիստոս կանվանեն ու կասեն, որ անհեթեթության ճանապարհ ես քարոզում։ Մի ժամ անց կեղծ մեղադրանքներով կխեղդեն։ Մի՞թե սա բացահայտ դիմակայություն չէ։ Բայց դա միայն սկիզբն է։ Չեն կարող խոչընդոտել Աստծու գործի հաջորդ քայլին, և շուտով Սուրբ Հոգին կստիպի նրանց ընդունել այն։ Սա անխուսափելի միտում է։ Դա մի բան է, որ մարդիկ չեն կարող անել, և մի բան, որ մարդիկ նույնիսկ չեն կարող պատկերացնել։ Հավատում եմ, որ Աստծու գործն անարգել կընթանա տիեզերքում։ Սա Աստծու մտադրությունն է, և ոչ ոք չի կարող կանգնեցնել այն։ Թող Աստված լուսավորություն բերի մեզ և թույլ տա ավելի շատ նոր լույս ընդունել ու չխաթարել Աստծու տնօրինումն այս հարցում։ Թող Աստված ողորմի մեզ, որպեսզի բոլորս կարողանանք տեսնել այն օրվա գալուստը, երբ Աստված փառք ձեռք կբերի։ Այն ժամանակը, երբ Աստված փառք կվայելի ողջ տիեզերքում, կլինի նաև այն ժամանակը, երբ մենք Նրա հետ զուգահեռ փառք ձեռք կբերենք։ Թվում է, թե դա կլինի նաև այն ժամանակը, երբ կբաժանվեմ Ինձ հետ քայլողներից։ Հուսով եմ, որ Իմ եղբայրներն ու քույրերը կբարձրացնեն իրենց ձայներն Իմ ձայնի հետ՝ աղերսելով Աստծուն՝ թող Աստծու մեծ գործը շուտով ավարտվի, որպեսզի մեր կենդանության օրոք տեսնենք այն օրը, երբ Նա փառք ձեռք կբերի։ Ես դեռ հույս ունեմ օգտագործել Իմ ողջ կյանքը Աստծու կամքը կատարելու համար, և հուսով եմ, որ Աստված կշարունակի Իր գործն անել մեզ վրա, և որ երբեք ոչ մի խոչընդոտ չի լինի։ Սա Իմ հավերժական վճռականությունն է։ Թող Աստված միշտ մեր մեջ լինի, և թող Նրա սերը կամուրջներ կառուցի մեր միջև, որպեսզի մեր միջև եղած ընկերությունն ավելի թանկարժեք դառնա։ Հուսով եմ, որ սերը հետագա հասկացողություն կստեղծի մեր միջև, և որ սերը կարող է մեզ ավելի խորը մտերմության բերել, վերացնել ցանկացած հեռավորություն մեր միջև, և որ մեր միջև եղած սերը կարող է ավելի խորանալ, ավելի տարածվել ու ավելի քաղցրանալ։ Հավատում եմ, որ սա պետք է լինի Իմ Աստծու մտադրությունը։ Հուսով եմ, որ Իմ եղբայրներն ու քույրերն ավելի կմտերմանան Ինձ հետ, և որ բոլորս կարժևորենք միասին լինելու այս կարճ օրերը, ու դրանք գեղեցիկ հիշողություններ կդառնան մեզ համար։

Մայրցամաքային Չինաստանում Աստծու գործի քայլերը բավականին շատ են եղել, բայց դրանք բարդ չեն։ Խորհելով այդ մասին՝ Նրա գործի յուրաքանչյուր քայլ իմաստ ունի․ յուրաքանչյուրն անձամբ իրականացվել է Աստծու կողմից, ու մարդիկ տարբեր դերեր են խաղացել Աստծու գործում։ Յուրաքանչյուր «տեսարան» իսկապես ծիծաղելի է, և ո՞վ կպատկերացներ, որ այս մարդիկ այսպիսի մի ներկայացում կխաղային, որ նրանց խաղն այդքան իրական կլիներ տարբեր փորձությունների մեջ, Աստծու գրչի տակ ամեն տեսակի մարդիկ այնքան վառ ու լիարժեք պատկերված՝ յուրաքանչյուրը բավականաչափ բացահայտելով իրեն։ Բայց սրանով ի նկատի չունեմ, որ Աստված Իր գործի ընթացքում խաղում է մարդկանց հետ։ Դրանում ոչ մի իմաստ չէր լինի։ Աստծու գործը նպատակ ունի, և Նա երբեք որևէ անիմաստ կամ անարժեք բան չէր անի։ Այն ամենը, ինչ Նա անում է, արվում է մարդկանց կատարյալ դարձնելու, նրանց ձեռք բերելու համար։ Սրանից իսկապես տեսնում եմ, որ Աստծու սիրտն ամբողջովին մարդու բարօրության համար է։ Գուցե սա ներկայացում անվանեցի, բայց կարելի է նաև ասել, որ այս ներկայացումն իրական կյանքի դեպք է։ Պարզապես Աստծու՝ այս ներկայացման գլխավոր ռեժիսորի համար, մարդիկ պետք է համագործակցեն Նրա հետ այս գործն ավարտելու հարցում։ Սակայն, մեկ այլ իմաստով, Աստված օգտագործում է սա՝ մարդկանց ձեռք բերելու համար, որպեսզի նրանք ավելի շատ պաշտեն Իրեն։ Մի՞թե սա Աստծու մտադրությունը չէ։ Ուստի հուսով եմ, որ ոչ ոք մտավախություններ չունի։ Արդյո՞ք լիովին անտեղյակ ես Աստծու մտադրություններից։ Շատ բան եմ ասել։ Հուսով եմ, որ եղբայրներն ու քույրերը հասկացել են այդ ամենն ու սխալ չեն ըմբռնել Իմ սիրտը։ Կասկած չունեմ, որ Աստված ձեզ բոլորիդ ձեռք կբերի։ Յուրաքանչյուր ոք տարբեր ուղով է քայլում։ Թող Աստված ձեր ոտքերի տակ եղած ճանապարհը բացի, և թող աղոթեք Նրան ու ասեք․ «Աստվա՛ծ, ցանկանում եմ, որ Դու ձեռք բերես ինձ, որպեսզի իմ հոգին վերադառնա Քեզ»։ Պատրաստակա՞մ ես արդյոք փնտրել Աստծու ուղղորդումը քո հոգու խորքերում։


Ուղին… (5)

Նախկինում ոչ ոք չէր ճանաչում Սուրբ Հոգուն, առավել ևս տեղյակ չէր Սուրբ Հոգու քայլած ուղուց։ Ահա թե ինչու մարդիկ միշտ հիմարաբար են դրսևորել իրենց Աստծու առաջ։ Արդարացի կլինի ասել, որ գրեթե ամեն ոք, ով հավատում է Աստծուն, չի ճանաչում Հոգուն, և որ նրանց հավատը բթացած է ու խառնաշփոթ։ Պարզ է, որ մարդիկ չեն հասկանում Աստծուն, ու թեև նրանք կարող են խոսքերով ասել, որ հավատում են Նրան, ըստ էության, դատելով նրանց պահվածքից, նրանք իրենք իրենց են հավատում, այլ ոչ թե Աստծուն։ Իմ իսկ իրական փորձառություններում Ես տեսել եմ, որ թեև Աստված վկայում է մարմնացած Աստծու մասին, և արտաքուստ թվում է, թե մարդիկ հարկադրված են եղել ընդունելու Աստծու վկայությունը, և մեծ վերապահումով կարելի է ասել, որ նրանք հավատում են, թե Աստծու Հոգին լիովին անսխալական է։ Այն, ինչին մարդիկ հավատում են, այս անձը չէ, առավել ևս Աստծու Հոգին չէ, այլ իրենց իսկ զգացմունքներն են։ Մի՞թե այդպես անելով նրանք պարզապես իրենք իրենց չե՞ն հավատում։ Այն, ինչ Ես ասում եմ, իրական է։ Ես չեմ պիտակավորում մարդկանց, բայց մի բան պետք է հստակեցնեմ․ այն, որ մարդիկ առաջնորդվել են մինչև այսօր, անկախ նրանից՝ ամեն ինչ պարզ է նրանց համար, թե շփոթմունքի մեջ են, ամբողջովին Սուրբ Հոգու շնորհիվ է։ Մարդիկ իրենք չեն կարող դա որոշել։ Սա հենց այն բանի օրինակն է, ինչ Ես նախկինում ասել եմ՝ Սուրբ Հոգին հարկադրում է մարդկանց հավատալ. սա է Սուրբ Հոգու գործելակերպը, և սա մի ուղի է, որով քայլում է Սուրբ Հոգին։ Անկախ նրանից, թե ըստ էության ում են հավատում մարդիկ, Սուրբ Հոգին հարկադրում է մարդկանց, տալիս է նրանց մի այնպիսի զգացողություն, որը ստիպում է նրանց հավատալ իրենց սրտերում եղած Աստծուն։ Մի՞թե այդպես չե՞ս հավատում։ Մի՞թե քեզ տարօրինակ չի թվում, որ ի վիճակի ես հավատալու Աստծուն։ Մի՞թե քեզ տարօրինա չի թվում, որ անկարող ես ազատվել այս հոսքից։ Մի՞թե որևէ ջանք չե՞ս գործադրել այս մասին մտածելու համար։ Մի՞թե սա բոլոր նշաններից ու հրաշքներից մեծագույնը չէ՞։ Թեև շատ անգամներ փախչելու մղում ես ունեցել, միշտ կյանքի մի հզոր ուժ գրավում է քեզ ու այնպես անում, որ չկամենաս հեռանալ։ Եվ ամեն անգամ, երբ հայտնվում ես նման հանգամանքներում, անխուսափելիորեն սկսում ես լաց լինել ու հեկեկալ՝ չիմանալով ինչ անել հետո։ Ձեզանից ոմանք իսկապես փորձում են հեռանալ, բայց երբ փորձում ես գնալ, ասես դանակ խրեն սրտիդ մեջ, թվում է, թե ինչ-որ մի երկրային ուրվական խլել է հոգիդ քեզանից՝ թողնելով սիրտդ անհանգիստ ու առանց խաղաղության։ Դրանից հետո կամա թե ակամա քեզ հավաքում ես ու վերադառնում Աստծու մոտ։ … Մի՞թե չե՞ս ունեցել այս փորձառությունը։ Ես կասկած չունեմ, որ այն երիտասարդ եղբայրներն ու քույրերը, ովքեր ի վիճակի են բացելու իրենց սրտերը, կասեն․ «Այո՛, ես այնքան շատ եմ սա փորձառաբար ապրել, որ դրա մասին մտածելիս ամաչո՛ւմ եմ»։ Իմ իսկ առօրյա կյանքում Ես միշտ ուրախ եմ Իմ երիտասարդ եղբայրներին ու քույրերին վերաբերվելու որպես Իմ մտերիմների, որովհետև նրանք լի են անմեղությամբ և այնքան մաքուր ու հաճելի են։ Նրանք ասես Իմ իսկ ուղեկիցները լինեն։ Ահա թե ինչու Ես միշտ առիթ եմ փնտրում համախմբելու Իմ բոլոր մտերիմներին, որպեսզի խոսենք մեր ձգտումների ու ծրագրերի մասին։ Թող Աստծու կամքն իրագործվի մեր մեջ, որպեսզի բոլորս արյունակիցների պես լինենք՝ առանց մեր միջև որևէ խոչընդոտի կամ հեռավորության։ Թող բոլորս աղոթենք Աստծուն․ «Աստվա՜ծ։ Եթե դա է Քո կամքը, աղաչում ենք, որ Դու մեզ հարմար միջավայր տաս, որպեսզի կարողանանք իրականացնել մեր սրտերի ցանկությունները։ Ողորմի'ր մեզ՝ ողջամտությունից զուրկ երիտասարդներիս, և թույլ տուր գործի դնել մեր սրտերում եղած ուժը»։ Ես հավատում եմ, որ սա Աստծու մտադրությունն է, քանզի Ես վաղուց եմ աղերսել Աստծուն Նրա ներկայությամբ ու ասել։ «Հա՛յր։ Երկրի վրա անդադար աղաղակում ենք Քեզ՝ ցանկանալով, որ Քո կամքը շուտով կատարվի երկրի վրա։ Ուզում եմ փնտրել Քո կամքը։ Արա այն, ինչ ուզում ես անել, և որքան հնարավոր է շուտ ավարտիր Քո հանձնարարությունն Իմ մեջ։ Ես նույնիսկ պատրաստ եմ, որ Դու մեր մեջ նոր ուղի բացես, եթե դա նշանակում է, որ Քո կամքը շուտով կիրագործվի։ Ես միայն խնդրում եմ, որ Քո գործը շուտով ավարտվի ու հավատում եմ, որ ոչ մի կանոն չի կարող սահմանափակել այն»։ Այսպիսին է Աստծու գործն այսօր։ Մի՞թե չես տեսնում այն ուղին, որով քայլում է Սուրբ Հոգին։ Ամեն անգամ, երբ շփվում եմ տարեց եղբայրների ու քույրերի հետ, ճնշվածության այս աննկարագրելի զգացումն եմ ունենում։ Երբ շփվում եմ նրանց հետ, տեսնում եմ, որ նրանցից հասարակության հոտ է գալիս․ նրանց կրոնական պատկերացումները, գործեր վարելու նրանց փորձը, նրանց խոսելաոճը, նրանց օգտագործած բառերը և այլն, դրանք բոլորը զայրացնող են։ Թվում է, թե այս մարդիկ լի են «իմաստությամբ»։ Ես միշտ հնարավորինս հեռու եմ մնում նրանցից, քանզի անձամբ Ես ծայրաստիճան զուրկ եմ աշխարհիկ գործելակերպի փիլիսոփայություններից։ Ամեն անգամ, երբ շփվում եմ այս մարդկանց հետ, նրանք ուժասպառ են անում Ինձ, Իմ գլուխը քրտինքով է պատվում, երբեմն այն աստիճանի, որ ճնշվածությունից հազիվ եմ կարողանում շնչել։ Ուստի այս վտանգավոր պահին Աստված Ինձ մի հիանալի ելք ցույց տվեց։ Գուցե դա պարզապես Իմ սխալ պատկերացումն է, բայց Ես Աստծու շահերն ամեն ինչից վեր եմ դասում, առաջնահերթություն եմ տալիս Աստծու կամքին հետևելուն ու հեռու եմ մնում այս մարդկանցից։ Եթե Աստված պահանջում է Ինձնից շփվել նրանց հետ, Ես, միևնույն է, հնազանդվում եմ։ Բանն այն չէ, որ նրանք ատելի են, այլ այն, որ նրանց «իմաստությունը», պատկերացումներն ու աշխարհիկ գործելակերպի փիլիսոփայություններն են այդքան գարշելի։ Ես եկել եմ կատարելու Աստծու հանձնարարությունը, այլ ոչ թե սովորելու, թե ինչպես են նրանք գործերն անում։ Հիշում եմ, թե ինչպես Աստված մի անգամ ասաց Ինձ․ «Երկրի վրա ձգտիր միայն հետևել Քո Հոր կամքին ու կատարել Նրա հանձնարարությունը։ Ուրիշ ոչինչ Քեզ չի վերաբերում»։ Այս մասին մտածելն Ինձ մի փոքր խաղաղություն է տալիս։ Դա նրանից է, որ մարդկային գործերն Ինձ միշտ այնքան բարդ են թվում․ չեմ կարողանում գլուխ հանել դրանցից ու երբեք չգիտեմ ինչ անել։ Ուստի անթիվ անգամներ Ես խորապես վշտացել եմ սրա պատճառով ու ատել եմ մարդկությունը։ Ինչո՞ւ մարդիկ պետք է այդքան բարդ լինեն։ Ինչո՞ւ չեն կարո՞ղ պարզ լինել։ Ինչո՞ւ նեղություն քաշել՝ փորձելով այդքան խելացի երևալ։ Մեծամասամբ, երբ Ես շփվում եմ մարդկանց հետ, Ես դա անում եմ ելնելով այն բանից, որ ընդունել եմ Աստծու հանձնարարությունը։ Գուցե եղել են որոշ դեպքեր, երբ դա այդպես չի եղել, բայց ո՞վ գիտի, թե ինչ է թաքնված Իմ սրտի խորքերում։

Ես բազմիցս խորհուրդ եմ տվել Ինձ հետ եղող եղբայրներին ու քույրերին՝ ասելով, որ պետք է հավատան Աստծուն իրենց սրտերով, որ չպետք է պաշտպանեն իրենց սեփական շահերը, այլ հաշվի առնեն Աստծու մտադրությունները։ Ես բազմիցս տառապանքով արտասվել եմ Աստծու առաջ։ Ինչո՞ւ չեն մարդիկ հաշվի առնում Աստծու մտադրությունները։ Չէ՞ որ Աստծու գործը չի կարո՞ղ պարզապես անհետանալ առանց պատճառի։ Ես չգիտեմ ինչու, ասես սա հանելուկ է դարձել Իմ մտքում։ Ինչո՞ւ մարդիկ երբեք չգիտեն Սուրբ Հոգու քայլած ուղին ու փոխարենը շարունակում են աննորմալ հարաբերություններ պահպանել այլ մարդկանց հետ։ Այսպիսի մարդկանց տեսնելն Ինձ զզվանք է պատճառում։ Սուրբ Հոգու քայլած ուղուն ուշադրություն դարձնելու փոխարեն՝ կենտրոնանում են մարդու գործերի վրա։ Կարո՞ղ է արդյոք սա բավարարել Աստծու սիրտը։ Ես հաճախ տխրում եմ սրանից։ Ասես սա դարձել է Իմ հոգսը։ Սուրբ Հոգին նույնպես անհանգստանում է դրա համար։ Մի՞թե որևէ հանդիմանություն չես զգում քո սրտում։ Թող Աստված բացի մեր հոգևոր աչքերը։ Շատ անգամներ Ես, որ առաջնորդում եմ մարդկանց՝ մտնելու Աստծու գործի մեջ, աղոթել եմ Աստծու առաջ․ «Հա՛յր, Ես պատրաստ եմ Քո կամքը դնել կենտրոնում ու փնտրել Քո կամքը։ Ես պատրաստ եմ նվիրվել Քո հանձնարարությանը, որպեսզի Դու կարողանաս ձեռք բերել մարդկանց այս խումբը։ Տա՛ր մեզ ազատության երկիր, որպեսզի կարողանանք հպվել Քեզ մեր հոգիներով, և արթնացրու հոգևոր զգացմունքները մեր սրտերում»։ Ես կցանկանայի, որ Աստծու կամքը կատարվի, և ուստի Ես անդադար աղոթում եմ, որ Նրա Հոգին շարունակի լուսավորել մեզ, որպեսզի կարողանանք քայլել Սուրբ Հոգու առաջնորդած ուղով, քանզի այն ուղին, որով Ես քայլում եմ, Սուրբ Հոգու ուղին է։ Եվ ուրիշ ո՞վ կարող էր քայլել այս ուղով Իմ փոխարեն։ Սա է, որ Իմ հոգսն էլ ավելի է ծանրացնում։ Ես զգում եմ, ասես ընկնելու եմ, բայց հավատում եմ, որ Աստված երբեք չի հետաձգի Իր գործը։ Հավանաբար կբաժանվենք միայն այն ժամանակ, երբ Նրա հանձնարարությունն ավարտված կլինի։ Ուստի գուցե Աստծու Հոգու ազդեցության պատճառով է, որ Ես միշտ Ինձ տարբեր եմ զգացել։ Ասես մի գործ կա, որն Աստված ուզում է անել, բայց Ես դա ինձ համար դեռևս պարզ չէ։ Սակայն Ես հավատում եմ, որ երկրի վրա ոչ ոք ավելի լավը չէ, քան Իմ մտերիմները, ու հավատում եմ, որ կաղոթեն Ինձ համար Աստծու առաջ, ինչի համար Ես անչափ երախտապարտ եմ։ Ես ուզում եմ, որ եղբայրներն ու քույրերն Ինձ հետ ասեն․ «Աստվա՛ծ, Թող Քո կամքը լիովին դրսևորվի մեր՝ վերջին դարաշրջանի մարդկանցս մեջ, որպեսզի օրհնվենք հոգու կյանքով ու տեսնենք Աստծու Հոգու գործերն ու նայենք Նրա ճշմարիտ դեմքին»։ Երբ հասնենք այս քայլին, իսկապես կապրենք Հոգու առաջնորդության ներքո և միայն այդ ժամանակ կկարողանանք նայել Աստծու ճշմարիտ դեմքին։ Այսինքն՝ մարդիկ կկարողանան հասկանալ բոլոր ճշմարտությունների ճշմարիտ իմաստը ոչ թե հասկանալով կամ ըմբռնելով ըստ մարդկային պատկերացումների, այլ փոխարենը լուսավորվելով ըստ Աստծու Հոգու մտադրությունների։ Սա ամբողջովին հենց Աստծու գործն է, դրանում մարդկային գաղափարներից ոչինչ չկա։ Դա աշխատանքի Նրա ծրագիրն է այն գործերի համար, որոնք Նա ցանկանում է բացահայտել երկրի վրա, և դա երկրի վրա Նրա գործի վերջին մասն է։ Ցանկանո՞ւմ ես արդյոք միանալ այս գործին։ Ուզո՞ւմ ես արդյոք դրա մի մասը լինել։ Ունե՞ս արդյոք Սուրբ Հոգու կողմից կատարելագործվելու ու հոգու կյանքը վայելելու վճռականություն։

Այսօր գլխավորն այն է, որ մեր սկզբնական հիմքից ավելի խորանանք։ Պետք է ավելի խորանանք ճշմարտության, տեսիլքների ու կյանքի մեջ, բայց նախ Ես պետք է հիշեցնեմ եղբայրներին ու քույրերին, որ գործի այս փուլ մտնելու համար պետք է ազատվեք ձեր նախկին պատկերացումներից։ Այսինքն՝ պետք է փոխես քո ապրելակերպը, նոր ծրագրեր կազմես, նոր էջից սկսես։ Եթե դեռ կառչած մնաս նրան, ինչ թանկ էր քեզ համար անցյալում, Սուրբ Հոգին չի կարողանա գործել քո մեջ, ու Նա հազիվ կկարողանա պահպանել քո կյանքը։ Նրանք, ովքեր չեն ձգտում, կամ մուտք չեն գործում, կամ չեն ծրագրում, լիովին կլքվեն Սուրբ Հոգու կողմից․ ասում են, որ նման մարդիկ մերժվել են դարաշրջանի կողմից։ Ես հուսով եմ, որ բոլոր եղբայրներն ու քույրերն ի վիճակի են հասկանալու Իմ սիրտը, և հուսով եմ, որ ավելի շատ «նորակոչիկներ» ոտքի կկանգնեն՝ համագործակցելու Աստծու հետ և միասին ավարտելու այս գործը։ Ես հավատում եմ, որ Աստված կօրհնի մեզ։ Նաև հավատում եմ, որ Աստված Ինձ շատ ավելի շատ մտերիմներ կշնորհի, որպեսզի Ես կարողանամ շրջել աշխարհի բոլոր ծայրերում, և մեր միջև ավելի շատ սեր լինի։ Ավելին՝ Ես հաստատապես հավատում եմ, որ Աստված կընդարձակի Իր արքայությունը մեր ջանքերի շնորհիվ։ Ես կցանկանայի, որ մեր այս ջանքերը հասնեն աննախադեպ մակարդակների՝ թույլ տալով Աստծուն ձեռք բերել ավելի շատ երիտասարդների։ Ես ուզում եմ, որ ավելի շատ ժամանակ տրամադրենք սրա համար աղոթելուն, ուզում եմ, որ անդադար աղերսենք Աստծուն, որ մեր ողջ կյանքն անցկացնենք Աստծու առաջ ու հնարավորինս մոտ լինենք Աստծուն։ Թող այլևս երբեք ոչինչ չլինի մեր միջև, և թող բոլորս այս երդումը տանք Աստծու առաջ․ միասին քրտնաջան աշխատե՛լ, հավատարի՛մ լինել մինչև վերջ, երբե՛ք չբաժանվել ու միշտ միասին լինել։ Ես հուսով եմ, որ եղբայրներն ու քույրերը բոլորն այս որոշումը կկայացնեն Աստծու առաջ, որպեսզի մեր սրտերը երբե՛ք չփոխվեն, ու մեր վճռականությունը երբե՛ք չսասանվի։ Հանուն Աստծու մտադրություններին համապատասխանելու, Ես նորից ասում եմ՝ եկե՛ք քրտնաջան աշխատենք, եկե՛ք մեր ողջ ուժով ջանանք։ Աստված անշո՛ւշտ կօրհնի մեզ։


Ուղին… (6)

Աստծու գործի շնորհիվ է, որ հասել ենք մինչև այսօր, և ուստի, մենք Աստծու տնօրինման ծրագրում գոյատևածներն ենք։ Այն, որ մինչև այսօր մնացել ենք, Աստծու կողմից մեզ մեծապես բարձրացնել է։ Ըստ Աստծու ծրագրի՝ մեծ կարմիր վիշապի երկիրը պետք է կործանվեր, բայց կարծում եմ, որ գուցե Նա մեկ այլ ծրագիր է հաստատել, կամ ցանկանում է իրականացնել Իր գործի մեկ այլ մասը։ Ուստի նույնիսկ հիմա Ես չեմ կարող սա հստակ բացատրել․ այն անլուծելի հանելուկի է նման։ Բայց ընդհանուր առմամբ, մեր այս խումբը նախասահմանվել է Աստծու կողմից, ու Ես միշտ հավատում եմ, որ Աստված այլ գործ ունի անելու մեզ վրա։ Թող բոլորս այսպես աղերսենք Երկնքին․ «Թող Քո կամքը կատարվի, ու Դու կրկին հայտնվես մեզ ու չթաքցնես Ինքդ Քեզ, որպեսզի կարողանանք ավելի հստակ տեսնել Քո փառքն ու Քո դեմքը»։ Իմ մշտական զգացողությունն է, որ այն ուղին, որով Աստված առաջնորդում է մեզ, ուղիղ վեր չի գնում, այլ փոսերով լի ոլորապտույտ ճանապարհ է։ Աստված նաև ասում է, որ որքան քարքարոտ է ուղին, այնքան ավելի շատ կարող է բացահայտել մեր սիրող սրտերը։ Սակայն մեզանից ոչ ոք չի կարող նման ուղի հարթել։ Իմ փորձառության մեջ Ես բազմաթիվ քարքարոտ, անհարթ ուղիներով եմ քայլել ու մեծ տառապանք եմ կրել, ու երբեմն նույնիսկ այնքան խորապես վշտահար եմ եղել, որ քիչ էր մնում բարձրաձայն աղաղակեի, բայց, միևնույն է, քայլել եմ այս ուղով մինչև այսօր։ Ես հավատում եմ, որ սա Աստծու առաջնորդած ուղին է, ուստի Ես դիմանում եմ բոլոր տառապանքների տանջանքին ու շարունակում եմ առաջ ընթանալ։ Քանզի սա է Աստծու սահմանածը, ո՞վ կարող է խուսափել դրանից։ Ես չեմ ձգտում որևէ օրհնություն ստանալ․ միակ բանը, որին ձգտում եմ, այն է, որ կարողանամ քայլել այն ուղով, որով պետք է քայլեմ Աստծու մտադրությունների համաձայն։ Ես չեմ ձգտում ընդօրինակել ուրիշներին՝ քայլելով նրանց քայլած ուղով։ Միակ բանը, որին ձգտում եմ, այն է, որ կարողանամ Իմ նվիրումը մատուցել ու մինչև վերջ քայլել այն ուղով, որով պետք է քայլեմ։ Ես ուրիշների օգնությունը չեմ խնդրում․ անկեղծ ասած՝ Ես էլ չեմ կարող որևէ մեկին օգնել։ Թվում է, թե Ես չափազանց զգայուն եմ այս հարցում։ Ես չգիտեմ, թե ինչ են մտածում ուրիշները։ Դա նրանից է, որ Ես միշտ հավատացել եմ, որ Աստծու կողմից կանխորոշված անհատի կրելիք տառապանքի չափն ու իր ուղով անցնելիք տարածությունը, և որ ոչ ոք իրականում չի կարող օգնել որևէ մեկին։ Մեր եռանդուն եղբայրներից ու քույրերից ոմանք գուցե ասեն, որ Ես սեր չունեմ, բայց սա հենց այն է, ինչին Ես հավատում եմ։ Մարդիկ քայլում են իրենց ուղիներով՝ ապավինելով Աստծու առաջնորդությանը։ Ես հավատում եմ, որ Իմ եղբայրների ու քույրերի մեծ մասը կհասկանա Իմ սիրտը։ Ես նաև հուսով եմ, որ Աստված մեզ շատ ավելի մեծ լուսավորություն կտա այս առումով, որ մեր սերը դառնա ավելի մաքուր, իսկ մեր ընկերությունը՝ ավելի թանկագին։ Թող չշփոթվենք այս թեմայի շուրջ, այլ միայն ավելի մեծ հստակություն ձեռք բերենք, որպեսզի միջանձնային հարաբերությունները կառուցվեն Աստծու առաջնորդության հիմքի վրա։

Աստված մի քանի տարի գործել է մայրցամաքային Չինաստանում, ու Նա մեծ ջանքեր է թափել բոլոր մարդկանց մեջ՝ ի վերջո մեզ հասցնելու այնտեղ, որտեղ այսօր կանք։ Ես կարծում եմ, որ բոլորին ճիշտ ուղու վրա առաջնորդելու համար այս գործը պետք է սկսվի այնտեղից, որտեղ բոլորն ամենաթույլն են․ միայն այս կերպ կարելի է հաղթահարել առաջին խոչընդոտն ու շարունակել գործն առաջ տանել։ Մի՞թե այդպես ավելի լավ չէ։ Չինական ազգը, որն ապականված է եղել հազարավոր տարիներ, գոյատևել է մինչև այսօր, և ամեն տեսակ «վարակ» անդադար զարգացել է՝ ժանտախտի պես տարածվելով ամենուր։ Պարզապես մարդկանց հարաբերություններին նայելը բավական է տեսնելու համար, թե որքան «մանրէներ» են թաքնված մարդկանց ներսում։ Աստծու համար ծայրաստիճան դժվար է զարգացնել Իր գործն այսպիսի խիստ փակ ու վարակված տարածքում։ Մարդկանց անհատականությունները, սովորությունները, գործելակերպը, այն ամենը, ինչ արտահայտում են իրենց կյանքում ու նրանց միջանձնային հարաբերությունները՝ դրանք բոլորը այն աստիճանի քայքայված են, որ մարդկային գիտելիքն ու մշակույթները բոլորը մահվան են դատապարտվել Աստծու կողմից։ Էլ չասած այն տարբեր փորձառությունների մասին, որոնք սովորել են իրենց ընտանիքներից ու հասարակությունից․ դրանք բոլորը դատապարտվել են Աստծու աչքերում։ Դա նրանից է, որ այս երկրում ապրողները չափազանց շատ վարակներ են կլանել։ Դա նրանց համար սովորական բանի պես է, ոչինչ չեն մտածում դրա մասին։ Ուստի, որքան ավելի ապականված են մարդիկ որևէ վայրում, այնքան ավելի ոչ բնականոն են նրանց միջանձնային հարաբերությունները։ Մարդկանց հարաբերությունները լի են խարդավանքներով, դավադրություններ են կազմակերպում միմյանց դեմ և մորթում են միմյանց․ սա ասես մարդակեր դևերի ամրոց լինի։ Այսպիսի սարսափով լի վայրում, որտեղ ուրվականներն անսանձ շրջում են, ծայրաստիճան դժվար է իրականացնել Աստծու գործը։ Ես անդադար աղերսում եմ Աստծուն, երբ շփվում եմ մարդկանց հետ, քանզի Ես միշտ սարսափում եմ նրանց հետ շփվելուց ու Ես խորապես վախենում եմ, որ կվիրավորեմ նրանց «արժանապատվությունը» Իմ խառնվածքով։ Իմ սրտում Ես միշտ վախենում եմ, որ այս անմաքուր հոգիներն անխոհեմաբար կգործեն, ուստի Ես միշտ պաշտպանություն եմ աղերսում Աստծուց։ Ամեն տեսակի ոչ բնականոն հարաբերություն ակնհայտ է մեր մեջ, ու տեսնելով այս ամենը՝ ատելություն կա Իմ սրտում, քանզի իրար հետ մարդիկ միշտ զբաղված են մարդկային «գործերով» ու երբեք հաշվի չեն առնում Աստծուն։ Ես մինչև ոսկորներս ատում եմ նրանց պահվածքը։ Այն, ինչ կարելի է տեսնել մայրցամաքային Չինաստանի մարդկանց մեջ, ոչ այլ ինչ է, քան սատանայական ապականված խառնվածքներ, ուստի այս մարդկանց մեջ Աստծու գործելու ընթացքում գրեթե անհնար է որևէ արժեքավոր բան գտնել նրանց ներսում։ Ամբողջ գործն արվում է Սուրբ Հոգու կողմից, և պարզապես Սուրբ Հոգին մեծապես շարժում է մարդկանց ու գործում է նրանց մեջ։ Գրեթե անհնար է որևէ բան օգտագործել այս մարդկանց մեջ։ Այսինքն՝ Սուրբ Հոգու կողմից մարդկանց շարժելու գործը չի կարող իրականացվել մարդկանց համագործակցության հետ զուգորդված։ Սուրբ Հոգին պարզապես համառորեն շարժում է մարդկանց, բայց նույնիսկ այդ դեպքում մարդիկ մնում են թմրած ու անզգա և գաղափար անգամ չունեն, թե ինչ է անում Աստված։ Ուստի, Աստծու գործը մայրցամաքային Չինաստանում համեմատելի է երկինքներն ու երկիրը ստեղծելու Նրա գործի հետ։ Այն ստիպում է բոլոր մարդկանց վերստին ծնվել ու փոխում է նրանց մասին ամեն ինչ, քանզի նրանց ներսում ոչ մի արժեքավոր բան չկա, ինչը ցավալի է։ Ես հաճախ վշտով աղոթում եմ այս մարդկանց համար․ «Աստվա՛ծ, թող Քո մեծ զորությունը դրսևորվի այս մարդկանց մեջ, որպեսզի Քո Հոգին մեծապես շարժի նրանց, և որպեսզի այս թմրած ու տկարամիտ տառապյալներն արթնանան՝ դուրս գան խորը թմբիրի միջից ու տեսնեն այն օրը, երբ Դու փառք կստանաս»։ Թող բոլորս աղոթենք Աստծու առաջ ու ասենք՝ Աստվա՛ծ, կրկին ողորմի՛ր ու հո՛գ տար մեր մասին, որպեսզի մեր սրտերը կարողանան լիովին դառնալ դեպի Քեզ, և որպեսզի կարողանանք փախչել այս կեղտոտ երկրից, ոտքի կանգնել ու ավարտել այն, ինչ Դու հանձնարարել ես մեզ։ Հուսով եմ, որ Աստված կրկին կշարժի մեզ, որպեսզի կարողանանք ստանալ Նրա լուսավորությունը, և հուսով եմ, որ Նա կողորմի մեզ, որպեսզի մեր սրտերը կարողանան աստիճանաբար դառնալ դեպի Նրան, ու Նա կարողանա ձեռք բերել մեզ։ Սա է այն ցանկությունը, որը բոլորս կիսում ենք։

Ուղին, որով քայլում ենք, ամբողջովին սահմանված է Աստծու կողմից։ Կարճ ասած՝ Ես հավատում եմ, որ անշուշտ կքայլեմ այս ուղով մինչև վերջ, քանզի Աստված միշտ ժպտում է Ինձ, և ասես Նրա ձեռքը միշտ առաջնորդում է Ինձ։ Ուստի, Իմ սիրտը պղծված չէ որևէ այլ բանով, ու Աստծու գործը միշտ մտքումս է։ Ես Իմ ողջ ուժով և նվիրումով կատարում եմ այն ամենը, ինչ Աստված հանձնարարում է Ինձ, և Ես երբեք չեմ միջամտում Ինձ չհատկացված առաջադրանքներին, ոչ էլ խառնվում եմ նրան, թե ուրիշ ով է դա անում, քանզի կարծում եմ, որ յուրաքանչյուր մարդ պետք է քայլի իր սեփական ուղով ու չխառնվի ուրիշների գործերին։ Այդպես եմ Ես տեսնում դա։ Գուցե սա Իմ սեփական անհատականության պատճառով է, բայց Ես հուսով եմ, որ Իմ եղբայրներն ու քույրերը հասկանանում ու ներում են Ինձ, քանզի Ես երբեք չեմ համարձակվում դեմ գնալ Իմ Հոր հրամանին։ Ես չեմ համարձակվում դեմ գնալ Երկնքի կամքին։ Մի՞թե մոռացե՞լ ես, որ «Երկնքի կամքին հնարավոր չէ հակառակվել»։ Ոմանք գուցե Ինձ եսակենտրոն համարեն, բայց Ես հավատում եմ, որ Ես հատկապես եկել եմ իրականացնելու Աստծու տնօրինման գործի մի մասը, այլ ոչ թե ներքաշվելու միջանձնային հարաբերությունների մեջ։ Ես ի վիճակի չեմ սովորելու, թե ինչպես լավ հարաբերություններ ունենալ ուրիշների հետ։ Սակայն Աստծու հանձնարարության մեջ Ես ունեմ Աստծու առաջնորդությունը, ու Ես ունեմ հավատ ու համառություն՝ այս գործը լավ անելու համար։ Գուցե Ես չափազանց «եսակենտրոն» եմ, բայց Ես հուսով եմ, որ բոլորն իրենց նախաձեռնությամբ կփորձեն զգալ Աստծու արդար ու անձնուրաց սերն ու կփորձեն համագործակցել Աստծու հետ։ Մի՛ սպասեք Աստծու մեծափառության երկրորդ գալստյանը. դա ոչ մեկի համար լավ չէ։ Ես միշտ կարծում եմ, որ պետք է հաշվի առնենք հետևյալը․ «Պետք է անենք հնարավոր ամեն բան՝ անելու այն, ինչ պետք է անենք Աստծուն բավարարելու համար։ Մեզանից յուրաքանչյուրին տրված Աստծու հանձնարարությունը տարբեր է։ Ինչպե՞ս պետք է իրագործենք այն»։ Պետք է հստակ ընկալես, թե որն է այն ուղին, որով քայլում ես։ Խիստ անհրաժեշտ է, որ հստակ լինես այս հարցում։ Քանզի բոլորդ ցանկանում եք բավարարել Աստծուն, ինչո՞ւ նախ ինքներդ ձեզ չհանձնեք Նրան։ Առաջին անգամ, երբ Ես աղոթեցի Աստծուն, Ես Իմ ողջ սիրտը տվեցի Նրան։ Ինձ շրջապատող մարդիկ՝ ծնողները, քույրերը, եղբայրներն ու գործընկերները, բոլորը մղվեցին Իմ մտքի ամենահետին պլան Իմ վճռականության պատճառով։ Ասես նրանք ընդհանրապես գոյություն չունեին Ինձ համար։ Քանզի Ես միշտ մտածում էի Աստծու մասին՝ լիներ դա Նրա խոսքերի, թե Նրա իմաստության մասին, այս բաները միշտ Իմ սրտում էին ու Իմ սրտում ամենաթանկարժեք տեղն էին զբաղեցնում։ Ուստի, աշխարհիկ գործելակերպի փիլիսոփայություններով լի մարդկանց համար Ես սառնասիրտ ու անզգա մեկն եմ։ Նրանց սրտերը ցավում են այն բանից, թե ինչպես եմ Ես Ինձ դրսևորում, ինչպես եմ գործեր վարում, Իմ ամեն մի քայլից։ Նրանք տարօրինակ հայացքներ են գցում Ինձ վրա, ասես Ես ինչ-որ անլուծելի հանելուկ եմ։ Իրենց մտքում նրանք գաղտնի չափում են Ինձ՝ չիմանալով, թե Ես ինչ եմ անելու հաջորդիվ։ Ինչպե՞ս կարո՞ղ էի կանգ առնել Իմ ճանապարհին այս մարդկանց արած ամեն մի քայլի պատճառով։ Անկախ նրանից, թե ուրիշները նախանձում են Ինձ, ատում են, թե ծաղրում են սառը սարկազմով, Ես դեռ շարունակաբար աղերսում եմ Աստծու առաջ մեծ քաղցով ու ծարավով, ասես միայն Ես և Նա լինեինք նույն աշխարհում, և ուրիշ ոչ ոք չլիներ։ Արտաքին աշխարհի ուժերը միշտ սերտորեն շրջապատում են Ինձ, բայց նաև Աստծու կողմից շարժված լինելու զգացումն է ալեկոծվում Իմ ներսում։ Հայտնվելով այս երկընտրանքի մեջ՝ Ես խոնարհվեցի Աստծու առաջ․ «Աստվա՛ծ, ինչպե՞ս կարող էի անտրամադիր լինել Քո կամքի հանդեպ։ Քո աչքերն Ինձ նայում են որպես պատվավորի, որպես կոփված ոսկու, սակայն Ես ի վիճակի չեմ փախչել խավարի ուժերից։ Ես կտառապեի Քեզ համար Իմ ողջ կյանքում, Ես Քո գործը կդարձնեի Իմ կյանքի զբաղմունքը, և Ես աղաչում եմ Քեզ տալ Ինձ հանգստի պատշաճ վայր՝ Ինքս Ինձ Քեզ նվիրելու համար։ Աստվա՛ծ, Ես ուզում եմ Ինքս Ինձ Քեզ ընծայել։ Դու լավ գիտես մարդու թուլությունը, ուստի ինչո՞ւ ես Ինքդ Քեզ թաքցնո՞ւմ Ինձնից»։ Հենց այդ ժամանակ Ես ասես լեռնային շուշան լինեի, որի բույրը խառնվում էր զեփյուռին՝ անհայտ բոլորին։ Երկինքը, սակայն, հեկեկաց, և Իմ սիրտը շարունակեց լաց լինել։ Թվում էր, թե էլ ավելի մեծ ցավ կար Իմ սրտում։ Բոլոր ուժերն ու մարդու պաշարումըն ասես պարզ երկնքում հնչած որոտ լինեին։ Ո՞վ կարող էր հասկանալ Իմ սիրտը։ Եվ այսպես, մեկ անգամ ևս Ես եկա Աստծու առաջ և ասացի․ «Աստվա՛ծ, մի՞թե Քո գործն իրականացնելու ոչ մի ճանապարհ չկա այս կեղտոտ երկրում։ Ինչո՞ւ ուրիշները չեն կարող հաշվի առնել Քո սիրտը հարմարավետ, աջակցող միջավայրում, որը զերծ է հալածանքից։ Ես ուզում եմ տարածել Իմ թևերը, սակայն ինչո՞ւ է այդքան դժվար թռչելով հեռանալ։ Մի՞թե Դու հավանություն չես տալիս»։ Օրեր շարունակ Ես լաց էի լինում սրա համար, սակայն Ես միշտ հավատում էի, որ Աստված մխիթարություն կբերի Իմ վշտահար սրտին։ Ոչ ոք երբեք չի հասկացել Իմ տագնապը։ Գուցե դա անմիջական ընկալում է Աստծուց։ Ես միշտ տագնապած ու մտահոգված եմ եղել Նրա գործի համար ու հազիվ ժամանակ եմ ունեցել շունչ քաշելու։ Մինչ օրս Ես դեռ աղոթում եմ ու ասում․ «Աստվա՛ծ, եթե դա է Քո կամքը, առաջնորդի՛ր Ինձ՝ իրականացնելու Քո էլ ավելի մեծ գործը, որպեսզի այն տարածվի ողջ տիեզերքով մեկ, և որպեսզի այն բացվի յուրաքանչյուր ազգի ու հարանվանության համար, որպեսզի մի փոքր խաղաղություն բերվի Իմ սրտին, ու որպեսզի Ես կարողանամ ապրել Քեզ համար մի հանգիստ վայրում ու կարողանամ անարգել աշխատել Քեզ համար ու կարողանամ հանդարտեցնել Իմ սիրտը՝ ծառայելու Քեզ Իմ ողջ կյանքում»։ Սա է Իմ սրտի ցանկությունը։ Գուցե եղբայրներն ու քույրերն ասեն, որ Ես ամբարտավան ու գոռոզ եմ։ Ես էլ եմ ընդունում սա, քանզի դա փաստ է․ այն, ինչ ունեն երիտասարդները, պարզապես ամբարտավանություն է։ Ուստի, Ես իրական փաստերին հակասող բան չեմ ասում։ Իմ մեջ կարող ես տեսնել երիտասարդի անհատականության բոլոր գծերը, բայց կարող ես նաև տեսնել, թե որտեղ եմ Ես տարբերվում այլ երիտասարդներից․ իմ հանգստությունն ու հանդարտությունը։ Ես սա թեմա չեմ դարձնում․ Ես հավատում եմ, որ Աստված Ինձ ավելի լավ գիտի, քան Ես Ինքս։ Սրանք խոսքեր են Իմ սրտից, ու Ես հուսով եմ, որ եղբայրներն ու քույրերը չեն վիրավորվի։ Թող խոսենք մեր սրտերում եղած խոսքերի մասին, նայենք մեր յուրաքանչյուրի ձգտումների հետևում եղած նպատակներին, համեմատենք մեր աստվածասեր սրտերը, լսենք այն խոսքերը, որոնք շշնջում ենք Աստծուն, երգենք մեր սրտերում եղած ամենագեղեցիկ երգերն ու բարձրաձայնենք մեր սրտերում եղած վեհ զգացմունքները, որպեսզի մեր կյանքն ավելի գեղեցիկ դառնա։ Մոռացե՛ք անցյալն ու նայե՛ք դեպի ապագան։ Աստված մի ուղի կբացի մեզ համար։

Մեր իրական փորձառություններում տեսնում ենք, որ շատ անգամներ Աստված անձամբ ելք է բացել մեզ համար, որպեսզի մեր ոտքերի տակ եղած ուղին ավելի հաստատուն ու ավելի իրական լինի։ Քանզի սա է այն ուղին, որն Աստված բացեց մեզ համար հազարավոր դարեր առաջ, և որը փոխանցվել է մեր սերնդին տասնյակ հազարավոր տարիներ անց։ Ուստի մենք այն մարդիկ ենք,որոնք շարունակում են նախնիների ուղին, ովքեր դրանով մինչև վերջ չեն քայլել։ Մենք ընտրվել ենք Աստծու կողմից՝ քայլելու դրա վերջին փուլով։ Եվ այսպես, այս ուղին հատուկ պատրաստվել է մեզ համար Աստծու կողմից, ու անկախ նրանից՝ օրհնություն ենք ստանում, թե աղետի ենք ենթարկվում, ուրիշ ոչ ոք չի կարող քայլել այս ուղով։ Թույլ տվեք այստեղ իմ սեփական տեսակետն ավելացնել․ մի՛ մտածեք այլ տեղ փախչելու կամ մեկ այլ ուղի գտնելու մասին, ու կարգավիճակ մի՛ տենչացեք, կամ մի՛ փորձեք ստեղծել ձեր սեփական արքայությունը․ դրանք բոլորը պատրանքներ են։ Եթե Իմ խոսքերի հանդեպ կանխակալ վերաբերմունք ունես, այդ դեպքում խորհուրդ եմ տալիս այդքան բթամիտ չլինել։ Լավ կանես ավելի շատ մտածես այս մասին։ Մի՛ փորձիր խելացի ձևանալ ու իմացիր՝ ինչն է լավ քեզ համար։ Դու կզղջաս դրա համար, երբ Աստծու ծրագիրն իրագործվի։ Ասածս այն է, որ երբ Աստծու արքայությունը գա, երկրի վրա յուրաքանչյուր երկիր կջախջախվի։ Այդժամ կտեսնես, որ քո սեփական ծրագրերը նույնպես ոչնչացվել են։ Պատժվածները բոլորը ջախջախման ենթակա են, ու դրանում Աստված լիովին կբացահայտի Իր բնույթը։ Կարծում եմ, քանզի Ես այս բաներն Իմ հինգ մատի պես գիտեմ, պետք է դրանք ասեմ քեզ, որպեսզի հետո չմեղադրես Ինձ։ Այն, որ կարողացել ենք քայլել այս ուղով մինչև այսօր, սահմանված է եղել Աստծու կողմից, ուստի մի՛ մտածիր, որ ինչ-որ յուրահատուկ բան ես, ոչ էլ, որ անհաջողակ ես․ թող ոչ ոք պնդումներ չանի Աստծու ներկայիս գործի վերաբերյալ, որպեսզի «չջախջախվես»։ Ես լուսավորություն եմ ստացել Աստծու գործից։ Անկախ ամեն ինչից, Աստված ավարտուն կդարձնի մարդկանց այս խումբը, Նրա գործն այլևս երբեք չի փոխվի, ու Նա կտանի մարդկանց այս խումբը մինչև ուղու վերջն ու կավարտի Իր գործը երկրի վրա։ Բոլորս պետք է հասկանանք սա։ Մարդկանց մեծամասնությունը սիրում է «հայացքն ուղղել հեռուն», ու նրանց ախորժակներին վերջ չկա։ Նրանցից ոչ մեկը չի հասկանում Աստծու այսօրվա հրատապ մտադրությունը, ուստի բոլորը մտածում են փախչելու մասին։ Նրանք նման են փախած ձիերի, որոնք միայն ուզում են թափառել ամայության մեջ։ Քչերն են մտադիր հաստատվել Քանաանի բարի երկրում՝ փնտրելու մարդկային կյանքի ուղին։ Եթե մարդիկ մտնել են երկիր, որտեղ կաթ ու մեղր է հոսում ու այն չեն վայելում, էլ ի՞նչ են ուզում։ Ճիշտն ասած, Քանաանի բարի երկրից այն կողմ միայն ամայություն է։ Թեև մարդիկ մտել են հանգստի վայր, ի վիճակի չեն կանգնել իրենց պարտավորության կողքին։ Մի՞թե պարզապես պոռնիկներ չեն։ Եթե կորցնես Աստծու կողմից կատարյալ դարձվելու հնարավորությունն այստեղ, կզղջաս կյանքիդ մնացած օրերին, զղջումդ անսահման կլինի։ Կնմանվես Մովսեսին, ով նայում էր Քանաանի երկրին, բայց չկարողացավ վայելել այն, նրա դատարկ բռունցքները սեղմված էին, նրա մահը լի էր զղջումով։ Մի՞թե սա ամոթալի չես համարում։ Մի՞թե ամոթալի չես համարում ուրիշների կողմից ծաղրի ենթարկվելը։ Պատրա՞ստ ես արդյոք նվաստացվել ուրիշների կողմից։ Մի՞թե չես ուզում քեզ լավ դրսևորել։ Մի՞թե չես ուզում լինել պատվավոր ու շիտակ մարդ, որ կատարելագործվում է Աստծու կողմից։ Մի՞թե իսկապես ոչ մի վճռականություն չունես։ Պատրաստ չես գնալ այլ ուղիներով։ Մի՞թե նաև չես ցանկանում գնալ այն ուղով, որն Աստված է սահմանել քեզ համար։ Համարձակվում ես դե՞մ գնալ Երկնքի կամքին։ Որքան էլ մեծ լինի քո «հմտությունը», իսկապես կարո՞ղ ես վիրավորել Երկնքին։ Ես կարծում եմ՝ ավելի լավ է փորձենք ինչպես հարկն է ճանաչել ինքներս մեզ։ Աստծու մի խոսքը կարող է փոխել երկինքն ու երկիրը, ուստի ի՞նչ է նիհար, փոքրիկ մարդն Աստծու աչքերում։

Իմ իսկ փորձառություններում Ես տեսել եմ, որ որքան շատ հակադրվես Աստծուն, այնքան ավելի շատ Աստված ցույց կտա Իր մեծափառ բնույթն ու այնքան ավելի խիստ կլինի այն հանդիմանությունը, որը Նա «կմատուցի» քեզ։ Որքան շատ հնազանդվես Նրան, այնքան ավելի շատ Նա կսիրի ու կպաշտպանի քեզ։ Աստծու բնույթը նման է պատժի գործիքի․ եթե հնազանդվես, ապահով ու անվնաս կլինես։ Երբ չես հնազանդվում, երբ միշտ փորձում ես գլուխ գովել ու միշտ հնարքներ ես բանեցնում, Աստծու բնույթն անմիջապես փոխվում է։ Նա նման է արևին ամպամած օրը, Նա կթաքնվի քեզանից ու ցույց կտա քեզ Իր զայրույթը։ Նրա բնույթը նաև նման է հունիսյան եղանակին, երբ երկինքը մղոններով պարզ է, և ալիքներն ընդամենը ծփանք են ջրի մակերեսին, մինչև հանկարծ հոսանքն արագանում է, ու ջուրը վերածվում է մոլեգնող ալեկոծության։ Համարձակվո՞ւմ ես այդքան անխոհեմ լինել Աստծու նման բնույթի առջև։ Ձեր փորձառություններում եղբայրներիդ ու քույրերիդ մեծ մասը տեսել է, որ երբ Սուրբ Հոգին գործում է ցերեկվա լույսի ներքո, լի եք հավատով, բայց հետո, հանկարծակի, Աստծու Հոգին լքում է ձեզ, և այնքան եք տանջվում, որ անքուն եք մնում գիշերը՝ փնտրելով այն ուղղությունը, որով անհետացավ Նրա Հոգին։ Ինչ անում ես, չես կարողանում գտնել, թե ուր գնաց Նրա Հոգին, բայց հետո, հանկարծակի, Նա կրկին հայտնվում է քեզ, և նույնքան հիացած ես, որքան Պետրոսը, երբ հանկարծ կրկին տեսավ իր Տեր Հիսուսին, այնքան հիացած, որ գրեթե աղաղակում ես։ Մի՞թե իսկապես մոռացե՞լ ես սա՝ այնքան բազմիցս փորձառաբար ապրելուց հետո։ Տեր Հիսուս Քրիստոսը, Որ մսեղի դարձավ, Որ խաչվեց, իսկ հետո հարություն առավ մեռելներից և համբարձվեց երկինք, միշտ մերթ թաքնված է քեզանից, մերթ հայտնվում է քեզ։ Նա հայտնվում է քեզ քո արդարության պատճառով, ու Նա բարկանում է ու հեռանում քեզանից քո մեղքերի պատճառով, ուստի ինչո՞ւ ավելի շատ չես կանչում Նրան։ Մի՞թե չգիտեի՞ր, որ Պենտեկոստեից հետո Տեր Հիսուս Քրիստոսը երկրի վրա մեկ այլ հանձնարարություն ունի։ Գիտես միայն այն փաստը, որ Տեր Հիսուս Քրիստոսը մսեղի դարձավ, եկավ երկիր ու խաչվեց։ Երբեք չես իմացել, որ Հիսուսը, Ում հավատում էիր նախկինում, վաղուց մեկ ուրիշին է հանձնարարել գործը, և որ Նրա գործն ավարտվել է վաղուց, ուստի Տեր Հիսուս Քրիստոսի Հոգին կրկին եկել է երկիր մսեղիի կերպարանքով՝ անելու գործի մեկ այլ մասը։ Ես կցանկանայի մի բան ավելացնել այստեղ․ չնայած այն փաստին, որ ներկայումս այս հոսքի մեջ եք, Ես համարձակվում եմ ասել, որ ձեզանից քչերն են հավատում, որ սա այն անձն է, որը Տեր Հիսուս Քրիստոսի կողմից շնորհվել է ձեզ։ Միայն Նրան վայելել գիտեք․ չեք ընդունում, որ Աստծու Հոգին կրկին եկել է երկիր, ու չեք ընդունում, որ այսօրվա Աստվածը հազարավոր տարիներ առաջվա Հիսուս Քրիստոսն է։ Եվ ուստի, Ես ասում եմ, որ բոլորդ քայլում եք փակ աչքերով․ պարզապես ընդունում եք այն, ուր էլ հասնեք, և ամենևին լուրջ չեք վերաբերվում սրան։ Այսպիսով, խոսքով հավատում եք Հիսուսին, բայց համարձակվում եք բացահայտորեն հակադրվել Նրան, Ում մասին Աստված վկայում է այսօր։ Մի՞թե հիմար չես։ Այսօրվա Աստվածը չի մեղադրում քեզ քո սխալների համար, Նա չի դատապարտում քեզ։ Ասում ես, որ հավատում ես Հիսուսին, ուստի կարո՞ղ է արդյոք քո Տեր Հիսուս Քրիստոսը բաց թողնել քեզ։ Կարծում ես, որ Աստված քեզ համար լիցքաթափվելու, ստելու և խաբելու ինչ-որ վա՞յր է։ Երբ քո Տեր Հիսուս Քրիստոսը կրկին հայտնվի, Նա կորոշի՝ արդյոք արդար ես, թե չար՝ հիմնվելով այն բանի վրա, թե ինչպես ես քեզ դրսևորում հիմա։ Մարդկանց մեծամասնությունը պատկերացումներ է զարգացնում այն մասին, թե ինչ նկատի ունեմ Ես «Իմ եղբայրներ և քույրեր» ասելով, և հավատում է, որ Աստծու գործելակերպը կփոխվի։ Մի՞թե նման մարդիկ մահ չեն փնտրում։ Կարո՞ղ է արդյոք Աստված վկայել Սատանայի մասին որպես Իրեն՝ Աստծու։ Սրանով մի՞թե չես դատապարտում Աստծուն։ Կարծում ես՝ ցանկացած մեկը կարո՞ղ է դառնալ Ինքը՝ Աստված։ Եթե իսկապես իմանայիր, ապա պատկերացումներ չէիր ունենա։ Աստվածաշնչում կա հետևյալ հատվածը․ «Բոլոր բաները Նրա համար են, ու բոլոր բաները Նրանից են։ Նա շատ որդիների կբերի փառքի, և Նա մեր Հրամանատարն է… Այսպիսով, Նա չի ամաչում մեզ եղբայրներ կոչել»։ Գուցե կարողանաս հեշտությամբ անգիր արտասանել այս խոսքերը, բայց չես հասկանում, թե դրանք իրականում ինչ են նշանակում։ Մի՞թե փակ աչքերով չես հավատում Աստծուն։

Ես հավատում եմ, որ մեր սերունդն օրհնված է, որ կարողանա շարունակել նախորդ սերունդների կողմից անավարտ թողնված ուղին ու տեսնել մի քանի հազար տարի առաջվա Աստծու վերստին հայտնվելը՝ մի Աստված, Ով մեր մեջ է և առատ է ամեն ինչում։ Երբեք չէիր կարող պատկերացնել, որ կքայլես այս ուղով։ Մի՞թե դու կարող ես դա անել։ Այս ուղին առաջնորդվում է անմիջապես Սուրբ Հոգու կողմից, այն առաջնորդվում է Տեր Հիսուս Քրիստոսի յոթնապատիկ հզորացված Հոգու կողմից, և դա այն ուղին է, որը բացվել է քեզ համար այսօրվա Աստծու կողմից։ Նույնիսկ քո ամենախենթ երազներում չէիր կարող պատկերացնել, որ մի քանի հազար տարի առաջվա Հիսուսը կրկին կհայտնվի քո առաջ։ Մի՞թե գոհունակություն չես զգում։ Ո՞վ է կարող դեմ առ դեմ կանգնել Աստծու առաջ։ Ես հաճախ աղոթում եմ, որ մեր խումբն ավելի մեծ օրհնություններ ստանա Աստծուց, որպեսզի Աստված բարեհաճությամբ նայի մեզ ու ձեռք բերի մեզ, բայց եղել են նաև անթիվ անգամներ, երբ Ես դառը արցունքներ եմ թափել մեզ համար՝ խնդրելով, որ Աստված լուսավորի մեզ, որպեսզի կարողանանք տեսնել ավելի մեծ հայտնություններ։ Երբ Ես տեսնում եմ, որ մարդիկ միշտ փորձում են ձևականորեն վերաբերվել Աստծուն և երբեք ոչ մի վճռականություն չունեն, կամ որ նրանք հաշվի են առնում մսեղին, կամ պայքարում են համբավի ու շահի համար իրենց դրոշը տնկելու համար, ինչպե՞ս Ես կարող էի մեծ ցավ չզգալ Իմ սրտում։ Ինչպե՞ս կարող են մարդիկ այդքան անզգա լինել։ Մի՞թե Իմ գործն իսկապես ոչ մի ազդեցություն չի ունեցել։ Եթե քո երեխաներն ըմբոստ ու անհնազանդ լինեին քո հանդեպ, եթե խիղճ չունենային, եթե հոգ տանեին միայն իրենց մասին ու երբեք հաշվի չառնեին քո սիրտն ու վռնդեին քեզ տնից, երբ մեծանային, ի՞նչ կզգայիր այդ պահին։ Մի՞թե արցունքներ չէին հոսի քո դեմքով, երբ հիշեիր նրանց մեծացնելու համար քո թափած ջանքերը։ Այսպիսով, անթիվ անգամներ Ես աղոթել եմ Աստծուն և ասել․ «Սիրելի՛ Աստված։ Միայն Դու գիտես՝ արդյոք Ես հոգս եմ կրում Քո գործի համար։ Այնտեղ, որտեղ Իմ գործողությունները չեն համապատասխանում Քո մտադրություններին, Դու կարգավարժում ես Ինձ, կատարելագործում ես Ինձ ու ստիպում ես Ինձ հասկանալ։ Իմ միակ խնդրանքը Քեզ այն է, որ Դու է՛լ ավելի շատ ներգործես այս մարդկանց վրա, որպեսզի շուտով փառք ստանաս, ու նրանք ձեռք բերվեն Քո կողմից, որպեսզի Քո գործը համապատասխանի Քո մտադրություններին, ու Քո ծրագիրը շուտով ավարտվի»։ Աստված չի ցանկանում նվաճել մարդկանց հանդիմանության միջոցով, Նա չի ցանկանում միշտ քթից բռնած ման ածել մարդկանց։ Նա ցանկանում է, որ մարդիկ հնազանդվեն Իր խոսքերին ու գործեն կարգապահ կերպով, ու դրա միջոցով բավարարեն Իր մտադրությունները։ Բայց մարդիկ ամոթ չունեն ու անընդհատ ըմբոստանում են Նրա դեմ։ Ես կարծում եմ, որ մեզ համար լավագույնն այն է, որ գտնենք Նրան բավարարելու ամենապարզ ճանապարհը, այն է՝ հնազանդվել Նրա բոլոր կարգավորումներին։ Եթե իսկապես կարողանաս հասնել այս կետին, կատարյալ դարձված կլինես։ Մի՞թե սա հեշտ, ուրախալի բան չէ։ Գնա այն ուղով, որով պետք է գնաս։ Ուշադրություն մի՛ դարձրու, թե ինչ են ասում ուրիշները, և շատ մի՛ մտածիր։ Մի՞թե քո ապագան ու ճակատագիրը քո սեփական ձեռքերում են։ Միշտ փորձում ես փախչել՝ ցանկանալով գնալ աշխարհիկ ուղով, բայց ինչո՞ւ չես կարողանում դուրս գալ։ Ինչո՞ւ ես տարիներ շարունակ տատանվում խաչմերուկում ու հետո, ի վերջո, կրկին ընտրում այս ուղին։ Տարիներ շարունակ թափառելուց հետո ինչո՞ւ ես հիմա քո կամքին հակառակ վերադարձել այս տուն։ Մի՞թե սա քեզնից է կախված։ Ձեզանից նրանց համար, ովքեր այս հոսքի մեջ են, եթե չեք հավատում Ինձ, ապա լսեք սա՝ եթե ծրագրում ես հեռանալ, տես, թե արդյոք Աստված թույլ կտա քեզ, տես, թե ինչպես է Սուրբ Հոգին ներգործում քո վրա։ Ինքդ փորձառաբար ապրիր դա։ Անկեղծ ասած, նույնիսկ եթե փորձանքի գաս, պետք է դա այս հոսքի մեջ կրես, այսպես թե այնպես նեղություն ես կրելու, ուստի պետք է այն կրես այստեղ, այսօր և այլ տեղ չգնաս։ Մի՞թե սա պարզ չէ քեզ համար։ Ո՞ւր կգնայիր։ Սա Աստծու կառավարչական հրամանագիրն է։ Կարծում ես, որ Աստծու կողմից մարդկանց այս խմբի ընտրությունը ոչ մի իմաստ չունի՞։ Իր այսօրվա գործում Աստված հեշտությամբ չի բարկանում, բայց եթե մարդիկ փորձում են խաթարել Նրա ծրագիրը, Նրա դեմքն ակնթարթորեն փոխվում է՝ պայծառից դառնալով ամպամած։ Ուստի Ես խորհուրդ եմ տալիս քեզ հանդարտվել ու թույլ տալ, որ Աստված ներդաշնակեցնի քեզ, և թույլ տալ Նրան ավարտուն դարձնել քեզ։ Միայն սա անող մարդիկ են խելացի։

Աստված եկել է երկիր՝ մարդկության հետ հաղորդակցվելու և մարդկանց հետ ապրելու համար, և դա լոկ մեկ կամ երկու օրվա պատմություն չէ։ Թերևս այս ընթացքում մարդիկ Աստծու մասին շատ գիտելիքներ են ձեռք բերում, և գուցե նրանք ստանում են բազմաթիվ պատկերացումներ Աստծուն ծառայելու վերաբերյալ՝ կոփվելով իրենց հավատքի մեջ։ Այնուամենայնիվ, մարդիկ այս կամ այն չափով հասկանում են Աստծու բնավորությունը և իրենց սեփական բնավորություններն արտահայտում են բազում ձևերով։ Իմ ընկալմամբ՝ մարդկանց բազմազան դրսևորումները բավական են, որպեսզի Աստված դրանք կիրառի որպես օրինակներ, իսկ նրանց մտավոր գործունեությունը բավարար է՝ դրանց հղում անելու համար։ Սա կարող է լինել մարդու և Աստծու համագործակցության այն կողմը, որի մասին մարդը տեղյակ չէ․ հենց այս պատճառով էլ Աստծու բեմադրած ներկայացումը դառնում է առավել կենդանի և իրատեսական։ Ես այս ամենն ասում եմ Իմ եղբայրներին ու քույրերին՝ որպես այս դրամայի գլխավոր բեմադրիչ. մեզանից յուրաքանչյուրն այս ամենը բեմականացնելուց հետո կարող է արտահայտել իր մտքերն ու զգացմունքները և զրուցել այն մասին, թե մեզանից յուրաքանչյուրն ինչպես է փորձառաբար ապրում իր կյանքն այս դրամայի շրջանակում: Մենք կարող ենք նաև միանգամայն նոր տեսակի մի խորհրդակցություն կազմակերպել՝ մեր սրտերը բացելու և մեր կատարողական արվեստի մասին խոսելու համար, տեսնելու, թե ինչպես է Աստված առաջնորդում յուրաքանչյուրիս, որպեսզի հաջորդ մեկնաբանման ժամանակ մեր արվեստը մատուցենք ավելի բարձր մակարդակով, և մեզանից յուրաքանչյուրն իր դերը խաղա լավագույնս՝ Աստծուն չհիասթափեցնելու համար։ Հույս ունեմ, որ Իմ եղբայրներն ու քույրերը սրան լրջությամբ կվերաբերվեն։ Չպետք է որևէ մեկը մակերեսորեն մոտենա այս հարցին, քանի որ դերը լիարժեք կերպով կատարելը մի բան չէ, որին կարելի է հասնել մեկ կամ երկու օրում։ Դա պահանջում է, որ մենք երկարաժամկետ կերպով փորձառաբար ապրենք մեր կյանքը, խորապես թափանցենք մեր իրականության մեջ և ձեռք բերենք գործնական փորձառություն կյանքի բազմազան տեսակներում։ Միայն այդ ժամանակ մենք կկարողանանք բարձրանալ բեմ։ Ես լիահույս եմ Իմ եղբայրների ու քույրերի հանդեպ։ Վստահ եմ, որ դուք չեք վհատվի և չեք հուսալքվի, անկախ նրանից, թե ինչ կկատարի Աստված, դուք կլինեք կրակի անոթի պես՝ մշտավառ, կհարատևեք մինչև վերջ, մինչև այն պահը, երբ Աստծու գործը լիովին բացահայտվի, և Նրա բեմադրած դրաման հասնի իր վերջնական ավարտին։ Ես ձեզանից այլ բան չեմ պահանջում. հույս ունեմ միայն, որ դուք կհամբերեք և արդյունքների ակնկալիքով անհամբերություն չեք դրսևորի, որ կհամագործակցեք Ինձ հետ, որպեսզի այն գործը, որը Ես պետք է կատարեմ, կատարվի լավագույն կերպով, և որ ոչ ոք խափանումներ կամ խռովություններ չի հարուցի։ Երբ գործի այս փուլն ավարտվի, Աստված ամեն ինչ կհայտնի ձեզ։ Իմ գործն ավարտելուց հետո Ես ձեր արժանիքները կներկայացնեմ Աստծուն՝ Նրան հաշվետվություն տալու համար։ Մի՞թե սա ավելի լավ չէ։ Միմյանց աջակցելով՝ մենք հասնում ենք մեր նպատակներին. մի՞թե սա կատարյալ լուծում չէ բոլորի համար։ Այժմ դժվարին ժամանակ է, որը պահանջում է ձեզ գին վճարել։ Քանի որ հիմա Ես եմ բեմադրիչը, հույս ունեմ, որ ձեզանից ոչ ոք դժկամությամբ չի մոտենա այս գործին։ Այսպիսին է այն աշխատանքը, որ Ես կատարում եմ։ Թերևս, մի օր Ես կանցնեմ առավել պատշաճ մի «աշխատանքային միավորի» և այլևս ձեզ դժվարությունների մեջ չեմ դնի։ Ես ձեզ ցույց կտամ այն ամենը, ինչ դուք կամենում եք տեսնել, և կշնորհեմ ձեզ այն ամենը, ինչ դուք փափագում եք լսել։ Բայց ոչ հիմա։ Այսօրվա գործը հենց սա է, և Ես չեմ կարող ձեզ լիակատար ազատություն տալ ու թույլ տալ անել այն ամենը, ինչ կամենում եք։ Դա կդժվարացներ Իմ գործը և, անկեղծ ասած, ոչ մի պտուղ չէր տա ու ձեզ որևէ օգուտ չէր բերի։ Ուստի այսօր դուք պետք է տառապեք «անարդարությունից»։ Երբ օրը գա, և Իմ գործի այս փուլն ավարտվի, Ես ազատ կլինեմ, այլևս չեմ կրի այս ծանր բեռը և կընդառաջեմ ձեր բոլոր խնդրանքներին․ քանի դեռ դրանք օգտակար են ձեր կյանքի համար, Ես կիրագործեմ դրանք։ Այսօր Ես ստանձնել եմ մի ծանր պատասխանատվություն։ Ես չեմ կարող դեմ գնալ Հայր Աստծու պատվիրաններին և չեմ կարող խաթարել Իմ գործի ծրագրերը։ Ես չեմ կարող Իմ անձնական գործերը կարգավորել Իմ աստվածային գործերով, և հույս ունեմ՝ դուք բոլորդ կհասկանաք ու կներեք Ինձ, քանզի այն ամենը, ինչ Ես անում եմ, Հայր Աստծու ցանկությունն է։ Ես անում եմ այն ամենը, ինչ Նա պատվիրում է Ինձ, անկախ նրանից, թե ինչ է ուզում, և Ես չեմ հարուցի Նրա բարկությունը կամ Նրա զայրույթը։ Ես անում եմ միայն այն, ինչ պարտավոր եմ։ Ուստի, Հայր Աստծու անունից, Ես հորդորում եմ ձեզ տոկալ ևս մի փոքր ժամանակ։ Ոչ ոք չպետք է անհանգստանա։ Այն բանից հետո, երբ Ես ավարտեմ այն ամենը, ինչ պարտավոր եմ անել, դուք կարող եք անել այն ամենը, ինչ կամենում եք, և տեսնել այն ամենը, ինչ կցանկանաք. սակայն Ես պե՛տք է ավարտին հասցնեմ այն գործը, որ Ես պարտավոր եմ անել։

Գործի այս փուլում մեզնից պահանջվում է առավելագույն հավատ ու սեր, և մենք կարող ենք սայթաքել անգամ ամենաչնչին անփութության պատճառով, քանզի այս փուլը տարբերվում է նախորդ բոլորից. այն, ինչ Աստված կատարելագործում է, մարդկանց հավատն է, որը և՛ անտեսանելի է, և՛ անշոշափելի։ Այն, ինչ Աստված անում է, խոսքերը հավատի, սիրո և կյանքի վերածելն է։ Մարդիկ պետք է հասնեն մի կետի, որտեղ անցած կլինեն հարյուրավոր զտումների միջով և կունենան Հոբի հավատից առավել հավատ, ինչը պահանջում է տոկալ աննկարագրելի տառապանքի ու ամեն տեսակ տանջանքի, բայց և այնպես՝ երբեք չհեռանալ Աստծուց։ Երբ նրանք հնազանդ լինեն մինչև ի մահ և ունենան մեծ հավատ առ Աստված, այնժամ Աստծու գործի այս փուլը կավարտվի։ Սա այն գործն է, որ Ես ստանձնել եմ, ուստի հույս ունեմ, որ Իմ եղբայրներն ու քույրերը կկարողանան հասկանալ Իմ ծանր կացությունը և այլևս ոչինչ չեն խնդրի Ինձանից։ Սա Հայր Աստծու պահանջն է Ինձանից, և Ես չեմ կարող խուսափել այս իրականությունից. Ես պետք է անեմ այն գործը, որ պարտավոր եմ։ Ես միայն հույս ունեմ, որ դուք շինծու փաստարկների ու խեղաթյուր տրամաբանության չեք դիմում, որ ավելի խորաթափանց եք և հարցերին չափազանց պարզունակորեն չեք նայում։ Ձեր մտածողությունը չափազանց մանկամիտ է, - միամիտ։ Աստծու գործն այնքան պարզ չէ, որքան դուք կարող եք պատկերացնել. Նա պարզապես չի անում այն ամենը, ինչ ուզում է. - եթե այդպես աներ, Նրա ծրագիրը կկործանվեր։ Մի՞թե դուք այդպես չէիք ասի։ Ես Աստծու գործն եմ անում։ Ես մարդկանց համար պատահական - գործեր չեմ անում՝ անելով այն ամենն, ինչ խելքիս փչի, կամ Ինքս տնօրինելով՝ անե՞լ որևէ բան, թե՞ ոչ։ Այսօր ամեն ինչ այդքան պարզ չէ։ Ես ուղարկվել եմ Հոր կողմից՝ որպես բեմադրիչ գործելու համար. մի՞թե դուք կարծում եք, թե Ես Ինքս եմ սա կարգադրել ու ընտրել։ Մարդու մտքերը հաճախ հակված են խաթարելու Աստծու գործը, ինչի պատճառով էլ որոշ ժամանակ աշխատելուց հետո մարդկանցից բազում խնդրանքներ են լինում, որոնք Ես անկարող եմ կատարելու, և մարդիկ փոխում են իրենց կարծիքն Իմ մասին։ Դուք բոլորդ պետք է հստակ գիտակցեք ձեր այդ մտքերը. Ես չեմ պատրաստվում դրանք հատ-հատ քննարկելու, Ես միայն կարող եմ բացատրել այն գործը, որ Ես անում եմ։ Սա բոլորովին չի խոցում զգացմունքներս։ Երբ դուք դա հասկանաք, կարող եք դիտել դա այնպես, ինչպես կամենաք։ Ես ոչ մի առարկություն չեմ հայտնի, քանզի սա՛ է Աստծու գործելակերպը. Ես պարտավոր չեմ այդ ամենը բացատրելու։ Ես եկել եմ լոկ խոսքերի գործը կատարելու, գործելու և թույլ տալու, որ այս դրաման ընթանա խոսքի առաջնորդությամբ։ Ես կարիք չունեմ այլ բանի մասին խոսելու և ոչ էլ կարող էի այլ բան անել։ Ես բացատրել եմ այն ամենը, ինչ ունեի ասելու. Ինձ չի հետաքրքրում, թե դուք ինչ եք մտածում, և դա Ինձ համար նշանակություն չունի։ Սակայն Ես դեռ կցանկանայի ձեզ հիշեցնել, որ Աստծու գործն այնքան պարզ չէ, որքան դուք եք այն պատկերացնում։ Որքան այն անհամահունչ է մարդկային պատկերացումներին, այնքան խորն է դրա նշանակությունը, և որքան այն համահունչ է մարդկային պատկերացումներին, այնքան զուրկ է արժեքից ու իրական նշանակությունից։ Խորհե՛ք այս խոսքերի շուրջը. սա է այն ամենը, ինչ - Ես կասեմ դրա մասին։ Դուք ինքներդ կարող եք վերլուծել մնացյալը. Ես դա չեմ բացատրի։

Մարդիկ պատկերացնում են, թե Աստված գործում է որոշակի ձևով, բայց այս վերջին մեկ տարվա ընթացքում այն, ինչ տեսել և փորձառաբար ապրել ենք Աստծու գործից, արդյո՞ք իրապես համահունչ է եղել մարդկային պատկերացումներին։ Աշխարհի արարումից ի վեր ոչ մի հոգի չի կարողացել ըմբռնել Աստծու գործի փուլերն ու օրինաչափությունները։ Եթե կարողանային, ապա ինչո՞ւ այդ կրոնական առաջնորդները չեն հասկանում, որ Աստված այսօր հենց այսպե՛ս է գործում։ Ինչո՞ւ են այդքան քչերը հասկանում այսօրվա իրականությունը։ Սրանից կարող ենք տեսնել, որ ոչ ոք չի հասկանում Աստծու գործը։ Մարդիկ պետք է գործեն լոկ Նրա Սուրբ Հոգու առաջնորդությամբ. նրանք չպետք է պարզապես անդրդվելիորեն կանոններ կիրառեն Նրա գործի նկատմամբ։ Եթե դու վերցնես Հիսուսի պատկերն ու գործը և այն համեմատես Աստծու ներկայիս գործի հետ, ապա դա նույնն է, ինչ հրեաները փորձեին Հիսուսին համեմատել Եհովայի հետ։ Մի՞թե դու սրանով չես տուժում։ Անգամ Հիսուսը չգիտեր, թե որն է լինելու Աստծու գործը վերջին օրերում. Նա միայն գիտեր, որ այն, ինչ Ինքը պետք է ավարտին հասցներ, խաչելության գործն էր։ Այդ դեպքում ուրիշներն ինչպե՞ս կարող էին իմանալ։ Ինչպե՞ս կարող էին նրանք իմանալ, թե ապագայում ինչ գործ էր Աստված անելու։ Ինչպե՞ս կարող էր Աստված Իր ծրագիրը հայտնել մարդ արարածներին, որոնք Սատանայի տիրապետության տակ են։ Մի՞թե դա հիմարություն չէ։ Աստված պահանջում է, որ դու ճանաչես ու հասկանաս Իր մտադրությունները։ Նա չի պահանջում, որ դու խորհես Իր ապագա գործի մասին։ Մենք պետք է միայն հոգ տանենք առ Աստված ունեցած մեր հավատի մասին, գործենք Նրա առաջնորդությամբ, լինենք գործնական իրական դժվարությունները հաղթահարելիս և դժվարություններ չստեղծենք կամ խնդիրներ չհարուցենք Աստծու համար։ Մենք պետք է անենք այն, ինչ պարտավոր ենք. քանի դեռ մենք կարող ենք լինել Աստծու ներկայիս գործի մեջ -, դա բավական է։ Այսպիսի՛ն է այն ուղին, որով Ես առաջնորդում եմ ձեզ։ Եթե մենք կենտրոնանանք միայն առաջ ընթանալու վրա, Աստված մեզանից ոչ մեկի հետ անարդար չի վարվի։ Ձեր արտառոց փորձառությունների այս վերջին տարվա ընթացքում դուք շատ բան եք շահել. Ես հավատում եմ, որ դուք սա այդքան ծանր չեք տանի։ Այն ուղին, որով Ես առաջնորդում եմ ձեզ, Իմ գործն ու Իմ առաքելությունն է. այն վաղուց սահմանվել էր Աստծու կողմից, այնպես որ մեզ վիճակված էր հասնել այսքան հեռու՝ մինչև այսօր։ Այն, որ մենք կարողացել ենք սա անել, մեր մեծ օրհնությունն է, և թեև ուղին հարթ չի եղել, մեր մտերմությունը հավերժական է և կփոխանցվի դարեդար։ Թող որ այս ամենը՝ և՛ ուրախությունը, և՛ տխրությունը, և՛ արցունքները, դառնան մի գեղեցիկ հիշողություն։ Հավանաբար դուք գիտակցում եք, որ Իմ գործի օրերը հաշված են։ Ես բազում աշխատանքային նախագծեր ունեմ և չեմ կարող հաճախ ուղեկցել ձեզ ։ Հույս ունեմ՝ դուք կհասկանաք Ինձ, քանզի մեր սկզբնական մտերմությունը չի փոխվել։ Թերևս մի օր Ես կրկին հայտնվեմ ձեր առջև, և հույս ունեմ, որ դուք Ինձ համար դժվարություններ չեք ստեղծի։ Ի վերջո, Ես տարբերվում եմ ձեզանից: Ես շրջում եմ ամենուր Իմ գործի համար և Իմ կյանքը չեմ անցկացնում պարզապես օթևաններում պարապ մնալով։ Անկախ նրանից, թե դուք ինչպիսին եք, Ես անում եմ միայն այն, ինչ պարտավոր եմ։ Հույս ունեմ, որ այն ամենը, ինչ մենք միասին անցել ենք անցյալում, կդառնա մեր մտերմության գեղեցիկ պտուղը։

Կարելի է ասել, որ այս ուղին Ես եմ բացել, և դառը լինի, թե քաղցր՝ Ես եմ առաջնորդել ձեզ։ Այն, որ մենք հասել ենք մինչև այսօր, ամբողջությամբ Աստծու շնորհն է։ Թերևս, լինեն մարդիկ, որոնք երախտապարտ են Ինձ, և լինեն ոմանք, որոնք դժգոհում են Ինձանից, սակայն այդ ամենն էական չէ։ Ես միայն ուզում եմ տեսնել, որ այս մարդկանց մեջ իրագործվել է այն ամենը, ինչը պետք է կատարվեր։ Սա մի բան է, որն արժանի է մեծարման։ Ուստի Ես ոխ չեմ պահում նրանց հանդեպ, ովքեր տրտնջում են Իմ դեմ. Ես միայն կամենում եմ հնարավորին չափ շուտ ավարտին հասցնել Իմ գործը, որպեսզի Աստծու սիրտը վերջապես խաղաղվի։ Այնժամ Ես որևէ ծանր բեռ չեմ կրի, և Աստծու սրտում ոչ մի մտահոգություն չի մնա։ Արդյո՞ք պատրաստ եք -բարելավելու ձեր համագործակցությունը։ Մի՞թե ավելի լավ չէ ձգտել Աստծու գործը լավ կատարելուն։ Կարելի է ասել, որ այս ընթացքում մենք անթիվ դժվարություններ ենք կրել և ճաշակել ենք ամեն տեսակ բերկրանք ու վիշտ։ Ընդհանուր առմամբ, ձեզանից յուրաքանչյուրի գործողությունները հիմնականում արդարացված են։ Թերևս ապագայում ձեզանից ավելի մեծ գործ կպահանջվի, բայց մի՛ կառչեք Իմ մասին մտքերից. պարզապես արե՛ք այն, ինչ պարտավոր եք անել։ Այն, ինչ Ես պետք է անեմ, գրեթե ավարտված է. հույս ունեմ, որ դուք ամեն պահ հավատարիմ կմնաք և չեք տրվի Իմ գործի մասին անցյալի հիշողություններին։ Դուք պետք է իմանաք, որ Ես եկել եմ լոկ մի փուլ ավարտին հասցնելու և բնավ ոչ Աստծու ողջ գործն անելու համար։ Դուք պետք է հստակ գիտակցեք սա և այլ մտքեր չունենաք սրա շուրջը։ Աստծու գործն ավարտին հասցնելու համար շատ այլ միջոցներ են հարկավոր. դուք չեք կարող միշտ Ինձ ապավինել։ Թերևս դուք արդեն գիտակցել եք, որ Ես եկել եմ միայն մի բաժին գործ կատարելու, որը չի ներկայացնում Եհովային կամ Հիսուսին. Աստծու գործը բաժանված է բազում փուլերի, ուստի դուք չպետք է լինեք այդքան կարծրամիտ։ Քանի դեռ Ես գործում եմ, դուք պետք է ունկնդիր լինեք Ինձ։ Յուրաքանչյուր դարաշրջանում Աստծու գործը փոխվում է. այն միևնույն կաղապարով չէ ձևված և ամեն անգամ նույն հին երգը չէ։ Եվ ամեն մի փուլում Նրա գործը համապատասխանում է տվյալ դարաշրջանին և փոփոխվում է, քանզի դարաշրջանը նույնը չէ։ Ուստիև, քանի որ դու ծնվել ես այս դարաշրջանում, պետք է ուտես և խմես Աստծու խոսքերը և կարդաս դրանք։ Գուցե գա մի օր, երբ Իմ գործը փոխվի, և այդ դեպքում դուք պետք է շարունակեք ընթանալ առաջ այնպես, ինչպես պարտավոր եք. Աստծու գործը չի կարող սխալ լինել։ Ուշադրություն մի՛ դարձրեք, թե ինչպես է փոխվում արտաքին աշխարհը. Աստված չի կարող սխալվել, և Նրա գործը չի կարող սխալ լինել։ Պարզապես երբեմն Նրա հին գործն անցնում է, և սկսվում է Նրա նոր գործը։ Սակայն դա բնավ չի նշանակում, թե քանի որ նոր գործն է եկել, - հինը սխալ է։ Դա թյուրիմացությո՜ւն է։ Աստծու գործի մասին չի կարելի ասել՝ ճիշտ է, թե սխալ. կարելի է միայն ասել՝ վաղ է այն եղել, թե ավելի ուշ։ Սա՛ է ուղեցույցը մարդկանց համար՝ Աստծու հանդեպ իրենց հավատի մեջ, և սրան չպետք է թեթևամտորեն վերաբերվել։


Ի՞նչ տեսակետ պետք է ունենան հավատացյալները

Ի՞նչ է ձեռք բերել մարդն այն ժամանակվանից, երբ սկսեց հավատալ Աստծուն։ Ի՞նչ ես ճանաչել Աստծու մասին։ Որքա՞ն ես փոխվել Աստծուն հավատալու շնորհիվ։ Այսօր բոլորդ գիտեք, որ մարդու հավատն առ Աստված լոկ հոգու փրկության և մսեղավոր բարեկեցության համար չէ, ոչ էլ Աստծուն սիրելու միջոցով իր կյանքը հարստացնելու համար է և այդպես շարունակ։ Այժմյան վիճակում, եթե սիրում ես Աստծուն հանուն մսեղավոր բարեկեցության կամ ակնթարթային հաճույքի, ապա նույնիսկ եթե ի վերջո քո սերն առ Աստված հասնի իր գագաթնակետին, և այլևս ոչինչ չխնդրես, այս սերը, որին ձգտում ես, միևնույն է, խառնուրդներ պարունակող սեր է և հաճելի չէ Աստծուն։ Նրանք, ովքեր օգտագործում են Աստծուն սիրելը իրենց ձանձրալի կյանքը հարստացնելու և իրենց սրտերի դատարկությունը լցնելու համար, հարմարավետություն տենչացող մարդիկ են, այլ ոչ թե մարդիկ, որոնք ճշմարտապես ձգտում են սիրել Աստծուն։ Այսպիսի սերը հարկադրված սեր է, այն հոգեկան բավարարվածության ձգտում է, և Աստված դրա կարիքը չունի։ Ուրեմն, ի՞նչ տեսակի սեր է քո սերը։ Ինչի՞ համար ես սիրում Աստծուն։ Որքա՞ն ճշմարիտ սեր կա քո ներսում առ Աստված հենց հիմա։ Ձեզնից ճնշող մեծամասնության սերը վերոհիշյալ տեսակի է։ Նման սերը կարող է միայն պահպանել ներկայիս վիճակը, այն չի կարող դառնալ հավիտյան անփոփոխ, ոչ էլ կարող է արմատավորվել մարդու մեջ։ Այսպիսի սերն ընդամենը նման է ծաղկի, որը բացվում և թոշնում է առանց պտուղ տալու։ Այլ կերպ ասած՝ այն բանից հետո, երբ մեկ անգամ այդպես սիրել ես Աստծուն, եթե չկա մեկը, որ առաջնորդի քեզ այն ուղիում, որն առջևում է, ապա դու կտապալվես։ Եթե դու կարող ես սիրել Աստծուն միայն Աստծուն սիրելու ժամանակ, բայց դրանից հետո քո կյանքի բնույթը մնում է անփոփոխ, ապա կմնաս խավարի ազդեցության քողի ներքո՝ անկարող փախչելու, և կմնաս անկարող՝ ազատվելու Սատանայի կապանքներից և նրա կողմից հիմարացվելուց։ Ոչ մի այսպիսի մարդ չի կարող լիովին ձեռք բերվել Աստծու կողմից. վերջում նրանց հոգին, անձն ու մարմինը դեռ կպատկանեն Սատանային։ Սրանում կասկած լինել չի կարող։ Բոլոր նրանք, ովքեր չեն կարող լիովին ձեռք բերվել Աստծու կողմից, կվերադառնան իրենց սկզբնական տեղը, այսինքն՝ կվերադառնան Սատանայի մոտ, նրանք կիջնեն կրակի և ծծմբի լիճը՝ ընդունելու Աստծու պատժի հաջորդ քայլը։ Աստծու կողմից ձեռք բերվածներն այն մարդիկ են, որոնք ապստամբում են Սատանայի դեմ և փախչում նրա իշխանությունից։ Նրանք պաշտոնապես դասվում են թագավորության մարդկանց շարքին։ Այստեղից են ծագում թագավորության մարդիկ։ Ցանկանո՞ւմ ես դառնալ այսպիսի մարդ։ Ցանկանո՞ւմ ես ձեռք բերվել Աստծու կողմից։ Ցանկանո՞ւմ ես փախչել Սատանայի իշխանությունից և վերադառնալ Աստծուն։ Արդյո՞ք դու հիմա Սատանա ես, թե՞ թագավորության մարդկանցից մեկն ես։ Այս բաներն արդեն պետք է պարզ լինեն և հետագա բացատրության կարիք չունենան։

Անցյալում շատերը ձգտում էին մարդկային փառասիրությամբ և պատկերացումներով, նրանք ձգտում էին իրենց իսկ հույսերի արդյունքում։ Եկեք առայժմ մի կողմ դնենք նման հարցերը. այժմ կարևոր է գտնել կիրարկման մի ճանապարհ, որը հնարավորություն կտա ձեզնից յուրաքանչյուրին Աստծու առաջ բնականոն վիճակում մնալ և աստիճանաբար ազատվել Սատանայի ազդեցության կապանքներից, որպեսզի կարողանաք ձեռք բերվել Աստծու կողմից և երկրի վրա կյանքով արտահայտեք այն, ինչ Աստված է պահանջում ձեզնից։ Միայն այս կերպ կարող եք բավարարել Աստծու մտադրությունները։ Շատերը հավատում են Աստծուն, սակայն ո՛չ գիտեն, թե ինչ է ուզում Աստված, ո՛չ էլ՝ ինչ է ուզում Սատանան։ Նրանք հավատում են բթամիտ կերպով՝ հոսանքին համընթաց գնալով, և ուստի երբեք չեն ունեցել բնականոն քրիստոնեական կյանք. ավելին՝ երբեք չեն ունեցել բնականոն միջանձնային հարաբերություններ, առավել ևս՝ բնականոն հարաբերություն Աստծու հետ։ Սրանից կարելի է տեսնել, որ մարդու դժվարություններն ու թերությունները և Աստծու կամքին խոչընդոտող այլ բաները շատ են։ Սա բավարար է ապացուցելու համար, որ մարդը դեռ չի կանգնել Աստծուն հավատալու ճիշտ ուղու վրա, ոչ էլ մտել է մարդկային կյանքի իրական փորձառության մեջ։ Այսպիսով, ի՞նչ է նշանակում կանգնել Աստծուն հավատալու ճիշտ ուղու վրա։ Ճիշտ ուղու վրա կանգնել նշանակում է, որ կարող ես միշտ հանդարտեցնել սիրտդ Աստծու առաջ և բնականոն հաղորդակցություն ունենալ Աստծու հետ՝ աստիճանաբար իմանալով, թե ինչն է պակասում մարդուն, և դանդաղորեն ձեռք բերելով ավելի խորը ճանաչողություն առ Աստված։ Այսպես քո հոգին ամեն օր նոր ընկալում ու նոր լուսավորություն է ձեռք բերում, քո փափագն աճում է, ձգտում ես մտնել ճշմարտության մեջ, և ամեն օր նոր լույս ու նոր հասկացողություն կա։ Այս ճանապարհով աստիճանաբար ազատվում ես Սատանայի ազդեցությունից և աճում ես քո կյանքում։ Նման մարդիկ մտել են ճիշտ ուղի։ Գնահատի՛ր քո սեփական փաստացի փորձառությունները և քննի՛ր այն ճանապարհը, որին ձգտել ես հավատքիդ մեջ. երբ համեմատում ես դրանք վերը նկարագրվածի հետ, արդյո՞ք համարում ես, որ ճիշտ ուղու վրա ես։ Ի՞նչ հարցերում ես ազատվել Սատանայի կապանքներից և Սատանայի ազդեցությունից։ Եթե դեռ չես կանգնել ճիշտ ուղու վրա, ապա քո կապերը Սատանայի հետ չեն խզվել։ Այս դեպքում, արդյո՞ք Աստծուն սիրելու քո ձգտումը կառաջնորդի քեզ դեպի մի սեր, որն անկեղծ է, միասիրտ ու մաքուր։ Դու ասում ես, որ քո սերն առ Աստված անսասան է և սրտանց, սակայն չես ազատվել Սատանայի կապանքներից։ Արդյո՞ք չես փորձում հիմարացնել Աստծուն։ Եթե ցանկանում ես հասնել մի վիճակի, որում քո սերն առ Աստված առանց խառնուրդների է, և ցանկանում ես լիովին ձեռք բերվել Աստծու կողմից ու դասվել թագավորության մարդկանց շարքին, ապա նախ պետք է կանգնես Աստծուն հավատալու ճիշտ ուղու վրա։


Աստծու գործի քայլերի մասին

Արտաքուստ թվում է, թե Աստծու ներկայիս գործի քայլերն արդեն ավարտվել են, և մարդն արդեն փորձառաբար ապրել է Աստծու խոսքերի դատաստանը, պատիժը, հարվածն ու զտումը և անցել է այնպիսի փուլերով, ինչպիսիք են ծառայություն մատուցողների փորձությունը, պատժի ժամանակաշրջանի զտումը, մահվան փորձությունը, հակադրությունների փորձությունը և Աստծուն սիրելու ժամանակաշրջանը։ Սակայն, չնայած յուրաքանչյուր փուլում կրած բազում զրկանքներին, մարդիկ շարունակում են անտեղյակ մնալ Աստծու մտադրություններին։ Դիտարկենք, օրինակ, ծառայություն մատուցողների փորձությունը․ նրանց համար դեռևս անհասկանալի է, թե ինչ շահեցին, ինչ ճանաչեցին, և ինչ արդյունքի էր ցանկանում հասնել Աստված։ Նայելով Աստծու գործի արագությանը՝ մարդը բոլորովին անկարող է այսօրվա արագությանը համընթաց քայլել։ Սա ցույց է տալիս, որ Աստված նախ մարդուն բացահայտում է Իր գործի այս քայլերը, և որ Նա պարտավոր չէ քայլերից որևէ մեկում հասնել մարդու համար երևակայելի մակարդակի, այլ լույս է սփռում խնդրի վրա։ Որպեսզի Աստված կատարելագործի մեկին այնպես, որ նա իսկապես ձեռք բերվի Իր կողմից, Նա պետք է իրականացնի վերոնշյալ բոլոր քայլերը։ Այս գործն անելու նպատակն է ցույց տալ, թե ինչ քայլեր պետք է իրականացնի Աստված՝ մի խումբ մարդկանց կատարելագործելու համար։ Այսպիսով՝ արտաքուստ Աստծու գործի քայլերն ավարտվել են, բայց, ըստ էության, Նա նոր է պաշտոնապես սկսել մարդկանց կատարելագործելը։Մարդիկ պետք է հստակ գիտակցեն սա․ ավարտվել են Նրա գործի քայլերը, բայց բուն գործը չի հասել իր ավարտին։Սակայն իրենց պատկերացումներում մարդիկ կարծում են, թե Աստծու գործի բոլոր քայլերը բացահայտվել են մարդուն, ուստի կասկած լինել չի կարող, որ Աստծու գործն ավարտվել է։ Այս տեսակետը միանգամայն սխալ է։ Աստծու գործը հակասում է մարդու պատկերացումներին և ամեն առումով հակահարված է տալիս այդ պատկերացումներին. Աստծու գործի քայլերը հատկապես անհամատեղելի են մարդու պատկերացումների հետ։ Այս ամենը ցույց է տալիս Աստծու իմաստությունը։ Պարզ է, որ մարդու պատկերացումներն ամեն քայլափոխի բախվում են Աստծու գործին, և Աստված հակահարված է տալիս այն ամենին, ինչ մարդը երևակայում է։ Սա ներըմբռնում է, որը գալիս է իրական փորձառություններից։ Բոլորը մտածում են, որ Աստված չափազանց արագ է գործում, որ Աստծու գործն ավարտվում է, նախքան իրենք կհասցնեն գիտակցել, նախքան որևէ հասկացողություն ձեռք կբերեն, և մինչ իրենք դեռևս շփոթության մեջ են, և որ Նրա գործի յուրաքանչյուր քայլում հենց այդպես է։ Մարդկանց մեծամասնությունը կարծում է, թե Աստված խաղում է մարդկանց հետ, բայց դա Նրա գործի մտադրությունը չէ։ Նրա գործելաոճը խորը մտորումների գործընթաց է․ սկզբում ասես ձիով սլանալիս հայացք է նետում ծաղիկներին, ապա խորանում է մանրուքների մեջ և լրջանում, ինչն անակնկալի է բերում մարդկանց։ Մարդիկ փորձում են անփութորեն վարվել Աստծու հետ՝ մտածելով, որ եթե պարզապես ձևականորեն ինչ-որ քայլեր անեն՝ որոշակի մակարդակի հասնելու համար, Աստված կգոհանա։ Իրականում,ինչպե՞ս կարող էր Աստված գոհանալ մարդկանց սոսկ ձևական գործողություններով։ Լավագույն արդյունքի հասնելու համար Աստված գործում է՝ մարդկանց անակնկալի բերելով, հարվածելով այն պահին, երբ նրանք պատրաստ չեն. սա նրանց ավելի խոր ճանաչողություն է տալիս Նրա իմաստության մասին և ավելի մեծ հասկացողություն՝ Նրա արդարության, մեծափառության և անվիրավորելի բնույթի մասին։

Այսօր Աստված պաշտոնապես սկսել է մարդու կատարելագործումը։Կատարելագործվելու համար մարդիկ պետք է ենթարկվեն Նրա խոսքերի բացահայտմանը, դատաստանին և պատժին, նրանք պետք է փորձառաբար ապրեն Նրա խոսքերի փորձություններն ու զտումը (ինչպես, օրինակ, ծառայություն մատուցողների փորձությունը) և պետք է կարողանան դիմակայել մահվան փորձությանը։ Սա նշանակում է, որ Աստծու դատաստանի, պատժի և փորձությունների մեջ նրանք, ովքեր ճշմարտապես հետևում են Աստծու կամքին, ի վիճակի են սրտանց փառաբանելու Աստծուն, լիովին հնազանդվելու և ապստամբելու սեփական անձի դեմ՝ այդպիսով սիրելով Աստծուն անկեղծ, անբաժան և մաքուր սրտով. այսպիսին է կատարյալ մարդը, և սա հենց այն գործն է, որն Աստված մտադիր է անել և որ անպայման կիրագործի։ Մարդիկ չպետք է հապճեպ եզրակացություններ անեն այն մեթոդի վերաբերյալ, որով Աստված գործում է։ Նրանք պետք է միայն ձգտեն կյանքի մուտքին։ Սա է ամենաէականը։ Անընդհատ մի՛ քննեք Աստծու աշխատանքի մեթոդը. սա միայն կխոչընդոտի ձեր ապագա հեռանկարները։ Որքա՞նով ես տեսել Աստծու գործելակերպը։ Որքա՞ն հնազանդ ես եղել։ Որքանո՞վ ես շահել Նրա գործի յուրաքանչյուր մեթոդից։ Պատրա՞ստ ես կատարելագործվել Աստծու կողմից։ Ցանկանո՞ւմ ես դառնալ կատարյալ մարդ։ Սա է այն ամենը, որ դուք պետք է հստակ հասկանաք և իրագործեք։


Ապականված մարդն անկարող է ներկայացնել Աստծուն

Մարդը մշտապես ապրել է խավարի ազդեցության քողի ներքո՝ պահվելով Սատանայի ազդեցության կապանքների մեջ, անկարող ազատվելու, և նրա խառնվածքը, մշակված լինելով Սատանայի կողմից, գնալով առավել ապականված է դառնում։ Կարելի է ասել, որ մարդը մշտապես ապրել է իր սատանայական ապականված խառնվածքում և անկարող է ճշմարտորեն սիրել Աստծուն։ Քանզի դա այդպես է, եթե մարդը ցանկանում է սիրել Աստծուն, նա պետք է ազատվի իր ինքնարդարությունից, մեծամտությունից, ամբարտավանությունից, ինքնահավանությունից և նման բաներից՝ այն ամենից, ինչը Սատանայական բնույթից է։ Եթե ոչ, ապա նրա սերը խառնուրդներ պարունակող, սատանայական և այնպիսի սեր է, որը բացարձակապես չի կարող արժանանալ Աստծու հավանությանը։ Առանց Սուրբ Հոգու կողմից ուղղակիորեն կատարելագործվելու, կոտրվելու, էտվելու, կարգավարժվելու, խրատվելու և զտվելու ոչ ոք ի վիճակի չէ ճշմարտորեն սիրել Աստծուն։ Եթե դու ասում ես, որ քո խառնվածքի մի մասն Աստծուն է ներկայացնում, և հետևաբար դու ի վիճակի ես ճշմարտորեն սիրել Աստծուն, ապա դու մեկն ես, որի խոսքերն ամբարտավան են, և դու անհեթեթ ես։ Այդպիսի մարդիկ հրեշտակապետե՜ր են։ Մարդու ի ծնե բնությունն ի վիճակի չէ ուղղակիորեն ներկայացնելու Աստծուն. նա պետք է Աստծու կատարելագործման միջոցով ազատվի իր բնածին բնությունից, և դրանից հետո միայն՝ հաշվի առնելով Աստծու մտադրությունները, բավարարելով Աստծու մտադրությունները, և բացի այդ, ենթարկվելով Սուրբ Հոգու գործին, մարդու կյանքով արտահայտածը կարող է ճանաչվել Աստծու կողմից։ Ոչ ոք, ով ապրում է մսեղիում չի կարող ուղղակիորեն ներկայացնել Աստծուն, եթե միայն նա Սուրբ Հոգու կողմից օգտագործվող մեկը չէ։ Սակայն նույնիսկ այսպիսի մարդու դեպքում չի կարելի ասել, որ նրա խառնվածքն ու իր կյանքով արտահայտածն ամբողջությամբ ներկայացնում են Աստծուն. կարելի է միայն ասել, որ այն, ինչ նա կյանքով արտահայտում է, ուղղորդվում է Սուրբ Հոգուց։ Այդպիսի մարդու խառնվածքը չի կարող ներկայացնել Աստծուն։

Թեև մարդու խառնվածքը կանխորոշված է Աստծու կողմից, սա անվիճելի է և կարող է համարվել դրական բան, այն մշակվել է Սատանայի կողմից, և ուստի մարդու ամբողջ խառնվածքը Սատանայի բնույթն է։ Ոմանք ասում են, թե Աստծու բնույթը գործերը հստակ ու որոշակի կերպով կատարելն է՝ «մեկը մեկ է, երկուսը՝ երկուս», և որ սա նաև իրենց մեջ է դրսևորվում, և որ իրենց անհատականությունն էլ է այդպիսին, ուստի նրանք ասում են, որ իրենց խառնվածքը ներկայացնում է Աստծուն։ Ինչպիսի՞ մարդիկ են նրանք։ Ի վիճակի՞ է արդյոք սատանայական ապականված բնույթը ներկայացնելու Աստծուն։ Ով էլ որ ասում է, թե իր բնավորությունը ներկայացնում է Աստծուն, հայհոյում է Աստծուն և վիրավորում Սուրբ Հոգուն։ Սուրբ Հոգու գործելու եղանակը ցույց է տալիս, որ Աստծու գործը երկրի վրա բացառապես նվաճման գործն է։ Որպես այդպիսին՝ մարդու բազմաթիվ սատանայական ապականված խառնվածքները դեռևս պետք է մաքրագործվեն, նրա՝ կյանքով արտահայտածը, միևնույն է, Սատանայի պատկերն է, դա այն է, ինչ մարդը համարում է լավ, և այն ներկայացնում է մարդու մսեղիի գործերը. ավելի ճշգրիտ՝ այն ներկայացնում է Սատանային և բացարձակապես չի կարող ներկայացնել Աստծուն։ Նույնիսկ եթե ինչ-որ մեկն արդեն սիրում է Աստծուն այն աստիճանի, որ ի վիճակի է երկրի վրա երկնային կյանք վայելելու, կարող է այնպիսի հայտարարություններ անել, ինչպիսիք են. «Աստվա՛ծ, ես չեմ կարող բավականաչափ սիրել Քեզ», և հասել է բարձրագույն ոլորտին, միևնույն է, չի կարելի ասել, թե նա կյանքով արտահայտում է Աստծուն կամ ներկայացնում Աստծուն, քանզի մարդու էությունը նման չէ Աստծու էությանը, և մարդը երբեք չի կարող կյանքով արտահայտել Աստծուն, առավել ևս՝ դառնալ Աստված։ Այն, ինչ մարդը կյանքով արտահայտում է Սուրբ Հոգու ուղղորդմամբ, ընդամենը համապատասխանում է այն ամենին, ինչ Աստված պահանջում է մարդուց։

Սատանայի բոլոր գործողություններն ու արարքները դրսևորվածեն մարդու մեջ։ Այսօր մարդու բոլոր գործողություններն ու արարքները Սատանայի արտահայտությունն են և, ուստի, չեն կարող ներկայացնել Աստծուն։ Մարդը Սատանայի մարմնավորումն է, և մարդու խառնվածքը չի կարող ներկայացնել Աստծու բնույթը։ Որոշ մարդիկ լավ անհատականություն ունեն. Աստված կարող է որոշ բաներ անել այդպիսի մարդկանց անհատականության միջոցով, իսկ նրանց արածներն ուղղորդվում են Սուրբ Հոգու կողմից։ Այնուամենայնիվ, նրանց խառնվածքը չի կարող ներկայացնել Աստծուն։ Նրանց վրա գործելով՝ Աստված պարզապես օգտագործում է նրանց ներսում արդեն գոյություն ունեցածը և օգտվում է ձեռքի տակ եղած «նյութից»։ Լինեն դրանք անցած դարաշրջանների մարգարեները, թե Աստծու կողմից օգտագործվողները, ոչ ոք չի կարող ուղղակիորեն ներկայացնել Նրան։ Բոլոր մարդիկ սկսում են սիրել Աստծուն միայն հանգամանքների ճնշման ներքո, և ոչ ոք սեփական կամքով չի ձգտում համագործակցել։ Որո՞նք են դրական բաները։ Այն ամենը, ինչ ուղղակիորեն գալիս է Աստծուց, դրական է. մարդու խառնվածքը, սակայն, մշակվել է Սատանայի կողմից և չի կարող ներկայացնել Աստծուն։ Միայն մարմնացած Աստծու սերը, տառապելու վճռականությունը, արդարությունը, հնազանդությունը, ինչպես նաև խոնարհությունն ու թաքնվածությունն են ուղղակիորեն ներկայացնում Աստծուն։ Սրա պատճառն այն է, որ երբ Նա եկավ, Նա եկավ առանց մեղսավոր բնության և եկավ ուղղակիորեն Աստծուց՝ առանց Սատանայի կողմից մշակված լինելու։ Հիսուսը պարզապես մեղսալի մսեղիի նմանությունն ունի և չի ներկայացնում մեղքը. հետևաբար, Նրա գործողությունները, արարքներն ու խոսքերը, ընդհուպ մինչև խաչելության միջոցով Իր գործն ավարտին հասցնելուն նախորդող ժամանակը (ներառյալ Իր խաչելության պահը), բոլորն ուղղակիորեն ներկայացնում են Աստծուն։ Հիսուսի օրինակը բավական է ապացուցելու, որ յուրաքանչյուր ոք, ով մեղսավոր բնություն ունի, չի կարող ներկայացնել Աստծուն, և որ մարդու մեղքը ներկայացնում է Սատանային։ Այսինքն՝ մեղքը չի ներկայացնում Աստծուն, և Աստված մեղք չունի։ Նույնիսկ Սուրբ Հոգու կողմից մարդու վրա կատարված գործը կարող է միայն համարվել Սուրբ Հոգու կողմից ուղղորդված և չի կարելի ասել, որ մարդն այն կատարում է Աստծու անունից։ Սակայն ինչ վերաբերում է մարդուն, ո՛չ նրա մեղքը, ո՛չ էլ նրա խառնվածքը չեն ներկայացնում Աստծուն։ Անցյալից մինչև այսօր մարդու վրա Սուրբ Հոգու կատարած գործին նայելով՝ մարդն ունի իր կյանքով արտահայտածը միայն այն պատճառով, որ Սուրբ Հոգին գործել է նրա վրա Շատ քչերն են ի վիճակի Սուրբ Հոգու կողմից էտվելուց և կարգավարժվելուց հետո կյանքով արտահայտելու ճշմարտությունը։ Այսինքն՝ առկա է միայն Սուրբ Հոգու գործը. մարդու կողմից համագործակցությունը բացակայում է։ Հիմա սա հստակ տեսնո՞ւմ ես։ Քանզի սա այսպես է, երբ Սուրբ Հոգին գործի, ինչպե՞ս ամբողջ ուժով կհամագործակցես Նրա հետ և կկատարես քո պարտավորությունը։


Կրոնական ծառայությունը պետք է վերացվի

Տիեզերքում Իր գործը սկսելուց ի վեր Աստված նախասահմանել է շատերին Իրեն ծառայելու համար, ներառյալ կյանքի բոլոր խավերի մարդկանց, այն նպատակով, որ Իր մտադրությունները բավարարվեն, և երկրի վրա Իր գործը սահուն կերպով ավարտին հասցվի․ սա է Աստծու նպատակը, երբ Նա մարդկանց ընտրում է Իրեն ծառայելու համար։ Աստծուն ծառայող յուրաքանչյուր ոք պետք է հասկանա Նրա այս մտադրությունը։ Աստծու այս գործի միջոցով մարդիկ ավելի հստակ են տեսնում Նրա իմաստությունն ու ամենակարողությունը և երկրի վրա Նրա գործի սկզբունքները։ Գործնական կերպով Աստված եկել է երկիր Իր աշխատանքն անելու և մարդկանց հետ շփվելու համար, որպեսզի նրանք ավելի հստակ ճանաչեն Նրա գործերը։ Այսօր դուք՝ մարդկանց այս խումբը, բախտավոր եք ծառայելու Գործնական Աստծուն։ Սա անգնահատելի օրհնություն է ձեզ համար․ դա իսկապես Աստծու կողմից ձեր բարձրացումն է։ Իրեն ծառայելու համար մարդ ընտրելիս Աստված միշտ ունի Իր սկզբունքները։ Բացարձակապես այնպես չէ, ինչպես մարդիկ են պատկերացնում, թե մարդը կարող է ծառայել Աստծուն միայն խանդավառություն ունենալու դեպքում։ Այսօր դուք տեսնում եք, որ Աստծու առաջ ծառայող բոլոր մարդիկ դա անում են Աստծու առաջնորդության շնորհիվ, ունեն Սուրբ Հոգու գործը և ճշմարտությանը ձգտող մարդիկ են։ Սրանք նվազագույն պայմաններն են բոլոր նրանց համար, ովքեր ծառայում են Աստծուն։

Աստծուն ծառայելը պարզ խնդիր չէ։ Նրանք, ում ապականված բնավորությունը մնում է անփոփոխ, երբեք չեն կարող ծառայել Աստծուն։ Եթե քո բնավորությունը չի դատվել և պատժվել Աստծու խոսքերով, ապա քո բնավորությունը դեռ ներկայացնում է Սատանային, ինչն ապացուցում է, որ քո ծառայությունն Աստծուն պարզապես քո սեփական բարի մտադրությունների մատուցումն է, որ քո ծառայությունը հիմնված է քո սատանայական բնության վրա։ Դու ծառայում ես Աստծուն քո բնական բնութագրով և համաձայն քո անձնական նախասիրությունների։ Ավելին՝ դու միշտ կարծում ես, որ այն ամենն, ինչ դու պատրաստակամ ես անել, հաճելի են Աստծուն, և որ այն ամենն, ինչ չես ցանկանում անել, նողկալի են Աստծու համար․ դու աշխատում ես՝ ամբողջովին քո սեփական նախասիրությունների համաձայն։ Կարո՞ղ է արդյոք սա կոչվել Աստծուն ծառայել։ Ի վերջո, քո կյանքի բնույթի մեջ չի լինի անգամ ամենափոքր փոփոխությունը. փոխարենը՝ քո ծառայությունն այն ավելի համառ կդարձնի՝ այդպիսով խորապես արմատավորելով քո ապականված բնավորությունը, և այսպիսով, քո ներսում կձևավորվեն Աստծուն ծառայելու կանոններ, որոնք հիմնականում հիմնված են քո սեփական բնութագրի վրա, և փորձառություն, որը բխում է քո սեփական բնավորության համաձայն` քո ծառայությունից։ Սրանք մարդու փորձառությունն ու դասերն են։ Դա մարդու աշխարհիկ գործելակերպի փիլիսոփայությունն է։ Այսպիսի մարդիկ փարիսեցիներ և կրոնական պաշտոնյաներ են։ Եթե նրանք հիմա չարթնանան և չապաշխարեն, ապա վերջին օրերում հաստատ կվերածվեն մարդկանց մոլորեցնող կեղծ քրիստոսների և հակաքրիստոսների։ Այն կեղծ քրիստոսներն ու հակաքրիստոսները, որոնց մասին խոսվել է, ի հայտ կգան հենց այդպիսի մարդկանց միջից։ Եթե Աստծուն ծառայողները հետևեն իրենց սեփական բնութագրին և գործեն՝ իրենց սեփական կամքի համաձայն, նրանք ցանկացած պահի դուրս թողնվելու վտանգի տակ են։ Նրանք, ովքեր Աստծուն ծառայելիս ապավինում են իրենց երկար տարիների փորձառությանն ուրիշների սրտերը շահելու, նրանց խրատելու և կաշկանդելու, ինչպես նաև բարձր դիրք գրավելու համար, և ովքեր երբեք չեն ապաշխարում, երբեք չեն խոստովանում իրենց մեղքերը, երբեք չեն հրաժարվում կարգավիճակի օգուտներից, այդ մարդիկ կընկնեն Աստծու առաջ։ Նրանք Պողոսի տեսակից են՝ իրենց ավագությանն ապավինելով և իրենց վաստակով ուրիշների վրա իշխելով։ Աստված չի կատարելագործում այսպիսի մարդկանց։ Նման ծառայությունն Աստծու աշխատանքի խաթարում է։ Մարդիկ միշտ կառչում են հնից։ Նրանք կառչում են անցյալի պատկերացումներից, անցած ժամանակների ամեն ինչից։ Սա մեծ խոչընդոտ է նրանց ծառայության համար։ Եթե դու դեն չնետես դրանք, այս ամենը կկործանի քո ամբողջ կյանքը։ Նույնիսկ եթե կոտրես ոտքերդ վազվզելուց, կոտրես մեջքդ աշխատանքից կամ նույնիսկ նահատակվես հանուն Աստծուն «ծառայելու», Աստված ամենևին հավանության չի արժանացնի քեզ։ Ճիշտ հակառակը՝ Նա կասի, որ դու չարագործ ես։

Այսօրվանից սկսած՝ Աստված պաշտոնապես կկատարելագործի նրանց, ովքեր չունեն կրոնական պատկերացումներ, ովքեր պատրաստակամ են բաց թողնելու իրենց հին եսը, և ովքեր պարզամտորեն հնազանդվում են Աստծուն։ Նա կկատարելագործի նրանց, ովքեր փափագ ունեն Աստծու խոսքերի հանդեպ։ Այս մարդիկ պետք է ոտքի կանգնեն և ծառայեն Աստծուն։ Աստծու մեջ կա անվերջանալի առատություն և անսահման իմաստություն։ Նրա զարմանահրաշ գործը և թանկարժեք խոսքերը սպասում են, որ ավելի մեծ թվով մարդիկ վայելեն դրանք։ Ներկա դրությամբ նրանք, ովքեր ունեն կրոնական պատկերացումներ, ովքեր ապավինում են իրենց ավագությանը և ովքեր չեն կարողանում բաց թողնել իրենց, դժվարանում են ընդունել այս նոր իրողությունները։ Սուրբ Հոգին հնարավորություն չունի կատարելագործելու այս մարդկանց։ Եթե մարդը հնազանդվելու վճռականություն չունի և չունի ծարավ Աստծու խոսքերի հանդեպ, ապա նա այս նոր իրողություններն ընդունելու ոչ մի միջոց չունի. նրանք պարզապես կդառնան ավելի ու ավելի ապստամբ, ավելի ու ավելի նենգ և այդպիսով կհայտնվեն սխալ ուղու վրա։ Այժմ Իր գործն անելիս Աստված կբարձրացնի ավելի շատ մարդկանց, որոնք ճշմարտապես սիրում են Իրեն և կարող են ընդունել նոր լույսը, և Նա ամբողջովին կտապալի այն կրոնական պաշտոնյաներին, որոնք ապավինում են իրենց ավագությանը։ Նա չի ցանկանում նման մարդկանցից և ոչ մեկին, ովքեր համառորեն դիմադրում են փոփոխությանը։ Դու ցանկանո՞ւմ ես լինել այս մարդկանցից մեկը։ Արդյո՞ք ծառայությունդ իրականացնում ես՝ քո սեփական նախասիրությունների համաձայն, թե՞ ինչպես Աստված է պահանջում։ Սա մի բան է, որ դու ինքդ պետք է իմանաս։ Կրոնական պաշտոնյա՞ ես, թե՞ նորածին մանուկ, ում Աստված կատարելագործում է։ Ծառայությանդ որքա՞ն մասն է արժանանում Սուրբ Հոգու հավանությանը։ Դրա որքա՞ն մասը բացարձակապես չի հիշվի Աստծու կողմից։ Ծառայությանդ բոլոր տարիների արդյունքում որքա՞ն մեծ է եղել փոփոխությունը քո կյանքում։ Դու հստակորեն հասկանո՞ւմ ես այս ամենը։ Եթե ճշմարտորեն հավատում ես, ապա մի կողմ կնետես անցյալից մնացած հին կրոնական պատկերացումներդ և նոր ձևով ավելի լավ կծառայես Աստծուն։ Այժմ ոտքի կանգնելը դեռ շատ ուշ չէ։ Հին կրոնական պատկերացումները կարող են կործանել մարդու ամբողջ կյանքը։ Մարդու ձեռք բերած փորձառությունը կարող է ստիպել նրան հեռանալ Աստծուց և գործեր անելիս ապավինել ինքն իրեն։ Եթե մի կողմ չդնես նման իրողությունները, դրանք խոչընդոտ կդառնան քո կյանքի աճի համար։ Աստված միշտ կատարելագործում է նրանց, ովքեր ծառայում են Իրեն, և հեշտությամբ չի դուրս թողնում նրանց։ Եթե դու ճշմարտապես ընդունես Աստծու խոսքերի դատաստանն ու պատիժը, եթե կարողանաս մի կողմ դնել քո անցյալի կրոնական կիրարկումներն ու կանոնները և դադարես օգտագործել քո նախկին կրոնական պատկերացումները՝ որպես Աստծու այսօրվա խոսքերի չափանիշ, միայն այդ ժամանակ կունենաս հեռանկարներ, որոնց մասին արժե խոսել։ Բայց եթե դու կառչես անցյալից մնացած հին իրողություններից, եթե դեռ թանկ գնահատես դրանք, ապա ոչ մի կերպ չես կարող փրկվել։ Աստված ուշադրություն չի դարձնում նման մարդկանց։ Եթե իսկապես պատրաստակամ ես կատարյալ դարձվելու, ապա պետք է վճռես ամբողջովին թողնել անցյալից մնանցած ամեն ինչը։ Նույնիսկ եթե նախկինում արվածը ճիշտ էր, նույնիսկ եթե դա արվել էր Աստծու կողմից, դարձյալ պետք է կարողանաս մի կողմ դնել այն և չկառչել դրանից։ Նույնիսկ եթե դա հստակորեն Սուրբ Հոգու գործն էր՝ արված անմիջապես Սուրբ Հոգու կողմից, այսօր դու պետք է մի կողմ դնես այն։ Դու չպետք է կառչես դրանից։ Սա է Աստծու պահանջը։ Ամեն ինչ պետք է նորացվի։ Աստծու գործում և Աստծու խոսքերում Նա ընդհանրապես չի հիշատակում նախկինում եղած հին իրողությունները, Նա չի անդրադառնում հին տոմարին. Աստված այն Աստվածն է, Ով միշտ նոր է և երբեք հին չէ և չի կառչում անգամ անցյալի Իր իսկ խոսքերից, ինչը ցույց է տալիս, որ Աստված չի հետևում ոչ մի կանոնի։ Ուստի, եթե դու՝ որպես մարդկային էակ, միշտ կառչում ես անցյալի իրողություններից և հրաժարվում ես բաց թողնել դրանք, և կոշտ կերպով կիրառում ես դրանք բանաձևի պես, իսկ Աստված չի գործում այն միջոցներով, որոնցով Նա նախկինում էր գործում, ապա արդյո՞ք քո խոսքերն ու գործողությունները խաթարող չեն։ Արդյո՞ք դրանք հակառակ չեն Աստծուն։ Դու պատրա՞ստ ես թույլ տալ, որ քո ամբողջ կյանքը կործանվի այս հին իրողությունների պատճառով։ Դրանք քեզ կդարձնեն մեկը, ով խաթարում է Աստծու գործը. արդյո՞ք դա այն մարդն է, որը դու ցանկանում ես լինել։ Եթե դու իսկապես չես ցանկանում դա, ապա արագ դադարեցրու՛ այն, ինչ անում ես, և շրջվի՛ր. սկսի՛ր ամեն ինչ նորից։ Աստված չի հիշի քո անցյալի ծառայությունը։


Քո հավատքով առ Աստված դու պետք է հնազանդ լինես Աստծուն

Կոնկրետ ինչո՞ւ ես հավատում Աստծուն։ Մարդկանց մեծ մասը դեռևս խճճվում է, երբ հերթը հասնում է այս հարցին, և նրանք միշտ ունեն երկու բոլորովին տարբեր տեսակետ գործնական Աստծու և երկնային Աստծու վերաբերյալ։ Դա ցույց է տալիս, որ մարդը հավատում է Աստծուն ոչ թե Նրան հնազանդվելու, այլ որոշակի օգուտներ քաղելու կամ աղետի ծնած տառապանքներից խույս տալու համար։ Միայն այդ ժամանակ է նա որոշ չափով հնազանդ։ Այս տեսակի հնազանդությունը պայմանական է. նրա հնազանդության նախապայմանն իր անձնական հեռանկարն է, նա հնազանդվում է, քանզի չունի այլընտրանք։ Այսպիսով՝ կոնկրետ ինչո՞ւ ես հավատում Աստծուն։ Եթե դա միայն քո հեռանկարների և ճակատագրի համար է, ապա ավելի լավ է՝ չհավատաս Նրան։ Այսպիսի հավատքն ինքդ քեզ հիմարացնելն է, ինքդ քեզ հանգստացնելն է և ինքդ քեզնով հիանալը։ Եթե հավատքիդ հիմքում Աստծուն հնազանդվելը չէ, ապա դու, ի վերջո, կպատժվես Նրան հակառակվելու համար։ Բոլոր նրանք, ովքեր իրենց հավատքով չեն ձգտում Աստծուն հնազանդվել, Աստծուն հակառակվող մարդիկ են։ Աստված պահանջում է մարդկուց փնտրել ճշմարտությունը, ծարավ լինել Նրա խոսքերին, ուտել ու խմել Նրա խոսքերը և կիրարկել դրանք, այս ամենը նրա համար, որ կարողանա հասնել Աստծուն հնազանդվելուն։ Եթե դա է քո իրական մտադրությունը, ապա Աստված անպայման կբարձրացնի քեզ և անպայման շնորհառատ կլինի քո հանդեպ։ Սա անկասկած է և անփոփոխ։ Եթե քո մտադրությունն Աստծուն հնազանդվելը չէ, և դու ունես այլ նպատակներ, ապա քո ասած ու արած ամեն բան՝ նույնիսկ աղոթքներդ առ Աստված, և անգամ ավելին՝ յուրաքանչյուր քայլդ՝ կլինի Նրան հակառակ։ Նույնիսկ եթե քո խոսքերը մեղմ են, և դու հեզաբարո ես, նույնիսկ եթե քո յուրաքանչյուր քայլն ու արտահայտությունն ուրիշներին պատշաճ են թվում կարծես՝ հնազանդ մարդ լինես,երբ խոսքը քո մտադրությունների և առ Աստված ունեցած հավատքի քո տեսակետի մասին է, քո յուրաքանչյուր գործողություն Աստծուն հակառակ է, դա չարիք գործել է։ Մարդիկ, որոնք ոչխարի պես հնազանդ են երևում, բայց սրտերում չար մտադրություններ են թաքցնում, իրականում ոչխարի մորթու տակ թաքնված գայլեր են և Աստծու դեմ ուղղակիորեն հանցանք գործողներ։ Աստված չի խնայի նրանցից ոչ մեկին, և Սուրբ Հոգին կբացահայտի նրանցից յուրաքանչյուրին։ Ամեն ոք կտեսնի, որ բոլոր նրանք, ովքեր կեղծավոր են, անպայման արհամարհանքով կմերժվեն Սուրբ Հոգու կողմից։ Անհամբեր մի՛ եղիր, քանզի Աստված իր հերթին հաշվի կառնի նրանցից յուրաքանչյուրին և կազատվի նրանցից։

Եթե չես կարող ընդունել Աստծուց եկած նոր լույսըև չես փնտրում, երբ չես կարողանում հստակորեն տեսնել ՝ ինչ է անում այսօր Աստված, և կասկածում ես, դատում, քննում ու վերլուծում, ապա դու մեկը չես, ով մտադիր է հնազանդվել Աստծուն։ Եթե հայտնվել է ներկայի լույսը, իսկ դու դեռ փայփայում ես երեկվանը և հակառակվում Աստծո նոր գործին, ապա դու ոչ այլ ինչ ես, քան անհեթեթ մեկը, մեկը, ով գիտակցաբար հակառակ է գնում Աստծուն։ Աստծուն հնազանդվելու բանալին ամենանոր լույսն ընդունելն է, ի զորու լինել ընդունել և կիրառել այն։ Սա է միակ ճշմարիտ հնազանդությունը։ Ովքեր չունեն Աստծուն փափագելու վճռականություն, չեն կարող գիտակցաբար հնազանդվել Նրան։ Նրանք կարող են հակառակվել Աստծուն եթե միայն գոհ են ստատուս քվոյից։ Մարդը չի կարող հնազանդ լինել Աստծուն, որովհետև նա դեռ անցյալի ազդեցության տակ է։ Այդ անցյալի եղելությունները մարդու մտքում ստեղծել են Աստծու մասին հասկացություններ ու պատկերացումներ, և նա այդպես է իր մտքում պատկերացնում Աստծուն։ Այսինքն՝ նա հավատում է իր սեփական հասկացություններին և իր համար հիմք են իր սեփական պատկերացումները։ Եթե դու համեմատում ես այսօր գործող Աստծուն քո պատկերացումների Աստծո հետ, ապա քո հավատքը սերում է սատանայից և հիմնված է սեփական նախասիրություններիդ վրա։ Աստված դեմ է այսպիսի հավատքին։ Անկախ նրանց վսեմ արժանիքներից և ծախսերից, եթե նույնիսկ իրենց ողջ կյանքը ջանք են թափել Նրա համար գործելու մեջ և հասել այնքան հեռու, որ նահատակվել են՝ Աստված հավանություն չի տալիս նման հավատք ունեցողներին։ Նա լոկ մի փոքր շնորհ է ընծայում նրանց և թույլ է տալիս մի որոշ ժամանակ վայելել այն։ Այսպիսի մարդիկ չեն կարող ճշմարտություն գործել։ Սուրբ Հոգին չի գործում նրանց վրա, և Աստված կվերացնի նրանցից յուրաքանչյուրին։ Երիտասարդ թե տարեց՝ նրանք, ովքեր իրենց հավատքի մեջ Աստծուն հնազանդ չեն և սխալ մտադրություններ ունեն, Աստծուն հակադրվող և խանգարող մարդիկ են, և այդպիսիք, անշուշտ, կվերացվեն Աստծու կողմից։ Նրանք, ովքեր բացարձակ անհնազանդ են, պարզապես ընդունում են Նրա անունը և ինչ-որ չափով են զգում Աստծո դյուրահաղորդությունն ու սքանչելիությունը, սակայն չեն հետևում Սուրբ Հոգուն և չեն ենթարկվում Սուրբ Հոգու այսօրվա գործին ու խոսքերին, ապրում են Աստծու շնորհի մեջ, և երբեք չեն կարող ձեռք բերվել կամ կատարյալ դարձվել Աստծու կողմից։ Աստված մարդկանց կատարյալ է դարձնում հնազանդության, Աստծո խոսքը ուտելու, խմելու ու վայելելու և իրենց կյանքում տառապանքի ու կատարելագործման միջոցով։ Միայն այսպիսի հավատքն է ի զորու փոխել մարդկանց տրամադրվածությունը, և միայն այդ դեպքում նրանք կունենան Աստծո իրական ճանաչումը։ Աստծու շնորհի մեջ ապրելով չբավարարվելը, շարունակ ճշմարտություն փնտրելն ու դրան ձգտելը, Աստծու կողմից կատարելագործված լինելուն հետամուտ լինելն է նշանակում գիտակցաբար հնազանդվել Աստծուն, և հենց սա է այն հավատքը, որն ուզում է Նա։ Աստծու շնորհը վայելելուց բացի ոչինչ չանող մարդիկ չեն կարող կատարյալ դառնալ կամ փոխվել․ նրանք կարող են միայն օժտված լինել մակերեսային հնազանդությամբ, բարեպաշտությամբ, սիրով և համբերությամբ։ Նրանք, ովքեր միայն Աստծու շնորհն են վայելում, չեն կարող իսկապես ճանաչել Աստծուն և նույնիսկ երբ ճանաչում են Աստծուն, նրանց գիտելիքը մակերեսային է։ Ահա թե ինչ են նրանք ասում. «Աստված սիրում է մարդուն» կամ «Աստված ողորմած է»։ Սա չի ներկայացնում մարդու կյանքը և ցույց չի տալիս, որ մարդիկ իսկապես ճանաչում են Աստծուն։ Սակայն, երբ Աստծու խոսքերը մաքրում են նրանց կամ երբ Նրա փորձությունները հասնում են նրանց, մարդիկ չեն կարողանում հնազանդվել Աստծուն, ընդհակառակը, սկսում են կասկածել և նույնիսկ հուսախաբ անել, ապա նրանք ոչ մի կերպ չեն հնազանդվում։ Հավատքն առ Աստված ունի Աստծու հանդեպ հավատքի մի շարք կանոններ և սահմանափակումներ, ու նույնիսկ վաղեմի փորձառություններ, որ բխում են երկար տարիների հավատքից, կամ տարբեր կանոններ, որոնք Աստվածաշունչն ընդունում են որպես իրենց սկզբունք։ Կարո՞ղ են այսպիսի մարդիկ հնազանդ լինել Աստծուն։ Այս մարդկանց մեջ շատ է մարդկայինը, ինչպե՞ս կարող են նրանք հնազանդ լինել Աստծուն։ Նրանց «հնազանդությունը» հիմնված է անձնական նախասիրությունների վրա։ Մի՞թե Աստծուն պետք է այդպիսի հնազանդություն։ Սա կանոններին հետևել է, ոչ թե հնազանդություն Աստծուն. դա իրենց բավարարվածությունն ու հանգստությունն է։ Եթե ասում ես, որ սա հնազանդություն է Աստծուն, մի՞թե դու չես անարգում Նրան։ Դու եգիպտացի փարավոն ես։ Չարիք է քո գործածը, և դու բացահայտ զբաղված ես Աստծուն հակառակվելով։ Մի՞թե Աստված քո այսպիսի ծառայությունն է ուզում։ Ավելի լավ է շտապես զղջալ և փորձես հասնել ինքնաճանաչողության։ Հակառակ դեպքում ավելի լավ է՝ տուն գնաս, որովհետև դա քեզ ավելի կօգնի, քան քո «ծառայությունն Աստծուն»։ Դու չես խանգարի և չես անհանգստացնի, կիմանաս քո տեղը և լավ կապրես. մի՞թե այդպես ավելի լավ չէ։ Եվ չես ընդդիմանա Աստծուն ու չես պատժվի։


Աստծու հետ բնականոն հարաբերություն հաստատելը շատ կարևոր է

Երբ մարդիկ հավատում, սիրում և գոհացնում են Աստծուն, նրանք իրենց սրտերով կապ են հաստատում Աստծու Հոգու հետ և այդպիսով ստանում Նրա գոհունակությունը: Նրանք իրենց սրտերով հաղորդակից են դառնում Աստծու խոսքերին և այդպիսով շարժվում են Նրա Հոգուց։ Եթե ցանկանում ես ապրել բնականոն հոգևոր կյանքով և հաստատել բնականոն հարաբերություն Աստծու հետ, ապա նախ պետք է քո սիրտը տաս Նրան։ Միայն այն բանից հետո, երբ հանդարտեցնես սիրտդ Նրա առաջ և անմնացորդ նվիրվես Նրան, դու կկարողանաս հետզհետե ապրել բնականոն հոգևոր կյանքով։ Եթե Աստծու հանդեպ հավատքում նրանք չեն տալիս իրենց սրտերը, եթե նրանց սրտերը Նրա հետ չեն, և նրանք չեն վերաբերվում Նրա բեռին որպես իրենց սեփականին, ապա նրանք միայն խաբում են Աստծուն, արարք, որը բնորոշ է կրոնավորներին, և դա չի արժանանա Աստծու հավանությանը։ Աստված ոչինչ չի կարող ստանալ այս տեսակ մարդուց, նա կարող է միայն ծառայել որպես Նրա գործի խոչընդոտ։ Այս մարդիկ ասես Աստծու տան զարդարանքներ լինեն․ տեղապահներ են և աղբ, ու Աստված չի գործածում նրանց։ Ոչ միայն Սուրբ Հոգին հնարավորություն չունի գործելու նրանց մեջ, այլև անարժեք է նրանց կատարելագործումը: Այսպիսի անձն իսկական քայլող դիակ է։ Նրանցից և ոչ մի մասը չի կարող օգտագործվել Սուրբ Հոգու կողմից. նրանք եղել են Սատանայի լիակատար տիրապետության տակ և խորապես ապականված են նրա կողմից։ Աստված կվերացնի այս մարդկանց։ Երբ Սուրբ Հոգին այսօր օգտվում է մարդկանցից, Նա ոչ միայն օգտագործում է նրանց ցանկալի մասերը՝ գործերը կատարելու համար, այլև կատարելագործում և փոխում է նրանց անցանկալի մասերը։ Եթե կարողանաս անմնացորդ նվիրվել Աստծուն և հանդարտվել, ապա կունենաս հնարավորություն և պատրաստ կլինես՝ Սուրբ Հոգու կողմից օգտագործվելու և Նրա լուսավորությունն ստանալու համար: Ավելին, դու կունենաս հնարավորություն, որ Սուրբ Հոգին շտկի քո թերությունները: Երբ սիրտդ տալիս ես Աստծուն, դրականն այն է, որ դու կկարողանաս ավելի խորամուխ լինել և հասնել ավելի բարձր մակարդակի ներըմբռնման: Բացասական կողմն այն է, որ ավելին կիմանաս քո թուլությունների և թերությունների մասին և ավելի շատ կձգտես ու կջանաս, որ գոհացնես Աստծու մտադրությունները: Ավելին, դու բացասական չես լինի, քեզ կհաջողվի ակտիվորեն մտնել: Սա ցույց է տալիս, որ դու ճիշտ մարդ ես: Ենթադրելով, որ քո սիրտը կարող է հանգիստ մնալ Աստծու առջև՝ արդյո՞ք դու կստանաս Սուրբ Հոգու հավանությունը, թե ոչ, և արդյո՞ք դու հաճեցնում ես Աստծուն, թե ոչ, գլխավորապես կախված է նրանից, թե արդյոք կարող ես ակտիվորեն մտնել։ Երբ Սուրբ Հոգին լուսավորում է մարդկանց և օգտագործում նրանց, Նա երբեք բացասական չի դարձնում նրանց, Նա միշտ ակտիվորեն առաջ է մղում նրանց։ Եվ երբ Նա դա անում է, մարդիկ դեռ ունենում են իրենց թույլ կողմերը, բայց չեն ապրում դրանցով։ Նրանք չեն հետաձգում իրենց կյանքի առաջընթացը և շարունակաբար ձգտում են գոհացնել Աստծու մտադրությունները։ Սա չափանիշ է։ Եթե դու կարող ես հասնել դրան, ապա դա ապացուցում է, որ ձեռք ես բերել Սուրբ Հոգու ներկայությունը։ Եթե մարդը միշտ բացասական է, և եթե նույնիսկ լուսավորություն ստանալուց և ինքն իրեն ճանաչել սկսելուց հետո նա մնում է բացասական և պասսիվ՝ չկարողանալով ոտքի կանգնել և համագործակցել Աստծու հետ, ապա նա միայն ստացել է Աստծու շնորհը, և Սուրբ Հոգին նրա հետ չէ։ Նրանց բացասականությունը նշանակում է, որ նրանց սիրտը չի դարձել դեպի Աստված, և որ նրանց հոգին չի շարժվել Աստծու Հոգով։ Սա պետք է հասկանան բոլորը։

Փորձառության միջոցով երևում է, որ Աստծու առաջ սիրտը հանդարտեցնելը չափազանց կարևոր է: Այն կապված է մարդկանց հոգևոր կյանքի և կյանքի առաջընթացին հարող խնդիրների հետ: Ճշմարտության քո ձգտումը և բնավորության փոփոխությունը պտուղ կտան միայն այն դեպքում, երբ սիրտդ հանդարտ լինի Աստծու առջև: Դա պայմանավորված է նրանով, որ դու եկել ես Նրան ընդառաջ՝ բեռն ուսերիդ, քանի որ միշտ զգում ես, որ շատ բաներում ես թերանում, որ կան շատ ճշմարտություններ, որոնք պետք է իմանաս, որ կա մեծ իրականություն, որը պետք է փորձառաբար ապրես և որ պետք է հաշվի առնես Աստծու մտադրությունները: Այս բաները միշտ քո մտքում են, և զգացվում է, որ դրանք ճնշում են գործադրում քեզ վրա մի այնպիսի ուժով, որից անկարող ես դառնում շնչելու, և այդ պատճառով սիրտդ ծանրանում է (չնայած դու բացասական վիճակում չես): Միայն նման մարդն է արժանի ընդունելու Աստծու խոսքերի լուսավորությունը և շարժվելու Աստծու Հոգուց: Հենց իրենց բեռի, ծանրացած սրտի և, կարելի է ասել, իրենց վճարած գնի և Աստծու առջև կրած տառապանքի շնորհիվ է, որ նրանք ստանում են Նրա լուսավորությունը։ Չէ՞ որ Աստված ոչ մեկին հատուկ վերաբերմունք չի ցուցաբերում։ Նա միշտ արդար է վերաբերվում մարդկանց, բայց նաև չի տալիս մարդկանց կամայականորեն կամ անվերապահորեն: Սա Նրա արդար բնավորության մի հայեցակետն է։ Իրական կյանքում մարդկանց մեծ մասը դեռ չի հասել այս ոլորտին: Գոնե թե նրանց սրտերը դեռ լիովին չեն դարձել դեպի Աստված, ուստի նրանց կյանքի դիրքորոշման մեջ դեռևս մեծ փոփոխություն չի եղել։ Դա պայմանավորված է նրանով, որ նրանք ապրում են միայն Աստծու շնորհով և դեռ պետք է ստանան Սուրբ Հոգու գործը։ Աստծու կողմից օգտագործվելու համար մարդիկ պետք է համապատասխանեն հետևյալ չափանիշներին. նրանց սրտերը պետք է ուղղված լինեն դեպի Աստված, նրանք պետք է կրեն Նրա խոսքերի բեռը, ունենան փափագով լի սրտեր և վճռականությամբ փնտրեն ճշմարտությունը։ Միայն այս մարդիկ կարող են ստանալ Սուրբ Հոգու գործը և հաճախ ձեռք բերել Նրա լուսավորությունը։ Աստծու կողմից օգտագործվող մարդիկ արտաքուստ թվում են բանականությունից և այլոց հետ բնականոն հարաբերություններից զուրկ, սակայն նրանք խոսում են զգույշ և պատշաճ կերպով՝ միշտ կարողանալով հանգիստ պահել սիրտն Աստծու առջև։ Հենց սա է մարդու այն տեսակը, որն արժանի է Սուրբ Հոգու կողմից օգտագործվելուն։ Այս «բանականությունից զուրկ» մարդիկ, որոնց մասին Աստված խոսում է, կարծես թե չունեն բնականոն հարաբերություններ ուրիշների հետ, և նրանք չեն հետաքրքրվում արտաքին սիրով կամ արտաքին գործերով, բայց երբ նրանք հաղորդակցվում են հոգևոր հարցերի շուրջ, նրանց հաջողվում է բացել իրենց սրտերը և անձնուրացաբար այլոց տրամադրել այն լուսավորությունը, որը ձեռք են բերել Աստծու առջև իրենց իրական փորձառություններից։Ահա թե ինչպես են նրանք արտահայտում իրենց սերն Աստծու հանդեպ և գոհացնում Նրա մտադրությունները։ Երբ մյուսները զրպարտում և ծաղրում են նրանց, նրանք կարող են անտարբեր մնալ դրսի մարդկանց, իրադարձությունների կամ իրերի նկատմամբ և լուռ մնալ Աստծու առջև։ Թվում է, թե նրանք ունեն իրենց յուրահատուկ ներհայացքը։ Անկախ նրանից, թե ինչ են անում մյուս մարդիկ, նրանց սրտերը երբեք չեն լքում Աստծուն։ Մինչ մյուսները խոսում և ծիծաղում են, նրանց սրտերը մնում են Աստծու առջև, նրանք խորհում են Նրա խոսքի մասին կամ լուռ աղոթում են Աստծուն իրենց սրտերում՝ փնտրելով Նրա ցանկությունները։ Այս մարդիկ կարևորություն չեն տալիս բնականոն միջանձնային հարաբերություններ պահպանելուն և կարծես չունեն փիլիսոփայություն աշխարհիկ գործերի համար։ Նրանք կենսուրախ, սիրելի և անմեղ են երևում, բայց նաև ունեն որոշակի հանգստություն։ Ահա ինչպիսին է այն մարդը, որին օգտագործում է Աստված: Աշխարհիկ գործերի համար փիլիսոփայությունների կամ «բնականոն բանականության» պես բաները պարզապես չեն գործում այս տեսակ մարդու պարագայում։ Նրանք անմնացորդ նվիրվել են Աստծու խոսքին, և կարծես միայն Աստված է նրանց սրտերում։ Սա այն տեսակ «առանց բանականության» մարդն է, որին Աստված նկատի ունի, և հենց այս տեսակ մարդուն է օգտագործում Աստված։ Աստծու կողմից օգտագործվող մարդու հատկանիշը հետևյալն է. անկախ տեղից ու ժամանակից՝ նրանց սիրտը միշտ Աստծու առաջ է, և անկախ նրանից, թե որքան բարոյազուրկ են մյուսները, կամ որքան շատ են մարդիկ տրվում կրքերին և մարմնավոր ցանկություններին՝ այս մարդու սիրտը երբեք չի լքում Աստծուն, և նա չի հետևում ամբոխին: Միայն այսպիսի մարդն է հարմար Աստծուն, և միայն այս տեսակ մարդն է կատարելագործվում Սուրբ Հոգով: Եթե դու չես կարողանում հասնել սրան, ապա դու պիտանի չես Աստծու կողմից ձեռք բերվելու կամ Սուրբ Հոգով կատարելագործվելու համար:

Եթե ուզում ես Աստծու հետ բնականոն հարաբերություն հաստատել, սիրտդ պիտի ուղղված լինի Նրան. սա հիմք ընդունելով՝ դու կունենաս բնականոն հարաբերություններ նաև մյուսների հետ։ Եթե դու բնականոն հարաբերություն չունես Աստծու հետ, ապա անկախ նրանից, թե ինչ ես անում՝ քո հարաբերությունները մյուսների հետ պահպանելու համար, անկախ նրանից, թե որքան փութեռանդ ես աշխատում կամ որչափ ջանք ես գործադրում, այդ ամենը կլինի մարդկային փիլիսոփայություն աշխարհիկ հարաբերությունների համար։ Դու կպահպանես դիրքդ մարդկանց մեջ և կհասնես նրանց գովասանքին մարդկային տեսակետների և մարդկային փիլիսոփայությունների միջոցով՝ Աստծու խոսքի համաձայն բնականոն միջանձնային հարաբերություններ հաստատելու փոխարեն։ Եթե դու չես կենտրոնանում այլ մարդկանց հետ քո հարաբերությունների վրա, սակայն փոխարենը պահպանում ես բնականոն հարաբերություն Աստծու հետ և պատրաստ ես սիրտդ տալու Աստծուն և սովորելու ենթարկվել Նրան, ապա քո հարաբերությունները բոլոր մարդկանց հետ նույնպես բնականաբար կդառնան բնականոն։ Այդժամ այս հարաբերությունները կկառուցվեն ոչ թե մարմնավոր, այլ Աստծու սիրո հիմքի վրա։ Դու գրեթե չես ունենա մարմնավոր շփում այլ մարդկանց հետ, բայց հոգևոր մակարդակում ձեր միջև կլինի հաղորդակցություն, ինչպես նաև փոխադարձ սեր, մխիթարություն և հոգատարություն։ Այս ամենն արվում է Աստծուն բավարարելու ցանկության հիման վրա. այս հարաբերությունները չեն պահպանվում մարդկային փիլիսոփայությունների միջոցով՝ աշխարհիկ գործերով զբաղվելու համար, այլ ձևավորվում են բնականորեն, երբ ինքդ քեզ բեռ ես կարծում Աստծու համար։ Դրանք քեզանից որևէ մարդկային ջանք չեն պահանջում, և դու պարզապես պետք է գործես Աստծու խոսքի սկզբունքների համաձայն։ Արդյոք պատրա՞ստ ես հաշվի առնելու Աստծու մտադրությունները։ Արդյոք պատրա՞ստ ես լինելու այն մարդը, ով «բանականությունից զուրկ» է Նրա առջև։ Արդյոք պատրա՞ստ ես ամբողջ սրտով նվիրվելու Աստծուն և անտեսելու դիրքդ մյուս մարդկանց շրջանում։ Քեզ հետ շփվող բոլոր մարդկանցից ո՞ւմ հետ ունես ամենալավ հարաբերությունները։ Ո՞ւմ հետ ունես ամենավատ հարաբերությունները։ Արդյո՞ք բնականոն են հարաբերություններդ այլոց հետ։ Արդյո՞ք դու բոլոր մարդկանց հավասարապես ես վերաբերվում։ Արդյո՞ք քո հարաբերություններն ուրիշների հետ պահպանվում են քո աշխարհիկ հարաբերությունների փիլիսոփայությանը համապատասխան, թե՞ դրանց հիմքում Աստծու սերն է։ Երբ մարդիկ իրենց սրտերը չեն տալիս Աստծուն, նրանց հոգիները դառնում են ծանրաշարժ, թմրած և անգիտակից։ Այսպիսի մարդիկ երբեք չեն հասկանա Աստծու խոսքերը, նրանք երբեք բնականոն հարաբերություն չեն ունենա Աստծու հետ և երբեք չեն փոխի իրենց բնավորությունը։ Մարդու բնավորությունը փոխելը մարդու սիրտն ամբողջությամբ Աստծուն տալու և Նրա խոսքերից լուսավորություն ստանալու գործընթացն է։ Աստծու գործը թույլ է տալիս մարդկանց ակտիվորեն մտնել և հնարավորություն է տալիս նրանց ազատվելու իրենց բացասական կողմերից դրանց մասին գիտելիքներ ձեռք բերելուց հետո։ Եթե սիրտդ տվել ես Աստծուն, ապա կկարողանաս ամեն անգամ զգալ, որ քո հոգին թեթևակիորեն շարժվում է, և կիմանաս Աստծու լուսավորության ամեն մի մասը։ Եթե համառես, աստիճանաբար կմտնես Սուրբ Հոգու կողմից կատարելագործվող ճանապարհ։ Որքան հանգիստ է սիրտդ Աստծու առջև, այնքան ավելի զգայուն և նուրբ կլինի հոգիդ, այնքան ավելի լավ կկարողանաս ընկալել, թե ինչպես է Սուրբ Հոգին շարժում այն, և այնքան ավելի բնականոն կդառնա քո հարաբերությունն Աստծու հետ։ Բնականոն միջանձնային հարաբերությունները հաստատվում են մարդու սիրտը դեպի Աստված դարձնելու հիմքի վրա, այլ ոչ թե մարդկային ջանքերի միջոցով։ Եթե Աստված մարդու սրտում չէ, ապա նրա հարաբերությունները մյուս մարդկանց հետ պարզապես մարմնավոր հարաբերություններ են։ Դրանք բնականոն չեն, դրանք կրքոտ հաճույքներ են և ատելի ու զզվելի են Աստծու համար։ Եթե ասում ես, որ հոգիդ շարժվել է, բայց ցանկանում ես հաղորդակցվել միայն այն մարդկանց հետ, ում սիրում և հարգում ես, և կողմնակալ ես ու հրաժարվում ես խոսել այն մարդկանց հետ, ում չես սիրում, երբ նրանք խնդրանքով գալիս են քեզ մոտ, սա առավել ևս ապացուցում է այն, որ դու կառավարվում ես քո զգացմունքներով և բնավ բնականոն հարաբերություն չունես Աստծու հետ։ Դա ցույց է տալիս, որ դու փորձում ես խաբել Աստծուն և քողարկել սեփական տգեղությունդ։ Դու կարող ես բաշխել քո որոշ գիտելիքները, բայց եթե մտադրություններդ սխալ են, ապա քո արած ամեն բան լավ է միայն մարդկային չափանիշներով, և Աստված հավանություն չի տա քեզ։ Քո գործողությունները կբխեն քո մարմնից, այլ ոչ թե Աստծու բեռից։ Դու Աստծու համար պիտանի ես միայն այն դեպքում, եթե կարող ես հանդարտեցնել սիրտդ Նրա առջև և բնականոն փոխազդեցություններ ունենալ բոլոր նրանց հետ, ովքեր սիրում են Նրան։ Եթե կարողանաս անել դա, ապա անկախ նրանից, թե ինչպիսին է շփումդ այլոց հետ, չես գործի աշխարհիկ հարաբերությունների փիլիսոփայությամբ, այլ կմտածես Աստծու բեռի մասին և կապրես Նրա առջև։ Քանի՞ այսպիսի մարդ կա ձեր մեջ։ Քո հարաբերություններն ուրիշների հետ իսկապես բնականո՞ն են։ Ի՞նչ հիմքի վրա են դրանք կառուցված։ Քանի՞ փիլիսոփայություն կա քո մեջ աշխարհիկ հարաբերությունների համար։ Արդյո՞ք դու մերժել ես դրանք։ Եթե սիրտդ չի կարող լիովին դառնալ դեպի Աստված, ապա դու ընտրված չես Աստծու կողմից. դու եկել ես Սատանայից և, ի վերջո, կվերադառնաս Սատանայի մոտ, ու դու արժանի չես լինելու Աստծու մարդկանցից մեկը։ Դու պետք է ուշադիր քննես այս ամենը։


Բնականոն հոգևոր կյանքն առաջնորդում է մարդուն դեպի ճիշտ ուղի

Դուք դեռ շատ փոքր մասն եք անցել առ Աստված հավատքի ուղուց և դեռ չեք մտել ճիշտ ուղի, ուստի դեռ հեռու եք Աստծու չափանիշին համապատասխանելուց։ Այժմ ձեր հասակը բավարար չէ Նրա պահանջներին համապատասխանելու համար։ Ձեր որակի և ձեր ապականված բնածին բնության պատճառով դուք միշտ անփույթ եք վերաբերվում Աստծու գործին և այն լուրջ չեք ընդունում։ Սա ձեր ամենամեծ թերությունն է։ Առավել ևս չկա մեկը, ով կարողանա ըմբռնել այն ուղին, որով անցնում է Սուրբ Հոգին․ ձեզանից շատերը դա չեն հասկանում և չեն կարող հստակ տեսնել այն։ Ավելին, մեծամասնությունն ուշադրություն չի դարձնում այս հարցին, առավել ևս բարեխղճորեն չի վերաբերվում։ Եթե շարունակեք այսկերպ՝ Սուրբ Հոգու գործից անտեղյակ, ապա այն ուղին, որով դուք՝ Աստծուն հավատացողներդ անցնում եք, կլինի ապարդյուն։ Պատճառն այն է, որ դուք ամեն ինչ չեք անում ձեր ուժերի ներածին չափով՝ ձգտելու համապատասխանել Աստծու մտադրություններին, ինչպես նաև այն, որ պատշաճ կերպով չեք համագործակցում Աստծու հետ։ Խնդիրն այն չէ, թե Աստված չի ներգործել քեզ վրա, կամ Սուրբ Հոգին չի ազդել․ այլ այն, որ դուք այնքան անփույթ եք, որ Սուրբ Հոգու գործը լրջությամբ չեք ընդունում։ Դուք պետք է անմիջապես փոխեք այս իրավիճակը և քայլեք Սուրբ Հոգու առաջնորդած ճանապարհով։ Սա է այսօրվա հիմնական թեման։ «Սուրբ Հոգու առաջնորդած ճանապարհը», վերաբերում է հոգևոր լուսավորություն ստանալուն, ունենալ Աստծու խոսքի ճանաչողություն, առջևում գտնվող ճանապարհը հստակ պատկերացնելուն, կարողանալուն քայլ առ քայլ մտնել ճշմարտության մեջ և Աստծու ավելի խոր ճանաչողության հասնելուն։ Սուրբ Հոգու առաջնորդած ճանապարհը նախևառաջ ուղի է դեպի Աստծու խոսքի ավելի հստակ ըմբռնում՝ զերծ շեղումներից ու անհեթեթություններից, և նրանք, ովքեր քայլում են այդ ուղով, ուղիղ են ընթանում։ Այս ամենին հասնելու համար դուք պետք է ներդաշնակ համագործակցեք Աստծու հետ, գտնեք կիրարկելու ճշգրիտ ուղի և քայլեք Սուրբ Հոգու առաջնորդած ճանապարհով։ Սա ենթադրում է մարդու կողմից համագործակցություն, այսինքն՝ այն, ինչ դուք պիտի անեք Աստծու՝ ձեր նկատմամբ ունեցած պահանջներին համապատասխանելու համար և այն, թե ինչպես պետք է կիրարկեք՝ առ Աստված հավատքի ճիշտ ուղի մտնելու համար։

Սուրբ Հոգու առաջնորդած ուղին բռնելը կարող է բարդ թվալ, սակայն երբ կիրարկման ուղին քեզ համար պարզ դառնա, այն քեզ ավելի դյուրին կթվա։ Իրականում մարդիկ կարող են կատարել այն ամենը, ինչ Աստված պահանջում է նրանցից․ այնպես չէ, կարծես Նա փորձում է ստիպել ձկներին ցամաքում ապրել։ Բոլոր իրավիճակներում Աստված ձգտում է լուծել մարդկանց խնդիրներն ու մտահոգությունները։ Դուք բոլորդ պետք է սա հասկանաք․ սխալ մի՛ ընկալեք Աստծուն։ Մարդիկ առաջնորդվում են Աստծու խոսքով՝ այն ճանապարհով, որով քայլում է Սուրբ Հոգին։ Ինչպես արդեն ասվել է, դուք պետք է ձեր սիրտը հանձնեք Աստծուն։ Սա նախապայման է Սուրբ Հոգու առաջնորդած ուղով քայլելու համար։ Պետք է այսպես վարվեք, որպեսզի մտնեք ճիշտ ուղի։ Ինչպե՞ս է մարդը գիտակցաբար կատարում իր սիրտն Աստծուն հանձնելու գործը։ Առօրյա կյանքում, երբ դուք փորձառաբար ապրում եք Աստծու գործը և աղոթում Նրան, դա անում եք անփութորեն․ դուք աղոթում եք Աստծուն՝ միաժամանակ աշխատելով։ Արդյո՞ք սա կարելի է համարել սիրտն Աստծուն հանձնել։ Դուք մտածում եք կենցաղային հոգսերի կամ մսեղիի գործերի մասին․ միշտ երկմտության մեջ եք։ Կարելի՞ է սա համարել Աստծու առաջ սիրտը խաղաղեցնել։ Պատճառն այն է, որ քո սիրտը միշտ սևեռված է արտաքին գործերի վրա և չի կարող վերադառնալ Աստծու առաջ։ Եթե ցանկանում ես, որ սիրտդ իսկապես խաղաղ լինի Աստծու առաջ, ապա պետք է կատարես գիտակցված համագործակցության գործը։ Այսինքն՝ ձեզանից յուրաքանչյուրը պետք է ունենա իր նվիրումի ժամանակը և խուսափի մարդկանցից, իրադարձություններից և բաներից և հանգստացնի իր սիրտը և լռեցնի իրեն Աստծու առաջ։ Ձեզանից յուրաքանչյուրը պետք է կատարի անձնական հոգևոր նշումներ՝ գրի առնելով Աստծու խոսքի վերաբերյալ իր ճանաչողությունը, և թե ինչպես է իր հոգին շարժվում՝ անկախ նրանից՝ դրանք խորն են, թե մակերեսային։ Ձեզանից յուրաքանչյուրը պետք է գիտակցաբար խաղաղեցնի իր սիրտն Աստծու առաջ։ Եթե կարողանաս ամեն օր մեկ կամ երկու ժամ նվիրել ճշմարիտ հոգևոր կյանքին, ապա այդ օրը կյանքդ լիարժեք կզգաս, և սիրտդ լուսավոր ու պարզ կլինի։ Եթե ամեն օր ապրես այսպիսի հոգևոր կյանքով, ապա քո սիրտը կկարողանա ավելի շատ վերադառնալ դեպի Աստծու տիրապետությունը, հոգիդ ավելի ու ավելի ուժեղ կդառնա, քո իրադրությունը շարունակաբար կբարելավվի, ավելի ունակ կդառնաս ընթանալու Սուրբ Հոգու առաջնորդած ճանապարհով, և Աստված կրկնակի կօրհնի քեզ։ Ձեր հոգևոր կյանքի նպատակը գիտակցաբար Սուրբ Հոգու ներկայությունը ձեռք բերելն է։ Դա կանոններին հետևելը կամ կրոնական ծեսեր կատարելը չէ, այլ՝ իսկապես համագործակցելն Աստծու հետ, իսկապես կարգավարժել մարմինդ․ սա այն է, ինչ մարդ պետք է անի, ուստի պետք է անեք սա առավելագույն ջանքով։ Որքան ավելի լավ լինի քո համագործակցությունը, և որքան մեծ լինի քո ջանքը, այնքան ավելի սիրտդ կկարողանա վերադառնալ Աստծուն, և ավելի լավ կկարողանաս խաղաղեցնել սիրտդ Նրա առաջ։ Որոշակի փուլում Աստված ամբողջությամբ կտիրի քո սրտին։ Ոչ ոք չի կարողանա խարխլել կամ գրավել քո սիրտը, և դու ամբողջությամբ Աստծուն կպատկանես։ Եթե դու քայլես այս ճանապարհով, ապա Աստծու խոսքը մշտապես հայտնի կդարձվի քեզ և լուսավորություն կբերի քեզ այն ամենում, ինչ դեռևս չես հասկանում․ այս ամենին կարելի է հասնել քո համագործակցության միջոցով։ Այդ իսկ պատճառով Աստված միշտ ասում է․ «Բոլոր նրանց, ովքեր համագործակցում են Ինձ հետ, Ես կրկնապատիկ կշնորհեմ»։ Դուք պետք է հստակ տեսնեք այս ճանապարհը։ Եթե ցանկանում եք քայլել ճիշտ ուղով, ապա պետք է հնարավոր ամեն բան անեք Աստծուն հաճեցնելու համար։ Պետք է ամեն հնարավոր բան անեք՝ հոգևոր կյանքի հասնելու համար։ Սկզբում գուցե մեծ արդյունքների չհասնես դրանում, բայց մի՛ լցվիր բացասականով և ետ մի՛ կանգնիր․ շարունակի՛ր ջանասիրաբար աշխատել։ Որքան շատ ապրես հոգևոր կյանքով, այնքան ավելի շատ Աստծու խոսքերը կտիրեն քո սրտին՝ մշտապես մտահոգ այս հարցերի մասին, մշտապես կրելով դրանք որպես քո հոգսը։ Այնուհետև, Աստծուն պատմի՛ր քո բոլոր նվիրական մտքերը քո հոգևոր կյանքի միջոցով, ասա՛ Նրան, թե ինչի ես պատրաստ, ինչի մասին ես մտածում, Նրա խոսքի վերաբերյալ քո հասկացողությունն ու տեսակետը։ Ոչինչ մի՛ թաքցրու։ Վարժվի՛ր արտահայտել սրտիդ խոսքերը և բացահայտել ճշմարիտ զգացմունքներդ Աստծու առաջ․ արտահայտի՛ր այն ամենը, ինչ կա քո սրտում։ Որքան շատ այսպես խոսես, այնքան ավելի շատ կզգաս Աստծու հաճելիությունը, և սիրտդ ավելի շատ կհափշտակվի Աստծով։ Երբ սա տեղի ունենա, կզգաս, որ Աստված քեզ ավելի հոգեհարազատ է, քան որևէ մեկը, և որ ոչ մի պարագայում չես կարող հեռանալ Աստծու կողքից։ Միայն այն դեպքում, երբ դու ամեն օր այսպիսի հոգևոր նվիրում դրսևորես՝ երբեք չմոռանալով անել այսպես, կարծես այս գործը մեծագույն կարևորություն ունի քո կյանքում, քո սրտին կարող է տիրել Աստծու խոսքը։ Ահա թե ինչ է նշանակում շարժվել Սուրբ Հոգու կողմից։ Կթվա, թե սիրտդ միշտ զբաղեցվել է Աստծու կողմից, կարծես այն, ինչ սիրում ես, միշտ քո սրտում է, և ոչ ոք չի կարող այն քեզնից խլել։ Երբ դա կատարվի, Աստված իսկապես կապրի քո ներսում և տեղ կունենա քո սրտում։


Խոստումներ նրանց, ովքեր կատարելագործվում են

Ո՞րն է այն ուղին, որով Աստված կատարելագործում է մարդուն։ Ի՞նչ կողմեր է այն ներառում։ Դու պատրա՞ստ ես կատարելագործվել Աստծու կողմից։ Պատրա՞ստ ես ընդունել Նրա դատաստանն ու պատիժը։ Ի՞նչ գիտես այս հարցերի մասին։ Եթե չունես ոչ մի հասկացողություն այդ մասին խոսելու, ապա դա ապացույց է, որ դեռևս չգիտես Աստծու գործի մասին, որ ընդհանրապես չես լուսավորվել Սուրբ Հոգու կողմից։ Կատարելագործվելն անհնար է այդպիսի մարդկանց համար։ Նրանց տրվում է միայն մի փոքր շնորհք՝ կարճաժամկետ վայելքի համար, և դա երկար չի տևի։ Մարդիկ չեն կարող կատարելագործվել Աստծու կողմից, եթե միայն վայելեն Նրա շնորհքը։ Ոմանք գոհանում են, երբ սեփական մսեղին խաղաղություն և վայելք ունի, երբ իրենց կյանքը հեշտ է և առանց նեղության կամ ձախորդությունների, երբ իրենց ողջ ընտանիքն ապրում է ներդաշնակության մեջ՝ առանց բախման կամ վեճի. և նրանք կարող են նույնիսկ հավատալ, որ միայն սա է Աստծու օրհնությունը։ Իրականում դա պարզապես Աստծու շնորհքն է։ Դուք չպետք է գոհանաք պարզապես Աստծու շնորհքը վայելելով։ Նման մտածելակերպը շատ ցածր է։ Նույնիսկ եթե ամեն օր կարդում ես Աստծու խոսքերը և ամեն օր աղոթում ես, իսկ հոգիդ մեծ հաճույք է զգում և հատկապես խաղաղ է, եթե, ի վերջո, չունես գիտելիք պատմելու Աստծու և Նրա գործի մասին և ոչինչ փորձառությամբ չես ապրել և, անկախ նրանից, թե որքան ես կերել և խմել Աստծու խոսքից, եթե միայն հոգևոր խաղաղություն և հաճույք ես զգում, և որ Աստծու խոսքն անհամեմատ քաղցր է, կարծես, չես կարող վայելել այն բավականաչափ, բայց Աստծու խոսքերի գործնական փորձառություն բացարձակ չունես և լիովին զուրկ ես Նրա խոսքերի իրականությունից, ապա ի՞նչ կարող ես ստանալ Աստծու հանդեպ նման հավատքից։ Եթե չես կարող կյանքով արտահայտել Աստծու խոսքերի էությունը, ապա այդ խոսքերն ուտելն ու խմելը, ինչպես նաև քո աղոթքները ոչ այլ ինչ են, քան կրոնական հավատք։ Նման մարդիկ չեն կարող կատարելագործվել Աստծու կողմից և չեն կարող ձեռք բերվել Նրա կողմից։ Աստծու կողմից ձեռք բերված մարդիկ նրանք են, ովքեր ձգտում են ճշմարտությանը։ Աստված ձեռք է բերում ոչ թե մարդու մսեղին, ոչ թե իրեն պատկանող բաները, այլ նրա ներսում Աստծուն պատկանող մասը։ Այսպիսով, երբ Աստված կատարելագործում է մարդկանց, Նա կատարելագործում է ոչ թե նրանց մսեղին, այլ նրանց սրտերը՝ թույլ տալով, որ նրանց սրտերը ձեռք բերվեն Աստծու կողմից․ այսինքն, Աստծու՝ մարդուն կատարելագործելը, ըստ էության, Աստծու կողմից մարդու սրտի կատարելագործումն է այնպես, որպեսզի այդ սիրտը կարողանա դիմել Աստծուն և սիրել Նրան։

Մարդու մարմինը մսեղիից և արյունից է։ Մարդու մսեղին ձեռք բերելն Աստծու համար ոչ մի նպատակի չի ծառայում, քանի որ մարդու մսեղին անխուսափելիորեն քայքայվում է և չի կարող ստանալ Նրա ժառանգությունը կամ օրհնությունները։ Եթե մարդու մսեղին ձեռք բերվեր, և միայն դա լիներ այս հոսքի մեջ, ապա չնայած մարդն անվանապես կլիներ հոսքի մեջ, նրա սիրտը կպատկաներ Սատանային։ Այդ դեպքում մարդիկ ոչ միայն չէին կարողանա դառնալ Աստծու դրսևորումը, այլև կդառնային Նրա հոգսը, և Աստծու՝ մարդկանց ընտրելը, այդպիսով, կդառնար անիմաստ։ Բոլոր նրանք, ում Աստված մտադիր է կատարելագործելու, կստանան Նրա օրհնությունները և Նրա ժառանգությունը։ Այսինքն՝ նրանք ընդունում են այն, ինչ Աստված ունի և է, որպեսզի այն դառնա իրենց ներսինը. նրանց ներսում ներդրված են Աստծու բոլոր խոսքերը, և ինչպիսին էլ որ Աստված կա, նրանք ունակ են ընդունելու այդ ամենը ճիշտ այնպես, ինչպես կա։ Այսպիսով՝ նրանք կյանքով արտահայտում են ճշմարտությունը։ Սա այն տեսակի մարդն է, որ կատարելագործվել է Աստծու կողմից և որ ձեռք է բերվել Աստծու կողմից։ Միայն այսպիսի մարդն իրավունք ունի ժառանգելու Աստծու շնորհած օրհնությունները։

1. Աստծու ողջ սերը ձեռք բերելը։

2. Ամեն ինչում Աստծու մտադրությունների համաձայն գործելը։

3. Աստծու առաջնորդությունը ձեռք բերելը, Աստծու լուսավորման մեջ ապրելը և Աստծու լուսավորությունը ձեռք բերելը։

4. Երկրի վրա կյանքով արտահայտել Աստծու սիրելի կերպարը՝ լինելով Պետրոսի պես, ով իսկապես սիրում էր Աստծուն, ով խաչվեց Աստծու համար և արժանացավ Աստծու համար մեռնելուն․ Պետրոսի նման նույն փառքն ունենալով։

5. Սիրված, հարգված և երկրի վրա բոլորի կողմից հիացմունքի արժանացած լինելը։

6. Մահվան և հանդերձյալ աշխարհի գերության յուրաքանչյուր դրսևորում հաղթահարելը՝ Սատանային իր գործը կատարելու ոչ մի հնարավորություն չտալով, Աստծու կողմից գրավված լինելով, առույգ և կենդանի ոգով ապրելով, ձանձրույթ չզգալով։

7. Կյանքի բոլոր պահերին անբացատրելի բերկրանքի և ոգևորության զգացում ունենալը, ասես տեսել է Աստծու փառքի օրվա գալուստը։

8. Աստծու հետ միասին փառք ձեռք բերելը և Աստծու սիրելի սրբերին նմանվող կերպարանք ունենալը։

9. Դառնալն այն, ինչ Աստված սիրում է երկրի վրա, այսինքն՝ Աստծու սիրելի որդի։

10. Կերպափոխվելը և Աստծու հետ երրորդ երկինք բարձրանալը ու մսեղիից անդին անցնելը։

Կատարելագործվում և ձեռք են բերվում Աստծու կողմից միայն այն մարդիկ, որոնք կարող են ժառանգել Աստծու օրհնությունները։ Ներկայում որևէ ձեռքբերում ունե՞ս։ Որքանո՞վ է Աստված կատարելագործել քեզ։ Աստված մարդուն պատահական կերպով չի կատարելագործում. Նրա՝ մարդուն կատարելագործելը պայմանական է և ունի հստակ, տեսանելի արդյունքներ։ Դա մարդու պատկերացրածի պես չէ, որ քանի դեռ նա հավատում է Աստծուն, կարող է կատարելագործվել և ձեռք բերվել Աստծու կողմից և կարող է երկրի վրա ստանալ Աստծու օրհնություններն ու ժառանգությունը։ Նման բաները չափազանց դժվար են. էլ չխոսենք մարդկանց կերպափոխման մասին։ Այժմ դուք գլխավորապես պետք է ձգտեք կատարելագործվել Աստծու կողմից ամեն ինչում, կատարելագործվել Աստծու կողմից բոլոր այն մարդկանց, իրադարձությունների և բաների միջոցով, որոնց հանդիպում եք, և ավելի շատ ունենալ այն ամենից, ինչ Աստված է, որը Նա ներգործել է ձեր մեջ։ Նախ պետք է ստանաք Աստծու ժառանգությունը երկրի վրա, միայն այդժամ արժանի կլինեք Աստծուց ժառանգելու ավելի շատ և ավելի մեծ օրհնություններ։ Սրանք այն բաներն են, որոնց պետք է ձգտեք, և որոնք պետք է հասկանաք ամենից առաջ։ Որքան շատ ձգտեք ամեն ինչում կատարելագործվել Աստծու կողմից, այնքան ավելի շատ կկարողանաք տեսնել Աստծու ձեռքն ամեն ինչում, ինչի արդյունքում տարբեր տեսանկյուններից և տարբեր հարցերում ակտիվորեն կձգտեք մտնել Աստծու խոսքի էության և Նրա խոսքի իրականության մեջ։ Չեք կարող բավարարվել նման բացասական վիճակներով, ինչպես պարզապես մեղքեր չգործելը կամ պատկերացումներ չունենալը, աշխարհիկ գործերի համար փիլիսոփայություն չունենալը և մարդկային կամք չունենալը։ Աստված մարդուն կատարելագործում է բազմաթիվ եղանակներով. կա հնարավորություն, որ կկատարելագործվես բոլոր հարցերում, և Նա կարող է կատարելագործել քեզ ոչ միայն դրական, այլև բացասական առումով, որպեսզի քո ձեռքբերումն ավելի առատ լինի։ Ամեն օր կան կատարելագործվելու հնարավորություններ և Աստծու կողմից ձեռք բերվելու առիթներ։ Այդպես որոշ ժամանակ փորձառաբար ապրելուց հետո մեծապես կփոխվես և բնականորեն կգաս շատ բաներ պարզորեն տեսնելու, որոնք նախկինում չէիր հասկանում։ Ուրիշներից հրահանգներ ստանալու կարիք չի լինի. առանց քո գիտակցելու Աստված քեզ լուսավորություն կբերի, որպեսզի ամեն ինչում լուսավորություն ստանաս և մտնես քո փորձառությունների բոլոր մանրամասների մեջ։ Աստված անպայման կառաջնորդի քեզ, որպեսզի չշեղվես ո՛չ աջ, ո՛չ ձախ և այդպիսով ոտք դնես Նրա կողմից կատարելագործվելու ճանապարհին։

Աստծու կողմից կատարելագործվելը չի կարող սահմանափակվել միայն Աստծու խոսքն ուտելով և խմելով։ Բաներն այսկերպ փորձառելը չափազանց միակողմանի կլիներ, շատ քիչ բան կներառեր և մարդկանց միայն կսահմանափակեր շատ նեղ շրջանակի մեջ։ Այդ դեպքում մարդկանց կպակասեր իրենց անհրաժեշտ հոգևոր սննդի մեծ մասը։ Եթե ցանկանում եք կատարելագործվել Աստծու կողմից, պետք է սովորեք, թե ինչպես փորձառաբար ապրել բոլոր հարցերը և կարողանաք լուսավորություն ստանալ ձեզ հետ պատահող ամեն ինչում։ Անկախ նրանից` դա լավ է, թե վատ, պետք է քեզ օգուտ բերի և չպետք է քեզ դարձնի բացասական։ Ամեն դեպքում պետք է կարողանաս ամեն ինչ տեսնել՝ կանգնած լինելով Աստծու կողքին, և ոչ թե վերլուծել կամ ուսումնասիրել դրանք մարդու տեսանկյունից (սա կլիներ շեղում քո փորձառության մեջ)։ Եթե ամեն ինչ այս կերպ փորձառես, ապա սիրտդ լցված կլինի կյանքի հոգսերով. մշտապես կապրես Աստծու դեմքի լույսի ներքո և քո կիրարկման մեջ շեղումներ, հավանաբար, չես ունենա։ Նման մարդիկ ունեն պայծառ ապագա։ Աստծու կողմից կատարելագործվելու այնքան շատ հնարավորություններ կան։ Ամեն ինչ կախված է նրանից, թե արդյոք իսկապես սիրում եք Աստծուն և ունեք Աստծու կողմից կատարելագործվելու, Աստծու կողմից ձեռք բերվելու և Նրա օրհնություններն ու ժառանգությունը ստանալու վճռականությունը։ Միայն վճռականությունը բավարար չէ. պետք է նաև մեծ գիտելիք ունենաք, այլապես միշտ շեղումներ կունենաք ձեր գործելակերպում։ Աստված պատրաստ է կատարելագործել ձեզանից յուրաքանչյուրին։ Այս պահի դրությամբ, չնայած մարդկանց մեծ մասն արդեն շատ երկար ժամանակ է, ինչ ընդունել է Աստծու գործը, նրանք սահմանափակել են իրենց՝ պարզապես Աստծու շնորհքը վայելելով, և պատրաստ են միայն թույլ տալ, որ Աստված իրենց մի փոքր մսեղավոր հարմարավետություն տա, սակայն պատրաստակամ չեն ստանալ ավելի շատ և ավելի բարձր հայտնություններ։ Սա ցույց է տալիս, որ մարդու սիրտը դեռևս մշտապես այլուր է։ Չնայած մարդու գործը, նրա ծառայությունը և նրա աստվածասեր սիրտն ավելի քիչ անմաքրություններ ունեն, սակայն երբ խոսքը նրա բուն էության և հետամնաց մտածողության մասին է, մարդը դեռևս անընդհատ ձգտում է սեփական մսեղիի խաղաղությանն ու հաճույքին և նրան չի հետաքրքրում, թե ինչպիսին կարող են լինել Աստծու՝ մարդուն կատարելագործելու պայմաններն ու նպատակները։ Եվ այս պատճառով մարդկանց մեծամասնության կյանքը դեռևս գռեհիկ և անկումային է։ Նրանց կյանքն ընդհանրապես չի փոխվել. նրանք պարզապես չեն կարևորում Աստծու հանդեպ հավատքը․ Կարծես հավատում են միայն ուրիշների համար՝ ամեն ինչ ձևականորեն անելով, ինչպես պատահի ապրելով և ստոր գոյություն քարշ տալով։ Քչերն են կարողանում ձգտել մտնել Աստծու խոսքի մեջ ամեն ինչում՝ ձեռք բերելով ավելի շատ և ավելի հարուստ բաներ, այսoր դառնալով ավելի մեծ հարստության տեր մարդ Աստծու տանը և ստանալով Աստծու ավելի շատ օրհնություններ։ Եթե ձգտում ես ամեն ինչում կատարելագործվել Աստծու կողմից և կարողանում ես ստանալ այն, ինչ Աստված խոստացել է երկրի վրա, եթե ձգտում ես, որ Աստված ամեն ինչում քեզ լուսավորություն բերի, և թույլ չես տալիս, որ տարիներն ապարդյուն անցնեն, ապա սա ակտիվորեն մուտք գործելու լավագույն ուղին է։ Միայն այդպես Աստծու կողմից կատարելագործվելու համար կլինես որակավորված և արժանի։ Դու իրո՞ք այն մեկն ես, որ ձգտում է կատարելագործվել Աստծու կողմից։ Դու իրո՞ք լուրջ ես ամեն ինչում։ Արդյոք ունե՞ս Աստծու հանդեպ սիրո նույն հոգին, ինչ Պետրոսը։ Արդյոք ունե՞ս Աստծուն սիրելու վճռականությունը, ինչպես Հիսուսը։ Դու երկար տարիներ հավատք ես ունեցել Հիսուսի հանդեպ, տեսե՞լ ես, թե ինչպես է Հիսուսը սիրել Աստծուն։ Դու իսկապե՞ս Հիսուսին ես հավատում։ Դու հավատում ես այսօրվա գործնական Աստծուն, տեսե՞լ ես, թե ինչպես է գործնական Աստված մսեղիի մեջ սիրում երկնքում գտնվող Աստծուն։ Դու ունես հավատք Տեր Հիսուս Քրիստոսի հանդեպ, այն պատճառով է, որ մարդկության փրկագնման համար Հիսուսի խաչելությունը և Նրա կատարած հրաշքներն ընդհանուր առմամբ ընդունված փաստեր են։ Սակայն մարդու հավատքը չի բխում Հիսուս Քրիստոսի մասին գիտելիքից և ճշմարիտ հասկացողությունից։ Դու հավատում ես միայն Հիսուսի անվանը, բայց չես հավատում Նրա Հոգուն, որովհետև որևէ ուշադրություն չես դարձնում, թե ինչպես է Հիսուսը սիրել Աստծուն։ Քո հավատքն Աստծու հանդեպ չափազանց միամիտ է։ Չնայած Հիսուսին երկար տարիներ հավատալուն՝ դու չգիտես, թե ինչպես սիրել Աստծուն։ Մի՞թե սա քեզ չի դարձնում աշխարհի ամենամեծ հիմարը։ Սա ապացույց է, որ տարիներ շարունակ ապարդյուն կերել ես «Տեր Հիսուս Քրիստոսի կերակուրը»։ Ես ոչ միայն չեմ սիրում նման մարդկանց, այլև վստահ եմ, որ Տեր Հիսուս Քրիստոսը, որին երկրպագում ես, նույնպես չէր սիրի նրանց։ Ինչպե՞ս կարող են նման մարդիկ կատարելագործվել։ Մի՞թե ամոթից չես կարմրում։ Մի՞թե ամոթ չես զգում։ Դու դեռ հանդգնություն ունե՞ս դեմ առ դեմ կանգնելու քո Տեր Հիսուս Քրիստոսի առջև։ Դուք բոլորդ հասկանո՞ւմ եք իմ ասածի իմաստը։


Չարն անպայման կպատժվի

Քննեցե՛ք ինքներդ ձեզ՝ տեսնելու համար, թե արդյոք բոլոր բաներում արդարություն եք կիրարկում, և արդյոք ձեր գործողությունները դիմանում են Աստծու զննմանը. սա Աստծուն հավատացող մարդկանց գործելու սկզբունքն է։ Դուք կկոչվեք արդար, որովհետև կարողանում եք բավարարել Աստծուն և որովհետև ընդունում եք Աստծու հոգատարությունն ու պաշտպանությունը։ Աստծու աչքերում բոլոր նրանք, ովքեր ընդունում են Աստծու հոգատարությունը, պաշտպանությունը և կատարելագործումը, և ովքեր ձեռք են բերվում Աստծու կողմից, արդար մարդիկ են, և Նա նրանց բոլորին համարում է պատվական։ Որքան առավել ընդունեք Աստծու այժմյան խոսքերը, այնքան առավել կընկալեք և կհասկանաք Աստծու մտադրությունները և այդպես ավելի շատ կկարողանաք ձեր կյանքով արտահայտել Աստծու խոսքերը և բավարարելՆրա պահանջները։ Սա է Աստծու հանձնարարությունը ձեզ, և սա է այն, ինչին դուք բոլորդ պետք է կարողանաք հասնել։ Իսկ եթե ձեր պատկերացումներով չափեք և սահմանափակեք Աստծուն, կարծես, Նա անփոփոխ կավե արձան լիներ՝ ամբողջովին սահմանափակելով Նրան Աստվածաշնչով և կաղապարելով աշխատանքի սահմանափակ շրջանակի մեջ, ապա սա ապացույց է, որ դատապարտել եք Աստծուն։ Քանի որ Հին կտակարանի դարաշրջանում հրեաները Աստծուն համարում էին իրենց սրտերում պահվող հաստատուն ձև ունեցող կուռք, կարծես, Աստված միայն Մեսիա կարող էր կոչվել, և միայն Նա, ով կոչվում էր Մեսիա, կարող էր լինել Աստված, և որովհետև մարդիկ ծառայում և երկրպագում էին Աստծուն, ասես, Նա (անկենդան) կավե արձան լիներ, նրանք այն ժամանակվա Հիսուսին խաչին գամեցին՝ դատապարտելով Նրան մահվան. այդպես անմեղ Հիսուսը դատապարտվեց մահվան։ Աստված անմեղ էր, սակայն մարդը չխնայեց Նրան և համառությամբ դատապարտեց Նրան մահվան, և այսպես Հիսուսը խաչվեց։ Մարդը միշտ կարծում է, թե Աստված անփոփոխ է, և սահմանափակում է Նրան մեկ գրքի՝ Աստվածաշնչի հիման վրա, կարծես, լիովին ընկալում է Աստծու տնօրինումը, կարծես, իր ձեռքի ափի մեջ պահում է այն ամենը, ինչ Աստված անում է։ Մարդիկ ծայրահեղ անհեթեթ են, ծայրահեղ ամբարտավան, և նրանք բոլորը մեծ-մեծ խոսելու տաղանդ ունեն։ Անկախ նրանից, թե որքան բարձր է Աստծու վերաբերյալ քո ճանաչողությունը, Ես դեռ ասում եմ, որ դու չես ճանաչում Աստծուն, որ դու այն մեկն ես, որ ամենից շատ է դիմադրում Աստծուն, և որ դու դատապարտել ես Աստծուն, որովհետև ամբողջովին անկարող ես ենթարկվել Աստծու աշխատանքին և քայլել այն ճանապարհով, որով Աստված մարդուն կատարելագործում է։ Ինչո՞ւ Աստված երբեք գոհ չէ մարդու արարքներից։ Որովհետև մարդը երբեք չի ճանաչում Աստծուն, նա ունի շատ պատկերացումներ, և նրա ճանաչողությունն Աստծու մասին ոչ մի կերպ չի համապատասխանում իրականությանը, այլ ձևական է և կրկնվող, մեխանիկորեն պատճենված և կուրորեն կիրառվող։ Եվ այս պատճառով, այսօր, երկիր եկած լինելով, Աստված կրկին մարդու կողմից խաչին է գամվում։ Ո՛վ դաժան մարդկություն։ Խարդավանք ու բանսարկություններ, միմյանցից խլել ու զավթել, համբավի և շահի համար պայքար, փոխադարձ կոտորած․ ե՞րբ պիտի դադարի այս ամենը։ Չնայած Աստված հարյուր հազարավոր խոսքեր է արտահայտել, ոչ ոք խելքի չի եկել։ Մարդիկ գործում են իրենց ընտանիքների, իրենց որդիների և դուստրերի, իրենց կարիերաների, ապագա հեռանկարների, կարգավիճակի, սնապարծ փառքի և փողի համար, հանուն ուտելիքի, հագուստի և մսեղիի։ Բայց կա՞ արդյոք մեկը, որի արարքները ճշմարտապես հանուն Աստծու են։ Նույնիսկ նրանց մեջ, ովքեր գործում են Աստծու համար, քչերն են, որ ճանաչում են Աստծուն։ Քանի՞ մարդ չի գործում իր սեփական շահերի համար։ Քանի՞սը չեն ճնշում և չեն մեկուսացնում ուրիշներին՝ իրենց կարգավիճակը պաշտպանելու համար։ Եվ այսպես, Աստված անհամար անգամներ բռնի կերպով դատապարտվել է մահվան, և անթիվ դաժան դատավորներ դատապարտել են Աստծուն և կրկին խաչին գամել Նրան։ Քանի՞սը կարող են իսկապես հանուն Աստծու արդար մարդիկ կոչվել։

Մի՞թե այդքան հեշտ է Աստծու առաջ կատարելագործվել և դառնալ սուրբ մեկը կամ արդար մարդ։ Ճշմարիտ է այն խոսքը, որ «երկրի վրա արդարներ չկան, արդարներն այս աշխարհում չեն»։ Երբ գալիս եք Աստծու առաջ, խորհեցե՛ք, թե ինչ եք հագնում, և ձեր յուրաքանչյուր խոսքի, արարքի և շարժման մասին, ձեր յուրաքանչյուր մտքի և գաղափարի մասին, անգամ այն երազների մասին, որոնք երազում եք ամեն օր. այդ ամենը ձեր իսկ համար է։ Չէ՞ որ սա է իրական վիճակը։ «Արդարություն» չի նշանակում ուրիշներին ողորմություն տալ, չի նշանակում սիրել մերձավորիդ քո անձի պես և չի նշանակում խուսափել վեճերից ու կռիվներից կամ կողոպուտից ու գողանալուց։ Արդարություն նշանակում է Աստծու հանձնարարությունն ընդունել որպես քո պարտավորությունը և ենթարկվել Աստծու ներդաշնակեցումներին ու կազմակերպումներին՝ որպես քեզ վերևից տրված կոչում՝ անկախ ժամանակից և վայրից, ճիշտ ինչպես ամեն ինչ արվեց Տեր Հիսուսի կողմից։ Սա է այն արդարությունը, որի մասին խոսել է Աստված։ Այն, որ Ղովտը կարող էր կոչվել արդար, այն պատճառով է, որ նա փրկեց Աստծու կողմից ուղարկված երկու հրեշտակներին՝ առանց իր շահն ու կորուստը հաշվի առնելու. միայն կարելի է ասել, որ այն, ինչ նա արեց այդ ժամանակ, արդար էր, սակայն նրան չի կարելի կոչել արդար մարդ։ Միայն այն պատճառով, որ Ղովտը տեսել էր Աստծուն, նա իր երկու դուստրերին տվեց հրեշտակների դիմաց, բայց նրա անցյալի ոչ բոլոր վարքագծերն էին արդարություն մատնանշում։ Եվ այս պատճառով Ես ասում եմ, որ «երկրի վրա արդարներ չկան»։ Նրանց մեջ, ովքեր գտնվում են վերականգնման հոսքում, ոչ ոք չի կարող արդար մարդ կոչվել։ Անկախ նրանից, թե որքան բարի են քո արարքները, ինչպես էլ որ երևա, թե դու փառաբանում ես Աստծու անունը՝ ո՛չ ուրիշներին հարվածելով և անիծելով, ո՛չ էլ ուրիշներին կողոպտելով և թալանելով, դու դեռևս չես կարող կոչվել արդար, որովհետև սա այն է, ինչ կարող է ունենալ բնականոն մարդը։ Ինչն այժմ կարևոր է, այն է, որ դու չես ճանաչում Աստծուն։ Կարելի է միայն ասել, որ այժմ դու ունես մի փոքր բնականոն մարդկայնություն, սակայն Աստծու կողմից ասված արդարությունից ոչ մի մասնիկ չունես, և այդ պատճառով այն ամենը, ինչ անում ես, չի կարող ապացուցել, որ դու ճանաչում ես Աստծուն։

Նախկինում, երբ Աստված երկնքում էր, մարդիկ իրենց արարքներում ձևականորեն էին վերաբերվում Աստծուն։ Այսօր Աստված մարդկանց մեջ է անթիվ տարիներ․ և ոչ ոք չգիտի դա։ Այնուամենայնիվ մարդիկ իրենց գործողություններում դեռևս մակերեսորեն են գործ ունենում Նրա հետ։ Մի՞թե մարդիկ չափազանց հետամնաց չեն իրենց մտածողությամբ։ Նրանք ճիշտ Հուդայի պես են. մինչև Հիսուսի գալը Հուդան սուտ էր խոսում՝ իր եղբայրներին ու քույրերին խաբելու համար, և նույնիսկ Հիսուսի գալուց հետո նա չփոխվեց. նա ընդհանրապես չէր ճանաչում Հիսուսին և վերջում մատնեց Նրան։ Չէ՞ որ այդ ամենն այն պատճառով էր, որ նա չէր ճանաչում Աստծուն։ Եթե այսօր դուք դեռևս չեք ճանաչում Աստծուն, ապա հնարավոր է, որ դառնաք մեկ այլ Հուդա, և արդյունքում կրկին կկատարվի Հիսուսի խաչելության ողբերգությունը, որ եղավ երկու հազար տարի առաջ՝ Շնորհքի դարաշրջանում։ Մի՞թե չեք հավատում սրան։ Սա փաստ է։ Ներկայումս մարդկանց մեծ մասը գտնվում է նմանատիպ վիճակում․ գուցե շուտ է սա ասելը, բայց այսպիսի մարդիկ բոլորը Հուդայի դերն են խաղում։ Ես անհեթեթություն չեմ խոսում, այլ խոսում եմ փաստերի հիման վրա, և դու չես կարող չհամոզվել։ Թեպետ շատերը խոնարհություն են ձևացնում, նրանց սրտերում ոչինչ չկա, բացի մեռած ջրի ավազանից, գարշահոտ ջրի փոսից։ Ներկայումս եկեղեցում չափազանց շատ են այսպիսի մարդիկ, իսկ դուք կարծում եք, թե Ես տեղյակ չեմ այս ամենից։ Այսօր Իմ Հոգին կանգնում է Ինձ համար և վկայում է Ինձ։ Կարծո՞ւմ ես, թե Ես ոչինչ չգիտեմ։ Կարծո՞ւմ եք, թե Ես չեմ հասկանում ձեր սրտերի խորքում եղած խորամանկ մտքերը, այն ամենը, ինչ դուք պահում եք ձեր սրտերում։ Մի՞թե այնքան հեշտ է անհարգալից վերաբերվել Աստծուն։ Կարծո՞ւմ եք, թե կարող եք Նրան վերաբերվել, ինչպես կամենաք։ Անցյալում Ես մտահոգվում էի, որ դուք կկաշկանդվեք, ուստի, շարունակ ձեզ ազատություն էի տալիս, սակայն մարդկությունը չգնահատեց իրենց ցույց տրված բարությունը, և երբ մեկ մատ մեկնվեց, նրանք վերցրեցին ամբողջ ձեռքը։ Հարցրե՛ք ձեր մեջ. Ես գրեթե երբեք ոչ մեկին չեմ էտել և գրեթե երբեք թեթև կերպով ոչ մեկին չեմ հանդիմանել, սակայն Ես հստակ գիտեմ մարդու շարժառիթներն ու պատկերացումները։ Կարծում ես, թե հենց Աստված, ում մասին Աստված է վկայում, հիմա՞ր է։ Այդ դեպքում Ես ասում եմ քեզ, որ դու խիստ կույր ես։ Ես չեմ մերկացնի քեզ, այլ թող տեսնենք, թե որքան կարող ես ապականվել։ Թող տեսնենք, թե արդյոք քո փոքր խորամանկ հնարքները կարող են փրկել քեզ, կամ թե արդյոք քո ամբողջ զորությամբ Աստծուն սիրելու փորձը կարող է փրկել քեզ։ Այսօր Ես չեմ դատապարտի քեզ. սպասենք մինչև Աստծու ժամանակը՝ տեսնելու, թե ինչպես է Նա արժանի հատուցում տալիս քեզ ։ Ես այժմ ժամանակ չունեմ քեզ հետ դատարկ խոսակցությունների համար և չեմ կամենում հետաձգել Իմ ավելի մեծ գործը միայն քեզ համար։ Քեզ նման որդը արժանի չէ այն ժամանակին, որ Աստված պիտի ծախսեր քեզ էտելու համար․ ուստի, կտեսնենք, թե որքան կարող ես բարոյազրկվել։ Այսպիսի մարդիկ ընդհանրապես չեն ձգտում Աստծու ճանաչողությանը, ոչ էլ ունեն թեկուզ ամենափոքր աստվածասեր սիրտ և դեռ ցանկանում են, որ Աստված իրենց կոչի արդար մարդիկ. մի՞թե սա ծիծաղելի չէ։ Քանի որ մարդկանց մի փոքր մասն իսկապես ազնիվ է, Ես կկենտրոնանամ միայն մարդուն շարունակաբար կյանք տալու վրա։ Ես կկատարեմ միայն այն, ինչ պետք է կատարեմ այսօր, սակայն ապագայում յուրաքանչյուր մարդու արժանին կհատուցեմ՝ ըստ նրա գործերի։ Ես ասել եմ այն ամենը, ինչ պետք է ասվի, որովհետև հենց սա է այն գործը, որ Ես անում եմ։ Ես անում եմ միայն այն, ինչ պետք է անեմ, և ոչ այն, ինչ չպետք է անեմ։ Այնուամենայնիվ հույս ունեմ, որ ավելի շատ եք քննում ինքներդ ձեզ. իրականում որքանո՞վ է Աստծու մասին քո ճանաչողությունը ճշմարիտ։ Դո՞ւ ես այն մեկը, որ կրկին գամել է Աստծուն խաչին։ Իմ վերջին խոսքերն են՝ Վա՛յ նրանց, ովքեր խաչում են Աստծուն։

Որքան շատ են մարդիկ ընդունում Աստծու խոսքերը, այնքան ավելի են լուսավորվում և այնքան ավելի են քաղցում ու ծարավում Աստծուն ճանաչելու ձգտելիս։ Միայն Աստծու խոսքերն ընդունողներն են ունակ ունենալու ավելի հարուստ ու խոր փորձառություններ, և միայն նրանց կյանքն է կարող անշեղորեն աճել, ինչպես քնջութի ծաղիկները։ Բոլոր նրանք, ովքեր ձգտում են կյանքի, պետք է սրան վերաբերվեն որպես իրենց հիմնական գործի. նրանք պետք է զգան, որ «առանց Աստծու՝ ես չեմ կարող ապրել, առանց Աստծու՝ ես ոչնչի չեմ կարող հասնել, առանց Աստծու՝ ամեն ինչ դատարկ է»։ Այդպես էլ նրանք պետք է ունենան այն վճռականությունը, որ «առանց Սուրբ Հոգու ներկայության` ես ոչինչ չեմ անի, և եթե Աստծու խոսքերը կարդալը ոչ մի արդյունք չունի, ապա ես անտարբեր եմ որևէ բան անելու հանդեպ»։ Մի՛ տրվեք հաճույքներին։ Կյանքի փորձառությունները գալիս են Աստծու լուսավորումից և առաջնորդությունից, և դրանք ձեր սուբյեկտիվ ջանքերի բյուրեղացումն են։ Այն, ինչ դուք պետք է պահանջեք ինքներդ ձեզնից, հետևյալն է. «Երբ բանը հասնում է կյանքի փորձառությանը, ես չեմ կարող ներողամիտ լինել իմ հանդեպ»։

Երբեմն, երբ անբնականոն իրադրությունների մեջ ես, կորցնում ես Աստծու ներկայությունը և աղոթելիս անկարող ես դառնում զգալու Աստծուն։ Նման ժամանակներում վախ զգալը բնականոն է։ Դու պետք է անմիջապես սկսես փնտրել։ Եթե չփնտրես, Աստված կհեռանա քեզնից, և դու կմնաս առանց Սուրբ Հոգու ներկայության և, առավել ևս, Սուրբ Հոգու աշխատանքի՝ մեկ օր, երկու օր, նույնիսկ մեկ կամ երկու ամիս։ Այս իրավիճակներում դու շատ անհավանականորեն ընդարմանում ես ու ևս մեկ անգամ` Սատանայի կողմից այն աստիճան գերեվարվում, որ ընդունակ ես դառնում ամեն տեսակ արարքի։ Դու տենչում ես հարստություն, խաբում` քո եղբայրներին ու քույրերին, դիտում` ֆիլմեր ու տեսանյութեր, խաղում` մահջոնգ և նույնիսկ ծխում ու խմում` առանց կարգապահության։ Քո սիրտը հեռացել է Աստծուց, դու գաղտնի գնացել ես քո ճանապարհով և կամայականորեն դատել` Աստծու գործը։ Որոշ դեպքերում մարդիկ այնքան խոր են ընկնում, որ ամոթ կամ անհարմարություն չեն զգում սեռական բնույթի մեղքեր գործելիս։ Այս տեսակի մարդը լքվել է Սուրբ Հոգու կողմից. իրականում Սուրբ Հոգու գործը վաղուց բացակայում է նման մարդու մեջ։ Կարելի է միայն տեսնել, թե ինչպես են նրանք է՛լ ավելի խորասուզվում ապականության մեջ, մինչ նրանց մեղավոր ձեռքերն ավելի ու ավելի հեռուն են մեկնվում։ Ի վերջո նրանք ուրանում են այս ճանապարհի գոյությունը և Սատանայի կողմից գերեվարվում մեղք գործելիս։ Եթե դու հայտնաբերում ես, որ ունես միայն Սուրբ Հոգու ներկայությունը, սակայն զուրկ ես Սուրբ Հոգու գործից, դա արդեն իսկ վտանգավոր իրավիճակ է։ Երբ դու չես կարողանում անգամ զգալ Սուրբ Հոգու ներկայությունը, ապա մահվան եզրին ես։ Եթե չապաշխարես, ապա ամբողջովին վերադարձած կլինես Սատանայի մոտ և կլինես նրանց շարքում, ովքեր վերացվում են։ Ուստի, երբ հայտնաբերում ես, որ մի վիճակում ես, որտեղ կա միայն Սուրբ Հոգու ներկայությունը (դու մեղք չես գործում, զսպում ես ինքդ քեզ և ոչինչ չես անում՝ բացահայտորեն հակառակվելով Աստծուն), բայց դու զուրկ ես Սուրբ Հոգու գործից (դու հուզմունք չես զգում, երբ աղոթում ես, ոչ մի ակնհայտ լուսավորում կամ պայծառացում չես ստանում, երբ ուտում և խմում ես Աստծու խոսքերը, անտարբեր ես Աստծու խոսքերն ուտելու և խմելու հանդեպ, քո կյանքում երբեք ոչ մի աճ չի լինում, և դու վաղուց զրկված ես մեծ պայծառացումից), նման ժամանակներում պետք է ավելի զգոն լինես։ Դու չպետք է տրվես հաճույքներին, չպետք է այլևս ազատություն տաս քո սեփական բնավորությանը։ Սուրբ Հոգու ներկայությունը կարող է անհետանալ ցանկացած պահի։ Ահա թե ինչու է նման իրավիճակն այդքան վտանգավոր։ Եթե հայտնվում ես նման վիճակում, փորձիր որքան հնարավոր է շուտ շտկել իրավիճակը։ Նախ՝ պետք է ապաշխարության աղոթք ասես և խնդրես, որ Աստված ևս մեկ անգամ Իր ողորմությունը տարածի քեզ վրա։ Աղոթիր ավելի եռանդագին և հանդարտեցրու քո սիրտը, որպեսզի ավելի շատ ուտես և խմես Աստծու խոսքերը։ Այս հիմքի վրա պետք է ավելի շատ ժամանակ անցկացնես աղոթքի մեջ. կրկնապատկիր քո ջանքերը` երգելու, աղոթելու, Աստծու խոսքերն ուտելու և խմելու, ինչպես նաև քո պարտականությունը կատարելու գործում։ Երբ դու քո ամենաթույլ վիճակում ես, Սատանան առանց ջանքի տիրում է քո սրտին։ Երբ դա տեղի է ունենում, քո սիրտը խլվում է Աստծուց և վերադարձվում Սատանային, որից հետո դու մնում ես առանց Սուրբ Հոգու ներկայության։ Նման ժամանակներում կրկնակի դժվար է վերականգնել Սուրբ Հոգու գործը։ Ավելի լավ է փնտրել Սուրբ Հոգու գործը, քանի դեռ Նա քեզ հետ է, ինչը թույլ կտա Աստծուն Իր լուսավորումից ավելին շնորհել քեզ և թույլ չի տա, որ Նա լքի քեզ։ Աղոթելը, օրհներգեր երգելը, քո գործառույթը կատարելը և Աստծու խոսքերն ուտելն ու խմելը՝ այս ամենն արվում է նրա համար, որ Սատանան հնարավորություն չունենա անելու իր գործը, և որպեսզի Սուրբ Հոգին կարողանա աշխատել քո ներսում։ Եթե դու այս կերպ չվերականգնես Սուրբ Հոգու գործը, եթե դու պարզապես սպասես, ապա Սուրբ Հոգու գործը վերականգնելը հեշտ չի լինի, երբ դու կորցրած լինես Սուրբ Հոգու ներկայությունը, քանի դեռ Սուրբ Հոգին հատուկ կերպով չի հուզել քեզ, կամ հատուկ չի պայծառացրել և լուսավորել քեզ։ Նույնիսկ այդ դեպքում քո վիճակը վերականգնելու համար միայն մեկ կամ երկու օր չի պահանջվում. երբեմն նույնիսկ վեց ամիս կարող է անցնել՝ առանց որևէ վերականգնման։ Այս ամենն այն պատճառով է, որ մարդիկ չափազանց մեղմ են իրենց հանդեպ, անկարող են բաներ փորձառել բնականոն կերպով և հետևաբար լքվում են Սուրբ Հոգու կողմից։ Նույնիսկ եթե դու վերականգնես Սուրբ Հոգու աշխատանքը, Աստծու ներկայիս գործը դեռ կարող է շատ պարզ չլինել քեզ համար, քանի որ դու շատ ես հետ մնացել կյանքի քո փորձառության մեջ, ասես տասը հազար մղոն հետ մնացած լինես։ Մի՞թե սա սարսափելի բան չէ։ Այնուամենայնիվ, ես ասում եմ նման մարդկանց, որ հիմա չափազանց ուշ չէ ապաշխարելու համար, բայց կա մեկ պայման. դու պետք է ավելի շատ աշխատես և չտրվես ծուլությանը։ Եթե այլ մարդիկ մեկ օրում հինգ անգամ են աղոթում, դու պետք է աղոթես տասը անգամ. եթե ուրիշներ օրական երկու ժամ են ուտում և խմում Աստծու խոսքերը, դու պետք է դա անես չորս կամ վեց ժամ. իսկ եթե ուրիշներ երկու ժամ են լսում օրհներգեր, դու պետք է լսես առնվազն կես օր։ Հաճախ խաղաղ եղիր Աստծու առջև և մտածիր Աստծու սիրո մասին, մինչև որ հուզվես, քո սիրտը վերադառնա Աստծուն, և դու այլևս չհամարձակվես շեղվել ու հեռանալ Աստծուց. միայն այդժամ քո կիրարկումը պտուղ կտա, միայն այդժամ դու կկարողանաս վերականգնել քո նախկին, բնականոն վիճակը։

Որոշ մարդիկ մեծ եռանդ են դնում իրենց փնտրտուքի մեջ, սակայն չեն կարողանում ճիշտ ուղի մտնել։ Դա այն պատճառով է, որ նրանք չափազանց անփույթ են և ուշադրություն չեն դարձնում հոգևոր բաներին։ Նրանք գաղափար անգամ չունեն, թե ինչպես փորձառեն Աստծու խոսքերը, և չգիտեն, թե ինչ են Սուրբ Հոգու գործն ու ներկայությունը։ Նման մարդիկ եռանդուն են, բայց հիմար. նրանք չեն ձգտում կյանքի։ Դա այն պատճառով է, որ դու զուրկ ես Հոգու մասին անգամ չնչին գիտելիքից, դու ոչինչ չգիտես Սուրբ Հոգու ընթացիկ գործի զարգացման մասին և անտեղյակ ես քո իսկ հոգու ներսում եղած վիճակից։ Մի՞թե նման մարդկանց հավատքը հիմար հավատք չէ։ Նման մարդկանց ձգտումն ի վերջո ոչինչ չի տալիս։ Աստծու հանդեպ հավատքով կյանքում աճի հասնելու բանալին այն է, որ իմանաս, թե ինչ գործ է Աստված կատարում քո փորձառության մեջ, հայես Աստծու հաճելիությանը և հասկանաս Աստծու մտադրություններն այնպես, որ ենթարկվես Աստծու բոլոր կարգավորումներին, Աստծու խոսքերը ներդրվեն քո մեջ, որպեսզի դառնան քո կյանքը, և դրանով իսկ դու բավարարես Աստծուն։ Եթե քո հավատքը հիմար հավատք է, եթե դու ուշադրություն չես դարձնում հոգևոր հարցերին և քո կյանքի խառնվածքի փոփոխություններին, եթե դու ջանք չես գործադրում ճշմարտության ուղղությամբ, մի՞թե կկարողանաս ըմբռնել Աստծու մտադրությունները։ Եթե չես հասկանում, թե ինչ է Աստված խնդրում, ապա անկարող կլինես փորձառել և հետևաբար կիրարկման ոչ մի ուղի չես ունենա։ Այն, ինչին պետք է ուշադրություն դարձնես Աստծու խոսքերը փորձառելիս, այն ազդեցությունն է, որ դրանք թողնում են քեզ վրա, որպեսզի դու Նրա խոսքերից սկսես ճանաչել Աստծուն։ Եթե դու միայն կարդում ես Աստծու խոսքերը, բայց չգիտես, թե ինչպես փորձառես դրանք, մի՞թե դա ցույց չի տալիս, որ դու չունես հոգևոր հասկացողություն։ Հենց հիմա մարդկանց մեծ մասն անկարող է փորձառել Աստծու խոսքերը, և հետևաբար նրանք չգիտեն Աստծու աշխատանքը։ Մի՞թե սա նրանց կիրարկման համար ձախողում չէ ։ Եթե նրանք շարունակեն այսպես, ապա ո՞ր պահին ունակ կլինեն բաներ փորձառելու իրենց ողջ հարստությամբ ու լիությամբ և հասնելու իրենց կյանքում աճի։ Մի՞թե սա պարզապես դատարկ խոսակցություն չէ։ Ձեր մեջ կան շատեր, ովքեր կենտրոնանում են տեսության վրա, ովքեր ոչինչ չգիտեն հոգևոր հարցերից, և սակայն դեռ ցանկանում են մեծապես օգտագործվել Աստծու կողմից և օրհնվել Աստծու կողմից։ Սա միանգամայն անիրատեսակա՜ն է։ Ուստի, դուք պետք է վերջ դնեք այս ձախողմանը, որպեսզի բոլորդ կարողանաք ձեր հոգևոր կյանքում ճիշտ ուղի մտնել, ունենաք իրական փորձառություններ և ճշմարտապես մտնեք Աստծու խոսքերի իրականության մեջ։


Ինչպես ծառայել Աստծու մտադրություններին համապատասխան

Երբ հավատում ես Աստծուն, ինչպե՞ս պետք է ճիշտ ծառայես Նրան։ Ի՞նչ պայմաններ պետք է բավարարվեն և ի՞նչ ճշմարտություններ պետք է հասկանան Աստծուն ծառայողները։ Եվ ի՞նչ շեղումներ եք ունենում ձեր ծառայության մեջ։ Պետք է իմանաք այս բոլոր հարցերի պատասխանները։ Այս հարցերը վերաբերում են նրան, թե ինչպես եք հավատում Աստծուն և ինչպես եք քայլում Սուրբ Հոգու կողմից առաջնորդվող ճանապարհով և թույլ տալիս Աստծուն ղեկավարել ձեզ այնպես, ինչպես Ինքն է կամենում ամեն ինչում՝ այդպիսով թույլ տալով ձեզ հասկանալ Աստծու գործի յուրաքանչյուր քայլը ձեր ներսում: Երբ հասնեք այդ կետին, դուք կգնահատեք, թե ինչ է Աստծու հանդեպ հավատքը, ինչպես ճիշտ հավատալ Աստծուն, և ինչ պետք է անեք՝ Աստծու մտադրությունների հետ ներդաշնակ գործելու համար: Դա ձեզ կդարձնի լիովին և անվերապահորեն հնազանդ Աստծու գործին. դուք չեք ունենա որևէ բողոք և չեք դատի կամ վերլուծի, առավել ևս չեք ուսումնասիրի Աստծու գործը։ Այսպիսով, դուք բոլորդ կկարողանաք ենթարկվել Աստծուն մինչև մահ՝ թույլ տալով Աստծուն առաջնորդել ձեզ և մորթել ձեզ, ոչխարի պես, որպեսզի դուք բոլորդ դառնաք 1990-ականների Պետրոսներ և կարողանաք սիրել Աստծուն մինչև վերջ՝ նույնիսկ խաչի վրա, առանց աննշան դժգոհության։ Միայն դրանից հետո կկարողանաք ապրել ինչպես 1990-ականների Պետրոսներ։

Աստծուն կարող է ծառայել յուրաքանչյուր ոք, ով վճռական է, բայց միայն նրանք, ովքեր հարգում և հասկանում են Աստծու մտադրությունները, կարող են և իրավունք ունեն ծառայելու Աստծուն։ Ես ձեր մեջ բացահայտել եմ հետևյալը. Շատերը կարծում են, որ քանի դեռ նրանք ջանասիրաբար քարոզում են Աստծու ավետարանը, քայլում են Աստծուն ծառայելու ճանապարհով, ծախսվում և շատ բաներից հրաժարվում են Աստծու համար և այլն, ապա դա Աստծուն ծառայելն է։ Նույնիսկ ավելի կրոնավոր մարդիկ կարծում են, որ Աստծուն ծառայելն Աստվածաշունչը ձեռքին վազվզելն է, երկնքի թագավորության ավետարանը քարոզելն ու մարդկանց փրկելը՝ հորդորելով նրանց զղջալ և խոստովանել: Կան նաև շատ կրոնական պաշտոնյաներ, ովքեր կարծում են՝ Աստծուն ծառայելը ենթադրում է քարոզել մատուռներում՝ ճեմարանում խոր ուսումնասիրությունից և վերապատրաստումից հետո, ինչպես նաև մարդկանց սովորեցնել Աստվածաշնչյան մեջբերումներ կարդալու միջոցով: Ավելին, աղքատ շրջաններում կան մարդիկ, ովքեր հավատում են, որ Աստծուն ծառայելը նշանակում է բուժել հիվանդներին և դուրս հանել դևերին իրենց եղբայրների ու քույրերի միջից կամ աղոթել նրանց համար, կամ ծառայել նրանց: Ձեր մեջ շատերն են հավատում, որ Աստծուն ծառայելը նշանակում է ուտել և խմել Աստծու խոսքերը, ամեն օր աղոթել Աստծուն, ինչպես նաև ամենուր այցելել և աշխատել եկեղեցիներում։ Կան նաև այլ եղբայրներ և քույրեր, ովքեր հավատում են՝ Աստծուն ծառայելը նշանակում է երբեք չամուսնանալ կամ ընտանիք չկազմել և իրենց ամբողջ էությամբ նվիրվել Աստծուն: Սակայն քչերը գիտեն, թե իրականում ինչ է նշանակում ծառայել Աստծուն։ Չնայած Աստծուն ծառայող մարդիկ այնքան շատ են, որքան աստղերը երկնքում, նրանց թիվը, ովքեր ունակ են ծառայելու անմիջականորեն և Աստծու մտադրություններին համապատասխան, չնչին է, չափազանց փոքր։ Ինչո՞ւ եմ սա ասում։ Ես սա ասում եմ, որովհետև դուք չեք հասկանում «Աստծուն ծառայել» արտահայտության էությունը և շատ քիչ պատկերացում ունեք, թե ինչպես ծառայել Աստծու մտադրություններին համապատասխան։ Խիստ անհրաժեշտ է մարդկանց համար հասկանալ, թե Աստծուն մատուցվող հատկապես որ տեսակի ծառայությունն է համապատասխանում Նրա մտադրություններին։

Եթե ուզում եք ծառայել Աստծու մտադրություններին համապատասխան, նախ պետք է հասկանաք, թե ինչպիսի մարդիկ են հաճելի Աստծուն, ինչպիսի մարդիկ են ատելի Աստծու կողմից, ինչպիսի մարդիկ են կատարելագործվել Աստծու կողմից և ինչպիսի մարդիկ են արժանի Աստծուն ծառայելու։ Ամենաքիչը, դուք պետք է զինված լինեք այս գիտելիքով։ Ավելին, դուք պետք է իմանաք Աստծու գործի նպատակները և այն աշխատանքը, որն Աստված կիրականացնի ներկայում։ Դա հասկանալուց և Աստծու խոսքով առաջնորդվելուց հետո, դուք նախ պետք է ձեռք բերեք մուտքը և ընդունեք Աստծու հանձնարարությունը։ Հենց որ դուք Աստծու խոսքերի գործնական փորձառությունն ունենաք և իսկապես հասկանաք Աստծու գործը, դուք արժանի կլինեք ծառայելու Աստծուն։ Եվ երբ դուք ծառայում եք Նրան, Աստված բացում է ձեր հոգևոր աչքերը և թույլ է տալիս ձեզ ավելի խոր հասկանալ Իր գործը և ավելի պարզ տեսնել այն։ Երբ դու մուտք գործես այս իրականություն, քո փորձառությունները կդառնան ավելի խոր և գործնական, և դուք բոլորդ, ովքեր ունեցել եք նմանատիպ փորձառություններ, կկարողանաք քայլել եկեղեցիների միջով և աջակցել ձեր եղբայրներին ու քույրերին, որպեսզի կարողանաք օգտագործել միմյանց ուժեղ կողմերը՝ ձեր սեփական թերությունները լրացնելու և ձեր հոգիներում ավելի հարուստ գիտելիք ձեռք բերելու համար: Միայն այս արդյունքին հասնելու դեպքում դուք կկարողանաք ծառայել Աստծու մտադրությունների համաձայն և կատարելագործվել Աստծու կողմից ձեր ծառայության ընթացքում:

Աստծուն ծառայողները պետք է լինեն Աստծու մտերիմները, հաճելի լինեն Աստծուն՝ ունակ լինելով նվիրվել Նրան առավելագույն հավատարմությամբ։ Անկախ նրանից՝ գործում եք ծածուկ, թե հրապարակային, դուք կարող եք ձեռք բերել Աստծու ուրախությունը Նրա առջև, կարող եք անսասան կանգնել Աստծու առջև, և, անկախ նրանից, թե ինչպես են ուրիշները վերաբերվում քեզ, դու միշտ պետք է քայլես այն ճանապարհով, որով պետք է քայլես, և հիշես Աստծու հոգսը։ Միայն այսպիսի մարդիկ են Աստծու մտերիմները։ Աստծու մտերիմները կարող են ուղղակիորեն ծառայել Նրան, քանի որ նրանց տրվել է Աստծու մեծ հանձնարարությունն ու Աստծու հոգսը, նրանք կարող են դարձնել Աստծու սիրտը իրենցը և համարել Աստծու հոգսը իրենցը, և չեն մտածում իրենց ապագա շահի կամ կորստի մասին, նույնիսկ երբ իրենց հեռանկարներն այնպիսին են, որ նրանք ոչինչ չեն ունենա և ոչինչ չեն շահի, նրանք աստվածասեր սրտով միշտ կհավատան Աստծուն: Այսպիսով, այս տեսակի մարդն Աստծու մտերիմն է։ Աստծու մտերիմները նաև Նրա վստահելի մարդիկ են. միայն Աստծու վստահելի մարդիկ կարող են կիսել Նրա մտահոգություններն ու Նրա մտքերը, և չնայած նրանց մսեղին հիվանդ է ու տկար, Աստծուն հաճենալու համար նրանք կարող են դիմանալ ցավին և հրաժարվել այն ամենից, ինչ սիրում են։ Աստված ավելի մեծ հոգսեր է դնում նման մարդկանց վրա, և այն, ինչ Աստված ցանկանում է իրականացնել, հաստատվում է նման մարդկանց վկայությունով։ Հետևաբար, այս մարդիկ հաճելի են Աստծուն. նրանք Աստծու ծառաներ են, ովքեր գործում են Նրա մտադրությունների համաձայն, և միայն նման մարդիկ կարող են կառավարել Աստծու հետ միասին։ Միայն այն ժամանակ, երբ դու իսկապես դառնաս Աստծու մտերիմը, դու կկառավարես Աստծու հետ միասին։

Հիսուսը կարողացավ ավարտին հասցնել Աստծու հանձնարարությունը՝ ողջ մարդկությանը փրկագնելու գործը, հենց այն պատճառով, որ կարողացավ հաշվի առնել Աստծու մտադրությունները՝ Ինքն Իր համար որևէ ծրագիր կամ կարգավորում չկազմելով։ Նա Աստծու մտերիմն էր, որին դուք ամենից լավ եք ճանաչում՝ Աստված Ինքը: (Իրականում Նա հենց Աստված Ինքն էր, ում մասին Աստված վկայեց։ Ես սա այստեղ հիշատակում եմ՝ Հիսուսի փաստն այս հարցը լուսաբանելու նպատակով օգտագործելու համար): Նա կարողացավ Աստծու կառավարման ծրագիրը դնել հենց կենտրոնում և միշտ աղոթում էր երկնային Հորը և փնտրում երկնային Հոր կամքը։ Նա աղոթեց և ասաց. «Հա՛յր Աստված, Քո կամքը կատարիր և գործիր ոչ թե Իմ ցանկությունների համաձայն, այլ Քո ծրագրի։ Մարդը կարող է տկար լինել, բայց Դու ինչո՞ւ պետք է հոգ տանես նրա մասին: Ինչպե՞ս կարող է մարդը արժանի լինել Քո հոգատարությանը, այն մարդը, որ Քո ձեռքում մրջնի պես է։ Իմ սրտում Ես ցանկանում եմ միայն Քո կամքը կատարել, և կուզեի, որ Իմ մեջ իրականացնես այն, ինչ կամենում ես՝ ըստ Քո իսկ ցանկությունների»։ Երուսաղեմ տանող ճանապարհին Հիսուսն այնպես չարչարվեց, ասես Նրա սիրտը դանակով խոցված լիներ, սակայն Նա նահանջելու չնչին մտադրություն իսկ չուներ. միշտ կար մի հզոր ուժ, որը Նրան առաջ էր տանում դեպի այնտեղ, որտեղ Նրան պետք է խաչեին։ Վերջիվերջո, Նա խաչին գամվեց և մեղավոր մսեղիի կերպարանք ստացավ՝ ավարտին հասցնելով մարդկության փրկագնման գործը։ Նա վեր բարձրացավ մահվան և հանդերձյալ աշխարհի բոլոր կապանքներից։ Նրա առաջ մահը, դժոխքը և հանդերձյալ աշխարհը կորցրին իրենց զորությունը և պարտության մատնվեցին Նրա կողմից։ Նա ապրեց երեսուներեք տարի, և այդ ընթացքում Նա միշտ առավելագույն արեց՝ բավարարելու Աստծու մտադրությունները՝ համաձայն Աստծու այդ ժամանակվա գործի՝ երբեք չմտածելով Իր սեփական օգուտի կամ վնասի մասին և միշտ ծրագրեր կազմելով հանուն Հայր Աստծու մտադրությունների։ Այսպիսով՝ Նրա մկրտությունից հետո Աստված ասաց. «Դա՛ է իմ սիրելի Որդին, որը ստացավ իմ բարեհաճությունը»։ Աստծու առջև Իր ծառայության շնորհիվ, որն Աստծու մտադրությունների համաձայն էր, Աստված Նրա ուսերին դրեց ողջ մարդկության փրկագնման ծանր բեռը և Նրան հանձնարարեց իրականացնել դա, և Նա որակավորված էր և իրավունք ուներ կատարելու այս կարևոր առաջադրանքը։ Իր ողջ կյանքի ընթացքում Նա անչափելի չարչարանքներ կրեց Աստծու համար և անթիվ անգամ փորձության ենթարկվեց Սատանայի կողմից, սակայն երբեք չհուսահատվեց։ Աստված Նրան նման կարևոր առաջադրանք տվեց, քանի որ վստահում և սիրում էր, և այդ պատճառով Աստված անձամբ ասաց. «Դա՛ է իմ սիրելի Որդին, որը ստացավ իմ բարեհաճությունը»։ Այդժամ միայն Հիսուսը կարող էր կատարել այս հանձնարարությունը, և դա Աստծու կողմից ողջ մարդկության փրկագնման գործի ավարտի իրական հանգամանքներից մեկն էր Շնորհքի դարաշրջանում։

Եթե Հիսուսի նման դուք կարողանաք հաշվի առնել Աստծու հոգսը և ապստամբել ձեր սեփական մսեղիի դեմ, Աստված Իր ծանր պատասխանատվությունը կհանձնարարի ձեզ, որպեսզի համապատասխանեք Իրեն ծառայելու համար անհրաժեշտ պայմաններին: Միայն նման հանգամանքներում դուք կհամարձակվեք ասել, որ հետևում եք Աստծու կամքին և կատարում Նրա հանձնարարությունը, և միայն այդ դեպքում կհամարձակվեք ասել, որ իսկապես ծառայում եք Աստծուն: Հիսուսի օրինակի համեմատ՝ համարձակվո՞ւմ ես ասել, որ Աստծու մտերիմն ես։ Համարձակվո՞ւմ ես ասել, որ հետևում ես Աստծու կամքին։ Համարձակվո՞ւմ ես ասել, որ իսկապես ծառայում ես Աստծուն։ Այսօր դու չես հասկանում՝ ինչպես ծառայել Աստծուն. համարձակվո՞ւմ ես ասել, որ Աստծու մտերիմն ես։ Եթե ասում ես, որ ծառայում ես Աստծուն, մի՞թե չես անարգում Նրան։ Մտածի՛ր այդ մասին. Աստծու՞ն ես ծառայում, թե՞ ինքդ քեզ։ Դու ծառայում ես Սատանային, բայց համառորեն պնդում ես, որ ծառայում ես Աստծուն. մի՞թե դրանով չես անարգում Աստծուն։ Շատ մարդիկ Իմ մեջքի հետևում տարված են իրենց կարգավիճակի առավելություններով, ագահաբար են ուտում, սիրում են քնել և սնում են իրենց մսեղին՝ մշտապես վախենալով, որ մսեղին այլ ելք չունի։ Նրանք չեն կատարում իրենց պատշաճ դերը եկեղեցում, այլ ապրում են եկեղեցու հաշվին կամ էլ հորդորում են իրենց եղբայրներին ու քույրերին Իմ խոսքերով՝ վերևից հարկադրելով ուրիշներին։ Այս մարդիկ անընդհատ պնդում են, որ հետևում են Աստծու կամքին և մշտապես ասում են, որ Աստծու մտերիմներն են. մի՞թե դա անհեթեթություն չէ։ Եթե ունես ճիշտ դրդապատճառ, սակայն չես կարողանում ծառայել Աստծու մտադրություններին համապատասխան, ապա հիմարություն ես գործում․ սակայն եթե քո դրդապատճառը սխալ է, և դեռ պնդում ես, որ ծառայում ես Աստծուն, ապա դու մեկն ես, ով ընդդիմանում է Աստծուն, և պետք է պատժվես Աստծու կողմից։ Ոչ մի համակրանք չունեմ նման մարդկանց նկատմամբ։ Աստծու տանը նրանք ապրում են ուրիշի հաշվին՝ մշտապես տարված լինելով մսեղավոր ցանկություններով և ուշադրություն չդարձնելով Աստծու շահերին։ Նրանք միշտ փնտրում են միայն իրենց օգուտը և անտեսում են Աստծու մտադրությունները։ Նրանք չեն կարող ընդունել Աստծու Հոգու զննումը իրենց արած ցանկացած բանում։ Նրանք միշտ անազնիվ և նենգ են լինում իրենց եղբայրների և քույրերի նկատմամբ, երկերեսանի են լինում, ինչպես աղվեսը խաղողի այգում՝ անընդհատ խաղող գողանալով և խաղողի այգին ոտնակոխ անելով։ Կարո՞ղ են նման մարդիկ լինել Աստծու մտերիմները։ Արժանի՞ ես ստանալու Աստծու օրհնությունները։ Դու չես կրում քո կյանքի և եկեղեցու հոգսը, ապա արժանի՞ ես ստանալու Աստծու հանձնարարությունը։ Ո՞վ կհամարձակվի վստահել քեզ նման մեկին։ Եթե ծառայում ես նման կերպ, կարո՞ղ է Աստված վստահել քեզ ավելի մեծ առաջադրանք։ Արդյոք սրանով ուշացումներ չե՞ն լինի գործում:

Ես սա ասում եմ, որպեսզի իմանաք, թե ինչ պայմաններ պետք է բավարարվեն Աստծու մտադրություններին համապատասխան ծառայելու համար։ Եթե չբացեք ձեր սիրտն Աստծու առաջ, եթե հարգանք չցուցաբերեք Աստծու մտադրությունների նկատմամբ, ինչպես Հիսուսը, ապա ձեզ համար դժվար կլինի արժանանալ Աստծու վստահությանը, և, ի վերջո, Աստծու դատաստանին կարժանանաք։ Հավանաբար, այսօր՝ Աստծուն ծառայելիս, միշտ ունես թաքուն մտադրություն խաբել Աստծուն և միշտ անփույթ վերաբերմունք ես ցուցաբերում Նրա հանդեպ։ Կարճ ասած՝ ինչ էլ որ լինի, եթե խաբես Աստծուն, անողոք դատաստանի առաջ կկանգնես։ Հենց հիմա, երբ նոր եք սկսել Աստծուն ծառայելու ճիշտ ուղին, նախ բացեք ձեր սիրտը Աստծու առաջ. դուք չեք կարող ունենալ անջատ սիրտ։ Անկախ նրանից՝ ներկայանում ես Աստծու առաջ թե ուրիշների, քո սիրտը միշտ պետք է ուղղված լինի առ Աստված, և պետք է վճռական լինես Աստծուն սիրելու հարցում, ինչպես Հիսուսը սիրեց Նրան։ Այս կերպ Աստված կկատարելագործի քեզ, որպեսզի դառնաս Աստծու ծառան, ով գործում է Նրա մտադրությունների համաձայն։ Եթե իսկապես ցանկանում ես կատարելագործվել Աստծու միջոցով, և որպեսզի քո ծառայությունը համապատասխանի Նրա մտադրություններին, ապա պետք է փոխես Աստծու հանդեպ հավատքի վերաբերյալ քո նախկին պատկերացումները և Նրան ծառայելու քո հին մեթոդները, որպեսզի կարողանաս ավելի շատ կատարելագործվել Աստծու միջոցով։ Այս կերպ Աստված չի լքի քեզ, և, ինչպես Պետրոսը, դու կհայտնվես Աստծուն սիրողների առաջնագծում։ Եթե մնաս անզղջում, ապա կարժանանաս նույն ճակատագրին, ինչ Հուդան։ Աստծուն հավատացող բոլոր մարդիկ պետք է հասկանան դա։


Ինչպես ճանաչել իրականությունը

Աստված Գործնական Աստված է. նրա ողջ գործը գործնական է, այն բոլոր խոսքերը, որ Նա խոսում է գործնական է, և Նրա արտահայտած բոլոր ճշմարտությունները գործնական են։ Այն ամենը, ինչ Նրա խոսքերը չեն, դատարկ է, գոյություն չունի և չի կարող հաստատուն մնալ։ Այսօր Սուրբ Հոգին պետք է առաջնորդի մարդկանց՝ մտնելու Աստծու խոսքերի մեջ։ Եթե մարդիկ պետք է ձգտեն մտնել իրականության մեջ, ապա պետք է փնտրեն իրականությունը և ճանաչեն իրականությունը, ինչից հետո պետք է փորձառաբար ապրեն և կյանքով արտահայտեն իրականությունը։ Որքան շատ են մարդիկ ճանաչում իրականությունը, այնքան ավելի ունակ են զանազանել՝ արդյոք ուրիշների խոսքերում իրականություն կա, թե ոչ. որքան շատ են մարդիկ ճանաչում իրականությունը, այնքան ավելի քիչ պատկերացումներ են ունենում. որքան շատ են մարդիկ փորձառաբար ապրում իրականությունը, այնքան ավելի շատ են ճանաչում Գործնական Աստծու գործերը, և այնքան ավելի հեշտ է նրանց համար ազատվել իրենց սատանայական ապականված խառնվածքներից. որքան շատ իրականություն են ունենում մարդիկ, այնքան ավելի շատ են ճանաչում Աստծուն և դրանով իսկ ավելի շատ են ատում մսեղին ու սիրում ճշմարտությունը. և որքան շատ իրականություն են ունենում մարդիկ, այնքան ավելի են մոտենում Աստծու պահանջած չափանիշներին։ Աստծու կողմից ձեռք բերված մարդիկ նրանք են, ովքեր ունեն իրականություն, ովքեր ճանաչում են իրականությունը և ովքեր իրականությունը փորձառաբար ապրելու միջոցով ճանաչել են Աստծու գործնական արարքները։ Որքան շատ գործնականորեն համագործակցես Աստծու հետ ու կարգավարժես մարմինդ, այնքան ավելի շատ ձեռք կբերես Սուրբ Հոգու գործը, այնքան ավելի շատ իրականություն կստանաս ու կլուսավորվես Աստծու կողմից, և այսպիսով Աստծու գործնական արարքների մասին գիտելիքդ ավելի կխորանա։ Եթե ի վիճակի ես ապրելու Սուրբ Հոգու ներկա լույսի մեջ, ապա կիրարկման ներկա ճանապարհն ավելի պարզ կդառնա քեզ, և ավելի ունակ կլինես անջատվել անցյալի կրոնական պատկերացումներից և հին կիրարկումներից։ Այսօր ուշադրության կենտրոնում փաստացի իրականությունն է. որքան շատ իրականություն ունենան մարդիկ, այնքան ավելի հստակ կլինի նրանց գիտելիքը ճշմարտության մասին, և այնքան ավելի մեծ կլինի նրանց հասկացողությունն Աստծու մտադրությունների վերաբերյալ։ Իրականությունը վեր է բոլոր բառերից ու վարդապետություններից, այն վեր է ողջ տեսական գիտելիքից, և որքան շատ են մարդիկ կենտրոնանում իրականության վրա, այնքան ավելի ունակ են լինում ճշմարտապես սիրել Աստծուն ու տենչալ Նրա խոսքերը։ Եթե միշտ կենտրոնանաս իրականության վրա, ապա աշխարհիկ գործելակերպի փիլիսոփայությունդ, կրոնական պատկերացումներդ և բնական անհատականությունդ ինքնըստինքյան կանհետանան՝ հետևելով Աստծու գործին։ Նրանք, ովքեր չեն ձգտում իրականությանը և իրականության մասին ոչ մի գիտելիք չունեն, հավանաբար կձգտեն գերբնականին և հեշտությամբ կխաբվեն։ Սուրբ Հոգին նման մարդկանց մեջ գործելու ոչ մի միջոց չունի, ուստի նրանք զգում են, որ դատարկ են, ու իրենց գոյությունն իմաստ չունի։

Սուրբ Հոգին կարող է գործել քո մեջ միայն այն ժամանակ, երբ փաստացի կրթվես, փնտրես, աղոթես և պատրաստ լինես տառապելու` հանուն ճշմարտությունը փնտրելու։ Նրանք, ովքեր չեն փնտրում ճշմարտությունը, բառերից ու վարդապետություններից ու դատարկ տեսությունից զատ ոչինչ չունեն, իսկ նրանք, ովքեր առանց ճշմարտության են, բնականաբար շատ պատկերացումներ ունեն Աստծու մասին։ Նման մարդիկ միայն փափագում են, որ Աստված իրենց մսեղավոր մարմինը վերածի հոգևոր մարմնի, որպեսզի կարողանան բարձրանալ երրորդ երկինք։ Որքա՜ն հիմար են այս մարդիկ։ Բոլոր նրանք, ովքեր նման բաներ են ասում, չունեն Աստծու կամ իրականության ճանաչողություն։ Նման մարդիկ չեն կարող համագործակցել Աստծու հետ և կարող են միայն պասիվ կերպով սպասել։ Եթե մարդիկ պետք է հասկանան ճշմարտությունը և հստակ ըմբռնեն ճշմարտությունը, և եթե, այնուհետև, պետք է մտնեն ճշմարտություն և կիրարկեն այն, ապա պետք է փաստացի կրթվեն, փաստացի փնտրեն և փաստացի տենչան։ Երբ տենչաս և երբ իրապես համագործակցես Աստծու հետ, Աստծու Հոգին անշուշտ կդիպչի քեզ և կգործի քո ներսում, ինչն ավելի շատ լուսավորում կբերի քեզ, ավելի շատ գիտելիք կտա քեզ իրականության մասին և ավելի մեծ օգնություն կլինի քո կյանքի համար։

Եթե մարդիկ պետք է ճանաչեն Աստծուն, նախ պետք է իմանան, որ Աստված Գործնական Աստված է, և պետք է ճանաչեն Աստծու խոսքերը, Աստծու գործնական հայտնվելը մսեղիում և Աստծու գործնական աշխատանքը։ Միայն այն բանից հետո, երբ իմանաս, որ Աստծու ողջ աշխատանքը գործնական է, կկարողանաս փաստացի համագործակցել Աստծու հետ, և միայն այս ճանապարհով կկարողանաս աճի հասնել քո կյանքում։ Բոլոր նրանք, ովքեր իրականության մասին ոչ մի գիտելիք չունեն, չեն կարող փորձառաբար ապրել Աստծու խոսքերը, թակարդված են իրենց պատկերացումներում, ապրում են իրենց երևակայաություններում և այսպիսով Աստծու խոսքերի ոչ մի ճանաչողություն չունեն։ Որքան մեծ է գիտելիքդ իրականության մասին, այնքան ավելի մոտ ես Աստծուն և այնքան ավելի մտերիմ Նրա հետ. որքան շատ ես ձգտում այն բաներին, որոնք հեռու են ու անորոշ, ձգտում ես վարդապետության, այնքան ավելի ես հեռանում Աստծուց, և ուստի ավելի շատ ես զգում, որ Աստծու խոսքերը փորձառաբար ապրելը ծանր ու դժվար է, և որ անկարող ես մուտք գործել։ Եթե ցանկանում ես մտնել Աստծու խոսքերի իրականություն և ոտք դնել հոգևոր կյանքիդ ճիշտ ուղու վրա, նախ պետք է ճանաչես իրականությունը և անջատվես մշուշոտ ու գերբնական բաներից, այսինքն՝ նախ պետք է հասկանաս, թե ինչպես է Սուրբ Հոգին գործնականորեն լուսավորում և առաջնորդում քեզ։ Այսպես անելով, եթե կարողանաս ճշմարտապես ըմբռնել Սուրբ Հոգու գործնական աշխատանքը մարդու ներսում, ապա ոտք դրած կլինես Աստծու կողմից կատարյալ դարձվելու ճիշտ ուղու վրա։

Այսօր ամեն ինչ սկսվում է իրականությունից։ Աստծու գործն ամենագործնականն է և կարող է շոշափվել մարդկանց կողմից. դա այն է, ինչ մարդիկ կարող են փորձառաբար ապրել և հասնել։ Մարդկանց մեջ շատ բան կա, որ մշուշոտ է և գերբնական, ինչը խանգարում է նրանց ճանաչել Աստծու ներկա գործը։ Ուստի, իրենց փորձառություններում միշտ շեղումներ են ունենում և միշտ զգում են, որ ամեն բան դժվար է, և այս ամենն առաջանում է նրանց պատկերացումներից։ Մարդիկ անկարող են ըմբռնել Սուրբ Հոգու գործի սկզբունքները, չգիտեն իրականությունը, և ուստի միշտ բացասական են տրամադրված իրենց մուտքի ճանապարհին։ Նրանք հեռվից են նայում Աստծու պահանջներին՝ անկարող դրանց հասնելու. նրանք պարզապես տեսնում են, որ Աստծու խոսքերն իսկապես լավն են, բայց չեն կարողանում գտնել մուտքի ճանապարհը։ Սուրբ Հոգին գործում է այս սկզբունքով․ միայն մարդկանց համագործակցության, ակտիվորեն աղոթելու, փնտրելու և Աստծուն մոտենալու միջոցով կարող են արդյունքներ ձեռք բերվել, և միայն այդպես մարդիկ կարող են լուսավորվել Սուրբ Հոգու կողմից։ Այնպես չէ, որ Սուրբ Հոգին միայնակ է գործում, կամ որ մարդն է միայնակ գործում։ Երկուսն էլ անհրաժեշտ են, և որքան շատ են մարդիկ համագործակցում ու որքան շատ են ձգտում հասնել Աստծու պահանջած չափանիշներին, այնքան ավելի մեծ է Սուրբ Հոգու գործը։ Միայն մարդկանց փաստացի համագործակցությունը՝ զուգորդված Սուրբ Հոգու գործի հետ, կարող է առաջացնել գործնական փորձառություններ, ինչպես նաև Աստծու խոսքերի էության ճանաչողություն։ Աստիճանաբար, այս կերպ փորձառաբար ապրելու միջոցով, ի վերջո ստեղծվում է կատարյալ մարդ։ Աստված գերբնական բաներ չի անում. մարդկանց պատկերացումներում Աստված ամենակարող է, և ամեն ինչ արվում է Աստծու կողմից, ինչի արդյունքում մարդիկ անգործ սպասում են, չեն կարդում Աստծու խոսքերը կամ չեն աղոթում և պարզապես սպասում են Սուրբ Հոգու ներգործությանը։ Սակայն մաքուր հասկացողություն ունեցողները հավատում են սրան` Աստված գործում է այնքան, որքան համագործակցում եմ, իսկ թե Աստծու գործն իմ մեջ ինչ ազդեցություն կունենա, կախված է նրանից, թե ինչպես եմ ես համագործակցում։ Երբ Աստված խոսում է, պետք է անեմ ամեն ինչ՝ փնտրելու և ձգտելու դեպի Աստծու խոսքերը։ Սա է այն, ինչին պետք է հասնեմ։

Պետրոսի և Պողոսի օրինակներում կարող եք հստակ տեսնել, որ հենց Պետրոսն էր ամենաշատն ուշադրություն դարձնում իրականությանը։ Այն ամենից, ինչի միջով անցավ Պետրոսը, կարելի է տեսնել, որ իր փորձառություններում նա դասեր էր քաղում անցյալում ձախողվածներից և յուրացնում անցյալ դարերի սրբերի ուժեղ կողմերը։ Սա ցույց է տալիս, թե որքան գործնական էին Պետրոսի փորձառությունները․ դրանք շոշափելի են, հասանելի և իրագործելի։ Պողոսը, սակայն, ուրիշ էր. այն ամենը, ինչի մասին խոսում էր, մշուշոտ էր ու անտեսանելի, ինչպես, օրինակ՝ երրորդ երկինք գնալը, գահ բարձրանալը և արդարության պսակը։ Նա կենտրոնանում էր արտաքին բաների վրա՝ կարգավիճակի, մարդկանց խրատելու, իր որակավորումները ցուցադրելու, Սուրբ Հոգուց ներգործությունը ստանալու և այլն։ Ոչինչ, ինչին նա ձգտում էր, իրատեսական չէր, և դրա մեծ մասը երևակայություն էր, և այսպիսով կարելի է տեսնել, որ այն ամենը, ինչ գերբնական է, իրատեսական չէ․ օրինակ՝ թե որքան շատ է Սուրբ Հոգին փոխում մարդկանց, այն մեծ վայելքը, որ մարդիկ զգում են, երրորդ երկինք գնալը, սովորական կրթվելուց կամ Աստծու խոսքերը կարդալուց վայելքի որոշակի աստիճանի հասնելը։ Սուրբ Հոգու ողջ գործը բնականոն է և շատ իրատեսական։ Երբ կարդում ես Աստծու խոսքերը և աղոթում, քեզ լուսավոր և ներքուստ կայուն ես զգում, և արտաքին աշխարհը չի կարող անհանգստացնել քեզ․ ներքուստ պատրաստ ես սիրել Աստծուն, պատրաստ ես զբաղվել դրական բաներով և ատում ես չար աշխարհը։ Հենց սա է Աստծով ապրելը։ Դա ինչպես մարդիկ են կոչում, «մեծ վայելք ապրել»-ը չէ․նման խոսակցությունն իրատեսական չէ։ Այսօր ամեն ինչ պետք է սկսվի փաստացի իրականությունից։ Աստծու արած ամեն ինչը գործնական է։ Եթե քո փորձառություններում կենտրոնանաս Աստծուն գործնականորեն ճանաչելու վրա, փնտրես Աստծու գործի հետքերը և այն միջոցները, որոնցով Սուրբ Հոգին ներգործում և լուսավորում է մարդկանց, եթե ուտես և խմես Աստծու խոսքերը, աղոթես և համագործակցես ավելի գործնական կերպով՝ «քաղելով անցյալ դարերում ապրած բոլորի ուժեղ կողմերը և անտեսելով նրանց սխալները», ճիշտ այնպես, ինչպես Պետրոսն արեց, և եթե լսես քո ականջներով և դիտարկես քո աչքերով, և հաճախ աղոթես ու խորհես քո սրտում և ամեն ինչ անես Աստծու գործի հետ համագործակցելու համար, ապա Աստված անշուշտ կառաջնորդի քեզ։


Բնականոն հոգևոր կյանքի մասին

Աստծու հանդեպ հավատքին հարկավոր է բնականոն հոգևոր կյանք, որն էլ հիմքն է Աստծու խոսքը փորձառաբար ապրելու և իրականություն մտնելու համար։ Արդյո՞ք ձեր աղոթքների, Աստծուն մոտենալու, օրհներգեր երգելու ու փառաբանության, խոկման ու Աստծու խոսքերի շուրջ խորհրդածությունների ողջ ներկայիս կիրարկումը համազոր են «հոգևոր բնականոն կյանքի» չափանիշին։ Թվում է՝ ձեզանից ոչ ոք տեղյակ չէ։ Հոգևոր բնականոն կյանքը չի սահմանափակվում սոսկ այնպիսի կիրարկումներով, ինչպիսիք են աղոթքը, օրհներգեր երգելը, եկեղեցական կյանքին մասնակցելը և Աստծու խոսքերն ուտելն ու խմելը։ Ընդհակառակը՝ այն ենթադրում է նոր ու եռանդուն հոգևոր կյանք ապրել։ Կարևորը ոչ թե այն է, թե ինչպես ես կիրարկում, այլ թե ինչպիսի պտուղ է տալիս քո կիրարկումը։ Մարդկանց մեծ մասը կարծում է, թե հոգևոր բնականոն կյանքն անպայմանորեն ենթադրում է աղոթելը, օրհներգեր երգելը, Աստծու խոսքերն ուտելն ու խմելը կամ Նրա խոսքերի շուրջ խորհելը՝ անկախ նրանից՝ այդպիսի կիրարկումներն իրականում որևէ արդյունք տալի՞ս են, թե՞ ոչ, կամ հանգեցնո՞ւմ են ճշմարիտ ըմբռնման։ Այդ մարդիկ կենտրոնանում են լոկ արտաքին ձևականություններին հետևելու վրա՝ առանց խորհելու դրանց արդյունքի մասին. նրանք կրոնական ծեսերով ապրողներ են, այլ ոչ թե եկեղեցու ներսում ապրող մարդիկ, և առավել ևս՝ նրանք թագավորության մարդիկ չեն։ Նրանց աղոթքները, օրհներգեր երգելը, Աստծու խոսքերն ուտելն ու խմելը սոսկ կանոններին հետևելու ձևեր են՝ արված հարկադրաբար ու ընդհանուր հոսանքից հետ չմնալու համար, այլ ոչ թե սեփական կամքով կամ սրտանց։ Որքան էլ այս մարդիկ աղոթեն կամ երգեն, նրանց ջանքերը պտուղ չեն տա, քանզի այն, ինչ նրանք կիրարկում են, ընդամենը կրոնական կանոններ ու ծեսեր են. նրանք իրականում չեն կիրարկում Աստծու խոսքերը։ Նրանք կենտրոնանում են միայն իրենց մոտեցումների առնչությամբ աղմուկ բարձրացնելու վրա և Աստծու խոսքերին վերաբերվում են որպես հետևելու ենթակա կանոնների։ Այդպիսի մարդիկ Աստծու խոսքերը չեն կիրարկում. նրանք սոսկ մսեղիին են գոհացնում և գործում են ի ցույց ուրիշների։ Կրոնական այս բոլոր կանոններն ու ծեսերը մարդածին են. դրանք Աստծուց չեն գալիս։ Աստված չի հետևում կանոններին, ոչ էլ որևէ օրենքի է հետևում։ Ընդհակառակը՝ Նա ամեն օր նոր բաներ է անում՝ կատարելով գործնական աշխատանք։ Ինչպես Եռամաս եկեղեցու մարդիկ, ովքեր իրենց սահմանափակում են լոկ այնպիսի կիրարկումներով, ինչպիսիք են ամեն օր առավոտյան դետը պահելը, երեկոյան աղոթքները, ուտելուց առաջ գոհաբանական աղոթքն ու ամեն ինչի համար շնորհակալություն հայտնելը. որքան էլ շատ անեն ու որքան էլ երկար կիրարկեն, նրանք չեն ունենա Սուրբ Հոգու գործը։ Երբ մարդիկ ապրում են կանոնների մեջ, իսկ նրանց սրտերը հարում են կիրարկման ձևերին, Սուրբ Հոգին չի կարող գործել, քանզի նրանց սրտերը համակված են կանոններով ու մարդկային պատկերացումներով։ Այսպիսով, Աստված չի կարող միջամտել և աշխատել նրանց վրա, և նրանք կարող են շարունակել ապրել միայն օրենքի սահմանափակումների ներքո։ Այսպիսի մարդիկ ընդմիշտ անկարող են Աստծու հավանությունը ստանալու։

Հոգևոր բնականոն կյանքն Աստծու առջև ապրած կյանքն է։ Աղոթքի ժամանակ մարդ կարող է հանդարտեցնել սիրտն Աստծու առաջ, իսկ աղոթքի միջոցով փնտրել Սուրբ Հոգու լուսավորությունը, ճանաչել Աստծու խոսքերը և հասկանալ Աստծու մտադրությունները։ Աստծու խոսքերն ուտելով ու խմելով՝ մարդիկ կարող են առավել հստակ ու խորն ըմբռնել Նրա ներկայիս գործը։ Նրանք նաև կիրարկման նոր ուղի կգտնեն և այլևս չեն կառչի հնից. այն ամենը, ինչ նրանք կիրարկեն, կլինի հանուն կյանքի աճի։ Օրինակ՝ աղոթքի նպատակը մի քանի բարեհունչ խոսքեր ասելը չէ կամ Աստծու առջև արցունքների մեջ խեղդվելը՝ ցույց տալու համար, թե որքան պարտական ես Նրան. ընդհակառակը՝ սեփական հոգին օգտագործելու մեջ մարզվելն է, ինչը թույլ է տալիս հանդարտեցնել սիրտն Աստծու առջև և կրթվել՝ բոլոր հարցերում առաջնորդություն փնտրելու Աստծու խոսքերից․ այդպիսով՝ մարդու սիրտն ամեն օր կարող է ձգվել դեպի մի նոր ու թարմ լույս, որպեսզի նա չլինի բացասական կամ ծույլ և կարողանա կանգնել Աստծու խոսքերը կիրարկելու ճիշտ ուղու վրա։ Մերօրյա մարդկանց մեծ մասը կենտրոնանում է կիրարկման ձևերի վրա. նրանց նպատակը ճշմարտությանը ձգտելը և կյանքում աճի հասնելը չէ։ Հենց սա՛ է նրանց շեղումը։ Կան նաև այնպիսիք, ովքեր ունակ են ընդունելու նոր լույսը, սակայն նրանց կիրարկման ձևերը չեն փոխվում։ Աստծու այսօրվա խոսքերն ըմբռնելիս նրանք իրենց հետ բերում են նախորդ կրոնական պատկերացումները, ուստի այն ամենը, ինչ նրանք հասկանում են, դեռևս կրոնական պատկերացումներով երանգավորված վարդապետություն է. նրանք այսօրվա լույսը չեն ընդունում մաքուր և պարզ կերպով։ Արդյունքում, նրանց կիրարկումներն արատավորվում են. նրանք նույն ապրանքի վրա նոր անուն են խփում։ Որքան էլ լավ կիրարկեն, նրանք երեսպաշտներ են։ Աստված մարդկանց առաջնորդում է ամեն օր նոր բաներ անել՝ պահանջելով, որ նրանք ամեն օր ձեռք բերեն նոր ըմբռնում և հասկացողություն և չլինեն հնամիտ ու միօրինակ։ Եթե ​​դու հավատացել ես Աստծուն երկար տարիներ, բայց քո կիրարկման մեթոդները բացարձակապես չեն փոխվել, և եթե դու դեռ եռանդուն ես և զբաղված արտաքին հարցերով, բայց չես գալիս Աստծու առաջ՝ խաղաղ սրտով վայելելու Նրա խոսքերը, ապա դու ոչինչ չես ստանա։ Երբ խոսքը վերաբերում է Աստծու նոր գործն ընդունելուն, եթե դու այլ կերպ չես պլանավորում, չես զբաղվում քո կիրարկմամբ նոր ձևով և չես ձգտում ավելի նոր հասկացողության, այլ փոխարենը կառչում ես հնին և ընդունում ես միայն որոշակի սահմանափակ նոր լույս՝ առանց փոխելու քո կիրարկման ձևը, ապա քեզ նման մարդիկ այս հոսքի մեջ են միայն անունով. իրականում նրանք կրոնական փարիսեցիներ են՝ Սուրբ Հոգու հոսքից դուրս։

Բնականոն հոգևոր կյանք վարելու համար դուք պետք է ի վիճակի լինեք ամեն օր նոր լույս ստանալու և ձգտելու Աստծու խոսքի ճշմարիտ ըմբռնմանը։ Դուք պետք է կարողանաք հստակորեն ըմբռնել ճշմարտությունը և բոլոր հարցերում գտնել կիրարկման ուղի։ Ամեն օր Աստծու խոսքերն ընթերցելիս դուք պետք է կարողանաք բացահայտել նոր խնդիրներ և գիտակցել սեփական թերությունները, որպեսզի ունենաս տենչացող ու փնտրող սիրտ, որը կշարժի քո ողջ էությունը, և որպեսզի ամեն ժամանակ խաղաղ լինեք Աստծու առջև՝ խորապես վախենալով հետ մնալուց։ Այն մարդը, ով ունի նման տենչացող ու փնտրող սիրտ և պատրաստակամ է շարունակաբար մուտք գործելու, հոգևոր կյանքի ճիշտ ուղու վրա է։ Նրանք, ովքեր ընդունում են Սուրբ Հոգով շարժվելը, ովքեր ձգտում են կատարելագործվելու, ովքեր պատրաստակամ են հետամուտ լինելու Աստծու կողմից կատարյալ դառնալուն, ովքեր տենչում են Աստծու խոսքերի ավելի խոր ըմբռնումը, ովքեր չեն ձգտում գերբնականին, բայց ովքեր իրական գին են վճարում, իրապես հաշվի են առնում Աստծու մտադրությունները և իրականում մուտք են գործում՝ իրենց փորձառությունն ավելի հավաստի ու իրական դարձնելով, ովքեր հետամուտ չեն դատարկ բառերի ու վարդապետությունների կամ գերբնական զգացողությունների, չեն պաշտում որևէ մեծ անհատականության, հենց նրանք են, որ մուտք են գործել հոգևոր բնականոն կյանք։ Այն ամենը, ինչ նրանք անում են, նպատակ ունի հասնելու հետագա աճի կյանքում և նրանց հոգին դարձնելու թարմ ու կենսունակ. նրանք միշտ ի վիճակի են ակտիվորեն մուտք գործելու։ Առանց գիտակցելու՝ նրանք հասնում են ճշմարտությունը հասկանալուն ու իրականության մեջ մուտք գործելուն։ Նրանք, ովքեր ունեն բնականոն հոգևոր կյանք և ամեն օր փորձառում են հոգու ազատագրում և ազատություն, կարող են ճկունորեն կիրարկել Աստծու խոսքերն այնպես, որ բավարարեն Նրան։ Նույնիսկ աղոթքում նրանք ձևականություն չեն անում, նրանք ամեն օր կարող են քայլել նոր լույսի հետ համընթաց։ Օրինակ՝ մարդիկ կրթվում են՝ հանդարտեցնելու իրենց սրտերն Աստծու առաջ, և նրանց սրտերը կարող են իսկապես հանդարտ լինել Աստծու առաջ, և ոչ ոք չի կարող անհանգստացնել նրանց։ Ոչ մի մարդ, իրադարձություն կամ բան չի կարող սահմանափակել նրանց բնականոն հոգևոր կյանքը։ Նման կրթումը նպատակ ունի արդյունք տալու, այլ ոչ թե սահմանելու կանոններ, որոնց մարդիկ պետք է կառչած մնան։ Այս կիրարկումը ոչ թե կանոններին հետևելու, այլ մարդկանց կյանքում աճը խթանելու մասին է։ Եթե դու այս կիրարկմանը նայես սոսկ որպես կանոնների, որոնց պետք է հետևես, ապա քո կյանքը երբեք չի փոխվի։ Դու կարող ես ներգրավված լինել նույն կրթմանը, ինչ ուրիշները, սակայն մինչ նրանք ի վերջո ի վիճակի են համընթաց քայլելու Սուրբ Հոգու գործին, քեզ դուրս են թողնում Սուրբ Հոգու հոսքից։ Մի՞թե ինքդ քեզ չես խաբում։ Այս խոսքերի նպատակն է թույլ տալ մարդկանց խաղաղեցնել իրենց սրտերն Աստծու առջև, իրենց սրտերն ուղղել դեպի Աստված, որպեսզի Աստծու գործը նրանց վրա լինի անխոչընդոտ և պտղաբեր։ Միայն այդ դեպքում մարդիկ կարող են Աստծու մտադրությունների համաձայն լինել։


Եկեղեցական կյանքի և իրական կյանքի քննարկում

Մարդիկ կարծում են, որ կարող են փոխակերպվել միայն եկեղեցական կյանքի մեջ։ Եթե նրանք եկեղեցական կյանքի մեջ չեն, ապա մտածում են, որ չեն կարող փոխակերպվել, կարծես իրական կյանքում փոխակերպության հասնելն անհնար է։ Կարո՞ղ եք այստեղ տեսնել խնդիրը։ Նախկինում ես խոսել եմ Աստծուն իրական կյանք բերելու մասին․ նրանց համար, ովքեր հավատում են Աստծուն, սա այն ուղին է, որով կարելի է մուտք գործել Աստծու խոսքերի իրականության մեջ։ Իրականում, մարդկանց կատարելագործման հարցում եկեղեցական կյանքը միայն սահմանափակ միջոց է։ Մարդկանց կատարելագործման հիմնական միջավայրը դեռևս իրական կյանքն է։ Սա է այն փաստացի կիրարկումն ու փաստացի ուսուցումը, որոնց մասին ես խոսել եմ, և որոնք մարդկանց հնարավորություն են տալիս ձեռք բերելու բնականոն մարդկային կյանք և առօրյա կյանքում ապրելու իրական մարդու կերպարով։ Մի կողմից՝ մարդը պետք է սովորի՝ բարձրացնելու իր կրթության մակարդակը, հասկանալու Աստծու խոսքերը և ձեռք բերելու ըմբռնման կարողություն։ Մյուս կողմից՝ նա պետք է զինված լինի իր վարքին վերաբերող հիմնական գիտելիքներով և հասնի բնականոն մարդկային խորաթափանցությանն ու բանականությանը, քանի որ մարդիկ գրեթե ամբողջությամբ զուրկ են այս ոլորտներից։ Բացի այդ, մարդ պետք է նաև եկեղեցական կյանքի միջոցով սկսի վայելել Աստծու խոսքերը և աստիճանաբար ձեռք բերի ճշմարտության հստակ ըմբռնում։

Ինչո՞ւ է ասվում, որ Աստծուն հավատալիս պետք է Աստծուն բերել իրական կյանք։ Միայն եկեղեցական կյանքը չէ, որ փոխակերպում է մարդկանց․ ավելի կարևոր է այն, որ մարդիկ իրական կյանքում մտնեն իրականության մեջ։ Նախկինում դուք միշտ խոսել եք ձեր հոգևոր վիճակի և հոգևոր հարցերի մասին՝ անտեսելով իրական կյանքում շատ բաների կիրարկումը և ձեր մուտքը դրանց մեջ։ Դուք ամեն օր գրել եք, ամեն օր լսել եք և ամեն օր կարդացել եք։ Նույնիսկ աղոթել եք կերակուր պատրաստելիս. «Օ՜, Աստվա՛ծ, թող Դու դառնաս իմ կյանքն իմ ներսում։ Ինչպես էլ այսօր անցնի, խնդրում եմ, օրհնի՛ր ինձ և լուսավորի՛ր ինձ։ Ինչի մասին էլ որ Դու այսօր ինձ լուսավորես, խնդրում եմ, թույլ տուր, որ հենց այս պահին հասկանամ, որպեսզի Քո խոսքերը դառնան իմ կյանքը»։ Աղոթել եք նաև ընթրելիս. «Օ՜, Աստվա՛ծ, Դու մեզ շնորհել ես այս կերակուրը։ Օրհնի՛ր մեզ։ Ամե՛ն։ Թող մենք ապրենք Քեզանով։ Թող Դու լինես մեզ հետ։ Ամե՛ն»։ Ընթրիքից հետո, երբ ամաններն եք լվացել, սկսել եք երկար խոսել. «Օ՜, Աստվա՛ծ, ես այս թասն եմ։ Մենք ապականվել ենք Սատանայից և նման ենք օգտագործված թասերի, որոնք պետք է մաքրվեն ջրով։ Դու ջուրն ես, և Քո խոսքերն այն կենդանի ջուրն են, որ սնուցում են իմ կյանքը»։ Մինչև դուք դա հասկացել եք, արդեն քնելու ժամանակն էր, և նորից սկսել եք խոսել. «Օ՜, Աստվա՛ծ, Դու ինձ օրհնեցիր և առաջնորդեցիր ողջ օրվա ընթացքում։ Ես իսկապես շնորհակալ եմ Քեզ…»։ Ահա այսպես եք անցկացրել ձեր օրը և հետո քուն մտել։ Մարդկանց մեծ մասն ամեն օր հենց այսպես է ապրում, և նույնիսկ այսօր նրանք անտեսում են փաստացի մուտքը՝ կենտրոնանալով միայն իրենց աղոթքները շուրթերով արտասանելու վրա։ Սա նրանց նախկին կյանքն է՝ նրանց հին կյանքը։ Եվ մեծամասնությունն այսպիսին է․ նրանք իրական ուսուցման կարիք ունեն և շատ քիչ իրական փոխակերպումների են ենթարկվում։ Նրանք պարզապես շուրթերով արտասանում են իրենց աղոթքները՝ մոտենալով Աստծուն միայն իրենց խոսքերում, սակայն առանց դրանց խոր ըմբռնման։ Եկեք վերցնենք ամենապարզ օրինակը՝ ձեր տունը կարգի բերելը։ Դուք տեսնում եք, որ ձեր տանը խառնաշփոթ է, նստում ու աղոթում եք. «Օ՜, Աստվա՛ծ, նայի՛ր, թե Սատանան ինչ ապականություն է գործել իմ մեջ։ Ես նույնքան կեղտոտ եմ, որքան այս տունը։ Օ՜, Աստվա՛ծ, ես իսկապես փառաբանում և շնորհակալություն եմ հայտնում Քեզ։ Առանց Քո փրկության և լուսավորման ես չէի գիտակցի այս փաստը»։ Դուք պարզապես նստած եք և երկար ժամանակ խոսում, աղոթում եք, իսկ հետո ձեզ պահում այնպես, ասես ոչինչ չի եղել, մի շատախոս ծեր կնոջ նման։ Դուք այսպես եք անցկացնում ձեր հոգևոր կյանքը՝ ընդհանրապես չունենալով իրական մուտք իրականության մեջ, չափազանց շատ մակերեսային կիրարկումներով։ Իրական ուսուցման մեջ մտնելը կապված է մարդկանց իրական կյանքի և նրանց գործնական դժվարությունների հետ․ սա է մարդկանց փոխվելու միակ ճանապարհը։ Առանց իրական կյանքի մարդիկ չեն կարող փոխակերպվել։ Ի՞նչ օգուտ ունի աղոթքում միայն շուրթերով խոսելը։ Առանց մարդկային բնույթը հասկանալու՝ ամեն ինչ ժամանակի վատնում է, իսկ առանց կիրարկման ուղին ունենալու՝ ամեն ինչ ջանքի վատնում է։ Սովորական աղոթքը կարող է օգնել մարդկանց պահպանել իրենց բնականոն ներքին վիճակը, սակայն դրանով հնարավոր չէ նրանց հիմնավորապես փոխակերպել։ Մարդու՝ սեփական գերազանցության զգացումը, գոռոզությունը, մեծամտությունը, ամբարտավանությունը և ապականված բնավորությունները ճանաչելը՝ այս ամենը չի գալիս աղոթքի միջոցով․ դրանք բացահայտվում են Աստծու խոսքերը ճաշակելով և ճանաչվում են Սուրբ Հոգու լուսավորմամբ իրական կյանքում։ Այսօր մարդիկ կարողանում են շատ լավ խոսել և լսել են ամենաբարձր քարոզները՝ ավելի բարձր, քան երբևէ եղել են դարերի ընթացքում, բայց դրանցից շատ քիչն է իրականում կիրառվում նրանց առօրյա կյանքում։ Այսինքն՝ նրանց իրական կյանքում Աստված չկա․ նրանք չունեն նոր մարդու կյանքը փոխակերպումից հետո։ Նրանք չեն ապրում ճշմարտությունն իրական կյանքում, ոչ էլ Աստծուն բերում իրենց իրական կյանք։ Նրանք ապրում են ինչպես դժոխքի զավակներ։ Մի՞թե սա աչք ծակող շեղում չէ։

Բնականոն մարդու կերպարը վերականգնելու, այսինքն՝ բնականոն մարդկայնության հասնելու համար մարդիկ չեն կարող պարզապես իրենց խոսքերով գոհացնել Աստծուն։ Այդպես վարվելով՝ նրանք միայն վնասում են իրենց, և դա չի նպաստում նրանց մուտքին կամ փոխակերպմանը։ Ուստի, փոխակերպմանը հասնելու համար մարդիկ պետք է քիչ-քիչ վարժվեն։ Նրանք պետք է մտնեն դանդաղ, փնտրեն և ուսումնասիրեն աստիճանաբար, մտնեն՝ ցուցաբերելով դրական մոտեցում, և ապրենգործնական կյանքը ճշմարտությամբ, ապրեն սրբի կյանքով։ Դրանից հետո իրական բաները, իրական իրադարձություններն ու իրական միջավայրերը մարդկանց հնարավորություն են տալիս անցնելու գործնական ուսուցում։ Մարդկանցից չի պահանջվում շուրթերով խոսել. փոխարենը՝ նրանք պետք է վարժվեն իրական միջավայրերում։ Սկզբում մարդիկ հասկանում են, որ չնչին արժանիքներ ունեն, ապա, որպես կանոն, ուտում և խմում են Աստծու խոսքերից, ինչպես նաև բնականոն կերպով մտնում ու վարժվում են. միայն այս կերպ նրանք կարող են ձեռք բերել իրականություն, և այսպես մուտքը կարող է նույնիսկ ավելի արագ տեղի ունենալ։ Մարդկանց փոխակերպման համար պետք է լինի որոշ գործնականություն. նրանք պետք է կիրառեն իրական բաներ, իրական իրադարձություններ և իրական միջավայրեր։ Արդյոք հնարավո՞ր է իրական ուսուցում ձեռք բերել՝ ապավինելով միայն եկեղեցական կյանքին։ Կարո՞ղ են մարդիկ այս կերպ մտնել իրականության մեջ։ Ո՛չ։ Եթե մարդիկ չեն կարող մտնել իրական կյանք, ապա չեն կարող փոխել իրենց հին ապրելակերպն ու գործելաձևերը։ Սա ամբողջությամբ պայմանավորված է ոչ թե մարդկանց ծուլությամբ և կախվածության բարձր մակարդակով, այլ այն պատճառով, որ մարդիկ պարզապես չունեն ապրելու կարողություն և, առավել ևս, չեն հասկանում Աստծու սահմանած` բնականոն մարդու կերպարի չափանիշը։ Նախկինում մարդիկ միշտ զրուցում էին, խոսում, հաղորդակցվում, նույնիսկ դառնում էին «հռետորներ», բայց նրանցից ոչ մեկը չէր ձգտում փոխակերպելու իր կյանքի դիրքորոշումը. փոխարենը նրանք կուրորեն հետևում էին խորիմաստ տեսություններին։ Այս պատճառով այսօր մարդիկ պետք է փոխեն իրենց կյանքում Աստծուն հավատալու այս կրոնական ոճը։ Նրանք պետք է մտնեն գործնականության մեջ՝ կենտրոնանալով մեկ իրադարձության, մեկ բանի, մեկ մարդու վրա։ Նրանք պետք է անեն դա կենտրոնացված կերպով. միայն այդժամ կարող են հասնել արդյունքի։ Մարդկանց փոխակերպումը սկսվում է նրանց էության փոփոխությունից։ Աշխատանքը պետք է ուղղված լինի մարդկանց էությանը, նրանց կյանքին, ինչպես նաև նրանց ծուլությանը, կախվածությանը և ստրկամտությանը. միայն այս կերպ նրանք կարող են փոխակերպվել։

Չնայած որոշ ոլորտներում եկեղեցական կյանքը կարող է արդյունքներ տալ, հիմնականը մնում է այն, որ մարդկանց կարող է փոխակերպել իրական կյանքը։ Մարդու հին բնույթը չի կարող փոխակերպվել առանց իրական կյանքի։ Վերցնենք, օրինակ, Հիսուսի աշխատանքը Շնորհքի դարաշրջանում։ Երբ Հիսուսը վերացրեց նախկին օրենքները և հաստատեց նոր դարաշրջանի պատվիրանները, Նա խոսում էր իրական կյանքի օրինակներով։ Երբ Հիսուսը շաբաթ օրն Իր աշակերտներին տանում էր ցորենի արտով, Նրա աշակերտները սովածացան և քաղեցին ցորենի հասկեր՝ ուտելու համար։ Փարիսեցիները տեսան դա և ասացին, որ նրանք չեն պահպանում շաբաթը։ Նրանք նաև ասացին, որ շաբաթ օրը մարդկանց նույնիսկ չի թույլատրվում փրկել փոսն ընկած հորթերին՝ պնդելով, թե այդ օրը որևէ աշխատանք չի կարելի կատարել։ Հիսուսը մեջբերում էր այսպիսի միջադեպեր՝ աստիճանաբար տարածելու նոր դարաշրջանի պատվիրանները։ Այդ ժամանակ Նա շատ գործնական հարցեր էր օգտագործում, որպեսզի օգներ մարդկանց հասկանալ և փոխակերպվել։ Սա է այն սկզբունքը, որով Սուրբ Հոգին իրականացնում է Իր աշխատանքը, և միակ ուղին, որով մարդիկ կարող են փոխակերպվել։ Առանց գործնական հարցերի մարդիկ կարող են միայն տեսական և մտավոր ըմբռնում ձեռք բերել, ինչը փոխակերպման համար արդյունավետ ուղի չէ։ Այս դեպքում ինչպե՞ս կարող է մարդն ուսուցման միջոցով ձեռք բերել իմաստություն և խորաթափանցություն։ Հնարավո՞ր է ձեռք բերել իմաստությունն ու խորաթափանցությունը միայն լսելով, կարդալով և խորացնելով գիտելիքը։ Ինչպե՞ս դա կարող է այդպես լինել։ Մարդիկ պետք է հասկանան և փորձառաբար ապրեն իրական կյանքում։ Հետևաբար մարդը պետք է վարժվի և չհեռանա իրական կյանքից։ Մարդիկ պետք է ուշադրություն դարձնեն տարբեր ուղղությունների, և մուտքը լինի տարբեր ուղղություններով՝ կրթության մակարդակ, արտահայտչականություն, բաները տեսնելու ունակություն, զանազանելու կարողություն, Աստծու խոսքերն ըմբռնելու կարողություն, առողջ դատողություն և մարդկայնության կանոններ, ինչպես նաև մարդկայնությանն առնչվող այլ բաներ, որոնցով մարդիկ պետք է զինված լինեն։ Հասկացողություն ձեռք բերելուց հետո մարդիկ պետք է կենտրոնանան մուտքի վրա, և միայն այդ ժամանակ կարող է փոխակերպում տեղի ունենալ։ Եթե մարդը ձեռք է բերել ըմբռնում, սակայն անտեսում է կիրարկումը, ապա ինչպե՞ս կարող է փոխակերպում տեղի ունենալ։ Ներկայում մարդիկ շատ բան են հասկանում, բայց չեն ապրում իրականության մեջ, և այդ պատճառով նրանց՝ Աստծու խոսքերի հիմնական ըմբռնումը բավարար չէ։ Դու ընդամենն աննշան լուսավորվել ես, ստացել ես Սուրբ Հոգուց մի փոքր լուսավորություն, սակայն չունես մուտք իրական կյանք, կամ գուցե այդ մուտքը քեզ նույնիսկ չի էլ մտահոգում, և այդ պատճառով քո փոխակերպումը նվազում է։ Այսքան երկար ժամանակ հետո մարդիկ շատ բան են հասկանում։ Նրանք կարողանում են շատ խոսել իրենց տեսական գիտելիքների մասին, բայց նրանց արտաքին բնավորությունը մնում է նույնը, և նրանց սկզբնական արժանիքները մնում են, ինչպես որ կային՝ առանց նվազագույն առաջընթացի։ Եթե այդպես է, ապա ե՞րբ ես վերջապես մտնելու իրականության մեջ։

Եկեղեցական կյանքը պարզապես այնպիսի կյանք է, որտեղ մարդիկ հավաքվում են՝ վայելելու Աստծու խոսքերը, և այն կազմում է մարդու կյանքի միայն փոքր մի մասը։ Եթե մարդկանց իրական կյանքն էլ կարողանար նման լինել իրենց եկեղեցական կյանքին՝ ներառելով բնականոն հոգևոր կյանքը, Աստծու խոսքերը բնականոն կերպով վայելելը, բնականոն կերպով աղոթելն ու Աստծուն մոտ լինելը, իրական կյանք ապրելը, որտեղ ամեն ինչ կատարվում է Աստծու մտադրությունների համաձայն, իրական կյանք ապրելը, որտեղ ամեն ինչ իրականացվում է ճշմարտության համաձայն, իրական կյանք ապրելը՝ կիրառելով աղոթքը և անդորրի պահպանումն Աստծու առաջ, օրհներգեր երգելը և պարելը, ապա միայն այսպիսի կյանքը կարող է մարդկանց բերել Աստծու խոսքերի կյանք։ Մարդկանց մեծ մասը կենտրոնանում է միայն եկեղեցական կյանքի մի քանի ժամի վրա՝ առանց «հոգալու» այդ ժամերից դուրս իրենց կյանքի մասին, կարծես դա իրենց չի վերաբերում։ Կան նաև շատերը, ովքեր մտնում են սրբերի կյանք միայն Աստծու խոսքերն ուտելիս և խմելիս, օրհներգեր երգելիս կամ աղոթելիս, իսկ այդ պահերից դուրս վերադառնում են իրենց հին վիճակին։ Այսպես ապրելը չի կարող փոխակերպել մարդկանց, առավել ևս չի կարող օգնել նրանց ճանաչել Աստծուն։ Աստծուն հավատալիս, եթե մարդիկ ցանկանում են, որ իրենց բնավորությունը փոխակերպվի, ապա նրանք չպետք է կտրվեն իրական կյանքից։ Իրական կյանքում դու պետք է ճանաչես ինքդ քեզ, ապստամբես քո դեմ, գործադրես ճշմարտությունը, ինչպես նաև սովորես սեփական վարքիդ սկզբունքները, առողջ դատողությունն ու կանոնները բոլոր հարցերում՝ նախքան աստիճանական փոխակերպմանը հասնելը։ Եթե կենտրոնանաս միայն տեսական գիտելիքի վրա և ապրես միայն կրոնական ծեսերի մեջ՝ առանց խորանալու իրականության մեջ, առանց մուտք գործելու իրական կյանք, ապա երբեք չես մտնի իրականության մեջ, երբեք չես ճանաչի ինքդ քեզ, ճշմարտությունը կամ Աստծուն և հավիտյան կմնաս կույր ու անգետ։ Աստծու՝ մարդկանց փրկելու գործը չի նշանակում պարզապես թույլ տալ, որ նրանք կարճ ժամանակ անց ապրեն բնականոն մարդկային կյանքով, ոչ էլ միայն փոխել նրանց սխալ պատկերացումներն ու վարդապետությունները։ Հակառակը՝ Նրա նպատակն է փոխել մարդկանց հին բնավորությունը, ամբողջությամբ փոխել նրանց հին ապրելակերպը և փոխել նրանց ողջ հնացած մտածելակերպն ու աշխարհայացքը։ Միայն եկեղեցական կյանքի վրա կենտրոնանալը չի փոխի մարդկանց հին սովորությունները կամ այն հին ձևերը, որոնցով նրանք երկար ժամանակ ապրել են։ Ինչ էլ լինի, մարդիկ չպետք է կտրվեն իրական կյանքից։ Աստված խնդրում է, որ մարդիկ ապրեն բնականոն մարդկայնությամբ իրական կյանքում, ոչ միայն եկեղեցական կյանքում, որ նրանք ապրեն ճշմարտությունն իրական կյանքում, ոչ միայն եկեղեցական կյանքում, և որ նրանք կատարեն իրենց պարտականություններն իրական կյանքում, ոչ միայն եկեղեցական կյանքում։ Իրականություն մտնելու համար պետք է ամեն ինչ ուղղել դեպի իրական կյանք։ Եթե Աստծուն հավատալիս մարդիկ չեն կարողանում ճանաչել իրենց՝ իրական կյանք մտնելով, և եթե չեն կարողանում իրական կյանքում ապրել նորմալ մարդկայնությամբ, ապա նրանք կձախողեն։ Բոլոր նրանք, ովքեր ապստամբում են Աստծու դեմ, չեն կարողանում մտնել իրական կյանք։ Նրանք այն մարդիկ են, ովքեր խոսում են մարդկայնության մասին, բայց ապրում են դևերի բնույթով։ Նրանք այն մարդիկ են, ովքեր խոսում են ճշմարտության մասին, բայց փոխարենն ապրում են վարդապետություններով։ Նրանք, ովքեր չեն կարողանում իրական կյանքում ապրել ճշմարտությամբ, այն մարդիկ են, ովքեր հավատում են Աստծուն, բայց արհամարհանքով մերժվում են Նրա կողմից։ Դու պետք է կիրարկես քո մուտքն իրական կյանք, ճանաչես քո թերությունները, քո ապստամբությունն ու տգիտությունը և ճանաչես քո ոչ բնականոն մարդկայնությունն ու թուլությունները։ Այդպես քո գիտելիքը կմիավորվի քո իրական վիճակի և դժվարությունների հետ։ Միայն այսպիսի գիտելիքն է իրական և կարող է թույլ տալ քեզ իսկապես հասկանալ քո վիճակը և հասնել բնավորության փոխակերպման։

Այժմ, երբ մարդկանց կատարելագործումը պաշտոնապես սկսվել է, դուք պետք է մտնեք իրական կյանք։ Հետևաբար, փոխակերպման հասնելու համար պետք է սկսեք իրական կյանք մուտք գործելուց և աստիճանաբար փոխվեք։ Եթե խուսափում ես բնականոն մարդկային կյանքից և միայն խոսում ես հոգևոր հարցերի շուրջ, ապա ամեն ինչ դառնում է չոր ու տափակ, դառնում է անիրական, և այդ դեպքում ինչպե՞ս կարող են մարդիկ փոխակերպվել։ Այժմ քեզ ասում են, որ մտնես իրական կյանք՝ կիրարկելու համար, որպեսզի հիմք դնես գործնական փորձառության մեջ մտնելու համար։ Սա այն կողմերից մեկն է, որ մարդիկ պետք է իրականացնեն։ Սուրբ Հոգու աշխատանքը հիմնականում ուղղորդելն է, իսկ մնացածը կախված է մարդկանց կիրարկումից և մուտքից։ Յուրաքանչյուր մարդ կարող է մուտք ձեռք բերել իրական կյանք տարբեր ուղիներով, այնպես, որ կարողանա Աստծուն բերել իրական կյանք և ապրել իրական բնականոն մարդկային կյանքով։ Սա կյանքի միակ տեսակն է, որն իմաստ ունի։


Իր գործառույթը կատարող յուրաքանչյուրի մասին

Ներկայիս հոսքի մեջ բոլոր նրանք, ովքեր իսկապես սիրում են Աստծուն, հնարավորություն ունեն կատարելագործվելու Նրա կողմից։ Լինեն նրանք երիտասարդ թե տարեց, քանի դեռ սրտով հնազանդվում են Նրան և երկյուղում Նրանից, կարող են Նրա կողմից կատարելագործվել։ Աստված մարդկանց կատարելագործում է ըստ նրանց տարբեր գործառույթների։ Քանի դեռ ներդնում ես քո ամբողջ ուժը և հնազանդվում ես Աստծու գործին, կարող ես Նրա կողմից կատարելագործվել։ Ներկայումս ձեզանից ոչ ոք կատարյալ չէ։ Երբեմն ունակ եք կատարել մեկ տեսակի գործառույթ, իսկ երբեմն՝ երկուսը։ Քանի դեռ անում եք ամեն հնարավորը, որպեսզի ծախսվեք Աստծու համար, ի վերջո, Նրա կողմից կկատարելագործվեք։

Երիտասարդները քիչ փորձ ունեն աշխարհիկ գործերում և չունեն բավարար իմաստություն ու խորաթափանցություն։ Աստված այստեղ է, որպեսզի կատարելագործի մարդու իմաստությունն ու խորաթափանցությունը։ Նրա խոսքը լրացնում է նրանց թերությունները։ Սակայն երիտասարդների բնավորություններն անկայուն են և պետք է Աստծու կողմից փոխակերպվեն։ Երիտասարդներն ունեն ավելի քիչ կրոնական պատկերացումներ և ավելի քիչ փորձ աշխարհիկ գործերում․ նրանք ամեն ինչի մասին մտածում են պարզ ձևով, և նրանց մտածողությունը բարդ չէ։ Սա նրանց մարդկայնությանայն մասն է, որը դեռ չի ձևավորվել, և դա գովասանքի արժանի մաս է․ սակայն երիտասարդներն անգետ են և զուրկ են իմաստությունից։ Սա այն է, ինչը պետք է Աստծու կողմից կատարելագործվի։ Նրա կողմից կատարելագործվելը կօգնի ձեզ զարգացնել զանազանելու ունակությունը։ Դուք կկարողանաք պարզորեն հասկանալ բազմաթիվ հոգևոր բաներ և աստիճանաբար դառնալ մեկը, ով պիտանի է Աստծու կողմից օգտագործվելու համար։ Ավագ եղբայրներն ու քույրերն էլ ունեն իրենց կատարելիք գործառույթները, և Աստված նրանց չի լքում։ Ավագ եղբայրներն ու քույրերը նույնպես ունեն ինչպես ցանկալի, այնպես էլ անցանկալի կողմեր։ Նրանք ունեն ավելի շատ փորձ աշխարհիկ գործերում և ավելի շատ կրոնական պատկերացումներ։ Իրենց գործողություններում նրանք կառչում են բազմաթիվ խիստ պայմանականություններից՝ սիրելով կանոնները, որոնք կիրառում են մեխանիկորեն ու առանց ճկունության։ Սա անցանկալի կողմ է։ Սակայն այս ավագ եղբայրներն ու քույրերը մնում են հանգիստ ու հաստատուն՝ ինչ էլ որ տեղի ունենա․ նրանց բնավորությունները կայուն են, և նրանք չունեն բուռն տրամադրություններ։ Նրանք կարող են ավելի դանդաղ ըմբռնել բաները, սակայն սա մեծ թերություն չէ։ Քանի դեռ ունակ եք հնազանդվել, քանի դեռ ունակ եք ընդունել Աստծու ներկայիս խոսքերը և չքննել Աստծու խոսքերը, քանի դեռ միայն հնազանդվելու և հետևելու մասին եք մտածում և երբեք չեք դատում Աստծու խոսքերը կամ դրանց վերաբերյալ այլ վատ մտքեր չեք պահում, քանի դեռ ընդունում եք Նրա խոսքերը և դրանք կիրարկում, ապա, այս պայմանները կատարելով, կարող եք կատարելագործվել։

Լինեք երիտասարդ, թե ավագ եղբայր կամ քույր, գիտեք, թե որն է ձեր կատարելիք գործառույթը։ Երիտասարդները մեծամիտ չեն, իսկ ավագները անբարեհաճ չեն, ու չեն նահանջում։ Ավելին, նրանք կարողանում են միմյանց ուժեղ կողմերով լրացնել իրենց թուլությունները և ծառայել միմյանց՝ առանց որևէ նախապաշարմունքի։ Երիտասարդ ու ավագ եղբայրների և քույրերի միջև բարեկամության կամուրջ է կառուցվում, և Աստծու սիրո շնորհիվ դուք ավելի լավ եք կարողանում հասկանալ միմյանց։ Երիտասարդ եղբայրներն ու քույրերը չեն արհամարհում ավագներին, իսկ ավագ եղբայրներն ու քույրերն ինքնահավան չեն․ արդյոք սա ներդաշնակ համագործակցություն չէ՞։ Եթե դուք բոլորդ այդպիսի վճռականություն ունենաք, ապա Աստծու կամքն անպայման կկատարվի ձեր սերնդում։

Ապագայում օրհնություն կստանաս, թե պատուհասի կհանդիպես, որոշվելու է քո այսօրվա գործողությունների և վարքի հիման վրա։ Եթե պետք է Աստծու կողմից կատարելագործվեք, ապա դա պետք է տեղի ունենա այս ներկա դարաշրջանում․ապագայում այլ հնարավորություն չի լինելու։ Աստված իսկապես ցանկանում է հիմա ձեզ կատարելագործել, և դա խոսելաձև չէ։ Ապագայում, անկախ նրանից, թե  ինչ փորձություններ կհանդիպեն ձեզ, ինչ իրադարձություններ տեղի կունենան, կամ ինչ աղետների կբախվեք, Աստված ցանկանում է ձեզ կատարելագործել. սա հստակ ու անվիճելի փաստ է։ Որտե՞ղ է դա երևում։ Դա երևում է այն փաստում, որ Աստծու խոսքը դարերի և սերունդների ընթացքում երբեք չի հասել այնպիսի մեծ բարձրության և չի մտել այնպիսի բարձրագույն ոլորտ, ինչպես այսօր։ Այսօր Սուրբ Հոգու գործը բոլոր մարդկանց վրա աննախադեպ է։ Անցյալ սերունդներից հազիվ թե որևէ մեկը նման փորձառություն ուներ․ նույնիսկ Հիսուսի դարաշրջանում այսօրվա հայտնությունները դեռ չկային։ Ձեզ ուղղված խոսքերը, ձեր ըմբռնումը և ձեր փորձառությունը՝ բոլորը, հասել են իրենց գագաթնակետին։ Նույնիսկ փորձությունների ու պատիժների մեջ դուք՝ մարդիկ, չեք հեռանում, և սա բավարար ապացույց է, որ Աստծու գործը հասել է աննախադեպ վեհության։ Սա այն չէ, ինչ մարդը կարող է անել։ Սա այն չէ, ինչ մարդը պահպանում է, այլ հենց Ինքը Աստված է գործում։ Այսպիսով, Աստծու գործի բազմաթիվ փաստերից կարելի է տեսնել, որ Աստված ցանկանում է կատարելագործել մարդուն, և Նա, անշուշտ, կարող է ձեզ ավարտուն դարձնել։ Եթե ունենաք այս ներըմբռնումը և հասնեք այս նոր բացահայտմանը, ապա չեք սպասի Հիսուսի երկրորդ գալստյանը․ փոխարենը՝ թույլ կտաք, որ Աստված ձեզ ավարտուն դարձնի ներկայիս դարաշրջանում։ Ուստի, դուք յուրաքանչյուրդ պետք է գործադրեք ձեր ամբողջ ուժը՝ ոչ մի ջանք չխնայելով, որպեսզի կարողանաք Աստծու կողմից կատարելագործվել։

Այժմ դուք պետք է անտեսեք բացասական բաները։ Նախ մի կողմ դիր և անտեսիր այն ամենն, ինչ քեզ բացասական զգացում է տալիս։ Երբ որևէ գործ ես անում, արա դա այնպիսի սրտով, որը փնտրում և զգում է իր առաջ տանող ուղին, և այնպիսի սրտով, որը հնազանդվում է Աստծուն։ Երբ ձեր մեջ որևէ թուլություն եք բացահայտում, բայց թույլ չեք տալիս, որ այն ձեզ հարկադրի, և, չնայած դրան, կատարում եք այն գործառույթները, որ պարտավոր եք կատարել, ապա դուք դրանով դրական քայլ եք արել դեպի առաջ։ Օրինակ, դուք՝ ավագ եղբայրները և քույրերը, կրոնական պատկերացումներ ունեք, սակայն կարող եք աղոթել, հնազանդվել, ուտել և խմել Աստծու խոսքերը և օրհներգեր երգել․․․Ամփոփելով՝ պետք է ձեր հնարավոր գործադրվող ամբողջ ուժով նվիրվեք այն ամենին, ինչ կարող եք անել, ամեն գործառույթին, որը կարող եք կատարել։ Մի՛ սպասեք պասիվ կերպով։ Ձեր պարտականությունը կատարելիս Աստծուն գոհացնել կարողանալն առաջին քայլն է։ Ապա, երբ կարողանաք հասկանալ ճշմարտությունը և ձեռք բերել մուտք դեպի Աստծու խոսքերի իրականություն, դուք Նրա կողմից կկատարելագործվեք։


Աստծու կողմից մարդու գործածմանվերաբերյալ

Մարդիկ բացարձակապես անկարող են ինքնուրույն ապրել, բացառությամբ նրանց, ում հատուկ ուղղորդում և առաջնորդում է տրվել Սուրբ Հոգու կողմից Նրանք բոլորը կարիք ունեն Աստծու կողմից գործածվող մարդկանց սպասավորության և հովվության, ուստի յուրաքանչյուր դարաշրջանում Աստված բարձրացնում է տարբեր մարդկանց, որոնք հանուն Նրա գործի ջանք են թափում՝ հովվելու եկեղեցիները։ Այսինքն՝ Աստծու գործը պետք է արվի նրանց միջոցով, ում Նա բարեհաճությամբ է վերաբերվում և արժանի է համարում։ Սուրբ Հոգին պետք է գործի նրանց ներսում եղած այն մասի միջոցով, որն արժանի է գործածման, և նրանք պիտանի են դառնում Աստծու համար Սուրբ Հոգու կողմից կատարելագործվելու միջոցով։ Քանի որ մարդու ըմբռնելու կարողությունը չափազանց թույլ է, նրան պետք է հովվեն Աստծու կողմից գործածվող մարդիկ։ Սա նման է նրան, թե ինչպես Աստված գործածեց Մովսեսին, ում մեջ Նա գտավ շատ բան, որն այն ժամանակ պիտանի էր գործածման համար, և որը Նա գործածեց այդ փուլում Աստծու գործն անելու համար։ Այս փուլում Աստված գործածում է մարդուն՝ միաժամանակ օգտվելով նրա այն մասից, որը կարող է գործածվել Սուրբ Հոգու կողմից գործելու համար Սուրբ Հոգին և՛ ուղղորդում է նրան, և՛ միաժամանակ կատարելագործում մնացած ոչ պիտանի մասը։

Աստծու կողմից գործածվող մարդու կատարած գործը Քրիստոսի կամ Սուրբ Հոգու գործի հետ համագործակցելու համար է։ Այս անձն բարձրացվում է մարդկանց մեջ Աստծու կողմից՝ առաջնորդելու Աստծու բոլոր ընտրյալ մարդկանց, նա նաև բարձրացվում է Աստծու կողմից՝ մարդկային համագործակցության աշխատանքն անելու համար։ Այսպիսի մեկի միջոցով, ով ի վիճակի է անելու մարդկային համագործակցության աշխատանքը, Աստծու պահանջներից ավելին, որոնք ուղղված են մարդուն և այն գործը, որ Սուրբ Հոգին պետք է անի մարդկանց մեջ, կարող են իրագործվել։ Այլ կերպ կարելի է ասել այսպես․ այս մարդուն գործածելու Աստծու նպատակն այն է, որ բոլոր նրանք, ովքեր հետևում են Աստծուն, կարողանան ավելի լավ հասկանալ Աստծու մտադրություններն ու ավելի մեծ չափով բավարարել Աստծու պահանջները։ Քանի որ մարդիկ անկարող են անմիջականորեն հասկանալ Աստծու խոսքերը կամ Աստծու մտադրությունները, Աստված բարձրացրել է մեկին, ով գործածվում է նման գործ կատարելու համար։ Աստծու կողմից գործածվող այս անձը կարող է նաև նկարագրվել որպես միջնորդ, որի միջոցով Աստված առաջնորդում է մարդկանց, որպես «թարգմանիչ», ով հաղորդակցվում է Աստծու և մարդու միջև։ Ուստի, նման մարդը տարբերվում է Աստծու տան որևէ աշխատողից կամ առաքյալից։ Բոլորի մասին էլ կարելի է ասել, որ նրանք Աստծուն ծառայող մարդիկ են, սակայն իր աշխատանքի էությամբ և Աստծու կողմից իր գործածման հիմքով՝ այս մարդը մեծապես տարբերվում է մյուս աշխատողներից և առաքյալներից։ Իր աշխատանքի էության և իր գործածման հիմքի առումով Աստծու կողմից գործածվող մարդը բարձրացվում է Նրա կողմից, պատրաստվում է Աստծու կողմից Աստծու գործի համար և համագործակցում է հենց Աստծու գործի հետ։ Ոչ ոք երբեք չէր կարող անել նրա գործն իր փոխարեն. այն աստվածային գործին զուգահեռ անփոխարինելի մարդկային համագործակցություն է։ Մինչդեռ մյուս աշխատողների կամ առաքյալների կատարած գործը ոչ այլ ինչէ, քան յուրաքանչյուր ժամանակաշրջանում եկեղեցիների համար նախատեսված բազմաթիվ կարգավորումների փոխանցումն ու իրագործումը կամ կյանքի որոշ պարզ մատակարարման գործը՝ եկեղեցական կյանքը պահպանելու համար։ Այս աշխատողներն ու առաքյալները չեն նշանակվում Աստծու կողմից, առավել ևս չեն կարող կոչվել Սուրբ Հոգու կողմից գործածվողներ։ Նրանք ընտրվում են եկեղեցիներից, և որոշ ժամանակ կրթվելուց ու մշակվելուց հետո, նրանք, ովքեր պիտանի են գործածման համար, պահվում են, մինչդեռ նրանք, ովքեր պիտանի չեն, ուղարկվում են այնտեղ, որտեղից եկել են։ Քանի որ այս մարդիկ ընտրվում են եկեղեցիներից, ոմանք ցույց են տալիս իրենց իրական դեմքը առաջնորդողներ դառնալուց հետո, իսկ ոմանք նույնիսկ շատ վատ բաներ են անում և ի վերջո դուրս են թողնվում։ Մյուս կողմից, Աստծու կողմից գործածվող մարդն այն անձն է, ով պատրաստվել է Աստծու կողմից, և ով օժտված է որոշակի որակով ու ունի մարդկայնություն։ Նա նախապես պատրաստվել և կատարելագործվել է Սուրբ Հոգու կողմից, լիովին առաջնորդվում է Սուրբ Հոգու կողմից, և, հատկապես, երբ խոսքը վերաբերում է նրա գործին, նա ուղղորդվում և կառավարվում է Սուրբ Հոգու կողմից։ Որպես դրա արդյունք՝ այն ուղին, որով նա առաջնորդում է Աստծու ընտրյալ մարդկանց, զերծ է շեղումներից, քանզի Աստված անշուշտ պատասխանատվություն է կրում Իր իսկ գործի համար, և Աստված միշտ կատարում է Իր իսկ գործը։


Երբ հասկանում ես ճշմարտությունը, պետք է կիրարկես այն

Աստծու գործն ու խոսքը կոչված են փոփոխություն առաջացնելու ձեր բնավորության մեջ։ Նրա նպատակը լոկ այն չէ, որ հասկացողություն կամ գիտելիք ձեռք բերեք, և դա բավարար լինի։ Ըմբռնելու կարողություն ունեցող մեկը չպետք է դժվարությունների հանդիպի, երբ հարցը վերաբերում է Աստծու խոսքերին, քանի որ Աստծու խոսքերի մեծ մասն արտահայտված է մարդկության լեզվով, և Նա խոսում է ծայրահեղ հստակությամբ։ Օրինակ՝ նա ի վիճակի է իմանալու, թե ինչ է Աստված ուզում, որ ինքը հասկանա և կիրարկի։ Սա մի բան է, որ ըմբռնելու կարողություն ունեցող բնականոն մարդը պետք է ի վիճակի լինի անելու։ Մասնավորապես, Աստծու այսօրվա խոսքերն է՛լ ավելի հստակ ու թափանցիկ են․ Աստված մատնանշել է շատ հարցեր, որոնց մասին մարդիկ չեն մտածել, ինչպես նաև մարդկանց ունեցած բոլոր տեսակի վիճակները։ Նրա խոսքերն ամենապարփակ են և հստակ՝ լիալուսնի լույսի պես։ Ուստի հիմա մարդիկ հստակ գիտեն և հասկանում են շատ խնդիրներ․ մնում է միայն, որ կիրարկեն Նրա խոսքերը։ Մարդիկ պետք է մանրամասնորեն փորձառաբար ապրեն ճշմարտության բոլոր կողմերը։ Մարդիկ պետք է ավելի մանրամասնորեն ուսումնասիրեն ու փնտրեն և ոչ թե պարզապես շարունակեն սպասել, որ ամեն ինչ մատուցվի իրենց։ Եթե մարդիկ շարունակեն այդպես վարվել, կդառնան ձրիակերներ։ Նրանք, ովքեր գիտեն Աստծու խոսքը, բայց չեն կիրարկում այն, մարդիկ են, որոնք չեն սիրում ճշմարտությունը և ի վերջո դուրս կթողնվեն։ Ձեզնից պահանջելը, որ ստեղծեք 1990-ականների Պետրոսի ոճը, նշանակում է, որ ձեզնից յուրաքանչյուրը պետք է կիրարկի Աստծու խոսքը, ճշմարիտ մուտք ունենա իր փորձառությունների մեջ և համագործակցի Աստծու հետ՝ ստանալու է՛լ ավելի շատ և է՛լ ավելի մեծ լուսաբանում, ինչն ավելի օգտակար կլինի ձեր իսկ կյանքի համար։ Եթե կարդացել եք Աստծու խոսքերից շատերը, բայց հասկանում եք միայն բառացի իմաստն ու չեք փորձում փորձառաբար ապրել Աստծու խոսքերն իրական հանդիպումների միջոցով, ապա չես ճանաչի Աստծու խոսքերը, և քեզ համար Աստծու խոսքերը կյանք չեն լինի, այլ՝ լոկ մեռած բառեր։ Իսկ եթե կառչես միայն մեռած բառերից, ապա չես կարողանա ըմբռնել Աստծու խոսքերի էությունը, ոչ էլ կիմանաս Նրա մտադրությունները։ Միայն այն ժամանակ, երբ փորձառաբար ապրես Նրա խոսքերը քո փաստացի փորձառությունների մեջ, Աստծու խոսքերի հոգևոր իմաստը կբացվի քեզ։ Միայն փորձառության միջոցով կարող ես ըմբռնել շատ ճշմարտությունների հոգևոր իմաստն ու բացահայտել Աստծու խոսքերի խորհուրդները։ Եթե չկիրարկես Աստծու խոսքերը, ապա որքան էլ հստակ խոսի Աստված, այն ամենը, ինչ ունես քո ձեռքերում, դատարկ բառեր ու վարդապետություններ են, որոնք դառնում են քո կրոնական կանոնները։ Մի՞թե սա ճիշտ այն չէ, ինչ արեցին փարիսեցիները։ Եթե կիրարկեք և փորձառաբար ապրեք Աստծու խոսքը, այն գործնական կդառնա ձեզ համար։ Եթե չձգտեք կիրարկել այն, ապա Աստծու խոսքը ձեզ համար ոչ ավելին կլինի, քան երրորդ երկնքի մասին մի լեգենդ։ Իրականում Աստծուն հավատալու գործընթացը ձեզ համար Նրա խոսքերը փորձառաբար ապրելու և Նրա կողմից ձեռք բերվելու գործընթացն է։ Մի փոքր ավելի պարզ ասած՝ Աստծուն հավատալ նշանակում է ճանաչել ու հասկանալ Նրա խոսքերը և փորձառաբար ապրել ու կյանքով արտահայտել Նրա խոսքերը․ սա է ձեր հավատի իրականությունն առ Աստված։ Եթե հավատում եք Աստծուն՝ լոկ հավերժական կյանքի հույսով, առանց ձգտելու կիրարկել Աստծու խոսքերն ու մտնել ճշմարտության իրականության մեջ, ապա բոլորդ հիմարներ եք։ Սա նման կլիներ խնջույքի գնալուն և միայն համեղ ուտեստներին նայելուն ու դրանք մտապահելուն՝ առանց իրականում դրանցից որևէ մեկը համտեսելու կամ դրանցից որևէ մեկն ուտելու կամ խմելու։ Մի՞թե նման մարդը հիմար չէր լինի։

Աստծու խոսքերում են այն ճշմարտությունները, որոնց մարդիկ պետք է տիրապետեն, այն, ինչ ամենաօգտակարն ու նպաստավորն է մարդկանց համար։ Դրանք այն կազդուրիչն ու սնունդն են, որոնց կարիքն ունեն ձեր մարմինները, այն, ինչ օգնում է մարդկանց վերականգնել իրենց բնականոն մարդկայնությունը, և այն ճշմարտությունները, որոնցով մարդիկ պետք է զինված լինեն։ Որքան շատ կիրարկեք Աստծու խոսքերն, այնքան ավելի արագ կաճի ձեր կյանքը։ Որքան շատ կիրարկեք Աստծու խոսքերն, այնքան ավելի հստակ կդառնա ճշմարտությունը ձեզ համար։ Երբ ձեր հասակն աճի, ավելի հստակ կտեսնեք հոգևոր ոլորտի իրողություններն ու ավելի շատ ուժ կունենաք՝ հաղթելու Սատանային։ Ճշմարտության մեծ մասը, որը չեք հասկանում, պարզ կդառնա, երբ կիրարկեք Աստծու խոսքերը։ Մարդկանց մեծ մասը բավարարվում է լոկ Աստծու խոսքերի բառացի կողմը հասկանալով և կենտրոնանում է իրեն վարդապետություններով զինելու, այլ ոչ թե փորձառաբար ապրելու և կիրարկման մեջ ավելի խորանալու վրա. մի՞թե սա փարիսեցիների գործելակերպը չէ։ Կարո՞ղ է արդյոք մարդը, այսպես վարվելով, ձեռք բերել «Աստծու խոսքերը՝ որպես սեփական կյանք ունենալ» արտահայտության իրականությունը։ Մարդկանց կյանքը կարող է աճել՝ միայն Աստծու խոսքերը կիրարկելով. այն չի աճում՝ պարզապես դրանք կարդալով։ Եթե հավատում ես, որ բավական է հասկանալ Աստծու խոսքերը, և կունենաս կյանք ու հասակ, ապա քո հասկացողությունը շեղված է։ Աստծու խոսքերի ճշմարիտ հասկացողությանը հասնում ես, երբ կիրարկում ես ճշմարտությունը։ Պետք է հասկանաս, որ, «միայն ճշմարտությունը կիրարկելով է հնարավոր երբևէ հասկանալ այն»։ Այսօր՝ Աստծու խոսքերը կարդալուց հետո, կարող ես լոկ ասել, որ իրազեկ ես Աստծու խոսքերից, բայց չես կարող ասել, որ հասկանում ես դրանք։ Ոմանք ասում են, որ մարդը նախ պետք է հասկանա ճշմարտությունը, նախքան կկարողանա կիրարկել այն, բայց սա միայն մասամբ է ճիշտ, ոչ լիովին ճշգրիտ։ Քանի դեռ չունես ճանաչողություն որոշակի ճշմարտության մասին, դա այն ժամանակն է, երբ փորձառաբար չես ապրել այդ ճշմարտությունը։ Զգացողությունը, թե հասկանում ես այդ ճշմարտությունը քարոզի ժամանակ դրա մասին լսելիս, ճշմարտապես հասկանալ չէ։ Դա պարզապես այդ ճշմարտության բառացի կողմին տիրապետելն է՝ առանց դրանում եղած ճշմարիտ իմաստը հասկանալու։ Ճշմարտության լոկ մակերեսային շերտն իմանալը չի նշանակում, որ իրականում հասկանում ես ճշմարտությունը կամ ճանաչում այն․ ճշմարտության ճշմարիտ իմաստը գալիս է այն փորձառաբար ապրելուց։ Հետևաբար միայն այն ժամանակ, երբ փորձառաբար ապրես ճշմարտությունը, կարող ես հասկանալ այն և միայն փորձառության միջոցով կարող ես ըմբռնել դրա թաքնված կողմերը։ Փորձառությունդ խորացնելը ճշմարտության ենթատեքստերն ըմբռնելու և ճշմարտության էությունը հասկանալու միակ ճանապարհն է։ Հետևաբար միայն այն ժամանակ, երբ ունես ճշմարտությունը, ի վիճակի ես ազատորեն շրջելու ողջ աշխարհում։ Եթե չունես ճշմարտությունը, մոռացի’ր քեզ հետ հաշվի նստելու համար շատ կրոնական մարդկանց համոզելու մասին․ նույնիսկ քո ընտանիքի անդամները հաշվի չեն նստի քեզ հետ։ Առանց ճշմարտության` նման ես տարուբերվող ձյան փաթիլի, բայց ճշմարտությամբ կարող ես լինել երջանիկ ու ազատ, և ոչ ոք չի կարող հարձակվել քեզ վրա։ Որքան էլ ուժեղ լինի որևէ տեսություն, այն չի կարող հաղթել ճշմարտությանը։ Ճշմարտությամբ կարող ես տակնուվրա անել երկինքն ու երկիրը և տեղաշարժել լեռներն ու ծովերը։ Առանց ճշմարտության` նույնիսկ որդերը կարող են ճեղքել քո քաղաքը։ Սա ակնհայտ փաստ է։

Այսօր վճռորոշ է, որ ճշմարտության մասին տեղեկանալուց հետո կիրարկես այն և զինվես ավելի շատ ճշմարտությունների ճշմարիտ իմաստով։ Սա է այն, ինչին իսկապես պետք է հասնեք։ Փոխարենը լոկ ձգտելու հասնել նրան, որ ուրիշները հնազանդվեն քո խոսքերին, պետք է համոզես նրանց հնազանդվել քո կիրարկմանը։ Սա է իսկապես իմաստալից։ Անկախ նրանից, թե ինչ կպատահի քեզ, ում կհանդիպես, կկարողանաս հաստատուն կանգնել միայն այն դեպքում, եթե ունենաս ճշմարտությունը։ Աստծու բոլոր խոսքերը կոչված են մարդկանց կենդանացնելու, այլ ոչ թե նրանց մահվան մատնելու համար։ Եթե Աստծու խոսքերը կարդալուց հետո չես կենդանանում, այլ մնում ես մեռած, ուրեմն քո մեջ ինչ-որ սխալ բան կա։ Եթե որոշ ժամանակ անց կարդացել ես Աստծու խոսքերից շատերը և լսել իրականություն ունեցող բազմաթիվ քարոզներ, բայց քո մեռյալ վիճակը դեռ չի փոխվել, ապա սա ապացուցում է, որ այն մարդը չես, որ փայփայում է ճշմարտությունը, ոչ էլ այն մարդը, որ ձգտում է ճշմարտությանը։ Եթե իսկապես սիրտ ունենայիք Աստծուն ձեռք բերելու ձգտման համար, չէիք կենտրոնանա վարդապետություններով զինվելու և ուրիշներին վսեմ վարդապետություններ հրամցնելու վրա, այլ փոխարենը կկենտրոնանայիք Աստծու խոսքերը փորձառաբար ապրելու և ճշմարտությունը կիրարկելու վրա։ Մի՞թե սա այն չէ, ինչի մեջ հիմա պետք է ձգտեք մտնել։

Այն գործը, որն Աստված կատարում է մարդու վրա, ժամանակային սահմանափակում ունի․ ի՞նչ արդյունքներ կարող են լինել, եթե չհամագործակցես Նրա հետ։ Ինչո՞ւ է Աստված միշտ պահանջում ձեզնից կիրարկել Իր խոսքերը, երբ հասկանում եք դրանք։ Սա ցույց է տալիս, որ երբ Աստված բացահայտում է Իր խոսքերը ձեզ, հաջորդ քայլն այն է, որ կիրարկեք դրանք։ Երբ կիրարկում եք այս խոսքերը, Աստված կատարում է գործի ևս մեկ քայլ՝ լուսաբանելով և ուղղորդելով ձեզ։ Ամեն բան իրագործվում է այս կերպ։ Աստծու բոլոր խոսքերն օգնում են մարդկանց աճել կյանքում. դրանցում չկա որևէ տարր, որը մարդկանց շեղման է տանում, ոչ էլ որևէ մաս, որը մարդկանց բացասական է դարձնում։ Ասում ես, որ կարդացել ես Աստծու խոսքերը և կիրարկել դրանք, բայց դեռ չես ստացել որևէ գործ Սուրբ Հոգուց։ Քո խոսքերը կարող են խաբել միայն երեխային։ Ուրիշ մարդիկ գուցե չգիտեն՝ արդյոք քո մտադրությունները ճիշտ են, բայց ի՞նչ ես կարծում՝ հնարավո՞ր է, որ Աստված չիմանա։ Ինչո՞ւ են ուրիշները ստանում Սուրբ Հոգու լուսաբանումն Աստծու խոսքերը կիրարկելուց։ Ինչո՞ւ չես ստանում Սուրբ Հոգու լուսաբանումը, երբ կիրարկում ես Նրա խոսքերը։ Մի՞թե Աստված կարող էր ունենալ մսեղավոր զգացմունքներ։ Եթե քո մտադրություններն իսկապես ճիշտ են, և դու համագործակցող ես, ապա Աստծու Հոգին քեզ հետ կլինի։ Որոշ մարդիկ միշտ ցանկանում են տնկել իրենց սեփական դրոշը, բայց ինչո՞ւ Աստված թույլ չի տալիս նրանց ոտքի կանգնել և առաջնորդել եկեղեցին։ Որոշ մարդիկ լոկ կատարում են իրենց գործառույթը և պարտավորությունները և մինչ կհասկանան դա, արժանի են համարվել Աստծու կողմից։ Ինչպե՞ս դա կարող է լինել։ Աստված զննում է մարդու սրտի խորքերը, և ճշմարտությանը ձգտող մարդիկ պետք է այդպես անեն ճիշտ մտադրություններով։ Ճիշտ մտադրություններ չունեցող մարդիկ, անշուշտ, չեն կարող հաստատուն կանգնել։ Ամենահիմնականը, որին պետք է ձգտեք, թույլ տալն է, որ Աստծու խոսքը ներգործի ձեր մեջ, այլ կերպ ասած՝ Աստծու խոսքը կիրարկելու ընթացքում դրա ճշմարիտ հասկացողություն ունենալը։ Գուցե Աստծու խոսքն ըմբռնելու ձեր կարողությունը թույլ է, բայց Նրա խոսքը ձեր կողմից կիրարկելու միջոցով Նա կարող է շտկել այս թերությունը, ուստի ոչ միայն պետք է իմանաք շատ ճշմարտություններ, այլ, առավել ևս, պետք է կիրարկեք դրանք։ Սա ամենավճռորոշն է, և այն չի կարելի անտեսել։ Հիսուսը կրեց բազմաթիվ նվաստացումներ և շատ տառապանք Իր երեսուներեքուկես տարիների ընթացքում։ Նա այդքան շատ տառապեց միայն այն պատճառով, որ կիրարկեց ճշմարտությունը, հետևեց Աստծու կամքին ամեն ինչում և միայն հաշվի առավ Աստծու մտադրությունները։ Եթե Նա միայն իմացած լիներ ճշմարտությունը՝ առանց այն կիրարկելու, չէր կրի այս տառապանքը։ Եթե Հիսուսը հետևեր հրեաների ուսմունքներին և փարիսեցիներին, ապա չէր տառապի։ Կարող ես սովորել Հիսուսի գործերից, որ մարդու վրա Աստծու գործի արդյունքներին հասնում են մարդու համագործակցության միջոցով, և սա մի բան է, որը պետք է գիտակցեք։ Մի՞թե Հիսուսը կտառապեր այնպես, ինչպես տառապեց խաչի վրա, եթե չկիրարկեր ճշմարտությունը։ Կարո՞ղ էր արդյոք Նա աղոթել նման վշտով, եթե չգործեր՝ Աստծու ցանկությունների համաձայն։ Հետևաբար պետք է տառապեք` հանուն ճշմարտությունը կիրարկելու. սա այն տառապանքն է, որը մարդը պետք է կրի։


Փրկություն ստանում է այն մարդը, որ պատրաստ է կիրարկելու ճշմարտությունը

Պատշաճ եկեղեցական կյանք ունենալու անհրաժեշտությունը հաճախ է հիշատակվում քարոզներում։ Այդ դեպքում ինչո՞ւ եկեղեցական կյանքը մինչ այժմ չի բարելավվել, և ինչո՞ւ է այն դեռ նույնը։ Ինչո՞ւ չկա լիովին նոր, այլ կենսակերպ։ Նորմալ կլինե՞ր, եթե իննսունականների մարդն ապրեր անցյալ դարաշրջանի կայսրի պես։ Թեև այժմ մարդիկ ուտում և խմում են այնպիսի նրբահամ բաներ` նախորդ դարաշրջաններում հազվադեպ ճաշակված, եկեղեցական կյանքում մեծ շրջադարձեր չեն եղել: Դա նման է եղել հին գինին նոր շշերի մեջ լցնելուն: Այդ դեպքում ի՞նչ օգուտ ունի այն, որ Աստված այդքան շատ բան է ասում: Շատ վայրերում եկեղեցիներն ընդհանրապես չեն փոխվել: Ես դա տեսել եմ Իմ սեփական աչքերով, և դա պարզ է Իմ սրտում։ Թեպետ Ինքս եկեղեցական կյանքի փորձառություն չունեմ, հինգ մատիս պես գիտեմ եկեղեցական հավաքույթների պայմանները: Դրանք մեծ առաջընթաց չեն գրանցել, և նորից վերադառնում ենք նույն ասացվածքին. դա նման է հին գինին նոր շշերի մեջ լցնելուն: Ոչինչ չի փոխվել: Երբ մեկը նրանց հովվում է, նրանք կրակի պես այրվում են, բայց երբ ոչ ոք նրանց չի աջակցում, նրանք նմանվում են սառցե կտորի։ Քչերը կարող են խոսել գործնական բաների մասին, և շատ հազվադեպ է այն, որ որևէ մեկը կարողանում ղեկն իր ձեռքը վերցնել։ Չնայած քարոզները վեհ են, հազվադեպ է, երբ որևէ մեկն իրականում մուտք է ձեռք բերել դրանց։ Քչերն են փայփայում Աստծու խոսքը։ Նրանց աչքերը թրջվում են, երբ ընդունում են Աստծու խոսքը, ուրախանում, երբ այն մի կողմ են դնում և դառնում են անտարբեր ու անփայլ, երբ հեռանում են դրանից։ Անկեղծ ասած՝ դուք պարզապես չեք գնահատում Աստծու խոսքը, և այսօր Նրա իսկ բերանից եկող խոսքը երբեք գանձ չեք համարում։ Պարզապես անհանգստանում եք Նրա խոսքը կարդալիս և լարվածություն եք զգում այն ​​անգիր անելիս, իսկ երբ գալիս է Աստծու խոսքը կիրարկելու հերթը, ամեն ինչ նմանվում է ջրհորի պոմպի բռնակը ձիու պոչի մի մազով քաշելուն. անկախ նրանից, թե որքան ես փորձում, պարզապես չես կարողանում բավարար էներգիա հավաքել: Դու միշտ ոգևորված ես Աստծու խոսքը կարդալիս, բայց մոռացկոտ ես այն կիրարկելիս: Իրականում կարիք չկա այս խոսքերն այդքան ջանասիրաբար արտասանելու և այդքան համբերատար կրկնելու, բայց այն փաստը, որ մարդիկ պարզապես լսում են՝ առանց Աստծու խոսքը կիրարկելու, դարձել է խոչընդոտ Նրա գործի համար։ Ես չեմ կարող չբարձրաձայնել, չեմ կարող չխոսել դրա մասին։ Ես ստիպված եմ դա անել․ այնպես չէ, որ վայելում եմ ուրիշների թուլությունները բացահայտելը։ Կարծում եք, որ ձեր կիրարկումը քիչ թե շատ պատշա՞ճ է, որ երբ հայտնությունները բարձր մակարդակի են, ձեր մուտքը նույնպես այդպիսի՞ն է։ Արդյոք ամեն ինչ այդքան պա՞րզ է։ Դուք երբեք չեք քննում այն ​​հիմքը, որի վրա, ի վերջո, կառուցվում են ձեր փորձառությունները։ Այս պահին ձեր հավաքույթները ոչ մի կերպ չեն կարող կոչվել պատշաճ եկեղեցական կյանք և ոչ էլ կարող են առնվազն պատշաճ հոգևոր կյանքի մասը կազմել։ Դա պարզապես մի խումբ մարդկանց հավաքույթ է, ովքեր հաճույքով զրուցում են ու երգում։ Ճիշտն ասած, դրանում շատ իրականություն չկա։ Ավելի պարզ ասած, եթե դու չես կիրարկում ճշմարտությունը, ապա որտե՞ղ է իրականությունը։ Մի՞թե պարծենկոտություն չէ ասելը, որ դու իրականություն ունես։ Նրանք, ովքեր միշտ գործ են անում, ամբարտավան են և ինքնահավան, մինչդեռ միշտ հնազանդ մնացողները լուռ են և գլուխները կախ՝ առանց ուսուցման որևէ հնարավորության: Աշխատող մարդիկ խոսելուց բացի ոչինչ չեն անում՝ շարունակ բարձրահունչ ելույթներ ունենալով, իսկ հետևորդները միայն լսում են: Փոխակերպման մասին որևէ խոսք չկա. այս ամենը սոսկ անցյալի սովորություն է: Այսօր այն, որ ունակ ես հնազանդվելու և չհամարձակվելու միջամտել կամ գործելու ըստ ցանկության, պայմանավորված է Աստծու կառավարչական հրամանագրերի գալուստով. դա փոփոխություն չէ, որին ենթարկվել ես փորձառությունների միջոցով: Այն, որ դու այսօր այլևս չես համարձակվում անել բաներ, որոնք խախտում են կառավարչական հրամանագրերը, պայմանավորված է նրանով, որ Աստծու խոսքը հստակ ազդեցություն է ունեցել և նվաճել է մարդկանց: Թող մեկը պատասխանի հարցիս՝ քո այսօրվա նվաճումներից որքա՞նն ես ձեռք բերել սեփական քրտինքով: Դրանցից որքա՞նն է Աստված քեզ ուղղակիորեն ասել: Ինչպե՞ս կպատասխանեիր այս հարցերին: Կզարմանայի՞ր և խոսքեր չէի՞ր ունենա ասելու: Ինչո՞ւ են ուրիշները կարողանում բարձրաձայնել իրենց բազմաթիվ գործնական փորձառությունների մասին՝ քեզ սննդով ապահովելու համար, մինչդեռ դու պարզապես վայելում ես ուրիշների պատրաստած կերակուրները: Մի՞թե չես ամաչում: Դուք կարող եք իրականացնել փաստերի հայտնաբերման քննություն՝ դիտարկելով նրանց, ովքեր համեմատաբար լավն են, և հարցնելով՝ որքա՞ն ես հասկանում ճշմարտությունը, որքա՞նն ես, ի վերջո, կիրարկում գործնականում: Ու՞մ ես ավելի շատ սիրում՝ Աստծո՞ւն, թե՞ ինքդ քեզ: Ավելի հաճախ տալի՞ս ես, թե՞ ստանում: Երբ սխալ մտադրություն ես ունեցել, քանի՞ անգամ ես ապստամբել քո հին «ես»-ի դեմ և բավարարել Աստծու մտադրությունները: Միայն այս մի քանի հարցը շատերին կշփոթեցնի: Չէ՞ որ մարդկանց մեծ մասը, նույնիսկ եթե գիտակցում է, որ իր մտադրությունը սխալ է, միևնույն է, գիտակցաբար սխալ է գործում և ոչ մի կերպ չի ապստամբում իր սեփական մսեղիի դեմ: Մարդկանց մեծ մասը թույլ է տալիս, որ մեղքը մոլեգնի իրենց մեջ, որ այն ուղղորդի իրենց յուրաքանչյուր գործողություն: Նրանք անկարող են հաղթահարելու իրենց մեղքերը և շարունակում են ապրել մեղքի մեջ: Հասնելով այժմյան փուլին՝ ո՞վ չգիտի, թե որքան վատ բաներ է արել: Եթե ասես, որ չգիտես, ուրեմն անամոթաբար ստում ես: Անկեղծ ասած, դա միայն նշանակում է քո հին «ես»-ի դեմ ապստամբելու դժկամություն: Ի՞նչ օգուտ ունի այդքան շատ «սրտից բխող» ապաշխարության խոսք ասելը, որն իրականում արժեք չունի: Արդյոք սա օգնո՞ւմ է քեզ կյանքում աճ գրանցել: Կարելի է ասել, որ ինքդ քեզ ճանաչելը լրիվ դրույքով աշխատանք է քեզ համար: Ես կատարելագործում եմ մարդկանց նրանց հնազանդության և Աստծու խոսքը կիրարկելու միջոցով: Եթե դու Աստծու խոսքը կրում ես միայն այնպես, ինչպես կկրեիր քո հագուստը պարզապես նորաոճ և շքեղ տեսք ունենալու համար, ապա մի՞թե չես խաբում ինքդ քեզ և ուրիշներին: Եթե քո ունեցած միակ բանը խոսելն է, և դու երբեք այն չես կիրարկում, ապա ինչի՞ ես հասնում:

Շատ մարդիկ կարող են որոշ չափով խոսել կիրարկման մասին և կարող են խոսել իրենց անձնական տպավորությունների մասին, բայց այդ ամենի մեծ մասը ուրիշների խոսքերից ստացված պատկերն է: Այն ընդհանրապես չի բխում ո՛չ իրենց անձնական փորձից, ո՛չ էլ իրենց տեսած փորձառությունից: Ես այս հարցն ավելի վաղ արդեն վերլուծել եմ. մի՛ կարծիր, թե ես ոչինչ չգիտեմ: Դու պարզապես թղթե վագր ես, և դեռ խոսո՞ւմ ես Սատանային հնազանդեցնելու մասին, վկայո՞ւմ ես հաղթանակների և Աստծու պատկերով ապրելու մասին: Այս ամենն անհեթեթություն է: Կարծում ես, որ այսօր Աստծու ասած բոլոր խոսքերը քեզ հիացնելու համա՞ր են: Քո բերանը խոսում է քո հին «ես»-ի դեմ ապստամբելու և ճշմարտությունը գործնականում կիրարկելու մասին, բայց քո ձեռքերն այլ գործեր են անում, իսկ քո սիրտն այլ ծրագրեր է հյուսում. ինչպիսի՞ մարդ ես դու: Ինչո՞ւ քո սիրտն ու ձեռքերը նույնը չեն։ Այնքա՜ն քարոզներ են դատարկ խոսքերի վերածվել, և մի՞թե սա սրտաճմլիկ չէ։ Եթե դու չես կարողանում Աստծու խոսքը գործնականում կիրարկել, դա ապացուցում է այն, որ դու դեռ չես սկսել Սուրբ Հոգու պես գործել, Սուրբ Հոգին դեռ քո մեջ չէ, և դեռ չես ստացել Նրա առաջնորդությունը։ Եթե դու ասում ես, որ կարող ես միայն հասկանալ Աստծու խոսքը, բայց չես կարող այն գործնականում կիրարկել, ապա դու մի մարդ ես, ով չի սիրում ճշմարտությունը։ Աստված չի գալիս փրկելու այսպիսի մարդկանց։ Հիսուսն անասելի տառապանք կրեց, երբ խաչվեց՝ մեղավորներին, աղքատներին և բոլոր այն խոնարհ մարդկանց փրկելու համար։ Նրա խաչելությունը ծառայեց որպես զոհաբերություն մեղքերի քավության դիմաց։ Եթե դու չես կարող հետևել Աստծու խոսքին, ապա պետք է հեռանաս որքան հնարավոր է շուտ։ Մի՛ մնա Աստծու տանը որպես ձրիակեր։ Շատերի համար նույնիսկ դժվար է հրաժարվել այնպիսի արարքներից, որոնք ակնհայտորեն հակադրվում են Աստծուն։ Մի՞թե նրանք մահ չեն խնդրում։ Ինչպե՞ս կարող են խոսել Աստծու արքայություն մտնելու մասին։ Մի՞թե նրանք Աստծու դեմքը տեսնելու համարձակություն կունենան։ Երբ ուտում ես Աստծու տված սնունդը, բայց անում ես Աստծուն հակադրվող բաներ, չարամիտ ես, նենգ և խորամանկ, նույնիսկ այն դեպքում, երբ Աստված թույլ է տալիս վայելել Իր շնորհները, ապա չե՞ս զգում, որ քո ձեռքերն այրվում են դրանք ստանալիս։ Չե՞ս զգում, որ դեմքդ կարմրում է։ Աստծուն հակառակ ինչ-որ բան անելով, «խարդախ» ծրագրեր իրականացնելով՝ վախ չե՞ս զգում ։ Եթե ոչինչ չես զգում, ինչպե՞ս կարող ես խոսել որևէ ապագայի մասին։ Վաղուց արդեն քեզ համար չկար ապագա, ուստի ի՞նչ ավելի մեծ ակնկալիքներ կարող ես ունենալ։ Եթե անամոթաբար ինչ-որ բան ես ասում, բայց չես կաշկանդվում, և սիրտդ նույնպես ոչինչ չի զգում, ապա դա չի՞ նշանակում, որ Աստված քեզ արդեն լքել է։ Եթե անզուսպ և անարգել խոսելն ու գործելը դարձել է քո բնույթը, ապա ինչպե՞ս կարող ես երբևէ կատարելագործվել Աստծու կողմից։ Կկարողանայի՞ր շրջել աշխարհով մեկ։ Ո՞ւմ մոտ կկարողանայիր վստահություն ներշնչել։ Նրանք, ովքեր գիտեն քո իրական բնույթը, քեզնից հեռու կմնան։ Մի՞թե սա Աստծու պատիժը չէ։ Ընդհանուր առմամբ, եթե կա միայն խոսք, և չկա կիրարկում, ապա չկա նաև աճ։ Չնայած Սուրբ Հոգին կարող է աշխատել քեզ վրա, մինչ դու խոսում ես, այնուամենայնիվ, եթե դու չկիրարկես, ապա Սուրբ Հոգին կդադարի աշխատել։ Եթե նույն կերպ շարունակես, ապա ինչպե՞ս կարող է խոսք գնալ ապագայի կամ քո ամբողջ էությունն Աստծու գործին նվիրաբերելու մասին։ Դու միայն կարող ես խոսել քո ամբողջ էությունը մատուցելու մասին՝ իսկական, աստվածասեր սիրտդ Նրան չտալով։ Նա միայն քո շուրթերից է ստանում ծառայություն. նրան չի տրվում քո՝ ճշմարտությունը կիրարկելու մտադրությունը։ Կարո՞ղ է սա լինել քո իրական հասակը։ Եթե այսպես շարունակեիր, ապա ե՞րբ կկատարելագործվեիր Աստծու կողմից։ Մի՞թե չես անհանգստանում քո մութ ու մռայլ ապագայի համար։ Մի՞թե չես զգում, որ Աստված կորցրել է հույսը քո հանդեպ։ Մի՞թե չգիտես, որ Աստված ցանկանում է կատարելագործել ավելի շատ ու նոր մարդկանց։ Կարո՞ղ են հին բաները դիմակայել։ Դու ուշադրություն չես դարձնում Աստծու այսօրվա խոսքերին. սպասում ես վաղվա օրվա՞ն։


Ինչ պետք է ունենա պիտանի հովիվը

Դու պետք է հասկացողություն ունենաս այն բազմաթիվ վիճակների մասին, որոնցում մարդիկ կհայտնվեն, երբ Սուրբ Հոգին գործի նրանց վրա։ Մասնավորապես նրանք, ովքեր համագործակցում են Աստծուն ծառայելու մեջ, առավել ևս` պետք է ընկալեն այս վիճակները։ Եթե դու խոսում ես միայն բազմաթիվ փորձառությունների կամ մուտքի հասնելու ճանապարհների մասին, դա ցույց է տալիս, որ քո փորձառությունը չափազանց միակողմանի է։ Առանց քո իրական վիճակը ճանաչելու և ճշմարտության սկզբունքներն ընկալելու՝ հնարավոր չէ հասնել խառնվածքի փոփոխության։ Առանց Սուրբ Հոգու գործի սկզբունքները ճանաչելու կամ դրա բերած պտուղը հասկանալու՝ քեզ համար դժվար կլինի զանազանել չար hոգիների գործը։ Դու պետք է մերկացնես չար հոգիների գործը, ինչպես նաև մարդու պատկերացումները և թափանցես ուղիղ խնդրի բուն էության մեջ. պետք է նաև մատնանշես մարդկանց կիրառման բազմաթիվ շեղումները և այն դժվարությունները, որոնք նրանք կարող են ունենալ Աստծու հանդեպ իրենց հավատքի մեջ, որպեսզի նրանք ճանաչեն դրանք։ Առնվազն դու չպետք է այնպես անես, որ նրանք դառնան բացասական կամ պասիվ։ Սակայն պետք է հասկանաս այն դժվարությունները, որոնք անկողմանապահորեն գոյություն ունեն շատերի համար, չպետք է անխոհեմ լինես կամ փորձես ձկանը ստիպել ապրել ցամաքում. դա հիմար պահվածք է։ Մարդկանց ունեցած բազմաթիվ դժվարությունները լուծելու համար դու պետք է հասկանաս Սուրբ Հոգու գործի շարժիչ ուժը. պետք է հասկանաս, թե ինչպես է Սուրբ Հոգին գործում տարբեր մարդկանց վրա, պետք է հասկացողություն ունենաս այն դժվարությունների մասին, որոնց բախվում են մարդիկ, ու նրանց պակասությունների մասին և պետք է թափանցես խնդրի էության մեջ ու հասնես դրա արմատին՝ առանց շեղվելու կամ որևէ սխալ թույլ տալու։ Միայն այդ դեպքում Աստծուն ծառայելու մեջ համագործակցելու առումով չափանիշին համապատասխանող մարդ կլինես։

Այն, թե արդյոք ի վիճակի ես ընկալելու առանցքային հարցերը և հստակ տեսնելու շատ բաներ, կախված է քո անհատական փորձառություններից։ Ինչպես փորձառաբար ապրում ես, այնպես էլ առաջնորդում ես ուրիշներին։ Եթե հասկանում ես բառեր և վարդապետություններ, ապա կառաջնորդես ուրիշներին՝ հասկանալու բառեր և վարդապետություններ։ Ճանապարհը, որով փորձառաբար ապրում ես Աստծու խոսքերի իրականությունը, այն է, որով կառաջնորդես ուրիշներին՝ հասնելու Աստծու խոսքերի իրականության մուտքի մեջ։ Եթե ի վիճակի ես Աստծու խոսքերից հասկանալու բազմաթիվ ճշմարտություններ և հստակորեն ըմբռնելու շատ բաներ, ապա ունակ ես առաջնորդելու ուրիշներին՝ նույնպես հասկանալու բազմաթիվ ճշմարտություններ, և նրանք, ում առաջնորդում ես, հստակ հասկացողություն ձեռք կբերեն տեսիլքների մասին։ Եթե կենտրոնանում ես գերբնական զգացմունքներ ընկալելու վրա, ապա նրանք, ում առաջնորդում ես, նույնը կանեն։ Եթե անտեսում ես կիրառումը՝ փոխարենը շեշտը դնելով քննարկման վրա, ապա նրանք, ում առաջնորդում ես, նույնպես կկենտրոնանան քննարկման վրա՝ ընդհանրապես չկիրառելով կամ իրենց խառնվածքներում որևէ փոփոխության չհասնելով. նրանք միայն արտաքուստ եռանդուն կլինեն՝ առանց որևէ ճշմարտություն գործնականում կիրառելու։ Բոլոր մարդիկ ուրիշներին մատակարարում են այն, ինչ իրենք ունեն։ Այն, թե ինչ տեսակի մարդ է մեկը, որոշում է այն ուղին, որով նա ուղղորդում է ուրիշներին, ինչպես նաև այն մարդկանց տեսակը, որոնց նա առաջնորդում է։ Աստծու օգտագործման համար իսկապես պիտանի լինելու համար դու ոչ միայն պետք է վճռականություն ունենաս, այլև քեզ անհրաժեշտ է Աստծուց մեծ լուսավորություն, Նրա խոսքերից ուղղորդում, Նրա կողմից էտվելու փորձառություն և Նրա խոսքերի զտում։ Սա հիմք ընդունելով՝ սովորական ժամանակներում դուք պետք է ուշադրություն դարձնեք դիտարկելուն, մտածելուն, խորհելուն ու ամփոփելուն և համապատասխանաբար զբաղվեք յուրացմամբ կամ դուրս թողնվելով։ Սրանք են դեպի իրականություն ձեր մուտքի բոլոր ուղիները, և դրանցից յուրաքանչյուրն անփոխարինելի է։ Այսպես է Աստված գործում։ Եթե դու մտնես Աստծու գործելու այս եղանակի մեջ, ապա ամեն օր հնարավորություններ կունենաս Նրա կողմից կատարելագործվելու։ Եվ ցանկացած ժամանակ, անկախ նրանից՝ քո միջավայրը դժվարին է, թե բարենպաստ, փորձության ես ենթարկվում, թե գայթակղության, աշխատում ես, թե ոչ, և ապրում ես որպես անհատ, թե որպես խմբի մի մաս, դու միշտ հնարավորություններ կգտնես Աստծու կողմից կատարելագործվելու՝ առանց երբևէ դրանցից որևէ մեկը բաց թողնելու։ Դու կկարողանաս բացահայտել դրանք բոլորը և այս կերպ գտած կլինես Աստծու խոսքերը փորձառաբար ապրելու գաղտնիքը։


Փորձառության մասին

Պետրոսն իր փորձառությունների ընթացքում հարյուրավոր փորձությունների բախվեց։ Թեև այսօրվա մարդիկ տեղյակ են «փորձություն» տերմինի մասին, նրանք շփոթված են դրա ճշմարիտ իմաստի և հանգամանքների հարցում։ Աստված կոփում է մարդկանց վճռականությունը, զտում նրանց հավատն ու կատարելագործում նրանց ամեն մի մասը, և սա հիմնականում ձեռք է բերվում փորձությունների միջոցով, որոնք նաև Սուրբ Հոգու թաքնված գործն են։ Թվում է, թե Աստված լքել է մարդկանց, ուստի, եթե նրանք զգույշ չլինեն, այս փորձությունները կդիտարկեն որպես Սատանայի գայթակղություններ։ Իրականում շատ փորձություններ կարող են համարվել գայթակղություններ, և սա այն սկզբունքն ու կանոնն է, որով Աստված գործում է։ Եթե մարդիկ իսկապես ապրեն Աստծու ներկայության մեջ, նրանք նման բաները կհամարեն Աստծուց տրված փորձություններ և և թույլ չեն տա, որ դրանք աննկատ հեռանան։ Եթե մեկն ասում է՝ քանի որ Աստված իր հետ է, Սատանան անշուշտ չի մոտենա իրեն, դա լիովին ճիշտ չէ։ Եթե այդպես լիներ, ինչպե՞ս կարելի է բացատրել այն, որ Հիսուսը բախվեց գայթակղությունների այն բանից հետո, երբ Նա քառասուն օր ծոմ պահեց անապատում։ Ուստի, եթե մարդիկ իսկապես ճիշտ ձևավորեն իրենց հայացքները Աստծու հանդեպ հավատքի վերաբերյալ, նրանք շատ բաներ շատ ավելի հստակ կտեսնեն, և նրանց հասկացողությունը չի խեղաթյուրվի։ Եթե մեկն իսկապես վճռականություն ունի, որ Աստված իրեն կատարյալ դարձնի, նա պետք է իրեն հանդիպող բոլոր հարցերին մոտենա շատ տարբեր անկյուններից՝ չթեքվելով ո՛չ աջ, ո՛չ ձախ։ Եթե Աստծու գործի մասին ճանաչողություն չունես, չես իմանա ինչպես համագործակցել Նրա հետ։ Եթե չգիտես Աստծու գործի սկզբունքները և տեղյակ չես, թե ինչպես է Սատանան գործում մարդու վրա, կիրարկման ուղի չես ունենա։ Միայն եռանդուն ձգտումը թույլ չի տա քեզ հասնել Աստծու կողմից պահանջվող արդյունքներին։ Փորձառաբար ապրելու այդպիսի միջոցը նման է Լոուրենսի միջոցին՝ բացարձակապես զանազանություն չունենալուն և միայն փորձառության վրա կենտրոնանալուն՝ լիովին անտեղյակ լինելով, թե որն է Սատանայի գործը, որն է Սուրբ Հոգու գործը, ինչ վիճակում է մարդն առանց Աստծու ներկայության, և ինչպիսի մարդկանց է Աստված ցանկանում կատարելագործել։ Թե ինչ սկզբունքներ է անհրաժեշտ որդեգրել տարբեր տեսակի մարդկանց հետ գործ ունենալիս, ինչպես ընկալել Աստծու մտադրությունները ներկայում, ինչպես ճանաչել Աստծու բնույթը, և թե որ մարդկանց, հանգամանքների ու դարաշրջանի վրա են ուղղված Աստծու ողորմությունը, մեծափառությունն ու արդարությունը, նա այս ամենի մեջ ոչ մի զանազանություն չունի։ Եթե մարդիկ չունեն բազմաթիվ տեսիլքներ՝ որպես հիմք իրենց փորձառությունների համար, ապա կյանքի մասին խոսք անգամ լինել չի կարող, իսկ փորձառության մասին՝ առավել ևս։ Նրանք պարզապես հիմարաբար շարունակում են հնազանդվել և հանդուրժել ամեն ինչ։ Այսպիսի մարդկանց շատ դժվար է կատարյալ դարձնել։ Կարելի է ասել, որ եթե վերը նշված տեսիլքներից ոչինչ չունես, սա բավարար ապացույց է, որ բթամիտ մարդ ես, նման ես աղե սյանը, որը մշտապես կանգնած է Իսրայելում։ Այսպիսի մարդիկ անօգուտ են, ոչ մի բանի պիտանի չե՛ն։ Որոշ մարդիկ միայն կուրորեն են հնազանդվում․ նրանք միշտ ճանաչում են իրենք իրենց և նոր հարցեր լուծելիս միշտ օգտագործում են աշխարհի հետ գործ ունենալու իրենց սեփական եղանակները կամ օգտագործում են «իմաստություն» հիշատակման ոչ արժանի աննշան հարցեր լուծելու համար։ Այսպիսի մարդիկ զուրկ են զանազանությունից, և կարծես նրանց բնույթն է համակերպվել ճնշված լինելուն, և նրանք միշտ նույնն են. երբեք չեն փոխվում։ Այսպիսի մարդիկ բթամիտ են, որոնք զուրկ են անգամ նվազագույն զանազանությունից։ Նրանք չգիտեն ինչպես հանգամանքներին կամ տարբեր մարդկանց համապատասխան միջոցներ ձեռնարկել։ Այսպիսի մարդիկ փորձառություն չունեն։ Ես տեսել եմ որոշ մարդկանց, որոնք այն աստիճան են ճանաչում իրենք իրենց, որ երբ տեսնում են նրանց, ում մեջ չար ոգիներ են գործում, միևնույն է, խոնարհում են իրենց գլուխներն ու ընդունում մեղադրանքը՝ չհամարձակվելով ոտքի կանգնել և դատապարտել նրանց։ Իսկ երբ բախվում են Սուրբ Հոգու ակնհայտ գործին, չեն համարձակվում հնազանդվել։ Հավատում են, որ չար ոգիները նույնպես Աստծու ձեռքերում են, և չունեն անգամ նվազագույն քաջություն՝ ոտքի կանգնելու և դիմակայելու նրանց։ Այսպիսի մարդիկ ամոթ են բերում Աստծուն և լիովին անկարող են ծանր հոգս կրել Նրա համար։ Այսպիսի բթամիտ մարդիկ չեն դրսևորում անգամ նվազագույն զանազանություն։ Ուստի փորձառաբար ապրելու նման միջոցը պետք է հեռացվի, քանզի այն անընդունելի է Աստծու աչքերում։

Աստված իսկապես շատ գործ է անում մարդկանց վրա՝ երբեմն փորձելով նրանց, երբեմն միջավայրեր ստեղծելով նրանց կոփելու համար, և երբեմն խոսքեր ասելով՝ նրանց ուղղորդելու և թերությունները շտկելու համար։ Երբեմն Սուրբ Հոգին մարդկանց առաջնորդում է Աստծու կողմից նրանց համար պատրաստված միջավայրեր, և նրանք անգիտակցաբար հայտնաբերում են շատ բաներ, որոնք իրենց մեջ բացակայում են։ Մարդկանց ասածների ու արարքների, ինչպես նաև նրանց վարքագծի և վերբերմունքի միջոցով, առանց նրանց գիտակցելու, Սուրբ Հոգին լուսավորություն է բերում նրանց շատ հարցերում, որոնք նախկինում չէին հասկանում՝ թույլ տալով ավելի հստակ տեսնել շատ իրողություններ ու մարդկանց, և նրանք անգիտակցաբար թափանցում են շատ բաների մեջ, որոնցից նախկինում անտեղյակ էին։ Երբ գործ ես ունենում աշխարհի հետ, աստիճանաբար սկսում ես զանազանել աշխարհի իրողությունները, և նախքան վախճանիդ հասնելը, հանգում ես այս եզրակացության․ «Իսկապես դժվար է մարդ լինելը»։ Եթե որոշ ժամանակ անցկացնես՝ փորձառաբար ապրելով Աստծու առաջ, և հասկանաս Աստծու գործն ու Նրա բնույթը, անգիտակցաբար մեծ ներըմբռնում ձեռք կբերես, և հասակդ աստիճանաբար կաճի։ Ավելի հստակ կտեսնես շատ հոգևոր բաներ և հատկապես ավելի հստակ կհասկանաս Աստծու գործը։ Կընդունես Աստծու խոսքերը, Աստծու գործը, Աստծու յուրաքանչյուր արարքը, Աստծու բնույթը և այն, ինչ Աստված ունի և է՝ որպես սեփական կյանքդ։ Եթե արածդ ընդամենն աշխարհում թափառելն է, թևերդ ավելի ու ավելի կամրանան, և Աստծու հանդեպ դիմակայությունդ ավելի ու ավելի կմեծանա․ այդ դեպքում ինչպե՞ս կարող է Աստված օգտագործել քեզ։ Քանի որ մեջդ չափազանց շատ է «իմ կարծիքով»-ը, Աստված չի օգտագործում քեզ։ Որքան շատ լինես Աստծու ներկայությամբ, այնքան ավելի շատ փորձառություններ կունենաս։ Եթե դեռ ապրում ես աշխարհում գազանի պես՝ բերանովդ Աստծու հանդեպ հավատ դավանելով, բայց սիրտդ այլ տեղ է, և եթե դեռ ուսումնասիրում ես աշխարհիկ գործելակերպի փիլիսոփայություններ, ապա մի՞թե բոլոր նախկին ջանքերդ զուր չեն լինի։ Հետևաբար, որքան շատ են մարդիկ Աստծու առաջ, այնքան ավելի հեշտ են նրանք կատարելագործվում Աստծու կողմից։ Սա այն ուղին է, որով Սուրբ Հոգին կատարում է Իր գործը։ Եթե չհասկանաս սա, քեզ համար անհնար կլինի ոտք դնել ճիշտ ուղու վրա, և Աստծու կողմից կատարելագործվելը բացառված կլինի։ Չես կարողանա ունենալ բնականոն հոգևոր կյանք։ Դա կլինի այնպես, ասես հաշմանդամ ես, և կունենաս միայն սեփական տքնաջան աշխատանքդ և ոչինչ՝ Աստծու գործից։ Մի՞թե սա սխալ չէ փորձառաբար ապրելուդ մեջ։ Միայն աղոթելը դեռ պարտադիր չի նշանակում, որ Աստծու ներկայությամբ ես։ Երբեմն Աստծու մասին խորհելիս կամ Նրա գործի շուրջ խորհրդածելիս, երբեմն որևէ հարց լուծելիս, և երբեմն որևէ իրադարձության մեջ բացահայտվելու միջոցով է, որ գալիս ես Աստծու ներկայության մեջ։ Մարդկանց մեծ մասն ասում է․ «Մի՞թե ես Աստծու ներկայությամբ չեմ, քանի որ հաճախ եմ աղոթում»։ Շատ մարդիկ անվերջ աղոթում են «Աստծու ներկայությամբ»։ Թեև աղոթքները կարող են միշտ նրանց շուրթերին լինել, նրանք իրականում չեն ապրում Աստծու ներկայությամբ։ Սա միակ միջոցն է, որով նման մարդիկ կարող են պահպանել իրենց վիճակներն Աստծու առաջ․ նրանք լիովին անկարող են օգտագործել իրենց սրտերն Աստծու հետ մշտապես շփվելու համար, և ի վիճակի չեն գալու Աստծու առաջ՝ փորձառաբար ապրելու միջոցով, լինի դա խորհրդածելու, լուռ խորհելու, թե իրենց սրտերն օգտագործելու եղանակով՝ իրենց սրտերում եղած Աստծու հետ շփվելու համար՝ հաշվի առնելով Աստծու հոգսը։ Նրանք պարզապես իրենց բերաններով աղոթքներ են մատուցում երկնքում գտնվող Աստծուն։ Մարդկանց մեծ մասի սրտերը զուրկ են Աստծուց, և Աստված այնտեղ է միայն այն ժամանակ, երբ նրանք մոտենում են Նրան. ժամանակի մեծ մասն Աստված ընդհանրապես այնտեղ չէ։ Մի՞թե սա սրտում Աստված չունենալու դրսևորում չէ։ Եթե նրանք իսկապես Աստծուն ունենային իրենց սրտերում, կարո՞ղ էին անել այն բաները, որ անում են ավազակներն ու գազանները։ Եթե մարդն իսկապես երկյուղում է Աստծուց, նա իր ճշմարիտ սիրտը կբերի Աստծու հետ շփման, և նրա մտքերն ու գաղափարները միշտ զբաղված կլինեն Աստծու խոսքերով։ Նա սխալներ թույլ չի տա ո՛չ խոսքում, ո՛չ գործում, և չի անի որևէ բան, որն ակնհայտորեն դիմակայում է Աստծուն։ Այսպիսին է հավատացյալ լինելու չափանիշը։


Նոր դարաշրջանի պատվիրանները

Աստծու գործը փորձառաբար ապրելիս պետք է ուշադիր կարդաք Աստծու խոսքերը և զինվեք ճշմարտությամբ։ Բայց ինչ վերաբերում է այն բանին, թե ինչ եք ուզում անել կամ ինչպես եք ուզում անել, ձեր ջերմեռանդ աղոթքի կամ աղաչանքի կարիքը չկա, և այդ բաներն անօգուտ են։ Սակայն ներկայում ձեր առջև ծառացած խնդիրներն այն են, որ չգիտեք ինչպես փորձառաբար ապրել Աստծու գործը, և որ ձեր մեջ շատ բացասական բաներ կան։ Գիտեք շատ վարդապետություններ, բայց չունեք շատ իրականություն։ Մի՞թե սա խեղաթյուրման նշան չէ։ Շատ խեղաթյուրում է տեսանելի ձեր մեջ, այս խմբում։ Ներկա դրությամբ վկայություն չեք կրել այնպիսի փորձություններում, ինչպիսիք են «ծառայություն մատուցողներինը» կամ Աստծու խոսքերի հետ կապված այլ փորձությունները և զտումը։ Պետք է հավատարիմ մնաք այն շատ բաներին, որոնք պետք է կիրարկեք։ Սա նշանակում է, որ մարդիկ պետք է հավատարիմ մնան այն բազմաթիվ պարտավորություններին, որոնք պետք է կատարեն։ Ահա թե ինչին մարդիկ պետք է հավատարիմ մնան և ինչ պետք է իրագործեն։ Թող Սուրբ Հոգին անի այն, ինչ պետք է արվի Սուրբ Հոգու կողմից․ մարդը չի կարող որևէ դեր ունենալ դրանում։ Մարդը պետք է հավատարիմ մնա այն ամենին, ինչ պետք է արվի մարդու կողմից, ինչը ոչ մի կապ չունի Սուրբ Հոգու հետ։ Դա ընդամենն այն է, ինչ պետք է արվի մարդու կողմից, և դրան պետք է հավատարիմ մնալ որպես պատվիրանի ճիշտ այնպես, ինչպես Հին Կտակարանում օրենքին հավատարիմ մնալն էր։ Թեև հիմա Օրենքի դարաշրջանը չէ, դեռ կան բազմաթիվ խոսքեր, որոնց պետք է հավատարիմ մնալ, և որոնք նույն բնույթի են, ինչ Օրենքի դարաշրջանում ասված խոսքերը։ Այս խոսքերն իրագործվում են ոչ թե սոսկ Սուրբ Հոգու հպմանը ապավինելով, այլ դրանք մի բան են, որին մարդը պետք է հավատարիմ մնա։ Օրինակ՝

Չդատեք գործնական Աստծու աշխատանքը։

Չընդդիմանաք այն մարդուն, որի մասին Աստված վկայել է։

Աստծու առաջ կպահեք ձեր տեղը և զեխ ու սանձարձակ չլինեք։

Պետք է չափավոր լինեք ձեր խոսքում, և ձեր խոսքերն ու գործողությունները պետք է հետևեն այն մարդու կարգավորումներին, որ վկայված է Աստծու կողմից։

Պետք է երկյուղեք Աստծու վկայությունից։ Չանտեսեք Աստծու գործը և Նրա բերանից ելած խոսքերը։

Չընդօրինակեք Աստծու խոսքերի հնչերանգն ու նպատակները։

Արտաքուստ չանեք որևէ բան, որն ակնհայտորեն հակադրվում է այն մարդուն, որի մասին Աստված վկայել է։

Սրանք այն են, ինչին յուրաքանչյուր մարդ պետք է հավատարիմ մնա։ Յուրաքանչյուր դարաշրջանում Աստված սահմանում է բազմաթիվ կանոններ, որոնք նման են օրենքներին, և որոնց մարդը պետք է հավատարիմ մնա։ Դրա միջոցով Նա զսպում է մարդու բնավորությունը և բացահայտում նրա անկեղծությունը։ Օրինակ՝ դիտարկեք Հին Կտակարանի դարաշրջանի «պատվի՛ր քո հորն ու քո մորը» խոսքերը։ Այս խոսքերն այսօր չեն կիրառվում. այն ժամանակ դրանք պարզապես զսպում էին մարդու արտաքին բնավորության մի մասը, օգտագործվում էին՝ ցույց տալու Աստծու հանդեպ մարդու հավատքի անկեղծությունը, և Աստծուն հավատացողների նշանն էին։ Թեև հիմա Թագավորության դարաշրջանն է, դեռևս կան շատ կանոններ, որոնց մարդը պետք է հավատարիմ մնա։ Անցյալի կանոնները չեն կիրառվում, և այսօր կան շատ ավելի հարմար կիրարկումներ, որոնք մարդը պետք է իրագործի, և որոնք անհրաժեշտ են։ Դրանք չեն ներառում Սուրբ Հոգու գործը և պետք է արվեն մարդու կողմից։

Շնորհքի դարաշրջանում Օրենքի դարաշրջանի շատ կիրարկումներից հրաժարվեցին, որովհետև այդ օրենքներն առանձնապես արդյունավետ չէին այն ժամանակվա գործի համար։ Դրանցից հրաժարվելուց հետո սահմանվեցին շատ կիրարկումներ, որոնք համապատասխան էին այդ դարաշրջանի համար, և որոնք դարձել են այսօրվա բազմաթիվ կանոններ։ Երբ եկավ այսօրվա Աստված, այս կանոնները վերացվեցին, և այլևս չէր պահանջվում դրանց հետևելը, և սահմանվեցին բազմաթիվ կիրարկումներ, որոնք համապատասխանում են այսօրվա գործին։ Այսօր այս կիրարկումները կանոններ չեն, այլ նախատեսված են արդյունքների հասնելու համար. դրանք հարմար են այսօրվա համար, վաղը գուցե դառնան կանոններ։ Մի խոսքով՝ պետք է հավատարիմ մնաս այն ամենին, ինչն արդյունավետ է այսօրվա գործի համար։ Ուշադրություն մի՛ դարձրու վաղվան․ այն, ինչ արվում է այսօր, հանուն այսօրվա է։ Գուցե, երբ վաղը գա, լինեն ավելի լավ կիրարկումներ, որոնք քեզնից կպահանջվի իրագործել, բայց ուշադրություն մի՛ դարձրու դրան։ Փոխարենը՝ հավատարիմ մնա այն ամենին, ինչին պետք է հետևես այսօր, որպեսզի խուսափես Աստծուն հակառակվելուց։ Այսօր մարդու համար չկա ավելի վճռորոշ բան, որին պետք է հավատարիմ մնալ, քան հետևյալը․

Չփորձե՛ք շողոքորթել այն Աստծուն, որ կանգնած է աչքիդ առաջ, կամ որևէ բան թաքցնել Նրանից։

Պղծություն կամ ամբարտավան խոսքեր չարտասանե՛ս քո առջև գտնվող Աստծու դիմաց։

Չխաբե՛ս աչքիդ առաջ գտնվող Աստծուն քաղցրախոսությամբ ու գեղեցիկ ճառերով՝ Նրա վստահությունը շահելու համար։

Անհարգալից չվարվե՛ս Աստծու առաջ։ Հնազանդվի՛ր այն ամենին, ինչ Աստծու բերանից է ասվում, և չդիմադրե՛ս, հակառակվե՛ս Նրա խոսքերին կամ չվիճարկե՛ս դրանք։

Կամայականորեն չմեկնաբանե՛ս այն խոսքերը, որ Աստծու բերանից են ելնում։ Լեզուդ քեզ քաշիր, որպեսզի խուսափես դրա պատճառով չար մարդկանց դավերին զոհ դառնալուց։

Հսկի՛ր քայլերդ, որպեսզի խուսափես Աստծու կողմից քեզ համար դրված սահմանները խախտելուց, ինչը կստիպեր քեզ կանգնել Աստծու դիրքում և ամբարտավան խոսքեր ասել և այդպիսով արժանանալ Աստծու նողկանքին։

Անզգուշորեն չտարածե՛ս այն խոսքերը, որ Աստծու բերանից են ելնում, որպեսզի ուրիշները քեզ չծաղրեն, և դևերը քեզ չհիմարացնեն։

Հնազանդվի՛ր այսօրվա Աստծու ողջ գործին։ Նույնիսկ եթե չես հասկանում, չդատես այն. այն ամենն, ինչ կարող ես անել, փնտրելն ու հաղորդակցվելն է։

Ոչ մի մարդ չպետք է խախտի Աստծու սկզբնական տեղը։ Չես կարող անել ավելին, քան այսօրվա Աստծուն մարդու դիրքից ծառայելը։ Չես կարող ուսուցանել այսօրվա Աստծուն մարդու դիրքից․ դա անելը սխալ է։

Ոչ ոք չի կարող կանգնել այն մարդու տեղում, որի մասին Աստված վկայել է. քո խոսքերում, գործողություններում և ամենանվիրական մտքերում դու կանգնած ես մարդու դիրքում։ Սրան պետք է հետևել, դա մարդու պատասխանատվությունն է, և ոչ ոք չի կարող փոխել այն․ հակառակն անելը կխախտեր կառավարչական հրամանագրերը։ Սա պետք է հիշեն բոլորը։

Աստծու՝ երկար ժամանակ խոսելն ու արտահայտվելը ստիպել են մարդուն Աստծու խոսքերը կարդալն ու անգիր անելը համարել իր առաջնային անելիքը։ Ոչ ոք ուշադրություն չի դարձնում կիրարկմանը, և նույնիսկ այն, ինչին պետք է հետևեք, չեք անում։ Սա շատ դժվարություններ և խնդիրներ է բերել ձեր ծառայությանը։ Եթե Աստծու խոսքերը կիրարկելուց առաջ հավատարիմ չես մնացել այն բանին, ինչին պետք է հետևեիր, ապա նրանցից մեկն ես, որ արհամարհանքով մերժված են Աստծու կողմից։ Այս կիրարկումներին հավատարիմ մնալիս պետք է լինես լուրջ և անկեղծ։ Չպետք է դրանց վերաբերվես որպես կապանքների, այլ հավատարիմ մնաս դրանց որպես պատվիրանների։ Այսօր չպետք է անհանգստանաս, թե ինչ արդյունքների պետք է հասնել․ կարճ ասած՝ Սուրբ Հոգին գործում է հենց այս կերպ, և ով էլ որ խախտում անի, պետք է պատժվի։ Սուրբ Հոգին զուրկ է մսեղավոր զգացմունքներից և անտեսում է քո ներկայիս հասկացողությունը։ Եթե այսօր վիրավորես Աստծուն, ապա Նա կպատժի քեզ։ Եթե վիրավորես Նրան Իր իրավասության շրջանակներում, ապա Նա չի խնայի քեզ։ Նրան չի հետաքրքրում, թե որքան լուրջ ես Հիսուսի խոսքերին քո հավատարմության մեջ։ Եթե խախտես Աստծու այսօրվա պատվիրանները, Նա կպատժի քեզ ու դրան կվերաբերվի որպես մահապատժի ենթակա հանցանքի։ Ինչպե՞ս կարող է ընդունելի լինել, որ դու չհետևես դրանց․ պետք է հավատարի՜մ մնաս, նույնիսկ եթե դա նշանակում է մի փոքր ցավ կրել։ Անկախ կրոնից, ոլորտից, ազգից կամ հարանվանությունից, ապագայում բոլորը պետք է հավատարիմ մնան այս կիրարկումներին։ Ո՜չ ոք բացառություն չէ, և ո՜չ ոք չի խնայվի։ Քանզի դրանք այն են, ինչ Սուրբ Հոգին ներկայում անում է, և ոչ ոք չի կարող խախտել դրանք։ Թեև դրանք մեծ բան չեն, պետք է արվեն յուրաքանչյուր մարդու կողմից, և դրանք այն պատվիրաններն են, որոնք մարդու համար սահմանվել են Հիսուսի կողմից, որ հարություն առավ մեռելներից և համբարձվեց երկինք։ Մի՞թե «Ուղին... (7)»-ը չի ասում, որ Հիսուսի սահմանումը քո արդար կամ մեղսավոր լինելու մասին ըստ այսօր Աստծու հանդեպ քո ունեցած վերաբերմունքի է։ Ոչ ոք չի կարող անտեսել այս կետը։ Օրենքի դարաշրջանում փարիսեցիները սերնդեսերունդ հավատում էին Աստծուն, բայց Շնորհքի դարաշրջանի գալստյամբ նրանք չճանաչեցին Հիսուսին և հակառակվեցին Նրան։ Այնպես եղավ, որ այն ամենն, ինչ նրանք արեցին, ի չիք դարձավ և ապարդյուն էր, և Աստված չընդունեց նրանց գործերը։ Եթե կարողանաս հստակ հասկանալ այս ամենը, ապա հեշտությամբ մեղք չես գործի։ Շատ մարդիկ գուցե պայքարել են Աստծու դեմ։ Հատկապես ի՞նչ համ ունի Աստծուն հակառակվելը։ Դա՞ռը, թե՞ քաղցր։ Պետք է հասկանաս դա․ մի՛ ձևացրու, թե չգիտես։ Իրենց սրտերում գուցե որոշ մարդիկ մնում են իրենց կարծիքին։ Սակայն ես խորհուրդ եմ տալիս նրանց փորձել դա և տեսնել, թե ճշտորեն ինչ համ ունի այն, որպեսզի շատ մարդիկ միշտ կասկածամիտ չլինեն դրա վերաբերյալ։ Շատերը կարդում են Աստծու խոսքերը, սակայն իրենց սրտերում ծածուկ հակառակվում են Նրան։ Նրան այսպես հակառակվելուց հետո մի՞թե չես զգում՝ ասես դանակ են պտտել քո սրտում։ Եթե դա ընտանեկան աններդաշնակություն չէ, ապա ֆիզիկական անհարմարություն է կամ որդիների ու դուստրերի տառապանքներ։ Թեև քո մսեղին փրկվում է մահից, Աստծու ձեռքը երբեք չի լքի քեզ։ Կարծում ես՝ դա կարո՞ղ է այդքան պարզ լինել։ Մասնավորապես Աստծուն մոտ գտնվող շատերի համար է՛լ ավելի անհրաժեշտ է կենտրոնանալ սրա վրա։ Ժամանակի ընթացքում կմոռանաս դա և առանց գիտակցելու՝ կընկղմվես գայթակղության մեջ և անտարբեր կդառնաս ամեն ինչի հանդեպ, ու սա կլինի քո մեղանչելու սկիզբը։ Մի՞թե սա քեզ աննշան բան է թվում։ Եթե կարողանաս լավ դրսևորել քեզ, ապա դա քեզ համար կատարյալ դարձվելու հնարավորություն կլինի․ գալու Աստծու առաջ և ստանալու Նրա ուղղորդումը Նրա իսկ բերանից։ Եթե անզգույշ լինես, ապա դա աղետ կլինի քեզ համար․ հարգանք չես ունենա Աստծու հանդեպ, խոսքերդ ու գործերդ կլինեն սանձարձակ, և դժվար է ասել, թե երբ կքշեն քեզ մեծ փոթորիկներն ու հզոր ալիքները։ Ձեզնից յուրաքանչյուրը պետք է մեծ ուշադրություն դարձնի այս պատվիրաններին։ Եթե խախտես դրանք, ապա թեև այն մարդը, որի մասին Աստված վկայել է, գուցե չդատապարտի քեզ, բայց Աստծու Հոգին անավարտ գործ կունենա քեզ հետ, և Նա չի խնայի քեզ։ Կարո՞ղ ես կրել քո հանցանքի հետևանքները։ Այսպիսով՝ անկախ նրանից, թե ինչ կասի Աստված, պետք է Նրա խոսքերը կիրարկես ու ամեն գնով հավատարիմ մնաս դրանց։ Սա ամենևին էլ պարզ հարց չէ՛։


Հազարամյա թագավորությունը եկել է

Դուք տեսե՞լ եք, թե ինչ աշխատանք է Աստված իրագործելու այս մարդկանց խմբում։ Աստված մի անգամ ասել է, որ նույնիսկ Հազարամյա թագավորությունում մարդիկ պետք է առաջ ընթանան՝ հետևելով Իր արտահայտումներին, և ապագայում էլ Աստծու արտահայտումներն անմիջականորեն ուղղորդելու են մարդու կյանքը Քանանի բարի երկրում։ Երբ Մովսեսն անապատում էր, Աստված անձամբ էր նրան հրահանգում և ուղիղ խոսում նրա հետ։ Աստված երկնքից ուտելիք, ջուր և մանանա էր ուղարկում, որպեսզի ժողովուրդը վայելի, և այսօր էլ նույնն է․ Աստված անձամբ է մարդկանց վայելքի համար ուտելու և խմելու բաներ ուղարկում և անձամբ է անեծքներ ուղարկում՝ մարդկանց պատժելու համար։ Եվ այսպես՝ Աստված անձամբ է իրագործում Իր աշխատանքի յուրաքանչյուր քայլը։ Այսօր մարդիկ փնտրում են փաստերի հայտնվելը, փորձում են տեսնել նշաններ ու հրաշքներ, և հնարավոր է, որ այդպիսի բոլոր մարդիկ լքվեն, որովհետև Աստծու աշխատանքը դառնում է ավելի ու ավելի գործնական։ Ոչ ոք չգիտի, որ Աստված երկնքից իջել է, և նրանք նաև անտեղյակ են, որ Աստված երկնքից սնունդ և կազդուրիչ միջոցներ է ուղարկել, սակայն Աստված իրականում գոյություն ունի, և Հազարամյա թագավորության այն ոգևորիչ տեսարանը, որ մարդիկ երևակայում են, նույնպես Աստծու՝ անձամբ արտահայտումներ անելն է։ Սա փաստ է, և միայն սա է կոչվում Աստծու հետ՝ որպես թագավորներ, իշխանություն բանեցնել երկրի վրա։ Աստծու հետ՝ որպես թագավորներ, երկրի վրա իշխանություն բանեցնելը վերաբերում է մսեղիին։ Այն, ինչ մսեղիից չէ, երկրի վրա գոյություն չունի, և այդ պատճառով բոլոր նրանք, ովքեր կենտրոնանում են երրորդ երկինք գնալու վրա, իզուր են այդպես անում։ Մի օր, երբ ամբողջ տիեզերքը վերադառնա Աստծուն, Նրա աշխատանքի կենտրոնն ամբողջ տիեզերքում կհետևի Նրա արտահայտումներին։ Այլ վայրերում ոմանք կօգտագործեն հեռախոս, ոմանք ինքնաթիռ կնստեն, ոմանք՝ նավ՝ ծովից այն կողմ, իսկ ոմանք կօգտագործեն լազերներ՝ Աստծու արտահայտումներն ընդունելու համար։ Բոլորը լի կլինեն հիացմունքով և փափագով։ Նրանք բոլորը կմոտենան Աստծուն, կհավաքվեն առ Աստված, և բոլորը կերկրպագեն Աստծուն։ Եվ այս ամենը կլինի Աստծու գործերը։ Հիշե՛ք սա․ Աստված հաստատ երբեք այլ տեղում նորից չի սկսի։ Աստված այս փաստը կիրագործի. Նա տիեզերքի բոլոր մարդկանց կստիպի Իր առջև գալ ու երկրի վրա Աստծուն երկրպագել։ Նրա աշխատանքն այլ վայրերում կդադարի, և մարդիկ հարկադրված կլինեն ճշմարիտ ճանապարհը փնտրել։ Դա կլինի Հովսեփի նման. բոլորը նրա մոտ էին գալիս սննդի համար և խոնարհվում նրա առաջ, որովհետև նա ուտելու բաներ ուներ։ Սովի պատուհասից փրկվելու համար մարդիկ ստիպված կլինեն փնտրել ճշմարիտ ճանապարհը։ Ամբողջ կրոնական աշխարհը ծանր սովի կենթարկվի, և միայն այսօրվա Աստվածն է մարդու վայելքի համար տրված կենդանի ջրի աղբյուրը, և Նրանն է մշտահոս աղբյուրը, և մարդիկ կգան ու Նրանից կախում կունենան։ Դա կլինի այն ժամանակը, երբ Աստծու գործերը կբացահայտվեն, և երբ Աստված ձեռք կբերի փառք. տիեզերքի բոլոր մարդիկ կգան հարգանքի տուրք մատուցելու այս աննշան «մարդ արարածին»։ Մի՞թե դա չի լինի Աստծու փառք ձեռք բերելու օրը։ Մի օր ծեր հովիվները հեռագրեր կուղարկեն՝ փնտրելով կենդանի ջրի աղբյուրի ջուրը։ Նրանք տարեց կլինեն, բայց, միևնույն է, կգան երկրպագելու այս մարդուն, որին նախկինում արհամարհում էին։ Նրանք իրենց բերանով կընդունեն Նրան և իրենց սրտով կհավատան Նրան․ մի՞թե դա նշան և հրաշք չէ։ Այն օրը, երբ ամբողջ թագավորությունը կցնծա, կլինի Աստծու՝ փառք ձեռք բերելու օրը, և ով որ գա ձեզ մոտ և ընդունի Աստծու բարի լուրը, կօրհնվի Աստծու կողմից, և այն երկրներն ու ժողովուրդները, որոնք այդպես կանեն, Աստծու կողմից կօրհնվեն և Աստծու հոգատարությունը կստանան։ Ապագայի ուղղությունը սա կլինի. նրանք, ովքեր կընդունեն Աստծու արտահայտումները, երկրի վրա առաջ գնալու ճանապարհ կունենան, իսկ նրանք, ովքեր Աստծու արտահայտումները չեն ունենա, անկախ այն բանից՝ զբաղված են բիզնեսով, գիտահետազոտությամբ, կրթությամբ թե արդյունաբերությամբ, չեն կարողանա նույնիսկ մեկ քայլ անել ու հարկադրված կլինեն փնտրել ճշմարիտ ճանապարհը։ Ահա թե ինչ է նշանակում. «Ճշմարտությամբ կանցնես ամբողջ աշխարհը, իսկ առանց ճշմարտության ոչ մի տեղ չես հասնի»։ Սրանք փաստերն են։ Աստված օգտագործում է Ճանապարհը (այսինքն՝ Իր բոլոր խոսքերը)՝ ամբողջ տիեզերքը վերահսկելու և մարդկությանը տիրելու, նվաճելու համար։ Մարդիկ միշտ հույս ունեն, թե Աստծու աշխատանքի միջոցները մեծ փոփոխության կենթարկվեն։ Անկեղծ ասած՝ Աստված խոսքերի միջոցով է վերահսկում մարդկանց, և դու պետք է անես այն, ինչ Նա ասում է, ուզես թե չուզես. սա օբյեկտիվ փաստ է, և բոլորը պետք է ընդունեն դա, ուստի դա նաև անխուսափելի է ու հայտնի բոլորին։

Սուրբ Հոգին մարդկանց զգացում է տալիս․ Աստծու խոսքերը կարդալուց հետո մարդիկ իրենց սրտում հաստատված և խաղաղ են զգում, իսկ նրանք, ովքեր ձեռք չեն բերում Աստծու խոսքերը, դատարկություն են զգում։ Այսպիսին է Աստծու խոսքերի զորությունը․ մարդիկ պետք է կարդան դրանք, իսկ կարդալուց հետո նրանք սնվում են ու չեն կարող առանց կարդալու։ Դա նման է ափիոն ընդունելուն․ դա ուժ է տալիս, իսկ առանց դրա՝ մարդիկ զգում են դրա հզոր ձգողականությունը և ուժ չեն ունենում։ Այսօր մարդկանց միջավայրում նման միտում կա։ Աստծու խոսքերը կարդալով` մարդիկ ուժ են ստանում։ Եթե չեն կարդում, ֆիզիկապես թույլ են զգում, բայց կարդալուց հետո անմիջապես վեր են կենում իրենց «հիվանդի մահճակալներից»։ Սա իսկապես Աստծու խոսքն է, որը երկրի վրա իշխանություն է գործադրում, և Աստծու՝ որպես Արքայի թագավորելն է երկրի վրա։ Ոմանք ուզում են հեռանալ կամ զզվել են Աստծու աշխատանքից։ Անկախ ամեն բանից՝ նրանք չեն կարողանում բաժանվել Աստծու խոսքերից․ որքան էլ ինչ-որ մեկը տկար լինի, միևնույն է, պետք է ապրի Աստծու խոսքերով, և որքան էլ ապստամբ լինի, միևնույն է, չի համարձակվի թողնել Աստծու խոսքերը։ Երբ Աստծու խոսքերն իսկապես բացահայտում են իրենց զորությունը, հենց այդ ժամանակ է Աստված իշխանություն բանեցնում՝ որպես թագավոր․ այսպես է Աստված աշխատում։ Մի խոսքով՝ սա է այն միջոցը, որով Աստված աշխատում է, և ոչ ոք չի կարող առանց Աստծու խոսքերի լինել։ Աստծու խոսքերը կտարածվեն անթիվ տներում, հայտնի կդառնան բոլորին, և միայն այդ ժամանակ Նրա աշխատանքը տարածված կլինի ամբողջ տիեզերքում։ Այսինքն, եթե Աստծու աշխատանքը պետք է տարածվի ամբողջ տիեզերքում, ապա Նրա խոսքերը պետք է տարածվեն։ Այն օրը, երբ Աստված փառք ձեռք կբերի, Նրա խոսքերը ցույց կտան իրենց իշխանությունը և զորությունը։ Նրա յուրաքանչյուր խոսքը՝ նախաարարման ժամանակից մինչև այսօր ասված, կիրականանա և կկատարվի։ Այս կերպ Աստված երկրի վրա փառք ձեռք բերած կլինի, այսինքն՝ Նրա խոսքերը երկրի վրա իշխանություն կգործադրեն։ Բոլոր չար մարդիկ կպատժվեն Աստծու բերանից դուրս եկած խոսքերի արդյունքում, բոլոր արդարները կօրհնվեն Նրա բերանից դուրս եկած խոսքերի արդյունքում, և Նրա բերանից դուրս եկած խոսքերով բոլորը հաստատված և իրագործված կլինեն։ Նա ոչ մի նշան կամ հրաշք չի դրսևորի․ ամեն ինչ կկատարվի Նրա խոսքերով, և Նրա խոսքերը փաստեր կստեղծեն։ Երկրի վրա բոլորը կհռչակեն ու կմեծարեն Աստծու խոսքերը․ լինեն մեծ թե փոքր, տղամարդ թե կին, ծեր թե երիտասարդ, բոլոր մարդիկ կհանձնվեն Աստծու խոսքերին։ Աստծու խոսքերը մսեղի մարմնում են հայտնվում և նաև թույլ տալիս մարդկանց դրանք տեսնել երկրի վրա՝ կենսական և ողջ։ Ահա թե ինչ է նշանակում, որ Խոսքը մսեղի դարձավ։ Աստված եկել է երկիր՝ գլխավորապես իրականացնելու «Խոսք մսեղի է դառնում» փաստը, այսինքն՝ Նա եկել է, որպեսզի Իր խոսքերը բխեն մարմնից (ոչ թե ինչպես Մովսեսի ժամանակ Հին Կտակարանում, երբ Աստված Իր ձայնն անմիջապես երկնքից էր բխեցնում) և հետո Նրա բոլոր խոսքերը կիրականանան Հազարամյա թագավորության դարաշրջանում և մարդու աչքի առջև կդառնան տեսանելի փաստեր՝ թույլ տալով մարդուն իր սեփական աչքերով տեսնել դրանք՝ առանց չնչին իսկ շեղման։ Սա է Աստծու մարմնացման հսկայական նշանակությունը։ Այսինքն՝ Հոգու աշխատանքը կատարվում է մարմնի միջոցով և խոսքերի միջոցով։ Սա է «Խոսքը մսեղի է դառնում» և «Խոսքը հայտնվում է մսեղի մարմնում» արտահայտությունների ճշմարիտ իմաստը։ Միայն Աստված կարող է խոսել Հոգու մտադրությունների մասին, և միայն մսեղիում եղող Աստված կարող է արտահայտումներ անել Հոգու անունից․ Աստծու խոսքերը դրսևորվում են մարմնացած Աստծու մեջ, և մնացած բոլորն առաջնորդվում են դրանցով։ Ոչ ոք չի կարող անցնել այս սահմանները․ բոլորը գոյություն ունեն են այս շրջանակում։ Միայն այս արտահայտումներից մարդը կարող է տեղյակ դառնալ․ առանց դրանց՝ մարդը երազում է, եթե կարծում է, թե կարող է երկնքից արտահայտումներ ստանալ։ Այսպիսին է մարմնում մարմնացած Աստծու մեջ ցուցադրված իշխանությունը, որը բոլորին ստիպում է լիակատար համոզվածությամբ հավատալ իրեն։ Նույնիսկ ամենահարգված փորձագետներն ու հոգևոր հովիվները չեն կարող արտաբերել այս խոսքերը։ Նրանք բոլորը պետք է հանձնվեն դրանց, և ոչ ոք չի կարող նոր սկիզբ տալ։ Աստված խոսքերով է նվաճելու տիեզերքը։ Նա դա կանի ոչ թե Իր մարմնացած մարմնով, այլ մարմին դարձած Աստծու բերանից ելած արտահայտումներով՝ նվաճելով ամբողջ տիեզերքի բոլոր մարդկանց․ միայն սա է Խոսքի՝ մսեղի դառնալը, և միայն սա է Խոսքի՝ մսեղի մարմնում հայտնվելը։ Միգուցե մարդուն թվում է, թե Աստված որևէ մեծ աշխատանք չի արել, բայց հենց Աստված արտաբերում է Իր խոսքերը, բոլոր մարդիկ լիովին կհամոզվեն, և բոլոր մարդիկ կպապանձվեն։ Առանց փաստերի՝ բոլոր մարդիկ գոռում ու ճչում են․ Աստծու խոսքերի հետ բոլոր մարդիկ լռում են։ Աստված անպայման կիրականացնի այս փաստը, որովհետև սա Աստծու վաղուց հաստատված ծրագիրն է․ իրականացնել Խոսքի՝ երկիր գալու փաստը։ Իրականում կարիք չկա, որ Ես մանրամասնորեն բացատրեմ դա․ Հազարամյա թագավորության՝ երկիր գալն Աստծու Խոսքի երկիր գալն է։ Նոր Երուսաղեմի՝ երկնքից իջնելն Աստծու Խոսքի գալն է մարդկանց միջավայր և նրանց կողքին բնակվելը՝ ուղեկցելով նրանց յուրաքանչյուր գործողությանը, նրանց ամեն մտքին ու գաղափարին։ Սա նույնպես մի փաստ է, որ Աստված կիրականացնի․ սա է Հազարամյա թագավորության գեղեցկությունը։ Սա է Աստծու սահմանած ծրագիրը․ Նրա Խոսքը երկրի վրա կհայտնվի հազար տարի, կբացահայտեն Նրա բոլոր գործերը և կավարտեն երկրի վրա Նրա ամբողջ աշխատանքը, որից հետո մարդկության այս փուլը կավարտվի։


Ինչպիսի՞ն է քո հարաբերությունն Աստծու հետ

Աստծուն հավատալիս պետք է առնվազն լուծես Աստծու հետ բնականոն հարաբերություն ունենալու խնդիրը։ Եթե չունես բնականոն հարաբերություն Աստծու հետ, ապա առ Աստված քո հավատի իմաստը կորչում է։ Աստծու հետ բնականոն հարաբերության հաստատումն ամբողջովին իրագործվում է Աստծու ներկայության մեջ սիրտդ հանդարտեցնելու միջոցով։ Աստծու հետ բնականոն հարաբերություն ունենալ նշանակում է ի վիճակի լինել չկասկածելու և չուրանալու Նրա որևէ գործ, ինչպես նաև կարողանալ հնազանդվել Նրա գործին։ Նշանակում է Աստծու ներկայության մեջ ունենալ ճիշտ մտադրություններ և ինքդ քեզ համար ծրագրեր չկազմել, և նաև նշանակում է առաջնահերթություն տալ Աստծու տան շահերին, ընդունել Աստծու զննումը և հնազանդվել Նրա կարգավորումներին՝ անկախ այն բանից, թե ինչ ես անում։ Պետք է կարողանաս հանդարտեցնել սիրտդ Աստծու ներկայության մեջ այն ամենում, ինչ անում ես։ Նույնիսկ եթե չես հասկանում Աստծու մտադրությունները, միևնույն է, պետք է լավագույնս կատարես պարտավորություններդ ու պատասխանատվություններդ։ Հենց Աստծու մտադրությունները բացահայտվեն քեզ, կիրարկի՛ր դրանց համաձայն, և ուշ չի լինի։ Երբ քո հարաբերությունն Աստծու հետ դառնա բնականոն, ապա բնականոն հարաբերություններ կունենաս նաև մարդկանց հետ։ Աստծու հետ բնականոն հարաբերություն կառուցելու համար ամեն ինչ պետք է կառուցվի Աստծու խոսքերի հիմքի վրա։ Պետք է կարողանաս կատարել պարտավորությունդ Աստծու խոսքերի և Աստծու պահանջների համաձայն, պետք է շտկես տեսակետներդ, պետք է ամեն ինչում փնտրես ճշմարտությունը և պետք է կիրարկես ճշմարտությունը, երբ հասկանաս այն։ Անկախ այն բանից, թե ինչ կպատահի քեզ, պետք է աղոթես Աստծուն և փնտրես Աստծուն ենթարկվող սրտով։ Այսպես կիրարկելով՝ կկարողանաս պահպանել բնականոն հարաբերություն Աստծու հետ։ Պարտավորությունդ պատշաճ կերպով կատարելուն զուգահեռ՝ պետք է նաև հավաստիանաս, որ չես անում ոչինչ, ինչն օգտակար չէ Աստծու ընտրյալ մարդկանց կյանքի մուտքի համար, և չես ասում ոչինչ, ինչը կերտող չէ եղբայրների և քույրերի համար։ Առնվազն չպետք է անես որեւէ բան, ինչը դեմ է խղճիդ, և բացարձակապես չպետք է անես որևէ ամոթալի բան։ Մասնավորապես՝ բացարձակապես չպետք է անես այն, ինչն ապստամբում է Աստծու դեմ կամ հակառակվում է Նրան, ոչ էլ որևէ բան, որն անհանգստացնում է եկեղեցու գործը կամ կյանքը։ Եղի՛ր ազնիվ և շիտակ այն ամենի մեջ, ինչ անում ես, և հավաստիացի՛ր, որ յուրաքանչյուր գործողությունդ ներկայանալի լինի Աստծու առաջ։ Թեև մսեղին երբեմն կարող է թույլ լինել, պետք է կարողանաս Աստծու տան շահերը դասել առաջին տեղում՝ առանց անձնական շահի հանդեպ ագահության, առանց որևէ եսասեր և արհամարհելի բան անելու՝ հաճախ խորհելով ինքդ քո մասին։ Այսպիսով՝ կկարողանաս հաճախ ապրել Աստծու առաջ, և հարաբերությունդ Աստծու հետ կդառնա լիովին բնականոն։

Այն ամենում, ինչ անում ես, պետք է քննես, թե արդյոք մտադրություններդ ճիշտ են։ Եթե ի վիճակի ես գործելու Աստծու պահանջների համաձայն, ապա հարաբերությունդ Աստծու հետ բնականոն է։ Սա նվազագույն չափանիշն է։ Եթե մտադրություններդ զննելու միջոցով պարզես, որ սխալ մտադրություններ ես զարգացրել, և կարողանաս ապստամբել դրանց դեմ ու գործել Աստծու խոսքերի համաձայն, ապա կդառնաս ճիշտ մարդ Աստծու առաջ։ Սա ցույց է տալիս, որ քո հարաբերությունն Աստծու հետ բնականոն է, և այն ամենը, ինչ անում ես, հանուն Աստծու է, ոչ թե հանուն քեզ։ Այն ամենում, ինչ անում և ասում ես, կարողացի՛ր ուղղել սրտիդ դիրքը և արդար եղի՛ր գործողություններումդ, և մի՛ առաջնորդվիր զգացմունքներովդ կամ սեփական կամքովդ, երբ գործում ես։ Սրանք այն սկզբունքներն են, որոնցով Աստծուն հավատացողները պետք է գործեն։ Նույնիսկ փոքր հարցը կարող է բացահայտել մարդու մտադրություններն ու հասակը, ուստի, որպեսզի մարդը մտնի Աստծու կողմից կատարելագործվելու ուղի, նախ պետք է լուծի իր մտադրությունների և Աստծու հետ իր հարաբերության հարցը։ Միայն այն ժամանակ կարող ես կատարելագործվել Աստծու կողմից, երբ հարաբերությունդ Նրա հետ բնականոն է։ Միայն այդ ժամանակ Աստծու էտումը, կարգավարժումն ու զտումը կարող են հասնել իրենց նախատեսված արդյունքին քո մեջ։ Այսինքն, եթե մարդիկ կարողանան Աստծուն իրենց սրտերում պահել և չհետապնդեն անձնական շահ կամ չմտածեն իրենց սեփական հեռանկարների մասին (այսինքն՝ իրենց մսեղիի), այլ փոխարենը հոգս կրեն կյանքի մուտքի համար, անեն առավելագույնը՝ ճշմարտությանը ձգտելու համար և հնազանդվեն Աստծու գործին։ Եթե կարողանաս անել սա, ապա այն նպատակները, որոնց ձգտում ես, ճիշտ կլինեն, և քո հարաբերությունն Աստծու հետ կդառնա բնականոն։ Կարելի է ասել, որ Աստծու հետ հարաբերությունը ճիշտ դարձնելը մարդու հոգևոր ճամփորդություն մուտք գործելու առաջին քայլն է։ Թեև մարդու ճակատագիրն Աստծու ձեռքերում է և նախասահմանված է Աստծու կողմից ու չի կարող փոխվել մարդու կողմից, այն, թե արդյոք կարող ես կատարելագործվել Աստծու կողմից կամ ձեռք բերվել Նրա կողմից, կախված է այն բանից, թե արդյոք հարաբերությունդ Աստծու հետ բնականոն է։ Գուցե քո մեջ կան մասեր, որոնք թույլ են կամ ապստամբ, բայց քանի դեռ տեսակետներդ ու մտադրություններդ ճիշտ են, և քանի դեռ հարաբերությունդ Աստծու հետ ճիշտ է և բնականոն, որակավորված ես Աստծու կողմից կատարելագործվելու համար։ Եթե չունես ճիշտ հարաբերություն Աստծու հետ և գործում ես հանուն մսեղիի կամ ընտանիքիդ, ապա, անկախ այն բանից, թե որքան ջանասիրաբար ես աշխատում, իզուր կլինի։ Եթե հարաբերությունդ Աստծու հետ բնականոն է, ապա մնացած ամեն ինչ իր տեղը կընկնի։ Աստված ուրիշ ոչնչի չի նայում, այլ միայն նրան, թե արդյոք առ Աստված հավատիդ տեսակետները ճիշտ են. ի վերջո ում ես հավատում, հանուն ում ես հավատում և ինչու ես հավատում։ Եթե կարողանաս հստակ տեսնել այս բաները և կիրարկել՝ ունենալով ճիշտ տեսակետներ, ապա առաջընթաց կունենաս կյանքումդ, նաև երաշխավորված կլինի մուտքդ դեպի ճիշտ ուղի։ Եթե հարաբերությունդ Աստծու հետ բնականոն չէ, և առ Աստված հավատիդ տեսակետները խեղաթյուրված են, ապա մնացած ամեն ինչն իզուր է, և անկախ այն բանից, թե ինչպես ես կիրարկում հավատդ, ոչինչ ձեռք չես բերի։ Աստծու հավանությանը կարժանանաս միայն այն բանից հետո, երբ հարաբերությունդ Նրա հետ դառնա բնականոն, երբ ապստամբես մսեղիի դեմ, աղոթես, տառապես, համբերես, հնազանդվես, օգնես եղբայրներիդ և քույրերիդ, ավելի շատ ծախսվես Աստծու համար և այլն։ Արդյոք արածդ ունի արժեք և նշանակություն, կախված է այն բանից, թե արդյոք մտադրություններդ ճիշտ են և տեսակետներդ՝ ճշմարիտ։ Մեր օրերում շատերն Աստծուն հավատում են այնպես, ասես թեքում են գլուխները ժամացույցին նայելու համար։ Նրանց հեռանկարները շեղված են, և նրանց անելիքը պետք է լինի սա հաղթահարելը։ Եթե այս խնդիրը լուծվի, ամեն ինչ լավ կլինի։ Եթե ոչ, ամեն ինչ ի դերև կելնի։ Ոմանք իրենց լավ են պահում Իմ առաջ, բայց Իմ թիկունքում նրանց արածն Ինձ հակառակվելն է։ Սա խոտորության և նենգության դրսևորում է, և այսպիսի մարդը Սատանայի ծառա է։ Նրանք Սատանայի տիպիկ մարմնավորումն են, որ եկել են փորձելու Աստծուն։ Ճիշտ մարդ ես միայն այն դեպքում, եթե ի վիճակի ես հնազանդվելու Իմ գործին և Իմ խոսքերին։ Քանի դեռ կարողանում ես ուտել և խմել Աստծու խոսքերը, քանի դեռ այն ամենը, ինչ անում ես, ներկայանալի է Աստծու առաջ, և ազնիվ ու շիտակ ես վարվում այն ամենի մեջ, ինչ անում ես, քանի դեռ չես անում ամոթալի բաներ կամ արարքներ, որոնք կվնասեին ուրիշների կյանքը, և քանի դեռ ապրում ես լույսի մեջ և թույլ չես տալիս, որ Սատանան շահագործի քեզ, ապա հարաբերությունդ Աստծու հետ դրվել է պատշաճ դիրքի մեջ։

Աստծուն հավատալը պահանջում է, որ շտկես մտադրություններդ ու տեսակետներդ։ Պետք է ունենաս ճիշտ հասկացողություն և ճիշտ վերաբերմունք հանդեպ Աստծու խոսքերի և Աստծու գործի, այն բոլոր միջավայրերի, որոնք Աստված դասավորում է, այն մարդու, ում մասին Աստված վկայում է, և գործնական Աստծու հանդեպ։ Չպետք է կիրարկես սեփական գաղափարներիդ համաձայն կամ հնարես քո մանր խարդախությունները։ Ինչ էլ որ անես, պետք է կարողանաս փնտրել ճշմարտությունը և, քո դիրքում՝ որպես արարած, հնազանդվել Աստծու ողջ գործին։ Եթե ցանկանում ես ձգտել Աստծու կողմից կատարելագործվելուն և մտնել կյանքի ճիշտ ուղի, ապա սիրտդ միշտ պետք է ապրի Աստծու ներկայության մեջ։ Մի՛ եղիր զեխ, մի՛ հետևիր Սատանային, Սատանային որևէ հնարավորություն մի՛ տուր իր գործն իրականացնելու և թույլ մի՛ տուր, որ Սատանան շահագործի քեզ։ Պետք է ամբողջովին հանձնվես Աստծուն և թույլ տաս, որ Աստված իշխի քեզ։

Պատրա՞ստ ես լինել Սատանայի ծառան։ Պատրա՞ստ ես շահագործվել Սատանայի կողմից։ Արդյո՞ք հավատում ես Աստծուն և ձգտում ես Նրան, որպեսզի կատարելագործվես Նրա կողմից, թե՞ որպեսզի դառնաս Աստծու գործին հակադրող կերպար։ Այս կյանքում պատրա՞ստ ես ձեռք բերվել Աստծու կողմից և ապրել իմաստալից կյանքով, թե՞ կնախընտրեիր ապրել անարժեք և դատարկ կյանքով։ Կնախընտրեիր օգտագործվել Աստծու կողմի՞ց, թե՞ շահագործվել Սատանայի կողմից։ Կնախընտրեիր թույլ տալ, որ Աստծու խոսքերն ու ճշմարտությունը լցնե՞ն քեզ, թե՞ թույլ տալ, որ մեղքն ու Սատանան լցնեն քեզ։ Զգուշորեն հաշվի առ այս բաները։ Առօրյա կյանքումդ պետք է հասկանաս, թե որ խոսքերդ և որ արարքներդ կարող են անկանոնություն առաջացնել Աստծու հետ հարաբերությանդ մեջ, և ապա շտկես ինքդ քեզ՝ ճիշտ ձևի մեջ մտնելու համար։ Ամեն պահի քննի՛ր խոսքերդ, գործողություններդ, յուրաքանչյուր քայլդ և բոլոր մտքերդ ու գաղափարներդ։ Ձե՛ռք բեր պատշաճ հասկացողություն քո իրական վիճակի մասին և մտի՛ր Սուրբ Հոգու գործի ձևի մեջ։ Սա Աստծու հետ բնականոն հարաբերություն ունենալու միակ ճանապարհն է։ Գնահատելով, թե արդյոք հարաբերությունդ Աստծու հետ բնականոն է, կկարողանաս շտկել մտադրություններդ, հասկանալ մարդու բնական էությունը և իրապես հասկանալ ինքդ քեզ, և այդպես վարվելով՝ կկարողանաս մտնել իրական փորձառությունների մեջ, իրապես ապստամբել ինքդ քո դեմ և հնազանդվել մտադրությամբ։ Երբ փորձառաբար ապրես այս հարցերը, որոնք վերաբերում են այն բանին, թե արդյոք հարաբերությունդ Աստծու հետ բնականոն է, թե ոչ, հնարավորություններ կգտնես Աստծու կողմից կատարելագործվելու համար և կկարողանաս ընկալել Սուրբ Հոգու գործի շատ վիճակներ։ Նաև կկարողանաս զատել Սատանայի շատ խարդավանքներ և թափանցել նրա դավադրությունների մեջ։ Միայն այս ուղին է տանում Աստծու կողմից կատարելագործվելու։ Շտկում ես հարաբերությունդ Աստծու հետ, որպեսզի կարողանաս ամբողջությամբ հնազանդվել Նրա կարգավորումներին և որպեսզի կարողանաս էլ ավելի խորը մտնել իրական փորձառության մեջ և էլ ավելի շատ ստանալ Սուրբ Հոգու գործից։ Երբ կիրարկում ես Աստծու հետ բնականոն հարաբերություն ունենալը, մեծ մասամբ հաջողության կհասնես մսեղիի դեմ ապստամբելով և Աստծու հետ իրական համագործակցության միջոցով։ Պետք է հասկանաս, որ «առանց համագործակցող սրտի դժվար է ստանալ Աստծու գործը։ Եթե մսեղին չտառապի, Աստծուց օրհնություններ չեն լինի։ Եթե հոգին չպայքարի, Սատանան ամոթահար չի լինի»։ Եթե կիրարկես այս սկզբունքները և հիմնովին հասկանաս դրանք, առ Աստված հավատիդ տեսակետները կշտկվեն։ Ձեր ներկայիս կիրարկման մեջ պետք է դեն նետեք «հացով կշտանալու ձգտման» մտածելակերպը, պետք է դեն նետեք այն մտածելակերպը, թե «ամեն ինչ արվում է Սուրբ Հոգու կողմից, և մարդիկ ի վիճակի չեն միջամտելու»։ Բոլոր նրանք, ովքեր այդպես են ասում, մտածում են. «Մարդիկ կարող են անել այն, ինչ ուզում են, և երբ ժամանակը գա, Սուրբ Հոգին կանի Իր գործը։ Մարդիկ կարիք չունեն զսպելու մսեղին կամ համագործակցելու։ Կարևորն այն է, որ շարժվեն Սուրբ Հոգու կողմից»։ Այս կարծիքները բոլորն անհեթեթ են։ Նման հանգամանքներում Սուրբ Հոգին ի վիճակի չէ գործելու։ Հենց այսպիսի տեսակետն է, որ մեծապես խոչընդոտում է Սուրբ Հոգու գործին։ Հաճախ Սուրբ Հոգու գործն իրագործվում է մարդկային համագործակցության միջոցով։ Մարդիկ չեն համագործակցում և վճռականություն չունեն, սակայն ցանկանում են հասնել իրենց բնավորության փոփոխության և ստանալ Սուրբ Հոգու գործն ու Աստծու լուսավորումն ու լուսաբանումը։ Սրանք իսկապես չափազանցված մտքեր են։ Սա կոչվում է «ինքն իրենով տարված լինել և ներել Սատանային»։ Նման մարդիկ չունեն բնականոն հարաբերություն Աստծու հետ։ Պետք է քո ներսում գտնես սատանայական բնավորության շատ բացահայտումներ և դրսևորումներ և ցանկացած կիրարկում, որն ունես և որը հակասում է Աստծու այժմյան պահանջին։ Կկարողանա՞ս արդյոք հիմա ապստամբել Սատանայի դեմ։ Պետք է հասնես Աստծու հետ բնականոն հարաբերության, գործես Աստծու ցանկությունների համաձայն և դառնաս նոր մարդ՝ նոր կյանքով։ Մի՛ կենտրոնացիր անցյալի հանցանքների վրա, մի՛ եղիր չափազանց զղջացող։ Կարողացի՛ր ոտքի կանգնել և համագործակցել Աստծու հետ և կատարել այն պարտավորությունները, որոնք դրված են քեզ վրա։ Այսպես հարաբերությունդ Աստծու հետ կդառնա բնականոն։

Եթե այս խոսքերը կարդալուց հետո պարզապես պնդում ես, թե ընդունում ես դրանք, սակայն սիրտդ մնում է անտարբեր, և չես ձգտում Աստծու հետ հարաբերությունդ բնականոն դարձնել, դա ապացուցում է, որ չես կարևորում հարաբերությունդ Աստծու հետ։ Ապացուցում է, որ տեսակետներդ դեռ չեն շտկվել, որ մտադրություններդ դեռևս ուղղված չեն Աստծու կողմից ձեռք բերվելուն և Նրան փառք բերելուն, այլ փոխարենն ուղղված են Սատանայի դավադրություններին հաղթանակելու հնարավորություն տալուն և սեփական նպատակներիդ հասնելուն։ Նման մարդիկ ունեն սխալ մտադրություններ և սխալ տեսակետներ։ Անկախ այն բանից, թե ինչ է ասում Աստված կամ ինչպես է ասում դա, նման մարդիկ մնում են լիովին անտարբեր, և նրանց մեջ չի նկատվում անգամ ամենափոքր փոփոխությունը։ Նրանք ո՛չ վախենում են, ո՛չ էլ ամաչում։ Նման մարդն անհոգի է և բթամիտ։ Աստծու յուրաքանչյուր արտահայտում կարդալուց և հասկանալուց հետո կիրարկի՛ր այն։ Անկախ այն բանից, թե ինչպես ես պահել քեզ անցյալում, գուցե եղել են դեպքեր, երբ մսեղիդ թույլ է եղել, կամ ապստամբ ես եղել կամ հակառակվել ես։ Դա մեծ նշանակություն չունի և չի կարող խոչընդոտել, որ կյանքդ այսօր հասունանա։ Քանի դեռ այսօր կարող ես բնականոն հարաբերություն ունենալ Աստծու հետ, հույս կա։ Եթե Աստծու խոսքերն ամեն անգամ կարդալիս քո մեջ փոփոխություն է լինում, և ուրիշները կարող են նկատել, որ կյանքդ դեպի լավն է փոխվել, ցույց է տալիս, որ հարաբերությունդ Աստծու հետ այժմ բնականոն է, որ այն շտկվել է։ Աստված մարդկանց հետ չի վարվում ըստ նրանց հանցանքների։ Երբ հասկանաս և գիտակցես, քանի դեռ կարող ես դադարել ապստամբել կամ հակառակվել, Աստված դեռ կողորմի քեզ։ Երբ ունենաս հասկացողություն և վճռականություն՝ ձգտելու Աստծու կողմից կատարելագործվելուն, ապա իրադրությունդ Աստծու առաջ կդառնա բնականոն։ Անկախ այն բանից, թե ինչ ես անում, հաշվի առ. «Ի՞նչ կմտածի Աստված, եթե անեմ սա։ Արդյո՞ք դա օգտակար կլինի իմ եղբայրներին և քույրերին։ Արդյո՞ք դա օգտակար կլինի Աստծու տան գործին»։ Լինի աղոթքի, հաղորդակցության, խոսքի, գործեր վարելու, թե ուրիշների հետ շփման մեջ, քննի՛ր մտադրություններդ և ստուգի՛ր՝ արդյոք հարաբերությունդ Աստծու հետ բնականոն է։ Եթե չես կարողանում զանազանել սեփական մտադրություններդ ու մտքերդ, նշանակում է, որ զանազանություն չունես, ինչն ապացուցում է, որ չափազանց քիչ բան ես հասկանում ճշմարտությունից։ Եթե ի վիճակի ես հստակ հասկանալու այն ամենը, ինչ անում է Աստված, և կարող ես երեւույթներն ընկալել Նրա խոսքերի դիտանկյունից՝ կանգնելով Նրա կողմում, ապա տեսակետներդ ճիշտ կդառնան։ Ուստի՝ Աստծու հետ լավ հարաբերություն հաստատելը չափազանց կարևոր է յուրաքանչյուրի համար, ով հավատում է Աստծուն։ Յուրաքանչյուր ոք պետք է դա համարի որպես գերագույն կարևորության հարց և իր կյանքի ամենամեծ իրադարձությունը։ Արածդ ամեն ինչ չափվում է այն բանով, թե արդյոք ունես բնականոն հարաբերություն Աստծու հետ։ Եթե հարաբերությունդ Աստծու հետ բնականոն է, և մտադրություններդ ճիշտ են, ապա գործի՛ր։ Աստծու հետ բնականոն հարաբերություն պահպանելու համար չպետք է վախենաս անձնական շահերիդ վնաս կրելուց։ Չես կարող թույլ տալ, որ Սատանան հաղթանակի, չես կարող թույլ տալ, որ Սատանան լծակներ ստանա քո նկատմամբ, և չես կարող թույլ տալ, որ Սատանան քեզ ծաղրի առարկա դարձնի։ Նման մտադրություններ ունենալը նշան է, որ հարաբերությունդ Աստծու հետ բնականոն է՝ ոչ թե հանուն մսեղիի, այլ ավելի շուտ՝ հանուն հոգու խաղաղության, Սուրբ Հոգու գործը ստանալու և Աստծու մտադրությունները բավարարելու։ Ճիշտ վիճակի մեջ մտնելու համար պետք է լավ հարաբերություն հաստատես Աստծու հետ և շտկես առ Աստված հավատիդ տեսակետները։ Սա նրա համար է, որպեսզի Աստված ձեռք բերի քեզ, և որպեսզի դրսևորի Իր խոսքերի պտուղները քո մեջ և էլ ավելի լուսավորի ու լուսաբանի քեզ։ Այսպես մտած կլինես ճիշտ ձևի մեջ։ Շարունակի՛ր ուտել և խմել Աստծու այսօրվա խոսքերը, մտի՛ր Սուրբ Հոգու ներկայիս գործելաձևի մեջ, գործի՛ր Աստծու այսօրվա պահանջների համաձայն, մի՛ հետևիր կիրարկման հնաոճ մեթոդների, մի՛ կառչիր գործելու հին ձևերից, և, որքան հնարավոր է շուտ, մտի՛ր այսօրվա գործելաձևի մեջ։ Այսպիսով՝ հարաբերությունդ Աստծու հետ կդառնա լիովին բնականոն, և դու կանգնած կլինես Աստծուն հավատալու ճիշտ ուղու վրա։


Ավելի շատ կենտրոնացեք իրականության վրա

Ամեն մարդ Աստծու կողմից կատարելագործվելու հնարավորություն ունի, ուստի բոլորը պետք է հասկանան, թե Աստծուն ծառայելու որ ձևն է լավագույնս համապատասխանում Նրա մտադրություններին։ Շատերը չգիտեն, թե ինչ է նշանակում հավատալ Աստծուն, ոչ էլ հասկանում են, թե ինչու պետք է հավատան Նրան. այլ կերպ ասած՝ մեծամասնությունը չի ըմբռնում Աստծու գործը կամ Նրա տնօրինման ծրագրի նպատակը։ Այսօր մարդկանց մեծամասնությունը դեռ կարծում է, թե Աստծուն հավատալը նշանակում է երկինք գնալ և փրկել իրենց հոգիները։ Նրանք չեն հասկանում Աստծուն հավատալու բուն նշանակությունը, առավել ևս՝ որևէ հասկացողություն չունեն Աստծու տնօրինման ծրագրի ամենակարևոր գործի մասին։ Իրենց զանազան պատճառներով մարդիկ պարզապես որևէ հետաքրքրություն չեն ցուցաբերում Աստծու գործի նկատմամբ, ոչ էլ մտածում են Նրա մտադրությունների կամ Նրա տնօրինման ծրագրի մասին։ Որպես այս հոսքի մեջ գտնվող անհատ՝ յուրաքանչյուր ոք պետք է իմանա, թե որն է Աստծու ողջ տնօրինման ծրագրի նպատակը, այն փաստերը, որոնք Նա վաղուց ի վեր իրագործել է, թե ինչու է ընտրել մարդկանց այս խումբը, որն է նրանց ընտրելու Նրա նպատակն ու իմաստը, և թե ինչի է ցանկանում հասնել այս խմբում։ Այն, որ Աստված կարողացել է մեծ կարմիր վիշապի երկրում բարձրացնել աննշան մարդկանց այսպիսի մի խումբ և շարունակել է գործել մինչև հիմա՝ ամեն կերպ փորձելով և կատարելագործելով նրանց, անթիվ խոսքեր ասելով, շատ գործ կատարելով և այդքան շատ մատուցվող առարկաներ ուղարկելով. այն, որ Աստված այսպիսի մեծ գործ է կատարել, ցույց է տալիս, թե որքան նշանակալի է Նրա գործը։ Ներկայում անկարող եք լիովին գնահատել սա։ Ուստի չպետք է չափազանց պարզունակ համարեք այն գործը, որն Աստված կատարել է ձեզ վրա. դա փոքր բան չէ։ Նույնիսկ այն, ինչ Աստված այսօր բացահայտել է ձեզ, բավական է, որպեսզի խորհրդածեք և փորձեք ճանաչել։ , Ձեր փորձառություններն ավելի կխորանան, և ձեր կյանքը կաճի միայն այն ժամանակ, երբ ճշմարտապես և հիմնովին հասկանաք դա։ Այսօր մարդիկ չափազանց քիչ են հասկանում և անում. նրանք անկարող են լիովին բավարարել Աստծու մտադրությունները։ Սա մարդկանց թերությունը և իրենց պարտավորությունը կատարելու ձախողումն է, և ուստի անկարող են հասնել ցանկալի արդյունքին։ Սուրբ Հոգին շատ մարդկանց վրա գործելու միջոց չունի, քանի որ նրանք Աստծու գործի մասին այդքան մակերեսային հասկացողություն ունեն և չեն ցանկանում Աստծու տան գործն արժեքավոր բան համարել այն անելիս. նրանք պարզապես միշտ մակերեսորեն ակամայից առաջ են շարժվում՝ կա՛մ հետևելով մեծամասնությանը, կա՛մ պարզապես աշխատելով ցուցադրաբար։ Այսօր այս հոսքի մեջ գտնվող յուրաքանչյուր մարդ պետք է վերհիշի, թե արդյոք իր գործողություններում և արարքներում արել է հնարավոր ամեն բան և արդյոք գործադրել է իր ողջ ջանքը։ Մարդիկ լիովին ձախողել են իրենց պարտավորության կատարումը ոչ թե այն պատճառով, որ Սուրբ Հոգին չի կատարում Իր գործը, այլ որովհետև մարդիկ չեն կատարում իրենցը՝ անհնարին դարձնելով Սուրբ Հոգու համար Իր գործն անելը։ Աստված ասել է այն ամենը, ինչ պետք է ասվեր, բայց մարդիկ բնավ համընթաց չեն քայլել, չափազանց հետ են մնացել, անկարող են մոտ մնալ ամեն քայլափոխի և սերտորեն հետևել Գառան ոտնահետքերին։ Ինչին պետք է հետևեին, չեն հետևել, ինչը պետք է կիրարկած լինեին, չեն կիրարկել, ինչի համար պետք է աղոթած լինեին, չեն աղոթել, ինչը պետք է մի կողմ դրած լինեին, մի կողմ չեն դրել։ Սրանցից ոչ մեկը չեն արել։ Հետևաբար խնջույքին մասնակցելու մասին ցանկացած խոսակցություն դատարկ է,այն զուրկ է որևէ իրական իմաստից և ամբողջովին նրանց երևակայության մեջ է։ Կարելի է ասել, որ այսօրվա տեսանկյունից նայելիս մարդիկ բնավ չեն կատարել իրենց պարտավորությունը։ Ամեն ինչ կախված է եղել Ինքնին Աստծու գործելուց և խոսելուց։ Մարդու գործառույթը չափազանց փոքր է եղել. մարդիկ անպիտան թափթփուկներ են, որոնք անկարող են համագործակցել Աստծու հետ։ Աստված հարյուր հազարավոր խոսքեր է խոսել, սակայն մարդիկ դրանցից ոչ մեկը չեն կիրարկել, ինչպես օրինակ՝ մսեղիի դեմ ապստամբելը, պատկերացումները դեն նետելը, ամեն ինչում Աստծու հանդեպ հնազանդություն կիրարկելը, զանազանություն զարգացնելն ու խորաթափանցություն ձեռք բերելը, իրենց սրտերում այլ մարդկանց ունեցած կարգավիճակը հեռացնելը, իրենց սրտերում եղած կուռքերը դուրս թողնելը, իրենց սխալ մտադրությունների դեմ ապստամբելը, իրենց զգացմունքներից դրդված չգործելը, արդարացիորեն և առանց կանխակալության գործելը, խոսելիս Աստծու շահերի և ուրիշների վրա իրենց ազդեցության մասին ավելի շատ մտածելը, Աստծու գործին օգուտ տվող ավելի շատ բան անելը, իրենց արած ամեն ինչում Աստծու տան շահերը պաշտպանելը, թույլ չտալը, որ իրենց զգացմունքները ղեկավարեն իրենց վարքագիծը, մսեղիի հաճույքներից հրաժարվելը, եսասիրության հին պատկերացումները դուրս թողնելը։ Նրանք իրականում հասկանում են մարդուն ուղղված Աստծու այս բոլոր պահանջներից մի քանիսը, պարզապես չեն ցանկանում դրանք կիրարկել։ Էլ ի՞նչ կարող է անել Աստված և էլ ինչպե՞ս կարող է շարժել նրանց։ Լինելով ապստամբության որդիներ Աստծու աչքերում՝ ինչպե՞ս դեռ համարձակություն ունեն վերցնելու Նրա խոսքերը և հիանալու դրանցով։ Ինչպե՞ս համարձակություն ունեն ուտելու Աստծու կերակուրը։ Ո՞ւր է մարդկանց խիղճը։ Նրանք չեն կատարել իրենց պարտավորությունների նույնիսկ նվազագույն մասը, որ պետք է կատարեին՝ էլ չասած առավելագույնն անելու մասին։ Ապրում են անիրագործելի երազանքի մեջ, այնպես չէ՞։ Առանց կիրարկման՝ չի կարող խոսք լինել իրականության մասին։ Այս փաստը պարզից էլ պարզ է։

Պետք է ավելի իրատեսական դասեր քաղեք։ Մարդկանց կողմից հիացմունքի արժանի այդ բարձրագոչ, դատարկ խոսակցությունների կարիքը չկա։ Երբ բանը հասնում է գիտելիքի մասին խոսելուն, յուրաքանչյուրի ասածն ավելի բարձր է, քան նախորդինը, բայց դեռևս կիրարկելու ճանապարհ չունեն։ Քանի՞սն են հասկացել կիրարկման սկզբունքները։ Քանի՞սը կարող են իրական դասեր քաղել։ Ո՞վ կարող է հաղորդակցվել իրականության մասին։ Աստծու խոսքերի գիտության մասին խոսել կարողանալը չի նշանակում, որ իսկական հասակ ունես. միայն ցույց է տալիս, որ խելացի ես ծնվել, շնորհալի ես։ Եթե չես կարող ցույց տալ ուղին, ապա արդյունքը ոչինչ կլինի, և դու անպիտան թափթփուկ կլինես։ Մի՞թե չես ձևացնում, եթե չես կարողանում ոչինչ ասել կիրարկելու գործնական ուղու մասին։ Մի՞թե չես կեղծում, եթե չես կարողանում սեփական գործնական փորձառություններդ մատուցել ուրիշներին՝ դրանով իսկ նրանց տալով քաղելու դասեր կամ ուղի, որին կարող են հետևել։ Մի՞թե խաբեբա չես։ Ի՞նչ արժեք ունես։ Նման մարդը կարող է միայն խաղալ «սոցիալիզմի տեսության գյուտարարի» դերը, այլ ոչ թե «սոցիալիզմի իրագործմանը նպաստողի»։ Իրականություն չունենալ նշանակում է ճշմարտություն չունենալ։ Իրականություն չունենալ նշանակում է ոչնչի պիտանի չլինել։ Իրականություն չունենալ նշանակում է քայլող դիակ լինել։ Իրականություն չունենալ նշանակում է լինել «մարքսիստ-լենինիստ մտածող»՝ առանց որևէ վկայակոչվող արժեքի։ Ես հորդորում եմ ձեզանից յուրաքանչյուրին լռել տեսության մասին և խոսել իրական, ճշմարիտ և էական որևէ բանի մասին. փոքր-ինչ ուսումնասիրե՛ք «ժամանակակից արվեստ», ասե՛ք իրատեսական որևէ բան, ներդրե՛ք փաստացի որևէ բան և ունեցե՛ք փոքր-ինչ նվիրվածության ոգի։ Խոսելիս առերեսվե՛ք իրականությանը. մի՛ տարվեք անիրատեսական և չափազանցված խոսակցություններով, որպեսզի մարդիկ հիացմունք զգան կամ ուշադրություն դարձնեն ձեզ։ Ո՞րն է դրա արժեքը։ Ի՞նչ իմաստ ունի ստիպել մարդկանց ջերմորեն վերաբերվել քեզ։ Մի փոքր «արտիստի’կ» եղեք խոսքում, մի փոքր արդա’ր եղեք պահվածքում, մի փոքր ողջամի’տ եղեք գործելիս, մի փոքր գործնակա՛ն եղեք ձեր ասածի մեջ, ամեն մի գործողության ժամանակ հաշվի առե’ք Աստծու տան շահերը, լսե’ք խղճի ձայնին, երբ զգացմունքներն ի հայտ են գալիս, բարության դիմաց ատելությամբ մի՛ հատուցեք կամ ապերախտ մի՛ եղեք բարության հանդեպ և կեղծավոր մի՛ եղեք, քանի որ այս ամենն անելու արդյունքում վատ ազդեցություն եք ունենում։ Երբ ուտում և խմում եք Աստծու խոսքերը, դրանք ավելի շատ կապե’ք իրականության հետ, իսկ երբ հաղորդակցվում եք, ավելի շատ խոսե’ք իրատեսական բաների մասին։ Մեծամիտ մի՛ եղեք. դա չի գոհացնի Աստծուն։ Ուրիշների հետ փոխհարաբերություններում եղե՛ք մի փոքր ավելի հանդուրժող, մի փոքր ավելի զիջող, մի փոքր ավելի մեծահոգի և սովորե՛ք «վարչապետի ոգուց»։[ա] Երբ վատ մտքեր եք ունենում, ավելի շատ կիրարկե՛ք մսեղիի դեմ ապստամբելը։ Երբ աշխատում եք, ավելի շատ խոսե՛ք գործնական ուղիների մասին և չափազանց վերամբարձ մի՛ եղեք, այլապես ձեր ասածն անհասանելի կլինի մարդկանց համար։ Ավելի քիչ վայելք, ավելի շատ ներդրում՝ ցույց տվեք նվիրվածության ձեր անձնուրաց ոգին։ Ավելի շատ հաշվի առե՛ք Աստծու մտադրությունները և ավելի շատ լսե՛ք խղճի ձայնին։ Աստված ամեն օր համբերատարությամբ և անկեղծորեն խոսում է ձեզ հետ. ավելի հաճախ մտածե՛ք այս մասին և մի՛ մոռացեք դա, ավելի հաճախ կարդացե՛ք «հին ալմանախը»։ Ավելի շատ աղոթե՛ք և ավելի հաճախ հաղորդակցվե՛ք։ Դադարե՛ք այդքան բթամիտ լինելուց. դրսևորե՛ք որոշակի ողջամտություն և ձե՛ռք բերեք խորաթափանցություն։ Երբ մեղավոր ձեռքն առաջ է մեկնվում, ե՛տ քաշեք այն. թույլ մի՛ տվեք, որ այդքան հեռուն հասնի։ Դա անօգուտ է, և անեծքներից բացի ուրիշ ոչինչ չեք ստանաԱստծուց, ուստի զգո՛ւյշ եղեք։ Թո՛ղ սիրտը խղճա ուրիշներին, և միշտ զենքը ձեռքին մի՛ հարձակվեք։ Ավելի շատ հաղորդակցվե՛ք ճշմարտության ճանաչողության մասին և ավելի շատ խոսե՛ք կյանքի մասին՝ պահպանելով ուրիշներին օգնելու ոգի։ Ավելի շատ գործե՛ք և ավելի քիչ խոսե՛ք։ Ավելի շատ կիրարկե՛ք և ավելի քիչ ուսումնասիրե՛ք ու վերլուծե՛ք։ Թո՛ւյլ տվեք, որ Սուրբ Հոգին ձեզ ավելի շատ շարժի, և Աստծուն ավելի շատ հնարավորություններ տվե՛ք ձեզ կատարելագործելու համար։ Դո՛ւրս թողեք ավելի շատ մարդկային տարրեր. դեռևս ունեք գործելու չափազանց շատ մարդկային ճանապարհներ, և գործելու ձեր մակերեսային ձևն ու վարքագիծը դեռևս գարշելի են ուրիշների համար. ավելի շատ դո՛ւրս թողեք այս ամենը։ Ձեր հոգեբանական վիճակը դեռ չափազանց նողկալի է. ավելի շատ ժամանակ տրամադրե՛ք այն շտկելուն։ Մարդիկ դեռ չափազանց մեծ կարգավիճակ ունեն ձեր սրտում. ավելի շատ կարգավիճակ տվե՛ք Աստծուն և այդքան անխոհեմ մի՛ եղեք։ «Տաճարը» միշտ պատկանել է Աստծուն և չպետք է զավթվի մարդկանց կողմից։ Կարճ ասած՝ ավելի շատ կենտրոնացե՛ք արդարության և ավելի քիչ՝ զգացմունքների վրա։ Լավագույնը մսեղին դուրս թողնելն է։ Ավելի շատ խոսե՛ք իրականության և ավելի քիչ՝ ճանաչողության մասին. լավագույնը լռելն ու ոչինչ չասելն է։ Ավելի շատ խոսե՛ք կիրարկման ուղու մասին և ավելի քիչ անարժեք պարծեցե՛ք։ Լավագույնը հենց հիմա կիրարկել սկսելն է։

Աստծու պահանջները մարդկանցից այնքան էլ բարձր չեն։ Քանի դեռ մարդիկ ջանասիրաբար և անկեղծորեն են կիրարկում, «անցողիկ գնահատական» կստանան։ Ճշմարիտն ասած՝ ճշմարտության հասկացողությանը, ճանաչողությանը և ըմբռնմանը հասնելն ավելի բարդ է, քան ճշմարտությունը կիրարկելը։ Նախ՝ կիրարկիր որքանով որ հասկանում ես, և կիրարկիր այն, ինչ ըմբռնել ես։ Այսկերպ կկարողանաս աստիճանաբար հասնել ճշմարտության ճշմարիտ ճանաչողությանն ու ըմբռնմանը։ Սրանք են այն քայլերն ու միջոցները, որոնցով գործում է Սուրբ Հոգին։ Եթե այսկերպ հնազանդություն չկիրարկես, ոչնչի չես հասնի։ Եթե միշտ գործես սեփական կամքով և հնազանդություն չկիրարկես, արդյո՞ք Սուրբ Հոգին կգործի քեզ վրա։ Արդյո՞ք Սուրբ Հոգին գործում է ըստ քո ցանկության։ Թե՞ գործում է ըստ քո պակասության և Աստծու խոսքերի հիման վրա։ Եթե սա քեզ պարզ չէ, չես կարողանա մտնել ճշմարտության իրականության մեջ։ Ինչո՞ւ է, որ շատերը շատ ջանք են գործադրել Աստծու խոսքերը կարդալու համար, բայց լոկ ճանաչողություն ունեն և դրանից այնկողմ չեն կարող ոչինչ ասել գործնական ուղու մասին։ Կարծում ես, թե ճանաչողություն ունենալը հավասարազոր է ճշմարտությունն ունենալո՞ւն։ Մի՞թե դա շփոթված տեսակետ չէ։ Դու ի վիճակի ես ճանաչողության այնքան խոսքեր խոսել, որքան ավազահատիկ կա ծովափին, սակայն դրանցից ոչ մեկը որևէ գործնական ուղի չի պարունակում։ Մի՞թե սա անելով չես փորձում հիմարացնել մարդկանց։ Մի՞թե նման չես այն մարդուն, ով շալվար չունի, բայց ձի է հեծնում։ Ամեն այսպիսի վարքագիծ վնասակա՛ր է մարդկանց համար։ Որքան բարձր է տեսությունը և որքան զուրկ իրականությունից, այնքան անկարող է մարդկանց տանել դեպի իրականություն։ Որքան բարձր է տեսությունը, այնքան շատ է ստիպում քեզ ապստամբել Աստծու դեմ և հակադրվել Նրան։ Մի՛ փայփայիր հոգևոր տեսություն. այն անօգուտ է։ Ոմանք տասնամյակներ շարունակ խոսում են հոգևոր տեսության մասին և դարձել են մեծ հոգևոր գործիչներ, բայց ի վերջո դեռևս ձախողում են ճշմարտության իրականության մեջ մտնելը։ Քանի որ չեն կիրարկել կամ փորձառաբար ապրել Աստծու խոսքերը, չունեն կիրարկման սկզբունքներ կամ ուղի։ Նման մարդիկ ինքնին զուրկ են ճշմարտության իրականությունից, ուստի ինչպե՞ս կարող են ուրիշներին դնել Աստծուն հավատալու ճիշտ ուղու վրա։ Նրանք կարող են միայն մոլորեցնել մարդկանց։ Մի՞թե սա ուրիշներին և իրենց վնասել չէ։ Առնվազն պետք է ի վիճակի լինես լուծելու հենց քո առջև ծառացած իրական խնդիրները։ Այսինքն՝ պետք է ի վիճակի լինես կիրարկելու և փորձառաբար ապրելու Աստծու խոսքերը և կիրարկելու ճշմարտությունը ։ Միայն սա է հնազանդությունն Աստծուն։ Որակավորված ես լինում աշխատելու Աստծու համար միայն այն ժամանակ, երբ կյանքի մուտք ունես , և միայն երբ անկեղծորեն ծախսվես Աստծու համար, կարող ես ընդունվել Աստծու կողմից։ Միշտ վերամբարձ հայտարարություններ մի՛ արա և պոռոտախոս տեսության մասին մի՛ խոսիր. դա գործնական չէ։ Հոգևոր տեսության մասին ճամարտակելը, որպեսզի մարդիկ հիանան քեզնով, Աստծու մասին վկայել չէ, այլ ավելի շուտ՝ ինքդ քեզ ցուցադրելն է։ Դա բացարձակապես ոչ մի օգուտ չի տալիս մարդկանց և չի կերտում նրանց և կարող է հեշտությամբ հանգեցնել այն բանին, որ նրանք պաշտեն հոգևոր տեսությունը և չկենտրոնանան ճշմարտությունը կիրարկելու վրա. և մի՞թե սա մարդկանց մոլորեցնել չէ։ Այսպես շարունակելը կծնի բազմաթիվ դատարկ տեսություններ, ինչպես նաև բազում կանոններ, որոնք կկաշկանդեն և ծուղակը կգցեն մարդկանց. իսկապես ամոթալի՛ է։ Ուստի ավելի շատ ասա այն, ինչը գործնական է, ավելի շատ խոսիր իրականում գոյություն ունեցող խնդիրների մասին, ավելի շատ ժամանակ տրամադրիր ճշմարտությունը փնտրելուն՝ իրական խնդիրներ լուծելու համար. սա է ամենակարևորը։ Մի՛ հապաղիր ճշմարտությունը կիրարկել սովորելու հարցում. սա է իրականություն մուտք գործելու ուղին։ Ուրիշների փորձառական ճանաչողությունը մի՛ համարիր որպես սեփական մասնավոր ունեցվածք և մի՛ ցուցադրիր դրանք, որպեսզի մյուսները հիանան։ Պետք է ունենաս քո սեփական կյանքի մուտքը։ Միայն ճշմարտությունը կիրարկել իմանալով և Աստծուն հնազանդվելով կունենաս կյանքի մուտք։ Սա պետք է կիրարկի եւ սրա վրա կենտրոնանա յուրաքանչյուր մարդ։

Եթե այն, ինչի մասին հաղորդակցվում ես, կարող է մարդկանց ընթանալու ուղի տալ, ապա դա հավասարազոր է իրականություն ունենալուն։ Անկախ այն բանից, թե ինչ ես ասում, պետք է մարդկանց բերես կիրարկման մեջ և նրանց բոլորին տաս հետեւելու ուղի։ Թույլ մի՛ տուր, որ միայն ճանաչողություն ունենան. ավելի կարևոր է գնալու ուղի ունենալը։ Աստծուն հավատալիս մարդիկ պետք է քայլեն այն ուղիով, որն առաջնորդվում է Աստծու կողմից Իր գործում։ Այսինքն՝ Աստծուն հավատալու գործընթացը Սուրբ Հոգու կողմից առաջնորդվող ուղիով քայլելու գործընթացն է։ Այսպիսով, անկախ ամեն ինչից, պետք է ունենաս ուղի, որով կարող ես քայլել. պետք է ոտք դնես Աստծու կողմից կատարելագործվելու ուղու վրա ։ Չափազանց շատ հետ մի՛ մնա և չափազանց շատ բաներով մի՛ մտահոգվիր։ Միայն եթե քայլես Աստծու կողմից առաջնորդվող ուղիով՝ առանց խաթարումներ առաջացնելու, կկարողանաս ստանալ Սուրբ Հոգու գործը և ունենալ մուտքի ուղի։ Միայն սա է համարվում Աստծու մտադրություններին համաձայն և մարդկության պարտավորության կատարում։ Որպես այս հոսքի մեջ գտնվող անհատ՝ յուրաքանչյուր մարդ պետք է պատշաճ կերպով կատարի իր պարտավորությունը, անի ավելին այն ամենից, ինչ մարդիկ պետք է անեն, և չգործի կամայականորեն։ Գործ անող մարդիկ պետք է իրենց խոսքերը հստակեցնեն, հետևող մարդիկ պետք է ավելի շատ կենտրոնանան նեղություն կրելու և հնազանդվելու վրա, և բոլորը պետք է մնան իրենց տեղերում ու սահմանը չանցնեն։ Յուրաքանչյուր մարդու սրտում պետք է պարզ լինի, թե ինչպես պետք է կիրարկի և ինչ գործառույթ պետք է կատարի։ Բռնիր Սուրբ Հոգու կողմից առաջնորդվող ուղին. մի՛ շեղվիր և անհեթեթ մի՛ եղիր։ Պետք է հստակ տեսնես այսօրվա գործը։ Այսօրվա աշխատելաոճի մեջ մտնելն այն է, ինչ պետք է կիրարկեք։ Դա առաջին բանն է, որի մեջ պետք է մտնեք։ Այլևս խոսքեր մի՛ վատնեք այլ բաների վրա։ Այսօր Աստծու տան գործն անելը ձեր պատասխանատվությունն է, այսօրվա աշխատելաոճի մեջ մտնելը ձեր պարտավորությունն է, իսկ այսօրվա ճշմարտությունը կիրարկելը ձեր հոգսն է։

Ծանոթություն

ա. Վարչապետի ոգի. դասական չինական ասացվածք, որն օգտագործվում է լայնախոհ և մեծահոգի մարդուն նկարագրելու համար։


Պատվիրանները պահելը և ճշմարտությունը կիրառելը

Գործնականում պատվիրանները պահելը պետք է կապված լինի ճշմարտությունը կիրառելու հետ։ Պատվիրանները պահելուն զուգընթաց՝ պետք է կիրառել ճշմարտությունը։ Ճշմարտությունը կիրառելիս չպետք է դեմ գնալ պատվիրանների սկզբունքներին, ոչ էլ խախտել պատվիրանները. պետք է անես այն ամենը, ինչ Աստված պահանջում է քեզանից։ Պատվիրանները պահելն ու ճշմարտությունը կիրառելը փոխկապակցված են, ոչ թե միմյանց հակասող գործողություններ։ Որքան ավելի շատ ես կիրառում ճշմարտությունը, այնքան ավելի ունակ ես դառնում պահելու պատվիրանների էությունը։ Որքան ավելի շատ կիրառես ճշմարտությունը, այնքան ավելի ավելի պարզ կդառնա քեզ համար, և կհասկանաս Աստծու խոսքը, ինչպես արտահայտված է պատվիրաններում։ Ճշմարտությունը կիրառելն ու պատվիրանները պահելը միմյանց հակասող գործողություններ չեն․ դրանք փոխկապակցված են։ Սկզբում միայն պատվիրանները լավ պահելուց հետո մարդը կարող էր կիրառել ճշմարտությունը և լուսավորություն ստանալ Սուրբ Հոգուց, բայց սա Աստծու սկզբնական մտադրությունը չէ։ Աստված քեզնից պահանջում է, որ սրտանց երկրպագես Իրեն, այլ ոչ թե պարզապես լավ վարք դրսևորես։ Այնուամենայնիվ, պետք է լավ պահես պատվիրանները, առնվազն՝ արտաքուստ։ Միայն այն ժամանակ, երբ մարդն աստիճանական փորձառության ընթացքում ավելի հստակորեն է ճանաչում Աստծուն, չի ըմբոստանում Նրա դեմ, չի դիմակայում Նրան և կասկածներ չի տածում Նրա գործի վերաբերյալ, նա կարող է հավատարիմ մնալ պատվիրանների էությանը։ Եվ ուստի առանց ճշմարտությունը կիրառելու պարզապես պատվիրանները պահելը դեռևս արդյունք չի տալիս և Աստծու ճշմարիտ երկրպագություն չէ, քանի որ դեռ ձեռք չես բերել իրական հասակ։ Առանց ճշմարտության պարզապես պատվիրանները պահելը հավասարազոր է կանոններից կուրորեն կառչելուն։ Եթե այսպես վարվես, պատվիրանները քեզ համար կդառնան սոսկ օրենք՝ անկարող լինելով օգնելու քեզ աճել կյանքում։ Ընդհակառակը, դրանք կդառնան քո հոգսը և Հին Կտակարանի օրենքների պես ամուր կկաշկանդեն քեզ՝ պատճառ դառնալով, որ կորցնես Սուրբ Հոգու ներկայությունը։ Հետևաբար միայն ճշմարտությունը կիրառելով կարող ես լավ պահել պատվիրանները, իսկ պատվիրանները լավ պահելը ճշմարտությունը կիրառելու համար է։ Պատվիրանները պահելու ընթացքում է՛լ ավելի շատ ճշմարտություններ կկիրառես, իսկ ճշմարտությունը կիրառելիս է՛լ ավելի խորությամբ կհասկանաս, թե իրականում ինչ են նշանակում պատվիրանները։ Պատվիրանները պահելու վերաբերյալ մարդու հանդեպ Աստծու պահանջի նպատակն ու իմաստն այն չէ, որ նա հետևի կանոններին, ինչպես կարող է պատկերացնել, այլ կապված է նրա կյանքի մուտքի հետ։ Քո կյանքի աճի չափն է թելադրում այն աստիճանը, որով ի վիճակի կլինես պահելու պատվիրանները։ Թեև պատվիրաններն այն բանի համար են, որ մարդը պահի դրանք, պատվիրանների էությունը պարզ է դառնում միայն մարդու կյանքի փորձառության միջոցով։ Մարդկանց մեծամասնությունը ենթադրում է, թե պատվիրանները լավ պահելը նշանակում է, որ իրենք «լիովին պատրաստ են, և մնում է միայն հափշտակվել»։ Այսպիսի մտածելակերպը շռայլություն է։ Դա Աստծու մտադրությունը չէ։ Դա առաջադիմելու ձգտում չունեցողների և մսեղին տենչացողների խոսակցությունն է։ Դա մոլորությո՛ւն է։ Դա չի՛ համապատասխանում իրականությանը։ Առանց պատվիրանները փաստացիորեն պահելու` պարզապես ճշմարտությունը կիրառելն Աստծու մտադրությունը չէ։ Այդպես վարվողները հաշմանդամ են՝ նման մի ոտքը կորցրած մարդու։ Պարզապես պատվիրանները պահելը, կարծես կանոններին հետևելով, սակայն ճշմարտությունը չունենալով, նույնպես չի կարող բավարարել Աստծու մտադրությունը, ինչպես որ մեկ աչքը կորցրած մարդիկ, միևնույնն է, հաշմանդամ են։ Կարելի է ասել, որ եթե լավ պահես պատվիրանները և հստակ հասկացողություն ձեռք բերես գործնական Աստծու մասին, ապա կունենաս ճշմարտությունը․ հարաբերականորեն ասած՝ ձեռք բերած կլինես իրական հասակ։ Եթե կիրառես այն ճշմարտությունը, որը պետք է կիրառես, ապա կպահես նաև պատվիրանները, և այս երկուսը չեն հակասում միմյանց։ Ճշմարտությունը կիրառելն ու պատվիրանները պահելը երկու հիմնական համակարգեր են, որոնք երկուսն էլ մարդու կյանքի փորձառության անբաժանելի մասն են։ Մարդու փորձառությունը պետք է ներառի պատվիրանները պահելու և ճշմարտությունը կիրառելու միասնությունը, այլ ոչ թե բաժանումը։ Այնուամենայնիվ այս երկուսի միջև կան և՛ տարբերություններ, և՛ կապեր։

Նոր դարաշրջանի պատվիրանների հրապարակումն ապացույց է այն բանի, որ բոլոր մարդիկ, որոնք այս հոսքի մեջ են, բոլոր նրանք, ովքեր այսօր լսում են Աստծու արտահայտումը, մուտք են գործել նոր դարաշրջան։ Սա նոր սկիզբ է Աստծու գործի համար, ինչպես նաև Աստծու վեցհազարամյա տնօրինման ծրագրի գործի վերջին մասի սկիզբը։ Նոր դարաշրջանի պատվիրանները խորհրդանշում են, որ Աստված և մարդը մուտք են գործել նոր երկնքի և նոր երկրի ոլորտ, և որ Աստված, ճիշտ ինչպես Եհովան էր գործում իսրայելցիների մեջ, և Հիսուսն էր գործում հրեաների մեջ, ավելի շատ գործնական աշխատանք կանի և է՛լ ավելի շատ ու է՛լ ավելի մեծ գործ կկատարի երկրի վրա։ Դրանք նաև խորհրդանշում են, որ մարդկանց այս խումբն Աստծուց կստանա ավելի շատ ու ավելի մեծ հանձնարարություններ, գործնական կերպով կապահովվի, կսնուցվի, կաջակցվի, կխնամվի և կպաշտպանվի Նրա կողմից, կստանա է՛լ ավելի գործնական կրթում Նրանից և կէտվի, կկոտրվի ու կզտվի Աստծու խոսքով։ Նոր դարաշրջանի պատվիրանների նշանակությունն իսկապես խորիմաստ է։ Դրանք հուշում են, որ Աստված գործնականորեն կհայտնվի երկրի վրա, որտեղից Նա կնվաճի ողջ տիեզերքը՝ մսեղիում բացահայտելով Իր ողջ փառքը։ Դրանք նաև հուշում են, որ գործնական Աստված պատրաստվում է ավելի շատ գործնական աշխատանք կատարել երկրի վրա՝ Իր բոլոր ընտրյալներին կատարելագործելու համար։ Ավելին՝ Աստված երկրի վրա ամեն ինչ կիրագործի խոսքերով և իրականություն կդարձնի այն, որ «մարմնացած Աստված կբարձրանա մինչև ամենաբարձրը, և Նրան կպատվեն որպես մեծագույնի, իսկ բյուրավոր ազգերն ու մարդիկ ծնկի կիջնեն՝ երկրպագելու Աստծուն, որին պատվում են որպես մեծագույնի»։ Թեև նոր դարաշրջանի պատվիրաններն այն բանի համար են, որ մարդը պահի դրանք, և թեև դա անելը մարդու պարտավորությունն է և այն է, ինչին մարդը պետք է հասնի, դրանց ներկայացրած իմաստը չափազանց խոր է՝ մեկ կամ երկու բառով լիովին արտահայտվելու համար։ Նոր դարաշրջանի պատվիրանները փոխարինում են Հին Կտակարանի օրենքներին և Նոր Կտակարանի կարգադրություններին, որոնք հրապարակվել են Եհովայի և Հիսուսի կողմից։ Սա ավելի խորիմաստ դաս է, ամենևին էլ այնքան պարզ հարց չէ, որքան մարդիկ կարող են պատկերացնել։ Նոր դարաշրջանի պատվիրանները գործնական նշանակության կողմ ունեն։ Դրանք անցումային կետն են Շնորհքի դարաշրջանի և Թագավորության դարաշրջանի միջև։ Նոր դարաշրջանի պատվիրանները վերջ են դնում հին դարաշրջանի բոլոր գործելակերպերին ու կարգադրություններին, ինչպես նաև Հիսուսի դարաշրջանի և դրան նախորդած բոլոր գործելակերպերին։ Դրանք մարդուն բերում են ավելի գործնական Աստծու ներկայությանը, որպեսզի նա սկսի ընդունել անձամբ Նրա կողմից կատարելագործվելը․ դրանք կատարելագործման ուղու սկիզբն են։ Ուստի պետք է ճիշտ վերաբերմունք ունենաք նոր դարաշրջանի պատվիրանների նկատմամբ և դրանց չվերաբերվեք անփութորեն կամ թեթևամտորեն։ Նոր դարաշրջանի պատվիրանները հատուկ շեշտադրում են կատարում մի որոշակի կետի վրա՝ որ մարդը պետք է երկրպագի Իրեն՝ այսօրվա գործնական Աստծուն, ինչը ենթադրում է ավելի գործնականորեն հնազանդվել Հոգու էությանը։ Պատվիրանները նաև շեշտում են այն սկզբունքը, որով Աստված կդատի մարդուն՝ համարելով կա՛մ մեղավոր, կա՛մ արդար, այն բանից հետո, երբ հայտնվի որպես արդարության Արեգակ։ Պատվիրաններն ավելի հեշտ է հասկանալ, քան գործի դնել։ Սրանից երևում է, որ եթե Աստված ցանկանում է կատարելագործել մարդուն, ապա Նա պետք է դա անի Իր իսկ խոսքերի և ուղղորդման միջոցով, և մարդը չի կարող կատարելության հասնել միայն իր բնածին խելքի միջոցով։ Արդյոք մարդը կարող է պահել նոր դարաշրջանի պատվիրանները, թե ոչ, կապված է նրա՝ գործնական Աստծու ճանաչողության հետ։ Հետևաբար պատվիրաններին հավատարիմ լինելուն չես կարող հասնել ընդամենը մի քանի օրվա ընթացքում։ Սա շատ խորիմաստ դաս է, որը պետք է սովորել։

Ճշմարտությունը կիրառելն այն ուղին է, որով մարդու կյանքը կարող է աճել։ Եթե չկիրառեք ճշմարտությունը, ապա ձեզ կմնա միայն տեսությունը, և իրական կյանք չեք ունենա։ Ճշմարտությունը մարդու հասակի խորհրդանիշն է, և արդյոք կիրառում ես ճշմարտությունը, թե ոչ, կապված է այն բանի հետ, թե արդյոք ունես իրական հասակ։ Եթե չես կիրառում ճշմարտությունը, արդարացիորեն չես գործում կամ գործում ես զգացմունքների թելադրանքով և տուրք ես տալիս մսեղիին, ապա պատվիրանները պահելու մասին խոսք անգամ լինել չի կարող։ Սա դասերից ամենախորիմաստն է։ Յուրաքանչյուր դարաշրջանում կան բազմաթիվ ճշմարտություններ, որոնց մեջ մարդիկ պետք է մտնեն և որոնք պետք է հասկանան, բայց նաև յուրաքանչյուր դարաշրջանում կան տարբեր պատվիրաններ, որոնք ուղեկցում են այդ ճշմարտություններին։ Այն ճշմարտությունները, որոնք մարդիկ կիրառում են, վերաբերում են տվյալ դարաշրջանին, ինչպես նաև այն պատվիրանները, որոնք նրանք պահում են։ Յուրաքանչյուր դարաշրջան ունի իր ճշմարտությունները, որոնք պետք է կիրառվեն, և ավելին՝ իր պատվիրանները, որոնք պետք է պահվեն։ Այնուամենայնիվ, կախված Աստծու հրապարակած պատվիրաններից, այսինքն՝ կախված տարբեր դարաշրջաններից՝ մարդու կողմից ճշմարտության կիրառման նպատակն ու արդյունքը համապատասխանաբար տարբերվում են։ Կարելի է ասել, որ պատվիրանները ծառայում են ճշմարտությանը, իսկ ճշմարտությունը գոյություն ունի՝ պատվիրանները պահելու համար։ Եթե լինի միայն ճշմարտությունը, ապա Աստծու գործի մեջ խոսելու արժանի ոչ մի փոփոխություն չի լինի։ Այնուամենայնիվ, անդրադառնալով պատվիրաններին, մարդը կարող է բացահայտել Սուրբ Հոգու գործի միտումների աստիճանը և իմանալ այն դարաշրջանը, որում Աստված գործում է։ Կրոնի մեջ կան շատ մարդիկ, որոնք կարող են կիրառել այն ճշմարտություններից շատերը, որ մարդիկ կիրառում էին Օրենքի դարաշրջանում։ Սակայն նրանք դեռ չեն ստացել նոր դարաշրջանի պատվիրանները, ոչ էլ կարող են պահել դրանք։ Նրանք դեռևս հետևում են հին սովորույթներին և շարունակում են մնալ նախնադարյան մարդիկ։ Նրանց չեն ուղեկցում գործի նոր մեթոդները, և նրանք չեն կարող տեսնել նոր դարաշրջանի պատվիրանները։ Որպես այդպիսին, նրանք չունեն Աստծու գործը։ Դա նման է դատարկ ձվի կճեպներ հսկելուն․ եթե ներսում ճուտ չկա, ապա հոգի էլ չկա։ Ավելի ստույգ ասած՝ դա նշանակում է, որ նրանք կյանք չունեն։ Այդպիսի մարդիկ դեռ մուտք չեն գործել նոր դարաշրջան և բազմաթիվ քայլերով հետ են մնացել։ Հետևաբար, առանց նոր դարաշրջանի պատվիրանների միայն նախկին դարաշրջանների ճշմարտություններն ունենալն անօգուտ է։ Ձեզանից շատերը կիրառում են այսօրվա ճշմարտությունը, բայց չեն պահում այսօրվա պատվիրանները։ Ոչինչ ձեռք չեք բերի, իսկ ձեր կիրառած ճշմարտությունը կլինի անարժեք ու անիմաստ, և Աստված հավանություն չի տա ձեզ։ Ճշմարտությունը կիրառելը պետք է արվի Սուրբ Հոգու ներկայիս գործի մեթոդների շրջանակներում։ Այն պետք է արվի՝ ի պատասխան այսօրվա գործնական Աստծու արտահայտմանը։ Առանց դա անելու ամեն ինչ զուր է` նման բամբուկե զամբյուղով ջուր վերցնելու փորձին։ Սա նաև նոր դարաշրջանի պատվիրանների հրապարակման գործնական իմաստն է։ Եթե մարդիկ պետք է լավ պահեն պատվիրանները, ապա առնվազն պետք է ճանաչեն Աստծուն, որ գործնականորեն հայտնվում է մսեղիում, և շփոթութան մեջ չլինեն Նրա հարցում։ Այլ կերպ ասած՝ մարդիկ պետք է ընկալեն պատվիրանները լավ պահելու սկզբունքները։ Պատվիրանները պահելը չի նշանակում հետևել դրանց անկանոն կերպով կամ կամայականորեն, այլ պահել դրանք՝ հիմնավորված, նպատակաուղղված և սկզբունքներին հետևելով։ Առաջին բանը, որին պետք է հասնել, այն է, որ հստակություն ունենաս տեսիլքների վերաբերյալ։ Եթե հիմնովին հասկանաս Սուրբ Հոգու գործը ներկա ժամանակում և եթե մտնես գործի այսօրվա մեթոդների մեջ, ապա բնականաբար հստակ հասկացողություն ձեռք կբերես պատվիրանները պահելու վերաբերյալ։ Եթե գա այն օրը, երբ թափանցես նոր դարաշրջանի պատվիրանների էության մեջ և կարողանաս պահել պատվիրանները, ապա կատարելագործված կլինես։ Սա է ճշմարտությունը կիրառելու և պատվիրանները պահելու գործնական նշանակությունը։ Արդյոք կարող ես կիրառել ճշմարտությունը, թե ոչ, կախված է նրանից, թե ինչպես ես ընկալում նոր դարաշրջանի պատվիրանների էությունը։ Սուրբ Հոգու գործը շարունակաբար կհայտնվի մարդուն, և մարդու հանդեպ Աստծու պահանջներն աստիճանաբար կմեծանան։ Հետևաբար ճշմարտությունները, որոնք Աստված մարդկանցից պահանջում է կիրառել, է՛լ ավելի կշատանան և է՛լ ավելի մեծ կդառնան, իսկ պատվիրանները պահելու արդյունքները կդառնան է՛լ ավելի նշանակալի։ Հետևաբար պետք է կիրառեք ճշմարտությունը և միաժամանակ պահեք պատվիրանները։ Ոչ ոք չպետք է անտեսի այս հարցը․ թող նոր ճշմարտությունն ու նոր պատվիրանները միաժամանակ սկիզբ առնեն այս նոր դարաշրջանում։


Պետք է իմանաս, որ գործնական Աստված Ինքն է

Ի՞նչ պետք է իմանաս գործնական Աստծու մասին։ Հոգին, Անձը և Խոսքը կազմում են Իրեն՝ գործնական Աստծուն, և սա է Իր՝ գործնական Աստծու ճշմարիտ նշանակությունը։ Եթե ճանաչում ես միայն Անձին, եթե գիտես Նրա առօրյա սովորություններն ու անհատականությունը, բայց չգիտես Հոգու գործը, կամ թե ինչ է անում Հոգին մսեղիում, և եթե միայն ուշադրություն ես դարձնում Հոգուն ու Խոսքին և աղոթում ես միայն Հոգու առաջ, սակայն չգիտես Աստծու Հոգու գործը գործնական Աստծու մեջ, ապա սա ևս ապացուցում է, որ չես ճանաչում գործնական Աստծուն։ Գործնական Աստծու մասին գիտելիքը ներառում է Նրա խոսքերը ճանաչելն ու փորձառաբար ապրելը և Սուրբ Հոգու գործի կանոններն ու սկզբունքներն ընկալելը, ինչպես նաև այն, թե ինչպես է Աստծու Հոգին գործում մսեղիում։ Այն նաև ներառում է իմացություն այն մասին, որ մսեղիում Աստծու յուրաքանչյուր գործողություն ղեկավարվում է Հոգու կողմից, և որ Նրա ասած խոսքերը Հոգու անմիջական արտահայտությունն են։ Ուստի, գործնական Աստծուն ճանաչելու համար կարևորագույն է իմանալ, թե ինչպես է Աստված գործում մարդկայնության մեջ և աստվածայնության մեջ․ սա իր հերթին վերաբերում է Հոգու արտահայտություններին, որոնց բոլոր մարդիկ առնչվում են։

Որո՞նք են Հոգու արտահայտությունների կողմերը։ Երբեմն Աստված գործում է մարդկայնության մեջ, իսկ երբեմն՝ աստվածայնության մեջ, բայց երկու դեպքում էլ Հոգին է ղեկավարում։ Անձի արտաքին արտահայտությունը կախված է Նրա ներսում եղող Հոգուց։ Հոգին գործում է բնականոն կերպով, բայց Հոգու կողմից Նրա ղեկավարման մեջ երկու մաս կա. մի մասը Նրա գործն է մարդկայնության մեջ, իսկ մյուս մասը՝ Նրա գործն աստվածայնության միջոցով։ Դու պետք է սա հստակորեն իմանաս։ Հոգու գործը տարբերվում է՝ ըստ հանգամանքների. երբ պահանջվում է, որ Նրա մարդկայնությունը գործի, Հոգին ղեկավարում է, որ մարդկայնությունն անի այս գործը, իսկ երբ պահանջվում է, որ Նրա աստվածայնությունը գործի, աստվածայնությունն է առաջ գալիս՝ անմիջականորեն այն իրականացնելու համար։ Քանի որ Աստված գործում է մսեղիում և հայտնվում մսեղիում, Նա գործում է և՛ մարդկայնության, և՛ աստվածայնության մեջ։ Մարդկայնության մեջ Նրա գործը ղեկավարվում է Հոգու կողմից և կատարվում է մարդկանց մսեղավոր կարիքները բավարարելու, Նրա հետ նրանց առնչությունը հեշտացնելու համար, նրանց թույլ տալու տեսնել Աստծու գործնականությունն ու բնականոնությունը և թույլ տալու նրանց տեսնել, որ Աստծու Հոգին եկել է մսեղիում և մարդկանց մեջ, ապրում է մարդկանց հետ և շփվում է մարդկանց հետ։ Աստվածայնության մեջ Նրա գործը կատարվում է մարդկանց կյանքն ապահովելու և մարդկանց ամեն ինչում դրական կողմից առաջնորդելու համար՝ փոխելով մարդկանց խառնվածքները և թույլ տալով նրանց իսկապես տեսնել Հոգու հայտնվելը մսեղիում։ Հիմնականում մարդու կյանքի աճն անմիջականորեն իրագործվում է աստվածայնության մեջ Աստծու գործի ու խոսքերի միջոցով։ Միայն այն դեպքում, երբ մարդիկ ընդունում են Աստծու գործն աստվածայնության մեջ, նրանք կարող են հասնել իրենց խառնվածքի փոփոխություններին, և միայն այդժամ կարող են բավարարված լինել իրենց հոգում. միայն եթե այս ամենի հետ առկա է մարդկայնության մեջ գործը՝ Աստծու հովվությունը, աջակցությունն ու հոգածությունը մարդկայնությամբ, հնարավոր է լիովին հասնել Աստծու գործի արդյունքներին։ Գործնական Աստված Ինքը, ում մասին խոսվում է այսօր, գործում է և՛ մարդկայնության, և՛ աստվածայնության մեջ։ Գործնական Աստծու հայտնվելու միջոցով իրագործվում են Նրա բնականոն մարդկային գործն ու կյանքը և Նրա կատարյալ աստվածայնության գործը։ Նրա մարդկայնությունն ու աստվածայնությունը միավորված են որպես մեկ ամբողջություն, և երկուսի գործն էլ կատարվում է խոսքերի միջոցով. լինի մարդկայնության, թե աստվածայնության մեջ, Նա խոսքեր է արտաբերում։ Երբ Աստված գործում է մարդկայնության մեջ, Նա խոսում է մարդկայնության լեզվով, որպեսզի մարդիկ կարողանան ավելի հեշտորեն շփվել ու հասկանալ։ Նրա խոսքերն ասվում են պարզորեն և հեշտ հասկանալի են, այնպես որ դրանք կարող են մատակարարվել բոլոր մարդկանց. անկախ նրանից՝ մարդիկ օժտված են գիտությամբ կամ սակավակիրթ են, բոլորն էլ կարող են ընդունել Աստծու խոսքերը։ Աստվածայնության մեջ Աստծու գործը նույնպես իրականացվում է խոսքերի միջոցով, բայց այն լի է մատակարարմամբ, այն լի է կյանքով, արատավորված չէ մարդկային գաղափարների կողմից, չի ներառում մարդկային նախասիրություններ և ենթակա չէ մարդկայնության սահմանափակումներին, այն ազատ է բնականոն մարդկայնության որևէ զսպումից. Այն նաև իրականացվում է մսեղիում, սակայն Հոգու անմիջական արտահայտությունն է։ Եթե մարդիկ ընդունեն միայն Աստծու գործը մարդկայնության մեջ, ապա կսահմանափակեն իրենց որոշակի շրջանակով և, հետևաբար, մշտական էտման ու կարգավարժանքի կարիք կունենան, որպեսզի իրենց մեջ թեկուզ փոքր-ինչ փոփոխություն լինի։ Սակայն առանց Սուրբ Հոգու գործի կամ ներկայության նրանք միշտ կդիմեն իրենց հին սովորություններին։ Աստվածայնության գործի միջոցով են այս թերությունը և պակասությունը փոխհատուցվում և մարդիկ ավարտուն դարձվում։ Շարունակական էտման փոխարեն պահանջվում է դրական ապահովում՝ օգտագործելով խոսքեր բոլոր պակասությունները լրացնելու համար, օգտագործելով խոսքեր մարդկանց յուրաքանչյուր վիճակ բացահայտելու համար, օգտագործելով խոսքեր նրանց կյանքը, յուրաքանչյուր խոսքն ու յուրաքանչյուր գործողությունն ուղղորդելու համար, նրանց մտադրություններն ու շարժառիթները մերկացնելու համար։ Սա գործնական Աստծու գործնական աշխատանքն է։ Ուստի, գործնական Աստծու նկատմամբ քո վերաբերմունքում պետք է հնազանդվես Նրա մարդկայնության առաջ՝ ճանաչելով և ընդունելով Նրան, և առավել ևս պետք է ընդունես Նրա գործն ու խոսքերն աստվածայնության մեջ և հնազանդվես դրանց։ Աստծու հայտնվելը մսեղիում նշանակում է, որ Աստծու Հոգու ողջ գործն ու խոսքերն իրականացվում են Նրա բնականոն մարդկայնության միջոցով և Նրա մարմնացած մսեղիի միջոցով։ Այլ կերպ ասած՝ Աստծու Հոգին միաժամանակ ղեկավարում է Նրա մարդկայնությանը՝ գործ կատարելու և իրականացնում է աստվածայնության գործը մսեղիում, և մարմնացած Աստծու մեջ դու կարող ես տեսնել և՛ Աստծու գործը մարդկայնության մեջ, և՛ Նրա գործը կատարյալ աստվածայնության մեջ։ Սա է մսեղիում գործնական Աստծու հայտնվելու իրական նշանակությունը։ Եթե կարողանաս սա հստակորեն տեսնել, ապա ի վիճակի կլինես կապելու Աստծու բոլոր տարբեր մասերը. դու կդադարես անտեղի կարևորություն տալ աստվածայնության մեջ Նրա գործին և կդադարես անտեղի արհամարհանքով նայել մարդկայնության մեջ Նրա գործին, չես ընկնի ծայրահեղությունների մեջ, ոչ էլ զարտուղի ճանապարհներ կբռնես։ Ընդհանուր առմամբ, գործնական Աստծու իմաստն այն է, որ Նրա մարդկայնության և աստվածայնության գործը, ինչպես ղեկավարվում է Հոգու կողմից, արտահայտվում է Նրա մսեղիի միջոցով, որպեսզի մարդիկ կարողանան տեսնել, որ Նա կենսական ու կենդանի է, իրական և ճշմարիտ։

Մարդկայնության մեջ Աստծու Հոգու գործը անցումային փուլ ունի։ Կատարելագործելով մարդկայնությունը՝ Նա հնարավորություն է տալիս Իր մարդկայնությանն ընդունելու Հոգու ղեկավարումը, ինչից հետո Նրա մարդկայնությունն ունակ է լինում մատակարարելու և հովվելու եկեղեցիները։ Սա Աստծու բնականոն գործի արտահայտություններից մեկն է։ Ուստի, եթե կարողանաս հստակ տեսնել մարդկայնության մեջ Աստծու գործի սկզբունքները, ապա հազիվ թե պատկերացումներ ունենաս մարդկայնության մեջ Աստծու գործի վերաբերյալ։ Անկախ ամեն ինչից՝ Աստծու Հոգին չի կարող սխալվել։ Նա ճիշտ է և անսխալ. Նա ոչինչ սխալ չի անում։ Աստվածայնության մեջ գործն Աստծու մտադրությունների անմիջական արտահայտությունն է՝ առանց մարդկայնության խառնաշփոթի։ Այն չի ենթարկվում կատարելագործման, այլ ուղղակիորեն գալիս է Հոգուց։ Այնուամենայնիվ, նույնիսկ երբ Նա գործում է աստվածայնության մեջ, դա նույնպես պայմանավորված է Նրա բնականոն մարդկայնությամբ. այն ամենևին գերբնական չէ, և թվում է, թե իրականացվում է բնականոն մարդու կողմից։ Աստված երկնքից երկիր եկավ նախևառաջ այն բանի համար, որ մսեղիի միջոցով արտահայտի Աստծու խոսքերը, որ մսեղիի միջոցով կատարի Աստծու Հոգու գործը։

Այսօր գործնական Աստծու վերաբերյալ մարդկանց իմացությունը մնում է չափազանց միակողմանի, և մարմնացման նշանակության նրանց ըմբռնումը դեռևս շատ չնչին է։ Ինչ վերաբերում է Աստծու մսեղիին, Նրա գործի ու խոսքերի միջոցով մարդիկ տեսնում են, որ Աստծու Հոգին այնքան շատ բան է ներառում, որ Նա այնքան հարուստ է։ Սակայն, անկախ ամեն ինչից, Աստծու վկայությունն ի վերջո գալիս է Աստծու Հոգուց. այն, թե ինչ է անում Աստված մսեղիում, ինչ սկզբունքներով է Նա գործում, ինչ է Նա անում մարդկայնությամբ և ինչ է անում աստվածայնությամբ։ Մարդիկ պետք է իմանան սա։ Այսօր դու ունակ ես երկրպագելու այս Անձին, մինչդեռ, ըստ էության, երկրպագում ես Հոգուն, և դա նվազագույնն է, որին մարդիկ պետք է հասնեն մարմնացած Աստծու մասին իրենց ճանաչողության մեջ։ Մսեղիի միջոցով մարդիկ գալիս են ճանաչելու Հոգու էությունը, ճանաչելու մսեղիում Հոգու աստվածային գործն ու մարդկային գործը, ընդունելու մսեղիում Հոգու բոլոր խոսքերն ու արտահայտումները և տեսնելու, թե ինչպես է Աստծու Հոգին ղեկավարում մսեղին ու բացահայտում մսեղիում Իր զորությունը։ Սա նշանակում է, որ մսեղիի միջոցով մարդը հասնում է Հոգուն երկնքում ճանաչման. մարդկանց մեջ Իր՝ գործնական Աստծու հայտնվելը փարատել է մարդկանց պատկերացումների վերացական աստծուն։ Իրեն՝ գործնական Աստծուն մարդկանց երկրպագությունը մեծացրել է նրանց հնազանդությունն Աստծուն, և մսեղիում Աստծու Հոգու աստվածային գործի ու մարդկային գործի միջոցով մարդը հայտնություն է ստանում և հովվում է, ու փոփոխություններ են տեղի ունենում մարդու կյանքի բնույթի մեջ։ Սա է մսեղիում Հոգու գալստյան իրական իմաստը, որի հիմնական նպատակն է, որ մարդիկ կարողանան շփվել Աստծու հետ, ապավինել Աստծուն և հասնել Աստծու գիտությանը։

Հիմնականում ի՞նչ վերաբերմունք ունեն մարդիկ գործնական Աստծու նկատմամբ։ Ի՞նչ գիտես մարմնացման, մսեղիում Խոսքի հայտնվելու, մսեղիում Աստծու հայտնվելու, գործնական Աստծու գործերի մասին։ Որո՞նք են այսօրվա քննարկման հիմնական թեմաները։ Մարմնացումը, մսեղիում Խոսքի գալուստը և մարմնում Աստծու հայտնվելը հարցեր են, որոնք պետք է հասկանալ։ Դուք պետք է աստիճանաբար հասկանաք այս հարցերը և հստակ ճանաչողություն ունենաք դրանց վերաբերյալ ձեր կյանքի փորձառության մեջ՝ ելնելով ձեր հասակից և դարաշրջանից։ Մարդկանց՝ Աստծու խոսքերը փորձառաբար ապրելու գործընթացը նրանց կողմից մսեղիում Աստծու խոսքերի հայտնվելը ճանաչելն է։ Որքան շատ են մարդիկ փորձառաբար ապրում Աստծու խոսքերը, այնքան ավելի շատ են նրանք ճանաչում Աստծու Հոգուն. Աստծու խոսքերը փորձառաբար ապրելու միջոցով մարդիկ ընկալում են Հոգու գործի սկզբունքները և հասնում են Իրեն՝ գործնական Աստծուն ճանաչելուն։ Իրականում, երբ Աստված կատարելագործում և ձեռք է բերում մարդկանց, Նա թույլ է տալիս նրանց ճանաչել գործնական Աստծու գործերը. Նա օգտագործում է գործնական Աստծու գործերը՝ ցույց տալու մարդկանց մարմնացման իրական նշանակությունը, ցույց տալու նրանց, որ Աստծու Հոգին իրականում հայտնվել է մարդու առաջ։ Երբ մարդիկ ձեռք են բերվում և կատարելագործվում են Աստծու կողմից, սա նշանակում է, որ գործնական Աստծու արտահայտությունները նվաճել են նրանց, և որ գործնական Աստծու խոսքերի միջոցով նրանք փոխակերպվել են, ու Նրա կյանքը գործել է նրանց ներսում՝ լցնելով նրանց այն ամենով, ինչ Նա է (լինի այն, ինչ Նա է Իր մարդկայնությամբ, թե այն, ինչ Նա է Իր աստվածայնությամբ), լցնելով նրանց Իր խոսքերի էությամբ և ստիպելով մարդկանց կյանքով արտահայտել Իր խոսքերը։ Երբ Աստված ձեռք է բերում մարդկանց, Նա անում է դա` նախևառաջ օգտագործելով գործնական Աստծու խոսքերն ու արտահայտումները որպես մարդկանց թերություններն էտելու միջոց և նրանց ապստամբ խառնվածքը դատելու ու մերկացնելու համար՝ ստիպելով նրանց ստանալ այն, ինչի կարիքն ունեն, և ցույց տալով նրանց, որ Աստված եկել է մարդկանց մեջ։ Ամենակարևորն այն է, որ գործնական Աստծու կատարած գործը յուրաքանչյուր մարդու Սատանայի ազդեցությունից փրկելն է՝ հանելով նրանց աղտեղության երկրից և արմատախիլ անելով նրանց ապականված խառնվածքները։ Գործնական Աստծու կողմից ձեռք բերվելու ամենախորքային նշանակությունն այն է, որ ունակ լինես կյանքով արտահայտելու բնականոն մարդկայնությունը՝ ունենալով գործնական Աստծուն որպես օրինակ և նմուշ, և կարողանաս կիրարկել գործնական Աստծու խոսքերի և պահանջների համաձայն՝ առանց նվազագույն իսկ շեղման կամ հեռացման, կիրարկելով համաձայն այն ամենի, ինչ Նա ասում է, և ունակ լինելով հասնելու նրան, ինչ Նա պահանջում է։ Այս կերպ դու ձեռք բերված կլինես Աստծու կողմից։ Երբ ձեռք ես բերվում Աստծու կողմից, ոչ միայն ունենում ես Սուրբ Հոգու գործը. գլխավորապես, ունակ ես կյանքով արտահայտելու գործնական Աստծու պահանջները։ Սոսկ Սուրբ Հոգու գործն ունենալը չի նշանակում, որ դու կյանք ունես։ Գլխավոր հարցն այն է, թե արդյոք ունակ ես գործելու քո հանդեպ գործնական Աստծու ունեցած պահանջների համաձայն, ինչն առնչվում է այն հարցին՝ արդյոք ունակ ես ձեռք բերվելու Աստծու կողմից։ Սրանք մսեղիում գործնական Աստծու գործի մեծագույն նշանակությունն են։ Այսինքն՝ Աստված իսկապես և իրականում հայտնվում է մսեղիում՝ կենսական և կենդանի՝ թույլ տալով մարդկանց տեսնել Իրեն, և գործնական ձևով կատարում է մսեղիում Հոգու գործը և գործում է որպես օրինակ մսեղիում մարդկանց համար, որի միջոցով Նա ձեռք է բերում մարդկանց մի խումբ։ Աստծու գալուստը մարմնում նախևառաջ նպատակ ունի հնարավորություն տալու մարդկանց տեսնել Աստծու գործնական արարքները և նյութականացնել անձև Հոգուն մսեղիում, որպեսզի մարդիկ կարողանան տեսնել և շոշափել Նրան։ Միայն այս կերպ Նրա կողմից ավարտուն դարձվածները կյանքով կարտահայտեն Նրա՝ կյանքով արտահայտածը, ձեռք կբերվեն Նրա կողմից և կհամապատասխանեն Նրա մտադրություններին։ Եթե Աստված միայն խոսեր երկնքում և իրականում չգար երկիր, ապա մարդիկ դեռևս անկարող կլինեին ճանաչել Աստծուն. նրանք կկարողանային միայն քարոզել Աստծու գործերը դատարկ տեսությամբ և չէին ունենա Աստծու խոսքերը՝ որպես իրականություն։ Երկիր գալու Աստծու նպատակը նախևառաջ Ինքն Իրեն որպես օրինակ և նմուշ հաստատելն է նրանց համար, ում Նա պետք է ձեռք բերի. միայն այդպես մարդիկ կարող են իրականում ճանաչել Աստծուն, շոշափել Աստծուն և տեսնել Նրան և միայն դրանից հետո կարող են ճշմարտապես ձեռք բերվել Աստծու կողմից։


Միայն ճշմարտությունը կիրարկելն է նշանակում տիրապետել իրականությանը

Աստծու խոսքերը վեր պարզելը ու դրանք անամոթաբար բացատրելը դեռ չի նշանակում, թե դու տիրապետում ես իրականությանը. ամեն ինչ այնքան պարզ չէ, որքան դու ես պատկերացնում։ Իրականությանը տիրապետելը մի բան չէ, որի մասին դու խոսում ես, այլ մի բան, որը դու արտահայտում ես կյանքով։ Միայն այն ժամանակ, երբ Աստծու խոսքերը դառնան քո կյանքը և քո բնական հայտնությունը, կարելի է ասել, որ դու ունես իրականություն, և միայն այդժամ դու կարող ես համարվել ճշմարիտ հասկացողություն և փաստացի հասակ ձեռք բերած։ Երկար ժամանակի ընթացքում փորձություններին դիմակայելու և Աստծու պահանջներին համապատասխանող կերպարը կյանքով արտահայտելու կարողությունը՝ ոչ թե ձևացնելով, այլ բնականորեն բացահայտելով. միայն սա է համարվում իրականությանը ճշմարտապես տիրապետել և կյանք ունենալ։ Թույլ տուր օգտագործել բոլորին հայտնի - ծառայություն մատուցողների փորձության օրինակը. ցանկացած ոք կարող է ամենավեհ տեսություններն առաջ քաշել ծառայություն մատուցողների վերաբերյալ, և բոլորն էլ թեմայի մասին պատշաճ հասկացողություն ունեն. նրանք խոսում են այդ մասին, և յուրաքանչյուր ճառ գերազանցում է նախորդին, կարծես մրցույթ լինի։ Սակայն, եթե մարդը մեծ փորձություն չի անցել, ապա շատ դժվար է ասել, թե նա բարի վկայություն ունի տալու։ Համառոտ ասած՝ այն, ինչ մարդն արտահայտում է կյանքով, մնում է շատ խղճուկ, լիովին հակասում է իր հասկացողությանը։ Հետևաբար, դա դեռ չէր դարձել մարդու փաստացի հասակը, և դա դեռ նրա կյանքը չէր։ Քանի որ մարդու հասկացողությունն իրականություն չի բերվել, նրա հասակը դեռևս ավազի վրա կառուցված ամրոցի նման է՝ սասանվող և փլուզման եզրին։ Մարդը չափազանց քիչ իրականության է տիրապետում. մարդու մեջ որևէ իրականություն գտնելը գրեթե անհնար է։ Չափազանց քիչ իրականություն կա նրանում, ինչ մարդը բնականորեն բացահայտում է. ինչ նա կյանքով արտահայտում է, լիովին ստիպողաբար է։ Սա է պատճառը, որ Ես ասում եմ՝ մարդը չի տիրապետում ոչ մի իրականության։ Թեպետ մարդիկ պնդում են, թե իրենց աստվածասեր սրտերը երբեք չեն փոխվում, սա սոսկ այն է, ինչ նրանք ասում են՝ մինչ որևէ փորձության առերեսվելը։ Երբ մի օր նրանք անսպասելիորեն առերեսվեն փորձությունների, այն ամենը, ինչի մասին նրանք խոսում են, դարձյալ լիովին կհակասի իրականությանը, և սա կրկին կապացուցի, որ մարդը չի տիրապետում ոչ մի իրականության։ Կարելի է ասել, որ ամեն անգամ, երբ դու բախվում ես այնպիսի բաների, որոնք չեն համապատասխանում քո պատկերացումներին և պահանջում են քեզանից մի կողմ դնել սեփական անձը, այդ բաները քո փորձություններն են։ Նախքան Աստծու մտադրության բացահայտելը, յուրաքանչյուր ոք անցնում է խիստ քննության և ահռելի փորձության միջով։ Կարո՞ղ ես դու ըմբռնել սա։ Երբ Աստված կամենում է փորձել մարդկանց, Նա միշտ թույլ է տալիս նրանց ընտրություն կատարել՝ նախքան բուն ճշմարտությունը բացահայտելը։ Սա նշանակում է, որ երբ Աստված քեզ ենթարկի փորձությունների, Նա երբեք քեզ չի ասի ճշմարտությունը. մարդիկ այս կերպ են բացահայտվում։ Սա ուղիներից մեկն է, որով Աստված իրականացնում է Իր գործը՝ տեսնելու, թե արդյոք դու ճանաչում ես այսօրվա Աստծուն, ինչպես նաև՝ տիրապետո՞ւմ ես արդյոք որևէ իրականության։ Դու իսկապե՞ս զերծ ես Աստծու գործի վերաբերյալ կասկածներից։ Կկարողանա՞ս իսկապես ամուր կանգնել, երբ մեծ փորձության բախվես։ Ո՞վ է համարձակվում ասել. «Ես երաշխավորում եմ, որ ոչ մի խնդիր չի լինի»։ Ո՞վ է համարձակվում պնդել․ «Ուրիշները գուցե կասկածներ ունենան, բայց ես՝ երբե՛ք»։ Ճիշտ այնպես, ինչպես Պետրոսի փորձությունների ժամանակ. նա միշտ պարծենում էր, մինչ ճշմարտության բացահայտվելը։ Սա միայն Պետրոսին հատուկ անձնական թերություն չէ, սա այն մեծագույն դժվարությունն է, որին այժմ առերեսվում է յուրաքանչյուր մարդ։ Եթե ես այցելեի մի քանի վայրեր կամ տեսակցեի մի քանի եղբայրների ու քույրերի՝ տեսնելու, թե որն է ձեր հասկացողությունը Աստծու այսօրվա գործի մասին, դուք անկասկած կկարողանայիք շատ բան ասել ձեր գիտելիքների մասին, և կթվար, թե դուք բնավ ոչ մի կասկած չունեք։ Եթե ես քեզ հարցնեի՝ «Կարո՞ղ ես իրապես վստահ լինել, որ այսօրվա գործն իրականացնում է հենց Ինքը՝ Աստված։ Առանց որևէ կասկածի՞», դու վստահաբար կպատասխանեիր՝ «Առանց որևէ կասկածի, սա Աստծու Հոգու կողմից իրականացվող գործն է»։ Այդպիսի պատասխան տալուց հետո դու հաստատ կասկածի ոչ մի նշույլ չէիր զգա և բավականին գոհ կլինեիր՝ մտածելով, թե մի քիչ իրականություն ես ձեռք բերել։ Նրանք, ովքեր հակված են իրերն այս կերպ ըմբռնելու, մարդիկ են, ովքեր ավելի քիչ իրականության են տիրապետում․ որքան շատ է մարդը կարծում, թե ձեռք է բերել այն, այնքան քիչ կկարողանա ամուր կանգնել փորձությունների առջև։ Վա՜յ նրանց, ովքեր ամբարտավան են ու ինքնահավան, և վա՜յ նրանց, ովքեր չունեն ինքնաճանաչողություն. այդպիսի մարդիկ ամենալավն են խոսում, սակայն ամենավատն են իրենց խոսքերը գործի վերածելիս։ Ամենաչնչին անհանգստացնող բանի դեպքում այս մարդիկ սկսում են կասկածներ ունենալ, և հետ կանգնելու գաղափարը սողոսկում է նրանց մտքի մեջ։ Նրանք չեն տիրապետում որևէ իրականության. նրանք պարզապես տեսություններ ունեն, որոնք վեր են կրոնից, սակայն զուրկ են այն իրականությունից, որն այժմ պահանջվում է Աստծու կողմից։ Ամենից շատ Ես զզվում եմ նրանցից, ովքեր միայն տեսություններից են խոսում՝ առանց որևէ իրականության տիրապետելու։ Իրենց գործն իրականացնելիս նրանք ամենաբարձրն են գոռում, բայց հենց որ բախվում են իրականությանը` փլվում են։ Մի՞թե սա ցույց չի տալիս, որ այս մարդիկ որևէ իրականություն չունեն։ Որքան էլ կատաղի լինեն քամին ու ալիքները, եթե դու կարող ես կանգուն մնալ՝ առանց թույլ տալու, որ կասկածի նշույլն անգամ մտնի քո մտքի մեջ, և եթե կարող ես հաստատուն մնալ ու զերծ ժխտումից, նույնիսկ երբ ուրիշ ոչ ոք չի մնացել, ապա դու կհամարվես ճշմարիտ ըմբռնում ունեցող և իրականությանն իրապես տիրապետող։ Եթե դու շրջվում ես այն կողմ, ուր քամին է փչում՝ հետևելով մեծամասնությանը և սովորելով թութակի պես կրկնել ուրիշների խոսքերը, ապա որքան էլ պերճախոս լինես, դա չի նշանակի, որ դու տիրապետում ես իրականությանը։ Հետևաբար, խորհուրդ եմ տալիս քեզ վաղաժամ դատարկ խոսքեր չաղաղակել։ Գիտե՞ս, թե Աստված ինչ է պատրաստվում անելու։ Մի՛ վարվիր ինչպես մեկ այլ Պետրոս, որպեսզի ինքդ քեզ ամոթի առարկա չդարձնես և չկորցնես գլուխդ բարձր պահելու ունակությունը․ դա ոչ մեկին օգուտ չի բերի։ Մարդկանց մեծ մասը չունի իրական հասակ։ Թեպետ Աստված հսկայածավալ աշխատանք է կատարել, մարդիկ ամենևին որևէ իրականության չեն առերեսվել. ավելի ստույգ՝ Նա երբեք անձամբ չի պատժել որևէ մեկին։ Այդպիսի փորձությունների միջոցով որոշ մարդիկ բացահայտվել են. նրանց մեղսալից ձեռքերն ավելի ու ավելի հեռուն են մեկնվում՝ կարծելով, թե Աստծուց կարելի է օգտվել և անել այն ամենը, ինչ իրենք ուզում են։ Քանի որ նրանք ի վիճակի չեն դիմանալու նույնիսկ այս տեսակի փորձությանը, ապա առավել դժվարին փորձությունների մասին խոսք անգամ լինել չի կարող, ինչպես և իրականությանը տիրապետելու։ Մի՞թե նրանք պարզապես չեն փորձում հիմարացնել Աստծուն։ Իրականությանը տիրապետելը մի բան չէ, որը կարելի է կեղծել, և ոչ էլ այնպիսի բան է, որին կարող ես հասնել՝ այն գիտենալով։ Այն կախված է քո փաստացի հասակից, ինչպես նաև նրանից, թե կդիմանաս արդյոք բոլոր փորձություններին։ Հասկանո՞ւմ ես։

Աստված մարդկանցից չի պահանջում սոսկ իրականության մասին խոսելու ունակություն. դա չափազանց հեշտ կլիներ, այնպես չէ՞։ Ուրեմն ինչո՞ւ է Աստված խոսում կյանքի մուտքի մասին։ Ինչո՞ւ է Նա խոսում վերափոխման մասին։ Եթե մարդիկ միայն ընդունակ են իրականության մասին դատարկ խոսակցությունների, ապա կարո՞ղ են նրանք հասնել իրենց խառնվածքի վերափոխման։ Մի խմբի մարզելը՝ թագավորության լավ զինվորներ դառնալու համար, չի նշանակում մարզել նրանց՝ դառնալու մարդիկ, ովքեր կարող են միայն խոսել իրականության մասին, կամ ովքեր կարող են պարծենալ. ընդհակառակը, դա նշանակում է մարզել նրանց՝ դառնալու մարդիկ, ովքեր կարող են բոլոր ժամանակներում կյանքով արտահայտել Աստծու խոսքերը, մնալ անկոտրում՝ անկախ նրանից, թե ինչպիսի ձախողումների են բախվում, և բոլոր ժամանակներում ապրել Աստծու խոսքերով ու չվերադառնալ աշխարհ։ Սա այն իրականությունն է, որի մասին խոսում է Աստված, և սա Աստծու պահանջն է մարդուն։ Ուստի, Աստծու ասած իրականությունը մի՛ համարեք չափազանց պարզ։ Սուրբ Հոգուց սոսկ լուսավորություն ստանալը համազոր չէ իրականությանը տիրապետելուն։ Դա մարդու հասակը չէ. դա Աստծու շնորհն է, որում մարդը ոչ մի ներդրում չի ունենում։ Յուրաքանչյուր մարդ պետք է կրի Պետրոսի տառապանքները և, առավել ևս, տիրապետի Պետրոսի փառքին, որը կյանքով արտահայտում է այն բանից հետո, երբ ձեռք է բերում Աստծու գործը։ Միայն սա՛ կարող է իրականություն կոչվել։ Մի՛ կարծեք, թե տիրապետում եք իրականությանը սոսկ այն պատճառով, որ կարող եք խոսել դրա մասին. դա մոլորություն է։ Այսկերպ մտածելը Աստծու մտադրությունների համաձայն չէ և իրական նշանակություն չունի։ Այլևս նման բաներ մի՛ ասա ապագայում. լռեցրու՛ նման խոսքերը։ Բոլոր նրանք, ովքեր Աստծու խոսքերի վերաբերյալ անհեթեթ հասկացողություն ունեն, անհավատներ են։ Նրանք չունեն ոչ մի իրական գիտելիք, առավել ևս՝ որևէ իրական հասակ. նրանք մարդիկ են, որոնք ներըմբռնում և իրականություն չունեն։ Այլ կերպ ասած՝ բոլոր նրանք, ովքեր ապրում են Աստծու խոսքերի էությունից դուրս, անհավատներ են։ Նրանք, որոնց մարդիկ համարում են անհավատներ, Աստծու աչքում գազաններ են, իսկ նրանք, որոնց Աստված է համարում անհավատներ, այն մարդիկ են, ովքեր չունեն Աստծու խոսքերը որպես իրենց կյանք։ Հետևաբար, կարելի է ասել, որ նրանք, ովքեր չեն տիրապետում Աստծու խոսքերի իրականությանը և չեն կարողանում կյանքով դրանք ապրել՝ անհավատներ են։ Աստծու ցանկությունն է այնպես անել, որ բոլորը կյանքով արտահայտեն Իր խոսքերի իրականությունը, ոչ թե պարզապես հնարավորություն տալ բոլորին խոսելու իրականության մասին, այլ ավելին, թույլ տալ, որ յուրաքանչյուրն իր կյանքով արտահայտի Իր խոսքերի իրականությունը։ Այն իրականությունը, որը մարդն ընկալում է, չափազանց մակերեսային է. այն արժեք չունի և չի կարող բավարարել Աստծու մտադրությունները։ Այն այնքան անարժան է և նույնիսկ հիշատակման արժանի չէ։ Այն չափազանց շատ թերություններ ունի և չափազանց հեռու է Աստծու կողմից պահանջվող չափանիշներից։ Ձեզնից յուրաքանչյուրը կենթարկվի լուրջ ստուգման՝ պարզելու, թե ովքեր գիտեն պարզապես խոսել իրենց ընկալման մասին՝ առանց ուղին ցույց տալու կարողության, ինչպես նաև բացահայտելու, թե ձեզնից ովքեր են անօգուտ աղբի կտորներ։ Հիշի՛ր սա այսուհետ։ Մի՛ խոսիր դատարկ գիտելիք. խոսի՛ր միայն կիրարկման ուղու և իրականության մասին։ Իրական գիտելիքից անցում կատարիր դեպի իրական կիրարկում, իսկ այնուհետև՝ կիրարկումից դեպի արտահայտում իրական կյանքով։ Մի՛ դասախոսիր ուրիշներին և մի՛ խոսիր իրական գիտելիքի մասին։ Եթե քո հասկացողությունն ուղի է, ապա կարող ես այն արտահայտել, եթե ոչ, ապա խնդրում եմ՝ փակի՛ր բերանդ և դադարի՛ր խոսելուց։ Այն, ինչ դու ասում ես, անօգուտ է։ Դու մի քանի խոսքեր ես խոսում հասկացողության մասին՝ Աստծուն հիմարացնելու և ուրիշների մեջ քո հանդեպ նախանձ արթնացնելու համար։ Մի՞թե դա չէ քո հավակնությունը։ Մի՞թե դու դիտավորյալ չես խաղում ուրիշների հետ։ Մի՞թե սրա մեջ որևէ արժեք կա։ Եթե դու խոսես հասկացողության մասին սեփական փորձառությունն ունենալուց հետո, դա չի դիտվի որպես պարծենկոտություն։ Հակառակ դեպքում, դու մեկն ես, ով ամբարտավան խոսքեր է խոսում։ Քո իրական փորձառության մեջ կան շատ բաներ, որոնք դու չես կարողանում հաղթահարել, և դու չես կարողանում ապստամբել սեփական մսեղիի դեմ. դու միշտ անում ես այն, ինչ ուզում ես՝ երբեք չբավարարելով Աստծու մտադրությունները, բայց դեռ լկտիություն ունես խոսելու տեսական հասկացողության մասին։ Դու անամո՛թ ես։ Դու դեռ հանդգնում ես խոսել Աստծու խոսքերի քո հասկացողության մասին։ Ի՛նչ անամոթ ես դու։ Ճառելն ու պարծենկոտությունը դարձել են քո բնությունը, և դու սովոր ես այդպես վարվելու։ Երբ ցանկանում ես խոսել, դա անում ես հեշտությամբ, բայց երբ հասնում է կիրարկելուն, դու անձնատուր ես լինում այն գեղազարդելուն։ Մի՞թե սա ուրիշներին հիմարացնելու միջոց չէ։ Դու կարող ես խաբել ուրիշներին, բայց Աստծուն հնարավոր չէ հիմարացնել։ Մարդն անտեղյակ է և խորաթափանցություն չունի, բայց Աստված լուրջ է վերաբերվում նման հարցերին, և Նա քեզ չի խնայի։ Քո եղբայրներն ու քույրերը կարող են ջատագովել քեզ՝ գովերգելով քո հասկացողությունն ու հիանալով քեզնով, բայց եթե դու իրականությանը չես տիրապետում, Սուրբ Հոգին քեզ չի խնայի։ Թերևս գործնական Աստված չփնտրի քո սխալները, բայց Աստծու Հոգին կանտեսի քեզ, և դա բավականին դժվար տանելի կլինի քեզ համար։ Հավատո՞ւմ ես սրան։ Ավելի շատ խոսի՛ր կիրարկման իրականության մասին. մի՞թե արդեն մոռացել ես։ Ավելի շատ խոսի՛ր գործնական ուղիների մասին. մի՞թե արդեն մոռացել ես։ «Ավելի քիչ վերամբարձ տեսություններ ու անարժեք, ուռճացված խոսքեր առաջարկի՛ր։ Ավելի լավ է սկսել կիրարկումը հենց հիմա»։ Մի՞թե մոռացել ես այս խոսքերը։ Մի՞թե ամենևին չես հասկանում։ Մի՞թե Աստծու մտադրությունների ըմբռնում չունես։


Աստծու ներկայիս գործի ճանաչումը

Աստծու գործն այս ժամանակներում ճանաչելը, ընդհանուր առմամբ, նշանակում է հասկանալ, թե որն է վերջին օրերի մարմնացած Աստծու գլխավոր ծառայությունը, և ինչ նպատակով է Նա երկիր եկել: Իմ խոսքերում նախկինում նշել եմ, որ Աստված վերջին օրերին եկել է երկիր՝ հեռանալուց առաջ օրինակ թողնելու համար։ Ինչպե՞ս է Աստված թողնում այս օրինակը։ Նա դա անում է խոսքերով, և գործելով ու խոսելով՝ ամբողջ երկրով մեկ։ Սա է Աստծու գործը վերջին օրերին. Նա հիմնականում խոսում է, որպեսզի երկիրը դառնա խոսքերի աշխարհ և յուրաքանչյուր մարդ մատակարարվի ու լուսավորվի Նրա խոսքերով, և այդպիսով՝ տեսնի լույսը նրանց հոգու ներսում ու տեսիլքների մասին հստակ պատկերացում ձեռք բերի։ Վերջին օրերին Աստված մարմին է առել և եկել երկիր՝ նախ և առաջ Իր խոսքերն արտահայտելու համար։ Երբ Հիսուսը եկավ, Նա քարոզում էր երկնքի արքայության Ավետարանը և խաչելությամբ իրականացրեց փրկագնման գործը: Նա ավարտեց Օրենքի դարաշրջանը և վերացրեց ամեն հինը։ Հիսուսի գալուստով ավարտվեց Օրենքի դարաշրջանը, և սկիզբ դրվեց Շնորհի դարաշրջանին՝ վերացնելով հին կարգերը, իսկ վերջին օրերի մարմնացած Աստծու գալուստն ավարտեց Շնորհի դարաշրջանը։ Նա եկել է հիմնականում Իր խոսքերն արտահայտելու համար՝ խոսքի միջոցով մարդուն կատարելագործելու, լուսավորելու ու գիտակցություն պարգևելու, և այդ կերպ մարդու սրտում վերացնում է մշուշոտ Աստծու տեղը։ Երբ Հիսուսը եկավ, Նա չկատարեց աշխատանքի այս փուլը։ Երբ Նա եկավ, Նա շատ հրաշքներ գործեց, բժշկեց հիվանդներին, դուրս հանեց դևերին և խաչելությամբ իրականացրեց փրկագնման գործը։ Այդ պատճառով մարդկանց պատկերացումներում ամրապնդվել է այն միտքը, թե Աստված պետք է հենց այդպիսին լինի։ Քանզի, երբ Հիսուսը եկավ, Նա մարդկանց սրտերից Աստծու աղոտ կերպարը հեռացնելու գործը չարեց, երբ Նա եկավ, Նա խաչվեց, բժշկեց հիվանդներին, դուրս հանեց դևերին և քարոզեց երկնքի արքայության Ավետարանը։ Մի կողմից՝ վերջին օրերին Աստծու մարմնացումը վերացնում է մարդու պատկերացումներում աղոտ Աստծու զբաղեցրած տեղը, որպեսզի մարդու սրտում այլևս չմնա աղոտ Աստծու կերպարը։ Իր գործնական խոսքերով ու գործով Նա տարբեր վայրեր է այցելում և մարդկանց մեջ իրականացվող բացառապես գործնական ու բնականոն աշխատանքով Նա մարդուն ճանաչելի է դարձնում Աստծու գործնական լինելը և հեռացնում է աղոտ Աստծու տեղը մարդկան սրտերից։ Մյուս կողմից՝ Աստված օգտագործում է Իր մարմնով արտասանած խոսքերը մարդուն կատարյալ դարձնելու համար և իրագործում է ամեն ինչ։ Սա է այն գործը, որն Աստված իրականացնելու է վերջին օրերին։

Ի՞նչ պետք է դուք իմանաք.

Աստծու գործը գերբնական չէ, և դրա մասին չպետք է պատկերացումներ տածեք։

Դուք պետք է հասկանաք այն գլխավոր գործը, որի համար մարմնացյալ Աստված եկել է այս անգամ։

Նա չի եկել հիվանդներին բժշկելու, դևերին դուրս հանելու կամ հրաշքներ գործելու համար, և չի եկել ապաշխարության ավետարանը քարոզելու կամ մարդուն փրկագին շնորհելու համար, որովհետև Հիսուսն արդեն կատարել է այդ գործը, իսկ Աստված նույն գործը չի կրկնում։ Այսօր Աստված եկել է ավարտելու Շնորհի դարաշրջանը և ոչնչացնելու Շնորհի դարաշրջանի բոլոր կիրարկումները։ Գործնական Աստված եկել է հիմնականում բացահայտելու Իր գործնական լինելը։ Երբ Հիսուսը եկավ, Նա շատ չէր խոսում, բայց ցույց էր տալիս հրաշքներ, նշաններ ու հրաշալիքներ, բժշկում էր հիվանդներին, դուրս հանում դևերին և մարգարեություններ էր ասում, բոլորը մարդկանց Իրեն լիակատար համոզմունքով հավատալ տալու համար և տեսնելու, որ Նա իսկապես Աստված էր և չուներ մարմնական զգացումներ։ Վերջիվերջո, Նա ավարտեց խաչելության գործը։ Այսօրվա Աստված նշաններ ու հրաշքներ ցույց չի տալիս, չի բժշկում հիվանդներին և դուրս չի հանում դևերին։ Երբ Հիսուսը եկավ, Նրա գործը ներկայացնում էր Աստծու աշխատանքի մի մասը, իսկ այս անգամ Աստված եկել է իրականացնելու այն փուլը, որն այժմ պետք է կատարվի. Աստված նույն գործը չի կրկնում․ Նա այն Աստվածն է, ով միշտ նոր է և երբեք հին չէ, ուստի այն ամենը, ինչ դու այսօր տեսնում ես, գործնական Աստծու խոսքերն ու գործն են։

Վերջին օրերին Աստված մարմին է առել՝ Իր խոսքերն ասելու, բացատրելու մարդու կյանքի համար անհրաժեշտ բոլոր բաները, ցույց տալու այն, որտեղ մարդ պետք է մտնի, ցույց տալու Աստծու գործերը և հայտնի դարձնելու Նրա իմաստությունը, ամենակարողությունն ու հրաշալիությունը: Աստծու խոսելու բազմաթիվ ձևերի միջոցով մարդը տեսնում է Աստծու գերակայությունը, մեծությունը, ավելի շատ Նրա խոնարհությունն ու ծածուկ լինելը։ Մարդը տեսնում է, որ Աստված գերագույն է, բայց միաժամանակ խոնարհ ու ծածուկ է և կարող է դառնալ բոլորից ամենափոքրը: Նրա խոսքերի մի մասն ասվում է Հոգու տեսանկյունից, մի մասը՝ մարդու տեսանկյունից, իսկ մի մասը՝ երրորդ անձի տեսանկյունից։ Այստեղից ակնհայտ է, թե որքան բազմազան է Աստծու գործելաձևը, և որ խոսքերի միջոցով է Նա թույլ տալիս մարդուն տեսնել դա։ Աստծու գործը վերջին օրերին և՛ բնականոն է, և՛ գործնական, և այդ պատճառով վերջին օրերի մարդիկ ենթարկվում են ամենածանր փորձությունների։ Մարդիկ ընկել են փորձությունների մեջ Աստծու բնականոնության և գործնականության պատճառով. Աստծու գործի բնականության ու իրական լինելու պատճառով են մարդիկ ընկել փորձությունների մեջ։ Հիսուսի օրոք նման պատկերացումներ կամ փորձություններ չկային: Քանի որ Նրա գործերի մեծ մասը համընկնում էր մարդկանց պատկերացումներին, և մարդիկ հեշտությամբ հետևում էին Նրան, և Նրա մասին պատկերացումներ չունեին։ Այսօրվա փորձությունները ամենամեծն են, որոնց հետ մարդը երբևէ առերեսվել է. և երբ ասվում է, որ այս մարդիկ դուրս են գալիս մեծ նեղությունից, այս նեղությունն ի նկատի ունեն։ Այսօր Աստված խոսում է այս մարդկանց մեջ հավատք կառուցելու, սեր արթնացնելու, տառապանք ընդունելու կարողություն ձևավորելու և հնազանդություն կերտելու համար։ Վերջին օրերի մարմնացյալ Աստծու խոսքերը համապատասխանում են մարդու բնույթի էությանը, մարդու վարքին և դրսևորմանը և նրան, որտեղ մարդը պետք է մտնի այսօր: Նրա խոսքերը և՛ գործնական են, և՛ սովորական․ Նա ո՛չ վաղվա մասին է խոսում, ո՛չ էլ՝ երեկվա, այլ խոսում է միայն այն մասին, թե ինչը պետք է հասկանա, ընդունի և գործադրի մարդն այսօր:Եթե մեր օրերում հայտնվի մեկը, ով կարող է նշաններ ու հրաշքներ ցույց տալ, դևերին դուրս հանել, հիվանդներին բժշկել և բազմաթիվ հրաշագործություններ անել, և եթե այդ մարդը պնդի, որ ինքը Հիսուսն է, ով վերադարձել է, ապա դա կլինի չար ոգու կողմից նմանակում, դա կլինի չար ոգու՝ Հիսուսին ընդօրինակելը։ Հիշեք սա: Աստված նույն գործը չի կրկնում։ Հիսուսի աշխատանքի փուլն արդեն ավարտված է, և Աստված այլևս երբեք չի իրականացնի այդ փուլը։ Աստծու գործը չի համապատասխանում մարդու պատկերացումներին. օրինակ՝ Հին Կտակարանը կանխագուշակել էր Մեսիայի գալուստը, բայց պարզվեց, որ Հիսուսն էր եկողը։ Ուստի սխալ կլիներ, որ մեկ այլ Մեսիա գար։ Հիսուսն արդեն մեկ անգամ եկել է, և սխալ կլիներ, եթե այս անգամ կրկին «Հիսուս» գար։ Յուրաքանչյուր դարաշրջանունի իր անունը, և յուրաքանչյուր անուն իր մեջ պարունակում է այդ դարաշրջանի բնութագիրը։ Մարդկանց պատկերացումներում Աստված միշտ պետք է նշաններ ու սքանչելիքներ գործի, հիվանդներին բժշկի և դևերին դուրս հանի, և լինի հենց Հիսուսի նման։ Սակայն այս անգամ Աստված բոլորովին այդպիսին չէ։ Եթե վերջին օրերին Աստված կրկին նշաններ ու հրաշքներ գործեր, բժշկեր հիվանդներին և դուրս հաներ դևերին՝ նույն կերպ, ինչպես Հիսուսն էր անում, ապա Նա պարզապես կկրկներ նույն գործը, և Հիսուսի արածը կկորցներ իր իմաստը, կարևորությունն ու արժեքը։ Այդ պատճառով Աստված յուրաքանչյուր դարաշրջանում իրականացնում է Իր գործի մեկ նոր փուլ։ Երբ Աստված ավարտում է Իր գործի մի փուլը, չար ոգիներն անմիջապես փորձում են նմանակել այն, և երբ Սատանան սկսում է քայլել Աստծու հետևից, Աստված փոխում է Իր գործելաձևը։ Երբ Աստված ավարտում է Իր գործի որևէ փուլ, չար ոգիները փորձում են ընդօրինակել այն։ Սա պետք է հստակ հասկանաք: Ինչո՞ւ է այսօր Աստծու գործը տարբերվում Հիսուսի գործից։ Ինչո՞ւ այսօր Աստված նշաններ ու հրաշքներ չի գործում, դևերին դուրս չի հանում և հիվանդներին չի բժշկում։ Եթե Հիսուսի գործը նույնը լիներ, ինչ Օրենքի դարաշրջանում կատարված գործը, արդյո՞ք Նա կարող էր ներկայացնել Շնորհի դարաշրջանի Աստծուն։ Կարո՞ղ էր Նա ավարտել խաչելության գործը։ Եթե Հիսուսը դառնար տաճարի սպասավոր և պահեր շաբաթը՝ ինչպես Օրենքի դարաշրջանում, բոլորի կողմից ընդունվեր և ոչ ոքի կողմից չհալածվեր, մի՞թե Նա կարող էր խաչվել։ Մի՞թե Նա կարող էր ավարտել փրկագնման գործը ՝ եթե վերջին օրերի մարմնացյալ Աստված գործեր նույն կերպ, ինչպես Հիսուսն էր գործում, ի՞նչ իմաստ կունենար Նրա գալուստը։ Մարդը կարող է Աստծուն ավելի խորապես ճանաչել, և Աստծու մեծ ծրագիրը կարող է ամբողջությամբ իրականացվել միայն այն դեպքում, երբ Աստված վերջին օրերին իրականացնի Իր գործի մեկ այլ փուլ՝ ներկայացնելով Իր կառավարման ծրագրի հերթական մասը։

Վերջին օրերին Աստված հիմնականում եկել է Իր խոսքերն ասելու։ Նա խոսում է Հոգու տեսանկյունից, մարդու տեսանկյունից և երրորդ անձի տեսանկյունից։ Նա խոսում է տարբեր եղանակներով՝ որոշակի ժամանակահատվածում օգտագործելով մի ձև, և Նա օգտագործում է խոսելու այս ձևերը՝ մարդու պատկերացումները փոխելու և մարդու սրտից մշուշոտ Աստծու պատկերը հեռացնելու համար։ Սա է Աստծու կատարած հիմնական գործը։ Քանի որ մարդը կարծում է, թե երբ Աստված գա, Նա կբժշկի հիվանդներին, դևերին կհանի, հրաշքներ կգործի և նյութական օրհնություններ կպարգևի մարդկանց, Աստված իրականացնում է աշխատանքի այս փուլը՝ պատժի և դատաստանի գործը, որպեսզի հեռացնի մարդու պատկերացումներում եղած այդպիսի բաները, թույլ տա, որ մարդը ճանաչի Աստծու գործնականությունն ու բնականոնությունը, և որպեսզի անհետացնի մարդու սրտում եղած Հիսուսի պատկերը՝ թույլ տալով, որ Աստծու նոր պատկերը զբաղեցնի մարդու սիրտը։ Հենց որ մարդու մեջ եղած Աստծու պատկերը հնանում է, այն կուռք է դառնում։ Երբ Հիսուսը եկավ և իրականացրեց աշխատանքի այդ փուլը, Նա չներկայացրեց Աստծու ամբողջությունը։ Նա կատարեց որոշ նշաններ ու հրաշքներ, ասաց որոշ խոսքեր և վերջիվերջո խաչվեց։ Նա ներկայացրեց Աստծու մի մասը։ Նա չէր կարող ներկայացնել այն ամենը, ինչ Աստծունն էր, այլ ներկայացրեց Աստծուն՝ իրականացնելով Աստծու գործի մի մասը։ Դա այն պատճառով է, որ Աստված այնքան մեծ է, այնքան հրաշալի և անըմբռնելի, և որ յուրաքանչյուր դարաշրջանում Աստված կատարում է Իր գործի միայն մի մասը։ Այս դարաշրջանում Աստծու կատարած գործը հիմնականում այն է, որ Նա մարդուն տալիս է կյանքի խոսքերը, բացահայտում է մարդու բնույթի էությունը և նրա ապականված բնավորությունը, ինչպես նաև վերացնում է մարդու կրոնական պատկերացումները, ֆեոդալական մտածելակերպը, հնացած մտածողությունը և մարդու գիտելիքն ու մշակույթը։ Այս ամենը պետք է մաքրվի Աստծու խոսքերի բացահայտման միջոցով։ Վերջին օրերին Աստված օգտագործում է ոչ թե նշաններ ու հրաշքներ, այլ խոսքեր՝ մարդուն կատարյալ դարձնելու համար։ Նա Իր խոսքերն օգտագործում է մարդուն բացահայտելու, մարդուն դատելու, մարդուն պատժելու և մարդուն կատարելագործելու համար, որպեսզի Աստծու խոսքերի միջոցով մարդը տեսնի Աստծու իմաստությունն ու հաճելիությունը և հասկանա Աստծու բնույթը, և որպեսզի Աստծու խոսքերի միջոցով մարդը տեսնի Աստծու գործերը։ Օրենքի դարաշրջանում Եհովան Իր խոսքերով առաջնորդեց Մովսեսին Եգիպտոսից դուրս և ասաց որոշ խոսքեր իսրայելացիներին. այդ ժամանակ Աստծու գործերի մի մասը հայտնի դարձավ մարդկանց, բայց քանի որ մարդու որակը սահմանափակ էր, և ոչինչ չէր կարող ամբողջական դարձնել նրա գիտելիքը, Աստված շարունակեց խոսել և գործել։ Շնորհքի դարաշրջանում մարդը կրկին տեսավ Աստծու գործերի մի մասը։ Հիսուսը կարողացավ ցույց տալ նշաններ ու հրաշքներ, բժշկել հիվանդներին, հանել դևերին և խաչվել, որից երեք օր անց Նա հարություն առավ և մարմնով հայտնվեց մարդկանց առջև։ Աստծու մասին մարդը դրանից ավելին չգիտեր։ Մարդը գիտի այնքան, որքան Աստված է իրեն բացահայտում, և եթե Աստված մարդուն ավելին չբացահայտեր, ապա այդպիսին կլիներ մարդու կողմից Աստծու սահմանազատման չափը։ Այսպիսով Աստված շարունակում է գործել, որպեսզի մարդու գիտելիքը Նրա մասին ավելի խորանա, և մարդն աստիճանաբար ճանաչի Աստծու էությունը։ Վերջին օրերին Աստված Իր խոսքերն օգտագործում է՝ մարդուն կատարյալ դարձնելու համար։ Քո ապականված բնավորությունը բացահայտվում է Աստծու խոսքերով, և քո կրոնական պատկերացումները փոխարինվում են Աստծու գործնականությամբ։ Վերջին օրերին Աստված մարմնացել է հիմնականում այս խոսքերը իրականացնելու համար. «Խոսքը մարմին է դառնում, Խոսքը գալիս է մարմնի մեջ, և Խոսքը հայտնվում է մարմնի մեջ» և եթե դու այս մասին մանրակրկիտ գիտելիքներ չունենաս, ապա չես կարողանա ամուր կանգնել։ Վերջին օրերի ընթացքում Աստված հիմնականում մտադիր է իրականացնել աշխատանքի մի փուլ, որի ընթացքում Խոսքը կհայտնվի մարմնի մեջ, և սա Աստծու տնօրինման ծրագրի աշխատանքի մի մասն է։ Ուստի ձեր գիտելիքը պետք է ամբողջական լինի. անկախ նրանից, թե ինչպես է Աստված գործում, Նա թույլ չի տալիս մարդուն սահմանափակել Իրեն։ Եթե Աստված վերջին օրերին այս գործը չկատարեր, ապա մարդու գիտելիքը Նրա մասին այլևս չէր կարող առաջ գնալ։ Դու կիմանայիր միայն այն, որ Աստված կարող է խաչվել, կարող է կործանել Սոդոմը, և որ Հիսուսը կարող է հարություն առնել և երևալ Պետրոսին… Բայց դու երբեք չէիր ասի, որ Աստծու խոսքերը կարող են ամեն ինչ կատարել և նվաճել մարդուն: Աստծու խոսքերի փորձառության միջոցով միայն կարող ես խոսել նման գիտելիքի մասին: Որքան շատ Աստծու գործից դու փորձառություն ունենաս, այնքան ավելի ամբողջական կլինեն քո գիտելիքները Նրա մասին, և միայն այդ դեպքում դու չես սահմանափակի Աստծուն քո սեփական պատկերացումներում։ Մարդը ճանաչում է Աստծուն Նրա գործը փորձառաբար ապրելով. Աստծուն ճանաչելու այլ ճիշտ ճանապարհ չկա։ Այսօր շատ մարդիկ ոչինչ չեն անում, բացառությամբ նշաններին, հրաշքներին և մեծ աղետների գալուն սպասելուց: Հավատո՞ւմ ես Աստծուն, թե՞ մեծ աղետներին։ Երբ մեծ աղետները գան, արդեն ուշ կլինի, իսկ եթե Աստված մեծ աղետներ չուղարկի, մի՞թե Նա այլևս Աստված չէ։ Դու հավատո՞ւմ ես նշաններին ու հրաշքներին, թե՞ հենց Աստծուն։ Հիսուսը նշաններ ու հրաշքներ չցուցադրեց, երբ մյուսները Նրան ծաղրում էին, բայց մի՞թե Նա Աստված չէր։ Դու հավատո՞ւմ ես նշաններին ու հրաշքներին, թե՞ հավատում ես Աստծու էությանը։ Աստծու հանդեպ հավատքի վերաբերյալ մարդկային տեսակետները սխալ են: Եհովան շատ խոսքեր է ասել Օրենքի դարաշրջանում, բայց նույնիսկ այսօր դրանցից մի քանիսը դեռ չեն կատարվել։ Մի՞թե կարող ես ասել, որ Եհովան Աստված չէ։

Այսօր ձեզ բոլորիդ համար պետք է պարզ լինի, որ վերջին օրերին Աստծու կողմից հիմնականում իրականացվում է «Խոսքը մարմին է դառնում» փաստը։ Երկրի վրա Իր գործի կիրառմամբ Նա թույլ է տալիս մարդուն ճանաչել Իրեն, հաղորդակցվել Իր հետ և տեսնել Նրա իրական գործերը։ Նա մարդուն թույլ է տալիս հստակ տեսնել, որ Նա կարող է կատարել նշաններ ու հրաշքներ, և կան նաև ժամանակներ, երբ Նա անկարող է դա անել. սա կախված է դարաշրջանից։ Այստեղից կարող ես տեսնել, որ Աստված ոչ թե անկարող է նշաններ և հրաշքներ կատարել, այլ փոխում է Իր աշխատանքի ձևը՝ ըստ ժամանակաշրջանի և անհրաժեշտ աշխատանքի։ Ընթացիկ փուլում Նա չի կատարում նշաններ ու հրաշքներ. Նա որոշ նշաններ և հրաշքներ կատարեց Հիսուսի դարաշրջանում, որովհետև այդ դարաշրջանի գործը տարբեր էր։ Աստված այսօր այդ գործը չի անում, և ոմանք կարծում են, թե Նա անկարող է նշաններ և հրաշքներ անել կամ մտածում են, որ եթե Նա նշաններ և հրաշքներ չի անում, ապա Աստված չէ։ Մի՞թե դա մոլորություն չէ: Աստված կարող է նշաններ և հրաշքներ գործել, բայց Նա գործում է այլ դարաշրջանում, ուստի Նա նման աշխատանք չի կատարում։ Տարբեր դարաշրջաններում և Իր աշխատանքի տարբեր փուլերին համապատասխան՝ Աստված տարբեր գործեր է դրսևորում։ Մարդու հավատն Աստծու հանդեպ ոչ թե նշանների ու հրաշքների, ոչ էլ հրաշալիքների հավատ է, այլ հավատ Աստծու իրական գործի հանդեպ նոր դարաշրջանում։Մարդը ճանաչում է Աստծուն Աստծու գործելակերպի միջոցով, և այս գիտելիքը մարդու մեջ առաջացնում է Աստծու հանդեպ հավատ, այսինքն՝ հավատ Աստծու աշխատանքի և գործերի հանդեպ: Աշխատանքի այս փուլում Աստված հիմնականում խոսում է։ Մի՛ սպասիր նշաններ ու հրաշքներ տեսնելուն. դու ոչինչ չես տեսնի: Քանզի դու չես ծնվել Շնորհքի դարաշրջանում։ Եթե ծնված լինեիր այդ ժամանակ, կտեսնեիր նշաններ և հրաշքներ, բայց դու ծնվել ես վերջին օրերին, ուստի կարող ես տեսնել միայն Աստծու գործնականությունն ու բնականոնությունը։ Մի՛ սպասիր տեսնել գերբնական Հիսուսին վերջին օրերին։ Դու միայն կարող ես տեսնել մարմնացյալ գործնական Աստծուն, ով չի տարբերվում սովորական մարդկային էակից։ Յուրաքանչյուր դարաշրջանում Աստված դրսևորում է տարբեր գործեր։ Յուրաքանչյուր դարաշրջանում Նա դրսևորում է Իր գործերի մի մասը, և յուրաքանչյուր դարաշրջանի գործը ներկայացնում է Աստծու բնույթի մեկ մասը և Աստծու գործերի մեկ մասը։ Նրա դրսևորած գործերը տարբերվում են` կախված այն դարաշրջանից, որում Նա գործում է, բայց դրանք բոլորը թույլ են տալիս, որ մարդու մեջ խորանան Աստծու մասին գիտելիքները, և թույլ են տալիս մարդուն ունենալ ավելի ճշմարիտ և ավելի ամուր հավատ Աստծու հանդեպ։ Մարդը հավատում է Աստծուն Նրա բոլոր գործերի պատճառով, որովհետև Աստված այնքան հրաշալի է, այնքան մեծ և ամենակարող, և որովհետև Աստված անըմբռնելի է, այդ պատճառով էլ մարդը հավատում է Աստծուն։ Եթե ​​դու հավատում ես Աստծուն, քանի որ Նա կարող է նշաններ և հրաշքներ գործել և կարող է բուժել հիվանդներին ու դևերին հանել, ապա քո տեսակետը սխալ է, և որոշ մարդիկ քեզ կասեն. «Մի՞թե չար ոգիները չեն կարող նման բաներ անել»։ Մի՞թե սա չի նշանակում շփոթել Աստծու պատկերը Սատանայի կերպարի հետ։ Այսօր մարդու հավատը Աստծու հանդեպ պայմանավորված է Նրա բազմաթիվ գործերով, կատարած մեծ աշխատանքով և խոսելու բազմաթիվ ձևերով։ Աստված նվաճում է մարդուն և նրան կատարելագործում է՝ օգտագործելով Իր խոսքերը։ Մարդը հավատում է Աստծուն Նրա բազմաթիվ գործերի շնորհիվ, այլ ոչ թե որովհետև Նա կարող է նշաններ և հրաշքներ ցույց տալ. մարդիկ Աստծուն ճանաչում են՝ միայն Նրա գործերին ականատես լինելով։ Միայն Աստծու գործնական գործերն իմանալով, թե ինչպես է Նա աշխատում, ինչ իմաստուն մեթոդներ է օգտագործում, ինչպես է խոսում և ինչպես է մարդուն կատարյալ դարձնում՝ միայն այս կողմերը իմանալով՝ կարող ես հասկանալ Աստծու գործնականությունը և հասկանալ Նրա բնույթը՝ իմանալով, թե ինչն է Նա սիրում, ինչն է Նա ատում և ինչպես է Նա գործում մարդու վրա։ Հասկանալով, թե ինչն է Աստծուն դուր գալիս, և ինչն է Նա ատում, դու կարող ես տարբերակել դրականը բացասականից, և Աստծու մասին քո գիտելիքների միջոցով քո կյանքում առաջընթաց կլինի։ Կարճ ասած՝ պետք է ճանաչես Աստծու գործը և շտկես Աստծուն հավատալու վերաբերյալ քո տեսակետները։


Արդյո՞ք Աստծու աշխատանքը այնքա՛ն պարզ է, որքան մարդը պատկերացնում է

Որպես Աստծուն հավատացողներ՝ ձեզանից յուրաքանչյուրը պետք է հասկանա, որ ճշմարտապես արժանացել է ծայրաստիճան բարձրացման և փրկության այսօր՝ ընդունելով Աստծու աշխատանքը վերջին օրերում և Նրա ծրագրի այն ամբողջ աշխատանքը, որ Նա իրագործում է քո վրա։ Աստված Իր աշխատանքի ամբողջ ուշադրությունը տիեզերքում կենտրոնացրել է մարդկանց այս խմբի վրա։ Նա Իր սրտի ամբողջ արյունն է զոհել ձեզ համար․ Նա դուրս է բերել և ձեզ շնորհել տիեզերքում Հոգու ողջ աշխատանքը։ Ահա այս պատճառով դուք երանելիներ եք։ Ավելին, Նա Իր փառքն Իսրայելից՝ Իր ընտրյալ ժողովրդից դարձրել է ձեզ վրա և Իր ծրագրի նպատակը լիովին կհայտնի այս մարդկանց խմբի միջոցով։ Ուստի դուք նրանք եք, ովքեր կստանան Աստծու ժառանգությունը, և առավել ևս՝ դուք նրանք եք, ովքեր կժառանգեն Աստծու փառքը։ Գուցե դուք բոլորդ հիշում եք այս խոսքերը. «Որովհետև մեր ներկայիս թեթև նեղությունը արտակարգ գերազանց և հավիտենական փառք է ապահովում մեզ համար» (Բ Կորնթացիներին 4:17)։ Դուք բոլորդ լսել եք այս խոսքերն անցյալում, բայց ձեզանից և ոչ ոք չի հասկացել դրանց ճշմարիտ իմաստը։ Այսօր դուք խորապես ըմբռնում եք դրանց իրական նշանակությունը։ Այս խոսքերը պիտի իրականացվեն Աստծու կողմից վերջին օրերին, և պիտի կատարվեն նրանց մեջ, ովքեր դաժան հալածանքների են ենթարկվել մեծ կարմիր վիշապի կողմից այն երկրում, որտեղ նա ծվարած է։ Մեծ կարմիր վիշապը հալածում է Աստծուն և Աստծու թշնամին է, և այդ պատճառով այս երկրի մարդիկ ենթարկվում են նվաստացման և հալածանքների Աստծու հանդեպ իրենց հավատքի համար․ արդ այս խոսքերը կատարվում են ձեր մեջ՝ այս մարդկանց խմբում։ Քանի որ Աստված կատարում է Իր աշխատանքը մի երկրում, որ հակառակվում է Աստծուն, Նրա ամբողջ գործը բախվում է ահռելի խոչընդոտների, և Նրա խոսքերից շատերն անմիջապես չեն կարող կատարվել. այսպիսով մարդիկ զտվում են Աստծու խոսքերի շնորհիվ, ինչը նույնպես տառապանքի մի մասն է։ Աստծուն չափազանց դժվար է կատարել Իր աշխատանքը մեծ կարմիր վիշապի երկրում, սակայն հենց այս դժվարության միջոցով է Աստված կատարում Իր աշխատանքի մի փուլը, որպեսզի ի հայտ բերի Իր իմաստությունն ու Իր հրաշագործությունները և Աստված օգտագործում է այս հնարավորությունը, որպեսզի մարդկանց այս խումբն ավարտուն դարձվի։ Մարդկանց տառապանքների, նրանց որակների և այս պիղծ երկրի ժողովրդի բոլոր սատանայական խառնվածքների միջոցով է Աստված կատարում Իր մաքրագործման և նվաճման աշխատանքը, որպեսզի այս ամենից Նա ձեռք բերի փառք և նրանց, ովքեր կվկայեն Իր գործերի մասին։ Սա է ամբողջ նշանակությունն այն ամբողջ գնի, որ Աստված վճարեց մարդկանց այս խմբի համար։ Այսինքն՝ հենց նրանց միջոցով, ովքեր հակառակվում են Նրան, Աստված կատարում է նվաճման Իր աշխատանքը, և միայն այսպես կարող է ի հայտ գալ Աստծու մեծ զորությունը։ Այլ կերպ ասած՝ միայն կեղտոտ երկրում գտնվողներն են արժանի ժառանգելու Աստծու փառքը, և միայն դա կարող է շեշտել Աստծու մեծ զորությունը։ Ահա թե ինչու հենց կեղտոտ երկրից և կեղտոտ երկրում բնակվողներից է, որ Աստված ստանում է փառք՝ այսպիսին է Աստծու մտադրությունը։ Սա նման է Հիսուսի աշխատանքի փուլին․ Նա կարող էր ձեռք բերել փառք միայն այն փարիսեցիների շրջանում, ովքեր հալածում էին Իրեն։ Եթե չլինեին փարիսեցիների հալածանքները և Հուդայի դավաճանությունը, Հիսուսը չէր ենթարկվի ծաղրի կամ զրպարտանքի, առավել ևս չէր խաչվի, և չէր կարողանա փառք ձեռք բերել։ Այնտեղ, որտեղ Աստված գործում է յուրաքանչյուր դարաշրջանում և որտեղ Նա կատարում է Իր գործը մսեղիում, հենց այդտեղ է, որտեղ Նա փառք է ձեռք բերում և որտեղ Նա ձեռք է բերում նրանց, ում մտադիր է ձեռք բերել։ Սա է Աստծու աշխատանքի ծրագիրը, և սա է Նրա տնօրինումը։

Աստծու մի քանի հազարամյա ծրագրում մսեղիում երկու մասից կազմված աշխատանք է կատարվում․ առաջինը խաչելության գործն է, որի միջոցով Նա փառք է ձեռք բերում, իսկ մյուսը վերջին օրերի նվաճման և կատարելագործման գործն է, որի միջոցով է Նա փառք ձեռք բերում։ Սա է Աստծու տնօրինությունը։ Ուստի մի համարեք Աստծու աշխատանքը կամ Աստծու՝ ձեզ տրված հանձնարարությունը՝ որպես պարզ մի բան։ Դուք բոլորդ նրանք եք, ովքեր կժառանգեք Աստծու առավել գերազանցող և հավիտենական փառքի ծանրությունը, և սա հատուկ սահմանված է Աստծու կողմից։ Նրա փառքի երկու մասերից մեկը դրսևորվում է ձեզանում․ Աստծու փառքի մեկ մասն ամբողջությամբ շնորհվել է ձեզ, որպեսզի այն լինի ձեր ժառանգությունը։ Սա է ձեր վեհացումն Աստծու կողմից, և սա է այն ծրագիրը, որ Նա վաղուց նախասահմանել էր։ Նկատի ունենալով աշխատանքի այն մեծությունը, որ Աստված կատարեց այն երկրում, ուր բնակվում է մեծ կարմիր վիշապը, եթե այս գործը կատարվեր այլուր, վաղուց մեծ պտուղներ պիտի տված լիներ և մարդկանց կողմից հեշտությամբ ընդունված լիներ։ Ավելին՝ այս աշխատանքը չափազանց հեշտությամբ կընդունվեր Արևմուտքի այն հոգևորականների կողմից, ովքեր հավատում են Աստծուն, քանի որ Հիսուսի աշխատանքի փուլը ծառայում է որպես նախադեպ։ Ահա թե ինչու Աստված չի կարողանում հասնել փառքի ձեռքբերման աշխատանքի այս փուլին այլ վայրում. երբ աշխատանքը ստանում է մարդկանց աջակցությունը և ճանաչվում է երկրի կողմից, Աստծու փառքի համար ոչ մի տեղ չկա հաստատվելու։ Հենց սա է այս երկրում այս աշխատանքի փուլի բացառիկ նշանակությունը։ Ձեզանից ոչ ոք օրենքով պաշտպանված չէ․ փոխարենը դուք օրենքով պատժված եք։ Ավելի մեծ դժվարությունն այն է, որ մարդիկ ձեզ չեն հասկանում․ լինեն ձեր հարազատները, ձեր ծնողները, ձեր ընկերները կամ ձեր գործընկերները՝ նրանցից ոչ ոք ձեզ չի հասկանում։ Երբ դուք «լքված» եք Աստծու կողմից, ձեզ համար անհնար է շարունակել ապրելն այս աշխարհում, բայց նույնիսկ այդպես, մարդիկ դեռևս չեն կարողանում տանել Աստծուց հեռու լինելը։ Սա է Աստծու՝ մարդկանց նվաճման նշանակությունը, և սա է Աստծու փառքը։ Այն, ինչ դուք ժառանգել եք այսօր, գերազանցում է դարերի ընթացքում առաքյալների և մարգարեների ունեցածը և առավել մեծ է, քան Մովսեսինը և Պետրոսինը։ Օրհնությունները չեն կարող ձեռք բերվել մեկ կամ երկու օրում․ դրանք պետք է վաստակվեն մեծ գնով։ Այլ կերպ ասած՝ դուք պետք է ունենաք մի սեր, որը ենթարկվել է զտման, պետք է ունենաք մեծ հավատք, և պետք է ունենաք այն բազմաթիվ ճշմարտությունները, որոնք Աստված պահանջում է, որ դուք ձեռք բերեք. ավելին՝ դուք պետք է կարողանաք դառնալ դեպի արդարադատությունը՝ առանց վախենալու կամ նահանջելու և պետք է ունենաք աստվածասեր սիրտ, որը հաստատուն է մինչև մահ։ Դուք պետք է ունենաք վճռականություն, ձեր կյանքի բնույթը պետք է փոխվի, ձեր ապականությունը պետք է բժշկվի, դուք պետք է ընդունեք Աստծու բոլոր ներդաշնակեցումները՝ առանց գանգատվելու, և նույնիսկ կարողանաք հնազանդվել մինչև մահ։ Սա է այն, ինչին դուք պետք է հասնեք, սա է Աստծու գործի վերջնական նպատակը, և սա է այն, ինչ Աստված պահանջում է մարդկանց այս խմբից։ Քանի որ Նա տալիս է ձեզ, Նա անշուշտ կպահանջի ձեզանից փոխարենը, և անշուշտ կներկայացնի ձեզ համապատասխան պահանջներ։ Ուստի Աստծու կատարած բոլոր գործերը պատճառ ունեն։ Այստեղից կարելի է տեսնել, թե ինչու է Աստված կրկին ու կրկին կատարում այնպիսի գործեր, որոնք սահմանում են բարձր չափանիշներ և խիստ պահանջներ։ Ուստի պետք է լցվեք հավատքով առ Աստված։ Հակիրճ՝ Աստծու ամբողջ գործը կատարվում է ձեզ համար, կատարվում է, որպեսզի դուք արժանի դառնաք Նրա ժառանգությունը ստանալուն։ Փոխանակ ասելու, որ դա Աստծու սեփական փառքի համար է, ավելի լավ է ասել, որ դա ձեր փրկության համար է և մարդկանց այս խմբի կատարելագործման համար է, որը խորապես տանջվել է կեղտոտ երկրում։ Դուք պետք է հասկանաք Աստծու մտադրությունը։ Ուստի հորդորում եմ այն բազմաթիվ անգետ մարդկանց, որոնք զուրկ են ըմբռնումից և ողջամտությունից․ մի՛ փորձեք Աստծուն և այլևս մի՛ հակառակվեք։ Աստված արդեն կրել է բոլոր տառապանքները, որոնք մարդ երբեք չի կրել, և վաղուց կրել է նույնիսկ ավելի մեծ նվաստացում՝ մարդու փոխարեն։ Այդ ի՞նչն է, որից դու չես կարող հրաժարվել։ Ի՞նչը կարող է ավելի կարևոր լինել, քան Աստծու մտադրությունը։ Ի՞նչը կարող է բարձր լինել Աստծու սիրուց։ Աստծու համար արդեն բավական դժվար է կատարել Իր գործը այս կեղտոտ երկրում․ եթե, դրանից բացի, մարդը գիտակցաբար և միտումնավոր կերպով սխալ արարքներ է գործում, ապա Աստծու գործը ստիպված կերկարաձգվի։ Հակիրճ՝ սա ոչ մեկի շահերից չի բխում, և ոչ ոքի օգուտ չի բերում։ Աստված սահմանափակված չէ ժամանակով. Նրա գործն ու Նրա փառքն առաջնային են։ Ուստի քանի դեռ ինչ-որ բան Նրա գործի մի մասն է կազմում, Նա ցանկացած գին կվճարի դրա դիմաց, անկախ նրանից, թե որքան ժամանակ դա կպահանջվի։ Սա է Աստծու բնույթը. Նա չի հանգստանա, մինչև Իր գործը չավարտվի։ Նրա աշխատանքը կավարտվի միայն այն ժամանակ, երբ Նա ձեռք բերի Իր փառքի երկրորդ մասը։ Եթե ամբողջ տիեզերքում Աստված չավարտի Իր փառքի ձեռքբերման գործի երկրորդ մասը, ապա Նրա օրը երբեք չի գա, Նրա ձեռքը երբեք չի թողնի Իր ընտրյալ ժողովրդին, Նրա փառքը երբեք չի իջնի Իսրայելի վրա, և Նրա ծրագիրը երբեք չի ավարտվի։ Դուք պետք է կարողանաք տեսնել Աստծու մտադրությունը և պետք է տեսնեք, որ Աստծու գործն այնքան պարզ չէ, որքան երկինքների, երկրի և բոլոր բաների ստեղծումը։ Սա այն պատճառով է, որ այսօրվա աշխատանքը նրանց փոխակերպումն է, ովքեր ապականվել են, ովքեր ծայրաստիճան անզգա են, այն մաքրագործում է նրանց, ովքեր ստեղծվել են, բայց մշակվել են Սատանայի կողմից։ Դա Ադամի կամ Եվայի ստեղծումը չէ, առավել ևս՝ լույսի կամ յուրաքանչյուր բույսի ու կենդանու ստեղծումը չէ։ Աստված մաքրագործում է այն բաները, ինչ ապականել է Սատանան, և այնուհետև կրկին ձեռք է բերում դրանք․ մղում է, որ դրանք Իրեն պատկանող բաներ դառնան և Իր փառքը դառնան։ Սա այնքան պարզ չէ, որքան երկինքների և երկրի և բոլոր բաների ստեղծումը, ինչպես մարդը պատկերացնում է, և ոչ էլ նման է, Սատանային անհատակ անդունդը նետելու աշխատանքին, ինչպես երևակայում է մարդը․ այլ սա մարդու փոխակերպման աշխատանքն է՝ այն, ինչ բացասական է և չի պատկանում Նրան, դարձնել դրական և Նրան պատկանող։ Սա է ճշմարիտ պատմությունն Աստծու գործի այս փուլի ետևում։ Դուք պետք է հասկանաք սա և խուսափեք ամեն բան չափազանց պարզեցնելուց։ Աստծու գործը տարբերվում է ցանկացած սովորական գործից։ Դրա հրաշալիությունն ու իմաստությունը վեր են մարդկային մտքից։ Աստված աշխատանքի այս փուլում չի ստեղծում ամեն ինչ, բայց նաև չի ոչնչացնում դրանք։ Փոխարենը, Նա վերափոխում է Իր ստեղծած ամեն ինչը և մաքրագործում է Սատանայի պղծած ամեն ինչը։ Եվ այսպես Աստված ձեռնամուխ է լինում մի մեծ նախաձեռնության։ Սա է Աստծու գործի ողջ նշանակությունը։ Դու տեսնում ես այս խոսքերում, որ Աստծու գործն իսկապես այդքան պա՞րզ է։


Քանի որ հավատում ես Աստծուն, պետք է ապրես ճշմարտության համար

Բոլոր մարդկանց մեջ առկա ընդհանուր խնդիրն այն է, որ նրանք հասկանում են ճշմարտությունը, բայց չեն կարողանում կիրարկել այն։ Պատճառն այն է, որ մի կողմից` նրանք չեն ցանկանում գինը վճարել, իսկ մյուս կողմից՝ նրանց զանազանելու կարողությունը խիստ աղքատիկ է. նրանք ի վիճակի չեն տեսնելու առօրյա կյանքի բազմաթիվ դժվարությունների էությունը և չգիտեն, թե ինչպես պատշաճ կերպով կիրարկեն։ Քանզի մարդկանց փորձառությունները չափազանց մակերեսային են, նրանց որակը՝ չափազանց ցածր, իսկ ճշմարտությունը հասկանալու նրանց աստիճանը՝ սահմանափակ, նրանք առօրյա կյանքում հանդիպող դժվարությունները լուծելու ոչ մի միջոց չունեն։ Նրանք Աստծուն հավատում են լոկ խոսքով և անկարող են Աստծուն բերել իրենց առօրյա կյանք։ Այսինքն՝ Աստված Աստված է, կյանքը՝ կյանք, և կարծես թե մարդիկ իրենց կյանքում Աստծու հետ որևէ առնչություն չունեն։ Բոլորն այդպես են կարծում։ Աստծուն այսկերպ հավատալով՝ մարդիկ գործնականում չեն կարող ձեռք բերվել Աստծու կողմից և կատարելագործվել Նրա կողմից։ Իրականում բանն այն չէ, որ Աստծու խոսքը պարզորեն չի արտահայտվել, այլ այն, որ մարդկանց ըմբռնելու կարողությունը պարզապես չափազանց ցածր է։ Կարելի է ասել, որ գրեթե ոչ ոք չի գործում Աստծու նախնական ցանկությունների համաձայն, և փոխարենը յուրաքանչյուրը գործում է իր սեփական կամքով։ Յուրաքանչյուրն Աստծուն հավատում է անցյալում ունեցած իր կրոնական պատկերացումների և մոտեցումների համաձայն։ Քչերն են, որ Աստծու խոսքն ընդունելուց հետո փոխակերպվում են և սկսում գործել Նրա մտադրություններին համապատասխան։ Փոխարենը նրանք հրաժարվում են խելքի գալուց։ Աստծուն հավատալ սկսելիս մարդիկ դա անում են՝ հիմնվելով կրոնի ավանդական կանոնների վրա, և նրանք ապրում, վարվում ու աշխարհի հետ հարաբերվում են՝ ամբողջովին հիմնվելով աշխարհիկ գործելակերպի իրենց սեփական փիլիսոփայության վրա։ Կարելի է ասել, որ տասը մարդուց իննի պարագայում դա այդպես է։ Շատ քչերն են Աստծուն հավատալ սկսելուց հետո թարմ սկիզբ ունենում և նոր կյանք սկսում։ Մարդկությունը չի վերաբերվել Աստծու խոսքին իբրև ճշմարտության, ոչ էլ կիրարկել է այն որպես այդպիսին։

Որպես օրինակ վերցնենք Հիսուսի հանդեպ հավատքը։ Անկախ նրանից՝ մարդը նոր էր սկսել հավատալ, թե արդեն շատ երկար ժամանակ էր հավատում, բոլորը պարզապես գործադրում էին այն տաղանդները, որ ունեին, և ցուցադրում էին այն հմտությունները, որոնց տիրապետում էին։ Մարդիկ պարզապես իրենց սովորական կյանքում ավելացրին «հավատք առ Աստված» արտահայտությունը, սակայն ոչ մի փոփոխություն չմտցրին իրենց խառնվածքի մեջ, և նրանց հավատքն առ Աստված ամենևին չաճեց։ Նրանց ձգտումը ո՛չ տաք էր, ոչ էլ սառը։ Նրանք չէին ասում, թե կհրաժարվեին իրենց հավատքից, բայց և ամբողջությամբ չէին նվիրվում Աստծուն։ Նրանք երբեք ճշմարտապես չէին սիրել Աստծուն կամ ենթարկվել Նրան։ Առ Աստված նրանց հավատքն անկեղծի ու կեղծի խառնուրդ էր․ նրանք մոտենում էին դրան՝ մի աչքը բաց, մյուսը՝ փակ, և դրան լուրջ չէին վերաբերվում։ Նրանք շարունակեցին նման շփոթված վիճակում և ի վերջո մահացան թմրած մահով։ Ի՞նչ իմաստ ունի այդ ամենը։ Այսօր, լինելով գործնական Աստծուն հավատացող, դուք պետք է կանգնեք ճիշտ ուղու վրա։ Աստծուն հավատալիս դուք չպետք է միայն օրհնություններ որոնեք․ փոխարենը պետք է ձգտեք սիրելու Աստծուն և ճանաչելու Նրան։ Նրա լուսավորության և ձեր անձնական ձգտման միջոցով դուք պետք է կարողանաք ուտել և խմել Նրա խոսքը, ձեռք բերել Աստծու վերաբերյալ իրական հասկացողություն և ունենալ Աստծու հանդեպ իրական սեր, որը բխում է ձեր սրտի խորքից։ Այլ կերպ ասած՝ երբ Աստծու հանդեպ քո սերն ամենաանկեղծն է, և ոչ ոք չի կարող կործանել կամ խոչընդոտել Նրա հանդեպ քո սերը, հենց այդ ժամանակ է, որ դու կանգնած ես ճիշտ ուղու վրա Աստծու հանդեպ քո հավատքի մեջ։ Սա ապացուցում է, որ դու պատկանում ես Աստծուն, քանզի քո սիրտն արդեն Աստծու տնօրինության տակ է, և այլևս ոչինչ չի կարող քեզ տիրանալ։ Քո փորձառության, քո վճարած գնի և Աստծու գործի միջոցով դու ի վիճակի ես ինքնաբուխ սեր զարգացնելու Աստծու հանդեպ, և երբ անես դա, դու կազատվես Սատանայի ազդեցությունից ու կապրես Աստծու խոսքի լույսի ներքո։ Միայն երբ ազատվես խավարի ազդեցությունից, կարելի է ասել, որ դու ձեռք ես բերել Աստծուն։ Աստծու հանդեպ քո հավատում դու պետք է փորձես ձգտել այս նպատակին։ Սա ձեզանից յուրաքանչյուրի պարտականությունն է։ Ձեզանից ոչ ոք չպետք է բավարարվի ներկա իրավիճակով։ Դուք չեք կարող երկմտել Աստծու գործի հանդեպ, ոչ էլ կարող եք թեթևամտորեն վերաբերվել դրան։ Դուք պետք է մտածեք Աստծու մասին ամեն առումով և ամեն ժամանակ և ամեն բան անեք հանուն Նրա։ Եվ ձեր խոսքում ու գործողություններում դուք պետք է Աստծու տան շահերն առաջին տեղում դնեք։ Միայն այդպես կարող եք համապատասխանել Աստծու մտադրություններին։

Աստծու հանդեպ իրենց հավատի մեջ մարդկանց ամենամեծ թերությունն այն է, որ նրանք միայն խոսքով են հավատում, և Աստված լիովին բացակայում է նրանց առօրյա կյանքից։ Բոլոր մարդիկ իսկապես հավատում են Աստծու գոյությանը, սակայն Աստված նրանց առօրյա կյանքի մաս չէ։ Մարդկանց շուրթերը բազում աղոթքներ են ասում Աստծուն, բայց Աստված չնչին տեղ ունի նրանց սրտերում, և ուստի Աստված նորից ու նորից փորձում է նրանց։ Քանի որ մարդիկ անմաքուր են, Աստված այլընտրանք չունի, քան փորձել նրանց, որպեսզի այդ փորձությունների մեջ նրանք ամոթ զգան և ճանաչեն իրենք իրենց։ Հակառակ դեպքում մարդկությունը կվերածվեր հրեշտակապետի սերունդների և գնալով ավելի կապականվեր։ Աստծուն հավատալու ընթացքում յուրաքանչյուր մարդ ձերբազատվում է իր անձնական մտադրություններից ու նպատակներից շատերից՝ Աստծու անդադար մաքրագործման ներքո։ Հակառակ դեպքում՝ Աստված որևէ մեկին օգտագործելու միջոց չէր ունենա և ոչ մի միջոց չէր ունենա՝ մարդկանց մեջ կատարելու այն գործը, որը Նա պետք է կատարի։ Աստված նախ մաքրագործում է մարդկանց, և այս գործընթացի ընթացքում նրանք կարող են ճանաչել իրենք իրենց, և Աստված կարող է փոխել նրանց։ Միայն դրանից հետո Աստված կարող է Իր կյանքը գործել նրանց մեջ, և միայն այդպես կարող են նրանց սրտերը լիովին դառնալ դեպի Աստված։ Եվ ուստի Աստծուն հավատալն այնքան պարզ չէ, որքան մարդիկ ասում են։ Ինչպես Աստված է տեսնում դա, եթե դու ունես միայն ճանաչողություն, բայց չունես Նրա խոսքը՝ որպես կյանք, և եթե դու սահմանափակված ես միայն քո սեփական ճանաչողությամբ, բայց չես կարող կիրարկել ճշմարտությունը կամ կյանքով արտահայտել Աստծու խոսքը, ապա սա դեռ ապացույց է, որ դու չունես աստվածասեր սիրտ, և դա ցույց է տալիս, որ քո սիրտը չի պատկանում Աստծուն։ Աստծուն հավատալով՝ կարելի է ճանաչել Աստծուն․ սա վերջնական նպատակն է, և սա մարդու ձգտման նպատակն է։ Դու պետք է ջանք գործադրես՝  Աստծու խոսքերը կյանքով արտահայտելու համար, որպեսզի դրանք իրականացվեն քո կիրարկման մեջ։ Եթե դու ունես միայն վարդապետական գիտելիք, ապա Աստծու հանդեպ քո հավատն ի չիք կդառնա։ Միայն այն դեպքում, եթե դու նաև կիրարկես և կյանքով արտահայտես Նրա խոսքը, քո հավատը կարող է համարվել ամբողջական և Աստծու մտադրություններին համապատասխան։ Այս ճանապարհին շատ մարդիկ կարող են խոսել շատ գիտելիքի մասին, բայց մահվան պահին նրանց աչքերը լցվում են արցունքներով, և նրանք ատում են իրենց՝ մի ամբողջ կյանք վատնելու և իզուր խոր ծերության հասնելու համար։ Նրանք պարզապես հասկանում են վարդապետությունները, բայց չեն կարողանում կիրարկել ճշմարտությունը կամ վկայել Աստծուն․ նրանք պարզապես վազվզում են այս ու այն կողմ՝ մինչև ականջները խրված աշխատանքի մեջ, և միայն մահվան շեմին են ի վերջո տեսնում, որ չունեն ճշմարիտ վկայություն, որ ընդհանրապես չեն ճանաչում Աստծուն։ Եվ մի՞թե չափազանց ուշ չէ։ Ինչո՞ւ չեք օգտվում այսօրվա հնարավորությունից և ձգտում այն ճշմարտությանը, որը սիրում եք։ Ինչո՞ւ սպասել մինչև վաղը։ Եթե ապրելու ընթացքում դուք չեք տառապում ճշմարտության համար կամ չեք ձգտում ձեռք բերելու այն, մի՞թե ցանկանում եք զղջալ ձեր մահվան ժամին։ Եթե այդպես է, ապա էլ ինչո՞ւ հավատալ Աստծուն։ Իրականում կան բազմաթիվ հարցեր, որոնցում մարդիկ կարող են կիրարկել ճշմարտությունը և բավարարել Աստծուն, եթե միայն չնչին ջանք գործադրեն։ Միայն այն պատճառով է, որ մարդկանց միտքը միշտ մթագնած է, որ նրանք չեն կարողանում գործել հանուն Աստծու և անդադար վազվզում են հանուն իրենց մսեղիի՝ ի վերջո ոչ մի արդյունքի չհասնելով։ Այդ պատճառով մարդիկ անընդհատ անհանգստություններ և դժվարություններ ունեն։ Մի՞թե սրանք Սատանայից եկող չարչարանքներ չեն։ Մի՞թե սա մսեղիի ապականությունը չէ։ Դու չպետք է փորձես հիմարացնել Աստծուն՝ միայն խոսքերով սահմանափակվելով․ դու պետք է իրականում կիրարկես։ Մի՛ խաբիր ինքդ քեզ․ ո՞րն է դրա իմաստը։ Ի՞նչ կարող ես ձեռք բերել՝ ապրելով հանուն քո մսեղիի և պայքարելով համբավի ու շահի համար։


Յոթ որոտները որոտացին՝ մարգարեանալով, որ արքայության սուրբ Ավետարանը պիտի հռչակվի և տարածվի ողջ տիեզերքում

Ես Իմ գործը տարածում եմ հեթանոս ազգերի մեջ։ Իմ փառավոր լույսը շողշողում է ողջ տիեզերքում. բոլոր աստղ-աստղ-կետ-կետ ժողովուրդները կրում են Իմ մտադրություններն իրենց ներսում, և բոլորը ղեկավարվում են Իմ ձեռքով ու զբաղվում են այն առաջադրանքների իրականացմամբ, որոնք Ես եմ նրանց հանձնարարել։ Այս պահից սկսած՝ Ես մուտք եմ գործել նոր դարաշրջան՝ բոլոր մարդկանց առաջնորդելով դեպի այլ աշխարհ։ Երբ վերադարձա Իմ «հայրենիք», սկսեցի Իմ նախահաստատ ծրագրի աշխատանքի ևս մեկ բաժինը, որպեսզի մարդն առավել խոր գիտելիք ձեռք բերի Իմ մասին։ Ես դիտարկում եմ տիեզերքն իր ամբողջության մեջ և տեսնում, որ[ա] այժմ բարենպաստ ժամանակ է Իմ գործի համար. ուստի ամենուր շատ եմ շտապում՝ մարդու վրա կատարելու Իմ նոր գործը։ Ի վերջո, սա նոր դարաշրջան է, և Ես նոր գործ եմ բերել՝ ավելի շատ նոր մարդկանց դեպի նոր դարաշրջան տանելով և հրաժարվելով ավելի շատերից, որոնց պետք է դուրս թողնեմ։ Մեծ կարմիր վիշապի երկրում Ես իրականացրել եմ գործի մի այնպիսի փուլ, որն անըմբռնելի է մարդկային մտքին՝ պատճառ դառնալով, որ նրանք քամուց տարուբերվեն, ինչից հետո նրանցից շատերը լուռ հեռացան՝ քամու փչելով։ Իսկապես, սա այն «կալն» է, որ պատրաստվում եմ մաքրել։ Սա է Իմ փափագը և Իմ ծրագիրը։ Քանի որ բազմաթիվ չար մարդիկ սողոսկել են, քանի դեռ Ես գործում եմ, Սակայն Ես չեմ շտապում նրանց վանել։ Փոխարենը՝ ժամանակի լրանալուն պես պիտի ցրեմ նրանց։ Միայն դրանից հետո Ես պիտի լինեմ «կյանքի աղբյուրը»՝ թույլ տալով նրանց, ովքեր ճշմարիտ սիրով են սիրում Ինձ, ընդունել Ինձնից թզենու պտուղը և շուշանի բույրը։ Այն երկրում, ուր սատանան է բնակվում՝ փոշու այդ երկրում, այլևս մաքուր ոսկի չի մնում, այլ միայն ավազ, և այսպիսի պայմաններում Ես իրականացնում եմ գործի այդպիսի մի փուլ։ Դուք պետք է իմանաք՝ Իմ ձեռքբերածը մաքուր, զտված ոսկի է, ոչ թե ավազ։ Ինչպե՞ս կարող են չար մարդիկ մնալ Իմ տանը։ Ինչպե՞ս պիտի հանդուրժեմ, որ աղվեսները մակաբույծների պես բնակվեն Իմ դրախտում։ Ես ամեն միջոց գործադրում եմ՝ նրանց հեռացնելու համար։ Մինչ Իմ մտադրությունների բացահայտվելը, ոչ ոք չի իմանա, թե ինչ պիտի անեմ։ Օգտվելով այս առիթից՝ Ես վանում եմ չարերին, և նրանք հարկադրված չքվում են Իմ մոտից։ Այսպես եմ Ես վարվում չարերի հետ, սակայն դեռ պիտի գա այն օրը, երբ նրանք ևս կծառայեն Ինձ։ Մարդկանց՝ օրհնությունների փափագը չափազանց զորեղ է, ուստի Ես շրջվում եմ և հեթանոսներին եմ ցույց տալիս Իմ փառավոր դեմքը, որպեսզի բոլոր մարդիկ ինքնուրույն ապրեն իրենց աշխարհում և դատեն իրենք իրենց, մինչ Ես շարունակում եմ ասել այն խոսքերը, որոնք պետք է ասեմ և ապահովել նրանց այն ամենով, ինչի կարիքն ունեն։ Երբ մարդիկ գիտակցության գան, Ես վաղուց արդեն պիտի տարածած լինեմ Իմ գործը։ Ապա պիտի արտահայտեմ Իմ մտադրությունները նրանց և սկսեմ Իմ գործի երկրորդ մասը նրանց մեջ՝ թույլ տալով, որ բոլոր մարդիկ սերտորեն հետևեն Ինձ, որպեսզի համագործակցեն Իմ գործի հետ և թույլ տալով, որ նրանք իրենց ողջ կարողությամբ Ինձ հետ կատարեն այն գործը, որը Ես պիտի կատարեմ։

Ոչ ոք հավատ չունի, թե պիտի տեսնի Իմ փառքը, և Ես նրանց չեմ հարկադրում, այլ հեռացնում եմ Իմ փառքը մարդկության միջից և փոխադրում եմ այն մեկ այլ աշխարհ։ Երբ մարդիկ դարձյալ զղջում զգան, այն ժամանակ պիտի վերցնեմ Իմ փառքը և այն ցույց տամ առավել շատ հավատք կրողներին։ Այս է այն սկզբունքը, որով Ես գործում եմ։ Քանի որ լինում են ժամանակներ, երբ Իմ փառքը հեռանում է Քանանից, երբեմն էլ Իմ փառքը հեռանում է ընտրյալ մարդկանցից։ Ավելին՝ ժամանակ կա, երբ Իմ փառքը հեռանում է ողջ երկրից՝ մշուշապատելով այն և ընկղմելով խավարի մեջ։ Նույնիսկ Քանանի երկիրը չի տեսնի արեգակի լույսը. բոլոր մարդիկ կկորցնեն իրենց հավատը, սակայն ոչ ոք չի ցանկանա թողնել Քանանի երկրի բույրը։ Միայն երբ Ես մտնեմ նոր երկինք և նոր երկիր, այն ժամանակ պիտի վերցնեմ Իմ փառքի մյուս մասը և նախ հայտնեմ այն Քանանի երկրում՝ շողարձակելով մի նշույլ լույս ողջ խավարապատ երկրի վրա։ Սա նրա համար է, որպեսզի ամբողջ երկիրը գա դեպի լույսը։ Որպեսզի երկրի բոլոր ծայրերից մարդիկ գան ու օգուտ քաղեն լույսի զորությունից, որպեսզի Իմ փառքն առավել ևս բազմապատկվի և նորից հայտնվի յուրաքանչյուր ազգի, և որպեսզի բոլոր մարդիկ գիտակցեն, որ Ես վաղուց իջել եմ մարդկային աշխարհ և Իմ փառքն Իսրայելից վաղուց բերել եմ Արևելք։ Քանի որ Իմ փառքը ծագում է Արևելքից, և այն բերվել է Շնորհքի դարաշրջանից մինչև այսօր։ Բայց հենց Իսրայելից Ես հեռացա և այնտեղից հասա Արևելք։ Երբ Արևելքի լույսն աստիճանաբար սպիտակի և պայծառանա, այն ժամանակ երկրի խավարը պիտի սկսի լուսավորվել, և միայն այդ ժամանակ մարդը կբացահայտի, որ Ես վաղուց հեռացել եմ Իսրայելից և նորից ծագում եմ Արևելքում։ Անհնար է, որ Ես, մեկ անգամ իջնելով Իսրայելում և ապա այնտեղից հեռանալով, դարձյալ Իսրայելում ծնվեմ. քանզի Իմ գործն առաջնորդում է ողջ տիեզերքը, և կայծակն Արևելքից է ծագում ու շողում մինչև Արևմուտք։ Այդ պատճառով Ես իջա Արևելքում և Քանանը բերեցի Արևելքի Իմ ընտրյալ ժողովրդին։ Ես Իմ ընտրյալ ժողովրդին երկրի բոլոր կողմերից կբերեմ Քանանի երկիրը, ուստի, շարունակ խոսք եմ հնչեցնում Քանանի երկրում՝ կառավարելու ողջ տիեզերքը։ Այս ժամին ողջ երկրում լույս չկա։ Քանանից դուրս բոլոր մարդիկ մատնված են սովի և ցրտի վտանգին։ Ես Իմ փառքը տվեցի Իսրայելին և ապա վերցրի այն՝ իսրայելացիներին բերելով Արևելք։ և նաև ողջ մարդկությանը բերելով դեպի Արևելք՝ դեպի լույսը, որպեսզի նրանք վերամիավորվեն լույսի հետ, հաղորդ լինեն նրան և այլևս չփնտրեն։ Ես պիտի այնպես անեմ, որ բոլոր որոնողները կրկին տեսնեն լույսը, տեսնեն այն փառքը, որ ունեի Իսրայելում, տեսնեն, որ վաղուց սպիտակ ամպի վրա իջել եմ մարդկանց մեջ, տեսնեն սպիտակ ամպերի խուռներամ բազմությունը և տեսնեն պտուղների լիառատ ողկույզները։ Ավելին՝ Ես այնպես կանեմ, որ նրանք տեսնեն Իսրայելի Տեր Աստծուն, տեսնեն հրեաների «Վարդապետին», տեսնեն սպասված Մեսիային, և տեսնեն Իմ ամբողջական հայտնությունը՝ Նրա, ով դարերի ընթացքում հալածվել է թագավորների կողմից։ Ես պիտի գործեմ ողջ տիեզերքում և կատարեմ մեծ գործեր՝ ցույց տալով Իմ ողջ փառքը մարդուն վերջին օրերում ու ցույց տալով Իմ բոլոր գործերը մարդուն վերջին օրերում և ցույց տալով Իմ փառավոր կերպարանքը նրանց, ովքեր երկար տարիներ սպասել են Ինձ, նրանց, ովքեր փափագել են, որ Ես գամ սպիտակ ամպի վրա, Իսրայելին, որ սպասել է Իմ նոր հայտնությանը և ողջ մարդկությանը, որ հալածում է Ինձ։ Որպեսզի բոլորն իմանան, որ Ես վաղուց վերցրել եմ Իմ փառքը և այն բերել եմ Արևելք, և այն այլևս Հրեաստանում չէ, քանզի վերջին օրերն արդեն եկել են։

Ողջ տիեզերքի մեջ Ես կատարում եմ Իմ գործը, և Արևելքում որոտների ահեղ դղրդյունը անդադար հնչում է՝ սասանելով բոլոր ազգերն ու դավանանքները։ Իմ արտահայտումներն են մինչ օրս առաջնորդել բոլոր մարդկանց։ Ես եմ պատճառը, որ բոլոր մարդիկ նվաճվեն Իմ արտահայտումների կողմից, ընկնեն այս հոսքի մեջ և հանձնվեն Ինձ, որովհետև վաղուց արդեն վերցրել եմ Իմ փառքն ամբողջ երկրից և այն նորից շողացրել եմ Արևելքում։ Ո՞վ չի փափագում տեսնել Իմ փառքը։ Ո՞վ անհամբերությամբ չի սպասում Իմ վերադարձին։ Ո՞վ չի ծարավում Իմ վերահայտնությանը։ Ո՞վ չի կարոտում Իմ հաճելիությունը։ Ո՞վ չի գա դեպի լույսը։ Ո՞վ չի տեսնում Քանանի հարստությունը։ Ո՞վ չի տենչում Փրկչի վերադարձը։ Ո՞վ չի հիանում Նրանով, Ով մեծ զորություն ունի։ Իմ արտահայտումները պիտի տարածվեն ողջ երկրով մեկ, և Ես առավել շատ խոսքեր պիտի ասեմ Իմ ընտրյալ մարդկանց՝ ինչպես հզոր որոտ, որ դղրդացնում է լեռներն ու գետերը։ Ես Իմ խոսքերն ասում եմ ողջ տիեզերքին և ողջ մարդկությանը։ Ուստի, Իմ բերանից ելած խոսքերը դարձել են մարդու գանձը, և բոլոր մարդիկ փայփայում են Իմ խոսքերը։ Կայծակը շողում է Արևելքից մինչև Արևմուտք։ Իմ խոսքերն այնպիսին են, որ մարդը դժկամությամբ է բաժանվում դրանցից։ Դրանք անըմբռնելի են մարդու մտքին, ավելին՝ միաժամանակ նրան ուրախությամբ են լցնում։ Ինչպես նորածին մանուկները, բոլոր մարդիկ ուրախանում են և տոնում Իմ գալուստը։ Իմ արտահայտումների շնորհիվ Ես կբերեմ բոլոր մարդկանց Իմ առաջ։ Այնուհետև պաշտոնապես կմտնեմ մարդկության մեջ և այնպես կանեմ, որ նրանք գան ու երկրպագեն Ինձ։ Իմ բխեցրած փառքով և Իմ բերանից ելած խոսքերով բոլոր մարդիկ պիտի գան Իմ առաջ և տեսնեն, որ կայծակը շողում է Արևելքից, և որ Ես իջել եմ նաև Արևելքի «Ձիթենյաց լեռան» վրա և վաղուց արդեն եկել եմ երկիր, և այլևս հրեաների Որդին չեմ, այլ՝ Արևելքի Կայծակը։ Քանի որ Ես վաղուց հարություն եմ առել, հեռացել եմ մարդկության միջից և ապա փառքով կրկին հայտնվել նրանց մեջ։ Ես Նա եմ, Ում անթիվ դարեր առաջ երկրպագում էին, և Ես նույն այն Մանուկն եմ, Ով անթիվ դարեր առաջ մերժվեց իսրայելցիների կողմից։ Եվ առավել ևս՝ Ես ներկա դարաշրջանի ամենափառավոր Ամենակարող Աստվածն եմ։ Թող բոլորը գան Իմ գահի առաջ և տեսնեն Իմ փառավոր կերպարանքը, լսեն Իմ արտահայտումները և տեսնեն Իմ գործերը։ Սա է Իմ մտադրության ամբողջությունը, սա է Իմ ծրագրի ավարտն ու գագաթնակետը, ինչպես նաև Իմ տնօրինության նպատակը՝ որպեսզի բյուր ազգեր երկրպագեն Ինձ, բյուր բերաններ խոստովանեն Ինձ, բյուր մարդիկ ապավինեն Ինձ, և Իմ բյուր ընտրյալները հանձնվեն Ինձ։

Ծանոթագրություններ.

ա. Բնագիր տեքստում «տես այն» տեքստը բացակայում է։


Մարմնացած Աստծու և Աստծու կողմից օգտագործվող մարդկանց միջև էական տարբերությունը

Շատ տարիներ է, որ Աստծու Հոգին որոնումների մեջ է, երբ Նա գործում է երկրի վրա, և դարաշրջանի ու սերունդների ընթացքում շատերն են եղել, ում Աստված օգտագործել է Իր գործն իրականացնելու համար։ Սակայն այս ողջ ժամանակահատվածում Աստծու Հոգին չի ունեցել իրեն արժանի հանգրվան, այդ պատճառով էլ Աստված Իր գործը կատարելու համար անցնում է մի անձից մյուսին։ Ընդհանուր առմամբ՝ Նրա գործը կատարվում է մարդկանց միջոցով։ Այն է՝ այս բոլոր տարիների ընթացքում Աստծու գործը երբեք չի դադարել, այլ անընդմեջ շարունակվել և առաջ է մղվել մարդկանց վրա՝ հասնելով մինչև մեր օրեր։ Թեև Աստված այնքան խոսքեր է ասել և այնքան մեծ գործ է կատարել, մարդը դեռևս չի ճանաչում Աստծուն, որովհետև Աստված երբեք չի երևացել մարդուն, նաև որովհետև Նա չունի շոշափելի կերպար։ Եվ, ուստի, Աստված պետք է ավարտին հասցնի այս գործը, այն է՝ բոլոր մարդկանց գործնական Աստծու իրական նշանակությանը հաղորդ դարձնելու գործը։ Այս նպատակին հասնելու համար՝ Աստված պետք է Իր Հոգին շոշափելի կերպով դրսևորի մարդկությանը և Իր գործը կատարի նրանց մեջ։ Այսինքն՝ միայն այն ժամանակ, երբ Աստծու Հոգին շրջում է մարդկանց մեջ պատկերով՝ մսեղիով ու ոսկորով և շոշափելի ձևով՝ուղեկցելով նրանց կյանքում` երբեմն Իրեն բացահայտելով և երբեմն թաքցնելով, միայն այդժամ մարդիկ կարող են հասնել Նրա առավել խոր ճանաչմանը։ Եթե Աստված միայն մարմնի մեջ մնար, Նա չէր կարողանա Իր գործն ամբողջությամբ կատարել։ Եվ որոշ ժամանակ մսեղի մարմնում աշխատելուց հետո՝ կատարելով այն ծառայությունը, որը պետք է կատարվի մարմնի մեջ, Աստված կհեռանա մարմնից և կաշխատի հոգևոր ոլորտում՝ մսեղի մարմնի պատկերով, ինչպես Հիսուսն արեց այն բանից հետո, երբ որոշ ժամանակ աշխատեց սովորական մարդկանց մեջ և ավարտեց այն ամբողջ գործը, որը Նա պետք է ավարտեր։ Գուցե հիշեք այս հատվածը «Ուղին… (5)»-ից՝ «Հիշում եմ, թե ինչպես Իմ Հայրը Ինձ ասաց․ «Երկրի վրա միայն ձգտի՛ր հետևել Քո Հոր կամքին և կատարել Նրա հանձնարարությունը։ Ուրիշ ոչինչ Քեզ չի վերաբերում»։ Ի՞նչ ես հասկանում այս հատվածից։ Երբ Աստված իջնում է երկիր, Նա կատարում է Իր գործըը միայն աստվածայնության մեջ, ինչն էլ երկնային Հոգին հանձնարարել էր մարմնացյալ Աստծուն։ Երբ Նա գալիս է, Նա միայն խոսում է ողջ երկրի վրա՝ տարբեր միջոցներով և տարբեր տեսանկյուններից հնչեցնելով Իր արտահայտումները։ Որպես Իր նպատակ և գործելու սկզբունք՝ Նա հիմնականում ընդունում է մարդու մասին հոգալը և մարդուն ուսուցանելը և չի մտահոգվում այնպիսի բաներով, ինչպիսիք են մարդկանց միջև հարաբերությունները կամ մարդկանց կյանքի մանրամասները։ Նրա գլխավոր ծառայությունը Հոգու անունից խոսելն է։ Այն է՝ երբ Աստծու Հոգին շոշափելիորեն հայտնվում է մսեղի մարմնով, Նա միայն հոգում է մարդու կյանքի մասին և ճշմարտությունն է հայտնում։ Նա չի խառնվում մարդու գործերին, ինչը նշանակում է՝ չի մասնակցում մարդկության գործին։ Մարդիկ անկարող են կատարել աստվածային գործ, և Աստված չի մասնակցում մարդկային գործին։ Բոլոր այն տարիների ընթացքում, ինչ Աստված եկել է այս երկիր՝ Իր գործը կատարելու համար, Նա միշտ այն իրականացրել է մարդկանց միջոցով։ Սակայն այս մարդիկ չեն կարող համարվել մարմնացյալ Աստված, այլ միայն Աստծու կողմից օգտագործված մարդիկ։ Մյուս կողմից՝ այսօրվա Աստված կարող է ուղղակիորեն խոսել աստվածայնության տեսանկյունից՝ արտահայտելով Հոգու ձայնը և գործելով Հոգու անունից։ Բոլոր նրանք, ում Աստված օգտագործել է դարերի և սերունդների ընթացքում, նույնպես օրինակներ են այն բանի, որ Աստծու Հոգին գործում է մսեղի մարմնի մեջ․ ապա ինչո՞ւ նրանք չեն կարող կոչվել Աստված։ Սակայն այսօրվա Աստված ևս Աստծու Հոգին է, որ անմիջապես գործում է մսեղի մարմնի մեջ, և Հիսուսն էլ մսեղի մարմնի մեջ գործող Աստծու Հոգին էր․ երկուսն էլ կոչվում են Աստված։ Ապա ո՞րն է տարբերությունը։ Դարաշրջանների ընթացքում Աստծու կողմից օգտագործված մարդիկ բոլորն էլ ունակ են եղել նորմալ մտածողության և բանականության։ Նրանք բոլորն էլ ըմբռնել են վարվելու և գործեր վարելու սկզբունքները։ Նրանք ունեցել են մարդկային նորմալ պատկերացումներ և նորմալ մարդուն անհրաժեշտ ամեն բան։ Նրանց մեծ մասն ունեցել է բացառիկ տաղանդ և բնածին խելք։ Այս մարդկանց վրա ներգործելիս Աստծու Հոգին գործածում է նրանց տաղանդները, որոնք նրանց պարգևներն են։ Աստծու Հոգին գործի է դնում նրանց տաղանդները՝ նրանց զորությունները ծառայեցնելով Աստծուն։ Սակայն Աստծու էությունը զերծ է պատկերացումներից կամ մտքերից, անխառն է մարդկային գաղափարներին և անգամ զուրկ է այն ամենից, ինչը բնորոշ է սովորական մարդուն։ Ինչը նշանակում է՝ Նա անգամ ծանոթ չէ վարվելու և գործեր վարելու սկզբունքներին։ Ահա թե ինչպես է լինում, երբ այսօրվա Աստված իջնում է երկիր։ Նրա գործն ու Նրա խոսքերն անխառն են մարդկային գաղափարներին և մարդկային մտքերին, փոխարենը Հոգու գաղափարների ուղիղ դրսևորումն են, և Նա գործում է անմիջապես Աստծու անունից։ Սա նշանակում է, որ Հոգին ուղղակիորեն խոսում է, այսինքն՝ աստվածայնությունն ուղղակիորեն կատարում է գործը՝ առանց դրանում մարդու գաղափարների նշույլ իսկ խառնելու։ Այլ կերպ ասած՝ մսեղի դարձած Աստված ուղղակիորեն մարմնավորում է աստվածայնություն, զուրկ է մարդկային մտքերից կամ պատկերացումներից և չի հասկանում մարդկանց՝ աշխարհի հետ վարվելու սկզբունքները։ Եթե միայն աստվածայնությունը գործեր (այսինքն՝ եթե միայն Աստված Ինքը գործեր), Աստծու գործը երկրի վրա իրականացնելու ոչ մի հնարավորություն չէր լինի։ Ուստի, երբ Աստված իջնում է երկիր, Նա պետք է ունենա փոքրաթիվ մարդիկ, որոնց Նա օգտագործում է մարդկայնության մեջ գործելու համար՝ զուգորդելով այն գործի հետ, որն Աստված անում է աստվածայնության մեջ։ Այլ կերպ ասած՝ Նա օգտագործում է մարդկային գործը՝ Իր աստվածային գործին աջակցելու համար։ Հակառակ դեպքում, մարդու համար աստվածային գործին ուղղակիորեն հաղորդակից լինելու ոչ մի հնարավորություն չէր լինի։ Ահա թե ինչպես էր Հիսուսի և Նրա աշակերտների դեպքում։ Աշխարհում Իր եղած ժամանակ Հիսուսը ոչնչացրեց հին օրենքները և հաստատեց նոր պատվիրաններ։ Նա նաև շատ խոսքեր ասաց։ Այս ողջ գործն արվեց աստվածայնության մեջ։ Մյուսները, ինչպես օրինակ՝ Պետրոսը, Պողոսը և Հովհաննեսը, բոլորն իրենց հետագա գործը կառուցեցին Հիսուսի խոսքերի հիմքի վրա։ Սա նշանակում է, որ Աստված կատարեց Իր սկզբնական գործն այդ դարաշրջանում՝ ուղղորդելով Շնորհքի դարաշրջանի սկիզբը, այսինքն՝ Նա ուղղորդեց նոր դարաշրջան՝ ոչնչացնելով հինը և նաև իրականացնելով հետևյալ խոսքերը․ «Աստված Սկիզբն ու Վերջն է»։ Այլ կերպ ասած՝ մարդը պետք է կատարի մարդկային գործն աստվածային գործի հիմքի վրա։ Երբ Հիսուսն ասաց այն ամենը, ինչ պետք է ասեր, և ավարտեց Իր գործը երկրի վրա, Նա հեռացավ մարդուց։ Սրանից հետո բոլոր մարդիկ գործում էին Նրա խոսքերում արտահայտված սկզբունքների համաձայն և կիրարկում էին այն ճշմարտությունների համաձայն, որոնց մասին Նա խոսել էր։ Այս բոլոր մարդիկ աշխատում էին Հիսուսի համար։ Եթե միայն Հիսուսը կատարած լիներ գործը, անկախ նրանից՝ որքան խոսքեր ասեր, մարդիկ Նրա խոսքերին հաղորդակից լինելու ոչ մի միջոց չէին ունենա, որովհետև Նա գործում էր աստվածայնության մեջ և կարող էր ասել միայն աստվածայնության խոսքեր ու չէր կարող բացատրել բաները մարդկանց և հասկանալի դարձնել Իր խոսքերը բնականոն մարդկանց համար։ Եվ այսպիսով՝ Նա ստիպված էր ունենալ առաքյալներ և մարգարեներ, որոնք եկան Իրենից հետո՝ լրացնելու Իր գործը։ Սա է այն սկզբունքը, թե ինչպես է մարմնացած Աստված կատարում Իր գործը՝ օգտագործելով մարմնացած մսեղին խոսելու և գործելու համար, որպեսզի ավարտուն դարձնի աստվածայնության գործը, և ապա օգտագործելով մի քանի կամ գուցե ավելի շատ մարդկանց, որոնք համապատասխանում են Աստծու մտադրություններին՝ լրացնելու Իր գործը։ Այսինքն՝ Աստված օգտագործում է մարդկանց, որոնք համապատասխանում են Իր մտադրություններին, մարդկայնության մեջ հովվելու և ջրելու գործն անելու համար, որպեսզի Աստծու ընտրյալ մարդիկ կարողանան մտնել ճշմարտության իրականություն։

Եթե, երբ եկավ մսեղիով, Աստված միայն աստվածայնության գործն աներ, և չլինեին Իր մտադրություններին համապատասխանող մարդիկ՝ Իր հետ համագործակցելու համար, ապա մարդն անկարող կլիներ հասկանալ Աստծու մտադրությունները կամ հաղորդակից լինել Աստծուն։ Աստված պետք է օգտագործի բնականոն մարդկանց, որոնք համապատասխանում են Իր մտադրություններին՝ այս գործն ավարտելու, եկեղեցիները հսկելու և հովվելու համար, որպեսզի հնարավոր լինի հասնել այն մակարդակին, որ մարդու ճանաչողական գործընթացները, նրա ուղեղն ունակ են պատկերացնելու։ Այլ կերպ ասած՝ Աստված օգտագործում է փոքրաթիվ մարդկանց, որոնք համապատասխանում են Իր մտադրություններին՝ «թարգմանելու» այն գործը, որը Նա անում է Իր աստվածայնության մեջ, որպեսզի այն կարողանա բացվել, աստվածային լեզուն մարդկային լեզվի վերածելու համար, որպեսզի մարդիկ կարողանան ըմբռնել և հասկանալ այն։ Եթե Աստված այդպես չաներ, ոչ ոք չէր հասկանա Աստծու աստվածային լեզուն, որովհետև Աստծու մտադրություններին համապատասխանող մարդիկ ի վերջո փոքրամասնություն են, և մարդու ըմբռնելու կարողությունը թույլ է։ Ահա թե ինչու Աստված ընտրում է այս մեթոդը մարմնացած մսեղիում գործելիս։ Եթե լիներ միայն աստվածային գործ, մարդու համար Աստծուն ճանաչելու կամ Նրան հաղորդակից լինելու ոչ մի միջոց չէր լինի, որովհետև մարդը չի հասկանում Աստծու լեզուն։ Մարդն ունակ է հասկանալու այս լեզուն միայն այն մարդկանց միջնորդությամբ, որոնք համապատասխանում են Աստծու մտադրություններին, որոնք պարզաբանում են Նրա խոսքերը։ Սակայն, եթե լինեին միայն այդպիսի՝ մարդկայնության մեջ գործող մարդիկ, դա կարող էր միայն պահպանել մարդու բնականոն կյանքը․ այն չէր կարող փոխակերպել մարդու խառնվածքը։ Աստծու գործը չէր կարող ունենալ նոր մեկնարկային կետ․ կլինեին միայն նույն հին երգերը, նույն հին տափակաբանությունները։ Միայն մարմնացած Աստծու միջնորդությամբ, որ ասում է այն ամենը, ինչ պետք է ասվի, և անում է այն ամենը, ինչ պետք է արվի Իր մարմնացման ժամանակաշրջանում, որից հետո մարդիկ գործում և փորձառաբար ապրում են Նրա խոսքերի համաձայն, միայն այսպես նրանց կյանքի բնույթը կկարողանա փոխվել, և միայն այսպես նրանք կկարողանան համընթաց շարժվել դարաշրջանի հետ։ Նա, ով գործում է աստվածայնության մեջ, ներկայացնում է Աստծուն, մինչդեռ նրանք, ովքեր գործում են մարդկայնության մեջ, Աստծու կողմից օգտագործվող մարդիկ են։ Սա նշանակում է, որ մարմնացած Աստված էապես տարբերվում է Աստծու կողմից օգտագործվող մարդկանցից։ Մարմնացած Աստված ի վիճակի է անելու աստվածայնության գործը, մինչդեռ Աստծու կողմից օգտագործվող մարդիկ՝ ոչ։ Յուրաքանչյուր դարաշրջանի սկզբում Աստծու Հոգին անձամբ խոսում է և մեկնարկում նոր դարաշրջան՝ մարդուն նոր սկիզբ բերելու համար։ Երբ Նա ավարտում է խոսելը, սա նշանակում է, որ Աստծու գործն Իր աստվածայնության մեջ կատարված է։ Դրանից հետո բոլոր մարդիկ հետևում են Աստծու կողմից օգտագործվողների օրինակին՝ մտնելու իրենց կյանքի փորձառության մեջ։ Նույն տրամաբանությամբ սա նաև այն փուլն է, որում Աստված մարդուն բերում է նոր դարաշրջան և մարդկանց տալիս է նոր մեկնարկային կետ, որի ժամանակ Աստծու գործը մսեղիում եզրափակվում է։

Աստված չի գալիս երկիր՝ կատարելագործելու Իր բնականոն մարդկայնությունը։ Նա չի գալիս՝ կատարելու բնականոն մարդկայնության գործը. Նա գալիս է միայն բնականոն մարդկայնության մեջ աստվածայնության գործն անելու համար։ Այն, ինչ Աստված ասում է բնականոն մարդկայնության մասին, մարդկանց պատկերացրածի պես չէ։ Մարդը «բնականոն մարդկայնությունը» սահմանում է որպես կին կամ ամուսին, որդիներ և դուստրեր ունենալ, որոնք ապացույց են այն բանի, որ նա բնականոն մարդ է. Աստված, սակայն, այդպես չի վերաբերում դրան։ Նա բնականոն մարդկայնությունը համարում է բնականոն մարդկային մտքեր, բնականոն մարդկային կյանք ունենալը և բնականոն մարդկանցից ծնված լինելը։ Բայց Նրա բնականոնությունը չի ներառում կին կամ ամուսին և երեխաներ ունենալն այնպես, ինչպես մարդն է խոսում բնականոնության մասին։ Այսինքն՝ բնականոն մարդկայնությունը, որի մասին խոսում է Աստված, մարդու համար այն է, ինչը նա կհամարեր մարդկայնության բացակայություն՝ գրեթե զուրկ զգացմունքներից և առերևույթ զուրկ մսեղավոր կարիքներից, ճիշտ ինչպես Հիսուսը, որ ուներ միայն բնականոն մարդու արտաքին պատյանը և ընդունել էր բնականոն մարդու կերպարանք, բայց ըստ էության լիովին չուներ այն ամենը, ինչ պետք է ունենա բնականոն մարդը։ Սրանից կարելի է հասկանալ, որ մարմնացած Աստծու էությունը չի ընդգրկում բնականոն մարդկայնությունն ամբողջությամբ, այլ միայն այն բաների մի մասը, որոնք մարդիկ պետք է ունենան՝ բնականոն մարդկային կյանքի ռեժիմն ապահովելու և բնականոն մարդկային ողջամտությունը պահպանելու համար։ Բայց այս իրողությունները ոչ մի կապ չունեն այն բանի հետ, ինչ մարդը համարում է բնականոն մարդկայնություն։ Դրանք այն են, ինչ պետք է ունենա մարմնացած Աստված։ Կան այնպիսիք, սակայն, որոնք պնդում են, որ մարմնացած Աստծու մասին կարելի է ասել, թե ունի բնականոն մարդկայնություն միայն այն դեպքում, եթե ունի կին, որդիներ և դուստրեր, ընտանիք. առանց այս բաների, ասում են նրանք, Նա բնականոն մարդ չէ։ Այդ դեպքում Ես հարցնում եմ քեզ․ «Արդյո՞ք Աստված կին ունի։ Հնարավո՞ր է, որ Աստված ամուսին ունենա։ Կարո՞ղ է Աստված երեխաներ ունենալ»։ Մի՞թե սրանք մոլորություններ չեն։ Սակայն մարմնացած Աստված չի կարող դուրս ցատկել ժայռերի ճեղքից կամ ընկնել երկնքից։ Նա կարող է ծնվել միայն բնականոն մարդկային ընտանիքում։ Ահա թե ինչու ունի ծնողներ և քույրեր։ Սրանք այն բաներն են, որոնք պետք է ունենա մարմնացած Աստծու բնականոն մարդկայնությունը։ Այդպես էր Հիսուսի դեպքում. Հիսուսն ուներ հայր և մայր, քույրեր և եղբայրներ, և այս ամենը բնականոն էր։ Բայց եթե Նա ունենար կին և որդիներ ու դուստրեր, ապա Նրանը չէր լինի այն բնականոն մարդկայնությունը, որն Աստված նախատեսել էր՝ մարմնացած Աստված ունենա։ Եթե այդպես լիներ, Նա անկարող կլիներ գործել աստվածայնության անունից։ Ճիշտ այն պատճառով, որ Նա չուներ կին կամ երեխաներ, և այնուամենայնիվ, ծնվել էր բնականոն մարդկանցից բնականոն ընտանիքում, Նա ի վիճակի եղավ անելու աստվածայնության գործը։ Եթե շարունակենք պարզաբանել սա, ապա այն, ինչ Աստված համարում է բնականոն մարդ, բնականոն ընտանիքում ծնված մարդն է։ Միայն այդպիսի մարդն է որակավորված աստվածային գործ անելու համար։ Մյուս կողմից, եթե մարդն ունենար կին, երեխաներ կամ ամուսին, այդ մարդն ի վիճակի չէր լինի աստվածային գործ անելու, որովհետև նա կունենար միայն այն բնականոն մարդկայնությունը, որը պահանջում են մարդիկ, բայց ոչ այն բնականոն մարդկայնությունը, որը պահանջում է Աստված։ Այն, ինչ համարվում է Աստծու կողմից, և այն, ինչ հասկանում են մարդիկ, հաճախ հսկայականորեն տարբերվում են, շատ հեռու են իրարից։ Աստծու գործի այս փուլում կա շատ բան, որը հակասում և մեծապես տարբերվում է մարդկանց պատկերացումներից։ Կարելի է ասել, որ Աստծու գործի այս փուլն ամբողջովին բաղկացած է անմիջապես գործող աստվածայնությունից, և մարդկայնությունը խաղում է աջակցող դեր։ Քանի որ Աստված իջնում է երկիր՝ անձամբ կատարելու Իր գործը, այլ ոչ թե թույլ տալու, որ մարդն իր ձեռքը դնի դրա վրա, Նա մարմնանում է մսեղիում (անկատար, բնականոն մարդու մեջ)՝ Իր գործն անելու համար։ Նա օգտագործում է այս մարմնացման ընձեռած հնարավորությունը՝ մարդկության առաջ նոր դարաշրջան բերելու, մարդկությանն Իր գործի հաջորդ քայլի մասին պատմելու և մարդկանց խնդրելու կիրարկել Իր խոսքերում նկարագրված ուղու համաձայն։ Այսպիսով Աստծու գործը մսեղիում եզրափակվում է. Նա պատրաստվում է լքելու մարդուն և բաժանվելու մարդուց՝ այլևս չբնակվելով բնականոն մարդկայնության մսեղիում, այլ ավելի շուտ հեռանալով մարդուց՝ Իր գործի մեկ այլ մասին անցնելու համար։ Ապա, օգտագործելով մարդկանց, որոնք համապատասխանում են Իր մտադրություններին, Նա շարունակում է Իր գործը երկրի վրա մարդկանց այս խմբի մեջ, բայց նրանց մարդկայնության մեջ։

Մարմնացած Աստված չի կարող հավերժ մնալ մարդու հետ, որովհետև Աստված շատ ավելի այլ անելիքներ ունի։ Նա չի կարող կապված լինել մսեղիին. պետք է թոթափի մսեղին՝ անելու այն գործը, որը պետք է անի, թեև այդ գործն անում է մսեղիի պատկերով։ Երբ Աստված իջնում է երկիր, Նա չի սպասում, մինչև հասնի այն կերպարանքին, որին բնականոն մարդը պետք է հասնի նախքան մահանալը և մարդկությանը լքելը։ Անկախ նրանից՝ քանի տարեկան է Նրա մսեղին, երբ Նրա գործն ավարտվում է, Նա գնում և լքում է մարդուն։ Նրա համար տարիք գոյություն չունի, Նա Իր օրերը չի հաշվում ըստ մարդկային կյանքի տևողության. փոխարենը, ավարտում է Իր կյանքը մսեղիում՝ Իր գործի քայլերին համապատասխան։ Գուցե լինեն մարդիկ, որոնք զգում են, որ Աստված, գալով մսեղիով, պետք է որոշակի չափով տարիք առնի, պետք է դառնա չափահաս, հասնի ծերության և հեռանա միայն այն ժամանակ, երբ այդ մարմինը տեղի տա։ Սա մարդու երևակայությունն է. Աստված այդպես չի գործում։ Նա գալիս է մսեղիով՝ միայն անելու այն գործը, որը պետք է անի, այլ ոչ թե ապրելու բնականոն մարդու կյանքով՝ ծնվելով ծնողներից, մեծանալով, ընտանիք կազմելով և կարիերա սկսելով, երեխաներ ունենալով և մեծացնելով կամ դիմանալով կյանքի փոթորիկներին՝ բնականոն մարդկանց բոլոր գործունեություններն անելով։ Երբ Աստված իջնում է երկիր, դա Աստծու Հոգին է, որ հագնում է մսեղին, գալիս է մսեղիով, բայց Աստված չի ապրում բնականոն մարդու կյանքով։ Նա գալիս է միայն Իր տնօրինման ծրագրի մի մասն իրագործելու համար։ Դրանից հետո Նա կլքի մարդկությանը։ Երբ Նա գալիս է մսեղիով, Աստծու Հոգին չի կատարելագործում մսեղիի բնականոն մարդկայնությունը։ Ավելի շուտ, Աստծու նախասահմանած ժամանակ աստվածայնությունն անմիջապես անցնում է գործի։ Ապա, անելով այն ամենը, ինչ պետք է անի, և լիովին ավարտելով Իր սպասավորությունը, Աստծու Հոգու գործն այս փուլում ավարտվում է, որի ժամանակ մարմնացած Աստծու կյանքը նույնպես ավարտվում է՝ անկախ նրանից, թե արդյոք Նրա մսեղավոր մարմինը կյանքով արտահայտել է իր երկարակեցության ժամկետը։ Այսինքն՝ կյանքի որ փուլին է հասնում մսեղավոր մարմինը, և որքան երկար է այն ապրում երկրի վրա, երկուսն էլ որոշվում են Հոգու գործով և ոչ մի կապ չունեն այն բանի հետ, ինչ մարդը համարում է բնականոն մարդկայնություն։ Որպես օրինակ վերցրեք Հիսուսին։ Նա ապրեց մսեղիում երեսուներեքուկես տարի։ Մարդկային մարմնի կյանքի տևողության առումով Նա չպետք է մահանար այդ տարիքում և չպետք է հեռանար։ Բայց սա չէր մտահոգում Աստծու Հոգուն։ Նրա գործն ավարտվել էր, և այդ պահին մարմինը վերցվեց՝ անհետանալով Հոգու հետ միասին։ Սա է այն սկզբունքը, որով Աստված գործում է մսեղիում։ Եվ այսպես, խստորեն ասած, մարմնացած Աստծու մարդկայնությունն առաջնային կարևորություն չունի։ Այն դեռևս վերադառնում է նույն կետին. բնականոն մարդու կյանքով ապրելու համար չէ, որ Նա իջնում է երկիր։ Նա նախ չի հաստատում բնականոն մարդկային կյանք և ապա սկսում գործել։ Ավելի շուտ, քանի դեռ Նա ծնվել է բնականոն մարդկային ընտանիքում, Նա ի վիճակի է անելու աստվածային գործ, գործ, որն անարատ է մարդու գաղափարներից, որը մսեղավոր չէ, որը հաստատապես չի որդեգրում հասարակության ուղիները կամ ներառում մարդու մտքերը կամ պատկերացումները, և, ավելին, որը չի ներառում մարդու աշխարհիկ գործելակերպի փիլիսոփայությունները։ Սա այն գործն է, որը մարմնացած Աստված մտադիր է անելու, և դա նաև Նրա մարմնացման գործնական նշանակությունն է։ Աստված գալիս է մսեղիով՝ հիմնականում անելու գործի մի փուլ, որը պետք է արվի մսեղիում՝ առանց անցնելու այլ աննշան գործընթացների միջով, իսկ ինչ վերաբերում է բնականոն մարդու փորձառություններին, Նա չունի դրանք։ Այն գործը, որն Աստծու մարմնացած մսեղին պետք է անի, չի ներառում բնականոն մարդկային փորձառություններ։ Ուստի Աստված գալիս է մսեղիով հանուն այն գործի կատարման, որը Նա պետք է իրագործի մսեղիում։ Մնացածը ոչ մի կապ չունի Նրա հետ. Նա չի անցնում այդքան շատ աննշան գործընթացների միջով։ Երբ Նրա գործը կատարվում է, Նրա մարմնացման նշանակությունը նույնպես ավարտվում է։ Այս փուլն ավարտելը նշանակում է՝ այն գործը, որը Նա պետք է անի մսեղիում, եզրափակվել է, և Նրա մսեղիի սպասավորությունն ավարտված է։ Բայց Նա չի կարող անվերջ շարունակել գործել մսեղիում։ Նա պետք է տեղափոխվի մեկ այլ վայր՝ գործելու, և լքի մսեղին։ Միայն այսպես Նրա գործը կարող է լիովին կատարվել և ավելի արդյունավետորեն առաջ ընթանալ։ Աստված գործում է Իր սկզբնական ծրագրի համաձայն։ Թե ինչ գործ պետք է անի և ինչ գործ է եզրափակել, Նա գիտի Իր ձեռքի ափի պես պարզ։ Աստված առաջնորդում է յուրաքանչյուր անհատի՝ քայլելու այն ուղով, որը Նա արդեն նախասահմանել է։ Ոչ ոք չի կարող խուսափել դրանից։ Միայն նրանք, ովքեր հետևում են Աստծու Հոգու առաջնորդությանը, կկարողանան մտնել հանգստի մեջ։ Կարող է պատահել, որ հետագա գործում չլինի Աստված, որ խոսում է մսեղիում՝ մարդուն ուղղորդելու համար, այլ լինի շոշափելի կերպարանքով Հոգի, որն ուղղորդում է մարդու կյանքը։ Միայն այս կերպ մարդը կկարողանա կոնկրետ կերպով դիպչել Աստծուն, նայել Աստծուն և ավելի լավ մտնել այն իրականության մեջ, որը պահանջում է Աստված, որպեսզի կատարյալ դարձվի գործնական Աստծու կողմից։ Սա այն գործն է, որն Աստված մտադիր է իրագործելու, և այն, ինչ Նա ծրագրել է վաղուց։ Սրանից բոլորդ պետք է տեսնեք այն ուղին, որով պետք է ընթանա՛ք։


Ազատվեք խավարի ազդեցությունից և ձեռք կբերվեք Աստծու կողմից

Ի՞նչ է խավարի ազդեցությունը։ Այսպես կոչված այս «խավարի ազդեցությունը» Սատանայի կողմից մարդկանց մոլորեցնելու, ապականելու, կապելու և վերահսկելու ազդեցությունն է. Սատանայի ազդեցությունն այն ազդեցությունն է, որը մահվան աուրա ունի։ Բոլոր նրանք, ովքեր ապրում են Սատանայի իշխանության ներքո, դատապարտված են կործանվելու։ Ինչպե՞ս կարող ես ազատվել խավարի ազդեցությունից առ Աստված հավատքի գալուց հետո։ Երբ դու անկեղծորեն աղոթք արած լինես Աստծուն, քո սիրտն ամբողջությամբ կդառնա դեպի Նրան, այդժամ Աստծու Հոգին կդիպչի քո սրտին, և դու պատրաստակամ կլինես ամբողջությամբ նվիրվել Նրան և այդ պահին դու կազատվես խավարի ազդեցությունից։ Եթե մարդու արած ամեն բան հաճելի է Աստծուն և համապատասխանում է Նրա պահանջներին, ապա նա մեկն է, ով ապրում է Աստծու խոսքերով և Նրա խնամքի ու պաշտպանության ներքո է։ Եթե մարդիկ չեն կարողանում կիրարկել Աստծու խոսքերը, եթե նրանք միշտ անփույթ են գործում Նրա հանդեպ և չեն հավատում Նրա գոյությանը, ապա նրանք բոլորն այն մարդիկ են, որոնք ապրում են խավարի ազդեցության ներքո։ Նրանք, ովքեր չեն փրկվել Աստծու կողմից, բոլորն ապրում են Սատանայի իշխանության ներքո․ այսինքն՝ նրանք բոլորն ապրում են խավարի ազդեցության ներքո։ Նրանք, ովքեր չեն հավատում Աստծուն, ապրում են Սատանայի իշխանության ներքո։ Նույնիսկ նրանք, ովքեր հավատում են Աստծու գոյությանը, պարտադիր չէ, որ ապրեն Նրա լույսի մեջ, քանի որ նրանք, ովքեր հավատում են Նրան, ոչ պարտադրաբար են ապրում Նրա խոսքերով կամ ունակ են հնազանդվել Նրան։ Մարդը միայն հավատում է Աստծուն, և որովհետև նա չունի Աստծու ճանաչողությունը, նա դեռևս ապրում է հին կանոնների սահմաններում, ապրում է մեռած բառերի մեջ և ապրում է մութ ու անորոշ կյանքով՝ ո՛չ լիովին մաքրագործված Աստծու կողմից, ո՛չ էլ լիովին ձեռք բերված Նրա կողմից։ Հետևաբար, ինքնին հասկանալի է, որ նրանք, ովքեր չեն հավատում Աստծուն, ապրում են խավարի ազդեցության ներքո. նույնիսկ այն մարդիկ, որոնք հավատում են Աստծու գոյությանը, շարունակում են դեռևս ապրել դրա ազդեցության ներքո՝ Սուրբ Հոգու աշխատանքը չունենալու պատճառով։ Նրանք, ովքեր չունեն Աստծու շնորհքը կամ ողորմությունը, չեն կարող տեսնել Սուրբ Հոգու աշխատանքի միտումը։ Նրանք, ովքեր անկարող են ընկալել՝ արդյոք Սուրբ Հոգին գործում է իրենց մեջ, թե ոչ, բոլորն ապրում են խավարի ազդեցության ներքո․ և ամենից հաճախ այդպիսին են այն մարդիկ, որոնք պարզապես վայելում են Աստծու շնորհքը, բայց չեն ճանաչում Նրան։ Եթե մարդ հավատում է Աստծուն, բայց իր կյանքի մեծ մասն անցկացնում է խավարի ազդեցության ներքո, ապա այս մարդու գոյությունը կորցրել է իր իմաստը․ և ի՞նչ կարիք կա հիշատակել այն մարդկանց, որոնք չեն հավատում Աստծու գոյությանը։

Բոլոր նրանք, ովքեր չեն կարող ընդունել Աստծու աշխատանքը, կամ ովքեր ընդունում են Աստծու աշխատանքը, բայց չեն կարողանում հասնել Նրա պահանջներին, մարդիկ են, որոնք ապրում են խավարի ազդեցության ներքո։ Միայն նրանք, ովքեր ձգտում են ճշմարտությանը և ունակ են համապատասխանել Աստծու պահանջներին, օրհնված են Աստծու կողմից, և միայն նրանք են ազատվել խավարի ազդեցությունից։ Նրանք, ովքեր ազատագրում չեն զգում, ովքեր միշտ կաշկանդված են որոշակի հանգամանքներով, և ովքեր չեն կարողանում հանձնել իրենց սրտերն Աստծուն, Սատանայի ստրկության ներքո գտնվող մարդիկ են, որոնք ապրում են մահվան աուրայի մեջ։ Նրանք, ովքեր նվիրված չեն իրենց այն պարտավորություններին, որոնք պետք է անեն, ովքեր նվիրված չեն Աստծու հանձնարարությանը, և ովքեր չեն կատարում իրենց գործառույթները եկեղեցում, մարդիկ են, որոնք ապրում են խավարի ազդեցության ներքո։ Նրանք, ովքեր դիտավորյալ անհանգաստացնում են եկեղեցական կյանքը, ովքեր միտումնավոր անհամաձայնություն են սերմանում իրենց եղբայրների և քույրերի միջև կամ կազմում են խառնախմբեր, և առավել ևս այն մարդիկ են, որոնք ապրում են խավարի ազդեցության ներքո, Սատանայի ստրկության մեջ։ Նրանք, ովքեր ունեն ոչ բնականոն հարաբերություն Աստծու հետ, ովքեր միշտ ունեն անզուսպ ցանկություններ, ովքեր մշտապես ցանկանում են օգուտ քաղել, և ովքեր պարզապես չեն ցանկանում ձգտել բնավորության վերափոխման, մարդիկ են, որոնք ապրում են խավարի ազդեցության ներքո։ Նրանք, ովքեր միշտ անփույթ են և երբեք լուրջ չեն ճշմարտության կիրարկման մեջ, և ովքեր չեն ձգտում բավարարել Աստծու մտադրությունները, ովքեր բավարարում են միայն իրենց մսեղին, նույնպես այն մարդիկ են, որոնք ապրում են խավարի ազդեցության ներքո՝ պարուրված մահվան մեջ։ Նրանք, ովքեր ներգրավված են խոտորության և նենգության մեջ Աստծու համար աշխատելիս, ովքեր Աստծու հետ անփութորեն են վարվում, ովքեր խաբում են Աստծուն, և ովքեր միշտ ծրագրեր են կազմում իրենք իրենց համար, մարդիկ են, որոնք ապրում են խավարի ազդեցության ներքո։ Բոլոր նրանք, ովքեր չեն կարող սիրել Աստծուն ազնիվ սրտերով, ովքեր չեն ձգտում ճշմարտությանը, և ովքեր չեն կենտրոնանում իրենց բնավորությունները փոխելու վրա, մարդիկ են, որոնք ապրում են խավարի ազդեցության ներքո։

Եթե ցանկանում ես ստանալ Աստծու հավանությունը, նախ պետք է ազատվես Սատանայի խավար ազդեցությունից՝ բացելով քո սիրտն Աստծու առաջ և այն ամբողջությամբ դարձնելով դեպի Նրան։ Արդյոք այն ամենն, ինչ այժմ անում ես, Աստծու հավանությունն ունի։ Քո սիրտը դարձե՞լ է դեպի Աստված։ Արդյո՞ք այն ամենն, ինչ այժմ անում ես, Աստծու՝ քեզնից պահանջածն է։ Դրանք համապատասխանո՞ւմ են ճշմարտությանը։ Քննի՛ր ինքդ քեզ ամեն պահի և կենտրոնացի՛ր Աստծու խոսքն ուտելու և խմելու վրա. փռի՛ր սիրտդ Նրա առջև, սիրի՛ր Նրան անկեղծորեն և նվիրվածությամբ ծախսվի՛ր Աստծու համար։ Մարդիկ, որոնք այդպես են վարվում, անպայման կստանան Աստծու հավանությունը։ Բոլոր նրանք, ովքեր հավատում են Աստծուն, բայց չեն ձգտում ճշմարտությանը, Սատանայի ազդեցությունից ազատվելու ոչ մի ելք չունեն։ Բոլոր նրանք, ովքեր պարզամտորեն չեն վարվում, ովքեր ուրիշների առջև մի կերպ են վարվում և մեկ այլ կերպ՝ նրանց մեջքի հետևում, ովքեր ստեղծում են խոնարհության, համբերության և սիրո պատկեր, մինչդեռ էությամբ նենգ և խաբեբա են, նաև չունեն հավատարմություն դեպի Աստված․ նման մարդիկ խավարի ազդեցության ներքո ապրողներին բնորոշ ներկայացուցիչներ են, նրանք օձի տեսակ են։ Նրանք, ովքեր Աստծու հանդեպ իրենց հավատքի մեջ գաղտնի պլաններ են կազմակերպում միայն իրենց սեփական շահի համար, ովքեր ինքնարդար և մեծամիտ են, ովքեր պարծենում են և պաշտպանում են իրենց սեփական կարգավիճակը, մարդիկ են, որոնք սիրում են Սատանային և հակառակվում են ճշմարտությանը։ Այս մարդիկ դիմակայում են Աստծուն և ամբողջությամբ Սատանայից են։ Նրանք, ովքեր հաշվի չեն առնում Աստծու հոգսերը, ովքեր չեն ծառայում Աստծուն ամբողջ սրտով, ովքեր միշտ մտահոգված են իրենց և իրենց ընտանիքների շահերի համար, ովքեր անկարող են լքել ամեն ինչ՝ ծախսվելու Աստծու համար, և ովքեր երբեք չեն ապրում Նրա խոսքերով, Նրա խոսքերից դուրս մարդիկ են։ Նման մարդիկ չեն կարող ստանալ Աստծու հավանությունը։

Երբ Աստված ստեղծեց մարդկանց, այն նպատակով էր, որ նրանք կարողանային վայելել Նրա առատությունը և իսկապես սիրել Նրան. այսպես նրանք կապրեին Նրա լույսի մեջ։ Այսօր բոլոր նրանք, ովքեր չեն կարող սիրել Աստծուն, չեն կարող հաշվի առնել Նրա հոգսերը, չեն կարող լիովին հանձնել իրենց սրտերը Նրան, չեն կարող ընդունել Նրա սիրտը՝ որպես իրենցը, և չեն կարող կրել Նրա հոգսերը՝ որպես իրենցը, չունեն իրենց վրա փայլող Աստծու լույսը, և, հետևաբար, բոլորն ապրում են խավարի ազդեցության ներքո։ Այս մարդիկ լիովին հակասում են Աստծու մտադրություններին, և նրանց գործողություններում ճշմարտության հատիկ չկա։ Նրանք Սատանայի հետ թավալ են տալիս ճահճում. նրանք մարդիկ են, ովքեր ապրում են խավարի ազդեցության ներքո։ Եթե դու կարող ես հաճախ ուտել և խմել Աստծու խոսքը և հաշվի առնել Նրա մտադրությունները և կիրարկել Նրա խոսքերը, ապա դու Աստծու կողմից ընտրված ես և այն մարդն ես, որն ապրում է Նրա խոսքերի մեջ։ Դու պատրաստակա՞մ ես ազատվելու Սատանայի իշխանությունից և ապրելու Աստծու լույսի մեջ։ Եթե ապրես Աստծու խոսքերի մեջ, ապա Սուրբ Հոգին հնարավորություն կունենա կատարելու Նրա աշխատանքը։ Եթե ապրես Սատանայի ազդեցության ներքո, ապա Սուրբ Հոգին նման հնարավորություն չի ունենա։ Աշխատանքը, որ Սուրբ Հոգին է կատարում մարդկանց վրա, լույսը, որ Նա ճառագում է նրանց վրա, և հավատը, որ Նա շնորհում է նրանց, տևում են միայն մի պահ. եթե մարդիկ անուշադիր և անտարբեր են, ապա Սուրբ Հոգու աշխատանքը կանցնի նրանց կողքով։ Եթե մարդիկ ապրեն Աստծու խոսքերով, ապա Սուրբ Հոգին կլինի նրանց հետ և աշխատանք կկատարի նրանց վրա։ Եթե նրանք չեն ապրում Աստծու խոսքերով, ապա ապրում են Սատանայի ստրկության մեջ։ Եթե նրանք ապրում են ապականված խառնվածքներով, ապա նրանք չունեն Սուրբ Հոգու ներկայությունը կամ աշխատանքը։ Եթե ապրում ես Աստծու խոսքերի սահմաններում և այն վիճակում, որն Աստված է պահանջում, ապա դու Նրա կողմից ընտրվածներից մեկն ես, և Նրա աշխատանքը կկատարվի քեզ վրա։ Եթե դու չես ապրում Աստծու պահանջների սահմաններում, փոխարենն ապրում ես Սատանայի իշխանության ներքո, ապա, անկասկած, ապրում ես Սատանայի ապականության մեջ։ Միայն Աստծու խոսքերով ապրելով և քո սիրտը Նրան հանձնելով՝ կարող ես համապատասխանել Նրա պահանջներին։ Դու պետք է անես այնպես, ինչպես Աստված է ասում՝ դարձնելով Նրա խոսքերը քո գոյության հիմքը և քո առօրյա կյանքի իրականությունը. միայն այդ ժամանակ դու կլինես մեկը, որ ընտրվել է Աստծու կողմից։ Եթե դու իրականում կիրարկես Աստծու մտադրությունների համաձայն, Նա կկատարի աշխատանք քեզ վրա, և ապա դու կապրես Նրա օրհնությունների ներքո՝ Նրա դեմքի լույսի մեջ. դու կընկալես Սուրբ Հոգու աշխատանքը և կզգաս Աստծու ներկայության ուրախությունը։

Խավարի ազդեցությունից ազատվելու համար նախ պետք է հավատարիմ լինես Աստծուն և ունենաս սիրտ, որը ձգտում է ճշմարտությանը. միայն այդ ժամանակ կարող ես հասնել ճիշտ վիճակի։ Ճիշտ վիճակում ապրելը հենց խավարի ազդեցությունից ազատվելու անհրաժեշտ նախապայմանն է։ Ճիշտ վիճակի բացակայությունը նշանակում է անհավատարմություն Աստծու նկատմամբ և ճշմարտությունը որոնող սրտի բացակայություն, որոնց դեպքում խավարի ազդեցությունից ազատվելն անհնար է։ Իմ խոսքերը մարդուն խավարի ազդեցությունից ազատելու հիմքն են, և մարդիկ, որոնք չեն կարող կիրարկել Իմ խոսքերի համաձայն, չեն կարողանա ազատվել խավարի ազդեցության ստրկությունից։ Ապրել ճիշտ վիճակում նշանակում է ապրել Աստծու խոսքերի առաջնորդությամբ, ապրել Աստծու նկատմամբ հավատարմության վիճակում, ապրել ճշմարտությունը փնտրելու վիճակում, ապրել Աստծու համար անկեղծ ծախսվելու իրականության մեջ և ապրել Աստծուն անկեղծ սիրելու վիճակում։ Նրանք, ովքեր ապրում են այս վիճակներում և այս իրականությունների շրջանակներում, աստիճանաբար կվերափոխվեն, երբ մտնում են ճշմարտության խորքերը, և երբ աշխատանքն ավելի է խորանում, և, ի վերջո, նրանք անպայման կդառնան մարդիկ, որոնք ձեռք են բերվել Աստծու կողմից, և որոնք իսկապես սիրում են Աստծուն։ Նրանք, ովքեր ազատվել են խավարի ազդեցությունից, կարողանում են աստիճանաբար հասկանալ Աստծու մտադրությունները և աստիճանաբար սկսում են ընկալել դրանք՝ վերջիվերջո դառնալով Աստծու վստահելիները։ Նրանք ոչ միայն չունեն որևէ պատկերացում Աստծու մասին և չեն ապստամբում Նրա դեմ, այլև ավելի են ատում իրենց նախկին պատկերացումները և ապստամբությունը, և նրանց սրտերում առաջանում է Աստծու հանդեպ իսկական սեր։ Մարդիկ, որոնք չեն կարողանում ազատվել խավարի ազդեցությունից, ամբողջությամբ կլանված են մսեղիով և լի են ապստամբությամբ. նրանց սրտերը լցված են մարդկային պատկերացումներով և աշխարհիկ գործելակերպի փիլիսոփայություններով, ինչպես նաև իրենց սեփական մտադրություններով ու ծրագրերով։ Այն, ինչ ցանկանում է Աստված, բացառիկ սեր է մարդուց. Նա ցանկանում է, որ մարդը կլանված լինի Իր խոսքերով և սիրով լցված սիրտ ունենա Իր հանդեպ։ Աստծու խոսքերի մեջ ապրելը, Նրա խոսքերի մեջ այն ամենը գտնելը, ինչին նա պետք է ձգտի, Աստծուն Նրա խոսքերի համար սիրելը, Նրա խոսքերի համար վազելը, Նրա խոսքերով ապրելը՝ սա է այն, ինչին մարդը պետք է հասնի։ Ամեն ինչ պետք է կառուցվի Աստծու խոսքերի վրա. միայն այդ ժամանակ մարդը կկարողանա համապատասխանել Աստծու պահանջներին։ Եթե մարդը զինված չէ Աստծու խոսքերով, ապա նա ոչ այլ ինչ է, քան Սատանայի կողմից բռնված որդ։ Ծանրութե՛թև արա սա՝ որքա՞ն խորը արմատ է գցել Աստծու խոսքը քո ներսում։ Ո՞ր բաներում ես ապրում Նրա խոսքերի համաձայն։ Ո՞ր բաներում՝ ոչ։ Եթե Աստծու խոսքերն ամբողջությամբ չեն կլանել քեզ, ապա ի՞նչն է իսկապես զբաղեցնում քո սիրտը։ Քո առօրյա կյանքում վերահսկվում ես Սատանայի կողմից, թե՞ կլանված ես Աստծու խոսքերով։ Նրա խոսքերը քո աղոթքների հի՞մքն են։ Դու դուրս եկե՞լ ես քո բացասական վիճակից Աստծու խոսքի պարգևած լուսավորության շնորհիվ։ Աստծու խոսքերը որպես քո գոյության հիմք ընդունելն այն է, ինչի մեջ պետք է մտնեն բոլորը։ Եթե Նրա խոսքերը ներկա չեն քո կյանքում, ապա դու ապրում ես խավարի ազդեցության ներքո, դու ապստամբում ես Աստծու դեմ, դու դիմակայում ես Նրան և անպատվություն ես բերում Նրա անվանը։ Նման մարդկանց հավատն առ Աստված պարզ անհեթեթություն և անհանգստություն է։ Որքա՞ն հաճախ ես ապրում Նրա խոսքերի համաձայն։ Որքա՞ն ժամանակ չես անում։ Աստծու խոսքի՝ քեզնից պահանջածից որքա՞նն է կատարվել քո մեջ։ Որքա՞նն է կորսվել քո մեջ։ Ուշադի՞ր ես քննել նման բաները։

Խավարի ազդեցությունից ազատվելու համար անհրաժեշտ են թե՛ Սուրբ Հոգու աշխատանքը, թե՛ մարդու լիակատար համագործակցությունը։ Ինչո՞ւ եմ ասում, որ մարդը ճիշտ ճանապարհի վրա չէ։ Մարդիկ, որոնք ճիշտ ճանապարհի վրա են, կարող են նախ իրենց սրտերը հանձնել Աստծուն։ Սա մի դաս է, որը երկար ժամանակ է պահանջում մտնելու համար, քանզի մարդկությունը միշտ ապրելիս է եղել խավարի ազդեցության ներքո և հազարամյակներ շարունակ եղել է Սատանայի ստրկության ներքո։ Հետևաբար այս մուտքին չեն կարող հասնել սոսկ մեկ կամ երկու օրում։ Ես այսօր բարձրացրեցի այս հարցը, որպեսզի մարդիկ կարողանան ընկալում ձեռք բերել իրենց վիճակի մասին. երբ մարդիկ կարողանան տարբերել՝ ինչ է խավարի ազդեցությունը, և ինչ է նշանակում ապրել լույսի մեջ, մուտքը կհեշտանա։ Պատճառն այն է, որ դու պետք է ճանաչես Սատանայի ազդեցությունը, նախքան դրանից ազատվելը. միայն դրանից հետո կկարողանաս աստիճանաբար ազատվել դրանից։ Ինչ վերաբերում է հաջորդ քայլին, դա մարդու սեփական գործն է։ Ամեն ինչի մեջ մտի՛ր դրական կողմից և երբեք պասիվ ձևով մի՛ սպասիր։ Միայն այս կերպ կարող ես ձեռք բերվել Աստծու կողմից։


Հավատքի մեջ մարդ պետք է կենտրոնանա իրականության վրա. կրոնական ծեսերով զբաղվելը հավատք չէ

Քանի՞ կրոնական կիրարկում ես պահպանում։ Քանի՞ անգամ ես Աստծու խոսքին հակառակ գնացել և հետևել քո սեփական ճանապարհին։ Քանի՞ անգամ ես գործնականում կիրարկել Աստծու խոսքը, որովհետև իսկապես հաշվի ես առել Նրա հոգսը և ձգտել ես բավարարել Նրա մտադրությունները։ Դու պետք է հասկանաս Աստծու խոսքը, դրա համաձայն կիրարկես և սկզբունքային լինես քո բոլոր գործողություններում և արարքներում. սա չի նշանակում պահել կանոնները կամ դժկամությամբ ինչ-որ բան անել միայն ցուցադրելու համար. փոխարենը դա նշանակում է կիրարկել ճշմարտությունը և ապրել Աստծու խոսքի համաձայն։ Միայն այսպիսի կիրարկումն է բավարարում Աստծուն։ Այն ամենը, ինչ բավարարում է Աստծուն, կանոն չէ, այլ ճշմարտության կիրարկում։ Որոշ մարդիկ սիրում են իրենց ցուցադրել։ Իրենց եղբայրների ու քույրերի ներկայությամբ նրանք գուցե ասեն, որ պարտական են Աստծուն, բայց նրանց թիկունքում չեն կիրարկում ճշմարտությունը և գործում են միանգամայն այլ կերպ։ Մի՞թե սրանք կրոնական փարիսեցիներ չեն։ Աստծուն իսկապես սիրող և ճշմարտությանը տիրապետող մարդը նա է, ով հավատարիմ է Աստծուն, բայց արտաքուստ չի ցուցադրում դա։ Այդպիսի մարդը պատրաստակամ է կիրարկելու ճշմարտությունը, երբ իրավիճակներ են առաջանում, և չի խոսում կամ գործում իր խղճին հակառակ։ Այս տեսակի մարդն իմաստություն է դրսևորում, երբ հարցեր են ծագում, և սկզբունքային է իր արարքներում՝ անկախ հանգամանքներից։ Դա նաև այնպիսի մարդ է, որը կարող է ճշմարիտ ծառայություն մատուցել։ Կան ոմանք, ովքեր հաճախ լոկ խոսում են Աստծուն իրենց պարտական լինելու մասին. նրանք իրենց օրերն անցկացնում են անհանգստությունից կիտած հոնքերով՝ կեղծ կեցվածք ընդունելով և խղճալի ձևանալով։ Որքա՛ն զզվելի է։ Եթե հարցնեիր նրանց. «Կարո՞ղ ես պատմել ինձ, թե ինչով ես պարտական Աստծուն», ապա նրանք կպապանձվեին։ Եթե հավատարիմ ես Աստծուն, ապա արտաքուստ չես խոսի այդ մասին, դրա փոխարեն ցույց կտաս Աստծու հանդեպ քո սերն իրական կիրարկման միջոցով և ճշմարիտ սրտով կաղոթես Նրան։ Նրանք, ովքեր Աստծուն ծառայում են սոսկ ձևականորեն, բոլորը կեղծավորներ են։ Ոմանք ամեն անգամ աղոթելիս խոսում են Աստծուն պարտական լինելու մասին և ամեն անգամ աղոթելիս սկսում են լաց լինել երբ պատահի, նույնիսկ առանց Սուրբ Հոգու ներգործության։ Այսպիսի մարդիկ համակված են կրոնական ծեսերով ու պատկերացումներով. նրանք ապրում են դրանցով՝ միշտ հավատալով, թե այդ արարքները հաճելի են Աստծուն, և որ Նա բարեհաճ է մակերեսային բարեպաշտության կամ վշտալի արցունքների հանդեպ։ Կարո՞ղ են նման անհեթեթ մարդիկ երբևէ ինչ-որ բանի հասնել։ Ոմանք, խոնարհություն ցուցադրելու համար, ձևացնում են, թե բարեհամբույր են, երբ խոսում են ուրիշների ներկայությամբ։ Ոմանք միտումնավոր ստրկամիտ են լինում մարդկանց մոտ՝ իրենց դրսևորելով անզոր գառների պես։ Մի՞թե սա թագավորության մարդկանց վայել պահվածք է։ Թագավորության մարդիկ պետք է լինեն աշխույժ ու ազատ, մաքուր ու բաց, ազնիվ ու սիրելի և ապրեն ազատության վիճակում։ Նրանք պետք է ունենան ազնվություն և արժանապատվություն ու կարողանան հաստատուն մնալ իրենց վկայության մեջ՝ ուր էլ որ գնան. նման մարդիկ սիրելի են և՛ Աստծու, և՛ մարդու կողմից։ Հավատքի մեջ նորեկները չափազանց շատ արտաքին կիրարկումներ ունեն. նրանք նախ պետք է անցնեն էտվելու և կոտրվելու ժամանակահատվածով։ Աստծու հանդեպ ներքին հավատք ունենալը մի բան չէ, որ ուրիշները կարող են տեսնել, բայց ունեցողների գործողություններն ու արարքները գովելի են։ Միայն նման մարդիկ են համարվում Աստծու խոսքը կյանքով արտահայտողներ։ Եթե ամեն օր ավետարան ես քարոզում տարբեր մարդկանց՝ ջանալով նրանց փրկության բերել, սակայն ի վերջո դեռևս ապրում ես կանոններով ու վարդապետություններով, ապա չես կարող փառք բերել Աստծուն։ Նման մարդիկ կրոնական գործիչներ են, ինչպես նաև կեղծավորներ։ Երբ այդ կրոնավոր մարդիկ հավաքվում են միասին, գուցե հարցնեն. «Քո՛ւյր, ինչպե՞ս ես եղել այս օրերին»։ Նա գուցե պատասխանի. «Զգում եմ, որ պարտական եմ Աստծուն, և որ անկարող եմ բավարարել Նրա մտադրությունները»։ Մեկ ուրիշը գուցե ասի. «Ես նույնպես ինձ պարտական եմ զգում Աստծուն և անկարող եմ բավարարել Նրան»։ Միայն այս մի քանի նախադասություններն ու բառերն արտահայտում են նրանց ներսի խորքում եղած պիղծ բաները. նման խոսքերն ամենագարշելին են ու ծայրաստիճան զզվելի։ Նման մարդկանց բնությունը հակադրվում է Աստծուն։ Նրանք, ովքեր կենտրոնանում են իրականության վրա, հաղորդակցվում են այն ամենով, ինչ իրենց մտքում է, և դա անում են բաց սրտով։ Նրանք չեն տարվում կեղծ վարքագծով՝ չդրսևորելով ո՛չ ձևական քաղաքավարություն, ո՛չ էլ դատարկ հաճոյախոսություններ։ Այլ միշտ ուղղախոս են և չեն հետևում աշխարհիկ ձևական կանոններին։ Որոշ մարդիկ հակված են արտաքին ցուցադրությունների՝ մինչև անգամ ողջամտությունից կատարելապես զուրկ լինելու աստիճան։ Երբ ինչ-որ մեկը երգում է, նրանք սկսում են պարել՝ անգամ չգիտակցելով, որ իրենց կաթսաներում բրինձն արդեն այրվել է։ Նման մարդիկ բարեպաշտ կամ ազնվական չեն, և նրանք չափազանց թեթևամիտ են։ Այս բոլոր բաներն իրականության պակասի դրսևորումներ են։ Երբ որոշ մարդիկ հաղորդակցվում են հոգևոր կյանքի հարցերի շուրջ, չնայած չեն խոսում Աստծուն պարտական լինելու մասին, իրենց հոգու խորքում Նրա հանդեպ ճշմարիտ սեր ունեն։ Աստծուն պարտական լինելու քո զգացումը ոչ մի կապ չունի այլ մարդկանց հետ. դու պարտական ես Աստծուն, ոչ թե մարդկանց։ Ի՞նչ օգուտ կա այդ մասին ուրիշների հետ շարունակ խոսելուց։ Դու պետք է կարևորություն տաս իրականության մեջ մտնելուն, այլ ոչ թե որևէ արտաքին եռանդին կամ ցուցադրությանը։ Ի՞նչ է ներկայացնում մարդկանց արտաքին լավ վարքագիծը։ Այն ներկայացնում է մսեղին․ անգամ լավագույն արտաքին կիրարկումները չեն ներկայացնում կյանքը, և դրանք կարող են ցույց տալ միայն քո սեփական անհատական խառնվածքը։ Մարդկության արտաքին կիրարկումները չեն կարող բավարարել Աստծու մտադրությունները։ Դու անընդհատ խոսում ես Աստծուն պարտական լինելու մասին, սակայն չես կարողանում սնուցել ուրիշների կյանքը կամ խթանել նրանց աստվածասեր սրտերը։ Մի՞թե կարծում ես, որ քո այդ արարքները կբավարարեն Աստծուն։ Դու զգում ես, որ քո վարվելաձևն Աստծու մտադրությունն է, և քո արարքները հոգևոր են, բայց իրականում դրանք բոլորն անհեթեթ են։ Դու կարծում ես, որ այն, ինչ քեզ դուր է գալիս և այն, ինչ պատրաստակամ ես անելու, ճիշտ այն բաներն են, որոնք հաճելի են Աստծուն։ Կարո՞ղ են քո նախասիրությունները ներկայացնել Աստծուն։ Կարո՞ղ է մարդու բնավորությունը ներկայացնել Աստծուն։ Այն, ինչ քեզ դուր է գալիս, ճիշտ այն է, ինչ Աստված ատում է, և քո սովորություններն այն են, ինչն Աստված արհամարհանքով մերժում է։ Եթե պարտական ես զգում, ապա գնա և աղոթիր Աստծու առաջ. կարիք չկա այդ մասին խոսելու ուրիշների հետ։ Եթե չես աղոթում Աստծու առջև և դրա փոխարեն անընդհատ քեզ ես ցուցադրում ուրիշների ներկայությամբ, կարո՞ղ է արդյոք սա բավարարել Աստծու մտադրությունները։ Եթե միշտ կենտրոնացած ես արտաքուստ բաներ անելու վրա, ապա դա նշանակում է, որ դու ծայրաստիճան սնափառ ես։ Ի՞նչ տեսակի մարդիկ են նրանք, ովքեր միայն արտաքին լավ վարքագիծ ունեն և զուրկ են իրականությունից։ Նրանք կեղծավոր փարիսեցիներ ու կրոնական գործիչներ են։ Եթե դուք դեն չնետեք ձեր արտաքին կիրարկումները և անկարող լինեք փոփոխություններ անել, ապա ձեր մեջ կեղծավորության տարրերն է՛լ ավելի կաճեն։ Որքան մեծ լինեն կեղծավորության ձեր տարրերը, այնքան ավելի շատ հակառակություն կլինի Աստծու հանդեպ։ Ի վերջո, նման մարդիկ անշուշտ դուրս կթողնվեն։


Միայն Աստծու ներկայիս աշխատանքը ճանաչողները կարող են ծառայել Աստծուն

Աստծու համար վկայություն կրելու և մեծ կարմիր վիշապին խայտառակելու համար պետք է ունենալ սկզբունք և բավարարել մեկ պայմանի. պետք է սրտանց սիրել Աստծուն և մտնել Նրա խոսքերի մեջ։ Եթե չմտնես Աստծու խոսքերի մեջ, ապա Սատանային խայտառակելու ոչ մի միջոց չես ունենա։ Քո կյանքի աճի միջոցով դու ապստամբում ես մեծ կարմիր վիշապի դեմ և լիակատար նվաստացման ենթարկում նրան. սա է նշանակում ճշմարտապես խայտառակել մեծ կարմիր վիշապին։ Որքան ավելի պատրաստակամ լինես գործնականում կիրառելու Աստծու խոսքերը, այնքան ավելի մեծ կլինի Աստծու հանդեպ սիրո և մեծ կարմիր վիշապի հանդեպ ատելությանդ ապացույցը. որքան ավելի շատ ենթարկվես Աստծու խոսքերին, այնքան ավելի մեծ կլինի ճշմարտության հանդեպ քո ծարավի ապացույցը։ Մարդիկ, ովքեր ծարավի չեն Աստծու խոսքերին, կյանքից զուրկ մարդիկ են։ Նման մարդիկ Աստծու խոսքերից դուրս են և պատկանում են կրոնին։ Մարդիկ, որոնք իրականում հավատում են Աստծուն, ավելի խոր գիտելիք ունեն Աստծու խոսքերի մասին Նրա խոսքերն ուտելու և խմելու միջոցով։ Եթե դու ծարավի չես Աստծու խոսքերին, ապա քեզ համար անհնար կլինի անկեղծորեն ուտել և խմել Նրա խոսքերը, իսկ եթե Աստծու խոսքերի վերաբերյալ գիտելիք չունես, ապա դու միջոց չունես Աստծու համար վկայություն կրելու կամ Աստծուն բավարարելու։

Աստծուն հավատալիս ինչպե՞ս պետք է ճանաչել Աստծուն։ Աստծուն պետք է ճանաչել՝ հիմնվելով Աստծու ներկայիս խոսքերի և գործի վրա՝ առանց շեղումների կամ մոլորությունների, և ամենից առաջ՝ պետք է ճանաչել Աստծու գործը, որն Իրեն՝ Աստծուն ճանաչելու հիմքն է։ Բոլոր այն տարաբնույթ մոլորությունները, որոնք չունեն Աստծու խոսքերի մաքուր ըմբռնումը, կրոնական պատկերացումներ են. դրանք խեղաթյուրված ըմբռնումներ են։ Կրոնական գործիչների մեծագույն հմտությունն Աստծու՝ անցյալում հասկացված խոսքերը վերցնելն ու Աստծու այսօրվա խոսքերը դրանցով չափելն է։ Եթե այսօրվա Աստծուն ծառայելիս կառչես այն բաներից, որոնք անցյալում բացահայտվել են Սուրբ Հոգու լուսավորությամբ, ապա քո ծառայությունը խաթարում կառաջացնի, և կդառնա հին կիրարկման տեսակ՝ ոչ ավելին, քան կրոնական ծիսակարգ։ Եթե հավատում ես, որ Աստծուն ծառայողները, ի թիվս այլ հատկանիշների, պետք է արտաքուստ խոնարհ և համբերատար լինեն, և եթե այսօր դու գործնականում կիրառում ես այդպիսի ճանաչողություն, ապա նման ճանաչողությունը կրոնական պատկերացում է. այսկերպ կիրարկելը հավասարազոր է կեղծավորություն դրսևորելուն։ «Կրոնական պատկերացումներ» արտահայտությունը վերաբերում է ժամանակավրեպ բաներին (ներառյալ նախկինում Աստծու ասած խոսքերի ըմբռնումը և Սուրբ Հոգու անմիջական լուսավորության լույսը), և եթե դրանք այսօր կիրառվեն, ապա կխաթարեն Աստծու աշխատանքը և ոչ մի օգուտ չեն բերի մարդուն։ Եթե մարդիկ ի վիճակի չեն իրենց միջից մաքրելու այն բաները, որոնք պատկանում են կրոնական պատկերացումներին, ապա դրանք մեծ խոչընդոտ կդառնան Աստծուն ծառայելու նրանց գործում։ Կրոնական պատկերացումներ ունեցող մարդիկ ոչ մի կերպ չեն կարող համընթաց շարժվել Սուրբ Հոգու աշխատանքի քայլերին. նրանք հետ են մնում մեկ քայլով, այնուհետև՝ երկու։ Պատճառն այն է, որ այս կրոնական պատկերացումները մարդուն դարձնում են ծայրահեղ ինքնարդար և ամբարտավան։ Աստված ոչ մի կապվածություն չի զգում այն ամենի հանդեպ, ինչ Նա ասել և արել է անցյալում. եթե որևէ բան հնացել է, Նա դուրս է թողնում այն։ Արդյո՞ք դու իսկապես անկարող ես բաց թողնել քո պատկերացումները։ Եթե կառչես Աստծու՝ անցյալում ասած խոսքերին, մի՞թե դա ապացուցում է, որ գիտես Աստծու գործը։ Եթե անկարող ես ընդունել Սուրբ Հոգու ներկայիս լույսը և փոխարենը կառչում ես անցյալի լույսից, մի՞թե դա կարող է ապացուցել, որ հետևում ես Աստծու հետքերին։ Դեռևս անկարո՞ղ ես հրաժարվել կրոնական պատկերացումներից։ Եթե այդպես է, ապա դու կդառնաս մեկը, ով հակառակվում է Աստծուն։

Եթե մարդիկ կարողանան հրաժարվել կրոնական պատկերացումներից, նրանք իրենց միտքը չեն գործածի Աստծու այսօրվա խոսքերն ու աշխատանքը չափելու համար, այլ փոխարենն անմիջապես կենթարկվեն։ Թեև Աստծու այսօրվա գործն ակնհայտորեն տարբերվում է անցյալի գործից, դու, այնուամենայնիվ, դեռ կարող ես հրաժարվել անցյալի հայացքներից և անմիջապես ենթարկվել Աստծու այսօրվա գործին։ Եթե դու ունակ ես հասկանալու, որ պետք է առաջնահերթություն տալ Աստծու այսօրվա գործին՝ անկախ նրանից, թե ինչպես է Աստված գործել անցյալում, ապա դու մեկն ես, ով հրաժարվել է իր պատկերացումներից, ով ենթարկվում է Աստծուն, և ով ի վիճակի է ենթարկվելու Աստծու խոսքերին ու գործին և հետևելու Նրա հետքերին։ Այսպիսով, դու կլինես մեկը, ով ճշմարտապես ենթարկվում է Աստծուն։ Դու չես վերլուծում կամ զննում Աստծու գործը. ասես Աստված մոռացել է Իր նախկին գործը, և դու ևս մոռացել ես այն։ Ներկան ներկա է, իսկ անցյալը՝ անցյալ, և քանի որ այսօր Աստված մի կողմ է դրել այն, ինչ Նա արել է անցյալում, դու չպետք է կենտրոնանաս դրա վրա։ Միայն այդպիսի մարդն է այն մեկը, ով լիովին ենթարկվում է Աստծուն և ով լիովին հրաժարվել է իր կրոնական պատկերացումներից։

Քանի որ Աստծու գործում միշտ նոր զարգացումներ են լինում, կա գործ, որը նոր գործի ի հայտ գալուն պես դառնում է հնացած և հին։ Այս տարբեր տեսակի գործերը՝ հինն ու նորը, ոչ թե հակասական են, այլ՝ իրար լրացնող. յուրաքանչյուր փուլ բխում է նախորդից։ Քանի որ կա նոր գործ, հինը, իհարկե, պետք է դուրս թողնվի։ Օրինակ՝ մարդու որոշ երկարամյա հաստատված կիրարկումներն ու ընդունված արտահայտությունները՝ նրա երկար տարիների փորձառության և սովորած դասերի հետ միասին, մարդու մտքում ձևավորել են ամեն տեսակի և ձևի պատկերացումներ։ Այն, որ Աստված դեռ ամբողջովին չի բացահայտել Իր ճշմարիտ դեմքն ու ներհատուկ բնույթը մարդուն՝ զուգորդված անցյալից մինչև ներկան ընդգրկող ավանդական տեսությունների՝ տարիների ընթացքում տարածման հետ, ավելի է նպաստել մարդու կողմից նման պատկերացումների ձևավորմանը։ Կարելի է ասել, որ մարդու՝ Աստծուն հավատալու ճանապարհին տարբեր պատկերացումների ազդեցությունը հանգեցրել է մարդկանց մեջ Աստծու վերաբերյալ բոլոր տեսակի պատկերացումային հասկացողությունների շարունակական ձևավորմանն ու զարգացմանը, ինչը թույլ է տվել Աստծուն ծառայող շատ կրոնական գործիչների դառնալ Նրա թշնամիները։ Ուստի, որքան ավելի ուժեղ են մարդկանց կրոնական պատկերացումները, այնքան ավելի շատ են նրանք հակառակվում Աստծուն, և այնքան ավելի են նրանք դառնում Աստծու թշնամիները։ Աստծու աշխատանքը միշտ նոր է և երբեք հին չէ. այն երբեք կանոններ չի ձևավորում, այլ շարունակաբար ենթարկվում է տարբեր աստիճանի փոփոխությունների և նորացման։ Աստծու այսկերպ գործելը Նրա ներհատուկ բնույթի արտահայտությունն է։ Սա նաև Աստծու գործի ներհատուկ սկզբունքն է և աշխատելու այն միջոցներից մեկը, որով Աստված իրագործում է Իր տնօրինումը։ Եթե Աստված այսկերպ չգործեր, մարդը չէր փոխվի կամ ի վիճակի չէր լինի ճանաչելու Աստծուն, իսկ Սատանան չէր պարտվի։ Այսպիսով, Նրա գործում շարունակաբար տեղի են ունենում փոփոխություններ, որոնք թվում են անկանոն, բայց իրականում պարբերական են։ Սակայն մարդու՝ Աստծուն հավատալու ձևը միանգամայն այլ է։ Նա կառչում է հին, ծանոթ կանոններից ու համակարգերից, և որքան դրանք հին են, այնքան ավելի նախընտրելի են նրա համար։ Ինչպե՞ս կարող էր մարդու հիմար միտքը՝ միտք, որ քարի պես անզիջում է, ընդունել Աստծու այդքան շատ անըմբռնելի նոր գործն ու խոսքերը։ Մարդը չի սիրում այն Աստծուն, որ միշտ նոր է և երբեք հին չէ. նրան դուր է գալիս միայն հին Աստված՝ զառամյալ, ճերմակամազ և քայլելու անկարող։ Այսպիսով, քանի որ Աստված և մարդն ունեն յուրաքանչյուրն իրենց սեփական «նախասիրությունները», մարդը դարձել է Աստծու թշնամին։ Այս հակասություններից շատերը դեռ գոյություն ունեն նույնիսկ այսօր, մի ժամանակաշրջանում, երբ Աստված արդեն գրեթե վեց հազար տարի է՝ նոր գործ է անում։ Հետևաբար, դրանք անուղղելի են։ Գուցե մարդու համառության պատճառով կամ այն պատճառով, որ Աստծու կառավարչական հրամանագրերը անխախտելի են ցանկացած մարդու կողմից, այդ հոգևորական այրերն ու կանայք դեռ կառչած են բորբոսնած հին գրքերին ու թղթերին, մինչդեռ Աստված շարունակում է տնօրինման Իր անավարտ գործը, ասես ոչ ոք չի նայում։ Թեև կան այնպիսի թշնամական հակասություններ, որոնք նույնիսկ անհնար է լուծել, Աստված ուշադրություն չի դարձնում դրանց՝ ասես դրանք միաժամանակ և՛ կան, և՛ չկան։ Սակայն մարդը դեռ կառչում է իր համոզմունքներից ու պատկերացումներից և երբեք բաց չի թողնում դրանք։ Բայց մի բան ինքնին պարզ է. թեև մարդը չի շեղվում իր դիրքորոշումից, Աստծու «ոտքերը» միշտ շարժման մեջ են, և Նա միշտ փոխում է Իր դիրքորոշումը՝ ըստ միջավայրի։ Ի վերջո, հենց մարդն է, որ կպարտվի առանց մարտի։ Մինչդեռ Աստված Իր բոլոր պարտված թշնամիների «մեծագույն թշնամին» է և նաև մարդկության «հաղթողը»՝ թե՛ պարտվածների, թե՛ չպարտվածների համար։ Ո՞վ կարող է մրցակցել Աստծու հետ և հաղթանակել։ Մարդու պատկերացումները, թվում է, թե Աստծուց են գալիս, քանի որ դրանցից շատերը քիչ-քիչ առաջ են եկել Աստծու գործի արդյունքում։ Սակայն Աստված չի ներում մարդուն դրա համար և առավել ևս չի գովաբանում մարդուն, որ «Աստծու համար» արտադրում է արտադրանքի խմբաքանակներ Նրա գործի հետևանքով, որ դուրս են Նրա գործից։ Փոխարենը, Նա ծայրաստիճան զզվանք է տածում մարդու պատկերացումների ու հին, բարեպաշտական համոզմունքի հանդեպ և նույնիսկ մտադրություն չունի ուշադրություն դարձնելու այն օրվան, երբ այդ պատկերացումներն առաջին անգամ ի հայտ են եկել։ Նա բացարձակապես չի ընդունում, որ այս պատկերացումներն Իր գործի արդյունքն են, քանզի մարդու պատկերացումները գալիս են մարդկային վարակից. դրանց աղբյուրը մարդու մտքերն ու խելքն են, ոչ թե Աստված, այլ Սատանան։ Աստծու մտադրությունը միշտ եղել է այն, որ Իր գործը լինի նոր ու կենդանի, ոչ թե՝ հին ու մեռած, և այն, ինչին Նա թույլ է տալիս մարդուն հետևել, տարբերվում է՝ ըստ դարաշրջանի և ժամանակահատվածի, ու այն հավերժական և անփոփոխ չէ։ Պատճառն այն է, որ Նա - Աստված է, Ով մարդուն ապրեցնում է և նորը դարձնում, այլ ոչ թե - դև, ով ստիպում է մարդուն մեռնել և ծերանալ։ Մի՞թե դուք դեռ չեք հասկանում սա։ Այն, որ դու պատկերացումներ ունես Աստծո մասին և չես կարողանում դրանք թողնել, պայմանավորված է նրանով, որ չես կարողանում հասկանալ բաները, այլ ոչ թե նրանով, որ Աստծու գործում չափազանց քիչ իմաստ կա, ոչ էլ այն պատճառով, որ Նրա գործն անտարբեր է մարդու զգացմունքների հանդեպ, և առավել ևս այն պատճառով, որ Աստված երբեք ուշադրություն չի դարձնում Իր պատշաճ աշխատանքին։ Դու չես կարող հրաժարվել քո պատկերացումներից, որովհետև դու չափազանց զուրկ ես հնազանդությունից, և որովհետև դու չունես արարածին անգամ ամենաչնչին նմանությունը. դա նրանից չէ, որ Աստված դժվարացնում է քո վիճակը։ Դու ես այս ամենի պատճառ դարձել, և դա բացարձակապես ոչ մի կապ չունի Աստծու հետ. ողջ տառապանքն ու աղետը մարդն է ստեղծել։ Աստծու մտքերը միշտ բարի են. Նա չի ցանկանում, որ դու պատկերացումներ զարգացնես, այլ ցանկանում է, որ նորացվես և փոխակերպման ենթարկվես դարերի ընթացքում։ Սակայն դու չգիտես, թե ինչն է լավ քեզ համար, և միշտ կա՛մ զննում ես, կա՛մ՝ վերլուծում։ Այնպես չէ, որ Աստված բարդացնում է քո վիճակը, այլ այն, որ դու աստվածավախ սիրտ չունես, և քո ըմբոստությունը չափազանց մեծ է։ Մի փոքրիկ արարած, որը համարձակվում է վերցնել Աստծու նախկինում տվածից մի աննշան կտոր, շրջվել և օգտագործել այն Աստծու վրա հարձակվելու համար. մի՞թե սա մարդու ըմբոստությունը չէ։ Արդարացի կլինի ասել, որ մարդիկ բացարձակապես որակավորված չեն Աստծու առաջ իրենց տեսակետներն արտահայտելու համար և առավել ևս որակավորված չեն՝ ի ցույց դնելու իրենց անարժեք, գարշահոտ, փտած ու հնացած խոսույթն այնպես, ինչպես կամենում են՝ էլ չասած այն բորբոսնած պատկերացումների մասին։ Մի՞թե դրանք է՛լ ավելի անարժեք չեն։

Նա, ով ճշմարտապես ծառայում է Աստծուն, մեկն է, ով համաձայն է Աստծու մտադրություններին, ով պիտանի է Աստծու համար և ով ի վիճակի է հրաժարվելու կրոնական պատկերացումներից։ Եթե ցանկանում ես, որ Աստծու խոսքերն ուտելն ու խմելն արդյունավետ լինի, ապա դու պետք է հրաժարվես քո կրոնական պատկերացումներից։ Եթե ցանկանում ես ծառայել Աստծուն, ապա է՛լ ավելի անհրաժեշտ է նախ հրաժարվել կրոնական պատկերացումներից և ամեն ինչում ենթարկվել Աստծու խոսքերին։ Սա է այն, ինչ պետք է ունենա Աստծուն ծառայող մարդը։ Եթե դու չունես այս ճանաչողությունը, ապա ծառայելուն պես խաթարումներ և անհանգստություններ կառաջացնես, իսկ եթե կառչես քո պատկերացումներից, ապա անխուսափելիորեն «տապալվելու» ես Աստծու կողմից և այլևս երբեք ոտքի չկանգնես։ Վերցնենք ներկան, օրինակ. ասվածներից շատերը և աշխատանքի մեծ մասը չեն համապատասխանում Աստվածաշնչին և Աստծու կողմից նախկինում կատարված գործին, և եթե չունես հնազանդ սիրտ, ապա ցանկացած պահի կընկնես։ Եթե ցանկանում ես ծառայել Աստծու մտադրությունների համաձայն, ապա նախ պետք է հրաժարվես կրոնական պատկերացումներից և շտկես քո սեփական տեսակետները։ Ապագայում շատ ասված բաներ չեն համապատասխանի անցյալի ասվածներին և եթե դու հիմա չունենաս հնազանդվելու վճռականություն, ապա չես կարողանա անցնել այն ճանապարհը, որն առջևում է։ Եթե Աստծու գործի մեթոդներից մեկն արմատավորվել է քո մեջ, և դու երբեք չես հրաժարվում դրանից, ապա այս մեթոդը կդառնա քո կրոնական պատկերացումը։ Եթե այն, ինչ Աստված է, արմատավորվել է քո մեջ, ապա դու ձեռք ես բերել ճշմարտությունը, և եթե Աստծու խոսքերն ու ճշմարտությունը դառնան քո կյանքը, դու այլևս պատկերացումներ չես ունենա Աստծու մասին։ Նրանք, ովքեր տիրապետում են Աստծու ճշմարիտ ճանաչողությանը, պատկերացումներ չեն ունենա և չեն պահպանի կանոնները։

Տուր այս հարցերը՝ քեզ զգոն պահելու համար.

1. Արդյո՞ք քո ունեցած գիտելիքը խանգարում է Աստծուն մատուցվող քո ծառայությանը։

2. Որքա՞ն կրոնական կիրարկում կա քո առօրյա կյանքում։ Եթե դու միայն բարեպաշտ տեսք ունես, մի՞թե դա նշանակում է, որ քո կյանքն աճել ու հասունացել է։

3. Երբ դու ուտում և խմում ես Աստծու խոսքերը, ի վիճակի՞ ես հրաժարվելու քո կրոնական պատկերացումներից։

4. Երբ աղոթում ես, կարո՞ղ ես ազատվել կրոնական ծեսերից։

5. Արդյո՞ք դու մեկն ես, ով պիտանի է Աստծու համար։

6. Աստծու վերաբերյալ քո գիտելիքի որքա՞ն մասն է պարունակում կրոնական պատկերացումներ։


Աստծու հանդեպ անկեղծ սերն ինքնաբուխ է

Աստծու խոսքերի պատճառով բոլոր մարդիկ ենթարկվել են զտման։ Եթե Աստված մարմնացած չլիներ, մարդկությունը, անշուշտ, չէր ունենա այս զտման միջով տառապելու օրհնությունը։ Այլ կերպ ասած՝ բոլոր նրանք, ովքեր ի վիճակի են ընդունելու Աստծու խոսքերի փորձությունները, օրհնված են։ Հիմք ընդունելով մարդկանց բնածին որակը, նրանց վարքագիծը և Աստծու հանդեպ նրանց վերաբերմունքը՝ նրանք արժանի չեն ընդունելու այս տեսակի զտումը։ Միայն Աստծու կողմից բարձրացվելու շնորհիվ է, որ նրանք վայելել են այս օրհնությունը։ Մարդիկ ասում էին, որ արժանի չեն տեսնելու Աստծու դեմքը կամ լսելու Նրա խոսքերը։ Այսօր միմիայն Աստծու բարձրացման և Նրա ողորմածության շնորհիվ է, որ մարդիկ ընդունել են Նրա խոսքերի զտումը։ Սա վերջին օրերում ծնված յուրաքանչյուր մարդու օրհնությունն է՝ անձամբ փորձառաբար ապրե՞լ եք սա։ Այն, թե որ ասպարեզներում մարդիկ պետք է տառապանք և անհաջողություններ կրեն, կանխորոշել է Աստծված՝ դա հիմնված չէ մարդկանց սեփական պահանջների վրա։ Ճիշտ այդպես է։ Յուրաքանչյուր հավատացյալ պետք է ունենա Աստծու խոսքերի փորձություններն ընդունելու և Նրա խոսքերի մեջ տառապելու կարողություն։ Սա պա՞րզ է ձեզ։ Ուստի, քո կրած տառապանքի դիմաց ստացել ես այսօրվա օրհնությունները՝ եթե չես տառապում Աստծու համար, չես կարող ձեռք բերել Նրա հավանությունը։ Գուցե անցյալում տրտնջացել ես, բայց որքան էլ որ տրտնջացած լինես, Աստված չի հիշում դա։ Այսօրը եկել է, և երեկվա գործերը քննելու կարիք չկա։

Որոշ մարդիկ ասում են, որ փորձում են սիրել Աստծուն, բայց չեն կարողանում։ Ապա, երբ լսում են, որ Աստված պատրաստվում է հեռանալ, հանկարծ հայտնաբերում են իրենց աստվածասեր սրտերը։ Որոշ մարդիկ սովորաբար չեն կիրարկում ճշմարտությունը և երբ լսում են, որ Աստված պատրաստվում է զայրացած հեռանալ, գալիս են Նրա առաջ և աղոթում. «Աստվա՛ծ։ Խնդրում եմ, մի՛ գնա։ Տո՛ւր ինձ հնարավորություն։ Աստվա՛ծ։ Անցյալում չեմ գոհացրել Քեզ, պարտք եմ մնացել և դիմակայել եմ Քեզ։ Այսօր պատրաստ եմ լիովին ընծայելու իմ մարմինն ու սիրտը, որպեսզի կարողանամ գոհացնել Քեզ և սիրել Քեզ վերջին անգամ։ Այլևս չեմ ունենա այս հնարավորությունը»։ Աղոթե՞լ ես այդպես։ Երբ որևէ մեկն այսպես է աղոթում, դա այն պատճառով է, որ նրա խիղճն արթնացել է Աստծու խոսքերից։ Բոլոր մարդիկ թմրած են և բթամիտ։ Նրանք ենթակա են պատժի և զտման, սակայն չգիտեն, թե Աստված ինչ է փորձում իրագործել դրա միջոցով։ Եթե Աստված այսպես չգործեր, մարդիկ դեռ թմրած կլինեին՝ ոչ մի մարդ չի կարող հոգևոր զգացմունքներ արթնացնել մարդկանց սրտերում։ Միայն Աստծու խոսքերը, որոնք դատում և մերկացնում են մարդկանց, կարող են այդ պտուղը տալ։ Ուստի, ամեն բան իրագործվում և կատարվում է Աստծու խոսքերի շնորհիվ, և միայն Նրա խոսքերի շնորհիվ է, որ մարդկության սերն Աստծու հանդեպ արթնացել է։ Միայն մարդու խղճի վրա հիմնված սերն Աստծու հանդեպ ցանկալի արդյունքի չի հասնի։ Մի՞թե անցյալում մարդիկ իրենց սերն Աստծու հանդեպ չեն հիմնել իրենց խղճի վրա։ Կա՞ր արդյոք գեթ մեկը, ով կսիրեր Աստծուն սեփական նախաձեռնությամբ։ Միայն Աստծու խոսքերի քաջալերանքի միջոցով են մարդիկ սիրել են Աստծուն։ Որոշ մարդիկ ասում են. «Հետևել եմ Աստծուն այսքան տարիներ և վայելել եմ Նրա շնորհքն ու այսպիսի մեծ օրհնությունները։ Ենթակա եմ եղել Նրա խոսքերի զտմանն ու դատաստանին։ Ուստի շատ բան եմ հասկացել և տեսել եմ Աստծու սերը։ Պետք է շնորհակալ լինեմ Նրան, պետք է հատուցեմ Նրա շնորհքը։ Կգոհացնեմ Աստծուն մահով և կսիրեմ Նրան՝ խղճից դրդված»։ Մարդիկ չեն կարողանա զգալ Աստծու հաճելիությունը, եթե լսեն միայն իրենց խղճի զգացումները։ Եթե նրանք Աստծուն սիրելու համար հիմնվեն միայն իրենց խղճի վրա, իրենց անտարբեր կզգան։ Եթե խոսես միայն Աստծու շնորհքն ու սերը փոխհատուցելու մասին, ոչ մի մղում չես ունենա Նրա հանդեպ քո սիրո մեջ՝ Նրան քո խղճի զգացումների հիման վրա սիրելը բացասական մոտեցում է։ Ինչո՞ւ եմ ասում, որ դա բացասական մոտեցում է։ Սա գործնական խնդիր է։ Ինչպիսի՞ն է Աստծու հանդեպ ձեր սերը։ Մի՞թե դա պարզապես Աստծուն հիմարացնելու և Նրա համար ձևականորեն գործելու փորձ չէ։ Մարդկանց մեծամասնությունը համոզված է, որ քանի որ Աստծուն սիրելու համար վարձատրություն չկա, և մարդը միևնույն է կպատժվի Նրան չսիրելու համար, ապա ընդհանուր առմամբ, պարզապես չմեղանչելը բավական է։ Ուստի Աստծուն սիրելը և Նրա սերը սեփական խղճի զգացումների հիման վրա հատուցելը բացասական մոտեցում է, և դա Աստծու հանդեպ սեր չէ, որն ինքնաբերաբար է բխում մարդու սրտից։ Առ Աստված սերը, որի մասին Ես խոսում եմ, պետք է լինի մարդու սրտի խորքից բխող ճշմարիտ զգացմունք։ Որոշ մարդիկ ասում են. «Ես ինքս պատրաստակամ եմ փնտրել Աստծուն և հետևել Նրան։ Հիմա նույնիսկ եթե Աստված ցանկանա լքել ինձ, միևնույն է, կհետևեմ Նրան։ Անկախ նրանից՝ Նա ուզում է ինձ, թե ոչ, միևնույն է, կսիրեմ Նրան, և ի վերջո, պետք է ձեռք բերեմ Նրան։ Ընծայում եմ սիրտս Աստծուն, և անկախ նրանից, թե Նա ինչ է անում, կհետևեմ Նրան իմ ողջ կյանքում։ Ինչ էլ լինի, պետք է սիրեմ Աստծուն և պետք է ձեռք բերեմ Նրան՝ չեմ հանգստանա, մինչև ձեռք չբերեմ Նրան»։ Ունե՞ս այսպիսի վճռականություն։

Աստծուն հավատալու ուղին մեկն է ու նույնը, ինչ Նրան սիրելու ուղին։ Եթե հավատում ես Նրան, պետք է սիրես Նրան, սակայն Նրան սիրելը չի վերաբերում միայն Նրա սերը հատուցելուն կամ խղճիդ զգացումների հիման վրա Նրան սիրելուն՝ դա Աստծու հանդեպ մաքուր սեր է։ Երբեմն մարդիկ չեն կարողանում զգալ Աստծու սերը՝ հիմնվելով միայն իրենց խղճի վրա։ Ինչո՞ւ էի միշտ ասում. «Թող Աստծու Հոգին հուզի մեր հոգիները»։ Ինչո՞ւ չէի խոսում մարդկանց խիղճը հուզելու մասին, որպեսզի սիրեն Աստծուն։ Պատճառն այն է, որ մարդկանց խիղճը չի կարող զգալ Աստծու հաճելիությունը։ Եթե չհամոզվեցիր այս խոսքերով, փորձի՛ր օգտագործել խիղճդ՝ զգալու Նրա սերը։ Գուցե տվյալ պահին որոշակի մղում ունենաս, բայց այն շուտով կանհետանա։ Եթե Աստծու հաճելիությունը զգաս միայն խղճովդ, մղում կունենաս աղոթելիս, բայց դրանից կարճ ժամանակ անց այդ մղումը կպակասի և կանհետանա։ Ինչո՞ւ է այդպես։ Եթե օգտագործես միայն խիղճդ, չես կարողանա արթնացնել սերդ Աստծու հանդեպ։ Երբ իսկապես զգաս Աստծու հաճելիությունը սրտումդ, Նա կհուզի հոգիդ, և միայն այդ ժամանակ խիղճդ ի վիճակի կլինի խաղալու իր սկզբնական դերը։ Այսինքն՝ երբ Աստված հուզում է մարդու հոգին, և երբ մարդն ունենում է ճանաչողություն ու քաջալերված է իր սրտում, այսինքն՝ երբ փորձառություն է ձեռք բերում, միայն այդ ժամանակ կկարողանա արդյունավետորեն սիրել Աստծուն իր խղճով։ Աստծուն խղճովդ սիրելը սխալ չէ՝ սա Աստծու հանդեպ սիրո ամենացածր աստիճանն է։ Սիրելը՝ «Աստծու շնորհքի հանդեպ հազիվ արդարացի լինելով», պարզապես մարդուն չի մղի նախաձեռնողաբար մուտք գործելուն։ Երբ մարդիկ ստանում են Սուրբ Հոգու գործի մի մասը, այսինքն՝ երբ տեսնում և զգում են Աստծու սերն իրենց իրական փորձառության մեջ, երբ որոշակի ճանաչողություն են ունենում Աստծու մասին և իսկապես տեսնում են, որ Աստված այնքան արժանի է մարդկության սիրուն, և թե որքան հաճելիություն ունի Նա, միայն այդ ժամանակ են կարողանում անկեղծորեն սիրել Աստծուն։

Երբ մարդիկ իրենց սրտի միջոցով են ցանկանում մերձենալ Աստծուն, երբ նրանց սրտերը կարողանում են ամբողջովին դառնալ Նրան, սա է Աստծու հանդեպ մարդու սիրո առաջին քայլը։ Եթե կամենում ես սիրել Աստծուն, նախ պետք է կարողանաս սիրտդ դարձնել Նրան։ Ի՞նչ է նշանակում սիրտը դարձնել Աստծուն։ Դա այն է, երբ այն ամենը, ինչին ձգտում ես քո սրտում, հանուն Աստծուն սիրելու և ձեռք բերելու է։ Սա ցույց է տալիս, որ սիրտդ ամբողջովին դարձրել ես Աստծուն։ Բացի Աստծուց և Նրա խոսքերից, սրտումդ գրեթե ոչինչ չկա (ընտանիք, հարստություն, ամուսին, կին, երեխաներ և այլն)։ Նույնիսկ եթե կա, նման բաները չեն կարող զբաղեցնել սիրտդ, և չես մտածում ապագայի ծրագրերիդ մասին, այլ միայն ձգտում ես սիրել Աստծուն։ Այդժամ սիրտդ ամբողջովին դարձրած կլինես Աստծուն։ Ենթադրենք, դեռ սրտումդ քեզ համար ծրագրեր ես կազմում և միշտ հետամուտ ես անձնական շահիդ՝ միշտ մտածելով. «Ե՞րբ կարող եմ ինչ-որ բան խնդրել Աստծուց։ Ե՞րբ ընտանիքս կհարստանա։ Ինչպե՞ս կարող եմ լավ հագուստ ունենալ․․․»։ Եթե ապրում ես այդ վիճակում, դա ցույց է տալիս, որ սիրտդ լիովին չի դարձել Աստծուն։ Եթե սրտումդ ունես միայն Աստծու խոսքերը և կարողանում ես աղոթել Աստծուն ու մշտապես մոտ լինել Նրան՝ կարծես Նա շատ մոտ է քեզ, ասես Աստված քո մեջ է, և դու՝ Նրա մեջ։ Եթե այդպիսի վիճակում ես, դա նշանակում է, որ սիրտդ Աստծու ներկայության մեջ է։ Եթե ամեն օր աղոթում ես Աստծուն և ուտում ու խմում ես Նրա խոսքերը, միշտ մտածում ես եկեղեցու գործի մասին, և եթե հաշվի ես առնում Աստծու մտադրությունները, օգտագործում ես սիրտդ՝ Նրան անկեղծորեն սիրելու և Նրա սիրտը գոհացնելու համար, ապա սիրտդ կպատկանի Աստծուն։ Եթե սիրտդ զբաղված է մի շարք այլ բաներով, ապա այն դեռ զբաղված է Սատանայի կողմից և ճշմարտապես չի դարձել Աստծուն։ Երբ որևէ մեկի սիրտն անկեղծորեն դառնա Աստծուն, Նրա հանդեպ կունենա անկեղծ, ինքնաբուխ սեր և կկարողանա հաշվի առնել Աստծու գործը։ Չնայած մարդիկ կարող են ընկնել տգիտության և ողջամտությունից զուրկ լինելու վիճակների մեջ՝ սակայն մտահոգություն են ցուցաբերում Աստծու տան շահերի, Նրա գործի և իրենց իսկ բնավորության փոփոխության հանդեպ, և նրանց մտադրությունները բարի են։ Որոշ մարդիկ միշտ պնդում են, թե այն ամենը, ինչ անում են, եկեղեցու համար է, մինչդեռ, իրականում, աշխատում են ի շահ իրենց։ Այսպիսի մարդիկ ունեն սխալ տեսակի մտադրություն։ Նրանք խարդախ են ու նենգ, և նրանց արած գործերի մեծ մասը հանուն իրենց անձնական օգուտի է։ Այս տեսակի մարդը չի ձգտում Աստծու սիրուն՝ նրանց սրտերը դեռ պատկանում են Սատանային և չեն կարող դառնալ Աստծուն։ Ուստի Աստված այս տեսակի մարդուն ձեռք բերելու ոչ մի միջոց չունի։

Եթե ցանկանում ես անկեղծորեն սիրել Աստծուն և ձեռք բերվել Նրա կողմից, առաջին քայլը սիրտդ լիովին դեպի Աստված դարձնելն է։ Այն ամենում, որ անում ես, քննի՛ր ինքդ քեզ և հարցրու։ «Արդյո՞ք սա անում եմ՝ հիմնվելով աստվածասեր սրտի վրա։ Դրա հետևում կա՞ն արդյոք անձնական մտադրություններ։ Սա անելիս ո՞րն է իմ իրական նպատակը»։ Եթե ուզում ես սիրտդ տալ Աստծուն, պետք է նախ ճնշման ենթարկես սեփական սիրտդ, հրաժարվես բոլոր մտադրություններիցդ և հասնես մի վիճակի, որտեղ ամբողջովին Աստծու համար ես։ Սա է սիրտդ Աստծուն տալու կիրարկման ուղին։ Ինչի՞ն է վերաբերում սեփական սիրտը ճնշման ենթարկելը։ Դա սեփական մսեղիի շվայտ ցանկությունները բաց թողնելն է, հարմարավետություն կամ կարգավիճակի օգուտները չտենչալը։ Դա ամեն ինչ անելն է Աստծուն գոհացնելու համար, և սեփական սիրտը լիովին Նրան տրամադրելը, այլ ոչ թե ինքն իրեն։ Սա բավարար է։

Աստծու հանդեպ անկեղծ սերը գալիս է սրտի խորքից՝ դա մի սեր է, որը գոյություն ունի միայն Աստծու մասին մարդու ճանաչողության հիման վրա։ Երբ որևէ մեկի սիրտը լիովին դառնում է դեպի Աստված, ապա սեր ունի Աստծու հանդեպ, բայց այդ սերը պարտադիր չէ, որ լինի մաքուր և պարտադիր չէ, որ լինի ամբողջական։ Դա այն պատճառով է, որ դեռևս որոշակի հեռավորություն կա մարդու սիրտը լիովին դեպի Աստված դառնալու և այդ մարդու՝ Աստծու մասին անկեղծ հասկացողություն և Նրա հանդեպ ճշմարիտ ակնածանք ունենալու միջև։ Այն ճանապարհը, որով մարդը հասնում է Աստծու հանդեպ ճշմարիտ սիրո և ճանաչում է Աստծու բնույթը, իր սիրտը դեպի Աստված դարձնելն է։ Երբ մարդն իր ճշմարիտ սիրտը տալիս է Աստծուն, ապա սկսում է մտնել կյանքի փորձառության մեջ։ Այս կերպ նրա բնավորությունը սկսում է փոխվել, նրա սերն Աստծու հանդեպ աստիճանաբար աճում է, և նրա գիտելիքն Աստծու մասին ևս աստիճանաբար ավելանում է։ Ուստի, սեփական սիրտը դեպի Աստված դարձնելը միայն նախապայման է կյանքի փորձառության ճիշտ ուղու վրա կանգնելու համար։ Երբ մարդիկ իրենց սրտերը դնում են Աստծու առաջ, ունենում են միայն Նրան տենչացող, բայց ոչ Նրան սիրող սիրտ, որովհետև չունեն Նրա մասին հասկացողություն։ Թեև այս հանգամանքներում իսկապես որոշակի սեր ունեն Նրա հանդեպ, այն ինքնաբուխ և անկեղծ չէ։ Դա այն պատճառով է, որ ցանկացած բան, որը բխում է մարդու մսեղիից, զգացմունքների արդյունք է և չի գալիս անկեղծ հասկացողությունից։ Դա պարզապես ակնթարթային պոռթկում է և չի կարող հանգեցնել երկարատև պաշտամունքի։ Երբ մարդիկ չունեն Աստծու մասին հասկացողություն, կարող են սիրել Նրան միայն իրենց սեփական նախասիրությունների և իրենց անհատական պատկերացումների հիման վրա՝ այս տեսակի սերը չի կարող կոչվել ինքնաբուխ սեր, ոչ էլ կարող է կոչվել ճշմարիտ սեր։ Մարդու սիրտը կարող է անկեղծորեն դառնալ դեպի Աստված և ի վիճակի լինել ամեն ինչում Աստծու շահերի մասին մտածելու, բայց եթե չունի Աստծու մասին հասկացողություն, չի կարողանա Նրա հանդեպ ունենալ անկեղծ ու ինքնաբուխ սեր։ Այն ամենը, ինչ ի վիճակի կլինեն անել, եկեղեցու համար որոշ գործառույթներ կատարելն է կամ իրենց պարտավորության մի մասն անելը, բայց դա կանեն առանց հիմքի։ Այս տեսակի մարդու բնավորությունը դժվար է փոխել՝ նման մարդիկ կա՛մ չեն ձգտում ճշմարտությանը, կա՛մ չեն հասկանում այն։ Նույնիսկ եթե մարդն ամբողջովին դարձնում է իր սիրտը դեպի Աստված, դա չի նշանակում, որ նրա աստվածասեր սիրտը լիովին մաքուր է, որովհետև նրանք, ովքեր ունեն Աստծուն իրենց սրտերում, պարտադիր չէ, որ իրենց սրտերում ունենան սեր Աստծու հանդեպ։ Սա վերաբերում է այն տարբերությանը, որ կա Աստծու մասին հասկացողության ձգտող և չձգտող մարդու մեջ։ Երբ մարդն ունենում է Նրա մասին հասկացողություն, դա ցույց է տալիս, որ նրա սիրտը լիովին դարձել է դեպի Աստված և որ նրա ճշմարիտ սերն Աստծու հանդեպ իր սրտում ինքնաբուխ է։ Միայն այս տեսակի մարդիկ ունեն Աստծուն իրենց սրտերում։ Սեփական սիրտն Աստծուն դարձնելը նախապայման է ճիշտ ուղու վրա կանգնելու, Աստծուն հասկանալու և Աստծու հանդեպ սիրո հասնելու համար։ Դա ոչ Աստծուն սիրելու սեփական պարտավորությունն ավարտելու նշան է, ոչ էլ Նրա հանդեպ անկեղծ սեր ունենալու նշան։ Միակ ճանապարհը, որով մարդը կարող է հասնել Աստծու հանդեպ ճշմարիտ սիրո, իր սիրտը դեպի Նա դարձնելն է, ինչը նաև առաջին բանն է, որ նա պետք է անի որպես Նրա արարածներից մեկը։ Նրանք, ովքեր սիրում են Աստծուն, բոլորն էլ այն մարդիկ են, ովքեր ձգտում են կյանքի, այսինքն՝ մարդիկ, ովքեր ձգտում են ճշմարտությանը և ճշմարտապես ուզում են Աստծուն՝ բոլորն ունեն Սուրբ Հոգու լուսավորումը և շարժվել են Նրա կողմից։ Բոլորն էլ ի վիճակի են ընդունելու Աստծու ուղղորդումը։

Երբ որևէ մեկն ի վիճակի է զգալու, որ ինքը պարտք է Աստծուն, դա այն պատճառով է, որ շարժվել է Հոգու կողմից՝ նրանք, ովքեր այսպես են զգում, հակված են ունենալու տենչացող սիրտ և ի վիճակի կլինեն ձգտելու կյանքի մուտքի։ Բայց եթե կանգ առնես որոշակի քայլի վրա, ի վիճակի չես լինի ավելի խորանալու՝ դեռևս կա Սատանայի ցանցում մնալու վտանգ, և որոշակի պահի Սատանան քեզ գերի կվերցնի։ Աստծու լուսավորումը թույլ է տալիս մարդկանց ճանաչել իրենց և հետևաբար զգալ իրենց պարտքն Աստծուն՝ պատրաստակամ են դառնում համագործակցելու Նրա հետ և դեն նետելու այն բաները, որոնք չեն գոհացնում Նրան։ Սա է Աստծու գործի սկզբունքը։ Բոլորդ պատրաստակամ եք ձգտելու աճել ձեր կյանքում և Աստծու հանդեպ սիրո մեջ, ուստի ազատվե՞լ ես քո մակերեսային վարքագծից։ Եթե միայն ազատվում ես մակերեսային վարքագծից և զերծ ես մնում խաթարումներ առաջացնելուց ու ցուցամոլությունից, արդյո՞ք դա է կյանքումդ աճելուն ձգտելը։ Եթե ազատվում ես բոլոր մակերեսային վարքագծերից, բայց չես մտնում Աստծու խոսքերի մեջ, դա ցույց է տալիս, որ ակտիվորեն առաջընթաց չես ապրում։ Ո՞րն է մակերեսային վարքագծի արմատական պատճառը։ Արդյո՞ք գործողություններդ հանուն կյանքումդ աճելու են։ Արդյո՞ք փնտրում ես լինել Աստծու մարդկանցից մեկը, ով համապատասխանում է չափանիշին։ Ինչի վրա էլ որ կենտրոնանաս, դա այն է, ինչ կյանքով կարտահայտես՝ եթե կենտրոնացած ես մակերեսային վարքագծի վրա, ապա սիրտդ հաճախ կշեղվի, և ոչ մի միջոց չես ունենա ձգտելու աճել կյանքումդ։ Աստված պահանջում է բնավորության փոփոխություն, բայց դու միշտ ձգտում ես արտաքին բաների՝ այս տեսակի մարդն ի վիճակի չէ փոխելու իր բնավորությունը։ Բոլոր մարդկանց համար, նախքան նրանց կյանքը կհասնի հասունության վիճակի, կա մի ճանապարհ, որով պետք է քայլել։ Պետք է ընդունեն Աստծու խոսքերի դատաստանը, պատիժը և կատարելագործումը։ Եթե չունես Աստծու խոսքերը, բայց միայն հիմնվում ես սեփական հավատիդ և վճռականությանդ վրա, այն ամենը, ինչ անում ես, հիմնված է միայն եռանդի վրա։ Այսինքն՝ եթե ուզում ես աճ կյանքումդ, պետք է ուտես, խմես և ավելի շատ հասկանաս Աստծու խոսքերը։ Բոլոր նրանք, ովքեր կատարելագործվում են Նրա խոսքերով, ի վիճակի են կյանքով արտահայտելու դրանք՝ նրանք, ովքեր չեն անցնում Նրա խոսքերի զտման միջով, ովքեր չեն անցնում Նրա խոսքերի դատաստանի միջով, չեն կարող պիտանի լինել Նրա օգտագործման համար։ Ուստի, ի՞նչ աստիճան եք ապրում Նրա խոսքերով։ Միայն եթե Աստծու խոսքերն ուտելիս և խմելիս ի վիճակի ես դրանք սեփական կյանքիդ վիճակի հետ համեմատելու և գտնելու կիրարկման ճանապարհը՝ ելնելով Իմ բարձրացրած խնդիրներից, կիրարկումդ կլինի ճիշտ և Աստծու մտադրություններին համապատասխան։ Միայն այս տեսակի կիրարկում ունեցող մարդն ունի Աստծուն սիրելու վճռականություն։


Աղոթքի Կիրարկման Մասին

Դուք կարևորություն չեք տալիս աղոթքին ձեր առօրյա կյանքում։ Մարդն անտեսում է աղոթքի հարցը։ Նախկինում աղոթքները դարձել էին մակերեսային` մարդը պարզապես ձևականորեն էր հանդես գալիս Աստծու առջև։ Ոչ ոք երբեք իր սիրտը լիովին չի նվիրաբերել Աստծու առջև և ոչ էլ ճշմարիտ աղոթքով հաղորդակցվել Աստծու հետ։ Մարդն Աստծուն աղոթում էր միայն այն ժամանակ, երբ օգնության կարիք է ունեցել։ Այս ամբողջ ընթացքում դու երբևէ ճշմարտապես աղոթե՞լ ես Աստծուն։ Երբևէ եղե՞լ է, որ ցավագին արցունքներ թափես Աստծու առջև։ Եղե՞լ է ժամանակ, որ դու ինքնաճանաչողության հասնես Նրա առջև։ Երբևէ ունեցե՞լ ես ի խորոց սրտի աղոթք Աստծու հետ։ Աղոթքը գալիս է կիրարկման միջոցով․ եթե դու սովորաբար տանը չես աղոթում, ապա եկեղեցում աղոթելու ճանապարհը չես գտնի և եթե սովոր չես աղոթել փոքր հավաքույթներում, ապա անկարող կլինես աղոթել մեծ հավաքույթներում։ Եթե դու կանոնավորաբար չես մոտենում Աստծուն կամ չես խորհրդածում Նրա խոսքերի շուրջ, ապա աղոթքի պահին ասելիք չես ունենա, և նույնիսկ եթե աղոթես, դա կլինի լոկ դատարկ խոսքեր․ դա չի լինի ճշմարիտ աղոթք։

Ի՞նչ է ճշմարիտ աղոթքը։ Դա այն է, երբ դու Աստծուն պատմում ես սրտումդ եղածը, ընկալում ես Աստծու մտադրությունները և հաղորդակցվում Նրա հետ․ երբ հաղորդակցվում ես Աստծու հետ Նրա խոսքերի շուրջ՝ զգալով առանձնահատուկ մտերմություն Նրա հանդեպ, զգալով քո առջև Նրա ներկայությունը, զգում ես, որ ասելիք ունես Նրան․ սիրտդ լցվում է անասելի պայծառությամբ և զգում ես, թե որքան սիրելի է Աստված․ դա քեզ հատուկ ոգևորությամբ է լցնում։ Քեզ լսելը վայելք է պարգևում եղբայրներին ու քույրերին։ Նրանք զգում են, որ քո ասած խոսքերը հենց իրենց սրտի խոսքերն են՝ այն խոսքերը, որոնք իրենք են փափագում ասել, և որ քո խոսքերը փոխարինում են իրենց սեփականին։ Ահա թե որն է ճշմարիտ աղոթքը։ Ճշմարիտ աղոթքում ներգրավվելուց հետո քո սրտում խաղաղություն և վայելք կտիրի։ Աստծուն սիրելու ուժը կարող է աճել, և դու կզգաս, որ կյանքում չկա ավելի մեծ արժեք կամ նշանակություն ունեցող ոչինչ, քան Աստծուն սիրելը։ Այս ամենը վկայում է, որ քո աղոթքներն արդյունավետ են եղել։ Երբևէ այդպես աղոթե՞լ ես։

Իսկ ի՞նչ կասես աղոթքի բովանդակության մասին։ Քո աղոթքը պետք է ընթանա քայլ առ քայլ՝ սրտիդ իրական վիճակին և Սուրբ Հոգու գործին համահունչ ․ և դու պետք է հաղորդակցվես Աստծու հետ՝ համաձայն Նրա մտադրությունների և այն ամենի, ինչ Նա պահանջում է մարդուց։ Երբ սկսես վարժվել աղոթելու, նախ սիրտդ տուր Աստծուն։ Մի՛ ձգտիր ընկալելու Աստծու մտադրությունները․ պարզապես ձգտիր Աստծուն ասելու քո սրտի խոսքերը։ Երբ գաս Աստծու առաջ, խոսիր այսպես․ «Աստվա՛ծ, միայն այսօր եմ գիտակցում, որ ես ապստամբել եմ Քո դեմ։ Ես իրապես ապականված եմ ու ատելի։ Ես միայն զուր վատնել եմ կյանքս։ Այսօրվանից կապրեմ Քեզ համար։ Ես կապրեմ իմաստալից կյանքով և կբավարարեմ Քո մտադրությունները։ Թող Քո Հոգին մշտապես գործի իմ մեջ՝ անդադար լուսավորելով և լուսավորություն բերելով ինձ։ Թույլ տուր Քո առջև հզոր և հնչեղ վկայություն բերեմ։ Թող Սատանան տեսնի Քո փառքը, Քո վկայությունը և Քո հաղթանակի ապացույցը, որ դրսևորված է մեզանում»։ Երբ այսպես աղոթես, սիրտդ լիովին կազատվի։ Այսպես աղոթելուց հետո սիրտդ ավելի մոտ կլինի Աստծուն, և եթե հաճախ կարողանաս այսպես աղոթել, Սուրբ Հոգին անխուսափելիորեն կգործի քո մեջ։ Եթե մշտապես այսպես կանչես Աստծուն և Նրա առջև վճռական լինես, կգա մի օր, երբ քո վճիռն ընդունելի կլինի Աստծու առջև, երբ Աստված ամբողջությամբ ձեռք կբերի քո սիրտը և քո ողջ գոյությունը, և դու ի վերջո կկատարելագործվես Նրա կողմից։ Ձեզ համար աղոթքը գերագույն կարևորություն ունի։ Երբ աղոթես և ընդունես Սուրբ Հոգու գործը, Աստված կշարժի քո սիրտը, և Աստծուն սիրելու զորություն կբխի քո ներսից։ Եթե սրտանց չաղոթես և սիրտդ չբացես Աստծու հետ հաղորդակցվելու համար, ապա Աստված քո մեջ գործելու ոչ մի հնարավորություն չի ունենա։ Եթե աղոթելուց և սրտիդ խոսքերն ասելուց հետո Աստծու Հոգին չսկսի Իր գործը, և դու ոչ մի ոգեշնչում չստանաս, ապա դա ցույց է տալիս, որ սրտիդ մեջ անկեղծություն չկա, քո խոսքերը ճշմարիտ չեն և դեռ անմաքուր են։ Եթե աղոթելուց հետո վայելելու զգացում ունես, ապա քո աղոթքներն ընդունելի են եղել Աստծուն, և Աստծու Հոգին գործում է քո մեջ։ Որպես Աստծու առջև ծառայող՝ չես կարող առանց աղոթքի։ Եթե դու ճշմարտապես համարում ես, որ Աստծու հետ հաղորդակցությունն արդարև իմաստալից ու արժեքավոր է, ապա կարո՞ղ ես հրաժարվել աղոթքից։ Ոչ ոք չի կարող լինել առանց Աստծու հետ հաղորդակցության։ Առանց աղոթքի դու ապրում ես մսեղի կյանքով՝ Սատանայի կապանքների տակ․ առանց ճշմարիտ աղոթքի դու ապրում ես խավարի ազդեցության տակ։ Հուսով եմ՝ եղբայրնե՛ր և քույրե՛ր, որ դուք ի վիճակի եք ամեն օր ներգրավվելու ճշմարիտ աղոթքի մեջ։ Սա վերաբերում է ոչ թե կանոններին հետևելուն, այլ որոշակի արդյունքի հասնելուն։ Հոժա՞ր ես հրաժարվելու մի քիչ քնելուց և հաճույքներից՝ վաղ առավոտյան վեր կենալու, աղոթելու և հետո Աստծու խոսքերը վայելելու համար։ Եթե աղոթես մաքուր սրտով և ուտես և խմես Աստծու խոսքերն այս կերպ, ապա ավելի ընդունելի կլինես Նրա համար։ Եթե ամեն առավոտ կիրարկես սա, եթե ամեն օր ինքդ քեզ վարժես քո սիրտն Աստծուն տալուն, Նրա հետ հաղորդակցվելուն ու մերձենալուն, ապա Աստծու մասին քո ճանաչումն արդարև կավելանա, և դու ավելի ընդունակ կլինես ընկալելու Աստծու մտադրությունները։ Ասում ես․ «Աստվա՛ծ, ես հոժար եմ կատարելու իմ պարտավորությունը։ Իմ ամբողջ գոյությունը կարող եմ միայն ընծայել Քեզ, որպեսզի Քո փառքը մեզանով դրսևորվի, և որպեսզի վայելես մեր՝ այս խմբի վկայությունը։ Աղաչում եմ Քեզ՝ գործի՛ր մեզ վրա, որպեսզի ես ընդունակ լինեմ ճշմարտապես սիրելու, գոհացնելու և ձգտելու Քեզ՝ որպես իմ նպատակի»։ Երբ հանձն առնես այս հոգսը, Աստված անշուշտ կկատարելագործի քեզ։ Չպետք է միայն աղոթես քեզ համար, այլ պետք է աղոթես նաև Աստծու կամքին հետևելու և Նրան սիրելու համար։ Սա է աղոթքի ամենաճշմարիտ կերպը։ Արդյո՞ք դու այն մարդկանցից ես, որոնք աղոթում են՝ հանուն Աստծու կամքին հետևելու։

Անցյալում դուք չգիտեիք, թե ինչպես աղոթել, և անտեսում էիք աղոթքի հարցը։ Այժմ դուք պետք է ձեր լավագույնն անեք, որպեսզի վարժվեք աղոթելուն։ Եթե ի վիճակի չես քո մեջ ուժ գտնել՝ Աստծուն սիրելու համար, ապա ինչպե՞ս ես աղոթում։ Ասում ես. «Աստվա՛ծ, իմ սիրտն անկարող է ճշմարտապես սիրել Քեզ։ Ուզում եմ սիրել Քեզ, բայց ուժս չի պատում։ Ի՞նչ պետք է անեմ։ Թող բացես իմ հոգևոր աչքերը, և Քո Հոգին հուզի իմ սիրտը։ Այնպես արա, որ Քո առջև ներկայանալիս ձերբազատվեմ բոլոր բացասական վիճակներից, դադարեմ կաշկանդված լինել որևէ մարդով, իրադարձությամբ կամ բանով, և սիրտս ամբողջապես բացեմ Քո առջև, և այնպես արա, որ իմ ողջ գոյությունն ընծայեմ Քեզ։ Ինչպիսի փորձության էլ ենթարկես ինձ, հոժար եմ։ Այժմ ես ուշադրություն չեմ դարձնում իմ ապագայի ուղուն և մահվան լծի տակ չեմ գտնվում։ Քեզ սիրող սրտով պատրաստակամ եմ փնտրելու կյանքի ուղին։ Ամեն իրադարձություն, ամեն ինչ՝ ամենը Քո ձեռքերում է․ իմ ճակատագիրը Քո ձեռքերում է, և իմ կյանքը նույնիսկ ավելի շատ է Քո ձեռքերի ափի մեջ։ Այժմ ձգտում եմ Քեզ սիրելուն, և անկախ նրանից՝ Դու թույլ ես տալիս ինձ սիրել Քեզ, թե ոչ, անկախ նրանից, թե Սատանան ինչպես էլ անհանգստություն պատճառի, հաստատապես վճռել եմ սիրել Քեզ»։ Երբ բախվես այս խնդրին, այսպես աղոթի՛ր։ Եթե ամեն օր այսպես աղոթես, Աստծուն սիրելու զորությունն աստիճանաբար կաճի քո մեջ։

Ինչպե՞ս է մարդը մտնում ճշմարիտ աղոթք։

Աղոթելիս պետք է Աստծու առջև ունենաս անխռով ու անկեղծ սիրտ․ պետք է ճշմարտապես հաղորդակցվես Աստծու հետ և ճշմարտապես աղոթես Նրան․ չպետք է փորձես հաճոյախոսություններով շողոքորթել Աստծուն։ Աղոթքը պետք է կենտրոնանա այն ամենի շուրջ, ինչ Աստված կամենում է իրագործել հենց հիմա։ Խնդրի՛ր Աստծուն, որ ավելի շատ լուսավորում ու լուսավորություն շնորհի քեզ, և երբ աղոթում ես, քո իրական վիճակներն ու դժվարությունները բեր Նրա առջև՝ ներառյալ այն վճռականությունը, որ արտահայտել ես Աստծու առջև։ Աղոթքը ընթացակարգին հետևելը չէ․ այն անկեղծ սրտով Աստծուն փնտրելն է՝ խնդրելով, որ Աստված պահպանի քո սիրտը, որպեսզի սիրտդ հաճախ անխռով լինի Նրա առջև և որպեսզի այն շրջապատում, որ Նա դասավորել է քեզ համար, կարողանաս ճանաչել ինքդ քեզ, ատել ինքդ քեզ և ապստամբել ինքդ քո դեմ՝ այդպիսով թույլ տալով քեզ բնականոն հարաբերություններ ունենալ Աստծու հետ և ճշմարտապես դառնալ մեկը, որ սիրում է Աստծուն։

Ո՞րն է աղոթքի նշանակությունը։

Աղոթքը մարդու և Աստծու համագործակցության ուղիներից մեկն է, դա այն միջոցն է, որով մարդը կանչում է Աստծուն և դա այն գործընթացն է, որով մարդը հուզվում է Աստծու Հոգով։ Կարելի է ասել, որ առանց աղոթքի մարդիկ մեռյալներ են, որոնք զուրկ են հոգուց, ինչը վկայում է, որ նրանք զրկված են Աստծու կողմից սիրտը շարժվելու կարողությունից։ Առանց աղոթքի անհնար կլիներ վարել բնականոն հոգևոր կյանք, առավել ևս՝ համընթաց քայլել Սուրբ Հոգու գործին։ Առանց աղոթքի լինել՝ նշանակում է խզել հարաբերություններն Աստծու հետ, ինչի դեպքում անհնար կլինի արժանանալ Աստծու հավանությանը։ Որքան որևէ մեկը՝ որպես հավատացյալ, շատ աղոթի, այսինքն՝ որքան շատ հուզվի Աստծուց, այնքան ավելի մեծ վճռականություն կունենա և այնքան ավելի ի վիճակի կլինի ընդունելու Աստծու ամենանոր լուսավորությունը։ Արդյունքում, միայն այդպիսի մարդը կարող է հնարավորինս արագ կատարյալ դարձվել Սուրբ Հոգու կողմից։

Ի՞նչ արդյունքների է հասնում աղոթքը։

Մարդիկ կարող են կիրարկել աղոթքը և հասկանալ աղոթքի նշանակությունը, բայց աղոթքի արդյունավետ լինելը պարզ գործ չէ։ Աղոթքը ձևականորեն գործելու, ընթացակարգին հետևելու կամ Աստծու խոսքերը վերարտադրելու հարց չէ։ Ասել է թե՝ աղոթքը որոշ խոսքեր թութակի պես կրկնելը չէ և ոչ էլ այլոց նմանակելը։ Աղոթելիս մարդը պետք է հասնի այն վիճակին, ուր կկարողանա իր սիրտը տալ Աստծուն՝ բացելով իր սիրտը, որ Աստված հուզի այն։ Արդյունավետ լինելու համար աղոթքը պետք է հիմնված լինի Աստծու խոսքերի ընթերցման վրա։ Միայն Աստծու խոսքերի մեջ աղոթելով կարելի է ստանալ ավելի շատ լուսավորություն և լույս։ Ճշմարիտ աղոթքի դրսևորումներն են՝ ունենալ Աստծու բոլոր պահանջները տենչացող սիրտ, ավելին՝ Նրա պահանջները կատարելու ցանկություն, ատել այն, ինչ Աստված է ատում, այնուհետև, այս հիմքի վրա կառուցելով, որոշակի հասկացողություն և հստակ ճանաչողություն ձեռք բերել Աստծու հայտնած ճշմարտությունների վերաբերյալ։ Այնպիսի հանգամանքներում, ուր կա կամք, հավատ, ճանաչում և աղոթքին հետևող կիրարկման ուղի, միայն այդ ժամանակ այն կարելի է անվանել ճշմարիտ աղոթք, և միայն այդպիսի աղոթքը կարող է արդյունավետ լինել։ Այնուամենայնիվ, աղոթքը պետք է հիմնված լինի Աստծու խոսքերը վայելելու վրա, պետք է հաստատված լինի Աստծու խոսքերում Նրա հետ հաղորդակցվելու հիմքի վրա, և սիրտը պետք է կարողանա փնտրել Աստծուն և խաղաղ լինել Նրա առջև։ Այսպիսի աղոթքն արդեն մուտք է գործել Աստծու հետ ճշմարիտ հաղորդակցության փուլ։

Աղոթքի վերաբերյալ ամենահիմնական գիտելիքը․

1. Կուրորեն մի՛ ասեք այն ամենը ինչ անցնում է ձեր մտքով։ Ձեր սրտում պետք է մի հոգս լինի, այսինքն՝ երբ աղոթում եք, պետք է նպատակ ունենաք։

2. Աղոթքը պետք է պարունակի Աստծու խոսքերը․ այն պետք է հիմնված լինի Աստծու խոսքերի վրա։

3. Երբ աղոթում եք, չպետք է նորից ու նորից մեջտեղ բերեք հնացած հարցերը։ Ձեր աղոթքները պետք է վերաբերեն Աստծու ներկա խոսքերին, և երբ աղոթեք, պատմե՛ք Աստծուն ձեր սրտի ամենախորին մտքերը։

4. Հավաքական աղոթքը պետք է պտտվի մի կենտրոնի շուրջ, որն անպայմանորեն Սուրբ Հոգու ներկա գործն է։

5. Բոլոր մարդիկ պետք է սովորեն բարեխոսական աղոթքը։ Սա նույնպես միջոց է՝ Աստծու մտադրությունները հաշվի առնելու համար։

Անհատի աղոթական կյանքը խարսխված է աղոթքի նշանակության հասկացողության և դրա մասին ընդհանուր գիտելիքների վրա։ Առօրյա կյանքում հաճախ աղոթի՛ր քո իսկ թերությունների համար, աղոթի՛ր կյանքիդ բնույթը փոխելու համար և աղոթի՛ր Աստծու խոսքերի վերաբերյալ քո ունեցած ճանաչման հիման վրա։ Յուրաքանչյուր ոք պետք է հաստատի իր սեփական աղոթական կյանքը, պետք է աղոթի հանուն Աստծու խոսքերը ճանաչելու և պետք է աղոթի՝ Աստծու գործի մասին գիտություն փնտրելու համար։ Անթաքույց բա՛ց արա անձնական հանգամանքներդ Աստծու առջև և եղիր իրական՝ առանց աղոթելու ձևով համակված լինելու. առանցքային հարցը ճշմարիտ հասկացողության հասնելն ու Աստծու խոսքերի գործնական փորձառություն ձեռք բերելն է։ Հոգևոր կյանք մտնելուն ձգտող մարդը պետք է կարողանա աղոթել բազմաթիվ տարբեր միջոցներով։ Լռելյայն աղոթքը, Աստծու խոսքերի շուրջ խորհրդածելն ու Աստծու գործը ճանաչելը՝ սրանք բոլորը հանուն բնականոն հոգևոր կյանք մուտք գործելու կատարվող հոգևոր հաղորդակցության նպատակասլաց աշխատանքի օրինակներ են, ինչը մշտապես բարելավում է մարդու պայմանն Աստծու առջև և մղում նրան կյանքում է՛լ ավելի մեծ առաջընթացի։ Կարճ ասած՝ այն ամենն, ինչ անում ես՝ լինի դա Աստծու խոսքերն ուտելն ու խմելը, լռելյայն աղոթելը, թե բարձրաձայն հռչակելը, նպատակ ունի հնարավորություն տալու քեզ, որ հստակորեն տեսնես Աստծու խոսքերը, Նրա գործը և այն, ինչին Նա կամենում է հասնել քո մեջ։ Որ ավելի կարևոր է՝ այն ամենն, ինչ անում ես, արվում է Աստծու պահանջած չափանիշներին հասնելու և քո կյանքը նոր բարձունքների բերելու նպատակով։ Աստծու՝ մարդուց պահանջվող նվազագույն չափանիշն այն է, որ մարդը կարողանա իր սիրտը բացել Նրան։ Եթե մարդն իր ճշմարիտ սիրտն ընծայի Աստծուն և խոսի այն, ինչն իսկապես իր սրտում է, ապա Աստված հոժար կլինի գործելու նրա մեջ։ Աստված ոչ թե մարդու խոտոր սիրտն է կամենում, այլ մաքուր և ազնիվ սիրտը։ Եթե մարդը սրտաբուխ չխոսի Աստծու հետ, ապա Աստված չի հուզի նրա սիրտը, ոչ էլ կգործի նրա մեջ։ Ուստի աղոթքի կարևորագույն մասն Աստծու հետ սրտաբուխ խոսելն է՝ Նրան հայտնելով քո թերությունները կամ ապստամբ խառնվածքը, ամբողջապես բացվելով Նրա առջև. միայն այդժամ Աստված կհետաքրքրվի քո աղոթքներով, այլապես կթաքցնի Իր երեսը քեզնից։ Աղոթքի նվազագույն չափանիշն այն է, որ դու պետք է կարողանաս սիրտդ անխռով պահել Աստծու առջև, և այն չպետք է հեռանա Աստծուց։ Հնարավոր է, որ այս փուլում դու նոր կամ ավելի բարձր ներըմբռնում չստանաս, բայց այդժամ պետք է օգտագործես աղոթքը՝ ներկա վիճակը պահպանելու համար. չպետք է հետընթաց ապրես։ Սա այն նվազագույնն է, որին պետք է հասնես։ Եթե նույնիսկ սա չես կարողանում կատարել, ապա դա վկայում է այն մասին, որ քո հոգևոր կյանքը ճիշտ ուղու վրա չէ։ Արդյունքում այլևս չես կարողանա կառչել սկզբում ունեցածդ տեսիլքից, կկորցնես հավատդ Աստծու հանդեպ, և վճռականությունդ հետագայում կցրվի։ Հոգևոր կյանքի մեջ մտած լինելու կամ չլինելու նշաններից մեկը տեսնելն է, թե աղոթքներդ արդյոք ճիշտ ուղու վրա են։ Բոլոր մարդիկ պետք է մտնեն այս իրականության մեջ. նրանք բոլորը պետք է գիտակցաբար աշխատեն կրթել իրենց աղոթքի մեջ՝ ոչ թե անգործ սպասելով, այլ գիտակցաբար փնտրելով Սուրբ Հոգուց հուզվելը։ Միայն այդժամ նրանք կլինեն մարդիկ, որոնք ճշմարտապես փնտրում են Աստծուն։

Երբ սկսում ես աղոթել, անիրատեսական մի՛ եղիր և մի՛ ակնկալիր, թե միանգամից կհասնես ամեն ինչի։ Դու չես կարող խելքից դուրս պահանջներ ներկայացնել՝ ակնկալելով, թե հենց բերանդ բացես, Սուրբ Հոգին կհուզի քեզ, կամ թե լուսավորություն և լուսավորում կստանաս, կամ էլ Աստված առատ շնորհ կպարգևի քեզ։ Նման բան տեղի չի ունենա. Աստված գերբնական բաներ չի անում։ Աստված մարդկանց աղոթքներին պատասխանում է Իր իսկ սահմանած ժամանակին, և երբեմն Նա փորձում է քո հավատքը՝ տեսնելու, թե արդյոք հավատարիմ ես Իր հանդեպ։ Աղոթելիս պետք է ունենաս հավատք, հաստատակամություն և վճռականություն։ Մարդկանց մեծամասնությունը, երբ նոր է սկսում կրթվել, հեշտությամբ հուսահատվում է, որովհետև նրանց չի հաջողվում զգալ Սուրբ Հոգու հպումը։ Այդպես չի՛ լինի։ Դու պետք է հաստատակամ լինես. պետք է կենտրոնանաս Սուրբ Հոգու հպումը զգալու, փնտրելու և ուսումնասիրելու վրա։ Երբեմն քո կիրարկման ուղին ճիշտ չէ, և երբեմն էլ քո անձնական շարժառիթներն ու պատկերացումները չեն կարողանում հաստատուն մնալ Աստծու առջև, ուստի Աստծու Հոգին չի հուզում քեզ։ Այլ պահերի էլ Աստված ստուգում է՝ հավատարի՞մ ես արդյոք, թե ոչ։ Կարճ ասած, կրթվելիս դու պետք է ավելի բարձր գին վճարես։ Եթե նկատում ես, որ քո կիրարկման ուղու մեջ շեղումներ կան, կարող ես փոխել աղոթելուդ ձևը։ Քանի դեռ փնտրում ես անկեղծ սրտով ու փափագում ես ստանալ, Սուրբ Հոգին անշուշտ քեզ կտանի դեպի այդ իրականությունը։ Երբեմն դու աղոթում ես անկեղծ սրտով, բայց չես զգում, թե քեզ Սուրբ Հոգին առանձնահատուկ կերպով հուզել է։ Նման պահերին պետք է ապավինես հավատքին՝ վստահ լինելով, որ Աստված զննում է աղոթքներդ. դու պետք է հաստատակամություն դրսևորես քո աղոթքներում։

Եղի՛ր ազնիվ մարդ. աղոթի՛ր Աստծուն, որպեսզի քեզ ազատի սրտիդ նենգությունից։ Ամեն ժամանակ աղոթքով մաքրագործվի՛ր և աղոթքի միջոցով հուզվի՛ր Աստծու Հոգով։ Այսպիսով, քո խառնվածքն աստիճանաբար կփոխվի։ Ճշմարիտ հոգևոր կյանքն աղոթական կյանքն է․ դա Սուրբ Հոգուց հուզվելու կյանքն է Սուրբ Հոգուց սիրտը շարժվելու գործընթացը մարդու խառնվածքի փոփոխության գործընթացն է։ Այն կյանքը, որտեղ մարդը չի հուզվում Սուրբ Հոգուց, հոգևոր կյանք չէ. այն դեռևս կրոնական ծիսակատարության կյանք է։ Միայն նրանք են մուտք գործել հոգևոր կյանք, ում սիրտը հաճախ է շարժվում Սուրբ Հոգուց, ինչպես նաև լուսավորություն և լուսավորում են ստանում Սուրբ Հոգու կողմից։ Մարդու խառնվածքն անդադար փոխվում է, երբ նա աղոթում է։ Որքան շատ է Աստծու Հոգին հուզում նրան, այնքան ավելի դրական ու հնազանդ է դառնում նա։ Նույնպես և նրա սիրտն աստիճանաբար կմաքրագործվի, և նրա խառնվածքն աստիճանաբար կփոխվի։ Ահա թե ինչպիսին է ճշմարիտ աղոթքի արդյունքը։


Իմացե՛ք Աստծու նորագույն գործը և հետևե՛ք Նրա հետքերին

Այժմ դուք պետք է ձգտեք դառնալու Աստծու մարդիկ և պետք է սկսեք մուտքը դեպի ճշմարիտ ուղի բոլոր բաներում։ Լինել Աստծու մարդիկ նշանակում է մուտք գործել Թագավորության դարաշրջան։ Այսօր դուք պաշտոնապես սկսում եք մուտք գործել թագավորության կրթման մեջ, և ձեր ապագա կյանքն այլևս չպետք է լինի այնքան թուլացած ու անհոգ, որքան նախկինում էր. նման կերպ ապրելով՝ անհնար է բավարարել Աստծու պահանջած չափանիշները։ Եթե որևէ հրատապություն չես զգում, ապա դա ցույց է տալիս, որ առաջընթաց ունենալու ոչ մի ցանկություն չունես, որ քո ձգտումը խառնված է ու խճճված և ընդունակ չէ բավարարելու Աստծու մտադրությունները։ Թագավորության կրթություն մուտք գործելը նշանակում է սկսել Աստծու ժողովրդի կյանքը. պատրա՞ստ ես ընդունելու այդպիսի կրթությունը։ Պատրա՞ստ ես ունենալու հրատապության զգացումը։ Պատրա՞ստ ես ապրելու Աստծու կարգավարժանքի ներքո։ Պատրա՞ստ ես ապրելու Աստծու հանդիմանության ներքո։ Երբ Աստծու խոսքերն իջնեն քեզ վրա ու փորձության ենթարկեն քեզ, ինչպե՞ս կգործես։ Եվ ի՞նչ կանես, երբ առերեսվես տարբեր իրողությունների հետ։ Նախկինում քո ուշադրությունը կյանքի վրա չէր. այսօր դու պետք է կենտրոնանաս կյանքի իրականություն մուտք գործելու վրա և ձգտես քո կյանքի բնույթի փոփոխությանը։ Սա այն է, ինչին պետք է հասնեն թագավորության մարդիկ։ Բոլոր նրանք, ովքեր Աստծու ժողովուրդն են, պետք է կյանքին տիրանան, նրանք պետք է ընդունեն թագավորության կրթությունը և ձգտեն իրենց կյանքի բնույթի փոփոխությանը։ Սա այն է, ինչ Աստված պահանջում է թագավորության ժողովրդից։

Թագավորության մարդկանց ներկայացվող՝ Աստծու պահանջները հետևյալն են.

1. Նրանք պետք է ընդունեն Աստծու հանձնարարությունները։ Այսինքն՝ նրանք պետք է ընդունեն բոլոր այն խոսքերը, որոնք ասվել են Աստծու` վերջին օրերի աշխատանքում։

2. Նրանք պետք է մուտք գործեն Թագավորության կրթություն։

3. Նրանք պետք է ձգտեն, որ Աստված դիպչի իրենց սրտերին։ Երբ քո սիրտն ամբողջությամբ դառնա դեպի Աստված, և դու ունենաս բնականոն հոգևոր կյանք, դու կապրես ազատության տիրույթում, ինչը նշանակում է, որ կապրես Աստծու սիրո խնամքի և պաշտպանության ներքո։ Դու կլինես Աստծու ընտրյալներից մեկը, միայն եթե ապրես Աստծու խնամքի և պաշտպանության ներքո։

4. Նրանք պետք է ձեռք բերվեն Աստծու կողմից։

5. Նրանք պետք է դառնան Աստծու փառքի դրսևորումը երկրի վրա։

Այս հինգ կետն Իմ հանձնարարություններն են ձեզ։ Իմ խոսքերն ուղղված են Աստծու մարդկանց, և եթե դու չես կամենում ընդունել այս հանձնարարությունները, Ես չեմ ստիպի քեզ, բայց եթե դու իսկապես ընդունես, ապա կկարողանաս հետևել Աստծու կամքին։ Այսօր դուք սկսում եք ընդունել Աստծու հանձնարարությունները և ձգտել դառնալու Թագավորության մարդիկ՝ համապատասխանելով դրա համար պահանջվող չափանիշներին։ Սա մուտք գործելու առաջին քայլն է։ Եթե ցանկանում ես լիովին հետևել Աստծու կամքին, ապա պետք է ընդունես այս հինգ հանձնարարությունը, և եթե կարողանաս իրագործել դրանք, դու Աստծու մտադրությունների համաձայն կլինես, և Աստված անշուշտ մեծապես կօգտագործի քեզ։ Այսօր չափազանց կարևոր է թագավորության կրթություն մուտք գործելը։ Թագավորության կրթության մուտքը ներառում է հոգևոր կյանքը։ Նախկինում հոգևոր կյանքի մասին խոսք չկար, բայց այսօր, երբ դու սկսում ես մուտք գործել թագավորության կրթություն, դու պաշտոնապես մուտք ես գործում հոգևոր կյանք։

Ինչպիսի՞ն է հոգևոր կյանքը։ Հոգևոր կյանքն այն է, երբ քո սիրտն ամբողջությամբ դարձած է դեպի Աստված և կարող է խորհել Աստծու սիրո մասին։ Դա այն է, որում դու ապրում ես Աստծու խոսքերի մեջ, և քո սիրտը ոչ մի այլ բան չի զբաղեցնում, դու կարողանում ես ընկալել Աստծու ներկայիս մտադրությունները և առաջնորդվում ես Սուրբ Հոգու ներկայիս լույսով՝ քո պարտավորությունը կատարելու համար։ Աստծու և մարդու միջև այսպիսի կյանքն է կոչվում հոգևոր կյանք։ Եթե չես կարողանում հետևել ներկա լույսին, ապա քո հարաբերություններն Աստծու հետ կօտարանան, նույնիսկ կարող են ավարտվել, և դու առանց բնականոն հոգևոր կյանքի կլինես։ Աստծու հետ բնականոն հարաբերությունը հիմնված է Աստծու ներկայիս խոսքն ընդունելու վրա։ Դու բնականոն հոգևոր կյանքո՞վ ես ապրում։ Դու բնականոն հարաբերություն ունե՞ս Աստծու հետ։ Դու այն մարդն ե՞ս, ով հետևում է Սուրբ Հոգու գործին։ Եթե կարողանում ես հետևել Սուրբ Հոգու ներկայիս լույսին, ընկալել Աստծու մտադրությունները Նրա խոսքերի մեջ և մտնել Նրա խոսքերի մեջ, ապա դու այն մարդն ես, ով հետևում է Սուրբ Հոգու հոսքին։ Եթե չես հետևում Սուրբ Հոգու հոսքին, ապա կասկածից վեր է, որ դու մեկն ես, ով չի ձգտում ճշմարտությանը։ Սուրբ Հոգին ոչ մի հնարավորություն չունի գործելու նրանց մեջ, ովքեր առաջընթացի ցանկություն չունեն, և դրա հետևանքով նրանք երբեք չեն կարողանում ուժ հավաքել ու միշտ բացասական վիճակի մեջ են։ Այսօր դու հետևու՞մ ես Սուրբ Հոգու հոսքին։ Դու Սուրբ Հոգու հոսքի մե՞ջ ես։ Դու դուրս եկե՞լ ես քո բացասական վիճակից։ Աստծու խոսքերին հավատացող, Նրա աշխատանքը հիմք ընդունող և Սուրբ Հոգու ներկայիս լույսին հետևող բոլոր մարդիկ Սուրբ Հոգու հոսքի մեջ են։ Եթե դու հավատում ես, որ Աստծու խոսքերը անվիճելիորեն ճշմարիտ ու ստույգ են, և ինչ էլ Նա ասի՝ դու հավատում ես Նրա խոսքին, ապա դու այն մարդն ես, ով ձգտում է մուտք գործել Աստծու գործի մեջ, և այդ կերպ բավարարում ես Աստծու մտադրությունը։

Սուրբ Հոգու հոսքի մեջ մտնելու համար պետք է Աստծու հետ բնականոն հարաբերություններ ունենալ, և, նախ և առաջ, ազատվել բացասական վիճակից։ Որոշ մարդիկ միշտ ամբոխի հետևից են գնում, և նրանց սրտերը չափազանց հեռացել են Աստծուց։ Այդպիսի մարդիկ առաջընթացի ցանկություն չունեն, և չափանիշները, որոնց նրանք ձգտում են չափազանց ցածր են։ Միայն Աստծուն սիրելու և Աստծու կողմից ձեռք բերվելու ձգտումն է Աստծու մտադրությունը։ Կան մարդիկ, ովքեր միայն իրենց խղճով են հատուցում Աստծու սերը, սակայն դա չի կարող համապատասխանել Աստծու մտադրություններին. որքան բարձր չափանիշների ես ձգտում, այնքան ավելի համահունչ են դրանք Աստծու մտադրություններին։ Որպես բնականոն մարդիկ և որպես Աստծուն սիրել ձգտողներ՝ թագավորություն մուտք գործելն ու Աստծու ժողովուրդ դառնալը ձեր իրական ապագան է և մի կյանք, որն ունի ամենաբարձր արժեքն ու նշանակությունը. ոչ ոք ավելի օրհնված չէ, քան դուք։ Ինչո՞ւ եմ Ես սա ասում։ Որովհետև նրանք, ովքեր չեն հավատում Աստծուն, ապրում են մարմնի համար և ապրում են Սատանայի համար, բայց այսօր դուք ապրում եք Աստծու համար և ապրում եք Աստծու կամքին հետևելու համար։ Ահա թե ինչու եմ Ես ասում, որ ձեր կյանքն ունի գերագույն նշանակություն։ Միայն մարդկանց այս խումբը, որն ընտրվել է Աստծու կողմից, ունակ է ապրելու ամենանշանակալից կյանքով։ Երկրի վրա ոչ ոք ի զորու չէ ապրելու այնպիսի արժեքավոր ու իմաստալից կյանքով, ինչպիսին ձերն է։ Քանի որ դուք ընտրվել եք Աստծու կողմից և բարձրացվել եք Աստծու կողմից և առավել ևս Աստծու սիրո շնորհիվ ըմբռնել եք իսկական կյանքը և գիտեք, թե ինչպես ապրել գերագույն արժեք ունեցող կյանքով։ Սա ոչ թե նրանից է, որ դուք լավ եք ձգտում, այլ Աստծու շնորհով է։ Աստված էր, որ բացեց ձեր հոգևոր աչքերը, և Աստծու Հոգին էր, որ դիպավ ձեր սրտերին՝ տալով ձեզ Նրան ներկայանալու բարեբախտությունը։ Եթե Աստծու Հոգին լուսավորություն չբերեր ձեզ, ապա դուք անկարող կլինեիք տեսնելու այն ամենը, ինչ սիրելի է Աստծու մեջ, և ոչ էլ հնարավոր կլիներ սիրել Աստծուն։ Միայն ու միայն այն պատճառով է, որ Աստծու Հոգին դիպել է մարդկանց սրտերին, որ նրանց սրտերը դարձի են եկել դեպի Աստված։ Երբեմն, երբ վայելում ես Աստծու խոսքերը, դրանք դիպչում են հոգուդ, և դու զգում ես, որ պետք է անպայման սիրես Աստծուն, որ քո մեջ մեծ ուժ կա, և չկա մի բան, որը չկարողանաս մի կողմ դնել։ Եթե նման զգացողություն ունես, ուրեմն Աստծու Հոգին դիպել է քեզ, և սիրտդ ամբողջովին դարձել է դեպի Աստված, ու դու կաղոթես Աստծուն և կասես. «Աստվա՛ծ, մենք իրապես նախասահմանված և ընտրված ենք Քո կողմից։ Քո փառքն ինձ հպարտություն է պարգևում, և ես զգում եմ, որ ինձ համար պատիվ է Քո մարդկանցից մեկը լինելը։ Ես ամբողջովին կծախսվեմ Քեզ համար և կզոհաբերեմ ցանկացած բան՝ Քո կամքին հետևելու համար։ և Քեզ կնվիրաբերեմ իմ բոլոր տարիներն ու ողջ եռանդը, որ ունեմ այս կյանքում»։ Երբ այսպես աղոթես, սրտումդ անսահման սեր և ճշմարիտ հնազանդություն կլինի Աստծու հանդեպ։ Երբևէ ունեցե՞լ ես նման փորձառություն։ Եթե մարդիկ հաճախ են զգում Աստծու Հոգու դիպչելը, ապա նրանք Աստծուն հատուկ նվիրումի աղոթքներ կմատուցեն. «Աստվա՛ծ, ես ցանկանում եմ տեսնել այն օրը, երբ Դու փառք ձեռք կբերես, և ցանկանում եմ ապրել Քեզ համար։ Չկա ավելի արժեքավոր կամ իմաստալից բան, քան Քեզ համար ապրելը, և ես Սատանայի և մարմնի համար ապրելու նույնիսկ չնչին ցանկություն չունեմ։ Դու բարձրացնում ես ինձ՝ հնարավորություն տալով այսօր ապրել Քեզ համար»։ Երբ այս կերպ աղոթես, կզգաս, որ սիրտդ պետք է լիովին տաս Աստծուն, որ դու պետք է ձեռք բերես Աստծուն և դու չես հանդուրժի մահանալն առանց Աստծուն ձեռք բերելու, քանի դեռ ողջ ես։ Այդպիսի աղոթք ասելուց հետո քո մեջ անսպառ ուժ կլինի, և դու չես իմանա, թե որտեղից է այն գալիս. սրտումդ անսահման զորություն կլինի, և դու կզգաս, որ Աստված այնքա՜ն սիրելի է և արժանի է սիրվելու։ Այդժամ դու կզգաս Աստծու հպումը։ Բոլոր նրանք, ովքեր ունեցել են նման փորձառություն, զգացել են Աստծու հպումը։ Ովքեր հաճախ են զգում Աստծու հպումը, նրանց կյանքում փոփոխություններ են տեղի ունենում, նրանք կարողանում են վճռել՝ ամբողջությամբ ձեռք բերել Աստծուն։ Նրանց աստվածասեր սրտերը համեմատաբար հաստատուն են դառնում, և նրանց սրտերն ամբողջովին շրջվում են դեպի Աստված։ Նրանք մտովի ամբողջովին ազատվում են իրենց ընտանիքից, աշխարհից, խճճվածություններից և հեռանկարներից, և պատրաստ են կյանքում ունեցած իրենց ողջ եռանդը նվիրելու Աստծուն։ Բոլոր նրանք, ում հպվում է Աստծո Հոգին, ճշմարտությանն են ձգտում և Աստծու կողմից կատարյալ դարձվելու հեռանկար ունեն։

Արդյոք դու քո սիրտը դարձրե՞լ ես առ Աստված։ Արդյո՞ք քո սիրտը հպվել է Աստծու Հոգու կողմից։ Եթե դու երբևէ նման փորձառություն չես ունեցել և եթե երբեք այդ կերպ չես աղոթել, ապա դա ցույց է տալիս, որ Աստված տեղ չունի քո սրտում։ Բոլոր նրանք, ովքեր ուղղորդվում են Աստծու Հոգով, և ում դիպչում է Աստծու Հոգին, ունեն Աստծու գործը, ինչը ցույց է տալիս, որ Աստծու խոսքերն ու Աստծու սերը արմատավորվել են նրանց մեջ։ Ոմանք ասում են. «Ես այնքան սրտաբուխ չեմ իմ աղոթքներում՝ որքան դու, և Աստծուց այդքան չեմ ազդվում. երբեմն, երբ խորհրդածում ու աղոթում եմ, զգում եմ, որ Աստված սիրելի է, և սիրտս զգում է Աստծու հպումը»։ Ոչինչ ավելի կարևոր չէ, քան մարդու սիրտը։ Երբ քո սիրտը դառնա առ Աստված, քո ամբողջ էությունը կդառնա առ Աստված, և այդ ժամանակ Աստծու Հոգին կդիպչի քո սրտին։ Ձեզանից շատերն են ունեցել նման փորձառություն, պարզապես ձեր փորձառությունների խորությունն է տարբեր։ Ոմանք ասում են. «Ես աղոթքի շատ խոսքեր չեմ ասում, պարզապես լսում եմ ուրիշների հաղորդակցությունը, և իմ ներսում ուժ է արթնանում»։ Սա նշանակում է, որ քո ներսում Աստծու հպումն ես զգացել։ Այն մարդիկ, որոնց Աստված ներքուստ դիպչում է, ոգեշնչվում են, երբ լսում են ուրիշների հաղորդակցությունը. եթե մարդու սիրտը միանգամայն անտարբեր է մնում ոգեշնչող խոսքեր լսելիս, ապա դա ապացուցում է, որ Սուրբ Հոգու գործը նրա ներսում չէ։ Նրանց ներսում չկա փափագ, ինչն ապացուցում է, որ նրանք չունեն վճռականություն, և հետևաբար՝ զուրկ են Սուրբ Հոգու գործից։ Եթե Աստված դիպչում է մարդուն, նա կարձագանքի Աստծու խոսքերը լսելիս։ Եթե Աստված չի դիպչում մարդուն, ապա նա չի կարողանա խորամուխ լինել Աստծու խոսքերի մեջ. Աստծու խոսքերը ոչ մի կապ չեն ունենա նրա հետ, և նա ոչ մի լուսավորություն չի ստանա։ Նրանք, ովքեր լսել են Աստծու խոսքերը և որևէ արձագանք չեն ունեցել, այն մարդիկ են, որոնց Աստված չի դիպչում. նրանք մարդիկ են, ովքեր զուրկ են Սուրբ Հոգու գործից։ Բոլոր նրանք, ովքեր ի վիճակի են ընդունելու նոր լույսը, զգացել են հպումը և ունեն Սուրբ Հոգու գործը։

Գնահատիր քեզ.

1. Դու Սուրբ Հոգու ներկա գործի մե՞ջ ես։

2. Քո սիրտը դարձե՞լ է առ Աստված։ Աստված հպվե՞լ է քեզ։

3. Աստծու խոսքերն արմատ գցե՞լ են քո ներսում։

4. Քո կիրարկումն Աստծու պահանջների հիման վրա՞ է կառուցված։

5. Դու Սուրբ Հոգու ներկա լույսի առաջնորդության ներքո՞ ես ապրում։

Քո սիրտը կառավարվու՞մ է հին պատկերացումներով, թե՞ Աստծու այժմյան խոսքերով։

Լսելով այս խոսքերը՝ ի՞նչ արձագանք է առաջանում ձեր ներսում։ Այսքան տարի հավատալով՝ Աստծու խոսքերը դարձե՞լ են քո կյանքը։ Քո նախկին, ապականված խառնվածքի մեջ փոփոխություն տեղի ունեցե՞լ է։ Համաձայն Աստծու այսօրվա խոսքերի, գիտե՞ս, թե ինչ է նշանակում կյանք ունենալ, և ինչ է նշանակում լինել առանց կյանքի։ Սա ձեզ պա՞րզ է։ Աստծուն հետևելու հարցում սկզբունքային կարևորություն ունի այն, որ ամեն ինչ լինի համաձայն Աստծու այսօրվա խոսքերի. լինի դա կյանքի մուտքի քո ձգտումը, թե Աստծու մտադրությունները բավարարելը՝ ամեն ինչ պետք է կենտրոնացած լինի Աստծու այժմյան խոսքերի շուրջ։ Եթե այն ամենը, ինչի մասին հաղորդակցվում ես և ինչին ձգտում ես մտնելու, կենտրոնացած չէ Աստծու այսօրվա խոսքերի շուրջ, ուրեմն դու մարդ ես, որն Աստծու խոսքերից դուրս է, և բացարձակապես չունես Սուրբ Հոգու գործը։ Աստծուն պետք են մարդիկ, ովքեր հետևում են Նրա հետքերին։ Որքան էլ հիանալի ու մաքուր լինի այն ամենը, ինչ դու նախկինում հասկացել ես, Աստված դա չի ուզում. և եթե դու ի վիճակի չես մի կողմ դնելու նման բաները, ապա դրանք ահռելի խոչընդոտ կլինեն քո հետագա մուտքի համար։ Երանելի են բոլոր նրանք, ովքեր ի վիճակի են հետևելու Սուրբ Հոգու այսօրվա լույսին։ Անցյալ դարաշրջանների և սերունդների մարդիկ նույնպես հետևում էին Աստծու հետքերին, սակայն նրանք չկարողացան շարունակել հետևել մինչ այսօր. սա վերջին օրերի մարդկանց օրհնությունն է։ Նրանք, ովքեր կարող են հետևել Սուրբ Հոգու ներկա գործին և ի վիճակի են հետևել Աստծու հետքերին՝ հետևելով Աստծուն, ուր էլ որ Նա տանի իրենց, հենց այն մարդիկ են, ովքեր օրհնված են Աստծու կողմից։ Նրանք, ովքեր չեն հետևում Սուրբ Հոգու ներկա գործին, չեն մտել Աստծու խոսքերի գործի մեջ. և որքան էլ նրանք աշխատեն, որքան էլ մեծ լինի նրանց տառապանքը կամ որքան էլ նրանք վազվզեն, Աստծու համար այդ ամենը ոչինչ չի նշանակում, և Նա հավանություն չի տա նրանց։ Այսօր բոլոր նրանք, ովքեր հետևում են Աստծու այժմյան խոսքերին, Սուրբ Հոգու հոսքի մեջ են. նրանք, ովքեր դուրս են Աստծու այժմյան խոսքերից, դուրս են Սուրբ Հոգու հոսքից, և նման մարդիկ հավանության չեն արժանանում Աստծո կողմից։ Ծառայությունը, որը դուրս է Սուրբ Հոգու այժմյան խոսքերից, մսեղիից է և պատկերացումներից ծնված, և անհնար է, որ այն համապատասխանի Աստծու մտադրություններին։ Եթե մարդիկ ապրեն կրոնական պատկերացումների մեջ, ապա նրանք ի վիճակի չեն լինի Աստծու մտադրություններին համապատասխան որևէ բան անելու. և նույնիսկ եթե նրանք ծառայում են Աստծուն, սակայն ծառայում են իրենց իսկ երևակայության ու պատկերացումների մեջ, ուստի բոլորովին անկարող են ծառայել Աստծու մտադրություններին համապատասխան։ Նրանք, ովքեր ի վիճակի չեն հետևելու Սուրբ Հոգու գործին, չեն հասկանում Աստծու մտադրությունները, իսկ նրանք, ովքեր չեն հասկանում Աստծու մտադրությունները, չեն կարող ծառայել Աստծուն։ Աստված ուզում է ծառայություն, որն Իր մտադրությունների համաձայն է. Նա չի ուզում ծառայություն, որը բխում է պատկերացումներից և մսեղիին է պատկանում։ Եթե մարդիկ անկարող են հետևել Սուրբ Հոգու գործի քայլերին, ապա նրանք ապրում են պատկերացումների մեջ։ Նման մարդկանց ծառայությունը խաթարում ու անհանգստացնում է, և այդպիսի ծառայությունը հակասում է Աստծուն։ Ուստի նրանք, ովքեր անկարող են հետևել Աստծու հետքերին, ի վիճակի չեն ծառայելու Աստծուն. նրանք, ովքեր անկարող են հետևել Աստծու հետքերին, անկասկած հակառակվում են Աստծուն և, իհարկե, ընդունակ չեն համատեղելի լինելու Աստծու հետ։ «Հետևել Սուրբ Հոգու գործին» նշանակում է հասկանալ Աստծու ներկա մտադրությունները և ի վիճակի լինել գործելու Աստծու ներկա պահանջներին համապատասխան, հնազանդվելու ու հետևելու այսօրվա Աստծուն և մուտք գործելու Աստծու նորագույն խոսքերի համաձայն։ Միայն նման մարդն է հետևում Սուրբ Հոգու գործին և գտնվում Սուրբ Հոգու հոսքի մեջ։ Նման մարդիկ ոչ միայն ի վիճակի են արժանանալու Աստծու հավանությանն ու տեսնելու Աստծուն, այլև կարող են ճանաչել Աստծու բնույթը Նրա նորագույն գործից և կարող են ճանաչել մարդկային պատկերացումներն ու ապստամբությունը, մարդու բնությունն ու էությունը հենց Նրա նորագույն գործի միջոցով. ավելին՝ նրանք կարող են իրենց ծառայության ընթացքում աստիճանաբար հասնել սեփական խառնվածքի փոփոխության։ Միայն նման մարդիկ են ի վիճակի ձեռք բերելու Աստծուն և նրանք են, որ ճշմարտապես գտել են ճշմարիտ ճանապարհը։ Նրանք, ովքեր դուրս են թողնվում Սուրբ Հոգու գործի միջոցով, այն մարդիկ են, որոնք անկարող են հետևել Աստծու նորագույն գործին և շրջվում են Աստծու նորագույն գործի դեմ։ Նման մարդիկ բացահայտորեն հակառակվում են Աստծուն, որովհետև Աստված նոր գործ է արել, և որովհետև Աստծու պատկերը նույնը չէ, ինչ իրենց պատկերացումների մեջ․ ուստի նրանք բացահայտորեն հակառակվում են Աստծուն և դատում Նրան, ինչի արդյունքում Աստված արհամարհում է նրանց։ Աստծու նորագույն գործի մասին գիտելիք ունենալը հեշտ բան չէ, սակայն եթե մարդիկ կարողանան նպատակասլաց կերպով հնազանդվել Աստծու գործին և փնտրեն Աստծու գործը, ապա նրանք հնարավորություն կունենան Աստծուն տեսնելու և Սուրբ Հոգու նորագույն առաջնորդությունը ձեռք բերելու։ Նրանք, ովքեր միտումնավոր հակառակվում են Աստծու գործին, չեն կարող ստանալ Սուրբ Հոգու լուսավորությունը կամ Աստծու առաջնորդությունը։ Ուստի այն, թե արդյոք մարդիկ կարող են ստանալ Աստծու նորագույն գործը, կախված է Աստծու շնորհքից, ինչպես նաև իրենց ձգտումից և մտադրություններից։

Երանելի են բոլոր նրանք, ովքեր կարող են հնազանդվել Սուրբ Հոգու ընթացիկ խոսքերին։ Կարևոր չէ, թե ինչպիսին են եղել մարդիկ, կամ ինչպես է Սուրբ Հոգին գործել նրանց մեջ. ամենաերանելին են բոլոր նրանք, ովքեր ձեռք են բերել Աստծու նորագույն գործը, իսկ բոլոր նրանք, ովքեր այսօր անկարող են հետևել նորագույն գործին, դուրս կթողնվեն։ Աստված ուզում է նրանց, ովքեր ի վիճակի են ընդունելու նոր լույսը, և Նա ցանկանում է նրանց, ովքեր ընդունում և ճանաչում են Իր նորագույն գործը։ Ինչո՞ւ է ասվում, որ դուք պետք է անարատ կույս լինեք։ Անարատ կույսն ի վիճակի է փնտրելու Սուրբ Հոգու գործը և հասկանալու նորը, և ավելին՝ նա ընդունակ է մի կողմ դնելու հին պատկերացումները և հնազանդվելու Աստծու այսօրվա գործին։ Մարդկանց այս խումբը, որն ընդունում է այսօրվա նորագույն գործը, դեռ դարեր առաջ նախասահմանվել է Աստծու կողմից և մարդկանց մեջ ամենաերանելին է։ Դուք անմիջականորեն լսում եք Աստծու ձայնը և տեսնում եք Աստծու հայտնվելը ուստի, ողջ երկնքում ու երկրի վրա և բոլոր դարաշրջանների և սերունդների ընթացքում ոչ ոք չի եղել ավելի երանելի, քան դուք՝ մարդկանց այս խումբը։ Այս ամենն Աստծու գործի, Աստծու նախասահմանման ու ընտրության և Աստծու շնորհի շնորհիվ է. եթե Աստված չխոսեր և չարտահայտեր Իր խոսքը, մի՞թե ձեր իրադրությունը կլիներ այնպիսին, ինչպիսին այսօր է։ Ուստի, թող ամբողջ փառքն ու գովաբանությունը լինեն Աստծունը, քանզի այս ամենն Աստծու բարձրացումն է։ Այս ամենն իմանալով՝ մի՞թե դու դեռ կարող ես բացասական լինել։ Մի՞թե քո ուժը դեռ չի կարող արթնանալ։

Այն, որ այսօր դու ի վիճակի ես ընդունելու Աստծու խոսքերի դատաստանը, հանդիմանությունը, հարվածն ու զտումը և առավել ևս՝ ընդունելու Աստծու հանձնարարությունները, դեռ դարեր առաջ նախասահմանվել է Աստծու կողմից. ուստի դու չպետք է չափազանց տրտմես, երբ պատժվում ես։ Ոչ ոք չի կարող խլել այն գործը, որն արվել է ձեզ վրա, և այն օրհնությունները, որոնք շնորհվել են ձեզ, և ոչ ոք չի կարող խլել այն ամենը, ինչ տրվել է ձեզ։ Կրոնավոր մարդիկ չեն կարող նույնիսկ համեմատվել ձեզ հետ։ Դուք Աստվածաշնչի այնքան մեծ գիտելիքներ չունեք, որքան նրանք, և չունեք այն կրոնական վարդապետությունները, որ նրանք ունեն, բայց քանի որ Աստված գործել է ձեզ վրա, դուք ստացել եք ավելին, քան որևէ մեկը բոլոր դարերի ընթացքում. և հենց սա է ձեր մեծագույն օրհնությունը։ Դրա համար դուք պետք է ավելի շատ ձեզ նվիրաբերեք Աստծուն և հավատարիմ լինեք Նրան։ Աստծու բարձրացման պատճառով դու պետք է կրկնապատկես ջանքերդ և պատրաստես քո հասակը՝ Աստծու հանձնարարություններն ընդունելու համար։ Ամուր կանգնել այն տեղում, որն Աստված տվել է քեզ, ձգտել դառնալու Աստծու մարդկանցից մեկը, ընդունել թագավորության կրթումը, ձեռք բերվել Աստծու կողմից և ի վերջո դառնալ Աստծու փառավոր վկայությունը՝ դու օժտվա՞ծ ես նման վճռականությամբ։ Եթե օժտված ես նման վճռականությամբ, ապա ի վերջո անկասկած ձեռք կբերվես Աստծու կողմից և կդառնաս Աստծու փառահեղ վկայությունը։ Պետք է հասկանաս, որ գլխավոր հանձնարարությունն Աստծու կողմից ձեռք բերվելն ու Աստծու համար փառահեղ վկայություն դառնալն է։ Սա է Աստծու մտադրությունը։

Սուրբ Հոգու ներկա խոսքերը Սուրբ Հոգու գործի դինամիկան են, իսկ այս ժամանակաշրջանում մարդու շարունակական լուսավորությունը Սուրբ Հոգու կողմից՝ Սուրբ Հոգու գործի միտումն է։ Իսկ ո՞րն է Սուրբ Հոգու գործի միտումն այսօր։ Դա Աստծու ժողովրդի առաջնորդումն է դեպի Աստծու ներկա աշխատանքը և դեպի բնականոն հոգևոր կյանք։ Բնականոն հոգևոր կյանք մտնելու համար կա մի քանի քայլ.

1. Նախ՝ դու պետք է քո սիրտը լցնես Աստծու խոսքերի մեջ։ Դու չպետք է ձգտես խոսքերին, որ Աստված անցյալում խոսել է, և չպետք է քննես դրանք, առավել ևս համեմատես այսօրվա խոսքերի հետ։ Փոխարենը՝ դու պետք է քո սիրտն ամբողջությամբ լցնես Աստծու ներկա խոսքերի մեջ։ Եթե կան մարդիկ, որոնք դեռ ցանկանում են կարդալ Աստծու՝ անցյալի խոսքերը, հոգևոր գրքեր կամ այլ քարոզներ և չեն հետևում Սուրբ Հոգու ներկա խոսքերին, ապա նրանք մարդկանցից ամենահիմարն են. Աստված նողկում է նման մարդկանցից։ Եթե հոժար ես ընդունելու Սուրբ Հոգու ներկա լույսը, ապա քո սիրտն ամբողջությամբ լցրու Աստծու ներկա խոսքերի մեջ։ Սա առաջին բանն է, որին պետք է հասնես։

2. Պետք է աղոթես Աստծու կողմից ասված ներկա խոսքերի հիման վրա, մտնես Աստծու խոսքերի մեջ, հաղորդակցվես Աստծու հետ և հաստատես քո վճռականությունը Աստծու առջև՝ սահմանելով, թե ինչ չափանիշների ես ցանկանում հասնել քո ձգտման մեջ։

3. Դու պետք է ձգտես ճշմարտության մեջ ավելի խոր մուտք գործելուն՝ Սուրբ Հոգու ներկա գործի հիման վրա։ Մի՛ կառչիր անցյալի հնացած ասույթներին ու վարդապետություններին։

4. Դու պետք է ձգտես հպվել Սուրբ Հոգու կողմից և մուտք ունենալ Աստծու խոսքերի մեջ։

5. Դու պետք է ձգտես մուտք գործել այն ուղու մեջ, որով ներկայումս քայլում է Սուրբ Հոգին։

Իսկ ինչպե՞ս ես ձգտում Սուրբ Հոգու կողմից հպվելուն։ Վճռորոշն Աստծու ներկա խոսքերով ապրելն է և Աստծու պահանջների հիման վրա աղոթելը։ Եթե այս կերպ աղոթես, Սուրբ Հոգին անպայման կհպվի քեզ։ Եթե դու փորձես փնտրել առանց Աստծու ներկայիս խոսքերի հիմքի, ապա դա անպտուղ կլինի։ Դու պետք է աղոթես և ասես. «Աստվա՛ծ, ես հակառակվում եմ Քեզ և այնքան շատ եմ պարտական Քեզ. ես այնքա՜ն ըմբոստ եմ և երբեք չեմ կարողանում բավարարել Քեզ։ Աստվա՛ծ, ես փափագում եմ, որ Դու փրկես ինձ, ես փափագում եմ ծառայություն մատուցել Քեզ մինչև վերջ, ես փափագում եմ մեռնել Քեզ համար։ Դու դատում ես ինձ և հանդիմանում, և ես դժգոհություն չունեմ. ես հակառակվում եմ Քեզ և արժանի եմ մահվան, որպեսզի բոլոր մարդիկ իմ մահվան մեջ տեսնեն Քո արդար բնույթը»։ Երբ դու քո սրտի խորքից այս կերպ աղոթես, Աստված կլսի քեզ և կառաջնորդի քեզ. եթե դու չաղոթես Սուրբ Հոգու ներկա խոսքերի հիմքի վրա, ապա անհնար կլինի, որ Սուրբ Հոգին հպվի քեզ։ Ենթադրենք՝ դու աղոթում ես Աստծու մտադրությունների համաձայն և այն բանի համաձայն, ինչ Աստված կամենում է անել այսօր։ Դու ասում ես. «Աստվա՛ծ, ես փափագում եմ ընդունել Քո հանձնարարությունները և նվիրված լինել Քո հանձնարարություններին, և ես հոժար եմ իմ ողջ կյանքը նվիրելու Քո փառքին, որպեսզի այն ամենն, ինչ անում եմ, կարողանա հասնել Աստծու մարդկանց չափանիշներին, և որպեսզի Դու դիպչես իմ սրտին։ Ես փափագում եմ, որ Քո Հոգին հարատև լուսավորություն բերի ինձ, որպեսզի այն ամենը, ինչ անում եմ, խայտառակություն բերի Սատանային, և ես ի վերջո կարողանամ ձեռք բերվել Քո կողմից»։ Եթե դու աղոթես այս կերպ՝ կենտրոնացած Աստծու մտադրությունների շուրջ, ապա Սուրբ Հոգին անխուսափելիորեն կգործի քո մեջ։ Կարևոր չէ, թե որքան շատ են քո աղոթքի բառերը. առանցքայինն այն է՝ թե արդյո՞ք դու ըմբռնում ես Աստծու մտադրությունները, թե՞ ոչ։ Դուք բոլորդ գուցե ունեցել եք հետևյալ փորձառությունը. երբեմն՝ հավաքույթին միասնաբար աղոթելիս, Սուրբ Հոգու գործի շարժիչ ուժը հասնում է իր գագաթնակետին՝ պատճառ դառնալով, որ բոլորի զորությունն արթնանա։ Ոմանք աղոթելիս դառնագին լաց են լինում և արցունքներ թափում՝ Աստծու առջև զղջումով համակված, իսկ ոմանք ցույց են տալիս իրենց վճռականությունը և ուխտեր անում։ Այսպիսին է արդյունքը, որին հասնում են Սուրբ Հոգու գործի միջոցով։ Այսօր չափազանց կարևոր է, որ բոլոր մարդիկ իրենց սրտերն ամբողջությամբ լցնեն Աստծու խոսքերի մեջ։ Մի՛ կենտրոնացիր նախկինում ասված խոսքերի վրա եթե դու դեռ կառչած ես նրանից, ինչ եղել է առաջ, ապա Սուրբ Հոգին չի գործի քո մեջ։ Տեսնո՞ւմ ես, թե որքան կարևոր է դա։

Դուք գիտե՞ք այն ուղին, որով ներկայում քայլում է Սուրբ Հոգին։ Վերոհիշյալ մի քանի կետն այն է, ինչ Սուրբ Հոգին պետք է ավարտուն դարձնի այսօր և ապագայում. դրանք այն ուղին են, որով ընթանում է Սուրբ Հոգին, և այն, ուր մարդը պետք է ձգտի մտնելու։ Քո կյանքի մեջ մուտք գործելու համար դու առնվազն պետք է քո սիրտը լցնես Աստծու խոսքերի մեջ և կարողանաս ընդունել Աստծու խոսքերի դատաստանն ու հանդիմանությունը․ քո սիրտը պետք է տենչա Աստծուն, դու պետք է ձգտես ավելի խոր մուտքի ճշմարտության և Աստծու կողմից պահանջվող նպատակների մեջ։ Երբ դու տիրապետես այս ուժին, դա կնշանակի, որ Աստված հպվել է քեզ, և քո սիրտը սկսել է դառնալ դեպի Աստված։

Կյանքի մեջ մուտք գործելու առաջին քայլը քո սիրտն ամբողջությամբ Աստծու խոսքերի մեջ լցնելն է, իսկ երկրորդ քայլը՝ ընդունելը, որ Սուրբ Հոգին հպվել է քեզ։ Ո՞րն է այն արդյունքը, որին պետք է հասնել՝ ընդունելով Սուրբ Հոգու հպումը։ Այն է՝ կարողանալ տենչալ, փնտրել ու հետազոտել ավելի խոր ճշմարտություններ և ունակ լինել դրական կողմից համագործակցելու Աստծու հետ։ Այսօր Աստծու հետ համագործակցելը նշանակում է, որ քո ձգտումը, քո աղոթքները և Աստծու խոսքերի շուրջ քո հաղորդակցությունն ունեն նպատակ, և դու կատարում ես քո պարտավորությունը՝ համաձայն Աստծու պահանջների. միայն սա է Աստծու հետ համագործակցելը։ Եթե դու միայն խոսում ես Աստծուն գործել թույլ տալու մասին, բայց որևէ քայլ չես ձեռնարկում՝ ոչ աղոթում ես, ոչ էլ փնտրում, ապա կարելի՞ է սա համագործակցություն կոչել։ Եթե քո մեջ համագործակցության հետք չկա, և դու զուրկ ես նպատակաուղղված մուտքի կրթումից, ապա դու չես համագործակցում։ Ոմանք ասում են. «Ամեն ինչ կախված է Աստծու կարգադրությունից, ամեն ինչ արվում է հենց Իր՝ Աստծու կողմից. եթե Աստված չարեց դա, ապա մարդն ինչպե՞ս կարող էր»։ Աստծու գործը բնականոն է և ոչ մի կաթիլ գերբնական չէ. Սուրբ Հոգին գործում է միայն քո ակտիվ որոնումների միջոցով, քանի որ Աստված չի ստիպում մարդուն. դու պետք է Աստծուն գործելու հնարավորություն տաս, և եթե դու չձգտես կամ մուտք չգործես, և եթե քո սրտում չլինի նվազագույն տենչանք, ապա Աստված գործելու ոչ մի հնարավորություն չի ունենա։ Ո՞ր ուղով կարող ես դու ձգտել Աստծու հպմանը։ Աղոթքի և Աստծուն մոտենալու միջոցով։ Բայց ամենակարևորը՝ հիշի՛ր, դա պետք է լինի Աստծու ասած խոսքերի հիման վրա։ Երբ Աստված հաճախ քեզ հպվի, դու այլևս կաշկանդված չես լինի մսեղիով. ամուսինը, կինը, երեխաները և փողը՝ նրանք բոլորն անկարող կլինեն կաշկանդել քեզ, և դու միայն կցանկանաս ձգտել ճշմարտությանն ու ապրել Աստծու առաջ։ Այդժամ դու կլինես մեկը, ով ապրում է ազատության տիրույթում։


Մարդիկ, որոնց խառնվածքը փոխվել է, նրանք են, ովքեր մտել են Աստծու խոսքերի իրականության մեջ

Մարդու մեջ Սուրբ Հոգու ուղու առաջին քայլը, նախևառաջ, մարդու սիրտը մարդկանցից, իրադարձություններից և իրերից հեռացնելն է դեպի Աստծու խոսքերը՝ ստիպելով մարդու սրտին հավատալ, որ Աստծու խոսքերն անկասկած են և միանգամայն ճշմարիտ։ Եթե հավատում ես Աստծուն, պետք է հավատաս Նրա խոսքերին. եթե Աստծուն հավատալու երկար տարիներից հետո դեռ անտեղյակ ես Սուրբ Հոգու ընտրած ուղուց, մի՞թե իսկապես հավատացյալ ես։ Բնականոն մարդկային կյանքի հասնելու համար՝ բնականոն մարդկային կյանքի, որն ունի բնականոն հարաբերություն Աստծու հետ, նախ պետք է հավատաս Նրա խոսքերին։ Եթե դու չես hասել մարդկանց մեջ Սուրբ Հոգու գործի առաջին քայլին, ապա հիմք չունես։ Եթե նույնիսկ ամենատարրական սկզբունքներըգերազանցում են քեզ, ինչպե՞ս ես քայլելու առջևում ընկած ճանապարհով։ Աստծու կողմից մարդուն կատարելագործելու ճիշտ ուղու վրա ոտք դնելը նշանակում է մտնել Սուրբ Հոգու ներկայիս գործի ճիշտ ուղու մեջ, այսինքն՝ ոտք դնել Սուրբ Հոգու ընտրած ուղու վրա։ Հենց հիմա Սուրբ Հոգու ընտրած ուղին Աստծու ներկայիս խոսքերն են։ Ուստի, եթե մարդիկ պետք է ոտք դնեն Սուրբ Հոգու ուղու վրա, նրանք պետք է հնազանդվեն մարմնացած Աստծու ներկայիս խոսքերին, ուտեն և խմեն դրանք։ Այն գործը, որ Նա անում է, խոսքերի գործն է. ամեն ինչ սկսվում է Նրա խոսքերից, և ամեն ինչ կառուցված է Նրա խոսքերի վրա` Նրա ներկայիս խոսքերի վրա։ Անկախ նրանից՝ դա մարմնացած Աստծու հարցում համոզված լինելն է, թե մարմնացած Աստծուն ճանաչելը, յուրաքանչյուրը պահանջում է ավելի շատ ջանք գործադրել Նրա խոսքերի վրա։ Հակառակ դեպքում՝ մարդիկ ոչնչի չեն կարող հասնել և կմնան առ ոչինչ։ Միայն Աստծու խոսքերն ուտելու և խմելու վրա հիմնվելով և դրանով իսկ Նրան ճանաչելով ու Նրան բավարարելով՝ մարդիկ կարող են աստիճանաբար կառուցել բնականոն հարաբերություն Աստծու հետ։ Մարդկանց համար Աստծու հետ ավելի լավ համագործակցություն չկա, քան Նրա խոսքերն ուտելն ու խմելը և դրանք կիրարկելը։ Նման կիրարկման միջոցով նրանք լավագույնս ի վիճակի են հաստատուն կանգնելու Աստծու ժողովրդի վկայության մեջ։ Երբ մարդիկ ըմբռնում են Աստծու ներկայիս խոսքերը և ի վիճակի են հնազանդվելու դրանց, նրանք ապրում են Սուրբ Հոգով առաջնորդվելու ճանապարհին և ոտք են դրել Աստծու կողմից մարդուն կատարելագործելու ճիշտ ուղու վրա։ Նախկինում մարդիկ կարող էին ստանալ Աստծու գործը՝ պարզապես Աստծու շնորհը փնտրելով կամ խաղաղություն և ուրախություն փնտրելով, բայց հիմա ամեն ինչ այլ է։ Առանց մարմնացած Աստծու խոսքերի, առանց Նրա խոսքերի իրականության, մարդիկ չեն կարող արժանանալ Աստծու հավանությանը և բոլորը դուրս կթողնվեն Աստծու կողմից։ Բնականոն հոգևոր կյանքի հասնելու համար մարդիկ նախ պետք է ուտեն և խմեն Աստծու խոսքերը և կիրարկեն դրանք, ապա այս հիմքի վրա հաստատեն բնականոն հարաբերություն Աստծու հետ։ Ինչպե՞ս ես համագործակցում։ Ինչպե՞ս ես հաստատուն կանգնում Աստծու ժողովրդի վկայության մեջ։ Ինչպե՞ս ես կառուցում բնականոն հարաբերություն Աստծու հետ։

Ինչպես տեսնել՝ արդյո՞ք դու ունես բնականոն հարաբերություն Աստծու հետ քո առօրյա կյանքում։

1. Հավատո՞ւմ ես Աստծու սեփական վկայությանը։

2. Արդյո՞ք դու քո սրտում հավատո՞ւմ ես, որ Աստծու խոսքերը միանգամայն ճշմարիտ են և անսխալական։

3. Արդյո՞ք դու այն մեկն ես, ով կիրարկում է Նրա խոսքերը։

4. Արդյո՞ք նվիրված ես Նրա հանձնարարությանը։ Ի՞նչ ես անում Նրա հանձնարարությանը նվիրված լինելու համար։

5. Արդյո՞ք այն ամենն, ինչ անում ես` Աստծուն բավարարելու և Նրան նվիրված լինելու համար է։

Վերը թվարկված կետերի միջոցով դու կարող ես գնահատել, թե արդյոք ունես բնականոն հարաբերություն Աստծու հետ ներկա փուլում։

Եթե ի վիճակի ես ընդունելու Աստծու հանձնարարությունը, ընդունելու Նրա խոստումը և հետևելու Սուրբ Հոգու ընտրած ուղուն, ապա հետևում ես Աստծու կամքին։ Արդյո՞ք Սուրբ Հոգու ընտրած ուղին ներքուստ պարզ է քեզ համար։ Արդյո՞ք դու այս պահին գործում ես Սուրբ Հոգու ընտրած ուղուն համապատասխան։ Արդյո՞ք սիրտդ մոտենում է Աստծուն։ Ցանկանո՞ւմ ես համընթաց քայլել Սուրբ Հոգու նորագույն լույսի հետ։ Ցանկանո՞ւմ ես ձեռք բերվել Աստծու կողմից։ Ցանկանո՞ւմ ես դառնալ Աստծու փառքի դրսևորումը երկրի վրա։ Ունե՞ս արդյոք վճռականություն՝ հասնելու նրան, ինչ Աստված պահանջում է քեզանից։ Եթե Աստծու խոսքերն ասվելիս ներսումդ կա համագործակցելու և Աստծուն բավարարելու վճռականություն, եթե սա է մտայնությունդ, դա նշանակում է, որ Աստծու խոսքերը պտուղ են տվել սրտումդ։ Եթե չունես նման վճռականություն, եթե չունես նպատակներ, որոնց ձգտում ես, դա նշանակում է, որ Աստված քո սիրտը չի հուզել։

Մարդկանց՝ պաշտոնապես արքայության ուսուցման մեջ մտնելուն պես այն պահանջները, որոնք Աստված դնում է նրանց առջև, ավելի բարձր մակարդակի են դառնում։ Ի՞նչ առումով կարելի է տեսնել այս ավելի բարձր պահանջները։ Նախկինում ասվում էր, որ մարդիկ կյանք չունեն։ Այսօր նրանք ձգտում են կյանքի և ձգտում են դառնալ Աստծու ժողովուրդ, ձեռք բերվել Աստծու կողմից և կատարելագործվել Աստծու կողմից։ Մի՞թե սա ավելի բարձր մակարդակ չէ։ Իրականում, այն պահանջները, որոնք Աստված դնում է մարդկանց առջև, ավելի պարզ են, քան նախկինում էին։ Մարդկանցից չի պահանջվում լինել ծառայություն մատուցողներ կամ մեռնել. այն ամենը, ինչ պահանջվում է նրանցից, Աստծու ժողովուրդ դառնալն է։ Մի՞թե դա ավելի պարզ չէ։ Քեզանից պահանջվում է միայն սիրտդ նվիրել Աստծուն և ենթարկվել Նրա առաջնորդությանը, ու ամեն ինչ իրականություն կդառնա Ինչո՞ւ է քեզ թվում, թե սա այդքան դժվար է։ Այսօր կյանքի մուտքի մասին խոսվում է ավելի պարզ, քան նախկինում։ Անցյալում մարդիկ շփոթված էին և չգիտեին` ինչ է ճշմարտության իրականությունը։ Իրականում, բոլոր նրանք, ովքեր արձագանքում են, երբ լսում են Աստծու խոսքերը, ովքեր լուսավորված և պայծառացած են Սուրբ Հոգու կողմից, ու ովքեր Աստծու առաջ ստանում են Նրա կատարելագործումը և փոխվում են խառնվածքով․ բոլոր նման մարդիկ կյանք ունեն։ Աստված ուզում է կենդանի էակներ, այլ ոչ թե մեռածներ. եթե մեռած ես, կյանք չունես, և Աստված չի խոսի քեզ հետ, առավել ևս Նա չի բարձրացնի քեզ` որպես Իր ժողովրդից մեկը։ Քանի որ դուք բարձրացվել եք Աստծու կողմից և Նրանից ստացել եք նման մեծ օրհնություն, սա ցույց է տալիս, որ դուք բոլորդ կյանք ունեցող մարդիկ եք, իսկ կյանք ունեցող մարդիկ գալիս են Աստծուց։

Կյանքի դիրքորոշման փոփոխության ձգտելիս կիրարկման ուղին շատ պարզ է։ Եթե իրական փորձառությանդ մեջ ի վիճակի ես հետևելու Սուրբ Հոգու ներկայիս խոսքերին և փորձառաբար ապրելու Աստծու գործը, ապա խառնվածքդ կարող է փոխվել։ Եթե դու հետևում ես այն ամենին, ինչ ասում է Սուրբ Հոգին, և ձգտում ես ըստ այնմ, ինչ ասում է Սուրբ Հոգին, ապա դու Նրան հնազանդվող մարդ ես, և քո խառնվածքի մեջ փոփոխություն կլինի։ Մարդկանց խառնվածքը փոխվում է Սուրբ Հոգու ներկայիս խոսքերով. եթե միշտ կառչում ես անցյալի փորձառություններիցդ և կանոններից, ապա խառնվածքդ չի կարող փոխվել։ Եթե Սուրբ Հոգու այսօրվա խոսքերը պահանջում են, որ բոլոր մարդիկ մտնեն բնականոն մարդկային կյանքի մեջ, բայց շարունակում ես կենտրոնանալ արտաքին բաների վրա, շփոթված ես իրականության հարցում և դրան լուրջ չես վերաբերում, ապա դու այն մարդն ես, ով ձախողել է համընթաց քայլելը Սուրբ Հոգու գործի հետ, մեկը, ով ոտք չի դրել Սուրբ Հոգու առաջնորդության ուղու վրա։ Քո խառնվածքը կարող է փոխվել, թե ոչ, կախված է նրանից, թե արդյո՞ք դու համընթաց ես քայլում Սուրբ Հոգու ներկայիս խոսքերի հետ, և արդյո՞ք ունես ճշմարիտ ճանաչողություն։ Սա տարբերվում է նրանից, ինչ դուք նախկինում հասկացել եք։ Խառնվածքի այն փոփոխությունը, որը հասկանում էիր նախկինում, այն էր, որ դու, հակված լինելով դատելու Աստծու կարգավարժանքի միջոցով, դադարել ես կամայականորեն խոսելուց, բայց դա փոփոխության միայն մեկ կողմն է։ Հիմա ամենավճռորոշ կետը Սուրբ Հոգու առաջնորդությանը հետևելն է՝ հետևել այն ամենին, ինչ ասում է Աստված, և հնազանդվել այն ամենին, ինչ Նա ասում է։ Մարդկանց խառնվածքը չի կարող փոխվել իրենց իսկ կողմից. նրանք պետք է ենթարկվեն Աստծու խոսքերի դատաստանին և պատժին, փորձություններին և զտմանը, կամ էտվեն և կարգավարժվեն Նրա խոսքերով։ Միայն այդ ժամանակ նրանք կարող են հասնել Աստծու հանդեպ հնազանդության և հավատարմության և այլևս անփույթ չլինել Նրա հանդեպ։ Հենց Աստծու խոսքերի զտման ներքո է, որ մարդկանց խառնվածքը փոխվում է։ Միայն Նրա խոսքերի մերկացման, դատաստանի, կարգավարժման և էտման միջոցով նրանք այլևս չեն համարձակվի անխոհեմ գործել, այլ փոխարենը կդառնան կայուն և հավասարակշռված։ Ամենակարևոր կետն այն է, որ նրանք ի վիճակի կլինեն հնազանդվելու Աստծու ներկայիս խոսքերին և Նրա գործին։ Նույնիսկ եթե դա չի համապատասխանում մարդկային պատկերացումներին, նրանք ի վիճակի կլինեն մի կողմ դնելու այդ պատկերացումները և կանխամտածված կերպով հնազանդվելու։ Անցյալում խառնվածքի փոփոխությունների մասին խոսակցությունները հիմնականում վերաբերում էին ինքն իր դեմ ապստամբելու, մսեղիին տառապանք թույլ տալու, մարմինը կարգավարժելու և մարմնական նախասիրություններից ազատվելու կարողությանը, ինչը խառնվածքի փոփոխության մի տեսակ է։ Այսօր բոլորը գիտեն, որ խառնվածքի փոփոխության իրական դրսևորումն Աստծու ներկայիս խոսքերին հնազանդվելն է և Նրա նոր գործն իսկապես ճանաչելը։ Այսկերպ, Աստծու վերաբերյալ մարդկանց նախկին պատկերացումների վրա հիմնված գիտելիքը կարող է ջնջվել, և նրանք կարող են հասնել Աստծու ճշմարիտ ճանաչողությանն ու Նրան հնազանդվելուն. միայն սա է խառնվածքի փոփոխության իսկական դրսևորումը։

Մարդկանց ձգտումը դեպի կյանքի մուտք հիմնված է Աստծու խոսքերի վրա։ Նախկինում ասվում էր, որ ամեն ինչ իրագործվում է Նրա խոսքերի շնորհիվ, բայց ոչ ոք չէր նկատում այս փաստը։ Եթե մտնես ներկայիս քայլը փորձառաբար ապրելու մեջ, ամեն ինչ պարզ կլինի քեզ համար, և լավ հիմք կկառուցես ապագա փորձությունների համար։ Ինչ էլ որ Աստված ասի, կենտրոնացիր միայն Նրա խոսքերի մեջ մուտքի վրա։ Երբ Աստված ասում է, որ կսկսի պատժել մարդկանց, ընդունիր Նրա պատիժը։ Երբ Աստված պահանջում է, որ մարդիկ մեռնեն, ընդունիր այդ փորձությունը։ Եթե դու միշտ ապրում ես Նրա նորագույն արտահայտումների մեջ, Աստծու խոսքերն ի վերջո կկատարելագործեն քեզ։ Որքան շատ մտնես Աստծու խոսքերի մեջ, այնքան ավելի արագ կկատարելագործվես։ Ինչո՞ւ եմ Ես հաղորդակցություն առ հաղորդակցություն խնդրում ձեզ ճանաչել և մտնել Աստծու խոսքերի մեջ։ Միայն այն ժամանակ, երբ ձգտում և փորձառաբար ապրում ես Աստծու խոսքերում ու մտնում ես Նրա խոսքերի իրականության մեջ, Սուրբ Հոգին հնարավորություն ունի գործելու քո մեջ։ Հետևաբար, դուք բոլորդ Աստծու գործելու յուրաքանչյուր մեթոդի մասնակիցներն եք, և անկախ ձեր տառապանքի աստիճանից, ի վերջո կստանաք «հուշանվեր»։ Ձեր վերջնական կատարելագործմանը հասնելու համար դուք պետք է մտնեք Աստծու բոլոր խոսքերի մեջ։ Սուրբ Հոգու կողմից մարդկանց կատարելագործումը միակողմանի չէ. Նա պահանջում է մարդկանց համագործակցությունը, Նրան անհրաժեշտ է, որ յուրաքանչյուրը գիտակցաբար համագործակցի Իր հետ։ Ինչ էլ որ Աստված ասի, կենտրոնացեք միայն Նրա խոսքերի մեջ մտնելու վրա. սա ավելի օգտակար կլինի ձեր կյանքին։ Ամեն ինչ ձեր խառնվածքի մեջ փոփոխության հասնելու համար է։ Երբ մտնես Աստծու խոսքերի մեջ, Նա կհուզի քո սիրտը, և դու ի վիճակի կլինես ճանաչելու այն ամենը, ինչին Աստված ցանկանում է հասնել Իր գործի այս քայլում ու կունենաս դրան հասնելու վճռականություն։ Պատժի ժամանակաշրջանում կային մարդիկ, որոնք հավատում էին, որ սա գործի մեթոդ է, և չէին հավատում Աստծու խոսքերին։ Արդյունքում, նրանք չենթարկվեցին զտման և դուրս եկան պատժի ժամանակաշրջանից՝ առանց որևէ բան ձեռք բերելու կամ հասկանալու։ Կային ոմանք, ովքեր իսկապես մտան այս խոսքերի մեջ՝ առանց նույնիսկ կասկածի նշույլի, ովքեր ասում էին, որ Աստծու խոսքերն անսխալական ճշմարտություն են, և որ մարդկությունը պետք է պատժվի։ Նրանք որոշ ժամանակ պայքարեցին դրա մեջ՝ մի կողմ դնելով իրենց ապագան և ճակատագիրը, ու երբ դուրս եկան, նրանց խառնվածքը որոշակի փոփոխության էր ենթարկվել, և նրանք ձեռք էին բերել Աստծու ավելի խոր ճանաչողություն։ Նրանք, ովքեր դուրս եկան պատժից, բոլորն էլ զգացին Աստծու հաճելիությունը և գիտակցեցին, որ գործի այս քայլը մարմնավորում էր Աստծու մեծ սերը, որն իջնում էր իրենց մեջ, որ դա Աստծու սիրո նվաճումն ու փրկությունն էր։ Նրանք նաև ասում էին, որ Աստծու մտքերը միշտ բարի են, և որ այն ամենը, ինչ Աստված անում է մարդու մեջ, գալիս է սիրուց, ոչ թե ատելությունից։ Նրանք, ովքեր չէին հավատում Աստծու խոսքերին, ովքեր չէին ապավինում Նրա խոսքերին, չենթարկվեցին զտման պատժի ժամանակաշրջանում, և արդյունքում Սուրբ Հոգին նրանց հետ չէր, ու նրանք ոչինչ չշահեցին։ Նրանց համար, ովքեր մտան պատժի ժամանակաշրջան, թեև նրանք ենթարկվեցին զտման, Սուրբ Հոգին թաքուն գործում էր նրանց ներսում, և արդյունքում նրանց կյանքի դիրքորոշումը փոխվեց։ Ոմանք արտաքուստ թվում էին շատ դրական, ամբողջ օրը լի էին ուրախությամբ, բայց նրանք չմտան Աստծու խոսքերի զտման վիճակի մեջ և ուստի բոլորովին չփոխվեցին, ինչն Աստծու խոսքերին չհավատալու հետևանքն էր։ Եթե չես հավատում Աստծու խոսքերին, ապա Սուրբ Հոգին չի գործի քո մեջ։ Աստված հայտնվում է բոլոր նրանց, ովքեր հավատում են Նրա խոսքերին, և նրանք, ովքեր հավատում ու ընդունում են Նրա խոսքերը, ի վիճակի կլինեն ձեռք բերելու Նրա սե՛րը։

Աստծու խոսքերի իրականության մեջ մտնելու համար պետք է գտնես կիրարկման ուղին և իմանաս ինչպես կիրարկել Աստծու խոսքերը։ Միայն այդպես փոփոխություն կլինի կյանքիդ բնույթի մեջ, միայն այս ուղիով կարող ես կատարելագործվել Աստծու կողմից, և միայն այսկերպ Աստծու կողմից կատարելագործված մարդիկ կարող են համահունչ լինել Նրա մտադրություններին։ Նոր լույս ստանալու համար պետք է ապրես Նրա խոսքերի մեջ։ Սուրբ Հոգուց ընդամենը մեկ անգամ հուզվելը բոլորովին բավարար չէ. պետք է ավելի խորանաս։ Ներքին եռանդն արթնանում է նրանց համար, ովքեր հուզվել են միայն մեկ անգամ, և նրանք ցանկանում են ձգտել, բայց դա չի կարող հարատևել. նրանք պետք է մշտապես հուզվեն Սուրբ Հոգուց։ Անցյալում Ես բազմիցս հիշատակել եմ Իմ հույսը, որ Աստծու Հոգին կարող է հուզել մարդկանց ոգիները, որպեսզի նրանք ձգտեն փոփոխությունների իրենց կյանքի բնույթի մեջ, և ձգտելով հուզվել Աստծու կողմից՝ կարողանան հասկանալ իրենց սեփական պակասությունները և Նրա խոսքերը փորձառաբար ապրելու ընթացքում կարողանան ազատվել իրենց մեջ եղած անմաքրություններից (ինքնարդարությունից, ամբարտավանությունից, պատկերացումներից և այլն)։ Մի՛ կարծիր, թե նոր լույս ստանալու հարցում պարզապես նախաձեռնող լինելը բավարար կլինի. պետք է նաև ազատվես այն ամենից, ինչը բացասական է։ Մի կողմից՝ պետք է մտնեք դրական տեսանկյունից, իսկ մյուս կողմից՝ պետք է ազատվեք այն ամենից, ինչն անմաքուր է բացասական տեսանկյունից։ Պետք է մշտապես քննես քեզ՝ տեսնելու, թե որ անմաքրությունները դեռ գոյություն ունեն ներսումդ։ Մարդկության կրոնական պատկերացումները, մտադրությունները, հույսերը, ինքնարդարությունը և ամբարտավանությունը բոլորն անմաքուր բաներ են։ Նայիր ներսդ և ամեն ինչ դասավորիր Աստծու մերկացման բոլոր խոսքերի հետ կողք կողքի՝ տեսնելու, թե որ կրոնական պատկերացումներն ունես։ Միայն երբ իր ապես ճանաչես դրանք, կկարողանաս ազատվել դրանցից։ Ոմանք ասում են. «Հիմա բավական է պարզապես հետևել Սուրբ Հոգու ներկայիս գործի լույսին։ Ուրիշ ոչնչի համար անհանգստանալու կարիք չկա»։ Բայց այն ժամանակ, երբ կրոնական պատկերացումներդ ի հայտ գան, ինչպե՞ս ես ազատվելու դրանցից։ Կարծում ես՝ Աստծու ներկայիս խոսքերին հետևելը պա՞րզ անելիք է։ Եթե կրոնի մարդ ես, խաթարումներ կարող են առաջանալ կրոնական պատկերացումներիցդ և սրտումդ եղած ավանդական աստվածաբանական տեսություններից, և երբ այս բաներն ի հայտ են գալիս, դա անհանգստացնում է քո՝ նոր բաների ընդունումը։ Սրանք բոլորն իրական խնդիրներ են։ Եթե ձգտում ես միայն Սուրբ Հոգու ներկայիս խոսքերին, չես կարող բավարարել Աստծու մտադրությունները։ Սուրբ Հոգու ներկայիս լույսին ձգտելուն միաժամանակ պետք է ճանաչես, թե որ պատկերացումները և մտադրություններն ես տածում ու ինչ մարդկային ինքնարդարություն ունես, և որ վարքագծերն են ըմբոստ Աստծու դեմ։ Եվ այս բոլոր բաները ճանաչելուց հետո պետք է ազատվես դրանցից։ Նախկին գործողություններիդ և վարքագծերիդ դեմ ըմբոստանալն արվում է հանուն այն բանի, որ հնարավորություն ունենաս հետևելու այն խոսքերին, որոնք Սուրբ Հոգին ասում է այսօր։ Խառնվածքի փոփոխության մի կողմից հասնում են Աստծու խոսքերի միջոցով, իսկ մյուս կողմից՝ այն պահանջում է համագործակցություն մարդկության կողմից։ Կա Աստծու գործը, և ապա կա մարդկային կիրարկումը, և երկուսն էլ անփոխարինելի են։

Ծառայության ապագա ուղուդ վրա ինչպե՞ս կարող ես բավարարել Աստծու մտադրությունները։ Մի վճռորոշ կետ է կյանքի մուտքին ձգտելը, խառնվածքի փոփոխությանը ձգտելը և ճշմարտության մեջ ավելի խորը մուտքին ձգտելը. սա է Աստծու կողմից կատարելագործվելուն և ձեռք բերվելուն հասնելու ուղին։ Դուք բոլորդ Աստծու հանձնարարությունը ստացողներ եք, բայց ի՞նչ տեսակի հանձնարարություն։ Սա վերաբերում է գործի հաջորդ քայլին. գործի հաջորդ քայլը կլինի ավելի մեծ գործ, որն իրականացվում է ողջ տիեզերքում, ուստի այսօր պետք է ձգտեք փոփոխությունների ձեր կյանքի բնույթի մեջ, որպեսզի ապագայում ճշմարտապես դառնաք Աստծու՝ Իր գործի միջոցով փառք ձեռք բերելու ապացույցը և գուցե վերածվեք նմուշների Նրա ապագա գործի համար։ Այսօրվա ձգտումն ամբողջովին հանուն ապագա գործի հիմքը դնելու է, որպեսզի կարողանաք օգտագործվել Աստծու կողմից և վկայություն կրել Նրա համար։ Եթե սա դարձնես ձգտմանդ նպատակը, ի վիճակի կլինես ձեռք բերելու Սուրբ Հոգու ներկայությունը։ Որքան ավելի բարձր սահմանես ձգտմանդ նպատակը, այնքան ավելի շատ կարող ես կատարելագործվել։ Որքան շատ ես ձգտում ճշմարտությանը, այնքան ավելի շատ է գործում Սուրբ Հոգին։ Որքան շատ եռանդ ներդնես ձգտմանդ մեջ, այնքան ավելին ձեռք կբերես։ Սուրբ Հոգին կատարելագործում է մարդկանց՝ ըստ նրանց ներքին վիճակի։ Ոմանք ասում են, որ չեն կամենում օգտագործվել Աստծու կողմից կամ կատարելագործվել Նրա կողմից, որ պարզապես ուզում են՝ իրենց մսեղին ապահով մնա և ոչ մի դժբախտություն չկրի։ Ոմանք հոժարակամ չեն մտնելու թագավորություն, սակայն հոժարակամ են իջնելու անհատակ անդունդը։ Այդ դեպքում Աստված նաև կտա ուզածդ։ Ինչի էլ որ ձգտես, Աստված կիրագործի դա։ Այսպիսով՝ ինչի՞ ես ձգտում ներկայում։ Կատարելագործվելո՞ւն։ Արդյո՞ք ներկայիս գործողություններդ և վարքագծերդ հանուն Աստծու կողմից կատարելագործվելու և Նրա կողմից ձեռք բերվելու են։ Պետք է մշտապես այսպես չափես քեզ առօրյա կյանքումդ։ Եթե ողջ սիրտդ ներդնես մեկ նպատակի ձգտման մեջ, Աստված անկասկած կկատարելագործի քեզ։ Այսպիսին է Սուրբ Հոգու ուղին։ Այն ուղին, որով Սուրբ Հոգին ուղղորդում է մարդկանց, ձեռք է բերվում նրանց ձգտման միջոցով։ Որքան շատ ես ծարավ կատարելագործվելու և ձեռք բերվելու Աստծու կողմից, այնքան ավելի շատ Սուրբ Հոգին կգործի ներսումդ։ Որքան շատ չես կարողանում ձգտել և որքան ավելի բացասական ու հետադիմական ես, այնքան ավելի քիչ հնարավորություններ ունի Սուրբ Հոգին գործելու. ժամանակի ընթացքում Սուրբ Հոգին կթողնի քեզ։ Ցանկանո՞ւմ ես կատարելագործվել Աստծու կողմից։ Ցանկանո՞ւմ ես ձեռք բերվել Աստծու կողմից։ Ցանկանո՞ւմ ես օգտագործվել Աստծու կողմից։ Դուք պետք է ձգտեք ամեն ինչ անել հանուն Աստծու կողմից կատարելագործվելու, ձեռք բերվելու և օգտագործվելու, որպեսզի տիեզերքը և այն ամենը, ինչ կա, կարողանան տեսնել Աստծու գործողությունները՝ դրսևորված ձեր մեջ։ Դուք տերն եք բոլոր բաների մեջ, և այն ամենի միջավայրում, ինչ կա, Աստված պիտի վայելի վկայություն և փառք ձեր միջոցով։ Միայն սա է ապացուցում, որ դուք ամենաօրհնվա՛ծն եք բոլոր սերունդներից։


Աստծու առջև սիրտդ լռեցնելու մասին

Աստծու խոսքերի մեջ մտնելու համար չկա ավելի կարևոր քայլ, քան Նրա ներկայության մեջ սիրտդ լռեցնելը։ Սա մի դաս է, որի մեջ այժմ բոլոր մարդիկ խիստ կարիք ունեն մտնելու։ Աստծու առաջ սիրտդ լռեցնելու մեջ մտնելու ուղիները հետևյալն են․

1․ Հեռացրո՛ւ սիրտդ արտաքին աշխարհից։ Խաղաղ եղի՛ր Աստծու առաջ և անբաժան ուշադրությամբ աղոթի՛ր Նրան։

2․ Երբ սիրտդ խաղաղ է Աստծու առաջ, կե՛ր, խմի՛ր և վայելի՛ր Աստծու խոսքերը։

3․ Ուշադիր կերպով մտորի՛ր և խորհրդածի՛ր Աստծու սիրո մասին և քո սրտում խորհի՛ր Աստծու գործերի մասին։

Նախ սկսի՛ր աղոթքից։ Աղոթի՛ր լիակատար ուշադրությամբ և սահմանված ժամերին։ Անկախ նրանից, թե որքան սուղ է ժամանակդ, որքան ես զբաղված աշխատանքով, կամ ինչ էլ քեզ պատահում է, ամեն օր աղոթի՛ր բնականոնի պես և կե՛ր ու խմի՛ր Աստծու խոսքերը սովորականի պես։ Քանի դեռ ուտում ու խմում ես Աստծու խոսքերը, ինչպիսին էլ լինեն քեզ շրջապատող հանգամանքները, քո հոգում մեծ վայելք կունենաս և չես խռովվի քեզ շրջապատող մարդկանցից, իրադարձություններից կամ բաներից։ Երբ սովորական ձևով սրտումդ խորհում ես Աստծու մասին, դրսում կատարվողը չի կարող խանգարել քեզ։ Սա է նշանակում ունենալ հասակ։ Սկսի՛ր աղոթքից։ Աստծու առջև ինքդ քեզ լռեցնելով աղոթելն առավել պտղաբեր է։ Այնուհետև, կե՛ր ու խմի՛ր Աստծու խոսքերը, Աստծու խոսքերի շուրջ մտորելով՝ որոնի՛ր դրանց մեջ լույսը, գտի՛ր կիրարկման ուղին, ճանաչի՛ր Աստծու խոսքերի նպատակն ու ըմբռնի՛ր դրանք առանց շեղման։ Սովորական ձևով սիրտդ պետք է կարողանա Աստծուն մոտենալ բնականոն կերպով, Նրա սիրո մասին խորհելը և Նրա խոսքերի շուրջ մտորելը՝ առանց արտաքին իրողություններով անհանգստանալու։ Երբ քո սիրտը հասնի խաղաղության որոշակի աստիճանի, դու կկարողանաս լռությամբ մտորել և ներսումդ խորհել Աստծու սիրո մասին ու իսկապես մոտենալ Նրան՝ անկախ քեզ շրջապատող հանգամանքներից, մինչև վերջապես հասնես այն կետին, երբ փառաբանություն կհորդի քո սրտից, և դա նույնիսկ աղոթքից ավելի լավ կլինի։ Այդժամ դու կունենաս որոշակի հասակ։ Եթե կարողանաս հասնել վերևում նկարագրված վիճակներին, դա ապացույց կլինի, որ սիրտդ իսկապես խաղաղ է Աստծու առաջ։ Սա է առաջին հիմնարար դասը։ Միայն այն բանից հետո, երբ մարդիկ կարողանում են խաղաղ լինել Աստծու առջև, նրանց կարող է հուզել Սուրբ Հոգին և լուսավորություն բերել ու լուսավորել նրանց, և միայն այդ ժամանակ են նրանք կարողանում ունենալ ճշմարիտ հաղորդակցություն Աստծու հետ, ինչպես նաև հասկանալ Աստծու մտադրություններն ու ընկալել Սուրբ Հոգու առաջնորդությունը։ Այդ ժամանակ նրանք արդեն մուտք գործած կլինեն իրենց հոգևոր կյանքի ճիշտ ուղին։ Երբ Աստծու առաջ ապրելու նրանց կրթումը հասնում է որոշակի խորության, և նրանք կարողանում են ապստամբել իրենց դեմ, ատել իրենց և ապրել Աստծու խոսքերի մեջ, ապա նրանց սրտերն իսկապես խաղաղ են Աստծու առաջ։ Ինքն իրեն ատելու, ինքն իրեն անիծելու և ինքն իր դեմ ապստամբելու կարողությունն այն արդյունքն է, որը ձեռք է բերվում Աստծու գործով, և մարդիկ չեն կարող դա անել ինքնուրույն։ Ուստի, Աստծու առաջ սիրտը լռեցնելու փորձառությունը մի դաս է, որի մեջ մարդիկ պետք է անմիջապես մտնեն։ Որոշ մարդիկ ոչ միայն սովորաբար չեն կարողանում խաղաղ լինել Աստծու առաջ, այլև չեն կարողանում լռեցնել իրենց սիրտն Աստծու առաջ նույնիսկ աղոթելիս։ Սա շատ հեռու է Աստծու չափանիշներից։ Եթե քո սիրտը չի կարող խաղաղ լինել Աստծու առաջ, մի՞թե կարող ես շարժվել Սուրբ Հոգով։ Եթե դու մեկն ես, որ չի կարող խաղաղ լինել Աստծու առաջ, ապա հեշտությամբ կարող ես շեղվել, երբ ինչ-որ մեկը մոտենում է, կամ երբ ուրիշները խոսում են, և քո միտքը կարող է շեղվել, երբ ուրիշները որևէ բան են անում․ այդ դեպքում դու չես ապրում Աստծու ներկայության մեջ։ Եթե քո սիրտն իսկապես խաղաղ է Աստծու առաջ, դու չես անհանգստանա արտաքին աշխարհում տեղի ունեցող որևէ բանով և քեզ չի տիրի որևէ մարդ, իրադարձություն կամ բան։ Եթե մտնես այս վիճակի մեջ, ապա այդ բոլոր բացասական վիճակներն ու բացասական իրողությունները՝ մարդկային պատկերացումները, աշխարհիկ գործերի փիլիսոփայությունները, մարդկանց միջև անբնական հարաբերությունները, ինչպես նաև մտքերն ու գաղափարները և այլն, բնականաբար կվերանան։ Քանի որ միշտ խորհում ես Աստծու խոսքերի շուրջ, և քո սիրտը մշտապես մոտենում է Աստծուն ու միշտ զբաղված է լինում Նրա ներկայիս խոսքերով, այդ բացասական բաները քեզնից կհեռանան՝ առանց քո գիտակցելու։ Երբ տարվում ես նոր և դրական իրողություններով, հինն ու բացասականը տեղ չեն ունենա, ուստի, ուշադրություն մի՛ դարձրու այդ բացասական իրողություններին։ Դու կարիք չունես ջանք գործադրելու դրանք վերահսկելու համար։ Պետք է կենտրոնանաս Աստծու առաջ խաղաղ լինելու վրա․ որքան կարող ես, կե՛ր, խմի՛ր և վայելի՛ր Աստծու խոսքերը, որքան կարող ես, օրհներգեր երգի՛ր՝ գովաբանելով Աստծուն, և թող Աստված հնարավորություն ունենա գործելու քեզ վրա, որովհետև այժմ Աստված ցանկանում է անձամբ կատարելագործել մարդկությանը և ձեռք բերել քո սիրտը։ Նրա Հոգին հուզում է քո սիրտը, և եթե, Սուրբ Հոգու առաջնորդությանը հետևելով, ապրես Աստծու ներկայության մեջ, ապա կգոհացնես Աստծուն։ Եթե ուշադրություն դարձնես Աստծու խոսքերի մեջ ապրելուն և ավելի հաճախ հաղորդակցվես ճշմարտության շուրջ Սուրբ Հոգու լուսավորությունն ու լուսավորումը ստանալու համար, ապա այդ բոլոր կրոնական պատկերացումները, նաև քո ինքնարդարությունն ու մեծամտությունը կվերանան, և դու կհասկանաս, թե ինչպես ծախսվես Աստծու համար, ինչպես սիրես Աստծուն և ինչպես գոհացնես Նրան։ Եվ, առանց դա գիտակցելու, Աստծուց օտար բոլոր իրողություններն ամբողջությամբ կվերանան քո գիտակցությունից։

Աստծու խոսքերի շուրջ խորհելն ու աղոթելը, Նրա ներկայիս խոսքերն ուտելով ու խմելով, Աստծու առաջ խաղաղ լինելու առաջին քայլն է։ Եթե կարողանաս իսկապես խաղաղ լինել Աստծու առաջ, ապա Սուրբ Հոգու լուսավորությունն ու լուսավորումը քեզ հետ կլինեն։ Ամբողջ հոգևոր կյանքը ձեռք է բերվում` Աստծու ներկայության մեջ խաղաղ լինելով։ Աղոթելիս պետք է խաղաղ լինես Աստծու առաջ, և միայն այդ դեպքում Սուրբ Հոգին կարող է հուզել քեզ։ Երբ Աստծու առաջ խաղաղ ես Նրա խոսքերն ուտելիս ու խմելիս, կարող է լուսավորություն բերվել քեզ վրա, և կարող ես լուսավորվել ու հասնել Աստծու խոսքերի ճշմարիտ ըմբռնմանը։ Միայն այն ժամանակ, երբ քո սովորական մտորման, հաղորդակցության և Աստծուն ուշադիր կերպով մոտենալու ընթացքում խաղաղ կդառնաս Աստծու ներկայության մեջ, կկարողանաս իսկապես մոտ լինել Աստծուն, ունենալ Նրա սիրո և Նրա գործի ճշմարիտ ըմբռնում և իսկապես հաշվի առնել Նրա մտադրությունները։ Որքան ավելի ես սովորաբար կարողանում խաղաղ լինել Աստծու առաջ, այնքան ավելի ես լուսավորվում և ավելի լավ ես կարողանում հասկանալ քո ապականված խառնվածքը․ այն, ինչ քեզ պակասում է, այն, ինչի մեջ պետք է մտնես, ինչ գործառույթ պետք է կատարես, և որտեղ են քո թերությունները։ Այս ամենը ձեռք է բերվում՝ Աստծու ներկայության մեջ խաղաղ լինելով։ Եթե իսկապես խորություն ձեռք բերես Աստծու առաջ քո խաղաղության մեջ, կկարողանաս ըմբռնել հոգու որոշ խորհուրդներ, ընկալել, թե Աստված ներկայում ինչ է ցանկանում կատարել քո վրա, ավելի խորապես ընկալել Աստծու խոսքերը, ըմբռնել դրանց ուղն ու ծուծը, դրանց բնույթը և Աստծու խոսքերի էությունը և ավելի հստակ ու ճշգրիտ տեսնել կիրարկման ուղին։ Եթե քո հոգում խաղաղ լինելու ճանապարհին չհասնես բավարար խորության, ապա ընդամենը փոքր-ինչ կշարժվես Սուրբ Հոգով․ ներսումդ կզգաս որոշակի ուժ և որոշ չափով վայելք ու խաղաղություն, բայց որևէ բան ավելի խորը չես ըմբռնի։ Ես նախկինում ասել եմ, որ եթե մարդիկ իրենց ողջ ուժը չգործադրեն, նրանց համար դժվար կլինի լսել Իմ ձայնը կամ տեսնել Իմ դեմքը։ Սա վերաբերում է Աստծու առաջ խաղաղության մեջ խորություն ձեռք բերելուն, ոչ թե մակերեսային ջանքերին։ Այն մարդը, որն իսկապես կարողանում է խաղաղ լինել Աստծու ներկայության մեջ, կարող է ազատվել աշխարհիկ բոլոր կապանքներից և հասնել Աստծու կողմից լիակատար տիրապետությանը։ Բոլոր նրանք, ովքեր չեն կարողանում խաղաղ լինել Աստծու ներկայության մեջ, անշուշտ, անզուսպ և անսանձ են։ Բոլոր նրանք, ովքեր կարողանում են խաղաղ լինել Աստծու առաջ, բարեպաշտ են Նրա առաջ և փափագում են Աստծուն։ Միայն նրանք, ովքեր խաղաղ են Աստծու առաջ, գնահատում են կյանքը, գնահատում են հոգևոր հաղորդակցությունը, ծարավ են Աստծու խոսքերի և փնտրում են ճշմարտությունը։ Բոլոր նրանք, ովքեր չեն գնահատում Աստծու առաջ խաղաղ լինելը և չեն կիրարկում դա, փուչ և մակերեսային մարդիկ են, որոնք կապված են աշխարհին և կյանք չունեն․ նույնիսկ եթե ասում են, թե հավատում են Աստծուն, նրանք միայն խոստումներ են հնչեցնում։ Նրանք, ում Աստված վերջում կատարելագործում և ավարտուն է դարձնում, այն մարդիկ են, որոնք կարողանում են խաղաղ լինել Նրա ներկայության մեջ։ Այդ պատճառով նրանք, ովքեր խաղաղ են Աստծու առաջ, մեծ օրհնություններով են օժտված։ Այն մարդիկ, որոնք օրվա ընթացքում դժվար թե ժամանակ գտնեն Աստծու խոսքերն ուտելու և խմելու համար, զբաղված են արտաքին գործերով և քիչ արժեք են տալիս կյանքի մուտքին, կեղծավորներ են՝ զուրկ ապագա աճի որևէ հեռանկարից։ Աստծու ժողովուրդը նրանք են, ովքեր կարողանում են խաղաղ լինել Նրա ներկայության մեջ և իսկապես հաղորդակցվել Նրա հետ։

Աստծու առաջ գալու և Նրա խոսքերը որպես քո կյանք ընդունելու համար նախ պետք է խաղաղ լինես Աստծու առաջ։ Միայն այն ժամանակ, երբ խաղաղ ես Աստծու առաջ, Աստված լուսավորություն կբերի քեզ վրա և ճանաչողություն կտա։ Որքան ավելի խաղաղ են մարդիկ Աստծու առաջ, այնքան ավելի շատ կարող են ընդունել Աստծու լուսավորությունն ու լուսավորումը։ Այս ամենը պահանջում է, որ մարդիկ ունենան երկյուղածություն և հավատք․ միայն այսպես կարող են նրանք դառնալ կատարյալ։ Հոգևոր կյանքի մեջ մտնելու հիմնական դասն Աստծու ներկայության մեջ խաղաղ լինելն է։ Միայն եթե խաղաղ ես Աստծու ներկայության մեջ, քո ամբողջ հոգևոր նախապատրաստման ընթացքն արդյունավետ կլինի։ Եթե քո սիրտն անկարող է խաղաղ լինել Աստծու առաջ, դու չես կարողանա ընդունել Սուրբ Հոգու գործը։ Եթե քո սիրտը խաղաղ է Աստծու առաջ, ինչ էլ որ անես, ապա դու մեկն ես, որն ապրում է Աստծու ներկայության մեջ։ Եթե քո սիրտը խաղաղ է Աստծու առաջ և մոտենում է Աստծուն, ինչ էլ որ անես, ապացուցում է, որ դու մեկն ես, որ խաղաղ է Աստծու առաջ։ Եթե այլոց հետ խոսելիս կամ քայլելիս կարողանում ես ասել․ «Իմ սիրտը մոտենում է Աստծուն և կենտրոնացած չէ արտաքին իրողությունների վրա, և ես կարող եմ խաղաղ լինել Աստծու առաջ», ապա դու մեկն ես, որ խաղաղ է Աստծու առաջ։ Մի՛ զբաղվիր այնպիսի բաներով, որոնք քո սիրտը քաշում են դեպի արտաքին հարցերը, և մի՛ շփվիր այն մարդկանց հետ, որոնք քո սիրտը հեռացնում են Աստծուց։ Ինչ էլ լինի, որ կարող է անհանգստացնել, որ քո սիրտը մոտ լինի Աստծուն, մի կողմ դի՛ր այն կամ հեռո՛ւ մնա դրանից։ Սա առավել մեծ օգուտ է քո կյանքին։ Այժմ հենց Սուրբ Հոգու մեծ գործի ժամանակն է․ այն ժամանակը, երբ Աստված անձամբ է մարդկանց կատարյալ դարձնում։ Եթե այս պահին չես կարող խաղաղ լինել Աստծու առաջ, ապա այն մեկը չես, որ վերադարձել է Աստծու գահի առաջ։ Եթե Աստծուց բացի այլ բաների ես ձգտում, դու ոչ մի կերպ չես կարող Աստծու կողմից կատարյալ դառնալ։ Նրանք, ովքեր կարող են լսել նման արտահայտումներ Աստծուց, սակայն այսօր չեն կարողանում խաղաղ լինել Նրա առաջ, մարդիկ են, որոնք չեն սիրում ճշմարտությունն ու չեն սիրում Աստծուն։ Եթե այս պահին չես մատուցում քեզ, ապա ի՞նչին ես սպասում։ Ինքդ քեզ մատուցելը նշանակում է քո սիրտը լռեցնել Աստծու առաջ։ Դա կլինի ճշմարիտ մատուցում։ Ով այժմ իր սիրտն իսկապես մատուցում է Աստծուն, անպայման կատարյալ կդարձվի Աստծու կողմից։ Ոչինչ, ինչ էլ որ լինի, չի կարող խանգարել քեզ․ լինի դա քո էտումը կամ այն, որ բախվում ես անհաջողության կամ ձախողման, քո սիրտը միշտ պետք է խաղաղ լինի Աստծու առաջ։ Անկախ նրանից, թե մարդիկ ինչպես են վերաբերվում քեզ, քո սիրտը պետք է խաղաղ լինի Աստծու առաջ։ Անկախ նրանից, թե ինչ հանգամանքների ես բախվում՝ լինի նեղություն, տառապանք, հալածանք կամ տարբեր փորձություններ են գալիս քեզ վրա, քո սիրտը միշտ պետք է խաղաղ լինի Աստծու առաջ։ Այսպիսին են կատարյալ դառնալու ճանապարհները։ Միայն այն ժամանակ, երբ իսկապես խաղաղ ես Աստծու առաջ, Աստծու ներկայիս խոսքերը պարզ կդառնան քեզ համար։ Այդ ժամանակ դու ավելի ճիշտ և առանց շեղման կարող ես կիրարկել Սուրբ Հոգու լուսավորումն ու լուսավորությունը և կարող ես մեծ պարզությամբ ընկալել Աստծու մտադրությունները՝ ծառայությանը տալով ավելի հստակ ուղղություն, և կարող ես ավելի ճշգրիտ ըմբռնել Սուրբ Հոգու շարժումն ու առաջնորդությունը և վստահ կլինես, որ ապրում ես Սուրբ Հոգու առաջնորդության ներքո։ Այսպիսիք են այն արդյունքները, որոնք ձեռք են բերվում Աստծու առաջ իսկապես խաղաղ լինելով։ Երբ մարդիկ չեն հասկանում Աստծու խոսքերը, չունեն կիրարկման ուղի, չեն կարողանում ըմբռնել Աստծու մտադրությունները կամ չունեն կիրարկման սկզբունքներ, այն պատճառով է, որ նրանց սրտերը խաղաղ չեն Աստծու առաջ։ Աստծու առաջ խաղաղ լինելու նպատակը մանրակրկիտ և գործնական լինելն է, Աստծու խոսքերի մեջ ճշգրտություն և հստակություն որոնելը և, վերջապես, ճշմարտությունը հասկանալուն ու Աստծուն ճանաչելուն հասնելը։

Եթե քո սիրտը հաճախ չէ խաղաղ Աստծու առաջ, Աստված ոչ մի կերպ չի կարող քեզ կատարյալ դարձնել։ Վճռականությունից զուրկ լինելը համազոր է սիրտ չունենալուն, իսկ սիրտ չունեցող մարդը չի կարող խաղաղ լինել Աստծու առաջ. այդպիսի մարդը չգիտի, թե Աստված որքան գործ է անում կամ որքան է խոսում, և չգիտի նաև, թե ինչպես պետք է կիրարկել։ Մի՞թե սա սիրտ չունեցող մարդ չէ։ Կարո՞ղ է արդյոք սիրտ չունեցող մարդը խաղաղ լինել Աստծու առաջ։ Աստված ոչ մի կերպ չի կարող կատարյալ դարձնել սիրտ չունեցող մարդկանց․ նրանք չեն տարբերվում գազաններից։ Աստված այնքան հստակ և բաց է խոսել, սակայն քո սիրտը դեռևս անհույզ է մնում, և դու դեռևս ի վիճակի չես խաղաղ լինելու Աստծու առաջ։ Մի՞թե դու գազան չես։ Որոշ մարդիկ մոլորվում են Աստծու ներկայության մեջ խաղաղ լինելու կիրարկման մեջ։ Երբ կերակուր պատրաստելու ժամանակն է, նրանք չեն պատրաստում, և երբ աշխատելու ժամանակն է, չեն աշխատում, այլ պարզապես շարունակում են աղոթել և խորհել։ Աստծու առաջ խաղաղ լինելը չի նշանակում չպատրաստել կերակուր, չաշխատել կամ չապրել սեփական կյանքը. ընդհակառակը, նշանակում է բոլոր բնականոն վիճակներում կարողանալ խաղաղեցնել սիրտդ Աստծու առաջ և սրտումդ տեղ ունենալ Աստծու համար։ Երբ աղոթում ես, պետք է պատշաճ կերպով ծնկի գաս Աստծու առաջ և աղոթես։ Երբ աշխատում ես կամ կերակուր պատրաստում, լռեցրու՛ սիրտդ Աստծու առաջ, մտածի՛ր Աստծու խոսքերի շուրջ կամ երգի՛ր օրհներգեր։ Անկախ այն բանից, թե ինչ իրավիճակում ես գտնվում, պետք է ունենաս կիրարկման քո սեփական ուղին, պետք է անես հնարավոր ամեն բան Աստծուն մոտենալու համար և ամբողջ ուժով ջանաս խաղաղեցնել քո սիրտն Աստծու առաջ։ Երբ հանգամանքները թույլ են տալիս, աղոթի՛ր միակենտրոն սրտով։ Երբ հանգամանքները թույլ չեն տալիս, սրտովդ մոտեցի՛ր Աստծուն՝ միաժամանակ ձեռնամուխ լինելով քո գործին։ Երբ կարող ես ուտել և խմել Աստծու խոսքերը, ապա կե՛ր և խմի՛ր Նրա խոսքերը։ Երբ կարող ես աղոթել, ապա աղոթի՛ր։ Երբ կարող ես խորհել Աստծու մասին, ապա խորհի՛ր Նրա մասին։ Այլ կերպ ասած՝ ըստ քո միջավայրի՝ արա՛ առավելագույնը, որպեսզի մարզես քեզ մուտքի համար։ Որոշ մարդիկ կարողանում են խաղաղ լինել Աստծու առաջ, երբ ոչ մի խնդիր չկա, բայց հենց որ որևէ բան է պատահում, նրանք մտացրիվ են դառնում։ Սա Աստծու առաջ խաղաղ լինել չէ։ Փորձառությամբ ապրելու ճիշտ ձևն է՝ ոչ մի հանգամանքում մարդու սիրտը չի հեռանում Աստծուց կամ անհանգստացած չի զգում դրսի մարդկանցից, իրադարձություններից կամ իրողություններից, և միայն այդ ժամանակ նա մեկն է, որն իսկապես խաղաղ է Աստծու առաջ։ Ոմանք ասում են, թե երբ ժողովներում աղոթում են, իրենց սրտերը կարող են խաղաղ լինել Աստծու առաջ, բայց երբ հաղորդակցվում են ուրիշների հետ, ունակ չեն խաղաղ լինելու Աստծու առաջ, և նրանց մտքերը վայրիվերում են։ Սա Աստծու առաջ խաղաղ լինել չէ։ Այսօր մարդկանց մեծ մասը հենց այսպիսի վիճակի մեջ է. նրանց սրտերն անկարող են մշտապես խաղաղ լինել Աստծու առաջ։ Ուստի, դուք պետք է ավելի մեծ ջանք գործադրեք այս բնագավառում մարզվելու համար, քայլ առ քայլ մտնեք կյանքի փորձառության ճիշտ ուղի և բռնեք Աստծու կողմից կատարյալ դառնալու ճանապարհը։


Հաշվի առնել Աստծու մտադրությունները՝ կատարելագործվելու համար

Որքան շատ հաշվի առնես Աստծու մտադրությունները, այնքան ավելի մեծ բեռ կկրես, և որքան մեծ բեռ կրես, այնքան ավելի հարուստ կլինի քո փորձառությունը։ Երբ հաշվի ես առնում Աստծու մտադրությունները, Աստված բեռ կդնի քեզ վրա, իսկ հետո լուսավորություն կբերի քեզ այն հանձնարարությունների հարցում, որոնք Նա վստահել է քեզ։ Երբ Աստված տալիս է քեզ այս բեռը, Աստծու խոսքերն ուտելիս ու խմելիս հատուկ ուշադրություն կդարձնես դրան առնչվող ճշմարտություններին։ Եթե բեռ ունես եղբայրների և քույրերի կյանքի վիճակների համար, ապա սա Աստծու կողմից քեզ վստահված բեռն է, և միշտ կկրես այս բեռը քո ամենօրյա աղոթքներում։ Այն, ինչ Աստված է անում, դրվել է քեզ վրա, և դու պատրաստակամ ես անելու այն, ինչ Աստված է ցանկանում անել՝ սա է նշանակում Աստծու բեռն ընդունել որպես քոնը։ Այդժամ Աստծու խոսքերն ուտելն ու խմելը կկենտրոնացնես այս տեսակի խնդիրների շուրջ և կմտածես. «Ինչպե՞ս եմ լուծելու այս խնդիրները։ Ինչպե՞ս կարող եմ օգնել իմ եղբայրներին և քույրերին ազատագրվել և վայելք ունենալ իրենց հոգիներում»։ Հաղորդակցվելիս ևս կկենտրոնանաս այս խնդիրների լուծման վրա, իսկ Աստծու խոսքերն ուտելիս ու խմելիս կկենտրոնանաս այս խնդիրներին առնչվող խոսքերն ուտելու ու խմելու վրա։ Բեռի զգացումով Աստծու խոսքերն ուտելով և խմելով՝ կհասկանաս Նրա պահանջները, և այդժամ քո առաջընթացի ուղին ավելի պարզ կդառնա։ Սա Սուրբ Հոգու կողմից լուսավորություն բերելն ու լուսավորելն է, որ գալիս է, երբ բեռ ունես, և սա նաև Աստծու ուղղորդումն է քեզ համար։ Ինչո՞ւ եմ Ես սա ասում։ Եթե բեռ չունես, ապա ուշադիր չես լինի Աստծու խոսքերն ուտելիս և խմելիս՝ երբ սրտումդ բեռ ունենալով ես ուտում և խմում Աստծու խոսքերը, կկարողանաս ըմբռնել դրանց էությունը, գտնել քո ճանապարհը ու հաշվի առնել Աստծու մտադրությունները։ Ուստի, պետք է աղոթես, որ Աստված ավելի շատ բեռ դնի քեզ վրա և ավելի մեծ հանձնարարություններ տա, որպեսզի ապագայում ավելի հստակ ուղի ունենաս քո կիրարկման համար, որ Աստծու խոսքերն ուտելդ և խմելդ ավելի մեծ արդյունքներ տա, որ կարողանաս ըմբռնել Նրա խոսքերի էությունը, և ավելի ընդունակ դառնաս հուզվելու Սուրբ Հոգու կողմից։

Աստծու խոսքերն ուտելն ու խմելը, աղոթքի մեջ կրթվելը, Աստծու բեռը և Նրա վստահած հանձնարարություններն ընդունելը՝ այս ամենը նրա համար է, որ առաջընթացի ուղի ունենաս։ Որքան շատ բեռ կրես Աստծու հանձնարարության համար, այնքան ավելի հեշտ կլինի քեզ համար կատարելագործվել Նրա կողմից։ Ոմանք, երբ նրանց կոչ ես անում, նույնիսկ չեն կամենում համագործակցել ուրիշների հետ՝ Աստծուն ծառայելու գործում․սրանք ծույլ մարդիկ են, որոնք տենչում են հարմարավետություն։ Որքան շատ քեզ խնդրեն ծառայելու համար համագործակցել ուրիշների հետ, այնքան ավելի շատ փորձառություններ կունենաս։ Ավելի շատ բեռ և փորձառություններ ունենալու շնորհիվ կստանաս կատարելագործվելու ավելի շատ հնարավորություններ։ Ուստի, եթե կարողանաս անկեղծությամբ ծառայել Աստծուն, ապա հաշվի կառնես Աստծու բեռը։ Այսպիսով, կունենաս Աստծու կողմից կատարելագործվելու ավելի շատ հնարավորություններ։ Ներկայումս մարդկանց նման մի խումբ կատարելագործվում է։ Որքան ավելի մեծ ուժգնությամբ Սուրբ Հոգին հուզի քեզ, այնքան ավելի շատ հաշվի կառնես Աստծու բեռը, այնքան ավելի շատ կկատարելագործվես Աստծու կողմից և այնքան ավելի շատ ձեռք կբերվես Նրա կողմից, մինչև որ ի վերջո կդառնաս մի մարդ, ում Աստված օգտագործում է։ Ներկայումս կան ոմանք, ովքեր եկեղեցու համար ոչ մի բեռ չեն կրում։ Այս մարդիկ թույլ ու դանդաղկոտ են և հոգ են տանում միայն իրենց սեփական մսեղիի մասին։ Նման մարդիկ ծայրաստիճան եսասեր են, և նրանք նաև կույր են։ Եթե չկարողանաս հստակ տեսնել այս հարցը, ապա ոչ մի բեռ չես կրի։ Որքան շատ հաշվի առնես Աստծու մտադրությունները, այնքան Նա քեզ ավելի մեծ բեռ կտա։ Եսասերները չեն կամենում կրել նման տառապանք։ Նրանք չեն կամենում վճարել գինը, և արդյունքում բաց կթողնեն Աստծու կողմից կատարելագործվելու հնարավորությունները։ Մի՞թե նրանք իրենք իրենց չեն վնասում։ Եթե մեկն ես, ով հաշվի առնում Աստծու մտադրությունները, ապա եկեղեցու համար իսկական բեռ կզարգացնես։ Իրականում, փոխանակ սա անվանելու բեռ, որը կրում ես եկեղեցու համար, ավելի լավ կլիներ այն կոչես բեռ, որը կրում ես քո սեփական կյանքի համար, որովհետև եկեղեցու համար բեռը զարգացնում ես, որպեսզի Աստված նման փորձառությունների միջոցով կատարելագործի քեզ։ Ուստի, ով եկեղեցու համար ամենամեծ բեռն է կրում, ով բեռ է կրում կյանքի մուտքի համար՝ հենց նրանք են, ում Աստված կատարելագործում է։ Հստակ տեսե՞լ ես սա։ Եթե եկեղեցին, որում գտնվում ես, ցրված է ավազի պես, բայց դու չես անհանգստանում և չես բորբոքվում, և նույնիսկ աչք ես փակում, երբ քո եղբայրներն ու քույրերը չեն կարողանում բնականոն կերպով ուտել ու խմել Աստծու խոսքերը, ապա սա բեռ չունենալու դրսևորում է։ Նման մարդիկ նրանք չեն, ում Աստված սիրում է։ Նրանք, ում Աստված սիրում է, քաղցած ու ծարավ են արդարության և ուշադիր են Աստծու մտադրություններին։ Ուստի, պետք է հաշվի առնեք Աստծու բեռը հենց հիմա և այստեղ՝ չպետք է սպասեք, որ Աստված հայտնի Իր արդար բնույթը բյուրավոր մարդկանց, նախքան Աստծու բեռը հաշվի առնելը։ Մի՞թե այն ժամանակ արդեն չափազանց ուշ չի լինի։ Այժմ լավ հնարավորություն է Աստծու կողմից կատարելագործվելու համար։ Եթե թույլ տաս, որ այս հնարավորությունը սահի քո մատների արանքով, ողջ կյանքումդ կզղջաս դրա համար, ճիշտ այնպես, ինչպես Մովսեսն ի վիճակի չեղավ մտնել Քանանի բարի երկիրը և իր ողջ կյանքում զղջաց դրա համար ՝ մահանալով խղճի խայթով։ Երբ Աստծու արդար բնույթը հայտնվի բյուրավոր ժողովուրդներին, կլցվես խղճի խայթով։ Նույնիսկ եթե Աստված չպատժի քեզ, ինքդ կպատժես քեզ քո իսկ զղջումից դրդված։ Ոմանք համոզված չեն սրանում, բայց եթե չես հավատում դրան, պարզապես սպասիր և կտեսնես։ Որոշ մարդիկ հենց նրանք են, ովքեր կտեսնեն, թե ինչպես են այս խոսքերն իրականանում իրենց վրա։ Պատրա՞ստ ես արդյոք ինքդ զոհ դառնալ այս խոսքերի համար։

Եթե չփնտրես Աստծու կողմից կատարելագործվելու հնարավորություններ, և եթե չջանաս առաջիններից լինել կատարելագործվելու քո ձգտման մեջ, ապա ի վերջո կզղջաս դրա համար։ Մարդկանց կատարելագործելու լավագույն հնարավորությունը ներկան է՝ այժմ չափազանց լավ ժամանակ է։ Եթե ջանասիրաբար չձգտես կատարելագործվել Աստծու կողմից, ապա երբ Նրա գործն ավարտվի, բաց թողած կլինես հնարավորությունը՝ արդեն չափազանց ուշ կլինի։ Որքան էլ մեծ լինի քո վճռականությունը, եթե Աստված այլևս գործ չի կատարում, երբեք չես կարողանա հասնել կատարելության, անգամ եթե ուժասպառ լինես։ Օգտվի՛ր այս հնարավորությունից և համագործակցի՛ր, քանի դեռ Սուրբ Հոգին մեծապես գործում է։ Եթե բաց թողնես այս հնարավորությունը, քեզ մեկ ուրիշը չի տրվի, անկախ նրանից, թե ինչ ջանքեր կգործադրես։ Ձեզանից ոմանք բացականչում են․ «Աստվա՛ծ, պատրաստ եմ հաշվի առնել Քո բեռը և բավարարել Քո մտադրությունները»։ Սակայն կիրարկման ուղի չունես, ուստի քո բեռը ևս երկարատև չի լինի։ Եթե քո առջև ուղի ունես, ապա քայլ առ քայլ փորձառություն ձեռք կբերես, և քո փորձառությունը կլինի կառուցվածքային և կազմակերպված։ Մի բեռն ավարտելուց հետո քեզ կտրվի մեկ ուրիշը։ Քո կյանքի փորձառության խորանալուն զուգընթաց՝ քո բեռը ևս ավելի կխորանա։ Որոշ մարդիկ բեռ են կրում միայն այն ժամանակ, երբ ընդունում են Սուրբ Հոգու հուզումը՝ որոշ ժամանակ անց, երբ նրանք այլևս կիրարկման ուղի չեն ունենում, դադարում են որևէ բեռ կրել։ Չես կարող լիովին բեռներ զարգացնել՝ պարզապես Աստծու խոսքերն ուտելով ու խմելով։ Բեռներ կզարգացնես միայն շատ ճշմարտություններ հասկանալով, զանազանություն ձեռք բերելով և ճշմարտությունն օգտագործելով խնդիրներ լուծելու ունակությամբ, և դրանով իսկ ձեռք բերելով Աստծու խոսքերի և Աստծու մտադրությունների ավելի ճշգրիտ հասկացողություն։ Միայն բեռներ ունենալուց հետո կկարողանաս պատշաճ կերպով աշխատանք կատարել։ Եթե բեռ ունես, բայց չունես ճշմարտության հստակ հասկացողություն, ապա դա նույնպես չի օգնի։ Պետք է անձամբ փորձառաբար ապրես Աստծու խոսքերը և իմանաս՝ ինչպես կիրարկել դրանք։ Միայն այն բանից հետո, երբ ինքդ մտնես իրականության մեջ, կկարողանաս մատակարարել, առաջնորդել ուրիշներին և կատարելագործվել Աստծու կողմից։

«Ուղի… (4)»-ում գրված է, որ դուք բոլորդ արքայության ժողովուրդն եք՝ նախասահմանված Աստծու կողմից դարերից առաջ, և ոչ ոք չի կարող ձեզ խլել։ Այնտեղ նաև ասվում է, որ Աստված ցանկանում է, որ յուրաքանչյուրն օգտագործվի և կատարելագործվի Աստծու կողմից, և որ Նա պահանջում է նրանցից կանգնել որպես Աստծու ժողովուրդ, և որ միայն Աստծու ժողովուրդ դառնալով նրանք կարող են համապատասխանել Աստծու մտադրություններին։ Այն ժամանակ դուք բոլորդ հաղորդակցվեցիք այս հարցի շուրջ՝ քննարկելով Աստծու ժողովրդի չափանիշների վրա հիմնված մուտքի ուղին։ Ուստի, այդ ժամանակ Սուրբ Հոգու կատարած գործն այն էր, որ բոլոր մարդկանց հանի իրենց բացասական վիճակից և առաջնորդի նրանց դեպի դրականը։ Այն ժամանակ Սուրբ Հոգու գործի միտումն այն էր, որ հնարավորություն տա յուրաքանչյուրին ստանձնել իր տեղը որպես Աստծու ժողովուրդ՝ վայելելու Աստծու խոսքերը, և թույլ տա ձեզանից յուրաքանչյուրին հստակ հասկանալ, որ դուք Աստծու ժողովուրդն եք՝ ինչպես նախասահմանված էր դարերից առաջ, որին Սատանան չի կարող խլել։ Ուստի, բոլորդ աղոթեցիք. «Աստվա՛ծ, պատրաստ եմ լինել Քո ժողովրդից մեկը, որովհետև մենք նախասահմանվել ենք Քո կողմից դարերից առաջ, և որովհետև Դու ես շնորհել մեզ այս կարգավիճակը։ Պատրաստ ենք բավարարել Քեզ այս դիրքից»։ Երբ այսպես էիր աղոթում, Սուրբ Հոգին ներգործում էր քեզ վրա՝ սա էր Սուրբ Հոգու գործի միտումը։ Այս ընթացքում պետք է աղոթեք և կրթեք ինքներդ ձեզ՝ հանդարտեցնելու ձեր սրտերն Աստծու առաջ, և պետք է կարողանաք ձգտել կյանքին և արքայության կրթման մեջ մուտք գործելուն։ Սա սկզբնական փուլն է։ Ներկայումս Աստծու գործն այն է, որ յուրաքանչյուրը մտնի ճիշտ ուղի, ունենա բնականոն հոգևոր կյանք և իրական փորձառություններ, ընդունի Սուրբ Հոգու հուզումը և, սրանք որպես հիմք ունենալով, ընդունի Աստծու հանձնարարությունները։ Արքայության կրթման մեջ մտնելու նպատակն այն է, որ ձեր յուրաքանչյուր խոսք, գործ, շարժում, միտք և գաղափար մտնի Աստծու խոսքերի մեջ, որպեսզի ավելի շատ ընդունեք Աստծու հուզումը և դրանով իսկ զարգացնեք աստվածասեր սիրտ, և ավելի շատ բեռ կրեք Աստծու մտադրությունների համար, որպեսզի յուրաքանչյուրդ լինի Աստծու կողմից կատարելագործվելու ուղու վրա, որ յուրաքանչյուրդ լինի ճիշտ ուղու վրա։ Հենց որ հայտնվես Աստծու կողմից կատարելագործվելու այս ուղու վրա, ուրեմն ճիշտ ճանապարհին ես։ Հենց որ քո մտքերն ու գաղափարները, ինչպես նաև քո սխալ մտադրությունները կարողանան ուղղվել, և կարողանաս մսեղիի մասին մտածելուց շրջվել դեպի Աստծու մտադրությունները հաշվի առնելը, և հենց որ սխալ մտադրությունների ի հայտ գալուց կարողանաս դիմադրել դրանց անհանգստությանը և փոխարենը գործես Աստծու մտադրությունների համաձայն։ Եթե կարողանաս հասնել նման փոփոխության, ապա կյանքի փորձառության ճիշտ ուղու վրա ես։ Հենց որ աղոթքի մեջ քո կրթվելը լինի ճիշտ ուղու վրա, կընդունես Սուրբ Հոգու հուզումը քո աղոթքներում։ Ամեն անգամ աղոթելիս կընդունես Սուրբ Հոգու հուզումը։ Ամեն անգամ աղոթելիս կկարողանաս հանդարտեցնել քո սիրտն Աստծու առաջ։ Ամեն անգամ, երբ ուտում ու խմում ես Աստծու խոսքերի մի հատված, եթե ի վիճակի ես ըմբռնել այն գործը, որը Նա ներկայումս կատարում է, և կարող ես հասկանալ՝ ինչպես աղոթել, ինչպես համագործակցել և ինչպես մտնել դրանց մեջ, միայն այդ ժամանակ Աստծու խոսքերն ուտելդ ու խմելդ արդյունքներ կտա։ Երբ Աստծու խոսքերի մեջ կարողանաս գտնել մուտքի ուղին և կարողանաս ըմբռնել Աստծու ներկայիս գործի դինամիկան, ինչպես նաև Սուրբ Հոգու գործի միտումը, մուտք գործած կլինես ճիշտ ուղու վրա։ Եթե Աստծու խոսքերն ուտելիս ու խմելիս չես ըմբռնել հիմնական կետերը և, դրանից հետո, դեռևս ի վիճակի չես գտնել կիրարկման ուղին, սա ցույց կտա, որ դեռ չգիտես՝ ինչպես ուտել ու խմել Աստծու խոսքերը, և որ չես հայտնաբերել դա անելու մեթոդը կամ սկզբունքը։ Եթե չես ըմբռնել այն գործը, որն Աստված ներկայումս կատարում է, ապա ի վիճակի չես լինի ընդունել այն հանձնարարությունները, որոնք Նա կվստահեր քեզ։ Այն գործը, որն Աստված ներկայումս կատարում է, հենց այն է, ինչի մեջ մարդիկ ներկայումս պետք է մտնեն և հասկանան։ Ըմբռնո՞ւմ եք այս բաները։

Եթե արդյունավետորեն ուտես ու խմես Աստծու խոսքերը, քո հոգևոր կյանքը կդառնա բնականոն, և անկախ նրանից, թե ինչ փորձությունների կարող ես բախվել, ինչ հանգամանքների հանդիպել, ինչ ֆիզիկական հիվանդություններ կրել, եղբայրներից և քույրերից ինչ օտարացում կամ ընտանեկան ինչ դժվարություններ կարող ես ունենալ, ի վիճակի ես բնականոն կերպով ուտել ու խմել Աստծու խոսքերը, բնականոն կերպով աղոթել և շարունակել քո եկեղեցական կյանքը՝ եթե կարողանաս հասնել այս ամենին, դա ցույց կտա, որ մուտք ես գործել ճիշտ ուղու վրա։ Որոշ մարդիկ չափազանց փխրուն են և տոկունություն չունեն։ Փոքր խնդրի հանդիպելիս նրանք լացուկոծ են անում և դառնում բացասական։ Ճշմարտությանը ձգտելը պահանջում է տոկունություն և վճռականություն։ Եթե այս անգամ չես կարողացել բավարարել Աստծու մտադրությունները, ապա պետք է կարողանաս ատել ինքդ քեզ և հոգուդ խորքում լուռ վճռես հաջորդ անգամ հաջողել։ Եթե այս անգամ հաշվի չես առել Աստծու բեռը, ապա պետք է վճռես, որ ապագայում նույն խնդրին բախվելիս ապստամբես մսեղիի դեմ, և վճռես բավարարել Աստծու մտադրությունները։ Ահա այսպես գովելի կդառնաս։ Որոշ մարդիկ նույնիսկ չգիտեն՝ արդյոք իրենց սեփական մտքերը կամ գաղափարները ճիշտ են՝ այդ մարդիկ բթամիտ հիմարնե՛ր են։ Եթե ցանկանում ես հնազանդեցնել սեփական սիրտդ և ապստամբել մսեղիի դեմ, նախ պետք է իմանաս՝ արդյոք քո մտադրությունները ճիշտ են՝ միայն այդ ժամանակ կարող ես հնազանդեցնել սեփական սիրտդ։ Եթե չգիտես՝ քո մտադրությունները ճի՞շտ են, թե՞ ոչ, կարո՞ղ ես հնազանդեցնել սեփական սիրտդ և ապստամբել մսեղիի դեմ։ Նույնիսկ եթե ապստամբես, դա կանես շփոթված ձևով։ Պետք է իմանաս ու ապստամբես քո սխալ մտադրությունների դեմ՝ սա է նշանակում ապստամբել մսեղիի դեմ։ Հենց գիտակցես, որ քո մտադրությունները, մտքերն ու գաղափարները սխալ են, պետք է արագ փոխես ընթացքդ և քայլես ճիշտ ճանապարհով։ Նախ բեկում մտցրու այս խնդրում և կրթիր ինքդ քեզ այս առումով՝ մուտք գործելու համար, քանի որ քո մտադրությունների ճիշտ կամ սխալ լինելը ամենից լավ դու ինքդ գիտես։ Հենց քո սխալ մտադրությունները շտկվեն, այնպես որ քո մտադրությունները ուշադիր լինեն Աստծուն, այդժամ հասած կլինես սեփական սիրտդ հնազանդեցնելու նպատակին։

Ամենակարևոր բանը, որ հիմա պետք է անեք, Աստծու և Նրա գործի ճանաչողություն ձեռք բերելն է՝ նաև պետք է իմանաս, թե ինչպես է Սուրբ Հոգին գործ կատարում մարդկանց վրա։ Սա էական է ճիշտ ուղու վրա մտնելու համար։ Հենց որ ըմբռնես այս կենսական կետը քեզ համար ավելի հեշտ կլինի դա անել։ Հավատում ես Աստծուն և ճանաչում ես Աստծուն, ինչը ցույց է տալիս, որ առ Աստված քո հավատն արժանի է իր անվանը։ Եթե շարունակես փորձառություն ձեռք բերել, բայց վերջում դեռ ի վիճակի չլինես ճանաչել Աստծուն, ապա անշուշտ մի մարդ ես, ով հակադրվում է Աստծուն։ Նրանք, ովքեր հավատում են միայն Հիսուս Քրիստոսին՝ առանց հավատալու այսօրվա մարմնացած Աստծուն, բոլորը դատապարտված են։ Նրանք բոլորը վերջին օրերի փարիսեցիներ են, քանի որ չեն ընդունում այսօրվա Աստծուն, և նրանք բոլորը հակադրվում են Աստծուն։ Նույնիսկ եթե նրանք հավատան Հիսուսին այնքան ճիշտ, որքան հնարավոր է, դա միանգամայն զուր կլինի՝ Աստված հավանություն չի տա նրանց։ Բոլոր նրանք, ովքեր կրում են միայն Աստծուն հավատացողի ցուցանակը, սակայն իրենց սրտերում Աստծու ճշմարիտ ճանաչողություն չունեն, կեղծավորնե՛ր են։

Աստծու կողմից կատարելագործվելուն ձգտելու համար նախ պետք է հասկանալ, թե ինչ է նշանակում կատարելագործվել Նրա կողմից, ինչպես նաև այն, թե ինչ պայմանների պետք է համապատասխանել՝ կատարելագործվելու համար։ Հենց որ մարդն ըմբռնի նման հարցերը, ապա պետք է գտնի կիրարկման ուղին։ Կատարելագործվելու համար պետք է ունենալ որոշակի որակ։ Շատ մարդկանց որակը ի բնե բավականաչափ բարձր չէ, որի դեպքում պետք է գին վճարես և սուբյեկտիվ ջանք գործադրես։ Որքան վատն է քո որակը, այնքան ավելի շատ սուբյեկտիվ ջանք պետք է գործադրես։ Որքան ավելի մեծ լինի Աստծու խոսքերի քո հասկացողությունը, և որքան շատ դրանք կիրարկես, այնքան ավելի արագ կկարողանաս ոտք դնել Աստծու կողմից կատարելագործվելու ուղու վրա։ Աղոթքի միջոցով՝ կարող ես կատարելագործվել աղոթելիս, Աստծու խոսքերն ուտելով ու խմելով, ըմբռնելով դրանց էությունը և կյանքով արտահայտելով դրանց իրականությունը՝ կարող ես կատարելագործվել։ Ամեն օր փորձառաբար ապրելով Աստծու խոսքերը՝ պետք է իմանաս, թե ինչն է պակասում քո մեջ՝ առավել ևս, պետք է ճանաչես քո կենսական թուլությունը և քո թուլությունները, և աղոթես ու պաղատես Աստծուն։ Այդպես վարվելով՝ աստիճանաբար կկատարելագործվես։ Կատարելության ուղին հետևյալն է՝ աղոթել, ուտել ու խմել Աստծու խոսքերը, ըմբռնել Աստծու խոսքերի էությունը, մտնել Աստծու խոսքերի փորձառության մեջ, իմանալ, թե ինչն է պակասում քո մեջ, հնազանդվել Աստծու գործին, հաշվի առնել Աստծու բեռը և ապստամբել մսեղիի դեմ աստվածասեր սրտիդ միջոցով, և հաճախակի հաղորդակցվել քո եղբայրների և քույրերի հետ, ինչը կարող է հարստացնել փորձառություններդ։ Լինի դա հավաքական կյանք, թե քո անձնական կյանքը, և լինեն դրանք մեծ, թե փոքր հավաքույթներ, դրանք բոլորը կարող են թույլ տալ քեզ ունենալ փորձառություններ, կրթվել և հնարավորություն տալ քո սրտին հանդարտվել Աստծու առաջ ու դառնալ դեպի Նա։ Այս ամենը կատարելագործվելու գործընթացի մի մասն է։ Ինչպես նշվեց ավելի վաղ, Աստծու խոսքերը փորձառաբար ապրելը նշանակում է ի վիճակի լինել իրականում անձամբ փորձառաբար ապրել դրանք և թույլ տալ ինքդ քեզ կյանքով արտահայտել դրանք, որպեսզի ավելի մեծ հավատ և սեր ձեռք բերես առ Աստված, և, այդպես վարվելով, աստիճանաբար հրաժարվես քո սատանայական ապականված բնավորությունից, ոչ պատշաճ մտադրություններից և կյանքով արտահայտես բնականոն մարդու նմանությունը։ Ներսումդ ավելի ու ավելի շատ սեր կլինի առ Աստված, ինչն էլ նշանակում է, որ քո մեջ ավելի ու ավելի կշատանան Աստծու կողմից կատարելագործված մասերը, իսկ այն հատվածները, որոնք ապականված են Սատանայի կողմից, ավելի ու ավելի կքչանան։ Քո գործնական փորձառությունների միջոցով աստիճանաբար ոտք կդնես կատարելության ուղու վրա։ Այսպիսով, եթե ցանկանում ես կատարելագործվել, ապա հատկապես կարևոր է հհաշվի առնել Աստծու մտադրություններն և փորձառաբար ապրել Նրա խոսքերը։


Աստված կատարելագործում է նրանց, ովքեր համապատասխանում են Իր մտադրություններին

Աստված այժմ ցանկանում է ձեռք բերել մարդկանց մի խումբ՝ բաղկացած նրանցից, ովքեր անում են առավելագույնն Իր հետ համագործակցելու համար, կարող են հնազանդվել Իր գործին, ովքեր հավատում են, որ Աստծու խոսքերը ճշմարիտ են, և կարող են կիրարկել Աստծու պահանջները. այդ նրանք են, ովքեր իրենց սրտերում ունեն ճշմարիտ հասկացողություն, ովքեր կարող են կատարելագործվել, և անխուսափելիորեն կկարողանան քայլել կատարելագործման ճանապարհով։ Նրանք, որ չեն կարող կատարելագործվել, այն մարդիկ են, ովքեր չունեն Աստծու գործի հստակ ըմբռնում, չեն ուտում և խմում Աստծու խոսքերը, ուշադրություն չեն դարձնում Նրա խոսքերին և աստվածասեր սիրտ չունեն։ Նրանք, ովքեր կասկածում են մարմնացած Աստծուն, միշտ անվստահ են Նրա հանդեպ, երբեք լրջորեն չեն վերաբերվում Նրա խոսքերին և միշտ փորձում են խաբել Նրան, Աստծուն դիմադրող մարդիկ են և Սատանայից են. նման մարդկանց կատարելագործելու ոչ մի ճանապարհ չկա։

Եթե ցանկանում ես կատարելագործվել, ապա նախ պետք է շնորհ գտնես Աստծու աչքերում, քանզի Նա կատարելագործում է նրանց, ում բարեհաճությամբ է նայում և ովքեր համապատասխանում են Իր մտադրություններին։ Եթե ցանկանում ես համապատասխանել Աստծու մտադրություններին, ապա պետք է ունենաս Նրա գործին հնազանդվող սիրտ, անես առավելագույնը ճշմարտությանը ձգտելու համար և ամեն բանում ընդունես Աստծու զննումը։ Այն ամենը, ինչ դու անում ես, անցե՞լ է Աստծու զննման ներքո։ Քո մտադրությունը ճի՞շտ է։ Եթե մտադրությունդ ճիշտ է, ապա Աստված հավանություն կտա քեզ. եթե մտադրությունդ սխալ է, սա ցույց է տալիս, որ սիրտդ սիրում է ոչ թե Աստծուն, այլ մսեղիին ու Սատանային։ Ուստի, պետք է աղոթքն օգտագործես որպես միջոց՝ ամեն բանում Աստծու զննումն ընդունելու համար։ Երբ աղոթում ես, թեև Ես անձամբ կանգնած չեմ քո առջև, Սուրբ Հոգին քեզ հետ է, և դու աղոթում ես, և՛ այն անձին, որը Ես եմ, և՛ Աստծու Հոգուն։ Ինչո՞ւ ես հավատում այս մսեղիին։ Դու հավատում ես, որովհետև Նա ունի Աստծու Հոգին։ Մի՞թե կհավատայիր այս անձին, եթե Նա չունենար Աստծու Հոգին։ Երբ հավատում ես այս անձին, դու հավատում ես Աստծու Հոգուն։ Երբ երկյուղում ես այս անձից, դու երկյուղում ես Աստծու Հոգուց։ Աստծու Հոգուն հավատալը հավատք է այս անձի հանդեպ, և այս անձին հավատալը նաև հավատք է Աստծու Հոգու հանդեպ։ Երբ աղոթում ես, զգում ես, որ Աստծու Հոգին քեզ հետ է, և որ Աստված քո առջև է, և ուստի աղոթում ես Նրա Հոգուն։ Այսօր մարդկանց մեծ մասը վախենում է իր գործերը Աստծու առաջ բերելուց. թեև կարող ես խաբել Նրա մսեղիին, դու չես կարող խաբել Նրա Հոգուն։ Ցանկացած հարց, որը չի կարող դիմանալ Աստծու զննմանը, ճշմարտությանը համապատասխան չէ և պետք է մի կողմ նետվի. հակառակն անելը նշանակում է անարգել Աստծուն։ Ուստի, անկախ նրանից՝ աղոթում ես, խոսում և հաղորդակցվում ես քո եղբայրների ու քույրերի հետ, թե կատարում ես քո պարտավորությունը և գործեր ես անում, պետք է սիրտդ դնես Աստծու առաջ։ Երբ կատարում ես քո գործառույթը, Աստված քեզ հետ է, և քանի դեռ քո մտադրությունը ճիշտ է և ուղղված է Աստծու տան գործին, Նա կընդունի այն ամենը, ինչ անում ես. դու պետք է անկեղծորեն կատարես քո գործառույթը։ Աղոթելիս, պետք է ունենաս աստվածասեր սիրտ և փնտրես Աստծու հոգատարությունը, պաշտպանությունը և զննումը։ Եթե դրանք քո մտադրություններն են, քո աղոթքներն արդյունավետ կլինեն։ Օրինակ՝ երբ աղոթում ես հավաքների ժամանակ, եթե բացես քո սիրտը և աղոթես Աստծուն ու ասես Նրան, թե ինչ կա քո սրտում՝ առանց կեղծ խոսքերի, ապա քո աղոթքներն անշուշտ արդյունավետ կլինեն։ Եթե անկեղծ, աստվածասեր սիրտ ունես, ապա ուխտ արա Աստծուն. «Ո՜վ Աստված, որ երկնքում ես, երկրի վրա և բոլոր բաների մեջ ես, ուխտ եմ անում Քեզ. թող Քո Հոգին զննի այն ամենը, ինչ ես անում եմ, պաշտպանի ու խնամի ինձ բոլոր ժամանակներում, որպեսզի այն ամենը, ինչ անում եմ, հաստատուն մնա Քո ներկայության մեջ։ Եթե իմ սիրտը երբևէ դադարի սիրել Քեզ կամ երբևէ դավաճանի Քեզ, ապա խստորեն պատժիր և անիծիր ինձ։ Մի՛ ներիր ինձ ո՛չ այս կյանքում, ո՛չ էլ գալիք աշխարհում»։ Կհամարձակվե՞ս արդյոք նման ուխտ անել։ Եթե չես համարձակվում, դա ցույց է տալիս, որ վախկոտ ես, և դեռ սիրում ես ինքդ քեզ։ Ունե՞ք այդ վճռականությունը։ Եթե սա իսկապես ձեր վճռականությունն է, պետք է անեք այս ուխտը։ Եթե ունես վճռականություն և անում ես նման ուխտ, ապա Աստված կիրագործի քո այդ վճռականությունը։ Երբ Աստծուն ուխտ ես անում, Նա լսում է։ Հիմնվելով քո աղոթքի և կիրարկման վրա Աստված որոշում է՝ դու մեղավոր ես, թե արդար։ Այժմ դուք կատարելագործման գործընթացում եք, և եթե դու իսկապես հավատ ունես կատարելագործվելու հանդեպ, ապա քո բոլոր արարքները կբերես Աստծու առաջ և կընդունես Նրա զննումը։ Եթե մի ծայրահեղ ապստամբ բան անես կամ դավաճանես Աստծուն, ապա Նա ի կատար կածի քո ուխտը. այդ պահին, անկախ նրանից՝ դու կկանգնես կործանման, թե պատժի առաջ, դա կլինի քո իսկ արարքի արդյունքը։ Դու ես այդ ուխտն արել, ուստի պետք է պահես այն։ Եթե ուխտ ես անում, բայց չես հետևում դրան, կորստյան կմատնվես։ Քանի որ դա քո ուխտն էր, Աստված կկատարի այն։ Ոմանք աղոթելուց հետո վախենում են և ասում. «Ամեն ինչ ավարտվեց։ Անառակ լինելու հնարավորությունս վերացավ, վատ բաներ անելու հնարավորությունս վերացավ, աշխարհիկ ցանկություններին տրվելու հնարավորությունս վերացավ»։ Այս մարդիկ դեռ սիրում են աշխարհն ու մեղքը և նրանք անշուշտ կործանման կմատնվեն։

Որպես Աստծուն հավատացող՝ պետք է կարողանաս բոլոր գործերդ ու արարքներդ բերել Նրա առաջ և ընդունել Նրա զննումը։ Եթե այն, ինչ անում ես, կարող է բերվել Աստծու Հոգու, բայց ոչ Աստծու մսեղիի առաջ, դա ցույց է տալիս, որ չես ընդունել Նրա Հոգու զննումը։ Ո՞վ է Աստծու Հոգին։ Ո՞վ է այն անձը, ում մասին Աստված վկայում է։ Մի՞թե Նրանք նույնը չեն։ Մեծամասնությունը Նրանց դիտարկում է որպես երկու առանձին էակ՝ հավատալով, որ Աստծու Հոգին Աստծու Հոգին է, իսկ այն անձը, ում Աստված վկայում է, պարզապես մարդ է։ Բայց մի՞թե դու չես սխալվում։ Ո՞ւմ անունից է գործում այս անձը։ Նրանք, ովքեր չեն ճանաչում մարմնացած Աստծուն, չունեն հոգևոր հասկացողություն։ Աստծու Հոգին և Նրա մարմնացած մսեղին մեկ են, որովհետև Աստծու Հոգին նյութականացվել է մսեղիի մեջ։ Եթե այս անձը քո հանդեպ բարի չէ, արդյո՞ք Աստծու Հոգին բարի կլինի։ Մի՞թե դու շփոթված չես։ Այսօր բոլոր նրանք, ովքեր չեն կարող ընդունել Աստծու զննումը, չեն կարող ստանալ Նրա հավանությունը, և նրանք, ովքեր չեն ճանաչում մարմնացած Աստծուն, չեն կարող կատարելագործվել։ Նայի՛ր այն ամենին, ինչ անում ես, և տե՛ս, արդյո՞ք այն կարող է բերվել Աստծու առաջ։ Եթե չես կարող այն ամենը, ինչ անում ես, բերել Աստծու առաջ, ապա դա ցույց է տալիս, որ դու չարագործ ես։ Կարո՞ղ են արդյոք չարագործները կատարելագործվել։ Ամենը, ինչ անում ես, յուրաքանչյուր արարք, յուրաքանչյուր մտադրություն և յուրաքանչյուր արձագանք պետք է բերվի Աստծու առաջ։ Դա նշանակում է, որ ամենը քո ամենօրյա հոգևոր կյանքից՝ աղոթելը, Աստծուն մոտենալը, Աստծու խոսքերն ուտելը և խմելը, քո եղբայրների ու քույրերի հետ հաղորդակցվելն ու եկեղեցական կյանքով ապրելը, ընդհուպ ուրիշների հետ համագործակցելով ծառայելը, պետք է բերվի Աստծու առաջ՝ Նրա զննման համար։ Հենց այսպիսի կիրարկումն է, որ կօգնի քեզ հասնել կյանքի աճի։ Աստծու զննումն ընդունելու գործընթացը մաքրագործման գործընթացն է։ Որքան ավելի կարողանաս ընդունել Աստծու զննումը, այնքան ավելի կմաքրագործվես և այնքան ավելի համահունչ կլինես Աստծու մտադրություններին, որպեսզի չընկնես անառակության մեջ, և քո սիրտը կարողանա ապրել Նրա ներկայությամբ։ Որքան ավելի ընդունես Նրա զննումը, այնքան ավելի մեծ կլինի Սատանայի խայտառակությունը և մսեղիի դեմ ապստամբելու քո ունակությունը։ Ուստի, Աստծու զննումն ընդունելը կիրարկման ճանապարհ է, որին մարդիկ պետք է հետևեն։ Անկախ նրանից, թե ինչ ես անում, նույնիսկ քո եղբայրների և քույրերի հետ հաղորդակցվելիս, դու պետք է քո արարքները բերես Աստծու առաջ և փնտրես Նրա զննումը, և նպատակաուղղված կերպով հնազանդվես հենց Իրեն՝ Աստծուն. դա քո կիրարկումը կդարձնի շատ ավելի ճշգրիտ։ Միայն եթե այն ամենը, ինչ անում ես, բերես Աստծու առաջ և ընդունես Աստծու զննումը, կարող ես լինել մեկը, ով ապրում է Աստծու ներկայության մեջ։

Նրանք, ովքեր չունեն Աստծու մասին հասկացողություն, երբեք չեն կարող լիովին հնազանդվել Աստծուն։ Նման մարդիկ ապստամբության որդիներ են։ Նրանք չափազանց փառասեր են, և նրանց մեջ չափից շատ ըմբոստություն կա, ուստի նրանք հեռանում են Աստծուց և չեն կամենում ընդունել Նրա զննումը։ Նման մարդիկ չեն կարող հեշտությամբ կատարելագործվել։ Որոշ մարդիկ ընտրողաբար են ուտում և խմում Աստծու խոսքերը, ինչպես նաև ընդունում դրանք։ Նրանք ընդունում են Աստծու խոսքերի այն հատվածները, որոնք համապատասխանում են իրենց պատկերացումներին` մերժելով չհամապատասխանողները։ Մի՞թե սա Աստծու դեմ ամենաբացահայտ ապստամբությունն ու դիմադրությունը չէ։ Եթե մեկը տարիներ շարունակ հավատում է Աստծուն՝ առանց Նրա մասին նույնիսկ փոքր-ինչ հասկացողություն ձեռք բերելու, ապա նա չհավատացող է։ Ովքեր պատրաստակամ են ընդունել Աստծու զննումը, նրանք են, ովքեր ձգտում են հասկանալ Նրան, և կամենում են ընդունել Նրա խոսքերը։ Նրանք են, ովքեր կստանան Աստծու ժառանգությունն ու կժառանգեն Նրա օրհնությունները, և նրանք ամենից երանելիներն են։ Աստված անիծում է նրանց, ովքեր իրենց սրտերում տեղ չունեն Իր համար, և Նա պատժում ու լքում է նման մարդկանց։ Եթե չես սիրում Աստծուն, ապա Նա կլքի քեզ, և եթե չես լսում այն, ինչ Ես ասում եմ, ապա խոստանում եմ, որ Աստծու Հոգին կլքի քեզ։ Փորձի՛ր, եթե չես հավատում։ Այսօր Ես պարզաբանում եմ քեզ կիրարկման ճանապարհը, բայց քեզանից է կախված, թե արդյոք կկիրարկես այն։ Եթե չհավատաս դրան և չկիրարկես այն, ապա ինքդ կտեսնե՛ս՝ արդյոք Սուրբ Հոգին գործում է քեզ վրա, թե ոչ։ Եթե չձգտես հասկանալ Աստծուն, ապա Սուրբ Հոգին չի գործի քեզ վրա։ Աստված գործում է նրանց մեջ, ովքեր ձգտում և փայփայում են Նրա խոսքերը։ Որքան շատ փայփայես Աստծու խոսքերը, այնքան ավելի շատ Նրա Հոգին կգործի քեզ վրա։ Որքան շատ մարդը փայփայի Աստծու խոսքերը, այնքան Աստծու կողմից կատարելագործվելու ավելի շատ հնարավորություններ կստանա։ Աստված կատարելագործում է նրանց, ովքեր ճշմարտապես սիրում են Իրեն, և ում սրտերը խաղաղ են Իր առաջ։ Դու պետք է փայփայես Աստծու ողջ գործը, Աստծու լուսավորությունը, Աստծու ներկայությունը, Աստծու խնամքն ու պաշտպանությունը, փայփայես այն, թե ինչպես են Աստծու խոսքերը դառնում քո իրականությունը և ապահովում քո կյանքը. սա ամենալավն է համապատասխանում Աստծու մտադրություններին։ Եթե դու փայփայես Աստծու գործը, այսինքն՝ այն ողջ գործը, որ Նա կատարել է քո վրա, ապա Նա կօրհնի քեզ և քեզ պատկանող ամեն բան կբազմապատկի։ Եթե չփայփայես Աստծու խոսքերը, Նա չի գործի քո վրա. Նա միայն մի փոքր շնորհ կտա քո հավատի համար՝ թույլ տալով ունենալ մի փոքր նյութական օրհնություն կամ ընտանիքիդ տալով մի փոքր անվտանգություն։ Պետք է ձգտես, որ Աստծու խոսքերը դառնան քո իրականությունը, կարողանաս բավարարել Նրան ու համապատասխանես Նրա մտադրություններին. չպետք է պարզապես ձգտես վայելել Նրա շնորհը։ Հավատացյալների համար չկա ավելի կարևոր բան, քան Աստծու գործն ընդունելը, կատարելության հասնելը և դառնալ մեկը, ով հետևում է Աստծու կամքին։ Սա է նպատակը, որին պետք է ձգտես։

Այն ամենը, ինչին մարդը ձգտում էր Շնորհքի դարաշրջանում, այժմ հնացած է, որովհետև ներկայումս գոյություն ունի ձգտման ավելի բարձր չափանիշ. այն, ինչին ձգտում են, և՛ ավելի վեհ է, և՛ ավելի կիրարկելի, այն, ինչին ձգտում են, կարող է ավելի լավ բավարարել մարդու ներքին պահանջները։ Աստված անցյալ դարերի և սերունդների մարդկանց վրա այնպես չէր գործում, ինչպես այսօր. Նա չէր խոսում նրանց հետ այնքան, որքան խոսում է այսօր, ոչ էլ նրանցից պահանջվողն էր այնքան բարձր, որքան այսօր։ Այն, որ Աստված այժմ ձեզանից ունի այս պահանջները, ցույց է տալիս, որ Աստծու վերջնական մտադրությունը կենտրոնացած է ձեզ՝ մարդկանց այս խմբի վրա։ Եթե իսկապես ցանկանում ես Աստծու կողմից կատարելագործվել, ապա ձգտիր դրան՝ որպես քո գլխավոր նպատակ։ Անկախ նրանից՝ այս ու այն կողմ ես ընկնում, ծախսվում ես, քո գործառույթն ես կատարում, թե ընդունում ես Աստծու հանձնարարությունը, միշտ ձգտիր կատարելագործվել և բավարարել Աստծու մտադրությունները՝ այս նպատակին հասնելու համար։ Եթե մեկն ասում է, որ չի ձգտում Աստծու կողմից կատարելագործվելուն կամ կյանքի մուտք ունենալուն, այլ ձգտում է միայն մսեղավոր խաղաղության և ուրախության, ապա նա մարդկանցից ամենակույրն է։ Նրանք, ովքեր չեն ձգտում կյանքի իրականությանը, այլ ձգտում են միայն հավիտենական կյանքին գալիք աշխարհում և անվտանգությանը՝ այս կյանքում, մարդկանցից ամենակույրն են։ Ուստի, ամենը, ինչ անում ես, պետք է արվի Աստծու կողմից կատարելագործվելու և ձեռք բերվելու նպատակով։

Գործը, որն Աստված կատարում է մարդկանց վրա, ըստ տարբեր կարիքների նրանց ապահովելն է։ Որքան մեծ է մարդու կյանքը, այնքան ավելի շատ են նրա կարիքները և այնքան ավելիին է ձգտում։ Եթե այս փուլում դու ձգտում չունես, սա ապացուցում է, որ Սուրբ Հոգին լքել է քեզ։ Բոլոր նրանք, ովքեր ձգտում են կյանքի, երբեք չեն լքվի Սուրբ Հոգու կողմից. նման մարդիկ միշտ ունեն մի բան, որին ձգտում են և իրենց սրտերում միշտ փափագ ունեն։ Նման մարդիկ երբեք բավարարված չեն իրենց ներկայիս վիճակով։ Սուրբ Հոգու գործի յուրաքանչյուր փուլ նպատակ ունի արդյունքի հասնել քո մեջ, բայց եթե դու գոհանաս քո ներկայիս վիճակով, այլևս կարիքներ չունենաս, եթե այլևս չընդունես Սուրբ Հոգու գործը, ապա Նա կլքի քեզ։ Մարդիկ ամեն օր ունեն Աստծու զննման կարիքը. նրանք ամեն օր Աստծուց առատ ապահովման կարիքն ունեն։ Կարո՞ղ են մարդիկ առանց ամեն օր Աստծու խոսքն ուտելու և խմելու դիմանալ։ Եթե մեկը միշտ զգում է, որ չի կարող բավարար չափով ուտել կամ խմել Աստծու խոսքից, եթե նա միշտ փնտրում է և միշտ քաղցած ու ծարավ է արդարության, Սուրբ Հոգին միշտ կգործի նրա վրա։ Որքան մարդն ավելի քաղցած ու ծարավ է արդարության, այնքան ավելիէ նա ի վիճակի հաղորդակցվելու գործնական բաներով։ Որքան մարդն ավելի է կենտրոնանում ճշմարտությունը փնտրելու վրա, այնքան ավելի արագ է նա հասնում կյանքի աճի՝ դառնալով փորձառությամբ հարուստ և Աստծու տան մեծատունը։


Ճշմարիտ սրտով Աստծուն հնազանդվողներն անշուշտ ձեռք կբերվեն Աստծու կողմից

Սուրբ Հոգու գործն օրեցօր փոխվում է, և այն ամեն քայլի հետ ավելի է բարձրանում․ վաղվա հայտնությունն ավելի բարձր է, քան այսօրվանը, և գործը քայլ առ քայլ էլ ավելի վեր է բարձրանում։ Աստված հենց այսպիսի գործով է կատարելագործում մարդուն։ Եթե մարդը չի կարողանում համընթաց լինել, ապա ցանկացած պահի կարող է դուրս թողնվել։ Եթե նա հնազանդվող սիրտ չունենա, չի կարողանա հետևել մինչև վերջ։ Նախկին դարաշրջանն անցել է։ Հիմա նոր դարաշրջան է։ Իսկ նոր դարաշրջանում պետք է նոր գործ արվի։ Հատկապես վերջին դարաշրջանում, երբ մարդը կատարելագործվում է, Աստված ավելի նոր գործ է կատարելու, ավելի արագ, ուստի, եթե մարդը գիտակցաբար չհնազանդվի, նրա համար դժվար կլինի հետևել Աստծու հետքերին։ Աստված չի պահպանում որևէ կանոն, ոչ էլ Իր գործի որևէ փուլ համարում է հավերժ անփոփոխ։ Փոխարենը՝ Նա հետևողականորեն կատարում է երբեւէ ավելի նոր ու երբեւէ ավելի բարձր գործ։ Ամեն փուլի հետ Նրա գործը դառնում է ավելի ու ավելի գործնական և ավելի ու ավելի է համապատասխանում մարդու իրական կարիքներին։ Միայն այսպիսի գործը փորձառաբար ապրելով մարդը կարող է հասնել իր խառնվածքի վերջնական փոխակերպմանը։ Կյանքի մասին մարդու ճանաչողությունը հասնում է ավելի ու ավելի բարձր մակարդակների, և նույն կերպ Աստծու գործն է հասնում ավելի ու ավելի բարձր մակարդակների։ Միայն այսպես մարդը կարող է կատարելագործվել և պիտանի դառնալ Աստծու համար։ Աստված այսպես է գործում մի կողմից՝ մարդու պատկերացումներըետ մղելու և դրանք ետ շրջելու համար, իսկ մյուս կողմից՝ մարդուն ավելի բարձր ու ավելի գործնական վիճակի, Աստծուն հավատալու բարձրագույն ոլորտ առաջնորդելու համար, որպեսզի ի վերջո Աստծու կամքը կատարվի։ Ըմբոստ բնություն ունեցող բոլոր նրանք, ովքեր կամայականորեն հակառակվում են, դուրս կթողնվեն Աստծու արագ ու հզոր գործի այս փուլով։ Միայն նրանք կարող են առաջ շարժվել մինչև ճանապարհի վերջը, ովքեր գիտակցաբար հնազանդվում են և ուրախությամբ խոնարհեցնում են իրենց։ Այսպիսի գործի մեջ բոլորդ պետք է սովորեք՝ ինչպես հնազանդվել և ինչպես բաց թողնել ձեր պատկերացումները։ Պետք է զգույշ լինեք ձեր արած յուրաքանչյուր քայլում։ Եթե անփույթ լինեք, անշուշտ կդառնաք մեկը, ով արհամարհանքով մերժվում է Սուրբ Հոգու կողմից, մեկը, ով խաթարում է Աստծու գործը։ Նախքան գործի այս փուլը փորձառաբար ապրելը, մարդու հին կանոններն ու օրենքներն այնքան անթիվ էին, որ նա կորցրեց գլուխը, ինքնահավան դարձավ ու մոռացավ ինքն իրեն։ Սրանք բոլորը խոչընդոտներ են, որոնք ետ են պահում մարդուն Աստծու նոր գործն ընդունելուց։ Դրանք Աստծու մասին մարդու ճանաչողության թշնամիներն են։ Վտանգավոր է, երբ մարդն ո՛չ հնազանդ սիրտ ունի, ո՛չ էլ ճշմարտությանը փափագող սիրտ։ Եթե հնազանդվում ես միայն պարզ գործին ու խոսքերին և անընդունակ ես ընդունելու ավելի խորը որևէ բան, ապա մեկն ես, ով կառչում է հնից և չի կարողանում համընթաց լինել Սուրբ Հոգու գործի հետ։ Աստծու կատարած գործը դարաշրջանից դարաշրջան տարբերվում է։ Եթե մի փուլում լավ ես հնազանդվում Աստծու գործին, բայց հաջորդ փուլում հնազանդությունդ Նրա գործին վատ է կամ անկարող ես հնազանդվել, ապա Աստված կլքի քեզ։ Համընթաց ես Աստծու հետ, երբ Նա անում է այս քայլը, և պետք է շարունակես համընթաց լինել, երբ Նա բարձրանում է հաջորդին։ Միայն այդ ժամանակ կլինես մեկը, ով հնազանդվում է Սուրբ Հոգուն։ Քանի որ հավատում ես Աստծուն, պետք է հաստատուն մնաս քո հնազանդության մեջ։ Չես կարող պարզապես հնազանդվել, երբ ցանկանում ես, և հրաժարվել հնազանդվելուց, երբ չես ցանկանում։ Աստված հավանություն չի տալիս այսպիսի հնազանդությանը։ Եթե չես կարողանում համընթաց լինել նոր գործի մասին Իմ հաղորդակցության հետ և շարունակում ես կառչել նախկին ասածներից, ապա ինչպե՞ս կարող է առաջընթաց լինել քո կյանքում։ Աստծու գործն Իր խոսքերի միջոցով քեզ մատակարարելն է։ Երբ հնազանդվում և ընդունում ես Նրա խոսքերը, Սուրբ Հոգին անշուշտ կգործի քո մեջ։ Սուրբ Հոգին գործում է ճիշտ այնպես, ինչպես Ես եմ խոսում։ Արա այնպես, ինչպես Ես ասել եմ, և Սուրբ Հոգին անմիջապես կգործի քո մեջ։ Ես նոր լույս եմ արձակում, որպեսզի տեսնեք՝ բերելով ձեզ ներկայի լույսի մեջ, և երբ մտնես դրա մեջ, Սուրբ Հոգին անմիջապես կգործի քո մեջ։ Կան ոմանք, ովքեր կարող են ըմբոստանալ՝ ասելով. «Պարզապես չեմ կիրառի այն, ինչ Դու ասում ես»։ Այդ դեպքում Ես ասում եմ քեզ, որ այժմ հասել ես ճանապարհի ավարտին. չորացել ես և զուրկ ես կյանքից։ Ուստի խառնվածքիդ փոփոխությունը փորձառաբար ապրելիս ոչինչ ավելի վճռորոշ չէ, քան ներկայի լույսի հետ համընթաց լինելը։ Սուրբ Հոգին ոչ միայն գործում է որոշ մարդկանց մեջ, ովքեր օգտագործվում են Աստծու կողմից, այլև առավել ևս՝ եկեղեցում։ Նա կարող է գործել ցանկացածի մեջ։ Նա կարող է գործել քո մեջ ներկա ժամանակահատվածում, և դու փորձառաբար կապրես այս գործը։ Հաջորդ ժամանակահատվածում Նա կարող է գործել մեկ ուրիշի մեջ, եւ այդ դեպքում պետք է շտապես հետևել. որքան սերտորեն հետևես ներկայի լույսին, այնքան շատ կարող է աճել կյանքդ։ Անկախ այն բանից, թե ինչ տեսակ մարդ է ինչ-որ մեկը, եթե Սուրբ Հոգին գործում է նրա մեջ, ապա պետք է հետևես։ Քո իսկ փորձառությունների ընթացքում փաստացի փորձառաբար ապրի՛ր այն ամենը, ինչի միջով նրանք անցել են, և կստանաս է՛լ ավելի բարձր բաներ։ Այսպիսի կիրառման միջոցով ավելի արագ կառաջադիմես։ Սա մարդու կատարելագործման ուղին է և միջոց, որով կյանքն աճում է։ Կատարելագործվելու ուղուն հասնում ես Սուրբ Հոգու գործին քո հնազանդության միջոցով։ Դու չգիտես, թե ինչպիսի մարդու միջոցով Աստված կգործի՝ քեզ կատարելագործելու համար, ոչ էլ այն, թե ինչ մարդու, իրադարձության կամ բանի միջոցով Նա թույլ կտա քեզ ձեռք բերել և տեսնել բաներ։ Եթե կարող ես ոտք դնել այս ճիշտ ուղու վրա, ապա դա ցույց է տալիս, որ մեծ հույս կա, որ կկատարելագործվես Աստծու կողմից։ Եթե չես կարող, ապա դա ցույց է տալիս, որ քո ապագան մռայլ է՝ զուրկ լույսից։ Հենց որ բռնես ճիշտ ուղին, հայտնություն ձեռք կբերես ամեն ինչում։ Անկախ այն բանից, թե Սուրբ Հոգին ինչ է հայտնում ուրիշներին, եթե առաջ շարժվես նրանց ճանաչողության հիման վրա՝ ինքնուրույն փորձառաբար ապրելու բաները, ապա դա կդառնա քո կյանքի մի մասը, և կկարողանաս մատակարարել ուրիշներին այս փորձառությունից ելնելով։ Նրանք, ովքեր մատակարարում են ուրիշներին՝ բառեր կրկնելով, մարդիկ են, ովքեր ոչ մի փորձառություն չեն ունեցել։ Պետք է սովորես ուրիշների լուսավորության և լուսավորման միջոցով գտնել կիրառման ուղի, նախքան կկարողանաս խոսել քո իսկ իրական փորձառության և ճանաչողության մասին։ Սա ավելի մեծ օգուտ կբերի քո իսկ կյանքին։ Պետք է այսպես փորձառաբար ապրես՝ հնազանդվելով այն ամենին, ինչ գալիս է Աստծուց։ Պետք է փնտրես Աստծու մտադրություններն ամեն ինչում և դասեր քաղես ամեն ինչից, որպեսզի կյանքդ աճի։ Այսպիսի կիրառումն ապահովում է ամենաարագ առաջընթացը։

Սուրբ Հոգին լուսավորություն է բերում քեզ քո իրական փորձառությունների միջոցով և կատարելագործում է քեզ հավատքիդ միջոցով։ Արդյոք իրապես պատրաստակա՞մ ես կատարելագործվելու։ Եթե իրապես պատրաստակամ ես կատարելագործվելու Աստծու կողմից, ապա քաջություն կունենաս լքելու մսեղիդ, կկարողանաս կիրառել Աստծու խոսքերը և չես լինի բացասական կամ թույլ։ Կկարողանաս հնազանդվել այն ամենին, ինչ գալիս է Աստծուց, և կկարողանաս քո բոլոր գործերը՝ անկախ այն բանից՝ արվել են ուրիշների ներկայությամբ, թե նրանց մեջքի ետևում, ներկայացնել Աստծուն։ Եթե վարվես որպես ազնիվ մարդ և կիրառես ճշմարտությունն ամեն ինչում, ապա կլինես մեկը, ով կատարելագործվում է։ Այն նենգ մարդիկ, ովքեր ուրիշների ներկայությամբ մի կերպ են վարվում, իսկ նրանց մեջքի հետևում՝ մեկ այլ կերպ, պատրաստակամ չեն կատարելագործվելու։ Նրանք բոլորը կործանման որդիներ են և որդիներ, որ կկորչեն. նրանք Սատանայից են և ընտրված չեն Աստծու կողմից։ Աստված չի՛ ընտրում այսպիսի մարդկանց։ Եթե քո գործերն ու պահվածքը չեն կարող ներկայացվել Աստծու առաջ կամ զննվել Աստծու Հոգու կողմից, ապա սա ապացույց է, որ քեզ հետ ինչ-որ բան այն չէ։ Պետք է ընդունես Աստծու դատաստանն ու հանդիմանությունը և կենտրոնանաս խառնվածքիդ վերափոխման վրա. միայն այդ ժամանակ կկարողանաս ոտք դնել կատարելագործվելու ուղու վրա։ Եթե իրապես պատրաստակամ ես կատարելագործվելու Աստծու կողմից և հետևելու Աստծու կամքին, ապա պետք է հնազանդվես Աստծու ողջ գործին՝ առանց տրտունջի որևէ խոսքի, առանց Աստծու գործի վերաբերյալ կամայական դատողություններ կամ հետևություններ անելու։ Սրանք Աստծու կողմից կատարելագործվելու նվազագույն պահանջներն են։ Աստծու կողմից կատարելագործվել ձգտողների համար անհրաժեշտ պահանջը սա է. ամեն ինչում գործել աստվածասեր սրտով։ Ի՞նչ է նշանակում գործել աստվածասեր սրտով։ Նշանակում է, որ քո բոլոր գործերն ու պահվածքը կարող են ներկայացվել Աստծու առաջ։ Եվ քանի որ ունես ճիշտ մտադրություններ, անկախ այն բանից՝ գործողություններդ ճիշտ են, թե սխալ, չես վախենում դրանք ցույց տալ Աստծուն կամ եղբայրներիդ ու քույրերիդ և համարձակվում ես երդում տալ Աստծու առաջ։ Պետք է քո յուրաքանչյուր մտադրություն, միտք և գաղափար ներկայացնես Աստծու առաջ՝ Նրա զննման համար։ Եթե այսպես կիրառես և մտնես, ապա կյանքիդ առաջընթացն արագ կլինի։

Քանի որ հավատում ես Աստծուն, պետք է հավատ ընծայես Աստծու բոլոր խոսքերին և Նրա ողջ գործին։ Այսինքն՝ քանի որ հավատում ես Աստծուն, պետք է հնազանդվես Նրան։ Եթե անկարող ես դա անել, ապա ոչ մի տարբերություն չկա՝ հավատում ես, թե ոչ։ Եթե երկար տարիներ հավատում ես Աստծուն և այնուամենայնիվ երբեք չես հնազանդվել Նրան և չես ընդունում Նրա խոսքերի ամբողջությունը, և փոխարենը պահանջում ես, որ Աստված հնազանդվի քեզ և գործի քո պատկերացումների համաձայն, ապա ամենաըմբոստն ես բոլորից, չհավատացող ես։ Ինչպե՞ս կարող են այսպիսի մարդիկ ի վիճակի լինել հնազանդվելու Աստծու գործին ու խոսքերին, որոնք չեն համապատասխանում մարդու պատկերացումներին։ Բոլորից ամենաըմբոստն այն մարդիկ են, ովքեր գիտակցաբար հրաժարվում են ենթարկվել Աստծուն և դիմակայում են Աստծուն։ Նրանք Աստծու թշնամիներն են՝ հակաքրիստոսները։ Նրանք միշտ թշնամական վերաբերմունք են տածում Աստծու նոր գործի հանդեպ։ Երբեք հնազանդվելու ամենափոքր հակումն անգամ չունեն, ոչ էլ երբևէ ուրախությամբ հնազանդվել կամ խոնարհեցրել են իրենց։ Ուրիշների առաջ ամենամեծամիտներն են և երբեք ոչ մեկին չեն հնազանդվում։ Աստծու առաջ իրենց համարում են լավագույնը «քարոզներ» տալու մեջ և ամենահմուտը՝ ուրիշների վրա աշխատելու մեջ։ Նրանք երբեք բաց չեն թողնում իրենց տիրապետության տակ գտնվող «գանձերը»․ փոխարենը՝ վերաբերվում են դրանց որպես ընտանեկան ժառանգության, որը պետք է պաշտվի և քարոզվի ուրիշներին, և օգտագործում են դա՝ խրատելու այն բթամիտներին, ովքեր կուռք են դարձնում իրենց։ Եկեղեցում իսկապես կան որոշակի թվով այսպիսի մարդիկ։ Կարելի է ասել, որ նրանք «աննկուն հերոսների տոհմ» են, որոնք սերնդեսերունդ բնակվում են Աստծու տանը։ Նրանք «քարոզներ» (վարդապետություններ) տալը համարում են իրենց բարձրագույն պարտավորությունը։ Տարեցտարի, սերնդեսերունդ նրանք խստորեն կատարում են իրենց «սրբազան և անխախտելի» պարտավորությունը։ Ոչ ոք չի համարձակվում դիպչել նրանց։ Ոչ մի մարդ չի համարձակվում բացեիբաց հանդիմանել նրանց։ Նրանք դառնում են «թագավորներ» Աստծու տանը՝ սանձարձակորեն բռնանալով ուրիշներին դարեդար։ Չար դևերի այս ոհմակը ձգտում է միավորվել՝ Իմ գործը քանդելու համար։ Ինչպե՞ս կարող եմ թույլ տալ, որ այս կենդանի դևերը գոյություն ունենան Իմ աչքի առաջ։ Նույնիսկ նրանք, ովքեր միայն կիսով չափ են հնազանդ, չեն կարող շարունակել մինչև վերջ, ուր մնաց այս բռնակալները, որոնց սրտերում հնազանդության նշույլ անգամ չկա՛։ Աստծու գործը հեշտությամբ ձեռք չի բերվում մարդու կողմից։ Նույնիսկ օգտագործելով ողջ ուժը, որ ունի՝ մարդը կարող է ձեռք բերել դրա միայն մի մասը, ինչն ի վերջո թույլ է տալիս նրան կատարելագործվել։ Իսկ ի՞նչ կասեք հրեշտակապետի սերունդների մասին, ովքեր ձգտում են ոչնչացնել Աստծու գործը։ Մի՞թե նրանք է՛լ ավելի քիչ հույս չունեն Աստծու կողմից ձեռք բերվելու։ Նվաճման գործն անելու Իմ նպատակը ոչ միայն հանուն նվաճման նվաճելն է, այլ նվաճելը՝ արդարությունն ու անարդարությունը բացահայտելու համար, մարդու պատժի համար ապացույցներ ստանալու համար, չարը դատապարտելու համար և, առավել ևս, նվաճելը՝ հանուն նրանց կատարելագործման, ովքեր գիտակցաբար հնազանդվում են։ Ի վերջո բոլորը կդասակարգվեն ըստ իրենց տեսակի, և կատարելագործվողների մտքերն ու գաղափարները լի կլինեն հնազանդությամբ։ Սա այն գործն է, որն ի վերջո կիրագործվի։ Մինչդեռ ըմբոստ արարքներով լի մարդիկ կպատժվեն և կնետվեն վառվող կրակի մեջ և կդառնան հավիտենական անեծքի առարկա։ Երբ գա այդ ժամանակը, «մեծ և աննկուն հերոսների այդ տոհմը», որը գոյություն է ունեցել դարերի ընթացքում, կդառնա ամենաստոր և ամենաարհամարհված «թույլ և անկարող վախկոտների տոհմը»։ Միայն սա կարող է բացահայտել Աստծու ողջ արդարությունը և Նրա բնույթը, որը չի հանդուրժում մարդու կողմից վիրավորանք, և միայն սա կարող է հանդարտեցնել Իմ սրտի ատելությունը։ Մի՞թե համաձայն չեք, որ սա միանգամայն ողջամիտ է։

Ոչ բոլոր նրանք, ովքեր փորձառաբար ապրում են Սուրբ Հոգու գործը, և ոչ էլ բոլոր նրանք, ովքեր այս հոսքի մեջ են, կարող են կյանք ձեռք բերել։ Կյանքը բոլոր մարդկանց կողմից կիսվող ընդհանուր սեփականություն չէ, և բոլորը չէ, որ հեշտությամբ հասնում են խառնվածքի փոփոխությունների։ Աստծու գործին հնազանդությունը պետք է իրականություն ունենա և կյանքով արտահայտվի։ Միայն մակերեսային հնազանդությունը չի կարող արժանանալ Աստծու հավանությանը, և լոկ Աստծու խոսքի մակերեսային կողմերին հնազանդվելը՝ առանց սեփական խառնվածքի փոփոխության ձգտելու, չի համապատասխանում Աստծու մտադրություններին։ Աստծուն հնազանդվելը և Աստծու գործին հնազանդվելը նույն բանն են։ Նրանք, ովքեր հնազանդվում են միայն Աստծուն, բայց ոչ Նրա գործին, չեն կարող հնազանդ համարվել, էլ ուր մնաց նրանք, ովքեր ճշմարտապես չեն հնազանդվում, բայց արտաքուստ շողոքորթ են։ Բոլոր նրանք, ովքեր ճշմարտապես հնազանդվում են Աստծուն, ի վիճակի են շահելու գործից և հասնելու Աստծու բնույթի ու գործի հասկացողությանը։ Միայն այսպիսի մարդիկ են ճշմարտապես հնազանդվում Աստծուն։ Այսպիսի մարդիկ ի վիճակի են նոր գիտելիք ձեռք բերելու նոր գործի միջոցով և նոր փոփոխությունների ենթարկվելու նոր գործի միջոցով։ Միայն այս մարդիկ են արժանանում Աստծու հավանությանը, միայն այս մարդիկ են կատարելագործվում, և միայն նրանց խառնվածքներն են փոխվել։ Աստծու հավանությանն արժանացողներն այն մարդիկ են, ովքեր ուրախությամբ հնազանդվում են Աստծուն և Նրա խոսքին ու գործին։ Միայն այսպիսի մարդիկ են ճիշտ մարդիկ, միայն այսպիսի մարդիկ են անկեղծորեն ուզում Աստծուն և անկեղծորեն փնտրում Աստծուն։ Ինչ վերաբերում է նրանց, ովքեր լոկ բերանով են խոսում Աստծու հանդեպ իրենց հավատքի մասին, բայց ըստ էության վիրավորանքներ են հասցնում Նրան, մարդիկ են, ովքեր քողարկում են իրենց, ովքեր կրում են օձի թույնը. նրանք բոլորից ամենանենգն են։ Վաղ թե ուշ սրիկաների այս ոհմակի ստոր դիմակները կպատռվեն։ Մի՞թե սա այն գործը չէ, որն արվում է այսօր։ Չար մարդիկ միշտ չար կլինեն և երբեք չեն խուսափի պատժի օրվանից։ Բարի մարդիկ միշտ բարի կլինեն և կբացահայտվեն, երբ Աստծու գործը մոտենա ավարտին։ Չարերից ոչ մեկն արդար չի համարվի, ոչ էլ արդարներից որևէ մեկը չար կհամարվի։ Մի՞թե Ես թույլ կտամ, որ որևէ մարդ անարդարացիորեն մեղադրվի։

կյանքիդ առաջընթացին զուգընթաց՝ պետք է միշտ նոր մուտք և նոր, ավելի բարձր խորաթափանցություն ունենաս, որոնք ամեն քայլի հետ ավելի են խորանում։ Սա այն է, ինչի մեջ յուրաքանչյուրը պետք է մտնի։ Եթե հաղորդակցվելու, քարոզներ լսելու, Աստծու խոսքը կարդալու կամ որևէ հարց լուծելու միջոցով նոր խորաթափանցություն և նոր լուսավորություն ես ձեռք բերում, երբեք չես ապրում հին կանոնների և հին ժամանակների մեջ, և միշտ ապրում ես նոր լույսի մեջ՝ չշեղվելով Աստծու խոսքից. ապա հենց սա է նշանակում ոտք դնել ճիշտ ուղու վրա։ Լոկ մակերեսային մակարդակում գին վճարելը բավարար չէ։ Օրեցօր Աստծու խոսքն ավելի մեծ բարձունքների է հասնում, և ամեն օր նոր բաներ են հայտնվում, և մարդը նույնպես պետք է ամեն օր նոր մուտք գործի։ Խոսելով՝ Աստված իրագործում է այն ամենը, ինչ խոսել է, և եթե չկարողանաս համընթաց քայլել, ապա ետ կմնաս։ Պետք է ավելի խորանաս քո աղոթքներում։ Աստծու խոսքն ուտելն ու խմելը չեն կարող ընդհատումներով լինել։ Ստացածդ լուսավորությունն ու լուսավորումը պետք է խորացվեն, և պատկերացումներդ ու երևակայություններդ պետք է աստիճանաբար նահանջեն։ Պետք է նաև ուժեղացնես դատողությունդ, և ինչի էլ որ բախվես, պետք է ունենաս քո սեփական մտքերը դրա վերաբերյալ և ունենաս քո սեփական տեսակետները։ Հասկանալով հոգու որոշ հարցեր՝ պետք է խորաթափանցություն ձեռք բերես արտաքին բաների նկատմամբ և ընկալես այս խնդիրների էությունը։ Եթե զինված չես այս բաներով, ինչպե՞ս կկարողանաս առաջնորդել եկեղեցին։ Եթե խոսես միայն բառերի և վարդապետությունների մասին առանց որևէ իրականության և առանց կիրառման ուղու, ապա կկարողանաս յոլա գնալ միայն մի կարճ ժամանակ։ Դա կարող է փոքր-ինչ ընդունելի լինել նոր հավատացյալների հետ խոսելիս, բայց որոշ ժամանակ անց, երբ նոր հավատացյալները որոշակի գործնական փորձառություն ունենան, այլևս չես կարողանա մատակարարել նրանց։ Ապա ինչպե՞ս ես պիտանի Աստծու համար։ Առանց նոր լուսավորության չես կարող աշխատել։ Նոր լուսավորություն չունեցողները նրանք են, ովքեր չգիտեն՝ ինչպես փորձառաբար ապրել, և այսպիսի մարդիկ երբեք նոր ճանաչողություն կամ նոր փորձառություն ձեռք չեն բերում։ Եվ կյանք մատակարարելու հարցում երբեք չեն կարող կատարել իրենց գործառույթը, ոչ էլ կարող են պիտանի դառնալ Աստծու համար։ Այսպիսի մարդն անպիտան է, խոտան։ Իրականում այսպիսի մարդիկ լիովին անկարող են կատարել իրենց գործառույթն աշխատանքի մեջ․ նրանք բոլորն անպիտան են։ Ոչ միայն չեն կարողանում կատարել իրենց գործառույթը, այլև իրականում շատ ավելորդ խնդիրներ են բերում եկեղեցուն։ Հորդորում եմ այս «պատկառելի ծերունիներին» շտապ հեռանալ եկեղեցուց, որպեսզի ուրիշներն այլևս ստիպված չլինեն նայել քեզ։ Այսպիսի մարդիկ նոր գործի մասին ոչ մի հասկացողություն չունեն և լի են պատկերացումներով։ Նրանք եկեղեցում ընդհանրապես ոչ մի գործառույթ չեն կատարում։ Փոխարենը՝ տարաձայնություններ են սերմանում և ամենուր բացասական դիտողություններ են տարածում և նույնիսկ անխոհեմաբար չարագործություններ են կատարում ու խառնաշփոթ են հրահրում եկեղեցում՝ դրանով իսկ զանազանություն չունեցողներին գցելով շփոթության և անկարգության մեջ։ Այս կենդանի դևերը, այս չար ոգիները պետք է որքան հնարավոր է շուտ հեռանան եկեղեցուց, որպեսզի եկեղեցին կորուստ չկրի քո պատճառով։ Գուցե չես վախենում այսօրվա գործից, բայց մի՞թե չես վախենում վաղվա արդար պատժից։ Եկեղեցում կան մեծ թվով մարդիկ, ովքեր ձրիակերներ են, և մեծ թվով գայլեր, ովքեր ձգտում են կործանել Աստծու բնականոն գործը։ Այս բաները բոլորը գլխավոր դևի կողմից ուղարկված դևեր են, դաժան գայլեր, ովքեր ձգտում են լափել տգետ գառներին։ Եթե այս այսպես կոչված մարդիկ չվտարվեն, ապա կդառնան մակաբույծներ եկեղեցու վրա, ցեցեր, որոնք լափում են ընծաները։ Վաղ թե ուշ կգա մի օր, երբ այս արհամարհելի, տգետ, ստոր, ցածր որդերը կպատժվեն։


Թագավորության դարաշրջանը Խոսքի դարաշրջանն է

Թագավորության դարաշրջանում Աստված խոսքեր է օգտագործում՝ նոր դարաշրջանը բերելու, Իր աշխատանքի միջոցները փոխելու և ամբողջ դարաշրջանի գործը կատարելու համար։ Սա այն սկզբունքն է, որով Աստված գործում է Խոսքի դարաշրջանում։ Նա մսեղի դարձավ և խոսում է տարբեր տեսանկյուններից, որպեսզի մարդուն ունակ դարձնի ճշմարտապես տեսնելու Աստծուն, ով մսեղիում հայտնված Խոսքն է, և հայելու Նրա իմաստությանն ու հրաշալիությանը։ Աստված այս կերպ է գործում, որպեսզի ավելի լավ հասնի մարդկանց նվաճելու, կատարելագործելու և վերացնելու նպատակներին։ Սա է Խոսքի դարաշրջանում գործելու նպատակով խոսքեր օգտագործելու ճշմարիտ նշանակությունը։ Խոսքերի միջոցով մարդիկ սկսում են ճանաչել Աստծու գործը, Աստծու բնույթը, մարդու բուն էությունը և այն, ինչի մեջ մարդը պարտավոր է մտնել։ Խոսքերի միջոցով իրականացվում է այն ամբողջ գործը, որն Աստված ցանկանում է անել Խոսքի դարաշրջանում։ Խոսքերի միջոցով մարդիկ բացահայտվում են և վերացվում և փորձվում։ Մարդիկ տեսել են այս խոսքերը, լսել դրանք և ընդունել դրանց գոյությունը։ Որպես արդյունք՝ նրանք սկսել են հավատալ Աստծու գոյությանը, Աստծու ամենակարողությանը և իմաստությանը, ինչպես նաև Աստծու սրտին, որ սիրում և փրկում է մարդուն։ «Խոսքեր» եզրույթը կարող է սովորական ու պարզ թվալ, սակայն մարմնացած Աստծու բերանից հնչած խոսքերը ցնցում են տիեզերքը. դրանք փոխակերպում մարդկանց սրտերը, նրանց պատկերացումները, հին դիրքորոշումը, այն կերպը, որով ամբողջ աշխարհը նախկինում երևում էր։ Դարերի ընթացքում միայն այսօրվա Աստված է այսպես գործում, և միայն Նա է այսպես խոսում ու այսպես փրկում մարդուն։ Այսուհետ մարդն ապրում է Աստծու խոսքերի առաջնորդությամբ, Նրա խոսքերի հովվությամբ և ապահովմամբ․ բոլոր մարդիկ ապրում են Աստծու խոսքերի աշխարհում՝ Նրա խոսքերի անեծքների և օրհնությունների միջև, իսկ մարդկանց մեծամասնությունն ապրում է Նրա խոսքերի դատաստանի և պատժի ներքո։ Այս խոսքերն ու այս գործը լիովին մարդու փրկության համար են, Աստծու կամքը կատարելու համար և հին արարված աշխարհի սկզբնական տեսքը փոխելու համար։ Աստված ստեղծեց աշխարհը՝ խոսքեր օգտագործելով, Նա խոսքեր օգտագործելով առաջնորդում է տիեզերքի բոլոր մարդկանց, խոսքերով նվաճում և փրկում է նրանց և, ի վերջո, խոսքերով վախճանին է հասցնելու ողջ հին աշխարհը՝ այսպիսով լիովին իրականացնելով Իր կառավարման ամբողջ ծրագիրը։ Թագավորության ամբողջ դարաշրջանի ընթացքում Աստված խոսքեր է օգտագործում` Իր գործը կատարելու և դրա արդյունքներին հասնելու համար։ Նա հրաշքներ չի գործում և հրաշագործություններ չի կատարում, այլ պարզապես Իր գործը կատարում է խոսքերի միջոցով։ Այս խոսքերի շնորհիվ բոլոր մարդիկ սնվում և մատակարարվում են, ձեռք բերում գիտություն և ճշմարիտ փորձառություն։ Խոսքի դարաշրջանում մարդն առանձնահատուկ կերպով օրհնված է։ Նա ֆիզիկական ցավ չի կրում, այլ պարզապես վայելում է Աստծու խոսքերի առատ մատակարարումը. առանց կուրորեն փնտրելու կամ շուրջը վազվզելու անհրաժեշտության՝ իր հանգստության մեջ տեսնում է Աստծու տեսքը, լսում, թե ինչպես է Նա Իր իսկ բերանով խոսում, ընդունում է այն, ինչ Նա մատակարարում է, և տեսնում է, թե ինչպես է Նա անձամբ կատարում Իր գործը։ Սրանք բաներ են, որոնք անցյալ դարերի մարդիկ չէին կարող վայելել, և օրհնություններ են, որոնք նրանք երբեք չէին կարող ստանալ։

Աստված վճռել է մարդուն ավարտուն դարձնել, և անկախ այն բանից, թե որ տեսանկյունից է Նա խոսում, ամեն ինչ մարդկանց կատարյալ դարձնելու համար է։ Հոգու տեսանկյունից ասված խոսքերը մարդկանց համար դժվարըմբռնելի են. նրանք ոչ մի կերպ չեն կարողանում գտնել կիրարկման ուղին, որովհետև նրանց ընկալողունակությունը սահմանափակ է։ Աստծու գործը տարբեր արդյունքների է հասնում, և Նրա գործի յուրաքանչյուր քայլ ունի իր նպատակը։ Ավելին, խիստ անհրաժեշտ է, որ Նա խոսի տարբեր տեսանկյուններից, որովհետև միայն այդպես կարող է մարդուն կատարելագործել։ Եթե Նա միայն Հոգու տեսանկյունից Իր ձայնը հնչեցներ, ապա Աստծու գործի այս փուլը հնարավոր չէր լինի ավարտին հասցնել։ Նրա խոսքի հնչերանգից կարող ես տեսնել, որ Նա վճռականորեն ուզում է մարդկանց այս խմբին ավարտուն դարձնել։ Ուրեմն ո՞րը պետք է լինի նրանցից յուրաքանչյուրի առաջին քայլը, ովքեր ցանկանում են կատարյալ դարձվել։ Ամեն ինչից առավել՝ պետք է ճանաչեք Աստծու գործը։ Այսօր Աստծու գործում նոր եղանակ է սկիզբ առել․ դարաշրջանը փոխվել է, փոխվել է նաև Աստծու գործելաձևը, և փոխվել է Նրա խոսելու եղանակը։ Այսօր ոչ միայն Նրա գործի մեթոդն է փոխվել, այլև դարաշրջանը։ Այժմ Թագավորության դարաշրջանն է։ Սա նաև Աստծուն սիրելու դարաշրջանն է։ Սա Հազարամյա թագավորության դարաշրջանի կանխահամն է. Հազարամյա թագավորության դարաշրջանը նաև Խոսքի դարաշրջանն է, երբ Աստված խոսելու բազմաթիվ միջոցներ է օգտագործում՝ մարդուն կատարելագործելու, և տարբեր տեսանկյուններից խոսում՝ մարդուն մատակարարելու համար։ Հազարամյա թագավորության դարաշրջանը մուտք գործելուց հետո Աստված սկսում է օգտագործել խոսքերը՝ մարդուն կատարյալ դարձնելու համար՝ նրան թույլ տալով մտնել կյանքի իրականության մեջ և առաջնորդելով նրան դեպի ճիշտ ուղին։ Աստծու գործի այսքան քայլեր փորձառելուց հետո մարդը տեսել է, որ Աստծու աշխատանքն անփոփոխ չի մնում, այլ անդադար զարգանում և խորանում է։ Մարդիկ այսքան երկար ժամանակ այն փորձառել են, ինչի ընթացքում գործը շարունակաբար փոխվել է՝ կրկին ու կրկին տեղաշարժվելով։ Սակայն որքան էլ այն փոխվի, երբեք չի շեղվում մարդկությանը փրկություն բերելու Աստծու նպատակից։ Թեկուզ բյուրավոր փոփոխությունների միջով անցնի, այն երբեք չի հեռանում իր սկզբնական նպատակից։ Անկախ այն բանից, թե Աստծու գործի մեթոդը որքան կարող է փոփոխվել, այս գործն երբեք ճշմարտությունից կամ կյանքից չի շեղվում։ Գործն անելու մեթոդի փոփոխությունները պարզապես գործի ձևաչափի և այն տեսանկյան փոփոխությունն են, որոնցից ելնելով՝ Աստված խոսում է․ Աստծու գործի կենտրոնական նպատակը չի փոխվում։ Նրա խոսքի հնչերանգի և գործի մեթոդի փոփոխությունները կատարվում են արդյունքի հասնելու համար։ Ձայնի հնչերանգի փոփոխությունը չի նշանակում գործի հետևում կանգնած նպատակի կամ սկզբունքի փոփոխություն։ Աստծուն հավատալ հիմնականում նշանակում է ձգտել կյանքին․ եթե դու հավատում ես Աստծուն, բայց չես ձգտում կյանքին, ճշմարտությանը կամ Աստծուն ճանաչելուն, ապա սա Աստծու հանդեպ հավատք չէ՛։ Եվ արդյոք իրատեսակա՞ն է դեռևս ձգտել թագավոր լինելու համար թագավորություն մտնելուն։ Իրականությունը միայն այն է, որ մարդը կյանքին ձգտելով Աստծու հանդեպ ճշմարիտ սեր է ձեռք բերում․ ճշմարտությանը ձգտելն ու դա կիրարկելը՝ սրանք են ամբողջ իրականությունը։ Կարդալով Աստծու խոսքերը և միաժամանակ փորձառելով այդ խոսքերը՝ դուք փաստացի փորձառությամբ կսկսեք ճանաչել Աստծուն, և սա ճշմարիտ ձգտում է։

Այժմ Թագավորության դարաշրջանն է։ Քո՝ այս նոր դարաշրջան մուտք գործելը կախված է այն բանից, թե արդյոք մտել ես Աստծու խոսքերի իրականության մեջ, և արդյոք Նրա խոսքերը դարձել են քո կյանքի իրականությունը։ Աստծու խոսքերը հայտնվում են յուրաքանչյուր մարդու, որպեսզի վերջում բոլոր մարդիկ ապրեն Աստծու խոսքերի աշխարհում, և Նրա խոսքերը ներսից լուսավորեն ու պայծառացնեն յուրաքանչյուրին։ Եթե այս ընթացքում դու անփույթ ես Աստծու խոսքերը կարդալու հարցում և հետաքրքրված չես Նրա խոսքերով, ապա սա ցույց է տալիս, որ քո վիճակը սխալ է։ Եթե դու չես կարողանում մտնել Խոսքի դարաշրջան, ապա Սուրբ Հոգին քո մեջ չի գործի․ եթե մտել ես այս դարաշրջան, Նա կանի Իր գործը։ Ի՞նչ կարող ես անել Խոսքի դարաշրջանի սկզբում, որպեսզի ստանաս Սուրբ Հոգու գործը։ Այս դարաշրջանում և ձեր մեջ Աստված պիտի իրականացնի հետևյալ փաստը․ յուրաքանչյուր մարդ պիտի իր կյանքով արտահայտի Աստծու խոսքերը, կարողանա ճշմարտությունը կիրարկել և ամբողջ սրտով սիրի Աստծուն․ բոլորը պիտի Աստծու խոսքերն ընդունեն որպես իրենց հիմք և իրենց իրականություն, ունենան աստվածավախ սրտեր, և Աստծու խոսքերը կիրարկելով՝ մարդն այդժամ պիտի Աստծու հետ թագավորի։ Սա այն գործն է, որ Աստված պիտի իրականացնի։ Կարո՞ղ ես առանց Աստծու խոսքերը կարդալու շարունակել ապրել։ Այսօր շատերն են զգում, որ չեն կարող նույնիսկ մեկ կամ երկու օր անցկացնել՝ առանց Նրա խոսքերը կարդալու։ Նրանք պետք է ամեն օր կարդան Նրա խոսքերը, իսկ եթե ժամանակը թույլ չի տալիս, նրանց համար լսելն էլ բավական է լինում։ Սա այն զգացումն է, որ Սուրբ Հոգին տալիս է մարդկանց, և հենց այսպես է Նա սկսում շարժել նրանց։ Այսինքն՝ Նա խոսքերի միջոցով վերահսկում է մարդկանց, որպեսզի նրանք կարողանան մտնել Աստծու խոսքերի իրականության մեջ։ Եթե առանց Աստծու խոսքերը մեկ օր ուտելու և խմելու դու խավար ու ծարավ ես զգում և չես կարողանում հանդուրժել այդ վիճակը, ապա դա ցույց է տալիս, որ Սուրբ Հոգին շարժել է քեզ ու քեզանից չի հեռացել։ Ուրեմն դու այս հոսքի մեջ ես։ Սակայն, եթե մեկ կամ երկու օր առանց Աստծու խոսքերն ուտելու և խմելու ոչինչ չես զգում, ծարավ չես ունենում և տեղիցդ բոլորովին չես շարժվում, ապա դա ցույց է տալիս, որ Սուրբ Հոգին քեզնից հեռացել է։ Դա նշանակում է, որ քո ներսի վիճակն ինչ-որ բանով սխալ է․ դու չես մտել Խոսքի դարաշրջան ու նրանցից մեկն ես, ովքեր հետ են մնացել։ Աստված խոսքերով է վերահսկում մարդկանց․ երբ դու ուտում և խմում ես Աստծու խոսքերը, լավ ես զգում, իսկ եթե ոչ` անելանելի վիճակում ես։ Աստծու խոսքերը դառնում են մարդկանց կերակուրը և նրանց մղող ուժը։ Աստվածաշունչն ասում է․ «Ոչ միայն հացով է ապրում մարդ, այլև այն ամեն խոսքով, որ ելնում է Աստծու բերանից» (ՄԱՏԹԵՈՍ. 4։4)։ Այսօր Աստված այս գործն ավարտին կհասցնի և այս փաստը պիտի իրականացնի ձեր մեջ։ Ինչո՞ւ էր նախկինում հնարավոր, որ մարդիկ օրերով չկարդային Աստծու խոսքերը և այնուամենայնիվ կարողանային սովորականի պես ուտել և աշխատել, իսկ այսօր այդպես չէ։ Այս դարաշրջանում Աստված հիմնականում խոսքերով է վերահսկում ամեն ինչ։ Մարդը դատվում, կատարելագործվում է Աստծու խոսքերով և ի վերջո հենց այդ խոսքերով է վերցվում թագավորություն։ Միայն Աստծու խոսքերը կարող են մարդու կյանքը մատակարարել, միայն Աստծու խոսքերը կարող են լույս և կիրարկման ուղի տալ, հատկապես Թագավորության դարաշրջանում։ Քանի դեռ դու չես շեղվում Աստծու խոսքերի իրականությունից և ամեն օր ուտում և խմում ես Նրա խոսքերը, Աստված քեզ կատարյալ կդարձնի։

Կյանքի ձգտումը մի բան չէ, որը կարելի է հապճեպ անել․ կյանքի աճը սոսկ մեկ-երկու օրում չի կատարվում։ Աստծու աշխատանքը բնականոն ու գործնական է և ունի իր պարտադիր անցնելիք գործընթացը։ Մարմնացած Հիսուսը երեսուներեք ու կես տարի ծախսեց՝ խաչելության Իր գործն ավարտելու համար․ ապա ի՞նչ կարելի է ասել մարդու մաքրման ու նրա կյանքի փոխակերպման մասին՝ մի գործի, որը ծայրահեղ դժվար է։ Հեշտ գործ չէ բնականոն մարդու դարձնել մեկը, ով արտահայտում է Աստծուն։ Առավել ևս՝ սա վերաբերում է մեծ կարմիր վիշապի երկրում ծնված մարդկանց, ովքեր քիչ արժանիքներ ունեն և պահանջում են Աստծու խոսքերի և գործի երկար ժամանակահատված։ Ուստի անհամբերությամբ արդյունքների մի՛ սպասեք։ Դու պետք է նախաձեռնող լինես Աստծու խոսքերն ուտելու, խմելու հարցում և Աստծու խոսքերի մեջ ավելի շատ ջանք ներդնես։ Նրա խոսքերը կարդալուց հետո պետք է կարողանաս դրանք փաստացի կիրարկել՝ աճելով Աստծու խոսքերի գիտելիքով, ներըմբռնումով, զանազանությամբ և իմաստությամբ ։ Այսպես դու կփոխվես՝ նույնիսկ չգիտակցելով դա։ Եթե Աստծու խոսքերն ուտելը, խմելը, կարդալը, սկսել ճանաչելը, փորձառելն ու կիրարկելը սկզբունքդ դարձնես, կհասնես հասունության՝ առանց դա գիտակցելու։ Ոմանք ասում են, թե նույնիսկ Աստծու խոսքերը կարդալուց հետո չեն կարողանում դրանք կիրարկել։ Ինչո՞ւ ես շտապում. երբ հասնես որոշակի հասակի, կկարողանաս Նրա խոսքերը կիրարկել։ Մի՞թե չորս կամ հինգ տարեկան երեխան կասի, թե չի կարողանում իր ծնողներին աջակցել կամ պատվել։ Դու պետք է հասկանաս, թե որքան մեծ է քո ներկայիս հասակը։ Կիրարկիր այն, ինչ կարող ես, և մի՛ եղիր մեկը, ով խաթարում է Աստծու ղեկավարումը։ Պարզապես կեր ու խմիր Աստծու խոսքերը և այսուհետ դա դարձրու քո սկզբունքը։ Առայժմ մի՛ մտահոգվիր, թե արդյոք Աստված կարող է քեզ ավարտուն դարձնել։ Այդ հարցի մեջ դեռ մի՛ խորացիր։ Պարզապես վերցրու Աստծու խոսքերը, կեր ու խմիր դրանք, և Աստված անպայման քեզ ավարտուն կդարձնի։ Սակայն կա մի սկզբունք, որով պետք է ուտես և խմես Նրա խոսքերը․ դա կուրորեն մի՛ արա։ Աստծու խոսքերն ուտելիս և խմելիս, մի կողմից՝ որոնիր այն խոսքերը, որոնք պետք է սկսես ճանաչել, որոնք կապված են տեսիլքների հետ, իսկ մյուս կողմից՝ որոնիր այն, ինչ պետք է գործնականորեն կիրարկես, ինչի մեջ պետք է մտնես։ Մի տեսանկյունը վերաբերում է գիտությանը, մյուսը՝ մտնելուն։ Հենց որ երկուսն էլ ընկալես՝ երբ ընկալես, թե ինչ պետք է իմանաս և թե ինչ պետք է կիրարկես, այդժամ կհասկանաս, թե ինչպես պետք է ուտել և խմել Աստծու խոսքերը։

Այսուհետ Աստծու խոսքերի մասին խոսելը պետք է լինի այն սկզբունքը, որով դու խոսում ես։ Սովորաբար, երբ դուք հավաքվում եք, պետք է Աստծու խոսքերի շուրջ հաղորդակցություն սկսեք՝ Աստծու խոսքերն ընդունելով որպես ձեր հաղորդակցությունների բովանդակություն, խոսելով այն բանի մասին, թե ինչ գիտեք այդ խոսքերից, ինչպես եք դրանք կիրարկում, և ինչպես է Սուրբ Հոգին գործում։ Քանի դեռ դու հաղորդակցվում ես Աստծու խոսքերի մասին, Սուրբ Հոգին կլուսավորի քեզ։ Աստծու խոսքերի աշխարհին հասնելու համար պահանջվում է մարդու համագործակցությունը։ Եթե դու սրա մեջ չմտնես, Աստված գործելու հնարավորություն չի ունենա. եթե բերանդ փակ պահես ու չխոսես Նրա խոսքերի մասին, Նա քեզ լուսավորելու հնարավորություն չի ունենա։ Ամեն անգամ, երբ այլ բանով զբաղված չես, խոսի՛ր Աստծու խոսքերի մասին և պարզապես դատարկ շաղակրատանքով մի՛ զբաղվիր։ Թող քո կյանքը լցված լինի Աստծու խոսքերով. միայն այդ ժամանակ դու կլինես բարեպաշտ հավատացյալ։ Կարևոր չէ՝ արդյոք քո հաղորդակցությունը մակերեսային է։ Առանց մակերեսայնության խորություն չի լինում։ Պետք է գործընթաց լինի։ Քո ուսուցման միջոցով դու կըմբռնես, որ Սուրբ Հոգու լուսավորությունը քեզ վրա է, և թե ինչպես արդյունավետորեն ուտել և խմել Աստծու խոսքերը։ Որոշ ժամանակ մանրամասն զննությունից հետո կմտնես Աստծու խոսքերի իրականության մեջ։ Միայն եթե համագործակցելու վճռականություն ունենաս, կկարողանաս ընդունել Սուրբ Հոգու գործը։

Աստծու խոսքերն ուտելու և խմելու սկզբունքը երկու տեսանկյուն ունի. մեկը վերաբերում է ճանաչելուն, իսկ մյուսը՝ մուտքին։ Ո՞ր խոսքերը պետք է սկսես ճանաչել։ Պետք է ճանաչես այն խոսքերը, որոնք վերաբերում են տեսիլքներին (օրինակ՝ այն, թե Աստծու գործն այժմ որ դարաշրջանն է մտել, ինչի է Աստված ցանկանում այժմ հասնել, ինչ է մարմնացումը և այլն. այս ամենը վերաբերում է տեսիլքներին)։ Ի՞նչ է նշանակում այն ուղին, որը մարդը պետք է բռնի։ Սա վերաբերում է Աստծու այն խոսքերին, որոնք մարդը պետք է կիրարկի և որոնց մեջ պետք է մտնի։ Վերը նշվածն Աստծու խոսքերն ուտելու և խմելու երկու տեսանկյունն է։ Այսուհետ այս կերպ կերեք ու խմեք Աստծու խոսքերը։ Եթե հստակ հասկանում եք Նրա խոսքերը, որոնք վերաբերում են տեսիլքներին, ապա անընդհատ կարդալու կարիք չկա։ Առաջնահերթ կարևորություն ունի մուտքին վերաբերող խոսքերն ավելի շատ ուտելն ու խմելը, օրինակ՝ ինչպես ձեր սիրտը դարձնել դեպի Աստված, ինչպես այն հանգստացնել Աստծու առաջ, և ինչպես ապստամբել մսեղիի դեմ։ Սրանք այն բաներն են, որոնք պետք է կիրարկեք։ Առանց իմանալու, թե ինչպես ուտել և խմել Աստծու խոսքերը, իսկական հաղորդակցությունն անհնար է։ Հենց որ իմանաք, թե ինչպես ուտել և խմել Նրա խոսքերը, երբ ըմբռնեք հիմնականը, հաղորդակցությունը կդառնա ազատ, և ինչ խնդիր էլ բարձրացվի, կկարողանաք հաղորդակցվել և ըմբռնել իրականությունը։ Եթե Աստծու խոսքերի մասին հաղորդակցվելիս իրականություն չունեք, ապա չեք ըմբռնել հիմնականը, ինչը ցույց է տալիս, որ չգիտես, թե ինչպես ուտել և խմել Աստծու խոսքերը։ Ոմանք կարող են հոգնել Աստծու խոսքերը կարդալուց, ինչը բնականոն վիճակ չէ։ Բնականոնն այն է, որ երբեք չհոգնեք Աստծու խոսքերը կարդալուց, միշտ դրանց ծարավն ունենաք և միշտ համարեք, որ Աստծու խոսքերը լավն են։ Այսպես է նա, ով իրական մուտք ունի, ուտում և խմում Աստծու խոսքերը։ Երբ զգում ես, որ Աստծու խոսքերը չափազանց գործնական են և հենց այն են, որոնց մեջ մարդը պետք է մտնի, երբ զգում ես, որ Նրա խոսքերը մեծապես օգտակար ու շահավետ են մարդու համար, և որ դրանք մարդու կյանքի ապահովումն են, այդ զգացումը տալիս է հենց Սուրբ Հոգին, և Սուրբ Հոգին է քեզ շարժում։ Սա ապացուցում է, որ Սուրբ Հոգին գործում է քո մեջ, և որ Աստված չի հեռացել քեզանից։ Ոմանք, տեսնելով, որ Աստված մշտապես խոսում է, հոգնում են Նրա խոսքերից և կարծում, թե էական չէ՝ կկարդան դրանք, թե ոչ, ինչը բնականոն վիճակ չէ։ Նրանք չունեն իրականության մեջ մտնելու ծարավ սիրտ, և այդպիսի մարդիկ ո՛չ փափագում են, ոչ էլ կատարելագործվելը կարևորում։ Ամեն անգամ, երբ զգում ես, որ Աստծու խոսքերի ծարավ չունես, դա ցույց է տալիս, որ դու բնականոն վիճակում չես։ Նախկինում կարելի էր որոշել՝ արդյոք Աստված հեռացել էր քեզանից, ըստ այն բանի, թե ներքուստ խաղաղ էիր և արդյոք վայելք ապրում էիր։ Այժմ առանցքայինն այն է, թե արդյոք Աստծու խոսքերի ծարավ ունես, արդյոք Նրա խոսքերը քո իրականությունն են, արդյոք դու հավատարիմ ես և արդյոք ի վիճակի ես անելու այն ամենն, ինչ կարող ես Աստծու համար։ Այլ կերպ ասած՝ մարդը դատվում է Աստծու խոսքերի իրականությամբ։ Աստված Իր խոսքերն ուղղում է ողջ մարդկությանը։ Եթե պատրաստ ես կարդալու դրանք, Նա քեզ կլուսավորի, իսկ եթե՝ ոչ, չի լուսավորի։ Աստված լուսավորում է նրանց, ովքեր արդարության քաղց ու ծարավ ունեն, և լուսավորում է նրանց, ովքեր փնտրում են Իրեն։ Ոմանք ասում են, թե Աստված նրանց չի լուսավորել նույնիսկ այն բանից հետո, երբ կարդացել են Նրա խոսքերը։ Բայց ինչպե՞ս ես կարդացել այդ խոսքերը։ Եթե Նրա խոսքերը մակերեսորեն ես կարդացել, ինչպես ձիու վրա նստած մարդը նայում է ծաղիկներին, և ոչ մի կարևորություն չես տվել իրականությանը, ինչպե՞ս կարող էր Աստված քեզ լուսավորել։ Ինչպե՞ս կարող է Աստված կատարյալ դարձնել մեկին, ով բարձր չի գնահատում Նրա խոսքերը։ Եթե դու բարձր չգնահատես Աստծու խոսքերը, ո՛չ ճշմարտություն կունենաս, ո՛չ իրականություն։ Եթե բարձր գնահատես Նրա խոսքերը, կկարողանաս կիրարկել ճշմարտությունը և միայն այդ ժամանակ կունենաս իրականություն։ Ահա թե ինչու պետք է մշտապես ուտես և խմես Աստծու խոսքերը՝ անկախ այն բանից՝ զբաղված ես, թե ոչ, անկախ այն բանից՝ հանգամանքներն անբարենպաստ են, թե ոչ, և անկախ այն բանից՝ փորձությունների մեջ ես, թե ոչ։ Ամփոփելով ասենք, որ Աստծու խոսքերը մարդու գոյության հիմքն են։ Ոչ ոք չպետք է երես դարձնի Նրա խոսքերից, բայց պետք է այնպես ուտի Նրա խոսքերը, ինչպես օրական երեք անգամ կերակուր է ուտում։ Կարո՞ղ էր արդյոք Աստծու կողմից կատարյալ դարձվելն ու ձեռք բերվելն այդքան հեշտ լինել։ Անկախ այն բանից՝ ներկայում հասկանում ես, թե ոչ, և անկախ այն բանից՝ Աստծու գործի ներսը տեսնում ես, թե ոչ, պետք է ավելի շատ ուտես և խմես Աստծու խոսքերից։ Սա նախաձեռնող կերպով մուտք գործելն է։ Աստծու խոսքերը կարդալուց հետո շտապիր կիրարկել այն, ինչի մեջ կարող ես մտնել, և ժամանակավորապես մի կողմ դիր այն, ինչի մեջ չես կարող։ Սկզբում Աստծու խոսքերից շատերը գուցե չհասկանաս, բայց երկու կամ երեք ամիս հետո, գուցե նույնիսկ մեկ տարի անց, կհասկանաս։ Ինչպե՞ս կարող է դա լինել։ Պատճառն այն է, որ Աստված չի կարող մարդկանց մեկ կամ երկու օրում կատարյալ դարձնել։ Շատ դեպքերում, երբ կարդում ես Նրա խոսքերը, գուցե անմիջապես չհասկանաս։ Այդ ժամանակ, անկախ նրանից թե որքան ես կարդացել, դրանք սոսկ տեքստ կթվան, ոչինչ ավելին. դու պետք է որոշ ժամանակ փորձառաբար ապրես դրանք, մինչև կարողանաս հասկանալ։ Քանի որ Աստված այնքան շատ է խոսել, դու պետք է առավելագույն ջանք գործադրես՝ ուտելու և խմելու Նրա խոսքերը, և ապա, առանց դա գիտակցելու, կսկսես հասկանալ, և առանց դա գիտակցելու՝ Սուրբ Հոգին կլուսավորի քեզ։ Երբ Սուրբ Հոգին լուսավորում է մարդուն, մարդը հաճախ տեղյակ չի լինում։ Նա լուսավորում և ուղղորդում է քեզ, երբ ծարավում և փնտրում ես։ Սուրբ Հոգու գործի սկզբունքն այն է, որ այն կենտրոնացած է Աստծու այն խոսքերի վրա, որոնք ուտում և խմում ես։ Բոլոր նրանք, ովքեր կարևորություն չեն տալիս Աստծու խոսքերին և միշտ տարբեր վերաբերմունք են ցուցաբերում Նրա խոսքերի հանդեպ՝ իրենց խառնաշփոթ մտածողությամբ համարելով, թե անտարբերության հարց է՝ կկարդան նրանք, թե ոչ, այն մարդիկ են, ովքեր իրականություն չունեն։ Այդպիսի մարդու մեջ ո՛չ Սուրբ Հոգու գործը, ո՛չ էլ Նրա լուսավորությունը կարելի է տեսնել։ Նման մարդիկ պարզապես ձրիակերներ են, ձևացնողներ՝ առանց իրական որակների, ինչպես առակի Նանգու պարոնը։

Եթե Աստծու խոսքերը քո իրականությունը չեն, ապա դուք իրական հասակ չունեք։ Երբ գա փորձվելու ժամանակը, դու, անկասկած, կընկնես, և այդ ժամանակ քո իրական հասակը կբացահայտվի։ Բայց նրանք, ովքեր կանոնավորապես ձգտում են մտնելու իրականության մեջ, երբ փորձությունների են առերեսվում, կսկսեն հասկանալ Աստծու գործի նպատակը, և որ նա, ով ունի խիղճ, և ով ծարավ է Աստծուն, պետք է գործնական քայլեր ձեռնարկի՝ Աստծուն Նրա սիրո համար հատուցելու։ Նրանք, ովքեր չունեն իրականություն, չեն կարող հաստատուն կանգնել նույնիսկ մանրուքներում։ Այսպիսին է տարբերությունն իրական հասակ ունեցողների և չունեցողների միջև։ Ինչո՞ւ են ոմանք կարողանում կանգուն մնալ փորձությունների մեջ, իսկ ուրիշները փախչում են, թեկուզ երկուսն էլ ուտում և խմում են Աստծու խոսքերը։ Ակնհայտ տարբերությունն այն է, որ ոմանք չունեն իրական հասակ. նրանք չունեն Աստծու խոսքերն որպես իրենց իրականություն ծառայեցնելու, և Նրա խոսքերը արմատ չեն գցել նրանց մեջ։ Հենց որ նրանք փորձության են ենթարկվում, ճանապարհ չունեն։ Իսկ ինչո՞ւ են ոմանք կարողանում կանգուն մնալ փորձությունների մեջ։ Դրա պատճառն այն է, որ նրանք հասկանում են ճշմարտությունը, ունեն տեսություն և հասկանում են Աստծու մտադրությունները, Նրա պահանջները, ուստի կարողանում են փորձությունների միջով անցնելիս կանգուն մնալ։ Սա է իրական հասակը, և սա է նաև կյանքը։ Ոմանք կարող են նաև կարդալ Աստծու խոսքերը, բայց չեն կիրարկում դրանք, լուրջ չեն ընդունում. նրանք, ովքեր դրանք լուրջ չեն ընդունում, կարևորություն չեն տալիս կիրարկմանը։ Նրանք, ովքեր չունեն Աստծու խոսքերը որպես իրենց իրականություն ծառայեցնելու, իրական հասակ չունեն, և այդպիսի մարդիկ չեն կարող փորձությունների միջով անցնելիս կանգուն մնալ։

Երբ Աստծու խոսքերը խոսվում են, պետք է անմիջապես ընդունես, ուտես ու խմես դրանք։ Անկախ այն բանից, թե որքան ես հասկանում, միակ տեսակետը, որին պետք է ամուր կառչես, Նրա խոսքերն ուտելը և խմելն է, իմանալն ու կիրարկելը։ Սա մի բան է, որը պետք է կարողանաս անել։ Երբեք մի՛ մտահոգվիր, թե որքան կմեծանա քո հասակը. պարզապես կենտրոնացիր Նրա խոսքերն ուտելու և խմելու վրա։ Ահա, թե ինչպես մարդը պետք է համագործակցի։ Քո հոգևոր կյանքում դու հիմնականում պետք է փորձես մտնել Աստծու խոսքերն ուտելու, խմելու և կիրարկելու իրականության մեջ։ Որևէ այլ բանի վրա կենտրոնանալը քո գործը չէ։ Եկեղեցին առաջնորդողները պետք է կարողանան ուղղորդել իրենց բոլոր եղբայրներին ու քույրերին, որպեսզի նրանք իմանան, թե ինչպես ուտել և խմել Աստծու խոսքերը։ Սա յուրաքանչյուրի պարտականությունն է, ով առաջնորդում է եկեղեցին։ Անկախ այն բանից՝ նրանք երիտասարդ են, թե տարեց, բոլորը պետք է Աստծու խոսքերն ուտելուն և խմելուն մեծ կարևորություն տան և Նրա խոսքերն իրենց սրտերում պահեն։ Այս իրականության մեջ մտնելը նշանակում է մտնել Թագավորության դարաշրջան։ Այսօր մարդկանց մեծ մասը զգում է, որ չի կարող ապրել առանց Աստծու խոսքերն ուտելու, խմելու, և զգում է, որ Նրա խոսքերը թարմ են՝ ժամանակից անկախ։ Դա նշանակում է, որ նրանք սկսում են ճիշտ ուղին բռնել։ Աստված օգտագործում է խոսքերն՝ Իր գործն անելու և մարդուն ապահովելու համար։ Երբ բոլորը փափագեն ու ծարավեն Աստծու խոսքերին, մարդիկ կմտնեն Նրա խոսքերի աշխարհը։

Աստված շատ է խոսել։ Դու որքանո՞վ ես սկսել ճանաչել։ Որքանո՞վ ես մտել դրա մեջ։ Եթե եկեղեցին առաջնորդողները չեն ուղղորդել իր եղբայրներին ու քույրերին դեպի Աստծու խոսքերի իրականությունը, ապա անտեսե՜լ է իր պարտականությունը և չի՜ կատարել իր պարտականությունները։ Անկախ այն բանից՝ քո հասկացողությունը խոր է, թե մակերեսային, անկախ այն բանից՝ ինչ աստիճանի ես ընկալում, պետք է իմանաս, թե ինչպես ուտել և խմել Նրա խոսքերը, պետք է մեծ ուշադրություն դարձնես Նրա խոսքերին ու հասկանաս դրանք ուտելու, խմելու կարևորությունը և անհրաժեշտությունը։ Քանի որ Աստված այդքան շատ է խոսել, եթե դու չուտես և չխմես Նրա խոսքերը կամ չձգտես դրանց կամ չկիրարկես դրանք, սա չի կարող կոչվել Աստծուն հավատալ։ Քանի որ դու իսկապես հավատում ես Աստծուն, պետք է ուտես և խմես Նրա խոսքերը, փորձառաբար ապրես Նրա խոսքերն ու քո կյանքով արտահայտես Նրա խոսքերը։ Միայն սա՜ կարելի է անվանել Աստծուն հավատալ։ Եթե քո բերանով ասում ես, թե հավատում ես Աստծուն, բայց չես կարողանում կիրարկել Նրա խոսքերից որևէ մեկը կամ որևէ իրականություն առաջացնել, ապա սա չի կոչվում Աստծուն հավատալ։ Ավելի շուտ՝ սա «հացով կշտանալու փնտրտուք» է։ Եթե խոսում ես միայն աննշան վկայությունների, անօգուտ բաների և մակերեսային հարցերի մասին՝ առանց ունենալու նույնիսկ ամենափոքր իրականություն, ապա Աստծուն հավատալը դրանցից չի կազմված, և դու պարզապես չես ըմբռնել Աստծուն հավատալու ճիշտ ուղին։ Ինչո՞ւ պետք է ավելի շատ ուտես և խմես Աստծու խոսքերը։ Եթե չուտես և չխմես Նրա խոսքերը, այլ միայն ձգտես երկինք գնալու, արդյո՞ք դա Աստծուն հավատալն է։ Ո՞րն է առաջին քայլը, որը պետք է անի Աստծուն հավատացողը։ Ի՞նչ ուղով է Աստված կատարելագործում մարդուն։ Կարո՞ղ ես կատարելագործվել՝ առանց Աստծու խոսքերն ուտելու և խմելու։ Կարո՞ղ ես համարվել թագավորության մարդ՝ առանց Աստծու խոսքերն որպես քո իրականություն ծառայեցնելու։ Ի՞նչ է իրենից ներկայացնում Աստծու հանդեպ հավատքը։ Աստծուն հավատացողները պետք է առնվազն արտաքինից լավ վարք ունենան. ամենակարևորը՝ Աստծու խոսքերով տարված լինեն։ Անկախ ամեն ինչից՝ դուք երբեք չեք կարող երես թեքել Նրա խոսքերից։ Աստծուն ճանաչելուն ու Նրա մտադրությունները բավարարելուն հասնում են Նրա խոսքերի միջոցով։ Ապագայում բոլոր ազգերը, հարանվանությունները, կրոններն ու ոլորտները կնվաճվեն Աստծու խոսքերի միջոցով։ Աստված կխոսի անմիջականորեն, և բոլոր մարդիկ կպահեն Աստծու խոսքերն իրենց ձեռքերում, և այսկերպ նրանք կկատարելագործվեն։ Ներսից ու դրսից Աստծու խոսքերը տարածվում են ամենուր. Յուրաքանչյուրն իր բերանով կասի Աստծու խոսքերը, կկիրարկի Աստծու խոսքերի համաձայն և կպահի Աստծու խոսքերն իր ներսում՝ մնալով թաթախված Աստծու խոսքերում թե՛ ներսից, թե՛ դրսից։ Այսկերպ նրանք կկատարելագործվեն։ Նրանք, ովքեր բավարարում են Աստծու մտադրությունները և կարողանում են Նրա համար վկայություն կրել, այն մարդիկ են, ովքեր ունեն Աստծու խոսքերը որպես իրենց իրականություն։

Խոսքի դարաշրջան՝ Հազարամյա Թագավորության դարաշրջան մտնելն այն գործն է, որը կատարվում է այսօր։ Այսուհետ կիրարկեք Աստծու խոսքերի մասին հաղորդակցությունը։ Միայն Աստծու խոսքերն ուտելու, խմելու, ինչպես նաև փորձառաբար ապրելու միջոցով դու կկարողանաս քո կյանքով արտահայտել Աստծու խոսքերը։ Դու պետք է որոշ գործնական փորձառություն ցույց տաս, որպեսզի համոզես ուրիշներին։ Եթե չես կարողանում քո կյանքով արտահայտել Աստծու խոսքերի իրականությունը, ոչ ոք չի համոզվի։ Բոլոր նրանք, ում օգտագործում է Աստված, կարողանում են իրենց կյանքով արտահայտել Աստծու խոսքերի իրականությունը։ Եթե չես կարողանում այս իրականությունն առաջացնել և Աստծու համար վկայություն կրել, դա ցույց է տալիս, որ Սուրբ Հոգին չի գործել քո մեջ, և որ դու չես կատարելագործվել։ Սա է Աստծու խոսքերի կարևորությունը։ Արդյոք քո սիրտը ծարա՞վ է Աստծու խոսքերին։ Ովքեր ծարավ են Աստծու խոսքերին, ծարավ են ճշմարտությանը, և միայն այդպիսի մարդիկ են Աստծու կողմից օրհնված։ Ապագայում Աստված ավելի շատ խոսքեր կխոսի բոլոր կրոններին և բոլոր հարանվանություններին։ Նա սկզբից խոսում և հնչեցնում է Իր ձայնը ձեր մեջ՝ ձեզ ավարտուն դարձնելու համար, նախքան կանցնի խոսելուն և Իր ձայնը հնչեցնելուն հեթանոսների մեջ՝ նրանց նվաճելու համար։ Նրա խոսքերի միջոցով բոլորն անկեղծորեն և իսպառ կհամոզվեն։ Աստծու խոսքերի և Նրա բացահայտումների միջոցով մարդու ապականված խառնվածքը նվազում է, նա ձեռք է բերում մարդկային տեսք, և նրա ապստամբ խառնվածքը պակասում է։ Խոսքերն իշխանությամբ գործում են մարդու վրա և Աստծու լույսի մեջ՝ նվաճում մարդուն։ Այն գործը, որն Աստված կատարում է ներկայիս դարաշրջանում, ինչպես նաև Նրա գործի շրջադարձային կետերը, բոլորը կարելի է գտնել Նրա խոսքերի մեջ։ Եթե դու չկարդաս Նրա խոսքերը, ոչինչ չես հասկանա։ Երբ ինքնուրույն ուտես և խմես Նրա խոսքերը, եղբայրների ու քույրերի հետ հաղորդակցվես և քո փաստացի փորձառություններն ունենաս, կհասնես Աստծու խոսքերի լիակատար գիտությանը։ Միայն այդ ժամանակ կկարողանաս իսկապես քո կյանքով արտահայտել դրանց իրականությունը։


Ամեն ինչ իրագործվում է Աստծու Խոսքով

Աստված խոսում է Իր խոսքը և կատարում Իր աշխատանքը տարբեր դարաշրջաններին համաձայն, և տարբեր դարաշրջաններում Նա տարբեր խոսքեր է ասում։ Աստված չի գործում ըստ կանոնակարգերի, կամ կրկնում նույն աշխատանքը, կամ էլ անցյալ բաների հանդեպ կարոտ տածում։ Նա Աստված է, ով միշտ նոր է և երբեք հին չէ, և Նա ամեն օր նոր խոսքեր է խոսում։ Դու պետք է հավատարիմ մնաս այն ամենին, ինչին հենց այսօր պետք է հավատարիմ մնալ․ սա է պատասխանատվությունն ու պարտականությունը մարդու։ Շատ կարևոր է, որ կիրառումը կենտրոնացած լինի Աստծու ներկայիս խոսքերի և լույսի շուրջ։ Աստված չի գործում ըստ կանոնակարգերի և կարող է խոսել տարբեր տեսանկյուններից՝ Իր իմաստությունն ու ամենակարողությունը բացահայտելու համար։ Կարևոր չէ՝ Նա խոսում է Հոգու, մարդու, թե մեկ այլ անձի տեսանկյունից․ Աստված միշտ Աստված է, և դու չես կարող ասել, թե Նա Աստված չէ միայն այն պատճառով, որ Նա խոսում է մարդու տեսանկյունից։ Որոշ մարդիկ պատկերացումներ են զարգացրել՝ որպես արդյունք այն տարբեր տեսանկյունների, որոնցից Աստված խոսում է։ Այդպիսի մարդիկ Աստծու մասին գիտելիք չունեն և գիտելիք չունեն Նրա աշխատանքի մասին։ Եթե Աստված միայն մեկ տեսանկյունից միշտ խոսեր, մի՞թե մարդը չէր սահմանափակի Աստծուն։ Աստված կարո՞ղ էր թույլ տալ, որ մարդն այդպես վարվի։ Անկախ նրանից, թե որ տեսանկյունից է Աստված խոսում, Նա ունի Իր պատճառները դա անելու համար։ Եթե Աստված միշտ խոսեր միայն Հոգու տեսանկյունից, դուք կկարողանայի՞ք շփվել Նրա հետ։ Ուստի երբեմն Աստված խոսում է մեկ այլ անձի տեսանկյունից՝ ձեզ համար հոգալու և ձեզ իրականության մեջ ուղեկցելու համար։ Ամեն ինչ, ինչ Աստված անում է, տեղին է։ Մի խոսքով, ամեն ինչ կատարվում է Աստծու կողմից, և դու չպետք է կասկածես դրան։ Նա Աստված է, և ուրեմն՝ անկախ նրանից, թե որ տեսանկյունից է Նա խոսում, Նա միշտ կմնա Աստված։ Սա անփոփոխ ճշմարտություն է։ Ինչպես էլ որ Նա գործի, Նա շարունակում է մնալ Աստված, և Նրա էությունը չի փոխվում։ Պետրոսը շատ էր սիրում Աստծուն և մարդ էր՝ Աստծու մտադրություններին համապատասխան, բայց Աստված նրան չվկայեց ինչպես Տեր կամ Քրիստոս, որովհետև էակի էությունն այն է, ինչ կա, և երբեք չի կարող փոխվել։ Իր աշխատանքում Աստված չի գործում ըստ կանոնակարգերի, այլ օգտագործում է տարբեր մեթոդներ՝ Իր գործը արդյունավետ դարձնելու և մարդու Իր մասին գիտելիքները ավելի խոր դարձնելու համար։ Նրա աշխատելու յուրաքանչյուր մեթոդի տակ թաքնված է մարդուն օգնելը՝ ճանաչի Նրան և մարդուն կատարյալ դարձնելը։ Կարևոր չէ, թե որ մեթոդն է Նա կիրառում, ամեն մեթոդ մեկ նպատակ ունի՝ մարդուն կառուցելու և կատարյալ դարձնելու։ Թեև Նրա աշխատելու մեթոդներից մեկը կարող է շատ երկար տևել, դա մարդու հավատը Նրա հանդեպ կոփելու համար է։ Ուստի ձեր սրտերում չպետք է կասկած լինի։ Սրանք բոլորը Աստծու աշխատանքի քայլերն են, և դուք պետք է հնազանդվեք դրանց։

Այսօրվա խոսքն իրականություն մուտք գործելու մասին է, ոչ թե երկինք բարձրանալու կամ թագավորների պես իշխելու մասին․ խոսքը իրականություն մտնելու ձգտման մասին է։ Չկա ավելի գործնական ձգտում, քան սա է, և թագավորների պես իշխելու մասին խոսելն իրատեսական չէ։ Մարդն օժտված է մեծ հետաքրքրասիրությամբ և այսօր Աստծու գործը չափում է իր կրոնական պատկերացումների համաձայն։ Աստծու գործի բազում մեթոդներ փորձառաբար ապրելով՝ մարդը դեռևս չի ճանաչում Աստծու գործը․ նա դեռ փնտրում է նշաններ ու հրաշքներ և դեռ փորձում է տեսնել, թե արդյոք Աստծու խոսքերն իրականացել են։ Արդյո՞ք սա կատարյալ կուրություն չէ։ Առանց Աստծու խոսքի իրականացման, դու դեռ կհավատայի՞ր, որ Նա Աստված է։ Այսօր էլ եկեղեցում շատ նմանատիպ մարդիկ սպասում են նշաններ ու հրաշքներ տեսնելուն։ Նրանք ասում են՝ եթե Աստծու խոսքն իրականացել է, ուրեմն Նա Աստված է, իսկ եթե ոչ, ուրեմն Նա Աստված չէ։ Ուրեմն դու հավատում ես Աստծուն Նրա խոսքի իրականացման պատճառո՞վ, թե՞ որովհետև Նա Ինքն Աստված է։ Մարդու տեսանկյունն Աստծու հանդեպ հավատի նկատմամբ պետք է շտկվի։ Երբ տեսնում ես, որ Աստծու խոսքերը դեռ չեն կատարվել, փախչում ես. ի՞նչ տեսակ հավատացող է սա։ Երբ հավատում ես Աստծուն, պետք է ամեն բան թողնես Նրա ներդաշնակեցմանը և հնազանդվես Աստծու բոլոր գործերին։ Աստված շատ խոսքեր ասաց Հին Կտակարանում, դրանցից որո՞նք ես տեսել իրականացած քո սեփական աչքերով։ Կարո՞ղ ես արդյոք ասել, թե Եհովան ճշմարիտ Աստված չէ, քանի որ չես տեսել խոսքերի կատարումը։ Թեև շատ խոսքեր արդեն կատարվել են, մարդն անկարող է դա հստակ տեսնելու, որովհետև չունի ճշմարտությունը և ոչինչ չի հասկանում։ Ոմանք ցանկանում են փախչել, երբ զգում են, որ Աստծու խոսքերը չեն իրականացել։ Փորձիր՝ տե՛ս, թե դու կարո՞ղ ես փախչել։ Իսկ եթե փախչես էլ, միևնույն է, կվերադառնաս։ Աստված քեզ կառավարում է Իր խոսքով․ եթե թողնես եկեղեցին ու Աստծու խոսքը, չես կարողանա ապրել։ Եթե չես հավատում, փորձիր ինքդ. կարծում ես՝ պարզապես կարող ես հեռանա՞լ։ Աստծու Հոգին կառավարում է քեզ։ Դու չես կարող հեռանալ։ Սա Աստծու կառավարչական հրամանագիր է։ Եթե ոմանք ցանկանում են փորձել, թո՛ղ փորձեն։ Եթե ասում ես՝ այս անձն Աստված չէ, ապա անարգի՛ր Նրան ու տես՝ ինչ կանի։ Հնարավոր է՝ քո մարմինը չմեռնի, և դու դեռ կարողանաս ուտել ու հագնվել, բայց հոգեպես անտանելի վիճակում կհայտնվես. դու կզգաս ճնշված և ցաված, ոչինչ սրանից ավելի տանջալից չէ։ Մարդը չի կարող տանել հոգեկան տանջանքները և ցավը․ գուցե դու կարողանաս դիմանալ մարմնի տառապանքին, բայց լիովին անկարող կլինես տանել հոգեկան ճնշումը և երկարատև տանջանքը։ Այսօր որոշ մարդիկ դառնում են բացասական, որովհետև նրանք չեն կարողացել տեսնել նշաններ ու հրաշքներ, սակայն ոչ մեկը չի համարձակվում փախչել, անկախ նրանից, թե որքան բացասական են դարձել, քանի որ Աստված Իր խոսքով կառավարում է մարդուն։ Չնայած, որ դեռ փաստեր չեն հայտնվել, ոչ ոք չի կարող փախչել։ Մի՞թե սրանք Աստծու գործերը չե՞ն։ Այսօր Աստված երկիր է եկել՝ մարդուն կյանքով ապահովելու համար։ Նա չի անում այնպես, ինչպես մարդիկ են պատկերացնում՝ միշտ չի սիրաշահում քեզ նշաններ ցույց տալով ու հրաշքներով, որպեսզի խաղաղ հարաբերություն պահպանի Աստծու և մարդու միջև։ Բոլոր նրանք, ովքեր կենտրոնացած չեն կյանքի վրա և փոխարենը կենտրոնանում են այն բանի վրա, որ պահանջեն Աստծուց նշանների ու հրաշքներ ցույց տալ, փարիսեցիներ են։ Իսկ հենց փարիսեցիներն էին, որ խաչեցին Հիսուսին։ Եթե Աստծուն չափում ես Աստծու հանդեպ հավատք ունենալու քո սեփական տեսանկյունից՝ հավատալով Նրան, երբ Նրա խոսքը կատարվում է, և կասկածելով ու նույնիսկ հայհոյելով Նրան, երբ չի կատարվում, ուրեմն մի՞թե չես խաչում Նրան։ Նման մարդիկ չեն զբաղվում պատշաճ գործերով և տենչում են հարմարավետության։

Մարդու առջև ծառացած մեծագույն դժվարության մի կողմն այն է, որ նա չգիտի Աստծու գործը։ Թեև մարդու վերաբերմունքը ժխտումը չէ, այլ կասկածամտությունն է։ Մարդը չի ժխտում, սակայն նաև ամբողջությամբ չի ընդունում։ Եթե մարդիկ խորապես ճանաչեն Աստծու գործը, նրանք չեն փախչի։ Մյուս կողմն այն է, որ մարդը չգիտի գործնականությունը։ Այսօր Աստծու խոսքի հետ է յուրաքանչյուր մարդ շփվել. անկեղծ ասած՝ մի՛ կարծիր, թե ապագայում ի վիճակի կլինես նշաններ ու հրաշքներ տեսնելու։ Ես քեզ բացահայտ ասում եմ․ ներկայիս փուլում այն ամենը, ինչ կարող ես տեսնել, Աստծու խոսքն է, և թեև փաստեր չկան, Աստծու կյանքը, միևնույն է, կարող է ներհյուսվել մարդու մեջ։ Սա հենց այն գործն է, որը հանդիսանում է Հազարամյա Թագավորության հիմնական գործը։ Եթե դու չկարողանաս ըմբռնել այս գործը, ապա կթուլանաս և կընկնես, կընկնես փորձությունների մեջ և ավելի ծանր դեպքերում՝ Սատանայի գերության մեջ։ Աստված եկել է երկիր հիմնականում Իր խոսքը ասելու համար։ Այն, ինչի հետ շփվում ես, Աստծու խոսքն է. կարդում ես՝ Աստծու խոսքն է, լսում ես՝ Աստծու խոսքն է, հետևում ես՝ Աստծու խոսքն է, և փորձառաբար ապրում ես՝ Աստծու խոսքն է։ Եվ մսեղի դառնալով այս անգամ ՝ Աստված հիմնականում օգտագործում է խոսքը՝ մարդուն կատարյալ դարձնելու։ Նա ցույց չի տալիս նշաններ և հրաշքներ և հատկապես չի կատարում այն գործը, որը Հիսուսն արեց անցյալում։ Թեև երկուսն էլ Աստված են և երկուսն էլ՝ մսեղի, սակայն Նրանց սպասավորությունները նույնը չեն։ Երբ Հիսուսը եկավ, Նա նույնպես կատարեց Աստծու գործի որոշ մասը և խոսեց որոշ խոսքեր, սակայն ո՞րն էր այն հիմնական գործը, որ Նա կատարեց։ Այն, ինչ Նա հիմնականում կատարեց, խաչելության գործն էր։ Նա մեղսավոր մսեղիի նմանություն ընդունեց՝ խաչելության գործն ավարտելու և ողջ մարդկությանը փրկագնելու համար, և ողջ մարդկության մեղքերի համար Նա որպես մեղքի զոհ ծառայեց։ Սա է հիմնական գործը, որը Նա իրականացրեց։ Վերջիվերջո Նա խաչի ճանապարհը ցույց տվեց նրանց, ովքեր եկան ապագայում։ Հիսուսը եկավ՝ հիմնականում փրկագնման գործն ավարտին հասցնելու համար։ Նա փրկագնեց ողջ մարդկությանը և մարդուն բերեց երկնքի թագավորության ավետարանը, և, ավելին, Նա բացեց երկնքի արքայություն տանող ճանապարհը։ Որպես արդյունք, Նրանից հետո մարդիկ ասացին․ «Մենք պետք է քայլենք խաչի ճանապարհով և զոհաբերվենք խաչի համար»։ Անշուշտ, սկզբում Հիսուսը նաև որոշ այլ գործեր կատարեց և որոշ Խոսքեր ասաց՝ մարդկանց մղելով զղջալու և իրենց մեղքերը խոստովանելու։ Բայց Նրա սպասավորությունը դեռևս խաչելությունն էր, և Նրա երեք ու կես տարվա քարոզչությունը նախապատրաստություն էր Նրա հետագա խաչելությանը։ Մի քանի անգամը, որ Հիսուս աղոթեց, նույնպես խաչելության համար էր։ Բնականոն մարդկային կյանքը, որը Նա վարեց և երեսուներեք ու կես տարին, որ Նա ապրեց երկրի վրա հիմնականում խաչելության գործն ավարտին հասցնելու համար էին ․ դրանք պետք է ուժ տային Նրան՝ այդ գործն ուսերին կրելու։ Ահա թե ինչու են ասում, որ Աստված լիազորեց խաչելության գործը Նրան։ Ի՞նչ գործ կկատարի մարմնացյալ Աստված այսօր։ Այսօր Աստված մսեղի է դարձել՝ առաջնապես «Խոսքը հայտնվում է մսեղի մարմնում»-ի գործն ավարտին հասցնելու համար։ Նա օգտագործում է խոսքը՝ մարդկանց կատարելագործելու համար և մարդկանց մղում է ընդունելու խոսքից էտվելը և խոսքի միջոցով զտումը։ Իր խոսքով Նա պատճառ է դառնում, որ դու ձեռք բերես մատակարարում ու ձեռք բերես կյանք, և պատճառ է դառնում, որ դու տեսնես Նրա գործն ու արարքները։ Աստված օգտագործում է Խոսքը՝ քեզ հանդիմանելու և զտելու համար, հետևաբար, նույնիսկ քո տառապանքը նույնպես Աստծո Խոսքի պատճառով է։ Այսօր Աստված գործում է ոչ թե փաստերի, այլ խոսքի միջոցով։ Միայն այն ժամանակ, երբ Նրա Խոսքը հասնի քեզ, Սուրբ Հոգին կարող է գործել քո մեջ՝ պատճառ դառնալով, որ զգաս ցավ կամ ճաշակես քաղցրություն։ Միայն Աստծո Խոսքը կարող է քեզ իրականություն բերել, և միայն Աստծու խոսքը կարող է կատարյալ դարձնել։ Հետևաբար՝ առնվազն պետք է հասկանաս, որ վերջին օրերում Աստծու կատարած գործը հիմնականում Նրա Խոսքն օգտագործելն է՝ յուրաքանչյուր անձի կատարյալ դարձնելու և մարդուն առաջնորդելու։ Բոլոր գործերը Նա կատարում է խոսքի միջոցով. Նա չի օգտագործում փաստերը՝ քեզ հանդիմանելու համար։ Երբեմն մարդիկ հակառակվում են Աստծուն։ Աստված մեծ անհարմարություն չի պատճառում քեզ, ոչ էլ քո մսեղին է հանդիմանվում, ոչ էլ այն տառապում է ցավից։ Սակայն հենց Նրա խոսքը հասնում է քեզ և զտում քեզ, քեզ համար անտանելի է դառնում, այդպես չէ՞։ Ծառայություն մատուցողների ժամանակ Աստված ասաց, որ մարդկանց կնետի անհատակ անդունդը։ Արդյո՞ք մարդն իսկապես ի վերջո հայտնվեց այդ անհատակ անդունդում։ Պարզապես մարդուն զտելու համար օգտագործվող խոսքերի միջոցով մարդը հայտնվեց անհատակ անդունդում։ Հետևաբար՝ վերջին օրերին, երբ Աստված մսեղի դարձավ, գլխավորապես Նա օգտագործում է խոսքը՝ ամեն ինչ իրագործելու և հայտնելու համար։ Միայն Նրա խոսքերում կարող ես տեսնել, թե ինչ է Նա, միայն Նրա խոսքերում կարող ես տեսնել, որ Նա Ինքն Աստված է։ Երբ մարմնացած Աստված երկիր է գալիս, Նա այլ աշխատանք քան խոսքեր ասելը, չի անում, ուստի, փաստերի կարիք չկա՝ միայն խոսքերը բավական են։ Քանի որ Նա հիմնականում եկել է այս գործը կատարելու համար, որպեսզի մարդը տեսնի Նրա մեծ զորությունն ու գերակայությունը Նրա խոսքերում, որպեսզի մարդը տեսնի Նրա խոնարհությունն ու թաքնվածությունը Նրա խոսքերում, և մարդը ճանաչի Նրա ամբողջականությունն Իր խոսքերի մեջ։ Այն ամենը, ինչ Նա ունի և ինչ Նա է, Իր խոսքերում է։ Նրա իմաստությունն ու հրաշալիությունը Նրա խոսքերում են։ Սրանում դու կարող ես տեսնել բազմաթիվ մեթոդները, որոնցով Աստված ասում է Իր խոսքերը։ Աստված երկար ժամանակ աշխատել է, և Նա հիմնականում ապահովել է մարդուն, բացահայտել կամ էտել նրան։ Աստված հեշտությամբ չի անիծում ոչ մեկին, և նույնիսկ երբ Նա դա անում է, ապա՝ խոսքի միջոցով։ Հետևաբար, Աստծու՝ մսեղի դառնալու այս դարաշրջանում, մի՛ ակնկալեք տեսնել Աստծուն կրկին հիվանդներին բուժելիս և դևեր հանելիս, և դադարե՛ք անընդհատ հրաշքներ փնտրել․ դրանցից օգուտ չկա։ Այդ նշանները մարդուն կատարյալ չեն կարող դարձնել։ Պարզ ասած՝ այսօր մսեղի դարձած գործնական Աստված Ինքը չի գործում, այլ միայն խոսում է։ Սա է ճշմարտությունը։ Նա կատարելագործում, սնուցում և ջրում է քեզ Խոսքերով։ Նա նաև խոսքեր է օգտագործում՝ գործելու համար, ինչպես նաև խոսքեր է օգտագործում՝ փաստերը փոխարինելու և քեզ Իր գործնականությունը ճանաչել տալու համար։ Եթե հստակ տեսնես Աստծու այս գործելակերպը, ապա հավանաբար բացասական չես դառնա։ Բացասական բաների փոխարեն, պետք է կենտրոնանաք միայն դրականի վրա՝ այսինքն՝ անկախ նրանից, թե Աստծու խոսքերը իրականանում են, թե ոչ, կամ արդյոք կհայտնվեն փաստեր, Աստված մարդուն կյանք է տալիս Իր խոսքերից, և սա բոլոր նշաններից ամենամեծն է, և նույնիսկ ավելին՝ դա անվիճելի փաստ է։ Սա Աստծուն ճանաչելու լավագույն ապացույցն է և նույնիսկ ավելի մեծ նշան է, քան նշանները։ Միայն այս խոսքերը կարող են մարդուն կատարյալ դարձնել։

Թագավորության դարաշրջանի սկսելուն պես Աստված սկսեց արտաբերել Իր խոսքերը։ Ապագայում այս խոսքերն աստիճանաբար կիրականացվեն, և այդ ժամանակ մարդու կյանքն արդեն հասունացած կլինի։ Աստված օգտագործում է խոսքը՝ մարդու ապականված բնավորությունը մերկացնելու համար. սա ավելի գործնական է և անհրաժեշտ։ Նա օգտագործում է միայն խոսքը՝ Իր գործն անելու համար, որպեսզի կատարյալ դարձնի մարդու հավատը, քանզի այսօր Խոսքի դարաշրջանն է, և այն պահանջում է մարդու հավատը, վճռականությունն ու համագործակցությունը։ Վերջին օրերում մարմնացած Աստծու գործն Իր խոսքի կիրառումն է՝ մարդուն ծառայելու և ապահովելու համար։ Միայն այն բանից հետո, երբ մարմնացած Աստված ավարտած լինի Իր խոսքերն ասելը, դրանք կսկսեն իրականանալ։ Այն ժամանակահատվածում, երբ Նա խոսում է, Նրա խոսքերը չեն իրականանում, որովհետև, երբ Նա մսեղիի փուլում է, Նրա խոսքերը չեն կարող իրականանալ։ Սա նրա համար է, որ մարդը տեսնի՝ Աստված մսեղի է և ոչ թե Հոգի, որպեսզի մարդն իր սեփական աչքերով տեսնի Աստծու գործնականությունը։ Այն օրը, երբ Նրա գործն ավարտվի, երբ ասված լինեն բոլոր խոսքերը, որ պետք է ասվեն Նրա կողմից երկրի վրա, Նրա խոսքերը կսկսեն իրականանալ։ Հիմա Աստծու խոսքերի իրականացման դարաշրջանը չէ, որովհետև Նա դեռ չի ավարտել Իր խոսքերն ասելը։ Այսպիսով, երբ տեսնում ես, որ Աստված դեռ ասում է Իր խոսքերը երկրի վրա, մի՛ սպասիր Նրա խոսքերի իրականացմանը. երբ Աստված դադարի ասել Իր խոսքերը, և երբ Նրա գործը երկրի վրա ավարտված լինի, հենց այդ ժամանակ Նրա խոսքերը կսկսեն իրականանալ։ Այն խոսքերում, որ Նա ասում է երկրի վրա, մի առումով կա կյանքի ապահովում, իսկ մյուս առումով՝ մարգարեություն՝ գալիք բաների, բաների, որ արվելու են և այն բաների մարգարեությունը, որոնք դեռ չեն իրագործվել։ Հիսուսի խոսքերում նույնպես մարգարեություն կար։ Մի կողմից՝ Նա կյանք էր ապահովում, իսկ մյուս կողմից՝ մարգարեություն էր ասում։ Այսօր խոսք չկա միաժամանակյա խոսքերի և փաստերի մասին, որովհետև չափազանց մեծ է տարբերությունն այն բանի միջև, ինչը մարդը կարող է տեսնել իր սեփական աչքերով, և այն փաստերի միջև, որոնք իրականացվում են Աստծու կողմից։ Կարելի է միայն ասել, որ երբ Աստծու գործն ավարտվի, Նրա խոսքերը կիրականանան, և փաստերը կհաջորդեն խոսքերին։ Վերջին օրերում մարմնացած Աստված իջնում է երկիր՝ կատարելու խոսքի սպասավորությունը, և խոսքի սպասավորությունը կատարելիս Նա միայն խոսքեր է ասում և չի հոգում այլ հարցերի մասին։ Հենց որ Աստծու գործը փոխվի, Նրա խոսքերը կսկսեն իրականանալ։ Այսօր խոսքերը նախ օգտագործվում են քեզ կատարյալ դարձնելու համար. երբ Նա փառք ձեռք բերի ողջ տիեզերքում, Նրա գործն ավարտված կլինի. բոլոր խոսքերը, որոնք պետք է ասվեն, ասված կլինեն, և բոլոր խոսքերը վերածված կլինեն փաստերի։ Աստված եկել է երկիր վերջին օրերում՝ կատարելու խոսքի սպասավորությունը, որպեսզի մարդկությունը ճանաչի Նրան, և որպեսզի մարդկությունը Նրա խոսքից տեսնի այն, ինչ Նա է, ինչպես նաև Նրա իմաստությունն ու Նրա բոլոր հրաշալի գործերը։ Թագավորության դարաշրջանում Աստված հիմնականում օգտագործում է խոսքը՝ ողջ մարդկությանը նվաճելու համար։ Ապագայում Նրա խոսքը վրա կհասնի նաև յուրաքանչյուր կրոնի, ոլորտի, ազգի և հարանվանության։ Աստված օգտագործում է խոսքը՝ նվաճելու, որպեսզի բոլոր մարդկանց տեսնել տա՝ Իր խոսքն իշխանություն և զորություն է կրում, և ուստի այսօր դուք առերեսվում եք միայն Աստծու խոսքին։

Այս դարաշրջանում Աստծու ասած խոսքերը տարբերվում են Օրենքի դարաշրջանում ասվածներից, և այսպիսով՝ դրանք իսկապես տարբերվում են նաև Շնորհքի դարաշրջանում ասված խոսքերից։ Խոսքի գործը չի արվել Շնորհքի դարաշրջանում. միայն հիշատակվել է Աստծու խաչվելը՝ ողջ մարդկությանը փրկագնելու համար։ Աստվածաշունչը միայն հղում է անում այն բանին, թե ինչու Հիսուսը պետք է խաչվեր, այն տառապանքին, որին Նա ենթարկվեց խաչելության ողջ ընթացքում, և թե ինչպես մարդը պետք է խաչվի Աստծու համար։ Այդ դարաշրջանում Աստծու կատարած ողջ գործը կենտրոնացած էր խաչելության շուրջը։ Թագավորության դարաշրջանում մարմնացած Աստված խոսքեր է ասում՝ նվաճելու բոլոր նրանց, ովքեր հավատում են Իրեն։ Սա «Խոսքի՝ մսեղի մարմնում հայտնվելն» է. Աստված եկել է վերջին օրերում՝ անելու այս գործը և իրագործելու Խոսքի՝ մսեղի մարմնում հայտնվելու իրական նշանակությունը։ Նա միայն խոսքեր է ասում, իսկ փաստերը հազվադեպ են ի հայտ գալիս։ Սա Խոսքի՝ մսեղի մարմնում հայտնվելու բուն էությունն է, և երբ մարմնացած Աստված ասում է Իր խոսքերը, սա Խոսքի հայտնվելն է մսեղի մարմնում, և Խոսքն է, որ գալիս է մսեղիում։ «Սկզբից էր Բանը և Բանն Աստծու մոտ էր և Բանն Աստված էր և Բանը մսեղի դարձավ»։ Սա (Խոսքի՝ մսեղի մարմնում հայտնվելու գործը) այն գործն է, որն Աստված կիրագործի վերջին օրերում, և Նրա ողջ տնօրինման ծրագրի վերջին գլուխն է, և ուստի Աստված պետք է իջնի երկիր և դրսևորի Իր խոսքերը մսեղիում։ Այն, ինչ արվում է այսօր, այն, ինչ կարվի ապագայում, այն, ինչ կիրագործվի Աստծու կողմից, մարդու վերջնական նշանակության վայրը, թե ով կփրկվի, ով կկործանվի և այլն. այս ողջ գործը, որին պետք է հասնել վերջում, հստակորեն նշվել է, և այս ամենը Խոսքի՝ մսեղի մարմնում հայտնվելու իրական նշանակությունն իրագործելու համար է։ Կառավարչական հրամանագրերն ու սահմանադրությունը, որոնք նախկինում արձակվել են, այն, թե ով կկործանվի, ով կմտնի հանգստի մեջ. այս խոսքերը բոլորը պետք է իրականանան։ Սա այն գործն է, որը հիմնականում իրագործվում է մարմնացած Աստծու կողմից վերջին օրերում, որպեսզի մարդիկ կարողանան հասկանալ, թե որ տեղին են պատկանում Աստծու կողմից նախասահմանվածները, և որ տեղին են պատկանում Աստծու կողմից չնախասահմանվածները, ինչպես կդասակարգվեն Նրա մարդիկ ու որդիները, ինչ կպատահի Իսրայելին, ինչ կպատահի Եգիպտոսին. ապագայում այս խոսքերից ամեն մեկը կիրագործվի։ Աստծու գործի տեմպն արագանում է։ Աստված օգտագործում է խոսքը որպես միջոց՝ մարդուն բացահայտելու, թե ինչ պետք է արվի յուրաքանչյուր դարաշրջանում, ինչ պետք է արվի վերջին օրերի մարմնացած Աստծու կողմից, ինչպես նաև Նրա սպասավորությունը, որը պետք է կատարվի, և այս բոլոր խոսքերը Խոսքի՝ մսեղի մարմնում հայտնվելու իրական նշանակությունն իրագործելու համար են։

Նախկինում ասել եմ, որ․ «Բոլոր նրանք, ովքեր կենտրոնանում են նշաններ և հրաշքներ տեսնելու վրա, կլքվեն. նրանք այն մարդիկ չեն, որ կատարյալ կդարձվեն»։ Այնքան շատ խոսքեր եմ ասել, սակայն մարդն անգամ չնչին գիտելիք չունի այս գործի մասին, և հասնելով այս կետին՝ մարդիկ դեռ նշաններ ու հրաշքներ են պահանջում։ Արդյո՞ք քո հավատքն առ Աստված ոչ այլ ինչ է, եթե ոչ նշանների և հրաշքների ձգտում, թե՞ այն կյանք ձեռք բերելու համար է։ Հիսուսը նույնպես շատ խոսքեր ասաց, և դրանցից որոշները դեռ չեն իրականացել։ Կարո՞ղ ես ասել, որ Հիսուսն Աստված չէ։ Աստված վկայեց, որ Նա Քրիստոսն էր և Աստծու սիրելի Որդին։ Կարո՞ղ ես հերքել սա։ Այսօր Աստված միայն խոսքեր է ասում, և եթե սա հիմնովին չգիտես, ապա չես կարող հաստատուն կանգնել։ Հավատում ես Նրան, որովհետև Նա Աստվա՞ծ է, թե՝ հիմնվելով այն բանի վրա՝ արդյոք Նրա խոսքերն իրականանում են, թե ոչ։ Հավատում ես նշաններին և հրաշքների՞ն, թե՞ հավատում ես Աստծուն։ Այսօր Նա նշաններ և հրաշքներ ցույց չի տալիս. արդյո՞ք Նա իսկապես Աստված է։ Եթե Նրա ասած խոսքերը չեն իրականանում, արդյո՞ք Նա իսկապես Աստված է։ Արդյո՞ք Աստծու էությունը որոշվում է նրանով՝ արդյոք Նրա ասած խոսքերն իրականանում են, թե ոչ։ Ինչո՞ւ են որոշ մարդիկ, նախքան Աստծուն հավատալը, միշտ սպասում Նրա խոսքերի իրականացմանը։ Մի՞թե սա չի նշանակում, որ նրանք չեն ճանաչում Նրան։ Բոլորը, ովքեր ունեն նման պատկերացումներ, նրանք են, ովքեր ուրանում են Աստծուն։ Նրանք պատկերացումներ են օգտագործում՝ Աստծուն չափելու համար. եթե Աստծու խոսքերն իրականանում են, հավատում են Նրան, իսկ եթե ոչ, ապա չեն հավատում Նրան և միշտ ձգտում են նշաններ ու հրաշքներ տեսնելուն։ Մի՞թե այս մարդիկ ժամանակակից փարիսեցիները չեն։ Արդյոք ի վիճակի ես հաստատուն կանգնելու, թե ոչ, կախված է նրանից՝ ճանաչում ես գործնական Աստծուն, թե ոչ. սա հույժ կարևոր է։ Որքան մեծ է Աստծու խոսքի իրականությունը քո մեջ, այնքան մեծ է քո գիտելիքն Աստծու գործնականության մասին, և այնքան ավելի ի վիճակի ես հաստատուն կանգնելու փորձությունների ժամանակ։ Որքան շատ ես կենտրոնանում նշաններ և հրաշքներ տեսնելու վրա, այնքան պակաս ի վիճակի ես հաստատուն կանգնելու և կընկնես, երբ փորձությունների մեջ լինես։ Նշաններն ու հրաշքները հիմքը չեն. միայն Աստծու գործնականությունն է կյանք։ Որոշ մարդիկ չգիտեն այն ազդեցությունները, որոնց պետք է հասնել Աստծու գործով։ Նրանք իրենց օրերն անցկացնում են շփոթության մեջ՝ չձգտելով Աստծու գործի ճանաչողությանը։ Նրանց ձգտման նպատակը միշտ միայն այն է, որ Աստված կատարի իրենց ցանկությունները, և միայն այդ ժամանակ նրանք լուրջ կլինեն իրենց հավատքի մեջ։ Նրանք ասում են, որ կձգտեն կյանքի, եթե Աստծու խոսքերն իրականանան, բայց եթե Նրա խոսքերը չիրականանան, ապա հնարավորություն չկա, որ նրանք կյանքի ձգտեն։ Մարդիկ կարծում են, թե առ Աստված հավատը նշաններ և հրաշքներ տեսնելու ձգտումն է, ինչպես նաև երկինք ու երրորդ երկինք բարձրանալու ձգտումը։ Նրանցից ոչ մեկը չի ասում, որ իրենց հավատքն առ Աստված իրականություն մտնելու, կյանքի և Աստծու կողմից ձեռք բերվելու ձգտումն է։ Ո՞րն է նման ձգտման արժեքը։ Նրանք, ովքեր չեն ձգտում Աստծու ճանաչողությանը և Աստծուն գոհացնելուն, Աստծուն հավատացողները չեն. նրանք են, ովքեր հայհոյում են Աստծուն։

Հիմա հասկանո՞ւմ եք, թե ինչ է հավատքն առ Աստված։ Արդյո՞ք առ Աստված հավատքը նշանակում է նշաններ և հրաշքներ տեսնել։ Արդյո՞ք դա նշանակում է երկինք գնալ։ Աստծուն հավատալը բնավ պարզ հարց չէ։ Հավատքի կրոնական ուղիները պետք է մաքրվեն. հիվանդներին բուժելուն և դևեր հանելուն ձգտելը, նշանների և հրաշքների վրա կենտրոնանալը, Աստծու շնորհը, խաղաղությունն ու ուրախությունն ավելի շատ տենչալը, մսեղիի հեռանկարներին ու հարմարավետություններին ձգտելը. սրանք հավատքի կրոնական ուղիներ են, և հավատքի նման ուղիները մշուշոտ հավատի տեսակ են։ Ի՞նչ է Աստծու հանդեպ գործնական հավատքն այսօր։ Դա Աստծու խոսքը որպես կյանքիդ իրականություն ընդունելն է, Աստծուն Իր խոսքից ճանաչելը և այդպիսով Նրա հանդեպ ճշմարիտ սեր ձեռք բերելը։ Պարզ ասած՝ առ Աստված հավատքն այն բանի համար է, որ հնազանդվես Աստծուն, սիրես Աստծուն և կատարես այն պարտավորությունը, որը պետք է կատարվի արարածի կողմից։ Սա է Աստծուն հավատալու նպատակը։ Պետք է ճանաչես Աստծու հաճելիությունը, թե որքան արժանի է Աստված ակնածանքի, և թե ինչպես է այն գործը, որն Աստված անում է Իր արարածների վրա, նրանց փրկությունն ու կատարելագործումը. սրանք Աստծու հանդեպ քո հավատքի նվազագույն անհրաժեշտությունն են։ Առ Աստված հավատքը հիմնականում մսեղիի կյանքից Աստծուն սիրելու կյանքին անցնելն է, ինչպես նաև ապականության մեջ ապրելուց դեպի Աստծու խոսքերի կյանքով ապրելուն անցնելը. դա Սատանայի իշխանության տակից դուրս գալն է և Աստծու հոգածության ու պաշտպանության ներքո ապրելը. դա նրա համար է, որ կարողանաս հնազանդվել Աստծուն՝ մսեղիի փոխարեն, որպեսզի Աստված ձեռք բերի քո ողջ սիրտը և կատարյալ դարձնի քեզ, և որպեսզի ազատվես սատանայական ապականված բնավորությունից։ Առ Աստված հավատքը հիմնականում նրա համար է, որ Աստծու մեծ զորությունն ու փառքը դրսևորվեն քո մեջ, որպեսզի հետևես Աստծու կամքին, որպեսզի Աստծու ծրագիրն իրագործվի, և որպեսզի կարողանաս վկայել Աստծու համար Սատանայի առաջ։ Առ Աստված հավատը չպետք է պտտվի նշաններ և հրաշքներ տեսնելու ցանկության շուրջը, ոչ էլ այն պետք է լինի հանուն քո սեփական մսեղիի։ Այն պետք է լինի Աստծուն ճանաչելու ձգտման մասին, Աստծուն հնազանդվել կարողանալու և Պետրոսի պես մինչև մահ Նրան հնազանդվելու մասին։ Հիմնական նպատակը սրան հասնելն է։ Մարդն ուտում և խմում է Աստծու խոսքը նաև նրա համար, որ ճանաչի Աստծուն և գոհացնի Նրան։ Աստծու խոսքն ուտելն ու խմելը քեզ տալիս է Աստծու ավելի մեծ ճանաչողություն, որից հետո միայն կարող ես հնազանդվել Նրան։ Միայն Աստծու ճանաչողությամբ կարող ես սիրել Նրան, և միայն սա է այն նպատակը, որը մարդը պետք է ունենա Աստծու հանդեպ իր հավատքի մեջ։ Եթե Աստծու հանդեպ քո հավատքի մեջ միշտ ցանկանում ես նշաններ և հրաշքներ տեսնել, ապա առ Աստված հավատքի վերաբերյալ այս տեսակետը սխալ է։ Առ Աստված հավատքը հիմնականում Աստծու խոսքերը որպես սեփական կյանքի իրականություն ընդունելն է։ Երբ Աստծու բերանից դուրս եկող խոսքերը կիրարկվում են մարդկանց կողմից և իրականանում նրանց մեջ, Աստծու նպատակն իրագործվում է։ Աստծուն հավատալիս մարդը պետք է ձգտի կատարելագործվել Աստծու կողմից, ի վիճակի լինել հնազանդվելու Աստծուն և հասնելու Աստծուն լիակատար հնազանդության։ Եթե կարողանաս հնազանդվել Աստծուն առանց տրտունջի, հաշվի առնել Աստծու մտադրությունները և հասնել Պետրոսի հասակին՝ տիրապետելով Պետրոսի ոճին, որի մասին խոսել է Աստված, ապա հենց այդ ժամանակ հաջողության հասած կլինես առ Աստված հավատքի մեջ, և դա կնշանակի, որ ձեռք ես բերվել Աստծու կողմից։

Աստված Իր գործն անում է ողջ տիեզերքում։ Բոլոր նրանք, ովքեր հավատում են Նրան, պետք է ընդունեն Նրա խոսքը և ուտեն ու խմեն Նրա խոսքը. ոչ ոք չի կարող ձեռք բերվել Աստծու կողմից՝ տեսնելով Աստծու ցույց տված նշաններն ու հրաշքները։ Դարերի և սերունդների ընթացքում Աստված միշտ օգտագործել է խոսքը՝ մարդուն կատարյալ դարձնելու համար։ Ուստի չպետք է ձեր ողջ ուշադրությունը նվիրեք նշաններին և հրաշքներին, այլ պետք է ձգտեք կատարյալ դարձվել Աստծու կողմից։ Հին Կտակարանի Օրենքի դարաշրջանում Աստված որոշ խոսքեր ասաց, իսկ Շնորհքի դարաշրջանում Հիսուսը նույնպես շատ խոսքեր ասաց։ Հիսուսի՝ շատ խոսքեր ասելուց հետո հետագա առաքյալներն ու աշակերտներն ուղղորդեցին մարդկանց կիրարկելու Հիսուսի արձակած պատվիրանների համաձայն և փորձառաբար ապրելու բաները՝ համաձայն Հիսուսի ասած խոսքերի և Նրա փոխանցած սկզբունքների։ Վերջին օրերում Աստված հիմնականում օգտագործում է խոսքը՝ մարդուն կատարյալ դարձնելու համար։ Նա չի օգտագործում նշաններ և հրաշքներ՝ ստիպելու մարդուն, որ համոզվի. սա չի կարող բացահայտել Աստծու մեծ զորությունը։ Եթե Աստված միայն նշաններ և հրաշքներ ցույց տար, սա չէր կարող բացահայտել Աստծու գործնականությունը և չէր կարող մարդուն կատարյալ դարձնել։ Աստված մարդուն կատարյալ չի դարձնում նշաններով և հրաշքներով, այլ օգտագործում է խոսքը՝ մարդուն ջրելու և հովվելու համար, որից հետո մարդը կարող է լիովին հնազանդվել Աստծուն և ձեռք բերել Աստծու ճանաչողություն։ Սա է Նրա արած գործի և Նրա ասած խոսքերի նպատակը։ Աստված չի օգտագործում նշաններ և հրաշքներ ցույց տալու մեթոդը՝ մարդուն կատարյալ դարձնելու համար. Նա օգտագործում է խոսքեր և գործի բազմաթիվ մեթոդներ՝ մարդուն կատարյալ դարձնելու համար։ Լինի դա խոսքերի զտում, էտում թե ապահովում, Աստված խոսում է բազմաթիվ տարբեր տեսանկյուններից՝ մարդուն կատարյալ դարձնելու և հնարավորություն տալու մարդուն ձեռք բերել ավելի շատ գիտելիք Աստծու գործի, իմաստության և հրաշալիության մասին։ Երբ մարդն ավարտուն դարձվի այն ժամանակ, երբ Աստված եզրափակի դարաշրջանը վերջին օրերում, ապա նա որակավորված կլինի նայելու նշաններին և հրաշքներին։ Երբ սկսես ճանաչել Աստծուն և ի վիճակի լինես հնազանդվելու Աստծուն, անկախ նրանից, թե Նա ինչ է անում, այլևս որևէ պատկերացում չես ունենա Նրա մասին, երբ նշաններ և հրաշքներ տեսնես։ Այս պահին դու ապականված ես և անկարող ես լիակատար հնազանդության Աստծուն. կարծո՞ւմ ես՝ որակավորված ես նշաններ և հրաշքներ տեսնելու։ Երբ Աստված նշաններ և հրաշքներ է ցույց տալիս, դա այն ժամանակ է, երբ Աստված պատժում է մարդուն, ինչպես նաև այն ժամանակ, երբ դարաշրջանը փոխվում է, և առավել ևս, երբ դարաշրջանը եզրափակվում է։ Երբ Աստծու գործն իրականացվում է բնականոն կերպով, Նա նշաններ և հրաշքներ ցույց չի տալիս։ Նշաններ և հրաշքներ ցույց տալը չափազանց հեշտ է Նրա համար, բայց դա Աստծու գործի սկզբունքը չէ, ոչ էլ մարդու հանդեպ Աստծու տնօրինման նպատակն է։ Եթե մարդը տեսներ նշաններ և հրաշքներ, և Աստծու հոգևոր մարմինը նույնպես հայտնվեր մարդուն, մի՞թե բոլոր մարդիկ չէին «հավատա» Աստծուն։ Նախկինում ասել եմ, որ հաղթահարածների մի խումբ ձեռք կբերվի Արևելքից, հաղթահարածներ, որոնք դուրս կգան մեծ նեղությունից։ Ի՞նչ են նշանակում այս խոսքերը։ Նշանակում են, որ այս մարդիկ, որոնք ձեռք են բերվում, իսկապես հնազանդ են միայն դատաստանի, հանդիմանության, էտման և ամեն տեսակ զտման ենթարկվելուց հետո։ Այս մարդկանց հավատքը մշուշոտ չէ, այլ գործնական է։ Նրանք չեն տեսել որևէ նշան և հրաշք կամ որևէ հրաշագործություն. նրանք ի վիճակի չեն ասելու վեհ բառեր և վարդապետություններ կամ բարձրաձայնելու խոր ներըմբռնումներ. փոխարենը նրանք ունեն իրականություն, Աստծու խոսքերը և Աստծու գործնական ու ճշմարիտ ճանաչողություն։ Մի՞թե նման խումբն ավելի լավ ի վիճակի չէ բացահայտելու Աստծու մեծ զորությունը։ Աստծու գործը վերջին օրերում գործնական աշխատանք է։ Հիսուսի դարաշրջանում Նա չեկավ մարդուն կատարյալ դարձնելու, այլ մարդուն փրկագնելու, ուստիև Նա ցուցադրեց որոշ հրաշքներ՝ ստիպելու մարդկանց հետևել Իրեն։ Քանզի Նա հիմնականում եկավ խաչելության գործն ավարտելու, և նշաններ ցույց տալը Նրա սպասավորության գործի մաս չէր։ Նման նշաններն ու հրաշքներն այն գործն էին, որն արվեց Նրա գործն արդյունավետ դարձնելու համար. դրանք հավելյալ գործ էին և չէին ներկայացնում ողջ դարաշրջանի գործը։ Հին Կտակարանի Օրենքի դարաշրջանում Աստված նույնպես ցույց տվեց որոշ նշաններ և հրաշքներ, բայց այն գործը, որն Աստված անում է այսօր, գործնական աշխատանք է, և Նա հաստատապես նշաններ ու հրաշքներ ցույց չէր տա հիմա։ Եթե Նա նշաններ և հրաշքներ ցույց տար, Նրա գործնական աշխատանքը քաոսի կմատնվեր, և Նա անկարող կլիներ այլևս որևէ գործ անել։ Եթե Աստված ասեր, որ օգտագործում է խոսքը՝ մարդուն կատարյալ դարձնելու համար, բայց նաև նշաններ և հրաշքներ ցույց տար, դա ի վիճակի կլինե՞ր բացահայտելու՝ արդյոք մարդն իսկապես հավատում է Իրեն, թե ոչ։ Այսպիսով՝ Աստված նման բաներ չի անում։ Մարդու մեջ չափազանց շատ կրոն կա. Աստված եկել է վերջին օրերում՝ քշելու մարդու միջի բոլոր կրոնական պատկերացումներն ու գերբնական բաները, մարդուն ճանաչել տալու Աստծու գործնականությունը և վերացնելու Աստծու այն պատկերը, որը մշուշոտ է ու անիրատեսական, և որի մասին կարելի է ասել՝ ընդհանրապես գոյություն չունի։ Եվ այսպես, միակ բանը, որը հիմա թանկ է, այն է, որ ունենաս գործնականության ճանաչողություն։ Ճշմարտությունը վեր է ամեն ինչից։ Որքա՞ն ճշմարտություն ունես այսօր։ Արդյո՞ք այն ամենը, ինչը նշաններ և հրաշքներ է ցույց տալիս, Աստված է։ Չար ոգիները նույնպես կարող են նշաններ և հրաշքներ ցույց տալ. նրանք բոլորն Աստվա՞ծ են։ Աստծու հանդեպ իր հավատքի մեջ մարդու փնտրածը ճշմարտությունն է, և այն, ինչին նա ձգտում է, կյանքն է, այլ ոչ թե նշաններն ու հրաշքները։ Սա պետք է լինի բոլոր նրանց նպատակը, ովքեր հավատում են Աստծուն։


Նրանք, ովքեր լիովին կարող են հնազանդվել Աստծու գործնականությանը, Աստծուն իսկապես սիրողներն են

Իրականության մասին ճանաչողություն ձեռք բերելը և Աստծու գործի խորը ըմբռնումը` այս երկուսն էլ տեսանելի են Աստծու խոսքերում, և միայն այս խոսքերի միջոցով է, որ կարող ես լուսավորություն ստանալ։ Հետևաբար, պետք է Աստծու խոսքերով ավելի շատ զինվես։ Հաղորդակցվի՛ր Աստծու խոսքերի քո հասկացողության մասին, որպեսզի քո հաղորդակցության միջոցով ուրիշների վրա ևս լուսավորություն գա, և առաջ շարժվելու ճանապարհ ունենան. սա է գործնական ուղին։ Նախքան Աստված քեզ համար միջավայր դասավորի, յուրաքանչյուրդ նախ պետք է զինվի Նրա խոսքերով։ Սա բոլորը պետք է անեն. սա հրատապ առաջնահերթություն է։ Նախ հասի՛ր այն կետին, երբ գիտես՝ ինչպես ուտել և խմել Աստծու խոսքերը։ Այն ամենի համար, որ չգիտես, թե ինչպես անել, փնտրի՛ր Նրա խոսքերը կիրարկման ուղու համար․ այն հարցերի համար, որոնք չես հասկանում, կամ որևէ դժվարության դեպքում ապավինի՛րՆրա խոսքերին։ Դարձրո՛ւ Աստծու խոսքերը քո մատակարարումը և թույլ տուր, որ դրանք օգնեն քեզ լուծել քո իրական դժվարություններն ու խնդիրները, ինչպես նաև թո՛ւյլ տուր, որ Աստծու խոսքերը դառնան քո ապավենը կյանքում։ Այս ամենը քեզնից ջանքեր կպահանջի։ Աստծու խոսքերն ուտելով ու խմելով՝ պետք է հասնես արդյունքների, պետք է կարողանաս խաղաղեցնել սիրտդ Նրա առջև. Երբ խնդիրների հանդիպես, Նրա խոսքերի համաձայն կիրարկիր և երբ որևէ բանի չես բախվել, պարզապես կենտրոնացիր Նրա խոսքերն ուտելու ու խմելու վրա։ Երբեմն կարող ես աղոթել և խորհել Աստծու սիրո մասին, հաղորդակցվել Նրա խոսքերի քո հասկացողության մասին, հաղորդակցվել փորձառությամբ ապրած քո ներսի լուսավորության ու լուսավորման մասին, ինչպես նաև այն արձագանքների մասին, որոնք ունեցել ես այդ խոսքերը կարդալիս։ Ավելին՝ կարող ես մարդկանց առաջընթացի ճանապարհ ցույց տալ։ Միայն սա է գործնական։ Այսպես վարվելու նպատակն է թույլ տալ, որ Աստծու խոսքերը դառնան քո գործնական մատակարարումը։

Օրվա ընթացքում քանի՞ ժամ ես իրապես անցկացնում Աստծու առաջ։ Քո օրվա ինչքա՞ն մասն է իրականում հատկացված Աստծուն։ Ինչքա՞նը մսեղիինը։ Սիրտդ միշտ Աստծուն ուղղված պահելն առաջին քայլն է՝ Նրա կողմից կատարելագործվելու ճիշտ ճանապարհին լինելու համար։ Եթե կարողանաս սիրտդ, մարմինդ և ամբողջ անկեղծ սերդ նվիրել Աստծուն, դնել դրանք Նրա առաջ, բացարձակապես հնազանդվել Նրան և բացարձակապես հաշվի առնել Նրա մտադրությունները, չգործել մսեղիի, ընտանիքի կամ սեփական ցանկությունների համար, այլ Աստծու տան շահերի համար՝ Աստծու խոսքերը դարձնելով քո սկզբունքն ու հիմքն ամեն ինչում, ապա, այդպես վարվելով, քո դրդապատճառներն ու տեսակետները ճիշտ սահմանված կլինեն, և դու կլինես մեկը, որը կստանա Աստծու հավանությունը Նրա ներկայությամբ։ Աստված սիրում է նրանց, ովքեր անմնացորդ են Իր հանդեպ. Նա սիրում է նրանց, ովքեր կարող են հավատարիմ լինել միայն Իրեն։ Աստված ատում է նրանց, ում սիրտը կիսով չափ է նվիրված Իրեն, և ովքեր ապստամբում են Նրա դեմ։ Նա ատում է նրանց, ովքեր հավատում են Իրեն և միշտ ուզում են վայելել Նրան, մինչդեռ չեն կարողանում ամբողջությամբ ծախսվել հանուն Նրա։ Նա ատում է նրանց, ովքեր ասում են` սիրում են Իրեն, բայց իրենց սրտերում ապստամբում են Նրա դեմ։ Նա ատում է նրանց, ովքեր օգտագործում են պերճախոս, գունագեղ խոսքեր՝ խաբելու համար։ Նրանք, ովքեր անկեղծորեն նվիրված չեն Աստծուն կամ անկեղծորեն չեն հնազանդվել Նրան, բնությամբ սարսափելի ըմբոստ են ու չափազանց ամբարտավան։ Մասնավորապես նրանք, ովքեր չեն կարող անկեղծորեն հնազանդվել բնականոն, գործնական Աստծու առջև, էլ ավելի ամբարտավան են և հատկապես նրանք են հրեշտակապետի հնազանդ հետնորդները։ Մարդիկ, որոնք իսկապես ծախսվում են Աստծու համար, իրենց ամբողջ էությամբ նվիրված են Նրան և մատուցում են իրենց Նրան. նրանք կարող են հնազանդվել Նրա բոլոր խոսքերին և գործին, կիրարկել Նրա խոսքերը և ընդունել դրանք որպես իրենց գոյության հիմք և անկեղծորեն փնտրել Նրա խոսքերում՝ պարզելու համար, թե որ մասերը պետք է կիրարկեն։ Այդպիսին են այն մարդիկ, որոնք իսկապես ապրում են Աստծու առաջ։ Եթե այսպես կիրարկես, օգտակար կլինի քո կյանքի համար։ Նրա խոսքերն ուտելով և խմելով՝ կարող ես ձեռք բերել ճանաչողություն քո իսկ ապականված խառնվածքների մասին, ինչպես նաև բավարարել քո կյանքի կարիքները և լրացնել քո պակասությունները, որպեսզի քո կյանքի բնույթը փոխվի։ Սա կբավարարի Աստծու մտադրությունները։ Եթե գործես Աստծու պահանջների համաձայն և չբավարարես մսեղիին, այլ փոխարենը բավարարես Նրա մտադրությունները, ապա այսպիսով մուտք գործած կլինես Նրա խոսքերի իրականություն։ Աստծու խոսքերի իրականության մեջ մտնելը նշանակում է, որ կարող ես կատարել քո պարտավորությունը և բավարարել Աստծու գործի կարիքները։ Միայն այսպիսի գործնական քայլերը կարող են կոչվել մուտք Նրա խոսքերի իրականություն։ Եթե կարողանաս մտնել այս իրականություն, ապա կունենաս ճշմարտությունը։ Սա իրականություն մտնելու սկիզբն է. նախ պետք է անցնես այս կրթումը և միայն դրանից հետո կկարողանաս մտնել ավելի խոր իրականություններ։ Մտածի՛ր, թե ինչպես պահել պատվիրանները և ինչպես նվիրվել Աստծուն. մի մտածի՛ր անընդհատ այն մասին, թե երբ կկարողանաս մտնել թագավորություն։ Եթե քո բնավորությունը չփոխվի, ապա ինչ էլ մտածես, անօգուտ կլինի։ Աստծու խոսքերի իրականության մեջ մտնելու համար նախ պետք է հասնես այն կետին, որտեղ քո բոլոր մտքերն ու գաղափարներն ուղղված են Աստծուն. սա նվազագույն պահանջն է։

Ներկայում շատ մարդիկ փորձությունների մեջ են և չեն հասկանում Աստծու գործը, բայց ես ասում եմ քեզ. Եթե չես հասկանում դա, ապա ավելի լավ է դրա մասին դատողություններ չանես։ Գուցե, գա մի օր, երբ ճշմարտությունն ամբողջությամբ լույս աշխարհ կգա, և այդ ժամանակ կհասկանաս։ Դատողություններ չանելը քեզ օգտակար կլինի, բայց չես կարող պարզապես պասիվ սպասել։ Պետք է ակտիվորեն ձգտես մուտք գործել․ միայն այդ ժամանակ կլինես մեկը, որն իրական մուտք ունի։ Իրենց ըմբոստության պատճառով մարդիկ մշտապես ձևավորում են պատկերացումներ գործնական Աստծու մասին։ Սա անհրաժեշտ է դարձնում, որ բոլոր մարդիկ սովորեն՝ ինչպես հնազանդ լինել, որովհետև գործնական Աստված հսկայական փորձություն է մարդկության համար։ Եթե չկարողանաս կանգնել անսասան, ամեն ինչ կորսված է․ եթե չունես գործնական Աստծու գործնականության մասին հասկացողություն, ապա չես կարողանա կատարելագործվել Աստծու կողմից։ Կատարելագործվելու ընթացքում մարդկանց կարողանալու կամ չկարողանալու կարևոր քայլը Աստծու գործնականության մասին նրանց հասկացողությունն է։ Մարմնացած Աստծու երկիր գալու գործնականությունը յուրաքանչյուր մարդու համար փորձություն է։ Եթե կարողանաս այս հարցում անսասան մնալ, ապա կլինես մեկը, որ ճանաչում է Աստծուն, և կլինես մեկը, որ իսկապես սիրում է Նրան։ Եթե չկարողանաս այս հարցում անսասան մնալ և միայն հավատաս Հոգուն ու անկարող լինես հավատալ Աստծու գործնականությանը, ապա որքան էլ լավ աշխատես Աստծուն հավատալու հարցում, այն անօգուտ կլինի։ Եթե չես կարող հավատալ տեսանելի Աստծուն, ապա մի՞թե կարող ես հավատալ Աստծու Հոգուն։ Մի՞թե պարզապես չես փորձում հիմարացնել Աստծուն։ Դու հնազանդ չես տեսանելի և շոշափելի Աստծու առջև, ուրեմն, ունա՞կ ես հնազանդվելու Հոգուն։ Հոգին անտեսանելի ու անշոշափելի է, ուստի, երբ ասում ես, որ հնազանդվում ես Աստծու Հոգուն, մի՞թե պարզապես անհեթեթություն չես ասում։ Պատվիրանները պահելու բանալին գործնական Աստծու մասին հասկացողությունն է։ Երբ հասկանաս գործնական Աստծուն, կկարողանաս պահել պատվիրանները։ Դրանք պահելու երկու կողմ կա. մեկը Նրա Հոգու էությանն ամուր կառչելն է և Հոգու առաջ Հոգու կողմից զննում ընդունել կարողանալը, մյուսը՝ մարմնացյալ մսեղիի մասին իրական հասկացողությունն ունենալն ու իրական հնազանդության հասնելը։ Անկախ մսեղիի կամ Հոգու առաջ լինելուց՝ մարդը պետք է միշտ ունենա Աստծուն հնազանդվող և Նրանից երկյուղող սիրտ։ Միայն այսպիսի մարդն է արժանի կատարելագործվելու։ Եթե ունես գործնական Աստծու գործնականության մասին հասկացողություն, այսինքն՝ եթե այս փորձության մեջ անսասան ես մնացել, ապա քեզ համար ոչինչ չափազանց դժվար չի լինի։

Ոմանք ասում են. «Հեշտ է պահել պատվիրանները ․ պարզապես պետք է Աստծու առաջ խոսես ճշմարտացիորեն ու բարեպաշտորեն, այլ ոչ թե ժեստիկուլյացիաներ անես․ սա է պատվիրանները պահելը»։ Արդյոք սա ճի՞շտ է։ Այդ դեպքում, եթե Աստծու մեջքի ետևում ես ինչ-որ բաներ անում, որոնք հակառակվում են Նրան, արդյոք դա համարվու՞մ է պատվիրանները պահել։ Պետք է խորապես հասկանաք, թե ինչ է նշանակում պատվիրանները պահել։ Սա կապված է նրա հետ, թե արդյոք իրականում հասկանում ես Աստծու գործնականությունը։ Եթե ունես այդ գործնականության մասին հասկացողությունը և այս փորձության մեջ չես սայթաքում ու չես ընկնում, ապա կարելի է ասել, որ ունես հզոր վկայություն։ Աստծու մասին հնչեղ վկայություն կրելը գլխավորապես կապված է նրա հետ, թե արդյոք հասկանում ես գործնական Աստծուն և արդյոք կարողանում ես հնազանդվել այս մարդու առաջ, որ ոչ միայն սովորական է, այլև նորմալ, հնազանդվել նույնիսկ մինչև մահ։ Եթե այս հնազանդությամբ իսկապես կրում ես վկայություն Աստծու մասին, դա նշանակում է, որ ձեռք ես բերվել Աստծու կողմից։ Եթե կարողանաս հնազանդվել մինչև մահ և Նրա առջև լինես առանց որևէ բողոքի, դատողություններ չանես, չզրպարտես, պատկերացումներ չունենաս և որևէ թաքուն մտադրություններ չունենաս, ապա այսկերպ Աստված կստանա փառք։ Սովորական մի անձի առաջ հնազանդվելը, որին մարդը վերևից է նայում, և հնազանդվել կարողանալը մինչև մահ՝ առանց որևէ պատկերացման՝ սա է իրական վկայությունը։ Իրականությունը, որն Աստված պահանջում է մարդկանցից մտնել, այն է, որ կարողանաս հնազանդվել Նրա խոսքերին, կիրարկել դրանք, խոնարհվել գործնական Աստծու առջև ու ճանաչել քո սեփական ապականությունը, բացել քո սիրտը Նրա առջև և, ի վերջո, ձեռք բերվել այդ խոսքերի միջոցով Նրա կողմից։ Երբ այս խոսքերը նվաճում են քեզ և դարձնում լիովին հնազանդ Նրա առջև, Աստված փառք է ձեռք բերում․ այդպիսով Նա ամոթահար է անում Սատանային և ավարտում Իր գործը։ Երբ չունես որևէ պատկերացում մարմնացյալ Աստծու գործնականության մասին, այսինքն, երբ անսասան ես մնացել այս փորձության մեջ, ապա այս վկայությունը լավ ես կրել։ Եթե գա մի օր, երբ ունենաս լիարժեք հասկացողություն գործնական Աստծու մասին և կարողանաս հնազանդվել մինչև մահ, ինչպես Պետրոսը, ապա ձեռք կբերվես ու կկատարելագործվես Աստծու կողմից։ Աստծու ցանկացած գործողություն, որը չի համապատասխանում քո պատկերացումներին, փորձություն է քեզ համար։ Եթե Աստծու գործը համապատասխաներ քո պատկերացումներին, այն չէր պահանջի, որ տառապեիր կամ զտվեիր։ Հենց այն պատճառով, որ Նրա գործն այդքան գործնական է և չի համապատասխանում քո պատկերացումներին, հարկավոր է, որ հրաժարվես նման պատկերացումներից։ Ահա թե ինչու է դա փորձություն քեզ համար։ Աստծու գործնականության պատճառով է, որ բոլոր մարդիկ փորձությունների մեջ են․ Նրա աշխատանքը գործնական է, ոչ թե գերբնական։ Լիովին հասկանալով Նրա գործնական խոսքերն ու գործնական արտահայտումները՝ առանց որևէ պատկերացման, և կարողանալով անկեղծորեն այնքան ավելի սիրել Նրան, որքան ավելի գործնական է Նրա աշխատանքը, դու ձեռք կբերվես Նրա կողմից։ Աստված ձեռք կբերի այն մարդկանց խմբին, որոնք ճանաչում են Աստծուն, այսինքն՝ նրանց, ովքեր ճանաչում են Նրա գործնականությունը։ Նույնիսկ ավելին՝ նրանց, ովքեր ունակ են հնազանդվելու Աստծու գործնական աշխատանքին։

Մինչ Աստված մսեղիում է, մարդկանցից պահանջվող հնազանդությունը չի ենթադրում դատողություններ անելուց կամ դիմադրելուց զերծ մնալ, ինչպես մարդիկ են պատկերացնում․ այլ Նա պահանջում է, որ մարդիկ Իր խոսքերն օգտագործեն որպես իրենց ապրելու սկզբունք և իրենց գոյատևման հիմք, որ նրանք բացարձակապես կիրարկեն Նրա խոսքերի էությունը և որ բացարձակապես բավարարեն Նրա մտադրությունները։ Մարդկանցից՝ մարմնացյալ Աստծուն հնազանդվելու պահանջի մի կողմը վերաբերում է Նրա խոսքերը կիրարկելուն, իսկ մյուս կողմը՝ Նրա բնականոնությանն ու գործնականությանը հնազանդվել կարողանալուն։ Այս երկուսն էլ պետք է լինեն բացարձակ։ Նրանք, ովքեր կարողանում են հասնել այս երկու կողմերին, բոլորն ունեն իսկական աստվածասեր սրտեր։ Նրանք բոլորը ձեռք են բերվել Աստծու կողմից, և սիրում են Աստծուն այնպես, ինչպես իրենց սեփական կյանքերը։ Մարմնացյալ Աստված Իր գործում կրում է նորմալ և գործնական մարդկայնություն։ Այսպիսով՝ Նրա նորմալ և գործնական մարդկայնության արտաքին պատյանը մարդկանց համար դառնում է հսկայական փորձություն, դառնում է նրանց ամենամեծ դժվարությունը։ Սակայն Աստծու բնականոնությունից ու գործնականությունից հնարավոր չէ խուսափել։ Նա ամեն ինչ փորձեց՝ լուծում գտնելու համար, բայց վերջում չկարողացավ ազատվել Իր բնականոն մարդկայնության արտաքին պատյանից։ Սրա պատճառն այն է, որ Նա ի վերջո մարմնացած Աստված է, ոչ թե երկնքի Հոգու ոլորտի Աստված։ Նա այն Աստված չէ, որին մարդիկ չեն կարող տեսնել, այլ այն Աստված, որ կրում է արարածի պատյանը։ Հետևաբար Իր բնականոն մարդկայնության պատյանից ազատվելը բոլորովին հեշտ չէր լինի։ Այդ պատճառով, անկախ ամեն ինչից, Նա դեռ անում է այն գործը մսեղիի տեսանկյունից։ Այս աշխատանքը գործնական և նորմալ Աստծու արտահայտությունն է, ուստի ինչպե՞ս կարող է ընդունելի լինել, որ մարդիկ չհնազանդվեն։ Ի՞նչ կարող են մարդիկ անել Աստծու գործերի առջև։ Նա անում է այն, ինչ կամենում է․ ինչից Նա գոհ է, հենց այդպես էլ լինում է։ Եթե մարդիկ չեն հնազանդվում, ապա էլ ի՞նչ ողջամիտ ծրագրեր կարող են ունենալ։ Մինչ այժմ միայն հնազանդությունն է կարողացել փրկել մարդկանց․ ուրիշ փայլուն ռազմավարություն չկա։ Եթե Աստված ցանկանում է փորձել մարդկանց, ի՞նչ կարող են նրանք անել։ Սակայն սրանցից ոչ մեկը երկնքում եղող Աստծու ցանկությունը չէ. դա մարմնացած Աստծու ցանկությունն է։ Նա ցանկանում է անել սա, ուստի ոչ մի մարդ չի կարող փոխել այն։ Երկնքում եղող Աստված չի միջամտում այն ամենին, ինչ անում է մարմնացած Աստված, ուրեմն չպե՞տք է մարդիկ առավել ևս ենթարկվեն Նրան։ Թեև Նա և՛ գործնական է, և՛ բնականոն, Նա հենց մսեղի դարձած Աստված է։ Նա հետևում է Իր ցանկություններին՝ անելու այն ամենը, ինչ ցանկանում է։ Երկնքի Աստված բոլոր առաջադրանքները հանձնել է Նրան․ պետք է հնազանդվես այն ամենին, ինչ Նա անում է։ Թեև Նա մարդկայնություն ունի և շատ բնականոն է, Նա դիտավորյալ է կազմակերպել այս ամենը, հետևաբար, ինչպե՞ս կարող են մարդիկ լայն բացած աչքերով դժգոհությամբ նայել Նրան։ Նա ցանկանում է բնականոն լինել, ուստի բնականոն է։ Նա ցանկանում է ապրել մարդկայնության մեջ, ուստի ապրում է մարդկայնության մեջ։ Նա ցանկանում է ապրել աստվածայնության մեջ, ուստի ապրում է աստվածայնության մեջ։ Մարդիկ կարող են սա տեսնել այնպես, ինչպես ցանկանում են, սակայն Աստված միշտ Աստված կլինի, իսկ մարդիկ՝ միշտ մարդիկ։ Նրա էությունը չի կարող ժխտվել որևէ աննշան մանրուքի պատճառով, և ոչ էլ կարելի է Նրան դուրս մղել Աստծու «անձից» որևէ փոքր բանի պատճառով։ Մարդիկ ունեն մարդկային էակների ազատությունը, իսկ Աստված ունի Աստծու արժանապատվությունը․ սրանք միմյանց չեն խանգարում։ Մի՞թե մարդիկ չեն կարող Աստծուն մի փոքր ազատություն տալ։ Մի՞թե չեն կարող հանդուրժել, որ Աստված Ինքը մի փոքր ավելի անհոգ լինի։ Այդքան խիստ մի՛ եղեք Աստծու հանդեպ։ Յուրաքանչյուրը պետք է հանդուրժողականություն ունենա մյուսի հանդեպ․ այդ դեպքում մի՞թե ամեն ինչ կարգավորված չի լինի։ Մի՞թե այդ դեպքում դեռ որևէ օտարացում կմնար։ Եթե մարդը չի կարող հանդուրժել այդպիսի չնչին մի բան, ապա ինչպե՞ս կարող է նույնիսկ ասել այնպիսի բան, ինչպիսին է. «Վարչապետի սիրտն այնքան մեծ է, որ այնտեղ նավ կարող է լողալ»։ Ինչպե՞ս կարող է նա լինել ճշմարիտ մարդ։ Աստված չէ, որ դժվարություն է պատճառում մարդկանց, այլ մարդկությունն է դժվարություն պատճառում Աստծուն։ Նրանք միշտ ամեն ինչ չափազանցնում են՝ լվից ուղտ սարքելով։ Նրանք իսկապես ոչնչից ինչ-որ բան են ստեղծում, և դա մի բան է, որը նրանք բացարձակապես չպետք է անեն։ Երբ Աստված գործում է նորմալ և գործնական մարդկայնության մեջ, այն, ինչ Նա անում է, մարդու գործը չէ, այլ Աստծու գործը։ Սակայն մարդիկ չեն տեսնում Նրա գործի էությունը․ նրանք միշտ միայն տեսնում են Նրա մարդկայնության արտաքին պատյանը։ Նրանք չեն տեսել այսպիսի մեծ գործ, սակայն փոխարենը տեսել են Նրա սովորական և նորմալ մարդկայնությունը և չեն հրաժարվի դրանից։ Ինչպե՞ս կարելի է սա անվանել Աստծուն հնազանդվել։ Երկնքի Աստված այժմ «վերածվել է» երկրի Աստծու, իսկ երկրի Աստված այժմ երկնքի Աստված է։ Կարևոր չէ՝ արդյոք Նրանց արտաքինները նույնն են, և կարևոր չէ նաև, թե կոնկրետ ինչպես են Նրանք գործում։ Ի վերջո Նա, ով անում է Աստծու իսկ գործը, հենց Աստված Ինքն է։ Պետք է հնազանդվես՝ ուզես, թե չուզես․ այս հարցում ընտրություն չունես։ Աստված պետք է լինի մարդկանց հնազանդեցնողը, և մարդիկ պետք է բացարձակապես հնազանդվեն Աստծուն՝ առանց ձևականության անգամ ամենաչնչին նշույլի։

Մարդկանց այն խումբը, որին մարմնացած Աստված ցանկանում է ձեռք բերել այսօր, նրանք են, ովքեր Նրա մտադրությունների համաձայն են։ Մարդիկ միայն պետք է հնազանդվեն Նրա գործին և դադարեն մշտապես մտահոգվել երկնքի Աստծու ցանկություններով, դադարեն ապրել անորոշության մեջ և դադարեն դժվարություններ ստեղծել մսեղի Աստծու համար։ Նրան հնազանդվելու ունակները նրանք են, ովքեր անվերապահորեն լսում են Նրա խոսքերը և ենթարկվում Նրա կարգավորումներին։ Այսպիսի մարդիկ ընդհանրապես ուշադրություն չեն դարձնում, թե իրականում ինչպիսին կարող է լինել երկնային Աստված կամ ինչպիսի գործ է երկնային Աստված ներկայում կատարում մարդու վրա․ նրանք ամբողջովին իրենց սրտերը նվիրում են երկրային Աստծուն և իրենց ամբողջ էությունը դնում Նրա առաջ։ Նրանք երբեք չեն մտածում իրենց սեփական անվտանգության մասին և երբեք բծախնդրություն չեն ցուցաբերում մսեղի Աստծու բնականոնության և գործնականության նկատմամբ։ Նրանք, ովքեր հնազանդվում են մսեղի Աստծուն, կարող են կատարելագործվել Նրա կողմից։ Նրանք, ովքեր հավատում են երկնային Աստծուն, ոչինչ չեն շահի։ Դա պայմանավորված է նրանով, որ ոչ թե երկնային Աստված, այլ երկրային Աստված է, որ մարդկանց խոստումներ ու օրհնություններ է պարգևում։ Մարդիկ չպետք է միշտ մեծարեն երկնային Աստծուն՝ Նրան պատվելով որպես մեծագույն, իսկ երկրային Աստծուն դիտելով որպես պարզապես սովորական մարդ․ դա անարդար է։ Նրանց երկնային աստված մեծ է ու հրաշալի՝ զարմանահրաշ իմաստությամբ, սակայն նա ընդհանրապես գոյություն չունի։ Երկրային Աստված շատ սովորական է և աննշան, բայց նաև՝ շատ բնականոն։ Նա չունի արտասովոր միտք և չի կատարում երկիրը ցնցող գործեր․ Նա պարզապես աշխատում և խոսում է շատ նորմալ ու գործնական կերպով և չի խոսում որոտի միջից ու չի կանչում քամի ու անձրև։ Սակայն Նա իսկապես երկնային Աստծու մարմնացումն է և իսկապես մարդկանց մեջ ապրող Աստված է։ Մարդիկ չպետք է համարեն որպես Աստված այն մեկին, որին կարողանում են հասկանալ, և որը համապատասխանում է իրենց սեփական երևակայություններին, կամ պատվեն որպես մեծագույն Աստված, մինչդեռ այն մեկին, ում չեն կարող ընդունել և բացարձակապես չեն կարող պատկերացնել, դիտեն որպես ցածր։ Այս ամենը գալիս է մարդկանց ըմբոստությունից․ այս ամենը մարդկության՝ Աստծուն դիմադրելու աղբյուրն է։


Նրանք, ովքեր պետք է կատարելագործվեն, պետք է զտում անցնեն

Առ Աստված հավատիդ մեջ պետք է հնազանդվես Աստծուն, կիրարկես ճշմարտությունը և կատարես բոլոր պարտավորություններդ։ Բացի այդ՝ պետք է հասկանաս այն բաները, որոնք պետք է փորձառաբար ապրես։ Եթե միայն փորձառաբար ապրում ես էտվելը, կարգավարժվելը և դատվելը, եթե միայն վայելում ես Աստծուն, բայց անկարող ես զգալ, թե երբ է Աստված կարգավարժում կամ էտում քեզ, ապա դա անընդունելի է։ Գուցե այս զտման ժամանակ հաստատուն մնաս դիրքորոշմանդ մեջ, բայց դա դեռ բավարար չէ. դեռ պետք է շարունակես առաջ շարժվել։ Աստծուն սիրելու դասն անվերջ է. երբեք չի ավարտվի։ Մարդիկ Աստծուն հավատալը չափազանց պարզ բան են համարում, բայց երբ իրականում փորձառաբար ապրում են դա, հասկանում են, որ Աստծուն հավատալն այնքան պարզ չէ, որքան պատկերացնում են։ Երբ Աստված գործում է մարդուն զտելու համար, մարդը տառապում է։ Որքան մեծ լինի մարդու զտումը, այնքան մեծ կլինի նրա աստվածասեր սիրտը, և Աստծու մեծ զորությունն այնքան ավելի շատ կբացահայտվի նրա մեջ։ Հակառակը՝ որքան քիչ զտում մարդն անցնի, այնքան փոքր կլինի նրա աստվածասեր սիրտը, և Աստծու մեծ զորությունն այնքան քիչ կբացահայտվի նրա մեջ։ Որքան մեծ լինեն մարդու զտումն ու ցավը, և որքան շատ տանջանք նա կրի, այնքան կխորանա նրա սերն առ Աստված, այնքան ճշմարիտ կդառնա նրա հավատն առ Աստված, և այնքան խորը կլինի նրա գիտությունն Աստծու մասին։ Փորձառություններիդ մեջ կտեսնես, որ այն մարդիկ, ովքեր մեծ զտում և տառապանք են անցնում, ովքեր շատ են էտվում և կարգավարժվում, խորը սեր ունեն առ Աստված և Աստծու մասին ավելի խորն ու հանգամանալից գիտություն։ Նրանք, ովքեր չեն փորձառել էտվելը, միայն մակերեսային գիտելիք ունեն։ Կարող են միայն ասել. «Աստված այնքան բարի է, Նա շնորհք է տալիս մարդկանց, որպեսզի նրանք կարողանան վայելել Իրեն»։ Եթե նրանք փորձառած են լինում էտվելն ու կարգավարժվելը, ապա կարողանում են խոսել Աստծու ճշմարիտ ճանաչողության մասին։ Ուստի, որքան զարմանահրաշ է Աստծու գործը մարդու վրա, այնքան արժեքավոր և իմաստալից է այն։ Որքան անըմբռնելի է այն քեզ համար և որքան անհամատեղելի է պատկերացումներիդ հետ, այնքան Աստծու գործն ի զորու է նվաճել քեզ, ձեռք բերել քեզ և կատարյալ դարձնել քեզ։ Որքա՜ն մեծ է Աստծու գործի նշանակությունը։ Եթե Աստված այս կերպ չզտեր մարդուն, եթե չգործեր այս մեթոդով, ապա Նրա գործն անարդյունավետ և անիմաստ կլիներ։ Դրանում է կայանում անցյալում նշվածի արտասովոր նշանակությունը. այն, որ Աստված ընտրում և ձեռք է բերում այս խումբն ու ավարտուն է դարձնում նրանց վերջին օրերին։ Որքան մեծ է այն գործը, որ Նա կատարում է ձեզ վրա, այնքան խորն ու մաքուր է ձեր սերն առ Աստված։ Որքան մեծ է Աստծու գործը, այնքան է մարդն ի վիճակի է ընկալելու Նրա իմաստությունից ինչ-որ բան, և այնքան խորն է մարդու գիտությունը Նրա մասին։ Վերջին օրերին Աստծու տնօրինման վեցհազարամյա ծրագիրը կավարտվի։ Մի՞թե այն իսկապես կարող է հեշտությամբ ավարտվել։ Հենց որ Նա նվաճի մարդուն, արդյո՞ք Նրա գործը կավարտվի։ Մի՞թե դա կարող է այդքան պարզ լինել։ Մարդիկ պատկերացնում են, թե այդքան պարզ է, բայց այն, ինչ Աստված անում է, այդքան պարզ չէ։ Աստծու կատարած գործի յուրաքանչյուր մաս անըմբռնելի է մարդու համար։ Եթե ի վիճակի լինեիր ըմբռնել դա, ապա Աստծու գործն անիմաստ և անարժեք կլիներ։ Աստծու կատարած գործն անըմբռնելի է. այն չափազանց անհամատեղելի է քո պատկերացումների հետ, և որքան այն անհամատեղելի է պատկերացումներիդ հետ, այնքան իմաստալից է դառնում Աստծու գործը։ Եթե այն համատեղելի լիներ պատկերացումներիդ հետ, ապա անիմաստ կլիներ։ Այսօր զգում ես, որ Աստծու գործն այնքան զարմանահրաշ է, և որքան զարմանահրաշ ես այն համարում, այնքան զգում ես, որ Աստված անըմբռնելի է, և տեսնում ես, թե որքան մեծ են Աստծու գործերը։ Եթե Նա միայն մակերեսային, ձևական գործ կատարեր մարդուն նվաճելու համար և դրանից հետո ուրիշ ոչինչ չաներ, ապա մարդն անկարող կլիներ տեսնել Աստծու գործի նշանակությունը։ Թեև հիմա մի փոքր զտում ես անցնում, բայց դա մեծ օգուտ է տալիս կյանքում քո աճին, ուստի ձեզ համար խիստ անհրաժեշտ է այդպիսի տառապանք կրել։ Այսօր մի փոքր զտում ես անցնում, բայց հետո իրապես կկարողանաս տեսնել Աստծու գործերը և ի վերջո կասես. «Աստծու գործերն այնքա՜ն զարմանահրաշ են»։ Սրանք կլինեն սրտիդ խոսքերը։ Որոշ ժամանակ Աստծու զտումը փորձառելուց հետո (ծառայություն մատուցողների փորձությունը և հանդիմանությանժամանակաշրջանը) ոմանք ի վերջո ասացին. «Աստծուն հավատալն իրոք հեշտ չէ»։ Այն փաստը, որ նրանք օգտագործեցին «իրոք հեշտ չէ» խոսքերը, ցույց է տալիս, որ Աստծու գործերն անըմբռնելի են, որ Աստծու գործը մեծ նշանակություն և արժեք ունի, և որ Նրա գործը մեծապես արժանի է մարդու կողմից փայփայվելու։ Եթե այսքան գործ կատարելուցս հետո անգամ չնչին գիտելիք չունենայիր, ապա մի՞թե Իմ գործը դեռ արժեք կունենար։ Այն կստիպի քեզ ասել. «Աստծուն ծառայելն իրոք հեշտ չէ, Աստծու գործերն այնքա՜ն զարմանահրաշ են, և Աստված ճշմարտապես իմաստուն է։ Աստված այնքա՜ն հաճելի է»։ Եթե մի որոշ ժամանակ փորձառություն անցնելուց հետո ի վիճակի ես ասելու նման խոսքեր, ապա դա ապացուցում է, որ ձեռք ես բերել Աստծու գործը քեզ վրա։ Մի օր, երբ արտասահմանում քարոզելիս լինես, և ինչ-որ մեկը հարցնի քեզ. «Ինչպե՞ս է ընթանում հավատդ առ Աստված», կկարողանաս ասել. «Աստծու գործերն այնքա՜ն հրաշալի են»։ Նրանք կզգան, որ խոսքերդ գործնական փորձառությունների մասին են վկայում։ Սա ճշմարիտ վկայություն է։ Կասես, որ Աստծու գործը լի է իմաստությամբ, որ քեզ վրա կատարած Նրա գործն իսկապես համոզել է քեզ և նվաճել սիրտդ, և որ միշտ կսիրես Նրան, որովհետև Նա առավել քան արժանի է մարդու սիրուն։ Եթե կարողանաս խոսել այս բաների մասին, ապա կկարողանաս հուզել մարդկանց սրտերը։ Այս ամենը վկայություն է։ Եթե ի վիճակի ես հնչեղ կերպով կրելու այս վկայությունը՝ մարդկանց հուզելով արտասվելու աստիճան, ապա դա ցույց է տալիս, որ մեկն ես, ով ճշմարտապես սիրում է Աստծուն, քանզի ի վիճակի ես կրելու Աստծուն սիրելու վկայությունը, և քո միջոցով Աստծու գործերը կարող են վկայվել։ Եթե վկայությունդ հնարավորություն է տալիս ուրիշներին փնտրելու Աստծու գործը, փորձառելու Աստծու գործը և հաստատուն կանգնելու ցանկացած միջավայրում, որը նրանք փորձառում են, ապա սա և միայն այսպիսի վկայությունն է ճշմարիտ վկայություն, և հենց սա է պահանջվում քեզնից հիմա։ Պետք է տեսնես, որ Աստծու գործը չափազանց արժեքավոր է և արժանի է մարդկանց կողմից փայփայվելու, որ Աստված այնքան թանկ է և այնքան առատ. Նա կարող է ոչ միայն խոսել, այլև դատել մարդկանց, զտել նրանց սրտերը, վայելք բերել նրանց, ձեռք բերել նրանց, նվաճել և կատարելագործել նրանց։ Փորձառությունիցդ կտեսնես, որ Աստված շատ հաճելի է։ Ուստի հիմա որքա՞ն ես սիրում Աստծուն։ Կարո՞ղ ես իսկապես ի սրտե ասել այս բաները։ Երբ ի վիճակի լինես արտահայտելու այս խոսքերը սրտիդ խորքից, այն ժամանակ վկայություն կունենաս։ Երբ փորձառությունդ հասնի այս մակարդակին, ունակ կլինես վկայություն կրելու Աստծու համար և որակավորված կլինես դա անելու։ Եթե փորձառությանդ մեջ չհասնես այս մակարդակին, ապա դեռ շատ հեռու կլինես։ Մարդկանց համար բնականոն է թուլություններ ցուցաբերելը զտման գործընթացում, բայց զտումից հետո պետք է կարողանաս ասել. «Աստված այնքա՜ն իմաստուն է Իր գործում»։ Եթե իսկապես ի վիճակի ես հասնելու այս խոսքերի գործնական հասկացողության, ապա դա թանկարժեք կլինի, և փորձառությունդ արժեք կունենա։

Ինչի՞ պետք է ձգտես հիմա։ Արդյոք ունա՞կ ես վկայելու Աստծու գործի մասին, արդյոք ի վիճակի՞ ես դառնալու Աստծու վկայություն ու դրսևորում և արդյոք պիտանի՞ ես Նրա կողմից օգտագործվելու համար. սրանք են այն բաները, որոնց պետք է ձգտես։ Իրականում որքա՞ն գործ է Աստված կատարել քեզ վրա։ Որքա՞ն ես տեսել, որքա՞ն ես ընկալել։ Որքա՞ն ես փորձառաբար ապրել և ճաշակել։ Անկախ այն բանից՝ Աստված փորձել է քեզ, էտել է, թե կարգավարժել, Նրա գործերն ու Նրա գործն իրականացվել են քեզ վրա։ Բայց որպես Աստծուն հավատացող և որպես մեկը, ով հոժար է ձգտելու Նրա կողմից կատարելագործվելուն, արդյոք ի վիճակի՞ ես վկայելու Աստծու գործի մասին՝ հիմնվելով գործնական փորձառությանդ վրա։ Կարո՞ղ ես կյանքով արտահայտել Աստծու խոսքը գործնական փորձառությանդ միջոցով։ Ի վիճակի՞ ես ապահովելու ուրիշներին սեփական գործնական փորձառությանդ միջոցով և ծախսելու ողջ կյանքդ Աստծու գործի մասին վկայելու համար։ Աստծու գործի մասին վկայելու համար պետք է հենվես փորձառությանդ, գիտելիքիդ և վճարածդգնի վրա։ Միայն այսպես կարող ես բավարարել Նրա մտադրությունները։ Արդյո՞ք մեկն ես, ով վկայում է Աստծու գործի մասին։ Ունե՞ս այս վճռականությունը։ Եթե ի վիճակի ես վկայելու Նրա անվան և առավել ևս Նրա գործի մասին, և եթե կարող ես կյանքով արտահայտել Նրա ժողովրդի պատկերը, որը Նա պահանջում է, ապա Աստծու վկա ես։ Իսկ ինչպե՞ս ես վկայում Աստծու մասին։ Եթե փնտրում և տենչում ես կյանքով արտահայտել Աստծու խոսքը և վկայություն տալ սեփական բերանովդ, որպեսզի մարդիկ կարողանան ճանաչել Նրա գործը և տեսնել Նրա գործերը, եթե իրապես ձգտում ես սրան, ապա Աստված կատարյալ կդարձնի քեզ։ Եթե այն ամենը, ինչին ձգտում ես, Աստծու կողմից կատարելագործվելն ու ի վերջո օրհնվելն է, ապա առ Աստված հավատիդ տեսանկյունը մաքուր չէ։ Ձգտումդ պետք է լինի այն, թե ինչպես տեսնես Աստծու գործերն իրական կյանքում, ինչպես բավարարես Նրան, երբ Նա հայտնի է դարձնում Իր մտադրությունները քեզ, և այն, թե ինչպես պետք է վկայես Նրա զարմանահրաշության ու իմաստության մասին, և ինչպես վկայես այն մասին, թե ինչպես է Նա կարգավարժում և էտում քեզ։ Այս ամենն այն բաներն են, որոնց շուրջ հիմա պետք է խորհրդածես։ Եթե աստվածասեր սիրտդ լոկ նրա համար է, որպեսզի կարողանաս փառք ձեռք բերել Աստծու հետ այն բանից հետո, երբ Նա կատարյալ դարձնի քեզ, ապա այն դեռևս անբավարար է և չի կարող համապատասխանել Աստծու պահանջներին։ Պետք է ի վիճակի լինես վկայելու Աստծու գործի մասին, բավարարելու Նրա պահանջները և գործնականում փորձառաբար ապրելու այն գործը, որը Նա կատարում է մարդկանց վրա։ Լինի դա ցավ, արցունքներ, թե վիշտ, պետք է գործնականում փորձառաբար ապրես այս բոլոր բաները։ Դրանք նախատեսված են քեզ որպես Աստծու վկա կատարյալ դարձնելու համար։ Ի՞նչն է կոնկրետ հիմա ստիպում քեզ տառապել և ձգտել կատարելագործվելու։ Արդյո՞ք ներկայիս տառապանքդ իրապես հանուն Աստծուն սիրելու և Նրա մասին վկայելու է, թե՞ հանուն մսեղիի օրհնությունների է, ապագա հեռանկարներիդ և ճակատագրիդ համար։ Բոլոր մտադրություններդ, դրդապատճառները և այն նպատակները, որոնց ձգտում ես, պետք է շտկվեն և չեն կարող առաջնորդվել սեփական կամքովդ։ Եթե մեկը ձգտում է կատարելագործվելու՝ օրհնություններ ստանալու և թագավորի պես իշխելու համար, մինչդեռ մեկ ուրիշը մարդ ձգտում է կատարելագործվելու՝ Աստծուն բավարարելու, Աստծու գործի մասին գործնական վկայություն կրելու համար, ձգտման այս երկու միջոցներից ո՞րը կընտրեիր։ Եթե ընտրեիր առաջինը, ապա դեռևս շատ հեռու կլինեիր Աստծու չափանիշներից։ Ես մի անգամ ասել եմ, որ Իմ գործերը հրապարակային կդառնան ողջ տիեզերքում, և որ Ես կիշխեմ որպես Թագավոր տիեզերքում։ Մյուս կողմից, այն, ինչ ձեզ հանձնարարվել է, Աստծու գործի մասին վկայելն է, այլ ոչ թե թագավորներ դառնալն ու ողջ տիեզերքին հայտնվելը։ Թույլ տալ, որ Աստծու գործերը լցնեն տիեզերքը և երկնքի հաստատությունը, թույլ տալ, որ բոլորը տեսնեն դրանք և ճանաչեն դրանք. այս խոսքերն ասված են հենց Աստծու վերաբերյալ, իսկ այն, ինչ մարդկային էակները պետք է անեն, Աստծու մասին վկայելն է։ Որքա՞ն բան ես հասկանում Աստծու մասին։ Որքա՞ն կարող ես վկայել Աստծու մասին։ Ո՞րն է Աստծու կողմից մարդուն կատարելագործելու նպատակը։ Երբ հասկանաս Աստծու մտադրությունները, ինչպե՞ս պետք է հաշվի առնես Նրա մտադրությունները։ Եթե հոժար ես կատարելագործվելու և Աստծու գործի մասին վկայելու կյանքովդ արտահայտածի միջոցով, եթե ունես այս շարժիչ ուժը, ապա ոչինչ չափազանց դժվար չէ։ Այն, ինչ մարդկանց հիմա պետք է, հավատն է։ Եթե ունես այս շարժիչ ուժը, ապա հեշտ է բաց թողնել ցանկացած բացասական բան, պասիվություն, ծուլություն և մսեղիի պատկերացումներ, աշխարհիկ գործելակերպի փիլիսոփայություններ, ապստամբ խառնվածք, զգացմունքներ և այլն։

Փորձությունների միջով անցնելիս մարդկանց համար բնականոն է թույլ լինելը, ներքուստ բացասական լինելը, Աստծու մտադրությունները չհասկանալը կամ կիրարկման ճանապարհի վերաբերյալ հստակություն չունենալը։ Բայց, ամեն դեպքում, պետք է հավատք ունենաս Աստծու գործի հանդեպ և Հոբի պես չուրանաս Աստծուն։ Թեև Հոբը թույլ էր և անիծեց իր ծննդյան օրը, նա չհերքեց, որ այն ամենը, ինչ մարդիկ ունենում են ծնվելուց հետո, Եհովան է շնորհել, և որ Եհովան է նաև այն Մեկը, ով վերցնում է դրանք։ Ինչ փորձությունների միջով էլ նա անցավ, պահպանեց այս հավատքը։ Քո փորձառությունների մեջ Աստծու խոսքերից ինչպիսի զտման էլ ենթարկվես, Աստծու ցանկացածը, ընդհանուր առմամբ, քո հավատքն ու աստվածասեր սիրտն է։ Այսկերպ աշխատելով՝ Նա կատարելագործում է մարդու հավատքը, սերը և վճռականությունը։ Աստված մարդու վրա կատարելագործման աշխատանք է կատարում, որը մարդը ոչ կարող է տեսնել, ոչ էլ կարող է դիպչել. նման հանգամանքներում հավատք է պահանջվում։ Երբ ինչ-որ բան անզեն աչքով հնարավոր չէ տեսնել, հավատք է պահանջվում։ Երբ չես կարողանում բաց թողնել քո իսկ պատկերացումները, հավատք է պահանջվում։ Երբ հստակություն չունես Աստծու գործի վերաբերյալ, քեզնից պահանջվում է հավատք ունենալ, ամուր դիրքորոշում ընդունել և հաստատուն կերպով կանգնել քո վկայության մեջ։ Երբ Հոբը հասավ այս կետին, Աստված հայտնվեց նրան և խոսեց նրա հետ։ Այսինքն՝ միայն այն ժամանակ, երբ հավատք ունենաս, կկարողանաս տեսնել Աստծուն։ Երբ հավատք ունենաս, Աստված կկատարելագործի քեզ, իսկ եթե չունենաս, Նա չի կարող անել դա։ Աստված կշնորհի քեզ այն ամենը, ինչ հույս ունես ձեռք բերել։ Եթե չունես հավատ, ապա չես կարող կատարելագործվել և անկարող կլինես տեսնելու Աստծու գործերը, առավել ևս՝ Նրա ամենակարողությունը։ Երբ իրական փորձառություններիդ մեջ ունենաս Նրա գործերը տեսնելու հավատը, Աստված կհայտնվի քեզ և լուսավորություն կբերի ու կուղղորդի քեզ ներսից։ Առանց այդ հավատի Աստված անկարող կլինի անել դա։ Եթե կորցրել ես հույսն առ Աստված, ինչպե՞ս ի վիճակի կլինես փորձառաբար ապրելու Նրա գործը։ Հետևաբար, միայն այն ժամանակ, երբ ունենաս հավատ և կասկածներ չտածես Աստծու հանդեպ, միայն այն ժամանակ, երբ ունենաս ճշմարիտ հավատ Նրա հանդեպ՝ անկախ այն բանից, թե ինչ է Նա անում, Նա լուսավորություն կբերի եւ կլուսավորի քեզ փորձառություններիդ միջոցով, և միայն այդ ժամանակ ի վիճակի կլինես տեսնելու Նրա գործերը։ Այս բոլոր բաներին հասնում են հավատի միջոցով։ Հավատը գալիս է միայն զտման միջոցով, իսկ զտման բացակայության դեպքում հավատը չի կարող զարգանալ։ Ինչի՞ն է վերաբերում հավատը։ Հավատն այն ճշմարիտ հավատքն ու անկեղծ սիրտն է, որը մարդիկ պետք է ունենան, երբ չեն կարող տեսնել կամ շոշափել որևէ բան, երբ Աստծու գործը չի համապատասխանում մարդկային պատկերացումներին և վեր է մարդկային հասանելիությունից։ Սա է այն հավատը, որի մասին խոսում եմ։ Մարդիկ պետք է հավատ ունենան տառապանքի ժամանակներում և զտման ժամանակներում. երբ նրանք հավատ ունեն եւ ապա բախվում են զտման, զտումն ու հավատը չեն կարող տարանջատվել։ Եթե, անկախ այն բանից, թե ինչպես է Աստված գործում, և անկախ միջավայրիցդ, ի վիճակի ես ձգտելու կյանքին և փնտրելու ճշմարտությունը, ձգտելու Աստծու գործի ճանաչողությանը և փնտրելու Նրա գործերը ճանաչելը և ի վիճակի ես գործելու ճշմարտության համաձայն, դա ճշմարիտ հավատ ունենալն է, և դա ապացուցում է, որ չես կորցրել հավատն առ Աստված։ Եթե զտման ընթացքում ի վիճակի ես համառելու ճշմարտությանը ձգտելու մեջ, ճշմարտապես սիրելու Աստծուն և կասկածներ չես զարգացնում Նրա հանդեպ, և եթե, անկախ այն բանից, թե Նա ինչ է անում, դեռևս կիրարկում ես ճշմարտությունը Նրան բավարարելու համար, և ի վիճակի ես փնտրելու Նրա մտադրությունները հոգուդ խորքում և հաշվի առնելու Նրա մտադրությունները, ահա թե ինչ է նշանակում ունենալ ճշմարիտ հավատ առ Աստված։ Անցյալում, երբ Աստված ասաց, որ կիշխես որպես թագավոր, սիրեցիր Նրան, և երբ Նա բացահայտ կերպով Իրեն ցույց տվեց քեզ, ձգտեցիր Նրան։ Բայց հիմա Աստված թաքնված է, չես կարող տեսնել Նրան, և նեղություն է հասել քեզ. արդյոք այսժամ կորցնո՞ւմ ես հույսն առ Աստված։ Ուստի պետք է բոլոր ժամանակներում ձգտես կյանքին և փնտրես Աստծու մտադրությունները բավարարելը։ Սա կոչվում է ճշմարիտ հավատ, և սա սիրո ամենաճշմարիտ և ամենագեղեցիկ տեսակն է։

Անցյալում բոլորը գալիս էին Աստծու առաջ՝ իրենց վճռականությունը հայտնելու և ասում էին. «Նույնիսկ եթե ոչ ոք չսիրի Աստծուն, ես պետք է սիրեմ Նրան»։ Բայց հիմա զտում է գալիս քեզ վրա, և քանի որ դա չի համապատասխանում պատկերացումներիդ, կորցնում ես հավատն առ Աստված։ Մի՞թե սա ճշմարիտ սեր է։ Շատ անգամներ ես կարդացել Հոբի գործերի մասին, մի՞թե մոռացել ես դրանց մասին։ Ճշմարիտ սերը կարող է ձևավորվել միայն հավատի ներսից։ Աստծու հանդեպ իրական սեր զարգացնելն այն զտումների միջոցով, որոնցով անցնում ես, և իրական փորձառություններիդ մեջ հավատով Աստծու մտադրությունները հաշվի առնելը և սեփական մսեղիիդ դեմ ապստամբելն ու հավատով կյանքին ձգտելը՝ ահա թե ինչ պետք է անեն մարդիկ։ Եթե անես սա, ապա ի վիճակի կլինես տեսնելու Աստծու գործերը, բայց եթե չունենաս հավատ, ապա անկարող կլինես տեսնել Աստծու գործերը կամ փորձառաբար ապրելու Նրա գործը։ Եթե ցանկանում ես օգտագործվել և կատարելագործվել Աստծու կողմից, ապա պետք է տիրապետես ճշմարտության յուրաքանչյուր ասպեկտին. տառապելու վճռականությանը, հավատին, համբերությանը, հնազանդությանը և ճշմարտությունը փնտրելու ու Աստծու մտադրությունները հասկանալու կարողությանը, Նրա վիշտն ու մանրակրկիտ մտադրությունները հաշվի առնելու կարողությանը և այլն։ Մարդուն կատարյալ դարձնելը հեշտ չէ, և յուրաքանչյուր զտում, որը փորձառաբար ապրում ես, պահանջում է հավատդ ու սերդ։ Եթե ցանկանում ես կատարելագործվել Աստծու կողմից, բավարար չէ լոկ այսուայնկողմ վազելը, ոչ էլ բավարար է լոկ Աստծու համար ծախսվելը։ Պետք է շատ բաներ ունենաս, որպեսզի ի վիճակի լինես դառնալու մեկը, ով կատարելագործվում է Աստծու կողմից։ Երբ բախվում ես տառապանքի, պետք է ի վիճակի լինես մի կողմ դնելու մսեղիի հանդեպ հոգատարությունդ և չտրտնջալու Աստծու դեմ։ Երբ Աստված թաքնվում է քեզնից, պետք է ի վիճակի լինես ունենալու հավատ՝ հետևելու Նրան, պահպանելու նախկին սերդ՝ թույլ չտալով, որ այն փոխվի կամ ցրվի։ Անկախ այն բանից, թե ինչ է անում Աստված, պետք է թույլ տաս Նրան ներդաշնակեցնել այնպես, ինչպես Նա է կամենում, և գերադասես անիծել սեփական մսեղիդ քան տրտնջալ Նրա դեմ։ Երբ բախվում ես փորձությունների, պետք է գերադասես դիմանալ սիրածդ բանից հրաժարվելու ցավին և դառնորեն լաց լինել քան ձախողել Աստծուն բավարարելը։ Միայն սա է ճշմարիտ սեր և ճշմարիտ հավատ։ Անկախ իրական հասակիցդ՝ նախ պետք է ունենաս և՛ տառապելու այս վճռականությունը և՛ ճշմարիտ հավատը։ Պետք է նաև ունենաս մսեղիի դեմ ապստամբելու վճռականություն. պետք է գերադասես տառապել և կորուստներ կրել անձնական շահերիդ հարցում քան ձախողել Աստծու մտադրությունները բավարարելը։ Պետք է նաև ի վիճակի լինես զղջում զգալու սրտումդ։ Անցյալում անկարող էիր բավարարել Աստծուն, իսկ հիմա կարող ես զղջալ։ Չպետք է թերանաս այս առումներից որևէ մեկում. հենց այս բաների միջոցով է, որ Աստված կատարյալ կդարձնի քեզ։ Եթե չես բավարարում այս պայմանները, ապա չես կարող կատարելագործվել։

Նա, ով ծառայում է Աստծուն, չպետք է միայն իմանա տառապել Նրա համար, ավելին, պետք է հասկանա, որ Աստծուն հավատալու նպատակն Աստծուն սիրելուն ձգտելն է։ Աստված օգտագործում է քեզ ոչ միայն զտելու և տառապել տալու համար, այլ ավելի շուտ՝ օգտագործում է քեզ, որպեսզի ճանաչես Նրա գործերը, ճանաչես մարդկային կյանքի ճշմարիտ նշանակությունը և առավել ևս իմանաս, որ Աստծուն ծառայելը հեշտ գործ չէ։ Աստծու գործը փորձառաբար ապրելը շնորհք վայելելու մասին չէ, փոխարենը, ավելի շատ հանուն Աստծուն սիրելու տառապելու մասին է։ Քանի որ վայելում ես Աստծու շնորհքը, պետք է նաև վայելես Նրա հանդիմանությունը. պետք է փորձառաբար ապրես այս ամենը։ Եթե կարողանաս փորձառաբար ապրել այն, թե ինչպես է Աստված լուսավորություն բերում քեզ, և կարողանաս նաև փորձառաբար ապրել այն, թե ինչպես է էտում և դատում քեզ, փորձառությունդ համապարփակ կլինի։ Աստված իրականացրել է Իր դատաստանի գործը քեզ վրա, և նաև իրականացրել է Իր հանդիմանության գործը քեզ վրա։ Աստծու խոսքն էտել է քեզ, բայց նաև լուսավորություն է բերել և լուսավորել է քեզ։ Երբ բացասական ես և թույլ, Աստված դեռևս մտահոգվում է քեզ համար։ Այս ողջ գործն ուսուցանում է քեզ, որ մարդու մասին ամեն ինչ Աստծու ներդաշնակեցումների մեջ է։ Կարող ես մտածել, որ Աստծուն հավատալը պարզապես տառապելու կամ Նրա համար շատ բաներ անելու մասին է, կամ մսեղիիդ խաղաղության մեջ լինելու կամ քեզ համար ամեն ինչի հարթ ընթանալու և բոլոր հարցերում հարմարավետ և հանգիստ լինելու մասին է։ Սրանցից ոչ մեկն այն նպատակը չէ, որը մարդիկ պետք է ունենան առ Աստված իրենց հավատի մեջ։ Եթե հավատում ես այս նպատակների համար, ապա տեսակետդ սխալ է, և քեզ համար պարզապես անհնար է կատարելագործվել։ Աստծու գործերը, Աստծու արդար բնույթը, Նրա իմաստությունը, Նրա խոսքերը և Նրա զարմանահրաշությունն ու անըմբռնելիությունը բոլորն այն բաներն են, որոնք մարդիկ պետք է հասկանան։ Այս հասկացողության միջոցով պետք է հասնես այն բանին, որ մաքրես սիրտդ անձնական պահանջներից, հույսերից և պատկերացումներից։ Միայն այս բաները հեռացնելով կարող ես բավարարել Աստծու կողմից պահանջվող պայմանները։ Միայն սրա միջոցով է, որ կարող ես կյանք ունենալ և բավարարել Աստծուն։ Աստծուն հավատալու նպատակը Նրան բավարարելն է և կյանքով արտահայտելը Նրա պահանջած խառնվածքը, որպեսզի Նրա գործերն ու փառքը կարողանան դրսևորվել անարժան մարդկանց այս խմբի միջոցով։ Սա է Աստծուն հավատալու ճիշտ տեսակետը և սա է նաև այն նպատակը, որին պետք է ձգտես։ Աստծուն հավատալու տեսակետդ պետք է ճիշտ դրվի, և պետք է փնտրես ձեռք բերել Աստծու խոսքերը։ Պետք է ուտես և խմես Աստծու խոսքերը և պետք է ի վիճակի լինես կյանքով արտահայտելու ճշմարտությունը, և մասնավորապես, պետք է ի վիճակի լինես տեսնելու Նրա գործնական գործերը, Նրա հրաշալի գործերն ամբողջ տիեզերքում, ինչպես նաև այն գործնական գործը, որը Նա կատարում է մսեղիում։ Իր իրական փորձառությունների միջոցով մարդը պետք է գա այն բանին, որ գնահատի, թե Աստված ինչպես է գործում իր վրա և որոնք են Աստծու մտադրություններն իր հանդեպ։ Այս ամենի նպատակն այն է, որ նա կարողանա ազատվել իր սատանայական ապականված խառնվածքներից։ Ազատվելով ներսիդ ողջ անմաքրությունից և անարդարությունից և ազատվելով սխալ մտադրություններիցդ՝ կզարգացնես ճշմարիտ հավատ առ Աստված։ Միայն ճշմարիտ հավատով կարող ես իրապես սիրել Աստծուն։ Կարող ես անկեղծորեն սիրել Աստծուն միայն Նրան հավատալու հիմքի վրա։ Կարո՞ղ ես հասնել Աստծու հանդեպ սիրո՝ առանց Նրան հավատալու։ Քանի որ հավատում ես Աստծուն, չես կարող բթամիտ լինել դրա վերաբերյալ։ Ոմանք մոտիվացվում են, հենց որ տեսնում են, որ Աստծուն հավատալն օրհնություններ կբերի իրենց, բայց հետո կորցնում են ողջ մոտիվացիան, հենց որ տեսնում են, որ պետք է զտումների ենթարկվեն։ Մի՞թե դա Աստծուն հավատալ է։ Ի վերջո, պետք է հասնես լիակատար և բացարձակ հնազանդության Աստծու առաջ հավատիդ մեջ։ Դու հավատում ես Աստծուն, բայց եթե դեռևս պահանջներ ես ներկայացնում Նրան, ունես բազմաթիվ կրոնավոր պատկերացումներ, որոնք չես կարող մի կողմ դնել, անձնական շահեր, որոնք չես կարող բաց թողնել, և դեռևս ձգտում ես մսեղիի օրհնություններին և ուզում ես, որ Աստված փրկի մսեղիդ, փրկի հոգիդ, ապա ցուցաբերում ես սխալ տեսակետ ունեցող մարդու վարքագիծ։ Թեև կրոնավոր համոզմունքներ ունեցող մարդիկ հավատ ունեն առ Աստված, բայց չեն ձգտում փոխել իրենց խառնվածքները և չեն ձգտում Աստծու ճանաչողությանը, այլ ավելի շուտ ձգտում են միայն իրենց մսեղիի շահերին։ Ձեզնից շատերն ունեն հավատ, որը պատկանում է կրոնավոր համոզմունքների կարգին. սա ճշմարիտ հավատ չէ առ Աստված։ Աստծուն հավատալու համար մարդիկ պետք է ունենան սիրտ, որը պատրաստ է տառապելու Նրա համար, և իրենց անձից հրաժարվելու վճռականություն։ Եթե մարդիկ չեն բավարարում այս երկու պայմանները, նրանց հավատն առ Աստված վավեր չէ, և նրանք ի վիճակի չեն լինի հասնելու իրենց խառնվածքների փոփոխության։ Միայն այն մարդիկ, ովքեր անկեղծորեն ձգտում են ճշմարտությանը, Աստծու ճանաչողությանը և կյանքին, ճշմարտապես հավատում են Աստծուն։

Երբ փորձություններ գան քեզ վրա, ինչպե՞ս կմոտենաս այդ փորձություններին՝ Աստծու գործի լույսի ներքո։ Արդյոք բացասակա՞ն կլինես, թե՞ կփորձես հասկանալ Աստծու կողմից մարդու փորձությունն ու զտումը դրական տեսանկյունից։ Ի՞նչ ձեռք կբերես Աստծու փորձությունների և զտումների միջոցով։ Արդյոք սերդ առ Աստված կաճի՞։ Երբ ենթարկվես զտման, արդյոք ի վիճակի՞ կլինես Հոբի փորձությունների լույսի ներքո լրջորեն մոտենալու այն գործին, որն Աստված կատարում է քեզ վրա։ Հոբի փորձությունների միջոցով կարո՞ղ ես տեսնել, թե ինչպես է Աստված փորձում մարդուն։ Ինչպիսի՞ ոգեշնչում կարող են Հոբի փորձությունները բերել քեզ։ Արդյոք հոժա՞ր կլինես հաստատուն կանգնելու Աստծու համար վկայությանդ մեջ զտումներիդ ընթացքում, թե՞ կուզենաս բավարարել մսեղին հարմարավետ միջավայրում։ Իրապես ո՞րն է տեսակետդ Աստծուն հավատալու վերաբերյալ։ Արդյո՞ք այն իսկապես հանուն Նրա է, այլ ոչ թե հանուն մսեղիի։ Իրականում ունե՞ս նպատակ ձգտմանդ մեջ։ Արդյոք հոժա՞ր ես զտումներ անցնելու, որպեսզի կարողանաս կատարելագործվել Աստծու կողմից, թե՞ կգերադասեիր պատժվել և անիծվել Աստծու կողմից։ Իրապես ո՞րն է տեսակետդ Աստծու համար վկայություն կրելու հարցի վերաբերյալ։ Ի՞նչ պետք է անեն մարդիկ որոշակի միջավայրերում՝ Աստծու համար ճշմարիտ վկայություն կրելու համար։ Քանի որ գործնական Աստվածն այդքան շատ բան է բացահայտել Իր գործնական գործից քո միջոցով, ինչո՞ւ ես միշտ հեռանալու մտքեր ունենում։ Արդյոք հավատդ առ Աստված հանուն Աստծո՞ւ է։ Ձեզնից շատերը մտածում են իրենք իրենց մասին և հետապնդում են իրենց անձնական շահը։ Շատ քչերն են հավատում Աստծուն հանուն Աստծու. մի՞թե սա ապստամբություն չէ։

Զտման գործի նպատակը նախևառաջ մարդկանց հավատը կատարելագործելն է։ Ի վերջո, ձեռքբերումը լինում է, այն, որ ուզում ես հեռանալ, բայց չես կարող, որ ոմանք դեռևս ի վիճակի են հավատ ունենալու անգամ այն ժամանակ, երբ զրկված են հույսի ամենաչնչին նշույլից, և որ մարդիկ այլևս ընդհանրապես ոչ մի հույս չունեն իրենց իսկ հեռանկարների վերաբերյալ։ Միայն այս ժամանակ Աստծու զտումը կավարտվի։ Եթե մարդիկ դեռևս չեն հասել կյանքի և մահվան միջև տատանվելու փուլին և չեն ճաշակել մահը, ապա նրանց զտումը չի ավարտվի։ Նույնիսկ նրանք, ովքեր ծառայություն մատուցողների քայլին էին, չզտվեցին առավելագույն չափով։ Հոբը զտում անցավ առավելագույն չափով և ապավինելուոչինչ չուներ։ Մարդիկ պետք է զտվեն մինչև նույն աստիճանը, մինչև այնտեղ, որտեղ հույսի նշույլ անգամ չունեն և ապավինելու ոչ մի բան չունեն։ Միայն սա է ճշմարիտ զտում։ Ծառայություն մատուցողների ժամանակ, եթե սիրտդ միշտ հանգիստ լիներ Աստծու առաջ, և եթե, անկախ այն բանից, թե Նա ինչ կաներ, և անկախ այն բանից, թե որոնք կլինեին Նրա մտադրությունները քեզ համար, միշտ հնազանդվեիր Նրա կարգավորումներին, ապա ճանապարհի վերջում կհասկանայիր այն ամենը, ինչ Աստված արել էր։ Երբ անցնում ես Հոբի փորձությունները, նաև միաժամանակ անցնում ես Պետրոսի փորձությունները։ Երբ Հոբը փորձվեց, հաստատուն կանգնեց իր վկայության մեջ, և ի վերջո Եհովան հայտնվեց նրան։ Միայն իր վկայության մեջհաստատուն կանգնելուց հետո նա արժանի եղավ տեսնելու Աստծու դեմքը։ Ինչո՞ւ է ասվում. «Ես թաքցնում եմ Ինձ կեղտի երկրից, բայց հայտնվում եմ սուրբ արքայությանը»։ Սա նշանակում է, որ միայն այն ժամանակ ես արժանի ես տեսնելու Աստծու երեսը, երբ սրբացված ես և հաստատուն ես կանգնում վկայությանդ մեջ։ Եթե չես կարող հաստատուն կանգնել վկայությանդ մեջ, արժանի չես տեսնելու Նրա երեսը։ Եթե նահանջում կամ տրտնջում ես Աստծու դեմ զտումների հանդիման, այդպիսով ձախողելով վկայությանդ մեջ հաստատուն կանգնելը և դառնալով Սատանայի ծաղրի առարկան, ապա չես արժանանա Աստծու հայտնությանը։ Եթե նման ես Հոբին, ով փորձությունների մեջ անիծեց իր իսկ մսեղին, բայց չտրտնջաց Աստծու դեմ և ի վիճակի եղավ ատելու իր իսկ մսեղին՝ առանց տրտնջալու կամ մեղանչելու իր խոսքերով, ապա հաստատուն կկանգնես վկայությանդ մեջ։ Երբ զտումներ անցնես որոշակի աստիճանի և կարողանաս նման լինել Հոբին՝ լիովին հնազանդ Աստծու առաջ և առանց Նրան ուղղված այլ պահանջների կամ սեփական պատկերացումներիդ, ապա Աստված կհայտնվի քեզ։ Հիմա Աստված չի հայտնվում քեզ, որովհետև ունես այնքան շատ սեփական պատկերացումներ, անձնական նախապաշարմունքներ, եսասիրական մտքեր, անհատական պահանջներ և մսեղիի շահեր և արժանի չես տեսնելու Նրա երեսը։ Եթե տեսնեիր Աստծուն, կչափեիր Նրան սեփական պատկերացումներիդ միջոցով և այդ անելով՝ Նրան կգամեիր խաչին։ Եթե շատ բաներ են գալիս քեզ վրա, որոնք չեն համապատասխանում պատկերացումներիդ, բայց այնուամենայնիվ ի վիճակի ես մի կողմ դնելու դրանք և գիտելիք ձեռք բերելու Աստծու գործերի մասին դրանցից, և զտումների մեջ բացահայտելու աստվածասեր սիրտդ, ապա սա վկայությանդ մեջ հաստատուն կանգնելն է։ Եթե տունդ խաղաղ է, վայելում ես մսեղիի հարմարավետությունները, ոչ ոք չի հալածում քեզ, և եկեղեցում եղբայրներդ ու քույրերդ հնազանդվում են քեզ, արդյոք աստվածասեր սիրտդ կարո՞ղ է բացահայտվել։ Արդյոք այս իրավիճակը կարո՞ղ է զտել քեզ։ Միայն զտման միջոցով է, որ աստվածասեր սիրտդ կարող է ցույց տրվել, և միայն պատկերացումներիդ չհամապատասխանող բաների տեղի ունենալու միջոցով, կարող ես կատարելագործվել։ Բազմաթիվ բացասական բաների ծառայությամբ և օգտագործելով Սատանայի բոլոր տեսակի դրսևորումները՝ նրա գործողությունները, նրա մեղադրանքները, նրա անհանգստացնող և մոլորեցնող բաները, Աստված քեզ հստակ ցույց է տալիս Սատանայի զզվելի դեմքը և դրանով իսկ տալիս է քեզ Սատանային զանազանելու կարողություն, որպեսզի կարողանաս ատել Սատանային և ապստամբել նրա դեմ։

Ձախողումների, թուլության բազմաթիվ փորձառությունները, բացասականության բազմաթիվ ժամանակաշրջաններդ, բոլորը կարող են համարվել Աստծու փորձություններ։ Պատճառն այն է, որ ամեն ինչ գալիս է Աստծուց, և բոլոր բաներն ու իրադարձությունները Նրա ձեռքերում են։ Անկախ այն բանից՝ ձախողվում ես, թե թույլ ես և սայթաքում ես, այդ ամենը կախված է Աստծուց և Նրա տիրապետության տակ է։ Աստծու տեսանկյունից սա փորձություն է քեզ համար, և եթե չես կարող ճանաչել դա, ապա կդառնա գայթակղություն։ Կան երկու տեսակի վիճակներ, որոնք մարդիկ պետք է ճանաչեն։ Մեկը գալիս է Սուրբ Հոգուց, իսկ մյուսի հավանական աղբյուրը Սատանան է։ Մեկն այն վիճակն է, որում Սուրբ Հոգին լուսավորում է և թույլ է տալիս ճանաչել ինքդ քեզ, ատել և խղճի խայթ զգալ ինքդ քո հանդեպ, ի վիճակի լինել ունենալու ճշմարիտ սեր առ Աստված և ցուցաբերելու Նրան բավարարելու վճռականություն։ Մյուսն այն վիճակն է, որում ճանաչում ես ինքդ քեզ, բայց բացասական ես և թույլ։ Կարելի է ասել, որ սա Աստծու զտումն է, և նաև՝ Սատանայի գայթակղությունն է։ Եթե ճանաչում ես, որ սա Աստծու կողմից քեզ փրկելն է, և եթե զգում ես, որ հիմա խորապես պարտական ես Նրան, և որ այսուհետ պետք է փորձես փոխհատուցել, դադարես ապրել նման այլասերվածության մեջ և պատշաճ կերպով ուտես ու խմես Աստծու խոսքերը, և եթե միշտ համարում ես, որ քեզնից ոչ մի լավ բան չես ներկայացնում, և ունես տենչացող սիրտ, ապա սա Աստծու փորձությունն է։ Տառապանքի ավարտից հետո, երբ կրկին առաջ շարժվես, Աստված դեռևս կառաջնորդի, կլուսավորի, լուսավորություն կբերի և կսնի քեզ։ Բայց եթե չես կարողանում ճանաչել դա և դառնում ես բացասական՝ պարզապես անձնատուր լինելով հուսահատությանը, եթե մտածում ես այս կերպ, ապա նշանակում է, որ Սատանայի գայթակղությունը եկել է քեզ վրա։ Երբ Հոբը փորձությունների միջով էր անցնում, Աստված և Սատանան գրազ էին գալիս միմյանց հետ, և Աստված թույլ տվեց Սատանային տանջել Հոբին։ Թեև Աստված էր փորձում Հոբին, իրականում Սատանան էր, որ եկավ նրա վրա։ Սատանայի համար դա Հոբին գայթակղելն էր, բայց Հոբը կանգնեց Աստծու կողմում։ Եթե այդպես չլիներ, ապա Հոբը կընկներ գայթակղության մեջ։ Հենց որ մարդիկ ընկնում են գայթակղության մեջ, ընկնում են վտանգի մեջ։ Զտում անցնելը կարող է համարվել փորձություն Աստծուց, բայց եթե լավ վիճակում չես, դա կարող է համարվել գայթակղություն Սատանայից։ Եթե հստակություն չունես տեսիլքների հարցում, Սատանան կմեղադրի քեզ և կմթագնի տեսիլքների ընկալումդ։ Գայթակղության մեջ կընկնես նախքան դրա մասին իմանալդ։

Եթե փորձառաբար չապրես Աստծու գործը, ապա երբեք չես կարողանա կատարելագործվել։ Փորձառությանդ մեջ պետք է նաև մտնես մանրամասների մեջ։ Օրինակ՝ ո՞ր բաներն են ստիպում քեզ ձեւավորել պատկերացումներ և բազմաթիվ շարժառիթներ, և ի՞նչ համապատասխան կիրարկումներ ունես այս խնդիրները լուծելու համար։ Եթե կարող ես փորձառաբար ապրել Աստծու գործը, նշանակում է, որ հասակ ունես։ Եթե միայն արտաքուստ եռանդ ունես, ապա դա ճշմարիտ հասակ չէ, և բացարձակապես անկարող կլինես հաստատուն կանգնել։ Միայն այն ժամանակ, երբ ի վիճակի լինես փորձառաբար ապրելու Աստծու գործը և ի վիճակի լինես փորձառաբար ապրելու և խորհրդածելու դրա շուրջ ցանկացած ժամանակ և ցանկացած վայրում, երբ ի վիճակի լինեք թողնելու հովիվներին և ապրելու ինքնուրույն՝ ապավինելով Աստծուն, և ի վիճակի լինեք տեսնելու Աստծու գործնական գործերը, միայն այդ ժամանակ Աստծու մտադրությունները կբավարարվեն։ Հենց հիմա մարդկանց մեծ մասը չգիտի՝ ինչպես փորձառաբար ապրել, և երբ բախվում են որևէ խնդրի, չգիտեն՝ ինչպես լուծել այն. անկարող են փորձառաբար ապրել Աստծու գործը և չեն կարող հոգևոր կյանք վարել։ Պետք է Աստծու խոսքերն ու գործը տանես իրական կյանքիդ մեջ։

Երբեմն Աստված տալիս է քեզ որոշակի զգացողություն, մի զգացողություն, որը ստիպում է քեզ կորցնել ներքին վայելքդ և կորցնել Աստծու ներկայությունը, այնպես որ ընկղմվում ես խավարի մեջ։ Սա զտման մի տեսակ է։ Երբ էլ որ որևէ բան ես անում, միշտ սխալ է ընթանում, կամ պատի ես բախվում։ Սա Աստծու կարգավարժանքն է։ Երբեմն, երբ անում ես մի բան, որն ապստամբ է և հակադրվում է Աստծուն, ոչ ոք գուցե չիմանա դրա մասին, բայց Աստված գիտի։ Նա բաց չի թողնի քեզ և կկարգավարժի քեզ։ Սուրբ Հոգու գործը շատ մանրակրկիտ է։ Նա մեծ հստակությամբ զննում է մարդկանց յուրաքանչյուր խոսքն ու գործողությունը, նրանց յուրաքանչյուր արարքն ու շարժումը և նրանց յուրաքանչյուր միտքն ու գաղափարը՝ տալով նրանց գիտակցություն ներսից։ Մի բան անում ես մեկ անգամ, և այն սխալ է ընթանում, նորից ես անում, և դեռ սխալ է ընթանում, և աստիճանաբար կհասկանաս Սուրբ Հոգու գործը։ Բազմաթիվ անգամներ կարգավարժվելու միջոցով կիմանաս, թե ինչ անել՝ Աստծու մտադրությունների համաձայն լինելու համար, և ինչը համաձայն չէ Նրա մտադրություններին։ Ի վերջո, ճշգրիտ կերպով կարձագանքես Սուրբ Հոգու ուղղորդմանը ներսիցդ։ Երբեմն ապստամբ կլինես, և Աստված կհանդիմանի քեզ ներսից։ Այս ամենը գալիս է Աստծու կարգավարժանքից։ Եթե չես փայփայում Աստծու խոսքը, եթե արհամարհում ես Նրա գործը, ապա Նա ուշադրություն չի դարձնի քեզ։ Որքան լրջորեն վերաբերվես Աստծու խոսքերին, այնքան շատ լուսավորություն կբերի Նա քեզ։ Հիմա եկեղեցում կան մարդիկ, ովքեր բթամիտ են և շփոթված են առ Աստվածիրենց հավատի մեջ, և առանց կարգավարժվելու անում են շատ բաներ, որոնք հատում են սահմանը, և ուստի Սուրբ Հոգու գործը չի կարող հստակորեն երեւալ նրանց մեջ։ Փող վաստակելու համար ոմանք թողնում են իրենց հանձնարարությունը և դուրս են գալիս բիզնես վարելու և չեն կարգավարժվում դրա համար. այդպիսի մարդն էլ ավելի մեծ վտանգի մեջ է։ Նրանք ոչ միայն ներկայումս չունեն Սուրբ Հոգու գործը, այլև ապագայում դժվար կլինի նրանց կատարյալ դարձնել։ Կան շատերը, որոնց մեջ Սուրբ Հոգու գործը չի կարող երեւալ, և որոնց մեջ Աստծու կարգավարժանքը չի կարող երեւալ։ Նրանք այն մարդիկ են, ովքեր հստակություն չունեն Աստծու մտադրությունների հարցում և ովքեր չգիտեն Նրա գործը։ Եթե զտումների մեջ մարդիկ կարողանան հաստատուն կանգնել, հետևել Աստծուն՝ անկախ այն բանից, թե ինչ է Նա անում, առնվազն չհեռանալ և հասնել Պետրոսի ձեռք բերածի 0,1%-ին, ապա դա բավարար է։ Ինչեւէ, նման մարդիկ արժեք չունեն Աստծու կողմից օգտագործվելու առումով։ Շատերը արագ են հասկանում, ունեն ճշմարիտ սեր առ Աստված և կարող են գերազանցել Պետրոսի մակարդակը, և Աստված կատարելագործման գործն է անում նրանց վրա։ Կարգավարժանքն ու լուսավորությունը գալիս են նման մարդկանց, և եթե նրանց մեջ կա մի բան, որը չի համապատասխանում Աստծու մտադրություններին, կարող են անմիջապես հրաժարվել դրանից։ Նման մարդիկ ոսկի, արծաթ և թանկարժեք քարեր են. նրանց արժեքն ամենաբարձրն է։ Եթե Աստված շատ գործ է արել, բայց դեռևս ավազի կամ քարի պես ես, ապա անարժեք ես։

Աստծու գործը մեծ կարմիր վիշապի երկրում զարմանահրաշ է և անըմբռնելի։ Նա կատարյալ կդարձնի մարդկանց մի խմբի և դուրս կթողնի ուրիշների, քանզի եկեղեցում կան ամեն տեսակի մարդիկ։ Կան նրանք, ովքեր սիրում են ճշմարտությունը, և նրանք, ովքեր չեն սիրում։ Կան նրանք, ովքեր փորձառաբար ապրում են Աստծու գործը, և նրանք, ովքեր չեն ապրում։ Կան նրանք, ովքեր կատարում են իրենց պարտավորությունը, և նրանք, ովքեր չեն կատարում։ Կան նրանք, ովքեր վկայում են Աստծու մասին, և նրանք, ովքեր չեն վկայում, և նրանց մի մասը չհավատացողներ և չար մարդիկ են և անշուշտ դուրս կթողնվեն։ Եթե հստակ չգիտես Աստծու գործը, ապա բացասական կլինես։ Պատճառն այն է, որ Աստծու գործը կարող է երեւալ միայն փոքրաթիվ մարդկանց մեջ։ Այդ ժամանակ կբացահայտվի, թե ով է իրապես սիրում Աստծուն և ով՝ ոչ։ Նրանք, ովքեր իրապես սիրում են Աստծուն, ունեն Սուրբ Հոգու գործը, մինչդեռ նրանք, ովքեր իրապես չեն սիրում Նրան, կբացահայտվեն Նրա գործի յուրաքանչյուր քայլի միջոցով։ Կդառնան նրանք, ովքեր դուրս են թողնվում։ Այս մարդիկ կբացահայտվեն նվաճման գործի ընթացքում, և նրանք մարդիկ են, ովքեր արժեք չունեն կատարելագործվելու համար։ Նրանք, ովքեր կատարելագործվել են, ամբողջությամբ ձեռք են բերվել Աստծու կողմից և ի ունակ են սիրելու Աստծուն այնպես, ինչպես Պետրոսը։ Նրանք, ովքեր նվաճվել են, չունեն ինքնաբուխ սեր, այլ միայն պասիվ սեր, և ստիպողաբար են սիրում Աստծուն։ Ինքնաբուխ սերը զարգանում է գործնական փորձառությամբ ձեռք բերված հասկացողության միջոցով։ Այս սերը զբաղեցնում է մարդու սիրտը, ինչը նրան հնարավորություն է տալիս կամավոր կերպով հավատարիմ լինելու Աստծուն, ընդունելու Աստծու խոսքերը որպես հիմք և տառապելու Աստծու համար։ Իհարկե սրանք այն բաներն են, որոնք ունի մեկը, ով կատարելագործվել է Աստծու կողմից։ Եթե միայն ձգտում ես նվաճվել, ապա չես կարող վկայել Աստծու մասին։ Եթե Աստված հասներ փրկության Իր նպատակին միայն մարդկանց նվաճելու միջոցով, ապա ծառայություն մատուցողների քայլն ավարտած կլիներ գործը։ Ինչեւէ, մարդկանց նվաճելն Աստծու վերջնական նպատակը չէ, որը մարդկանց կատարյալ դարձնելն է։ Ուստի, փոխանակ ասելու, որ այս փուլը նվաճման գործն է, ասա, որ դա կատարելագործման և դուրսթողման գործն է։ Ոմանք լիովին չեն նվաճվել, և նրանց նվաճելու ընթացքում մարդկանց մի խումբ կկատարելագործվի։ Այս երկու գործն իրականացվում է միաժամանակ։ Մարդիկ չեն հեռացել անգամ աշխատանքի նման երկար ժամանակահատվածում, և սա ցույց է տալիս, որ նվաճման նպատակն իրագործվել է. սա նվաճված լինելու փաստ է։ Զտումները հանուն նվաճվելու չեն, այլ հանուն կատարելագործվելու։ Առանց զտումների մարդիկ չէին կարող կատարելագործվել։ Ուստի զտումներն իրապես արժեքավոր են։ Այսօր մարդկանց մի խումբ կատարելագործվում և ձեռք է բերվում։ Նախկինում նշված տասը օրհնությունները բոլորն ուղղված են նրանց, ովքեր կատարելագործվել են։ Երկրի վրա կերպարանափոխվելու հարցն ուղղված է նրանց, ովքեր կատարելագործվել են։ Նրանք, ովքեր չեն կատարելագործվել, որակավորված չեն ժառանգելու Աստծու խոստումները։


Միայն ցավալի փորձությամբ ապրելով կարող ես ճանաչել Աստծու հաճելիությունը

Այսօր դու ճիշտ որքա՞ն ես սիրում Աստծուն։ Եվ ճիշտ որքանո՞վ ես ճանաչում այն ամենը, ինչ Աստված արել է քեզ վրա։ Սրանք այն դասերն են, որոնք պետք է սովորես։ Երբ Աստված գալիս է երկիր, այն ամենը, ինչ Նա արել է մարդու վրա և թույլ է տվել մարդուն տեսնել, այն նպատակով է, որ մարդը սիրի և ճշմարտապես ճանաչի Նրան։ Այն, որ մարդն ի վիճակի է տառապել Աստծու համար և կարողացել է հասնել մինչև այստեղ, մի կողմից Աստծու սիրո շնորհիվ է, իսկ մյուս կողմից՝ Աստծու փրկության շնորհիվ. առավել ևս, այն դատաստանի և հանդիմանության գործի շնորհիվ է, որն Աստված կատարել է մարդու վրա։ Եթե չունեք Աստծու դատաստանը, հանդիմանությունն ու փորձությունները, և եթե Աստված ձեզ չի տառապեցրել, ապա, ամենայն անկեղծությամբ, ճշմարտապես չեք սիրի Աստծուն։ Ինչքան մեծ է Աստծու գործը մարդու վրա, այնքան ավելի մեծ է մարդու տառապանքը, այնքան ավելի է այն ցույց տալիս, թե որքան իմաստալից է Աստծու գործը, և այնքան ավելի է մարդու սիրտը կարողանում ճշմարտապես սիրել Աստծուն։ Ինչպե՞ս է յուրացվում Աստծուն սիրելու դասը։ Առանց տառապանքի և զտման, առանց ցավալի փորձությունների, և, ավելին, եթե այն ամենն, ինչ Աստված պարգևել է մարդուն, լիներ շնորհք, սիրառատ բարություն և ողորմություն, արդյոք դու կկարողանայի՞ր հասնել Աստծուն ճշմարտապես սիրելու աստիճանին։ Մի կողմից Աստծու փորձությունների ընթացքում մարդը ճանաչում է իր թերությունները և տեսնում, որ ինքն աննշան է, արհամարհելի և ստոր, որ ինքը ոչինչ չունի և ոչինչ է. մյուս կողմից փորձությունների ընթացքում Աստված որոշակի միջավայրեր է դասավորում մարդու համար, որպեսզի դրանցում մարդն ավելի լավ կարողանա փորձառաբար ապրել Աստծու հաճելիությունը։ Թեև ցավը մեծ է և երբեմն անհաղթահարելի՝ հասնելով անգամ ջախջախիչ վշտի աստիճանի, դա փորձառաբար ապրելուց հետո մարդը տեսնում է, թե որքան հաճելի է Աստծու գործն իր վրա, և միայն այս հիմքի վրա է մարդու մեջ ծնվում ճշմարիտ սեր առ Աստված։ Այսօր մարդը տեսնում է, որ միայն Աստծու շնորհքով, գթասրտությամբ և ողորմությամբ ինքն անկարող է ճշմարտապես ճանաչել ինքն իրեն, առավել ևս անկարող է ճանաչել մարդու բուն էությունը և որ միայն Աստծու դատաստանի և զտման միջոցով և հենց զտման գործընթացում մարդը կարող է ճանաչել իր թերությունները և իմանալ, որ ինքը ոչինչ չունի։ Այսպիսով, Աստծու հանդեպ մարդու սերը կառուցվում է Աստծու կողմից զտման և դատաստանի հիմքի վրա։ Եթե դու միայն վայելում ես Աստծու շնորհքը՝ ունենալով խաղաղ ընտանեկան կյանք կամ նյութական օրհնություններ, դա չի նշանակում, որ ձեռք ես բերել Աստծուն, ոչ էլ նշանակում է, որ հաջողակ ես եղել առ Աստված քո հավատքում։ Աստված արդեն իրականացրել է շնորհքի գործի մի փուլ մսեղիի մեջ և իսկապես նյութական օրհնություններ է շնորհել մարդուն, բայց մարդը չի կարող միայն շնորհքով, գթասրտությամբ և ողորմությամբ կատարյալ դարձվել։ Իր փորձառությունների մեջ մարդը ճաշակում է Աստծու սիրո որոշ մաս և տեսնում է Աստծու գթասրտությունն ու ողորմությունը, սակայն, որոշ ժամանակ փորձառաբար ապրելով, նա տեսնում է, որ Աստծու շնորհքը և Նրա գթասրտությունն ու ողորմությունն անկարող են կատարյալ դարձնել մարդուն, անկարող են մերկացնել այն, ինչ ապականված է մարդու մեջ, և անկարող են ազատել մարդուն իր ապականված խառնվածքից կամ կատարյալ դարձնել նրա սերն ու հավատը։ Աստծու շնորհքի գործը մեկ ժամանակաշրջանի գործ էր, և մարդը չի կարող ապավինել Աստծու շնորհքը վայելելուն՝ Աստծուն ճանաչելու համար։

Աստված ի՞նչ միջոցներով է իրականացնում մարդու կատարելագործումը։ Դա կատարվում է Նրա արդար բնույթի միջոցով։ Աստծու բնույթը հիմնականում բաղկացած է արդարությունից, ցասումից, մեծափառությունից, դատաստանից և անեծքից, և Նա կատարյալ է դարձնում մարդուն հիմնականում Իր դատաստանի միջոցով։ Որոշ մարդիկ չեն հասկանում և հարցնում են, թե ինչու Աստված միայն դատաստանի և անեծքի միջոցով կարող է մարդուն կատարելագործել։ Նրանք ասում են. «Եթե Աստված անիծեր մարդուն, մի՞թե մարդը չէր մահանա։ Եթե Աստված դատեր մարդուն, մի՞թե մարդը չէր դատապարտվի։ Ապա ինչպե՞ս նա դեռ կարող է կատարելագործվել»։ Այսպիսին են այն մարդկանց խոսքերը, որոնք չեն ճանաչում Աստծու գործը։ Այն, ինչ Աստված անիծում է, մարդու ապստամբությունն է, իսկ այն, ինչ Նա դատում է, մարդու մեղքերն են։ Թեև Նա խոսում է խստորեն և բնավ չխնայելով մարդու զգացմունքները և մերկացնում է այն ամենը, ինչ մարդու ներսում է՝ որոշ խիստ խոսքերի միջոցով մերկացնելով այն, ինչ մարդու բուն էության մեջ է, նման դատաստանի միջոցով Նա մարդուն տալիս է մսեղիի բուն էության խոր ճանաչում, և, այսպիսով, մարդը հնազանդվում է Աստծու առաջ։ Մարդու մսեղին պատկանում է մեղքին և Սատանային, այն ապստամբ է և Աստծու հանդիմանության առարկան է։ Այսպիսով, որպեսզի մարդուն թույլ տրվի ճանաչել ինքն իրեն, Աստծու դատաստանի խոսքերը պետք է գան նրա վրա, և պետք է բոլոր ձևերի զտումներ կիրառվեն․ միայն այդ ժամանակ Աստծու գործը կարող է արդյունավետ լինել։

Աստծու ասած խոսքերից կարելի է տեսնել, որ Նա արդեն դատապարտել է մարդու մսեղին։ Ուրեմն, մի՞թե այս խոսքերն անեծքի խոսքեր չեն։ Աստծու ասած խոսքերը մերկացնում են մարդու իրական գույները, և նման մերկացման միջոցով նա դատվում է, և երբ տեսնում է, որ անկարող է բավարարել Աստծու մտադրությունները, ներքուստ վիշտ և զղջում է զգում, նա զգում է, որ այնքան պարտական է Աստծուն և չի կարող համապատասխանել Աստծու մտադրություններին։ Լինում են ժամանակներ, երբ Սուրբ Հոգին ներքուստ կարգավարժում է քեզ, և այս կարգավարժանքը գալիս է Աստծու դատաստանից. լինում են ժամանակներ, երբ Աստված հանդիմանում է քեզ և թաքցնում Իր դեմքը քեզնից, երբ Նա ուշադրություն չի դարձնում քեզ և չի գործում քեզ վրա՝ անձայն հանդիմանելով, որպեսզի զտի քեզ։ Աստծու գործը մարդու վրա հիմնականում Նրա արդար բնույթը բացահայտելու համար է։ Ի վերջո ի՞նչ վկայություն է մարդը կրում Աստծու համար։ Մարդը վկայում է, որ Աստված արդար Աստված է, որ Նրա բնույթն արդարություն, ցասում, հանդիմանություն ու դատաստան է. մարդը վկայում է Աստծու արդար բնույթի մասին։ Աստված օգտագործում է Իր դատաստանը՝ մարդուն կատարյալ դարձնելու համար, Նա սիրել է մարդուն և փրկել նրան․ բայց որքա՞ն բան է պարունակում Նրա սերը։ Այնտեղ կա դատաստան, մեծափառություն, ցասում և անեծք։ Թեև Աստված անցյալում անիծել է մարդուն, Նա մարդուն ամբողջությամբ չի նետել անհատակ անդունդը, այլ օգտագործել է այդ միջոցը՝ մարդու հավատը զտելու համար. Նա մարդուն անելանելի կացության մեջ չի դրել, այլ գործել է, որպեսզի կատարյալ դարձնի մարդուն։ Մսեղիի բուն էությունը Սատանային է պատկանում․ Աստված դա միանգամայն ճիշտ է ասել, բայց Աստծու կողմից կատարված փաստերը չեն հասկացվում Նրա խոսքերի համաձայն։ Նա անիծում է քեզ, որպեսզի դու սիրես Նրան և ճանաչես մսեղիի բուն էությունը. Նա հանդիմանում է քեզ, որպեսզի արթնանաս, թույլ տա քեզ ճանաչել քո ներսի թերությունները և մարդու թշվառությունն ու անարժանությունը։ Այսպիսով, Աստծու անեծքները, Նրա դատաստանը և Նրա մեծափառությունն ու ցասումը՝ դրանք բոլորը, մարդուն կատարյալ դարձնելու համար են։ Այն ամենը, ինչ Աստված անում է այսօր, և այն արդար բնույթը, որը Նա բացահայտում է ձեր միջոցով, ամբողջը մարդուն կատարյալ դարձնելու համար է։ Այսպիսին է Աստծու սերը։

Մարդն իր ավանդական պատկերացումներում հավատում է, որ Աստծու սերը Նրա շնորհքը, ողորմությունը և կարեկցանքն է մարդու թուլության հանդեպ։ Թեև այս բաները նույնպես Աստծու սերն են, դրանք չափազանց միակողմանի են և այն հիմնական միջոցը չեն, որով Աստված կատարյալ է դարձնում մարդուն։ Որոշ մարդիկ սկսում են հավատալ Աստծուն հիվանդության պատճառով։ Այս հիվանդությունն Աստծու շնորհքն է քեզ համար. առանց դրա դու չէիր հավատա Աստծուն, և եթե չհավատայիր Աստծուն, ապա չէիր հասնի մինչև այստեղ, և, այսպիսով, անգամ այս շնորհքն Աստծու սերն է։ Հիսուսի հանդեպ հավատի ժամանակ մարդը շատ բաներ արեց, որոնք Աստված հաճելի չհամարեց, որովհետև նա չէր հասկանում ճշմարտությունը, սակայն Աստված ողորմություն և գթասրտություն ունի, և Նա մարդուն հասցրել է մինչև այստեղ, և թեև մարդը ոչինչ չի հասկանում, Աստված դեռ թույլ է տալիս մարդուն հետևել Իրեն, և, ավելին, Նա առաջնորդել է մարդուն մինչև այսօր։ Մի՞թե սա Աստծու սերը չէ։ Այն, ինչ դրսևորվում է Աստծու բնույթի մեջ, Աստծու սերն է. սա բացարձակ ճշմարիտ է։ Երբ եկեղեցու կառուցումը հասավ իր գագաթնակետին, Աստված կատարեց ծառայություն մատուցողների գործի փուլը և մարդկանց նետեց անհատակ անդունդը։ Ծառայություն մատուցողների ժամանակ բոլոր խոսքերն անեծքներ էին՝ քո մսեղիի անեծքները, քո սատանայական ապականված խառնվածքի անեծքները և քո մեջ եղած այն բաների անեծքները, որոնք չեն բավարարում Աստծու մտադրությունները։ Այն, ինչ Աստված արտահայտեց Իր գործի այդ փուլում, մեծափառություն էր, և դրանից հետո շուտով Նա իրականացրեց հանդիմանության գործի փուլը, և այդտեղ եկավ մահվան փորձությունը։ Նման գործի մեջ մարդը տեսավ Աստծու ցասումը, վեհությունը, դատաստանը և հանդիմանությունը, սակայն նա տեսավ նաև Աստծու շնորհքը, Նրա գթասրտությունն ու ողորմությունը։ Այն ամենը, ինչ Աստված արեց, և այն բնույթը, որ Նա դրսևորեց, Աստծու սերն էին մարդու հանդեպ, և այն ամենը, ինչ Աստված արեց, ի վիճակի էր բավարարելու մարդու կարիքները։ Նա արեց դա, որպեսզի կատարյալ դարձնի մարդուն, և Նա ապահովեց մարդուն՝ ըստ նրա հասակի։ Եթե Աստված չաներ սա, մարդն անկարող կմնար գալ Աստծու առջև, և նա Աստծու ճշմարիտ դեմքը ճանաչելու ոչ մի միջոց չէր ունենա։ Այն ժամանակից ի վեր, երբ մարդն առաջին անգամ սկսեց հավատալ Աստծուն մինչև այսօր, Աստված աստիճանաբար ապահովել է մարդուն՝ իր հասակին համապատասխան, որպեսզի ներքուստ մարդն աստիճանաբար ճանաչի Նրան։ Միայն այսօրվան հասնելով է մարդը գիտակցում, թե որքան հրաշալի է Աստծու դատաստանը։ Ծառայություն մատուցողների փորձության գործի փուլն անիծելու գործի առաջին դեպքն էր արարման ժամանակից մինչև այսօր։ Աստված անիծեց մարդուն՝ նետվելու անհատակ անդունդը։ Եթե Աստված չաներ դա, այսօր մարդն Աստծու ճշմարիտ ճանաչողությունը չէր ունենա. միայն Աստծու անեծքի միջոցով էր, որ մարդը պաշտոնապես առնչվեց Նրա բնույթին։ Մարդը բացահայտվեց ծառայություն մատուցողների փորձության միջոցով։ Նա տեսավ, որ իր հավատարմությունը պակաս է, որ իր հասակը չափազանց փոքր է, որ ինքն անկարող է բավարարել Աստծու մտադրությունները, և որ նա միայն խոսքերով էր ասում, որ պետք է բավարարի Աստծուն ամեն ժամանակ։ Թեև Աստված անիծեց մարդուն ծառայություն մատուցողների գործի փուլում, հիմա, հետ նայելով Աստծու գործի այդ փուլը հրաշալի էր. այն մեծ շրջադարձային կետ բերեց մարդու համար և մեծ փոփոխություն առաջացրեց նրա կյանքի բնույթի մեջ։ Մինչև ծառայություն մատուցողների ժամանակը մարդը ոչինչ չէր հասկանում կյանքի ձգտումից, թե ինչ է նշանակում հավատալ Աստծուն, կամ Աստծու գործի իմաստությունից, ոչ էլ հասկանում էր, որ Աստված կարող է փորձել մարդուն Իր գործի մեջ։ Ծառայություն մատուցողների ժամանակից մինչև այսօր մարդը տեսնում է, թե որքան զարմանահրաշ է Աստծու գործը՝ այն անըմբռնելի համարելով, և տեսնում է, որ, իր ուղեղն օգտագործելով, անկարող է պատկերացնել, թե ինչպես է Աստված գործում։ Նա նաև տեսնում է, թե որքան փոքր է իր հասակը, և չափազանց շատ բան կա իր մեջ ըմբոստ։ Երբ Աստված անիծեց մարդուն, դա արդյունքի հասնելու համար էր, և Նա չվերցրեց նրա կյանքը։ Թեև Նա անիծեց մարդուն, Նա դա արեց խոսքերի միջոցով. իրականում ոչինչ չպատահեց մարդուն, որովհետև Աստծու անիծածը մարդու ապստամբությունն էր, և ուստի, Նրա անեծքների խոսքերը նույնպես ասվեցին՝ մարդուն կատարյալ դարձնելու համար։ Անկախ նրանից՝ Աստված դատում է մարդուն, թե անիծում նրան, երկուսն էլ կատարյալ են դարձնում մարդուն. երկուսն էլ արվում են, որպեսզի կատարյալ դարձնեն այն, ինչն անմաքուր է մարդու մեջ։ Այս միջոցով մարդը զտվում է, և այն, ինչ պակասում է մարդու մեջ, կատարյալ է դառնում Նրա խոսքերի և գործի միջոցով։ Աստծու գործի յուրաքանչյուր քայլ՝ լինի դա խիստ խոսքեր, դատաստան, թե հանդիմանություն, կատարյալ է դարձնում մարդուն և միանգամայն տեղին է։ Դարերի և սերունդների ընթացքում Աստված երբեք այսպիսի գործ չի արել. այսօր Նա գործում է ձեզ վրա և թույլ է տալիս ձեզ գնահատել Իր իմաստությունը։ Թեև դուք ներքուստ որոշակի ցավ եք կրել, ձեր սրտերը միշտ հանգիստ վիճակում և խաղաղության մեջ են։ այն փաստը, որ դուք ի վիճակի եք վայելելու Աստծու գործի այս քայլը, ձեր բարի բախտն է։ Անկախ նրանից, թե ինչ ձեռք կբերեք ապագայում, դուք տեսնում եք, որ այսօր ձեզ վրա Աստծու ողջ գործը սեր է։ Եթե մարդը փորձառաբար չի ապրում Աստծու դատաստանն ու զտումը, միշտ գործերը միայն արտաքինից է անում և արտաքին եռանդ է ցուցաբերում, մինչդեռ նրա խառնվածքը երբեք չի փոխվում, մի՞թե սա համարվում է Աստծու կողմից ձեռք բերված լինել։ Այսօր, թեև մարդու մեջ դեռ շատ ամբարտավանություն կա, մարդու խառնվածքը շատ ավելի կայուն է, քան նախկինում։ Աստծու կողմից քո էտումը քեզ փրկելու համար է, և թեև դու կարող ես որոշակի ցավ զգալ այդ ժամանակ, երբ կգա օրը, երբ քո խառնվածքը կփոխվի, դու հետ կնայես և կտեսնես, թե որքան իմաստուն է Աստծու գործը, և այդ ժամանակ դու կկարողանաս ճշմարտապես հասկանալ Աստծու մտադրությունը։ Այսօր կան որոշ մարդիկ, որոնք ասում են, թե հասկանում են Աստծու մտադրությունը, բայց դա այնքան էլ իրատեսական չէ։ Նրանք սուտ են խոսում։ Պատճառն այն է, որ ներկայում նրանք դեռ պետք է ըմբռնեն՝ արդյոք Աստծու մտադրությունը մարդուն փրկե՞լն է, թե՞ անիծելը։ Գուցե դու հիմա չես կարող հստակորեն տեսնել դա, բայց երբ գա օրը, երբ տեսնես, որ եկել է Աստծու՝ փառք ձեռք բերելու օրը, և տեսնես, թե որքան իմաստալից է Աստծուն սիրելը, քանի որ այն քեզ թույլ է տալիս ճանաչել մարդկային կյանքը, և թույլ է տալիս, որ քո մսեղին ապրի Աստծուն սիրելու աշխարհում, հոգիդ ազատագրություն է գտնում, կյանքդ ուրախությամբ լի է, և դու միշտ մոտենում ես Աստծուն և նայում Նրան. այդ ժամանակ դու ճշմարտապես կիմանաս, թե որքան մեծ արժեք ունի այն գործը, որն Աստված այժմ կատարում է։

Այսօր մարդկանց մեծ մասն այդ ճանաչողությունը չունի։ Նրանք կարծում են, որ տառապանքն արժեք չունի, և որ աշխարհն իրենց մերժում է, իրենց ընտանեկան կյանքն անհանգիստ է, Աստծուն հաճելի չեն, և իրենց հեռանկարները մռայլ են։ Որոշ մարդիկ նույնիսկ ուզում են մեռնել, երբ տառապում են որոշակի աստիճանի։ Սա ճշմարիտ սեր չէ առ Աստված. նման մարդիկ վախկոտ են, տոկունություն չունեն, անողնաշար են և անկարող։ Աստված փափագում է, որ մարդը սիրի Իրեն, բայց որքան շատ է մարդը սիրում Նրան, այնքան ավելի մեծ է մարդու տառապանքը, և որքան շատ է մարդը սիրում Նրան, այնքան ավելի մեծ են մարդու փորձությունները։ Եթե սիրում ես Նրան, ապա ամեն տեսակ տառապանք կհասնի քեզ, իսկ եթե ոչ, ապա գուցե ամեն ինչ հարթ կընթանա քեզ համար, և քո շուրջն ամեն ինչ խաղաղ կլինի։ Երբ սիրում ես Աստծուն, միշտ կզգաս, որ քո շուրջ շատ բաներ անհաղթահարելի են։ Եվ քանի որ քո հասակը չափազանց փոքր է, դու կզտվես և անկարող կլինես գոհացնել Աստծուն. միշտ կզգաս, որ Աստծու մտադրությունները չափազանց վեհ են, որ դրանք վեր են մարդու հասանելիությունից։ Այս ամենի պատճառով դու կզտվես քանի որ քո մեջ շատ թուլություն կա, և շատ առումներով անկարող ես բավարարել Աստծու մտադրությունները, կզտվես ներքուստ։ Սակայն դուք պետք է հստակ տեսնեք, որ մաքրագործումը ձեռք է բերվում միայն զտման միջոցով։ Այսպիսով, այս վերջին օրերին դուք պետք է վկայություն տաս Աստծու համար։ Անկախ նրանից, թե որքան մեծ է ձեր տառապանքը, դուք պետք է քայլեք մինչև վերջ և անգամ ձեր վերջին շնչին պետք է հավատարիմ լինեք Աստծուն և Աստծու համակարգման ողորմածության ներքո լինեք. միայն սա է Աստծուն ճշմարտապես սիրելը, և միայն սա է զորեղ ու հնչեղ վկայությունը։ Երբ Սատանան գայթակղում է քեզ, դու պետք է ասես. «Իմ սիրտը պատկանում է Աստծուն, և Աստված արդեն ձեռք է բերել ինձ։ Ես չեմ կարող բավարարել քեզ. ես պետք է Աստծուն ինչպես հարկն է բավարարեմ»։ Որքան շատ գոհացնես Աստծուն, այնքան շատ Աստված կօրհնի քեզ, և Աստծուն սիրելու քո մղումն ավելի կմեծանա. դու նաև հավատք և վճռականություն կունենաս և կզգաս, որ Աստծուն սիրելով անցկացրած կյանքն ամենաարժեքավոր և ամենաիմաստալից կյանքն է։ Կարելի է ասել՝ հենց որ սիրես Աստծուն, առանց վշտի կլինես։ Թեև լինում են ժամանակներ, երբ քո մսեղին թույլ է, և ունես շատ իրական դժվարություններ, եթե այդ ժամանակներում իսկապես ապավինես Աստծուն, կմխիթարվես և քո հոգում հանգստություն ու աջակցություն կզգաս։ Այս կերպ դու կկարողանաս հաղթահարել շատ իրավիճակներ, և չես տրտնջա Աստծուց այն տառապանքի պատճառով, որը կրում ես։ Փոխարենը՝ կցանկանաս օրհներգեր երգել, պարել և աղոթել, հավաքվել և հաղորդակցվել, և խորհել Աստծու մասին և կզգաս, որ քո շուրջը գտնվող բոլոր մարդիկ, իրադարձություններն ու բաները, որոնք Աստված կարգավորել է, տեղին են։ Եթե չես սիրում Աստծուն, այն ամենը, ինչին նայում ես, քո սրտով չի լինի, և ոչինչ հաճելի չի լինի աչքերիդ. հոգիդ ազատագրում չի գտնի և կճնշվի, և միշտ Աստծու հանդեպ դժգոհություններ կունենաս և միշտ կզգաս, որ քո կրած տառապանքը չափազանց մեծ է, և որ քեզ հետ չափազանց անարդարացի են վարվել։ Եթե չձգտես հանուն երջանկության, այլ որպեսզի բավարարես Աստծուն և չմեղադրվես Սատանայի կողմից, ապա նման ձգտումը քեզ մեծ մղում կտա՝ սիրելու Աստծուն։ Երբ ի վիճակի ես կիրարկելու այն ամենը, ինչ խոսվել է Աստծու կողմից, և այն ամենը, ինչ անում ես, ի վիճակի է բավարարելու Աստծուն, սա կոչվում է իրականություն ունենալ։ Աստծուն բավարարելուն ձգտումը քո աստվածասեր սիրտն օգտագործելն է՝ Նրա խոսքերը կիրարկելու համար։ Կարևոր չէ, թե երբ, քո ներսում միշտ աստվածասեր սիրտ կա, անգամ երբ ուրիշներն ուժ չունեն, և դու քո էության խորքից տենչում ու մտածում ես Աստծու մասին։ Սա է իրական հասակը։ Այն, թե որքան մեծ է քո հասակը, կախված է նրանից, թե որքան աստվածասեր սիրտ ունես, թե արդյոք ի վիճակի ես հաստատուն մնալու, երբ փորձվում ես, արդյոք տկար ես, երբ որոշակի միջավայր հասնում է քեզ, և արդյոք կարող ես հաստատուն մնալ, երբ քո եղբայրներն ու քույրերը մերժում են քեզ. փաստերի ի հայտ գալը ցույց կտա, թե իրականում ինչպիսին է քո աստվածասեր սիրտը։ Աստծու բազում գործերից կարելի է տեսնել, որ Աստված իսկապես չափազանց շատ է սիրում մարդուն։ Պարզապես մարդու հոգևոր աչքերը դեռ պետք է ամբողջությամբ բացվեն, և նա անկարող է հստակորեն տեսնել Աստծու շատ գործ և Նրա շատ մտադրություններ, նաև Աստծու մեջ եղած բազում հաճելի բաները. մարդը չափազանց քիչ ճշմարիտ սեր ունի առ Աստված։ Դու հավատացել ես Աստծուն այս ողջ ընթացքում, և այսօր Աստված կտրել է փախուստի բոլոր ուղիները։ Անկեղծ ասած՝ դու այլ ընտրություն չունես, քան բռնել ճիշտ ճանապարհը, և Աստծու խիստ դատաստանն ու հսկայական փրկությունն են, որ առաջնորդում են քեզ այս ճիշտ ճանապարհով։ Զրկանքն ու զտումը փորձառաբար ապրելուց հետո է միայն մարդը ճանաչում, որ Աստված հաճելի է։ Մինչև այսօր փորձառաբար ապրելով՝ կարելի է ասել, որ մարդը ճանաչել է Աստծու հաճելիության մի մասը, բայց սա դեռ բավարար չէ, որովհետև մարդուն շատ բան է պակասում։ Մարդը պետք է ավելի շատ փորձառաբար ապրի Աստծու զարմանահրաշ գործը և ավելի շատ դժվարին զտում, որն Աստված դասավորում է նրա համար։ Միայն այդ ժամանակ մարդու կյանքի բնույթը կարող է փոխվել։


Միայն Աստծուն սիրելն է իսկապես Աստծուն հավատալ

Այսօր, երբ ձգտում եք սիրելու և ճանաչելու Աստծուն, մի կողմից՝ պետք է դիմանաք դժվարությանն ու զտմանը, իսկ մյուս կողմից՝ պետք է գին վճարեք։ Աստծուն սիրելու դասից ավելի խոր դաս չկա, և կարելի է ասել, որ այն դասը, որ մարդիկ սովորում են հավատքի ողջ կյանքի ընթացքում, Աստծուն սիրելն է։ Այսինքն, եթե հավատում ես Աստծուն, պետք է սիրես Աստծուն։ Եթե միայն հավատում ես Աստծուն, բայց չես սիրում Նրան և ձեռք չես բերել Աստծու ճանաչողությունը և երբեք Աստծուն սրտիդ խորքից բխող ճշմարիտ սիրով չես սիրել, ապա քո հավատքն առ Աստված ապարդյուն է. եթե Աստծուն հավատալիս չես սիրում Աստծուն, ապա զուր ես ապրում, և քո ողջ կյանքն ամենաստորն է բոլոր կյանքերից։ Եթե քո ողջ կյանքի ընթացքում երբեք չես սիրել կամ բավարարել Աստծուն, ապա ո՞րն է ապրելուդ իմաստը։ Եվ ո՞րն է Աստծուն հավատալուդ իմաստը։ Մի՞թե դա իզուր ջանք չէ։ Այսինքն, եթե մարդիկ հավատալու և սիրելու են Աստծուն, ապա պետք է գին վճարեն։ Փոխանակ ձգտելու արտաքնապես որևէ բան անելու, նրանք պետք է իրենց սրտերի խորքում ճշմարիտ ըմբռնում փնտրեն։ Եթե կարող ես մեծ եռանդով երգել ու պարել, բայց անկարող ես կիրարկել ճշմարտությունը, մի՞թե կարելի է ասել, որ սիրում ես Աստծուն։ Աստծուն սիրելը պահանջում է ամեն ինչում փնտրել Աստծու մտադրությունները, և որ մանրամասն կերպով քննեք ներսը, երբ որևէ բան է պատահում ձեզ՝ փորձելով ընկալել Աստծու մտադրությունները և տեսնել, թե որոնք են դրանք այդ հարցերում, ինչ է Աստված պահանջում, որ իրագործես, և ինչպես պետք է հաշվի առնես Նրա մտադրությունները։ Օրինակ՝ ինչ-որ բան է պատահում, որը պահանջում է, որ տառապես, և այդ ժամանակ պետք է հասկանաս, թե որն է Աստծու մտադրությունը, և ինչպես պետք է հաշվի առնես Նրա մտադրությունը։ Դու չպետք է ինքդ քեզ բավարարես. նախ մի կողմ դիր ինքդ քեզ։ Ոչինչ ավելի անարգ չէ, քան մսեղին։ Պետք է ձգտես բավարարելու Աստծուն և պետք է կատարես պարտավորությունդ։ Երբ այսպես մտածես, Աստված այս հարցում առանձնապես կլուսավորի քեզ, և սիրտդ նույնպես մխիթարություն կգտնի։ Երբ քեզ որևէ բան է պատահում, լինի մեծ, թե փոքր, նախ պետք է մի կողմ դնես ինքդ քեզ և մսեղին բոլոր բաներից ամենաստորը համարես։ Որքան շատ ես բավարարում մսեղին, այնքան ավելի շատ ազատություն է այն իրեն վերապահում. եթե այս անգամ բավարարես, հաջորդ անգամ ավելին կպահանջի։ Եվ այսպես շարունակելով՝ սկսում ես ավելի շատ սիրել մսեղին։ Մսեղին միշտ շռայլ ցանկություններ ունի. այն միշտ պահանջում է, որ բավարարես և գոհացնես այն ներքուստ՝ լինի դա քո կերածի, հագածի, թե հավասարակշռությունդ կորցնելու կամ քո իսկ թուլություններին ու ծուլությանը տրվելու մեջ․․․ Որքան շատ ես բավարարում մսեղին, այնքան մեծանում են նրա ցանկությունները, և մսեղին այնքան ավելի է բավականություններին տրվում, մինչև հասնում է մի կետի, երբ մսեղիդ է՛լ ավելի խորը պատկերացումներ է ունենում, ապստամբում է Աստծու դեմ, բարձրացնում է ինքն իրեն և կասկածամիտ դառնում Աստծու գործի նկատմամբ։ Որքան շատ ես բավարարում մսեղին, այնքան մեծանում են մսեղիի թուլությունները. միշտ կզգաս, որ ոչ ոք հաշվի չի առնում թուլություններդ, միշտ կհավատաս, որ Աստված չափազանց հեռուն է գնացել, և կասես. «Ինչպե՞ս կարող է Աստված այսքան խիստ լինել։ Ինչո՞ւ Նա մարդկանց հանգիստ չի տալիս»։ Երբ մարդիկ բավարարում են մսեղին և չափազանց շատ են փայփայում այն, կործանում են իրենք իրենց։ Եթե իսկապես սիրում ես Աստծուն և չես բավարարում այն, ապա կտեսնես, որ այն ամենը, ինչ Աստված անում է, շատ ճիշտ է և շատ լավ, և որ ապստամբությանդ համար Նրա անեծքը և անարդարությանդ համար Նրա դատաստանն արդարացված են։ Կլինեն ժամանակներ, երբ Աստված կխրատի ու կկարգավարժի քեզ և միջավայր կստեղծի՝ քեզ կոփելու համար՝ ստիպելով գալ Իր առջև, և միշտ կզգաս, որ այն, ինչ Աստված անում է, հրաշալի է։ Այսպիսով՝ կզգաս, ասես շատ ցավ չկա, և որ Աստված այնքան սիրելի է։ Եթե տրվես մսեղիի թուլություններին և ասես, որ Աստված չափազանց հեռուն է գնում, կզգաս, որ միշտ ցավի մեջ ես և միշտ տխուր ես, և քեզ համար անհասկանալի կլինի Աստծու ողջ գործը, ասես Աստված բնավ չի կարեկցում մարդու թուլությանը և անտեղյակ է մարդու դժվարություններին։ Եվ այսպիսով՝ միշտ քեզ թշվառ ու միայնակ կզգաս, ասես մեծ անարդարություն ես կրել, և այդ ժամանակ կսկսես տրտնջալ։ Որքան շատ ես այսկերպ տրվում մսեղիի թուլություններին, այնքան ավելի շատ կզգաս, որ Աստված չափազանց հեռուն է գնում, մինչև այնքան վատանա, որ ուրանաս Աստծու գործը, սկսես հակադրվել Աստծուն և լցվես ապստամբությամբ։ Ուստի, դու պետք է ապստամբես մսեղիի դեմ և չտրվես դրան. «Իմ ամուսինը (կինը), երեխաները, հեռանկարները, ամուսնությունը, ընտանիքը՝ դրանցից ոչ մեկը նշանակություն չունի։ Իմ սրտում միայն Աստված է, և ես պետք է ամեն ջանք գործադրեմ՝ բավարարելու Աստծուն և ոչ թե մսեղին»։ Դու պետք է ունենաս այս վճռականությունը։ Եթե միշտ նման վճռականություն ունենաս, ապա երբ կիրարկես ճշմարտությունը և բաց կթողնես ինքդ քեզ, կկարողանաս դա անել՝ ընդամենը փոքր-ինչ ջանք գործադրելով։ Ասում են, թե մի անգամ մի գյուղացի ճանապարհին մի սառած օձ տեսավ։ Գյուղացին վերցրեց այն և սեղմեց կրծքին, իսկ երբ օձն ուշքի եկավ, խայթեց ու սպանեց գյուղացուն։ Մարդու մսեղին նման է օձի. դրա բուն էությունը մարդու կյանքը վնասելն է։ Երբ քո մսեղին լիովին իր ուզած ձևով է գործում, կյանքդ կործանվում է։ Մսեղին Սատանայից է։ Դրա մեջ միշտ շվայտ ցանկություններ կան. այն միշտ մտածում է իր մասին և միշտ հարմարավետություն է ցանկանում և ուզում է տրվել հանգստին՝ առանց անհանգստության կամ հրատապության զգացումի՝ թավալվելով անգործության մեջ։ Եթե բավարարես այն մինչև որոշակի աստիճանի, այն ի վերջո կխժռի քեզ։ Այսինքն, եթե այս անգամ բավարարես, քեզնից կպահանջի նորից բավարարել հաջորդ անգամ։ Այն միշտ շվայտ ցանկություններ ու նոր պահանջներ ունի և օգտվում է մսեղիին քո տուրք տալուց՝ ստիպելով քեզ է՛լ ավելի փայփայել այն և ապրել դրա հարմարավետությունների մեջ. և եթե երբեք չկարողանաս հաղթել դրան, ի վերջո ինքդ քեզ կկործանես։ Արդյոք կկարողանաս կյանք ձեռք բերել Աստծու առջև, և որը կլինի քո վերջնական արդյունքը, կախված է նրանից, թե ինչպես ես կիրարկում մսեղիի դեմ ապստամբելը։ Աստված փրկել է քեզ, ընտրել և նախասահմանել, սակայն եթե այսօր չես ցանկանում բավարարել Նրան, չես ցանկանում ճշմարտությունը կիրարկել և չես ցանկանում ապստամբել քո իսկ մսեղիի դեմ՝ իսկական աստվածասեր սրտով, ի վերջո կկործանես ինքդ քեզ և այդպիսով՝ ծայրահեղ տառապանք կկրես։ Եթե միշտ տուրք տաս մսեղիին, Սատանան աստիճանաբար կուլ կտա քեզ՝ թողնելով քեզ առանց կյանքի կամ Հոգու հպման, մինչև գա այն օրը, երբ ներքուստ լիովին խավար կլինես։ Երբ ապրես խավարի մեջ, գերեվարված կլինես Սատանայի կողմից, այլևս Աստծուն չես ունենա քո սրտում, և այդ ժամանակ կժխտես Աստծու գոյությունն ու կլքես Նրան։ Ուստի, եթե մարդիկ ցանկանում են սիրել Աստծուն, պետք է վճարեն ցավի գինը և տառապեն։ Արտաքին եռանդի ու դժվարության կարիք չկա, ինչպիսիք են ավելի շատ կարդալը և ավելի շատ այսուայնկողմ վազելը. փոխարենը նրանք պետք է բաց թողնեն իրենց ներսի բաները՝ շվայտ մտքերը, անձնական շահերը և իրենց իսկ ծրագրերը, պատկերացումներն ու մտադրությունները։ Սա՛ է Աստծու մտադրությունը։

Աստծու՝ մարդկանց արտաքին բնավորության էտումը նույնպես Նրա գործի մի մասն է. օրինակ՝ մարդկանց արտաքին, ոչ բնականոն մարդկայնության կամ նրանց ապրելակերպի ու սովորությունների, նրանց ճանապարհների ու ավանդույթների, ինչպես նաև նրանց արտաքին կիրարկումների և եռանդի էտումը։ Բայց երբ Նա պահանջում է, որ մարդիկ կիրարկեն ճշմարտությունը և փոխեն իրենց բնավորությունը, հիմնականում էտվում են նրանց ներսի մտադրություններն ու պատկերացումները։ Սոսկ արտաքին բնավորությունդ էտելը դժվար չէ. դա նման է նրան, որ քեզ խնդրեն չուտել այն, ինչ սիրում ես, ինչը հեշտ է։ Սակայն, երբ խոսքը վերաբերում է ներսիդ պատկերացումներին, դրանցից հրաժարվելը հեշտ չէ։ Այն պահանջում է, որ մարդիկ ապստամբեն մսեղիի դեմ, գին վճարեն և տառապեն Աստծու առջև։ Սա մասնավորապես մարդկանց մտադրություններին է վերաբերում։ Այն պահից, երբ մարդիկ սկսեցին հավատալ Աստծուն, նրանք բազմաթիվ սխալ մտադրություններ են ունեցել։ Երբ չես կիրարկում ճշմարտությունը, զգում ես, որ բոլոր մտադրություններդ ճիշտ են, բայց երբ որևէ բան է պատահում քեզ, կտեսնես, որ ներսումդ բազմաթիվ սխալ մտադրություններ կան։ Այսպիսով, երբ Աստված կատարյալ է դարձնում մարդկանց, նրանց ստիպում է գիտակցել, որ իրենց ներսում բազմաթիվ պատկերացումներ կան, որոնք խոչընդոտում են Աստծու իրենց ճանաչողությանը։ Երբ ճանաչում ես, որ մտադրություններդ սխալ են, եթե կարողանաս խուսափել պատկերացումներիդ ու մտադրություններիդ համաձայն կիրարկելուց և կարողանաս վկայել Աստծու համար ու հաստատուն կանգնել քո դիրքում այն ամենում, ինչ պատահում է քեզ, սա ապացուցում է, որ ապստամբել ես մսեղիի դեմ։ Երբ ապստամբում ես մսեղիի դեմ, ներսումդ անխուսափելիորեն պայքար կլինի։ Սատանան կփորձի քեզ ստիպել հետևել իրեն, կփորձի ստիպել քեզ հետևել մսեղիի պատկերացումներին և պաշտպանել մսեղիի շահերը. բայց Աստծու խոսքերը ներքուստ կլուսավորեն քեզ և լույս կսփռեն, և այդ ժամանակ քեզանից է կախված՝ Աստծուն կհետևես, թե Սատանային։ Երբ Աստված պահանջում է, որ մարդիկ կիրարկեն ճշմարտությունը, դա հիմնականում նրանց ներսի բաներն էտելու և նրանց այն մտքերն ու պատկերացումներն էտելու համար է, որոնք չեն համապատասխանում Աստծու մտադրություններին. Սուրբ Հոգին դիպչում է նրանց սրտերին և լուսավորում նրանց։ Ուստի, այն ամենի հետևում, ինչ պատահում է, պայքար կա. ամեն անգամ, երբ մարդիկ կիրարկում են ճշմարտությունը կամ կիրարկում են Աստծուն սիրելը, մեծ պայքար է մղվում, և թեև կարող է թվալ, թե նրանց մսեղիի հետ ամեն ինչ կարգին է, նրանց սրտերի խորքում իրականում կենաց ու մահու պայքար է ընթանում, և միայն այս թեժ պայքարից հետո, հսկայական քանակությամբ խորհրդածություններից հետո կարող է վճռվել հաղթանակը կամ պարտությունը։ Մարդ չգիտի՝ լաց լինի, թե ծիծաղի։ Քանի որ մարդկանց ներսում եղած մտադրություններից շատերը սխալ են, կամ քանի որ Աստծու գործի մեծ մասը չի համապատասխանում նրանց պատկերացումներին, երբ մարդիկ կիրարկում են ճշմարտությունը, կուլիսների հետևում մեծ պայքար է մղվում։ Այս ճշմարտությունը կիրարկելուց հետո կուլիսների հետևում մարդիկ անթիվ տխրության արցունքներ կթափեն, նախքան ի վերջո կորոշեն բավարարել Աստծուն։ Այս պայքարի պատճառով է, որ մարդիկ դիմանում են տառապանքին և զտմանը. սա ճշմարիտ տառապանք է։ Երբ պայքարը գալիս է քեզ վրա, եթե կարողանաս իսկապես կանգնել Աստծու կողմը, կկարողանաս բավարարել Աստծուն։ Ճշմարտությունը կիրարկելիս անխուսափելի է մարդու ներքուստ տառապելը. եթե ճշմարտությունը կիրարկելիս մարդկանց ներսում ամեն ինչ ճիշտ լիներ, ապա նրանք կարիք չէին ունենա Աստծու կողմից կատարյալ դարձվելու, և պայքար չէր լինի, և նրանք չէին տառապի։ Քանի որ մարդկանց ներսում բազմաթիվ բաներ կան, որոնք պիտանի չեն Աստծու օգտագործման համար, և քանի որ մսեղիի ապստամբ բնավորությունը շատ է, մարդիկ կարիք ունեն ավելի խորապես սովորելու մսեղիի դեմ ապստամբելու դասը։ Սա այն է, ինչ Աստված կոչում է տառապանք, և որը մարդուն խնդրեց Իր հետ կրել։ Երբ դժվարությունների հանդիպես, շտապիր և աղոթիր Աստծուն. «Աստվա՛ծ։ Ցանկանում եմ բավարարել Քեզ, ցանկանում եմ տանել վերջնական տառապանքը՝ Քո սիրտը բավարարելու համար, և անկախ նրանից, թե որքան մեծ են հանդիպածս անհաջողությունները, միևնույն է, պետք է բավարարեմ Քեզ։ Նույնիսկ եթե ստիպված լինեմ կյանքս զոհել, միևնույն է, պետք է բավարարեմ Քեզ»։ Այս վճռականությամբ, երբ այսպես աղոթես, կկարողանաս հաստատուն կանգնել քո վկայության մեջ։ Ամեն անգամ, երբ կիրարկում են ճշմարտությունը, ամեն անգամ, երբ ենթարկվում են զտման, ամեն անգամ, երբ փորձվում են, և ամեն անգամ, երբ Աստծու գործը գալիս է նրանց վրա, մարդիկ պետք է ծայրահեղ ցավ տանեն։ Այս ամենը մարդկանց համար ստուգում է, ուստի նրանց բոլորի ներսում պայքար կա։ Սա է այն իրական գինը, որը նրանք վճարում են։ Աստծու խոսքերն ավելի շատ կարդալը և ավելի շատ այսուայնկողմ վազելը նույնպես գնի մի տեսակ են։ Դա այն է, ինչ մարդիկ պետք է անեն, նրանց պարտավորությունն է և այն պարտականությունը, որը պետք է կատարեն, բայց մարդիկ պետք է հրաժարվեն իրենց ներսի այն բաներից, որոնցից պետք է հրաժարվել։ Եթե դա չանես, ապա որքան էլ մեծ լինի արտաքին տառապանքդ, որքան էլ շատ այսուայնկողմ վազես, ամեն ինչ ապարդյուն կլինի։ Այսինքն՝ միայն ներսիդ փոփոխությունները կարող են որոշել՝ արդյոք արտաքին տառապանքդ արժեք ունի։ Երբ ներքին բնավորությունդ փոխվել է, և կիրարկել ես ճշմարտությունը, ապա ողջ արտաքին տառապանքդ կարժանանա Աստծու հավանությանը. իսկ եթե ներքին բնավորությանդ մեջ փոփոխություն չի եղել, ապա որքան էլ մեծ լինի տարածդ տառապանքը կամ արտաքնապես որքան էլ շատ այսուայնկողմ վազես, Աստծու կողմից հավանություն չի լինի, իսկ տառապանքը, որը հաստատված չէ Աստծու կողմից, ապարդյուն է։ Այսպիսով՝ արդյոք վճարածդ գինն արժանանում է Աստծու հավանությանը, որոշվում է նրանով, արդյոք մեջդ փոփոխություն եղել է, թե ոչ, և արդյոք կիրարկում ես ճշմարտությունը և ապստամբում սեփական մտադրություններիդ ու պատկերացումներիդ դեմ՝ հասնելու համար Աստծու մտադրությունների բավարարմանը, Աստծու ճանաչողությանը և Աստծու հանդեպ հավատարմությանը։ Որքան էլ շատ այսուայնկողմ վազես, եթե երբեք սեփական մտադրություններիդ դեմ ապստամբել չես իմացել, այլ միայն ձգտել ես արտաքին գործերին ու արտաքին եռանդին և երբեք ուշադրություն չես դարձրել կյանքիդ, ապա տառապանքդ ապարդյուն կլինի։ Եթե որոշակի միջավայրում ունես մի բան, որն ուզում ես ասել, բայց ներքուստ զգում ես, որ ասելը ճիշտ չէ, որ չի ուսուցանում եղբայրներիդ ու քույրերիդ և կարող է վիրավորել նրանց, ապա չես ասի՝ նախընտրելով ներքուստ ցավ զգալ, քանի որ այդ խոսքերն անկարող են բավարարել Աստծու մտադրությունները։ Այդ ժամանակ ներսումդ պայքար կլինի, բայց պատրաստ կլինես ցավ կրելու և հրաժարվելու նրանից, ինչ սիրում ես։ Պատրաստ կլինես տանելու այս տառապանքը՝ Աստծուն բավարարելու համար, և թեև ներքուստ ցավ կկրես, չես տրվի մսեղիին, և Աստծու սիրտը բավարարված կլինի, ուստի դու նույնպես ներքուստ մխիթարված կլինես։ Սա իսկապես գին վճարել է, և սա այն գինն է, որն Աստված ցանկանում է։ Եթե այսպես կիրարկես, Աստված, անշուշտ, կօրհնի քեզ. եթե չկարողանաս հասնել դրան, ապա որքան էլ շատ հասկանաս կամ որքան էլ լավ կարողանաս խոսել, ամեն ինչ իզուր կլինի։ Եթե Աստծուն սիրելու ճանապարհին կարողանաս Աստծու կողմը կանգնել, երբ Նա պայքարում է Սատանայի դեմ, և ետ չդառնաս դեպի Սատանան, ապա հասած կլինես Աստծու հանդեպ սիրուն և հաստատուն կանգնած կլինես վկայությանդ մեջ։

Գործի յուրաքանչյուր քայլ, որ Աստված անում է մարդկանց վրա, արտաքնապես թվում է որպես մարդկանց միջև փոխազդեցություն, ասես ծնված լինի մարդկային կարգավորումներից կամ մարդկային անհանգստությունից։ Բայց գործի յուրաքանչյուր քայլի և այն ամենի հետևում, ինչ պատահում է, Սատանայի՝ Աստծու առջև արված գրազն է, և դրանք պահանջում են, որ մարդիկ հաստատուն կանգնեն Աստծու համար իրենց վկայության մեջ։ Վերցնենք, օրինակ, Հոբի փորձությունը. կուլիսների հետևում Սատանան գրազ էր գալիս Աստծու հետ, և այն, ինչին Հոբը բախվեց, մարդկանց գործողություններն ու անհանգստություններն էին։ Գործի յուրաքանչյուր քայլի հետևում, որ Աստված կատարում է ձեզ վրա, Սատանայի գրազն է Աստծու հետ. դրա հետևում պայքար է։ Օրինակ, եթե կանխակալ վերաբերմունք ունես եղբայրներիդ ու քույրերիդ նկատմամբ, կունենաս խոսքեր, որոնք կցանկանաս ասել, խոսքեր, որոնք քո կարծիքով տհաճ են Աստծու համար, բայց եթե չասես, ներքին անհարմարություն կզգաս, և այդ պահին ներսումդ պայքար կսկսվի. «Խոսե՞մ, թե՞ ոչ»։ Սա է պայքարը։ Այսպիսով, այն ամենում, ինչին բախվում ես, պայքար կա։ Երբ ներսումդ պայքար կա, Աստված քեզ վրա գործում է քո իրական համագործակցության և իրական տառապանքի միջոցով, և դու ի վերջո կկարողանաս ներքուստ բաց թողնել այդ հարցը, և զայրույթդ բնականաբար կմարի։ Սա նաև Աստծու հետ քո համագործակցության արդյունքն է։ Այն ամենը, ինչ մարդիկ անում են, նրանց սրտի արյան որոշակի քանակություն է պահանջում։ Առանց իրական տառապանքի՝ նրանք չեն կարող Աստծուն բավարարել. նրանք նույնիսկ չեն մոտենում Աստծուն բավարարելուն և պարզապես դատարկ կարգախոսներ են հնչեցնում։ Կարո՞ղ են արդյոք այս դատարկ կարգախոսները բավարարել Աստծուն։ Երբ Աստված և Սատանան պայքարում են հոգևոր ոլորտում, ինչպե՞ս պետք է բավարարես Աստծուն և ինչպե՞ս պետք է հաստատուն կանգնես Նրա համար վկայությանդ մեջ։ Պետք է իմանաս, որ այն ամենը, ինչ պատահում է քեզ, մեծ փորձություն է և այն ժամանակն է, երբ Աստված կարիք ունի, որ վկայություն կրես։ Թեև դրանք կարող են արտաքուստ աննշան թվալ, երբ այդ բաները պատահում են, ցույց են տալիս՝ արդյոք սիրում ես Աստծուն, թե ոչ։ Եթե սիրում ես, կկարողանաս հաստատուն կանգնել Նրա համար վկայությանդ մեջ, իսկ եթե չես կիրարկել Աստծուն սիրելը, դա ցույց է տալիս, որ այն մարդը չես, որը կիրարկում է ճշմարտությունը, որ առանց ճշմարտության ես և առանց կյանքի, որ հարդ ես։ Այն ամենում, ինչ մարդկանց պատահում է, Աստված կարիք ունի, որ նրանք հաստատուն կանգնեն Իր համար իրենց վկայության մեջ։ Թեև այս պահին քեզ ոչ մի լուրջ բան չի պատահում, և մեծ վկայություն չես կրում, առօրյա կյանքիդ բոլոր մանրամասները կապված են Աստծուն վկայելու հետ։ Եթե կարողանաս շահել եղբայրներիդ ու քույրերիդ, ընտանիքիդ անդամների և շրջապատիդ բոլոր մարդկանց հիացմունքը. եթե մի օր անհավատները գան և հիանան այն ամենով, ինչ անում ես, և տեսնեն, որ այն ամենը, ինչ Աստված անում է, հրաշալի է, այդ դեպքում դա կլինի քո վկայությունը։ Թեև խորաթափանցություն չունես, և որակդ ցածր է, Աստծու քեզ կատարյալ դարձնելու միջոցով կարող ես բավարարել Նրան և հաշվի առնել Նրա մտադրությունները՝ ուրիշներին ցույց տալով, թե ինչ մեծ գործ է Նա արել ամենացածր որակն ունեցող մարդկանց վրա։ Երբ մարդիկ ճանաչում են Աստծուն և Սատանայի առջև հաղթողներ դառնում՝ մեծապես հավատարիմ լինելով Աստծուն, ապա ոչ ոք ավելի մեծ հաստատակամություն չի ունենում, քան մարդկանց այս խումբը, և սա ամենամեծ վկայությունն է։ Թեև անկարող ես մեծ գործ անել, դու ի վիճակի ես բավարարելու Աստծուն։ Ուրիշները չեն կարող բաց թողնել իրենց պատկերացումները, բայց դու կարող ես. ուրիշները չեն կարող վկայել Աստծուն իրենց իրական փորձառությունների ժամանակ, բայց դու կարող ես օգտագործել իրական հասակդ ու գործողություններդ՝ հատուցելու Աստծու սերը և հնչեղ վկայություն կրելու Նրա համար։ Միայն սա է իսկապես Աստծուն սիրել համարվում։ Եթե անկարող ես դրան, ապա վկայություն չես կրում ընտանիքիդ անդամների, եղբայրներիդ ու քույրերիդ մեջ կամ աշխարհի մարդկանց առջև։ Եթե չկարողանաս վկայություն կրել Սատանայի առջև, Սատանան կծիծաղի քեզ վրա, քեզ կվերաբերվի որպես կատակի, որպես խաղալիքի և հաճախ քեզ հիմարի տեղ կդնի ու կխառնի միտքդ։ Ապագայում քեզ վրա կարող են մեծ փորձություններ գալ, բայց այսօր, եթե Աստծուն սիրում ես ճշմարիտ սրտով և եթե, անկախ նրանից, թե որքան մեծ են առջևում սպասվող փորձությունները, անկախ նրանից, թե ինչ կպատահի քեզ, կարողանաս հաստատուն կանգնել վկայությանդ մեջ և կարողանաս բավարարել Աստծուն, ապա սիրտդ կմխիթարվի, և չես վախենա, անկախ նրանից, թե որքան մեծ փորձությունների հանդիպես ապագայում։ Դուք չեք կարող տեսնել, թե ապագայում ինչ կպատահի. դուք կարող եք միայն այսօրվա հանգամանքներում բավարարել Աստծուն։ Դուք անկարող եք որևէ մեծ գործ անել. պետք է կենտրոնանաք Աստծուն բավարարելու վրա՝ փորձառաբար ապրելով Նրա խոսքերն իրական կյանքում, և պետք է ուժեղ ու հնչեղ վկայություն կրեք և այդպիսով ամոթ բերեք Սատանայի վրա։ Թեև մսեղիդ բավարարում գտած չի լինի և տառապած կլինի, դու բավարարած կլինես Աստծուն և ամոթ բերած կլինես Սատանայի վրա։ Եթե միշտ այսպես կիրարկես, Աստված ճանապարհ կբացի քո առջև։ Երբ մի օր մեծ փորձություն գա, ուրիշները կընկնեն, բայց դու դեռ կկարողանաս հաստատուն կանգնել. քո վճարած գնի շնորհիվ Աստված կպաշտպանի քեզ, որպեսզի կարողանաս հաստատուն կանգնել և չընկնել։ Եթե սովորաբար ի վիճակի ես կիրարկելու ճշմարտությունը և բավարարելու Աստծուն ճշմարիտ աստվածասեր սրտով, ապա Աստված, անշուշտ, քեզ կպաշտպանի ապագա փորձությունների ժամանակ։ Թեև հիմար ես, փոքր հասակ ունես և ցածր որակ, Աստված կանխակալ չի լինի քո նկատմամբ։ Դա կախված է նրանից, թե արդյոք մտադրություններդ ճիշտ են։ Ենթադրենք՝ այսօր ի վիճակի ես բավարարելու Աստծուն՝ խստապահանջ լինելով նույնիսկ փոքր, մանրամասն հարցերում և բավարարելով Աստծուն ամեն ինչում. դու ունես ճշմարիտ աստվածասեր սիրտ, դու քո ճշմարիտ սիրտը տալիս ես Աստծուն, և թեև կան որոշ բաներ, որոնք չես կարող հստակորեն տեսնել, կարող ես գալ Աստծու առջև՝ շտկելու մտադրություններդ և փնտրելու Աստծու մտադրությունները, և դու ամեն ինչ անում ես՝ Աստծուն բավարարելու համար։ Եվ թեև եղբայրներդ ու քույրերդ կարող են մերժել քեզ, քո սիրտը բավարարում է Աստծուն, և դու չես տենչում մսեղիի հաճույքները։ Եթե միշտ այսպես կիրարկես, պաշտպանված կլինես, երբ մեծ փորձություններ գան քեզ վրա։

Մարդկանց ներսի ո՞ր վիճակին են ուղղված փորձությունները։ Դրանք ուղղված են մարդկանց ներսի ապստամբ բնավորություններին, որոնք խանգարում են նրանց՝ բավարարելու Աստծուն։ Մարդկանց ներսում շատ անմաքրություններ կան և շատ բան, որ կեղծավոր է, ուստի Աստված մարդկանց փորձությունների է ենթարկում՝ նրանց մաքրագործելու համար։ Բայց եթե այսօր ի վիճակի ես բավարարելու Աստծուն, ապա ապագայի փորձությունները քեզ համար կատարելագործում կլինեն։ Եթե այսօր անկարող ես բավարարելու Աստծուն, ապա ապագայի փորձությունները կգայթակղեն քեզ, և ակամա կընկնես և այդ ժամանակ անկարող կլինես որևէ բան անել՝ քո սեփական իրավիճակը բարելավելու համար, քանի որ չես կարողանա համընթաց քայլել Աստծու գործի հետ և իրական հասակ չես ունենա։ Եվ այսպես, եթե ցանկանում ես ապագայում հաստատուն կանգնել, ավելի լավ բավարարել Աստծուն և հետևել Նրան մինչև վերջ, այսօր պետք է ամուր հիմք կառուցես։ Պետք է բավարարես Աստծուն՝ ամեն ինչում կիրարկելով ճշմարտությունը և հաշվի առնելով Նրա մտադրությունները։ Եթե միշտ այսպես կիրարկես, ներսումդ հիմք կլինի, և Աստված քո մեջ աստվածասեր սիրտ կառաջացնի, և Նա քեզ հավատք կտա։ Մի օր, երբ իսկապես փորձություն գա քեզ վրա, կարող ես որոշակի ցավ կրել և որոշակի չափով վշտանալ և ոչնչացնող վիշտ կրել, ասես մեռած լինեիր, բայց աստվածասեր սիրտդ չի փոխվի և է՛լ ավելի խոր կդառնա։ Այսպիսին են Աստծու օրհնությունները։ Եթե կարողանաս հնազանդվող սրտով ընդունել այն ամենը, ինչ Աստված ասում և անում է այսօր, ապա, անշուշտ, կօրհնվես Աստծու կողմից և այսպիսով կլինես մեկը, ով ժառանգում է Նրա օրհնություններն ու խոստումները։ Եթե այսօր չկիրարկես, երբ մի օր փորձություններ հասնեն քեզ, առանց հավատի կամ սիրող սրտի կլինես, և այդ ժամանակ փորձությունը կդառնա գայթակղություն. դու կընկղմվես Սատանայի գայթակղության մեջ և ազատվելու միջոց չես ունենա։ Այսօր գուցե կարողանաս հաստատուն կանգնել, երբ բախվես փոքր փորձության, բայց անպայման չէ, որ կարողանաս հաստատուն կանգնել, երբ մի օր մեծ փորձության բախվես։ Որոշ մարդիկ միանգամայն գոհ են իրենցից և կարծում են, թե արդեն այնքան լավն են, որքան կարող են լինել։ Եթե ավելի խոր չգնաս նման ժամանակներում և ինքնագոհ մնաս, ապա վտանգի մեջ կլինես։ Այսօր, երբ Աստված ավելի մեծ փորձությունների գործը չի անում, թվում է, թե քեզ հետ բոլոր առումներով ամեն ինչ կարգին է, բայց երբ Աստված փորձի քեզ, կհայտնաբերես, որ քեզ շատ բան է պակասում, քանի որ հասակդ չափազանց փոքր է, և անկարող ես մեծ փորձությունների դիմանալ։ Եթե մնաս այնպիսին, ինչպիսին կաս և բավարարվես ձեռք բերածովդ ու դադարես առաջ շարժվելուց, ապա, երբ փորձությունները գան, կընկնես։ Պետք է հաճախ նայեք, թե որքան փոքր է ձեր հասակը. միայն այսկերպ առաջընթաց կունենաք։ Եթե միայն փորձությունների ժամանակ տեսնես, որ հասակդ այնքան փոքր է, որ կամքիդ ուժն այնքան թույլ է, որ ներսումդ իրականությունը չափազանց քիչ է, և որ չես համապատասխանում Աստծու մտադրություններին. եթե միայն այդ ժամանակ գիտակցես այս բաները, չափազանց ուշ կլինի։

Եթե չգիտես Աստծու բնույթը, ապա փորձությունների ժամանակ անխուսափելիորեն կընկնես, քանի որ անտեղյակ ես, թե ինչպես է Աստված մարդկանց կատարյալ դարձնում, ինչ միջոցներով է Նա նրանց կատարյալ դարձնում, և երբ Աստծու փորձությունները հասնեն քեզ, ու դրանք չհամապատասխանեն պատկերացումներիդ, անկարող կլինես հաստատուն կանգնել։ Աստծու ճշմարիտ սերը Նրա ողջ բնույթն է, և երբ Աստծու ողջ բնույթը բացահայտվում է մարդկանց, ի՞նչ է դա բերում նրանց մսեղիին։ Երբ Աստծու արդար բնույթը բացահայտվի մարդկանց, նրանց մսեղին անխուսափելիորեն շատ ցավ կկրի։ Եթե այդ ցավը չկրես, չես կարող կատարյալ դարձվել Աստծու կողմից, ոչ էլ ի վիճակի կլինես ճշմարիտ սեր նվիրելու Աստծուն։ Եթե Աստված քեզ կատարյալ է դարձնում, Նա պետք է քեզ բացահայտի Իր ողջ բնույթը։ Արարչագործության ժամանակներից մինչև այսօր Աստված երբեք Իր ողջ բնույթը չի բացահայտել մարդուն, բայց վերջին օրերին Նա այն բացահայտում է մարդկանց այս խմբին, որոնց նախասահմանել և ընտրել է, և մարդկանց կատարյալ դարձնելով՝ Նա բացահայտում է Իր բնույթը, որի միջոցով Նա ավարտուն է դարձնում մարդկանց մի խումբ։ Այսպիսին է Աստծու ճշմարիտ սերը մարդկանց հանդեպ։ Աստծու ճշմարիտ սերը փորձառաբար ապրելը պահանջում է, որ մարդիկ ծայրահեղ ցավի դիմանան և բարձր գին վճարեն։ Միայն այդ ժամանակ Աստված կարող է ի վերջո ձեռք բերել մարդկանց, և մարդիկ ի վերջո ի վիճակի կլինեն իրենց ճշմարիտ սերը վերադարձնելու Աստծուն, և միայն այդ ժամանակ Աստծու սիրտը բավարարված կլինի։ Եթե մարդիկ ցանկանում են կատարյալ դարձվել Աստծու կողմից, և եթե նրանք ցանկանում են հետևել Նրա կամքին և իրենց ճշմարիտ սերը լիովին ընծայել Աստծուն, ապա նրանք պետք է իրենց հանգամանքներից շատ ցավ և բազմաթիվ տանջանքներ փորձառաբար ապրեն և այսպիսով անցնեն մահվան եզրին հասցվելուն նմանվող տառապանքի միջով, ինչն ի վերջո նրանց ստիպում է իրենց ճշմարիտ սիրտը վերադարձնել Աստծուն։ Արդյոք մարդն իսկապես սիրում է Աստծուն, թե ոչ, բացահայտվում է տառապանքի և զտման ժամանակ։ Աստծու՝ մարդկանց սիրո մաքրագործումը նույնպես ձեռք է բերվում միայն տառապանքի և զտման միջոցով։


Համառոտ զրույց «Հազարամյա թագավորությունը եկել է» թեմայի մասին

Ի՞նչ եք մտածում Հազարամյա Թագավորության տեսիլքի մասին։ Որոշ մարդիկ շատ մտքեր ունեն դրա մասին և ասում են՝ «Հազարամյա Թագավորությունը երկրի վրա կտևի հազար տարի, ուստի, եթե եկեղեցու տարեց անդամներն ամուսնացած չեն, արդյո՞ք նրանք պետք է ամուսնանան։ Իմ ընտանիքը փող չունի, արդյո՞ք ես պետք է սկսեմ փող աշխատել…»։ Ի՞նչ է Հազարամյա Թագավորությունը։ Գիտե՞ք։ Մարդիկ չեն կարողանում տեսնել դրա էությունը և մեծ փորձությունների են ենթարկվում։ Իրականում, Հազարամյա Թագավորությունը դեռ պաշտոնապես չի եկել։ Մարդկանց կատարյալ դարձնելու փուլում Հազարամյա Թագավորությունը դեռևս սաղմնային ձևով է. Աստծու կողմից ասված Հազարամյա Թագավորության ժամանակ մարդը կատարելագործված կլինի։ Նախկինում ասվում էր, որ մարդիկ սրբերի պես կլինեն և կհաստատվեն Սինիմի երկրում։ Երբ մարդիկ կատարյալ դարձվեն, նրանք կդառնան Աստծու ասած սրբերը, և միայն այդ ժամանակ է, որ Հազարամյա Թագավորությունը եկած կլինի։ Երբ Աստված կատարյալ է դարձնում մարդկանց, Նա մաքրագործում է նրանց, և որքան ավելի են նրանք մաքրագործվում, այնքան ավելի են կատարելագործվում Աստծու կողմից։ Երբ քո մեջ եղած կեղտը, ըմբոստությունը, հակադրությունը և մսեղիի բաները դուրս մղվեն և մաքրագործվեն, այդժամ դու հաճելի կլինես Աստծուն (այլ կերպ ասած՝ դու սուրբ կլինես). երբ դու Աստծու կողմից կատարելագործվես և դառնաս սուրբ, դու կլինես Հազարամյա Թագավորությունում։ Այժմ Թագավորության դարաշրջանն է։ Հազարամյա Թագավորության դարաշրջանում մարդիկ կապավինեն Աստծու խոսքերին՝ ապրելու համար, և բյուր ազգերը կգան Աստծու անվան ներքո, և բոլորը կգան կարդալու Աստծու խոսքերը։ Այդ ժամանակ ոմանք կզանգահարեն հեռախոսով, ոմանք հեռագիր կուղարկեն... նրանք կօգտագործեն ցանկացած միջոց՝ Աստծու խոսքերին հասանելիություն ունենալու համար, և դուք նույնպես Աստծու խոսքերի ներքո կգաք։ Այս ամենն այն է, ինչ տեղի է ունենում մարդկանց կատարյալ դառնալուց հետո։ Այսօր մարդիկ կատարյալ են դառնում, զտվում, լուսավորություն ստանում և առաջնորդվում են խոսքերի միջոցով. սա Թագավորության դարաշրջանն է, սա մարդկանց կատարյալ դարձնելու փուլն է, և այն դեռևս որևէ կապ չունի Հազարամյա Թագավորության դարաշրջանի հետ։ Հազարամյա Թագավորության դարաշրջանում մարդիկ արդեն կատարյալ կլինեն, և նրանց մեջ եղած ապականված խառնվածքները մաքրագործված կլինեն։ Այդ ժամանակ Աստծու ասած խոսքերը քայլ առ քայլ կառաջնորդեն մարդկանց և կբացահայտեն Աստծու ամբողջ գործի խորհուրդներն արարչագործության ժամանակից մինչև այսօր, և Նրա խոսքերը կպատմեն մարդկանց Աստծու գործողությունների մասին յուրաքանչյուր դարաշրջանում և յուրաքանչյուր օր, թե ինչպես է Նա ներքուստ առաջնորդում մարդկանց, կպատմեն այն գործի մասին, որը Նա անում է հոգևոր ոլորտում, և կպատմեն հոգևոր ոլորտի դինամիկայի մասին։ Միայն այդ ժամանակ իսկապես կլինի Խոսքի դարաշրջանը. այժմ այն ընդամենը սաղմնային ձևով է։ Եթե մարդկանց կատարյալ չդարձնեն և չմաքրագործեն, նրանք երկրի վրա հազար տարի ապրելու ոչ մի միջոց չեն ունենա։ Մսեղին անխուսափելիորեն պետք է քայքայվի. եթե մարդիկ ներքուստ մաքրագործվեն, և ազատ լինեն Սատանայի բաներից ու մսեղից, ապա ողջ կմնան երկրի վրա։ Այս փուլում դու դեռ չես կարողանում տեսնել բաների էությունը, և այն ամենը, ինչ պետք է փորձառաբար ապրեք, Աստծուն սիրելն ու Նրա համար վկայություն տալն է երկրի վրա ձեր ապրած յուրաքանչյուր օրվա համար։

«Հազարամյա թագավորությունը եկել է»-ն մարգարեություն է, այն համանման է մարգարեի կանխագուշակմանը, որում Աստված մարգարեություն է անում, թե ինչ է տեղի ունենալու ապագայում։ Այն խոսքերը, որոնք Աստված կասի ապագայում, և այն խոսքերը, որոնք Նա ասում է այսօր, նույնը չեն։ Ապագայի խոսքերը կառաջնորդեն դարաշրջանը, մինչդեռ այն խոսքերը, որոնք Նա ասում է այսօր, կատարյալ են դարձնում մարդկանց, զտում և էտում են նրանց։ Ապագայի Խոսքի դարաշրջանը տարբերվում է այսօրվա Խոսքի դարաշրջանից։ Այսօր Աստծու ասած բոլոր խոսքերը՝ անկախ այն միջոցներից, որոնցով Նա խոսում է, մարդկանց կատարյալ դարձնելու, նրանց մեջ եղած կեղտը մաքրագործելու, նրանց սրբացնելու և Աստծու առաջ նրանց արդար մարդիկ դարձնելու համար են։ Այսօր ասված խոսքերը և ապագայում ասվելիք խոսքերը երկու առանձին բան են։ Թագավորության դարաշրջանում ասված խոսքերը նրա համար են, որ մարդիկ լիովին մտնեն կրթման մեջ, մարդկանց ճիշտ ուղու վրա կանգնեցնեն ամեն ինչում, և դուրս մղեն այն ամենն, ինչ անմաքուր է նրանց մեջ։ Ահա թե ինչ է Աստված անում այս դարաշրջանում. այնպես է անում, որ Իր խոսքերը յուրաքանչյուր մարդու մեջ հիմք դառնան և յուրաքանչյուր մարդու կյանքը լինեն, մշտապես ներսից լուսավորություն բերեն և ուղղորդեն նրանց, իսկ երբ մարդիկ հաշվի չեն առնում Աստծու մտադրությունները, Աստծու խոսքերը նրանց ներսում են՝ նրանց հանդիմանելու և կարգավարժելու համար։ Այսօրվա խոսքերը պետք է լինեն մարդու կյանքը. դրանք ուղղակիորեն ապահովում են այն ամենը, ինչի կարիքը մարդն ունի, այն ամենը, ինչ պակասում է քո ներսում, ապահովվում է Աստծու խոսքերով, և բոլոր նրանք, ովքեր ընդունում են Աստծու խոսքերը, լուսավորություն են ստանում Նրա խոսքերն ուտելով և խմելով։ Ապագայում Աստծու ասած խոսքերն ուղղորդելու են ողջ տիեզերքի մարդկանց. այսօր այս խոսքերն ասվում են միայն Չինաստանում, և դրանք չեն ներկայացնում ողջ տիեզերքին ասված խոսքերը։ Աստված կխոսի ողջ տիեզերքի հետ միայն, երբ Հազարամյա Թագավորությունը գա։ Իմացի՛ր, որ այսօր Աստծու ասած բոլոր խոսքերը մարդկանց կատարյալ դարձնելու համար են. այս փուլում Աստծու ասած խոսքերը մարդկանց կարիքները հոգալու համար են, ոչ թե նրա համար, որ թույլ տան քեզ խորհուրդներ իմանալ կամ Աստծու նշաններն ու հրաշքները տեսնել։ Այն, որ Նա խոսում է բազմաթիվ միջոցներով, մարդկանց կարիքները հոգալու համար է։ Հազարամյա Թագավորության դարաշրջանը դեռ չի եկել. Հազարամյա Թագավորության դարաշրջանը, որի մասին խոսվում է, այն օրն է, որ Աստված փառք է ձեռք բերում։ Հրեաստանում Հիսուսի գործի ավարտից հետո Աստված Իր գործը տեղափոխեց մայրցամաքային Չինաստան և ստեղծեց մեկ այլ ծրագիր։ Նա Իր գործի մեկ այլ մասն է անում ձեզ վրա, Նա անում է խոսքերով մարդկանց կատարյալ դարձնելու գործը, և Նա օգտագործում է խոսքերը՝ մարդկանց շատ ցավ պատճառելու, ինչպես նաև Աստծուց շնորհի մեծ մասը ձեռք բերելու համար։ Գործի այս փուլն ավարտուն կդարձնի հաղթողների մի խումբ, և այն բանից հետո, երբ Նա ավարտուն դարձնի հաղթողների այս խումբը, նրանք ի վիճակի կլինեն վկայություն տալու Նրա գործերի մասին, նրանք ի վիճակի կլինեն կյանքով արտահայտել իրականությունը և նրանք իրականում կբավարարեն Նրան ու հավատարիմ կլինեն Նրան մինչև մահ, և այս կերպ Աստված փառք ձեռք կբերի։ Երբ Աստված փառք ձեռք բերի, այսինքն՝ երբ Նա կատարյալ դարձնի մարդկանց այս խումբը, դա կլինի Հազարամյա Թագավորության դարաշրջանը։

Հիսուսը երկրի վրա էր երեսուներեք ու կես տարի, Նա եկավ՝ անելու խաչելության գործը, և խաչելության միջոցով Աստված ձեռք բերեց Իր փառքի մի մասը։ Երբ Աստված եկավ մսեղիում, Նա ի վիճակի էր լինել խոնարհ և թաքնված, և կարող էր ահռելի տառապանք կրել։ Թեև Նա Աստված Ինքն էր, Նա, միևնույն է, դիմացավ յուրաքանչյուր նվաստացման և յուրաքանչյուր զրպարտության, և Նա մեծ ցավ կրեց՝ գամվելով խաչին, որպեսզի ավարտի փրկագնման գործը։ Գործի այս փուլի ավարտից հետո, թեև մարդիկ տեսան, որ Աստված մեծ փառք էր ձեռք բերել, սա Նրա փառքի ամբողջությունը չէր. սա Նրա փառքի միայն մի մասն էր, որը Նա ձեռք էր բերել Հիսուսից։ Թեև Հիսուսն ի վիճակի էր դիմանալու բոլոր տառապանքներին, լինելու խոնարհ և թաքնված ու խաչվելու Աստծու համար, Աստված ձեռք բերեց Իր փառքի միայն մի մասը, և Նրա փառքը ձեռք բերվեց Իսրայելում։ Աստված դեռ ունի փառքի մեկ այլ մաս. գալ երկիր՝ գործնականում աշխատելու և կատարյալ դարձնելու մարդկանց մի խումբ։ Հիսուսի գործի փուլի ընթացքում Նա արեց որոշ գերբնական բաներ, բայց գործի այդ փուլը բնավ միայն նշաններ և հրաշքներ գործելու համար չէր։ Այն հիմնականում ցույց էր տալիս, որ Հիսուսը կարող էր տառապել և խաչվել Աստծու համար, որ Հիսուսն ի վիճակի էր ահռելի ցավ կրել, որովհետև Նա սիրում էր Աստծուն, և որ, թեև Աստված լքեց Նրան, Նա դեռ հոժարակամ էր Իր ողջ կյանքն Աստծու կամքին նվիրելու։ Իսրայելում Աստծու գործն ավարտվելուց և Հիսուսի՝ խաչին գամվելուց հետո, Աստված փառք ձեռք բերեց, և Նա վկայություն տվեց Սատանայի առջև։ Դուք ո՛չ գիտեք, ո՛չ էլ տեսել եք, թե ինչպես է Աստված մսեղի դարձել Չինաստանում, ուստի ինչպե՞ս կարող եք տեսնել, որ Աստված փառք է ձեռք բերել։ Աստված նվաճման շատ գործ է արել ձեզ վրա, և դուք ամուր եք կանգնել։ Հետևաբար, Աստծու գործի այս փուլը հաջողված է, և սա է Աստծու փառքի մի մասը։ Դուք տեսնում եք միայն սա և դուք դեռ պետք է կատարյալ դառնաք Աստծու կողմից, դեռ պետք է ձեր սրտերն ամբողջությամբ տաք Աստծուն։ Դուք դեռ պետք է ամբողջությամբ տեսնեք այս փառքը. դուք միայն տեսնում եք, որ Աստված արդեն նվաճել է ձեր սրտերը, որ դուք երբեք չեք կարող լքել Նրան և կհետևեք Աստծուն մինչև վերջ, և ձեր սրտերը չեն փոխվի, և որ սա է Աստծու փառքը։ Ինչի՞ մեջ եք տեսնում Աստծու փառքը։ Մարդկանց վրա Նրա գործի արդյունքներում։ Մարդիկ տեսնում են, որ Աստված այնքա՜ն հաճելի է, նրանք Աստծուն ունեն իրենց սրտերում և չեն ցանկանում լքել Նրան, և սա է Աստծու փառքը։ Եկեղեցիների եղբայրների և քույրերի ուժն աճել է։ Նրանք կարող են սրտանց սիրել Աստծուն և տեսնել Աստծու կատարած գործի գերագույն զորությունը, Նրա խոսքերի անզուգական զորությունը։ Նրանք տեսնում են, որ Նրա խոսքերն իշխանություն ունեն, և որ Նա կարող է կատարել Իր գործը դևերի երկրում, այսինքն՝ Չինական մայրցամաքում։ Թեև մարդիկ թույլ են, նրանց սրտերը խոնարհվում են Աստծու առջև, և նրանք պատրաստակամ են ընդունելու Աստծու խոսքերը։ Թեև նրանք թույլ են և անարժան, ի վիճակի են տեսնելու, որ Աստծու խոսքերն այնքա՜ն սիրելի են և այնքա՜ն արժանի են իրենց փայփայմանը։ Սա Աստծու փառքն է։ Երբ գա այն օրը, երբ մարդիկ կատարյալ դառնան Աստծու կողմից և ի վիճակի լինեն ենթարկվելու Նրան, և կարողանան ամբողջությամբ հնազանդվել Աստծուն և թողնել իրենց հեռանկարներն ու ճակատագիրն Աստծու ձեռքերում, ապա Աստծու փառքի երկրորդ մասն ամբողջությամբ ձեռք բերված կլինի։ Այսինքն՝ երբ գործնական Աստծու գործն ամբողջությամբ ավարտվի, Նրա գործը մայրցամաքային Չինաստանում կավարտվի։ Այլ կերպ ասած՝ երբ նրանք, ովքեր նախասահմանված և ընտրված էին Աստծու կողմից, կատարյալ դառնան, Աստված փառք ձեռք բերած կլինի։ Աստված ասաց, որ Նա Իր փառքի երկրորդ մասը բերել է Արևելք, սակայն սա անտեսանելի է անզեն աչքի համար։ Աստված Իր գործը բերել է Արևելք. Նա արդեն եկել է Արևելք։ Սա Աստծու փառքն է։ Այսօր, թեև Նրա գործը դեռ պետք է ավարտվի, քանի որ Աստված որոշել է գործել, այն անշուշտ կիրագործվի։ Աստված որոշել է, որ Նա կավարտի այս գործը Չինաստանում, և Նա վճռել է ավարտուն դարձնել ձեզ։ Այսպիսով, Նա ձեզ համար արգելափակել է նահանջի բոլոր հնարավոր միջոցները. Նա արդեն նվաճել է ձեր սրտերը, և դու պետք է շարունակես՝ անկախ նրանից ուզում ես, թե ոչ, և երբ Աստված ձեզ ձեռք է բերում, Աստված փառք է ձեռք բերում։ Այսօր Աստված դեռ պետք է լիակատար փառք ձեռք բերի, որովհետև դուք դեռ պետք է ամբողջական դառնաք։ Թեև ձեր սրտերը վերադարձել են Աստծուն, ձեր մսեղիում դեռ շատ թուլություններ կան, դուք անկարող եք բավարարել Աստծուն, դուք ի վիճակի չեք հաշվի առնել Աստծու մտադրությունները, և դուք դեռևս շատ բացասական բաներ ունեք, որոնցից պետք է ազատվեք։ Դուք դեռ պետք է անցնեք շատ փորձությունների և զտումների միջով. միայն այդկերպ ձեր կյանքի բնույթները կարող են փոխվել, և դուք կարող եք ձեռք բերվել Աստծու կողմից։


Միայն Աստծուն ճանաչողները կարող են Աստծու համար վկայություն կրել

Աստծուն հավատալը և Աստծուն ճանաչելը կատարելապես բնական և արդարացված են, և այսօր՝ այն դարաշրջանում, երբ մարմնացած Աստված անձամբ կատարում է Իր գործը, հատկապես բարենպաստ ժամանակ է Աստծուն ճանաչելու համար։ Աստծուն բավարարելուն հասնելը հիմնվում է Նրա մտադրությունները հասկանալու վրա։ Եվ Աստծու մտադրությունները հասկանալու համար անհրաժեշտ է գիտելիք ունենալ Աստծու մասին։ Աստծու մասին այս գիտելիքն այն տեսիլքն է, որ պետք է ունենա Աստծուն հավատացողը. սա է մարդու հավատքի հիմքն Աստծու հանդեպ։ Այս գիտելիքի բացակայության դեպքում մարդու հավատն Աստծու հանդեպ կմնար անորոշ վիճակում՝ դատարկ վարդապետությունների մեջ։ Անգամ եթե նման մարդիկ վճռում են հետևել Աստծուն, նրանք ոչինչ չեն շահի։ Այս հոսքում նրանք, ովքեր ոչինչ չեն շահում, պիտի դուրս թողնվեն, քանի որ նրանք բոլորը ձրիակերներ են։ Աստծու գործի որ փուլն էլ որ փորձառաբար ապրես, քեզ պետք է ուղեկցի մեծ տեսիլքը։ Հակառակ դեպքում քեզ համար դժվար կլինի ընդունել նոր գործի յուրաքանչյուր քայլ, որովհետև Աստծու նոր գործը վեր է մարդու պատկերացնելու կարողությունից ու դուրս է նրա մտածողության սահմաններից։ Ուստի, առանց մարդու մասին հոգ տանող հովվի, առանց հովվի, որ տեսիլքների մասին հաղորդակցություն կունենա մարդու հետ, մարդն անկարող է ընդունել այս նոր գործը։ Եթե մարդը չի կարող հասկանալ տեսիլքները, ապա նա չի կարող հասկանալ Աստծու նոր գործը, և եթե մարդը չի կարող հնազանդվել Աստծու նոր գործին, ապա նա չի կարող ընկալել Աստծու մտադրությունները, և նրա գիտելիքն Աստծու մասին կզրոյանա։ Մարդը պետք է նախ ճանաչի Աստծու խոսքը, նախքան այն կիրառելը. այսինքն՝ նա պետք է հասկանա Աստծու մտադրությունները։ Միայն այսկերպ Աստծու խոսքը կարող է ճիշտ և Աստծու մտադրություններին համապատասխան կիրարկվել։ Սա այն է, որ ճշմարտություն փնտրող ամեն ոք պետք է ունենա, և նաև այն գործընթացն է, որով պետք է անցնի յուրաքանչյուր մարդ, որ ճանաչում է Աստծուն։ Աստծու խոսքը ճանաչելու գործընթացն Աստծուն ճանաչելու գործընթացն է։ Այն նաև Աստծու գործը ճանաչելու գործընթացն է։ Ուստի, տեսիլքները ճանաչելը միայն մարմնացած Աստծու մարդկայնությունը ճանաչելը չէ, այլ ներառում է Աստծու խոսքն ու գործը ճանաչելը։ Աստծու խոսքից մարդիկ հասկանում են Աստծու մտադրությունները, իսկ Աստծու գործից ճանաչում են Նրա բնույթն ու այն, ինչ Աստված է։ Աստծուն հավատալն Աստծուն ճանաչելու առաջին քայլն է։ Այդ սկզբնական հավատքից դեպի ամենախորին հավատք տանող ուղին հենց Աստծուն ճանաչելու և Նրա գործերը փորձառաբար ապրելու ընթացքն է։ Եթե դու միայն Աստծուն հավատում ես պարզապես հավատալու և ոչ թե Նրան ճանաչելու համար, ապա քո հավատքի մեջ իրականություն չկա, և քո հավատը չի կարող մաքրվել․ այս մասին կասկած չկա։ Եթե Աստծու գործը փորձառաբար ապրելու մեջ մարդն աստիճանաբար ճանաչի Աստծուն, ապա նրա խառնվածքն էլ աստիճանաբար կփոխվի, և նրա հավատը կդառնա առավել ճշմարիտ։ Այսպիսով, երբ մարդը հաջողության է հասնում Աստծուն հավատալու մեջ, նա լիովին ձեռք է բերում Աստծուն։ Աստծու՝ երկրորդ անգամ մսեղի դառնալու և անձամբ Իր գործը կատարելու համար Իր սրտի արյունն այդչափ ծախսելու պատճառն այն է, որ մարդը կարողանա ճանաչել Նրան և տեսնել Նրան։ Աստծուն ճանաչելն[ա] Աստծու գործի ավարտին հասնելու վերջնարդյունքն է, այն վերջին պահանջն է, որն Աստված դնում է մարդու առաջ։ Նա դա անում է Իր վերջնական վկայության համար՝ կատարելով այս գործը, որպեսզի մարդը վերջապես ու ամբողջապես դառնա դեպի Իրեն։ Մարդը կարող է Աստծուն միայն ճանաչելով սիրել, և Աստծուն սիրելու համար նա պետք է ճանաչի Նրան։ Որքան էլ նա փնտրի, կամ ինչի հույս էլ որ ունենա ձեռք բերել իր ձգտումով, նա պարտադիր պետք է հասնի Աստծու ճանաչողությանը։ Միայն այս ձևով մարդը կարող է գոհացնել Աստծու սիրտը։ Միայն Աստծուն ճանաչելով կարող է մարդն ունենալ ճշմարիտ հավատք Աստծու հանդեպ, և միայն Աստծուն ճանաչելով կարող է նա իսկապես երկյուղել ու հնազանդվել Աստծուն։ Ով չի ճանաչում Աստծուն, նա երբեք չի հասնի ճշմարիտ հնազանդության ու աստվածավախության։ Աստծուն ճանաչելը ներառում է Նրա բնույթը ճանաչելը, Նրա մտադրություններն ըմբռնելը և հասկանալը՝ այն, ինչ Նա է։ Սակայն, Աստծու ճանաչողության ո՛ր կողմն էլ մարդն ընթանա, այն պահանջում է գին վճարել և հնազանդվելու վճռականություն, առանց որոնց ոչ ոք չի կարող հետևել Նրան մինչև վերջ։ Աստծու գործը չափազանց շեղված է մարդու պատկերացումներից։ Մարդու համար չափազանց դժվար է ճանաչել Աստծու բնույթն ու այն, ինչ Աստված է, և Աստծու ամեն մի խոսք ու գործ և Նրա ամեն մի շարժում չափազանց անհասկանալի է մարդու համար։ Եթե մարդը ցանկանում է հետևել Աստծուն, բայց չի ցանկանում հնազանդվել Նրան, ապա նա ոչինչ չի շահի։ Աշխարհի արարչագործությունից մինչ այսօր Աստված կատարել է բազմաթիվ գործեր, որոնք անհասկանալի են մարդու համար և դժվար ընդունելի, ու Աստված ասել է շատ բաներ, որոնք դժվարացնում են մարդկային պատկերացումների բուժումը։ Բայց Նա երբեք չի դադարեցրել Իր աշխատանքը մարդու չափազանց շատ դժվարությունների պատճառով. ընդհակառակը, Նա շարունակել է աշխատել ու խոսել։ Չնայած բազմաթիվ «ռազմիկներ» ընկել են ճամփի եզրին, Նա դեռ կատարում է Իր գործը և շարունակում է առանց ընդհատումների ընտրել մարդկանց մի խումբը մյուսի հետևից, ովքեր պատրաստ են ենթարկվել Նրա նոր գործին։ Նա չի ափսոսում այս ընկած «ռազմիկներին» և փոխարենը բարձր է գնահատում Իր նոր գործն ու խոսքերն ընդունողներին։ Բայց ո՞րն է Նրա նպատակն այսպիսի քայլ առ քայլ գործն իրականացնելու մեջ։ Ինչո՞ւ է Նա միշտ դուրս թողնում որոշ մարդկանց և ընտրում մյուսներին։ Ինչո՞ւ է Նա միշտ կիրառում նման մեթոդ։ Նրա գործի նպատակն է թույլ տալ մարդուն ճանաչել Իրեն և այդպիսով ձեռք բերվել Իր կողմից։ Նրա գործի սկզբունքն է աշխատել նրանց վրա, ովքեր կարող են ենթարկվել Իր այսօր կատարած գործին, և ոչ թե աշխատել նրանց վրա, ովքեր ենթարկվում են Իր անցյալում կատարած գործին՝ միաժամանակ դեմ լինելով Իր այսօր կատարած գործին։ Ահա թե ինչու է Նա դուրս թողնում այդքան շատ մարդկանց։

Աստծուն ճանաչելու դասը մեկ կամ երկու օրում սովորել հնարավոր չէ․ մարդը պետք է փորձառությունների ենթարկվի, տառապանքներ կրի և իսկապես հնազանդվի։ Նախ և առաջ սկսե՛ք Աստծու գործից և խոսքերից։ Անհրաժեշտ է, որ դու հասկանաս, թե ինչ է ներառվում Աստծու ճանաչման մեջ, ինչպես կարելի է հասնել այդ ճանաչմանը և ինչպես տեսնել Աստծուն քո փորձառությունների մեջ։ Սա պետք է անի յուրաքանչյուր ոք, որ դեռ պիտի ճանաչի Աստծուն։ Ոչ ոք չի կարող միանգամից ըմբռնել Աստծու գործն ու խոսքերը, և ոչ ոք չի կարող կարճ ժամանակում հասնել Աստծու ամբողջական ճանաչմանը։ Փորձառության անհրաժեշտ ընթացք կա, առանց որի ոչ ոք չի կարող ճանաչել Աստծուն կամ անկեղծորեն հետևել Նրան։ Որքան շատ գործ է կատարում Աստված, այնքան ավելի շատ է մարդը ճանաչում Նրան։ Որքան ավելի է Աստծու գործը շեղվում մարդու պատկերացումներից, այնքան ավելի է մարդու Նրա մասին գիտելիքը նորացվում ու խորանում։ Եթե Աստծու գործը հավերժ մնար կայուն ու անփոփոխ, ապա մարդը Նրա մասին սահմանափակ գիտելիք կունենար։ Արարչագործությունից մինչ այսօր, ինչ Աստված արել է Օրենքի դարաշրջանում, ինչ Նա արել է Շնորհքի դարաշրջանում, և ինչ Նա անում է Թագավորության դարաշրջանում՝ դուք պետք է լիովին հստակ հասկացողություն ունենաք այս տեսիլքների մասին։ Դուք պետք է ճանաչեք Աստծու գործը։ Միայն Հիսուսին հետևելուց հետո էր Պետրոսն աստիճանաբար բացահայտել Հիսուսի մեջ Հոգու կատարած բազմաթիվ գործերը։ Նա ասել է. «Մարդու փորձառություններին ապավինելը բավարար չէ լիակատար ճանաչման հասնելու համար. անհրաժեշտ է՝ Աստծու գործից բխեն շատ նոր բաներ, որոնք կօգնեն մեզ ճանաչել Նրան»։ Սկզբում Պետրոսը հավատում էր, որ Հիսուսին Աստված է ուղարկել, ինչպես մի առաքյալ, և նա Հիսուսին չէր տեսնում որպես Քրիստոս։ Այս պահին, երբ նա սկսում է հետևել Հիսուսին, Հիսուսը հարցնում է նրան. «Սիմո՛ն, Հովնանի՛ որդի, դու Ինձ կհետևե՞ս»։ Պետրոսն ասում է. «Ես պետք է հետևեմ նրան, ում Երկնային Հայրն է ուղարկել։ Ես պետք է ընդունեմ նրան, ում Սուրբ Հոգին է ընտրել։ Ես կհետևեմ Քեզ»։ Պետրոսի խոսքերից պարզ է դառնում, որ նա ընդհանրապես չի ճանաչում Հիսուսին. նա փորձառաբար ապրել էր Աստծու խոսքերը, էտել էր իրեն և դժվարություններ էր կրել Աստծու համար, բայց գիտելիք չուներ Աստծու գործի մասին։ Որոշ ժամանակվա փորձառությունից հետո Պետրոսը Հիսուսի մեջ տեսնում է Աստծու գործերից շատերը․ նա տեսնում է Աստծու հաճելիությունը և Աստծու էությունից շատ բան է տեսնում Հիսուսի մեջ։ Նա նաև տեսնում է, որ Հիսուսի խոսքերը մարդը չէր կարող արտահայտել, և Նրա կատարած գործերը մարդը չէր կարող անել։ Ավելին, Հիսուսի խոսքերում ու գործերում Պետրոսն Աստծու իմաստության մեծ մասը և աստվածայնության շատ գործեր տեսավ։ Իր փորձառությունների ընթացքում նա ոչ միայն փորձեց ճանաչել իրեն, այլև ուշադիր հետևում է Հիսուսի յուրաքանչյուր գործողությանը և այդ ամենից բացահայտում է բազմաթիվ նոր բաներ․ մասնավորապես՝ Հիսուսի մեջ Աստծու կատարած գործերում արտահայտվում էին գործնական Աստծու բազմաթիվ դրսևորումներ, և՝ Հիսուսը տարբերվում էր սովորական մարդուց թե՛ Իր խոսքերով, թե՛ Իր արարքներով, ինչպես նաև եկեղեցիները հովվելու և Իր գործը կատարելու կերպով։ Այսպիսով Պետրոսը Հիսուսից բազմաթիվ դասեր է առնում, որոնք պետք է սովորեր, և երբ Հիսուսի` խաչին գամվելու ժամանակն էր մոտենում, նա արդեն Հիսուսի մասին փոքր-ինչ գիտելիք էր ձեռք բերել. այս ամենը դառնում է նրա՝ Հիսուսի հանդեպ ցմահ հավատարմության և Տիրոջ համար կրած գլխիվայր խաչելության հիմքը։ Թեև նա սկզբում ուներ որոշակի պատկերացում և չուներ հստակ գիտելիք Հիսուսի մասին․ այսպիսի բաներն ապականված մարդու անխուսափելի բաղադրիչն են։ Երբ Հիսուսը պատրաստվում էր հեռանալու, Նա Պետրոսին ասաց, որ Իր խաչելությունն այն գործն էր, որը Ինքը եկել էր կատարելու, որ անխուսափելի էր, որ Ինքը պիտի լքվեր այդ դարաշրջանի կողմից, և որ այս կեղտոտ, հին դարաշրջանը Իրեն պիտի գամեր խաչին։ Նա Պետրոսին ասաց, որ Ինքը եկել էր փրկագնման գործը կատարելու, և այդ գործն ավարտելուց հետո Նրա սպասավորությունը պիտի ավարտվեր։ Այս խոսքերը լսելով Պետրոսը խոր վշտով է լցվում ու էլ ավելի է կապվում Հիսուսի հետ։ Իսկ երբ Հիսուսը խաչին է գամվում, Պետրոսը գաղտնի դառնորեն լաց է լինում։ Մինչ այդ նա հարցրել էր Հիսուսին. «Տե՛ր իմ։ Դու ասում ես՝ Քեզ խաչելու են։ Քո հեռանալուց հետո Քեզ ե՞րբ կտեսնենք նորից»։ Արդյո՞ք նրա խոսքերում աղարտության նշույլ կար։ Դրանց մեջ խառնված պատկերացումներ կայի՞ն։ Իր սրտում նա գիտեր, որ Հիսուսը եկել էր Աստծու գործի մի մասն ավարտելու, և որ Հիսուսի հեռանալուց հետո Հոգին իր հետ կլիներ, և որ նույնիսկ եթե Նա խաչին գամվեր ու երկինք բարձրանար, այնուամենայնիվ, Աստծու Հոգին իր հետ կլիներ։ Այդ ժամանակ Պետրոսը որոշակի գիտելիքներ ուներ Հիսուսի մասին. Նա գիտեր, որ Հիսուսին ուղարկել էր Աստծու Հոգին, որ Աստծու Հոգին Նրա մեջ էր, և որ Հիսուսն Ինքն Աստված էր, որ Նա Քրիստոս էր։ Սակայն, Պետրոսի այդպիսի խոսքերը հենց Հիսուսի հանդեպ իր սիրո և իր մարդկային թուլության պատճառով էին։ Եթե Աստծու գործի յուրաքանչյուր քայլում մարդը կարողանա դիտարկել և բծախնդրորեն փորձառել, ապա աստիճանաբար կկարողանա բացահայտել Աստծու հաճելիությունը։ Եվ ի՞նչ տեսիլք ունեցավ Պողոսը։ Երբ Հիսուսը հայտնվեց Պողոսին, նա ասաց. «Ո՞վ ես Դու, Տե՛ր»։ Հիսուսն ասաց. «Ես Հիսուսն եմ, որին դու հալածում ես»։ Սա էր Պողոսի տեսիլքը։ Պետրոսը որպես իր տեսիլք ընդունեց Հիսուսի՝ հարությունից հետո 40 օրերի ընթացքում հայտնվելը և Հիսուսի ողջ կյանքի ուսմունքները մինչև նրա ճանապարհորդության ավարտը։

Մարդը փորձառաբար ապրում է Աստծու գործը, սկսում է ճանաչել ինքն իրեն, ազատվում է իր ապականված խառնվածքից ու ձգտում է աճել կյանքում, որպեսզի ճանաչի Աստծուն։ Եթե դու միայն ձգտում ես ճանաչել ինքդ քեզ ու էտել քո իսկ ապականված խառնվածքը, բայց չգիտես, թե ինչ գործեր է անում Աստված մարդու հանդեպ, որքան մեծ է Նրա փրկությունը, կամ չգիտես՝ ինչպես փորձառաբար ապրես Աստծու գործը և ականատես լինես Նրա արարքներին, ապա քո այս փորձառությունն անմիտ է։ Եթե կարծում ես` մարդու կյանքը հասունանում է, քանի որ կարողանում է ճշմարտությունը կիրառել ու համբերություն կիրարկել, ապա նշանակում է, որ դու դեռևս չես ըմբռնել կյանքի ճշմարիտ իմաստը կամ մարդուն կատարելագործելու Աստծու նպատակը։ Մի օր, երբ դու կլինես կրոնական եկեղեցիներում, Ապաշխարության Եկեղեցու կամ Կյանքի Եկեղեցու անդամների շրջանում, կհանդիպես բազմաթիվ բարեպաշտ մարդկանց, որոնց աղոթքները «տեսիլքներով» լի են, և ովքեր իրենց կյանքի ձգտման մեջ լի են հուզմունքով ու խոսքերով են առաջնորդվում։ Ավելին՝ նրանք շատ հարցերում կարողանում են համբերություն կիրարկել, մի կողմ թողնել իրենց անձը և չառաջնորդվել մսեղիով։ Այդ ժամանակ դու չես կարողանա զանազանել նրանց. դու կկարծես, թե իրենց արած ամեն ինչ ճիշտ է, կյանքի բնականոն դրսևորումն է, և որ մեծ ցավ է, որ այն անունը, որին նրանք հավատում են, սխալ է։ Մի՞թե նման տեսակետները հիմարություն չեն։ Ինչո՞ւ են ասում, որ շատ մարդիկ կյանք չունեն։ Որովհետև նրանք չեն ճանաչում Աստծուն, և այդ պատճառով էլ ասվում է, որ նրանք իրենց սրտերում Աստված չունեն և կյանք չունեն։ Եթե քո հավատն Աստծու հանդեպ հասել է այն կետին, որտեղ կարող ես խորապես հասկանալ Աստծու գործերը, Աստծու գործնականությունը և Աստծու գործի յուրաքանչյուր փուլը, ապա դու տիրապետում ես ճշմարտությանը։ Եթե դու չգիտես Աստծու գործն ու բնույթը, ապա քո փորձառությունը դեռևս բավարար չէ։ Ինչպես է Հիսուսն իրականացրել Իր գործի այդ փուլը, ինչպես է իրականացվում այս փուլը, ինչպես է Աստված կատարել Իր գործը Շնորհքի դարաշրջանում, և ինչ գործ է կատարվել, ինչ գործ է կատարվում այս փուլում. եթե դու չունես հիմնավոր գիտելիքներ թվարկվածների մասին, ապա երբեք վստահությամբ չես լցվի և միշտ երերուն կլինես։ Եթե փորձառության որոշակի ժամանակահատվածից հետո կարողանում ես իմանալ Աստծու կատարած գործն ու Նրա գործի յուրաքանչյուր քայլը, և եթե ամբողջապես հասկացել ես Աստծու նպատակները Նրա խոսքերն ասելուց, և թե ինչու Նրա այդքան շատ խոսքեր չեն իրականացել, ապա դու կարող ես համարձակորեն և առանց վարանելու հետամուտ լինել առաջ շարժվելուն՝ զերծ լինելով անհանգստությունից և զտումից։ Դուք պետք է տեսնեք` ինչ միջոցներով է Աստված այդքան շատ բանի հասնում Իր գործի մեջ։ Նա Իր խոսքերով է զտում մարդուն և վերափոխում նրա պատկերացումները բազում տարբեր խոսքերի միջոցով։ Ձեր կրած բոլոր տառապանքները, բոլոր զտումները, որոնց ենթարկվել եք, էտումները, որ ընդունել եք ձեր ներսում, և լուսավորությունը, որ փորձառաբար ապրել եք․ այս ամենն արվել է Աստծու խոսքերի միջոցով։ Ինչու՞ է մարդը հետևում Աստծուն։ Նա հետևում է Աստծու խոսքերի շնորհիվ։ Աստծու խոսքերը խորապես խորհրդավոր են. ավելին՝ դրանք կարող են դիպչել մարդու սրտին, բացահայտել նրա ներսում խոր թաղվածը, տեղեկացնել անցյալում կատարվածի մասին ու թույլ տալ նրան ներթափանցել ապագայի մեջ։ Ուստի մարդը տառապում է Աստծու խոսքերի պատճառով ու նաև Աստծու խոսքերով է կատարելագործվում․ միայն այս ժամանակից սկսած է մարդը հետևում Աստծուն։ Այս փուլում մարդն ընդունում է Աստծու խոսքերը, և անկախ նրանից՝ կատարելագործվել է, թե ենթարկվել է զտման, Աստծու խոսքերն են գլխավորը։ Սա Աստծու գործն է և նաև այն տեսիլքն է, որը մարդը պետք է իմանա այսօր։

Ինչպե՞ս է Աստված մարդուն կատարելագործում, ո՞րն է Աստծու բնույթը, ի՞նչ է պարունակում Նրա բնույթը. եթե մարդը կարողանա այս ամենը հստակորեն բացատրել, ապա դա Աստծու անունը հռչակելն է, Աստծու մասին վկայելը և Աստծուն մեծարելը։ Մարդն Աստծուն ճանաչելու հիմքի վրա, ի վերջո, կվերափոխվի իր կյանքի բնույթի մեջ։ Որքան մարդը ենթարկվի էտման և զտման, այնքան ավելի կենսունակ կդառնա. որքան շատ են Աստծու գործի քայլերը, այնքան ավելի է մարդը կատարելագործվում։ Այսօր մարդու փորձառության մեջ Աստծու գործի յուրաքանչյուր քայլ հակասում է նրա պատկերացումներին, և ամեն ինչ գտնվում է մարդու մտածողությունից և նրա սպասումներից դուրս։ Աստված ապահովում է մարդուն անհրաժեշտ ամեն ինչով, ինչը բոլոր առումներով չի համապատասխանում մարդու պատկերացումներին, և երբ թույլ ես, Նա արտաբերում է Իր խոսքերը։ Միայն այսկերպ Նա կարող է մատակարարել քո կյանքը։ Հակադրվելով քո պատկերացումներին՝ Նա դրդում է քեզ ընդունել Աստծու էտումը. միայն այս կերպ դու կարող ես ազատվել քո ապականությունից։ Այսօր մարմնացած Աստված մի կողմից գործում է Իր աստվածայնության ներսում, իսկ մյուս կողմից՝ Իր բնականոն մարդկայնության։ Երբ այլևս չես ժխտում Աստծու որևէ գործ, երբ կարողանում ես հնազանդվել՝ անկախ նրանից՝ ինչ է Աստված ասում կամ անում Իր բնականոն մարդկայնության ներսում, երբ կարողանում ես հնազանդվել ու հասկանալ՝ անկախ նրանից, թե որքան բնականոն է Նա, և երբ ձեռք բերես գործնական փորձառություն, միայն այդ ժամանակ կարող ես վստահ լինել, որ Նա է Աստված, միայն այդ ժամանակ կդադարես պատկերացումներ ստեղծելուց և միայն այդ ժամանակ կկարողանաս հետևել Նրան մինչև վերջ։ Աստծու գործի մեջ իմաստություն կա, և Նա գիտի՝ ինչպես մարդը կարող է հաստատուն կանգնել Իր մասին վկայության մեջ։ Նա գիտի` որտեղ է մարդու ճակատագրական թերությունը, և Նրա խոսքերը կարող են հարվածել քո այդ ճակատագրական թերությանը, բայց Նա նաև Իր մեծափառ ու իմաստուն խոսքերով դրդում է քեզ հաստատուն կանգնել Իր մասին վկայության մեջ։ Այսպիսին են Աստծու հրաշալի գործերը։ Այն գործը, որ Աստված անում է, մարդկային մտածողության համար անըմբռնելի է։ Ինչպիսի ապականությամբ է մարդը լցված` լինելով մարմնավոր, և ինչից է կազմված մարդու բուն էությունը․ այս ամենը բացահայտվում է Աստծու դատաստանի միջոցով՝ մարդուն իր ամոթից թաքնվելու տեղ չթողնելով։

Աստված կատարում է դատաստանի և հանդիմանության գործը, որպեսզի մարդը կարողանա ճանաչել Իրեն և վկայություն տալ Իր մասին։ Առանց մարդու ապականված խառնվածքի նկատմամբ Նրա դատաստանի՝ մարդը հավանաբար չէր կարող ճանաչել Նրա արդար բնույթը, որը ոչ մի վիրավորանք չի հանդուրժում, ոչ էլ մարդը կկարողանար Աստծու մասին իր հին գիտելիքը վերածել նորի։ Հանուն Իր վկայության և Իր տնօրինման Նա հանրայնացնում է Իր ամբողջականությունը՝ այսպիսով հնարավորություն տալով մարդուն Իր հայտնվելով հասնելու Աստծու ճանաչմանը, խառնվածքով փոխակերպվելու և Աստծու մասին բարձր ու հնչեղ վկայություն տալու։ Մարդու խառնվածքի փոխակերպումը կատարվում է Աստծու գործի բազմազան դրսևորումների միջոցով․ առանց այսպիսի փոփոխությունների մարդը չէր կարող վկայություն տալ Աստծու մասին և համապատասխանել Աստծու մտադրություններին։ Մարդու խառնվածքի փոխակերպումը ցույց է տալիս, որ մարդն ազատվել է Սատանայի կապանքներից և խավարի ազդեցությունից ու իսկապես դարձել է Աստծու գործի նմուշն ու տիպարը, Աստծու վկան և այն մեկը, ով համապատասխանում է Աստծու մտադրություններին։ Այսօր մարմնացած Աստված եկել է երկիր՝ Իր գործը կատարելու, և պահանջում է, որ մարդը հասնի Իր ճանաչմանը, հնազանդվի Իրեն և վկայություն տա Իր մասին։ Մարդը պետք է ճանաչի Աստծու գործնական և բնականոն աշխատանքը, հնազանդվի Նրա բոլոր խոսքերին և գործերին, որոնք չեն համապատասխանում մարդու պատկերացումներին, պետք է վկայություն տա այն բոլոր գործերի մասին, որոնցով Նա փրկում է մարդուն, ինչպես նաև այն բոլոր գործերի մասին, որոնցով Նա նվաճում է մարդուն։ Նրանք, ովքեր վկայություն են տալիս Աստծու մասին, պետք է գիտելիք ունենան Աստծու մասին․ միայն այդպիսի վկայությունն է ճշգրիտ և գործնական, և միայն այդպիսի վկայությունը կարող է ամոթի մատնել Սատանային։ Աստված օգտագործում է նրանց, ովքեր սկսել են ճանաչել Իրեն՝ անցնելով Իր դատաստանի, հանդիմանության և էտման միջով, որպեսզի վկայություն տան Իր մասին։ Նա օգտագործում է նրանց, ովքեր ապականվել են Սատանայի կողմից, որպեսզի վկայություն տան Իր մասին։ Նա օգտագործում է նրանց, որոնց խառնվածքը փոխվել է, և որոնք այդպիսով ստացել են Իր օրհնությունները, որպեսզի վկայություն տան Իր մասին։ Նա կարիք չունի, որ մարդը խոսքով գովաբանի Իրեն, և կարիք չունի նաև այն մարդկանց գովասանքի ու վկայության, որոնք Սատանայի տեսակի են ու չեն փրկվել Իր կողմից։ Միայն Աստծուն ճանաչողներն են արժանի վկայություն տալու Նրա մասին, և միայն նրանք, որոնց խառնվածքը փոխակերպվել է, արժանի են վկայություն տալու Նրա մասին։ Աստված թույլ չի տա, որ մարդը դիտմամբ ամոթ բերի Իր անվան վրա։

Ծանոթագրություններ.

ա. Բնագրում ասվում է․ «Աստծուն ճանաչելու գործը»։


Ինչպես Պետրոսը ճանաչեց Հիսուսին

Հիսուսի հետ անցկացրած ժամանակի ընթացքում Պետրոսը Հիսուսի մեջ տեսավ բազմաթիվ սիրելի հատկանիշներ` ընդօրինակման արժանի և բազմաթիվ կողմեր, որոնք նրան ապահովում էին, ինչպես նաև այն փաստը, որ Հիսուսն Իր մեջ Աստծու էությունից շատ բան ուներ, և բազմաթիվ սիրելի որակներ, բայց սկզբում նա չէր ճանաչում Հիսուսին։ Պետրոսը սկսեց հետևել Հիսուսին 20 տարեկանում և շարունակեց հետևել Նրան վեց տարի շարունակ։ Այդ ընթացքում նա այդպես էլ չճանաչեց Հիսուսին. Պետրոսը պատրաստ էր հետևել Հիսուսին` բացառապես Նրա հանդեպ ունեցած իր հիացմունքից դրդված։ Երբ Հիսուսն առաջին անգամ կանչեց նրան Գալիլեայի ծովի ափին, Նա հարցրեց. «Սիմո՛ն, Հովնանի՛ որդի, կհետևե՞ս Ինձ»։ Պետրոսն ասաց. «Ես պետք է հետևեմ Նրան, Ով ուղարկված է երկնային Հոր կողմից։ Ես պետք է ճանաչեմ Նրան, Ով ընտրված է Սուրբ Հոգու կողմից։ Ես կհետևեմ Քեզ»։ Այդ ժամանակ Պետրոսն արդեն լսել էր Հիսուս անունով մի մարդու՝ մարգարեներից մեծագույնի և Աստծո սիրելի Որդու մասին և Պետրոսը մշտապես հույս էր տածում գտնել Նրան ու հնարավորություն փնտրում տեսնելու Նրան (քանի որ Սուրբ Հոգին էր նրան այդպես առաջնորդում)։ Թեև Պետրոսը երբեք չէր տեսել Նրան և միայն լուրեր էր լսել Նրա մասին, նրա սրտում աստիճանաբար աճում էին Հիսուսի հանդեպ կարոտն ու հիացմունքը, և նա հաճախ էր փափագում մի օր տեսնել Հիսուսին։ Իսկ ինչպե՞ս Հիսուսը կանչեց Պետրոսին։ Նա ևս լսել էր Պետրոս անունով մի մարդու մասին, սակայն Սուրբ Հոգին չէր, որ հրահանգեց Նրան. «Գնա՛ Գալիլեայի ծովեզերք, որտեղ կա Սիմոն, Հովնանի որդի անունով մեկը։ Հիսուսը լսել էր, թե ինչպես էին պատմում Սիմոն, որդի Հովնանի որդի անունով մի մարդու մասին, և որ մարդիկ ունկնդրել էին նրա քարոզները. նա ևս քարոզում էր երկնքի արքայության ավետարանը, և բոլոր նրան լսողներն արտասվում էին։ Այս լսելուց հետո Հիսուսը հետևեց այդ մարդուն մինչև Գալիլեայի ծովը. երբ Պետրոսն ընդունեց Հիսուսի կոչը, հետևեց Նրան։ ։

Հիսուսին հետևելու ընթացքում Պետրոսը Նրա մասին ձևավորեց բազմաթիվ կարծիքներ և միշտ Նրան գնահատում էր իր սեփական տեսանկյունից։ Թեև Պետրոսն ուներ Հոգու վերաբերյալ որոշակի ըմբռնում, սակայն նրա պատկերացումները որոշակիորեն մշուշոտ էին, այդ պատճառով նա ասաց. «Ես պետք է հետևեմ նրան, ում ուղարկել է երկնային Հայրը։ Ես պետք է ընդունեմ նրան, ում ընտրել է Սուրբ Հոգին»։ Նա չէր ընկալում Հիսուսի արածները և դրանց մասին հստակ պատկերացում չուներ։ Որոշ ժամանակ նրան հետևելուց հետո Պետրոսը սկսեց հետաքրքրվել այն ամենով, ինչ Նա անում ու ասում էր, և անձամբ Հիսուսով։ Նա սկսեց զգալ, որ Հիսուսն իր մեջ առաջացնում է թե՛ սեր, թե՛ հարգանք. նա սիրում էր Նրա հետ շփվել և մնալ Նրա կողքին, և Հիսուսի խոսքերը լսելը նրան տալիս էին հոգևոր սնունդ և զորակցություն։ Հիսուսին հետևելու ընթացքում Պետրոսն ուշադրությամբ դիտարկում և իր սրտում էր պահում Նրա կյանքի հետ կապված ամեն ինչ՝ Նրա գործերը, խոսքերը, շարժուձևերն ու արտահայտությունները։ Նա խոր հասկացողություն ձեռք բերեց, որ Հիսուսը նման չէր սովորական մարդկանց։ Թեև Նրա մարդկային պատյանը չափազանց սովորական էր, Նա լի էր մարդկանց հանդեպ սիրով, ողորմությամբ և հանդուրժողականությամբ։ Այն ամենը, ինչ Նա անում կամ ասում էր, մեծ օգնություն էր ուրիշների համար, և Հիսուսի շնորհիվ Պետրոսը տեսավ ու ձեռք բերեց այնպիսի բաներ Հիսուսից, որոնք երբեք նախկինում չէր տեսել կամ ունեցել։ Նա տեսավ, որ թեև Հիսուսը չուներ ո՛չ վեհաշուք կեցվածք, ո՛չ էլ սովորական մարդկայնության սահմաններից դուրս հատկանիշներ, սակայն Նրա մեջ կար իսկապես ոչ սովորական մի ներկայություն։ Թեև Պետրոսը չէր կարողանում լիովին բացատրել դա, սակայն տեսնում էր, որ Հիսուսը բոլորից տարբեր էր գործում, քանի որ Նրա արածները խիստ տարբերվում էին սովորական մարդու արածներից։ Հիսուսի հետ շփումից ի վեր Պետրոսը նաև տեսավ, որ Նրա էությունը տարբերվում էր սովորական մարդու բնավորությունից։ Նա միշտ գործում էր հանգիստ ու կայուն՝ երբեք չշտապելով, առանց երբևէ չափազանցնելու կամ թերագնահատելու որևէ բան, և իր կյանքը վարում էր այնպես, որ բացահայտվում էր մի անհատականություն, որը և՛ բնական էր, և՛ հիացմունքի արժանի։ Զրույցի ընթացքում Հիսուսը խոսում էր պարզ ու ազատորեն և շնորհով միշտ ուրախ, բայց հանդարտ ձևով, և, այդուհանդերձ, Իր գործը կատարելիս երբեք չէր կորցնում արժանապատվությունը։ Պետրոսը տեսնում էր, որ Հիսուսը երբեմն լռակյաց էր, իսկ երբեմն անդադար խոսում էր։ Երբեմն Նա այնքան ուրախ էր, որ նմանվում էր աղավնու՝ և՛ ճարպիկ, և՛ աշխույժ կերպով թռչկոտող, իսկ մեկ այլ անգամ այնքան տխուր էր լինում, որ ընդհանրապես չէր խոսում՝ վշտի բեռի տակ ճնշված․կարծես մի մայր լիներ, որ անթիվ տառապանքներ էր կրել։ Երբեմն Նա լցվում էր զայրույթով, ինչպես քաջ զինվոր, որ գրոհում է թշնամուն ոչնչացնելու համար, իսկ երբեմն էլ նմանվում էր մռնչացող առյուծի։ Երբեմն Նա ծիծաղում էր, իսկ երբեմն աղոթում և արտասվում։ Անկախ նրանից, թե ինչպես էր Հիսուսը վարվում Իր կյանքում, Պետրոսի մեջ Նրա հանդեպ ձևավորվեց անսահման սեր և հարգանք։ Հիսուսի ծիծաղը նրան լցնում էր ուրախությամբ, Նրա տխրությունը՝ խորը վշտով, Նրա բարկությունը վախեցնում էր նրան, իսկ Նրա ողորմածությունը, ներողամտությունը և մարդկանց նկատմամբ ունեցած խիստ պահանջները պատճառ դարձան, որ նա իսկապես սիրի Հիսուսին և իր մեջ ձևավորի իսկական երկյուղ և ձգտում Նրա հանդեպ։ Անշուշտ, միայն այն ժամանակ, երբ Պետրոսն արդեն մի քանի տարի ապրել էր Հիսուսի կողքին, նա աստիճանաբար սկսեց հասկանալ այս ամենը։

Պետրոսը բացառիկ բանականության տեր, բնածին խելքով օժտված մարդ էր, սակայն Հիսուսին հետևելու ընթացքում նա բազմաթիվ անխոհեմ քայլեր կատարեց։ Հենց սկզբից նա Հիսուսի մասին որոշակի պատկերացումներ ուներ։ Նա հարցրեց. «Մարդիկ ասում են, որ Դու մարգարե ես, ուստի, երբ ութ տարեկան էիր և սկսեցիր գիտակցել ամեն ինչ, գիտեի՞ր, որ Դու Աստված ես։ Գիտեի՞ր, որ Սուրբ Հոգուց ես սերվել»։ Հիսուսը պատասխանեց. «Ո՛չ, չգիտեի։ Մի՞թե քեզ սոսկ պարզապես բնականոն մարդու պես չեմ թվում։ Ես նույնպիսին եմ, ինչպես յուրաքանչյուր բնականոն մարդ։ Այն անձը, ում Հայրն է ուղարկել, սովորական մարդ է, ոչ թե արտասովոր մեկը։ Եվ թեև այն գործը, որ ես եմ անում, ներկայացնում է Իմ երկնային Հորը, Իմ կերպարը՝ այն անձը, որ Ես եմ, և այս մսեղի բնույթը չեն կարող լիովին ներկայացնել Իմ երկնային Հորը, այլ միայն Նրա մի մասը։ Թեև Ես եկել եմ Հոգուց, Ես, միևնույն է, սովորական մարդ եմ, և Իմ Հայրն Ինձ ուղարկել է այս երկիր՝ որպես սովորական մարդ, ոչ թե արտասովոր մեկը»։ Միայն երբ լսեց սա, Պետրոսը սկսեց փոքր-ինչ հասկանալ Հիսուսին։ Եվ միայն այն բանից հետո, երբ նա անցել էր Հիսուսի կատարած գործի, Նրա ուսուցման, Նրա հովվության և սնուցման հսկայական քանակի միջով, նա հասավ շատ ավելի խոր ըմբռնման։ Երբ Հիսուսն իր 30-րդ տարում էր, Նա Պետրոսին հայտնեց Իր սպասվող խաչելության մասին և այն մասին, որ Նա եկել էր կատարելու գործի մի փուլ՝ խաչելության գործը՝ ամբողջ մարդկության մեղքը քավելու համար։ Հիսուսը Պետրոսին նաև հայտնեց, որ խաչելությունից երեք օր անց Մարդու Որդին հարություն կառնի, և որ հարություն առնելուց հետո Նա 40 օր կերևա մարդկանց։ Այս խոսքերը լսելով՝ Պետրոսը տխրեց և դրանք միշտ իր սրտում պահեց. այնուհետև, նա ավելի ու ավելի մտերմացավ Հիսուսի հետ։ Որոշ ժամանակ փորձառությամբ ապրելուց հետո Պետրոսը հասկացավ, որ Հիսուսի կատարած ամեն ինչ բխում էր Աստծո էությունից, և նա սկսեց մտածել, որ Հիսուսը բացառիկորեն սիրելի էր։ Միայն այն ժամանակ, երբ նա հասավ այս գիտակցմանը, Սուրբ Հոգին ներքուստ լուսավորեց նրան։ Այդ ժամանակ Հիսուսը դարձավ Իր աշակերտներին ու մյուս հետևորդներին և հարցրեց. «Հովհաննե՛ս, ըստ քեզ՝ Ես ո՞վ եմ»։ Հովհաննեսը պատասխանեց. «Դու Մովսեսն ես»։ Հետո Նա դարձավ Ղուկասին. «Իսկ դո՞ւ, Ղուկա՛ս, ըստ քեզ՝ Ես ո՞վ եմ»։ Ղուկասը պատասխանեց. «Դու մարգարեներից մեծագույնն ես»։ Հետո Նա հարցրեց մի քրոջ, և նա պատասխանեց. «Դու մարգարեներից մեծագույնն ես, Ով բազում խոսքեր է ասում հավիտյանս հավիտենից։ Ոչ ոքի մարգարեությունները Քոնի պես մեծ չեն, և ոչ ոքի գիտելիքը չի գերազանցում Քոնը. Դու մարգարե ես»։ Ապա Հիսուսը դարձավ Պետրոսին և հարցրեց. «Պետրո՛ս, ըստ քեզ՝ Ես ո՞վ եմ»։ Պետրոսը պատասխանեց. «Դու Քրիստոսն ես՝ կենդանի Աստծու Որդին։ Դու երկնքից ես։ Դու երկրային չես։ Դու նման չես արարածներին։ Մենք երկրի վրա ենք, և Դու այստեղ ես մեզ հետ, բայց Դու երկնքից ես, աշխարհից չես և երկրից չես»։ Հենց իր փորձառության միջոցով էր, որ Սուրբ Հոգին լուսավորեց նրան, ինչն էլ հնարավորություն տվեց նրան հասնելու այս գիտակցմանը։ Այս լուսավորումից հետո նա առավել հիացավ Հիսուսի կատարած ամեն ինչով, Նրան ավելի սիրելի համարեց և միշտ իր սրտում ուներ Նրան՝ դժկամ բաժանվելու Հիսուսից։ Այսպիսով, երբ Հիսուսն առաջին անգամ հայտնվեց Պետրոսին Իր խաչելությունից և մեռելներից հարություն առնելուց հետո, Պետրոսը բացառիկ երջանկությունից արտասվեց. «Տե՛ր, Դու հարություն ես առել»։ Ապա արտասվելով՝ Պետրոսը մի չափազանց մեծ ձուկ որսաց, եփեց այն և մատուցեց Հիսուսին։ Հիսուսը ժպտաց, բայց չխոսեց։ Թեպետ Պետրոսը գիտեր, որ Հիսուսը հարություն է առել մեռելներից, սակայն նա չէր հասկանում դրա խորհուրդը։Երբ նա ձուկը մատուցեց Հիսուսին, որ ուտի, Հիսուսը չմերժեց այն, սակայն ո՛չ խոսեց, ո՛չ էլ նստեց ուտելու։ Փոխարենը՝ Նա հանկարծակի անհետացավ։ Սա հսկայական ցնցում էր Պետրոսի համար, և միայն այն ժամանակ նա հասկացավ, որ մեռելներից հարություն առած Հիսուսը տարբերվում էր առաջվա Հիսուսից։ Սա գիտակցելով՝ Պետրոսը վշտացավ, բայց նաև մխիթարվեց, քանի որ Տերն ավարտել էր Իր գործը։ Նա գիտեր, որ Հիսուսն ավարտել է Իր գործը, և ուստի մարդկանց մեջ մնալու Նրա ժամանակն ավարտվել էր, և որ այսուհետ մարդը պետք է քայլեր իր սեփական ճանապարհով։ Հիսուսը ժամանակին ասել էր նրան. «Դո՛ւ էլ պետք է խմես այն դառը բաժակից, որից Ես եմ խմել (սա այն է, ինչ Նա ասաց հարությունից հետո)։ Դո՛ւ էլ պետք է քայլես այն ճանապարհով, որով Ես եմ քայլել։ Դու պետք է կյանքդ տաս Ինձ համար»։ Ի տարբերություն այսօրվա՝ այն ժամանակվա գործը դեմ առ դեմ զրույցի ձևով չէր կատարվում։ Շնորհքի դարաշրջանում Սուրբ Հոգու գործը հատկապես ծածուկ էր, և Պետրոսը բազում դժվարություններ կրեց։ Երբեմն հասնում էր այնպիսի կետի, որ նա ասում էր. «Աստվա՛ծ, ես ոչինչ չունեմ, բացի այս կյանքից։ Թեպետ այն Քեզ համար այնքան էլ արժեքավոր չէ, ես ցանկանում եմ այն նվիրել Քեզ։ Թեպետ մարդն արժանի չէ սիրելու Քեզ, և նրա սերն ու սիրտն անարժեք են, ես հավատում եմ՝ Դու գիտես մարդու մտադրությունները։ Եվ թեև մարդու մսեղին չի ընդունվում Քո կողմից, ես ցանկանում եմ, որ Դու ընդունես իմ սիրտը»։ Այսպիսի աղոթքներ արտասանելը նրան քաջալերում էր, հատկապես երբ նա աղոթում էր. «Ես պատրաստ եմ ամբողջությամբ նվիրել իմ սիրտն Աստծուն։ Թեպետ ես ոչինչ չեմ կարող անել Աստծո համար, բայց հոժարակամ եմ հավատարմորեն գոհացնել Նրան և Նրա համար ունենալ մեկ սիրտ ու մեկ միտք։ Հավատում եմ, որ Աստված պիտի քննի իմ սիրտը»։ Նա ասում էր. «Ես իմ կյանքում ոչինչ չեմ խնդրում, բացի նրանից, որ Աստծու հանդեպ իմ սիրո մտքերն ու իմ սրտի ցանկությունն Աստծո կողմից ընդունելի լինեն։ Ես Տեր Հիսուսի հետ երկար ժամանակ էի, բայց երբեք չեմ սիրել Նրան. դա իմ ամենամեծ պարտքն է։ Թեպետ մնացել եմ Նրա հետ, բայց չեմ ճանաչել Նրան և նույնիսկ Նրա թիկունքում որոշ ոչ պատշաճ բաներ եմ ասել։ Նման բաների մասին մտածելն ինձ ստիպում է Տեր Հիսուսի հանդեպ ավելի պարտական զգալ»։ Նա միշտ աղոթում էր այս մասին: Ասում էր. «Ես փոշուց էլ նվաստ եմ։ Ես ոչինչ չեմ կարող անել, բացի այս հավատարիմ սիրտն Աստծուն նվիրելուց»։

Պետրոսի փորձառությունների մեջ եղավ բեկումնային պահ, երբ նրա մարմինը բավականին հյուծված և անուժ էր, սակայն Հիսուսը դեռևս ներքուստ քաջալերում էր նրան: Եվ մի անգամ Հիսուսը հայտնվեց Պետրոսին: Երբ Պետրոսն անասելի տառապանքի մեջ էր և զգում էր, որ իր սիրտը կոտրված է, Հիսուսը կարգադրեց նրան․«Դու Ինձ հետ էիր երկրի վրա, և Ես այստեղ էի քեզ հետ: Ու թեև դրանից առաջ մենք միասին էինք երկնքում, դա, ի վերջո, հոգևոր ոլորտում էր։ Այժմ Ես վերադարձել եմ հոգևոր ոլորտ, իսկ դու երկրի վրա ես, քանի որ Ես երկրից չեմ, ու չնայած դու նույնպես երկրից չես, սակայն պետք է իրագործես քո առաքելությունը երկրի վրա։ Քանի որ ծառա ես, պետք է կատարես քո պարտքը»։ Լսելը, որ կկարողանա վերադառնալ Ատծու մոտ, մխիթարություն տվեց Պետրոսին։ Այդ ժամանակ Պետրոսն այնպիսի տառապանքի մեջ էր, որ համարյա գամված էր անկողնուն. նա զղջում էր այն աստիճանի, որ ասում էր․ «Ես այնքա՜ն ապականված եմ, որ ի վիճակի չեմ գոհացնելու Աստծուն»։ Հիսուսը հայտնվեց նրան և ասաց. «Պետրո՛ս, հնարավո՞ր է, որ մոռացել ես այն ուխտը, որ մի ժամանակ ընդունեցիր իմ առաջ։ Իրո՞ք մոռացել ես այն, ինչ ասացի։ Մոռացե՞լ ես այն որոշումը, որ կայացրիր իմ առջև»։ Տեսնելով, որ Հիսուսն է, Պետրոսը վեր կացավ իր անկողնուց, և Հիսուսը նրան այսպես մխիթարեց. «Ես երկրից չեմ, ես արդեն ասել եմ քեզ. դու պետք է դա հասկանաս, բայց մի՞թե մոռացել ես մեկ այլ բան, որ ես ասացի քեզ։ Դու նույնպես երկրից չես, աշխարհից չես։ Այս պահին կա մի գործ, որ պետք է անես։ Դու չես կարող այսպես տրտմել։ Չես կարող այսպես տառապել։ Թեև մարդը և Աստված չեն կարող համագոյակցել նույն աշխարհում, ես ունեմ Իմ գործը, իսկ դու՝ քոնը, և մի օր, երբ քո գործն ավարտվի, մենք, անշուշտ, միասին կլինենք նույն ոլորտում, և ես քեզ կառաջնորդեմ, որպեսզի հավիտյան Ինձ հետ լինես»։ Այս խոսքերը լսելով՝ Պետրոսը մխիթարվեց և հանգստացավ։ Նա գիտակցում էր, որ այս տառապանքն այն էր, ինչ ինքը պետք է կրեր ու փորձառաբար ապրեր, և այդ պահից ի վեր նա համակվեց ներշնչանքով։ Հիսուսը հատուկ կերպով հայտնվում էր նրան ամեն մի վճռորոշ պահի՝ տալով նրան առանձնահատուկ լուսավորություն ու առաջնորդություն, և Նա մեծ աշխատանք կատարեց նրա վրա։ Իսկ ինչի՞ համար Պետրոսն ամենաշատը զղջաց։ Քիչ անց, երբ Պետրոսն ասել էր՝ «Դու ես կենդանի Աստծու Որդին», Հիսուսը մեկ այլ հարց առաջադրեց Պետրոսին (թեև Աստվածաշնչում դաայսպես արձանագրված չէ)։ Հիսուսը հարցրեց նրան. «Պետրո՛ս, դու երբևէ սիրե՞լ ես Ինձ»։ Պետրոսը հասկացավ, թե Նա ինչ նկատի ուներ, և ասաց. «Տե՛ր, ես ժամանակին սիրում էի երկնային Հորը, բայց խոստովանում եմ, որ Քեզ երբեք չեմ սիրել»։ Հիսուսն այնժամ ասաց. «Եթե մարդիկ չեն սիրում երկնային Հորը, ինչպե՞ս կարող են սիրել Որդուն երկրի վրա։ Եվ եթե մարդիկ չեն սիրում Հայր Աստծու կողմից ուղարկված Որդուն, ինչպե՞ս կարող են սիրել երկնային Հորը։ Եթե մարդիկ իսկապես սիրում են Որդուն երկրի վրա, ապա նրանք իսկապես սիրում են երկնային Հորը»։ Երբ Պետրոսը լսեց այս խոսքերը, նա հասկացավ, թե ինչն էր իրեն պակասում։ Նա միշտ խղճի խայթ էր զգում և արտասվում էր իր խոսքերի համար, թե. «Ես ժամանակին սիրում էի երկնային Հորը, բայց Քեզ երբեք չեմ սիրել»։ Հիսուսի հարությունից և համբարձումից հետո նա է՛լ ավելի շատ խղճի խայթ ու կսկիծ էր զգում այս խոսքերի համար։ Վերհիշելով իր անցյալի գործն ու իր ներկայիս հասակը՝ նա հաճախ էր աղոթքով գալիս Հիսուսի առջև՝ միշտ զղջումով լի և պարտքի զգացում ունենալով այն բանի համար, որ չէր բավարարել Աստծու մտադրությունները և չէր համապատասխանել Աստծու չափանիշներին։ Այս խնդիրները դարձան նրա ամենամեծ բեռը։ Նա ասում էր. «Մի օր ես Քեզ կնվիրաբերեմ այն ամենը, ինչ ունեմ, և այն ամենը, ինչ կամ, և Քեզ կտամ այն ամենը, ինչն ամենաթանկն է»։ Նա ասում էր. «Աստվա՛ծ, ես ունեմ միայն մեկ հավատ և միայն մեկ սեր։ Իմ կյանքը ոչինչ արժե, և իմ մարմինը ոչինչ արժե։ Ես ունեմ միայն մեկ հավատ և միայն մեկ սեր։ Իմ մտքում ես հավատ ունեմ Քո հանդեպ, իսկ սրտումս՝ սեր առ Քեզ․միայն այս երկու բանն ունեմ քեզ տալու և ուրիշ ոչինչ»։ Պետրոսը մեծապես քաջալերվեց Հիսուսի խոսքերից, որովհետև նախքան խաչվելը Հիսուսը Պետրոսին ասել էր. «Ես այս աշխարհից չեմ, և դու նույնպես այս աշխարհից չես»։ Ավելի ուշ, երբ Պետրոսը հասավ սաստիկ ցավի մի աստիճանի, Հիսուսը հիշեցրեց նրան. «Պետրո՛ս, մոռացե՞լ ես։ Ես աշխարհից չեմ, և միայն Իմ գործի համար էր, որ ավելի շուտ հեռացա։ Դու նույնպես - աշխարհից չես, իրո՞ք մոռացել ես։ Ես քեզ երկու անգամ ասել եմ, մի՞թե չես հիշում»։ Սա լսելով՝ Պետրոսն ասաց. «Չեմ մոռացել»։ Այնժամ Հիսուսն ասաց. «Դու մի ժամանակ երջանիկ օրեր ես անցկացրել Ինձ հետ երկնքում և որոշ ժամանակ՝ Իմ կողքին։ Դու կարոտում ես Ինձ, և Ես կարոտում եմ քեզ։ Թեև արարածներն Իմ աչքերում հիշատակման արժանի չեն, բայց ինչպե՞ս կարող եմ չսիրել մեկին, որ անմեղ է և սիրելի։ Մոռացե՞լ ես Իմ խոստումը։ Դու պետք է ընդունես Իմ հանձնարարությունը երկրի վրա. պետք է կատարես այն առաջադրանքը, որը Ես վստահել եմ քեզ»։ Մի օր Ես անպայման կտանեմ քեզ, որ լինես Իմ կողքին»։ Սա լսելուց հետո Պետրոսն է՛լ ավելի քաջալերվեց և ստացավ է՛լ ավելի մեծ ներշնչանք, այնպես որ, երբ նա խաչի վրա էր, կարողացավ ասել. «Աստվա՛ծ, ես չեմ կարողանում Քեզ բավականաչափ սիրել։ Նույնիսկ եթե Դու ինձնից պահանջես մեռնել, ես դարձյալ չեմ կարող Քեզ բավականաչափ սիրել։ Ուր էլ որ Դու առաջնորդես իմ հոգին, կատարես Քո անցյալի խոստումները, թե ոչ, ինչ էլ որ անես դրանից հետո, ես սիրում և հավատում եմ Քեզ»։ Այն, ինչից նա կառչած էր, իր հավատն էր և ճշմարիտ սերը։

Մի երեկո մի քանի աշակերտներ, այդ թվում՝ Պետրոսը, Հիսուսի հետ միասին ձկնորսական նավակի մեջ էին, և Պետրոսը Հիսուսին մի շատ միամիտ հարց տվեց. «Տե՛ր, ես կցանկանայի Քեզ մի հարց տալ, որն արդեն շատ երկար ժամանակ ունեմ»։ Հիսուսը պատասխանեց. «Ուրեմն, խնդրում եմ, հարցրո՛ւ»։ Այնժամ Պետրոսը հարցրեց. «Օրենքի դարաշրջանում կատարված աշխատանքը Քո՞ ձեռքով է արվել»։ Հիսուսը ժպտաց՝ կարծես ասելով. «Այս երեխան որքա՜ն միամիտ է»։ Այնուհետև, Նա նպատակաուղղված շարունակեց. «Դա Իմը չէր։ Դա Եհովայի և Մովսեսի արածն էր»։ Պետրոսը լսեց սա և բացականչեց. «Օ՜հ, ուրեմն, դա Քո արածը չէ՞ր»։ Երբ Պետրոսն ասաց սա, Հիսուսն այլևս ոչինչ չխոսեց։ Պետրոսն ինքն իրեն մտածեց. «Դա Դու չես արել, ուստի, զարմանալի չէ, որ Դու եկել ես օրենքը վերացնելու, քանի որ դա Քո արածը չէր»։ Նրա սիրտը նույնպես հանդարտվեց։ Հետագայում Հիսուսը հասկացավ, որ Պետրոսը բավականին միամիտ էր, բայց քանի որ նա այդ ժամանակ չուներ հասկացողություն, Հիսուսն այլևս ոչինչ չասաց և ուղղակիորեն չհերքեց նրան։ Մի անգամ Հիսուսը քարոզ էր անում մի սինագոգում, որտեղ շատ մարդիկ կային, այդ թվում՝ Պետրոսը։ Իր քարոզի ընթացքում Հիսուսն ասաց. «Նա, Ով հավիտենից հավիտյան պիտի գա, Շնորհքի դարաշրջանում կկատարի փրկագնման գործը՝ ամբողջ մարդկությանը մեղքից փրկագնելու համար, սակայն մարդուն մեղքից ազատագրելու գործում չի սահմանափակվի որևէ կանոնակարգով։ Նա դուրս կգա օրենքից և կմտնի Շնորհքի դարաշրջանը։ Նա կփրկագնի ողջ մարդկությանը։ Նա առաջ կանցնի Օրենքի դարաշրջանից դեպի Շնորհքի դարաշրջան, սակայն ոչ ոք չի ճանաչի Նրան, Նրան, Ով եկել է Եհովայից։ Մովսեսի կատարած գործը տրվել էր Եհովայի կողմից. Մովսեսը սահմանեց օրենքը Եհովայի կատարած գործի շնորհիվ»։ Այս ամենն ասելուց հետո Նա շարունակեց. «Նրանք, ովքեր Շնորհքի դարաշրջանում կվերացնեն այդ դարաշրջանի պատվիրանները, պատուհասի կհանդիպեն: Նրանք պետք է կանգնեն տաճարում և ստանան Աստծու ավերչությունը, և կլինեն օրեր, երբ կրակ կթափվի նրանց վրա»: Այս խոսքերը լսելը որոշակի ազդեցություն ունեցավ Պետրոսի վրա, ևիր փորձառության մի շրջանի ընթացքում Հիսուսը հովվում և սնում էր Պետրոսին՝ նրա հետ սրտանց զրուցելով, ինչը Պետրոսին տվեց մի փոքր ավելի լավ պատկերացում Հիսուսի մասին: Երբ Պետրոսը հետհայացք գցեց այն ամենին, ինչ Հիսուսը քարոզել էր այդ օրը, և այն հարցին, որն ինքն էր տվել Հիսուսին, երբ իրենք ձկնորսական նավակի մեջ էին, Հիսուսի տված պատասխանին, ինչպես նաև Նրա ժպտալուն, Պետրոսը վերջապես հասկացավ այդ ամենը: Ավելի ուշ Սուրբ Հոգին լուսավորեց Պետրոսին, և միայն այդ ժամանակ նա հասկացավ, որ Հիսուսը կենդանի Աստծու Որդին է: Պետրոսի հասկացողությունը եկավ Սուրբ Հոգու լուսավորումից, սակայն նրա հասկացողությունն անցավ որոշակի գործընթացով: Հարցը տալու, Հիսուսի քարոզներից մեկը լսելու և ապա Հիսուսի հատուկ հաղորդակցությունն ու Նրա հատուկ հովվությունը ստանալու միջոցով էր, որ Պետրոսը հասկացավ՝ Հիսուսը կենդանի Աստծու Որդին էր: Դա մեկ կամ երկու օրում մեջ ձեռք չբերվեց. դա գործընթաց էր, և այն օգնություն դարձավ նրա համար իր հետագա փորձառություններում: Ինչո՞ւ Հիսուսը կատարելագործման գործը չարեց ուրիշների վրա, այլ միայն Պետրոսի: Որովհետև միայն Պետրոսը հասկացավ, որ Հիսուսը կենդանի Աստծու Որդին է. ուրիշ ոչ ոք դա չգիտեր: Թեև կային բազմաթիվ աշակերտներ, որոնք Նրան հետևելու ընթացքում շատ բան գիտեին, նրանց գիտելիքը մակերեսային էր: Ահա թե ինչու Հիսուսն ընտրեց Պետրոսին՝ որպես կատարելագործվելու նմուշ: Այն, ինչ Հիսուսն այն ժամանակ ասաց Պետրոսին, այսօր Նա ասում է մարդկանց, որոնց գիտելիքը և կյանքի մուտքը պետք է հասնեն Պետրոսի մակարդակին։ Հենց այս պահանջի և այս ուղու համաձայն է, որ Աստված կկատարելագործի բոլորին։ Ինչո՞ւ է այժմ մարդկանցից պահանջվում ունենալ իրական հավատ և ճշմարիտ սեր։ Դուք նույնպես պետք է փորձառաբար ապրեք այն, ինչ Պետրոսը. այն արդյունքները, որոնց Պետրոսը հասավ իր փորձառությունների միջոցով, պետք է դրսևորվեն նաև ձեր մեջ. և դուք նույնպես պետք է փորձառաբար ապրեք այն ցավը, որը զգաց Պետրոսը։ Այն ուղին, որով քայլում եք, նույնն է, ինչով քայլեց Պետրոսը։ Այն ցավը, որը կրում եք, նույնն է, ինչ կրեց Պետրոսը։ Երբ փառք եք ձեռք բերում և երբ կյանքով արտահայտում եք իրական մարդկային կյանք, ապա ապրում եք Պետրոսի կերպարով։ Ուղին նույնն է, և մարդը կատարելագործվում է՝ հետևելով դրան։ Այնուամենայնիվ, ձեր արժանիքը որոշ չափով զիջում է Պետրոսի արժանիքին, քանի որ ժամանակները փոխվել են, և փոխվել է նաև մարդու ապականության աստիճանը, և որովհետև Հրեաստանը երկարամյա ու հնագույն մշակույթ ունեցող թագավորություն էր։ Հետևաբար, դուք պետք է անեք հնարավոր ամեն բան՝ ձեր արժանիքը բարելավելու համար։

Պետրոսը շատ խելամիտ մարդ էր, խորաթափանց այն ամենում, ինչ անում էր, և նաև չափազանց ազնիվ էր։ Նա բազում ձախողումների միջով անցավ։ Հասարակության հետ նրա առաջին շփումը եղավ 14 տարեկանում, երբ նա դպրոց էր հաճախում, ինչպես նաև գնում էր ժողովարան։ Նա մեծ խանդավառություն ուներ և միշտ հոժարակամ էր հաճախելու հանդիպումներին։ Այդ ժամանակ Հիսուսը դեռ պաշտոնապես չէր սկսել Իր գործը. սա Շնորհքի դարաշրջանի հենց սկիզբն էր։ Պետրոսը սկսեց շփվել կրոնական գործիչների հետ 14 տարեկանում. մինչև 18 տարեկանը նա արդեն շփվում էր կրոնական վերնախավի հետ, բայց երբ տեսավ կրոնի կուլիսներում տիրող քաոսը, նա հետ քաշվեց դրանից։ Տեսնելով անազնիվ, նենգ և դավադիր բաները, որ մարդիկ անում էին, նա նրանց հանդեպ ծայրաստիճան զզվանք զգաց (այսպես էր Սուրբ Հոգին աշխատում այդ ժամանակ՝ նրան կատարելագործել տալու համար. Նա գլխավորապես ներգործեց նրա վրա և որոշակի հատուկ աշխատանք կատարեց նրա վրա), և, այսպիսով, նա 18 տարեկանում հեռացավ ժողովարանից: Նրա ծնողները հալածում էին նրան և թույլ չէին տալիս հավատալ (նրանք դևեր և չհավատացողներ էին): Ի վերջո, Պետրոսը հեռացավ տնից և ճանապարհորդեց ամենուր՝ ձկնորսություն անելով և քարոզելով երկու տարի, որի ընթացքում նաև բավականին շատ մարդկանց առաջնորդեց: Դու այժմ պետք է հստակ տեսնես, թե կոնկրետ որ ուղին էր, որով գնաց Պետրոսը։ Եթե կարողանաս հստակ տեսնել Պետրոսի ուղին, ապա վստահ կլինես այսօր կատարվող գործի հարցում, ուստի, չես դժգոհի, չես լինի բացասական կամ որևէ բանի տենչանք չես ունենա: Դու պետք է փորձառես Պետրոսի այն ժամանակվա հոգեվիճակը. նա համակված էր վշտով, նա այլևս չէր խնդրում որոշակի հեռանկարներ կամ որևէ օրհնություն և չէր ձգտում աշխարհիկ փառքի, շահի, երջանկության, հարստության կամ դիրքի։ Նա միայն ձգտում էր ապրել առավել իմաստալից կյանքով, ինչը ենթադրում էր հատուցել Աստծու սերը և Աստծուն նվիրաբերել այն, ինչն իր համար ամենաթանկն էր: Այդ ժամանակ նա իր սրտում բավարարված կլիներ: Նա հաճախ էր աղոթում Հիսուսին այս խոսքերով. «Տե՛ր Հիսուս Քրիստոս, ես ժամանակին սիրում էի Քեզ, բայց ես երբեք ճշմարտապես չեմ սիրել Քեզ... Թեև ես ասում էի, որ հավատում եմ Քեզ, ես երբեք ճշմարիտ սրտով չեմ սիրել Քեզ: Ես միայն հայացքս ուղղել եմ դեպի Քեզ, մեծարել եմ Քեզ և կարոտել Քեզ, բայց ես երբեք չեմ սիրել Քեզ և ոչ էլ ճշմարտապես հավատացել եմ Քեզ»։ Նա անդադար աղոթում էր իր վճռականությունն ամրապնդելու համար և միշտ քաջալերվում էր Հիսուսի խոսքերով ու դրանցից ոգեշնչում էր ստանում: Ավելի ուշ՝ փորձառության մի շրջանից հետո, Հիսուսը փորձեց նրան՝ դրդելով է՛լ ավելի տենչալ Իրեն։ Պետրոսն ասաց. «Տե՛ր Հիսուս Քրիստոս: Որքա՜ն եմ Քեզ կարոտում և տենչում նայել Քեզ: Ես չափազանց շատ թերություններ ունեմ և չեմ կարող հատուցել Քո սիրուն: Աղաչում եմ Քեզ՝ շուտով տանես ինձ Քեզ մոտ: Ե՞րբ Դու իմ կարիքը կունենաս: Ե՞րբ ինձ կտանես: Ե՞րբ ես դարձյալ կնայեմ Քո դեմքին: Ես այլևս չեմ ցանկանում ապրել այս մսեղիի մեջ, շարունակել ապականված լինել, այլևս չեմ ցանկանում ըմբոստանալ: Ես պատրաստ եմ նվիրաբերել Քեզ այն ամենը, ինչ ունեմ, որքան հնարավոր է շուտ, և այլևս չեմ ցանկանում Քեզ վշտացնել»: Այսպես էր նա աղոթում, բայց այդ ժամանակ չգիտեր, թե Հիսուսն ինչ էր կատարելագործելու իր մեջ: Նրա փորձության տառապանքի ժամանակ Հիսուսը նորից հայտնվեց նրան և ասաց. «Պետրո՛ս, Ես ցանկանում եմ քեզ կատարյալ դարձնել այնպես, որ դառնաս մի պտուղ՝ մեկը, որ իմ կողմից Քո կատարելության բյուրեղացումն է, և որը Ես կվայելեմ։ Կարո՞ղ ես ճշմարտապես վկայել Իմ մասին: Արե՞լ ես այն, ինչ Ես քեզ խնդրել եմ անել: Ապրե՞լ ես այն խոսքերով, որոնք Ես ասել եմ: Դու ժամանակին սիրում էիր Ինձ. բայց թեև սիրում էիր Ինձ, արդյո՞ք ինձ կյանքով ես արտահայտել: Ի՞նչ ես արել Ինձ համար: Դու ընդունում ես, որ արժանի չես Իմ սիրուն, բայց ի՞նչ ես արել Ինձ համար»: Պետրոսը տեսավ, որ ինքը ոչինչ չի արել Հիսուսի համար և հիշեց իր նախկին երդումը՝ իր կյանքը տալ Աստծու համար: Եվ, այսպիսով, նա այլևս չդժգոհեց, և նրա հետագա աղոթքները շատ ավելի լավն էին: Նա աղոթում էր՝ ասելով. «Տե՛ր Հիսուս Քրիստոս: Ես ժամանակին լքեցի Քեզ, և Դու էլ ժամանակին լքեցիր ինձ: Մենք ժամանակ ենք անցկացրել առանձին և ժամանակ՝ միասին: Այնուամենայնիվ, Դու սիրում ես ինձ ամեն ինչից առավել: Ես բազմիցս ըմբոստացել եմ Քո դեմ և բազմիցս վշտացրել Քեզ: Ինչպե՞ս կարող եմ մոռանալ նման բաները: Ես միշտ մտքումս պահում եմ և երբեք չեմ մոռանում այն գործը, որ Դու կատարել ես իմ մեջ, և այն, ինչ Դու ինձ վստահել ես: Ես արել եմ ամեն ինչ, ինչ կարող եմ, այն գործի համար, որ Դու կատարել ես իմ մեջ: Դու գիտես, թե ինչ կարող եմ անել, և Դու առավել ևս գիտես, թե ինչ գործառույթ կարող եմ կատարել: Ես ցանկանում եմ ինձ հանձնել Քո կարգավորումների ողորմածությանը և Քեզ նվիրաբերել այն ամենը, ինչ ունեմ: Միայն Դու գիտես, թե ես ինչ կարող եմ անել Քեզ համար: Թեև Սատանան ինձ այնքան շատ խաբեց, և ես ըմբոստացա Քո դեմ, ես հավատում եմ, որ Դու սրա պատճառով չես հիշում իմ հանցանքները և ինձ հետ Քո վերաբերմունքը դրանց վրա չես հիմնում: Ես ցանկանում եմ իմ ամբողջ կյանքը նվիրել Քեզ: Ես ոչինչ չեմ խնդրում և ոչ էլ ունեմ այլ հույսեր կամ ծրագրեր. ես միայն ցանկանում եմ գործել Քո մտադրությունների համաձայն և հետևել Քո կամքին: Ես կխմեմ Քո դառը բաժակից և անձնատուր կլինեմ Քո տնօրինությանը»:

Դուք պետք է հստակ գիտակցեք այն ուղին, որով քայլում եք. դուք պետք է հստակ պատկերացնեք այն ուղին, որը կբռնեք ապագայում, այն, ինչն Աստված կատարյալ կդարձնի, և այն, ինչ վստահվել է ձեզ: Մի օր, թերևս, կփորձվեք, և երբ գա այդ ժամանակը, եթե ի վիճակի լինեք ներշնչվել Պետրոսի փորձառություններով, դա ցույց կտա, որ ճշմարտապես քայլում եք Պետրոսի ուղով: Աստված հավանություն տվեց Պետրոսին նրա ճշմարիտ հավատի ու սիրո և Աստծու հանդեպ նրա հավատարմության համար: Եվ հենց նրա ազնվության ու իր սրտում Աստծու հանդեպ ունեցած տենչանքի համար էր, որ Աստված նրան կատարյալ դարձրեց: Եթե դու իսկապես ունես նույն սերն ու հավատը, ինչ Պետրոսը, ապա Հիսուսը վստահաբար քեզ նույնպես կատարյալ կդարձնի։


Միայն փորձառաբար զտում ապրելով՝ մարդը կարող է գտնել իսկական սեր

Դուք բոլորդ փորձության և զտման միջև եք գտնվում։ Ինչպե՞ս պետք է սիրեք Աստծուն զտման ընթացքում։ Փորձառաբար զտում ապրած լինելով՝ մարդիկ կարողանում են ճշմարիտ գովաբանել Աստծուն, և զտման մեջ նրանք կարողանում են տեսնել, որ շատ բանի պակաս ունեն։ Որքան շատ ես զտվում, այնքան ավելի շատ կարող ես ապստամբել մսեղիի դեմ. որքան շատ են մարդիկ զտվում, այնքան ավելի շատ սեր են տալիս Աստծուն։ Սա այն է, ինչ պետք է հասկանաք։ Ինչո՞ւ պետք է մարդիկ զտվեն։ Ի՞նչ արդյունքի է այն ձգտում հասնել։ Ո՞րն է Աստծու կողմից մարդու վրա զտման գործի նշանակությունը։ Եթե իսկապես փնտրում ես Աստծուն, ապա Նրա զտումը մինչև որոշակի պահ փորձառաբար ապրած լինելուց հետո կզգաս, որ դա չափազանց լավ է և ծայրաստիճան անհրաժեշտ։ Ինչպե՞ս պետք է մարդը սիրի Աստծուն զտման ընթացքում։ Նրա զտումն ընդունելու համար Աստծուն սիրելու որոշումը կայացնելով: Զտման ընթացքում դու ներքուստ տանջվում ես, կարծես, դանակ են խոցում սիրտդ, բայց հոժարակամ ես գոհացնել Աստծուն՝ օգտագործելով քո աստվածասեր սիրտը, և անհոժար ես հոգածելու մսեղիի մասին։ Ահա թե ինչ է նշանակում կիրարկել Աստծու սերը։ Դու ներսից ցավ ես զգում, և քո տառապանքը հասել է որոշակի կետի, չնայած դեռևս պատրաստակամ ես գալ Աստծու առաջ և աղոթել՝ ասելով. «Աստված։ Ես չեմ կարող լքել Քեզ։ Չնայած իմ ներսում խավար կա, ես ուզում եմ գոհացնել Քեզ. Դու գիտես իմ սիրտը, և թո՛ղ Քո սիրով ավելի շատ գործես իմ ներսում»։ Սա է կիրարկումը զտման ընթացքում։ Եթե Աստվածասեր սիրտ օգտագործես որպես հիմք, ապա զտումը քեզ ավելի կմոտեցնի Աստծուն և ավելի մտերիմ կդարձնի Աստծու հետ։ Քանի որ հավատում ես Աստծուն, պետք է սիրտդ հանձնես Աստծուն։ Եթե զոհաբերես և բացես սիրտդ Աստծու առաջ, ապա զտման ընթացքում անկասկած չես մերժի կամ թողնի Աստծուն։ Այսկերպ քո հարաբերություններն Աստծու հետ կդառնան ավելի մտերիմ և ավելի բնականոն, իսկ քո հաղորդակցությունն Աստծու հետ՝ ավելի հաճախակի։ Եթե միշտ այսկերպ կիրարկես, ապա ավելի շատ ժամանակ կանցկացնես Աստծու լույսի մեջ և ավելի շատ ժամանակ՝ Նրա խոսքի առաջնորդության ներքո։ Քո բնավորության մեջ նույնպես ավելի ու ավելի շատ փոփոխություններ կլինեն, և քո գիտելիքներն օրեցօր կավելանան։ Երբ գա այն օրը, որ Աստծու փորձությունները հանկարծակի գան քեզ վրա, ոչ միայն կկարողանաս կանգնել Աստծու կողքին, այլև կկարողանաս վկայություն կրել Աստծու համար։ Այդ ժամանակ դու կլինես Հոբի և Պետրոսի նման։ Երբ Աստծու համար վկայություն ես կրել, կնշանակի, որ մեկն ես, ով իսկապես սիրում է Նրան և մեկը, ով ուրախությամբ իր կյանքը նվիրում է Նրան, և որ Աստծու վկան ես և մեկը, ով սիրված է Աստծու կողմից։ Փորձառաբար զտում ապրած սերն ուժեղ է, ոչ թե փխրուն։ Անկախ նրանից՝ երբ և ինչպես է Աստված քեզ ենթարկում Իր փորձություններին, դու ի վիճակի ես անտեսելու քո սեփական կյանքը, ուրախությամբ հետին պլան մղելու ամեն ինչ Աստծու համար և հաջողությամբ դիմանալու ամեն ինչին՝ հանուն Աստծու. այսպիսով, քո սերը կլինի մաքուր, և քո հավատքը կդառնա իրական։ Միայն այդ դեպքում կդառնաս Աստծու կողմից իսկապես սիրված և Աստծու կողմից իսկապես կատարելագործված մեկը։

Եթե մարդիկ ենթարկվում են Սատանայի ազդեցությանը, ապա նրանք իրենց ներսում Աստծու համար սեր չունեն, և նրանց նախկին տեսիլքները, սերն ու վճռականությունն անհետացել են։ Մարդիկ մի ժամանակ զգացողություն ունեին, որ պետք է ենթադրաբար տառապեն Աստծու համար, բայց այսօր նրանք կարծում են՝ այդպես անելն ամոթալի է, և անդադար բողոքում են։ Սա Սատանայի գործն է, նշան, որ մարդը ենթարկվել է Սատանայի իշխանությանը։ Եթե բախվես այս վիճակին, պետք է աղոթես և ամբողջովին փոխես այն հնարավորինս շուտ. սա քեզ կպաշտպանի Սատանայի հարձակումներից։ Հենց դառը զտման ժամանակ է, որ մարդն ամենահեշտն է ենթարկվում Սատանայի ազդեցությանը, ուստի, ինչպե՞ս պետք է սիրես Աստծուն այսպիսի զտման ժամանակ։ Պետք է հավաքես վճռականությունդ, հանձնես սիրտդ Աստծուն և Նրան նվիրես կյանքիդ վերջին հատվածը։ Անկախ նրանից, թե ինչպես է Աստված քեզ զտում, պետք է կարողանաս կիրարկել ճշմարտությունը՝ Աստծու մտադրությունները գոհացնելու համար, և պետք է ինքդ քեզ վրա վերցնես Աստծուն և հաղորդակցություն փնտրելը։ Նման ժամանակներում որքան պասիվ լինես, այնքան ավելի բացասական կդառնաս, և այնքան ավելի հեշտ կլինի քեզ համար հետընթաց ապրելը։ Երբ քեզ անհրաժեշտ է մատուցել քո ծառայությունը, նույնիսկ եթե լավ չես կատարում այն, դու անում ես այն, ինչ կարող ես, և անում ես միայն քո Աստվածասեր սրտով. հաշվի չառնելով, թե ինչ են ասում ուրիշները․ արդյոք ասու՞մ են, որ լավ ես արել կամ վատ՝ ընդհանուր առմամբ, քո մտադրությունները ճիշտ են, և ինքնահավան չես, քանի որ գործում ես հանուն Աստծու։ Երբ ուրիշները սխալ են մեկնաբանում քեզ, կարող ես աղոթել Աստծուն և ասել. «Ո՜վ, Աստված, ես չեմ խնդրում, որ ուրիշները հանդուրժեն կամ լավ վերաբերվեն ինձ, ոչ էլ որ հասկանան կամ հավանություն տան ինձ։ Ես միայն խնդրում եմ, որ կարողանամ սիրել Քեզ իմ սրտում, որ կարողանամ հանգիստ լինել իմ սրտում, և որ իմ խիղճը կարողանա մաքուր լինել։ Ես չեմ խնդրում, որ ուրիշները գովաբանեն կամ մեծ հարգանքով վերաբերվեն ինձ. ես միայն ձգտում եմ ի սրտե գոհացնել Քեզ։ Ես կատարում եմ իմ դերը՝ անելով այն ամենը, ինչ կարող եմ, և չնայած ես խենթ, հիմար, ցածր մակարդակի և կույր եմ, գիտեմ, որ Դու հաճելի ես, և ես հոժարակամ եմ Քեզ նվիրելու իմ ամբողջ ունեցածը»։ Հենց որ այսպես աղոթես, քո աստվածասեր սիրտը կարթնանա, և զգալի թեթևության կզգաս քո սրտում: Ահա թե ինչ է նշանակում կիրարկել Աստծու սերը։ Երբ փորձառաբար ապրես, երկու անգամ կձախողես և մեկ անգամ կհաջողես կամ հինգ անգամ կձախողես և երկու անգամ կհաջողես, և այսպես փորձառաբար ապրելով՝ միայն ձախողման մեջ կկարողանաս տեսնել Աստծու հաճելիությունը և բացահայտել, թե ինչ է քեզ պակասում քո ներսում։ Երբ հաջորդ անգամ բախվես նման իրավիճակների, պետք է զգուշանաս, չափավորես քայլերդ և ավելի հաճախ աղոթես։ Աստիճանաբար կզարգացնես նման իրավիճակներում հաղթանակելու ունակությունը։ Երբ դա տեղի ունենա, կնշանակի ՝ քո աղոթքներն արդյունավետ են եղել։ Երբ տեսնես՝ այս անգամ հաջողության ես հասել, ներքին բավարարվածություն կզգաս և աղոթելիս կկարողանաս զգալ Աստծուն, և որ Սուրբ Հոգու ներկայությունը քեզ չի լքել. միայն այդժամ կհասկանաս, թե ինչպես է Աստված գործում քո ներսում։ Եթե այսպես կիրարկես, քո փորձառության մեջ ճանապարհ կունենաս։ Եթե ճշմարտությունը չկիրարկես, ապա կզրկվես քո ներսում Սուրբ Հոգու ներկայությունից։ Բայց եթե ճշմարտությունը կիրարկես՝ առնչվելով իրերին այնպես, ինչպես կան, ապա նույնիսկ եթե ներսից ցավ ես զգում, Սուրբ Հոգին քեզ հետ կլինի հետագայում, դու կկարողանաս զգալ Աստծու ներկայությունն աղոթքի ժամանակ, կունենաս Աստծու խոսքերը կիրարկելու զորություն, և քո եղբայրների և քույրերի հետ հաղորդակցման ժամանակ չի լինի խիղճդ ծանրաբեռնող ոչինչ, և դու խաղաղություն կզգաս ու այսկերպ կկարողանաս բացահայտել քո արածը։ Հաշվի չառնելով, թե ինչ են ասում ուրիշները, կկարողանաս բնականոն հարաբերություն ունենալ Աստծու հետ, չես սահմանափակվի ուրիշներով, կբարձրանաս ամեն ինչից վեր․ և սրանով ցույց կտաս, որ Աստծու խոսքերը կիրարկելն արդյունավետ է եղել։

Որքան շատ Աստված զտի մարդկանց, այնքան մարդկանց սրտերն ավելի ունակ կլինեն սիրելու Աստծուն։ Նրանց սրտերում տառապանքն օգուտ է բերում նրանց կյանքին. այն դարձնում է նրանց ավելի ունակ՝ լինելու խաղաղ Աստծու առաջ, ունենալու ավելի մտերիմ հարաբերություն Աստծու հետ և ավելի լավ տեսնելու Աստծու անսահման սերը և Նրա հսկայական փրկությունը։ Պետրոսը հարյուրավոր անգամներ զտման փորձառություն է ունեցել, իսկ Հոբն անցել է մի քանի փորձության միջով բազմիցս։ Եթե ուզում եք կատարյալ դարձվել Աստծու առաջ, պետք է նույնպես հարյուրավոր անգամներ ենթարկվեք զտման. պետք է անցնեք այս ընթացքը և ապավինեք այս քայլին. միայն այդժամ կկարողանաք գոհացնել Աստծու մտադրությունները և կատարյալ դարձվել Աստծու կողմից։ Զտումը լավագույն միջոցն է, որով Աստված մարդկանց դարձնում է կատարյալ. միայն զտման և դառը փորձությունների միջոցով է, որ մարդկանց սրտերը կարող են ձևավորել Աստծու հանդեպ իսկական սեր: Առանց տառապանքի մարդիկ չունեն Աստծու հանդեպ իսկական սեր. եթե նրանք չփորձվեն ներսից, եթե չենթարկվեն իսկական զտման, ապա նրանց սրտերը միշտ կթափառեն դրսում: Որոշակի աստիճանի զտված լինելով՝ դու կտեսնես քո սեփական թուլություններն ու դժվարությունները, կտեսնես, որ այդքան թերի ես և որ անկարող ես հաղթահարել քեզ հանդիպած բազմաթիվ դժվարությունները, նաև կտեսնես, որ այնքան շատ ես ապստամբել: Միայն փորձությունների ժամանակ են մարդիկ կարողանում իսկապես ճանաչել իրենց իրական վիճակները. փորձություններն ավելի ունակ են կատարելագործելու մարդկանց:

Իր կյանքի ընթացքում Պետրոսը հարյուրավոր անգամներ փորձառաբար զտումներ ապրեց և բազմաթիվ ցավոտ փորձությունների ենթարկվեց։ Այս զտումը դարձավ Աստծու հանդեպ նրա գերագույն սիրո հիմքը և ամբողջ կյանքի ամենանշանակալի փորձառությունը։ Այն, որ նա ունակ էր հասնելու Աստծու հանդեպ գերագույն սիրո, որոշ առումով պայմանավորված էր Աստծուն սիրելու նրա վճռականությամբ, սակայն ավելի կարևոր է, որ դա պայմանավորված էր զտումով և տառապանքներով, որոնց միջով նա անցել էր։ Այս տառապանքը դարձավ Աստծուն սիրելու ճանապարհին նրա ուղեցույցը և նրա համար ամենահիշարժան եղածը։ Եթե մարդիկ չեն անցնում զտման ցավի միջով Աստծուն սիրելու ժամանակ, ապա նրանց սերը լի է անմաքրություններով և իրենց սեփական նախասիրություններով. նման սերը լի է Սատանայի գաղափարներով և հիմնապես անկարող է գոհացնել Աստծու մտադրությունները։ Աստծուն սիրելու վճռականություն ունենալը նույնը չէ, ինչ Աստծու հանդեպ իսկական սերը։ Նույնիսկ եթե իրենց սրտում մտածած ամեն ինչ ուղղված է Աստծուն սիրելուն և գոհացնելուն, և, կարծես, հանուն Աստծու է և զուրկ է մարդկային որևէ գաղափարից, երբ Աստծուն սիրելու նման կիրարկում է ներկայացվում Նրան, Նա հավանություն չի տալիս կամ չի օրհնում այն։ Նույնիսկ եթե մարդիկ լիովին հասկանային և հասնեին բոլոր ճշմարտություններն իմանալուն, դա չէր համարվի Աստծու հանդեպ սիրո նշան, չէր կարելի ասել, որ այս մարդիկ ունեն Աստծու հանդեպ իսկական սեր։ Չնայած առանց զտում անցնելու բազմաթիվ ճշմարտություններ հասկացած լինելուն, մարդիկ ունակ չեն կիրարկելու այս ճշմարտությունները. միայն զտման ընթացքում կարող են մարդիկ հասկանալ այս ճշմարտությունների իրական իմաստը. միայն այդժամ կարող են մարդիկ իսկապես գնահատել դրանց ներքին իմաստը։ Այդ ժամանակ, երբ նրանք կրկին կիրարկում են այս ճշմարտությունները, կարողանում են դա անել ճշգրիտ և Աստծու մտադրություններին համապատասխան. այդ ժամանակ իրենց կիրարկման մեջ սեփական գաղափարները նվազում են, նրանց մարդկային ապականությունը նվազում է, և նրանց մարդկային զգացմունքները նվազում են. միայն այդ ժամանակ է նրանց կիրարկումն Աստծու հանդեպ սիրո իրական դրսևորում: Աստծու հանդեպ սիրո ճշմարտության արդյունքը ձեռք չի բերվում բանավոր գիտելիքների կամ մտավոր պատրաստվածության միջոցով և ոչ էլ կարող է ձեռք բերվել պարզապես այդ ճշմարտությունը հասկանալով: Այն պահանջում է, որ մարդիկ գին վճարեն, որ նրանք շատ ցավ կրեն զտման ընթացքում, և միայն այդժամ նրանց սերը կդառնա մաքուր և Աստծու մտադրություններին համապատասխան: Իր պահանջում, որ մարդը սիրի Իրեն, Աստված չի պահանջում, որ մարդը սիրի Նրան՝ օգտագործելով կիրք կամ իր սեփական կամքը. միայն հավատարմության և Նրան ծառայելու ճշմարտության միջոցով մարդը կարող է իսկապես սիրել Նրան: Բայց մարդն ապրում է ապականության մեջ, և, ուստի, Աստծուն ծառայելու համար անկարող է օգտագործել ճշմարտությունն ու հավատարմությունը: Նա կա՛մ չափազանց վավաշոտ է Աստծու հանդեպ, կա՛մ չափազանց սառը և անտարբեր. նա կա՛մ ծայրահեղ սիրում է Աստծուն, կա՛մ ծայրահեղ ատում է Նրան: Նրանք, ովքեր ապրում են ապականության մեջ, միշտ ապրում են այս երկու ծայրահեղությունների միջև՝ միշտ ապրելով իրենց սեփական կամքով՝ մինչդեռ հավատալով, որ իրենք ճիշտ են։ Չնայած Ես բազմիցս նշել եմ այս մասին, մարդիկ անկարող են լուրջ ընդունել այն, ունակ չեն լիովին հասկանալու դրա կարևորությունը, ուստի, ապրում են ինքնախաբեության մեջ՝ իրենց կամքի վրա հիմնված՝ Աստծու հանդեպ մոլորված սիրով։ Պատմության ընթացքում, երբ մարդկությունը զարգացավ, և դարաշրջաններն անցան, մարդուց Աստծու պահանջներն ավելի ու ավելի մեծացան, և Նա ավելի ու ավելի շատ պահանջեց մարդուց լինել բացարձակ նվիրված Իր հանդեպ։ Սակայն Աստծու մասին մարդու գիտելիքները դարձան ավելի ու ավելի անորոշ և վերացական, և Աստծու հանդեպ նրա սերը միաժամանակ դարձավ ավելի ու ավելի անմաքուր։ Մարդու վիճակը և այն ամենը, ինչ անում է, ավելի ու ավելի չեն համապատասխանում Աստծու մտադրություններին, քանի որ մարդն ավելի ու ավելի է խորապես ապականվել Սատանայի կողմից։ Սա պահանջում է, որ Աստված կատարի փրկության ավելի շատ ու ավելի մեծ գործ։ Մարդն ավելի ու ավելի պահանջկոտ է դառնում Աստծու նկատմամբ իր պահանջներում, և Աստծու հանդեպ նրա սերն ավելի ու ավելի է նվազում։ Մարդիկ ապրում են ապստամբության մեջ, առանց ճշմարտության՝ ապրելով մարդկայնությունից զուրկ կյանքով. նրանք ոչ միայն զուրկ են Աստծու հանդեպ չնչին սիրուց, այլև լի են ապստամբությամբ և դիմադրությամբ։ Չնայած նրանք կարծում են, որ արդեն իսկ ունեն այնպիսի մեծագույն սեր Աստծու հանդեպ, որ չէին կարող ավելի համակրելի լինել Նրա հանդեպ, Աստված չի հավատում, որ դա այդպես է։ Լիովին պարզ է Նրան, թե որքան արատավոր է մարդու սերն Իր հանդեպ, և Նա երբեք չի փոխել Իր կարծիքը մարդու մասին՝ մարդու կողմից Իրեն հաճեցնելու համար, ոչ էլ երբևէ հատուցել է մարդու բարի կամքի համար՝ որպես նրա նվիրվածության արդյունք։ Ի տարբերություն մարդու՝ Աստված ունակ է տարբերակելու. Նա գիտի, թե ով է իսկապես սիրում Իրեն և ով՝ ոչ, և փոխանակ համակված լինելու ոգևորությամբ և կորսվելու մարդու անցողիկ ազդակների մեջ, Նա մարդու հետ վարվում է նրա էության և վարքագծի համաձայն։ Աստված, ի վերջո, Աստված է, և Նա ունի Իր սեփական արժանապատվությունն ու հասկացողությունները. մարդն, ի վերջո, մարդ է, և Աստված չի ընկրկի մարդու սիրո առջև, երբ այն հակասի ճշմարտությանը։ Հակառակը, Նա մարդու բոլոր արածներին պատշաճ կերպով է վարվում։

Առերեսվելով մարդու վիճակին և Աստծու հանդեպ մարդու վերաբերմունքին՝ Աստված նոր գործ է կատարել՝ թույլ տալով մարդուն ձեռք բերել Իր մասին գիտելիքներ և Իր հանդեպ հնազանդություն և սեր ու վկայություն։ Այսպիսով, մարդը պետք է փորձառաբար ապրի իր համար Աստծու զտումը, ինչպես նաև Իր համար Նրա դատաստանն ու էտումը, առանց որի մարդը երբեք չէր ճանաչի Աստծուն և երբեք ունակ չէր լինի իսկապես սիրելու Նրան և վկայություն տալ Նրա մասին։ Աստծու կողմից մարդու զտումը սոսկ միակողմանի ազդեցության համար չէ, այլ բազմակողմանի ազդեցության համար։ Այսպիսով, Աստված կատարում է զտման աշխատանքը նրանց մեջ, ովքեր հոժարակամ են փնտրել ճշմարտությունը, որպեսզի նրանց վճռականությունն ու սերը կատարելագործվեն Աստծու կողմից։ Նրանց համար, ովքեր հոժարակամ են փնտրելու ճշմարտությունը, և ովքեր ձգտում են Աստծուն, ոչինչ ավելի իմաստալից կամ ավելի մեծ աջակցություն չի լինի, քան այսպիսի զտումն է։ Աստծու խառնվածքն այնքան էլ հեշտ չէ հասկացվում կամ ըմբռնվում մարդու կողմից, քանի որ Աստված, վերջիվերջո, Աստված է։ Վերջին հաշվով, Աստծու համար անհնար է ունենալ նույն խառնվածքը, ինչ մարդունն է, և, հետևաբար, մարդու համար հեշտ չէ հասկանալ Նրա խառնվածքը։ Ճշմարտությունը մարդուն բնածին չի տրվում, և այն հեշտությամբ չի ընկալվում նրանց կողմից, ովքեր ապականվել են Սատանայի կողմից. մարդը զուրկ է ճշմարտությունից և ճշմարտությունը կիրարկելու վճռականությունից, և եթե նա չտառապի և չզտվի կամ չդատվի, ապա նրա վճռականությունը երբեք չի կատարելագործվի: Բոլոր մարդկանց համար զտումը տանջալից է և շատ դժվար ընդունելի․ սակայն հենց զտման ընթացքում է, որ Աստված մարդուն բացահայտում է Իր արդար խառնվածքը և հայտնի է դարձնում Իր պահանջները մարդու համար, ապահովում է ավելի շատ լուսավորում և ավելի կիրարկելի էտում: Փաստերի և ճշմարտության միջև համեմատության միջոցով մարդը ձեռք է բերում իր և ճշմարտության մասին ավելի խոր գիտելիք, ինչպես նաև Աստծու մտադրությունների ավելի խոր ըմբռնում՝ դրանով, ուստի, հնարավորություն տալով մարդուն ունենալ ավելի ճշմարիտ և ավելի մաքուր սեր Աստծու հանդեպ։ Սրանք են Աստծու նպատակները զտման գործը կատարելիս։ Ամբողջ գործը, որ Աստված կատարում է մարդու մեջ, ունի իր նպատակները և կարևորությունը. Աստված չի կատարում անիմաստ գործ, ոչ էլ Նա կատարում է այնպիսի գործ, որն անօգուտ է մարդու համար։ Զտումը չի նշանակում հեռացնել մարդկանց Աստծու առաջից, ոչ էլ նշանակում է կործանել նրանց դժոխքում: Փոխարենը, նշանակում է փոխել մարդու խառնվածքը զտման ընթացքում, փոխել նրա մտադրությունները, նրա հին հայացքները, փոխել Աստծու հանդեպ նրա սերը և փոխել նրա ամբողջ ապրելակերպը: Զտումը մարդու գործնական փորձություն է և գործնական ուսուցման ձև, և միայն զտման ընթացքում նրա սերը կարող է ծառայել իր բնորոշ գործառույթին:


Նրանք, ովքեր սիրում են Աստծուն, հավիտյան ապրելու են Նրա լույսի մեջ

Աստծու հանդեպ մարդկանց մեծամասնության հավատքն ունի կրոնական համոզմունքի բնույթ․ նրանք ընդունակ չեն սիրելու Աստծուն և միայն հետևում են Աստծուն ռոբոտի պես՝ անկարող ճշմարտապես փափագելու Աստծուն կամ Նրան պաշտելու։ Նրանք պարզապես լուռ հետևում են Նրան։ Շատ մարդիկ են հավատում Աստծուն, սակայն շատ քչերն են, որ սիրում են Նրան․ նրանք միայն «վախենում են» Աստծուց, քանի որ վախենում են աղետից, կամ էլ «հիանում» Աստծով, քանի որ Նա մեծ ու վսեմ է, սակայն նրանց վախի և հիացմունքի մեջ սեր կամ իրական փափագ չկա։ Իրենց փորձառություններում մարդիկ փնտրում են ճշմարտության մանրուքները կամ էլ որոշ աննշանակալի առեղծվածներ։ Մարդկանց մեծամասնությունը սոսկ հետևում է և դա անում է միայն պղտոր ջրերում օրհնություններ ստանալու համար, ոչ թե որպեսզի փնտրի ճշմարտությունը կամ իրապես հնազանդվի Աստծուն՝ Աստծու օրհնությունները ստանալու համար։ Աստծու հանդեպ բոլոր մարդկանց հավատքի գոյությունն ունայն է, անարժեք, և դրանում առկա են իրենց անձնական նկատառումներն ու ձգտումները․ նրանք Աստծուն չեն հավատում, որպեսզի սիրեն Նրան, այլ հանուն օրհնված լինելու։ Շատ մարդիկ վարվում են, ինչպես կամենան․ նրանք անում են, ինչ որ ուզում են և երբեք հաշվի չեն առնում Աստծու շահերը կամ արդյոք այն, ինչ անում են իրենք, Աստծու մտադրություններին համապատասխան է։ Այդպիսի մարդիկ նույնիսկ չեն կարող հասնել ճշմարիտ հավատքի, էլ ուր մնաց՝ Աստծու հանդեպ սիրո։ Աստծու էությունը ոչ միայն նրա համար է, որ մարդը հավատա, այլ ավելի շատ, որ մարդը սիրի։ Բայց Աստծուն հավատացող մարդկանցից շատերն անընդունակ են այս «գաղտնիքը» բացահայտելու։ Մարդիկ չեն համարձակվում սիրել Աստծուն, ոչ էլ փորձում են սիրել Նրան։ Նրանք երբեք չեն բացահայտել, որ այնքա՜ն շատ սիրելու բան կա Աստծու հետ կապված․ նրանք երբեք չեն հայտնաբերել, որ Աստված այն Աստվածն է, որը սիրում է մարդուն, և որ Նա Աստված է, որին մարդը պիտի սիրի։ Աստծու սիրառատությունը դրսևորվում է Իր գործում. միայն այն ժամանակ կարող են մարդիկ հայտնաբերել Նրա սիրառատությունը, երբ փորձառաբար ապրեն Նրա գործը․ միայն իրականության մեջ նրանք կարող են փորձառաբար ապրել Աստծու սիրելիությունը, և առանց իրական կյանքում այն վերապրելու և տեսնելու, ոչ ոք չի կարող բացահայտել Աստծու սիրառատությունը։ Աստծու մեջ այնքա՜ն բան կա սիրելու, սակայն առանց Նրա հետ իրականում շփվելու, մարդիկ անկարող են դրանք հայտնաբերելու։ Այսինքն՝ եթե Աստված չմարմնավորվեր, մարդիկ չէին կարողանա իրականում շփվել Նրա հետ, իսկ եթե նրանք չկարողանային շփվել Նրա հետ, ապա նաև չէին կարողանա փորձառաբար ապրել Նրա գործը, և ուստի նրանց սերն Աստծու հանդեպ աղտոտված կլիներ բազմաթիվ կեղծիքներով ու երևակայություններով։ Երկնքում գտնվող Աստծու հանդեպ մարդկանց սերն այնքան գործնական չէ, որքան նրանց սերը երկրի վրա գտնվող Աստծու հանդեպ, քանի որ երկնքում գտնվող Աստծու մասին մարդկանց գիտելիքն ավելի շուտ կառուցված է իրենց պատկերացումների վրա, քան իրենց սեփական աչքերով տեսածի կամ անձնապես փորձառաբար ապրածի վրա։ Երբ Աստված գալիս է երկիր, մարդիկ ի վիճակի են լինում տեսնելու Նրա գործնական արարքները և Նրա սիրառատությունը, և նրանք կարող են տեսնել ամեն բան, ինչ կապ ունի Նրա գործնական և բնականոն էության հետ, որոնցից բոլորն էլ հազար անգամ ավելի գործնական են, քան նրանց գիտելիքը երկնքում գտնվող Աստծու մասին։ Անկախ նրանից, թե որքան շատ են մարդիկ սիրում երկնքում գտնվող Աստծուն՝ այս սիրո մեջ ոչ մի գործնական բան չկա, և այն լի է մարդկային գաղափարներով։ Անկախ նրանից, թե որքան փոքր է նրանց սերը երկրի վրա գտնվող Աստծու հանդեպ՝ այս սերը գործնական է, անգամ եթե այն մի փոքր է, միևնույն է, դեռ գործնական է։ Աստված մարդկանց Իրեն ճանաչելու հնարավորություն է տալիս գործնական աշխատանքի միջոցով, և այս գիտելիքի միջոցով Նա շահում է նրանց սերը։ Պետրոսի պես․ եթե նա չապրեր Հիսուսի հետ, անհնար կլիներ, որ նա պաշտեր Հիսուսին։ Այդպես նաև Հիսուսի հանդեպ նրա հավատարմությունը կառուցվեց Հիսուսի հետ նրա շփման հիման վրա։ Քանի որ Աստված մարդուց պահանջում է, որ սիրի Իրեն, Նա անձամբ եկավ մարդու միջավայր ու բնակվեց մարդու հետ, և ամեն ինչ, որ Նա անում է, որ մարդը տեսնի և փորձառաբար ապրի, Աստծու գործնականությունն է։

Մարդկանց կատարյալ դարձնելու համար Աստված օգտագործում է գործնականություն և փաստերի ի հայտ գալը․ Աստծու խոսքերն իրագործում են Նրա կողմից մարդկանց կատարելագործելու մի մասը, և սա ուղղորդելու և ճանապարհ հարթելու գործն է։ Սա նշանակում է, որ Աստծու խոսքերում մարդը կարող է գտնել կիրառման ուղին և տեսիլքների վերաբերյալ գիտելիքը։ Այս բաները հասկանալով՝ մարդը կունենա ուղի և տեսիլք իր գործնական քայլերում, և կկարողանա Աստծու խոսքերի միջոցով լուսավորվել․ նա կկարողանա հասկանալ, որ հարցը Աստծուց է եկել և ի զորու կլինի շատ բաներ զանազանելու։ Հասկանալուց հետո մարդը պետք է անմիջապես մուտք գործի այս իրականության մեջ և կիրառի Աստծու խոսքերը՝ իր գործնական կյանքում Աստծուն բավարարելու համար։ Աստված ամեն բանի մեջ կուղղորդի քեզ և կտա քեզ գործնական կյանքի համար ուղի, և այնպես կանի, որ հատկապես զգաս Իր բարությունը և քեզ թույլ կտա տեսնել, որ քեզ վրա Աստծու գործի յուրաքանչյուր քայլ նպատակաուղղված է քեզ կատարյալ դարձնելու։ Եթե ցանկանում ես տեսնել Աստծու սերը, եթե ցանկանում ես իսկապես փորձառաբար ապրել Աստծու սերը, ապա դու պետք է խորանաս իրականության մեջ, դու պետք է խորանաս իրական կյանքի մեջ և տեսնես, որ այն ամենը, ինչ Աստված անում է, սեր է և փրկություն, որ Նա ամեն բան անում է, որ մարդկանց կարողություն տա իրենց վրայից թոթափելու այն, ինչ անմաքուր է, և զտելու մարդու ներսում այն բաները, որոնք չեն կարող բավարարել Աստծու մտադրությունները։ Աստված մարդուն ապահովում է խոսքեր օգտագործելով․ միևնույն ժամանակ Նա է կարգադրում իրական կյանքի հանգամանքները, որպեսզի մարդիկ դրանք փորձառաբար ապրեն, և եթե մարդիկ ուտեն ու խմեն Աստծու խոսքերից շատերը, ապա իրենց փաստացի իրառման մեջ կարող են լուծել իրենց կյանքում առկա բոլոր դժվարությունները՝ կիրառելով Աստծու շատ խոսքեր։ Սա նշանակում է, որ դու պետք է ունենաս Աստծու խոսքերը, որպեսզի խորանաս իրականության մեջ․ եթե դու չես ուտում ու խմում Աստծո խոսքերը, և ապրում ես առանց Աստծու գործի, ապա իրական կյանքում դու ուղի չես ունենա։ Եթե դու երբեք չես ուտում ու խմում Աստծու խոսքերը, ապա դու կմոլորվես, երբ ինչ-որ բան պատահի քեզ։ Դու միայն կիմանաս, որ պետք է սիրես Աստծուն, բայց անկարող կլինես որևէ զանազանության և չունես կիրառման ուղի․ դու խճճված ու շփոթված կլինես, և երբեմն նույնիսկ կհավատաս, որ մսեղին բավարարելով՝ բավարարում ես Աստծուն: Այս ամենը Աստծու խոսքերը չուտելու և չխմելու հետևանքն է։ Սա նշանակում է, որ եթե դուք առանց Աստծու խոսքերի օգնության եք և միայն խարխափում եք իրականության ներսում, ապա հիմնովին անկարող եք գտնելու կյանքի ուղին։ Նմանատիպ մարդիկ առանձնապես չեն հասկանում, թե ինչ է նշանակում հավատալ Աստծուն, և առավել ևս չեն հասկանում, թե ինչ է նշանակում սիրել Աստծուն։ Եթե Աստծու խոսքերի լուսավորությունն ու ուղղորդումն օգտագործելով՝ հաճախ ես աղոթում, խարխափում, փնտրում, հայտնաբերում այն, ինչը պետք է կիրառես գործնականում, հնարավորություններ փնտրում Սուրբ Հոգու գործի համար, իսկապես համագործակցում Աստծու հետ և չես խճճվում ու շփոթվում, ապա իրական կյանքում կունենաս ուղի և իսկապես կբավարարես Աստծուն։ Երբ բավարարել ես Աստծուն, քո ներսում Աստծու առաջնորդությունը կլինի, և դու հատկապես օրհնված կլինես Աստծուց, ինչը քեզ կտա վայելքի զգացողություն․ դու կզգաս, որ Աստծուն բավարարելով հատկապես պատվի ես արժանացել, դու ներքուստ առանձնահատուկ զվարթություն կզգաս, և քո սրտում կզգաս մաքուր ու հանգիստ։ Քո խղճմտանքը մխիթարված և մեղադրանքներից զերծ կլինի, և ներքուստ հաճելի զգացողություն կունենաս, երբ տեսնես քո եղբայրներին ու քույրերին։ Ահա թե ինչ է նշանակում վայելել Աստծու սերը, և միայն սա է իրապես Աստծուն վայելելը։ Մարդկանց՝ Աստծու սերը վայելելը ձեռք է բերվում փորձառության միջոցով․ տառապանք կրելով և ճշմարտությունը գործադրելու փորձառությամբ նրանք շահում են Աստծու օրհնությունները։ Եթե դու միայն ասում ես, որ Աստված իրապես սիրում է քեզ, որ Աստված մարդկանց համար իսկապես ծանր գին է վճարել, որ Նա համբերությամբ և ջանադրաբար ասել է շատ խոսքեր և միշտ փրկում է մարդկանց, այս խոսքերն ասելն Աստծուն վայելելու դեռ միայն մի կողմն է։ Մինչդեռ ավելի հրաշալի վայելք, իրական վայելք է, երբ մարդիկ ճշմարտությունը գործադրում են իրենց իրական կյանքում, որից հետո իրենց սրտերում հանգիստ ու մաքուր են զգում։ Նրանք ներքուստ մեծապես ներգործվում են և զգում, որ Աստված հատկապես սիրելի է։ Դու կզգաս, որ քո վճարած գինն ավելի քան արդարացի է։ Սիրտդ լայն պահելով՝ ներքուստ հատկապես կպայծառանաս․ կզգաս, որ իրոք վայելում ես Աստծու սերը և կհասկանաս, որ Աստված փրկության Իր գործն է կատարել մարդկանց վրա, որ մարդկանց զտելը նպատակ է հետապնդում նրանց մաքրագործելու, և որ Աստված փորձում է մարդկանց, որպեսզի ստուգի, թե արդյոք նրանք ճշմարտապես սիրում են Իրեն։ Եթե դու ճշմարտությունը միշտ այս կերպ գործադրես, ապա աստիճանաբար կզարգացնես Աստծու գործի մեծ մասի վերաբերյալ հստակ գիտելիք, և այդ ժամանակ միշտ կզգաս, որ Աստծու խոսքերը բյուրեղի պես մաքուր են քո առջև։ Երբ հստակ կերպով շատ ճշմարտություններ հասկանաս, կզգաս, որ այս կամ այն հարցը հեշտ է կիրառել գործնականում, որ կարող ես հաղթահարել ցանկացած խնդիր և ցանկացած գայթակղություն և կտեսնես, որ ոչինչ քեզ համար խնդիր չէ, ինչը մեծապես կազատի ու կարձակի քեզ։ Այդ պահին դու կվայելես Աստծու սերը, և Աստծու իրական սերը կիջնի քեզ վրա։ Աստված օրհնում է նրանց, ովքեր ունեն տեսիլքներ, ովքեր ունեն ճշմարտությունը, ովքեր ունեն գիտություն, և ովքեր իրապես սիրում են Նրան։ Եթե մարդիկ ցանկանում են տեսնել Աստծու սերը, նրանք պետք է իրական կյանքում կիրառեն ճշմարտությունը, հոժարությամբ դիմանան ցավին և թողնեն այն, ինչ սիրում են՝ Աստծուն բավարարելու համար, և չնայած արցունքներին իրենց աչքերում՝ նրանք միևնույն է պետք է կարողանան գոհացնել Աստծու սիրտը։ Այս կերպով Աստված հաստատ կօրհնի քեզ, և եթե դիմանաս նմանատիպ նեղությանը, դրան կհետևի Սուրբ Հոգու գործը։ Իրական կյանքի և Աստծու խոսքերը փորձառաբար ապրելու միջոցով մարդիկ կարող են տեսնել Աստծու սիրառատությունը, և միայն եթե ճաշակել են Աստծու սերը, ապա կարող են իսկապես սիրել Նրան։

Նրանք, ովքեր սիրում են Աստծուն, սիրում են ճշմարտությունը, և որքան շատ են ճշմարտությունը սիրողները գործածության մեջ դնում այն, այնքան ավելի շատ են ունենում դրանից, որքան շատ են կիրարկում այն, այնքան շատ են ունենում Աստծու սիրուց, և որքան շատ են կիրարկում այն, այնքան օրհնյալ են լինում Աստծու կողմից։ Եթե մշտապես կիրառես այսկերպ, աստիճանաբար ի վիճակի կլինես տեսնելու Աստծու սերը քո հանդեպ, ճիշտ ինչպես Պետրոսը սկսեց ճանաչել Աստծուն․ Պետրոսն ասում էր, որ Աստված ոչ միայն իմաստություն ունի երկինքներն ու երկիրը և բոլոր բաներն արարելու, այլ ավելին, որ Նա ունի իմաստությունը՝ մարդկանց վրա գործնական աշխատանք անելու։ Պետրոսն ասում էր, որ Նա ոչ միայն արժանի է մարդկանց սիրուն Իր՝ երկինքներն ու երկիրը և բոլոր բաներն արարելու պատճառով, այլ, դեռ ավելին, մարդուն արարելու, մարդուն փրկելու, մարդուն կատարելագործելու և Իր սերը մարդուն ավանդելու համար։ Այսպիսով՝ Պետրոսը նաև ասում էր, որ Նրա մեջ այնքան շատ բան կա, որ արժանի է մարդու սիրուն։ Պետրոսն ասաց Հիսուսին․ «Արդյո՞ք երկինքներն ու երկիրը և բոլոր բաներն արարելը միակ պատճառն է, որ Դու արժանի ես մարդկանց սիրուն։ Քո մեջ կա ավելին, որ սիրելի է։ Դու գործում և շարժվում ես իրական կյանքում, Քո Հոգին դիպչում է ներսս, Դու կարգավարժում ես ինձ, Դու կշտամբում ես ինձ․ այս բաներն է՛լ ավելի արժանի են սիրո»։ Եթե դու ցանկանում ես տեսնել ու փորձառաբար ապրել Աստծու սերը, ապա պետք է խարխափես ու փնտրես իրական կյանքում և պետք է հոժարակամ լինես մի կողմ դնելու քո իսկ մսեղին։ Դու պետք է կայացնես այս որոշումը։ Դու պետք է լինես վճռական մեկը, ով ունակ է գոհացնելու Աստծուն ամեն բանում՝ չծուլանալով կամ մարմնական վայելքներ չտենչալով, ապրելով ոչ թե մսեղիի, այլ Աստծու համար։ Գուցե այս անգամ չես բավարարում Աստծուն, որովհետև չես հասկանում Աստծու մտադրությունները․ հաջորդ անգամ, նույնիսկ եթե ստիպված լինել որոշ ջանք գործադրել, դու պետք է գոհացնես Նրան և չպետք է գոհացնես մսեղին։ Երբ դու փորձառաբար ապրես այս ձևով, դու կսկսես ճանաչել Աստծուն։ Դու կտեսնես, որ Աստված կարող է ստեղծել երկինքներն ու երկիրը և բոլոր բաները, որ Նա մսեղի է դարձել, որպեսզի մարդիկ կարողանան իրական և շոշափելի կերպով տեսնել Նրան, և որ Նա իրական և շոշափելի կերպով է շփվում նրանց հետ, կտեսնես, որ Նա ի վիճակի է քայլելու մարդկանց մեջ, և Նրա Հոգին կարող է կատարելագործել մարդկանց իրական կյանքում. կտեսնես, որ այս ամենը մարդկանց թույլ է տալիս տեսնել Իր սիրելիությունը և փորձառաբար ապրել Իր կարգավարժումը, Իր պատիժը և Իր օրհնությունները։ Եթե մշտապես փորձառաբար ապրես այսկերպ, իրական կյանքում անբաժան կլինես Աստծուց, և երբ մի օր Աստծու հետ հարաբերությունդ այլևս բնականոն չլինի, դու ի վիճակի կլինես տառապելու հանդիմանանքից և զգալու զղջումը։ Երբ քո հարաբերությունն Աստծու հետ բնականոն է, դու երբեք չես ցանկանա լքել Աստծուն, և եթե մի օր Աստված ասի, որ կլքի քեզ, դու կվախենաս և կասես, որ կնախընտրեիր մահանալ, քան լքված լինել Աստծու կողմից։ Սա գիտակցելուն պես դու կզգաս, որ անկարող ես լքելու Աստծուն, և այսկերպ դու կունենաս հիմք և ճշմարտապես կվայելես Աստծու սերը։

Մարդիկ հաճախ են խոսում այն մասին, որ թողնում են Աստծուն՝ իրենց կյանքը դառնա, սակայն նրանց փորձառությունը դեռ չի հասել այդ կետին։ Դու պարզապես ասում ես, որ Աստված քո կյանքն է, և որ Նա ամեն օր ուղղորդում է քեզ, և դու ամեն օր ուտում և խմում ես Նրա խոսքերը և ամեն օր աղոթում ես Նրան, և ուստի Նա դարձել է քո կյանքը։ Նրանք, ովքեր ասում են սա, բավական մակերեսային գիտելիք ունեն։ Շատ մարդկանց մեջ չկա հիմք․ Աստծու խոսքերը սերմանվել են նրանց մեջ, բայց դրանք դեռևս ծիլեր չեն տվել, առավել ևս՝ որևէ պտուղ։ Այսօր ի՞նչ չափով ես փորձառաբար ապրել։ Միայն հիմա՝ այն բանից հետո, երբ Աստված ստիպել է քեզ այսքան հեռու գալ, դու զգո՞ւմ ես, որ չես կարող լքել Աստծուն։ Մի օր, երբ փորձառությունդ հասած լիներ որոշակի աստիճանի, եթե Աստված ստիպեր քեզ հեռանալ, դու ի վիճակի չէիր լինի անելու դա։ Դու միշտ կզգաս, որ անկարող ես առանց քո մեջ Աստծուն ունենալու, դու կարող ես լինել առանց ամուսնու, կնոջ կամ երեխաների, առանց ընտանիքի, մոր կամ հոր, առանց մարմնական վայելքների, բայց չես կարող առանց Աստծու։ Առանց Աստծու լինելը կնմանվեր կյանքդ կորցնելուն, դու ի վիճակի չէիր լինի ապրելու առանց Աստծու։ Երբ քո փորձառությունը հասած լինի այս կետին, դու հաջողած կլինես առ Աստված քո հավատում, և այդժամ Աստված դարձած կլինի քո կյանքը, Նա դարձած կլինի քո գոյության հիմքը։ Այլևս երբեք դու չես կարողանա լքել Աստծուն։ Երբ դու այս աստիճանի փորձառաբար ապրած լինես, ճշմարտապես վայելած կլինես Աստծու սերը, Աստծու հետ քո հարաբերությունը կդառնա այնքան մտերիմ, որ Նա կլինի քո կյանքը, ձեր սերը, և այդ ժամանակ կաղոթես Աստծուն և կասես. «Աստվա՛ծ, ես չեմ կարող թողնել Քեզ» ։ Դու իմ կյանքն ես։ Ես կարող եմ ապրել առանց մնացյալ ամեն ինչի, բայց առանց Քեզ կյանքս չի շարունակվի»։ Սա է մարդկանց իրական դիրքը, սա է իրական կյանքը։ Ոմանք ստիպված են եղել հասնելու այնտեղ, որտեղ հնարավոր է այսօր․ նրանք ստիպված են եղել շարունակել՝ ուզեն, թե չուզեն, և միշտ զգացել են ասես երկու քարի արանքում են։ Դու պետք է այնպիսի փորձառությամբ ապրես, որ Աստված քո կյանքն է, որ եթե Աստծուն հեռացնեին քո սրտից, դա նման կլիներ կյանքդ կորցնելուն․ Աստված պետք է լինի քո կյանքը, և դու պետք է ունակ չլինես թողնելու Նրան։ Այդժամ, դու ճշմարտապես ձեռք բերած կլինես Աստծու գործնական փորձառությունը և այն ժամանակ, երբ սիրես Աստծուն, դու իրապես կսիրես Աստծուն, և դա կլինի միակամ, մաքուր սեր։ Քո փորձառություններում կարող է գալ մի օր, որում կյանքդ հասած լինի մի որոշակի կետի, երբ աղոթում ես Աստծուն և ուտում ու խմում ես Աստծու խոսքերը, անկարող ես ներսում թողնել Աստծուն, և անկարող ես մոռանալ Նրան, նույնիսկ եթե ցանկանաս։ Աստված քո կյանքը դարձած կլինի․ դու կկարողանաս մոռանալ աշխարհը, կկարողանաս մոռանալ կնոջդ, ամուսնուդ կամ երեխաներիդ, բայց քեզ համար դժվար կլինի Աստծուն մոռանալը․ սա անելն անհնար կլիներ: Սա կլինի քո իրական կյանքը և քո իրական սերն Աստծու հանդեպ։ Երբ Աստծու հանդեպ քո սերը հասնում է որոշակի կետի, որտեղ դրան չի կարող գերազանցել այլ բաների հանդեպ քո սերը, և այն առաջինն է, այդժամ դու ի վիճակի կլինես հրաժարվելու մնացած բաներից և հոժարակամ կլինես ընդունելու Աստծու ողջ էտումը։ Երբ նվաճած լինես Աստծու սերը, որը վեր է մնացյալ ամենից, դու կապրես իրականության և Աստծու սիրո մեջ։

Հենց Աստված դառնում է կյանքը մարդկանց ներսում, մարդիկ դառնում են անկարող լքելու Աստծուն։ Մի՞թե սա չէ Աստծու գործը։ Չկա՜ ավելի մեծ վկայություն։ Աստված աշխատել է որոշակի չափով, Նա ասել է, որ մարդիկ ծառայություն մատուցեն, պատժվեն կամ մահանան, և մարդիկ հետ չեն քաշվել, ինչը ցույց է տալիս, որ Աստված նվաճել է նրանց։ Ճշմարտությունն ունեցող մարդիկ նրանք են, ովքեր իրենց իրական փորձառություններում կարող են անխախտ պահել իրենց վկայությունը, անխախտ պահել իրենց դիրքը, կանգնել Աստծու կողքին՝ առանց երբևէ նահանջելու, և ովքեր կարող են բնականոն հարաբերություն ունենալ Աստծուն սիրող մարդկանց հետ, որոնք իրենց հետ պատահող դեպքերի ժամանակ ունակ են լիովին հնազանդվելու Աստծուն և հնազանդվելու Աստծուն մինչև մահ։ Իրական կյանքում քո գործն ու արտահայտությունները վկայություն են Աստծուն, սա է մարդու ապրելը և Աստծուն վկայելը, և սա է Աստծու սերն իրապես վայելելը․ երբ դու փորձառաբար ապրես այս ատիճանի, կհասնես ակնկալվող արդյունքին։ Դու համակված ես կյանքիդ մնացորդն իրապես ապրելով, և մյուսները հիացմունքով են նայում քո ամեն մի գործողությանը։ Քո հագուստն ու արտաքին տեսքն ուշագրավ չեն, բայց դու ապրում ես բարեպաշտությամբ լեցուն կյանքով, և երբ առնչվում ես Աստծու խոսքերին, Նա է առաջնորդում և լուսավորում քեզ։ Դու ունակ ես քո խոսքերի միջոցով փոխանցելու Աստծու մտադրությունները, առնվչելու իրողությունների հետ, և դու հոգում ծառայելու շատ բաներ ես հասկանում։ Դու խոսում ես հավասարակշռվածությամբ, պարկեշտ ես և ուղղամիտ, վեճերի մեջ չես մտնում և անբարո չես, կարողանում ես հնազանդվել Աստծու կարգավորումներին և հաստատուն կանգնել քո վկայության մեջ, երբ ինչ-որ բան է պատահում քեզ և հանգիստ ու զուսպ ես՝ անկախ նրանից, թե ինչի ես բախվում։ Այս տեսակ անձը ճշմարտապես տեսել է Աստծու սերը։ Ոմանք դեռ երիտասարդ են, բայց իրենց պահում են ինչպես միջին տարիքի մեկը․ նրանք հասուն են, տիրապետում են ճշմարտությանը և արժանանում մյուսների հիացմունքին, ու սրանք այն մարդիկ են, որոնք ունեն վկայություն և Աստծու դրսևորումն են։ Սա նշանակում է, որ երբ մարդկանց փորձառությունը հասած լինի որոշակի աստիճանի, ներքուստ նրանք կունենան ներըմբռնում առ Աստված, և նրանց արտաքին դիրքորոշումը ևս կկայունանա։ Շատերը չեն կիրարկում ճշմարտությունը և անխախտ չեն մնում իրենց վկայության մեջ։ Նման մարդկանց մեջ չկա սեր դեպի Աստված, ոչ էլ վկայություն Աստծուն, և սրանք այն մարդիկ են, որոնց Աստված ամենից շատ է հակակրում։ Նրանք հավաքներում կարդում են Աստծու խոսքերը, բայց նրանց ապրածը Սատանայինն է, և սա անպատվություն է Աստծուն, Աստծուն սխալ ներկայացնել է և հայհոյանք է Աստծուն։ Նման մարդկանց մեջ չկա Աստծու սիրո որևէ նշան, և նրանք բացարձակապես զուրկ են Սուրբ Հոգու աշխատանքից։ Այսպիսով՝ նրանց խոսքերն ու գործողությունները ներկայացնում են Սատանային։ Եթե քո սիրտը միշտ հանգիստ է Աստծու առջև, և դու միշտ ուշադիր լինես քեզ շրջապատող մարդկանց, իրադարձություններին և երևույթներին, և եթե հաշվի առնես Աստծու բեռն ու միշտ աստվածավախ սիրտ ունենաս, ապա Աստված հաճախ կլուսավորի քո ներսը։ Եկեղեցում կան «վերակացուներ»․ նրանք հետևում են մարդկանց սխալներին, ապա կրկնօրինակում դրանք և մրցում դրանց հետ։ Նրանք ունակ չեն զանազանության, նրանք նողկանք չեն տածում մեղքի նկատմամբ և չեն ատում կամ զզվում Սատանայի բաներից։ Նման մարդիկ լցված են Սատանայի բաներով, և ի վերջո Աստված ամբողջությամբ կլքի նրանց։ Դու պետք է միշտ աստվածավախ սիրտ ունենաս Աստծու առջև, պետք է զուսպ լինես քո խոսքերում և գործողություններում ու երբեք չկամենաս ընդդիմանալ կամ վշտացնել Աստծուն։ Դու երբեք չպիտի ցանկանաս, որ Աստծու աշխատանքն ապարդյուն լինի քեզ վրա կամ թույլ տաս, որ քո կրած բոլոր դժվարությունները և այն ամենը, որ կիրարկել ես, զուր լինի։ Պետք է ցանկանաս ավելի տքնաջան աշխատելու և Աստծուն ավելի շատ սիրելու սպասվող ճանապարհին։ Նրանք իրենց հիմքում տեսլական ունեցող մարդիկ են։ Նրանք առաջընթացի ձգտող մարդիկ են։

Եթե մարդիկ հավատում են Աստծուն և փորձառաբար ապրում Աստծու խոսքերն աստվածավախ սրտով, ապա նման մարդկանց մեջ կարելի է տեսնել Աստծու փրկությունը և սերը։ Այս մարդիկ ունակ են Աստծու համար վկայությունը կրելու․ նրանք ապրում են ճշմարտությամբ, և այն, ինչի համար վկայություն են կրում, նույնպես ճշմարտությունն է, այն է, ինչ Աստված է և Աստծու բնավորությունը։ Նրանք ապրում են Աստծու սիրո մեջ և տեսել են Աստծու սերը։ Եթե մարդիկ ուզում են սիրել Աստծուն, նրանք պետք է փորձառաբար ապրեն Աստծու սիրալիրությունը ու տեսնեն Աստծու գրավչությունը․ միայն այդժամ աստվածասեր ու Աստծու համար անձնվիրաբար ջանք չխնայող սիրտ կարող է արթնանալ նրանց մեջ։ Աստված մարդկանց չի մղում սիրելու Իրեն խոսքերի կամ իրենց երևակայությյունների միջոցով, ոչ էլ ստիպում է մարդկանց սիրել Իրեն։ Փոխարենը՝ Նա թույլ է տալիս նրանց, որ սեփական ցանկությամբ սիրեն Իրեն, ինչպես նաև թողնում է՝ տեսնեն Իր սիրելիությունն Իր գործում և խոսքերում, ինչից հետո նրանց մեջ ծնվում է սերն Աստծու հանդեպ։ Միայն այսկերպ մարդիկ կարող են ճշմարտորեն վկայություն կրել Աստծու համար։ Մարդիկ սիրում են Աստծուն ոչ այն պատճառով, որ ուրիշներն են դրդել նրանց այդպես անելու, ոչ էլ դա վաղանցիկ զգայական ազդակ է։ Նրանք սիրում են Աստծուն, որովհետև տեսել են Նրա գրավչությունը, տեսել են, որ Նրա մեջ այնքան շատ բան կա, որ արժանի է մարդկանց սիրուն, որովհետև տեսել են Աստծու փրկությունը, իմաստությունը և հրաշագործությունները․ որպես արդյունք՝ նրանք ճշմարտապես փառաբանում են Աստծուն և իսկապես փափագում Նրան, և նրանց մեջ այնպիսի կիրք է արթնանում, որ անկարող կլինեին գոյատևելու՝ առանց Աստծուն ձեռք բերելու։ Պատճառը, որ Աստծու համար ճշմարտապես վկայություն կրողներն ունակ են դա անելու այսքան հնչեղ ձևով, այն է, որ նրանց վկայության հիմքում ճշմարիտ գիտելիքն է և Աստծու հանդեպ իրական փափագը։ Նման վկայությունը կրվում է ոչ թե զգայական ազդակի, այլ Աստծու և Նրա բնավորության մասին նրանց գիտելիքի համաձայն։ Քանի որ նրանք սկսել են ճանաչել Աստծուն, զգում են, որ պետք է անկասկած վկայություն կրեն Աստծու համար և անեն այնպես, որ բոլոր Աստծուն փափագողները ճանաչեն Աստծուն և գիտակցեն Աստծու գրավչությունն ու Նրա գործնականությունը։ Ինչպես մարդկանց սերն Աստծու հանդեպ, նրանց վկայությունն ինքնաբուխ է․ այն օժտված է իրականությամբ և ունի իրական նշանակություն ու արժեք։ Այն պասիվ, փուչ կամ անիմաստ չէ։ Պատճառը, թե ինչու է ասվում, որ միայն Աստծուն ճշմարտապես սիրողներն ունեն ամենամեծ արժեքն ու իմաստն իրենց կյանքում և ճշմարտապես հավատում են Աստծուն, այն է, որ այս մարդիկ ունակ են ապրելու Աստծու գործի և տնօրինման համար։ Քանզի նրանք ապրում են ոչ թե խավարում, այլ լույսի մեջ, նրանց կյանքն անիմաստ չէ, այլ օրհնված է Աստծու կողմից։ Միայն Աստծուն սիրողներն են ունակ Աստծու համար վկայություն կրելու, միայն նրանք են Աստծու վկաները, միայն նրանք են օրհնված Աստծու կողմից, և միայն նրանք կարող են ժառանգել Աստծու խոստումները։ Նրանք, ովքեր սիրում են Աստծուն, Աստծու մտերիմներն են․ նրանք Աստծու սիրելի մարդիկ են, և նրանք կարող են Աստծու հետ վայելել օրհնությունները։ Միայն այսպիսի մարդիկ կապրեն հավիտյան, և միայն նրանք հավերժ կապրեն Աստծու հոգածության և պաշտպանության ներքո։ Աստված Նա է, ում մարդիկ պետք է սիրեն, և Նա արժանի է բոլոր մարդկանց սիրուն, բայց ոչ բոլոր մարդիկ են ունակ սիրելու Աստծուն, և ոչ բոլոր մարդիկ կարող են Աստծու համար վկայություն կրել և թագավորել Աստծու հետ։ Աստծու համար վկայություն կրելու և իրենց ողջ ջանքերն Աստծու գործին նվիրելու կարողության շնորհիվ նրանք, ովքեր ճշմարտապես սիրում են Աստծուն, կարող են քայլել երկնքի տակ ամենուր, և ոչ մեկը չի համարձակվի դիմադրել նրանց, և նրանք կարող են երկրի վրա թագավորել և ղեկավարել Աստծու ողջ ժողովրդին։ Այս մարդիկ հավաքվել են ամբողջ աշխարհից։ Աշխարհի բոլոր կողմերից եկած այս մարդիկ խոսում են տարբեր լեզուներով և մաշկի տարբեր գույն ունեն, սակայն նրանց գոյության նշանակությունը նույնն է․ նրանք բոլորն աստվածասեր սիրտ ունեն, բոլորը նույն վկայությունն են կրում և ունեն նույն վճռականությունն ու ցանկությունը։ Նրանք, ովքեր սիրում են Աստծուն, կարող են ազատորեն քայլել ամբողջ աշխարհում, իսկ նրանք, ովքեր վկայություն են կրում Աստծու համար, կարող են ճանապարհորդել տիեզերքում։ Այս մարդիկ Աստծու սիրելիներն են, նրանք օրհնված են Աստծու կողմից և հավետ կապրեն Նրա լույսի մեջ։


Միայն կիրարկման վրա կենտրոնացողները կարող են կատարելագործվել

Վերջին օրերում Աստված մսեղի դարձավ՝ անելու այն գործը, որը պետք է աներ և կատարելու խոսքերի Իր սպասավորությունը։ Նա անձամբ եկավ գործելու մարդկանց մեջ՝ նպատակ ունենալով կատարելագործելու այն մարդկանց, որոնք համապատասխանում են Իր մտադրություններին։ Արարչագործության ժամանակներից մինչ օրս միայն վերջին օրերին է Նա իրականացրել այսպիսի գործ։ Միայն վերջին օրերին է Աստված մարմնացել՝ կատարելու նման խոշորամասշտաբ գործ։ Թեև Նա կրում է տառապանք, որը մարդկանց համար դժվար կլիներ կրել, և, չնայած վեհ Աստված լինելուն, խոնարհեցնում է Իրեն՝ դառնալով սովորական մարդ, Նրա գործը բնավ չի հապաղել, և Նրա ծրագիրն ամենևին չի խաթարվել. Նա կատարում է գործը, որը սկզբնապես ծրագրել էր։ Այս մարմնացման նպատակներից մեկը մարդկանց նվաճելն է, մյուսը՝ կատարելագործելն այն մարդկանց, ում Նա սիրում է։ Նա փափագում է Իր իսկ աչքերով տեսնել այն մարդկանց, որոնց Ինքը կատարելագործում է և ուզում է Իր իսկ աչքերով տեսնել, թե ինչպես են Իր կողմից կատարելագործված մարդիկ վկայություն կրում Իր համար։ Կատարելագործվողները մեկ կամ երկու հոգի չեն։ Ավելի շուտ, դա խումբ է՝ բաղկացած միայն փոքրաթիվ մարդկանցից։ Այս խմբի մարդիկ աշխարհի տարբեր երկրներից և տարբեր ազգություններից են։ Նա այսքան գործ է անում, որպեսզի ձեռք բերի մարդկանց այս խումբը, ձեռք բերի այն վկայությունը, որ մարդկանց այս խումբը կրում է Իր համար, և ձեռք բերի այն փառքը, որը կարող է ստանալ նրանցից։ Նա չի անում մի գործ, որը նշանակություն չունի, և չի անում մի գործ, որն արժեք չունի։ Կարելի է ասել, որ Աստծու՝ այսքան գործ անելու նպատակն է կատարելագործել բոլոր նրանց, ում Նա ցանկանում է կատարելագործել։ Իսկ դրանից դուրս ունեցած ազատ ժամանակ Նա դուրս կթողնի չարերին։ Իմացե՛ք, որ Նա այս մեծ գործը չի անում չար մարդկանց պատճառով. ընդհակառակը, տալիս է Իր ամբողջ ունեցածն այն սակավաթիվ մարդկանց պատճառով, որոնք պետք է կատարելագործվեն Իր կողմից։ Գործը, որ Նա անում է, խոսքերը, որ խոսում է, խորհուրդները, որ բացահայտում է, և Նրա դատաստանն ու հանդիմանությունը՝ բոլորն այդ սակավաթիվ մարդկանց համար են։ Նա մսեղի չդարձավ չար մարդկանց պատճառով և առավել ևս ցասումով չի լցվում նրանց պատճառով։ Նա խոսում է ճշմարտություն և խոսում է մուտքի մասին նրանց պատճառով, ովքեր պետք է կատարելագործվեն. Նա մսեղի դարձավ նրանց պատճառով, և հենց նրանց պատճառով է, որ շնորհում է Իր խոստումներն ու օրհնությունները։ Նա ճշմարտություն չի խոսում, մուտքի մասին չի խոսում և մարդկայնության մեջ կյանքի մասին չի խոսում հանուն չար մարդկանց։ Նա ուզում է խուսափել չար մարդկանց հետ խոսելուց՝ փոխարենը կամենալով բոլոր ճշմարտությունները շնորհել նրանց, ովքեր պետք է կատարելագործվեն։ Սակայն Նրա գործը պահանջում է, որ առայժմ չար մարդկանց թույլ տրվի որոշ չափով վայելել Նրա հարստությունը։ Նրանք, ովքեր չեն կիրարկում ճշմարտությունը, ովքեր չեն բավարարում Աստծուն և ովքեր խաթարում են Նրա գործը, բոլորը չար են։ Նրանք չեն կարող կատարելագործվել և արհամարհանքով մերժվում են Աստծու կողմից։ Եվ հակառակը, այն մարդիկ, որոնք ճշմարտությունը կիրարկում են և կարող են բավարարել Աստծուն, և որոնք ամբողջությամբ ծախսվում են Աստծու գործի համար, նրանք են, ովքեր պետք է կատարելագործվեն Աստծու կողմից։ Նրանք, ում Աստված ցանկանում է ավարտուն դարձնել, ոչ այլ ոք են, եթե ոչ մարդկանց այս խումբը, և գործը, որն Աստված անում է, հանուն այս մարդկանց է։ Ճշմարտությունը, որի մասին Նա խոսում է, ուղղված է այն մարդկանց, որոնք պատրաստակամ են կիրարկելու այն։ Նա չի խոսում այն մարդկանց հետ, որոնք չեն կիրարկում ճշմարտությունը։ Խորաթափանցության ավելացումը և զանազանության աճը, որոնց մասին Նա խոսում է, նպատակաուղղված են այն մարդկանց, որոնք կարող են կիրարկել ճշմարտությունը։ Կատարելագործվելը, ինչի մասին Նա խոսում է, նույնպես ուղղված է այս մարդկանց։ Սուրբ Հոգու գործն ուղղված է այն մարդկանց, որոնք պատրաստակամ են կիրարկելու ճշմարտությունը։ Այնպիսի բաներ, ինչպիսիք են իմաստություն և մարդկայնություն ունենալը, ուղղված են այն մարդկանց, որոնք պատրաստակամ են կիրարկելու ճշմարտությունը։ Նրանք, ովքեր չեն կիրարկում ճշմարտությունը, գուցե լսեն ճշմարտության շատ խոսքեր, բայց քանի որ իրենց բնությամբ այնքան չար են և հետաքրքրված չեն ճշմարտությամբ, հասկանում են միայն վարդապետություններ և բառեր ու դատարկ տեսություններ՝ առանց նվազագույն արժեքի իրենց կյանքի մուտքի համար։ Նրանցից ոչ մեկը հավատարիմ չէ Աստծուն. նրանք բոլորը մարդիկ են, որոնք տեսնում են Աստծուն, բայց չեն կարող ձեռք բերել Նրան. նրանք բոլորը դատապարտված են Աստծու կողմից։

Սուրբ Հոգին յուրաքանչյուր մարդու մեջ քայլելու ուղի ունի և յուրաքանչյուրին կատարելագործվելու հնարավորություն է տալիս։ Քո բացասական բաների միջոցով հնարավոր է դառնում ճանաչել քո իսկ ապականությունը, և ապա, դեն նետելով բացասական բաները, կգտնես կիրարկման ուղի. սրանք բոլորն այն ճանապարհներն են, որոնցով կատարելագործվում ես։ Ավելին՝ որոշ դրական բաների միջոցով քեզ շարունակաբար ներքին ուղղորդում և լուսավորում է տրվում, ինչը քեզ թույլ է տալիս նախաձեռնողաբար կատարել քո գործառույթը և ավելացնել քո խորաթափանցությունն ու զանազանություն ձեռք բերել։ Երբ իրադրություններդ լավ են, հատկապես պատրաստակամ ես կարդալու Աստծու խոսքերը և հատկապես պատրաստակամ ես աղոթելու Աստծուն ու կարող ես լսածդ քարոզները կապել քո իսկ վիճակի հետ։ Նման ժամանակներում Աստված ներքուստ լուսաբանում ու լուսավորում է քեզ՝ օգնելով գիտակցել որոշ բաներ դրական կողմից։ Այսպես ես կատարելագործվում դրական կողմից։ Բացասական վիճակներում թույլ ես և բացասական. զգում ես, որ սրտումդ Աստված չկա, սակայն Աստված լուսավորում է քեզ՝ օգնելով գտնել կիրարկման ուղի։ Սրանից դուրս գալը բացասական կողմից կատարելության հասնելն է։ Աստված կարող է մարդուն կատարելագործել և՛ դրական, և՛ բացասական կողմերից։ Կախված է այն բանից, թե արդյոք ի վիճակի ես փորձառաբար ապրելու և արդյոք ձգտում ես կատարելագործվել Աստծու կողմից։ Եթե իսկապես ձգտում ես կատարելագործվել Աստծու կողմից, ապա բացասականը չի կարող վնաս հասցնել քեզ, բայց կարող է ավելի իրական բաներ տալ և կարող է քեզ ավելի ունակ դարձնել՝ ճանաչելու այն, ինչ պակասում է քո ներսում, ավելի ունակ՝ ընկալելու քո իրական վիճակը և տեսնելու, որ մարդը ոչինչ չունի և ոչինչ է. եթե փորձություններ չես կրում, չգիտես և միշտ կզգաս, որ ուրիշներից բարձր ես և բոլորից լավը։ Այս ամենի միջոցով կտեսնես, որ այն ամենը, ինչ եղել է նախկինում, արվել է Աստծու կողմից և պաշտպանվել Աստծու կողմից։ Փորձությունների մեջ մտնելը քեզ թողնում է առանց սիրո կամ հավատի, աղոթքի պակաս ես ունենում և անկարող ես օրհներգեր երգել ու առանց գիտակցելու՝ այս ամենի մեջ ճանաչում ես ինքդ քեզ։ Աստված մարդուն կատարելագործելու շատ միջոցներ ունի։ Նա օգտագործում է ամեն տեսակ միջավայրեր՝ մարդու ապականված բնավորություններն էտելու համար, և օգտագործում է տարբեր բաներ՝ մարդուն բացահայտելու համար. մի կողմից՝ Նա էտում է մարդուն, մյուս կողմից՝ բացահայտում է մարդուն, իսկ մեկ այլ կողմից՝ մերկացնում է մարդուն՝ փորելով և մերկացնելով մարդու սրտի խորքերում եղած «խորհուրդները» և ցույց տալով մարդուն իր բնությունը՝ մերկացնելով նրա վիճակներից շատերը։ Աստված կատարելագործում է մարդուն բազմաթիվ մեթոդներով՝ մերկացման միջոցով, մարդուն էտելու միջոցով, զտման միջոցով և հանդիմանության միջոցով, որպեսզի մարդը ճանաչի, որ Աստված գործնական է։

Ինչի՞ եք հիմա ձգտում։ Աստծու կողմից կատարելագործվելո՞ւ, Աստծուն ճանաչելո՞ւ, Աստծուն ձեռք բերելո՞ւ, գուցե 90-ականների Պետրոսի ոճի՞ն, կամ Հոբի հավատքից ավելի մեծ հավատքի՞, կամ գուցե Աստծու կողմից արդար կոչվելու և Աստծու գահի առջև հասնելո՞ւ, կամ երկրի վրա Աստծուն դրսևորել կարողանալու և Աստծու համար ուժեղ ու հնչեղ վկայություն կրելո՞ւ։ Անկախ նրանից, թե ինչի եք ձգտում, ընդհանուր առմամբ, այդ ամենը նրա համար է, որ Աստված փրկի։ Անկախ նրանից՝ ձգտում ես արդար մարդ լինելու, Պետրոսի ոճին, թե Հոբի հավատքին, կամ Աստծու կողմից կատարելագործվելու, այդ ամենն այն գործն է, որն Աստված անում է մարդու վրա։ Այլ կերպ ասած՝ անկախ նրանից, թե ինչի ես ձգտում, այդ ամենն Աստծու կողմից կատարելագործվելու, Աստծու խոսքերը փորձառաբար ապրելու, Աստծու սիրտը բավարարելու համար է. ինչի էլ ձգտես, այդ ամենն Աստծու հաճելիությունը բացահայտելու, իրական փորձառության մեջ կիրարկման ճանապարհ որոնելու համար է՝ նպատակ ունենալով ազատվել կարողանալու քո սեփական ապստամբ խառնվածքից, քո ներսում հասնելու բնականոն վիճակի, լիովին համապատասխանելու Աստծու մտադրություններին, դառնալու ճիշտ մարդ և ունենալու ճիշտ շարժառիթ այն ամենում, ինչ անում ես։ Դու այս ամենը փորձառաբար ապրում ես Աստծուն ճանաչելու և կյանքի աճի հասնելու համար։ Թեև այն, ինչ փորձառաբար ապրում ես, Աստծու խոսքերն ու իրական իրադարձություններն են, ինչպես նաև քո շրջապատի մարդիկ, իրադարձություններն ու բաները, ի վերջո կարող ես ճանաչել Աստծուն և կատարելագործվել Աստծու կողմից։ Արդար մարդու ճանապարհով քայլելուն ձգտելը կամ Աստծու խոսքերը կիրարկելուն ձգտելը վազքուղին է, մինչդեռ Աստծուն ճանաչելն ու Աստծու կողմից կատարելագործվելը նշանակության վայրն են։ Անկախ նրանից՝ հիմա Աստծու կողմից կատարելագործվելու ես ձգտում, թե Աստծու համար վկայություն տալու, ի վերջո այդ ամենն Աստծուն ճանաչելու համար է. նրա համար է, որպեսզի այն գործը, որը Նա անում է քեզ վրա, զուր չլինի, որպեսզի ի վերջո ճանաչես Աստծու գործնականությունը, ճանաչես Նրա մեծությունը և առավել ևս ճանաչես Աստծու խոնարհությունն ու թաքնվածությունը և ճանաչես այն մեծաքանակ գործերը, որոնք Աստված անում է քեզ վրա։ Աստված այն աստիճան է Իրեն խոնարհեցրել, որ Իր գործն անում է այս կեղտոտ ու ապականված մարդկանց վրա և կատարելագործում է մարդկանց այս խումբը։ Աստված միայն մարդկանց միջավայրում ապրելու և ուտելու, մարդկանց հովվելու և մարդկանց կարիքները հոգալու համար չէ, որ մսեղի դարձավ։ Ավելի կարևոր է այն, որ Նա փրկության և նվաճման Իր հսկայական գործը կատարում է այս ծայրաստիճան ապականված մարդկանց վրա։ Նա եկավ մեծ կարմիր վիշապի սիրտը՝ փրկելու այս ամենաապականված մարդկանց, որպեսզի բոլոր մարդիկ փոխվեն և նոր դառնան։ Այն հսկայական տառապանքը, որն Աստված կրում է, ոչ միայն այն տառապանքն է, որը Նա կրում է մսեղի դառնալիս, այլև ամենից շատ այն, որ Աստծու Հոգին ծայրահեղ նվաստացում է կրում. Նա այնքան է խոնարհեցնում և թաքցնում Իրեն, որ դառնում է սովորական մարդ։ Աստված մարմնացավ և մսեղիի կերպարանք ընդունեց, որպեսզի մարդիկ տեսնեն, որ Նա բնականոն մարդկային կյանք և բնականոն մարդկային կարիքներ ունի։ Սա բավական է ապացուցելու համար, որ Աստված մեծապես խոնարհեցրել է Իրեն։ Աստծու Հոգին իրականացել է մսեղիում։ Նրա Հոգին այնքան գերագույն և մեծ է, սակայն Նա սովորական մարդու, աննշան մարդու կերպարանք է ընդունում, որպեսզի կատարի Իր Հոգու գործը։ Ձեզանից յուրաքանչյուրի որակի, խորաթափանցության, ողջամտության, մարդկայնության և կյանքի առումով դուք իսկապես անարժան եք ստանալու Աստծու այս տեսակի գործը, և իսկապես անարժան եք, որ Աստված հանուն ձեզ նման տառապանք կրի։ Աստված այնքան վեհ է։ Նա այնքան գերագույն է, իսկ մարդիկ այնքան նսեմ են, սակայն Նա դեռևս գործում է նրանց վրա։ Նա ոչ միայն մարմնացավ՝ մարդկանց մատակարարելու, մարդկանց հետ խոսելու համար, այլև ապրում է մարդկանց հետ միասին։ Աստված այնքան խոնարհ է, այնքան սիրելի։ Եթե արտասվում ես՝ մեծ գովաբանություն հնչեցնելով, հենց որ հիշատակվում է Աստծու սերը, հենց որ հիշատակվում է Աստծու շնորհը, եթե հասնում ես այս վիճակին, ապա Աստծու ճշմարիտ ճանաչողություն ունես։

Մեր օրերում մարդկանց ձգտման մեջ շեղում կա. նրանք միայն ձգտում են սիրել Աստծուն և բավարարել Աստծուն, բայց Աստծուն բնավ չգիտեն և անտեսել են Սուրբ Հոգու լուսավորությունն ու լուսավորումն իրենց ներսում։ Նրանք չունեն Աստծու ճշմարիտ գիտության հիմքը։ Այսպիսով՝ կորցնում են եռանդը, երբ փորձառությունների միջով են անցնում։ Բոլոր նրանք, ովքեր ձգտում են Աստծու ճշմարիտ ճանաչողությանը, չնայած նախկինում լավ իրադրություններում չլինելուն և բացասական բաների ու թուլության հակված լինելուն և հաճախ արտասվելուն, վհատվելուն և հույսները կորցնելուն, այժմ, ավելի շատ փորձառություններ ձեռք բերելուն զուգընթաց, բարելավվում են իրենց իրադրության առումով։ Էտվելու և կոտրվելու փորձառությունից և փորձվելու և զտվելու փորձառությունից հետո նրանք մեծ առաջընթաց են գրանցել։ Բացասական վիճակները նվազել են, և նրանց կյանքի բնույթի մեջ որոշակի փոփոխություն է եղել։ Երբ ավելի շատ փորձությունների միջով են անցնում, նրանց սրտերը սկսում են սիրել Աստծուն։ Աստծու կողմից մարդկանց կատարելագործման մի կանոն կա, այն է, որ Նա լուսավորություն է բերում քեզ՝ օգտագործելով քո ընդունելի մասը, որպեսզի ունենաս կիրարկման ուղի և կարողանաս անջատել ինքդ քեզ բոլոր բացասական վիճակներից՝ օգնելով հոգուդ ազատագրում ստանալ և ունակ դարձնելով քեզ ավելի շատ սիրելու Նրան։ Այսկերպ դու ի վիճակի ես ազատվելու քո սատանայական ապականված խառնվածքներից։ Եթե պարզամիտ ես և բաց, պատրաստակամ ես ճանաչելու ինքդ քեզ և կիրարկելու ճշմարտությունը, Աստված բնականաբար կօրհնի քեզ, իսկ երբ տկար ես և բացասական, Նա կրկնակի լուսավորություն կբերի քեզ՝ օգնելով ավելի լավ ճանաչել ինքդ քեզ, ավելի պատրաստակամ լինելու զղջալու սրտումդ և ավելի ունակ՝ կիրարկելու այն բաները, որոնք պետք է կիրարկես։ Միայն այս կերպ սիրտդ կարող է խաղաղ և հանգիստ լինել։ Այն մարդը, որը սովորաբար ուշադրություն է դարձնում Աստծուն ճանաչելուն, ինքն իրեն ճանաչելուն և իր իսկ կիրառմանը, կկարողանա հաճախակի ստանալ Աստծու գործը, ինչպես նաև Նրա ուղղորդումն ու լուսավորությունը։ Թեև նման մարդը կարող է բացասական վիճակում լինել, բայց ի վիճակի է անմիջապես շտկելու իրավիճակը՝ լինի դա խղճի ներգործության, թե Աստծու խոսքերի լուսավորության շնորհիվ։ Մարդու խառնվածքի փոփոխությունը միշտ ձեռք է բերվում, երբ նա ճանաչում է իր իսկ իրական վիճակը և Աստծու բնույթն ու գործը։ Այն մարդը, որ պատրաստակամ է ճանաչելու ինքն իրեն և բացվելու, կկարողանա կիրարկել ճշմարտությունը։ Այսպիսի մարդն է հավատարիմ Աստծուն։ Աստծուն հավատարիմ մարդն ունի Աստծու մասին հասկացողություն, լինի դա խոր, թե մակերեսային, քիչ, թե շատ։ Սա Աստծու արդարությունն է, և դա մի բան է, որին մարդիկ հասնում են, դա նրանց իսկ ձեռքբերումն է։ Աստծու գիտությունն ունեցող մարդը նա է, ով ունի հիմք, ով ունի տեսիլք։ Այսպիսի մարդը վստահ է Աստծու մսեղիի հարցում և վստահ է Աստծու խոսքերի ու Աստծու գործի հարցում։ Անկախ այն բանից, թե ինչպես է Աստված գործում կամ խոսում, կամ ինչպես են ուրիշները անհանգստություն առաջացնում, նա կարողանում է պահել իր դիրքը և հաստատուն կանգնել Աստծու համար վկայության մեջ։ Որքան ավելի շատ է մարդն այսպիսին, այնքան ավելի շատ կարող է կիրարկել այն ճշմարտությունը, որը հասկանում է։ Քանի որ միշտ այսպես կիրարկում է Աստծու խոսքերը, ձեռք է բերում Աստծու ավելի շատ հասկացողություն և ունի վճռականություն՝ հավիտյան հաստատուն կանգնելու Աստծու համար վկայության մեջ։

Զանազանություն ունենալը, հնազանդություն ունենալը և երևույթների մեջ թափանցելու կարողություն ունենալը, որպեսզի հոգով զգոն լինես, նշանակում է, որ Աստծու խոսքերը ներքուստ լուսավորում ու լուսավորություն են բերում քեզ, հենց որևէ բանի ես բախվում։ Սա է հոգով զգոն լինելը։ Այն ամենը, ինչ Աստված անում է, մարդկանց հոգիները վերակենդանացնելուն օգնելու համար է։ Ինչո՞ւ է Աստված միշտ ասում, որ մարդիկ թմրած են և բթամիտ։ Պատճառն այն է, որ մարդկանց հոգիները մահացել են, և նրանք այնքան են թմրել, որ լիովին անգիտակից են հոգու բաների հանդեպ։ Աստծու գործը մարդկանց կյանքն առաջ մղելն է, մարդկանց հոգիների կենդանանալուն օգնելը և այնպես անելը, որ նրանք կարողանան թափանցել հոգու բաների մեջ, ինչպես նաև, որ միշտ ի վիճակի լինեն իրենց սրտերում սիրելու Աստծուն և բավարարելու Աստծուն։ Այս փուլին հասնելը ցույց է տալիս, որ մարդու հոգին վերակենդանացվել է, և հաջորդ անգամ, երբ նա որևէ բանի բախվի, կկարողանա անմիջապես արձագանքել։ Մարդիկ արձագանքում են քարոզներին և արագ են արձագանքում իրավիճակներին։ Սա է հոգու զգոնության հասնելը։ Կան շատերը, ովքեր արագ են արձագանքում արտաքին իրադարձությանը, բայց հենց որ հիշատակվում են իրականություն մուտք գործելը կամ հոգու բաների մանրամասնություններ, նրանք դառնում են թմրած և բթամիտ։ Հասկանում են որևէ բան միայն այն դեպքում, երբ պարզաբանվում է իրենց համար։ Այս ամենը հոգևորապես թմրած և բթամիտ լինելու, հոգու բաների քիչ փորձառություն ունենալու դրսևորումներ են։ Ոմանք հոգով զգոն են և ունեն զանազանություն։ Հենց որ լսում են խոսքեր, որոնք մերկացնում են իրենց վիճակները, ժամանակ չեն կորցնում դրանք գրի առնելու համար։ Երբ լսում են կիրարկման սկզբունքների մասին խոսքեր, ի վիճակի են ընդունելու դրանք և կիրառելու իրենց հետագա փորձառության մեջ՝ դրանով իսկ փոխելով իրենք իրենց։ Սա հոգով զգոն մարդ է։ Ինչո՞ւ են նրանք ի վիճակի այդքան արագ արձագանքելու։ Պատճառն այն է, որ կենտրոնանում են այս բաների վրա առօրյա կյանքում։ Երբ կարդում են Աստծու խոսքերը, ի վիճակի են իրենց վիճակները համեմատելու դրանց հետ, խորհրդածելու և ճանաչելու իրենք իրենց։ Երբ լսում են հաղորդակցություն և քարոզներ ու լսում են խոսքեր, որոնք իրենց լուսավորություն են բերում ու լուսավորում են, ի վիճակի են անմիջապես ընդունելու դրանք։ Դա նման է քաղցած մարդուն ուտելիք տալուն. նա ի վիճակի է անմիջապես ուտելու։ Եթե ուտելիք ես տալիս մեկին, ով քաղցած չէ, այդքան արագ չի արձագանքում։ Հաճախ աղոթում ես Աստծուն և ապա ի վիճակի ես անմիջապես արձագանքելու, երբ որևէ բանի ես բախվում՝ մտածելով, թե ինչ է Աստված պահանջում այս հարցում, ինչպես պետք է վարվես, և ինչպես Աստված ուղղորդեց քեզ նման հարցում նախորդ անգամ։ Երբ այսօր բախվես նմանատիպ բանի, բնականաբար կիմանաս ինչպես կիրարկել, որ բավարարի Աստծու սիրտը։ Եթե միշտ այսպես կիրարկես և միշտ այսպես փորձառաբար ապրես, ինչ-որ պահի դա քեզ հեշտ կտրվի։ Աստծու խոսքերը կարդալիս կիմանաս, թե ինչպիսի մարդու մասին է Աստված ակնարկում, կիմանաս, թե հոգու ինչպիսի վիճակի մասին է խոսում, և կկարողանաս ընկալել հիմնական կետն ու կիրարկել այն. այս կերպ կկարողանաս փորձառաբար ապրել։ Ինչո՞ւ են ոմանք թերանում այս առումով։ Պատճառն այն է, որ շատ ջանք չեն գործադրում կիրարկման ասպարեզում։ Թեև պատրաստակամ են կիրարկելու ճշմարտությունը, բայց ճշմարիտ խորաթափանցություն չունեն ծառայության մանրամասների, իրենց կյանքում մանր ճշմարտությունների վերաբերյալ։ Նրանք շփոթվում են, երբ որևէ բան է պատահում։ Այսպես կարող ես խաբվել և մոլորվել, երբ հայտնվի որևէ կեղծ մարգարե կամ կեղծ առաքյալ։ Պետք է հաճախ հաղորդակցվես Աստծու խոսքերի և գործի մասին. միայն այս կերպ կկարողանաս հասկանալ ճշմարտությունը և զանազանություն զարգացնել։ Եթե չես հասկանում ճշմարտությունը, զանազանություն չես ունենա։ Օրինակ՝ ինչ է Աստված խոսում, ինչպես է Աստված գործում, որոնք են Նրա պահանջները մարդկանցից, ինչպիսի մարդկանց հետ պետք է շփվես և ինչպիսի մարդկանց պետք է մերժես. պետք է հաճախ հաղորդակցվես այս բաների մասին։ Եթե միշտ այսպես փորձառաբար ապրես Աստծու խոսքերը, կհասկանաս ճշմարտությունը և հիմնովին կհասկանաս շատ բաներ, ինչպես նաև զանազանություն կունենաս։ Ինչ է Սուրբ Հոգու կարգավարժանքը, ինչ է մարդկային կամքից ծնված մեղադրանքը, ինչ է Սուրբ Հոգու ուղղորդումը, ինչ է միջավայրի ներդաշնակեցումը, ինչ է Աստծու խոսքերի ներքին լուսավորություն բերելը. եթե հստակ չգիտես այս բաները, զանազանություն չես ունենա։ Ինչ է գալիս Սուրբ Հոգուց, ինչ է ապստամբ խառնվածքը, ինչպես հնազանդվել Աստծու խոսքերին և ինչպես ազատվել քո իսկ ապստամբությունից. եթե փորձառություններիդ միջոցով հասկանաս այս բաները, հիմք կունենաս, երբ որևէ բան պատահի, կունենաս համապատասխան ճշմարտություն, որի հետ կհամեմատես դա, և հարմար տեսիլքներ՝ որպես հիմք։ Սկզբունքներ կունենաս այն ամենի մեջ, ինչ անում ես և կկարողանաս գործել ճշմարտության համաձայն։ Այն ժամանակ կյանքդ լեցուն կլինի Աստծու լուսավորությամբ, լեցուն՝ Աստծու օրհնություններով։ Աստված անարդարացիորեն չի վարվի որևէ մարդու հետ, որ անկեղծորեն ձգտում է Իրեն կամ կյանքով արտահայտում է Իրեն և վկայություն է կրում Իր համար, և Նա չի անիծի որևէ մարդու, որ ի վիճակի է անկեղծորեն ծարավ լինելու ճշմարտությանը։ Եթե Աստծու խոսքերն ուտելիս և խմելիս կարողանաս ուշադրություն դարձնել քո իսկ իրական վիճակը ճանաչելուն, ուշադրություն դարձնել քո իսկ կիրարկմանը և ուշադրություն դարձնել քո իսկ հասկացողությանը, ապա, երբ որոշ խնդրի բախվես, լուսաբանում կստանաս և գործնական հասկացողություն ձեռք կբերես։ Այն ժամանակ ամեն ինչում կունենաս կիրարկման ուղի և զանազանություն։ Ճշմարտությունն ունեցող մարդը չի մոլորվի և խաթարող պահվածք կամ ծայրահեղ արարքներ թույլ չի տա։ Ճշմարտության շնորհիվ նա պաշտպանված է և նաև ճշմարտության շնորհիվ ավելի շատ հասկացողություն է ձեռք բերում։ Ճշմարտության շնորհիվ ունի կիրարկման ավելի շատ ուղիներ, ստանում է ավելի շատ հնարավորություններ, որպեսզի Սուրբ Հոգին գործի իր վրա, և ավելի շատ հնարավորություններ՝ կատարելագործվելու։


Սուրբ Հոգու գործը և սատանայի գործը

Ինչպե՞ս է մարդն ընկալում հոգու մանրամասները։ Ինչպե՞ս է Սուրբ Հոգին գործում մարդու մեջ։ Ինչպե՞ս է սատանան գործում մարդու մեջ։ Ինչպե՞ս են չար ոգիները գործում մարդու մեջ։ Որո՞նք են դրսևորումները։ Երբ քեզ որևէ բան է պատահում՝ արդյոք դա Սուրբ Հոգո՞ւց է գալիս, և արդյոք դու պետք է ենթարկվե՞ս դրան, թե՞ ըմբոստանաս դրա դեմ։ Մարդկանց իրական կիրարկման մեջ շատ բան է բխում մարդկային կամքից, որը մարդիկ միշտ կարծում են, թե Սուրբ Հոգուց է գալիս։ Որոշ բաներ գալիս են չար ոգիներից, սակայն մարդիկ դեռ միշտ կարծում են, թե դրանք Սուրբ Հոգուց են, երբեմն Սուրբ Հոգին ներսից առաջնորդում է մարդկանց, բայց մարդիկ վախենում են, թե նման առաջնորդությունը սատանայից է գալիս և չեն համարձակվում ենթարկվել, մինչդեռ իրականում այդ առաջնորդումը Սուրբ Հոգու լուսավորումն է։ Հետևաբար, եթե մարդը զանազանություն չի կիրառում, ի վիճակի չի լինի իսկապես փարձառաբար ապրելու այն փաստացի բաները, որոնց միջով անցնում է. եթե մարդն իր փորձառության մեջ զանազանություն չի կիրառում, ի վիճակի չի լինի կյանք ձեռք բերելու։ Ինչպե՞ս է գործում Սուրբ Հոգին։ Ինչպե՞ս են գործում չար ոգիները։ Ի՞նչն է բխում մարդու կամքից։ Եվ ի՞նչն է ծնվում Սուրբ Հոգու առաջնորդումից ու լուսավորումից։ Եթե դու ըմբռնես մարդու մեջ Սուրբ Հոգու գործի օրինաչափությունները, ապա քո առօրյա կյանքում և իրական փորձառություններում ի վիճակի կլինես ավելացնելու քո գիտելիքն ու զանազանություն ձեռք բերելու․ դու կսկսես կճանաչես Աստծուն, ի վիճակի կլինես ըմբռնելու և զանազանելու Սատանային․ դու չես շփոթվի քո հնազանդվելու կամ ձգտման մեջ և կդառնաս մեկը, ում մտքերը հստակ են, ով ենթարկվում է Սուրբ Հոգու գործին։

Սուրբ Հոգու գործը դրական կողմից ուղղորդում և լուսավորություն ապահովելու ձև է։ Այն մարդկանց բացասական չի դարձնի։ Այն մխիթարություն է բերում նրանց, հավատք ու վճռականություն է տալիս և հնարավորություն ընձեռում նրանց՝ ձգտելու, որ Աստված կատարյալ դարձնի իրենց։ Երբ Սուրբ Հոգին գործում է, մարդիկ ի վիճակի են դրական կողմից մուտք գործելու․ նրանք պասիվ կամ հարկադրված չեն, այլ գործում են սեփական նախաձեռնությամբ։ Երբ Սուրբ Հոգին գործում է, մարդիկ ուրախ և ջանասեր են, հոժարակամ են ենթարկվելու և երջանկությամբ խոնարհվելու։ Եթե նույնիսկ ներքուստ ցավ են ապրում ու տկար են, նրանք համագործակցելու վճռականություն ունեն, նրանք ուրախությամբ են տառապում, ի վիճակի են հնազանդվելու և զերծ են մարդկային կամքի կամ մտածելակերպի ներգործությունից, և առավել ևս մարդկային սպասումներից ու դրդապատճառներից։ Երբ մարդիկ փորձառաբար ապրում են Սուրբ Հոգու գործը, նրանք հատկապես մաքուր են ներքուստ։ Նրանք, ովքեր ունեն Սուրբ Հոգու գործը, կյանքով արտահայտում են իրենց սերն Աստծու և եղբայրների ու քույրերի հանդեպ․ նրանք սիրում են այն բաները, որոնք հաճելի են Աստծուն և գարշում այն բաներից, որոնցից գարշում է Աստված։ Նրանք, ում դիպչում է Սուրբ Հոգու գործը, ունեն բնականոն մարդկայնություն, սովորաբար ձգտում են ճշմարտությանը և օժտված են մարդկայնությամբ։ Երբ Սուրբ Հոգին գործում է մարդկանց ներսում, նրանց վիճակը գնալով լավանում է, և նրանց մարդկայնությունը գնալով ավելի բնականոն է դառնում ու, թեև նրանց համագործակցությունը կարող է մասամբ հիմար լինել, նրանց դրդապատճառները ճիշտ են, նրանք մուտք են գործում դրական կողմից, նրանք չեն փորձում խաթարումներ առաջացնել և որևէ վատ մտադրություն չեն տածում։ Սուրբ Հոգու գործը բնականոն և գործնական է. Սուրբ Հոգին գործում է մարդու մեջ՝ ըստ բնականոն մարդկանց կյանքի օրինակների, և Նա ներքուստ լուսավորություն է բերում և ուղղորդում է մարդկանց՝ ըստ բնականոն մարդկանց փաստացի ձգտման։ Երբ Սուրբ Հոգին գործում է մարդկանց մեջ, Նա ուղղորդում և լուսավորություն է բերում նրանց՝ ըստ բնականոն մարդկանց կարիքների։ Նա մատակարարում է նրանց՝ ըստ նրանց կարիքների և ուղղորդում ու լուսավորություն է բերում նրանց՝ ըստ նրա, թե ինչ չունեն և ըստ նրանց պակասությունների դրական կողմից։ Սուրբ Հոգու գործն իրական կյանքում մարդկանց լուսավորելն ու առաջնորդելն է․ միայն այն դեպքում, երբ նրանք իրենց փաստացի կյանքում զգան Աստծու խոսքերը, նրանք կկարողանան տեսնել Սուրբ Հոգու գործը։ Եթե առօրյա կյանքում մարդիկ լավ վիճակում են և ունեն բնականոն հոգևոր կյանք, ապա ունեն նաև Սուրբ Հոգու գործը։ Նման վիճակում նրանք հավատք ունեն, երբ ուտում և խմում են Աստծու խոսքերը, նրանք ոգեշնչված են, երբ աղոթում են, և նրանք բացասական չեն, երբ բախվում են որևէ բանի․ դրա ներսում նրանք ի վիճակի են տեսնելու այն դասերը, որոնք Աստված պահանջում է, որ իրենք սովորեն, նրանք բացասական կամ թույլ չեն, և թեև իրական դժվարություններ ունեն, հոժարակամ են ենթարկվելու Աստծու բոլոր կարգավորումներին։

Ի՞նչ արդյունքների է հասնում Սուրբ Հոգու գործը։ Գուցե դու հիմար ես կամ գուցե զուրկ ես զանազանությունից, բայց բավական է միայն, որ Սուրբ Հոգին գործի, և քո մեջ հավատ կառաջանա, դու միշտ կզգաս, որ չես կարող բավականաչափ սիրել Աստծուն և հոժարակամ կլինես համագործակցելու։ Անկախ նրանից՝ որքան մեծ են առջևում եղած դժվարությունները, դու դեռ հոժարակամ կլինես համագործակցելու։ Երբ քեզ բաներ պատահեն և քեզ համար պարզ չէ՝ արդյոք դրանք Աստծուց են գալիս, թեw Սատանայից, դու կկարողանաս սպասել, և դու ո՛չ բացասաբար տրամադրվածկլինես, ո՛չ էլ անփույթ։ Սա Սուրբ Հոգու բնականոն գործն է։ Երբ Սուրբ Հոգին գործում է քո ներսում, դու դեռ կբախվես իրական դժվարությունների՝ երբեմն դու կարտասվես, և երբեմն կլինեն բաներ, որոնք անկարող կլինես հաղթահարել, այս ամենը պարզապես Սուրբ Հոգու բնականոն գործի մի փուլն է։ Թեև դու չես կարողանա հաղթահարել այդ բաները և թեև այն ժամանակ թույլ կլինես ու կգանգատվես, դրանից հետո դու դեռ ի վիճակի կլինես սիրելու Աստծուն՝ հավատքով համակված լինելով։ Քո բացասականությունը չի խանգարի քեզ ունենալու բնական փորձառություններ, և անկախ նրանից, թե ինչ են ասում ուրիշները, և ինչպես են ուրիշները հարձակվում քեզ վրա, ի վիճակի կլինես սիրելու Աստծուն։ Աղոթելիս միշտ կզգաս, որ անցյալում շատ երախտապարտ էիր Աստծուն և կվճռես բավարարել Աստծուն և ըմբոստանալ մսեղիի դեմ, երբ կրկին բախվես նման բաների։ Այս մղումը ցույց է տալիս, որ Սուրբ Հոգու գործը քո ներսում է։ Սա Սուրբ Հոգու գործի բնականոն վիճակն է։

Ո՞րն է սատանայից եկող գործը։ Սատանայից եկող գործի մեջ մարդկանց ներսում տեսիլքները մշուշոտ են՝ մարդիկ զուրկ են բնականոն մարդկայնությունից, նրանց գործողությունների դրդապատճառները սխալ են, և թեև նրանք ցանկանում են սիրել Աստծուն, նրանց ներսում միշտ մեղադրանքներ կան ևայս մեղադրանքներն ու մտքերը մշտական անհանգստություն են առաջացնում նրանց ներսում՝ կաշկանդելով նրանց կյանքի աճը և ետ պահելով նրանց Աստծու առջև բնականոն իրադրության մեջ լինելուց։ Սա նշանակում է, որ հենց որ սատանայի գործը մարդկանց ներսում է լինում, նրանց սրտերը չեն կարող խաղաղ լինել Աստծու առաջ։ Նրանք չգիտեն ինչ անել իրենց հետ. երբ տեսնում են, որ մարդիկ հավաքվում են միասին, ուզում են փախչել, և նրանք ի վիճակի չեն փակելու իրենց աչքերը, երբ մյուսներն աղոթում են։ Չար ոգիների գործը քայքայում է մարդու և Աստծու միջև եղած բնականոն հարաբերությունը և խաթարում է մարդկանց նախկին տեսիլքները կամ կյանքի մուտքի նրանց նախկին ճանապարհը։ Իրենց սրտերում նրանք երբեք չեն կարող մոտենալ Աստծուն, նրանք մշտապես անհանգստացվում և կաշկանդվում են ինչ-որ բանից և նրանց սրտերը չեն կարողանում խաղաղություն գտնել։ Նրանք մնում են առանց Աստծուն սիրելու ուժի, իսկ նրանց հոգիները խորտակվում են։ Այսպիսին են սատանայի գործի դրսևորումները։ Սատանայի գործի դրսևորումներն են՝ անկարող լինել կանգնել քո դիրքում և հաստատուն կանգնել քո վկայության մեջ՝ ստիպելով քեզ դառնալ սխալ մարդ Աստծու առջև և մարդ, որը հավատարմություն չունի Աստծու հանդեպ։ Երբ Սատանան անհանգստացնում է քեզ, դու կորցնում ես քո ներսում եղած սերն ու հավատարմությունն Աստծու հանդեպ, զրկվում ես Աստծու հետ բնականոն հարաբերությունից, դու չես ձգտում ճշմարտությանը կամ քո իսկ բարելավմանը՝ դու նահանջում ես և բացասական դառնում, տրվում ես քո քմահաճույքներին, ազատություն ես տալիս մեղքի տարածմանը և չես ատում մեղքը։ Ավելին՝ դա քեզ ստիպում է անառակ դառնալ, ստիպում է, որ Աստծու հպումը վերանա քո ներսից և ստիպում է քեզ տրտնջալ Աստծուց ու հակադրվել Նրան՝ մղելով քեզ կասկածի տակ դնելու Աստծուն. նույնիսկ վտանգ կա, որ դու կլքես Աստծուն։ Այս ամենը գալիս է սատանայից։

Երբ քո առօրյա կյանքում քեզ որևէ բան է պատահում, ինչպե՞ս պետք է զանազանես՝ արդյոք դա գալիս է Սուրբ Հոգու, թե Սատանայի գործից։ Երբ մարդկանց իրադրությունները բնականոն են, նրանց հոգևոր կյանքը և նրանց կյանքը մսեղիով բնականոն են, և նրանց բանականությունը բնականոն է և կարգավորված։ Երբ նրանք այս վիճակում են, այն, ինչ նրանք փորձառաբար ապրում և ճանաչում են իրենց ներսում, ընդհանուր առմամբ կարելի է ասել, որ գալիս է Սուրբ Հոգու հպումից։ (Ներըմբռնումներ ունենալը կամ որոշակի ոչ խոր գիտելիք ձեռք բերելը, երբ նրանք ուտում և խմում են Աստծու խոսքերը, կամ հավատարիմ լինելը որոշակի հարցերում, կամ Աստծուն սիրելու ուժ ունենալը որոշ բաներում. այս ամենը գալիս է Սուրբ Հոգուց։) Սուրբ Հոգու գործը մարդու մեջ հատկապես բնականոն է. մարդն անկարող է զգալ այն, և թվում է, թե այն գալիս է հենց մարդու միջոցով, թեև իրականում դա Սուրբ Հոգու գործն է։ Առօրյա կյանքում Սուրբ Հոգին յուրաքանչյուրի մեջ գործ է անում, որը կարող է մեծ կամ փոքր լինել, և պարզապես այս գործի չափն է, որ տարբերվում է։ Որոշ մարդիկ լավ որակ ունեն, և նրանք արագ են ըմբռնում բաները, և Սուրբ Հոգին առանձնահատուկ ապահովում է մատակարարում նրանց ներսում։ Միևնույն ժամանակ, որոշ մարդիկ վատ որակ ունեն, և նրանցից ավելի շատ ժամանակ է պահանջվում բաներն ըմբռնելու համար, բայց Սուրբ Հոգին հուզում է նրանց ներսում, և նրանք նույնպես ի վիճակի են դառնում հավատարիմ լինելու Աստծուն։ Սուրբ Հոգին գործում է բոլոր նրանց մեջ, ովքեր ձգտում են Աստծուն։ Երբ առօրյա կյանքում մարդիկ չեն հակադրվում կամ ապստամբում Աստծու դեմ, չեն անում բաներ, որոնք խաթարում են Աստծու տնօրինումը և չեն անհանգստացնում Աստծու գործը, ապա նրանցից յուրաքանչյուրի մեջ փոքրիշատե գործում է Աստծու Հոգին՝ Նա դիպչում է նրանց, լուսավորում է նրանց, հավատ է տալիս նրանց, ուժ է տալիս նրանց և մղում է նրանց մտնել դրական կերպով՝ չլինելով ծույլ կամ չտենչալով մարմնի վայելքները, հոժարակամ լինելով կիրարկելու ճշմարտությունը և կարոտելով Աստծու խոսքերը։ Այս ամենը Սուրբ Հոգուց եկող գործն է։

Երբ մարդկանց վիճակները բնականոն չեն, նրանք լքվում են Սուրբ Հոգուց։ Նրանց սրտերի ներսում առկա գանգատները, նրանց սխալ մտադրությունները, նրանց ծուլությունը, նրանց տարվածությունն իրենց մսեղիով և ճշմարտությանը դավաճանելու նրանց ցանկությունը՝ բոլորը գալիս են Սատանայից։ Երբ մարդկանց վիճակը բնականոն չէ, երբ նրանք խավար են ներսում և կորցրել են իրենց բնականոն բանականությունը, լքված են եղել Սուրբ Հոգուց և անկարող են զգալ Աստծուն իրենց ներսում, սա այն է, երբ սատանան է գործում նրանց մեջ։ Եթե մարդիկ միշտ ուժ են ունենում իրենց ներսում և միշտ սիրում են Աստծուն, ապա, ընդհանուր առմամբ, երբ նրանց բաներ են պատահում, դրանք գալիս են Սուրբ Հոգուց, և ում էլ որ նրանք հանդիպեն, հանդիպումն Աստծու կարգավորումների արդյունքն է։ Սա նշանակում է, որ երբ դու բնականոն վիճակում ես, երբ դու Սուրբ Հոգու մեծ գործի մեջ ես, ապա անհնար է, որ սատանան ստիպի քեզ տատանվել։ Սրա հիման վրա կարելի է ասել, որ ամեն ինչ գալիս է Սուրբ Հոգուց, և թեև դու կարող ես ունենալ սխալ մտքեր, ի վիճակի ես ապստամբելու դրանց դեմ և չես հետևում դրանց։ Այս ամենը գալիս է Սուրբ Հոգու գործից։ Ո՞ր իրավիճակներում է սատանան միջամտում։ Սատանան հեշտությամբ է գործում քո ներսում, երբ քո վիճակը բնականոն չէ, երբ Աստծուն չի հպվել քեզ, և դու առանց Աստծու գործի ես, երբ դու չոր ու ամայացած ես ներսում, երբ աղոթում ես Աստծուն, բայց ոչինչ չես ըմբռնում, և երբ դու ուտում և խմում ես Աստծու խոսքերը, բայց չես լուսավորվում կամ պայծառեցվում։ Այլ կերպ ասած՝ երբ դու լքվել ես Սուրբ Հոգուց և չես կարողանում զգալ Աստծուն, ապա քեզ շատ բաներ են պատահում, որոնք գալիս են սատանայի գայթակղությունից։ Քանի դեռ գործում է Սուրբ Հոգին, սատանան նույնպես անդադար գործում է։ Սուրբ Հոգին հուզում է մարդուն ներքուստ, մինչդեռ միևնույն ժամանակ Սատանան անհանգստություն է առաջացնում մարդու ներսում։ Սակայն Սուրբ Հոգու գործն առաջատար դիրք է գրավում, և այն մարդիկ, որոնց իրադրությունները բնականոն են, կարող են հաղթահարել սա. սա Սուրբ Հոգու գործի հաղթանակն է սատանայի գործի նկատմամբ։ Մինչ Սուրբ Հոգին գործում է, ապականված խառնվածքները դեռ գոյություն ունեն մարդկանց ներսում. սակայն Սուրբ Հոգու գործի ընթացքում մարդկանց համար հեշտ է հայտնաբերել և ճանաչել իրենց ապստամբությունը, դրդապատճառներն ու պղծությունները։ Միայն այդ ժամանակ են մարդիկ զգում զղջում և հոժարակամ դառնում ապաշխարելու։ Այսպիսով՝ նրանց ըմբոստությունը և ապականված խառնվածքներն աստիճանաբար դեն են նետվում Աստծու գործի շրջանակում։ Սուրբ Հոգու գործը հատկապես բնականոն է. մինչ Նա գործում է մարդկանց մեջ, նրանք դեռ ունենում են խնդիրներ, նրանք դեռ արտասվում են, նրանք դեռ տառապում են, նրանք դեռ թույլ են, և դեռ շատ բաներ անհասկանալի են նրանց։ Սակայն երբ նրանք այս վիճակներում են, ի վիճակի են հետ պահելու իրենց նահանջելուց և դեռ կարող են սիրել Աստծուն, և թեև նրանք արտասվում ու վշտացած են, նրանք դեռ ի վիճակի են գովաբանելու Աստծուն։ Սուրբ Հոգու գործը հատկապես բնականոն է՝ ոչ թե փոքր-ինչ գերբնական։ Մարդկանց մեծ մասը հավատում է, որ հենց որ Սուրբ Հոգին սկսում է գործել, մարդկանց վիճակում փոփոխություններ են տեղի ունենում, և այն բաները, որոնք նրանց բուն էությունն են, դեն են նետվում։ Նման հասկացողությունն աղավաղված է։ Երբ Սուրբ Հոգին գործում է մարդու ներսում, մարդու բացասական բաները դեռ այնտեղ են, և նրա հասակը մնում է նույնը, բայց նա ձեռք է բերում Սուրբ Հոգու լուսավորությունն ու լուսավորումը և ուստի ժամանակի մեծ մասը դրական վիճակում է լինում, նրա ներսի իրադրությունները դառնում են բնականոն, և նա ավելի արագ է փոխվում։ Մարդկանց իրական փորձառություններում նրանք հիմնականում փորձառաբար ապրում են կա՛մ Սուրբ Հոգու, կա՛մ սատանայի գործը, և եթե նրանք անկարող են ընկալելու այս վիճակները և դրանց զանազանությունը չունեն, ապա գործնական փորձառությունների մեջ մտնելը բացառված է, էլ չենք խոսում խառնվածքի փոփոխությունների մասին։ Այսպիսով՝ Աստծու գործը փորձառաբար ապրելու բանալին նման բաների էությունը տեսնելու ունակությունն է. այս կերպ նրանց համար ավելի հեշտ կլինի փորձառաբար ապրել այն։

Սուրբ Հոգու գործը մարդկանց դարձնում է դրական և նպատակասլաց, մինչդեռ Սատանայի գործը մղում է նրանց դառնալու բացասական և նահանջելու, ըմբոստանալու Աստծու դեմ և ընդդիմանալու Նրան, կորցնելու հավատքը Նրա հանդեպ և իրենց պարտականությունը կատարելիս թույլ դառնալու։ Ամեն բան, որ բխում է Սուրբ Հոգու լուսավորումից, միանգամայն բնական է. այն քեզ չի պարտադրվում. եթե հնազանդվես դրան, ապա խաղաղություն կունենաս. եթե ոչ, դրանից հետո հանդիմանված կզգաս. Սուրբ Հոգու լուսավորությունը չի անհանգստացնի կամ կաշկանդի քեզ քո արած որևէ բանում. դու ազատ կարձակվես, գործողություններումդ կլինի կիրառման ճանապարհ, և կլինես անկաշկանդ ու ի վիճակի կլինես գործելու Աստծու մտադրությունների համաձայն։ Սատանայի գործը քեզ անհանգստություն է պատճառում շատ բաներում. այն քեզ դարձնում է աղոթել չցանկացող, չափազանց ծույլ՝ Աստծու խոսքերը ուտելու և խմելու համար, և զրկում է եկեղեցական կյանքով ապրելու ցանկությունից, ու օտարում է հոգևոր կյանքից։ Սուրբ Հոգու գործը չի միջամտում քո առօրյա կյանքին և չի միջամտում քո բնականոն հոգևոր կյանքին։ Դու անկարող ես զանազանել շատ բաներ հենց դրանց տեղի ունենալու պահին, սակայն մի քանի օր անց սիրտդ դառնում է ավելի պայծառ, իսկ միտքդ՝ ավելի հստակ։ Սկսում ես որոշակի ընկալում ունենալ հոգու բաների մասին և կամաց-կամաց կարող ես զանազանել՝ արդյոք միտքը եկել է Աստծո՞ւց, թե՞ Սատանայից։ Որոշ բաներ հստակորեն ստիպում են քեզ հակադրվել Աստծուն և ապստամբել Աստծու դեմ կամ խանգարում են կիրարկել Աստծու խոսքերը. այս բոլոր բաները գալիս են Սատանայից։ Որոշ բաներ ակնհայտ չեն, և չես կարող զանազանել դրանք տվյալ պահին՝ դրանից հետո կարող ես տեսնել դրանց դրսևորումները և ապա զանազանում կիրառել։ Եթե կարողանաս հստակ զանազանել, թե որ բաներն են գալիս Սատանայից և որոնք են ուղղորդվում Սուրբ Հոգուց, ապա հեշտությամբ չես մոլորվի քո փորձառություններում։ Երբեմն իրադրությունդ լավը չէ և միտք ունես, որը հանում է քեզ քո բացասական վիճակից։ Սա ցույց է տալիս, որ նույնիսկ երբ վիճակդ անբարենպաստ է, քո որոշ մտքեր դեռ կարող են գալ Սուրբ Հոգուց։ Այնպես չէ, որ երբ դու բացասական ես, քո բոլոր մտքերն ուղարկված են սատանայի կողմից. եթե դա ճիշտ լիներ, ապա ե՞րբ կկարողանայիր անցում կատարել դրական վիճակին։ Երբ որոշ ժամանակ բացասական ես եղել, Սուրբ Հոգին քեզ հնարավորություն է տալիս կատարյալ դառնալու. Նա հուզում է քեզ՝ ստիպելով դուրս գալ քո բացասական վիճակից, և դու մտնում ես բնականոն վիճակ։

Իմանալով, թե ինչ է Սուրբ Հոգու գործը և ինչ է սատանայի գործը՝ դու կարող ես դրանք համեմատել քո սեփական վիճակի հետ՜ քո փորձառությունների ժամանակ, և քո սեփական փորձառությունների հետ. այս կերպ քո փորձառություններում սկզբունքի վերաբերյալ ավելի շատ ճշմարտություններ կլինեն։ Հասկանալով սկզբունքի մասին այս ճշմարտությունները՝ դու կկարողանաս ընկալել քո փաստացի վիճակը, կկարողանաս զանազանել մարդկանց ու իրադարձությունները, և ստիպված չես լինի այդքան մեծ ջանքեր գործադրել Սուրբ Հոգու գործը ձեռք բերելու համար։ Իհարկե, սա կախված է նրանից, թե արդյո՞ք դրդապատճառներդ ճիշտ են, և արյդո՞ք պատրաստակամ ես փնտրելու և կիրարկելու։ Սկզբունքներին վերաբերող այսպիսի լեզուն մի բան է, որը դու պետք է ունենաս քո փորձառություններում։ Առանց դրա՝ փորձառություններդ լի կլինեն սատանայի անհանգստությամբ և հիմար գիտելիքով։ Եթե չհասկանաս, թե ինչպես է գործում Սուրբ Հոգին, ապա չես հասկանա, թե ինչպես աղոթել Աստծուն կամ ինչպես պետք է մուտք գործել, և եթե չգիտես, թե ինչպես է Սատանան գործում մարդկանց մոլորեցնելու և անհանգստացնելու համար, ապա չգիտես՝ ինչպես մերժել սատանային և հաստատուն կանգնել քո վկայության մեջ։ Այն, թե ինչպես են գործում Սուրբ Հոգին և սատանան, բաներ են, որոնք մարդիկ պետք է հասկանան, և դրանք բաներ են, որոնք մարդիկ պետք է փորձառաբար ապրեն Աստծու հանդեպ հավատի մեջ։


Զգուշացում նրանց, ովքեր չեն կիրառում ճշմարտությունը

Նրանք, ովքեր մշտապես բացասականություն են արտահայտում եղբայրների և քույրերի միջև, Սատանայի ծառաներն են և խաթարում են եկեղեցու անդորրը։ Նման մարդիկ մի օր պետք է վտարվեն և դուրս թողնվեն։ Եթե Աստծու հանդեպ իրենց հավատքի մեջ մարդիկ չունեն աստվածավախ սրտեր, եթե չունեն Աստծուն հնազանդ սրտեր, ապա ոչ միայն չեն կարողանա որևէ գործ անել Նրա համար, այլև, ընդհակառակը, կդառնան Նրա գործը խոչընդոտողները և Նրան դեմ լինողները։ Աստծուն հավատալը, սակայն Նրան չենթարկվելն ու Նրանից վախ չունենալը, փոխարենը Նրան հակառակվելը հավատացյալի համար ամենամեծ անարգանքն է։ Եթե հավատացյալներն իրենց խոսքերում և վարքում նույնքան անզգույշ և անզուսպ են, որքան անհավատները, ապա նրանք նույնիսկ ավելի չար են, քան անհավատները. նրանք նախատիպային չար դևեր են։ Նրանք, ովքեր իրենց թունավոր, չարամիտ խոսքերն են արտաբերում եկեղեցում, և նրանք, ովքեր անհիմն բամբասանքներ են տարածում, աններդաշնակություն են հրահրում և խառնախմբեր են կազմում եղբայրների և քույրերի շրջանում, նրանք պետք է վտարված լինեին եկեղեցուց։ Սակայն, քանզի այժմ Աստծու գործի մեկ այլ դարաշրջան է, այս մարդիկ սահմանափակված են, քանի որ նրանք անկասկած պետք է դուրս թողնվեն։ Բոլոր նրանք, ովքեր ապականված են Սատանայի կողմից, ունեն չար բնավորություններ։ Այնուամենայնիվ, ոմանք ունեն սոսկ ապականված բնավորություններ, մինչդեռ մյուսները տարբերվում են. նրանք ոչ միայն ունեն սատանայական ապականված խառնվածքներ, այլև նրանց էությունն է չափազանց չարամիտ։ Այս մարդկանց խոսքերն ու գործողությունները վեր են սատանայական ապականված խառնվածքների պարզ դրսևորումից. նրանք իրական դևեր և սատանաներ են։ Այն ամենը, ինչ նրանք անում են, Աստծու գործը խաթարելը և անհանգստացնելն է. այն ամենը, ինչ նրանք անում են, եղբայրների ու քույրերի կյանքի մուտքին խանգարելն է և եկեղեցու բնականոն կյանքը վնասելը։ Վաղ թե ուշ ոչխարի մորթով այս գայլերը կմաքրվեն. անողոք վերաբերմունք, մերժող մոտեցում պետք է որդեգրվի սսատանայի այս ծառաների նկատմամբ։ Միայն այս կերպ կարելի է կանգնել Աստծու կողքին, իսկ նրանք, ովքեր կձախողեն դա անել, Սատանայի հետ թաղված են կեղտի մեջ։ Աստծուն անկեղծորեն հավատացող մարդիկ միշտ ունեն Նրան իրենց սրտերում և մշտապես կրում են աստվածավախ, աստվածասեր սիրտ։ Նրանք, ովքեր հավատում են Աստծուն, պետք է զգուշորեն և խոհեմորեն գործեն, և նրանց բոլոր գործերը պետք է համապատասխանեն Աստծու պահանջներին և պետք է կարողանան գոհացնել Նրա սիրտը։ Նրանք չպետք է լինեն համառ, անեն այն ամենը, ինչ ցանկանում են. սա վայել չէ անհատնում պարկեշտությանը։ Մարդը չպետք է վայրենություններ անի, պարծենան և խաբեություն գործեն ամենուր՝ մինչդեռ ծածանելով Աստծու դրոշը. սա վարքագծի ամենաըմբոստ դրսևորումն է։ Ընտանիքներն ունեն իրենց կանոնները, և ազգերն ունեն իրենց օրենքները, և մի՞թե սա առավել ևս ճշմարիտ չէ նաև Աստծու տան համար։ Մի՞թե այն չունի է՛լ ավելի խիստ չափանիշներ։ Մի՞թե այն չունի է՛լ ավելի շատ կառավարչական հրամանագրեր։ Մարդն ազատ է անելու այն, ինչ ուզում է, սակայն Աստծու կառավարչական հրամանագրերը չեն կարող փոխվել ըստ ցանկության։ Աստված այն Աստված է, որ մարդուց վիրավորանք չի հանդուրժում. Նա Աստված է, ով տապալում է մարդուն։ Մի՞թե մարդն արդեն չգիտի սրա մասին։

Յուրաքանչյուր եկեղեցում կան մարդիկ, որոնք անհանգստություններ են առաջացնում եկեղեցում կամ խաթարում են Աստծու գործը։ Նրանք բոլորը սատանաներ են, ովքեր ծպտված մտել են Աստծու տուն։ Նման մարդիկ հատկապես լավ են դեր խաղալու մեջ. նրանք մեծ երկյուղածությամբ են գալիս Իմ առջև՝ խոնարհվելով և ժլատություն անելով, ողորմելի շների բուն պատկերը և իրենց «ողջ» ուժը ներդնելով սեփական նպատակներին հասնելու համար, սակայն եղբայրների և քույրերի առջև ցույց են տալիս իրենց տգեղ կողմը։ Երբ նրանք տեսնում են ճշմարտությունը կիրարկող մարդկանց, հարձակվում են նրանց վրա և շեղում ճանապարհից․ երբ տեսնում են իրենցից ավելի հզոր մարդկանց, շողոքորթում են նրանց և շահում նրանց բարեհաճությունը։ Եկեղեցում նրանք քաոս են ստեղծում։ Կարելի է ասել, որ այս «տեղացի բռնարարները», այս «կամակատարները» գոյություն ունեն եկեղեցիների մեծ մասում։ Նրանք միասին գործում են գաղտնաբար՝ միմյանց աչքով անելով և գաղտնի ազդանշաններ ուղարկելով, և նրանցից ոչ մեկը չի կիրառում ճշմարտությունը։ Ամենամեծ չարությունն ունեցողը «գլխավոր դևն» է, և ամենամեծ հեղինակությունն ունեցողն առաջնորդում է նրանց՝ բարձր պահելով նրանց դրոշը։ Այս մարդիկ քաոս են ստեղծում եկեղեցում՝ բացասականություն տարածելով, մահ տարածելով, անելով ու ասելով այն ամենը, ինչ ուզում են, և ոչ ոք չի համարձակվում կանգնեցնել նրանց։ Նրանք լի են սատանայական խառնվածքներով։ Երբ նրանք նման անհանգստություն են առաջացնում, մահվան օդ է մտնում եկեղեցի։ Եկեղեցու ներսի այն մարդիկ, որոնք կիրառում են ճշմարտությունը, մերժվում են՝ չկարողանալով անել այն ամենը, ինչի ունակ են, մինչդեռ ովքեր անհանգստացնում են եկեղեցին և մահ են տարածում, ներսում անարգել գործում են, և, ավելին, մարդկանց մեծ մասը հետևում է նրանց։ Նման եկեղեցիներն ըստ էության ղեկավարվում են Սատանայի կողմից դևի՝ որպես իրենց թագավորի հետ։ Եթե նման եկեղեցիներում մարդիկ ոտքի չկանգնեն և չմերժեն գլխավոր դևերին, ապա վաղ թե ուշ նրանք նույնպես կկործանվեն։ Այսուհետ նման եկեղեցիների դեմ պետք է միջոցներ ձեռնարկվեն։ Եթե նրանք, ովքեր նույնիսկ փոքր-ինչ ընդունակ են կիրառելու ճշմարտությունը, չփնտրեն, ապա այդպիսի եկեղեցին կոչնչացվի։ Եթե եկեղեցում չկա ճշմարտությունը կիրառելու պատրաստ մարդ, և չկա մեկը, ով կարող է անսասան մնալ Աստծու հանդեպ իր վկայության մեջ, ապա նման եկեղեցին պետք է լիովին մեկուսացվի, և նրա կապերը մյուս եկեղեցիների հետ պետք է խզվեն։ Սա կոչվում է «մահվան թաղում». հենց սա էլ նշանակում է մերժել սատանային։ Եթե եկեղեցում կան մի քանի տեղացի բռնարարներ, և նրանց հետևում են խորաթափանցությունից բացարձակապես զուրկ «փոքրիկ ճանճեր», և եթե այս եկեղեցու մարդիկ նույնիսկ ճշմարտությունը տեսնելուց հետո դեռևս անկարող են մերժելու այդ բռնարարների կապանքներն ու գործողությունները, ապա այդ բոլոր տխմարները վերջիվերջո դուրս կթողնվեն։ Միգուցե այս փոքրիկ ճանճերը ոչ մի մեծ չարիք չեն գործել, բայց նրանք ավելի նենգ են, ավելի խորամանկ, և բոլոր նմանները կվերացվեն։ Ոչ ոք չպետք է փրկվի։ Նրանք, ովքեր սատանայից են, կվերադառնան սատանայի մոտ, սակայն Աստծու ընտրյալներն անպայման կփնտրեն ճշմարիտ ուղին. սա որոշված է նրանց բնությամբ։ Թող բոլոր նրանք, ովքեր հետևում են սատանային, կործանվեն։ Նման մարդկանց նկատմամբ ողորմություն չի ցուցաբերվի։ Թող ճշմարտությունը փնտրողները ապահովված լինեն, և թող նրանք լիովին վայելեն Աստծու խոսքն իրենց սրտի չափով։ Աստված արդար է. Նա ոչ մեկի հանդեպ կողմնակալություն չէր ցուցաբերի։ Եթե դու դև ես, ապա անկարող ես կիրառել ճշմարտությունը, բայց եթե փնտրում ես ճշմարտությունը, ապա վստահորեն սատանային գերի չես դառնա։ Դրանում կասկած չկա։

Մարդիկ, որոնք չեն ձգտում առաջընթացի, միշտ ցանկանում են, որ ուրիշները լինեն նույնքան բացասական և ծույլ, որքան իրենք են։ Նրանք, ովքեր չեն կիրառում ճշմարտությունը, նախանձում են այն կիրարկողներին և միշտ փորձում են մոլորեցնել նրանց, ովքեր անուշադիր են ու անհեռատես։ Այն բաները, որ այս մարդիկ դուրս են տալիս, կարող են քեզ ստիպել դեգրադացվել, անկում ապրել, ոչ բնականոն իրադրության մեջ ընկնել և խավարով լցվել։ Նրանք կարող են պատճառ դառնալ, որ հեռանաս Աստծուց և փայփայես մսեղին ու ինքդ քեզ համար զիջումներ անես։ Մարդիկ, որոնք չեն սիրում ճշմարտությունը և միշտ անտարբեր են Աստծու նկատմամբ, զուրկ են ինքնագիտակցությունից, և նման մարդկանց բնավորությունը գայթակղում է ուրիշներին՝ մեղքեր գործելու և դեմ լինելու Աստծուն։ Նրանք ո՛չ կիրառում են ճշմարտությունը, ո՛չ էլ թույլ են տալիս ուրիշներին կիրառել այն։ Նրանք մեղք են փայփայում և չեն ատում իրենց։ Նրանք չեն ճանաչում իրենք իրենց և խանգարում են ուրիշներին ճանաչել իրենց. նրանք նաև կանգնեցնում են ուրիշներին ճշմարտության ծարավ լինելուց։ Նրանց կողմից մոլորեցվածները չեն կարողանում տեսնել լույսը. նրանք խավարի մեջ են ընկնում, չեն ճանաչում իրենք իրենց, պատկերացում չունեն ճշմարտության մասին և ավելի ու ավելի են հեռանում Աստծուց։ Նրանք չեն կիրառում ճշմարտությունը և կանգնեցնում են ուրիշներին դա անելուց՝ իրենց առջև բերելով այս բոլոր տխմարներին։ Փոխանակ ասելու, որ հավատում են Աստծուն, ավելի լավ կլիներ` ասեին, որ հավատում են իրենց վաղեմի նախահայրերին, կամ որ նրանք հավատում են իրենց սրտերում ապրող կուռքերին։ Նրանք, ովքեր պնդում են, որ հետևում են Աստծուն, լավ կլիներ, որ բացեին իրենց աչքերը և ուշադիր քննեին, թե ում են հավատում. դու իսկապես հավատում ես Աստծու՞ն, թե՞ Սատանային։ Եթե գիտես, որ հավատում ես ոչ թե Աստծուն, այլ քո սեփական կուռքերին, ապա ավելի լավ կլիներ՝ քեզ հավատացյալ չներկայացնեիր։ Եթե իսկապես չգիտես, թե ում ես հավատում, ապա, կրկին, ավելի լավ կլիներ՝ քեզ հավատացյալ չանվանեիր։ Այդպես ասելը կլիներ սրբապղծություն։ Ոչ ոք ձեզ չի ստիպում հավատալ Աստծուն։ Մի՛ ասեք, որ հավատում եք Ինձ. ես հոգնել եմ նման խոսակցություններից և չեմ ուզում նորից լսել, որովհետև դուք հավատում եք ձեր սրտերում եղած կուռքերին և ձեր մեջ գտնվող տեղական կռվարարներին։ Նրանք, ովքեր գլուխները տարուբերում են ճշմարտությունը լսելիս, ովքեր քմծիծաղ են տալիս մահվան խոսքեր լսելիս, նրանք բոլորը Սատանայի ծնունդներ են, և նրանք են, ովքեր դուրս կթողնվեն։ Եկեղեցում շատերը զուրկ են խորաթափանցությունից։ Երբ ինչ-որ մեկը փորձում է մոլորեցնել մյուսներին, նրանք հակառակը Սատանայի կողքին են կանգնում. նրանք նույնիսկ խիստ վիրավորված են զգում, երբ իրենց անվանում են Սատանայի ծառաներ։ Թեև մարդիկ կարող են ասել, որ խորաթափանցություն չունեն, նրանք միշտ կողմ են ստին, երբեք չեն պաշտպանում ճշմարտությունը կարևոր պահին, երբեք չեն կանգնում ճշմարտության կողքին և չեն պայքարում ճշմարտության համար։ Մի՞թե նրանք իսկապես խորաթափանցություն չունեն։ Ինչո՞ւ են, հակառակը, կանգնում Սատանայի կողքին։ Ինչո՞ւ նրանք երբեք չեն արտաբերում ոչ մի արդար և ողջամիտ խոսք՝ հանուն ճշմարտության։ Արդյո՞ք այս իրավիճակն իսկապես առաջացել է նրանց ակնթարթային շփոթմունքից։ Որքան քիչ է մարդկանց խորաթափանցությունը, այնքան քիչ են նրանք կարողանում կանգնել ճշմարտության կողքին։ Ի՞նչ է սա վկայում։ Մի՞թե սա չի վկայում, որ խորաթափանցություն չունեցող մարդիկ սիրում են մեղքը։ Մի՞թե սա չի վկայում, որ նրանք Սատանայի հավատարիմ ծնունդներն են։ Ինչո՞ւ են նրանք միշտ կարողանում կանգնել Սատանայի կողքին և խոսել նրա լեզվով։ Նրանց ամեն մի խոսքն ու գործը, նրանց դեմքի արտահայտությունները բավարար են ապացուցելու համար, որ նրանք ոչ մի կերպ չեն սիրում ճշմարտությունը․ ավելի ճիշտ՝ նրանք մարդիկ են, որոնք ատում են ճշմարտությունը։ Այն, որ նրանք կարող են կանգնել Սատանայի կողքին, բավական է ապացուցելու համար, որ Սատանան իսկապես սիրում է այս աննշան դևերին, որոնք իրենց կյանքն անցկացնում են՝ պայքարելով հանուն սատանայի։ Մի՞թե այս բոլոր փաստերը լիովին ակնհայտ չեն։ Եթե դու իսկապես սիրում ես ճշմարտությունը, ապա ինչո՞ւ չես գնահատում նրանց, ովքեր կիրառում են ճշմարտությունը, և ինչո՞ւ ես մի աննշան հայացքից անմիջապես հետևում նրանց, ովքեր չեն կիրառում ճշմարտությունը։ Ի՞նչ խնդիր է սա։ Ինձ համար միևնույն է՝ խորաթափանցություն ունե՞ս, թե՞ ոչ։ Ինձ համար միևնույն է՝ որքան բարձր գին ես վճարել։ Ինձ համար միևնույն է՝ որքան զորեղ ես, և ինձ համար միևնույն է՝ տեղական կռվարար ես, թե՞ դրոշակակիր առաջնորդ։ Եթե զորեղ ես, դա միայն Սատանայի զորության շնորհիվ է։ Եթե քո հեղինակությունը մեծ է, դա միայն այն պատճառով է, որ քո շուրջը չափազանց շատ մարդիկ կան, որոնք չեն կիրառում ճշմարտությունը։ Եթե քեզ չեն վտարել, դա նշանակում է, որ հիմա վտարման ժամանակը չէ, ավելի շուտ՝ վերացման աշխատանքի ժամն է։ Քեզ վտարելու համար հիմա պետք չէ շտապել։ Ես պարզապես սպասում եմ այն օրվան, երբ Ես կպատժեմ քեզ, երբ արդեն վերացված լինես։ Ով էլ որ չի կիրառում ճշմարտությունը, կվերացվի։

Աստծուն իսկապես հավատում են նրանք, ովքեր պատրաստ են կիրառելու Աստծու խոսքը և ճշմարտությունը։ Նրանք, ովքեր իսկապես ունակ են Աստծու մասին իրենց վկայության մեջ անսասան մնալու, նաև պատրաստ են Նրա խոսքը կիրառելու և անկեղծորեն պաշտպանելու ճշմարտությունը։ Մարդիկ, ովքեր ներգրավված են անազնիվ և անարդար կիրառումների մեջ, զրկված են ճշմարտությունից և ամոթ են բերում Աստծու վրա։ Նրանք, ովքեր անհամաձայնություն են սերմանում եկեղեցում, Սատանայի ծառաներն են, նրանք Սատանայի մարմնացումն են։ Նման մարդիկ այնքան չարամիտ են։ Նրանք, ովքեր զանազանություն չունեն դեռևս անկարող են կանգնելու ճշմարտության կողքին, չար մտադրություններ են տածում և արատավորում են ճշմարտությունը։ Նրանք սատանայի ավելի նախատիպային ներկայացուցիչներն են։ Նրանք դուրս են փրկագնման սահմաններից և բնականաբար դուրս կթողնվեն։ Աստծու տունը թույլ չի տալիս մնալ նրանց, ովքեր չեն կիրառում ճշմարտությունը, ինչպես նաև թույլ չի տալիս մնալ նրանց, ովքեր դիտավորյալ քանդում են եկեղեցին։ Այնուամենայնիվ, հիմա ժամանակը չէ զբաղվելու վտարման գործով. նման մարդիկ պարզապես կբացահայտվեն և, ի վերջո, կվերացվեն։ Այլևս պետք չէ ժամանակ վատնել այս մարդկանց վրա՝ անօգուտ աշխատանք կատարելով. նրանք, ովքեր սատանաներ են, չեն կարող կանգնել ճշմարտության կողքին, մինչդեռ ճշմարտություն փնտրողները կարող են։ Ճշմարտությունը չկիրառող մարդիկ արժանի չեն լսելու ճշմարտության ճանապարհը և արժանի չեն վկայելու ճշմարտության մասին։ Ճշմարտությունը պարզապես նախատեսված չէ նրանց ականջների համար, ավելի ճիշտ՝ ուղղված է նրանց, ովքեր կիրառում են այն։ Նախքան յուրաքանչյուր մարդու վախճանի բացահայտումը, նրանք, ովքեր անհանգստացնում են եկեղեցին և խաթարում են գործը, առայժմ նախ մի կողմ կդրվեն և միայնակ կթողնվեն։ Երբ աշխատանքն ավարտվի, այս մարդկանցից յուրաքանչյուրը կբացահայտվի, ապա դուրս կթողնվի։ Առայժմ, մինչև որ ճշմարտությունը չտրամադրվի, նրանք անտեսված կլինեն։ Երբ ամբողջ ճշմարտությունը բացահայտվի մարդկությանը, այս մարդիկ պետք է վերացվեն. դա կլինի այն ժամանակ, երբ բոլոր մարդիկ կդասակարգվեն՝ ըստ իրենց տեսակի։ Խորաթափանցություն չունեցողների մանր խորամանկությունները կհանգեցնեն չարի ձեռքով նրանց կործանմանը. նրանք կընկնեն թակարդի մեջ, որտեղից այլևս չեն վերադառնա։ Եվ նրանք արժանի են նման վերաբերմունքի, որովհետև չեն սիրում ճշմարտությունը, որովհետև չեն կարողանում կանգնել ճշմարտության կողքին և որովհետև հետևում են չար մարդկանց, կանգնում են չար մարդկանց կողքին և դավադրություն են կազմակերպում չար մարդկանց հետ՝ դիմակայելու Աստծուն։ Նրանք հիանալի գիտեն, որ այս չար մարդկանց բացահայտածը չարիք է, սակայն նրանք համարձակություն են տալիս իրենց և նրանց հետևելու համար մեջքով են կանգնում ճշմարտությանը։ Մի՞թե այս բոլոր մարդիկ, որոնք չեն հետևում ճշմարտությանը, բայց կատարում են կործանարար և նողկալի բաներ, չարիք չեն գործում։ Եթե նույնիսկ նրանց մեջ կան մարդիկ, որոնք գործում են որպես «թագավորներ», և նրանք, ովքեր հետևում են նրանց, մի՞թե Աստծուն դիմակայելու նրանց բնույթը նույնը չէ։ Ի՞նչ արդարացում կարող են ունենալ նրանք պնդելու համար, որ Աստված չի փրկում իրենց։ Ի՞նչ արդարացում կարող են ունենալ նրանք՝ պնդելու համար, որ Աստված արդար չէ։ Մի՞թե նրանց սեփական չարությունը չէ, որ կործանում է նրանց։ Մի՞թե նրանց սեփական անհնազանդությունը չէ, որ նրանց դժոխք է քաշում։ Ճշմարտությունը կիրառող մարդիկ, ի վերջո, կփրկվեն և կկատարելագործվեն ճշմարտության միջոցով։ Նրանք, ովքեր չեն կիրառում ճշմարտությունը, ի վերջո կկործանվեն ճշմարտության պատճառով։ Սրանք են այն հետևանքները, որ սպասում են նրանց, ովքեր կիրառում են ճշմարտությունը, և ովքեր չեն կիրառում։ Ես խորհուրդ եմ տալիս նրանց, ովքեր մտադիր չեն կիրառել ճշմարտությունը, որքան հնարավոր է շուտ հեռանալ եկեղեցուց՝ ավելի մեծ մեղքեր գործելուց խուսափելու համար։ Երբ ժամանակը գա, արդեն չափազանց ուշ կլինի զղջալու համար։ Մասնավորապես, նրանք, ովքեր խառնախմբեր են կազմում և պառակտում են ստեղծում, նաև եկեղեցու ներսի տեղական բռնարարները պետք է է՛լ ավելի շուտ հեռանան։ Նման մարդիկ, որոնք ունեն չար գայլերի բնություն, անկարող են փոխվելու։ Ավելի լավ կլիներ, եթե նրանք առաջին իսկ հնարավորության դեպքում լքեին եկեղեցին՝ այլևս երբեք չխաթարելու իրենց եղբայրների և քույրերի բնականոն կյանքը և որպեսզի չպատժվեին Աստծու կողմից։ Ձեզանից նրանք, ովքեր պարզապես հետևում են ամբոխին, լավ կանեին, եթե օգտվեին այս հնարավորությունից և խորհեին իրենց մասին։ Կհեռանա՞ք եկեղեցուց այս չար մարդկանց հետ, թե՞ կմնաք և հնազանդորեն կհետևեք։ Դուք պետք է հասկանաք դա։ Ես ձեզ ընտրելու այս ևս մեկ հնարավորությունն էլ եմ տալիս և սպասում եմ ձեր պատասխանին։


Պետք է պահպանես քո հավատարմությունն Աստծուն

Ինչպե՞ս է Սուրբ Հոգին այս օրերին գործում եկեղեցում։ Հստակ ընկալե՞լ ես այս հարցը։ Որո՞նք են քո եղբայրների և քույրերի ամենամեծ դժվարությունները։ Ի՞նչն է նրանց ամենաշատը պակասում։ Ներկայում կան մարդիկ, որոնք փորձությունների միջով անցնելիս բացասական են դառնում, իսկ ոմանք նույնիսկ տրտնջում են։ Ուրիշներն այլևս առաջ չեն շարժվում, որովհետև Աստված ավարտել է խոսելը։ Մարդիկ դեռ չեն մտել Աստծուն հավատալու ճիշտ ուղու մեջ։ Չեն կարողանում ինքնուրույն ապրել և ի վիճակի չեն պահպանելու իրենց սեփական հոգևոր կյանքը։ Որոշ մարդիկ հետևում են, եռանդ ունեն ձգտելու ու պատրաստ են կիրարկելու, երբ Աստված խոսում է, բայց երբ Աստված չի խոսում, այլևս առաջ չեն շարժվում։ Մարդիկ իրենց սրտերում դեռ չեն հասկացել Աստծու մտադրությունները և Աստծու հանդեպ ինքնաբուխ սեր չունեն. նախկինում Աստծուն հետևում էին, որովհետև ստիպված էին։ Հիմա կան մարդիկ, որոնք հոգնել են Աստծու գործից։ Մի՞թե նման մարդիկ վտանգի մեջ չեն։ Շատ մարդիկ գոյատևում են պարզապես հաղթահարման վիճակում։ Թեև ուտում ու խմում են Աստծու խոսքերը և աղոթում Նրան, դա անում են կիսատ-պռատ և այլևս չունեն այն եռանդը, որն ունեին նախկինում։ Մարդկանց մեծ մասին չի հետաքրքրում Աստծու զտման և կատարելագործման գործը, և կարծես մշտապես զուրկ են ներքին եռանդից։ Երբ հաղթվում են հանցանքներից, իրենց պարտական չեն զգում Աստծու առաջ, ոչ էլ զղջալու գիտակցություն ունեն։ Չեն ձգտում ճշմարտությանը և ոչ էլ հեռանում են եկեղեցուց, այլ փոխարենը ձգտում են միայն ժամանակավոր հաճույքների։ Այս մարդիկ ամենահիմա՛ր տխմարներն են։ Երբ ժամանակը գա, բոլորը կլքվե՛ն։ Ոչ մեկը չի փրկվի՛։ Մի՞թե կարծում ես, որ եթե մարդը մեկ անգամ փրկվել է, միշտ պետք է փրկվի։ Այս համոզմունքը զուտ խաբեությո՛ւն է։ Բոլոր նրանք, ովքեր չեն ձգտում կյանքի մուտքին, կպատժվեն։ Մարդկանց մեծ մասը բացարձակապես չի հետաքրքրվում կյանքի մուտքով, տեսիլքներով կամ ճշմարտությունը կիրարկելով։ Չեն ձգտում մուտքի, առավել ևս՝ ավելի խորը առաջընթացի։ Մի՞թե չեն կործանում իրենք իրենց։ Հենց հիմա մարդկանց մի մասի իրադրությունն անընդհատ բարելավվում է։ Որքան շատ է Սուրբ Հոգին գործում, այնքան ավելի շատ հավատք են ձեռք բերում, որքան շատ են փորձառաբար ապրում, այնքան ավելի են զգում, թե որքան խորհրդավոր է Աստծու գործը։ Որքան ավելի խորն են մտնում, այնքան ավելի շատ են հասկանում։ Զգում են, որ Աստծու սերն այնքան մեծ է, և ներքին կայունություն ու հստակություն են զգում։ Հասկացողություն ունեն Աստծու գործի վերաբերյալ։ Սրանք այն մարդիկ են, որոնց մեջ գործում է Սուրբ Հոգին։ Որոշ մարդիկ ասում են. «Թեև Աստծուց նոր խոսքեր չկան, ես դեռ պետք է ձգտեմ ավելի խորանալ ճշմարտության մեջ, պետք է լրջորեն վերաբերվեմ ամեն ինչին իմ իրական փորձառության մեջ և մտնեմ Աստծու խոսքերի իրականության մեջ»։ Այս տեսակի մարդն ունի Սուրբ Հոգու գործը։ Թեև Աստված ցույց չի տալիս Իր դեմքը և թաքնված է յուրաքանչյուր մարդուց, և թեև Նա չի խոսում կամ չի հնչեցնում Իր ձայնը, և լինում են ժամանակներ, երբ մարդիկ որոշակի ներքին զտում են ապրում, սակայն Աստված լիովին չի լքել մարդկանց։ Եթե մարդը չի կարողանում պահպանել այն ճշմարտությունը, որը պետք է կիրարկի, չի ունենա Սուրբ Հոգու գործը։ Զտման ժամանակաշրջանում, երբ Աստված ցույց չի տալիս Իրեն, եթե հավատք չունես, այլ փոխարենը նահանջում ես, եթե չես կենտրոնանում Նրա խոսքերը փորձառաբար ապրելու վրա, ապա փախչում ես Աստծու գործից։ Հետագայում կլինես լքվածներից մեկը։ Նրանք, ովքեր չեն ձգտում մտնել Աստծու խոսքի մեջ, չեն կարող հաստատուն կանգնել Նրա համար վկայության մեջ։ Մարդիկ, որոնք ի վիճակի են վկայելու Աստծու համար և բավարարել Նրա մտադրությունները, լիովին ապավինում են Աստծու խոսքերին ձգտելու իրենց եռանդին։ Այն գործը, որն Աստված կատարում է մարդկանց վրա, հիմնականում նրա համար է, որ թույլ տա նրանց ձեռք բերել ճշմարտությունը. քեզ կյանքին ձգտել տալը հանուն քեզ կատարելագործելու է, և այս ամենը նրա համար է, որ քեզ Աստծու համար պիտանի դարձնի։ Այն ամենը, ինչին հիմա ձգտում ես, խորհուրդներ լսելն է, Աստծու խոսքերին ունկնդրելը, աչքերդ կշտացնելը և շուրջդ նայելը՝ տեսնելու, թե ինչ նոր բան կա, կամ ինչ է կատարվում, և դրանով իսկ քո հետաքրքրասիրությունը բավարարելը։ Եթե սա է քո սրտի մտադրությունը, ապա ոչ մի կերպ չես կարող բավարարել Աստծու պահանջները։ Նրանք, ովքեր չեն ձգտում ճշմարտությանը, չեն կարող հետևել մինչև վերջ։ Հիմա այնպես չէ, որ Աստված ոչինչ չի անում, այլ ավելի շուտ մարդիկ չեն համագործակցում Նրա հետ։ Պատճառն այն է, որ նրանք հակակրանք են տածում Նրա գործի հանդեպ և միշտ ուզում են լսել միայն Նրա օրհնությունների խոսքերը, մինչդեռ չեն ցանկանում լսել դատաստանի և հանդիմանության խոսքերը։ Ո՞րն է սրա պատճառը։ Պատճառն այն է, որ օրհնություններ ստանալու մարդկանց ցանկությունները չեն իրականացել, և հետևաբար նրանք դարձել են բացասական և թույլ։ Այնպես չէ, որ Աստված դիտմամբ թույլ չի տալիս մարդկանց հետևել Իրեն, ոչ էլ դիտմամբ հարվածներ է հասցնում նրանց։ Մարդիկ բացասական և թույլ են միայն այն պատճառով, որ նրանց մտադրություններն անպատշաճ են։ Աստված այն Աստված է, Ով կյանք է տալիս մարդուն, և Նա չի կարող մարդուն տանել դեպի մահ։ Մարդկանց բացասականությունը, թուլությունները և նահանջը բոլորն իրենց իսկ արարքների հետևանքն են։

Աստծու ներկայիս գործը մարդկանց որոշակի զտում է բերում, և միայն նրանք, ովքեր կարող են հաստատուն կանգնել զտման մեջ, կարժանանան Աստծու հավանությանը։ Անկախ նրանից, թե ինչպես է Նա թաքցնում Իրեն՝ չխոսելով կամ չգործելով, եթե դեռ կարող ես շարունակել ձգտել, և եթե դեռ կարող ես հետևել Նրան, անգամ եթե Նա ասում է, որ չի ուզում քեզ, ապա սա է Աստծու համար քո վկայության մեջ հաստատուն կանգնելը։ Եթե Աստված թաքցնում է Իրեն քեզնից, ու դու դադարում ես հետևել Նրան, մի՞թե սա Աստծու համար քո վկայության մեջ հաստատուն կանգնել է։ Եթե մարդիկ իրական մուտք չունեն, ապա չունեն իրական հասակ, և երբ իսկապես բախվեն մեծ փորձության, կսայթաքեն։ Հիմա, երբ Աստված չի խոսում կամ չի գործում քո պատկերացումներին համապատասխան, դու կոտրվում ես. եթե Աստված ներկայում գործեր քո սեփական պատկերացումների համաձայն և բավարարեր քո կամքը, կկարողանայիր ոտքի կանգնել և ձգտելու եռանդ ունենալ։ Այդ դեպքում, կոնկրետ ո՞րն է այն հիմքը, որի վրա ապրում ես։ Ես ասում եմ, որ շատ մարդիկ ապրում են լիովին մարդկային հետաքրքրասիրությանն ապավինելով։ Նրանք բացարձակապես չունեն ճշմարտապես ձգտելու ցանկություն։ Բոլոր նրանք, ովքեր չեն ձգտում մուտք գործել ճշմարտության մեջ, այլ կյանքում ապավինում են իրենց հետաքրքրասիրությանը, արհամարհելի մարդիկ են և վտանգի մե՛ջ են։ Աստծու բոլոր տարատեսակ գործերն իրականացվում են մարդկությանը կատարելագործելու համար։ Սակայն մարդիկ միշտ հետաքրքրասեր են, միշտ սիրում են հարցուփորձ անել ասեկոսեների մասին, միշտ մտահոգված են արտասահմանյան երկրների ընթացիկ իրադարձություններով, օրինակ, թե ինչ է կատարվում Իսրայելում, կամ արդյոք Եգիպտոսում երկրաշարժ է եղել։ Միշտ փնտրում են ինչ-որ նոր, արտասովոր բաներ՝ իրենց եսասիրական ցանկությունները բավարարելու համար։ Ոչ ձգտում են կյանքի, ոչ էլ կատարելագործվելու։ Միայն ձգտում են, որ Աստծու օրն ավելի շուտ գա, որպեսզի իրենց գեղեցիկ երազանքն իրականանա, և իրենց անհեթեթ ցանկություններն իրագործվեն։ Այս տեսակի մարդը գործնական չէ. նա մեկն է, ով ունի անպատշաճ տեսանկյուն։ Միայն ճշմարտությանը ձգտելն է Աստծու հանդեպ մարդկության հավատի հիմքը, և եթե մարդիկ չեն ձգտում կյանքի մուտքին, եթե չեն փնտրում բավարարել Աստծուն, ապա կենթարկվեն պատժի։ Պատժի ենթակա են նրանք, ովքեր Աստծու գործի ժամանակ չեն ունեցել Սուրբ Հոգու գործը։

Ինչպե՞ս պետք է մարդիկ համագործակցեն Աստծու հետ Նրա գործի այս փուլում։ Ներկայում Աստված փորձում է մարդկանց։ Նա ոչ մի բառ չի արտաբերում, թաքցնում է Իրեն և մարդկանց հետ ուղղակի շփում չի հաստատում։ Արտաքուստ թվում է, թե Նա ոչ մի գործ չի անում, բայց ճշմարտությունն այն է, որ Նա դեռ գործում է մարդու ներսում։ Յուրաքանչյուր ոք, ով ձգտում է կյանքի մուտքին, ունի կյանքի ձգտման իր տեսիլքը և կասկածներ չունի, նույնիսկ եթե լիովին չի հասկանում Աստծու գործը։ Փորձությունների միջով անցնելիս, անգամ երբ չգիտես, թե ինչ է ուզում անել Աստված և ինչ գործ է ուզում իրագործել, պետք է իմանաս, որ մարդկության հանդեպ Աստծու մտքերը միշտ բարի են։ Եթե ճշմարիտ սրտով ձգտես Նրան, ապա Նա երբեք չի լքի քեզ և ի վերջո անշուշտ կկատարելագործի քեզ ու մարդկանց կտանի համապատասխան նշանակության վայր։ Անկախ նրանից, թե ինչպես է Աստված ներկայում փորձում մարդկանց, կգա մի օր, երբ Նա մարդկանց համապատասխան ելք կապահովի և հիմնվելով նրանց արարքների վրա՝ կտա նրանց համապատասխան հատուցում։ Աստված չի առաջնորդի մարդկանց մինչև որոշակի կետ և ապա պարզապես մի կողմ չի նետի ու անտեսի նրանց։ Պատճառն այն է, որ Աստված հավատարիմ է։ Այս փուլում Սուրբ Հոգին կատարում է զտման գործը։ Նա զտում է յուրաքանչյուր մարդու։ Գործի այն փուլերում, որոնք բաղկացած էին մահվան և հանդիմանության փորձություններից, զտումն իրականացվում էր խոսքերի միջոցով։ Որպեսզի մարդիկ փորձառաբար ապրեն Աստծու գործը, նախ պետք է հասկանան Նրա ներկայիս գործը և այն, թե ինչպես պետք է մարդիկ համագործակցեն։ Սա մի բան է, որ յուրաքանչյուրը պետք է հասկանա։ Անկախ նրանից, թե ինչ է անում Աստված՝ զտում է մարդկանց, թե չի խոսում, Աստծու գործի ոչ մի քայլ չի համապատասխանում մարդկության պատկերացումներին։ Նրա գործի յուրաքանչյուր քայլը փշրում և քանդում է մարդկանց պատկերացումները։ Սա է Նրա գործը։ Բայց պետք է հավատաս, որ հիմա, երբ Աստծու գործը հասել է որոշակի փուլի, Նա ոչ մի դեպքում մահվան չի մատնի ողջ մարդկությանը։ Նա մարդկությանը տալիս է և՛ խոստումներ, և՛ օրհնություններ, և բոլոր նրանք, ովքեր ձգտում են Նրան, կկարողանան ստանալ Նրա օրհնությունները, իսկ նրանք, ովքեր չեն ձգտում, դուրս կթողնվեն Աստծու կողմից։ Սա կախված է քո ձգտումից։ Անկախ ամեն ինչից, պետք է հավատաս, որ երբ Աստծու գործն ավարտվի, յուրաքանչյուր մարդ կունենա համապատասխան նշանակության վայր։ Աստված մարդկությանն օժտել է գեղեցիկ ձգտումներով, բայց առանց ձգտելու դրանք անհասանելի են։ Հիմա պետք է կարողանաս տեսնել սա. Աստծու կողմից մարդկանց զտումն ու հանդիմանությունը Նրա գործն է, բայց մարդիկ, իրենց հերթին, պետք է մշտապես ձգտեն խառնվածքի փոփոխության։ Քո իրական փորձառություններում նախ պետք է իմանաս ինչպես ուտել ու խմել Աստծու խոսքերը, Նրա խոսքերում գտնես այն, ինչի մեջ պետք է մտնես, և քո սեփական թերությունները, պետք է մուտք գործես՝ հաշվի առնելով քո իրական փորձառությունները, և վերցնես Աստծու խոսքերի այն մասը, որը պետք է կիրարկվի, ու փորձես անել դա։ Աստծու խոսքերն ուտելն ու խմելը մի կողմն է։ Բացի այդ, եկեղեցական կյանքը պետք է պահպանվի, պետք է ունենաս բնականոն հոգևոր կյանք և կարողանաս Աստծուն հանձնել քո բոլոր ներկայիս վիճակները։ Անկախ նրանից, թե ինչպես է փոխվում Նրա գործը, քո հոգևոր կյանքը պետք է մնա բնականոն։ Հոգևոր կյանքը կարող է պահպանել քո բնականոն մուտքը։ Անկախ նրանից, թե ինչ է անում Աստված, պետք է անընդմեջ շարունակես հոգևոր կյանքդ և կատարես պարտավորությունդ։ Սա այն է, ինչ մարդիկ պետք է անեն։ Այս ամենը Սուրբ Հոգու գործն է, բայց մինչ բնականոն իրադրություն ունեցողների համար սա կատարելագործում է, անբնականոն վիճակ ունեցողների համար դա փորձություն է։ Սուրբ Հոգու զտման գործի ներկայիս փուլում որոշ մարդիկ ասում են, որ Աստծու գործն այնքան մեծ է, և որ մարդիկ բացարձակապես զտման կարիք ունեն, այլապես նրանց հասակը չափազանց փոքր կլինի, և նրանք Աստծու մտադրություններին հասնելու ոչ մի միջոց չեն ունենա։ Սակայն նրանց համար, ում իրադրությունը լավ չէ, դա դառնում է Աստծուն չձգտելու պատրվակ և հավաքույթների չհաճախելու կամ Աստծու խոսքը չուտելու ու չխմելու պատճառ։ Աստծու գործում, անկախ նրանից, թե ինչ է Նա անում կամ ինչ փոփոխություններ է իրականացնում, մարդիկ առնվազն պետք է պահպանեն բնականոն հոգևոր կյանք։ Գուցե հոգևոր կյանքիդ այս ներկայիս փուլում թուլություն չես ցուցաբերել, բայց դեռ շատ բան չես շահել և մեծ բերք չես հնձել։ Նման հանգամանքներում, նույնիսկ եթե հոգևոր կյանքիցդ կառչում ես այնպես, ասես կանոնի ես հետևում, միևնույն է, պետք է կառչես դրանից․ պետք է պահես այս կանոնը, որպեսզի կյանքումդ կորուստներ չկրես և բավարարես Աստծու մտադրությունները։ Եթե հոգևոր կյանքդ անբնականոն է, չես կարող հստակ տեսնել Աստծու ներկայիս գործը և փոխարենը միշտ զգում ես, որ այն լիովին անհամատեղելի է քո սեփական պատկերացումների հետ, և թեև կամենում ես հետևել Նրան, զուրկ ես ներքին եռանդից։ Ուստի, անկախ նրանից, թե ինչ է ներկայում անում Աստված, մարդիկ պետք է համագործակցեն։ Եթե մարդիկ չեն համագործակցում, ապա Սուրբ Հոգին չի կարող կատարել Իր գործը, և եթե մարդիկ համագործակցելու սիրտ չունեն, ապա հազիվ թե կարողանան ձեռք բերել Սուրբ Հոգու գործը։ Եթե ուզում ես քո ներսում ունենալ Սուրբ Հոգու գործը և արժանանալ Աստծու հավանությանը, ապա պետք է պահպանես քո սկզբնական հավատարմությունն Աստծու առաջ։ Հիմա անհրաժեշտ չէ, որ ունենաս ավելի խորը հասկացողություն, ավելի բարձր տեսություն կամ նման ուրիշ բաներ, այլ միայն պահանջվում է, որ պահպանես Աստծու խոսքը սկզբնական հիմքի վրա։ Եթե մարդիկ չեն համագործակցում Աստծու հետ և չեն ձգտում ավելի խորը մուտքի, ապա Աստված կվերցնի այն ամենը, ինչն ի սկզբանե նրանցն էր։ Ներքուստ մարդիկ միշտ տենչում են հանգստության և գերադասում են վայելել այն, ինչ արդեն հասանելի է։ Նրանք ուզում են խոստումներ ստանալ Աստծուց՝ առանց որևէ գին վճարելու։ Սրանք այն անհեթեթ մտքերն են, որոնք փայփայում է մարդկությունը։ Ձեռք բերել կյանքն ինքնին առանց գին վճարելու․ մի՞թե երբևէ որևէ բան այսքան հեշտ է եղել։ Երբ մեկը հավատում է Աստծուն և ձգտում է կյանքի մուտքին ու իր խառնվածքի փոփոխությանը, նա պետք է գին վճարի և հասնի մի վիճակի, որում միշտ կհետևի Աստծուն, անկախ նրանից, թե ինչ է Նա անում։ Սա մի բան է, որ մարդիկ պետք է անեն։ Նույնիսկ եթե այս ամենին հետևում ես որպես կանոնի, պետք է միշտ պահպանես այն, և որքան էլ մեծ լինեն փորձությունները, չես կարող հրաժարվել Աստծու հետ քո բնականոն հարաբերությունից։ Պետք է կարողանաս աղոթել, պահպանել եկեղեցական կյանքդ և երբեք չլքել եղբայրներիդ ու քույրերիդ։ Երբ Աստված փորձում է քեզ, դու դեռ պետք է փնտրես ճշմարտությունը։ Սա հոգևոր կյանքի նվազագույն պահանջն է։ Միշտ փնտրելու ցանկություն ունենալը և համագործակցելուն ձգտելը՝ գործադրելով քո ողջ եռանդը․ կարո՞ղ է սա արվել։ Եթե մարդիկ սա ընդունեն որպես հիմք, հեշտությամբ ձեռք կբերեն զանազանություն և մուտք իրականության մեջ։ Հեշտ է ընդունել Աստծու խոսքը, երբ քո սեփական վիճակը բնականոն է. այս հանգամանքներում ճշմարտությունը կիրարկելը դժվար չի թվում, և զգում ես, որ Աստծու գործը մեծ է։ Բայց եթե վիճակդ վատ է, որքան էլ մեծ լինի Աստծու գործը, և որքան էլ գեղեցիկ խոսի ինչ-որ մեկը, դու ուշադրություն չես դարձնի։ Երբ մարդու վիճակն անբնականոն է, Աստված չի կարող գործել նրա մեջ, և նա չի կարող հասնել իր խառնվածքի փոփոխությունների։

Երբ մարդիկ որևէ հավատ չունեն, նրանց համար հեշտ չէ շարունակել գնալ այս ճանապարհով։ Յուրաքանչյուրն այժմ կարող է տեսնել, որ Աստծու գործը ընդհանրապես չի համապատասխանում մարդկային պատկերացումներին և մտապատկերներին։ Աստված այնքան շատ գործ է կատարել և այնքան շատ խոսքեր է ասել, և թեև մարդիկ կարող են ընդունել, որ դրանք ճշմարիտ են, նրանց մեջ դեռևս կարող են Աստծո մասին մարդկային պատկերացումներ առաջանալ։ Եթե մարդիկ ցանկանում են հասկանալ ճշմարտությունը և հասնել դրան, նրանք պետք է ունենան հավատ և կամքի ուժ և կարողանան հաստատուն լինել այն բանում, ինչ տեսել են և ինչ ձեռք են բերել իրենց փորձառություններից։ Ինչ էլ որ Աստված անի մարդկանց, նրանք պետք է պահեն այն, ինչ իրենք ունեն, անկեղծ լինեն Աստծու առաջ, և մինչև վերջ հավատարիմ մնան Նրան։ Սա է մարդկության պարտականությունը։ Մարդիկ պետք է հավատարիմ մնան նրան, ինչ պետք է անեն։ Աստծու հանդեպ հավատը պահանջում է հնազանդվել Նրան և Նրա գործի փորձառություն ապրել։ Աստված այնքան շատ գործ է կատարել. կարելի է ասել, որ դա մարդկանց համար ամբողջությամբ կատարելագործում, մաքրագործում և, ավելին՝ ուղղիչ պատիժ է։ Աստծու գործի ոչ մի քայլ չի համապատասխանել մարդկային պատկերացումներին, մարդիկ արժանացել են Աստծու խիստ խոսքերին։ Երբ Աստված գա, մարդիկ պետք է վայելեն Նրա մեծությունն ու Նրա զայրույթը։ Սակայն, որքան էլ խիստ լինեն Նրա խոսքերը, Նա գալիս է մարդուն փրկելու և կատարյալ դարձնելու։ Որպես արարածներ, մարդիկ պետք է կատարեն իրենց պարտականությունները և զտման ընթացքում անսասան մնան Աստծու հանդեպ իրենց վկայության մեջ։ Յուրաքանչյուր փորձության մեջ նրանք պետք է պահեն այն վկայությունը, որ իրենց է տրված և հնչեղ վկայություն տան Աստծու համար։ Այն մարդը, ով անում է դա, հաղթող է։ Կարևոր չէ՝ ինչպես է Աստված քեզ զտում, դու պետք է մնաս հավատքով լի ու երբեք չկորցնես Նրա հանդեպ հավատքը և պետք է անես այն, ինչ մարդը պարտավոր է անել։ Սա է այն ամենը, ինչ Աստված պահանջում է մարդուց, Նա պահանջում է, որ մարդու սիրտը պատրաստ լինի լիովին վերադառնալու Իրեն և ամեն պահի դառնալու դեպի Նա։ Այսպիսի անձն է հաղթող։ Նրանք, ում Աստված անվանում է «հաղթողներ», այն մարդիկ են, որոնք կարող են անսասան մնալ իրենց վկայության մեջ, պահպանել իրենց հավատը և նվիրվածությունը Աստծուն, և, անկախ ամեն ինչից, պահել սիրտը մաքուր Աստծու առաջ և պահպանել անկեղծ սերն Աստծո հանդեպ՝ անգամ գտնվելով սատանայի ազդեցության տակ և պաշարված լինելով սատանայի կողմից, այսինքն՝ գտնվելով խավարի ուժերի շրջապատում։ Այս կերպ նրանք անսասան են մնում Աստծու առաջ իրենց վկայության մեջ։ Այսպիսի մարդկանց Աստված կոչում է «հաղթողներ»։ Եթե քո ձգտումները կատարյալ են, երբ Աստված օրհնում է քեզ, բայց նահանջում ես առանց Նրա օրհնության, արդյո՞ք դա մաքրություն է։ Քանի որ դու վստահ ես, որ այս ճանապարհը ճշմարիտ է, պետք է շարժվես դրանով մինչև վերջ, դու պետք է պահպանես հավատարմությունը Աստծուն։ Քանի որ դու տեսել ես, որ Աստված եկել է երկիր՝ անձամբ կատարելագործելու քեզ, դու պետք է քո սիրտն ամբողջությամբ նվիրես Նրան։ Եթե անկախ նրանից, թե Աստված ինչ է անում, գուցե՝ վերջում քեզ համար անցանկալի արդյունքով, դու դեռ կարող ես հետևել նրան, սա նշանակում է՝ դու պահպանել ես քո մաքրությունը Աստծո առջև։ Աստծուն սուրբ հոգևոր մարմին և անարատ կուսություն մատուցելը, որի մասին խոսվել է, նշանակում է անկեղծ սիրտ պահել Աստծո առաջ։ Մարդու անկեղծությունը մաքրություն է, և նրանք, ովքեր կարող են անկեղծ լինել Աստծո հանդեպ, պահպանել են մաքրությունը։ Սա այն է, ինչ դու պետք է կյանքի կոչես։ Երբ պետք է աղոթք ասես, աղոթիր, երբ պետք է հավաքվեք միասին՝ ընկերակցելու, այդպես արա, երբ պետք է երգես օրհներգեր, երգիր դրանք, երբ պետք է ապստամբես մարմնի դեմ, ապստամբիր դրա դեմ։ Երբ անում ես քո պարտավորությունը, դու ձևական չես, երբ կանգնում ես փորձությունների առաջ, հաստատուն մնա։ Սա է Աստծուն հավատարմությունը։ Եթե դու չես կատարում այն, ինչ մարդիկ պարտավոր են անել, ապա քո նախորդ ամբողջ տառապանքը և որոշումներն ապարդյուն են եղել։

Աստծու գործի յուրաքանչյուր քայլի համար կա մի ճանապարհ, որով մարդիկ պետք է համագործակցեն։ Աստված զտում է մարդկանց, որպեսզի նրանք զտումների միջով անցնելիս հավատք ունենան։ Աստված կատարելագործում է մարդկանց, որպեսզի նրանք հավատք ունենան Աստծու կողմից կատարելագործվելու համար և պատրաստ լինեն ընդունելու Նրա զտումներն ու էտվեն Նրա կողմից։ Աստծու Հոգին գործում է մարդկանց ներսում՝ նրանց լուսավորում և լուսավորություն բերելու, որպեսզի նրանք համագործակցեն Նրա հետ և կիրարկեն։ Զտման ժամանակ Աստված չի խոսում կամ չի հնչեցնում Իր ձայնը, բայց, միևնույն է, կա գործ, որը մարդիկ պետք է անեն։ Պետք է պահպանես այն, ինչ արդեն ունես, և դեռ պետք է կարողանաս աղոթել Աստծուն, մոտ լինել Աստծուն և հաստատուն կանգնել Աստծու առաջ քո վկայության մեջ․ այս կերպ կկատարես քո սեփական պարտավորությունը։ Դուք բոլորդ Աստծու գործից հստակ տեսել եք, որ մարդկանց հավատի և սիրո Նրա փորձությունները պահանջում են, որ նրանք ավելի շատ աղոթեն Աստծուն, և Նրա առաջ ավելի հաճախ ճաշակեն Աստծու խոսքերը։ Եթե Աստված լուսավորում է քեզ և հասկացնել է տալիս Իր մտադրությունները, ու այնուամենայնիվ դու բացարձակապես չես կիրարկում, ոչինչ չես շահի։ Դեռ պետք է կարողանաս աղոթել Աստծուն, երբ Նրա խոսքերը կիրարկում ես, միշտ պետք է փնտրես Աստծու առաջ, երբ ճաշակում ես Նրա խոսքերը, և պետք է լի լինես Նրա հանդեպ հավատքով, ոչ թե վհատված կամ սառը։ Նրանք, ովքեր չեն կիրարկում Աստծու խոսքերը, լի են եռանդով հավաքույթների ժամանակ, բայց խավարի մեջ են ընկնում, երբ վերադառնում են տուն։ Կան ոմանք, ովքեր նույնիսկ չեն ուզում հավաքվել միասին։ Ուստի, պետք է հստակ տեսնես, թե որն է այն պարտավորությունը, որը մարդիկ պետք է անեն։ Գուցե չգիտես, թե իրականում որոնք են Աստծու մտադրությունները, բայց պետք է կատարես քո պարտավորությունը, աղոթես և կիրարկես ճշմարտությունը, երբ անհրաժեշտ է։ Եթե անես այն ամենը, ինչ մարդիկ պետք է անեն, և պահպանես քո սկզբնական տեսիլքը, ապա ավելի ի վիճակի կլինես ընդունելու Աստծու գործի հաջորդ քայլը։ Երբ Աստված գործում է թաքնված կերպով, խնդիր է, եթե չես ձգտում։ Երբ Նա խոսում և քարոզում է հավաքույթների ժամանակ, խանդավառությամբ ես լսում, բայց երբ Նա չի խոսում, զուրկ ես եռանդից և նահանջում ես։ Ի՞նչ տեսակի մարդն է այս կերպ վարվում։ Սա մեկն է, ով պարզապես հետևում է, ուր էլ որ նախիրը գնա։ Նրանք չունեն դիրքորոշում, չունեն վկայություն և չունեն տեսիլք։ Մարդկանց մեծ մասն այսպիսին է։ Եթե շարունակես այդ ճանապարհով, մի օր, երբ բախվես մեծ փորձության, կընկնես պատժի մեջ։ Դիրքորոշում ունենալն ամենակարևորն է մարդկանց կատարելագործելու Աստծու գործընթացում։ Եթե չես կասկածում Աստծու գործի ոչ մի քայլին, կատարում ես մարդու պարտավորությունը, անկեղծորեն պահպանում ես այն, ինչ Աստված տալիս է քեզ կիրարկելու, այսինքն՝ եթե հիշում ես Աստծու հորդորները, և անկախ նրանից, թե ինչ է Նա անում ներկայում, չես մոռանում Նրա հորդորները, կասկած չունես Նրա գործի վերաբերյալ, պահպանում ես քո դիրքորոշումը, պահում ես քո վկայությունը և հաղթական ես ամեն քայլափոխի, ապա ի վերջո կկատարելագործվես Աստծու կողմից և կդառնաս հաղթող։ Եթե ի վիճակի ես հաստատուն կանգնելու Աստծու փորձությունների յուրաքանչյուր քայլի մեջ, և եթե դեռ կարող ես մինչև վերջ հաստատուն կանգնել, ապա հաղթող ես, և մեկն ես, ով կատարելագործվել է Աստծու կողմից։ Եթե չես կարող հաստատուն կանգնել քո ներկայիս փորձություններում, ապա ապագայում դա էլ ավելի կդժվարանա։ Եթե միայն չնչին տառապանք ես կրում և չես ձգտում ճշմարտությանը, ապա ի վերջո ոչինչ չես շահի։ Կմնաս դատարկաձեռն։ Կան որոշ մարդիկ, որոնք հրաժարվում են իրենց ձգտումից, երբ տեսնում են, որ Աստված չի խոսում, և նրանց սիրտը ցրվում է։ Մի՞թե նման մարդը հիմար չէ։ Այս տեսակի մարդիկ իրականություն չունեն։ Երբ Աստված խոսում է, նրանք միշտ վազվզում են՝ արտաքուստ զբաղված և խանդավառ երևալով, բայց հիմա, երբ Նա չի խոսում, նրանք դադարում են ձգտել։ Այս տեսակի մարդն ապագա չունի։ Զտումների ժամանակ պետք է մուտք գործես դրական տեսանկյունից և սովորես այն դասերը, որոնք պետք է սովորես. երբ աղոթում ես Աստծուն և կարդում Նրա խոսքը, պետք է համեմատես քո սեփական վիճակը դրա հետ, բացահայտես քո թերությունները և հայտնաբերես, որ դեռ շատ դասեր ունես սովորելու։ Որքան ավելի անկեղծորեն ես ձգտում զտումների միջով անցնելիս, այնքան ավելի անբավարար կհամարես քեզ։ Պատճառն այն է, որ զտվելիս բախվում ես շատ խնդիրների, որոնք չես կարող հստակ տեսնել, և գուցե տրտնջաս ու բացահայտես քո սեփական մսեղին։ Միայն այդ ժամանակ կարող ես բացահայտել, որ քո ներսում չափից շատ ապականված խառնվածքներ ունես։

Մարդիկ զուրկ են որակից, և նրանք շատ հեռու են Աստծու չափանիշներից. գուցե ապագայում այս ուղիով քայլելու համար էլ ավելի շատ հավատքի կարիք ունենան։ Վերջին օրերում Աստծու գործը հսկայական հավատք է պահանջում, նույնիսկ ավելի մեծ հավատք, քան Հոբինն էր։ Առանց հավատքի մարդիկ չեն կարողանա շարունակել փորձառություն ձեռք բերել, ուստի չեն կարողանա կատարելագործվել Աստծու կողմից։ Երբ գա մեծ փորձությունների օրը, կլինեն մարդիկ, որոնք կլքեն եկեղեցիները՝ ոմանք այստեղ, ոմանք այնտեղ։ Կլինեն ոմանք, որոնք նախորդ օրերին բավականին լավ էին առաջ գնում իրենց ձգտման մեջ, և անհասկանալի կլինի, թե ինչու այլևս չեն հավատում։ Շատ բաներ կպատահեն, որոնք չես հասկանա, և Աստված ոչ մի նշան կամ հրաշք ցույց չի տա, ոչ էլ որևէ գերբնական բան կանի։ Սա նրա համար է, որպեսզի տեսնի՝ արդյոք կարո՞ղ ես հաստատուն կանգնել․ մարդկանց զտելու համար Աստված փաստեր է օգտագործում։ Դեռ շատ չես տառապել։ Ապագայում, երբ մեծ փորձություններ գան, որոշ վայրերում եկեղեցու մարդիկ մեկ առ մեկ կհեռանան, և նրանք, ում հետ լավ հարաբերություններ ես ունեցել, կհեռանան ու կլքեն իրենց հավատքը։ Կկարողանա՞ս արդյոք հաստատուն կանգնել այն ժամանակ։ Մինչ այժմ քո դիմագրաված փորձությունները փոքր են եղել, և հավանաբար հազիվ ես կարողացել դիմանալ դրանց։ Այս քայլը ներառում է զտումներ և կատարելագործում միայն խոսքերի միջոցով։ Հաջորդ քայլում քեզ զտելու համար վրա կհասնեն փաստերը, և այդժամ վտանգի մեջ կլինես։ Երբ իրավիճակն իսկապես լրջանա, Աստված խորհուրդ կտա քեզ շտապել և հեռանալ, իսկ կրոնական մարդիկ կփորձեն քաշել քեզ՝ իրենց հետ գնալու համար։ Սա նրա համար է, որպեսզի տեսնի՝ արդյոք կարո՞ղ ես շարունակել ճանապարհը, և այս ամենը փորձություններ են։ Ներկայիս փորձությունները փոքր են, բայց կգա օրը, երբ կլինեն տներ, որտեղ ծնողներն այլևս չեն հավատա, և տներ, որտեղ երեխաներն այլևս չեն հավատա։ Կկարողանա՞ս շարունակել։ Որքան առաջ գնաս, այնքան ավելի մեծ կդառնան քո փորձությունները։ Աստված մարդկանց զտելու Իր գործն իրականացնում է ըստ նրանց կարիքների և հասակի։ Աստծու՝ մարդկանց կատարելագործելու փուլում անհնար է, որ մարդկանց թիվը շարունակի աճել. այն միայն կնվազի։ Միայն այս զտումների միջոցով մարդիկ կարող են կատարելագործվել։ Էտվել, կարգավարժվել, փորձվել, հանդիմանվել, անիծվել․ կարո՞ղ ես դիմանալ այս ամենին։ Երբ տեսնում ես հատկապես լավ իրավիճակում գտնվող մի եկեղեցի, որտեղ քույրերն ու եղբայրները մեծ եռանդով են ձգտում, ինքդ քեզ քաջալերված ես զգում։ Երբ գա այն օրը, որ նրանք բոլորը հեռացած լինեն, նրանցից ոմանք այլևս չհավատան, ոմանք հեռացած լինեն բիզնեսով զբաղվելու կամ ամուսնանալու համար, իսկ ոմանք էլ՝ միացած կրոնին, կկարողանա՞ս արդյոք հաստատուն կանգնել այն ժամանակ։ Կկարողանա՞ս ներքուստ անվրդով մնալ։ Աստծու կողմից մարդուն կատարելագործելն այնքան էլ պարզ բան չէ՛։ Նա բազմաթիվ բաներ է օգտագործում մարդկանց զտելու համար։ Մարդիկ սրանք որպես մեթոդներ են դիտարկում, բայց Աստծու սկզբնական մտադրության մեջ սրանք ամենևին էլ մեթոդներ չեն, այլ փաստեր են։ Ի վերջո, երբ Նա զտած լինի մարդկանց մինչև որոշակի աստիճան, և նրանք այլևս ոչ մի տրտունջ չունենան, Նրա գործի այս փուլը կավարտվի։ Սուրբ Հոգու մեծ գործը քեզ կատարելագործելն է, և երբ Նա չի գործում ու թաքցնում է Իրեն, դա առավել ևս քեզ կատարելագործելու և ավելի լավ տեսնելու նպատակով է, թե արդյոք մարդիկ սեր ունեն Աստծու հանդեպ, արդյոք ունեն ճշմարիտ հավատ Նրա հանդեպ։ Երբ Աստված պարզ է խոսում, քեզ փնտրելու կարիք չկա. միայն երբ Նա թաքնված է, պետք է փնտրես և շոշափելով գտնես քո ճանապարհը։ Պետք է կարողանաս կատարել արարածի պարտավորությունը, և անկախ նրանից, թե որոնք կլինեն քո ապագա ելքն ու նշանակության վայրը, պետք է կարողանաս ձգտել Աստծու ճանաչողությանն ու Նրա հանդեպ սիրուն քո ապրած տարիների ընթացքում, և անկախ նրանից, թե ինչպես է Աստված վարվում քեզ հետ, պետք է կարողանաս խուսափել տրտնջալուց։ Մարդկանց ներսում Սուրբ Հոգու համար գործելու մեկ պայման կա։ Նրանք պետք է ծարավեն ու փնտրեն և Աստծու արարքների հանդեպ կիսասիրտ կամ կասկածամիտ չլինեն և պետք է կարողանան մշտապես պահպանել իրենց պարտավորությունը. միայն այս կերպ նրանք կարող են ձեռք բերել Սուրբ Հոգու գործը։ Աստծու գործի յուրաքանչյուր քայլում մարդկանցից պահանջվում է հսկայական հավատք և Աստծու առաջ գալ՝ փնտրելու․ միայն փորձառության միջոցով մարդիկ կարող են բացահայտել, թե որքան սիրելի է Աստված, և թե ինչպես է Սուրբ Հոգին գործում մարդկանց մեջ։ Եթե փորձառաբար չապրես, եթե շոշափելով չգտնես քո ճանապարհը դրա միջով, եթե չփնտրես, ապա ոչինչ չես շահի։ Պետք է շոշափելով գտնես ճանապարհը քո փորձառությունների միջով և միայն դրանց միջոցով կարող ես տեսնել Աստծու արարքները և ճանաչել Նրա հրաշալիությունն ու անըմբռնելիությունը։


Դու մե՞կն ես, որ կյանքի է եկել

Միայն այն ժամանակ, երբ հրաժարվես քո ապականված բնավորություններից ու հասնես նորմալ մարդկայնության կյանքով արտահայտմանը, կդարձվես կատարյալ։ Թեև դու չես կարողանա մարգարեություն անել, ոչ էլ որևէ խորհուրդ բացահայտել, դու կյանքով կարտահայտես և կբացահայտես մարդու կերպարը։ Աստված ստեղծեց մարդուն, բայց հետո նա ապականվեց Սատանայի կողմից, այնպես որ մարդիկ դարձան «մահացածներ»։ Այսպիսով, փոխվելուց հետո դու այլևս այդ մահացածների նման չես լինի։ Աստծու խոսքերն են, որ բոցավառում են մարդկանց հոգիները և վերակենդանացնում նրանց, և երբ մարդկանց հոգիները վերակենդանանան, նրանք կյանքի կգան։ Երբ ես խոսում եմ «մահացածների» մասին, նկատի ունեմ դիակների, որոնք չունեն հոգի, մարդկանց, որոնց հոգիները ներքուստ մահացել են։ Երբ մարդկանց հոգիները բոցավառվում են, մարդիկ կյանքի են գալիս։ Սրբերը, որոնց մասին նախկինում խոսվել էր` վկայակոչելով այն մարդկանց, որոնք կյանքի են եկել, նրանք են, ովքեր Սատանայի ազդեցության տակ էին, բայց հաղթեցին նրան։ Չինաստանի ընտրյալ ժողովուրդը դիմացել է մեծ կարմիր վիշապի դաժան և անմարդկային հալածանքին ու խաբեությանը, ինչը նրանց դարձրել է հոգեպես կործանված և առանց ապրելու գեթ նվազագույն քաջության։ Այսպիսով, նրանց հոգիների արթնացումը պետք է սկսվի էությունից. մաս առ մաս, իրենց էության մեջ նրանց հոգիները պետք է արթնացնել։ Երբ մի օր նրանք կյանքի գան, այլևս խոչնդոտներ չեն լինի, և ամեն ինչ սահուն կընթանա։ Ներկայում սա դեռ անհասնելի է։ Մարդկանց մեծ մասն ապրում է մի ձևով, որն առաջ է բերում բազմաթիվ մահացու հոսանքներ․ նրանք պարուրված են մահվան շնչով, և նրանց այնքան շատ բան է պակասում։ Որոշ մարդկանց խոսքերը մահ են կրում, նրանց արարքները մահ են կրում, և գրեթե այն ամենը, ինչը նրանք կյանքով արտահայտում են, բաղկացած է մահից։ Եթե այսօր մարդիկ հրապարակավ վկայեն Աստծու մասին, ապա նրանք կձախողեն այս առաջադրանքը, որովհետև նրանք դեռ լիովին կյանքի եկած չեն, և չափից շատ մեռածներ կան ձեր մեջ։ Այսօր ոմանք հարցնում են, թե ինչու Աստված ցույց չի տալիս որոշ նշաններ կամ հրաշքներ, որպեսզի կարողանա արագ տարածել Իր գործը հեթանոսների մեջ։ Մահացած մարդիկ չեն կարող վկայել Աստծու մասին․ դա կարող են անել միայն կենդանի մարդիկ, սակայն այսօր մարդկանց մեծ մասը մահացած է, շատ-շատերը ապրում են մահվան պատանքի տակ, Սատանայի ազդեցության ներքո և չեն կարող հաղթահարել դա։ Այսպիսով, ինչպե՞ս նրանք կարող են վկայել Աստծու մասին։ Ինչպե՞ս կարող են տարածել ավետարանչական աշխատանքը։

Բոլոր նրանք, ովքեր ապրում են խավարի տիրապետության տակ, այն մարդիկ են, որոնք ապրում են մահվան մեջ, որոնք պատկանում են Սատանային։ Առանց Աստծու կողմից փրկվելու և Աստծու կողմից դատվելու ու պատժվելու՝ մարդիկ չեն կարող ազատվել մահվան ազդեցությունից. նրանք չեն կարող դառնալ կենդանի։ Այսպիսի մահացածները չեն կարող վկայել Աստծու մասին, չեն կարող օգտագործվել Աստծու կողմից, առավել ևս, չեն կարող մտնել թագավորություն։ Աստված ցանկանում է ողջերի վկայությունը, ոչ թե մահացածներինը, և Նա պահանջում է, որ Իր համար աշխատեն ողջերը, ոչ թե մահացածները։ «Մեռածները» նրանք են, ովքեր հակադրվում և ապստամբում են Աստծու դեմ․ նրանք են, ովքեր հոգով թմրած են և չեն հասկանում Աստծու խոսքերը․ նրանք են, ովքեր չեն կիրարկում ճշմարտությունը և Աստծու հանդեպ նվազագույն իսկ հավատարմություն չունեն, և նրանք են, ովքեր ապրում են Սատանայի իշխանության ներքո, օգտագործվում են Սատանայի կողմից։ Մեռածների դրսևորումներն են ճշմարտությանը հակադրվելը, Աստծու դեմ ապստամբելը, ստոր, արհամարհելի, անողոք, բռնաճնշող, խորամանկ և նենգ լինելը։ Նույնիսկ եթե այսպիսի մարդիկ ուտում և խմում են Աստծու խոսքերը, նրանք չեն կարող կյանքով արտահայտել այդ խոսքերը. թեև նրանք կենդանի են, պարզապես քայլող դիակներ են՝ շնչող մեռածներ։ Մեռածները լիովին անկարող են հաճեցնելու Աստծուն, առավել ևս, ամբողջությամբ հնազանդվելու Նրան։ Նրանք կարող են միայն խաբել Աստծուն, հայհոյել և դավաճանել Նրան, իսկ այն, ինչը նրանք կյանքով արտահայտում են, ամբողջովին Սատանայի բնույթի դրսևորումներն են։ Եթե մարդիկ ցանկանում են դառնալ կենդանի էակներ, վկայել Աստծու մասին և արժանի համարվել Աստծու կողմից, ապա պետք է ընդունեն Աստծու փրկությունը, նրանք պետք է պատրաստակամորեն հնազանդվեն Նրա դատաստանին և պատժին և ուրախությամբ ընդունեն Աստծու էտումը։ Միայն այդ ժամանակ նրանք կկարողանան կիրարկել Աստծու կողմից պահանջվող բոլոր ճշմարտությունները և միայն այդ ժամանակ կստանան Աստծու փրկությունն ու իսկապես կդառնան կենդանի էակներ։ Ողջերը նրանք են, ովքեր փրկվել են Աստծու կողմից․ նրանք դատվել և պատժվել են Աստծու կողմից, նրանք պատրաստ են նվիրվելու և ուրախությամբ զոհաբերելու իրենց կյանքն Աստծու համար և պատրաստակամորեն կծախսեն իրենց ամբողջ կյանքն Աստծու համար։ Միայն այն ժամանակ, երբ ողջերը վկայություն են տալիս Աստծու մասին, Սատանային կարելի է ամաչեցնել․ միայն ողջերը կարող են տարածել Աստծու ավետարանչական աշխատանքը․ միայն ողջերն են Աստծու մտադրությունների համաձայն, և միայն ողջերն են իրական մարդիկ։ Սկզբում Աստծու ստեղծած մարդը կենդանի էր, բայց Սատանայի ապականության պատճառով մարդն ապրում է մահվան մեջ և Սատանայի ազդեցության ներքո, ու, այսպիսով, այսկերպ մարդիկ դարձել են հոգուց զուրկ մեռածներ, թշնամիներ, որ ընդդիմանում են Աստծուն, Սատանայի գործիքներ և գերիներ։ Աստծու ստեղծած կենդանի մարդիկ դարձել են մեռածներ, և, այսպիսով, Աստված կորցրել է Իր վկայությունը և մարդկությունը, որին ստեղծել է, որը միակ բանն է, որ ունի Իր շունչը։ Եթե Աստված պետք է հետ բերի Իր վկայությունը և հետ վերցնի նրանց, ովքեր ստեղծվել են Իր իսկ ձեռքով, բայց գերեվարվել են Սատանայի կողմից, ապա Նա պետք է հարություն տա նրանց, որպեսզի դառնան կենդանի էակներ, և պետք է հետ բերի նրանց բոլորին, որպեսզի ապրեն Իր լույսի մեջ։ Մեռածները նրանք են, ովքեր չունեն հոգի, ովքեր ծայրահեղորեն թմրած են, ովքեր հակադրվում են Աստծուն, և, առավել ևս, ովքեր չեն ճանաչում Աստծուն։ Այս մարդիկ Աստծուն հնազանդվելու նվազագույն մտադրությունն իսկ չունեն․ միայն ապստամբում են Նրա դեմ, հակադրվում Նրան և անգամ փոքր-ինչ հավատարմություն չունեն։ Ողջերը նրանք են, ում հոգիները վերակենդանացել են, ովքեր գիտեն հնազանդվել Աստծուն, ովքեր հավատարիմ են Աստծուն և ովքեր ունեն ճշմարտություն և վկայություն․ միայն այս մարդիկ են հաճելի Աստծուն Իր տան մեջ։ Աստված փրկում է նրանց, ովքեր կարող են կյանքի գալ, ովքեր կարող են տեսնել Աստծու փրկությունը, ովքեր կարող են հավատարիմ լինել Աստծուն, ովքեր պատրաստակամ են փնտրելու Աստծուն, ովքեր հավատում են Աստծու մարմնացմանը և ովքեր հավատում են Նրա հայտնվելուն։ Որոշ մարդիկ կարող են կյանքի գալ, իսկ որոշները չեն կարող․ սա կախված է նրանից՝ արդյոք նրանց բնությունը կարող է փրկվել, թե ոչ։ Շատերը լսել են Աստծու բազմաթիվ խոսքեր, բայց չեն հասկանում Աստծու մտադրությունները և անկարող են դրանք կիրարկելու։ Նման մարդիկ ունակ չեն որևէ ճշմարտություն կյանքով արտահայտելու և միտումնավոր կերպով անհանգստացնում են Աստծու գործը։ Նրանք անկարող են որևէ աշխատանք կատարելու Աստծու համար և չեն կարող ծախսվել Նրա համար․ ընդհակառակը, նրանք գաղտնի ծախսում են եկեղեցու գումարը և ապրում են Աստծու տան մեջ ուրիշների հաշվին։ Սրանք մեռած մարդիկ են, որոնք չեն կարող փրկվել։ Աստված փրկում է բոլոր նրանց, ովքեր Իր գործի մեջ են, բայց կա մարդկանց մի մաս, որ չի կարող ստանալ Նրա փրկությունը․ միայն փոքրաթիվ մարդիկ կարող են ստանալ Նրա փրկությունը։ Սա այն պատճառով է, որ մարդկանց մեծ մասը չափազանց խորապես ապականվել է և դարձել մեռած, դուրս է փրկության սահմաններից․ նրանք ամբողջությամբ շահագործվել են Սատանայի կողմից և բնույթով չափազանց չարասիրտ են։ Մարդկանց այդ փոքրամասնությունը նույնպես չի կարող ամբողջությամբ հնազանդվել Աստծուն։ Նրանք այն մարդիկ չեն, ովքեր ի սկզբանե բացարձակապես հավատարիմ են եղել Աստծուն, կամ ովքեր ի սկզբանե ունեցել են Աստծու հանդեպ ամենամեծ սերը․ հակառակը, նրանք դարձել են հնազանդ Աստծուն Նրա նվաճման գործի շնորհիվ, նրանք տեսնում են Աստծուն Նրա գերագույն սիրո շնորհիվ, նրանք այս խառնվածքային փոփոխությանը հասնում են Աստծու արդար բնույթի շնորհիվ և ճանաչում են Աստծուն Նրա գործի միջոցով՝ գործի, որը միաժամանակ գործնական է և բնականոն։ Առանց Աստծու այս գործի, անկախ նրանից, թե որքան լավն են այս մարդիկ, նրանք, միևնույն է, կլինեին Սատանայից, կլինեին մահից և մահացած։ Այն, որ այս մարդիկ կարող են այսօր ընդունել Աստծու փրկությունը, բացառապես պայմանավորված է նրանով, որ նրանք պատրաստ են համագործակցելու Աստծու հետ։

Աստծու հանդեպ նրանց հավատարմության շնորհիվ ողջերը ձեռք կբերվեն Աստծու կողմից և կապրեն Նրա խոստումների մեջ, իսկ Աստծուն իրենց հակադրման պատճառով մեռածներն արհամարհանքով կմերժվեն Աստծու կողմից և կապրեն Նրա պատժի ու անեծքների մեջ։ Այսպիսին է Աստծու արդար բնույթը, որը ոչ մի մարդ չի կարող փոխել։ Իրենց սեփական որոնման պատճառով մարդիկ ստանում են Աստծու հավանությունը և ապրում են լույսի մեջ. իրենց դավերի պատճառով մարդիկ անիծվում են Աստծու կողմից և ընկնում են պատժի մեջ. իրենց չար գործերի պատճառով մարդիկ պատժվում են Աստծու կողմից, իսկ իրենց փափագի և հավատարմության համար մարդիկ ստանում են Աստծու օրհնությունները։ Աստված արդար է. Նա օրհնում է ողջերին և անիծում մահացածներին, որպեսզի նրանք միշտ լինեն մահվան մեջ և երբեք չապրեն Աստծու լույսի մեջ։ Աստված ողջերին կտանի Իր թագավորություն և Իր օրհնությունների մեջ, որպեսզի նրանք հավերժ Իր հետ գոյակցեն։ Իսկ ինչ վերաբերում է մեռածներին, ապա Նա կհանձնի նրանց հավերժական մահվան․ նրանք ենթակա են Նրա կործանմանը և միշտ կպատկանեն Սատանային։ Աստված բացարձակապես ոչ մեկին անարդար չի վերաբերվի։ Բոլոր նրանք, ովքեր իսկապես փնտրում են Աստծուն, անշուշտ, կմնան Աստծու տանը, իսկ բոլոր նրանք, ովքեր ապստամբում են Աստծու դեմ և անհամատեղելի են Նրա հետ, անշուշտ, կապրեն Նրա պատժի մեջ։ Գուցե դու համոզված չես Աստծու մարմնացած մսեղիի կատարած գործի վերաբերյալ, բայց մի օր Աստծու մսեղին այլևս անմիջապես չի կարգավորի մարդու ելքը․ փոխարենը, Նրա Հոգին կկարգավորի մարդու նշանակության վայրը, և այդ ժամանակ մարդիկ կիմանան, որ Աստծու մսեղին և Նրա Հոգին մեկ են, որ Նրա մսեղին սխալ չի գործում, և Նրա Հոգին՝ առավել ևս։ Վերջիվերջո, Նա անպայման Իր թագավորություն կտանի նրանց, ովքեր կյանքի են եկել ՝ ոչ մեկին ավել կամ պակաս։ Ինչ վերաբերում է մեռածներին, որոնք կյանքի չեն եկել, նրանք անպայման կնետվեն Սատանայի որջը։


Խառնվածքով անփոփոխ մնալը նշանակում է թշնամանալ Աստծու հետ

Ապականության մի քանի հազար տարվա ընթացքում մարդկանց միտքը թմրել և բթացել է. նրանք բոլորը դարձել են Աստծուն հակառակվող չար դևեր՝ այն աստիճանի, որ նրանց ապստամբությունն Աստծու դեմ փաստագրվել է պատմական արձանագրություններում և որ նույնիսկ մարդիկ իրենք անկարող են ամբողջությամբ հաշիվ տալ իրենց ապստամբ պահվածքի համար, քանզի Սատանան լիովին ապականել և մոլորեցրել է նրանց, այնպես, որ նրանք չգիտեն, որ կողմ շրջվել: Նույնիսկ այսօր մարդիկ դեռ դավաճանում են Աստծուն: Երբ նրանք տեսնում են Աստծուն, դավաճանում են Նրան, և երբ չեն կարողանում տեսնել Աստծուն, կրկին դավաճանում են Նրան: Նույնիսկ կան այնպիսիք, ովքեր՝ վկա լինելով Աստծու անեծքներին և Աստծու ցասմանը, դեռևս դավաճանում են Նրան: Ուստի ասում եմ, որ մարդու բանականությունը հեռացել է իր նախնական գործառույթից, ինչպես նաև մարդու խիղճն է հեռացել նախնական գործառույթից: Իմ աչքերում մարդիկ գազաններ են՝ մարդկային կերպարանքով և թունավոր օձեր: Անկախ նրանից, թե որքան խեղճ են նրանք փորձում երևալ Իմ աչքերում, Ես երբեք ողորմած չեմ լինելու նրանց հանդեպ, քանզի բացարձակապես որևէ ըմբռնում չունեն սևի և սպիտակի վերաբերյալ, և նրանցից ոչ ոք չի տեսնում տարբերությունը ճշմարտության և ստի միջև: Նրանց բանականությունն այնքան թմրած է, սակայն նրանք դեռ ցանկանում են օրհնություններ ձեռք բերել. նրանց մարդկայնությունն այնքա՜ն ստոր է, սակայն նրանք դեռ ցանկանում են իշխել որպես թագավորներ և ունենալ իշխանություն: Ո՞ւմ թագավորը կարող են լինել նրանք՝ նման բանականությամբ: Ինչպե՞ս կարող են նրանք նման մարդկայնությամբ նստել գահերին: Մարդիկ, իսկապես, անամո՛թ են: Նրանք թշվառ արարածներ են, ովքեր գերագնահատո՛ւմ են իրենց։ Առաջարկում եմ ձեզ, ովքեր ցանկանում են ձեռք բերել օրհնություններ, սկզբում գտնել մի հայելի և նայել ձեր այլանդակ արտացոլանքին: Դու ունե՞ս այն, ինչն անհրաժեշտ է թագավոր լինելու համար: Ունե՞ս այնպիսի մեկի դիմագծերը, ով կարող է օրհնություններ ստանալ: Քո խառնվածքում անգամ ամենափոքր փոփոխությունը տեղի չի ունեցել, և դու անկարող ես եղել կիրարկելու որևէ ճշմարտություն, սակայն դու դեռ ցանկանում ես, որ քո վաղվա օրը հիանալի լինի: Դա բացահայտ պատրա՛նք է: Մարդն, ով ծնվել է նման կեղտոտ երկրում, խիստ աստիճանի վարակված է հասարակությունից, պայմանավորված ճորտատիրական բարոյագիտությամբ և ստացել է «բարձրագույն ուսման հաստատությունների» կրթություն: Հետադիմական մտածելակերպը, ապականված բարոյականությունը, կյանքի անարժանապատիվ հեռանկարները, աշխարհիկ գործերի գարշելի փիլիսոփայությունը, ծայրաստիճան անարժեք գոյությունը, ստոր սովորույթները և ամենօրյա կյանքը՝ այս ամենը դաժանորեն փաթաթվել է մարդու սրտին և խիստ վնասակար եղել ու գրոհել նրա խիղճը: Արդյունքում մարդն ավելի է հեռանում Աստծուց և ավելի հակառակվում Նրան: Մարդու խառնվածքն օրեցօր ավելի անգութ է դառնում, և չկա որևէ մեկը, ով հոժարակամորեն կհրաժարվի ամեն ինչից՝ հանուն Աստծու, մեկը, ով հոժարակամորեն կհնազանդվի Աստծուն, առավել ևս՝ չկա մեկը, ով հոժարակամորեն կփնտրի Աստծու հայտնվելը: Փոխարենը՝ մարդը, Սատանայի իշխանության ներքո, հետապնդում է իր սրտի բովանդակության հաճույքները և սանձարձակությամբ ճահճում ապականում իր մսեղին: Նույնիսկ երբ նրանք լսում են ճշմարտությունը, նրանք, ովքեր մթության մեջ են ապրում, որևէ ցանկություն չեն ունենում կիրարկելու այն և հակված չեն փնտրելու, նույնիսկ, երբ նրանք տեսնում են, որ Աստված արդեն հայտնվել է: Ինչպե՞ս կարող է նման փչացած մարդկությունը փրկության որևէ հնարավորություն ունենալ: Ինչպե՞ս կարող է նման անկումային մարդկությունն ապրել լույսի մեջ:

Մարդու խառնվածքի փոփոխությունը պետք է սկսվի նրա էության ճանաչումով և նրա մտածելակերպի, բնույթի և աշխարհայացքի փոփոխությունների միջոցով՝ արմատական փոփոխությունների միջոցով: Միայն այսկերպ է հնարավոր հասնել մարդու խառնվածքի ճշմարիտ փոփոխությունների: Մարդու մեջ ապականված խառնվածքի առաջացման սկզբնապատճառը Սատանայի մոլորեցումը, ապականումը և թունավորումն են: Սատանան է կապել և վերահսկում մարդուն, և Սատանան է խիստ վնասել ողջ նրա մտածողությունը, բարոյականությունը, ներըմբռնումը և բանականությունը: Դա հենց այն պատճառով է, որ Սատանան ապականել է մարդու էական հիմքերը, որոնք ծայրաստիճան տարբեր են նրանից, թե ինչպես է Աստված ստեղծել դրանք նախնական վիճակում, որ - մարդը հակառակվում է Աստծուն և չի կարողանում ընդունել ճշմարտությունը: Ուստի, որպեսզի փոփոխություններ լինեն մարդու խառնվածքում, առաջինը, որ պետք է անել, Աստծու և ճշմարտության մասին նրա գիտելիքը փոփոխելն է՝ նրա մտածելակերպի, ներըմբռնման և բանականության առումով: Նրանք, ովքեր ծնվել են երկրներից ամենաապականվածում, առավել անտեղյակ են նրանից, թե ինչ է Աստված կամ ինչ է նշանակում հավատալ Աստծուն։ Որքան ավելի ապականված են լինում մարդիկ, այդքան ավելի քիչ են նրանք ճանաչում Աստծու գոյությունը, այդքան ավելի աղքատ են նրանց բանականությունը և ներըմբռնումը: Աստծու դեմ մարդու հակառակվելու և ապստամբելու արմատական պատճառը Սատանայի կողմից ապականված լինելն է: Սատանայի ապականության պատճառով մարդու խիղճը թմրել է, նա բարոյապես ապականվել է, նրա մտքերն այլասերվել են, և նա ունի հետադիմական աշխարհայացք: Նախքան Սատանան նրան կապականեր, մարդն ի սկզբանե հնազանդվում էր Աստծուն և հնազանդվում էր Նրա խոսքերին՝ դրանք լսելուց հետո: Ի սկզբանե նա առողջ բանականություն, խիղճ և բնականոն մարդկայնություն ուներ: Երբ Սատանան ապականեց մարդուն, նրա նախնական բանականությունը, խիղճը և մարդկայնությունը թմրեցին և փչացվեցին Սատանայի կողմից: Ուստի նա կորցրեց Աստծու հանդեպ իր հնազանդությունը և սերը: Մարդու բանականությունը դարձել է ոչ բնականոն, նրա խառնվածքը դարձել է նույնը, ինչ գազանինն է, և Աստծու հանդեպ նրա ապստամբությունն ավելի է աճում և դառնում ավելի վշտալի: Սակայն մարդը դեռ չգիտի, ոչ էլ հասկանում է դա և պարզապես հակառակվում ու համառորեն ապստամբում է: Մարդու խառնվածքի բացահայտումները նրա բանականության, ըմբռնման և խղճի արտահայտություններն են: Քանի որ նրա բանականությունը և ներըմբռնումն անառողջ են, և նրա խիղճը դարձել է առավելապես թմրած, նրա խառնվածքն Աստծու հանդեպ ապստամբող է: Եթե մարդու բանականությունը և ըմբռնումը չկարողանան փոխվել, ապա նրա խառնվածքի մեջ փոփոխության, ինչպես նաև Աստծու մտադրություններին համապատասխանելու մասին խոսք չի կարող լինել: Եթե մարդու բանականությունն անառողջ լինի, նա չի կարողանա ծառայել Աստծուն և Աստծու կողմից օգտագործվելու համար: «Բնականոն բանականություն»-ը վերաբերում է Աստծուն հնազանդվելուն և հավատարիմ լինելուն, Աստծուն ձգտելուն, Աստծու հանդեպ բացարձակ լինելուն և Աստծու հանդեպ խիղճ ունենալուն: Դա նշանակում է Աստծու հետ լինել մեկ սրտով և մտքով, այլ ոչ թե դիտավորյալ հակառակվել Աստծուն: Ոչ բնականոն բանականությունը նման չէ դրան: Սատանայի կողմից ապականվելուց հետո մարդը պատկերացումներ է ձևավորել Աստծու մասին, և նա հավատարիմ չէ Աստծուն և չի ձգտում Նրան, Աստծու հանդեպ խղճի մասին՝ էլ չասած: Մարդը դիտավորյալ հակառակվում է Աստծուն և դատողություններ անում Նրա մասին, ավելին՝ հայհոյանքներ է նետում Նրա ուղղությամբ Նրա մեջքի հետևից: Մարդն Աստծու մասին դատողություններ է անում Նրա մեջքի հետևից՝ հիանալի իմանալով, որ Նա է Աստված. մարդը բացարձակապես որևէ միտում չունի Աստծուն հնազանդ լինելու, սակայն պարզապես շարունակում է պահանջեր և խնդրանքներ ներկայացնել Նրան: Նման մարդիկ՝ ոչ բնականոն բանականություն ունեցողները, անկարող են ճանաչելու իրենց սեփական գարշելի պահվածքը կամ զղջալու իրենց ապստամբ գործողությունների համար: Եթե մարդիկ կարողանան ճանաչել իրենք իրենց, ապա կվերադարձնեն իրենց բանականության մի փոքր մասը. որքան շատ այդ մարդիկ ապստամբ լինեն Աստծու նկատմամբ, սակայն չճանաչեն իրենք իրենց, այդքան ավելի պակաս առողջ կլինի նրանց բանականությունը:

Մարդու ապականված խառնվածքի բացահայտման արմատները ոչ այլ ինչ են, քան մարդու թմրած խիղճը, նրա չարասիրտ էությունը և անառողջ բանականությունը. եթե մարդու խիղճը և բանականությունն ունակ լինեն կրկին բնականոն դառնալու, ապա նա կդառնա մեկը, որն արժանի է Աստծու կողմից օգտագործվելուն: Պարզապես քանի որ մարդու խիղճը միշտ թմրած է եղել, և նրա բանականությունը երբեք առողջ չի եղել և ավելի քան երբեք թմրած է դառնում, նման մարդու ապստամբ գործողություններն Աստծու հանդեպ բազմապատկվում են այնպես, որ նա նույնիսկ խաչն է հանել Հիսուսին և փակում իր դուռը վերջին օրերին մսեղի դարձած Աստծու առաջ, դատապարտում է Աստծու մսեղին և այն հնազանդ համարում: Եթե մարդու մեջ մարդկայնության նշույլ անգամ լիներ, նա այդքան դաժան չէր վերաբերվի Աստծու մարմնացման հանդեպ. եթե նա բանականության նշույլ անգամ ունենար, Աստծու մարմնացման հանդեպ այդքան անբարո վերաբերմունք չէր ունենա. եթե նա խղճի նշույլ անգամ ունենար, նա մարմնացյալ Աստծուն նման կերպ «շնորհակալություն» չէր հայտնի: Մարդն ապրում է մսեղի դարձած Աստծու դարաշրջանում, սակայն շնորհակալ չէ Աստծուն՝ իրեն նման լավ հնարավորություն տալու համար, այլ, փոխարենը, անիծում է Աստծու գալուստը կամ լիովին արհամարհում Աստծու մարմնացման փաստը՝ կարծես դեմ լինելով և խորշելով դրանից: Անկախ նրանից, թե ինչպես է մարդը վերաբերվում Աստծու գալստյանը, Աստված միշտ Իր գործն է անում՝ առանց նույնիսկ հոգնելու դրանից՝ չնայած մարդը դույզն-ինչ սիրալիր չի եղել Նրա նկատմամբ, այլ շարունակում է խնդրանքներ ներկայացնել Նրան: Մարդու խառնվածքը մեծապես չարասիրտ է դարձել, նրա բանականությունը մեծապես թմրել է, և նրա խիղճն ամբողջությամբ ոտնատակ է արվել չարի կողմից և վաղուց դադարել մարդու նախնական խիղճը լինելուց: Մարդը ոչ միայն անշնորհակալ է մարմնացյալ Աստծուն՝ մարդկությանն այդքան կյանք և շնորհ պարգևելու համար, այլև նույնիսկ ատում է Աստծուն՝ Նրա կողմից իրեն շնորհված ճշմարտության պատճառով. քանի որ մարդը հետաքրքրված չէ ճշմարտությամբ, նա ատում է Աստծուն: Մարդը ոչ միայն անկարող է իր կյանքը նվիրել մարմնացյալ Աստծուն, այլ, փոխարենը, նա փորձում է Նրա բարեհաճությունը կորզել և հատուցում է պահանջում, որն Աստծուն մարդու տվածից մի քանի տասնյակ անգամ ավելի է: Ահա, թե ինչի են նման մարդու խիղճը և բանականությունը, սակայն նա դեռ կարծում է, թե դա մանր բան է՝ դեռ հավատալով, որ ինքն Աստծու համար չափից շատ է ծախսել, և որ Աստված իրեն չափից քիչ է շնորհել: Կան մարդիկ, ովքեր Ինձ մի բաժակ ջուր տալուց հետո պարզում են իրենց ձեռքերը և պահանջում, որ Ես նրանց հատուցեմ երկու բաժակ կաթի համար, կամ էլ Ինձ մի սենյակ են տվել՝ մեկ գիշերվա համար և պահանջում են, որ ես հատուցեմ կացարանի՝ շատ անգամ ավելի բարձր վճարով: Նման մարդկայնությամբ և նման խղճով ինչպե՞ս եք դեռ կարողանում ցանկանալ կյանք ձեռք բերել: Ի՜նչ արհամարհելի թշվառ արարածներ եք: Մարդու մեջ այս տեսակի մարդկայնությունը և այս տեսակի խիղճը պատճառ դարձան, որ մարմնացյալ Աստված շրջի երկրով մեկ՝ կացարան չգտնելով որևէ տեղ: Չխոսեմ նույնիսկ այն փաստի մասին, որ մարմնացյալ Աստված այնքա՜ն շատ գործ է արել. նույնիսկ եթե Նա որևէ գործ արած չլիներ, նրանք, ովքեր ճշմարտապես խիղճ և մարդկայնություն ունեն, պետք է երկրպագեն և ամբողջ սրտով ծառայեն Նրան: Ահա, թե ինչ պետք է անեն առողջ բանականություն ունեցողները, և դա է մարդու պարտականությունը: Շատ մարդիկ նույնիսկ խոսում են Աստծուն իրենց ծառայությունները մատուցելու պայմանների մասին: Նրանց չի հետաքրքրում՝ արդյոք Նա Աստված է, թե մարդ, և նրանք խոսում են միայն իրենց պայմաններից և ձգտում են բավարարել միայն իրենց սեփական ցանկությունները: Երբ ուտելիք եք պատրաստում Ինձ համար, ծառայությունների վճար եք պահանջում, երբ վազում եք Ինձ համար, վազքի վճար եք խնդրում, երբ աշխատում եք Ինձ համար, աշխատավարձ եք պահանջում, երբ լվանում եք Իմ հագուստը, լվացքի վճար եք պահանջում, երբ ապահովում եք եկեղեցուն, վերականգնման ծախսեր եք պահանջում, երբ խոսում եք, բանախոսի վճար եք պահանջում, երբ գրքեր եք նվիրում, առաքման ծախսեր եք պահանջում, երբ գրում եք, հոնորար եք պահանջում: Նրանք, ում Ես էտել եմ, նույնիսկ փոխհատուցում են պահանջում Ինձանից, նրանք, ում ես տուն եմ ուղարկել, իրենց անվանը վնաս պատճառելու փոխհատուցում են պահանջում, չամուսնացածներն օժիտ կամ կորցրած երիտասարդության համար փոխհատուցում են պահանջում, ովքեր հավ են մորթում, մսագործի վճար են պահանջում, ովքեր սնունդ են տապակում, տապակելու վճար են պահանջում, ովքեր ապուր են պատրաստում, դրա համար նույնպես վճար են պահանջում... Սա է ձեր վեհ և զորեղ մարդկայնությունը, և սրանք են ձեր ջերմ խղճի թելադրած գործողությունները: Որտե՞ղ է ձեր բանականությունը: Որտե՞ղ է ձեր մարդկայնությունը: Թույլ տվեք ասե՛լ ձեզ: Եթե դուք այսպես շարունակեք, Ես կդադարեմ ձեր մեջ գործելուց: Ես չեմ աշխատելու մարդկային կերպարանքով մի խումբ գազանների մեջ, նման կերպ չեմ տառապի մի խումբ մարդկանց համար, ում ազնիվ դեմքերը թաքցնում են վայրիացած սրտերը, չեմ հանդուրժելու կենդանիների նման խմբին, որը փրկության նույնիսկ ամենաչնչին հնարավորությունը չունի: Այն օրը, երբ Ես մեջքով շրջվեմ ձեզ, կլինի ձեր մահվան, ձեզ վրա մթություն իջնելու օրը, և այն օրը, երբ լույսը կլքի ձեզ: Թույլ տվե՛ք ասել ձեզ: Ես երբեք բարյացակամ չեմ լինի ձեզ նման մի խմբի նկատմամբ, խումբ, որը կենդանիներից էլ ցածր է: Իմ խոսքերի և գործողությունների համար կան սահմաններ, և ձեր մարդկայնության ու խղճի դեպքում Ես այլևս ոչ մի աշխատանք չեմ անի, քանզի դուք չափազանց անխիղճ եք, Ինձ շատ ցավ եք պատճառել, և ձեր գարշելի պահվածքը չափից շատ է զզվեցնում Ինձ: Նման մարդիկ, որոնք զուրկ են խղճից և մարդկայնությունից, երբեք փրկության հնարավորություն չեն ունենա. Ես երբեք չեմ փրկի նման անսիրտ և ապերախտ մարդկանց: Երբ Իմ օրը գա, Իմ այրող բոցերը հավերժ կհեղեմ ապստամբության որդիների վրա, ովքեր սադրել են Իմ կատաղի ցասումը, Իմ հավիտենական պատժին կենթարկեմ այն կենդանիներին, որոնք հայհոյանքներ են նետել Իմ ուղղությամբ և լքել են Ինձ, Իմ բարկության կրակով ընդմիշտ կայրեմ ապստամբության որդիներին, ովքեր մի ժամանակ կերել և ապրել են Ինձ հետ, բայց չեն հավատացել Ինձ, ովքեր վիրավորել և դավաճանել են Ինձ: Բոլոր նրանց, ովքեր սադրել են Իմ զայրույթը, Ես կենթարկեմ պատժի, Իմ զայրույթը հավիտյան կհեղեմ այն գազանների վրա, որոնք ժամանակին ցանկանում էին կանգնել Իմ կողքին՝ որպես Ինձ հավասար, սակայն երբեք չեն երկրպագել և հնազանդվել Ինձ. պատիժը, որով կհարվածեմ մարդուն կտարածվի այն կենդանիների վրա, որոնք ժամանակին վայելել են Իմ հոգատարությունը և խորհուրդները, որոնք ասել եմ, և որոնք ժամանակին փորձել են Ինձնից նյութական վայելքներ ստանալ: Ես չեմ ների որևէ անձի, ով կփորձի զբաղեցնել իմ տեղը. չեմ խնայի որևէ մեկին, ով կփորձի Ինձանից խլել սնունդ և հագուստ: Առայժմ դուք ողջ և առողջ եք և շարունակում եք չափն անցնել Ինձ ներկայացրած ձեր պահանջներում: Երբ ցասման օրը գա, դուք Ինձ որևէ հավելյալ պահանջ չեք ներկայացնի, այդ ժամանակ Ես թույլ կտամ «վայելել» ինքներդ ձեզ՝ ձեր սրտի ուզածի չափ, ես ձեր դեմքը կխրեմ գետնի մեջ, և դուք երբեք չեք կարողանա կրկին կանգնել: Վաղ թե ուշ, Ես ձեզ «կհատուցեմ» այս պարտքը և հույս ունեմ, որ դուք համբերատար սպասում եք այդ օրվան:

Եթե այս արհամարհելի մարդիկ կարողանան իսկապես մի կողմ դնել իրենց շվայտ ցանկությունները և վերադառնան Աստծուն, ապա նրանք դեռևս կունենան փրկվելու հնարավորություն. եթե մարդը ճշմարտապես ունի Աստծուն տենչացող սիրտ, Աստված նրան չի լքի: Մարդը ձախողում է Աստծուն ձեռք բերել ոչ թե որովհետև Աստված ունի մսեղավոր զգացմունքներ կամ Աստված չի ցանկանում ձեռք բերվել մարդու կողմից, այլ որովհետև մարդը չի ցանկանում ձեռք բերել Աստծուն և որովհետև մարդը չունի Աստծուն համառությամբ ձգտող սիրտ: Ինչպե՞ս կարող է նրանցից մեկը, ով ճշմարտապես ձգտում է Աստծուն, անիծվել Աստծու կողմից: Ինչպե՞ս կարող է առողջ բանականություն և զգայուն խիղճ ունեցող մեկն անիծվել Աստծու կողմից: Ինչպե՞ս կարող է մեկին, ով ճշմարտապես երկրպագում և ծառայում է Աստծուն, կլանել Նրա ցասման կրակը: Ինչպե՞ս կարող է մեկը, ով պատրաստակամ է հնազանդվելու Աստծուն, վտարվել Աստծու տնից: Ինչպե՞ս կարող է մեկը, ով զգում է, որ երբեք չի կարող սիրել Աստծուն բավարար չափով, ապրել Աստծու պատժի մեջ: Ինչպե՞ս կարող է մեկը, ով հոժարակամորեն հրաժարվում է ամեն ինչից՝ հանուն Աստծու, զրկվել ամեն ինչից: Մարդը չի ցանկանում ձգտել Աստծուն, ծախսել իր ունեցվածքն Աստծու համար և ամբողջ կյանքի եռանդը նվիրել Աստծուն. փոխարենը՝ նա ասում է, որ Աստված չափազանց հեռու է գնացել, որ Աստծու վերաբերյալ չափազանց շատ բան է հակասում մարդու պատկերացումներին: Նման մարդկայնությամբ, եթե նույնիսկ դուք անսպառ ջանքեր գործադրեք, միևնույն է, չեք կարողանա արժանանալ Աստծու հավանությանը, էլ չասած փաստի մասին, որ դուք չեք ձգտում Աստծուն: Մի՞թե չգիտեք, որ դուք մարդկության խոտանված պտուղն եք: Մի՞թե չգիտեք, որ որևէ մարդկայնություն ավելի ցածր չէ, քան ձերը: Մի՞թե չգիտեք, թե ուրիշներն ինչպես են ձեզ կոչում՝ ձեզ «պատվելու» համար: Աստծուն ճշմարտապես սիրողները ձեզ կոչում են գայլի հայր, գայլի մայր, գայլի որդի, գայլի թոռ. դուք գայլի ժառանգներն եք, գայլի ժողովուրդը, և պետք է ճանաչեք ձեր ինքնությունն ու երբեք չմոռանաք դրա մասին: Չկարծեք, թե դուք ինչ-որ վերադաս դեմք եք. Դուք մարդկության մեջ տմարդիների ամենաարատավոր խումբն եք: Մի՞թե այս ամենի մասին ոչինչ չգիտեք: Գիտե՞ք, թե որքան շատ եմ ռիսկի դիմել՝ ձեր մեջ աշխատելով: Եթե ձեր բանականությունը չկարողանա կրկին բնականոն դառնալ, և ձեր խիղճը չկարողանա բնականոն գործել, ապա դուք երբեք չեք ազատվի «գայլ» անվանից, երբեք չեք խուսափի անեծքի օրվանից և երբեք չեք խուսափի ձեր պատժի օրվանից: Դուք ծնվել եք որպես ստորադաս, որևէ արժեք չունեցող բան: Դուք էությամբ մի խումբ քաղցած գայլեր եք, փլատակի և աղբի կույտ, և, ի տարբերություն ձեզ, Ես չեմ աշխատում ձեզ վրա՝ հանուն անձնական շահի, այլ գործի կարիքի պատճառով: Եթե շարունակեք այսկերպ ապստամբ լինել, ապա Ես կդադարեցնեմ Իմ գործը և այլևս երբեք ձեզ վրա չեմ աշխատի. ընդհակառակը՝ Իմ գործը կփոխանցեմ այն խմբին, որին հավանում եմ, և այդպիսով կլքեմ ձեզ հավիտյանս, որովհետև չեմ կամենում տեսնել նրանց, ովքեր թշնամացել են Ինձ հետ: Ուստի, դուք ցանկանում եք Ինձ հետ համատեղելի՞ լինել, թե՞ թշնամանալ Ինձ հետ:


Աստծուն չճանաչող բոլոր մարդիկ Աստծուն դիմակայող մարդիկ են

Աստծու գործի նպատակն ընկալելը, այն արդյունքները, որ Նրա գործը նախատեսում է ունենալ մարդկանց վրա, և թե ճիշտ որոնք են մարդկանց նկատմամբ Նրա մտադրությունները, այն է, ինչին պետք է հասնի Աստծուն հետևող յուրաքանչյուր ոք։ Աստծու գործի ճանաչողությունը հենց այն է, ինչ մեր օրերում պակասում է բոլոր մարդկանց։ Աշխարհի արարումից մինչև մեր օրերն այն, ինչ Աստված արել է մարդկանց, Աստծու ողջ գործը և թե ճիշտ որոնք են եղել Աստծու մտադրությունները. մարդիկ չեն ըմբռնում և չեն հասկանում այս բաները։ Սա պակասություն է, որը հանդիպում է ոչ միայն ողջ կրոնական աշխարհում, այլ առավել ևս բոլոր նրանց մեջ, ովքեր հավատում են Աստծուն։ Երբ գա այն օրը, որ ճշմարտապես տեսնես Աստծուն, գնահատես Նրա իմաստությունը, տեսնես այն բոլոր գործերը, որ Աստված արել է, և ճանաչես այն, ինչ Աստված ունի և է, երբ տեսնես Նրա առատությունը, իմաստությունը, սքանչելիությունը և այն ողջ գործը, որ Նա արել է մարդկանց վրա, միայն այդ ժամանակ իրական հաջողությամբ հավատացած կլինես Աստծուն։ Երբ ասվում է, որ Աստված համապարփակ է և առատությամբ հարուստ, ճիշտ ի՞նչ առումով է Նա համապարփակ և ի՞նչ առումով է առատությամբ հարուստ։ Եթե չես հասկանում սա, ապա Աստծուն հավատացող չես կարող համարվել։ Ինչո՞ւ եմ Ես ասում, որ կրոնական աշխարհում գտնվողներն Աստծուն հավատացողներ չեն, այլ չարագործներ են՝ դևերի հետ նույն տեսակից։ Երբ Ես ասում եմ, որ նրանք չարագործներ են, այն պատճառով է, որ նրանք չեն հասկանում Աստծու մտադրությունները և ի վիճակի չեն տեսնելու Նրա իմաստությունը։ Աստված երբեք Իր գործը հայտնի չի դարձնում նրանց։ Նրանք բոլորը կույր են և չեն կարող տեսնել Աստծու գործերը։ Նրանք լքվել են Աստծու կողմից և լիովին զուրկ են Նրա հոգատարությունից ու պաշտպանությունից, էլ չասած՝ Սուրբ Հոգու գործից։ Նրանք, ովքեր չունեն Աստծու գործը, բոլորը չարագործներ են և Աստծուն դիմակայող մարդիկ։ Աստծուն դիմակայող այս մարդիկ, որոնց մասին Ես խոսում եմ, վերաբերում են նրանց, ովքեր չեն ճանաչում Աստծուն, նրանց, ովքեր խոսքով ընդունում են Աստծուն, բայց Նրա մասին ոչ մի ճանաչողություն չունեն, նրանց, ովքեր հետևում են Աստծուն, սակայն չեն հնազանդվում Նրան, և նրանց, ովքեր վայելում են Նրա շնորհը, սակայն ի վիճակի չեն հաստատուն կանգնելու Նրա համար վկայության մեջ։ Եթե մարդը չի հասկանում Աստծու գործի նպատակը և չի հասկանում այն գործը, որն Աստված անում է մարդկանց վրա, չի կարող համապատասխանել Աստծու մտադրություններին և չի կարող հաստատուն կանգնել Աստծու համար վկայության մեջ։ Մի կողմից՝ Աստծուն դիմակայելու մարդկանց պատճառը բխում է նրանց ապականված խառնվածքներից. մյուս կողմից՝ այն պատճառով է, որ նրանք չեն ճանաչում Աստծուն և չեն հասկանում այն սկզբունքները, որոնցով Նա գործում է, կամ թե որոնք են Նրա մտադրությունները մարդկանց հանդեպ։ Այս երկու կողմերը միասին կազմում են Աստծուն դիմակայելու մարդու պատմությունը։ Նրանք, ովքեր նոր են սկսել հավատալ Աստծուն, դիմակայում են Նրան, որովհետև մարդիկ Աստծուն դիմակայող բնություն ունեն. իսկ նրանք, ովքեր երկար տարիներ հավատացել են Աստծուն, դիմակայում են Աստծուն, որովհետև չեն ճանաչում Նրան և, դրան գումարած, ապականված խառնվածքներ ունեն։ Այն ժամանակ՝ նախքան Աստծու մսեղի դառնալը, մեկի՝ Աստծուն դիմակայելու չափանիշը հիմնված էր այն բանի վրա, թե արդյոք նա հետևում էր երկնքում Աստծու կողմից սահմանված հրամանագրերին։ Օրենքի դարաշրջանում, օրինակ, ով որ չէր հետևում Եհովայի օրենքներին, դիմակայում էր Աստծուն. ով գողանում էր Եհովայի ընծաները կամ դիմակայում էր նրանց, ում Եհովան բարեհաճությամբ էր վերաբերվում, դիմակայում էր Աստծուն և պետք է քարկոծվելով սպանվեր. ով չէր պատվում իր ծնողներին կամ հարվածում ու վիրավորում էր ուրիշ մարդկանց, անհնազանդ էր օրենքներին, և բոլոր նրանք, ովքեր չէին հետևում Եհովայի օրենքներին, Նրան դիմակայողներն էին։ Շնորհքի դարաշրջանում ամեն ինչ այլ էր։ Բոլոր նրանք, ովքեր դիմակայում էին Հիսուսին, Աստծուն դիմակայողներն էին, և բոլոր նրանք, ովքեր չէին հնազանդվում Հիսուսի արտահայտած խոսքերին, Աստծուն դիմակայողներն էին։ Այս ժամանակաշրջանի «Աստծուն դիմակայելու» սահմանումն ավելի ճշգրիտ և գործնական էր։ Նախքան Աստծու մսեղի դառնալը մեկի՝ Աստծուն դիմակայելու չափանիշը հիմնված էր այն բանի վրա, թե արդյոք նա երկրպագում և հարգում էր երկնքում գտնվող անտեսանելի Աստծուն։ Այդ ժամանակաշրջանի «Աստծուն դիմակայելու» սահմանումն այնքան էլ գործնական չէր, քանի որ մարդիկ չէին կարող տեսնել Աստծուն և չգիտեին, թե հատկապես ինչպիսին էր Աստծու պատկերը, կամ թե ճիշտ ինչպես էր Նա գործում և խոսում։ Մարդիկ Աստծու մասին բացարձակապես ոչ մի պատկերացում չունեին և Աստծուն հավատում էին մշուշոտության մեջ, որովհետև Աստված դեռ չէր հայտնվել մարդուն։ Ուստի անկախ նրանից, թե մարդիկ ինչպես էին հավատում Աստծուն՝ հիմնվելով իրենց երևակայությունների վրա, Աստված չէր դատապարտում նրանց կամ չափազանց մեծ պահանջներ չէր ներկայացնում նրանց, որովհետև նրանք լիովին անկարող էին տեսնել Աստծուն։ Երբ Աստված մսեղի է դառնում և գալիս է գործելու մարդկանց մեջ, բոլորը տեսնում են Նրան և լսում Նրա խոսքերը, նաև տեսնում են Աստծու գործերը մսեղիում, ինչից հետո բոլորի պատկերացումները պայթում են պղպջակների պես։ Ինչ վերաբերում է նրանց, ովքեր տեսնում են մսեղիում հայտնվող Աստծուն, նրանք չեն դատապարտվի, եթե կամովին հնազանդվեն Նրան, մինչդեռ նրանք, ովքեր միտումնավոր կերպով դիմակայում են Նրան, կբնորոշվեն որպես Աստծուն դիմակայող մարդիկ։ Նման մարդիկ հակաքրիստոսներ են՝ թշնամիներ, որոնք միտումնավոր դիմակայում են Աստծուն։ Նրանք, ովքեր Աստծու վերաբերյալ պատկերացումներ են տածում, բայց, միևնույն է, հոժարակամ հնազանդվում են Նրան, չեն դատապարտվի։ Աստված դատապարտում է մարդկանց՝ ելնելով նրանց մտադրություններից և արարքներից, այլ ոչ թե նրանց մտքերից ու գաղափարներից։ Եթե Նա դատապարտեր մարդկանց՝ ելնելով նրանց մտքերից ու գաղափարներից, ապա ոչ մի մարդ չէր կարողանա խուսափել Աստծու բարկացած ձեռքերից։ Նրանք, ովքեր դիտավորյալ կերպով դիմակայում են մարմնացած Աստծուն, կպատժվեն իրենց հակառակության համար։ Այս մարդկանց դիմակայությունը բխում է Աստծու մասին նրանց տածած պատկերացումներից, ինչը դրդում է նրանց անելու բաներ, որոնք անհանգստացնում են Աստծու գործը։ Բոլոր նման մարդիկ միտումնավոր դիմակայում են և փորձում քանդել Աստծու գործը։ Նրանք ոչ միայն պատկերացումներ ունեն Աստծու մասին. այլև զբաղվում են գործունեությամբ, որն անհանգստացնում է Նրա գործը, և այդ պատճառով դատապարտվում են։ Նրանք, ովքեր դիտավորյալ կերպով չեն անհանգստացնում Աստծու գործը, չեն դատապարտվի որպես մեղավորներ, որովհետև ի վիճակի են կամովին հնազանդվելու և չանելու խանգարող և անհանգստացնող բաներ։ Այսպիսի մարդիկ չեն դատապարտվի։ Սակայն երբ մեկը երկար տարիներ փորձառաբար ապրել է Աստծու գործը, բայց դեռ պատկերացումներ ունի Նրա մասին և անկարող է ճանաչել մարմնացած Աստծու գործը և դեռևս լի է Աստծու մասին պատկերացումներով ու անկարող է ճանաչել Նրան՝ անկախ նրանից՝ քանի տարի է փորձառաբար ապրել Նրա գործը, նրա սիրտը լի է Նրա մասին պատկերացումներով, չնայած պարտադիր չէ, որ որևէ բան արած լինի, որն անհանգստություն է պատճառում. և թեև այս պատկերացումները կարող են ակնհայտ չդառնալ, այս մարդը բացարձակապես ոչ մի օգուտ չի տալիս Աստծու գործին, անկարող է Աստծու համար քարոզել ավետարանը կամ հաստատուն կանգնել Նրա համար վկայության մեջ. դա նշանակում է, որ նա անպիտան է և տխմար։ Քանի որ նրանք չեն ճանաչում Աստծուն և, ավելին, լիովին անկարող են թողնել Նրա մասին իրենց պատկերացումները, դատապարտվում են։ Կարելի է այսպես ասել` նրանց համար, ովքեր նոր են սկսել հավատալ Աստծուն, բնականոն է Նրա մասին պատկերացումներ ունենալը կամ Նրան չճանաչելը, բայց եթե որևէ մեկը երկար տարիներ հավատացել է Աստծուն և փորձառաբար ապրել Նրա գործի մեծ մասը, սակայն դեռ պատկերացումներ ունի Նրա մասին, դա բնականոն չէ և էլ ավելի անբնականոն է, եթե Աստծու մասին ոչ մի ճանաչողություն չունի։ Քանի որ սա բնականոն վիճակ չէ, նրանք դատապարտվում են։ Այս անբնականոն մարդիկ բոլորն անօգուտ են. նրանք ամենաշատն են դիմակայում Աստծուն և իզուր են վայելել Աստծու շնորհը։ Բոլոր նման մարդիկ ի վերջո դո’ւրս կթողնվեն։

Նրանք, ովքեր չեն հասկանում Աստծու գործի նպատակը, Աստծուն դիմակայողներ են։ Սա առավել ևս վերաբերում է նրանց, ովքեր հասկանում են Աստծու գործի նպատակը, սակայն չեն ձգտում բավարարելու Նրան։ Կան մարդիկ, որոնք մեծ տաճարներում կարդում են Աստվածաշունչը և ամբողջ օրն անգիր ասում հատվածներ, սակայն նրանցից ոչ մեկը չի հասկանում Աստծու գործի նպատակը, ոչ էլ նրանց մեջ կա մեկը, որ կարող է ճանաչել Աստծուն. էլ չասած մեկի մասին, որ կարող է համապատասխանել Աստծու մտադրություններին։ Նրանք բոլորն անարժեք, արհամարհելի մարդիկ են, որոնք բարձրում կանգնած խրատում են «Աստծուն»։ Նրանք մարդիկ են, որոնք գործում են Աստծու դրոշի ներքո, սակայն դիտավորյալ կերպով դիմակայում են Աստծուն, որոնք կրում են Աստծուն հավատալու պիտակը, մինչդեռ ուտում են մարդու միսը և խմում արյունը։ Բոլոր նման մարդիկ չար դևեր են, որոնք խժռում են մարդու հոգին, գլխավոր դևեր, որոնք դիտավորյալ կերպով խանգարում են մարդկանց ճիշտ ճանապարհի վրա կանգնել, և գայթելու քարեր, որոնք խոչընդոտում են մարդկանց՝ փնտրելու Աստծուն։ Նրանք կարող են «ֆիզիկապես առողջ» երևալ, բայց նրանց հետևորդներն ինչպե՞ս պետք է իմանան, որ նրանք հակաքրիստոսներ են, որոնք մարդկանց առաջնորդում են դիմակայելու Աստծուն։ Նրանց հետևորդներն ինչպե՞ս պետք է իմանան, որ նրանք կենդանի դևեր են՝ նվիրված մարդկային հոգիները խժռելուն։ Նրանք, ովքեր իրենց վեհ են համարում Աստծու ներկայության մեջ, ամենաստորն են բոլորից, մինչդեռ նրանք, ովքեր իրենց ստորադաս են համարում, ամենավեհանձն են։ Իսկ նրանք, ովքեր ենթադրում են, թե ճանաչում են Աստծու գործը, և ովքեր կարող են անզուսպ կերպով հռչակել Նրա գործն ուրիշներին, մինչ իրենց աչքերը հառում են Նրան, ամենատգետն են բոլորից։ Նման մարդիկ Աստծու համար վկայություն չունեն, և բոլորն ամբարտավան ու ինքնահավան են։ Նրանք, ովքեր կարծում են, թե չափազանց քիչ գիտեն Աստծու մասին, բայց իրականում գործնական փորձառություն և Աստծու մասին գործնական ճանաչողություն ունեն, Նրա կողմից ամենասիրվածներն են։ Միայն նման մարդիկ ճշմարտապես վկայություն ունեն և ճշմարտապես ունակ են Աստծու կողմից կատարելագործվելու։ Նրանք, ովքեր չեն հասկանում Աստծու մտադրությունները, Աստծուն դիմակայողներ են։ Նրանք, ովքեր հասկանում են Աստծու մտադրությունները, սակայն չեն կիրառում ճշմարտությունը, Աստծուն դիմակայողներ են։ Նրանք, ովքեր ուտում և խմում են Աստծու խոսքերը, սակայն դեմ են գնում Աստծու խոսքերի էությանը, Աստծուն դիմակայողներ են։ Նրանք, ովքեր պատկերացումներ ունեն մարմնացած Աստծու մասին և, ավելին, միտումնավոր կերպով ըմբոստանում են, Աստծուն դիմակայողներ են։ Նրանք, ովքեր դատում են Աստծուն, Աստծուն դիմակայողներ են։ Եվ ով անկարող է ճանաչել Աստծուն ու չի կարող վկայություն կրել Նրա համար, Աստծուն դիմակայող է։ Ուստի հորդորում եմ ձեզ. եթե իսկապես հավատ ունեք այս ուղիով քայլելու, ապա շարունակեք հետևել։ Բայց եթե անկարող եք զերծ մնալ Աստծուն դիմակայելուց, ապա ավելի լավ է՝ հեռանաք, քանի դեռ ուշ չէ, այլապես ամեն ինչ իսկապես լավ չի ավարտվի ձեզ համար, քանի որ ձեր բնությունը պարզապես չափազանց ապականված է։ Դուք զուրկ եք հավատարմությունից, զուրկ եք հնազանդությունից, զուրկ եք արդարության ու ճշմարտության ծարավ սրտից և զուրկ եք Աստծու հանդեպ սիրուց։ Կարելի է ասել՝ ձեր վիճակն Աստծու առջև, ըստ էության, լիակատար խառնաշփոթ է։ Անկարող եք պահել այն, ինչ պետք է պահեք, անկարող եք ասել այն, ինչ պետք է ասեք, անկարող եք կիրառել այն, ինչ պետք է կիրառեք, և անկարող եք կատարել այն գործառույթը, որը պետք է կատարեք. դուք չունեք այն հավատարմությունը, որը պետք է ունենաք, այն խիղճը, որը պետք է ունենաք, այն հնազանդությունը, որը պետք է ունենաք, կամ այն վճռականությունը, որը պետք է ունենաք. դուք չեք կրել այն տառապանքը, որը պետք է կրեիք, և չունեք նաև այն հավատը, որը պետք է ունենայիք։ Գրեթե լիովին զուրկ եք որևէ արժանիքից։ Մի՞թե չեք ամաչում ապրել շարունակելուց։ Ես ձեզ խորհուրդ եմ տալիս՝ ավելի լավ է՝ օր առաջ փակեք ձեր աչքերը հավերժական հանգստի մեջ՝ դրանով իսկ խնայելով Աստծուն ձեր պատճառով անհանգստանալուց և հանուն ձեզ տառապելուց։ Դուք հավատում եք Աստծուն, սակայն չեք հասկանում Նրա մտադրությունները. ուտում և խմում եք Աստծու խոսքերը, սակայն անկարող եք կատարել մարդկանցից Աստծու պահանջները։ Դուք հավատում եք Աստծուն, սակայն չեք ճանաչում Նրան, և ապրում եք առանց նպատակի, որին կձգտեք, առանց որևէ արժեքի կամ որևէ իմաստի։ Դուք մարդկային էակ եք, սակայն խղճի, ազնվության կամ վստահության ոչ մի նշույլ չունեք։ Մի՞թե դեռ կարող եք ձեզ մարդ կոչել։ Հավատում եք Աստծուն, սակայն խաբում եք Նրան. նույնիսկ տենչում եք Աստծու փողը և ուտում եք Նրան մատուցված ընծաները։ Եվ, այնուամենայնիվ, ի վերջո դեռ չեք կարողանում ցուցաբերել ամենաչնչին ուշադրությունն Աստծու զգացմունքների հանդեպ կամ ամենաթույլ խիղճը Նրա հանդեպ։ Չեք կարող բավարարել անգամ Աստծու դրած մեկ փոքրիկ պահանջը։ Մի՞թե դեռ կարող եք ձեզ մարդ կոչել։ Ուտում եք այն սնունդը, որն Աստված մատակարարում է ձեզ, շնչում եք Նրա տված թթվածինը և վայելում եք Նրա շնորհը, բայց ի վերջո չունեք Աստծու մասին ամենաչնչին ճանաչողությունն անգամ։ Ընդհակառակը, դարձել եք Աստծուն դիմակայող անպիտաններ։ Մի՞թե դա ձեզ չի դարձնում գազան, որն անգամ շան հետ չի կարող համեմատվել։ Կենդանիների մեջ կա՞ն արդյոք ձեզանից ավելի չարասիրտներ։

Այն պաստորներն ու երեցները, որոնք բարձրում կանգնած խրատում են ուրիշներին, Աստծուն դիմակայողներ են. նրանք բոլորը Սատանայի դաշնակիցներ են։ Ինչ վերաբերում է ձեզ, ովքեր խրատում են ուրիշներին՝ բարձրում կանգնած չլինելով, մի՞թե էլ ավելի չեք դիմակայում Աստծուն։ Մի՞թե էլ ավելի չեք դաշնակցում Սատանայի հետ։ Նրանք, ովքեր չեն հասկանում Աստծու գործի նպատակը, չգիտեն՝ ինչպես համապատասխանել Աստծու մտադրություններին։ Մի՞թե Աստծու գործի նպատակը հասկացողները կարող են չիմանալ՝ ինչպես համապատասխանել Աստծու մտադրություններին։ Աստծու գործը երբեք չի սխալվում։ Ավելի շուտ, խնդիրը մարդկանց ձգտման մեջ է։ Մի՞թե այն տականքները, որոնք դիտավորյալ կերպով դիմակայում են Աստծուն, էլ ավելի նենգ ու չարակամ չեն, քան այդ պաստորներն ու երեցները։ Աստծուն դիմակայողները շատ են, բայց նրանց մեջ շատ են նաև Աստծուն դիմակայելու տարբեր վիճակները։ Ինչպես ամեն տեսակ հավատացյալներ կան, այնպես էլ կան Աստծուն դիմակայողների բոլոր տեսակները, որոնցից յուրաքանչյուրը տարբերվում է մյուսից։ Ովքեր չեն կարողանում հստակ կերպով ճանաչել Աստծու գործի նպատակը, նրանցից ոչ մեկը չի կարող փրկվել։ Անկախ նրանից՝ ինչպես է որևէ մեկն անցյալում դիմակայել Աստծուն, երբ նա հասկանա Աստծու գործի նպատակը և կարողանա ձգտել բավարարելու Աստծուն, Աստված կմաքրի նրա բոլոր նախկին մեղքերը։ Քանի դեռ մարդը կարող է փնտրել և կիրառել ճշմարտությունը, Աստված չի հիշի այն ամենը, ինչ նա արել է։ Ավելին՝ Աստված նրան կբնորոշի որպես արդար մարդ, որովհետև նա ի վիճակի է կիրառելու ճշմարտությունը։ Սա է Աստծու արդարությունը։ Նախքան մարդու՝ Աստծուն տեսնելը կամ Նրա գործը փորձառաբար ապրելը, անկախ նրանից, թե ինչպես է նա վերաբերվել Աստծուն, Նա չի հիշում դա։ Սակայն, երբ մարդը տեսնի Աստծուն և փորձառաբար ապրի Նրա գործը, Աստված նրա բոլոր արարքներն ու գործողությունները կգրանցի «տարեգրության» մեջ, քանի որ նա տեսել է Աստծուն և ապրել Նրա գործի մեջ։

Երբ մարդը ճշմարտապես տեսնի այն, ինչ Աստված ունի և է, տեսնի Աստծու գերազանցությունը և ճշմարտապես ճանաչի Աստծու գործը, և, ավելին, երբ նրա հին խառնվածքը փոխվի, նա լիովին ազատված կլինի Աստծուն դիմակայող իր ըմբոստ խառնվածքից։ Կարելի է այսպես ասել. յուրաքանչյուր ոք դիմակայել է Աստծուն, և յուրաքանչյուր ոք ըմբոստացել է Աստծու դեմ։ Սակայն, եթե կարողանաս կամովին հնազանդվել մարմնացած Աստծուն և այսուհետ հավատարմությամբ բավարարես Աստծու սիրտը, կիրառես այն ճշմարտությունը, որը պետք է կիրառես, կատարես այն պարտավորությունը, որը պետք է կատարես, և հետևես այն կանոններին, որոնց պետք է հետևես, ապա մեկն ես, ով պատրաստակամ է ազատվելու իր ըմբոստությունից՝ Աստծուն բավարարելու համար, և մեկը, ով կարող է կատարելագործվել Աստծու կողմից։ Եթե համառորեն շարունակես քո սխալ ճանապարհը՝ առանց սրտումդ զղջման, և շարունակես ըմբոստ վարքագիծը՝ առանց Աստծու հետ համագործակցելու և Նրան բավարարելու ամենաչնչին մտադրության, ապա քեզ պես համառ և անուղղելի մարդը կսահմանվի պատժվելու համար և կսահմանվի որպես մեկը, ով չպետք է կատարելագործվի Աստծու կողմից։ Այս դեպքում կլինես Աստծու թշնամին այսօր և Աստծու թշնամին նաև վաղը, և դրանից հետո էլ կմնաս Աստծու թշնամին։ Հավերժ կլինես Աստծուն դիմակայող, Աստծու թշնամի։ Այդ դեպքում ինչպե՞ս կարող է Աստված խնայել քեզ։ Մարդիկ Աստծուն դիմակայող բնություն ունեն, բայց չպետք է դիտավորյալ կերպով փնտրեն Աստծուն դիմակայելու «գաղտնիքը», որովհետև շատ դժվար է փոխել սեփական բնությունը։ Եթե այդպես վարվես, ավելի լավ կլիներ, որ պարզապես հեռանայիր, քանի դեռ ուշ չէ, որպեսզի ապագայում պատիժդ չդառնա ավելի խիստ, որպեսզի գազանային բնությունդ չպոռթկա ու չդառնա անկառավարելի, և մսեղավոր մարմինդ ի վերջո չոչնչացվի Աստծու կողմից։ Դու Աստծուն հավատում ես օրհնություններ ստանալու համար, բայց եթե ի վերջո դրա փոխարեն պատուհասի արժանանաս, հավատդ իսկապես արժանի չէր լինի դրան։ Հորդորում եմ ձեզ, ավելի լավ է՝ այլ ծրագիր մշակեք։ Մի՞թե ձեզ համար ավելի լավ չէր լինի որևէ այլ բան անել, քան հավատալ Աստծուն։ Իսկապե՞ս հավատում եք, որ սա միակ ճանապարհն է ձեզ համար։ Մի՞թե չէիք շարունակի ողջ մնալ՝ անգամ առանց ճշմարտությունը փնտրելու։ Ինչո՞ւ այսպես հակադրվել Աստծուն։


Քրիստոսի խոսքերը՝ եկեղեցիներում շրջելիս II

(1992 թ․-ի նոյեմբերից 1993 թ․ հունիս)


Գործ և մուտք (1)

Այն ժամանակից ի վեր, երբ մարդիկ սկսեցին քայլել առ Աստված հավատի ճիշտ ուղով, շատ բաներ կան, որոնց վերաբերյալ մնում են անորոշության մեջ։ Դեռևս լիակատար խառնաշփոթի մեջ են Աստծու գործի և իրենց անելիք աշխատանքի մեծ մասի վերաբերյալ։ Պատճառն այն է, որ մի կողմից շեղումներ ունեն իրենց փորձառության մեջ և ըմբռնելու թույլ կարողություն, մյուս կողմից՝ պատճառն այն է, որ Աստծու գործը դեռ մարդկանց չի հասցրել այս փուլին։ Ուստի՝ բոլորի համար հոգևոր հարցերի մեծ մասն անորոշ է։ Ոչ միայն հստակ չեք հասկանում, թե ինչի մեջ պետք է մտնեք, այլև՝ է՛լ ավելի անտեղյակ եք Աստծու գործից։ Սա ոչ միայն ձեր մեջ եղած թերությունների հարցն է, այլև առավել ևս մեծ թերություն է, որն ընդհանուր է կրոնավոր աշխարհի բոլոր մարդկանց համար։ Այստեղ է թաքնված բանալին դեպի այն, թե ինչու մարդիկ չեն ճանաչում Աստծուն, և ուստի այս թերությունը Նրան փնտրող բոլոր մարդկանց ընդհանուր արատն է։ Ոչ մի մարդ երբևէ չի ճանաչել Աստծուն և երբևէ չի տեսել Նրա ճշմարիտ երեսը։ Հենց այս պատճառով է, որ Աստծու գործը դառնում է այնքան դժվարին, որքան սար շարժելը կամ ծովը ցամաքեցնելը։ Այնքա՜ն շատերն են զոհաբերել իրենց կյանքն Աստծու գործի համար, այնքա՜ն շատերն են վտարվել Նրա գործի պատճառով, այնքա՜ն շատերն են հանուն Նրա գործի տանջամահ արվել, այնքա՜ն շատերն են Աստծու հանդեպ սիրո արցունքներն աչքերին՝ անարդարացիորեն մահացել, այնքա՜ն շատերն են բախվել դաժան և անմարդկային հալածանքի․․․ Այն, որ այս ողբերգությունները տեղի են ունենում, մի՞թե ամբողջովին Աստծու մասին մարդկանց գիտության պակասի պատճառով չէ։ Ինչպե՞ս կարող է Աստծուն չճանաչող մեկը երես ունենալ հանդիպելու Նրան։ Ինչպե՞ս կարող է Աստծուն հավատացող, բայց Նրան հալածող մեկը երես ունենալ՝ հանդիպելու Նրան։ Սրանք լոկ կրոնավոր աշխարհի մարդկանց պակասությունները չեն, այլ՝ ավելի շուտ ընդհանուր են և՛ ձեզ և՛ նրանց համար։ Մարդիկ հավատում են Աստծուն՝ առանց Նրան ճանաչելու։ Միայն այս պատճառով է, որ չունեն աստվածավախ սրտեր և իրենց սրտերում չեն սարսափում Նրանից։ Կան նույնիսկ այնպիսիները, ովքեր բացահայտ կերպով և լկտիաբար անում են այն գործը, որն իրենք են պատկերացնում այս հոսքի մեջ, և կատարում են Աստծու հանձնարարած գործն՝ ըստ սեփական պահանջների և անզուսպ ցանկությունների ։ Շատերն անխոհեմաբար չարագործություններ են կատարում. նրանց աչքերում Աստծու համար տեղ չկա, և նրանք անում են այն, ինչ կամենան։ Մի՞թե այս օրինակները մարդկանց եսասեր սրտերի կատարյալ դրսևորումներ չեն։ Մի՞թե այս օրինակները չեն դրսևորում մարդկանց մեջ խաբեության չափազանց առատ տարրը։ Մարդիկ կարող են իսկապես չափազանց խելացի լինել, բայց ինչպե՞ս կարող են նրանց տաղանդները փոխարինել Աստծու գործը։ Մարդիկ կարող են իսկապես ուշադիր լինել Աստծու հոգսին, բայց չեն կարող չափազանց եսասեր լինել։ Արդյո՞ք մարդկանց գործերն իսկապես «աստվածային» են։ Կարո՞ղ է որևէ մեկը հարյուր տոկոսով վստահ լինել։ Աստծու համար վկայություն կրելը, Նրա փառքը ժառանգելը. այսպես է Աստված բացառություն անում և բարձրացնում մարդկանց. ինչպե՞ս կարող էին մարդիկ արժանի լինել։ Աստծու գործը նոր է սկսվել, և Նրա խոսքերը նոր են սկսել խոսվել։ Այս պահին մարդիկ իրենց լավ են զգում, բայց մի՞թե սա պարզապես նվաստացում չի հրահրում։ Նրանք չափազանց քիչ են հասկանում։ Նույնիսկ ամենավեհ տեսաբանը, ամենաճարտարախոս հռետորը չեն կարող նկարագրել Աստծու ողջ առատությունը, ուր մնաց՝ դուք։ Չպետք է ձեր սեփական արժեքն ավելի բարձր դասեք քան երկինքները, այլ ավելի շուտ՝ պետք է ձեզ ավելի ցածր համարեք, քան այն մարդկանցից որևէ մեկը, որոնք ողջամտություն ունեն և ձգտում են սիրել Աստծուն։ Սա է այն ուղին, որով պետք է մուտք գործեք։ Պետք է ձեզ բոլորից ցածր համարեք։ Ինչո՞ւ եք ձեզ այդքան բարձր դասում։ Ինչո՞ւ եք ձեզ այդքան բարձր գնահատում։ Կյանքի երկար ճանապարհին արել եք միայն առաջին մի քանի քայլը։ Այն ամենը, ինչ տեսնում եք, Աստծու բազուկն է, ոչ թե Աստված ամբողջությամբ։ Անհրաժեշտ է, որ դուք ավելին տեսնեք Աստծու գործից, ավելին բացահայտեք այն ամենից, ուր պետք է մտնեք, որովհետև չափազանց քիչ եք փոխվել։

Մարդուն կատարելագործելու և նրա բնավորությունը վերափոխելու Աստծու գործն այնպիսի գործ է, որը երբեք չի դադարում, որովհետև մարդը չափազանց շատ առումներով է թերանում և շատ հեռու է Նրա պահանջած չափանիշներից։ Եվ այսպես, կարելի է ասել, որ Աստծու աչքերում հավիտենապես կլինեք նորածին մանուկներ՝ կրելով Նրան հաճելի շատ քիչ տարրեր, որովհետև ոչ այլ ինչ եք, քան արարածներ Աստծու ձեռքերում։ Եթե մարդն ընկնում է ինքնագոհության մեջ, մի՞թե զզվելի չի լինի Աստծուն ։ Երբ ասվում է, որ այսօր ի վիճակի եք բավարարելու Աստծուն, միայն ձեր մսեղիի առումով է։ Սակայն, եթե ձեզ համեմատեին Աստծու հետ, հավերժ պարտված կլինեիք ասպարեզում։ Մարդու մսեղին երբեք ոչ մի անգամ հաղթանակ չի ճանաչել։ Միայն Սուրբ Հոգու գործի միջոցով է հնարավոր, որ մարդն օգտակար հատկանիշներ ունենա։ Ճշմարտությունն այն է, որ Աստծու արարչագործության բյուրավոր բաների մեջ մարդն ամենաստորինն է։ Թեև նա բոլոր բաների տերն է, բայց մարդը միակն է դրանց մեջ, ում Սատանան հիմարացնում է, միակը, ով անվերջանալի ճանապարհներով զոհ է դառնում իր ապականությանը։ Մարդը երբեք ինքնավարություն չի ունեցել։ Շատերն ապրում են Սատանայի գարշելի վայրում և կրում նրա ծաղր ու ծանակը. այն այս ու այն կողմ է քաշքշում նրանց, մինչև որ կիսակենդան են մնում՝ տանելով մարդկային աշխարհի յուրաքանչյուր վայրիվերում, յուրաքանչյուր դժվարություն։ Նրանց հետ խաղալուց հետո Սատանան վերջ է դնում նրանց ճակատագրին։ Եվ այսպես՝ մարդիկ իրենց ողջ կյանքն անցկացնում են շփոթության թմբիրի մեջ՝ երբեք չվայելելով այն բարի բաները, որոնք Աստված պատրաստել է իրենց համար, փոխարենը՝ վնասվելով Սատանայի կողմից և թողնվելով ցնցոտիների մեջ։ Իսկ այժմ նրանք դարձել են է՛լ ավելի ուժասպառ ու անտարբեր և պարզապես հակված չեն ուշադրություն դարձնելու Աստծու գործին։ Եթե մարդիկ հակված չեն ուշադրություն դարձնելու Աստծու գործին, նրանց փորձառությունը դատապարտված է հավերժ մնալու մասնատված և անավարտ, իսկ նրանց մուտքը հավերժ դատարկ տարածություն կլինի։ Այն մի քանի հազար տարիների ընթացքում, ինչ Աստված եկավ աշխարհ, վեհ իդեալներ ունեցող անթիվ մարդիկ օգտագործվել են Աստծու կողմից՝ Նրա համար աշխատելու անթիվ տարիներ. բայց նրանք, ովքեր ճանաչում են Նրա գործը, այնքան քիչ են, որ գրեթե գոյություն չունեն։ Այս պատճառով անհամար մարդիկ ստանձնում են Աստծուն հակառակվելու դերը միևնույն ժամանակ, երբ աշխատում են Նրա համար, որովհետև Նրա գործն անելու փոխարեն՝ իրականում մարդկային գործ են անում Աստծու կողմից շնորհված դիրքում։ Կարո՞ղ է սա գործ կոչվել։ Ինչպե՞ս կարող են նրանք մտնել։ Մարդկությունը վերցրել է Աստծու շնորհքը և թաղել այն։ Այս պատճառով անցյալ սերունդների ընթացքում Նրա գործն անողները շատ քիչ մուտք ունեն։ Նրանք պարզապես չեն խոսում Աստծու գործի ճանաչողության մասին, որովհետև չափազանց քիչ են հասկանում Աստծու իմաստությունը։ Կարելի է ասել, որ թեև կան շատերը, ովքեր ծառայում են Աստծուն, բայց չեն կարողացել տեսնել, թե որքան մեծ է Նա. և ահա թե ինչու բոլորն իրենց որպես «Աստված» են հռչակել, որպեսզի ուրիշները երկրպագեն իրենց։

Շա՜տ երկար տարիներ Աստված թաքնված է մնացել բոլոր բաների մեջ։ Նա դիտել է այնքա՜ն գարուններ ու աշուններ քողարկող մշուշի ետևից։ Նայել է երրորդ երկնքից բազում օրեր ու գիշերներ։ Քայլել է մարդկանց մեջ այնքա՜ն ամիսներ ու տարիներ։ Նա հանգիստ նստել է բյուրավոր մարդկանց վերեւում՝ սպասելով բազում ցուրտ ձմեռների ընթացքում։ Նա երբեք ոչ մի անգամ բացահայտ ցույց չի տվել Իրեն որևէ մեկին, ոչ էլ որևէ ձայն է հանել և հեռանում է առանց նշանի ու վերադառնում նույնքան լռելյայն։ Ո՞վ կարող է ճանաչել Նրա ճշմարիտ երեսը։ Նա երբեք ոչ մի անգամ չի խոսել մարդու հետ, երբեք չի հայտնվել մարդուն։ Ինչպե՞ս կարող էր մարդկանց համար հեշտ լինել կատարել Աստծու հանձնարարած գործը։ Նրանք հազիվ թե գիտակցում են, որ Նրան ճանաչելը բոլոր բաներից ամենադժվարն է։ Այսօր Աստված խոսել է մարդու հետ, բայց մարդը երբեք չի ճանաչել Նրան, որովհետև իր կյանքի մուտքը չափազանց սահմանափակ է և մակերեսային։ Նրա տեսանկյունից նայելով՝ մարդիկ լիովին անարժան են հանդիպելու Աստծուն։ Նրանք չափազանց քիչ հասկացողություն ունեն Աստծու մասին և չափազանց օտարացած են Նրանից։ Ավելին՝ սրտերը, որոնցով հավատում են Աստծուն, չափազանց բարդ են, և պարզապես չեն կրում Աստծու պատկերն իրենց սրտերի խորքերում։ Արդյունքում՝ Աստծու սրտի արյունը և Նրա գործը, ավազի տակ թաղված ոսկու կտորների պես, չեն կարող լույսի նշույլ արձակել։ Աստծու համար այս մարդկանց որակը, դրդապատճառները և տեսակետները ծայրաստիճան զզվելի են։ Նրանք ունեն ըմբռնելու խիստ թույլ կարողություն, ծայրաստիճան թմրած են, այլասերված և գռեհիկ, չափազանց ստրկամիտ են, թույլ և կամազուրկ։ Նման են խոշոր եղջերավոր անասունների և ձիերի, որոնց պետք է ամենուր առաջնորդել։ Ինչ վերաբերում է հոգու մեջ նրանց մուտքին կամ Աստծու գործի մեջ մուտքին, նվազագույն ուշադրություն անգամ չեն դարձնում՝ չունենալով վճռականություն տառապելու հանուն ճշմարտության։ Ինչպե՞ս կարող էր հեշտ լինել այսպիսի մարդու համար Աստծու կողմից ավարտուն դարձվելը։ Ուստի կենսական է, որ սկսեք ձեր մուտքն այս տեսանկյունից, որ ձեր գործի և ձեր մուտքի միջոցով սկսեք ճանաչել Աստծու գործը։

Ձեր աշխատանքը և մուտքը շատ վատն են. մարդը կարևորություն չի տալիս նրան, թե ինչպես պետք է աշխատի, իսկ կյանքի մուտքի հարցում է՛լ ավելի անփույթ է։ Մարդը դրանք չի համարում դասեր, որոնց մեջ պետք է մտնի. հետևաբար՝ ձեր փորձառության մեջ գրեթե այն ամենը, ինչ տեսնում եք, դատարկ պատրանքներ են։ Աշխատանքի առումով ձեզնից շատ բան չի պահանջվում, բայց յուրաքանչյուր ոք, ում պետք է կատարելագործի Աստված, պետք է սերտի Աստծու համար աշխատելու վերաբերյալ դասերը, որպեսզի շուտով կարողանաք համապատասխանել Աստծու մտադրություններին։ Դարերի ընթացքում նրանք, ովքեր գործ են կատարել, կոչվել են աշխատողներ կամ առաքյալներ. սրանք բառեր են, որոնք վերաբերում են Աստծու կողմից օգտագործվող փոքրաթիվ մարդկանց։ Սակայն աշխատանքը, որի մասին Ես այսօր խոսում եմ, չի վերաբերում բացառապես աշխատողներին կամ առաքյալներին, այլ ավելի շուտ ուղղված է բոլոր նրանց, ովքեր պետք է կատարելագործվեն Աստծու կողմից։ Գուցե կան շատերը, ովքեր քիչ են հետաքրքրված սրանով, սակայն, հանուն մուտքի՝ լավագույնը կլինի խոսել այս հարցի վերաբերյալ ճշմարտության մասին։

Ինչ վերաբերում է աշխատանքին, մարդը կարծում է, որ աշխատել նշանակում է դեսուդեն ընկնել Աստծու համար, քարոզել ամենուրեք և ծախսվել հանուն Նրա։ Թեև այս համոզմունքը ճիշտ է, այն չափազանց միակողմանի է. այն, ինչ Աստված պահանջում է մարդուց, լոկ Նրա համար դեսուդեն ընկնելը չէ, այլ ավելի շուտ՝ հոգու մեջ սպասավորությունն ու մատակարարումը։ Շատ եղբայրներ ու քույրեր, անգամ այսքան տարիների փորձառությունից հետո, երբեք չեն մտածել Աստծու համար աշխատելու մասին, որովհետև մարդու պատկերացրած աշխատանքն անհամատեղելի է Աստծու պահանջածի հետ։ Հետևաբար՝ մարդը որևէ հետաքրքրություն չունի աշխատանքի հարցում, և հենց սա է պատճառը, որ մարդու մուտքը նույնպես բավականին միակողմանի է։ Դուք բոլորդ պետք է սկսեք ձեր մուտքն Աստծու համար աշխատելով, որպեսզի կարողանաք ավելի լավ անցնել փորձառության յուրաքանչյուր ասպեկտի միջով։ Սա է այն, ինչի մեջ դուք պետք է մտնեք։ Աշխատանքը վերաբերում է ոչ թե Աստծու համար դեսուդեն ընկնելուն, այլ նրան, թե արդյոք մարդու կյանքը և այն, ինչ մարդը կյանքով արտահայտում է, ի վիճակի են բավականություն պատճառել Աստծուն։ Աշխատանքը վերաբերում է նրան, որ մարդիկ օգտագործում են իրենց հավատարմությունն առ Աստված և Աստծու մասին իրենց իմացությունը՝ Աստծուն վկայելու և մարդուն սպասավորելու համար։ Սա մարդու պատասխանատվությունն է, և սա է այն, ինչ բոլոր մարդիկ պետք է հասկանան։ Կարելի է ասել, որ ձեր մուտքը ձեր աշխատանքն է, և որ դուք ձգտում եք մտնել Աստծու համար աշխատելու ընթացքում։ Աստծու գործը փորձառաբար ապրելը չի նշանակում լոկ իմանալ, թե ինչպես ուտել և խմել Նրա խոսքը. ավելի կարևոր է իմանալ, թե ինչպես վկայել Աստծուն, ի վիճակի լինել ծառայելու Աստծուն, ինչպես նաև սպասավորելու և ապահովելու մարդուն։ Սա աշխատանք է, և սա նաև ձեր մուտքն է։ Սա է այն, ինչ յուրաքանչյուր անձ պետք է իրագործի։ Կան շատերը, ովքեր կենտրոնանում են միայն Աստծու համար դեսուդեն ընկնելու և ամենուրեք քարոզելու վրա, սակայն անտեսում են իրենց անհատական փորձառությունը և աչքաթող են անում իրենց հոգևոր կյանքի մուտքը։ Հենց սա է հանգեցրել նրան, որ Աստծուն ծառայողները դառնան Աստծուն հակառակվողներ։ Այս մարդիկ, ովքեր այս բոլոր տարիներին ծառայել են Աստծուն և սպասավորել մարդուն, աշխատելն ու քարոզելը պարզապես համարել են մուտք, և ոչ ոք իր անհատական հոգևոր փորձառությունը չի դիտարկել որպես կարևոր մուտք։ Փոխարենը՝ նրանք Սուրբ Հոգու գործից ստացած լուսավորությունը դիտարկել են որպես կապիտալ՝ ուրիշներին ուսուցանելու համար։ Քարոզելիս նրանք մեծ հոգս են կրում և ստանում են Սուրբ Հոգու գործը, և դրա միջոցով նրանք արձակում են Սուրբ Հոգու ձայնը։ Այդ ժամանակ նրանք, ովքեր աշխատում են, լցվում են ինքնագոհությամբ, ասես Սուրբ Հոգու գործը դարձել է իրենց անհատական հոգևոր փորձառությունը, նրանք կարծում են, թե իրենց ասած բոլոր խոսքերն իրենց իսկ էությունն են, բայց հետո դարձյալ թվում է, թե իրենց սեփական փորձառությունն այնքան պարզ չէ, որքան իրենք նկարագրել են։ Ավելին՝ նախքան խոսելը նրանք գաղափար անգամ չունեն, թե ինչ են ասելու, բայց երբ Սուրբ Հոգին գործում է նրանց ներսում, նրանց խոսքերը հորդում են անվերջանալի հոսքով։ Երբ մեկ անգամ այսկերպ քարոզում ես, զգում ես, որ քո իրական հասակն այնքան էլ փոքր չէ, որքան կարծում էիր, և երբ քեզ վրա Սուրբ Հոգու գործելու մի քանի այսպիսի դեպք է լինում, դու այնուհետև որոշում ես, որ արդեն հասակ ունես, և սխալմամբ հավատում ես, որ Սուրբ Հոգու գործը քո սեփական մուտքն ու քո սեփական էությունն է։ Երբ դու անընդհատ այս կերպ ես փորձառաբար ապրում, թուլանում ես քո սեփական մուտքի հարցում, աննկատելիորեն ընկնում ծուլության մեջ և դադարում որևէ կարևորություն տալ քո անհատական մուտքին։ Այս պատճառով, երբ դու սպասավորում ես ուրիշներին, պետք է հստակ տարբերես քո հասակը և Սուրբ Հոգու գործը։ Սա կարող է ավելի դյուրացնել քո մուտքը և ավելի շատ օգուտ բերել քո փորձառությանը։ Երբ մարդը Սուրբ Հոգու գործը համարում է իր անհատական փորձառությունը, դա դառնում է այլասերվածության աղբյուր։ Ահա թե ինչու եմ Ես ասում ՝ ինչ պարտավորություն էլ որ կատարեք, դուք պետք է ձեր մուտքը համարեք կենսական դաս։

Մարդն աշխատում է Աստծու մտադրությունները բավարարելու համար, բոլոր նրանց, ովքեր համապատասխանում են Աստծու մտադրություններին, Նրա առաջ բերելու, մարդուն առ Աստված բերելու և մարդուն Սուրբ Հոգու գործն ու Աստծու առաջնորդությունը ներկայացնելու համար՝ դրանով իսկ կատարելագործելով Աստծու գործի պտուղները։ Հետևաբար՝ հրամայական է, որ դուք հիմնովին հստակ պատկերացում ունենաք գործի էության մասին։ Յուրաքանչյուր անձ, ով օգտագործվում է Աստծու կողմից, արժանի է աշխատելու Աստծու համար, այսինքն՝ յուրաքանչյուր ոք հնարավորություն ունի օգտագործվելու Սուրբ Հոգու կողմից։ Սակայն կա մի բան, որը դուք պետք է գիտակցեք. երբ մարդն անում է Աստծու կողմից հանձնարարված գործը, մարդուն հնարավորություն է տրվում օգտագործվելու Աստծու կողմից, բայց այն, ինչ մարդն ասում և ճանաչում է, ամբողջովին մարդու հասակը չէ։ Այն ամենը, ինչ դուք կարող եք անել, ձեր աշխատանքի ընթացքում ձեր իսկ պակասություններն ավելի լավ ճանաչելն է և Սուրբ Հոգուց ավելի շատ լուսավորություն ստանալը։ Այս կերպ, դուք հնարավորություն կունենաք ավելի լավ մուտք գործելու ձեր աշխատանքի ընթացքում։ Եթե մարդն Աստծուց եկող առաջնորդությունը դիտարկի որպես իր սեփական մուտք և որպես մի բան, որն ի բնե հատուկ է իրեն, ապա մարդու հասակի աճի ներուժ չի լինի։ Մարդկանց լուսավորությունը Սուրբ Հոգուց տեղի է ունենում այն ժամանակ, երբ նրանք բնականոն վիճակում են։ Այդպիսի պահերին մարդիկ հաճախ իրենց ստացած լուսավորությունը շփոթում են իրենց իսկ իրական հասակի հետ, որովհետև այն ձևը, որով Սուրբ Հոգին լուսավորություն է բերում, բացառիկ բնականոն է, և Նա օգտագործում է այն, ինչ ներհատուկ է մարդուն։ Երբ մարդիկ աշխատեն և խոսեն կամ երբ նրանք աղոթեն և հոգևոր նվիրաբերում կատարեն, ճշմարտությունը հանկարծակի պարզ կդառնա նրանց։ Իրականում, սակայն, այն, ինչ մարդը տեսնում է, ընդամենը լուսավորություն է Սուրբ Հոգու կողմից (բնականաբար, այս լուսավորությունը կապված է մարդու համագործակցության հետ) և չի ներկայացնում մարդու իրական հասակը։ Փորձառության մի ժամանակաշրջանից հետո, որի ընթացքում մարդը բախվում է որոշ դժվարությունների և փորձությունների, մարդու իրական հասակը բացահայտվում է նման հանգամանքներում։ Միայն այդ ժամանակ մարդը կբացահայտի, որ իր հասակն այնքան էլ մեծ չէ, և նրա եսասեր ցանկությունները, անձնական նկատառումները, ագահությունը և նման այլ բաներ ի հայտ կգան։ Նման փորձառությունների մի քանի շրջանից հետո միայն բազմաթիվ մարդիկ, ովքեր արթուն են իրենց հոգիներում, կգիտակցեն, որ այն, ինչ նրանք փորձառաբար ապրել էին անցյալում, իրենց անհատական իրականությունը չէր, այլ ակնթարթային լուսավորում Սուրբ Հոգուց, և որ մարդն ընդամենը ստացել էր այդ լույսը։ Երբ Սուրբ Հոգին լուսավորություն է բերում մարդուն՝ հասկանալու ճշմարտությունը, դա հաճախ լինում է պարզ ու հստակ կերպով՝ առանց բացատրելու, թե ինչպես են բաներն առաջացել կամ ուր են գնում։ Այսինքն՝ մարդու դժվարություններն այս հայտնության մեջ ներառելու փոխարեն Նա ուղղակիորեն հայտնում է ճշմարտությունը։ Երբ մարդը դժվարությունների է հանդիպում մուտք գործելու ընթացքում և ապա ներառում է Սուրբ Հոգու լուսավորությունը, դա դառնում է մարդու գործնական փորձառությունը։ Օրինակ՝ մի չամուսնացած քույր այսպես խոսեց հաղորդակցության ժամանակ. «Մենք փառք ու հարստություն չենք փնտրում կամ տենչում ամուսնու և կնոջ միջև սիրո երջանկությունը. մենք միայն ձգտում ենք մաքուր և միամիտ սիրտ նվիրել Աստծուն»։ Նա շարունակեց՝ ասելով. «Երբ մարդիկ ամուսնանում են, շատ բան կա, որ պաշարում է նրանց, և նրանց աստվածասեր սիրտն այլևս անկեղծ չէ։ Նրանց սրտերը միշտ զբաղված են իրենց ընտանիքով և իրենց կողակցով, և ուստի նրանց ներաշխարհը շատ ավելի է բարդանում…»։ Երբ նա խոսում էր, ասես իր բերանից դուրս էր գալիս այն, ինչ ինքը մտածում էր իր սրտում. նրա խոսքերը խորն էին և զորեղ, ասես նրա ասած ամեն ինչ գալիս էր իր սրտի ամենախորքից, և ասես իր բուռն ցանկությունն էր ամբողջովին նվիրվել Աստծուն, և իր հույսն էր, որ իր պես եղբայրներն ու քույրերը կկիսեին նույն վճռականությունը։ Կարելի է ասել, որ քո վճռականությունն ու այս պահին հուզված լինելու զգացումն ամբողջովին գալիս են Սուրբ Հոգու գործից։ Երբ Աստծու գործի եղանակը փոխվի, դու նույնպես մի քանի տարով մեծացած կլինես. դու տեսնում ես, որ քո բոլոր դասընկերներն ու ընկերները, ովքեր քո տարիքին են, ամուսնացել են, կամ լսում ես, որ երբ այսինչն ամուսնացավ, նրա կողակիցը նրան տարավ քաղաքում ապրելու, և նա այնտեղ աշխատանք գտավ։ Երբ դու տեսնես նրան, կսկսես նախանձ զգալ՝ տեսնելով, թե ինչ հմայք ու կեցվածք ունի նա ոտքից գլուխ, և թե ինչպես, երբ նա խոսում է քեզ հետ, ունի կոսմոպոլիտ ոճ, և նրա մեջ այլևս գեղջուկի անտաշության ոչ մի նշույլ չկա։ Սա տեսնելը քո մեջ զգացմունքներ է արթնացնում։ Դու, որ ողջ ընթացքում ծախսվել ես Աստծու համար, չունես ընտանիք կամ կարիերա, և բազմաթիվ անգամ ենթարկվել ես էտման. դու որոշ ժամանակ առաջ թևակոխեցիր միջին տարիք, և քո երիտասարդությունը վաղուց լուռ անցել-գնացել է, ասես դու երազի մեջ լինեիր։ Հիմա, այսքան ճանապարհ անցնելով մինչև այսօր, դու չգիտես, թե որտեղ հանգրվանես։ Այս պահին դու հայտնվում ես մտքերի հորձանուտում, ասես կորցրել ես բանականությունդ։ Լիովին մենակ և չկարողանալով քնել՝ երկար գիշերվա ընթացքում արթուն պառկած, մինչ կգիտակցես՝ սկսում ես մտածել քո վճռականության և Աստծուն տված քո հանդիսավոր երդումների մասին և ողբում ես. «Ինչո՞ւ եմ ես, այնուամենայնիվ, ընկել այսպիսի ողորմելի վիճակի մեջ»։ Աննկատ, դու լուռ արցունքներ ես թափում և սրտաճմլիկ ցավ ես զգում։ Աստծու առաջ գալով աղոթելու՝ դու հիշում ես, թե այն օրերին, երբ դու Աստծու հետ էիր, որքան մտերմորեն և անբաժանելիորեն մոտ էիք դուք։ Տեսարան առ տեսարան հառնում են քո աչքերի առաջ, և այն երդումը, որ տվեցիր այդ օրը, կրկին հնչում է քո ականջներում. «Մի՞թե Աստված իմ միակ մտերիմը չէ»։ Այդ ժամանակ դու արդեն հեծկլտում ես. «Աստվա՛ծ։ Սիրելի՛ Աստված։ Ես արդեն ամբողջությամբ Քեզ եմ տվել իմ սիրտը։ Ես կամենում եմ հավիտյանս Քեզ նվիրված լինել, և ես անշեղորեն կսիրեմ Քեզ իմ ամբողջ կյանքում…»։ Միայն այն ժամանակ, երբ դու տվայտվում ես այդ ուժգին տառապանքի մեջ, իսկապես զգում ես, թե որքան սիրելի է Աստված, և միայն այդ ժամանակ ես հստակ գիտակցում. ես վաղուց իմ ամեն ինչը տվել եմ Աստծուն։ Այսպիսի հարված կրելուց հետո դու շատ ավելի ես հասունանում այս հարցի առնչությամբ և տեսնում, որ Սուրբ Հոգու գործն այն ժամանակ այն չէր, որ դու ունեիր։ Այս կետից հետո քո փորձառություններում դու այլևս չես կաշկանդվի մուտքի այս ասպեկտում. կարծես թե քո հին վերքերի սպիները մեծապես նպաստել են քո մուտքին։ Ամեն անգամ, երբ հանդիպես այսպիսի իրավիճակի, անմիջապես կհիշես այն օրը քո թափած արցունքները, ասես բաժանումից հետո վերամիավորվել ես Աստծու հետ, և դու մշտական վախի մեջ կլինես, որ Աստծու հետ քո հարաբերությունները կարող են կրկին խզվել, և քո ու Աստծու միջև զգացմունքային կապը (բնականոն հարաբերությունը) կարող է վնասվել։ Սա քո աշխատանքն է և քո մուտքը։ Հետևաբար՝ Սուրբ Հոգու գործն ստանալուն զուգահեռ, դուք պետք է է՛լ ավելի մեծ կարևորություն տաք ձեր մուտքին՝ ճշգրտորեն տեսնելով, թե որն է Սուրբ Հոգու գործը և որն է ձեր մուտքը, ինչպես նաև Սուրբ Հոգու գործը ներառելով ձեր մուտքի մեջ, որպեսզի դուք կարողանաք ավելի շատ ստանալ Սուրբ Հոգու կատարելագործումը, և որպեսզի Սուրբ Հոգու գործի էությունը ներգործվի ձեր մեջ։ Սուրբ Հոգու գործի ձեր փորձառության ընթացքում դուք կճանաչեք Սուրբ Հոգուն, ինչպես նաև ձեզ, և ավելին՝ ուժգին տառապանքի անհամար  նոպաների մեջ դուք Աստծու հետ կզարգացնեք բնականոն հարաբերություն, և ձեր ու Աստծու միջև հարաբերությունն օրեցօր ավելի կմտերմանա։ Անթիվ էտման և զտման դեպքերից հետո դուք ճշմարիտ սեր կզարգացնեք առ Աստված։ Ահա թե ինչու դուք պետք է գիտակցեք, որ տառապանքից, հարվածներից և նեղություններից չպետք է վախենալ. սարսափելին այն է, որ ունենաք միայն Սուրբ Հոգու գործը, բայց ոչ ձեր մուտքը։ Երբ գա այն օրը, երբ Աստծու գործն ավարտվի, դուք իզուր աշխատած կլինեք. չնայած դուք փորձառաբար ապրեցիք Աստծու գործը, դուք ճանաչած չեք լինի Սուրբ Հոգուն կամ ունեցած չեք լինի ձեր սեփական մուտքը։ Լուսավորությունը, որ Սուրբ Հոգին կատարում է մարդու մեջ, մարդու եռանդը պահպանելու համար չէ, այլ մարդու մուտքի համար ճանապարհ բացելու, ինչպես նաև թույլ տալու, որ մարդը ճանաչի Սուրբ Հոգուն և այս կետից զարգացնի առ Աստված երկյուղի ու հիացմունքի սիրտ։

Աստված շատ բան է հանձնարարել մարդկանց և անթիվ ձեւերով խոսել նրանց մուտքի մասին։ Սակայն, քանի որ մարդկանց որակը զգալիորեն ցածր է, Աստծու խոսքերից շատերը չեն արմատավորվել։ Այս ցածր որակն ունի տարբեր պատճառներ՝ մարդկային մտքի ու բարոյականության ապականությունն ու պատշաճ դաստիարակության պակաս, ֆեոդալական սնահավատություններ, որոնք լրջորեն տիրել են մարդու սիրտը, այլասերված ու անկումային ապրելակերպեր, որոնք բազմաթիվ արատներ են սերմանել մարդու սրտի ամենախոր անկյուններում, մշակութային գրագիտության մակերեսային ընկալում, ընդ որում՝ մարդկանց գրեթե իննսունութ տոկոսը զուրկ է մշակութային գրագիտության կրթությունից, և ավելին՝ շատ քչերն են ստանում ավելի բարձր մակարդակի մշակութային կրթություն։ Ուստի մարդիկ, ըստ էության, գաղափար չունեն, թե ինչ է Հոգին կամ ինչ է Աստված, այլ ունեն միայն աստծու աղոտ ու անորոշ պատկեր, որը ձեռք է բերվել ֆեոդալական սնահավատություններից։ Հազարավոր տարիների «ազգային ոգու» կողմից մարդու սրտի խորքում թողնված կործանարար ազդեցություններն ու ֆեոդալական մտածողությունը կաշկանդել ու շղթայել են մարդկանց՝ զրկելով նրանց ազատության նշույլից անգամ, թողնելով առանց ձգտման կամ հաստատակամության և առանց առաջադիմելու ցանկության, փոխարենը ստիպելով նրանց մնալ բացասական ու հետադիմական, ամրացած ստրկամտության մեջ և այլն։ Այս օբյեկտիվ գործոններն անջնջելի, կեղտոտ ու տգեղ երանգ են հաղորդել մարդկության գաղափարական հայացքներին, ձգտումներին, բարոյականությանը և խառնվածքին։ Թվում է, թե մարդիկ ապրում են ահաբեկչության խավար աշխարհում, և նրանց մեջ ոչ ոք չի մտածում դա վերանցելու կամ իդեալական աշխարհ տեղափոխվելու մասին. փոխարենը՝ իրենց օրերն անցկացնում են իրենց բաժին ընկած ճակատագրի հանդեպ բավարարվածության զգացումով՝ երեխաներ ծնելով ու մեծացնելով, ջանալով, քրտինք թափելով, իրենց աշխատանքն անելով և երազելով հարմարավետ ու երջանիկ ընտանիքի, ամուսնական սիրո, ծնողամեծար զավակների, ծերության տարիների ուրախության և իրենց կյանքը խաղաղությամբ ապրելու մասին․․․ Տասնամյակներ, հազարամյակներ, տասնյակ հազարավոր տարիներ շարունակ մարդիկ այսպես վատնում են իրենց ժամանակը, և ոչ ոք չի ստեղծել մարդկային կյանքերից ամենահիասքանչը՝ տարված լինելով միայն փոխադարձ սպանդով, համբավի ու շահի մրցավազքով և միմյանց դեմ դավեր նյութելով այս խավար աշխարհում։ Ո՞վ է երբևէ փնտրել Աստծու մտադրությունները։ Արդյո՞ք որևէ մեկը երբևէ ուշադրություն դարձրել է Աստծու գործին։ Մարդկանց բոլոր այն մասերը, որոնք գրավված են խավարի ազդեցությամբ, վաղուց դարձել են մարդկային բնություն, ուստի՝ բավականին դժվար է իրականացնել Աստծու գործը, և մարդիկ է՛լ ավելի քիչ սիրտ ունեն՝ ուշադրություն դարձնելու այն ամենին, ինչ Աստված հանձնարարել է իրենց այսօր։ Ամեն դեպքում հավատում եմ, որ մարդիկ դեմ չեն լինի Իմ՝ այս խոսքերն արտաբերելուն, քանի որ այն, ինչի մասին խոսում եմ, հազարավոր տարիների պատմություն է։ Պատմության մասին խոսելը նշանակում է փաստեր և, ավելին, խայտառակություններ, որոնք ակնհայտ են բոլորին, ուստի ի՞նչ իմաստ ունի ասել այն, ինչը հակասում է փաստերին։ Բայց նաև հավատում եմ, որ ողջամտություն ունեցող մարդիկ, տեսնելով այս խոսքերը, կարթնանան և կձգտեն առաջընթացի։ Աստված նաև հույս ունի, որ մարդիկ կարող են ապրել ու աշխատել խաղաղության և բավարարվածության մեջ։ Սակայն Աստծու մտադրությունն է, որ մարդիկ կարողանան սիրել Աստծուն, և որ ողջ մարդկությունը կարողանա մտնել հանգստի մեջ։ Ավելին՝ ողջ երկրի լցվելն Աստծու փառքով Աստծու մեծ ցանկությունն է։ Պարզապես ամոթալի է, որ մարդիկ մնում են մոռացության մեջ ընկղմված և չարթնացած, Սատանայի կողմից այնպես ապականված, որ այսօր այլևս չունեն մարդկային նմանություն։ Ուստի մարդկային միտքը, բարոյականությունը և կրթությունը կազմում են կարևոր օղակ, իսկ մշակութային գրագիտության ուսուցումը կազմում է երկրորդ օղակը՝ մարդկանց մշակութային որակն ավելի բարձրացնելու և նրանց մտավոր հայացքները փոխելու համար։

Իրականում՝ մարդկության հանդեպ Աստծու պահանջներն այնքան էլ բարձր չեն, բայց քանի որ մարդկանց որակի և Աստծու պահանջած չափանիշի միջև եղած անդունդն այնքան մեծ է, շատերը պարզապես բարձրացնում են գլուխները և նայում Աստծու պահանջների ուղղությամբ, սակայն չունեն դրանք կատարելու կարողություն։ Մարդկանց բնածին օժտվածությունը՝ ծնվելուց հետո ձեռք բերվածի հետ միասին, չափազանց քիչ է Աստծու պահանջները բավարարելու համար։ Բայց պարզապես այս կետը գիտակցելը հաստատուն լուծում չէ։ Հեռու կանգնած ջուրը ծարավ չի հագեցնում։ Նույնիսկ եթե մարդիկ գիտակցում են, որ իրենք փոշուց էլ ցածր են, եթե չունեն Աստծու սիրտը բավարարելու վճռականություն, առավել ևս չունեն Աստծու պահանջները բավարարելու առաջադեմ ճանապարհ, ապա ի՞նչ արժեք ունի այդպիսի գիտելիքը։ Մի՞թե դա նման չէ մաղով ջուր կրելուն՝ լիովին ապարդյուն։ Իմ ասածի բուն էությունը վերաբերում է մուտքին. դա է գլխավոր թեման։

Մարդու մուտքի ընթացքում կյանքը միշտ ձանձրալի է՝ լի հոգևոր կյանքի միապաղաղ տարրերով, ինչպիսիք են աղոթելը, Աստծու խոսքերն ուտելն ու խմելը կամ հավաքույթների հաճախելը։ Ուստի մարդիկ միշտ զգում են, որ Աստծուն հավատալը մեծ հաճույք չի բերում։ Նման հոգևոր գործունեությունները միշտ իրականացվում են մարդկության սկզբնական սատանայական ապականված խառնվածքի հիման վրա։ Թեև մարդիկ երբեմն կարող են ստանալ Սուրբ Հոգու լուսաբանումը, նրանց սկզբնական մտածողությունը, խառնվածքը, ապրելակերպն ու սովորությունները դեռևս արմատավորված են ներսում, ուստի նրանց ներհատուկ բնությունը մնում է անփոփոխ։ Սնահավատ գործունեությունները, որոնց մեջ մարդիկ ներգրավվում են, այն բաներն են, որոնք Աստված ամենաշատն է ատում, սակայն շատերը դեռ ի վիճակի չեն հրաժարվելու դրանցից՝ կարծելով, թե այս սնահավատ գործունեություններն Աստծու կողմից են սահմանված, և նույնիսկ այսօր դեռ լիովին չեն ազատվել դրանցից։ Այնպիսի բաներ, ինչպիսիք են երիտասարդների կողմից հարսանեկան խնջույքների և հարսնացուի օժիտի նախապատրաստությունները, դրամական նվերները, խնջույքները և նմանատիպ եղանակները, որոնցով նշվում են ուրախալի առիթները, հնագույն ասույթները, որոնք փոխանցվել են սերնդեսերունդ, մահացածների և նրանց հուղարկավորությունների համար անցկացվող բոլոր անիմաստ սնահավատ գործունեությունները. սրանք է՛լ ավելի գարշելի են Աստծուն։ Նույնիսկ երկրպագության օրը (ինչպես նաև հանգստության օրը, որը պահում է կրոնավոր աշխարհը) գարշելի է Նրան, իսկ մարդկանց միջև սոցիալական հարաբերություններն ու աշխարհիկ շփումներն առավել ևս արհամարհանքով մերժվում են Աստծու կողմից։ Նույնիսկ Գարնանային Փառատոնը և Սուրբ Ծնունդը, որոնք հայտնի են բոլորին, սահմանված չեն Աստծու կողմից, էլ չասած այս տոնական օրերի խաղալիքների ու զարդարանքների մասին, ինչպիսիք են երկտողերը, ճայթռուկները, լապտերները, Սուրբ Հաղորդությունը, Սուրբ Ծննդյան նվերներն ու տոնակատարությունները. մի՞թե դրանք կուռքեր չեն մարդկանց մտքում։ Հանգստության օրը հացի բեկանումը և գինի բաժանելը և նուրբ քաթանն է՛լ ավելի ընդգծված կուռքեր են։ Չինաստանում տարածված բոլոր ավանդական տոնական օրերը, ինչպիսիք են Վիշապի գլխի բարձրացման օրը, Վիշապանավերի տոնը, Աշնանամիջի տոնը, Լաբա տոնը և Նոր տարվա օրը և կրոնավոր աշխարհի տոները, ինչպիսիք են Զատիկը, Մկրտության օրը և Սուրբ Ծնունդը, այս բոլոր չարդարացված տոները հնարվել և հնագույն ժամանակներից մինչև այսօր փոխանցվել են բազմաթիվ մարդկանց կողմից։ Մարդկության հարուստ երևակայությունն ու հնարամիտ մտահղացումն են թույլ տվել դրանց փոխանցվել մինչև մեր օրերը։ Դրանք անթերի են թվում, բայց իրականում հնարքներ են, որոնցով Սատանան խաբում է մարդկությանը։ Որքան մի վայր լի է սատանաներով և որքան հնացած ու հետամնաց է այդ վայրը, այնքան ավելի խորն են արմատավորված դրա ֆեոդալական սովորույթները։ Այս բաներն ամուր կապկպում են մարդկանց՝ բացարձակապես տեղ չթողնելով շարժվելու համար։ Կրոնավոր աշխարհի տոներից շատերը կարծես մեծ ինքնատիպություն են դրսևորում և կամուրջ են ստեղծում դեպի Աստծու գործը, բայց իրականում դրանք այն անտեսանելի կապանքներն են, որոնցով Սատանան կաշկանդում է մարդկանց՝ թույլ չտալով ճանաչել Աստծուն. դրանք բոլորը Սատանայի դավերն են։ Իրականում՝ երբ Աստծու գործի մի փուլն ավարտվում է, Նա արդեն իսկ ոչնչացնում է այդ ժամանակի գործիքներն ու ոճը՝ առանց որևէ հետք թողնելու։ Սակայն «ջերմեռանդ հավատացյալները» շարունակում են երկրպագել այդ շոշափելի նյութական առարկաները. մինչդեռ ականջի ետեւ են գցում այն, ինչ Աստված ունի՝ չուսումնասիրելով դա, և թվում է, թե լի են Աստծու հանդեպ սիրով, մինչդեռ իրականում վաղուց տնից վռնդել են Նրան և Սատանային դրել սեղանին՝ երկրպագելու համար։ Հիսուսի դիմանկարները, Խաչը, Մարիամը, Հիսուսի Մկրտությունը և Խորհրդավոր ընթրիքը. մարդիկ երկրպագում են սրանք որպես «Երկնքի Տիրոջ»՝ միաժամանակ անընդհատ բացականչելով՝ «Տե՛ր, երկնավոր Հայր»։ Մի՞թե սա կատակ չէ։ Մինչ օրս մարդկության մեջ փոխանցված բազմաթիվ նմանատիպ ասույթներ ու գործելակերպեր գարշելի են եղել Աստծուն. դրանք լրջորեն խոչընդոտում են Աստծու առջևում եղած ճանապարհը և, առավել ևս, հսկայական վնասներ են հասցնում մարդկության մուտքին։ Մի կողմ թողնելով այն, թե Սատանան ինչ աստիճանի է ապականել մարդկությանը, մարդիկ լեփ-լեցուն են այնպիսի բաներով, ինչպիսիք են Ուիթնես Լիի օրենքը, Լոուրենսի փորձառությունները, Վոթչման Նիի ուսումնասիրությունները և Պողոսի գործը։ Աստծու համար պարզապես ոչ մի ճանապարհ չկա աշխատելու մարդկանց վրա, որովհետև նրանք իրենց ներսում չափազանց շատ անհատապաշտություն, օրենքներ, կանոններ, կանոնակարգեր, համակարգեր և նմանատիպ բաներ ունեն. դրանք, ի լրումն մարդկանց ֆեոդալական սնահավատությունների երանգի, գերեվարել և կլանել են մարդկությանը։ Կարծես մարդկանց մտքերը լինեն մի հետաքրքիր գունավոր ֆիլմ, որը հեքիաթ է՝ ամպեր հեծնող ֆանտաստիկ էակներով, այնքան երևակայական, որ ապշեցնում են մարդկանց՝ շշմեցնելով ու պապանձեցնելով։ Ճշմարիտն ասած՝ այն գործը, որն Աստված գալիս է անելու այսօր, հիմնականում մարդկային սնահավատությունների երանգը վերացնելն ու ցրելն է և նրանց մտավոր հայացքները լիովին վերափոխելը։ Աստծու գործը մինչև այսօր չի պահպանվել մարդկության կողմից սերնդեսերունդ փոխանցված ժառանգության պատճառով. դա մի գործ է, որը նախաձեռնվել է անձամբՆրա կողմից և ավարտվում է Նրա կողմից՝ առանց որևէ մեծ հոգևոր մարդու ժառանգությանը հաջորդելու կամ մեկ այլ դարաշրջանում Աստծու կողմից արված ներկայացուցչական բնույթի որևէ գործ ժառանգելու անհրաժեշտության։ Մարդիկ սրանց համար անհանգստանալու կարիք չունեն։ Աստված այսօր ունի խոսելու և գործելու յուրահատուկ ոճ, ուստի ինչո՞ւ պետք է մարդիկ անհանգստանան այս բաների համար։ Եթե մարդիկ քայլեն այսօրվա ուղիով ներկայիս հոսքի մեջ՝ միաժամանակ շարունակելով իրենց «նախնիների» ժառանգությունը, չեն հասնի իրենց նշանակության վայրին։ Աստված խորը հակակրանք է զգում մարդկային վարքագծի այս կոնկրետ ձևի հանդեպ, ճիշտ այնպես, ինչպես գարշում է մարդկային աշխարհի տարիներից, ամիսներից ու օրերից։

Մարդկային խառնվածքը փոխելու լավագույն ճանապարհը մարդկանց սրտերի ամենախորքերում այն մասերը շտկելն է, որոնք խորապես թունավորվել են՝ թույլ տալով մարդկանց սկսել իրենց մտածողությունն ու բարոյականությունը փոխելուց։ Նախևառաջ՝ մարդիկ պետք է հստակ տեսնեն, որ այս բոլոր կրոնական ծեսերը, կրոնական գործունեությունները, տարիներն ու ամիսները և տոներն ատելի են Աստծուն։ Պետք է ազատվեն ֆեոդալական մտածողության այս կապանքներից և արմատախիլ անեն սնահավատության հանդեպ իրենց խորապես արմատավորված հակվածության ամեն մի հետք։ Այս ամենը ներառված է մարդկության մուտքի մեջ։ Պետք է հասկանաք, թե ինչու է Աստված մարդկությանը դուրս բերում սովորույթներից, և դարձյալ, թե ինչու է մարդկությանը հեռացնում կանոնակարգերից։ Սա այն դարպասն է, որով մտնելու եք, և թեև սրանք ոչ մի կապ չունեն ձեր հոգևոր փորձառության հետ, բայց ամենամեծ խոչընդոտներն են, որոնք արգելափակում են ձեր մուտքը, խոչընդոտում են ձեզ՝ ճանաչելու Աստծուն։ Դրանք կազմում են մի ցանց, որը ծուղակն է գցում մարդկանց։ Շատերը չափազանց շատ են կարդում Աստվածաշունչը և նույնիսկ կարող են անգիր արտասանել բազմաթիվ հատվածներ Աստվածաշնչից։ Այսօր իրենց մուտքի մեջ մարդիկ անգիտակցաբար օգտագործում են Աստվածաշունչը՝ Աստծու գործը չափելու համար, կարծես Աստծու գործի այս փուլի հիմքն Աստվածաշունչն է, և դրա աղբյուրն Աստվածաշունչն է։ Երբ Աստծու գործը համահունչ է Աստվածաշնչին, մարդիկ եռանդուն կերպով աջակցում են Աստծու գործին և Նրան վերաբերվում են նորահայտ ակնածանքով. երբ Աստծու գործը հակասում է Աստվածաշնչին, մարդիկ քրտնելու աստիճան տագնապում են՝ փնտրելով դրանում Աստծու գործի հիմքը։ Եթե Աստծու գործը չի հիշատակվում Աստվածաշնչում, մարդիկ անտեսում են Աստծուն։ Կարելի է ասել, որ որքանով խոսքը վերաբերում է Աստծու այսօրվա գործին, շատերն այն ընդունում են զգուշորեն և շրջահայացությամբ, դրան ընտրողական հնազանդություն են ցուցաբերում և անտարբեր են այն ճանաչելու հանդեպ։ Իսկ ինչ վերաբերում է անցյալի բաներին, կառչում են մի կեսից և թողնում մյուսը։ Մի՞թե սա կարելի է մուտք կոչել։ Պահում են ուրիշների գրքերը և ամեն ժամանակ դրանց վերաբերվում են որպես գանձերի. դրանք համարում են թագավորության դարպասի ոսկե բանալին և պարզապես ոչ մի հետաքրքրություն չեն ցուցաբերում այն բանի հանդեպ, ինչ Աստված պահանջում է իրենցից այսօր։ Ավելին՝ բազում «խելացի փորձագետներ» ձախ ձեռքում բռնում են Աստծու խոսքերը, իսկ աջում՝ ուրիշների «գլուխգործոցները», կարծես ուզում են գտնել Աստծու այսօրվա խոսքերի հիմքն այս գլուխգործոցներում, որպեսզի լիովին ապացուցեն, որ Աստծու խոսքերը ճիշտ են, և նույնիսկ ուրիշներին բացատրում են Աստծու խոսքերը՝ դրանք միացնելով գլուխգործոցներին, կարծես թե աշխատանք են կատարում։ Ճշմարիտն ասած՝ մարդկության մեջ կան բազմաթիվ «գիտաշխատողներ», որոնք հաշվի չեն առնում այսօրվա նորագույն գիտական նվաճումները, գիտական նվաճումներ, որոնք նախադեպը չունեն (այսինքն՝ Աստծու գործը, Աստծու խոսքերը և կյանքի մուտքի ուղին), ուստի մարդիկ բոլորը «ինքնաբավ» են. աջ ու ձախ «քարոզում են»՝ հենվելով իրենց ճարտար լեզուների վրա և ի ցույց դնելով «Աստծու բարի անունը»։ Մինչդեռ նրանց սեփական մուտքը վտանգի տակ է, և կարծես այնքան հեռու են Աստծու պահանջներից, որքան արարչագործությունն է հեռու այս պահից։ Մի՞թե հեշտ է կատարել Աստծու գործը։ Թվում է, թե մարդիկ արդեն որոշել են իրենց կեսը թողնել երեկվան, իսկ կեսը բերել այսօրվան, կեսը հանձնել Սատանային, իսկ կեսը ներկայացնել Աստծուն, կարծես սա է իրենց խիղճը հանգստացնելու և որոշակի մխիթարություն զգալու ճանապարհը։ Մարդկանց ներաշխարհն այնքան նենգ է, որ վախենում են կորցնել ոչ միայն վաղվա օրը, այլև երեկվանը՝ խորապես վախենալով և՛ Սատանային վիրավորելուց և՛ հանցանք գործելուց այսօրվա Աստծու դեմ, ով կարծես թե կա և այնուամենայնիվ չկա։ Քանի որ մարդիկ սարսափելի կերպով ձախողվել են իրենց գաղափարական և բարոյական մշակմամ հարցում, բացառիկ կերպով զուրկ են զանազանությունից և պարզապես չեն կարող ասել՝ արդյոք այսօրվա գործն Աստծունն է, թե ոչ։ Գուցե պատճառն այն է, որ մարդկանց ֆեոդալական սնահավատ մտածողությունն այնքան խորն է, որ վաղուց սնահավատությունն ու ճշմարտությունը, Աստծուն և կուռքերին նույն կարգի մեջ են դասել՝ չջանալով տարբերակել այս բաները, և կարծես ի վիճակի չեն հստակ տարբերակելու՝ չնայած ուղեղները լարելուն։ Ահա թե ինչու մարդիկ կանգ են առել իրենց ճանապարհին և այլևս առաջ չեն շարժվում։ Այս բոլոր խնդիրներն առաջանում են մարդկանց ճիշտ գաղափարական կրթության պակասից, ինչը մեծ դժվարություններ է ստեղծում նրանց մուտքի համար։ Արդյունքում՝ մարդիկ երբեք հետաքրքրություն չեն տածում ճշմարիտ Աստծու գործի հանդեպ, այլ համառորեն կառչում են[1] մարդու գործից (ինչպես օրինակ նրանց, ում մեծ են համարում), կարծես թե դրոշմված են դրանով։ Մի՞թե սրանք այն նորագույն թեմաները չեն, որոնց մեջ մարդկությունը պետք է մտնի։

Ծանոթություն

1. «Համառորեն կառչել»-ն օգտագործվում է ծաղրական իմաստով։ Այս արտահայտությունը հուշում է, որ մարդիկ համառ են և անդրդվելի՝ կառչելով հնացած բաներից և չցանկանալով բաց թողնել դրանք։


Գործ և մուտք (4)

Եթե մարդն իրապես կարողանա մուտք գործել Սուրբ Հոգու գործին համապատասխան, նրա կյանքն արագ կծլի՝ գարնանային անձրևից հետո բամբուկի ընձյուղի պես։ Դատելով մարդկանց ճնշող մեծամասնության ներկայիս հասակից՝ նրանք պարզապես կարևորություն չեն տալիս կյանքին և փոխարենը կարևորում են որոշ արտաքին, աննշան բաներ։ Կամ էլ վազվզում են այսուայնկողմ՝ գործելով աննպատակ, անկանոն և ցրված կերպով, չիմանալով, թե որ ուղղությամբ պետք է գնան և առավել ևս՝ ում համար։ Լոկ «խոնարհաբար թաքնվում են»։ Ճշմարտությունն այն է, որ ձեզանից քչերը որևէ բան գիտեն վերջին օրերի վերաբերյալ Աստծու մտադրությունների մասին։ Ձեզանից գրեթե ոչ ոք չի ճանաչում Աստծու հետքերը, բայց ավելի վատն այն է, որ ոչ ոք չգիտի, թե ի վերջո ինչ է իրագործելու Աստված։ Սակայն յուրաքանչյուր ոք, զուտ տոկունության և համբերության շնորհիվ, ենթարկվում է ուրիշների կարգավարժմանն ու էտմանը՝ կարծես նախավարժանք անելով և պատրաստվելով ցուցադրելու իր ուժը[1], ի սպասումն այն օրվան, երբ կրկին կկարողանա բարձր պահել գլուխը։ Որևէ մեկնաբանություն չեմ անի մարդկության մեջ առկա այս «տարօրինակ տեսարանների» վերաբերյալ, բայց կա մի բան, որ բոլորդ պետք է հասկանաք։ Հենց հիմա մարդկանց մեծամասնությունը առաջադիմում է դեպի աննորմալություն[2], և իրենց մուտքի քայլերում ընթանում են դեպի փակուղի[3]։ Գուցե շատերը մտածեն, թե դա մարդկային աշխարհից դուրս մի ուտոպիա է, որին մարդը տենչում է՝ հավատալով, որ դա ազատության ոլորտն է, բայց իրականում այդպես չէ։ Կամ գուցե կարելի է ասել, որ մարդիկ արդեն մոլորվել են։ Բայց անկախ այն բանից, թե ինչ են անում մարդիկ, դեռ ուզում եմ խոսել այն մասին, թե ինչի մեջ մարդը պետք է մտնի։ Շատերի արժանիքներն ու թերություններն այս խոսակցության հիմնական թեման չեն։ Հուսով եմ, որ բոլորդ՝ եղբայրնե՛ր և քույրե՛ր, կկարողանաք ճիշտ ըմբռնել Իմ խոսքերը և սխալ չեք հասկանա Իմ մտադրությունը։

Աստված մարմնացել է Չինաստանում կամ, Հոնկոնգի և Թայվանի հայրենակիցների խոսքերով՝ «մայրցամաքում»։ Երբ Աստված երկնքից իջավ երկիր, ոչ ոք երկնքում կամ երկրի վրա տեղյակ չէր դրանից, քանզի սա է ծածուկում Աստծու վերադարձի ճշմարիտ իմաստը։ Նա երկար ժամանակ գործել և ապրել է մսեղիում, և, այնուամենայնիվ, ոչ ոք տեղյակ չի եղել։ Նույնիսկ մինչև այսօր ոչ ոք չի ճանաչում դա։ Գուցե սա մնա որպես հավերժական հանելուկ։ Այս անգամ Աստծու՝ մսեղիով գալը մի բան է, որից ոչ մի մարդկային էակ չի կարող տեղյակ լինել։ Որքան էլ մեծամասշտաբ և ազդեցիկ լինի Հոգու գործը, Աստված միշտ մնում է անվրդով՝ երբեք ոչինչ չմատնելով։ Կարելի է ասել, որ Նրա գործի այս փուլը նույնն է, ասես տեղի է ունենում երկնային ոլորտում։ Թեև այն ակնհայտ է բոլոր նրանց համար, ովքեր աչքեր ունեն տեսնելու, բայց ոչ ոք չի ճանաչում այն։ Երբ Աստված ավարտի Իր գործի այս փուլը, ողջ մարդկությունը կարթնանա իր երկար երազից և կհրաժարվի իր սովորական վերաբերմունքից[4]։ Հիշում եմ, որ Աստված մի անգամ ասաց. «Այս անգամ մսեղիով գալը նման է վագրի որջն ընկնելուն»։ Սա նշանակում է, որ քանզի Աստծու գործի այս պարագայում Աստված գալիս է մսեղիով և, ավելին, ծնվում է մեծ կարմիր վիշապի բնակավայրում, այս անգամ երկիր գալով, ավելի քան երբևէ, Նա բախվում է ծայրահեղ վտանգի։ Այն, ինչին Նա բախվում է, դանակներ են, հրացաններ, մահակներ ու գուրզեր։ Այն, ինչին Նա բախվում է, փորձություններ են։ Այն, ինչին Նա բախվում է, մարդասպանական մտադրությամբ լի դեմքերով ամբոխներ են։ Նա ցանկացած պահի սպանվելու վտանգի տակ է։ Աստված եկավ՝ Իր հետ բերելով ցասում։ Սակայն Նա եկավ, որպեսզի կատարի կատարելագործման գործը, ինչը նշանակում է, որ Նա եկավ՝ կատարելու Իր գործի երկրորդ մասը, որը շարունակվում է փրկագնման գործից հետո։ Հանուն Իր գործի այս փուլի Աստված նվիրել է առավելագույն միտք ու հոգատարություն և օգտագործում է բոլոր հնարավոր միջոցները՝ խուսափելու փորձությունների հարձակումներից, մնալով խոնարհ ու թաքնված և երբեք չցուցադրելով Իր ինքնությունը։ Երբ Հիսուսը փրկեց մարդուն խաչից, Նա դա արեց միայն փրկագնման գործն ավարտելու համար։ Նա չեկավ կատարելագործման գործն անելու։ Այսպիսով, Աստծու գործի միայն կեսն էր արվում, և փրկագնման գործն ավարտելը Նրա ողջ ծրագրի միայն կեսն էր։ Երբ նոր դարաշրջանը մոտ էր սկսվելուն, իսկ հինը՝ նահանջելուն, Հայր Աստված սկսեց խորհել Իր գործի երկրորդ մասի շուրջ և նախապատրաստվել դրան։ Վերջին օրերին այս մարմնացումը հստակորեն չէր մարգարեացվել անցյալում՝ դրանով իսկ հիմք դնելով այս անգամ Աստծու՝ մսեղիով գալու առավել գաղտնիության համար։ Լուսաբացին, աննկատ բյուրավոր մարդկանց կողմից, Աստված եկավ երկիր և սկսեց Իր կյանքը մսեղիում։ Մարդիկ տեղյակ չէին այս պահի գալստյան մասին։ Գուցե բոլորը խորը քնած էին։ Գուցե շատերը, որոնք արթուն և զգոն էին, սպասում էին, և գուցե շատերը լուռ աղոթում էին երկնավոր Աստծուն։ Սակայն այս բոլոր բազմաթիվ մարդկանցից ոչ մեկը չգիտեր, որ Աստված արդեն ժամանել է երկիր։ Աստված այսպես գործեց, որպեսզի Իր գործն ավելի հարթ իրականացնի և ավելի լավ արդյունքների հասնի, ինչպես նաև կանխի է՛լ ավելի շատ փորձությունները։ Երբ մարդու գարնանային քունն ընդհատվի, Աստծու գործը վաղուց ավարտված կլինի, և Նա կհեռանա՝ ավարտին հասցնելով երկրի վրա թափառելու և բնակվելու Իր կյանքը։ Քանի որ Աստծու գործը պահանջում է, որ Աստված գործի և խոսի Իր իսկ անձով, և քանի որ մարդու համար միջամտելու ոչ մի ճանապարհ չկա, Աստված ծայրահեղ տառապանք է կրել, որպեսզի գա երկիր՝ գործն Ինքն անելու համար։ Մարդն անկարող է փոխարինել Աստծուն Նրա գործում։ Այդ պատճառով Աստված դիմակայեց Շնորհքի դարաշրջանի վտանգներից մի քանի հազար անգամ ավելի մեծ վտանգների՝ իջնելով այն երկիրը, որտեղ բնակվում է մեծ կարմիր վիշապը, որպեսզի կատարի Իր սեփական գործը՝ ծախսելով Իր ողջ միտքն ու հոգատարությունը, որպեսզի փրկագնի տկարացած մարդկանց այս խմբին, աղբակույտի մեջ խրված մարդկանց այս խմբին։ Թեև ոչ ոք չգիտի Աստծու գոյության մասին, բայց Աստված չի անհանգստանում, քանի որ դա մեծապես նպաստում է Իր գործին։ Բոլորը ծայրաստիճան դաժան ու չարասիրտ են. ինչպե՞ս կհանդուրժեին Աստծու գոյությունը։ Ահա թե ինչու, գալով երկիր, Աստված լռություն է պահպանում։ Որքան էլ մարդը ծայրաստիճան դաժան լինի, Աստված դրանցից ոչ մեկը սրտին մոտ չի ընդունում, այլ միայն շարունակում է անել այն գործը, որը պետք է անի, որպեսզի կատարի այն ավելի մեծ հանձնարարությունը, որը երկնային Հայրը հանձնարարել է Իրեն։ Ձեզանից ո՞վ է ճանաչել Աստծու հաճելիությունը։ Ո՞վ է ավելի շատ հաշվի առնում Հայր Աստծու հոգսը, քան Նրա Որդին։ Ո՞վ է ի վիճակի հասկանալու Հայր Աստծու կամքը։ Երկնային Հայր Աստծու Հոգին հաճախ անհանգստանում է, իսկ երկրի վրա Նրա Որդին անդադար աղերսում է հանուն Հայր Աստծու կամքի՝ անհանգստությունից մաշելով սիրտը։ Կա՞ արդյոք մեկը, ով գիտի Իր Որդու հանդեպ Հայր Աստծու սերը։ Կա՞ արդյոք մեկը, ով գիտի այն սիրտը, որով սիրելի Որդին կարոտում է Հայր Աստծուն։ Բաժանված լինելով երկնքի և երկրի միջև՝ Նրանք անընդհատ հեռվից նայում են միմյանց, Հոգով հետևելով մեկը մյուսին։ Ո՜վ մարդկություն։ Ե՞րբ հաշվի կառնես Աստծու սիրտը։ Ե՞րբ կհասկանաս Աստծու մտադրությունները։ Հայրն ու Որդին միշտ ապավինել են միմյանց։ Ապա ինչո՞ւ Նրանք պետք է բաժանված լինեն՝ մեկը վերևում՝ երկնքում, իսկ մյուսը ներքևում՝ երկրի վրա։ Հայրը կապված է Իր Որդուն այնպես, ինչպես Որդին է սիրում Իր Հորը։ Ապա ինչո՞ւ Հայրը պետք է այդքան խորը և ցավալի կարոտով սպասի Որդուն։ Գուցե Նրանք երկար ժամանակ բաժանված չեն եղել, սակայն ո՞վ գիտի, թե քանի օր ու գիշեր է Հայրը տենչացել ցավալի կարոտով, և որքան ժամանակ է Նա փափագել Իր սիրելի Որդու շուտափույթ վերադարձը։ Նա դիտարկում է, Նա նստում է լռության մեջ և սպասում։ Այս ամենն արվում է բացառապես Իր սիրելի Որդու շուտափույթ վերադարձի համար։ Որդին, ով թափառել է մինչև երկրի ծայրերը. ե՞րբ Նրանք կվերամիավորվեն։ Թեև վերամիավորվելուց հետո Նրանք միասին կլինեն հավերժ, բայց ինչպե՞ս կարող է Նա դիմանալ բաժանման հազարավոր օրերին ու գիշերներին՝ մեկը վերևում՝ երկնքում, իսկ մյուսը ներքևում՝ երկրի վրա։ Երկրի վրա տասնամյակները երկնքում հազարամյակներ են թվում։ Ինչպե՞ս կարող էր Հայր Աստված չանհանգստանալ։ Երբ Աստված գալիս է երկիր, Նա փորձառում է մարդկային աշխարհի անթիվ վերիվայրումները ճիշտ այնպես, ինչպես մարդը։ Աստված անմեղ է, ուստի ինչո՞ւ Նա պետք է ստիպված լինի կրել նույն տառապանքը, ինչ մարդը։ Զարմանալի չէ, որ Հայր Աստված այդքան շուտափույթ փափագում է Իր Որդուն։ Ո՞վ կարող է հասկանալ Աստծու սիրտը։ Աստված չափազանց շատ բան է տալիս մարդուն. ինչպե՞ս կարող է մարդը պատշաճ կերպով հատուցել Աստծու սիրտը։ Սակայն մարդը չափազանց քիչ բան է տալիս Աստծուն. ինչպե՞ս կարող էր Աստված այդ իսկ պատճառով չանհանգստանալ։

Մարդկանց մեջ գրեթե ոչ ոք չի հասկանում Աստծու հոգեվիճակի հրատապությունը, որովհետև մարդկանց որակը չափազանց ցածր է, և նրանց հոգիները բավականին թմրած են, և բոլորն ուշադրություն չեն դարձնում և չեն հետաքրքրվում, թե ինչ է անում Աստված։ Այս պատճառով Աստված մշտապես անհանգիստ է մարդու համար, ասես մարդու գազանային բնությունը կարող է պոռթկալ ցանկացած պահի։ Սրանից կարելի է է՛լ ավելի հստակ տեսնել, որ Աստծու երկիր գալուն հաջորդում է մարդու կողմից ահռելի փորձությունը։ Բայց հանուն մարդկանց մի խումբ ավարտուն դարձնելու՝ Աստված, լիովին փառքով լեցուն, մարդուն պատմեց Իր յուրաքանչյուր մտադրության մասին՝ ոչինչ չթաքցնելով նրանից։ Նա հաստատապես որոշել է ավարտուն դարձնել մարդկանց այս խումբը, և ուստի, անկախ այն բանից՝ բախվում է դժվարությունների, թե փորձությունների, շրջում է հայացքը և անտեսում այդ ամենը։ Նա միայն լռելյայն կատարում է Իր սեփական գործը՝ հաստատապես հավատալով, որ մի օր, երբ Աստված փառք ձեռք բերի, մարդը կճանաչի Նրան, և հավատալով, որ երբ մարդն ավարտուն դարձվի Աստծու կողմից, լիովին կհասկանա Աստծու սիրտը։ Ներկայումս գուցե կան մարդիկ, ովքեր փորձում են Աստծուն կամ սխալ են հասկանում Աստծուն կամ տրտնջում են Աստծու դեմ։ Աստված սրանցից ոչ մեկը սրտին մոտ չի ընդունում։ Երբ Աստված իջնի փառքի մեջ, բոլորը կհասկանան, որ այն ամենը, ինչ Աստված անում է, մարդկության երջանկության համար է, և բոլորը կհասկանան, որ այն ամենը, ինչ Աստված անում է, մարդկության ավելի լավ ապրելու համար է։ Աստծու գալստյանը հաջորդում է մարդու կողմից փորձությունը և այն ուղեկցվում է մեծափառությամբ ու ցասումով։ Այն ժամանակ, երբ Աստված հեռանա մարդուց, վաղուց արդեն փառք ձեռք բերած կլինի և կհեռանա լիովին փառքով լեցուն ու վերադարձի ուրախությամբ։ Որքան էլ մարդիկ մերժեն երկրի վրա գործող Աստծուն, Նա դա սրտին մոտ չի ընդունում և պարզապես շարունակում է անել Իր գործը։ Աստծու կողմից աշխարհի արարումը գնում է տասնյակ միլիոնավոր տարիներ հետ։ Նա եկել է երկիր՝ անչափելի քանակությամբ գործ անելու և լիովին փորձառել է մարդկային աշխարհի մերժումն ու զրպարտությունը։ Ոչ ոք չի ողջունում Աստծու գալուստը. Նրան միայն սառնությամբ են վերաբերվում։ Այս մի քանի հազար տարվա դժվարին ընթացքում մարդու պահվածքը վաղուց արդեն խորապես վիրավորել է Աստծուն։ Նա այլևս ուշադրություն չի դարձնում մարդու ըմբոստությանը և փոխարենը մեկ այլ ծրագիր է կազմել՝ մարդուն վերափոխելու և մաքրագործելու համար։ Ծաղրը, զրպարտությունը, հալածանքը, նեղությունը, խաչելության տառապանքը, մարդու կողմից արտաքսումը և այլն, որոնց Աստված բախվել է մսեղիով գալուց ի վեր, Աստված բավականաչափ փորձառեել է այս բաները։ Աստված, ով եկել է մսեղիով, լիովին կրել է մարդկային աշխարհի դժվարությունները։ Երկնային Հայր Աստծու Հոգին վաղուց արդեն անտանելի է համարել նման տեսարանները և, գլուխը հետ գցելով ու աչքերը փակելով, սպասում է Իր սիրելի Որդու վերադարձին։ Նա միայն ցանկանում է, որ մարդկությունը լսի և հնազանդվի, ծայրահեղ ամոթ զգա Նրա մսեղիի առաջ և դադարի ըմբոստանալ Նրա դեմ։ Նա միայն ցանկանում է, որ մարդկությունը կարողանա հավատալ Աստծու գոյությանը։ Նա վաղուց դադարել է ավելի մեծ պահանջներ ներկայացնել մարդուն, որովհետև Աստված չափազանց բարձր գին է վճարել, սակայն մարդն անհոգ է[5] և բնավ սրտին մոտ չի ընդունում Աստծու գործը։

Թեև այն, ինչ այսօր ասում եմ Աստծու գործի մասին, գուցե պարունակում է շատ բաներ, որոնք «անհիմն անհեթեթություն» են[6], դա, այնուամենայնիվ, խորապես առնչվում է մարդու մուտքի ։ Պարզապես մի փոքր խոսում եմ գործի մասին, իսկ հետո մի փոքր խոսում եմ մուտքի մասին, բայց երկու կողմն էլ հավասարապես անփոխարինելի են, և երբ համատեղվում են, դրանք է՛լ ավելի օգտակար են մարդու կյանքի համար։ Այս երկու կողմը լրացնում են միմյանց[7] և խիստ օգտակար են՝ թույլ տալով մարդկանց ավելի լավ հասկանալ Աստծու մտադրությունները և կամուրջ ստեղծելով մարդկանց ու Աստծու միջև հարաբերությունների համար։ Գործի վերաբերյալ այսօրվա խոսակցության միջոցով մարդկության հարաբերությունն Աստծու հետ է՛լ ավելի է բարելավվում, փոխըմբռնումը խորանում է, և մարդն ի վիճակի է ավելի շատ հաշվի առնելու Աստծու հոգսը։ Մարդուն տրվում է զգալու այն, ինչ զգում է Աստված, ավելի մեծ հավատ ունենալ, որ ինքը կփոխվի Աստծու կողմից և կսպասի Աստծու վերստին հայտնվելուն։ Սա է միակ պահանջը, որն Աստված այսօր ներկայացնում է մարդուն. կյանքով արտահայտել Աստծուն սիրողի պատկերը, այնպես անելով, որ Աստծու իմաստության բյուրեղացման լույսը շողա խավարի դարաշրջանում, և որպեսզի մարդու կյանքով արտահայտումը լուսավոր էջ թողնի Աստծու գործի մեջ՝ հավերժ շողալով աշխարհի Արևելքում, գրավելով աշխարհի ուշադրությունն ու բյուրավոր մարդկանց հիացմունքը։ Սա, անկասկած, է՛լ ավելի լավ մուտք է ներկա դարաշրջանում Աստծուն սիրողների համար։

Ծանոթագրություններ 7.

1. «Նախավարժանք անելով և պատրաստվելով ցուցադրելու իր ուժը» արտահայտությունն օգտագործվում է ծաղրական իմաստով։

2. «Աննորմալություն» նշանակում է, որ մարդկանց մուտքը շեղված է, իսկ նրանց փորձառությունները՝ միակողմանի։

3. «Փակուղի» նշանակում է, որ մարդկանց բռնած ուղին հակասում է Աստծու մտադրություններին։

4. «Հրաժարվել իր սովորական վերաբերմունքից» արտահայտությունը վերաբերում է այն բանին, թե ինչպես են փոխվում մարդկանց պատկերացումներն ու տեսակետներն Աստծու մասին, երբ ճանաչում են Աստծուն։

5. «Անհոգ է» նշանակում է, որ մարդիկ անտարբեր են Աստծու գործի հանդեպ և այն կարևոր չեն համարում։

6. «Անհիմն անհեթեթություն» նշանակում է, որ մարդիկ հիմնովին անընդունակ են հասկանալու Աստծու ասած խոսքերի հիմքը և գաղափար անգամ չունեն, թե ինչի մասին է Նա խոսում։ Այս արտահայտությունն օգտագործվում է հեգնական իմաստով։

7. «Լրացնում են միմյանց» նշանակում է, որ հաղորդակցության մեջ թե՛ «գործի», թե՛ «մուտքի» համատեղումն է՛լ ավելի օգտակար կլինի Աստծու մասին մեր գիտության համար։


Գործ և մուտք (5)

Այսօր բոլորդ գիտեք, որ Աստված առաջնորդում է մարդկանց դեպի կյանքի ճիշտ ուղի, որ Նա առաջնորդում է մարդուն՝ հաջորդ քայլն անելու դեպի մեկ այլ դարաշրջան, որ Նա առաջնորդում է մարդուն՝ վերանցելու այս խավար ու հին դարաշրջանը, դուրս գալու մսեղիից, հեռու խավարի ուժերի ճնշումից և Սատանայի ազդեցությունից, որպեսզի յուրաքանչյուր ոք կարողանա ապրել ազատության աշխարհում։ Հանուն գեղեցիկ վաղվա և որպեսզի մարդիկ ավելի համարձակ լինեն իրենց վաղվա քայլերում, Աստծու Հոգին ծրագրում է ամեն ինչ մարդու համար, և որպեսզի մարդն ավելի մեծ վայելք ունենա, Աստված սպառում է Իր սրտի ողջ արյունը մսեղիի մեջ՝ մարդու համար առջևում ընկած ուղին պատրաստելու նպատակով, արագացնելով գալուստն այն օրվա, որին մարդը փափագում է։ Երանի՜ բոլորդ փայփայեիք այս գեղեցիկ պահը. Աստծու հետ միասին լինելը մի բան է, որին դժվար է հասնել։ Թեև երբեք չեք ճանաչել Նրան, բայց արդեն վաղուց միասին եք Նրա հետ։ Երանի՜ բոլորը կարողանային հավերժ հիշել այս գեղեցիկ, բայց վաղանցիկ օրերը և դարձնել դրանք իրենց նվիրական ունեցվածքը երկրի վրա։ Աստծու գործը վաղուց ի վեր հայտնի է դարձել մարդուն, բայց քանի որ մարդկանց սրտերը չափազանց բարդ են, և քանի որ նրանք երբեք որևէ հետաքրքրություն չեն ցուցաբերել դրա հանդեպ, Աստծու գործը միշտ մնացել է իր սկզբնական հիմքի վրա։ Նրանց մտքերը, պատկերացումներն ու հոգեվիճակը կարծես թե մնում են հնաոճ, այնքան, որ նրանցից շատերի հոգեվիճակը նմանվում է հնագույն ժամանակների նախնադարյան մարդկանց հոգեվիճակին և ամենևին չի փոխվել։ Արդյունքում՝ մարդիկ դեռևս շփոթված են և հստակ չեն հասկանում այն գործը, որն Աստված անում է։ Նրանք է՛լ ավելի աղոտ են պատկերացնում, թե ինչ են անում և ինչի մեջ պետք է մտնեն։ Այս բաները հսկայական դժվարություններ են ստեղծում Աստծու գործի համար և թույլ չեն տալիս, որ մարդկանց կյանքը երբևէ առաջ շարժվի։ Բուն էության և ցածր որակի պատճառով մարդը հիմնովին անկարող է ընկալել Աստծու գործը և երբեք կարևոր չի համարում այս բաները։ Եթե ցանկանում եք առաջընթաց ունենալ ձեր կյանքում, ապա պետք է սկսեք ուշադրություն դարձնել ձեր գոյության մանրամասներին՝ սկսելով փոքր բաներից, որպեսզի վերահսկեք ձեր կյանքի մուտքը, հիմնովին վերափոխեք ձեզանից յուրաքանչյուրի սիրտը և լուծեք ձեր սրտերի դատարկության ու ձեզ տանջող հնամաշ ու տրտում գոյության խնդիրները, որպեսզի ձեզանից յուրաքանչյուրը նորոգվի ներսից դուրս և իրապես վարի վեհ, վերանցող և ազատ կյանք։ Նպատակն այն է, որ ձեզանից յուրաքանչյուրը կարողանա կենդանանալ, վերակենդանանալ իր հոգում և ձեռք բերել կենդանի էակի նմանություն։ Բոլոր այն եղբայրների և քույրերի մեջ, որոնց հետ շփվում եք, հազվադեպ են հանդիպում այնպիսիները, որոնք կենսուրախ և թարմ են։ Բոլորը նման են հնագույն կապկամարդու՝ պարզամիտ և հիմար, ակնհայտորեն առանց զարգացման որևէ հեռանկարի։ Է՛լ ավելի վատ, այն եղբայրներն ու քույրերը, որոնց հետ Ես շփվել եմ, եղել են լեռնային վայրենիների պես անտաշ և անքաղաքակիրթ։ Գրեթե ոչինչ չգիտեն վարվելակերպի մասին, էլ չասած՝ պահվածքի որևէ հիմունքի մասին։ Շատ են այն երիտասարդ քույրերը, որոնք, թեև կարող են խելացի ու պարկեշտ տեսք ունենալ և ծաղիկների պես գեղեցիկ լինել, այնուամենայնիվ, հարդարվում են «այլընտրանքային» ոճով։ Մի քրոջ[ա] մազերը ծածկում են նրա ամբողջ դեմքը՝ թույլ չտալով, որ աչքերից որևէ բան երևա։ Թեև նրա դիմագծերը մաքուր են և առաքինի, բայց սանրվածքը վանող է՝ տարօրինակ զգացողություն առաջացնող, ասես անչափահասների գաղութի թիվ մեկ հանցագործը լինի։ Աչքերը՝ վճիտ ու պայծառ, ինչպես զմրուխտներ ջրի մեջ, հակադրվելով հագուստին և սանրվածքին՝ նմանվում են զույգ լապտերների, որոնք հանկարծակի երևում են խավար գիշերվա մեջ, երբեմն փայլատակելով պայծառ, ծակող հայացքով, որից մարդու մազերը բիզ-բիզ են կանգնում, և, այնուամենայնիվ, թվում է նաև, թե նա միտումնավոր թաքնվում է ինչ-որ մեկից։ Երբ հանդիպում եմ նրան, նա միշտ ուղիներ է հնարում «դեպքի վայրից» հեռանալու համար, ինչպես մարդասպանը, որը հենց նոր սպանել է ինչ-որ մեկին և, խորապես վախենալով բացահայտվելուց, անընդհատ խույս է տալիս. նա նաև նման է սևամորթ աֆրիկացիներին[1], որոնք սերնդեսերունդ ստրուկներ են եղել և երբեք չեն կարողանում գլուխները բարձրացնել ուրիշների առաջ։ Մի քանի ամսվա աշխատանք կպահանջվեր բարելավելու համար վարքագծի այս շրջանակը, ընդհուպ մինչև այն, թե ինչպես են այս մարդիկ հագնվում և հարդարվում։

Հազարավոր տարիներ չինացիները վարել են ստրուկի կյանք, և դա այնքան է կաշկանդել նրանց մտքերը, պատկերացումները, կյանքը, լեզուն, վարքն ու գործողությունները, որ մնացել են առանց նվազագույն ազատության։ Մի քանի հազար տարվա պատմությունը հոգի ունեցող կենսունակ մարդկանց հյուծել և վերածել է հոգուց զուրկ դիակների նմանվող մի բանի։ Շատերն են ապրում Սատանայի մսագործի դանակի ներքո, շատերն են ապրում գազանների որջերի նմանվող տներում, շատերն են ուտում նույն կերակուրը, ինչ եզներն ու ձիերը, և շատերն են անզգա ու անփութորեն պառկած «հանդերձյալ աշխարհում»։ Մարդկանց արտաքին տեսքը նման է նախնադարյան մարդու տեսքին, նրանց հանգստավայրը նման է դժոխքի, իսկ ինչ վերաբերում է ուղեկիցներին, շրջապատված են ամեն տեսակ անմաքուր հոգիներով և չար ոգիներով։ Արտաքուստ մարդկային էակները թվում են բարձրագույն «կենդանիներ». իրականում ապրում և կենակցում են անմաքուր հոգիների հետ։ Առանց իրենց կառավարող որևէ մեկի՝ մարդիկ ապրում են Սատանայի դարանակալության մեջ, նրա ծուղակն ընկած՝ առանց փախուստի ճանապարհի։ Ասելու փոխարեն, թե հավաքվում են իրենց սիրելիների հետ հարմարավետ տներում՝ ապրելով երջանիկ ու գոհունակ կյանքով, պետք է ասել, որ մարդիկ ապրում են հանդերձյալ աշխարհում՝ գործ ունենալով չար ոգիների հետ և շփվելով դեււերի հետ։ Իրականում մարդիկ դեռևս կապված են Սատանայի կողմից, ապրում են այնտեղ, որտեղ հավաքվում են անմաքուր հոգիները, և նենգավարվում են այդ անմաքուր հոգիների կողմից, ասես իրենց մահճակալները իրենց դիակների ննջելու վայր լինեն, ասես հարմարավետ բույն լինեն։ Նրանց տուն մտնելիս բակը ցուրտ է ու ամայի, իսկ չոր ճյուղերի միջից սառը քամի է սուլում։ Բացելով «կացարանի» դուռը՝ տեսնում ես, որ սենյակում խավարչտին է. կարող ես ձեռքդ մեկնել և չտեսնել մատներդ։ Դռան ճեղքից մի փոքր լույս է ներս սպրդում, ինչը սենյակն է՛լ ավելի մռայլ ու սարսափելի է դարձնում։ Ժամանակ առ ժամանակ առնետները տարօրինակ ծվծվոցներ են արձակում, ասես զվարճանում են։ Սենյակում ամեն ինչ վանող է ու վախեցնող, ինչպես մի տուն, որտեղ նախկինում ապրել է մեկը, որին հենց նոր դրել են դագաղի մեջ։ Սենյակում մահճակալը, վերմակները և աչքի չընկնող փոքրիկ պահարանն ամբողջությամբ ծածկված են փոշով, գետնին մի քանի փոքրիկ աթոռակներ ցույց են տալիս իրենց ժանիքներն ու ճոճում ճանկերը, իսկ պատերից սարդոստայններ են կախված։ Սեղանին հայելի է դրված, կողքին՝ փայտե սանր։ Քայլելով դեպի հայելին՝ վերցնում ես մի մոմ և վառում այն։ Տեսնում ես, որ հայելին ծածկված է փոշով, ինչը մի տեսակ «դիմահարդարում» է ստեղծում մարդկանց արտացոլանքի վրա[b], այնպես՝ ասես հենց նոր են դուրս եկել գերեզմանից։ Սանրը լի է մազերով։ Այս բոլոր իրերը հին են ու կոպիտ, և թվում է, թե հենց նոր օգտագործվել են մեկի կողմից, որը նոր է մահացել։ Նայելով սանրին՝ մարդ այնպիսի զգացողություն է ունենում, ասես կողքին կարող է դիակ պառկած լինել։ Սանրի մեջ եղած մազերը, որոնցում արյուն չի շրջանառվում, մեռելի հոտ ունեն։ Դռան ճեղքից սառը քամի է ներս մտնում, ասես ուրվական է խցկվում ճեղքի միջով՝ վերադառնալով սենյակում բնակվելու համար։ Սենյակում ճնշող սառնություն է տիրում, և հանկարծ նեխող դիակի գարշահոտություն է զգացվում, և այդ պահին կարելի է տեսնել, որ պատերից կախված են խառնիխուռն իրեր, մահճակալին խառնաշփոթ է՝ կեղտոտ ու հոտած անկողին, անկյունում հացահատիկ կա, պահարանը պատված է փոշով, հատակը ծածկված է ճյուղերով ու կեղտով և այլն, ասես հենց նոր օգտագործվել են մեռած մարդու կողմից, և այդ ամենն առաջ է նետվում՝ կրճտացնելով ատամներն ու ճանկռելով օդը։ Դա բավական է, որ մարմնովդ սարսուռ անցնի։ Սենյակում ոչ մի տեղ կյանքի նշույլ անգամ չկա. ամեն ինչ մութ է ու խոնավ, ինչպես Աստծու նկարագրած հանդերձյալ աշխարհն ու դժոխքը, ինչպես գերեզման։ Չներկված պահարանը, աթոռակները, լուսամուտների շրջանակներն ու դռները, ամենը կարծես սգո հանդերձանք են հագել և լուռ հարգանքի տուրք են մատուցում մեռելներին։ Մարդիկ ապրում են այս հանդերձյալ աշխարհում մի քանի տասնամյակ կամ մի քանի դար կամ նույնիսկ մի քանի հազարամյակ՝ վաղ դուրս գալով և ուշ վերադառնալով։ Դուրս են գալիս իրենց «գերեզմանից» առաջին լույսի հետ, երբ աքաղաղները կանչում են, և, նայելով երկնքին ու հայացք գցելով գետնին, սկսում են իրենց օրվա գործերը։ Երբ արևը մայր է մտնում լեռների ետևում, քարշ են տալիս իրենց հոգնած մարմինը ետ՝ դեպի «գերեզման»։ Երբ լցնում են փորերը, արդեն մթնշաղ է։ Ապա, ավարտելով վաղը կրկին «գերեզմանից» հեռանալու իրենց նախապատրաստությունները, հանգցնում են լույսը, որը, կարծես, ֆոսֆորային կրակների փայլ է արձակում։ Այդ ժամանակ լուսնի լույսի տակ կարելի է տեսնել միայն գերեզմանաթմբեր, որոնք փոքրիկ բլուրների պես տարածվում են բոլոր անկյուններով։ «Գերեզմանների» ներսից ժամանակ առ ժամանակ լսվում է խռմփոցի ձայն, որը մերթ բարձրանում է, մերթ՝ իջնում։ Բոլոր մարդիկ խորը քնած են, և անմաքուր հոգիներն ու ուրվականները նույնպես, կարծես, անձայն հանգստանում են։ Ժամանակ առ ժամանակ հեռվից լսվում է ագռավների կռռոց. այսպիսի միապաղաղ ու լուռ գիշերվա մեջ այդ ամայի ճիչերի ձայնը բավական է, որ սարսուռն անցնի մարմնովդ, և մազերդ բիզ-բիզ կանգնեն... Ով գիտի՜, թե քանի տարի են մարդիկ անցկացրել նման պայմաններում՝ մեռնելով ու վերածնվելով։ Ով գիտի՜, թե որքան ժամանակ են մնացել մարդկային աշխարհում, որտեղ մարդիկ ու ուրվականները միախառնվում են, և ավելին՝ ով գիտի՜, թե քանի անգամ են հրաժեշտ տվել աշխարհին։ Երկրային այս դժոխքում մարդիկ երջանիկ կյանք են վարում, ասես առանց բողոքի որևէ խոսքի, քանի որ վաղուց ընտելացել են հանդերձյալ աշխարհի կյանքին։ Եվ այսպես, մարդիկ հրապուրված են այս վայրով, որտեղ բնակվում են անմաքուր հոգիները, ասես անմաքուր հոգիներն իրնց ընկերներն ու ուղեկիցներն են, ասես մարդկային աշխարհն ավազակախումբ է[2], քանի որ մարդու սկզբնական բուն էությունը վաղուց չքացել է առանց շշուկի, աննշմար անհետացել է։ Մարդկանց արտաքինի մեջ անմաքուր հոգու ինչ-որ բան կա։ Ավելին, նրանց գործողությունները նենգավարվում են անմաքուր հոգիների կողմից։ Այսօր արտաքուստ ոչնչով չեն տարբերվում անմաքուր հոգիներից, ասես ծնվել են անմաքուր հոգիներից։ Ավելին, մարդիկ չափազանց սիրալիր են և աջակցում են իրենց նախնիներին։ Ոչ ոք չգիտի, որ մարդը վաղուց այնքան է ոտնահարվել Սատանայի կողմից, որ նմանվել է լեռների գորիլայի։ Նրանց արյունով լցված աչքերն աղերսող հայացք ունեն, և նրանցից ճառագող աղոտ լույսի մեջ կա անմաքուր հոգու կորստաբեր չարասրտության թույլ նշույլ։ Նրանց դեմքերը ծածկված են կնճիռներով՝ ճաքճքած սոճու կեղևի պես, բերաններն առաջ են ցցված, ասես Սատանան է աշխատել դրանց վրա, ականջները ներսից ու դրսից պատված են կեղտով, մեջքները կորացած են, ոտքերը դժվարությամբ են պահում մարմինները, իսկ ոսկրոտ թևերը ռիթմիկ կերպով ճոճվում են առաջ ու ետ։ Ասես միայն կաշի ու ոսկոր լինեն, բայց մյուս կողմից նաև գեր են լեռնային արջի պես։ Ներսից ու դրսից հարդարված ու հագնված են հնագույն ժամանակների կապիկի պես։ Ասես այսօր այս կապիկները դեռ պետք է լիովին էվոլյուցիա ապրեն՝[3] ընդունելով ժամանակակից մարդու կերպարանքը, որքա՜ն հետամնաց են։

Մարդն ապրում է կենդանիների հետ կողք կողքի, և իրար հետ հաշտ են ապրում՝ առանց վեճերի կամ խոսքային տարաձայնությունների։ Մարդը բծախնդիր է կենդանիների հանդեպ իր խնամքի ու հոգատարության մեջ, իսկ կենդանիները գոյություն ունեն հանուն մարդու գոյատևման, հատկապես նրա օգուտի համար՝ առանց իրենց համար որևէ շահի և մարդուն լիակատար ու ամբողջական հնազանդությամբ։ Արտաքուստ մարդու և կենդանիների միջև հարաբերությունը մտերիմ[4] և ներդաշնակ[5] է, և անմաքուր հոգիները, կարծես թե, մարդու և կենդանիների կատարյալ համադրությունն են։ Այսպիսով՝ մարդը և երկրի վրայի անմաքուր հոգիներն է՛լ ավելի հարազատ ու անբաժան են. մարդը երբեք չի խզում կապերն անմաքուր հոգիների հետ, մինչդեռ անմաքուր հոգիները ոչինչ ետ չեն պահում մարդուց և «նվիրում» են իրենց ողջ ունեցածը նրան։ Ամեն օր մարդիկ զվարճանում են «դժոխքի թագավորի պալատում»՝ ուրախանալով «դժոխքի թագավորի» (իրենց նախնու) ընկերակցությամբ և նենգավարվելով նրա կողմից, այնպես որ, այսօր մարդիկ պատվել են կեղտով և, հանդերձյալ աշխարհում այդքան շատ ժամանակ անցկացնելուց հետո, վաղուց դադարել են ցանկանալ վերադառնալ «ողջերի աշխարհ»։ Ուստի՝ հենց որ տեսնում են լույսը և նշմարում Աստծու պահանջները, Աստծու գործելակերպն ու Նրա գործը, անհանգիստ ու տագնապած են զգում՝ դեռևս տենչալով վերադառնալ հանդերձյալ աշխարհ և բնակվել ուրվականների հետ։ Վաղուց մոռացել են Աստծուն և ուստի միշտ թափառել են գերեզմանոցում։ Երբ Ես հանդիպում եմ մի մարդու, փորձում եմ խոսել նրա հետ, և միայն այդ ժամանակ եմ հայտնաբերում, որ Իմ առաջ կանգնած անձն ամենևին էլ մարդ չէ։ Մազերը գզգզված են, դեմքը՝ կեղտոտ, իսկ ատամնաշարը ցուցադրող ժպիտի մեջ գայլանման ինչ-որ բան կա։ Կարծես ունի նաև այն ուրվականի անշնորհքությունը, որը հենց նոր է դուրս եկել գերեզմանից և տեսել կենդանի աշխարհի մարդուն։ Այս անձը միշտ փորձում է շուրթերով ժպիտ ձևավորել. դա թվում է և՛ նենգ, և՛ չարագուշակ։ Երբ ժպտում է Ինձ, ասես բան ունի ասելու, բայց կարծես չի գտնում բառերը, ուստի նրա կարողացածը մի կողմի վրա կանգնելն է՝ դատարկ ու հիմար հայացքով։ Ետևից նայելիս կարծես ներկայացնում է «չինացի աշխատավոր ժողովրդի հզոր կերպարը». այս պահերին նա է՛լ ավելի գարշելի է թվում՝ հիշեցնելով կերպարը լեգենդար Յան Հուանգի/Յան Վանգի[գ] ժառանգների, որոնց մասին խոսում են մարդիկ։ Երբ հարցեր եմ տալիս նրան, լուռ գլուխը կախում է։ Նրանից երկար ժամանակ է պահանջվում պատասխանելու համար, և պատասխանելիս շատ կաշկանդված է։ Չի կարողանում հանգիստ պահել ձեռքերը և կատվի պես ծծում է երկու մատները։ Միայն հիմա եմ գիտակցում, որ նրա ձեռքերն այնպիսի տեսք ունեն, ասես հենց նոր աղբի մեջ են փորփրել՝ անհավասար եղունգներով, որոնք այնքան են գունաթափվել, որ մարդ երբեք չէր իմանա, որ դրանք պետք է սպիտակ լինեին, «բարակ» եղունգներ՝ կեղտի հաստ շերտով պատված։ Է՛լ ավելի զզվելի է այն, որ ձեռքերի հակառակ կողմը նման է հենց նոր փետրահան արված հավի մաշկի։ Ձեռքերի վրայի գծերը գրեթե բոլորը ներծծված են նրա աշխատանքի արյան ու քրտինքի գնով. յուրաքանչյուրի մեջ կա մի բան, որը նման է կեղտի, կարծես արձակում է «հողի բույրը»՝ է՛լ ավելի ներկայացնելով նրա տառապանքի ոգու արժեքավորությունն ու գովելիությունը, այնպես որ տառապանքի այս ոգին նույնիսկ խորապես արմատավորվել է նրա ձեռքերի յուրաքանչյուր գծի մեջ։ Ոտքից գլուխ նրա կրած հագուստից ոչ մեկը նման չէ կենդանու մորթու, բայց չգիտի, որ որքան էլ ինքը «պատվավոր» լինի, իր արժեքն իրականում պակաս է աղվեսի մորթուց, պակաս՝ նույնիսկ սիրամարգի մեկ փետուրից, քանի որ հագուստը վաղուց նրան այնքան տգեղ է դարձրել, որ խոզից ու շնից ավելի վատ տեսք ունի։ Նրա կարճ վերնաշապիկը կախված է մեջքից, իսկ տաբատի փողքերը՝ հավի աղիքների պես, լիովին ի ցույց են դնում նրա տգեղությունը արևի պայծառ լույսի տակ։ Դրանք կարճ են ու նեղ, ասես ցույց տալու համար, որ ոտքերը վաղուց արձակված են. մեծ ոտքեր են, այլևս ոչ հին հասարակության «երեք դյույմանոց ոսկե լոտուսները»։ Այս անձի հագուկապն այնքան նորաձև է, բայց նաև այնքան ցածրակարգ։ Երբ հանդիպում եմ նրան, միշտ ամաչկոտ է, դեմքը՝ շիկնած։ Ասես երբեք չի կարողանում բարձրացնել գլուխը, կարծես կոխկրտվել է անմաքուր հոգիների կողմից և այլևս չի կարողանում ստիպել իրեն նայել մարդկանց դեմքին։ Փոշին ծածկում է նրա դեմքը։ Այս փոշին, որն ընկել է երկնքից, կարծես ամբողջությամբ անարդարացիորեն ընկնում է նրա դեմքին՝ նմանեցնելով այն ճնճղուկի փետուրների։ Աչքերը նույնպես ճնճղուկի աչքերի պես են՝ փոքր ու չոր, առանց որևէ պայծառության։ Երբ խոսում է, նրա խոսքը սովորաբար կցկտուր է ու խուսափողական, գարշելի ու զզվելի ուրիշների համար։ Սակայն նույնիսկ այս տեսակի մարդիկ շատ ուրիշների կողմից մեծարվում են որպես «ազգի ներկայացուցիչներ»։ Մի՞թե սա կատակ չէ։ Աստված ցանկանում է փոխել մարդկանց, փրկել նրանց, ազատել նրանց մեռելների գերեզմանից, որպեսզի կարողանան փախչել այն կյանքից, որը վարում են հանդերձյալ աշխարհում և դժոխքում։

Ծանոթագրություններ 8.

1. «Սևամորթ աֆրիկացիներ»-ը վերաբերում է Աստծու անիծած այն սևամորթ մարդկանց, որոնք սերնդեսերունդ ստրուկներ են եղել։

2. «Ավազակախումբ»-ը վերաբերում է մարդկության ապականությանը և այն բանին, որ մարդկության մեջ չկան սուրբ մարդիկ։

3. «Էվոլյուցիա ապրել»-ը վերաբերում է կապկամարդու «էվոլյուցիային»՝ ժամանակակից մարդկանց կերպարանք ընդունելուն։ Նպատակը ծաղրական է։ իրականում գոյություն չունի հնագույն կապիկների՝ ուղիղ քայլող մարդկանց վերածվելու տեսություն։

4. «Մտերիմ»-ն օգտագործվում է ծաղրական իմաստով։

5. «Ներդաշնակ»-ն օգտագործվում է ծաղրական իմաստով։

ա. «Մի քույր»-ը բնագրում չի հանդիպում։ Ավելացվել է այս թարգմանության մեջ՝ հոգնակի «շատ երիտասարդ քույրեր»-ից եզակի՝ «նրան» դերանվանն ավելի սահուն և հստակ անցում ստեղծելու համար։

բ. Բնագրում գրված է «մարդկանց դեմքեր»։

գ. «Յան»-ը և «Հուանգ»-ը երկու դիցաբանական կայսրերի անուններ են, որոնք Չինաստանի առաջին մշակույթ ստեղծողների թվում էին։ «Յան Վանգ»-ը «դժոխքի թագավորի» չինարեն անվանումն է։ «Յան Հուանգ»-ը և «Յան Վանգ»-ը գրեթե նույնահունչ են մանդարինով արտասանելիս։


Գործ և մուտք (6)

Գործը և մուտքն ի բնե գործնական են. դրանք վերաբերում են Աստծու գործին և մարդու մուտքին։ Աստծու ճշմարիտ երեսի և Աստծու գործի էության մեջ թափանցելու մարդու լիակատար անկարողությունը մեծագույն դժվարություն է առաջացրել նրա մուտքի համար։ Մինչ օրս շատերը դեռ չգիտեն, թե ինչ գործ է Աստված իրագործելու վերջին օրերին, կամ, թե ինչու Աստված ծայրահեղ նվաստացում կրեց, որպեսզի մսեղի դառնա՝ գալու և մարդու հետ նրա վիշտն ու ուրախությունը կիսելու համար։ Աստծու գործի նպատակից մինչև վերջին օրերի համար Աստծու ծրագրի նպատակը՝ մարդն այս բաներից լիովին անտեղյակ է։ Տարբեր պատճառներով մարդիկ միշտ գաղջ և անորոշ[1] են եղել այն մուտքի հանդեպ, որն Աստված պահանջում է իրենցից, ինչը մեծագույն դժվարություն է առաջացրել մսեղիում Աստծու գործի համար։ Կարծես թե բոլոր մարդիկ խոչընդոտներ են դարձել և մինչ օրս դեռ անորոշության մեջ են։ Այս պատճառով կարծում եմ, որ պետք է խոսենք այն գործի մասին, որն Աստված կատարում է մարդու վրա, և Աստծու հրատապ մտադրության մասին՝ բոլորիդ դարձնելու Աստծու հավատարիմ ծառաներ, ովքեր Հոբի պես ավելի շուտ կմեռնեն քան կդավաճանեն Աստծուն՝ կրելով ամեն նվաստացում, և ովքեր Պետրոսի պես կընծայեն իրենց ողջ էությունն Աստծուն և կդառնան վերջին օրերին Աստծու կողմից ձեռք բերված մտերիմները։ Երանի՜ թե բոլոր եղբայրներն ու քույրերը կարողանային տալ իրենց ամեն ինչը և ընծայել իրենց ողջ էությունն Աստծու երկնային կամքին, դառնալ սուրբ ծառաներ Աստծու տանը և վայելել Աստծու շնորհած անսահմանության խոստումը, որպեսզի Հայր Աստծու սիրտը շուտով խաղաղ հանգիստ վայելի։ «Կատարել Հայր Աստծու կամքը» պետք է լինի Աստծուն սիրող բոլոր մարդկանց նշանաբանը։ Այս խոսքերը պետք է ծառայեն որպես մարդու մուտքի ուղեցույց և նրա գործողություններն ուղղորդող կողմնացույց։ Սա է այն վճռականությունը, որը մարդը պետք է ունենա։ Երկրի վրա Աստծու գործը լիակատար ավարտին հասցնելը և մսեղիում Աստծու գործի հետ համագործակցելը մարդու պարտավորությունն է։ Մի օր, երբ Աստծու գործն ավարտվի, մարդն ուրախությամբ հրաժեշտ կտա Նրան, երբ Նա շուտ վերադառնա երկնային Հոր մոտ։ Մի՞թե սա այն պատասխանատվությունը չէ, որը մարդը պետք է իրագործի։

Երբ Շնորհքի Դարաշրջանում Աստված վերադարձավ երրորդ երկինք, ողջ մարդկությանը փրկագնելու Աստծու գործն իրականում արդեն թևակոխել էր իր վերջնական փուլը։ Երկրի վրա մնացել էին միայն խաչը, որը Հիսուսը կրեց Իր մեջքին, նուրբ քաթանը, որով փաթաթել էին էր Հիսուսին և փշե պսակն ու ծիրանագույն պատմուճանը, որոնք կրում էր Հիսուսը (սրանք այն առարկաներն էին, որոնցով հրեաները ծաղրում էին Նրան)։ Այսինքն՝ այն բանից հետո, երբ Հիսուսի խաչելության գործը մեծ իրարանցում առաջացրեց, իրավիճակը կրկին հանդարտվեց։ Այդ ժամանակվանից Հիսուսի աշակերտները սկսեցին շարունակել Նրա գործը՝ հովվելով և ջրելով ամենուր գտնվող եկեղեցիներում։ Նրանց գործի բովանդակությունը հետևյալն էր. խնդրում էին բոլոր մարդկանց ապաշխարել, խոստովանել իրենց մեղքերը և մկրտվել. և բոլոր առաքյալները տարածում էին Հիսուսի խաչելության իրական պատմությունն ու փաստացի հանգամանքները, ուստի բոլորն ակամա երեսնիվայր ընկնում էին Հիսուսի առաջ՝ խոստովանելու իրենց մեղքերը. և ավելին, առաքյալները գնում էին ամենուր՝ քարոզելով Հիսուսի ասած խոսքերը։ Այդ կետից սկսվեց եկեղեցիների կառուցումը Շնորհքի դարաշրջանում։ Այն, ինչ Հիսուսն արեց այդ դարաշրջանում, նաև մարդու ապրելակերպի և երկնային Հոր մտադրությունների մասին խոսելն էր։ Պարզապես, քանի որ դա այլ դարաշրջան էր, այդ ասույթներից և կիրարկումներից շատերը մեծապես տարբերվում էին այսօրվանից։ Սակայն, ըստ էության, դրանք նույնն են. երկուսն էլ մսեղիում Աստծու Հոգու գործն են, ճշգրտորեն և հավաստիորեն այդպես։ Այսպիսի գործն ու արտահայտումը շարունակվել են ամբողջ ընթացքում մինչև այսօր, և ուստի այս տեսակ բաները դեռևս հաղորդվում են այսօրվա կրոնավոր աշխարհում, և դա բացարձակ անփոփոխ է։ Երբ Հիսուսի գործն ավարտվեց, եկեղեցիներն արդեն կանգնել էին Հիսուս Քրիստոսի ճիշտ ուղու վրա։ Այնուամենայնիվ՝ Աստված նախաձեռնեց Իր գործի մեկ այլ փուլի ծրագիրը, որը վերջին օրերին Նրա մսեղի դառնալու հարցն էր։ Ինչպես մարդն է տեսնում, Աստծու խաչելությունն արդեն ավարտել էր Աստծու մարմնացման գործը, փրկագնել էր ողջ մարդկությանը և թույլ էր տվել Նրան պահել հանդերձյալ աշխարհի բանալին։ Բոլորը կարծում են, թե Աստծու գործը լիովին իրագործվել է։ Իրականում՝ Աստծու տեսանկյունից Նրա գործի միայն մի փոքր մասն էր իրագործվել։ Այն ամենը, ինչ Նա արել էր, մարդկությանը փրկագնելն էր. Նա չէր նվաճել մարդկությանը, ուր մնաց թե փոխեր մարդու սատանայական այլանդակությունը։ Ահա թե ինչու Աստված ասում է. «Թեև Իմ մարմնացած մսեղին անցավ մահվան ցավի միջով, բայց դա Իմ մարմնացման ողջ նպատակը չէր։ Հիսուսն Իմ սիրելի Որդին է և խաչվեց Ինձ համար, բայց սպառիչ կերպով չավարտեց Իմ գործը։ Նա կատարեց դրա միայն մի մասը»։ Այսպիսով՝ Աստված սկսեց ծրագրերի երկրորդ փուլը՝ մարմնացման գործը շարունակելու համար։ Աստծու վերջնական մտադրությունը Սատանայի ճիրաններից փրկված բոլոր մարդկանց կատարելագործելն ու ձեռք բերելն էր, ահա թե ինչու Աստված պատրաստվեց ևս մեկ անգամ դիմակայելու մսեղիով գալու վտանգին։ «Մարմնացում» ասելով հասկացվում է գալ առանց փառքի (քանի որ Աստծու գործը դեռ ավարտված չէ)՝ փոխարենը հայտնվելով սիրելի Որդու ինքնությամբ, որպես Քրիստոս, Ում հանդեպ Աստված բարեհաճ է։ Ահա թե ինչու ասվում է, որ սա «վտանգին դիմակայել» է։ Մարմնացած մսեղին չնչին զորություն ունի և պետք է մեծ զգուշավորություն[2] ցուցաբերի, և Նրա զորությունը տրամագծորեն տարբերվում է երկնային Հոր իշխանությունից. Նա միայն կատարում է մսեղիի սպասավորությունը՝ ավարտին հասցնելով Հայր Աստծու գործը և Նրա հանձնարարությունը, առանց ներգրավվելու այլ գործի մեջ, և ավարտում է գործի միայն մի մասը։ Ահա թե ինչու Աստված կոչվեց «Քրիստոս», հենց որ եկավ երկիր. դա է անվան ներդրված իմաստը։ Պատճառը, որ ասվում է, թե գալուստն ուղեկցվում է փորձություններով, այն է, որ միայն մեկ գործ է ավարտին հասցվում։ Ավելին՝ Հայր Աստված Նրան կոչում է միայն «Քրիստոս» և «սիրելի Որդի», բայց Նրան չի տվել ողջ փառքը հենց այն պատճառով, որ մարմնացած մսեղին գալիս է մեկ գործ անելու, ոչ թե ներկայացնելու երկնային Հորը, այլ ավելի շուտ՝ կատարելու սիրելի Որդու սպասավորությունը։ Երբ սիրելի Որդին ավարտի ողջ հանձնարարությունը, որն ընդունել է Իր ուսերին, Հայրն այն ժամանակ Նրան կտա ողջ փառք՝ Հոր ինքնության հետ միասին։ Կարելի է ասել, որ սա «երկնքի օրենքն» է։ Քանի որ Նա, Ով եկել է մսեղիով, և երկնային Հայրը երկու տարբեր ոլորտներում են, երկուսը միայն Հոգով են նայում միմյանց, Հայրը հետևում է սիրելի Որդուն, բայց Որդին չի կարողանում հեռվից տեսնել Հորը։ Քանի որ այն գործառույթները, որոնց մսեղին ընդունակ է, չափազանց նվազ են, և Նա կարող է սպանվել ցանկացած պահի, այս գալուստը հղի է մեծ վտանգով։ Սա հավասարազոր է այն բանին, որ Աստված ևս մեկ անգամ Իր սիրելի Որդուն հանձնում է վագրի երախը, որտեղ Նրա կյանքը վտանգի տակ է, դնելով Նրան մի վայրում, որտեղ Սատանան առավել կենտրոնացած է։ Նույնիսկ այս ծանր հանգամանքներում՝ Աստված, միևնույն է, Իր սիրելի Որդուն հանձնեց պղծությամբ և անառակությամբ լի մի վայրի մարդկանց, որպեսզի «Նրան չափահաս դարձնեն»։Պատճառն այն է, որ այդպես վարվելը միակ ճանապարհն է՝ Աստծու գործը տեղին և բնական դարձնելու համար, և դա միակ ճանապարհն է՝ իրականացնելու Հայր Աստծու բոլոր ցանկությունները և ավարտին հասցնելու Նրա գործի վերջին մասը մարդկության մեջ։ Հիսուսն ընդամենն իրագործեց Հայր Աստծու գործի մեկ փուլը։ Մարմնացած մսեղիի պարտադրած սահմանափակման և ավարտին հասցվելիք գործի տարբերությունների պատճառով Հիսուսն Ինքը չգիտեր, որ լինելու է երկրորդ վերադարձ մսեղիի մեջ։ Հետևաբար՝ Աստվածաշնչի ոչ մի մեկնաբան կամ մարգարե չհամարձակվեց հստակ մարգարեանալ, որ Աստված կրկին կմարմնանա վերջին օրերին, այսինքն՝ կրկին կգա մսեղիով՝ անելու Իր գործի երկրորդ մասը մսեղիում։ Հետևաբար՝ ոչ ոք չէր գիտակցում, որ Աստված արդեն վաղուց թաքնվել է մսեղիում։ Զարմանալի չէ, քանի որ միայն հարությունից և երկինք համբարձվելուց հետո Հիսուսն ընդունեց այս հանձնարարությունը։ Հետևաբար Աստծու երկրորդ մարմնացման մասին հստակ մարգարեություն չկա, և դա անըմբռնելի է մարդկային մտքի համար։ Աստվածաշնչում մարգարեության բազմաթիվ գրքերում չկան խոսքեր, որոնք հստակ նշում են այս մասին։ Բայց երբ Հիսուսն եկավ գործելու, արդեն կար հստակ մարգարեություն, որն ասում էր, թե կույսը կհղիանա և որդի կծնի, ինչը նշանակում է, որ Նա սկզբնավորվել էր Սուրբ Հոգուց։ Նույնիսկ այդ դեպքում Աստված, միևնույն է, ասաց, որ դա տեղի ունեցավ մահվան վտանգի ներքո ուստի՝ որքա՜ն ավելի այդպես կլիներ այսօր։ Զարմանալի չէ, որ Աստված ասում է, թե այս մարմնացումը հազարավոր անգամներ ավելի մեծ վտանգների տակ է քան Շնորհքի դարաշրջանում կրվածները։ Բազմաթիվ վայրերում Աստված մարգարեացել է, որ Ինքը հաղթողների մի խումբ է ձեռք բերելու Սինիմի երկրում. հենց աշխարհի Արևելքում են հաղթողները ձեռք բերվելու։ Ուստի՝ այն վայրը, որտեղ Աստված ոտք կդնի Իր երկրորդ մարմնացման ժամանակ, անկասկած կլինի Սինիմի երկիրը՝ հենց այն վայրը, որտեղ գալարված պառկած է մեծ կարմիր վիշապը։ Այնտեղ Աստված ձեռք կբերի մեծ կարմիր վիշապի սերունդներին, որպեսզի այն լիովին պարտվի և ամոթահար լինի։ Աստված արթնացնելու է այս մարդկանց, որոնք ծանրորեն բեռնված են տառապանքով, սթափեցնելու է նրանց՝ մինչև նրանք լիովին չարթնանան՝ այնպես անելով, որ նրանք դուրս գան մշուշից և մերժեն մեծ կարմիր վիշապին։ Նրանք կարթնանան իրենց երազից, կճանաչեն մեծ կարմիր վիշապի էությունը, ունակ կդառնան իրենց ողջ սիրտը տալու Աստծուն, ոտքի կկանգնեն խավարի ուժերի ճնշումից, կկանգնեն աշխարհի Արևելքում և կդառնան Աստծու հաղթանակի ապացույցը։ Միայն այս կերպ Աստված փառք ձեռք կբերի։ Հենց այս պատճառով Աստված Իսրայելում ավարտված գործը բերեց այն երկիր, որտեղ գալարված պառկած է մեծ կարմիր վիշապը, և հեռանալուց գրեթե երկու հազար տարի անց ևս մեկ անգամ եկել է մսեղիի մեջ շարունակելու Շնորհքի դարաշրջանի գործը։ Մարդու անզեն աչքով նայելիս՝ Աստված նոր գործ է սկսում մսեղիում։ Բայց Աստծու հայացքով Նա շարունակում է Շնորհքի դարաշրջանի գործը՝ պարզապես մի քանի հազար տարվա ընդմիջումից հետո, և միայն Իր գործի վայրի ու ծրագրի փոփոխությամբ։ Թեև այն պատկերը, որը մսեղիի մարմինն ընդունել է այսօրվա գործում, թվում է լիովին տարբեր Հիսուսից, Նրանք բխում են միևնույն էությունից և արմատից, և Նրանք սկիզբ են առնում նույն աղբյուրից։ Հնարավոր է՝ նրանց արտաքին պատյանները շատ առումներով տարբերվում են, սակայն Նրանց գործի իրական պատմությունը միանման է։ Ի վերջո՝ դարաշրջանները տարբեր են իրարից, ինչպես գիշերն ու ցերեկը։ Ուստի ինչպե՞ս կարող է Աստծու գործը հետևել անփոփոխ օրինաչափության։ Կամ ինչպե՞ս կարող են Նրա գործի տարբեր փուլերը խանգարել միմյանց։

Հիսուսն ընդունեց հրեայի կերպարանք, հարմարվեց հրեաների հագ ու կապին և մեծացավ՝ ուտելով հրեական ուտելիք։ Սա Նրա բնականոն մարդկային կողմն է։ Բայց այսօր մարմնացած մսեղին ընդունում է Ասիայի քաղաքացու կերպարանք և մեծանում է մեծ կարմիր վիշապի երկրում։ Սրանք ոչ մի կերպ չեն հակասում Աստծու մարմնացման նպատակին։ Ընդհակառակը, լրացնում են միմյանց՝ Աստծու մարմնացման ճշմարիտ նշանակությունն ավելի ավարտուն դարձնելով։ Քանի որ մարմնացած մսեղին կոչվում է «մարդու Որդի» կամ «Քրիստոս», այսօրվա Քրիստոսի արտաքին պատյանի մասին չի կարելի խոսել նույն կերպ, ինչպես Հիսուս Քրիստոսի մասին։ Ի վերջո այս մսեղին կոչվում է «մարդու Որդի» և մսեղիի մարմնի պատկերով է։ Աստծու գործի յուրաքանչյուր փուլ պարունակում է զգալի խորությամբ իմաստ։ Հիսուսը հղացվել էր Սուրբ Հոգուց, քանի որ պետք է փրկագներ մեղավորներին։ Նա պետք է լիներ առանց մեղքի։ Բայց միայն վերջում, երբ ստիպված եղավ դառնալ մեղսալի մսեղիի նմանություն և վերցնել մեղավորների մեղքերը, փրկեց նրանց անիծյալ խաչից, այն խաչից, որով Աստված հանդիմանում էր մարդկությանը։ (Խաչն Աստծու գործիքն է մարդկությանն անիծելու և հանդիմանելու համար. երբ անեծքի և հանդիմանության մասին է խոսվում, դա հատուկ վերաբերում է մեղավորներին)։ Նպատակն այն էր, որ բոլոր մեղավորներն ապաշխարեին և խաչելության միջոցով խոստովանեին իրենց մեղքերը։ Այսինքն՝ ողջ մարդկությանը փրկագնելու համար Աստված մարմնացավ մսեղիի մարմնում, որը հղացվել էր Սուրբ Հոգուց, և Իր վրա վերցրեց ողջ մարդկության մեղքերը։ Սա առօրյա լեզվով նկարագրելու համար ընծայեց մսեղիի սուրբ մարմին բոլոր մեղավորների փոխարեն, ինչը հավասարազոր է այն բանին, որ Հիսուսը դրվեց որպես «մեղքի զոհ» Սատանայի առաջ՝ «աղերսելու» Սատանային, որ վերցնի ողջ անմեղ մարդկությանը, որին կոխկրտել էր, և վերադարձնի Աստծուն։ Ահա թե ինչու Սուրբ Հոգուց հղացումն անհրաժեշտ էր փրկագնման գործի այս փուլի իրագործման համար։ Սա անհրաժեշտ պայման էր՝ «խաղաղության պայմանագիր» Հայր Աստծու և Սատանայի միջև ճակատամարտում։ Ահա թե ինչու միայն այն բանից հետո, երբ Հիսուսը հանձնվեց Սատանային, այս փուլի գործն ավարտվեց։ Սակայն Աստծու փրկագնման գործն այսօր հասել է նախկինում չգերազանցված մեծության աստիճանի, և Սատանան այլևս պահանջներ ներկայացնելու պատրվակ չունի, ուստի Աստված այլևս կարիք չունի Սուրբ Հոգուց հղացվելու՝ մարմնանալու համար։ Քանի որ Աստված ի բնե սուրբ և անմեղ է, այս մարմնացման մեջ Աստված այլևս Շնորհքի դարաշրջանի Հիսուսը չէ։ Սակայն Նա, միևնույն է, մարմնանում է հանուն Հայր Աստծու կամքի և հանուն Հայր Աստծու ցանկություններն ավարտին հասցնելու։ Անշուշտ, սա բացատրելու անհիմն ձև չէ՞։ Մի՞թե Աստծու մսեղի դառնալը պետք է կանոնների հետևի։

Շատերն Աստվածաշնչում ապացույցներ են փնտրում՝ հուսալով գտնել Աստծու մարմնացման վերաբերյալ մարգարեություն։ Ինչպե՞ս կարող է մարդն իր անհամահունչ և կցկտուր մտքերով իմանալ, որ Աստված վաղուց դադարել է Աստվածաշնչում «գործելուց» և «ցատկել» է դրա սահմաններից դուրս՝ հաճույքով ստանձնելու այն գործը, որը վաղուց ծրագրել էր, բայց երբեք չէր ասել մարդուն։ Մարդիկ չափազանց զուրկ են ողջամտությունից։ Աստծու բնույթից մի նշույլ համտեսելուց հետո բարձրանում են ամբիոն և նստում բարձրակարգ «անվասայլակի» մեջ լիակատար անհոգությամբ՝ քննելու Աստծու գործը, նույնիսկ այնքան հեռու գնալով, որ սկսում են կրթել Աստծուն, վերամբարձ և անիմաստ խոսքերով՝ երկրի երեսին գտնվող ամեն ինչի մասին։ Շատ հաճախ մի ակնոցավոր «ծերունի»՝ մորուքը շոյելով, բացում է «հին ալմանախի» (Աստվածաշնչի) դեղնած էջերը, որոնք կարդացել է մի ամբողջ կյանք։ Մրմնջոցով և կարծես հոգով փայլող աչքերով՝ բացում է Հայտնության Գիրքը, հիմա՝ Դանիելի Գիրքը և ապա՝ Եսայու Գիրքը, որն այնքան հայտնի է բոլորին։ Նայելով փոքրիկ բառերով խիտ լցված ամեն մի էջին՝ լուռ կարդում է, միտքն անդադար պտտվում է։ Հանկարծ մորուքը շոյող ձեռքը կանգ է առնում և սկսում է քաշել այն։ Ժամանակ առ ժամանակ լսվում է մորուքի մազերի պոկվելու ձայնը։ Այսպիսի անսովոր պահվածքը զարմացնում է մարդուն։ «Ինչո՞ւ այդքան ուժ գործադրել։ Ինչի՞ց է նա այդքան զայրացած»։ Կրկին նայելով ծերունուն՝ տեսնում ենք, որ հոնքերն այժմ ցցվել են։ Արծաթափայլ հոնքերի մազերը սագի փետուրների պես իջել են այս ծերունու կոպերից ճիշտ երկու սանտիմետր ներքեւ՝ կարծես պատահաբար և սակայն այնքան կատարյալ։ Ծերունին աչքերը սևեռել է էջերին, որոնք կարծես բորբոսնած լինեն, նույն էջերը կրկին ու կրկին անցնելով։ Չի կարողանում վեր չթռչել և սկսում է շաղակրատել, կարծես թե ինչ-որ մեկի հետ զրուցում[3] է, թեև աչքերից բխող փայլը չի հեռացել ալմանախից։ Հանկարծ ծածկում է ընթացիկ էջը և անմիջապես դառնում «մեկ այլ աշխարհի»։ Շարժումներն այնքան շտապողական[4] և վախեցնող են, որ գրեթե զարմացնում են մարդկանց։ Ներկայումս մուկը, որը դուրս էր եկել իր բնից և նրա լռության ընթացքում նոր էր սկսել բավականաչափ հանգիստ զգալ ազատ շարժվելու համար, այնպես է տագնապում նրա անսպասելի շարժումներից, որ արագ վազում է հետ՝ դեպի բույնը, և անհետանում դրա մեջ ծխի քուլայի պես՝ այլևս երբեք չհայտնվելով։ Եվ այժմ ծերունու ձախ ձեռքը վերսկսում է իր ժամանակավորապես դադարեցրած մորուքը շոյելու շարժումը՝ վեր ու վար, վեր ու վար։ Հեռանում է իր նստատեղից՝ գիրքը թողնելով սեղանին։ Քամին ներս է փչում դռան ճեղքից և բաց պատուհանից՝ անգթորեն փակելով գիրքը, և ապա կրկին բացելով այն։ Կարծես թե անարտահայտելի լքվածություն կա այս տեսարանում, և բացի քամուց գրքի էջերի խշշոցի ձայնից, թվում է, թե ամեն ինչ լռել է։ Նա, ձեռքերը մեջքի հետևում խաչած, ետ ու առաջ է քայլում սենյակով մեկ՝ մերթ կանգ առնելով, մերթ շարժվելով, ժամանակ առ ժամանակ գլուխն օրորելով, և կարծես թե բերանում կրկնում է այս խոսքերը. «Օ՜, Աստվա՛ծ։ Մի՞թե Դու իսկապես կանեիր դա»։ Ժամանակ առ ժամանակ նաև ասում է՝ գլխով անելով. «Աստվա՛ծ, ո՞վ կարող է ըմբռնել Քո գործը։ Մի՞թե դժվար չէ փնտրել Քո հետքերը։ Ես հավատում եմ, որ Դու որեւ բան չես անում առանց պատճառի խնդիրներ ստեղծելու համար»։ Ներկա պահին ծերունին ամուր կիտում է հոնքերը և կկոցում աչքերը՝ ցուցադրելով շփոթության, ինչպես նաև ծայրահեղ ցավոտության արտահայտություն, կարծես պատրաստվում է ժամանակ տրամադրել և ուշադիր դիտարկել հարցը։ Խե՜ղճ ծերունի։ Ապրել ողջ կյանքը և հետո «դժբախտաբար» բախվել այս հարցին այսքան ուշ։ Ի՞նչ կարելի է անել այդ կապակցությամբ։ Ես նույնպես լուծումներ չունեմ և անզոր եմ որևէ բան անել։ Ո՞վ է մեղավոր, որ նրա հին ալմանախը դեղնում է տարիքի հետ։ Ո՞վ է մեղավոր, որ նրա մորուքն ու հոնքերն անխնա, սպիտակ ձյան պես ծածկում են նրա դեմքի տարբեր մասերը։ Կարծես մորուքի մազերը ներկայացնում են նրա ավագությունը։ Սակայն ո՞վ գիտեր, որ մարդը կարող է այն աստիճան հիմարանալ, որ գնա փնտրելու Աստծու ներկայությունը հին ալմանախում։ Քանի՞ թերթ կարող է ունենալ հին ալմանախը։ Կարո՞ղ է արդյոք այն իսկապես բացարձակ լիարժեքությամբ արձանագրել Աստծու բոլոր գործերը։ Ո՞վ է համարձակվում երաշխավորել դա։ Սակայն մարդն իրականում մտածում է փնտրել Աստծու հայտնվելը և բավարարել Աստծու մտադրությունները՝ բառեր վերլուծելով և մանրախնդրությամբ զբաղվելով[5]՝ հուսալով դրանով մուտք գործել կյանքի մեջ։ Բայց ինչպե՞ս կարող են նման բաներն այնքան հեշտ լինել, որքան հնչում են։ Մի՞թե սա թյուր տրամաբանություն չէ՝ բացարձակ ամենաանհեթեթ և ծիծաղելի։ Մի՞թե դու սա ծիծաղելի չես համարում։

Ծանոթություն

1. «Անորոշ»-ը ցույց է տալիս, որ մարդիկ հստակ պատկերացում չունեն Աստծու գործի վերաբերյալ։

2. «Չնչին զորություն ունի և պետք է մեծ զգուշավորություն ցուցաբերի»-ն ցույց է տալիս, որ մսեղիի դժվարությունները չափազանց շատ են, իսկ արված գործը՝ չափազանց սահմանափակ։

3. «Զրուցել»-ը փոխաբերություն է մարդկանց տգեղ դեմքի համար, երբ նրանք ուսումնասիրում են Աստծու գործը։

4. «Շտապողական»-ը վերաբերում է «ծերունու» եռանդուն, հապճեպ շարժումներին, երբ նա դառնում է դեպի Աստվածաշունչը։

5. «Բառեր վերլուծելով մանրախնդրությամբ զբաղվելով»-ն օգտագործվում է ծաղրելու մոլորությունների մեջ ընկած փորձագետներին, ովքեր բառերի վերաբերյալ մանրախնդրությամբ են զբաղվում, բայց չեն փնտրում ճշմարտությունը կամ չեն ճանաչում Սուրբ Հոգու գործը։


Գործ և մուտք (7)

Մարդուն մինչև այսօր ժամանակ պահանջվեց գիտակցելու համար, որ իրեն պակասում է ոչ միայն հոգևոր կյանքի ապահովումն ու Աստծուն ճանաչելու փորձառությունը, այլև, որ ավելի կարևոր է, իր խառնվածքի փոփոխությունը։ Իր իսկ ցեղի պատմության և հնագույն մշակույթի հանդեպ լիակատար անտեղյակության պատճառով մարդը բացարձակապես ոչինչ չգիտի Աստծու գործի մասին։ Մարդիկ բոլորը հույս ունեն, որ կարող են սրտի խորքում կապված լինել Աստծուն, բայց քանի որ նրանց մսեղին չափազանց ապականված է, և նրանք և՛ թմրած են, և՛ բթամիտ, բացարձակապես ոչինչ չգիտեն Աստծու մասին։ Այսօր մարդկանց մեջ գալով՝ Աստծու նպատակն այլ բան չէ, քան վերափոխել մարդկանց միլիոնավոր տարիների մտքերն ու ոգիները, ինչպես նաև նրանց սրտերում եղած Աստծու պատկերը։ Նա կօգտագործի այս հնարավորությունը՝ մարդուն կատարյալ դարձնելու համար։ Այսինքն՝ մարդու ճանաչողության միջոցով կփոխի մարդկանց հասկացողությունն Իր մասին և նրանց վերաբերմունքն Իր հանդեպ՝ մարդուն տալով միանգամայն նոր և երբևէ ավելի ուժեղ մեկնարկի հնարավորություն Աստծուն ճանաչելու հարցում, և այդպիսով կհասնի մարդկային սրտի նորոգմանն ու վերափոխմանը։ Էտումն ու կարգավարժանքը միջոցներն են, մինչդեռ նվաճումն ու նորոգումը՝ նպատակները։ Մշուշոտ Աստծու մասին մարդու ունեցած սնահավատ մտքերը ցրելը հավետ եղել է Աստծու մտադրությունը, և վերջերս դա Նրա համար նաև հրատապ հարց է դարձել։ Երանի թե բոլոր մարդիկ հեռատեսորեն դիտարկեին այս իրավիճակը։ Փոխե՛ք յուրաքանչյուր մարդու փորձառաբար ապրելու ձևը, որպեսզի Աստծու այս հրատապ մտադրությունը շուտով իրագործվի, և որպեսզի երկրի վրա Աստծու գործի վերջին փուլը կատարելապես ավարտին հասցվի։ Տվե՛ք Աստծուն այն նվիրումը, որը պարտավոր եք տալ Նրան, և վերջին անգամ մխիթարե՛ք Աստծու սիրտը։ Թող ձեզանից ոչ մի եղբայր և քույր չխուսափի սրանից կամ պարզապես մեխանիկորեն չանի դա։ Աստված այս անգամ մարմնանում է՝ ի պատասխան հրավերի և հատուկ արձագանքելով մարդու վիճակին։ Այսինքն՝ Նա գալիս է մարդուն ապահովելու այն բաներով, ինչի կարիքը մարդն ունի։ Անկախ այն բանից, թե ինչպիսին է մարդու որակը կամ դաստիարակությունը, Նա, ամեն դեպքում, հնարավորություն կտա յուրաքանչյուրին տեսնելու Աստծու խոսքը և Նրա խոսքից տեսնելու, որ Աստված գոյություն ունի և հայտնվել է, և ընդունելու իրենց կատարելագործումն Աստծու կողմից՝ փոխելով մարդու մտքերն ու պատկերացումները, որպեսզի Աստծու նախնական դեմքն ամուր արմատավորվի մարդու սրտի խորքում։ Սա երկրի վրա Աստծու միակ ցանկությունն է։ Անկախ այն բանից, թե որքան ուժեղ է մարդու բնածին բնությունը, կամ որքան աղքատիկ է մարդու բուն էությունը, կամ իրականում ինչպիսին է եղել մարդու վարքագիծն անցյալում, Աստված ուշադրություն չի դարձնում դրանց։ Նա միայն հույս ունի, որ մարդը լիովին կնորոգի իր սրտում ունեցած Աստծու պատկերը և կճանաչի մարդկության բուն էությունը՝ դրանով իսկ հասնելով մարդու գաղափարական աշխարհայացքի վերափոխմանը և այնպես անելով, որ մարդն ի վիճակի լինի հոգու խորքում տենչալու Աստծուն և արթնացնելու հավիտենական կապվածություն Նրա հանդեպ։ Սա միակ բանն է, որ Աստված պահանջում է, մարդուց։

Մի քանի հազար տարի ձգվող հնագույն մշակույթի և պատմության գիտությունն այնքան ամուր է փակել մարդու մտքերն ու պատկերացումները և նրա մտավոր աշխարհայացքը, որ դարձրել է դրանք անթափանց և անքայքայելի[1]։ Մարդիկ ապրում են դժոխքի տասնութերորդ պարունակում, որտեղ, ասես Աստծու կողմից զնդաններ վտարված լինեն. լույսը երբեք չի երևում։ Ավատատիրական մտածելակերպն այնքան է ճնշել մարդկանց, որ հազիվ են շնչում և խեղդվում են։ Դիմադրելու նույնիսկ չնչին ուժ չունեն. միայն լռելյայն դիմանում են ու դիմանում․․․ Երբեք ոչ ոք չի համարձակվել պայքարել կամ ոտքի կանգնել հանուն արդարության և արդարադատության. մարդիկ պարզապես ապրում են կենդանուց էլ վատ կյանքով՝ ավատատիրական բարոյականության հարվածների և չարաշահումների ներքո, օրեցօր և տարեցտարի։ Նրանք երբեք չեն մտածել փնտրել Աստծուն՝ մարդկային աշխարհում երջանկություն վայելելու համար։ Ասես մարդիկ ջախջախվել են այն աստիճան, որ նմանվել են աշնան թափված տերևների՝ թառամած, գունաթափված և բարակ։ Մարդիկ վաղուց կորցրել են իրենց հիշողությունը. անօգնական ապրում են այն դժոխքում, որը կոչվում է մարդկային աշխարհ՝ սպասելով վերջին օրվա գալուստին, որպեսզի կարողանան կործանվել այս դժոխքի հետ միասին, ասես բաղձալի վերջին օրն այն օրն է, երբ մարդը պիտի վայելի հանգիստ խաղաղություն։ Ավատատիրական բարոյականությունը մարդու կյանքը տարել է «հանդերձյալ Հադես»՝ է՛լ ավելի թուլացնելով մարդու դիմադրելու ուժը։ Ամեն տեսակ ճնշումները քայլ առ քայլ հրում են մարդուն, մինչև նա ընկնում է հանդերձյալ Հադես, և մարդուն ավելի ու ավելի են հեռացնում Աստծուց այնպես, որ այսօր զգում է, թե Աստված լիովին օտար է իրեն, և շտապում է խուսափել Նրանից, երբ նրանք հանդիպում են։ Մարդն ուշադրություն չի դարձնում Նրան և թողնում է Նրան մենակ կանգնած մի կողմում, ասես մարդը երբեք չի ճանաչել Նրան, երբեք չի տեսել Նրան նախկինում։ Սակայն Աստված սպասել է մարդուն մարդկային կյանքի ողջ երկար ճանապարհին՝ երբեք չթափելով Իր անզուսպ բարկությունը նրա վրա, պարզապես լուռ, անբարբառ սպասելով, որ մարդն ապաշխարի և նորից սկսի։ Աստված վաղուց եկել է մարդկային աշխարհ՝ մարդու հետ կիսելու մարդկային աշխարհի տառապանքները։ Այն բոլոր տարիներին, որ Նա ապրել է մարդու հետ, ոչ ոք չի հայտնաբերել Նրա գոյությունը։ Աստված միայն լռության մեջ դիմանում է մարդկային աշխարհի թշվառության տառապանքին՝ միաժամանակ իրականացնելով այն գործը, որն Անձամբ է բերել։ Նա դիմանում է հանուն Հայր Աստծու կամքի և հանուն մարդկության կարիքների՝ կրելով տառապանքներ, որոնք մարդը երբեք չի փորձառել։ Մարդու ներկայությամբ լուռ սպասել է նրան և մարդու ներկայությամբ խոնարհեցրել է Իրեն՝ հանուն Հայր Աստծու կամքի և նաև հանուն մարդկության կարիքների։ Հնագույն մշակույթի գիտելիքը գաղտագողի տարելել է մարդուն Աստծու ներկայությունից և հանձնել նրան դևերի արքային ու նրա սերնդին։ Չորս գրքերն ու Հինգ կանոնական գրքերը[ա] տարել են մարդու մտքերն ու պատկերացումներն ապստամբության մեկ այլ դարաշրջան՝ ստիպելով նրան երբեւէ ավելի մեծ երկրպագություն մատուցել այդ Չորս գրքերն ու Հինգ կանոնական գրքերը կազմողներին, և արդյունքում՝՝ է՛լ ավելի սաստկացնել իր պատկերացումներն Աստծու մասին։ Առանց մարդու գիտության՝ դևերի արքան անգթորեն վտարեց Աստծուն նրա սրտից և ապա ինքը զբաղեցրեց այն՝ հաղթական հրճվանքով։ Այդ ժամանակից ի վեր մարդուն տիրել է տգեղ հոգի և դևերի արքայի կերպարանքը։ Աստծու հանդեպ ատելությունը լցրել է նրա սիրտը, և դևերի արքայի չարամտությունն օրեցօր տարածվել է մարդու ներսում, մինչև որ նա ամբողջովին կլանվել է։ Մարդն այլևս ազատության նույնիսկ նշույլ չունի և դևերի արքայի ճիրաններից ազատվելու ոչ մի միջոց չունի։ Այլ բան չէր մնում քան տեղում գերի ընկնել, հանձնվել և ենթարկվել նրա ներկայությամբ։ Վաղուց, երբ մարդու սիրտը դեռ մանկության շրջանում էր, դևերի արքան դրա մեջ տնկեց աթեիզմի ուռուցքի սերմը՝ սովորեցնելով նրան այնպիսի մոլորություններ, ինչպիսիք են՝ «ուսումնասիրի՛ր գիտություն և տեխնոլոգիա, իրագործի՛ր Չորս արդիականացումները և Աստված ասվածը գոյություն չունի աշխարհում»։ Ոչ միայն դա. այն ամեն առիթով բղավում է. «Եկե՛ք ապավինենք մեր ջանասեր աշխատանքին՝ գեղեցիկ հայրենիք կառուցելու համար»՝ խնդրելով յուրաքանչյուրին մանկուց պատրաստ լինել իր երկրին ծառայություն մատուցելու։ Մարդն անգիտակցաբար բերվել է դրա ներկայության մեջ, և այն առանց վարանելու անհիմն կերպով իրեն է վերագրում ողջ արժանիքը (նկատի ունենալով այն արժանիքը, որը պատկանում է Աստծուն՝ ողջ մարդկությանն Իր ձեռքերում պահելու համար)։ Այն երբեք ամոթի զգացում չունի։ Ավելին՝ անամոթաբար բռնում է Աստծու ժողովրդին և հետ քարշ տալիս իր տուն, որտեղ մկան պես ցատկում է սեղանին և ստիպում մարդուն երկրպագել իրեն որպես «Աստված»։ Ինչպիսի հուսահատ չարագործ։ Բղավում է խայտառակ, ցնցող բաներ, ինչպիսիք են. «Աշխարհում Աստված ասվածը գոյություն չունի։ Քամին առաջանում է բնական օրենքներով կառավարվող փոփոխություններից։ Անձրևը գալիս է, երբ ջրային գոլորշին, հանդիպելով սառը ջերմաստիճանի, խտանալով վերածվում է կաթիլների, որոնք ընկնում են երկրի վրա։ Երկրաշարժը երկրի մակերևույթի ցնցումն է՝ երկրաբանական փոփոխությունների պատճառով։ Երաշտը պայմանավորված է օդի չորությամբ, որն առաջանում է արևի մակերևույթին միջուկային մասնիկների ճեղքումից։ Սրանք բնական երևույթներ են։ Այս ամենի մեջ որտե՞ղ կա Աստծու գործ»։ Կան նույնիսկ այնպիսիները, ովքեր անասելի հայտարարություններ են բղավում, ինչպես հետևյալը։ «Մարդը հնագույն անցյալում առաջացել է կապիկներից, և այսօրվա աշխարհը գալիս է նախնադարյան հասարակությունից, որն սկսվել է մոտավորապես միլիարդ տարի առաջ։ Երկրի ծաղկելը կամ անկումն ամբողջովին իր ժողովրդի ձեռքերում է»։ Կուլիսներում այն ստիպում է մարդուն կախել իրեն պատից կամ դնել սեղանին՝ երկրպագելու և ընծաներ մատուցելու համար։ Միևնույն ժամանակ, երբ այն բղավում է՝ «Աստված չկա», ինքն իրեն աստված է հռչակում՝ անպատշաճի դուրս մղելով Աստծուն երկրի սահմաններից, մինչդեռ կանգնում է Աստծու տեղում և ստանձնում դևերի արքայի դերը։ Որքա՜ն լիովին զուրկ է ողջամտությունից։ Այն ստիպում է մարդուն ատել իրեն մինչև ուղնուծուծը։ Թվում է, թե Աստված և այն երդվյալ թշնամիներ են, և որ երկուսը չեն կարող գոյակցել։ Այն ծրագրում է քշել Աստծուն, մինչ ինքն ազատ շրջում է՝ օրենքի հասանելիությունից դուրս[2]։ Դևերի այսպիսի՜ արքա է այն։ Ինչպե՞ս կարելի է հանդուրժել դրա գոյությունը։ Այն չի հանգստանա, մինչև Աստծու գործը խառնաշփոթի չվերածի և չթողնի լիակատար անկարգության մեջ[3], ասես ուզում է հակառակվել Աստծուն մինչև դառը ավարտը, մինչև կա՛մ ձուկը սատկի, կա՛մ ցանցը պատռվի՝ միտումնավոր դուրս գալով Աստծու դեմ և ավելի ու ավելի մոտենալով։ Դրա զարհուրելի երեսը վաղուց արդեն լիովին դիմակազերծվել է, և այժմ ամբողջովին ճնշված և խնդիրներից տանջահար[4], սակայն դեռ չի մեղմանում Աստծու հանդեպ իր ատելության մեջ, ասես միայն Աստծուն մի բերան անելով ու կուլ տալով կկարողանա թեթևացնել սրտում սեղմված ատելությունը։ Ինչպե՞ս կարող ենք հանդուրժել դրան՝ Աստծու այս թշնամուն։ Միայն դրան արմատախիլ անելն ու լիովին ոչնչացնելը կիրագործեն մեր կյանքի ցանկությունը։ Ինչպե՞ս կարելի է թույլ տալ, որ այն շարունակի մոլեգնել։ Այն ապականել է մարդուն այն աստիճան, որ մարդը չի ճանաչում Աստծու լույսը և դարձել է թմրած ու բթամիտ։ Մարդը կորցրել է բնականոն մարդկային ողջամտությունը։ Ինչո՞ւ չընծայել մեր ողջ էությունը՝ դրան ոչնչացնելու և այրելու համար, որպեսզի վերացնենք ապագայի բոլոր անհանգստությունները և թույլ տանք, որ Աստծու գործն ավելի շուտ հասնի աննախադեպ շքեղության։ Սրիկաների այս ոհմակը եկել է մարդկային աշխարհ և այն վերածել քաոսի։ Նրանք ողջ մարդկությանը հասցրել են անդունդի եզրին՝ գաղտնի ծրագրելով ցած հրել՝ կտոր-կտոր անելու համար, որպեսզի հետո կարողանան խժռել դիակները։ Նրանք ապարդյուն հույս ունեն կործանել Աստծու ծրագիրը և մրցակցության մեջ մտնել Նրա դեմ՝ ամեն ինչ խաղադրույք անելով զառի մեկ նետման վրա[5]։ Դա ամենևին էլ հեշտ չէ՛։ Խաչը, ի վերջո, պատրաստվել է դևերի արքայի համար, որը մեղավոր է ամենասահմռկեցուցիչ հանցագործությունների մեջ։ Աստծու տեղը խաչը չի։ Նա արդեն այն մի կողմ է նետել դևի համար։ Աստված վաղուց արդեն հաղթանակած է դուրս եկել և այլևս չի վշտանում մարդկության մեղքերի համար, այլ փրկություն կբերի ողջ մարդկությանը։

Վերից վար և սկզբից մինչև վերջ Սատանան անհանգստացնում է Աստծու գործը և հակադրվում Նրան։ Այս ողջ «հնագույն մշակութային ժառանգությունը», արժեքավոր «հնագույն մշակույթի գիտելիքը», «դաոսականության ու կոնֆուցիականության ուսմունքները», և «կոնֆուցիական դասականներն ու ավատատիրական ծեսերը» մարդուն տարել են դժոխք։ Առաջադեմ ժամանակակից գիտությունն ու տեխնոլոգիան, ինչպես նաև բարձր զարգացում ունեցող արդյունաբերությունը, գյուղատնտեսությունը և բիզնեսը ոչ մի տեղ չեն երևում։ Փոխարենը՝ այն միայն շեշտում է հնագույն ժամանակների «կապիկների» բերած ավատատիրական ծեսերը՝ Աստծու գործը միտումնավոր խաթարելու, դրան հակադրվելու և այն կազմաքանդելու համար։ Այն ոչ միայն շարունակում է տանջել մարդուն մինչև այսօր, այլև նույնիսկ ուզում է ամբողջությամբ կուլ տալ[6] նրան։ Ավատատիրական բարոյագիտության ուսմունքների փոխանցումը և հնագույն մշակույթի գիտելիքի տարածումը վաղուց վարակել են մարդկությանը՝ վերածելով նրան մեծ ու փոքր դևերի։ Քիչ են նրանք, ովքեր ուրախությամբ կընդունեին Աստծուն, և քիչ են նրանք, ովքեր ցնծությամբ կողջունեին Նրա գալուստը։ Ողջ մարդկության դեմքը լի է մարդասպան մտադրությամբ, և ամենուր մահաբեր շունչ է տիրում օդում։ Նրանք ձգտում են վտարել Աստծուն այս երկրից. դանակներ ու թրեր բռնած՝ նրանք մարտական դասավորվածություն են ընդունում Աստծուն «բնաջնջելու» համար։ Դևերի այս ողջ աշխարհում, որտեղ մարդուն անընդհատ սովորեցնում են, որ Աստված չկա, կուռքեր են տարածվում, իսկ վերևի օդը հագեցած է այրվող թղթի և խունկի սրտխառնոց առաջացնող հոտով` խեղդելու աստիճան թանձր։ Նման է տիղմի գարշահոտությանը, որը բարձրանում է թունավոր օձի գալարումների հետ, այն աստիճանի, որ մարդ չի կարողանում զսպել փսխումը։ Բացի այդ՝ թույլ լսվում է չար դևերի ձայնը՝ սուրբ գրեր երգելիս. մի ձայն, որը կարծես գալիս է հեռավոր դժոխքից՝ ստիպելով մարդուն դողալ։ Այս աշխարհում ամենուր դրված են ծիածանի բոլոր գույների կուռքեր՝ այն վերածելով ճոռոմ ու պչրանքով լի աշխարհի, մինչդեռ դևերի արքան շարունակ չարամտորեն ծիծաղում է, ասես նրա դավադրությունը հաջողվել է։ Միևնույն ժամանակ, մարդը մնում է լիովին անտեղյակ և անգամ պատկերացում չունի, որ դևն արդեն ապականել է իրեն այն աստիճան, որ ինքն անզգայացել և կախում է գլուխը։ Այն ցանկանում է մի հարվածով ոչնչացնել Աստծուն վերաբերող ամեն բան և կրկին պղծել ու սպանել Նրան. մտադիր է կազմաքանդել և անհանգստացնել Նրա գործը։ Ինչպե՞ս կարող է թույլ տալ, որ Աստված հավասար կարգավիճակ ունենա։ Ինչպե՞ս կարող է հանդուրժել, որ Աստված «միջամտի» մարդկային աշխարհում իր կատարած գործին։ Ինչպե՞ս կարող է թույլ տալ, որ Աստված մերկացնիիր գարշելի դեմքը։ Ինչպե՞ս կարող է թույլ տալ, որ Աստված խառնաշփոթի վերածի իր գործը։ Զայրույթից խելագարված այս դևն ինչպե՞ս կարող է թույլ տալ, որ Աստված վերահսկի երկրի վրա գտնվող իր կայսերական պալատը։ Ինչպե՞ս կարող է հոժարակամ խոնարհվել Նրա գերագույն զորության առաջ։ Դրա զզվելի կերպարանքը բացահայտվել է այնպես, ինչպես որ կա, ուստի մարդ չգիտի՝ ծիծաղի, թե լաց լինի, և դրա մասին իսկապես դժվար է խոսել։ Մի՞թե սա չէ դրա բուն էությունը։ Տգեղ հոգիներով՝ նրանք դեռ հավատում են, որ անհավատալիորեն գեղեցիկ են՝ հանցակիցների այս հանցախումբը[7]։ Նրանք իջնում են մահկանացուների ոլորտ՝ հաճույքներին տրվելու և իրարանցում առաջացնելու համար, այնքան շատ խառնելով ամեն բան, որ աշխարհը դառնում է անկայուն ու փոփոխական վայր, իսկ մարդու սիրտը լցվում է տագնապով ու անհանգստությամբ, և նրանք այնքան են խաղացել մարդու հետ, որ նրա արտաքինը նմանվել է դաշտի անմարդկային գազանի՝ ծայրաստիճան տգեղ, և որի վրայից անհետացել է նախնական մաքուր մարդու վերջին հետքը։ Ավելին, նրանք անգամ ցանկանում են իշխանություն ստանձնել երկրի վրա։ Այնքան են խոչընդոտում Աստծու գործին, որ այն հազիվ է առաջ շարժվում, և մեկուսացնում են մարդուն՝ ասես պղնձե և պողպատե պատերի ետեւում։ Այսքան ծանր մեղքեր գործելով և այսքան աղետներ պատճառելով՝ մի՞թե նրանք դեռ պատժից բացի այլ բան են ակնկալում։ Դևերն ու չար ոգիներն արդեն որոշ ժամանակ կատաղի շրջում են երկրի վրա և այնքան ամուր են զմռսել Աստծու մտադրություններն ու Նրա սրտի արյունը, որ ոչինչ չի կարող դուրս գալ։ Հիրավի, սա մահացու մեղք է։ Աստված ինչպե՞ս կարող է չանհանգստանալ։ Աստված ինչպե՞ս կարող է չզայրանալ։ Նրանք լրջորեն խոչընդոտել և հակադրվել են Աստծու գործին. որքա՜ն ապստամբ են։ Անգամ այդ մեծ ու փոքր դևերն առյուծին կրնկակոխ հետևող շնագայլերի պես են պահում իրենց և հետևում են չար հոսանքին՝ անհանգստություններ հրահրելով։ Ճշմարտությունն իմանալով՝ միտումնավոր հակադրվում են դրան, ապստամբության այս որդիները։ Կարծես հիմա, երբ դժոխքի նրանց արքան բարձրացել է արքայական գահին, նրանք հանգստացել և ինքնագոհ են դարձել՝ արհամարհանքով վերաբերվելով բոլորին։ Նրանցից քանի՞սն են փնտրում ճշմարտությունը և հետևում արդարադատությանը։ Նրանք բոլորը գազաններ են՝ խոզերից ու շներից ոչ լավ, որոնք գարշահոտ ճանճերի մի պարսի գլխին կանգնած՝ թափահարում են իրենց գլուխները ամբարտավան ինքնաշնորհավորանքով և ամեն տեսակի խնդիրներ են հրահրում[8] գոմաղբի կույտի մեջտեղում։ Նրանք հավատում են, որ դժոխքի իրենց արքան ամենամեծ արքան է՝ չիմանալով անգամ, որ իրենք ընդամենը գարշահոտ ճանճեր են։ Եվ սակայն օգտվում են խոզերի ու շների զորությունից, որ ունեն որպես ծնողներ, որպեսզի չարախոսեն Աստծու գոյության դեմ։ Որպես մանր ճանճեր՝ նրանք հավատում են, որ իրենց ծնողները կապույտ կետերի[9] պես մեծ են։ Մի՞թե չգիտեն, որ թեև իրենք փոքրիկ են, իրենց ծնողներն իրենցից հարյուր միլիոնավոր անգամ մեծ կեղտոտ խոզեր ու շներ են։ Անտեղյակ իրենց իսկ ստորությունից՝ նրանք հենվում են այդ խոզերի ու շների արձակած նեխած գարշահոտության վրա, որպեսզի կատաղի շրջեն, ապարդյուն մտածելով ապագա սերունդներ բազմացնել՝ ամոթի զգացումից զուրկ։ Կանաչ թևեր ունենալով իրենց մեջքին (սա վերաբերում է Աստծուն հավատալու նրանց պնդմանը)՝ լի են իրենցով և ամենուր պարծենում են սեփական գեղեցկությամբ ու հմայքով, մինչդեռ գաղտնաբար իրենց իսկ մարմնի կեղտը նետում են մարդու վրա։ Ավելին, չափազանց գոհ են իրենք իրենցից, ասես կարող են օգտագործել ծիածանագույն թևերի մի զույգ՝ իրենց իսկ կեղտը թաքցնելու համար, և այս միջոցներով իրենց հալածանքն են բերում ճշմարտիտ Աստծու գոյության դեմ (սա վերաբերում է այն բանին, ինչ կատարվում է կրոնավոր աշխարհի կուլիսներում)։ Մարդն ինչպե՞ս կարող էր իմանալ, որ որքան էլ հմայիչ կերպով գեղեցիկ լինեն ճանճի թևերը, ճանճն ինքնին ի վերջո ընդամենը փոքրիկ արարած է՝ կեղտով լի փորով և մանրէներով ծածկված մարմնով։ Հիմնվելով իրենց որպես ծնող այն խոզերի ու շների ուժի վրա, նրանք կատաղի շրջում են երկրով մեկ (սա վերաբերում է այն ձևին, որով Աստծուն հալածող կրոնավոր պաշտոնյաները հենվում են ազգի կառավարության ամուր աջակցության վրա՝ ճշմարիտ Աստծուն և ճշմարտությանը դավաճանելու համար)՝ անզուսպ իրենց վայրագության մեջ։ Կարծես հրեա Փարիսեցիների ուրվականներն Աստծու հետ վերադարձել են մեծ կարմիր վիշապի երկիրը՝ ետ դեպի իրենց հին բույնը։ Նրանք սկսել են հալածանքի ևս մեկ փուլ՝ շարունակելով իրենց մի քանի հազար տարի առաջվա աշխատանքը։ Այլասերվածների այս խումբը հաստատ կկործանվի երկրի վրա վերջում։ Կարծես թե մի քանի հազարամյակ անց անմաքուր հոգիները դարձել են է՛լ ավելի խորամանկ և նենգ։ Անընդհատ ցանկանում են գաղտնի կերպով քայքայել Աստծու գործը։ Նրանք լի են ամեն տեսակ խորամանկություններով ու նենգ հնարքներով և ցանկանում են իրենց երկրում կրկնել մի քանի հազար տարի առաջ տեղի ունեցած ողբերգությունը՝ Աստծուն գրեթե հասցնելով այն աստիճանի, որ Նա աղաղակի։ Նա հազիվ է զսպում Իրեն երրորդ երկինք վերադառնալուց՝ նրանց բնաջնջելու համար։ Որպեսզի մարդը սիրի Աստծուն, պետք է հասկանա Նրա մտադրությունները, իմանա Նրա ուրախություններն ու վշտերը և հասկանա, թե ինչը Նա չի հանդուժում։ Սա անելն է՛լ ավելի կխթանի մարդու մուտքը։ Որքան արագ լինի մարդու մուտքը, այնքան ավելի կբավարարվեն Աստծու մտադրությունները, այնքան ավելի հստակորեն մարդը կթափանցի դևերի արքայի էության մեջ և այնքան ավելի կմոտենա Աստծուն, որպեսզի Նրա ցանկությունն իրականանա։

Ծանոթություն 10։

1. «Չքայքայվողը» (Non-biodegradable) այստեղ նախատեսված է որպես երգիծանք՝ նշանակելով, որ մարդիկ կարծրացած են իրենց գիտելիքի, մշակույթի և մտավոր աշխարհայացքի մեջ։

2. «Ազատ շրջում է օրենքի հասանելիությունից դուրս» (Roams free, outside the reach of law) ցույց է տալիս, որ դևն անզուսպ է իր վայրագության մեջ և կատաղագին շրջում է երկրով մեկ։

3. «Լիակատար անկարգություն» (A complete disarray) վերաբերում է այն բանին, թե ինչպես է դևի բռնի վարքագիծն անտանելի տեսնելու համար։

4. «Ամբողջովին ճնշված և խնդիրներից տանջահար» (Utterly overwhelmed and harried by troubles) վերաբերում է դևերի արքայի տգեղ երեսին։

5. «Ամեն ինչ խաղադրույք անել զառի մեկ նետման վրա» (Staking everything on a single throw of the dice) նշանակում է բոլոր գումարները դնել մեկ խաղադրույքի վրա՝ վերջում հաղթելու հույսով։ Սա փոխաբերություն է դևի չարագուշակ և չարասիրտ ծրագրերի համար։ Արտահայտությունն օգտագործվում է ծաղրական կերպով։

6. «Կուլ տալ» (Swallow) վերաբերում է դևերի արքայի դաժան վարքագծին, որն ամբողջովին հափշտակում է մարդկանց։

7. «Հանցակիցներ» (Accomplices in crime) նույն տեսակից են, ինչ «սրիկաների ավազակախումբը»։

8. «Ամեն տեսակի խնդիրներ հրահրելը» (Stirring up all kinds of trouble) վերաբերում է այն բանին, թե ինչպես են դևերից ծագած մարդիկ անկարգություններ անում՝ խոչընդոտելով և հակադրվելով Աստծու գործին։

9. «Կապույտ կետերը» (Blue whales) օգտագործվում է ծաղրական կերպով։ Փոխաբերություն է այն բանի, թե ինչպես ճանճերն այնքան փոքր են, որ խոզերն ու շները նրանց թվում են կետերի պես մեծ։

ա. Չորս գրքերը և հինգ դասականները Չինաստանում կոնֆուցիականության հեղինակավոր գրքերն են։


Գործ և մուտք (8)

Ես բազմիցս ասել եմ, որ վերջին օրերի Աստծու գործն արվում է յուրաքանչյուր մարդու սիրտը փոխելու, յուրաքանչյուր մարդու հոգին փոխելու համար, որպեսզի նրանց սիրտը, որը մեծ տրավմա է կրել, հուզվի և վերափոխվի՝ այդպիսով փրկելով նրանց հոգին, որն այդքան խորապես վնասվել է մեղքից։ Դա արվում է նրանց ոգին արթնացնելու, նրանց սառը սիրտը հալեցնելու և դրան վերակենդանանալ թույլ տալու համար։ Սա Աստծու մեծագույն մտադրությունն է։ Առայժմ մի կողմ թողնելով այն, թե որքան բարձր կամ խորը կարող են լինել մարդու կյանքն ու փորձառությունները, երբ մարդկանց սրտերն արթնանան, երբ նրանք սթափվեն իրենց երազներից և լիովին գիտակցեն մեծ կարմիր վիշապի հասցրած վնասը, Աստծու սպասավորության գործն ավարտված կլինի։ Այն օրը, երբ Աստծու գործն ավարտվի, նաև այն օրն է, երբ մարդը պաշտոնապես ոտք կդնի Աստծուն հավատալու ճիշտ ուղու վրա։ Այդ ժամանակ Աստծու սպասավորությունն ավարտված կլինի, ինչը նշանակում է, որ մսեղի դարձած Աստծու գործը լիովին ավարտված կլինի։ Այնուհետև մարդը պաշտոնապես կսկսի կատարել այն պարտավորությունը, որը պետք է կատարի. կկատարի իր սպասավորությունը։ Սրանք Աստծու գործի քայլերն են։ Ուստի, պետք է որոնեք մուտքի ձեր ուղին՝ այս բաներն իմանալու հիմքի վրա։ Այս ամենն այն է, ինչ պետք է հասկանաք։ Միայն այն ժամանակ մարդը կկարողանա ավելի արդյունավետ կերպով մուտք գործել, երբ սրտի խորքում փոփոխություն ապրի, քանի որ Աստծու գործը մարդու՝ փրկագնված, դեռևս խավարի ուժերի տակ ապրող և երբեք չարթնացած մարդու լիակատար փրկությունն է դևերի այս հավաքատեղիից։ Դա այն բանի համար է, որպեսզի մարդն ազատվի հազարամյակների մեղքից և սիրելի լինի Աստծուն, և որպեսզի մեծ կարմիր վիշապը հիմնովին տապալվի ու սատկի, Աստծու թագավորությունը հաստատուն կերպով հիմնվի, և Աստծու սիրտն ավելի շուտ հանգստություն գտնի։ Այն բանի համար է, որպեսզի առանց վերապահումների դուրս հորդի այն ատելությունը, որը բարձրանում է ձեր կրծքում, արմատախիլ արվեն այդ բորբոսնած մանրէները, որպեսզի թույլ տրվի ձեզ ազատվել այս կյանքից, որը ոչնչով չի տարբերվում եզան կամ ձիու կյանքից, որպեսզի այլևս ստրուկ չլինեք, այլևս կամայականորեն չոտնահարվեք կամ չենթարկվեք մեծ կարմիր վիշապի հրամաններին։ Այլևս չեք լինի այս ձախողված ազգից, այլևս չեք պատկանի մեծ կարմիր վիշապին, որի մեղքերը հասնում են երկինք, և այլևս չեք ստրկացվի նրա կողմից։ Դևերի բույնն անշուշտ կտոր-կտոր կարվի Աստծու կողմից, և դուք կկանգնեք Աստծու կողքին. դուք պատկանում եք Աստծուն և չեք պատկանում ստրուկների այս կայսրությանը։ Աստված վաղուց ի վեր մինչև ուղն ու ծուծն ատել է այս խավար հասարակությունը։ Նա կրճտացնում է ատամները՝ տենչալով Իր ոտքի տակ ճզմել այս զարհուրելի մեղսալի ծեր օձին, որպեսզի այն այլևս երբեք չկարողանա ոտքի կանգնել ողջ հավիտենության ընթացքում և այլևս երբեք չվնասի մարդուն։ Նա չի ների դրա անցյալի արարքները, չի հանդուրժի մարդուն խաբելը և հաշվեհարդար կտեսնի դարերի ընթացքում դրա գործած յուրաքանչյուր մեղքի համար։ Աստված ոչ մի կերպ անպատիժ չի թողնի բոլոր չարիքների այս պարագլխին[1]։ Նա հիմնովին կկործանի դրան։

Այս երկիրը, որը հազարավոր տարիներ ի վեր կեղտոտ է եղել, անտանելիորեն աղտոտված է, թշվառությունն առատ է, ուրվականներն ամենուր վխտում են՝ խաբելով ու մոլորեցնելով, անհիմն մեղադրանքներ հնչեցնելով[2], անգթորեն չար միջոցներ կիրառելով, ոտնահարելով այս ուրվականների քաղաքը և այն լցնելով դիակներով։ Նեխահոտը ծածկում է երկիրն ու տարածվում օդում, և այն խստորեն հսկվում է[3]։ Ո՞վ կարող է տեսնել երկինքներից այն կողմ գտնվող աշխարհը։ Դևն ամուր կապկպում է մարդու ամբողջ մարմինը, ծածկում է նրա երկու աչքը և ամուր կնքում նրա շուրթերը։ Դևերի արքան կատաղի մոլեգնում է մի քանի հազար տարի՝ ընդհուպ մինչև այսօր, երբ դեռևս աչալրջորեն հսկում է ուրվականների քաղաքը, ասես դա դևերի անառիկ պալատ լինի։ Մինչդեռ պահապան շների այս ոհմակն աչքերը չռած նայում է՝ խորապես վախենալով, որ Աստված անակնկալի կբերի իրենց և կոչնչացնի բոլորին՝ թողնելով իրենց առանց խաղաղության ու երջանկության վայրի։ Ինչպե՞ս կարող էին այսպիսի ուրվականների քաղաքի մարդիկ երբևէ տեսած լինել Աստծուն։ Կարո՞ղ էին արդյոք երբևէ վայելել Աստծու սիրելիությունն ու հաճելիությունը։ Կարո՞ղ էին արդյոք երբևէ հասկանալ մարդկային աշխարհի հարցերը։ Նրանցից ո՞վ կարող է հասկանալ Աստծու ջերմեռանդ մտադրությունները։ Զարմանալի չէ ուրեմն, որ մարմնացած Աստված մնում է լիովին թաքնված։ Այսպիսի խավար հասարակության մեջ, որտեղ դևերն անգութ են ու անմարդկային, ինչպե՞ս կարող էր դևերի արքան, որն առանց աչք թարթելու մարդկանց է սպանում, հանդուրժել գոյությունը մի Աստծու, Ով հաճելի է, բարի և նաև սուրբ։ Ինչպե՞ս կարող էր ծափահարել ու ողջունել Աստծու գալուստը։ Այս ստրուկնե՛րը։ Բարության դիմաց ատելությամբ են հատուցում, վաղուց սկսել են Աստծուն որպես թշնամու վերաբերվել, անարգում են Աստծուն, ծայրաստիճան վայրագ են, Աստծու հանդեպ ամենափոքր հարգանքն անգամ չունեն, հարձակվում ու թալանում են, կորցրել են ողջ խիղճը, դեմ են գնում խղճին և անմեղ մարդկությանը խաբելով գցում են թմբիրի մեջ։ Ի՞նչ հին իմաստունների ժառանգորդներ։ Ի՞նչ սիրելի առաջնորդողներ։ Բոլորն Աստծուն հակառակվող թշվառականներ են։ Նրանց միջամտությունը երկնքի տակ գտնվող ամեն ինչ թողել է խավարի ու քաոսի մեջ։ Ի՞նչ կրոնական ազատություն։ Քաղաքացիների ի՞նչ օրինական իրավունքներ ու շահեր։ Դրանք բոլորը չարիքը կոծկելու հնարքներ են։ Ո՞վ է աջակցել Աստծու գործին։ Ո՞վ է զոհել իր կյանքը կամ արյուն թափել Աստծու գործի համար։ Մարդիկ, որոնք ստրկացված են եղել սերնդեսերունդ՝ ծնողներից զավակներ անխզելի շղթայով, անամոթաբար ստրկացրել են Աստծուն. ինչպե՞ս կարող էր սա անդադար մոլեգնություն չբորբոքել։ Հազարամյակների ատելությունը կուտակված է սրտում, տասը հազար դարերի չարիքը դրոշմված է սրտի վրա. ինչպե՞ս կարող էր սա ատելություն չներշնչել։ Վրե՛ժ լուծեք Աստծու համար, հիմնովին ոչնչացրե՛ք Նրա թշնամուն, տեսնենք, թե այնուհետև ինչպես է կատաղի մոլեգնում ու իշխում որպես բռնակալ։ Հիմա է ժամանակը։ Մարդը վաղուց ի վեր հավաքել է իր ողջ ուժը և պետք է նվիրի իր սրտի ողջ արյունն ու վճարի ամեն գին դրա համար, որպեսզի պատռի այս դևի զարհուրելի դեմքը և թույլ տա մարդկանց, որոնք կուրացել են և որոնք կրել են ամեն տեսակ տառապանք ու նեղություն, բարձրանալ իրենց ցավից և ապստամբել այս չար ծեր դևի դեմ։ Ինչո՞ւ այնքան ամուր արգելափակել Աստծու գործը, որ նույնիսկ մի կաթիլ չանցնի։ Ինչո՞ւ տարբեր հնարքներ կիրառել՝ Աստծու ժողովրդին խաբելու համար։ Որտե՞ղ են ճշմարիտ ազատությունն ու օրինական իրավունքներն ու շահերը։ Որտե՞ղ է արդարությունը։ Որտե՞ղ է մխիթարությունը։ Որտե՞ղ է ջերմությունը։ Ինչո՞ւ դավեր նյութել՝ Աստծու ժողովրդին խաբելու համար։ Ինչո՞ւ ուժ կիրառել՝ Աստծու գալուստը ճնշելու համար։ Ինչո՞ւ թույլ չտալ Աստծուն ազատորեն շրջել այն երկրի վրա, որը Նա է ստեղծել։ Ինչո՞ւ հալածել Աստծուն այնքան, մինչև Նա գլուխը դնելու տեղ չունենա։ Որտե՞ղ է ջերմությունը մարդկանց միջև։ Որտե՞ղ է Նրա հանդեպ ջերմ ընդունելությունը մարդկանց միջև։ Ինչո՞ւ նման հուսահատ փափագ առաջացնել Աստծու մեջ։ Ինչո՞ւ ստիպել Աստծուն նորից ու նորից կանչել։ Ինչո՞ւ հասցնել Աստծուն այն կետին, որ Նա ստիպված լինի անհանգստանալ Իր սիրելի Որդու համար։ Այս խավար հասարակությունն ու թշվառ պահապան շներն ինչո՞ւ թույլ չեն տալիս Աստծուն ազատորեն գալ ու գնալ այն աշխարհ, որը Նա է ստեղծել։ Ինչո՞ւ մարդը, որն ապրում է տառապանքի մեջ, չի հասկանում։ Հանուն ձեզ Աստված մեծ ցավ է կրել, տաժանալից վշտի մեջ զոհաբերել է Իր սիրելի Որդուն՝ Իր մսեղին ու արյունը, որպեսզի շնորհի Նրան ձեզ՝ ուրեմն ինչո՞ւ եք դեռևս աչք փակում դրա վրա։ Բոլորի աչքի առաջ մերժում եք Աստծու գալուստը և հրաժարվում Աստծու ընկերակցությունից։ Ինչո՞ւ եք այդքան անխիղճ։ Արդյո՞ք պատրաստ եք հանդուրժելու անարդարություններն այսպիսի խավար հասարակության մեջ։ Ինչո՞ւ, ձեր փորերը հազարամյակների ատելությամբ լցնելու փոխարեն, ձեզ լցոնում եք դևերի արքայի «արտաթորանքով»։

Որքա՞ն մեծ են խոչընդոտներն Աստծու գործի առջեւ։ Որևէ մեկը երբևէ իմացե՞լ է։ Երբ մարդիկ արգելափակված են խորապես արմատավորված սնահավատ երանգներով, ո՞վ է ունակ ճանաչելու Աստծու ճշմարիտ երեսը։ Այս հետամնաց մշակութային ճանաչողությամբ, որն այդքան մակերեսային ու անհեթեթ է, ինչպե՞ս կարող էին լիովին ըմբռնել Աստծու ասած խոսքերը։ Նույնիսկ երբ նրանց հետ դեմ առ դեմ են խոսում և բերան առ բերան սնուցում, ինչպե՞ս կարող են հասկանալ։ Երբեմն դա նման է արածող կովի առաջ քնար նվագելուն. մարդիկ ամենափոքր արձագանքն անգամ չունեն, թափահարում են գլուխները և ոչինչ չեն հասկանում։ Ինչպե՞ս կարող էր սա մտահոգիչ չլինել։ Այս «հեռավոր[4], հնագույն մշակութային պատմությունն ու մշակութային գիտելիքը» սնուցել են մարդկանց այսպիսի անարժեք մի խումբ։ Ի՞նչ հնագույն մշակույթ, ի՞նչ թանկ ժառանգություն։ Դա աղբի կույտ է։ Դա վաղուց հավերժական խայտառակություն է դարձել և հիշատակման արժանի չէ։ Դա սովորեցրել է մարդկանց Աստծուն հակառակվելու հնարքներն ու մեթոդները, իսկ ազգային կրթության «կարգավորված, մեղմ ուղղորդումը»[5] մարդկանց է՛լ ավելի ըմբոստ է դարձրել Աստծու դեմ։ Աստծու գործի յուրաքանչյուր մաս չափազանց դժվար է, և երկրի վրա Նրա գործի յուրաքանչյուր քայլ Աստծուն բարդ կացության մեջ է դրել։ Որքա՜ն տքնաջան է Նրա գործը երկրի վրա։ Որքա՜ն դժվար են Նրա քայլերը երկրի վրա Իր գործի մեջ։ Մարդու թուլության, պակասությունների, տհասության, տգիտության և մարդու հետ կապված ամեն ինչի համար Աստված մանրակրկիտ ծրագրեր է կազմում և խորհրդածում։ Մարդը նման է թղթե վագրի, որին ոչ ոք չի համարձակվում հակառակվել կամ հրահրել. ամենաչնչին հպումից ի պատասխան կծում է կամ էլ ընկնում է ու կորցնում իր ճանապարհը, և կարծես թե, ուշադրության ամենաչնչին թուլացման դեպքում կրկին մեղքի մեջ է ընկնում կամ էլ անտեսում է Աստծուն կամ վազում է դեպի իր խոզերի ու շների նմանվող ծնողները՝ տրվելու նրանց մարմնի կեղտոտ բաներին։ Ինչպիսի՜ մեծ խոչընդոտ։ Իր գործի գրեթե յուրաքանչյուր քայլափոխի Աստված ենթարկվում է փորձության և գրեթե յուրաքանչյուր քայլափոխի Աստված մեծ ռիսկի է դիմում։ Նրա խոսքերն անկեղծ են ու լուրջ և առանց չարամտության, սակայն ո՞վ է պատրաստակամ ընդունելու դրանք։ Ո՞վ է պատրաստակամ լիովին հանձնվելու։ Դա կոտրում է Աստծու սիրտը։ Նա գիշեր ու զօր տքնում է մարդու համար, տագնապում է մարդու կյանքի համար և ներողամիտ է գտնվում մարդու թուլության հանդեպ։ Նա բազմաթիվ դժվարություններ ու խոչընդոտներ է կրել Իր գործի յուրաքանչյուր քայլին, Իր ասած յուրաքանչյուր խոսքի համար։ Նա միշտ երկու քարի արանքում է և մտածում է մարդու թուլության, ըմբոստության, tհասության և խոցելիության մասին… շուրջօրյա, նորից ու նորից։ Ո՞վ է երբևէ իմացել սա։ Ո՞ւմ կարող է Նա վստահել։ Ո՞վ ի վիճակի կլիներ հասկանալու։ Նա ատելով ատում է մարդու մեղքերը և մարդու թուլամորթությունն ու անսկզբունքայնությունը և միշտ անհանգստանում է մարդու խոցելիության համար և մտածում է մարդու առջև ընկած ուղու մասին։ Միշտ, երբ տեսնում է մարդու խոսքերն ու գործերը, լցվում է ողորմությամբ ու բարկությամբ, և միշտ այս բաների տեսարանը ցավեցնում է Նրա սիրտը։ Անմեղ մարդը, ի վերջո, թմրել է. ինչո՞ւ Աստված պետք է միշտ բարդացնի ամեն ինչ նրա համար։ Խոցելի մարդը լիովին զուրկ է տոկունությունից. ինչո՞ւ Աստված պետք է միշտ նման չմարող բարկություն ունենա նրա հանդեպ։ Թույլ ու անզոր մարդն այլևս չունի ամենաչնչին կենսունակությունն անգամ. ինչո՞ւ Աստված պետք է միշտ հանդիմանի նրան ըմբոստության համար։ Ո՞վ կարող է դեմ կանգնել երկնավոր Աստծու սպառնալիքներին։ Մարդը, ի վերջո, թույլ է, և բացարձակապես այլ ընտրություն չունենալով՝ Աստված ճնշել է Իր բարկությունը սրտի խորքում, թույլ տալով մարդուն կամաց-կամաց խորհրդածել ինքն իր մասին։ Սակայն մարդը, խորը տառապանքի մեջ լինելով, ամենաչնչին չափով անգամ չի գնահատում Աստծու մտադրությունները։ Ոտնահարվել է դևերի ծեր արքայի կողմից, բայց լիովին անտեղյակ է և միշտ հակադրվում է Աստծուն, կամ էլ ո՛չ տաք է, ո՛չ էլ սառն Աստծու հանդեպ։ Աստված այդքան շատ խոսքեր է ասել, սակայն ո՞վ է երբևէ դրանք լուրջ ընդունել։ Մարդը չի հասկանում Աստծու խոսքերը, սակայն անվրդով է և առանց փափագի. երբեք ճշմարտապես չի ճանաչել ծեր դևի էությունը։ Մարդիկ ապրում են հանդերձյալ աշխարհում, դժոխքում, բայց հավատում են, թե ապրում են «ստորջրյա պալատում». հալածվում են մեծ կարմիր վիշապի կողմից, սակայն կարծում են, թե «շնորհի են արժանացել»[6] պետության կողմից. հիմարացվում են դևի կողմից, սակայն կարծում են, թե վայելում են մսեղիի գերագույն արվեստը։ Ինչպիսի՜ զզվելի, ստոր թշվառականների խումբ են։ Մարդը բախվել է դժբախտության, բայց չգիտի դա, և այս խավար հասարակության մեջ աղետ աղետի հետևից է կրում[7], սակայն երբեք չի արթնացել։ Ե՞րբ կազատվի ինքն իր հանդեպ բարի լինելու իր խառնվածքից և իր ստրկական խառնվածքից։ Ինչո՞ւ հաշվի չի առնում Աստծու սիրտը։ Արդյո՞ք լուռ հանդուրժում է այս ճնշումն ու դժվարությունը։ Չի՞ փափագում արդյոք այն օրվան, երբ կկարողանա խավարը լույսի վերածել։ Չի՞ ցանկանում վերականգնել արդարությունն ու ճշմարտությունը, որոնք ոտնահարվել են։ Պատրաստակա՞մ է նայելու ու ոչինչ չանելու, երբ մարդիկ մերժում են ճշմարտությունը և խեղաթյուրում փաստերը։ Պատրաստակա՞մ է շարունակելու հանդուրժել այս անարդարությունը։ Պատրաստակա՞մ է ստրուկ լինելու։ Պատրաստակա՞մ է կորչելու Աստծու ձեռքով՝ այս ձախողված պետության ստրուկների հետ միասին։ Որտե՞ղ է քո վճռականությունը։ Որտե՞ղ է քո փառասաիրական ձգտումը։ Որտե՞ղ է քո արժանապատվությունը։ Որտե՞ղ է քո ազնվությունը։ Որտե՞ղ է քո ազատությունը։ Պատրաստակա՞մ ես արդյոք զոհաբերելու ողջ կյանքդ[8] մեծ կարմիր վիշապի՝ դևերի արքայի համար։ Պատրաստակա՞մ ես թույլ տալու, որ այն տանջի քեզ մինչև մահ այս կյանքում։ Խորխորատի երեսը քաոսային է ու խավար. հասարակ ժողովուրդը բողոքում է Երկնքի ու երկրի դեմ, և բոլոր կենդանի էակները խրված են թշվառության մեջ։ Ե՞րբ մարդը կկարողանա բարձր պահել իր գլուխը։ Մարդը վտիտ է ու հյուծված, ինչպե՞ս կարող էր պայքարել այս դաժան ու բռնակալ դևի դեմ։ Ինչո՞ւ հնարավորինս շուտ չի տալիս իր կյանքն Աստծուն։ Ինչո՞ւ է դեռևս տատանվում։ Ե՞րբ կարող է ավարտել Աստծու գործը։ Այսպես աննպատակ ահաբեկվում ու ճնշվում է, և ողջ կյանքն ի վերջո վատնվում է. ինչո՞ւ է այդքան շտապում գալ և այդքան հապճեպ հեռանում։ Ինչո՞ւ չի պահում որևէ թանկարժեք բան՝ Աստծուն տալու համար։ Մոռացե՞լ է արդյոք հազարամյակների ատելությունը։

Գուցե շատերը զզվում են Աստծու որոշ խոսքերից կամ գուցե ո՛չ զզվում են դրանցից, ո՛չ էլ հետաքրքրված են դրանցով։ Անկախ ամեն ինչից՝ փաստերը չեն կարող մոլորություններ դառնալ. ոչ ոք չի կարող ասել խոսքեր, որոնք հակասում են փաստերին։ Աստված այս անգամ մսեղի է դարձել՝ կատարելու այսպիսի գործ, ավարտելու այն գործը, որը դեռ պետք է ավարտի, եզրափակելու այս դարաշրջանը, դատելու այս դարաշրջանը, փրկելու սաստիկ մեղսավորներին տառապանքի ծովի աշխարհից և հիմնովին վերափոխելու նրանց։ Հրեաները խաչեցին Աստծուն՝ այդպիսով ավարտելով Աստծու «ճամփորդությունը Հրեաստանում»։ Դրանից կարճ ժամանակ անց՝ Աստված անձամբ ևս մեկ անգամ եկավ մարդկանց մեջ՝ աննկատ ժամանելով մեծ կարմիր վիշապի երկիր։ Իրականում՝ հրեական պետության կրոնավոր աշխարհը վաղուց ի վեր կախել էր Հիսուսի պատկերն իրենց պատերին, և մարդկանց բերաններն աղաղակում էին «Տեր Հիսուս Քրիստոս»։ Չգիտեին, որ Հիսուսը վաղուց ի վեր երկրորդ անգամ ընդունել էր Իր Հոր հրամանը՝ վերադառնալու մարդկանց մեջ, ավարտելու Իր գործի երկրորդ փուլը, որը դեռ պետք է ավարտվեր։ Արդյունքում՝ մինչ բոլորն իրենց հայացքը հառել էին Նրան, Նա անակնկալի բերեց նրանց. ծնվեց մեկ այլ աշխարհում, որտեղ մի դարաշրջանը փոխարինեց մյուսին, և հայտնվեց մարդկանց մեջ ծայրաստիճան սովորական մարդու տեսքով։ Իրականում՝ դարաշրջանների փոփոխության հետ մեկտեղ Նրա հագուստն ու ողջ արտաքինը փոխվել են, ասես վերածնված լիներ։ Ինչպե՞ս կարող էին մարդիկ իմանալ, որ Նա հենց նույն Տեր Հիսուս Քրիստոսն է, Ով իջավ խաչից և կրկին հարություն առավ։ Չունի վնասվածքի ամենաչնչին հետքն անգամ, ճիշտ այնպես, ինչպես Հիսուսը ոչ մի նմանություն չուներ Եհովային։ Այսօրվա Հիսուսը վաղուց ի վեր զուրկ է անցյալ ժամանակների կեցվածքից։ Ինչպե՞ս կարող էին մարդիկ ճանաչել Նրան։ Կասկածամիտ «Թովմասը» մշտապես կասկածում է, որ Նա հարություն առած Հիսուսն է, և միշտ ուզում է տեսնել Հիսուսի ձեռքերի վրա մեխերի սպիները, նախքան կկարողանա հանգստացնել միտքը։ Առանց դրանք տեսնելու՝ միշտ կկանգներ կասկածի ամպի վրա և անկարող կլիներ ոտքերը դնել ամուր հողի վրա ու հետևել Հիսուսին։ Խե՜ղճ «Թովմաս». ինչպե՞ս կարող էր իմանալ, որ Հիսուսն եկել է կատարելու Հայր Աստծու կողմից հանձնարարված գործը։ Ինչո՞ւ Հիսուսը պետք է կրի մեխերի սպիները։ Այս մեխերի սպիները Հիսուսի նշա՞նն են։ Նա եկել է գործելու Հայր Աստծու կամքի համար. ինչո՞ւ պետք է գար հագնված ու զարդարված որպես մի քանի հազար տարի առաջվա հրեա։ Այն արտաքին տեսքը, որն Աստված ընդունում է մսեղիում, կարո՞ղ էր խոչընդոտել Աստծու գործին։ Ո՞ւմ հաստատած կանոնն է սա։ Ինչո՞ւ, երբ Աստված գործում է, ապա դա պետք է համապատասխանի մարդու երևակայությանը։ Միակ բանը, որի վրա Աստված կենտրոնանում է Իր գործում, այն է, որ դա արդյունք ունենա։ Նա չի ենթարկվում օրենքին, և Նրա գործում կանոններ չկան։ Ինչպե՞ս կարող էր մարդն ըմբռնել սա։ Ինչպե՞ս կարող էր մարդը հիմնովին հասկանալ Աստծու գործը՝ հենվելով իր պատկերացումների ու երևակայությունների վրա։ Ուստի լավ կանեք պատշաճ կերպով հանդարտվեք. մի՛ անհանգստացեք մանրուքների համար և մեծ բան մի՛ սարքեք այն բաներից, որոնք նոր են ձեզ համար, որպեսզի ծաղրի առարկա չդառնաք, որպեսզի ծաղրի չենթարկվես ուրիշների կողմից։ Այսքան տարի հավատացել ես Աստծուն և, այնուամենայնիվ, դեռ չգիտես Աստծուն։ Ի վերջո, խրվում ես հանդիմանության մեջ. «առաջատարների շարքում»[9] դասվելով՝ վերագրվում ես հանդիմանվածների շարքերին։ Լավ կանես չգերազանցես ինքդ քեզ՝ ի ցույց դնելով քո խելամտությունը։ Քո կարճատեսությունը կարո՞ղ է ճշմարտապես ընկալել Աստծուն, Ով տեսնում է հավիտենությունից հավիտենություն։ Քո մակերեսային փորձառությունները կարո՞ղ են թույլ տալ քեզ լիովին թափանցել Աստծու մտադրությունների մեջ։ Մի՛ եղիր ինքնահավան։ Աստված, ի վերջո, այս աշխարհից չէ. ուստի ինչպե՞ս կարող էր Նրա գործը լինել այնպես, ինչպես ակնկալում էիր։

Ծանոթագրություններ 9.

1. «Բոլոր չարիքների պարագլուխ»-ը վերաբերում է ծեր դևին։ Այս արտահայտությունը ծայրահեղ ատելություն է արտահայտում։

2. «Անհիմն մեղադրանքներ հնչեցնելը» վերաբերում է այն մեթոդներին, որոնցով դևը վնասում է մարդկանց։

3. «Խստորեն հսկվելը» ցույց է տալիս, որ այն մեթոդները, որոնցով դևը դաժանաբար վնասում է մարդկանց, հատկապես վայրագ են և այնքան են վերահսկում մարդկանց, որ նրանք շարժվելու տեղ չունեն։

4. «Հեռավոր» բառն օգտագործվում է ծաղրական իմաստով։

5. «Կարգավորված, մեղմ ուղղորդում» արտահայտությունն օգտագործվում է ծաղրական իմաստով։

6. «Շնորհի արժանանալը» օգտագործվում է ծաղրելու այն մարդկանց, որոնք փայտացած են թվում և չունեն ինքնագիտակցություն։

7. «Աղետ աղետի հետևից կրելը» ցույց է տալիս, որ մեծ կարմիր վիշապի երկրում ծնված մարդիկ անկարող են բարձր պահել իրենց գլուխը։

8. «Զոհաբերել ողջ կյանքդ» արտահայտությունն ունի նվաստացուցիչ իմաստ։

9. «Առաջատարների շարքում» արտահայտությունն օգտագործվում է ծաղրելու նրանց, ովքեր ջերմեռանդորեն ձգտում են Աստծուն։


Գործ և մուտք (9)

Արմատացած ազգային ավանդույթներն ու մտայնությունը չափազանց վաղ են ստվեր գցում մարդու մաքուր ու մանկական ոգու վրա՝ առանց «մարդկայնության» նշույլի անգամ հարվածելով մարդու հոգուն, կարծես թե երկաթյա անաչառությամբ։ Այս դևերի մեթոդները ծայրաստիճան դաժան են, և կարծես թե «կրթությունն» ու «խնամքը» դարձել են ավանդական մեթոդներ, որոնցով դևերի արքան սպանում է մարդուն։ Օգտագործելով իր «խորը ուսուցումը»՝ ամբողջովին քողարկում է իր տգեղ հոգին. ոչխարի մորթի հագնելով՝ փորձում է շահել մարդու վստահությունը և ապա, օգտվում է առիթից, երբ մարդը նիրհում է թմբիրի մեջ, ամբողջովին խժռելու նրան։ Խե՜ղճ մարդկություն. որտեղի՞ց նրանք իմանային, որ այն հողը, որի վրա մեծացել են, դևերի հողն է, որ իրենց մեծացնողներն իրականում թշնամիներ են, որոնք վնասում են իրենց։ Սակայն մարդն ամենևին չի արթնանում. հագեցնելով քաղցն ու ծարավը՝ նա պատրաստվում է փոխհատուցել իրեն մեծացնելու «ծնողական երախտիքի» դիմաց։ Մարդն իրականում կարող է այսպիսի՛ն լինել։ Այսօր նա դեռ չգիտի, որ իրեն մեծացնող «արքան» իր թշնամին է։ Երկիրը ծածկված է մեռելների ոսկորներով, դևերն անդադար վայրագորեն խրախճանք են անում և շարունակում են խժռել մարդու մարմինը «ստորերկրյա աշխարհում»՝ ստիպելով, որ մարդկային աճյունները թաղվեն իրենց հետ, և իզուր փորձելով կուլ տալ մնացած վերջին խեղված մարդկանց։ Սակայն մարդը միշտ անգիտակից է և երբեք դևերին չի վերաբերվել որպես իր թշնամիների, այլ փոխարենը ծառայում է նրանց իր ողջ սրտով։ Նման այլասերված ժողովուրդը պարզապես անընդունակ է ճանաչելու Աստծուն։ Հե՞շտ է արդյոք Աստծու համար մսեղի դառնալ և գալ նրանց մեջ՝ իրականացնելով փրկության Իր ողջ գործը։ Ինչպե՞ս կարող էր Հադեսի մեջ արդեն իսկ ընկղմված մարդն ի վիճակի լինել բավարարելու Աստծու պահանջները։ Շատ են այն անքուն գիշերները, որոնք Աստված անցկացրել է հանուն մարդկության արվող գործի։ Բարձունքներից մինչև ամենախորքերը Նա իջել է այն կենդանի դժոխքը, որտեղ բնակվում է մարդը, որպեսզի ապրի մարդու հետ երկրի ծայրերի միջև։ Նա երբեք չի տրտնջացել մարդկանց մեջ եղած խղճուկությունից և երբեք չի հանդիմանել մարդուն իր ըմբոստության համար, այլ կրում է ծայրահեղ նվաստացում՝ անձամբ իրականացնելով Իր գործը։ Ինչպե՞ս կարող էր Աստված պատկանել դժոխքին։ Ինչպե՞ս կարող էր Նա Իր կյանքն անցկացնել դժոխքում։ Բայց հանուն ողջ մարդկության, որպեսզի ողջ մարդկությունն ավելի շուտ հանգիստ գտնի, Նա նվաստացման ու անարդարության է ենթարկվել երկիր գալիս և անձամբ մտել է «դժոխք» ու «Հադես»՝ վագրի որջը, փրկելու մարդուն։ Ինչպե՞ս է մարդը որակավորված հակառակվելու Աստծուն։ Ի՞նչ պատճառ ունի բողոքելու Աստծուց։ Ինչպե՞ս կարող է երես ունենալ կանգնելու Աստծու առաջ։ Երկնքի Աստված եկել է անառակության այս ամենակեղտոտ երկիրը և երբեք չի բարձրաձայնել Իր վրդովմունքը կամ բողոքել մարդուց, այլ փոխարենը լուռ ընդունում է մարդու հասցրած ավերածություններն[1] ու ճնշումը։ Նա երբեք չի հակադարձել մարդու անխոհեմ պահանջներին, երբեք չափազանցված պահանջներ չի ներկայացրել մարդուն և երբեք անխոհեմ պահանջներ չի դրել մարդու առաջ։ Նա պարզապես անում է այն ողջ գործը, որն անհրաժեշտ է մարդուն՝ կրելով բոլոր դժվարությունները և չտրտնջալով, ուսուցանելով, լուսավորություն բերելով, հանդիմանելով, խոսքերի միջոցով զտելով, հիշեցնելով, հորդորելով, մխիթարելով, դատելով և մերկացնելով։ Նրա քայլերից ո՞ր մեկը մարդու կյանքի համար չի եղել։ Թեև Նա վերացրել է մարդու հեռանկարներն ու ճակատագիրը, Աստծու իրականացրած քայլերից ո՞ր մեկը մարդու ճակատագրի համար չի եղել։ Դրանցից ո՞ր մեկը հանուն մարդու գոյատևման չի եղել։ Դրանցից ո՞ր մեկը չի եղել մարդուն այս տառապանքից և գիշերվա պես սև խավարի ուժերի ճնշումից ազատելու համար։ Դրանցից ո՞ր մեկը հանուն մարդու չէ։ Ո՞վ կարող է հասկանալ Աստծու սիրտը, որը նման է սիրող մոր սրտի։ Ո՞վ կարող է ըմբռնել Աստծու ջերմեռանդ սիրտը։ Աստծու ջերմեռանդ սիրտն ու խանդավառ ակնկալիքները հատուցվել են սառցե սրտերով, սառը և անտարբեր աչքերով և մարդու կրկնվող նախատինքներով ու վիրավորանքներով։ Դրանք հատուցվել են կծու խոսքերով, սարկազմով և նսեմացմամբ։ Դրանք հատուցվել են մարդու ծաղրով, նրա ոտնահարմամբ ու մերժմամբ, նրա թյուրընկալմամբ, տրտունջներով, օտարացմամբ, խուսափումով և միայն խաբեությամբ, հարձակումներով ու դառնությամբ։ Ջերմ խոսքերն արժանացել են կատաղի հայացքների և հազարավոր մատնացույց անողների սառն արհամարհանքին։ Աստված կարող է միայն կրել մարդկանց ծառայելու ցավը՝ գլուխը խոնարհած հոժարակամ եզան պես։[2] Այնքա՜ն արևներ ու լուսիններ, այնքա՜ն անգամներ է Նա նայել աստղերին, այնքա՜ն անգամներ է Նա մեկնել արշալույսին և վերադարձել մթնշաղին և անհանգիստ այս ու այն կողմ շրջվել՝ կրելով Իր Հորից բաժանման ցավից հազարապատիկ ավելի մեծ տանջանք, կրելով մարդու հարձակումներն ու կոտրումը և մարդու էտումը։ Աստծու խոնարհությունն ու թաքնվածությունը հատուցվել են մարդու կանխակալությամբ[3], մարդու անարդար հայացքներով ու անարդար վերաբերմունքով, և այն անձայն կերպը, որով Աստված գործում է աննկատ, Նրա համբերությունն ու Նրա հանդուրժողականությունը հատուցվել են մարդու ագահ հայացքով։ Մարդը փորձում է անգթորեն ոտնատակ անելով սպանել Աստծուն և փորձում է Աստծուն տրորելով հողին հավասարեցնել։ Աստծու հանդեպ մարդու վերաբերմունքը «հազվագյուտ խելամտություն» է, և Աստված, Ով ահաբեկվում ուարհամարհվում է մարդու կողմից, ճզմվում է բյուրավոր մարդկանց ոտքերի տակ, մինչդեռ մարդն իրեն բարձր է դասում, կարծես թե ուզում է լինել «բլրի արքան», կարծես թե ուզում է բացարձակ իշխանություն վերցնել[4], կառավարել վարագույրի հետևից, Աստծուն դարձնել կուլիսների հետևում գտնվող բարեխիղճ և կանոններին հնազանդվող ռեժիսոր, Ում թույլատրված չէ ոչ մի դիմադրություն կամ անհնազանդություն։ Մարդն Աստծուն ստիպում է ստանձնել Վերջին Կայսեր դերը՝ խաղալով խամաճիկի դեր[5], որը զուրկ է ամեն մի ազատությունից։ Մարդու արարքներն անպատմելի են, ուստի ինչպե՞ս է նա որակավորված պահանջելու այս կամ այն բանն Աստծուց։ Ինչպե՞ս է որակավորված Աստծուն «առաջարկություններ» ներկայացնելու համար։ Ինչպե՞ս է որակավորված պահանջելու, որ Աստված կարեկցի իր թուլություններին։ Ինչպե՞ս է պիտանի ստանալու Աստծու ողորմությունը։ Ինչպե՞ս է պիտանի նորից ու նորից ստանալու Աստծու մեծահոգությունը։ Ինչպե՞ս է պիտանի նորից ու նորից ստանալու Աստծու ներումը։ Ո՞ւր է նրա խիղճը։ Նա վաղուց է կոտրել Աստծու սիրտը, նա վաղուց է Աստծու սիրտը կտոր-կտոր արել։ Աստված եկավ մարդկանց մեջ՝ դեմքը լի պայծառությամբ և սիրտը լի ուրախությամբ՝ հուսալով, որ մարդը բարեգութ կլինի Իր հանդեպ, թեկուզ միայն մի փոքր ջերմությամբ։ Սակայն Աստծու սիրտը դժվարությամբ է մխիթարվում մարդու կողմից։ Այն ամենը, ինչ Նա ստացել է, ձնագնդի պես աճող[6] հարձակումներ ու տանջանքներ են։ Մարդու սիրտը չափազանց ագահ է, նրա ցանկությունը չափազանց մեծ է, նա երբեք չի կարող հագենալ, միշտ չարաճճի է և անխոհեմ, երբեք Աստծուն ոչ մի ազատություն կամ խոսքի իրավունք չի տալիս և Աստծուն այլ ելք չի թողնում, քան հնազանդվել նվաստացմանը և թույլ տալ, որ մարդը նենգավարի Իրեն այնպես, ինչպես կամենում է։

Արարչագործությունից մինչև հիմա Աստված այնքա՜ն ցավ է կրել և այնքա՜ն հարձակումների է ենթարկվել։ Սակայն նույնիսկ այսօր մարդը դեռ չի մեղմացնում իր պահանջներն Աստծուց, դեռ զննում է Աստծուն, դեռ մեղմություն չունի Նրա հանդեպ և ոչինչ չի անում, բացի Նրան «խորհուրդ տալուց», Նրան «քննադատելուց» և Նրան «կարգավարժելուց», կարծես խորապես վախենալով, որ Աստված սխալ ուղի կընտրի, որ երկրի վրա Աստված տիրական է և անխոհեմ, կամ անզգույշ է Իր գործողություններում, կամ որ ոչնչի չի հասնի։ Մարդը միշտ այսպիսի վերաբերմունք ունի Աստծու հանդեպ։ Ինչպե՞ս կարող էր դա չտխրեցնել Աստծուն։ Մսեղի դառնալով՝ Աստված ահռելի ցավ ու նվաստացում է կրել։ Ուրեմն որքա՞ն ավելի վատ է ստիպել Աստծուն ընդունել մարդու ուսուցումները։ Նրա գալուստը մարդկանց մեջ զրկել է Նրան ամեն մի ազատությունից, կարծես բանտարկված լինի Հադեսում, և Նա ընդունել է մարդու կողմից քննվելը՝ առանց ամենափոքր դիմակայության։ Մի՞թե սա ամոթալի չէ։ Գալով բնականոն մարդու ընտանիք՝ «Հիսուսը» կրել է մեծագույն անարդարությունը։ Է՛լ ավելի նվաստացուցիչ է այն, որ Նա եկել է այս փոշոտ աշխարհ և խոնարհեցրել է Իրեն մինչև ամենաստորին խորքերը և ընդունել է ծայրաստիճան սովորական մսեղի։ Մի՞թե Բարձրյալ Աստծու համար տառապանք չէ խղճուկ մարդկային էակ դառնալը։ Եվ մի՞թե Նա դա չի անում հանուն մարդկության։ Եղե՞լ են արդյոք պահեր, երբ մտածել է Ինքն Իր մասին։ Հրեաների կողմից մերժվելուց և մահապատժի ենթարկվելուց և մարդկանց կողմից ծաղրվելուց ու ձաղկվելուց հետո Նա երբեք չի տրտնջացել Երկնքից կամ երկրից։ Այսօր այս հազարամյա ողբերգությունը վերստին հայտնվել է հրեաների նմանվող այս ժողովրդի մեջ։ Մի՞թե նրանք նույն մեղքերը չեն գործում։ Ի՞նչն է մարդուն որակավորում ստանալու Աստծու խոստումները։ Մի՞թե նրանք, ովքեր հակառակվում են Աստծուն և ապա ստանում Նրա օրհնությունները, բոլորը մարդիկ չեն։ Ինչո՞ւ մարդը երբեք չի առերեսվում արդարադատությանը կամ փնտրում ճշմարտությունը։ Ինչո՞ւ երբեք չի հետաքրքրվում, թե ինչ է անում Աստված։ Ո՞ւր է նրա արդարությունը։ Ո՞ւր է նրա անաչառությունը։ Արդյո՞ք նա հանդգնություն ունի ներկայացնելու Աստծուն։ Ո՞ւր է նրա արդարադատության զգացումը։ Այն ամենից, ինչ սիրելի է մարդուն, որքա՞նն է սիրելի Աստծուն։ Մարդը միշտ շողշողուն մարգարիտները նետում է խավարի մեջ,[7] միշտ խառնում է սևն ու սպիտակը,[8] ճնշում է արդարադատությունն ու ճշմարտությունը և բարձր է դասում անիրավությունն ու անարդարությունը։ Նա վանում է լույսը և ցնծում է խավարի մեջ։ Նրանք, ովքեր փնտրում են ճշմարտությունն ու արդարադատություն, փոխարենը վանում են լույսը։ Նրանք, ովքեր փնտրում են Աստծուն, ոտնատակ են անում Նրան և իրենք իրենց բարձրացնում են երկինք։ Մարդը չի տարբերվում ավազակից։[9] Ո՞ւր է նրա ողջամտությունը։ Ո՞վ կարող է տարբերել ճիշտը սխալից։ Ո՞վ կարող է պաշտպանել արդարադատությունը։ Ո՞վ է պատրաստակամ տառապելու ճշմարտության համար։ Մարդիկ դաժան են և դիվային։ Աստծուն խաչին գամելով՝ ծափահարում են ու ցնծում, նրանց վայրի ճիչերն անդադար են։ Նման են հավերի ու շների, գաղտնի համագործակցում են ու դավադրություններ են կազմակերպում, հիմնել են իրենց սեփական թագավորությունը, նրանց միջամտությունը ոչ մի տեղ անխռով չի թողել, փակում են իրենց աչքերը և խելագարի պես անդադար ոռնում են։ Հավերի կչկչոցով ու շների հաչոցով գարշելի մթնոլորտ է տիրում՝ ամեն ինչ դարձնելով բավականին «աշխույժ», և նրանք, ովքեր «միանում են զվարճությանը», շարունակ հայտնվում են՝ բոլորը բարձր պահելով իրենց նախնիների «փառավոր» անունները։ Այս շներն ու հավերը վաղուց Աստծուն մղել են իրենց մտքի հետին պլան և երբեք ուշադրություն չեն դարձրել Աստծու սրտի վիճակին։ Զարմանալի չէ, որ Աստված ասում է, թե մարդը նման է շան կամ հավի։ Երբ մի շուն հաչում է ստվերի վրա, հարյուրը ոռնում են ի պատասխան։ Այսպիսով, դատարկ մեծ աղմուկով նա Աստծու գործը հասցրել է մինչև մեր օրերը՝ անտեսելով, թե ինչպիսին է Աստծու գործը, արդյոք կա արդարադատություն, արդյոք Աստված ունի մի տեղ, որտեղ կարող է ոտք դնել, արդյոք ինչպիսին կլինի վաղվա օրը, անտեսելով իր իսկ ստորությունն ու իր իսկ կեղտոտությունը։ Մարդը երբեք այդքան չի մտածել բաների մասին, երբեք չի անհանգստացել վաղվա օրվա համար և սեփական գրկում հավաքել է այն ամենը, ինչն օգտակար է ու թանկարժեք՝ Աստծուն ոչինչ չթողնելով, բացի փշրանքներից ու մնացորդներից։[10] Որքա՜ն դաժան է մարդկությունը։ Նա ոչ մի զգացմունք չի պահում Աստծու համար, և Աստծու ամեն ինչը վերցնելուց ու գաղտնի խժռելուց հետո Աստծուն ետ է շպրտում իրենից շատ հեռու՝ այլևս ուշադրություն չդարձնելով Նրա գոյությանը։ Վայելում է Աստծուն, սակայն հակառակվում է Աստծուն և ոտնատակ է անում Նրան, մինչդեռ բերանով շնորհակալություն է հայտնում և փառաբանում է Աստծուն։ Աղոթում է Աստծուն և ապավինում է Աստծուն՝ միաժամանակ նաև խաբելով Աստծուն։ «Բարձրացնում» է Աստծու անունը և նայում է Աստծու երեսին, սակայն ամբարտավան կերպով և առանց նշույլ անգամ համեստության նաև նստում է Աստծու գահին և դատում է Աստծու «անարդարությունը»։ Նրա բերանից դուրս են գալիս խոսքեր, թե ինքը պարտական է Աստծուն, և նայում է Աստծու խոսքերին, սակայն սրտում լուտանքներ է թափում Աստծու վրա։ «Ներողամիտ» է Աստծու հանդեպ, սակայն ճնշում է Աստծուն, իսկ նրա բերանն ասում է, թե դա հանուն Աստծու է։ Ձեռքերում պահում է Աստծու բաները, իսկ բերանում ծամում է այն ուտելիքը, որն Աստված տվել է իրեն, սակայն աչքերը սառը և անտարբեր հայացքով հառած են Աստծուն, կարծես ուզում է ամբողջովին լափել Նրան։ Նայում է ճշմարտությանը, բայց պնդում է, որ դա Սատանայի ծրագիրն է։ Նայում է արդարադատությանը, բայց ստիպում է, որ այն դառնա ինքնուրացում։ Նայում է մարդու արարքներին և պնդում է, թե դրանք այն են, ինչ Աստված է։ Նայում է մարդու բնատուր շնորհներին և պնդում է, թե դրանք ճշմարտությունն են։ Նայում է Աստծու գործերին և պնդում է, թե դրանք ամբարտավանություն և սնապարծություն են, հպարտություն և ինքնարդարացում են։ Երբ մարդը նայում է Աստծուն, պնդում է, որ Նրան պիտակավորի որպես մարդ, և ջանասիրաբար փորձում է Նրան նստեցնել Սատանայի հետ դաշնակցող արարածի աթոռին։ Քաջ գիտի, որ դրանք Աստծու արտահայտումներն են, սակայն դրանք կանվանի ոչ այլ ինչ քան մարդու գրվածքներ։ Քաջ գիտի, որ Հոգին իրագործվել է մսեղիում, որ Աստված մսեղի է դարձել, բայց ասում է միայն, որ այս մսեղին Սատանայի սերունդն է։ Քաջ գիտի, որ Աստված խոնարհ է և թաքնված, սակայն ասում է միայն, որ Սատանան ամոթահար է եղել, և Աստված հաղթել է։ Ինչպիսի՜ ոչնչություններ։ Մարդն անգամ արժանի չէ ծառայելու որպես պահապան շուն։ Չի տարբերում սևը սպիտակից և նույնիսկ միտումնավոր սևը սպիտակ է ներկայացնում։ Կարո՞ղ են արդյոք մարդու ուժերն ու մարդու պաշարումը հանդուրժել Աստծու ազատագրման օրը։ Աստծուն միտումնավոր հակառակվելուց հետո մարդն ամենևին չի անհանգստանում կամ նույնիսկ հասնում է այն կետին, որ մահապատժի է ենթարկում Աստծուն՝ թույլ չտալով ցույց տալ Իրեն։ Ո՞ւր է այստեղ արդարություն։ Ո՞ւր է այստեղ սեր։ Նստում է Աստծու կողքին և ստիպում է Աստծուն ծնկի իջնել՝ ներում աղերսելու, հնազանդվելու իր բոլոր կարգավորումներին, համակերպվելու իր բոլոր խորամանկությունների հետ, և ստիպում է Աստծուն Իր բոլոր գործերում առաջնորդվել իրենով, հակառակ դեպքում զայրույթով է լցվում[11] և կատաղում է։ Ինչպե՞ս կարող էր Աստված վշտահար չլինել խավարի նման ազդեցության տակ, որը սևը սպիտակ է ներկայացնում։ Ինչպե՞ս կարող էր Նա չանհանգստանալ։ Ինչո՞ւ է ասվում, որ երբ Աստված սկսեց Իր վերջին գործը, այն նման էր երկինքներն ու երկիրն ստեղծելու գործին։ Մարդու արարքներն այնքան «հարուստ» են, «կենդանի ջրի մշտահոս աղբյուրն» անդադար «հագեցնում է» մարդու սրտի դաշտը, մինչդեռ մարդու «կենդանի ջրի աղբյուրն» առանց ամաչելու[12] մրցում է Աստծու հետ՝ անհաշտ հակառակվելով Նրան, և առանց հետևանքների մասին մտածելու մատակարարում է մարդկանց Աստծու փոխարեն, մինչդեռ մարդը համագործակցում է դրա հետ՝ առանց որևէ ուշադրություն դարձնելու դրա հետ կապված վտանգներին։ Եվ ի՞նչ է արդյունքը։ Սառնասրտորեն մի կողմ է նետում Աստծուն և Նրան շատ հեռու է դնում, որտեղ մարդիկ ուշադրություն չեն դարձնի Նրան՝ խորապես վախենալով, որ Նա կգրավի նրանց ուշադրությունը, և խորապես վախենալով, որ Աստծու կենդանի ջրի աղբյուրը կհրապուրի մարդուն և ձեռք կբերի մարդուն։ Այսպիսով, երկար տարիներ աշխարհիկ գործեր վերապրելուց հետո դավադրություններ և ինտրիգներ է կազմակերպում Աստծու դեմ և նույնիսկ Աստծուն դարձնում է իր պատժի թիրախը։ Կարծես թե Աստված գերան է դարձել նրա աչքին, և նա հուսահատորեն ցանկանում է բռնել Աստծուն և Նրան կրակի մեջ գցել՝ զտվելու և մաքրագործվելու համար։ Տեսնելով, որ Աստված կարծես թե անհարմար դրության մեջ է, մարդը ծեծում է կուրծքը և ծիծաղում, պարում է ուրախությունից և ասում է, որ Աստված նույնպես նետվել է զտման մեջ, և ասում է, որ ինքը հիմնահատակ կվառի Աստծու անմաքուր խառնուրդները, կարծես միայն սա է ռացիոնալ և խելամիտ, կարծես միայն սա է կազմում Երկնքի արդար և ողջամիտ ճանապարհը։ Մարդու այս ստոր և դաժան պահվածքը կարծես թե միտումնավոր է, սակայն նաև կարծես թե ոչ միտումնավոր է։ Մարդը բացահայտում է և՛ իր տգեղ դեմքը և՛ իր զարհուրելի, կեղտոտ հոգին, ինչպես նաև մուրացկանի խղճուկ տեսքը։ Ամենուր կատաղի ավերածություններ գործելուց հետո ողորմելի տեսք է ընդունում և աղերսում է Երկնքի ներումը՝ ծայրաստիճան խղճուկ շնիկի տեսքով։ Մարդը միշտ անսպասելի ձեւերով է գործում, միշտ «վագր է հեծնում՝ ուրիշներին վախեցնելու համար»[ա], միշտ դեր է խաղում, ամենափոքր ուշադրությունն անգամ չի դարձնում Աստծու սրտին, ոչ էլ որևէ համեմատություն է անում իր իսկ կարգավիճակի հետ։ Պարզապես լուռ դիմակայում է Աստծուն, կարծես Աստված անարդարացիորեն է վարվել իր հետ և չպետք է այդպես վերաբերվեր իր հետ, և կարծես Երկինքն աչքեր չունի և միտումնավոր դժվարացնում է իր վիճակը։ Այսպիսով, մարդը միշտ գաղտնի կերպով դաժան դավադրություններ է իրականացնում և ամենևին չի մեղմացնում իր պահանջներն Աստծուց՝ նայելով գիշատիչ աչքերով, կատաղի հայացքով հետևելով Աստծու ամեն մի շարժմանը, երբեք չմտածելով, որ ինքն Աստծու թշնամին է, և հուսալով, որ կգա այն օրը, երբ Աստված կցրի մշուշը, ամեն ինչ պարզ կդարձնի, կփրկի իրեն «վագրի երախից» և կփարատի իր տրտունջքը։ Նույնիսկ այսօր մարդիկ դեռ չեն մտածում, որ խաղում են Աստծուն հակառակվելու այն դերը, որը խաղացել են շատերը դարերի ընթացքում։ Որտեղի՞ց իմանային, որ այն ամենում, ինչ անում են, վաղուց մոլորվել են, որ այն ամենը, ինչ հասկանում էին, ծովերը վաղուց կլանել են։

Ո՞վ է երբևէ ընդունել ճշմարտությունը։ Ո՞վ է երբևէ գրկաբաց դիմավորել Աստծուն։ Ո՞վ է երբևէ ուրախությամբ փափագել Աստծու հայտնվելը։ Մարդու պահվածքը վաղուց արդեն քայքայվել է, վաղուց պղծել է Աստծու տաճարն անճանաչելիության աստիճանի։ Մինչդեռ մարդը դեռ շարունակում է իր սեփական գործը՝ երբեք որևէ ուշադրություն չդարձնելով Աստծուն։ Կարծես թե Աստծու հանդեպ նրա հակառակությունը դարձել է արմատացած ու անփոփոխ, և արդյունքում, ինքը կգերադասեր անիծվել քան թույլ տալ, որ իր խոսքերն ու արարքներն է՛լ ավելի զսպվեն։ Ինչպե՞ս կարող էին այսպիսի մարդիկ ճանաչել Աստծուն։ Ինչպե՞ս կարող էին հանգիստ գտնել Աստծու հետ։ Եվ ինչպե՞ս կարող էին արժանի լինել ներկայանալու Աստծուն։ Անկասկած, Աստծու տնօրինման ծրագրին նվիրվելու մեջ ոչ մի վատ բան չկա, բայց ինչո՞ւ են մարդիկ միշտ Աստծու գործն ու Աստծու ամբողջությունը մղում իրենց մտքի հետին պլան՝ միաժամանակ անձնուրացաբար նվիրաբերելով իրենց սրտի արյունը։ Մարդկանց անձնուրաց նվիրվածության ոգին, անկասկած, թանկ է, բայց նրանք որտեղի՞ց իմանային, որ այն «մետաքսը», որն իրենք մանում են, լիովին անունակ է ներկայացնելու, թե ինչ է Աստված։ Մարդկանց բարի մտադրությունները, անկասկած, թանկ են և հազվագյուտ, բայց ինչպե՞ս կարող էին նրանք կուլ տալ «անգին գանձը»։[13] Ձեզանից յուրաքանչյուրը պետք է խորհի իր անցյալի շուրջ։ Ինչո՞ւ երբեք զերծ չեք մնացել անգութ պատժից և անեծքներից։ Ինչո՞ւ են մարդիկ միշտ այդքան «մտերիմ հարաբերությունների» մեջ մեծափառ խոսքերի և արդար դատաստանի հետ։ Արդյո՞ք Աստված իսկապես փորձում է նրանց։ Արդյո՞ք Աստված միտումնավոր զտում է նրանց։ Եվ ինչպե՞ս են մարդիկ մտնում զտման մեջ։ Արդյոք ճշմարտապես ճանաչո՞ւմ են Աստծու գործը։ Ի՞նչ դասեր են մարդիկ քաղել Աստծու գործից և իրենց իսկ մուտքից։ Թող մարդիկ չմոռանան Աստծու հորդորը և թող խորաթափանցություն ունենան Աստծու գործի հանդեպ, հստակ ճանաչեն այն և պատշաճ կերպով տնօրինեն իրենց իսկ մուտքը։

Ծանոթագրություններ 14.

1. «Ավերածություններ» բառն օգտագործվում է մարդկության ըմբոստությունը մերկացնելու համար։

2. «Արժանացել են կատաղի հայացքների և հազարավոր մատնացույց անողների սառը արհամարհանքին, կրել մարդկանց ծառայելու ցավը՝ գլուխը խոնարհած հոժարակամ եզան պես» արտահայտությունը բնագրում մեկ նախադասություն էր, սակայն այստեղ բաժանվել է երկու մասի՝ միտքն ավելի պարզ դարձնելու համար։ Նախադասության առաջին մասը վերաբերում է մարդու արարքներին, մինչդեռ երկրորդը ցույց է տալիս Աստծու կրած ցավը, և որ Աստված խոնարհ է ու թաքնված։

3. «Կանխակալություն» բառը վերաբերում է մարդկանց ըմբոստ պահվածքին։

4. «Բացարձակ իշխանություն վերցնել» արտահայտությունը վերաբերում է մարդկանց ըմբոստ պահվածքին։ Նրանք իրենց բարձր են դասում, կաշկանդում են ուրիշներին՝ ստիպելով հետևել իրենց և տառապել իրենց համար։ Դրանք այն ուժերն են, որոնք թշնամական են Աստծու հանդեպ։

5. «Խամաճիկ» բառն օգտագործվում է ծաղրելու համար նրանց, ովքեր չեն ճանաչում Աստծուն։

6. «Ձնագնդի պես աճող» արտահայտությունն օգտագործվում է մարդկանց ստոր պահվածքն ընդգծելու համար։

7. «Շողշողուն մարգարիտները նետում է խավարի մեջ» արտահայտությունը ցույց է տալիս այն, երբ մարդիկ Աստծու մտադրությունները խեղաթյուրում են սատանայական բաների, ինչը լայն իմաստով վերաբերում է այն բոլոր արարքներին, որոնցով մարդիկ մերժում են Աստծուն։

8. «Խառնում է սևն ու սպիտակը» արտահայտությունը վերաբերում է ճշմարտությունը պատրանքների հետ, իսկ արդարադատությունը՝ տգեղության հետ շփոթելուն։

9. «Ավազակ» բառն օգտագործվում է ցույց տալու համար, որ մարդիկ անխոհեմ են և զուրկ են խորաթափանցությունից։

10. «Փշրանքներ ու մնացորդներ» արտահայտությունն օգտագործվում է ցույց տալու այն պահվածքը, որով մարդիկ ճնշում են Աստծուն։

11. «Զայրույթով է լցվում» արտահայտությունը վերաբերում է զայրացած ու վրդովված մարդու տգեղ դեմքին։

12. «Անվարան» բառը վերաբերում է նրան, երբ մարդիկ անխոհեմ են և բացարձակապես աստվածավախ սիրտ չունեն։

13. «Անգին գանձ» արտահայտությունը վերաբերում է Աստծու ամբողջությանը։

ա. Սա թարգմանվել է բնագրի «hú jiǎ hǔ wēi» արտահայտության հիման վրա, որը չինարեն դարձվածք է։ Դա վերաբերում է մի պատմության, որտեղ աղվեսը վախեցնում և քշում է մյուս կենդանիներին՝ քայլելով վագրի ընկերակցությամբ, դրանով իսկ «փոխ առնելով» այն վախն ու հեղինակությունը, որը ներշնչում է վագրը։ Սա փոխաբերություն է, որն այստեղ օգտագործվում է՝ մատնանշելու այն մարդկանց, ովքեր «փոխ են առնում են» ուրիշի հեղինակությունը՝ այլ մարդկանց վախեցնելու կամ ճնշելու համար։


Գործ և մուտք (10)

Մարդկության՝ մինչև այսօր առաջ ընթանալը աննախադեպ վեհության տեսարան է։ Աստծու գործը և մարդու մուտքն առաջ են ընթանում կողք կողքի, և ուստի Աստծու գործը նույնպես հասել է աննախադեպ վեհության վիճակի։ Մարդու մուտքը մինչ օրս մի հրաշք է, որը մարդը նախկինում երբեք չէր պատկերացրել։ Աստծու գործը հասել է իր գագաթնակետին, և, հետևաբար, մարդու «մուտքը»[1] նույնպես հասել է իր գագաթնակետին։ Աստված խոնարհեցրել է Իրեն որքան հնարավոր է, և երբեք չի բողոքել մարդկությանը կամ տիեզերքին ու բոլոր բաներին։ Մինչդեռ մարդը կանգնած է Աստծու գլխին, և մարդու կողմից Աստծուն ճնշելը հասել է իր գագաթնակետին, ամեն ինչ հասել է իր գագաթնակետին, և ժամանակն է, որ արդարության օրը հայտնվի։ Ինչո՞ւ շարունակել թույլ տալ, որ խավարը ծածկի երկիրը, և մթությունը պարուրի բյուրավոր մարդկանց։ Աստված դիտարկել է մի քանի հազար տարի՝ նույնիսկ տասնյակ հազարավոր տարիներ, և Նրա համբերությունը վաղուց հասել է իր սահմանին։ Նա հետևել է մարդկության յուրաքանչյուր քայլին, դիտարկել է, թե որքան ժամանակ մարդու անարդարությունը կշարունակի մոլեգնել, սակայն մարդը, ով վաղուց թմրել է, ոչինչ չի զգում։ Եվ ո՞վ է երբևէ հետևել Աստծու գործերին։ Ո՞վ է երբևէ բարձրացրել իր աչքերը և նայել հեռուն։ Ո՞վ է երբևէ ուշադիր լսել։ Ո՞վ է երբևէ եղել Ամենակարողի ձեռքերում։ Մարդիկ բոլորը տանջվում են երևակայական վախերից[2]։ Ի՞նչ օգուտ ունի խոտի ու ծղոտի կույտը։ Միակ բանը, որ դրանք կարող են անել, մարմնացած Աստծուն մինչև մահ խոշտանգելն է։ Թեև դրանք ընդամենը խոտի ու ծղոտի կույտեր են, դեռ կա մի բան, որ անում են «ամենից լավ»[3]՝ Աստծուն մինչև մահ խոշտանգելը և ապա բղավելը, որ «դա ուրախացնում է մարդկանց սրտերը»։ Ծովախեցգետին-զինվորների և խեցգետին-գեներալների ինչպիսի՜ ոհմակ։ Մարդկանց անվերջանալի հոսանքի մեջ նրանք «առանձնացրել են» Աստծուն՝ շրջափակելով Նրան անանցանելի պատնեշով։ Նրանց տենչն ավելի ու ավելի է բորբոքվում[4], նրանք հորդաներով շրջապատել են Աստծուն, այնպես որ Նա չի կարողանում անգամ մի մատնաչափ շարժվել։ Իրենց ձեռքերում նրանք պահում են ամեն տեսակ զենքեր, և երբ տեսնում են Աստծուն, կարծես թշնամու տեսած լինեն, նրանց աչքերը լի են զայրույթով՝ տենչում են «Աստծուն հոշոտել»։ Որքա՜ն տարակուսելի է։ Ինչո՞ւ են մարդն ու Աստված դարձել այսպիսի անհաշտ թշնամիներ։ Մի՞թե ոխ կա ամենասիրելի Աստծու և մարդու միջև։ Մի՞թե Աստծու գործողությունները ոչ մի օգուտ չեն տալիս մարդուն։ Արդյո՞ք դրանք վնասում են մարդուն։ Մարդն անթարթ հայացքով նայում է Աստծուն՝ խորապես վախենալով, որ Նա կճեղքի մարդու շրջափակումը, կվերադառնա երրորդ երկինքը և մարդուն կրկին կնետի զնդանը։ Մարդն զգուշանում է Աստծուց, տագնապի մեջ է և հեռվում փռված է գետնին՝ ձեռքին «գնդացիր», ուղղված մարդկանց մեջ գտնվող Աստծուն։ Կարծես թե Աստծու ամենափոքր շարժման դեպքում մարդը կոչնչացնի Նրա ամեն ինչը՝ Նրա ողջ մարմինը և այն ամենը, ինչ Նա կրում է՝ ոչինչ չթողնելով։ Աստծու և մարդու միջև հարաբերությունն անվերականգնելի է։ Աստված անհասկանալի է մարդու համար, մինչդեռ մարդը միտումնավոր փակում է աչքերը՝ Նրանից խուսափելու համար. բացարձակապես չի կամենում տեսնել Իմ գոյությունը և աններողամիտ է Իմ դատաստանի հանդեպ։ Ուստի, երբ մարդն ուշադրություն չի դարձնում, Ես հանդարտ հեռանում եմ և այլևս չեմ համեմատի մարդու հետ, թե ով է բարձր և ով՝ ցածր։ Մարդկությունը բոլորից ամենաստոր «կենդանին» է, և Ես այլևս չեմ ցանկանում ուշադրություն դարձնել նրան։ Վաղուց Իմ ողջ շնորհքը ետ եմ տարել այն վայրը, որտեղ խաղաղ բնակվում եմ։ Քանի որ մարդն այնքան ըմբոստ է, ի՞նչ հիմք ունի նա այլևս վայելելու Իմ թանկ շնորհքը։ Ես չեմ կամենում իզուր Իմ շնորհքը տալ այն ուժերին, որոնք թշնամական են Իմ հանդեպ։ Իմ թանկ պտուղները կշնորհեի Քանանի այն ջանասեր հողագործներին, ովքեր մեծ եռանդով ողջունում են Իմ վերադարձը։ Միայն ցանկանում եմ, որ երկինքները հավերժ գոյատևեն, և, ավելին, որ մարդը երբեք չծերանա, որ երկինքներն ու մարդը հավիտյան հանգստի մեջ լինեն, և այդ մշտադալար «սոճիներն ու նոճիները» հավիտյան ուղեկցեն Աստծուն և հավիտյան ուղեկցեն երկինքներին՝ միասին մուտք գործելով իդեալական դարաշրջան։

Շատ օրեր ու գիշերներ եմ անցկացրել մարդու հետ, բնակվել եմ աշխարհում մարդու հետ միասին և երբեք ավելի շատ պահանջներ չեմ ներկայացրել մարդուն։ Պարզապես առաջնորդում եմ մարդուն միշտ առաջ, ոչինչ չեմ անում բացի մարդուն առաջնորդելուց և հանուն մարդկության ճակատագրի՝ անդադար իրականացնում եմ կարգավորման գործը։ Ո՞վ է երբևէ հասկացել երկնային Հոր կամքը։ Ո՞վ է ճամփորդել երկնքի և երկրի միջև։ Այլևս չեմ ցանկանում մարդու հետ անցկացնել նրա «ծերությունը», քանի որ մարդը չափազանց հնաոճ է, ոչինչ չի հասկանում. միակ բանը, որ գիտի, Իմ բացած սեղանից ագահաբար խժռելն է՝ կտրված մնացած ամեն ինչից, երբեք չմտածելով որևէ այլ հարցի մասին։ Մարդկությունը չափազանց ժլատ է, մարդկանց մեջ աղմուկը, ամայությունն ու վտանգը չափազանց մեծ են, ուստի չեմ ցանկանում կիսել վերջին օրերի ընթացքում ձեռք բերված հաղթահարման թանկ պտուղները։ Թող մարդը վայելի այն հարուստ օրհնությունները, որոնք ինքն է ստեղծել, քանի որ մարդն Ինձ չի ողջունում. ինչո՞ւ պետք է ստիպեմ մարդկությանը շինծու ժպտալ։ Աշխարհի ամեն անկյուն զուրկ է ջերմությունից, աշխարհի ողջ բնապատկերներում գարնան ոչ մի նշույլ չկա, քանի որ ջրային արարածի պես մարդը չունի ամենափոքր ջերմությունն անգամ, դիակի է նման, և նույնիսկ նրա երակներով հոսող արյունը սառույցի պես է, որը պաղեցնում է սիրտը։ Ո՞ւր է ջերմությունը։ Մարդն առանց պատճառի խաչին գամեց Աստծուն և դրանից հետո չզգաց ամենափոքր խղճի խայթն անգամ։ Երբեք ոչ ոք չի զղջացել, և այս դաժան բռնակալները նույնիսկ ծրագրում են ևս մեկ անգամ «ողջ-ողջ գերեվարել»[5] մարդու Որդուն և կանգնեցնել Նրան գնդակահարության՝ վերջ դնելու իրենց սրտերի ատելությանը։ Ի՞նչ օգուտ կա Իմ՝ այս վտանգավոր երկրում մնալուց։ Եթե մնամ, միակ բանը, որ կբերեմ մարդուն, հակամարտությունն ու բռնությունն են և անվերջանալի փորձանքները, քանի որ Ես երբեք խաղաղություն չեմ բերել մարդուն, այլ միայն պատերազմ։ Մարդկության վերջին օրերը պետք է լի լինեն պատերազմով, և մարդու նշանակության վայրը պետք է տապալվի բռնության և հակամարտության մեջ։ Ես չեմ կամենում կիսել պատերազմի «հաճույքը», չեմ ուղեկցի մարդու արյունահեղությանն ու զոհաբերությանը, քանի որ մարդու մերժումն Ինձ հասցրել է «հուսալքության», և սիրտ չունեմ նայելու մարդու պատերազմներին. թող մարդը կռվի որքան սիրտը կուզի։ Ես ցանկանում եմ հանգստանալ, ցանկանում եմ քնել. թող դևերը լինեն մարդկության ուղեկիցն իր վերջին օրերին։ Ո՞վ գիտի Իմ մտադրությունները։ Քանի որ մարդն Ինձ չի ողջունում և երբեք չի սպասել Ինձ, կարող եմ միայն հրաժեշտ տալ նրան և շնորհում եմ մարդկության նշանակության վայրն իրեն, թողնում եմ Իմ ողջ հարստությունը մարդուն, ցողում եմ Իմ կյանքը մարդկանց մեջ, տնկում եմ Իմ կյանքի սերմը մարդու սրտի դաշտում, թողնում եմ նրան հավերժական հիշողություններ, թողնում եմ Իմ ողջ սերը մարդկությանը և շնորհում եմ մարդուն այն ամենը, ինչ մարդը գնահատում է Իմ մեջ՝ որպես սիրո նվեր, որով փափագում ենք միմյանց։ Կկամենայի, որ մենք հավիտյան սիրեինք միմյանց, որ մեր երեկվա օրը լիներ այն հիանալի բանը, որը տալիս ենք միմյանց։ Քանի որ արդեն շնորհել եմ Իմ ամբողջությունը մարդկությանը, ի՞նչ դժգոհություններ կարող է ունենալ մարդը։ Արդեն թողել եմ Իմ ողջ կյանքը մարդուն, և առանց մի բառ ասելու, տքնաջան աշխատել եմ՝ հերկելու սիրո գեղեցիկ երկիրը մարդկության համար։ Երբեք ոչ մի արդարացի պահանջ չեմ ներկայացրել մարդուն և ոչինչ չեմ արել, բացի մարդու դասավորություններին պարզապես հնազանդվելուց և մարդկության համար ավելի գեղեցիկ վաղվա օր ստեղծելուց։

Թեև Աստծու գործը հարուստ է և առատ, մարդու մուտքը խիստ աղքատիկ է։ Մարդու և Աստծու համատեղ «ձեռնարկի» գրեթե ամբողջն Աստծու գործն է։ Ինչ վերաբերում է այն բանին, թե որքան է մարդը մուտք գործել, ապա գրեթե ոչինչ չունի ցույց տալու։ Այդքան աղքատացած ու կույր մարդը նույնիսկ չափում է իր ուժն այսօրվա Աստծու դեմ՝ ձեռքերում ունենալով «հնագույն զենքեր»։ Այս «նախնադարյան կապիկները» հազիվ են կարողանում ուղիղ քայլել և ամոթ չեն զգում իրենց «մերկ» մարմիններից։ Ի՞նչն է նրանց որակավորում գնահատելու Աստծու գործը։ Այս չորքոտանի կապիկներից շատերի աչքերը լցվում են զայրույթով, և նրանք դուրս են գալիս Աստծու դեմ՝ ձեռքերում հնագույն քարե զենքեր՝ փորձելով կապկամարդկանց և Աստծու միջև սկսել մի մենամարտ, որի նմանն աշխարհը նախկինում երբեք չի տեսել, անցկացնել կապկամարդկանց և Աստծու միջև վերջին օրերի աշխարհահռչակ մենամարտ։ Ավելին՝ շատ կիսաուղիղ հնագույն կապկամարդիկ լի են ինքնագոհությամբ։ Նրանց դեմքերը ծածկող մազերը խճճված են, լի են սպանելու մտադրությամբ և նրանք բարձրացնում են իրենց առջևի ոտքերը։ Դեռ լիովին չեն վերածվել ժամանակակից մարդու, ուստի երբեմն կանգնում են ուղիղ, իսկ երբեմն՝ սողում են, քրտինքի կաթիլները ծածկում են նրանց ճակատը խիտ դասավորված ցողի կաթիլների պես. նրանց եռանդն ինքնին ակնհայտ է։ Նայելով նախնադարյան, չարատավորված կապկամարդուն՝ իրենց ուղեկցին, որը կանգնած է չորեքթաթ՝ չորս վերջույթները մեծածավալ ու դանդաղաշարժ, հազիվ ի զորու ետ մղել հարվածները՝ գրեթե ուժ չունենալով հակահարված տալու, այնպես են կատաղում, որ խռովմունքից ճանկռում են իրենց դեմքերը։ Մի ակնթարթում՝ նախքան կհասցնես տեսնել, թե ինչ պատահեց, ռինգի «հերոսը» տապալվում է գետնին՝ վերջույթներն օդում։ Այդ վերջույթները, որոնք այդ բոլոր տարիներին սխալ դիրքով էին գետնին, անմիջապես շրջվում են գլխիվայր, և կապկամարդն այլևս դիմակայելու ոչ մի ցանկություն չունի։ Այս պահից սկսած՝ հնագույն կապկամարդը ջնջվում է երկրի երեսից. իսկապես «ցավալի» է։ Այս հնագույն կապկամարդն այսպիսի հանկարծակի վախճան ունեցավ։ Ինչո՞ւ պետք է այդքան շուտ հեռանար մարդու հրաշալի աշխարհից։ Ինչո՞ւ չքննարկեց ռազմավարության հաջորդ քայլն իր ուղեկիցների հետ։ Ինչ ափսոս է, որ հրաժեշտ տվեց աշխարհին՝ առանց թողնելու Աստծու դեմ ուժերը չափելու գաղտնիքը։ Որքա՜ն անխոհեմ էր, որ այսպիսի ծեր կապկամարդը մահացավ առանց շշուկի՝ հեռանալով առանց «հնագույն մշակույթն ու արվեստները» իր սերունդներին փոխանցելու։ Ժամանակ չկար, որ կանչեր ամենամոտ վստահելիներին իր կողքին՝ պատմելու նրանց իր սիրո մասին, ոչ մի ուղերձ չթողեց քարե սալիկի վրա, չզանազանեց երկնային լույսը և ոչինչ չասաց իր անասելի դժվարությունների մասին։ Վերջին շունչը փչելիս՝ չկանչեց իր սերունդներին իր մահացող մարմնի կողքին, որպեսզի ասի նրանց. «Մի՛ բարձրացեք ռինգ՝ Աստծու հետ մրցելու»՝ նախքան աչքերը փակելը, չորս կոշտ վերջույթները հավերժ ցցված դեպի վեր՝ դեպի երկինք ուղղված ծառաբների պես։ Կարծես թե դառը մահով մահացավ… Հանկարծ ռինգի ներքեւից որոտացող ծիծաղ է պոռթկում. կիսաուղիղ կապկամարդկանցից մեկն իրեն կորցրել է՝ բռնած «քարե մահակ», այծքաղներ կամ այլ վայրի կենդանիներ որսալու համար, ինչն ավելի առաջադեմ է քան ծեր կապկամարդունը. ցատկում է ռինգ՝ լի զայրույթով, մտքում լավ մտածված ծրագիր ունենալով[6]։ Կարծես թե ինչ-որ արժանավոր բան է արել։ Օգտագործելով իր քարե մահակի «ուժը»՝ հաջողում է ուղիղ կանգնել «երեք րոպե»։ Որքա՜ն մեծ է այս երրորդ «ոտքի» «զորությունը»։ Այն պահեց մեծ, անշնորհք, հիմար, կիսաուղիղ կապկամարդուն կանգնած երեք րոպե. զարմանալի չէ, որ այս ծեր կապկամարդն այդքան վեհազդու[7] և իշխող է։ Իսկապես, հնագույն քարե գործիքն «արդարացնում է իր համբավը»։ Կա դանակի բռնակ, սայր և ծայր, միակ թերությունն այն է, որ սայրը փայլ չունի. որքա՜ն ողբալի է դա։ Նորից նայեք հնագույն ժամանակների «փոքրիկ հերոսին», որը կանգնած է ռինգում և արհամարհական հայացքով նայում է ներքևում գտնվողներին, կարծես նրանք անկարող ստորադասներ են, իսկ ինքը՝ քաջարի հերոս։ Սրտում գաղտնի գարշում է բեմի առջև գտնվողներից։ «Երկիրը փորձանքի մեջ է, և մեզանից յուրաքանչյուրը պատասխանատու է, ինչո՞ւ եք խուսափում։ Մի՞թե տեսնում եք, որ երկիրը կանգնած է աղետի առաջ, բայց չեք մասնակցի արյունալի ճակատամարտին։ Երկիրն աղետի եզրին է. ինչո՞ւ առաջինը չեք անհանգստանում և վերջինը վայելում։ Ինչպե՞ս կարող եք հանդուրժել՝ նայելով, թե ինչպես է երկիրը ձախողվում, իսկ ազգը՝ անկում ապրում։ Արդյո՞ք պատրաստ եք կրելու ազգային հպատակեցման ամոթը։ Ինչպիսի՜ անպիտանների ոհմակ։» Մինչ մտածում է այսպես, բեմի առջև ծեծկռտուքներ են սկսվում, և նրա աչքերն ավելի են զայրանում, կարծես պատրաստվում են բոցեր արձակել[8]։ Տենչում է, որ Աստված ձախողվի նախքան մարտը, հուսահատորեն ցանկանալով սպանել Աստծուն՝ մարդկանց ուրախացնելու համար։ Ինչպե՞ս կարող էր իմանալ, որ թեև իր քարե գործիքը կարող է արժանի համբավ ունենալ, բայց երբեք չէր կարող կանգնել Աստծու դեմ։ Նախքան ժամանակ կունենար պաշտպանվելու, նախքան ժամանակ կունենար ընկնելու և ոտքի կանգնելու, օրորվում է առաջ ու ետ՝ կորցնելով տեսողությունը երկու աչքերում։ Տապալվում է իր ծեր նախնու մոտ և այլևս չի բարձրանում, ամուր գրկելով հնագույն կապկամարդուն՝ այլևս չի աղաղակում և ընդունում է իր ստորադասությունը՝ այլևս չունենալով դիմակայելու ոչ մի ցանկություն։ Այդ երկու խեղճ կապկամարդիկ մահանում են ռինգի առջև։ Ինչպիսի դժբախտություն է, որ մարդկության նախնիները, ովքեր գոյատևել են մինչև մեր օրերը, մահացան տգիտության մեջ այն օրը, երբ հայտնվեց արդարության Արեգակը։ Ինչպիսի հիմարություն է, որ բաց են թողել այսպիսի մեծ օրհնություն, որ իրենց օրհնության օրը, կապկամարդիկ, ովքեր սպասել են հազարավոր տարիներ, տարել են օրհնությունները Հադես՝ դևերի արքայի հետ «վայելելու» համար։ Ինչո՞ւ չպահել այս օրհնություններն ապրողների աշխարհում՝ իրենց որդիների և դուստրերի հետ վայելելու համար։ Պարզապես փորձանք են փնտրում։ Որքա՜ն իզուր է, որ մի փոքր կարգավիճակի, համբավի և սնափառության համար կրում են սպանվելու դժբախտությունը՝ խցկվելով, որ առաջինը բացեն դժոխքի դարպասները և դառնան դրա որդիները։ Այսպիսի գին վճարելն այնքան անիմաստ է։ Ինչ ափսոս, որ այսպիսի ծեր նախնիները, ովքեր այդքան «լի էին ազգային ոգով», կարող էին լինել այդքան «խիստ իրենք իրենց հանդեպ և հանդուրժող ուրիշների հանդեպ»՝ ապահով փակելով իրենց դժոխքում և դրսում թողնելով այդ անկարող ստորադասներին։ Որտե՞ղ կարելի է գտնել ազգի այսպիսի «ներկայացուցիչների»։ Հանուն «իրենց սերունդների բարօրության» և «ապագա սերունդների խաղաղ կյանքի»՝ թույլ չեն տալիս Աստծուն անհանգստանալ։ Եվ այսպես, չեն խնայում իրենց սեփական կյանքը, անվերապահորեն նվիրվում են «ազգային գործին» և, առանց մի բառ ասելու, մտնում են Հադես։ Որտե՞ղ կարելի է գտնել այսպիսի ազգային ոգի։ Աստծու հետ մարտնչելիս չեն վախենում մահից, ոչ էլ արյունահեղությունից, առավել ևս չեն անհանգստանում վաղվա օրվա համար։ Պարզապես կատաղի կռվում են մարտադաշտում։ Ինչ ափսոս, որ միակ բանը, որ ստանում են իրենց «նվիրվածության ոգու» դիմաց, հավերժական ափսոսանքն է և դժոխքի մշտավառ բոցերից լափվելը։

Որքա՜ն ուշագրավ է։ Ինչո՞ւ է Աստծու մարմնացումը միշտ մերժվել և զրպարտվել մարդկանց կողմից։ Ինչո՞ւ մարդիկ երբեք որեւէ հասկացողություն չունեն Աստծու մարմնացման մասին։ Մի՞թե Աստված սխալ ժամանակ է եկել։ Մի՞թե Աստված սխալ վայր է եկել։ Մի՞թե պատճառն այն է, որ Աստված գործել է միայնակ՝ առանց մարդու «հավանության ստորագրության»։ Մի՞թե այն պատճառով, որ Աստված Իր որոշումն Ինքն է կայացրել՝ առանց մարդու թույլտվության։ Հիրավի՝ Աստված նախապես տեղեկացրել է։ Աստված ոչ մի սխալ բան չի արել մսեղի դառնալով. ինչո՞ւ պետք է մարդու համաձայնությունը խնդրի։ Ավելին՝ Աստված վաղուց հիշեցրել է մարդուն, գուցե մարդիկ մոռացել են։ Իրենք մեղավոր չեն, քանի որ մարդը վաղուց այնքան է ապականվել Սատանայի կողմից, որ ոչինչ չի կարող հասկանալ այն ամենից, ինչ կատարվում է երկնքի տակ, էլ չասած հոգևոր ոլորտի իրադարձությունների մասին։ Որքա՜ն դժվար պետք է լիներ սա մարդու համար՝ պատճառ դառնալով, որ մարդու նախնին՝ կապկամարդը, մահանա ռինգում, բայց զարմանալի չէ. երկինքն ու երկիրը երբեք համատեղելի չեն եղել, և ինչպե՞ս կարող էր կապկամարդը, որի միտքը քարից է, պատկերացնել, որ Աստված կրկին մսեղի կդառնա։ Որքա՜ն տխուր է, որ այսպիսի մի «ծերունի», որն «իր վաթսունին մոտ» է, մահացավ Աստծու հայտնվելու օրը։ Մի՞թե հրաշք չէ, որ հեռացավ աշխարհից առանց օրհնվելու՝ այսպիսի մեծ օրհնության գալստյան ժամանակ։ Աստծու մարմնացումը ցնցումներ է առաջացրել բոլոր կրոններում և ոլորտներում, «խառնաշփոթի է մատնել» տարբեր կրոնական համայնքների սկզբնական կարգը և ցնցել է բոլոր նրանց սրտերը, ովքեր տենչում են Աստծու հայտնվելուն։ Ո՞վ չի լցվում հիացմունքով։ Ո՞վ չի փափագում տեսնել Աստծուն։ Աստված անձամբ մարդկանց մեջ է եղել երկար տարիներ, սակայն մարդը երբեք չի գիտակցել դա։ Այսօր Ինքը՝ Աստված, հայտնվել և բացահայտել է Իր ինքնությունը բազմություններին. ինչպե՞ս կարող էր սա ուրախություն չբերել մարդու սրտին։ Աստված ժամանակին կիսել է ուրախություններն ու վշտերը, բաժանումներն ու վերամիավորումները մարդու հետ և այսօր վերամիավորվել է մարդկության հետ, և միասին վերհիշում են իրենց ընդհանուր անցյալի պատմությունները։ Այն բանից հետո, երբ Աստված հեռացավ Հրեաստանից, մարդիկ այլևս ոչ մի լուր չստացան Նրանից։ Բոլորը հույս ունեին կրկին հանդիպել Աստծուն, և այսօր անսպասելիորեն ևս մեկ անգամ հանդիպել են Նրան ու վերամիավորվել Նրա հետ։ Ինչպե՞ս կարող էր սա չարթնացնել երեկվա հիշողությունները նրանց ներսում։ Երկու հազար տարի առաջ այս օրը հրեաների սերունդ Սիմոն Բարիոնան տեսավ Փրկիչ Հիսուսին, ճաշեց Նրա հետ նույն սեղանի շուրջ և երկար տարիներ Նրան հետևելուց հետո ավելի խորը ընկերական զգացմունքներ ձեւավորեց Նրա հանդեպ. սիրեց Նրան սրտի խորքից, խորապես սիրեց Տեր Հիսուսին։ Հրեա ժողովուրդը ոչինչ չգիտեր այն մասին, թե ինչպես այս ոսկեհեր նորածինը, որը ծնվել էր ցուրտ մսուրում, մարմնացած Աստծու առաջին պատկերն էր։ Բոլորը կարծում էին, որ Նա նույնն է, ինչ իրենք, ոչ ոք Նրան տարբեր չէր համարում. ինչպե՞ս կարող էին մարդիկ ճանաչել այս հասարակ ու սովորական Հիսուսին։ Հրեա ժողովուրդը Նրան համարում էր ժամանակի հրեա որդի։ Ոչ ոք Նրան չէր նայում որպես սիրելի Աստծու, և մարդիկ ոչինչ չէին անում, բացի Նրանում անընդհատ բաներ փնտրելուց՝ խնդրելով, որ տա իրենց հարուստ ու առատ շնորհքներ, խաղաղություն և ուրախություն։ Միայն գիտեին, որ միլիոնատիրոջ պես Նա ուներ այն ամենը, ինչ որևէ մեկը երբևէ կարող էր ցանկանալ։ Սակայն մարդիկ երբեք չվերաբերվեցին Նրան որպես մեկի, ում սիրում էին. այն ժամանակվա մարդիկ չէին սիրում Նրան և միայն բողոքում էին Նրա դեմ ու անխոհեմ պահանջներ ներկայացնում Նրան։ Նա երբեք չդիմակայեց, այլ անընդհատ շնորհքներ էր տալիս մարդուն, թեև մարդը չէր ճանաչում Նրան։ Նա ոչինչ չէր անում, բացի մարդուն լուռ ջերմություն, գթասրտություն և ողորմություն տալուց, և ավելին՝ մարդուն տվեց կիրառման նոր միջոցներ՝ դուրս բերելով մարդուն օրենքի կապանքներից։ Մարդը չէր սիրում Նրան, միայն նախանձում էր Նրան և ընդունում Նրա բացառիկ տաղանդները։ Ինչպե՞ս կարող էր կույր մարդկությունն իմանալ, թե որքան մեծ էր այն նվաստացումը, որը կրեց սիրելի Փրկիչ Հիսուսը, երբ եկավ մարդկանց մեջ։ Ոչ ոք հաշվի չառավ Նրա տառապանքը, ոչ ոք չգիտեր Հայր Աստծու հանդեպ Նրա սիրո մասին և ոչ ոք չէր կարող իմանալ Նրա միայնության մասին։ Թեև Մարիամը Նրա հարազատ մայրն էր, բայց ինչպե՞ս կարող էր հասկանալ ողորմած Տեր Հիսուսի սրտի ձայնը։ Ո՞վ գիտեր այն անասելի տառապանքի մասին, որը կրեց մարդու Որդին։ Նրանից բաների ձգտելուց հետո այն ժամանակվա մարդիկ սառնասրտորեն մոռացության մատնեցին Նրան և դուրս նետեցին։ Ուստի Նա թափառում էր փողոցներում՝ օրեցօր, տարեցտարի, դեգերելով երկար տարիներ, մինչև որ անցկացրեց տառապանքի երեսուներեք տարի՝ տարիներ, որոնք և՛ երկար էին, և՛ կարճ։ Երբ մարդիկ Նրա կարիքն ունեին, ժպտացող դեմքերով հրավիրում էին Նրան իրենց տները՝ ձգտելով բաների Նրանից, և այն բանից հետո, երբ Իր ներդրումն ունենում էր նրանց համար, անմիջապես դուրս էին հրում Նրան դռնից։ Մարդիկ ուտում էին այն, ինչ տրվում էր Նրա բերանից, խմում էին Նրա արյունը, վայելում էին այն շնորհքները, որոնք տալիս էր նրանց, սակայն հակառակվում էին Նրան, քանի որ երբեք չգիտեին, թե ով է շնորհել իրենց կյանքը։ Ի վերջո, գամեցին Նրան խաչին, սակայն Նա էլի ոչ մի ձայն չհանեց։ Նույնիսկ այսօր Նա լուռ է մնում։ Մարդիկ ուտում են Նրա մսեղին, խմում են Նրա արյունը, ուտում են այն սնունդը, որը պատրաստում է իրենց համար, և քայլում են այն ճանապարհով, որը բացել է իրենց համար, սակայն դեռ մտադիր են մերժել Նրան. իրականում որպես թշնամու են վերաբերվում այն Աստծուն, Ով տվել է իրենց կյանքը, և փոխարենն իրենց նման ստրուկներին վերաբերվում են որպես «երկնային Հոր»։ Սրանով մի՞թե միտումնավոր չեն հակառակվում Նրան։ Ինչպե՞ս Հիսուսը մահացավ խաչի վրա։ Գիտե՞ք։ Մի՞թե չդավաճանվեց Հուդայի կողմից, որն ամենամոտն էր Նրան և կերել, խմել ու վայելել էր Նրան։ Մի՞թե Հուդան չդավաճանեց Հիսուսին, քանի որ Նա ընդամենը մի աննշան, սովորական վարդապետ էր։ Եթե մարդիկ իսկապես տեսած լինեին, որ Հիսուսն արտասովոր էր և Նա էր, Ով երկնքից էր, ինչպե՞ս կկարողանային ողջ-ողջ գամել Նրան խաչին քսանչորս ժամ, մինչև որ Նրա մարմնում ոչ մի շունչ չմնար։ Ո՞վ կարող է ճանաչել Աստծուն։ Մարդիկ ոչինչ չեն անում բացի անհագ ագահությամբ Աստծուն վայելելուց, բայց Նրան երբեք չեն ճանաչել։ Նրանց քիչ տվեցին, բայց նրանք շատվերցրին, և ստիպում են «Հիսուսին» լիովին ենթարկվել իրենց հրամաններին, իրենց կարգադրություններին։ Ո՞վ է երբևէ ողորմության ճանապարհի որևէ նշույլ ցուցաբերել մարդու այս Որդու հանդեպ, ով Իր գլուխը դնելու տեղ չունի։ Ո՞վ է երբևէ մտածել միավորել ուժերը Նրա հետ՝ կատարելու Հայր Աստծու հանձնարարությունը։ Ո՞վ է երբևէ հոգ տարել Նրա մասին։ Ո՞վ է երբևէ հաշվի առել Նրա դժվարությունները։ Առանց ամենափոքր սիրո անգամ՝ մարդը քաշքշում է Նրան այս ու այն կողմ. մարդը չգիտի, թե որտեղից են եկել իր լույսն ու կյանքը, և ոչինչ չի անում, բացի գաղտնի ծրագրելուց, թե ինչպես ևս մեկ անգամ խաչի երկու հազար տարի առաջվա «Հիսուսին», որը տառապանք է կրել մարդկանց մեջ։ Մի՞թե «Հիսուսն» իսկապես այսպիսի գարշանք է առաջացնում։ Մի՞թե այն ամենը, ինչ Նա արեց, վաղուց մոռացվել է։ Հազարավոր տարիներ կուտակված ատելությունն ի վերջո դուրս կժայթքի։ Դո՛ւք, հրեաների տեսակներդ։ Ե՞րբ է «Հիսուսը» երբևէ թշնամական եղել ձեր հանդեպ։ Իսկապե՞ս այսքան ատում եք Նրան։ Նա այնքան շատ բան է արել և այնքան շատ է խոսել, մի՞թե դրանցից ոչ մեկը ձեր օգտին չէ։ Տվել է Իր կյանքը ձեզ՝ առանց որևէ բան խնդրելու դրա դիմաց, տվել է ձեզ Իր ամբողջությունը. իսկապե՞ս դեռ ուզում եք ողջ-ողջ ուտել Նրան։ Նվիրել է Իր ամեն ինչը ձեզ՝ առանց որևէ բան պահելու, առանց երբևէ վայելելու աշխարհիկ փառքը, մարդկանց միջև ջերմությունը, մարդկանց միջև սերը կամ մարդկանց միջև ողջ երանությունն ու ուրախությունը։ Մարդիկ այնքան դաժան են Նրա հանդեպ։ Նա երբեք չի վայելել երկրի ողջ առատությունը, Նա նվիրել է Իր անկեղծ, ջերմեռանդ սրտի ամբողջությունը մարդուն, Իրեն ամբողջովին նվիրել է մարդկությանը։ Եվ ո՞վ է երբևէ ջերմություն տվել Նրան։ Ո՞վ է երբևէ մխիթարություն տվել Նրան։ Մարդը բարդել է ողջ ճնշումը Նրա վրա, հանձնել է ողջ դժբախտությունը Նրան, պարտադրել է մարդկանց մեջ ամենադժբախտ փորձառությունները Նրան, բարդել է ողջ անարդարության մեղքը Նրա վրա, իսկ Նա լռելյայն ընդունել է դա։ Մի՞թե երբևէ բողոքել է որևէ մեկին։ Մի՞թե երբևէ մի փոքր հատուցում է պահանջել որևէ մեկից։ Ո՞վ է երբևէ որևէ հոգատարություն ցուցաբերել Նրա հանդեպ։ Որպես բնականոն մարդիկ՝ ո՞վ չի ունեցել ռոմանտիկ մանկություն։ Ո՞վ չի ունեցել գունեղ երիտասարդություն։ Ո՞վ չունի սիրելիների ջերմությունը։ Ո՞վ է զուրկ հարազատների և ընկերների քնքուշ սիրուց։ Ո՞վ է զուրկ ուրիշների հարգանքից։ Ո՞վ է զուրկ ջերմ ընտանիքից։ Ո՞վ է զուրկ իր մտերիմների մխիթարությունից։ Իսկ Նա երբևէ վայելե՞լ է այս ամենից որևէ բան։ Ո՞վ է երբևէ մի փոքր ջերմություն տվել Նրան։ Ո՞վ է երբևէ մի նշույլ մխիթարություն տվել Նրան։ Ո՞վ է երբևէ մի փոքր մարդկային բարոյականություն ցուցաբերել Նրա հանդեպ։ Ո՞վ է երբևէ հանդուրժող եղել Նրա հանդեպ։ Ո՞վ է երբևէ եղել Նրա հետ տառապանքի օրերին։ Ո՞վ է երբևէ ապրել Նրա հետ տառապանքի կյանքի միջով։ Մարդը երբեք չի թուլացրել իր պահանջները Նրա հանդեպ. լոկ բաներ է փնտրում Նրանից առանց որևէ խղճի խայթի, կարծես թե գալով մարդու աշխար՝ Նա պետք է լինի մարդու եզը կամ ձին, նրա բանտարկյալը և պետք է տա Իր ամեն ինչը մարդուն։ Հակառակ դեպքում մարդը երբեք չի ների Նրան, երբեք բաց չի թողնի Նրան, երբեք չի կոչի Նրան Աստված և երբեք չի մեծարի Նրան։ Մարդը չափազանց խիստ է Աստծու հանդեպ իր վերաբերմունքում, կարծես թե կթուլացնի իր պահանջներն Աստծուց միայն այն բանից հետո, երբ Նա մինչև մահ խոշտանգվի։ Հակառակ դեպքում մարդը երբեք չի իջեցնի Աստծուց իր պահանջած չափանիշները։ Ինչպե՞ս կարող էր այսպիսի մարդն ատելի չլինել Աստծուն։ Մի՞թե սա չէ այսօրվա ողբերգությունը։ Մարդու խիղճը ոչ մի տեղ չի երևում։ Անընդհատ ասում է, որ կհատուցի Աստծու սերը, բայց մասնատում է Աստծուն և մինչև մահ խոշտանգում Նրան։ Մի՞թե սա Աստծու հանդեպ նրա հավատքի «գաղտնի բաղադրատոմսը» չէ՝ փոխանցված իր նախնիներից։ «Հրեաներն» ամենուր են և այսօր դեռ անում են նույն գործը, դեռ իրականացնում են Աստծուն հակառակվելու նույն գործը և այնուամենայնիվ հավատում են, թե բարձրացնում են Աստծուն։ Ինչպե՞ս կարող էին մարդու մսեղավոր աչքերը ճանաչել Աստծուն։ Ինչպե՞ս կարող էր մարդը, որն ապրում է մսեղիի մեջ, որպես Աստծու վերաբերվել մարմնացած Աստծուն, որը եկել է Հոգուց։ Մարդկանցից ո՞վ կարող էր ճանաչել Նրան։ Ո՞ւր է ճշմարտությունը մարդկանց մեջ։ Ո՞ւր է ճշմարիտ արդարությունը։ Ո՞վ է ի վիճակի ճանաչելու Աստծու բնույթը։ Ո՞վ կարող է մրցել երկնքում գտնվող Աստծու հետ։ Զարմանալի չէ, որ երբ Աստված գալիս է մարդկանց մեջ, ոչ ոք չի ճանաչում Նրան, և Նա մերժվում է։ Ինչպե՞ս կարող է մարդը հանդուրժել Աստծու գոյությունը։ Ինչպե՞ս կարող է թույլ տալ, որ լույսը վտարի խավարն աշխարհից։ Մի՞թե այս ամենը մարդու ազնիվ ու շիտակ նվիրվածության ոգին չէ։ Մի՞թե սա մարդու բացահայտ մուտքը չէ։ Եվ մի՞թե Աստծու գործը կենտրոնացած չէ մարդու մուտքի շուրջ։ Կցանկանայի, որ կապեիք Աստծու գործը մարդու մուտքի հետ և լավ հարաբերություններ հաստատեիք մարդու և Աստծու միջև և կատարեիք այն պարտավորությունը, որը պետք է արվի մարդու կողմից՝ առանց ջանք խնայելու։ Այս կերպ Աստծու գործը հետագայում կհասնի իր ավարտին եւ Նա փառք ձեռք կբերի որպես դրա վերջաբան։

Ծանոթագրություններ 8.

1. Այստեղ մարդու «մուտքը» մատնանշում է մարդու ըմբոստ վարքագիծը։ Փոխարենը վերաբերելու մարդկանց կյանքի մուտքին, որը դրական է, դա վերաբերում է նրանց բացասական վարքագծին և գործողություններին։ Լայնորեն վերաբերում է մարդու բոլոր այն արարքներին, որոնք հակառակվում են Աստծուն։

2. «Տանջվում են երևակայական վախերից» արտահայտությունն օգտագործվում է մարդկության մոլորված կյանքը ծաղրելու համար։ Վերաբերում է մարդկության կյանքի տգեղ վիճակին, որում մարդիկ ապրում են դևերի հետ միասին։

3. «Ամենից լավ» արտահայտությունն ասվում է հեգնանքով։

4. «Տենչն ավելի ու ավելի է բորբոքվում» արտահայտությունն ասվում է հեգնանքով և վերաբերում է մարդու տգեղ վիճակին։

5. «Ողջ-ողջ գերեվարել» արտահայտությունը վերաբերում է մարդու վայրագ և արհամարհելի վարքագծին։ Մարդը դաժան է և ամենևին ներողամիտ չէ Աստծու հանդեպ ու անհեթեթ պահանջներ է ներկայացնում Նրան։

6. «Մտքում լավ մտածված ծրագիր ունենալով» արտահայտությունն ասվում է հեգնանքով, և վերաբերում է այն բանին, թե ինչպես մարդիկ չեն ճանաչում իրենց և անտեղյակ են իրենց իրական հասակից։ Արհամարհական արտահայտություն է։

7. «Վեհազդու» արտահայտությունն ասվում է հեգնանքով։

8. «Արձակել» բառը մատնանշում է այն մարդկանց տգեղ վիճակը, որոնք զայրույթից եռում են, երբ պարտվում են Աստծուց։ Ցույց է տալիս Աստծուն նրանց հակառակվելու աստիճանը։


Աստծու գործի տեսիլքը (1)

Հովհաննեսը յոթ տարի աշխատեց Հիսուսի համար և արդեն հարթել էր ճանապարհը, երբ Հիսուսը եկավ։ Մինչ այդ Հովհաննեսի քարոզած երկնքի թագավորության ավետարանը լսվում էր ամենուր, տարածվել էր ամբողջ Հրեաստանում, և բոլորը նրան մարգարե էին կոչում։ Այն ժամանակ Հերովդես թագավորն ուզում էր սպանել Հովհաննեսին, սակայն չէր համարձակվում, քանի որ ժողովուրդը մեծապես հարգում էր Հովհաննեսին, և Հերովդեսը վախենում էր, որ եթե սպանի, նրանք կապստամբեն իր դեմ։ Հովհաննեսի կատարած գործն արմատավորվեց հասարակ ժողովրդի մեջ, և բոլոր հրեաները վստահեցին նրան։ Յոթ տարի նա հարթեց ճանապարհը Հիսուսի համար, ճիշտ մինչև այն ժամանակը, երբ Հիսուսը սկսեց կատարել Իր սպասավորությունը։ Սա էր պատճառը, որ Հովհաննեսը բոլոր մարգարեներից մեծագույնն էր։ Միայն Հովհաննեսի բանտարկվելուց հետո Հիսուսը սկսեց Իր պաշտոնական գործը։ Հովհաննեսից առաջ երբեք չէր եղել մի մարգարե, որը ճանապարհ հարթեր Աստծու համար, որովհետև Հիսուսից առաջ Աստված երբեք մսեղի չէր դարձել։ Ուստի, Հովհաննեսը մինչև ինքը եղած բոլոր մարգարեներից միակն էր, ով ճանապարհ հարթեց մարմնացած Աստծու համար, և այսպիսով՝ Հովհաննեսը դարձավ Հին և Նոր Կտակարանների մեծագույն մարգարեն։ Հովհաննեսը Հիսուսի մկրտությունից յոթ տարի առաջ սկսեց լայնորեն քարոզել երկնքի թագավորության ավետարանը։ Նրա կատարած գործը մարդկանց ավելի բարձր էր թվում, քան Հիսուսի հետագա գործը, սակայն նա, այնուամենայնիվ, լոկ մարգարե էր։ Նա գործում և խոսում էր ոչ թե տաճարի ներսում, այլ դրանից դուրս գտնվող քաղաքներում ու գյուղերում։ Իհարկե, նա այս բանն անում էր հրեա ժողովրդի միջավայրում, հատկապես նրանց, ովքեր աղքատ էին։ Հովհաննեսը հազվադեպ էր շփվում հասարակության վերին խավերի մարդկանց հետ, և նա ավետարանը լայնորեն քարոզում էր միայն Հրեաստանի հասարակ ժողովրդի միջավայրում՝ Տեր Հիսուսի համար ճիշտ անհատների և Նրա գործի համար հարմար վայրեր պատրաստելու նպատակով։ Հովհաննեսի նման ճանապարհը հարթող մարգարեի շնորհիվ Տեր Հիսուսը գալուն պես անմիջապես կարողացավ բռնել Իր խաչի ճանապարհը։ Երբ Աստված մսեղի դարձավ՝ Իր գործը կատարելու համար, Նա ստիպված չէր կատարել մարդկանց ընտրելու գործը, ոչ էլ կարիք ուներ անձամբ մարդկանց կամ աշխատելու համար վայր փնտրելու։ Երբ եկավ, Նա նման գործ չարեց. ճիշտ մարդը նախքան Նրա գալը Նրա համար արդեն պատրաստել էր այդ բաները։ Հովհաննեսն արդեն ավարտել էր այս գործը, նախքան Հիսուսը սկսեց Իր գործը, քանզի երբ մարմնացած Աստված եկավ՝ Իր գործն անելու, Նա անմիջապես սկսեց Իրեն վաղուց սպասողների վրա աշխատել։ Հիսուսը չէր եկել կատարելու մարդուն ուղղելու գործը։ Նա եկել էր միայն կատարելու այն սպասավորությունը, որն Իրենն էր. մնացած բոլոր բաները ոչ մի առնչություն չունեին Նրա հետ։ Երբ Հովհաննեսը եկավ, նա ոչինչ չարեց՝ բացի տաճարից և հրեաների միջավայրից երկնքի թագավորության ավետարանն ընդունածների մի խումբ դուրս բերելուց, որպեսզի նրանք Տեր Հիսուսի գործի առարկաները դառնային։ Հովհաննեսն աշխատեց յոթ տարի, այսինքն՝ նա յոթ տարի քարոզեց ավետարանը։ Իր գործի ընթացքում Հովհաննեսը շատ նշաններ ցույց չտվեց, քանզի նրա գործը ճանապարհ հարթելն էր. նրա գործը նախապատրաստման գործն էր։ Բոլոր մյուս գործերը՝ այն գործը, որ Հիսուսն էր անելու, բոլորովին կապ չունեին նրա հետ. նա միայն մարդկանց խնդրում էր խոստովանել իրենց մեղքերը և ապաշխարել, և մկրտում էր նրանց, որպեսզի նրանք կարողանային փրկվել։ Թեև նա նոր գործ արեց և բացեց մի ճանապարհ, որով մարդը նախկինում երբեք չէր քայլել, այնուամենայնիվ, նա միայն ճանապարհ հարթեց Հիսուսի համար։ Նա լոկ մի մարգարե էր, որն արեց նախապատրաստության գործը, և նա անկարող էր անել Հիսուսի գործը։ Թեև Հիսուսն առաջինը չէր, որ քարոզեց երկնքի թագավորության ավետարանը, և թեև Նա շարունակեց այն ճանապարհը, որը Հովհաննեսն էր սկսել, այնուամենայնիվ, չկար մեկ ուրիշը, ով կարող էր անել Նրա գործը, և այն Հովհաննեսի գործից բարձր էր։ Հիսուսը չէր կարող պատրաստել Իր սեփական ճանապարհը. Նրա գործը կատարվում էր անմիջապես Աստծու անունից։ Եվ այսպես, անկախ նրանից, թե քանի տարի գործեց Հովհաննեսը, նա դեռևս մարգարե էր և դեռևս մեկն էր, ով ճանապարհն էր հարթում։ Հիսուսի կատարած երեք տարվա գործը գերազանցեց Հովհաննեսի յոթ տարվա գործին, քանզի Նրա գործի էությունը նույնը չէր։ Երբ Հիսուսը սկսեց կատարել Իր սպասավորությունը, դա նաև այն ժամանակն էր, երբ Հովհաննեսի գործն ավարտվեց, Հովհաննեսը բավականաչափ մարդիկ և վայրեր էր պատրաստել՝ Տեր Հիսուսի կողմից օգտագործվելու համար, և դրանք բավարար էին, որպեսզի Տեր Հիսուսը երեք տարվա գործ կատարեր։ Եվ այսպես, հենց որ Հովհաննեսի գործն ավարտվեց, Տեր Հիսուսը պաշտոնապես սկսեց Իր սեփական գործը, և Հովհաննեսի ասած խոսքերն անվավեր համարվեցին։ Դա այն պատճառով է, որ Հովհաննեսի կատարած գործը միայն անցումային էր, և նրա խոսքերը կյանքի խոսքեր չէին, որոնք մարդուն կառաջնորդեին դեպի նոր աճ. նրա խոսքերը, ի վերջո, միայն ժամանակավոր կիրառություն էին։

Այն գործը, որը Հիսուսն արեց, գերբնական չէր. նաև գործընթաց ուներ և ամբողջությամբ ընթանում էր իրերի բնականոն օրենքների համաձայն։ Իր կյանքի վերջին վեց ամիսներին Հիսուսը գիտեր, որ Ինքն իսկապես եկել էր անելու այս գործը, և գիտեր, որ եկել էր խաչին գամվելու համար։ Նախքան խաչվելը, Հիսուսը շարունակաբար աղոթում էր Հայր Աստծուն, ինչպես, օրինակ, Նրա երեք աղոթքներն էին Գեթսեմանի պարտեզում։ Մկրտվելուց հետո Հիսուսը երեքուկես տարի իրականացրեց Իր սպասավորությունը, իսկ Նրա պաշտոնական գործը տևեց երկուսուկես տարի։ Առաջին տարվա ընթացքում Սատանան մեղադրեց Նրան, մարդը՝ խանգարեց, և Նա մարդու փորձություններին ենթարկվեց։ Իր գործն իրականացնելիս Նա բազմաթիվ փորձություններ հաղթահարեց։ Վերջին վեց ամիսներին, երբ Հիսուսը շուտով պետք է խաչվեր, Պետրոսի շուրթերից ելան խոսքերն այն մասին, որ Նա կենդանի Աստծու Որդին է, որ Նա Քրիստոսն է։ Միայն այդ ժամանակ Նրա գործը հայտնի դարձավ մարդուն, և միայն այդ ժամանակ Նրա ինքնությունը բացահայտվեց հանրությանը։ Դրանից հետո Հիսուսն Իր աշակերտներին ասաց, որ Ինքը պետք է խաչվի հանուն մարդու, որ երեք օր անց հարություն կառնի, որ եկել է իրականացնելու փրկագնման գործը, և որ Ինքը Փրկիչն է։ Միայն վերջին վեց ամիսներին Նա բացահայտեց Իր ինքնությունը և այն գործը, որը մտադիր էր անել։ Սա նաև Աստծու ժամանակն էր, և այսպես պետք է կատարվեր գործը։ Այն ժամանակ Հիսուսի գործի մի մասը համապատասխանում էր Հին Կտակարանին, ինչպես նաև Օրենքի դարաշրջանում Եհովայի խոսքերին և Մովսեսի օրենքներին։ Այս բոլոր բաները Հիսուսն Իր գործի մի մասն անելու համար օգտագործեց։ Նա քարոզում էր ժողովրդին և նրանց ուսուցանում էր ժողովարաններում և օգտագործում էր Հին Կտակարանի մարգարեների մարգարեությունները՝ Իր հետ թշնամանքի մեջ եղող փարիսեցիներին հանդիմանելու համար, և օգտագործում էր Սուրբ Գրքի խոսքերը՝ նրանց ապստամբությունը մերկացնելու և, այդպիսով, նրանց դատապարտելու համար։ Քանի որ նրանք զզվում էին Հիսուսի արածից. հատկապես այն պատճառով, որ Հիսուսի գործի մեծ մասը չէր արվում Սուրբ Գրքի օրենքների համաձայն, և, ավելին, այն, ինչ Նա ուսուցանում էր, ավելի բարձր էր, քան նրանց իսկ խոսքերը, և նույնիսկ ավելի բարձր, քան այն, ինչ մարգարեացել էին Սուրբ Գրքի մարգարեները։ Հիսուսի գործը միայն մարդու փրկագնման համար էր և խաչելության, ուստի Նա կարիք չուներ ավելի շատ խոսքեր ասելու՝ որևէ մարդու նվաճելու համար։ Այն ամենի մեծ մասը, ինչ Նա ուսուցանում էր մարդուն, վերցված էր Սուրբ Գրքի խոսքերից, և նույնիսկ եթե Նրա գործը չգերազանցեր Սուրբ Գիրքը, Նա, միևնույն է, կարողացավ իրագործել խաչելության գործը։ Նրա գործը խոսքի գործը չէր, ոչ էլ մարդկությանը նվաճելու համար արված գործը, այլ մարդկությանը փրկագնելու համար արված գործը։ Նա միայն որպես մարդկության համար մեղքի զոհ հանդես եկավ և հանդես չեկավ որպես մարդկության համար խոսքի աղբյուր։ Նա չարեց հեթանոսների գործը, որը մարդուն նվաճելու գործն էր, այլ արեց խաչելության գործը, որն արվեց նրանց մեջ, ովքեր հավատում էին, որ Աստված կա։ Թեև Նրա գործը կատարվեց Սուրբ Գրքի հիման վրա, և թեև Նա օգտագործեց այն, ինչ մարգարեացել էին հին մարգարեները՝ փարիսեցիներին դատապարտելու համար, դա բավարար էր խաչելության գործն ավարտելու համար։ Եթե այսօրվա գործը դեռևս Սուրբ Գրքի հին մարգարեների մարգարեությունների հիման վրա կատարվեր, անհնար կլիներ նվաճել ձեզ, քանզի Հին Կտակարանը ոչ մի գրառում չի պարունակում ձեր՝ չինացիներիդ ապստամբության և մեղքերի մասին, և ձեր մեղքերի պատմությունը չկա։ Ուստի, եթե այս գործը դեռևս մնար Աստվածաշնչում, դուք երբեք չէիք հանձնվի։ Աստվածաշունչը գրառում է իսրայելցիների միայն սահմանափակ պատմությունը, որն անկարող է պարզել՝ դուք չար եք, թե բարի, կամ դատել ձեզ։ Պատկերացրեք, որ Ես դատեի ձեզ իսրայելցիների պատմության համաձայն. դուք դեռ կհետևեի՞ք Ինձ, ինչպես այսօր եք անում։ Գիտե՞ք, թե որքան դժվար կառավարելի եք դուք։ Եթե այս փուլի ընթացքում ոչ մի խոսք չասվեր, անհնար կլիներ ավարտել նվաճման գործը։ Քանի որ Ես չեմ եկել խաչին գամվելու, Ես պետք է Աստվածաշնչից առանձին խոսքեր ասեմ, որպեսզի դուք կարողանաք նվաճվել։ Հիսուսի կատարած գործը պարզապես մեկ աստիճան բարձր էր Հին Կտակարանից. այն օգտագործվեց դարաշրջան սկսելու և այդ դարաշրջանն առաջնորդելու համար։ Ինչո՞ւ Նա ասաց. «Ես ոչ թե օրենքը վերացնելու եկա, այլ կատարելու»։ Սակայն Նրա գործում շատ բան կար, որ տարբերվում էր Հին Կտակարանի՝ իսրայելցիների կողմից կիրարկվող օրենքներից և պահվող պատվիրաններից, քանզի Նա եկել էր ոչ թե օրենքին հնազանդվելու, այլ այն կատարելու։ Կատարելու գործընթացը ներառում էր բազմաթիվ գործնական բաներ. Նրա գործն ավելի գործնական և իրատեսական էր, և, ավելին, այն ավելի կենդանի էր և կանոններին ամուր կառչելը չէր։ Մի՞թե իսրայելացիները չէին պահում Շաբաթը։ Երբ Հիսուսը եկավ, Նա չպահեց Շաբաթը, քանզի Նա ասաց, որ մարդու Որդին Շաբաթի Տերն է, և երբ Շաբաթի Տերը գար, Նա կաներ այնպես, ինչպես կամենար։ Նա եկել էր Հին Կտակարանի օրենքները կատարելու և օրենքները փոխելու։ Այն ամենը, ինչ այսօր արվում է, հիմնված է ներկայի վրա, սակայն այն դեռևս հենվում է Օրենքի դարաշրջանում Եհովայի գործի հիմքի վրա, և այն չի խախտում այդ շրջանակը։ Օրինակ՝ զգույշ լինել արտահայտություններում և չշնանալ, մի՞թե սրանք Հին Կտակարանի օրենքները չեն։ Այսօր այն, ինչ ձեզնից պահանջվում է, չի սահմանափակվում միայն Տասը Պատվիրաններով, այլ բաղկացած է ավելի բարձր կարգի պատվիրաններից և օրենքներից, քան նրանք, որոնք նախկինում էին։ Սակայն սա չի նշանակում, թե նախկինում եղածը վերացվել է, քանզի Աստծու գործի յուրաքանչյուր փուլ իրականացվում է նախորդ փուլի հիմքի վրա։ Ինչ վերաբերում է այն գործին, որը Եհովան այն ժամանակ արեց Իսրայելում, ինչպես, օրինակ, մարդկանցից պահանջել զոհեր մատուցել, պատվել ծնողներին, չերկրպագել կուռքերին, չհարվածել կամ չանիծել ուրիշներին, չշնանալ, չծխել կամ չխմել և չուտել մեռած բաներ կամ արյուն չխմել. մի՞թե սա հիմք չի հանդիսանում ձեր կիրարկման համար նույնիսկ այսօր։ Անցյալի հիմքի վրա է, որ գործն իրականացվել է մինչև այսօր։ Թեև անցյալի օրենքներն այլևս չեն հիշատակվում, և քո առջև նոր պահանջներ են դրվել, այս օրենքները վերացվելու փոխարեն ավելի են բարձրացվել։ Ասել, որ դրանք վերացվել են, նշանակում է, որ նախորդ դարաշրջանը հնացած է, մինչդեռ կան որոշ պատվիրաններ, որոնք դու պետք է հավիտյան հարգես։ Անցյալի պատվիրաններն արդեն գործի են դրվել, արդեն դարձել են մարդու էությունը, և կարիք չկա հատուկ շեշտադրում անելու այնպիսի պատվիրանների վրա, ինչպիսիք են՝ «Մի՛ ծխիր», «Մի՛ խմիր» և այլն։ Այս հիմքի վրա նոր պատվիրաններ են սահմանվում՝ համաձայն այսօրվա ձեր կարիքների, ձեր հասակի և այսօրվա գործի։ Նոր դարաշրջանի համար պատվիրաններ սահմանելը նշանակում է ոչ թե վերացնել հին դարաշրջանի պատվիրանները, այլ դրանք ավելի բարձրացնել այս հիմքի վրա՝ մարդու գործողություններն ավելի կատարյալ և ավելի գործնական դարձնելու համար։ Եթե այսօր ձեզնից պահանջվեր միայն հետևել պատվիրաններին և պահպանել Հին Կտակարանի օրենքները և գործել նույն կերպ, ինչպես իսրայելցիները, և եթե ձեզնից նույնիսկ պահանջվեր անգիր սովորել Եհովայի սահմանած օրենքները, ապա ձեր փոխվելու ոչ մի հավանականություն չէր լինի։ Եթե դուք միայն պահպանեիք այդ մի քանի սահմանափակ պատվիրանները կամ անգիր անեիք անթիվ օրենքներ, ձեր հին բնավորությունը կմնար խորապես արմատավորված, և այն արմատախիլ անելու ոչ մի ճանապարհ չէր լինի։ Այսպիսով՝ դուք գնալով ավելի կայլասերվեիք, և ձեզնից ոչ մեկը հնազանդ չէր դառնա։ Սա նշանակում է, որ մի քանի պարզ պատվիրաններ կամ անթիվ օրենքներ անկարող են ձեզ օգնել ճանաչելու Եհովայի գործերը։ Դուք նույնը չեք, ինչ իսրայելցիները. պարզապես օրենքներին հետևելով և պատվիրաններն անգիր սովորելով՝ նրանք ի վիճակի էին տեսնելու Եհովայի գործերը և իրենց հավատարմությունը տալու միայն Նրան։ Բայց դուք բացարձակապես անկարող եք հասնել դրան, և Հին Կտակարանի դարաշրջանի մի քանի պատվիրաններ ոչ միայն չեն կարող ձեզ մղել, որ հանձնեք ձեր սրտերը կամ պաշտպանել ձեզ, այլև փոխարենը ձեզ անփույթ կդարձնեն և կստիպեն ընկնել հանդերձյալ աշխարհ։ Քանզի Իմ գործը նվաճման գործն է, և այն ուղղված է ձեր ապստամբությանը և ձեր հին խառնվածքին։ Եհովայի և Հիսուսի բարի խոսքերը շատ հեռու են այսօրվա դատաստանի խիստ խոսքերից։ Առանց նման խիստ խոսքերի՝ անհնար կլիներ նվաճել ձեզ՝ «փորձագետներիդ», ովքեր ապստամբ են եղել հազարավոր տարիներ։ Հին Կտակարանի օրենքները վաղուց կորցրել են ձեզ վրա իրենց իշխանությունը, և այսօրվա դատաստանը շատ ավելի ահարկու է, քան այն ժամանակվա օրենքները։ Ձեզ համար ամենահարմարը դատաստանն է, և ոչ թե օրենքների թեթև սահմանափակումները, քանզի դուք հենց սկզբի մարդկությունը չեք, այլ հազարավոր տարիներ ապականված մարդկությունը։ Այն, ինչին այժմ մարդուց պահանջվում է հասնել, հիմնված է այսօրվա մարդու իրական վիճակի վրա՝ համաձայն այսօրվա մարդու որակի և փաստացի հասակի, և քեզնից չի պահանջվում հետևել կանոններին։ Սա նրա համար է, որ փոփոխությունների հասնես քո հին խառնվածքում և որ կարողանաս մի կողմ նետել քո պատկերացումները։ Կարծում ես՝ պատվիրանները կանոննե՞ր են։ Դրանք, կարելի է ասել, մարդու բնականոն պահանջներ են։ Դրանք կանոններ չեն, որոնց դու պետք է հետևես։ Վերցնենք, օրինակ, քեզ ծխել թույլ չտալը. դա կանո՞ն է։ Կանոն չէ։ Դա բնականոն մարդկայնությունն է պահանջում. դա կանոն չէ, այլ մի բան է, որը սահմանված է ողջ մարդկության համար։ Սահմանված մոտ մեկ տասնյակ պատվիրաններն այսօր նույնպես կանոններ չեն. դրանք այն են, ինչ պահանջվում է բնականոն մարդկայնության հասնելու համար։ Մարդիկ անցյալում չունեին նման բաներ կամ չգիտեին դրանց մասին, ուստի մարդկանցից պահանջվում է հասնել դրանց այսօր, և նման բաները չեն համարվում կանոններ։ Օրենքները կանոններ չեն ներկայացնում։ Կանոնները, որոնց մասին Ես խոսում եմ, վերաբերում են արարողություններին, ձևականություններին կամ մարդու խեղաթյուրված կիրառումներին. դրանք արարողակարգեր են, որոնք ոչ մի օգուտ չեն տալիս մարդուն։ Այս կանոնները ոչ մի օգուտ չունեն մարդու համար. դրանք գործողությունների ընթացք են, որոնք ոչ մի իմաստ չունեն։ Սա կանոնների մարմնացումն է, և նման կանոնները պետք է վերացվեն, քանզի դրանք ոչ մի օգուտ չեն տալիս մարդուն, մինչդեռ այն, ինչը օգտակար է մարդու համար, պետք է գործի դրվի։

Ապաշխարության ավետարանը քարոզվեց Շնորհքի Դարաշրջանում, և եթե մարդը հավատար, նա կփրկվեր։ Այսօր փրկության փոխարեն խոսվում է միայն նվաճման և կատարելագործման մասին։ Երբեք չի ասվում, որ եթե մարդը հավատա, նրա ամբողջ ընտանիքը կօրհնվի, կամ որ մի անգամ փրկվի, մշտապես կփրկվի։ Այսօր ոչ ոք չի ասում այս բառերը, և նման բաները հնացած են։ Այդ ժամանակ Հիսուսի գործն ամբողջ մարդկությանը փրկագնելու գործն էր։ Բոլոր նրանց մեղքերը, ովքեր հավատացին Նրան, ներվեցին. քանի դեռ դու հավատում ես Նրան, Նա կփրկագնի քեզ։ Եթե դու հավատում ես Նրան, դու այլևս մեղքին չես պատկանում, դու ազատված ես քո մեղքերից։ Ահա, թե ինչ էր նշանակում փրկված և հավատքով արդարացված լինել։ Սակայն հավատացյալների մեջ մնաց այն, ինչ ապստամբ էր և Աստծուն հակառակ, և ինչ դեռ պետք է դանդաղորեն հեռացվեր։ Փրկությունը չէր նշանակում, թե մարդն ամբողջովին ձեռք էր բերվել Հիսուսի կողմից, այլ որ մարդն այլևս մեղքին չէր պատկանում, և որ նրա մեղքերը ներվել էին։ Եթե դու հավատայիր Նրան, այլևս երբեք մեղքից չէիր լինի։ Այդ ժամանակ Հիսուսը շատ գործեր կատարեց, որոնք անհասկանալի էին Իր աշակերտների համար, և շատ բաներ ասաց, որոնք մարդիկ չէին հասկանում։ Պատճառն այն է, որ այդ ժամանակ Նա որևէ բացատրություն չտվեց։ Այսպիսով՝ Նրա հեռանալուց մի քանի տարի անց Մատթեոսը ստեղծեց Հիսուսի ծննդաբանությունը, և մյուսները նույնպես շատ գործեր կատարեցին, որոնք մարդու կամքից էին։ Հիսուսը չեկավ մարդուն կատարելագործելու և ձեռք բերելու, այլ եկավ գործի մի փուլ կատարելու՝ բերելու երկնքի թագավորության Ավետարանը և ավարտելու խաչելության գործը։ Եվ այսպես, հենց որ Հիսուսը խաչվեց, Նրա գործն ամբողջովին ավարտվեց։ Բայց նվաճման գործի ներկայիս փուլում, ավելի շատ խոսքեր պետք է ասվեն, և ավելի շատ գործ պետք է արվի, և շատ գործընթացներ պետք է լինեն։ Այդպես էլ պետք է բացահայտվեն Հիսուսի և Եհովայի գործի առեղծվածները, որպեսզի բոլոր մարդիկ իրենց հավատքում հասկացողություն և պարզություն ունենան, քանի որ սա վերջին օրերի գործն է, իսկ վերջին օրերն Աստծու գործի եզրափակումն են, գործի ավարտի ժամանակը։ Գործի այս փուլը քեզ համար բյուրեղի պես պարզ կդարձնի Եհովայի օրենքը և Հիսուսի փրկագնումը, և այն գլխավորապես նրա համար է, որ դու հասկանաս Աստծու վեցհազարամյա տնօրինման ծրագրի ամբողջ գործը և ըմբռնես այս վեցհազարամյա տնօրինման ծրագրի ամբողջ նշանակությունն ու էությունը և հասկանաս Հիսուսի կատարած ամբողջ գործի և Նրա ասած խոսքերի նպատակը և նույնիսկ քո կույր հավատքն ու երկրպագությունը Աստվածաշնչի հանդեպ։ Այս ամենը դա քեզ թույլ կտա հիմնավորապես հասկանալ։ Դու կսկսես հասկանալ և՛ Հիսուսի կատարած գործը, և՛ Աստծո այսօրվա գործը. դու կհասկանաս և կտեսնես ամբողջ ճշմարտությունը, կյանքը և ճանապարհը։ Հիսուսի կատարած գործի փուլում Հիսուսն ինչո՞ւ հեռացավ՝ առանց եզրափակիչ աշխատանքը կատարելու։ Որովհետև Հիսուսի գործի փուլը եզրափակման գործը չէր։ Երբ Նա խաչին գամվեց, Նրա խոսքերը նույնպես վերջացան. Նրա խաչելությունից հետո Նրա գործը լիովին ավարտվեց։ Այն նման չէր ընթացիկ փուլին, որտեղ Աստծու գործը կավարտվի միայն այն բանից հետո, երբ խոսքերը մինչև վերջ ասվեն և Նրա ամբողջ գործը եզրափակվի։ Հիսուսի գործի փուլում շատ խոսքեր կային, որ մնացել էին չասված կամ որոնք լիովին չէին արտաբերվել։ Սակայն Հիսուսին չէր հետաքրքրում, թե արդյոք Իր խոսքերը լիովին արտահայտված էին, քանի որ Նրա սպասավորությունը խոսքերի սպասավորություն չէր, ուստի խաչին գամվելուց հետո Նա հեռացավ։ Գործի այդ փուլը գլխավորապես խաչելության համար էր, և նման չէ ներկա փուլին։ Գործի ընթացիկ փուլը հիմնականում ամբողջ գործը եզրափակելու, մաքրելու և ավարտին հասցնելու համար է։ Եթե խոսքերը մինչև վերջ չասվեն, անհնար կլինի այս գործն ավարտել, քանի որ այս փուլում ամբողջ գործն ավարտին է հասցվում և իրականացվում է խոսքերի միջոցով։ Այդ ժամանակ Հիսուսը շատ գործեր կատարեց, որոնք մարդու համար անհասկանալի էին։ Նա լուռ հեռացավ, և այսօր դեռ շատերը կան, որոնք չեն հասկանում Նրա խոսքերը։ Նրանց հասկացողությունը թյուր է, բայց նրանք դեռևս հավատում են, որ այն ճիշտ է, և չգիտեն, որ իրենք սխալվում են։ Վերջնական փուլն ամբողջությամբ ավարտին կհասցնի Աստծո աշխատանքը և կապահովի դրա ավարտը։ Բոլորը կհասկանան և կճանաչեն Աստծու տնօրինման ծրագիրը։ Մարդու ներսում եղած պատկերացումները, նրա մտադրությունները, նրա թյուր հասկացողությունը, Եհովայի և Հիսուսի գործի մասին նրա պատկերացումները, անհավատների մասին նրա տեսակետները և նրա մնացած բոլոր խեղաթյուրումները կուղղվեն։ Եվ մարդը կհասկանա կյանքի բոլոր ճիշտ ուղիները, Աստծու կատարած բոլոր գործերը և ամբողջ ճշմարտությունը։ Երբ դա տեղի ունենա, գործի այս փուլն ավարտին կհասնի։ Եհովայի գործն աշխարհի ստեղծումն էր, դա սկիզբն էր. գործի այս փուլը գործի ավարտն է, և դա եզրափակումն է։ Սկզբում Աստծու գործը կատարվում էր Իսրայելի ընտրյալ մարդկանց միջավայրում, և դա նոր դարաշրջան բացող գործ էր բոլոր վայրերից ամենասուրբ վայրում։ Գործի վերջին փուլը կատարվում է բոլոր երկրներից ամենակեղտոտում՝ աշխարհը դատելու և դարաշրջանն ավարտելու համար։ Առաջին փուլում Աստծո աշխատանքը կատարվեց բոլոր վայրերից ամենալուսավորում, իսկ վերջին փուլը կատարվում է բոլոր վայրերից ամենախավարում, և այս խավարը կցրվի, և լույսը կբերվի, և բոլոր մարդիկ կնվաճվեն։ Երբ այս ամենակեղտոտ և ամենախավար վայրերի մարդիկ նվաճվեն, և ամբողջ բնակչությունն ընդունի, որ գոյություն ունի Աստված, ով ճշմարիտ Աստված է, և յուրաքանչյուր մարդ լիովին համոզված լինի, այդ ժամանակ այս փաստը կօգտագործվի ամբողջ տիեզերքը նվաճելու աշխատանքն իրականացնելու համար։ Գործի այս փուլը ներկայացուցչական է. հենց որ այս դարաշրջանի գործը վերջանա, վեց հազար տարվա տնօրինման գործն ամբողջությամբ կավարտվի։ Հենց որ ամենախավար վայրում գտնվողները նվաճվեն, ինքնին հասկանալի է, որ այդպես կլինի նաև ամենուրեք։ Որպես այդպիսին՝ միայն Չինաստանում նվաճման գործն ունի ներկայացուցչական նշանակություն։ Չինաստանը մարմնավորում է խավարի բոլոր ուժերը, և Չինաստանի ժողովուրդը ներկայացնում է բոլոր նրանց, ովքեր մսեղիից են, Սատանայից և մարմնականից։ Չինացի ժողովուրդն ամենաշատն է ապականվել մեծ կարմիր վիշապից և ամենից ուժեղ է դիմադրում Աստծուն, և նրա մարդկայնությունն ամենացածրն է և ամենակեղտոտը, ուստի նրանք ամբողջ ապականված մարդկության նախատիպն են։ Սա չի նշանակում, թե մյուս երկրներն ընդհանրապես խնդիրներ չունեն. բոլոր մարդկային պատկերացումները նույնն են, և թեև այս երկրների ժողովուրդները կարող են լավ որակ ունենալ, եթե նրանք չեն ճանաչում Աստծուն, ապա հաստատ կընդդիմանան Նրան։ Ինչո՞ւ հրեաները նույնպես ընդդիմացան և ապստամբեցին Աստծո դեմ։ Ինչո՞ւ փարիսեցիները նույնպես ընդդիմացան Նրան։ Ինչո՞ւ Հուդան մատնեց Հիսուսին։ Այդ ժամանակ աշակերտներից շատերը չէին ճանաչում Հիսուսին։ Ինչո՞ւ Հիսուսի խաչելությունից և հարությունից հետո մարդիկ դեռ չէին հավատում Նրան։ Մի՞թե մարդկանց ապստամբությունները բոլորը նույնը չեն։ Պարզապես Չինաստանի ժողովուրդը որպես օրինակ է վերցվում, և երբ նրանք նվաճվեն, կդառնան նմուշներ և տիպարներ ու կվկայակոչվեն ուրիշների համար։ Ինչո՞ւ եմ Ես միշտ ասել, որ դուք Իմ տնօրինման ծրագրի երկրորդական մասն եք։ Հենց Չինաստանի ժողովրդի մեջ են ապականությունը, անմաքրությունը, անարդարությունը, ընդդիմությունը և ապստամբությունը դրսևորվում ամենալայն չափով և բացահայտվում իրենց բազմազան ձևերով։ Մի տեսանկյունից՝ նրանք ցածր որակ ունեն, իսկ մյուս տեսանկյունից՝ նրանց կյանքն ու մտածելակերպը հետադեմ են, իսկ նրանց սովորությունները, սոցիալական միջավայրը, ընտանիքը, որտեղ ծնվել են՝ բոլորը ստորադաս և ամենահետամնացն են։ Նրանց կարգավիճակը նույնպես ցածր է։ Գործն այս վայրում ներկայացուցչական է, և այս փորձնական աշխատանքն ամբողջովին կատարելուց հետո Աստծու հետագա աշխատանքը շատ ավելի հեշտ կլինի։ Երբ գործի այս փուլն ավարտվի, հետագա աշխատանքը բոլորովին դժվար չի լինի։ Երբ գործի այս քայլը կատարված լինի, մեծ հաջողություն հիմնովին իրագործված կլինի, և ամբողջ տիեզերքում նվաճման գործը լիովին ավարտին հասած կլինի։ Իրականում, հենց որ ձեր միջավայրում գործը հաջող լինի, դա համարժեք կլինի ամբողջ տիեզերքում հաջողությանը։ Սա է իմաստը, թե ինչու եմ Ես ձեզ մղում որպես օրինակներ և նմուշներ գործելու։ Ըմբոստությունը, ընդդիմությունը, անմաքրությունը, անարդարությունը՝ բոլորը կարելի է գտնել այս մարդկանց մեջ, և նրանց մեջ ներկայացված է մարդկության ողջ ապստամբությունը։ Նրանք իսկապես «տպավորիչ» են։ Այսպիսով՝ նրանք համարվում են նվաճման տիպար, և նվաճվելուց հետո նրանք բնական կերպով կդառնան օրինակներ և նմուշներ ուրիշների համար։ Ոչինչ ավելի ներկայացուցչական չէր, որքան առաջին փուլը, որն իրականացվեց Իսրայելում։ Իսրայելացիներն ամենամաքուր և ամենից քիչ ապականվածն էին բոլոր մարդկանց մեջ, ուստի այս երկրում նոր դարաշրջան բացող գործը կատարելն ամենամեծ նշանակությունն ուներ։ Կարելի է ասել, որ մարդկության նախահայրերը եկել են Իսրայելից, և որ Իսրայելն Աստծու գործի ծննդավայրն էր։ Սկզբում այս մարդիկ ամենամաքուրն էին, և նրանք բոլորը երկրպագում էին Եհովային, և Աստծու գործը նրանց վրա կարողացավ բերել ամենամեծ արդյունքները։ Ամբողջ Աստվածաշունչը գրառում է երկու դարաշրջանի գործը. մեկն Օրենքի Դարաշրջանի գործն էր, իսկ մյուսը՝ Շնորհքի Դարաշրջանինը։ Հին Կտակարանը գրառում է Եհովայի խոսքերն իսրայելացիներին և Նրա գործն Իսրայելում. Նոր Կտակարանը գրառում է Հիսուսի գործը Հրեաստանում։ Բայց ինչո՞ւ Աստվածաշունչը որևէ չինական անուն չի պարունակում։ Որովհետև Աստծու գործի առաջին երկու մասերը կատարվեցին Իսրայելում, որովհետև Իսրայելի մարդիկ ընտրյալ էին, այսինքն՝ նրանք առաջինն էին, որ ընդունեցին Եհովայի գործը։ Նրանք ամբողջ մարդկային ցեղի մեջ ամենից քիչ ապականվածներն էին և սկզբում նրանք ունեին սրտեր, որոնք նայում էին դեպի Աստված, և նաև աստվածավախ սրտեր ունեին։ Նրանք հնազանդվում էին Եհովայի խոսքերին և միշտ ծառայում էին տաճարում և քահանայական հանդերձանք կամ պսակներ էին կրում։ Նրանք Աստծուն երկրպագող առաջին մարդիկ էին և Նրա գործի առաջին առարկան։ Այս մարդիկ ամբողջ մարդկության համար օրինակներ և նմուշներ էին։ Նրանք մաքրության, արդար մարդկանց օրինակներ ու նմուշներ էին։ Այնպիսի մարդիկ, ինչպիսիք են Հոբը, Աբրահամը, Ղովտը կամ Պետրոսն կամ Տիմոթեոսը՝ բոլորն էլ իսրայելացիներ էին և ամենամաքուր օրինակներն ու նմուշներն էին։ Իսրայելը մարդկության մեջ Աստծուն երկրպագող առաջին ազգն էր, և այստեղից ավելի շատ արդար մարդիկ են եկել, քան որևէ այլ վայրից։ Աստված գործեց նրանց վրա, որպեսզի ապագայում կարողանա ավելի լավ տնօրինել մարդկությանն ամբողջ երկրում։ Նրանց գործերը և Եհովային երկրպագելու մեջ նրանց կատարած արդար արարքները գրառվել են, որպեսզի նրանք կարողանան Շնորհքի դարաշրջանի ընթացքում ծառայել որպես օրինակներ և նմուշներ Իսրայելից այն կողմ գտնվող մարդկանց համար, և նրանց գործողությունները ծառայել են պահպանելու մի քանի հազար տարվա գործը՝ մինչև այսօր։

Աշխարհի հիմնադրումից հետո Աստծու գործի առաջին փուլն իրականացվեց Իսրայելում, և այսպիսով՝ Իսրայելը երկրի վրա Աստծու գործի ծննդավայրն էր և Աստծու գործի հիմքը՝ երկրի վրա։ Հիսուսի գործի շրջանակն ընդգրկում էր ողջ Հրեաստանը։ Նրա գործի ընթացքում Հրեաստանից դուրս գտնվողներից շատ քչերը գիտեին դրա մասին, քանի որ Նա Հրեաստանից այն կողմ ոչ մի գործ չէր անում։ Այսօր Աստծու գործը բերվել է Չինաստան և իրականացվում է բացառապես այս շրջանակում։ Այս շրջափուլի ընթացքում ոչ մի գործ չի ծավալվում Չինաստանից դուրս. Չինաստանից այն կողմ դրա տարածումն աշխատանք է, որն ավելի ուշ կարվի։ Գործի այս փուլը հաջորդում է Հիսուսի գործի փուլին։ Հիսուսը կատարեց փրկագնման գործը, և այս փուլն այդ գործին հաջորդող գործն է. փրկագնման գործն ավարտված է, և այս փուլում Սուրբ Հոգուց հղիանալու կարիք չկա, քանի որ գործի այս փուլը նման չէ նախորդին, և որովհետև Չինաստանը ավելի քիչ է նման Իսրայելին։ Հիսուսը կատարեց գործի մի փուլ՝ փրկագնման գործը։ Մարդը տեսավ Հիսուսին, և շուտով Նրա գործը սկսեց տարածվել հեթանոսների մեջ։ Այսօր Ամերիկայում, Մեծ Բրիտանիայում և Ռուսաստանում շատերն են հավատում Աստծուն, այդ դեպքում ինչո՞ւ են Չինաստանում ավելի քիչ մարդիկ հավատում։ Որովհետև Չինաստանն ամենափակ երկիրն է։ Հետևաբար, Չինաստանը վերջինն էր, որ ընդունեց Աստծու ճանապարհը, և նույնիսկ հիմա դրանից հարյուր տարուց էլ քիչ ժամանակ է անցել. շատ ավելի ուշ է ընդունել, քան Ամերիկան և Մեծ Բրիտանիան։ Աստծու աշխատանքի վերջին փուլն իրականացվում է Չինաստանի հողի վրա, որպեսզի Նրա աշխատանքն ավարտին հասցվի և որպեսզի Նրա ամբողջ գործը կատարվի։ Իսրայելի բոլոր մարդիկ Եհովային իրենց Տերն էին կոչում։ Նրանք այդ ժամանակ Նրան իրենց ընտանիքի գլուխն էին համարում, և ամբողջ Իսրայելը դարձավ մեծ ընտանիք, որտեղ յուրաքանչյուրը երկրպագում էր իր Տեր Եհովային։ Եհովայի Հոգին հաճախ հայտնվում էր նրանց, և Նա խոսում էր և Իր ձայնը հնչեցնում նրանց և նրանց կյանքերն ուղղորդում ամպի սյան ու ձայնի միջոցով։ Այդ ժամանակ Հոգին անմիջականորեն էր ուղղորդում Իսրայելին՝ խոսելով և Իր ձայնը հնչեցնելով մարդկանց, և նրանք տեսնում էին ամպերը և լսում որոտի ձայնը, և այսկերպ Նա նրանց կյանքերն ուղղորդեց մի քանի հազար տարի։ Այսպիսով՝ միայն Իսրայելի ժողովուրդն է միշտ երկրպագել Եհովային։ Նրանք հավատում են, որ Եհովան իրենց Աստվածն է, և որ Նա հեթանոսների Աստվածը չէ։ Սա զարմանալի չէ. վերջին հաշվով, Եհովան նրանց մեջ գործել է մոտ չորս հազար տարի։ Չինաստանի հողի վրա այլասերվածները հազարավոր տարիների լեթարգիական քնից հետո միայն հիմա են եկել այն ըմբռնմանը, որ երկինքներն ու երկիրը և բոլոր բաները բնական ճանապարհով չեն ձևավորվել, այլ ստեղծվել են Արարչի կողմից։ Քանի որ այս ավետարանը եկել է արտասահմանից, այդ ֆեոդալական, հետադիմական մտածողություն ունեցողները ենթադրում են, որ բոլոր նրանք, ովքեր ընդունում են այս ավետարանը, ուխտադրուժ են, նրանք թափթփուկներ են, որ դավաճանում են Բուդդային՝ իրենց նախահորը։ Նույնիսկ այսպիսի ֆեոդալական մտածողություն ունեցող շատերը կան, որ հարցնում են. «Ինչպե՞ս կարող է չինացի ժողովուրդը հավատալ օտարականների Աստծուն։ Մի՞թե նրանք չեն դավաճանում իրենց նախնիներին։ Մի՞թե նրանք չարիք չեն գործում»։ Այսօր մարդիկ վաղուց մոռացել են, որ Եհովան իրենց Աստվածն է։ Նրանք վաղուց արդեն Արարչին իրենց մտքի հետին պլան են մղել և հետևաբար հավատում են էվոլյուցիային, ինչը նշանակում է, որ մարդն առաջացել է կապկից, և որ բնությունն ինքնաբերաբար է գոյացել։ Ողջ համեղ կերակուրը, որ մարդիկ վայելում են, բնությունն է տալիս, կան օրենքներ մարդու կյանքի ու մահվան վերաբերյալ և բացարձակապես այնպես չէ, որ Աստված գերիշխանություն ունի ամեն ինչի վրա։ Նույնիսկ շատ աթեիստներ կան, որոնք հավատում են, որ Աստծու՝ բոլոր բաների վրա իշխանություն ունենալը սնոտիապաշտություն է և գիտական չէ։ Բայց կարո՞ղ է արդյոք գիտությունը փոխարինել Աստծու գործին։ Կարո՞ղ է արդյոք գիտությունը իշխանություն ունենալ մարդկության վրա։ Հեշտ գործ չէ ավետարանը քարոզել մի երկրում, որը կառավարվում է աթեիզմի կողմից, և դա մեծ խոչընդոտներ է ներառում։ Մի՞թե այսօր շատերն Աստծուն այդպես չեն ընդդիմանում։

Երբ Հիսուսը եկավ Իր գործը կատարելու, շատ մարդիկ Նրա գործը Եհովայի գործի հետ համեմատեցին, և համարելով, որ դրանք անհամապատասխան են՝ Հիսուսին գամեցին խաչին։ Ինչո՞ւ նրանք ոչ մի համապատասխանություն չգտան Նրանց գործերի միջև։ Դա մասամբ այն պատճառով էր, որ Հիսուսը նոր գործ կատարեց և նաև այն պատճառով, որ նախքան Հիսուսը կսկսեր Իր գործը, ոչ ոք չէր գրել Նրա «ծննդաբանությունը»։ Լավ կլիներ, եթե ինչ-որ մեկը գրած լիներ. այդ դեպքում ո՞վ խաչին կգամեր Հիսուսին։ Եթե Մատթեոսը Հիսուսի ծննդաբանությունը մի քանի տասնամյակ ավելի վաղ գրած լիներ, Հիսուսն այդքան մեծ հալածանքի չէր ենթարկվի։ Մի՞թե այդպես չէ։ Հենց որ մարդիկ կարդային  Հիսուսի ծննդաբանությունը, որ Նա Աբրահամի որդին է և Դավթի սերունդը, նրանք չէին հալածի Նրան։ Մի՞թե ցավալի չէ, որ Նրա ծննդաբանությունը չափազանց ուշ է գրվել։ Եվ ի՜նչ ափսոս, որ Աստվածաշնչում Աստծու գործի միայն երկու փուլերն են գրառված. մի փուլն Օրենքի Դարաշրջանի գործն էր, իսկ մյուսը՝ Շնորհքի Դարաշրջանի գործը. մի փուլը Եհովայի գործն էր, իսկ մյուսը՝ Հիսուսի գործը։ Որքան ավելի լավ կլիներ, եթե մի մեծ մարգարե կանխագուշակեր այսօրվա գործը։ Աստվածաշնչում լրացուցիչ բաժին կլիներ՝ վերնագրված «Վերջին օրերի գործը». մի՞թե այդպես ավելի լավ չէր լինի։ Ինչո՞ւ պետք է մարդն այսօր այդքան շատ տառապանքներ կրի։ Դուք այնքա՜ն դժվար ժամանակներ եք ունեցել։ Ատելության արժանի են միայն Եսային և Դանիելը՝ վերջին օրերի գործը չկանխագուշակելու համար, և մեղադրել պետք է միայն Նոր Կտակարանի առաքյալներին, որոնք նախապես չեն կազմել երկրորդ մարմնացած Աստծու ծննդաբանությունը։ Ի՜նչ ցավալի է։ Դուք ստիպված եք ամենուր ապացույց փնտրել և նույնիսկ փոքր բառերի մի քանի կտոր գտնելուց հետո դեռ չգիտեք՝ արդյոք դրանք համընկնում են, թե ոչ։ Ի՜նչ անհարմար է։ Ինչո՞ւ է Աստված Իր գործում այդքան գաղտնի։ Այսօր շատ մարդիկ դեռ չեն գտել համոզիչ ապացույցներ, բայց նաև չեն կարողանում հերքել դա։ Ուրեմն ի՞նչ պետք է անեն նրանք։ Նրանք չեն կարող վճռականորեն հետևել Աստծուն, բայց նաև չեն կարող առաջ շարժվել այդպիսի կասկածով։ Եվ այսպես, շատ «խելացի և շնորհալի գիտնականներ» Աստծուն հետևելիս ընդունում են «փորձիր և տես» դիրքորոշումը։ Սա չափազանց մեծ խնդիր է։ Մի՞թե ավելի հեշտ չէր լինի, եթե Մատթեոսը, Մարկոսը, Ղուկասը և Հովհաննեսն ունակ լինեին կանխագուշակելու ապագան։ Ավելի լավ կլիներ, եթե Հովհաննեսը տեսած լիներ թագավորությունում ապրելակերպի իրական վիճակը. ի՜նչ ցավալի է, որ նա միայն տեսիլքներ է տեսել և չի տեսել իրական գործ, որ իրականացել էր երկրի վրա։ Ի՜նչ ցավալի է։ Ի՞նչ է պատահել Աստծուն։ Ինչո՞ւ Իսրայելում Իր գործն այդքան լավ ընթանալուց հետո հիմա Նա եկել է Չինաստան և ինչո՞ւ Նա ստիպված եղավ մսեղի դառնալ և անձամբ աշխատել ու ապրել մարդկանց մեջ։ Աստված չափազանց հաշվի չի առնում մարդուն։ Նա ոչ միայն մարդկանց չնախազգուշացրեց, այլև հանկարծակի բերեց Իր հանդիմանությունն ու դատաստանը։ Սա իսկապես անհասկանալի է։ Երբ Աստված առաջին անգամ մարմնացավ, Նա շատ դժվարություններ կրեց այն պատճառով, որ մարդուն ամբողջ իրական պատմությունը նախապես չէր պատմել։ Մի՞թե Նա կարող էր մոռացած լինել դա։ Եվ ինչո՞ւ Նա այս անգամ էլ դեռ չի պատմում մարդուն։ Որքան ցավալի է, որ այսօր Աստվածաշնչում ընդամենը վաթսունվեց գիրք կա։ Եթե լիներ ևս մեկը, որը կանխագուշակեր վերջին օրերի գործը, դա բավարար կլիներ։ Այդպես չե՞ս կարծում։ Նույնիսկ Եհովան, Եսային և Դավիթը չեն հիշատակել այսօրվա գործը։ Նրանք ավելի շատ էին հեռացած ներկայից՝ բաժանված ավելի քան չորս հազար տարի ժամանակով։ Հիսուսը նույնպես նախապես լիովին չէր ասել այսօրվա գործի մասին՝ դրա մասին միայն փոքր-ինչ խոսելով, և մարդը դեռևս բավարար ապացույցներ չի գտնում։ Եթե այսօրվա գործը համեմատես նախկինի հետ, ինչպե՞ս կարող են այդ երկուսը համապատասխանել իրար։ Եհովայի գործի փուլն ուղղված էր Իսրայելին, ուստի եթե այն համեմատես այսօրվա գործի հետ, ավելի շատ անհամապատասխանություն կառաջանա. այդ երկուսը պարզապես չեն կարող համեմատվել։ Դու ոչ Իսրայելից ես, ոչ էլ հրեա. քո որակը և քեզ հետ կապված ամեն ինչ թերի է. ինչպե՞ս կարող ես քեզ համեմատել նրանց հետ։ Մի՞թե դա հնարավոր է։ Իմացիր, որ այսօր Թագավորության դարաշրջանն է, և այն տարբեր է Օրենքի դարաշրջանից և Շնորհքի դարաշրջանից։ Ամեն դեպքում, մի փորձիր բանաձև կիրառել. այդ բանաձևերից որևէ մեկում Աստծուն չես գտնի։

Հիսուսն ինչպե՞ս ապրեց Իր ծննդից հետո քսանինը տարվա ընթացքում։ Աստվածաշնչում ոչինչ չկա գրած Նրա մանկության կամ պատանեկության մասին. դու գիտե՞ս, թե դրանք ինչպիսին էին։ Հնարավո՞ր է, որ Նա մանկություն կամ պատանեկություն չի ունեցել, և երբ Նա ծնվել է, արդեն երեսուն տարեկան է եղել։ Դու շատ քիչ բան գիտես, ուստի կարծիքդ հայտնելիս այդքան անփույթ մի եղիր։ Դա քեզ օգուտ չի՛ բերի։ Աստվածաշնչում միայն գրված է, որ մինչև Իր երեսուն տարեկան դառնալը Հիսուսը մկրտվել է և Սուրբ Հոգու կողմից տարվել անապատ՝ սատանայից փորձվելու։ Իսկ Չորս Ավետարանում գրված է Նրա երեք և կես տարվա գործը։ Նրա մանկության և պատանեկության մասին գրառում չկա, բայց դա չի ապացուցում, որ Նա մանկություն և պատանեկություն չի ունեցել. պարզապես սկզբում Նա որևէ գործ չի արել և բնականոն մարդ է եղել։ Կարո՞ղ ես ասել, որ Հիսուսը երեսուներեք տարի ապրել է առանց մանկություն կամ պատանեկություն ունենալու։ Կարո՞ղ էր Նա հանկարծակի դառնալ երեսուներեք և կես տարեկան։ Նրա մասին մարդու մտածած ամեն ինչ գերբնական է և անիրատեսական։ Իհարկե, մարմնացած Աստված ունի սովորական և բնականոն մարդկայնություն, բայց Իր գործը Նա կատարում է անմիջականորեն Իր թերի մարդկայնությամբ և կատարյալ աստվածայնությամբ։ Ահա թե ինչու են մարդիկ կասկածամիտ վերաբերմունք ցուցաբերում այսօրվա գործի և նույնիսկ Հիսուսի գործի նկատմամբ։ Թեև Իր երկու մարմնացումներում Աստծու կատարած գործերը միմյանցից տարբերվում են, Նրա էությունը բացարձակապես չի տարբերվում։ Իհարկե, եթե կարդաս Չորս Ավետարանի գրառումները, տարբերությունները մեծ կլինեն։ Ինչպե՞ս կարող ես վերադառնալ Հիսուսի կյանքին Նրա մանկության և պատանեկության ընթացքում։ Ինչպե՞ս կարող ես հասկանալ Հիսուսի բնականոն մարդկայնությունը։ Գուցե դու լավ ես հասկանում այսօրվա Աստծու մարդկայնությունը, սակայն պատկերացում չունես Հիսուսի մարդկայնության մասին, դեռ ավելին՝ չես հասկանում այն։ Եթե Մատթեոսը գրառած չլիներ դա, Հիսուսի մարդկայնության մասին պատկերացում անգամ չէիր ունենա։ Գուցե երբ քեզ Հիսուսի կյանքի ընթացքում տեղի ունեցած պատմություններից պատմեմ և Հիսուսի մանկության ու պատանեկության մասին իրական փաստեր հայտնեմ, դու տարուբերես գլուխդ և ասես. «Ո՛չ։ Նա չէր կարող այդպիսին լինել։ Նա չի կարող որևէ թուլություն ունենալ, առավել ևս չպետք է որևէ մարդկայնություն ունենա»։ Դու նույնիսկ կգոռաս ու կճչաս։ Հիսուսին չհասկանալու պատճառով է, որ դու պատկերացումներ ունես Իմ մասին։ Դու կարծում ես, որ Հիսուսը չափազանց աստվածային է, և Նրա մեջ մսեղիից ոչինչ չկա։ Բայց փաստը մնում է փաստ, և ոչ ոք չի ցանկանում փաստերի ճշմարտությունը խախտելով խոսել, քանի որ երբ Ես խոսում եմ, դա ճշմարտության հետ է կապված. դա ո՛չ ենթադրություն է, ո՛չ էլ կանխագուշակում։ Իմացի՛ր, որ Աստված կարող է ելնել ամենաբարձր տեղերը, բայց Նա ավելի ունակ է թաքնվելու մեծ խորություններում։ Նա այն չէ, ինչ դու հորինել ես քո մտքում. Նա բոլոր արարածների Աստված է, ոչ թե անձնական աստված՝ երևակայված մեկ կոնկրետ մարդու կողմից։


Աստծու գործի տեսիլքը (3)

Աստված առաջին անգամ մսեղի դարձավ Սուրբ Հոգու բեղմնավորելու միջոցով, և սա կապված էր այն գործի հետ, որը Նա մտադիր էր անել։ Շնորհքի դարաշրջանը Հիսուսի անունով սկսվեց։ Երբ Հիսուսը սկսեց իրականացնել Իր սպասավորությունը, Սուրբ Հոգին սկսեց վկայել Հիսուսի անվան մասին, և Եհովայի անունն այլևս չէր հիշատակվում. փոխարենը Սուրբ Հոգին նոր գործը նախաձեռնեց գլխավորապես Հիսուսի անվան ներքո։ Նրան հավատացողների վկայությունը Հիսուս Քրիստոսի համար էր կրվում, և գործը, որ նրանք կատարում էին, նույնպես Հիսուս Քրիստոսի համար էր։ Հին Կտակարանի Օրենքի դարաշրջանի ավարտը նշանակում էր, որ գլխավորապես Եհովայի անվան ներքո կատարվող գործն ավարտվել էր։ Դրանից հետո Աստծու անունն այլևս Եհովա չէր. փոխարենը Նա Հիսուս կոչվեց, և այդ պահից Սուրբ Հոգին սկսեց գործը գլխավորապես Հիսուսի անվան ներքո։ Ուստի այսօր դեռ ուտում և խմում եք Եհովայի խոսքերը և դեռ Օրենքի դարաշրջանի գործը կիրառում եք բաների վրա. մի՞թե չես կիրառում կանոնները։ Մի՞թե չես մնացել անցյալում։ Այժմ գիտեք, որ վերջին օրերը եկել են։ Մի՞թե հնարավոր է, որ երբ Հիսուսը գա, դեռ Հիսուս կկոչվի։ Եհովան Իսրայելի ժողովրդին ասաց, որ Մեսիան է գալու, և այնուամենայնիվ, երբ Նա եկավ, ոչ թե Մեսիա կոչվեց, այլ Հիսուս։ Հիսուսն ասաց, որ Ինքը նորից է գալու և որ այնպես է գալու, ինչպես որ հեռացել է։ Սրանք Հիսուսի խոսքերն էին, բայց տեսա՞ր այն ձևը, որով Հիսուսը հեռացավ։ Հիսուսը հեռացավ՝ սպիտակ ամպին հեծնած, բայց հնարավո՞ր է արդյոք, որ Նա անձամբ մարդկանց մեջ վերադառնա սպիտակ ամպի վրա։ Եթե այդպես լիներ, մի՞թե Նա դեռ Հիսուս չէր կոչվի։ Երբ Հիսուսը կրկին գա, դարաշրջանն արդեն փոխված կլինի, ուստի հնարավո՞ր է արդյոք, որ Նա դեռ Հիսուս կոչվի։ Աստված միայն «Հիսուս» անունո՞վ կարող է ճանաչվել։ Մի՞թե նոր դարաշրջանում Նրան չի կարելի նոր անունով կոչել։ Կարո՞ղ են արդյոք մեկ անձի պատկերը և մեկ հատուկ անունը Աստծուն Իր ամբողջականության մեջ ներկայացնել։ Յուրաքանչյուր դարաշրջանում Աստված նոր գործ է կատարում և նոր անունով կոչվում. ինչպե՞ս կարող էր Նա նույն գործը տարբեր դարաշրջաններում կատարել։ Ինչպե՞ս կարող էր կառչել հնին։ Հիսուսի անունը վերցված էր հանուն փրկագնման գործի, հետևաբար արդյոք Նա դեռ նույն անունո՞վ կկոչվի, երբ վերադառնա վերջին օրերին։ Դեռ կկատարի՞ փրկագնման գործը։ Ինչո՞ւ է այնպես, որ Եհովան և Հիսուսը մեկ են, բայց տարբեր դարաշրջաններում տարբեր անուններով են կոչվում։ Մի՞թե պատճառն այն չէ, որ Նրանց գործի դարաշրջանները տարբեր են։ Կարո՞ղ է արդյոք մեկ անունն Աստծուն Իր ամբողջականության մեջ ներկայացնել։ Քանի որ այդպես է, Աստված տարբեր դարաշրջաններում պետք է տարբեր անուններով կոչվի, և Նա այդ անունը պետք է օգտագործի՝ դարաշրջանը փոխելու և դարաշրջանը ներկայացնելու համար։ Որովհետև ոչ մի անուն լիովին չի կարող ներկայացնել Իրեն՝ Աստծուն, և յուրաքանչյուր անուն միայն ի վիճակի է ներկայացնելու Աստծու բնույթը, որը բնորոշ է որոշակի դարաշրջանի. Նրա գործը ներկայացնելը լիովին բավարար է։ Հետևաբար, Աստված կարող է ընտրել ցանկացած անուն, որը սազում է Իր բնույթին, որպեսզի ներկայացնի ամբողջ դարաշրջանը։ Անկախ նրանից՝ Եհովայի դարաշրջանն է, թե Հիսուսի դարաշրջանը, յուրաքանչյուր դարաշրջան ներկայացվում է մի անունով։ Շնորհքի դարաշրջանն ավարտվել է, վերջին դարաշրջանը եկել է, և Հիսուսն արդեն եկել է։ Ինչպե՞ս կարող է Նա դեռևս Հիսուս կոչվել։ Ինչպե՞ս կարող է Նա դեռևս գալ մարդկանց մեջ Հիսուսի պատկերով։ Մի՞թե մոռացել ես, որ Հիսուսն ընդամենը նազովրեցու պատկեր էր։ Մի՞թե մոռացել ես, որ Հիսուսը միայն մարդկության Փրկագնիչն էր։ Ինչպե՞ս կարող էր Նա Իր վրա վերցնել վերջին օրերին մարդուն նվաճելու և կատարելագործելու գործը։ Հիսուսը հեռացավ սպիտակ ամպին հեծնած. սա փաստ է, բայց ինչպե՞ս կարող էր Նա սպիտակ ամպով վերադառնալ մարդկանց մեջ և դեռևս Հիսուս կոչվել։ Եթե Նա իսկապես ամպի վրա գար, ինչպե՞ս մարդը չէր ճանաչի Նրան։ Մի՞թե ամբողջ աշխարհի մարդիկ չէին ճանաչի Նրան։ Այդ դեպքում մի՞թե միայն Հիսուսը չէր լինի Աստված։ Այդ դեպքում Աստծու պատկերը կլիներ հրեայի արտաքինով և, ավելին, հավիտյան նույնը կմնար։ Հիսուսն ասաց, որ Ինքը կգա այնպես, ինչպես հեռացել է, բայց գիտե՞ս Նրա խոսքերի ճշմարիտ իմաստը։ Մի՞թե հնարավոր է, որ Նա ձեր այս խմբին դա ասաց։ Այն ամենը, ինչ գիտես, այն է, որ Նա կգա այնպես, ինչպես հեռացավ՝ ամպին հեծնած, բայց արդյո՞ք հստակ գիտես, թե ինչպես է Աստված Ինքը կատարում Իր գործը։ Եթե իսկապես ի վիճակի լինեիր տեսնելու, այդ դեպքում ինչպե՞ս պետք է բացատրել Հիսուսի ասած խոսքերը։ Նա ասաց. Երբ մարդու Որդին գա վերջին օրերին, Նա Ինքը չի իմանա, հրեշտակները չեն իմանա, երկնքի պատգամաբերները չեն իմանա, և ողջ մարդկությունը չի իմանա։ Միայն Հայրը կիմանա, այսինքն՝ միայն Հոգին կիմանա։ Նույնիսկ մարդու Որդին Ինքը չգիտի, բայց դու ի վիճակի՞ ես տեսնելու և իմանալու։ Եթե ընդունակ լինեիր իմանալու և քո սեփական աչքերով տեսնելու, մի՞թե այս խոսքերն իզուր ասված չէին լինի։ Իսկ ի՞նչ ասաց Հիսուսն այն ժամանակ։ «Բայց այդ օրվա ու ժամի մասին ոչ ոք չգիտի՝ ո՛չ երկնքի հրեշտակները, ո՛չ էլ Որդին, այլ միայն Հայրը։ Մարդու Որդու գալուստը կլինի Նոյի օրերի պես, …Ուստի դուք էլ պատրաստ եղեք։ Քանզի մարդու Որդին կգա այն ժամին, երբ չեք սպասում»։ Երբ այդ օրը գա, մարդու Որդին Ինքը չի իմանա դա։ Մարդու Որդին վերաբերում է Աստծու մարմնացած մսեղիին՝ բնականոն և սովորական մարդուն։ Նույնիսկ մարդու Որդին Ինքը չգիտի, ուստի ինչպե՞ս կարող ես դու իմանալ։ Հիսուսն ասաց, որ Ինքը կգա այնպես, ինչպես հեռացել էր։ Երբ Նա գալիս է, նույնիսկ Ինքը չգիտի, ուստի կարո՞ղ է նախապես տեղեկացնել քեզ։ Ի վիճակի՞ ես տեսնելու Նրա գալուստը։ Մի՞թե դա կատակ չէ։ Ամեն անգամ, երբ Աստված գալիս է երկիր, Նա պետք է փոխի Իր անունը․ ամեն անգամ, երբ Նա գալիս է, Նա փոխում է Իր սեռը․ ամեն անգամ, երբ Նա գալիս է, Նա փոխում է Իր պատկերը, և ամեն անգամ, երբ Նա գալիս է, Նա փոխում է Իր գործը. Նա չի կրկնում Իր գործը։ Նա Աստված է, ով միշտ նոր է և երբեք չի հնանում։ Երբ Նա նախկինում եկավ, Նրան Հիսուս էին կոչում. կարո՞ղ է Նա դեռևս Հիսուս կոչվել այս անգամ, երբ կրկին գա։ Երբ Նա նախկինում եկավ, արական սեռի էր. կարո՞ղ է այս անգամ կրկին արական սեռի լինել։ Երբ Նա եկավ Շնորհքի դարաշրջանում, Իր գործը խաչին գամվելն էր. երբ Նա կրկին գա, կարո՞ղ է դեռևս փրկագնել մարդուն մեղքից։ Կարո՞ղ է կրկին խաչին գամվել։ Մի՞թե դա Իր գործը կրկնելը չէր լինի։ Մի՞թե չգիտեիր, որ Աստված միշտ նոր է և երբեք չի հնանում։ Կան այնպիսիք, ովքեր ասում են, թե Աստված հավիտյան անփոփոխ է։ Դա ճիշտ է, բայց նշանակում է, որ Աստծու բնույթը և Նրա էությունն անփոփոխ են։ Նրա անվան և գործի փոփոխությունները չեն ապացուցում, որ Նրա էությունը փոխվել է. այլ կերպ ասած՝ Աստված միշտ Աստված կլինի, և դա երբեք չի փոխվի։ Եթե ասում ես, որ Աստծու գործն անփոփոխ է, ապա հնարավոր կլինե՞ր արդյոք, որ Նրա վեցհազարամյա տնօրինման ծրագիրն ավարտին հասներ։ Դու միայն գիտես, որ Աստված հավիտյան անփոփոխ է, բայց գիտե՞ս արդյոք, որ Աստված միշտ նոր է և երբեք չի հնանում։ Եթե Աստծու գործը երբեք չփոխվեր, կարո՞ղ էր Նա առաջնորդել մարդկությանը մինչև մեր օրերը։ Եթե Աստված հավիտյան անփոփոխ լիներ, ինչո՞ւ Նա արդեն իսկ կատարեց երկու դարաշրջանների գործը։ Նրա գործը երբեք չի դադարում առաջ ընթանալուց, ինչը նշանակում է, որ Նրա բնույթն աստիճանաբար հայտնի է դարձվում մարդուն, և հայտնի դարձվողը Նրա ներհատուկ բնույթն է։ Սկզբում Աստծու բնույթը թաքնված էր մարդուց, Նա երբեք բացեիբաց Իր բնույթը չէր բացահայտել մարդուն, և մարդը պարզապես ոչ մի գիտություն չուներ Նրա մասին։ Այդ պատճառով Նա օգտագործում է Իր գործը՝ Իր բնույթն աստիճանաբար մարդուն բացահայտելու համար, բայց այսկերպ գործելը չի նշանակում, որ Աստծու բնույթն ամեն դարաշրջանում փոխվում է։ Այնպես չէ, որ Աստծու բնույթն անընդհատ փոխվում է, որովհետև Նրա մտադրություններն են մշտապես փոխվում։ Ավելի շուտ, քանի որ Նրա գործի դարաշրջանները տարբեր են, Աստված վերցնում է Իր ներհատուկ բնույթն իր ամբողջության մեջ և քայլ առ քայլ այն բացահայտում է մարդուն, որպեսզի մարդը կարողանա ճանաչել Իրեն։ Բայց սա ամենևին ապացույց չէ, որ Աստված ի սկզբանե չունի որոշակի բնույթ, և որ Նրա բնույթն աստիճանաբար փոխվել է դարաշրջանների անցնելուն զուգընթաց. նման հասկացողությունը թյուր կլիներ։ Աստված մարդուն բացահայտում է Իր ներհատուկ և որոշակի բնույթը՝ այն, ինչ Նա է, և դա անում է դարաշրջանների անցնելուն համապատասխան. մեկ դարաշրջանի գործը չի կարող արտահայտել Աստծու ողջ բնույթը։ Եվ այսպես՝ «Աստված միշտ նոր է և երբեք չի հնանում» խոսքերը վերաբերում են Նրա գործին, իսկ «Աստված հավիտյան անփոփոխ է» խոսքերը վերաբերում են նրան, ինչ Աստված ներհատուկ կերպով ունի և է։ Անկախ ամեն ինչից՝ դու չես կարող վեց հազար տարվա գործը սահմանափակել մեկ կետում կամ պարփակել մեռած բառերով։ Այսպիսին է մարդու տգիտությունը։ Աստված այնքան պարզ չէ, որքան մարդն է պատկերացնում, և Նրա գործը չի կարող հապաղել որևէ մեկ դարաշրջանում։ Եհովան, օրինակ, չի կարող միշտ ներկայացնել Աստծու անունը. Աստված կարող է նաև Իր գործն անել Հիսուսի անվան տակ։ Սա նշան է, որ Աստծու գործը միշտ առաջ է ընթանում։

Աստված միշտ Աստված է, և Նա երբեք Սատանա չի դառնա։ Սատանան միշտ Սատանա է, և նա երբեք Աստված չի դառնա։ Աստծու իմաստությունը, Աստծու սքանչելիությունը, Աստծու արդարությունը և Աստծու մեծափառությունը երբեք չեն փոխվի։ Նրա էությունը և այն, ինչ Նա ունի և է, երբեք չեն փոխվի։ Սակայն ինչ վերաբերում է Նրա գործին, այն միշտ առաջ է ընթանում, միշտ ավելի է խորանում, քանզի Նա միշտ նոր է և երբեք չի հնանում։ Ամեն դարաշրջանում Աստված պետք է նոր անուն վերցնի. ամեն դարաշրջանում Աստված պետք է նոր գործ անի. ամեն դարաշրջանում Աստված պետք է թույլ տա Իր արարածներին տեսնել Իր նոր մտադրությունները և Իր նոր բնույթը։ Եթե նոր դարաշրջանում մարդիկ չկարողանային տեսնել Աստծու նոր բնույթի արտահայտությունը, մի՞թե նրանք հավիտյան խաչին չէին գամի Նրան։ Եվ այդպես վարվելով՝ մի՞թե նրանք չէին սահմանափակի Աստծուն։ Եթե Աստված մսեղի դառնար միայն որպես տղամարդ, մարդիկ Նրան կբնորոշեին որպես տղամարդ, որպես տղամարդկանց Աստված և երբեք չէին հավատա, որ Նա կանանց Աստված է։ Այդ ժամանակ տղամարդիկ կհամարեին, որ Աստված նույն սեռն ունի, ինչ տղամարդիկ, որ Աստված տղամարդկանց գլուխն է. բայց ի՞նչ կլիներ կանանց հետ։ Սա անարդար է. մի՞թե սա կողմնակալ վերաբերմունք չէ։ Եթե այդպես լիներ, ապա բոլոր նրանք, ում Աստված փրկեր, Իր պես տղամարդիկ կլինեին, և ոչ մի կին չէր փրկվի։ Երբ Աստված ստեղծեց մարդկությանը, Նա ստեղծեց Ադամին և ստեղծեց Եվային։ Նա ոչ միայն Ադամին ստեղծեց, այլև և՛ արու, և՛ էգ ստեղծեց Իր պատկերով։ Աստված ոչ միայն տղամարդկանց Աստված է, նաև կանանց Աստված է։ Աստված գործի նոր փուլ է մտնում վերջին օրերին։ Նա է՛լ ավելին կբացահայտի Իր բնույթից, և դա չի լինի Հիսուսի ժամանակվա ողորմությունն ու սիրառատ բարությունը։ Քանի որ Նա նոր գործ ունի անելու, այս նոր գործը կուղեկցվի նոր բնույթով։ Ուստի, եթե այս գործն արվեր Հոգու կողմից՝ եթե Աստված մսեղի չդառնար, և փոխարենը Հոգին ուղղակիորեն որոտի միջոցով խոսեր, այնպես որ մարդը Նրա հետ շփվելու ոչ մի միջոց չունենար, արդյոք մարդը կկարողանա՞ր ճանաչել Նրա բնույթը։ Եթե գործն անողը միայն Հոգին լիներ, ապա մարդն Աստծու բնույթը ճանաչելու ոչ մի միջոց չէր ունենա։ Մարդիկ կարող են իրենց սեփական աչքերով տեսնել Աստծու բնույթը միայն այն ժամանակ, երբ Նա մսեղի է դառնում, երբ Խոսքը հայտնվում է մսեղի մարմնում, և Նա արտահայտում է Իր ողջ բնույթը մսեղիի միջոցով։ Աստված իսկապես և ճշմարտապես ապրում է մարդկանց մեջ։ Նա ձև և պատկեր ունի. մարդը կարող է փաստացիորեն առնչվել Նրա բնույթի հետ, առնչվել նրա հետ, ինչ Նա ունի և է. միայն այսկերպ մարդը կարող է ճշմարտապես ճանաչել Նրան։ Միևնույն ժամանակ, Աստված նաև ավարտել է այն գործը, որում «Աստված տղամարդկանց Աստված է և կանանց Աստված», և իրագործել է Իր ողջ գործը մսեղիում։ Նա ոչ մի դարաշրջանում չի կրկնում գործը։ Քանի որ վերջին օրերը եկել են, Նա կանի Իր վերջին օրերի գործը և կբացահայտի ողջ բնույթը, որն Իրենն է վերջին օրերին։ Վերջին օրերի մասին խոսելը մեկ այլ դարաշրջանի է վերաբերում, որի մասին Հիսուսն ասաց, որ անպայման կբախվեք աղետի և կբախվեք երկրաշարժերի, սովերի ու համաճարակների, ինչը ցույց կտա, որ դա նոր դարաշրջան է և այլևս Շնորհքի հին դարաշրջանը չէ։ Ենթադրենք, ինչպես մարդիկ են ասում, Աստված հավիտյան անփոփոխ է, Նրա բնույթը միշտ ողորմած և սիրող է, որ Նա սիրում է մարդուն ինչպես Իրեն, և Նա բոլորին փրկություն է առաջարկում ու երբեք չի ատում մարդուն, արդյոք Նրա գործը երբևէ կկարողանա՞ր ավարտվել։ Երբ Հիսուսը եկավ և գամվեց խաչին՝ Իրեն բոլոր մեղավորների համար զոհաբերելով և Իրեն զոհասեղանին ընծայելով, Նա արդեն ավարտել էր փրկագնման գործը և ավարտին էր հասցրել Շնորհքի դարաշրջանը։ Ուստի ո՞րը կլիներ այդ դարաշրջանի գործը վերջին օրերին կրկնելու իմաստը։ Մի՞թե նույն բանն անելը Հիսուսի գործի ժխտում չէր լինի։ Եթե Աստված չաներ խաչելության գործը, երբ եկավ այս փուլում, այլ մնար սիրող և ողորմած, կկարողանա՞ր արդյոք ավարտին հասցնել դարաշրջանը։ Կարո՞ղ էր արդյոք սիրող և ողորմած Աստված ավարտին հասցնել դարաշրջանը։ Դարաշրջանն ավարտելու Իր վերջնական գործում Աստծու բնույթը հանդիմանության և դատաստանի բնույթ է, որում Նա բացահայտում է այն ամենը, ինչ անարդար է, հրապարակայնորեն դատում է բյուրավոր ժողովուրդներին և կատարելագործում է նրանց, ովքեր անկեղծորեն սիրում են Իրեն։ Միայն այսպիսի բնույթը կարող է ավարտին հասցնել դարաշրջանը։ Վերջին օրերն արդեն եկել են։ Բոլոր բաները դասակարգվում են ըստ իրենց տեսակի և բաժանվում են տարբեր կատեգորիաների՝ իրենց տարբեր հատկանիշների հիման վրա։ Սա ճիշտ այն ժամանակն է, երբ Աստված բացահայտում է մարդկանց ելքերն ու վերջնական հանգրվանները։ Եթե մարդիկ փորձառաբար չապրեն հանդիմանություն և դատաստան, ապա նրանց ըմբոստությունն ու անարդարությունը չեն կարող մերկացվել։ Միայն հանդիմանության և դատաստանի միջոցով կարող են բացահայտվել բոլոր բաների ելքերը։ Մարդիկ ցույց են տալիս, թե իրականում ինչ են իրենք, միայն այն ժամանակ, երբ հանդիմանվում և դատվում են։ Չարը կդրվի չարի հետ, բարին՝ բարու, և բոլոր մարդիկ կդասակարգվեն ըստ իրենց տեսակի։ Հանդիմանության և դատաստանի միջոցով կբացահայտվեն բոլոր բաների ելքերը, որպեսզի չարը պատժվի, իսկ բարին՝ վարձատրվի, և բյուրավոր մարդիկ հանձնվեն Աստծու տիրակալությանը։ Այս ողջ գործը պետք է իրագործվի արդար հանդիմանության և դատաստանի միջոցով։ Քանի որ մարդկանց ապականությունը հասել է իր գագաթնակետին, և նրանց ըմբոստությունը չափազանց ծանր է, միայն Աստծու արդար բնույթը, որը հիմնականում բաղկացած է հանդիմանությունից և դատաստանից և բացահայտվում է վերջին օրերին, կարող է լիովին փոխակերպել մարդկանց և ավարտուն դարձնել նրանց և բացահայտել չարը, և բոլոր անարդարներն այսպիսով խստորեն կպատժվեն։ Ուստի այսպիսի բնույթը տոգորված է դարաշրջանի նշանակությամբ։ Աստծու բնույթը բացահայտվում և հայտնի է դարձվում յուրաքանչյուր նոր դարաշրջանի գործի համար։ Այնպես չէ, որ Աստված Իր բնույթը բացահայտում է կամայականորեն և առանց նշանակության։ Ենթադրենք՝ մարդկանց ելքերը բացահայտելու վերջին օրերին Աստված մարդկանց դեռևս սիրեր անսահման ողորմությամբ և սիրառատ բարությամբ և շարունակեր սիրող լինել նրանց հանդեպ՝ նրանց արդար դատաստանի չենթարկելով, այլ, ավելի շուտ, նրանց հանդեպ մեղմություն, համբերություն և թողություն ցուցաբերելով, և նրանց ներելով, որքան էլ ծանր լինեին նրանց մեղքերը՝ առանց արդար դատաստանի նշույլի անգամ։ Այդ դեպքում ե՞րբ Աստծու ողջ տնօրինումը երբևէ ավարտին կհասցվեր։ Ե՞րբ այսպիսի բնույթը կկարողանար առաջնորդել մարդկանց դեպի մարդկության համապատասխան վերջնական հանգրվանը։ Սա կարելի է նմանեցնել դատավորի, որը միշտ սիրող է մարդկանց հանդեպ՝ սիրող դատավորի՝ բարի դեմքով և մեղմ սրտով, որը սիրում է մարդկանց՝ անկախ նրանից, թե ինչ հանցագործություններ են նրանք կատարել, և սեր ու երկայնամտություն է ցուցաբերում նրանց հանդեպ՝ անկախ նրանից, թե ովքեր են նրանք։ Ե՞րբ նման դատավորը երբևէ կկարողանար արդար վճիռ կայացնել։ Վերջին օրերին միայն արդար դատաստանը կարող է դասակարգել մարդկանց ըստ իրենց տեսակի և նրանց նոր ոլորտ բերել։ Այսպիսով՝ ողջ դարաշրջանն ավարտին է հասցվում Աստծու՝ դատաստանի և հանդիմանության արդար բնույթի միջոցով։

Աստծու գործը Նրա ողջ տնօրինման ընթացքում միանգամայն պարզ է. Շնորհքի դարաշրջանը Շնորհքի դարաշրջանն է, իսկ վերջին օրերը վերջին օրերն են։ Բոլոր դարաշրջանների միջև կան հստակ տարբերություններ, քանզի յուրաքանչյուր դարաշրջանում Աստված անում է գործ, որը ներկայացնում է այդ դարաշրջանը։ Որպեսզի վերջին օրերի գործն արվի, պետք է լինեն այրում, դատաստան, հանդիմանություն, ցասում և կործանում՝ դարաշրջանն ավարտին հասցնելու համար։ Վերջին օրերը վերաբերում են վերջին դարաշրջանին։ Վերջին դարաշրջանի ընթացքում մի՞թե Աստված ավարտին չի հասցնի դարաշրջանը։ Դարաշրջանն ավարտելու համար Աստված Իր հետ պետք է հանդիմանություն և դատաստան բերի։ Միայն այսկերպ Նա կարող է ավարտին հասցնել դարաշրջանը։ Հիսուսը փնտրում էր, որ մարդը շարունակի ողջ մնալ և ապրել, և որ նա գոյություն ունենա ավելի լավ ձևով։ Նա փնտրում էր փրկել մարդուն մեղքից, կանխել նրա շարունակական անկումը այլասերվածության մեջ և նրա ապրելը հանդերձյալ աշխարհում ու դժոխքում, և, փրկելով մարդուն հանդերձյալ աշխարհից ու դժոխքից, թույլ տալ նրան շարունակել ապրել։ Հիմա վերջին օրերը եկել են։ Աստված կոչնչացնի մարդուն և լիովին կկործանի մարդկային ցեղը, այսինքն՝ կփոխակերպի մարդկության ըմբոստությունը։ Այս պատճառով անհնար կլիներ, որ Աստված անցյալի ողորմած և սիրող բնույթով ավարտեր դարաշրջանը կամ Իր վեցհազարամյա տնօրինման ծրագիրը պտղաբեր դարձներ։ Ամեն դարաշրջան առանձնանում է Աստծու բնույթի հատուկ ներկայացմամբ, և ամեն դարաշրջան պարունակում է գործ, որն Աստված պետք է անի։ Ուստի յուրաքանչյուր դարաշրջանում Իր՝ Աստծու կողմից արված գործը պարունակում է Նրա ճշմարիտ բնույթի արտահայտությունը, և թե՛ Նրա անունը, թե՛ Նրա արած գործը դարաշրջանի հետ միասին փոխվում են։ Դրանք բոլորը նոր են։ Օրենքի դարաշրջանի ընթացքում մարդկությանն ուղղորդելու գործն արվեց Եհովայի անվան տակ, և գործի առաջին փուլը նախաձեռնվեց երկրի վրա։ Այս փուլում գործը բաղկացած էր տաճարի և զոհասեղանի կառուցումից, օրենքի օգտագործումից՝ Իսրայելի ժողովրդին ուղղորդելու համար, և Իսրայելի ժողովրդի մեջ աշխատելուց։ Ուղղորդելով Իսրայելի ժողովրդին՝ Նա երկրի վրա Իր գործի համար հիմք դրեց։ Այս հիմքից Իր գործը տարածեց Իսրայելից դուրս, ինչը նշանակում է, որ, սկսելով Իսրայելից, Նա Իր գործը տարածեց դեպի դուրս, այնպես որ հետագա սերունդներն աստիճանաբար իմացան, որ Եհովան Աստված է, և որ Եհովան է ստեղծել երկինքներն ու երկիրը և բոլոր բաները, և որ Եհովան է ստեղծել բոլոր արարածներին։ Նա Իր գործը տարածեց Իսրայելի ժողովրդի միջոցով դեպի դուրս՝ նրանցից անդին։ Իսրայելի երկիրը Եհովայի գործի առաջին սուրբ վայրն էր երկրի վրա, և հենց Իսրայելի երկրում էր, որ Աստված առաջին անգամ գործ իրականացրեց երկրի վրա։ Դա Օրենքի դարաշրջանի գործն էր։ Շնորհքի դարաշրջանի ընթացքում Հիսուսն այն Աստված էր, ով փրկեց մարդուն։ Այն, ինչ Նա ուներ և էր, շնորհ էր, սիրառատ բարություն, ողորմություն, համբերատարություն, համբերություն, խոնարհություն, սեր և ներողամտություն, և ուստի Նրա արած գործի մեծ մասը մարդու փրկագնման համար էր։ Նրա բնույթը ողորմության և սիրառատ բարության բնույթ էր, և քանի որ Նա ողորմած և սիրող էր, պետք է խաչին գամվեր մարդու համար, որպեսզի ցույց տար, որ Աստված սիրում է մարդուն ինչպես Իրեն, այնքան շատ, որ ընծայեց Ինքն Իրեն Իր ամբողջության մեջ։ Շնորհքի դարաշրջանի ընթացքում Աստծու անունը Հիսուս էր, այսինքն՝ Աստված Աստված էր, ով փրկեց մարդուն, և ողորմած ու սիրող Աստված էր։ Աստված մարդու հետ էր։ Նրա սերը, Նրա ողորմությունը և Նրա փրկությունն ուղեկցում էին յուրաքանչյուր մարդու։ Միայն Հիսուսի անունը և Նրա ներկայությունն ընդունելով՝ մարդն ի վիճակի եղավ խաղաղություն և ուրախություն ձեռք բերելու, ստանալու Նրա օրհնությունը, Նրա հսկայական ու բազմաթիվ շնորհները և Նրա փրկությունը։ Հիսուսի խաչելության միջոցով բոլոր նրանք, ովքեր հետևեցին Նրան, փրկություն ստացան, և նրանց մեղքերը ներվեցին։ Շնորհքի դարաշրջանի ընթացքում Հիսուսն Աստծու անունն էր։ Այլ կերպ ասած՝ Շնորհքի դարաշրջանի գործն արվեց հիմնականում Հիսուսի անվան տակ։ Շնորհքի դարաշրջանի ընթացքում Աստված կոչվում էր Հիսուս։ Նա նոր գործի փուլ ստանձնեց Հին Կտակարանից անդին, և Նրա գործն ավարտվեց խաչելությամբ։ Սա Նրա գործի ամբողջությունն էր։ Հետևաբար, Օրենքի դարաշրջանում Աստծու անունը Եհովա էր, իսկ Շնորհքի դարաշրջանում Աստծուն ներկայացնում էր Հիսուսի անունը։ Վերջին օրերի ընթացքում Նրա անունն Ամենակարող Աստված է՝ Ամենակարողը, ով Իր զորությունն օգտագործում է՝ մարդուն ուղղորդելու, մարդուն նվաճելու և մարդուն ձեռք բերելու համար՝ դարաշրջանը վերջնականապես ավարտին հասցնելով։ Յուրաքանչյուր դարաշրջանում, Իր գործի յուրաքանչյուր փուլում Աստծու բնույթն ակնհայտ է։

Սկզբում, Հին Կտակարանի Օրենքի դարաշրջանի ընթացքում մարդուն ուղղորդելը նման էր երեխայի կյանքն ուղղորդելուն։ Ամենավաղ մարդկությունը նոր էր ծնվել Եհովայից. Նրանք իսրայելացիներն էին։ Նրանք ոչ մի հասկացողություն չունեին, թե ինչպես վախենալ Աստծուց կամ ինչպես ապրել երկրի վրա։ Ինչը նշանակում է, որ Եհովան ստեղծեց մարդկությանը, այսինքն՝ ստեղծեց Ադամին և Եվային, բայց նրանց չտվեց այն կարողությունը, որպեսզի հասկանան, թե ինչպես վախենալ Եհովայից կամ հետևել Եհովայի կանոնադրություններին երկրի վրա։ Առանց Եհովայի անմիջական ուղղորդման՝ ոչ ոք չէր կարող ուղղակիորեն իմանալ սա, քանզի սկզբում մարդը չուներ այս կարողությունը։ Մարդը միայն գիտեր, որ Եհովան Աստված է, բայց թե ինչպես վախենալ Նրանից, ինչպիսի վարքագիծը կարող էր կոչվել Նրանից վախենալ, ինչպիսի մտքով պետք է մարդը վախենար Նրանից, կամ ինչ ընծայեր՝ ի նշան Նրանից վախենալու, մարդը բացարձակապես գաղափար չուներ։ Մարդը միայն գիտեր վայելել այն, ինչ կարելի էր վայելել Եհովայի ստեղծած բոլոր բաների մեջ, բայց թե ինչպես պետք է մարդն ապրեր երկրի վրա, որպեսզի փաստացիորեն արժանի լիներ «արարած» կոչմանը, մարդը լիովին անտեղյակ էր դրանից։ Առանց մեկի, ով կհրահանգեր նրանց, առանց մեկի, ով անձամբ կուղղորդեր նրանց, այս մարդկությունը երբեք պատշաճ մարդկային կյանք չէր վարի, այլ միայն թաքուն գերի կպահվեր Սատանայի կողմից։ Եհովան ստեղծեց մարդկությանը, այսինքն՝ ստեղծեց մարդկության նախնիներին՝ Եվային և Ադամին, բայց նրանց չշնորհեց որևէ լրացուցիչ ինտելեկտ կամ իմաստություն։ Թեև նրանք արդեն ապրում էին երկրի վրա, գրեթե ոչինչ չէին հասկանում։ Եվ այսպես՝ Եհովայի գործը մարդկությանը ստեղծելիս միայն կիսով չափ էր ավարտված, ոչ թե լիովին ավարտուն էր։ Նա միայն կավից մարդու նմուշ էր ձևավորել և նրան տվել Իր շունչը, բայց մարդուն չէր շնորհել բավարար վճռականություն՝ Իրենից վախենալու համար։ Սկզբում մարդը չուներ Նրա հանդեպ վախի կամ սարսափի սիրտ։ Մարդը միայն գիտեր լսել Նրա խոսքերը, բայց անտեղյակ էր երկրի վրա կյանքի հիմնական գիտելիքներից և մարդկային կյանքի բնականոն կանոններից։ Եվ այսպես՝ թեև Եհովան ստեղծեց տղամարդուն և կնոջը և ավարտեց յոթ օրվա նախագիծը, ամենևին չավարտեց մարդու արարումը, քանզի մարդն ընդամենը արտաքին պատյան էր և զուրկ էր մարդ լինելու իրականությունից։ Մարդը միայն գիտեր, որ Եհովան էր ստեղծել մարդկությանը, բայց գաղափար անգամ չուներ, թե ինչպես պահպանել Եհովայի խոսքերը կամ կանոնադրությունները։ Եվ այսպես, մարդկության ի հայտ գալուց հետո Եհովայի գործն ավարտված չէր։ Նա դեռ պետք է լիովին ուղղորդեր մարդկությանը՝ գալու Իր առջև, որպեսզի կարողանային միասին ապրել երկրի վրա և վախենալ Իրենից, և որպեսզի Իր ուղղորդմամբ կարողանային մտնել երկրի վրա բնականոն մարդկային կյանքի ճիշտ ուղու վրա։ Միայն այսկերպ լիովին ավարտվեց այն գործը, որը հիմնականում իրականացվել էր Եհովայի անվան տակ. այսինքն՝ միայն այսկերպ լիովին ավարտին հասավ աշխարհը ստեղծելու Եհովայի գործը։ Եվ այսպես՝ ստեղծելով մարդկությանը՝ Նա պետք է մի քանի հազար տարի ուղղորդեր մարդկության կյանքը երկրի վրա, որպեսզի մարդկությունը պահպաներ Նրա հրամանագրերն ու կանոնադրությունները և մասնակցեր երկրի վրա բոլոր բնականոն մարդկային գործունեություններին։ Միայն այդ ժամանակ Եհովայի գործը լիովին ավարտվեց։ Նա այս գործը ստանձնեց մարդկությանը ստեղծելուց հետո և շարունակեց այն մինչև Հակոբի ժամանակները, երբ Հակոբի տասներկու որդիներին դարձրեց Իսրայելի տասներկու ցեղերը։ Այդ ժամանակից ի վեր Իսրայելի բոլոր մարդիկ Նրա կողմից երկրի վրա պաշտոնապես առաջնորդվողներր դարձան, և Իսրայելը դարձավ այն հատուկ վայրը երկրի վրա, որտեղ Նա արեց Իր գործը։ Եհովան այս մարդկանց դարձրեց մարդկանց առաջին խումբը, որոնց վրա պաշտոնապես արեց Իր գործը երկրի վրա, և Իսրայելի ողջ երկիրը դարձրեց Իր գործի սկզբնակետը, որտեղից է՛լ ավելի մեծ գործ իրականացրեց, որպեսզի երկրի վրա Իրենից ծնված բոլոր մարդիկ իմանային՝ ինչպես վախենալ Իրենից և ինչպես ապրել երկրի վրա։ Եվ այսպես, իսրայելացիների գործերը դարձան օրինակ, որին պետք է հետևեին հեթանոս ազգերի մարդիկ, և այն, ինչ ասվեց Իսրայելի ժողովրդի մեջ, դարձան խոսքեր, որոնք պետք է լսեին հեթանոս ազգերի մարդիկ։ Քանզի նրանք առաջինն էին, որ ստացան Եհովայի օրենքներն ու պատվիրանները, ինչպես նաև առաջինն էին, որ իմացան՝ ինչպես վախենալ Եհովայի ճանապարհից։ Նրանք մարդկային ցեղի նախնիներն էին, որոնք գիտեին Եհովայի ճանապարհը, ինչպես նաև Եհովայի ընտրած մարդկային ցեղի ներկայացուցիչներն էին։ Երբ Շնորհքի դարաշրջանը եկավ, Նա այլևս մարդուն այսկերպ չուղղորդեց։ Մարդը մեղանչել էր և հանձնվել մեղքին, ուստի Նա սկսեց մարդուն փրկել մեղքից։ Այսկերպ մարդուն հանդիմանեց այնպես, որ նա հիմնովին փրկվեց մեղքից։ Վերջին օրերին մարդն այլասերվածության իր ներկայիս աստիճանին է իջել։ Այսպիսով՝ այս փուլի գործն իրականացվում է դատաստանի և հանդիմանության միջոցով. միայն այսկերպ կարող է գործն իրագործվել։ Սա մի քանի դարաշրջանների գործն է եղել։ Աստված օգտագործում է Իր անունը, Իր գործը և Աստծու տարբեր պատկերները՝ դարաշրջանը դարաշրջանից բաժանելու և դրանց միջև անցում կատարելու համար. Աստծու անունը և Նրա գործը ներկայացնում են Նրա դարաշրջանը և Նրա գործն ամեն դարաշրջանում։ Ենթադրենք՝ Աստծու գործն ամեն դարաշրջանում միշտ նույնն է և միշտ նույն անունով է կոչվում, մարդն ինչպե՞ս կճանաչեր Նրան։ Աստված պետք է կոչվի Եհովա, և բացի Եհովա կոչվող Աստծուց՝ ցանկացած մեկը, ով այլ անունով է կոչվում, Աստված չէ։ Կամ էլ Աստված կարող է լինել միայն Հիսուսը, և բացի Հիսուսի անունից՝ Նա որևէ այլ անունով չի կարող կոչվել։ Հիսուսից զատ՝ Եհովան Աստված չէ, և Ամենակարող Աստված էլ Աստված չէ։ Այն, ինչին մարդը հավատում է, սա է. «Ճիշտ է, որ Աստված ամենակարող է, բայց Աստված Աստված է, ով մարդու հետ է։ Նա պետք է կոչվի Հիսուս, քանզի Աստված մարդու հետ է»։ Սրան հավատալը կանոններին հետևելն է և Աստծուն որոշակի շրջանակում սահմանափակելը։ Ուստի, ամեն դարաշրջանում այն գործը, որն Աստված անում է, այն անունը, որով Նա կոչվում է, և այն պատկերը, որը Նա ընդունում է՝ այն գործը, որն անում է ամեն փուլում ընդհուպ մինչև այսօր, չեն հետևում ոչ մի կանոնի և բացարձակապես ոչ մի սահմանափակման ենթակա չեն։ Նա Եհովան է, բայց նաև Հիսուսը, ինչպես նաև Մեսիան և Ամենակարող Աստված։ Նրա գործը կարող է աստիճանական փոխակերպման ենթարկվել՝ Նրա անվան համապատասխան փոփոխություններով։ Ոչ մի եզակի անուն չի կարող լիովին ներկայացնել Նրան, բայց բոլոր անունները, որոնցով Նա կոչվում է, ի վիճակի են ներկայացնելու Նրան, և այն գործը, որն անում է ամեն դարաշրջանում, ներկայացնում է Նրա բնույթը։ Ենթադրենք՝ երբ վերջին օրերը գան, այն Աստված, ում տեսնում ես, դեռևս Հիսուսն է, և սպիտակ ամպին է հեծնած, և դեռևս ունի Հիսուսի արտաքինը, և այն խոսքերը, որոնք Նա ասում է, դեռևս Հիսուսի խոսքերն են. «Պետք է սիրեք ձեր մերձավորին, ինչպես ինքներդ ձեզ։ Պետք է ծոմ պահեք և աղոթեք։ Սիրեք ձեր թշնամիներին։ Սիրեք ձեր թշնամիներին այնքան, որքան փայփայում եք ձեր սեփական կյանքը։ Համբերատարություն ցուցաբերեք և եղեք համբերատար ու խոնարհ։ Պետք է այս բոլոր բաներն անեք, նախքան կկարողանաք դառնալ Իմ աշակերտները։ Եվ այս բոլոր բաներն անելով՝ կարող եք մտնել Իմ թագավորությունը»։ Մի՞թե սա չէր պատկանի Շնորհքի դարաշրջանի գործին։ Մի՞թե այն, ինչ Նա ասում է, չէր լինի Շնորհքի դարաշրջանի ճանապարհը։ Ինչպե՞ս կզգայիք, եթե լսեիք այս խոսքերը։ Մի՞թե չէիք զգա, որ դա դեռևս Հիսուսի գործն է։ Մի՞թե դրա կրկնօրինակումը չէր լինի։ Կարո՞ղ էր արդյոք մարդը վայելք գտնել դրանում։ Դուք կզգայիք, որ Աստծու գործը կարող է միայն մնալ այնպես, ինչպես հիմա է, և այլևս առաջ չընթանալ։ Նա միայն այսքան զորություն ունի, և այլևս անելու նոր գործ չկա, և Իր զորությունը հասցրել է իր սահմանագծին։ Երկու հազար տարի առաջ Շնորհքի դարաշրջանն էր, և երկու հազար տարի անց Նա դեռևս քարոզում է Շնորհքի դարաշրջանի ճանապարհը և դեռևս ստիպում է մարդկանց ապաշխարել։ Մարդիկ կասեին. «Աստված, միայն այսքան զորություն ունես։ Հավատում էի, որ այնքան իմաստուն ես, սակայն միայն համբերատարություն գիտես և մտահոգված ես միայն համբերությամբ։ Միայն գիտես՝ ինչպես սիրել Քո թշնամուն, և ուրիշ ոչինչ»։ Մարդիկ Աստծուն կսահմանափակեին Շնորհքի դարաշրջանում՝ միշտ հավատալով, որ Նա սիրող և ողորմած է։ Կարծում ես՝ Աստծու գործը միշտ նույն հին հողի վրայո՞վ է քայլելու։ Եվ այսպես՝ Իր գործի այս փուլում Նա չի գամվի խաչին, և այն ամենը, ինչ տեսնում և շոշափում եք, լիովին տարբեր կլինի այն ամենից, ինչ պատկերացրել կամ լսել եք։ Այսօր Աստված գործ չի ունենում փարիսեցիների հետ, ոչ էլ թույլ է տալիս, որ աշխարհն իմանա, իսկ Նրան ճանաչողներից միայն դուք եք, որ հետևում եք Նրան, քանզի Նա կրկին չի գամվի խաչին։ Շնորհքի դարաշրջանի ընթացքում Հիսուսը բացահայտորեն քարոզում էր ողջ երկրով մեկ՝ հանուն Իր ավետարանի աշխատանքի։ Նա գործ ունեցավ փարիսեցիների հետ՝ հանուն խաչելության գործի. եթե գործ չունենար փարիսեցիների հետ, և իշխանության գլուխ կանգնածները երբեք չճանաչեին Նրան, ինչպե՞ս կարող էր դատապարտվել և ապա դավաճանվել ու գամվել խաչին։ Եվ այսպես՝ Նա գործ ունեցավ փարիսեցիների հետ՝ հանուն խաչելության։ Այսօր Նա Իր գործը ծածուկ է անում՝ փորձություններից խուսափելու համար։ Աստծու երկու մարմնացումներում գործը և նշանակությունը տարբեր են, և միջավայրը նույնպես տարբեր է, ուստի ինչպե՞ս կարող էր Նրա արած գործը լիովին նույնը լինել։

Կարո՞ղ էր արդյոք Հիսուսի անունը՝ «Աստված մեզ հետ», ներկայացնել Աստծու բնույթն իր ամբողջության մեջ։ Կարո՞ղ էր լիովին արտահայտել Աստծուն։ Եթե մարդն ասում է, որ Աստված կարող է միայն Հիսուս կոչվել և որևէ այլ անուն չի կարող ունենալ, քանի որ Աստված չի կարող փոխել Իր բնույթը, այս խոսքերն իսկապես աստվածհայհոյություն են։ Հավատո՞ւմ ես, որ միայն Հիսուս անունը՝ Աստված մեզ հետ, կարող է ներկայացնել Աստծուն Իր ամբողջության մեջ։ Աստված կարող է բազմաթիվ անուններով կոչվել, բայց այս բազմաթիվ անունների մեջ չկա մեկը, որն ի վիճակի լինի Աստծուն ամբողջությամբ ամփոփելու, չկա մեկը, որ կարողանա լիովին ներկայացնել Աստծուն։ Եվ այսպես՝ Աստված բազմաթիվ անուններ ունի, բայց այս բազմաթիվ անունները չեն կարող լիովին արտահայտել Աստծու բնույթը, քանզի Աստծու բնույթն այնքան հարուստ է, որ պարզապես գերազանցում է մարդու՝ այն ճանաչելու կարողությունը։ Մարդու համար ոչ մի միջոց չկա լիովին ամփոփելու Աստծուն՝ օգտագործելով մարդկության լեզուն։ Մարդկությունը միայն սահմանափակ բառապաշար ունի, որով կարող է ամփոփել Աստծու բնույթի մասին իր ողջ իմացածը՝ մեծ, վեհանձն, սքանչելի, անըմբռնելի, գերագույն, սուրբ, արդար, իմաստուն և այլն։ Այս սահմանափակ բառապաշարն անկարող է նկարագրել այն քիչը, որ մարդը տեսել է Աստծու բնույթից։ Ժամանակի ընթացքում շատ ուրիշներ ավելացրին բառեր, որոնք, իրենց կարծիքով, ավելի լավ էին կարողանում նկարագրել իրենց սրտերում առկա խանդավառությունը. Աստված այնքա՜ն մեծ է։ Աստված այնքա՜ն սուրբ է։ Աստված այնքա՜ն հաճելի է։ Այսօր մարդկային նման ասույթները հասել են իրենց գագաթնակետին, սակայն մարդը դեռևս անկարող է հստակորեն արտահայտել ինքն իրեն։ Եվ այսպես՝ Աստված բազմաթիվ անուններ ունի մարդու աչքերում, բայց և այնպես չունի մեկ անուն, և սա այն պատճառով է, որ Աստծու էությունն այնքան առատ է, բայց մարդու լեզուն այնքան աղքատ է։ Սոսկ մեկ որոշակի բառը կամ անունը չի կարող ներկայացնել Աստծուն Իր ամբողջության մեջ, ուստի կարծում ես, որ Նրա անունը կարո՞ղ է հաստատուն լինել։ Աստված այնքան մեծ է և այնքան սուրբ. մի՞թե Նրան թույլ չես տա ամեն դարաշրջանում փոխել Իր անունը։ Ուստի ամեն դարաշրջանում, որում Աստված անձամբ է անում Իր սեփական գործը, Նա օգտագործում է անուն, որը համապատասխանում է դարաշրջանին՝ ամփոփելու համար այն գործը, որը Նա մտադիր է անել։ Նա օգտագործում է այդ որոշակի անունը, որն ունի այդ դարաշրջանի նշանակությունը՝ ներկայացնելու Իր բնույթն այդ դարաշրջանում։ Սա Աստված է, ով օգտագործում է մարդկության լեզուն՝ արտահայտելու Իր սեփական բնույթը։ Այդուհանդերձ, շատ մարդիկ, որոնք հոգևոր փորձառություններ են ունեցել և անձամբ են տեսել Աստծուն, այնուամենայնիվ զգում են, որ այս մեկ որոշակի անունն անկարող է ներկայացնել Աստծուն Իր ամբողջության մեջ. ավա՜ղ, սրան հնարավոր չէ օգնել. ուստի մարդն այլևս որևէ անունով չի դիմում Աստծուն, այլ պարզապես Նրան «Աստված» է կոչում։ Կարծես մարդու սիրտը լի է սիրով և միևնույն ժամանակ պաշարված է հակասություններով, քանզի մարդը չգիտի՝ ինչպես բացատրել Աստծուն։ Այն, ինչ Աստված է, այնքան առատ է, որ պարզապես նկարագրելու ոչ մի միջոց չկա։ Չկա ոչ մի եզակի անուն, որը կարող է ամփոփել Աստծու բնույթը, և չկա ոչ մի եզակի անուն, որը կարող է նկարագրել այն ամենը, ինչ Աստված ունի և է։ Եթե ինչ-որ մեկն Ինձ հարցնի. «Ճիշտ ի՞նչ անուն ես օգտագործում», Ես նրան կասեմ. «Աստված Աստված է»։ Մի՞թե դա լավագույն անունը չէ Աստծու համար։ Մի՞թե դա Աստծու բնույթի լավագույն ամփոփումը չէ։ Քանի որ այդպես է, ինչո՞ւ եք այդքան ջանք գործադրում՝ քննելու Աստծու անունը։ Ինչո՞ւ պետք է միշտ գլուխ կոտրեք՝ հանուն մի անվան հրաժարվելով ուտելիքից և քնից։ Կգա օրը, երբ Աստված չի կոչվի Եհովա, Հիսուս կամ Մեսիա. Նա պարզապես Արարիչը կլինի։ Այդ ժամանակ բոլոր անունները, որոնք Նա վերցրել է երկրի վրա, կավարտվեն, քանզի Նրա գործը երկրի վրա ավարտված կլինի, որից հետո Նրա անուններն այլևս չեն լինի։ Երբ բոլոր բաները գան Արարչի տիրակալության ներքո, Նա խիստ համապատասխան, սակայն անավարտ անվան ի՞նչ կարիք ունի։ Արդյո՞ք հիմա դեռևս քննում ես Աստծու անունը։ Դեռևս համարձակվո՞ւմ ես ասել, որ Աստված միայն Եհովա է կոչվում։ Արդյո՞ք դեռևս համարձակվում ես ասել, որ Աստված կարող է միայն Հիսուս կոչվել։ Ի վիճակի՞ ես կրելու Աստծու դեմ աստվածհայհոյության մեղքը։ Պետք է իմանաս, որ Աստված ի սկզբանե անուն չուներ։ Նա վերցրեց միայն մեկ կամ երկու, կամ շատ անուններ, քանի որ գործ ուներ անելու և պետք է տնօրիներ մարդկությանը։ Ինչ անունով էլ որ Նա կոչվի, մի՞թե Ինքն ազատորեն չի ընտրել այն։ Մի՞թե Նա քո՝ արարածի կարիքը կունենար՝ այն որոշելու համար։ Անունը, որով Աստված կոչվում է, համապատասխանում է այն բանին, ինչ մարդն ի վիճակի է ընկալելու, մարդկության լեզվին, բայց այս անունը մի բան չէ, որը մարդը կարող է հորինել։ Դու միայն կարող ես ասել, որ երկնքում Աստված կա, որ Նա Աստված է կոչվում, որ Նա Աստված Ինքն է՝ մեծ զորությամբ, ով այնքան իմաստուն է, այնքան վեհ, այնքան սքանչելի, այնքան խորհրդավոր և այնքան ամենակարող, և այդժամ այլևս ոչինչ չես կարող ասել. այս քիչն այն ամենն է, ինչ կարող ես իմանալ։ Քանի որ այդպես է, կարո՞ղ է արդյոք միայն Հիսուսի անունը ներկայացնել Իրեն՝ Աստծուն։ Երբ վերջին օրերը գան, թեև դեռևս Աստված է Իր գործն անողը, Նրա անունը պետք է փոխվի, քանզի այլ դարաշրջան է։

Քանի որ Աստված մեծագույնն է ողջ տիեզերքում և վերին ոլորտում, կարո՞ղ էր արդյոք լիովին բացատրել Ինքն Իրեն՝ օգտագործելով մսեղիի պատկերը։ Աստված հագնում է այս մսեղին՝ Իր գործի մի փուլն անելու համար։ Մսեղիի այս պատկերում ոչ մի հատուկ նշանակություն չկա, այն ոչ մի առնչություն չունի դարաշրջանների անցնելու հետ, ոչ էլ որևէ կապ ունի Աստծու բնույթի հետ։ Ինչո՞ւ Հիսուսը թույլ չտվեց, որ Իր պատկերը մնա։ Ինչո՞ւ թույլ չտվեց, որ մարդը նկարի Իր պատկերը, որպեսզի այն փոխանցվի հետագա սերունդներին։ Ինչո՞ւ թույլ չտվեց, որ մարդիկ ճանաչեն, որ Իր պատկերն Աստծու պատկերն էր։ Թեև մարդու պատկերը ստեղծվել է Աստծու պատկերով, հնարավոր կլինե՞ր արդյոք, որ մարդու արտաքին տեսքը ներկայացներ Աստծու վեհ պատկերը։ Երբ Աստված մսեղի է դառնում, պարզապես իջնում է երկնքից մի որոշակի մսեղիի մեջ։ Մսեղիի մեջ իջնողը Նրա Հոգին է, որի միջոցով Նա անում է Հոգու գործը։ Հոգին է, որ արտահայտվում է մսեղիում, և Հոգին է, ով անում է Իր գործը մսեղիում։ Մսեղիում արված գործը լիովին ներկայացնում է Հոգուն, և մսեղին գործի համար է, բայց դա չի նշանակում, որ մսեղիի պատկերը փոխարինում է հենց Աստծու ճշմարիտ պատկերին. սա չէ Աստծու՝ մսեղի դառնալու նպատակը կամ նշանակությունը։ Նա միայն նրա համար է մսեղի դառնում, որ Հոգին կարողանա բնակվելու վայր գտնել, որը սազում է Իր Գործին, որպեսզի կարողանա իրականացնել մսեղիում Իր գործը, և որպեսզի մարդիկ կարողանան տեսնել Իր գործերը, հասկանալ Իր բնույթը, լսել Իր խոսքերը և ճանաչել Իր գործի սքանչելիությունը։ Նրա անունը ներկայացնում է Իր բնույթը, Նրա գործը ներկայացնում է Իր ինքնությունը, բայց Նա երբեք չի ասել, որ Իր հայտնվելը մսեղիում ներկայացնում է Իր պատկերը. դա ընդամենը մարդու պատկերացումն է։ Եվ այսպես՝ Աստծու մարմնացման կարևոր տեսանկյուններն են Նրա անունը, Նրա գործը, Նրա բնույթը և Նրա սեռը։ Սրանք օգտագործվում են՝ ներկայացնելու Նրա տնօրինումն այս դարաշրջանում։ Նրա հայտնվելը մսեղիում ոչ մի առնչություն չունի Նրա տնօրինման հետ՝ լինելով միայն հանուն այդ ժամանակ Նրա գործի։ Սակայն անհնար է, որ մարմնացած Աստված չունենա որոշակի արտաքին տեսք, ուստի համապատասխան ընտանիք է ընտրում՝ Իր արտաքինը որոշելու համար։ Եթե Աստծու արտաքինը տեսքը ներկայացուցչական նշանակություն ունենար, ապա բոլոր նրանք, ովքեր Նրա նման կանոնավոր դիմագծեր ունեն, նույնպես կներկայացնեին Աստծուն։ Մի՞թե դա անուղղելի սխալ չէր լինի։ Հիսուսի դիմանկարը նկարվել է մարդու կողմից, որպեսզի մարդը կարողանա երկրպագել Նրան։ Այն ժամանակ Սուրբ Հոգին ոչ մի հատուկ հրահանգ չտվեց, ուստի մարդն այդ երևակայական դիմանկարը փոխանցեց մինչև այսօր։ Իրականում, համաձայն Աստծու սկզբնական մտադրության, մարդը չպետք է դա աներ։ Միայն մարդու նախանձախնդրությունն է պատճառ դարձել, որ Հիսուսի դիմանկարը մնա մինչև այսօր։ Աստված Հոգի է, և մարդը երբեք ընդունակ չի լինի ամփոփելու Նրա ճշգրիտ պատկերը։ Նրա պատկերը կարող է ներկայացվել միայն Նրա բնույթով։ Ինչ վերաբերում է Նրա քթի, բերանի, աչքերի և մազերի տեսքին, սրանք բաներ են, որոնք չես կարող ամփոփել։ Երբ հայտնությունը եկավ Հովհաննեսին, նա տեսավ մարդու Որդու պատկերը. Նրա բերանից սուր երկսայրի թուր էր դուրս գալիս, Նրա աչքերը կրակի բոցերի պես էին, Նրա գլուխն ու մազերը բրդի պես ճերմակ էին, Նրա ոտքերը փայլեցված բրոնզի պես էին, և Նրա կրծքի շուրջ ոսկե գոտի կար։ Թեև նրա խոսքերը չափազանց վառ էին, Աստծու պատկերը, որը նա նկարագրեց, արարածի պատկեր չէր։ Նրա տեսածը միայն տեսիլք էր և ոչ թե նյութական աշխարհից մարդու պատկեր։ Հովհաննեսը տեսիլք էր տեսել, բայց չէր տեսել, թե իրականում ինչ տեսք ուներ Աստված։ Աստծու մարմնացած մսեղիի պատկերը, լինելով արարածի պատկեր, անկարող է ներկայացնել Աստծու բնույթն իր ամբողջության մեջ։ Երբ Եհովան ստեղծեց մարդկությանը, Նա ասաց, որ Իր իսկ պատկերով արեց դա ու արու և էգ ստեղծեց։ Այդ ժամանակ Նա ասաց, որ արու և էգ ստեղծեց Աստծու պատկերով։ Թեև մարդու պատկերն Աստծու պատկերի նմանությունն ունի, սա չի կարող մեկնաբանվել այնպես, որ մարդու արտաքին տեսքն Աստծու պատկերն է։ Ոչ էլ մարդկության լեզուն կարող ես օգտագործել՝ լիովին ամփոփելու Աստծու պատկերը, քանզի Աստված այնքա՜ն վեհ է, այնքա՜ն մեծ, այնքա՜ն սքանչելի և անըմբռնելի։

Երբ Հիսուսը եկավ Իր գործն անելու, դա Սուրբ Հոգու ղեկավարման ներքո էր. Նա այնպես արեց, ինչպես Սուրբ Հոգին էր ուզում և ոչ Հին Կտակարանի Օրենքի դարաշրջանի կամ Եհովայի գործի համաձայն։ Թեև այն գործը, որը Հիսուսը եկավ անելու, Եհովայի օրենքներին կամ Եհովայի պատվիրաններին հետևելը չէր, Նրա աղբյուրը մեկն էր և նույնը։ Այն գործը, որը Հիսուսն արեց, ներկայացնում էր Հիսուսի անունը և ներկայացնում էր Շնորհքի դարաշրջանը. ինչ վերաբերում է Եհովայի արած գործին, այն ներկայացնում էր Եհովային և ներկայացնում էր Օրենքի դարաշրջանը։ Նրա գործը մեկ Հոգու գործն էր երկու տարբեր դարաշրջաններում։ Հիսուսի արած գործը կարող էր ներկայացնել միայն Շնորհքի դարաշրջանը, իսկ Եհովայի արած գործը կարող էր ներկայացնել միայն Հին Կտակարանի Օրենքի դարաշրջանը։ Եհովան միայն ուղղորդեց Իսրայելի և Եգիպտոսի ժողովրդին և Իսրայելից դուրս գտնվող բոլոր ազգերին։ Երբ Հիսուսը գործում էր Նոր Կտակարանի Շնորհքի դարաշրջանի ընթացքում, Աստված Հիսուսի անունով հանդես եկավ՝ գործ անելու և դարաշրջանն ուղղորդելու համար։ Եթե ասես, որ Հիսուսի գործը հիմնված էր Եհովայի գործի վրա, որ Նա ոչ մի նոր գործ չսկսեց, և որ այն ամենը, ինչ Նա արեց, Եհովայի խոսքերի, Եհովայի գործի և Եսայայի մարգարեությունների համաձայն էր, ապա Հիսուսը մարմնացած Աստված չէր լինի։ Եթե Նա Իր գործն այսկերպ իրականացրած լիներ, առաքյալ կլիներ կամ Օրենքի դարաշրջանի աշխատող։ Եթե քո ասածի պես է, ապա Հիսուսը չէր կարող դարաշրջան սկսել, ոչ էլ կարող էր որևէ այլ գործ անել։ Նույն կերպ, Սուրբ Հոգին պետք է հիմնականում Իր գործն աներ Եհովայի միջոցով, և բացի Եհովայի միջոցով անելուց՝ Սուրբ Հոգին չէր կարող որևէ նոր գործ անել։ Մարդու համար սխալ է Հիսուսի գործն այսկերպ հասկանալը։ Եթե մարդը հավատում է, որ Հիսուսի արած գործն արվել է Եհովայի խոսքերի և Եսայայի մարգարեությունների համաձայն, ապա Հիսուսը մարմնացած Աստվա՞ծ էր, թե՞ մարգարեներից մեկը։ Համաձայն այս տեսակետի՝ Շնորհքի դարաշրջան չէր լինի, և Հիսուսը մարմնացած Աստված չէր լինի, քանզի այն գործը, որը Նա արեց, չէր կարող ներկայացնել Շնորհքի դարաշրջանը և կարող էր միայն Հին Կտակարանի Օրենքի դարաշրջանը ներկայացնել։ Նոր դարաշրջան կարող էր լինել միայն այն ժամանակ, երբ Հիսուսը եկավ նոր գործ անելու, նոր դարաշրջան սկսելու, Իսրայելում նախկինում արված գործը ճեղքելու և Իր գործն իրականացնելու ոչ թե համաձայն Իսրայելում Եհովայի արած գործի, կամ Նրա հին կանոնների, կամ որևէ կանոն կիրառելով, այլ, ավելի շուտ, անելու այն նոր գործը, որը պետք է աներ։ Աստված Ինքն է գալիս դարաշրջանը սկսելու, և Աստված Ինքն է գալիս դարաշրջանն ավարտին հասցնելու։ Մարդն անկարող է անել դարաշրջանը սկսելու և դարաշրջանն ավարտելու գործը։ Եթե Հիսուսն Իր գալուց հետո ավարտին չհասցներ Եհովայի գործը, ապա դա ապացույց կլիներ, որ Նա լոկ մարդ էր և անկարող էր ներկայացնել Աստծուն։ Հենց այն պատճառով, որ Հիսուսը եկավ և ավարտեց Եհովայի գործը, շարունակեց Եհովայի գործը և, ավելին, իրականացրեց Իր սեփական գործը՝ նոր գործ, դա ապացուցում է, որ սա նոր դարաշրջան էր, և որ Հիսուսն Աստված Ինքն էր։ Նրանք արեցին գործի երկու որոշակիորեն տարբեր փուլեր։ Մի փուլն իրականացվեց տաճարում, իսկ մյուսն իրականացվեց տաճարից դուրս։ Մի փուլը մարդու կյանքն օրենքի համաձայն ուղղորդելն էր, իսկ մյուսը՝ մեղքի զոհ մատուցելը։ Գործի այս երկու փուլերը նկատելիորեն տարբեր էին. սա նոր դարաշրջանը բաժանում է հնից, և միանգամայն ճիշտ է ասել, որ դրանք երկու տարբեր դարաշրջաններ են։ Նրա գործի տեղանքը տարբեր էր, և Նրա գործի բովանդակությունը տարբեր էր, և Նրա գործի նպատակը տարբեր էր։ Ուստի, դրանք կարող են բաժանվել երկու դարաշրջանների. Նոր և Հին Կտակարանները վերաբերում են նոր և հին դարաշրջաններին։ Երբ Հիսուսը եկավ, չգնաց տաճար, ինչն ապացուցում է, որ Եհովայի դարաշրջանն ավարտվել էր։ Նա չմտավ տաճար, քանի որ Եհովայի գործը տաճարում ավարտվել էր և կարիք չկար այն նորից անելու, և նորից անելը կնշանակեր կրկնել այն։ Միայն տաճարից դուրս գալով, նոր գործ սկսելով և տաճարից դուրս նոր ուղի բացելով՝ Նա ի վիճակի եղավ Աստծու գործը հասցնելու իր գագաթնակետին։ Եթե Նա դուրս չգար տաճարից՝ Իր գործն անելու, Աստծու գործը կլճանար տաճարի հիմքերի վրա, և երբեք ոչ մի նոր փոփոխություն չէր լինի։ Եվ այսպես, երբ Հիսուսը եկավ, չմտավ տաճար և Իր գործը չարեց տաճարում։ Նա Իր գործն արեց տաճարից դուրս և, առաջնորդելով աշակերտներին, ազատորեն կատարեց Իր գործը։ Աստծու հեռանալը տաճարից՝ Իր գործն անելու համար, նշանակում էր, որ Աստված նոր ծրագիր ուներ։ Նրա գործը պետք է իրականացվեր տաճարից դուրս, և այն պետք է լիներ նոր գործ, որն անկաշկանդ էր իր իրականացման ձևի առումով։ Հենց որ Հիսուսը եկավ, ավարտին հասցրեց Եհովայի գործը Հին Կտակարանի դարաշրջանի ընթացքում։ Թեև Նրանք երկու տարբեր անուններով էին կոչվում, նույն Հոգին էր, որ իրագործեց գործի երկու փուլերը, և արված գործը շարունակական էր։ Քանի որ անունը տարբեր էր, և գործի բովանդակությունը տարբեր էր, դարաշրջանը տարբեր էր։ Երբ Եհովան եկավ, Եհովայի դարաշրջանն էր, իսկ երբ Հիսուսը եկավ, Հիսուսի դարաշրջանն էր։ Եվ այսպես, ամեն գալով՝ Աստված մի անունով է կոչվում, որը մի դարաշրջան է ներկայացնում, և նոր ուղի է բացում. և յուրաքանչյուր նոր ուղու համար նոր անուն է ընդունում։ Այս ամենը ցույց է տալիս, որ Աստված միշտ նոր է և երբեք չի հնանում, և որ Նրա գործը երբեք չի դադարում առաջ ընթանալուց։ Պատմությունը միշտ առաջ է շարժվում, և Աստծու գործը միշտ առաջ է շարժվում։ Որպեսզի Նրա վեցհազարամյա տնօրինման ծրագիրը հասնի իր ավարտին, այն պետք է շարունակի առաջ ընթանալ։ Ամեն օր Նա պետք է նոր գործ անի, ամեն տարի Նա պետք է նոր գործ անի. պետք է նոր ուղիներ բացի, նոր դարաշրջաններ սկսի և ավելի նոր ու ավելի մեծ գործ սկսի։ Այս ամենի հետ մեկտեղ Նա նոր անուններ և նոր գործ է բերում։ Ամեն պահ Աստծու Հոգին նոր գործ է անում՝ երբեք չկառչելով հին ճանապարհներին կամ կանոններին։ Նրա գործը երբևէ կանգ չի առել, այլ իրականանում է ամեն անցնող պահի հետ։ Եթե ասում ես, որ Սուրբ Հոգու գործը հավիտյան անփոփոխ է, ապա ինչո՞ւ Եհովան քահանաներին խնդրեց ծառայել Իրեն տաճարում, սակայն Հիսուսը, ում մասին մարդիկ ասում էին, որ քահանայապետ է և Դավթի տնից, երբ եկավ, չմտավ տաճարը՝ չնայած այն փաստին, որ քահանայապետ և մեծ Թագավոր էր կոչվում։ Եվ ինչո՞ւ Նա զոհեր չմատուցեց։ Տաճարը մտնելը կամ տաճարը չմտնելը՝ այս ամենը մի՞թե հենց Իր՝ Աստծու գործը չէ։ Եթե ինչպես մարդն է պատկերացնում, Հիսուսը կրկին գա և վերջին օրերին դեռևս Հիսուս կոչվի և դեռևս գա սպիտակ ամպի վրա՝ իջնելով մարդկանց մեջ Հիսուսի պատկերով. մի՞թե դա Նրա գործի կրկնությունը չէր լինի։ Արդյոք Սուրբ Հոգին ունա՞կ է կառչելու հնին։ Այն ամենը, ինչին մարդը հավատում է, պատկերացումներ է, և այն ամենը, ինչ մարդը հասկանում է, ըստ բառացի իմաստի է, ինչպես նաև ըստ իր պատկերացումների. Դրանք չեն համապատասխանում Սուրբ Հոգու գործի սկզբունքներին և չեն համընկնում Աստծու մտքերի հետ. Աստված այդ կերպ չէր գործի։ Աստված այնքան տգետ և հիմար չէ, և Նրա գործն այնքան պարզ չէ, որքան պատկերացնում ես։ Համաձայն մարդկանց պատկերացումների՝ Հիսուսն ամպին հեծնած կգա և կիջնի ձեր մեջ։ Դուք կտեսնեք Նրան, ով, ամպին հեծնած, կասի ձեզ, որ Ինքը Հիսուսն է։ Դուք կտեսնեք նաև մեխերի հետքերը Նրա ձեռքերին և կիմանաք, որ Նա Հիսուսն է։ Եվ Նա կրկին կփրկի ձեզ և կլինի ձեր հզոր Աստված։ Կփրկի ձեզ, ձեզ նոր անուն կշնորհի և ձեզնից յուրաքանչյուրին կտա սպիտակ քար, որից հետո ձեզ թույլ կտրվի մտնել երկնքի թագավորություն և ընդունվել երկինք։ Մի՞թե նման համոզմունքները մարդու պատկերացումները չեն։ Աստված մարդու պատկերացումների համաձա՞յն է գործում, թե՞ մարդու պատկերացումներին հակառակ։ Մի՞թե մարդու պատկերացումները բոլորը Սատանայից չեն բխում։ Մի՞թե մարդն ամբողջությամբ չի ապականվել Սատանայի կողմից։ Եթե Աստված Իր գործն աներ մարդու պատկերացումների համաձայն, մի՞թե այդ ժամանակ Սատանա չէր դառնա։ Մի՞թե նույն տեսակից չէր լինի, ինչ արարածները։ Քանի որ արարածներն այժմ այնքան են ապականվել Սատանայի կողմից, և մարդը դարձել է Սատանայի մարմնավորումը, եթե Աստված գործեր Սատանայի բաների համաձայն, մի՞թե այդ ժամանակ դաշնակից չէր լինի Սատանայի հետ։ Ինչպե՞ս կարող է մարդը հասկանալ Աստծու գործը։ Ուստի Աստված երբեք չէր գործի մարդու պատկերացումների համաձայն և երբեք չէր գործի այն եղանակներով, որոնք պատկերացնում ես։ Հնարավոր է՝ ասես, որ Աստված Ինքն ասաց, որ կգա ամպի վրա։ Ճիշտ է, որ Աստված Ինքն ասաց, բայց մի՞թե չգիտես, որ ոչ մի մարդ չի կարող հասկանալ Աստծու խորհուրդները։ Մի՞թե չգիտես, որ ոչ մի մարդ չի կարող բացատրել Աստծու խոսքերը։ Առանց կասկածի նշույլի վստա՞հ ես, որ լուսավորություն ես ստացել և լուսավորվել ես Սուրբ Հոգու կողմից։ Անշուշտ, այնպես չէր, որ Սուրբ Հոգին հրահանգեց քեզ նման ուղիղ ձևով։ Սուրբ Հոգի՞ն էր, որ հրահանգեց քեզ, թե՞ քո սեփական պատկերացումներն առաջնորդեցին այդպես մտածելու։ Կարող ես ասել. «Սա ասվել է հենց Իր՝ Աստծու կողմից»։ Բայց մենք չենք կարող օգտագործել մեր սեփական պատկերացումներն ու մտքերը՝ Աստծու խոսքերը չափելու համար։ Ինչ վերաբերում է Եսայայի ասած խոսքերին, կարո՞ղ ես բացարձակ վստահությամբ բացատրել նրա խոսքերը։ Համարձակվո՞ւմ ես բացատրել նրա խոսքերը։ Քանի որ չես համարձակվում բացատրել Եսայայի խոսքերը, ինչո՞ւ ես համարձակվում բացատրել Հիսուսի խոսքերը։ Ո՞վ է ավելի մեծ՝ Հիսո՞ւսը, թե՞ Եսայան։ Քանի որ պատասխանը Հիսուսն է, ինչո՞ւ ես բացատրում Հիսուսի ասած խոսքերը։ Աստված նախապես կպատմե՞ր քեզ Իր գործի մասին։ Ոչ մի արարած չի կարող իմանալ, նույնիսկ երկնքի պատգամաբերները, ոչ էլ մարդու Որդին, ուստի ինչպե՞ս կարող ես դու իմանալ։ Մարդը չափազանց պակասավոր է։ Այժմ ձեզ համար կարևորն այն է, որ գործի երեք փուլերն իմանաք։ Եհովայի գործից մինչև Հիսուսի գործը և Հիսուսի գործից մինչև այժմյան փուլը՝ այս երեք փուլերը մի չկտրվող թելով կապում են Աստծու տնօրինման ամբողջ տիրույթը, և դրանք բոլորը մեկ Հոգու գործն են։ Աշխարհի ստեղծումից ի վեր Աստված միշտ մարդկությանը տնօրինելու վրա է աշխատել։ Նա Սկիզբն է և Վերջը, Նա Առաջինն է և Վերջինը, և Նա Մեկն է, ով սկսում է դարաշրջանը և Մեկը, ով ավարտին է հասցնում դարաշրջանը։ Գործի երեք փուլերը տարբեր դարաշրջաններում և տարբեր վայրերում, անկասկած, մեկ Հոգու գործն են։ Բոլոր նրանք, ովքեր բաժանում են այս երեք փուլերը, դիմակայում են Աստծուն։ Այժմ հօգուտ քեզ պետք հասկանաս, որ առաջին փուլից մինչ այսօր ողջ գործը մեկ Աստծու գործն է՝ մեկ Հոգու գործը։ Դրանում ոչ մի կասկած չի կարող լինել։


Աստվածաշնչի մասին (1)

Աստծուն հավատալիս ինչպե՞ս պետք է վերաբերվել Աստվածաշնչին։ Սա սկզբունքային հարց է։ Ինչո՞ւ ենք մենք հաղորդակցվում այս հարցի շուրջ։ Որովհետև ապագայում դուք լայնորեն պետք է քարոզեք ավետարանը և տարածեք Թագավորության դարաշրջանի գործը, և բավարար չէ լոկ կարողանալ կիսել այսօրվա Աստծու գործի մասին ձեր ունեցած ճանաչումը։ Նրա գործը տարածելու համար ավելի կարևոր է, որ դուք ի վիճակի լինեք լուծելու մարդկանց հին կրոնական պատկերացումներն ու հավատի հին միջոցները և նրանց լիովին համոզված թողնեք․ իսկ այդ աստիճանին հասնելն առնչվում է Աստվածաշնչին։ Բազում տարիներ մարդկանց հավատի ավանդական միջոցը (քրիստոնեության՝ աշխարհի երեք խոշոր կրոններից մեկի հավատի միջոցը) եղել է Աստվածաշունչ կարդալը. Աստվածաշնչից շեղվելը Տիրոջը հավատալ չէ, Աստվածաշնչից շեղվելն այլադավանություն և հերետիկոսություն է, և անգամ երբ մարդիկ այլ գրքեր են կարդում, այդ գրքերի հիմքը պետք է լինի Աստվածաշնչի բացատրությունը։ Այսինքն՝ եթե հավատում ես Տիրոջը, ապա պետք է կարդաս Աստվածաշունչը, և Աստվածաշնչից զատ չպետք է պաշտես որևէ գիրք, որը չի առնչվում Աստվածաշնչին։ Եթե այդպես ես վարվում, ապա դավաճանում ես Աստծուն։ Այն ժամանակվանից, երբ գոյություն ուներ Աստվածաշունչը, Տիրոջ հանդեպ մարդկանց հավատը եղել է հավատն առ Աստվածաշունչ։ Փոխանակ ասելու, թե մարդիկ հավատում են Տիրոջը, ավելի լավ է ասել, որ նրանք հավատում են Աստվածաշնչին. փոխանակ ասելու, թե նրանք սկսել են կարդալ Աստվածաշունչը, ավելի լավ է ասել, որ նրանք սկսել են հավատալ Աստվածաշնչին. և փոխանակ ասելու, թե նրանք վերադարձել են Տիրոջ առաջ, ավելի լավ կլիներ ասել, որ նրանք վերադարձել են Աստվածաշնչի առաջ։ Այսպիսով՝ մարդիկ պաշտում են Աստվածաշունչն այնպես, ասես այն Աստված լիներ, և վերաբերվում են դրան որպես իրենց կյանքի աղբյուր, և այն կորցնելը նույնը կլիներ, ինչ իրենց կյանքը կորցնելը։ Մարդիկ Աստվածաշունչը համարում են Աստծու չափ բարձր, և կան անգամ այնպիսիք, որոնք այն Աստծուց ավելի բարձր են դասում։ Եթե մարդիկ զուրկ են լինում Սուրբ Հոգու գործից, եթե նրանք չեն կարողանում զգալ Աստծուն, նրանք կարողանում են շարունակել ապրել. բայց հենց կորցնում են Աստվածաշունչը կամ կորցնում են Աստվածաշնչի հայտնի գլուխներն ու ասույթները, ապա կարծես կորցրած լինեն իրենց կյանքը։ Եվ այսպես՝ հենց մարդիկ հավատում են Տիրոջը, նրանք սկսում են կարդալ Աստվածաշունչը և անգիր անել Աստվածաշունչը, և որքան շատ են կարողանում անգիր անել Աստվածաշնչից, այնքան ավելի է դա ապացուցում, որ նրանք սիրում են Տիրոջը և մեծ հավատք ունեն։ Նրանք, ովքեր կարդացել են Աստվածաշունչը և կարող են խոսել դրա մասին ուրիշների հետ, բոլորը լավագույն եղբայրներն ու քույրերն են։ Այս բոլոր տարիներին Տիրոջ հանդեպ մարդկանց հավատքն ու հավատարմությունը չափվել են Աստվածաշնչի նրանց հասկացողության աստիճանով։ Մարդկանց մեծամասնությունը պարզապես չի հասկանում, թե ինչու պետք է հավատա Աստծուն, ոչ էլ այն, թե ինչպես հավատա Աստծուն, և ուրիշ ոչինչ չի անում, քան կուրորեն փնտրում է հուշումներ՝ Աստվածաշնչի գլուխները վերծանելու համար։ Մարդիկ երբեք չեն փնտրել Սուրբ Հոգու գործի ուղղությունը. այս ողջ ընթացքում նրանք ուրիշ ոչինչ չեն արել, քան Աստվածաշունչը հուսահատորեն ուսումնասիրելը և հետազոտելը, և ոչ ոք երբևէ չի գտել Սուրբ Հոգու ավելի նոր գործ Աստվածաշնչից դուրս։ Ոչ ոք ի վիճակի չէ հեռանալ Աստվածաշնչից, ոչ էլ որևէ մեկը երբևէ համարձակվել է անել դա։ Մարդիկ ուսումնասիրել են Աստվածաշունչն այս բոլոր տարիներին, նրանք հորինել են այնքան շատ բացատրություններ և այնքան շատ աշխատանք են ներդրել. նրանք նաև ունեն բազմաթիվ տարակարծություններ Աստվածաշնչի վերաբերյալ, որոնց հարցով անվերջ վիճում են, այնպես որ այսօր ձևավորվել է ավելի քան երկու հազար տարբեր հարանվանություն։ Նրանք բոլորն ուզում են գտնել որոշ գերազանց բացատրություններ կամ ավելի խոր խորհուրդներ Աստվածաշնչում, նրանք ուզում են ուսումնասիրել այն և գտնել դրանում Իսրայելում Եհովայի գործի նախապատմությունը կամ Հրեաստանում Հիսուսի գործի նախապատմությունը կամ ավելի շատ խորհուրդներ, որոնք ուրիշ ոչ ոք չգիտի։ Մարդկանց մոտեցումն Աստվածաշնչին մոլուցքի և հավատքի մոտեցում է, և ոչ ոք չի կարող լիովին հստակ իմանալ Աստվածաշնչի հետևում թաքնված իրական պատմությունը կամ Աստվածաշնչի էությունը։ Նույնիսկ այսօր մարդիկ դեռևս ունեն աննկարագրելի հրաշքի զգացում, երբ խոսքը վերաբերում է Աստվածաշնչին, և նրանք է՛լ ավելի են համակված դրանով և է՛լ ավելի շատ հավատ ունեն դրա հանդեպ։ Այսօր բոլորն Աստվածաշնչում ուզում են գտնել վերջին օրերի գործի մարգարեությունները, նրանք ուզում են բացահայտել, թե ինչ գործ է անում Աստված վերջին օրերին, և ինչ նշաններ կան վերջին օրերի համար։ Այսպիսով՝ նրանց երկրպագությունն Աստվածաշնչին դառնում է ավելի ջերմեռանդ, և որքան մոտենում են վերջին օրերը, այնքան ավելի կույր հավատ են նրանք ընծայում Աստվածաշնչի մարգարեություններին, հատկապես այն մարգարեություններին, որոնք վերաբերում են վերջին օրերին։ Աստվածաշնչի հանդեպ նման կույր հավատքով, Աստվածաշնչի հանդեպ նման վստահությամբ նրանք Սուրբ Հոգու գործը փնտրելու ոչ մի ցանկություն չունեն։ Մարդիկ իրենց պատկերացումներում կարծում են, թե միայն Աստվածաշունչը կարող է բերել Սուրբ Հոգու գործը. միայն Աստվածաշնչում նրանք կարող են գտնել Աստծու հետքերը. միայն Աստվածաշնչում են թաքնված Աստծու գործի խորհուրդները. միայն Աստվածաշունչը, այլ ոչ թե ուրիշ գրքեր կամ մարդիկ, կարող է պարզաբանել Աստծու ամեն ինչը և Նրա ողջ գործը. Աստվածաշունչը կարող է երկնքի գործը բերել երկիր. և Աստվածաշունչը կարող է և՛ սկսել, և՛ ավարտել դարաշրջանները։ Այս պատկերացումներով մարդիկ Սուրբ Հոգու գործը փնտրելու հակում չունեն։ Ուստի, անկախ նրանից, թե որքան մեծ օգնություն է եղել Աստվածաշունչը մարդկանց համար անցյալում, այն դարձել է խոչընդոտ Աստծու նորագույն գործի համար։ Առանց Աստվածաշնչի մարդիկ կարող են փնտրել Աստծու հետքերն այլուր, սակայն այսօր Նրա հետքերը «պարփակվել» են Աստվածաշնչի կողմից, և Նրա նորագույն գործը տարածելը պարզապես դարձել է կրկնակի դժվար և ծանր պայքար։ Այս ամենն Աստվածաշնչի հայտնի գլուխների և ասույթների, ինչպես նաև Աստվածաշնչի բազմաթիվ մարգարեությունների պատճառով է։ Աստվածաշունչը դարձել է կուռք մարդկանց մտքերում, այն դարձել է հանելուկ նրանց ուղեղներում, և նրանք պարզապես անկարող են հավատալ, որ Աստված կարող է գործել Աստվածաշնչից դուրս, նրանք անկարող են հավատալ, որ մարդիկ կարող են գտնել Աստծուն Աստվածաշնչից դուրս, առավել ևս նրանք ի վիճակի չեն հավատալու, որ Աստված կարող է հեռանալ Աստվածաշնչից վերջնական գործում և սկսել նորովի։ Սա անըմբռնելի է մարդկանց համար. նրանք չեն կարողանում հավատալ դրան և ոչ էլ կարողանում են պատկերացնել դա։ Աստվածաշունչը դարձել է մեծ խոչընդոտ մարդկանց կողմից Աստծու ավելի նոր գործի ընդունման համար և դժվարություն՝ Աստծու ավելի նոր գործի տարածման համար։ Ուստի, եթե չհասկանաք Աստվածաշնչի հետևում թաքնված իրական պատմությունը, դուք անկարող կլինեք հաջողությամբ լայնորեն քարոզել ավետարանը, ոչ էլ կկարողանաք լայնորեն վկայել նոր գործի մասին։ Թեպետ այսօր չեք կարդում Աստվածաշունչը, դուք դեռևս չափազանց բարյացակամ եք դրա հանդեպ, այսինքն՝ Աստվածաշունչը, գուցե, ձեր ձեռքերում չէ, բայց ձեր պատկերացումներից շատերը գալիս են դրանից։ Դուք չեք հասկանում Աստվածաշնչի ծագումը կամ Աստծու գործի նախորդ երկու փուլերի իրական պատմությունը։ Թեև հաճախ չեք կարդում Աստվածաշունչը, պետք է հասկանաք Աստվածաշունչը, պետք է Աստվածաշնչի վերաբերյալ ճիշտ գիտելիք ձեռք բերեք, և միայն այսկերպ դուք կկարողանաք իմանալ, թե ինչի մասին է Աստծու վեցհազարամյա տնօրինման ծրագիրը։ Դուք կօգտագործեք այս բաները՝ մարդկանց համոզելու համար, որպեսզի նրանք ընդունեն, որ այս հոսքը ճշմարիտ ճանապարհն է, որպեսզի նրանք ընդունեն, որ այն ուղին, որով քայլում եք այսօր, ճշմարտության ուղին է, որ այն առաջնորդվում է Սուրբ Հոգու կողմից, և որ այն չի բացվել որևէ մարդու կողմից։

Այն բանից հետո, երբ Աստված կատարեց Օրենքի դարաշրջանի գործը, ստեղծվեց Հին Կտակարանը, և հենց այդ ժամանակ մարդիկ սկսեցին կարդալ Աստվածաշունչը։ Հիսուսը գալուց հետո կատարեց Շնորհքի դարաշրջանի գործը, և Նրա առաքյալները գրեցին Նոր Կտակարանը։ Այսպիսով ստեղծվեցին Աստվածաշնչի Հին և Նոր Կտակարանները, և մինչ օրս բոլոր նրանք, ովքեր հավատում են Աստծուն, կարդում են Աստվածաշունչը։ Աստվածաշունչը պատմական գիրք է։ Իհարկե, այն պարունակում է նաև մարգարեների որոշ կանխագուշակումներ, և նման կանխագուշակումներն ամենևին էլ պատմություն չեն։ Աստվածաշունչը ներառում է մի քանի մաս. այնտեղ միայն մարգարեություններ չեն, կամ միայն Եհովայի գործը, ոչ էլ միայն Պողոսի թղթերն են։ Դու պետք է իմանաս, թե քանի մաս է ներառում Աստվածաշունչը. Հին Կտակարանը պարունակում է Ծննդոցը, Ելքը…, և կան նաև մարգարեական գրքեր, որոնք գրել են մարգարեները։ Ի վերջո, Հին Կտակարանն ավարտվում է Մաղաքիայի գրքով։ Այն արձանագրում է Օրենքի դարաշրջանի գործը, որն առաջնորդում էր Եհովան. Ծննդոցից մինչև Մաղաքիայի գիրքը այն Օրենքի դարաշրջանի ողջ գործի համապարփակ արձանագրությունն է։ Այսինքն՝ Հին Կտակարանն արձանագրում է այն ամենը, ինչ փորձառաբար ապրել են այն մարդիկ, որոնց առաջնորդում էր Եհովան Օրենքի դարաշրջանում։ Հին Կտակարանի Օրենքի դարաշրջանում Եհովան բազմաթիվ մարգարեների բարձրացրեց Իր անունից մարգարեանալու, տարբեր ցեղերի և ազգերի ցուցումներ տալու և այն գործը կանխագուշակելու համար, որը Եհովան պիտի աներ։ Այս մարդկանց, որոնք աճեցվել էին, բոլորին Եհովան տվել էր մարգարեության Հոգի։ Նրանք ի վիճակի էին տեսնելու տեսիլքներ Եհովայից և լսելու Նրա ձայնը, և այսպիսով նրանք ներշնչվեցին Նրանից և գրեցին մարգարեություններ։ Գործը, որ նրանք արեցին, Եհովայի ձայնի արտահայտումն էր, Եհովայի մարգարեության արտահայտումը, և Եհովայի գործն այն ժամանակ պարզապես Հոգու միջոցով մարդկանց առաջնորդելն էր. Նա մսեղի չդարձավ, և մարդիկ Նրա դեմքը չտեսան։ Այսպիսով՝ Նա բազմաթիվ մարգարեների բարձրացրեց՝ Իր գործն անելու համար, և տվեց նրանց պատգամներ, որոնք նրանք փոխանցեցին Իսրայելի յուրաքանչյուր ցեղի և տոհմի։ Նրանց գործը մարգարեանալն էր, և նրանցից ոմանք գրի առան Եհովայի ցուցումները՝ ուրիշներին ցույց տալու համար։ Եհովան բարձրացրեց այս մարդկանց՝ մարգարեանալու, ապագայի գործը կամ այն ժամանակ դեռևս արվելիք գործը կանխագուշակելու համար, որպեսզի մարդիկ կարողանան տեսնել Եհովայի հրաշալիությունն ու իմաստությունը։ Մարգարեության այս գրքերը միանգամայն տարբերվում էին Աստվածաշնչի մյուս գրքերից. դրանք խոսքեր էին, որոնք ասվել կամ գրվել էին նրանց կողմից, ում տրվել էր մարգարեության Հոգի՝ նրանց կողմից, ովքեր ստացել էին տեսիլքներ կամ ձայն Եհովայից։ Բացի մարգարեության գրքերից, Հին Կտակարանում մնացած ամեն ինչ մարդկանց կողմից արված արձանագրություն է այն բանից հետո, երբ Եհովան ավարտել էր Իր գործը։ Այս գրքերը չեն կարող փոխարինել Եհովայի բարձրացրած մարգարեների ասած կանխագուշակումներին. օրինակ՝ Ծննդոցը և Ելքը չեն կարող համեմատվել Եսայու գրքի և Դանիելի գրքի հետ։ Մարգարեություններն ասվել էին նախքան գործի իրականացումը. մինչդեռ մյուս գրքերը գրվել էին գործի ավարտից հետո, ինչը մարդկանց կարողության սահմաններում էր։ Այն ժամանակվա մարգարեները ներշնչվել էին Եհովայից և որոշ մարգարեություններ արեցին, նրանք շատ խոսքեր ասացին և մարգարեացան Շնորհքի դարաշրջանի բաների, ինչպես նաև վերջին օրերին աշխարհի կործանման մասին՝ այն գործի, որը Եհովան ծրագրել էր անել։ Մնացած բոլոր գրքերն արձանագրում են Իսրայելում Եհովայի կատարած գործը։ Ուստի՝ երբ կարդում ես Աստվածաշունչը, դու հիմնականում կարդում ես այն մասին, թե ինչ արեց Եհովան Իսրայելում. Աստվածաշնչի Հին Կտակարանը գլխավորապես արձանագրում է Իսրայելն առաջնորդելու Եհովայի գործը, թե ինչպես Նա օգտագործեց Մովսեսին՝ իսրայելացիներին Եգիպտոսից դուրս բերելու, փարավոնի կապանքներից նրանց ազատելու և անապատ տանելու համար, նրանց հետագա մուտքը Քանան և դրան հաջորդող նրանց կյանքը Քանանում։ Սրանից զատ, մնացած ամեն ինչ ողջ Իսրայելում Եհովայի գործի արձանագրություն է։ Հին Կտակարանում արձանագրված ամեն ինչ Եհովայի գործն է Իսրայելում, այսինքն՝ այն գործը, որ Եհովան արեց այն երկրում, որտեղ Նա ստեղծել էր Ադամին և Եվային։ Այն ժամանակվանից, երբ Աստված Նոյից հետո պաշտոնապես սկսեց առաջնորդել երկրի վրայի մարդկանց, այն ամենը, ինչ արձանագրված է Հին Կտակարանում, Իսրայելի գործն է։ Իսկ ինչո՞ւ Իսրայելից դուրս գործի մասին գրառումներ չկան։ Որովհետև Իսրայելի երկիրը մարդկության օրրանն է, և սկզբում Իսրայելից բացի այլ ազգեր չկային, և Եհովան չէր գործում որևէ այլ վայրում։ Այսկերպ, այն, ինչ արձանագրված է Աստվածաշնչի Հին Կտակարանում, զուտ Աստծու գործն է Իսրայելում այն ժամանակ։ Մարգարեների՝ Եսայու, Դանիելի, Երեմիայի և Եզեկիելի ասած խոսքերը… նրանց խոսքերը կանխագուշակում են երկրի վրա Նրա մյուս գործը, դրանք կանխագուշակում են Իր՝ Եհովա Աստծու գործը։ Սա ամբողջովին գալիս էր Աստծուց, դա Սուրբ Հոգու գործն էր, և բացի մարգարեների այս գրքերից, մնացած ամեն ինչն այն ժամանակ Եհովայի գործի վերաբերյալ մարդկանց փորձառությունների արձանագրությունն է։

Արարչագործությունը տեղի էր ունեցել նախքան մարդկության գոյությունը, բայց Ծննդոց գիրքն ի հայտ եկավ միայն մարդկության գոյությունից հետո. այն մի գիրք էր, որը գրել էր Մովսեսը՝ Օրենքի դարաշրջանում։ Դա նման է այն բաներին, որոնք այսօր տեղի են ունենում ձեր մեջ. դրանց տեղի ունենալուց հետո դուք գրի եք առնում դրանք՝ ապագայի մարդկանց ցույց տալու համար, և ապագայի մարդկանց համար այն, ինչ դուք արձանագրել եք, անցյալում տեղի ունեցած բաներ են. դրանք կարող են կարդացվել միայն որպես պատմություն։ Հին Կտակարանում արձանագրված բաները Եհովայի գործն են Իսրայելում, իսկ այն, ինչ արձանագրված է Նոր Կտակարանում, Հիսուսի գործն է Շնորհքի դարաշրջանում. դրանք փաստագրում են Աստծու կողմից երկու տարբեր դարաշրջաններում կատարված գործը։ Հին Կտակարանը փաստագրում է Աստծու գործն Օրենքի դարաշրջանում, ուստի Հին Կտակարանը պատմական գիրք է։ Նոր Կտակարանը Շնորհքի դարաշրջանի գործի արդյունքն է, և երբ սկսվեց նոր գործը, Նոր Կտակարանը նույնպես ժամանակավրեպ դարձավ, ուստի Նոր Կտակարանը նույնպես պատմական գիրք է։ Իհարկե, Նոր Կտակարանն այնքան համակարգված չէ, որքան Հին Կտակարանը, ոչ էլ այնքան շատ բաներ է արձանագրում։ Եհովայի ասած բոլոր բազմաթիվ խոսքերն արձանագրված են Աստվածաշնչի Հին Կտակարանում, մինչդեռ միայն Հիսուսի որոշ խոսքեր են արձանագրված Չորս Ավետարանում։ Իհարկե, Հիսուսը նաև շատ գործ է արել, բայց դա մանրամասնորեն չի արձանագրվել։ Նոր Կտակարանում ավելի քիչ է արձանագրված, որովհետև Հիսուսն ավելի քիչ գործ է կատարել. երկրի վրա երեքուկես տարվա ընթացքում Նրա կատարած գործի ծավալը և առաքյալների գործը շատ ավելի քիչ էին, քան Եհովայի գործը։ Եվ այսպիսով՝ Նոր Կտակարանում ավելի քիչ գրքեր կան, քան Հին Կտակարանում։

Կոնկրետ, ի՞նչ տեսակի գիրք է Աստվածաշունչը։ Հին Կտակարանն Աստծու գործն է Օրենքի դարաշրջանում։ Աստվածաշնչի Հին Կտակարանն արձանագրում է Եհովայի ողջ գործն Օրենքի դարաշրջանում և Նրա արարչագործությունը։ Այն ամբողջությամբ արձանագրում է Եհովայի կատարած գործը և ի վերջո Եհովայի գործի մասին պատմությունները եզրափակում է Մաղաքիայի գրքով։ Հին Կտակարանն արձանագրում է Աստծու կատարած երկու գործ. մեկն արարչագործությունն է, իսկ մյուսը՝ օրենքի սահմանումը։ Երկուսն էլ Եհովայի կատարած գործերն էին։ Օրենքի դարաշրջանը ներկայացնում է Եհովա Աստծու անվամբ կատարված գործը. այն գլխավորապես Եհովայի անվամբ իրականացված գործի ամբողջությունն է։ Ուստի՝ Հին Կտակարանն արձանագրում է Եհովայի գործը։ Նոր Կտակարանն արձանագրում է Հիսուսի գործը՝ մի գործ, որը գլխավորապես իրականացվել է Հիսուսի անվամբ։ Հիսուսի անվան նշանակալիությունը և Նրա կատարած գործը մեծամասամբ արձանագրված են Նոր Կտակարանում։ Հին Կտակարանի Օրենքի դարաշրջանում Եհովան կառուցեց տաճարը և զոհասեղանն Իսրայելում, Նա առաջնորդեց իսրայելացիների կյանքը երկրի վրա՝ ապացուցելով, որ նրանք Իր ընտրյալ ժողովուրդն էին՝ մարդկանց առաջին խումբը, որին Նա ընտրեց երկրի վրա և որոնք համահունչ էին Իր մտադրություններին, առաջին խումբը, որին Նա անձամբ էր առաջնորդել։ Իսրայելի տասներկու ցեղը Եհովայի առաջին ընտրյալ ժողովուրդն էր, և ուստի Նա միշտ գործում էր նրանց վրա՝ ընդհուպ մինչև Օրենքի դարաշրջանի Եհովայի գործի ավարտը։ Գործի երկրորդ փուլը Նոր Կտակարանի Շնորհքի դարաշրջանի գործն էր, և այն իրականացվեց հրեա ժողովրդի մեջ՝ Իսրայելի տասներկու ցեղից մեկի մեջ։ Այս գործի շրջանակն ավելի փոքր էր, որովհետև Հիսուսը մսեղի դարձած Աստված էր։ Հիսուսը գործեց միայն ողջ Հրեաստանի երկրում և կատարեց միայն երեքուկես տարվա գործ. ուստի այն, ինչ արձանագրված է Նոր Կտակարանում, շատ հեռու է Հին Կտակարանում արձանագրված գործի ծավալը գերազանցելուց։ Շնորհքի դարաշրջանի՝ Հիսուսի գործը գլխավորապես արձանագրված է Չորս Ավետարանում։ Ճանապարհը, որով ընթանում էին Շնորհքի դարաշրջանի մարդիկ, իրենց կյանքի բնույթի ամենամակերեսային փոփոխությունների ճանապարհն էր, որի մեծ մասն արձանագրված է թղթերում։ Թղթերը ցույց են տալիս, թե ինչպես էր Սուրբ Հոգին գործում այն ժամանակ։ (Իհարկե, անկախ նրանից, թե Պողոսը հանդիմանվեց, թե պատուհասի հանդիպեց, իր կատարած գործում նա հրահանգվում էր Սուրբ Հոգու կողմից, նա մեկն էր, ում օգտագործում էր Սուրբ Հոգին այն ժամանակ. Պետրոսը նույնպես օգտագործվում էր Սուրբ Հոգու կողմից, բայց նա այնքան գործ չարեց, որքան Պողոսը։ Թեև Պողոսի գործը պարունակում էր մարդկային անմաքրություններ, Պողոսի գրած թղթերից կարելի է տեսնել, թե ինչպես էր Սուրբ Հոգին գործում այն ժամանակ։ Ճանապարհը, որով առաջնորդում էր Պողոսը, ճիշտ ճանապարհն էր, այն ճիշտ էր, և դա այն ճանապարհն էր, որով ընթանում էր Սուրբ Հոգին։)

Եթե դու ցանկանում ես տեսնել Օրենքի դարաշրջանի գործը և տեսնել, թե ինչպես էին իսրայելացիները հետևում Եհովայի ճանապարհին, ապա պետք է կարդաս Հին Կտակարանը, իսկ եթե ցանկանում ես հասկանալ Շնորհքի դարաշրջանի գործը, ապա պետք է կարդաս Նոր Կտակարանը։ Բայց ինչպե՞ս ես դու տեսնում վերջին օրերի գործը։ Դու պետք է ընդունես Աստծու առաջնորդությունն այսօր և մտնես այսօրվա գործի մեջ, քանզի սա նոր գործն է, և ոչ ոք նախկինում չի գրառել այն Աստվածաշնչում։ Այսօր Աստված մսեղի է դարձել և այլ ընտրյալ մարդկանց է ընտրել Չինաստանում։ Աստված գործում է այս մարդկանց վրա, Նա շարունակում է Իր գործը երկրի վրա և շարունակում է Շնորհքի դարաշրջանի գործը։ Այսօրվա գործն այնպիսի ուղի է, որով մարդը երբեք չի քայլել, և այնպիսի ճանապարհ, որը ոչ ոք երբևէ չի տեսել։ Սա մի գործ է, որը նախկինում երբեք չի արվել՝ դա Աստծու նորագույն գործն է երկրի վրա։ Ուստի գործը, որ երբեք նախկինում չի արվել, պատմություն չէ, որովհետև ներկան ներկա է և դեռ անցյալ չի դարձել։ Մարդիկ չգիտեն, որ Աստված ավելի մեծ ու ավելի նոր գործ է արել երկրի վրա՝ Իսրայելից դուրս, որ այն արդեն դուրս է եկել Իսրայելի սահմաններից և մարգարեների կանխագուշակումներից, որ դա մարգարեություններից դուրս մի նոր և հրաշալի գործ է, Իսրայելից անդին ավելի նոր գործ, և այնպիսի գործ, որը մարդիկ չեն կարող ո՛չ ըմբռնել, ո՛չ էլ պատկերացնել։ Ինչպե՞ս կարող էր Աստվածաշունչը պարունակել նման գործի հստակ գրառումներ։ Ո՞վ կարող էր նախապես, առանց որևէ բացթողման գրառել այսօրվա գործի յուրաքանչյուր մանրուք։ Ո՞վ կարող էր այդ գրքում, որն այնքան հին է, որ բորբոսնել է, գրառել այս ավելի մեծ ու ավելի իմաստուն գործը, որը դեմ է ընդունված պատկերացումներին։ Ներկայիս ագործը պատմություն չէ, և որպես այդպիսին՝ եթե դու ցանկանում ես քայլել այսօրվա նոր ճանապարհով, ապա պետք է հեռանաս Աստվածաշնչից, պետք է դուրս գաս Աստվածաշնչի մարգարեության կամ պատմության գրքերի շրջանակներից։ Միայն այդ ժամանակ կկարողանաս ճիշտ քայլել նոր ճանապարհով, և միայն այդ ժամանակ կկարողանաս մտնել նոր ոլորտ ու նոր գործի մեջ։ Դու պետք է հասկանաս, թե այսօր ինչու է քեզնից պահանջվում չկարդալ Աստվածաշունչը, ինչու կա մեկ այլ գործ, որն անկախ է Աստվածաշնչից, ինչու Աստված չի փնտրում ավելի նոր, ավելի մանրամասն կիրարկում Աստվածաշնչում, և ինչու դրա փոխարեն կա ավելի զորեղ գործ Աստվածաշնչից դուրս։ Սա է այն ամենը, ինչ դուք պետք է հասկանաք։ Դու պետք է իմանաս հին ու նոր գործերի տարբերությունը ու թեև չես կարդում Աստվածաշունչը, պետք է կարողանաս մանրամասն վերլուծել այն, հակառակ դեպքում դու դեռ կերկրպագես Աստվածաշունչը, և քեզ համար դժվար կլինի մտնել նոր գործի մեջ ու ենթարկվել նոր փոփոխությունների։ Քանի որ կա ավելի բարձր ճանապարհ, ինչո՞ւ ուսումնասիրել այդ ցածր, հնացած ճանապարհը։ Քանի որ կան ավելի նոր արտահայտումներ և ավելի նոր գործ, ինչո՞ւ դեռ ապրել հին պատմական գրառումների մեջ։ Նոր արտահայտումները կարող են մատակարարել քեզ, ինչը վկայում է, որ սա նոր գործն է․ հին գրառումները չեն կարող հագեցնել քեզ կամ բավարարել քո ներկայիս կարիքները, ինչը վկայում է, որ դրանք պատմություն են, այլ ոչ թե ներկայիս գործը։ Ամենաբարձր ճանապարհն ամենանոր գործն է, և նոր գործով, որքան էլ բարձր լինի անցյալի ճանապարհը, այն պարզապես պատմություն է, որին մարդիկ հետ են նայում, ու թեև այն ունի ուղեցուցի արժեք, այն, միևնույն է, հին ճանապարհ է։ Թեև հին ճանապարհը գրառված է «սուրբ գրքում», այն պատմություն է. թեև նոր ճանապարհի մասին որևէ էջ չկա, որ գրառում ունի «սուրբ գրքում», այն արդիական է։ Այս ճանապարհը կարող է փրկել քեզ, և այս ճանապարհը կարող է փոխել քեզ, քանզի սա Սուրբ Հոգու գործն է։

Դուք բոլորդ պետք է հասկանաք Աստվածաշունչը. այս գործը խիստ անհրաժեշտություն է։ Այսօր դու կարիք չունես կարդալու Աստվածաշունչը, քանզի դրանում ոչ մի նոր բան չկա. այն ամբողջովին հին է։ Աստվածաշունչը պատմական գիրք է, և եթե դու ուտեիր ու խմեիր Հին Կտակարանը Շնորհքի դարաշրջանում, և եթե դու կիրարկեիր այն, ինչ պահանջվում էր Հին Կտակարանի ժամանակներում Շնորհքի դարաշրջանում, ապա Հիսուսը կմերժեր քեզ և կդատապարտեր քեզ. եթե դու կիրառեիր Հին Կտակարանը Հիսուսի գործի նկատմամբ, դու կլինեիր փարիսեցի։ Եթե այսօր Հին և Նոր Կտակարանները միասին դնես՝ ուտելու, խմելու և կիրարկելու համար, ապա այսօրվա Աստված կդատապարտի քեզ. դու հետ կընկնես Սուրբ Հոգու այսօրվա գործից։ Եթե ուտում և խմում ես Հին Կտակարանը և Նոր Կտակարանը, ապա դու Սուրբ Հոգու հոսքից դուրս ես։ Հիսուսի ժամանակ Հիսուսն առաջնորդում էր հրեաներին և բոլոր նրանց, ովքեր հետևում էին Իրեն՝ համաձայն այն ժամանակ Իր մեջ գործող Սուրբ Հոգու գործի։ Նա Աստվածաշունչը չվերցրեց որպես Իր արածի հիմք, այլ խոսեց Իր գործի համաձայն. Նա ուշադրություն չդարձրեց նրան, թե ինչ էր ասում Աստվածաշունչը, ոչ էլ Աստվածաշնչում ճանապարհ փնտրեց՝ Իր հետևորդներին առաջնորդելու համար։ Հենց այն պահից, երբ Նա սկսեց գործել, Նա քարոզեց ապաշխարության ճանապարհը՝ որի մասին բացարձակապես մեկ բառ անգամ հիշատակում չկար Հին Կտակարանի բազմաթիվ մարգարեություններում։ Նա ոչ միայն չգործեց Աստվածաշնչի համաձայն, այլև առաջնորդեց ավելի նոր ճանապարհով և ավելի նոր գործ արեց։ Նա երբեք հղում չէր կատարում Աստվածաշնչին, երբ քարոզում էր։ Օրենքի դարաշրջանում ոչ ոք երբևէ ի վիճակի չէր եղել կատարելու հիվանդներին բժշկելու և դևեր հանելու Նրա հրաշքները։ Այդպես էլ Նրա գործը, Նրա ուսմունքները և Նրա խոսքի իշխանությունն ու զորությունը վեր էին Օրենքի դարաշրջանի ցանկացած մարդուց։ Հիսուսը պարզապես արեց Իր ավելի նոր գործը, և թեև շատ մարդիկ դատապարտեցին Նրան՝ օգտագործելով Աստվածաշունչը, և անգամ օգտագործեցին Հին Կտակարանը՝ Նրան խաչելու համար, Նրա գործը գերազանցեց Հին Կտակարանը. եթե դա այդպես չէր, ինչո՞ւ մարդիկ Նրան գամեցին խաչին։ Մի՞թե դա այն պատճառով չէր, որ Հին Կտակարանում ոչինչ չէր ասվում Նրա ուսմունքների և հիվանդներին բժշկելու ու դևեր հանելու Նրա զորության մասին։ Նրա գործն արվեց՝ ավելի նոր ճանապարհով առաջնորդելու համար, այն Աստվածաշնչի դեմ միտումնավոր կռիվ հրահրելու համար չէր, կամ Հին Կտակարանը միտումնավոր վերացնելու համար չէր։ Նա պարզապես եկավ՝ կատարելու Իր սպասավորությունը, նոր գործը բերելու նրանց, ովքեր տենչում և փնտրում էին Իրեն։ Նա չեկավ՝ բացատրելու Հին Կտակարանը կամ պաշտպանելու դրա գործը։ Նրա գործը նրա համար չէր, որ թույլ տա Օրենքի դարաշրջանին շարունակել զարգանալ։ Նա հաշվի չառավ, թե արդյոք Իր գործն իր հիմքում ուներ Աստվածաշունչը, այլ պարզապես եկավ՝ անելու այն գործը, որը պետք է աներ, ուստի Նա չբացատրեց Հին Կտակարանի մարգարեությունները, ոչ էլ գործեց Հին Կտակարանի Օրենքի դարաշրջանի խոսքերի համաձայն։ Նա անտեսեց այն, ինչ ասում էր Հին Կտակարանը, Նրան չէր հուզում՝ արդյոք այն համահունչ էր Իր գործի հետ, թե ոչ, և չէր մտահոգում, թե ուրիշներն ինչ էին ճանաչում Իր գործից կամ ինչպես էին դատապարտում այն։ Նա պարզապես շարունակեց անել այն գործը, որը պետք է աներ, թեև շատ մարդիկ օգտագործեցին Հին Կտակարանի մարգարեների կանխագուշակումները՝ Նրան դատապարտելու համար։ Մարդկանց թվում էր, թե Նրա գործը հիմք չուներ, և դրանում շատ բան կար, որը հակասում էր Հին Կտակարանի արձանագրություններին։ Մի՞թե սա մարդու մոլորությունը չէր։ Արդյո՞ք Աստված կարիք ունի կանոններ կիրառելու Իր գործի նկատմամբ։ Եվ արդյո՞ք Աստված պետք է գործի մարգարեների կանխագուշակումների համաձայն։ Ի վերջո, ո՞րն է ավելի մեծ՝ Աստվա՞ծ, թե՞ Աստվածաշունչը։ Ինչո՞ւ Աստված պետք է գործի Աստվածաշնչի համաձայն։ Մի՞թե Աստված իրավունք չունի գերազանցելու Աստվածաշունչը։ Մի՞թե Աստված չի կարող հեռանալ Աստվածաշնչից և այլ գործ անել։ Ինչո՞ւ Հիսուսը և Նրա աշակերտները չպահեցին Շաբաթը։ Եթե Նա պետք է կիրարկեր Շաբաթ օրվա համաձայն և Հին Կտակարանի պատվիրանների համաձայն, ինչո՞ւ Հիսուսը չպահեց Շաբաթն Իր գալուց հետո, այլ դրա փոխարեն ոտքեր լվաց, ծածկեց գլուխը, կտրեց հացը և գինի խմեց։ Մի՞թե այս ամենը չի բացակայում Հին Կտակարանի պատվիրաններից։ Եթե Հիսուսը հետևում էր Հին Կտակարանին, ինչո՞ւ Նա խախտեց այս կանոնները։ Պետք է իմանաս, թե որն առաջինը եղավ՝ Աստվա՞ծ, թե՞ Աստվածաշո՛ւնչը։ Լինելով Շաբաթի Տերը՝ մի՞թե Նա չէր կարող լինել նաև Աստվածաշնչի Տերը։

Նոր Կտակարանի ժամանակ Հիսուսի կատարած գործը նոր գործ սկսեց։ Նա չգործեց Հին Կտակարանի գործի համաձայն, ոչ էլ կիրառեց Հին Կտակարանի Եհովայի ասած խոսքերը։ Նա արեց Իր սեփական գործը, և Նա արեց ավելի նոր գործ, գործ, որն ավելի բարձր էր, քան օրենքը։ Ուստի Նա ասաց. «Մի՛ կարծեք, թե Օրենքը կամ մարգարեներին ջնջելու եկա, չեկա ջնջելու, այլ լրացնելու»։ Այսպիսով՝ համաձայն այն բանի, ինչ Նա իրագործեց, բազմաթիվ կանոններ վերացվեցին։ Շաբաթ օրը, երբ Նա աշակերտներին տարավ ցորենի արտերի միջով, նրանք պոկեցին և կերան ցորենի հասկերը. Նա չպահեց Շաբաթը և ասաց. «Այնպես որ Մարդու Որդին շաբաթ օրվա տերն է»։ Այն ժամանակ, իսրայելացիների կանոնների համաձայն՝ ով չէր պահում Շաբաթը, պետք է քարկոծվեր մինչև մահ։ Հիսուսը, սակայն, ո՛չ տաճար մտավ, ո՛չ էլ պահեց Շաբաթը, և Նրա գործը չէր արվել Եհովայի կողմից Հին Կտակարանի ժամանակ։ Այսպիսով՝ Հիսուսի կատարած գործը գերազանցեց Հին Կտակարանի օրենքը, այն ավելի բարձր էր դրանից, և Նա չառաջնորդվեց Հին Կտակարանի օրենքով Իր գործն անելիս։ Շնորհքի դարաշրջանում Հիսուսն արդեն չէր գործում Հին Կտակարանի օրենքի համաձայն և արդեն վերացրել էր այդ կանոնները։ Բայց իսրայելացիները դեռևս համառորեն կառչած էին Սուրբ Գրքից և դատապարտեցին Հիսուսին. մի՞թե սա Հիսուսի գործը ժխտել չէր։ Այսօր կրոնական աշխարհը նույնպես համառորեն կառչած է Աստվածաշնչից, և ոմանք ասում են. «Աստվածաշունչը սուրբ գիրք է, և այն պետք է կարդալ»։ Ոմանք ասում են. «Անկախ նրանից, թե երբ, Աստծու գործը չի կարող վերացվել Հին Կտակարանն Աստծու ուխտն է իսրայելացիների հետ և չի կարող դեն նետվել, և Շաբաթը միշտ պետք է պահվի՛»։ Մի՞թե նրանք չափազանց անհեթեթ չեն։ Ինչո՞ւ Հիսուսը չպահեց Շաբաթ օրը։ Մի՞թե Նա մեղանչում էր։ Ո՞վ կարող է հիմնովին հասկանալ այս հարցը։ Անկախ նրանից, թե մարդիկ ինչպես են կարդում Աստվածաշունչը, անհնար կլինի ճանաչել Աստծու գործը՝ օգտագործելով ըմբռնելու իրենց կարողությունը։ Նրանք ոչ միայն Աստծու մասին մաքուր ճանաչում ձեռք չեն բերի, այլև նրանց պատկերացումները կդառնան է՛լ ավելի մեծ, այնպես որ նրանք կսկսեն հակադրվել Աստծուն։ Եթե չլիներ Աստծու մարմնացումն այսօր, մարդիկ կկործանվեին իրենց իսկ պատկերացումներով, և նրանք կմեռնեին Աստծու պատժի մեջ։


Աստվածաշնչի մասին (2)

Աստվածաշունչը կոչվում է նաև Հին և Նոր Կտակարան։ Դուք գիտե՞ք, թե ինչին է վերաբերում «կտակարան»-ը։ Հին Կտակարանում «կտակարան»-ը բխում է Եհովայի և Իսրայելի ժողովրդի միջև կնքված ուխտից, երբ Նա ջախջախեց եգիպտացիներին և իսրայելացիներին փրկեց փարավոնից։ Իհարկե, այս ուխտի ապացույցը դռան բարավորներին քսված գառան արյունն էր, որի միջոցով Աստված ուխտ հաստատեց մարդու հետ, մի ուխտ, որում ասվում էր, որ բոլոր նրանք, ում դռան շրջանակի վերևում և կողքերին գառան արյուն կար, իսրայելացիներ են, նրանք Աստծու ընտրյալ ժողովուրդն են, և Եհովան բոլորին պիտի խնայեր (քանզի Եհովան այն ժամանակ պատրաստվում էր սպանել Եգիպտոսի բոլոր անդրանիկ որդիներին և ոչխարների ու խոշոր եղջերավոր անասունների անդրանիկներին)։ Այս ուխտն ունի իմաստի երկու մակարդակ։ Եգիպտոսի մարդկանցից և անասուններից ոչ մեկ չէր փրկվելու Եհովայի կողմից. Նա պիտի տապալեր նրանց բոլոր անդրանիկ որդիներին և ոչխարների ու խոշոր եղջերավոր անասունների անդրանիկներին։ Այսպիսով՝ մարգարեության բազմաթիվ գրքերում կանխագուշակվում էր, որ Եհովայի ուխտի արդյունքում եգիպտացիները խստորեն պիտի պատժվեին։ Սա է ուխտի իմաստի առաջին մակարդակը։ Եհովան տապալեց Եգիպտոսի անդրանիկ որդիներին և նրա բոլոր անդրանիկ անասուններին, ու Նա խնայեց բոլոր իսրայելացիներին, ինչը նշանակում էր, որ բոլոր նրանց, ովքեր Իսրայելի երկրից էին, Եհովան փայփայում էր և բոլորին խնայում։ Նա մտադիր էր երկարաժամկետ գործ անել նրանց վրա և գառան արյամբ ուխտ հաստատեց նրանց հետ։ Այդուհետ Եհովան չկործանեց իսրայելացիներին և ասաց, որ նրանք հավիտյան պիտի լինեն Իր ընտրյալ ժողովուրդը։ Իսրայելի տասներկու ցեղի մեջ Նա պիտի սկսեր Իր գործը ողջ Օրենքի դարաշրջանի համար, Նա պիտի բացահայտեր Իր բոլոր օրենքներն իսրայելացիներին և նրանց միջից մարգարեներ ու դատավորներ ընտրեր, և նրանք պիտի լինեին Նրա գործի կենտրոնում։ Եհովան ուխտ կնքեց նրանց հետ․ քանի դեռ դարաշրջանը չէր փոխվել, Նա պիտի գործեր միայն ընտրյալ ժողովրդի միջավայրում։ Եհովայի ուխտն անփոփոխ էր, քանզի այն կնքվել էր արյունով և հաստատվել Իր ընտրյալ ժողովրդի հետ. ավելի կարևոր է այն, որ Նա ընտրել էր համապատասխան շրջանակ և թիրախ, որոնց միջոցով պիտի սկսեր Իր գործը ողջ դարաշրջանի համար: Որպես արդյունք՝ մարդիկ այդ ուխտը հատկապես կարևոր համարեցին։ Սա է ուխտի իմաստի երկրորդ մակարդակը։ Բացառությամբ Ծննդոցի, որն ուխտի հաստատումից առաջ էր, Հին Կտակարանի բոլոր մյուս գրքերն արձանագրում են Աստծու գործն իսրայելացիների միջավայրում՝ ուխտի հաստատումից հետո։ Իհարկե, երբեմն հանդիպում են հեթանոսների մասին արձանագրություններ, բայց ընդհանուր առմամբ Հին Կտակարանը փաստագրում է Աստծու գործն Իսրայելում։ Իսրայելացիների հետ Եհովայի կնքած ուխտի պատճառով Օրենքի դարաշրջանում գրված գրքերը կոչվում են Հին Կտակարան։ Դրանք կոչվել են իսրայելացիների հետ Եհովայի կնքած ուխտի անունով։

Նոր Կտակարանն իր անունը ստացել է խաչի վրա Հիսուսի թափած արյան և Նրան հավատացող բոլոր մարդկանց հետ Նրա կնքած ուխտի անունից։ Հիսուսի ուխտը հետևյալն էր․ մարդիկ պետք է միայն հավատային Նրան, որպեսզի իրենց մեղքերը ներվեին Նրա թափած արյան շնորհիվ, և այդպիսով կփրկվեին ու վերստին կծնվեին Նրա միջոցով և այլևս մեղավորներ չէին լինի․ մարդիկ պետք է միայն հավատային Նրան՝ Նրա շնորհքը ստանալու համար, և մահանալուց հետո դժոխքում չէին տառապի։ Շնորհքի դարաշրջանում գրված բոլոր գրքերն ի հայտ եկան այս ուխտից հետո և դրանք բոլորը փաստագրում են դրա պարունակած գործն ու արտահայտումները։ Դրանք չեն անցնում Տեր Հիսուսի խաչելության փրկությունից կամ ուխտից այն կողմ. դրանք բոլորը գրքեր են, որոնք գրել են Տիրոջ փորձառու եղբայրները։ Այսպիսով՝ այս գրքերը նույնպես կոչվում են ուխտի անունով. դրանք կոչվում են Նոր Կտակարան։ Այս երկու կտակարանն ընդգրկում է միայն Օրենքի դարաշրջանն ու Շնորհքի դարաշրջանը և ոչ մի կապ չունեն վերջին դարաշրջանի հետ։ Այսպիսով՝ Աստվածաշունչը մեծ օգուտ չի տալիս վերջին օրերի այսօրվա մարդկանց։ Լավագույն դեպքում այն ծառայում է որպես ժամանակավոր տեղեկատու աղբյուր, բայց հիմնականում քիչ օգտակարություն ունի։ Սակայն կրոնավոր մարդիկ դեռևս ամենաշատն այն են փայփայում։ Նրանք չգիտեն Աստվածաշունչը. գիտեն միայն բացատրել Աստվածաշունչը, և հիմնովին անտեղյակ են դրա ծագումից։ Նրանց վերաբերմունքն Աստվածաշնչի հանդեպ հետևյալն է` Աստվածաշնչում ամեն ինչ ճիշտ է, այն չի պարունակում ոչ մի անճշտություն կամ սխալ։ Քանի որ նրանք սկզբում որոշել են, որ Աստվածաշունչը ճիշտ է և անսխալ, նրանք մեծ հետաքրքրությամբ սկսել են ուսումնասիրել ու քննել այն։ Աշխատանքի այսօրվա փուլն Աստվածաշնչում չէր կանխագուշակվել. երբեք որևէ հիշատակում չի եղել բոլոր վայրերից ամենախավարում նվաճման աշխատանքի մասին: Պատճառն այն է, որ սա ամենանոր գործն է։ Քանի որ աշխատանքի դարաշրջանը տարբեր է, նույնիսկ Հիսուսն Ինքն անտեղյակ էր, որ աշխատանքի այս փուլը պիտի կատարվեր վերջին օրերին. ուստի ինչպե՞ս կարող էին վերջին օրերի մարդիկ գտնել աշխատանքի այս փուլն Աստվածաշնչում՝ քննելով այն։

Աստվածաշունչը մեկնողների մեծ մասը տրամաբանությունն օգտագործում է հետևություններ անելու համար՝ առանց իրականության մեջ որևէ հիմք ունենալու։ Նրանք պարզապես տրամաբանություն են կիրառում՝ Աստվածաշունչը բազմաթիվ տեսանկյուններից քննելու համար։ Տարիներ շարունակ ոչ ոք չի համարձակվել մասնատել Աստվածաշունչը կամ «ոչ» ասել Աստվածաշնչին, որովհետև այս գիրքը «սուրբ գիրքն» է, և մարդիկ այն պաշտում են՝ ինչպես Աստծուն։ Սա շարունակվել է մի քանի հազար տարի։ Աստված ուշադրություն չի դարձրել, և ոչ ոք չի բացահայտել Աստվածաշնչի իրական պատմությունը։ Մենք ասում ենք, որ Աստվածաշունչը փայփայելը կռապաշտություն է, սակայն այդ բարեպաշտ հավատացյալներից ոչ ոք չի համարձակվում դրան այդպես նայել, և նրանք կհամոզեն քեզ. «Եղբա՛յր, մի՛ ասա այդպես, դա սարսափելի՛ է։ Ինչպե՞ս կարող ես հայհոյել Աստծուն»։ Այնուհետև նրանք անշնորհք վարք կդրսևորեն. «Օ՜, ողորմա՛ծդ Հիսուս, Փրկի՛չ, աղաչում եմ Քեզ ներել նրա մեղքը, քանզի Դու այն Տերն ես, ով սիրում է մարդուն, և մենք բոլորս մեղանչել ենք, խնդրում եմ, մեծ ողորմությո՛ւն ցուցաբերիր մեզ, ամե՛ն»։ Ահա թե որքան «բարեպաշտ» են նրանք․ ինչպե՞ս կարող է հեշտ լինել նրանց համար ճշմարտությունն ընդունելը։ Քո այդ խոսքերը նրանց խիստ սարսափահար կանեն։ Ավելին՝ ոչ ոք չի համարձակվի մտածել, որ Աստվածաշունչը կարող է աղավաղված լինել մարդկային գաղափարներով ու պարունակել մարդկային պատկերացումներ, և ոչ ոք չի կարող տեսնել այս թերությունը։ Այն ամենի մի մասը, ինչ կա Աստվածաշնչում, անհատների փորձառություններն ու գիտելիքն են, մի մասը Սուրբ Հոգու լուսավորումն է, և կա նաև կեղծում՝ մարդկային մտածելակերպից։ Աստված երբեք չի միջամտել այս բաներին, բայց կա սահման. Այս բաները չեն կարող գերազանցել բնականոն մարդկային մտածողությունը։ Եթե գերազանցում են, ապա անհանգստացնում և խաթարում են Աստծու գործը և Սատանայի արարքն են, քանի որ մարդկանց զրկում են իրենց պարտականությունից՝ ստիպելով նրանց կատարել Սատանայի գործը և ենթարկվել նրա գերիշխանությանը։ Այդ պահին Սուրբ Հոգին թույլ չի տա նրան այդպես վարվել։ Երբեմն որոշ եղբայրներ և քույրեր հարցնում են․ «Արդյո՞ք կարելի է, որ ես այսինչ ձևով աշխատեմ»։ Ես նայում եմ նրանց հասակին և ասում՝ կարելի՛ է։ Կան նաև մարդիկ, ովքեր ասում են․ «Եթե ես այսինչ ձևով աշխատեմ, արդյո՞ք իմ վիճակը բնականոն կլինի»։ Եվ ես ասում եմ․ «Այո՛։ Այն բնականոն է, հատկապես բնականո՛ն»։ Ուրիշներն ասում են․ «Կարելի՞ է արդյոք, որ ես այս կերպ աշխատեմ»։ Եվ Ես ասում եմ՝ ո՛չ։ Նրանք ասում են․ «Ինչո՞ւ նրա համար դա կարելի է, իսկ ինձ համար՝ ո՞չ»։ Եվ ես ասում եմ․ «Որովհետև այն, ինչ դու անում ես, գալիս է Սատանայից, դա անհանգստություն է, և քո գործողությունների դրդապատճառը և աղբյուրը սխալ են»։ Լինում են նաև ժամանակներ, երբ գործը չի հասնում այդ կետին, և եղբայրներն ու քույրերն անտեղյակ են դրանից։ Ոմանք հարցնում են Ինձ, թե արդյոք կարելի՞ է աշխատել որոշակի ձևով, և երբ Ես տեսնում եմ, որ նրանց գործողությունները չեն խաթարի ապագայի գործը, ասում եմ, որ դա ընդունելի է։ Սուրբ Հոգու գործը մարդկանց տալիս է մի շրջանակ․ մարդիկ ստիպված չեն ամբողջությամբ և բացարձակապես գործել՝ Սուրբ Հոգու նախնական մտադրություններին համապատասխան, քանզի մարդիկ օժտված են բնականոն մարդկային մտածողությամբ և թուլությամբ, և նրանք ունեն որոշ մսեղավոր կարիքներ, ունեն իրական խնդիրներ, իսկ նրանց ուղեղներում կան որոշ մտքեր, որոնց վերահսկման միջոցը նրանք հիմնականում չունեն ։ Այն ամենը, ինչ ես պահանջում եմ մարդկանցից, ունի սահման։ Ոմանք կարծում են, որ Իմ խոսքերը երկիմաստ են, որ ես նրանց ասում եմ գործել ցանկացած ձևով․ դա այն պատճառով է, որ դու չես հասկանում, որ Իմ պահանջներն ունեն համապատասխան շրջանակ։ Եթե լիներ այնպես, ինչպես դու ես պատկերացնում․ եթե ես նույն պահանջները դնեի բոլոր մարդկանց առաջ՝ առանց բացառության, և պահանջեի նրանց բոլորից հասնել նույն հասակին, ապա դա չէր գործի։ Դա անհնարինն է պահանջում, և դա մարդկային գործի սկզբունքն է, ոչ թե Աստծու գործի սկզբունքը։ Աստծու գործն իրականացվում է ըստ մարդկանց փաստացի հանգամանքների և հիմնված է նրանց բնածին արժանիքի վրա։ Սա է նաև Ավետարանը քարոզելու սկզբունքը․ դու պետք է շարժվես դանդաղ՝ թույլ տալով, որ բնությունն իր հունով ընթանա. միայն այն ժամանակ, երբ դու մեկին հստակորեն ասես ճշմարտությունը, նա կհասկանա, և միայն այդ ժամանակ նա ի վիճակի կլինի մի կողմ դնել Աստվածաշունչը։ Եթե Աստված չաներ գործի այս փուլը, ո՞վ ի վիճակի կլիներ խզելու կապերն սովորույթի հետ։ Ո՞վ ի վիճակի կլիներ անելու նոր գործը։ Ո՞վ ի վիճակի կլիներ գտնելու նոր ուղի՝ Աստվածաշնչից դուրս։ Մարդկանց ավանդական պատկերացումները և ճորտատիրական բարոյականությունն այնքան ահավոր են, որ նրանք ունակ չեն ինքնուրույն դեն նետելու այդ բաները, ոչ էլ դրա համար քաջություն ունեն, էլ չասած այն մասին, թե ինչպես են այսօրվա մարդիկ գերեվարվել Աստվածաշնչի մի քանի մեռած բառերով, և ինչպես են նրանց սրտերը համակվել այդ բառերով։ Ուստի ինչպե՞ս կարող են նրանք պատրաստակամ լինել հրաժարվելու Աստվածաշնչից։ Ինչպե՞ս կարող են այդքան հեշտությամբ ընդունել մի ճանապարհ, որն Աստվածաշնչից դուրս է։ Դա այդպես է, քանի դեռ հստակ չես բացատրել Աստվածաշնչի հետևում թաքնված իրական պատմությունը և Սուրբ Հոգու գործի սկզբունքները, որպեսզի բոլոր մարդիկ լիովին համոզվեն, ինչը խիստ անհրաժեշտ է։ Սա այն պատճառով է, որ կրոնի մեջ գտնվող յուրաքանչյուր ոք մեծարում է Աստվածաշունչը և երկրպագում դրան որպես Աստծու։ Նրանք նաև ցանկանում են Աստծուն սահմանափակել Աստվածաշնչի մեջ և նույնիսկ ևս մեկ անգամ խաչել Նրան. միայն այդ ժամանակ նրանք կհասնեն իրենց նպատակներին։


Աստվածաշնչի մասին (3)

Աստվածաշնչում ամեն ինչ չէ, որ անձամբ Աստծու խոսքերի գրառումն է։ Աստվածաշունչը պարզապես փաստագրում է Աստծու գործի նախորդ երկու փուլը, որոնց մի մասը մարգարեների մարգարեությունների գրառումն է, իսկ մյուսը՝ դարերի ընթացքում Աստծու օգտագործած մարդկանց գրած փորձառություններն ու գիտելիքը։ Մարդկային փորձառությունները միախառնված են մարդկային կարծիքների և գիտելիքի հետ, և դա անխուսափելի է։ Աստվածաշնչի գրքերից շատերում կան մարդկային պատկերացումներ, կանխակալություններ և մարդկանց խեղաթյուրված ըմբռնումներ։ Իհարկե, խոսքերի մեծ մասը Սուրբ Հոգու լուսավորության և լուսավորման արդյունքն է և ճիշտ հասկացողություն է, սակայն դեռևս չի կարելի ասել, որ դրանք ճշմարտության ամբողջովին ճշգրիտ արտահայտություններն են։ Որոշ բաների վերաբերյալ նրանց տեսակետները ոչ այլ ինչ են, քան անձնական փորձառությամբ ստացած ճանաչողություն կամ Սուրբ Հոգու լուսավորություն։ Աստված անձամբ է հրահանգել մարգարեների մարգարեությունները․ Եսայու, Դանիելի, Եզրասի, Երեմիայի և Եզեկիելի նմանների մարգարեությունները ծագել են Սուրբ Հոգու անմիջական հրահանգից․ այս մարդիկ տեսանողներ էին, նրանք ստացել էին մարգարեության Հոգին, և բոլորը Հին Կտակարանի մարգարեներ էին։ Օրենքի դարաշրջանում այս մարդիկ, որոնք ստացել էին Եհովայի ներշնչանքները, բազմաթիվ մարգարեություններ արեցին, որոնք անմիջականորեն հրահանգել էր Եհովան։ Եվ ինչո՞ւ Եհովան գործեց նրանց մեջ։ Որովհետև Իսրայելի ժողովուրդն Աստծու ընտրյալ ժողովուրդն էր, և մարգարեների գործը պետք է կատարվեր նրանց մեջ. ահա թե ինչու մարգարեները կարողացան արժանանալ նման հայտնությունների։ Իրականում իրենք էլ չէին հասկանում այդ հայտնությունները, որոնք ստանում էին։ Սուրբ Հոգին ասաց այդ խոսքերը նրանց բերանով, որպեսզի ապագայի մարդիկ կարողանան ըմբռնել այդ բաները և տեսնել, որ դրանք իսկապես Աստծու Հոգու՝ Սուրբ Հոգու գործն են և չեն բխում մարդկային գաղափարներից, և որպեսզի բոլոր մարդիկ կարողանան ստանալ Սուրբ Հոգու գործի հաստատումը։ Շնորհքի դարաշրջանում Հիսուսն Ինքը կատարեց այս ողջ գործը նրանց փոխարեն, ուստի մարդիկ այլևս մարգարեություն չէին անում։ Ուրեմն՝ Հիսուսը մարգարե՞ էր։ Հիսուսը, իհարկե, մարգարե էր, բայց Նա նաև ի վիճակի էր կատարելու առաքյալների գործը․ Նա կարող էր և՛ մարգարեություն անել, և՛ քարոզել ու ուսուցանել մարդկանց ողջ երկրով մեկ։ Սակայն Նրա կատարած գործը և Նրա ներկայացրած ինքնությունը նույնը չէին։ Նա եկավ փրկագնելու ողջ մարդկությանը, մեղքից փրկագնելու մարդուն․ Նա մարգարե էր և առաքյալ, բայց ամենից վեր Նա Քրիստոսն էր։ Մարգարեն կարող է մարգարեություն անել, բայց չի կարելի ասել, որ նման մարգարեն Քրիստոս է։ Այն ժամանակ Հիսուսը շատ մարգարեություններ արեց, ուստի կարելի է ասել, որ Նա մարգարե էր, բայց չի կարելի ասել, թե Նա մարգարե էր և հետևաբար՝ Քրիստոսը չէր։ Դրա պատճառն այն է, որ Նա հենց Աստծուն էր ներկայացնում՝ իրականացնելով գործի մի փուլը, և Նրա ինքնությունը տարբերվում էր Եսայու ինքնությունից․ Նա եկավ ավարտելու փրկագնման գործը ինչպես նաև ապահովեց մարդու կյանքը, և Աստծու Հոգին անմիջականորեն իջավ Նրա վրա. Նրա կատարած գործում չկային ներշնչանքներ Աստծու Հոգուց կամ հրահանգներ Եհովայից, այլ Հոգին գործում էր անմիջականորեն։ Սա բավական է ապացուցելու համար, որ Հիսուսը նույնը չէր, ինչ մարգարեն։ Նրա կատարած գործը փրկագնման գործն էր, որից հետո երկրորդը մարգարեանալն էր։ Նա մարգարե էր, առաքյալ, բայց ամենից առաջ Նա Փրկագնողն էր։ Մինչդեռ գուշակողները կարող էին միայն մարգարեություն անել և ունակ չէին որևէ այլ գործ կատարելու Աստծու Հոգու փոխարեն։ Քանզի Հիսուսը կատարեց շատ գործեր, որոնք նախկինում երբեք մարդը չէր արել, և կատարեց մարդկությանը փրկագնելու գործը, Նա այդպիսով տարբերվում էր Եսայու նմաններից։ Պատճառը, որ որոշ մարդիկ չեն ընդունում այսօրվա հոսքը, այն է, որ դա խոչընդոտ է ստեղծել նրանց համար։ Նրանք ասում են. «Հին Կտակարանում շատ մարգարեներ նույնպես շատ խոսքեր ասացին, ուրեմն ինչո՞ւ նրանք մարմնացած Աստված չէին։ Այսօրվա Աստված խոսքեր է ասում․ մի՞թե դա բավական է ապացուցելու, որ Նա մարմնացած Աստված է։ Դու չես մեծարում Աստվածաշունչը, ոչ էլ ուսումնասիրում ես այն, ուրեմն ի՞նչ հիմք ունես ասելու, որ Նա մարմնացած Աստված է։ Ասում ես, որ Նրա խոսքերը Նրան հրահանգվել են Սուրբ Հոգուց, և հավատում ես, որ գործի այս փուլն անձամբ Աստծու կատարած գործ է, բայց ո՞րն է հիմնավորումդ։ Ուշադրությունդ կենտրոնացնում ես այսօրվա Աստծու խոսքերին, և թվում է, թե մերժել ես Աստվածաշունչը և մի կողմ ես դրել այն»։ Ուստի, նրանք միշտ ասում են, որ հավատում ես հերետիկոսությանը և աղանդին։

Եթե ցանկանում ես վկայել վերջին օրերի Աստծու գործի մասին, ապա պետք է հասկանաս Աստվածաշնչի իրական պատմությունը, կառուցվածքը և էությունը։ Այսօր մարդիկ մշտապես կարծում են, թե Աստվածաշունչն Ինքն Աստված է, և որ Աստված Ինքն Աստվածաշունչն է։ Նրանք նաև հավատում են, որ Աստվածաշնչի խոսքերը միակ խոսքերն էին, որ Աստված ասել է, և որ դրանք բոլորն ասել է Աստված։ Աստծուն հավատացող բոլոր մարդիկ նույնիսկ կարծում են, որ թեև Հին և Նոր Կտակարանների ողջ վաթսունվեց գիրքը գրել են մարդիկ, դրանք բոլորը տրվել են Աստծու ներշնչանքով և Սուրբ Հոգու արտահայտումների գրառումն են։ Սա մարդու խեղաթյուրված ըմբռնումն է, և այն ամբողջությամբ չի համապատասխանում փաստերին։ Իրականում, բացի մարգարեական գրքերից, Հին Կտակարանի մեծ մասը պատմական գրառում է։ Նոր Կտակարանի որոշ թղթեր բխում են մարդկանց փորձառություններից, իսկ որոշները՝ Սուրբ Հոգու լուսավորությունից. Պողոսի թղթերը, օրինակ՝ առաջացել են մարդու գործից, դրանք բոլորը Սուրբ Հոգու լուսավորության արդյունքն էին և գրվել էին եկեղեցիների համար, և հորդորի ու քաջալերանքի խոսքեր էին՝ եկեղեցիների եղբայրներին և քույրերին։ Դրանք Սուրբ Հոգու խոսքերը չէին. Պողոսը չէր կարող խոսել Սուրբ Հոգու անունից, և ոչ էլ նա մարգարե էր, առավել ևս չէր տեսել այն տեսիլքները, որոնք տեսել էր Հովհաննեսը։ Նրա թղթերը գրվել էին Եփեսոսի, Կորնթոսի, Գաղատիայի և այն ժամանակվա այլ եկեղեցիների համար։ Այսպիսով, Նոր Կտակարանի` Պողոսի թղթերն այն թղթերն են, որոնք նա գրել է եկեղեցիների համար, և ոչ թե Սուրբ Հոգու ներշնչանքներ են, ոչ էլ՝ Սուրբ Հոգու անմիջական արտահայտումները։ Դրանք պարզապես հորդորի, մխիթարության և քաջալերանքի խոսքեր են, որոնք նա իր աշխատանքի ընթացքում գրել է եկեղեցիների համար։ Դրանք նաև Պողոսի այն ժամանակվա աշխատանքի մեծ մասի գրառումն են։ Դրանք գրվել են բոլոր նրանց համար, ովքեր եղբայրներ և քույրեր են Տիրոջով, և որպեսզի այն ժամանակվա եկեղեցիների եղբայրներն ու քույրերը լսեն նրա խորհուրդը և հետևեն Տեր Հիսուսի ապաշխարության ճանապարհին։ Պողոսը բնավ չի ասել, որ այն ժամանակվա կամ ապագայի բոլոր եկեղեցիները պետք է ուտեն և խմեն իր գրածները, ոչ էլ ասել է, որ իր բոլոր խոսքերը ծագել են Աստծուց։ Պարզապես, համաձայն այն ժամանակվա եկեղեցիների հանգամանքների, նա հաղորդակցվել է եղբայրների և քույրերի հետ, հորդորել նրանց և հավատ ներշնչել նրանց մեջ, և նա պարզապես քարոզել, հիշեցրել, հորդորել է մարդկանց։ Նրա խոսքերը հիմնված էին իր սեփական հոգսի վրա, և նա աջակցում էր մարդկանց այդ խոսքերի միջոցով։ Նա կատարեց այն ժամանակվա եկեղեցիների առաքյալի գործը, նա աշխատող էր, որին օգտագործում էր Տեր Հիսուսը, և ուստի նա պետք է ստանձներ պատասխանատվությունը եկեղեցիների համար, ձեռնարկեր եկեղեցիների աշխատանքը և տեղեկանար եղբայրների ու քույրերի վիճակի մասին, և այդ պատճառով նա թղթեր գրեց Տիրոջով բոլոր եղբայրների և քույրերի համար։ Նրա ասած ամեն բան, որը մարդկանց համար խրատող և դրական էր, ճիշտ էր, բայց չէր ներկայացնում Սուրբ Հոգու արտահայտումները և չէր կարող ներկայացնել Աստծուն։ Եթե մարդիկ անձի փորձառությունների գրառումներին և անձի թղթերին վերաբերվեն որպես Սուրբ Հոգու կողմից եկեղեցիներին ասված խոսքերի, ապա դա աղաղակող ըմբռնում կլինի և ահռելի հայհոյա՛նք։ Դա հատկապես ճիշտ է այն թղթերի մասին, որոնք Պողոսը գրել է եկեղեցիների համար, քանի որ նրա թղթերը գրվել են եղբայրների և քույրերի համար՝ հիմնվելով այն ժամանակվա յուրաքանչյուր եկեղեցու հանգամանքների և իրավիճակի վրա, և նպատակ ունեին հորդորելու Տիրոջով եղբայրներին և քույրերին, որպեսզի նրանք կարողանան ստանալ Տեր Հիսուսի շնորհը։ Նրա թղթերը նպատակ ունեին արթնացնելու այն ժամանակվա եղբայրներին և քույրերին։ Կարելի է ասել, որ դա նրա սեփական հոգսն էր, նաև այն հոգսը, որը նրան տրվել էր Սուրբ Հոգուց. ի վերջո, նա առաքյալ էր, որն առաջնորդում էր այն ժամանակվա եկեղեցիները, և նրա պատասխանատվությունն էր եկեղեցիների համար թղթեր գրելը և նրանց հորդորելը։ Նրա ինքնությունը պարզապես աշխատող մի առաքյալի ինքնություն էր, նա պարզապես առաքյալ էր, որն ուղարկվել էր Աստծուց, ոչ թե մարգարե, ոչ էլ գուշակող, և նրա համար իր սեփական աշխատանքը և եղբայրների ու քույրերի կյանքը կարևորագույն նշանակություն ունեին։ Ուստի, նա չէր կարող խոսել Սուրբ Հոգու անունից, և նրա խոսքերը Սուրբ Հոգու խոսքերը չէին, առավել ևս չի կարելի ասել, որ դրանք Աստծու խոսքերն են, քանի որ նա ոչ այլ ինչ էր, քան արարած, և հաստատապես մարմնացյալ Աստված չէր։ Նրա ինքնությունը նույնը չէր, ինչ Հիսուսինը։ Հիսուսի խոսքերը Սուրբ Հոգու խոսքերն էին, դրանք Աստծու խոսքերն էին, քանի որ Նրա ինքնությունը Աստծու Որդի Քրիստոսի ինքնությունն էր։ Ինչպե՞ս կարող էր Պողոսը հավասար համարվել Նրան։ Եթե մարդիկ թղթերը կամ խոսքերը, ինչպիսիք Պողոսինն են, դիտարկեն որպես Սուրբ Հոգու արտահայտումներ և երկրպագեն դրանց որպես Աստծու, ապա կարելի է միայն ասել, որ նրանք զանազանելու խիստ պակաս ունեն։ Ավելի լուրջ ասած՝ մի՞թե սա պարզապես հայհոյանք չէ։ Ինչպե՞ս կարող էր մարդը խոսել Աստծու անունից։ Եվ ինչպե՞ս կարող էին մարդիկ խոնարհվել անձի թղթերի և նրանց ասած խոսքերի գրառումների առջև՝ ասես դրանք սուրբ գիրք կամ երկնային գիրք լինեն։ Կարո՞ղ էր արդյոք մարդը անփութորեն արտասանել Աստծու խոսքերը։ Ինչպե՞ս կարող էր մարդը խոսել Աստծու անունից։ Եվ այսպես, ի՞նչ կասես. մի՞թե այն թղթերը, որոնք նա գրել է եկեղեցիների համար, չէին կարող խառնված լինել նրա սեփական գաղափարների հետ։ Ինչպե՞ս կարող էին դրանք խառնված չլինել այնպիսի բաների հետ, որոնք բխում էին նրա սեփական գաղափարներից։ Նա թղթեր է գրել եկեղեցիների համար՝ հիմնվելով իր անձնական փորձառությունների և իր սեփական ճանաչողության վրա։ Օրինակ՝ Պողոսը մի թուղթ է գրել Գաղատիայի եկեղեցիներին, որը պարունակում էր որոշակի կարծիք, իսկ Պետրոսը գրել է մեկ ուրիշը, որն ուներ այլ տեսակետ։ Դրանցից ո՞րն էր Սուրբ Հոգուց։ Ոչ ոք վստահաբար չի կարող ասել։ Ուստի, կարելի է ասել միայն, որ նրանք երկուսն էլ հոգս էին կրում եկեղեցիների համար։ Սակայն նրանց նամակները ներկայացնում են իրենց հասակը, ապահովումն ու աջակցությունը եղբայրներին և քույրերին և իրենց հոգսը եկեղեցիների հանդեպ, ինչպես նաև դրանք ներկայացնում են միայն մարդկային աշխատանքը. դրանք ամբողջությամբ Սուրբ Հոգուց չէին։ Եթե ասում ես, որ նրա թղթերը Սուրբ Հոգու խոսքերն են, ապա անհեթեթի մեկն ես և հայհոյում ես։ Պողոսի թղթերը և Նոր Կտակարանի մյուս թղթերը համարժեք են մեր օրերին մոտ ապրած հոգևոր գործիչների հուշագրություններին. դրանք հավասար են Վոթչման Նիի գրքերին կամ Լոուրենսի փորձառություններին և այլն։ Պարզապես վերջերս ապրած հոգևոր գործիչների գրքերը ներառված չեն Նոր Կտակարանում, սակայն այս մարդկանց էությունը նույնն էր. նրանք մարդիկ էին, որոնց օգտագործել է Սուրբ Հոգին՝ որոշակի ժամանակաշրջանում, և նրանք չէին կարող անմիջականորեն ներկայացնել Աստծուն։

Նոր Կտակարանում Մատթեոսի Ավետարանը փաստագրում է Հիսուսի ծագումնաբանությունը։ Սկզբում այն ասում է, որ Հիսուսն Աբրահամի և Դավթի սերունդն էր և Հովսեփի որդին. այնուհետև ասում է, որ Հիսուսը հղացվել է Սուրբ Հոգուց և ծնվել կույսից, ինչը կնշանակեր, որ Նա Հովսեփի որդին չէր կամ Աբրահամի և Դավթի սերունդը։ Ծագումնաբանությունը, սակայն, պնդում է, որպեսզի Հիսուսը կապվի Հովսեփի հետ։ Այնուհետև ծագումնաբանությունը ներկայացնում է գործընթացը, որով Հիսուսը ծնվել է։ Այն ասում է, որ Հիսուսը հղացվել է Սուրբ Հոգուց, որ Նա ծնվել է կույսից և Հովսեփի որդին չէր։ Սակայն ծագումնաբանության մեջ հստակ գրված է, որ Հիսուսը Հովսեփի որդին էր, և քանի որ ծագումնաբանությունը գրված է Հիսուսի համար, այն ներկայացնում է քառասուներկու սերունդ։ Երբ այն հասնում է Հովսեփի սերնդին, հապճեպ ասում է, որ Հովսեփը Մարիամի ամուսինն էր՝ խոսքեր, որոնք ասվում են ապացուցելու, որ Հիսուսն Աբրահամի սերունդն էր։ Մի՞թե սա հակասություն չէ։ Ծագումնաբանությունը հստակ փաստագրում է Հովսեփի նախնիներին, և դա ակնհայտորեն Հովսեփի ծագումնաբանությունն է։ Սակայն Մատթեոսը պնդում է, որ դա Հիսուսի ծագումնաբանությունն է։ Մի՞թե սա չի հերքում Սուրբ Հոգուց Հիսուսի հղացման փաստը։ Ուստի, մի՞թե Մատթեոսի գրած ծագումնաբանությունը մարդկային միտք չէ։ Այն առավել ևս ծիծաղելի է։ Այսպես կարող ես իմանալ, որ այս գիրքը բացարձակապես ամբողջությամբ Սուրբ Հոգուց չէ։ Գուցե կլինեն որոշ մարդիկ, որոնք կկարծեն, թե Աստված պետք է ծագումնաբանություն ունենա երկրի վրա, ինչի արդյունքում նրանք Հիսուսին կվերագրեն Աբրահամի քառասուներկուերորդ սերունդ լինելը։ Դա իսկապես ծիծաղելի է։ Ինչպե՞ս կարող էր Աստված ծագումնաբանություն ունենալ Երկիր գալուց հետո։ Եթե ասում ես, որ Աստված ծագումնաբանություն ունի, մի՞թե Նրան չես դասում արարածների շարքը։ Աստված երկրից չէ, Նա Արարիչն է, ու թեև Նա մսեղիից է, Նա նույն բուն էությունից չէ, ինչ մարդը, ուստի ինչպե՞ս կարող էիր Աստծուն դասել արարածների շարքը։ Աբրահամը չի կարող ներկայացնել Աստծուն. նա այն ժամանակ Եհովայի գործի առարկան էր, նա պարզապես հավատարիմ ծառա էր, որին Եհովան արժանի էր համարել, և նա Իսրայելի ժողովրդից մեկն էր։ Ինչպե՞ս կարող էր նա Հիսուսի նախնին լինել։

Ո՞վ է գրել Հիսուսի ծագումնաբանությունը։ Արդյո՞ք Հիսուսն Ինքն է գրել այն։ Արդյո՞ք Հիսուսն անձամբ է ասել նրանց. «Գրե՛ք Իմ ծագումնաբանությունը»։ Այն գրառել է Մատթեոսը՝ Հիսուսի խաչելությունից հետո։ Այն ժամանակ Հիսուսը շատ գործեր էր կատարել, որոնք անհասկանալի էին Իր աշակերտներին, և որևէ բացատրություն չէր տվել դրանց։ Նրա հեռանալուց հետո աշակերտներն սկսել են քարոզել և գործել ամենուր, և հանուն գործի այդ փուլի նրանք սկսել են գրել թղթերն ու ավետարանի գրքերը։ Նոր Կտակարանի ավետարանի գրքերը գրառվել են Հիսուսի խաչելությունից քսանից երեսուն տարի անց։ Դրանից առաջ Իսրայելի ժողովուրդը կարդում էր միայն Հին Կտակարանը։ Այսինքն՝ Շնորհքի դարաշրջանի սկզբում մարդիկ կարդում էին Հին Կտակարանը։ Նոր Կտակարանը հայտնվեց միայն Շնորհքի դարաշրջանում։ Նոր Կտակարանը գոյություն չուներ, երբ Հիսուսը գործում էր. մարդիկ Նրա գործը գրառել են Նրա հարությունից և երկինք համբարձվելուց հետո։ Միայն դրանից հետո ստեղծվեց Չորս Ավետարանը, որոնց ավելացան նաև Պողոսի և Պետրոսի թղթերը, ինչպես նաև Հայտնության Գիրքը։ Հիսուսի՝ երկինք համբարձվելուց ավելի քան երեք հարյուր տարի անց հաջորդ սերունդներն ընտրողաբար համադրեցին այդ գրվածքները, և միայն դրանից հետո եղավ Աստվածաշնչի Նոր Կտակարանը։ Միայն այս աշխատանքի ավարտից հետո եղավ Նոր Կտակարանը. այն նախկինում գոյություն չուներ։ Աստված կատարել էր այդ ողջ գործը, իսկ Պողոսը և մյուս առաքյալները այնքան շատ թղթեր էին գրել տարբեր վայրերի եկեղեցիներին։ Նրանցից հետո եկած մարդիկ միավորեցին նրանց թղթերը և ավելացրին Հովհաննեսի գիրքն այն մեծագույն տեսիլքի մասին, որը նա տեսավ Պատմոս կղզում, որտեղ մարգարեացվում էր Աստծու գործը վերջին օրերին։ Մարդիկ կազմեցին այս շարքը, որը տարբերվում է այսօրվա արտահայտումներից։ Այն, ինչ գրառված է այսօր, Աստծու գործի քայլերի համաձայն է. այն, ինչի հետ մարդիկ առնչվում են այսօր, անձամբ Աստծու կատարած գործն է և անձամբ Նրա արտասանած խոսքերը։ Դո՛ւ, մարդկությունդ, միջամտելու կարիք չունես. ուղղակիորեն Հոգուց բխած խոսքերը դասավորվել են քայլ առ քայլ, և այս դասավորությունը տարբերվում է մարդկանց գրառումների դասավորությունից։ Այն, ինչ նրանք գրառել են, կարելի է ասել, իրենց կրթության մակարդակի և մարդկային որակի համաձայն է եղել Այն, ինչ նրանք գրառել են, մարդկային փորձառություններ են եղել, և յուրաքանչյուրն ունեցել է գրառելու իր սեփական միջոցներն ու իր սեփական ըմբռնումը, և յուրաքանչյուր գրառում տարբեր է եղել։ Ուստի, եթե Աստվածաշունչը երկրպագում ես որպես Աստծու, չափազանց տգետ և հիմար ես։ Ինչո՞ւ չես փնտրում այսօրվա Աստծու գործը։ Միայն Աստծու գործը կարող է փրկել մարդուն։ Աստվածաշունչը չի կարող փրկել մարդուն, մարդիկ կարող են կարդալ այն մի քանի հազար տարի, և, միևնույն է, նրանց մեջ որևէ չնչին փոփոխություն չի լինի, և եթե երկրպագես Աստվածաշունչը, երբեք ձեռք չես բերի Սուրբ Հոգու գործը։ Իսրայելում Աստծու գործի երկու փուլն էլ գրառված է Աստվածաշնչում, և ուստի այս գրառումների մեջ բոլոր անուններն Իսրայելինն են, և բոլոր դեպքերն Իսրայելինն են. նույնիսկ «Հիսուս» անունն է իսրայելական։ Եթե այսօր շարունակում ես կարդալ Աստվածաշունչը, ապա մի՞թե չես հետևում կանոններին։ Այն, ինչ գրառված է Աստվածաշնչի Նոր Կտակարանում, Հրեաստանի հարցերն են։ Բնագիր տեքստը և՛ հունարեն էր, և՛ եբրայերեն, և այն անունը, որով Նրան կոչում էին, և այն ժամանակվա Հիսուսի խոսքերը բոլորը պատկանում են մարդու լեզվին։ Երբ խաչվեց, Հիսուսն ասաց. «Էլի՜, Էլի՜, լա՞մա սաբաքթանի»։ Մի՞թե սա եբրայերեն չէ։ Սրա պատճառը պարզապես այն է, որ Հիսուս մարմնացել էր Հրեաստանում, բայց դա չի ապացուցում, որ Աստված հրեա է։ Այսօր Աստված մարմնացել է Չինաստանում, և ուստի այն ամենը, ինչ Նա ասում է, անկասկած, չինարեն է։ Սակայն այն չի կարելի համեմատել Աստվածաշնչից թարգմանված չինարենի հետ, քանի որ այս խոսքերի աղբյուրը տարբեր է. մեկը բխում է մարդկանց գրառած եբրայերենից, իսկ մյուսը՝ Հոգու անմիջական արտահայտումներից։ Ինչպե՞ս կարող էր ընդհանրապես տարբերություն չլինել։

Բազմաթիվ մարդիկ վստահ են, որ Աստվածաշունչը հասկանալն ու մեկնաբանել կարողանալը նույնն է, ինչ ճշմարիտ ճանապարհը գտնելը, բայց արդյո՞ք իրականում ամեն ինչ այդքան պարզ է։ Ոչ ոք չգիտի Աստվածաշնչի իրականությունը։ Այն ոչ այլ ինչ է, քան Աստծու գործի պատմական գրառումը և Աստծու գործի նախորդ երկու փուլի վկայությունը, այն քեզ չի տալիս Աստծու գործի նպատակի մասին որևէ պատկերացում։ Բոլոր նրանք, ովքեր կարդացել են Աստվածաշունչը, գիտեն, որ այն փաստագրում է Աստծու գործի երկու փուլն Օրենքի և Շնորհքի դարաշրջաններում։ Հին Կտակարանը գրի է առնում Իսրայելի պատմությունը և այն, թե ինչպես է Եհովան գործել արարչագործության ժամանակներից մինչև Օրենքի դարաշրջանի ավարտը։ Նոր Կտակարանը գրառում է երկրի վրա Հիսուսի գործը, որը Չորս Ավետարանում է, ինչպես նաև՝ Պողոսի գործը. մի՞թե սրանք պատմական գրառումներ չեն։ Անցյալում կատարվածն այսօր տեղափոխելն այն դարձնում է պատմություն, և որքան էլ դրանք ճշմարիտ կամ իրական լինեն, միևնույն է, պատմություն են։ Պատմությունը չի կարող անդրադառնալ ներկային, քանզի Աստված ետ չի նայում պատմությանը։ Եվ այսպես, եթե միայն հասկանում ես Աստվածաշունչը և ոչինչ չես հասկանում այն գործից, որն Աստված մտադիր է անել այսօր, և եթե հավատում ես Աստծուն, բայց չես փնտրում Սուրբ Հոգու գործը, ապա չես հասկանում, թե ինչ է նշանակում Աստծուն որոնելը ։ Եթե սերտում ես Աստվածաշունչը՝ Իսրայելի պատմությունն ուսումնասիրելու, բոլոր երկինքների ու երկրի Աստծու արարչագործության պատմությունը հետազոտելու համար, ապա չես հավատում Աստծուն։ Բայց այսօր, քանզի հավատում ես Աստծուն և ձգտում ես կյանքին, Աստծու ճանաչողությանը և չես ձգտում մեռած բառերին ու վարդապետություններին կամ պատմության ըմբռնմանը, պետք է փնտրես Աստծու ներկայիս մտադրությունները և Սուրբ Հոգու գործի ուղղությունը։ Եթե հնագետ լինեիր, կարող էիր կարդալ Աստվածաշունչը, բայց այդպիսին չես՝ Աստծուն հավատացողներից մեկն ես։ Լավագույնն այն կլինի, որ փնտրես Աստծու ներկայիս մտադրությունները։ Աստվածաշունչը կարդալով՝ առավելագույնը մի փոքր կհասկանաս Իսրայելի պատմությունը, կիմանաս Աբրահամի, Դավթի և Մովսեսի կյանքի մասին, կպարզես, թե ինչպես էին նրանք երկյուղում Եհովայից, ինչպես էր Եհովան այրում Իրեն հակառակվողներին և ինչպես էր խոսում այդ դարաշրջանի մարդկանց հետ։ Այդպես կիմանաս միայն անցյալում Աստծու կատարած գործի մասին։ Աստվածաշնչի գրառումները վերաբերում են նրան, թե ինչպես էր Եհովայի առաջնորդության ներքո այն ժամանակվա Իսրայելի ժողովուրդը երկյուղում Աստծուց և ապրում։ Քանզի իսրայելացիներն Աստծու ընտրյալ ժողովուրդն էին, Հին Կտակարանում կարող ես տեսնել Իսրայելի ողջ ժողովրդի հավատարմությունը Եհովային, թե ինչպես էր Եհովան խնամում և օրհնում բոլոր նրանց, ովքեր հնազանդվում էին Իրեն։ Նաև կիմանաս, որ երբ Աստված գործում էր Իսրայելում, Նա լի էր ողորմածությամբ և գթասրտությամբ, բայց նաև ուներ կրակի լափող բոցեր, և որ բոլոր իսրայելացիները՝ խոնարհներից մինչև հզորները, երկյուղում էին Եհովայից, և ուստի Նա օրհնում էր ողջ ազգին ։ Այսպիսին է Իսրայելի պատմությունը՝ գրված Հին Կտակարանում։

Աստվածաշունչն Իսրայելում Աստծու գործի պատմական արձանագրումն է և փաստագրում է հնագույն մարգարեների մարգարեությունների մեծ մասը, ինչպես նաև Եհովայի խոսքերից մի քանիսը՝ կապված այն ժամանակվա Իր գործի հետ։ Ուստի, մարդիկ բոլորն այս գրքին վերաբերվում են որպես սուրբ գրքի (քանզի Աստված սուրբ է և մեծ)։ Իհարկե, այս ամենը Եհովայի հանդեպ նրանց սրտի երկյուղի և Աստծու հանդեպ նրանց սրտի պաշտամունքի արդյունքն է։ Մարդիկ այս գիրքն այդպես են կոչում միայն այն պատճառով, որ արարածներն իրենց Արարչի հանդեպ այդքան երկյուղած և պաշտող են։ Կան նույնիսկ այնպիսիք, ովքեր այս գիրքն անվանում են երկնային գիրք։ Իրականում, այն պարզապես մարդու կատարած գրառում է։ Եհովան այն անձամբ չի անվանակոչել, ոչ էլ Եհովան անձամբ է առաջնորդել դրա ստեղծումը։ Այլ կերպ ասած՝ այս գրքի հեղինակն Աստված չէ, այլ մարդը։ «Սուրբ Աստվածաշունչ»-ը միայն հարգալից վերնագիր է, որը մարդն է տվել դրան։ Եհովան և Հիսուսը չեն որոշել այս վերնագիրը՝ միմյանց միջև քննարկումից հետո։ Այն ոչ այլ ինչ է, քան մարդկային գաղափար։ Քանզի այս գիրքը չի գրել Եհովան, առավել ևս՝ Հիսուսը։ Փոխարենը, դրանք բազմաթիվ հնագույն մարգարեների, առաքյալների և տեսանողների արձանագրումներն են, որոնք հետագա սերունդները ժողովել են հնագույն գրվածքների մի գրքի մեջ։ Այն մարդկանց հատկապես սուրբ է թվում, մի գիրք, որը նրանց համոզմամբ՝ պարունակում է բազմաթիվ անըմբռնելի և խոր խորհուրդներ, որոնք սպասում են ապագա սերունդների կողմից բացահայտվելուն։ Մարդիկ առավել ևս հակված են հավատալու, որ այս գիրքը երկնային գիրք է։ Չորս Ավետարանի և Հայտնության Գրքի ավելացմամբ՝ մարդկանց վերաբերմունքը դրա նկատմամբ առանձնահատուկ կերպով տարբեր է ցանկացած այլ գրքից, և ուստի ոչ ոք չի համարձակվում մանրամասն վերլուծել այս «երկնային գիրքը», որովհետև այն չափազանց «սրբազան» է։

Ինչո՞ւ են մարդիկ կարողանում գտնել այն ուղին, որը պետք է կիրարկեն, երբ կարդում են Աստվածաշունչը։ Ինչո՞ւ են նրանք կարողանում ձեռք բերել շատ բան, որն անհասկանալի է եղել իրենց համար։ Այսօր Ես այսպես եմ մանրամասն վերլուծում Աստվածաշունչը, և դա չի նշանակում, որ Ես գարշում եմ դրանից կամ ժխտում դրա արժեքը՝ որպես հղում։ Ես բացատրում և պարզաբանում եմ քեզ Աստվածաշնչի բնորոշ արժեքն ու ծագումը, որպեսզի մշտապես չմնաս խավարի մեջ։ Սա այն պատճառով է, որ մարդիկ այնքան շատ տեսակետներ ունեն Աստվածաշնչի մասին, և դրանց մեծ մասը սխալ է։ Աստվածաշունչն այդպես կարդալը ոչ միայն խանգարում է նրանց ձեռք բերել այն, ինչ պետք է, այլև, ինչն ավելի կարևոր է, խոչընդոտում է այն գործին, որը Ես մտադիր եմ անել, ահռելիորեն խաթարում է ապագայի գործը և միայն թերություններ ունի, այլ ոչ առավելություններ։ Ուստի, այն, ինչ քեզ խնդրում եմ հասկանալ, պարզապես Աստվածաշնչի էությունն է և ինչ է թաքնված Աստվածաշնչի իրական պատմության հետևում։ Ես չեմ խնդրում, որ չկարդաս Աստվածաշունչը կամ այստեղ-այնտեղ հռչակես, թե այն զուրկ է արժեքից, այլ որ ունենաս ճիշտ հասկացողություն և տեսակետ Աստվածաշնչի մասին։ Մի՛ եղիր չափազանց միակողմանի։ Թեև Աստվածաշունչը պատմական գիրք է, որը գրել է մարդը, այն նաև փաստագրում է բազմաթիվ սկզբունքներ, որոնցով հնագույն սրբերն ու մարգարեները ծառայում էին Աստծուն, ինչպես նաև ներկայացնում է նոր ժամանակներում ապրած առաքյալների փորձառություններն Աստծուն ծառայելիս։ Այդ ամենն այդ մարդկանց իրական ներըմբռնումն ու ճանաչողությունն է եղել և կարող է որպես հղում ծառայել այս դարաշրջանի մարդկանց համար՝ ճշմարիտ ճանապարհին ձգտելիս։ Ուստի, կարդալով Աստվածաշունչը՝ մարդիկ կարող են նաև ձեռք բերել կյանքի բազմաթիվ ճանապարհներ, որոնք անհնար է գտնել այլ գրքերում։ Այս ճանապարհներն անցյալ դարաշրջանների մարգարեների և առաքյալների փորձառաբար ապրած՝ Սուրբ Հոգու գործի կյանքի ճանապարհներն են։ Շատ խոսքեր թանկարժեք են և կարող են ապահովել այն, ինչի կարիքը մարդն ունի։ Ուստի, բոլոր մարդիկ սիրում են կարդալ Աստվածաշունչը։ Քանզի Աստվածաշնչում այդքան շատ թաքնված բան կա, մարդկանց տեսակետները դրա նկատմամբ նման չեն մեծ հոգևոր գործիչների որևէ գրվածքի վերաբերյալ ունեցած տեսակետին։ Աստվածաշունչը հին և նոր դարաշրջաններում Եհովային և Հիսուսին ծառայած մարդկանց փորձառությունների և ճանաչողության արձանագրումն ու հավաքածուն է, և հետագա սերունդները կարողացել են դրանից ստանալ բազմաթիվ լուսավորություններ, լուսավորումներ և կիրարկման ճանապարհներ։ Պատճառը, թե ինչու է Աստվածաշունչն ավելի բարձր, քան ցանկացած մեծ հոգևոր գործչի գրվածքները, այն է, որ դրանք բոլորը վերցված են Աստվածաշնչից, և նրանց բոլոր փորձառությունները բխում են Աստվածաշնչից և դրա մեկնություններն են։ Եվ այսպես, թեև մարդիկ կարող են ապահովում ձեռք բերել որևէ մեծ հոգևոր գործչի գրքերից, նրանք, միևնույն է, երկրպագում են Աստվածաշնչին, քանզի այն նրանց այնքա՜ն բարձր և խորն է թվում։ Թեպետ Աստվածաշունչը միավորում է կյանքի խոսքերի որոշ գրքեր, ինչպիսիք են Պողոսի և Պետրոսի թղթերը, և թեև մարդիկ կարող են ապահովվել և աջակցություն ստանալ այս գրքերից, դրանք, միևնույն է, հնացած են, պատկանում են հին դարաշրջանին, և որքան էլ լավը լինեն, համապատասխանում են միայն մեկ ժամանակաշրջանին և հավերժական չեն։ Քանզի Աստծու գործը միշտ զարգանում է և այն չի կարող պարզապես կանգ առնել Պողոսի և Պետրոսի ժամանակներում. այսինքն՝ այն չի կարող միշտ մնալ Շնորհքի դարաշրջանում, որում Հիսուսը խաչվեց։ Ուստի, այս գրքերը կիրառելի են միայն Շնորհքի դարաշրջանի համար, ոչ թե վերջին օրերի Թագավորության դարաշրջանի համար։ Դրանք կարող են ապահովել միայն Շնորհքի դարաշրջանի հավատացյալներին, ոչ թե Թագավորության դարաշրջանի սրբերին, և որքան էլ լավը լինեն, դրանք, միևնույն է, հնացած են։ Նույնը կարելի է ասել նաև Եհովայի արարչագործության գործի կամ Իսրայելում Նրա գործի մասին. որքան էլ լավը լիներ այս գործը, այն, միևնույն է, կհնանար, և, միևնույն է, կգար ժամանակը, երբ այն կանցներ։ Աստծու գործը նույնպես նույնն է։ Որքան էլ լավը լինի այն, կգա ժամանակ, երբ կավարտվի։ Այն չի կարող միշտ մնալ արարչագործության, ոչ էլ խաչելության գործի մեջ։ Որքան էլ խաչելության գործը համոզիչ լիներ, որքան էլ այն արդյունավետ լիներ Սատանային պարտության մատնելու հարցում, գործն, ի վերջո, գործ է, իսկ դարաշրջաններն, ի վերջո՝ դարաշրջաններ։ Գործը չի կարող մնալ միևնույն հիմքի վրա, ոչ էլ ժամանակները կարող են երբեք չփոխվել, քանզի եղել է արարչագործությունը, և պետք է լինեն վերջին օրերը։ Դա անխուսափելի է։ Ուստի, այսօր Նոր Կտակարանի կյանքի խոսքերը՝ առաքյալների թղթերը և Չորս Ավետարանը, դարձել են պատմության գրքեր, դրանք դարձել են հին տարեգրքեր։ Ինչպե՞ս կարող էին հին տարեգրքերը մարդկանց տանել դեպի նոր դարաշրջան։ Որքան էլ այդ տարեգրքերն ի վիճակի լինեն մարդկանց ապահովելու կյանքով, որքան էլ ի վիճակի լինեն մարդկանց տանելու դեպի խաչը, մի՞թե դրանք հնացած չեն։ Մի՞թե դրանք զուրկ չեն արժեքից։ Ուստի, ասում եմ, չպետք է կուրորեն հավատաս այդ տարեգրքերին։ Դրանք չափազանց հին են, չեն կարող քեզ տանել դեպի նոր գործ, այլ կարող են միայն բեռ լինել քեզ համար։ Դրանք ոչ միայն չեն կարող քեզ տանել դեպի նոր գործ և նոր մուտք, այլև տանում են քեզ հին կրոնական եկեղեցիներ։ Եթե այդպես լիներ, մի՞թե հետընթաց չէիր ապրի Աստծու հանդեպ հավատիդ մեջ։

Այն, ինչ փաստագրել է Աստվածաշունչը, Աստծու գործն է Իսրայելում, ինչպես նաև այն, ինչ արել է Իսրայելի ընտրյալ ժողովուրդը։ Չնայած եղել է այն մասերի որոշակի ընտրություն, որոնք պետք է ներառվեին կամ դուրս մնային, ու թեև Սուրբ Հոգին հավանություն չի տվել դրան, Նա չի մեղադրել ոչ ոքի։ Աստվածաշունչը զուտ Իսրայելի պատմությունն է, որը նաև Աստծու գործի պատմությունն է։ Այնտեղ գրառված մարդիկ, իրադարձությունները և բաները մեծամասամբ իրական էին, և դրանց հետ կապված ոչինչ խորհրդանշական իմաստ չուներ՝ բացի, իհարկե, Եսայու, Դանիելի և ուրիշ մարգարեների մարգարեություններից կամ Հովհաննեսի տեսիլքներից։ Այն ժամանակվա Իսրայելի ժողովուրդը գիտակ էր և կիրթ, և նրանց հնագույն գիտելիքն ու մշակույթը բավականին զարգացած էին։ Ուստի այն, ինչ նրանք գրում էին, ավելի բարձր մակարդակ ուներ, քան այն, ինչ գրում են այսօրվա մարդիկ։ Արդյունքում, այն, որ նրանք կարող էին գրել այս գրքերը, չպետք է զարմանք առաջացնի, քանզի Եհովան այնքա՜ն շատ գործ էր կատարել նրանց մեջ, և նրանք այնքա՜ն շատ բան էին տեսել։ Դավիթն իր սեփական աչքերով է տեսել Եհովայի գործերը, նա անձամբ է փորձառաբար ապրել դրանք և տեսել բազմաթիվ նշաններ ու հրաշքներ, և ուստի նա գրել է բոլոր այդ սաղմոսները՝ ի գովաբանություն Եհովայի գործերի։ Նրանք ի վիճակի են եղել գրելու այս գրքերը որոշակի հանգամանքներում, այլ ոչ թե որովհետև բացառիկ տաղանդ ունեին։ Նրանք գովաբանում էին Եհովային, որովհետև տեսել էին Նրան։ Եթե Եհովայից ոչինչ չեք տեսել և տեղյակ չեք Նրա գոյության մասին, ինչպե՞ս կարող եք գովաբանել Նրան։ Եթե չեք տեսել Եհովային, ապա չեք իմանա՝ ինչ է Նրան գովաբանելը, ոչ էլ Նրան երկրպագելը, առավել ևս ի վիճակի չեք լինի գրելու երգեր, որոնք փառաբանում են Նրան, և նույնիսկ եթե ձեզ խնդրեին հորինել Եհովայի որոշ գործեր, ի վիճակի չէիք լինի դա անելու։ Այն, որ այսօր կարող եք գովաբանել և սիրել Աստծուն, նաև այն պատճառով է, որ տեսել եք Նրան և նաև փորձառաբար ապրել եք Նրա գործը։ Եթե ձեր որակը բարելավվի, մի՞թե նույնպես ի վիճակի չեք լինի Դավթի նման գրելու Աստծուն գովաբանող շարականներ։

Հասկանալ Աստվածաշունչը, հասկանալ պատմությունը, բայց չհասկանալ, թե ինչ է անում Սուրբ Հոգին այսօր. այդպես չի՛ կարելի։ Շատ լավ ես ուսումնասիրել պատմությունը, հիանալի աշխատանք ես կատարել, բայց ոչինչ չես հասկանում Սուրբ Հոգու այսօրվա արած գործից։ Մի՞թե դա հիմարություն չէ։ Ուրիշ մարդիկ հարցնում են քեզ. «Ի՞նչ է անում Աստված այսօր։ Ինչի՞ մեջ պետք է մտնես այսօր։ Ինչպե՞ս է ընթանում կյանքի ձգտումդ։ Հասկանո՞ւմ ես Աստծու մտադրությունները»։ Պատասխան չես ունենա նրանց հարցերին. ուրեմն ի՞նչ գիտես։ Կասես. «Ես միայն տեղյակ եմ, որ պետք է ապստամբեմ մսեղիի դեմ և ճանաչեմ ինքս ինձ»։ Եվ եթե նրանք հետո հարցնեն. «Էլ ինչի՞ց ես տեղյակ», կասես, որ նաև գիտես հնազանդվել Աստծու բոլոր կարգավորումներին, և որ մի փոքր հասկանում ես Աստվածաշնչի պատմությունը, և վերջ։ Մի՞թե դա այն ամենն է, ինչ ձեռք ես բերել Աստծուն հավատալու այս բոլոր տարիներին։ Եթե դա այն ամենն է, ինչ հասկանում ես, ապա այնքա՜ն շատ բան է պակասում քեզ։ Ուստի, ձեր ներկայիս հասակը հիմնովին անկարող է հասնելու նրան, ինչ Ես պահանջում եմ ձեզանից, և ճշմարտությունները, որոնք հասկանում եք, չափազանց աղքատիկ են, ինչպես և զանազանելու ձեր կարողությունները։ Դա նշանակում է, որ ձեր հավատը չափազանց մակերեսային է։ Դուք պետք է զինված լինեք ավելի շատ ճշմարտություններով, ձեզ ավելի շատ ճանաչողություն է պետք, պետք է ավելին տեսնեք, և միայն այդ ժամանակ ի վիճակի կլինեք համատարած քարոզելու ավետարանը, քանզի սա է այն, ինչին պարտավոր եք հասնել։


Կիրարկում (1)

Նախկինում մարդկանց փորձառության ուղիներում կային շատ շեղումներ և նույնիսկ անհեթեթություններ։ Նրանք պարզապես չէին հասկանում Աստծու պահանջած չափանիշները, ուստի շատ ոլորտներում մարդկանց փորձառությունները ձախողվում էին։ Այն, ինչ Աստված պահանջում է մարդկանցից, բնականոն մարդկայնությունը կյանքով արտահայտելու նրանց կարողությունն է։ Օրինակ՝ մարդկանց համար ընդունելի է սննդի և հագուստի հարցում հետևել ժամանակակից սովորույթներին, կրել կոստյում և փողկապ, մի փոքր սովորել ժամանակակից արվեստի մասին, իսկ ազատ ժամանակ վայելել արվեստ, մշակույթ և ժամանց։ Նրանք կարող են հիշարժան լուսանկարներ անել, կարդալ և օգտակար գիտելիքներ ձեռք բերել և ունենալ համեմատաբար լավ կենսապայմաններ։ Այս ամենը բնականոն մարդկայնության կյանքին վայել բաներ են, սակայն մարդիկ դրանք համարում են Աստծու կողմից ատելի բաներ և զսպում իրենց դրանք անելուց։ Նրանց կիրարկումը բաղկացած է պարզապես մի քանի կանոնների հետևելուց, ինչը հանգեցնում է մի կյանքի, որը չափազանց ձանձրալի է և լիովին զուրկ իմաստից։ Իրականում, Աստված երբեք չի պահանջել, որ մարդիկ այդպես վարվեն։ Մարդիկ բոլորը ցանկանում են զսպել սեփական խառնվածքը՝ իրենց հոգիներում անդադար աղոթելով, որպեսզի ավելի մոտ լինեն Աստծուն, իրենց մտքերում մշտապես խորհելով այն մասին, թե ինչ է ցանկանում Աստված, իրենց աչքերով մշտապես դիտարկելով այս կամ այն բանը՝ մեծապես վախենալով, որ իրենց կապն Աստծու հետ կխզվի։ Այս ամենն այն եզրակացություններն են, որոնց մարդիկ ինքնուրույն են հանգել. դրանք կանոններ են, որոնք մարդիկ սահմանել են իրենք իրենց համար։ Եթե չգիտես քո բնական էությունը և չես հասկանում, թե ինչ մակարդակի կարող է հասնել քո կիրարկումը, ապա ոչ մի կերպ չես կարողանա հստակ իմանալ, թե հատկապես ինչ չափանիշներ է Աստված պահանջում մարդուց, և ոչ էլ կունենաս կիրարկման ճշգրիտ ուղի։ Քանի որ չես կարողանում ըմբռնել մարդու հանդեպ Աստծու ճշգրիտ պահանջները, միտքդ միշտ փոթորկում է, գլուխ ես կոտրում՝ վերլուծելով Աստծու ցանկությունները և խարխափում ես՝ փնտրելով որևէ ճանապարհ՝ Սուրբ Հոգու կողմից հուզվելու և լուսավորվելու համար։ Արդյունքում մշակում ես որոշակի կիրարկումներ, որոնք հարմար ես համարում։ Դու պարզապես գաղափար անգամ չունես մարդու հանդեպ Աստծու ճշգրիտ պահանջների մասին. միայն անհոգ կերպով իրականացնում ես քո սեփական կիրարկումների շարքը՝ քիչ հոգալով արդյունքի մասին և է՛լ ավելի քիչ այն մասին, թե արդյոք քո կիրարկման մեջ կան խեղաթյուրումներ։ Այսպիսով՝ քո կիրարկումը բնականաբար զուրկ է ճշգրտությունից և անսկզբունքային է։ Այն, ինչ հատկապես պակասում է դրան, բնականոն մարդկային ողջամտությունն ու խիղճն են, ինչպես նաև Աստծու հավանությունն ու Սուրբ Հոգու հաստատումը։ Հետևելով քո սեփական ճանապարհին չափազանց հեշտ է դառնում մոլորվելը։ Այսպիսի կիրարկումը պարզապես կանոններին հետևելն է կամ միտումնավոր ավելի շատ հոգս վերցնելը՝ ինքդ քեզ զսպելու և վերահսկելու համար։ Սակայն կարծում ես, թե քո կիրարկումը կատարելապես ճշգրիտ է՝ չիմանալով, որ քո կիրարկման մեծ մասը բաղկացած է անհրաժեշտություն չներկայացնող գործընթացներից կամ արարողակարգերից։ Շատերն են տարիներ շարունակ այսպես կիրարկում՝ հիմնականում առանց իրենց խառնվածքի որևէ փոփոխության, առանց նոր հասկացողության և առանց նոր մուտքի։ Նրանք անգիտակցաբար կրկնում են նույն հին սխալները և լիովին ազատություն են տալիս իրենց անասնական բնույթին, ընդհուպ մինչև այն աստիճան, որ շատ անգամներ անում են բաներ, որոնք զուրկ են ողջամտությունից և մարդկայնությունից, և պահում են իրենց այնպես, որ մարդիկ տարակուսում են և լիովին շփոթվում։ Կարելի՞ է արդյոք ասել, որ նման մարդիկ խառնվածքի փոփոխություն են փորձառաբար ապրել։

Այժմ առ Աստված հավատը մուտք է գործել Աստծու խոսքի դարաշրջան։ Համեմատաբար ասած՝ մարդիկ այնքան շատ չեն աղոթում, որքան նախկինում։ Աստծու խոսքերը հստակորեն հաղորդակցվել են ճշմարտության բոլոր կողմերի և կիրարկման ուղիների մասին, ուստի այլևս կարիք չկա, որ մարդիկ փնտրեն և խարխափեն։ Թագավորության դարաշրջանի կյանքում Աստծու խոսքերը տանում են մարդկանց դեպի առաջ, և դա մի կյանք է, որտեղ ամեն ինչ պարզորոշ է դարձված նրանց տեսնելու համար, քանզի Աստված ամեն ինչ հստակորեն ներկայացրել է, և մարդն այլևս ստիպված չէ խարխափելով անցնել կյանքի միջով։ Ինչ վերաբերում է ամուսնությանը, աշխարհիկ գործերին, կյանքին, սննդին, հագուստին և կացարանին, միջանձնային հարաբերություններին, թե ինչպես կարելի է ծառայել այնպես, որ բավարարվեն Աստծու մտադրությունները, թե ինչպես պետք է ապստամբել մսեղիի դեմ և այլն, այս բաներից ո՞ր մեկն Աստված չի բացատրել ձեզ։ Արդյո՞ք դեռ պետք է գնաք աղոթելու և փնտրելու։ Դրա կարիքն իսկապես չկա՛։ Եթե դեռ անում ես այս բաները, ապա պարզապես անտեղի ես գործում։ Դա տգետ ու հիմար արարք է և միանգամայն անհրաժեշտ չէ՛։ Միայն նրանք, ովքեր չափազանց զուրկ են որակից և ի վիճակի չեն հասկանալու Աստծու խոսքերը, անվերջ կուրորեն կաղոթեն։ Ճշմարտությունը կիրարկելու բանալին այն է, թե արդյոք ունես վճռականություն, թե ոչ։ Որոշ մարդիկ պնդում են իրենց գործողություններում հետևել իրենց մսեղավոր նախասիրություններին նույնիսկ այն ժամանակ, երբ գիտեն, որ դա չի համապատասխանում ճշմարտությանը, և դա դրանով իսկ խոչընդոտում է կյանքում նրանց սեփական առաջընթացին։ Նույնիսկ աղոթելուց և փնտրելուց հետո նման մարդիկ դեռ ցանկանում են գործել՝ հնազանդվելով մսեղիին։ Այսպես վարվելով՝ մի՞թե նրանք գիտակցաբար սխալ չեն գործում։ Ինչպես նրանք, ովքեր տենչում են մսեղիի հաճույքները և շատ են փող ցանկանում, իսկ հետո աղոթում են Աստծուն՝ ասելով՝ «Աստվա՛ծ։ Թույլ կտա՞ս ինձ արդյոք տենչալ մսեղիի հաճույքները և հարստություն։ Մի՞թե Քո մտադրությունն է, որ ես փող վաստակեմ»։ Արդյո՞ք սա աղոթելու հարմար ձև է։ Մարդիկ, ովքեր անում են սա, քաջ գիտեն, որ Աստված չի հաճում այս բաները, և հետևաբար պետք է հրաժարվեն դրանցից, բայց այն բաները, որոնք պահում են իրենց սրտերում, արդեն որոշված են, և երբ աղոթում ու փնտրում են, փորձում են ստիպել Աստծուն՝ թույլ տալ իրենց այդպես վարվել։ Իրենց սրտերում կարող են նույնիսկ պահանջել, որ Աստված մի բան ասի՝ սա հաստատելու համար. ահա թե ինչն է կոչվում ապստամբություն։ Կան նաև այնպիսիք, ովքեր եկեղեցու եղբայրներին ու քույրերին գրավում են իրենց կողմը և ստեղծում իրենց սեփական անկախ թագավորությունները։ Շատ լավ գիտես, որ այս գործողությունները հակադրվում են Աստծուն, բայց երբ վճռում ես նման բան անել, դեռ գնում ես փնտրելու և աղոթելու Աստծուն՝ հանգիստ և անվախ։ Որքա՜ն անամոթ և լկտի ես։ Ինչ վերաբերում է աշխարհիկ բաները լքելուն, ապա այս մասին վաղուց է խոսվել։ Կան ոմանք, ովքեր հստակ գիտեն, որ Աստված ատում է աշխարհիկ բաները, սակայն դեռ աղոթում են՝ ասելով. «Աստվա՛ծ։ Հասկանում եմ, որ Դու չէիր ցանկանա, որ համակերպվեմ աշխարհիկ բաների հետ, բայց դա անում եմ, որպեսզի Քո անվան վրա ամոթ չբերվի. ես դա անում եմ, որպեսզի աշխարհիկ մարդիկ կարողանան տեսնել Քո փառքն իմ մեջ»։ Ի՞նչ տեսակ աղոթք է սա։ Կարո՞ղ եք ասել։ Դա մի աղոթք է, որը նպատակ ունի հարկադրել Աստծուն և ստիպել Նրան։ Մի՞թե ամոթ չես զգում այսպես աղոթելիս։ Մարդիկ, ովքեր այսպես են աղոթում, միտումնավոր հակադրվում են Աստծուն, և այս տեսակ աղոթքը լիովին կասկածելի դրդապատճառների հարց է. դա իսկապես սատանայական բնավորության բացահայտում է։ Աստծու խոսքերը բյուրեղի պես պարզ են, հատկապես նրանք, որոնք ասվել են Նրա մտադրությունների, Նրա բնույթի և այն մասին, թե ինչպես է Նա վերաբերվում տարբեր տեսակի մարդկանց։ Եթե չես հասկանում ճշմարտությունը, ապա պետք է ավելի շատ կարդաս Աստծու խոսքերը. սա անելու արդյունքները շատ ավելի լավն են, քան կուրորեն աղոթելն ու փնտրելը։ Կան շատ դեպքեր, երբ փնտրելն ու աղոթելը պետք է փոխարինվեն Աստծու խոսքերն ավելի շատ կարդալով և ճշմարտության մասին հաղորդակցվելով։ Քո կանոնավոր աղոթքներում պետք է խորհես և փորձես ավելի շատ ճանաչել ինքդ քեզ Աստծու խոսքերի ներսում։ Սա ավելի օգտակար է կյանքում քո առաջընթացի համար։ Եթե հիմա դեռ փնտրում ես՝ աչքերդ երկինք բարձրացնելով, մի՞թե դա ցույց չի տալիս, որ դեռ հավատում ես մշուշոտ Աստծու։ Նախկինում արդյունքներ էիր տեսնում քո փնտրելուց և աղոթելուց, և Սուրբ Հոգին որոշ չափով հուզում էր քո հոգին, որովհետև դա Շնորհքի դարաշրջանի ժամանակն էր։ Դու չէիր կարող տեսնել Աստծուն, ուստի այլ ընտրություն չունեիր, քան խարխափելով առաջ գնալ և փնտրել այդ կերպ։ Այժմ Աստված եկել է մարդկանց մեջ, Խոսքը մսեղիում հայտնվել է, և տեսել ես Աստծուն։ Ուստի Սուրբ Հոգին այլևս չի գործում այնպես, ինչպես նախկինում։ Դարաշրջանը փոխվել է, և փոխվել է նաև Սուրբ Հոգու գործելակերպը։ Թեև մարդիկ գուցե այնքան շատ չեն աղոթում, որքան նախկինում, քանի որ Աստված երկրի վրա է, մարդն այժմ հնարավորություն ունի սիրելու Աստծուն։ Մարդկությունը մուտք է գործել Աստծուն սիրելու ժամանակաշրջան և կարող է բնականոն կերպով ավելի մոտենալ Աստծուն իր ներսում. «Աստվա՛ծ։ Դու իսկապես այնքան բարի ես, և ես ցանկանում եմ սիրել Քեզ»։ Ընդամենը մի քանի պարզ և հստակ խոսքեր արտահայտում են մարդկանց սրտերում Աստծու հանդեպ եղած սերը. այս աղոթքն ասվում է միայն մարդու և Աստծու միջև սերը խորացնելու համար։ Երբեմն կարող ես տեսնել, որ որոշակի ապստամբություն ես դրսևորում, և ասել. «Աստվա՛ծ։ Ինչո՞ւ եմ այսքան ապականված»։ Ուժեղ ցանկություն ես զգում մի քանի անգամ հարվածել ինքդ քեզ, և արցունքներ են հայտնվում քո աչքերում։ Նման պահերին զղջում և վիշտ ես զգում քո սրտում, բայց այս զգացմունքներն արտահայտելու ոչ մի միջոց չունես։ Սա Սուրբ Հոգու ներկայիս գործն է, բայց միայն նրանք, ովքեր ձգտում են կյանքի, կարող են հասնել դրան։ Զգում ես, որ Աստված մեծ սեր ունի քո հանդեպ, և յուրահատուկ զգացողություն ունես։ Թեև չունես խոսքեր՝ հստակ աղոթելու համար, միշտ զգում ես, որ Աստծու սերը օվկիանոսի պես խորն է։ Չկան հարմար խոսքեր՝ այս վիճակն արտահայտելու համար, և սա մի վիճակ է, որը հաճախ է առաջանում հոգու ներսում։ Մարդու սրտում Աստծուն մոտենալու այս տեսակ աղոթքն ու հաղորդակցությունը բնականոն են։

Թեև այն ժամանակը, երբ մարդիկ ստիպված էին խարխափել և փնտրել, այժմ անցել է, դա չի նշանակում, որ այլևս աղոթելու և փնտրելու կարիք չունեն, ոչ էլ այնպես է, որ մարդիկ կարիք չունեն սպասելու, որ Աստծու մտադրությունները բացահայտվեն նախքան աշխատանք կատարելը. սրանք պարզապես մարդու թյուրըմբռնումներն են։ Աստված եկել է մարդկանց մեջ՝ ապրելու նրանց հետ, լինելու նրանց լույսը, նրանց կյանքը և նրանց ճանապարհը. սա փաստ է։ Իհարկե, երկիր գալով՝ Աստված անշուշտ մարդկությանը բերում է գործնական ճանապարհ և կյանք, որը համապատասխանում է նրանց հասունությանը, որպեսզի վայելեն. Նա չի եկել կոտրելու մարդու բոլոր կիրարկումները։ Մարդն այլևս չի ապրում խարխափելով և փնտրելով, որովհետև դրանք փոխարինվել են Աստծու երկիր գալով, որպեսզի գործի և ասի Իր խոսքը։ Նա եկել է ազատելու մարդուն այն մշուշոտ, խավար կյանքից, որով ապրել է, և հնարավորություն տալու ունենալ լույսով լի կյանք։ Ներկայիս գործը բաները հստակ մատնանշելն է, հստակ խոսելը, ուղղակիորեն տեղեկացնելը և բաները հստակորեն սահմանելը, որպեսզի մարդիկ կարողանան կիրարկել այս բաները ճիշտ այնպես, ինչպես Եհովա Աստված առաջնորդեց Իսրայելի ժողովրդին՝ ասելով, թե ինչպես զոհեր մատուցեն և ինչպես կառուցեն տաճարը։ Հետևաբար, այլևս կարիք չունեք ապրելու խարխափելու և փնտրելու կյանքով, ինչպես անում էիք Տեր Հիսուսի հեռանալուց հետո։ Արդյո՞ք ապագայում պետք է խարխափելով գտնեք ձեր ճանապարհն ավետարանը քարոզելու գործում։ Արդյո՞ք պետք է խարխափեք՝ փորձելով գտնել ապրելու պատշաճ ճանապարհ։ Արդյո՞ք պետք է խարխափեք՝ հասկանալու համար, թե ինչպես պետք է կատարեք ձեր սեփական պարտավորությունները։ Մի՞թե անհրաժեշտ է, որ երեսնիվայր ընկնեք գետնին՝ փնտրելով, որպեսզի իմանաք, թե ինչպես պետք է վկայություն կրեք։ Մի՞թե անհրաժեշտ է, որ ծոմ պահեք և աղոթեք՝ իմանալու համար, թե ինչպես պետք է հագնվեք կամ ապրեք։ Մի՞թե անհրաժեշտ է, որ ջերմեռանդորեն և անդադար աղոթեք երկնքում գտնվող Աստծուն՝ իմանալու համար, թե ինչպես պետք է ընդունեք Աստծու կողմից նվաճվելը։ Մի՞թե անհրաժեշտ է, որ անդադար աղոթեք գիշեր ու ցերեկ՝ իմանալու համար, թե ինչպես պետք է հնազանդվեք Աստծուն։ Ձեր մեջ կան շատերը, ովքեր ասում են, թե ի վիճակի չեն կիրարկելու, որովհետև չեն հասկանում։ Մարդիկ պարզապես ուշադրություն չեն դարձնում Աստծու ներկայիս գործի՛ն։ Շատ խոսքեր Ես վաղուց եմ ասել, բայց դուք երբեք նվազագույն ուշադրություն անգամ չեք դարձրել դրանք կարդալուն, ուստի զարմանալի չէ, որ չգիտեք, թե ինչպես կիրարկել։ Իհարկե, այսօրվա դարաշրջանում Սուրբ Հոգին դեռ հուզում է մարդկանց՝ թույլ տալով նրանց վայելք զգալ, և Նա ապրում է մարդու հետ միասին։ Սա է այն[ա] յուրահատուկ, հաճելի զգացումների աղբյուրը, որոնք հաճախ առաջանում են քո կյանքում։ Ժամանակ առ ժամանակ գալիս է մի օր, երբ զգում ես, որ Աստված այնքան սիրելի է, և չես կարողանում զսպել քեզ՝ չաղոթելով Նրան. «Աստվա՛ծ։ Քո սերն այնքան գեղեցիկ է, և Քո պատկերն այնքան մեծ է։ Ցանկանում եմ սիրել Քեզ ավելի խորապես։ Ցանկանում եմ նվիրել իմ ողջ անձը՝ ծախսելու իմ ամբողջ կյանքը։ Ամեն ինչ կնվիրեմ Քեզ, քանի դեռ դա Քեզ համար է, քանի դեռ սա անելով՝ ի վիճակի եմ սիրելու Քեզ…»։ Սա հաճույքի զգացում է, որը տրվել է քեզ Սուրբ Հոգու կողմից։ Դա լուսավորություն չէ, ոչ էլ լուսավորում է. դա հուզված լինելու փորձառությունն է։ Նմանատիպ փորձառություններ տեղի կունենան ժամանակ առ ժամանակ՝ երբեմն, երբ աշխատանքի գնալու ճանապարհին ես, կաղոթես և կմոտենաս Աստծուն, և կհուզվես այն աստիճան, որ արցունքները կթրջեն քո դեմքը, և կկորցնես ողջ ինքնատիրապետումը և անհամբեր կլինես գտնելու հարմար մի վայր, որտեղ կկարողանաս արտահայտել քո սրտի ողջ եռանդը… Կլինեն ժամանակներ, երբ կգտնվես որևէ հասարակական վայրում և կզգաս, որ վայելում ես Աստծու սերն այնքան շատ, որ քո վիճակն ամենևին էլ սովորական չէ, և առավել ևս, որ ապրում ես քո կյանքն ավելի մեծ իմաստով, քան որևէ մեկ ուրիշը։ Դու խորապես կիմանաս, որ Աստված բարձրացրել է քեզ, և որ սա Աստծու մեծ սերն է քո հանդեպ։ Քո սրտի ամենախորքերում կզգաս, որ Աստծու մեջ կա մի տեսակ սեր, որն անարտահայտելի և անըմբռնելի է մարդու համար, ասես գիտես այն, բայց նկարագրելու ոչ մի միջոց չունես՝ միշտ համարելով այն մտորումների տեղիք տվող, սակայն ի վիճակի չլինելով լիովին արտահայտել այն։ Նման պահերին նույնիսկ կմոռանաս, թե որտեղ ես, և կբացականչես. «Աստվա՛ծ։ Դու այնքա՜ն անըմբռնելի ես և այնքա՜ն սիրելի»։ Սա մարդկանց տարակուսանքի մեջ կգցի, բայց բոլոր նման բաները բավականին հաճախ են տեղի ունենում։ Դուք այնքան շատ եք փորձառաբար ապրել այս տեսակ բաները։ Սա այն կյանքն է, որը Սուրբ Հոգին տվել է քեզ այսօր, և այն կյանքը, որով այժմ պետք է ապրես։ Դա քեզ կյանքով ապրելուց կանգնեցնելու համար չէ, այլ հակառակը՝ քո կյանքն ապրելու ձևը փոխելու համար է։ Դա մի զգացում է, որը հնարավոր չէ նկարագրել կամ արտահայտել։ Դա նաև մարդու ճշմարիտ զգացումն է և, առավել ևս, դա Սուրբ Հոգու գործն է։ Դու կարող ես հասկանալ դա քո սրտում, բայց ոչ մի կերպ չես կարող հստակ արտահայտել այն որևէ մեկին։ Սա այն պատճառով չէ, որ դանդաղախոս ես կամ կակազում ես, այլ որովհետև դա մի տեսակ զգացում է, որը հնարավոր չէ նկարագրել բառերով։ Քեզ թույլատրված է վայելել այս բաներն այսօր, և սա այն կյանքն է, որով պետք է ապրես։ Իհարկե, քո կյանքի մյուս կողմերը դատարկ չեն. պարզապես հուզված լինելու այս փորձառությունը դառնում է մի տեսակ ուրախություն քո կյանքում, որը ստիպում է քեզ միշտ պատրաստակամ լինել վայելելու նման փորձառություններ Սուրբ Հոգուց։ Բայց պետք է իմանաս, որ այս կերպ հուզվելը տեղի չի ունենում նրա համար, որ վեր կանգնես մսեղիից և գնաս երրորդ երկինք կամ ճանապարհորդես ամբողջ աշխարհով մեկ։ Հակառակը՝ դա նրա համար է, որ զգաս և ճաշակես Աստծու սերը, որը վայելում ես այսօր, փորձառաբար ապրես Աստծու գործի նշանակությունն այսօր և վերստին ծանոթանաս Աստծու հոգածությանն ու պաշտպանությանը։ Այս բոլոր բաները նրա համար են, որ գուցե սկսես ավելի մեծ գիտելիք ձեռք բերել այն գործի մասին, որն Աստված անում է այսօր. սա է Աստծու նպատակն այս գործն անելիս։

Փնտրելն ու խարխափելը կյանքի եղանակն էր նախքան Աստծու մարմնացումը։ Այն ժամանակ մարդիկ չէին կարող տեսնել Աստծուն, ուստի այլ ընտրություն չունեին, քան փնտրել և խարխափել։ Այսօր դու տեսել ես Աստծուն, և Նա ուղղակիորեն ասում է քեզ, թե ինչպես պետք է կիրարկես. ահա թե ինչու այլևս կարիք չունես խարխափելու կամ փնտրելու։ Այն ուղին, որով Նա առաջնորդում է մարդուն, ճշմարտության ճանապարհն է, և այն բաները, որոնք Նա ասում է մարդուն, և որոնք մարդն ընդունում է, կյանքն ու ճշմարտությունն են։ Դու ունես ճանապարհը, կյանքը և ճշմարտությունը, ուստի ի՞նչ կարիք կա ամենուր փնտրելու։ Սուրբ Հոգին միաժամանակ գործի երկու փուլ չի անի։ Եթե, երբ ավարտել եմ Իմ խոսքն ասելը, մարդիկ ուշադրությամբ չեն ուտում և խմում Աստծու խոսքերը և պատշաճ կերպով չեն ձգտում ճշմարտությանը՝ դեռևս անդադար աղոթելով և փնտրելով, ինչպես անում էին Շնորհքի դարաշրջանում, կույր մարդու պես, որ խարխափելով առաջ է գնում, մի՞թե դա չի նշանակի, որ Իմ գործի այս փուլը՝ խոսքերի գործը, իզուր է արվում։ Թեև չնայած որ Ես ավարտել եմ Իմ խոսքն ասելը, մարդիկ դեռ լիովին չեն հասկանում, և դա այն պատճառով է, որ նրանց որակը թույլ է։ Այս խնդիրը կարող է լուծվել՝ ապրելով եկեղեցական կյանքով և միմյանց հետ հաղորդակցվելով։ Նախկինում՝ Շնորհքի դարաշրջանում, թեև Աստված մարմնացած էր, Նա չարեց խոսքերի գործը, ահա թե ինչու Սուրբ Հոգին այն ժամանակ այդպես էր գործում՝ աշխատանքը պահպանելու համար։ Այն ժամանակ հիմնականում Սուրբ Հոգին էր անում գործը, բայց հիմա մարմնացած Աստված Ինքն է անում դա՝ զբաղեցնելով Սուրբ Հոգու գործի տեղը։ Նախկինում, քանի դեռ մարդիկ հաճախակի աղոթում էին, խաղաղություն և ուրախություն էին փորձառաբար ապրում. կար հանդիմանություն, ինչպես նաև կարգավարժանք։ Սա ամբողջը Սուրբ Հոգու գործն էր։ Հիմա այս վիճակները հազվադեպ են։ Սուրբ Հոգին կարող է միայն մեկ տեսակի գործ անել ցանկացած դարաշրջանում։ Եթե Նա միաժամանակ երկու տեսակի գործ աներ՝ մսեղին աներ մի տեսակի գործ, իսկ Սուրբ Հոգին՝ մեկ այլ տեսակի գործ մարդկանց ներսում, և եթե այն, ինչ մսեղին ասում էր, հաշվի չառնվեր, և միայն այն, ինչ Հոգին էր անում, հաշվի առնվեր, ապա Քրիստոսը չէր ունենա ոչ մի ճշմարտություն, ճանապարհ կամ կյանք, որի մասին կարող էր խոսել։ Սա ինքնահակասություն կլիներ։ Կարո՞ղ էր արդյոք Սուրբ Հոգին այսպես գործել։ Աստված ամենակարող է և ամենաիմաստուն, սուրբ և արդար, և Նա բացարձակապես ոչ մի սխալ չի անում։

Մարդկանց անցյալի փորձառություններում չափազանց շատ խեղաթյուրումներ կային։ Կային որոշ բաներ, որոնք բնականոն մարդկայնություն ունեցող մարդիկ պետք է ունենային կամ անեին, կամ կային սխալներ, որոնցից դժվար էր խուսափել մարդկային կյանքում, և երբ այս բաները վատ էին արվում, մարդիկ դրանց պատասխանատվությունը դնում էին Աստծու վրա։ Կար մի քույր, ով հյուրեր ուներ իր տանը։ Նրա շոգեխաշած բուլկիները ճիշտ չէին շոգեխաշվել, ուստի նա մտածեց. «Սա հավանաբար Աստծու կարգավարժանքն է։ Աստված նորից էտում է իմ սնափառ սիրտը՝ իմ սնափառությունն իսկապես չափազանց ուժեղ է»։ Իրականում, որքանով որ վերաբերում է մարդու բնականոն մտածելակերպին, երբ հյուրեր են գալիս, հուզվում ես և շտապում, անկազմակերպ ես այն ամենում, ինչ անում ես, կա՛մ այրում ես բրինձը, կա՛մ ճաշատեսակները չափազանց աղի ես սարքում։ Սա առաջանում է չափազանց հուզված լինելուց, բայց մարդիկ ի վերջո դա վերագրում են «Աստծու կարգավարժանքին»։ Իրականում, սրանք բոլորը պարզապես մարդկային կյանքում թույլ տրված սխալներ են։ Մի՞թե նույնպես հաճախ չէիր հանդիպի այս տեսակ բաների, եթե չհավատայիր Աստծուն։ Առաջացող խնդիրները հաճախ մարդկանց թույլ տված սխալների արդյունք են՝ պարզապես այնպես չէ, որ նման սխալները Սուրբ Հոգու արածն են։ Նման սխալները ոչ մի կապ չունեն Աստծու հետ։ Ինչպես այն ժամանակ, երբ ուտելիս կծում ես լեզուդ՝ կարո՞ղ է դա լինել Աստծու կարգավարժանքը։ Աստծու կարգավարժանքն ունի սկզբունքներ. ընդհանուր առմամբ, Նա կարգավարժում է քեզ, երբ գիտակցաբար սխալ ես գործում, և երբ այն, ինչ անում ես, առնչվում է Աստծու անվանը, Աստծու վկայությանը կամ Աստծու գործին։ Մարդիկ այժմ բավականաչափ հասկանում են ճշմարտությունը՝ ներքին գիտակցություն ունենալու այն բաների մասին, որոնք անում են։ Օրինակ՝ կարո՞ղ էիր արդյոք ոչինչ չզգալ, եթե սեփականացնեիր եկեղեցու փողերը կամ անխոհեմաբար ծախսեիր դրանք։ Մի բան կզգայիր դա անելիս։ Հնարավոր չէ մի բան զգալ միայն այն ժամանակ, երբ արարքն արդեն արված է։ Հստակ գիտես քո սրտում այն բաների մասին, որոնք անում ես, և որոնք դեմ են քո խղճին։ Քանի որ մարդիկ ունեն իրենց սեփական հավանած բաներն ու նախասիրությունները, նրանք պարզապես տրվում են իրենց ցանկություններին, թեև հստակ գիտեն, թե ինչպես կիրարկել ճշմարտությունը։ Որպես այդպիսին, մի բան անելուց հետո ոչ մի ակնհայտ հանդիմանություն չեն զգում կամ որևէ ակնհայտ կարգավարժանքի չեն ենթարկվում։ Նրանք գիտակցաբար սխալ են գործել, ուստի Աստված չի կարգավարժում նրանց. երբ գա արդար դատաստանի ժամանակը, Աստծու արժանի պատիժը կբերվի յուրաքանչյուրի վրա՝ ըստ նրանց գործողությունների։ Ներկայումս եկեղեցում կան որոշ մարդիկ, ովքեր սեփականացնում են փողեր, ոմանք, ովքեր հստակ սահմաններ չեն պահպանում տղամարդկանց և կանանց միջև, և ոմանք, ովքեր դատում են, արհամարհում և փորձում են գաղտնի քանդել Աստծու գործը։ Ինչո՞ւ է նրանց հետ դեռ ամեն ինչ լավ։ Նման բաներ անելիս նրանք ունեն գիտակցություն և նախատինք են զգում իրենց սրտերում, և դրա պատճառով երբեմն մատնվում են հանդիմանության և զտման, բայց պարզապես չափազանց անամո՛թ են։ Ճիշտ այնպես, ինչպես երբ մարդիկ ներգրավվում են անառակության մեջ՝ գիտակցում են, թե ինչ են անում այդ պահին, բայց նրանց ցանկասիրությունը չափազանց մեծ է, և չեն կարողանում վերահսկել իրենց։ Նույնիսկ եթե Սուրբ Հոգին կարգավարժի նրանց, դա ապարդյուն կլինի, ուստի Սուրբ Հոգին կարգավարժանք չի կիրառի։ Եթե Սուրբ Հոգին չի կարգավարժում նրանց այն ժամանակ, եթե նրանք ոչ մի նախատինք չեն զգում, և նրանց մսեղիի հետ ոչինչ չի պատահում, ի՞նչ նախատինք կարող է լինել դրանից հետո։ Արարքն արված է՝ ի՞նչ կարգավարժանք կարող է լինել։ Դա միայն ապացուցում է, որ նրանք չափազանց անամոթ են և զուրկ մարդկայնությունից, և որ արժանի են անեծքների և պատժի՛։ Սուրբ Հոգին իզուր չի գործում։ Եթե լավ գիտես ճշմարտությունը, բայց չես կիրարկում այն, եթե ընդունակ ես ամեն ինչի, ապա այն ամենը, ինչ կարող ես անել, սպասելն է այն օրվան, երբ կպատժվես չարի հետ միասին։ Սա լավագույն ելքն է քեզ համա՛ր։ Այժմ Ես բազմիցս քարոզել եմ խղճի մասին, որը նվազագույն չափանիշն է։ Եթե մարդիկ զուրկ են խղճից, ապա կորցրել են Սուրբ Հոգու կարգավարժանքը. նրանք կարող են անել այն, ինչ ցանկանում են, և Աստված նրանց ուշադրություն չի դարձնում։ Նրանք, ովքեր իսկապես ունեն խիղճ և ողջամտություն, կգիտակցեն դա, երբ սխալ բան անեն։ Անհանգիստ կզգան, հենց որ մի փոքր հանդիմանություն զգան իրենց խղճում. նրանք ներքին պայքար կմղեն և ի վերջո կապստամբեն մսեղիի դեմ։ Չեն հասնի այն կետին, որ անեն մի բան, որը չափազանց ծանր կերպով հակադրվում է Աստծուն։ Անկախ նրանից, թե արդյոք Սուրբ Հոգին կարգավարժում և հանդիմանում է նրանց, մարդիկ բոլորը որոշակի զգացում կունենան, երբ սխալ բան անեն։ Հետևաբար, մարդիկ այժմ հասկանում են բոլոր տեսակի ճշմարտությունները, և եթե չեն կիրարկում դրանք, ապա դա մարդկային խնդիր է։ Ես ընդհանրապես չեմ արձագանքում նման մարդկանց, ոչ էլ որևէ հույս եմ տածում նրանց հանդեպ։ Կարող ես վարվել այնպես, ինչպես ցանկանում ես։

Երբ որոշ մարդիկ հավաքվում են, մի կողմ են դնում Աստծու խոսքը և միշտ խոսում են այն մասին, թե ինչպիսին է այս կամ այն մարդը։ Իհարկե, լավ է մի փոքր զանազանող լինել, որպեսզի անկախ նրանից, թե ուր կգնաս, հեշտությամբ չմոլորվես, ոչ էլ հեշտությամբ խաբվես կամ հիմարացվես. սա նույնպես մի կողմ է, որը մարդիկ պետք է ունենան։ Բայց չպետք է կենտրոնանաս բացառապես այս կողմի վրա։ Սա վերաբերում է բաների բացասական կողմին, և չես կարող միշտ աչքերդ հառած պահել ուրիշ մարդկանց վրա։ Այժմ չափազանց քիչ գիտելիք ունես այն մասին, թե ինչպես է գործում Սուրբ Հոգին, քո հավատն առ Աստված չափազանց մակերեսային է, և չափազանց քիչ դրական բաներ ունես։ Նա, ում հավատում ես, Աստված է, և Նա, ում պետք է հասկանաս, Աստված է, ոչ թե Սատանան։ Եթե միայն ճանաչում ես, թե ինչպես է գործում Սատանան, և այն բոլոր եղանակները, որոնցով գործում են չար ոգիները, բայց ընդհանրապես ոչ մի գիտություն չունես Աստծու մասին, ի՞նչ իմաստ կլիներ դրանում։ Մի՞թե Աստված չէ Նա, ում հավատում ես այսօր։ Ինչո՞ւ քո գիտությունը չի ներառում այս դրական բաները։ Դու պարզապես ուշադրություն չես դարձնում մուտքի դրական կողմին, ոչ էլ ըմբռնում ունես դրա մասին, ուստի ի՞նչ ես ուզում ձեռք բերել քո հավատի մեջ։ Մի՞թե չգիտես, թե ինչպես պետք է ձգտես։ Շատ բան գիտես բացասական օրինակների մասին, բայց ոչինչ չգիտես մուտքի դրական կողմի մասին, ուստի ինչպե՞ս կարող է քո հասունությունը երբևէ աճել։ Զարգացման ի՞նչ ապագա հեռանկարներ կունենա քեզ նման մարդը, որ խոսում է միայն Սատանայի հետ պատերազմի մասին։ Մի՞թե քո մուտքը չափազանց հնացած չէր լինի։ Ի՞նչ կկարողանայիր ձեռք բերել ներկայիս գործից՝ սա անելով։ Այժմ առանցքայինն այն է, որ հասկանաս, թե ինչ է ուզում անել Աստված հիմա, ինչպես պետք է մարդը համագործակցի, ինչպես պետք է սիրի Աստծուն, ինչպես պետք է հասկանա Սուրբ Հոգու գործը, ինչպես պետք է մտնի այն բոլոր խոսքերի մեջ, որոնք Աստված ասում է այսօր, ինչպես պետք է ուտի և խմի, փորձառաբար ապրի և հասկանա դրանք, ինչպես պետք է բավարարի Աստծու մտադրությունները, լիովին նվաճվի Աստծու կողմից և հնազանդվի Աստծուն… Սրանք այն բաներն են, որոնց վրա դու պետք է կենտրոնանաս, և որոնց մեջ պետք է մտնել հիմա։ Հասկանո՞ւմ ես արդյոք։ Ի՞նչ օգուտ կա բացառապես ուրիշ մարդկանց զանազանելու վրա կենտրոնանալուց։ Դու կարող ես զանազանել Սատանային այստեղ, զանազանել չար ոգիներին այնտեղ՝ կարող ես լիարժեք հասկացողություն ունենալ չար ոգիների մասին, բայց եթե ի վիճակի չես որևէ բան ասելու Աստծու գործի մասին, կարո՞ղ է արդյոք նման զանազանությունը փոխարինել Աստծուն հասկանալուն։ Նախկինում հաղորդակցվել եմ չար ոգիների գործի դրսևորումների մասին, բայց սա դրա հիմնական մասը չի եղել։ Իհարկե, մարդիկ պետք է որոշակի զանազանություն ունենան, և սա մի կողմ է, որը Աստծուն ծառայողները պետք է ունենան՝ հիմար բաներ անելուց և Աստծու գործը խաթարելուց խուսափելու համար։ Այնուամենայնիվ, ամենակարևոր բանը մնում է Աստծու գործի մասին գիտություն ունենալը և Աստծու մտադրությունները հասկանալը։ Աստծու գործի այս փուլի մասին ի՞նչ գիտելիք կա քո ներսում։ Կարո՞ղ ես խոսել այն մասին, թե ինչ է անում Աստված, որոնք են Աստծու մտադրությունները, որոնք են քո սեփական թերությունները, և ինչ բաներով պետք է զինես քեզ։ Կարո՞ղ ես ասել, թե որն է քո նորագույն մուտքը։ Պետք է ի վիճակի լինես պտուղ քաղելու և հասկացողության հասնելու նոր մուտքի մեջ։ Մի՛ ձևացրու, թե շփոթված ես. պետք է ավելի շատ ջանք գործադրես նոր մուտքի մեջ՝ խորացնելու քո սեփական փորձառությունն ու գիտությունը, և առավել ևս պետք է ըմբռնես ներկայիս նորագույն մուտքերը և փորձառելու ամենաճիշտ եղանակը։ Ավելին, նոր գործի և նոր մուտքերի միջոցով պետք է զանազանություն ունենաս քո նախկին հնացած և խեղաթյուրված կիրարկումների վերաբերյալ և փնտրես, թե ինչպես հրաժարվել դրանցից՝ նոր փորձառությունների մեջ մտնելու համար։ Սրանք բաներ են, որոնք այժմ հրատապ կերպով պետք է հասկանաս և մտնես դրանց մեջ։ Պետք է հասկանաս հին և նոր մուտքերի միջև եղած տարբերություններն ու կապը։ Եթե չես ըմբռնում այս բաները, ապա առաջընթացի ոչ մի միջոց չես ունենա, քանի որ ի վիճակի չես լինի համընթաց քայլելու Սուրբ Հոգու գործի հետ։ Պետք է ի վիճակի լինես ընդունելու Աստծու խոսքի բնականոն ուտելն ու խմելը և բնականոն հաղորդակցությունը և օգտագործելու դրանք՝ փոխելու քո նախկին հնացած կիրարկումները և քո հին ավանդական պատկերացումները, որպեսզի կարողանաս մտնել նոր կիրարկման մեջ և մտնել Աստծու նոր գործի մեջ։ Սրանք բաներ են, որոնց պետք է հասնես։ Ես հիմա պարզապես չեմ խնդրում քեզ պարզել, թե ճշգրտորեն որքանով ես համապատասխանում չափանիշին. սա չէ նպատակը։ Ավելի շուտ, խնդրում եմ քեզ լրջորեն վերաբերվել ճշմարտության քո կիրարկմանը և կյանքի մուտքի քո հասկացողությանը։ Ինքդ քեզ ճանաչելու քո կարողությունը քո ճշմարիտ հասունության ներկայացումը չէ։ Եթե կարող ես փորձառաբար ապրել Աստծու գործը, փորձառական հասկացողություն ունես Աստծու խոսքերում եղած ճշմարտությունների վերաբերյալ և ի վիճակի ես զանազանելու քո նախկին պատկերացումներն ու սխալները, ապա սա քո ճշմարիտ հասունությունն է և մի բան է, որին ձեզնից յուրաքանչյուրը պետք է հասնի։

Կան շատ իրավիճակներ, երբ դուք պարզապես չգիտեք, թե ինչպես կիրարկել, և է՛լ ավելի քիչ գիտեք, թե ինչպես է գործում Սուրբ Հոգին։ Երբեմն անում ես մի բան, որը հստակորեն չի հնազանդվում Սուրբ Հոգուն։ Աստծու խոսքերն ուտելու և խմելու միջոցով արդեն ըմբռնում ես հարցի սկզբունքը, ուստի նախատինք ես զգում և խաղաղ չես քո ներսում. իհարկե, սա մի զգացում է, որը մարդ կզգա միայն որոշակի ճշմարտություն իմանալու նախապայմանով։ Եթե մարդիկ չեն համագործակցում կամ չեն կիրարկում Աստծու այսօրվա խոսքի համաձայն, ապա խոչընդոտում են Սուրբ Հոգու գործը և անշուշտ խաղաղ չեն լինի իրենց ներսում։ Ասենք՝ հասկանում ես որոշակի կողմի սկզբունքը, բայց չես կիրարկում դրան համապատասխան, հետևաբար ներքին նախատինքի զգացում կկրես։ Եթե չես հասկանում սկզբունքը և ընդհանրապես չգիտես ճշմարտության այս կողմը, ապա պարտադիր չէ, որ նախատինքի զգացում ունենաս այս հարցում։ Սուրբ Հոգու հանդիմանությունը միշտ համատեքստ ունի։ Կարծում ես, որ քանի որ չես աղոթել և չես համագործակցել Սուրբ Հոգու գործի հետ, ուշացրել ես գործը։ Իրականում, այն չի կարող ուշանալ։ Սուրբ Հոգին կհուզի մեկ ուրիշին. Սուրբ Հոգու գործը ոչ մեկի կողմից չի սահմանափակվում։ Զգում ես, որ հուսախաբ ես արել Աստծուն, և սա մի զգացում է, որը պետք է ունենաս քո խղճում։ Արդյոք կարող ես ձեռք բերել ճշմարտությունը, թե ոչ, քո սեփական գործն է և կապ չունի Աստծու հետ։ Երբեմն քո սեփական խիղճն է, որ մեղադրված է զգում, բայց սա Սուրբ Հոգու լուսավորությունը կամ լուսավորումը չէ, ոչ էլ Սուրբ Հոգու նախատինքն է։ Փոխարենը դա մի զգացում է մարդկային խղճի ներսում։ Եթե անխոհեմաբար սխալ արարքներ ես գործում այն հարցերում, որոնք առնչվում են Աստծու անվանը, Աստծու վկայությանը կամ Աստծու գործին, ապա Աստված բաց չի թողնի քեզ։ Բայց կա սահման՝ Աստված չի զբաղվի քեզնով սովորական, փոքր հարցերում։ Նա անտեսելու է քեզ։ Եթե խախտում ես սկզբունքները և խանգարում ու անհանգստացնում ես Աստծու գործը, Նա Իր զայրույթը կթափի քեզ վրա և բացարձակապես բաց չի թողնի քեզ։ Մարդկային կյանքի ընթացքում որոշ սխալներ, որոնք թույլ ես տալիս, անխուսափելի են։ Օրինակ՝ ճիշտ չես շոգեխաշում քո բուլկիները և ասում ես, որ դա Աստված է կարգավարժում քեզ. սա միանգամայն անհիմն ասվածք է։ Նախքան քո՝ Աստծուն հավատալը, մի՞թե այս տեսակ բան հաճախ չէր պատահում։ Զգում ես, որ դա կարծես Սուրբ Հոգու կարգավարժանքն է, բայց իրականում դա այդպես չէ (բացառությամբ որոշ բացառիկ հանգամանքների), որովհետև այս գործն ամբողջությամբ չի գալիս Սուրբ Հոգուց, այլ ավելի շուտ՝ մարդկային զգացմունքներից։ Այնուամենայնիվ, հավատքի մարդկանց համար բնականոն է այս ուղղությամբ մտածելը։ Դու չէիր կարող այսպես մտածել, երբ չէիր հավատում Աստծուն։ Երբ սկսեցիր հավատալ Աստծուն, սկսեցիր քո մտքերն ուղղել դեպի այս բաները, և ուստի բնականաբար սկսեցիր մտածել այս ուղղությամբ։ Սա առաջանում է բնականոն մարդկանց մտածելակերպից և պատկանում է մարդկային մտքի գործունեությանը։ Բայց ասեմ քեզ՝ նման մտածելակերպը Սուրբ Հոգու գործի շրջանակներում չէ։ Սա մի օրինակ է, երբ Սուրբ Հոգին մարդկանց բնականոն ռեակցիա է տալիս իրենց մտքերի միջոցով. բայց պետք է հասկանաս, որ այս ռեակցիան Սուրբ Հոգու գործը չէ։ Այս տեսակ «գիտելիք» ունենալը չի ապացուցում, որ ունես Սուրբ Հոգու գործը։ Քո գիտելիքը չի առաջանում Սուրբ Հոգու լուսավորությունից, առավել ևս դա Սուրբ Հոգու գործը չէ։ Դա լոկ բնականոն մարդկային մտքի արդյունք է, և այն բացարձակապես ոչ մի կապ չունի Սուրբ Հոգու լուսավորության կամ լուսավորման հետ՝ սրանք երկու լիովին տարբեր բաներ են։ Նման բնականոն մարդկային միտքն ամբողջությամբ չի արտադրվում Սուրբ Հոգու գործով։ Երբ Սուրբ Հոգին գործում է՝ լուսավորություն բերելու մարդկանց, Նա ընդհանուր առմամբ նրանց գիտելիք է տալիս Աստծու գործի և նրանց ճշմարիտ մուտքի ու ճշմարիտ վիճակի մասին։ Նա նաև թույլ է տալիս նրանց հասկանալ Աստծու հրատապ մտադրությունները և մարդու հանդեպ Նրա պահանջներն այսօր, որպեսզի նրանք վճռականություն ունենան զոհաբերելու ամեն ինչ՝ Աստծուն բավարարելու համար, սիրելու Աստծուն, նույնիսկ եթե հանդիպեն հալածանքի և նեղության, և հաստատուն կանգնելու իրենց վկայության մեջ Աստծու համար, նույնիսկ եթե դա նշանակում է թափել իրենց արյունը կամ տալ իրենց կյանքը, և անել դա առանց զղջալու։ Եթե ունես այս տեսակ վճռականություն, դա նշանակում է, որ ունես Սուրբ Հոգու հուզումներն ու գործը. բայց իմացիր, որ չես տիրապետում նման հուզումների ամեն մի անցնող պահի։ Երբեմն հավաքույթների ժամանակ, երբ աղոթում ես և ուտում ու խմում ես Աստծու խոսքերը, կարող ես չափազանց հուզված և ոգեշնչված զգալ։ Այնքան նոր և թարմ է թվում, երբ ուրիշները հաղորդակցվում են Աստծու խոսքերի իրենց փորձառական հասկացողության մասին, և քո սիրտը կատարելապես պարզ և լուսավոր է։ Սա ամբողջը Սուրբ Հոգու գործն է։ Եթե առաջնորդող ես, և Սուրբ Հոգին քեզ բացառիկ լուսավորություն և լուսավորում է տալիս, երբ գնում ես եկեղեցի՝ աշխատելու, տալիս է քեզ խորաթափանցություն եկեղեցու ներսում գոյություն ունեցող խնդիրների վերաբերյալ, թույլ է տալիս քեզ իմանալ, թե ինչպես հաղորդակցվել ճշմարտության մասին՝ դրանք լուծելու համար, դարձնում է քեզ անհավանականորեն եռանդուն, պատասխանատու և լուրջ քո աշխատանքում, այս ամենը Սուրբ Հոգու գործն է։

Ծանոթագրություններ.

ա. Բնագիր տեքստում ասվում է. «Սրանք որոշներն են»։


Կիրարկում (2)

Անցյալում մարդիկ կրթվում էին՝ Աստծու հետ լինելու և ամեն ակնթարթ հոգով ապրելու համար։ Այսօրվա կիրարկման հետ համեմատ՝ դա հոգին կրթելու պարզ ձև է. դա կիրարկման ամենամակերեսային և պարզագույն եղանակն է նախքան մարդկանց՝ կյանքի ճիշտ ուղի մտնելը, և այն կազմում է մարդկանց հավատքի կիրարկման ամենաառաջին փուլը։ Եթե մարդիկ իրենց կյանքում միշտ ապավինեն այս տեսակ կիրարկմանը, նրանք շատ զգացմունքներ կունենան, հակված կլինեն շեղումների և անկարող կլինեն մտնելու ճշմարիտ կյանքի փորձառությունների մեջ. նրանք կկարողանան միայն կրթել իրենց հոգիները, իրենց սրտերում բնականոն կերպով մոտենալ Աստծուն և միշտ մեծագույն ուրախություն կգտնեն Աստծու հետ լինելուց։ Նրանք կսահմանափակվեն Աստծու հետ իրենց միասնության փոքր շրջանակով և անկարող կլինեն հասնելու որևէ ավելի խորը բանի։ Այս սահմաններում ապրող մարդիկ անկարող են որևէ մեծ առաջընթաց գրանցել։ Ցանկացած պահի նրանք հակված են բացականչելու. «Ա՜խ, Տե՛ր Հիսուս։ Ամե՛ն»։ Գրեթե ամեն օր նրանք այսպիսին են. սա անցյալի կիրարկումն է, ամեն ակնթարթ հոգով ապրելու կիրարկումը։ Մի՞թե դա պարզունակ չէ։ Այսօր, երբ Աստծու խոսքերի շուրջ խորհելու ժամանակն է՝ պարզապես խորհիր Աստծու խոսքերի շուրջ, երբ ճշմարտությունը կիրարկելու ժամանակն է՝ պարզապես կիրարկիր ճշմարտությունը, երբ պարտավորությունդ կատարելու ժամանակն է՝ պարզապես կատարիր պարտավորությունդ։ Այս տեսակ կիրարկումն իրականում բավականին ազատագրող է. դա քեզ ազատություն է տալիս։ Դա նման չէ նրան, թե ինչպես են ծեր կրոնավորներն աղոթում և ճաշից առաջ գոհաբանություն հայտնում։ Իհարկե, նախկինում դա հավատացյալների կիրարկումն էր, բայց հիմա այսպես կիրարկելը չափազանց հետամնաց է։ Աստծու գործն այժմ ավելի բարձր մակարդակի վրա է. այն, ինչի մասին խոսվում է այսօր՝ «Աստծուն իրական կյանք բերելը», կիրարկման ամենակարևոր կողմն է։ Սա այն բնականոն մարդկայնությունն է, որը մարդկանցից պահանջվում է ունենալ իրենց իրական կյանքում, և այն, ինչ մարդիկ պետք է ունենան իրենց բնականոն մարդկայնության մեջ, բոլոր այն խոսքերն են, որոնք Աստված խոսում է այսօր։ Աստծու այս խոսքերն իրական կյանք բերելը «Աստծուն իրական կյանք բերելու» գործնական նշանակությունն է։ Այսօր մարդիկ պետք է նախևառաջ զինվեն հետևյալով. մի կողմից՝ նրանք պետք է բարելավեն իրենց որակը, կրթվեն և կատարելագործեն իրենց կարդալու և ըմբռնելու հմտությունները, մյուս կողմից՝ պետք է ապրեն բնականոն մարդու կյանքով։ Աշխարհից նոր ես եկել Աստծու առաջ. նախ պետք է կրթես սիրտդ՝ Աստծու առաջ հանդարտ լինելու համար։ Սա կիրարկման հենց սկիզբն է, և այն նաև առաջին քայլն է կյանքիդ բնույթի մեջ փոփոխության հասնելու համար։ Որոշ մարդիկ համեմատաբար ճկուն են իրենց կիրարկման մեջ. նրանք աշխատելիս խորհում են ճշմարտության շուրջ՝ պարզելով այն ճշմարտություններն ու կիրարկման սկզբունքները, որոնք պետք է հասկանան իրականության մեջ։ Մի կողմից՝ պետք է ունենաս բնականոն մարդկային կյանք, իսկ մյուս կողմից՝ պետք է լինի մուտք ճշմարտության մեջ։ Այս բոլոր բաները կազմում են լավագույն կիրարկումն իրական կյանքի համար։

Աստծուն մարդկանց իրական կյանք բերելը նախևառաջ պահանջում է, որ նրանք երկրպագեն Աստծուն, ձգտեն ճանաչել Աստծուն և կատարեն արարածի պարտավորությունը բնականոն մարդկայնության մեջ։ Դա այնպես չէ, որ ամեն անգամ ինչ-որ բան անելիս նրանք անպայման պետք է աղոթեն Աստծուն, կամ որ դա լավ չէ, և նրանք պետք է իրենց պարտական զգան Նրա հանդեպ, եթե չաղոթեն։ Այսօրվա կիրարկումն այդպիսին չէ. այն իսկապես հանգիստ է և պարզ։ Այն չի պահանջում մարդկանցից հետևել կանոնների։ Փոխարենը՝ յուրաքանչյուր մարդ պետք է գործի ըստ իր անհատական հասակի. եթե ընտանիքիդ անդամները չեն հավատում Աստծուն, վերաբերվիր նրանց որպես անհավատների, իսկ եթե հավատում են, վերաբերվիր որպես հավատացյալների։ Մի՛ դրսևորիր սեր և համբերություն, փոխարենը՝ դրսևորիր իմաստություն։ Որոշ մարդիկ դուրս են գալիս բանջարեղեն գնելու և քայլելիս մրմնջում են. «Աստվա՛ծ։ Ի՞նչ բանջարեղեն Դու կկամենայիր, որ ես գնեմ այսօր։ Աղաչում եմ, օգնի՛ր ինձ։ Աստված խնդրում է, որ մենք փառավորենք Իր անունն ամեն ինչում, և որ մենք բոլորս վկայություն կրենք, ուստի նույնիսկ եթե վաճառողն ինձ փտած բան տա, ես միևնույն է գոհություն կհայտնեմ Աստծուն. ես կհամբերեմ։ Մենք, որ հավատում ենք Աստծուն, չենք կարող ընտրություն կատարել բանջարեղենի միջից»։ Նրանք կարծում են, թե դա անելը վկայություն է, և արդյունքն այն է, որ նրանք փող են ծախսում մի կապ փտած բանջարեղեն գնելու համար, բայց դեռ աղոթում են և ասում. «Աստվա՛ծ։ Ես միևնույն է կուտեմ այս փտած բանջարեղենը, քանի դեռ Դու դա ընդունելի ես համարում»։ Մի՞թե նման կիրարկումը խեղաթյուրված չէ։ Մի՞թե դա կանոններին հետևել չէ։ Նախկինում մարդիկ կրթվում էին՝ ամեն ակնթարթ հոգով ապրելու համար. սա կապված է նախկինում՝ Շնորհքի դարաշրջանում կատարված գործի հետ։ Բարեպաշտություն, խոնարհություն, սեր, համբերություն, ամեն ինչի համար շնորհակալություն հայտնելը. սրանք էին այն ամենն, ինչ պահանջվում էր յուրաքանչյուր հավատացյալից Շնորհքի դարաշրջանում։ Այն ժամանակ մարդիկ աղոթում էին Աստծուն ամեն ինչում. նրանք աղոթում էին, երբ հագուստ էին գնում, և երբ տեղեկացվում էին հավաքույթի մասին, նրանք նույնպես աղոթում էին. «Աստվա՛ծ։ Դու կկամենայի՞ր, որ ես գնամ, թե՞ ոչ։ Եթե Դու կկամենայիր, որ ես գնամ, ապա հարթ ճանապարհ պատրաստիր ինձ համար։ Եթե Դու չէիր կամենա, որ ես գնամ, արա այնպես, որ սայթաքեմ և ընկնեմ»։ Նրանք աղերսում էին Աստծուն աղոթելիս, իսկ աղոթելուց հետո անհանգստություն էին զգում և չէին գնում։ Որոշ քույրեր, վախենալով, որ հավաքույթներից տուն վերադառնալիս կարող են ծեծի ենթարկվել իրենց անհավատ ամուսինների կողմից, անհանգստություն էին զգում, երբ աղոթում էին, և հետևաբար չէին գնում հավաքույթների։ Նրանք հավատում էին, թե դա Աստծու մտադրությունն է, մինչդեռ իրականում, եթե նրանք գնային, ոչինչ չէր պատահի։ Արդյունքն այն էր, որ նրանք բաց էին թողնում հավաքույթը։ Այդ ամենը մարդկանց հիմարության արդյունքն էր։ Այս կերպ կիրարկող մարդիկ բոլորն ապրում են իրենց սեփական զգացմունքներով։ Կիրարկման այս եղանակն այնքան խեղաթյուրված է և լցված անորոշությամբ։ Չափազանց շատ են նրանց անձնական զգացմունքներն ու գաղափարները։ Եթե քեզ ասում են հավաքույթի մասին, ապա գնա. այլևս կարիք չկա աղոթելու Աստծուն։ Մի՞թե սա պարզ չէ։ Եթե այսօր քեզ անհրաժեշտ է հագուստ գնել, ապա անմիջապես գնա և գնիր։ Մի՛ աղոթիր Աստծուն և ասա. «Աստվա՛ծ։ Դու կկամենայի՞ր, որ ես գնամ, թե՞ ոչ։ Իսկ ի՞նչ, եթե իմ բացակայության ժամանակ եղբայրներից և քույրերից մեկը պատահաբար գա»։ Վախենում ես, որ եղբայր կամ քույր կարող է գալ, հետևաբար չես գնում, սակայն արդյունքն այն է, որ երեկոն վրա է հասնում, և ոչ ոք չի եկել։ Նույնիսկ Շնորհքի դարաշրջանում կիրարկման այս եղանակը պարունակում էր շեղումներ և ճշգրիտ չէր։ Այսպիսով, եթե մարդիկ կիրարկեն այնպես, ինչպես անցյալ ժամանակներում, նրանց կյանքում ոչ մի փոփոխություն չի լինի։ Նրանք պարզապես անգիտությամբ կենթարկվեն այն ամենին, ինչ պատահի, ուշադրություն չեն դարձնի զանազանման կարողությանը և ոչինչ չեն անի, բացի կուրորեն հնազանդվելուց և համբերելուց։ Այն ժամանակ մարդիկ կենտրոնանում էին Աստծուն փառավորելու վրա, բայց Աստված նրանցից ոչ մի փառք չստացավ, քանի որ նրանք ոչ մի գործնական բան կյանքով չէին արտահայտել։ Նրանք պարզապես զսպում և սահմանափակում էին իրենց՝ ըստ իրենց անձնական պատկերացումների, և նույնիսկ երկար տարիների կիրարկումը ոչ մի փոփոխություն չբերեց նրանց կյանքում։ Նրանք գիտեին միայն համբերել, խոնարհ լինել, սիրել և ներել, բայց զուրկ էին Սուրբ Հոգուց եկող անգամ չնչին լուսաբանումից։ Ինչպե՞ս կարող էին մարդիկ ճանաչել Աստծուն այդ կերպ։ Եվ ինչպե՞ս նրանք հնարավոր է փառաբանեին Աստծուն։

Մարդիկ կարող են մտնել Աստծու հանդեպ հավատքի ճիշտ ուղին միայն այն դեպքում, եթե Աստծուն բերեն իրենց իրական կյանք և իրենց բնականոն մարդկային կյանք։ Այսօր Աստծու խոսքերն են առաջնորդում ձեզ. անցյալ ժամանակների պես փնտրելու և խարխափելու կարիք այլևս չկա։ Երբ կարողանաս կիրարկել Աստծու խոսքերի համաձայն և կարողանաս քննել ու գնահատել ինքդ քեզ՝ ըստ մարդկային այն վիճակների, որոնք Ես մերկացրել եմ, ապա կկարողանաս հասնել փոփոխության։ Սա կանոն չէ, այլ այն, ինչ Աստված պահանջում է մարդուց։ Այսօր թույլ տուր Ինձ ասել քեզ, թե ինչպես են բաները. զբաղվիր միայն Իմ խոսքերի համաձայն գործելով։ Քեզնից Իմ պահանջները հիմնված են բնականոն մարդու կարիքների վրա։ Ես արդեն ասել եմ քեզ Իմ խոսքերը. քանի դեռ կենտրոնանում ես դրանք կիրարկելու վրա, կհամապատասխանես Աստծու մտադրություններին։ Այժմ Աստծու խոսքերով ապրելու ժամանակն է։ Աստծու խոսքերը բացատրել են ամեն ինչ, ամեն ինչ բացահայտվել է, և քանի դեռ ապրում ես Աստծու խոսքերով, կվարես ազատությամբ և ազատագրմամբ լի կյանք։ Նախկինում, երբ մարդիկ Աստծուն բերում էին իրենց իրական կյանք, նրանք կիրարկում և փորձառաբար ապրում էին չափազանց շատ կանոններ և ծեսեր. նույնիսկ աննշան հարցերում նրանք աղոթում և փնտրում էին՝ մի կողմ դնելով Աստծու հստակ ասված խոսքերը և անտեսելով դրանց ընթերցումը։ Փոխարենը՝ նրանք իրենց ողջ ջանքերը նվիրում էին փնտրելուն, ինչի հետևանքով ոչ մի արդյունք չէր լինում։ Վերցնենք, օրինակ, սննդի և հագուստի հարցերը. աղոթում ես և այս հարցերը հանձնում Աստծու ձեռքը՝ խնդրելով, որ Աստված ամեն ինչ կարգավորի քեզ համար։ Երբ Աստված լսի այս խոսքերը, Նա կասի. «Մի՞թե Ես պետք է զբաղվեմ նման մանրուքներով։ Ո՞ւր են անհետացել այն բնականոն մարդկայնությունն ու ողջամտությունը, որոնք Ես ստեղծել եմ քեզ համար»։ Երբեմն ինչ-որ մեկը սխալ է թույլ տալիս իր գործողություններում. ապա նա կարծում է, թե վիրավորել է Աստծուն, և կաշկանդվում է։ Որոշ մարդկանց իրադրությունները շատ լավ են, բայց երբ նրանք որևէ փոքր բան սխալ են անում, կարծում են, թե Աստված պատժում է իրենց։ Իրականում սա Աստծու արածը չէ, այլ մարդկանց սեփական մտքի ազդեցությունն է։ Երբեմն ոչ մի սխալ բան չկա նրանում, թե ինչպես ես փորձառաբար ապրում, բայց ուրիշներն ասում են, թե ճիշտ չես փորձառաբար ապրում, և այսպիսով ծուղակն ես ընկնում՝ դառնում ես բացասական և ներքուստ խավարում ես։ Հաճախ, երբ մարդիկ այսպես բացասական են լինում, նրանք կարծում են, թե պատժվում են Աստծու կողմից, բայց Աստված ասում է. «Ես քո մեջ պատժի ոչ մի գործ չեմ արել. ինչպե՞ս կարող ես Ինձ այսպես մեղադրել»։ Մարդիկ չափազանց հաճախ են բացասական դառնում։ Նրանք նաև հաճախ գերզգայուն են և հաճախ տրտնջում Աստծուց։ Աստծուն պետք չէ, որ այդպես տառապես, սակայն ինքդ ես թույլ տալիս, որ ընկնես այդ վիճակի մեջ։ Այդ տեսակ տառապանքի մեջ ոչ մի արժեք չկա։ Մարդիկ չգիտեն Աստծու կատարած գործը, և շատ բաներում նրանք անտեղյակ ու անկարող են հստակ տեսնել, ուստի նրանք թակարդն են ընկնում իրենց սեփական պատկերացումների և երևակայությունների մեջ՝ գնալով է՛լ ավելի խորը խճճվելով։ Ոմանք ասում են, որ բոլոր բաներն ու իրադարձություններն Աստծու ձեռքերում են. ուրեմն մի՞թե Աստված չգիտի, երբ մարդիկ բացասական են։ Իհարկե, Աստված գիտի։ Երբ ընկնում ես մարդկային պատկերացումների ծուղակը, Սուրբ Հոգին քո մեջ գործելու ոչ մի միջոց չի ունենում։ Հաճախ որոշ մարդիկ բացասական վիճակում թակարդն են ընկնում, բայց Ես դեռ շարունակում եմ Իմ գործը։ Անկախ նրանից՝ բացասական ես, թե դրական, Ես կաշկանդված չեմ քեզնով, բայց պետք է իմանաս, որ այն բազմաթիվ խոսքերը, որոնք Ես խոսում եմ, և այն հսկայական գործը, որ Ես անում եմ, սերտորեն կապված են միմյանց՝ ըստ մարդկանց վիճակների։ Երբ բացասական ես, դա չի խոչընդոտում Սուրբ Հոգու գործին։ Պատժի և մահվան փորձության ժամանակ մարդիկ բոլորը ծուղակն էին ընկել բացասական վիճակի մեջ, բայց դա չխոչընդոտեց Իմ գործին։ Երբ բացասական էիր, Սուրբ Հոգին շարունակում էր անել այն, ինչ պետք էր անել ուրիշների մեջ։ Կարող ես մեկ ամիս դադարել ձգտելուց, բայց Ես շարունակում եմ աշխատել. ինչ էլ որ անես ներկայում կամ ապագայում, դա չի կարող խոչընդոտել Սուրբ Հոգու գործին։ Որոշ բացասական վիճակներ գալիս են մարդկային թուլությունից. երբ մարդիկ կարծում են, թե իսկապես անկարող են բավարարել Աստծու պահանջները կամ ըմբռնել դրանք, նրանք դառնում են բացասական։ Օրինակ՝ պատժի ժամանակ Աստծու խոսքերը խոսում էին պատժի ժամանակ մինչև որոշակի աստիճան Աստծուն սիրելու մասին, բայց մարդիկ իրենց անկարող էին համարում։ Նրանք հատկապես տխուր էին զգում և ողբում, որ Սատանան այդքան խորապես ապականել էր իրենց մսեղին, և որ իրենց որակն այդքան վատն էր։ Նրանք զգում էին, թե որքան ցավալի է, որ իրենք ծնվել են այդ միջավայրում։ Իսկ որոշ մարդիկ զգում էին, որ իրենք չափազանց ուշ են սկսել հավատալ և ճանաչել Աստծուն, և որ իրենք արժանի չեն կատարյալ դարձվելու։ Այս բոլորը բնականոն մարդկային վիճակներ են։

Մարդու մսեղին Սատանայից է, այն լի է ապստամբ բնավորություններով, այն ողբալիորեն կեղտոտ է և անմաքուր մի բան է։ Մարդիկ չափազանց շատ են տենչում մսեղիի վայելքը և չափազանց շատ են արտահայտում մսեղին. ահա թե ինչու է Աստված այդքան մեծ չափով ատում մարդու մսեղին։ Երբ մարդիկ հրաժարվում են Սատանայի կեղտոտ, ապականված բաներից, նրանք ձեռք են բերում Աստծու փրկությունը։ Բայց եթե նրանք դեռ չեն հրաժարվում կեղտից ու ապականությունից, ապա նրանք դեռ ապրում են Սատանայի իշխանության ներքո։ Մարդկանց խարդավանքներն ու կռիվները, նենգությունն ու խոտորությունը բոլորը Սատանայի բաներն են։ Աստծու կողմից քո փրկությունն այն է, որ ազատի քեզ Սատանայի այս բաներից։ Աստծու գործը չի կարող սխալ լինել. այն ամբողջովին արվում է մարդկանց խավարից փրկելու համար։ Երբ Աստծու հանդեպ քո հավատքի մեջ հասնես այն կետին, որտեղ կարող ես ազատվել մսեղիի ապականությունից և այլևս կաշկանդված չես այս ապականությամբ, մի՞թե փրկված չես լինի։ Երբ ապրում ես Սատանայի իշխանության ներքո, անկարող ես դրսևորել Աստծուն, կեղտոտ մի բան ես և չես կարող ստանալ Աստծու ժառանգությունը։ Հենց որ մաքրագործվես և կատարյալ դարձվես, կսրբացվես, կլինես բնականոն մարդ, կօրհնվես Աստծու կողմից և հաճելի կլինես Աստծուն։ Այսօր Աստծու կատարած գործը փրկություն է, և ավելին՝ դա դատաստան է, պատիժ և անեծք։ Այն ունի մի շարք կողմեր։ Դուք բոլորդ տեսնում եք, որ Աստծու խոսքերը պարունակում են դատաստան և պատիժ, ինչպես նաև անեծքներ։ Ես խոսում եմ արդյունքի հասնելու համար, որպեսզի ստիպեմ մարդկանց ճանաչել իրենց, այլ ոչ թե մարդկանց մահվան մատնելու համար։ Իմ սիրտը ձեզ համար է։ Խոսելն այն մեթոդներից մեկն է, որով Ես գործում եմ. խոսքերի միջոցով Ես արտահայտում եմ Աստծու բնույթը և թույլ եմ տալիս քեզ հասկանալ Աստծու մտադրությունները։ Քո մսեղին գուցե մեռնի, բայց ունես հոգի և ոգի։ Եթե մարդիկ միայն մսեղի ունենային, ապա նրանց հավատքի մեջ ոչ մի իմաստ չէր լինի, ոչ էլ որևէ իմաստ կլիներ այս ողջ գործի մեջ, որ Ես արել եմ։ Այսօր Ես խոսում եմ մի կերպ, իսկ հետո՝ մեկ այլ. միառժամանակ Ես ծայրաստիճան ատելությամբ եմ լցված մարդկանց հանդեպ, իսկ հետո միառժամանակ գերագույն սիրով եմ լցված նրանց հանդեպ. Ես անում եմ այս ամենը՝ քո բնավորության մեջ փոփոխության հասնելու, ինչպես նաև Աստծու գործի վերաբերյալ քո պատկերացումները վերափոխելու համար։

Վերջին օրերը վրա են հասել, և աշխարհի երկրները խառնաշփոթի մեջ են։ Քաղաքական անկարգություններ կան, ամենուր ի հայտ են գալիս սով, համաճարակներ, ջրհեղեղներ և երաշտներ։ Մարդկային աշխարհում աղետներ կան. Երկինքը նույնպես արհավիրքներ է ուղարկել։ Սրանք վերջին օրերի նշաններն են։ Բայց մարդկանց թվում է, թե դա ուրախության և շքեղության աշխարհ է։ Աշխարհը գնալով է՛լ ավելի փայլուն և գրավիչ է դառնում, մարդկանց սրտերը բոլորը ձգվում են դեպի այն, և շատ մարդիկ ծուղակն են ընկնում ու անկարող են ազատվել դրանից. մեծ թվով մարդիկ կմոլորվեն նրանց կողմից, ովքեր զբաղվում են խաբեությամբ և կախարդությամբ։ Եթե չձգտես առաջընթացի, չունենաս ձգտումներ և արմատավորված չլինես ճշմարիտ ճանապարհի մեջ, կքշվես չարիքի հոսանքով։ Չինաստանը բոլոր երկրներից ամենահետամնացն է. դա այն երկիրն է, որտեղ գալարված պառկած է մեծ կարմիր վիշապը, այնտեղ ամենաշատն են երկրպագում կուռքերին և զբաղվում կախարդությամբ, ամենաշատ տաճարներն են գտնվում, և այն մի վայր է, որտեղ բնակվում են անմաքուր հոգիներ։ Ծնվել ես դրանից, կրթվել ես դրա կողմից և տոգորվել դրա ազդեցությամբ. ապականվել և տանջվել ես դրա կողմից, բայց արթնանալուց հետո ապստամբում ես դրա դեմ և ամբողջովին ձեռք ես բերվում Աստծու կողմից։ Սա Աստծու փառքն է, և ահա թե ինչու գործի այս փուլը մեծ նշանակություն ունի։ Աստված այնպիսի մեծածավալ գործ է արել, այնքան շատ խոսքեր է խոսել, և Նա ի վերջո ամբողջովին ձեռք կբերի ձեզ. սա Աստծու կառավարման գործի մի մասն է, և դուք Աստծու և Սատանայի միջև ճակատամարտի «հաղթանակի ավարն» եք։ Որքան շատ հասկանաք ճշմարտությունը և որքան լավը լինի ձեր եկեղեցական կյանքը, այնքան ավելի շատ մեծ կարմիր վիշապը ծնկի կգա։ Սրանք բոլորը հոգևոր ոլորտի հարցեր են. դրանք հոգևոր ոլորտի ճակատամարտերն են, և երբ Աստված հաղթանակի, Սատանան ամոթահար կլինի և վայր կընկնի։ Աստծու գործի այս փուլը հսկայական նշանակություն ունի։ Աստված այնպիսի մեծածավալ գործ է անում և ամբողջովին փրկում է մարդկանց այս խմբին, որպեսզի կարողանաք փախչել Սատանայի ազդեցությունից, ապրել սուրբ երկրում, ապրել Աստծու լույսի մեջ և ունենալ լույսի առաջնորդությունն ու ուղղորդումը։ Այդ ժամանակ կյանքդ իմաստ կունենա։ Այն, ինչ ուտում և հագնում եք, տարբերվում է անհավատներից. վայելում եք Աստծու խոսքերը և իմաստալից կյանք եք վարում. իսկ ի՞նչ են վայելում նրանք։ Նրանք վայելում են միայն իրենց «նախնիների ժառանգությունը» և իրենց «ազգային ոգին»։ Նրանք մարդկայնության անգամ չնչին նշույլ չունեն։ Ձեր հագուկապը, խոսքերը և գործողությունները բոլորը տարբերվում են նրանցից։ Ի վերջո, ամբողջովին կփախչեք կեղտից, այլևս Սատանայի գայթակղության ծուղակը չեք ընկնի և ձեռք կբերեք Աստծու ամենօրյա ապահովումը։ Պետք է միշտ զգույշ լինեք։ Թեև ապրում եք կեղտոտ վայրում, արատավորված չեք կեղտից և կարող եք ապրել Աստծու կողքին՝ ստանալով Նրա մեծ պաշտպանությունը։ Աստված ընտրել է ձեզ այս դեղին երկրի բոլոր մարդկանց միջից։ Մի՞թե ամենաօրհնված մարդիկ չեք։ Արարած ես. իհարկե, պետք է երկրպագես Աստծուն և ձգտես իմաստալից կյանքի։ Եթե չես երկրպագում Աստծուն, այլ ապրում ես քո կեղտոտ մսեղիի մեջ, ապա մի՞թե պարզապես մարդկային հագուստով գազան չես։ Քանի որ մարդկային էակ ես, պետք է ծախսվես Աստծու համար և համբերես բոլոր տառապանքներին։ Պետք է ուրախությամբ և վստահորեն ընդունես այն փոքրիկ տառապանքը, որին ենթարկվում ես այսօր, և ապրես իմաստալից կյանքով, ինչպես Հոբը և Պետրոսը։ Այս աշխարհում մարդը կրում է դևի հագուստը, ուտում է դևի տված սնունդը, աշխատում և ծառայում է դևի բռի տակ և ոտնահարվում է դրա կողմից այն աստիճան, որ ծածկվում է կեղտով։ Նա չի ըմբռնել կյանքի իմաստը կամ ձեռք չի բերել ճշմարիտ ճանապարհը. ի՞նչ իմաստ կա այսպես ապրելու մեջ։ Դուք մարդիկ եք, որոնք փնտրում են ճիշտ ուղին և ձգտում բարելավման։ Դուք ոտքի եք կանգնում մեծ կարմիր վիշապի երկրում և նրանք եք, ում Աստված արդար է կոչում։ Մի՞թե դա ամենաիմաստալից կյանքը չէ։

Շնորհքի դարաշրջանում Հովհաննեսը ճանապարհ հարթեց Հիսուսի համար։ Հովհաննեսը չէր կարող կատարել հենց Աստծու գործը, այլ լոկ մարդու պարտավորությունը կատարեց։ Թեև Հովհաննեսը Տիրոջ նախակարապետն էր, նա անկարող էր ներկայացնել Աստծուն. նա ընդամենը Սուրբ Հոգու կողմից օգտագործվող մարդ էր։ Հիսուսի մկրտվելուց հետո Սուրբ Հոգին աղավնու պես իջավ Նրա վրա։ Ապա Նա սկսեց Իր գործը, այսինքն՝ սկսեց կատարել Քրիստոսի սպասավորությունը։ Ահա թե ինչու Նա ստացավ Աստծու ինքնությունը, քանզի Աստծուց էր եկել։ Անկախ նրանից, թե ինչպիսին էր Նրա հավատքը դրանից առաջ, այն երբեմն կարող էր թույլ լինել, կամ երբեմն՝ ուժեղ. այդ ամենը պատկանում էր այն բնականոն մարդկային կյանքին, որը Նա վարում էր Իր սպասավորությունը կատարելուց առաջ։ Մկրտվելուց (այսինքն՝ օծվելուց) հետո Աստծու զորությունն ու փառքն անմիջապես Նրա հետ էին, և այսպես Նա սկսեց կատարել Իր սպասավորությունը։ Նա կարող էր նշաններ ու զարմանալի բաներ գործել, հրաշքներ կատարել, և Նա զորություն ու իշխանություն ուներ, քանզի գործում էր անմիջապես հենց Աստծու անունից. Նա Հոգու փոխարեն կատարում էր Նրա գործը և արտահայտում Հոգու ձայնը։ Ուստի Նա Աստված Ինքն էր. սա անվիճելի է։ Հովհաննեսը մեկն էր, ով օգտագործվում էր Սուրբ Հոգու կողմից։ Նա չէր կարող ներկայացնել Աստծուն, ոչ էլ հնարավոր էր, որ ներկայացներ Աստծուն։ Եթե ցանկանար դա անել, Սուրբ Հոգին թույլ չէր տա, քանզի նա անկարող էր կատարել այն գործը, որն Աստված Ինքն էր մտադիր անել։ Գուցե նրա մեջ շատ բան կար մարդու կամքից, կամ որոշ շեղումներ. ոչ մի պարագայում նա չէր կարող անմիջականորեն ներկայացնել Աստծուն։ Նրա սխալներն ու անհեթեթությունները միայն իրեն էին ներկայացնում, բայց նրա գործը ներկայացնում էր Սուրբ Հոգուն։ Սակայն չես կարող ասել, որ նա ամբողջությամբ Աստծուն էր ներկայացնում։ Մի՞թե նրա խեղաթյուրումները նույնպես կարող էին ներկայացնել Աստծուն։ Բնականոն է, որ մարդուն ներկայացնելիս խեղաթյուրումներ լինեն, բայց եթե Աստծուն ներկայացնելիս շեղումներ լինեն, մի՞թե դա անպատվություն չի բերի Աստծու վրա։ Մի՞թե դա հայհոյանք չէր լինի Սուրբ Հոգու դեմ։ Սուրբ Հոգին հեշտությամբ թույլ չի տալիս, որ մարդը կանգնի Աստծու տեղում, նույնիսկ եթե նա մեծարվում է ուրիշների կողմից։ Եթե նա Աստված չէ, ապա ի վերջո անկարող կլինի ամուր կանգնել։ Սուրբ Հոգին թույլ չի տալիս, որ մարդն Աստծուն ներկայացնի այնպես, ինչպես կամենո՛ւմ է։ Օրինակ՝ Սուրբ Հոգին էր, որ վկայեց Հովհաննեսի մասին. և Սուրբ Հոգին էր նաև, որ բացահայտեց նրան՝ որպես Հիսուսի համար ճանապարհ հարթողի, բայց այն գործը, որ Սուրբ Հոգին կատարեց նրա վրա, խիստ չափավորված էր։ Հովհաննեսից պահանջվում էր միայն լինել Հիսուսի ճանապարհը հարթողը, Նրա համար ճանապարհ պատրաստել։ Այսինքն՝ Սուրբ Հոգին միայն պաշտպանում էր նրա գործը ճանապարհ հարթելու մեջ և նրան թույլ էր տալիս միայն այդպիսի գործ անել. նրան թույլ չէր տրվում որևէ այլ գործ անել։ Հովհաննեսը ներկայացնում էր Եղիային, և նա ներկայացնում էր ճանապարհ հարթող մարգարեի։ Սուրբ Հոգին նրան պաշտպանում էր դրանում. քանի դեռ նրա գործը ճանապարհ հարթելն էր, Սուրբ Հոգին պաշտպանում էր նրան։ Սակայն, եթե նա հավակներ հենց Աստված լինելու և ասեր, որ եկել է ավարտելու փրկագնման գործը, Սուրբ Հոգին ստիպված կլիներ կարգավարժել նրան։ Որքան էլ մեծ լիներ Հովհաննեսի գործը, և թեև այն պաշտպանվում էր Սուրբ Հոգու կողմից, նրա գործն առանց սահմանների չէր։ Ճիշտ է, որ Սուրբ Հոգին իսկապես պաշտպանում էր նրա գործը, սակայն այն ժամանակ նրան տրված զորությունը սահմանափակվում էր նրա ճանապարհ հարթելով։ Նա բացարձակապես չէր կարող որևէ այլ գործ անել, քանզի նա միայն ճանապարհ հարթող Հովհաննեսն էր, այլ ոչ թե Հիսուսը։ Ուստի Սուրբ Հոգու վկայությունը վճռորոշ է, բայց այն գործը, որ Սուրբ Հոգին թույլ է տալիս մարդուն անել, է՛լ ավելի կարևոր է։ Մի՞թե Հովհաննեսի մասին այն ժամանակ հնչեղ կերպով չէր վկայվել։ Մի՞թե նրա գործը նույնպես մեծ չէր։ Բայց նրա կատարած գործը չէր կարող գերազանցել Հիսուսի գործին, քանզի նա ընդամենը Սուրբ Հոգու կողմից օգտագործվող մարդ էր և չէր կարող անմիջականորեն ներկայացնել Աստծուն, ուստի նրա կատարած գործը սահմանափակ էր։ Ճանապարհ հարթելու գործն ավարտելուց հետո Սուրբ Հոգին այլևս չպաշտպանեց նրա վկայությունը, ոչ մի նոր գործ չհետևեց նրան, և նա հեռացավ, երբ Ինքնին Աստծու գործը սկսվեց։

Կան մարդիկ, որոնք չար ոգիներով են բռնված ու բարձրաձայն աղաղակում են. «Ես աստված եմ»։ Սակայն ի վերջո նրանք բացահայտվում են, որովհետև սխալ են այն բանում, ինչ ներկայացնում են։ Նրանք Սատանային են ներկայացնում, և Սուրբ Հոգին նրանց ուշադրություն չի դարձնում։ Ինչքան էլ որ դու քեզ բարձրացնես կամ ինչքան էլ ուժգին աղաղակես, միևնույն է, սոսկ արարած ես և Սատանայից եղող մեկը։ Ես երբեք չեմ աղաղակում. «Ես Աստվա՜ծ եմ, ես Աստծու սիրելի Որդի՜ն եմ»։ Բայց այն աշխատանքը, որ անում եմ, Աստծու աշխատանքն է։ Պե՞տք է արդյոք աղաղակեմ։ Բարձրացման կարիք չկա։ Աստված Ինքն է կատարում Իր իսկ աշխատանքը և կարիք չունի, որ մարդը կարգավիճակ տա կամ պատվավոր տիտղոս շնորհի. Նրա աշխատանքը ներկայացնում է Նրա ինքնությունն ու կարգավիճակը։ Հիսուսն Իր մկրտությունից առաջ Աստված Ինքը չէ՞ր։ Նա Աստծու մարմնացած մսեղին չէ՞ր։ Անշուշտ, չի կարելի ասել, թե միայն այն բանից հետո, երբ Նրա մասին վկայվեց, Նա դարձավ Աստծու միածին Որդին։ Իր աշխատանքը սկսելուց շատ առաջ արդեն չկա՞ր Հիսուս անունով մի մարդ։ Դու ի վիճակի չես նոր ուղիներ առաջացնելու կամ ներկայացնելու Հոգուն։ Դու չես կարող արտահայտել Հոգու աշխատանքը կամ այն խոսքերը, որոնք Նա խոսում է։ Դու ի վիճակի չես կատարելու հենց Աստծու աշխատանքը և Հոգու աշխատանքը՝ նույնպես։ Աստծու իմաստությունը, սքանչելիությունը և անքննելիությունը, ինչպես նաև այն ամբողջ բնույթը, որով Աստված պատժում է մարդուն՝ այս ամենը քո արտահայտելու կարողությունից վեր են։ Ուստի անօգուտ կլիներ, եթե փորձեիր պնդել, թե Աստված ես. դու կունենայիր միայն անունը և ոչ մի բուն էություն։ Աստված Ինքն է եկել, սակայն ոչ ոք Նրան չի ճանաչում, բայց Նա շարունակում է Իր աշխատանքը և դա անում է Հոգու ներկայացմամբ։ Անկախ այն բանից՝ դու Նրան մարդ ես կոչում, թե Աստված, Տեր, թե Քրիստոս կամ կոչում ես քույր, նշանակություն չունի։ Բայց այն աշխատանքը, որ Նա անում է, Հոգու աշխատանքն է և ներկայացնում է հենց Աստծու աշխատանքը։ Նա չի հոգում այն անվան մասին, որով մարդն Իրեն կոչում է։ Կարո՞ղ է այդ անունը որոշել Նրա աշխատանքը։ Անկախ այն բանից, թե դու Նրան ինչ ես կոչում, Աստծու տեսանկյունից՝ Նա Աստծու Հոգու մարմնացած մսեղին է. Նա ներկայացնում է Հոգուն, և Հոգին նրան հավանության է արժանացրել։ Եթե դու անկարող ես ճանապարհ առաջացնել նոր դարաշրջանի համար կամ վերջ դնել հին դարաշրջանին, կամ նոր դարաշրջան բերել կամ նոր աշխատանք անել, ապա չե՜ս կարող Աստված կոչվել։

Նույնիսկ Սուրբ Հոգու կողմից օգտագործվող մարդը չի կարող հենց Աստծուն ներկայացնել։ Սա ոչ միայն նշանակում է, որ նման մարդը չի կարող ներկայացնել Աստծուն, այլև այն, որ նրա կատարած գործը չի կարող անմիջականորեն ներկայացնել Աստծուն։ Այլ կերպ ասած՝ մարդկային փորձառությունները չեն կարող անմիջականորեն դրվել Աստծու կառավարման մեջ, և դրանք չեն կարող ներկայացնել Աստծու կառավարումը։ Ինքնին Աստծու արած գործն ամբողջովին այն գործն է, որ Նա մտադիր է անել Իր իսկ կառավարման ծրագրում, և այն վերաբերում է մեծ կառավարմանը։ Մարդկանց արած գործը բաղկացած է իրենց անհատական փորձառությունները տրամադրելուց։ Այն բաղկացած է փորձառության նոր ճանապարհ գտնելուց՝ բացի նախորդների անցած ճանապարհներից, և իրենց եղբայրներին ու քույրերին առաջնորդելուց՝ Սուրբ Հոգու առաջնորդության ներքո գտնվելիս։ Այն, ինչ այս մարդիկ տրամադրում են, իրենց անհատական փորձառություններն են կամ հոգևոր մարդկանց հոգևոր գրությունները։ Թեև այս մարդիկ օգտագործվում են Սուրբ Հոգու կողմից, նրանց արած գործը կապ չունի վեցհազարամյա ծրագրի կառավարման մեծ գործի հետ։ Նրանք լոկ այն մարդիկ են, որոնց Սուրբ Հոգին բարձրացրել է տարբեր ժամանակաշրջաններում՝ Սուրբ Հոգու հոսքի մեջ գտնվող մարդկանց առաջնորդելու համար, մինչև նրանց կատարած գործառույթներն ավարտվեն, կամ մինչև նրանց կյանքերն ավարտվեն։ Նրանց արած գործը միայն բուն Աստծու համար համապատասխան ճանապարհ պատրաստելն է կամ երկրի վրա բուն Աստծու կառավարման որոշակի տեսանկյունը շարունակելը։ Ինքնին, այս մարդիկ անկարող են կատարել Նրա կառավարման ավելի մեծ գործը, ոչ էլ կարող են նոր ճանապարհներ բացել, առավել ևս նրանցից ոչ մեկը չի կարող ավարտին հասցնել Աստծու ողջ գործը նախորդ դարաշրջանից։ Ուստի նրանց կատարած գործը ներկայացնում է միայն արարածի, որը կատարում է իր գործառույթը, և չի կարող ներկայացնել Ինքնին Աստծուն, որը կատարում է Իր սպասավորությունը։ Պատճառն այն է, որ նրանց արած գործը նման չէ Ինքնին Աստծու արած գործին։ Նոր դարաշրջան բերելու գործն այնպիսի բան չէ, որը մարդը կարող է Աստծու փոխարեն անել։ Բացի Ինքնին Աստծուց՝ այն ոչ ոք չի կարող անել։ Մարդու արած ողջ գործը բաղկացած է որպես արարած իր պարտավորությունը կատարելուց և արվում է, երբ նա շարժվում կամ լուսավորվում է Սուրբ Հոգու կողմից։ Այն առաջնորդությունը, որն այս մարդիկ մատակարարում են, ամբողջովին բաղկացած է մարդուն առօրյա կյանքում կիրարկման ճանապարհը ցույց տալուց և նրանից, թե ինչպես պետք է նա գործի Աստծու մտադրություններին համապատասխան։ Մարդու գործը ո՛չ ներառում է Աստծու կառավարումը, ո՛չ էլ ներկայացնում է Հոգու գործը։ Որպես օրինակ՝ Ուիթնես Լիի և Վոչման Նիի գործը ճանապարհ ցույց տալն էր։ Ճանապարհը նոր լիներ, թե հին, գործը հիմնված էր Աստվածաշնչի շրջանակներում մնալու սկզբունքի վրա։ Դա տեղական եկեղեցին վերականգնելը լիներ, թե տեղական եկեղեցին կառուցելը, նրանց գործը կապված էր եկեղեցիներ հիմնելու հետ։ Նրանց կատարած գործը շարունակում էր այն գործը, որը Հիսուսը և Նրա առաքյալները կիսատ էին թողել կամ հետագայում չէին զարգացրել Շնորհքի դարաշրջանում։ Այն, ինչ նրանք արեցին իրենց գործում, վերականգնելն էր այն, ինչ Հիսուսն Իր այն ժամանակվա գործում պահանջել էր Իրեն հաջորդող սերունդներից, ինչպես օրինակ՝ գլուխները ծածկված պահելը, մկրտություն ստանալը, հաց կտրելը կամ գինի խմելը։ Կարելի է ասել, որ նրանց գործն Աստվածաշնչին հետևելն էր և Աստվածաշնչի մեջ ճանապարհներ փնտրելը։ Նրանք որևէ տեսակի նոր առաջընթաց չգրանցեցին։ Ուստի նրանց գործում կարելի է տեսնել միայն Աստվածաշնչի մեջ նոր ճանապարհների բացահայտում, ինչպես նաև ավելի լավ և ավելի իրատեսական կիրարկումներ։ Բայց նրանց գործում հնարավոր չէ գտնել Աստծու ներկա մտադրությունները, առավել ևս գտնել այն նոր գործը, որն Աստված մտադիր է անել վերջին օրերին։ Պատճառն այն է, որ նրանց անցած ճանապարհը դեռ հինն էր. ոչ մի նորացում և ոչ մի առաջընթաց չկար։ Նրանք շարունակում էին կառչած մնալ Հիսուսի խաչելության փաստից, պահպանել մարդկանց ապաշխարել և իրենց մեղքերը խոստովանել խնդրելու կիրարկումը, հավատարիմ մնալ այն ասույթներին, որ նա, ով համբերում է մինչև վերջ, կփրկվի, և որ տղամարդը կնոջ գլուխն է, իսկ կինը պետք է հնազանդվի իր ամուսնուն, և առավել ևս այն ավանդական պատկերացմանը, որ քույրերը չեն կարող քարոզել, այլ միայն կարող են հնազանդվել։ Եթե առաջնորդության նման ձևը շարունակվեր պահպանվել, Սուրբ Հոգին երբեք չէր կարողանա նոր գործ կատարել, մարդկանց ազատել կանոններից կամ նրանց առաջնորդել դեպի ազատության և գեղեցկության տիրույթ։ Ուստի գործի այս փուլը, որը փոխում է դարաշրջանը, պահանջում է, որ Աստված Ինքը գործի և խոսի. հակառակ դեպքում ոչ մի մարդ չի կարող Նրա փոխարեն դա անել։ Մինչ այժմ Սուրբ Հոգու ողջ գործն այս հոսքից դուրս կանգ է առել, և նրանք, ովքեր օգտագործվում էին Սուրբ Հոգու կողմից, կորցրել են իրենց կողմնորոշումը։ Ուստի, քանի որ Սուրբ Հոգու կողմից օգտագործվող մարդկանց գործը նման չէ հենց Աստծու արած գործին, նրանց ինքնությունները և այն անձինք, որոնց անունից նրանք գործում են, նույնպես տարբեր են։ Պատճառն այն է, որ այն գործը, որը Սուրբ Հոգին մտադիր է անել, տարբեր է, և այս պատճառով նրանք, ովքեր նույն կերպ են գործ անում, տարբեր ինքնություններ և կարգավիճակներ ունեն։ Սուրբ Հոգու կողմից օգտագործվող մարդիկ կարող են նաև որոշակի նոր գործ անել և կարող են նաև վերացնել նախորդ դարաշրջանում արված որոշ գործեր, բայց նրանց արածը չի կարող արտահայտել Աստծու բնույթն ու մտադրությունները նոր դարաշրջանում։ Նրանք գործում են միայն նախորդ դարաշրջանի գործը վերացնելու համար, այլ ոչ թե նոր գործ անելու՝ հենց Աստծու բնույթն անմիջականորեն ներկայացնելու նպատակով։ Այսպիսով, անկախ նրանից, թե որքան հնացած կիրարկումներ են նրանք չեղյալ համարում կամ որքան նոր կիրարկումներ են ներմուծում, նրանք դեռ ներկայացնում են մարդուն և արարածներին։ Սակայն, երբ Աստված Ինքն է գործ կատարում, Նա բացահայտորեն չի հայտարարում հին դարաշրջանի կիրարկումները չեղյալ համարելու մասին կամ անմիջականորեն չի հայտարարում նոր դարաշրջանի սկիզբը։ Նա ուղիղ և շիտակ է Իր գործում։ Նա անկեղծ է այն գործն անելիս, որը մտադիր է անել. այսինքն՝ Նա անմիջականորեն արտահայտում է այն գործը, որը Նա առաջացրել է, անմիջականորեն անում է Իր գործն այնպես, ինչպես ի սկզբանե մտադրված էր՝ արտահայտելով Իր էությունն ու բնույթը։ Ինչպես մարդն է տեսնում, Նրա բնույթը և նաև Նրա գործը տարբերվում են անցյալ դարաշրջաններում եղածից։ Սակայն, հենց Աստծու տեսանկյունից, սա լոկ Նրա գործի շարունակությունն ու հետագա զարգացումն է։ Երբ Աստված Ինքն է գործում, Նա արտահայտում է Իր խոսքը և անմիջականորեն բերում է նոր գործը։ Ի հակադրություն դրան՝ երբ մարդն է գործում, դա արվում է խորհրդածության և ուսումնասիրության միջոցով, կամ դա գիտելիքի ընդլայնում և կիրարկման համակարգում է՝ հիմնված ուրիշների գործի վրա։ Այսինքն՝ մարդու արած գործի էությունը սահմանված կարգին հետևելն է և «հին ճանապարհները նոր կոշիկներով անցնելը»։ Սա նշանակում է, որ նույնիսկ Սուրբ Հոգու կողմից օգտագործվող մարդկանց անցած ճանապարհը կառուցված է հենց Աստծու սկսած ճանապարհի վրա։ Ուստի, վերջիվերջո, մարդը մնում է մարդ, իսկ Աստված մնում է Աստված։

Հովհաննեսը ծնվեց խոստումով, ճիշտ այնպես, ինչպես Իսահակը ծնվեց Աբրահամից։ Նա ճանապարհ հարթեց Հիսուսի համար և շատ գործ արեց, բայց նա Աստված չէր։ Ավելի շուտ, նա մարգարեներից մեկն էր, քանզի նա միայն ճանապարհ հարթեց Հիսուսի համար։ Նրա գործը նույնպես մեծ էր, և միայն նրա ճանապարհ հարթելուց հետո Հիսուսը պաշտոնապես սկսեց Իր գործը։ Ըստ էության, նա պարզապես ծառայություն մատուցեց Հիսուսին, և նրա արած գործը ծառայում էր Հիսուսի գործին։ Ճանապարհ հարթելն ավարտելուց հետո Հիսուսը սկսեց Իր գործը՝ մի գործ, որն ավելի նոր էր, ավելի որոշակի և ավելի մանրամասն։ Հովհաննեսն արեց գործի միայն սկզբնական մասը. նոր գործի մեծ մասը Հիսուսն արեց։ Հովհաննեսը նույնպես նոր գործ արեց, բայց նա չէր այն մեկը, ով բերեց նոր դարաշրջանը։ Հովհաննեսը ծնվեց խոստումով, և նրա անունը տրվեց հրեշտակի կողմից։ Այն ժամանակ ոմանք ուզում էին նրան անվանել իր հոր՝ Զաքարիայի անունով, բայց նրա մայրը խոսեց՝ ասելով։ «Այս երեխան չի կարող կոչվել այդ անունով։ Նա պետք է Հովհաննես կոչվի»։ Այս ամենը Սուրբ Հոգու հրամանով էր։ Հիսուսը նույնպես անվանվեց Սուրբ Հոգու հրամանով, Նա ծնվեց Սուրբ Հոգուց, և Նա խոստացվեց Սուրբ Հոգու կողմից։ Հիսուսն Աստված էր, Քրիստոսը և մարդու Որդին։ Բայց, քանի որ Հովհաննեսի գործը նույնպես մեծ էր, ինչո՞ւ նա Աստված չկոչվեց։ Հստակ ո՞րն էր տարբերությունը Հիսուսի արած գործի և Հովհաննեսի արած գործի միջև։ Արդյո՞ք միակ պատճառն այն էր, որ Հովհաննեսն էր Հիսուսի համար ճանապարհ հարթողը։ Թե՞ որովհետև դա կանխորոշված էր Աստծու կողմից։ Թեև Հովհաննեսը նույնպես ասաց։ «Ապաշխարե՛ք, որովհետև մոտեցել է երկնքի արքայությունը», և նա նույնպես քարոզեց երկնքի արքայության ավետարանը, նրա գործը հետագայում չզարգացավ և լոկ սկիզբ հաստատեց։ Ի հակադրություն դրան՝ Հիսուսը բերեց նոր դարաշրջանը, ինչպես նաև ավարտին հասցրեց հինը, բայց Նա նաև իրագործեց Հին Կտակարանի օրենքը։ Նրա կատարած գործն ավելի մեծ էր, քան Հովհաննեսինը, և ավելին՝ Նա եկավ փրկագնելու ողջ մարդկությանը. Նա կատարեց գործի այդ փուլը։ Ինչ վերաբերում է Հովհաննեսին, նա պարզապես ճանապարհ հարթեց։ Թեև նրա գործը մեծ էր, նրա խոսքերը՝ շատ, իսկ նրան հետևող աշակերտները՝ բազմաթիվ, նրա գործը մարդուն լոկ նոր սկիզբ բերեց։ Մարդը երբեք նրանից կյանք, ճանապարհ կամ ավելի խոր ճշմարտություններ չստացավ, ոչ էլ մարդը նրա միջոցով Աստծու մտադրությունների հասկացողություն ձեռք բերեց։ Հովհաննեսը մեծ մարգարե էր (Եղիան), ով տեղ բացեց Հիսուսի գործի համար և պատրաստեց թեկնածուներին. նա Շնորհքի դարաշրջանի նախակարապետն էր։ Նման հարցերը բացարձակապես չեն կարող զանազանվել՝ դիտարկելով նրանց բնականոն մարդկային տեսքը։ Սա առավել ևս տեղին է, քանի որ Հովհաննեսը նույնպես բավականին զգալի գործ արեց, և ավելին՝ նա խոստացված էր Սուրբ Հոգու կողմից, և նրա գործը պաշտպանվում էր Սուրբ Հոգու կողմից։ Այսպիսով՝ միայն նրանց արած գործի միջոցով է հնարավոր տարբերակել նրանց համապատասխան ինքնությունները, քանզի մարդու էությունը նրա արտաքին տեսքից իմանալու ոչ մի միջոց չկա, ոչ էլ մարդը որևէ կերպ կարող է պարզել, թե որն է Սուրբ Հոգու վկայությունը։ Հովհաննեսի արած գործը և Հիսուսի արած գործը նման չէին և տարբեր բնույթներ ունեին։ Մարդ պետք է որոշի՝ արդյոք Հովհաննեսն Աստված էր, թե ոչ՝ հիմնվելով դրա վրա։ Հիսուսի գործը սկսելն էր, շարունակելը, ավարտելը և իրականացնելը։ Նա կատարեց այս քայլերից յուրաքանչյուրը, մինչդեռ Հովհաննեսի գործն ընդամենը սկիզբ դնելն էր։ Սկզբում Հիսուսը քարոզեց ավետարանը և քարոզեց ապաշխարության ճանապարհը, իսկ հետո շարունակեց մարդկանց մկրտել, հիվանդներին բուժել և դևեր քշել։ Ի վերջո, Նա մարդկությանը փրկագնեց մեղքից և ավարտեց Իր գործն ամբողջ դարաշրջանի համար։ Նա նաև շրջեց ամենուր՝ քարոզելով մարդուն և քարոզելով երկնքի թագավորության ավետարանը։ Այս առումով Նա և Հովհաննեսը նման էին, տարբերությունն այն էր, որ Հիսուսը բերեց նոր դարաշրջանը և Շնորհքի դարաշրջանը բերեց մարդուն։ Նրա բերանից դուրս եկավ խոսքն այն մասին, թե ինչ պետք է մարդը կիրարկի, և այն ճանապարհը, որին մարդը պետք է հետևի Շնորհքի դարաշրջանում, և ի վերջո, Նա ավարտեց փրկագնման գործը։ Հովհաննեսը չէր կարող կատարել այս գործը։ Եվ այսպես, Հիսուսն էր, որ կատարեց Ինքնին Աստծու գործը, և Նա է, ով Աստված Ինքն է, և ով անմիջականորեն ներկայացնում է Աստծուն։ Մարդու պատկերացումներն ասում են, որ բոլոր նրանք, ովքեր ծնվել են խոստումով, ծնվել են Հոգուց, պաշտպանվում են Սուրբ Հոգու կողմից և ովքեր նոր ճանապարհներ են բացում, Աստված են։ Ըստ այս տրամաբանության՝ Հովհաննեսը նույնպես Աստված կլիներ, և Մովսեսը, Աբրահամը և Դավիթը… նրանք նույնպես բոլորն Աստված կլինեին։ Մի՞թե սա կատարյալ կատակ չէ։

Իր սպասավորությունը կատարելուց առաջ Հիսուսը նույնպես լոկ բնականոն մարդ էր, որը գործում էր համաձայն այն ամենի, ինչ անում էր Սուրբ Հոգին։ Անկախ նրանից՝ Նա այն ժամանակ գիտակցում էր Իր իսկ ինքնությունը, թե ոչ, Նա հնազանդվեց այն ամենին, ինչ գալիս էր Աստծուց։ Սուրբ Հոգին երբեք չբացահայտեց Նրա ինքնությունը նախքան Նրա սպասավորության սկսվելը։ Միայն Իր սպասավորությունը սկսելուց հետո էր, որ Նա չեղյալ համարեց այդ կանոններն ու այդ օրենքները, և միայն այն ժամանակ, երբ Նա պաշտոնապես սկսեց կատարել Իր սպասավորությունը, Նրա խոսքերը լցվեցին իշխանությամբ և զորություն ունեցան։ Միայն Իր սպասավորությունը սկսելուց հետո սկսվեց նոր դարաշրջան առաջացնելու Նրա գործը։ Դրանից առաջ Սուրբ Հոգին թաքնված մնաց Նրա մեջ 29 տարի, որի ընթացքում Նա ներկայացնում էր միայն մարդուն և չուներ Աստծու ինքնությունը։ Աստծու գործը սկսվեց նրանով, որ Նա աշխատեց և կատարեց Իր սպասավորությունը։ Նա կատարեց Իր գործն Իր ներքին ծրագրի համաձայն՝ անկախ նրանից, թե մարդը որքան գիտեր Նրա մասին, և Նրա կատարած գործն Ինքնին Աստծու անմիջական ներկայացումն էր։ Այն ժամանակ Հիսուսը հարցրեց Իր շրջապատի մարդկանց։ «Դուք ի՞նչ եք ասում, ո՞վ եմ Ես»։ Նրանք պատասխանեցին։ «Դու մեծագույնն ես մարգարեներից և մեր հիանալի բժիշկը»։ Իսկ ոմանք պատասխանեցին։ «Դու մեր քահանայապետն ես» և այլն։ Ամեն տեսակ պատասխաններ տրվեցին, ոմանք նույնիսկ ասացին, որ Նա Հովհաննեսն է, որ Նա Եղիան է։ Ապա Հիսուսը շրջվեց դեպի Սիմոն Պետրոսը և հարցրեց։ «Դու ի՞նչ ես ասում, ո՞վ եմ Ես»։ Պետրոսը պատասխանեց։ «Դու Քրիստոսն ես, կենդանի Աստծու Որդին»։ Այդ ժամանակից ի վեր մարդիկ գիտակցեցին, որ Նա Աստված է։ Երբ Նրա ինքնությունը հայտնի դարձավ, Պետրոսն էր, որ առաջինը գիտակցեց դա, և նրա բերանից էր, որ դա խոսվեց։ Ապա Հիսուսը հայտարարեց։ «Այն, ինչ դու ասացիր, չբացահայտվեց մսեղիի և արյան կողմից, այլ Իմ Հոր կողմից»։ Իր մկրտությունից հետո, անկախ նրանից՝ ուրիշները գիտեին դրա մասին, թե ոչ, Նրա կատարած գործն Աստծու անունից էր։ Նա Իր գործն իրականացնելու համար եկավ, այլ ոչ թե Իր ինքնությունը բացահայտելու։ Միայն այն բանից հետո, երբ Պետրոսը խոսեց դրա մասին, Նրա ինքնությունը բացահայտորեն հայտնի դարձավ։ Անկախ նրանից՝ գիտակցում էիր, որ Նա Աստված Ինքն է, թե ոչ, երբ ժամանակը եկավ, Նա սկսեց Իր գործը։ Եվ անկախ նրանից՝ գիտեիր դրա մասին, թե ոչ, Նա, միևնույն է, շարունակեց Իր գործը։ Նույնիսկ եթե ուրանայիր դա, Նա դեռ կկատարեր Իր գործը և կիրականացներ այն, երբ դա անելու ժամանակը գար։ Նա Իր գործն անելու և Իր սպասավորությունը կատարելու համար եկավ, ոչ թե նրա համար, որ մարդը ճանաչի Նրա մսեղին, այլ որպեսզի մարդը հասկանա Նրա գործը։ Եթե չես կարողացել ճանաչել, որ գործի այսօրվա փուլն Ինքնին Աստծու գործն է, դա այն պատճառով է, որ տեսիլք չունես։ Այնուամենայնիվ, չես կարող ուրանալ գործի այս փուլը. քո՝ այն չճանաչելը չի ապացուցում, որ Սուրբ Հոգին չի գործում, կամ որ Նրա գործը սխալ է։ Կան մարդիկ, որոնք նույնիսկ ստուգում են ներկա գործը՝ համեմատելով այն Աստվածաշնչում Հիսուսի գործի հետ, և օգտագործում են ցանկացած անհամապատասխանություն՝ ուրանալու համար գործի այս փուլը։ Մի՞թե սա ծայրաստիճան կույր լինել չէ։ Այն բաները, որոնք գրված են Աստվածաշնչում, սահմանափակ են՝ դրանք չեն կարող ներկայացնել Աստծու գործն իր ամբողջության մեջ։ Չորս Ավետարանները միասին հարյուրից պակաս գլուխ ունեն, որոնցում գրված են սահմանափակ թվով իրադարձություններ, ինչպիսիք են՝ Հիսուսի՝ թզենին անիծելը, Պետրոսի՝ Տիրոջը երեք անգամ ուրանալը, Հիսուսի հայտնվելն աշակերտներին խաչելությունից և հարությունից հետո, ծոմապահության մասին ուսուցումը, աղոթքի մասին ուսուցումը, ամուսնալուծության մասին ուսուցումը, Հիսուսի ծնունդն ու ծագումնաբանությունը, Հիսուսի՝ աշակերտներին նշանակելը և այլն։ Սակայն մարդը դրանք գնահատում է որպես գանձեր՝ նույնիսկ այսօրվա գործը համեմատելով դրանց հետ։ Նրանք նույնիսկ հավատում են, որ Հիսուսի ողջ կյանքում կատարած գործն ընդամենն այսքանն էր, ասես Աստված ի վիճակի էր անելու միայն այսքանը և ոչ ավելին։ Մի՞թե սա անհեթեթություն չէ։

Հիսուսի` երկրի վրա անցկացրած ժամանակը երեսուներեքուկես տարի էր, այսինքն՝ Նա երկրի վրա ապրեց երեսուներեքուկես տարի։ Այս ժամանակից միայն երեքուկես տարին ծախսվեց Իր սպասավորությունը կատարելու վրա. մնացած ժամանակը Նա պարզապես բնականոն մարդկային կյանքով էր ապրում։ Սկզբում Նա մասնակցում էր ժողովարանի ծառայություններին և այնտեղ լսում քահանաների՝ Սուրբ Գրքի մեկնաբանությունը և ուրիշների քարոզները։ Նա Աստվածաշնչից շատ գիտելիք ձեռք բերեց. Նա չէր ծնվել նման գիտելիքով և այն ձեռք բերեց միայն կարդալու և լսելու միջոցով։ Աստվածաշնչում հստակ գրված է, որ տասներկու տարեկանում Նա հարցեր էր տալիս ժողովարանի ուսուցիչներին՝ ինչի՞ մասին են հին մարգարեների մարգարեությունները։ Ի՞նչ կասեք Մովսեսի օրենքների մասին։ Իսկ Հին Կտակարանի՞։ Եվ ի՞նչ կասեք Աստծուն ծառայող և տաճարում քահանայական հանդերձներ կրող մարդու մասին… Նա շատ հարցեր տվեց, քանզի ո՛չ գիտելիք ուներ, ո՛չ էլ հասկացողություն։ Թեև Նա սաղմնավորվել էր Սուրբ Հոգուց, Նա ծնվեց որպես լիովին բնականոն մարդ. չնայած Նրա անհատականության որոշ հատուկ կողմերին՝ Նա, միևնույն է, բնականոն մարդ էր։ Նրա իմաստությունն անընդհատ աճում էր Իր հասակին և տարիքին համաչափ, և Նա անցավ բնականոն մարդկային կյանքի փուլերով։ Մարդկանց երևակայության մեջ Հիսուսը մանկություն և պատանեկություն չի ունեցել. ծնվելուն պես Նա սկսել է ապրել երեսնամյա մարդու կյանքով և Իր գործն ավարտելուն պես խաչվել է։ Հավանաբար Նա չի գնացել բնականոն մարդու կյանքի փուլերի միջով. Նա ո՛չ ուտում էր, ո՛չ էլ այլ մարդկանց հետ շփվում, և մարդկանց համար հեշտ չէր Նրան տեսնելը։ Հավանաբար Նա տարօրինակ մեկն էր, ով կվախեցներ Իրեն տեսնողներին, որովհետև Նա Աստված էր։ Մարդիկ հավատում են, որ մսեղիում եկած Աստված հաստատապես չի ապրում բնականոն մարդկային կյանք. նրանք հավատում են, որ Նա մաքուր է՝ առանց Իր ատամները խոզանակելու կամ Իր դեմքը լվանալու կարիք ունենալու, որովհետև սուրբ անձնավորություն է։ Մի՞թե սրանք զուտ մարդու պատկերացումները չեն։ Աստվածաշունչը ոչ մի գրառում չի անում մարդկայնության մեջ Հիսուսի կյանքի մասին, այլ միայն Նրա գործի մասին, բայց սա չի ապացուցում, որ Նա չուներ բնականոն մարդկայնություն, կամ որ Նա չի ապրել բնականոն մարդկային կյանքով մինչև երեսուն տարեկանը։ Նա պաշտոնապես սկսեց Իր գործը 29 տարեկանում, բայց դու չես կարող ջնջել մարդկայնության մեջ Նրա ողջ կյանքը մինչև այդ տարիքը։ Աստվածաշունչը պարզապես իր գրառումներից բաց է թողել այդ ժամանակահատվածը. քանի որ դա բնականոն մարդկայնության մեջ Նրա կյանքն էր, այլ ոչ թե Նրա աստվածային գործի ժամանակահատվածը, այն գրի առնելու կարիք չկար։ Քանզի Հիսուսի մկրտությունից առաջ Սուրբ Հոգին անմիջականորեն չէր գործում, այլ լոկ պահպանում էր Նրան Իր կյանքում որպես բնականոն մարդ, մինչև այն օրը, երբ Հիսուսը պետք է կատարեր Իր սպասավորությունը։ Թեև Նա մարմնացած Աստված էր, հասունանալու գործընթաց անցավ այնպես, ինչպես բնականոն մարդն է անցնում։ Հասունացման այդ գործընթացը բաց է թողնվել Աստվածաշնչից։ Այն բաց է թողնվել, որովհետև չէր կարող մեծ օգնություն ցուցաբերել կյանքում մարդու աճին։ Նրա մկրտությունից առաջ ընկած ժամանակահատվածը թաքնված ժամանակահատված էր, որի ընթացքում Նա ոչ մի նշան և հրաշք չգործեց։ Հիսուսի գործը միայն Իր մկրտությունից հետո էր մարդկության փրկագնումը՝ առատ և լի շնորհով, ճշմարտությամբ, ողորմությամբ և գթասրտությամբ։ Այս գործի սկիզբը ճշգրտորեն նաև Շնորհքի դարաշրջանի սկիզբն էր, այդ պատճառով այն գրի առնվեց և փոխանցվեց մինչև մեր օրերը։ Դա ճանապարհ բացելու և ամեն ինչ իրագործելու համար էր, որպեսզի Շնորհքի դարաշրջանում գտնվողները քայլեին Շնորհքի դարաշրջանի ճանապարհով և խաչի ճանապարհով։ Թեև այն գալիս է մարդու գրած գրառումներից, ամեն ինչ փաստ է՝ բացառությամբ այն բանի, որ տեղ-տեղ փոքր սխալներ են հանդիպում։ Սակայն չի կարելի ասել, որ այս գրառումները ճշմարտացի չեն։ Գրի առնված նյութերը լիովին փաստացի են. պարզապես դրանք գրի առնելիս մարդիկ սխալներ են թույլ տվել։ Կան ոմանք, ովքեր կասեն, որ եթե Հիսուսը բնականոն և սովորական մարդկայնություն ունեցող մեկն էր, ապա ինչպե՞ս կարող էր Նա ի վիճակի լինել նշաններ ու հրաշքներ գործելու։ Քառասուն օրվա փորձությունը, որով Հիսուսն անցավ, հրաշալի նշան էր՝ մի բան, որին բնականոն մարդն անկարող կլիներ հասնել։ Նրա քառասուն օրվա փորձությունը Սուրբ Հոգու գործելու բնույթի մեջ էր. ուրեմն ինչպե՞ս կարելի է ասել, որ Նրա մեջ գերբնականի նշույլ անգամ չկար։ Նշաններ ու հրաշքներ գործելու Նրա կարողությունը չի ապացուցում, որ Նա գերբնական անձնավորություն էր, այլ ոչ թե բնականոն մեկը. պարզապես Սուրբ Հոգին գործեց Նրա պես բնականոն մարդու մեջ՝ այդպիսով Նրա համար հնարավոր դարձնելով հրաշքներ գործելը և է՛լ ավելի մեծ գործ անելը։ Նախքան Հիսուսի՝ Իր սպասավորությունը կատարելը, կամ ինչպես Աստվածաշունչն է ասում՝ նախքան Սուրբ Հոգու՝ Նրա վրա իջնելը, Հիսուսն ընդամենը բնականոն մարդ էր և ոչ մի կերպ գերբնական չէր։ Երբ Սուրբ Հոգին իջավ Նրա վրա, այսինքն, երբ Նա սկսեց Իր սպասավորության կատարումը, Նա տոգորվեց գերբնականով։ Այսկերպ մարդը սկսում է հավատալ, որ Աստծու մարմնացած մսեղին չունի բնականոն մարդկայնություն. Ավելին՝ նա սխալմամբ կարծում է, որ մարմնացած Աստված ունի միայն աստվածայնություն, ոչ թե մարդկայնություն։ Անշուշտ, երբ Աստված գալիս է երկիր՝ Իր գործն անելու, այն ամենը, ինչ մարդիկ տեսնում են, գերբնական իրադարձություններ են։ Այն, ինչ նրանք տեսնում են իրենց աչքերով, և այն, ինչ լսում են իրենց ականջներով, ամբողջովին գերբնական է, քանզի Նրա գործը և Նրա խոսքերն անհասկանալի և անհասանելի են նրանց համար։ Եթե երկնային մի բան երկիր է բերվում, ինչպե՞ս կարող է գերբնականից բացի այլ բան լինել։ Երբ երկնքի թագավորության խորհուրդները բերվում են երկիր՝ խորհուրդներ, որոնք անհասկանալի և անըմբռնելի են մարդու համար, որոնք չափազանց հրաշալի և իմաստուն են, մի՞թե դրանք բոլորը գերբնական չեն։ Սակայն պետք է իմանաս, որ որքան էլ այն գերբնական լինի, ամեն ինչ իրականացվում է Նրա բնականոն մարդկայնության ներսում։ Աստծու մարմնացած մսեղին մարդկայնություն ունի. եթե չունենար, ապա Նա Աստծու մարմնացած մսեղին չէր լինի։ Հիսուսն Իր ժամանակներում բազմաթիվ հրաշքներ գործեց։ Այն, ինչ տեսան այն ժամանակվա իսրայելացիները, լի էր գերբնական բաներով. նրանք տեսան հրեշտակների և սուրհանդակների և լսեցին Եհովայի ձայնը։ Մի՞թե սրանք բոլորը գերբնական չէին։ Անշուշտ, այսօր կան որոշ չար ոգիներ, որոնք գերբնական բաներով մոլորեցնում են մարդուն. դա ընդամենը նրանց կողմից նմանակում է՝ մարդուն մոլորեցնելու այնպիսի գործի միջոցով, որը ներկայում Սուրբ Հոգու կողմից չի արվում։ Շատ մարդիկ հրաշքներ են գործում, հիվանդներին են բուժում և դևեր քշում. սրանք ընդամենը չար ոգիների գործն են, քանզի Սուրբ Հոգին մեր օրերում այլևս նման գործ չի անում, և բոլոր նրանք, ովքեր այդ ժամանակից ի վեր նմանակել են Սուրբ Հոգու գործը, իսկապես չար ոգիներ են։ Այն ժամանակ Իսրայելում իրականացված ողջ գործը գերբնական բնույթի գործ էր, թեև Սուրբ Հոգին այժմ նման կերպ չի գործում, և ցանկացած նման գործ այժմ Սատանայի նմանակումն ու կեղծիքն է և նրա անհանգստությունը։ Բայց չես կարող ասել, որ այն ամենը, ինչ գերբնական է, գալիս է չար ոգիներից. դա կախված կլինի Աստծու գործի դարաշրջանից։ Դիտարկեք մարմնացած Աստծու՝ մեր օրերում արած գործը. դրա ո՞ր տեսանկյունը գերբնական չէ։ Նրա խոսքերն անհասկանալի և անհասանելի են քեզ համար, և Նրա արած գործը ոչ մի մարդ չի կարող անել։ Այն, ինչ Նա հասկանում է, մարդը հասկանալու ոչ մի միջոց չունի, իսկ ինչ վերաբերում է Նրա գիտելիքին, մարդը չգիտի, թե որտեղից է այն գալիս։ Ոմանք ասում են. «Ես նույնքան բնականոն եմ, որքան Դու, բայց ինչպե՞ս է պատահում, որ ես չգիտեմ այն, ինչ Դու գիտես։ Ես ավելի մեծ եմ և փորձառությամբ ավելի հարուստ, սակայն ինչպե՞ս կարող ես Դու իմանալ այն, ինչ ես չգիտեմ»։ Այս ամենը, ինչ վերաբերում է մարդուն, մի բան է, որին մարդը հասնելու ոչ մի միջոց չունի։ Ապա կան նրանք, ովքեր ասում են. «Ոչ ոք չգիտի այն գործի մասին, որն իրականացվել է Իսրայելում, և նույնիսկ Աստվածաշնչի մեկնաբանները չեն կարող բացատրություն տալ. ինչպե՞ս է պատահում, որ Դու գիտես»։ Մի՞թե սրանք բոլորը գերբնական հարցեր չեն։ Նա հրաշքների փորձառություն չունի, սակայն ամեն ինչ գիտի. Նա մեծագույն հեշտությամբ է խոսում և արտահայտում ճշմարտությունը։ Մի՞թե սա գերբնական չէ։ Նրա գործը գերազանցում է այն, ինչին կարող է հասնել մսեղին։ Այն անհասանելի է մսեղիից մարմին ունեցող ցանկացած մարդու մտքի համար և լիովին աներևակայելի է մարդու մտքի տրամաբանության համար։ Թեև Նա երբեք չի կարդացել Աստվածաշունչը, Նա հասկանում է Աստծու գործն Իսրայելում։ Եվ թեև Նա կանգնած է երկրի վրա, երբ խոսում է, Նա խոսում է երրորդ երկնքի խորհուրդների մասին։ Երբ մարդը կարդա այս խոսքերը, նա կզգա. «Մի՞թե սա երրորդ երկնքի լեզուն չէ»։ Մի՞թե սրանք բոլորն այնպիսի հարցեր չեն, որոնք գերազանցում են այն, ինչին բնականոն մարդն ի վիճակի է հասնելու։ Այն ժամանակ, երբ Հիսուսն անցավ քառասուն օրվա ծոմապահության միջով, մի՞թե դա գերբնական չէր։ Եթե ասում ես, որ քառասուն օրվա ծոմապահությունը բոլոր դեպքերում գերբնական է, չար ոգիների արարք, ապա մի՞թե չես դատապարտել Հիսուսին։ Իր սպասավորությունը կատարելուց առաջ Հիսուսը բնականոն մարդու նման էր. Նա նույնպես դպրոց էր գնում. ուրիշ ինչպե՞ս կարող էր կարդալ և գրել սովորել։ Երբ Աստված մսեղի դարձավ, Հոգին թաքնված մնաց մսեղիի մեջ։ Այնուամենայնիվ, լինելով բնականոն մարդ, անհրաժեշտ էր, որ Նա աճի և հասունացման գործընթաց անցներ, և մինչև Նրա ճանաչողական կարողությունը չհասունանար, և Նա ի վիճակի չլիներ թափանցելու բաների էության մեջ, չէր կարող բնականոն մարդ համարվել։ Միայն Իր մարդկայնության հասունանալուց հետո էր, որ Նա կարող էր կատարել Իր սպասավորությունը։ Ինչպե՞ս կարող էր Նա կատարել Իր սպասավորությունը, երբ Իր բնականոն մարդկայնությունը դեռ հասուն չէր՝ իսկ Նրա ողջամտությունը՝ առողջ։ Անշուշտ, չէր կարելի ակնկալել, որ Նա Իր սպասավորությունը վեց կամ յոթ տարեկանում կկատարեր։ Ինչո՞ւ Աստված բացահայտորեն չդրսևորեց Իրեն, երբ առաջին անգամ մսեղի դարձավ։ Դա այն պատճառով էր, որ Նրա մսեղիի մարդկայնությունը դեռ հասուն չէր. Նրա մսեղիի ճանաչողական գործընթացները, ինչպես նաև այս մսեղիի բնականոն մարդկայնությունը լիովին Նրա տիրապետության տակ չէին։ Այս պատճառով Նրա համար բացարձակ անհրաժեշտություն էր օժտված լինել բնականոն մարդկայնությամբ և բնականոն մարդկայնության առողջ բանականությամբ այն աստիճան, որ Նա բավականաչափ հագեցած լիներ մսեղիում Իր գործը ստանձնելու համար՝ նախքան կկարողանար Իր գործը սկսել։ Եթե Նա համապատասխան չլիներ առաջադրանքին, անհրաժեշտ կլիներ, որ շարունակեր աճել և հասունանալ։ Եթե Հիսուսն Իր գործը սկսեր յոթ կամ ութ տարեկանում, մի՞թե մարդը Նրան որպես հրաշամանուկ չէր դիտարկի։ Մի՞թե բոլոր մարդիկ Նրան երեխա չէին համարի։ Ո՞վ Նրան համոզիչ կհամարեր։ Յոթ կամ ութ տարեկան երեխա, որն ավելի բարձրահասակ չէր, քան այն ամբիոնը, որի հետևում կանգնած էր. արդյո՞ք Նա պիտանի կլիներ քարոզելու համար։ Նախքան Նրա բնականոն մարդկայնության հասունանալը, Նա պատրաստ չէր առաջադրանքին։ Ինչ վերաբերում է Նրա մարդկայնությանը, որը դեռ հասուն չէր, գործի մի զգալի մասը պարզապես անհասանելի էր։ Մսեղիում Աստծու Հոգու գործի համար նաև սկզբունքներ կան։ Միայն այն ժամանակ, երբ Նա հագեցած է բնականոն մարդկայնությամբ, կարող է ստանձնել Հոր համար գործը և ստանձնել Հոր՝ Իրեն տված հանձնարարությունը։ Միայն այդ ժամանակ Նա կարող է սկսել Իր գործը։ Իր մանկության տարիներին Հիսուսը պարզապես չէր կարող հասկանալ հնագույն ժամանակներում տեղի ունեցած շատ բաներ, և Նա հասկացավ միայն ժողովարանի ուսուցիչներին հարցնելու միջոցով։ Եթե սկսեր Իր գործը հենց որ խոսել սովորեր, ինչպե՞ս հնարավոր կլիներ, որ Նա սխալներ չաներ։ Ինչպե՞ս կարող էր Աստված սխալ քայլեր անել։ Ուստի միայն այն բանից հետո, երբ Նա ի վիճակի էր աշխատելու, Նա սկսեց Իր գործը. Նա ոչ մի գործ չիրականացրեց, մինչև լիովին ի վիճակի չեղավ այն ստանձնելու։29 տարեկանում Հիսուսն արդեն բավականին հասուն էր, և Նրա մարդկայնությունը բավարար էր ստանձնելու այն գործը, որը Նա պետք է աներ։ Միայն այդ ժամանակ Աստծու Հոգին պաշտոնապես սկսեց գործել Նրա մեջ։ Այն ժամանակ Հովհաննեսը յոթ տարի պատրաստվել էր, որպեսզի ճանապարհ բացեր Նրա համար, և իր գործն ավարտելուն պես նա բանտ նետվեց։ Այդ ժամանակ բեռն ամբողջությամբ ընկավ Հիսուսի վրա։ Եթե Նա այս գործը 21 կամ 22 տարեկանում ստանձներ, մի ժամանակ, երբ Նրա մարդկայնությունը շատ անբավարար էր, երբ Նա նոր էր մուտք գործել երիտասարդ տարիք, և կային շատ բաներ, որոնք դեռ չէր հասկանում, ապա անկարող կլիներ վերահսկողություն ստանձնել։ Այն ժամանակ Հովհաննեսն արդեն որոշ ժամանակ իրականացրել էր իր գործը, նախքան Հիսուսը կսկսեր Իր գործը, որի ժամանակ Նա արդեն միջին տարիքում էր։ Այդ տարիքում Նրա բնականոն մարդկայնությունը բավարար էր ստանձնելու այն գործը, որը Նա պետք է աներ։ Այժմ մարմնացած Աստված նույնպես բնականոն մարդկայնություն ունի ու թեև ձեզնից ավելի տարեցների համեմատ հասուն չէ, այս մարդկայնությունն արդեն իսկ բավարար է Իր գործը ստանձնելու համար։ Այսօրվա գործի շուրջ ստեղծված հանգամանքներն ամբողջությամբ նույնը չեն, ինչ Հիսուսի ժամանակներում։ Ինչո՞ւ Հիսուսն ընտրեց տասներկու առաքյալներին։ Դա ամբողջովին Իր գործին աջակցելու և դրա հետ համահունչ լինելու համար էր։ Մի կողմից՝ դա այն ժամանակ Իր գործի համար հիմք դնելու համար էր, իսկ մյուս կողմից՝ հաջորդող օրերին Իր գործի համար հիմք դնելու։ Համաձայն այն ժամանակվա գործի՝ Հիսուսն ընտրեց տասներկու առաքյալներին. սա Հիսուսի մտադրությունն էր, ինչպես նաև Ինքնին Աստծու մտադրությունը։ Նա հավատում էր, որ պետք է ընտրի տասներկու առաքյալներին և ապա նրանց առաջնորդի ամենուր քարոզելու։ Բայց այսօր ձեր մեջ դրա կարիքը չկա՛։ Երբ մարմնացած Աստված գործում է մսեղիում, կան բազմաթիվ սկզբունքներ, և կան բազմաթիվ հարցեր, որոնք մարդը պարզապես չի հասկանում. մարդն անընդհատ օգտագործում է իր սեփական պատկերացումները՝ Նրան չափելու կամ Աստծուն չափազանց մեծ պահանջներ ներկայացնելու համար։ Սակայն մինչ օրս շատ մարդիկ լիովին անտեղյակ են, որ իրենց գիտելիքը բաղկացած է բացառապես իրենց սեփական պատկերացումներից։ Անկախ նրանից, թե որ դարաշրջանում կամ վայրում է Աստված մարմնանում, մսեղիում Նրա գործի սկզբունքներն անփոփոխ են մնում։ Նա չի կարող մսեղի դառնալ և միևնույն ժամանակ գերազանցել մսեղին Իր գործում. առավել ևս Նա չի կարող մսեղի դառնալ և միևնույն ժամանակ չգործել մսեղիի բնականոն մարդկայնության մեջ։ Հակառակ դեպքում, Աստծու մարմնացման նշանակությունը կվերանար, և Խոսքի՝ մսեղի դառնալն առավել ևս լիովին անիմաստ կդառնար։ Ավելին՝ միայն երկնքում գտնվող Հայրը (Հոգին) գիտի Աստծու մարմնացման մասին, և ուրիշ ոչ ոք, նույնիսկ Ինքը՝ մսեղին, կամ երկնքի սուրհանդակները։ Այսպիսով՝ Աստծու գործը մսեղիում է՛լ ավելի բնականոն է և է՛լ ավելի լավ կարող է ցույց տալ, որ Ճանապարհն իսկապես մսեղի է դարձել[ա], իսկ մսեղին սովորական և բնականոն մարդ է նշանակում։

Ոմանք կարող են զարմանալ. «Ինչո՞ւ պետք է Աստված Ինքը բացի դարաշրջանը։ Մի՞թե արարածը չի կարող կանգնել Նրա փոխարեն»։ Դուք բոլորդ տեղյակ եք, որ Աստված մսեղի է դառնում նոր դարաշրջան բացելու հստակ նպատակով, և, իհարկե, երբ Նա նոր դարաշրջան է բացում, միևնույն ժամանակ ավարտած կլինի նախորդ դարաշրջանը։ Աստված Սկիզբն ու Վերջն է. Նա Իր գործը սկսողն է, և ուստի Ինքը պետք է ավարտի նախորդ դարաշրջանը։ Դա Նրա՝ Սատանային պարտության մատնելու և աշխարհի նկատմամբ Նրա հաղթանակի ապացույցն է։ Ամեն անգամ, երբ Նա Ինքն է գործում մարդկանց մեջ, դա նոր ճակատամարտի սկիզբ է։ Առանց նոր գործի սկզբի, բնականաբար, հնի ավարտ չէր լինի։ Իսկ երբ հնի ավարտ չկա, դա ապացույց է, որ Սատանայի հետ ճակատամարտը դեռ պետք է ավարտվի։ Միայն այն դեպքում, եթե Աստված Ինքը գա և նոր գործ իրականացնի մարդկանց մեջ, մարդը կարող է լիովին ազատվել Սատանայի իշխանությունից և նոր կյանք ու նոր սկիզբ ձեռք բերել։ Հակառակ դեպքում մարդը հավիտյան կապրի հին դարաշրջանում և հավիտյան կապրի Սատանայի հին ազդեցության տակ։ Աստծու կողմից առաջնորդվող յուրաքանչյուր դարաշրջանի հետ մարդու մի մասն ազատվում է, և այսպիսով՝ մարդն Աստծու գործի հետ միասին առաջ է ընթանում դեպի նոր դարաշրջան։ Աստծու հաղթանակը նշանակում է հաղթանակ բոլոր նրանց համար, ովքեր հետևում են Նրան։ Եթե արարված մարդկությանը հանձնարարվեր ավարտել դարաշրջանը, ապա մարդու տեսանկյունից լիներ, թե Սատանայի, ընդամենը Աստծուն հակառակելու կամ դավաճանելու գործողություն կլիներ, ոչ թե Աստծուն հնազանդվելու, և մարդու գործը լծակ կդառնար Սատանայի համար։ Միայն այն դեպքում, եթե մարդը հնազանդվում և հետևում է Աստծուն հենց Աստծու սկսած դարաշրջանում, Սատանան կարող է լիովին համոզվել, քանզի դա արարածի պարտավորությունն է։ Ուստի Ես ասում եմ, որ ձեզնից պահանջվում է միայն հետևել և հնազանդվել և ոչ ավելին։ Սա է նշանակում, որ յուրաքանչյուրը պահպանում է իր պարտավորությունը և յուրաքանչյուրը կատարում է իր համապատասխան գործառույթը։ Աստված անում է Իր սեփական գործը և կարիք չունի, որ մարդն Իր փոխարեն անի, ոչ էլ Նա մասնակցում է արարածների գործին։ Մարդն անում է իր իսկ պարտավորությունը և չի մասնակցում Աստծու գործին։ Սա է նշանակում հնազանդություն, և սա Սատանայի պարտության ապացույցն է։ Այն բանից հետո, երբ Ինքնին Աստված ավարտում է նոր դարաշրջան բացելը, Նա այլևս չի իջնում մարդկության մեջ գործելու։ Միայն այդ ժամանակ է մարդը պաշտոնապես մուտք գործում նոր դարաշրջան՝ կատարելու իր պարտավորությունը և իրականացնելու իր առաքելությունը որպես արարած։ Սրանք այն սկզբունքներն են, որոնցով Աստված գործում է, որոնք ոչ ոք չի կարող խախտել։ Միայն այսկերպ գործելն է խելամիտ և ողջամիտ։ Աստծու գործն արվում է Ինքնին Աստծու կողմից։ Նա սկսում է Իր գործը, և Նա ավարտում է Իր գործը։ Նա ծրագրում է գործը, և Նա կառավարում է այն, և առավել ևս Նա է իրականացնում գործը։ Ինչպես ասված է Աստվածաշնչում. «Ես եմ Սկիզբը և Վերջը. Ես եմ Սերմնացանը և Հնձողը»։ Այս ողջ գործը, որը վերաբերում է Աստծու կառավարմանը, արվում է Ինքնին Աստծու կողմից։ Նա վեցհազարամյա կառավարման ծրագրի Գերիշխանն է. ոչ ոք չի կարող Նրա գործն Իր փոխարեն անել, և ոչ ոք չի կարող ավարտին հասցնել Նրա գործը, քանզի Նա Ինքն է ամեն ինչ պահում Իր ձեռքում։ Ստեղծելով աշխարհը՝ Նա ողջ աշխարհին կառաջնորդի Իր լույսի մեջ ապրելու, և Նա նաև անշուշտ կավարտի ողջ դարաշրջանը՝ դրանով իսկ իրագործելով Իր ողջ ծրագիրը։

Ծանոթություն

ա. Թեև անգլերենում հանդիպում է միայն մեկ եզրույթ՝ «Խոսք», բնագիր չինարեն տեքստում օգտագործվում է երկու եզրույթ՝ 道 (դաո) և 话 (հուա)։道 (դաո) վերաբերում է Աստծու արտահայտած բոլոր խոսքերին՝ մարդկությանը փրկելու համար. խոսքեր, որոնք կարող են ազատել մարդկությանը Սատանայի ապականված բնույթից, Սատանայի կապանքներից և խավարի իշխանությունից։
话 (հուա) վերաբերում է Աստծու արտահայտած խոսքերին։


Մարմնացման առեղծվածը (2)

Այն ժամանակ, երբ Հիսուսը գործում էր Հրեաստանում, Նա բացահայտորեն էր գործում, բայց հիմա Ես ձեր մեջ գործում և խոսում եմ գաղտնի կերպով։ Հեթանոսները միանգամայն անտեղյակ են դրան։ Իմ գործը ձեր մեջ դրսում գտնվողների համար փակ է։ Այս խոսքերը, այս պատիժներն ու դատաստանները հայտնի են միայն ձեզ և ուրիշ ոչ մեկին։ Այս ամբողջ գործն իրականացվում է ձեր մեջ և բացահայտվում է միայն ձեզ։ Հեթանոսներից ոչ ոք չգիտի այս մասին, քանզի ժամանակը դեռ չի եկել։ Այստեղ գտնվող այս մարդիկ պատիժներ կրելուց հետո մոտ են ավարտուն դարձվելուն, բայց դրսում գտնվողները ոչինչ չգիտեն դրա մասին։ Այս գործը չափազանց թաքնվա՛ծ է։ Մսեղի դարձած Աստված նրանց համար թաքնված է, բայց այս հոսքում գտնվողների համար կարելի է ասել, որ Նա բացահայտ է։ Թեև Աստծու առնչությամբ ամեն ինչ բացահայտ է, ամեն ինչ հայտնի է դարձված և ամեն ինչ ազատ է, սա ճշմարիտ է միայն Նրան հավատացողների համար։ Ինչ վերաբերում է մնացածներին՝ հեթանոսներին, ոչինչ հայտնի չէ։ Այն գործը, որ ներկայումս արվում է ձեր միջավայրում և Չինաստանում, խստորեն փակ է, որպեսզի նրանք չիմանան։ Եթե նրանք տեղեկանային այս գործի մասին, ապա միայն կդատապարտեին այն և հալածանքի կենթարկեին։ Նրանք չէին հավատա դրան։ Մեծ կարմիր վիշապի երկրում՝ այս ամենահետամնաց վայրում, գործելը հեշտ չէ։ Եթե այս գործը բացահայտվեր, անհնար կլիներ շարունակել այն։ Գործի այս փուլն այս վայրում պարզապես չի կարող իրականացվել։ Եթե այս գործն իրականացվեր բացահայտ կերպով, ինչպե՞ս նրանք թույլ կտային, որ այն առաջ գնա։ Մի՞թե սա գործն ավելի մեծ վտանգի տակ չէր դնի։ Եթե այս գործը չթաքցվեր, այլ իրականացվեր այնպես, ինչպես Հիսուսի ժամանակ, երբ Նա տպավորիչ կերպով բժշկում էր հիվանդներին և դևեր դուրս քշում, ապա մի՞թե այն վաղուց «բռնագրավված» չէր լինի դևերի կողմից։ Կկարողանայի՞ն արդյոք նրանք հանդուրժել Աստծու գոյությունը։ Եթե Ես հիմա մտնեի ժողովարաններ՝ քարոզելու և մարդկանց ուսուցանելու, ապա մի՞թե վաղուց կտոր-կտոր եղած չէի լինի։ Եվ եթե դա պատահեր, ինչպե՞ս Իմ գործը կշարունակվեր իրականացվել։ Պատճառը, որ ոչ մի նշան և հրաշք բացահայտորեն չեն դրսևորվում, թաքցնելն է։ Ուստի, հեթանոսների համար Իմ գործը չի կարող տեսանելի լինել, իմացվել կամ բացահայտվել։ Եթե գործի այս փուլն արվեր այնպես, ինչպես Շնորհքի դարաշրջանում Հիսուսի գործը, այն չէր կարող այնքան կայուն լինել, որքան հիմա է։ Ուստի, այսկերպ գաղտնի գործելն օգտակար է ձեզ և ողջ գործի համար։ Երբ երկրի վրա Աստծու գործն ավարտվի, այսինքն, երբ այս գաղտնի գործն ավարտվի, ապա գործի այս փուլը հանկարծ կբացահայտվի։ Բոլորը կիմանան, որ Չինաստանում հաղթողների խումբ կա։ Բոլորը կիմանան, որ Աստված մսեղի դարձավ Չինաստանում, և որ Նրա գործը հասել է իր ավարտին։ Միայն այդ ժամանակ մարդու համար պարզ կդառնա. ինչո՞ւ է Չինաստանը դեռևս զերծ մնում անկումից կամ փլուզումից։ Պարզվում է՝ Աստված անձամբ է իրականացրել Իր գործը Չինաստանում և կատարելագործել մի խումբ մարդկանց՝ որպես հաղթողների։

Մսեղի դարձած Աստված հայտնի է արվում միայն այն մարդկանց մի մասի առջև, որոնք հետևում են Իրեն այս ժամանակահատվածում, երբ Նա անձամբ է իրականացնում Իր գործը, և ոչ թե բոլոր արարածներին։ Նա մսեղի դարձավ միայն Իր գործի մի փուլ ավարտելու համար, և ոչ թե հանուն մարդուն Իր պատկերը ցույց տալու։ Սակայն Նա Ինքը պետք է իրականացնի Իր գործը, ուստի անհրաժեշտ է, որ Նա դա անի մսեղիի մեջ։ Երբ այս գործն ավարտվի, Նա կհեռանա մարդկային աշխարհից. Նա չի կարող երկարաժամկետ մնալ մարդկության մեջ, որպեսզի չխոչընդոտի գալիք գործին։ Այն, ինչ Նա դրսևորում է բյուրավոր մարդկանց, միայն Իր արդար բնույթն է և Իր բոլոր գործերը, և ոչ թե Իր երկու մարմնացումների պատկերները, քանզի Աստծու պատկերը կարող է բացահայտվել միայն Նրա բնույթի միջոցով և չի կարող փոխարինվել Նրա մարմնացած մսեղիի պատկերով։ Նրա մսեղիի պատկերը բացահայտվում է միայն սահմանափակ թվով մարդկանց, միայն նրանց, ովքեր հետևում են Նրան, երբ Նա գործում է մսեղիի մեջ։ Ահա թե ինչու այժմ իրականացվող գործը գաղտնի է արվում։ Նույն կերպ Հիսուսն Իրեն հայտնեց միայն հրեաներին, երբ Նա կատարում էր Իր գործը, և երբեք հրապարակավ Իրեն չհայտնեց որևէ այլ ազգի։ Ուստի, երբ Նա ավարտեց Իր գործը, Նա անմիջապես հեռացավ մարդկային աշխարհից և չմնաց. դրանից հետո ոչ թե Նրա պատկերը՝ այս մարդու պատկերն էր, որ իրեն հայտնեց մարդուն, այլ Սուրբ Հոգին, որն անմիջականորեն իրականացրեց գործը։ Երբ մսեղի դարձած Աստծու գործն ամբողջությամբ ավարտվի, Նա կհեռանա մահկանացու աշխարհից և այլևս երբեք չի անի որևէ գործ, որը նման է այն գործին, որ Նա արեց, երբ մսեղիի մեջ էր։ Դրանից հետո ողջ գործն անմիջականորեն Սուրբ Հոգին կիրականացնի։ Այս ժամանակահատվածում մարդը հազիվ թե կարողանա տեսնել Նրա մսեղավոր մարմնի պատկերը։ Նա բնավ Իրեն հայտնի չի անի մարդուն, այլ կմնա հավիտյան թաքնված։ Մսեղի դարձած Աստծու գործի ժամանակը սահմանափակ է։ Այն իրականացվում է որոշակի դարաշրջանում, ժամանակահատվածում, երկրում և որոշակի մարդկանց միջավայրում։ Այս գործը ներկայացնում է միայն Աստծու մարմնացման ժամանակահատվածի գործը։ Այն բնորոշ է դարաշրջանին և ներկայացնում է Աստծու Հոգու գործը մի որոշակի դարաշրջանում և ոչ թե Աստծու Հոգու ողջ գործը։ Ուստի, մսեղի դարձած Աստծու պատկերը չի հայտնվի բյուրավոր մարդկանց։ Բյուրավոր մարդկանց հայտնի են արվում Աստծու արդարությունը և Նրա բնույթն ամբողջությամբ, այլ ոչ թե Նրա պատկերն Իր՝ երկու անգամ մսեղի դառնալու ժամանակ։ Դա ո՛չ մեկ եզակի պատկերն է, որ հայտնի է արվում մարդուն, ո՛չ էլ երկու պատկերները միասին։ Ուստի, հրատապ է, որ Աստծու մարմնացած մսեղին հեռանա երկրից Իր անելիք գործն ավարտելուց հետո, քանզի Նա գալիս է միայն այն գործն ավարտելու, որը պետք է անի, և ոչ թե մարդկանց Իր պատկերը բացահայտելու համար։ Թեև մարմնացման նշանակությունն արդեն իսկ իրագործվել է՝ Աստծու երկու անգամ մսեղի դառնալով, Նա, միևնույն է, բացահայտորեն Իրեն հայտնի չի անի որևէ ազգի, որը նախկինում երբեք չի տեսել Իրեն։ Հիսուսն այլևս երբեք Իրեն՝ որպես արդարության Արեգակ, հայտնի չի անի հրեաներին, ոչ էլ կկանգնի Ձիթենյաց լեռան գագաթին և Իրեն հայտնի կանի բյուրավոր մարդկանց։ Այն ամենը, ինչ հրեաները տեսել են, Հիսուսի դիմանկարն է Հրեաստանում Նրա եղած ժամանակ։ Պատճառն այն է, որ Իր մարմնացման մեջ Հիսուսի գործն ավարտվել է երկու հազար տարի առաջ։ Նա չի վերադառնա Հրեաստան հրեայի պատկերով, առավել ևս Իրեն հրեայի պատկերով չի հայտնի հեթանոս ազգերից որևէ մեկին, քանզի մսեղի դարձած Հիսուսի պատկերը լոկ հրեայի պատկեր է, և ոչ թե մարդու Որդու պատկերը, որը տեսավ Հովհաննեսը։ Թեև Հիսուսը խոստացավ Իր հետևորդներին, որ կրկին կգա, Նա Իրեն հրեայի պատկերով չի հայտնի հեթանոս ազգերի բոլոր մարդկանց։ Դուք պետք է իմանաք, որ մսեղի դարձած Աստծու գործը դարաշրջան բացելն է։ Այս գործը սահմանափակվում է մի քանի տարվա ժամանակահատվածով, և Նա չի կարող ավարտել Աստծու Հոգու ողջ գործը, ճիշտ այնպես, ինչպես Հիսուսի՝ որպես հրեայի պատկերը կարող էր ներկայացնել միայն Աստծու պատկերը, երբ Նա գործում էր Հրեաստանում, և Նա կարող էր անել միայն խաչելության գործը։ Այն ժամանակահատվածում, երբ Հիսուսը մսեղիի մեջ էր, Նա չէր կարող անել դարաշրջանն ավարտին հասցնելու կամ մարդկությանը կործանելու գործը։ Ուստի, խաչվելուց և Իր գործն ավարտելուց հետո Նա համբարձվեց ամենաբարձր բարձունքը և հավիտյան Իրեն թաքցրեց մարդուց։ Այդ ժամանակից ի վեր հեթանոս ազգերի այդ հավատարիմ հավատացյալներն ի վիճակի չէին տեսնելու Տեր Հիսուսի հայտնի արվելը, այլ միայն Նրա դիմանկարը, որը նրանք փակցրել էին պատին։ Այդ դիմանկարը պարզապես մարդու կողմից նկարված մի բան է, և ոչ թե Աստծու պատկերը, երբ Նա Իրեն հայտնի է անում մարդուն։ Աստված բացահայտորեն Իրեն հայտնի չի անի բյուրավոր մարդկանց Իր երկու մարմնացումների պատկերներով։ Այն գործը, որ Նա անում է մարդկության մեջ, նրանց թույլ տալն է, որ հասկանան Իր բնույթը։ Այս ամենը մարդուն հայտնի է դարձվում տարբեր դարաշրջանների գործի միջոցով։ Այն իրագործվում է Նրա հայտնի դարձրած բնույթի և Նրա արած գործի միջոցով, այլ ոչ թե Հիսուսի հայտնի արվելու։ Այսինքն՝ Աստծու պատկերը մարդուն հայտնի է դառնում ոչ թե մարմնացած պատկերի միջոցով, այլ ավելի շուտ մարմնացած Աստծու իրականացրած գործի միջոցով, ով ունի և՛ պատկեր, և՛ կերպարանք. և Իր գործի միջոցով Նրա պատկերը բացահայտվում է, և Նրա բնույթը հայտնի է դառնում։ Սա է այն գործի նշանակությունը, որ Նա ցանկանում է անել մսեղիի մեջ։

Երբ Աստծու երկու մարմնացումների գործն ավարտվի, Նա կսկսի բացահայտել Իր արդար բնույթը բոլոր հեթանոս ազգերի մեջ՝ թույլ տալով բյուրավոր մարդկանց տեսնել Իր պատկերը։ Նա կբացահայտի Իր բնույթը և դրա միջոցով կբացահայտի մարդկանց տարբեր տեսակների արդյունքները՝ դրանով իսկ ավարտին հասցնելով ողջ հին դարաշրջանը։ Մսեղիի մեջ Նրա գործի՝ մեծ տարածության վրա չտարածվելու պատճառը (ճիշտ այնպես, ինչպես Հիսուսը գործեց միայն Հրեաստանում, իսկ այսօր Ես գործում եմ միայն ձեր մեջ) այն է, որ մսեղիի մեջ Նրա գործն ունի սահմաններ և սահմանափակումներ։ Նա լոկ գործի մի կարճ ժամանակահատված է իրականացնում սովորական և բնականոն մսեղիի պատկերով։ Նա այս մարմնացած մսեղին չի օգտագործում հավերժության գործը կամ հեթանոս ազգերի բյուրավոր մարդկանց հայտնվելու գործն անելու համար։ Մսեղիի մեջ գործը կարող է միայն սահմանափակվել շրջանակով (ինչպես օրինակ՝ գործել միայն Հրեաստանում կամ միայն ձեր մեջ), և այդժամ, այս սահմաններում իրականացված գործի միջոցով շրջանակն այնուհետև կարող է ընդլայնվել։ Իհարկե, ընդլայնման գործը պետք է անմիջականորեն Նրա Հոգին իրականացնի, և այնուհետև այլևս չի լինի Նրա մարմնացած մսեղիի գործը։ Քանզի մսեղիի մեջ գործն ունի սահմաններ և չի տարածվում տիեզերքի բոլոր անկյուններում. սա չի կարող իրագործել։ Մսեղիի մեջ գործի միջոցով Նրա Հոգին իրականացնում է հետագա գործը։ Ուստի, մսեղիի մեջ արված գործն ունի սկզբնավորող բնույթ, որն իրականացվում է որոշակի սահմաններում։ Դրանից հետո արդեն Նրա Հոգին է շարունակում այդ գործը, և ավելին՝ Նա դա անում է ընդլայնված շրջանակում։

Աստված գալիս է երկրի վրա գործելու միայն դարաշրջանն առաջնորդելու համար. Նա միայն նոր դարաշրջան բացելու և հինը ավարտին հասցնելու նպատակ ունի։ Նա չի գալիս երկրի վրա մարդու կյանքի ընթացքն ապրելու, մարդկային աշխարհի կյանքի ուրախություններն ու վշտերն Ինքն անձամբ փորձառաբար ապրելու կամ Իր ձեռքով որոշակի մարդու կատարելագործելու կամ անձամբ հետևելու որոշակի մարդու աճին։ Սա Նրա գործը չէ. Նրա գործը լոկ նոր դարաշրջան սկսելն ու հինն ավարտին հասցնելն է։ Այսինքն՝ Նա անձամբ դարաշրջան կսկսի, անձամբ ավարտին կհասցնի մյուսը և կհաղթի Սատանային՝ անձամբ իրականացնելով Իր գործը։ Ամեն անգամ, երբ Նա անձամբ իրականացնում է Իր գործը, կարծես ոտք է դնում մարտադաշտ։ Նախ Նա, մսեղիի մեջ գտնվելով, հաղթում է աշխարհին և պարտության է մատնում Սատանային. Նա ստանում է ողջ փառքը և երկու հազար տարվա ողջ գործի վրայից բարձրացնում է վարագույրը՝ այնպես անելով, որ երկրի վրա բոլոր մարդիկ ունենան ճիշտ ուղի՝ քայլելու, և խաղաղության ու ուրախության կյանք՝ ապրելու։ Սակայն Աստված չի կարող մարդու հետ երկար ապրել երկրի վրա, քանզի Աստված Աստված է և, ի վերջո, տարբերվում է մարդուց։ Նա չի կարող ապրել բնականոն մարդու կյանքով, այսինքն՝ Նա չի կարող բնակվել երկրի վրա որպես մի մարդ, որը սովորականից չի տարբերվում, քանզի Նա ունի բնականոն մարդու բնականոն մարդկայնության միայն նվազագույն մասը՝ Իր մարդկային ապրելակերպը պահպանելու համար։ Այլ կերպ ասած՝ ինչպե՞ս կարող էր Աստված երկրի վրա ընտանիք կազմել, կարիերա ստեղծել և երեխաներ ունենալ ու մեծացնել։ Մի՞թե սա անպատվություն չէր լինի Նրա համար։ Այն, որ Նա բնականոն մարդկայնությամբ է օժտված, միայն բնականոն կերպով գործ իրականացնելու նպատակով է, և ոչ թե նրա համար, որ Նա ընտանիք և կարիերա ունենա, ինչպես կունենար բնականոն մարդը։ Նրա բնականոն ողջամտությունը, բնականոն միտքը և Նրա մսեղիի բնականոն սնվելն ու հագնելը բավարար են՝ ապացուցելու համար, որ Նա բնականոն մարդկայնություն ունի. կարիք չկա, որ Նա ընտանիք կամ կարիերա ունենա՝ ապացուցելու համար, որ օժտված է բնականոն մարդկայնությամբ։ Սա միանգամայն ավելորդ կլիներ։ Աստծու գալուստը երկիր Ճանապարհի՝ մսեղի դառնալն է։ Նա պարզապես մարդուն թույլ է տալիս հասկանալ Իր Ճանապարհը և տեսնել Իր Ճանապարհը, այսինքն՝ մարդուն թույլ է տալիս տեսնել մսեղիի իրականացրած գործը։ Նրա մտադրությունն այն չէ, որ մարդիկ որոշակի կերպ վերաբերվեն Իր մսեղիին, այլ միայն այն, որ մարդը հնազանդվի մինչև վերջ, այսինքն՝ հնազանդվի բոլոր խոսքերին, որոնք դուրս են գալիս Նրա բերանից, և հնազանդվի այն ողջ գործին, որ Նա անում է։ Նա լոկ գործում է մսեղիի մեջ. Նա միտումնավոր կերպով չի խնդրում, որ մարդը բարձրացնի Իր մսեղիի մեծությունն ու սրբությունը, այլ փոխարենը մարդուն ցույց է տալիս Իր գործի իմաստությունը և ողջ իշխանությունը, որ Նա Իր ձեռքում ունի։ Ուստի, թեև Նա ունի սքանչելի մարդկայնություն, Նա ոչ մի հայտարարություն չի անում և կենտրոնանում է միայն այն գործի վրա, որը պետք է անի։ Դուք պետք է իմանաք, թե ինչու է Աստված մսեղի դարձել և, այնուամենայնիվ, երբեք չի հրապարակում կամ վկայում Իր բնականոն մարդկայնության մասին, այլ փոխարենը պարզապես իրականացնում է այն գործը, որը մտադիր է անել։ Ուստի, այն ամենը, ինչ դուք կարող եք տեսնել մարմնացած Աստծուց, այն է, ինչ Նա է աստվածայնորեն։ Սա այն պատճառով է, որ Նա երբեք չի հռչակում այն, ինչ Նա է մարդկայնորեն, որպեսզի մարդն ընդօրինակի այն։ Միայն երբ մարդն առաջնորդում է մարդկանց, նա խոսում է այն մասին, թե ինչ է ինքը մարդկայնորեն, որպեսզի ավելի լավ շահի նրանց հիացմունքն ու համոզմունքը և դրանով իսկ հասնի նրանց առաջնորդելուն։ Ի հակադրություն, Աստված նվաճում է մարդուն միայն Իր գործի միջոցով (այսինքն՝ գործ, որն անհասանելի է մարդուն)։ Էական չէ՝ արդյոք Նա հիացմունք է առաջացնում մարդու մոտ, թե ստիպում է մարդուն պաշտել Իրեն։ Այն ամենը, ինչ Նա անում է, մարդու մեջ Իր հանդեպ երկյուղի զգացում կամ Իր անըմբռնելիության զգացումը սերմանելն է։ Աստված կարիք չունի մարդուն ստիպելու հիանալ Իրենով։ Նրան պետք է միայն, որ մարդը երկյուղի Իրենից՝ Նրա բնույթին ականատես լինելուց հետո։ Այն գործը, որ Աստված անում է, Իր սեփականն է։ Այն Նրա փոխարեն չի կարող մարդն անել, ոչ էլ կարող է հասանելի լինել մարդուն։ Միայն Աստված Ինքը կարող է անել Իր սեփական գործը և սկիզբ դնել նոր դարաշրջանի՝ մարդուն առաջնորդելու դեպի նոր ապրելակերպ։ Այն գործը, որ Նա անում է, մարդուն հնարավորություն տալն է՝ ձեռք բերելու նոր ապրելակերպ և մտնելու նոր դարաշրջան։ Մնացած գործը հանձնվում է նրանց, ովքեր բնականոն մարդկայնություն ունեն և որոնցով ուրիշները հիանում են։ Ուստի, Շնորհքի դարաշրջանում Նա ավարտեց երկու հազար տարվա գործը մսեղիի մեջ Իր երեսուներեք տարիներից ընդամենը երեքուկես տարվա ընթացքում։ Երբ Աստված գալիս է երկրի վրա՝ իրականացնելու Իր գործը, Նա միշտ ավարտում է երկու հազար տարվա կամ մի ամբողջ դարաշրջանի գործը մի քանի տարվա ամենակարճ ժամանակահատվածում։ Նա չի հապաղում և չի ուշացնում։ Նա պարզապես խտացնում է երկար տարիների գործը, որպեսզի այն ավարտվի ընդամենը մի քանի կարճ տարիների ընթացքում։ Սա այն պատճառով է, որ այն գործը, որ Նա անձամբ է անում, ամբողջությամբ նոր ելք բացելու և դեպի նոր դարաշրջան առաջնորդելու համար է։


Մարմնացման առեղծվածը (3)

Երբ Աստված իրականացնում է Իր գործը, Նա գալիս է ոչ թե որևէ կառուցմամբ կամ շարժումներով զբաղվելու, այլ Իր սպասավորությունը կատարելու։ Ամեն անգամ, երբ Նա մսեղի է դառնում, դա լոկ գործի մի փուլ իրագործելու և նոր դարաշրջան սկսելու համար է։ Այժմ Թագավորության դարաշրջանը եկել է, ինչպես և թագավորության վարժանքը։ Գործի այս փուլը մարդու գործը չէ և մարդուն որոշակի աստիճանի մշակելու համար չէ, այլ լոկ Աստծու գործի մի բաժինն ավարտելու համար է։ Այն, ինչ Նա անում է, մարդու գործը չէ, դա երկրից հեռանալուց առաջ մարդուն մշակելու հարցում որոշակի արդյունքի հասնելու համար չէ. դա Իր սպասավորությունն իրականացնելու և այն գործն ավարտելու համար է, որը Նա պետք է անի, այն է՝ պատշաճ կերպով կարգավորել Իր գործը երկրի վրա, ինչից հետո Նա փառք ձեռք կբերի։ Մարմնացած Աստծու գործը նման չէ Սուրբ Հոգու կողմից օգտագործվող մարդկանց գործին։ Երբ Աստված գալիս է երկրի վրա Իր գործն անելու, Նրան միայն Իր սպասավորությունը կատարելն է մտահոգում։ Ինչ վերաբերում է Իր սպասավորության հետ կապ չունեցող բոլոր մյուս հարցերին, Նա գրեթե չի մասնակցում դրանց, նույնիսկ ուշադրություն չի դարձնում նման բաներին։ Պարզապես իրականացնում է այն գործը, որը պետք է անի, և ամենաքիչն է մտահոգվում այն գործով, որը պետք է մարդն անի։ Գործը, որ Նա անում է, բացառապես այն է, ինչ վերաբերում է դարաշրջանին, որում Ինքը գտնվում է, և այն սպասավորությանը, որն Ինքը պետք է իրականացնի, ասես բոլոր մյուս հարցերը դուրս են Իր իրավասությունից։ Նա Իրեն մարդկության մեջ ապրելու վերաբերյալ ավելի շատ հիմնական գիտելիքներ չի մատակարարում, ոչ էլ ավելի շատ սոցիալական հմտություններ է սովորում, ոչ էլ Իրեն զինում է որևէ այլ բանով, որը մարդը հասկանում է։ Այն ամենը, ինչ մարդը պետք է ունենա, Նրան բոլորովին չի մտահոգում, և Նա պարզապես անում է այն գործը, որն Իր պարտավորությունն է։ Եվ այսպես, ինչպես մարդն է տեսնում, մարմնացած Աստված այնքան շատ բանի պակաս ունի. Նա նույնիսկ ուշադրություն չի դարձնում շատ բաների, որոնք մարդը պետք է ունենա, և նման հարցերի վերաբերյալ ոչ մի հասկացողություն չունի։ Այնպիսի բաներ, ինչպիսիք են ապրելակերպի մասին ընդհանուր գիտելիքը, ինչպես նաև վարքի և աշխարհի հետ գործ ունենալու սկզբունքները, գրեթե լիովին կապ չունեն Նրա հետ։ Բայց դու պարզապես չես կարող մարմնացած Աստծուց անբնականոնության նույնիսկ ամենափոքր նշույլը զգալ։ Այսինքն՝ Նրա մարդկայնությունը լոկ պահպանում է Նրա՝ որպես բնականոն մարդու ապրելակերպը և Նրա ուղեղի բնականոն ողջամտությունը՝ Նրան ճիշտն ու սխալը զանազանելու կարողություն տալով։ Սակայն Նա Իրեն չի զինում որևէ այլ բանով, ինչը միայն մարդը (արարածները) պետք է ունենա։ Աստված մսեղի է դառնում միայն Իր սեփական սպասավորությունը կատարելու համար։ Նրա գործն ուղղված է մի ամբողջ դարաշրջանի, ոչ թե ինչ-որ մեկ անձի կամ վայրի, այլ ողջ տիեզերքին։ Սա է Նրա գործի ուղղությունը և այն սկզբունքը, որով Նա գործում է։ Ոչ ոք չի կարող փոխել սա, և մարդը դրանում ներգրավվելու ոչ մի միջոց չունի։ Ամեն անգամ, երբ Աստված մսեղի է դառնում, Իր հետ բերում է այդ դարաշրջանի գործը և մտադրություն չունի մարդու կողքին քսան, երեսուն, քառասուն կամ նույնիսկ յոթանասուն կամ ութսուն տարի ապրելու, որպեսզի նա ավելի լավ հասկանա և ըմբռնի Իրեն։ Դրա կարիքը չկա՛։ Նման կերպ վարվելը ոչ մի կերպ չէր խորացնի այն գիտելիքը, որ մարդն ունի Աստծու ներհատուկ բնույթի մասին. փոխարենը միայն կավելացներ նրա պատկերացումները և կհանգեցներ նրա պատկերացումների ու մտքերի քարանալուն։ Ուստի բոլորիդ հարկավոր է ճշգրտորեն հասկանալ, թե որն է մարմնացած Աստծու գործը։ Անշուշտ, դուք չեք կարող հասկացած չլինել այն խոսքերը, որ Ես ասացի ձեզ. «Ես չեմ եկել բնականոն մարդկային ապրելակերպը փորձառաբար ապրելու համար»։ Մի՞թե մոռացել եք այն խոսքերը. «Աստված երկիր չի գալիս բնականոն մարդու ապրելակերպով ապրելու համար»։ Դուք չեք հասկանում Աստծու՝ մսեղի դառնալու նպատակը, ոչ էլ գիտեք սա. «Ինչպե՞ս կարող էր Աստված արարածի ապրելակերպ փորձառաբար ապրելու մտադրությամբ երկիր գալ»։ Աստված գալիս է երկիր՝ բացառապես Իր գործն ավարտելու համար, և ուստի երկրի վրա Նրա գործը կարճատև է։ Նա գալիս է երկիր ոչ այն մտադրությամբ, որ Աստծու Հոգին Իր մսեղավոր մարմինը մշակի, դարձնի գերազանց մարդ, որը կառաջնորդի եկեղեցին։ Երբ Աստված գալիս է երկիր, դա Խոսքն է մսեղի դառնում. մարդը, սակայն, չգիտի Նրա գործի մասին և հարկադրաբար բաներ է վերագրում Նրան։ Բայց բոլորդ պետք է հասկանաք, որ Աստված մսեղի դարձած Խոսքն է, ոչ թե մսեղավոր մարմին, որը մշակվել է Աստծու Հոգու կողմից՝ առժամանակ Աստծու դերը ստանձնելու համար։ Աստված Ինքը մշակման արդյունք չէ, այլ մսեղի դարձած Խոսքն[ա] է, և այսօր Նա պաշտոնապես իրականացնում է Իր գործը ձեր բոլորի մեջ։ Բոլորդ գիտեք և ընդունում եք, որ Աստծու մարմնացումը փաստացի ճշմարտություն է, սակայն պարզապես ձևացնում եք, թե հասկանում եք այն։ Մարմնացած Աստծու գործից մինչև Նրա մարմնացման կարևորությունն ու էությունը դուք բնավ չեք ըմբռնում դրանք և միայն հետևում եք ուրիշներին՝ սահուն կերպով անգիր արած խոսքեր արտասանելով։ Մի՞թե հավատում ես, որ մարմնացած Աստված քո պատկերացրածի պես է։

Աստված մսեղի է դառնում բացառապես դարաշրջանն առաջնորդելու և նոր գործ սկսելու համար։ Դուք պետք է հասկանաք այս կետը։ Այն շատ է տարբերվում մարդու գործառույթից, և այս երկուսը չեն կարող նույն հարթության վրա դրվել։ Մարդը պետք է մշակվի և կատարելագործվի երկար ժամանակահատվածում, նախքան հնարավոր կլինի նրան օգտագործել աշխատանք իրականացնելու համար, և այն մարդկայնությունը, որն անհրաժեշտ է, առանձնապես բարձր կարգի է։ Մարդը ոչ միայն պետք է կարողանա պահպանել բնականոն մարդկայնության ողջամտությունը, այլև պետք է ավելի լավ հասկանա այն սկզբունքներից ու կանոններից շատերը, որոնք կառավարում են, թե նա ինչպես է վարվում աշխարհի հետ, և, ավելին, պետք է պարտավորվի է՛լ ավելի շատ ուսումնասիրել մարդու իմաստության և էթիկական գիտելիքի մասին։ Մարդը սրանով պետք է զինված լինի։ Սակայն մսեղի դարձած Աստծու պարագայում այդպես չէ, որովհետև Նրա գործը ո՛չ ներկայացնում է մարդուն, ո՛չ էլ մարդու գործն է, և փոխարենը Նրա էության ուղղակի արտահայտությունն է և այն գործի ուղղակի կատարումը, որը Նա պետք է անի։ (Բնականաբար, Նրա գործն իրականացվում է համապատասխան ժամանակին, ոչ պատահականորեն կամ անկանոն, և այն սկսվում է, երբ գալիս է Իր սպասավորությունը կատարելու ժամանակը)։ Նա չի մասնակցում մարդու ապրելակերպին կամ մարդու գործին, այսինքն՝ Նրա մարդկայնությունը զինված չէ սրանցից և ոչ մեկով (թեև սա չի ազդում Նրա գործի վրա)։ Նա միայն այն ժամանակ է կատարում Իր սպասավորությունը, երբ գալիս է դա անելու Իր ժամանակը. անկախ Իր կարգավիճակից՝ Նա պարզապես կենտրոնանում է այն գործն անելու վրա, որը պետք է անի։ Ինչ էլ որ մարդն իմանա Նրա մասին, և ինչպիսին էլ լինի մարդու կարծիքը Նրա մասին՝ Նրա գործը մնում է լիովին չազդված։ Օրինակ՝ երբ Հիսուսն իրականացնում էր Իր գործը, ոչ ոք ճշտորեն չգիտեր, թե Նա ով է, սակայն Նա պարզապես կենտրոնացած էր Իր գործն անելու վրա։ Այս ամենից ոչինչ չխոչընդոտեց Նրան՝ իրականացնելու այն գործը, որը պետք է աներ։ Ուստի Նա սկզբում չբացահայտեց կամ չհռչակեց Իր սեփական ինքնությունը և պարզապես այնպես արեց, որ մարդը հետևի Իրեն։ Բնականաբար, սա ոչ միայն Աստծու խոնարհությունն էր, այլև այն միջոցը, որով Աստված գործում էր մսեղիում։ Նա միայն այսկերպ կարող էր գործել, քանզի մարդը Նրան անզեն աչքով ճանաչելու ոչ մի միջոց չուներ։ Եվ նույնիսկ եթե մարդը ճանաչեր Նրան, դա չէր օգնի Նրա գործին։ Ավելին՝ Նա մսեղի չդարձավ,, որպեսզի մարդը ճանաչի Իր մսեղին. դա գործ իրականացնելու և Իր սպասավորությունը կատարելու համար էր։ Այս պատճառով Նա կարևորություն չտվեց Իր ինքնությունը հրապարակային դարձնելուն։ Երբ Նա ավարտեց ողջ գործը, որը պետք է աներ, Նրա ողջ ինքնությունն ու կարգավիճակը բնականորեն պարզ դարձան մարդուն։ Մսեղի դարձած Աստված լուռ է մնում և երբեք որևէ հռչակում չի անում։ Ուշադրություն չի դարձնում ո՛չ նրան, թե ինչպիսին է մարդը, ո՛չ էլ, թե ինչպես է մարդն առաջ գնում Իրեն հետևելիս, այլ պարզապես կենտրոնանում է Իր սպասավորությունը կատարելու և այն գործն իրականացնելու վրա, որը պետք է անի։ Ոչ ոք ի վիճակի չէ խանգարելու Նրա գործին։ Երբ գալիս է Իր գործը եզրափակելու ժամանակը, այն անպայման կեզրափակվի և ավարտին կհասցվի, և ոչ ոք ի վիճակի չէ այլ բան թելադրելու։ Միայն այն բանից հետո, երբ Նա հեռանա մարդուց՝ ավարտելով Իր գործը մարդը կհասկանա այն գործը, որը Նա անում է, թեև դեռ լիովին հստակորեն չի հասկանա։ Եվ մարդուց երկար ժամանակ կպահանջվի՝ լիովին հասկանալու այն մտադրությունները, որոնցով Նա ի սկզբանե իրականացրեց Իր գործը։ Այլ կերպ ասած՝ մարմնացած Աստծու դարաշրջանի գործը բաժանված է երկու մասի։ Գործի մի մասն Աստծու մարմնացած մսեղիի անձամբ գործելն ու խոսելն է։ Երբ Նրա մսեղիի սպասավորությունը լիովին կատարվում է, գործի մյուս մասը մնում է իրականացվելու նրանց կողմից, ում Սուրբ Հոգին օգտագործում է։ Հենց այս ժամանակ է, որ մարդը պետք է կատարի իր գործառույթը, քանզի Աստված արդեն բացել է ճանապարհը, և այն պետք է մարդն ինքն անցնի։ Այսինքն՝ մսեղի դարձած Աստված իրականացնում է գործի մի մասը, իսկ հետո Սուրբ Հոգին և Սուրբ Հոգու կողմից օգտագործվողները կշարունակեն այս գործը։ Ուստի մարդը պետք է իմանա, թե ինչի է հանգեցնում այն գործը, որն այս փուլում մսեղի դարձած Աստված հիմնականում իրականացնում է, և պետք է ճշգրտորեն հասկանա, թե որն է Աստծու՝ մսեղի դառնալու կարևորությունը, և որն է այն գործը, որը Նա պետք է անի, և պահանջներ չներկայացնի Աստծուն՝ ըստ մարդուն ներկայացվող պահանջների։ Սրանում են մարդու սխալը, նրա պատկերացումը և, առավել ևս, նրա ըմբոստությունը։

Աստված մսեղի է դառնում ոչ այն մտադրությամբ, որ մարդուն թույլ տա ճանաչել Իր մսեղին, կամ մարդուն թույլ տա տեսնել մարմնացած Աստծու մսեղիի և մարդու մսեղիի միջև եղած տարբերությունները. ոչ էլ Աստված մսեղի է դառնում մարդու զանազանելու կարողությունները վարժելու համար և առավել ևս դա չի անում այն մտադրությամբ, որ մարդուն թույլ տա երկրպագել Աստծու մարմնացած մսեղիին՝ դրանով իսկ մեծ փառք շահելով։ Այս բաներից ոչ մեկն Աստծու՝ մսեղի դառնալու մտադրությունը չէ։ Ոչ էլ Աստված մսեղի է դառնում մարդուն դատապարտելու համար, ոչ էլ միտումնավոր կերպով մարդուն բացահայտելու, նրա համար դժվարություններ ստեղծելու համար։ Այս բաներից ոչ մեկն Աստծու մտադրությունը չէ։ Ամեն անգամ, երբ Աստված մսեղի է դառնում, դա գործի մի ձև է, որն անխուսափելի է։ Հանուն Իր ավելի մեծ գործի և Իր ավելի մեծ կառավարման է, որ Նա գործում է այնպես, ինչպես գործում է. դա մարդու պատկերացրածի պես չէ։ Աստված գալիս է երկիր միայն այն ժամանակ, երբ Իր գործն է դա պահանջում, և միայն ըստ անհրաժեշտության։ Նա չի գալիս երկիր պարզապես շուրջը նայելու մտադրությամբ, այլ իրականացնելու այն գործը, որը պետք է անի։ Էլ ինչո՞ւ Նա կստանձներ նման ծանր հոգս և կգնար նման մեծ ռիսկերի՝ այս գործն իրականացնելու համար։ Աստված մսեղի է դառնում է միայն այն ժամանակ, երբ ստիպված է, և միշտ՝ եզակի կարևորությամբ։ Եթե դա լիներ միայն մարդկանց թույլ տալու համար, որ նայեն Իրեն և ընդլայնեն իրենց մտահորիզոնը, ապա լիովին համոզված եղեք, որ Նա երբեք այդքան հեշտությամբ չէր գա մարդկանց մեջ։ Նա գալիս է երկիր՝ հանուն Իր կառավարման և Իր ավելի մեծ գործի և որպեսզի կարողանա ավելի շատ ձեռք բերել մարդկությանը։ Նա գալիս է ներկայացնելու դարաշրջանը, գալիս է պարտության մատնելու Սատանային, և մսեղի է հագնում՝ Սատանային պարտության մատնելու համար։ Ավելին՝ Նա գալիս է, որպեսզի ուղղորդի ողջ մարդկային ցեղին՝ իրենց կյանքն ապրելիս։ Այս ամենը վերաբերում է Նրա կառավարմանը և ողջ տիեզերքի գործին։ Եթե Աստված մսեղի դառնար լոկ նրա համար, որ մարդուն թույլ տար ճանաչել Իր մսեղին և բացեր մարդկանց աչքերը, ապա ինչո՞ւ չէր ճամփորդի ամեն մի ազգի մեջ։ Մի՞թե սա չափազանց հեշտ գործ չէր լինի։ Բայց Նա այդպես չվարվեց, փոխարենը հարմար վայր ընտրեց, որտեղ հաստատվեց և սկսեց այն գործը, որը պետք է աներ։ Միայն այս մսեղին ինքնին զգալի նշանակություն ունի։ Նա ներկայացնում է մի ամբողջ դարաշրջան և նաև մի ամբողջ դարաշրջանի գործն է իրականացնում. Նա և՛ ավարտին է հասցնում նախորդ դարաշրջանը, և՛ սկիզբ է դնում նորին։ Այս ամենը կարևոր հարց է, որը վերաբերում է Աստծու կառավարմանը, և այս ամենն այն գործի մի փուլի կարևորությունն է, որն իրականացնելու համար Աստված գալիս է երկիր։ Երբ Հիսուսը եկավ երկիր, միայն որոշ խոսքեր ասաց և որոշակի գործ իրականացրեց. Նա չմտահոգվեց մարդու կյանքով և հեռացավ անմիջապես այն բանից հետո, երբ ավարտեց Իր գործը։ Այսօր, երբ ավարտեմ խոսելն ու Իմ խոսքերը ձեզ փոխանցելը, և բոլորդ հասկանաք, Իմ գործի այս քայլն ավարտված կլինի՝ անկախ նրանից, թե ինչպիսին կլինի ձեր կյանքը։ Ապագայում պետք է լինեն մարդիկ, որոնք կշարունակեն Իմ գործի այս քայլը և կշարունակեն գործել երկրի վրա՝ այս խոսքերի համաձայն. Այդ ժամանակ մարդու գործը և մարդու կառուցումը կսկսվեն։ Բայց ներկայումս Աստված Իր գործն անում է միայն Իր սպասավորությունը կատարելու և Իր գործի մի քայլն ավարտելու համար։ Աստված գործում է մարդուց տարբերվող կերպով։ Մարդը հավաքույթներ և համաժողովներ է սիրում և կարևորություն է տալիս արարողությանը, մինչդեռ այն, ինչից Աստված ամենաշատն է զզվում, հենց մարդու հավաքույթներն ու ժողովներն են։ Աստված ոչ պաշտոնական կերպով է զրուցում և խոսում մարդու հետ. սա Աստծու գործն է, որը բացառիկ կերպով ազատագրված է և նաև ազատում է ձեզ։ Սակայն Ես խորապես զզվում եմ ձեզ հետ հավաքվելուց և ի վիճակի չեմ ընտելանալու այնքան կանոնակարգված ապրելակերպի որքան ձերն է։ Ամենաշատը զզվում եմ կանոններից. դրանք այն աստիճան են սահմանափակում մարդուն, որ նա վախենում է շարժվելուց, վախենում է խոսելուց և վախենում է երգելուց՝ աչքերն ուղիղ քեզ հառած։ Ես խորապես զզվում եմ հավաքվելու ձեր ձևից և խորապես զզվում եմ մեծ հավաքույթներից։ Պարզապես հրաժարվում եմ այսկերպ ձեզ հետ հավաքվելուց, քանզի ապրելու այս ձևը մարդուն ստիպում է շղթայված զգալ, և դուք չափազանց շատ արարողություններ ու չափազանց շատ կանոններ եք դիտարկում։ Եթե ձեզ թույլ տրվեր առաջնորդել, բոլոր մարդկանց կառաջնորդեիք դեպի կանոնների տիրույթ, և նրանք ձեր առաջնորդության ներքո կանոնները մի կողմ նետելու ոչ մի միջոց չէին ունենա. փոխարենը կրոնի հոտը միայն է՛լ ավելի կսաստկանար, և մարդու կիրարկումները միայն կշարունակեին բազմանալ։ Որոշ մարդիկ հավաքվելիս շարունակ խոսում ու ճառում են և երբեք հոգնածություն չեն զգում, իսկ ոմանք կարող են տասնյակ օրեր շարունակ քարոզել՝ առանց կանգ առնելու։ Դրանք բոլորը համարվում են մեծ հավաքույթներ և մարդու ժողովներ. դրանք ոչ մի կապ չունեն ուտելու և խմելու, վայելքի կամ հոգու ազատագրման ապրելակերպի հետ։ Դրանք բոլորը ժողովներ են։ Ձեր համագործակիցների ժողովները, ինչպես նաև մեծ ու փոքր հավաքույթները, բոլորը գարշելի են Ինձ համար, և Ես երբեք որևէ հետաքրքրություն չեմ զգացել դրանց հանդեպ։ Սա է այն սկզբունքը, որով գործում եմ. Ես չեմ ցանկանում քարոզել հավաքույթների ժամանակ, ոչ էլ ցանկանում եմ որևէ բան հռչակել մեծ հանրային ժողովում, և առավել ևս՝ հավաքել ձեզ բոլորիդ մի քանի օրվա հատուկ համաժողովի համար։ Ինձ հաճելի չէ, որ հավաքույթի ժամանակ բոլորդ պետք է կոկիկ ու պատշաճ կերպով նստեք. Ես ատում եմ տեսնելը, թե ինչպես եք ապրում որևէ արարողության սահմաններում, և առավել ևս հրաժարվում եմ մասնակցել ձեր՝ նման արարողությանը։ Որքան շատ եք դա անում, այնքան ավելի գարշելի է այն Ինձ համար։ Նույնիսկ ամենաչնչին հետաքրքրություն չունեմ ձեր այս արարողությունների և կանոնների հանդեպ. որքան էլ լավ անեք դրանք, բոլորը գարշելի եմ համարում։ Այնպես չէ, որ ամեն ինչ վատ եք կազմակերպել, կամ որ չափազանց ցածր եք. բանն այն է, որ Ես ատում եմ ապրելու ձեր ձևը և առավել ևս ի վիճակի չեմ ընտելանալու դրան։ Դուք բնավ չեք հասկանում այն գործը, որը ցանկանում եմ անել։ Երբ Հիսուսն այն ժամանակ անում էր Իր գործը, որևէ վայրում քարոզ կարդալուց հետո Իր աշակերտներին դուրս էր բերում քաղաքից և նրանց որոշ խոսքեր ասում, որոնք պետք է հասկանային։ Նա հաճախ էր նման կերպ գործում։ Բազմության մեջ Նրա գործը հազվադեպ էր։ Համաձայն այն բանի, ինչ պահանջում եք Նրանից, մսեղի դարձած Աստված չպետք է ունենա բնականոն մարդու ապրելակերպ. Նա պետք է իրականացնի Իր գործը, և անկախ նրանից՝ նստած է, կանգնած, թե քայլում է, պետք է խոսի։ Նա պետք է գործի բոլոր ժամանակներում և երբեք չի կարող դադարեցնել «գործողությունները», հակառակ դեպքում անտեսած կլիներ Իր պատասխանատվությունը։ Արդյոք մարդու այս պահանջները համապատասխանո՞ւմ են մարդկային ողջամտությանը։ Ո՞ւր է ձեր ազնվությունը։ Մի՞թե ձեր այս պահանջները չափն անցած չեն։ Մի՞թե Ինձ պետք է, որ քննես Ինձ, երբ գործում եմ։ Մի՞թե Ինձ պետք է, որ վերահսկես Ինձ, երբ կատարում եմ Իմ սպասավորությունը։ Ես լավ գիտեմ, թե ինչ գործ պետք է անեմ և երբ պետք է անեմ. ուրիշների միջամտության կարիքը չկա։ Գուցե քեզ թվա, թե շատ բան չեմ արել, բայց այդ ժամանակ Իմ գործն ավարտված է։ Վերցնենք, օրինակ, Հիսուսի խոսքերը Չորս Ավետարաններում. մի՞թե դրանք նույնպես սահմանափակ չէին։ Այն ժամանակ, երբ Հիսուսը մտավ ժողովարան և քարոզ կարդաց, առավելագույնը մի քանի րոպեի ընթացքում ավարտեց, և երբ ավարտեց խոսելը, Իր աշակերտներին առաջնորդեց դեպի նավակը և հեռացավ՝ առանց որևէ բացատրության։ Առավելագույնը, որ արեցին ժողովարանում գտնվողները, իրար մեջ դա քննարկելն էր, բայց Հիսուսը դրան չմասնակցեց։ Աստված անում է միայն այն գործը, որը պետք է անի, և դրանից դուրս ոչ մի ավելորդ բան չի անում։ Այժմ շատերն ուզում են, որ ավելի շատ խոսեմ ու ավելի շատ ճառեմ, օրական առնվազն մի քանի ժամ։ Ինչպես տեսնում եք, եթե չեմ խոսում, Աստված չեմ և Աստված եմ միայն այն ժամանակ, երբ խոսում եմ։ Բոլորդ կույր եք։ Բոլորդ անասուններ եք։ Բոլորդ տգետ արարածներ եք, որոնք խելամտություն չունեն։ Դուք չափազանց շատ պատկերացումներ ունեք։ Ձեր պահանջները չափն անցնում են։ Դուք մարդկայնություն չունեք։ Բոլորովին չեք հասկանում, թե Աստված ինչ է։ Դուք կարծում եք, թե բոլոր խոսողներն ու հռետորներն աստվածներ են, և որ ցանկացած ոք, ով պատրաստ է ձեզ խոսքեր մատակարարելու, ձեր հայրն է։ Ասացե՛ք Ինձ, մի՞թե բոլորդ՝ ձեր կանոնավոր դիմագծերով և անսովոր արտաքինով, դեռ ունեք ողջամտության նույնիսկ ամենաչնչին նշույլը։ Դեռ գիտե՞ք երկինքնուարևը։ Ձեզնից յուրաքանչյուրը նման է ագահ և ապականված պաշտոնյայի, ուստի ինչպե՞ս կարող եք խելամիտ լինել։ Ինչպե՞ս կարող եք տարբերել ճիշտն ու սխալը։ Ես շատ բան եմ շնորհել ձեզ, բայց ձեզնից քանի՞սն են արժևորել այն։ Ո՞վ է այն ամբողջությամբ ձեռք բերել։ Չգիտեք, թե ով է առաջ բերել այն ճանապարհը, որով քայլում եք այսօր, ուստի շարունակում եք պահանջներ ներկայացնել Ինձ՝ այս անհիմն պահանջներն անելով։ Մի՞թե չեք կարմրում ամոթից։ Մի՞թե բավականաչափ չեմ խոսել։ Մի՞թե բավականաչափ չեմ արել։ Ձեզնից ո՞վ կարող է Իմ խոսքերն իսկապես որպես գանձ փայփայել։ Դուք շողոքորթում եք Ինձ, երբ Իմ ներկայության մեջ եք, բայց խաբում եք, երբ Իմ ներկայության մեջ չեք։ Ձեր արարքները չափազանց ստոր են, և դրանք զզվանքով են լցնում Ինձ։ Գիտեմ, որ Ինձնից պահանջում եք խոսել և գործել միայն այն պատճառով, որ ձեր աչքերը կշտացնեք և ձեր մտահորիզոնն ընդլայնեք, այլ ոչ թե ձեր ապրելակերպերը վերափոխեք։ Այնքան շատ եմ խոսել ձեզ հետ։ Ձեր ապրելակերպերը վաղուց պետք է փոխված լինեին, ուստի ինչո՞ւ եք նույնիսկ հիմա շարունակ վերադառնում ձեր հին վիճակներին։ Կարո՞ղ է պատահել, որ Իմ խոսքերը գողացվել են ձեզնից, և չեք ստացել դրանք։ Ճիշտն ասած՝ ձեզ պես այլասերվածներին այլևս որևէ բան ասել չեմ ցանկանում. դա իզուր կլիներ։ Չեմ ցանկանում այդքան ապարդյուն գործ անել։ Դուք ցանկանում եք միայն ընդլայնել ձեր մտահորիզոնը կամ կշտացնել ձեր աչքերը, այլ ոչ թե կյանք ձեռք բերել։ Բոլորդ խաբում եք ինքներդ ձեզ։ Ես ձեզ հարցնում եմ՝ այն ամենից, ինչ երես առ երես ասել եմ ձեզ, որքա՞նն եք կիրարկել։ Այն ամենը, ինչ անում եք, ուրիշներին խաբելու համար հնարքներ բանեցնելն է։ Զզվում եմ ձեզնից նրանցից, ովքեր վայելում են որպես հանդիսատես դիտելը, և ձեր հետաքրքրասիրությունը խորապես գարշելի եմ համարում։ Եթե այստեղ չեք՝ ճշմարիտ ճանապարհին ձգտելու կամ ճշմարտությանը ծարավելու համար, ապա Իմ զզվանքի առարկաներն եք։ Գիտեմ, որ լսում եք Իմ խոսելը՝ բացառապես ձեր հետաքրքրասիրությունը բավարարելու կամ ձեր այս կամ այն ցանկությունն իրականացնելու համար։ Դուք միտք չունեք փնտրելու ճշմարտության գոյությունը կամ ուսումնասիրելու կյանք մտնելու ճիշտ ուղին։ Այս պահանջները պարզապես գոյություն չունեն ձեր մեջ։ Այն ամենը, ինչ անում եք, Աստծուն որպես խաղալիք վերաբերվելն է, որը զննում եք և որով հիանում եք։ Դուք չափազանց քիչ խանդավառություն ունեք կյանքին ձգտելու համար, բայց առատ ցանկություն ունեք հետաքրքրասեր լինելու։ Նման մարդկանց կյանքի ճանապարհը բացատրելը հավասարազոր է օդի հետ խոսելուն. Ես կարող եմ և ընդհանրապես չխոսել։ Թույլ տվեք ասել ձեզ. եթե սոսկ ձեր սրտերի դատարկությունը լրացնելն եք փնտրում, ապա լավ կանեք՝ չգաք Ինձ մոտ։ Պետք է կյանք ձեռք բերելուն կարևորություն տաք։ Մի՛ խաբեք ինքներդ ձեզ։ Լավ կանեք՝ ձեր հետաքրքրասիրությունը չընդունեք որպես կյանքին ձեր ձգտելու հիմք կամ այն չօգտագործեք որպես պատրվակ՝ Ինձնից պահանջելու, որ խոսեմ ձեզ հետ։ Սրանք բոլորը հնարքներ են, որոնցում խիստ հմուտ եք։ Կրկին հարցնում եմ քեզ. իրականում որքանի՞ մեջ ես մտել այն ամենից, որ քեզնից պահանջում եմ մտնել։ Հասկացե՞լ ես այն ամենը, ինչ խոսել եմ քեզ հետ։ Կիրարկե՞լ ես այն ամենը, ինչ ասել եմ քեզ։

Յուրաքանչյուր դարաշրջանի գործը Աստված Ինքն է նախաձեռնում, բայց դու պետք է իմանաս, որ ինչպիսին էլ լինի այն միջոցը, որով Աստված գործում է, Նա չի գալիս շարժում սկսելու, կամ հատուկ համաժողովներ անցկացնելու, կամ ձեզ համար որևէ տեսակի կազմակերպություն հիմնելու։ Նա գալիս է բացառապես իրականացնելու այն գործը, որը պետք է անի։ Նրա գործը չի ենթարկվում որևէ մարդու սահմանափակմանը։ Նա Իր գործն անում է այնպես, ինչպես Ինքն է ցանկանում. անկախ նրանից, թե ինչ է մտածում մարդը կամ ինչպես է հասկանում այն, Նրան հուզում է միայն Իր գործն իրականացնելը։ Աշխարհի արարումից մինչև ներկա ժամանակներն արդեն գործի երեք փուլ է եղել. Եհովայից մինչև Հիսուս և Օրենքի դարաշրջանից մինչև Շնորհքի դարաշրջան Աստված երբեք հատուկ համաժողով չի հրավիրել մարդու համար, ոչ էլ երբևէ ողջ մարդկությանն է միասին հավաքել՝ հատուկ համաշխարհային աշխատանքային համաժողով հրավիրելու և դրանով իսկ Իր գործը տարածելու համար։ Այն ամենը, ինչ Նա անում է, մի ամբողջ դարաշրջանի սկզբնական գործը համապատասխան ժամանակին և համապատասխան վայրում իրականացնելն է՝ դրանով իսկ սկիզբ դնելով դարաշրջանին և առաջնորդելով մարդկային ցեղին, թե ինչպես ապրեն իրենց կյանքը։ Հատուկ համաժողովները մարդու հավաքույթներն են. մարդկանց միասին հավաքելը՝ տոներ նշելու համար, մարդու գործն է։ Աստված չի նշում տոներ և, ավելին, դրանք գարշելի է համարում։ Նա չի հրավիրում հատուկ համաժողովներ և, ավելին, դրանք գարշելի է համարում։ Այժմ պետք է ճշգրտորեն հասկանաս, թե որն է այն գործը, որը մարմնացած Աստված անում է։

Ծանոթագրություններ

ա. Թեև անգլերենում հանդիպում է միայն մեկ եզրույթ՝ «Խոսք», բնագիր չինարեն տեքստում օգտագործվում է երկու եզրույթ՝ 道 (դաո) և 话 (հուա)։ 道 (դաո) եզրույթը վերաբերում է Աստծու արտահայտած բոլոր խոսքերին՝ մարդկությանը փրկելու համար. խոսքեր, որոնք կարող են մարդկությանն ազատել Սատանայի ապականված բնույթից, Սատանայի կապանքներից և խավարի իշխանությունից։ 话 (հուա) եզրույթը վերաբերում է Աստծու արտահայտած խոսքերին։ Անգլերեն թարգմանություններում և՛ 道 (դաո), և՛ 话 (հուա) եզրույթները սովորաբար թարգմանվում են որպես «Խոսք»։ Այդ պատճառով, այս թարգմանության մեջ սկզբնապես երկու առանձին եզրույթներ միավորվել են մեկի մեջ։


Մարմնացման առեղծվածը (4)

Դուք պետք է իմանաք Աստվածաշնչի իրական պատմությունը և դրա կազմավորումը։ Այս գիտելիքը չի պատկանում Աստծու նոր գործը չընդունողներին։ Նրանք չգիտեն։ Եթե նրանց հստակորեն բացատրես այս էական հարցերը, նրանք այլևս քեզ հետ Աստվածաշնչի տառի շուրջ չեն վիճի։ Նրանք անընդհատ մարգարեացված բաներն են փորփրում. այս պնդումն իրականացե՞լ է։ Այն պնդումն իրականացե՞լ է։ Նրանց՝ ավետարանի ընդունումը Աստվածաշնչի համաձայն է, և նրանք ավետարանը քարոզում են Աստվածաշնչի համաձայն։ Աստծու հանդեպ նրանց հավատքը հիմնված է Աստվածաշնչի բառերի վրա. առանց Աստվածաշնչի՝ նրանք չեն հավատա Աստծուն։ Սա է նրանց ապրելակերպը՝ Աստվածաշունչը մանրազնին քննության ենթարկելով։ Երբ նրանք կրկին գան Աստվածաշունչը փորփրելու և քեզնից բացատրություններ պահանջեն, ասա. «Նախ՝ եկեք չստուգենք յուրաքանչյուր պնդումը։ Փոխարենը եկեք տեսնենք, թե ինչպես է գործում Սուրբ Հոգին։ Եկեք վերցնենք մեր անցած ուղին և համեմատենք ճշմարտության հետ՝ տեսնելու համար, թե արդյոք այս ուղին իսկապես Սուրբ Հոգու գործն է, և եկեք օգտագործենք Սուրբ Հոգու գործը՝ ստուգելու համար, թե արդյոք այդպիսի ուղին ճիշտ է։ Ինչ վերաբերում է նրան, թե արդյոք այս կամ այն պնդումն իրականացել է ինչպես կանխագուշակվել էր, մենք՝ մարդիկս, չպետք է միջամտենք դրան։ Ավելի լավ է՝ մենք խոսենք Սուրբ Հոգու գործի և այն նորագույն գործի մասին, որն Աստված անում է»։ Աստվածաշնչի մարգարեություններն Աստծու խոսքեր են, որոնք ժամանակին փոխանցել են մարգարեները, և Աստծու կողմից օգտագործված մարդկանց գրած խոսքերն են՝ հայտնություններ ստանալուց հետո միայն Աստված Ինքը կարող է բացատրել այդ խոսքերը, միայն Սուրբ Հոգին կարող է բացահայտել այդ խոսքերի իմաստը, և միայն Աստված Ինքը կարող է կոտրել յոթ կնիքները և բացել գալարակը։ Դու ասա. «Դու Աստված չես, ես էլ չեմ, ուստի ո՞վ կհամարձակվի թեթևամտորեն բացատրել Աստծու խոսքերը։ Դու կհամարձակվե՞ս բացատրել այդ խոսքերը։ Նույնիսկ եթե Երեմիա, Հովհաննես և Եղիա մարգարեները գային, նրանք չէին համարձակվի փորձել բացատրել այդ խոսքերը, քանզի նրանք Գառը չեն։ Միայն Գառը կարող է կոտրել յոթ կնիքները և բացել գալարակը, և ուրիշ ոչ ոք չի կարող բացատրել Նրա խոսքերը։ Ես չեմ համարձակվում յուրացնել Աստծու անունը, առավել ևս՝ փորձել բացատրել Աստծու խոսքերը։ Ես միայն կարող եմ լինել մեկը, ով հնազանդվում է Աստծուն։ Դու Աստվա՞ծ ես։ Արարածներից ոչ մեկը չի համարձակվում բացել գալարակը կամ բացատրել այդ խոսքերը, ուստի ես նույնպես չեմ համարձակվում բացատրել դրանք։ Ավելի լավ կլինի, որ դու էլ չփորձես բացատրել։ Ոչ ոք չպետք է փորձի բացատրել դրանք։ Եկեք խոսենք Սուրբ Հոգու գործի մասին. մարդն այսքանը կարող է անել։ Ես փոքր-ինչ գիտեմ Եհովայի և Հիսուսի գործի մասին, բայց քանի որ ես նման գործի անձնական փորձառություն չունեմ, կարող եմ միայն չնչին չափով խոսել դրա մասին։ Ինչ վերաբերում է այն խոսքերի իմաստին, որոնք Եսային կամ Հիսուսն են ասել իրենց ժամանակներում, ես ոչ մի բացատրություն չեմ տա։ Ես չեմ ուսումնասիրում Աստվածաշունչը, ավելի շուտ, հետևում եմ Աստծու ներկայիս գործին։ Դու Աստվածաշունչը համարում ես փոքրիկ գալարակ, բայց մի՞թե դա մի բան չէ, որը միայն Գառը կարող է բացել։ Գառից բացի՝ էլ ո՞վ կարող է բացել այն։ Դու Գառը չես, և ես առավել ևս չեմ համարձակվում պնդել, թե Աստված Ինքն ես, ուստի եկեք չվերլուծենք Աստվածաշունչը կամ այն մանրազնին քննության չենթարկենք։ Շատ ավելի լավ է Սուրբ Հոգու կատարած գործը քննարկելը, այսինքն՝ հենց Աստծու կողմից կատարվող ներկայիս գործը։ Եկեք տեսնենք, թե որոնք են այն սկզբունքները, որոնցով Աստված գործում է, և որն է Նրա գործի էությունը՝ դրանք օգտագործելով՝ ստուգելու համար, թե արդյոք այն ուղին, որով մենք այսօր քայլում ենք, ճիշտ է, և այսկերպ համոզվենք դրանում»։ Եթե դուք ցանկանում եք քարոզել ավետարանը, հատկապես՝ կրոնական աշխարհի մարդկանց, ապա պետք է հասկանաք Աստվածաշունչը և հաստատուն հասկացողություն ունենաք Աստվածաշնչի իրական պատմության մասին. հակառակ դեպքում, դու ավետարանը քարոզելու ոչ մի միջոց չես ունենա։ Երբ դու տիրապետես ընդհանուր պատկերին և դադարես Աստվածաշնչի մեռած բառերը մանրախնդրորեն զննելուց, այլ միայն Աստծու գործի և կյանքի ճշմարտության մասին խոսես, այն ժամանակ կկարողանաս ձեռք բերել նրանց, ովքեր են փնտրում ճշմարիտ սրտով։

Եհովայի գործը, Նրա սահմանած օրենքները և այն սկզբունքները, որոնցով Նա առաջնորդում էր մարդկանց՝ իրենց կյանքն ապրելիս, այն գործի բովանդակությունը, որ Նա կատարեց Օրենքի դարաշրջանում, Նրա՝ օրենքներ սահմանելու նշանակությունը, Նրա գործի նշանակությունը Շնորհքի դարաշրջանի համար, և թե ինչ գործ է Աստված անում այս վերջին փուլում, բաներ են, որոնք դուք պետք է հասկանաք։ Առաջին փուլն Օրենքի դարաշրջանի գործն է, երկրորդը՝ Շնորհքի դարաշրջանի գործը, իսկ երրորդը՝ վերջին օրերի գործը։ Դուք պետք է Աստծու գործի այս փուլերի մասին հստակ պատկերացում ունենաք։ Սկզբից մինչև վերջ ընդհանուր առմամբ երեք փուլ կա։ Ո՞րն է գործի յուրաքանչյուր փուլի էությունը։ Քանի՞ փուլ է իրականացվում վեցհազարամյա տնօրինման ծրագրի գործում։ Ինչպե՞ս են իրականացվում այս փուլերը, և ինչո՞ւ է յուրաքանչյուրն իրականացվում իր ուրույն ձևով։ Սրանք բոլորը վճռորոշ հարցեր են։ Յուրաքանչյուր դարաշրջանի գործը ներկայացուցչական արժեք ունի։ Ի՞նչ գործ իրականացրեց Եհովան։ Ինչո՞ւ Նա հենց այդ ձևով դա արեց։ Ինչո՞ւ Նա Եհովա կոչվեց։ Բացի դրանից՝ Հիսուսն ի՞նչ գործ կատարեց Շնորհքի դարաշրջանում, և ի՞նչ եղանակով դա արեց։ Աստծու բնույթի ո՞ր տեսանկյուններն են ներկայացված գործի յուրաքանչյուր փուլով և յուրաքանչյուր դարաշրջանով։ Նրա բնույթի ո՞ր տեսանկյուններն արտահայտվեցին Օրենքի դարաշրջանում։ Իսկ որո՞նք արտահայտվեցին Շնորհքի դարաշրջանում։ Իսկ որո՞նք արտահայտվեցին վերջին դարաշրջանում։ Սրանք էական հարցեր են, որոնք դուք պետք է հստակ կերպով հասկանաք։ Աստծու ողջ բնույթը բացահայտվել է վեցհազարամյա տնօրինման ծրագրի ընթացքում։ Այն չի բացահայտվում միայն Շնորհքի դարաշրջանում, ոչ էլ միայն Օրենքի դարաշրջանում, առավել ևս միայն վերջին օրերի այս ժամանակահատվածում։ Վերջին օրերին կատարվող գործը դատաստան, ցասում և հանդիմանություն է ներկայացնում։ Վերջին օրերին կատարվող գործը չի կարող փոխարինել Օրենքի դարաշրջանի կամ Շնորհքի դարաշրջանի գործին։ Այնուամենայնիվ, երեք փուլերը, փոխկապակցվելով, կազմում են մեկ ամբողջություն, և բոլորը մեկ Աստծու գործն են։ Բնականաբար, այս գործի կատարումը բաժանված է առանձին դարաշրջանների։ Վերջին օրերին արված գործն ամեն ինչ մոտեցնում է ավարտին. Օրենքի դարաշրջանում կատարվածը մեկնարկի գործն էր, իսկ Շնորհքի դարաշրջանում կատարվածը՝ փրկագնման գործը։ Ինչ վերաբերում է այս ողջ վեցհազարամյա տնօրինման ծրագրի գործի տեսիլքներին, ոչ ոք ի վիճակի չէ ներըմբռնում ձեռք բերելու, կամ հասկացողություն ձեռք բերելու, և այս տեսիլքները հանելուկներ են մնում։ Վերջին օրերին միայն խոսքի գործն է իրականացվում՝ Թագավորության դարաշրջանը բերելու համար, բայց այն չի ներկայացնում բոլոր դարաշրջանները։ Վերջին օրերն ընդամենը վերջին օրերն են և ընդամենը Թագավորության դարաշրջանը, և դրանք չեն ներկայացնում Շնորհքի դարաշրջանը կամ Օրենքի դարաշրջանը։ Պարզապես վերջին օրերի ընթացքում ձեզ բացահայտվում է վեցհազարամյա տնօրինման ծրագրի ողջ գործը։ Սա առեղծվածի բացահայտումն է։ Այսպիսի առեղծվածը մի բան է, որը ոչ մի մարդ չի կարող բացահայտել։ Անկախ նրանից, թե մարդն Աստվածաշնչի որքան մեծ հասկացողություն ունի, այն միայն բառեր է, քանզի մարդը չի հասկանում Աստվածաշնչի էությունը։ Աստվածաշունչը կարդալիս մարդը գուցե որոշ ճշմարտություններ ըմբռնի, որոշ բառեր բացատրի կամ իր խորը զննությանը ենթարկի որոշ հայտնի հատվածներ և գլուխներ, բայց նա երբեք չի կարողանա բացել այդ բառերում պարունակվող իմաստը, քանզի այն ամենը, ինչ մարդը տեսնում է, մեռած բառեր են, ոչ թե Եհովայի և Հիսուսի գործի տեսարանները, և մարդը ոչ մի կերպ չի կարող բացահայտել այս գործի առեղծվածը։ Հետևաբար, վեցհազարամյա տնօրինման ծրագրի առեղծվածը մեծագույն առեղծվածն է՝ ամենախորը թաքնված և մարդու համար լիովին անըմբռնելի։ Ոչ ոք չի կարող ուղղակիորեն հասկանալ Աստծու մտադրությունները, մինչև Աստված Ինքը դրանք չբացատրի և չբացահայտի մարդուն. հակառակ դեպքում այս բաները մարդու համար հավիտյան հանելուկներ կմնան՝ հավիտյան կնքված առեղծվածներ։ Էլ չենք խոսում կրոնական աշխարհի մարդկանց մասին. եթե ձեզ այսօր չասվեր, դուք նույնպես չէիք ըմբռնի դա։ Վեց հազար տարվա այս գործն ավելի խորհրդավոր է, քան մարգարեների բոլոր մարգարեությունները։ Դա մեծագույն առեղծվածն է արարչագործությունից մինչև ներկա ժամանակները, և դարերի ընթացքում մարգարեներից ոչ ոք երբևէ չի կարողացել ըմբռնել այն, քանզի այս առեղծվածը բացահայտվում է միայն վերջին դարաշրջանում և նախկինում երբեք հայտնի չի արվել։ Եթե դուք կարողանաք ըմբռնել այս առեղծվածը և եթե ի վիճակի լինեք ամբողջովին հասկանալու այն, ապա այս առեղծվածը կնվաճի բոլոր կրոնավոր մարդկանց։ Միայն սա է տեսիլքներից մեծագույնը. այն է, ինչը մարդն ամենաշատն է տենչում ըմբռնել, բայց նաև այն է, ինչն ամենաանպարզն է նրա համար։ Երբ դուք Շնորհքի դարաշրջանում էիք, չգիտեիք, թե ինչի մասին էր Հիսուսի կամ Եհովայի կատարած գործը։ Մարդիկ չէին հասկանում, թե ինչու Եհովան օրենքներ սահմանեց, ինչու Նա բազմությունից պահանջեց պահել օրենքները, կամ ինչու պետք է կառուցվեր տաճարը, և մարդիկ առավել ևս չէին հասկանում, թե ինչու իսրայելցիները Եգիպտոսից առաջնորդվեցին անապատ, իսկ հետո՝ Քանան։ Այս հարցերը միայն այսօր են բացահայտվել։

Վերջին օրերի գործը երեք փուլերից վերջինն է։ Այն մեկ այլ նոր դարաշրջանի գործ է և չի ներկայացնում տնօրինման գործի ամբողջությունը։ Վեցհազարամյա տնօրինման ծրագիրը բաժանված է գործի երեք փուլերի։ Ոչ մի փուլ առանձին չի կարող ներկայացնել երեք դարաշրջանների գործը, այլ միայն՝ ամբողջի մի մասը։ Եհովա անունը չի կարող ներկայացնել Աստծու ողջ բնույթը։ Այն փաստը, որ Նա Իր գործն իրականացրեց Օրենքի դարաշրջանում, չի ապացուցում, որ Աստված կարող է միայն օրենքի տակ գտնվող Աստված լինել։ Եհովան օրենքներ սահմանեց մարդու համար և պատվիրաններ իջեցրեց նրա համար՝ պահանջելով, որ մարդը կառուցի տաճարը և զոհասեղանները. Նրա կատարած գործը ներկայացնում է միայն Օրենքի դարաշրջանը։ Այս գործը, որ Նա արեց, չի ապացուցում, որ Աստված միայն այն Աստված է, ով մարդուց պահանջում է պահել օրենքը, կամ որ Նա տաճարի Աստված է, կամ որ Նա զոհասեղանի առջև եղող Աստված է։ Նման բան ասելը ճիշտ չէր լինի։ Օրենքի տակ կատարված գործը կարող է ներկայացնել միայն մեկ դարաշրջան։ Հետևաբար, եթե Աստված կատարած լիներ միայն Օրենքի դարաշրջանի գործը, ապա մարդը կսահմանափակեր Աստծուն՝ ասելով. «Աստված տաճարի Աստված է, և Աստծուն ծառայելու համար մենք պետք է քահանայական հանդերձներ հագնենք և մտնենք տաճար»։ Եթե Շնորհքի դարաշրջանում գործը երբեք չիրականացվեր, և Օրենքի դարաշրջանը շարունակվեր մինչև ներկա ժամանակները, մարդը չէր իմանա, որ Աստված նաև ողորմած է և սիրող։ Եթե Օրենքի դարաշրջանի գործը չկատարվեր, և փոխարենը լիներ միայն Շնորհքի դարաշրջանի գործը, ապա մարդը կիմանար միայն, որ Աստված լոկ փրկագնում է մարդուն, և որ Աստված ներում է մարդու մեղքերը։ Մարդը կիմանար միայն, որ Նա սուրբ է և անմեղ, և որ հանուն մարդու՝ Նա ի վիճակի է զոհաբերելու Իրեն և խաչվելու։ Մարդը կիմանար միայն այս բաները, բայց էլ ոչ մի բանի հասկացողություն չէր ունենա։ Հետևաբար, յուրաքանչյուր դարաշրջան ներկայացնում է Աստծու բնույթի մի մասը։ Օրենքի դարաշրջանը ներկայացնում է Աստծու բնույթի որոշակի կողմեր, ինչպես և Շնորհքի դարաշրջանը և այս ներկա փուլը. միայն այն ժամանակ, երբ բոլոր երեք փուլերն ամբողջովին միավորվեն, դրանք կկարողանան բացահայտել Աստծու ողջ բնույթը։ Միայն այն ժամանակ, երբ մարդը ճանաչի բոլոր երեք փուլերը, նա կկարողանա լիովին հասկանալ։ Երեք փուլերից ոչ մեկը չի կարող բաց թողնվել։ Միայն գործի այս երեք փուլերը ճանաչելուց հետո Աստծու բնույթն իր ամբողջության մեջ կտեսնես։ Այն փաստը, որ Աստված ավարտեց Իր գործն Օրենքի դարաշրջանում, չի ապացուցում, որ Նա միայն օրենքի տակ գտնվող Աստված է, և այն փաստը, որ Նա ավարտեց փրկագնման Իր գործը, չի նշանակում, որ Աստված հավիտյան փրկագնելու է մարդկությանը։ Սրանք բոլորը մարդու կողմից արված սահմանափակումներ են։ Քանի որ Շնորհքի դարաշրջանն ավարտվել է, դու չես կարող ասել, որ Աստված միայն խաչի Աստված է, և որ միայն խաչն է ներկայացնում Աստծու փրկությունը։ Դա կնշանակեր սահմանափակել Աստծուն։ Ներկա փուլում Աստված հիմնականում կատարում է խոսքի գործը, բայց դու չես կարող ասել, որ Աստված մարդու հանդեպ երբեք ողորմած չի եղել, և որ այն ամենը, ինչ Նա բերել է, հանդիմանություն և դատաստան է։ Վերջին օրերի գործը բացահայտում է Եհովայի և Հիսուսի գործը և մարդու չհասկացած բոլոր առեղծվածները՝ դրանով իսկ հայտնի դարձնելով մարդկության նշանակության վայրերն ու արդյունքները և ավարտելով փրկության ողջ գործը մարդկության մեջ։ Վերջին օրերի գործի այս փուլն ամեն ինչ մոտեցնում է ավարտին։ Մարդու չհասկացած բոլոր առեղծվածները պետք է բացահայտվեն, որպեսզի մարդուն թույլ տան թափանցել դրանց էության մեջ և իր սրտում հասկանալ դրանք բոլորը։ Միայն այդ ժամանակ մարդիկ կկարողանան դասակարգվել ըստ իրենց տեսակի։ Միայն վեցհազարամյա տնօրինման ծրագրի ավարտից հետո մարդը կհասկանա Աստծու բնույթն իր ամբողջության մեջ, քանզի Նրա տնօրինումն այդ ժամանակ ավարտված կլինի։ Հիմա, երբ դուք փորձառաբար ապրել եք Աստծու գործը վերջին դարաշրջանում, իրականում ի՞նչ է Աստծու բնույթը։ Դու համարձակվո՞ւմ ես ասել, որ Աստված այն Աստված է, ով պարզապես խոսքեր է ասում և ոչինչ ավելին։ Դու չէիր համարձակվի այսպես սահմանափակել Աստծուն։ Ոմանք կասեին, որ Աստված այն Աստված է, ով բացահայտում է առեղծվածները, որ Աստված Գառն է և Նա, ով կոտրում է յոթ կնիքները։ Բայց ոչ ոք չի համարձակվում այս կերպ սահմանափակել Աստծուն։ Ուրիշները գուցե ասեն, որ Աստված մարմնացած մսեղին է, բայց դա, միևնույն է, ճիշտ չէր լինի։ Ոմանք էլ գուցե ասեն, որ մարմնացած Աստված միայն խոսքեր է ասում և նշաններ ու հրաշքներ չի գործում, բայց դու առավել ևս չէիր համարձակվի այսպես խոսել, քանզի Հիսուսը մարմնացավ և նշաններ ու հրաշքներ գործեց, ուստի դու չէիր համարձակվի այդքան թեթևամտորեն սահմանել Աստծուն։ Վեցհազարամյա տնօրինման ծրագրի ընթացքում կատարված ողջ գործը միայն հիմա է ավարտվել։ Միայն այն բանից հետո, երբ այս ողջ գործը բացահայտվի մարդուն և իրականացվի մարդկության մեջ, մարդկությունը կճանաչի Աստծու ողջ բնույթը և այն, ինչ Նա ունի և ինչ Նա է։ Երբ այս փուլի գործը լիովին ավարտվի, մարդու չհասկացած բոլոր առեղծվածները բացահայտված կլինեն, նախկինում չհասկացած բոլոր ճշմարտությունները պարզաբանված կլինեն, և մարդկային ցեղին ասված կլինի իրենց ապագա ճանապարհի և նշանակության վայրի մասին։ Սա այն ողջ գործն է, որը պետք է արվի ներկա փուլում։ Թեև այն ճանապարհը, որով մարդն այսօր քայլում է, նույնպես խաչի ճանապարհն է և տառապանքի ճանապարհը, այն, ինչ մարդը կիրարկում է, և այն, ինչ նա ուտում, խմում և վայելում է այսօր, մեծապես տարբերվում են օրենքի տակ և Շնորհքի դարաշրջանում գտնվող մարդու ունեցածից։ Այն, ինչ այսօր պահանջվում է մարդուց, նման չէ անցյալում եղածին և առավել ևս նման չէ այն բանին, ինչ մարդուց պահանջվում էր Օրենքի դարաշրջանում։ Արդ, ի՞նչ էր պահանջվում մարդուց օրենքի ներքո, երբ Աստված Իր գործն էր անում Իսրայելում։ Դա ավելին չէր, քան այն, որ մարդը պետք է պահեր Շաբաթը և Եհովայի օրենքները։ Ոչ ոք չպետք է աշխատեր շաբաթ օրը կամ խախտեր Եհովայի օրենքները։ Բայց հիմա այդպես չէ։ Շաբաթ օրը մարդն աշխատում է, հավաքվում է և աղոթում ինչպես միշտ, և նրա վրա ոչ մի սահմանափակում չի դրվում։ Շնորհքի դարաշրջանում գտնվողները պետք է մկրտվեին, և նրանցից նաև պահանջվում էր ծոմ պահել, հաց կոտրել, գինի խմել, ծածկել իրենց գլուխները և լվանալ ուրիշների ոտքերը։ Այժմ այս կանոնները վերացվել են, բայց մարդուն ավելի մեծ պահանջներ են ներկայացվում, քանզի Աստծու գործը գնալով ավելի է խորանում, և մարդու մուտքն ավելի ու ավելի բարձր է հասնում։ Անցյալում Հիսուսն Իր ձեռքերը դնում էր մարդու վրա և աղոթում, բայց հիմա, երբ ամեն ինչ ասվել է, ի՞նչ օգուտ ձեռնադրումից։ Խոսքերն անմիջականորեն կարող են արդյունքների հասնել։ Երբ անցյալում Նա Իր ձեռքերը դնում էր մարդու վրա, դա մարդուն օրհնելու և նաև նրան իր հիվանդություններից բուժելու համար էր։ Այն ժամանակ Սուրբ Հոգին այդպես էր գործում, բայց հիմա այդպես չէ։ Այժմ Սուրբ Հոգին խոսքեր է օգտագործում՝ գործելու և արդյունքների հասնելու համար։ Նրա խոսքերը պարզ են դարձվել ձեզ համար, և դուք պետք է դրանք կիրարկեք ճիշտ այնպես, ինչպես ձեզ ասվել է։ Նրա խոսքերը Նրա մտադրություններն են. դրանք այն գործն են, որ Նա ցանկանում է անել։ Նրա խոսքերի միջոցով դուք կհասկանաք Նրա մտադրությունները և այն, ինչ Նա քեզնից պահանջում է ձեռք բերել, և կարող եք պարզապես ուղղակիորեն կիրարկել Նրա խոսքերը՝ առանց ձեռնադրման որևէ կարիքի։ Ոմանք գուցե ասեն. «Ձեռքերդ ինձ վրա դիր։ Ձեռքերդ ինձ վրա դիր, որպեսզի ստանամ Քո օրհնությունը և որպեսզի բաժին ունենամ Քեզնից»։ Սա հնացած գործելակերպ է անցյալից, որն այժմ վերացել է, քանզի դարաշրջանը փոխվել է։ Սուրբ Հոգին գործում է դարաշրջանին համապատասխան, ոչ պատահականորեն, ոչ էլ կանոններ կիրառելով։ Դարաշրջանը փոխվել է, և նոր դարաշրջանն իր հետ անխուսափելիորեն նոր գործ է բերում։ Սա ճշմարիտ է գործի յուրաքանչյուր փուլի համար, և ուստի Նրա գործը երբեք չի կրկնվում։ Շնորհքի դարաշրջանում Հիսուսը բավականին շատ այդպիսի աշխատանք կատարեց, որոնցից են հիվանդություններ բուժելը, դևեր քշելը, Իր ձեռքերը մարդու վրա դնելը՝ նրա համար աղոթելու նպատակով, և մարդուն օրհնելը։ Սակայն ներկա ժամանակներում կրկին նույնն անելն անիմաստ կլիներ։ Սուրբ Հոգին այն ժամանակ այդպես էր գործում, քանզի դա Շնորհքի դարաշրջանն էր, և բավարար չափով շնորհ կար, որպեսզի մարդը վայելեր։ Նրանից ոչ մի տեսակի վճար չէր պահանջվում, և քանի դեռ նա հավատում էր, շնորհ կստանար։ Բոլորին մեծ շնորհ էր ցուցաբերվում։ Այժմ դարաշրջանը փոխվել է, և Աստծու գործն ավելի առաջ է գնացել. հանդիմանության և դատաստանի միջոցով է, որ մարդը կազատվի իր ապստամբությունից և իր ներսի անմաքուր բաներից։ Քանի որ այդ փուլը փրկագնման փուլն էր, Աստծուն պետք էր այդպես գործել՝ բավարար շնորհ ցուցաբերելով, որպեսզի մարդը վայելեր, որպեսզի մարդը փրկագնվեր մեղքից։ Իր շնորհի միջոցով Նա մարդուն ներեց իր մեղքերը։ Այս ներկա փուլը նպատակ ունի մարդու ներսի անարդար բաները մերկացնելու հանդիմանության, դատաստանի, խոսքերի հասցրած հարվածի, ինչպես նաև խոսքերի կարգավարժման և մերկացման միջոցով, որպեսզի մարդկությունը դրանից հետո փրկվի։ Սա ավելի խորքային գործ է, քան փրկագնումը։ Շնորհքի դարաշրջանի շնորհը բավարար էր մարդու վայելքի համար. հիմա, երբ մարդն արդեն փորձառաբար ապրել է այս շնորհը, նա այլևս չպետք է վայելի այն։ Այս գործն այժմ ժամանակավրեպ է և այլևս չպետք է արվի։ Այժմ մարդը պետք է փրկվի խոսքի դատաստանի միջոցով։ Այն բանից հետո, երբ մարդը դատվում, հանդիմանվում և զտվում է, նրա խառնվածքը դրա շնորհիվ փոխվում է։ Մի՞թե այս ամենն Իմ ասած խոսքերի պատճառով չէ։ Գործի յուրաքանչյուր փուլ արվում է ողջ մարդկային ցեղի առաջընթացին և դարաշրջանին համապատասխան։ Ամբողջ գործը նշանակալի է, և այդ ամենն արվում է հանուն վերջնական փրկության, որպեսզի մարդկությունն ապագայում լավ նշանակության վայր ունենա, և որպեսզի մարդիկ ի վերջո դասակարգվեն ըստ իրենց տեսակի։

Վերջին օրերի աշխատանքը խոսքեր խոսելն է։ Խոսքերի միջոցով մարդու մեջ կարող են մեծ փոփոխություններ տեղի ունենալ։ Այս մարդկանց մեջ այժմ այս խոսքերի ընդունումից տեղի ունեցած փոփոխությունները շատ ավելի մեծ են, քան այն փոփոխությունները, որոնք մարդկանց մեջ տեղի էին ունենում Շնորհքի դարաշրջանում նշանների ու հրաշքների ընդունումից։ Քանի որ Շնորհքի դարաշրջանում դևերը մարդու միջից դուրս էին քշվում ձեռնադրմամբ և աղոթքով, սակայն մարդու ներսի ապականված խառնվածքները դեռ մնում էին։ Մարդը բուժվում էր իր հիվանդությունից, և նրա մեղքերը ներվում էին, բայց թե ինչպես մարդը կարող էր իր ներսում ազատվել սատանայական ապականված խառնվածքներից, այդ աշխատանքը դեռ պետք է կատարվեր նրա վրա։ Մարդն փրկվում էր, և նրա մեղքերը ներվում էին միայն իր հավատքի շնորհիվ սակայն մարդու մեղավոր բնությունը չէր վերացվում և դեռ մնում էր նրա ներսում։ Մարդու մեղքերը ներվում էին Աստծու մարմնացման միջոցով, բայց դա չէր նշանակում, թե մարդու ներսում այլևս մեղք չկար։ Մարդու մեղքերը կարող էին ներվել մեղքի զոհի միջոցով, բայց թե մարդն ինչպես կարող է պարզապես այլևս չմեղանչել, ինչպես կարող է ամբողջությամբ ազատվել իր ապականված խառնվածքներից ու մեղավոր բնությունից, և ինչպես կարող է նրա կյանքի խառնվածքը որոշ չափով փոխվել, մարդը չունի այս խնդիրը լուծելու ճանապարհ։ Մարդու մեղքերը ներվել են, և դա Աստծու խաչելության աշխատանքի շնորհիվ է, սակայն մարդը շարունակում է ապրել իր հին սատանայական ապականված խառնվածքներով։ Ուստի մարդը պետք է լիովին փրկվի իր սատանայական ապականված խառնվածքներից, նա իր մեղսալի բնությունից պետք է ամբողջությամբ ազատվի, որպեսզի այն այլևս երբեք չզարգանա, և նրա խառնվածքը պետք է ենթարկվի փոխակերպման։ Սա պահանջում է, որ մարդը հասկանա կյանքի աճի ուղին, հասկանա կյանքի ճանապարհը և հասկանա իր խառնվածքը փոխելու ուղին։ Ավելին՝ պահանջում է, որ մարդը կիրառի այս ուղու համաձայն, որպեսզի նրա խառնվածքն աստիճանաբար փոխվի, և նա կարողանա ապրել լույսի շողարձակման ներքո, որպեսզի այն ամենը, ինչ նա անում է, լինի Աստծու մտադրությունների համաձայն, որպեսզի նա կարողանա ազատվել իր սատանայական ապականված խառնվածքներից, և որպեսզի նա կարողանա ազատվել Սատանայի խավարի ազդեցությունից՝ դրանով իսկ լիովին դուրս գալով մեղքից։ Միայն այդ ժամանակ մարդը լիակատար փրկություն ստացած կլինի։ Այն ժամանակ, երբ Հիսուսն անում էր Իր գործը, Նրա մասին մարդու գիտելիքը դեռևս մշուշոտ էր և անորոշ։ Մարդը միշտ հավատում էր, որ Նա Դավթի սերունդն է, և ասում էր, որ Նա մեծ մարգարե է, բարեգութ Տերն է, ով փրկագնեց մարդու մեղքերը։ Ոմանք իրենց հավատքի ուժով էին բուժվում՝ պարզապես Նրա հանդերձի քղանցքին դիպչելով. կույրերը կարողանում էին տեսնել, և նույնիսկ մեռելները կարողանում էին վերադառնալ կյանքի։ Սակայն մարդն ի վիճակի չէր հայտնաբերելու իր ներսում խորապես արմատավորված սատանայական ապականված խառնվածքները, ոչ էլ գիտեր՝ ինչպես ազատվել դրանցից։ Մարդը շատ շնորհ ստացավ, ինչպիսիք են մսեղիի խաղաղությունն ու երջանկությունը, մեկ անդամի հավատքը, որն օրհնություն էր բերում ողջ ընտանիքին, հիվանդությունների բուժումը և այլն։ Մնացածը մարդու բարի գործերն էին և նրա բարեպաշտ արտաքինը. եթե ինչ-որ մեկը կարողանում էր ապրել դրանց հիման վրա, նա չափանիշին համապատասխանող հավատացյալ էր համարվում։ Միայն այս տեսակի հավատացյալները կարող էին մահից հետո երկինք մտնել, ինչը նշանակում էր, որ նրանք փրկված էին։ Բայց իրենց կյանքի ընթացքում այս մարդիկ բոլորովին չէին հասկանում կյանքի ճանապարհը։ Այն ամենը, ինչ նրանք անում էին, մեղքեր գործելն էր, իսկ հետո իրենց մեղքերը խոստովանելը մշտական շրջապտույտով՝ առանց իրենց խառնվածքը փոխելու որևէ ճանապարհի. այսպիսին էր մարդու վիճակը Շնորհքի դարաշրջանում։ Արդյոք մարդը ստացե՞լ է լիակատար փրկություն։ Ո՛չ։ Հետևաբար, գործի այդ փուլի ավարտից հետո դեռ մնում էր դատաստանի և հանդիմանության գործը։ Այս փուլը նպատակ ունի խոսքի միջոցով մաքրագործելու մարդուն և դրանով իսկ նրան հետևելու ճանապարհ տալու։ Այս փուլն արդյունավետ կամ իմաստալից չէր լինի, եթե այն շարունակվեր դևեր քշելով, քանզի չէր կարողանա արմատախիլ անել մարդու մեղսալի բնությունը, և մարդը կանգ կառներ իր մեղքերի ներման վրա։ Մարդուն իր մեղքերը ներվել են մեղքի զոհի միջոցով, քանզի խաչելության գործն արդեն ավարտվել է, և Աստված հաղթել է Սատանային։ Բայց քանի որ մարդու ապականված խառնվածքները դեռ մնում են նրա ներսում, մարդը դեռ կարող է մեղանչել և հակադրվել Աստծուն, և Աստված ձեռք չի բերել մարդկությանը։ Այդ իսկ պատճառով գործի այս փուլում Աստված օգտագործում է խոսքը՝ մարդու ապականված խառնվածքները մերկացնելու և նրան մղելու կիրարկելու պատշաճ ճանապարհի համաձայն։ Այս փուլի գործն ավելի իմաստալից է, քան նախորդը, ինչպես նաև ավելի արդյունավետ, քանզի այժմ խոսքն է, որ ուղղակիորեն ապահովում է մարդու կյանքը և հնարավորություն է տալիս, որ մարդու խառնվածքը լիովին նորացվի. այն գործի շատ ավելի հիմնավոր փուլ է։ Հետևաբար, վերջին օրերի մարմնացումն ամբողջացրել է Աստծու մարմնացման նշանակությունը և լիովին ավարտել է մարդու փրկության համար Աստծու տնօրինման ծրագիրը։

Աստված մարդուն ուղղակիորեն Հոգու միջոցով և Հոգու ինքնությամբ չի փրկում, որովհետև մարդը Նրա Հոգուն ո՛չ կարող է դիպչել, ո՛չ տեսնել և ոչ էլ կարող է մոտենալ Նրան։ Եթե Նա փորձեր մարդուն փրկել ուղղակիորեն որպես Հոգի, մարդն անկարող կլիներ ընդունելու Նրա փրկությունը։ Եթե Աստված չհագներ մարդ արարածի արտաքին պատյանը, ապա մարդը ոչ մի կերպ չէր կարող ընդունել այս փրկությունը։ Քանի որ մարդը բացարձակապես Նրան մոտենալու ճանապարհ չունի, ճիշտ ինչպես ոչ ոք չէր կարող մոտենալ Եհովայի ամպին։ Միայն մարդ արարած դառնալով, այսինքն՝ միայն Իր Ճանապարհը դնելով այն մսեղիի մեջ, որն Ինքը պատրաստվում է դառնալու, Նա կարող է անձամբ Ճանապարհը գործել բոլոր նրանց մեջ, ովքեր հետևում են Իրեն։ Միայն այդ ժամանակ մարդը կարող է անձամբ լսել ու տեսնել Նրա Ճանապարհը, նաև ձեռք բերել Նրա Ճանապարհն ու դրա միջոցով լիովին փրկվել։ Եթե Աստված մսեղի չդառնար, մսեղի և արյուն ունեցող ոչ մի մարդ չէր կարող այդպիսի մեծ փրկություն ստանալ, և ոչ էլ գեթ մի մարդ կփրկվեր։ Եթե Աստծու Հոգին գործեր ուղղակիորեն մարդկության միջավայրում, ամբողջ մարդկությունը կտապալվեր կամ, Աստծու հետ շփվելու որևէ ճանապարհ չունենալով, ամբողջովին գերի կվերցվեր Սատանայի կողմից։ Առաջին մարմնացումը մարդուն մեղքից փրկագնելու համար էր, նրան Հիսուսի մսեղային մարմնի միջոցով փրկագնելու, այսինքն՝ Նա մարդուն փրկեց խաչից, բայց սատանայական ապականված խառնվածքները դեռ մնում էին մարդու ներսում։ Երկրորդ մարմնացումն այլևս որպես մեղքի զոհ ծառայելու համար չէ, այլ լիովին փրկելու նրանց, ովքեր փրկագնվել էին մեղքից։ Սա կատարվում է, որպեսզի նրանք, ում մեղքերը ներվել են, ազատվեն մեղքից ու լիովին մաքրագործվեն, հասնեն խառնվածքի փոփոխության և այդպիսով՝ ազատագրվեն Սատանայի խավար ազդեցությունից ու վերադառնան Աստծու գահի առջև։ Միայն այսկերպ մարդը կարող է լիովին սրբացվել։ Օրենքի դարաշրջանի ավարտից հետո և Շնորհքի դարաշրջանից սկսած՝ Աստված ձեռնարկեց փրկության գործը, որը շարունակվում է վերջին օրերի մեջ, երբ Աստված կատարում է մարդկային ցեղին իր ապստամբության համար դատելու և հանդիմանելու գործը՝ այդպիսով՝ լիովին մաքրագործելով մարդկությանը։ Միայն դրանից հետո Աստված կավարտի Իր փրկության գործը և կմտնի հանգստի մեջ։ Ուստի աշխատանքի երեք փուլերում Աստված միայն երկու անգամ է մսեղի դարձել՝ մարդու միջավայրում Իր աշխատանքն անձամբ կատարելու համար։ Դրա պատճառն այն է, որ աշխատանքի երեք փուլերից միայն մեկն է մարդկանց իրենց կյանքը վարելու նպատակով առաջնորդելու համար, մինչդեռ մյուս երկուսը կազմում են փրկության գործը։ Միայն մսեղի դառնալով՝ Աստված կարող է ապրել մարդու կողքին, փորձառել աշխարհի տառապանքը և ապրել մսեղիի բնականոն մարմնում։ Միայն այս կերպ Նա կարող է մարդկանց մատակարարել այն գործնական Ճանապարհը, որի կարիքը նրանք՝ որպես արարածներ ունեն։ Հենց Աստծու մարմնացման միջոցով է մարդը լիակատար փրկություն ստանում Աստծուց և ոչ թե ուղղակիորեն երկնքից՝ ի պատասխան իր աղոթքների։ Մարդը մսեղիից և արյունից է, նա ոչ մի կերպ չի կարող տեսնել Աստծու Հոգուն, առավել ևս մոտենալ Նրա Հոգուն, ուստի այն ամենը, ինչի հետ նա կարող է շփվել, Աստծու մարմնացած մսեղին է։ Միայն սրա միջոցով մարդը կարող է ըմբռնել ամբողջ Ճանապարհն ու բոլոր ճշմարտությունները, ընդունել լիակատար փրկությունը։ Երկրորդ մարմնացումը բավարար է մարդուն իր մեղքերից ազատելու և նրան լիովին մաքրագործելու համար։ Ուստի երկրորդ մարմնացմամբ Աստծու՝ մսեղիի մեջ կատարած ամբողջ աշխատանքը կեզրափակվի, և Աստծու մարմնացման նշանակությունը կդառնա ամբողջական։ Դրանից հետո Աստծու՝ մսեղիում կատարած աշխատանքն ամբողջովին ավարտված կլինի։ Երկրորդ մարմնացումից հետո Նա Իր աշխատանքի համար երրորդ անգամ չի դառնա մսեղի։ Քանի որ Նրա ամբողջ տնօրինությունն ավարտված կլինի, վերջին օրերի մարմնացումը լիովին ձեռք կբերի այն մարդկանց, որոնց Նա ընտրել է, և վերջին օրերին մարդկությունն ամբողջությամբ կդասակարգվի ըստ իր տեսակի։ Նա այլևս չի կատարի փրկության գործը և չի վերադառնա մսեղիին՝ որևէ աշխատանք կատարելու համար։ Վերջին օրերի աշխատանքում խոսքի զորությունն ավելի մեծ է, քան նշանների և հրաշքների դրսևորման զորությունը, և խոսքի իշխանությունը գերազանցում է նշանների և հրաշքների իշխանությանը։ Խոսքը մերկացնում է մարդու սրտի խորքում թաղված բոլոր ապականված խառնվածքները։ Դու ոչ մի կերպ չես կարող դրանք ինքնուրույն հայտնաբերել։ Երբ դրանք խոսքով մերկացվեն, դու բնականորեն կսկսես հայտնաբերել դրանք. ստիպված կլինես ընդունել դրանք և ծայրաստիճան կհամոզվես։ Մի՞թե սա չէ խոսքի իշխանությունը։ Սա այն արդյունքն է, որն այսօր ձեռք է բերվում խոսքի աշխատանքի միջոցով։ Ուստի հիվանդություններ բուժելով ու դևեր դուրս քշելով չէ, որ մարդը կարող է լիովին փրկվել իր մեղքերից, և ոչ էլ կարող է նշանների և հրաշքների դրսևորմամբ լիովին ավարտուն դարձվել։ Հիվանդություններ բուժելու և դևեր դուրս քշելու իշխանությունը միայն շնորհք է տալիս մարդուն, բայց մարդու մսեղին, միևնույն է, Սատանայից է, և սատանայական ապականված խառնվածքները դեռ մնում են մարդու ներսում։ Այլ կերպ ասած՝ մարդը, որը չի մաքրագործվել, դեռ մեղքից և կեղտից է։ Միայն այն բանից հետո, երբ նա մաքրագործվել է խոսքի միջոցով, կարող է Աստծու կողմից ձեռք բերվել ու սրբացված դառնալ։ Երբ դևերը դուրս էին քշվում մարդու միջից, ու նա փրկագնվում էր, դա միայն նշանակում էր, որ նա խլվել էր Սատանայի ձեռքից ու վերադարձվել Աստծուն։ Սակայն մարդը դեռևս Աստծու կողմից չի մաքրագործվել և փոխվել և մնում է ապականված մարդ։ Մարդու ներսում դեռ կա պղծություն, դիմադրություն և ապստամբություն. մարդը միայն Աստծու փրկագնման միջոցով է վերադարձել Նրան, բայց նա Աստծու մասին անգամ նվազագույն գիտություն չունի և դեռ ընդունակ է դիմադրելու, դավաճանելու Նրան։ Մինչ մարդը կփրկագնվեր, Սատանայի շատ թույներ արդեն տնկված էին նրա մեջ, և Սատանայի կողմից հազարավոր տարիներ ապականվելուց հետո նա իր ներսում Աստծուն դիմադրող բնություն ունի։ Ուստի երբ մարդը փրկագնվեց, դա ոչ այլ ինչ էր, եթե ոչ փրկագնման դեպք։ Այսինքն՝ մարդը բարձր գնով հետ գնվեց, բայց նրա ներսում եղած թունավոր բնությունը չվերացվեց։ Այդքան պղծված մարդը պետք է փոփոխության ենթարկվի, նախքան արժանի կդառնա Աստծուն ծառայելու։ Դատաստանի և հանդիմանության այս գործի միջոցով մարդը լիովին կճանաչի իր ներսի պղծված ու ապականված էությունը և կկարողանա ամբողջովին փոխվել ու մաքրագործվել։ Միայն այսկերպ մարդը կարող է արժանի լինել վերադառնալու Աստծու գահի առջև։ Ներկայիս ամբողջ գործը կատարվում է, որպեսզի մարդը մաքրագործվի և փոխվի. որպեսզի մարդը խոսքի դատաստանի և հանդիմանության միջոցով, ինչպես նաև զտման միջոցով կարողանա ազատվել իր ապականությունից և մաքրագործվել։ Գործի այս փուլը փրկության գործ համարելու փոխարեն ավելի տեղին կլիներ ասելը, որ այն մաքրագործման գործն է։ Ճշմարտությունն այն է, որ այս փուլը նաև նվաճման գործն է, ինչպես նաև փրկության գործի երկրորդ փուլը։ Խոսքի դատաստանի և հանդիմանության միջոցով է, որ մարդը ձեռք է բերվում Աստծու կողմից, և խոսքի զտման, դատաստանի և մերկացման միջոցով է, որ մարդու սրտի բոլոր անմաքրությունները, պատկերացումները, դրդապատճառները և անձնական հույսերը լիովին բացահայտվում են։ Թեև մարդը փրկագնվել է, և նրան ներվել են իր մեղքերը, սա կարող է համարվել միայն որպես Աստծու՝ մարդու հանցանքները չհիշել և մարդու հետ նրա հանցանքների համաձայն չվարվել։ Այնուամենայնիվ, մարդն ապրում է մսեղիում՝ առանց մեղքից ազատվելու, և կարող է միայն շարունակել մեղանչել՝ անվերջ բացահայտելով իր սատանայական ապականված խառնվածքները։ Սա է այն կյանքը, որը մարդն ապրում է՝ մեղանչելու և ներվելու անվերջ շրջապտույտ։ Մարդկանց մեծամասնությունը ցերեկը մեղանչում է, իսկ երեկոյան՝ խոստովանում։ Եվ այսպես, թեև մեղքի զոհը հավիտյան արդյունավետ է մարդու համար, այն չի կարող մարդուն փրկել մեղքից։ Փրկության գործի միայն կեսն է ավարտվել, քանզի մարդը դեռ ապականված խառնվածքներ ունի։ Օրինակ, երբ մարդիկ իմացան, որ իրենք Մովաբից են սերում, տրտնջացին, դադարեցին կյանքին ձգտելուց և միանգամայն բացասական դարձան։ Մի՞թե սա ցույց չի տալիս, որ մարդը դեռևս ի վիճակի չէ լիովին հնազանդվելու Աստծու տիրակալության ներքո։ Մի՞թե սրանք հենց մարդու սատանայական ապականված խառնվածքները չեն։ Երբ դու չէիր ենթարկվում հանդիմանության, դու բոլորից վեր էիր բարձրացնում ձեռքդ, նույնիսկ Հիսուսից բարձր։ Եվ դու բարձրաձայն բղավում էիր. «Աստծու սիրելի որդի՜ լինել։ Աստծուն մտերի՜մ լինել։ Մենք ավելի շուտ կմեռնենք, քան կխոնարհվենք Սատանայի առջև։ Ապստամբե՛լ ծեր Սատանայի դեմ։ Ապստամբե՛լ մեծ կարմիր վիշապի դեմ։ Թող մեծ կարմիր վիշապը մեկընդմիշտ կորցնի իշխանությունը։ Թող Աստված մեզ ավարտուն դարձնի»։ Դու բոլորից բարձր էիր բղավում։ Բայց հետո եկավ հանդիմանության ժամանակը, և քո ապականված խառնվածքները կրկին բացահայտվեցին։ Քո աղաղակները դադարեցին, և դու կորցրիր քո վճռականությունը։ Սա մարդու ապականությունն է՝ մի բան, որն ավելի խորն է, քան մեղքը, որը Սատանան է տնկել և որը խորապես արմատավորված է մարդու ներսում։ Մարդու համար հեշտ չէ իր մեղքերը գիտակցելը, և նա ոչ մի կերպ չի կարող ճանաչել իր իսկ խորապես արմատավորված բնությունը։ Միայն խոսքի դատաստանի միջոցով է հնարավոր հասնել այս արդյունքին։ Միայն այսկերպ մարդը կարող է աստիճանաբար փոխվել՝ այս պահից սկսած։ Մարդն անցյալում այդպես էր բղավում, որովհետև նա իր ներհատուկ ապականված խառնվածքների մասին ոչ մի հասկացողություն չուներ։ Սրանք այն անմաքրություններն են, որոնք գոյություն ունեն մարդու ներսում։ Դատաստանի և հանդիմանության երկար ժամանակահատվածի ընթացքում մարդն ապրում էր լարվածության մթնոլորտում։ Մի՞թե այս ամենին խոսքի միջոցով չեն հասել։ Մի՞թե դու նույնպես շատ բարձրաձայն չէիր բղավում ծառայություն մատուցողների փորձությունից առաջ։ «Մենք թագավորություն ենք մտել։ Բոլոր նրանք, ովքեր ընդունում են այս անունը, թագավորություն են մտել։ Բոլորն Աստծուց բաժին են ունեցել»։ Երբ եկավ ծառայություն մատուցողների փորձությունը, դու այլևս չէիր բղավում։ Ամենասկզբում բոլորը բղավում էին. «Աստվա՛ծ։ Որտեղ էլ ինձ դնես, կհնազանդվեմ Քո ներդաշնակեցումներին»։ Կարդալով Աստծու խոսքերը. «Ո՞վ կլինի Իմ Պողոսը»՝ մարդիկ ասում էին. «Ես պատրա՛ստ եմ»։ Ապա նրանք տեսան «Ինչպիսի՞ն էր Հոբի հավատքը» խոսքերը և ասացին. «Ես պատրաստ եմ Հոբի հավատքն ունենալու։ Աստվա՛ծ, խնդրում եմ, փորձի՛ր ինձ»։ Երբ եկավ ծառայություն մատուցողների փորձությունը, նրանք միանգամից ուժասպառ եղան և հազիվ կարողացան նորից ոտքի կանգնել։ Դրանից հետո նրանց սրտերի խառնուրդները քայլ առ քայլ նվազեցին։ Մի՞թե խոսքի միջոցով չհասան սրան։ Ուստի այն, ինչ դուք փորձառաբար ապրել եք այսօր, խոսքի միջոցով ձեռք բերված արդյունքներ են, նույնիսկ ավելի մեծ, քան այն արդյունքները, որոնց հասել էր Հիսուսը՝ նշաններ և հրաշքներ գործելով։ Աստծու փառքը, որը դու տեսնում ես, և Իր իսկ Աստծու իշխանությունը, որը դու տեսնում ես, չեն երևում լոկ խաչելության միջոցով, հիվանդությունների բուժման և դևեր քշելու միջոցով, այլ, առավել ևս, Նրա խոսքի դատաստանի միջոցով։ Սա քեզ ցույց է տալիս, որ Աստծու իշխանությունն ու զորությունը միայն նշաններ գործելու, հիվանդություններ բուժելու և դևեր քշելու մեջ չեն, այլ որ Աստծու խոսքի դատաստանն ավելի լավ կարող է ներկայացնել Աստծու իշխանությունը և բացահայտել Նրա ամենակարողությունը։

Այն, ինչին մարդը հասել է հիմա՝ նրա ներկայիս հասակը, գիտելիքը, սերը, հավատարմությունը, հնազանդությունը և խորաթափանցությունը, արդյունքներ են, որոնք ձեռք են բերվել խոսքի դատաստանի միջոցով։ Այն, որ դու ի վիճակի ես հավատարմություն ունենալու և մինչև այսօր կանգուն մնալու, ձեռք է բերվել խոսքի միջոցով։ Այժմ մարդը տեսնում է, որ մարմնացած Աստծու գործն իսկապես արտասովոր է, և դրանում շատ բաներ կան, որոնք անհասանելի են մարդուն, և որոնք առեղծվածներ ու հրաշքներ են։ Հետևաբար, շատերը հնազանդվել են։ Ոմանք իրենց ծննդյան օրից երբեք որևէ մարդու չեն հնազանդվել, սակայն երբ նրանք այսօր տեսնում են Աստծու խոսքերը, լիովին հնազանդվում են՝ առանց նկատելու, որ հնազանդվել են, և նրանք չեն համարձակվում զննել կամ որևէ այլ բան ասել։ Մարդկությունն ընկել է խոսքի տակ և խոնարհվել է խոսքի դատաստանի ներքո։ Եթե Աստծու Հոգին ուղղակիորեն խոսեր մարդու հետ, ամբողջ մարդկությունը կհնազանդվեր ձայնին՝ խոնարհվելով առանց Աստծու՝ Իր խոսքերով մարդուն մերկացնելու անհրաժեշտության, ինչպես Պողոսը Դամասկոսի ճանապարհին գետնին ընկավ լույսի մեջ։ Եթե Աստված շարունակեր գործել այսկերպ, մարդը երբեք չէր կարողանա խոսքի դատաստանի միջոցով ճանաչել իր իսկ ապականությունը և այդպիսով հասնել փրկության։ Աստված միայն մսեղի դառնալով կարող է անձամբ Իր խոսքերը հասցնել յուրաքանչյուր մարդու ականջին, որպեսզի բոլոր նրանք, ովքեր ականջ ունեն, լսեն Նրա խոսքերը և ընդունեն խոսքով Նրա դատաստանի գործը։ Սա Նրա խոսքով ձեռք բերված ճշմարիտ արդյունքն է, ոչ թե Հոգու դրսևորվելը՝ մարդուն վախով համակելու համար։ Միայն այս գործնական և միևնույն ժամանակ արտասովոր գործի միջոցով է, որ մարդու հին խառնվածքները, որոնք երկար տարիներ թաքնված են եղել նրա էության խորքում, կարող են լիովին մերկացվել, որպեսզի մարդը կարողանա ճանաչել դրանք և փորձառաբար ապրել փոփոխությունը։ Այս բոլոր բաները մարմնացած Աստծու գործնական աշխատանքն են, որում Նա լիովին գործնական եղանակով խոսում է և դատաստան իրականացնում և ապա հասնում է մարդու վրա խոսքով դատաստանի արդյունքներին։ Սա մարմնացած Աստծու իշխանությունն է և Աստծու մարմնացման նշանակությունը։ Դա արվում է՝ բացահայտելու մարմնացած Աստծու իշխանությունը, բացահայտելու խոսքի գործով ձեռք բերված արդյունքները և բացահայտելու, որ Հոգին եկել է մսեղիով և ցուցադրում է Իր իշխանությունը՝ մարդուն խոսքով դատելով։ Թեև Նրա մսեղին սովորական, բնականոն մարդկայնության արտաքին պատյանն է, Նրա խոսքերի միջոցով ձեռք բերած արդյունքները մարդուն ցույց են տալիս, որ Նա լի է իշխանությամբ, որ Նա Աստված Ինքն է, և որ Նրա խոսքերը հենց Աստծու արտահայտությունն են։ Դրանով ողջ մարդկությանը ցույց է տրվում, որ Նա Աստված Ինքն է, որ Նա Աստված Ինքն է, ով մսեղի դարձավ, որ ոչ ոք չի կարող հանցանք գործել Նրա դեմ, և ոչ ոք չի կարող գերազանցել Նրա՝ խոսքով դատաստանը, և խավարի ոչ մի ուժ չի կարող հաղթել Նրա իշխանությանը։ Մարդու հնազանդությունը Նրան ամբողջովին պայմանավորված է մսեղի լինելով, որի մեջ նա մարմնացել է, ամբողջովին պայմանավորված է Նրա իշխանությամբ և Նրա՝ խոսքով դատաստանով։ Նրա մարմնացած մսեղիի բերած գործն այն իշխանությունն է, որը Նա ունի։ Պատճառը, թե ինչու է Նա մսեղի դառնում, այն է, որ մսեղին նույնպես կարող է իշխանություն ունենալ, և Նա կարող է գործնական եղանակով աշխատանք կատարել մարդկության մեջ այնպես, որ այն տեսանելի և շոշափելի լինի մարդու համար։ Այս աշխատանքը շատ ավելի գործնական է, քան այն աշխատանքը, որն արվում է ուղղակիորեն Աստծու Հոգու կողմից, ով ունի ողջ իշխանությունը, և դրա արդյունքները նույնպես ակնհայտ են։ Սա այն պատճառով է, որ Աստծու մարմնացած մսեղին կարող է խոսել և գործել գործնական եղանակով։ Նրա մսեղիի արտաքին պատյանը ոչ մի իշխանություն չունի, և մարդը կարող է մոտենալ դրան, մինչդեռ Նրա էությունն իշխանություն է կրում, բայց Նրա իշխանությունը տեսանելի չէ ոչ մեկին։ Երբ Նա խոսում և գործում է, մարդը չի կարող նկատել Նրա իշխանության գոյությունը. սա Նրան օգնում է Իր գործնական աշխատանքը կատարելու հարցում։ Այս ողջ գործնական աշխատանքը կարող է արդյունքների հասնել։ Թեև ոչ մի մարդ չի գիտակցում, որ Նա իշխանություն ունի, կամ չի տեսնում, որ ոչ մի հանցանք չի կարող գործվել Նրա դեմ, կամ չի տեսնում Նրա ցասումը, Նա հասնում է Իր խոսքերի նախատեսված արդյունքներին Իր քողարկված իշխանության, Իր թաքնված ցասման և այն խոսքերի միջոցով, որոնք Նա բացահայտորեն ասում է։ Այլ կերպ ասած՝ Իր ձայնի տոնի, Իր խոսքի խստության և Իր խոսքերի ողջ իմաստության միջոցով մարդը լիովին համոզվում է։ Այս կերպ մարդը հնազանդվում է մարմնացած Աստծու խոսքին, ով կարծես թե իշխանություն չունի՝ այդպիսով իրականացնելով մարդուն փրկելու Աստծու նպատակը։ Սա Նրա մարմնացման նշանակության մեկ այլ տեսանկյունն է՝ խոսել ավելի գործնական եղանակով, թույլ տալ, որ Իր խոսքերի իրականությունն իր արդյունքներին հասնի մարդու մեջ, և թույլ տալ, որ մարդը վկա լինի Աստծու խոսքի զորությանը։ Հետևաբար, եթե այս գործը չարվեր մարմնացման միջոցով, այն նույնիսկ չնչին արդյունքների չէր հասնի և ի վիճակի չէր լինի լիովին փրկելու մեղավոր մարդկանց։ Եթե Աստված մսեղի չդառնար, Նա կմնար Հոգին, ով մարդու համար և՛ անտեսանելի է, և՛ անհասանելի։ Քանի որ մարդը մսեղավոր արարած է, նա և Աստված պատկանում են երկու տարբեր աշխարհների և տարբեր բնություններ ունեն։ Աստծու Հոգին անհամատեղելի է մարդու հետ, որը մսեղիից է, և պարզապես ոչ մի միջոց չկա նրանց միջև հարաբերություններ հաստատելու. մինչդեռ մարդն անկարող է վերածվել հոգու։ Քանի որ այդպես է, Աստծու Հոգին պետք է դառնա արարած՝ Իր սկզբնական գործն անելու համար։ Աստված կարող է և՛ բարձրանալ ամենաբարձր տեղը, և՛ խոնարհեցնել Իրեն՝ դառնալու մարդ արարած՝ գործելով մարդկության մեջ և ապրելով նրանց մեջտեղում, բայց մարդը չի կարող բարձրանալ ամենաբարձր տեղը և դառնալ հոգի, և առավել ևս չի կարող իջնել ամենացածր տեղը։ Այդ իսկ պատճառով Աստված պետք է մսեղի դառնա՝ Իր գործը կատարելու համար։ Ճիշտ նույնն է, երբ առաջին մարմնացման ժամանակ միայն մարմնացած Աստծու մսեղին կարող էր փրկագնել մարդուն Իր խաչելության միջոցով, մինչդեռ Աստծու Հոգին ոչ մի կերպ չէր կարող որպես մեղքի զոհ խաչվել մարդու համար։ Աստված կարող էր ուղղակիորեն մսեղի դառնալ՝ ծառայելու որպես մեղքի զոհ մարդու համար, բայց մարդը չէր կարող ուղղակիորեն բարձրանալ երկինք՝ վերցնելու այն մեղքի զոհը, որն Աստված պատրաստել էր իր համար։ Քանի որ այդպես է, հնարավոր կլիներ միայն Աստծուց խնդրել մի քանի անգամ երկնքի և երկրի միջև ետ ու առաջ վազել, ոչ թե մարդուն բարձրանալ տալու երկինք՝ վերցնելու այս փրկարար շնորհը, քանզի մարդն ընկել էր և, ավելին, մարդը պարզապես չէր կարող բարձրանալ երկինք, առավել ևս՝ ստանալ մեղքի զոհը։ Հետևաբար, անհրաժեշտ էր, որ Հիսուսը գար մարդկության մեջ և անձամբ աներ այն գործը, որը մարդը պարզապես չէր կարող իրագործել։ Ամեն անգամ, երբ Աստված մսեղի է դառնում, դա բացարձակ անհրաժեշտությունից է բխում։ Եթե փուլերից որևէ մեկը կարողանար իրականացվել ուղղակիորեն Աստծու Հոգու կողմից, Նա չէր ենթարկվի այն տրտունջներին և նվաստացմանը, որոնք ուղեկցում էին մարմնացմանը։

Գործի այս վերջին փուլում արդյունքները խոսքի միջոցով են ձեռք բերվում։ Խոսքի միջոցով մարդը հասկանում է բազմաթիվ առեղծվածներ և այն գործը, որն Աստված արել է անցյալ սերունդների ընթացքում. խոսքի միջոցով Սուրբ Հոգին լուսավորություն է բերում մարդուն. խոսքի միջոցով մարդը հասկանում է այն առեղծվածները, որոնք նախկինում երբեք չեն բացահայտվել անցյալ սերունդների կողմից, ինչպես նաև անցյալ ժամանակների մարգարեների և առաքյալների գործը և այն սկզբունքները, որոնցով նրանք գործել են. խոսքի միջոցով մարդը նաև հասկանում է հենց Աստծու բնույթը, նա սովորում է մարդու ապստամբության և դիմադրության մասին, և նա ճանաչում է իր սեփական էությունը։ Գործի այս քայլերի և ասված բոլոր խոսքերի միջոցով մարդը ճանաչում է Հոգու գործը, այն գործը, որն անում է Աստծու մարմնացած մսեղին, և, ավելին, Նրա ողջ բնույթը։ Վեց հազար տարվա ընթացքում Աստծու տնօրինման գործի մասին քո գիտելիքը նույնպես խոսքի միջոցով է ձեռք բերվել։ Մի՞թե քո նախկին պատկերացումների իմացությունը և դրանք մի կողմ դնելու քո հաջողությունը նույնպես ձեռք չեն բերվել խոսքի միջոցով։ Նախորդ փուլում Հիսուսը նշաններ և հրաշքներ գործեց, բայց այս փուլում նշաններ և հրաշքներ չկան։ Մի՞թե քո հասկացողությունն այն մասին, թե ինչու Աստված նշաններ և հրաշքներ չի բացահայտում, նույնպես ձեռք չի բերվել խոսքի միջոցով։ Հետևաբար, այս փուլում ասված խոսքերը գերազանցում են անցյալ սերունդների առաքյալների և մարգարեների կատարած գործը։ Նույնիսկ մարգարեների խոսած մարգարեությունները չէին կարող հասնել այս արդյունքին։ Մարգարեները միայն մարգարեություններ էին խոսում, նրանք խոսում էին այն մասին, թե ինչ է տեղի ունենալու ապագայում, բայց ոչ այն գործի մասին, որն Աստված այդ ժամանակ ցանկանում էր անել։ Նրանք նաև չէին խոսում մարդկությանն իրենց կյանքում առաջնորդելու, կամ մարդկությանը ճշմարտություններ շնորհելու, կամ նրանց առեղծվածներ բացահայտելու, առավել ևս՝ կյանք շնորհելու համար։ Այս փուլում ասված խոսքերում մարգարեություն և ճշմարտություն կա, բայց հիմնականում այս խոսքերը ծառայում են՝ մարդուն կյանք շնորհելու համար։ Ներկայիս խոսքերը նման չեն մարգարեների մարգարեություններին։ Սա գործի մի փուլ է, և այն իրականացվում է հանուն մարդու կյանքի, մարդու կյանքի խառնվածքը փոխելու և ոչ թե մարգարեություն խոսելու։ Առաջին փուլը Եհովայի գործն էր. Նրա գործը մարդու համար ճանապարհ պատրաստելն էր՝ երկրի վրա Աստծուն երկրպագելու համար։ Դա մեկնարկի գործն էր, և այն նախատեսված էր երկրի վրա գործի համար ծագման վայր գտնելու համար։ Այդ ժամանակ Եհովան իսրայելցիներին սովորեցրեց պահել Շաբաթը, պատվել իրենց ծնողներին և խաղաղ ապրել միմյանց հետ։ Սա այն պատճառով էր, որ այդ ժամանակի մարդիկ չէին հասկանում, թե ինչ է մարդը, ոչ էլ հասկանում էին, թե ինչպես ապրել երկրի վրա։ Անհրաժեշտ էր, որ Նա գործի առաջին փուլում առաջնորդեր մարդկությանը՝ իրենց կյանքը վարելիս։ Այն ամենը, ինչ Եհովան ասաց նրանց, նախկինում հայտնի չէր մարդկությանը կամ նրանց տիրապետության տակ չէր։ Այն ժամանակ Աստված բազմաթիվ մարգարեների բարձրացրեց՝ մարգարեություններ խոսելու համար, և նրանք բոլորն այդպես արեցին Եհովայի առաջնորդության ներքո։ Սա պարզապես մեկ կետ էր Աստծու գործում։ Առաջին փուլում Աստված մսեղի չդարձավ, և ուստի Նա բոլոր ցեղերին և ազգերին մարգարեների միջոցով հրահանգեց։ Երբ Հիսուսը գործում էր Իր ժամանակներում, Նա այնքան չէր խոսում, որքան ներկայում։ Վերջին օրերում խոսքի գործի այս փուլը նախկինում երբեք չի արվել անցյալ դարաշրջաններում և սերունդներում։ Թեև Եսային, Դանիելը և Հովհաննեսը շատ մարգարեություններ խոսեցին, նրանց մարգարեությունները լիովին տարբերվում էին այժմ ասվող խոսքերից։ Այն, ինչ նրանք խոսեցին, միայն մարգարեություններ էին, բայց հիմա ասվող խոսքերն այդպիսին չեն։ Եթե այն ամենը, ինչի մասին Ես հիմա խոսում եմ, մարգարեությունների վերածեի, դուք կկարողանայի՞ք հասկանալ։ Ենթադրենք, որ այն, ինչի մասին Ես խոսում էի, վերաբերում էր Իմ հեռանալուց հետո կատարվելիք հարցերին, այդ դեպքում ինչպե՞ս ձեռք կբերեիր հասկացողություն։ Խոսքի գործը երբեք չի արվել Հիսուսի ժամանակ կամ Օրենքի դարաշրջանում։ Գուցե ոմանք ասեն. «Մի՞թե Եհովան նույնպես խոսքեր չասաց Իր գործի ժամանակ։ Մի՞թե Հիսուսը, բացի հիվանդություններ բուժելուց, դևեր հանելուց և նշաններ ու հրաշքներ գործելուց, այն ժամանակ նաև խոսքեր չասաց, երբ Նա գործում էր»։ Ասվածի միջև կան տարբերություններ։ Ո՞րն էր Եհովայի արտասանած խոսքերի էությունը։ Նա միայն մարդկությանն առաջնորդում էր երկրի վրա իրենց կյանքն ապրելու, ինչը չէր շոշափում կյանքի հոգևոր հարցերը։ Ինչո՞ւ է ասվում, որ երբ Եհովան խոսում էր, դա բոլոր վայրերի մարդկանց հրահանգելու համար էր։ «Հրահանգել» բառը նշանակում է պարզորեն ասել և ուղղակիորեն հրամայել։ Նա մարդուն կյանք չէր մատակարարում. փոխարենը Նա պարզապես բռնում էր մարդու ձեռքը և սովորեցնում, թե ինչպես երկյուղել Իրենից՝ առանց չափազանց շատ առակների։ Այն գործը, որ Եհովան արեց Իսրայելում, մարդուն էտելը կամ կարգավարժելը չէր կամ դատաստան և հանդիմանություն իրագործելը, դա նրան առաջնորդելն էր։ Եհովան Մովսեսին հրամայեց Իր ժողովրդին ասել, որ անապատում մանանա հավաքեն։ Ամեն առավոտ՝ արևածագից առաջ, նրանք պետք է մանանա հավաքեին, ճիշտ այնքան, որքան բավարար էր նրանց այդ օրն ուտելու համար։ Մանանան չէր կարելի պահել մինչև հաջորդ օրը, քանի որ կբորբոսներ։ Նա չէր հանդիմանում մարդկանց կամ մերկացնում նրանց բնությունները, ոչ էլ մերկացնում էր նրանց գաղափարներն ու մտքերը։ Նա չէր փոխում մարդկանց, այլ, ավելի շուտ, առաջնորդում էր նրանց՝ իրենց կյանքն ապրելիս։ Այդ ժամանակի մարդիկ նման էին երեխաների, ոչինչ չէին հասկանում և ի վիճակի էին միայն որոշ պարզագույն մեխանիկական շարժումների, և ուստի Եհովան միայն օրենքներ սահմանեց՝ բազմությանն առաջնորդելու համար։

Ավետարանչական աշխատանք տարածելու համար, որպեսզի բոլոր նրանք, ովքեր ճշմարիտ սրտով են փնտրում, կարողանան այսօր կատարված գործի մասին գիտելիք ձեռք բերել և լիովին համոզվել, դու պետք է հասնես յուրաքանչյուր փուլում կատարված գործի իրական պատմության, էության և նշանակության հստակ հասկացողության։ Այնպես արա, որ քո հաղորդակցությունը լսելով՝ ուրիշները կարողանան հասկանալ Եհովայի գործը, Հիսուսի գործը և առավել ևս այսօրվա Աստծու ողջ գործը, ինչպես նաև գործի երեք փուլերի միջև եղած կապերն ու տարբերությունները։ Այնպես արա, որ լսելն ավարտելուց հետո ուրիշները տեսնեն, որ երեք փուլերը չեն խանգարում միմյանց, այլ բոլորը նույն Հոգու գործն են, և որ թեև Նրանք գործում են տարբեր դարաշրջաններում, Նրանց գործի բովանդակությունը տարբեր է, և Նրանց ասած խոսքերը տարբեր են, այն սկզբունքները, որոնցով Նրանք գործում են, միևնույնն են։ Սրանք մեծագույն տեսիլքներն են, որոնք Աստծուն հետևող բոլոր մարդիկ պետք է հասկանան։


Մարմնացման նշանակությունն ամբողջանում է երկու մարմնացմամբ

Աստծու գործի յուրաքանչյուր փուլն ունի իր գործնական նշանակությունը։ Այն ժամանակ, երբ Հիսուսը եկավ, Նա եկավ տղամարդու կերպարանքով, իսկ երբ Աստված գա այս անգամ, Նա կգա՝ որպես կին։ Այստեղից կարող ես տեսնել, որ Աստծու կողմից և՛ տղամարդկանց, և՛ կանանց արարումը կարող է ծառայել Նրա գործին, և Նա սեռերի տարբերակում չի դնում։ Երբ Նրա Հոգին գա, Նա կարող է ընդունել ցանկացած մսեղի, որն Ինքն է կամենում, և այդ մսեղին կարող է ներկայացնել Նրան՝ լինի տղամարդու, թե կնոջ։ Այն կարող է ներկայացնել Աստծուն այնքան ժամանակ, քանի դեռ այն Նրա մարմնացումն է։ Եթե Հիսուսն Իր գալստյան ժամանակ հայտնվեր որպես կին, այլ կերպ ասած՝ եթե Սուրբ Հոգուց բեղմնավորվեր իգական սեռի մանուկ, այլ ոչ թե արական, գործի այդ փուլը, միևնույն է, կավարտվեր։ Եթե այդպես լիներ, ապա գործի ներկայիս փուլը, փոխարենը, պետք է կատարվեր տղամարդու կողմից, բայց գործը միևնույն է կավարտվեր։ Յուրաքանչյուր փուլում կատարված գործն ունի իր նշանակությունը։ Գործի ոչ մի փուլը չի կրկնում նախորդին, բայց դրանք նաև չեն հակասում միմյանց։ Այն ժամանակ Հիսուսին Իր գործը կատարելիս կոչում էին միածին Որդի, իսկ «Որդի»-ն ենթադրում է արական սեռ։ Ինչո՞ւ միածին Որդին չի հիշատակվում ներկայիս փուլում։ Քանզի գործի պահանջներն անհրաժեշտ են դարձրել, որ այն կատարվի այլ սեռի միջոցով՝ Հիսուսի սեռից տարբերվող։ Աստված սեռերի տարբերակում չի դնում։ Նա Իր գործն անում է այնպես, ինչպես Ինքն է կամենում, և Իր գործն անելիս Նա որևէ կերպ չի սահմանափակվում, այլ հատկապես ազատ է։ Սակայն գործի յուրաքանչյուր փուլն ունի իր գործնական նշանակությունը։ Աստված մսեղի դարձավ երկու անգամ, և ինքնին պարզ է, որ վերջին օրերում Նրա մարմնացումը կլինի վերջին անգամը։ Նա եկել է՝ բացահայտելու Իր բոլոր քայլերը։ Եթե այս փուլում Նա մսեղի չդառնար և անձամբ գործ չաներ, որպեսզի մարդն ականատես լիներ, մարդը հավիտյան կկառչեր պատկերացումից, թե Աստված միայն արական սեռի է, այլ ոչ թե իգական։ Սրանից առաջ ողջ մարդկությունը հավատում էր, որ Աստված կարող է միայն տղամարդ լինել, և որ կինը չի կարող Աստված կոչվել, քանզի ողջ մարդկությունը համարում էր, որ տղամարդիկ իշխանություն ունեն կանանց նկատմամբ։ Նրանք հավատում էին, որ կինը չի կարող իշխանություն ստանձնել, այլ միայն տղամարդիկ։ Ավելին՝ նրանք նույնիսկ ասում էին, որ տղամարդը կնոջ գլուխն է, և որ կինը պետք է հնազանդվի տղամարդուն ու չի կարող գերազանցել նրան։ Անցյալում, երբ ասվում էր, որ տղամարդը կնոջ գլուխն է, դա ուղղված էր Ադամին և Եվային, որոնց գայթակղել էր օձը, այլ ոչ թե տղամարդուն և կնոջը, ինչպես նրանց ի սկզբանե արարել էր Եհովան։ Իհարկե, կինը պետք է հնազանդվի և սիրի իր ամուսնուն, իսկ ամուսինը պետք է սովորի կերակրել և պահել իր ընտանիքը։ Սրանք Եհովայի սահմանած օրենքներն ու կանոնադրություններն են, որոնց մարդկությունը պետք է հետևի երկրի վրա իր կյանքի ընթացքում։ Եհովան ասաց կնոջը. «Ցանկությունդ դեպի քո ամուսինը պիտի լինի, և նա պիտի իշխի քեզ վրա»։ Նա այսպես խոսեց միայն այն պատճառով, որպեսզի մարդկությունը (այսինքն՝ և՛ տղամարդիկ, և՛ կանայք) կարողանա բնականոն կյանքով ապրել Եհովայի տիրակալության ներքո, և որպեսզի մարդկության կյանքը կառուցվածք ունենա ու դուրս չգա իր պատշաճ կարգից։ Ուստի, Եհովան սահմանեց համապատասխան կանոններ, թե ինչպես պետք է վարվեն տղամարդն ու կինը, թեև դա վերաբերում էր միայն երկրի վրա ապրող բոլոր արարածներին և ոչ մի կապ չուներ Աստծու մարմնացյալ մսեղիի հետ։ Ինչպե՞ս կարող էր Աստված լինել նույնը, ինչ Իր արարածները։ Նրա խոսքերն ուղղված էին միայն Իր արարած մարդկությանը։ Նա կանոններ սահմանեց տղամարդու և կնոջ համար, որպեսզի մարդկությունը բնականոն կյանքով ապրի։ Սկզբում, երբ Եհովան արարեց մարդկությանը, Նա ստեղծեց երկու տեսակի մարդկային էակ՝ արական, և իգական։ Ուստի, Նրա մարմնացած մսեղիներում կա արականի և իգականի բաժանում։ Նա Իր գործը չի որոշել Ադամին և Եվային ասած Իր խոսքերի հիման վրա։ Այն երկու անգամը, երբ Նա մարմնացել է, ամբողջությամբ որոշվել է առաջին անգամ մարդկությանն արարելու ժամանակ Նրա մտածելակերպին համապատասխան։ Այսինքն՝ Նա ավարտել է մարմնացման Իր երկու գործը՝ հիմնվելով արականի և իգականի վրա՝ նախքան նրանց ապականվելը։ Եթե մարդկությունը վերցներ օձից գայթակղված Ադամին և Եվային ուղղված՝ Եհովայի խոսքերը և կիրառեր դրանք Աստծու մարմնացման գործի նկատմամբ, մի՞թե Հիսուսը նույնպես ստիպված չէր լինի սիրել Իր կնոջը՝ ինչպես պարտավոր կլիներ դա անել։ Այս դեպքում Աստված, միևնույն է, Աստվա՞ծ կլիներ։ Եվ եթե այդպես լիներ, Նա, միևնույն է, ի վիճակի կլինե՞ր ավարտելու Իր գործը։ Եթե Աստծու մարմնացած մսեղիի իգական լինելը սխալ լիներ, ապա մի՞թե Աստծու կողմից կնոջ արարումը նույնպես մեծագույն սխալ չէր լինի։ Եթե մարդիկ դեռ հավատում են, որ Աստծու՝ որպես կին մարմնանալը սխալ կլիներ, ապա մի՞թե Հիսուսը, Ով չամուսնացավ և չսիրեց Իր կնոջը, նույնքան սխալ չէր լինի, որքան ներկայիս մարմնացումը։ Քանզի կիրառում ես Եվային Եհովայի ասած խոսքերը՝ Աստծու մարմնացման ճշմարտությունը ներկա օրերում չափելու համար, ապա պետք է օգտագործես Ադամին ուղղված Եհովայի խոսքերը՝ դատելու համար Տեր Հիսուսին, Ով մսեղի դարձավ Շնորհքի դարաշրջանում։ Մի՞թե սրանք միևնույն բանը չեն։ Քանզի չափում ես Տեր Հիսուսին՝ ըստ այն տղամարդու, ում չէր գայթակղել օձը, ապա չես կարող դատել այսօրվա մարմնացման ճշմարտությունը՝ ըստ այն կնոջ, ում գայթակղել էր օձը։ Սա անարդա՛ր կլինի։ Աստծուն այս կերպ չափելն ապացուցում է, որ ողջամտություն չունես։ Երբ Եհովան երկու անգամ մսեղի դարձավ, Նրա մսեղիի սեռը կապված էր այն տղամարդու և կնոջ հետ, որոնք չէին մոլորեցվել օձից։ Օձից չգայթակղված այն տղամարդու և կնոջ համաձայն էր, որ Նա երկու անգամ մարմնացավ։ Մի՛ կարծիր, թե Հիսուսի արականությունը նույնն էր, ինչ օձից գայթակղված Ադամինը։ Այդ երկուսը բոլորովին կապ չունեն միմյանց հետ, նրանք երկու տարբեր բնություն ունեցող տղամարդ են։ Անկասկած, Հիսուսի արական լինելը չի ապացուցում, չէ՞, որ Նա բոլոր կանանց, այլ ոչ նաև բոլոր տղամարդկանց գլուխն է։ Մի՞թե Նա բոլոր հրեաների (ներառյալ՝ տղամարդկանց և կանանց) Թագավորը չէ։ Նա Աստված Ինքն է՝ ոչ միայն կնոջ գլուխը, այլ նաև տղամարդու գլուխը։ Նա բոլոր արարածների Տերն է և բոլոր արարածների գլուխը։ Ինչպե՞ս կարող էիր սահմանել Հիսուսի արականությունը՝ որպես կնոջ գլուխ լինելու խորհրդանիշ։ Մի՞թե սա հայհոյանք չէր լինի։ Հիսուսը չապականված արական սեռի ներկայացուցիչ է։ Նա է Աստված, Քրիստոսը, և Տերը։ Ինչպե՞ս կարող էր Նա Ադամի պես ապականված տղամարդ լինել։ Հիսուսն այն մսեղին է, որը կրում է Աստծու Ամենասուրբ Հոգին։ Ինչպե՞ս կարող էիր ասել, որ Նա Ադամի արականությունն ունեցող Աստված է։ Այդ դեպքում, մի՞թե Աստծու ամբողջ գործը սխալ չէր լինի։ Մի՞թե Եհովան Հիսուսին կօժտեր օձի կողմից գայթակղված Ադամի արականությամբ։ Մի՞թե այսօրվա մարմնացումը գործի մեկ այլ օրինակ չէ մարմնացյալ Աստծու, Ով սեռով տարբերվում է Հիսուսից, բայց բնությամբ նույնն է, ինչ Նա։ Դեռ համարձակվո՞ւմ ես ասել, որ մարմնացյալ Աստված չէր կարող լինել կին, քանի որ կինն էր առաջինը, ում գայթակղեց օձը։ Դեռ համարձակվո՞ւմ ես ասել, որ քանզի կինն ամենաանմաքուրն է և մարդկության ապականության աղբյուրը, Աստված չէր կարող մսեղի դառնալ որպես կին։ Համարձակվո՞ւմ ես համառել՝ ասելով, թե «կինը միշտ պետք է հնազանդվի տղամարդուն և երբեք չի կարող դրսևորվել որպես Աստված կամ ուղղակիորեն ներկայացնել Նրան»։ Նախկինում չէիր հասկանում, բայց հիմա կարո՞ղ ես շարունակել հայհոյել Աստծու գործը, հատկապես Աստծու մարմնացած մսեղին։ Եթե սա քեզ պարզ չէ, ավելի լավ է՝ զսպես լեզուդ, որպեսզի քո հիմարությունն ու տգիտությունը չբացահայտվեն, և այլանդակությունդ չմերկացվի։ Մի՛ կարծիր, թե ամեն ինչ հասկանում ես։ Ասում եմ քեզ, որ այն ամենը, ինչ տեսել և փորձառաբար ապրել ես, բավարար չէ՝ Իմ տնօրինման ծրագրի նույնիսկ հազարերորդական մասը հասկանալու համար։ Ուրեմն ինչո՞ւ ես այդքան գոռոզաբար վարվում։ Այդ մի փոքր տաղանդն ու չնչին գիտելիքը, որ ունես, բավարար չեն, որպեսզի Հիսուսն օգտագործի Իր գործի նույնիսկ մեկ վայրկյանում։ Իրականում որքա՞ն է քո փորձառությունը։ Այն, ինչ տեսել ես և այն ամենը, ինչ լսել ես կյանքիդ ընթացքում, և այն, ինչ պատկերացրել ես, ավելի քիչ են, քան այն գործը, որը Ես անում եմ մեկ ակնթարթում։ Ավելի լավ է՝ մանրախնդիր չլինես և թերություններ չփնտրես։ Որքան էլ ամբարտավան լինես, ընդամենը արարած ես, որը նույնիսկ հավասար չէ մրջյունին։ Այն ամենը, ինչ կրում ես ներսումդ, ավելի քիչ է, քան այն, ինչ կա մրջնի մեջ։ Մի՛ կարծիր, թե միայն այն պատճառով, որ շատ բաներ ես փորձառաբար ապրել և ավագ ես, դա քեզ ցուցումներ տալու և մեծ-մեծ խոսելու իրավունք է տալիս։ Մի՞թե այս փորձառությունն ու ավագությունը չունես Իմ արտաբերած խոսքերի շնորհիվ։ Կարծում ես՝ դրանք վաստակվել են սեփական աշխատանքիդ և տքնանքիդ միջոցո՞վ։ Այսօր տեսնում ես, որ Ես մսեղի եմ դարձել, և միայն դրա հաշվին առատորեն լցված ես գաղափարներով, և այդտեղից էլ պատկերացումներիդ վերջը չի երևում։ Եթե չլիներ Իմ մարմնացումը, նույնիսկ եթե օժտված լինեիր արտասովոր տաղանդներով, այդքան շատ գաղափարներ չէիր ունենա։ Մի՞թե սրանցից չեն բխում պատկերացումներդ։ Եթե Հիսուսն առաջին անգամ մսեղի չդառնար, առհասարակ կիմանայի՞ր մարմնացման մասին։ Մի՞թե Աստծու երկրորդ մարմնացումը դատելու քո լկտիության պատճառն այն չէ, որ Աստծու՝ մսեղի դառնալու մասին իմացար առաջին մարմնացումից։ Ինչո՞ւ ես հնազանդվող հետևորդ լինելու փոխարեն այն ենթարկում զննման։ Երբ մտել ես այս հոսքի մեջ և եկել մարմնացյալ Աստծու առաջ, մի՞թե Նա քեզ թույլ կտա զննել Իրեն։ Կարող ես զննել սեփական ընտանիքիդ պատմությունը, բայց եթե փորձես զննել Աստծու «ընտանիքի պատմությունը», մի՞թե այսօրվա Աստված թույլ կտա քեզ անել դա։ Մի՞թե կույր չես։ Մի՞թե արհամարհանք չես հրավիրում ինքդ քեզ վրա։

Եթե միայն կատարվեր Հիսուսի գործը և այն չլրացվեր վերջին օրերի այս փուլի գործով, մարդը հավիտյան կկառչեր այն պատկերացումից, թե միայն Հիսուսն է Աստծու միածին Որդին, այսինքն՝ որ Աստված ունի միայն մեկ որդի, և որ ցանկացած ոք, ով դրանից հետո կգա այլ անունով, չի լինի Աստծու միածին Որդին, առավել ևս՝ Աստված Ինքը։ Մարդու պատկերացումն այն է, որ ցանկացած ոք, ով ծառայում է որպես մեղքի զոհ կամ ով իշխանություն է ստանձնում Աստծու անունից և փրկագնում ամբողջ մարդկությանը, Աստծու միածին Որդին է։ Կան ոմանք, ովքեր վստահ են, որ այնքան ժամանակ, քանի դեռ Նա, Ով գալիս է, արական սեռի է, Նա կարող է համարվել Աստծու միածին Որդին և Աստծու ներկայացուցիչը։ Կան նույնիսկ նրանք, ովքեր ասում են, որ Հիսուսը Եհովայի Որդին է՝ Նրա միածին Որդին։ Մի՞թե սրանք մարդու ցավալի պատկերացումներ չեն։ Եթե Աստված չգար կատարելու գործի այս փուլը վերջին դարաշրջանում, ապա ողջ մարդկությունն Աստծու հանդեպ քողարկված կլիներ մութ ստվերով։ Եթե այդպես լիներ, տղամարդն իրեն ավելի բարձր կհամարեր կնոջից, և կանայք երբեք չէին կարողանա բարձր պահել իրենց գլուխը, և այն ժամանակ ոչ մի կին չէր կարողանա փրկվել։ Մարդիկ միշտ հավատում են, թե Աստված տղամարդ է, և ավելին՝ որ Նա միշտ գարշել է կնոջից և նրան փրկություն չի շնորհելու։ Եթե այդպես լիներ, մի՞թե ճշմարիտ չէր լինի այն միտքը, որ բոլոր կանայք, ովքեր արարվել են Եհովայի կողմից և ովքեր նույնպես ապականվել են, երբեք հնարավորություն չեն ունենա փրկվելու։ Այդ դեպքում մի՞թե անիմաստ չէր լինի Եհովայի կողմից կնոջ արարումը, այսինքն՝ Եվայի արարումը։ Եվ մի՞թե կինը հավիտյան չէր կործանվի։ Այդ պատճառով էլ վերջին օրերի գործի փուլն իրականացվում է՝ ամբողջ մարդկությանը փրկելու համար, այլ ոչ թե միայն կնոջը։ Եթե որևէ մեկը մտածի, թե Աստծու՝ որպես կին մարմնանալը բացառապես կնոջը փրկելու համար էր, ապա այդ մարդն է՛լ ավելի հիմար կլինի։

Այսօրվա գործն առաջ է մղել Շնորհքի դարաշրջանի գործը. այսինքն՝ ողջ վեցհազարամյա տնօրինման ծրագրի ներքո գտնվող գործն առաջ է շարժվել։ Թեև Շնորհքի դարաշրջանն ավարտվել է, Աստծու գործն ավելի է զարգացել և խորացել։ Ինչո՞ւ եմ Ես բազմիցս ասում, որ գործի այս փուլը կառուցվում է Շնորհքի դարաշրջանի և Օրենքի դարաշրջանի վրա։ Այլ կերպ ասած՝ այսօրվա գործը Շնորհքի դարաշրջանում կատարված գործի շարունակությունն է և Օրենքի դարաշրջանում կատարվածի զարգացումը։ Երեք փուլերը սերտորեն փոխկապակցված են, և շղթայի յուրաքանչյուր օղակ ամուր կապված է հաջորդին։ Ինչո՞ւ եմ Ես նաև ասում, որ գործի այս փուլը հիմնված է Հիսուսի կատարածի վրա։ Ենթադրենք՝ եթե այս փուլը չկառուցվեր Հիսուսի կատարած գործի վրա, ապա այս փուլում պետք է տեղի ունենար մեկ այլ խաչելություն, և նախորդ փուլի փրկագնման գործը պետք է կրկին կատարվեր։ Դա անիմաստ կլիներ։ Ուստի, այնպես չէ, որ գործն ամբողջությամբ ավարտված է, այլ դարաշրջանն առաջ է շարժվել, և գործն ավելի է բարձրացել, քան նախկինում էր։ Կարելի է ասել, որ գործի այս փուլը կառուցված է Օրենքի դարաշրջանի հիմքի և Հիսուսի գործի ժայռի վրա։ Աստծու գործը կառուցվում է փուլ առ փուլ, և այս փուլը նոր սկիզբ չէ։ Միայն գործի երեք փուլի միաձուլումը կարելի է համարել վեցհազարամյա տնօրինման ծրագիր։ Այս փուլի գործն արվում է Շնորհքի դարաշրջանի գործի հիման վրա։ Եթե գործի այս երկու փուլը կապ չունենար միմյանց հետ, ապա ինչո՞ւ խաչելությունը չկրկնվեց այս փուլում։ Ինչո՞ւ Ես չեմ կրում մարդու մեղքերը, այլ փոխարենը գալիս եմ մարդուն ուղղակիորեն դատելու և պատժելու։ Եթե մարդուն դատելու և պատժելու Իմ գործը չհետևեր խաչելությանը՝ գումարած փաստը, որ Իմ ներկայիս գալստից առաջ Սուրբ Հոգուց բեղմնավորում տեղի չի ունեցել, ապա Ես իրավասու չէի լինի դատելու և պատժելու մարդուն։ Հենց այն պատճառով, որ Ես և Հիսուսը մեկ ենք, Ես գալիս եմ ուղղակիորեն պատժելու և դատելու մարդուն։ Այս փուլի գործն ամբողջությամբ կառուցված է նախորդ փուլի գործի վրա։ Ահա թե ինչու միայն այս տեսակի գործը կարող է մարդուն քայլ առ քայլ բերել փրկության։ Հիսուսը և Ես բխում ենք մեկ Հոգուց։ Թեև Մենք կապ չունենք Մեր մսեղիների առումով, Մեր Հոգիները մեկ են։ Նույնիսկ թեև Մեր արածի բովանդակությունը և գործը, որ Մենք ստանձնում ենք, նույնը չեն, Մեր էությունը նույնն է։ Մեր մարմինները տարբեր ձևեր են ընդունում, սակայն դա պայմանավորված է դարաշրջանի փոփոխությամբ և Մեր գործի տարբեր պահանջներով։ Մեր սպասավորությունները նման չեն, ուստի գործը, որ Մենք կատարում ենք և բնույթները, որ Մենք բացահայտում ենք մարդուն, նույնպես տարբեր են։ Ահա թե ինչու մարդու այսօրվա տեսածը և հասկացածը տարբերվում է անցյալից, ինչը պայմանավորված է դարաշրջանի փոփոխությամբ։ Չնայած Նրանք տարբերվում են Իրենց մսեղիների սեռով և ձևով և Նրանք չեն ծնվել նույն ընտանիքում, առավել ևս՝ նույն ժամանակահատվածում՝ Նրանց Հոգիները, միևնույն է, մեկ են։ Չնայած Նրանց մսեղիները չունեն ո՛չ արյունակցական, ո՛չ էլ որևէ տեսակի ֆիզիկական ազգակցություն, չի կարելի հերքել, որ Նրանք Աստծու մարմնացած մսեղիներն են՝ երկու տարբեր ժամանակահատվածում։ Այն, որ Նրանք Աստծու մարմնացած մսեղիներն են, անհերքելի ճշմարտություն է։ Սակայն Նրանք նույն արյունակցական շառավղից չեն և չեն խոսում ընդհանուր մարդկային լեզվով։ (Մեկը տղամարդ էր, որը խոսում էր հրեաների լեզվով, իսկ մյուսը՝ կին, որը խոսում է միայն չինարեն։) Այս պատճառներով է, որ Նրանք ապրել են տարբեր երկրներում և տարբեր ժամանակահատվածներում՝ անելու գործը, որը յուրաքանչյուրը պետք է անի։ Չնայած փաստին, որ Նրանք նույն Հոգուց են, այսինքն՝ օժտված են նույն էությամբ, Նրանց մսեղիների արտաքին պատյանների միջև բացարձակ նմանություններ չկան։ Այն ամենը, ինչ Նրանք կիսում են, նույն մարդկայնությունն է, բայց Նրանց մսեղիների արտաքին տեսքով և Նրանց ծննդյան հանգամանքներով Նրանք նման չեն։ Այս բաները որևէ ազդեցություն չունեն Նրանցից յուրաքանչյուրի գործի կամ Նրանց մասին մարդու ճանաչողության վրա, քանզի, ի վերջո, Նրանք նույն Հոգուց են, և ոչ ոք չի կարող բաժանել Նրանց։ Թեպետ Նրանք արյունակցական կապ չունեն, Նրանց ամբողջ էությունը տնօրինում են Նրանց Հոգիները, ինչը Նրանց հնարավորություն է տալիս տարբեր գործեր ստանձնել տարբեր ժամանակահատվածներում, և Նրանց մարմինները տարբեր արյունակցական շառավիղներից են։ Օրինակ՝ Եհովայի Հոգին Հիսուսի Հոգու հայրը չէ, իսկ Հիսուսի Հոգին Եհովայի Հոգու որդին չէ. Նրանք մեկ և նույն Հոգուց են։ Նմանապես, այսօրվա մարմնացած Աստված և Հիսուսն արյունակցական կապ չունեն, բայց Նրանք մեկ են։ Դա այն պատճառով է, որ Նրանց Հոգիները մեկ են։ Աստված կարող է անել ողորմածության և սիրառատ բարության գործը, ինչպես նաև մարդու արդար դատաստանի և պատժի գործը, և մարդու վրա անեծքներ բերելու գործը. և ի վերջո, Նա կարող է անել աշխարհը կործանելու և չարին պատժելու գործը։ Մի՞թե Նա Ինքը չի անում այս ամենը։ Մի՞թե սա Աստծու ամենակարողությունը չէ։ Նա կարող էր և՛ օրենքներ հրապարակել մարդու համար, և՛ պատվիրաններ տալ նրան, Նա նաև կարող էր առաջնորդել վաղ իսրայելացիներին՝ երկրի վրա ապրելու իրենց կյանքը, ուղղորդել նրանց տաճարի և զոհասեղանների կառուցման գործում՝ պահելով բոլոր իսրայելացիներին Իր տիրակալության ներքո։ Նրա իշխանության շնորհիվ, այն երկու հազար տարիների ընթացքում, երբ Նա ապրեց երկրի վրա Իսրայելի ժողովրդի հետ, իսրայելացիները չհամարձակվեցին ապստամբել Նրա դեմ, և բոլորը երկյուղում էին Եհովայից և պահեցին Նրա պատվիրանները։ Այդպիսին էր գործը, որն արվեց Նրա իշխանության և ամենակարողության շնորհիվ։ Այնուհետև Շնորհքի դարաշրջանում Հիսուսը եկավ փրկագնելու բոլոր մեղավոր մարդկանց (ոչ միայն իսրայելացիներին)։ Նա մարդու հանդեպ ողորմածություն և սեր ցուցաբերեց։ Հիսուսը, որին մարդիկ տեսան Շնորհքի դարաշրջանում, լի էր սիրալիրությամբ և մշտական սիրով մարդու հանդեպ, որովհետև եկել էր մարդկությանը մեղքից փրկելու։ Նա ունակ էր ներելու մարդկանց մեղքերը, քանի դեռ խաչելությամբ ամբողջովին չփրկագնեց մարդկությանը՝ մեղքից։ Այդ ժամանակահատվածում Աստված մարդուն հայտնվեց ողորմածությամբ և սիրով, այսինքն՝ դարձավ մարդու համար մեղքի զոհ և խաչվեց մարդկանց մեղքերի համար, որպեսզի նրանք հավիտյան ներում ստանան։ Նա ողորմած էր, գթառատ, համբերատար և սիրառատ։ Եվ բոլոր նրանք, ովքեր հետևում էին Հիսուսին Շնորհքի դարաշրջանում, նմանապես ձգտում էին ամեն ինչում լինել համբերատար և սիրառատ։ Նրանք բազմաչարչար էին և երբեք հակահարված չէին հասցնում, նույնիսկ երբ նրանց ծեծում էին, անիծում կամ քարկոծում։ Սակայն վերջին փուլի ընթացքում այլևս չի կարող այդպես լինել։ Օրինակ՝ Հիսուսի և Եհովայի գործն ամբողջությամբ նույնը չէր, թեպետ Նրանք մեկ Հոգուց էին։ Եհովայի գործը չհասցրեց դարաշրջանն իր ավարտին, այլ առաջնորդեց այն՝ սկիզբ դնելով մարդկության կյանքին երկրի վրա։ Այսօրվա գործը հեթանոս ազգերի միջից խորապես ապականվածներին նվաճելն է, նաև առաջնորդելը ոչ միայն Չինաստանում Աստծու ընտրյալ մարդկանց, այլև ողջ տիեզերքն ու ողջ մարդկությանը։ Քեզ կարող է թվալ, թե այս գործն արվում է միայն Չինաստանում, բայց իրականում այն արդեն սկսել է տարածվել սահմաններից անդին։ Ո՞րն է պատճառը, որ Չինաստանից դուրս մարդիկ նորից ու նորից փնտրում են ճշմարիտ ճանապարհը։ Պատճառն այն է, որ Հոգին արդեն սկսել է գործել, և այսօր ասված խոսքերն ուղղված են ողջ տիեզերքի մարդկանց։ Դրանով գործի կեսն արդեն ընթացքի մեջ է։ Աշխարհի արարումից մինչև ներկա ժամանակն Աստծու Հոգին շարժման մեջ է դրել այս մեծ գործը և ավելին՝ տարբեր գործեր է արել տարբեր դարաշրջաններում և տարբեր երկրներում։ Յուրաքանչյուր դարաշրջանի մարդիկ տեսնում են Նրա տարբերվող բնույթը, որը բնականաբար բացահայտվում է Նրա կատարած տարբեր գործերի միջոցով։ Նա ողորմածությամբ և սիրառատ բարությամբ լի Աստված է։ Նա մարդու մեղքի զոհն է և մարդու հովիվը, բայց Նա նաև մարդու դատաստանը, պատիժը և անեծքն է։ Նա կարողացավ առաջնորդել մարդուն՝ ապրելու երկրի վրա երկու հազար տարի, Նա նաև կարողացավ մեղքից փրկագնել ապականված մարդկությանը։ Այսօր Նա նաև ի վիճակի է նվաճել մարդկությանը, որը չի ճանաչում Իրեն, և խոնարհեցնել նրան Իր տիրակալության ներքո, և ստիպել նրան լիովին հնազանդվել Իրեն։ Ի վերջո, Նա կայրի այն ամենը, ինչ անմաքուր և անարդար է տիեզերքի մարդկանց մեջ, որպեսզի ցույց տա նրանց, որ Նա ոչ միայն ողորմած և սիրառատ Աստված է, ոչ միայն իմաստության և հրաշքների Աստված է, ոչ միայն սուրբ Աստված, այլև ավելին՝ Աստված, Ով դատում է մարդուն։ Մարդկության մեջ չարերի համար Նա այրող է, դատաստանն է և պատիժը. նրանց համար, ովքեր պետք է կատարելագործվեն, Նա նեղությունն է, զտումը և փորձությունները, ինչպես նաև մխիթարությունը, ապահովումը, խոսքերի մատակարարումը և էտումը։ Իսկ նրանց համար, ովքեր դուրս կթողնվեն, Նա պատիժն է և հատուցումը։ Ասա՛ Ինձ, մի՞թե Աստված ամենակարող չէ։ Նա ի վիճակի է անել ցանկացած և բոլոր գործերը, ոչ միայն խաչելությունը, ինչպես պատկերացնում ես։ Թերագնահատում ես Աստծուն։ Կարծում ես՝ այն ամենն, ինչ Նա կարող է անել, Իր խաչելության միջոցով ողջ մարդկությանը փրկագնելն է, և վե՞րջ։ Եվ դրանից հետո կհետևես Նրան երկինք՝ ուտելու կենաց ծառի պտուղը և խմելու կենաց գետի՞ց։ … Մի՞թե դա կարող է այդքան պարզ լինել։ Ասա՛ Ինձ՝ ինչի՞ ես հասել։ Ունե՞ս Հիսուսի կյանքը։ Իսկապես փրկագնվեցիր Նրա կողմից, բայց խաչելությունը հենց Իր՝ Հիսուսի գործն էր։ Ի՞նչ պարտականություն ես կատարել որպես մարդկային էակ։ Միայն արտաքուստ ես բարեպաշտ, բայց չես հասկանում Նրա ճանապարհը։ Մի՞թե այդպես ես դրսևորվում։ Եթե ձեռք չես բերել Աստծու կյանքը կամ չես տեսել Նրա արդար բնույթի ամբողջությունը, ապա չես կարող հայտարարել, թե մեկն ես, որը կյանք ունի, և արժանի չես անցնելու երկնքի արքայության դարպասով։

Աստված ոչ միայն Հոգի է, Նա նաև կարող է մսեղի դառնալ։ Ավելին, Նա փառքի մարմին է։ Թեև դուք չեք տեսել Հիսուսին, Նրան տեսան իսրայելացիները՝ այն ժամանակվա հրեաները։ Նա սկզբում մսեղեն մարմին էր, բայց խաչվելուց հետո Նա դարձավ փառքի մարմին։ Նա ամենընդգրկուն Հոգին է և կարող է գործել ամենուրեք։ Նա կարող է լինել Եհովա, Հիսուս կամ Մեսիա. վերջում Նա նաև կարող է դառնալ ամենակարող Աստված։ Նա արդարությունն է, դատաստանը և պատիժը. Նա անեծքն է և ցասումը։ Բայց Նա նաև ողորմությունն է և սիրառատ բարությունը։ Նրա կատարած ամբողջ գործն ի վիճակի է ներկայացնել Նրան։ Քո կարծիքով՝ ի՞նչ տեսակի Աստված է Նա։ Չես կարող բացատրել։ Եթե իսկապես չես կարող բացատրել, չպետք է Աստծու վերաբերյալ վճիռներ կայացնես։ Մի՛ կայացրու վճիռ, թե Աստված հավիտյան ողորմության և սիրառատ բարության Աստված է միայն այն պատճառով, որ Նա փրկագնման գործ արեց փուլերից մեկում։ Կարո՞ղ ես վստահ լինել, որ Նա միայն ողորմած և սիրառատ Աստված է։ Եթե Նա պարզապես ողորմած և սիրառատ Աստված է, ինչո՞ւ Նա վերջին օրերում դարաշրջանը կհասցնի ավարտին։ Ինչո՞ւ պետք է Նա այդքան շատ աղետներ ուղարկի։ Մարդկանց պատկերացումների և մտքերի համաձայն՝ Աստված պետք է ողորմած և սիրառատ լինի մինչև վերջ, որպեսզի մարդկության վերջին անդամն էլ կարողանա փրկվել։ Բայց ինչո՞ւ վերջին օրերում Նա կուղարկի այնպիսի մեծ աղետներ, ինչպիսիք են երկրաշարժերը, ժանտախտը և սովերը՝ կործանելու այս չար մարդկությանը, որն Աստծուն որպես թշնամի է դիտարկում։ Ինչո՞ւ Նա թույլ կտա, որ մարդը տառապի այս աղետներից։ Իսկ թե ինչ տեսակի Աստված է Նա, ձեզանից ոչ ոք չի համարձակվում ասել, և ոչ ոք ունակ չէ բացատրել։ Կհամարձակվե՞ս ասել, որ Նա Հոգին է։ Կհամարձակվե՞ս ասել, որ Նա ոչ այլ ոք է, քան Հիսուսի մսեղին։ Եվ կհամարձակվե՞ս ասել, որ Նա Աստված է, Ով հավիտյան կխաչվի հանուն մարդու։


Գոյություն ունի՞ արդյոք Երրորդությունը

Հիսուսի` մսեղի դառնալու ճշմարտության ի հայտ գալուց ի վեր մարդը հավատացել է, որ երկնքում կա ոչ միայն Հայրը, այլև Որդին և անգամ Հոգին։ Սա մարդու ունեցած ավանդական պատկերացումն է, որ երկնքում կա այսպիսի մի Աստված՝ եռամիասնական Աստված, որը Հայրն է, Որդին և Սուրբ Հոգին։ Բոլոր մարդիկ ունեն այս պատկերացումները. Աստված մեկ Աստված է, բայց բովանդակում է երեք մաս, որոնք, ըստ ավանդական պատկերացումների մեջ խորապես արմատավորված այս բոլորի, համարվում են Հայրը, Որդին և Սուրբ Հոգին։ Միայն այս երեք մասերի միավորումն է Աստծու ամբողջությունը։ Առանց Սուրբ Հոր՝ Աստված ամբողջական չէր լինի։ Նմանապես, Աստված ամբողջական չէր լինի նաև առանց Որդու կամ Սուրբ Հոգու։ Իրենց պատկերացումներում նրանք հավատում են, որ ո՛չ միայն Հայրը, ո՛չ միայն Որդին չեն կարող Աստված համարվել։ Միայն Հայրը, Որդին և Սուրբ Հոգին միասին կարող են համարվել Աստված Ինքը։ Այժմ բոլոր կրոնական հավատացյալները և անգամ ձեր մեջ գտնվող ամեն մի հետևորդ ունի այս համոզմունքը։ Սակայն ինչ վերաբերում է այն բանին՝ արդյոք այս համոզմունքը ճիշտ է, ձեզանից ոչ ոք չի կարող բացատրել, քանզի միշտ շփոթության մշուշի մեջ եք Իրեն՝ Աստծուն վերաբերող հարցերում։ Անգամ երբ խոսքը վերաբերում է մարդկային պատկերացումների վրա հիմնված գիտելիքին, չգիտեք՝ արդյոք այն ճիշտ է, թե սխալ, քանզի չափազանց ծանր կերպով վարակվել եք կրոնական պատկերացումներով։ Չափազանց խորն եք ընդունել կրոնի այս ավանդական պատկերացումները, և այս թույնը չափազանց խորն է ներծծվել ձեր մեջ։ Հետևաբար, այս հարցում ևս տեղի եք տվել այս վնասաբեր ազդեցությանը, քանզի եռամիասնական Աստված պարզապես գոյություն չունի։ Այսինքն՝ Հոր, Որդու և Սուրբ Հոգու Երրորդությունը պարզապես գոյություն չունի։ Սրանք բոլորը մարդու ավանդական պատկերացումներն են և թյուր համոզմունքները։ Բազում դարերի ընթացքում մարդը հավատացել է այս Երրորդությանը, որը հորինվել է մարդու մտքում առկա պատկերացումներով, մարդն է մոգոնել այն և նախկիկում երբևէ չի տեսել։ Այսքան տարիների ընթացքում եղել են Աստվածաշնչի բազմաթիվ մեկնիչներ, որոնք բացատրել են Երրորդության «ճշմարիտ իմաստը», սակայն եռամիասնական Աստծու՝ որպես երեք տարբեր անձերի նման բացատրությունները եղել են մշուշոտ ու անհասկանալի, և մարդիկ բոլորը շփոթված են «Աստծու» «կառուցվածքից»։ Ոչ մի մեծ մարդ երբևէ ի վիճակի չի եղել հանգամանալից բացատրություն առաջարկելու. բացատրությունների մեծ մասնընդունելի է ողջամտության առումով և թղթի վրա, բայց ոչ մի մարդ լիովին հստակ հասկացողություն չունի դրա իմաստի վերաբերյալ։ Պատճառն այն է, որ այս «մեծ Երրորդությունը», որը մարդը պահում է իր սրտում, պարզապես գոյություն չունի։ Քանզի ոչ ոք երբեք չի տեսել Աստծու ճշմարիտ դեմքը, ոչ էլ որևէ մեկը բավականաչափ բախտ է ունեցել Աստծու կեցարան այցով բարձրանալու, որպեսզի քննի, թե ինչ իրեր կան այն վայրում, որտեղ գտնվում է Աստված, ճշգրտորեն որոշի, թե քանի տասնյակ հազարավոր կամ հարյուր միլիոնավոր սերունդներ կան «Աստծու ընտանիքում», կամ հետազոտի, թե ճիշտ քանի մասից է բաղկացած Աստծու ներհատուկ կառուցվածքը։ Այն, ինչ հիմնականում պետք է քննվի, հետևյալն է. Հոր և Որդու, ինչպես նաև Սուրբ Հոգու տարիքը, յուրաքանչյուր անձի համապատասխան արտաքին տեսքը, թե ճիշտ ինչպես են Նրանք բաժանվում, և ինչպես են Նրանք մեկ դառնում։ Ցավոք, այսքան շատ տարիների ընթացքում ոչ մի մարդ չի կարողացել պարզել այս հարցերին առնչվող իրական փաստերը։ Նրանք բոլորը պարզապես ենթադրություններ են անում, քանզի ոչ մի մարդ երբեք չի բարձրացել երկինք այցի և չի վերադարձել «հետաքննական զեկույցով» ողջ մարդկության համար, որպեսզի զեկուցի հարցին առնչվող իրական փաստերի մասին Երրորդությամբ մտահոգված բոլոր այն ջերմեռանդ ու բարեպաշտ կրոնական հավատացյալներին։ Իհարկե, մարդուն չի կարելի լիովին մեղադրել նման պատկերացումներ ձևավորելու համար, քանզի ինչո՞ւ Հայր Եհովան չվերցրեց Որդի Հիսուսին՝ որպես Իրեն ուղեկից, երբ ստեղծում էր մարդկությանը։ Եթե սկզբում բոլորը կոչվեին Եհովա անունով, ավելի լավ կլիներ։ Եթե պետք է մեղադրել, ապա թող մեղադրվի Եհովա Աստծու ակնթարթային վրիպումը, որ արարչագործության ժամանակ Իր առաջ չկանչեց Որդուն և Սուրբ Հոգուն, այլ Իր գործը կատարեց միայնակ։ Եթե Նրանք բոլորը միաժամանակ գործած լինեին, ապա մի՞թե մեկ չէին դառնա։ Եթե հենց սկզբից մինչև վերջ լիներ միայն Եհովա անունը և ոչ թե Հիսուսի անունը Շնորհքի դարաշրջանից, կամ եթե Նա այն ժամանակ դեռ կոչված լիներ Եհովա, ապա մի՞թե Աստված զերծ մնացած չէր լինի մարդկության կողմից այս բաժանման տառապանքից։ Անշուշտ, Եհովային չի կարելի մեղադրել այս ամենի համար. եթե պետք է մեղադրել, ապա թող մեղադրվի Սուրբ Հոգին, որ հազարավոր տարիներ շարունակեց Իր գործը Եհովայի, Հիսուսի և անգամ Սուրբ Հոգու անունով՝ այնպես շփոթեցնելով ու խճճելով մարդուն, որ վերջինը չկարողացավ ճշգրտորեն իմանալ, թե ով է Աստված։ Եթե Սուրբ Հոգին Ինքը գործեր առանց ձևի կամ պատկերի, և որ ավելի կարևոր է՝ առանց Հիսուսի նման անվան, և մարդը չկարողանար ո՛չ դիպչել, ո՛չ տեսնել Նրան՝ լսելով միայն որոտի ձայներ, ապա մի՞թե այս տեսակի գործն ավելի օգտակար չէր լինի մարդկության համար։ Այսպիսով՝ հիմա ի՞նչ կարելի է անել։ Մարդու պատկերացումները դիզվել են լեռան պես բարձր և ծովի պես լայն, այն աստիճանի, որ ներկայիս Աստված այլևս չի կարող հանդուրժել դրանք և լիովին շվարած է։ Անցյալում, երբ կային միայն Եհովան, Հիսուսը և Նրանց միջև՝ Սուրբ Հոգին, մարդն արդեն իսկ շվարած էր, թե ինչպես հաղթահարի, իսկ հիմա ավելացել է Ամենակարողը, որ, ինչպես անգամ ասվում է, նույնպես «Աստծու մի մասն է»։ Ո՞վ գիտի, թե ով է Նա, և Երրորդության որ անձի մեջ է Նա միախառնված կամ թաքնված եղել կարևոր չէ, թե որքան տարի։ Ինչպե՞ս կարող է մարդը տանել սա։ Միայն եռամիասնական Աստված բավական էր, որ մարդն իր ողջ կյանքը ծախսեր այն բացատրելու վրա, իսկ հիմա կա «մեկ Աստված չորս անձով»։ Ինչպե՞ս կարելի է սա բացատրել։ Կարո՞ղ ես բացատրել դա։ Եղբայրնե՛ր և քույրե՛ր։ Ինչպե՞ս եք հավատացել այսպիսի Աստծուն մինչև այսօր։ Ես իսկապես հիանում եմ ձեզնով։ Եռամիասնական Աստվածն արդեն իսկ բավական էր տանելու համար. ինչպե՞ս կարող էիք նման անսասան հավատ ունենալ այս մեկ Աստծու հանդեպ՝ չորս անձով։ Ձեզ հարկադրել են դուրս գալ, սակայն հրաժարվում եք։ Որքա՜ն աներևակայելի է։ Իսկապես զարմացնո՜ւմ եք։ Մարդը կարող է իրականում այնքան հեռու հասնել, որ հավատա «չորս Աստծու» և կարևորություն չտա դրան. մի՞թե չեք կարծում, որ սա հրաշք է։ Ձեզ նայելով՝ ոչ ոք չէր իմանա, որ ի վիճակի եք նման մեծ հրաշք գործելու։ Թույլ տվեք Ինձ ասել ձեզ, որ իրականում «եռամիասնական Աստվածը» գոյություն չունի ոչ մի տեղ՝ վերևում կամ ողջ տիեզերքում։ Աստված չունի ո՛չ Հայր, ո՛չ Որդի, և առավել ևս գոյություն չունի այն հասկացությունը, թե Հայրը և Որդին համատեղ օգտագործում են Սուրբ Հոգին որպես գործիք։ Այս ամենն աշխարհի ամենամեծ մոլորությունն է և պարզապես գոյություն չունի։ Սակայն անգամ նման մոլորությունն ունի իր ծագումը և լիովին անհիմն չէ, քանզի ձեր մտքերն այնքան էլ պարզ չեն, և ձեր այս մտահղացումներն անհիմն չեն։ Ընդհակառակը, դրանք բավական տեղին են և հնարամիտ, այնքան, որ անխոցելի են անգամ ցանկացած Սատանայի համար։ Ափսոս, որ այս մտահղացումները բոլորը մոլորություններ են և պարզապես գոյություն չունեն։ Դուք բոլորովին չեք տեսել իրական փաստերը, ինչպիսին որ դրանք են. պարզապես տրամաբանում և երևակայում եք, ապա այդ ամենը հորինում եք որպես մի պատմություն՝ ուրիշների վստահությունը նենգությամբ շահելու և առանց խելքի կամ ողջամտության ամենահիմար մարդկանց վրա գերիշխանություն ձեռք բերելու համար, որպեսզի նրանք հավատան ձեր մեծ ու հռչակավոր «փորձագիտական ուսմունքներին»։ Սա ճշմարտությո՞ւն է։ Սա՞ է կյանքի այն ճանապարհը, որը մարդը պետք է ըմբռնի։ Այս ամենն անհեթեթությո՛ւն է։ Ոչ մի բառ տեղին չէ։ Այսքան շատ տարիների ընթացքում Աստված այսպես բաժանվել է ձեր կողմից՝ յուրաքանչյուր սերնդի հետ ավելի ու ավելի մանրանալով, այն աստիճանի, որ մեկ Աստված բացահայտորեն բաժանվել է երեք Աստծու։ Եվ հիմա մարդու համար պարզապես անհնար է վերամիավորել Աստծուն որպես մեկ, քանզի Նրան չափազանց մանր եք բաժանել։ Եթե չլիներ Իմ հրատապ գործը՝ նախքան չափազանց ուշ լինելը, դժվար է ասել, թե որքան երկար հանդգնորեն կշարունակեիք այսպես։ Շարունակելով Աստծուն այսպես բաժանել՝ ինչպե՞ս կարող է Նա դեռևս լինել ձեր Աստվածը։ Դեռ կճանաչեի՞ք Աստծուն։ Դեռ կգտնեի՞ք ձեր ակունքները և կվերադառնայի՞ք ձեր արմատներին։ Եթե Ես մի փոքր ավելի ուշ ժամանած լինեի, հավանական է, որ «Հորն ու Որդուն»՝ Եհովային և Հիսուսին, հետ կուղարկեիք Իսրայել և կպնդեիք, որ ինքներդ Աստծու մի մասն եք։ Բարեբախտաբար, հիմա վերջին օրերն են։ Վերջապես եկավ այս օրը, որին Ես երկար սպասել էի, և միայն Իմ գալով՝ անձամբ կատարելու գործի այս փուլը, դադարեցվեց ձեր՝ Իրեն Աստծուն բաժանելը։ Եթե սա չլիներ, ավելի կվատթարանայիք՝ անգամ ձեր մեջ եղած բոլոր Սատանաներին դնելով ձեր սեղաններին՝ պաշտելու համար։ Սա ձեր հնարքն է։ Սա Աստծուն բաժանելու ձեր միջոցն է։ Հիմա կշարունակե՞ք այդպես վարվել։ Թույլ տվեք Ինձ հարցնել ձեզ՝ քանի՞ Աստված կա։ Ո՞ր Աստվածը ձեզ փրկություն կբերի։ Առաջի՞ն Աստվածն է, երկրո՞րդը, թե՞ երրորդը, որին միշտ աղոթում եք։ Ո՞ր մեկին եք միշտ հավատում։ Հո՞րը։ Թե՞ Որդուն։ Թե՞ Հոգուն։ Ասա Ինձ՝ որ մեկին ես հավատում։ Թեև ձեր ամեն բառով ասում եք, որ հավատում եք Աստծուն, այն, ինչին իրականում հավատում եք, ձեր սեփական ուղեղներն են։ Պարզապես Աստվա՛ծ չունեք ձեր սրտերում։ Եվ այնուամենայնիվ, ձեր մտքերում կան բազմաթիվ նման «Երրորդություննե՛ր»։ Մի՞թե համաձայն չեք։

Եթե գործի երեք փուլերը գնահատվեն Երրորդության այս հասկացության համաձայն, ապա պետք է լինի երեք Աստված, քանի որ ամեն մեկի կատարած գործը նույնը չէ։ Եթե ձեզանից որևէ մեկն ասում է, որ Երրորդությունն իսկապես գոյություն ունի, ապա բացատրե՛ք, թե կոնկրետ ինչ է այս մեկ Աստվածը՝ երեք անձով։ Ի՞նչ է Սուրբ Հայրը։ Ի՞նչ է Որդին։ Ի՞նչ է Սուրբ Հոգին։ Եհովան Սուրբ Հա՞յրն է։ Արդյո՞ք Հիսուսը Որդին է։ Այդ դեպքում ի՞նչ կասեք Սուրբ Հոգու մասին։ Մի՞թե Հայրը Հոգի չէ։ Մի՞թե Որդու էությունը նույնպես Հոգի չէ։ Մի՞թե Հիսուսի գործը Սուրբ Հոգու գործը չէր։ Մի՞թե այն ժամանակ Եհովայի գործը չէր կատարվում նույն Հոգու կողմից, ինչ Հիսուսինը։ Քանի՞ Հոգի կարող է ունենալ Աստված։ Քո բացատրության համաձայն՝ Հոր, Որդու և Սուրբ Հոգու երեք անձերը մեկ են․ եթե դա այդպես է, ապա կա երեք Հոգի, բայց երեք Հոգի ունենալ նշանակում է՝ կա երեք Աստված, ինչը չէր լինի միակ ճշմարիտ Աստված։ Ինչպե՞ս կարող է այսպիսի Աստված դեռևս ունենալ Աստծու ներհատուկ էությունը։ Եթե ընդունում ես, որ կա միայն մեկ Աստված, ապա ինչպե՞ս կարող է Նա ունենալ որդի կամ հայր։ Մի՞թե սրանք բոլորը պարզապես քո պատկերացումները չեն։ Կա միայն մեկ Աստված, միայն մեկ անձ այս Աստծու մեջ և Աստծու միայն մեկ Հոգի, ինչպես գրված է Աստվածաշնչում, որ «Կա միայն մեկ Սուրբ Հոգի և միայն մեկ Աստված»։ Անկախ նրանից՝ արդյոք Հայրն ու Որդին, որոնց մասին խոսում ես, գոյություն ունեն, ի վերջո կա միայն մեկ Աստված, և Հոր, Որդու և Սուրբ Հոգու էությունը, որին հավատում եք, Սուրբ Հոգու էությունն է։ Այլ կերպ ասած՝ Աստված Հոգի է, բայց Նա ի վիճակի է մսեղի դառնալու և ապրելու մարդկանց մեջ, ինչպես նաև լինել ամեն բանից վեր։ Նրա Հոգին համընդգրկուն է և ամենագո։ Նա կարող է միաժամանակ լինել մսեղիի մեջ և ողջ տիեզերքում ու դրանից վեր։ Քանի որ բոլոր մարդիկ ասում են, որ Աստված միակ ճշմարիտ Աստված է, ուրեմն կա մեկ Աստված, որը ոչ մեկի կողմից կամայականորեն բաժանելի չէ՛։ Աստված միայն մեկ Հոգի է և միայն մեկ անձ, ու դա Աստծու Հոգին է։ Եթե այնպես է, ինչպես ասում ես՝ Հայրը, Որդին և Սուրբ Հոգին, ապա մի՞թե Նրանք երեք Աստված չեն։ Սուրբ Հոգին մի բան է, Որդին՝ մեկ այլ, իսկ Հայրը՝ բոլորովին այլ։ Նրանց անձերը տարբեր են, և Նրանց էությունները տարբեր են, ուստի ինչպե՞ս կարող է Նրանցից յուրաքանչյուրը լինել մեկ Աստծու մաս։ Սուրբ Հոգին Հոգի է․ սա հեշտ է մարդու համար հասկանալ։ Եթե դա այդպես է, ապա Հայրն առավել ևս Հոգի է։ Նա երբեք չի իջել երկիր և երբեք մսեղի չի դարձել․ Նա Եհովա Աստված է մարդու սրտում, և Նա, անշուշտ, նույնպես Հոգի է։ Այդ դեպքում ինչպիսի՞ն է հարաբերությունն այս Հոգու և Սուրբ Հոգու միջև։ Արդյո՞ք դա Հոր և Որդու միջև հարաբերությունն է։ Թե՞ դա Սուրբ Հոգու և Հոր Հոգու միջև հարաբերությունն է։ Արդյո՞ք յուրաքանչյուր Հոգու էությունը նույնն է։ Թե՞ Սուրբ Հոգին Հոր գործիքն է։ Ինչպե՞ս կարելի է սա բացատրել։ Եվ այդ դեպքում ինչպիսի՞ն է հարաբերությունը Որդու և Սուրբ Հոգու միջև։ Արդյո՞ք դա երկու Հոգիների միջև հարաբերություն է, թե՞ մարդու և Հոգու միջև հարաբերություն։ Սրանք բոլորն այնպիսի հարցեր են, որոնք չե՛ն կարող բացատրություն ունենալ։ Եթե Նրանք բոլորը մեկ Հոգի են, ապա չի կարող խոսք լինել երեք անձերի մասին, քանզի Նրանք օժտված են մեկ Հոգով։ Եթե լինեին տարբեր անձեր, ապա Նրանց Հոգիները կտարբերվեին ուժով, և Նրանք պարզապես չէին կարող լինել մեկ եզակի Հոգի։ Հոր, Որդու և Սուրբ Հոգու այս հասկացությունն ամենաանհեթե՛թն է։ Սա մասնատում է Աստծուն և բաժանում Նրան երեք անձերի, որոնցից յուրաքանչյուրն ունի կարգավիճակ և Հոգի․ այդ դեպքում ինչպե՞ս կարող է Նա դեռևս լինել մեկ Հոգի և մեկ Աստված։ Ասա՛ Ինձ, երկինքներն ու երկիրը և բոլոր բաները ստեղծվել են Հո՞ր, Որդո՞ւ, թե՞ Սուրբ Հոգու կողմից։ Ոմանք ասում են, որ Նրանք ստեղծել են այդ ամենը միասին։ Այդ դեպքում ո՞վ փրկագնեց մարդկությանը։ Սուրբ Հոգի՞ն էր դա, Որդի՞ն, թե՞ Հայրը։ Ոմանք ասում են՝ Որդին էր, որ փրկագնեց մարդկությանը։ Այդ դեպքում ո՞վ է Որդին ըստ էության։ Մի՞թե Նա Աստծու Հոգու մարմնացած մսեղին չէ։ Մսեղին երկնքում գտնվող Աստծուն կոչում է Հայր անունով՝ արարածի տեսանկյունից։ Մի՞թե տեղյակ չես, որ Հիսուսը ծնվել է Սուրբ Հոգու հղացմամբ։ Նրա ներսում Սուրբ Հոգին է. ինչ էլ որ ասես, Նա դեռևս մեկ է երկնքում գտնվող Աստծու հետ, քանզի Նա Աստծու Հոգու մարմնացած մսեղին է։ Որդու մասին այս գաղափարը պարզապես ճշմարիտ չէ։ Մեկ Հոգի է, որ իրականացնում է ողջ գործը, Աստված Ինքն է, որ իրականացնում է այն, այսինքն՝ Աստծու Հոգին է, որ կատարում է գործը։ Ո՞վ է Աստծու Հոգին։ Մի՞թե դա Սուրբ Հոգին չէ։ Մի՞թե Սուրբ Հոգին չէ, որ գործում է Հիսուսի մեջ։ Եթե գործը չիրականացվեր Սուրբ Հոգու (այսինքն՝ Աստծու Հոգու) կողմից, ապա կարո՞ղ էր արդյոք Նրա գործը ներկայացնել Իրեն՝ Աստծուն։ Երբ Հիսուսն աղոթելիս երկնքում գտնվող Աստծուն կոչեց Հայր անունով, դա արվեց միայն արարածի տեսանկյունից, միայն այն պատճառով, որ Աստծու Հոգին հագել էր սովորական ու բնականոն մսեղի և ուներ արարածի արտաքին պատյան։ Թեև Նրա ներսում Աստծու Հոգին էր, Նրա արտաքին տեսքը դեռևս բնականոն մարդու տեսք էր. այլ կերպ ասած՝ Նա դարձել էր «մարդու Որդին», որի մասին խոսում էին բոլոր մարդիկ, այդ թվում՝ Ինքը՝ Հիսուսը։ Հաշվի առնելով, որ Նա կոչվում է մարդու Որդի՝ Նա մի անձ է (անկախ նրանից՝ տղամարդ, թե կին, ամեն դեպքում մեկը, ով ունի մարդկային էակի արտաքին պատյան), որը ծնվել է սովորական մարդկանց բնականոն ընտանիքում։ Հետևաբար, Հիսուսի՝ երկնքում գտնվող Աստծուն Հայր անունով կոչելը նույնն էր, ինչպես սկզբում Նրան Հայր էիք կոչում․ Նա դա արեց արարածի տեսանկյունից։ Դեռ հիշո՞ւմ եք Տերունական աղոթքը, որը Հիսուսը սովորեցրեց ձեզ անգիր անել։ «Հայր մեր, որ երկնքում ես…»։ Նա խնդրեց բոլոր մարդկանց երկնքում գտնվող Աստծուն կոչել Հայր անունով։ Եվ քանի որ Նա նույնպես Նրան Հայր կոչեց, դա արեց մեկի տեսանկյունից, որը հավասար հիմքերի վրա է կանգնած ձեզ բոլորիդ հետ։ Քանի որ երկնքում գտնվող Աստծուն կոչեցիք Հայր անունով, Հիսուսըտեսավ Իրեն ձեզ հետ հավասար դիրքում և որպես Աստծու կողմից ընտրված մարդ երկրի վրա (այսինքն՝ Աստծու Որդի)։ Եթե Աստծուն Հայր եք կոչում, մի՞թե դրա պատճառն այն չէ, որ արարածներ եք։ Որքան էլ մեծ լիներ Հիսուսի իշխանությունը երկրի վրա, խաչելությունից առաջ Նա պարզապես մարդու Որդի էր՝ ղեկավարվող Սուրբ Հոգու (այսինքն՝ Աստծու) կողմից, և երկրի արարածներից մեկը, քանզի Նա դեռ պետք է ավարտեր Իր գործը։ Հետևաբար, Նրա՝երկնքում գտնվող Աստծուն Հայր կոչելը բացառապես Նրա խոնարհությունն ու հնազանդությունն էր։ Աստծուն (այսինքն՝ երկնքում գտնվող Հոգուն) նման կերպ դիմելը, սակայն, չի ապացուցում, որ Նա երկնքում գտնվող Աստծու Հոգու Որդին էր։ Ավելի շուտ, պարզապես Նրա տեսանկյունն էր տարբեր, ոչ թե Նա էր տարբեր անձ։ Տարբեր անձերի գոյությունը մոլորությո՛ւն է։ Իր խաչելությունից առաջ Հիսուսը մարդու Որդի էր՝ կաշկանդված մսեղիի սահմանափակումներով, և Նա լիովին չէր տիրապետում Հոգու իշխանությանը։ Ահա թե ինչու Նա կարող էր միայն փնտրել Հայր Աստծու մտադրություններն արարածի տեսանկյունից։ Դա այնպես է, ինչպես Նա երեք անգամ աղոթեց Գեթսեմանիում. «Ոչ թե ինչպես Ես եմ կամենում, այլ ինչպես Դու»։ Նախքան խաչի վրա դրվելը, Նա միայն հրեաների Թագավորն էր, մարդու Որդին, Քրիստոսը և ոչ թե փառքի մարմին։ Այդ իսկ պատճառով Նա Աստծուն Հայր կոչեց արարածի տեսանկյունից։ Այժմ չես կարող ասել, որ բոլոր նրանք, ովքեր Աստծուն Հայր են կոչում, Որդին են։ Եթե դա այդպես լիներ, ապա մի՞թե բոլորդ Որդին դարձած չէիք լինի, երբ Հիսուսը ձեզ սովորեցրեց Տերունական աղոթքը։ Եթե դեռ համոզված չեք, ապա ասացե՛ք Ինձ, ո՞վ է այն մեկը, ում Հայր եք կոչում։ Եթե նկատի ունեք Հիսուսին, ապա ո՞վ է Հիսուսի Հայրը ձեզ համար։ Հիսուսի հեռանալուց հետո Հոր և Որդու այս գաղափարն այլևս չկար։ Այս գաղափարը տեղին էր միայն այն տարիների համար, երբ Հիսուսը մսեղի դարձավ․ բոլոր այլ հանգամանքներում հարաբերությունն Արարչի և արարածի միջև է, երբ Աստծուն Հայր եք կոչում։ Չկա որևէ ժամանակ, երբ Հոր, Որդու և Սուրբ Հոգու Երրորդության այս գաղափարը կարող է կանգուն մնալ․ դա դարերի ընթացքում հազվադեպ հանդիպող մոլորություն է և գոյություն չունի՛։

Սա կարող է շատերին հիշեցնել Աստծու խոսքերը Ծննդոցից․ «Մարդ ստեղծենք ըստ Մեր պատկերի և նմանության» (ԾՆՈՒՆԴ 1:26)։ Հաշվի առնելով, որ Աստված ասում է՝ «մարդ ստեղծենք ըստ Մեր պատկերի», ապա «Մեր»-ը ցույց է տալիս երկու կամ ավելի․ քանի որ Նա նշել է «Մեր», ուրեմն միայն մեկ Աստված չէ, որ կա։ Այսպիսով՝ մարդն սկսեց մտածել վերացական տարբեր անձերի մասին, և այս խոսքերից ծագեց Հոր, Որդու և Սուրբ Հոգու գաղափարը։ Այդ դեպքում ինչպիսի՞ն է Հայրը։ Ինչպիսի՞ն է Որդին։ Եվ ինչպիսի՞ն է Սուրբ Հոգին։ Հնարավո՞ր է արդյոք, որ այսօրվա մարդկությունը ստեղծվել է մեկի պատկերով՝ միավորված երեքից։ Այդ դեպքում մարդու պատկերը նման է Հո՞ր, Որդո՞ւ, թե՞ Սուրբ Հոգու պատկերին։ Աստծու անձերից ո՞ր մեկի պատկերով է մարդը։ Մարդու այս գաղափարը պարզապես սխալ է և անհեթե՛թ։ Այն կարող է միայն մեկ Աստծուն բաժանել մի քանի Աստվածների։ Այն ժամանակ, երբ Մովսեսը գրեց Ծննդոցը, դա մարդկության ստեղծումից հետո էր, որ հաջորդել էր աշխարհի արարմանը։ Ամենասկզբում, երբ Աստված ստեղծեց աշխարհը, Մովսեսը գոյություն չուներ։ Եվ միայն շատ ավելի ուշ Մովսեսը գրեց Աստվածաշունչը, ուստի ինչպե՞ս կարող էր նա իմանալ, թե ինչ էր խոսում երկնքում գտնվող Աստված։ Նա գաղափար անգամ չուներ, թե ինչպես Աստված ստեղծեց աշխարհը։ Աստվածաշնչի Հին Կտակարանում ոչ մի հիշատակում չկա Հոր, Որդու և Սուրբ Հոգու մասին, այլ միայն միակ ճշմարիտ Աստծու՝ Եհովայի մասին, որ Իր գործն իրականացնում էր Իսրայելում։ Դարաշրջանի փոփոխությանը զուգընթաց Աստված կոչվում է տարբեր անուններով, բայց դա չի կարող ապացուցել, որ յուրաքանչյուր անուն վերաբերում է տարբեր անձի։ Եթե դա այդպես լիներ, ապա մի՞թե Աստծու մեջ անթիվ անձեր չէին լինի։ Այն, ինչ գրված է Հին Կտակարանում, Եհովայի գործն է՝ Իր՝ Աստծու գործի մի փուլ, որը սկսվեց Օրենքի դարաշրջանում։ Դա Աստծու այն գործն էր, որում Նա խոսում էր, և այն կյանքի էր կոչվում, Նա հրամայում էր, և հաստատվում էր։ Եհովան երբեք չի ասել, որ Ինքը Հայրն է, որ եկել է գործ կատարելու, ոչ էլ երբևէ մարգարեացել է Որդու գալստյան մասին՝ մարդկությանը փրկագնելու։ Երբ եկավ Հիսուսի ժամանակը, ասվեց միայն, որ Աստված մսեղի է դարձել՝ ողջ մարդկությանը փրկագնելու, ոչ թե Որդին է եկել։ Քանի որ դարաշրջանները նման չեն, և այն գործը, որն Աստված Ինքը մտադիր է անել, նույնպես տարբերվում է, Նա պետք է Իր գործն իրականացնի տարբեր ոլորտներում։ Այսպիսով՝ այն ինքնությունը, որը Նա ներկայացնում է, նույնպես տարբերվում է։ Մարդը հավատում է, որ Եհովան Հիսուսի Հայրն է, բայց իրականում Հիսուսը չընդունեց դա՝ ասելով․ «Մենք երբեք չենք տարբերակվել որպես Հայր և Որդի․ Ես և երկնքում գտնվող Հայրը մեկ ենք։ Հայրն Իմ մեջ է, և Ես՝ Հոր մեջ․ երբ մարդը տեսնում է Որդուն, նա տեսնում է երկնային Հորը»։ Ի վերջո լինի դա Հայրը, թե Որդին, Նրանք մեկ Հոգի են՝ չբաժանված առանձին անձերի։ Երբ մարդը փորձում է բացատրել, հարցերը բարդանում են տարբեր անձերի գաղափարով, ինչպես նաև Հոր, Որդու և Հոգու միջև հարաբերությամբ։ Երբ մարդը խոսում է առանձին անձերի մասին, մի՞թե դա չի նյութականացնում Աստծուն։ Մարդն անգամ դասակարգում է անձերին որպես առաջին, երկրորդ և երրորդ․ սրանք բոլորը բացառապես մարդու երևակայություններն են, որոնք արժանի չեն հիշատակման և լիովին անիրատեսակա՛ն են։ Եթե հարցնեիր նրան՝ «Քանի՞ Աստված կա», նա կասեր, որ Աստված միակ ճշմարիտ Աստված է, որ բաղկացած է Հոր, Որդու և Սուրբ Հոգու Երրորդությունից։ Եթե շարունակեիր հարցնել՝ «Ո՞վ է Հայրը», նա կասեր՝ «Հայրը երկնքում գտնվող Աստծու Հոգին է․ Նա ղեկավարում է ամեն ինչ և երկնքի Տերն է»։ «Այդ դեպքում արդյո՞ք Եհովան Հոգին է»։ Նա կասեր՝ «Այո՛»։ Եթե այնուհետև հարցնեիր նրան՝ «Ո՞վ է Որդին», նա կասեր, որ Հիսուսն է Որդին, իհարկե։ «Այդ դեպքում ո՞րն է Հիսուսի պատմությունը։ Որտեղի՞ց է Նա եկել»։ Նա կասեր․ «Հիսուսը ծնվել է Մարիամից՝ Սուրբ Հոգու հղացմամբ»։ Այդ դեպքում մի՞թե Նրա էությունը նույնպես Հոգին չէ։ Մի՞թե Նրա գործը նույնպես չի ներկայացնում Սուրբ Հոգուն։ Եհովան Հոգին է, և նույնն է նաև Հիսուսի էությունը։ Այժմ՝ վերջին օրերում, ավելի քիչ կարիք կա ասելու, որ դա, միևնույն է, Հոգին է․ ինչպե՞ս կարող էին Նրանք տարբեր անձեր լինել։ Մի՞թե դա պարզապես Աստծու Հոգին չէ, որն իրականացնում է Հոգու գործը տարբեր տեսանկյուններից։ Որպես այդպիսին, անձերի միջև տարբերություն չկա։ Հիսուսը հղացվել էր Սուրբ Հոգուց, և, անկասկած, Նրա գործը ճիշտ Սուրբ Հոգու գործն էր։ Եհովայի կողմից իրականացված գործի առաջին փուլում Նա ո՛չ մսեղի դարձավ, ո՛չ հայտնվեց մարդուն։ Ուստի մարդը երբեք չտեսավ Նրա արտաքինը։ Որքան էլ մեծ և բարձրահասակ լիներ, Նա դեռևս Հոգին էր՝ Աստված Ինքը, որ սկզբում ստեղծեց մարդուն։ Այսինքն՝ Նա Աստծու Հոգին էր։ Նա խոսեց մարդու հետ ամպերի միջից՝ լինելով պարզապես Հոգի, և ոչ ոք չտեսավ Նրա արտաքինը։ Միայն Շնորհքի դարաշրջանում, երբ Աստծու Հոգին եկավ մսեղիի մեջ և մարմնացավ Հրեաստանում, մարդն առաջին անգամ տեսավ Աստծու մարմնացած մսեղիի պատկերը՝ որպես հրեա։ Նրա մեջ Եհովայից ոչինչ չկար։ Սակայն Նա հղացվել էր Սուրբ Հոգուց, այսինքն՝ հղացվել էր Իր՝ Եհովայի Հոգուց, և Հիսուսն առավել ևս ծնվեց որպես Աստծու Հոգու մարմնավորում։ Այն, ինչ մարդը տեսավ այն ժամանակ, Սուրբ Հոգին էր, որն աղավնու պես իջնում էր Հիսուսի վրա․ դա բացառապես Հիսուսին պատկանող Հոգին չէր, այլ ավելի շուտ՝ Սուրբ Հոգին։ Այդ դեպքում կարո՞ղ է արդյոք Հիսուսի Հոգին բաժանվել Սուրբ Հոգուց։ Եթե Հիսուսը Հիսուսն է՝ Որդին, իսկ Սուրբ Հոգին Սուրբ Հոգին է, ապա ինչպե՞ս կարող էին Նրանք մեկ լինել։ Եթե այդպես լիներ, գործը չէր կարող իրականացվել։ Հիսուսի ներսում գտնվող Հոգին, երկնքում գտնվող Հոգին և Եհովայի Հոգին բոլորը մեկ են։ Այն կոչվում է Սուրբ Հոգի, Աստծու Հոգի, յոթնապատիկ զորացած Հոգի և համընդգրկուն Հոգի։ Աստծու Հոգին կարող է շատ գործեր իրականացնել։ Նա ի վիճակի է ստեղծելու աշխարհը և կործանելու այն՝ ջրհեղեղի տակ առնելով երկիրը․ Նա կարող է փրկագնել ողջ մարդկությանը և առավել ևս՝ կարող է նվաճել և կործանել ողջ մարդկությանը։ Այս գործն ամբողջությամբ իրականացվում է Իր՝ Աստծու կողմից, և Աստծու անձերից որևէ մեկը չի կարող անել դա Նրա փոխարեն։ Նրա Հոգին կարող է կոչվել Եհովայի և Հիսուսի անունով, ինչպես նաև Ամենակարող։ Նա Տերն է և Քրիստոսը։ Նա կարող է նաև դառնալ մարդու Որդի։ Նա երկնքում է և նաև երկրի վրա․ Նա տիեզերքներից վեր է և բյուրավոր մարդկանց մեջ։ Նա երկնքի և երկրի միա՛կ Տերն է։ Արարչագործության ժամանակներից մինչև հիմա այս գործն իրականացվել է Իր՝ Աստծու Հոգու կողմից։ Լինի դա գործը երկնքում, թե մսեղիի մեջ, ամեն ինչ իրականացվում է Նրա ներհատուկ Հոգու կողմից։ Բոլոր արարածները, լինեն երկնքում, թե երկրի վրա, Նրա ամենակարող ձեռքի ափի մեջ են․ այս ամենն Իր՝ Աստծու գործն է, և ուրիշ ոչ ոք չի կարող անել դա Նրա փոխարեն։ Երկնքում Նա Հոգին է, բայց նաև Աստված Ինքը․ մարդկանց մեջ Նա մսեղի է, բայց մնում է Աստված Ինքը։ Թեև Նա կարող է կոչվել հարյուր հազարավոր անուններով, միևնույն է, Ինքն է, և Նրա ողջ գործը Նրա Հոգու անմիջական արտահայտությունն է։ Ողջ մարդկության փրկագնումը Նրա խաչելության միջոցով Նրա Հոգու անմիջական գործն էր, և նույնն է նաև բոլոր ազգերին ու երկրներին տրված ուղեցույցը վերջին օրերում։ Բոլոր ժամանակներում Աստված կարող է կոչվել միայն ամենակարող միակ ճշմարիտ Աստված, համընդգրկուն Աստված Ինքը։ Աստծու մեջ այս անձերն ընդհանրապես գոյություն չունեն, առավել ևս՝ Հոր, Որդու և Սուրբ Հոգու այս գաղափարը։ Կա միայն մե՛կ Աստված երկնքում և երկրի վրա։

Աստծու տնօրինման ծրագիրն ընդգրկում է վեց հազար տարի և բաժանված է երեք դարաշրջանների՝ հիմնված Նրա գործի տարբերությունների վրա․ առաջին դարաշրջանը Հին Կտակարանի Օրենքի դարաշրջանն է, երկրորդը՝ Շնորհքի դարաշրջանը, իսկ երրորդը վերջին օրերինն է՝ Թագավորության դարաշրջանը։ Յուրաքանչյուր դարաշրջանում ներկայացվում է տարբեր ինքնություն։ Սրա պատճառը միայն գործի տարբերությունն է, այսինքն՝ գործի պահանջները։ Օրենքի դարաշրջանում գործի առաջին փուլն իրականացվեց Իսրայելում, իսկ փրկագնման գործի երկրորդ փուլն ավարտվեց Հրեաստանում։ Փրկագնման գործի համար Հիսուսը ծնվեց Սուրբ Հոգու հղացմամբ և որպես միակ Որդի։ Այս ամենը գործի պահանջների պատճառով էր։ Վերջին օրերին Աստված ցանկանում է տարածել Իր գործը հեթանոս ազգերի մեջ և նվաճել այնտեղի մարդկանց, որպեսզի Իր անունը մեծ լինի նրանց մեջ։ Նա ցանկանում է ուղղորդել մարդուն՝ հասկանալու և մտնելու ողջ ճշմարտության մեջ։ Այս ողջ գործն իրականացվում է մեկ Հոգու կողմից։ Թեև Նա գուցե դա անում է տարբեր տեսանկյուններից, գործի բնույթն ու սկզբունքները մնում են նույնը։ Երբ դիտարկես Նրանց իրականացրած գործի սկզբունքներն ու բնույթը, ապա կիմանաս, որ այն ամբողջությամբ արվում է մեկ Հոգու կողմից։ Միևնույն է, ոմանք գուցե ասեն․ «Հայրը Հայրն է, Որդին Որդին է, Սուրբ Հոգին Սուրբ Հոգին է, և ի վերջո Նրանք մեկ կդառնան»։ Այդ դեպքում ինչպե՞ս պետք է Նրանց մեկ դարձնես։ Ինչպե՞ս կարող են Հայրը և Սուրբ Հոգին մեկ դառնալ։ Եթե Նրանք ի սկզբանե երկուսն էին, ապա ինչպես էլ որ միանան, մի՞թե չեն մնա երկու մաս։ Երբ խոսում ես երկու մասերը մեկ դարձնելու մասին, մի՞թե դա պարզապես երկու առանձին մասերի միացում չէ՝ մեկ ամբողջություն ստեղծելու համար։ Բայց մի՞թե Նրանք երկու մաս չէին՝ նախքան ամբողջություն դառնալը։ Յուրաքանչյուր Հոգի ունի տարբեր էություն, և երկու Հոգիներ չեն կարող վերածվել մեկ եզակիի։ Հոգին նյութական առարկա չէ և նման չէ նյութական աշխարհի որևէ այլ բանի։ Ինչպես մարդն է տեսնում, Հայրը մեկ Հոգի է, Որդին՝ մեկ այլ, իսկ Սուրբ Հոգին՝ բոլորովին այլ, ապա երեք Հոգիները խառնվում են երեք բաժակ ջրի պես՝ դառնալով մեկ ամբողջություն։ Մի՞թե այդ դեպքում սա չէր լինի երեքի մեկ դառնալը։ Սա զուտ թյո՛ւր բացատրություն է։ Մի՞թե սա Աստծուն մասնատել չէ։ Ինչպե՞ս կարող են Հայրը, Որդին և Սուրբ Հոգին բոլորը մեկ դառնալ։ Մի՞թե Նրանք երեք մասեր չեն՝ յուրաքանչյուրը տարբեր բնությամբ։ Կան ուրիշներ, ովքեր ասում են․ «Մի՞թե Աստված հստակ չասաց, որ Հիսուսն Իր սիրելի Որդին է»։ Հիսուսն Աստծու սիրելի Որդին է, որից Նա գոհ է․ սա, անշուշտ, ասվել է Իր՝ Աստծու կողմից։ Դա Աստված էր, որ վկայում էր Իր մասին, բայց պարզապես այլ տեսանկյունից՝ երկնքում գտնվող Հոգու տեսանկյունից, որ վկայում էր Իր իսկ մարմնացած մսեղիի մասին։ Հիսուսը Նրա մարմնացած մսեղին է, ոչ թե Նրա Որդին երկնքում։ Հասկանո՞ւմ ես։ Մի՞թե Հիսուսի խոսքերը՝ «Ես Հոր մեջ եմ, Հայրն էլ՝ Իմ մեջ», ցույց չեն տալիս, որ Նրանք մեկ Հոգի են։ Եվ մի՞թե մարմնացման պատճառով չէ, որ Նրանք բաժանվեցին երկնքի և երկրի միջև։ Իրականում Նրանք դեռևս մեկ են. ինչ էլ որ լինի, դա պարզապես Աստված է, որ վկայում է Իր մասին։ Դարաշրջանների փոփոխության, գործի կարիքների և Նրա տնօրինման ծրագրի տարբեր փուլերի պատճառով այն անունը, որով մարդը կոչում է Նրան, նույնպես տարբերվում է։ Երբ Նա եկավ իրականացնելու գործի առաջին փուլը, կարող էր կոչվել միայն Եհովա, որ իսրայելացիների հովիվն էր։ Երկրորդ փուլում մարմնացած Աստված կարող էր կոչվել միայն Տեր և Քրիստոս։ Բայց այն ժամանակ երկնքում գտնվող Հոգին միայն հայտարարեց, որ Նա Աստծու սիրելի Որդին է և ոչ մի հիշատակում չարեց Նրա՝ Աստծու միակ Որդին լինելու մասին։ Սա պարզապես տեղի չի ունեցել։ Ինչպե՞ս կարող էր Աստված միակ զավակ ունենալ։ Այդ դեպքում մի՞թե Աստված մարդ չէր դառնա։ Քանի որ Նա մարմնացած մսեղին էր, կոչվեց Աստծու սիրելի Որդի, ու սրանից առաջացավ Հոր և Որդու միջև հարաբերությունը։ Դա պարզապես երկնքի և երկրի միջև բաժանման պատճառով էր։ Հիսուսն աղոթեց մսեղիի տեսանկյունից։ Քանի որ հագել էր նման բնականոն մարդկայնության մսեղի և ասաց մսեղիի տեսանկյունից՝ «Իմ արտաքին պատյանն արարածի պատյան է, քանի որ Ես մսեղի հագա՝ այս երկիր գալու համար, այժմ շատ հեռու եմ երկնքից», կարող էր աղոթել Հայր Աստծուն միայն մսեղիի տեսանկյունից։ Սա Նրա պարտավորությունն էր, և դա այն էր, ինչով պետք է օժտված լիներ Աստծու Հոգու մարմնացած մսեղին։ Չի կարելի ասել, որ Նա Աստված չէր, քանի որ աղոթում էր Հորը մսեղիի տեսանկյունից։ Թեև կոչվում էր Աստծու սիրելի Որդի, դեռևս Աստված Ինքն էր, քանզի բացառապես Հոգու մարմնացած մսեղին էր, և Նրա էությունը դեռևս Հոգին էր։ Մարդիկ զարմանում են՝ ինչու Նա աղոթեց, եթե Աստված Ինքն էր։ Պատճառն այն է, որ Նա մարմնացած Աստված էր, Աստված, որ ապրում էր մսեղիի մեջ, և ոչ թե Հոգին երկնքում։ Ինչպես մարդն է տեսնում, Հայրը, Որդին և Սուրբ Հոգին բոլորն Աստված են։ Միայն երեքը՝ բոլորը որպես մեկ դարձած, կարող են համարվել միակ ճշմարիտ Աստված, և այսպիսով Նրա զորությունը բացառիկ մեծ է։ Կան մարդիկ, որոնք ասում են՝ միայն այս կերպ է Նա յոթնապատիկ զորացած Հոգին։ Երբ Որդին աղոթեց Իր գալստից հետո, դա այն Հոգին էր, որին Նա աղոթեց։ Իրականում Նա աղոթում էր արարածի տեսանկյունից։ Քանզի մսեղին ամբողջական չէ, Նա ամբողջական չէր և ուներ բազմաթիվ թուլություններ, երբ եկավ մսեղիով, և շատ էր անհանգստանում, երբ իրականացնում էր Իր գործը մսեղիում։ Ահա թե ինչու Նա երեք անգամ աղոթեց Հայր Աստծուն Իր խաչելությունից առաջ, ինչպես նաև բազմիցս նույնիսկ դրանից առաջ։ Նա աղոթեց Իր աշակերտների մեջ, աղոթեց մենակ՝ լեռան վրա, աղոթեց ձկնորսական նավակի վրա, աղոթեց բազմաթիվ մարդկանց մեջ, աղոթեց հացը կիսելիս և աղոթեց ուրիշներին օրհնելիս։ Ինչո՞ւ այդպես վարվեց։ Հոգին էր, որին Նա աղոթեց․ աղոթում էր Հոգուն, երկնքում գտնվող Աստծուն՝ մսեղիի տեսանկյունից։ Հետևաբար, մարդու տեսանկյունից Հիսուսը դարձավ Որդին գործի այդ փուլում։ Այս փուլում, սակայն, մարմնացած Աստված չի աղոթում։ Ինչո՞ւ է այսպես։ Սրա պատճառն այն է, որ այն, ինչ Նա առաջ է բերում, խոսքի գործն է և խոսքի դատաստանն ու պատիժը։ Նա աղոթքների կարիք չունի, և Նրա սպասավորությունը խոսելն է։ Նրան չեն դնում խաչի վրա, և մարդիկ չեն հանձնում նրան իշխանություն ունեցողներին։ Նա պարզապես պետք է ուղղակիորեն իրականացնի Իր գործը։ Այն ժամանակ, երբ Հիսուսն աղոթում էր, աղոթում էր Հայր Աստծուն երկնքի թագավորության իջնելու համար, որպեսզի Հոր կամքը կատարվի, և որպեսզի գործը գա։ Այս փուլում երկնքի թագավորությունն արդեն իջել է, ուստի արդյո՞ք Նա դեռ աղոթելու կարիք ունի։ Նրա գործը դարաշրջանն ավարտին հասցնելն է, և այլևս նոր դարաշրջաններ չկան, ուստի կարիք կա՞ հաջորդ փուլի համար աղոթելու։ Վախենամ՝ ո՛չ։

Մարդու բացատրություններում բազմաթիվ հակասություններ կան։ Իհարկե, սրանք բոլորը մարդու պատկերացումներն են․ առանց հետագա զննման բոլորդ կհավատայիք, որ դրանք ճիշտ են։ Մի՞թե չգիտեք, որ այսպիսի գաղափարները, ինչպիսին է եռամիասնական Աստված, բացառապես մարդու պատկերացումներն են։ Մարդու ոչ մի գիտելիք հիմնավոր չէ։ Միշտ կան անմաքրություններ, և դրա մեջ չափազանց շատ են մարդու հասկացողությունները։ Սա ցույց է տալիս, որ արարածը պարզապես չի կարող բացատրել Աստծու գործը։ Մարդու մտքում չափազանց շատ բան կա, որն ամբողջությամբ ծագում է տրամաբանությունից և մտածողությունից, և այն ամբողջությամբ հակասում է ճշմարտությանը։ Կարո՞ղ է արդյոք քո տրամաբանությունը հիմնովին վերլուծել Աստծու գործը։ Կարո՞ղ ես ներըմբռնել Եհովայի ողջ գործը։ Արդյո՞ք որպես մարդ դու ես, ով կարող է թափանցել այդ ամենի մեջ, թե՞ Աստված Ինքն է, որ կարող է տեսնել հավիտյանս հավիտենից։ Արդյո՞ք դու ես, ով կարող է տեսնել անհիշելի ժամանակների հավիտենությունից մինչև գալիք հավիտենություն, թե՞ Աստված է, որ կարող է դա անել։ Ի՞նչ կասես։ Ինչպե՞ս ես արժանի բացատրելու Աստծուն։ Ինչի՞ վրա է հիմնված քո բացատրությունը։ Արդյո՞ք Աստված ես։ Երկինքներն ու երկիրը և բոլոր բաները ստեղծվել են Իր՝ Աստծու կողմից։ Դու չէիր, որ արեցիր սա, ուստի ինչո՞ւ ես անհեթեթ բացատրություններ տալիս։ Այժմ արդյո՞ք շարունակում ես հավատալ եռամիասնական Աստծուն։ Մի՞թե չես կարծում, որ այսպես չափազանց ճնշող է։ Քեզ համար լավագույնը կլիներ այն, որ հավատայիր մեկ Աստծու, ոչ թե երեքի։ Լավագույնը թեթև լինելն է, քանզի Տիրոջ հոգսը թեթև է։


Կիրարկում (3)

Պետք է ունենաք անկախ ապրելու կարողություն, ի վիճակի լինեք ինքնուրույն ուտելու և խմելու Աստծու խոսքերը, ինքնուրույն փորձառաբար ապրելու Աստծու խոսքերն ու վարելու բնականոն հոգևոր կյանք՝ առանց ուրիշների առաջնորդության։ Պետք է ի վիճակի լինեք ապավինելու այն խոսքերին, որոնք Աստված ասում է այսօր՝ ապրելու, ճշմարիտ փորձառության մեջ մտնելու և ճշմարիտ ներըմբռնումներ ձեռք բերելու համար։ Միայն սա անելով ի վիճակի կլինեք հաստատուն կանգնելու։ Այսօր շատերը լիովին չեն հասկանում ապագա նեղություններն ու փորձությունները։ Ապագայում ոմանք փորձառաբար կապրեն նեղություններ, իսկ ոմանք փորձառաբար կապրեն պատիժ։ Այս պատիժն ավելի խիստ կլինի․ դա կլինի փաստերի գալուստը։ Այսօր այն ամենը, ինչ փորձառաբար ապրում, կիրարկում և դրսևորում ես, հիմք է դնում ապագայի փորձությունները փորձառաբար ապրելու համար, և առնվազն պետք է ի վիճակի լինես անկախ ապրելու։ Այսօր եկեղեցում շատերի իրադրությունն ընդհանուր առմամբ հետևյալն է․ եթե կան առաջնորդողներ և աշխատողներ գործն անելու համար, ուրախ են, իսկ եթե չկան, դժբախտ են։ Նրանք ուշադրություն չեն դարձնում եկեղեցու գործին և որևէ կարևորություն չեն տալիս իրենց սեփական հոգևոր կյանքին. չունենալով նվազագույն հոգս անգամ՝ ինքնահոսի են մատնվում Հանհաո թռչունների պես[ա]։ Անկեղծ ասած՝ շատերի մեջ Իմ արած գործը լոկ նվաճման գործն է, քանի որ շատերը պարզապես արժանի չեն կատարելագործվելու։ Միայն մարդկանց մի փոքր մասը կարող է կատարելագործվել։ Եթե, լսելով այս խոսքերը, մտածում ես. «Քանի որ Աստծու արած գործը միայն մարդկանց նվաճելու համար է, միայն ձևականորեն կհետևեմ», ինչպե՞ս կարող է նման վերաբերմունքն ընդունելի լինել։ Եթե իրապես օժտված ես խղճով, ապա պետք է ունենաս հոգս և պատասխանատվության զգացում։ Պետք է ասես. «Անկախ այն բանից՝ կնվաճվեմ, թե կկատարելագործվեմ, պետք է պատշաճ կերպով կրեմ վկայության այս քայլը»։ Արարածի համար Աստծու կողմից լիովին նվաճվելը և ի վերջո Աստծուն բավարարելը՝ Աստծու սերը հատուցելով աստվածասեր սրտով և լիովին նվիրվելով Աստծուն՝ մարդու պատասխանատվությունն է և այն պարտավորությունը, որը պետք է կատարվի մարդու կողմից․ մարդը պետք է կրի այս հոգսն ու ավարտի այս հանձնարարությունը։ Միայն այդ ժամանակ է նա իրապես հավատում Աստծուն։ Այսօր կատարե՞լ ես քո պատասխանատվությունը եկեղեցում կատարածդ գործում։ Սա կախված է այն բանից, թե արդյոք հոգս ունես, և կախված է քո սեփական ճանաչողությունից։ Այս գործը փորձառաբար ապրելիս, եթե մարդը նվաճվում է և ունի ճշմարիտ գիտություն, ապա ընդունակ կլինի հնազանդության՝ անկախ իր սեփական հեռանկարներից կամ ճակատագրից։ Այս կերպ Աստծու մեծ ձեռնարկումը հիմնովին կիրագործվի, քանի որ դուք՝ մարդիկդ, ընդունակ չեք անելու ավելին քան սա և ի վիճակի չեք կատարելու որևէ ավելի բարձր պահանջ։ Սակայն ապագայում ոմանք կկատարելագործվեն։ Նրանց որակը կբարելավվի, հոգիներում կունենան ավելի խորը ճանաչողություն, և նրանց կյանքը կաճի… Սակայն ոմանք լիովին անկարող են հասնել սրան և ուստի չեն կարող փրկվել։ Պատճառ կա, թե ինչու եմ ասում, որ չեն կարող փրկվել։ Ապագայում ոմանք կնվաճվեն, ոմանք դուրս կթողնվեն, ոմանք կկատարելագործվեն, իսկ ոմանք էլ կօգտագործվեն, և ուստի ոմանք փորձառաբար կապրեն նեղություններ, ոմանք՝ պատիժ (և՛ բնական աղետներ, և՛ մարդածին աղետներ), ոմանք դուրս կթողնվեն, իսկ ոմանք կգոյատևեն։ Այս է նշանակում, որ ամեն մեկը դասակարգված է ըստ իր տեսակի. յուրաքանչյուր խումբ ներկայացնում է մարդու մի տեսակ։ Ոչ բոլորը դուրս կթողնվեն և ոչ բոլորը կկատարելագործվեն։ Պատճառն այն է, որ չինացիների որակն այնքան ցածր է, և նրանց մեջ կան լոկ չնչին թվով մարդիկ, որոնք ունեն ինքնագիտակցություն, ինչպես Պողոսն ուներ։ Ձեր մեջ քչերն ունեն Աստծուն սիրելու վճռականություն, ինչպես Պետրոսն ուներ, կամ այնպիսի հավատ, ինչպիսին Հոբն ուներ։ Ձեր մեջ գրեթե չկան այնպիսիք, ովքեր երկյուղում և ծառայում են Եհովային, ինչպես Դավիթն էր անում, ովքեր ունեն հավատարմության նույնպիսի մակարդակ։ Որքա՜ն ողորմելի եք դուք։

Այսօր կատարելագործվելու մասին խոսելը լոկ մեկ կողմն է։ Ամեն դեպքում` պետք է պատշաճ կերպով կրեք վկայության այս քայլը։ Եթե ձեզ խնդրեին ծառայել Աստծուն տաճարում, ինչպե՞ս պետք է անեիք դա։ Եթե քահանա չլինեիր և չունենայիր անդրանիկ որդիների կամ Աստծու որդիների կարգավիճակ արդյոք դեռ ընդունակ կլինեի՞ր նվիրված լինելու։ Արդյոք դեռ ի վիճակի կլինեի՞ր գործադրելու բոլոր ջանքերդ թագավորությունն ընդլայնելու գործում։ Արդյոք դեռ ընդունակ կլինեի՞ր պատշաճ կերպով անելու Աստծու հանձնարարարության գործը։ Անկախ այն բանից, թե որքան է աճել կյանքդ, այսօրվա գործը կստիպի քեզ լիովին համոզված լինել ներքուստ և բաց թողնել բոլոր պատկերացումներդ։ Անկախ այն բանից, թե արդյոք ունե՞ս այն, ինչ պահանջվում է կյանքի ձգտելու համար, Աստծու գործը քեզ կստիպի լիովին համոզվել։ Ոմանք ասում են․ «Ես պարզապես հավատում եմ Աստծուն և չեմ հասկանում, թե ինչ է նշանակում ձգտել կյանքի»։ Իսկ ոմանք էլ ասում են․ «Ես բոլորովին շփոթված եմ Աստծու հանդեպ հավատիս մեջ։ Գիտեմ, որ չեմ կարող կատարելագործվել և ուստի պատրաստ եմ պատժվելու»։ Նույնիսկ նման մարդիկ, որոնք պատրաստ են պատժվելու կամ կործանվելու, նույնպես պետք է ստիպված լինեն ընդունել, որ այսօրվա գործն իրականացվում է Աստծու կողմից։ Ոմանք նաև ասում են․ «Ես չեմ խնդրում, որ ինձ կատարելագործեն, բայց այսօր պատրաստակամ եմ ընդունելու Աստծու ողջ կրթումը և պատրաստակամ եմ կյանքով արտահայտելու բնականոն մարդկայնություն, բարելավելու իմ որակն ու հնազանդվելու Աստծու բոլոր կարգավորումներին…»։ Սրանում նրանք նույնպես նվաճվել են և վկայություն են կրել, ինչն ապացուցում է, որ այս մարդկանց ներսում կա որոշակի գիտություն Աստծու գործի մասին։ Գործի այս փուլն իրականացվել է չափազանց արագ, իսկ ապագայում կիրականացվի է՛լ ավելի արագ արտասահմանում։ Այսօր արտասահմանում գտնվող մարդիկ դժվարությամբ են կարողանում սպասել, շարունակ շտապում են Չինաստան, և ուստի, եթե չեք կարող ավարտուն դառնալ, կխոչընդոտեք արտասահմանում գտնվող մարդկանց։ Այդ ժամանակ` անկախ այն բանից, թե որքան լավ եք մուտք գործել կամ ինչպիսին եք, երբ ժամանակը գա, Իմ գործը կեզրափակվի և կավարտվի։ Ամբողջ գործը չի կարող ձգձգվել ձեր պատճառով։ Ես անում եմ ողջ մարդկության գործը, և կարիք չկա, որ ավել ժամանակ ծախսեմ ձեզ վրա։ Չափազանց հիասթափեցնող եք, չափազանց զուրկ եք ինքնագիտակցությունից։ Ձեզ կատարելագործելու մեջ քիչ արժեք կա․ գրեթե ոչ մի ներուժ չունեք։ Ապագայում, եթե նույնիսկ մարդիկ շարունակեն լինել այդքան անփույթ և դանդաղկոտ և մնան անկարող բարելավելու իրենց որակը, դա չի խոչընդոտի ողջ տիեզերքի գործը։ Երբ գա Աստծու գործի ավարտվելու ժամանակը, այն կավարտվի, և երբ գա մարդկանց դուրս թողնվելու ժամանակը, նրանք դուրս կթողնվեն։ Իհարկե, նրանք, ովքեր պետք է կատարելագործվեն և արժանի են կատարելագործվելու, նույնպես կկատարելագործվեն, բայց եթե իրապես ոչ մի հույս չունեք, ապա Աստծու գործը չի սպասի ձեզ։ Ի վերջո եթե նվաճվես, դա նույնպես կարող է համարվել վկայություն ունենալ։ Կան սահմաններ այն բանին, թե ինչ է Աստված պահանջում ձեզնից․ հասակի ինչ բարձրության էլ որ մարդն ի վիճակի լինի հասնելու, դա այն վկայության բարձրությունն է, որը պահանջվում է նրանից։ Այնպես չէ, ինչպես մարդն է պատկերացնում, թե նման վկայությունը պետք է հասնի ամենաբարձր սահմաններին և պետք է հնչեղ լինի. ոչ մի կերպ հնարավոր չէ հասնել սրան ձեր՝ չինացիներիդ մեջ։ Ես գործ եմ ունեցել ձեզ հետ այս ողջ ընթացքում, և ինքներդ տեսել եք դա․ ասել եմ ձեզ, որ չդիմակայեք, չլինեք ըմբոստ, չանեք բաներ, որոնք Իմ թիկունքում խառնաշփոթ են առաջացնում կամ խաթարող են։ Շատ անգամներ մատնանշել եմ այս ամենը հենց ձեր երեսին, բայց նույնիսկ դա չի աշխատում։ Հենց որ շրջվում եք մյուս կողմ, փոխվում եք, ոմանք էլ գաղտնի դիմակայում են՝ առանց որևէ հոգատարություն ցուցաբերելու։ Կարծում ես, թե ոչինչ չգիտե՞մ այս մասին։ Կարծում ես, թե կարող ես հակադրվե՞լ Ինձ, և արդյունքում ոչինչ չի՞ լինի։ Կարծում ես, թե չգիտե՞մ, երբ փորձում ես քանդել Իմ գործը թիկունքումս։ Կարծում ես, թե մանր խորամանկությունդ կարող է փոխարինե՞լ ազնվությանդ։ Միշտ թվացյալ ենթարկվող ես, բայց աչքից հեռու նենգ ես, չարաբաստիկ մտքեր ես թաքցնում սրտումդ, և նույնիսկ մահը բավարար պատիժ չէ քեզ նման մարդկանց համար։ Կարծում ես, թե Սուրբ Հոգու ինչ-որ չնչին գործ քո մեջ կարո՞ղ է փոխարինել Իմ հանդեպ քո երկյուղը։ Կարծում ես, թե լուսավորությու՞ն ես ձեռք բերել՝ ձայն տալով Երկնքին։ Ամոթ չգիտես։ Այնքան անարժեք ես։ Կարծում ես, թե քո «բարի գործերը» հուզի՞չ էին Երկնքի համար, և որ Իր հերթին Նա բացառություն արեց և շնորհեց քեզ մի փոքր տաղանդ՝ դարձնելով ճարտարախոս, թույլ տալով խաբել ուրիշներին և խաբել Ի՞նձ։ Լիովին զուրկ ես ողջամտությունից։ Գիտե՞ս, թե որտեղից է գալիս քո լուսավորությունը։ Մի՞թե չգիտես, թե ում կերակուրն ես կերել մեծանալիս։ Որքա՜ն բարոյազուրկ ես։ Ձեզանից ոմանք նույնիսկ չեն փոխվել չորս-հինգ տարի էտվելուց հետո, և հստակ գիտեք այս հարցերի մասին։ Պետք է հստակ իմանաք ձեր բնության մասին և առարկություններ չունենաք, երբ մի օր լքվեք։ Ոմանք, ովքեր իրենց ծառայության մեջ խաբում են իրենցից վեր գտնվողներին և թաքցնում իրողություններ իրենցից ներքեւ գտնվողներից, շատ են էտվել, ոմանք, քանի որ փողի ագահ են, նույնպես քիչ չեն էտվել, ոմանք, քանի որ հստակ սահմաններ չեն պահպանում տղամարդկանց և կանանց միջև, նույնպես հաճախ են էտվել, ոմանք, քանի որ ծույլ են, մտածում են միայն մսեղիի մասին և չեն գործում՝ սկզբունքների համաձայն, երբ այցելում են եկեղեցիներ, բազմիցս ենթարկվել են էտման, ոմանք, քանի որ չեն կարողանում վկայություն կրել, ուր էլ որ գնան, կամայականորեն են գործում և անխոհեմաբար զանցանքներ կատարում և նույնիսկ գիտակցաբար սխալ են գործում, բազմիցս զգուշացվել են այս մասին, ոմանք, ովքեր հավաքույթների ժամանակ լոկ խոսում են բառերի և վարդապետությունների մասին՝ իրենց բոլորից բարձր դասելով և չունենալով ճշմարտության իրականության նշույլ անգամ, և որոնք դավեր են նյութում և մրցակցում իրենց եղբայրների ու քույրերի հետ, հաճախ են բացահայտվել այս պատճառով։ Այս խոսքերն այնքա՜ն շատ եմ ասել ձեզ և այսօր այլևս չեմ խոսի այս մասին։ Արե՛ք այն, ինչ ուզում եք։ Կայացրե՛ք ձեր սեփական որոշումները։ Շատերը ենթարկվել են այսպիսի էտման ավելի քան մեկ կամ երկու տարի, ոմանց համար դա եղել է երեք կամ չորս տարի, ոմանք էլ դա կրել են ավելի քան մեկ տասնամյակ՝ ենթարկվելով էտման, երբ դարձան հավատացյալներ, բայց մինչ օրս նրանց մեջ քիչ փոփոխություն է եղել։ Մի՞թե չես կարծում, որ խոզի բնություն ունես։ Հնարավո՞ր է, որ Աստված անարդար է քո հանդեպ։ Մի՛ մտածեք, թե Աստծու գործը չի ավարտվի, եթե ունակ չեք հասնելու որոշակի մակարդակի։ Արդյոք Աստված դեռ կսպասի՞ ձեզ, եթե ունակ չեք կատարելու Նրա պահանջները։ Ասում եմ քեզ ամենայն անկեղծությամբ, սա այդ դեպքը չէ։ Մի՛ նայիր իրողություններին վարդագույն ակնոցներով։ Այսօրվա գործն ունի ժամանակային սահմանափակում, և Աստված չի խաղում քեզ հետ։ Նախկինում, երբ հարցը վերաբերում էր ծառայություն մատուցողների փորձությունը կրելուն, մարդիկ կարծում էին, որ եթե ցանկանում են հաստատուն կանգնել Աստծու համար իրենց վկայության մեջ և նվաճվել Նրա կողմից, պետք է հասնեն որոշակի կետի․ պետք է լինեն ծառայություն մատուցող հոժարակամորեն և ուրախությամբ և պետք է փառաբանեն Աստծուն ամեն օր ու բնավ չլինեն սանձարձակ կամ ձևական։ Կարծում էին, թե միայն այդ դեպքում կլինեն իսկական ծառայություն մատուցող՝ բառի ամենաճշմարիտ իմաստով․ բայց արդյո՞ք իսկապես այդպես է։ Այն ժամանակ բացահայտվեցին տարբեր տեսակի մարդիկ. նրանք ամեն տեսակ վարքագիծ ցուցաբերեցին։ Ոմանք բողոքներ բարձրացրին, ոմանք պատկերացումներ տարածեցին, ոմանք դադարեցին հաճախել հավաքույթների, իսկ ոմանք նույնիսկ բաժան-բաժան արեցին եկեղեցու փողերը։ Եղբայրներն ու քույրերը դավեր էին նյութում միմյանց դեմ։ Դա իսկապես մեծ «ազատագրում» էր։ Գովեստի արժանի միակ բանն այն էր որ ոչ ոք չնահանջեց։ Սա ամենաուժեղ կետն էր։ Վկայության մի քայլ կրեցին Սատանայի առաջ դրա շնորհիվ և ավելի ուշ ձեռք բերեցին Աստծու ժողովրդի ինքնությունը և հասել են այս օրվան։ Աստծու գործը չի իրականացվում այնպես, ինչպես պատկերացնում ես։ Փոխարենը, երբ ժամանակը սպառվի, գործը կավարտվի՝ անկախ այն բանից, թե ինչ կետի ես հասել։ Ոմանք կարող են ասել․ «Այսպես վարվելով՝ չես փրկում մարդկանց կամ սիրում նրանց, Դու արդար Աստվածը չես»։ Ասում եմ քեզ ամենայն անկեղծությամբ․ Իմ այսօրվա գործի առանցքը քեզ նվաճելն է և ստիպելը, որ վկայություն կրես։ Քեզ փրկելը պարզապես լրացուցիչ է․ արդյո՞ք կարող ես փրկվել, թե ոչ, կախված է քո սեփական ձգտումից և կապված չէ Ինձ հետ։ Սակայն պետք է նվաճեմ քեզ, մի՛ փորձիր միշտ Ինձ քո ուզած ուղղությամբ տանել․ այսօր Ես եմ գործում և փրկում քեզ, ոչ թե հակառակը։

Այսօր այն, ինչ հասկացել եք, ավելի բարձր է քան պատմության ընթացքում որևէ չկատարելագործված մարդու հասկացածը։ Լինի դա ձեր գիտելիքը փորձությունների մասին, թե հավատն առ Աստված, այդ ամենն ավելի բարձր է, քան Աստծուն հավատացող որևէ մեկինը։ Այն ամենը, ինչ հասկանում եք, այն է, ինչ իմանում եք նախքան միջավայրերի փորձությունների միջով անցնելը, բայց դրանք ամենևին չեն համապատասխանում ձեր ճշմարիտ հասակին։ Այն, ինչ գիտեք, ավելի բարձր է քան այն, ինչ կիրարկում եք։ Թեև ասում եք, որ Աստծուն հավատացող մարդիկ պետք է սիրեն Աստծուն և չպետք է փնտրեն օրհնություններ, այլ միայն բավարարեն Աստծու մտադրությունները, այն, ինչ դրսևորվում է ձեր կյանքում, շատ հեռու է սրանից և խիստ աղտոտված է։ Մարդկանց մեծամասնությունը հավատում է Աստծուն՝ հանուն խաղաղության և այլ օգուտների։ Եթե դրանից օգուտ չունես, չես հավատում Աստծուն, և եթե չես կարող ստանալ Աստծու շնորհքները, խոժոռվում ես։ Ինչպե՞ս կարող է ասածդ լինել քո ճշմարիտ հասակը։ Երբ հարցը հասնում է անխուսափելի ընտանեկան միջադեպերին, ինչպիսիք են երեխաների հիվանդանալը, սիրելիների հոսպիտալացվելը, վատ բերքատվությունը և ընտանիքի անդամների կողմից հալածանքը, նույնիսկ այս հաճախակի տեղի ունեցող առօրյա հարցերը չափազանց շատ են քեզ համար։ Երբ նման դեպքեր են պատահում, միշտ խուճապի ես մատնվում՝ չիմանալով ինչ անել և ժամանակի մեծ մասը բողոքում ես Աստծուց։ Բողոքում ես, որ Աստծու խոսքերը խաբեցին քեզ, որ Աստծու գործը քեզ հետ խաղ արեց։ Մի՞թե չեք ունենում նման մտքեր։ Կարծում ես, թե նման դեպքեր ձեր մեջ պատահում են միայն հազվադե՞պ։ Ամեն օր ապրում եք նման իրադարձությունների մեջ։ Նվազագույն միտք անգամ չեք ունենում այն հարցում, թե ինչպես կարող եք հաջողության հասնել Աստծու հանդեպ ձեր հավատի մեջ, ոչ էլ այն հարցում, թե ինչպես կարող եք բավարարել Աստծու մտադրությունները։ Ձեր ճշմարիտ հասակը չափազանց փոքր է, նույնիսկ ավելի փոքր քան փոքրիկ ճուտիկինը։ Երբ ընտանեկան բիզնեսդ փող է կորցնում, բողոքում ես Աստծուց, երբ հայտնվում ես մի միջավայրում, որտեղ չկա Աստծու պաշտպանությունը, դեռ բողոքում ես Աստծուց, և բողոքում ես նույնիսկ այն ժամանակ, երբ ճուտիկներիցդ մեկը սատկում կամ գոմում ծեր կովը հիվանդանում է։ Բողոքում ես, երբ գալիս է որդուդ ամուսնանալու ժամանակը, բայց ընտանիքդ բավարար փող չունի, ուզում ես հյուրընկալության պարտավորությունը ստանձնել, բայց չես կարող քեզ թույլ տալ դա, և հետո դարձյալ բողոքում ես։ Լի ես բողոքներով և երբեմն չես հաճախում հավաքույթների կամ չես ուտում ու խմում Աստծու խոսքերը դրա պատճառով և մնում ես բացասական՝ ով գիտի որքան ժամանակ։ Այսօր քեզ հետ պատահող որևէ բան որևէ կապ չունի քո հեռանկարների կամ ճակատագրի հետ․ այս դեպքերը նաեւ կպատահեին, նույնիսկ եթե չհավատայիր Աստծուն, սակայն այսօր դրանց պատասխանատվությունը գցում ես Աստծու վրա և պնդում ես՝ ասելով, որ Աստված դուրս է թողել քեզ։ Պարզապես ինչպիսի՞ն է հավատդ առ Աստված։ Արդյոք իսկապես ընծայե՞լ ես կյանքդ։ Եթե ենթարկվեիք նույն փորձություններին, ինչ Հոբը, ձեզնից ոչ ոք, ով այսօր հետևում է Աստծուն, ի վիճակի չէր լինի հաստատուն կանգնելու, բոլորդ կընկնեիք։ Եվ պարզապես ահռելի տարբերություն կա ձեր և Հոբի միջև։ Այսօր, եթե ձեր ունեցվածքի կեսը բռնագրավվեր, կհամարձակվեիք ուրանալ Աստծու գոյությունը, եթե ձեր որդին կամ դուստրը խլվեր ձեզնից, դուրս կգայիք փողոց՝ անիծելով, եթե ապրուստ վաստակելու ձեր միակ միջոցը խափանվեր, կփորձեիք հաշիվ պահանջել Աստծուց և կհարցնեիք, թե ինչու սկզբում այնքան շատ խոսքեր ասացի ձեզ վախեցնելու համար։ Չկա որևէ բան, որ չհամարձակվեիք անել նման պահերին։ Սրանից պարզ է, որ ընդհանրապես չունեք որևէ ճշմարիտ ներըմբռնում, ոչ էլ ճշմարիտ հասակ։ Հետևաբար, փորձությունները, որոնք ձեզ վրա են, չափազանց մեծ են, քանի որ չափազանց շատ բան գիտեք, բայց այն, ինչ իսկապես հասկանում եք, նույնիսկ հազարերորդ մասը չէ այն բանի, ինչի մասին տեղյակ եք։ Չպետք է սահմանափակվեք լոկ իմանալով և ըմբռնելով։ Փոխարենը, լավ կլիներ տեսնեիք, թե քանի ճշմարտություն եք իրականում կիրարկել, իմացածներից որոնք դեռ պետք է կիրարկեք, Սուրբ Հոգու լուսավորության և լուսավորման ո՞ր մասերն եք ձեռք բերել ձեր սեփական քրտնաջան գործի միջոցով, արդյոք ճշմարտությանը ձգտելու վճռականությունդ իրականացե՞լ է, որքա՞ն հեռու ես հասել կատարելագործվելու քո ձգտման մեջ և արդյոք ունե՞ս ճշմարիտ հոգևոր հասակ՝ հաղթահարելու Սատանայի գայթակղությունները։ Պետք է մանրակրկիտ լինես և գին վճարես, երբ հարցը հասնում է քո ճշմարիտ հասակին և այն վկայությանը, որը պետք է կրես։ Աստծուն հավատալիս մի՛ մտածիր այն մասին, թե ինչ օրհնություններ կարող ես ձեռք բերել կամ ինչ կարող ես վայելել ապագայում։ Ի վերջո, արդյոք կարող ես ձեռք բերել ճշմարտությունը և ձեռք բերել կյանք, ամբողջովին կախված է քո անձնական ձգտումից։

Ծանոթություն

ա. Հանհաո թռչնի պատմությունը շատ նման է Եզոպոսի «Մրջյունն ու մորեխը» առակին։ Հանհաո թռչունը նախընտրում է քնել, այլ ոչ թե բույն կառուցել, երբ եղանակը տաք է՝ չնայած իր հարևանի՝ կաչաղակի բազմակի զգուշացումներին։ Երբ ձմեռը գալիս է, թռչունը սառչում է և սատկում։


Կիրարկում (4)

Խաղաղությունն ու ուրախությունը, որոնց մասին ես այսօր խոսում եմ, նույնը չեն, ինչին դու հավատում և հասկանում ես։ Նախկինում դու կարծում էիր, թե խաղաղությունն ու ուրախությունը նշանակում են ամբողջ օրը երջանիկ լինել, հիվանդության կամ դժբախտության բացակայություն ընտանիքում, սրտում միշտ գոհ լինել՝ առանց նույնիսկ տխրության փոքրագույն զգացողության, և ունենալ ուրախության աննկարագրելի զգացում՝ անկախ նրանից, թե որքանով է զարգացել կյանքդ։ Դա գումարվում էր պաշտոնիդ բարձրացմանն ու որդուդ՝ համալսարան ընդունվելուն։ Նկատի ունենալով այս ամենը՝ դու աղոթում էիր Աստծուն և, տեսնելով, որ Աստծու շնորհքն այնքան մեծ է, դու անչափ ուրախանում էիր, լայն ժպտում և չէիր կարողանում դադարել շնորհակալություն հայտնել Աստծուն։ Սակայն այսպիսի խաղաղությունն ու ուրախությունն այն իրական խաղաղությունն ու ուրախությունը չեն, որոնք գալիս են Սուրբ Հոգու ներկայությունից։ Ավելի շուտ, դրանք խաղաղություն և ուրախություն են, որոնք առաջանում են մսեղիի բավարարվածությունից։ Դու պետք է հասկանաս, թե հիմա որ դարաշրջանն է. սա Շնորհքի դարաշրջանը չէ և այլևս այն ժամանակը չէ, երբ դու ձգտում ես հացով կշտանալուն։ Դու կարող ես անչափ ուրախ լինել, որովհետև քո ընտանիքում ամեն ինչ լավ է ընթանում, սակայն արդեն վերջին շունչդ ես տալիս, և այդ դեպքում, որքան էլ մեծ լինի քո ուրախությունը, Սուրբ Հոգին քեզ հետ չէ։ Սուրբ Հոգու ներկայությունը ձեռք բերելը պարզ է. պատշաճ կերպով արա այն, ինչ պետք է անես, լավ կատարիր մարդ արարածի պարտականությունն ու գործառույթը և կարողացիր զինել քեզ այն բաներով, որոնք անհրաժեշտ են թերություններդ փոխհատուցելու համար։ Եթե մշտապես կրես սեփական կյանքիդ համար պատասխանատվության բեռը և ուրախ լինես, որովհետև ընկալել ես ճշմարտությունը կամ հասկացել Աստծու ներկայիս գործը, ապա դա կլինի, իսկապես, Սուրբ Հոգու ներկայությունն ունենալը։ Կամ եթե երբեմն համակված ես անհանգստությամբ, որովհետև բախվում ես մի խնդրի, որի միջով չգիտես` ինչպես անցնել, կամ որովհետև չես հասկանում մի ճշմարտություն, որը քեզ մտերմաբար փոխանցվում է, դա նույնպես ապացուցում է, որ Սուրբ Հոգին քեզ հետ է։ Սրանք կյանքի փորձառության սովորական վիճակներ են։ Դու պետք է հասկանաս Սուրբ Հոգու ներկայությունն ունենալու և չունենալու տարբերությունը և չափազանց պարզունակ չլինես այս հարցում։

Նախկինում ասվել էր, որ Սուրբ Հոգու ներկայությունն ունենալը և Սուրբ Հոգու գործն ունենալը տարբեր բաներ են։ Սուրբ Հոգու ներկայությունն ունենալու բնականոն վիճակն արտահայտվում է բնականոն մտածողությամբ, բնականոն բանականությամբ և բնականոն մարդկայնությամբ։ Մարդու բնավորությունը կմնա այնպիսին, ինչպիսին եղել է, սակայն ներսում կլինի խաղաղություն, իսկ արտաքուստ՝ սրբին բնորոշ վարքագիծ։ Ահա այսպիսին է մարդը, երբ Սուրբ Հոգին նրա հետ է։ Երբ մարդն ունի Սուրբ Հոգու ներկայությունը, նրա մտածողությունը նորմալ է։ Երբ նա քաղցած է, ուզում է ուտել, երբ ծարավ է, ուզում է ջուր խմել։... Նորմալ մարդկայնության այսպիսի դրսևորումները չեն, որ հանդիսանում Սուրբ Հոգու լուսավորությունը, այլ մարդկանց բնականոն մտածողությունն ու Սուրբ Հոգու ներկայությունն ունենալու բնականոն վիճակը։ Ոմանք սխալմամբ կարծում են, թե նրանք, ովքեր ունեն Սուրբ Հոգու ներկայությունը, քաղց չեն զգում, չեն հոգնում և կարծես ընտանիքի մասին ընդհանրապես չեն մտածում՝ գրեթե ամբողջությամբ կտրված լինելով մսեղիից։ Իրականում, որքան ավելի շատ է Սուրբ Հոգին մարդկանց հետ, այնքան ավելի բնականոն են նրանք լինում։ Նրանք գիտեն տառապել և հանուն Աստծու ինչ-որ բաներից հրաժարվել, ծախսվել Աստծու համար և նվիրվել Աստծուն։ Ավելին, նրանք մտածում են սննդի և հագուստի մասին։ Այլ կերպ ասած՝ նրանք ոչինչ չեն կորցրել բնականոն մարդկայնությունից, որը մարդիկ պետք է ունենան, այլ փոխարենը՝ հատկապես օժտված են բանականությամբ։ Երբեմն նրանք կարդում են Աստծու խոսքերը և խորհում Աստծու գործի մասին․ նրանց սրտում հավատք կա, և նրանք պատրաստակամ են ձգտելու ճշմարտությանը։ Իհարկե, Սուրբ Հոգու գործը հիմնված է հենց այս հիմքի վրա։ Եթե մարդիկ չունենան բնականոն մտածողություն, ապա չեն ունենա նաև բանականություն, և սա բնականոն վիճակ չէ։ Երբ մարդիկ ունենում են բնականոն մտածողություն և Սուրբ Հոգին նրանց հետ է լինում, նրանք անպայման օժտված են լինում բնականոն մարդու բանականությամբ և, հետևաբար, գտնվում են բնականոն վիճակում։ Աստծու գործը փորձառաբար ապրելիս Սուրբ Հոգու գործը երբեմն է տեղի ունենում, մինչդեռ Սուրբ Հոգու ներկայությունն ունենալը գրեթե մշտական է։ Քանի դեռ մարդկանց բանականությունն ու մտածողությունը բնականոն են, և քանի դեռ նրանց վիճակը բնականոն է, ապա Սուրբ Հոգին վստահաբար նրանց հետ կլինի։ Երբ մարդկանց բանականությունն ու մտածողությունը բնականոն չեն, ապա նրանց մարդկայնությունն էլ բնականոն չէ։ Եթե այս պահին Սուրբ Հոգու գործը քո մեջ է, ապա Սուրբ Հոգին նույնպես անպայման քեզ հետ կլինի։ Բայց եթե Սուրբ Հոգին քեզ հետ է, դա չի նշանակում, որ Սուրբ Հոգին անպայման գործում է քո ներսում, որովհետև Սուրբ Հոգին աշխատում է հատուկ ժամանակներում։ Սուրբ Հոգու ներկայությունը կարող է միայն պահպանել մարդկանց բնականոն գոյությունը, իսկ Սուրբ Հոգին գործում է միայն որոշակի ժամանակներում։ Օրինակ՝ եթե դու առաջնորդ կամ աշխատող ես, երբ ջրում և սնունդ ես մատակարարում եկեղեցուն, ապա Սուրբ Հոգին կլուսավորի քեզ որոշ խոսքերով, որոնք խրատական են մյուսների համար և կարող են լուծել քո եղբայրների ու քույրերի որոշ գործնական խնդիրները. այդ ժամանակ Սուրբ Հոգին գործում է։ Երբեմն, երբ ուտում և խմում ես Աստծու խոսքերը, Սուրբ Հոգին լուսավորում է քեզ որոշ խոսքերով, որոնք հատկապես առնչվում են քո սեփական փորձառությանը՝ թույլ տալով քեզ ավելի լավ ճանաչել քո սեփական վիճակները․ դա նույնպես Սուրբ Հոգու աշխատանքն է։ Երբեմն, երբ Ես խոսում եմ, դուք լսում եք և կարողանում եք ձեր վիճակները համեմատել Իմ խոսքերի հետ, երբեմն էլ դուք հուզվում կամ ոգեշնչվում եք. այս ամենը Սուրբ Հոգու գործն է։ Ոմանք ասում են, որ Սուրբ Հոգին իրենց մեջ մշտապես է գործում։ Դա անհնար է։ Եթե նրանք ասեին, որ Սուրբ Հոգին միշտ իրենց հետ է, դա իրատեսական կլիներ։ Եթե ասեին, որ իրենց մտածողությունն ու բանականությունը միշտ բնականոն են, դա նույնպես իրատեսական կլիներ և ցույց կտար, որ Սուրբ Հոգին նրանց հետ է։ Եթե ասեն, թե Սուրբ Հոգին միշտ գործում է իրենց ներսում, որ ամեն պահի նրանք լուսավորվում են Աստծուց և Սուրբ Հոգին նրանց է դիպչում, և անընդհատ նոր գիտելիք են ձեռք բերում, ապա դա բոլորովին բնականոն չէ։ Դա ամբողջովին գերբնական է։ Առանց որևէ կասկածի, այդպիսի մարդիկ չար հոգիներ են։ Նույնիսկ երբ Աստծու Հոգին մսեղի է դառնում, լինում են պահեր, երբ Նա պետք է ուտի և հանգստանա՝ չխոսելով մարդկանց մասին։ Նրանք, ովքեր տարվել են չար հոգիներով, կարծես չունեն մարմնի թուլություն։ Նրանք կարողանում են ամեն ինչ թողնել և հրաժարվել ամեն ինչից, զերծ են զգացմունքներից, ունակ են դիմանալու տանջանքներին և չեն զգում անգամ փոքրագույն հոգնածություն, կարծես գերազանցել են մարմինը։ Մի՞թե դա չափազանց գերբնական չէ։ Չար հոգիների գործը գերբնական է. ոչ մի մարդ չի կարող հասնել նման բաների։ Նրանք, ովքեր զուրկ են տարբերակելու ունակությունից, նախանձում են, երբ տեսնում են այսպիսի մարդկանց. ասում են, թե նրանք Աստծու հանդեպ իրենց հավատի մեջ մեծ եռանդ ունեն, մեծ հավատ ունեն և երբեք չեն ցույց տալիս նույնիսկ ամենափոքր թուլությունը։ Իրականում, այս ամենը չար հոգու գործի դրսևորում է։ Քանի որ բնականոն մարդիկ անխուսափելիորեն ունենում են մարդկային թուլություններ, սա Սուրբ Հոգու ներկայությունն ունեցող մարդկանց բնականոն վիճակն է։

Ի՞նչ է նշանակում հաստատուն կերպով վկայելը։ Ոմանք ասում են, որ պարզապես շարունակում են հետևել այնպես, ինչպես հիմա, և չեն մտահոգվում՝ արդյոք կարող են ձեռք բերել կյանք թե ոչ․ նրանք չեն ձգտում կյանքին, բայց նաև չեն էլ նահանջում։ Նրանք միայն ընդունում են, որ Աստված իրականացնում է գործի այս փուլը։ Մի՞թե սա վկայության ձախողում չէ։ Այսպիսի մարդիկ նույնիսկ չեն վկայում նվաճված լինելու մասին։ Նրանք, ովքեր նվաճվել են, անկախ ամեն ինչից՝ հետևում և ունակ են ձգտելու կյանքին։ Նրանք ոչ միայն հավատում են գործնական Աստծուն, այլև գիտեն ենթարկվել Աստծու բոլոր կարգավորումներին։ Այսպիսիք են նրանք, ովքեր վկայություն են կրում։ Իսկ նրանք, ովքեր վկայություն չեն կրում, երբեք չեն ձգտել կյանքին և շարունակում են պարզապես անորոշ կերպով հետևել։ Դու կարող ես հետևել, բայց դա չի նշանակում, որ նվաճվել ես, որովհետև դու չես հասկանում Աստծու այսօրվա գործը։ Նվաճվելու համար պետք է որոշակի պայմաններ կատարվեն։ Բոլոր հետևողները չեն, որ նվաճվել են, որովհետև քո սրտում դու չես հասկանում, թե ինչու պետք է հետևես այսօրվա Աստծուն, և չգիտես, թե ինչպես ես հասել այսօրվան, ով է քեզ աջակցել մինչև հիմա։ Որոշ մարդկանց` Աստծու հանդեպ հավատքի դրսևորումը միշտ խճճված ու շփոթված է․ հետևաբար, հետևելը պարտադիր չի նշանակում, որ դու վկայություն ունես։ Իսկ ի՞նչն է իրական վկայությունը։ Այստեղ խոսվող վկայությունը բաղկացած է երկու մասից. մեկը՝ նվաճված լինելու վկայությունն է, իսկ մյուսը՝ կատարելագործված լինելու վկայությունը (որը, բնականաբար, այն վկայությունն է, որը կլինի ապագայում ավելի մեծ փորձություններից և նեղություններից հետո)։ Այլ կերպ ասած, եթե դու կարողանում ես ամուր կանգնել նեղությունների և փորձությունների ընթացքում, ապա դու կկրես վկայության երկրորդ փուլը։ Այսօր ամենակարևորը վկայության առաջին քայլն է՝ կարողանալ ամուր կանգնել պատժի և դատաստանի փորձություններից յուրաքանչյուրի դեպքում։ Դա է նվաճված լինելու վկայությունը, որովհետև հիմա նվաճման ժամանակն է։ (Պետք է իմանաս, որ այժմ երկրի վրա Աստծու գործի ժամանակն է. մարմնացյալ Աստծու հիմնական գործը երկրի վրա դատաստանի և պատժի միջոցով Իրեն հետևող այս մարդկանց խմբին նվաճելն է)։ Կարողանում ես կրել նվաճված լինելու վկայությունը թե ոչ, կախված չէ միայն նրանից, թե դու կարող ես հետևել մինչև վերջ, այլ առավել կարևոր է՝ արդյոք Աստծու գործի յուրաքանչյուր փուլը փորձառաբար ապրելիս դու ունակ ես իրականում հասկանալու Նրա պատիժն ու դատաստանը, և արդյոք դու իսկապես ընկալում ես այս ամբողջ աշխատանքը։ Միայն մինչև վերջ հետևելով՝ դու չես կարողանա խուսափել։ Դու պետք է կարողանաս կամավոր կերպով ենթարկվել պատժի և դատաստանի փորձություններից յուրաքանչյուրի ժամանակ, պետք է կարողանաս իրականում հասկանալ՝ աշխատանքի յուրաքանչյուր փուլը, որը փորձառաբար ապրում ես և հասնել Աստծու խառնվածքի ճանաչմանը և նրան հնազանդվելուն։ Սա է նվաճված լինելու վերջնական վկայությունը, որը դու պետք է կրես։ Նվաճված լինելու վկայությունը հիմնականում վերաբերում է քո կողմից Աստծու մարմնացումը ճանաչելուն։ Վճռականն այն է, որ վկայության այս քայլը վերաբերում է Աստծու մարմնացմանը։ Կարևոր չէ, թե ինչ ես անում կամ ասում աշխարհի մարդկանց կամ իշխանություն ունեցողների առջև. ամենակարևորն այն է, թե արդյոք դու կարող ես հնազանդվել Աստծու բերանից դուրս եկող բոլոր խոսքերին և Նրա բոլոր գործերին։ Ուստի, վկայության այս փուլն ուղղված է սատանայի և Աստծու բոլոր թշնամիների՝ դևերի և հակառակորդների դեմ, ովքեր չեն հավատում, որ Աստված երկրորդ անգամ կդառնա մսեղի և կգա կատարելու ավելի մեծ գործ, և առավել ևս՝ չեն հավատում Աստծու` մսեղի վերադարձի փաստին։ Այլ կերպ ասած՝ այն ուղղված է բոլոր հակաքրիստոսների դեմ՝ բոլոր նրանց, ովքեր չեն հավատում Աստծու մարմնացմանը։

Աստծու մասին մտածելը և Նրան ձգտելը դեռ չի ապացուցում, որ Աստված նվաճել է քեզ. դա կախված է նրանից, արդյոք դու հավատում ես, որ Նա մսեղի դարձած Խոսքն է, արդյոք հավատում ես, որ Խոսքը դարձել է մսեղի, և արդյոք հավատում ես, որ Հոգին դարձել է Խոսք, և Խոսքը հայտնվել է մսեղիի մեջ։ Սա է հիմնական վկայությունը։ Կարևոր չէ, թե ինչպես ես հետևում Նրան, կամ ինչպես ես ծախսվում. վճռականն այն է, թե արդյոք դու կարողանում ես այս բնականոն մարդկայնության մեջ բացահայտել, որ Խոսքը դարձել է մսեղի և որ ճշմարտության Հոգին իրականացվել է մսեղիի մեջ, որ ամբողջ ճշմարտությունը, ուղին և կյանքը դարձել են մսեղի, Աստծու Հոգին իսկապես եկել է երկիր, և Հոգին դարձել է մսեղի։ Թեև առաջին հայացքից այն տարբերվում է Սուրբ Հոգու հասկացողությունից, այս աշխատանքում դու կարող ես ավելի հստակ տեսնել, որ Հոգին արդեն իրականացվել է մսեղիի մեջ, և ավելին՝ Խոսքը դարձել է մսեղի, և Խոսքը հայտնվել է մսեղիի մեջ։ Դու կարող ես հասկանալ հետևյալ խոսքերի իրական իմաստը․ «Սկզբից էր Բանը և Բանն Աստծու մոտ էր և Բանն Աստված էր» Ավելին, դու պետք է հասկանաս, որ այսօրվա Խոսքն Աստված է, և տեսնես, որ Խոսքը մսեղի է դառնում։ Սա լավագույն վկայությունն է, որը դու կարող ես բերել։ Այն ապացուցում է, որ դու ունես ճշմարիտ գիտելիք մսեղի դարձած Աստծու վերաբերյալ․ դու ոչ միայն կարող ես ճանաչել Նրան, այլ նաև գիտակցում ես, որ այն ուղին, որով դու այսօր քայլում ես, կյանքի ճանապարհն է և ճշմարտության ուղին։ Աշխատանքի այն փուլը, որը Հիսուսը կատարեց, իրականացրեց միայն «Խոսքն Աստծու մոտ էր»-ի էությունը․ Աստծու ճշմարտությունն Աստծու հետ էր, և Աստծու Հոգին մսեղիի հետ էր և անբաժանելի էր այդ մսեղիից։ Այսինքն՝ մարմնացյալ Աստծու մսեղին Աստծու Հոգու հետ էր, ինչն ավելի մեծ ապացույց է, որ մարմնացյալ Հիսուսը Աստծու առաջին մարմնացումն էր։ Աշխատանքի այս փուլը ճշգրիտ իրականացնում է «Խոսքը մսեղի է դառնում» արտահայտության ներքին իմաստը, ավելի խոր իմաստ է տալիս «Խոսքն Աստծու մոտ էր, և Խոսքն Աստված էր» խոսքերին, և թույլ է տալիս քեզ հաստատապես հավատալ «Սկզբում էր Խոսքը» խոսքերին։ Այսինքն՝ արարչության ժամանակ Աստված ուներ խոսքեր, Նրա խոսքերն Իր հետ էին և անբաժանելի էին Նրանից, իսկ վերջին դարաշրջանում Նա ավելի հստակ է բացահայտում Իր խոսքերի զորությունն ու իշխանությունը և թույլ է տալիս մարդուն տեսնել ամբողջ Իր Խոսքը, որպեսզի լսի Իր բոլոր խոսքերը։ Այդպիսին է վերջին դարաշրջանի աշխատանքը։ Դու պետք է այս ամենն ամբողջովին հասկանաս։ Հարցը մսեղին ճանաչելը չէ, այլ այն, թե ինչպես ես հասկանում մսեղին և Խոսքը։ Սա այն վկայությունն է, որը դու պետք է կրես, և որը բոլորը պետք է իմանան։ Քանի որ սա երկրորդ մարմնացման աշխատանքն է և վերջին անգամն է, երբ Աստված մսեղի է դառնում, այն ավարտում է մարմնացման նշանակությունը, հիմնավորապես իրականացնում և ի կատար է ածում Աստծու ողջ գործը մսեղիի մեջ, և ավարտին է հասցնում Աստծու՝ մսեղիի մեջ լինելու դարաշրջանը։ Հետևաբար, դու պետք է իմանաս մարմնացման իմաստը։ Կարևոր չէ, թե որքան ես դես ու դեն վազում կամ որքան լավ ես կատարում այլ արտաքին գործերը. կարևորն այն է, թե արդյոք դու կարողանում ես ամբողջությամբ խոնարհվել մարմնացյալ Աստծու առաջ, ամբողջովին նվիրել քո էությունն Աստծուն և ենթարկվել Նրա բերանից դուրս եկող բոլոր խոսքերին։ Սա այն է, ինչ դու պետք է անես և ինչին պետք է հետևես։

Վկայության վերջին քայլն այն է, թե արդյոք կարող ես կատարելագործվել թե ոչ, այսինքն՝ երբ ըմբռնում ես մարմնացյալ Աստծու բերանից հնչած բոլոր խոսքերը, դու սովորում ես ճանաչել Աստծուն և վստահել Նրան, դու ապրում ես Աստծու բերանից հնչած խոսքերով և հասնում ես այն պայմաններին, որոնք Աստված պահանջում է քեզանից՝ Պետրոսի տեսակը և Հոբի հավատքը, այնպես, որ կարողանաս հնազանդվել մինչև մահ, ամբողջովին նվիրվել Նրան և, վերջապես, հասնել այնպիսի մարդու կերպարի, որը համապատասխանում է չափանիշին, այսինքն՝ այն մարդու կերպարին, ով նվաճվել և կատարելագործվել է Աստծու դատաստանն ու պատիժը փորձառաբար ապրելուց հետո։ Սա վերջնական վկայությունն է. այն վկայությունը, որը պետք է կրի նա, ով վերջնականապես կատարելագործվել է։ Սրանք վկայության երկու փուլերն են, որոնք դու պետք է կրես, և դրանք փոխկապակցված են՝ յուրաքանչյուրն էլ անփոխարինելի է։ Սակայն կա մի բան, որ պետք է իմանաս. վկայությունը, որ ես այսօր պահանջում եմ քեզանից, ուղղված չէ աշխարհի մարդկանց կամ որևէ առանձին անհատի, այլ այն բանին, ինչ պահանջում եմ քեզանից։ Այն չափվում է նրանով, թե արդյոք դու կարողանում ես բավարարել Ինձ, և արդյոք կարողանում ես ամբողջությամբ համապատասխանել այն չափանիշներին, որոնք ես պահանջում եմ ձեզանից յուրաքանչյուրից։ Սա է այն, ինչ պետք է հասկանաք։


Կիրարկում (5)

Շնորհքի դարաշրջանում Հիսուսը որոշ խոսքեր արտահայտեց և իրականացրեց գործի մի փուլ։ Դրանք բոլորն ունեին իրենց համատեքստը և համապատասխանում էին այդ ժամանակվա մարդկանց վիճակներին. Հիսուսը խոսում և գործում էր ըստ այդ ժամանակվա համատեքստի։ Նա նաև որոշ մարգարեություններ արեց։ Նա մարգարեացավ, որ ճշմարտության Հոգին կգա վերջին օրերին և կիրականացնի գործի մի փուլ։ Այսինքն՝ Նա ոչինչ չէր հասկանում այն գործից դուրս, որն Ինքը պետք է աներ այդ դարաշրջանում. մարմնացած Աստծու բերած գործը, այլ կերպ ասած, սահմանափակ է։ Ուստի Նա անում է միայն այն դարաշրջանի գործը, որում Ինքը գտնվում է, և չի անում այլ գործ, որն Իր հետ կապ չունի։ Այն ժամանակ Հիսուսը չէր գործում ըստ զգացողությունների կամ տեսիլքների, այլ ըստ ժամանակի և համատեքստի։ Ոչ ոք չէր առաջնորդում կամ ուղղորդում Նրան։ Նրա ողջ գործը Նրա իսկ էությունն էր. դա այն գործն էր, որ պետք է իրականացներ Աստծու մարմնացած Հոգին, ինչը մարմնացման բերած ողջ գործն էր։ Հիսուսը գործում էր միայն ըստ նրա, ինչ Ինքը տեսնում և լսում էր։ Այլ կերպ ասած՝ Հոգին գործում էր անմիջականորեն. կարիք չկար, որ պատգամաբերներ հայտնվեին Նրան կամ երազներ տային Նրան, ոչ էլ որևէ մեծ լույս շողար Նրա վրա և թույլ տար Նրան տեսնել։ Նա գործում էր ազատ և անկաշկանդ, ինչը պայմանավորված էր նրանով, որ Նրա գործը հիմնված չէր զգացողությունների վրա։ Այլ կերպ ասած՝ երբ Նա գործում էր, չէր խարխափում կամ գուշակում, այլ իրականացնում էր այն հեշտությամբ՝ գործելով և խոսելով ըստ Իր իսկ մտքերի և նրա, ինչ տեսնում էր Իր իսկ աչքերով՝ ժամանակին մատակարարելով Իրեն հետևող աշակերտներից յուրաքանչյուրին։ Սա է Աստծու գործի և մարդկանց գործի միջև տարբերությունը. երբ մարդիկ գործում են, փնտրում և խարխափում են՝ միշտ ընդօրինակելով կամ խորհելով ուրիշների դրած հիմքի վրա և այդպիսով հասնելով ավելի խորը մուտքի։ Աստծու գործն այն բանի մատակարարումն է, ինչ Նա է, և Նա անում է այն գործը, որն Ինքը պետք է անի։ Նա չի մատակարարում եկեղեցուն՝ օգտագործելով գիտելիք, որը քաղել է որևէ մարդու գործից։ Փոխարենը Նա անում է ներկայիս գործը՝ հիմնվելով մարդկանց վիճակների վրա։ Ուստի՝ այս կերպ գործելը հազարավոր անգամներ ավելի ազատ է, քան այն գործը, որ մարդիկ են անում։ Մարդկանց կարող է նույնիսկ թվալ, որ Աստված չի «կատարում Իր պարտավորությունը» և գործում է այնպես, ինչպես Ինքն է կամենում, բայց ողջ գործը, որ Նա անում է, նոր է։ Սակայն դու պետք է իմանաս, որ մարմնացած Աստծու գործը երբեք հիմնված չէ զգացողությունների վրա։ Այն ժամանակ, երբ Հիսուսն ավարտեց խաչվելու Իր գործը, և երբ Հիսուսին հետևող աշակերտներն իրենց փորձառության մեջ հասան որոշակի կետի, նրանք զգացին, որ Աստծու օրը գալիս է, և որ իրենք շուտով կհանդիպեն Տիրոջը։ Դա այն զգացողությունն էր, որ նրանք ունեին, և նրանց համար այս զգացողությունը չափազանց կարևոր էր։ Բայց իրականում մարդկանց ներսի զգացողությունները հուսալի չեն։ Նրանք զգում էին, որ գուցե իրենք մոտենում են ճանապարհի ավարտին, կամ որ այն ամենը, ինչ իրենք արել և կրել են, սահմանված էր Աստծու կողմից։ Պողոսը նույնպես ասաց, որ ինքն ավարտել է իր ընթացքը, որ մղել է մարտը, և իր համար պահված է արդարության պսակ։ Այդպես էր նա զգում, և գրեց սա թղթերում ու ուղարկեց դրանք եկեղեցիներին։ Նման գործողությունները բխում էին այն հոգսից, որ նա կրում էր եկեղեցիների համար, և ուստի անտեսվեցին Սուրբ Հոգու կողմից։ Երբ Պողոսն ասաց այդ խոսքերը, անհանգստության զգացում չուներ, ոչ էլ որևէ հանդիմանություն էր զգում, ուստի հավատում էր, որ նման բաները շատ բնականոն և միանգամայն ճիշտ են, և որ դրանք եկել են Սուրբ Հոգուց։ Բայց այսօրվա տեսանկյունից նայելիս՝ դրանք ամենևին էլ Սուրբ Հոգուց չէին եկել։ Դրանք ոչ այլ ինչ էին, քան մարդկային պատրանքներ։ Մարդիկ շատ պատրանքներ ունեն, և Աստված ուշադրություն չի դարձնում դրանց կամ որևէ կարծիք չի հայտնում, երբ դրանք ի հայտ են գալիս։ Դեպքերի մեծ մասում Սուրբ Հոգու գործը չի իրականացվում մարդկանց զգացողությունների միջոցով. Սուրբ Հոգին չի գործում մարդկանց զգացողությունների մեջ՝ բացառությամբ այն դժվարին, խավար ժամանակների, երբ Աստված մսեղի չի դարձել՝ գործ կատարելու համար, կամ այն ժամանակաշրջանի, երբ չկան առաքյալներ կամ աշխատողներ։ Այդ փուլում Սուրբ Հոգու գործը մարդկանց որոշակի հատուկ զգացողություններ է տալիս։ Օրինակ՝ երբ մարդիկ առանց Աստծու խոսքերի ուղղորդման են, աննկարագրելի երջանկության զգացում են ունենում, երբ աղոթում են. վայելքի զգացում են ունենում իրենց սրտերում, և խաղաղ ու հանգիստ են։ Հենց որ ունենում են խոսքերի ուղղորդումը, մարդիկ պայծառացում են զգում իրենց հոգիներում, կիրարկման ուղի են ունենում իրենց գործողություններում, և իհարկե, նաև խաղաղության և հանգստության զգացողություններ են ունենում։ Երբ մարդիկ վտանգի են բախվում, կամ Աստված կանգնեցնում է նրանց որոշակի բաներ անելուց, իրենց սրտերում անհանգիստ և անհարմար են զգում։ Սրանք ամբողջովին այն զգացողություններն են, որոնք տրվում են մարդուն Սուրբ Հոգու կողմից։ Սակայն, եթե թշնամական միջավայրը վախի մթնոլորտ է առաջացնում՝ ստիպելով մարդկանց դառնալ չափազանց անհանգիստ և երկչոտ, դա մարդկայնության բնականոն դրսևորում է և կապ չունի Սուրբ Հոգու գործի հետ։

Մարդիկ միշտ ապրում են իրենց իսկ զգացողությունների մեջ և այդպես են արել երկար տարիներ։ Երբ իրենց սրտերում խաղաղություն կա, գործում են (հավատալով, որ իրենց պատրաստակամությունը խաղաղության զգացում է), իսկ երբ իրենց սրտերում խաղաղ չեն, նրանք չեն գործում (հավատալով, որ իրենց դժկամությունը կամ հակակրանքն անհանգստության զգացում է)։ Եթե գործերը հարթ են ընթանում, կարծում են, որ դա Աստծու մտադրությունն է։ (Իրականում դա մի բան է, որը պետք է շատ հարթ ընթանար, քանի որ դա իրերի բնականոն օրինաչափությունն է։) Երբ գործերը հարթ չեն ընթանում, նրանք կարծում են, որ դա Աստծու մտադրությունը չէ։ Ուստի, երբ նրանք բախվում են մի բանի, որը հարթ չի ընթանում, կանգ են առնում։ Նման զգացողությունները ճշգրիտ չեն, և դրանց համաձայն գործելը շատ հապաղումների պատճառ կդառնա։ Օրինակ՝ ճշմարտությունը կիրառելիս անշուշտ դժվարություններ կլինեն, իսկ Աստծու կամքին հետևելիս՝ էլ ավելի շատ։ Շատ դրական բաներ դժվար կլինի առաջ տանել։ Ինչպես ասում են. «Լավ բաների իրագործմանը սովորաբար նախորդում են դժվարությունները»։ Մարդիկ չափազանց շատ զգացողություններ ունեն իրենց փաստացի կյանքում, ինչը նրանց մշտապես շփոթության մեջ է գցում և թույլ չի տալիս շատ բաներ հստակ հասկանալ։ Մարդկանց համար ոչինչ պարզ չէ, քանի դեռ չեն կարողանում հասկանալ ճշմարտությունը։ Բայց ընդհանուր առմամբ, երբ նրանք գործում կամ խոսում են ըստ իրենց զգացողությունների, քանի դեռ դա չի խախտում հիմնական սկզբունքները, Սուրբ Հոգին բացարձակապես չի արձագանքում։ Դա նման է Պողոսի զգացած «արդարության պսակին»․ երկար տարիներ ոչ ոք չէր հավատում, որ նրա զգացողությունները սխալ էին, ոչ էլ ինքը՝ Պողոսը, երբևէ զգաց, որ իր զգացողությունները սխալ էին։ Որտեղի՞ց են գալիս մարդկանց զգացողությունները։ Դրանք, իհարկե, հակազդեցություններ են, որոնք գալիս են նրանց ուղեղից։ Տարբեր զգացողություններ են առաջանում՝ ըստ տարբեր միջավայրերի և տարբեր հարցերի։ Շատ հաճախ մարդիկ հետևություններ են անում մարդկային տրամաբանությամբ, որոնց միջոցով ստանում են բանաձևերի մի ամբողջություն, ինչը հանգեցնում է մարդկային բազմաթիվ զգացողությունների ձևավորմանը։ Առանց գիտակցելու՝ մարդիկ մտնում են իրենց իսկ տրամաբանական հետևությունների մեջ, և այսպիսով, այս զգացողությունները դառնում են այն, ինչին մարդիկ ապավինում են իրենց կյանքում. դրանք դառնում են հուզական հենարան նրանց կյանքում, ինչպես Պողոսի «արդարության պսակը» կամ Ուիթնես Լիի «օդում Տիրոջը հանդիպելը»։ Աստված գրեթե ոչ մի միջոց չունի միջամտելու մարդու այս զգացողություններին և ստիպված է թույլ տալ, որ դրանք զարգանան այնպես, ինչպես նրանք են կամենում։ Այսօր Ես քեզ հետ պարզորոշ խոսել եմ ճշմարտության տարբեր կողմերի մասին։ Եթե շարունակես փորձել ըմբռնել քո զգացողությունները, մի՞թե դեռ չես ապրի անորոշության մեջ։ Դու չես ընդունում այն խոսքերը, որոնք հստակորեն դրվել են քո առջև, և միշտ ապավինում ես քո անձնական զգացողություններին։ Սրանում մի՞թե նման չես կույր մարդու, որը շոշափում է փղին։ Եվ ի վերջո ի՞նչ ձեռք կբերես։

Այսօր մարմնացած Աստծու կատարած ողջ աշխատանքը գործնական է։ Սա մի բան չէ, որը կարող ես զգալ, կամ մի բան, որը կարող ես երևակայել, առավել ևս մի բան չէ, որից կարող ես եզրակացնել. դա միայն մի բան է, որը կկարողանաս հասկանալ, երբ բախվես փաստերին։ Երբեմն, նույնիսկ երբ դրանք պատահում են, դեռ չես կարողանում հստակ տեսնել, և մարդիկ չեն հասկանա, մինչև Աստված անձամբ չգործի՝ հարցի ճշմարիտ փաստերին մեծ պարզություն բերելու համար։ Այն ժամանակ Հիսուսին հետևող աշակերտների շրջանում շատ պատրանքներ կային։ Նրանք հավատում էին, որ Աստծու օրը շուտով կգա, և իրենք շուտով կմեռնեն Տիրոջ համար ու կկարողանան հանդիպել Տեր Հիսուսին։ Պետրոսն այս զգացողության պատճառով սպասեց ամբողջ յոթ տարի, բայց այն այդպես էլ չեկավ։ Նրանք զգում էին, որ իրենց կյանքը հասունացել է. նրանց ներսում զգացողությունները բազմապատկվեցին, և այս զգացողություններն ավելի սրվեցին, բայց նրանք շատ ձախողումներ փորձառաբար ապրեցին և չկարողացան հաջողության հասնել։ Իրենք էլ չգիտեին, թե ինչ է կատարվում։ Մի՞թե այն, ինչ իսկապես եկել էր Սուրբ Հոգուց, կարող էր չիրականանալ։ Մարդկանց զգացողությունները հուսալի չեն։ Քանի որ մարդիկ ունեն իրենց սեփական մտածելակերպն ու գաղափարները, ստեղծում են հարուստ զուգորդումներ՝ հիմնված այն ժամանակվա համատեքստի և վիճակների վրա։ Մասնավորապես, երբ որևէ բան է պատահում այն մարդկանց, որոնց մտածելակերպն առողջ է, չափազանց ոգևորվում են և ակամայից ստեղծում են հարուստ զուգորդումներ։ Սա հատկապես վերաբերում է վեհ գիտելիքներ և տեսություններ ունեցող «փորձագետներին», որոնց զուգորդումներն է՛լ ավելի առատ են դառնում աշխարհի հետ երկար տարիներ առնչվելուց հետո. առանց նրանց գիտակցելու՝ դրանք տիրում են նրանց սրտերին և դառնում նրանց չափազանց հզոր զգացողությունները, և նրանք բավարարվում են դրանցով։ Երբ մարդիկ որևէ բան ուզեն, նրանց ներսում զգացողություններ և երևակայություններ ի հայտ կգան, և նրանք կկարծեն, թե դրանք ճիշտ են։ Հետագայում, երբ տեսնում են, որ դրանք չեն իրականացել, մարդիկ չեն կարողանում հասկանալ, թե ինչն այնպես չէր գնացել։ Գուցե հավատում են, որ Աստված փոխել է Իր ծրագիրը։

Անխուսափելի է, որ բոլոր մարդիկ զգացողություններ ունենան։ Օրենքի դարաշրջանում շատ մարդիկ նույնպես որոշակի զգացողություններ ունեին, բայց նրանց զգացողությունների մեջ սխալներն ավելի քիչ էին, քան այսօրվա մարդկանց մոտ։ Դա նրանից է, որ նախկինում մարդիկ ի վիճակի էին տեսնելու Եհովայի հայտնվելը. կարող էին տեսնել պատգամաբերների և երազներ ունեին։ Այսօրվա մարդիկ ի վիճակի չեն տեսնելու տեսիլքներ կամ պատգամաբերների, և ուստի նրանց զգացողությունների մեջ սխալները բազմապատկվել են։ Երբ այսօրվա մարդիկ զգում են, որ որևէ բան հատկապես ճիշտ է, և գնում են կիրարկելու այն, Սուրբ Հոգին չի հանդիմանում նրանց, և ներքուստ շատ խաղաղ են։ Դրանից հետո միայն հաղորդակցության կամ Աստծու խոսքերը կարդալու միջոցով է, որ հայտնաբերում են, որ սխալվել են։ Սրա մի կողմն այն է, որ մարդկանց հայտնվող պատգամաբերներ չկան, երազները շատ հազվադեպ են, և մարդիկ ոչինչ չեն տեսնում երկնքի տեսիլքներից։ Մյուս կողմն այն է, որ Սուրբ Հոգին չի կրկնապատկում Իր հանդիմանություններն ու կարգավարժանքը մարդկանց ներսում. նրանց ներսում գրեթե չկա Սուրբ Հոգու գործը։ Ուստի, եթե մարդիկ չեն ուտում և խմում Աստծու խոսքերը, գործնական կերպով չեն փնտրում ճշմարտությունը և չեն հասկանում կիրարկման ուղին, ապա ոչինչ չեն հնձի։ Սուրբ Հոգու գործի սկզբունքները հետևյալն են. Նա ուշադրություն չի դարձնում այն բանին, ինչը չի վերաբերում Իր գործին, եթե որևէ բան Իր իրավասության շրջանակներում չէ, Նա բացարձակապես երբեք չի միջամտում կամ միջնորդում՝ թույլ տալով մարդկանց ստեղծել այնպիսի խնդիրներ, ինչպիսիք կամենում են։ Կարող ես գործել այնպես, ինչպես ուզում ես, բայց կգա օրը, երբ քեզ շփոթված կգտնես։ Աստված միայն նպատակասլաց կերպով գործում է Իր իսկ մսեղիում՝ երբեք չմիջամտելով մարդու գործին։ Փոխարենը Նա շրջանցում է մարդու աշխարհը և անում է այն գործը, որը պետք է անի։ Դու չես հանդիմանվի, եթե այսօր որևէ սխալ բան անես, ոչ էլ կվարձատրվես, եթե վաղը որևէ լավ բան անես։ Սրանք մարդկային հարցեր են և անգամ չնչին կապ չունեն Սուրբ Հոգու գործի հետ. սա ամենևին Իմ գործի շրջանակներում չէ։

Այն ժամանակ, երբ Պետրոսը գործում էր, շատ խոսքեր ասաց և շատ գործ արեց։ Հնարավո՞ր է, որ դրանցից ոչ մեկը չէր գալիս մարդկային գաղափարներից։ Անհնար է, որ դա ամբողջովին եկած լիներ Սուրբ Հոգուց։ Պետրոսն ընդամենը արարած էր, հետևորդ էր, Պետրոսն էր, ոչ թե Հիսուսը, և նրանց էությունները նույնը չէին։ Թեև Պետրոսն ուղարկվել էր Սուրբ Հոգու կողմից, ոչ այն ամենը, ինչ արեց, եկավ Սուրբ Հոգուց, քանի որ, ի վերջո, մարդ էր։ Պողոսը նույնպես շատ խոսքեր ասաց և ոչ քիչ քանակությամբ թղթեր գրեց եկեղեցիներին, որոնցից մի քանիսը հավաքված են Աստվածաշնչում։ Սուրբ Հոգին որևէ կարծիք չհայտնեց, քանի որ դա այն ժամանակն էր, երբ Պողոսն օգտագործվում էր Սուրբ Հոգու կողմից։ Նա որոշակի փորձառական գիտություն ձեռք բերեց, գրի առավ այն և փոխանցեց Տիրոջով իր եղբայրներին ու քույրերին։ Հիսուսը որևէ հակազդեցություն չունեցավ։ Ինչո՞ւ Սուրբ Հոգին չկանգնեցրեց նրան այն ժամանակ։ Դա նրանից էր, որ կան որոշ խառնուրդներ, որոնք առաջանում են մարդկանց բնականոն մտածելակերպից. դա անխուսափելի է։ Բացի այդ, նրա գործողությունները չհասան այն աստիճանի, որ խաթարում կամ անհանգստություն լիներ։ Երբ կա մարդկայնության այս տեսակի գործի մի մասը, մարդկանց համար ավելի հեշտ է ընդունել այն։ Պայմանով, որ մարդու բնականոն մտածելակերպի խառնուրդները ոչինչ չեն խաթարում, դրանք բնականոն են համարվում։ Այլ կերպ ասած՝ բնականոն մտածելակերպ ունեցող մարդիկ բոլորն ի վիճակի են այդպես մտածելու։ Երբ մարդիկ ապրում են մսեղիում, ունեն մտածելակերպի իրենց սեփական ձևերը, բայց դրանք արմատախիլ անելու ոչ մի միջոց չկա։ Սակայն, որոշ ժամանակ Աստծու գործը փորձառաբար ապրելուց և որոշ ճշմարտություններ հասկանալուց հետո, մտածելակերպի այս ձևերն ավելի քիչ կլինեն։ Երբ ավելի շատ բաներ փորձառաբար ապրեն, կկարողանան հստակ տեսնել և ուստի ավելի քիչ կխաթարեն բաները։ Այլ կերպ ասած՝ երբ մարդկանց երևակայություններն ու տրամաբանական հետևությունները հերքվում են, նրանց աննորմալ զգացողությունները կնվազեն։ Նրանք, ովքեր ապրում են մսեղիում, բոլորն ունեն իրենց սեփական մտածելակերպը, բայց ի վերջո, Աստված կներգործի նրանց վրա այն աստիճան, որ նրանց մտածելակերպը չի կարողանա անհանգստացնել իրենց, նրանք այլևս չեն ապավինի զգացողություններին իրենց կյանքում, նրանց փաստացի հասունությունը կաճի, և կկարողանան ապրել Աստծու խոսքերով իրականության մեջ և այլևս չեն անի բաներ, որոնք անորոշ կամ դատարկ են, և այն ժամանակ չեն անի բաներ, որոնք խաթարումներ են առաջացնում։ Այսպիսով, նրանց պատրանքներն այլևս չեն լինի, և այս ժամանակից սկսած՝ նրանց գործողությունները կլինեն նրանց փաստացի հասունությունը։


Նվաճման գործի իրական պատմությունը (1)

Սատանայի կողմից այնքան խորապես ապականված մարդկությունը չգիտի, որ Աստված կա, և դադարել է երկրպագել Աստծուն։ Սկզբում, երբ ստեղծվեցին Ադամն ու Եվան, Եհովայի փառքն ու վկայությունը մշտապես ներկա էին։ Սակայն ապականվելուց հետո մարդը կորցրեց և՛ փառքը, և՛ վկայությունը, քանզի բոլորն ապստամբեցին Աստծու դեմ և ընդհանրապես դադարեցին երկյուղել Նրանից։ Այսօրվա նվաճման գործն ողջ վկայությունն ու ողջ փառքը վերականգնելն է և բոլոր մարդկանց Աստծուն երկրպագել տալը, որպեսզի արարածների մեջ վկայություն լինի։ Սա այն գործն է, որը պետք է կատարվի այս փուլում։ Ինչպե՞ս է իրականում նվաճվելու մարդկությունը։ Այս փուլի խոսքերի գործն օգտագործելով՝ մարդուն լիովին վստահեցնելու համար, մերկացում, դատաստան, հանդիմանություն և անողոք անեծք օգտագործելով՝ նրան լիովին համոզելու համար, մարդու ըմբոստությունը բացահայտելով և դատելով նրա դիմակայությունը, որպեսզի նա ճանաչի մարդկության անարդարությունն ու կեղտոտությունը, և այսպիսով օգտագործելով այս ամենը՝ որպես հակադրություն Աստծու արդար բնույթին։ Գլխավորապես այս խոսքերի միջոցով է մարդը նվաճվում և լիովին համոզվում։ Խոսքերը մարդկության վերջնական նվաճման միջոցն են, և բոլոր նրանք, ովքեր ընդունում են Աստծու նվաճումը, պետք է ընդունեն Նրա խոսքերի հարվածն ու դատաստանը։ Այսօր խոսելու գործընթացը ճշգրիտ նվաճման գործընթացն է։ Իսկ հենց ինչպե՞ս պետք է մարդիկ համագործակցեն։ Իմանալով, թե ինչպես ուտել և խմել այս խոսքերը, և հասնելով դրանց հասկացողությանը։ Ինչ վերաբերում է նրան, թե ինչպես են մարդիկ նվաճվում, դա այն չէ, ինչ նրանք կարող են անել ինքնուրույն։ Այն ամենը, ինչ կարող ես անել այս խոսքերն ուտելու և խմելու միջոցով, քո ապականությունն ու կեղտոտությունը, քո ըմբոստությունն ու անարդարությունը ճանաչելն է և Աստծու առաջ ծնկի գալը։ Եթե Աստծու մտադրություններն ըմբռնելուց հետո ի վիճակի ես կիրարկելու դրանք, և եթե տեսիլքներ ունես և ի վիճակի ես լիովին հնազանդվելու այս խոսքերին ու ինքնուրույն որևէ ընտրություն չանելու, ապա նվաճված կլինես, և դա կլինի այս խոսքերի արդյունքում։ Ինչո՞ւ մարդկությունը կորցրեց վկայությունը։ Որովհետև ոչ ոք հավատք չունի առ Աստված, որովհետև Աստված տեղ չունի մարդկանց սրտերում։ Մարդկության նվաճումը մարդկության հավատքի վերականգնումն է։ Մարդիկ միշտ ուզում են առճակատել աշխարհիկ կյանքին, նրանք չափազանց շատ հույսեր են փայփայում, չափազանց շատ բան են ուզում իրենց ապագայի համար և ունեն չափազանց շատ անհեթեթ պահանջներ։ Նրանք միշտ մտածում են մսեղիի մասին, ծրագրեր են կազմում մսեղիի համար և ոչ մի հետաքրքրություն չունեն Աստծուն հավատալու ճանապարհը փնտրելու նկատմամբ։ Նրանց սրտերը հափշտակվել են Սատանայի կողմից, նրանք կորցրել են իրենց աստվածավախ սրտերը և կենտրոնացած են Սատանայի վրա։ Սակայն մարդն արարվել է Աստծու կողմից։ Այսպիսով` մարդը կորցրել է վկայությունը, այսինքն՝ նա կորցրել է Աստծու փառքը։ Մարդկությանը նվաճելու նպատակն է hետ բերել Աստծու հանդեպ մարդու երկյուղի փառքը։ Կարելի է այսպես ասել՝ շատ մարդիկ կան, որոնք չեն ձգտում կյանքին, եթե նույնիսկ կան այնպիսիք, որոնք ձգտում են կյանքին, նրանց թիվն ընդամենը մատերի վրա հաշված է։ Մարդիկ ամենից շատ անհանգստանում են իրենց ապագայի համար՝ ոչ մի ուշադրություն չդարձնելով կյանքին։ Ոմանք ըմբոստանում են Աստծու դեմ և դիմակայում Նրան, դատում են Աստծուն Նրա մեջքի հետևում և չեն կիրարկում ճշմարտությունը։ Այս մարդիկ առայժմ անտեսված են․ այս պահին ոչինչ չի արվում ըմբոստության այս որդիների նկատմամբ, սակայն ապագայում կապրես խավարի մեջ՝ լաց լինելով և ատամներդ կրճտացնելով։ Դու չես զգում լույսի արժեքավորությունը, երբ ապրում ես դրա մեջ, բայց կգիտակցես այդ արժեքավորությունը, երբ ապրես խավար գիշերվա մեջ, և այդ ժամանակ կզղջաս։ Հիմա դու քեզ լավ ես զգում, բայց կգա օրը, երբ կզղջաս։ Երբ այդ օրը գա, և խավար իջնի, ու լույսն այլևս երբեք չլինի, զղջումների համար չափազանց ուշ կլինի։ Պատճառն այն է, որ դեռ չես հասկանում այսօրվա գործը, չես գնահատում այն ժամանակը, որն ունես հիմա։ Երբ ողջ տիեզերքի գործը սկսվի, այսինքն՝ երբ այսօրվա իմ ասած այս խոսքերն իրականություն դառնան, շատ մարդիկ կբռնեն իրենց գլուխները և տառապանքի արցունքներ կթափեն։ Եվ այս կերպ վարվելով՝ մի՞թե նրանք արտասվելով ու ատամները կրճտացնելով չեն ընկնի խավարի մեջ։ Բոլոր նրանք, ովքեր իսկապես ձգտում են կյանքին և ավարտուն են դարձվում, կարող են օգտագործվել, մինչդեռ ըմբոստության բոլոր որդիները, որոնք պիտանի չեն օգտագործման համար, կընկնեն խավարի մեջ։ Նրանք լիովին կզրկվեն Սուրբ Հոգու գործից՝ անկարող լինելով որևէ բան ընկալել։ Այդպիսով՝ նրանք կընկնեն պատժի մեջ և կլան։ Եթե գործի այս փուլում լավ զինված ես և աճել ես քո կյանքում, ապա պիտանի ես օգտագործման համար։ Եթե բավարար չափով զինված չես, ապա եթե անգամ կանչվես գործի հաջորդ փուլի համար, պիտանի չես լինի օգտագործման համար. այդ ժամանակ այլ հնարավորություն էլ չես ունենա, նույնիսկ եթե ցանկանաս զինվել։ Երբ Աստված հեռանա, որտե՞ղ կկարողանաս գտնել այնպիսի հնարավորություն, ինչպիսին այժմ ընձեռվում է Աստծու գործի միջոցով։ Որտե՞ղ կկարողանաս ստանալ այնպիսի կրթում, որն անձամբ տրամադրվում է Աստծու կողմից։ Այդ ժամանակ Աստված անձամբ չի խոսի կամ չի արտահայտի Իր ձայնը. դու պարզապես կկարդաս այսօրվա ասածները. այդ դեպքում ինչպե՞ս կարող ես հեշտությամբ հասկացողության հասնել։ Ինչպե՞ս կարող է ապագայի կյանքը համեմատվել այսօրվա եղածի հետ։ Այդ պահին, երբ արտասվելիս և ատամներդ կրճտացնելիս լինես, մի՞թե դա տանջանքի մեջ ապրել չի լինի։ Այժմ քեզ օրհնություններ են շնորհվում, բայց դու չգիտես ինչպես վայելել դրանք․ դու ապրում ես օրհնության մեջ, սակայն մնում ես անգիտակ։ Սա ապացուցում է, որ դատապարտված ես տառապելու։ Այսօր ոմանք դիմակայում են, ոմանք ըմբոստանում, ոմանք անում են այս կամ այն բանը, և Ես պարզապես անտեսում եմ դա, սակայն մի՛ կարծեք՝ Ես անտեղյակ եմ, թե ինչով եք զբաղված։ Մի՞թե Ես չեմ հասկանում ձեր էությունը։ Ինչո՞ւ եք միշտ հակառակվում Ինձ։ Մի՞թե չես հավատում Աստծուն՝ ձգտելու կյանքին և օրհնություններին հանուն քո իսկ բարօրության։ Մի՞թե հանուն քո իսկ բարօրության չէ, որ հավատք ունես։ Ներկա պահին Ես միայն խոսելով եմ կատարում նվաճման գործը, և երբ նվաճման այս գործը մոտենա ավարտին, քո ելքը հայտնի կդառնա։ Մի՞թե Ես պետք է քեզ բացահայտորեն ասեմ։

Այսօրվա նվաճման գործը նախատեսված է հայտնի դարձնելու, թե որը կլինի մարդու ելքը։ Ինչո՞ւ է ասվում, որ այսօրվա հանդիմանությունն ու դատաստանը վերջին օրերի մեծ սպիտակ գահի առաջ դատաստանն են։ Մի՞թե դու դա չես տեսնում։ Ինչո՞ւ է նվաճման գործը վերջին փուլը։ Մի՞թե դա հենց այն բանի համար չէ, որ հայտնի դարձնի, թե ինչպիսի ելքի կհամապատասխանի յուրաքանչյուր դասի մարդ։ Մի՞թե դա նրա համար չէ, որ թույլատրվի յուրաքանչյուրին ցույց տալ իր ճշմարիտ դեմքը և ապա դասակարգվել ըստ իր տեսակի հանդիմանության և դատաստանի նվաճման գործի ընթացքում։ Փոխանակ ասելու, որ սա մարդկությանը նվաճել է, գուցե ավելի լավ է ասել, որ սա հայտնի դարձնել է այն բանի, թե ինչպիսի ելք կլինի յուրաքանչյուր դասի մարդու համար։ Սա մարդկանց մեղքերը դատելու և ապա մարդկանց տարբեր դասերը հայտնի դարձնելու մասին է՝ դրանով իսկ որոշելով, թե արդյոք նրանք չար են, թե արդար։ Նվաճման գործից հետո գալիս է բարին վարձատրելու և չարին պատժելու գործը։ Լիովին հնազանդվող մարդիկ, այն է՝ հիմնովին նվաճվածները, կդրվեն Աստծու գործը ողջ տիեզերքում տարածելու հաջորդ քայլի մեջ․ չնվաճվածները կդրվեն խավարի մեջ և կհանդիպեն աղետի։ Այսպիսով՝ մարդիկ կդասակարգվեն ըստ իրենց տեսակի, չարերը կխմբավորվեն չարերի հետ՝ կրկին մնալու առանց արևի լույսի, իսկ արդարները կխմբավորվեն բարիների հետ՝ լույս ստանալու և հավիտյան լույսի մեջ ապրելու համար։ Ամեն բանի ելքը մոտ է, և մարդկանց ելքերը հստակորեն բացահայտվելեն նրանց աչքերի առաջ։ Ամեն բան կդասակարգվի ըստ իր տեսակի, ուստի ինչպե՞ս կարող են մարդիկ խուսափել ըստ իրենց տեսակի դասակարգվելու տառապանքից։ Յուրաքանչյուր տեսակի մարդու ելքը հայտնի է դառնում, երբ ամեն բանի ելքը մոտ է, և սա արվում է ողջ տիեզերքը նվաճելու գործի ընթացքում (ներառյալ նվաճման ողջ գործը՝ սկսած ներկայիս գործից)։ Բոլոր մարդկանց ելքերի մերկացումն արվում է դատաստանի աթոռի առաջ՝ հանդիմանության և վերջին օրերի նվաճման գործի ընթացքում։ Մարդկանց ըստ իրենց տեսակի դասակարգելը իրենց սկզբնական դասին վերադարձնել չէ, քանզի երբ մարդն արարվեց արարչագործության ժամանակ, մարդու միայն մեկ տեսակ կար՝ լինելով միակ տարբերությունը արուի և էգի միջև։ Մարդկանց շատ տարբեր տեսակներ չկային։ Միայն մի քանի հազար տարվա ապականությունից հետո են ի հայտ եկել մարդկանց տարբեր դասեր՝ ոմանք անմաքուր հոգիների իշխանության տակ, ոմանք չար դևերի իշխանության տակ, իսկ ոմանք, այսինքն՝ նրանք, ովքեր ձգտում են կյանքի ճանապարհին, Ամենակարողի տիրակալության տակ։ Միայն այս կերպ են դասերն աստիճանաբար ի հայտ գալիս մարդկանց մեջ, և միայն այսպես են մարդու մեծ ընտանիքի ներսում մարդիկ բաժանվում դասերի։ Բոլոր մարդիկ սկսում են տարբեր «հայրեր» ունենալ․ այն դեպքը չէ, որ բոլորը լիովին Ամենակարողի տիրակալության տակ են, քանզի մարդը չափազանց ըմբոստ է։ Արդար դատաստանը մերկացնում է յուրաքանչյուր տեսակի մարդու ճշմարիտ դեմքը՝ առանց որևէ բան թաքցնելու։ Լույսի ներքո յուրաքանչյուր ոք ցույց է տալիս իր իսկական դեմքը։ Այս պահին մարդն այլևս այնպիսին չէ, ինչպիսին ի սկզբանե էր, նրա նախնիների սկզբնական նմանությունը վաղուց անհետացել է, որովհետև Ադամի և Եվայի անթիվ սերունդներ վաղուց գերեվարվել են Սատանայի կողմից՝ այլևս երբեք չճանաչելով երկնքի արևը, և որովհետև մարդիկ լցվել են Սատանայի ամեն տեսակ թույնով։ Ուստի մարդիկ ունեն իրենց համապատասխան նշանակության վայրերը։ Ավելին՝ հենց իրենց տարբեր թույների հիման վրա է, որ նրանք դասակարգվում են ըստ իրենց տեսակի, այսինքն՝ նրանք դասակարգվում են ըստ այն աստիճանի, թե որքանով են նվաճված այսօր։ Մարդու ելքը աշխարհի արարումից ի վեր կանխորոշված չի եղել։ Այդ է պատճառը, որ սկզբում կար միայն մեկ դաս, որը հավաքականորեն կոչվում էր «մարդկություն», և մարդն ի սկզբանե ապականված չէր Սատանայի կողմից, և բոլորն ապրում էին Աստծու լույսի մեջ՝ առանց որևէ խավարի, որ կիջներ նրանց վրա։ Սակայն երբ մարդը ապականվեց Սատանայի կողմից, բոլոր տեսակի և դասի մարդիկ տարածվեցին ողջ երկրով մեկ՝ բոլոր տեսակի և դասի մարդիկ, որոնք ծագել էին արուից և էգից ստեղծված հավաքական «մարդկություն» կոչվող ընտանիքից։ Նրանց բոլորին էլ առաջնորդել են իրենց նախնիները՝ շեղվելու իրենց ամենահին նախահայրերից՝ այն մարդկությունից, որը կազմված էր մեկ տղամարդուց և մեկ կնոջից (այսինքն՝ սկզբում Ադամից և Եվայից՝ նրանց ամենահին նախնիներից)։ Այն ժամանակ իսրայելացիները միակ մարդիկ էին, որոնց կյանքը երկրի վրա ուղղորդվում էր Եհովայի կողմից։ Այնուհետև ողջ Իսրայելի տոհմից սերած տարբեր տեսակի մարդիկ (այսինքն՝ սկզբնական ընտանեկան տոհմից) կորցրեցին Եհովայի ուղղորդումը։ Այս վաղ շրջանի մարդիկ, լիովին անտեղյակ լինելով մարդկային աշխարհի գործերին, հետագայում գնացին իրենց նախնիների հետևից՝ ապրելու նրանց զբաղեցրած տարածքներում, ինչը շարունակվում է մինչ օրս։ Այսպիսով՝ նրանք մնում են անտեղյակ, թե ինչպես շեղվեցին Եհովայից և մինչ օրս ապականված են եղել ամեն տեսակ անմաքուր և չար հոգիների կողմից։ Նրանք, ովքեր մինչ օրս խորապես ապականվել և թունավորվել են, նրանք, ովքեր վերջին հաշվով չեն կարող փրկվել, այլ ընտրություն չեն ունենա, քան գնալ իրենց նախնիների՝ իրենց ապականած անմաքուր հոգիների հետ։ Նրանք, ովքեր ի վերջո կարող են փրկվել, կգնան մարդկության համապատասխան նշանակության վայր, այսինքն՝ այն ելքին, որն առանձնացված է փրկվածների և նվաճվածների համար։ Ամեն ինչ կարվի՝ փրկելու բոլոր նրանց, ովքեր կարող են փրկվել, բայց այն մարդկանց համար, որոնք անբուժելիության աստիճան թմրած են, նրանց միակ ընտրությունը կլինի հետևել իրենց նախնիներին դեպի հանդիմանության անհատակ անդունդը։ Մի՛ կարծիր, թե քո ելքը կանխորոշված էր ի սկզբանե և միայն հիմա է բացահայտվել։ Եթե այդպես ես կարծում, ապա մի՞թե մոռացել ես, որ մարդկության սկզբնական արարման ժամանակ մարդու առանձին սատանայական դաս չի ստեղծվել, այլ միայն մեկ մարդկություն՝ կազմված Ադամից և Եվայից (այն է՝ միայն արու և էգ)։ Ենթադրելով, որ ի սկզբանե Սատանայի հետնորդն էիր, մի՞թե Եհովան Իր արարման մեջ կներառեր մարդու սատանայական դաս։ Մի՞թե Նա նման բան արած կլիներ։ Նա արարեց մարդուն՝ հանուն Իր վկայության, Նա արարեց մարդուն՝ հանուն Իր փառքի։ Մի՞թե Նա միտումնավոր կստեղծեր Սատանայի հետնորդի մի դաս՝ Իրեն միտումնավոր դիմակայելու համար։ Ինչպե՞ս կարող էր Եհովան նման բան արած լիներ։ Եթե Նա արած լիներ, ո՞վ կասեր, որ Նա արդար Աստված է։ Երբ Ես այժմ ասում եմ, որ ձեզնից ոմանք ի վերջո կհանձնվեն Սատանային, դա չի նշանակում, որ ի սկզբանե պատկանում էիր Սատանային։ Ավելի շուտ՝, նշանակում է, որ այնքան ցածր ես ընկել, որ նույնիսկ եթե Աստված փորձել է փրկել քեզ, միևնույն է, դեռևս ձախողել ես ձեռք բերել այդ փրկությունը։ Այլ ընտրություն չկա, քան քեզ դասակարգել Սատանայի հետ։ Սա միայն այն պատճառով է, որ դու փրկությունից անդին ես ոչ թե այն պատճառով, որ Աստված անարդար է քո հանդեպ և միտումնավոր կանխորոշել է քեզ լինելու Սատանայի մարմնավորում և ապա հանձնում է քեզ Սատանային ու դիտավորյալ ցանկանում է, որ տառապես։ Դա նվաճման գործի իրական պատմությունը չէ։ Եթե դա է այն, ինչին հավատում ես, ապա քո հասկացողությունը շատ միակողմանի է։ Վերջին փուլի նվաճումը միտված է մարդկանց փրկելու, ինչպես նաև նրանց ելքերը բացահայտելու համար։ Դա դատաստանի միջոցով մարդկանց այլասերումը մերկացնելն է՝ դրանով իսկ հանգեցնելով նրանց ապաշխարելու, ոտքի կանգնելու և ձգտելու կյանքին ու կյանքի ճիշտ ուղուն։ Դա թմրած ու բթամիտ մարդկանց սրտերն արթնացնելու և դատաստանի միջոցով մարդու ներքին ըմբոստությունը բացահայտելու համար է։ Այնուամենայնիվ, եթե մարդիկ դեռևս ի վիճակի չեն ապաշխարելու, դեռևս ի վիճակի չեն ձգտելու կյանքի ճիշտ ուղուն և ի վիճակի չեն ազատվելու այս ապականություններից, ապա նրանք կլինեն Սատանայի կլանման առարկաները, որոնք փրկությունից անդին են։ Այսպիսին է նվաճման կարևորությունը՝ փրկել մարդկանց, նաև բացահայտել նրանց ելքերը։ Լավ ելքեր, վատ ելքեր՝ դրանք բոլորը բացահայտվում են նվաճման գործով։ Արդյոք մարդիկ կփրկվեն, թե կանիծվեն, այդ ամենը բացահայտվում է նվաճման գործի ընթացքում։

Վերջին օրերն այն ժամանակներն են, երբ ամեն ինչ նվաճման միջոցով կդասակարգվի ըստ իր տեսակի։ Նվաճումը վերջին օրերի գործն է․ այլ կերպ ասած՝ յուրաքանչյուր մարդու մեղքերը դատելը վերջին օրերի գործն է։ Հակառակ դեպքում ինչպե՞ս կարող էին մարդիկ դասակարգվել ըստ իրենց տեսակի։ Յուրաքանչյուրին ըստ իր տեսակի դասակարգելու գործը, որը կատարվում է ձեր մեջ, նման գործի սկիզբն է ողջ տիեզերքում։ Սրանից հետո բոլոր երկրների և բոլոր ազգերի մարդիկ նույնպես պետք է ընդունեն նվաճման գործը։ Սա նշանակում է, որ արարչագործության մեջ յուրաքանչյուր մարդ պետք է դասակարգվի ըստ իր տեսակի և հանձնվի դատաստանի աթոռի առաջ դատվելու։ Ոչ մի մարդ և ոչ մի բան չի կարող խուսափել այս հանդիմանությունն ու դատաստանը կրելուց, և չկա որևէ մարդ կամ որևէ բան, որ չդասակարգվի ըստ իր տեսակի։ Յուրաքանչյուր մարդ կդասակարգվի, քանզի ամեն բանի ելքը մոտենում է, և ողջ երկինքն ու երկիրը հասել են իրենց ավարտին։ Ինչպե՞ս կարող էր մարդը խուսափել այն օրվանից, երբ մարդկային գոյությունը հասնում է ավարտին։ Եվ այսպիսով՝ որքա՞ն կարող են շարունակվել ձեր ըմբոստության արարքները։ Մի՞թե ձեր վերջին օրը հիմա հենց ձեր առջև չէ։ Ինչպե՞ս կարող են նրանք, ովքեր երկյուղում են Աստծուց և փափագում են Նրա հայտնվելը, չտեսնել Աստծու արդարության հայտնվելը։ Ինչպե՞ս կարող են նրանք չստանալ բարության վերջնական վարձատրությունը։ Դու բարիք, թե՞ չարիք ես գործում։ Արդյոք այն մա՞րդն ես, որն ընդունում է արդար դատաստանը և ապա հնազանդվում, թե՞ այն մարդն ես, որն ընդունում է արդար դատաստանը և ապա անիծվում։ Ապրում ես դատաստանի աթոռի առա՞ջ՝ լույսի մեջ, թե՞ ապրում ես հանդերձյալ Հադեսում՝ խավարի մեջ։ Մի՞թե դու ինքդ այն մարդը չես, որն ամենահստակը գիտի, թե արդյոք քո ելքը կլինի վարձատրություն, թե՞ պատիժ։ Մի՞թե այն մարդը չես, որ ամենահստակը գիտի և ամենախորն է հասկանում, որ Աստված արդար է։ Ուրեմն ինչպիսի՞նն են քո վարքն ու սիրտը։ Քանի որ Ես այսօր նվաճում եմ քեզ, արդյոք իսկապես անհրաժե՞շտ է, որ Ես քեզ համար տառ առ տառ բացատրեմ՝ քո վարքագիծը բարի է, թե չար։ Որքա՞ն ես հրաժարվել հանուն Ինձ։ Որքա՞ն խորն ես երկրպագում Ինձ։ Մի՞թե ինքդ ամենահստակը չգիտես, թե ինչպես ես վարվում Իմ հանդեպ։ Պետք է բոլորից լավ իմանաս, թե ինչ ելք ես ունենալու։ Ճշմարտապես ասում եմ քեզ՝ Ես միայն արարեցի մարդկությանը և արարեցի քեզ, բայց ձեզ չհանձնեցի Սատանային, ոչ էլ միտումնավոր ստիպեցի ձեզ ըմբոստանալ Իմ դեմ կամ դիմակայել Ինձ և հետևաբար պատժվել Իմ կողմից։ Մի՞թե այս բոլորն այն աղետները չեն, ինչ ստանում եք ձեր սրտերի չափազանց անզիջում լինելու և ձեր վարքի չափազանց արհամարհելի լինելու համար։ Ուրեմն մի՞թե դուք նույնպես ի վիճակի չեք որոշելու այն ելքը, որը կստանաք։ Մի՞թե ձեր սրտերում դուք բոլորից լավ չգիտեք, թե ինչպիսին կլինի ձեր ելքը։ Մարդկանց նվաճելու Իմ պատճառը նրանց բացահայտելն է և առավել ևս՝ քեզ փրկություն բերելը։ Դա քեզ չարիք գործել ստիպելու համար չէ, ոչ էլ միտումնավոր քեզ կործանման դժոխք մտնել ստիպելու համար է։ Երբ ժամանակը գա, քո մեծագույն տառապանքը, մի՞թե քո լացն ու ատամները կրճտացնելը՝ այդ ամենը, քո մեղքերի պատճառով չի լինի։ Հետևաբար մի՞թե քո սեփական բարությունը կամ քո սեփական չարիքը քո մասին լավագույն դատաստանը չէ։ Մի՞թե դա այն ապացույցը չէ, որը կարող է լավագույնս բացահայտել,՝ ինչպիսին կլինի քո ելքը։

Այսօր Ես գործում եմ Չինաստանում Աստծու ընտրյալ մարդկանց վրա՝ բացահայտելու նրանց բոլոր ըմբոստ խառնվածքները և մերկացնելու նրանց ողջ տգեղությունն ու օգտագործելու այս համատեքստը՝ ասելու այն ամենը, ինչ Ինձ պետք է։ Այնուհետև Ես կիրականացնեմ ողջ տիեզերքը նվաճելու Իմ գործի հաջորդ քայլը։ Ես կօգտագործեմ ձեր նկատմամբ Իմ դատաստանը՝ դատելու ողջ տիեզերքում յուրաքանչյուրի անարդարությունը, քանզի դուք մարդկության մեջ ըմբոստների ներկայացուցիչներն եք։ Նրանք, ովքեր չեն կարող առաջ գալ, պարզապես կդառնան հակադրող կերպարներ և մատուցվող առարկաներ, մինչդեռ նրանք, ովքեր կարող են առաջ գալ, կօգտագործվեն։ Ինչո՞ւ եմ Ես ասում՝ նրանք, ովքեր չեն կարող առաջ գալ, կծառայեն միայն որպես հակադրող կերպարներ։ Պատճառն այն է, որ Իմ ներկա բոլոր խոսքերն ու գործը թիրախավորում են ձեր նախապատմությունը, և որովհետև դուք դարձել եք ողջ մարդկության մեջ ըմբոստների ներկայացուցիչներն ու մարմնացումը։ Հետագայում Ես կվերցնեմ ձեզ նվաճող այս խոսքերը, կտանեմ օտար երկրներ և կօգտագործեմ դրանք՝ նվաճելու այնտեղի մարդկանց, սակայն դու դրանք ձեռք բերած չես լինի։ Մի՞թե դա քեզ հակադրող կերպար չեր դարձնի։ Ողջ մարդկության ապականված խառնվածքները, մարդու ըմբոստ արարքները և մարդու տգեղ կերպարներն ու դեմքերը՝ սրանք բոլորն այսօր արձանագրված են ձեզ նվաճելու համար օգտագործված խոսքերում։ Այնուհետև Ես կօգտագործեմ այս խոսքերը՝ յուրաքանչյուր ազգի և յուրաքանչյուր հարանվանության մարդկանց նվաճելու համար, որովհետև դուք նախատիպն եք, նախադեպը։ Այնուամենայնիվ Ես նպատակ չունեի միտումնավոր թողնել ձեզ․ եթե ձախողես քո ձգտման մեջ լավ անելը և հետևաբար ապացուցես, որ անուղղելի ես, մի՞թե պարզապես մատուցվող առարկա և հակադրող կերպար չես լինի։ Ես մի անգամ ասել եմ, որ Իմ իմաստությունը կիրառվում է՝ հիմնվելով Սատանայի ծրագրերի վրա։ Ինչո՞ւ Ես դա ասացի։ Մի՞թե դա չէ իրական պատմությունը այն ամենի հետևում, ինչ Ես հենց հիմա ասում և անում։ Եթե չկարողանաս առաջ գալ, եթե կատարելագործված չես, այլ փոխարենը՝ պատժված ես, մի՞թե հակադրող կերպար չես դառնա։ Գուցե մինչև ներկա օրը հասնելը շատ ես տառապել, բայց դեռ ոչինչ չես հասկանում․ անգիտակ ես կյանքի մասին ամեն ինչից։ Թեև հանդիմանվել և դատվել ես, բոլորովին չես փոխվել, և քո ներսում կյանք ձեռք չես բերել։ Երբ գա քո գործը ստուգելու ժամանակը, փորձառաբար կապրես կրակի պես փորձություն և նույնիսկ ավելի մեծ նեղություն։ Երբ այս կրակը քեզ վրա գա, քո ողջ էությունը կվերածվի մոխրի։ Դու չունես կյանք, քո ներսում մաքուր ոսկու նշույլ չկա, դեռևս կառչած ես հին ապականված խառնվածքին և նույնիսկ չես կարող լավ հակադրող կերպար լինել, ուստի ինչպե՞ս կարող էիր դուրս չթողնվել։ Կարո՞ղ է արդյոք մի մարդ, որ մեկ գրոշից պակաս արժե և չունի կյանք, օգտագործվել նվաճման գործում։ Երբ այդ ժամանակը գա, ձեր օրերն ավելի դժվար կլինեն, քան Նոյի և Սոդոմի օրերը։ Այդ ժամանակ ինչպես էլ որ աղոթես, քեզ ոչ մի օգուտ չի տա։ Կկարողանա՞ս արդյոք հետ դառնալ և սկսել նորից ապաշխարել, երբ փրկության գործն արդեն ավարտված լինի։ Երբ փրկության ողջ գործը կատարված լինի, այլևս այդպիսի բան չի լինի․ կլինի չար մարդկանց պատժելու գործի սկիզբը։ Դու դիմակայում ես, ըմբոստանում և գիտակցաբար սխալ ես գործում։ Մի՞թե խիստ պատժի թիրախ չես։ Այսօր Ես սա տառ առ տառ բացատրում եմ քեզ համար։ Եթե ընտրես չլսել, ապա ավելի ուշ, երբ աղետը հասնի քեզ, մի՞թե չափազանց ուշ չի լինի, եթե միայն այդ ժամանակ սկսես զղջալ և սկսես հավատալ։ Ես այսօր քեզ ապաշխարելու հնարավորություն եմ տալիս, բայց դու դա չես անում։ Որքա՞ն ես ուզում սպասել։ Մինչև հանդիմանության օ՞րը։ Ես այսօր չեմ հիշում քո անցյալի հանցանքները․ Ես ներում եմ քեզ նորից ու նորից՝ երես դարձնելով քո բացասական կողմերին, նայելով միայն քո դրական կողմերին, որովհետև Իմ բոլոր ներկա խոսքերն ու գործը միտված են քեզ փրկելու համար, և Ես ոչ մի վատ մտադրություն չունեմ քո հանդեպ։ Սակայն դու հրաժարվում ես մտնել․ չես կարողանում տարբերել լավը վատից և չգիտես ինչպես գնահատել բարությունը։ Մի՞թե նման մարդիկ պարզապես չեն սպասում պատժի և արդար հատուցման գալստյանը։

Երբ Մովսեսը հարվածեց ժայռին, և Եհովայի շնորհած ծովի ջրերը բաժանվեցին, դա նրա հավատքի շնորհիվ էր։ Երբ Դավիթը, սիրտը լի ուրախությամբ, նվագում էր իր քնարն ու տավիղը՝ իգովերգումն Ինձ՝ Եհովայի, հենց նրա հավատքի շնորհիվ էր։ Երբ Հոբը կորցրեց լեռներով մեկ տարածված իր անասունները և անհամար ունեցվածքը, և երբ նրա մարմինը ծածկվեց ցավոտ խոցերով, նրա հավատքի պատճառով էր։ Երբ նա կարողացավ լսել Իմ՝ Եհովայի ձայնը և տեսնել Իմ՝ Եհովայի փառքը, պատճառը նրա հավատքն էր։ Այն, որ Պետրոսը կարողացավ հետևել Հիսուս Քրիստոսին, նրա հավատքի շնորհիվ էր։ Այն, որ նա Ինձ համար կարողացավ գամվել խաչին և փառավոր վկայություն տալ, նույնպես նրա հավատքի շնորհիվ էր։ Երբ Հովհաննեսը տեսավ Մարդու Որդու փառավոր պատկերը, նրա հավատքի շնորհիվ էր։ Երբ նա տեսավ վերջին օրերի տեսիլքը, առավել ևս՝ նրա հավատքի շնորհիվ էր։ Պատճառը, թե ինչու այսպես կոչված հեթանոս ազգերի բազմությունները ստացան Իմ հայտնությունը և ճանաչեցին, որ Ես վերադարձա մսեղիում՝ կատարելու Իմ գործը մարդկանց մեջ, նույնպես նրանց հավատքի շնորհիվ է։ Մի՞թե բոլոր նրանք, ում հարվածում են Իմ խիստ խոսքերը, բայց և այնպես դրանցում սփոփանք են գտնում և փրկվում են, այդպես չեն արել իրենց հավատքի շնորհիվ ։ Իրենց հավատքի շնորհիվ՝ մարդիկ այնքան շատ բաներ են ստացել և ոչ միշտ՝ օրհնություններ։ Գուցե չստանան այնպիսի երջանկություն և ուրախություն, որ զգաց Դավիթը, կամ չունենան Եհովայի կողմից շնորհված ջուր, ինչպես Մովսեսն արեց։ Օրինակ՝ Հոբն օրհնվեց Եհովայի կողմից իր հավատքի շնորհիվ, բայց նա նաև նեղություն կրեց։ Անկախ նրանից՝ օրհնություններ, թե նեղություն ես կրում, երկուսն էլ օրհնված իրադարձություններ են։ Եթե չլիներ քո հավատքը, դու չէիր կարողանա ընդունել նվաճման այս գործը, և առավել ևս՝ չէիր կարողանա տեսնել Եհովայի՝ այսօր քո աչքերի առաջ բացահայտված գործերը. դու չէիր կարողանա տեսնել սա և առավել ևս՝ չէիր կարողանա ձեռք բերել այն։ Այս նեղությունները, այս աղետները և բոլոր դատաստանները, եթե դրանք չհասնեին քեզ, կկարողանայի՞ր արդյոք այսօր տեսնել Եհովայի գործերը։ Այսօր հավատքն է, որ թույլ է տալիս քեզ նվաճվել, և նվաճվելն է, որ թույլ է տալիս քեզ հավատալ Եհովայի յուրաքանչյուր գործին։ Միայն հավատքի շնորհիվ է, որ դու ստանում ես նման հանդիմանություն և դատաստան։ Այս հանդիմանության և դատաստանի միջոցով դու նվաճվում և կատարելագործվում ես։ Եթե չլինեին այսօրվա հանդիմանությունն ու դատաստանը, քո հավատքն իզուր կլիներ, որովհետև չէիր ճանաչի Աստծուն. որքան էլ հավատայիր Նրան, քո հավատքը կլիներ լոկ դատարկ խոսքեր և չէր ունենա որևէ իրականություն։ Միայն այն բանից հետո է, երբ ընդունում ես նվաճման այս գործը, որը քեզ լիովին հնազանդվող է դարձնում, քո հավատքը դառնում է ճշմարիտ և հուսալի, և քո սիրտը դառնում է դեպի Աստված։ Նույնիսկ եթե այս «հավատք» բառի պատճառով ենթարկվում ես շատ դատաստանի կամ շատ անեծքների, այնուամենայնիվ դու ունես ճշմարիտ հավատք և ձեռք ես բերել ամենաճշմարիտ, ամենաիրական և ամենաթանկարժեք բանը։ Պատճառն այն է, որ միայն դատաստանի ընթացքում ես տեսնում արարածների նշանակության վայրը, այս դատաստանի մեջ է, որ տեսնում ես Արարչի հաճելիությունը, նման նվաճման գործի մեջ է, որ տեսնում ես Աստծու զորությունը, այս նվաճման մեջ է, որ դու հասնում ես մարդկային կյանքը լիովին հասկանալուն, այս նվաճման մեջ է, որ ձեռք ես բերում կյանքի ճիշտ ուղին և հասնում ես «մարդու» ճշմարիտ իմաստը հասկանալուն, միայն այս նվաճման մեջ է, որ տեսնում ես Ամենակարողի արդար բնույթը և Նրա գեղեցիկ, փառավոր դեմքը, նվաճման այս գործի մեջ է, որ իմանում ես մարդու ծագման մասին և հասկանում ես ողջ մարդկության «անմահ պատմությունը», այս նվաճման մեջ է, որ հասնում ես մարդկության նախնիների և մարդկության ապականության ծագման մասին իմանալուն, այս նվաճման մեջ է, որ ստանում ես ուրախություն և մխիթարություն, ինչպես նաև անվերջ հանդիմանում, կարգավարժում և Արարչի կշտամբանքի խոսքերն Իր արարած մարդկությանը, նվաճման այս գործի մեջ է, որ ստանում ես օրհնություններ, ինչպես նաև նեղություններ, որոնք պատահում են մարդուն... Մի՞թե այս ամենը քո մի փոքր հավատքի շնորհիվ չէ։ Եվ մի՞թե քո հավատքը չի աճում այս ամենը ձեռք բերելուց։ Մի՞թե ձեռք չես բերել առատությամբ։ Դու ոչ միայն լսել ես Աստծու խոսքը և տեսել Աստծու իմաստությունը, այլև անձամբ փորձառաբար ապրել ես Նրա գործի յուրաքանչյուր քայլ։ Գուցե ասես, որ եթե հավատք չունենայիր, ապա չէիր կրի նման հանդիմանություն կամ նման դատաստան։ Բայց դու պետք է իմանաս, որ, առանց հավատքի, ոչ միայն անկարող կլինեիր ստանալ նման հանդիմանություն կամ ստանալ նման հոգածություն Ամենակարողից, այլև հավիտյան կկորցնեիր Արարչին հանդիպելու հնարավորությունը։ Դու երբեք չէիր իմանա մարդկության ծագման մասին և երբեք չէիր հասկանա մարդկային կյանքի կարևորությունը։ Նույնիսկ եթե քո մսեղին կորչեր, և քո հոգին հեռանար, միևնույն է, չէիր հասկանա Արարչի բոլոր գործերը, և առավել ևս՝ չէիր իմանա, որ Արարիչն այնպիսի մեծ գործ է արել երկրի վրա մարդկությանը Նրա արարումից հետո։ Որպես Նրա կողմից ստեղծված այս մարդկության անդամ՝ մի՞թե պատրաստակամ ես այսպես անգիտակցաբար ընկնելու խավարի մեջ և կրելու հավիտենական պատիժ։ Եթե զատվես այսօրվա հանդիմանությունից և դատաստանից, ինչի՞ն կբախվես։ Միթե կարծում ես, որ ներկայիս դատաստանից զատվելուց հետո կկարողանաս խուսափել տառապանքի այս կյանքից։ Մի՞թե ճշմարիտ չէ, որ եթե հեռանաս «այս վայրից», այն, ինչին կբախվես, ցավոտ տանջանք կամ դևերի կողմից հասցված ծանր վնաս է։ Գուցե բախվես անտանելի օրերի և գիշերների։ Մի՞թե կարծում ես, որ, այսօր այս դատաստանից փախչելով, կարող ես հավիտյան խույս տալ այդ ապագա տառապանքից։ Ի՞նչ կհանդիպի քո ճանապարհին ։ Մի՞թե դա կլինի քո հուսացած Շանգրի-Լան։ Մի՞թե կարծում ես, որ կարող ես խուսափել այդ ապագա հավիտենական հանդիմանությունից՝ պարզապես փախչելով իրականությունից, ինչպես որ հիմա ես անում։ Այսօրվանից հետո կկարողանա՞ս արդյոք երբևէ նորից գտնել այսպիսի հնարավորություն և այսպիսի օրհնություն։ Կկարողանա՞ս արդյոք գտնել դրանք, երբ աղետ պատահի քեզ։ Կկարողանա՞ս արդյոք գտնել դրանք, երբ ողջ մարդկությունը մտնի հանգստի մեջ։ Քո ներկա երջանիկ կյանքը և քո այդ ներդաշնակ փոքրիկ ընտանիքը կարո՞ղ են արդյոք փոխարինել քո ապագա հավիտենական նշանակության վայրին։ Եթե ունես ճշմարիտ հավատք և եթե շատ բան ես ձեռք բերում քո հավատքի շնորհիվ, ապա այդ ամենն այն է, ինչ դու՝ արարածդ, պետք է ձեռք բերես, և նաև այն, ինչ դու առաջնային պետք է ունենայիր։ Ոչինչ ավելի օգտակար չէ քո հավատքին և կյանքին, որքան նման նվաճումը։

Այսօր պետք է հասկանաս, թե ինչ է Աստված պահանջում նվաճվածներից, ինչպիսին է Նրա վերաբերմունքը կատարելագործվածների հանդեպ, և ինչի մեջ պետք է մտնես ներկայումս։ Որոշ բաներ քեզ պետք են միայն մի փոքր հասկանալու համար։ Դու ստիպված չես ուսումնասիրել խորհրդի որոշ խոսքեր. դրանք կյանքի համար մեծ օգուտ չեն տալիս և միայն արագ հայացք են պահանջում ։ Օրինակ՝ երբ խոսքը վերաբերում է այնպիսի խորհուրդներին, ինչպիսին է Ադամի և Եվայի խորհուրդը, անհրաժեշտ է նայել դրանց և տեսնել, թե ինչ էին իրենցից ներկայացնում Ադամն ու Եվան այն ժամանակ, և ինչ գործ է Աստված ուզում անել այսօր։ Դու պետք է հասկանաս, որ մարդուն նվաճելիս և կատարելագործելիս Աստված ցանկանում է վերականգնել մարդուն այնպես, ինչպես Ադամն ու Եվան էին։ Քո սրտումպետք է լավ պատկերացնես կատարելության այն մակարդակը, որին պետք է հասնել՝ Աստծու պահանջած չափանիշներին համապատասխանելու համար, և ապա պետք է դրան հասնելու համար պատրաստ լինես ջանք գործադրել։ Սա վերաբերում է քո կիրարկմանը և այն է, ինչ պետք է հասկանաս։ Բավական է, որ փնտրես մտնել՝ համաձայն այս հարցերի վերաբերյալ Աստծու խոսքերի։ Երբ կարդում ես, որ «Տասնյակ հազարավոր տարիների պատմություն է պահանջվել, որպեսզի մարդը հասնի այսօրվա հանգրվանին», հետաքրքրասեր ես դառնում և սկսում ես ուսումնասիրություն անել եղբայրների և քույրերի հետ։ «Աստված ասում է, որ մարդկության զարգացումը գնում է վեց հազար տարի հետ, այնպես չէ՞։ Ի՞նչի մասին են այս մոտավոր տասնյակ հազարավոր տարիները»։ Ի՞նչ օգուտ կա, որ սա ուսումնասիրում ես։ Անկախ նրանից՝ Աստված Ինքն աշխատել է տասնյակ հազարավոր տարիներ, թե հարյուր միլիոնավոր տարիներ, մի՞թե Նա իսկապես կարիք ունի, որ ուսումնասիրես սա։ Սա այն չէ, ինչի մասին դու՝ որպես արարած, պետք է իմանաս։ Նման խոսքերի դեպքում այն ամենը, ինչ պետք է անես, դրանք հակիրճ կարդալն է. մի՛ փորձիր հասկանալ դրանք, ասես տեսիլքներ են եղել։ Դու պետք է գիտակ լինես, թե ինչի մեջ պետք է մտնես և ինչ պետք է հասկանաս այսօր և ապա պետք է խորհես դրա շուրջ՝ այն հստակ հասկանալու համար։ Միայն այդ ժամանակ նվաճված կլինես։ Վերոնշյալը կարդալուց հետո քո մեջ պետք է բնականոն արձագանք լինի. Աստված այրվում է անհանգստությունից, Նա ուզում է նվաճել մեզ և ձեռք բերել փառք ու վկայություն, ուստի ինչպե՞ս պետք է մենք համագործակցենք Նրա հետ։ Ի՞նչ պետք է անենք՝ Նրա կողմից լիովին նվաճվելու և Նրա վկայությունը դառնալու համար։ Ի՞նչ պետք է անենք՝ Աստծուն փառք ձեռք բերելու հնարավորություն տալու համար։ Ի՞նչ պետք է անենք՝ թույլ տալու ինքներս մեզ ապրել Աստծու տիրակալության ներքո և ոչ թե Սատանայի իշխանության տակ։ Սրա մասին պետք է մարդիկ մտածեն։ Ձեզնից յուրաքանչյուրը պետք է հասկանա Աստծու նվաճման կարևորությունը։ Դա է ձեր պարտականությունը։ Միայն այս հասկացողությունը ձեռք բերելուց հետո դուք մուտք կունենաք, կիմանաք գործի այս փուլը և կդառնաք լիովին հնազանդվող։ Հակառակ դեպքում՝ չեք հասնի ճշմարիտ հնազանդության։


Ինչո՞ւ չես կամենում լինել հակադրող կերպար

Նրանք, ովքեր նվաճվում են, հակադրող կերպարներ են, և միայն կատարելագործվելուց հետո են մարդիկ դառնում վերջին օրերի գործի նմուշներ և տիպարներ։ Նախքան ավարտուն դարձվելը նրանք հակադրող կերպարներ են, գործիքներ, ինչպես նաև մատուցվող առարկաներ։ Նրանք, ովքեր լիովին նվաճվել են Աստծու կողմից, Նրա տնօրինման գործի բյուրեղացումն են, ինչպես նաև նմուշներ և տիպարներ։ Այս բառերը, որոնք Ես օգտագործել եմ նման մարդկանց նկարագրելու համար, թերևս աննշան են, սակայն դրանք բացահայտում են բազմաթիվ հետաքրքիր պատմություններ։ Դուք՝ թերահավատներդ, միշտ կվիճեք մի աննշան կոչման շուրջ մինչև դեմքներդ կարմրեն, և երբեմն դրա արդյունքում նույնիսկ գժտություններ են առաջանում։ Թեև դա ընդամենը մի փոքրիկ կոչում է, մտքներումդ հավատում եք, որ դա ոչ թե աննշան կոչման հարց է, այլ ձեր ճակատագրին վերաբերող կարևոր մի բան։ Ուստի նրանք, ովքեր ողջամիտ չեն, հաճախ մեծ կորուստ կկրեն այս չափազանց անկարևոր մանրուքի պատճառով․ սա նշանակում է մի փոքր խնայել շատ ավելին կորցնելու գնով։ Ընդամենն ինչ-որ աննշան կոչման պատճառով դուք կփախչեք և այլևս երբեք չեք վերադառնա։ Սա այն պատճառով է, որ կյանքը շատ անկարևոր եք համարում և չափազանց մեծ արժեք եք տալիս այն անուններին, որոնցով ձեզ կոչում են։ Ուստի հոգևոր և նույնիսկ առօրյա կյանքում հաճախ կստեղծեք բազմաթիվ խճճված ու տարօրինակ պատմություններ՝ կարգավիճակի վերաբերյալ ձեր պատկերացումների պատճառով։ Գուցե չընդունեք սա, բայց Ես կասեմ ձեզ, որ իրական կյանքում նման մարդիկ իսկապես գոյություն ունեն, պարզապես ձեզնից յուրաքանչյուրը դեռ անհատապես չի բացահայտվել։ Այսպիսի բաներ պատահել են ձեզնից յուրաքանչյուրի կյանքում։ Եթե չես հավատում, պարզապես նայի՛ր մի քրոջ (կամ եղբոր) կյանքի՝ ստորև բերված այս փոքրիկ դրվագին։ Հնարավոր է, որ այդ մարդն իրականում հենց դու ես, կամ գուցե մեկը, ում ճանաչում ես կյանքում։ Եթե չեմ սխալվում, այս փոքրիկ դրվագը նկարագրում է մի փորձառություն, որ դու ունեցել ես։ Նկարագրության մեջ ոչինչ չի պակասում, ոչ մի միտք կամ գաղափար բաց թողնված չէ, այլ ամենը լրիվությամբ գրի է առնված այս պատմության մեջ։ Եթե չես հավատում, պարզապես նախ կարդա՛ այն։

Սա մի «հոգևոր մարդու» փոքրիկ փորձառություն է։ 

Նա անհանգստացավ, երբ տեսավ, որ եկեղեցու եղբայրների ու քույրերի արածներից շատերն Աստծու մտադրությունների համաձայն չէին, ուստի սկսեց հանդիմանել նրանց՝ ասելով․ «Դուք՝ անխի՛ղճ թշվառականներ։ Ինչո՞ւ եք իրականում անխղճորեն վարվում։ Ինչո՞ւ չեք փնտրում ճշմարտությունը՝ ձեր ուզածն անելու փոխարեն։ … Եվ թեև ձեզ եմ ասում այս բաները, բայց միևնույն ժամանակ ինքս ինձ եմ ատում։ Տեսնում եմ, որ Աստված այրվում է անհամբերությունից, և կրակ եմ զգում ներսումս։ Իսկապես պատրաստ եմ ամբողջությամբ կատարել այն գործը, որն Աստված հանձնարարել է ինձ, և իսկապես ուզում եմ լավ ծառայել ձեզ։ Պարզապես հիմա այնքա՜ն թույլ եմ։ Աստված այնքա՜ն ժամանակ է ծախսել մեզ վրա և այնքա՜ն շատ խոսքեր է ասել, բայց մենք դեռ նույնն ենք։ Սրտումս միշտ զգում եմ, որ այնքա՜ն շատ բանով եմ պարտական Աստծուն…»։ (Նա սկսեց լաց լինել՝ ի վիճակի չլինելով շարունակելու խոսելը)։ Ապա սկսեց աղոթել՝ «Աստվա՛ծ։ Աղաչում եմ Քեզ, տո՛ւր ինձ զորություն և հուզի՛ր ինձ ավելի, քան երբևէ նախկինում, և թող Քո Հոգին գործի իմ մեջ։ Ես պատրաստ եմ համագործակցել Քեզ հետ։ Միայն թե վերջում Դու փառք ստանաս, ես հենց հիմա պատրաստ եմ ամբողջովին նվիրել ինձ Քեզ։ Նույնիսկ պատրաստ եմ զոհել կյանքս, միայն թե կարողանանք մեծ գովաբանություններ մատուցել, և միայն թե մեր եղբայրներն ու քույրերը կարողանան ուրախությամբ երգել ու պարել՝ գովաբանելով Քո սուրբ անունը, փառավորելով Քեզ, դրսևորելով Քեզ, համոզված լինելով, որ Քո գործը ճշմարիտ է, և պատրաստ լինելով սրտացավ լինել քո կրած հոգսերի նկատմամբ…»։ Նա ջերմեռանդորեն աղոթեց այսպես, և Սուրբ Հոգին իսկապես հոգս տվեց նրան։ Այս ընթացքում նա չափազանց ծանրաբեռնված էր հոգսով և ամբողջ օրն անցկացնում էր կարդալով, գրելով ու լսելով։ Նա հնարավորինս զբաղված էր։ Նրա հոգևոր վիճակը գերազանց էր, և իր սրտում նա միշտ եռանդուն էր ու հոգսով լի։ Ժամանակ առ ժամանակ նա թույլ էր դառնում և բախվում խոչընդոտների, բայց շատ չանցած՝ վերագտնում էր բնականոն վիճակը։ Այսպիսի մի ժամանակահատվածից հետո նրա առաջընթացն արագ էր, նա կարողացավ որոշակի հասկացողություն ձեռք բերել Աստծու բազմաթիվ խոսքերի վերաբերյալ և նաև արագորեն սովորեց օրհներգեր․ ընդհանուր առմամբ, նրա հոգևոր վիճակը գերազանց էր։ Երբ տեսավ, որ եկեղեցում շատ բաներ Աստծու մտադրությունների համաձայն չէին, մտահոգվեց ու վրդովվեց և հանդիմանեց իր եղբայրներին ու քույրերին՝ ասելով․ «Մի՞թե սա է ձեր պարտավորությունը նվիրումով կատարելը։ Ինչո՞ւ ի վիճակի չեք նույնիսկ նման փոքր գին վճարելու։ Եթե չեք ցանկանում դա անել, ես կանեմ…»։

Երբ հոգս ուներ, զգում էր, որ որքան ավելի շատ էր Սուրբ Հոգին գործում, այնքան ավելի էր զորանում իր հավատը։ Երբեմն հանդիպում էր որոշ դժվարությունների և համակվում բացասականությամբ, բայց կարողանում էր հաղթահարել դրանք։ Այսինքն՝ երբ փորձառաբար ապրում էր Սուրբ Հոգու գործը, նույնիսկ երբ իր վիճակը հիանալի էր, միևնույն է, չէր կարող խուսափել որոշակի դժվարությունների հանդիպելուց կամ որոշ չափով թուլանալուց։ Նման բաներ անխուսափելիորեն պատահում են, բայց շատ չանցած՝ կարողանում էր դուրս գալ այդ վիճակներից։ Երբ թուլություն էր զգում, աղոթում էր և զգում, որ իր սեփական հասակն իսկապես փոքր է, սակայն պատրաստ էր համագործակցել Աստծու հետ։ Ինչ էլ որ Աստված աներ, պատրաստ էր բավարարել Նրա մտադրությունները և հնազանդվել Նրա բոլոր կարգավորումներին։ Կային մարդիկ, որոնք որոշակի կարծիքներ և կանխակալ վերաբերմունք ունեին նրա հանդեպ, բայց նա կարողացավ իր անձը մի կողմ դնել և նախաձեռնողաբար հաղորդակցվել նրանց հետ։ Ահա թե ինչպիսին են մարդկանց վիճակները, երբ Սուրբ Հոգին իրականացնում է Իր բնականոն գործը։ Որոշ ժամանակ անց Աստծու գործը սկսեց փոխվել, և մարդիկ բոլորը թևակոխեցին Աստծու գործի մեկ այլ փուլ, որտեղ Աստված նրանց նկատմամբ այլ պահանջներ ուներ։ Ուստի նոր խոսքեր ասվեցին, որոնք նոր պահանջներ էին դնում մարդկանց առաջ․ «… Ես միայն ատելություն ունեմ ձեր հանդեպ, օրհնություններ՝ երբեք։ Երբեք միտք չեմ ունեցել օրհնելու ձեզ, ոչ էլ միտք եմ ունեցել ավարտուն դարձնելու ձեզ, քանզի չափազանց ապստամբ եք։ Քանի որ խոտոր ու նենգ եք և քանի որ ցածր եք որակով ու ցածր կարգավիճակ ունեք, երբեք չեք եղել Իմ տեսադաշտում կամ Իմ սրտում։ Իմ գործն արվում է ձեզ դատապարտելու միակ մտադրությամբ․ Իմ ձեռքը երբեք հեռու չի եղել ձեզնից, ոչ էլ Իմ պատիժը։ Շարունակել եմ դատել և անիծել ձեզ։ Քանի որ Իմ մասին ոչ մի հասկացողություն չունեք, Իմ ցասումը միշտ ձեզ վրա է եղել։ Թեև միշտ գործել եմ ձեր մեջ, պետք է իմանաք Իմ վերաբերմունքը ձեր հանդեպ։ Այն ոչ այլ ինչ է, քան նողկանք․ այլ վերաբերմունք կամ կարծիք չկա։ Միայն ուզում եմ, որ ծառայեք որպես հակադրող կերպարներ Իմ իմաստության և Իմ մեծ զորության համար։ Դուք ոչ այլ ինչ եք, քան Իմ հակադրող կերպարները, որովհետև Իմ արդարությունը բացահայտվում է ձեր ապստամբության միջոցով։ Ես ստիպում եմ ձեզ ծառայել որպես հակադրող կերպարներ Իմ գործի համար, որպեսզի լինեք Իմ գործի կցորդները…»։ Հենց որ նա տեսավ «կցորդներ» և «հակադրող կերպարներ» բառերը, սկսեց մտածել. «Ինչպե՞ս պետք է շարունակեմ հետևել այս խոսքերից հետո։ Այսպիսի գին վճարելուց հետո էլ ես դեռ հակադրող կերպար եմ։ Մի՞թե հակադրող կերպարը պարզապես ծառայություն մատուցող չէ։ Նախկինում ասվում էր, որ մենք ծառայություն մատուցողներ չենք լինելու, որ լինելու ենք Աստծու մարդիկ, սակայն մի՞թե այսօր դեռ այստեղ չենք՝ ծառայություն մատուցողների դերում։ Մի՞թե ծառայություն մատուցողները կյանք չունեն։ Որքան էլ տառապանք կրեմ, Աստված հավանություն չի տա ինձ դրա համար։ Հակադրող կերպար լինելուս ավարտից հետո մի՞թե ամեն ինչ չի վերջանա…»։ Որքան շատ էր մտածում նա այդ մասին, այնքան ավելի էր կորցնում ներքին մղումը։ Նա է՛լ ավելի վատ զգաց, երբ եկավ եկեղեցի և տեսավ եղբայրների ու քույրերի վիճակը. «Դուք լավ չե՛ք։ Ես լավ չե՛մ։ Համակվել եմ բացասականությամբ։ Ու՜ֆ, ի՞նչ կարելի է անել։ Աստված դեռ չի ցանկանում ընդունել մեզ։ Այսպիսի գործ անելով՝ հնարավոր չէ, որ Նա մեզ բացասական չդարձնի։ Չգիտեմ, թե ինչ է պատահել ինձ։ Նույնիսկ չեմ ուզում աղոթել։ Համենայն դեպս, հիմա լավ չեմ և իսկապես չեմ կարողանում հավաքել ներքին եռանդս։ Բազմիցս աղոթել եմ, բայց դեռ չեմ կարողանում և չեմ ցանկանում շարունակել։ Ես այսպես եմ հասկանում. Աստված ասում է, որ մենք հակադրող կերպարներ ենք, ուստի մի՞թե հակադրող կերպարները պարզապես ծառայություն մատուցողներ չեն։ Աստված ասում է, որ մենք հակադրող կերպարներ ենք, ոչ թե Նրա որդիները կամ Նրա ժողովուրդը, առավել ևս՝ ոչ Նրա անդրանիկ որդիները։ Ոչինչ ենք, պարզապես հակադրող կերպարներ։ Եթե դա ենք, մի՞թե հնարավոր է, որ բարենպաստ ելք ունենանք։ Հակադրող կերպարները հույս չունեն, որովհետև կյանք չունեն։ Եթե լինեինք Նրա որդիները, Նրա ժողովուրդը, ապա այդ դեպքում հույս կլիներ. կարող էինք ավարտուն դարձվել։ Կարո՞ղ են հակադրող կերպարները կրել Աստծու կյանքը։ Կարո՞ղ է Աստված կյանք դնել նրանց մեջ, ովքեր Իրեն ծառայություն են մատուցում։ Նա սիրում է նրանց, ովքեր ունեն Իր կյանքը, և միայն Իր կյանքն ունեցողներն են Նրա որդիները, Նրա ժողովուրդը։ Թեև ես բացասական եմ և թույլ, հուսով եմ, որ բոլորդ բացասական չեք։ Գիտեմ, որ այսպես նահանջելն ու բացասական լինելը չեն կարող բավարարել Աստծու մտադրությունները, բայց չեմ կամենում լինել հակադրող կերպար։ Վախենում եմ հակադրող կերպար լինելուց։ Համենայն դեպս, այսքան է ուժս ներում, և հիմա չեմ կարող շարունակել։ Հուսով եմ, որ ձեզնից ոչ ոք չի վարվի այնպես, ինչպես ես վարվեցի, այլ կկարողանա ինձնից ինչ-որ չափով ոգեշնչվել։ Այնպիսի զգացում ունեմ, որ ավելի լավ կլիներ՝ պարզապես գնայի մեռնեի։ Ձեզ մի քանի վերջին խոսք կթողնեմ նախքան մահս դիմավորելը․ թեև հակադրող կերպարներ եք, հուսով եմ, որ կկարողանաք շարունակել այդպիսին լինել մինչև վերջ. գուցե վերջում Աստված հավանություն տա հակադրող կերպարներին…»։ Երբ եղբայրներն ու քույրերը տեսան սա, զարմացան. «Ինչպե՞ս կարող է այդքան բացասական լինել։ Չէ՞ որ վերջին մի քանի օրերին միանգամայն լավ էր։ Ինչո՞ւ հանկարծ կորցրեց ողջ եռանդը։ Ինչո՞ւ բնականոն չէ»։ Նա ասաց. «Մի՛ ասեք, որ բնականոն չեմ։ Իրականում, սրտումս ամեն ինչ պարզ է ինձ համար։ Գիտեմ, որ չեմ բավարարել Աստծու մտադրությունները, բայց մի՞թե դա միայն այն պատճառով չէ, որ չեմ կամենում գործել որպես Նրա հակադրող կերպար։ Ոչ մի վատ բան չեմ արել։ Գուցե մի օր Աստված «հակադրող կերպարներ» կոչումը փոխի «արարածներ» կոչմամբ և ոչ միայն այդ, այլև այնպիսի արարածներ կոչմամբ, որոնց ծառայեցնում է Իրեն կարևոր կերպով։ Մի՞թե դրանում որևէ հույս չկա։ Հուսով եմ, որ չեք համակվի բացասականությամբ կամ չեք հուսալքվի և կկարողանաք շարունակել հետևել Աստծուն ու կատարել ձեր գործառույթը որպես հակադրող կերպարներ։ Համենայն դեպս, այլևս չեմ կարող շարունակել։ Մի՛ կաշկանդվեք իմ պատճառով»։ Մյուսները, լսելով դա, ասացին. «Նույնիսկ եթե դադարես հետևել Նրան, մենք կշարունակենք, քանզի Աստված երբեք անարդարացի չի վարվել մեզ հետ։ Քո բացասականության պատճառով մենք չենք կաշկանդվի»։

Որոշ ժամանակ այս փորձառության միջով անցնելուց հետո նա դեռ բացասական վիճակում էր հակադրող կերպար լինելու պատճառով, ուստի Ես ասացի նրան. «Դու ոչ մի հասկացողություն չունես Իմ գործի մասին։ Ոչ մի հասկացողություն չունես Իմ խոսքերի հետևում թաքնված իրական պատմության կամ Իմ խոսքերի էության և ակնկալվող արդյունքների մասին։ Չգիտես Իմ գործի նպատակները, ոչ էլ դրա իմաստությունը։ Չես ըմբռնում Իմ մտադրությունները։ Միայն նահանջել գիտես, որովհետև հակադրող կերպար ես․ չափազանց շատ ես զբաղված կարգավիճակով։ Ինչպիսի՜ վախկոտ սրիկա ես։ Անցյալում այնքան շատ բան եմ ասել քեզ։ Ասել եմ, որ կկատարելագործեմ քեզ. մի՞թե մոռացել ես։ Մի՞թե չխոսեցի կատարելագործվելու մասին նախքան հակադրող կերպարների մասին երբևէ խոսելը»։ «Սպասի՛ր, թող մտածեմ։ Այո՛, ճիշտ է։ Դու իսկապես այդ ամեն ասել էիր նախքան հակադրող կերպարների մասին երբևէ խոսելը»։ «Երբ խոսեցի կատարելագործվելու մասին, մի՞թե չասացի, որ մարդիկ միայն նվաճվելուց հետո կկատարելագործվեն»։ «Այո՛»։ «Մի՞թե Իմ խոսքերն անկեղծ չէին։ Մի՞թե վստահելի չէին»։ «Այո՛, այդպես է։ Դու Աստված ես, որ երբեք ոչ մի անազնիվ բան չի ասում․ ոչ ոք չի կարող հանդգնել հերքել սա։ Բայց Դու խոսում ես այնքա՜ն տարբեր ձևերով»։ «Մի՞թե Իմ խոսելու ձևերը չեն փոխվում՝ գործի տարբեր քայլերին համապատասխան։ Մի՞թե այն, ինչ Ես ասում եմ, չի արվում և չի ասվում՝ հիմնվելով քո կարիքների վրա»։ «Դու գործում ես մարդկանց կարիքների համաձայն և ապահովում ես այն, ինչի կարիքը նրանք ունեն։ Սա սուտ չէ»։ «Այդ դեպքում մի՞թե այն ամենը, ինչ ասել եմ քեզ, օգտակար չի եղել։ Մի՞թե Իմ պատիժները չեն իրականացվել քո օգտի համար»։ «Ինչպե՞ս կարող ես դեռ ասել, որ դա իմ իսկ օգտի համար է։ Դու ինձ գրեթե մահվան աստիճանի պատժել ես․ ես այլևս չեմ ուզում ապրել։ Այսօր մի բան ես ասում, վաղը՝ մեկ այլ բան։ Գիտեմ, որ Քո կողմից ինձ կատարելագործելը իմ իսկ օգտի համար է, բայց Դու չես կատարելագործել ինձ․ ինձ հակադրող կերպար ես դարձնում և դեռ պատժում ես։ Դու ատում ես ինձ, այնպես չէ՞։ Ոչ ոք չի համարձակվում հավատալ Քո խոսքերին, և ես միայն հիմա եմ հստակորեն տեսնում, որ Քո պատիժը միայն Քո սրտի ատելությունը պարպելու համար է, ոչ թե ինձ փրկելու։ Դու նախկինում թաքցրել էիր ճշմարտությունն ինձնից. ասում էիր, որ կկատարելագործես ինձ, և որ պատիժն ինձ կատարելագործելու համար է։ Այդ պատճառով միշտ հնազանդվել եմ Քո պատժին. երբեք չեմ պատկերացրել, որ այսօր կկրեմ հակադրող կերպարի կոչումը։ Աստվա՛ծ, մի՞թե ավելի լավ չէր լինի, եթե Դու ինձ որևէ այլ դեր հանձնեիր։ Մի՞թե պետք է ստիպես ինձ կատարել հակադրող կերպարի դերը։ Ես նույնիսկ կհամաձայնեի արքայության մեջ դռնապան լինել։ Անդադար վազվզել եմ և սպառել ինձ, բայց վերջում մնացել եմ ձեռնունայն․ ես միանգամայն ունեզուրկ եմ։ Իսկ հիմա Դու ինձ ասում ես, որ ցանկանում ես, որ գործեմ որպես քո հակադրող կերպար։ Ինչպե՞ս կարող եմ երեսս ցույց տալ»։ «Ի՞նչ ես խոսում։ Անցյալում դատաստանի այնքա՜ն մեծ գործ եմ կատարել, իսկ դու դա չե՞ս հասկանում։ Մի՞թե ունես ինքդ քո մասին ճշմարիտ հասկացողություն։ Մի՞թե «հակադրող կերպար» կոչումն էլ խոսքերով իրականացվող դատաստան չէ։ Մի՞թե կարծում ես, որ հակադրող կերպարների մասին Իմ ողջ խոսակցությունն էլ մեթոդ է՝ քեզ դատելու եղանակ։ Այդ դեպքում ինչպե՞ս պետք է հետևես Ինձ»։ «Դեռ չեմ որոշել, թե ինչպես պիտի հետևեմ Քեզ։ Նախ պետք է իմանամ՝ հակադրող կերպար եմ, թե ոչ։ Կարո՞ղ են արդյոք հակադրող կերպարները նույնպես կատարելագործվել։ Կարո՞ղ է արդյոք «հակադրող կերպար» կոչումը փոխվել։ Կարո՞ղ եմ արդյոք, հակադրող կերպար լինելով, անհերքելի վկայություն տալ և ապա դառնալ մեկը, ով կատարելագործված է, ով Աստծուն սիրելու վառ օրինակ է, և ով Աստծու մտերիմն է։ Կարո՞ղ եմ արդյոք ավարտուն դարձվել։ Ասա՛ ինձ ճշմարտությունը»։ «Մի՞թե տեղյակ չես, որ ամեն բան միշտ զարգանում է, միշտ փոխվում։ Քանի դեռ այժմ պատրաստ ես հնազանդ լինել հակադրող կերպարի քո դերում, կկարողանաս փոխվել։ Հակադրող կերպար լինել-չլինելը ոչ մի կապ չունի ճակատագրիդ հետ։ Էականն այն է, թե արդյոք կարող ես լինել մեկը, ում կյանքի բնույթը փոխվում է»։ «Կարո՞ղ ես ասել ինձ՝ արդյոք Դու կարող ես կատարելագործել ինձ, թե ոչ»։ «Քանի դեռ հետևում և հնազանդվում ես մինչև վերջ, Ես երաշխավորում եմ, որ կարող եմ քեզ կատարյալ դարձնել»։ «Եվ ի՞նչ տառապանք պետք է փորձառաբար ապրեմ»։ «Փորձառաբար կապրես նեղություն, ինչպես նաև խոսքերի դատաստան ու պատիժ, հատկապես խոսքերի պատիժ, որը նույնն է, ինչ հակադրող կերպար լինելու պատիժը»։ «Նույն պատիժը, ինչ հակադրող կերպարի՞նը։ Դե, եթե կարող եմ կատարելագործվել Քո կողմից՝ նեղության միջով անցնելով, եթե հույս կա, ուրեմն ամեն ինչ լավ է։ Նույնիսկ եթե դա ընդամենը հույսի մի նշույլ է, դա ավելի լավ է, քան հակադրող կերպար լինելը։ Այդ կոչումը՝ «հակադրող կերպար», այնքան սարսափելի է հնչում։ Չեմ կամենում հակադրող կերպար լինել»։ «Ի՞նչն է այդքան սոսկալի հակադրող կերպար լինելու մեջ։ Մի՞թե հակադրող կերպարներն ինքնին միանգամայն լավը չեն։ Մի՞թե հակադրող կերպարներն արժանի չեն օրհնություններ վայելելու։ Եթե Ես ասում եմ, որ հակադրող կերպարները կարող են օրհնություններ վայելել, ապա դու կկարողանաս օրհնություններ վայելել։ Մի՞թե ճիշտ չէ, որ մարդկանց կոչումները փոխվում են Իմ գործի շնորհիվ։ Եվ, սակայն, ընդամենը մի կոչում այսքան անհանգստացնո՞ւմ է քեզ։ Արժե, որ այսպիսի հակադրող կերպար լինես։ Պատրա՞ստ ես հետևել, թե՞ ոչ»։ «Դե, կարո՞ղ ես ավարտուն դարձնել ինձ, թե՞ ոչ։ Կարո՞ղ ես թույլ տալ ինձ վայելել Քո օրհնությունները»։ «Պատրա՞ստ ես հետևել մինչև վերջ, թե՞ ոչ։ Պատրա՞ստ ես ընծայել քեզ»։ «Թույլ տուր մտածել այդ մասին։ Հակադրող կերպարը նույնպես կարող է վայելել Քո օրհնությունները և կարող է ավարտուն դարձվել։ Ավարտուն դարձվելուց հետո կլինեմ Քո մտերիմը և ամբողջությամբ կհասկանամ Քո մտադրությունները, և կունենամ այն, ինչ Դու ունես։ Կկարողանամ վայելել այն, ինչ Դու ես վայելում, և կիմանամ այն, ինչ Դու գիտես։ … Նեղության միջով անցնելուց և կատարելագործվելուց հետո կկարողանամ օրհնություններ վայելել։ Իսկ իրականում ի՞նչ օրհնություններ եմ վայելելու»։ «Մի՛ անհանգստացիր, թե ինչ օրհնություններ ես վայելելու։ Նույնիսկ եթե Ես ասեի քեզ, այս բաները քո երևակայությունից վեր են։ Լավ հակադրող կերպար լինելուց հետո կնվաճվես և կլինես հաջողակ հակադրող կերպար։ Սա նվաճված մարդու նմուշ և տիպար է, բայց, բնականաբար, նմուշ և տիպար կարող ես դառնալ միայն նվաճվելուց հետո»։ «Ի՞նչ է նշանակում նմուշ և տիպար»։ «Դա նմուշ և տիպար է բոլոր հեթանոսների համար, այսինքն՝ նրանց, ովքեր չեն նվաճվել»։ «Քանի՞ մարդու է դա ներառում»։ «Շատ մեծ թվով մարդկանց։ Խոսքը միայն ձեր չորս կամ հինգ հազար հոգու մասին չէ․ բոլոր նրանք, ովքեր ընդունում են այս անունն ամբողջ աշխարհում, պետք է նվաճվեն»։ «Այսինքն՝ խոսքը միայն հինգ կամ տասը քաղաքի մասին չէ»։ «Այդ մասին հիմա մի՛ անհանգստացիր և չափից դուրս մի՛ մտահոգվիր։ Պարզապես կենտրոնացի՛ր այն բանի վրա, թե ինչպես պետք է մուտք գործես հենց հիմա։ Ես երաշխավորում եմ, որ կարող ես ավարտուն դարձվել»։ «Ի՞նչ աստիճանի։ Եվ ի՞նչ օրհնություններ կարող եմ վայելել»։ «Ինչո՞ւ ես այդքան անհանգստանում։ Ես երաշխավորում եմ, որ կարող ես ավարտուն դարձվել։ Մի՞թե մոռացել ես, որ Ես վստահելի եմ»։ «Ճիշտ է, Դու վստահելի ես, բայց Քո խոսելու որոշ ձևեր միշտ փոխվում են։ Այսօր Դու ասում ես՝ երաշխավորում ես, որ կարող եմ ավարտուն դարձվել, բայց վաղը կարող ես ասել, որ դա հաստատ չէ։ Իսկ որոշ մարդկանց էլ ասում ես․ «Ես երաշխավորում եմ, որ քեզ նման մեկը չի կարող ավարտուն դարձվել»։ Չգիտեմ, թե ինչ է կատարվում Քո խոսքերի հետ։ Պարզապես չեմ համարձակվում հավատալ դրան»։ «Այդ դեպքում կարո՞ղ ես ընծայել քեզ, թե՞ ոչ»։ «Ընծայել ի՞նչը»։ «Ընծայել հեռանկարներդ և հույսերդ»։ «Դրանցից հրաժարվելը հեշտ է։ Գլխավոր խնդիրը «հակադրող կերպար» կոչումն է․ ես իսկապես չեմ ուզում դա։ Եթե Դու վերցնես այդ կոչումն ինձնից, ապա պատրաստ կլինեմ ցանկացած բանի, կկարողանամ անել ցանկացած բան։ Մի՞թե սրանք պարզապես մանրուքներ չեն։ Կարո՞ղ ես վերցնել այդ անվանումը»։ «Դա չափազանց հեշտ կլիներ, այնպես չէ՞։ Քանի որ Ես կարող եմ քեզ տալ այդ կոչումը, անշուշտ, կարող եմ նաև վերցնել այն։ Բայց հիմա ժամանակը չէ։ Նախ պետք է ավարտես գործի այս փուլի փորձառությունդ և միայն դրանից հետո կարող ես նոր կոչում ստանալ։ Որքան ավելի շատ է մարդը նման քեզ, այնքան ավելի շատ կարիք կա, որ լինի հակադրող կերպար։ Որքան ավելի շատ ես անհանգստացած հակադրող կերպար լինելու համար, այնքան ավելի շատ Ես կպիտակավորեմ քեզ որպես այդպիսին։ Քեզ նման մարդը պետք է խստորեն կարգավարժվի և էտվի։ Որքան ավելի ապստամբ է մարդը, այնքան ավելի շատ կլինի ծառայություն մատուցող և վերջում ոչինչ չի ստանա»։ «Հաշվի առնելով, որ այսքան ջանասիրաբար եմ ձգտում, ինչո՞ւ չեմ կարող ազատվել «հակադրող կերպար» անվանումից։ Այս բոլոր տարիներին հետևել ենք Քեզ և քիչ տառապանքներ չենք կրել։ Շատ բաներ ենք արել Քեզ համար. անցել ենք քամու և անձրևի միջով։ Մեր երիտասարդությունն արդեն ավարտին է մոտենում։ Ո՛չ ամուսնացել ենք, ո՛չ էլ ընտանիք ենք կազմել, իսկ նրանք, ովքեր արել են դա, միևնույն է, դուրս են եկել։ Մնացի դպրոցում մինչև ավագ դպրոցի ավարտը, բայց հենց որ լսեցի, որ Դու եկել ես, հրաժարվեցի համալսարան ընդունվելու իմ հնարավորությունից։ Իսկ Դու ասում ես, որ մենք հակադրող կերպարներ ենք։ Մենք այնքա՜ն շատ բան ենք կորցրել։ Անում ենք այս ամենը, բայց հիմա պարզվում է, որ ընդամենը Քո հակադրող կերպարներն ենք։ Ի՞նչ կմտածեն նախկին համադասարանցիներս և հասակակիցներս իմ մասին սրա պատճառով։ Երբ տեսնեն ինձ և հարցնեն դիրքիս ու կարգավիճակիս մասին, ինչպե՞ս կարող եմ առանց ամաչելու պատասխանել նրանց։ Սկզբում ցանկացած գին վճարեցի Քո հանդեպ հավատիս պատճառով, իսկ մյուսները բոլորը ծաղրում էին ինձ որպես հիմարի։ Սակայն ես, միևնույն է, հետևում էի Քեզ և տենչում այն օրը, երբ իմ ժամանակը կգար, երբ կկարողանայի ցույց տալ բոլոր նրանց, ովքեր չէին հավատում։ Բայց փոխարենը, այսօր Դու ասում ես ինձ, որ հակադրող կերպար եմ։ Նույնիսկ եթե Դու ինձ տայիր ամենացածր կոչումը, նույնիսկ եթե Դու ինձ թույլ տայիր լինել արքայության մարդկանցից մեկը, դա բավարար կլիներ։ Նույնիսկ եթե չկարողանայի լինել Քո առաքյալը կամ Քո վստահյալ անձը, գոհ կլինեի պարզապես Քո հետևորդը լինելով։ Մենք այս բոլոր տարիներին հետևել ենք Քեզ, հրաժարվել մեր ընտանիքներից, և այնքա՜ն դժվար է եղել շարունակել ձգտելը մինչև հիմա, իսկ այն ամենը, ինչ ունենք դրա դիմաց ցույց տալու, «հակադրող կերպար» կոչումն է։ Ես ամեն ինչ թողել եմ Քեզ համար. հրաժարվել եմ երկրային բոլոր հարստություններից և փառքից։ Անցյալում ինձ ծանոթացրել էին մեկի հետ, որը հավանական է՝ զուգընկերս դառնար։ Նա իսկապես գեղեցիկ էր և լավ հագնված. բարձրաստիճան պետական պաշտոնյայի որդի էր։ Այն ժամանակ հետաքրքրված էի նրանով։ Բայց հենց որ լսեցի, որ Աստված հայտնվել է և իրականացնում է Իր գործը, որ Դու պատրաստվում ես առաջնորդել մեզ դեպի արքայություն ու կատարելագործել մեզ, և որ Դու խնդրում ես մեզ վճռականություն ունենալ, որպեսզի առանց ժամանակ կորցնելու ամեն ինչ թողնենք, հենց որ լսեցի դա, հասկացա, որ բնավ չունեի վճռականություն։ Այդժամ ամրապնդեցի վճռականությունս և մերժեցի այդ հնարավորությունը։ Դրանից հետո նա մի քանի անգամ նվերներ ուղարկեց ընտանիքիս, բայց նույնիսկ չնայեցի դրանց։ Կարծում ես՝ այդ ժամանակ վշտացա՞ծ էի։ Այնքան լավ հնարավորություն էր, բայց ոչնչի չհանգեցրեց։ Ինչպե՞ս կարող էի չվշտանալ։ Մի քանի օր այն աստիճան վշտացած էի դրա պատճառով, որ չէի կարողանում քնել գիշերը, բայց վերջում, միևնույն է, բաց թողեցի դա։ Ամեն անգամ, երբ աղոթում էի, Սուրբ Հոգին հուզում էր ինձ՝ ասելով․ «Պատրա՞ստ ես ամեն ինչ զոհաբերել Ինձ համար։ Պատրա՞ստ ես սպառել քեզ Ինձ համար»։ Ամեն անգամ, երբ մտածում էի Քո այդ խոսքերի մասին, լաց էի լինում։ Չգիտեմ, թե քանի անգամ եմ հուզվել ու վշտից արտասվել։ Մեկ տարի անց լսեցի, որ այդ մարդն ամուսնացել է։ Ավելորդ է ասել, թե որքան դժբախտ էի, բայց, միևնույն է, բաց թողեցի դա հանուն Քեզ։ Եվ դեռ չեմ խոսում այն մասին, որ ուտելիքս ու հագուստս վատորակ են. հրաժարվեցի այդ ամուսնությունից, հրաժարվեցի այս ամենից, ուստի Դու չպետք է ստիպես ինձ գործել որպես հակադրող կերպար։ Հրաժարվեցի ամուսնությունիցս՝ կյանքիս ամենակարևոր իրադարձությունից, և այս ամենը՝ ինձ Քեզ ընծայելու համար։ Մարդու ամբողջ կյանքը ոչ այլ ինչ է, քան կյանքի լավ ընկեր գտնելը և երջանիկ ընտանիք կազմելը։ Ես հրաժարվեցի դրանից՝ այդ ամենալավ բանից, և հիմա ոչինչ չունեմ ու բոլորովին մենակ եմ։ Ո՞ւր ես ուզում, որ գնամ։ Այն օրվանից, երբ սկսեցի հետևել Քեզ, անընդհատ տառապել եմ։ Լավ կյանք չեմ ունեցել։ Հրաժարվել եմ ընտանիքիցս և կարիերայիցս, ինչպես նաև մսեղիի բոլոր հաճույքներից, և այս գինը, որ բոլորս վճարել ենք, դեռևս բավարար չե՞ն Քո օրհնությունները վայելելու համար։ Իսկ հիմա էլ այս «հակադրող կերպարի» հարցն է։ Աստվա՛ծ, Դու չափն անցել ես։ Նայի՛ր մեզ. այս աշխարհում ոչ մի հենարան չունենք։ Մեզնից ոմանք հրաժարվել են երեխաներից, ոմանք՝ աշխատանքից, կողակիցներից[ա] և այսպես շարունակ. հրաժարվել ենք մսեղիի բոլոր հաճույքներից։ Էլ ի՞նչ հույս կա մեզ համար։ Ինչպե՞ս կարող ենք շարունակել գոյատևել այս աշխարհում։ Մի՞թե այս գինը, որ վճարել ենք, նույնիսկ մեկ գրոշ չարժե։ Մի՞թե Դու ընդհանրապես չես տեսնում դա։ Մեր կարգավիճակը ցածր է, իսկ որակը՝ վատը. ընդունում ենք դա, բայց ե՞րբ չենք անսացել այն ամենին, ինչ Դու ցանկացել ես, որ անենք։ Իսկ հիմա Դու անխղճորեն լքո՞ւմ ես մեզ և «փոխհատուցում» մեզ «հակադրող կերպար» կոչումո՞վ։ Մի՞թե սա է այն ամենը, ինչ ստացել ենք մեր վճարած գնի դիմաց։ Վերջում, եթե մարդիկ հարցնեն ինձ, թե ինչ եմ շահել Աստծուն հավատալուց, մի՞թե իսկապես կարող եմ նրանց ցույց տալ այս բառերը՝ «հակադրող կերպար»։ Ինչպե՞ս կարող եմ բերանս բացել՝ ասելու, որ հակադրող կերպար եմ։ Չեմ կարող բացատրել դա ծնողներիս և չեմ կարող բացատրել դա նախկին հավանական զուգընկերոջս։ Այնքա՜ն մեծ գին եմ վճարել և այն, ինչ ստանում եմ դրա դիմաց, հակադրող կերպար լինելն է։ Ա՜խ, այնքա՜ն տխուր եմ»։ (Նա սկսեց հարվածել իր ազդրերին և լաց լինել)։ «Եթե Ես ասեի, որ չեմ պատրաստվում տալ քեզ հակադրող կերպարի կոչումը, այլ փոխարենը կդարձնեմ քեզ Իմ մարդկանցից մեկը ու կասեմ քեզ՝ գնա՛ և քարոզի՛ր ավետարանը, եթե Ես տայի քեզ այնպիսի կարգավիճակ, որ կարողանայիր գործ կատարել, կկարողանայի՞ր դա անել։ Իրականում ի՞նչ ես շահել այս գործի քայլ առ քայլ ընթացքից։ Եվ այնուհանդերձ ահա հրամցնում ես Ինձ պատմությունդ. դու ամոթ չունե՛ս։ Ասում ես, որ գին ես վճարել, բայց ոչինչ չես շահել։ Հնարավո՞ր է արդյոք, որ Ես անտեսել եմ ու չեմ ասել քեզ, թե որոնք են Իմ պայմանները մարդուն ձեռք բերելու համար։ Ու՞մ համար է Իմ գործը։ Գիտե՞ս արդյոք։ Ահա հին դժգոհություններն ես վերհիշում։ Մի՞թե դեռ մա՞րդ ես համարվում։ Մի՞թե փորձառաբար ապրած քո որևէ տառապանք սեփական կամքով չես կրել։ Եվ մի՞թե այդ տառապանքը չես կրել՝ օրհնություններ ստանալու համար։ Բավարարե՞լ ես արդյոք Իմ պահանջները։ Այն ամենը, ինչ ուզում ես, օրհնություններ ստանալն է։ Ամոթ չունե՛ս։ Ե՞րբ են քո հանդեպ Իմ պահանջները երբևէ պարտադրանք եղել։ Եթե ցանկանում ես հետևել Ինձ, պետք է հնազանդվես Ինձ ամեն ինչում։ Մի՛ փորձիր բանակցել պայմանների շուրջ։ Ի վերջո, Ես քեզ նախապես ասացի, որ այս ճանապարհը տառապանքի ճանապարհ է։ Այն հղի է մռայլ հեռանկարներով, և բարենպաստ գրեթե ոչինչ չկա։ Մի՞թե մոռացել ես։ Ես սա բազմիցս ասել եմ։ Եթե պատրաստ ես տառապել, ապա հետևի՛ր Ինձ։ Եթե պատրաստ չես տառապել, ապա կա՛նգ առ։ Ես չեմ ստիպում քեզ. ազատ ես՝ գալու կամ գնալու։ Այնուամենայնիվ, այսպես է արվում Իմ գործը, և Ես չեմ կարող հետաձգել Իմ ամբողջ գործը քո անհատական ապստամբության պատճառով։ Դու գուցե պատրաստ չես հնազանդվել, բայց կան այլ մարդիկ, որոնք պատրաստ են։ Դուք բոլորդ հուսահատ մարդիկ եք։ Ոչնչից չեք վախենում։ Ինձ հետ բանակցում եք պայմանների շուրջ. ուզո՞ւմ ես շարունակել ապրել, թե՞ ոչ։ Դու ծրագրեր ես կազմում ինքդ քեզ համար և պայքարում սեփական համբավիդ ու շահիդ համար։ Մի՞թե Իմ գործն ամբողջությամբ ձեզ համար չէ։ Մի՞թե կույր ես։ Նախքան Իմ մարմնանալը դու չէիր կարող տեսնել Ինձ, և քո ասած այս խոսքերը ներելի կլինեին այն ժամանակ, բայց հիմա Ես մարմնացած եմ և գործում եմ ձեր մեջ, իսկ դու դեռ չե՞ս կարող տեսնել։ Ի՞նչը չես հասկանում։ Ասում ես, որ կորուստ ես կրել. ուստի Ես մարմնացել եմ, որ փրկեմ ձեզ՝ հուսահատ մարդկանցդ, և այսքա՜ն մեծ գործ եմ արել, իսկ դու նույնիսկ հիմա դեռ բողոքում ես. մի՞թե չէիր ասի, որ Ե՛ս եմ կորուստ կրել։ Մի՞թե այն ամենը, ինչ Ես արել եմ, ամբողջովին ձեզ համար չի եղել։ Ես այս կոչումը կիրառում եմ մարդկանց նկատմամբ՝ հիմնվելով նրանց ներկայիս հասակի վրա։ Եթե Ես այսօր քեզ կոչում եմ «հակադրող կերպար», ապա դու անմիջապես հակադրող կերպար ես դառնում։ Նմանապես, եթե Ես կոչում եմ քեզ «Աստծու մարդկանցից մեկը», ապա դու անմիջապես դառնում ես հենց դա։ Ինչ էլ որ Ես կոչեմ քեզ, հենց դա ես դու։ Մի՞թե այս ամենը չի իրագործվում Իմ շուրթերից հնչած մի քանի խոսքով։ Եվ Իմ այս մի քանի խոսքերն այսքան զայրացնո՞ւմ են քեզ։ Այդ դեպքում ներողությո՛ւն եմ խնդրում։ Եթե չհնազանդվես հիմա, վերջում կանիծվես. մի՞թե ուրախ կլինես այդ ժամանակ։ Դու ուշադրություն չես դարձնում կյանքի ճանապարհին, այլ միայն կենտրոնանում ես կարգավիճակիդ և կոչմանդ վրա. ինչպիսի՞ն է կյանքդ։ Ես չեմ հերքում, որ մեծ գին ես վճարել, բայց նայի՛ր սեփական հասակիդ և կիրարկմանդ. և նույնիսկ հիմա, դեռ փորձում ես բանակցել պայմանների շուրջ։ Մի՞թե սա է այն հասակը, որ ձեռք ես բերել վճռականությանդ շնորհիվ։ Մի՞թե դեռ ազնվություն ունես։ Մի՞թե խիղճ ունես։ Մի՞թե Ես եմ որևէ սխալ բան արել։ Մի՞թե Իմ պահանջները քո հանդեպ սխալ էին։ Ուրեմն, ո՞րն է խնդիրը։ Ես ընդամենը ցանկանում եմ, որ մի քանի օր գործես որպես հակադրող կերպար, իսկ դու պատրաստ չես անել դա։ Այդ ի՞նչ վճռականություն է։ Դուք բոլորդ թուլակամ եք, վախկոտ եք։ Քեզ նման մարդկանց հիմա պատժելը բնականոն բան է»։ Իմ այս խոսքերից հետո նա այլևս ոչ մի բառ չասաց։

Այժմ փորձառաբար ապրելով այսպիսի գործը՝ պետք է որոշակիորեն ըմբռնեք Աստծու գործի քայլերը և մարդկանց վերափոխելու Նրա մեթոդները։ Սա միակ ճանապարհն է՝ վերափոխման հարցում արդյունքների հասնելու համար։ Ձեր ձգտման մեջ չափազանց շատ անձնական պատկերացումներ, հույսեր և ապագայի սպասումներ ունեք։ Գործն այժմ այսպես է կատարվում՝ կարգավիճակի հանդեպ ձեր ցանկությունը և ձեր անզուսպ նկրտումներն էտելու համար։ Այս հույսերը, կարգավիճակի հանդեպ այս ցանկությունը և այս պատկերացումները բոլորը սատանայական բնավորությունների մարմնավորումներ են։ Այն, որ այս բաները գոյություն ունեն մարդկանց սրտերում, ամբողջովին պայմանավորված է նրանով, որ Սատանայի թույները միշտ քայքայում են մարդկանց մտքերը։ Մարդիկ երբեք չեն կարողանում ազատվել Սատանայի այս գայթակղություններից և ապրում են մեղքի մեջ, սակայն չեն համարում, որ դա մեղք է։ Ավելին՝ մտածում են. «Հավատում ենք Աստծուն, ուստի Նա պետք է օրհնություններ շնորհի մեզ և ամեն ինչ պատշաճ կերպով կարգավորի մեզ համար։ Հավատում ենք Աստծուն, ուստի պետք է մյուսներից առավել լինենք և ավելի բարձր կարգավիճակ ու ավելի լավ հեռանկարներ ունենանք, քան որևէ մեկ ուրիշը։ Քանի որ հավատում ենք Աստծուն, Նա պետք է մեզ անսահման օրհնություններ տա։ Հակառակ դեպքում դա չէր կոչվի Աստծուն հավատալ»։ Երկար տարիներ այն մտքերը, որոնց վրա մարդիկ հենվել են գոյատևման համար, քայքայել են նրանց սրտերն այն աստիճան, որ նրանք դարձել են նենգ, վախկոտ և արհամարհելի։ Նրանք ոչ միայն չունեն կամքի ուժ կամ վճռականություն, այլև դարձել են ագահ, ամբարտավան և կամակոր։ Բացարձակապես չունեն սեփական անձը հաղթահարելու վճռականություն և առավել ևս՝ այս խավար ազդեցությունների կապանքները թոթափելու նվազագույն քաջություն։ Մարդկանց մտքերն ու կյանքն այնքան փտած են, որ Աստծուն հավատալու տակ թաքնված նրանց տեսանկյունները դեռևս անտանելիորեն այլանդակ են և նույնիսկ ուղղակի վիրավորական են ականջի համար։ Մարդիկ բոլորը վախկոտ են, անզոր, արհամարհելի և փխրուն։ Չեն գարշում խավարի ուժերից և սեր չեն զգում լույսի ու ճշմարտության հանդեպ. փոխարենն անում են հնարավոր ամեն ինչ՝ դրանք վտարելու համար։ Մի՞թե ձեր ներկայիս մտքերն ու տեսանկյունները հենց այսպիսին չեն։ Այսինքն՝ քանի որ հավատում եք Աստծուն, ուստի պետք է օրհնություններ ստանաք, և պետք է ապահովվի, որ ձեր կարգավիճակը երբեք չիջնի, որ մնա ավելի բարձր, քան անհավատներինը. այսպիսի տեսանկյունն ընդամենը մեկ կամ երկու տարի չեք փայփայել, այլ երկար տարիներ։ Ձեր գործարքային մտածելակերպը գերզարգացած է։ Թեև այսօր հասել եք այս քայլին, միևնույն է, չեք կարողանում հանգստանալ, երբ խոսքը վերաբերում է կարգավիճակին. շարունակում եք, ամեն հնարավոր ջանք թափելով, հետաքրքրվել դրանով և ամեն օր զննում եք այն՝ խորապես վախենալով, որ մի օր ձեր կարգավիճակը կկորչի, և ձեր անունը կվարկաբեկվի։ Մարդիկ երբեք չեն հրաժարվել հարմարավետ ապրելու իրենց ցանկությունից։ Երբ Ես ձեզ այսօր այսպես եմ դատում, ի՞նչ աստիճանի հասկացողություն կունենաք վերջում։ Կասեք, որ թեև ձեր կարգավիճակը բարձր չէ, այնուամենայնիվ, վայելել եք Աստծու կողմից բարձրացումը, և որ կարգավիճակ չունեք, որովհետև ցածր ծագում ունեք, բայց կարգավիճակ եք ձեռք բերում, որովհետև Աստված բարձրացնում է ձեզ. դա մի բան է, որը Նա շնորհում է ձեզ։ Այսօր դուք կարող եք անձամբ ստանալ Աստծու կրթումը, Նրա պատիժը և դատաստանը։ Սա, առավել ևս, Նրա կողմից Ձեր բարձրացումն է։ Դուք անձամբ կարող եք ստանալ Նրա մաքրագործումը և այրումը։ Սա Աստծու մեծ սերն է։ Դարերի և սերունդների ընթացքում չի եղել նույնիսկ մեկ մարդ, որը կարողացած լինի ստանալ Նրա մաքրագործումը և այրումը, ոչ էլ մեկը, որ կարողացած լինի ստանալ Նրա խոսքերի միջոցով կատարելագործումը։ Աստված հիմա դեմ առ դեմ խոսում է ձեզ հետ, մաքրագործում է ձեզ, մերկացնում է ձեր ներքին ապստամբությունը. սա է իսկապես Նրա կողմից բարձրացումը։ Ինչի՞ են ընդունակ մարդիկ։ Անկախ նրանից՝ Դավթի որդիներն են, թե Մովաբի սերունդները, մի խոսքով, մարդիկ արարածներ են, որոնք պարծենալու արժանի ոչինչ չունեն։ Քանի որ արարածներ եք, պետք է կատարեք արարածի պարտականությունը։ Ձեր նկատմամբ այլ պահանջներ չկան։ Ահա թե ինչպես պետք է աղոթեք. «Աստվա՛ծ, անկախ նրանից՝ կարգավիճակ ունեմ, թե ոչ, հիմա հասկանում եմ ինքս ինձ։ Եթե կարգավիճակս բարձր է, դա Քո բարձրացման շնորհիվ է, իսկ եթե այն ցածր է, դա Քո կանխորոշման պատճառով է։ Ամեն ինչ Քո ձեռքերում է։ Ես ո՛չ որևէ ընտրության հնարավորություն ունեմ, ո՛չ էլ որևէ բողոք։ Դու կանխորոշեցիր, որ ծնվեմ այս երկրում և այս ժողովրդի մեջ, և այն ամենը, ինչ կարող եմ անել, Քո տիրակալության ներքո լիովին հնազանդ լինելն է, որովհետև ամեն ինչ այնպես է, ինչպես Դու ես կանխորոշել։ Ես չեմ մտածում կարգավիճակի մասին. ես ոչ այլ ինչ եմ, քան արարած։ Եթե Դու ինձ դնես անհատակ անդունդում՝ կրակի և ծծմբի լճում, ես ոչ այլ ինչ եմ, քան արարած։ Եթե Դու օգտագործես ինձ, ես արարած եմ։ Եթե Դու կատարելագործես ինձ, միևնույնն է, ես արարած եմ։ Եթե Դու չկատարելագործես ինձ, միևնույն է, կսիրեմ Քեզ, որովհետև ես ոչ այլ ինչ եմ, քան արարած։ Ես Արարչի ընդամենը մի փոքրիկ արարած եմ՝ բոլոր արարված մարդկանցից ընդամենը մեկը։ Դու ես ինձ արարել և այժմ ինձ Քո ձեռքն ես հանձնել, որպեսզի ինձ հետ վարվես այնպես, ինչպես կամենում ես։ Ես պատրաստ եմ լինել Քո գործիքը և Քո հակադրող կերպարը, որովհետև ամեն ինչ այնպես է, ինչպես Դու ես կանխորոշել, և ոչ ոք չի կարող փոխել դա։ Ամեն բան և ամեն իրադարձություն Քո ձեռքերում է»։ Այդ ժամանակ այլևս չես մտածի կարգավիճակի մասին. հենց այդ ժամանակ կազատվես դրանից։ Միայն այդ ժամանակ կկարողանաս վստահորեն և համարձակորեն ձգտել, և միայն այդ ժամանակ սիրտդ կարող է ազատվել բոլոր կապանքներից։ Երբ մարդիկ ազատվեն այս բաներից, այլևս ոչ մի մտահոգություն չեն ունենա։ Ձեր մեծամասնության համար որո՞նք են մտահոգություններն այս պահին։ Դուք միշտ կաշկանդված եք կարգավիճակով և մշտապես մտահոգված եք սեփական ապագայի մասին։ Շարունակ թերթում եք Աստծու խոսքերի էջերը՝ ցանկանալով կարդալ ասույթներ մարդկության նշանակության վայրի վերաբերյալ և ցանկանալով իմանալ, թե ինչպիսին են ձեր հեռանկարները, և որն է լինելու ձեր նշանակության վայրը։ Միշտ մտածում եք. «Մի՞թե ես իսկապես որևէ հեռանկարներ ունեմ։ Մի՞թե Աստված խլել է դրանք։ Աստված միայն ասում է, որ ես հակադրող կերպար եմ. ուրեմն որո՞նք են իմ հեռանկարները»։ Ձեզ համար դժվար է հրաժարվել ձեր հեռանկարներից ու ճակատագրից։ Հիմա դուք հետևորդներ եք և որոշակի հասկացողություն եք ձեռք բերել գործի այս փուլի վերաբերյալ։ Այնուամենայնիվ, դեռ չեք հրաժարվել կարգավիճակի նկատմամբ ձեր ձգտումից։ Երբ ձեր կարգավիճակը բարձր է, լավ եք ձգտում, բայց երբ ձեր կարգավիճակը ցածր է, այլևս չեք ձգտում։ Կարգավիճակի առավելությունները միշտ մտքներումդ են։ Ինչո՞ւ մարդկանց մեծամասնությունը չի կարողանում դուրս գալ բացասական վիճակից։ Մի՞թե պատասխանը միշտ մռայլ հեռանկարները չեն։ Հենց որ Աստծու խոսքերը հրապարակվում են, շտապում եք տեսնելու, թե իրականում ինչպիսին են ձեր կարգավիճակն ու ինքնությունը։ Դուք առաջնահերթություն եք տալիս կարգավիճակին և ինքնությանը, իսկ տեսիլքը մղում եք երկրորդ պլան։ Երրորդ տեղում այն է, ինչի մեջ պետք է մուտք գործեք, իսկ չորրորդում Աստծու ներկայիս մտադրություններն են։ Նախ նայում եք, թե արդյոք Աստծու՝ ձեզ տված «հակադրող կերպարներ» կոչումը փոխվել է, թե ոչ։ Կարդում եք ու կարդում և երբ տեսնում եք, որ «հակադրող կերպար» կոչումը վերացվել է, ուրախանում եք, անդադար շնորհակալություն եք հայտնում Աստծուն և գովաբանում Նրա մեծ զորությունը։ Բայց եթե տեսնում եք, որ դեռ հակադրող կերպարներ եք, վշտանում եք, և ձեր սրտի եռանդն անմիջապես անէանում է։ Որքան ավելի շատ ձգտես այսպես, այնքան ավելի քիչ պտուղ կքաղես։ Որքան ավելի մեծ է մարդու ցանկությունը կարգավիճակի հանդեպ, այնքան ավելի խստորեն պետք է նա էտվի և այնքան ավելի շատ պետք է անցնի մեծ զտման միջով։ Նման մարդիկ այնքա՜ն անարժեք են։ Նրանք պետք է խորը էտման և դատաստանի ենթարկվեն, որպեսզի հիմնովին հրաժարվեն կարգավիճակի հանդեպ իրենց ցանկությունից։ Եթե ձգտեք այսպես, ոչինչ չեք քաղի վերջում։ Նրանք, ովքեր չեն ձգտում կյանքի, չեն կարող վերափոխվել, իսկ նրանք, ովքեր ճշմարտության ծարավ չեն, չեն կարող ձեռք բերել ճշմարտությունը։ Դու չես կենտրոնանում անձնական վերափոխմանը և մուտքին ձգտելու վրա, այլ փոխարենը միշտ կենտրոնանում ես անզուսպ ցանկությունների և այնպիսի բաների վրա, որոնք խանգարում են քեզ սիրել Աստծուն և մոտենալ Նրան։ Մի՞թե այդ բաները կարող են վերափոխել քեզ։ Մի՞թե դրանք կարող են քեզ բերել արքայություն։ Եթե ձգտմանդ նպատակը ճշմարտությունը փնտրելը չէ, ապա ավելի լավ է՝ օգտվես այս հնարավորությունից և վերադառնաս աշխարհիկ կյանք՝ փորձելու հաջողության հասնել։ Ժամանակդ այսպես վատնել իսկապես չարժե. ինչո՞ւ տանջել ինքդ քեզ։ Մի՞թե ճիշտ չէ, որ կարող էիր վայելել ամեն տեսակ բաներ այն գեղեցիկ աշխարհում։ Փող, գեղեցիկ կանայք, կարգավիճակ, սնափառություն, ընտանիք, երեխաներ և այլն. մի՞թե աշխարհի այս բարիքներն այն լավագույն բաները չեն, որ կարող էիր վայելել։ Ի՞նչ օգուտ կա այստեղ թափառելուց՝ հանգստի վայր փնտրելով։ Մարդու Որդին տեղ չունի, որ իր գլուխը դնի, ուստի ինչպե՞ս կարող էիր դու հանգստի վայր ունենալ։ Ինչպե՞ս կարող էր Նա քեզ համար ստեղծել հանգստի մի գեղեցիկ վայր։ Մի՞թե դա հնարավոր է։ Այսօր, Իմ դատաստանից բացի, դու կարող ես ստանալ միայն ճշմարտության ուսմունքներ։ Չես կարող հարմարավետություն ստանալ Ինձնից և ոչ էլ կարող ես Ինձնից ստանալ այն տաքուկ անկյունը, որ տենչում ես գիշեր-ցերեկ։ Ես չեմ շնորհի քեզ աշխարհի հարստություններն ու փառքը։ Եթե ձգտես անկեղծորեն, ապա Ես պատրաստ եմ շնորհել քեզ կյանքի ճանապարհն ամբողջությամբ, որպեսզի լինես ջուրը վերադարձած ձկան պես։ Եթե չձգտես անկեղծորեն, Ես ետ կվերցնեմ այդ ամենը։ Ես չեմ կամենում Իմ շուրթերից եկող խոսքերը շնորհել նրանց, ովքեր հարմարավետություն են տենչում և նման են խոզերի ու շների։

Ծանոթագրություններ.

ա. Բնագիր տեքստում գրված է «կանանցից»։


Ինչպես են ձեռք բերվում նվաճման գործի երկրորդ քայլի արդյունքները

Ծառայություն մատուցողների գործը նվաճման գործի առաջին քայլն էր։ Այսօր նվաճման գործի երկրորդ քայլն է։ Ինչո՞ւ է նվաճման գործում նաև հիշատակվում կատարյալ դարձվելու մասին։ Դա ապագայի համար հիմք ստեղծելու համար է։ Այսօր նվաճման գործի վերջին քայլն է․ հաջորդը կգա մեծ նեղությունը փորձառաբար ապրելու ժամանակը, ինչը կնշանավորի մարդկությանը կատարյալ դարձնելու պաշտոնական սկիզբը։ Այժմ գլխավոր խնդիրը նվաճումն է, բայց դա նաև կատարելության գործընթացի առաջին քայլն է։ Այս առաջին քայլը հանգեցնում է մարդկանց գիտելիքի ու հնազանդության կատարելագործմանը, ինչը, անշուշտ, հիմք է ստեղծում նվաճման գործի համար։ Եթե պետք է կատարյալ դարձվես, ապա պիտի կարողանաս ամուր կանգնել ապագայի նեղության մեջ և ջանք չխնայես՝ տարածելու գործի հաջորդ քայլը․ ահա թե ինչ է նշանակում կատարյալ դարձվել, և նաև այդպիսի ժամանակ է, երբ Աստված ամբողջովին ձեռք է բերում մարդկանց։ Այսօր խոսում ենք նվաճվելու մասին, ինչը նաև նշանակում է խոսել կատարյալ դարձվելու մասին։ Բայց այսօր կատարվող գործն ապագայում կատարյալ դարձվելու հիմքն է․ կատարյալ դարձվելու համար մարդիկ պետք է փորձառաբար ապրեն նեղություն, և նեղության այս փորձառությունը պետք է հիմնված լինի նվաճվելու վրա։ Եթե մարդիկ չունենան այսօրվա հիմքը, եթե լիովին չնվաճվեն, ապա նրանց համար դժվար կլինի ամուր կանգնել գործի հաջորդ քայլի ընթացքում։ Պարզապես նվաճված լինելը վերջնական նպատակը չէ։ Դա ընդամենն Աստծուն վկայելու մի քայլ է Սատանայի աչքի առաջ։ Կատարյալ դարձվելը վերջնական նպատակն է, և եթե չկատարելագործվես, ապա գուցե անպիտան համարվես։ Միայն ապագայում նեղության հանդիպելիս կերևա ճշմարիտ հասակդ․ այսինքն՝ միայն այդ ժամանակ ակնհայտ կդառնա Աստծու հանդեպ քո սիրո մաքրության աստիճանը։ Այսօր մարդիկ ասում են հետևյալը․ «Կհնազանդվենք այն ամենին, ինչ Աստված կանի։ Նաև պատրաստ ենք լինելու հակադրող կերպար, որը կարող է ցույց տալ Աստծու մեծ զորությունը և բնույթը։ Անկախ նրանից՝ Աստված բարի է մեր հանդեպ, անիծում է կամ դատում է, միևնույն է, դեռ երախտապարտ ենք Աստծուն»։ Այն փաստը, որ ասում ես սա, միայն ցույց է տալիս, որ ունես որոշակի քիչ գիտելիք, բայց այն, թե արդյոք այդպիսի գիտելիքը կարող է կիրառվել իրականության մեջ, կախված է նրանից՝ դա իրական է, թե ոչ։ Այն, որ մարդիկ այսօր ունեն նման ներըմբռնում և գիտելիք, նվաճման գործի արդյունքն է։ Կկարողանաս արդյոք կատարյալ դարձվել, թե ոչ, կարելի է տեսնել միայն նեղության հանդիպելիս, և այդ ժամանակ կերևա, թե արդյոք ճշմարտապես սրտանց սիրում ես Աստծուն։ Եթե սերդ իսկապես մաքուր է, ապա կասես․ «Մենք հակադրող կերպարներ ենք, Աստծու ձեռքերում արարածներ ենք»։ Երբ ավետարանը քարոզես հեթանոս ազգերին, կասես․ «Ես պարզապես ծառայություն եմ մատուցում։ Օգտագործելով մեր ներսի ապականված խառնվածքները՝ Աստված ասել է այս ամենը, որպեսզի կարողանանք տեսնել Նրա արդար բնույթը․ եթե Նա չասեր նման բաներ, չէինք կարողանա տեսնել Աստծուն, ոչ էլ գնահատել Նրա իմաստությունը, ստանալ այսպիսի մեծ փրկություն և այսպիսի մեծ օրհնություններ»։ Եթե իսկապես ունես այս փորձառական գիտությունը, ապա դա բավարար է։ Սակայն այսօր քո ասածների մեծ մասը ոչ մի գիտելիք չի պարունակում, և այդ ամենը պարզապես դատարկ կարգախոսների փունջ է. «Մենք հակադրող կերպարներ և ծառայություն մատուցողներ ենք․ ցանկանում ենք նվաճվելև հնչեղ վկայություն կրել Աստծու համար․․․»։ Պարզապես բղավելը չի նշանակում, որ իրականություն ունես, ոչ էլ ապացուցում է, որ հասակ ունես․ պետք է ունենաս իսկական գիտելիք, և այդ գիտելիքը պետք է փորձության ենթարկվի։

Դու պետք է ավելի շատ կարդաս այս ժամանակահատվածում Աստծու հայտնած արտահայտումները և համեմատությամբ դիտարկես գործողություններդ․ բացարձակ փաստ է, որ լիովին հակադրող կերպար ես։ Ո՞րն է գիտելիքիդ չափն այսօր։ Գաղափարներդ, մտքերդ, վարքագիծդ, խոսքերդ ու գործերդ․ մի՞թե այս բոլոր արտահայտությունները հավասարազոր չեն հակադրության առ Աստծու արդարությունն ու սրբությունը։ Մի՞թե ձեր արտահայտություններն Աստծու խոսքերով մերկացված ապականված խառնվածքի դրսևորումներ չեն։ Քո մտքերի, գաղափարների, դրդապատճառների և քո մեջ բացահայտվող ապականության միջոցով բացահայտվում են Աստծու արդար բնույթը, ինչպես նաև Նրա սրբությունը։ Աստված նույնպես ծնվել է կեղտի երկրում, սակայն կեղտից չի պղծվել։ Նա ապրում է քեզ հետ այդ նույն կեղտոտ աշխարհում, բայց օժտված է ողջամտությամբ ու ներըմբռնմամբ և գարշում է կեղտից։ Անգամ երբ հերթը հասնի քո խոսքերին ու գործերին, գուցե չկարողանաս նկատել դրանցում եղած կեղտոտ բաները, բայց Նա կարող է և մատնանշում է դա քեզ։ Այսօրվա բացահայտմամբ ի հայտ եկան քո այդ հին գծերը՝ զարգացման, ներըմբռնման և ողջամտության պակասը, ինչպես նաև քո հետամնաց ապրելակերպը․ միայն Աստծու՝ երկիր գալով և այսպես գործելով մարդիկ տեսնում են Նրա սրբությունն ու արդար բնույթը։ Նա դատում և հանդիմանում է քեզ, որպեսզի հասկացողություն ձեռք բերես․ երբեմն դիվային բնությունդ է դրսևորվում, և Նա մատնանշում է այն քեզ։ Նա հինգ մատի պես գիտի մարդու էությունը։ Ապրում է ձեր մեջ, ուտում է նույն քո սննդից և ապրում է նույն միջավայրում, բայց, այդուհանդերձ, Նա ավելին գիտի․ Նա կարող է մերկացնել քեզ և թափանցել մարդկության ապականված էության մեջ։ Նա մարդու աշխարհիկ գործելակերպի փիլիսոփայությունից, խոտորությունից ու նենգությունից առավել ոչինչ չի ատում։ Նա հատկապես ատում է մարդկանց մսեղավոր փոխհարաբերությունները։ Գուցե ծանոթ չէ մարդու աշխարհիկ գործելակերպի փիլիսոփայությանը, սակայն հստակ կարողանում է տեսնել և մերկացնել մարդկանց բացահայտած ապականված խառնվածքները։ Այս ամենի միջոցով Նա գործում է՝ խոսելու և այս ամենի միջոցով մարդուն ուսուցանելու համար․ Նա օգտագործում է այս ամենը մարդկանց դատելու և Իր իսկ արդար ու սուրբ բնույթը բացահայտելու համար։ Այսպիսով՝ մարդիկ դառնում են Նրա գործի հակադրող կերպարներ։ Միայն մարմնացած Աստված կարող է բացահայտել մարդու տարբեր ապականված խառնվածքները և Սատանայի բոլոր տգեղ դեմքերը։ Թեև Նա չի պատժում քեզ և պարզապես օգտագործում է քեզ՝ որպես Իր արդարության ու սրբության հակադրող կերպար, դու ամաչում ես և թաքնվելու տեղ չես գտնում, քանի որ չափազանց կեղտոտ ես։ Նա խոսում է՝ մարդու մեջ մերկացած այդ բաներն օգտագործելով, և միայն այս ամենի բացահայտումից հետո են մարդիկ գիտակցում, թե որքան սուրբ է Աստված։ Նա չի անտեսում մարդկանց մեջ անգամ ամենաչնչին անմաքրությունը, նույնիսկ նրանց սրտերում եղած ամենաաննշան կեղտոտ միտքը․ եթե մարդկանց խոսքերն ու գործերը չեն համապատասխանում Նրա մտադրություններին, ապա Աստված չի արդարացնում նրանց։ Նրա խոսքերում տեղ չկա ո’չ մարդկային, ո’չ որևէ այլ կեղտի համար․ այդ ամենը պետք է բացահայտվի։ Միայն այդ ժամանակ ես հասկանում, որ Նա իսկապես նման չէ մարդուն։ Եթե մարդկանց մեջ աննշան կեղտ կա, ապա Նա ծայրաստիճան գարշում է նրանցից։ Լինում են նույնիսկ ժամանակներ, երբ մարդիկ ի վիճակի չեն հասկանալու և ասում են․ «Աստվա՛ծ, ինչո՞ւ ես միշտ բարկանում։ Ինչո՞ւ ուշադրություն չես դարձնում մարդու թուլություններին։ Ինչո՞ւ չես կարող մի փոքր ներողամիտ լինել մարդկանց հանդեպ։ Ինչո՞ւ ես այդքան անտարբեր մարդու նկատմամբ։ Ակնհայտ է, որ գիտես, թե ինչ աստիճանի են մարդիկ ապականվել, այդ դեպքում ինչո՞ւ ես դեռ այսպես վարվում նրանց հետ»։ Նա գարշում է մեղքից, ատում է այն և հատկապես զզվում է, եթե մեջդ ապստամբության որևէ նշույլ կա։ Երբ ըմբոստ խառնվածք ես բացահայտում, Աստված տեսնում է այն և խորշում դրանից արտասովոր ատելությամբ։ Հենց այս բաների միջոցով են դրսևորվում Նրա բնույթն ու այն, ինչ Աստված է։ Երբ քեզ համեմատության մեջ ես դնում, տեսնում ես, որ թեև Նա ուտում է նույն սնունդը, ինչ մարդը, հագնում է նույն հագուստը, վայելում է նույն բաները, ինչ նրանք, և ապրում ու բնակվում է նրանց հետ, այնուամենայնիվ, Նա նման չէ մարդուն։ Մի՞թե սա չէ հակադրող կերպարի կարևորությունը։ Հենց այս մարդկային բաների միջոցով է երևում Աստծու մեծ զորությունը․ խավարն է, որ ընդգծում է լույսի մեծարժեք գոյությունը։

Իհարկե, Աստված միտումնավոր չի դարձրել ձեզ հակադրող կերպարներ։ Ավելի շուտ՝ միայն այս գործի պտուղներ տալուց հետո է բացահայտվում, որ մարդու ըմբոստությունն Աստծու արդար բնույթի հակադրությունն է, և միայն հակադրող կերպարներ լինելու շնորհիվ հնարավորություն ունեք ճանաչելու Աստծու արդար բնույթի բնական հայտնությունը։ Դուք դատվում և հանդիմանվում եք ձեր ըմբոստության պատճառով, բայց այն նաև ձեզ հակադրող կերպար է դարձնում, և ձեր ապստամբության շնորհիվ է, որ ստանում եք այն մեծ շնորհքը, որն Աստված պարգևում է ձեզ։ Այլ կերպ ասած՝ ձեր ըմբոստությունն Աստծու ամենակարողության և իմաստության հակադրությունն է, և նաև ձեր ըմբոստության շնորհիվ է, որ ձեռք եք բերել այսպիսի մեծ փրկություն և օրհնություններ։ Թեև Ես բազմիցս դատել եմ ձեզ, դուք ստացել եք ահռելի փրկություն, որին մարդը նախկինում երբեք չէր արժանացել։ Այս գործը չափազանց մեծ կարևորություն ունի ձեզ համար։ «Հակադրող կերպար» լինելը նույնպես չափազանց արժեքավոր է ձեզ համար․ դուք փրկված եք և հասել եքփրկության շնորհքին, քանի որ հակադրող կերպարներ եք, ուստի մի՞թե նման հակադրող կերպարը չափազանց մեծ արժեք չունի։ Մի՞թե այն չափազանց մեծ կարևորություն չունի։ Այդ պատճառով, որ ապրում եք նույն ոլորտում, նույն կեղտոտ երկրում, ինչ Աստված, հակադրող կերպարներ եք և ստանում եք մեծագույն փրկությունը։ Եթե Աստված չմարմնանար, ո՞վ ողորմած կլիներ ձեզ, և ո՞վ հոգ կտաներ ձեզ՝ ձեզ նման ցածր մարդկանց։ Ո՞վ կհոգար ձեր մասին։ Եթե Աստված չմարմնանար՝ ձեր մեջ գործելու համար, ե՞րբ կստանայիք այս փրկությունը, որին նախկինում ոչ ոք երբևէ չի արժանացել։ Եթե չմարմնանայի՝ ձեր մասին հոգ տանելու, ձեր մեղքերը դատելու համար, մի՞թե վաղուց չէիք գահավիժել Հադես։ Եթե չմարմնանայի և չխոնարհեցնեի Ինձ ձեր մեջ, ինչպե՞ս էիք կարողանալու որակավորված լինել՝ որպես հակադրություն Աստծու արդար բնույթին։ Մի՞թե հակադրող կերպարներ չեք իմ մարմնանալու և ձեր մեջ գալու շնորհիվ՝ հնարավորություն տալով ձեզ արժանանալ մեծագույն փրկությանը։ Մի՞թե չեք ստանում այս փրկությունը, որովհետև մարմնացել եմ։ Եթե Աստված չմարմնանար՝ ձեզ հետ ապրելու համար, մի՞թե դուք դեռ կգիտակցեիք, որ մարդկային դժոխքում ապրում եք շներից ու խոզերից ավելի ցածր կենսակերպով։ Մի՞թե չեք հանդիմանվել և դատվել, որովհետև Իմ մսեղիի գործի համար հակադրող կերպարներ եք։ Ձեզ համար հակադրող կերպարի գործից առավել հարմար գործ չկա, քանի որ հենց հակադրող կերպարներ լինելու շնորհիվ եք դատաստանի միջոցով փրկվում։ Մի՞թե չեք զգում, որ չափանիշներին համապատասխանող հակադրող կերպար լինելը ձեր ողջ կյանքի օրհնությունն է։ Դուք պարզապես կատարում եք հակադրող կերպարի գործը, սակայն ստանում եք նախկինում երբեք չունեցած և անգամ չպատկերացրած փրկություն։ Այսօր ձեր պարտականությունը հակադրող կերպար լինելն է, և ձեր արժանի վարձքը՝ ապագայում հավիտենական օրհնություններ վայելելը։ Ձեր ստացած փրկությունը ներկա օրվա համար որևէ վաղանցիկ ներըմբռնում կամ անցողիկ գիտելիք չէ, այլ ավելի մեծ օրհնություն՝ կյանքի հավերժական շարունակություն։ Թեև ձեզ նվաճելու համար օգտագործել եմ «հակադրող կերպարը», պետք է իմանաք, որ այս փրկությունն ու օրհնությունը տրվում են՝ ձեզ շահելու համար․ դա արվում է հանուն նվաճման, բայց նաև որպեսզի կարողանամ ձեզ ավելի լավ փրկել։ «Հակադրող կերպարը» փաստ է, բայց հակադրող կերպարներ լինելու պատճառը ձեր ըմբոստությունն է, և հենց դրա շնորհիվ եք ստացել այնպիսի օրհնություններ, որոնք ոչ ոք երբևէ չի ստացել։ Այսօր ձեզ տրվում է տեսնելու և լսելու հնարավորություն, իսկ վաղը կստանաք, և դրանից էլ ավելին, մեծ օրհնությունների կարժանանաք։ Ուստի, մի՞թե նման հակադրող կերպարները չափազանց մեծ արժեք չունեն։ Այսօրվա նվաճման գործի արդյունքները ձեռք են բերվում ձեր ըմբոստ խառնվածքների՝ որպես հակադրող կերպար ծառայելու միջոցով։ Այսինքն՝ հանդիմանության և դատաստանի երկրորդ դրսևորման գագաթնակետն այն է, որ ձեր պղծությունն ու ըմբոստությունն օգտագործվեն որպես հակադրող կերպար՝ թույլ տալով ձեզ տեսնել Աստծու արդար բնույթը։ Երբ դարձյալ հնազանդվեք դատաստանի և հանդիմանության երկրորդ դրսևորման ընթացքում, ապա Աստծու ողջ արդար բնույթն բացահայտորեն կհայտնվի ձեզ։ Սա նշանակում է, որ նվաճման գործի ձեր ընդունմանը զուգընթաց՝ դուք ավարտում եք նաև հակադրող կերպարի պարտականության կատարումը։ Իմ նպատակը ձեզ պիտակավորելը չէ։ Փոխարենը, Ես օգտագործում եմ ծառայություն մատուցողի ձեր դերը՝ նվաճման գործի առաջին դրսևորումն իրականացնելու համար՝ բացահայտելով Աստծու արդար և անվիրավորելի բնույթը։ Ձեր՝ որպես հակադրող կերպար ծառայելու, այլ կերպ ասած՝ ձեր ըմբոստության՝ որպես հակադրող կերպար գործելու միջոցով են ձեռք բերվում նվաճման գործի երկրորդ դրսևորման արդյունքները՝ ձեզ լիովին բացահայտելով Աստծու արդար բնույթը, որն առաջին դրսևորման ընթացքում ամբողջությամբ չէր հայտնվել՝ ցույց տալով այն իր ամբողջության մեջ և այն ամենը, ինչ Նա է՝ Նրա գործի իմաստությունը, հրաշքն ու անարատ սրբությունը։ Նման գործի արդյունքը ձեռք է բերվում տարբեր ժամանակաշրջաններում իրականացվող նվաճման և դատաստանի տարբեր աստիճանների միջոցով։ Որքան դատաստանը ավելի է մոտենում իր գագաթնակետին, այնքան ավելի է մերկացնում մարդկանց ապստամբ խառնվածքները, և այնքան ավելի լիարժեք է դառնում նվաճման արդյունքը։ Նվաճման այս գործի ընթացքում ամբողջությամբ բացահայտվում է Աստծու արդար բնույթը։ Նվաճման գործը բաժանված է երկու քայլի և ունի տարբեր փուլեր ու աստիճաններ, ուստի, իհարկե, ձեռք բերվող արդյունքներն էլ տարբեր են։ Այսինքն՝ մարդկանց հնազանդության աստիճանն էլ ավելի է խորանում։ Միայն դրանից հետո մարդիկ կարող են լիովին մտնել կատարելության տանող ճիշտ ուղին։ Այլ կերպ ասած՝ միայն նվաճման ամբողջ գործի ավարտից հետո (երբ դատաստանի երկրորդ դրսևորումը հասնում է իր վերջնական արդյունքին) մարդիկ այլևս չեն դատվում, այլ նրանց թույլ է տրվում մտնել կյանքի փորձառությունների ճիշտ ուղի։ Քանզի դատաստանը նվաճման դրսևորումն է, իսկ նվաճումն արտահայտվում է դատաստանի և հանդիմանությանձևով։

Միայն ամենահետամնաց և կեղտոտ վայրերում մարմնանալով է, որ Աստված կարողանում է բացահայտել Իր սուրբ և արդար բնույթի ամբողջականությունը։ Եվ ինչի՞ միջոցով է Նա բացահայտում Իր արդար բնույթը։ Այն բացահայտվում է մարդու մեղքերը դատելու, Սատանային դատելու, մեղքից գարշելու և Իրեն դիմադրող ու Իր դեմ ապստամբող թշնամիներին ատելու միջոցով։ Այսօր Իմ ասած խոսքերը մարդու մեղքերն ու անարդարությունը դատելու և մարդու ըմբոստությունն ու մարդու խոտորությունը և նենգությունն անիծելու համար են։ Այն ամենը, ինչ Աստծու մտադրությունների համաձայն չէ մարդու խոսքերում ու գործերում, պետք է ենթարկվի դատաստանի, և մարդու ողջ ըմբոստությունը բնորոշվում է որպես մեղք։ Նրա խոսքերը հիմնված են դատաստանի սկզբունքների վրա․ Նա օգտագործում է մարդու անարդարության դատաստանը, ըմբոստության անեծքն ու բոլոր տգեղ կողմերի մերկացումը՝ Իր արդար բնույթն ակնհայտ դարձնելու համար։ Սրբությունը Նրա արդար բնույթի արտացոլումն է, և իրականում Աստծու սրբությունը Նրա արդար բնույթն է։ Այսօրվա խոսքերի համատեքստը ձեր ապականված խառնվածքներն են․ Ես խոսում ու դատում եմ, և, դրանց համապատասխան, իրականացնում եմ նվաճման գործը։ Հենց սա է գործնական աշխատանքը, և միայն այսպես կարող է լիովին ընդգծվել Աստծու սրբությունը։ Եթե մեջդ ապականված խառնվածքի ոչ մի նշույլ չկա, ապա Աստված ոչ կդատի քեզ, ոչ էլ ցույց կտա Իր արդար բնույթը։ Ապականված խառնվածքներ ունենալու պատճառով Աստված քեզ անպատիժ չի թողնի, և հենց դրա միջոցով է դրսևորվում Նրա սրբությունը։ Եթե Աստված տեսներ, որ մարդու կեղտոտությունն ու ըմբոստությունը չափազանց մեծ են, բայց չխոսեր, քեզ չդատեր և անարդարությանդ համար քեզ չպատժեր, ապա դա կապացուցեր, որ Նա Աստված չէ, քանզի մեղքի հանդեպ ատելություն չէր ունենա։ Նա նույնքան կեղտոտ կլիներ, որքան մարդը։ Այսօր Ես դատում եմ քեզ կեղտոտությանդ պատճառով, և հանդիմանում՝ ապականությանդ ու ըմբոստությանդ պատճառով։ Ես ձեզ ոչ զորությունս չեմ ցուցադրում, ոչ էլ միտումնավոր ճնշում․ այս ամենն անում եմ, որովհետև դուք՝ կեղտի այս երկրում ծնվածներդ այնքան խորապես եք ապականվել կեղտով։ Դուք պարզապես կորցրել եք ձեր ազնվությունն ու մարդկայնությունը՝ կեղտոտ վայրերում ապրող խոզերի պես։ Ձեր կեղտի և ապականության պատճառով է, որ դատվում եք, և Ես ցասումս եմ թափում ձեր վրա։ Հենց այս խոսքերի դատաստանի շնորհիվ եք կարողացել տեսնել, որ Նա արդար ու սուրբ Աստված է։ Հենց Նրա սրբության և արդարության պատճառով է Նա դատում ձեզ և Իր ցասումը թափում ձեր վրա։ Հենց մարդկության ըմբոստությունը տեսնելու պատճառով է Նաբացահայտում է Իր արդար բնույթը։ Մարդկության կեղտն ու ապականությունը բացահայտում են Նրա սրբությունը։ Սա բավական է ցույց տալու համար, որ Նա հենց Աստված է՝ սուրբ ու անարատ, և այնուամենայնիվ ապրում է կեղտի երկրում։ Եթե մարդը մյուսների հետ թավալվում է ցեխի մեջ, և նրա մեջ ոչ մի սուրբ բան չկա, ու նա արդար խառնվածք չունի, ապա նա որակավորված չէ դատելու մարդու անարդարությունը, ոչ էլ պիտանի է մարդու դատաստանը իրականացնելու համար։ Ինչպե՞ս կարող են իրար հավասարապես կեղտոտ մարդիկ որակավորված լինել դատելու իրենց նմաններին։ Միայն սուրբ Աստվածն Ինքն է ի վիճակի դատելու ողջ կեղտոտ մարդկությանը։ Ինչպե՞ս կարող է մարդը դատել մարդու մեղքերը։ Ինչպե՞ս կարող է մարդը տեսնել մարդու մեղքերը և որակավորված լինել դատապարտելու նրան։ Եթե Աստված որակավորված չլիներ դատելու մարդու մեղքերը, ապա ինչպե՞ս կարող էր Նա լինել արդար Աստված։ Մարդկանց ապականված խառնվածք դրսևորելու պատճառով Աստված խոսում է նրանց դատելու համար, և միայն այդ ժամանակ կարող են տեսնել, որ Նա սուրբ Աստված է։ Աստված դատում և հանդիմանում է մարդուն իր մեղքերի համար և մերկացնում է այդ մեղքերը։ Ոչ մի մարդ կամ ոչ մի բան չի կարող խուսափել այդ դատաստանից։ Նա դատում է այն ամենը, ինչ կեղտոտ է։ Միայն այս կերպ է Աստծու բնույթը բացահայտվում որպես արդար։ Եթե այլ կերպ լիներ, ինչպե՞ս կարելի էր ասել, որ հակադրող կերպարներ եք թե՛ անունով, թե՛ իրականում։

Մեծ տարբերություն կա Իսրայելում կատարված գործի և այսօրվա գործի միջև։ Եհովան առաջնորդում էր իսրայելացիների կյանքը, և այդքան շատ հանդիմանություն ու դատաստան չկար, որովհետև այն ժամանակ մարդիկ աշխարհի մասին չափազանց քիչ բան էին հասկանում և քիչ ապականված խառնվածքներ ունեին։ Այն ժամանակ իսրայելացիներն անվերապահորեն հնազանդվում էին Եհովային․ երբ նրանց ասում էր զոհասեղաններ կառուցել, անմիջապես կառուցում էին դրանք, իսկ երբ ասում էր նրանց հագնել քահանաների պատմուճանները, նրանք հնազանդվում էին։ Այն օրերին Եհովան նման էր հոտն արածեցնող հովվի, իսկ ոչխարները հետևում էին նրա առաջնորդությանը և արածում արոտավայրում․ Եհովան առաջնորդում էր նրանց կյանքը՝ ուղղորդելով, թե ինչպես ուտեն, հագնվեն, ապրեն և ճամփորդեն։ Դա Աստծու բնույթը բացահայտելու ժամանակը չէր, քանի որ այն ժամանակվա մարդկությունը նորածին էր․ քիչ էին ըմբոստներն ու դիմադրողները, մարդկության մեջ շատ կեղտ չկար, և ուստի մարդիկ չէին կարող հանդես գալ որպես հակադրվող կերպարներ Աստծու բնույթին։ Կեղտի երկրից եկած մարդկանց միջոցով է, որ Աստծու սրբությունը պարզ է դառնում․ այսօր Նա դատում է՝ օգտագործելով այդ մարդկանց միջոցով բացահայտված կեղտը, և այսպիսով դատաստանի մեջ բացահայտվում է Նրա էությունը։ Ինչո՞ւ է Աստված դատում։ Նա դատաստանի խոսքեր է հնչեցնում, որովհետև նողկում է մեղքից․ ինչպե՞ս կարող էր Նա այդքան բարկանալ, եթե չգարշեր մարդկության ըմբոստությունից։ Եթե Նրա մեջ չլիներ գարշանքն ու զզվանք, եթե անտարբեր լիներ մարդկանց ըմբոստության նկատմամբ, ապա դա կապացուցեր, որ Նա մարդու պես կեղտոտ է։ Նա կարողանում է դատել և հանդիմանել մարդուն, որովհետև նողկում է կեղտից, և Նրա մեջ չկա այն, ինչից նողկում է։ Եթե Աստծու մեջ էլ դիմադրություն և ըմբոստություն լիներ, Նա չէր գարշի դիմադրողներից և ըմբոստներից։ Եթե վերջին օրերի գործը դեռևս իրականացվեր Իսրայելում, ապա դա որևէ իմաստ չէր ունենա։ Ինչո՞ւ է վերջին օրերի գործը կատարվում Չինաստանում՝ բոլորից ամենամութ և ամենահետամնաց վայրում։ Դա Նրա սրբությունն ու արդարությունը բացահայտելու համար է։ Կարճ ասած՝ որքան ավելի մութ է վայրը, այնքան ավելի շատ կարող է բացահայտվել Աստծու սրբությունը։ Իրականում, այս ամենը Աստծու գործի համար է։ Միայն այսօր եք գիտակցում, որ Աստված իջել է երկնքից՝ ձեր մեջ լինելու համար, և հենց ձեր կեղտի ու ըմբոստության միջոցով է Նա հայտնի դառնում, ու միայն հիմա եք ճանաչում Աստծուն։ Մի՞թե սա մեծագույն բարձրացումը չէ։ Իրականում, դուք Չինաստանում ընտրված մարդկանց մի խումբ եք։ Եվ քանի որ ընտրվել ու վայելել եք Աստծու շնորհքը, մինչդեռ արժանի չեք վայելելու այսպիսի մեծ շնորհքը, դա ապացուցում է, որ այս ամենը ձեր գերագույն բարձրացումն է։ Աստված հայտնվել է ձեզ, ամբողջությամբ բացահայտել է Իր սուրբ բնույթը և այդ ամենը շնորհել է ձեզ ու արժանացրել բոլոր այն օրհնություններին, որոնց կարող էիք արժանանալ։ Ոչ միայն ճաշակել եք Աստծու արդար բնույթը, այլև շատ ավելին՝ Նրա փրկությունը, փրկագնումն ու Նրա անսահման, անհուն սերը։ Դուք՝ բոլորից ամենակեղտոտներդ, արժանացել եք այսպիսի մեծ շնորհքի․ մի՞թե օրհնված չեք։ Մի՞թե սա Աստված չէ, որ բարձրացնում է ձեզ։ Դուք բոլորից ամենացածր կարգավիճակ ունեցող մարդիկ եք․ դուք ի ծնե անարժան եք այսպիսի մեծ օրհնություն վայելելու, սակայն Աստված բացառություն է արել՝ բարձրացնելով քեզ։ Մի՞թե չես ամաչում։ Եթե ի վիճակի չես կատարելու պարտականությունդ, ապա ի վերջո կամաչես ինքդ քեզնից և կպատժես քեզ։ Այսօր ո՛չ կարգավարժվում ես, ո՛չ էլ պատժվում․ քո մսեղին ապահով և անվնաս է, բայց ի վերջո, այս խոսքերը քեզ ամոթով կթողնեն։ Մինչ օրս Ես դեռ ոչ մեկին հրապարակավ չեմ հանդիմանել․ խոսքերս կարող են խիստ լինել, բայց ինչպե՞ս եմ Ես վարվում մարդկանց հետ։ Ես մխիթարում եմ, հորդորում եմ և հիշեցնում եմ նրանց։ Ես այս ամենն անում եմ միայն ձեզ փրկելու համար։ Մի՞թե իսկապես չեք հասկանում Իմ մտադրությունները։ Բոլորդ պետք է հասկանաք Իմ ասածը և ոգեշնչվեք դրանով։ Միայն հիմա են շատ մարդիկ հասկանում․ մի՞թե այս օրհնությունը հենց հակադրող կերպար լինելուց չի գալիս։ Մի՞թե հակադրող կերպար լինելն ամենաօրհնյալ բանը չէ։ Ի վերջո, երբ գնաք ավետարանը քարոզելու, կասեք. «Մենք տիպիկ հակադրող կերպարներ ենք»։ Նրանք կհարցնեն քեզ․ «Ի՞նչ է նշանակում ձեր տիպիկ հակադրող կերպարներ լինելը»։ Եվ դու կասես․ «Մենք հակադրություն ենք Աստծու գործին և Նրա մեծ զորությանը։ Աստծու արդար բնույթն ամբողջությամբ ի հայտ է գալիս մեր ըմբոստության միջոցով․ մենք Աստծու վերջին օրերի գործի մատուցվող առարկաներն ենք, Նրա գործի հավելվածներն ենք, ինչպես նաև դրա գործիքները»։ Երբ նրանք լսեն դա, կհետաքրքրվեն։ Այնուհետև կասես․ «Մենք նմուշներն ու տիպարներն ենք Աստծու՝ ողջ տիեզերքի գործն ավարտին հասցնելու և ամբողջ մարդկությանը նվաճելու համար։ Սուրբ ենք, թե կեղտոտ, միևնույն է, մենք դեռ ավելի օրհնված ենք, քան դուք, քանի որ մենք տեսել ենք Աստծուն, և մեզ նվաճելու Նրա հնարավորության միջոցով բացահայտվում է Աստծու մեծ զորությունը․ միայն մեր կեղտոտ և ապականված լինելու պատճառով է Նրա արդար բնույթն ընդգծվել։ Մի՞թե ի վիճակի եք այսպես վկայելու Աստծու վերջին օրերի գործի մասին։ Դուք որակավորված չեք։ Սա սոսկ Աստծու՝ մեզ բարձրացնելն է։ Թեև մենք գուցե հպարտ չենք, բայց կարող ենք հպարտորեն փառաբանել Աստծուն, քանզի ոչ ոք չի կարող ժառանգել նման մեծ խոստում, և ոչ ոք չի կարող վայելել այդքան մեծ օրհնություն։ Մենք իսկապես երախտապարտ ենք, որ մենք՝ այսքան կեղտոտ լինելով, կարողանում ենք ծառայել որպես հակադրող կերպարներ Աստծու տնօրինման ընթացքում»։ Եվ երբ նրանք հարցնեն՝ «Ի՞նչ են նմուշներն ու տիպարները», կասես․ «Մարդկության ամենաըմբոստն ու ամենակեղտոտներն ենք․ Մեզ առավել խորապես ապականել է Սատանան, և մսեղիի ամենահետամնացն ու ստորադասն ենք։ Մենք այն դասական օրինակներն ենք, որոնց Սատանան օգտագործել է։ Այսօր Աստված մեզ ընտրել է մարդկության միջից առաջինը նվաճելու համար, և մենք տեսել ենք Աստծու արդար բնույթն ու ժառանգել Նրա խոստումը․ Նա ավելի շատ մարդկանց է նվաճում մեր միջոցով ուստի մարդկության մեջ նվաճվածների նմուշներն ու տիպարներն ենք»։ Չկա ավելի լավ վկայություն, քան այս խոսքերը, և սա քո լավագույն փորձառությունն է։


Նվաճման գործի իրական պատմությունը (2)

Նախկինում ձգտում էիք թագավորել և այսօր դեռ լիովին չեք հրաժարվել դրանից. դեռ ցանկանում եք թագավորել, պահել երկինքն ու հենարան լինել երկրին։ Հիմա մտածի՛ր այս հարցի շուրջ՝ արդյոք ունե՞ս նման որակավորում։ Մի՞թե լիովին զուրկ չես ողջամտությունից։ Մի՞թե այն, ինչին ձգտում եք և ինչի վրա ձեր ուշադրությունն եք կենտրոնացնում, իրատեսական է։ Նույնիսկ բնականոն մարդկայնություն չունեք․ մի՞թե դա ծայրաստիճան ողորմելի չէ։ Ուստի այսօր խոսում եմ միայն նվաճվելու, վկայություն կրելու, ձեր որակը բարելավելու և կատարյալ դարձվելու ուղի մտնելու մասին․ ուրիշ ոչնչի մասին չեմ խոսում։ Որոշ մարդիկ հակակրանք են տածում մաքուր ճշմարտության հանդեպ և երբ տեսնում են բնականոն մարդկայնության և մարդկանց որակը բարելավելու մասին այս ողջ խոսակցությունը, դժկամություն են ցուցաբերում։ Նրանց, ովքեր չեն սիրում ճշմարտությունը, հեշտ չէ կատարյալ դարձնել։ Քանի դեռ այսօր ընթանում եք մուտքի ճանպարհով և քայլ առ քայլ գործում եք Աստծու մտադրությունների համաձայն, մի՞թե կարող եք դուրս թողնվել։ Այն բանից հետո, երբ Աստված մայրցամաքային Չինաստանում նման մեծ գործ է կատարել և այսքան շատ խոսքեր է ասել, մի՞թե կարող է կես ճանապարհին թողնել այն։ Մի՞թե կարող է մարդկանց առաջնորդել դեպի անհատակ անդունդ։ Այսօր վճռորոշն այն է, որ պետք է իմանաք մարդու էությունը և պետք է իմանաք, թե ինչի մեջ պետք է մտնեք․ պետք է խոսեք կյանքի մուտքի և բնավորության փոփոխությունների մասին, այն մասին, թե ինչպես իրապես նվաճվել և ինչպես լիովին հնազանդվել Աստծուն, ինչպես վերջնական վկայություն կրել Աստծու համար և ինչպես հասնել մինչև մահ հնազանդության։ Պետք է կենտրոնանաս այս ամենի վրա, իսկ ոչ իրատեսականը կամ անկարևորը պետք է նախ մի կողմ դրվի և անտեսվի։ Այսօր պետք է գիտակցես, թե ինչպես նվաճվել, և թե որոնք են մարդկանց դրսևորումները նրանց նվաճվելուց հետո։ Կարող ես ասել, որ նվաճվել ես, բայց կարո՞ղ ես հնազանդվել մինչև մահ։ Պետք է կարողանաս հետևել մինչև բուն վերջը՝ անկախ նրանից, կան հեռանկարներ, թե ոչ, և չպետք է կորցնես հավատն առ Աստված՝ անկախ միջավայրից։ Ի վերջո պետք է հասնես վկայության երկու կողմի՝ Հոբի վկայությանը, այն է՝ հնազանդություն մինչև մահ, և Պետրոսի վկայությանը՝ Աստծու հանդեպ գերագույն սեր։ Մի կողմից պետք է նման լինես Հոբին․ նա կորցրեց ողջ նյութական ունեցվածքը և բախվեց մսեղիի հիվանդությանը, սակայն չլքեց Եհովայի անունը։ Սա էր Հոբի վկայությունը։ Պետրոսը կարողացավ սիրել Աստծուն մինչև մահ. երբ բախվեց իր մահվանը, դեռ սիրում էր Աստծուն, երբ նրան խաչեցին, դեռ սիրում էր Աստծուն։ Նա չմտածեց իր սեփական հեռանկարների մասին և չձգտեց գեղեցիկ հույսերի կամ շռայլ մտքերի, այլ ձգտեց միայն սիրել Աստծուն և հնազանդվել Աստծու բոլոր կարգավորումներին։ Այսպիսին է այն չափանիշը, որին պետք է հասնես, նախքան կհամարվի, որ վկայություն ես կրել, նախքան կդառնաս մեկը, որ նվաճվելուց հետո կատարյալ է դարձվել։ Այսօր, եթե մարդիկ իսկապես իմանային իրենց սեփական էությունն ու կարգավիճակը, մի՞թե դեռ կձգտեին հեռանկարների և հույսերի։ Այն, ինչ պետք է իմանաս, հետևյալն է՝ անկախ նրանից, թե արդյոք Աստված ինձ կատարյալ է դարձնում, պետք է հետևեմ Աստծուն։ Այն ամենը, ինչ Նա անում է հիմա, բարի է և արվում է հանուն ինձ, և որպեսզի մեր բնավորությունները կարողանան փոխվել, և կարողանանք ազատվել սատանայի ազդեցությունից, որպեսզի թույլ տա մեզ` աղտեղության երկրում ծնվածներիս, ազատվել այդ աղտեղությունից և թոթափել այն, ազատվել Սատանայի ազդեցությունից և դուրս գալ դրանից։ Իհարկե, սա այն է, ինչ պահանջվում է քեզանից, բայց Աստծու համար դա լոկ նվաճում է, որն արվում է, որպեսզի մարդիկ հնազանդվելու վճռականություն ունենան և կարողանան ամեն ինչ թողնել Աստծու ներդաշնակեցումներին։ Այս կերպ հարցերը կիրագործվեն։ Այսօր մարդկանց մեծ մասն արդեն նվաճվել է, բայց նրանց ներսում դեռ շատ ապստամբ և չհնազանդվող բան կա։ Մարդկանց ճշմարիտ հասակը դեռ չափազանց փոքր է։ Հենց որ հույսեր ու հեռանկարներ են ունենում, իրենց ոգեշնչված են զգում, իսկ եթե ընդհանրապես հույսեր չունեն և նույնիսկ խոսելու արժանի որևէ հեռանկար չունեն, դառնում են բացասական և նույնիսկ մտածում են Աստծուն լքելու մասին։ Ավելին` մարդիկ մեծ ցանկություն չունեն ձգտելու կյանքով արտահայտել բնականոն մարդկայնություն։ Սա անընդունելի է։ Այսպիսով, դեռ պետք է խոսեմ նվաճման մասին։ Իրականում կատարելագործումը տեղի է ունենում նվաճման հետ միաժամանակ․ երբ նվաճվում ես, կատարյալ դարձվելու առաջին արդյունքները նույնպես ձեռք են բերվում։ Այն, ինչով տարբերվում են նվաճվելն ու կատարյալ դարձվելը, մարդկանց մեջ փոփոխության աստիճանն է։ Նվաճվելը կատարյալ դարձվելու առաջին քայլն է և չի փոխարինում լիովին կատարյալ դարձվելուն, ոչ էլ ապացույց է, որ մարդիկ լիովին ձեռք են բերվել Աստծու կողմից։ Մարդկանց նվաճվելուց հետո նրանց բնավորության մեջ որոշակի փոփոխություններ են լինում, սակայն նման փոփոխությունները շատ հեռու են այն մարդկանց փոփոխություններից, որոնք լիովին ձեռք են բերվել Աստծու կողմից։ Այսօր այն, ինչ արվում է, մարդկանց կատարյալ դարձնելու նախնական գործն է՝ նրանց նվաճելը, և եթե չես կարող հասնել նվաճվելուն, ապա ոչ մի կերպ չես կարող կատարյալ դառնալ և լիովին ձեռք բերվել Աստծու կողմից։ Դու պարզապես կստանաս պատժի և դատաստանի մի քանի խոսքեր, սակայն դրանք ի վիճակի չեն լինի լիովին փոխելու քո սիրտը։ Այդ դեպքում կդառնաս նրանցից մեկը, ովքեր դուրս են թողնվում․ դա ոչնչով չի տարբերվի սեղանի վրա դրված ճոխ խնջույքին նայելուց, բայց այն չուտելուց։ Մի՞թե դա ծայրաստիճան ողորմելի իրավիճակ չէ քեզ համար։ Եվ ուստի պետք է ձգտես փոփոխությունների՝ լինի նվաճվելը, թե կատարյալ դարձվելը, երկուսն էլ վերաբերում են այն բանին, թե արդյոք քո մեջ փոփոխություններ կան, և արդյոք հնազանդվող ես, թե ոչ, և սա է որոշում՝ արդյոք կարող ես ձեռք բերվել Աստծու կողմից, թե ոչ։ Իմացի՛ր, որ «նվաճվելը» և «կատարյալ դարձվելը» պարզապես հիմնված են փոփոխության և հնազանդության աստիճանի վրա, ինչպես նաև այն բանի վրա, թե որքան մաքուր է առ Աստծված քո սերը։ Այսօրվա պահանջվածն այն է, որ կարողանաս լիովին կատարյալ դարձվել, բայց սկզբում պետք է նվաճվես․ պետք է բավարար գիտելիք ունենաս Աստծու պատժի և դատաստանի մասին, պետք է հետևելու հավատք ունենաս և լինես մեկը, որ ձգտում է փոփոխությունների և Աստծու ճանաչողության։ Միայն այդ ժամանակ կլինես մեկը, որ ձգտում է կատարյալ դարձվել։ Պետք է հասկանաք, որ կատարյալ դարձվելու ընթացքում կնվաճվեք, իսկ նվաճվելու ընթացքում կատարյալ կդարձվեք։ Այսօր կարող ես փնտրել կատարյալ դարձվել կամ ձգտել քո արտաքին մարդկայնության փոփոխություններին և որակի բարելավումներին, բայց գլխավոր կարևորությունն այն է, որ կարողանաս հասկանալ՝ այն ամենը, ինչ Աստված անում է այսօր, իմաստ ունի և օգտակար է․ այն հնարավորություն է տալիս քեզ՝ աղտեղության երկրում ծնվածիդ, ազատվել աղտեղությունից և թոթափել այն, այն հնարավորություն է տալիս քեզ հաղթահարել Սատանայի ազդեցությունը և ազատվել Սատանայի խավար ազդեցությունից, և ստիպելով քեզ կենտրոնանալ այս ամենի վրա՝ պաշտպանություն է տրամադրում քեզ այս աղտեղության երկրում։ Ի վերջո ի՞նչ վկայություն կպահանջվի քեզանից տալ։ Այն քեզ՝ աղտեղության երկրում ծնվածիդ համար է, որ կարողանաս սրբացվել, այլևս երբեք չկեղտոտվել աղտեղությամբ, և քեզ՝ Սատանայի իշխանության տակ ապրողիդ համար է, որ ազատվես Սատանայի ազդեցությունից, այն է՝ ո՛չ տիրապետվես, ո՛չ էլ անհանգստանաս Սատանայի կողմից և, այսպիսով, ապրես Ամենակարողի ձեռքերում։ Սա է վկայությունը և Սատանայի հետ ճակատամարտում հաղթանակի ապացույցը։ Ի զորու ես ապստամբելու Սատանայի դեմ, այլևս չես բացահայտում սատանայական բնավորություն այն ամենում, ինչ կյանքով ես արտահայտում, փոխարենը՝ կյանքով ես արտահայտում այն, ինչ Աստված պահանջեց, որ մարդը ձեռք բերի, երբ Նա ստեղծեց մարդուն, այն է՝ բնականոն մարդկայնություն, բնականոն ողջամտություն, բնականոն ըմբռնում, Աստծուն սիրելու բնականոն վճռականություն և հավատարմություն Աստծու հանդեպ։ Այսպիսին է այն վկայությունը, որը պետք է կրի արարածը։ Ասում ես․ «Մենք ծնվել ենք աղտեղության երկրում, բայց Աստծու պաշտպանության շնորհիվ, Նրա առաջնորդության շնորհիվ և Նրա՝ մեզ նվաճելու շնորհիվ մենք ազատվել ենք Սատանայի ազդեցությունից։ Այն, որ այսօր կարող ենք հնազանդվել, նույնպես Աստծու կողմից նվաճվելու արդյունքն է, և այն պատճառով չէ, որ մենք լավն ենք, կամ որ ի բնե սիրում էինք Աստծուն։ Պատճառն այն է, որ Աստված ընտրեց և նախասահմանեց մեզ, որ այսօր նվաճվել ենք, ի վիճակի ենք վկայություն կրելու Նրա համար և կարող ենք ծառայել Նրան։ Նմանապես՝ պատճառն այն է, որ Նա ընտրեց և պաշտպանեց մեզ, որ մենք հասել ենք փրկության ու փրկվել ենք Սատանայի իշխանությունից և ազատվել ենք աղտեղությունից ու մաքրագործվել մեծ կարմիր վիշապի երկրում»։ Բացի այդ՝ այն, ինչ արտաքուստ կյանքով արտահայտում ես, ցույց կտա, որ օժտված ես բնականոն մարդկայնությամբ, խոսքերիդ մեջ ողջամտություն կա, և կյանքով ես արտահայտում բնականոն մարդու նմանությունը։ Երբ ուրիշները տեսնեն քեզ, չպետք է ստիպես նրանց ասել․ «Մի՞թե սա մեծ կարմիր վիշապի պատկերը չէ»։ Քույրերի պահվածքը վայել չէ քրոջը, եղբայրների պահվածքը՝ եղբորը, և չունեք սրբերի արտաքին վայելչությունը։ Այդ ժամանակ մարդիկ կասեն․ «Զարմանալի չէ, որ Աստված ասաց, թե նրանք Մովաբի սերունդներն են․ Նա միանգամայն ճիշտ էր»։ Եթե մարդիկ նայեն ձեզ և ասեն․ «Թեև Աստված ասաց, որ Մովաբի սերունդներն եք, այն, ինչ կյանքով եք արտահայտում, ապացուցել է, որ ազատվել եք Սատանայի ազդեցությունից։ Թեև այդ ամենը դեռ ձեր ներսում է, ի զորու եք ապստամբելու դրանց դեմ․ սա ցույց է տալիս, որ լիովին նվաճվել եք», ապա դուք՝ նվաճվածներդ և փրկվածներդ, կասեք․ «Ճիշտ է, որ Մովաբի սերունդներն ենք, բայց փրկվել ենք Աստծու կողմից, և թեև անցյալում Մովաբի սերունդները մերժվեցին ու անիծվեցին և Իսրայելի ժողովրդի կողմից աքսորվեցին հեթանոսների մեջ, այսօր Աստված փրկել է մեզ։ Ճիշտ է, որ բոլոր մարդկանցից ամենաապականվածն ենք․ սա կանխորոշված էր Աստծու կողմից, փաստ է և անհերքելի է բոլորի կողմից։ Բայց այսօր ազատվել ենք այդ ազդեցությունից։ Մենք ատում ենք մեր նախնուն, պատրաստ ենք ապստամբելու մեր նախնու դեմ, անելու դա լիովին, հնազանդվելու Աստծու բոլոր կարգավորումներին և գործելու Աստծու մտադրությունների համաձայն՝ այսպիսով հասնելով մեր հանդեպ Նրա պահանջներին և հասնելով Աստծու մտադրությունների բավարարմանը։ Մովաբը դավաճանեց Աստծուն, չգործեց Աստծու մտադրությունների համաձայն և ատելի էր Աստծուն։ Բայց պետք է հաշվի առնենք Աստծու սիրտը, և այսօր, քանի որ հասկանում ենք Աստծու մտադրությունները, չենք կարող դավաճանել Աստծուն և պետք է ապստամբենք մեր հին նախնու դեմ»։ Նախկինում խոսել եմ մեծ կարմիր վիշապի դեմ ապստամբելու մասին, իսկ այսօր դա հիմնականում մարդկանց հին նախնու դեմ ապստամբության մասին է։ Սա մարդու նվաճման վկայության մի կողմն է, և անկախ նրանից, թե ինչպես ես մուտք գործում այսօր, այս առնչությամբ վկայության պակաս չպետք է ունենաս։

Մարդկանց որակը չափազանց ցածր է, բնականոն մարդկայնությունից մեծապես զուրկ են, նրանց արձագանքները չափազանց դանդաղ են, չափազանց անշտապ, Սատանայի ապականությունը նրանց թմրած ու բթամիտ է դարձրել, և թեև չեն կարող լիովին փոխվել մեկ կամ երկու տարում, պետք է համագործակցելու վճռականությունն ունենան։ Կարելի է ասել, որ սա նույնպես վկայություն է Սատանայի դիմաց։ Այսօրվա վկայությունը ներկայիս նվաճման գործի ձեռք բերված արդյունքն է, ինչպես նաև օրինակ և նմուշ ապագայի հետևորդների համար։ Ապագայում այն կտարածվի բյուրավոր ազգերում․ Չինաստանում կատարվող գործը կտարածվի բյուրավոր ազգերում։ Մովաբի սերունդներն աշխարհի բոլոր մարդկանցից ամենաստորն են։ Որոշ մարդիկ հարցնում են. «Մի՞թե Քամի սերունդները չեն ամենաստորը»։ Մեծ կարմիր վիշապի հետնորդները և Քամի սերունդները տարբեր խորհրդանշական նշանակություն ունեն, իսկ Քամի սերունդներն այլ հարց են. անկախ նրանից, թե ինչպես են անիծված, դեռ Նոյի սերունդներն են։ Մինչդեռ Մովաբի ծագումը մաքուր չէր․ Մովաբը ծնվել է պոռնկությունից, և այստեղ է տարբերությունը։ Թեև երկուսն էլ անիծված էին, նրանց կարգավիճակները նույնը չէին, և ուստի Մովաբի սերունդները բոլոր մարդկանցից ամենաստորն են, և ավելի համոզիչ փաստ չէր կարող լինել, քան բոլոր մարդկանցից ամենաստորների նվաճումը։ Վերջին օրերի գործը տապալում է բոլոր կանոնները, և անկախ նրանից, թե արդյոք անիծված կամ պատժված ես, քանի դեռ օգուտ ես բերում Իմ գործին և նպաստում ես այսօրվա նվաճման գործին, և անկախ նրանից, թե արդյոք Մովաբի սերունդ ես, թե մեծ կարմիր վիշապի հետնորդ, քանի դեռ աշխատանքի այս փուլում կարող ես կատարել արարածի պարտավորությունը և հիմնովին կատարել գործդ, ապա պատշաճ արդյունքը ձեռք կբերվի։ Մեծ կարմիր վիշապի հետնորդ և Մովաբի սերունդ ես․ մի խոսքով՝ բոլոր նրանք, ովքեր մսից ու արյունից են, արարածներ են և Արարչի կողմից են ստեղծվել։ Դու արարած ես, ընտրության այլ հնարավորություն չպետք է ունենաս, և սա քո պարտավորությունն է։ Իհարկե, այսօր Արարչի գործն ուղղված է ողջ տիեզերքին։ Անկախ նրանից, թե ումից ես սերում, ի վերջո արարածներից մեկն ես, իսկ դուք՝ Մովաբի սերունդներդ, արարածների մի մասն եք, այն միակ տարբերությամբ, որ ցածրարժեք եք։ Քանի որ այսօր Աստծու գործն իրականացվում է բոլոր արարածների մեջ և նպատակաուղղված է ողջ տիեզերքին, Արարիչն ազատ է ընտրելու ցանկացած մարդ, իրադարձություն կամ իրողություն՝ Իր գործը կատարելու համար։ Նրան համար կարևոր չէ, թե ումից ես սերել, քանի դեռ արարածներից մեկն ես, և քանի դեռ օգտակար ես Նրա գործին՝ նվաճման գործին, և Նրա վկայությանը. Նա աներկբայորեն Իր գործը կիրականացնի քեզ վրա։ Սա տապալում է մարդկանց ավանդական պատկերացումները, մասնավորապես այն, որ Աստված երբեք չի գործի հեթանոսների մեջ, հատկապես ոչ նրանց վրա, ովքեր անիծվել և ցածրարժեք են, ինչ վերաբերում է անիծվածներին, նրանցից սերող բոլոր ապագա սերունդները նույնպես հավիտյան անիծված կլինեն՝ առանց երբևէ փրկության որևէ հնարավորություն ունենալու․ Աստված երբեք չի իջնի և չի գործի հեթանոսական երկրում և երբեք ոտք չի դնի աղտեղության երկրում, քանզի Նա սուրբ է։ Այս բոլոր պատկերացումները տապալվել են Աստծու՝ վերջին օրերի գործով։ Իմացի՛ր, որ Աստված բոլոր արարածների Աստված է, Նա գերիշխանություն ունի երկինքների ու երկրի և բոլոր բաների նկատմամբ և միայն Իսրայելի ժողովրդի Աստված չէ։ Ուստի այս գործը Չինաստանում առավելագույն նշանակալիություն ունի և մի՞թե չի տարածվի բյուրավոր ազգերում։ Ապագայի մեծ վկայությունը Չինաստանով չի սահմանափակվի. եթե Աստված միայն ձեզ նվաճեր, մի՞թե դևերը կհամոզվեին։ Նրանք չեն հասկանում նվաճվելը կամ Աստծու մեծ զորությունը, և միայն այն ժամանակ, երբ Աստծու ընտրյալ մարդիկ տիեզերքի բոլոր ծայրերում տեսնեն այս գործի վերջնական արդյունքները, բոլոր արարածները նվաճված կլինեն։ Ոչ ոք ավելի հետամնաց կամ ապականված չէ, քան Մովաբի սերունդները։ Նույնիսկ դրանց նման մարդիկ են նվաճվել, այսինքն՝ նրանք, ովքեր ամենաապականվածն էին, չէին ճանաչում Աստծուն կամ չէին հավատում, որ Աստված գոյություն ունի, նվաճվել են և իրենց բերաններով ընդունում են Աստծուն, փառաբանում են Նրան և ի զորու են սիրելու Նրան․ սա և միայն սա է նվաճման վկայությունը։ Թեև Պետրոսը չեք, կյանքով եք արտահայտում Պետրոսի պատկերը, ի զորու եք ունենալու Պետրոսի և Հոբի վկայությունը, և սա է մեծագույն վկայությունը։ Ի վերջո կասես․ «Մենք իսրայելացիները չենք, այլ Մովաբի մերժված սերունդները, Պետրոսը չենք, որի որակին չենք կարող հասնել, ոչ էլ Հոբն ենք, և նույնիսկ չենք կարող համեմատվել Պողոսի՝ Աստծու համար տառապելու և ծախսվելու վճռականության հետ, և այնքան հետամնաց ենք, ուստի արժանի չենք վայելելու Աստծու օրհնությունները։ Աստված, այնուամենայնիվ, մեզ այսօր բարձրացրել է․ հետևաբար պետք է գոհացնենք Աստծուն, և թեև ոչ բավականաչափ որակ կամ որակավորում ունենք, պատրաստակամ ենք գոհացնել Աստծուն, ունենք այս վճռականությունը։ Մենք Մովաբի սերունդներն ենք և անիծված էինք։ Սա կանխորոշված էր Աստծու կողմից, և անկարող ենք փոխել այն, բայց մեր կյանքով արտահայտելը և մեր ճանաչողությունը կարող են փոխվել, և ունենք Աստծուն գոհացնելու վճռականությունը»։ Երբ ունենաս այս վճռականությունը, այն կապացուցի, որ արդեն ունես նվաճված լինելելու վկայությունը։


Նվաճման գործի իրական պատմությունը (3)

Նվաճման գործի ակնկալվող արդյունքը, ամենից առաջ, այն է, որ մարդու մսեղին այլևս չապստամբի. այսինքն՝ մարդու միտքը ձեռք բերի Աստծու նոր ճանաչողություն, մարդու սիրտը լիովին հնազանդվի Աստծուն, և մարդն ունենա վճռականություն՝ հանուն Աստծու։ Մարդիկ նվաճված չեն համարվում, երբ նրանց անհատականությունը կամ մսեղին է փոխվում. այլ երբ փոխվում են նրանց մտածելակերպը, գիտակցությունը և ողջամտությունը, այսինքն՝ երբ նրանց ողջ մտահորիզոնն է փոխվում, ահա այդ ժամանակ նրանք Աստծու կողմից նվաճված կլինեն։ Երբ ունես հնազանդվելու վճռականություն, որդեգրել ես նոր մտածելակերպ, այլևս չունես ոչ մի պատկերացում Աստծու խոսքերի և գործի վերաբերյալ, ոչ էլ որևէ մտադրություն դրանց առնչությամբ, և քո ուղեղն ունակ է բնականոն կերպով մտածել, այսինքն՝ երբ կարող ես ամբողջ սրտով ծախսվել Աստծու համար, ապա այն մարդ տեսակն ես, որ լիովին նվաճված է։ Կրոնում շատ մարդիկ իրենց ողջ կյանքի ընթացքում խորապես տառապում են. նրանք ենթարկեցնում են իրենց մարմինները և կրում իրենց խաչը և նույնիսկ մահվան շեմին շարունակում են տառապել ու համբերել։ Ոմանք դեռ ծոմ են պահում իրենց մահվան առավոտյան։ Իրենց ողջ կյանքում զրկում են իրենց լավ սննդից ու հագուստից՝ կենտրոնանալով միայն տառապելու վրա։ Նրանք ի զորու են ենթարկելու իրենց մարմինը և ապստամբելու իրենց մսեղիի դեմ։ Տառապանքին դիմանալու նրանց ոգին գովելի է։ Բայց նրանց մտածելակերպը, պատկերացումները, մտահորիզոնը և հին բնությունը բնավ չեն էտվել։ Նրանք զուրկ են իրենց մասին որևէ ճշմարիտ ճանաչողությունից։ Նրանց ունեցած Աստծու մտավոր պատկերը մշուշոտ Աստծու ավանդական պատկերն է։ Աստծու համար տառապելու նրանց վճռականությունը գալիս է նրանց նախանձախնդրությունից և մարդկայնության լավ անհատականությունից։ Թեպետ հավատում են Աստծուն, ո՛չ ճանաչում են Նրան, ո՛չ էլ գիտեն Նրա մտադրությունները։ Նրանք պարզապես կուրորեն աշխատում և տառապում են Աստծու համար։ Նրանք բացարձակապես չեն կարևորում զանազանումը, քիչ են հոգում այն մասին, թե ինչպես ապահովեն` իրենց ծառայությունն իրականում համապատասխանի Աստծու մտադրություններին, և առավել ևս տեղյակ չեն, թե ինչպես ձեռք բերեն Աստծու ճանաչողությունը։ Աստված, որին նրանք ծառայում են, Իր ներհատուկ պատկերով Աստված չէ, այլ մի Աստված, որին երևակայել են, մի Աստված, որի մասին նրանք միայն լսել են կամ որի մասին միայն գրավոր լեգենդներ են կարդացել։ Ապա օգտագործում են իրենց հարուստ երևակայությունն ու բարեպաշտությունը՝ տառապելու Աստծու համար և ստանձնելու Աստծու գործը, որ Աստված ցանկանում է անել։ Նրանց ծառայությունը չափազանց անճշգրիտ է այնքան, որ գործնականում նրանցից ոչ ոք իսկապես ի զորու չէ ծառայելու Աստծու մտադրություններին համապատասխան։ Անկախ նրանից, թե որքան հոժարակամ են նրանք տառապում, ծառայության վերաբերյալ նրանց սկզբնական տեսակետը և Աստծու մասին նրանց մտավոր պատկերը մնում են անփոփոխ, քանի որ նրանք չեն անցել Աստծու դատաստանի, հանդիմանության, զտման և կատարելագործման միջով, ոչ էլ որևէ մեկն ուղղորդել է նրանց՝ օգտագործելով ճշմարտությունը։ Թեև հավատում են Փրկիչ Հիսուսին, նրանցից ոչ ոք երբեք չի տեսել Փրկչին։ Նրանք գիտեն Նրա մասին միայն լեգենդներից և խոսք ու զրույցից։ Արդյունքում նրանց ծառայությունը հավասարազոր է ոչ ավելիին, քան փակ աչքերով պատահականորեն ծառայելուն, ինչպես կույր մարդն է ծառայում իր հորը։ Ի վերջո ի՞նչ կարելի է ձեռք բերել նման ծառայության միջոցով։ Եվ ո՞վ հավանություն կտա դրան։ Սկզբից մինչև վերջ նրանց ծառայությունը մնում է նույնը. ստանում են միայն մարդածին դասեր և իրենց ծառայությունը հիմնում են միայն իրենց բնականության և սեփական նախասիրությունների վրա։ Ի՞նչ վարձատրություն կարող է սա բերել։ Նույնիսկ Պետրոսը, որ տեսավ Հիսուսին, չգիտեր ինչպես ծառայել Աստծու մտադրություններին համապատասխան. նա դա իմացավ միայն վերջում՝ իր ծերության ժամանակ։ Ի՞նչ է բացահայտում սա այն կույր մարդկանց մասին, որոնք փորձառաբար չեն ապրել նույնիսկ չնչին էտում և չեն ունեցել իրենց ուղղորդող որևէ մեկին։ Մի՞թե այսօր ձեզնից շատերի ծառայությունը նման չէ այս կույր մարդկանց ծառայությանը։ Մի՞թե բոլոր նրանք, ովքեր չեն անցել դատաստանով, էտումով և չեն փոխվել, այն մարդիկ չեն, որոնք լիովին չեն նվաճվել։ Ի՞նչ օգուտ նման մարդկանցից։ Եթե քո մտածելակերպը, կյանքի և Աստծու մասին քո ճանաչողությունը ոչ մի նոր փոփոխություն ցույց չեն տալիս, և իսկապես ոչինչ ձեռք չես բերում, ապա երբեք ոչ մի արդյունքի չես հասնի քո ծառայության մեջ։ Առանց տեսիլքի և Աստծու գործի մասին նոր ճանաչողության՝ դու նվաճված չես։ Այդժամ Աստծուն քո հետևելը կլինի այն մարդկանց պես, որոնք տառապում և ծոմ են պահում. դա քիչ արժեք կունենա։ Հենց այն պատճառով, որ նրանց արածի մեջ քիչ վկայություն կա, Ես ասում եմ` նրանց ծառայությունն ապարդյուն է։ Այդ մարդիկ տառապում և բանտում են անցկացնում իրենց ողջ կյանքը, նրանք միշտ համբերատար են ու սիրառատ, միշտ կրում են խաչը և զրպարտվում ու մերժվում են աշխարհի կողմից. նրանք փորձառաբար ապրում են ամեն մի դժվարություն։ Թեև հնազանդվող են մինչև վերջ, դեռևս նվաճված չեն և չեն կարող նվաճվելու վկայություն մատուցել։ Նրանք խորապես տառապել են, բայց ներքուստ բոլորովին չեն ճանաչում Աստծուն։ Նրանց հին մտածելակերպից, հին պատկերացումներից, կրոնական կիրարկումներից, մարդկանց ստեղծած գիտելիքից և մարդկային մտածողությունից ոչ մեկը չի էտվել։ Նրանց մեջ նոր ճանաչողության նույնիսկ չնչին նշույլ չկա։ Աստծու մասին նրանց ճանաչողությունից ոչ մի մասնիկ ճշմարիտ կամ ճշգրիտ չէ։ Նրանք սխալ են հասկացել Աստծու մտադրությունները։ Մի՞թե սա ծառայում է Աստծուն։ Ինչպիսին էլ եղած լինի Աստծու մասին քո ճանաչողությունն անցյալում, եթե այն այսօր մնում է նույնը, և դու շարունակում ես Աստծու մասին ճանաչողությունդ հիմնել քո սեփական պատկերացումների և մտածողության վրա՝ անկախ նրանից, թե ինչ է անում Աստված, այսինքն՝ եթե չունես Աստծու մասին նոր, ճշմարիտ ճանաչողություն և չես ճանաչում Աստծու ներհատուկ պատկերն ու բնույթը, եթե Աստծու մասին քո ճանաչողությունը դեռևս ուղղորդվում է ավատատիրական, սնոտիապաշտ մտածողությամբ և դեռևս մարդկային երևակայություններ ու պատկերացումներ է, ապա դու չես նվաճվել։ Այն բոլոր բազմաթիվ խոսքերը, որոնք Ես այժմ ասում եմ քեզ, նախատեսված են նրա համար, որ իմանաս, որ այս ճանաչողությունն ուղղորդի քեզ դեպի ավելի նոր, ճշգրիտ ճանաչողություն. դրանք նաև նախատեսված են քո ներսի հին պատկերացումներն ու հին ճանաչողությունն էտելու համար, որպեսզի նոր ճանաչողություն ունենաս։ Եթե իսկապես ուտես և խմես Իմ խոսքերը, ապա քո ճանաչողությունը զգալիորեն կփոխվի։ Եթե միայն հնազանդ սրտով ուտես և խմես Աստծու խոսքերը, ապա քո տեսակետը կփոխվի։ Քանի դեռ ի զորու ես ընդունելու կրկնվող հանդիմանությունները, քո հին մտածելակերպն աստիճանաբար կփոխվի։ Քանի դեռ հին մտածելակերպդ հիմնովին փոխարինվում է նորով, քո կիրարկումը նույնպես համապատասխանաբար կփոխվի։ Այսպիսով` քո ծառայությունը կդառնա ավելի ու ավելի նպատակային, ավելի ու ավելի ունակ՝ համապատասխանելու Աստծու մտադրություններին։ Եթե կարողանաս փոխել ապրելակերպդ, մարդկային կյանքի մասին ճանաչողությունդ և Աստծու վերաբերյալ բազմաթիվ պատկերացումներդ, ապա քո բնականությունն աստիճանաբար կնվազի։ Սա և բացառապես սա, այն արդյունքն է, երբ Աստված նվաճում է մարդկանց, սա այն փոփոխությունն է, որը տեղի է ունենում մարդկանց մեջ։ Եթե Աստծու հանդեպ հավատքիդ մեջ քո իմացածը մարմինդ ենթարկելը և համբերությամբ տանելն ու տառապելն է, և չգիտես՝ արդյոք ճիշտ է, թե սխալ, առավել ևս հանուն ում է դա արվում, ապա ինչպե՞ս կարող է նման կիրարկումը հանգեցնել փոփոխության։

Հասկացեք, որ ձեզնից Իմ պահանջածն այն չէ, որ գերության մեջ պահեք ձեր մսեղին կամ ստիպեք ձեր ուղեղին դադարել կամայական մտքեր մտածելուց։ Սա ո՛չ գործի նպատակն է, ո՛չ էլ այն գործը, որը պետք է արվի հենց հիմա։ Հենց հիմա պետք է ճանաչողություն ունենաք դրական կողմից, որպեսզի կարողանաք փոխել ինքներդ ձեզ։ Ամենաանհրաժեշտ գործողությունն այն է, որ զինեք ձեզ Աստծու խոսքերով, ինչը նշանակում է լիովին զինել ինքներդ ձեզ ներկայիս ճշմարտությամբ և տեսիլքով և ապա գնալ ու կիրարկել ճշմարտությունը։ Սա ձեր պարտականությունն է։ Ես ձեզնից չեմ պահանջում փնտրել և ձեռք բերել է՛լ ավելի մեծ լուսավորում։ Ներկայումս դուք պարզապես չունեք դրա համար անհրաժեշտ հասակը։ Ձեզնից պահանջվում է անել հնարավոր ամեն ինչ` Աստծու խոսքերն ուտելու և խմելու համար։ Պետք է հասկանաք Աստծու գործը և ճանաչեք ձեր բնությունը, ձեր էությունը և ձեր այդ հին կյանքը։ Մասնավորապես, պետք է ճանաչեք անցյալի այդ թյուր կիրարկումները և այն մարդկային արարքները, որոնցում ներգրավված եք եղել։ Փոխվելու համար պետք է սկսեք ձեր մտածելակերպը փոխելուց։ Նախ փոխարինեք ձեր հին մտածելակերպը նորով և թույլ տվեք, որ ձեր նոր մտածելակերպը կառավարի ձեր խոսքերն ու գործերը և ձեր կյանքը։ Սա է այն, ինչ պահանջվում է այսօր ձեզնից յուրաքանչյուրից։ Կուրորեն մի՛ կիրարկեք և կուրորեն մի՛ հետևեք։ Պետք է ունենաք հիմք և նպատակակետ։ Մի՛ հիմարացրեք ինքներդ ձեզ։ Պետք է իմանաք, թե հստակ ինչի համար է առ Աստված ձեր հավատքը, դրանից ինչ պետք է ձեռք բերվի, և ինչպես պետք է մտնեք հենց հիմա։ Խիստ անհրաժեշտ է, որ իմանաս այս ամենը։

Ներկայումս այն, ինչի մեջ պետք է մտնեք, ձեր ապրելակերպի մակարդակը բարձրացնելն ու ձեր որակը մեծացնելն է։ Բացի այդ` դուք պետք է փոխեք ձեր անցյալի այդ հին տեսակետները, ձեր մտածելակերպը և ձեր պատկերացումները։ Ձեր ողջ կյանքը նորացման կարիք ունի։ Երբ փոխվում է Աստծու գործերի մասին քո ճանաչողությունը, երբ ունենում ես այն ամենի ճշմարտության նոր ճանաչողություն, ինչ ասում է Աստված, և երբ ներսիդ ճանաչողությունը բարձրանում է, ապա կյանքդ դեպի լավը կփոխվի։ Այն ամենը, ինչ մարդիկ անում ու ասում են հիմա, գործնական է։ Սրանք վարդապետություններ չեն, այլ ավելի շուտ մարդկանց՝ իրենց կյանքի համար անհրաժեշտ բաները, և այն, ինչ նրանք պետք է ունենան։ Սա այն փոփոխությունն է, որը տեղի է ունենում մարդկանց մեջ նվաճման գործի ընթացքում, այն փոփոխությունը, որը մարդիկ պետք է փորձառաբար ապրեն, և այն արդյունքն է, որը գալիս է նրանց նվաճվելուց հետո։ Երբ փոխած լինես մտածելակերպդ, որդեգրած լինես նոր մտահորիզոն, տապալած լինես պատկերացումներդ ու մտադրություններդ և անցյալիդ տրամաբանական դատողությունները, դեն նետած լինես ներսիդ այդ արմատացած բաները և ձեռք բերած լինես Աստծու հանդեպ հավատքի նոր ճանաչողություն, ապա քո տված վկայությունները կբարձրանան, և ողջ էությունդ իսկապես փոխված կլինի։ Այս ամենն ամենաիրական, ամենագործնական և ամենահիմնարարն են՝ բաներ, որոնք մարդիկ անցյալում չէին կարող ըմբռնել, և բաներ, որոնք նրանց համար անհասանելի էին։ Դրանք Հոգու ճշմարիտ գործն են։ Դու կիմանաս, թե ինչպես էիր հասկանում Աստվածաշունչն անցյալում՝ այսօր դա համեմատության ենթարկելով։ Անցյալում քո վերաբերմունքը Մովսեսի, Պետրոսի, Պողոսի կամ աստվածաշնչյան այդ բոլոր ասույթների ու տեսակետների նկատմամբ մեծարելն էր։ Հիմա, եթե քեզ խնդրեին մեծարել Աստվածաշունչը, կանեի՞ր դա։ Դու կտեսնեիր, որ Աստվածաշունչը պարունակում է մարդու կողմից գրված չափազանց շատ գրառումներ, և որ Աստվածաշունչն ընդամենը Աստծու գործի երկու փուլերի մարդկային պատումն է։ Այն պատմական գիրք է։ Մի՞թե սա չի նշանակում, որ դրա մասին քո ճանաչողությունը փոխվել է։ Եթե այսօր նայեիր Մատթեոսի Ավետարանում տրված Հիսուսի տոհմաբանությանը, կասեիր. «Հիսուսի տոհմաբանությո՞ւնը։ Անհեթեթությո՛ւն։ Սա Հովսեփի տոհմաբանությունն է, ոչ թե Հիսուսինը։ Հիսուսի և Հովսեփի միջև ոչ մի կապ չկա»։ Երբ հիմա ես նայում Աստվածաշնչին, դրա մասին քո ճանաչողությունն այլ է, ինչը նշանակում է՝ տեսակետդ փոխվել է, և որ դրան ավելի բարձր մակարդակի ճանաչողություն ես բերում, քան ավագ կրոնական գործիչներին։ Եթե մեկն ասեր, որ այս տոհմաբանության մեջ մի բան կա, կպատասխանեիր. «Ի՞նչ կա դրա մեջ։ Դե բացատրի՛ր։ Հիսուսի ու Հովսեփի միջև կապ չկա։ Դու դա չգիտե՞ս։ Մի՞թե կարո՞ղ է Հիսուսը տոհմաբանություն ունենալ։ Ինչպե՞ս կարող է Հիսուսը նախնիներ ունենալ։ Ինչպե՞ս կարող է Նա մարդու սերունդ լինել։ Նրա մարմինը ծնվել է Մարիամից. Նրա Հոգին Աստծու Հոգին է, ոչ թե մարդու հոգի։ Հիսուսն Աստծու սիրելի Որդին է, ուստի կարո՞ղ է Նա տոհմաբանություն ունենալ։ Երկրի վրա եղած ժամանակ Նա մարդկության անդամ չէր, ուստի ինչպե՞ս կարող է Նա տոհմաբանություն ունենալ»։ Երբ վերլուծես տոհմաբանությունը և հստակ բացատրես իրական հանգամանքները՝ կիսվելով քո հասկացածով, այդ մարդը պապանձված կմնա։ Որոշ մարդիկ հղում կանեն Աստվածաշնչին և կհարցնեն քեզ. «Հիսուսը տոհմաբանություն ուներ։ Մի՞թե քո այսօրվա Աստված տոհմաբանություն ունի»։ Ապա նրանց կպատմես քո ունեցած ամենագործնական ճանաչողության մասին, և, այսպիսով, քո ճանաչողությունն արդյունքի հասած կլինի։ Իրականում Հիսուսը Հովսեփի հետ ոչ մի կապ չուներ, առավել ևս՝ Աբրահամի հետ. Նա պարզապես ծնվել էր Իսրայելում։ Աստված, սակայն, իսրայելացի կամ իսրայելացիների սերունդ չէ։ Իսրայելում ծնված լինելը պարտադիր չի նշանակում, որ Աստված միայն իսրայելացիների Աստված է։ Միայն Իր գործի համար էր, որ Նա իրականացրեց մարմնացման գործը։ Աստված ողջ տիեզերքի բոլոր արարածների Աստված է։ Նա պարզապես նախ Իր գործի մի փուլն իրականացրեց Իսրայելում, ինչից հետո սկսեց գործել հեթանոս ազգերի մեջ։ Մարդիկ, սակայն, Հիսուսին համարում էին իսրայելացիների Աստված և, ավելին, Նրան դասում էին իսրայելացիների և Դավթի սերունդների շարքում։ Աստվածաշունչն ասում է, որ վերջին օրերին Եհովայի անունը մեծ կլինի հեթանոս ազգերի մեջ, ինչը նշանակում է` Աստված վերջին օրերին կգործի հեթանոս ազգերի մեջ։ Այն, որ Աստված մարմնացավ Հրեաստանում, ցույց չի տալիս, որ Աստված սիրում է միայն հրեաներին։ Դա տեղի ունեցավ միայն այն պատճառով, որ գործն էր պահանջում. այնպես չէ, որ Աստված կարող էր մարմնանալ միայն Իսրայելում (որովհետև իսրայելացիները Նրա ընտրյալ մարդիկ էին)։ Մի՞թե Աստծու ընտրյալ մարդիկ նաև հեթանոս ազգերի մեջ չկան։ Հրեաստանում Հիսուսի գործի ավարտից հետո էր, որ գործը սկսեց տարածվել հեթանոս ազգերի մեջ։ (Իսրայելացիները բոլոր ազգերին, բացի Իսրայելից, անվանում էին «հեթանոս ազգեր»)։ Իրականում այդ հեթանոս ազգերի մեջ նույնպես կային Աստծու ընտրյալ մարդիկ. պարզապես այն ժամանակ այնտեղ դեռ ոչ մի գործ չէր արվում։ Մարդիկ այդքան մեծ շեշտ են դնում Իսրայելի վրա, քանի որ գործի առաջին երկու փուլերը տեղի ունեցան Իսրայելում, մինչդեռ հեթանոս ազգերում ոչ մի գործ չէր արվում։ Հեթանոս ազգերի մեջ գործը միայն այսօր է սկսվում, ահա թե ինչու է մարդկանց համար այդքան դժվար այն ընդունել։ Եթե կարողանաս հստակ հասկանալ այս ամենը, եթե ի զորու լինես հասկանալու և ճիշտ վերաբերվելու դրան և ունենաս ճշգրիտ ճանաչողություն այսօրվա և անցյալի Աստծու մասին, ապա քո ճանաչողությունն ավելի բարձր է, քան Աստծու մասին այն ճանաչողությունը, որն ունեցել են բոլոր սրբերը դարերի ընթացքում։ Եթե փորձառաբար ես ապրում այսօրվա գործը և լսում ես Աստծու անձնական արտահայտումներն այսօր, սակայն չունես ճանաչողություն Աստծու ամբողջության մասին, և ձգտումդ մնում է այնպիսին, ինչպիսին միշտ եղել է և չի փոխարինվում որևէ նոր բանով, հատկապես եթե փորձառաբար ես ապրում նվաճման այս ողջ գործը, սակայն ի վերջո քո մեջ ոչ մի փոփոխություն չի երևում, ապա մի՞թե քո հավատքը նման չէ նրանց հավատէին, ովքեր միայն ձգտում են կշտանալ հացով։ Այդ դեպքում նվաճման գործը քո մեջ ոչ մի արդյունքի հասած չի լինի։ Մի՞թե այնժամ չես դառնա նրանցից մեկը, ովքեր պետք է դուրս թողնվեն։

Երբ նվաճման ողջ գործն ավարտվի, հրամայական է, որ դուք բոլորդ հասկանաք` Աստված ոչ միայն իսրայելացիների Աստվածն է, այլև բոլոր արարածների։ Նա ստեղծեց ողջ մարդկությանը, ոչ միայն իսրայելացիներին։ Եթե ասես, որ Աստված միայն իսրայելացիների Աստվածն է, կամ որ անհնար է` Աստված մարմնանա Իսրայելից դուրս որևէ ազգի մեջ, ապա նվաճման գործի ընթացքում դու դեռևս ոչ մի ճանաչողություն ձեռք չես բերել և նույնիսկ չնչին չափով չես ընդունում, որ Աստված քո Աստված է. դու պարզապես ընդունում ես, որ Աստված Իսրայելից տեղափոխվել է Չինաստան և հարկադրված է լինել քո Աստվածը։ Եթե իրերին դեռևս այսպես ես նայում, ապա Իմ գործն ապարդյուն է եղել քո մեջ, և դու ոչինչ չես հասկացել Իմ ասածներից։ Եթե ի վերջո Ինձ համար մեկ այլ տոհմաբանություն գրես, ինչպես արեց Մատթեոսը՝ որոշելով Ինձ համար հարմար նախնի, գտնելով Իմ ճիշտ նախահորն այնպես, որ Աստված Իր երկու մարմնացումների համար երկու տոհմաբանություն ունենա․ մի՞թե դա աշխարհի ամենամեծ ծաղրանքը չի լինի։ Մի՞թե դու՝ այս «բարեմիտ մարդը», որ Ինձ համար տոհմաբանություն գտավ, չես դառնա մեկը, որ պառակտեց Աստծուն։ Ի զորո՞ւ ես կրելու այս մեղքի հոգսը։ Նվաճման այս ողջ գործից հետո, եթե դեռևս չես հավատում, որ Աստված բոլոր արարածների Աստված է, եթե դեռևս կարծում ես, որ Աստված միայն իսրայելացիների Աստված է, մի՞թե բացահայտորեն Աստծուն դիմակայող մեկը չես։ Այսօր քեզ նվաճելու նպատակն այն է, որ դու ընդունես՝ Աստված քո Աստվածն է, ինչպես նաև ուրիշների Աստվածը, և ամենակարևորը՝ Նրան սիրող բոլորի Աստվածն է և բոլոր արարածների Աստվածը։ Նա իսրայելացիների և Եգիպտոսի ժողովրդի Աստվածն է։ Նա բրիտանացիների և ամերիկացիների Աստվածն է։ Նա ոչ միայն Ադամի և Եվայի Աստվածն է, այլև նրանց բոլոր սերունդների Աստվածը։ Նա երկինքներում և երկրի վրա եղած ամեն ինչի Աստվածն է։ Բոլոր ընտանիքներն էլ՝ լինեն իսրայելական, թե հեթանոս, էլմեկ Աստծու ձեռքերում են։ Նա ոչ միայն գործեց Իսրայելում մի քանի հազար տարի և ժամանակին ծնվեց Հրեաստանում, այլև այսօր Նա իջնում է Չինաստանում՝ այս վայրում, որտեղ գալարված է մեծ կարմիր վիշապը։ Եթե Հրեաստանում ծնվելը Նրան դարձնում է հրեաների Թագավորը, ապա մի՞թե այսօր ձեր բոլորի մեջ իջնելը Նրան չի դարձնում ձեր բոլորի Աստված։ Նա առաջնորդեց իսրայելացիներին և ծնվեց Հրեաստանում և Նա նաև ծնվել է հեթանոսական երկրում։ Մի՞թե Նրա ողջ գործը չի արվում Իր ստեղծած ողջ մարդկության համար։ Մի՞թե Նա հարյուրապատիկ սիրում է իսրայելացիներին և հազարապատիկ գարշում է հեթանոսներից։ Մի՞թե դա չէ ձեր պատկերացումը։ Այնպես չէ, որ Աստված երբեք ձեր Աստվածը չի եղել, այլ պարզապես Նրան բոլորովին չեք ընդունում. այնպես չէ, որ Աստված չի ցանկանում լինել ձեր Աստվածը, այլ պարզապես Նրան մերժում եք։ Արարածներից ո՞վ Ամենակարողի ձեռքում չէ։ Այսօր ձեզ նվաճելու նպատակը մի՞թե այն չէ, որ ընդունեք՝ Աստված ոչ այլ ոք է, քան ձեր Աստված։ Եթե դեռևս պնդում եք, որ Աստված միայն իսրայելացիների Աստվածն է, և դեռևս պնդում եք, որ Իսրայելում Դավթի տունն Աստծու ծննդյան ակունքն է, և որ Իսրայելից բացի ոչ մի այլ ազգ որակավորված չէ «գոյություն տալ» Աստծուն, առավել ևս՝ որևէ հեթանոս ընտանիք ի զորու չէ անձամբ ընդունելու Եհովայի գործը։ Եթե դեռևս այսպես ես մտածում, ապա մի՞թե դա քեզ համառ դիմադրող չի դարձնում։ Մի՛ կառչեք միշտ Իսրայելից։ Աստված այսօր հենց այստեղ է՝ ձեր մեջ։ Եվ մի՛ շարունակիր դեպի երկինք նայել։ Դադարի՛ր կարոտել երկնքի քո Աստծուն։ Աստված եկել է ձեր մեջ, ուստի ինչպե՞ս կարող է Նա երկնքում լինել։ Երկար ժամանակ չէ, որ հավատում ես Աստծուն, սակայն շատ պատկերացումներ ունես Նրա մասին այն աստիճան, որ չես համարձակվում նույնիսկ մեկ վայրկյան մտածել՝ իսրայելացիների Աստված կբարեհաճեր պատվել ձեզ Իր ներկայությունով։ Առավել ևս` չեք համարձակվում մտածել այն մասին, թե ինչպես կարող էիք տեսնել Աստծուն անձամբ հայտնվելիս՝ հաշվի առնելով, թե որքան ծայրահեղ կեղտոտ եք։ Երբևէ չեք էլ մտածել այն մասին, թե ինչպես կարող էր Աստված անձամբ իջնել հեթանոսական երկիր։ Նա պետք է իջներ Սինա լեռան կամ Ձիթենյաց լեռան վրա և հայտնվեր իսրայելացիներին։ Մի՞թե բոլոր հեթանոսները (այսինքն՝ Իսրայելից դուրս գտնվող մարդիկ) Նրա գարշանքի առարկա չեն։ Ինչպե՞ս կարող էր Նա անձամբ գործել նրանց մեջ։ Այս ամենն այն արմատացած պատկերացումներն են, որոնք ձևավորել եք երկար տարիների ընթացքում։ Այսօր ձեզ նվաճելու նպատակը ձեր այս պատկերացումները ջախջախելն է։ Այսպիսով` դուք ականատես եք լինում Աստծու անձամբ հայտնվելուն ձեր մեջ՝ ոչ թե Սինա լեռան կամ Ձիթենյաց լեռան վրա, այլ այն մարդկանց մեջ, որոնց Նա նախկինում երբեք չի առաջնորդել։ Իսրայելում Իր գործի երկու փուլերն իրականացնելուց հետո թե՛ իսրայելացիները, թե՛ բոլոր հեթանոսները սկսեցին կրել այն պատկերացումը, որ թեև ճիշտ է՝ Աստված ստեղծել է բոլոր բանրը, Նա ցանկանում է լինել միայն իսրայելացիների Աստվածը, ոչ թե հեթանոսների Աստվածը։ Իսրայելացիները հավատում են հետևյալին՝ Աստված կարող է լինել միայն մեր Աստվածը, ոչ թե ձեր՝ հեթանոսներիդ Աստվածը, և քանի որ դուք չեք երկյուղում Եհովայից, Եհովան՝ մեր Աստված, գարշում է ձեզնից։ Այդ հրեաներն է՛լ ավելի են հավատում հետևյալին` Տեր Հիսուսն ընդունեց մեր՝ հրեա ժողովրդի պատկերը և Աստված է, ով կրում է հրեա ժողովրդի նշանը։ Հենց մեր մեջ է Աստված գործում։ Աստծու պատկերը և մեր պատկերը նման են. մեր պատկերը մոտ է Աստծու պատկերին։ Տեր Հիսուսը մեր՝ հրեաներիս Թագավորն է. հեթանոսները որակավորված չեն ստանալու նման մեծ փրկություն։ Տեր Հիսուսը մեղքի զոհ է մեզ՝ հրեաներիս համար։ Պարզապես գործի այդ երկու փուլերի հիման վրա էր, որ իսրայելացիներն ու հրեա ժողովուրդը ձևավորեցին այս բոլոր պատկերացումները։ Նրանք տիրաբար սեփականցնում են Աստծուն՝ թույլ չտալով, որ Աստված նաև հեթանոսների Աստված լինի։ Այս կերպ Աստված դատարկություն դարձավ հեթանոսների սրտերում։ Սա այն պատճառով է, որ բոլորն սկսեցին հավատալ` Աստված չի ցանկանում լինել հեթանոսների Աստված և Նա սիրում է միայն իսրայելացիներին՝ Իր ընտրյալ մարդկանց, և հրեաներին, հատկապես Իրեն հետևող աշակերտներին։ Մի՞թե չգիտես, որ Եհովայի և Հիսուսի արած գործը ողջ մարդկության գոյատևման համար է։ Արդյոք հիմա ընդունո՞ւմ ես, որ Աստված Իսրայելից դուրս ծնված ձեր բոլորի Աստվածն է։ Մի՞թե Աստված այսօր հենց այստեղ՝ ձեր մեջ չէ։ Սա չի կարող երազ լինել, այնպես չէ՞։ Մի՞թե չեք ընդունում այս իրականությունը։ Չեք համարձակվում հավատալ դրան կամ մտածել դրա մասին։ Ինչպես էլ դրան նայեք, մի՞թե Աստված հենց այստեղ՝ ձեր մեջ չէ։ Մի՞թե դեռևս չեք համարձակվում հավատալ այս խոսքերին։ Այս օրվանից սկսած՝ մի՞թե բոլոր նվաճված մարդիկ և բոլոր նրանք, ովքեր ցանկանում են լինել Աստծու հետևորդները, Աստծու ընտրյալ մարդիկ չեն։ Մի՞թե դուք բոլորդ, որ այսօր հետևորդներ եք, Իսրայելից դուրս գտնվող ընտրյալ մարդիկ չեք։ Մի՞թե ձեր ինքնությունը նույնը չէ, ինչ իսրայելացիներինը։ Մի՞թե այս ամենն այն չէ, ինչ պետք է գիտակցեք։ Մի՞թե սա ձեզ նվաճելու գործի նպատակը չէ։ Քանզիք կարող եք տեսնել Աստծուն, Նա հավիտյան կլինի ձեր Աստված՝ սկզբից մինչև ապագա։ Նա ձեզ չի լքի, քանի դեռ դուք բոլորդ հոժարակամ եք հետևել Նրան և լինել Նրա հավատարիմ, հնազանդվող արարածները։

Անկախ նրանից, թե որքան վճռականություն ունեն մարդիկ Աստծուն սիրելու, ընդհանուր առմամբ նրանք հնազանդվել և հետևել են Նրան մինչև այսօր։ Միայն վերջում, երբ գործի այս փուլն ավարտվի, նրանք լիակատար զղջում կզգան։ Այդ ժամանակ է, որ մարդիկ իսկապես կնվաճվեն։ Ներկայումս նրանք միայն նվաճվելու գործընթացում են։ Գործն ավարտվելուն պես նրանք լիովին կնվաճվեն, բայց այս պահին այդ դեպքը չէ։ Նույնիսկ եթե բոլորը համոզված են, չի նշանակում, որ նրանք հիմնովին նվաճվել են։ Սա այն պատճառով է, որ ներկայումս մարդիկ տեսել են միայն խոսքեր և ոչ թե փաստացի իրադարձություններ և նրանք անորոշության մեջ են մնում՝ անկախ նրանից, թե որքան խորն են հավատում։ Ահա թե ինչու միայն այդ վերջին փաստացի իրադարձության՝ խոսքերի իրականություն դառնալու միջոցովէ, որ մարդիկ հիմնովին կնվաճվեն։ Ներկայումս այս մարդիկ նվաճված են, որովհետև լսում են բազմաթիվ խորհուրդներ, որոնց մասին նախկինում երբեք չեն լսել։ Բայց նրանցից յուրաքանչյուրն իր ներսում դեռևս ակնդետ սպասում է այնպիսի փաստացի իրադարձությունների, որոնք թույլ կտան նրանց տեսնել` ինչպես է Աստծու յուրաքանչյուր խոսք իրականանում։ Միայն այդ ժամանակ նրանք լիովին համոզված կլինեն։ Միայն այդ ժամանակ, երբ ի վերջո բոլորը տեսնեն այս իրագործված փաստացի իրականությունները, և այս իրականությունները վստահություն ներշնչած լինեն նրանց, համոզմունքը կերևա նրանց սրտում, խոսքում և աչքերում, և նրանք հիմնովին համոզված կլինեն իրենց սրտի խորքից։ Այդպիսին է մարդու բնությունը. դու պետք է տեսնես, որ բոլոր խոսքերն իրականանում են, կարիք ունես տեսնելու, թե ինչպես են որոշ փաստացի իրադարձություններ տեղի ունենում, և կարիք ունես տեսնելու, որ աղետ է պատահում որոշ մարդկանց, և այդժամ լիովին համոզված կլինեք հոգու խորքում։ Հրեաների պես դուք տարված եք նշաններ և հրաշքներ տեսնելով։ Սակայն շարունակաբար չեք նկատում, որ կան նշաններ և հրաշքներ, և որ իրականություններ են տեղի ունենում, որոնք նախատեսված են ձեր աչքերը լայն բացելու համար։ Լինի դա երկնքից իջնող մեկը, թե ամպի սյուն, որը խոսում է ձեզ հետ, թե Իմ՝ ձեզնից որևէ մեկից դևեր հանելը, թե ձեր մեջ որոտի պես հնչող Իմ ձայնը, դուք միշտ ցանկացել եք տեսնել այսպիսի իրադարձություն։ Կարելի է ասել, որ Աստծուն հավատալիս ձեր ամենամեծ ցանկությունն այն է, որ տեսնեք Աստծուն գալիս և անձամբ ձեզ նշան ցույց տալիս։ Այդժամ դուք լիովին բավարարված կլինեք։ Ձեզ նվաճելու համար Ես պետք է կատարեմ երկինքների և երկրի արարմանը նմանվող գործ, և, ի լրումն, ցույց տամ ձեզ ինչ-որ նշան։ Այդժամ ձեր սրտերը լիովին կնվաճվեն։

Ի՞նչ է նշանակում լինել կատարելագործված։ Ի՞նչ է նշանակում լինել նվաճված։ Ի՞նչ չափանիշների պետք է համապատասխանեն մարդիկ՝ նվաճված լինելու համար։ Եվ ի՞նչ չափանիշների պետք է նրանք համապատասխանեն՝ կատարելագործված լինելու համար։ Նվաճումն ու կատարելագործումը նպատակ ունեն ավարտուն դարձնել մարդուն, որպեսզի նա վերադառնա իր նախնական կերպարին և ազատվի իր սատանայական ապականված բնավորությունից ու Սատանայի ազդեցությունից։ Այս նվաճումը տեղի է ունենում մարդուն ներգործության ենթարկելու աշխատանքի վաղ փուլում. դա այդ գործի առաջին քայլն է։ Կատարելագործումը երկրորդ քայլն է, և այն եզրափակիչ գործն է։ Բոլոր մարդիկ պետք է անցնեն նվաճված լինելու գործընթացը։ Հակառակ դեպքում, նրանք Աստծուն ճանաչելու ոչ մի միջոց չէին ունենա, ոչ էլ կգիտակցեին, որ Աստված գոյություն ունի, ինչը նշանակում է՝ նրանց համար անհնար կլիներ ընդունել Աստծուն։ Իսկ եթե մարդիկ չեն ընդունում Աստծուն, ապա նրանց համար նաև անհնար է Աստծու կողմից ավարտուն դառնալը, քանի որ նրանք չեն համապատասխանում այդ ավարտունության չափանիշներին։ Եթե դու նույնիսկ չես ընդունում Աստծուն, ապա ինչպե՞ս կարող ես ճանաչել Նրան։ Ինչպե՞ս կարող ես ձգտել Նրան։ Դու նաև չես կարողանա վկայել Նրա մասին և, առավել ևս, չես ունենա հավատ՝ Նրան գոհացնելու համար։ Ուստի, յուրաքանչյուրի համար, որ ցանկանում է ավարտուն դառնալ, առաջին քայլը պետք է լինի նվաճման գործն անցնելը։ Սա է առաջին պայմանը։ Սակայն և՛ նվաճումը, և՛ կատարելագործումը նպատակ ունեն ներգործության ենթարկել մարդկանց ու փոխել նրանց, և յուրաքանչյուրը մարդուն տնօրինելու գործի մի մասն է։ Սրանք մարդուն կատարյալ անձ դարձնելու երկու քայլերն են, և երկուսն էլ անփոխարինելի են։ Ճիշտ է` «նվաճված լինել» արտահայտությունն այնքան էլ հաճելի չէ հնչում, բայց իրականում ինչ-որ մեկին նվաճելու գործընթացը նրան փոխելու ընթացքն է։ Երբ արդեն նվաճված լինեիր, քո ապականված խառնվածքից գուցե ամբողջությամբ դեռ ձերբազատված չլինեիր, սակայն դու արդեն կճանաչես այն։ Նվաճման գործի միջոցով դու ճանաչած կլինես քո ստոր մարդկայնությունը, ինչպես նաև սեփական ըմբոստության մեծ մասը։ Թեև նվաճման գործի կարճ ժամանակահատվածում չես կարողանա ձերբազատվել դրանից կամ փոխել այդ ամենը, սակայն կսկսես ճանաչել դրանք, և սա հիմք կհանդիսանա քո կատարելագործման համար։ Այսպիսով, նվաճումը և կատարելագործումն իրականացվում են մարդկանց փոխելու, նրանց սատանայական ապականված խառնվածքներից ձերբազատելու համար, որպեսզի նրանք կարողանան իրենց լիովին նվիրել Աստծուն։ Պարզապես նվաճված լինելը մարդկանց խառնվածքներ փոխելու առաջին քայլն է, ինչպես նաև առաջին քայլը՝ մարդկանց կողմից իրենց լիովին Աստծուն նվիրելու հարցում, և այն ավելի ցածր է, քան կատարելագործված լինելու քայլը։ Նվաճված անձի կյանքի բնույթը շատ ավելի քիչ է փոխվում, քան կատարելագործված անձինը։ «Նվաճված լինել» և «կատարելագործված լինել» տարբեր եզրույթներ են, քանի որ դրանք աշխատանքի տարբեր փուլեր են և մարդկանց համար պահանջվող տարբեր չափանիշներ են սահմանում. նվաճումը մարդկանցից պահանջում է ավելի ցածր չափանիշներ, մինչդեռ կատարելագործումը՝ ավելի բարձր չափանիշներ։ Կատարելագործվածներն արդար մարդիկ են, նրանք սրբագործվել են. նրանք մարդկությունը տնօրինելու գործի բյուրեղացումն են կամ վերջնարդյունքները։ Թեև նրանք կատարյալ մարդիկ չեն, սակայն այնպիսի մարդիկ են, որոնք ձգտում են իմաստալից կյանքով ապրել։ Մինչդեռ նվաճվածները միայն խոսքով են ընդունում Աստծո գոյությունը և միայն ընդունում են, որ Աստված մարմնացել է, որ Խոսքը հայտնվել է մսեղի մարմնում, և որ Աստված եկել է երկիր՝ դատաստանի ու պատժի գործն իրականացնելու համար։ Ավելին, նրանք ընդունում են, որ Աստծու դատաստանը և պատիժը, ինչպես նաև Նրա հարվածն ու զտումը՝ բոլորն էլ օգտակար են մարդուն։ Նրանք նոր-նոր են սկսել որոշակի մարդկային կերպարանք ստանալ։ Նրանք որոշակի խորքային պատկերացումներ ունեն կյանքի մասին, սակայն դեռևս մշուշոտ են նրանց համար։ Այլ կերպ ասած՝ նրանք նոր են միայն սկսում մի փոքր մարդկայնություն դրսևորել։ Այսպիսին են նվաճված լինելու արդյունքները։ Երբ մարդիկ ոտք են դնում կատարելագործման ճանապարհին, նրանց հին խառնվածքները կարող են փոխվել։ Ավելին, նրանց կյանքը շարունակում է աճել, և նրանք աստիճանաբար ավելի խորն են թափանցում ճշմարտության մեջ։ Նրանք ունակ են նողկալու աշխարհից և բոլոր նրանցից, ովքեր չեն ձգտում ճշմարտությանը։ Մասնավորապես, նրանք ոչ միայն նողկանք են զգում սեփական անձի հանդեպ, այլև, ավելին, նրանք հստակորեն ճանաչում են իրենք իրենց։ Նրանք հոժարակամ են ապրելու ճշմարտությամբ, իրենց նպատակն են դարձնում ձգտել ճշմարտությանը և չեն կամենում ապրել սեփական մտքերի սահմաններում։ Նրանք նողկանք են զգում մարդկային ինքնարդարացման, ինքնահավանության ու սնապարծության հանդեպ. նրանք խոսում են պատշաճության խորը զգացումով, դրսևորում են խորաթափանցություն ու իմաստնություն տարբեր իրողությունների բախվելիս և հավատարիմ ու հնազանդ են Աստծուն։ Եթե փորձառաբար ապրում են պատժի ու դատաստանի գործողություն, ոչ միայն չեն դառնում բացասական կամ թույլ, այլև երախտապարտ են Աստծուն այս պատժի ու դատաստանի համար՝ հավատալով, որ չեն կարող լինել առանց Աստծու պատժի ու դատաստանի, որ դա պաշտպանում է իրենց։ Նրանք չեն ձգտում խաղաղության ու ուրախության հավատքին, ոչ էլ հացով կշտանալու Նրանք նաև չեն ձգտում ժամանակավոր մարմնական վայելքների։ Սա այն է, ինչին տիրապետում են կատարելագործվածները։ Նվաճվելուց հետո մարդիկ ընդունում են, որ Աստված գոյություն ունի, սակայն այդ ընդունումը նրանց մեջ դրսևորվում է սահմանափակ ձևերով։ Ի՞նչ է իրականում նշանակում Խոսքի հայտնվելը մսեղի մարմնում։ Ի՞նչ է նշանակում մարմնացում։ Ի՞նչ է արել մարմնացած Աստված։ Ո՞րն է Նրա գործի նպատակն ու նշանակությունը։ Նրա գործն այսքան շատ փորձառելուց հետո, մարմնում Նրա արարքները փորձառաբար ապրելուց հետո ի՞նչ ես ձեռք բերել։ Միայն այս ամենը հասկանալուց հետո կլինես մեկը, որ նվաճված է։ Եթե պարզապես ասում ես, թե ընդունում ես Աստծու գոյությունը, բայց չես հրաժարվում այն ամենից, ինչից պետք է հրաժարվես, և չես թողնում մարմնական վայելքները, երբ դրանք թողնելու ժամանակն է, այլ շարունակում ես տենչալ մարմնական սփոփանքներն ինչպես միշտ, և եթե ունակ չես բաց թողնել եղբայրների ու քույրերի հանդեպ ունեցած նախապաշարմունքներդ և որևէ գին չես վճարում բազմաթիվ պարզ գործելակերպեր կիրարկելիս, ապա սա ապացուցում է, որ դու դեռևս նվաճված չես։ Այդ դեպքում, նույնիսկ եթե շատ բան կա, որ հասկանում ես, այդ ամենը զուր կլինի։ Նվաճվածներն այն մարդիկ են, որոնք հասել են որոշակի նախնական փոփոխությունների և նախնական մուտքի։ Աստծու դատաստանն ու պատիժը փորձառելը մարդկանց տալիս է Աստծու մասին նախնական ճանաչողություն և ճշմարտության նախնական ըմբռնում։ Հնարավոր է՝ ի վիճակի չլինես լիարժեքորեն մտնել շատ ավելի խոր և մանրամասն ճշմարտությունների իրականության մեջ, բայց ունակ ես կիրարկել բազմաթիվ տարրական ճշմարտություններ, ինչպես օրինակ՝ այնպիսիները, որոնք վերաբերում են քո իրական կյանքի մարմնական վայելքներին կամ անձնական կարգավիճակին։ Այս ամենն, իհարկե, նվաճվելու գործընթացում մարդկանց մեջ ձեռքբերված արդյունքն է։ Բնավորության փոփոխություններ նույնպես կարելի է տեսնել նվաճվածների մեջ. օրինակ՝ նրանց հագնվելու ու հարդարվելու ձևը և կենսակերպը. այս ամենը կարող է փոխվել։ Աստծու հանդեպ հավատի վերաբերյալ նրանց տեսակետը փոխվում է, նրանք հստակ են իրենց ձգտման նպատակների մեջ և ավելի մեծ վճռականություն ունեն։ Նվաճման գործի ընթացքում համապատասխան փոփոխություններ են տեղի ունենում նաև նրանց կյանքի բնույթի մեջ։ Կան փոփոխություններ, բայց դրանք մակերեսային, նախնական են և զգալիորեն զիջում են կատարելագործվածների խառնվածքի ու ձգտումների նպատակների փոփոխություններին։ Եթե նվաճվելու ընթացքում մարդու խառնվածքն ամենևին չի փոխվում, և նա ոչ մի ճշմարտություն ձեռք չի բերում, ուրեմն, այդպիսի մարդն աղբ է և միանգամայն անպետք։ Մարդիկ, որոնք չեն նվաճվել, չեն կարող կատարելագործվել։ Եթե մարդը միայն ձգտում է նվաճվել, ապա չի կարող լիարժեքորեն ավարտուն դառնալ, նույնիսկ եթե նրա խառնվածքը նվաճման գործի ընթացքում որոշակի համապատասխան փոփոխություններ է կրում։ Նրանք կկորցնեն նաև նախնական ձեռքբերած ճշմարտությունները։ Հսկայական տարբերություն կա այն մարդկանց խառնվածքների փոփոխության միջև, որոնք նվաճվել են, և որոնք կատարելագործվել են։ Բայց նվաճվելը փոփոխության առաջին քայլն է. այն հիմքն է։ Այս նախնական փոփոխության բացակայությունն ապացույց է, որ մարդն իրականում ամենևին չի ճանաչում Աստծուն, քանի որ այդ գիտելիքը գալիս է դատաստանից, իսկ նման դատաստանը նվաճման գործի հիմնական մասն է։ Ուստի, բոլոր նրանք, ովքեր կատարյալ են դառնում, նախ պետք է նվաճվեն. եթե ոչ, ապա նրանց կատարելագործվելու համար որևէ ճանապարհ չկա։

Դու ասում ես, թե ընդունում ես Աստծու մարմնացումը և Խոսքի հայտնությունը մսեղի մարմնում, սակայն Նրա թիկունքում որոշ բաներ ես անում, որոնք դեմ են Նրա պահանջներին, և քո սրտում չես վախենում Նրանից։ Մի՞թե սա է Աստծուն ընդունելը։ Դու ընդունում ես այն, ինչ Նա ասում է, բայց չես կիրարկում այն, ինչին ընդունակ ես, ոչ էլ հետևում ես Նրա Խոսքին։ Մի՞թե սա է Աստծուն ընդունելը։ Եվ թեև ընդունում ես Նրան, ունես զգուշավոր սիրտ Նրա հանդեպ, բայց երբեք՝ երկյուղող սիրտ։ Եթե տեսել ու ընդունել ես Նրա գործը և գիտես, որ այս անձն Աստված է, սակայն մնում ես գոլ ու լիովին անփոփոխ, ուրեմն, այնպիսի տեսակի մարդ ես, որ դեռևս չի նվաճվել։ Նրանք, ովքեր նվաճվել են, պետք է անեն այն ամենն, ինչ կարող են, և թեև նրանք ունակ չեն մուտք գործելու ավելի բարձր ճշմարտությունների մեջ, և այդ ճշմարտությունները վեր են նրանց կարողություններից, նման մարդիկ իրենց սրտերում հոժար են հասնելու դրանց։ Այն պատճառով է, որ կան սահմանափակումներ, թե նրանք ինչ կարող են ընկալել, և կան սահմաններ ու սահմանափակումներ, որոնք ի վիճակի են կիրարկել։ Այդուհանդերձ, նրանք պետք է առնվազն անեն այն ամենն, ինչ կարող են։ Եթե կարողանաս հասնել դրան, ապա սա մի արդյունք է, որն իրականացվել է նվաճման գործի շնորհիվ։ Ենթադրենք՝ ասում ես. «Քանի որ Նա կարող է այնքան շատ խոսքեր ասել, որ մարդն ի վիճակի չէ ասելու, եթե Նա Աստված չէ, ապա ո՞վ է»։ Նման ըմբռնում ունենալը դեռ չի նշանակում, թե ընդունում ես Աստծուն։ Եթե ընդունում ես Աստծուն, ապա պետք է ապացուցես քո իրական գործողություններով։ Եթե եկեղեցի ես առաջնորդում, սակայն չես կիրարկում արդարություն, եթե տենչում ես փող ու հարստություն և միշտ եկեղեցու միջոցները քո գրպանն ես դնում, մի՞թե սա ընդունելն է, որ կա Աստված։ Աստված ամենակարող է և Նա արժանի է երկյուղի։ Ինչպե՞ս կարող ես չերկյուղել, եթե իրապես ընդունում ես, որ Աստված կա։ Եթե ընդունակ ես նման նողկալի արարքներ գործելու, մի՞թե իրապես ընդունում ես Նրան։ Մի՞թե Աստծուն ես հավատում։ Ինչին հավատում ես, մի մշուշոտ աստված է. ահա թե ինչու չես երկյուղում։ Նրանք, ովքեր իրապես ընդունում և ճանաչում են Աստծուն, բոլորն էլ երկյուղում են Նրանից և չեն համարձակվում անել որևէ բան, որը հակադրվում է Նրան կամ գործում է նրանց խղճին հակառակ. նրանք հատկապես երկյուղում են անել մի բան, որ գիտեն՝ Աստծու մտադրությունների համաձայն չէ։ Միայն սա կարող է համարվել Աստծու գոյությունն ընդունելը։ Ի՞նչ պետք է անես, երբ ծնողներդ փորձում են քեզ հետ պահել Աստծուն հավատալուց։ Ինչպե՞ս պետք է սիրես Աստծուն, երբ քո անհավատ ամուսինը լավ է վերաբերվում քեզ։ Եվ ինչպե՞ս պետք է սիրես Աստծուն, երբ եղբայրներն ու քույրերը զզվում են քեզանից։ Եթե ընդունում ես Նրան, ապա այս հարցերում կգործես պատշաճորեն և կապրես իրականությամբ։ Եթե չես ձեռնարկում կոնկրետ գործողություններ, այլ միայն ասում ես, թե ընդունում ես Աստծու գոյությունը, ապա դու պարզապես դատարկախոս ես։ Դու ասում ես, թե հավատում ու ընդունում ես Նրան, բայց ի՞նչ կերպ ես Նրան ընդունում։ Ի՞նչ կերպ ես հավատում Նրան։ Արդյոք քո սրտում վախենու՞մ ես Նրանից։ Երկյուղու՞մ ես Նրանից։ Արդյոք քո հոգու խորքում Նրա հանդեպ սիրող սիրտ ունե՞ս։ Երբ վշտացած ես և չունես մեկին, որին կարող ես ապավինել, դու զգում ես Աստծու սիրելի լինելը, սակայն հետո ամեն ինչ մոռանում ես։ Դա ո՛չ Աստծուն սիրել է, և ո՛չ էլ Աստծուն հավատալ։ Ի վերջո, ի՞նչ է Աստված կամենում, որ մարդը ձեռք բերի։ Բոլոր այն վիճակները, որոնք ես նշեցի, ինչպես օրինակ՝ սեփական կարևորության զգացումով խիստ տպավորված զգալը, զգացողությունը, թե արագ ես հասկանում իրողությունները, ուրիշներին սահմանափակելը, մարդկանց վերևից նայելը, ըստ արտաքինի մարդկանց դատելը, խոնարհներին հալածելը, եկեղեցու փողի վրա աչք գցելը և այդպես շարունակ. միայն այն ժամանակ, երբ այս բոլոր առկա սատանայական ապականված խառնվածքները մասամբ հեռացվեն քեզնից, քո նվաճումը կդրսևորվի։

Ձեր հանդեպ իրականացված նվաճման գործը ունի խորագույն նշանակություն. մի կողմից այս գործի նպատակն է կատարելագործել մի խումբ մարդկանց, այսինքն՝ այնպես կատարյալ դարձնել նրանց, որ դառնան հաղթողների մի խումբ՝ որպես առաջին ավարտուն դարձած խումբ, այսինքն՝ երախայրիքներ։ Մյուս կողմից այն նպատակ ունի թույլ տալ արարածներին վայելել Աստծու սերը, ստանալ Աստծու լիակատար ու մեծագույն փրկությունը և թույլ տալ մարդուն վայելելու ոչ միայն ողորմությունն ու գթասրտությունը, այլև ինչն ավելի կարևոր է՝ պատիժն ու դատաստանը։ Աշխարհի արարումից մինչև հիմա այն ամենն, ինչ Աստված արել է Իր գործում, սեր է՝ առանց մարդու հանդեպ որևէ ատելության։ Նույնիսկ այն պատիժն ու դատաստանը, որ տեսել ես, նույնպես սեր են՝ ավելի ճշմարիտ ու ավելի իրական սեր. մի սեր, որը մարդկանց առաջնորդում է դեպի մարդկային կյանքի ճիշտ ուղին։ Մեկ այլ տեսանկյունից՝ դա Սատանայի առջև վկայություն տալ է։ Դեռ ավելին՝ ապագա ավետարանչական գործի տարածման համար հիմք նախապատրաստել է։ Նրա կատարած ողջ աշխատանքը նպատակ ունի մարդկանց առաջնորդել դեպի մարդկային կյանքի ճիշտ ուղին, որպեսզի նրանք կարողանան ապրել բնականոն մարդկային կյանքով, քանի որ մարդիկ չգիտեն, թե ինչպես ապրել, և առանց այս առաջնորդության՝ միայն դատարկ կյանքով կապրես. քո կյանքը զուրկ կլինի արժեքից կամ իմաստից, և դու բոլորովին ընդունակ չես լինի բնականոն մարդ լինել։ Սա է մարդուն նվաճելու խորագույն նշանակությունը։ Դուք բոլորդ Մովաբի սերունդներն եք. ձեր հանդեպ իրականացվող նվաճման գործը ձեր մեծ փրկությունն է։ Դուք բոլորդ ապրում եք մեղքի ու անառակության երկրում և բոլորդ անառակ ու մեղսավոր եք։ Այսօր ոչ միայն պարզապես ունակ եք տեսնելու Աստծուն, սակայն առավել կարևորն այն է, որ դուք ստացել եք պատիժ ու դատաստան, ստացել եք այս խորագույն փրկությունը, ինչը նշանակում է, որ ստացել եք Աստծու մեծագույն սերը։ Այն ամենը, ինչ Աստված անում է, ճշմարիտ սեր է ձեր հանդեպ։ Նա որևէ չար մտադրություն չունի։ Ձեր մեղքերի պատճառով է, որ Նա դատում է ձեզ, որպեսզի կարողանաք խորհել ձեր մասին և ստանալ այս ահռելի փրկությունը։ Այս ողջ գործն արվում է մարդուն կատարյալ դարձնելու նպատակով։ Սկզբից մինչև վերջ Աստված անում է առավելագույնը մարդուն փրկելու համար և Նա պարզապես ոչ մի ցանկություն չունի ամբողջությամբ կործանելու այն մարդկանց, որոնց ստեղծել է Իր իսկ ձեռքերով։ Այսօր Նա եկել է ձեր մեջ գործելու. միթե՞ սա առավել ևս փրկություն չէ։ Եթե Նա ատեր ձեզ, մի՞թե դեռ կկատարեր նման ծավալի աշխատանք՝ անձամբ ձեզ առաջնորդելու համար։ Ինչու՞ պիտի Նա այդքան չարչարվեր։ Աստված չի ատում ձեզ կամ ձեր հանդեպ որևէ չար մտադրություններ չունի։ Դուք պետք է իմանաք, որ Աստծու սերն ամենաիրականն է։ Միայն այն պատճառով, որ մարդիկ ըմբոստ են, Նա պետք է փրկի նրանց դատաստանի միջոցով. այլապես նրանց փրկելն անհնար կլիներ։ Քանի որ չգիտեք, թե ինչպես ապրել ձեր կյանքը և տեղյակ չեք, թե ինչպես է պետք ապրել, և քանի որ ապրում եք այս անառակ ու մեղսավոր երկրում և ինքներդ անառակ ու պիղծ դևեր եք։ Նա չի կարող տանել, որ շարունակեք է՛լ ավելի ներքև սուզվել, Նա չի կարող տեսնել, թե ինչպես եք ապրում այս պիղծ երկրում այնպես, ինչպես հիմա եք անում՝ Սատանայի կողմից կամայականորեն ոտնատակ լինելով, և Նա չի կարող տանել, որ գլորվեք հանդերձյալ աշխարհ։ Նա միայն ցանկանում է ձեռք բերել մարդկանց այս խումբը և լիովին փրկել ձեզ։ Սա է ձեր հանդեպ նվաճման գործը իրականացնելու հիմնական նպատակը. այն փրկության համար է։ Եթե չես կարող տեսնել, որ քո հանդեպ արած ամեն ինչ սեր ու փրկություն է, եթե կարծում ես՝ պարզապես մի մեթոդ է՝ մարդուն տանջելու միջոց և անվստահելի մի բան, ապա կարող ես նույն հաջողությամբ վերադառնալ քո աշխարհ՝ ցավ ու զրկանքներ կրելու։ Եթե հոժար ես այս հոսքի մեջ վայելելու այս դատաստանն ու այս անչափելի փրկությունը, այս բոլոր օրհնությունները, որոնք հնարավոր չէ գտնել մարդկային աշխարհի և ոչ մի անկյունում, և այս սերը, ուրեմն, լավը եղիր. մնա՛ այս հոսքի մեջ՝ ընդունելու նվաճման աշխատանքը, որպեսզի կարողանաս կատարյալ դառնալ։ Այսօր աննշան ցավ ես կրում ու զտվում ես Աստծու դատաստանի պատճառով, սակայն այս ցավը կրելու մեջ արժեք ու իմաստ կա։ Թեև մարդու համար Աստծու պատիժն ու դատաստանը զտում, անողոք բացահայտում և գործողություններ են՝ իրականացված նրան իր մեղքերի համար պատժելու և նրա մարմինը պատժելու նպատակով, այս գործից ոչինչ միտված չէ նրա մարմինը դատապարտելուն և այն կործանելուն։ Խոսքի խիստ բացահայտումն ամբողջությամբ քեզ դեպի ճիշտ ուղի առաջնորդելու նպատակն ունի։ Դուք անձամբ այնքան շատ եք փորձառել այս գործը և, ակնհայտորեն այն ձեզ չի առաջնորդել դեպի չարի ուղի։ Այս ամենն այն նպատակով է, որպեսզի կյանքով արտահայտես բնականոն մարդկայնություն, և այդ ամենը հասանելի է քո բնականոն մարդկայնության միջոցով։ Աստծու աշխատանքի յուրաքանչյուր քայլ հիմնված է քո կարիքների վրա՝ համապատասխան քո թուլություններին և քո փաստացի հասակին, և ձեզ վրա ոչ մի անտանելի բեռ չի դրվում։ Այսօր սա քեզ համար պարզ չէ, և դու զգացողություն ունես, թե Ես խիստ եմ քո հանդեպ, ու միշտ հավատում ես, որ ամեն օր քեզ պատժելու, դատելու և հանդիմանելու Իմ պատճառն այն է, որ Ես ատում եմ քեզ։ Սակայն, թեև ինչ ստանում ես, պատիժ ու դատաստան է, սա իրականում սեր է քո հանդեպ և մեծագույն պաշտպանությունն է։ Եթե չես կարող ըմբռնել այս գործի ավելի խորը իմաստը, ապա քեզ համար անհնար կլինի շարունակել փորձառելը։ Դու պետք է մխիթարություն գտնես այս փրկության մեջ։ Մի՛ հրաժարվիր սթափվելուց։ Այսքան ճանապարհ անցնելուց հետո նվաճման գործի նշանակությունը պետք է որ պարզ լինի քեզ համար, և դու այլևս չպետք է այլ և այլ կարծիքներ ունենաս դրա մասին։

Այսօր, էլ չեմ ասում Պետրոսի ունեցած ողջամտությանը հասնելու մասին. շատերը չեն կարողանում հասնել անգամ Պողոսի ունեցած ողջամտությանը։ Նրանք չունեն անգամ Պողոսի ինքնագիտակցությունը։ Թեև Տերը տապալեց Պողոսին, քանի որ հալածում էր Տեր Հիսուսին, հետագայում նա վճռականություն ունեցավ աշխատելու և տառապելու Տիրոջ համար։ Հիսուսը նրան հիվանդություն տվեց, և հետագայում, երբ Պողոսը սկսեց կատարել իր աշխատանքը, նա շարունակեց տառապել այդ հիվանդությամբ։ Ինչո՞ւ նա ասաց, որ իր մարմնի մեջ փուշ ունի։ Փուշն իրականում հիվանդությունն էր, և Պողոսի համար դա ճակատագրական թուլություն էր։ Անկախ նրանից, թե որքան աշխատանք էր անում կամ որքան մեծ էր նրա տառապելու վճռականությունը՝ նա չէր կարողանում ազատվել այդ փշից։ Սակայն Պողոսը շատ ավելի լավ որակ ուներ, քան դուք՝ այսօրվա մարդիկդ, նաև ինքնագիտակցություն ուներ ու օժտված էր ավելի շատ ողջամտությամբ, քան դուք։ Այն բանից հետո, երբ Հիսուսը տապալեց Պողոսին, նա դադարեց հալածել Հիսուսի աշակերտներին և սկսեց քարոզել ու տառապել Հիսուսի համար։ Իսկ ի՞նչը ոգեշնչեց նրան՝ դիմանալու տառապանքներին։ Պողոսը հավատում էր, որ քանի որ տեսել էր մեծ լույսը, պետք է վկայություն կրեր Տեր Հիսուսի համար, այլևս չպետք է հալածեր Հիսուսի աշակերտներին և այլևս չպետք է հակադրվեր Աստծու գործին։ Պողոսը կրոնի բարձրաստիճան դեմքերից մեկն էր։ Շատ բանիմաց էր և շնորհալի, արհամարհանքով էր նայում հասարակ մարդկանց և ուներ ավելի ուժեղ անհատականություն, քան շատերը։ Բայց այն բանից հետո, երբ «մեծ լույսը» շողաց նրա վրա, նա կարողացավ աշխատել Տեր Հիսուսի համար, վճռականություն դրսևորել՝ տառապելու Աստծու համար և մատուցելու իրեն Աստծուն, ինչն ապացուցեց, որ տիրապետում էր ողջամտությանը։ Այն ժամանակ, երբ նա հալածում և ձերբակալում էր Հիսուսի աշակերտներին, Հիսուսը հայտնվեց նրան և ասաց. «Պողո՛ս, ինչո՞ւ ես հալածում Ինձ»։ Պողոսն անմիջապես ընկավ գետնին և ասաց. «Ո՞վ ես Դու, Տե՛ր»։ Երկնքից մի ձայն ասաց՝ «Ես Հիսուսն եմ, որին հալածում ես»։ Պողոսը միանգամից արթնացավ, և միայն այդ ժամանակ իմացավ, որ Հիսուսը Քրիստոսն էր, որ Նա Աստված էր։ «Պետք է հնազանդվեմ։ Աստված ինձ այս շնորհն է տվել. այսպես հալածեցի Նրան, սակայն Նա չտապալեց ինձ, ոչ էլ անիծեց ինձ։ Պետք է տառապեմ Նրա համար»։ Պողոսը գիտակցեց, որ հալածել էր Տեր Հիսուս Քրիստոսին և այժմ սպանում էր Նրա աշակերտներին, որ Աստված չէր անիծել նրան, այլ Իր լույսն էր սփռել նրա վրա։ Սա ոգեշնչեց նրան, և նա ասաց. «Թեև ես չնայեցի Նրա դեմքին, լսեցի Նրա ձայնը և տեսա Նրա մեծ լույսը։ Միայն հիմա եմ իսկապես տեսնում, որ Աստված իրոք սիրում է ինձ, և որ Տեր Հիսուս Քրիստոսն իսկապես այն Աստվածն է, որ ողորմում է մարդուն և հավիտյան ներում մարդու մեղքերը։ Իսկապես տեսնում եմ, որ մեղավոր եմ»։ Թեև Աստված հետագայում օգտագործեց Պողոսի շնորհները՝ աշխատելու գործելու համար, եկեք առայժմ անտեսենք դա. զուտ Պողոսի ունեցած վճռականության, նրա բնականոն մարդկային ողջամտության և նրա ինքնագիտակցության առումով՝ այս բոլորը բաներ են, որոնք վեր են ձեզնից։ Մի՞թե այսօր բոլորդ շատ լույս չեք ստացել։ Մի՞թե շատերը չեն տեսել, որ Աստծու բնույթը մեծափառության, ցասման, դատաստանի և հանդիմանության բնույթ է։ Անեծքներ, փորձություններ և զտում բազմիցս հասել են մարդկանց, և ի՞նչ են սովորել։ Ի՞նչ ես ձեռք բերել կարգավարժվելուց և էտվելուց։ Խիստ խոսքեր, հարվածներ և դատաստան բազմիցս հասել են քեզ, սակայն ուշադրություն չես դարձնում դրանց։ Դու չունես անգամ այն փոքրիկ ողջամտությունը, որին Պողոսն էր տիրապետում. մի՞թե ծայրաստիճան հետամնաց չես։ Կային նաև շատ բաներ, որոնք Պողոսը հստակ չէր տեսնում։ Գիտեր միայն, որ լույսը սփռվել էր իր վրա, բայց անտեղյակ էր, որ իրեն տապալել էին. անձամբ հավատում էր, որ այն բանից հետո, երբ լույսը սփռվեց իր վրա, նա պետք է ծախսվեր Աստծու համար, տառապեր Աստծու համար, աներ ամեն ինչ՝ Տեր Հիսուս Քրիստոսի համար ճանապարհ հարթելու և ավելի շատ մեղավորների ձեռք բերելու նպատակով, որոնց Տերը ցանկանում էր փրկագնել։ Սա էր նրա վճռականությունը և նրա աշխատանքի միակ նպատակը, բայց երբ աշխատում էր, հիվանդությունը դեռ չէր լքում նրան՝ ընդհուպ մինչև նրա մահը։ Պողոսն աշխատեց ավելի քան քսան տարի։ Շատ տառապեց և փորձառաբար ապրեց մեծ հալածանք ու բազում նեղություններ, թեև, իհարկե, դրանք շատ ավելի քիչ էին, քան Պետրոսի փորձությունները։ Որքա՜ն ողորմելի է, եթե օժտված չեք անգամ այն ողջամտությամբ, որն ուներ Պողոսը։ Այս պարագայում ինչպե՞ս կարող էր Աստված է՛լ ավելի մեծ գործ սկսել ձեր վրա։

Ավետարանը քարոզելիս Պողոսը շատ էր տառապում։ Նրա կատարած աշխատանքը, այն ժամանակվա նրա վճռականությունը, հավատը, նվիրվածությունը, սերը, համբերությունն ու խոնարհությունը և շատ այլ արտաքին բաներ, որոնք նա կյանքով արտահայտեց, ավելի բարձր էին, քան ձերը՝ այսօրվա մարդկանցդ։ Ավելի լուրջ ասած՝ դուք չունեք որևէ բնականոն ողջամտություն, չունեք անգամ որևէ խիղճ կամ մարդկայնություն։ Ձեզ այնքա՜ն շատ բան է պակասում։ Ուստի շատ ժամանակ, այն ամենում, ինչ կյանքով արտահայտում եք, հնարավոր չէ գտնել բնականոն ողջամտություն և ինքնագիտակցության որևէ նշան։ Թեև Պողոսն այն ժամանակ տառապում էր մարմնական հիվանդությամբ, շարունակ աղոթում և փնտրում էր. «Իրականում ի՞նչ է այս հիվանդությունը։ Այսքան աշխատանք եմ կատարել Տիրոջ համար, ինչո՞ւ այս տառապանքը չի թողնում ինձ։ Գուցե Տեր Հիսուսը փորձո՞ւմ է ինձ։ Մի՞թե Նա տապալել է ինձ։ Եթե տապալած լիներ ինձ, այն ժամանակ կմեռնեի և անկարող կլինեի այսքան աշխատանք կատարել Նրա համար, ոչ էլ կկարողանայի այսքան լույս ստանալ։ Նա նաև գիտակցեց իմ վճռականությունը»։ Պողոսը միշտ զգում էր, որ այս հիվանդությունն Աստծու կողմից իրեն փորձելն էր, որ այն կոփում էր իր հավատն ու կամքի ուժը. այսպես էր Պողոսը տեսնում դա։ Իրականում նրա հիվանդությունն այն բանի հետևանքն էր, երբ Տեր Հիսուսը տապալեց նրան։ Դա նրա վրա զգացմունքային ճնշում գործադրեց և զսպեց նրա ապստամբությունը։ Եթե հայտնվեիք Պողոսի հանգամանքներում, ի՞նչ կանեիք։ Կարո՞ղ էին արդյոք ձեր վճռականությունն ու տառապելու ունակությունը համեմատվել Պողոսի ունեցածի հետ։ Այսօր, եթե որևէ հիվանդություն պատուհասի ձեզ, կամ մեծ փորձության միջով անցնեք, և ձեզ ստիպեն տառապել, ո՞վ գիտի, թե ինչպիսին կլինեք։ Եթե ձեզ փակեին թռչնավանդակում և մշտապես ապահովեին, լավ կլինեիք։ Հակառակ դեպքում պարզապես գայլերի պես կլինեիք՝ զուրկ որևէ մարդկայնությունից։ Ուստի, երբ մի փոքր զսպվածություն կամ նեղություն եք կրում, դա լավ է ձեզ համար. եթե ձեզ հանգիստ կյանք տրվեր, կկործանվեիք, և այն ժամանակ ինչպե՞ս կարող էիք պաշտպանված լինել։ Այսօր հենց այն պատճառով, որ դուք հանդիմանվում, դատվում և անիծվում եք, ձեզ պաշտպանություն է տրվում։ Հենց այն պատճառով է, որ շատ եք տառապել, դուք պաշտպանված եք։ Եթե ոչ, վաղուց ընկած կլինեիք անբարոյականության մեջ։ Սա միտումնավոր կերպով ձեզ համար դժվարություններ ստեղծել չէ. մարդու բնությունը դժվար է փոխել, և նրա խառնվածքը փոխելու համար պետք է այսպես լինի։ Այսօր դուք չունեք անգամ այն խիղճն ու ողջամտությունը, որն ուներ Պողոսը, ոչ էլ ունեք նրա ինքնագիտակցությունը։ Ձեզ միշտ պետք է վերահսկողության տակ պահել, և միշտ պետք է հանդիմանվեք ու դատվեք, որպեսզի ձեր հոգիներն արթնանան։ Հանդիմանությունն ու դատաստանը լավագույնն են ձեր կյանքի համար։ Եվ երբ անհրաժեշտ է, պետք է լինի նաև ձեզ հանդիպող փաստերի հանդիմանությունը. միայն այդ ժամանակ լիովին կենթարկվեք։ Ձեր բնությունն այնպիսին է, որ առանց հանդիմանության և անեծքի չէիք կամենա խոնարհել ձեր գլուխները, չէիք կամենա ենթարկվել։ Եթե փաստերը ձեր աչքի առաջ չլինեին, ոչ մի արդյունք չէր լինի։ Չափազա՜նց ստոր և անարժեք եք ձեր բնավորությամբ։ Առանց հանդիմանության և դատաստանի դժվար կլիներ ձեզ նվաճել և դժվար կլիներ հաղթահարել ձեր անարդարությունն ու անհնազանդությունը։ Ձեր հին բնությունն այնքան խորն է արմատավորված։ Եթե ձեզ գահի վրա նստեցնեին, դուք չէիք իմանա ձեր տեղը տիեզերքում, առավել ևս՝ թե ուր էիք գնում։ Դուք անգամ չգիտեք, թե որտեղից եք եկել, ուստի ինչպե՞ս կարող էիք ճանաչել Արարչին։ Առանց այսօրվա ժամանակին տրվող հանդիմանության և անեծքների՝ ձեր վերջին օրը վաղուց եկած կլիներ։ Էլ չեմ ասում ձեր ճակատագրի մասին. մի՞թե այն է՛լ ավելի վերահաս վտանգի տակ չէր լինի։ Առանց այս ժամանակին տրվող հանդիմանության և դատաստանի՝ ո՞վ գիտի, թե որքան ամբարտավան կամ որքան անբարոյական կդառնայիք։ Այս հանդմանությունն ու դատաստանն են ձեզ հասցրել մինչև այսօր, և դրանք են պահպանել ձեր գոյությունը։ Եթե ձեզ դեռևս «կրթեին» նույն մեթոդներով, ինչ ձեր «հոր» մեթոդներն էին, ո՜վ գիտի, թե ինչ ոլորտ մուտք կգործեիք։ Դուք բացարձակապես ունակ չեք վերահսկելու և խորհելու ինքներդ ձեր մասին։ Ձեզ պես մարդկանց համար, եթե պարզապես կարողանաք հետևել, հնազանդվել, չխաթարել և չանհանգստացնել, Իմ նպատակները կիրագործվեն։ Մի՞թե չպետք է ավելի լավ ընդունեք այսօրվա հանդիմանությունն ու դատաստանը։ Ուրիշ ի՞նչ ընտրություն ունեք։ Երբ Պողոսը տեսավ Տեր Հիսուսին խոսելիս և գործելիս, դեռ չէր հավատում։ Հետագայում, այն բանից հետո, երբ Տեր Հիսուսը խաչվեց և ապա հարություն առավ, նա գիտեր այս փաստը, սակայն շարունակեց հալածել և հակադրվել։ Հենց սա է նշանակում կանխամտածված մեղանչելը, և այսպես նա տապալվեց։ Սկզբում նա գիտեր, որ հրեաների մեջ կար մի Թագավոր, որին կոչում էին Հիսուս. նա լսել էր այդ մասին։ Հետագայում, երբ քարոզներ էր կարդում տաճարում և քարոզում ողջ երկրով մեկ, նա դուրս եկավ Հիսուսի դեմ՝ գերազանցություն դրսևորելով և հրաժարվելով ենթարկվել որևէ մարդու։ Այս բաներն այն ժամանակ հսկայական խոչընդոտ դարձան գործի համար։ Երբ Հիսուսը գործում էր, Պողոսն ուղղակիորեն չէր հալածում և ձերբակալում մարդկանց, այլ օգտագործում էր քարոզչությունն ու խոսքերը՝ Հիսուսի գործը քանդելու համար։ Հետագայում, այն բանից հետո, երբ Տեր Հիսուս Քրիստոսը խաչվեց, նա սկսեց ձերբակալել աշակերտներին՝ շտապելով տեղից տեղ և անելով ամեն ինչ՝ նրանց հալածելու համար։ Միայն այն բանից հետո, երբ «լույսը» շողաց նրա վրա, նա արթնացավ և փորձառաբար խորը զղջում ապրեց։ Տապալվելուց հետո նրա հիվանդությունը երբեք չլքեց նրան։ Երբեմն զգում էր, որ իր տառապանքն ավելի է վատացել, և ի վիճակի չէր վեր կենալ անկողնուց։ Նա մտածում էր. «Ի՞նչ է կատարվում։ Մի՞թե ես իսկապես տապալվել եմ»։ Հիվանդությունը երբեք չլքեց նրան, և հենց այս հիվանդության պատճառով էր, որ շատ աշխատանք կատարեց։ Կարելի է ասել, որ Հիսուսն այս հիվանդությունը դրեց Պողոսի մեջ նրա ամբարտավանության և ինքնակամության պատճառով. Պողոսի համար դա պատիժ էր, բայց դա արվեց նաև Աստծու գործում Պողոսի շնորհներն օգտագործելու համար, որպեսզի Նրա գործը կարողանար տարածվել։ Իրականում, Աստծու մտադրությունը Պողոսին փրկելը չէր, այլ նրան օգտագործելը։ Սակայն Պողոսի խառնվածքը չափազանց գոռոզ և ինքնակամ էր, և ուստի նրա մեջ «փուշ» դրվեց։ Ի վերջո, երբ Պողոսն ավարտեց իր աշխատանքը, հիվանդությունն այլևս այդքան մեծ տանջանք չէր նրա համար, և երբ նրա աշխատանքը մոտենում էր ավարտին, նա կարողացավ ասել այս խոսքերը. «Բարի պատերազմ մղեցի, ավարտեցի ընթացքս, պահեցի հավատը։ Այսուհետև ինձ է սպասում արդարության պսակը», ինչն ասաց, որովհետև չգիտեր Աստծու գործը։ Ձեր մեջ շատերը կան Պողոսի պես, բայց եթե իսկապես ունեք վճռականություն՝ մինչև վերջ հետևելու ճանապարհին, ձեզ հետ վատ չեն վարվի։ Այստեղ չենք քննարկի այն ուղիները, որոնցով Պողոսն ապստամբ և դիմակայող էր։ Եկե՛ք կենտրոնանանք նրա այն մասի վրա, որը դրական էր և ցանկալի. նա խիղճ ուներ, և մեկ անգամ «լույսը» ստանալուց հետո կարողացավ իրեն նվիրել Աստծուն և տառապել Աստծու համար։ Սա նրա ուժեղ կողմն էր։ Սակայն, եթե կան մարդիկ, ովքեր հավատում են, որ քանի որ նա ուներ ուժեղ կողմ, օրհնված էր, եթե կարծում են, որ պարտադիր չէր, որ նա հանդիմանված լիներ, ապա սրանք բանականությունից զուրկ մարդկանց խոսքեր են։

Աստծու խոսքերն աղոթելիս և կարդալիս շատ մարդիկ ասում են, որ պատրաստ են հնազանդվել Աստծուն, բայց հետո առանձնության մեջ զեխ են դառնում և դա կարևոր չեն համարում։ Աստծու խոսքերը խոսվում են նորից ու նորից՝ մերկացնելով մարդկանց շերտ առ շերտ, և միայն այն ժամանակ, երբ մարդկանց ամենաստորին շերտն է մերկացվում, նրանք իսկապես «խաղաղություն են գտնում» և դառնում պակաս գոռոզ ու ինքնակամ, պակաս անտանելիորեն ամբարտավան։ Ձեր այսօրվա վիճակներով դեռ պետք է անխնա հարվածներ ստանաք և մերկացվեք ու դատվեք մաս առ մաս, որպեսզի շունչ քաշելու հնարավորություն չունենաք։ Ձեզ համար ավելի լավ է, որ խիստ հանդիմանությունն ու դատաստանը չլքեն ձեզ, և որ դատապարտումն ու անեծքները չհեռանան ձեզնից՝ թույլ տալով ձեզ տեսնել, որ Աստծու կառավարչական հրամանագրերի ձեռքը երբեք չի հեռանում ձեզնից։ Ճիշտ ինչպես Օրենքի դարաշրջանում, երբ Ահարոնը տեսավ, որ Եհովան երբեք չի լքում իրեն (այն, ինչ տեսավ, Եհովայի մշտական ուղղորդումն ու պաշտպանությունն էր. Աստծու ուղղորդումը, որ տեսնում եք այսօր, հանդիմանությունն է, անեծքները և դատաստանը), այսօր Եհովայի կառավարչական հրամանագրերի ձեռքը նույնպես չի լքում ձեզ։ Սակայն կա մի բան, որի համար կարող եք հանգիստ լինել. անկախ նրանից, թե որքան եք հակադրվում, ապստամբում և դատում, ձեր մսեղիին ոչ մի վնաս չի լինի։ Բայց եթե կան մարդիկ, ովքեր չափն անցնում են իրենց հակադրության մեջ և խոչընդոտում են գործը, սա անընդունելի է. գոյություն ունի սահման։ Մի՛ խաթարեք կամ անհանգստացրեք եկեղեցու կյանքը և մի՛ խաթարեք Սուրբ Հոգու գործը։ Մնացածի համար կարող ես անել այն, ինչ ուզում ես։ Եթե ասում ես, որ չես ուզում ձգտել կյանքի և ցանկանում ես վերադառնալ աշխարհ, ապա շտապի՛ր և գնա՛։ Կարող եք անել այն ամենը, ինչ ցանկանում եք, քանի դեռ դա չի խոչընդոտում Աստծու գործին։ Սակայն կա ևս մեկ բան, որ պետք է իմանաս. ի վերջո, նման կանխամտածված մեղավորները բոլորը դուրս կթողնվեն։ Այսօր քեզ գուցե չկշտամբեն, բայց ի վերջո մարդկանց միայն մի մասը կկարողանա վկայություն կրել, իսկ մնացած բոլորը վտանգի տակ կլինեն։ Եթե չես ցանկանում լինել այս հոսքի մեջ, դա նորմալ է։ Այսօրվա մարդկանց հետ մեղմ են վարվում. Ես չեմ սահմանափակում քեզ, պայմանով, որ չես վախենում վաղվա հանդիմանությունից։ Բայց եթե այս հոսքի մեջ ես, պետք է վկայություն կրես, և պետք է հանդիմանվես։ Եթե ուզում ես հրաժարվել դրանից և վերադառնալ աշխարհ, դա նորմալ է. ոչ ոք չի կանգնեցնում քեզ։ Բայց եթե աշխատանք ես կատարում, որը կործանարար է և անհանգստացնում է Աստծու գործը, բացարձակապես չես կարող ներվել դրա համար։ Ինչ վերաբերում է նրան, թե ինչ են տեսնում քո աչքերը և լսում քո ականջներն այն մասին, թե որ մարդիկ են հանդիմանվում, և ում ընտանիքներն են անիծվում, այս ամենի համար կան սահմաններ և եզրագծեր։ Սուրբ Հոգին թեթևամտորեն չի անում բաները։ Հիմնվելով ձեր գործած մեղքերի վրա՝ եթե ձեզ հետ վարվեին և ձեզ լուրջ ընդունեին ձեր իսկ անարդարության համաձայն, ձեզնից ո՞վ կկարողանար ողջ մնալ։ Բոլորդ մեծ վշտի կհանդիպեիք, և ձեզնից ոչ ոք լավ ելք չէր ունենա։ Սակայն այսօր շատ մարդկանց հետ մեղմ են վարվում։ Թեև դատում եք, ապստամբում և հակադրվում, քանի դեռ չեք խաթարում, ժպիտով կնայեմ ձեզ։ Եթե իսկապես ձգտում եք կյանքի, ապա պետք է ենթարկվեք մի փոքր հանդիմանության և պետք է դիմանաք ձեր սիրած բաներից բաժանվելու ցավին՝ վիրահատական սեղանին պառկելու համար. պետք է դիմանաս ցավին, ճիշտ ինչպես Պետրոսն ընդունեց փորձություններն ու տառապանքը։ Այսօր դատաստանի աթոռի առաջ եք։ Ապագայում պետք է բարձրանաք «գիլյոտինի» վրա, ինչը կլինի այն ժամանակ, երբ «կզոհաբերեք» ինքներդ ձեզ։

Վերջին օրերի գործի այս վերջին փուլի ընթացքում գուցե հավատում ես, որ Աստված չի կործանի քո մսեղին, և կարելի է ասել, որ գուցե ոչ մի հիվանդություն չկրես, նույնիսկ եթե հակադրվես Նրան և դատես Նրան. բայց երբ Աստծու խիստ խոսքերը հասնեն քեզ, երբ քո ապստամբությունն ու հակադրությունը և քո տգեղ կերպարանքն ամբողջությամբ մերկացվեն, դու չես կարողանա թաքնվել և կհայտնվես շփոթության մեջ։ Այսօր դուք պետք է մի փոքր խիղճ ունենաք։ Մի՛ խաղացեք չարերի դերը, որոնք հակադրվում և ապստամբում են Աստծու դեմ։ Պետք է ապստամբես քո հին նախնու դեմ. սա է այն հասակը, որը պետք է ունենաս, և սա է այն մարդկայնությունը, որով պետք է օժտված լինես։ Միշտ անկարող ես մի կողմ դնել քո սեփական ապագա հեռանկարները կամ այսօրվա վայելքները։ Աստված ասում է. «Քանի դեռ անկեղծորեն հետևում եք Ինձ և ձգտում եք ճշմարտությանը, Ես անշուշտ կատարյալ կդարձնեմ ձեզ։ Երբ կատարյալ դարձվեք, կունենաք հրաշալի նշանակության վայր. կբերվեք Իմ թագավորություն՝ Ինձ հետ օրհնություններ վայելելու համար»։ Ձեզ հրաշալի նշանակության վայր է խոստացվել, սակայն ձեր հանդեպ պահանջները երբեք չեն կարող նվազել։ Կա նաև մի պայման։ Անկախ նրանից, թե կնվաճվեք կամ կատարյալ կդարձվեք, այսօր պետք է որոշակի հանդիմանություն կրեք և որոշակի տառապանք տանեք, պետք է ընդունեք հարվածվելն ու կարգավարժվելը, պետք է լսեք Իմ խոսքերը, հետևեք Իմ ճանապարհին և հետևեք Աստծու կամքին. սա է այն, ինչ դուք՝ մարդիկդ, պետք է անեք։ Անկախ նրանից, թե ինչպես ես ձգտում, դու պետք է հստակ լսես այս ճանապարհը։ Եթե իսկապես ունես ճշմարիտ ներըմբռնումներ, ապա կարող ես շարունակել հետևել։ Եթե հավատում ես, որ այստեղ չկան հեռանկարներ կամ հույսեր, ապա կարող ես գնալ։ Այս խոսքերը հստակ խոսվել են քեզ, բայց եթե դու ճշմարտորեն ցանկանում ես գնալ, սա ցույց է տալիս միայն, որ չունես անգամ չնչին խիղճ. քո այս գործողությունը բավական է ապացուցելու, որ դու դևից ես։ Թեև պնդում ես, թե լիովին անձնատուր ես եղել Աստծու տնօրինությանը, հիմնվելով քո մսեղիի և այն բանի վրա, ինչ կյանքով արտահայտում ես, դու դեռ ապրում ես Սատանայի իշխանության ներքո։ Թեև Սատանան նույնպես Աստծու ձեռքերում է, ինքդ դեռևս Սատանայից ես և դեռ պետք է իսկապես փրկվես Աստծու կողմից, քանի որ դեռ ապրում ես Սատանայի ազդեցության ներքո։ Ինչ վերաբերում է նրան, թե ինչպես պետք է ձգտես, որպեսզի փրկվես, ընտրությունը քոնն է. դու պետք է ընտրես այն ուղին, որով պետք է գնաս։ Ի վերջո, եթե կարողանաս ասել. «Ավելի լավ բան չունեմ, հատուցում եմ Աստծու սերն իմ խղճով և պետք է մի փոքր մարդկայնություն ունենամ։ Ես չեմ կարող հասնել ավելի մեծ բանի, ոչ էլ իմ որակն է այդքան բարձր. ես չեմ հասկանում տեսիլքները և Աստծու գործի նշանակությունը։ Պարզապես հատուցում եմ Աստծու սերը, անում եմ այն ամենը, ինչ Աստված խնդրում է, և անում եմ այն ամենը, ինչ կարող եմ, այսինքն՝ պատշաճ կերպով կատարում եմ իմ պարտավորությունը որպես արարած», ապա Ինձ գոհ կզգամ։ Սա ամենաբարձր վկայությունն է, որին ընդունակ ես։ Սա ամենաբարձր չափանիշն է, որ պահանջվում է մարդկանց մի մասից՝ կատարել արարածի պարտավորությունը։ Պարզապես արա այնքան, որքան կարող ես. քո հանդեպ պահանջները չափազանց բարձր չեն։ Քանի դեռ անում ես այն ամենը, ինչ կարող ես, ապա սա քո վկայությունն է։


Կիրարկում (7)

Ձեր մարդկայնությունը չափազանց թերի է, ձեր ապրելակերպը չափազանց ցածր է ու նվաստ, մարդկայնություն չունեք և զուրկ եք խորաթափանցությունից։ Ահա թե ինչու պետք է զինվեք բնականոն մարդկայնության բաներով։ Խիղճ, ողջամտություն և խորաթափանցություն ունենալը, ինչպես խոսել և իրերին նայել իմանալը, մաքրությանն ուշադրություն դարձնելը, բնականոն մարդկային նմանություն ունենալը՝ սրանք բոլորը բնականոն մարդկայնության գիտելիքի հատկանիշներն են։ Երբ պատշաճ կերպով վարվեք այս հարցերում, ձեր մարդկայնությունը կհամարվի չափանիշին համապատասխանող։ Պետք է նաև զինվեք հոգևոր կյանքի համար։ Պետք է ճանաչեք երկրի վրա Աստծու ողջ գործը և փորձառաբար ապրեք Նրա խոսքերը։ Պետք է իմանաս՝ ինչպես հնազանդվել Նրա կարգավորումներին և ինչպես կատարել արարածի պարտավորությունը։ Սրանք այն երկու կողմերն են, որոնց մեջ այսօր պետք է մտնես՝ զինվելը մարդկայնության կյանքի համար և հոգևոր կյանքի կիրարկումը։ Երկուսն էլ անփոխարինելի են։

Որոշ մարդիկ անհեթեթ են. գիտեն միայն զինվել մարդկայնության հատկանիշներով։ Նրանց արտաքինում ոչ մի թերություն հնարավոր չէ գտնել. նրանց ասածներն ու խոսելաոճը տեղին են, իսկ հագուստը՝ շատ վայելուչ ու պատշաճ։ Բայց ներքուստ նրանք դատարկ են. միայն արտաքուստ է թվում, թե բնականոն մարդկայնություն ունեն։ Կան մարդիկ, որոնք կենտրոնանում են միայն նրա վրա, թե ինչ ուտեն, ինչ հագնեն և ինչ խոսեն։ Կան նույնիսկ այնպիսիները, որոնք բացառապես կենտրոնանում են այնպիսի բաների վրա, ինչպիսիք են հատակն ավլելը, անկողինը հավաքելը և ընդհանուր մաքրությունը։ Գուցե նրանք շատ հմուտ են այս բոլոր բաներում, բայց եթե խնդրեիր նրանց խոսել Աստծու վերջին օրերի գործի կամ հանդիմանության ու դատաստանի, կամ փորձությունների ու զտման մասին իրենց գիտության վերաբերյալ, անգամ ամենաչնչին փորձառությունը չէին ունենա քեզ ցույց տալու։ Գուցե հարցնես նրանց. « Ունե՞ս արդյոք հասկացողություն երկրի վրա Աստծու հիմնական գործի մասին։ Ինչո՞վ է այսօրվա մարմնացած Աստծու գործը տարբերվում Հիսուսի գործից։ Եհովայի գործի՞ց։ Արդյո՞ք Նրանք մեկ Աստված են։ Մի՞թե Նա եկել է այս դարաշրջանն ավարտին հասցնելու, թե՞ մարդկությանը փրկելու համար»։ Բայց նման մարդիկ ոչինչ չունեն ասելու այս հարցերի վերաբերյալ։ Ոմանք գեղեցիկ զարդարում են իրենց արտաքինը. քույրերը ծաղիկների պես սիրուն են զարդարվում, իսկ եղբայրները հագնվում են արքայազնների կամ հարուստ երիտասարդ պճնամոլների պես։ Հոգ են տանում միայն արտաքին ուտելիքի ու հագուստի մասին. ներքուստ աղքատ են և Աստծու մասին ամենաչնչին գիտությունն անգամ չունեն։ Ի՞նչ իմաստ կարող է լինել սրա մեջ։ Բացի դրանից կան ոմանք, ովքեր հագնված են խեղճ մուրացկանների պես. նրանք իսկապես արևելաասիական ստրուկների տեսք ունեն։ Մի՞թե իսկապես չեք հասկանում, թե ինչ եմ Ես պահանջում ձեզանից։ Հաղորդակցվե՛ք ձեր մեջ. իրականում ի՞նչ եք ձեռք բերել։ Հավատացել եք Աստծուն այսքան տարիներ, և սակայն սա է այն ամենը, ինչ հնձել եք. մի՞թե անհարմար չեք զգում։ Մի՞թե չեք ամաչում։ Այսքան տարիներ ձգտել եք ճշմարիտ ճանապարհին, սակայն այսօր ձեր հասունությունը դեռ ճնճղուկից էլ ցածր է։ Նայե՛ք ձեր միջի երես առած օրիորդներին, նկարների պես սիրուն ձեր հագուստով ու դիմահարդարմամբ՝ համեմատվելով միմյանց հետ. և ի՞նչն եք համեմատում։ Ձեր վայե՞լքը։ Ձեր պահանջնե՞րը։ Մի՞թե կարծում եք, թե Ես եկել եմ մոդելներ հավաքագրելու։ Ամոթ չունե՛ք։ Ո՞ւր է ձեր կյանքը։ Մի՞թե այն, ինչին ձգտում եք, պարզապես ձեր սեփական շռայլ ցանկությունը չէ։ Կարծում ես, թե այդքան գեղեցիկ ես, բայց թեև գուցե հագնված ես ամեն տեսակ շքեղությամբ, մի՞թե դեռ աղբակույտում ծնված, գալարվող որդ չես։ Այսօր բախտ ունես վայելելու այս երկնային օրհնությունները ոչ թե քո սիրուն դեմքի պատճառով, այլ որովհետև Աստված բացառություն է անում՝ բարձրացնելով քեզ։ Մի՞թե քեզ համար դեռ պարզ չէ, թե որտեղից ես եկել։ Կյանքի մասին հիշատակելիս փակում ես բերանդ ու ոչինչ չես ասում՝ արձանի պես համր, և սակայն դեռ համարձակություն ունես քեզ զարդարելու։ Դեռ միտք ունես կարմրաներկ ու դիմափոշի քսելու քո դեմքին։ Եվ նայե՛ք ձեր միջի պճնամոլներին. պարզապես անպարկեշտ են։ Ողջ օրը դեսուդեն են թափառում՝ դեմքներին անհոգ արտահայտություն ընդունած. ուր էլ գնան, զուրկ են պատշաճության անգամ ամենաչնչին զգացումից։ Մի՞թե նրանք մարդկային նմանություն ունեն։ Ձեզանից յուրաքանչյուրը՝ տղամարդ թե կին, ողջ օրն ինչի՞ն է ուշադրություն դարձնում։ Գիտե՞ք, թե ում շնորհիվ եք սնվում։ Նայիր քո հագուստին, նայիր, թե ինչ ես հնձել քո ձեռքերում, շոյիր քո փորը. ի՞նչ արդյունքներ ես ստացել այն սրտի արյունից, որը ծախսել ես հավատքի այս բոլոր տարիների ընթացքում։ Դու դեռ մտածում ես զբոսնելո՞ւ մասին, դեռ մտածում ես քո գարշահոտ մսեղին զարդարելո՞ւ մասին։ Այս ամենն անարժե՛ք է։ Քեզնից պահանջվում է լինել բնականոն մարդ, սակայն հիմա ոչ միայն պարզապես աննորմալ ես, այլև՝ շեղված։ Ինչպե՞ս կարող է նման մարդը հանդգնություն ունենալ գալու Իմ առաջ։ Այսպիսի մարդկայնությամբ, ցուցադրելով քո հմայքը և ի ցույց դնելով քո մսեղին, միշտ ապրելով մսեղիի ցանկությունների մեջ՝ մի՞թե կեղտոտ դևերի և չար ոգիների սերունդ չես։ Ես թույլ չե՛մ տա, որ նման կեղտոտ դևը երկար գոյատևի։ Եվ մի՛ կարծիր, թե Ես չգիտեմ, թե ինչ ես մտածում քո սրտում։ Գուցե ազատություն չտաս քո ցանկությանն ու քո մսեղիին, բայց ինչպե՞ս կարող եմ Ես չիմանալ այն մտքերը, որոնք պահում ես քո սրտում։ Ինչպե՞ս կարող եմ Ես չիմանալ այն ամենը, ինչ քո աչքերը տենչում են։ Մի՞թե դուք՝ երես առած օրիորդներդ ձեզ այդքան սիրուն չեք զարդարում՝ ձեր մսեղին ցուցադրելու համար։ Ի՞նչ օգուտ ունեն տղամարդիկ ձեզ համար։ Կարո՞ղ են նրանք իսկապես փրկել ձեզ տառապանքի ծովից։ Ինչ վերաբերում է ձեր միջի պճնամոլներին, բոլորդ հագնվում եք այնպես, որ ազնվաբարո և պարկեշտ երևաք, բայց մի՞թե սա նույնպես արված չէ ձեր գրավիչ արտաքինի վրա ուշադրություն հրավիրելու համար։ Ո՞ւմ համար եք սա անում։ Ի՞նչ օգուտ ունեն կանայք ձեզ համար։ Մի՞թե ձեր մեղքի աղբյուրը չեն։ Բոլորդ՝ տղամարդիկ և կանայք, Ես շատ խոսքեր եմ ասել ձեզ, սակայն ենթարկվել եք դրանցից միայն մի քանիսին։ Ձեր ականջները ծանրալուր են դարձել, ձեր աչքերը մթագնել են, իսկ ձեր սրտերն անզիջում են այն աստիճան, որ ձեր մարմիններում ցանկությունից բացի ուրիշ ոչինչ չկա, և ծուղակն եք ընկել դրա մեջ՝ անկարող լինելով փախչել։ Ո՞վ է ուզում մոտենալ ձեզ՝ որդերիդ, որ գալարվում եք կեղտի ու աղտեղության մեջ։ Մի՛ մոռացեք, որ ընդամենն այն մարդիկ եք, ում Ես բարձրացրել եմ աղբակույտից, որ ի սկզբանե չեք ունեցել բնականոն մարդկայնություն։ Այն, ինչ Ես պահանջում եմ ձեզանից, այն բնականոն մարդկայնությունն է, որն ի սկզբանե չեք ունեցել, այլ ոչ թե այն, որ ցուցադրեք ձեր ցանկությունը կամ ազատություն տաք ձեր նեխած մսեղիին, որն այսքան տարիներ վարժեցվել է դևերի կողմից։ Երբ այդպես եք հագնվում, մի՞թե չեք վախենում, որ ավելի խորը կընկնեք ծուղակը։ Մի՞թե չգիտեք, որ ի սկզբանե մեղքից էիք։ Մի՞թե չգիտեք, որ ձեր մարմինները լի են ցանկությամբ։ Բանը հասել է նրան, որ ցանկությունը նույնիսկ ծորում է ձեր հագուստից՝ բացահայտելով կեղտոտ դևերի ձեր անտանելի տգեղ արտաքինը։ Մի՞թե այնպես չէ, որ այս ամենը բոլորից պարզ գիտեք։ Ձեր սրտերը, ձեր աչքերը, ձեր շուրթերը՝ մի՞թե բոլորը չեն պղծվել կեղտոտ դևերի կողմից։ Մի՞թե ձեր այս մասերը կեղտոտ չեն։ Կարծում եք, թե քանի դեռ արարքներ թույլ չեք տալիս, ուրեմն ամենասու՞րբն եք։ Կարծում եք, թե շքեղ հագուստներով զարդարվելը կարո՞ղ է թաքցնել ձեր զազրելի հոգիները։ Դա անհնա՛ր է։ Ես խորհուրդ եմ տալիս ձեզ լինել ավելի իրատես, չլինել խաբեբա ու կեղծ և չցուցադրել ձեր հմայքը։ Ի ցույց եք դնում ձեր ցանկությունը միմյանց, բայց այն ամենը, ինչ կստանաք դրա դիմաց, հավիտենական տառապանքն ու անողոք խրատու՛մն է։ Ի՞նչ կարիք ունեք սեթևեթելու միմյանց հետ և տրվելու սիրահետմանը։ Սա՞ է ձեր շիտակությունը։ Սա՞ է ձեր անկոտրում արդարամտությունը։ Ես գարշում եմ ձեր միջի այն մարդկանցից, որոնք զբաղվում են չար բժշկությամբ և կախարդությամբ։ Ես գարշում եմ ձեր միջի այն երիտասարդ տղամարդկանցից ու կանանցից, որոնք սիրում են իրենց սեփական մսեղին։ Լավ կլինի՝ զսպեք ձեզ, որովհետև հիմա ձեզանից պահանջվում է ունենալ բնականոն մարդկայնություն, այլ ոչ թե թույլտվություն է տրվել ի ցույց դնելու ձեր ցանկությունը, սակայն օգտագործում եք ամեն հնարավոր առիթ, քանզի ձեր մսեղին չափազանց շատ է, իսկ ձեր ցանկությունը՝ չափազանց մե՜ծ։

Քո մարդկայնության արտաքին կյանքը շատ լավ է կարգավորված, բայց ոչինչ չունես ասելու, երբ քեզ խնդրում են խոսել կյանքի մասին քո գիտության վերաբերյալ. և դրանում աղքատ ես։ Պետք է զինվես ճշմարտությա՛մբ։ Քո մարդկայնության կյանքը դեպի լավն է փոխվել, ուստի քո ներսի կյանքը նույնպես պետք է փոխվի. փոխիր մտքերդ, վերափոխիր Աստծուն հավատալու վերաբերյալ տեսակետներդ, փոխիր ներսիդ գիտությունն ու մտածելակերպը և փոխիր Աստծու մասին գիտությունդ, որը գոյություն ունի քո պատկերացումներում։ Էտվելու, մերկացման և մատակարարման միջոցով աստիճանաբար փոխիր ինքդ քո, մարդկային կյանքի և Աստծուն հավատալու մասին քո գիտությունը, որպեսզի այն մաքուր դառնա։ Այսպիսով մարդու ներսի մտքերը փոխվում են, իրերին նայելու նրա ձևը փոխվում է, և նրա հոգեվիճակը փոխվում է։ Միայն սա կարող է կոչվել կյանքի բնույթի փոփոխություն։ Քեզնից չի պահանջվում օրվա բոլոր ժամերն անցկացնել՝ Աստծու խոսքերի գիրքը ձեռքիդ կարդալով կամ շորեր լվանալով ու մաքրություն անելով։ Իհարկե, քո բնականոն մարդկայնության կյանքը պետք է բավարար լինի. դա նվազագույնն է։ Բացի այդ, արտաքին հարցեր լուծելիս պետք է որոշակի խորաթափանցություն և ողջամտություն գործադրես. բայց ամենակարևորն այն է, որ զինված լինես կյանքին վերաբերող ճշմարտություններով։ Կյանքի համար ինքդ քեզ զինելիս պետք է կենտրոնանաս Աստծու խոսքերն ուտելու և խմելու վրա, պետք է կարողանաս խոսել Աստծու մասին գիտության, մարդկային կյանքի վերաբերյալ քո տեսակետների և, մասնավորապես, վերջին օրերին Աստծու կատարած գործի մասին քո գիտության վերաբերյալ։ Քանի որ ձգտում ես կյանքին, պետք է զինվես այս բաներով։ Երբ ուտում և խմում ես Աստծու խոսքերը, պետք է դրանք կապես քո իսկ փաստացի վիճակի հետ։ Այսինքն՝ պետք է բացահայտես քո անհամապատասխանությունները իրական փորձառություններիդ միջոցով, և ապա պետք է ի վիճակի լինես գտնելու կիրարկման ուղի, ապստամբելու քո սխալ դրդապատճառների և պատկերացումների դեմ։ Եթե միշտ ջանք գործադրես այս առումով և քո սիրտը դնես այս բաների մեջ, ապա կունենաս հետևելու ուղի, դատարկություն չես զգա և այսպիսով կկարողանաս պահպանել բնականոն վիճակ։ Միայն այդ ժամանակ կլինես մեկը, ով հոգս է կրում իր իսկ կյանքի համար, ով հավատք ունի։ Ինչո՞ւ է այնպես, որ որոշ մարդիկ, կարդալով Աստծու խոսքերը, ի վիճակի չեն լինում դրանք կիրարկել։ Մի՞թե այն պատճառով չէ, որ չեն կարողանում ըմբռնել կարևոր բաները։ Մի՞թե այն պատճառով չէ, որ ձևական են մոտենում կյանքին։ Պատճառն այն բանի, որ չեն կարողանում ըմբռնել կարևոր բաները և կիրարկման ուղի չունեն, այն է, որ երբ կարդում են Աստծու խոսքերը, անկարող են իրենց իսկ վիճակները կապել դրանց հետ, ոչ էլ կարողանում են ըմբռնել իրենց իսկ վիճակները։ Որոշ մարդիկ ասում են. «Երբ կարդում եմ Աստծու խոսքերը, իսկապես կապում եմ դրանք իմ իսկ վիճակի հետ և գիտեմ, որ ապականված եմ ու ցածր որակ ունեմ, բայց անկարող եմ բավարարել Աստծու մտադրությունները»։ Դու տեսել ես միայն բուն մակերեսը։ Իրականության շատ հարցեր կան, որոնք չգիտես. ինչպես հրաժարվել մսեղիի վայելքներից, ինչպես հրաժարվել ինքնարդարությունից, ինչպես փոխել ինքդ քեզ, ինչպես մտնել այս բաների մեջ, ինչպես բարելավել քո որակը և որ կողմից սկսել։ Ըմբռնում ես միայն արտաքուստ մի քանի բան, և այն ամենը, ինչ գիտես, այն է, որ իսկապես շատ ապականված ես։ Երբ հանդիպում ես եղբայրներիդ ու քույրերիդ, խոսում ես քո ապականության մասին, և թվում է, թե ճանաչում ես ինքդ քեզ և մեծ հոգս ես կրում քո կյանքի համար։ Իրականում քո ապականված խառնվածքները չեն փոխվել, ինչը ապացուցում է, որ չես գտել կիրարկման ուղին։ Եթե առաջնորդում ես եկեղեցի, պետք է կարողանաս ըմբռնել եղբայրների ու քույրերի վիճակները և մատնանշել դրանք։ Մի՞թե բավական կլինի պարզապես ասել. «Դուք՝ մարդիք, ըմբոստ եք և հետամնաց»։ Պետք է նշես կոնկրետ դրսևորումներ, թե հատկապես ինչպես են նրանք ըմբոստ և հետամնաց։ Այլ կերպ ասած՝ պետք է խոսես նրանց ըմբոստ վիճակների, նրանց ըմբոստ վարքագծի և նրանց սատանայական խառնվածքների մասին այնպես, որ լիովին համոզվեն։ Պետք է կարողանաս փաստեր և օրինակներ ներկայացնել՝ խնդիրը բացատրելու համար, և հստակ ասես, թե ինչպես նրանք կարող են կտրվել այդ ըմբոստ վարքագծից՝ մատնանշելով կիրարկման ուղին. միայն այդ ժամանակ դա համոզիչ կլինի։ Միայն նրանք, ովքեր այդպես են վարվում, ի վիճակի են առաջնորդելու ուրիշներին. միայն նրանք ունեն ճշմարտության իրականությունը։

Այժմ հաղորդակցության միջոցով ձեզ մատակարարվել են բազմաթիվ ճշմարտություններ, և պետք է ի մի բերեք դրանք։ Պետք է կարողանաս ամփոփել, թե ընդհանուր առմամբ քանի ճշմարտություն կա։ Այն կողմերը, որոնք պետք է ունենա բնականոն մարդկայնությունը, կյանքի բնույթի փոփոխության հիմնական կողմերը, տեսիլքների խորացումը, և թե դարերի ու սերունդների ընթացքում ապրած մարդկանց թյուր ըմբռնումներից ու բաները փորձառաբար ապրելու թյուր եղանակներից քանիսը կարող ես ընկալել. պետք է կարողանաս զանազանել այս բաները և գիտություն ունենալ այս բաների մասին, միայն այդ ժամանակ ճիշտ ուղու վրա կլինես։ Կրոնի մարդիկ պաշտում են Աստվածաշունչը, ասես այն Աստված լինի. մասնավորապես, Նոր Կտակարանի Չորս Ավետարաններին վերաբերվում են այնպես, ասես դրանք Հիսուսի չորս տարբեր դեմքերը լինեն, և նաև ունեն Հոր, Որդու և Սուրբ Հոգու Երրորդության հասկացությունը։ Այս ամենը խիստ խեղաթյուրված է, և բոլորդ պետք է պարզորոշ տեսնեք դա. ավելին, պետք է գիտություն ունենաք մսեղի դարձած Աստծու էության և վերջին օրերի գործի մասին։ Կան նաև կիրարկման այն հին եղանակները, կիրարկմանը վերաբերող այն անհեթեթություններն ու շեղումները՝ հոգով ապրելը, Սուրբ Հոգով լցվելը, պատահած ամեն բան հնազանդորեն տանելը, իշխանությանը հնազանդվելը, որոնք պետք է իմանաք. պետք է իմանաք, թե ինչպես են մարդիկ կիրարկել նախկինում, և ինչպես պետք է կիրարկեն այսօր։ Ինչ վերաբերում է նրան, թե ինչպես առաջնորդողներն ու աշխատողները պետք է համագործակցեն եկեղեցիներում, ինչպես հրաժարվել ինքնարդարությունից և մեծամտությունից, ինչպես եղբայրներն ու քույրերը պետք է ապրեն կողք կողքի, ինչպես հաստատել բնականոն հարաբերություններ այլ մարդկանց և Աստծու հետ, ինչպես հասնել բնականոն մարդկայնության կյանքի, ինչ պետք է ունենան մարդիկ իրենց հոգևոր կյանքում, ինչպես պետք է ուտեն և խմեն Աստծու խոսքերը, Աստծու խոսքերից որոնք են վերաբերում գիտությանը, որոնք՝ տեսիլքներին, և դրանցից որոնք են վերաբերում կիրարկման ուղուն, մի՞թե այս ամենի մասին չի խոսվել։ Այս խոսքերը բաց են նրանց համար, ովքեր ձգտում են ճշմարտությանը, և ոչ մեկի հանդեպ կանխակալություն ցույց չի տրվում։ Այսօր պետք է մշակեք անկախ ապրելու կարողություն, այլ ոչ թե հենվեք կախվածության մտածելակերպի վրա։ Ապագայում, երբ ոչ ոք չլինի ձեզ ուղղորդելու, կհիշես Իմ այս խոսքերը։ Նեղության ժամանակ հնարավոր չի լինի ապրել եկեղեցու կյանքով, եղբայրներն ու քույրերը չեն կարողանա հանդիպել միմյանց, նրանց մեծ մասը կապրի մենակ՝ լավագույն դեպքում կարողանալով հաղորդակցվել միայն իրենց տեղական տարածքների մարդկանց հետ։ Ձեր ներկայիս հասունությամբ պարզապես անկարող կլինեք հաստատուն կանգնել։ Նեղությունների մեջ շատերի համար դժվար կլինի հաստատուն կանգնել։ Միայն նրանք, ովքեր գիտեն կյանքի ճանապարհը և զինված են բավարար ճշմարտությամբ, կկարողանան շարունակել առաջընթաց գրանցել և աստիճանաբար հասնել մաքրագործման ու փոփոխության։ Նեղությունների միջով անցնելը հեշտ բան չէ. եթե կարծում ես, թե մի քանի կարճ օրում դուրս կգաս դրանցից, ապա քո մտածելակերպն այնքան պարզունա՜կ է։ Կարծում ես, թե շատ վարդապետություն հասկանալով՝ կկարողանաս հաստատուն կանգնել, բայց դա այդպե՛ս չէ։ Եթե չես ճանաչում Աստծու խոսքերի էական բաները, անկարող ես ըմբռնել ճշմարտության կարևոր կողմերը և կիրարկման ուղի չունես, ապա երբ ժամանակը գա, և քեզ հետ որևէ բան պատահի, կընկղմվես շփոթության մեջ։ Դու չես կարողանա դիմակայել Սատանայի գայթակղությանը, ոչ էլ զտման սկզբին։ Եթե քո մեջ ճշմարտություն չկա, և զուրկ ես տեսիլքներից, ապա երբ ժամանակը գա, ակամայից կփլուզվես։ Կկորցնես բոլոր հույսերդ և կասես. «Դե, եթե միևնույն է մեռնելու եմ, ավելի լավ է մինչև վե՛րջ հանդիմանվեմ։ Լինի դա հանդիմանություն, թե կրակի լիճն ուղարկվելը, թող այդպես լինի՝ կապրեմ օրն օրո՛վ»։ Սա նման է նրան, ինչ եղավ ծառայություն մատուցողների ժամանակ. որոշ մարդիկ հավատում էին, որ անկախ ամեն ինչից իրենք ծառայություն մատուցողներ էին, ուստի այլևս չէին ձգտում կյանքին։ Ծխում էին և խմում, ազատություն էին տալիս իրենց մսեղիին և անում էին գրեթե ամեն ինչ։ Ոմանք պարզապես վերադարձան աշխարհ՝ աշխատելու։ Անբարենպաստ միջավայրը նույնպես այդպիսին է. եթե չկարողանաս հաղթահարել այն, հենց որ մի փոքր թուլացնես ինքնատիրապետումդ, կկորցնես բոլոր հույսերդ։ Եթե չկարողանաս հաղթահարել Սատանայի ազդեցությունը, աննկատ գերի կվերցվես Սատանայի կողմից և կրկին կմատնվես կործանման։ Ուստի այսօր պետք է զինվես ճշմարտությամբ, պետք է կարողանաս անկախ ապրել, և երբ կարդաս Աստծու խոսքերը, պետք է ի վիճակի լինես փնտրելու կիրարկման ուղի։ Եթե չլինեին առաջնորդողներ և աշխատողներ՝ քեզ ջրելու և հովվելու համար, դու դեռ պետք է ի վիճակի լինեիր գտնելու հետևելու ուղի, գտնելու քո իսկ թերությունները, գտնելու այն ճշմարտությունները, որոնցով պետք է զինվես և կիրարկես։ Մի՞թե Աստված կարող էր մշտապես ուղեկցել մարդուն երկիր գալուց հետո։ Իրենց պատկերացումներում որոշ մարդիկ հավատում են. «Աստվա՛ծ, եթե մեզ չմշակես մինչև որոշակի աստիճանի, ապա Քո գործը չի կարող ավարտված համարվել, որովհետև Սատանան կմեղադրի Քեզ»։ Ասում եմ քեզ՝ երբ ավարտեմ Իմ խոսքերն ասելը, ապա Իմ գործը հաջողությամբ ավարտված կլինի։ Երբ այլևս ասելու բան չունենամ, ապա Իմ գործն ավարտուն կլինի։ Իմ գործի ավարտը կլինի Սատանայի պարտության ապացույցը, և որպես այդպիսին, կարելի է ասել, որ այն հաջողությամբ իրագործվել է, և Սատանայի կողմից պարզապես ոչ մի մեղադրանք չկա։ Բայց եթե ձեր մեջ դեռևս ոչ մի փոփոխություն չլինի այն ժամանակ, երբ Իմ գործն ավարտվի, ապա ձեզ նման մարդիկ անդին են փրկությունից և դուրս կթողնվեն։ Անհրաժեշտից ավելի Ես ոչ մի գործ չեմ անի։ Այնպես չէ, որ կավարտեմ Իմ գործը երկրի վրա միայն այն ժամանակ, երբ նվաճված լինես որոշակի աստիճանի, և հստակ գիտություն ունենաս ճշմարտության յուրաքանչյուր կողմի մասին, և քո որակը բարելավված լինի, ու ներքուստ և արտաքուստ վկայություն կրես։ Դա անհնա՛ր կլիներ։ Այսօր այն գործը, որ անում եմ ձեզ վրա, նպատակ ունի առաջնորդելու ձեզ դեպի բնականոն մարդկայնության կյանք. դա նոր դարաշրջան սկսելու և մարդկությանը դեպի նոր դարաշրջանի կյանք առաջնորդելու գործն է։ Այս գործի յուրաքանչյուր քայլն իրականացվում և զարգանում է ձեր մեջ՝ անմիջականորեն. ուսուցանում եմ ձեզ դեմ առ դեմ և բռնում եմ ձեր ձեռքից, ասում եմ ձեզ այն ամենը, ինչ չեք հասկանում, շնորհում եմ ձեզ այն ամենը, ինչ ձեզ պակասում է։ Կարելի է ասել, որ ձեզ համար այս ողջ գործը ձեր կյանքի մատակարարումն է՝ ուղղորդելով ձեզ նաև դեպի բնականոն մարդկայնության կյանք։ Այն հատկապես նպատակ ունի ապահովելու մարդկանց այս խմբի կյանքը վերջին օրերում։ Ինձ համար այս ողջ գործը նպատակ ունի ավարտելու հին դարաշրջանը և սկսելու նորը. ինչ վերաբերում է Սատանային, մսեղի դարձա հենց նրան պարտության մատնելու համար։ Այն գործը, որ հիմա անում եմ ձեր մեջ, ձեր ներկայիս մատակարարումն է և ձեր ժամանակին փրկությունը, բայց այս մի քանի կարճ տարիների ընթացքում Ես կասեմ ձեզ բոլոր ճշմարտությունները, կյանքի ողջ ճանապարհը և նույնիսկ ապագայի գործը. սա բավական կլինի, որպեսզի կարողանաք բնականոն կերպով փորձառաբար ապրել բաներն ապագայում։ Իմ բոլոր խոսքերն Իմ միակ հորդորն են ձեզ։ Ուրիշ ոչ մի հորդոր չեմ անում. այսօր բոլոր խոսքերը, որ ասում եմ ձեզ, Իմ հորդորն են ձեզ, որովհետև այսօր Իմ ասած խոսքերից շատերի վերաբերյալ փորձառություն չունեք և չեք հասկանում դրանց ներքին իմաստը։ Մի օր ձեր փորձառությունները կիրականանան ճիշտ այնպես, ինչպես խոսել եմ այսօր։ Այս խոսքերը ձեր այսօրվա տեսիլքներն են, և դրանք այն են, ինչին կապավինեք ապագայում. դրանք մատակարարում են ձեր կյանքի համար այսօր և հորդոր՝ ապագայի համար, և ոչ մի հորդոր չէր կարող ավելի լավը լինել։ Սա այն պատճառով է, որ այն ժամանակը, որ ունեմ երկրի վրա գործելու համար, այնքան երկար չէ, որքան այն ժամանակը, որ ունեք՝ Իմ խոսքերը փորձառաբար ապրելու համար. Ես պարզապես ավարտում եմ Իմ գործը, մինչդեռ դուք ձգտում եք կյանքին՝ մի գործընթաց, որը ներառում է կյանքի երկար ճանապարհ։ Միայն շատ բաներ փորձառաբար ապրելուց հետո կկարողանաք լիովին ձեռք բերել կյանքի ճանապարհը. միայն այդ ժամանակ կկարողանաք թափանցել այն խոսքերի ներքին իմաստի մեջ, որոնք ասում եմ այսօր։ Բոլորդ ունեք Իմ խոսքերը ձեր ձեռքերում, ձեզանից յուրաքանչյուրը ստացել է Իմ բոլոր հանձնարարությունները, և Ես հանձնարարել եմ ձեզ այն ամենը, ինչ պետք է։ Անկախ նրանից, թե որքան մեծ արդյունք է ձեռք բերվել, ընդհանուր առմամբ, երբ խոսքերի գործը մոտենա ավարտին, Աստծու կամքն իրագործված կլինի։ Այնպես չէ, ինչպես պատկերացնում ես, թե պետք է փոխվես որոշակի աստիճանի. Աստված չի գործում քո պատկերացումների համաձայն։

Մարդիկ իրենց կյանքում աճի չեն հասնում ընդամենը մի քանի օրում։ Նույնիսկ եթե ամեն օր ուտեն և խմեն Աստծու խոսքերը, դա բավարար չէ։ Իրենց կյանքում նրանք պետք է փորձառաբար ապրեն կյանքի աճի ժամանակաշրջան։ Սա անհրաժեշտ գործընթաց է։ Հաշվի առնելով մարդկանց ներկայիս որակը՝ ինչի՞ կարող են նրանք հասնել։ Աստված գործում է ըստ մարդկանց կարիքների՝ ներկայացնելով համապատասխան պահանջներ՝ հիմնված նրանց ներհատուկ որակի վրա։ Ենթադրենք, այս գործն իրականացվեր բարձր որակ ունեցող մարդկանց մի խմբի մեջ. արտաբերված խոսքերն ավելի վեհ կլինեին, քան ձեզ ասվածները, տեսիլքներն ավելի վեհ կլինեին, և ճշմարտությունները շատ ավելի վեհ կլինեին։ Որոշ խոսքեր պետք է ավելի խիստ լինեին, ավելի ունակ՝ մատակարարելու մարդկանց կյանքը, ավելի ունակ՝ բացահայտելու խորհուրդները։ Նման մարդկանց մեջ խոսելիս Աստված կմատակարարեր ըստ նրանց կարիքների։ Այսօր ձեզնից արվող պահանջները կարող են կոչվել մեծագույն պահանջները ձեզ համար. եթե այս գործն իրականացվեր ավելի բարձր որակ ունեցող մարդկանց վրա, ապա պահանջներն է՛լ ավելի մեծ կլինեին։ Աստծու ողջ գործն արվում է ըստ մարդկանց ներհատուկ որակի։ Այն աստիճանը, որով մարդիկ այսօր փոխվել և նվաճվել են, հնարավոր առավելագույն աստիճանն է մի՛ օգտագործեք ձեր սեփական պատկերացումները՝ այս փուլի գործի արդյունքները չափելու համար։ Պետք է հստակ իմանաք, թե ինչ ունեք ի բնե, և չպետք է չափազանց բարձր կարծիքի լինեք ձեր մասին։ Ի սկզբանե ձեզանից ոչ մեկը կյանքին ձգտող մարդ չէր։ Դուք փողոցներում թափառող մուրացկաններ էիք։ Որպեսզի Աստված ձեզ մշակի այն աստիճանի, որը պատկերացնում եք, ստիպելով բոլորիդ խոնարհվել գետնին՝ լիովին համոզված, ասես մեծ տեսիլք եք տեսել՝ դա անհնա՛ր կլիներ։ Սա այն պատճառով է, որ նա, ով չի տեսել Աստծու հրաշքները, չի կարող լիովին հավատալ այն ամենին, ինչ ասում եմ։ Նույնիսկ եթե մանրամասնորեն քննեիք Իմ խոսքերը, միևնույն է, լիովին չէիք հավատա դրանց։ Սա մարդու բնությունն է։ Ճշմարտությանը ձգտողները որոշակի փոփոխությունների կենթարկվեն, մինչդեռ ճշմարտությանը չձգտողների երբեմնի հավատքը կնվազի և գուցե նույնիսկ անհետանա։ Ձեր ամենամեծ դժվարությունն այն է, որ չեք կարող լիովին հավատալ՝ առանց տեսնելու Աստծու խոսքերի իրականացումը, և չեք հաշտվում՝ առանց տեսնելու Նրա հրաշքները։ Առանց նման բաներ տեսնելու՝ ո՞վ կարող էր անբաժան հավատարմություն ունենալ Աստծու հանդեպ։ Եվ ուստի ասում եմ, որ այն, ինչին հավատում եք, Աստված չէ, այլ՝ հրաշքները։ Այժմ հանգամանորեն խոսել եմ ճշմարտության տարբեր կողմերի մասին. դրանցից յուրաքանչյուրն ամբողջական է, և դրանց բոլորի միջև շատ սերտ կապ կա։ Դուք տեսել եք դրանք և այժմ պետք է կիրարկեք։ Այսօր Ես ցույց եմ տալիս ուղին, իսկ ապագայում պետք է ինքնուրույն կիրարկես այն։ Խոսքերը, որոնք հիմա ասում եմ, պահանջներ են ներկայացնում մարդկանց՝ հիմնված նրանց իրական հանգամանքների վրա, և ես գործում եմ ըստ նրանց կարիքների ու ըստ նրա, ինչ ունեն իրենց ներսում։ Գործնական Աստված եկել է երկիր՝ գործնական աշխատանք կատարելու, գործելու ըստ մարդկանց իրական հանգամանքների և կարիքների։ Նա անխոհեմ չէ։ Երբ Աստված գործում է, Նա չի հարկադրում մարդկանց։ Օրինակ՝ կամուսնանաս, թե ոչ, պետք է հիմնված լինի քո հանգամանքների իրականության վրա. ճշմարտությունը հստակ ասվել է քեզ, և Ես չեմ կաշկանդում քեզ։ Որոշ մարդկանց ընտանիքներն այնպես են ճնշում նրանց, որ անկարող են հավատալ Աստծուն, մինչև չամուսնանան։ Այսպիսով, ամուսնությունն իրականում օգտակար է նրանց համար։ Ուրիշների համար ամուսնությունը ոչ մի օգուտ չի բերում, այլ խլում է այն, ինչ ժամանակին ունեին։ Քո սեփական դեպքը պետք է որոշվի քո փաստացի հանգամանքներով և քո սեփական վճռականությամբ։ Ես այստեղ չեմ՝ հնարելու կանոններ և պայմաններ, որոնցով ձեզ պահանջներ կներկայացնեմ։ Շատերը անընդհատ բացականչում են։ «Աստված գործնական է։ Նրա գործը հիմնված է իրականության վրա և մեր հանգամանքների իրականության վրա», բայց գիտե՞ս, թե հատկապես ինչ առումով է այն գործնական։ Բավակա՛ն են քո դատարկ խոսքերը։ Աստծու աշխատանքը գործնական է և հիմնված է իրականության վրա. դրանում կանոններ չկան, ավելի շուտ այն լիովին ազատ է, այն ամբողջությամբ հայտնի է դարձվում և բացահայտվում։ Որո՞նք են այս մի քանի սկզբունքների կոնկրետ մանրամասները։ Կարո՞ղ ես ասել, թե Աստծու գործի որ մասերն են այսպիսին։ Պետք է մանրամասն խոսես, պետք է ունենաս մի քանի տեսակի փորձառական վկայություններ և պետք է շատ հստակ գիտենաս Աստծու գործի այս հատկանիշի մասին. պետք է իմանաս այն, և միայն այդ ժամանակ որակավորված կլինես ասելու այս խոսքերը։ Կկարողանայի՞ր արդյոք պատասխանել, եթե մեկը հարցներ քեզ. «Ի՞նչ գործ է արել մարմնացած Աստվածը երկրի վրա վերջին օրերին։ Ինչո՞ւ եք Նրան կոչում Գործնական Աստված։ Ի՞նչ է ներառում «գործնականը» այստեղ։ Կարո՞ղ ես արդյոք խոսել Նրա գործնական աշխատանքի մասին, թե հատկապես ինչ է այն ներառում։ Հիսուսը մսեղի դարձած Աստված է, և այսօրվա Աստվածը նույնպես մսեղի դարձած Աստված է, ուստի որո՞նք են Նրանց միջև տարբերությունները։ Եվ որո՞նք են նմանությունները։ Ի՞նչ գործ է արել Նրանցից յուրաքանչյուրը»։ Այս ամենը վերաբերում է վկայություն կրելուն։ Մի՛ շփոթվիր այս հարցերում։ Կան ուրիշներ, որոնք ասում են. «Աստծու գործն այսօր գործնական է։ Այն երբեք հրաշքների և նշանների ցուցադրություն չէ»։ Արդյո՞ք Նա իսկապես հրաշքներ և նշաններ չի գործում։ Համոզվա՞ծ ես։ Գիտե՞ս արդյոք, թե իրականում ինչ է Իմ գործը։ Մեկը կարող է ասել, որ Նա հրաշքներ և նշաններ չի գործում, բայց մի՞թե Նրա արած գործը և Նրա ասած խոսքերը բոլորը հրաշքներ չեն։ Մեկը կարող է ասել, որ Նա հրաշքներ և նշաններ չի գործում, բայց դա կախված է նրանից, թե ինչպես է այն բացատրվում, և ում է այն ուղղված։ Առանց եկեղեցի գնալու՝ Նա ուղղակիորեն թափանցել է մարդկանց վիճակների բուն էության մեջ, և խոսելուց բացի առանց որևէ այլ գործ կատարելու՝ Նա առաջ է մղել մարդկանց։ Մի՞թե սրանք հրաշքներ չեն։ Միայն խոսքերով Նա նվաճել է մարդկանց, և մարդիկ ուրախությամբ հետևում են առանց հեռանկարների կամ հույսերի։ Մի՞թե սա նույնպես հրաշք չէ։ Երբ Նա խոսում է, Նրա խոսքերը մարդկանց ներքաշում են որոշակի մթնոլորտի մեջ. եթե ուրախություն չեն զգում, ապա թախիծ են զգում, և եթե չեն ենթարկվում զտման, ապա ենթարկվում են հանդիմանության։ Ընդամենը մի քանի կտրուկ խոսքով Նա հանդիմանություն է բերում մարդկանց վրա։ Մի՞թե սա գերբնական չէ։ Կարո՞ղ էին մարդիկ նման բան անել։ Կարդացիր Աստվածաշունչն այդ բոլոր տարիներին, բայց ոչինչ չհասկացար և չկարողացար թափանցել ոչ մի բանի մեջ. անկարող էիր անջատել ինքդ քեզ հավատքի այդ հնացած, ավանդական եղանակներից և ոչ մի կերպ չէիր կարող հասկանալ, թե իրականում ինչ է կատարվում Աստվածաշնչի հետ։ Սակայն Նա կարող է թափանցել դրա մեջ։ Մի՞թե սա գերբնական բան չէ։ Եթե Աստծու մեջ ոչ մի գերբնական բան չլիներ, երբ Նա եկավ երկիր, կկարողանա՞ր արդյոք նվաճել ձեզ։ Առանց աստվածայնության մեջ Նրա արտասովոր գործի՝ ձեզանից ո՞վ կհամոզվեր։ Ձեր աչքերում թվում է, թե մի բնականոն մարդ է աշխատում և ապրում ձեզ հետ, մեկը, ով ունի բնականոն, սովորական մարդու արտաքին կեղև, բնականոն մարդկայնության արտաքին կեղև, բայց իրականում աստվածայնությունն է գործում։ Բնականոն մարդկայնությունը չէ, որ գործում է, դա աստվածայնությունն է, դա Ինքը՝ Աստված է. պարզապես Նա գործը կատարում է բնականոն մարդկայնության միջոցով։ Այսպիսով, Նրա գործը և՛ բնականոն է, և՛ գերբնական։ Այն գործը, որ Նա անում է, մարդն անել չի կարող. և քանի որ այն չի կարող արվել բնականոն մարդկանց կողմից, դա արվում է արտասովոր անձի կողմից։ Բայց այս արտասովորությունը աստվածայնությունն է։ Այնպես չէ, որ մարդկայնությունն է արտասովոր, այլ այն, որ աստվածայնությունը տարբերվում է մարդկայնությունից։ Մարդը, ով օգտագործվում է Սուրբ Հոգու կողմից, նույնպես սովորական, բնականոն մարդկայնություն ունի, բայց անկարող է անել այս գործը։ Այստեղ է կայանում տարբերությունը։ Գուցե ասես. «Աստված գերբնական Աստված չէ, Նա ոչ մի գերբնական բան չի անում։ Մեր Աստված խոսքերն ասում է գործնական կերպով։ Նա գալիս է եկեղեցի՝ գործնական կերպով աշխատանք կատարելու։ Ամեն օր Նա խոսում է մեզ հետ դեմ առ դեմ, և դեմ առ դեմ Նա մատնանշում է մեր վիճակները։ Մեր Աստված գործնակա՜ն է։ Նա ապրում է մեզ հետ, և Նրա մասին ամեն ինչ լիովին բնականոն է։ Նրա արտաքինի մեջ ոչինչ չի առանձնացնում Նրան որպես Աստված։ Նույնիսկ լինում են ժամանակներ, երբ Նա բարկանում է, և մենք տեսնում ենք Նրա բարկության մեծափառությունը, իսկ երբեմն Նա ժպտում է, և մենք դիտում ենք Նրա ժպտացող կեցվածքը։ Նա Ինքը՝ Աստված է՝ ձևով և կերպարանքով, ստեղծված մսից և արյունից, ով գործնական է»։ Երբ այսպես ես վկայում, դա անավարտ վկայություն է։ Ի՞նչ օգուտ կտա դա ուրիշներին։ Եթե չես կարող վկայել Ինքն Աստծու գործի իրական պատմության և էության մասին, ապա քո «վկայությունն» արժանի չէ այդ անվանը։

Աստծու համար վկայություն կրելը հիմնականում նշանակում է խոսել քո գիտության վերաբերյալ Աստծու գործի մասին, այն մասին, թե ինչպես է Աստված նվաճում մարդկանց, ինչպես է Նա փրկում մարդկանց, ինչպես է Նա փոխում մարդկանց. դա այն մասին խոսելն է, թե ինչպես է Նա առաջնորդում մարդկանց՝ մտնելու ճշմարտության իրականության մեջ՝ թույլ տալով նրանց նվաճվել, կատարյալ դարձվել և փրկվել Իր կողմից։ Վկայություն կրել նշանակում է խոսել Նրա գործի և այն ամենի մասին, ինչ փորձառաբար ապրել ես։ Միայն Նրա գործը կարող է ներկայացնել Նրան, և միայն Նրա գործը կարող է հրապարակավ բացահայտել Նրան՝ Իր ամբողջության մեջ. Նրա գործը վկայում է Նրա մասին։ Նրա գործն ու արտահայտումներն ուղղակիորեն ներկայացնում են Հոգուն. այն գործը, որ Նա անում է, իրականացվում է Հոգու կողմից, և այն խոսքերը, որ Նա ասում է, ասվում են Հոգու կողմից։ Պարզապես այս բաներն արտահայտվում են Աստծու մարմնացած մսեղիի միջոցով։ Իրականում դրանք Հոգու արտահայտություններն են։ Այն ողջ գործը, որ Նա անում է, և այն բոլոր խոսքերը, որ Նա ասում է, ներկայացնում են Նրա էությունը։ Եթե Իրեն մսեղիով հագցնելուց և մարդկանց մեջ գալուց հետո Աստված չխոսեր կամ չգործեր, և ապա խնդրեր ձեզ ճանաչել Իր գործնականությունը, Իր բնականոնությունը և Իր ամենակարողությունը, կկարողանայի՞ր արդյոք։ Կկարողանայի՞ր արդյոք իմանալ, թե որն է Հոգու էությունը։ Կկարողանայի՞ր իմանալ, թե որն է Նրա մսեղիի բնությունը։ Միայն այն պատճառով, որ փորձառաբար ապրել եք Նրա գործի յուրաքանչյուր քայլը, Նա խնդրում է վկայություն կրել Իր համար։ Եթե զուրկ լինեիք նման փորձառությունից, ապա Նա չէր պնդի, որ վկայություն կրեք։ Այսպիսով, երբ վկայություն ես կրում Աստծուն, ոչ միայն պետք է վկայես բնականոն մարդկայնության Նրա արտաքին կեղևի մասին, այլ փոխարենը պետք է վկայես այն գործի մասին, որ Նա անում է, և այն ուղու մասին, որով Նա առաջնորդում է, պետք է վկայես, թե ինչպես ես նվաճվել Նրա կողմից և ինչ առումներով ես կատարյալ դարձվել։ Սա է այն վկայությունը, որը պետք է կրես։ Ենթադրենք, ուր էլ գնաս, բացականչես. «Մեր Աստված եկել է գործելու, և Նրա գործն իսկապես գործնական է։ Նա ձեռք է բերել մեզ ընդհանրապես առանց գերբնական արարքների, առանց որևէ հրաշքների և նշանների»։ Ուրիշները կհարցնեն. «Ի՞նչ նկատի ունես, երբ ասում ես, որ Նա հրաշքներ և նշաններ չի գործում։ Ինչպե՞ս կարող էր Նա նվաճել քեզ առանց հրաշքներ և նշաններ գործելու»։ Իսկ դու ասես. «Նա խոսում է, և առանց որևէ նշանների կամ հրաշքների ցուցադրության՝ Նա նվաճել է մեզ։ Նրա գործը նվաճել է մեզ»։ Ի վերջո, անկարող ես ասել որևէ էական բան և չես կարող խոսել մանրամասների մասին։ Մի՞թե սա վկայությո՞ւն է։ Երբ մարմնացած Աստված նվաճում է մարդկանց, աստվածայնության մեջ հենց Նրա խոսելն է, որ նվաճում է նրանց։ Նրա մարդկայնությունը չի կարող իրագործել դա. դա մի բան չէ, որին որևէ մահկանացու կարող է հասնել, և նույնիսկ բնականոն մարդկանց մեջ ամենաբարձր որակ ունեցողներն անկարող են հասնել դրան, քանզի Նրա աստվածայնությունն ավելի բարձր է, քան ցանկացած արարած։ Սա արտասովոր է մարդկանց համար. Արարիչը, ի վերջո, ավելի բարձր է, քան ցանկացած արարած։ Արարածները չեն կարող ավելի բարձր լինել, քան Արարիչը. եթե ավելի բարձր լինեիր, քան Նա, Նա չէր կարողանա նվաճել քեզ, և Նա կարող է նվաճել քեզ միայն այն պատճառով, որ Նա ավելի բարձր է, քան դու։ Նա, ով կարող է նվաճել ողջ մարդկությանը, Արարիչն է, և ոչ ոք, բացի Նրանից, չի կարող անել այս գործը։ Սա վկայություն է՝ սա է այն վկայությունը, որը պետք է կրես։ Դու քայլ առ քայլ փորձառաբար ապրել ես հանդիմանություն, դատաստան, զտում, փորձություններ, անհաջողություններ և նեղություններ և նվաճվել ես. հրաժարվել ես մսեղիի հեռանկարներից, քո անձնական դրդապատճառներից և մսեղիի մտերիմ շահերից։ Այլ կերպ ասած՝ Աստծու խոսքերն ամբողջությամբ նվաճել են քո սիրտը։ Թեև քո կյանքում չես աճել այնքան, որքան Նա է պահանջում, գիտես այս բոլոր բաները և լիովին համոզված ես նրանով, ինչ Նա անում է։ Սա վկայություն է՝ գործնական վկայություն։ Նա եկել է կատարելու դատաստանի և հանդիմանության գործը՝ մարդուն նվաճելու համար. բայց Նա նաև եկել է ավարտելու Իր գործը, ավարտին հասցնելու դարաշրջանը և իրականացնելու ամփոփման գործը՝ ավարտին հասցնելու ողջ դարաշրջանը, փրկելու ողջ մարդկությանը, հիմնովին փրկելու մարդկությանը մեղքից և լիովին ձեռք բերելու Իր ստեղծած մարդկությանը։ Դու պետք է վկայություն կրես այս ամենի մասին։ Դու այնքան շատ ես փորձառաբար ապրել Աստծու գործը, տեսել ես այն քո սեփական աչքերով և անձամբ ես փորձառաբար ապրել այն. ի վերջո մի՛ եղիր անկարող կատարելու քեզ վրա դրված գործառույթը։ Ինչպիսի՜ ափսոսանք կլիներ դա։ Ապագայում, երբ ավետարանը տարածվի, դու պետք է կարողանաս խոսել քո սեփական գիտության մասին, վկայել այն ամենի մասին, ինչ ձեռք ես բերել քո սրտում, և ջանք չխնայել։ Սա է այն, ինչին պետք է հասնի արարածը։ Ի՞նչ նշանակություն ունի հատկապես Աստծու գործի այս փուլը։ Ո՞րն է դրա ազդեցությունը։ Եվ որքա՞նն է դրանից իրականացվել մարդկանց մեջ։ Ի՞նչ պետք է անեն մարդիկ։ Երբ կարողանաք հանգամանորեն բացատրել այն ողջ գործը, որ մարմնացած Աստվածն արել է երկիր գալուց ի վեր, ապա ձեր վկայությունն ամբողջական կլինի։ Երբ կարողանաս հանգամանորեն բացատրել այս հինգ բաները՝ Նրա գործի նշանակությունը, դրա բովանդակությունը, դրա էությունը, բնույթը, որն այն ներկայացնում է, և դրա սկզբունքները, ապա սա կապացուցի, որ ի վիճակի ես վկայություն կրելու Աստծու մասին, որ իսկապես գիտություն ունես։ Իմ պահանջները ձեզանից շատ մեծ չեն և հասանելի են բոլոր նրանց, ովքեր ձգտում են ճշմարիտ սրտով։ Եթե վճռականություն ունես լինելու Աստծու վկաներից մեկը, պետք է հասկանաս, թե ինչ է Աստված գարշում և ինչ է Աստված սիրում։ Դու փորձառաբար ապրել ես Նրա գործի մեծ մասը. այս գործի միջոցով պետք է սկսես ճանաչել Նրա բնույթը, հասկանաս Նրա մտադրությունները և մարդկությունից Նրա պահանջները, և օգտագործես այս գիտությունը՝ Նրա մասին վկայելու և քո պարտավորությունը կատարելու համար։ Գուցե միայն ասես. «Մենք ճանաչում ենք Աստծուն։ Նրա դատաստանն ու հանդիմանությունը շատ խիստ են։ Նրա խոսքերը շատ խիստ են. Նա արդար է և մեծափառ, և ոչ ոք չի կարող հանցանք գործել Նրա դեմ», բայց մի՞թե այս խոսքերն ի վերջո մատակարարում են մարդուն։ Ո՞րն է դրանց ազդեցությունը մարդկանց վրա։ Գիտե՞ս իսկապես, որ դատաստանի և հանդիմանության այս գործն ամենաօգտակարն է քեզ համար։ Աստծու դատաստանն ու հանդիմանությունը բացահայտում են քո ըմբոստությունն ու ապականությունը, այնպես չէ՞։ Դրանք կարող են մաքրել և վտարել այդ կեղտոտ ու ապականված բաները քո ներսից, այնպես չէ՞։ Եթե չլինեին դատաստանն ու հանդիմանությունը, ի՞նչ կլիներ քեզ հետ։ Գիտակցո՞ւմ ես արդյոք իրականում այն փաստը, որ Սատանան ապականել է քեզ ամենախոր աստիճանի։ Այսօր պետք է զինվեք այս բաներով և լավ իմանաք դրանք։

Ներկայիս օրերում Աստծուն հավատալն այն հավատքը չէ, որը գուցե պատկերացնում եք՝ թե բավական է կարդալ Աստծու խոսքերը, աղոթել, երգել, պարել, կատարել ձեր պարտավորությունը և ապրել բնականոն մարդկայնության կյանքով։ Մի՞թե հավատքն իսկապես կարող է այդքան պարզ լինել։ Արդյունքներն են կարևոր։ Խոսքն այն մասին չէ, թե քանի գործողություն ես անում. ավելի շուտ, խոսքն այն մասին է, թե հատկապես ինչպես կարող ես հասնել լավագույն արդյունքների։ Գուցե կարողանաս բարձր պահել Աստծու խոսքերը և մեկնաբանել քո գիտության մի մասը, բայց երբ մի կողմ ես դնում դրանք, ոչինչ չունես ասելու։ Սա ցույց է տալիս, որ ի վիճակի ես միայն բառեր և վարդապետություններ խոսելու, բայց չունես այն գիտությունը, որը գալիս է փորձառությունից։ Այսօր չի ստացվի, եթե չկարողանաս ըմբռնել այն, ինչ կարևոր է. սա կենսականորեն կարևոր է իրականության մեջ մտնելու համար։ Սկսիր կրթվել այսպես. նախ՝ կարդա Աստծու խոսքերը, սկսիր լավ ճանաչել դրանցում եղած հոգևոր տերմինները, գտիր դրանցում եղած հիմնական տեսիլքները, բացահայտիր այն մասերը, որոնք վերաբերում են կիրարկմանը, և ի մի բեր այս տարրերը՝ մեկ առ մեկ, և բեր դրանք քո փորձառությունների մեջ՝ դրանց մեջ մտնելու համար։ Սրանք այն կարևոր բաներն են, որոնք պետք է ըմբռնես։ Աստծու խոսքերն ուտելիս և խմելիս ամենակարևոր կիրարկումը սա է. Աստծու խոսքերի մի գլուխ կարդալուց հետո պետք է կարողանաս գտնել տեսիլքներին վերաբերող հիմնական մասերը և պետք է նաև կարողանաս գտնել այն հիմնական մասերը, որոնք վերաբերում են կիրարկմանը, օգտագործիր տեսիլքները որպես հիմք և օգտագործիր կիրարկումը որպես քո ուղեցույց կյանքում։ Սրանք են այն, ինչ ձեզ ամենից շատ պակասում է, և ձեր ամենամեծ դժվարությունը. ձեր սրտերում դուք հազվադեպ եք որևէ ուշադրություն դարձնում դրանց։ Ընդհանուր առմամբ, բոլորդ գտնվում եք հետևյալ վիճակում. ծույլ եք, չեք ձգտում առաջընթաց գրանցել, չեք ցանկանում որևէ անձնական զոհողություն անել կամ պասիվ սպասում եք՝ ձեզնից ոմանք նույնիսկ տրտնջում են՝ չեք հասկանում Աստծու գործի նպատակներն ու նշանակությունը, և ձեզ համար դժվար է ձգտել ճշմարտությանը։ Նման մարդիկ հակակրանք են տածում ճշմարտության հանդեպ և ի վերջո դուրս կթողնվեն։ Նրանցից ոչ մեկը չի կարող կատարյալ դարձվել, և ոչ մեկը չի կարող ողջ մնալ։ Եթե մարդիկ մի փոքր վճռականություն չունեն, որով դիմակայեն Սատանայի ուժերին, ապա նրանք անհո՛ւյս են։

Այժմ, արդյոք ձեր ձգտումն արդյունավետ է եղել, թե ոչ, չափվում է նրանով, թե ինչ ունեք ներկայումս։ Սա է օգտագործվում՝ որոշելու ձեր ելքը. այսինքն՝ ձեր ելքը բացահայտվում է՝ հիմնվելով ձեր արած զոհողությունների և ձեր արած բաների վրա։ Ձեր ելքը կարող է բացահայտվել ձեր ձգտումով, ձեր հավատքով և նրանով, ինչ արել եք։ Ձեր բոլորի մեջ կան շատերը, ովքեր արդեն անդին են փրկությունից, քանզի այսօր մարդկանց ելքերը բացահայտելու օրն է, և Իմ գործում անմիտ չեմ լինի. Ես հաջորդ դարաշրջան չեմ առաջնորդի նրանց, ովքեր ամբողջովին անդին են փրկությունից։ Կգա ժամանակ, երբ Իմ գործը կավարտվի։ Չեմ գործի այն գարշահոտ, անհոգի դիակների վրա, որոնք ընդհանրապես չեն կարող փրկվել. հիմա մարդու փրկության վերջին օրերն են, և անօգուտ գործ չեմ անի։ Մի՛ հայհոյիր Երկնքին և երկրին՝ աշխարհի վերջը գալիս է, դա անխուսափելի է։ Բաները հասել են այս կետին, և որպես մարդկային էակ՝ ոչինչ չես կարող անել դրանք կանգնեցնելու համար. դու չես կարող փոխել բաներն այնպես, ինչպես ցանկանում ես։ Երեկ գին չվճարեցիր՝ ճշմարտությանը ձգտելու համար, և նվիրված չէիր։ Այսօր ժամանակը եկել է, անդին ես փրկությունից։ Իսկ վաղը դուրս կթողնվես, և քո փրկության համար ոչ մի ազատություն չի լինի։ Թեև Ես բարի եմ ու փափկասիրտ և անում եմ ամեն հնարավորը՝ քեզ փրկելու համար, եթե չես պայքարում հանուն քեզ կամ չես մտածում քո մասին, ի՞նչ կապ ունի դա Ինձ հետ։ Նրանք, ովքեր մտածում են միայն իրենց մսեղիի մասին և ովքեր վայելում են հարմարավետությունը, նրանք, ովքեր թվում է, թե հավատում են, բայց իրականում չեն հավատում, նրանք, ովքեր զբաղվում են չար բժշկությամբ և կախարդությամբ, նրանք, ովքեր անառակ են և քայքայված, նրանք, ովքեր գողանում են Եհովայի զոհաբերությունները և Նրա ունեցվածքը, նրանք, ովքեր սիրում են կաշառք, նրանք, ովքեր դատարկ երազում են երկինք համբառնալու մասին, նրանք, ովքեր գոռոզ են և ինքնահավան, ովքեր պայքարում են միայն անձնական համբավի և շահի համար, նրանք, ովքեր անպատկառ խոսքեր են տարածում, նրանք, ովքեր հայհոյում են Ինքն Աստծուն, նրանք, ովքեր ոչինչ չեն անում, բացի Ինքն Աստծուն դատելուց և զրպարտելուց, նրանք, ովքեր խմբավորումներ են կազմում և անկախություն փնտրում, նրանք, ովքեր իրենց ավելի շատ են բարձրացնում, քան բարձրացնում են Աստծուն՝ այն թեթևամիտ երիտասարդ, միջին տարիքի և տարեց տղամարդիկ ու կանայք, ովքեր ծուղակն են ընկել սանձարձակության մեջ, այն տղամարդիկ ու կանայք, ովքեր վայելում են անձնական համբավն ու շահը և ձգտում են անձնական կարգավիճակի ուրիշների շրջանում, այն անզղջա մարդիկ, ովքեր թակարդն են ընկել մեղքի մեջ. մի՞թե նրանք բոլորն անդին չեն փրկությունից։ Սանձարձակությունը, մեղսալիությունը, չար բժշկությունը, կախարդությունը, հայհոյական խոսքերը և անպատկառ խոսքերը մոլեգնում են ձեր մեջ։ Ճշմարտությունը և կյանքի խոսքերը ոտնատակ են արվում ձեր մեջ, իսկ սուրբ խոսքերը պղծվում ձեր մեջ։ Դուք, հեթանոսնե՛ր, ուռած կեղտով և ըմբոստությամբ։ Ո՞րն է լինելու ձեր ելքը։ Ինչպե՞ս կարող են նրանք, ովքեր սիրում են մսեղին, ովքեր մսեղիի կախարդություն են անում և ովքեր ծուղակն են ընկել սանձարձակ մեղքի մեջ, հանդգնություն ունենալ շարունակելու ապրե՛լ։ Մի՞թե չգիտես, որ ձեզ նման մարդիկ որդեր են՝ անդին փրկությունից։ Ի՞նչն է քեզ իրավունք տալիս պահանջելու այս ու այն։ Մինչ օրս ամենաչնչին փոփոխությունն անգամ չի եղել նրանց մեջ, ովքեր չեն սիրում ճշմարտությունը և սիրում են միայն մսեղին. ինչպե՞ս կարող են նման մարդիկ փրկվել։ Նրանք, ովքեր չեն սիրում կյանքի ճանապարհը, ովքեր չեն բարձրացնում Աստծուն և վկայություն չեն կրում Նրա մասին, ովքեր ծրագրեր են կազմում հանուն իրենց սեփական կարգավիճակի, ովքեր բարձրացնում են իրենց. մի՞թե նրանք դեռ նույնը չեն, նույնիսկ այսօր։ Ի՞նչ արժեք ունի նրանց փրկելը։ Կարող ես փրկվել, թե ոչ, կախված չէ նրանից, թե որքան մեծ է քո ավագությունը կամ քանի տարի ես աշխատել, և առավել ևս կախված չէ նրանից, թե որքան հավատարմագրեր ես կուտակել։ Ավելի շուտ, դա կախված է նրանից, թե արդյոք քո ձգտումը պտուղ տվել է։ Պետք է իմանաս, որ նրանք, ովքեր փրկվում են, պտուղ տվող «ծառերն» են, այլ ոչ թե փարթամ սաղարթով և առատ ծաղիկներով ծառերը, որոնք, սակայն, պտուղ չեն տալիս։ Նույնիսկ եթե երկար տարիներ ես անցկացրել փողոցներում թափառելով, ի՞նչ նշանակություն ունի դա։ Ո՞ւր է քո վկայությունը։ Շատ ավելի քիչ աստվածավախ սիրտ ունես, քան այն սիրտը, որը սիրում է ինքդ քեզ և տարված է քո ցանկասեր տենչերով. մի՞թե այս տեսակի մարդն այլասերված չէ։ Ինչպե՞ս կարող էին նրանք լինել փրկության տիպար և նմուշ։ Քո բնությունն անուղղելի է, չափազանց շատ ըմբոստություն ունես, անդին ես փրկագնումից։ Մի՞թե նման մարդիկ նրանք չեն, ովքեր դուրս կթողնվեն։ Մի՞թե այն ժամանակը, երբ Իմ գործն ավարտվում է, քո վերջին օրվա գալստյան ժամանակը չէ։ Այսքան գործ եմ արել և այսքան խոսքեր եմ ասել ձեր մեջ. դրանցից որքա՞նն է իսկապես մտել ձեր ականջները։ Դրանցից որքանի՞ն եք երբևէ հնազանդվել։ Երբ Իմ գործն ավարտվի, դա կլինի այն ժամանակը, երբ կդադարես հակադրվել Ինձ, երբ կդադարես կանգնել Իմ դեմ։ Մինչ Ես գործում եմ, դուք անընդհատ գործում եք Իմ դեմ, երբեք չեք ենթարկվում Իմ խոսքերին։ Ես անում եմ Իմ գործը, իսկ դու անում ես քո սեփական «գործը»՝ ստեղծելով քո սեփական փոքրիկ թագավորությունը։ Դուք աղվեսների և շների ոհմակ եք, որ ոչինչ չեք անում, բացի Իմ դեմ գործելուց։ Շարունակ փորձում եք ձեր գիրկը քաշել նրանց, ովքեր ձեզ են առաջարկում իրենց անբաժան սերը. ո՞ւր են ձեր երկյուղած սրտերը։ Ամեն ինչ, որ անում եք, խաբուսիկ է։ Ոչ հնազանդություն ունեք, ոչ էլ երկյուղ, և ամեն ինչ, որ անում եք, խաբուսիկ է և հայհոյական։ Կարո՞ղ են արդյոք նման մարդիկ փրկվել։ Տղամարդիկ, որ սեռապես անբարոյական են և ցանկասեր, միշտ ցանկանում են իրենց մոտ քաշել սեթևեթող պոռնիկներին՝ իրենց սեփական վայելքի համար։ Ես բացարձակապես չեմ փրկի նման սեռապես անբարոյական դևերին։ Լիովին ատում եմ ձեզ՝ կեղտոտ դևերիդ, և ձեր ցանկասիրությունն ու սեթևեթանքը կգցեն ձեզ դժոխք։ Ի՞նչ ունեք ասելու ինքներդ ձեր մասին։ Դուք՝ կեղտոտ դևերդ և չար ոգիներդ, գարշելի եք։ Զզվելի եք։ Ինչպե՞ս կարող էր նման աղբը փրկվել։ Կարո՞ղ են արդյոք նրանք, ովքեր ծուղակն են ընկել մեղքի մեջ, դեռ փրկվել։ Այսօր ձեր սրտերը չեն ձգվում դեպի այս ճշմարտությունը, այս ճանապարհը և այս կյանքը։ Ավելի շուտ, դրանք ձգվում են դեպի մեղսալիությունը և դեպի փողը, կարգավիճակը, համբավը, շահը, մսեղիի վայելքները և տղամարդկանց գեղեցկությունն ու կանանց սեթևեթանքը։ Ինչպե՞ս է դա ձեզ որակավորում՝ մտնելու Իմ թագավորություն։ Ձեր պատկերներն ավելի մեծ են, քան Աստծունը, ձեր կարգավիճակն ավելի բարձր է, քան Աստծունը, էլ չասած մարդկանց շրջանում ձեր հեղինակության մասին. իրականում դարձել եք կուռքեր, որոնց մարդիկ պաշտում են։ Մի՞թե ձեզանից յուրաքանչյուրը չի դարձել հրեշտակապետ։ Երբ մարդկանց ելքերը բացահայտվեն, ինչը նաև այն ժամանակն է, երբ փրկության գործը կմոտենա իր ավարտին, ձեր միջից շատերը կլինեն դիակներ՝ անդին փրկությունից, և պետք է դուրս թողնվեն։ Փրկության գործի ընթացքում Ես բարի և լավ եմ բոլոր մարդկանց հանդեպ։ Երբ գործն ավարտվի, տարբեր տեսակի մարդկանց ելքերը կբացահայտվեն, և այդ ժամանակ Ես այլևս բարի և լավ չեմ լինի, քանզի մարդկանց ելքերը բացահայտված կլինեն, և յուրաքանչյուրը դասակարգված կլինի ըստ իր տեսակի, և փրկության որևէ այլ գործ անելուց ոչ մի օգուտ չի լինի պարզապես այն պատճառով, որ փրկության դարաշրջանն անցած կլինի, և անցնելով՝ չի վերադառնա։


Կիրարկում (8)

Դեռ չեք հասկանում ճշմարտության տարբեր կողմերը, և ձեր կիրարկման մեջ դեռ կան բավականին շատ խեղաթյուրումներ. շատ ոլորտներում դեռ ապրում եք ձեր պատկերացումներով և երևակայություններով՝ երբեք ի վիճակի չլինելով ընկալել կիրարկման սկզբունքները։ Ուստի դեռևս անհրաժեշտ է ուղղորդել մարդկանց՝ մտնելու ճիշտ ուղի, ինչը նշանակում է, որ նրանք ի վիճակի են կարգավորել իրենց մարդկային և հոգևոր կյանքը, գիտեն՝ ինչպես կիրարկել երկու կողմերում էլ և հաճախակի աջակցության կամ ուղղորդման կարիք չեն ունենա։ Միայն այդ ժամանակ կունենան ճշմարիտ հասակ։ Եվ նույնիսկ եթե ապագայում ոչ ոք չլինի, որ ուղղորդի քեզ, դեռ կկարողանաս ինքնուրույն փորձառաբար ապրել։ Այսօր, եթե ընկալես, թե ճշմարտության որ կողմերն են վճռորոշ և որոնք՝ ոչ, ապագայում կկարողանաս մտնել իրականության մեջ։ Այսօր ձեզ առաջնորդում են ճիշտ ճանապարհով՝ թույլ տալով հասկանալ շատ ճշմարտություններ, և ապագայում կկարողանաք ավելի խորանալ։ Կարելի է ասել, որ այն, ինչ հիմա մարդկանց տրվում է հասկանալու, ամենամաքուր ճանապարհն է։ Այսօր քեզ տանում են ճիշտ ուղով, և երբ մի օր ոչ ոք չլինի՝ քեզ ուղղորդելու, կկիրարկես և ավելի խորը կառաջադիմես՝ համաձայն բոլոր ուղիներից այս ամենամաքուրի։ Այսօր մարդկանց տրվում է հասկանալու, թե կիրարկման որ տեսակներն են ճիշտ, և որոնք են շեղված։ Այս ամենը հասկանալուց հետո ապագայում նրանց փորձառություններն ավելի կխորանան։ Այսօր ձեր կիրարկման մեջ եղած պատկերացումները, երևակայությունները և շեղումները փոխում են իրենց ուղղությունը, և կիրարկման ու մուտքի ուղին բացահայտվում է ձեզ, ինչից հետո աշխատանքի այս փուլը կավարտվի, և կսկսեք քայլել այն ճանապարհով, որով պետք է քայլեք` որպես մարդիկ։ Այնժամ Իմ գործը կավարտվի, և այդ պահից սկսած՝ այլևս չեք հանդիպի Ինձ։ Այսօր ձեր հասակը դեռևս չնչին է։ Կան բազմաթիվ դժվարություններ, որոնք բխում են մարդու բնական էությունից, և կան նաև որոշ արմատացած իրողություններ, որոնք դեռ պետք է բացահայտվեն։ Դուք չեք հասկանում մարդկանց բնական էության առավել նուրբ մանրամասները և դեռ Իմ կարիքն ունեք, որպեսզի մատնանշեմ դրանք, այլապես ի վիճակի չէիք լինի ճանաչել դրանք։ Ինչ-որ պահի, երբ մերկացվի այն, ինչ ձեր ոսկորների և արյան մեջ է դա կկոչվի պատիժ և դատաստան։ Միայն այն ժամանակ, երբ Իմ գործը հիմնովին և ամբողջությամբ իրականացված լինի, Ես կավարտեմ այն։ Որքան ավելի խորապես մերկացվեն ձեր ապականված էությունները, այնքան ավելի շատ իմացություն կունենաք, և սա մեծ նշանակություն կունենա ձեր ապագա վկայության և կատարելագործման համար։ Միայն երբ պատժի և դատաստանի գործը հիմնովին իրականացվի, Իմ գործը կավարտվի, և կճանաչեք Ինձ՝ Իմ պատժի և դատաստանի միջոցով։ Ոչ միայն կճանաչեք Իմ բնույթն ու արդարությունը, այլև, որ ավելի կարևոր է, կճանաչեք Իմ պատիժն ու դատաստանը։ Ձեզնից շատերը մեծ պատկերացումներ ունեն Իմ գործի նոր լինելու և մանրամասնության աստիճանի վերաբերյալ։ Անկախ ամեն ինչից՝ պետք է տեսնեք, որ Իմ գործը նոր է և մանրամասն, և որ Ես սովորեցնում եմ ձեզ կիրարկել դեմ առ դեմ՝ բռնելով ձեր ձեռքը։ Միայն սա է օգտակար ձեր կիրարկմանը և ապագայում հաստատուն կանգնելու ձեր ունակությանը, այլապես կլինեիք աշնան տերևների պես՝ թառամած, դեղնած ու չորացած, առանց ամենաչնչին արժեքի։ Պետք է իմանաք, որ Ես գիտեմ ամեն ինչ ձեր սրտերում և հոգիներում, և պետք է իմանաք, որ այն գործը, որ Ես անում եմ, և այն խոսքերը, որ ասում եմ, մեծ նրբություն ունեն։ Ելնելով ձեր բնավորությունից և որակից՝ ահա թե ինչպես պետք է վարվել ձեզ հետ։ Միայն այս կերպ Իմ պատժի և դատաստանի մասին ձեր գիտելիքն ավելի կհստականա, և նույնիսկ եթե այսօր չգիտես, վաղը կիմանաս։ Ցանկացած արարած պիտի ընկնի Իմ պատժի և դատաստանի խոսքերի ներքո, քանզի Ես չեմ հանդուրժում ոչ մի մարդու հակադրությունն Ինձ։

Բոլորդ պետք է կարողանաք ողջամտորեն կարգավորել ձեր սեփական կյանքը։ Կարող եք կազմակերպել յուրաքանչյուր օրն այնպես, ինչպես ցանկանում եք. ազատ եք՝ անելու այն, ինչ կամենում եք, կարող եք կարդալ Աստծու խոսքերը, լսել օրհներգեր կամ քարոզներ և հաղորդակցվել կամ կատարել հոգևոր նվիրաբերման գրառումներ, իսկ եթե դա ձեզ հետաքրքրում է, կարող եք օրհներգեր գրել։ Մի՞թե այս ամենը պատշաճ կյանք չի կազմում։ Սրանք բոլորն այն բաներն են, որոնք պետք է կազմեն մարդկային կյանքը։ Մարդիկ պետք է բնականոն հունով ապրեն։ Երբ նրանք պտուղ են քաղում և՛ իրենց բնականոն մարդկայնության, և՛ իրենց հոգևոր կյանքի մեջ, ապա կարելի է համարել, որ մտել են բնականոն կյանքի մեջ։ Այսօր միայն մարդկայնության առումով չէ, որ թերանում ես ներըմբռնման մեջ և ողջամտություն չունես։ Կան նաև բազմաթիվ տեսիլքներ, որոնք պետք է հայտնի լինեն, և որոնցով մարդիկ պետք է զինված լինեն։ Ինչ դասի էլ որ հանդիպես, հենց այդ դասն էլ պետք է սովորես. պետք է կարողանաս հարմարվել միջավայրին։ Քո կրթության մակարդակի բարձրացումը պետք է արվի երկարաժամկետ կտրվածքով, որպեսզի այն արդյունավետ լինի։ Կան որոշ բաներ, որոնցով պետք է զինվես բնականոն, մարդկային կյանքի համար, և պետք է նաև տիրապետես քո կյանքի մուտքին։ Այսօր սկսել ես հասկանալլ Աստծու շատ խոսքեր՝ հիմա նորից կարդալով դրանք, որոնք այն ժամանակ չէիր հասկանում, և քո սիրտն ավելի հաստատուն է դարձել։ Սրանք նույնպես այն արդյունքներն են, որոնք վաստակել ես։ Որ օրն էլ որ ուտես և խմես Աստծու խոսքերը, և քո ներսում մի փոքր հասկացողություն լինի, կարող ես ազատորեն հաղորդակցվել եղբայրներիդ և քույրերիդ հետ։ Մի՞թե սա այն կյանքը չէ, որը պետք է ունենաս։ Երբեմն որոշ հարցեր են բարձրացվում, կամ խորհում ես որևէ թեմայի շուրջ, և դա բարելավում է քո զանազանելու կարողությունն ու տալիս քեզ ավելի շատ ներըմբռնում ու իմաստություն՝ թույլ տալով քեզ հասկանալ որոշ ճշմարտություններ. և մի՞թե սա այն չէ, ինչ ներառված է հոգևոր կյանքի մեջ, որի մասին խոսվում է այսօր։ Ընդունելի չէ հոգևոր կյանքի միայն մեկ կողմ կիրարկելը․ Աստծու խոսքերն ուտելը և խմելը, աղոթելը և օրհներգեր երգելը՝ բոլորը կազմում են հոգևոր կյանք, և երբ ունես հոգևոր կյանք, պետք է ունենաս նաև բնականոն մարդկայնության կյանք։ Այսօր ասվածի մեծ մասը նրա համար է, որպեսզի մարդկանց ողջամտություն և ներըմբռնում տրվի, որպեսզի թույլ տրվի նրանց ունենալ բնականոն մարդկայնության կյանք։ Ի՞նչ է նշանակում ունենալ ներըմբռնում, ի՞նչ է նշանակում ունենալ բնականոն միջանձնային հարաբերություններ, ինչպե՞ս պետք է հարաբերվես մարդկանց հետ։ Պետք է զինվես այս ամենով՝ ուտելով և խմելով Աստծու խոսքերը, և այն, ինչ պահանջվում է քեզանից, հասանելի է բնականոն մարդկայնության միջոցով։ Զինվի՛ր այն ամենով, ինչով պետք է զինվես, և մի՛ գերազանցիր պատշաճի սահմանը. որոշ մարդիկ օգտագործում են ամեն տեսակի բառեր և բառապաշար, և դրանով ի ցույց են դնում իրենց հմայքը։ Եվ կան այլոք, ովքեր կարդում են ամեն տեսակի գրքեր։ Սա է նշանակում տրվել մսեղիի ցանկությանը։ Նրանք նույնիսկ ուսումնասիրում և ընդօրինակում են աշխարհի այսպես կոչված մեծ գործիչների կենսագրություններն ու մեջբերումները և կարդում են պոռնկագրական գրքեր. սա է՛լ ավելի ծիծաղելի է։ Նման մարդիկ չգիտեն կյանքի մուտքի ուղին, առավել ևս չգիտեն Աստծու այսօրվա գործը։ Նրանք նույնիսկ չգիտեն՝ ինչպես անցկացնել յուրաքանչյուր օրը։ Այսպիսին է նրանց կյանքի դատարկությունը։ Նրանք լիովին անտեղյակ են, թե ինչի մեջ պետք է մտնեն։ Այն ամենը, ինչ նրանք անում են, ուրիշներին խրատելն ու նրանց հետ խոսելն է, կարծես թե խոսելը փոխարինում է իրենց իսկ մուտքին։ Մի՞թե նրանք ամոթ չունեն։ Սրանք մարդիկ են, որոնք չգիտեն՝ ինչպես ապրել, և որոնք չեն հասկանում մարդկային կյանքը։ Նրանք իրենց օրերն անցկացնում են՝ իրենց սննդով լցնելով և անիմաստ բաներ անելով. ո՞րն է այսպես ապրելու իմաստը։ Ես տեսել եմ, որ շատ մարդիկ աշխատելուց, ուտելուց և հագնվելուց բացի, իրենց թանկարժեք ժամանակը վատնում են անիմաստ բաների վրա, լինի դա ուրախ զրուցելը, զվարճանալն ու հիմարություններ անելը, բամբասելը, թե ողջ օրը քնելը։ Մի՞թե սա սրբի կյանք է։ Մի՞թե սա բնականոն մարդու կյանք է։ Կարո՞ղ է արդյոք նման կյանքը քեզ կատարյալ դարձնել, երբ այն ստոր է, չզարգացած և չկարգավարժված։ Արդյո՞ք այդքան հոժարակամ ես իզուր տեղը քեզ զոհաբերել Սատանային։ Երբ մարդկանց կյանքը հեշտ է, և նրանց միջավայրում տառապանք չկա, նրանք անկարող են փորձառաբար ապրել։ Հարմարավետ միջավայրերում մարդկանց համար հեշտ է այլասերվել, բայց անբարենպաստ միջավայրերը ստիպում են քեզ աղոթել ավելի մեծ հրատապությամբ և այնպես են անում, որ չհամարձակվես լքել Աստծուն։ Որքան ավելի հեշտ ու միապաղաղ է մարդկանց կյանքը, այնքան ավելի շատ են նրանք զգում, որ ապրելն իմաստ չունի, և նրանք նույնիսկ զգում են, որ ավելի լավ է մեռած լինեն։ Ահա թե որքան ապականված է մարդկանց մսեղին. նրանք օգուտ են ստանում միայն այն դեպքում, եթե ենթարկվում են փորձության։

Հիսուսի գործի այդ փուլն արվեց Հրեաստանում և Գալիլեայում, և հեթանոսներն անտեղյակ էին դրանից։ Այն գործը, որ Նա արեց, խիստ գաղտնի էր, և Իսրայելից բացի, ոչ մի ազգ տեղյակ չէր դրանից։ Միայն երբ Հիսուսն ավարտեց Իր գործը, և այն իրարանցում առաջացրեց, մարդիկ տեղեկացան դրա մասին, և այդ ժամանակ Նա արդեն հեռացել էր։ Հիսուսն եկավ՝ անելու գործի մի փուլ, ձեռք բերեց որոշ մարդկանց և ավարտեց գործի մի փուլ։ Աստծու կատարած գործի ցանկացած փուլում կան շատերը, ովքեր հետևում են Նրան։ Եթե այն իրականացվեր միայն Աստծու կողմից, այն անիմաստ կլիներ․ պետք է լինեն մարդիկ, որոնք կհետևեն Աստծուն, մինչև Նա ավարտին հասցնի գործի այդ փուլը։ Միայն երբ հենց Իր՝ Աստծու գործն ավարտվում է, մարդիկ սկսում են իրականացնել Աստծու կողմից հանձնարարված գործը, և միայն այդ ժամանակ է Աստծու գործը սկսում տարածվել։ Աստված միայն անում է նոր դարաշրջան սկիզբ դնելու գործը. այն գործը, որը շարունակվում է, արվում է մարդկանց կողմից։ Ուստի այսօրվա գործը երկար չի տևի. Իմ կյանքը մարդու հետ շատ երկար չի շարունակվի։ Ես միայն ավարտում եմ Իմ գործն ու տալիս եմ ձեզ կատարելու այն պարտավորությունը, որը պետք է կատարեք, որպեսզի այս գործը և այս ավետարանը հնարավորինս արագ տարածվեն հեթանոսների և այլ ազգերի մեջ․ միայն այսպես կարող եք կատարել ձեր պարտավորությունը՝ որպես մարդիկ։ Այսօրվա ժամանակը բոլորից ամենաթանկն է։ Եթե անտեսես այն, հիմար ես. եթե այս միջավայրում ուտում և խմում ես այս խոսքերն ու փորձառաբար ապրում այս գործը և այնուամենայնիվ դեռ չունես ճշմարտությանը ձգտելու ամենափոքր վճռականությունն անգամ, կամ հոգսի ամենափոքր զգացումը, ապա ի՞նչ կլինի քո ապագան։ Մի՞թե քեզ պես մարդը չպետք է դուրս թողնվի։


Ծառայել այնպես, ինչպես իսրայելացիները

Մեր օրերում շատ մարդիկ ուշադրություն չեն դարձնում, թե ինչ դասեր պետք է սովորեն ուրիշների հետ համագործակցելիս։ Ես նկատել եմ, որ ձեզանից շատերն ուրիշների հետ համագործակցելիս ընդհանրապես չեն կարողանում դասեր սովորել՝ ձեզանից շատերը կառչած է մնում իր սեփական տեսակետներին։ Եկեղեցում աշխատելիս դու ասում ես քոնը, մեկ ուրիշն՝ իրենը, և մեկը մյուսի հետ ոչ մի կապ չունի՝ իրականում ընդհանրապես չեք համագործակցում։ Բոլորդ կենտրոնացած եք միայն ձեր սեփական ընկալումների մասին հաղորդակցվելով և կենտրոնացած եք միայն ձեր ներսում կրած «հոգսերն» արտահայտելով՝ առանց թեկուզ չնչին չափով կյանքի ձգտելու։ Այս ամենը նման է նրան, ասես պարզապես ձևականորեն եք կատարում ձեր աշխատանքը՝ միշտ հավատալով, որ անկախ նրանից, թե ինչպիսին են ուրիշները, պետք է քայլես այն ուղիով, որով պետք է քայլես, և որ անկախ նրանից, թե ինչպիսին են ուրիշները, պետք է հաղորդակցվես այնպես, ինչպես Սուրբ Հոգին է առաջնորդում քեզ։ Ի վիճակի չեք բացահայտելու ուրիշների ուժեղ կողմերը և ի վիճակի չեք քննելու ինքներդ ձեզ։ Բաների վերաբերյալ ձեր հասկացողությունն իսկապես խեղաթյուրված է։ Կարելի է ասել, որ նույնիսկ հիմա դեռ հաճախ մնում եք ինքնարդարության վիճակներում, ասես կրկին վարակվել եք այդ հին հիվանդությամբ։ Չեք հաղորդակցվում միմյանց հետ այնպես, որ հասնեք լիովին բաց լինելուն, օրինակ՝ այն մասին, թե ինչպիսի արդյունքի եք հասել որոշ եկեղեցիներում կատարած աշխատանքից, կամ թե վերջերս ինչպիսին է եղել քո ներքին վիճակը և այլն․ ուղղակի երբեք չեք հաղորդակցվում նման բաների մասին։ Բացարձակապես չեք զբաղվում այնպիսի կիրարկումներով, ինչպիսիք են ձեր սեփական պատկերացումները մի կողմ դնելը կամ ինքներդ ձեր դեմ ըմբոստանալը։ Առաջնորդողներն ու աշխատողները մտածում են միայն այն մասին, թե ինչպես ետ պահեն իրենց եղբայրներին ու քույրերին բացասական լինելուց, և ինչպես անեն, որ նրանք կարողանան եռանդով հետևել։ Սակայն բոլորդ կարծում եք, թե եռանդով հետևելն ինքնին բավարար է, և հիմնովին չեք հասկանում, թե ինչ է նշանակում ճանաչել ինքդ քեզ ու ըմբոստանալ ինքդ քո դեմ, առավել ևս չեք հասկանում, թե ինչ է նշանակում ուրիշների հետ համագործակցելով ծառայել։ Մտածում եք միայն այն մասին, որ ինքներդ վճռականություն ունենաք՝ հատուցելու Աստծուն Նրա սիրո համար և, որ Պետրոսի ոճը կյանքով արտահայտելու վճռականություն ունենաք։ Սրանցից բացի, ուրիշ ոչնչի մասին չեք մտածում։ Նույնիսկ ասում ես, որ անկախ նրանից, թե ինչպիսին են ուրիշները, հիմարաբար չես հնազանդվի, և ինքդ կձգտես Աստծու կողմից կատարելագործվել, ու դա բավարար կլինի։ Սակայն իրողությունն այն է, որ քո վճռականությունը որևէ կոնկրետ արտահայտություն չի գտել իրականության մեջ։ Մի՞թե այս ամենն այն վարքագիծը չէ, որ դրսևորում եք մեր օրերում։ Ձեզանից յուրաքանչյուրն ամուր կառչած է իր սեփական ընկալմանը, և բոլորդ էլ փափագում եք կատարելագործվել։ Ես տեսնում եմ, որ այդքան երկար ժամանակ ծառայել եք՝ առանց մեծ առաջընթաց ունենալու։ Մասնավորապես, ներդաշնակ համագործակցության այս դասում բացարձակապես ոչնչի չեք հասել։ Եկեղեցիներ այցելելիս դու հաղորդակցվում ես քո ձևով, իսկ ուրիշները՝ իրենց ձևով։ Հազվադեպ է ներդաշնակ համագործակցություն տեղի ունենում, իսկ ձեզանից ցածր գտնվող հետևորդների պարագայում սա առավել ևս այդպես է։ Այսինքն՝ ձեզանից շատ քչերն են հասկանում, թե ինչ է Աստծուն ծառայելը, կամ թե ինչպես պետք է ծառայել Աստծուն։ Բթամիտ եք և այս տեսակի դասերին վերաբերվում եք որպես չնչին բաների։ Կան նույնիսկ շատ մարդիկ, ովքեր ոչ միայն չեն կիրարկում ճշմարտության այս ասպեկտը, այլև գիտակցաբար սխալ են գործում։ Նույնիսկ նրանք, ովքեր երկար տարիներ են ծառայել, կռվում և դավեր են նյութում միմյանց դեմ, նախանձում են և մրցակցում։ Յուրաքանչյուրն իր սեփական գործն է անում, և նրանք ընդհանրապես չեն համագործակցում։ Մի՞թե այս բոլոր բաները չեն ներկայացնում ձեր իրական հասակը։ Ամեն օր միասին ծառայում եք, ճիշտ այնպես, ինչպես իսրայելացիներն էին ամեն օր տաճարում անմիջականորեն ծառայում հենց Իրեն՝ Աստծուն։ Ինչպե՞ս կարող է պատահել, որ դուք՝ Աստծուն ծառայողներդ, գաղափար անգամ չունեք, թե ինչպես համագործակցել կամ ինչպես ծառայել։

Այն ժամանակ իսրայելացիներն անմիջականորեն տաճարում էին ծառայում Եհովային, և ունեին քահանայի ինքնություն (իհարկե, ոչ բոլորն էին քահանա. միայն ոմանք, ովքեր տաճարում ծառայում էին Եհովային, ունեին այդ ինքնությունը)։ Նրանք կրում էին Եհովայի կողմից իրենց շնորհված պսակներ (նշանակում է, որ պատրաստում էին այդ պսակները Եհովայի պահանջների համաձայն, ոչ թե Եհովան անմիջականորեն էր շնորհում դրանք)։ Նաև կրում էին Եհովայի կողմից իրենց շնորհված քահանայական հանդերձները և բոկոտն, առավոտից մինչև երեկո անմիջականորեն ծառայում էին Նրան տաճարում։ Նրանց ծառայությունը Եհովային ամենևին էլ անկանոն չէր, և չէր ենթադրում կուրորեն այս ու այն կողմ վազվզել. ավելի շուտ, նրանց ծառայությունը կարգավորվում էր կանոններով։ Ոչ ոքի, ով անմիջականորեն ծառայում էր Եհովային, չէր թույլատրվում խախտել դրանք։ Բոլորը պետք է պահպանեին այս կանոնները, հակառակ դեպքում նրանց կարգելվեր մտնել տաճար։ Եթե նրանցից որևէ մեկը խախտեր տաճարի կանոնները, այսինքն՝ եթե որևէ մեկն անհնազանդ գտնվեր Եհովայի հրամաններին, ապա այդ մարդու հետ պետք է վարվեին Նրա արձակած օրենքների համաձայն, և ոչ ոքի չէր թույլատրվում առարկել դրան կամ պաշտպանել օրինազանցին։ Անկախ նրանից, թե քանի տարի էին ծառայել, բոլորից պահանջվում էր պահպանել կանոնները։ Այս պատճառով քահանայական հանդերձներով այդքան շատ քահանաներ ողջ տարվա ընթացքում շարունակաբար այսպես էին ծառայում Եհովային, թեպետ Նա ոչ մի հատուկ վերաբերմունքի չէր արժանացրել նրանց։ Նույնիսկ իրենց ողջ կյանքն անցկացնում էին զոհասեղանի առաջ և տաճարում։ Սա նրանց հավատարմության և հնազանդության դրսևորումն էր։ Զարմանալի չէր, որ Եհովան նման օրհնություններ էր շնորհում նրանց. հենց իրենց հավատարմության շնորհիվ էր, որ շնորհ ստացան և տեսան Եհովայի բոլոր գործերը։ Այն ժամանակ, երբ Եհովան գործում էր Իսրայելում՝ Իր ընտրյալ ժողովրդի մեջ, բավականին խիստ պահանջներ էր դնում նրանց առջև։ Բոլորը շատ հնազանդ էին և զսպվում էին օրենքներով. այս օրենքները ծառայում էին պահպանելու նրանց՝ Եհովայից երկյուղելու ունակությունը։ Այս բոլորը Եհովայի կառավարչական հրամանագրերն էին։ Եթե այդ քահանաներից որևէ մեկը չպահեր Շաբաթը կամ խախտեր Եհովայի պատվիրանները, և եթե նրանք բացահայտվեին հասարակ ժողովուրդի կողմից, ապա այդ մարդուն անմիջապես կտանեին զոհասեղանի առաջ և քարկոծելով կսպանեին։ Չէր թույլատրվում նման մարդու դիակը դնել տաճարում կամ դրա շուրջը. Եհովան դա չէր թույլատրում։ Ցանկացած մեկը, ով այդպես վարվեր, կհամարվեր «պղծված զոհեր» մատուցող անձ, կնետվեր մեծ փոսի մեջ և կսպանվեր։ Իհարկե, բոլոր նման մարդիկ կկորցնեին իրենց կյանքը. ոչ ոք չէր խնայվի։ Ոմանք, ովքեր «պղծված կրակ» էին մատուցում, այսինքն՝ զոհ էին մատուցում ոչ Եհովայի սահմանած օրերին, իրենց մատուցած զոհերի հետ միասին, որոնց չէր թույլատրվում մնալ զոհասեղանի վրա, կայրվեին Եհովայի կրակով։ Քահանաներին ներկայացվող պահանջները հետևյալն էին․ չէր թույլատրվում մտնել տաճար կամ նույնիսկ դրա արտաքին գավիթ՝ առանց նախապես իրենց ոտքերը լվանալու, չէին կարող մտնել տաճար, եթե չկրեին իրենց քահանայական հանդերձները, չէին կարող մտնել տաճար, եթե չկրեին իրենց քահանայական պսակները, չէին կարող մտնել տաճար, եթե պղծված լինեին դիակով, չէին կարող մտնել տաճար անարդար մարդու ձեռքին դիպչելուց հետո, եթե նախ չլվանային իրենց իսկ ձեռքերը, և չէին կարող մտնել տաճար կանանցով պղծվելուց հետո (երեք ամսով, ոչ թե ընդմիշտ), և ոչ էլ նրանց թույլատրվում էր տեսնել Եհովայի երեսը։ Միայն այն ժամանակ, երբ սահմանված ժամանակն անցներ, այսինքն՝ միայն ամբողջ երեք ամիսն անցնելուց հետո, կարող էին հագնել մաքուր քահանայական հանդերձներ. ապա պետք է յոթ օր ծառայեին արտաքին գավթում, նախքան կկարողանային մտնել տաճար՝ տեսնելու Եհովայի երեսը։ Այս քահանայական հանդերձանքից որևէ մեկը թույլատրվում էր կրել միայն տաճարի ներսում և ոչ երբեք դրսում, որպեսզի խուսափեին Եհովայի տաճարը պղծելուց։ Բոլոր նրանք, ովքեր քահանաներ էին, պետք է Եհովայի օրենքները խախտած մեղավորներին բերեին Նրա զոհասեղանի առաջ, որտեղ հասարակ ժողովուրդը նրանց մահապատժի կենթարկեր, հակառակ դեպքում կրակ կիջներ հենց այն քահանայի վրա, ով ականատես էր եղել մեղքին։ Այսպիսով՝ անբաժան հավատարմություն ունեին Եհովայի հանդեպ, քանի որ Նրա օրենքները նրանց համար այնքան խիստ էին, և երբեք չէին համարձակվի անփութորեն խախտել Նրա կառավարչական հրամանագրերը։ Իսրայելացիները հավատարիմ էին Եհովային, որովհետև տեսել էին Նրա բոցը և այն ձեռքը, որով Նա պատժում էր մարդկանց, և նաև այն պատճառով, որ ի սկզբանե իրենց սրտերում Նրա հանդեպ երկյուղ էին տածում։ Ուստի, այն, ինչ ստացան, ոչ միայն Եհովայի բոցն էր, այլ նաև Նրա խնամքը, պաշտպանությունը և Նրա օրհնությունները։ Նրանց հավատարմությունն այն էր, որ բոլորն իրենց գործողություններում առաջնորդվում էին Եհովայի խոսքերով, և ոչ ոք չէր ըմբոստանում։ Նույնիսկ եթե կային ըմբոստներ, մյուսները միևնույն է կկատարեին Եհովայի խոսքերը՝ մահապատժի ենթարկելով ցանկացածին, ով ըմբոստանում էր Եհովայի դեմ, և այդ մարդուն բնավ չէին թաքցնի Նրանից։ Մասնավորապես, նրանք, ովքեր խախտում էին Շաբաթը, ովքեր մեղավոր էին պոռնկության մեջ, և ովքեր գողանում էին Եհովային մատուցվող ընծաները, կպատժվեին առանձնահատուկ խստությամբ։ Շաբաթը խախտողները նրանց (հասարակ ժողովրդի) կողմից քարկոծվելով կամ մտրակահարվելով էին սպանվում՝ առանց բացառությունների։ Նրանք, ովքեր պոռնկություն էին գործում՝ նույնիսկ նրանք, ովքեր ցանկանում էին գրավիչ կանանց, կամ ում մեջ չար կանանց տեսնելիս վավաշոտ մտքեր էին առաջանում, կամ երիտասարդ կանանց տեսնելիս ովքեր ցանկասեր էին դառնում, բոլորը մահապատժի կենթարկվեին։ Եթե որևէ երիտասարդ կին առանց գլխաշորի՝ այսինքն՝ առանց քողի, տղամարդուն գայթակղեր ապօրինի վարքագծի, այդ կինը մահապատժի կենթարկվեր։ Եթե տղամարդը քահանա էր (նա, ով ծառայում էր տաճարում), որը խախտում էր այս տեսակի օրենքները, նա կխաչվեր կամ կկախվեր։ Ոչ մի նման մարդու չէր թույլատրվի ապրել, և ոչ մեկը բարեհաճություն չէր գտնի Եհովայի առջև։ Այս տեսակի մարդու հարազատներին նրա մահվանից հետո երեք տարի չէր թույլատրվի զոհեր մատուցել Եհովային զոհասեղանի առաջ, ոչ էլ նրանց կթույլատրվեր մասնակցել Եհովայի կողմից հասարակ ժողովրդին շնորհված զոհաբերություններին։ Միայն այդ ժամանակի ավարտից հետո կարող էին բարձրորակ խոշոր եղջերավոր անասուններ կամ ոչխարներ դնել Եհովայի զոհասեղանին։ Եթե որևէ այլ հանցանքներ էին գործվում, պետք է երեք օր ծոմ պահեին Եհովայի առջև՝ աղերսելով Նրա շնորհը։ Երկրպագում էին Եհովային ոչ միայն այն պատճառով, որ Նրա օրենքներն այդքան դաժան և խիստ էին. դա անում էին Նրա շնորհի և Նրա հանդեպ իրենց հավատարմության արդյունքում։ Որպես այդպիսին, մինչ օրս մնացել են նույնքան հավատարիմ իրենց ծառայության մեջ և երբեք չեն նահանջել Եհովայի առջև իրենց աղերսանքներից։ Մեր օրերում Իսրայելի ժողովուրդը դեռևս ստանում է Նրա խնամքն ու պաշտպանությունը, և Նա դեռևս շնորհ է նրանց մեջ՝ հաճախ մնալով նրանց հետ։ Նրանք բոլորը գիտեն, թե ինչպես պետք է երկյուղեն Եհովայից և ծառայեն Նրան, և բոլորը գիտեն, թե ինչպես պետք է վարվեն՝ Նրա խնամքն ու պաշտպանությունը ստանալու համար. սա այն պատճառով է, որ բոլորն իրենց սրտերում երկյուղում են Նրանից։ Սա է նրանց ողջ ծառայության հաջողության գաղտնիքը։ Դա երկյուղն է։ Ուրեմն, ինչպիսի՞ն եք բոլորդ մեր օրերում։ Արդյո՞ք որևէ նմանություն ունեք Իսրայելի ժողովրդի հետ։ Մի՞թե կարծում ես, որ մեր օրերում ծառայելը նման է մեծ հոգևոր գործչի առաջնորդությանը հետևելուն։ Պարզապես ոչ մի հավատարմություն և երկյուղ չունեք։ Զգալի շնորհ եք ստանում և իսրայելացի քահանաներին համարժեք եք նրանով, որ բոլորդ էլ անմիջականորեն ծառայում եք Աստծուն։ Թեև չեք մտնում տաճար, այն, ինչ ստանում և տեսնում եք, շատ ավելին է, քան ստանում էին Եհովային տաճարում ծառայող այն քահանաները։ Սակայն ըմբոստանում և դիմակայում եք շատ ավելի անգամներ, քան նրանք։ Չափազանց քիչ երկյուղած սիրտ ունեք, և որպես արդյունք՝ շատ քիչ շնորհ եք ստանում։ Թեև շատ քիչ եք նվիրաբերում, շատ ավելին եք ստացել, քան երբևէ ստացել են այդ իսրայելացիները։ Այս ամենի մեջ մի՞թե ձեզ հետ չեն վարվում շնորհով։ Մինչ Իսրայելում գործն արվում էր, ոչ մի մարդ չէր համարձակվում կամայականորեն դատել Եհովային։ Իսկ ի՞նչ կասեք ձեր մասին։ Եթե չլիներ այն գործը, որը Ես ներկայումս անում եմ ձեզ նվաճելու համար, ինչպե՞ս կարող էի հանդուրժել, որ ձեր այս անխոհեմ արարքներով անպատվություն բերեք Իմ անվան վրա։ Եթե դարաշրջանը, որում ապրում եք, Օրենքի դարաշրջանը լիներ, ապա հաշվի առնելով ձեր խոսքերն ու գործերը՝ ձեզանից ոչ մեկը ողջ չէր մնա։ Չափազանց քիչ երկյուղած սիրտ ունեք։ Միշտ տրտնջում եք, որ Ես շատ շնորհ չեմ շնորհել ձեզ, և նույնիսկ պնդում եք, որ Ես ձեզ չափազանց քիչ օրհնության խոսքեր եմ տալիս, և որ Ես միայն անեծքներ ունեմ ձեզ համար։ Մի՞թե չգիտեք, որ երբ Իմ հանդեպ չափից քիչ երկյուղած սիրտ ունեք, ձեզ համար անհնար է ստանալ Իմ օրհնությունները։ Մի՞թե չգիտեք, որ ձեր ծառայության ողբալի վիճակի պատճառով Ես անընդհատ անիծում և դատաստան եմ տեսնում ձեր վրա։ Մի՞թե բոլորդ եք զգում, որ ձեզ անարդարացիորեն են վերաբերվել։ Ինչպե՞ս կարող եմ Ես Իմ օրհնությունները շնորհել մի խումբ մարդկանց, ովքեր ըմբոստ են և անհնազանդ։ Ինչպե՞ս կարող եմ Ես անփութորեն Իմ շնորհը տալ մարդկանց, ովքեր անպատվություն են բերում Իմ անվանը։ Ձեզ հետ արդեն իսկ ծայրահեղ բարությամբ են վարվել։ Եթե իսրայելացիներն այնքան ըմբոստ լինեին, որքան դուք եք այսօր, Ես վաղուց ոչնչացրած կլինեի նրանց։ Սակայն Ես ձեզ հետ վարվում եմ միայն ներողամտությամբ։ Մի՞թե սա շնորհ չէ։ Մի՞թե սրանից ավելի մեծ օրհնություններ եք ցանկանում։ Եհովան օրհնում է միայն նրանց, ովքեր երկյուղում են Իրենից։ Նա պատժում է մարդկանց, ովքեր ըմբոստանում են Իր դեմ՝ երբեք ներողամտություն չցուցաբերելով նրանցից և ոչ մեկի հանդեպ։ Մի՞թե դուք՝ այսօրվա մարդիկ, որ չգիտեք ինչպես ծառայել, ավելի շատ հանդիմանության և դատաստանի կարիք չունեք, որպեսզի ձեր սրտերը լիովին շրջվեն։ Մի՞թե նման հանդիմանությունն ու դատաստանը ձեզ համար լավագույն տեսակի օրհնությունները չեն։ Մի՞թե դրանք ձեր լավագույն պաշտպանությունը չեն։ Առանց դրանց՝ ձեզանից որևէ մեկը կկարողանա՞ր դիմանալ Եհովայի այրող կրակին։ Եթե իսկապես կարողանայիք ծառայել նույնքան հավատարմորեն, որքան իսրայելացիները, մի՞թե նույնպես չէիք ունենա շնորհը որպես ձեր մշտական ուղեկից։ Մի՞թե նույնպես հաճախ չէիք ունենա ուրախություն և բավարար շնորհ։ Բոլորդ գիտե՞ք, թե ինչպես պետք է ծառայեք։

Այն, ինչ այսօր պահանջվում է ձեզանից, դա ներդաշնակորեն համագործակցելն է, ճիշտ այնպես, ինչպես Եհովան պահանջում էր իսրայելացիներից Իրեն մատուցած իրենց ծառայության մեջ՝ հակառակ դեպքում պարզապես դադարեցրեք ծառայությունը։ Քանի որ մարդիկ եք, ովքեր անմիջականորեն ծառայում են Աստծուն, ձեր ծառայության մեջ առնվազն պետք է ունակ լինեք հավատարմության և հնազանդության, և պետք է նաև կարողանաք գործնականորեն դասեր սովորել։ Հատկապես եկեղեցում աշխատողներիդ համար, ձեզանից ցածր օղակներում գտնվող եղբայրներից և քույրերից որևէ մեկը կհամարձակվե՞ր էտել ձեզ։ Որևէ մեկը կհամարձակվե՞ր ձեր երեսին ասել ձեր սխալների մասին։ Բոլորից բարձր եք կանգնած՝ իսկապես թագավորների պես իշխանություն եք բանեցնում։ Նույնիսկ չեք սովորում կամ մտնում այս տեսակի գործնական դասերի մեջ, սակայն դեռ խոսում եք Աստծուն ծառայելու մասին։ Ներկայումս քեզ խնդրում են առաջնորդել մի շարք եկեղեցիներ, բայց ոչ միայն չես ուրանում ինքդ քեզ, այլև նույնիսկ կառչում ես սեփական պատկերացումներից և կարծիքներից՝ ասելով այնպիսի բաներ, ինչպիսիք են՝ «Կարծում եմ, որ այս բանը պետք է այսպես արվի։ Աստված ասել է, որ չպետք է կաշկանդվենք ուրիշների կողմից, և որ մեր օրերում չպետք է կուրորեն հնազանդվենք»։ Հետևաբար, ձեզանից յուրաքանչյուրը կառչում է իր սեփական կարծիքին, և ոչ ոք չի հնազանդվում մյուսին։ Թեև հստակ գիտեք, որ ձեր ծառայությունը փակուղում է, դեռ ասում եք՝ «Ինչպես տեսնում եմ, իմ ճանապարհը հեռու չէ նշանակետից։ Ամեն դեպքում, մեզնից յուրաքանչյուրն իր կողմն ունի՝ դու խոսիր քոնի մասին, իսկ ես կխոսեմ իմի մասին, դու հաղորդակցվիր քո տեսիլքների մասին, իսկ ես կհաղորդակցվեմ իմ մուտքի մասին»։ Երբեք պատասխանատվություն չեք կրում այն շատ բաների համար, որոնցով պետք է զբաղվել, կամ դրանց հետ վարվում եք ձևականորեն՝ ձեզանից յուրաքանչյուրն արտահայտելով իր սեփական կարծիքները և խոհեմաբար պաշտպանելով իր սեփական կարգավիճակը, համբավն ու դեմքը։ Ձեզանից ոչ մեկը չի ցանկանում խոնարհեցնել ինքն իրեն, և ոչ մի կողմը նախաձեռնություն չի ցուցաբերում ուրանալու ինքն իրեն և լրացնելու միմյանց պակասությունները, որպեսզի կյանքն ավելի արագ առաջընթաց ապրի։ Երբ համագործակցում եք միմյանց հետ, պետք է սովորեք փնտրել ճշմարտությունը։ Կարող եք ասել՝ «Հստակ հասկացողություն չունեմ ճշմարտության այս ասպեկտի վերաբերյալ։ Ի՞նչ փորձառություն ունես դրա հետ կապված»։ Կամ կարող եք ասել՝ «Ինձանից ավելի շատ փորձառություններ ունես այս ասպեկտի վերաբերյալ՝ կարո՞ղ ես ինձ որոշակի ուղղորդում տալ»։ Մի՞թե դա անելու լավ եղանակ չէր լինի։ Շատ քարոզներ եք լսել և որոշակի փորձառություններ ունեք ծառայություն մատուցելու հարցում։ Եթե չեք սովորում միմյանցից, չեք օգնում մեկմեկու և եկեղեցիներում աշխատանք կատարելիս չեք լրացնում միմյանց թերությունները, ապա ինչպե՞ս կարող եք որևէ դաս սովորել։ Երբ որևէ բանի եք բախվում, պետք է հաղորդակցվեք միմյանց հետ, որպեսզի ձեր կյանքն օգուտ քաղի։ Նախքան որևէ որոշում կայացնելը պետք է ուշադիր հաղորդակցվեք ցանկացած տեսակի բաների մասին։ Միայն այդպես վարվելով պատասխանատվություն եք կրում եկեղեցու համար, այլ ոչ թե պարզապես ձևականորեն գործում։ Բոլոր եկեղեցիներն այցելելուց հետո պետք է հավաքվեք միասին և հաղորդակցվեք ձեր հայտնաբերած բոլոր խնդիրների և ձեր աշխատանքում հանդիպած ցանկացած դժվարության մասին, և պետք է նաև հաղորդակցվեք ձեր ստացած լուսավորության և լուսավորման մասին՝ սա ծառայության անփոխարինելի կիրարկումն է։ Պետք է հասնեք ներդաշնակ համագործակցության՝ հանուն Աստծու գործի, ի նպաստ եկեղեցու բարօրության և ձեր եղբայրներին ու քույրերին առաջ մղելու համար։ Պետք է համագործակցես մյուսների հետ՝ լրացնելով միմյանց թերությունները և աշխատանքում հասնելով ավելի լավ արդյունքների, որպեսզի հաշվի առնես Աստծու մտադրությունները։ Սա է ճշմարիտ համագործակցությունը, և միայն նրանք, ովքեր զբաղվում են դրանով, ունեն ճշմարիտ մուտք։ Համագործակցելիս քո ասած որոշ խոսքեր կարող են անհամապատասխան լինել, բայց դա նշանակություն չունի։ Հաղորդակցվիր դրա մասին ավելի ուշ և հստակ հասկացողություն ձեռք բեր դրա վերաբերյալ՝ մի՛ անտեսիր այն։ Այս տեսակի հաղորդակցությունից հետո կարող ես գնալ և լրացնել քո եղբայրների կամ քույրերի պակասությունները։ Միայն այսպես խորանալով քո աշխատանքում կարող ես հասնել ավելի լավ արդյունքների։ Ձեզանից յուրաքանչյուրը, որպես Աստծուն ծառայող մարդիկ, պետք է կարողանա ամեն ինչում պաշտպանել եկեղեցու շահերը՝ սեփական շահերը հաշվի առնելու փոխարեն։ Չեք կարող պարզապես անել ձեր սեփական գործը՝ խարխլելով միմյանց։ Մարդիկ, ովքեր այդպես են վարվում, արժանի չեն Աստծուն ծառայելուն։ Նման մարդիկ սարսափելի խառնվածք ունեն՝ նրանց մեջ մարդկայնություն նշույլ անգամ չի մնացել։ Հարյուր տոկոսով Սատանա՛ են։ Անասուննե՛ր են։ Նույնիսկ հիմա նման բաներ դեռ տեղի են ունենում ձեր մեջ՝ նույնիսկ հասնում եք նրան, որ հաղորդակցվելիս հարձակվում եք միմյանց վրա՝ միտումնավոր պատրվակներ փնտրելով և կարմրելով որևէ չնչին բանի շուրջ վիճելիս, և ոչ մեկը չի ցանկանում ուրանալ սեփական անձը, յուրաքանչյուրը փայփայում է իր սեփական մտադրությունները՝ ուշադիր հետևելով մյուս կողմին և զգոն լինելով։ Մի՞թե այս տեսակի խառնվածքը վայել է Աստծուն ծառայելուն։ Կարո՞ղ է արդյոք այդպիսի աշխատանքը որևէ բանով ապահովել ձեր եղբայրներին և քույրերին։ Ոչ միայն ի վիճակի չես մարդկանց առաջնորդել կյանքի ճիշտ ճանապարհով, այլև իրականում եղբայրներիդ և քույրերիդ մեջ ես ներարկում քո ապականված խառնվածքները։ Մի՞թե չես վնասում ուրիշներին։ Քո խիղճը սարսափելի է և նեխած է մինչև ուղնուծուծը։ Չես մտնում իրականության մեջ, ոչ էլ կիրարկում ես ճշմարտությունը։ Բացի այդ, անամոթաբար ուրիշներին ի ցույց ես դնում քո դիվային բնությունը։ Պարզապես ամոթ չունե՛ս։ Այս եղբայրներն ու քույրերը վստահվել են քեզ, սակայն դու նրանց դժոխք ես տանում։ Մի՞թե մեկը չես, ում խիղճը նեխել է։ Բացարձակապես ամոթ չունե՛ս։


Որակ բարձրացնելն Աստծու փրկությունը ստանալու համար է

Մարդկանց որակը բարձրացնել նշանակում է, որ ձեզնից պահանջվում է բարելավել ձեր ըմբռնելու կարողությունը, որպեսզի կարողանաք հասկանալ Աստծու խոսքերը և իմանաք ինչպես գործել դրանց համաձայն։ Սա ամենատարրական պահանջն է։ Եթե հետևում ես Ինձ՝ առանց հասկանալու, թե ինչ եմ ասում, մի՞թե հավատքդ կույր չէ։ Որքան խոսքեր էլ արտաբերեմ, եթե դրանք անհասանելի են ձեզ, եթե չեք կարողանում լիովին հասկանալ դրանք, ինչ էլ որ ասեմ, ապա դա նշանակում է, որ ձեր որակը ցածր է։ Առանց ըմբռնելու կարողության՝ ոչինչ չեք հասկանում Իմ ասածից, ինչը շատ է դժվարացնում ցանկալի արդյունքին հասնելը․ շատ բան կա, որ Ես չեմ կարող ուղղակիորեն ասել ձեզ, և նախատեսված արդյունքին հնարավոր չէ հասնել, ուստի լրացուցիչ աշխատանքի անհրաժեշտություն է առաջանում։ Քանի որ ձեր ըմբռնելու կարողությունը, իրերը տեսնելու ձեր ունակությունը և այն չափանիշները, որոնցով ապրում եք, չափազանց թերի են, ձեզ վրա պետք է «որակի բարձրացման» աշխատանքը իրականացվի։ Սա անխուսափելի է, և այլընտրանք չկա։ Միայն այսպես կարելի է որոշակի արդյունքի հասնել․ հակառակ դեպքում Իմ ասած բոլոր խոսքերն իզուր կլինեն։ Եվ մի՞թե բոլորդ պատմության մեջ չեք մնա որպես մեղավորներ։ Մի՞թե չեք դառնա երկրի տականքը։ Մի՞թե չգիտեք, թե ինչ աշխատանք է կատարվում ձեզ վրա, և ինչ է պահանջվում ձեզնից։ Դուք պարտավոր եք իմանալ ձեր իսկ որակը․ այն բնավ չի համապատասխանում Իմ պահանջներին։ Եվ մի՞թե սա չի հետաձգում Իմ գործը։ Ելնելով ձեր ներկայիս որակից և ներկայիս բնավորությունից՝ ձեզնից ոչ մեկն արժանի չէ վկայելու Իմ մասին, ոչ էլ ձեզնից որևէ մեկն ի վիճակի է ստանձնելու Իմ ապագա գործի ծանր պատասխանատվությունների առաջադրանքը։ Մի՞թե խորապես ամոթ չեք զգում։ Եթե այսպես շարունակեք, ինչպե՞ս կարող եք բավարարել Իմ մտադրությունները։ Պետք է հարստացնես քո կյանքը։ Թույլ մի՛ տուր, որ ժամանակն իզուր անցնի․ դա անելն արժեք չունի։ Պետք է իմանաս, թե ինչով ես պարտավոր զինվել։ Մի՛ կարծիր, թե ամենագետ ես․ դեռ երկա՜ր ճանապարհ ունես անցնելու։ Էլ ի՞նչ կարելի է ասել, քանի որ չունես մարդկայնության նույնիսկ նվազագույն ողջամտությունը։ Մի՞թե ամեն ինչ իզուր չէ։ Իսկ ինչ վերաբերում է Իմ պահանջած մարդկայնությանն ու որակին, ձեզնից ոչ մեկը լիովին չի համապատասխանում չափանիշին։ Չափազանց դժվար է գտնել մեկին, որ պիտանի է օգտագործման համար։ Ձեզ ունակ եք համարում Ինձ համար ավելի մեծ գործ անելու և Ինձնից ավելի մեծ հանձնարարություններ ստանալու․ իրականում նույնիսկ չգիտեք ինչպես մտնել ձեր իսկ աչքի առաջ եղած դասերից շատերի մեջ․ ուստի ինչպե՞ս կարող եք մտնել ավելի խոր ճշմարտությունների մեջ։ Ձեր մուտքը պետք է լինի բազմաշերտ և աստիճանական։ Այն չպետք է քաոսային լինի․ դա լավ չէ։ Սկսեք ամենամակերեսային մուտքից․ կարդացեք այս խոսքերը տող առ տող, մինչև սկսեք հստակորեն հասկանալ։ Երբ կարդում եք Աստծու խոսքերը, պարզապես աչքի մի՛ անցկացրեք դրանք, ասես ձիով սլանալիս ծաղիկներով եք հիանում, և պարզապես ձևականորեն մի՛ արեք։ Կարող ես նաև կարդալ որոշ տեղեկատու գրքեր (օրինակ՝ քերականության կամ ճարտասանության մասին գրքեր)՝ գիտելիքդ բարելավելու համար։ Մի՛ կարդա այնպիսի գրքեր, ինչպիսիք են սիրավեպերը, մեծ մարդկանց կենսագրությունները կամ հասարակական գիտությունների մասին գրքերը․ դրանք ոչ մի օգուտ չեն տալիս և կարող են միայն վնաս պատճառել։ Պետք է յուրացնես այն ամենը, ինչի մեջ պետք է մտնես ու հասկանաս։ Մարդկանց որակը բարձրացնելու նպատակը նրանց իրենց սեփական էությունը, ինքնությունը, կարգավիճակը և արժեքը գիտակցել տալն է։ Պետք է հասկանաք, թե ինչու մարդիկ պետք է Աստծուն հավատալիս ձգտեն ճշմարտությանը, և արդյոք ընդունելի՞ է, որ մարդիկ չբարձրացնեն իրենց որակը։ Հրամայակա՜ն է, որ շարունակեք կրթվել․ չպետք է բաց թողնեք սա։ Պետք է հասկանաք, թե ինչու պետք է բարձրացվի մարդկանց որակը, ինչպես այն պետք է բարձրացվի, և որ տեսանկյուններով պետք է մտնել։ Պետք է հասկանաք բնականոն մարդկայնությունը կյանքով արտահայտելու նշանակությունը, թե ինչու պետք է արվի այս աշխատանքը, և այն դերը, որ մարդը պետք է կատարի։ Օրինակ՝ կրթվելիս պետք է հասկանաք, թե որ տեսանկյունները պետք է ուսումնասիրվեն, և ինչպես պետք է մարդը մտնի դրանց մեջ։ Բոլորդ պետք է իմանաք, թե որն է կրթվելու նպատակը։ Մի՞թե Աստծու խոսքերը հասկանալու և ճշմարտության մեջ մտնելու համար չէ։ Ի՞նչ է տիրում այսօր եկեղեցիներում. երբ մարդկանց ստիպում են կրթվել, նրանք մոռանում են Աստծու խոսքերի վայելքի մասին և ողջ օրը ոչինչ չեն անում՝ բացի կրթվելուց։ Եթե պահանջեք նրանցից, որ կյանքով արտահայտեն բնականոն մարդկայնություն, նրանք կզբաղվեն միայն իրենց տունը մաքրելով, ճաշ եփելով կամ խոհանոցային պարագաներ գնելով։ Միայն այս ամենը կլինի նրանց ուշադրության կենտրոնում․ նրանք նույնիսկ անտեղյակ կլինեն սովորական եկեղեցական կյանք վարելուց։ Եթե հայտնվել եք ներկայիս հանգամանքներում, ապա ձեր կիրարկման առնչությամբ մոլորվել եք։ Այդժամ ինչո՞ւ է քեզնից պահանջվում մտնել հոգևոր կյանքի մեջ։ Պարզապես այդ ամենը սովորելով չես կարողանա հասնել քեզնից պահանջվածին։ Կյանքի մուտքը դեռևս ամենակարևորն է․ մինչդեռ այդ աշխատանքն անելու պատճառը մարդկանց փորձառություններում հանդիպող դժվարությունները լուծելն է։ Որակդ բարձրացնելը քեզ տալիս է մարդկային բնության և մարդու էության ճանաչողություն, որի հիմնական նպատակն այն է, որ մարդկանց հոգևոր կյանքը կարողանա աճել, և նրանց խառնվածքը` փոխվել։ Դու գուցե գիտես ինչպես հագնվել և գեղեցիկ տեսք ունենալ, գուցե խորաթափանց և իմաստուն ես, և, այնուամենայնիվ, երբ ի վերջո գա աշխատանքի գնալու օրը, չես կարողանա։ Ուստի պետք է տեղյակ լինես, թե էլ ինչ պետք է արվի որակդ բարձրացնելիս։ Նպատակը քեզ փոխելն է․ որակդ բարձրացնելը լրացուցիչ է։ Լավ չի լինի, եթե որակդ չբարելավվի, իսկ եթե խառնվածքդ չփոխվի, դա է՛լ ավելի վատ է։ Չի կարելի բաց թողնել դրանցից ոչ մեկը։ Բնականոն մարդկայնություն ունենալ չի նշանակում, որ հնչեղ վկայություն ես կրել. քեզնից պահանջվածն այդքան էլ պարզ չէ։

Միայն երբ մարդկանց որակը բարձրացած լինի, և նրանք ձեռք բերեն բնականոն մարդկայնություն ունեցող մարդկանց ողջամտությունն ու ապրելակերպը և ունենան կյանքի մուտք, միայն այդ ժամանակ կունենան փոփոխություններ և վկայություններ, որոնց մասին կարող են խոսել։ Երբ գա վկայություն կրելու օրը, պետք է նաև խոսես մարդկային կյանքիդ փոփոխությունների և ներսումդ Աստծու գիտության մասին։ Միայն այս երկու կողմերի համադրությունը կլինի քո ճշմարիտ վկայությունը և բերքը։ Բավարար չէ, որ մարդկայնությունդ արտաքուստ փոխվի, բայց ներքուստ ոչ մի հասկացողություն չունենաս, ոչ էլ լավ կլինի, եթե ներքուստ ունենաս հասկացողություն և ճշմարտություն, բայց ի վերջո անտեսես բնականոն մարդկայնությունդ կյանքով արտահայտելը։ Այսօր քեզ վրա կատարվող աշխատանքը ոչ թե ցուցադրության համար է, այլ քեզ փոխելու համար։ Քեզ մնում է ինքդ քեզ փոխելու վրա կենտրոնանալ։ Ամեն օր գրելն ու լսելը, երբ կյանքումդ ուրիշ ոչինչ չկա, բավարար չէ․ պետք է մտնես յուրաքանչյուր տեսանկյունը։ Պետք է ունենաս սրբի բնականոն կյանք։ Շատ քույրեր հագնվում են երիտասարդ տիկնանց պես, իսկ եղբայրները՝ ազնվականների կամ մեծահարուստների, ինչը լիովին զուրկ է սրբերի արտաքին վայելչությունից։ Մի բան է մարդու որակ բարձրացնելը․ դրան հասնում են ակամա։ Այլ բան է Աստծու խոսքերն ուտելն ու խմելը․ սա է առանցքայինը։ Եթե որակդ բարձրանար, բայց ի վերջո չօգտագործվեր, քանի որ չես կերել և խմել Աստծու խոսքերը, մի՞թե սովորելու ջանքերդ իզուր վատնած չէիր լինի։ Երկու կողմերերն էլ պետք է համադրվեն։ Ինչո՞ւ խոսել Աստծու գիտության մասին, երբ քննարկվում է քեզնից պահանջվածը։ Մի՞թե դա գալիք աշխատանքի արդյունքների համար չէ։ Նվաճվելուց հետո պետք է ի վիճակի լինես կիսելու քո փորձառական վկայությունը։ Այդպես չի լինի, եթե արտաքին տեսքդ բնականոն մարդկայնության նման լինի, բայց ի վերջո անկարող լինես բառերով արտահայտել փորձառություններդ։ Բնականոն հոգևոր կյանք ունենալուն զուգահեռ՝ պետք է նաև հասնես բնականոն մարդկայնության, որի շատ կողմեր կսովորես ակամա։ Մի՞թե կարծում ես` հատակն ավլելը որևէ հատուկ կիրարկում է պահանջում։ Է՛լ ավելի վատ է, եթե մեկ ժամ ծախսես՝ կիրարկելով, թե ուտելիս ինչպես բռնել փայտիկները։ Ի՞նչ կողմեր է ներառում բնականոն մարդկայնությունը․ խորաթափանցություն, ողջամտություն, խիղճ և ազնվություն։ Եթե կարողանաս այս կողմերից յուրաքանչյուրում հասնել բնականոնության, մարդկայնությունդ կհամապատասխանի չափանիշին։ Պետք է ունենաս բնականոն մարդու նմանություն, պետք է նմանվես Աստծուն հավատացողի։ Քեզնից չի պահանջվում չափազանց շատ բանի հասնել կամ ներգրավվել դիվանագիտության. պարզապես պետք է լինես բնականոն մարդ՝ բնականոն մարդու ողջամտությամբ, որպեսզի կարողանաս հստակ հասկանալ իրերի էությունը և առնվազն բնականոն մարդու տեսք ունենալ։ Դա բավարար կլինի։ Այն ամենը, ինչ պահանջվում է քեզնից այսօր, կարողություններիդ սահմաններում է. սա այն դեպքը չէ, երբ փորձում են ձկանը ստիպել ապրել ցամաքում։ Ոչ մի անօգուտ խոսք կամ անօգուտ աշխատանք չի կատարվի քեզ վրա։ Կյանքումդ արտահայտված կամ բացահայտված ողջ տգեղությունից պետք է հրաժարվես։ Դուք ապականվել եք Սատանայի կողմից և լեփլեցուն եք Սատանայի թույներով։ Այն ամենը, ինչ պահանջվում է քեզնից, այս սատանայական ապականված խառնվածքից հրաժարվելն է։ Քեզնից չի պահանջվում դառնալ ինչ-որ բարձրաստիճան գործիչ կամ հայտնի ու մեծ մարդ։ Դրա մեջ ոչ մի իմաստ չկա։ Ձեզ վրա կատարվող աշխատանքն արվում է ըստ այն բանի, ինչը ներհատուկ է ձեզ։ Մարդկանցից Իմ պահանջածը սահմանված է որոշակի շրջանակներում։ Եթե կիրարկեիր մտավորականների խոսելու ձևով և հնչերանգով, բավարար չէր լինի. չէիր կարողանա անել դա։ Հաշվի առնելով ձեր որակը՝ պետք է առնվազն կարողանաք խոսել իմաստությամբ ու նրբանկատությամբ և իրողությունները բացատրել պարզ ու հասկանալի կերպով։ Դա այն ամենն է, ինչ անհրաժեշտ է պահանջները բավարարելու համար։ Եթե առնվազն ձեռք բերես խորաթափանցություն և ողջամտություն, ապա դա բավարար կլինի։ Այժմ ամենակարևորը սատանայական ապականված խառնվածքիցդ հրաժարվելն է։ Պետք է ազատվես քո մեջ դրսևորված տգեղությունից։ Ինչպե՞ս կարող ես խոսել գերագույն ողջամտության և գերագույն խորաթափանցության մասին, եթե չես ազատվում դրանցից։ Շատ մարդիկ, տեսնելով, որ դարաշրջանը փոխվել է, զուրկ են մնում որևէ խոնարհությունից կամ համբերությունից և գուցե նաև չունեն որևէ սեր կամ սրբին վայել արտաքին վայելչություն։ Որքա՜ն անհեթեթ են նման մարդիկ։ Արդյոք նրանք ունե՞ն բնականոն մարդկայնության նույնիսկ մի նշույլ։ Ունե՞ն արդյոք որևէ վկայություն, որի մասին կարող են խոսել։ Լիովին զուրկ են խորաթափանցությունից կամ ողջամտությունից։ Իհարկե, մարդկանց կիրարկման որոշ խեղաթյուրված կողմեր պետք է ուղղվեն․ օրինակ՝ նրանց նախկին կարծր հոգևոր կյանքը և թմրած, ապուշ տեսքը. այս ամենը, պետք է փոխվի։ Փոխվել չի նշանակում քեզ թույլ տալ դառնալ սանձարձակ կամ տարված լինել մսեղիով՝ ասելով այն, ինչ ուզում ես։ Չպետք է անպատասխանատու կերպով խոսես։ Բնականոն մարդու խոսք և վարվելակերպ ունենալ նշանակում է խոսել կապակցված, ասել «այո», երբ նկատի ունես «այո», և «ոչ», երբ նկատի ունես «ոչ», կառչել փաստերին, խոսել տեղին, չխաբել ու չստել։ Պետք է հասկանալ այն սահմանները, որոնց բնականոն մարդը կարող է խառնվածքի փոփոխության վերաբերյալ հասնել։ Հակառակ դեպքում չես կարողանա մտնել իրականության մեջ։


Մովաբի սերունդների փրկության նշանակությունը

Այս երկու-երեք տարվա աշխատանքի ընթացքում դատաստանի գործի մեջ այն, ինչ պետք է իրականացված լիներ ձեր նկատմամբ, հիմնականում արդեն իրականացվել է։ Շատ մարդիկ հրաժարվել են իրենց ապագայի որոշ հեռանկարներից և ճակատագրից։ Այնուամենայնիվ, երբ նշվում է, որ դուք Մովաբի սերունդներն եք, ձեզանից շատերը չեն կարողանում տանել դա․ ձեր դիմագծերն աղավաղվում են, ձեր բերանները ծռվում են, և ձեր աչքերը քարանում են։ Դուք պարզապես չեք կարող հավատալ, որ Մովաբի սերունդներն եք։ Մովաբն անիծվելուց հետո աքսորվեց այս երկիր։ Նրա ժառանգությունը փոխանցվել է սերնդեսերունդ՝ մինչև այսօր, և դուք բոլորդ նրա սերունդներն եք։ Ես ոչինչ չեմ կարող անել․ ո՞վ է քեզ ասել, որ Մովաբի տանը ծնվես։ Ես խղճում եմ քեզ և նման բան քեզ չեմ ցանկանում, բայց այս փաստը ոչ ոք չի կարող փոխել։ Դու Մովաբի սերունդն ես, և ես չեմ կարող ասել, որ դու Դավթի սերունդն ես։ Անկախ նրանից, թե ում սերունդն ես, դու միևնույն է արարած ես, թեև ցածր դիրքի արարած ես` խոնարհ ծագում ունեցող արարած։ Բոլոր արարածները պետք է զգան Աստծու ամբողջ գործը. նրանք բոլորը Նրա նվաճման առարկաներն են, և նրանք բոլորը պետք է տեսնեն Նրա արդար խառնվածքն ու զգան Նրա իմաստությունն ու ամենակարողությունը։ Այսօր դու Մովաբի սերունդն ես և պետք է ընդունես այս դատաստանն ու պատիժը․ եթե դու Մովաբի սերունդը չլինեիր, մի՞թե չպետք է նույնպես ընդունեիր այս դատաստանն ու պատիժը։ Գիտակցի՛ր սա։ Իրականում այսօր Մովաբի սերունդների վրա աշխատելն ամենաարժեքավորն ու ամենակարևորն է։ Քանի որ աշխատանքը կատարվում է ձեզ վրա, այն ունի հսկայական կարևորություն։ Եթե աշխատանքը կատարվեր Քամի սերունդների վրա, կարևոր չէր լինի, քանի որ, ի տարբերություն Մովաբի, նրանք խոնարհ ծագում չունեն։ Նոյի երկրորդ որդու՝ Քամի սերունդները միայն անիծված են․ նրանք չեն ծագել շնությունից Նրանք պարզապես ցածր դիրք ունեն, որովհետև Նոյը նրանց անիծել էր՝ լինելու ծառաների ծառաները։ Նրանք ցածր դիրք ունեն, սակայն նրանց սկզբնական արժեքը ցածր չէր։ Մովաբի մասին խոսելիս մարդիկ գիտեն, որ նրա սկզբնական դիրքը ցածր էր, քանի որ նա ծնվել էր շնությունից։ Թեև Ղովտի դիրքը շատ բարձր էր, Մովաբը սերում էր Ղովտից և նրա դուստրից։ Ղովտին արդար անվանեցին, սակայն Մովաբը, այնուամենայնիվ, անիծված էր։ Մովաբը ցածր արժեք ուներ և ցածր դիրք, և նույնիսկ եթե նա անիծված չլիներ, միևնույն է, պիղծ կլիներ, ուստի, տարբերվում էր Քամից։ Նա չճանաչեց Եհովային, այլ դիմադրեց և ապստամբեց Եհովայի դեմ և այդպիսով ընկավ ամենախավար վայրերը։ Այժմ Մովաբի սերունդների հետ աշխատելը նշանակում է փրկել նրանց, ովքեր ընկել են ամենամեծ խավարի մեջ։ Թեև նրանք անիծված էին, Աստված կամենում է փառք ձեռք բերել նրանցից, որովհետև սկզբում նրանք բոլորը մարդիկ էին, որոնց սրտերում Աստված չկար․ միայն ստիպելով նրանց, ովքեր իրենց սրտերում Աստված չունեն, Նրան հնազանդվելն ու սիրելն է իրական նվաճումը, և նման աշխատանքի պտուղն ամենաարժեքավորն ու ամենահամոզիչն է։ Միայն սա է փառք ձեռք բերելը. սա է այն փառքը, որն Աստված ցանկանում է ձեռք բերել վերջին օրերում։ Թեև այս մարդիկ ցածր դիրք ունեն, այն, որ նրանք այժմ կարողանում են ստանալ այսպիսի մեծ փրկություն, իսկապես Աստծու կողմից վեհացում է։ Այս աշխատանքը շատ նշանակալից է, և հենց դատաստանի միջոցով է, որ Նա ձեռք է բերում այս մարդկանց։ Նրա մտադրությունն այս մարդկանց պատժելը չէ, այլ նրանց փրկելը։ Եթե վերջին օրերում Նա դեռևս նվաճման գործը կատարելիս լիներ Իսրայելում, դա անարժեք կլիներ․ անգամ եթե այն պտուղ տար, այն արժեք կամ մեծ նշանակություն չէր ունենա, և Նա չէր կարողանա ստանալ ամբողջ փառքը։ Ձեզ վրա աշխատելը նշանակում է աշխատել նրանց վրա, ովքեր ընկել են ամենախավար վայրերը, նրանց վրա, ովքեր ամենահետամնացն են։ Այս մարդիկ չեն ընդունում, որ Աստված գոյություն ունի, և երբեք չեն իմացել, որ կա Աստված։ Այս արարածները Սատանայի կողմից այնքան են ապականվել, որ մոռացել են Աստծուն և Սատանայի կողմից կուրացվել են՝ ընդհանրապես չիմանալով, որ երկնքում կա Աստված։ Ձեր սրտերում դուք բոլորդ երկրպագում եք կուռքերի և երկրպագում եք Սատանային․ մի՞թե դուք ամենաստորն ու ամենահետամնացը չեք մարդկանցից։ Դուք մսեղիից ամենաստորն եք՝ առանց որևէ անձնական ազատության, և դուք նաև դժվարություններ եք կրում։ Դուք նաև այս հասարակության ամենացածր մակարդակի մարդիկ եք՝ զուրկ նույնիսկ հավատի ազատությունից։ Սրանում է ձեզ վրա աշխատելու կարևորությունը։ Այսօր Մովաբի սերունդների՝ ձեզ վրա կատարվող աշխատանքը նպատակ չունի ձեզ նվաստացնելու, այլ բացահայտելու այս աշխատանքի կարևորությունը։ Ձեզ համար դա մեծ վեհացում է։ Եթե մարդը ողջամտություն և խորաթափանցություն ունի, նա կասի․ «Ես Մովաբի սերունդ եմ՝ իսկապես անարժան այսօր Աստծուց նման մեծ վեհացում կամ նման մեծ օրհնություններ ստանալու համար։ Իմ բոլոր գործերում և խոսքերում, ըստ իմ կարգավիճակի ու արժեքի, ես բնավ արժանի չեմ Աստծուց եկող այդպիսի մեծ օրհնությունների։ Իսրայելացիները մեծ սեր ունեն Աստծու հանդեպ, և այն շնորհքը, որ նրանք վայելում են, Նա է պարգևել նրանց, բայց նրանց կարգավիճակը շատ ավելի բարձր է, քան մերը։ Աբրահամը շատ նվիրված էր Եհովային, իսկ Պետրոսը՝ Հիսուսին. նրանց նվիրվածությունը հարյուր անգամ ավելի մեծ էր, քան մերը։ Մեր գործողությունների հիման վրա մենք բացարձակապես արժանի չենք վայելելու Աստծու շնորհքը»։ Այս մարդկանց ծառայությունը Չինաստանում պարզապես չի կարող Աստծու առաջ ներկայացվել։ Սա լիակատար խառնաշփոթ է. այն, որ դուք հիմա այդքան շատ եք վայելում Աստծու շնորհքը, - բացառապես Աստծու վեհացումն է։ Ե՞րբ եք դուք որոնել Աստծու աշխատանքը։ Ե՞րբ եք դուք զոհաբերել ձեր կյանքն Աստծու համար։ Ե՞րբ եք դուք հոժարությամբ հրաժարվել ձեր ընտանիքից, ձեր ծնողներից և ձեր երեխաներից։ Ձեզանից ոչ ոք մեծ գին չի վճարել։ Եթե Սուրբ Հոգին ձեզ դուրս բերած չլիներ, ձեզանից քանի՞սը կարող էին ամեն ինչ զոհաբերել։ Մինչև այսօր դուք հետևել եք միայն հարկադրանքով և ճնշման տակ։ Ո՞ւր է ձեր հավատարմությունը։ Ո՞ւր է ձեր հնազանդությունը: Ձեր գործողությունների հիման վրա` դուք վաղուց պետք է կործանված լինեիք՝ բոլորդ իսպառ վերացված: Ի՞նչն է ձեզ արժանացնում վայելելու այսպիսի մեծ օրհնությունները։ Դուք բնավ արժանի չեք։ Ձեզանից ո՞վ է իր սեփական ուղին կերտել։ Ձեզանից ո՞վ է ինքնուրույն գտել ճշմարիտ ուղին։ Դուք բոլորդ ծույլ և որկրամոլ թշվառներ եք, որոնք անձնատուր են լինում հարմարավետությանը։ Ի՞նչ եք կարծում՝ դուք վե՞հ եք։ Ի՞նչ ունեք պարծենալու։ Նույնիսկ եթե անտեսենք այն, որ դուք Մովաբի սերունդներն եք, մի՞թե ձեր բնույթը կամ ձեր ծննդավայրը բարձրագույն տեսակի են։ Նույնիսկ եթե անտեսենք այն, որ դուք նրա սերունդներն եք, մի՞թե դուք բոլորդ ամբողջությամբ Մովաբի սերունդները չեք։ Կարո՞ղ է փաստերի ճշմարտությունը փոխվել։ Արդյո՞ք ձեր բնույթի բացահայտումն այժմ խեղաթյուրում է փաստերի ճշմարտությունը։ Նայե՛ք ձեր ստորաքարշությանը, ձեր կյանքերին և ձեր բնավորություններին․ մի՞թե չգիտեք, որ մարդկության մեջ դուք ամենաստորն եք։ Ի՞նչ ունեք պարծենալու։ Նայե՛ք ձեր դիրքին հասարակության մեջ։ Մի՞թե դուք դրա ամենացածր մակարդակի վրա չեք։ Կարծում եք՝ ես սխա՞լ եմ ասել։ Աբրահամը զոհաբերեց Իսահակին․ դուք ի՞նչ եք զոհաբերել։ Հոբն ամեն ինչ զոհաբերեց․ դուք ի՞նչ եք զոհաբերել։ Այնքան շատ մարդիկ են զոհաբերել իրենց՝ տալով իրենց կյանքը և թափելով արյուն՝ ճշմարիտ ճանապարհը փնտրելու համար։ Դուք վճարե՞լ եք այդ գինը։ Համեմատության համար դուք ամենևին արժանի չեք նման մեծ շնորհքը վայելելու։ Արդյո՞ք ձեզ կվիրավորի, եթե այսօր ասվի, որ դուք Մովաբի սերունդն եք։ Ձեզ չափազանց բարձր մի՛ համարեք։ Դու պարծենալու բան չունես։ Այսքան մեծ փրկություն, այսքան մեծ շնորհք է ձեզ տրվում անվճար։ Դուք ոչինչ չեք զոհաբերել, բայց ազատորեն վայելում եք շնորհքը։ Դուք չե՞ք ամաչում։ Արդյո՞ք այս ճշմարիտ ուղին մի բան է, որ դուք ինքներդ եք որոնել և գտել։ Մի՞թե Սուրբ Հոգին չէր, որ ստիպեց ձեզ ընդունել այն։ Դուք երբեք չեք ունեցել որոնող սրտեր, առավել ևս՝ ճշմարտություն որոնող և փափագող սրտեր։ Դուք պարզապես նստել և վայելել եք այն․ այս ճշմարտությունը դուք ձեռք եք բերել առանց նվազագույն ջանք անգամ գործադրելու։ Ի՞նչ իրավունք ունեք դուք բողոքելու։ Մի՞թե դու կարծում ես, որ - ամենաբարձր արժեքն ունես։ Համեմատած նրանց հետ, ովքեր զոհաբերեցին իրենց ամբողջ կյանքը և թափեցին իրենց արյունը, դուք ի՞նչ ունեք բողոքելու։ Ձեզ հիմա ոչնչացնելը ճիշտ և բնական կլիներ։ Դուք չունեք այլ տարբերակ, քան հնազանդվել և հետևել։ Դուք պարզապես արժանի չեք։ Ձեզանից շատերը կանչվել են, բայց եթե ձեր միջավայրը ձեզ չստիպեր, կամ եթե ձեզ չկանչեին, դուք բոլորովին հոժարակամ չէիք լինի դուրս գալ։ Ո՞վ է պատրաստ ընդունելու նման հրաժարումը։ Ո՞վ է պատրաստ հրաժարվելու մսեղիի հաճույքներից։ Դուք բոլորդ մարդիկ եք, ովքեր անձնատուր են լինում հարմարավետությանը և փնտրում են շքեղ կյանք։ Դուք այնքան մեծ օրհնություններ եք ստացել. ուրիշ ի՞նչ ունեք ասելու։ Ի՞նչ բողոքներ ունեք։ Ձեզ թույլ է տրվել վայելել երկնքի ամենամեծ օրհնություններն ու ամենամեծ շնորհքը, և այնպիսի աշխատանք, որը երբեք երկրի վրա չի արվել, այսօր ձեզ է հայտնվում։ Մի՞թե սա օրհնություն չէ։ Դուք այսօր պատժվում եք, որովհետև դիմադրել եք Աստծուն և ապստամբել Նրա դեմ։ Այս պատժի շնորհիվ դուք տեսել եք Աստծու ողորմությունն ու սերը և ավելին՝ Նրա արդարությունն ու սրբությունը։ Այս պատժի և մարդկության պղծության պատճառով դուք տեսել եք Աստծու մեծ զորությունը, ինչպես նաև տեսել եք Նրա սրբությունն ու մեծությունը։ Մի՞թե սա ամենահազվագյուտ ճշմարտությունը չէ։ Մի՞թե սա իմաստալից կյանք չէ։ Աստծու կատարած գործը լի է իմաստով։ Այսպիսով, որքան ցածր է ձեր դիրքը, այնքան ավելի է ապացուցում, որ դուք վեհացվում եք Աստծու կողմից, և այնքան ավելի է ապացուցում Նրա աշխատանքի մեծ արժեքը ձեզ վրա այսօր: Դա պարզապես անգին գանձ է, որը չի կարողձեռք բերվել որևէ այլ վայրում։ Դարաշրջաների ընթացքում ոչ ոք չի վայելել նման մեծ փրկություն։ Այն փաստը, որ ձեր դիրքը ցածր է, ցույց է տալիս, թե որքան մեծ է Աստծու փրկությունը, և ցույց է տալիս, որ Աստված հավատարիմ է մարդկությանը․ Նա փրկում է, Նա չի կործանում։

Չինացիները երբեք չեն հավատացել Աստծուն. նրանք երբեք չեն ծառայել Եհովային և երբեք չեն ծառայել Հիսուսին։ Նրանք պարզապես խոնարհվում են, խունկ ծխում, ծիսական թուղթ այրում և պաշտում Բուդդային։ Նրանք պարզապես պաշտում են կուռքերին․ բոլորը ծայրահեղ ապստամբներ են։ Այսպիսով, որքան ցածր է մարդկանց դիրքը, այնքան ավելի է երևում, որ ինչ Աստված ստանում է ձեզանից, առավել մեծ փառք է։ Ոմանք կարող են իրենց տեսանկյունից ասել. «Աստված, ո՞րն է այն գործը, որ Դու ես անում։ Այսպիսի վեհ Աստված, այսպիսի սուրբ Աստված, ինչպիսին Դու ես, մի՞թե գալիս է մի պիղծ երկիր։ Մի՞թե այդքան ցածր կարծիք ունես քո մասին։ Մենք այնքան պիղծ ենք, բայց Դու պատրաստ ես մեզ հետ լինել։ Դու պատրաստակա՞մ ես բնակվելու մեր մեջ։ Մենք այդքան ցածր դիրք ունենք, բայց Դու պատրա՞ստ ես մեզ ավարտուն դարձնել։ Եվ Դու մեզ կօգտագործե՞ս որպես օրինակներ և նմուշներ»։ Ես ասում եմ՝ Դու չես հասկանում Իմ մտադրությունները։ Դու չես հասկանում այն գործը, որը Ես ուզում եմ անել, և չես հասկանում Իմ խառնվածքը։ Այն գործի նշանակալիությունը, որը Ես պատրաստվում եմ անել, վեր է այն ընկալելու քո կարողությունից։ Կարո՞ղ է Իմ գործը համապատասխանել քո մարդկային պատկերացումներին։ Մարդկային պատկերացումների համաձայն՝ Ես պետք է ծնված լինեի մի գեղեցիկ երկրում, որպեսզի ցույց տայի, որ ունեմ բարձր կարգավիճակ, մեծ արժեք, և ցույց տայի Իմ պատիվը, սրբությունը և մեծությունը։ Եթե ես ծնված լինեի մի վայրում, որտեղ Ինձ ճանաչում են, բարձրաշխարհիկ ընտանիքում, և եթե Ես ունենայի բարձր դիրք ու կարգավիճակ, ապա Ինձ շատ լավ կվերաբերվեին։ Դա Իմ գործին օգուտ չէր բերի, և կարո՞ղ էր այդ դեպքում բացահայտվել այդպիսի մեծ փրկությունը։ Բոլոր նրանք, ովքեր տեսնում են Ինձ, կհնազանդվեին Ինձ և աղտոտված չէին լինի պղծությամբ։ Ես պետք է այսպիսի վայրում ծնված լինեի։ Սա է այն, ինչին դուք հավատում եք։ Բայց խորհեցե՛ք սրա մասին․ մի՞թե Աստված երկիր եկավ վայելքի համար, թե գործի համար։ Եթե Ես աշխատեի նման հեշտ, հարմարավետ վայրում, արդյոք կարո՞ղ էի ձեռք բերել Իմ ամբողջ փառքը։ Կկարողանայի՞ նվաճել բոլոր արարածներին։ Երբ Աստված եկավ երկիր, Նա այս աշխարհից չէր և մսեղի չդարձավ աշխարհը վայելելու համար։ Նա կծնվեր այնտեղ, որտեղ Նրա գործը կբացահայտեր Նրա խառնվածքը և կլիներ ամենաիմաստալիցը՝ անկախ նրանից՝ սուրբ, թե կեղտոտ երկիր էր։ Անկախ նրանից, թե որտեղ է Նա գործում, Նա սուրբ է։ Աշխարհում ամեն բան ստեղծվել է Նրա կողմից, թեև դրանք ապականվել են Սատանայի կողմից։ Սակայն ամեն բան դեռ Նրան է պատկանում. բոլորը Նրա ձեռքերում են։ Նա գալիս է կեղտոտ երկիր և այնտեղ գործում, որպեսզի բացահայտի Իր սրբությունը․ Նա այս ամենն անում է միայն Իր գործի համար, ինչը նշանակում է, որ Նա միայն մեծ նվաստացման է ենթարկվում նման գործ կատարելու համար, որպեսզի փրկի այդ կեղտոտ երկրի մարդկանց։ Սա կատարվում է վկայության համար, ամբողջ մարդկության համար։ Այդպիսի գործը մարդկանց ցույց է տալիս Աստծու արդարությունը և ավելի լավ կարող է ցույց տալ, որ Աստված գերագույն է։ Նրա մեծությունն ու արդարամտությունը ճշգրիտ կերպով դրսևորվում են մի խումբ խոնարհ մարդկանց փրկության մեջ, որոնց ուրիշներն արհամարհում են։ Կեղտոտ երկրում ծնվելը չի ապացուցում, որ Նա խոնարհ է․ այն պարզապես թույլ է տալիս բոլոր արարածներին տեսնել Նրա մեծությունը և մարդկության հանդեպ Նրա իրական սերը։ Որքան շատ է Նա այսպես անում, այնքան ավելի շատ է բացահայտվում Նրա մաքուր սերը, Նրա անթերի սերը մարդու հանդեպ։ Աստված սուրբ է և արդար, թեև ծնվել է պղծված երկրում և չնայած Նա ապրում է այն մարդկանց հետ, որոնք լի են պղծությամբ, ինչպես Հիսուսն ապրեց մեղավորների հետ Շնորհքի դարաշրջանում։ Մի՞թե Նրա գործի ամեն մի մաս չի արվում ամբողջ մարդկության գոյատևման համար։ Մի՞թե այդ ամենը նրա համար չէ, որ մարդկությունը կարողանա մեծ փրկություն ստանալ։ Երկու հազար տարի առաջ Նա մի քանի տարի ապրեց մեղավորների հետ։ Դա փրկագնման համար էր։ Այսօր Նա ապրում է մի խումբ խոնարհ ու կեղտոտ մարդկանց հետ։ Սա փրկության համար է։ Մի՞թե Նրա ամբողջ գործը ձեզ՝ մարդկանց համար չէ։ Եթե ոչ մարդկությանը փրկելու համար, ապա ինչո՞ւ պետք է Նա այդքան տարիներ ապրած և տառապած լիներ մեղավորների հետ մսուրի մեջ ծնվելուց հետո։ Եվ եթե ոչ մարդկությանը փրկելու համար, ապա ինչո՞ւ Նա պետք է երկրորդ անգամ վերադառնար մսեղիով, ծնվեր այս երկրում, որտեղ դևերն են հավաքվում, և ապրեր այս մարդկանց հետ, որոնք խորապես ապականվել էին Սատանայի կողմից։ Մի՞թե Աստված հավատարիմ չէ։ Նրա գործի ո՞ր մասը չի եղել մարդկության համար։ Ո՞ր մասը չի եղել ձեր բախտի համար։ Աստված սուրբ է. սա անփոփոխելի է։ Նա աղտոտված չէ կեղտով, թեև եկել է պղծված երկիր․ այս ամենը միայն կարող է նշանակել, որ Աստծու սերը մարդկության հանդեպ չափազանց անձնուրաց է, և այն տառապանքն ու նվաստացումը, որ Նա կրում է, չափազանց մեծ են։ Մի՞թե չգիտեք, թե որքան մեծ է Նրա կրած նվաստացումը ձեզ բոլորիդ և ձեր բախտի համար։ Մեծ մարդկանց կամ հարուստ ու ազդեցիկ ընտանիքների որդիներին փրկելու փոխարեն, Նա հատուկ կերպով ընտրում է նրանց փրկությունը, ովքեր խոնարհ են և արհամարհված։ Մի՞թե այս ամենը Նրա սրբությունը չէ։ Մի՞թե այս ամենը Նրա արդարությունը չէ։ Ամբողջ մարդկության գոյատևման համար Նա պատրաստ է ավելի շուտ ծնվել պղծված երկրում և կրել ամեն տեսակ նվաստացում։ Աստված իրական է․ Նա ոչ մի կեղծ գործ չի անում։ Մի՞թե աշխատանքի յուրաքանչյուր փուլ այդքան գործնական ձևով չի արվում։ Թեև բոլոր մարդիկ զրպարտում են Նրան և ասում են, որ Նա սեղան է նստում մեղավորների հետ, թեև բոլորը ծաղրում են Նրան և ասում են, որ Նա ապրում է պիղծ զավակների հետ, որ Նա ապրում է ամենաստոր մարդկանց հետ, Նա, միևնույն է, աանձնուրաց կերպով տալիս է Իրեն և այդուհանդերձ մերժվում է մարդկության մեջ։ Մի՞թե Նրա կրած տառապանքը մեծ չէ ձեր տառապանքից։ Մի՞թե Նրա կատարած աշխատանքը չի գերազանցում այն գինը, որը դուք եք վճարել։ Դուք ծնվել եք պղծված երկրում, բայց ձեռք եք բերել Աստծու սրբությունը։ Դուք ծնվել եք մի երկրում, որտեղ դևերն են հավաքվում, բայց դուք մեծ պաշտպանություն եք ստացել։ Ի՞նչ ընտրություն ունեք։ Ի՞նչ բողոքներ ունեք։ Մի՞թե Նրա կրած տառապանքը մեծ չէ, քան ձեր կրած տառապանքը։ Նա եկել է երկիր և երբեք չի վայելել մարդկային աշխարհի հաճույքները։ Նա գարշում է այդպիսի բաներից։ Աստված չեկավ երկիր, որպեսզի մարդը Իրեն նյութական բաներով հյուրասիրի, ոչ էլ եկավ` վայելելու մարդու սնունդը, հագուստը և զարդերը։ Նա ուշադրություն չի դարձնում այս բաներին։ Նա եկավ երկիր մարդու համար տառապելու, այլ ոչ թե երկրային հարստությունը վայելելու։ Նա եկավ տառապելու, աշխատելու և Իր տնօրինման ծրագիրն ավարտելու համար։ Նա չի ընտրել գեղեցիկ վայր՝ դեսպանատուն կամ շքեղ հյուրանոց, ապրելու համար և Նա չունի նաև բազմաթիվ ծառաներ, որ ծառայեն Իրեն։ Ձեր տեսածի հիման վրա՝ մի՞թե չգիտեք՝ Նա եկել է աշխատելու, թե՞ վայելքի համար։ Մի՞թե ձեր աչքերը չեն տեսնում։ Որքա՞ն շատ բան է Նա տվել ձեզ։ Եթե Նա ծնված լիներ հարմարավետ վայրում, կկարողանա՞ր արդյոք փառք ձեռք բերել։ Նա կկարողանա՞ր աշխատել։ Նրա կողմից այդ անելը որևէ նշանակալիություն կունենա՞ր։ Կկարողանա՞ր Նա լիովին նվաճել մարդկությանը։ Կկարողանա՞ր Նա փրկել մարդկանց պղծված երկրից։ Մարդիկ իրենց պատկերացումների համաձայն հարցնում են. «Եթե Աստված սուրբ է, ինչո՞ւ է Նա ծնվել մեր այս պղծված վայրում»։ Դու ատում և գարշում ես մեզանից՝ անմաքուր մարդկանցից. Դու գարշում ես մեր դիմադրությունից և մեր ապստամբությունից, այդ դեպքում ինչո՞ւ ես ապրում մեզ հետ։ Դու գերագույն Աստված ես։ Դու կարող էիր ծնված լինել ցանկացած վայրում, ուրեմն ինչո՞ւ պետք է ծնվեիր այս պղծված երկրում։ Դու մեզ ամեն օր պատժում ու դատում ես և հստակ գիտես, որ մենք Մովաբի սերունդներն ենք, ուրեմն, ինչո՞ւ ես դեռ ապրում մեր մեջ։ Ինչո՞ւ ծնվեցիր Մովաբի սերունդների ընտանիքում։ Ինչո՞ւ արեցիր այդ։ Քո նման մտքերը բացարձակապես զուրկ են ողջամտությունից։ Միայն այսպիսի գործն է թույլ տալիս մարդկանց տեսնել Նրա մեծությունը, Նրա խոնարհությունն ու թաքնվածությունը։ Նա պատրաստ է զոհաբերել ամեն ինչ Իր գործի համար և կրել է բոլոր տառապանքներն Իր գործի համար։ Նա գործում է մարդկության համար և, ավելին, Սատանային հաղթելու համար, որպեսզի բոլոր արարածները կարողանան հնազանդվել Նրա իշխանության ներքո։ Միայն սա է իմաստալից և արժեքավոր գործ։ Եթե Հակոբի սերունդները ծնված լինեին Չինաստանում` այս երկրի կտորի վրա, և նրանք բոլորը լինեիք դուք, ապա ի՞նչ կարևորություն կունենար այն գործը, որ կատարվում է ձեր մեջ։ Ի՞նչ կասեր Սատանան։ Սատանան կասեր. «Նրանք նախկինում վախենում էին Քեզանից, նրանք ի սկզբանե հնազանդվել են Քեզ և չունեն Քեզ դավաճանելու պատմություն»։ Նրանք մարդկության ամենախավար, ամենաստոր կամ ամենահետամնաց մասը չեն։ Եթե գործն իսկապես այս կերպ արվեր, ո՞վ կհամոզվեր դրա միջոցով։ Ամբողջ տիեզերքում չինացիներն ամենահետամնաց մարդիկ են։ Նրանք ծնվել են խոնարհ և բնավորությամբ ստոր են․ նրանք տգետ ու անզգա են, անպարկեշտ ու ընկեցիկ։ Նրանք ներծծված են սատանայական խառնվածքներով, պիղծ են ու անառակ։ Դուք տիրապետում եք այս բոլոր սատանայական խառնվածքներին։ Երբ այս աշխատանքն ավարտվի, մարդիկ կազատվեն այս ապականված խառնվածքներից և կկարողանան լիովին հնազանդվել ու ավարտուն դառնալ։ Միայն աշխատանքի այսպիսի պտուղներն են վկայություն արարածների մեջ։ Դու հասկանո՞ւմ ես, թե ինչ է վկայությունը։ Ինչպե՞ս պետք է իրականում վկայություն տան։ Այս տեսակի գործը ձեզ դարձրել է թե՛ հակադրության կերպարներ, թե՛ ծառայության առարկաներ․ ավելին, այն ձեզ դարձրել է փրկության առարկաներ։ Այսօր դուք Աստծու ժողովուրդն եք, իսկ հետագայում կլինեք օրինակներ և նմուշներ։ Այս գործի ընթացքում խաղում եք տարբեր դերեր և, ի վերջո, կլինեք փրկության առարկաներ։ Շատ մարդիկ բացասական են այս պատճառով. մի՞թե նրանք լիովին կույր չեն։ Դու ոչինչ պարզ չես տեսնում։ Միայն այդպես քեզ կոչելն արդեն ճնշո՞ւմ է։ Մի՞թե հասկանում ես, թե ինչ է Աստծու արդար խառնվածքը։ Մի՞թե հասկանում ես, թե ինչ է Աստծու փրկությունը։ Մի՞թե հասկանում ես, թե ինչ է Աստծու սերը։ Դու ազնվություն չունես։ Երբ քեզ լավ են վերաբերվում, երջանիկ ես։ Երբ քեզ վատ են վերաբերվում, դժկամում ես և նահանջում։ Ո՞վ ես դու։ Դու չես ձգտում ճշմարիտ ճանապարհին։ Անմիջապես դադարեցրու հետապնդումը. սա ամոթալի է։ Մի՞թե ամոթի նշան չէ, որ այդքան աննշան բան քեզ ճնշում է։

Ավելի լավ է՝ մի փոքր ինքնագիտակցություն ունենաս։ Չափազանց բարձր մի՛ համարիր ինքդ քեզ և մի՛ երազիր երկինք գնալու մասին․ պարզապես պարտաճանաչորեն ձգտի՛ր նվաճվել երկրի վրա։ Մի՛ մտածիր այն անիրատեսական երազանքների մասին, որոնք գոյություն չունեն։ Եթե ինչ-որ մեկը նման բան է ասում, ապա այն մարդու խոսքեր են, որն ունի վճռականություն և անսասան է. «Թեև ես Մովաբի սերունդն եմ, ես պատրաստակամ եմ ջանալու Աստծու համար։ Ես կապստամբեմ իմ հին նախնու դեմ։ Նա ծնեց ինձ և ոտնակոխ արեց, և ես մինչև հիմա ապրել եմ խավարի մեջ։ Այսօր Աստված ինձ ազատ է արձակել, և ես վերջապես տեսա երկնային արևը։ Աստծու կողմից բացահայտվելով՝ ես վերջապես հասկացա, որ Մովաբի սերունդն եմ։ Նախկինում ես կուրացած էի և չգիտեի, որ Աստված այդքան մեծ գործ է արել, քանի որ ինձ կուրացրել էր այդ հին Սատանան։ Ես ապստամբելու եմ դրա դեմ և լիովին կնսեմացնեմ դրան»։ Այսպիսով, մի՞թե ունեք նման վճռականություն։ Չնայած այն հանգամանքին, որ ձեզանից յուրաքանչյուրը մարդկային տեսք ունի, դուք ամենաարագն եք պառակտվում և ամենազգայունն եք այս հարցում։ Հենց որ նշվում է, որ դուք Մովաբի սերունդներն եք, ձեր բերաններն անմիջապես մռայլվում և ծռվում են դժգոհությամբ։ Մի՞թե սա խոզի խառնվածք չէ։ Դու անարժեք ես։ Դու կզոհաբերեիր քո կյանքը՝ հանուն փառքի և շահի։ Դու կարող ես չցանկանալ լինել Մովաբի սերունդ, բայց արդյոք հենց դա չե՞ս դու։ Այսօր Ես ասում եմ, որ այդպիսին ես և պետք է դա ընդունես։ Ես փաստի դեմ չեմ խոսում։ Որոշ մարդիկ այս պատճառով բացասական են տրամադրվում, բայց ի՞նչ կա բացասական տրամադրված լինելու։ Մի՞թե դու նույնպես մեծ կարմիր վիշապի զավակը չես։ Մի՞թե անարդար է ասել, որ դու Մովաբի սերունդն ես։ Հետադարձ հայացք գցի՛ր, թե ինչ կյանք ես ապրում՝ ներքուստ և արտաքուստ։ Ոտից-գլուխ գովասանքի արժանի ոչինչ չկա։ Սանձարձակություն, պղծություն, կուրություն, դիմադրություն, ապստամբություն՝ մի՞թե սրանք բոլորը քո խառնվածքի մասերը չեն։ Դու մշտապես ապրում ես սանձարձակության երկրում և չես թողնում ոչ մի չարիք անկատար։ Դու կարծում ես, թե հրաշալիորեն սուրբ ես։ Հայացք գցի՛ր քո արածներին և կտեսնես՝ դեռևս շատ գոհ ես ինքդ քեզանից։ Ի՞նչ ես արել, որ գովասանքի է արժանի։ Դու նման ես գազանների։ Դու մարդկայնություն չունես։ Դու շփվում ես կենդանիների հետ և ապրում չար, սանձարձակ գաղափարների մեջ։ Որքա՞ն բան է ձեզ՝ մարդկանցդ, պակասում։ Դուք համաձայնում եք, որ մեծ կարմիր վիշապի զավակներն եք և պատրաստակամ եք ծառայություն մատուցել, բայց ավելի ուշ, երբ ասվում է, որ Մովաբի սերունդներն եք, դուք բացասական եք տրամադրվում։ Մի՞թե սա չէ ճշմարտությունը։ Սա նույնն է, ինչ այն, որ ծնվել ես քո մորից ու հորից․ անկախ այն հանգամանքից՝ որքան էլ նրանք վատը լինեն, դու, միևնույն է, նրանցից ես ծնվել։ Նույնիսկ եթե գտնես որդեգիր մայր և լքես քո տունը, մի՞թե դեռ քո իրական ծնողների երեխան չես լինի: Կարո՞ղ է այդ փաստը փոխվել։ Արդյոք ես քեզ առանց որևէ պատճառի պիտակե՞լ եմ Մովաբի սերունդ։ Որոշ մարդիկ ասում են. «Չէի՞ր կարող ինձ այլ կերպ անվանել»։ Ես ասում եմ. «Ի՞նչ կլինի, եթե Ես քեզ կոչեմ հակադրող կերպար»։ Նրանք նույնպես չեն ցանկանում լինել հակադրող կերպարներ։ Ուրեմն, ի՞նչ եք պատրաստակամ լինել։ Հակադրող կերպարնե՞ր, ծառայություն մատուցողնե՞ր՝ մի՞թե սա այն չէ, ինչ դուք եք։ Ուրիշ ի՞նչ կընտրեիր։ Մի՞թե մեծ կարմիր վիշապի երկրում ծնված մարդ չես։ Անկախ նրանից, թե ինչպես ես դու ասում, որ Դավթի զավակն ես, դա չի համապատասխանում փաստերին։ Մի՞թե սա այն է, ինչ դու ընտրում ես ինքդ քեզ համար։ Կարո՞ղ ես ընտրել քեզ համար ցանկացած գեղեցիկ անուն։ Մի՞թե մեծ կարմիր վիշապի հիշատակված զավակները դուք` ապականված մարդիկդ չեք։ Ինչ վերաբերում է ծառայություն մատուցողներին, մի՞թե նրանք նույնպես դուք՝ ապականված մարդիկդ չեք։ Մի՞թե նվաճված լինելու օրինակներն ու նմուշները, որոնց մասին հիշատակվում է, դուք՝ մարդիկդ, չեք։ Մի՞թե կատարյալ դառնալու նշված ճանապարհը ձեզ համար չէ։ Նրանք, ովքեր պատժվում և դատվում են, դուք եք. մի՞թե նրանք, ովքեր հետագայում կատարելագործվում են, ձեզանից մի քանիսը չեն լինի։ Մի՞թե այս կոչումը դեռևս այդքան կարևոր է։ Դուք այնքան զուրկ եք ողջամտությունից․մի՞թե նույնիսկ այդպիսի չնչին բանն էլ չե՞ք կարող հստակ տեսնել։ Դու չգիտես, թե ով ումից է սերում, բայց Ինձ համար պարզ է և Ես ձեզ ասում եմ։ Այսօր այդ ճանաչել կարողանալը հիանալի է։ Միշտ մի՛ զգացեք այդքան ստորադաս։ Որքան շատ եք բացասաբար տրամադրվում և նահանջում, այնքան ավելի է ապացուցվում, որ Սատանայի սերունդն եք։ Կան մարդիկ, որոնց ստիպում եք շարականներ լսել, ասում են․ «Կարո՞ղ են Մովաբի սերունդները շարականներ լսել. Ես չեմ կարող, ես արժանի չեմ»։ Եթե նրանց ստիպեք երգել, նրանք կասեն. «Եթե Մովաբի սերունդները երգեն, մի՞թե Աստված կցանկանա լսել»։ Աստված գարշում է ինձանից։ Ես չափազանց ամաչում եմ գնալ Աստծու առաջ և չեմ կարող վկայություն տալ Նրա մասին։ Ես պարզապես չեմ երգի, որպեսզի Աստված չբարկանա, երբ լսի»։ Մի՞թե սա բացասական մոտեցում չէ դրա հետ այդպես վարվելու համար։ Որպես արարած՝ դու ծնվել ես սանձարձակության երկրում և մեծ կարմիր վիշապի զավակն ես` Մովաբի սերունդը․ դու պետք է ապստամբես քո հին նախահոր դեմ և հին Սատանայի դեմ։ Միայն նա, ով այդպես է գործում, իսկապես ցանկանում է Աստծուն։

Սկզբում, երբ ձեզ տվեցի Աստծու ժողովրդի դիրքը, դուք վերուվար ցատկեցիք ավելի մեծ ուրախությամբ, քան մյուսները: Բայց հենց ասացի, որ դուք Մովաբի սերունդներն եք, ինչպե՞ս դուք ձեզ զգացիք։ Դուք բոլորդ պառակտվեցիք։ Ո՞ւր է ձեր հոգևոր հասակը։ Դիրքի մասին ձեր ընկալումը չափազանց ուժեղ է։ Մարդկանց մեծամասնությունը չի կարող ինքն իրեն բարձրացնել։ Ոմանք գնում են գործարարությամբ զբաղվելու, իսկ ոմանք՝ աշխատելու։ Հենց ասում եմ, որ դուք Մովաբի սերունդներն եք, բոլորդ ցանկանում եք փախչել։ Սա՞ է այն վկայությունը, որը տալիս եք Աստծու մասին, որն ամբողջ օրը բարձրաձայնում եք։ Մի՞թե Սատանան այսպես պիտի համոզվի։ Չէ՞ որ սա ամոթի նշան է։ Ձեզ ունենալու ի՞նչ օգուտ կա։ Դուք բոլորդ անպիտան եք։ Ի՞նչպիսի տառապանք եք դուք կրել, որ ձեզ այդքան վիրավորված եք զգում։ Կարծում եք, որ եթե Աստված որոշակի չափով տանջել է ձեզ, Նա երջանիկ կլինի, կարծես եկել է ձեզ դատապարտելու մտադրությամբ, և ձեզ դատապարտելուց ու ոչնչացնելուց հետո Նրա գործը կկատարվի։ Մի՞թե դա եմ Ես ասել։ Մի՞թե այդպես չեք կարծում ձեր կուրության պատճառով։ Դուք ինքներդ չե՞ք ձգտում լավը գործել, թե՞ Ես եմ ձեզ դիտմամբ դատապարտում։ Ես երբեք դա չեմ արել. դուք ինքներդ եք մտածել։ Դա երբեք չի եղել իմ գործելակերպը, և ես նման ցանկություն էլ չունեմ։ Եթե ես իսկապես ցանկանայի ձեզ կործանել, մի՞թե պետք է այդպիսի դժվարությունների միջով անցնեի։ Եթե ես իսկապես ցանկանայի ձեզ կործանել, մի՞թե պետք է ձեզ հետ այդքան անկեղծորեն խոսեի։ Իմ մտադրությունն այս է․ երբ Ես ձեզ փրկեմ, այն ժամանակ կլինի, երբ կարողանամ հանգստանալ։ Որքան մարդն ավելի խոնարհ է, այնքան ավելի է դառնում Իմ փրկության առարկան։ Որքան ավելի նախաձեռնողաբար կարողանաք մուտք գործել, այնքան ավելի ուրախ կլինեմ։ Որքան դուք ավելի եք պառակտվում, այնքան Ես ավելի եմ վշտանում։ Դուք միշտ ցանկանում եք հպարտորեն քայլել և գահին նստել․ ասում եմ ձեզ, դա այն ուղին չէ, որով կարող եք փրկվել պղծությունից։ Գահին նստելու երևակայությունը չի կարող կատարելագործել քեզ. դա իրատեսական չէ։ Ես ասում եմ, որ դու Մովաբի սերունդն ես և դժբախտ ես։ Դու ասում ես․ «Եթե Դու ինձ գցես անհատակ անդունդը, ես վկայություն չեմ տա և չեմ տառապի Քեզ համար»։ Մի՞թե դա Ինձ հակառակ չի լինի, եթե այդպես անեք։ Մի՞թե դա քեզ օգուտ կտա, եթե այդպես անես։ Ես քեզ այնքան շնորհք եմ տվել․ արդյոք մոռացե՞լ ես։ Դուք արհամարհել և անարգել եք Աստծու սիրտը, որը նման է սիրող մոր սրտին․ ինչպիսի՞ն կլինեն հետևանքները ձեզ համար։ Եթե դու Ինձ համար վկայություն չտաս, Ես քեզ չեմ հարկադրի․ սակայն պետք է իմանաս, որ վերջում կդառնաս կործանման թիրախ։ Եթե Ես չկարողանամ վկայություն ստանալ քեզանից, այն կստանամ ուրիշ մարդկանցից։ Դա Ինձ համար նշանակություն չունի, սակայն վերջում դու կզղջաս և այդ ժամանակ արդեն վաղուց խավարի մեջ ընկած կլինես։ Այդ դեպքում ո՞վ կկարողանա քեզ փրկել։ Մի՛ կարծիր, թե առանց քեզ այս գործը չի կարող կատարվել․ քեզ ունենալը մեծ բան չէ, և քեզ չունենալն էլ մեծ պակասություն չէ։ Ինքդ քեզ չափազանց մեծ պատվի արժանի մի՛ համարի։ Եթե դու չես ցանկանում հետևել Ինձ, դա ցույց է տալիս, որ ապստամբ ես, և քո մեջ ցանկալի ոչինչ չկա։ Եթե դու լավ հռետոր ես, մի՞թե պարզապես այն պատճառով չէ, որ քեզ զինել ես այն խոսքերով, որոնք Ես բերել եմ Իմ գործի միջոցով։ Քո մեջ ի՞նչ կա գովասանքի արժանի։ Թույլ մի՛ տվեք, որ ձեր երևակայությունը ձեզ հեռու տանի։ Եթե ես չկարողանամ փառք ստանալ ձեզանից՝ Մովաբի սերունդներից, Ես կընտրեմ Մովաբի սերունդների երկրորդ և երրորդ խումբ Իմ գործի համար, մինչև որ փառք ստանամ։ Եթե դու չես ցանկանում վկայություն տալ Իմ մասին, ապա հեռացի՛ր․ Ես քեզ չեմ ստիպի։ Մի՛ կարծեք, թե առանց ձեզ ես քայլ անել չեմ կարող։ Չինաստանի այս երկրում իմ գործի համար համապատասխան մարդկանց գտնելը հեշտ է։ Այս երկրում ուրիշ ոչինչ էլ չի կարելի գտնել․ պիղծ ու ապականված մարդիկ ամենուր են, և Իմ գործը կարող է կատարվել ցանկացած վայրում։ Մի՛ եղեք այդքան հպարտ։ Որքան էլ հպարտ լինես, մի՞թե դեռևս շնությունից ծնված զավակ չես։ Նայի՛ր քո արժեքին․ ուրիշ ի՞նչ ընտրություն ունես դու։ Միայն քեզ ապրել թույլ տալն արդեն հսկայական վեհացում է, ուրեմն ի՞նչ ունես գոռոզ լինելու։ Եթե չլիներ դարաշրջանն ավարտելու Իմ գործի համար, արդյոք դու վաղուց չէի՞ր հայտնվի բնական և արհեստական աղետների կիզակետում։ Դու դեռ կարողանո՞ւմ ես այդքան հարմարավետ ապրել։ Դու դեռ շարունակ վիճում ես այս հարցի շուրջ։ Քանի որ Ես ասացի, որ դու Մովաբի սերունդն ես, միշտ նեղսրտում էիր։ Ինքդ քեզ չես կրթում, չես կարդում Աստծու խոսքերը և չես կարողանում հանդուրժել այս կամ այն մարդուն։ Երբ տեսնում ես, որ ուրիշները կրթվում են, դու նրանց խանգարում ես և հուսահատեցնող խոսքեր ես ասում։ Դու բավականաչափ համարձակություն ունես։ Դուք ասում եք. «Ի՞նչ կրթություն կարող են ունենալ Մովաբի սերունդները։ Ես չեմ անհանգստանա»։ Մի՞թե սա այն չէ, ինչ գազանը կասեր։ Դու մի՞թե նույնիսկ մարդ ես համարվում։ Ես այդքան շատ եմ խոսել, բայց դա ոչինչ չի փոխել քո մեջ; Մի՞թե Իմ ամբողջ այս գործն ապարդյուն է եղել։ Մի՞թե Իմ ասած բոլոր խոսքերը նույնպես ապարդյուն են եղել։ Շունն անգամ իր պոչը կշարժեր․ այդպիսի մարդը նույնիսկ շնից էլ վատն է։ Դու արժանի՞ ես մարդ կոչվելու։ Երբ ես խոսում եմ Մովաբի սերունդների մասին, որոշ մարդիկ միտումնավոր իրենց նվաստացնում են։ Նրանք նախկինից տարբեր են հագնվում և այնքան անխնամ են, որ մարդու տեսք էլ չունեն, և մրմնջում են․ «Ես Մովաբի սերունդ եմ։ Ես ոչնչի պիտանի չեմ։ Ցանկացած օրհնություն ստանալու մասին մտածելը պարզապես անիրական երազանք է։ Մի՞թե Մովաբի սերունդը կարող է կատարելագործվել»։ Երբ Ես խոսում եմ Մովաբի սերունդների մասին, մարդկանց մեծ մասը այլևս հուսահատ է․ նրանք ասում են․ «Աստված ասում է, որ մենք Մովաբի սերունդներն ենք․ դա ի՞նչ է նշանակում։ Տե՛ս՝ ինչպիսի վերաբերմունք է Նա որդեգրել․ դա անդառնալի է։ Նրա խոսքերի մեջ սեր չկա։ Մի՞թե մենք կործանման թիրախներ չենք։ Մոռացե՞լ ես, թե ինչ էր ասվել նախկինում։ «Մովաբի սերունդներ» եզրույթը միակ բանն է, որ դու հիմա հիշում ես։ Իրականում շատ խոսքեր նախատեսված են արդյունքի հասնելու համար, բայց դրանք նաև բացահայտում են փաստերի ճշմարտությունը։ Մարդկանց մեծ մասը չի հավատում դրան։ Դու պատրաստակամ չես Ինձ համար այդքան տառապելու։ Դու վախենում ես մահից և միշտ ուզում ես փախչել։ Եթե ուզում ես գնալ, Ես քեզ չեմ ստիպի մնալ, բայց պետք է հստակ ասեմ քեզ սա․ մի՛ ապրիր քո ամբողջ կյանքն իզուր և մի՛ մոռացիր այն, ինչ նախկինում ասել եմ քեզ։ Որպես արարած՝ դուք պետք է կատարեք արարածի պարտականությունը։ Մի՛ գործեք ձեր խղճի դեմ․ այն, ինչ դուք պետք է անեք, ձեզ նվիրելն է Արարչին։ Մովաբի սերունդները նույնպես արարածներ են, պարզապես նրանք հակադրության կերպարներ են և անիծված են։ Ինչ էլ լինի, դու դեռ արարած ես։ Դու շատ չես սխալվի, եթե ասես այսպես․ «Թեև ես Մովաբի սերունդ եմ, բայց այնքան շատ եմ վայելել Աստծու շնորհքը, որ պարտավոր եմ ունենալ մի քիչ խիղճ։ Ես պարզապես կընդունեմ դա, բայց չեմ կենտրոնանա դրա վրա։ Նույնիսկ եթե տառապեմ այս հոսանքի մեջ, ես կտառապեմ մինչև վերջ, և եթե ես Մովաբի սերունդ եմ, թող այդպես լինի։ Ես դեռ կհետևեմ մինչև վերջ»։ Դու պետք է հետևես մինչև վերջ։ Եթե փախչես, իսկապես այլևս հեռանկարներ չես ունենա․ դու կքայլես կործանման ճանապարհով։

Լավ է, որ հասկանում եք ձեր ծագումը, և ձեր կողմից փաստացի ճշմարտության գիտակցումն օգտակար է գործի համար։ Առանց այդպես անելու՝ ցանկալի արդյունքը չէր ստացվի։ Սա նվաճման աշխատանքի մի մասն է և աշխատանքի համար անհրաժեշտ քայլ։ Դա փաստ է։ Այս աշխատանքը նախատեսված է մարդկանց հոգիներն արթնացնելու, նրանց խղճի զգացումն արթնացնելու և նրանց կողմից այս մեծ փրկությունը ձեռք բերելու համար։ Եթե մարդը խիղճ ունի, ապա պետք է առավել ևս շնորհակալ լինի Աստծուն, երբ հասկանա, որ ցածր դիրք ունի։ Նրանք պետք է իրենց ձեռքերում պահեն Աստծու խոսքերը, ամուր բռնեն Նրա տված շնորհքը և նույնիսկ դառնորեն լաց լինեն ու ասեն. «Մեր դիրքը ցածր է, և մենք աշխարհում ոչինչ չենք շահել։ Մեզ՝ խոնարհ մարդկանց վրա ոչ ոք չի նայում։ Մենք հալածվում ենք մեր տնային միջավայրում, մեր ամուսինները մերժում են մեզ, մեր կանայք՝ անարգում, մեր երեխաները՝ վերևից նայում, իսկ երբ ծերանում ենք, մեր հարսները նույնպես վատ են վերաբերվում մեզ։ Մենք իսկապես քիչ տառապանքներ չենք կրել, և այն, որ հիմա վայելում ենք Աստծու մեծ սերը, մեծ բախտ է։ Եթե Աստված փրկած չլիներ մեզ, ինչպե՞ս կարող էինք պարզ տեսնել մարդկային տառապանքը։ Մի՞թե մենք դեռ չէինք այլասերվի այս մեղքի մեջ։ Մի՞թե սա Աստծու կողմից մեր վեհացումը չէ։ Ես ամենացածր մարդկանցից մեկն եմ, և Աստված ինձ այդքան վեր է բարձրացրել։ Նույնիսկ եթե կործանվեմ, ես, միևնույն է, պետք է փոխհատուցեմ Նրա սերը։ Աստված մեզ բարձր է գնահատում և մեզ՝ այդքան ցածր մարդկանց հետ խոսում է դեմ առ դեմ։ Նա բռնում է իմ ձեռքը՝ ինձ սովորեցնելու համար։ Իր խոսքերով Նա ինձ կերակրում է։ Նա ապրում է և տառապում է ինձ հետ։ Նույնիսկ եթե Նա ինձ պատժում է, ես ի՞նչ կարող եմ ասել։ Մի՞թե պատժվելը նաև Աստծու կողմից վեհանալը չէ։ Ես պատժված եմ, բայց կարող եմ տեսնել Նրա արդարությունը։ Ես չեմ կարող խիղճ չունենալ․ ես պետք է փոխհատուցեմ Աստծու սերը։ Ես այլևս չեմ կարող ապստամբել Աստծու դեմ»։ Աստծու կարգավիճակն ու ինքնությունը նույնը չեն, ինչ մարդկանցը. Նրա տառապանքը նույնն է, Նրա սնունդն ու հագուստը նույնն են, բայց բոլոր մարդիկ հարգում են Նրան, և սա է միակ տարբերությունը։ Մի՞թե այն ամենը, ինչ Նա վայելում է, նույնը չէ, ինչ մարդունը։ Այսպիսով, ի՞նչն է ձեզ իրավունք տալիս խնդրել Աստծուն որոշակի կերպ վերաբերվել քեզ։ Աստված կրել է այդքան մեծ տառապանք և կատարել է այդքան մեծ աշխատանք, իսկ դուք՝ մրջյուններից էլ ցածրներդ, միջատներից էլ ցածրներդ, այսօր այնքան վեր եք բարձրացվել։ Եթե չես կարող փոխհատուցել Աստծու սերը, ապա որտե՞ղ է քո խիղճը։ Ոմանք սրտանց ասում են. «Ամեն անգամ, երբ մտածում եմ Աստծուց հեռանալու մասին, աչքերս լցվում են արցունքներով, և խիղճս տանջում է։ Ես պարտական եմ Աստծուն։ Ես չեմ կարող դա անել։ Ես չեմ կարող այդպես վարվել Նրա հետ։ Եթե ես մեռնեի և մեռնելով փառք տայի Նրա գործին, ես անչափ գոհ կլինեի։ Հակառակ դեպքում, նույնիսկ եթե ապրեմ, խաղաղություն չեմ զգա»։ Լսե՛ք այս խոսքերը․ դրանք նկարագրում են այն պարտականությունը, որը պետք է կատարի արարածը։ Եթե մարդն իր ներսում միշտ ունի այս տեսլականը, նա ներքուստ կլինի պարզ ու հանգիստ և վստահ կլինի այս բաներում։ Դու կասես․ «Աստված ինձ չի վնասում և Նա միտումնավոր չի ծիծաղում ինձ վրա կամ չի նվաստացնում ինձ։ Չնայած Նա մի փոքր կոպիտ է խոսում, և դա ցավեցնում է սիրտս, դա իմ սեփական բարօրության համար է։ Թեև Նա այդքան խիստ է խոսում, Նա դեռ փրկում է ինձ և հաշվի է առնում իմ թուլությունները։ Նա փաստեր չի օգտագործում ինձ պատժելու համար։ Ես հավատում եմ, որ Աստված փրկություն է»։ Եթե դու իսկապես ունես այս տեսլականը, դժվար թե փախչես։ Քո խիղճը քեզ թույլ չի տա գնալ, և դրա դատապարտումը կասի քեզ, որ դու չպետք է այդպես վարվես Աստծու հետ։ Դու մտածում ես այն բոլոր շնորհքի մասին, որոնք ձեռք ես բերել։ Դու լսել ես Իմ այնքան շատ խոսքեր․ մի՞թե դրանք իզուր ես լսել։ Անկախ նրանից, թե ով է փախչում, դու չես կարող։ Մյուսները չեն հավատում, բայց դու պետք է հավատաս։ Մյուսները լքում են Աստծուն, բայց դու պետք է պաշտպանես Աստծուն և վկայություն տաս Նրա մասին։ Մյուսները զրպարտում են Աստծուն, բայց դու՝ ոչ։ Անկախ նրանից, թե որքան անբարյացակամ է Աստված քո հանդեպ, դու, միևնույն է, պետք է ճիշտ վարվես Նրա նկատմամբ։ Դու պետք է հատուցես Նրա սերը և պետք է խիղճ ունենաս, որովհետև Աստված անմեղ է։ Նա արդեն մեծ նվաստացում է կրել՝ երկնքից երկիր գալով՝ մարդկության մեջ աշխատելու համար։ Նա սուրբ է՝ առանց որևէ չնչին պղծության։ Պիղծ երկիր գալով՝ որքա՞ն նվաստացում է Նա կրել։ Նա աշխատում է քեզ վրա քո բարօրության համար։ Եթե դու Նրան վերաբերվես առանց խղճի խայթի, ավելի լավ կլինի՝ մահանաս վաղաժամ մահով։

Ներկայումս մարդկանց մեծամասնությունը տեսլականի այս կողմից թերանում է. նրանք բացարձակապես անկարող են ըմբռնելու այս գործը և չգիտեն, թե Աստված ի վերջո ինչի է մտադիր հասնել դրա միջոցով։ Հատկապես այն մոլորվածները, ասես, մի լաբիրինթոս են մտել և մի քանի շրջադարձից հետո կորցրել են իրենց ճանապարհը։ Եթե նրանց մանրամասնորեն բացատրես Աստծու տնօրինության ծրագրի նպատակը, նրանք այլևս մոլորված չեն լինի։ Շատ մարդիկ չեն կարող ըմբռնել դա և կարծում են, թե Աստծու գործը մարդկանց տանջելն է։ Նրանք չեն հասկանում Աստծու գործի իմաստությունն ու հրաշալիությունը, նաև չեն հասկանում, որ Նրա գործը Նրա մեծ զորությունը հայտնելու և, առավել ևս, մարդկությանը փրկելու համար է։ Նրանք այդ ամենը չեն տեսնում. նրանք պարզապես տեսնում են, թե արդյոք որևէ հեռանկար կա իրենց համար, արդյոք կկարողանան մուտք ունենալ երկնքում։ Նրանք ասում են. «Աստծու գործը միշտ այնքան շրջանցիկ է. լավ կլիներ, որ մենք անմիջապես տեսնեինք Քո իմաստությունը։ Դու չպետք է մեզ այսպես տանջես։ Մեր որակները չափազանց թույլ են և մենք չենք հասկանում Քո մտադրությունները։ Շատ լավ կլիներ, եթե Դու խոսեիր և գործեիր անմիջականորեն։ Դու ուզում ես, որ մենք կռահենք, բայց մենք չենք կարող։ Լավ կլիներ, եթե Դու շտապեիր և թույլ տայիր մեզ տեսնել Քո փառքը։ Ի՞նչ կարիք կա այդպես շրջանցիկ կերպով գործելու»։ Ձեզ հիմա ամենաշատը խիղճն է պակասում։ Ավելի շատ խիղճ ունեցեք։ Լայն բացեք ձեր աչքերը, որպեսզի տեսնեք, թե իրականում ով է կատարում այս աշխատանքի քայլերը։ Մի՛ շտապեք եզրակացություններ անել։ Այս պահին լավագույն դեպքում,դու ինչ-որ չափով հասկացել ես այն կյանքի մակերեսային կողմը, որը պետք է փորձառությամբ ապրես։ Դեռևս մեծ ճշմարտություն կա, որը պետք է փորձառությամբ ճանաչես, և երբ գա այն օրը, երբ դու կարողանաս այն լիովին հասկանալ, այլևս նման կերպ չես խոսի և չես բողոքի։ Ոչ էլ այդքան արագ սահմանումներ կտաս։ Դու կասես. «Աստված այնքան իմաստուն է, Աստված այնքան սուրբ է, Աստված այնքան զորավոր է»։


Պետրոսի փորձառությունները. նրա ճանաչողությունը պատժի և դատաստանի մասին

Երբ Աստված պատժում էր Պետրոսին, նա աղոթեց՝ «Աստվա՛ծ։ Իմ մսեղին ապստամբ է, և Դու պատժում ու դատում ես ինձ։ Ես ուրախանում եմ Քո պատժով և դատաստանով, և եթե նույնիսկ ինձ չես ցանկանում, Քո դատաստանի մեջ ես տեսնում եմ Քո սուրբ և արդար բնույթը։ Երբ դատում ես ինձ, եթե ուրիշները կարողանան տեսնել Քո արդար բնույթը Քո դատաստանի մեջ, ես գոհություն կզգամ։ Եթե Քո դատաստանը կարողանա արտահայտել Քո բնույթը և թույլ տա, որ Քո արդար բնույթը տեսանելի լինի բոլոր արարածներին, և եթե այն կարողանա Քեզ սիրող իմ սիրտն ավելի մաքուր դարձնել, որպեսզի կարողանամ հասնել արդարմեկի պատկերին, դա բավարար է։ Քո այս դատաստանը բարի է, քանզի այդպիսին է Քո բարի մտադրությունը։ Գիտեմ, որ իմ մեջ դեռ շատ բան կա ապստամբ, և որ դեռ պիտանի չեմ Քո առջև գալուն։ Ես ուզում եմ, որ ինձ ավելի շատ դատես։ Անկախ նրանից՝ ինձ թշնամական միջավայրերի միջով ես տանում թե մեծ նեղությունների, անկախ նրանից, թե ինչ ես անում, ես այն թանկագին եմ համարում։ Քո սերն այնքան խորն է, և ես պատրաստ եմ լիովին հանձնվել Քո ներդաշնակեցմանը՝ առանց աննշան դժգոհության»։ Սա Պետրոսի ճանաչողությունն է այն բանից հետո, երբ փորձառաբար ապրեց Աստծու գործը, և դա նաև վկայություն է առ Աստված նրա սիրո մասին։ Այժմ, երբ նվաճվել եք, ինչպե՞ս է այդ նվաճումն արտահայտվում ձեր մեջ։ Ոմանք ասում են՝ «Իմ նվաճումն Աստծու անսահման շնորհն ու բարձրացումն է։ Միայն հիմա եմ գիտակցում, որ մարդու կյանքը դատարկ է և անիմաստ։ Սերնդեսերունդ մարդն իր կյանքն անցկացնում է այսուայնկողմ վազելով, երեխաներ ունենալով ու դաստիարակելով, և ի վերջո մնում է ձեռնունայն։ Այսօր միայն Աստծու կողմից նվաճվելուց հետո եմ տեսել, որ այսպես ապրելն արժեք չունի. դա իսկապես անիմաստ կյանք է։ Ավելի լավ է՝ մեռնե՛մ ու վերջացնեմ սա»։ Կարո՞ղ է արդյոք Աստված այսպիսի նվաճված մարդկանց ձեռք բերել։ Կարո՞ղ են նրանք դառնալ տիպարներ և նմուշներ։ Նման մարդիկ բացասականության օրինակ են՝ վճռականություն չունեն և չեն ջանում առաջընթաց գրանցել։ Թեև նրանք նվաճված են համարվում, նման բացասական մարդիկ անկարող են կատարյալ դարձվել։ Իր կյանքի ավարտին մոտ՝ կատարյալ դարձվելուց հետո, Պետրոսն ասաց՝ «Աստվա՛ծ։ Եթե ևս մի քանի տարի ապրեի, կցանկանայի Քո հանդեպ ավելի մաքուր և խոր սիրո հասնել»։ Երբ նրան պետք է խաչին գամեին, նա իր սրտում աղոթեց՝ «Աստվա՛ծ։ Քո ժամանակն այժմ եկել է. այն ժամանակը, որ պատրաստել էիր ինձ համար, եկել է։ Պետք է խաչվեմ Քեզ համար, պետք է այս վկայությունը կրեմ Քեզ համար, և հույս ունեմ, որ իմ սերը կարող է բավարարել Քո պահանջները, և որ այն կարող է ավելի մաքուր դառնալ։ Այսօր Քեզ համար մեռնել և Քեզ համար խաչվել կարողանալն ինձ մխիթարված ու խաղաղ զգալ է տալիս, քանզի կարող եմ խաչվել Քեզ համար և բավարարել Քո ցանկությունները։ Ինքս ինձ Քեզ տալը և իմ կյանքը Քեզ ընծայելն ինձ լիովին գոհացնում է։ Աստվա՛ծ։ Այնքա՜ն սքանչելի ես։ Եթե ինձ թույլ տայիր ապրել, է՛լ ավելի պատրաստակամ կլինեի սիրելու Քեզ։ Քանի դեռ ողջ եմ, կսիրեմ Քեզ։ Ես ցանկանում եմ Քեզ ավելի խորապես սիրել։ Դու դատում ես ինձ, պատժում և փորձում, որովհետև արդար չեմ, որովհետև մեղանչել եմ։ Եվ Քո արդար բնույթն ավելի ակնհայտ է դառնում ինձ համար։ Սա օրհնություն է ինձ համար, քանզի ի վիճակի եմ ավելի խորապես սիրելու Քեզ։ Ես պատրաստ եմ Քեզ այսկերպ սիրելու, նույնիսկ եթե Դու ինձ չես սիրում։ Պատրաստ եմ տեսնելու Քո արդար բնույթը, քանզի դա ինձ ավելի ունակ է դարձնում իմաստալի կյանքով ապրելու։ Միշտ զգում եմ, որ իմ կյանքն այժմ ավելի իմաստալի է, քանզի խաչվում եմ հանուն Քեզ, և իմաստալի է Քեզ համար մեռնելը։ Բայցևայնպես, բավարարված չեմ զգում, քանզի չափազանց քիչ գիտեմ Քո մասին, գիտեմ, որ չեմ կարող լիովին իրագործել Քո ցանկությունները և չափազանց քիչ եմ հատուցել Քեզ։ Իմ կյանքում անկարող եմ եղել լիովին հատուցել Քեզ. հեռու եմ դրանից։ Երբ այս պահին ետ եմ նայում, ինձ այնքան պարտական եմ զգում Քեզ, և ես միայն այս պահն ունեմ՝ փոխհատուցելու իմ բոլոր սխալների և այն ողջ սիրո համար, որը չեմ հատուցել Քեզ»։

Մարդիկ բոլորը պետք է ձգտեն իմաստալի կյանքով ապրելու և չպետք է բավարարվեն իրենց այժմյան հանգամանքներով։ Պետք է հասնեն Պետրոսի պատկերի նմանությամբ ապրելուն և պետք է Պետրոսի ճանաչողությունն ու փորձառություններն ունենան։ Նրանք պետք է ձգտեն ավելի բարձր և ավելի խոր բաների։ Պետք է ձգտեն առ Աստված ավելի խոր, ավելի մաքուր սիրո և այնպիսի կյանքի, որն արժեք ու նշանակություն ունի։ Միայն սա է կյանքը՝ միայն այդ ժամանակ նրանք կլինեն նույնը, ինչ Պետրոսը։ Դու պետք է կենտրոնանաս դրական կողմից նախաձեռնողաբար մուտք գործելու վրա, և չպետք է բացասական լինես ու քեզ թույլ տաս ետ դառնալ, քանի որ բավարարված ես ժամանակավոր հանգստությամբ՝ միևնույն ժամանակ անտեսելով ավելի խոր, ավելի մանրամասն և ավելի գործնական ճշմարտությունները։ Պետք է գործնական սեր ունենաս, և պետք է գտնես ամեն հնարավոր միջոց՝ ազատվելու այս անկումային, անհոգ կյանքից, որը ոչնչով չի տարբերվում կենդանու կյանքից։ Պետք է ապրես իմաստալի կյանքով, արժեքավոր կյանքով և չպետք է հիմարացնես ինքդ քեզ կամ քո կյանքին վերաբերվես որպես խաղալիքի։ Բոլոր նրանց համար, ովքեր վճռականություն ունեն և սիրում են Աստծուն, չկան անհասանելի ճշմարտություններ և չկա արդարադատություն, որի համար չեն կարող հաստատուն կերպով կանգնել։ Ինչպե՞ս պետք է ապրես քո կյանքը։ Ինչպե՞ս պետք է սիրես Աստծուն և այդ սերն օգտագործես՝ բավարարելու Նրա մտադրությունները։ Քո կյանքում ավելի մեծ բան չկա։ Ամենից առաջ պետք է այսպիսի վճռականություն և հաստատակամություն ունենաս և չպետք է անողնաշար թուլամորթ լինես։ Պետք է սովորես, թե ինչպես փորձառաբար իմաստալի կյանք և իմաստալի ճշմարտություններ ապրես և չպետք է ինքդ քեզ այդպես ձևականորեն վերաբերվես։ Առանց քո՝ դա գիտակցելու՝ կյանքդ կանցնի. դրանից հետո դեռ կունենա՞ս Աստծուն սիրելու այսպիսի հնարավորություն։ Կարո՞ղ է մարդը սիրել Աստծուն մեռնելուց հետո։ Դու պետք է նույն վճռականությունն ու խիղճն ունենաս, ինչ Պետրոսը. պետք է իմաստալի կյանքով ապրես և խաղեր չխաղաս ինքդ քեզ հետ։ Որպես մարդկային էակ և որպես Աստծուն ձգտող մարդ՝ պետք է ուշադիր կերպով դիտարկես քո կյանքը և մոտենաս դրան՝ մտածելով, թե ինչպես պետք է քեզ ընծայես Աստծուն, ինչպես պետք է ավելի իմաստալի հավատ ունենաս առ Աստված, և, քանի որ սիրում ես Աստծուն, ինչպես պետք է սիրես Նրան ավելի մաքուր, ավելի գեղեցիկ և ավելի բարի կերպով։ Այսօր չես կարող միայն բավարարվել այն բանով, թե ինչպես պետք է նվաճվես, այլ պետք է նաև մտածես, թե ինչպես պետք է քայլես քո առջև ընկած ուղիով։ Պետք է վճռականություն և քաջություն ունենաս՝ կատարյալ դարձվելու, և չպետք է միշտ քեզ անկարող համարես։ Կարո՞ղ է ճշմարտությունը մարդկանց հետ անարդարացի կերպով վարվել։ Կարո՞ղ է ճշմարտությունը միտումնավոր հակադրվել մարդկանց։ Եթե ձգտում ես ճշմարտությանը, կարո՞ղ է այն քեզ ընկճել։ Եթե հաստատուն ես կանգնում հանուն արդարադատության, այն քեզ ցած կգցի։ Եթե կյանքին ձգտելն իսկապես քո վճռականությունն է, կարո՞ղ է կյանքը խուսափել քեզնից։ Եթե առանց ճշմարտության ես, դա այն պատճառով չէ, որ ճշմարտությունն անտեսում է քեզ, այլ որովհետև հեռու ես մնում ճշմարտությունից. եթե չես կարող հաստատուն կանգնել հանուն արդարադատության, դա այն պատճառով չէ, որ արդարադատության հետ ինչ-որ բան այն չէ, այլ որովհետև հավատում ես, որ արդարադատությունը խեղաթյուրում է փաստերը. եթե երկար տարիների ձգտումից հետո կյանք ձեռք չես բերել, դա այն պատճառով չէ, որ կյանքը քո հանդեպ խիղճ չի ցուցաբերում, այլ որովհետև դու կյանքի հանդեպ խիղճ չես ցուցաբերում և վանել ես կյանքը. եթե ապրում ես լույսի մեջ, սակայն լույս ձեռք չես բերել, դա այն պատճառով չէ, որ լույսն անկարող է լուսավորել քեզ, այլ որովհետև դու որևէ ուշադրություն չես դարձրել լույսի գոյությանը, և ուստի լույսը լուռ հեռացել է քեզնից։ Եթե չես ձգտում, ապա կարելի է միայն ասել, որ անարժեք աղբ ես, և չունես ապրելու քաջություն, և չունես խավարի ուժերին դիմադրելու ոգի։ Չափազանց վախկո՛տ ես։ Դու անկարող ես ազատվել սատանայի ուժերի պաշարումից և միայն պատրաստ ես քո կյանքն անցկացնելու այսպիսի խաղաղության ու անվտանգության մեջ և մեռնել տգիտության մեջ։ Նվաճված լինելուն ձգտելն այն է, ինչին պետք է հասնես՝ դա քո սրբազան պարտավորությունն է։ Եթե բավարարված ես միայն նվաճված լինելով, վանում ես լույսի գոյությունը։ Դու պետք է նեղություն կրես ճշմարտության համար, պետք է քեզ զոհաբերես ճշմարտության համար, պետք է նվաստացում հանդուրժես ճշմարտության համար, և պետք է ավելի շատ տառապանք կրես՝ հանուն ավելի շատ ճշմարտություն ձեռք բերելու։ Սա այն է, ինչ պետք է անես։ Չպետք է դեն նետես ճշմարտությունը՝ հանուն ընտանեկան ներդաշնակության վայելքի և չպետք է կորցնես ողջ կյանքի արժանապատվությունն ու ազնվությունը՝ հանուն ժամանակավոր վայելքի։ Պետք է ձգտես այն ամենին, ինչը գեղեցիկ է ու բարի, և պետք է ձգտես կյանքի ավելի իմաստալի ճանապարհի։ Եթե այսպիսի սովորական ու աշխարհիկ կյանք ես վարում և չունես որևէ նպատակ, որին ձգտես, մի՞թե սա կյանքդ վատնել չէ։ Ի՞նչ կարող ես ձեռք բերել նման կյանքից։ Դու պետք է լքես մսեղիի բոլոր վայելքները՝ հանուն մի ճշմարտության, և չպետք է դեն նետես բոլոր ճշմարտությունները՝ հանուն փոքր-ինչ վայելքի։ Այսպիսի մարդիկ ազնվություն կամ արժանապատվություն չունեն. նրանց գոյությունն իմաստ չունի՛։

Աստված պատժում և դատում է մարդուն, որովհետև դա է պահանջում Իր գործը, և առավել ևս, որովհետև դա անհրաժեշտ է մարդուն։ Մարդը պետք է պատժվի և դատվի և միայն այդ ժամանակ կարող է հասնել Աստծու սիրուն։ Այսօր դուք լիովին համոզվել եք, բայց երբ բախվում եք նվազագույն անհաջողության, հայտնվում եք դժվարության մեջ՝ ձեր հասունությունը դեռ չափազանց քիչ է, և դեռ պետք է ավելի շատ փորձառաբար ապրեք նման պատիժ և դատաստան՝ ավելի խոր ճանաչողության հասնելու համար։ Այսօր դուք քիչ թե շատ աստվածավախ սիրտ ունեք և վախենում եք Աստծուց և գիտեք, որ Նա ճշմարիտ Աստված է, բայց Նրա հանդեպ շատ սեր չունեք, առավել ևս չեք հասել մաքուր սիրո. ձեր ճանաչողությունը չափազանց մակերեսային է, և ձեր հասունությունը դեռ պակասում է։ Երբ իսկապես բախվում եք որևէ միջավայրի, դեռ վկայություն չեք բերել, ունեք չափազանց քիչ դրական մուտք և գաղափար անգամ չունեք, թե ինչպես կիրարկել։ Մարդկանց մեծամասնությունը բացասական է և պասիվ՝ Աստծուն միայն ծածուկ են սիրում իրենց սրտերում, բայց կիրարկման ճանապարհ չունեն, ոչ էլ հստակ գիտեն, թե որոնք են իրենց նպատակները։ Նրանք, ովքեր կատարյալ են դարձվել, ոչ միայն բնականոն մարդկայնություն ունեն, այլև ճշմարտություններ ունեն, որոնք գերազանցում են խղճի չափերը, որոնք ավելի բարձր են, քան խղճի չափորոշիչները։ Ոչ միայն օգտագործում են իրենց խիղճը՝ հատուցելու Աստծու սերը, այլև, ավելին, ճանաչել են Աստծուն և տեսել են, որ Աստված հաճելի է, որ Նա արժանի է մարդու սիրուն, և որ Աստծու մեջ այնքան սիրելու բան կա, որ մարդը չի կարող չսիրել Նրան։ Կատարյալ դարձվածների սերն առ Աստված իրենց իսկ անձնական վճռականությունն իրագործելու համար է։ Նրանց սերն ինքնաբուխ է, սեր, որը փոխարենը ոչինչ չի պահանջում, և որը գործարք չէ։ Նրանք Աստծուն սիրում են միայն Նրա մասին իրենց ճանաչողության պատճառով։ Նման մարդկանց չի հուզում՝ արդյոք Աստված շնորհներ պարգևում է իրենց, և բավարարվում են միայն Աստծուն գոհացնելով։ Նրանք Աստծու հետ պայմաններ չեն քննարկում, ոչ էլ իրենց սերն առ Աստված խղճով են չափում. «Դու տվել ես ինձ, ուստի ես էլ փոխարենը Քեզ եմ սիրում. եթե չես տալիս ինձ, ապա փոխարենը Քեզ տալու ոչինչ չունեմ»։ Նրանք, ովքեր կատարյալ են դարձվել, միշտ հավատում են, որ «Աստված Արարիչն է, և Նա այս գործը իրականացնում է մեզ վրա։ Քանի որ ունեմ կատարյալ դարձվելու այս հնարավորությունը, պայմանը և որակավորումը, իմ ձգտումը պետք է լինի կյանքով իմաստալի կյանք արտահայտելը, և պետք է բավարարեմ Նրան»։ Դա ճիշտ այնպես է, ինչպես փորձառաբար ապրեց Պետրոսը. երբ նա իր ամենատկար վիճակում էր, աղոթեց Աստծուն և ասաց՝ «Աստվա՛ծ։ Գիտես, որ անկախ ժամանակից կամ վայրից, միշտ կարոտում եմ Քեզ, և որ, անկախ ժամանակից կամ վայրից, ուզում եմ սիրել Քեզ, բայց իմ հասունությունը չափազանց քիչ է, ես չափազանց տկար և անզոր եմ, իմ սերը չափազանց սահմանափակ է, և իմ անկեղծությունը Քո հանդեպ չափազանց չնչին է։ Քո սիրո համեմատ՝ ես պարզապես պիտանի չեմ ապրելու։ Միայն ցանկանում եմ, որ իմ կյանքն իզուր չանցնի, և որ կարողանամ ոչ միայն հատուցել Քո սերը, այլև, ավելին, կարողանամ իմ ողջ ունեցածը նվիրել Քեզ։ Եթե կարողանամ բավարարել Քեզ, ապա, որպես արարած, հոգու խաղաղություն կունենամ և ուրիշ ոչինչ չեմ խնդրի։ Թեև հիմա տկար և անզոր եմ, չեմ մոռանա Քո ցուցումները և չեմ մոռանա Քո սերը։ Հիմա ուրիշ ոչինչ չեմ անում՝ բացի Քո սերը հատուցելուց։ Աստվա՛ծ, ինձ սարսափելի եմ զգում։ Ինչպե՞ս կարող եմ իմ սրտի սերը վերադարձնել Քեզ, ինչպե՞ս կարող եմ անել այն ամենը, ինչ կարող եմ, և ի վիճակի լինել իրագործելու Քո ցանկությունները և ի վիճակի լինել Քեզ ընծայելու իմ ողջ ունեցածը։ Դու գիտես մարդու թուլությունը. ինչպե՞ս կարող եմ արժանի լինել Քո սիրուն։ Աստվա՛ծ։ Գիտես, որ քիչ հասունություն ունեմ, որ իմ սերը չափազանց չնչին է։ Այսպիսի միջավայրում ինչպե՞ս կարող եմ անել իմ լավագույնը։ Գիտեմ, որ պետք է հատուցեմ Քո սերը, գիտեմ, որ պետք է իմ ողջ ունեցածը տամ Քեզ, բայց այսօր իմ հասունությունը չափազանց քիչ է։ Խնդրում եմ, որ ինձ ուժ և հավատ տաս, որպեսզի ավելի ունակ լինեմ Քեզ մաքուր սեր նվիրելու, Քեզ իմ ողջ ունեցածը նվիրելու և որպեսզի ոչ միայն կարողանամ հատուցել Քո սերը, այլև ավելի շատ կարողանամ փորձառաբար ապրել Քո պատիժը, դատաստանը և փորձությունները և նույնիսկ ավելի խիստ անեծքները։ Դու ինձ թույլ ես տվել տեսնել Քո սերը, և ես անկարող եմ չսիրել Քեզ և թեև այսօր տկար և անզոր եմ, ինչպե՞ս կարող էի մոռանալ Քեզ։ Քո սերը, պատիժը և դատաստանը՝ բոլորն ինձ ստիպել են ճանաչել Քեզ, սակայն նաև ինձ անկարող եմ զգում բավարարելու Քո սերը, քանզի այնքա՜ն մեծ ես։ Ինչպե՞ս կարող եմ իմ ողջ ունեցածը նվիրել Արարչին»։ Այսպիսին էր Պետրոսի խնդրանքը, սակայն նրա հասունությունը պակասում էր։ Այդ պահին նա զգում էր, թե ասես դանակ են խրում իր սիրտը։ Նա տանջանքի մեջ էր. Չգիտեր՝ ինչ անել նման պայմաններում։ Բայցևայնպես, դեռ շարունակում էր աղոթել. «Աստվա՛ծ։ Մարդը մանկական հասունություն ունի, նրա խիղճը տկար է, և միակ բանը, որին կարող եմ հասնել, Քո սերը հատուցելն է։ Այսօր չգիտեմ, թե ինչպես բավարարել Քո մտադրությունները և միայն ցանկանում եմ անել այն ամենը, ինչ կարող եմ, տալ իմ ողջ ունեցածը և նվիրել իմ ողջ ունեցածը Քեզ։ Անկախ Քո դատաստանից, անկախ Քո պատժից, անկախ նրանից՝ ինձ ինչ-որ բաներ ես շնորհում, թե վերցնում ես ինձնից, խնդրում եմ, ազատիր ինձ Քո հանդեպ նվազագույն տրտնջանքից։ Շատ անգամներ, երբ պատժում և դատում էիր ինձ, միշտ տրտնջանքներ ունեի իմ ներսում և անկարող էի հասնել մաքրության կամ բավարարել Քո ցանկությունները։ Քո սիրո իմ հատուցումը ծնվել էր հարկադրանքից, և այս պահին է՛լ ավելի եմ ատում ինքս ինձ»։ Պետրոսն այսպես աղոթեց, որովհետև առ Աստված ավելի մաքուր սեր էր փնտրում։ Փնտրում էր և աղաչում, և, առավել ևս, մեղադրում էր ինքն իրեն և իր մեղքերն Աստծուն խոստովանում։ Իրեն պարտական էր զգում Աստծուն և ատելություն էր զգում իր հանդեպ, սակայն նաև որոշ չափով տխուր էր և բացասական։ Նա միշտ այդպես էր զգում, ասես չէր կարող համապատասխանել Աստծու մտադրություններին և անկարող էր անել իր լավագույնը։ Նման պայմաններում Պետրոսը դեռ ձգտում էր Հոբի հավատին։ Նա տեսավ, թե որքան մեծ էր եղել Հոբի հավատքը, քանզի Հոբը տեսել էր, որ իր ողջ ունեցածը Աստված էր պարգևել և բնական էր, որ Աստված ամեն ինչ վերցներ իրենից, որ Աստված կտար նրան ում կամենար. այսպիսին էր Աստծու արդար բնույթը։ Հոբը ոչ մի տրտնջանք չուներ և դեռ կարող էր գովաբանել Աստծուն։ Պետրոսը նաև ճանաչում էր իրեն և իր սրտում աղոթեց. «Այսօր չպետք է բավարարվեմ նրանով, որ, խիղճս օգտագործելով, Քո սերը հատուցեմ՝ և Քեզ ինչ-որ չափով սեր վերադարձնեմ, որովհետև իմ մտքերը չափազանց ապականված են, և որովհետև անկարող եմ տեսնել Քեզ՝ որպես Արարչի։ Քանի որ դեռ պիտանի չեմ սիրելու Քեզ, պետք է գամ՝ իմ ողջ ունեցածը Քեզ նվիրելու և դա անեմ հոժարակամ, պետք է ճանաչեմ այն ամենը, ինչ արել ես, և իմ ոչ մի սեփական ընտրություն չանեմ, պետք է տեսնեմ Քո սերը և ի վիճակի լինեմ գովաբանելու Քեզ և փառաբանելու Քո սուրբ անունը, որպեսզի մեծ փառք ձեռք բերես իմ միջոցով։ Ես պատրաստ եմ Քեզ համար հաստատուն կանգնելու այս վկայության մեջ»։ Աստվա՛ծ։ Քո սերն այնքան թանկ և գեղեցիկ է. ինչպե՞ս կարող էի պատրաստակամ լինել ապրելու չարի ձեռքերում։ Մի՞թե Դու չես ինձ ստեղծել։ Ինչպե՞ս կարող էի ապրել Սատանայի իշխանության տակ։ Ես կգերադասեի, որ իմ ողջ էությունն ապրեր Քո պատժի մեջ, քան թե չարի իշխանության տակ։ Ես պատրաստակամ եմ իմ մարմինն ու սիրտը հանձնելու Քո դատաստանին և պատժին, քանի դեռ կարող եմ մաքրագործվել և կարող եմ իմ ողջ ունեցածը նվիրել Քեզ, քանզի ես գարշում եմ Սատանայից և պատրաստակամ չեմ ապրելու նրա իշխանության տակ։ Իմ հանդեպ Քո դատաստանի միջոցով Դու արտահայտում ես Քո արդար բնույթը. ես լիովին պատրաստ եմ և չունեմ նվազագույն տրտնջանք։ Քանի դեռ ի վիճակի եմ կատարելու արարածի պարտավորությունը, պատրաստ եմ, որ իմ ողջ կյանքն ուղեկցվի Քո դատաստանով, և որ դրանով ճանաչեմ Քո արդար բնույթը և ազատվեմ չարի ազդեցությունից»։ Պետրոսը միշտ այսպես էր աղոթում, միշտ այսպես էր փնտրում, և նա համեմատաբար բարձր մակարդակի հասավ։ Նա ոչ միայն ի վիճակի էր հատուցելու Աստծու սերը, այլև, որ ավելի կարևոր է, նա կատարեց իր պարտավորությունը՝ որպես արարած։ Նա ոչ միայն չէր մեղադրվում իր խղճի կողմից, այլև ի վիճակի էր գերազանցելու խղճի չափորոշիչները։ Նրա աղոթքները շարունակում էին հասնել Աստծուն, այնպես որ նրա վճռականությունն է՛լ ավելի էր մեծանում, և նա ավելի ու ավելի շատ էր աստվածասեր սիրտ ունենում։ Թեև նա տանջալից ցավ էր կրում, միևնույն է, չէր մոռանում սիրել Աստծուն, և դեռ ձգտում էր հասնելու Աստծու մտադրությունները հասկանալու կարողությանը։ Իր աղոթքներում նա արտաբերում էր հետևյալ խոսքերը. «Ես ոչինչ ավելին չեմ արել՝ Քո սերը հատուցելուց բացի։ Ես վկայություն չեմ տվել Քեզ համար Սատանայի առջև, չեմ ազատվել Սատանայի ազդեցությունից և դեռ ապրում եմ մսեղիի մեջ։ Ես ցանկանում եմ օգտագործել իմ սերը՝ հաղթելու Սատանային, ամոթահար անելու նրան և այդպիսով՝ բավարարելու Քո մտադրությունները։ Ես ցանկանում եմ ինձ ամբողջությամբ տալ Քեզ, իմ անձից նույնիսկ մի չնչին մաս չտալ Սատանային, քանզի Սատանան Քո թշնամին է»։ Որքան շատ էր նա փնտրում այս ուղղությամբ, այնքան ավելի էր հուզվում, և այնքան ավելի էր մեծանում նրա ճանաչողությունն այս հարցերի վերաբերյալ։ Առանց գիտակցելու՝ նա հասկացավ, որ պետք է ազատվի Սատանայի ազդեցությունից և պետք է լիովին իրեն հանձնի Աստծուն։ Այսպիսին էր այն մակարդակը, որին նա հասավ։ Նա գերազանցում էր Սատանայի ազդեցությունը և ազատվում էր մսեղիի վայելքներից ու նախասիրություններից, և պատրաստ էր ավելի խորապես փորձառաբար ապրելու և՛ Աստծու պատիժը, և՛ Նրա դատաստանը։ Նա ասաց. «Թեև ես ապրում եմ Քո պատժի և Քո դատաստանի մեջ, որքան էլ դա ցավոտ լինի, միևնույն է, պատրաստ չեմ ապրելու Սատանայի իշխանության տակ, միևնույն է, պատրաստ չեմ ապրելու Սատանայի կողմից հիմարացվելու կյանքով։ Ես Քո անեծքների մեջ ապրելը երջանկություն եմ համարում, իսկ Սատանայի օրհնությունների մեջ ապրելը՝ ցավ։ Ես սիրում եմ Քեզ՝ ապրելով Քո դատաստանի մեջ, և սա իմ սիրտը մեծ ուրախությամբ է լցնում։ Քո պատիժն ու դատաստանն արդարություն և սրբություն են. դա ինձ մաքրագործելու համար է և առավել ևս՝ ինձ փրկելու։ Ես կգերադասեի իմ ողջ կյանքն ապրել Քո դատաստանի մեջ՝ ստանալով Քո հոգատարությունը, քան թե մեկ ակնթարթ ապրել Սատանայի իշխանության տակ։ Ես ցանկանում եմ մաքրագործվել Քո կողմից. նույնիսկ եթե ստիպված լինեմ տառապել, պատրաստ չեմ շահագործվելու և հիմարացվելու Սատանայի կողմից։ Ես՝ արարածս, պետք է օգտագործվեմ Քո կողմից, Քեզ պատկանեմ. ես նաև պետք է դատվեմ Քո կողմից և պատժվեմ Քո կողմից, նույնիսկ անիծվեմ Քո կողմից։ Իմ սիրտն ուրախանում է, երբ Դու կամենում ես օրհնել ինձ, քանզի ես տեսել եմ Քո սերը։ Դու Արարիչն ես, իսկ ես՝ արարած եմ. ես չպետք է դավաճանեմ Քեզ և ապրեմ Սատանայի իշխանության տակ, ոչ էլ պետք է շահագործվեմ Սատանայի կողմից։ Ես պետք է լինեմ Քո ձին կամ եզը՝ Սատանայի համար ապրելու փոխարեն։ Ես կգերադասեի ապրել Քո պատժի մեջ՝ առանց մսեղավոր երանության, և սա ինձ հաճույք կբերեր, նույնիսկ եթե կորցնեի Քո շնորհը։ Թեև Քո շնորհն ինձ հետ չէր լինի, ես, միևնույն է, հաճույք կստանայի Քո պատժից և Քո դատաստանից։ Սա Քո լավագույն օրհնությունն է, Քո մեծագույն շնորհը։ Թեև Դու միշտ մեծափառ և ցասումնալից ես իմ հանդեպ, միևնույն է, ես անկարող եմ հեռանալ Քեզնից, և, միևնույն է, չեմ կարող բավարար չափով սիրել Քեզ։ Ես կնախընտրեի ապրել Քո տանը, կնախընտրեի անիծվել, պատժվել և հարվածվել Քո կողմից, քան թե ապրել Սատանայի իշխանության տակ, կամ վազվզել ու զբաղվել միայն մսեղիի համար, առավել ևս ապրել մսեղիի համար»։ Պետրոսի սերը մաքուր սեր էր։ Սա կատարյալ դարձվելու փորձառությունն է և կատարյալ դարձվելու ամենաբարձր մակարդակը. չկա կյանք, որն ավելի իմաստալի լինի։ Նա ընդունեց Աստծու պատիժն ու դատաստանը, նա թանկ գնահատեց Աստծու արդար բնույթը, և Պետրոսի մեջ ոչինչ ավելի արժեքավոր չէր։ Նա ասաց. «Սատանան ինձ նյութական վայելքներ է տալիս, բայց ես չեմ գնահատում դրանք։ Աստծու պատիժն ու դատաստանը հասնում են ինձ. ես սա համարում եմ շնորհ, վայելքի աղբյուր և օրհնություն։ Եթե չլիներ Աստծու դատաստանը, ես երբեք չէի սիրի Աստծուն, դեռ կապրեի Սատանայի իշխանության տակ և դեռ կվերահսկվեի Սատանայի կողմից ու կլինեի նրա ձեռքում։ Եթե այդպես լիներ, ես երբեք իսկական մարդկային էակ չէի դառնա, քանզի անկարող կլինեի բավարարել Աստծուն և ի վիճակի չէի լինի ինձ ամբողջությամբ նվիրելու Աստծուն։ Թեև Աստված չի օրհնում ինձ՝ թողնելով ինձ առանց ներքին մխիթարության, ասես ներսումս կրակ վառվի, և առանց խաղաղության կամ ուրախության, և թեև Աստծու պատիժն ու կարգավարժանքը երբեք չեն հեռանում ինձնից, Աստծու պատժի և դատաստանի մեջ ես ի վիճակի եմ տեսնելու Նրա արդար բնույթը։ Ես հիանում եմ դրանով. կյանքում չկա ավելի արժեքավոր կամ իմաստալի բան։ Թեև Նրա պաշտպանությունն ու հոգատարությունը դարձել են անողոք պատիժ, դատաստան, անեծքներ և հարվածներ, միևնույն է, ես վայելք եմ ստանում այս բաներից, քանզի դրանք կարող են ավելի լավ մաքրագործել և փոխել ինձ, կարող են ավելի մոտեցնել Աստծուն, կարող են ավելի ունակ դարձնել սիրելու Աստծուն և կարող են իմ սերն առ Աստված ավելի մաքուր դարձնել։ Սա ինձ ունակ է դարձնում կատարելու իմ պարտավորությունը՝ որպես արարած, և ինձ տանում է Աստծու առջև ու Սատանայի ազդեցությունից հեռու և այնպես է անում, որ ես այլևս չծառայեմ Սատանային։ Երբ ես չեմ ապրում Սատանայի իշխանության տակ և ի վիճակի եմ իմ ողջ ունեցածը և այն ամենը, ինչ կարող եմ, նվիրելու Աստծուն՝ առանց որևէ բան պահելու, դա կլինի այն ժամանակ, երբ ես լիովին բավարարված կլինեմ։ Աստծու պատիժն ու դատաստանն են, որ փրկել են ինձ, և իմ կյանքն անբաժանելի է Աստծու պատժից ու դատաստանից։ Ինձ համար երկրի վրա ապրելը նույնն է, ինչ Սատանայի իշխանության տակ ապրելը, և եթե չլինեին Աստծու պատժի և դատաստանի հոգատարությունն ու պաշտպանությունը, ես միշտ կապրեի Սատանայի իշխանության տակ, և, ավելին, իմաստալի կյանքով ապրելու հնարավորություն կամ միջոց չէի ունենա։ Միայն այն ժամանակ, երբ Աստծու պատիժն ու դատաստանը երբեք չեն լքում ինձ և հնարավորություն են տալիս ինձ մշտապես մաքրագործվելու Աստծու կողմից, և Աստծու խիստ խոսքերը, արդար բնույթը և մեծափառ դատաստանն ինձ հետ են, ես առավելագույն պաշտպանություն եմ ձեռք բերում, գալիս եմ լույսի մեջ ապրելու և ձեռք եմ բերում Աստծու օրհնությունները։ Մաքրագործվել կարողանալը և ինքս ինձ Սատանայից ազատելն ու Աստծու տիրակալության տակ ապրելը մեծագույն օրհնությունն է իմ կյանքում»։ Սա մեծագույն բարձունքն է, որին Պետրոսը հասավ իր փորձառություններում։

Սա ճիշտ այն վիճակն է, որին մարդը պետք է հասնի կատարյալ դարձվելուց հետո։ Եթե դու չես կարող հասնել այս վիճակին, ապա իմաստալի կյանքով չես կարող ապրել։ Մարդն ապրում է մսեղիի մեջ, ինչը նշանակում է, որ նա ապրում է մարդկային դժոխքում, և առանց Աստծու դատաստանի ու պատժի՝ մարդը նույնքան կեղտոտ է, որքան Սատանան։ Ինչպե՞ս կարող էր մարդը սուրբ լինել։ Պետրոսը հավատում էր, որ Աստծու պատիժն ու դատաստանը մարդու լավագույն պաշտպանությունն ու մեծագույն շնորհն են։ Միայն Աստծու պատժի և դատաստանի միջոցով մարդը կարող է արթնանալ և ատել մսեղին, ատել Սատանային։ Աստծու խիստ կարգավարժանքը մարդուն ազատում է Սատանայի ազդեցությունից, ազատում է իր իսկ փոքրիկ աշխարհից և թույլ է տալիս ապրել Աստծու դեմքի լույսի ներքո։ Չկա ավելի լավ փրկություն, քան պատիժն ու դատաստանը։ Պետրոսն աղոթեց. «Աստվա՛ծ։ Քանի դեռ Դու պատժում և դատում ես ինձ, ես կիմանամ, որ Դու չես լքել ինձ։ Նույնիսկ եթե Դու ինձ ուրախություն կամ խաղաղություն չես տալիս և ստիպում ես ապրել տառապանքի մեջ և անթիվ պատժումների ես ենթարկում, քանի դեռ Դու չես լքում ինձ, իմ սիրտը հանգիստ կլինի։ Այսօր Քո պատիժն ու դատաստանը դարձել են իմ լավագույն պաշտպանությունը և իմ մեծագույն օրհնությունը։ Այն շնորհը, որ Դու տալիս ես ինձ, պաշտպանում է ինձ։ Այսօր Դու ինձ շնորհ ես պարգևում, և այս շնորհը Քո արդար բնույթի հայտնությունն է, և դա պատիժ ու դատաստան է. առավել ևս դա փորձություն է և տառապանքի կյանք»։ Պետրոսն ի վիճակի էր մի կողմ դնելու մսեղիի հաճույքները և ավելի խոր սեր ու ավելի մեծ պաշտպանություն փնտրելու, որովհետև նա այնքան շատ շնորհ էր ստացել Աստծու պատժից և դատաստանից։ Իր կյանքում, եթե մարդը ցանկանում է մաքրագործվել և հասնել իր բնավորության փոփոխությունների, եթե նա ցանկանում է ապրել իմաստալի կյանքով և կատարել իր պարտավորությունը՝ որպես արարած, ապա նա պետք է ընդունի Աստծու պատիժն ու դատաստանը և չպետք է թույլ տա, որ Աստծու կարգավարժանքն ու Աստծու հարվածները հեռանան իրենից, որպեսզի կարողանա իրեն ազատել Սատանայի մանիպուլյացիայից և ազդեցությունից ու ապրել Աստծու լույսի մեջ։ Իմացի՛ր, որ Աստծու պատիժն ու դատաստանը լույսն են և մարդու փրկության լույսը, և որ մարդու համար չկա ավելի լավ օրհնություն և ավելի մեծ շնորհ կամ ավելի լավ պաշտպանություն։ Մարդն ապրում է Սատանայի ազդեցության տակ և գոյություն ունի մսեղիի մեջ. եթե նա չի մաքրագործվում և չի ստանում Աստծու պաշտպանությունը, ապա ավելի շատ կայլասերվի։ Եթե նա ցանկանում է սիրել Աստծուն, ապա պետք է մաքրագործվի և փրկվի։ Պետրոսն աղոթեց. «Աստվա՛ծ, երբ Դու ինձ հետ բարությամբ ես վարվում, ես հրճվում եմ և մխիթարություն եմ զգում. երբ Դու պատժում ես ինձ, ես ավելի մեծ մխիթարություն և ուրախություն եմ զգում։ Թեև ես թույլ եմ և անասելի տառապանք եմ կրել, թեև արցունքներ ու վիշտ ունեմ, Դու գիտես, որ այդ վիշտն իմ ապստամբության և իմ թուլության պատճառով է։ Ես լաց եմ լինում, որովհետև չեմ կարող բավարարել Քո մտադրությունները, ես վիշտ և զղջում եմ զգում, որովհետև անբավարար եմ Քո պահանջների համար, բայց պատրաստ եմ հասնելու այս մակարդակին, պատրաստ եմ անելու այն ամենը, ինչ կարող եմ՝ Քեզ բավարարելու համար։ Քո պատիժը ծառայել է որպես իմ պաշտպանություն և լավագույն փրկությունն է ինձ համար. Քո դատաստանը գերազանցում է Քո հանդուրժողականությունն ու համբերությունը։ Առանց Քո պատժի և դատաստանի՝ ես չէի վայելի Քո ողորմությունն ու սիրող բարությունը։ Այսօր ես ավելի շատ եմ տեսնում, որ Քո սերը գերազանցել է երկինքները և վեր է բարձրացել բոլոր այլ բաներից։ Քո սերը միայն ողորմություն և սիրող բարություն չէ. ավելին՝ դա պատիժ և դատաստան է։ Ես այնքան շատ բան եմ շահել Քո պատժից և դատաստանից։ Առանց Քո պատժի և դատաստանի՝ ոչ մի մարդ չէր մաքրագործվի, և ոչ մի մարդ ի վիճակի չէր լինի փորձառաբար ապրելու Արարչի սերը։ Թեև ես հարյուրավոր փորձություններ ու նեղություններ եմ կրել և նույնիսկ մազապուրծ եմ եղել մահից, դրանք թույլ են տվել ինձ իսկապես ճանաչել Քեզ և հսկայական փրկություն ստանալ։ Եթե Քո պատիժը, դատաստանը և կարգավարժանքը հեռանային ինձնից, ես կապրեի խավարի մեջ՝ Սատանայի իշխանության տակ։ Ի՞նչ օգուտներ ունի մարդու մսեղին։ Եթե Քո պատիժն ու դատաստանը հեռանային ինձնից, դա այնպես կլիներ, ասես Քո Հոգին լքել է ինձ, ասես Դու այլևս ինձ հետ չես։ Եթե այդպես լիներ, ինչպե՞ս կարող էի շարունակել ապրել։ Դու ինձ հիվանդություն տվեցիր և խլեցիր իմ ազատությունը, ես ի վիճակի էի շարունակել ապրել, բայց եթե Քո պատիժն ու դատաստանը երբևէ հեռանային ինձնից, ես ապրել շարունակելու ոչ մի միջոց չէի ունենա։ Եթե ես լինեի առանց Քո պատժի և դատաստանի, կկորցնեի Քո սերը։ Քո սերը չափազանց խորն է, որպեսզի ես այն բառերով արտահայտեմ։ Առանց Քո սիրո՝ ես կապրեի Սատանայի իշխանության տակ և անկարող կլինեի տեսնել Քո փառավոր դեմքը։ Ինչպե՞ս կարող էի շարունակել ապրել։ Ես հազիվ թե կարողանայի նման խավարի մեջ, նման կյանքում շարունակել։ Քեզ ինձ հետ ունենալը նման է Քեզ տեսնելուն, ուստի ինչպե՞ս կարող էի հեռանալ Քեզնից։ Ես աղերսում եմ Քեզ ամենայն անկեղծությամբ, աղաչում եմ Քեզ չխլել ինձնից իմ մեծագույն մխիթարությունը, նույնիսկ եթե դա Քո մխիթարող խոսքերի լոկ մի նշույլ է։ Ես վայելել եմ Քո սերը, և այսօր չեմ կարող հեռու լինել Քեզնից. ինչպե՞ս կարող էի չսիրել Քեզ։ Ես վշտի շատ արցունքներ եմ թափել Քո սիրո պատճառով, սակայն միշտ զգացել եմ, որ այսպիսի կյանքն ավելի իմաստալի է, ավելի ունակ է հարստացնելու ինձ, ավելի ունակ է փոխելու ինձ և ավելի ունակ է թույլ տալու հասնել այն ճշմարտությանը, որը պետք է ունենան արարածները»։

Մարդու ողջ կյանքն անցնում է Սատանայի իշխանության տակ, և չկա մի մարդ, որը կարող է ինքնուրույն ազատվել Սատանայի ազդեցությունից։ Բոլորն ապրում են կեղտոտ աշխարհում՝ ապականության և դատարկության մեջ՝ առանց նվազագույն իմաստի կամ արժեքի. նրանք այսպիսի անհոգ կյանքով մսեղիի, կրքի և Սատանայի համար են ապրում։ Նրանց գոյությունը նվազագույն արժեք անգամ չունի։ Մարդն անկարող է գտնել այն ճշմարտությունը, որն իրեն կազատի Սատանայի ազդեցությունից։ Թեև մարդը հավատում է Աստծուն և կարդում է Աստվածաշունչը, նա չի հասկանում, թե ինչպես ազատվի Սատանայի ազդեցության վերահսկողությունից։ Դարերի ընթացքում շատ քիչ մարդիկ են բացահայտել այս գաղտնիքը, շատ քչերն են ըմբռնել այն։ Այսպիսով, թեև մարդը գարշում է Սատանայից և գարշում է մսեղիից, չգիտի, թե ինչպես ազատվի Սատանայի վնասակար ազդեցությունից։ Մի՞թե այսօր դեռ Սատանայի իշխանության տակ չեք։ Դուք չեք զղջում ձեր ապստամբ արարքների համար, առավել ևս չեք զգում, որ կեղտոտ եք և ապստամբ։ Աստծուն հակառակելուց հետո նույնիսկ հոգեկան խաղաղություն ունեք և մեծ հանգստություն եք զգում։ Մի՞թե քո հանգստությունն այն պատճառով չէ, որ ապականված ես։ Մի՞թե հանգստության այս զգացումը քո ապստամբությունից չի գալիս։ Մարդն ապրում է մարդկային դժոխքում, նա ապրում է Սատանայի խավար ազդեցության տակ. ողջ երկրով մեկ ուրվականներն ապրում են մարդու հետ միասին՝ ոտնձգություն անելով մարդու մսեղիի նկատմամբ։ Երկրի վրա դու չես ապրում գեղեցիկ դրախտում։ Այն վայրը, որտեղ գտնվում ես, դևերի տիրույթն է, մարդկային դժոխք, անդրաշխահը։ Եթե մարդը չի մաքրագործվում, ապա նա կեղտից է. եթե չի պաշտպանվում և հոգատարություն չի ստանում Աստծու կողմից, ապա դեռ Սատանայի գերին է. եթե չի դատվում և չի պատժվում, ապա է՛լ ավելի անկարող է խուսափել Սատանայի խավար ազդեցության ճնշումից։ Ապականված բնավորությունը, որը դու ցուցադրում ես, և ապստամբ վարքագիծը, որը արտահայտում ես կյանքով, բավարար են ապացուցելու, որ դեռևս Սատանայի իշխանության տակ ես ապրում։ Եթե քո միտքն ու մտքերը չեն մաքրագործվել, և քո բնավորությունը չի դատվել ու պատժվել, ապա քո ողջ էությունը դեռ Սատանայի իշխանության ճիրաններում է, Սատանան վերահսկում է քո միտքը, մանիպուլացնում է քո մտքերը, և քո ողջ էությունը Սատանայի ձեռքերում է։ Գիտե՞ս, թե հիմա որքան հեռու ես Պետրոսի չափանիշներից։ Ունե՞ս այդ որակը։ Որքա՞ն գիտես այսօրվա դատաստանի և պատժի մասին։ Որքա՞ն ունես այն ամենից, ինչը Պետրոսը ճանաչեց։ Եթե այսօր անկարող ես ճանաչել, արդյո՞ք ի վիճակի կլինես ապագայում հասնելու այդ ճանաչողությանը։ Քեզ պես ծույլ և վախկոտ մեկը պարզապես անկարող է ճանաչել պատիժն ու դատաստանը։ Եթե ձգտում ես մսեղիի խաղաղությանը և մսեղիի հաճույքներին, ապա մաքրագործվելու ոչ մի միջոց չես ունենա, և ի վերջո կտրվես Սատանային, քանզի այն, ինչ կյանքով արտահայտում ես, Սատանան է, և դա մսեղին է։ Այսօրվա դրությամբ շատ մարդիկ ընդհանրապես չեն ձգտում կյանքի, ինչը նշանակում է, որ նրանց չի հուզում մաքրագործվելը կամ կյանքի ավելի խոր փորձառության մեջ մտնելը։ Այդ դեպքում ինչպե՞ս կարող են կատարյալ դարձվել։ Նրանք, ովքեր չեն ձգտում կյանքի, կատարյալ դարձվելու հնարավորություն չունեն, իսկ նրանք, ովքեր չեն ձգտում Աստծու ճանաչողությանը, ովքեր չեն ձգտում իրենց բնավորության փոփոխություններին, անկարող են խուսափել Սատանայի խավար ազդեցությունից։ Նրանք լուրջ չեն վերաբերվում Աստծու՝ իրենց ճանաչողությանը և իրենց բնավորության փոփոխությունների մեջ մտնելուն, ճիշտ նրանց պես, ովքեր հավատում են կրոնին, ովքեր պարզապես հետևում են ծեսերին և ծառայությունների հաճախում։ Մի՞թե դա ապարդյուն չէ։ Եթե Աստծուն հավատալիս մարդը լուրջ չի վերաբերվում կյանքի հարցերին, չի ձգտում ճշմարտության մեջ մտնելու, չի ձգտում իր բնավորության փոփոխություններին, առավել ևս չի ձգտում Աստծու գործի ճանաչողությանը, ապա չի կարող կատարյալ դարձվել։ Եթե ցանկանում ես կատարյալ դարձվել, պետք է հասկանաս Աստծու գործը։ Մասնավորապես, պետք է հասկանաս Նրա պատժի և դատաստանի նշանակությունը, և թե ինչու է այս աշխատանքն իրականացվում մարդու վրա։ Դու ի վիճակի՞ ես ընդունելու այս գործը։ Այսպիսի պատժի ընթացքում ի վիճակի՞ ես հասնելու նույն փորձառություններին և ճանաչողությանը, ինչ Պետրոսը։ Եթե ձգտում ես Աստծու և Սուրբ Հոգու գործի ճանաչողությանը և եթե ձգտում ես քո բնավորության փոփոխություններին, ապա հնարավորություն ունես կատարյալ դարձվելու։

Նրանց համար, ովքեր պետք է կատարյալ դարձվեն, նվաճվելու գործի այս քայլն անփոխարինելի է. միայն այն ժամանակ, երբ մարդը նվաճվել է, կարող է փորձառաբար ապրել կատարյալ դարձվելու գործը։ Միայն նվաճվելու դերը կատարելը մեծ արժեք չունի, այն քեզ Աստծու համար պիտանի չի դարձնի։ Դու ոչ մի միջոց չես ունենա ավետարանը տարածելու գործում քո դերը խաղալու, քանզի չես ձգտում կյանքի և չես ձգտում քո մեջ փոփոխության ու նորացման և ուստի գործնական կյանքի փորձառություն չունես։ Այս քայլ առ քայլ գործի ընթացքում դու մի ժամանակ գործել ես որպես ծառայություն մատուցող և որպես հակադրություն, բայց եթե ի վերջո չես ձգտում Պետրոս լինելու, և քո ձգտումն այն ճանապարհով չէ, որով Պետրոսը կատարյալ դարձվեց, ապա, բնականաբար, փորձառաբար չես ապրի քո բնավորության փոփոխությունները։ Եթե մեկն ես, ով ձգտում է կատարյալ դարձվելու, ապա վկայություն տված կլինես և կասես. «Աստծու այս քայլ առ քայլ գործի մեջ ես ընդունել եմ Աստծու պատժի և դատաստանի գործը և թեև մեծ տառապանք եմ կրել, ճանաչել եմ, թե ինչպես է Աստված մարդուն կատարյալ դարձնում, ձեռք եմ բերել Աստծու կատարած գործը, Աստծու արդարության ճանաչողությունն եմ ունեցել, և Նրա պատիժը փրկել է ինձ։ Նրա արդար բնույթը հասել է ինձ և ինձ օրհնություններ ու շնորհ բերել. Նրա դատաստանն ու պատիժն են, որ պաշտպանել և մաքրագործել են ինձ։ Եթե չպատժվեի և չդատվեի Աստծու կողմից, և եթե Աստծու խիստ խոսքերը չհասնեին ինձ, չէի կարող ճանաչել Աստծուն, ոչ էլ կարող էի փրկվել։ Այսօր ես տեսնում եմ. որպես արարած՝ ոչ միայն մեկն է վայելում Արարչի ստեղծած բոլոր բաները, այլև, որ ավելի կարևոր է, բոլոր արարածները պետք է վայելեն Աստծու արդար բնույթը և Նրա արդար դատաստանը, որովհետև Աստծու բնույթն արժանի է մարդու վայելքին։ Որպես Սատանայի կողմից ապականված արարած՝ մարդը պետք է վայելի Աստծու արդար բնույթը։ Նրա արդար բնույթի մեջ պատիժ և դատաստան կա, և առավել ևս՝ մեծ սեր։ Թեև այսօր անկարող եմ լիովին ձեռք բերել Աստծու սերը, բախտ եմ ունեցել տեսնելու այն և դրանում օրհնվել եմ»։ Սա այն ուղին է, որով քայլում են նրանք, ովքեր փորձառաբար ապրում են կատարյալ դարձվելը, և սա այն ճանաչողությունն է, որի մասին նրանք խոսում են։ Նման մարդիկ նույնն են, ինչ Պետրոսը. նրանք նույն փորձառություններն ունեն, ինչ Պետրոսը։ Նման մարդիկ նաև կյանք ձեռք բերողներն են, ովքեր ճշմարտությունն ունեն։ Երբ փորձառեն մինչև վերջ, ի վիճակի կլինեն լիովին ազատվելու Սատանայի ազդեցությունից Աստծու դատաստանի մեջ և ձեռք բերվելու Աստծու կողմից։

Նվաճվելուց հետո մարդիկ որևէ հնչեղ վկայություն չունեն։ Նրանք սոսկ ամոթահար են արել Սատանային, բայց կյանքով չեն արտահայտել Աստծու խոսքերի իրականությունը։ Դու չես ստացել երկրորդ փրկությունը. դու սոսկ մեղքի զոհ ես ստացել, սակայն կատարյալ չես դարձվել. դա մեծ կորուստ է։ Դուք պետք է հասկանաք, թե ինչի մեջ պետք է մտնեք, և կյանքով ինչ պետք է արտահայտեք, և պետք է մտնեք դրանց մեջ։ Եթե ի վերջո չվերջացնես կատարյալ դարձվելը, ապա իսկական մարդկային էակ չես լինի և կլցվես ափսոսանքով։ Ադամն ու Եվան, որոնց Աստված ստեղծեց սկզբում, մաքուր մարդիկ էին, այսինքն՝ Եդեմի պարտեզում մաքուր էին, կեղտից չպղծված։ Նաև հավատարիմ էին Եհովային և ոչինչ չգիտեին Եհովային դավաճանելու մասին։ Պատճառն այն է, որ նրանք չունեին Սատանայի ազդեցության անհանգստությունը և Սատանայի թույնը։ Ողջ մարդկության մեջ նրանք ամենամաքուրն էին։ Ապրում էին Եդեմի պարտեզում՝ որևէ կեղտից չպղծված, չտիրապետված մսեղիի կողմից և Եհովայի հանդեպ երկյուղով։ Հետագայում, երբ Սատանան գայթակղեց նրանց, օձի թույնն ունեցան և Եհովային դավաճանելու ցանկությունը և ապրեցին Սատանայի ազդեցության տակ։ Սկզբում նրանք մաքուր էին և երկյուղում էին Եհովայից. նրանք միայն այս վիճակում էին մարդ։ Հետագայում, երբ Սատանան գայթակղեց, նրանք կերան բարու և չարի գիտության ծառի պտուղը և ապրեցին Սատանայի ազդեցության տակ։ Աստիճանաբար ապականվեցին Սատանայի կողմից և կորցրին մարդու սկզբնական պատկերը։ Սկզբում մարդն ուներ Եհովայի շունչը, անգամ նվազագույն չափով ապստամբ չէր և իր սրտում չարիք չուներ։ Այդ ժամանակ մարդն իսկապես մարդ էր։ Սատանայի կողմից ապականվելուց հետո մարդը դարձավ գազան։ Նրա մտքերը լի էին չարիքով և կեղտով՝ առանց բարության կամ սրբության։ Մի՞թե սա Սատանան չէ։ Դու փորձառաբար ապրել ես Աստծու գործի մեծ մասը, սակայն չես փոխվել կամ մաքրագործվել։ Դեռ ապրում ես Սատանայի իշխանության տակ և դեռ չես հնազանդվում Աստծուն։ Սա մեկն է, ով միայն նվաճվել է, բայց կատարյալ չի դարձվել։ Եվ ինչո՞ւ է ասվում, որ նման մարդը կատարյալ չի դարձվել։ Պատճառն այն է, որ այս մարդը կյանքի կամ Աստծու գործի ճանաչողության չի ձգտում և մսեղիի հաճույքներից ու ակնթարթային մխիթարությունից բացի՝ ոչինչ չի ցանկանում։ Արդյունքում, նրա կյանքի բնույթի մեջ փոփոխություններ չկան, և նրա չի վերագտել Աստծու ստեղծած մարդու սկզբնական նմանությունը։ Նման մարդիկ քայլող դիակներ են, մեռելներ, որոնք հոգի չունեն։ Նրանք, ովքեր չեն ձգտում հոգու հարցերի ճանաչողությանը, ովքեր չեն ձգտում սրբացման և ովքեր չեն ձգտում կյանքով արտահայտելու ճշմարտությունը, ովքեր բավարարվում են միայն բացասական կողմից նվաճվելով և ովքեր չեն կարող ապրել Աստծու խոսքերով ու դառնալ սրբացված մարդիկ, չփրկված մարդիկ են։ Քանզի եթե մարդն առանց ճշմարտության է, անկարող է հաստատուն կանգնել Աստծու փորձությունների ժամանակ. փրկված են միայն նրանք, ովքեր կարող են հաստատուն կանգնել Աստծու փորձությունների ժամանակ։ Ես Պետրոսի պես մարդկանց եմ ուզում, որոնք ձգտում են կատարյալ դարձվելու։ Այսօրվա ճշմարտությունը պարգևվում է նրանց, ովքեր տենչում և փնտրում են այն։ Այս փրկությունը պարգևվում է նրանց, ովքեր տենչում են փրկվել Աստծու կողմից։ Այս փրկությունը միայն այն բանի համար չէ, որ դուք ձեռք բերեք. այն նաև թույլ է տալիս, որ Աստված ձեռք բերի ձեզ. դուք ձեռք եք բերում Աստծուն, որպեսզի Աստված կարողանա ձեռք բերել ձեզ։ Այսօր Ես ձեզ ասել եմ այս խոսքերը, և դուք լսել եք դրանք, և պետք է կիրարկեք այս խոսքերի համաձայն։ Եթե ի վերջո կիրարկեք այս խոսքերը, Ես ձեզ ձեռք բերած կլինեմ այս խոսքերի միջոցով՝ միևնույն ժամանակ, նաև դուք ձեռք բերած կլինեք այս խոսքերը, այսինքն՝ ձեռք բերած կլինեք այս հսկայական փրկությունը։ Երբ մաքրագործվեք, իսկական մարդկային էակներ դարձած կլինեք։ Եթե անկարող ես կյանքով արտահայտել ճշմարտությունը կամ կյանքով արտահայտել կատարյալ դարձվածի նմանությունը, ապա կարելի է ասել, որ մարդ չես, այլ քայլող դիակ ես, գազան, որովհետև առանց ճշմարտության ես, այսինքն՝ առանց Եհովայի շնչի, և ուստի մեռած մարդ ես, որը հոգի չունի։ Թեև հնարավոր է վկայություն տալ նվաճվելուց հետո, այն, ինչ ձեռք ես բերում, լոկ մի քիչ փրկություն է, և դու հոգի ունեցող կենդանի էակ չես դարձել։ Թեև փորձառաբար ապրել ես պատիժ և դատաստան, քո բնավորությունը դրա արդյունքում չի նորացվել կամ փոխվել. դու դեռ քո հին եսն ես, Սատանայից ես և մաքրագործված մեկը չես։ Միայն նրանք արժեք ունեն, ովքեր կատարյալ են դարձվել, և միայն այսպիսի մարդիկ են ճշմարիտ կյանք ձեռք բերել։ Մի օր ինչ-որ մեկը քեզ կասի. «Դու փորձառաբար ապրել ես Աստծու գործը, ուստի խոսիր այն մասին, թե ինչպիսին է Նրա գործը։ Դավիթը փորձառաբար ապրեց Աստծու գործը և տեսավ Եհովայի գործերը, Մովսեսը նույնպես տեսավ Եհովայի գործերը, և երկուսն էլ ի վիճակի էին նկարագրելու Եհովայի գործերը և կարող էին խոսել Եհովայի հրաշալիության մասին։ Դուք տեսել եք վերջին օրերի մարմնացած Աստծու կատարած գործը, կարո՞ղ ես խոսել Նրա իմաստության մասին։ Կարո՞ղ ես խոսել Նրա գործի հրաշալիության մասին։ Ի՞նչ պահանջներ դրեց Աստված ձեր առջև, և ինչպե՞ս փորձառաբար ապրեցիք դրանք։ Դուք փորձառաբար ապրել եք Աստծու գործը վերջին օրերում. ո՞րն է ձեր մեծագույն տեսիլքը։ Կարո՞ղ եք խոսել այս մասին։ Կարո՞ղ եք խոսել Աստծու արդար բնույթի մասին»։ Ի՞նչ կպատասխանես, երբ բախվես այս հարցերին։ Եթե ասես. «Աստված այնքա՜ն արդար է, Նա պատժում և դատում է մեզ ու անխնա մերկացնում։ Աստծու բնույթն իսկապես անհանդուրժող է մարդու կողմից վիրավորանքի հանդեպ։ Աստծու գործը փորձառաբար ապրելուց հետո ես ճանաչել եմ, որ գազաններ ենք, և իսկապես տեսել եմ Աստծու արդար բնույթը», ապա մյուս մարդը կշարունակի հարցնել. «Էլ ի՞նչ գիտես Աստծու մասին։ Ինչպե՞ս է մարդը կիրարկում կյանքի մուտքը։ Ունե՞ս արդյոք անձնական վճիռներ»։ Դու կպատասխանես. «Սատանայի կողմից ապականվելուց հետո արարածները դարձել են գազաններ և ոչնչով չեն տարբերվում էշերից։ Ես այսօր Աստծու ձեռքերում եմ ապրում և ուստի պետք է բավարարեմ Արարչի մտադրությունները և ենթարկվեմ այն ամենին, ինչ Նա ուսուցանում է։ Այլ ընտրություն չունեմ»։ Եթե միայն նման ընդհանրություններով խոսես, այդ մարդը չի հասկանա, թե ինչ ես ասում։ Երբ նա հարցնում է, թե ինչ ճանաչողություն ունես Աստծու գործի մասին, նկատի ունի քո անձնական փորձառությունները։ Նա հարցնում է, թե ինչ ճանաչողություն ունես Աստծու պատժի և դատաստանի մասին այն փորձառաբար ապրելուց հետո և դրանով նկատի ունի քո անձնական փորձառությունները և խնդրում է, որ ճշմարտության քո ճանաչողության մասին խոսես։ Եթե անկարող ես խոսել նման բաների մասին, սա ապացուցում է, որ այսօրվա գործի մասին ոչինչ չգիտես։ Դու միշտ ասում ես խոսքեր, որոնք թվացյալ ճիշտ են կամ որոնք համընդհանուր ճանաչում ունեն. դու չունես կոնկրետ փորձառություններ, առավել ևս քո ճանաչողության մեջ էություն չկա, և նաև չունես ճշմարիտ վկայություններ, ուստի չես համոզում ուրիշներին։ Մի՛ եղիր Աստծու բացասական հետևորդ և մի՛ ձգտիր նրան, ինչը քեզ հետաքրքրասեր է դարձնում։ Ո՛չ սառը, ո՛չ էլ տաք լինելով՝ կկործանես ինքդ քեզ և կհետաձգես քո կյանքը։ Պետք է ազատվես նման բացասական և պասիվ վիճակից և հմտանաս դրական բաների ձգտելու և քո սեփական թուլությունները հաղթահարելու մեջ, որպեսզի կարողանաս ձեռք բերել ճշմարտությունը և կյանքով արտահայտել այն։ Քո թուլությունների մեջ ոչ մի սարսափելի բան չկա, և քո թերությունները քո ամենամեծ խնդիրը չեն։ Քո ամենամեծ խնդիրը և քո մեծագույն թերությունը քո ո՛չ տաք, ո՛չ էլ սառը լինելն է և ճշմարտությունը փնտրելու ցանկության բացակայությունը։ Բոլորիդ ամենամեծ խնդիրը վախկոտ մտածելակերպն է, ըստ որի՝ դուք գոհ եք իրերի ներկա վիճակից և պարզապես սպասում եք բացասականության մեջ։ Ճշմարտությանը ձեր ձգտելու ճանապարհին սա ձեր մեծագույն խոչընդոտն ու մեծագույն թշնամին է։ Եթե հնազանդվում ես միայն այն պատճառով, որ Իմ ասած խոսքերը շատ խոր են, ապա իսկապես չունես ճանաչողությունը, ոչ էլ ճշմարտությունն ես թանկ գնահատում։ Քո՝ նման հնազանդությունը վկայություն չէ, և Ես հավանություն չեմ տալիս նման հնազանդությանը։ Ինչ-որ մեկը կարող է հարցնել քեզ. «Որտեղի՞ց է գալիս քո Աստված։ Ո՞րն է քո այս Աստծու էությունը»։ Դու կպատասխանես. «Նրա էությունը պատիժ և դատաստան է»։ Ապա նա կշարունակի. «Մի՞թե Աստված ողորմած և սիրառատ չէ մարդու հանդեպ։ Մի՞թե չգիտես դա»։ Դու կասես. «Դա ուրիշների Աստված է։ Այն Աստված է, որին հավատում են կրոնի մարդիկ, և մեր Աստված չէ»։ Երբ քեզ պես մարդիկ քարոզում են ավետարանը, խեղաթյուրում են ճշմարիտ ճանապարհը, ուստի ի՞նչ օգուտ ունես։ Ինչպե՞ս կարող են ուրիշները քեզնից ճշմարիտ ճանապարհը ձեռք բերել։ Դու ճշմարտությունից զուրկ ես և ոչինչ չես կարող խոսել ճշմարտության մասին, առավել ևս չես կարող կյանքով արտահայտել ճշմարտությունը։ Ի՞նչն է քեզ որակավորում ապրելու Աստծու առջև։ Երբ քարոզում ես ավետարանն ուրիշներին և երբ հաղորդակցվում ես ճշմարտության մասին ու վկայում ես Աստծու մասին, եթե անկարող ես շահել նրանց, նրանք կհերքեն քո խոսքերը։ Մի՞թե տեղ զբաղեցնող չես։ Դու փորձառաբար ապրել ես Աստծու գործի մեծ մասը, սակայն երբ խոսում ես ճշմարտության մասին, հստակություն չունես։ Մի՞թե անպիտան չես։ Ի՞նչ օգուտ ունես։ Ինչպե՞ս կարող ես փորձառաբար ապրել Աստծու գործի մեծ մասը, սակայն Նրա մասին նվազագույն ճանաչողություն անգամ չունենալ։ Երբ քեզ հարցնում են, թե Աստծու մասին ինչ իրական ճանաչողություն ունես, կորցնում ես խոսքերդ կամ ինչ-որ կապ չունեցող բան ես պատասխանում՝ ասելով, որ Աստված զորեղ է, որ քո ստացած մեծ օրհնություններն իսկապես Աստծու բարձրացումն են, և որ չկա ավելի մեծ արտոնություն, քան Աստծուն անձամբ տեսնել կարողանալը։ Ի՞նչ արժեք կա սա ասելու մեջ։ Դրանք անօգուտ, դատարկ խոսքեր են։ Աստծու գործի մեծ մասը փորձառաբար ապրելով՝ միայն գիտես, որ Աստծու բարձրացումը ճշմարտությո՞ւնն է։ Դու պետք է ճանաչես Աստծու գործը և միայն այդ ժամանակ ճշմարիտ վկայություններ կունենաս։ Ինչպե՞ս կարող են նրանք, ովքեր ձեռք չեն բերել ճշմարտությունը, վկայել Աստծու մասին։

Եթե այսքան գործը և այսքան խոսքերը ոչ մի ազդեցություն չեն ունեցել քեզ վրա, ապա երբ գա Աստծու գործը տարածելու ժամանակը, անկարող կլինես կատարել քո պարտավորությունը և ամոթահար ու նվաստացած կլինես։ Այդ ժամանակ կզգաս՝ այնքան շատ ես պարտք Աստծուն, որ Աստծու մասին քո ճանաչողությունն այնքան մակերեսային է։ Եթե այսօր չես ձգտում Աստծու ճանաչողությանը, մինչ Նա գործում է, ապա հետո չափազանց ուշ կլինի։ Ի վերջո, չես ունենա ոչ մի ճանաչողություն, որի մասին կկարողանաս խոսել. դու դատարկ կմնաս՝ առանց որևէ բանի։ Ինչո՞վ հաշիվ կտաս Աստծուն։ Կունենա՞ս արդյոք Աստծու առջև կանգնելու հանդգնություն։ Դու պետք է հենց հիմա քրտնաջան աշխատես քո ձգտման մեջ, որպեսզի ի վերջո, Պետրոսի պես իմանաս, թե որքան օգտակար են Աստծու պատիժն ու դատաստանը մարդու համար, և որ առանց Նրա պատժի և դատաստանի՝ մարդը չի կարող փրկվել և կարող է միայն ավելի ու ավելի խոր սուզվել այս կեղտոտ երկրի մեջ, տիղմի մեջ։ Մարդիկ ապականվել են Սատանայի կողմից, դավեր են նյութել միմյանց դեմ և դաժանաբար ոտնահարել են միմյանց, կորցրել են իրենց աստվածավախ սրտերը։ Նրանց ապստամբությունը չափազանց մեծ է, նրանց պատկերացումները չափազանց շատ են, և բոլորը Սատանայից են։ Առանց Աստծու պատժի և դատաստանի՝ մարդու ապականված բնավորությունը չէր կարող մաքրագործվել, և նա չէր կարող փրկվել։ Այն, ինչ Աստծու գործն արտահայտում է մսեղիի մեջ, ճիշտ այն է, ինչ արտահայտում է Հոգին, և Նրա կատարած գործն իրականացվում է համաձայն այն բանի, ինչ Հոգին է անում։ Այսօր, եթե չունես այս գործի ճանաչողությունը, ապա այնքա՜ն հիմար ես և այնքա՜ն շատ բան ես կորցրել։ Եթե ձեռք չես բերել Աստծու փրկությունը, ապա քո հավատքը կրոնական հավատք է, և դու քրիստոնյա ես, որը կրոնից է։ Քանի որ ամուր կառչած ես մեռած կանոնակարգերին, կորցրել ես Սուրբ Հոգու նոր գործը. ուրիշները, ովքեր ձգտում են Աստծու սիրուն, ի վիճակի են ձեռք բերելու ճշմարտությունը և կյանքը, մինչդեռ քո հավատքն անկարող է ձեռք բերելու Աստծու հավանությունը։ Փոխարենը դու դարձել ես չարագործ մեկը, ով կործանարար և ատելի արարքներ է գործում. դու դարձել ես Սատանայի կատակների թիրախը և Սատանայի գերին։ Աստված նրա համար չէ, որ մարդը հավատա Նրան, այլ, որ սիրի և ձգտի ու երկրպագի Նրան։ Եթե չես ձգտում այսօր, ապա կգա օրը, երբ կասես. «Այն ժամանակ ինչո՞ւ պատշաճ կերպով չհետևեցի Աստծուն, պատշաճ կերպով չբավարարեցի Նրան, չձգտեցի իմ կյանքի բնույթի փոփոխություններին։ Ինչպե՜ս եմ ափսոսում, որ այն ժամանակ ի վիճակի չէի հնազանդվելու Աստծուն և չէի ձգտում Աստծու խոսքի ճանաչողությանը։ Աստված այնքան շատ բան ասաց այն ժամանակ. ինչո՞ւ չձգտեցի։ Այնքա՜ն հիմար էի»։ Դու ծայրաստիճան կատես ինքդ քեզ։ Այսօր դու չես հավատում Իմ ասած խոսքերին և ոչ մի ուշադրություն չես դարձնում դրանց. երբ գա օրը, երբ այս գործը տարածվի, և տեսնես դրա ամբողջականությունը, կափսոսաս, և այդ ժամանակ ապշահար կլինես։ Օրհնություններ կան, սակայն դու դրանք վայելել չգիտես, և կա ճշմարտություն, սակայն դու դրան չես ձգտում։ Մի՞թե փորձանք չես բերում քեզ վրա։ Այսօր, թեև Աստծու գործի հաջորդ քայլը դեռ պետք է սկսվի, ոչ մի հավելյալ բան չկա այն պահանջների մեջ, որոնք դրվում են քո առջև, և այն բանի մեջ, ինչ քեզնից խնդրվում է կյանքով արտահայտել։ Այնքան շատ գործ կա, և այնքան շատ ճշմարտություններ. մի՞թե դրանք արժանի չեն, որ ճանաչես։ Մի՞թե պատիժն ու դատաստանն անկարող են արթնացնել քո հոգին։ Մի՞թե պատիժն ու դատաստանն անկարող են ստիպել քեզ ինքդ քեզ ատել։ Մի՞թե գոհ ես Սատանայի ազդեցության տակ ապրելով՝ խաղաղությամբ ու ուրախությամբ և փոքր-ինչ մսեղավոր հարմարավետությամբ։ Մի՞թե բոլոր մարդկանցից ամենաստորը չես։ Ոչ ոք ավելի հիմար չէ, քան նրանք, ովքեր տեսել են փրկությունը, բայց չեն ձգտում այն ձեռք բերելու. նրանք մարդիկ են, որոնք տարված են մսեղիով և վայելում են Սատանային։ Դու հույս ունես, որ քո հավատն առ Աստված ոչ մի դժվարություն կամ նեղություն կամ նվազագույն տառապանք չի ենթադրի։ Դու միշտ ձգտում ես այն բաներին, որոնք անարժեք են և ոչ մի արժեք չես տալիս կյանքին՝ փոխարենը քո սեփական անհեթեթ մտքերը դնելով ճշմարտությունից առաջ։ Այնքա՜ն անարժեք ես։ Խոզի պես ես ապրում. ի՞նչ տարբերություն կա քո և խոզերի ու շների միջև։ Մի՞թե նրանք, ովքեր չեն ձգտում ճշմարտությանը և փոխարենը սիրում են մսեղին, բոլորը գազաններ չեն։ Մի՞թե այն մեռելները, որոնք հոգի չունեն, բոլորը քայլող դիակներ չեն։ Քանի՞ խոսք է ասվել ձեր միջավայրում։ Մի՞թե ձեր միջավայրում միայն մի քի9 գործ է արվել։ Որքա՞ն եմ ձեզ մատակարարել։ Ուստի ինչո՞ւ ձեռք չես բերել այն։ Ինչի՞ց ես տրտնջում։ Արդյո՞ք այնպես չէ, որ ոչինչ ձեռք չես բերել, որովհետև չափազանց շատ ես սիրում մսեղին։ Եվ արդյո՞ք պատճառն այն չէ, որ քո մտքերը չափազանց անհեթեթ են։ Արդյո՞ք պատճառն այն չէ, որ չափազանց հիմար ես։ Եթե չես կարողանում ձեռք բերել այս օրհնությունները, կարո՞ղ ես Աստծուն մեղադրել՝ քեզ չփրկելու համար։ Այն ամենը, ինչին ձգտում ես, Աստծուն հավատալուց հետո խաղաղություն ձեռք բերել կարողանալն է, որպեսզի քո երեխաները զերծ լինեն հիվանդություններից, որպեսզի քո ամուսինը լավ աշխատանք ունենա, որպեսզի քո որդին լավ կին գտնի, որպեսզի քո դուստրը լավ ամուսին գտնի, որպեսզի քո եզներն ու ձիերը լավ վարեն հողը, որպեսզի քո բերքի համար լավ եղանակով տարի լինի։ Սա է այն, ինչին ձգտում ես։ Քո ձգտումը միայն հարմարավետության մեջ ապրելն է, որպեսզի ոչ մի դժբախտ պատահար չպատահի քո ընտանիքին, որպեսզի քամիները քո կողքով անցնեն, որպեսզի քո դեմքին ավազ չդիպչի, որպեսզի քո ընտանիքի բերքը հեղեղից և որևէ աղետից չտուժի, որ ապրես «Աստծու գրկում», ապրես հարմարավետ բնում։ Քեզ պես վախկոտ մարդը, որը միշտ մսեղիին է ձգտում, սիրտ ունի՞, հոգի ունի՞։ Մի՞թե գազան չես։ Ես քեզ ճշմարիտ ճանապարհն եմ պարգևում՝ առանց փոխարենը որևէ բան խնդրելու, սակայն չես ձգտում դրան։ Մի՞թե դեռ նրանցից մեկն ես, ովքեր հավատում են Աստծուն։ Ես քեզ իրական մարդկային կյանք եմ պարգևում, սակայն չես ձգտում դրան։ Մի՞թե նույն տեսակից չես, ինչ խոզերն ու շները։ Խոզերը չեն ձգտում մարդու կյանքին, չեն ձգտում մաքրագործվելուն և չեն հասկանում, թե ինչ է կյանքը։ Ամեն օր կշտանալուց հետո պարզապես քնում են։ Ես քեզ ճշմարիտ ճանապարհն եմ պարգևել, սակայն դու այն ձեռք չես բերել, դու դատարկաձեռն ես մնում։ Պատրա՞ստ ես շարունակելու այս կյանքում՝ խոզի կյանքում։ Ո՞րն է նման մարդկանց ողջ լինելու նշանակությունը։ Քո կյանքն արհամարհելի է և ստոր, դու ապրում ես կեղտի և սանձարձակության մեջ և չես ձգտում որևէ նպատակի, ուստի մի՞թե քո կյանքն ամենաստորը չէ բոլորից։ Ունե՞ս արդյոք հանդգնություն՝ կանգնելու Աստծու առջև։ Եթե շարունակես այսպես փորձառաբար ապրել, ինչ-որ բան ձեռք կբերե՞ս։ Քեզ պարգևվել է Ճշմարիտ ճանապարհը, բայց ի վերջո կկարողանաս ձեռք բերել այն, թե ոչ, կախված է քո սեփական ձգտումից։ Մարդիկ ասում են. «Աստված արդար Աստված է։ Քանի դեռ մարդը հետևում է Նրան մինչև վերջ, Նա, անշուշտ, անաչառ կլինի մարդու հանդեպ, քանզի Նա ամենաարդարն է։ Եթե մարդը հետևում է Նրան մինչև վերջ, կարո՞ղ է Նա մի կողմ նետել մարդուն»։ Ես անաչառ եմ բոլոր մարդկանց հանդեպ և Իմ արդար բնույթով դատում եմ բոլոր մարդկանց, սակայն այն պահանջները, որոնք դնում եմ մարդկանց առջև, բոլորը համապատասխան պայմաններ են ներառում, և այն, ինչ պահանջում եմ, պետք է իրագործեն բոլոր մարդիկ՝ անկախ նրանից, թե ովքեր են։ Ինձ չի հուզում, թե որքան ավագ կամ որքան փորձառու ես. Ինձ հուզում է միայն այն, թե արդյոք հետևում ես Իմ ճանապարհին, և արդյոք սիրում և տենչում ես ճշմարտությունը, թե ոչ։ Եթե ճշմարտության պակաս ունես և դրա փոխարեն անպատվություն ես բերում Իմ անվան վրա և չես գործում Իմ ճանապարհի համաձայն՝ պարզապես առանց հոգատարության կամ մտահոգության հետևելով, Ես այդ ժամանակ կտապալեմ և կպատժեմ քեզ քո չարիքի համար, և այդ ժամանակ ի՞նչ կունենաս ասելու։ Կարո՞ղ ես ասել, որ Աստված արդար չէ։ Եթե հետևել ես բոլոր այն խոսքերին, որոնք ասել եմ այսօր, ուրեմն մարդու այն տեսակն ես, որին հավանություն եմ տալիս։ Դու ասում ես, որ միշտ տառապել ես Աստծուն հետևելիս, որ հետևել ես Նրան փոթորիկների միջով և Նրա հետ կիսել ես լավ ու վատ ժամանակները, բայց կյանքով չես արտահայտել Աստծու ասած խոսքերը. դու միայն ցանկանում ես Աստծու համար այսուայնկողմ վազել և ամեն օր ծախսվել Նրա համար և երբեք չես մտածել իմաստալից կյանք ապրելու մասին։ Նաև ասում ես. «Ամեն դեպքում, հավատում եմ, որ Աստված արդար է։ Տառապում եմ Նրա համար, այսուայնկողմ եմ վազում Նրա համար և ինձ Նրան եմ նվիրում և նույնիսկ եթե ոչ մի ձեռքբերում չեմ ունեցել, նեղություն եմ կրել. Նա, անշուշտ, կհիշի ինձ»։ Ճիշտ է, որ Աստված արդար է, սակայն այդ արդարությունը որևէ անմաքրությամբ պղծված չէ. այն մարդկային կամք չի պարունակում և պղծված չէ մսեղիով կամ մարդկային գործարքներով։ Բոլոր նրանք, ովքեր ապստամբ են և հակադրության մեջ են, բոլոր նրանք, ովքեր չեն հետևում Նրա ճանապարհին, կպատժվեն. ոչ ոք չի ներվում, և ոչ ոք չի խնայվում։ Որոշ մարդիկ ասում են. «Այսօր այսուայնկողմ եմ վազում Քեզ համար. ի վերջո, կարո՞ղ ես ինձ փոքր-ինչ օրհնություն տալ»։ Ուստի հարցնում եմ քեզ. «Հետևե՞լ ես արդյոք Իմ խոսքերին»։ Այն արդարությունը, որի մասին խոսում ես, հիմնված է գործարքի վրա։ Դու միայն մտածում ես, որ արդար եմ, որ անաչառ եմ բոլոր մարդկանց հանդեպ, և որ բոլոր նրանք, ովքեր հետևում են Ինձ մինչև վերջ, անշուշտ, կփրկվեն և կստանան Իմ օրհնությունները։ Իմ այն խոսքերի մեջ, թե «բոլոր նրանք, ովքեր հետևում են Ինձ մինչև վերջ, անշուշտ կփրկվեն», ներքին իմաստ կա. Ինձ մինչև վերջ հետևողները նրանք են, ում Ես լիովին ձեռք կբերեմ. նրանք են, ովքեր, Իմ կողմից նվաճվելուց հետո փնտրում են ճշմարտությունը և կատարյալ են դարձվում։ Քանի՞ պահանջ ես բավարարել։ Դու բավարարել ես միայն Ինձ մինչև վերջ հետևելու պահանջը, բայց ուրիշ ի՞նչ։ Հետևե՞լ ես արդյոք Իմ խոսքերին։ Դու բավարարել ես Իմ հինգ պահանջներից մեկը, սակայն մտադրություն չունես բավարարելու մնացած չորսը։ Պարզապես գտել ես ամենապարզ, ամենահեշտ ճանապարհը և ձգտել ես՝ սոսկ հուսալով, որ բախտդ կբերի։ Քեզ պես մարդու հանդեպ Իմ արդար բնույթը միայն պատիժ և դատաստան է նշանակում և արդար հատուցում. նշանակում է բոլոր չարագործների արդար պատիժը։ Բոլոր նրանք, ովքեր չեն հետևում Իմ ճանապարհին, անշուշտ, կպատժվեն, նույնիսկ եթե մինչև վերջ հետևեն։ Սա է Աստծու արդարությունը։ Երբ այս արդար բնույթն արտահայտվի մարդու պատժի մեջ, մարդն ապշահար կլինի և ափսոսանք կզգա, որ Աստծուն հետևելիս չի հետևել Նրա ճանապարհին։ «Այն ժամանակ միայն փոքր-ինչ տառապեցի՝ Աստծուն հետևելիս, բայց չհետևեցի Աստծու ճանապարհին։ Ի՞նչ արդարացումներ կան։ Այլ տարբերակ չկա, քան պատժվելը»։ Սակայն իր նա մտքում ասում է. «Ամեն դեպքում, Քեզ մինչև վերջ հետևել եմ, ուստի նույնիսկ եթե պատժես ինձ, դա չի կարող չափազանց դաժան պատիժ լինել, և ինձ պատժելուց հետո դեռ կցանկանաս ինձ։ Գիտեմ, որ արդար ես և ինձ հետ հավիտյան այդպես չես վարվի։ Ի վերջո, ես նման չեմ նրանց, ովքեր կվերացվեն. նրանք, ովքեր պետք է վերացվեն, ծանր պատիժ կստանան, մինչդեռ իմ պատիժն ավելի թեթև կլինի»։ Արդար բնույթն այնպիսին չէ, ինչպես դու ես ասում։ Այնպես չէ, որ իրենց մեղքերը պատշաճ կերպով խոստովանողների հետ Աստված մեղմ է վարվում։ Արդարությունը սրբություն է և այնպիսի բնույթ է, որը մարդու կողմից վիրավորանք չի հանդուժում, և այն ամենը, ինչ կեղտոտ է ու չի փոխվել, Աստծու գարշանքի թիրախն է։ Աստծու արդար բնույթը օրենք չէ, այլ կառավարչական հրամանագիր. այն կառավարչական հրամանագիր է արքայության ներսում, և այս կառավարչական հրամանագիրը ցանկացած մեկի արդար պատիժն է, ով չգիտի ճշմարտությունը և չի փոխվել, և փրկության համար ոչ մի տեղ չկա։ Քանզի, երբ յուրաքանչյուր մարդ դասավորվի ըստ իր տեսակի, բարին կվարձատրվի, իսկ չարը կպատժվի։ Դա այն ժամանակն է, երբ մարդու նշանակության վայրը կբացահայտվի. այն ժամանակն է, երբ փրկության գործը կմոտենա ավարտին, որից հետո մարդուն փրկելու գործն այլևս չի արվի, և հատուցում կբերվի նրանցից յուրաքանչյուրի վրա, ով չարիք է գործում։ Որոշ մարդիկ ասում են. «Աստված հիշում է Իր կողքին եղողներից յուրաքանչյուրին։ Նա մեզնից ոչ մեկին չի մոռանա։ Մենք երաշխավորված ենք, որ Աստված մեզ կատարյալ կդարձնի։ Նա ներքևում գտնվողներից ոչ մեկին չի հիշի։ Անկասկած, ներքևում գտնվող մարդկանցից նրանք, ովքեր կատարյալ կդարձվեն, թվով ավելի քիչ են, քան մենք, որ հաճախ են շփվում Աստծու հետ. Աստված չի կարողանա մոռանալ մեզնից ոչ մեկին, Աստված բոլորիս արժանի է համարել, և մենք երաշխավորված ենք, որ Աստված մեզ կատարյալ կդարձնի»։ Բոլորդ նման պատկերացումներ ունեք։ Մի՞թե սա արդարություն է։ Դու կիրարկե՞լ ես ճշմարտությունը, թե՞ ոչ։ Դու իրականում այդպիսի անհիմն լուրեր ես տարածում. դու ամոթ չունե՛ս։

Այսօր որոշ մարդիկ ձգտում են Աստծու կողմից օգտագործվելու, բայց նվաճվելուց հետո չեն կարողանում ուղղակիորեն օգտագործվել։ Ինչ վերաբերում է այսօր ասված խոսքերին, եթե Աստծու՝ մարդկանց օգտագործելու ժամանակ դեռ անկարող ես դրանք իրագործել, ապա կատարյալ չես դարձվել։ Այլ կերպ ասած՝ այն ժամանակաշրջանի ավարտի գալուստը, երբ մարդը կատարյալ է դարձվում, կորոշի՝ արդյոք մարդը կվերացվի, թե կօգտագործվի Աստծու կողմից։ Նրանք, ովքեր նվաճվել են, ոչ այլ ինչ են, քան պասիվ և բացասական կողմից օրինակներ. նրանք տիպարներ և նմուշներ են, բայց ոչ այլ ինչ են, քան հակադրություն։ Միայն այն ժամանակ, երբ մարդու կյանքի բնույթը ներսից և դրսից փոխվի և հասնի փոփոխությունների, լիովին ավարտուն դարձված կլինի։ Այսօր ո՞րն ես ուզում. նվաճվե՞լ, թե՞ կատարյալ դարձվել։ Ո՞րն ես փափագում իրագործել։ Բավարարե՞լ ես արդյոք կատարյալ դարձվելու պայմանները։ Ո՞ր պայմաններն են դեռ պակասում քեզ։ Ինչպե՞ս պետք է զինես ինքդ քեզ և ինչպե՞ս պետք է լրացնես քո պակասությունները։ Ինչպե՞ս պետք է բռնես կատարյալ դարձվելու ճանապարհը։ Ինչպե՞ս պետք է լիովին հնազանդվես։ Դու խնդրում ես կատարյալ դարձվել, ուստի արդյո՞ք ձգտում ես սրբացման։ Արդյո՞ք մեկն ես, ով փնտրում է պատիժն ու դատաստանը փորձառաբար ապրելը, որպեսզի կարողանաս մաքրագործվել։ Դու ձգտում ես մաքրագործվելու, ուստի պատրա՞ստ ես ընդունելու պատիժն ու դատաստանը։ Խնդրում ես ճանաչել Աստծուն, բայց ունե՞ս արդյոք Նրա պատժի և դատաստանի ճանաչողությունը։ Այսօր այն գործի մեծ մասը, որ Նա անում է քեզ վրա, պատիժ և դատաստան է. ո՞րն է քո ճանաչողությունն այն գործի մասին, որն իրականացվել է քեզ վրա։ Այն պատիժն ու դատաստանը, որ փորձառաբար ապրել ես, մաքրագործե՞լ են քեզ։ Դա փոխե՞լ է քեզ։ Որևէ ազդեցություն ունեցե՞լ է քեզ վրա։ Հոգնե՞լ ես արդյոք այսօրվա այսքան գործից՝ անեծքներից, դատաստաններից և մերկացումներից, թե՞ զգում ես, որ այս բաները մեծ օգուտ են քեզ համար։ Դու սիրում ես Աստծուն, բայց ինչո՞ւ ես սիրում Նրան։ Սիրում ես Աստծուն, որովհետև փոքր-ինչ շնո՞րհ ես ստացել։ Թե՞ խաղաղություն և ուրախություն ձեռք բերելուց հետո ես Աստծուն սիրում։ Թե՞ Նրա պատժով և դատաստանով մաքրագործվելուց հետո ես Աստծուն սիրում։ Որոշակիորեն ի՞նչն է քեզ ստիպում սիրել Աստծուն։ Ի՞նչ պայմաններ բավարարեց Պետրոսը՝ կատարյալ դարձվելու համար։ Կատարյալ դարձվելուց հետո ո՞րն էր այն վճռորոշ ձևը, որով դա արտահայտվեց։ Նա Տեր Հիսուսին սիրում էր, որովհետև կարոտո՞ւմ էր Նրան, թե՞ որովհետև չէր կարողանում տեսնել Նրան, թե՞ որովհետև նախատված էր զգում։ Թե՞ Տեր Հիսուսին ավելի շատ էր սիրում, որովհետև ընդունել էր նեղությունների տառապանքը և այդպիսով ճանաչել իր իսկ կեղտն ու ապստամբությունը, ինչպես նաև Տիրոջ սրբությունը։ Նրա աստվածասեր սիրտն ավելի մաքուր դարձավ Աստծու պատժի և դատաստանի՞ պատճառով, թե՞ մեկ այլ բանի։ Ո՞րն է դա։ Դու Աստծուն սիրում ես Աստծու շնորհի պատճառով, և որովհետև այսօր Նա քեզ ինչ-որ չնչին օրհնություն է տվել։ Մի՞թե դա ճշմարիտ սեր է։ Ինչպե՞ս պետք է սիրես Աստծուն։ Մի՞թե պետք է ընդունես Նրա պատժն ու դատաստանը և Նրա արդար բնույթը տեսնելուց հետո ի վիճակի լինես իսկապես սիրելու Նրան, այնպես որ լիովին համոզված լինես և ունենաս Նրա ճանաչողությունը։ Պետրոսի պես կարո՞ղ ես ասել, որ չես կարող բավարար չափով սիրել Աստծուն։ Այն, ինչին ձգտում ես, պատժից և դատաստանից հետո նվաճվե՞լն է, թե՞ պատժից և դատաստանից հետո մաքրագործվելը, պաշտպանվելը և հոգատարություն ստանալը։ Սրանցից կոնկրետ որի՞ն ես ձգտում։ Քո կյանքն իմաստալի՞ց է, թե՞ անիմաստ և առանց արժեքի։ Մսեղի՞ն ես ուզում, թե՞ ճշմարտությունը։ Դատաստա՞ն ես ուզում, թե՞ մխիթարություն։ Աստծու գործի այսքան մասը փորձառաբար ապրելով և Աստծու սրբությունն ու արդարությունը տեսնելով՝ ինչպե՞ս պետք է ձգտես։ Կոնկրետ ինչպե՞ս պետք է քայլես այս ճանապարհով։ Ինչպե՞ս պետք է կիրարկես Աստծուն սիրելը։ Արդյո՞ք Աստծու պատժն ու դատաստանը որևէ արդյունքի հասել են քո մեջ։ Ունես Աստծու պատժի և դատաստանի ճանաչողությունը, թե ոչ, կախված է նրանից, թե կյանքով ինչ ես արտահայտում և թե ինչ աստիճանի ես սիրում Աստծուն։ Քո շուրթերն ասում են, որ սիրում ես Աստծուն, սակայն այն, ինչ կյանքով արտահայտում ես, հին, ապականված բնավորությունն է. դու չունես աստվածավախ սիրտ և առավել ևս չունես խիղճ։ Մի՞թե նման մարդիկ սիրում են Աստծուն։ Մի՞թե նման մարդիկ հավատարիմ են Աստծուն։ Արդյո՞ք նրանք ընդունում են Աստծու պատժն ու դատաստանը։ Դու ասում ես, որ սիրում ես Աստծուն և հավատում ես Նրան, սակայն բաց չես թողնում քո պատկերացումները։ Քո աշխատանքում, մուտքի մեջ, քո ասած խոսքերում և քո կյանքում Աստծու հանդեպ քո սիրո նվազագույն դրսևորում իսկ չկա, և աստվածավախ սիրտ չկա։ Մի՞թե սա մեկն է, ով պատիժ և դատաստան է ձեռք բերել։ Պետրոսը կարո՞ղ էր նման մեկը լինել։ Արդյո՞ք նրանք, ովքեր նման են Պետրոսին, ունեն միայն ճանաչողությունը, բայց ոչ կյանքով արտահայտումը։ Այսօր ո՞րն է այն պայմանը, որը պահանջում է, որ մարդը կյանքով իրական կյանք արտահայտի։ Մի՞թե Պետրոսի աղոթքները միայն խոսքեր էին, որ դուրս էին գալիս նրա բերանից։ Մի՞թե դրանք խոսքեր չէին նրա սրտի խորքից։ Մի՞թե Պետրոսը միայն աղոթում էր և չէր կիրարկում ճշմարտությունը։ Հանուն ո՞ւմ է քո ձգտումը։ Ինչպե՞ս պետք է ինքդ քեզ ստիպես Աստծու պատժի և դատաստանի ընթացքում պաշտպանություն և մաքրագործում ստանալ։ Մի՞թե Աստծու պատիժն ու դատաստանը ոչ մի օգուտ չունեն մարդու համար։ Մի՞թե բոլոր դատաստանները պատիժ են։ Կարո՞ղ է արդյոք այնպես լինել, որ միայն խաղաղությունն ու ուրախությունը, միայն նյութական օրհնություններն ու ակնթարթային հանգստությունն են օգտակար մարդու կյանքի համար։ Եթե մարդն ապրում է հանգստության և հարմարավետության միջավայրում, ապրում է առանց դատաստանի կյանք, կարո՞ղ է մաքրագործվել։ Եթե մարդը ցանկանում է փոխվել և մաքրագործվել, ինչպե՞ս պետք է ընդունի կատարյալ դարձվելը։ Այսօր ո՞ր ճանապարհը պետք է ընտրես։


Պետք է հասկանաք գործը. մի՛ հետևեք շփոթության մեջ։

Ներկայում կան շատերը, ովքեր շփոթված են հավատում։ Չափազանց մեծ հետաքրքրասիրություն ունեք, օրհնություններ ստանալու չափազանց մեծ ցանկություն և կյանքի հանդեպ չափազանց փոքր ձգտում։ Մեր օրերում մարդիկ մեծ խանդավառությամբ են հավատում Հիսուսին։ Հիսուսը նրանց վերադարձնելու է երկնային տուն, ուրեմն ինչպե՞ս կարող են չհավատալ Նրան։ Ոմանք հավատացյալ են իրենց ողջ կյանքում. նույնիսկ քառասուն կամ հիսուն տարի հավատալուց հետո երբեք չեն հոգնում Աստվածաշունչ կարդալուց։ Պատճառն այն է, որ կարծում են[ա]՝ ինչ էլ պատահի, քանի դեռ հավատ ունեն, երկինք կգնան։ Դուք ընդամենը մի քանի տարի եք հետևել Աստծուն այս ուղիով, սակայն արդեն չեք կարողանում հաստատուն մնալ դրանում։ Կորցրել եք տոկունությունը, որովհետև օրհնություններ ստանալու ձեր ցանկությունը չափազանց ուժեղ է։ Օրհնություններ ստանալու ձեր ցանկությունն ու հետաքրքրասիրությունը ձեզ դրդեցին բռնել ճշմարիտ ճանապարհը։ Գրեթե ոչ մի հասկացողություն չունեք գործի այս փուլի վերաբերյալ։ Շատ բաներ, որ այսօր ասում եմ, ուղղված չեն Հիսուսին հավատացողներին, ոչ էլ ասում եմ դրանք պարզապես նրանց պատկերացումներին հակադրվելու համար։ Իրականում այս մերկացվող պատկերացումները հենց ձեր ներսում գոյություն ունեցողներն են, քանի որ չեք հասկանում, թե ինչու է Աստվածաշունչը մի կողմ դրվել, ինչու եմ ասում, որ Եհովայի գործը հնացել է, կամ ինչու եմ ասում, որ Հիսուսի գործը հնացել է։ Փաստն այն է, որ փայփայում եք բազմաթիվ պատկերացումներ, որոնք չեք բարձրաձայնել, ինչպես նաև բազմաթիվ տեսակետեր, որոնք թաքցնում եք ձեր սրտերում, և պարզապես հետևում եք ամբոխին։ Իսկապե՞ս կարծում եք, թե շատ պատկերացումներ չեք փայփայում։ Պարզապես չեք խոսում դրանց մասին։ Իրականում լոկ ձևականորեն եք հետևում Աստծուն, չեք գալիս փնտրելու ճշմարիտ ճանապարհը և չեք եկել կյանք ձեռք բերելու մտադրությամբ։ Ձեր վերաբերմունքը պարզապես ամեն ինչ պարզելու ցանկությունն է։ Քանի որ բաց չեք թողել ձեր հին պատկերացումներից շատերը, ձեր մեջ չկա մեկը, ով ի վիճակի է եղել լիովին ընծայվելու։ Այս կետին հասնելուց հետո շարունակում եք անհանգստանալ սեփական ճակատագրի համար՝ գիշեր ու զօր ալեկոծվելով և երբեք չկարողանալով բաց թողնել դա։ Կարծում ես, որ երբ խոսում եմ Փարիսեցիների մասին, նկատի ունեմ կրոնավոր «ծերուկների՞ն»։ Մի՞թե հենց դուք չեք Փարիսեցիների ամենաառաջադեմ, ժամանակակից ներկայացուցիչները։ Կարծում ես, որ երբ նշում եմ նրանց, ովքեր Ինձ չափում են Աստվածաշնչով, բացառապես նկատի ունեմ կրոնավոր աշխարհի այդ աստվածաշնչյան փորձագետների՞ն։ Հավատում ես, որ երբ խոսում եմ նրանց մասին, ովքեր կրկին Աստծուն խաչն են հանում, նկատի ունեմ կրոնավոր աշխարհի առաջնորդողների՞ն։ Մի՞թե դուք չեք այս դերը խաղացող լավագույն դերասանները։ Կարծում ես, թե բոլոր այն խոսքերը, որ արտաբերում եմ մարդկանց պատկերացումներին հակադրվելու համար, լոկ կրոնի պաստորների և երեցների ծա՞ղրն են։ Մի՞թե դուք նույնպես ձեր դերը չեք խաղացել այս ամենի մեջ։ Համոզվա՞ծ ես, որ քիչ պատկերացումներ եք փայփայում։ Պարզապես բոլորդ այժմ սովորել եք այդքան ճարպիկ լինել։ Չեք խոսում այն բաների մասին, որոնք չեք հասկանում, կամ ցույց չեք տալիս, թե ինչ եք զգում դրանց հանդեպ, սակայն երկյուղի և հնազանդության սրտեր պարզապես գոյություն չունեն ձեր ներսում։ Ձեր տեսանկյունից՝ ուսումնասիրելը, դիտարկելը և սպասելն այսօր կիրարկելու ձեր լավագույն ուղիներն են։ Սովորել եք չափազանց ճարպիկ լինել։ Սակայն գիտակցո՞ւմ եք արդյոք, որ սա խորամանկ մտածելակերպ է։ Կարծում եք, որ ձեր կողմից մի պահի խելամտությունը կօգնի՞ ձեզ խուսափել հավերժական պատժից։ Սովորել եք այդքա՜ն «իմաստուն» լինել։ Ավելին, ոմանք Ինձ այսպիսի հարցեր են տալիս։ «Մի օր, երբ կրոնավոր աշխարհի մարդիկ ինձ հարցնեն. «Ինչո՞ւ ձեր Աստված ոչ մի հրաշք չի գործել», ինչպե՞ս պետք է բացատրեմ»։ Մեր օրերում դա միայն այն չէ, ինչ կհարցնեին կրոնավոր շրջանակների մարդիկ։ Նաև այն է, որ չես հասկանում այսօրվա գործը և չափազանց շատ պատկերացումներ ես փայփայում։ Դեռ չգիտե՞ս, թե ում նկատի ունեմ, երբ նշում եմ կրոնավոր պաշտոնյաներին։ Չգիտե՞ս, թե ում համար եմ բացատրում Աստվածաշունչը։ Չգիտե՞ս, թե ում համար եմ խոսում, երբ լուսաբանում եմ Աստծու գործի երեք փուլերը։ Եթե այդ բաներն ասած չլինեի, արդյո՞ք այդքան հեշտությամբ կհամոզվեիք։ Արդյո՞ք այդքան հեշտությամբ կխոնարհեիք ձեր գլուխները։ Արդյո՞ք այդքան պատրաստակամորեն մի կողմ կդնեիք այդ հին պատկերացումները։ Հատկապես այն «առնական տղամարդիկ», ովքեր երբեք ոչ մեկին չեն ենթարկվել, արդյո՞ք այդքան հեշտությամբ կհնազանդվեին։ Գիտեմ, որ թեև ձեր մարդկայնությունը ցածր մակարդակի է, և շատ ցածր որակ ունեք, ունեք պակաս զարգացած ուղեղներ և Աստծուն հավատալու շատ երկար պատմություն չունեք, իրականում բավականին շատ պատկերացումներ ունեք, և ձեր ներհատուկ բնությունն այն է, որ հեշտությամբ ոչ մեկին չենթարկվեք։ Այսօր, սակայն, ի վիճակի եք հնազանդվելու, որովհետև հարկադրված եք և անօգնական։ Երկաթե վանդակում գտնվող վագրեր եք՝ անկարող ազատություն տալ ձեր հմտություններին։ Նույնիսկ եթե թևեր ունենայիք, դժվար կլիներ թռչել։ Չնայած օրհնություններ չեն շնորհվել, դեռ պատրաստ եք հետևել։ Սակայն սա ձեր՝ որպես «լավ մարդկանց» կորովը չէ։ Ավելի շուտ այն է, որ հիմնովին տապալվել և ճարահատյալ եք։ Այն է, որ այս ողջ գործը տապալել է ձեզ։ Եթե լիներ որևէ բան, որին կարողանայիք հասնել, այնքան հնազանդ չէիք լինի, որքան այսօր եք, որովհետև նախկինում բոլորդ վայրի էշեր էիք անապատում։ Այսպիսով՝ այն, ինչ ասվում է այսօր, ուղղված չէ միայն տարբեր կրոնների և հարանվանությունների մարդկանց, ոչ էլ պարզապես նրանց պատկերացումներին հակադրվելու համար է։ Այն ձեր պատկերացումներին հակադրվելու համար է։

Արդար դատաստանն սկսվել է։ Արդյո՞ք Աստված դեռ որպես մեղքի զոհ կծառայի մարդկանց համար։ Արդյո՞ք կրկին մեծ բժշկի դեր կխաղա նրանց համար։ Մի՞թե Աստված սրանից ավելի մեծ իշխանություն չունի։ Մի խումբ մարդիկ արդեն ավարտուն են դարձվել և հափշտակվել են գահի առաջ։ Արդյո՞ք Նա դեռ դևեր կհանի և կբժշկի հիվանդներին։ Մի՞թե դա չափազանց հնացած չէ։ Արդյո՞ք վկայությունը հնարավոր կլինի, եթե սա շարունակվի։ Կարո՞ղ է Նա, մեկ անգամ խաչին գամված լինելով, նորից ու նորից խաչվել հավիտյան։ Կարո՞ղ է Նա մեկ անգամ դևեր հանել և շարունակել հանել հավիտյան։ Մի՞թե սա անպատվություն չի համարվում։ Միայն այն ժամանակ, երբ գործի այս փուլն ավելի վեհ լինի քան նախորդը, դարաշրջանն առաջ կընթանա՝ նշանավորելով վերջին օրերի գալուստը, երբ կգա դարաշրջանի ավարտի ժամանակը։ Ուստի ճշմարտությանը ձգտող մարդիկ պետք է կենտրոնանան տեսիլքների հարցում հստակության հասնելու վրա։ Սա է հիմքը։ Ամեն անգամ, երբ հաղորդակցվում եմ ձեզ հետ տեսիլքների մասին, միշտ տեսնում եմ, որ ոմանք նիրհում են՝ կոպերը կախված, և չեն կամենում լսել։ Մյուսները հարցնում են. «Ինչո՞ւ չես լսում»։ Նրանք պատասխանում են։ «Սա չի օգնում իմ կյանքին կամ իրականություն իմ մուտքին։ Մեր ուզածը կիրարկման ուղիներն են»։ Ամեն անգամ, երբ խոսում եմ գործի և ոչ թե կիրարկման ուղիների մասին, ասում են. «Հենց որ խոսում ես գործի մասին, սկսում եմ քնել»։ Երբ սկսում եմ խոսել կիրարկման ուղիների մասին, սկսում են գրառումներ անել, իսկ երբ վերադառնում եմ գործի մասին խոսելուն, կրկին դադարում են լսելուց։ Գիտե՞ք, թե ինչով պետք է զինված լինեք հենց հիմա։ Դրա մի կողմը ներառում է գործի վերաբերյալ տեսիլքներ, իսկ մյուս կողմը քո կիրարկումն է։ Պետք է ընկալես այս երկու կողմերն էլ։ Եթե կյանքի առաջընթացին քո ձգտման մեջ տեսիլքներ չունես, ապա հիմք չես ունենա։ Եթե ունես միայն կիրարկման ուղիներ՝ առանց նվազագույն տեսիլքի, և բացարձակապես ոչ մի հասկացողություն չունես ընդհանուր տնօրինման ծրագրի գործի վերաբերյալ, ապա անպիտան ես։ Պետք է հասկանաս այն ճշմարտությունները, որոնք ներառում են տեսիլքներ, իսկ ինչ վերաբերում է կիրարկմանն առնչվող ճշմարտություններին, պետք է դրանք հասկանալուց հետո գտնես կիրարկման համապատասխան ուղիներ։ Պետք է կիրարկես խոսքերի համաձայն և մուտք գործես՝ ըստ քո իրադրությունների։ Տեսիլքները հիմքն են, և եթե ուշադրություն չդարձնես այս փաստին, չես կարողանա հետևել մինչև բուն ավարտը։ Այս կերպ փորձառաբար ապրելը կա՛մ կհանգեցնի շեղումների կա՛մ պատճառ կդառնա, որ ընկնես ու ձախողվես։ Քեզ համար հաջողության հասնելու ոչ մի ճանապարհ չի լինի։ Նրանք, ովքեր չունեն մեծ տեսիլքներ որպես իրենց հիմք, կարող են միայն ձախողվել. նրանք չեն կարող հաջողության հասնել։ Նրանք չեն կարող հաստատուն կանգնել։ Գիտե՞ս, թե ինչ է ներառում Աստծուն հավատալը։ Գիտե՞ս, թե ինչ է նշանակում Աստծուն հետևելը։ Առանց տեսիլքների՝ ի՞նչ ուղիով կընթանայիր։ Այսօրվա գործում, եթե տեսիլքներ չունենաս, բացարձակապես չես կարողանա ավարտուն դարձվել։ Ո՞ւմ ես հավատում։ Ինչո՞ւ ես հավատում Նրան։ Ինչո՞ւ ես հետևում Նրան։ Արդյո՞ք հավատդ որպես մի տեսակ խաղ ես դիտարկում։ Արդյո՞ք կյանքիդ մի տեսակ խաղալիքի պես ես վերաբերվում։ Այսօրվա Աստվածը մեծագույն տեսիլքն է։ Որքանո՞վ ես ճանաչում Նրան։ Որքանո՞վ ես տեսել Նրան։ Տեսնելով այսօրվա Աստծուն՝ արդյո՞ք Աստծու հանդեպ հավատիդ հիմքն ամուր է։ Կարծում ես, թե փրկության կհասնե՞ս, քանի դեռ այսպես բթացած կերպով ես հետևում։ Կարծում ես, թե կարող ես պղտոր ջրում ձո՞ւկ որսալ։ Մի՞թե դա այդքան հեշտ է։ Այսօրվա Աստծու արտաբերած խոսքերի վերաբերյալ քանի՞ պատկերացում ես մի կողմ դրել։ Ունե՞ս այսօրվա Աստծու տեսիլքները։ Ինչո՞ւմ է կայանում այսօրվա Աստծու վերաբերյալ հասկացողությունդ։ Միշտ հավատում ես, որ կարող ես ձեռք բերել դա պարզապես Նրան հետևելով կամ պարզապես Նրան տեսնելով, և որ ոչ ոք չի կարողանա ազատվել քեզանից։ Մի՛ ենթադրիր, որ Աստծուն հետևելն այդքան հեշտ գործ է։ Գլխավորն այն է, որ պետք է ճանաչես Նրան, պետք է ճանաչես Նրա գործը և պետք է վճռականություն ունենաս՝ Նրա համար նեղություն կրելու, Նրա համար կյանքդ զոհաբերելու և Նրա կողմից կատարելագործվելու։ Սա է այն տեսիլքը, որը պետք է ունենաս։ Չի ստացվի, եթե մտքերդ միշտ հակված լինեն շնորհը վայելելուն։ Մի՛ ենթադրիր, որ Աստված այստեղ է պարզապես մարդկանց վայելքի կամ պարզապես նրանց վրա շնորհ հեղելու համար։ Սխալված կլինեիր։ Եթե մարդը չի կարող վտանգել իր կյանքը Նրան հետևելու համար, և եթե չի կարող լքել ամեն արտաքին բան հետևելու համար, ապա հաստատ չի կարողանա շարունակել հետևել Նրան մինչև վերջ։ Պետք է ունենաս տեսիլքներ որպես քո հիմք։ Եթե մի օր աղետ պատահի քեզ, ի՞նչ պետք է անես։ Արդյո՞ք դեռ կկարողանայիր հետևել Նրան։ Թեթևամտորեն մի՛ ասա, թե արդյոք կկարողանայիր հետևել մինչև վերջ։ Ավելի լավ է նախ լայն բացես աչքերդ՝ տեսնելու, թե հիմա հատկապես ինչ ժամանակ է։ Թեև ներկայում կարող եք տաճարի սյուների պես լինել, կգա ժամանակ, երբ որդերը կկրծեն բոլոր նման սյուները, պատճառ դառնալով, որ տաճարը փլուզվի, քանի որ ներկայում կան այնքան շատ տեսիլքներ, որ ձեզ պակասում են։ Ուշադրություն եք դարձնում միայն ձեր սեփական փոքրիկ աշխարհներին և չգիտեք, թե որն է ձգտելու ամենահուսալի և պատշաճ ճանապարհը։ Ուշադրություն չեք դարձնում այսօրվա գործի տեսիլքին, ոչ էլ այս բաները պահում եք ձեր սրտերում։ Արդյո՞ք մտածել եք, որ մի օր ձեր Աստվածը ձեզ կդնի մի ամենաանծանոթ վայրում։ Կարո՞ղ եք պատկերացնել, թե ինչ կլիներ ձեզ հետ մի օր, երբ ամեն ինչ խլեի ձեզանից։ Արդյո՞ք ձեր եռանդն այդ օրը կլիներ այնպիսին, ինչպիսին հիմա է։ Արդյո՞ք ձեր հավատը կրկին կհայտնվեր։ Աստծուն հետևելիս պետք է ճանաչեք այս մեծագույն տեսիլքը, որն «Աստված» է։ Սա ամենակարևոր հարցն է։ Նաև մի՛ ենթադրեք, որ աշխարհիկ մարդկանցից որպես սուրբ առանձնացված լինելով՝ անպայման Աստծու ընտանիքում եք։ Մեր օրերում հենց Ինքը՝ Աստված է գործում արարածների մեջ։ Հենց Նա է եկել մարդկանց մեջ՝ կատարելու Իր սեփական գործը, ոչ թե իրականացնելու արշավներ։ Ձեր մեջ նույնիսկ մի բուռ մարդիկ ի վիճակի չեն իմանալու, որ այսօրվա գործը գործն է երկնքում գտնվող Աստծու, Ով մսեղի է դարձել։ Սա նրա համար չէ, որ ձեզ դարձնի ականավոր տաղանդավոր մարդիկ։ Նրա համար է, որ օգնի ձեզ ճանաչել մարդկային կյանքի նշանակությունը, ճանաչել մարդկանց նշանակության վայրը և ճանաչել Աստծուն ու Նրա ամբողջությունը։ Պետք է իմանաս, որ արարած ես Արարչի ձեռքերում։ Ինչ պետք է հասկանաս, ինչ պետք է անես, և ինչպես պետք է հետևես Աստծուն. մի՞թե սրանք այն ճշմարտությունները չեն, որոնք պետք է հասկանաս։ Մի՞թե այն տեսիլքները չեն, որոնք պետք է տեսնես։

Հենց մարդիկ տեսիլքներ են ունենում, հիմք են ձեռք բերում։ Երբ կիրարկես այս հիմքի հիման վրա, շատ ավելի հեշտ կլինի մուտք գործելը։ Այսպիսով՝ ոչ մի մտավախություն չես ունենա, հենց որ մուտքի համար հիմք ունենաս, և քեզ համար շատ հեշտ կլինի մուտք գործելը։ Տեսիլքները հասկանալը և Աստծու գործը ճանաչելը վճռորոշ է. պետք է զինանոցում ունենաք դա։ Եթե զինված չես ճշմարտության այս կողմով և միայն գիտես՝ ինչպես խոսել կիրարկման ուղիների մասին, ապա մեծ պակասություն կունենաս։ Հայտնաբերել եմ, որ ձեզանից շատերն ուշադրություն չեն դարձնում այս կողմին, և երբ լսում եք ճշմարտության այս կողմը, կարծես լսում եք միայն բառեր և վարդապետություններ։ Մի օր կտուժես։ Մեր օրերում կան որոշ խոսքեր, որոնք լավ չես հասկանում կամ չես կարողանում ընդունել. նման դեպքերում պետք է համբերատարությամբ փնտրես, և կգա օրը, երբ կհասկանաս։ Աստիճանաբար զինիր քեզ ավելի ու ավելի շատ տեսիլքներով։ Նույնիսկ եթե ընդամենը մի քանի հոգևոր վարդապետություն ես հասկանում, դեռ ավելի լավ է քան տեսիլքներին ուշադրություն չդարձնելը, և դեռ ավելի լավ է քան ընդհանրապես ոչ մեկը չհասկանալը։ Այս ամենն օգտակար է մուտքիդ համար և կփարատի քո այդ կասկածները։ Ավելի լավ է քան պատկերացումներով լցված լինելդ։ Քեզ համար շատ ավելի լավ կլինի, եթե ունենաս այս տեսիլքները որպես հիմք։ Բացարձակապես ոչ մի մտավախություն չես ունենա և կկարողանաս մուտք գործել համարձակորեն և վստահաբար։ Ինչո՞ւ միշտ Աստծուն հետևել նման շփոթված, կասկածամիտ կերպով։ Մի՞թե դա նույնը չէ, ինչ գլուխդ ավազի մեջ թաքցնելը։ Որքա՜ն լավ կլիներ հպարտ և համարձակ քայլքով մտնել արքայություն։ Ինչո՞ւ լինել այդքան լի մտավախություններով։ Մի՞թե պարզապես ինքդ քեզ չես ենթարկում իսկական դժոխքի։ Հենց հասկացողություն ձեռք բերես Եհովայի գործի, Հիսուսի գործի և գործի այս փուլի վերաբերյալ, հիմք կունենաս։ Ներկայում գուցե պատկերացնում ես, թե ամեն ինչ բավականին պարզ է։ Ոմանք ասում են. «Երբ ժամանակը գա, և Սուրբ Հոգին սկսի մեծ գործը, կկարողանամ խոսել այս բոլոր բաների մասին։ Այն փաստը, որ հիմա իսկապես չեմ հասկանում, այն պատճառով է, որ Սուրբ Հոգին ինձ այդքան լուսավորություն չի բերել»։ Դա այդքան էլ հեշտ չէ։ Այնպես չէ, որ եթե պատրաստ ես հիմա ընդունել ճշմարտությունը[բ], ապա ժամանակը գալուն պես վարպետորեն կօգտագործես այն։ Պարտադիր չէ, որ այդպես լինի։ Հավատում ես, որ ներկայում շատ լավ զինված ես և ոչ մի խնդիր չես ունենա՝ պատասխանելու այդ կրոնավորներին ու մեծագույն տեսաբաններին և նույնիսկ հերքելու նրանց։ Իսկապես կկարողանայի՞ր դա անել։ Ի՞նչ հասկացողության մասին կարող ես խոսել՝ ունենալով միայն քո այդ մակերեսային փորձառությունը։ Ճշմարտությամբ զինվելը, ճշմարտության ճակատամարտը մղելը և Աստծու անվան մասին վկայելն այն չեն, ինչ կարծում ես, թե քանի դեռ Աստված գործում է, ամեն ինչ կիրագործվի։ Այն ժամանակ գուցե փակուղու առաջ կանգնես ինչ-որ հարցից և ապա կպապանձվես։ Էական է այն, թե արդյոք հստակ հասկացողություն ունես գործի այս փուլի վերաբերյալ, թե ոչ, և իրականում որքան գիտես դրա մասին։ Եթե չկարողանաս հաղթահարել թշնամու ուժերը կամ պարտության մատնել կրոնի ուժերին, մի՞թե այն ժամանակ անպիտան չես լինի։ Դու փորձառաբար ապրել ես այսօրվա գործը, տեսել ես այն սեփական աչքերովդ և լսել սեփական ականջներովդ, բայց եթե ի վերջո անկարող լինես վկայություն տալ, ապա արդյո՞ք դեռ երես կունենաս շարունակելու ապրել։ Ո՞ւմ աչքերին նայելու արժանի կլինեիր։ Հիմա մի՛ պատկերացրու, թե դա այդքան պարզ կլինի։ Ապագայի գործն այնքան պարզ չի լինի, որքան պատկերացնում ես. ճշմարտության պատերազմը մղելն այդքան հեշտ չէ, այդքան հասարակ չէ։ Հենց հիմա պետք է զինված լինես։ Եթե զինված չես ճշմարտությամբ, ապա երբ ժամանակը գա, և Սուրբ Հոգին չգործի գերբնական կերպով, շվարած կմնաս։

Ծանոթություն 2:

ա. Բնագիր տեքստում «կարծում են» արտահայտությունը բացակայում է։

բ. Բնագիր տեքստում «ճշմարտությունը» բառը բացակայում է։


Ինչպես պետք է քայլես ուղու վերջին հատվածով

Դուք այժմ ուղու վերջին հատվածում եք, և դա ուղու վճռորոշ մաս է։ Գուցե շատ տառապանք ես կրել, շատ գործ ես կատարել, շատ ճանապարհներ ես անցել և շատ քարոզներ լսել։ Գուցե հեշտ չի եղել հասնել այնտեղ, որտեղ հիմա ես։ Եթե չես կարողանում տանել այժմ առջեւումդ ծառացած տառապանքը, և, եթե շարունակում ես այնպես, ինչպես անցյալում էիր անում, ապա չես կարող կատարելագործվել։ Այս խոսքերը նպատակ չունեն վախեցնելու քեզ. դրանք փաստ են։ Աստծու շատ գործերի միջով անցնելուց հետո Պետրոսը որոշ բաների վերաբերյալ ձեռք բերեց խորաթափանցություն, ինչպես նաև՝ մեծ զանազանություն։ Նա սկսեց շատ բաներ հասկանալ ծառայության սկզբունքի վերաբերյալ և հետագայում կարողացավ նվիրվել Հիսուսի հանձնարարությանը։ Մեծ զտումը, որ նա ստացավ, հիմնականում այն պատճառով էր, որ, հաշվի առնելով իր իսկ արած բաները, զգում էր, որ այնքան շատ է պարտք Աստծուն, և որ երբեք չէր կարողանա հատուցել Նրան, միաժամանակ գիտակցելով, որ մարդը շատ ապականված է, ինչն էլ ստիպում էր նրան մեղավոր զգալ իր խղճի առաջ։ Հիսուսը շատ բաներ էր ասել Պետրոսին, բայց այն ժամանակ, երբ այդ բաներն ասվեցին, նա ունակ էր լոկ չնչին հասկացողության և երբեմն դեռ որոշակիորեն դիմակայում և ապստամբում էր։ Հիսուսի խաչվելուց հետո նա վերջապես ինչ-որ արթնացում ապրեց, և ներքուստ ինքն իր հանդեպ հանդիմանության ուժեղ խայթոցներ զգաց։ Ի վերջո բանը հասավ նրան, որ անընդունելի էր համարում որևէ սխալ գաղափար ունենալը։ Նա շատ լավ գիտեր իր սեփական վիճակը, և նաև լավ գիտեր Տիրոջ սրբությունը։ Արդյունքում՝ Տիրոջ հանդեպ սիրո սիրտն է՛լ ավելի մեծացավ նրա մեջ, և նա ավելի կենտրոնացավ սեփական կյանքի վրա։ Դրա պատճառով մեծ չարչարանք կրեց, և թեև երբեմն այնպես էր թվում, ասես ծանր հիվանդություն ուներ և նույնիսկ թվում էր, թե մեռած է, այս կերպ բազմիցս զտվելուց հետո նա ավելի շատ հասկացողություն ձեռք բերեց իր մասին և Տիրոջ հանդեպ ճշմարիտ սեր ձեւավորեց։ Կարելի է ասել, որ նրա ողջ կյանքն անցավ զտման և առավել ևս՝ պատժի մեջ։ Նրա փորձառությունը տարբերվում էր ցանկացած այլ մարդու փորձառությունից, իսկնրա սերը գերազանցում էր սերը ցանկացած մեկի, ով չի կատարելագործվել։ Նրա՝ որպես նմուշ ներկայացվելու պատճառն այն էր, որ նա իր կյանքի ընթացքում ամենաշատ տանջանքը կրեց, և նրա փորձառություններն ամենահաջողվածն էին։ Եթե իսկապես կարողանաք Պետրոսի պես լինել ուղու վերջին հատվածով քայլելիս, ապա չկա ոչ մի արարած, որը կարող է խլել ձեր օրհնությունները։

Պետրոսը խղճի մարդ էր, բայց նույնիսկ այնպիսի մարդկայնությամբ, ինչպիսին նա ուներ, անխուսափելիորեն ունենում էր շատ հակադրվող և ապստամբ գաղափարներ այն ժամանակ, երբ նոր էր սկսել հետևել Հիսուսին։ Բայց Հիսուսին հետևելիս լուրջ չէր վերաբերվում այս բաներին՝ հավատալով, որ մարդիկ հենց այդպիսին պետք է լինեն։ Ուստի սկզբում նա ոչ մի հանդիմանություն չէր զգում և ոչ էլ էտվում էր։ Հիսուսը լուրջ չէր վերաբերվում Պետրոսի արձագանքներին, ոչ էլ ուշադրություն էր դարձնում դրանց, այլ պարզապես կենտրոնանում էր այն գործն անելու վրա, որն Ինքը պետք է աներ։ Նա երբեք մանրախնդիր չէր լինում Պետրոսի և մյուսների հետ։ Գուցե ասես. «Մի՞թե Հիսուսը չգիտեր նրանց ունեցած այս գաղափարների մասին»։ Բնավ ո՛չ։ Պատճառն այն էր, որ Նա իսկապես հասկանում էր Պետրոսին. իրոք, կարելի է ասել, որ խորապես էր հասկանում նրան, և այդ պատճառով Հիսուսը ոչ մի միջոց չէր ձեռնարկում նրա դեմ։ Նա ատում էր մարդկությանը, բայց նաև ողորմություն ուներ նրանց հանդեպ։ Մի՞թե հիմա ձեր մեջ չկան շատերը, ովքեր դիմակայում են ճիշտ այնպես, ինչպես Պողոսն էր անում, և ովքեր շատ պատկերացումներ ունեն, ճիշտ այնպես, ինչպես Պետրոսն ուներ Տեր Հիսուսի հանդեպ այն ժամանակ։ Ասում եմ քեզ, լավագույն բանը կլիներ, եթե չափազանց շատ չհավատայիր վեցերորդ զգայարանիդ։ Քո ընկալման զգայարանն անհուսալի է և վաղուց ի վեր լիովին ավերվել է սատանայի ապականությամբ։ Կարծում ես, թե քո ընկալումը կատարյալ է և անթերի՞։ Պողոսը բազմիցս դիմակայեց Տեր Հիսուսին, բայց Հիսուսը ոչ մի արձագանք չտվեց։ Մի՞թե Հիսուսը կարող էր բուժել հիվանդներին և դևեր հանել, սակայն անկարող լիներ վտարել Պողոսի մեջ եղած «դևին»։ Ինչո՞ւ միայն այն բանից հետո, երբ Հիսուսը հարություն առավ և համբարձվեց երկինք, երբ Պողոսը շարունակում էր կամայականորեն ձերբակալել Հիսուսի աշակերտներին, Հիսուսը վերջապես հայտնվեց նրան Դամասկոսի ճանապարհին և գետնին գցեց նրան։ Մի՞թե Տեր Հիսուսը չափազանց դանդաղ արձագանքեց։ Թե՞ պատճառն այն էր, որ ոչ մի իշխանություն չուներ, երբ մսեղիի մեջ էր։ Կարծում ես, թե երբ ծածուկում բաներ ես քանդում և դիմակայում Ինձ, Ես չգիտե՞մ։ Կարծում ես, թե լուսավորման այն փշրանքները, որոնք ստանում ես Սուրբ Հոգուց, կարող են օգտագործվել Ինձ դիմակայելու համա՞ր։ Երբ Պետրոսը տհաս էր, շատ գաղափարներ ուներ Հիսուսի վերաբերյալ, ուստի ինչո՞ւ ոչ մի հանդիմանություն չփորձառեց։ Հենց հիմա շատերը գործում են առանց որևէ հանդիմանություն զգալու, և նույնիսկ, երբ նրանց հստակ ասվում է, որ իրենց արածը ճիշտ չէ, միևնույն է չեն լսում։ Մի՞թե դա ամբողջովին մարդու ապստամբության պատճառով չէ։ Արդեն այնքան շատ բան եմ ասել, բայց դու դեռ զուրկ ես խղճի գիտակցության նույնիսկ նշույլից, ուստի ինչպե՞ս ես կարողանալու քայլել ուղու վերջին հատվածով, շարունակել քայլել մինչև ուղու ավարտը։ Մի՞թե չես զգում, որ սա վիթխարի մասշտաբներ ունեցող հարց է։

Երբ մարդիկ նվաճվում են, ի վիճակի են հնազանդվելու Աստծու ներդաշնակեցմանը և ի վիճակի են հետևելու Աստծուն՝ ապավինելով իրենց հավատին և Նրան սիրելու իրենց վճռականությանը։ Ուստի ինչպե՞ս կարելի է քայլել ուղու վերջին հատվածով։ Նեղություն կրելու օրերին պետք է տոկաս բոլոր դժվարություններին և պետք է տառապելու վճռականություն ունենաս։ Միայն այս կերպ կարող ես լավ անցնել ուղու այս հատվածը։ Կարծում ես, թե այդքան հեշտ է անցնել ուղու այս հատվածը։ Պետք է իմանաս, թե ինչ գործառույթ պետք է իրականացնես. պետք է բարձրացնեք ձեր որակը և զինվեք բավարար ճշմարտությամբ։ Սա մեկ-երկու օրվա գործ չէ և այնքան պարզ չէ, որքան դու ես կարծում։ Ուղու վերջին հատվածով քայլելը կախված է այն բանից, թե կոնկրետ ինչպիսին են քո հավատն ու վճռականությունը։ Գուցե չես կարողանում տեսնել Սուրբ Հոգու գործը քո մեջ կամ գուցե ի վիճակի չես բացահայտելու Սուրբ Հոգու գործը եկեղեցում, ուստի հոռետես ես ու հիասթափված և լի հուսահատությամբ առջևում ընկած ճանապարհի հանդեպ։ Մասնավորապես՝ անցյալի մեծ ռազմիկները բոլորն ընկել են. մի՞թե այս ամենը հարված չէ քեզ համար։ Ինչպե՞ս պետք է նայես այս բաներին։ Հավատ ունե՞ս, թե՞ ոչ։ Լիովին հասկանո՞ւմ ես այսօրվա գործը, թե՞ ոչ։ Այս բաները կարող են որոշել, թե արդյոք ի վիճակի ես հաջողությամբ քայլելու ուղու վերջին հատվածով։

Ինչո՞ւ է ասվում, որ այժմ ուղու վերջին հատվածում եք։ Պատճառն այն է, որ հասկացել եք այն ամենը, ինչ պետք է հասկանաք, և որովհետև ձեզ ասել եմ այն ամենը, ինչին մարդիկ պետք է հասնեն։ Նաև ասել եմ ձեզ այն ամենի մասին, ինչ ձեզ հանձնարարվել է։ Ուստի՝ սա ուղու վերջին մասն է, որով հիմա քայլում եք,, որով Ես առաջնորդում եմ մարդկանց։ Միայն պահանջում եմ, որ ձեռք բերեք ինքնուրույն ապրելու կարողություն. միշտ ճանապարհ կունենաս գնալու, դեռևս ի վիճակի կլինես բարձրացնելու որակդ, բնականոն կերպով կարդալու Աստծու խոսքերը և բնականոն մարդկային կյանք վարելու։ Հիմա առաջնորդում եմ քեզ այսպես ապրելու, բայց ապագայում, երբ չառաջնորդեմ քեզ, արդյո՞ք դեռ ի վիճակի կլինես։ Կկարողանա՞ս շարունակել։ Սա էր Պետրոսի փորձառությունը. երբ Հիսուսն առաջնորդում էր նրան, նա քիչ հասկացողություն ուներ. միշտ անհոգ էր երեխայի պես և լուրջ չէր վերաբերվում իր արած ոչ մի բանի։ Միայն Հիսուսի հեռանալուց հետո նա սկսեց իր բնականոն մարդկային կյանքը։ Նրա իմաստալից կյանքը սկսվեց միայն Հիսուսի հեռանալուց հետո։ Թեև նա իսկապես ուներ բնականոն մարդկայնության որոշակի ողջամտություն և որոշ բաներ, որոնք բնականոն մարդը պետք է ունենա, այնուամենայնիվ` նրա ճշմարիտ փորձառությունն ու ձգտումը նոր սկիզբ չունեցան մինչև Հիսուսի հեռանալը։ Ինչպիսի՞ն է ձեր ներկայիս իրավիճակը։ Հիմա առաջնորդում եմ ձեզ այս ճանապարհով, և կարծում ես, որ դա հրաշալի է։ Ոչ մի միջավայր և փորձություն չի գալիս քեզ վրա, սակայն այս կերպ հնարավոր չէ տեսնել, թե իրականում ինչպիսի հասակ ունես, ոչ էլ հնարավոր է տեսնել, թե արդյոք իսկապես մեկն ես, ով ձգտում է ճշմարտությանը։ Դու քո բերանով ասում ես, որ հասկանում ես սեփական բուն էությունը, բայց սրանք դատարկ խոսքեր են։ Միայն ապագայում, երբ իրական իրադարձություններ գան քեզ վրա, հասկացողությունդ կստուգվի։ Հիմա այսպիսի հասկացողություն ունես. «Հասկանում եմ, որ իմ սեփական մսեղին շատ ապականված է, և մարդկանց մսեղիի բուն էությունն Աստծու դեմ ապստամբելն ու Նրան դիմակայելն է։ Աստծու դատաստանն ու պատիժը ստանալ կարողանալն Աստծու կողմից մարդկանց բարձրացնելն է։ Հիմա հասկացել եմ դա, և պատրաստ եմ հատուցելու Աստծու սերը»։ Ասելը հեշտ է, բայց հետագայում, երբ նեղություն, փորձություններ և տառապանք գան քեզ վրա, հեշտ չի լինի փորձառաբար ապրել այս բաները։ Ամեն օր այսպես հետևում եք, բայց դեռևս անկարող եք շարունակել ձեր փորձառությունը։ Է՛լ ավելի վատ կլիներ, եթե բաց թողնեի ձեզ և այլևս ուշադրություն չդարձնեի ձեզ. շատերը վայր կընկնեին և կվերածվեին աղի արձանի` ամոթի նշանի։ Նման վախճանները շատ հնարավոր են։ Մի՞թե չես անհանգստանում կամ տագնապում սրա համար։ Պետրոսն անցավ այդպիսի միջավայրի միջով և փորձառաբար ապրեց այդպիսի տառապանք, բայց միևնույն է հաստատուն կանգնեց։ Եթե դու ենթարկվեիր այդ միջավայրին, կկարողանայի՞ր հաստատուն կանգնել։ Երկրի վրա Հիսուսի խոսքերն ու գործերը հիմք տվեցին Պետրոսին, և հենց այս հիմքից նա քայլեց իր հետագա ուղիով։ Կարո՞ղ եք հասնել այդ մակարդակին։ Այն ուղիները, որոնցով քայլել եք, և այն ճշմարտությունները, որոնք հասկացել եք, կարո՞ղ են դառնալ քո հիմքը, որի վրա կարող ես հաստատուն կանգնել ապագայում։ Կարո՞ղ են այս բաները դառնալ քո տեսիլքը՝ հետագայում հաստատուն կանգնելու համար։ Կասեմ ձեզ ճշմարտությունը. կարելի է ասել, որ այն, ինչ մարդիկ ներկայումս հասկանում են, ամբողջը վարդապետություններ են։ Պատճառն այնէ, որ նրանք չունեն այն իրենց հասկացած բոլոր բաների փորձառությունը։ Այն, որ կարողացել ես շարունակել մինչև հիմա, ամբողջովին այն պատճառով է, որ առաջնորդվել ես նոր լույսով։ Պատճառն այն չէ, որ հասակդ հասել է որոշակի մակարդակի, այլ ավելի շուտ այն է, որ Իմ խոսքերն առաջնորդել են քեզ մինչև այսօր։ Պատճառն այն չէ, որ մեծ հավատ ունես, այլ ավելի շուտ Իմ խոսքերի իմաստությունն է, որը քեզ անկարող դարձրեց որևէ այլ բան անել, բացի մինչև այսօր հետևելուց։ Եթե Ես հիմա չխոսեի, չհնչեցնեի Իմ ձայնը, դու անկարող կլինեիր շարունակել և անմիջապես կդադարեիր առաջ շարժվել։ Մի՞թե սա ձեր իրական հասակը չէ։ Դուք գաղափար անգամ չունեք, թե որ կողմերից մտնեք և որ կողմերում լրացնեք այն, ինչ ձեզ պակասում է։ Չեք հասկանում, թե ինչպես կյանքով արտահայտել իմաստալից մարդկային կյանք, ինչպես հատուցել Աստծու սերը, կամ ինչպես վկայել այնպես, որ լինի ուժեղ և հնչեղ։ Դուք լիովին անկարող եք հասնել այս բաներին։ Եվ՛ ծույլ եք, և՛ հիմար։ Այն ամենը, ինչ կարող եք անել, ուրիշ բանի վրա հենվելն է, և այն, ինչի վրա հենվում եք, նոր լույս է, և Նա է, Ով առջևում է՝ առաջնորդելով ձեզ։ Այն, որ կարողացել ես համառել մինչև այսօր, այն պատճառով է, որ ամբողջովին ապավինել ես նոր լույսին և ամենավերջին արտահայտումներին։ Դուք բնավ նման չեք Պետրոսին, ով հմուտ էր ճշմարիտ ճանապարհին ձգտելու մեջ, կամ Հոբին, ով ի վիճակի էր հավատարմորեն երկրպագելու Եհովային և հավատալու, որ Եհովան Աստված է, անկախ այն բանից, թե ինչպես Եհովան փորձեց նրան և օրհնեց, թե ոչ։ Դու ի վիճակի՞ ես դա անելու։ Ինչպե՞ս եք նվաճվել։ Մի կողմից՝ դատաստանի, պատժի և անեծքի միջոցով է, իսկ մյուս կողմից՝ խորհուրդների միջոցով է, որ նվաճվել եք։ Բոլորդ ավանակների պես եք։ Եթե այն, ինչի մասին խոսում եմ, բավականաչափ վսեմ չէ ձեզ համար, եթե չկան խորհուրդներ, ապա չեք կարող նվաճվել։ Եթե քարոզող մարդ լիներ, և միշտ քարոզեր նույն բաների մասին որոշակի ժամանակահատվածում, բոլորդ կհեռանայիք և կցրվեիք երկու տարվա ընթացքում. չէիք կարողանա շարունակել։ Դուք չգիտեք ավելի խորանալ, ոչ էլ հասկանում եք, թե ինչպես ձգտել ճշմարտությանը կամ կյանքի ճանապարհին։ Այն ամենը, ինչ հասկանում եք, ստանալն է մի բան, որը ձեզ նորույթ է թվում, օրինակ՝ լսել խորհուրդների կամ տեսիլքների մասին, կամ թե ինչպես էր Աստված նախկինում գործում, կամ Պետրոսի փորձառությունների կամ Հիսուսի խաչելության նախապատմության մասին... Դուք միայն պատրաստ եք լսել այս բաների մասին, և որքան շատ եք լսում, այնքան ավելի եք ոգևորվում։ Պարզապես լսում եք այս ամենը՝ ձեր վիշտն ու ձանձրույթը ցրելու համար։ Ձեր կյանքն ամբողջովին կանգուն է մնում այս նորույթներով։ Կարծում ես, թե սեփական հավատովդ ես հասել այնտեղ, որտեղ այսօր ես։ Մի՞թե սա այն խղճուկ, ողորմելի հասակը չէ, որը դուք ունեք։ Ո՞ւր է ձեր ազնվությունը։ Ո՞ւր է ձեր մարդկայնությունը։ Դուք ունե՞ք մարդկային կյանք։ Կատարելագործվելու տարրերից քանի՞սն ունեք։ Մի՞թե այն, ինչ ասում եմ, փաստ չէ։ Ես խոսում և գործում եմ այս կերպ, բայց, միևնույն է, դուք գրեթե ուշադրություն չեք դարձնում։ Հետևելիս նաև դիտում եք։ Միշտ անտարբեր տեսք եք պահպանում, և ձեզ միշտ քթից բռնած են տանում։ Այսպես եք դուք բոլորդ առաջ ընթացել. այն, ինչ ձեզ բերել է այնտեղ, որտեղ այսօր եք, բացառապես պատիժն է, զտումը և խրատումը։ Եթե միայն մի քանի քարոզ կարդացվեր կյանքի մուտքի մասին, մի՞թե բոլորդ վաղուց ճողոպրած չէիք լինի։ Ձեզնից յուրաքանչյուրն ավելի ինքնահավան է քան նախորդը, բայց իրականում ձեր փորերը լի են միայն կեղտաջրով։ Դու կարողացել ես յոլա գնալ մինչև հիմա միայն այն պատճառով, որ հասկացել ես որոշ խորհուրդներ, որոշ բաներ, որոնք մարդիկ նախկինում չեն հասկացել։ Ոչ մի պատճառ չունեք չհետևելու, ուստի դուք պարզապես կարողացել եք տեղներդ պնդել և հետևել ամբոխին։ Սա լոկ Իմ խոսքերի միջոցով ձեռք բերված արդյունքն է և վստահաբար սխրանք չէ, որը ինքներդ եք իրագործել։ Ձեր մեջ ոչ մի գովելի բան չկա։ Ուստի՝ գործի այս փուլում մինչև այսօր առաջնորդվել եք հիմնականում խոսքերի միջոցով։ Հակառակ դեպքում՝ ձեզնից ո՞վ ընդունակ կլիներ ենթարկվելու։ Ո՞վ ի վիճակի կլիներ համառելու մինչև այսօր։ Վաղուց ի վեր ուզում էիք հեռանալ առաջին իսկ հնարավորության դեպքում, բայց չէիք համարձակվում. քաջություն չունեիք։ Մինչև այսօր հետևում եք կիսատ-պռատ։

Միայն Հիսուսի խաչվելուց և հեռանալուց հետո Պետրոսը սկսեց գնալ սեփական հունով և սկսեց քայլել այն ուղիով, որով պետք է քայլեր. նա սկսեց զինվել միայն սեփական պակասություններն ու թերությունները տեսնելուց հետո։ Տեսավ, որ սիրտը չափազանց քիչ էր աստվածասեր, և տառապելու վճռականությունն անբավարար էր, որ խորաթափանցություն չուներ, և որ իրեն պակասում էր ողջամտությունը։ Տեսավ, որ իր մեջ շատ բաներ կային, որոնք համահունչ չէին Հիսուսի մտադրություններին, և որ կային շատ բաներ, որոնք ապստամբ և դիմակայող էին և աղտոտված մարդկային կամքով։ Միայն դրանից հետո նա մուտք գործեց յուրաքանչյուր կողմով։ Երբ Հիսուսն առաջնորդում էր նրան, բացահայտեց նրա վիճակը, և Պետրոսն ընդունեց դա և պատրաստակամորեն համաձայնեց Հիսուսի ասածի հետ, սակայն ճշմարիտ հասկացողություն ձեռք բերեց միայն հետագայում։ Պատճառն այն էր, որ այն ժամանակ նա ոչ փորձառություն ուներ, ոչ էլ գիտելիք իր սեփական հասակի մասին։ Այսինքն՝ հիմա պարզապես խոսքեր եմ օգտագործում ձեզ առաջնորդելու համար, և անհնար է ձեզ կատարելագործել կարճ ժամանակահատվածում, և դուք կսահմանափակվեք ճշմարտությունը հասկանալու և իմանալու կարողությամբ։ Պատճառն այն է, որ քեզ նվաճելը և սրտումդ քեզ համոզելը ներկայիս գործն է, և միայն այն բանից հետո, երբ մարդիկ նվաճվեն, նրանցից ոմանք կկատարելագործվեն։ Հենց հիմա այն տեսիլքները և այն ճշմարտությունները, որոնք հասկանում ես, հիմք են դնում քո ապագա փորձառությունների համար. ապագա նեղությունների ժամանակ դուք բոլորդ այս խոսքերի իրական փորձառություն կունենաք։ Հետագայում, երբ փորձություններ գան քեզ վրա, և նեղություններ կրես, կմտածես այն խոսքերի մասին, որոնք այսօր ասում ես, որոնք են. «Անկախ այն բանից, թե ինչ նեղության, փորձությունների կամ մեծ արհավիրքների եմ հանդիպում, պետք է բավարարեմ Աստծուն»։ Կմտածես Պետրոսի փորձառությունների և ապա Հոբի փորձառությունների մասին. կգոտեպնդվես այսօրվա խոսքերով։ Միայն այս կերպ կարող է հավատդ ոգեշնչվել։ Այն ժամանակ Պետրոսն ասաց, որ ինքն արժանի չէ ստանալու Աստծու դատաստանն ու պատիժը, և երբ ժամանակը գա, դու նույնպես պատրաստ կլինես, որ բոլորը տեսնեն Աստծու արդար բնույթը քո միջոցով։ Հեշտությամբ կընդունես Նրա դատաստանն ու պատիժը, և Նրա դատաստանը, պատիժն ու անեծքը մխիթարություն կլինեն քեզ համար։ Հիմա պարզապես անընդունելի է, որ զինված չլինես ճշմարտությամբ։ Առանց դրա ոչ միայն անկարող կլինես հաստատուն կանգնել ապագայում, այլև՝ գուցե ի ունակ չլինես փորձառաբար ապրելու ներկայիս գործը։ Եթե այդպես է, մի՞թե չես լինի այն մարդկանցից մեկը, ովքեր դուրս են թողնվում և պատժվում։ Հենց հիմա ոչ մի իրական իրադարձություն չի եկել քեզ վրա, և Ես ապահովել եմ քեզ այն կողմերով, որոնք քեզ պակասում են. Ես խոսում եմ բոլոր կողմերից։ Դուք շատ տառապանք չեք կրել. պարզապես վերցնում եք այն, ինչ հասանելի է՝ առանց որևէ գին վճարելու, և ավելին, չունեք ձեր սեփական իրական փորձառությունները կամ խորաթափանցությունը։ Ուստի` այն, ինչ հասկանում եք, ձեր իսկական հասակը չէ։ Դուք սահմանափակված եք հասկացողությամբ, գիտելիքով և տեսնելով, բայց շատ բերք չեք հավաքել։ Եթե երբեք ուշադրություն չդարձնեի ձեզ, այլ թողնեի, որ փորձառություններ ունենայիք ձեր սեփական տանը, վաղուց ետ փախած կլինեիք դեպի մեծ, լայն աշխարհ։ Այն ուղին, որով քայլելու ես ապագայում, տառապանքի ուղի կլինի, և եթե հաջողությամբ քայլես ուղու այս ներկայիս հատվածով, ապա վկայություն կունենաս, երբ ապագայում ավելի մեծ նեղություններ կրես։ Եթե հասկանում ես մարդկային կյանքի նշանակությունը և բռնել ես մարդկային կյանքի ճիշտ ուղին, և եթե ապագայում հանձնվես Նրա ներդաշնակեցումների ողորմությանն առանց որևէ դժգոհության կամ ընտրության, անկախ այն բանից, թե Աստված ինչպես կվարվի քեզ հետ, և եթե ոչ մի պահանջ չներկայացնես Աստծուն, ապա այս կերպ արժեքավոր մարդ կլինես։ Հենց հիմա նեղություն չես կրել, ուստի կարող ես ենթարկվել ցանկացած բանի։ Ասում ես, որ ինչպես էլ Աստված առաջնորդի, լավ է, և որ ամեն ինչ թողնում ես Աստծու ներդաշնակեցումներին։ Անկախ այն բանից՝ Աստված պատժում, թե անիծում է քեզ, դու պատրաստ կլինես բավարարել Նրան։ Այսքանն ասելով՝ ներկայիս ասածներդ անհրաժեշտաբար ներկայացնում հասակդ։ Այն, ինչ պատրաստ ես անել հիմա, չի կարող ցույց տալ, որ ընդունակ ես հետևելու մինչև վերջ։ Երբ մեծ նեղություններ գան քեզ վրա կամ, երբ հալածանք կամ հարկադրանք կրես, կամ նույնիսկ ավելի մեծ փորձություններ, ապա չես կարողանա ասել այդ խոսքերը։ Եթե կարողանաս ունենալ այդպիսի հասկացողություն այն ժամանակ և հաստատուն կանգնես, դա կլինի քո հասակը։ Ինչպիսի՞ն էր Պետրոսն այն ժամանակ։ Պետրոսն ասաց. «Տե՛ր, ես իմ կյանքը կզոհեմ Քեզ համար։ Եթե կամենաս, որ մեռնեմ, կմեռնեմ»։ Այդպես էր աղոթում այն ժամանակ։ Նա նաև ասաց. «Նույնիսկ եթե ուրիշները չսիրեն Քեզ, ես պետք է սիրեմ Քեզ մինչև վերջ։ Ես կհետևեմ Քեզ բոլոր ժամանակներում»։ Այդպես ասաց նա այն ժամանակ, բայց հենց որ փորձություններ եկան նրա վրա, չկարողացավ շարունակել և լաց եղավ։ Բոլորդ գիտեք, որ Պետրոսը երեք անգամ ուրացավ Տիրոջը, այնպես չէ՞։ Շատերը կան, ովքեր լաց կլինեն և մարդկային թուլություն ցույց կտան, երբ փորձություններ գան իրենց վրա։ Դու քո գլխի տերը չես։ Այս հարցում չես կարող վերահսկել ինքդ քեզ։ Գուցե այսօր իսկապես ստացվում է, բայց պատճառն այն է, որ հարմար միջավայր ունես։ Եթե վաղը դա փոխվի, ցույց կտաս քո վախկոտությունն ու անկարողությունը, քո արհամարհելիությունն ու պղծությունը։ «Տղամարդկությունդ» վաղուց ի վեր ոչնչի վերածված կլինի, և երբեմն նույնիսկ գուցե լքես աշխատանքդ և հեռանաս։ Սա ցույց է տալիս, որ այն, ինչ հասկանում էիր այն ժամանակ, քո իրական հասակը չէր։ Պետք է նայել մարդու իրական հասակին՝ տեսնելու համար, թե արդյոք նա իսկապես սիրում է Աստծուն, արդյոք ի վիճակի է իսկապես հանձնվելու Աստծու ներդաշնակեցումների ողորմությանը, և արդյոք ի վիճակի է իր ողջ ուժը դնելու Աստծու պահանջածին հասնելու համար. և արդյոք հավատարիմ է մնում Աստծուն և լավագույնն է առաջարկում Աստծուն, նույնիսկ եթե դա նշանակում է զոհել սեփական կյանքը։

Դու պետք է հիշես, որ այս խոսքերն այժմ խոսվել են. հետագայում ավելի մեծ նեղություն և ավելի մեծ տառապա՛նք կկրես։ Կատարելագործվելը պարզ կամ հեշտ բան չէ։ Առնվազն պետք է ունենաս Հոբի հավատը կամ նույնիսկ ավելի մեծ հավատ, քան նրանն էր։ Պետք է իմանաս, որ ապագայում փորձություններն ավելի մեծ կլինեն քան Հոբի փորձությունները, և որ պետք է ենթարկվես երկարատև պատժի։ Մի՞թե սա հասարակ բան է։ Եթե որակդ չի կարող բարձրանալ, եթե ըմբռնելու կարողությունդ պակասում է, և եթե չափազանց քիչ գիտես, ապա այն ժամանակ ոչ մի վկայություն չես ունենա, այլ փոխարենը կդառնաս ծաղրի առարկա, խաղալիք Սատանայի համար։ Եթե հիմա չես կարողանում ամուր պահել տեսիլքները, ապա ընդհանրապես հիմք չունես և ապագայում դուրս կգրվես։ Ուղու ոչ մի հատված հեշտ չէ անցնել, ուստի թեթևամտորեն մի՛ վերաբերվիր սրան։ Ուշադիր ծանրութեթև արա և նախապատրաստվիր, այս ուղու վերջին հատվածով պատշաճ կերպով քայլելու համար։ Սա այն ուղին է, որով պետք է քայլել ապագայում, այն ուղին, որով բոլորը պետք է քայլեն։ Չպետք է անտեսես այս գիտելիքը. մի՛ կարծիր, թե այն, ինչ ասում եմ քեզ, զուր խոսակցություն է։ Կգա օրը, երբ այդ ամենը լավագույնս կօգտագործես. Իմ խոսքերը չեն կարող իզուր խոսվել։ Սա զինվելու ժամանակն է, ապագայի համար ճանապարհ հարթելու ժամանակը։ Պետք է նախապատրաստես այն ուղին, որով քայլելու ես ապագայում. պետք է անհանգստանաս և տագնապես այն մասին, թե ինչպես ես կարողանալու հաստատուն կանգնել ապագայում և լավ նախապատրաստվես ապագա ուղուդ։ Մի՛ եղիր որկրամոլ և ծույլ։ Պետք է անես բացարձակապես այն ամենը, ինչ կարող ես, որպեսզի լավագույնս օգտագործես ժամանակդ, որպեսզի կարողանաս ձեռք բերել այն ամենը, ինչ քեզ անհրաժեշտ է։ Ես քեզ տալիս եմ ամեն ինչ, որպեսզի կարողանաս հասկանալ։ Դուք ձեր սեփական աչքերով տեսել եք, որ երեք տարուց պակաս ժամանակում Ես այնքան շատ բան եմ ասել և այնքան շատ գործ եմ արել։ Այսպես գործելու պատճառներից մեկն այն է, որ մարդուն շատ բան է պակասում, իսկ մյուս պատճառն այն է, որ ժամանակը չափազանց կարճ է. այլևս ոչ մի հապաղում չի կարող լինել։ Դու պատկերացնում ես, թե մարդը նախ պետք է հասնի կատարյալ ներքին հստակության, նախքան կկարողանա վկայել և օգտագործվել, բայց մի՞թե դա չափազանց դանդաղ չէր լինի։ Ուստի՝ որքա՞ն ժամանակ պետք է ուղեկցեմ քեզ։ Եթե կամենայիր, որ ուղեկցեի քեզ, մինչև ծերանալդ ու ալեհեր դառնալդ, դա անհնար կլիներ։ Ավելի մեծ նեղության միջով անցնելով՝ մարդու ներսում ճշմարիտ հասկացողություն ձեռք կբերվի։ Սրանք գործի քայլերն են։ Հենց որ հիմնովին հասկանաս այսօր հաղորդակցված տեսիլքները և հասնես ճշմարիտ հասակի, ապա ապագայում ինչ տառապանք էլ որ կրես, չի ընկճի քեզ, և դու կկարողանաս հաստատուն կանգնել։ Երբ ավարտեմ գործի այս վերջին քայլը և վերջին խոսքերի արտաբերումը, ապագայում մարդուն անհրաժեշտ կլինի քայլել իր սեփական ճանապարհով։ Սա կիրագործի նախկինում ասված խոսքերը. Սուրբ Հոգին հանձնարարություն ունի յուրաքանչյուր մարդու համար և անելիք յուրաքանչյուր մարդու վրա։ Ապագայում յուրաքանչյուր ոք կքայլի այն ուղիով, որով պետք է քայլի՝ Սուրբ Հոգու առաջնորդությամբ։ Ո՞վ կկարողանա հոգ տանել ուրիշների մասին նեղություն կրելիս։ Յուրաքանչյուր անհատ ունի իր սեփական տառապանքը, և յուրաքանչյուրն ունի իր սեփական հասակը։ Ոչ մեկի հասակը նույնը չէ, ինչ մյուսինը։ Ամուսինները չեն կարողանա հոգ տանել իրենց կանանց մասին, կամ ծնողները՝ երեխաների մասին. ոչ ոք չի կարողանա հոգ տանել որևէ մեկի մասին։ Այնպես չի լինի, ինչպես հիմա է, երբ փոխադարձ հոգատարությունն ու աջակցությունը դեռ հնարավոր են։ Դա կլինի մի ժամանակ, երբ յուրաքանչյուր տեսակի մարդ կբացահայտվի։ Այսինքն, երբ Աստված հարվածի հովիվներին, հոտի ոչխարները կցրվեն, և այն ժամանակ ճշմարիտ առաջնորդող չեք ունենա։ Մարդիկ կպառակտվեն. այնպես չի լինի, ինչպես հիմա է, երբ կարող եք միասին հավաքույթներ ունենալ։ Ապագայում նրանք, ովքեր չունեն Սուրբ Հոգու գործը, ցույց կտան իրենց իրական դեմքը։ Ամուսինները կմատնեն իրենց կանանց, կանայք կմատնեն իրենց ամուսիններին, երեխաները կմատնեն իրենց ծնողներին, իսկ ծնողները կհալածեն իրենց երեխաներին. մարդկային սիրտն անըմբռնելի է։ Միակ բանը, որ կարելի է անել, այն է, որ մարդն ամուր պահի իր ունեցածը, և պատշաճ կերպով քայլի ուղու վերջին հատվածով։ Հենց հիմա սա հստակ չեք տեսնում. դուք բոլորդ կարճատես եք։ Հեշտ բան չէ հաջողությամբ փորձառաբար ապրել գործի այս քայլը։

Նեղության ժամանակը չափազանց երկար չի լինի. իրոք, այն կտևի մեկ տարուց պակաս։ Եթե տևեր մեկ տարի, գործի հաջորդ քայլը կհետաձգվեր, և մարդկանց հասակն անբավարար կլիներ։ Եթե այն չափազանց երկար լիներ, ապա մարդիկ չէին կարողանա դիմանալ դրան։ Ի վերջո՝ մարդկանց հասակն ունի իր սահմանափակումները։ Իմ սեփական գործն ավարտվելուց հետո հաջորդ քայլը կլինի այն, որ մարդիկ քայլեն այն ուղիով, որով պետք է քայլեն։ Յուրաքանչյուր ոք պետք է հասկանա, թե ինչ ուղիով պետք է քայլի. դա տառապանքի ուղի և գործընթաց է, և նաև Աստծուն սիրելու քո վճռականությունը զտելու ուղի է։ Որ ճշմարտությունների մեջ պետք է մտնես, որ ճշմարտությունները պետք է լրացնես, ինչպես պետք է փորձառաբար ապրես, և որ կողմից պետք է մտնես. պետք է հասկանաս այս ամենը։ Պետք է հիմա զինվես։ Երբ նեղությունը գա քեզ վրա, չափազանց ուշ կլինի։ Յուրաքանչյուր մարդ պետք է հոգս կրի իր սեփական կյանքի համար. մի՛ սպասիր միշտ, որ ուրիշները նախազգուշացնեն քեզ կամ օրեցօր գլուխդ մտցնեն։ Ես այնքան շատ բան եմ ասել, բայց դու դեռ չգիտես, թե որ ճշմարտությունների մեջ պետք է մտնես կամ որոնցով զինվես։ Սա ցույց է տալիս, որ ոչ մի ջանք չես գործադրել Աստծու խոսքերը կարդալու համար։ Ընդհանրապես ոչ մի հոգս չես կրում սեփական կյանքիդ համար. ինչպե՞ս կարող է դա ընդունելի լինել։ Դու հստակ չգիտես, թե ինչի մեջ պետք է մտնես, չես հասկանում, թե ինչ պետք է հասկանաս, և դեռ լիովին շվարած ես այն հարցում, թե ապագա որ ուղիով պետք է գնաս։ Մի՞թե լիովին անարժեք չես։ Ի՞նչ օգուտ քեզանից։ Այն, ինչ հիմա անում եք, ձեր սեփական ճանապարհները կառուցելն ու հարթելն է։ Դու պետք է իմանաս, թե ինչի պետք է հասնեն մարդիկ, և պետք է իմանաս Աստծու պահանջած չափանիշները մարդկության համար։ Պետք է ունենաս հետևյալ հասկացողությունը. անկախ ամեն ինչից, թեև ես խորապես ապականված եմ, պետք է լրացնեմ այս թերություններն Աստծու առաջ։ Նախքան Աստված կասեր ինձ, ես չէի հասկանում, բայց հիմա, երբ Նա ասել է ինձ, և ես հասկանում եմ, պետք է շտապեմ լրացնել այս թերությունները, կյանքով արտահայտել բնականոն մարդկայնություն և կյանքով արտահայտել մի պատկեր, որը կարող է բավարարել Աստծու մտադրությունները։ Նույնիսկ եթե չեմ կարող հասնել այն բանին, ինչ արեց Պետրոսը, առնվազն պետք է կյանքով արտահայտեմ բնականոն մարդկայնություն։ Այս կերպ կարող եմ բավարարել Աստծու սիրտը։

Այս ուղու վերջին հատվածը կձգվի այս պահից մինչև ապագա նեղության ավարտը։ Ճանապարհի այս հատվածը կլինի այն ժամանակ, երբ բացահայտվի մարդկանց իսկական հասակը, ինչպես նաև ցույց կտա, թե արդյոք ունեն ճշմարիտ հավատ, թե ոչ։ Քանի որ ուղու այս հատվածը լինելու է ավելի դժվարին, ավելի քարքարոտ ուղի քան ցանկացած այլ ճանապարհ, որով մարդիկ առաջնորդվել են նախկինում, այն կոչվում է «ուղու վերջին հատված»։ Ճշմարտությունն այն է, որ դա ուղու ամենավերջին հատվածը չէ. պատճառն այն է, որ նեղություն կրելուց հետո կանցնես ավետարանը տարածելու գործին, և կլինի մարդկանց մի մաս, որը կապրի օգտագործվելու գործը։ Ուստի «ուղու վերջին հատվածը» ասվում է միայն մարդկանց զտելու նեղության և դաժան միջավայրի վերաբերյալ։ Ուղու այն հատվածում, որն անցել ենք նախկինում, անձամբ առաջնորդեցի քեզ այդ երջանիկ ճամփորդության ընթացքում՝ բռնելով ձեռքդ՝ սովորեցնելու համար, և կերակրելով քեզ Իմ սեփական բերանից։ Թեև բազմիցս անցել ես պատժի և դատաստանի միջով, դրանք ոչ այլ ինչ են եղել, քան մի շարք թեթև հարվածներ, որքանով որ դա վերաբերում է քեզ։ Իհարկե, դա ստիպել է, որ Աստծուն հավատալու վերաբերյալ տեսակետներդ զգալիորեն փոխվեն. նաև ստիպել է, որ խառնվածքդ զգալիորեն կայունանա, և թույլ է տվել ձեռք բերել Իմ մասին ինչ-որչնչին հասկացողություն։ Բայց ասածս այն է, որ երբ մարդիկ քայլում էին ուղու այդ հատվածով, նրանց վճարած գինը կամ ծախսած սրտի արյունը չնչին էր. Ես եմ, որ առաջնորդել եմ քեզ այնտեղ, որտեղ դու այսօր ես։ Պատճառն այն է, որ Ես չեմ պահանջում քեզնից որևէ բան անել. իրոք, Իմ պահանջները քեզնից բնավ բարձր չեն. պարզապես թույլ եմ տալիս քեզ վերցնել այն, ինչ հասանելի է։ Այս ժամանակահատվածում անդադար ապահովել եմ ձեր կարիքները, և երբեք չափազանց բարձր պահանջներ չեմ ներկայացրել։ Դուք կրկնվող պատիժ եք կրել, սակայն չեք հասել Իմ սկզբնական պահանջներին. դուք նահանջում և վհատվում եք։ Սակայն Ես հաշվի չեմ առնում այս ամենը, որովհետև հիմա Իմ անձնական գործի ժամանակն է, և Ես այնքան էլ լուրջ չեմ վերաբերվում Ինձ քո «նվիրվածությանը»։ Բայց այսուհետ եկող ուղուն Ես այլևս չեմ գործի կամ խոսի, և երբ ժամանակը գա, այլևս թույլ չեմ տա ձեզ շարունակել այսպես պարապ մնալ։ Թույլ կտամ ձեզ բավարար դասեր քաղել և թույլ չեմ տա վերցնել այն, ինչ հասանելի է։ Ձեր այսօրվա իսկական հասակը պետք է բացահայտվի։ Արդյոք ձեր տարիների ջանքերն ի վերջո պտուղ տալիս են, թե ոչ, կախված է այն բանից, թե ինչպես եք քայլում ուղու այս վերջին հատվածով։ Նախկինում կարծում էիք, թե Աստծուն հավատալը շատ պարզ է, և դա այն պատճառով էր, որ Աստված խստորեն չէր վարվում քեզ հետ։ Իսկ ի՞նչ կասեք հիմա։ Կարծում եք, որ Աստծուն հավատալը պարզ բա՞ն է։ Դեռ զգում եք, որ Աստծուն հավատալը ձեզ դարձնում է փողոցում խաղացող երեխաների պես երջանիկ ու անհո՞գ։ Ճիշտ է, որ ոչխարներ եք. սակայն պետք է ի վիճակի լինեք քայլելու այն ուղիով, որով պետք է քայլեք, որպեսզի հատուցեք Աստծու շնորհքը և ամբողջովին ձեռք բերեք այն Աստծուն, Ում հավատում եք։ Ձեզ հիմարի տեղ մի՜ դրեք և մի՛ խաբեք ինքներդ ձեզ։ Եթե կարողանաս ավարտել ուղու այս հատվածը, ապա կկարողանաս տեսնել Իմ ավետարանական գործի աննախադեպ տեսարանը, որը տարածվում է ողջ տիեզերքով մեկ, և բարեբախտություն կունենաս լինելու Իմ մտերիմը և քո դերը խաղալու տիեզերքում Իմ գործը տարածելու մեջ։ Այդ ժամանակ մեծ ուրախությամբ կշարունակես քայլել այն ուղիով, որով պետք է քայլես։ Ապագան անսահման պայծառ կլինի, բայց հիմա գլխավորն ուղու այս վերջին հատվածով պատշաճ կերպով քայլելն է։ Պետք է փնտրես և նախապատրաստվես դա անելուն։ Սա այն է, ինչ դու պետք է անես հենց հիմա. սա այժմ հրատապ հարց է։


Քրիստոսի խոսքերը՝ եկեղեցիներում շրջելիս III

(1993 թ․-ի հուլիսից 1994 թ․-ի մարտ)


Ինչպե՞ս պետք է մոտենաս քո ապագա առաքելությանը

Դու ունա՞կ ես փոխանցելու Աստծու` յուրաքանչյուր դարաշրջանում արտահայտած բնույթը կոնկրետ ձևով՝ տվյալ դարաշրջանին համապատասխան և դրա կարևորությունը կրող լեզվով։ Դու, որ փորձառում ես Աստծու վերջին օրերի գործը, կարո՞ղ ես մանրամասն նկարագրել Աստծու արդար բնույթը։ Կարո՞ղ ես հստակ և ճշգրիտ կերպով վկայել Աստծու բնույթի մասին։ Ինչպե՞ս ես պատմելու այն, ինչ տեսել և փորձառել ես այդ ողորմելի, աղքատ և բարեպաշտ կրոնական հավատացյալներին, ովքեր քաղցած ու ծարավ են արդարության և սպասում են, որ դու հովվություն անես նրանց։ Ինչպիսի՞ մարդիկ են սպասում, որ դու հովվություն անես իրենց։ Կարո՞ղ ես պատկերացնել։ Գիտակցո՞ւմ ես արդյոք քո ուսերին դրված բեռը, քո հանձնարարությունը և քո պատասխանատվությունը։ Որտե՞ղ է քո պատմական առաքելության զգացումը։ Ինչպե՞ս ես պատշաճ կերպով ծառայելու որպես հաջորդ դարաշրջանի տիրակալ։ Դու ունե՞ս տիրակալ լինելու ուժեղ զգացողություն։ Ինչպե՞ս պետք է բացատրել, թե ով է ամեն ինչի տիրակալը։ Արդյո՞ք նա իսկապես աշխարհի բոլոր կենդանի արարածների և բոլոր նյութական բաների տիրակալն է։ Ի՞նչ ծրագրեր ունես աշխատանքի հաջորդ փուլի առաջընթացի համար։ Քանի՞ մարդ է սպասում, որ դու հովվություն անես նրանց։ Քո հանձնարարությունը ծա՞նր է։ Նրանք աղքատ են, ողորմելի, կույր և մոլորված, ողբում են խավարի մեջ՝ որտե՞ղ է ճանապարհը։ Ինչպե՜ս են նրանք տենչում լույսի, կարծես մի ընկնող աստղի, որը հանկարծ կիջնի և կցրի այն խավարի ուժերը, որոնք տարիներ շարունակ ճնշել են մարդուն։ Նրանք անհամբեր սպասում են դրան և օր ու գիշեր փափագում. ո՞վ կարող է սա լիովին իմանալ։ Նույնիսկ այն օրը, երբ լույսը փայլատակում է և անցնում, այդ խորապես տառապող մարդիկ մնում են խավարի զնդանում առանց ազատության հույսի․ ե՞րբ նրանք կդադարեն սգալ։ Սարսափելի է այդ փխրուն հոգիների դժբախտությունը, որոնց երբեք հանգիստ չի տրվել, և որոնք երկար ժամանակ կապված են պահվել անողոք կապանքներով և սառեցված պատմությամբ։ Իսկ ո՞վ է լսել նրանց լացի ձայնը։ Ո՞վ է տեսել նրանց թշվառ վիճակը։ Երբևէ մտածե՞լ ես, թե որքան վշտացած և անհանգիստ է Աստծու սիրտը։ Ինչպե՞ս կարող է Նա դիմանալ՝ տեսնելով, որ անմեղ մարդկությունը, որին Իր սեփական ձեռքերով է ստեղծել, այսպիսի տանջանքներ է կրում։ Մարդկությունն ի վերջո այն դժբախտներն են, որոնք թունավորվել են։ Եվ թեև մարդկությունը ողջ է մնացել է մինչ օրս, ո՞վ կարող էր իմանալ, որ մարդկությունը վաղուց թունավորված է չարի կողմից։ Մի՞թե մոռացել ես, որ զոհերից մեկն էլ դու ես։ Մի՞թե դու չես ուզում քո՝ Աստծու հանդեպ սիրուց դրդված, պայքարել՝ փրկելու բոլոր այս ողջ մնացածներին։ Մի՞թե չես ցանկանում քո ողջ ուժը որպես հատուցում նվիրել Աստծուն, ով սիրում է մարդուն, ինչպես Իր սեփական միսն ու արյունը։ Ինչպե՞ս ես հասկանում, թե ինչ է նշանակում Աստծու կողմից օգտագործվել, որպեսզի ապրես քո արտասովոր կյանքը։ Իրո՞ք ունես վճռականություն և հավատ ապրելու իմաստալից կյանքդ որպես բարեպաշտ, Աստծուն ծառայող մարդ։


Մարդուն տնօրինելու նպատակը

Եթե մարդիկ իսկապես կարողանային հստակ տեսնել մարդկային կյանքի ճիշտ ուղին, ինչպես նաև Աստծու կողմից մարդկության կառավարման նպատակը, նրանք իրենց անձնական ապագան և ճակատագիրը սրտում որպես գանձ չէին պահի։ Այդ դեպքում նրանք այլևս հետաքրքրված չէին լինի ծառայելու իրենց ծնողներին, որոնք խոզերից ու շներից էլ վատն են։ Մի՞թե մարդու ապագան և ճակատագիրը հենց ներկայիս այսպես կոչված Պետրոսի «ծնողները» չեն։ Դրանք հենց մարդու մսեղին ու արյունն են։ Ի՞նչ է լինելու մսեղիի վերջնական հանգրվանն ու ապագան։ Կլինի՞ արդյոք տեսնելն Աստծուն դեռ կենդանի ժամանակ, թե՞ մահից հետո հոգու հանդիպումն Աստծուն։ Վաղը մարմինը կհայտնվի՞ նեղությունների մեծ փորձության մեջ, թե՞ կրակի մեջ։ Մի՞թե այն հարցերը, թե մարդու մարմինը կկրի՞ դժբախտություն, թե՞ տառապանք, հենց այն մեծ լուրը չեն՞, որոնցով այս հոսքում գտնվող յուրաքանչյուր մարդ, ով ուղեղ ու ողջամտություն ունի, ամենաշատն է մտահոգված։ (Այստեղ «տառապանք» ասելով՝ նկատի է առնվում օրհնություն ստանալը, այսինքն՝ ապագա փորձություններն օգտակար են մարդու վերջնական հանգրվանի համար։ «Դժբախտություն» ասելով՝ նկատի է առնվում հաստատուն կանգնել չկարողանալը կամ մոլորվելը. կամ՝ մարդը դժբախտ իրավիճակների կհանդիպի աղետի մեջ և կզրկվի կյանքից, իսկ նրա հոգին համապատասխան վերջնական հանգրվան չի ունենա։) Թեև մարդիկ ունեն ողջամտություն, գուցե այն, ինչ նրանք մտածում են, ամբողջությամբ չի համապատասխանում նրան, ինչով նրանց ողջամտությունը պետք է օժտված լինի։ Դա այն պատճառով է, որ նրանք բոլորը շփոթված են և կուրորեն հետևում են հանգամանքներին։ Նրանք բոլորը պետք է հստակ հասկանան, թե ինչի մեջ պետք է մտնեն, և հատկապես պետք է պարզեն, թե ինչի մեջ պետք է մտնեն նեղությունների ընթացքում (այսինքն՝ փորձություններում կատարվող զտման ժամանակ), ինչպես նաև ինչով պետք է օժտված լինեն կրակի փորձությունների ժամանակ։ Մի՛ շարունակիր ծառայել քո ծնողներին (այսինքն՝ մսեղիին), որոնք խոզերի ու շների նման են և նույնիսկ մրջյուններից ու միջատներից էլ վատն են։ Ի՞նչ իմաստ ունի դրա համար տանջվելը, այդքան մտածելը և գլուխ կոտրելը։ Մսեղին քեզ չի պատկանում, այլ գտնվում է Աստծու ձեռքում, ով ոչ միայն կառավարում է քեզ, այլև կարգադրում է Սատանային։ (Սա նշանակում է, որ մարմինը սկզբնապես պատկանում է Սատանային։ Քանի որ Սատանան նույնպես Աստծու ձեռքում է, դա կարելի է միայն այսպես ասել։ Դա ավելի համոզիչ է և ցույց է տալիս, որ մարդիկ ամբողջությամբ Սատանայի իշխանության տակ չեն, այլ գտնվում են Աստծու ձեռքում։) Դու ապրում ես մսեղիի տանջանքի տակ, բայց արդյո՞ք մսեղին քեզ է պատկանում։ Արդյո՞ք այն քո վերահսկողության տակ է։ Ինչո՞ւ այդքան գլուխ կոտրել դրա համար։ Ինչո՞ւ անդադար աղերսել Աստծուն քո այդ նեխած մսեղիի համար, որը վաղուց դատապարտված է, անիծված և անմաքուր հոգիների կողմից պղծված։ Ի՞նչ կարիք կա Սատանայի համախոհներին այդքան մոտ պահելու քո սրտին։ Չե՞ս վախենում, որ մսեղին կարող է կործանել քո իրական ապագան, քո հրաշալի հույսերը և քո կյանքի իսկական հանգրվանը։

Այսօրվա ճանապարհը հեշտ քայլելու ճանապարհ չէ։ Կարելի է ասել, որ այն գտնելը չափազանց դժվար է եղել, և դարերի ընթացքում այն չափազանց հազվադեպ է եղել։ Սակայն ո՞վ կմտածեր, որ միայն մարդու մսեղին բավական կլինի նրան կործանելու համար։ Այսօրվա գործը, անկասկած, նույնքան թանկարժեք է, որքան գարնանային անձրևը, և նույնքան արժեքավոր, որքան Աստծու բարությունը մարդու հանդեպ։ Սակայն եթե մարդը չի ճանաչում Նրա այսօրվա աշխատանքի նպատակը և չի հասկանում մարդկության էությունը, ապա ինչպե՞ս կարելի է խոսել դրա թանկարժեքության ու արժեքավոր լինելու մասին։ Մսեղին մարդկանց ինքնին չի պատկանում, ուստի ոչ ոք չի կարող հստակ տեսնել, թե իրականում ուր է լինելու իր նշանակության վայր։ Այնուամենայնիվ պետք է լավ իմանաս, որ Արարիչը մարդկությանը, որը ստեղծվել էր, կվերադարձնի իր սկզբնական դիրքին և կվերականգնի արարման ժամանակ եղած՝ նրանց նախնական կերպարը։ Նա ամբողջությամբ հետ կվերցնի այն շունչը, որ Նա փչել էր մարդու մեջ, հետ կվերցնի մարդու ոսկորներն ու մսեղին և ամենը կվերադարձվի Արարչին։ Նա ամբողջությամբ կվերափոխի և կնորացնի մարդկությանը, և մարդուց հետ կվերցնի Աստծու ամբողջ ժառանգությունը, որը մարդկությանը չի պատկանում, այլ Աստծուն է պատկանում, և այլևս երբեք այն չի հանձնի մարդկությանը։ Դա այն պատճառով է, որ այդ բաներից ոչ մեկն ի սկզբանե մարդկությանը չէր պատկանում։ Նա այդ ամենը հետ կվերցնի․ սա անարդար թալան չէ, այլ նպատակ ունի երկինքն ու երկիրն իրենց սկզբնական վիճակին վերադարձնելու, ինչպես նաև մարդուն վերափոխելու և նորացնելու։ Դա մարդու համար ողջամիտ հանգրվան է, թեև գուցե դա չլինի, ինչպես մարդիկ են պատկերացնում՝ պատժվելուց հետո մսեղիի կրկին վերադարձը։ Աստված չի ցանկանում մսեղիի ոչնչացումից հետո մնացած կմախքները․ Նա ցանկանում է մարդու մեջ եղած այն սկզբնական տարրերը, որոնք ի սկզբանե պատկանում էին Աստծուն։ Ուստի Նա չի ոչնչացնի մարդկությանը կամ ամբողջովին արմատախիլ անի մարդու մսեղին, որովհետև մարդու մսեղին նրա մասնավոր սեփականությունը չէ։ Ավելի շուտ, այն մարդկությանը կառավարող՝ Աստծու կցորդն է։ Ինչպե՞ս կարող էր Նա մարդու մսեղին ոչնչացնել Իր «վայելքի» համար։ Այժմ իսկապե՞ս բաց ես թողել քո այդ ամբողջ մսեղին, որը նույնիսկ լումայի արժեք չունի։ Եթե դու կարողանայիր հասկանալ վերջին օրերի աշխատանքի երեսուն տոկոսը (այդ ընդամենը երեսուն տոկոսը նշանակում է հասկանալ այսօրվա Սուրբ Հոգու աշխատանքը, ինչպես նաև վերջին օրերում Աստծու խոսքի աշխատանքը), ապա այսօրվա պես այլևս չէիր «ծառայի» կամ «որդիական պարտք կատարի» քո մսեղիին՝ մի մսեղի, որը երկար տարիներ ապականված է եղել։ Պետք է հստակ տեսնես, որ մարդկությունն այժմ հասել է աննախադեպ վիճակի և այլևս չի շարունակի առաջ շարժվել պատմության անիվների պես։ Քո բորբոսնած մսեղին վաղուց ծածկվել է ճանճերով, ուստի ինչպե՞ս կարող է այն ուժ ունենալ շրջելու պատմության այն անիվները, որոնց Աստված հնարավորություն է տվել շարունակվելու մինչև այս օրը։ Ինչպե՞ս կարող է այն կրկին շարժման մեջ դնել վերջին օրերի այդ համր կերպով տկտկացող ժամացույցը և ստիպել, որ դրա սլաքները շարունակեն շարժվել ժամացույցի ուղղությամբ։ Ինչպե՞ս կարող է այն կրկին վերափոխել աշխարհը, որը թվում է՝ պատված է խիտ մառախուղով։ Քո մսեղին կարո՞ղ է վերակենդանացնել լեռներն ու գետերը։ Քո մսեղին, որն ունի ընդամենը մի փոքր «գործառույթ», իսկապե՞ս կարող է վերականգնել այն մարդկային աշխարհը, որին դու փափագել ես։ Կարո՞ղ ես իսկապես դաստիարակել քո սերունդներին, որպեսզի նրանք դառնան «մարդկային էակներ»։ Հիմա հասկանո՞ւմ ես։ Ի վերջո, ինչի՞ն է պատկանում քո մսեղին։ Աստծու սկզբնական մտադրությունը մարդուն փրկելու, կատարելագործելու և վերափոխելու համար այն չէր, որ քեզ գեղեցիկ հայրենիք տա կամ մարդու մսեղիին խաղաղ հանգիստ բերի․ այն Նրա փառքի և Նրա վկայության համար էր, մարդկության՝ ապագայում ավելի լավ վայելք ունենալու համար, ինչպես նաև այն բանի համար, որ նրանք շուտով կարողանան հանգստանալ։ Սակայն դա քո մսեղիի համար չէր, որովհետև մարդն Աստծու կառավարման կապիտալն է, իսկ մարդու մսեղին պարզապես կցորդ է։ (Մարդը հոգի և մարմին ունեցող էակ է, մինչդեռ մսեղին պարզապես փտող մի առարկա է։ Սա նշանակում է, որ մսեղին կառավարման ծրագրում օգտագործվող գործիք է։) Պետք է իմանաս, որ Աստծու կողմից մարդկանց կատարելագործելը, ամբողջացնելը և ձեռք բերելը նրանց մսեղիին բերում է միայն սրեր ու հարվածներ, ինչպես նաև անվերջ տառապանք, կրակի այրում, անգութ դատաստան, պատիժ ու անեծքներ և անսահման փորձություններ։ Այդպիսին են մարդու կառավարման աշխատանքի իրական պատմությունն ու ճշմարտությունը։ Սակայն այս ամենն ուղղված է մարդու մսեղիի դեմ, և թշնամանքի բոլոր նետերն անգթորեն ուղղված են մարդու մսեղիի վրա (քանի որ մարդն ինքնին անմեղ է)։ Այս ամենը Նրա փառքի և վկայության համար է, ինչպես նաև Նրա կառավարման համար։ Դա այն պատճառով է, որ Նրա աշխատանքը միայն մարդկության համար չէ, այլ ամբողջ ծրագրի համար, ինչպես նաև մարդկությանը ստեղծելիս ունեցած Նրա սկզբնական մտադրությունն իրականացնելու համար։ Ուստի, գուցե մարդու ապրածի իննսուն տոկոսը տառապանքներ և կրակի փորձություններ են, և շատ քիչ են, կամ նույնիսկ ընդհանրապես չկան այն քաղցր ու երջանիկ օրերը, որոնց մարդու մսեղին տենչացել է։ Առավել ևս մարդը չի կարող վայելել մսեղիի մեջ երջանիկ պահեր՝ Աստծու հետ գեղեցիկ ժամանակ անցկացնելով։ Մսեղին պիղծ է, ուստի այն, ինչ մարդու մսեղին տեսնում կամ վայելում է, ոչ այլ ինչ է, քան Աստծու պատիժը, որը մարդը համարում է անխոհեմ, ասես այն զուրկ լինի բնականոն ողջամտությունից։ Դա այն պատճառով է, որ Աստված կհայտնի Իր արդար խառնվածքը, որն «անխոհեմ է մարդու հանդեպ», չի հանդուրժում մարդու վիրավորանքները և ատում է թշնամիներին։ Աստված բացահայտորեն հայտնում է Իր ամբողջ խառնվածքը ցանկացած անհրաժեշտ միջոցով՝ այդպիսով ավարտելով Սատանայի դեմ Իր վեց հազար տարվա պայքարի աշխատանքը՝ ամբողջ մարդկության փրկության և հին Սատանայի կործանման աշխատանքը։


Մարդու էությունը և ինքնությունը

Իրականում իսրայելացիները հիասթափված չեն. նրանք հետևել են այն գործին, որն Աստված կատարել է անցած վեց հազար տարիների ընթացքում, քանզի Ես չեմ լքել նրանց, այլ քանի որ նրանց նախնիները կերան բարու և չարի գիտության ծառի պտուղը, որը նրանց ընծայել էր չարը, լքեցին Ինձ՝ հանուն մեղքի։ Բարին միշտ Ինձ է պատկանել, մինչդեռ չարը պատկանում է չարին, որը հանուն մեղքի քծնում է Ինձ։ Ես չեմ մեղադրում մարդկանց, ոչ էլ անգթորեն ոչնչացնում եմ նրանց և ենթարկում անողոք պատժի, քանզի չարն ի սկզբանե չէր պատկանում մարդկությանը։ Ուստի, թեև այդ իսրայելացիները հրապարակավ խաչեցին Ինձ, նրանք, ովքեր սպասել են Մեսիային ու Եհովային և տենչացել են Փրկիչ Հիսուսին, երբեք չեն մոռացել Իմ խոստումը, քանզի Ես չեմ լքել նրանց։ Ի վերջո Ես արյունն էի վերցրել որպես ապացույց այն ուխտի, որը հաստատել էի մարդկության հետ։ Այս փաստը դարձել է «արյան ուխտ»՝ դրոշմված այս երիտասարդ և անմեղ մարդկանց սրտերում՝ ինչպես խարան և երկնքի ու երկրի նման հավերժորեն փոխկապակցված։ Քանի որ երբեք չեմ խաբել այդ վշտահար հոգիներին, որոնց նախասահմանեցի, ընտրեցի, իսկ ավելի ուշ՝ փրկագնեցի և ձեռք բերեցի, և որոնք սիրել են Ինձ առավել, քան սիրել են չարին, նրանք անհամբերությամբ ակնկալում են Իմ վերադարձը և ջերմեռանդորեն սպասում Ինձ հետ հանդիպմանը։ Քանի որ երբեք չեմ ջնջել այն ուխտը, որն արյունով եմ հաստատել նրանց հետ, զարմանալի չէ, որ նրանք սպասել են ամենայն լրջությամբ։ Հետ կբերեմ Իմ գառներին, որոնք կորել են տարիներ շարունակ, քանզի միշտ սիրել եմ մարդկանց. պարզապես նրանց մեջ եղած բարուն ավելացել են չարի տարրեր։ Ես ձեռք կբերեմ այն խեղճ հոգիներին, որոնք սիրում են Ինձ, և որոնց սիրել եմ այսքան երկար, բայց ինչպե՞ս կարող եմ Իմ տուն բերել այդ չարերին, որոնք երբեք չեն սիրել Ինձ և որոնք թշնամիների պես են։ Իմ արքայություն չեմ բերի դևի և իժի այն սերունդներին, որոնք ատում, հակառակվում, դիմակայում, հարձակվում և անիծում են Ինձ՝ չնայած այն ուխտին, որն արյունով եմ հաստատել մարդկության հետ։ Պետք է հստակ իմանաս, թե ինչու եմ կատարում Իմ գործը և ում համար եմ այն իրականացնում։ Արդյոք քո սիրո մեջ բարի՞ն է, թե՞ չարը։ Արդյոք Իմ մասին քո ճանաչողությունը նմա՞ն է Դավթի և Մովսեսի ճանաչողությանը, թե՞ ոչ։ Արդյոք Ինձ մատուցած քո ծառայությունը նմա՞ն է Աբրահամի ծառայությանը, թե՞ ոչ։ Դու իսկապես կատարելագործվում ես Իմ կողմից, բայց պետք է իմանաս, թե ում ես ներկայացնելու, ինչպես նաև ում համար ես քաղելու նույն արդյունքները։ Քո ողջ կյանքի ընթացքում Իմ գործի քո փորձառության մեջ արդյոք ուրախությամբ քաղե՞լ ես առատ բերք։ Արդյոք այն առա՞տ է և արգասաբեր։ Պետք է քննես ինքդ քեզ։ Տարիների դժվարություններ ես կրել՝ հանուն Ինձ, բայց արդյոք երբևէ որևէ բան ձեռք բերե՞լ ես։ Արդյոք որևէ փոփոխության ենթարկվե՞լ ես կամ որևէ բան ձեռք բերե՞լ ես։ Քո տառապանքի փորձառությունների դիմաց արդյոք դարձե՞լ ես Պետրոսի պես, որ խաչվեց, թե՞ Պողոսի պես, որ տապալվեց և մեծ լույս ստացավ։ Դու պետք է որոշակի պատկերացում ունենաս այս իրողությունների մասին։ Անընդհատ չեմ խոսում կամ կենտրոնանում քո կյանքի վրա, որը մանանեխի հատիկից ավելի մանր է և ավազահատիկի պես փոքր է։ Եթե պարզ լեզվով բացատրեմ, ապա ես տնօրինում եմ մարդկությանը։ Այնուամենայնիվ մարդու կյանքը, որից մի ժամանակ խորշում էի, բայց հետո նորից ընդունեցի, չեմ համարում Իմ տնօրինման կարևոր մաս։ Պետք է հստակ գաղափար ունենաս ձեր նախկին ինքնության մասին, ինչպես նաև այն մասին, թե ում ստրուկներն էիք։ Այսպիսով՝ Ես չեմ օգտագործում մարդու սատանայանման դեմքը՝ որպես հումք մարդուն տնօրինելու համար, քանզի մարդն արժեքավոր առարկա չէ։ Դուք պետք է վերհիշեք, թե սկզբում ինչպիսին էր Իմ վերաբերմունքը ձեր հանդեպ, և հիշեք, թե ինչպես էի դիմում ձեզ այն ժամանակ՝ մի կոչում, որը զուրկ չէր գործնական նշանակությունից։ Պետք է իմանաս, որ ձեր կրած պիտակներն անհիմն չեն։ Ենթադրում եմ՝ բոլորդ գիտեք, որ ի սկզբանե ընտրված չէիք Աստծու կողմից, այլ վաղուց գերեվարվել էիք Սատանայի կողմից և ծառայում էիք նրա տանը՝ որպես հավատարիմ ծառաներ, և վաղուց մոռացել էիք Ինձ, քանզի երկար ժամանակ Իմ տնից դուրս և չարի ձեռքերում էիք։ Նրանք, ում փրկում եմ, այն մարդիկ են, որոնց վաղուց նախասահմանել եմ, և որոնք փրկագնվել են Իմ կողմից, մինչդեռ դուք խեղճ հոգիներ եք, որոնք դրվել են մարդկության մեջ՝ որպես բացառություն կանոնից։ Պետք է իմանաք, որ չեք պատկանում Դավթի կամ Հակոբի տանը, այլ պատկանում եք Մովաբի տանը և որ հեթանոս ընտանիքների անդամներ եք։ Քանզի ուխտ չեմ հաստատել ձեզ հետ, այլ միայն գործ եմ արել, խոսել եմ ձեր մեջ և առաջնորդել ձեզ։ Իմ արյունը չի թափվել ձեզ համար։ Պարզապես իրականացնում էի Իմ գործը ձեր մեջ՝ հանուն Իմ վկայության։ Մի՞թե չգիտեիք սա։ Արդյոք Իմ գործն իսկապես նմա՞ն է նրան, թե ինչպես Հիսուսն արյունաքամ եղավ մինչև մահ՝ հանուն ձեզ։ Ի սկզբանե չարժեր, որ նման մեծ նվաստացում կրեի ձեզ համար։ Աստված, որ բացարձակապես անմեղ է, ուղղակիորեն եկավ մի ծայրաստիճան գարշելի և զզվելի վայր՝ խոզերի և շների մի աշխարհ, որն անպիտան էր մարդկային բնակության համար, սակայն այդուհանդերձ կրեցի այս բոլոր դաժան նվաստացումները՝ հանուն Իմ Հոր փառքի և հավերժական վկայության։ Պետք է իմանաք, թե ինչպիսին է ձեր պահվածքը, և տեսնեք, որ «հարուստ և հզոր ընտանիքներում» ծնված երեխաներ չեք, այլ պարզապես Սատանայի չքավոր սերունդն եք։ Դուք նաև մարդկության նահապետները չեք, ոչ էլ ունեք մարդու իրավունքներ կամ ազատություն։ Ի սկզբանե որևէ բաժին չունեիք մարդկության օրհնություններից, ոչ էլ երկնքի թագավորությունից։ Սա այն պատճառով է, որ մարդկության ամենաստորին խավում եք, և երբեք չեմ մտածել ձեր ապագայի մասին։ Ուստի, թեև Իմ ծրագրի մի մասն էր, որ այսօր ձեզ կատարելագործելու վստահություն ունենայի, սա աննախադեպ գործ է, քանի որ ձեր կարգավիճակն այնքան ցածր է, և ի սկզբանե բաժին չունեիք մարդկության մեջ։ Արդյոք սա հենց օրհնությու՞ն չէ մարդու համար։

Նրանք, ում փրկում եմ, իմ կողմից քարավանից ազատված հոգիներ են, նրանք այն ընտրյալ ժողովուրդն են, որոնց վաղուց այցելել եմ, քանզի տենչացել են, որ վերստին հայտնվեմ իրենց մեջ։ Սիրել են Ինձ և իրենց սրտերում դրոշմել են Իմ ուխտը, որը հաստատել եմ արյունով, քանի որ սիրել եմ նրանց։ Նրանք նման են կորած գառների, որոնք փնտրել են Ինձ երկար տարիներ և ի ծնե բարի են․ ուստի Ես նրանց անվանում եմ բարի իսրայելացիներ և սիրելի փոքրիկ հրեշտակներ։ Նման նվաստացում չէի կրի, եթե նրանց մեջ լինեի։ Դա այն պատճառով է, որ սիրում են Ինձ առավել, քան սիրում են իրենց սեփական կյանքը, և Ես սիրում եմ նրանց որպես ամենագեղեցիկը ամեն ինչի մեջ։ Դա այն պատճառով է, որ արարվել և ընտրվել են Իմ կողմից․ նրանք երբեք չեն մոռացել Ինձ։ Նրանց սերը գերազանցում է ձերին, և սիրում են Ինձ առավել, քան դուք սիրում եք ձեր սեփական կյանքը։ Նրանք հնազանդվում են Ինձ ճիշտ այնպես, ինչպես փոքրիկ սպիտակ աղավնիներն են հնազանդվում երկնքին, և նրանց սրտերում ավելի շատ հնազանդություն կա Իմ հանդեպ, քան ձեր սրտերում։ Եվ դա այն պատճառով է, որ նրանք Հակոբի սերունդներն են, Ադամի զավակները և Իմ ընտրյալ ժողովուրդը, քանի որ Ես սիրել եմ նրանց այսքան երկար և սիրել եմ նրանց նույնիսկ առավել, քան սիրում եմ ձեզ։ Դա այն պատճառով է, որ ձեր մեջ չափազանց շատ ապստամբություն կա, ձեր դիմակայությունն այնքան լուրջ է, չափազանց շատ եք արհամարհում Ինձ, չափազանց սառն եք Իմ հանդեպ, չափազանց քիչ եք սիրում Ինձ և չափազանց շատ եք ատում Ինձ։ Չափազանց շատ եք արհամարհում Իմ գործը և անարգում Իմ գործողությունները։ Ի տարբերություն նրանց՝ երբեք չեք վերաբերվել Իմ գործերին՝ որպես գանձ։ Փոխարենը՝ արհամարհում եք դրանք, և ձեր աչքերը կարմրած են զայրույթից ճիշտ այնպես, ինչպես Սատանայինը։ Ո՞ւր է ձեր հնազանդությունը։ Ո՞ւր է ձեր ազնվությունը։ Ո՞ւր է ձեր սերը։ Ե՞րբ եք դրսևորել սիրո այն տարրերը, որոնք ձեր ներսում են։ Ե՞րբ եք լրջորեն վերաբերվել Իմ գործին։ Ափոսս այն սիրելի հրեշտակներին, որոնք անհամբերությամբ են սպասում Իմ գալստյանը և այնքան շատ են տառապում՝ ջերմեռանդորեն սպասելով Ինձ, քանզի այնքան շատ եմ սիրում նրանց։ Այնուամենայնիվ այն, ինչ տեսնում եմ այսօր, մի այնպիսի ոչ մարդկային աշխարհ է, որը ոչ մի կապ չունի նրանց հետ։ Մի՞թե չեք կարծում, որ ձեր խիղճը վաղուց թմրել և անզգա է դարձել։ Մի՞թե չեք կարծում, որ այն տականքն եք, որը խոչընդոտում է այդ սիրելի հրեշտակների հետ Իմ վերամիավորմանը[ա]։ Ե՞րբ չեն նրանք սպասել Իմ վերադարձին։ Ե՞րբ չեն սպասել Ինձ հետ վերամիավորվելուն։ Ե՞րբ չեն ակնկալել, որ կկարողանան գեղեցիկ օրեր անցկացնել և ճաշել Ինձ հետ։ Արդյոք երբևէ գիտակցե՞լ եք, թե ինչ եք անում այսօր. մոլեգնում եք աշխարհով մեկ, դավեր եք նյութում միմյանց դեմ, խաբում եք միմյանց, զբաղվում եք խաբեությամբ և թաքցնում ճշմարտությունը, ամոթի ոչ մի զգացում չունեք, չգիտեք ճշմարտությունը, գործում եք անազնվությամբ և նենգությամբ, զբաղվում եք շողոքորթությամբ, ինքնարդար եք, մեծամիտ և ամբարտավան և վայրենաբար եք վարվում լեռներիվայրի կենդանիների պես և գազանների արքայի պես՝ դաժանորեն․ մի՞թե այս վարքագիծը վայել է մարդ արարածին։ Կոպիտ եք և անխոհեմ։ Երբեք չեք գնահատել Իմ խոսքերը՝ որպես գանձեր, այլ փոխարենը՝ արհամարհական վերաբերմունք եք որդեգրել դրանց նկատմամբ։ Այսպիսի իրողություններով ինչպե՞ս կարող են լինել ձեռքբերումներ, ճշմարիտ մարդկային կյանք և գեղեցիկ հույսեր։ Մի՞թե քո չափազանցված պատկերացումներն իսկապես կփրկեն քեզ վագրի երախից։ Մի՞թե դա իսկապես կփրկի քեզ այրվող բոցերից։ Մի՞թե կընկնեիր այս աստիճանի, եթե իսկապես Իմ գործը համարեիր անգին գանձ։ Մի՞թե քո բախտն իրականում չեր կարող փոխվել։ Մի՞թե համակերպվել ես նման դառը ափսոսանքներով մեռնելուն։

Ծանոթագրություններ․

ա. Բնագիր տեքստում ասվում է. «Մի՞թե չեք կարծում, որ այն տականքն եք, որը քանդում է Իմ վերամիավորումն այդ սիրելի հրեշտակների հետ»։


Մարդու բնածին ինքնությունը և նրա արժեքը. իրականում ինչպիսի՞ն են դրանք։

Դուք առանձնացվել էիք ցեխից և, անկախ ամեն ինչից, տականքի միջից ընտրված նյութից էիք, և Աստծու համար կեղտոտ ու գարշելի էիք։ Դուք պատկանում էիք Սատանային և ժամանակին ոտնահարվել ու ապականվել էիք նրա կողմից։ Ահա թե ինչու է ասվում, որ դուք առանձնացվել էիք ցեխից և սուրբ չեք․ փոխարենը, դուք տմարդի արարածներ եք, որոնց Սատանան վաղուց հիմարացրել է։ Սա ձեզ ամենաշատը համապատասխանող գնահատականն է։ Պետք է իմանաք, որ ի սկզբանե լճացած ջրի և ցեխի մեջ գտնվող աղտեղություններ էիք, ի տարբերություն ձկան ու ծովախեցգետնի նման ցանկալի որսերի, քանզի ձեզնից հնարավոր չէ ստանալ որևէ բան, որը վայելք կպարգևի։ Պարզ ասած՝ դուք ցածր հասարակության ամենաստոր անասուններն եք՝ խոզերից ու շներից էլ վատը։ Անկեղծ ասած՝ նման բառերով ձեզ դիմելը ո՛չ չափազանցություն է, ո՛չ էլ ճոռոմաբանություն, ավելի շուտ՝ դա պարզեցնում է խնդիրը։ Ձեզ նման բառերով դիմելը նույնիսկ կարելի է համարել ձեզ հարգանք ցույց տալու մի ձև։ Ձեր ըմբռնումը, խոսքը, վարքագիծը որպես մարդ արարած, ինչպես նաև ձեր կյանքի յուրաքանչյուր կողմը և ցեխի մեջ ձեր կարգավիճակը բավարար են ապացուցելու, որ ձեր ինքնությունն «արտասովոր» է։


Նրանք, ովքեր չեն սովորում և մնում են տգետ, մի՞թե անասուններ չեն

Այսօրվա ճանապարհով քայլելիս ո՞ր՞ ձգտումն է ամենահարմարը։ Քո ձգտման մեջ ինքդ քեզ ինչպիսի՞ մարդ պետք է պատկերացնես։ Պետք է իմանաս, թե ինչպես պետք է վերաբերվես այն ամենին, ինչ այսօր պատահում է քեզ՝ լինեն դրանք փորձություններ, թե նեղություններ, անեծք, թե անողոք պատիժ։ Այս ամենին բախվելով՝ պետք է ուշադիր զննես դրանցից յուրաքանչյուրը։ Ինչո՞ւ եմ Ես սա ասում։ Սա ասում եմ, որովհետև այն, ինչ այսօր պատահում է քեզ, ի վերջո, կարճատև փորձություններ են, որոնք կրկնվում են նորից ու նորից՝ գուցե, որքանով որ քեզ է վերաբերում, դրանք առանձնապես սթրեսային չեն, ուստի թողնում ես, որ ամեն ինչ ընթանա իր բնականոն հունով, և դրանք չես համարում թանկարժեք հարստություն, որպեսզի ձգտես առաջընթացի։ Որքա՜ն անխոհեմ ես։ Այնքան, որ այս թանկարժեք հարստությանը վերաբերվում ես այնպես, ասես դա մի ամպ է, որ սահում է քո աչքերի առաջով, և չես գնահատում այս դաժան հարվածները, որոնք տեղում են նորից ու նորից՝ հարվածներ, որոնք կարճատև են և քեզ շատ ծանր չեն թվում, այլ դրանց նայում ես սառնասրտորեն, սրտիդ մոտ չես ընդունում և դրանց վերաբերվում ես պարզապես որպես անհաղթահարելի պատնեշի բախվելու։ Այնքա՜ն ամբարտավան ես։ Այս կատաղի հարձակումների նկատմամբ, հարձակումներ, որոնք նման են փոթորիկների և գալիս են նորից ու նորից, միայն թեթևամիտ անտարբերություն ես ցուցաբերում՝ երբեմն նույնիսկ հասնում ես նրան, որ սառը ժպտում ես՝ ի ցույց դնելով լիակատար անտարբերության արտահայտություն, քանզի երբեք չես մտածել, թե ինչու ես շարունակ տառապում նման «դժբախտություններից»։ Մի՞թե Ես խիստ անարդար եմ մարդու հանդեպ։ Մի՞թե Իմ առջև նպատակ եմ դրել քո մեջ թերություններ գտնել։ Թեև քո մտքերի հետ կապված խնդիրները գուցե այնքան լուրջ չեն, որքան Ես նկարագրեցի, արտաքին հանգստությամբդ վաղուց ի վեր կատարելապես պատկերել ես քո ներաշխարհը։ Կարիք չկա, որ Ես ասեմ քեզ, որ քո սրտի խորքում թաքնված միակ բաներն անհիմն հայհոյանքներն են և տխրության աղոտ հետքերը, որոնք հազիվ նշմարելի են ուրիշներին։ Նման փորձությունների միջով անցնելն անարդար համարելով՝ հայհոյում ես, իսկ քանզի այս փորձությունները քեզ զգալ են տալիս աշխարհի ամայությունը, լցվում ես թախծով։ Այս կրկնվող հարվածներն ու կարգավարժման գործողությունները լավագույն պաշտպանություն չես դիտարկում. դրանք համարում ես Երկնքի անիմաստ խռովություններ կամ քեզ հասանելիք հատուցում։ Այնքա՜ն տգետ ես։ Անողոքաբար բանտարկում ես լավ ժամանակները խավարի մեջ. միմյանց հաջորդող հրաշալի փորձությունների և կարգավարժման դեպքերը դիտարկում ես որպես հարձակումներ թշնամիներիդ կողմից։ Չգիտես՝ ինչպես հարմարվել քո միջավայրին, և է՛լ ավելի քիչ ես ցանկանում փորձել դա անել, քանզի չես կամենում որևէ բան ստանալ այս կրկնվող, սակայն քո կարծիքով՝ դաժան, պատժից։ Ո՛չ փնտրելու, ո՛չ ուսումնասիրելու փորձ չես անում, այլ, պարզապես համակերպվելով քո ճակատագրին, գնում ես այնտեղ, ուր այն տանում է քեզ։ Այն, ինչ քեզ կարող է թվալ խրատման վայրագ գործողություն, չի փոխել քո սիրտը, ոչ էլ տիրել է քո սրտին. ընդհակառակը՝ խոցում են այն։ Այս «դաժան պատիժը» համարում ես միայն որպես քո թշնամի այս կյանքում, և ուստի դու ոչինչ ձեռք չես բերել։ Այնքա՜ն ինքնարդար ես։ Հազվադեպ ես հավատում, որ անցնում ես նման փորձությունների միջով, որովհետև չափազանց արհամարհելի ես. փոխարենը՝ քեզ այնքան դժբախտ ես համարում, ավելին՝ ասելով, որ Ես միշտ թերություններ եմ գտնում քո մեջ։ Եվ հիմա, երբ բանը հասել է այս կետին, իրականում որքա՞ն գիտես այն մասին, թե ինչ եմ Ես ասում և անում։ Մի՛ կարծիր, թե դու ի ծնե շնորհալի ես՝ երկնքից միայն մի փոքր ցածր, բայց երկրից անսահման բարձր։ Ոչ մեկից խելացի չես, և նույնիսկ կարելի է ասել, որ պարզապես հիասքանչ է, թե որքան ավելի հիմար ես, քան երկրի վրա ապրող ողջամտություն ունեցող ցանկացած մարդ, քանի որ չափազանց բարձր կարծիքի ես քո մասին և երբեք թերարժեքության զգացում չես ունեցել, ասես կարող ես հստակ տեսնել Իմ գործողությունները՝ մինչև ամենափոքր մանրուքը։ Իրականում, դու պարզապես ողջամտություն ունեցող մարդ չես, որովհետև գաղափար անգամ չունես, թե ինչ եմ Ես մտադիր անել, և է՛լ ավելի քիչ տեղյակ ես, թե ինչ եմ անում հիմա։ Եվ ուստի ասում եմ, որ նույնիսկ հավասար չես մի ծեր գյուղացու, մի գյուղացու, որը մարդկային կյանքի մասին ամենաչնչին պատկերացումն անգամ չունի, և այնուամենայնիվ, երբ մշակում է հողը, իր ողջ հույսը դնում է Երկնքի օրհնությունների վրա։ Բացարձակապես չես հոգում քո սեփական կյանքի մասին, նույնիսկ ոչինչ չգիտես հեղինակության մասին, և է՛լ ավելի քիչ ինքնագիտակցություն ունես։ Դու իսկապես այնքա՜ն «մեծ» ես։ Ճշմարիտ, Ես անհանգստանում եմ ձեզ՝ նրբաճաշակ պճնամոլներիդ և ձեզ՝ նրբիկօրիորդներիդ համար՝ ինչպե՞ս եք կարողանալու դիմակայել է՛լ ավելի մեծ փոթորիկների հարձակմանը։ Այս պճնամոլները միանգամայն անտարբեր են իրավիճակի նկատմամբ, որում հայտնվել են։ Նրանց համար դա առօրյա բան է թվում, և ուստի նրանք բանի տեղ չեն դնում դրան՝ ո՛չ բացասական զգացմունքներ ունենալով, ո՛չ էլ իրենց ստոր համարելով. փոխարենը՝ նրանք շարունակում են առաջվա պես, թափառել փողոցներում՝ թափահարելով իրենց հովհարները։ Այս «նշանավոր մարդիկ», որոնք անուս և տգետ են, գաղափար անգամ չունեն, թե ինչու Ես նման բաներ կասեի իրենց։ Նրանք պարզապես մակերեսային ջանք են գործադրում, որպեսզի ճանաչեն իրենց՝ դեմքերին գրված զայրույթով, և դրանից հետո շարունակում են՝ առանց փոխելու իրենց չար ճանապարհները։ Հենց նրանք լքում են Ինձ, նորից սկսում են կատաղի հարձակվել աշխարհում՝ նորից պարծենալով և խաբեությամբ զբաղվելով։ Որքա՛ն արագ է փոխվում քո դեմքի արտահայտությունը։ Ուստի, կրկին փորձում ես խաբել Ինձ այս կերպ՝ որքա՛ն համարձակ ես։ Այդ նրբիկ օրիորդներն է՛լ ավելի ծիծաղելի են։ Երբ լսում են Իմ հրատապ արտահայտումների տարափը և տեսնում այն իրավիճակը, որում հայտնվել են, արցունքներն ակամա հոսում են նրանց դեմքերով, նրանց մարմինները գալարվում են ետ ու առաջ, և կարծես թե նրանք տեսարան են սարքում՝ որքա~ն զզվելի է։ Գիտակցելով իրենց սեփական հասակը՝ նրանք ընկնում են իրենց մահճակալներին և այնտեղ պառկում՝ անդադար լաց լինելով, գրեթե ասես իրենց վերջին շունչն են փչում։ Եվ երբ այս խոսքերը նրանց ցույց են տալիս իրենց իսկ տհասությունն ու ստորությունը, նրանք այնքան են լցվում բացասականությամբ, որ նրանց աչքերի լույսը մարում է, և, ո՛չ Ինձնից, բողոքելով ո՛չ էլ Ինձ ատելով, նրանք լիովին անշարժանում են իրենց բացասականության մեջ և մնում են նույնքան անուս ու տգետ։ Ինձ լքելուց հետո նրանք ուրախանում և խաղում են, նրանց զնգացող ծիծաղը նման է «Արծաթե Զանգակ արքայադստեր» ծիծաղին։ Որքա՛ն փխրուն և անինքնասեր են նրանք։ Դուք բոլորդ՝ մարդկության արատավոր մերժվածներդ, որքա՛ն զուրկ եք մարդկայնությունից։ Չգիտեք սիրել կամ պաշտպանել ինքներդ ձեզ, իրերի ընկալում չունեք, չեք փնտրում ճշմարիտ ճանապարհը, չեք սիրում ճշմարիտ լույսը, և, առավել ևս, չգիտեք փայփայել ինքներդ ձեզ։ Ինչ վերաբերում է այն ուսմունքներին, որոնք Ես ձեզ տվել եմ նորից ու նորից, ապա վաղուց ի վեր դրանք մղել եք ձեր մտքի հետին պլան՝ նույնիսկ հասնելով նրան, որ դրանց վերաբերվում եք որպես խաղալիքների՝ ձեր պարապ պահերին զբաղվելու համար։ Այս ամենը միշտ դիտարկում եք ձեր սեփական անձնական «թալիսմանի» լույսի ներքո։ Երբ Սատանան ձեզ մեղադրում է, աղոթում եք, երբ բացասական եք տրամադրված, խոր քուն եք մտնում, երբ ուրախ եք, վայրի կերպով վազվզում եք, երբ Ես հանդիմանում եմ ձեզ, խոնարհվում ու քծնում եք, իսկ հենց որ դուրս եք գալիս Իմ ներկայությունից, ծիծաղում եք չարակամ հրճվանքով։ Քեզ բոլորից բարձր ես զգում, բայց երբեք քեզ չես տեսնում որպես ամենահպարտը, և միայն միշտ վեհամիտ, ինքնագոհ ու աննկարագրելիորեն ամբարտավան ես։ Ինչպե՞ս կարող են Իմ խոսքերը թանկարժեք գանձ համարել նման «երիտասարդները», «օրիորդները», «պարոնայք» և «տիկնայք», որոնք մնում են անուս ու տգետ։ Այնժամ Հարցնում եմ քեզ. այսքան երկար ժամանակի ընթացքում ի՞նչ ես սովորել Իմ խոսքերից և Իմ գործից։ Արդյո՞ք այն, որ քո խաբեության մեջ ավելի մեծ հմտություններ ես ձեռք բերել։ Կամ քո մսեղիի մեջ ավելի մեծ փորձառությու՞ն։ Կամ Իմ հանդեպ քո վերաբերմունքում՝ ավելի մեծ անարգանք։ Ուղիղ ասում եմ քեզ. հենց այս ամբողջ գործն է, որ Ես արել եմ, և որը քեզ, նախկինում մկան քաջություն ունենալով, ավելի համարձակ է դարձրել։ Իմ հանդեպ զգացած քո երկյուղն օրեցօր նվազում է, քանի որ Ես չափազանց ողորմած եմ և քո մսեղիի նկատմամբ երբեք բռնության միջոցով պատժամիջոցներ չեմ կիրառել։ Գուցե, ինչպես դու ես տեսնում, Ես պարզապես խիստ խոսքեր եմ ասում, բայց շատ ավելի հաճախ քեզ ժպտացող դեմք եմ ցույց տալիս, և գրեթե երբեք երես առ երես չեմ հանդիմանում։ Ավելին՝ Ես միշտ հանդուրժող եմ եղել քո թուլության հանդեպ, և հենց դրա պատճառով է, որ այսօր Ինձ վերաբերվում ես այնպես, ինչպես օձը վերաբերվեց բարի գյուղացուն։ Որքա՛ն եմ հիանում մարդկային ցեղի դիտողական կարողությունների ծայրահեղ հմտությամբ ու խորաթափանցությամբ։ Թույլ տուր Ինձ քեզ մեկ ճշմարտություն ասել. այսօր շատ քիչ նշանակություն ունի՝ արդյոք ունես երկյուղած սիրտ, թե ոչ։ Ես ո՛չ անհանգստացած եմ, ո՛չ էլ մտահոգված դրանով։ Բայց Ես պետք է նաև քեզ ասեմ հետևյալը՝ դու՝ այս «տաղանդավոր մարդդ», որ մնում ես անուս ու տգետ, ի վերջո կտապալվես քո ինքնահիացած, մանր ճարպկությամբ։ Դու կլինես նա, ով տառապում և պատժվում է։ Ես այնքան հիմար չեմ լինի, որ քեզ ուղեկցեմ, մինչ շարունակում ես տառապել դժոխքում, քանի որ Ես նույն տեսակից չեմ, ինչ դու։ Մի՛ մոռացիր, որ արարած ես, որն Իմ կողմից անիծվել է, և այնուամենայնիվ Իմ կողմից էլ ուսուցանվում և փրկվում է, և քո մեջ չկա ոչինչ, որից Ես դժկամությամբ կբաժանվեի։ Երբ էլ որ կատարեմ Իմ գործը, Ես երբեք չեմ ենթարկվում որևէ անձի, իրադարձության կամ որևէ բանի ազդեցությանը։ Իմ վերաբերմունքը և Իմ տեսակետը մարդկության նկատմամբ միշտ նույնն են մնացել։ Ես քո հանդեպ բարեհաճ չեմ տրամադրված, որովհետև Իմ տնօրինման հավելվածն ես, և որևէ այլ էակից ավելի յուրահատուկ չես։ Սա է Իմ խորհուրդը քեզ. պետք է բոլոր ժամանակներում հիշես, որ ոչ այլ ինչ ես, քան արարած։ Թեպետ միգուցե կիսում ես քո գոյությունն Ինձ հետ, պետք է իմանաս քո սեփական ինքնությունը։ Քո մասին չափազանց բարձր կարծիքի մի՛ եղիր։ Նույնիսկ եթե Ես քեզ չեմ հանդիմանում կամ էտում, այլ ժպտացող դեմքով եմ դիմավորում, դա բավարար չէ ապացուցելու, որ դու նույն տեսակից ես, ինչ Ես։ Դու՝ դու, պետք է իմանաս, որ մեկն ես, ով ձգտում է ճշմարտությանը, այլ ոչ թե հենց ինքն է ճշմարտությունը։ Պետք է բոլոր ժամանակներում պատրաստ լինես փոխվելու՝ Իմ խոսքի համաձայն։ Սրանից չես կարող խուսափել։ Հորդորում եմ քեզ՝ այս թանկարժեք ժամանակահատվածում, երբ ունես այս հազվագյուտ հնարավորությունը, փորձել ինչ-որ բան սովորել։ Մի՛ հիմարացրու Ինձ։ Կարիքը չկա, որպեսզի փորձես շողոքորթությամբ մոլորեցնել ինձ։ Երբ փնտրում ես Ինձ, դա լիովին հանուն Ինձ չէ, այլ ավելի շուտ՝ հանուն քեզ։


Չինաստանի ընտրյալ ժողովուրդը չի կարող ներկայացնել Իսրայելի որևէ ցեղ

Դավթի տունը մի ընտանիք էր, որն ի սկզբանե ստացավ Եհովայի խոստումներն ու ժառանգությունը։ Այն ի սկզբանե Իսրայելի ցեղերից մեկն էր և պատկանում էր ընտրյալ ժողովրդին։ Այդ ժամանակ Եհովան օրենք սահմանեց իսրայելացիների համար, ըստ որի՝ Դավթի ընտանիքին պատկանող բոլոր հրեաները՝ այսինքն՝ բոլոր նրանք, ովքեր ծնվել էին այդ ընտանիքում, կստանային Նրա ժառանգությունը։ Կլինեին նրանք, ովքեր հարյուրապատիկ ստացան, ովքեր ձեռք բերեցին անդրանիկ որդիների կարգավիճակը։ Նրանք այդ ժամանակ բոլոր իսրայելացիների մեջ կլինեին ամենաբարձր մարդիկ՝ Իսրայելի բոլոր ընտանիքների մեջ ամենաբարձր կարգավիճակ ունեցող էլիտան, և նրանք կծառայեին Եհովային անմիջապես տաճարում՝ կրելով քահանայական զգեստներ և թագեր։ Եհովան այդժամ նրանց անվանեց հավատարիմ և սուրբ ծառաներ, և նրանք արժանացան Իսրայելի մյուս բոլոր ցեղերի հարգանքին։ Այսպիսով, այդ ժամանակ նրանց բոլորին հարգանքով անվանում էին տերեր․ այս ամենը Եհովայի գործն էր Օրենքի Դարաշրջանում։ Այսօր նրանք դեռևս այդպիսի ծառայություն են մատուցում Եհովային տաճարում, ուստի նրանք հավիտյան այն թագավորներն են, որոնց Եհովան գահ բարձրացրեց։ Ոչ ոք չի կարող վերցնել նրանց թագը և ոչ ոք չի կարող փոխել նրանց ծառայությունը, որովհետև, ըստ իրենց ծագման, նրանք պատկանում են Դավթի տանը․ սա է այն, ինչ Եհովան շնորհեց նրանց։ Պատճառը, թե ինչու եմ ասում, որ դուք ըստ ծագման չեք պատկանում Դավթի տանը, այն է, որ դուք Իսրայելի ժողովուրդ չեք, այլ փոխարենը պատկանում եք Իսրայելից դուրս գտնվող Հեթանոս ընտանիքներին։ Ավելին, ձեր բնությունը ոչ թե Եհովային երկրպագելն է, այլ Նրան դիմադրելը, ուստի ձեր ինքնությունը, իր բնությունով, տարբերվում է Դավթի ընտանիքի մարդկանցից, և դուք նրանք չեք, ովքեր կստանան Իմ ժառանգությունը, առավել ևս` նրանք չեք, ովքեր հարյուրապատիկ կստանան։

Այդ ժամանակ Իսրայելը բաժանված էր բազմաթիվ տարբեր ընտանիքների և բազմաթիվ տարբեր ցեղերի, սակայն նրանք բոլորն ընտրյալ ժողովուրդն էին։ Այնուամենայնիվ, Իսրայելը տարբերվում է մյուս ազգերից նրանով, որ իր ժողովուրդը դասակարգված է ըստ ցեղերի, ինչպես նաև ըստ Եհովայի առաջ ունեցած դիրքի և այն երկրի, որին յուրաքանչյուր մարդ պատկանում է։ Իսրայելից դուրս գտնվող ազգերում ոչ ոք չի կարող պատահականորեն իրեն Դավթի, Հակոբի կամ Մովսեսի տան անդամ կոչել։ Դա կհակասի այն փաստին, որ Իսրայելի ցեղերը չեն կարող պատահականորեն վերագրվել այլ ազգերի։ Մարդիկ հաճախ սխալ են օգտագործում Դավթի, Աբրահամի, Եսավի և այլոց անունները կամ ասում են. «Մենք այժմ ընդունել ենք Աստծուն, ուստի Հակոբի տան անդամն ենք»։ Նման բաներ ասելը ոչ այլ ինչ է, քան մարդկային անհիմն դատողություն։ Դա ուղղակիորեն չի գալիս Եհովայից, ոչ էլ գալիս է Իմ սեփական գաղափարներից: Դա զուտ մարդկային անհեթեթություն է։ Ճիշտ ինչպես մի հռետոր, որ չափազանցված պատմություններ է հյուսում, մարդիկ անհիմն կերպով իրենց համարում են Դավթի սերունդներ կամ Հակոբի ընտանիքի մաս և հավատում են, որ արժանի են այդպիսին լինելու։ Սակայն նրանք քիչ բան գիտեն այն մասին, որ Դավթի տան անդամները վաղուց են սահմանվել Եհովայի կողմից, և որ Դավիթն ինքն իրեն թագավոր չէր թագադրել։ Այնուամենայնիվ, կան շատերը, որոնք անամոթաբար պնդում են, որ Դավթի տան սերունդներն են․ մարդիկ այնքան տգետ են։ Ճշմարտությունն այն է, որ Իսրայելի գործերը ոչ մի կապ չունեն Հեթանոսների հետ․ դրանք երկու տարբեր բաներ են՝ բոլորովին իրար հետ կապ չունեցող։ Իսրայելի գործերի մասին կարելի է խոսել միայն Իսրայելի ժողովրդի հետ, քանի որ նրանք կապ չունեն Հեթանոսների հետ, և այն գործը, որը ներկայումս կատարվում է Հեթանոսների մեջ, նույնպես կապ չունի Իսրայելի ժողովրդի հետ: Ինչ ես այժմ ասում եմ, որոշում է, թե ինչ է ասվում Հեթանոսների մասին, և Իսրայելում կատարված գործը չի կարող ընդունվել որպես Հեթանոսների գործի «նախապատկերում»: Մի՞թե դա ցույց չէր տա, որ Աստված չափազանց ավանդական է։ Միայն այն ժամանակ, երբ գործը սկսում է տարածվել Հեթանոսների մեջ, բացահայտվում է այն, ինչ ասվում է նրանց մասին, կամ նրանց արդյունքը։ Այսպիսով, երբ մարդիկ ասում են, ինչպես ասում էին նախկինում. «Մենք Դավթի սերունդներն ենք», կամ «Հիսուսը Դավթի որդին է», դա առավել ևս անհեթեթ է: Իմ գործը բաժանված է ըստ կարգերի: Ես «եղնիկին ձի չէի անվանի»։ Ավելի շուտ, գործը բաժանվում է ըստ իր հաջորդական հերթականության։


Ի՞նչ եք հասկանում օրհնությունների մասին

Թեև այս դարաշրջանում ծնված մարդիկ ապականվել են Սատանայի և անմաքուր հոգիների կողմից, հենց այս ապականության շնորհիվ նրանք նաև ստացել են ամենամեծ փրկությունը, մի փրկություն, որն ավելի մեծ է, քան Հոբի ձեռք բերած անասունների լիքը գլխաքանակը և հսկայական հարստությունը, և է՛լ ավելի մեծ, քան Եհովային տեսնելու օրհնությունը, որը Հոբը ստացավ իր փորձություններից հետո։ Միայն մահվան փորձությունը կրելուց հետո էր, որ Հոբն անսաց Եհովայի խոսքին՝ լսելով Նրա ձայնը փոթորկի մեջ։ Սակայն նա չտեսավ Եհովայի դեմքը և չգիտեր Նրա խառնվածքը։ Հոբը ձեռք բերեց միայն նյութական հարստություն, որն ապահովում էր ֆիզիկական հաճույքներ և շրջակա բոլոր քաղաքների ամենագեղեցիկ երեխաներին, ինչպես նաև երկնքի հրեշտակների պաշտպանությունը։ Նա երբեք չտեսավ Եհովային, և թեև նրան անվանում էին արդար, նա երբեք չիմացավ Եհովայի խառնվածքը։ Եվ չնայած այսօրվա մարդկանց նյութական հաճույքները, կարելի է ասել, ժամանակավորապես աղքատացած են, կամ արտաքին աշխարհի միջավայրը թշնամական է, այնուամենայնիվ, Ես բացահայտում եմ Իմ խառնվածքը, որը Ես երբեք չեմ բացահայտել մարդուն անհիշելի ժամանակներից ի վեր, և որը միշտ գաղտնի է եղել, ինչպես նաև անցյալ դարաշրջանների առեղծվածները, ես բացահայտում եմ նրանց՝ այս մարդկանց համար, ովքեր ամենախոնարհն են, բայց ստացել են Իմ ամենամեծ փրկությունը։ Ավելին, սա առաջին անգամն է, որ ես բացահայտել եմ այս բաները. մինչ այդ Ես երբեք նման աշխատանք չեմ կատարել։ Չնայած դուք շատ ավելի ցածր եք Հոբից, այն, ինչ ձեռք եք բերել և ինչ տեսել եք, շատ ավելին է, քան նրանը։ Չնայած դուք ենթարկվել եք բոլոր տեսակի տառապանքների և փորձառաբար ապրել եք ամեն տեսակ տանջանքներ, այն, ինչ դուք կրել եք, բոլորովին նման չէ Հոբի փորձություններին. այն, ընդհակառակը, դատաստանն ու պատիժն է, որ մարդիկ ստացել են իրենց ապստամբության, դիմադրության և Իմ արդար խառնվածքի պատճառով. դա արդար դատաստան, պատիժ և անեծք է։ Հոբը, մյուս կողմից, արդար մարդ էր իսրայելացիների մեջ, ով արժանացավ Եհովայի մեծ սիրուն և գորովանքին։ Նա չար գործեր չէր կատարել և չէր դիմադրել Եհովային, ընդհակառակը, նա հավատարիմ էր Եհովային իր նվիրվածության մեջ։ Իր արդարության պատճառով նա ենթարկվեց փորձությունների և անցավ կրակե փորձություններով, քանի որ նա Եհովայի հավատավոր ծառան էր։ Այսօրվա մարդիկ ենթարկվում են Իմ դատաստանին ու անեծքին իրենց պղծության ու անիրավության պատճառով։ Թեև նրանց տառապանքը նման չէ այն բանին, ինչի միջով անցավ Հոբը, երբ կորցրեց իր անասունները, ունեցվածքը, ծառայողներին, երեխաներին և իր համար թանկ ամեն բան, այնուամենայնիվ, նրանք տանջվում են հրավառ զտումից և այրումից։ Եվ ինչն ավելի լուրջ է դարձնում դա, քան Հոբի փորձառաբար ապրածը, այն է, որ այդ փորձությունները չեն նվազում կամ վերացվում մարդկանց թույլ լինելու պատճառով, այլ տևում են երկար և շարունակվում մինչև մարդու կյանքի վերջին օրը։ Սա պատիժ է, դատաստան ու անեծք, սա անողոք այրում է, և նույնիսկ ավելին՝ սա մարդկության արդար «ժառանգությունն» է։ Սա այն է, ինչին մարդիկ արժանի են, և հենց այստեղ է արտահայտվում Իմ արդար խառնվածքը։ Սա հայտնի փաստ է։ Այնուամենայնիվ, այն, ինչ մարդիկ ձեռք են բերել, շատ ավելի մեծ է, քան այսօր կրած տառապանքը։ Ձեր կրած տառապանքը պարզապես ձեր հիմարության հետևանքով առաջացած հետընթաց է, մինչդեռ այն, ինչ դուք ձեռք եք բերել, հարյուր անգամ ավելի մեծ է, քան ձեր տառապանքը։ Հին Կտակարանի՝ Իսրայելի օրենքների համաձայն՝ բոլոր նրանք, ովքեր դիմադրում են Ինձ, բոլոր նրանք, ովքեր բացահայտ դատում են Ինձ, և բոլոր նրանք, ովքեր չեն հետևում Իմ ճանապարհին և փոխարենը համարձակորեն պիղծ զոհեր են մատուցում Ինձ, անպայման կոչնչացվեն տաճարում՝ կրակով կամ մինչև մահ կքարկոծվեն մի քանի ընտրյալների կողմից, և նույնիսկ իրենց սեփական տոհմերի ու այլ անմիջական ազգականների սերունդները կկրեն Իմ անեծքը։ Գալիք կյանքերում նրանք ազատ չեն լինի, այլ կլինեն Իմ ստրուկների ստրուկները, և Ես նրանց կաքսորեմ հեթանոսների մեջ, ու նրանք չեն կարողանա վերադառնալ իրենց հայրենիք։ Հիմնվելով նրանց գործողությունների և վարքագծի վրա՝ այսօրվա մարդկանց կրած տառապանքը հազիվ թե այնքան ծանր է, որքան իսրայելացիների կրած տառապանքը։ Ասել, որ այն, ինչ դուք այժմ կրում եք, հատուցում է, անհիմն չէ, որովհետև դուք իրոք անցել եք սահմանը։ Եթե ​​դուք լինեիք Իսրայելում, կդառնայիք հավիտենական մեղավորներ, և իսրայելացիները վաղուց կտոր-կտոր կանեին ձեզ և երկնքից իջած կրակով կայրեին Եհովայի տաճարում։ Ի՞նչ եք դուք հիմա ձեռք բերել։ Ի՞նչ եք ստացել ու ի՞նչ եք վայելել։ Ես ձեր մեջ բացահայտել եմ Իմ արդար խառնվածքը, բայց ամենակարևորը՝ ես բացահայտել եմ Իմ համբերությունը մարդկությանը փրկագնելու համար։ Կարելի է ասել, որ այն գործը, որ Ես կատարել եմ ձեր մեջ, ընդամենը համբերության գործ է․ այն արվում է Իմ կառավարման համար և առավել ևս՝ մարդկության վայելքի համար։

Թեև Հոբն անցավ Եհովայի փորձությունների միջով, նա պարզապես արդար մարդ էր, ով երկրպագում էր Եհովային։ Չնայած այդ փորձությունների միջով անցնելուն՝ նա չբողոքեց Եհովայից և փայփայեց Նրա հետ իր հանդիպումը։ Այսօրվա մարդիկ ոչ միայն չեն փայփայում Եհովայի ներկայությունը, այլև մերժում, ատում, բողոքում և ծաղրում են Նրա հայտնությունը։ Մի՞թե դուք շատ բան ձեռք չեք բերել: Մի՞թե ձեր տառապանքն իսկապես այդքան մեծ է եղել: Մի՞թե դուք ավելի օրհնված չեք եղել, քան Մարիամը և Հակոբոսը: Եվ մի՞թե ձեր դիմադրությունն իսկապես այդքան սակավ է եղել: Հնարավո՞ր է, որ Իմ պահանջները ձեզանից չափազանց բարձր են եղել, և Ես չափից շատ բան եմ խնդրել ձեզանից: Իմ ցասումը թափվել է միայն Ինձ դիմադրող իսրայելացիների, այլ ոչ թե անմիջապես ձեզ վրա․ դուք ստացել եք միայն Իմ անողոք դատաստանը, բացահայտումը, ինչպես նաև անդադար կրակոտ զտումը։ Չնայած դրան, մարդիկ դեռ դիմադրում ու մերժում են Ինձ, և նրանք հնազանդության նշույլ անգամ չունեն։ Կան անգամ մարդիկ, ովքեր հեռանում են Ինձնից և ուրանում են Ինձ. այդպիսի մարդիկ ավելի վատն են, քան Կորխի և Դաթանի խումբը, որ հակառակվեց Մովսեսին։ Մարդկանց սրտերը չափազանց աննկուն են, իսկ բնավորությունները՝ չափազանց համառ։ Նրանք երբեք չեն փոխում իրենց հին բնույթը։ Ես ասում եմ, որ նրանք մերկ են, ինչպես պոռնիկներ՝ ցերեկվա պայծառ լույսի ներքո, և Իմ խոսքերն այնքան խիստ են, որ կարող են նույնիսկ «ականջի համար վիրավորական» թվալ՝ մարդկանց բնույթը բացահայտելով ցերեկվա լույսի առաջ․ սակայն նրանք պարզապես գլխով են անում, մի քանի արցունք թափում և ստիպում են իրենց մի փոքր տխրել։ Հենց դա անցնում է, նրանք դառնում են լեռների վայրի գազանների թագավորի պես կատաղի, և նրանք անգամ չնչին գիտակցություն չունեն։ Ինչպե՞ս կարող են նման բնավորություն ունեցող մարդիկ իմանալ, որ վաղուց հարյուր անգամ ավելի օրհնված են եղել, քան Հոբը։ Ինչպե՞ս կարող են նրանք գիտակցել, որ իրենց վայելածն այնպիսի օրհնություններ են, որոնք դարեր շարունակ հազիվ են երևացել, և որոնք ոչ ոք երբեք չի վայելել։ Ինչպե՞ս կարող է մարդկանց խիղճը զգալ նման օրհնություններ, որոնք նաև պատիժ են պարունակում։ Անկեղծ ասած՝ ես ձեզանից միայն պահանջում եմ, որ դուք լինեք Իմ գործի օրինակները, Իմ ողջ բնավորության և Իմ բոլոր գործողությունների վկաները, և որպեսզի դուք ազատագրվեք Սատանայի պատճառած տառապանքներից։ Սակայն մարդիկ միշտ մերժում են Իմ գործը և դիտավորյալ թշնամաբար են տրամադրվում դրա նկատմամբ։ Ինչպե՞ս կարող էին նման մարդիկ չստիպել Ինձ վերականգնել Իսրայելի օրենքները և նրանց վրա թափել այն բարկությունը, որն Ես իջեցրեցի Իսրայելի վրա։ Չնայած ձեր մեջ կան շատերը, ովքեր «հնազանդ և ենթարկվող» են Ինձ, բայց է՛լ ավելի շատ են նրանք, ովքեր Կորխի խմբի նման են։ Երբ Ես հասնեմ Իմ լիակատար փառքին, Ես կօգտագործեմ երկնքի կրակը՝ նրանց մոխիր դարձնելու համար։ Դուք պետք է իմանաք, որ Ես այլևս չեմ պատժելու մարդկանց Իմ խոսքերով, փոխարենը, նախքան Իսրայելի գործը կատարելը, Ես ամբողջությամբ կայրեմ «Կորխի խմբին», որը դիմադրում է Ինձ, և որին Ես վաղուց վերացրել եմ։ Մարդկությունն այլևս Ինձ վայելելու հնարավորություն չի ունենա. փոխարենը, նրանք կտեսնեն միայն Իմ զայրույթն ու երկնքից իջնող կրակները։ Ես կբացահայտեմ տարբեր մարդկանց վերջնական արդյունքները և կբաժանեմ նրանց տարբեր կարգերի։ Ես հաշվի կառնեմ նրանց յուրաքանչյուր ապստամբ արարքը և ապա կավարտեմ Իմ գործն այնպես, որ մարդկանց ճակատագրերը որոշվեն Իմ դատավճռով, մինչ նրանք՝ երկրի վրա են, ինչպես նաև Իմ հանդեպ նրանց վերաբերմունքով։ Երբ այդ ժամանակը գա, ոչինչ չի կարող փոխել նրանց ճակատագիրը։ Թող մարդիկ բացահայտեն իրենց սեփական ճակատագիրը։ Այնուհետև Ես մարդկանց ճակատագիրը կհանձնեմ երկնային Հորը։

Մարդիկ վաղուց են հավատում Աստծուն, սակայն նրանց մեծ մասը չի հասկանում՝ ինչ է նշանակում «Աստված» բառը, և պարզապես շփոթված հետևում է։ Նրանք գաղափար չունեն, թե կոնկրետ ինչու մարդը պետք է հավատա Աստծուն, կամ ինչ է Աստված։ Եթե մարդիկ գիտեն միայն հավատալ և հետևել Աստծուն, բայց չգիտեն՝ ինչ է Աստված, և եթե նրանք չեն էլ ճանաչում Աստծուն, ուրեմն մի՞թե սա պարզապես մի մեծ կատակ չէ։ Նույնիսկ թեև մինչև այստեղ հասնելը մարդիկ ականատես են եղել երկնային բազում առեղծվածների և լսել շատ խոր գիտելիքներ, որոնք մարդը նախկինում երբևէ չի հասկացել, նրանք անտեղյակ են ամենատարրական ճշմարտություններից շատերին, որոնց շուրջ մարդը նախկինում երբեք չի խորհել։ Ոմանք գուցե ասեն. «Մենք երկար տարիներ հավատում ենք Աստծուն։ Ինչպե՞ս կարող ենք չիմանալ՝ ինչ է Աստված։ Մի՞թե այս հարցը չի նսեմացնում մեզ»։ Իրականում, սակայն, թեև մարդիկ այսօր հետևում են Ինձ, նրանք ոչինչ չգիտեն այսօրվա աշխատանքից որևէ մեկի մասին և չեն կարողանում ըմբռնել անգամ ամենաակնհայտ ու ամենապարզ հարցերը, էլ չասած՝ այնպիսի խիստ բարդ հարցերի մասին, ինչպիսիք Աստծուն վերաբերող հարցերն են։ Իմացի՛ր, որ այն հարցերը, որոնք քեզ չեն հուզում, և որոնք դու չես բացահայտել, հենց նրանք են, որոնք ամենակարևորն են, որ դու հասկանաս, քանզի դու միայն գիտես ամբոխին հետևել՝ ոչ մի ուշադրություն չդարձնելով այն ամենին և ոչ մի հոգածություն չցուցաբերելով այն ամենի հանդեպ, ինչով պետք է զինես ինքդ քեզ։ Դու իսկապե՞ս գիտես, թե ինչու պետք է հավատաս Աստծուն։ Դու իրապե՞ս գիտես՝ ինչ է Աստված։ Դու իսկապե՞ս գիտես՝ ինչ է մարդը։ Որպես Աստծուն հավատացող մարդ եթե չես կարողանում հասկանալ այս բաները, մի՞թե չես կորցնում Աստծուն հավատացողի արժանապատվությունը։ Այսօր Իմ աշխատանքը սա է. այնպես անել, որ մարդիկ հասկանան իրենց էությունը, հասկանան այն ամենը, ինչ Ես անում եմ, և ճանաչեն Աստծու ճշմարիտ դեմքը։ Սա Իմ տնօրինման ծրագրի վերջաբանն է՝ Իմ աշխատանքի վերջին փուլը։ Ահա թե ինչու Ես նախապես պատմում եմ ձեզ կյանքի բոլոր առեղծվածները, որպեսզի դուք կարողանաք ընդունել դրանք Ինձնից։ Քանի որ սա վերջին դարաշրջանի աշխատանքն է, Ես պետք է պատմեմ ձեզ կյանքի բոլոր այն ճշմարտությունները, որոնք դուք նախկինում երբեք չեք ընդունել, թեև դուք անկարող եք ըմբռնել կամ կրել դա՝ պարզապես չափազանց թերի և խիստ վատ զինված լինելու պատճառով։ Ես կեզրափակեմ Իմ աշխատանքը, Ես կավարտեմ այն աշխատանքը, որ պետք է անեմ, և կպատմեմ ձեզ Իմ բոլոր հանձնարարությունների մասին, որպեսզի խավարն իջնելիս դուք կրկին չմոլորվեք և չընկնեք չարի դավերի մեջ։ Կան բազմաթիվ ճանապարհներ, որ դուք չեք հասկանում, բազմաթիվ հարցեր, որոնցից տեղյակ չեք։ Դուք այնքա՜ն տգետ եք․ Ես շատ լավ գիտեմ ձեր հասակը և ձեր թերությունները։ Հետևաբար, թեև կան բազմաթիվ խոսքեր, որոնք դուք անկարող եք ըմբռնելու, Ես դեռ պատրաստ եմ պատմելու ձեզ բոլոր այս ճշմարտությունները, որոնք դուք նախկինում երբեք չեք ընդունել, որովհետև Ես շարունակ անհանգստանում եմ՝ արդյոք ձեր ներկայիս հասակով դուք ի վիճակի եք աներեր վկայելու Իմ մասին։ Բանն այն չէ, թե Ես թերագնահատում եմ ձեզ․ դուք բոլորդ գազաններ եք, որոնք դեռ պետք է անցնեն Իմ պաշտոնական վարժեցումը, և Ես բացարձակապես չեմ տեսնում, թե որքան փառք կա ձեր մեջ։ Թեև Ես շատ եռանդ եմ ներդրել՝ աշխատելով ձեզ վրա, դրական տարրերը ձեր մեջ կարծես թե գործնականում գոյություն չունեն, իսկ բացասական տարրերը կարելի է մատների վրա հաշվել և ծառայում են միայն որպես Սատանային խայտառակող վկայություններ։ Ձեր մեջ եղած մնացած գրեթե ամեն ինչ Սատանայի թույնն է։ Դուք Ինձ այնպիսին եք թվում, ասես անփրկելի եք։ Ստեղծված իրավիճակում Ես նայում եմ ձեր զանազան արտահայտություններին ու կեցվածքներին և վերջապես իմանում եմ ձեր ճշմարիտ հասակը։ Ահա թե ինչու Ես միշտ մտահոգվում եմ ձեզ համար. ինքնուրույն կյանք վարելիս մարդիկ իսկապե՞ս ավելի լավ վիճակում կլինեն կամ համեմատելի կլինեն այն բանի հետ, ինչ այսօր են։ Մի՞թե ձեր մանկամիտ հասակը ձեզ չի անհանգստացնում։ Դուք իսկապե՞ս կարող եք լինել Իսրայելի ընտրյալ ժողովրդի պես՝ բոլոր ժամանակներում հավատարիմ մնալով Ինձ և միայն Ինձ։ Այն, ինչ բացահայտվում է ձեր մեջ, ոչ թե ծնողներից մոլորվելով հեռացած երեխաների չարաճճիությունն է, այլ անասնական վայրագությունը, որը պոռթկում է տերերի մտրակների համար անհասանելի կենդանիներից։ Դուք պետք է իմանաք ձեր բնությունը, որը նաև ձեր բոլորի ընդհանուր թուլությունն է. դա մի ախտ է, որն ընդհանուր է ձեզ բոլորիդ համար։ Այսպիսով՝ Իմ միակ հորդորն այսօր ձեզ սա է. աներեր վկայե՛ք Իմ մասին։ Ոչ մի դեպքում թույլ մի՛ տվեք, որ հին ախտը կրկին բռնկվի։ Վկայելն ամենակարևորն է․ դա Իմ աշխատանքի սիրտն է։ Դուք պետք է ընդունեք Իմ խոսքերը ճիշտ այնպես, ինչպես Մարիամն ընդունեց Եհովայի հայտնությունը, որն իրեն եկավ երազում․ հավատալով և ապա հնազանդվելով։ Միայն սա է որակվում որպես մաքրաբարոյություն։ Քանզի դուք նրանք եք, ովքեր ամենաշատն են լսում Իմ խոսքերը, նրանք, ովքեր ամենաշատն են օրհնվել Իմ կողմից։ Ես տվել եմ ձեզ Իմ ողջ արժեքավոր ունեցվածքը, Ես շնորհել եմ ձեզ ամեն ինչ, սակայն դուք այնքան խիստ տարբեր կարգավիճակ ունեք Իսրայելի ժողովրդից․ դուք պարզապես երկինք ու երկիր եք։ Բայց նրանց համեմատ՝ դուք շատ ավելին եք ստացել․ մինչ նրանք հուսահատորեն սպասում են Իմ հայտնվելուն, դուք հաճելի օրեր եք անցկացնում Ինձ հետ՝ կիսելով Իմ առատությունը։ Հաշվի առնելով այս տարբերությունը՝ ի՞նչն է ձեզ իրավունք տալիս աղմկելու, վիճելու Ինձ հետ և պահանջելու Իմ ունեցվածքի ձեր բաժինը։ Մի՞թե դուք շատ բան ձեռք չեք բերել։ Ես ձեզ այնքան շատ բան եմ տալիս, բայց այն, ինչ դուք Ինձ տալիս եք որպես հատուցում, պարզապես սրտաճմլիկ տխրություն և անհանգստություն է, անզսպելի վրդովմունք և դժգոհություն։ Դուք այնքան գարշելի եք, բայց և խղճալի, ուստի Ինձ այլ բան չի մնում, եթե ոչ կուլ տալ Իմ ողջ վրդովմունքը և նորից ու նորից բարձրաձայնել Իմ առարկությունները ձեզ։ Հազարավոր տարիների աշխատանքի ընթացքում Ես երբեք չեմ բողոքել մարդկությանը, որովհետև հայտնաբերել եմ, որ մարդկության զարգացման ողջ ընթացքում միայն ձեր մեջ եղած «խաբեություններն» են դարձել ամենահայտնին՝ հնագույն ժամանակների հայտնի նախնիների կողմից ձեզ թողնված թանկարժեք ժառանգությունների պես։ Ինչպե՜ս եմ Ես ատում այդ թերմարդկային խոզերին ու շներին։ Դուք չափազանց զուրկ եք խղճից։ Ձեր բնավորությունը չափազանց ստոր է։ Ձեր սրտերը չափազանց կարծրացած են։ Եթե Ես այսպիսի խոսքերն ու աշխատանքը տանեի իսրայելացիներին, վաղուց փառք ձեռք բերած կլինեի։ Բայց ձեր միջավայրում դա անհասանելի է․ ձեր միջավայրում կա միայն դաժան անտեսում, ձեր սառը վերաբերմունքը և ձեր արդարացումները։ Դուք չափազանց անզգա եք և լիովին անարժեք։

Դուք պետք է ձեր ողջ էությունը նվիրեք Իմ աշխատանքին։ Պետք է կատարեք այնպիսի աշխատանք, որն օգուտ կբերի Ինձ։ Ես պատրաստ եմ բացատրելու ձեզ այն ամենը, ինչ չեք հասկանում, որպեսզի կարողանաք Ինձնից ձեռք բերել այն ամենը, ինչ ձեզ պակասում է։ Թեև ձեր թերությունները չափազանց շատ են հաշվելու համար, Ես պատրաստ եմ շարունակելու անել այն աշխատանքը, որը պետք է անեմ ձեզ վրա՝ շնորհելով ձեզ Իմ վերջնական ողորմածությունը, որպեսզի կարողանաք օգուտ քաղել Ինձնից և ձեռք բերել այն փառքը, որը բացակայում է ձեր մեջ, և որն աշխարհը երբեք չի տեսել։ Ես աշխատել եմ այնքան շատ տարիներ, սակայն ոչ մի մարդ երբևէ չի ճանաչել Ինձ։ Ես ցանկանում եմ պատմել ձեզ գաղտնիքներ, որոնք նախկինում երբեք ոչ մեկին չեմ պատմել։

Մարդկանց միջավայրում Ես այն Հոգին էի, որին նրանք չէին կարող տեսնել, այն Հոգին, որի հետ նրանք երբեք չէին կարող առնչվել։ Երկրի վրա Իմ աշխատանքի երեք փուլերի պատճառով (աշխարհի արարման, փրկագնման և ոչնչացման) Ես հայտնվում եմ նրանց մեջտեղում տարբեր ժամանակներում (երբեք հրապարակավ), որպեսզի կատարեմ Իմ աշխատանքը նրանց։ Առաջին անգամ Ես մարդկանց միջավայր եկա Փրկագնման դարաշրջանում։ Իհարկե, Ես եկա հրեական ընտանիք. այդ պատճառով առաջինը, ովքեր տեսան Աստծու գալուստը երկիր, հրեաներն էին։ Պատճառը, որ Ես անձամբ կատարեցի այս աշխատանքը, այն էր, որ Ես ուզում էի օգտագործել Իմ մարմնացյալ մսեղին՝ որպես մեղքի ընծա, Իմ փրկագնման աշխատանքը կատարելու համար։ Այսպիսով՝ առաջինը Ինձ տեսան հրեաները Շնորհքի դարաշրջանում։ Դա առաջին անգամն էր, որ Ես աշխատեցի մսեղիում։ Թագավորության դարաշրջանում Իմ աշխատանքը նվաճելն ու կատարելագործելն է, ուստի Ես կրկին կատարում եմ Իմ հովվությանան աշխատանքը մսեղիում։ Սա Իմ երկրորդ անգամն է, որ աշխատում եմ մսեղիում։ Աշխատանքի վերջին երկու փուլերում այն, ինչի հետ մարդիկ առնչվում են, այլևս անտեսանելի, անշոշափելի Հոգին չէ, այլ մի մարդ, ով որպես մսեղի իրական դարձած Հոգին է։ Այսպիսով՝ մարդու աչքին Ես կրկին մարդ եմ դառնում, և նրանք Իմ մեջ Աստծու որևէ նշույլ չեն տեսնում։ Ավելին՝ Աստված, ում մարդիկ տեսնում են, ոչ միայն տղամարդ է, այլև կին, ինչն ամենազարմանալին և տարակուսելին է նրանց համար։ Նորից ու նորից Իմ արտասովոր աշխատանքը փշրել է հին համոզմունքները, որոնք պահպանվել են շատ ու շատ տարիներ։ Մարդիկ ապշա՜ծ են։ Աստված ոչ միայն Սուրբ Հոգին է, Հոգին, յոթնապատիկ ուժեղացած Հոգին կամ համընդգրկուն Հոգին, այլև մարդ է, սովորական մարդ, բացառիկ հասարակ մարդ։ Նա ոչ միայն տղամարդ է, այլև կին։ Նրանք նման են այն բանով, որ Երկուսն էլ ծնվել են մարդկանցից, և տարբեր են այն բանով, որ մեկը հղիացել է Սուրբ Հոգուց, իսկ Մյուսը ծնվել է մարդուց, թեև սերում է անմիջապես Հոգուց։ Նրանք նման են այն բանով, որ Աստծու երկու մարմնացյալ մսեղիններն էլ ստանձնել են Հայր Աստծու աշխատանքը, և տարբեր են այն բանով, որ մեկն իրականացրել է փրկագնման աշխատանքը, մինչդեռ մյուսն անում է նվաճման աշխատանքը։ Երկուսն էլ ներկայացնում են Հայր Աստծուն, բայց մեկը Փրկագնողն է՝ լի գթասրտությամբ և ողորմածությամբ, իսկ մյուսն արդարության Աստված է՝ լի ցասումով և դատաստանով։ Մեկը Գերագույն հրամանատարն է, ով սկսեց փրկագնման աշխատանքը, մինչդեռ մյուսն արդար Աստված է, ով ավարտին է հասցնում նվաճման աշխատանքը։ Մեկը Սկիզբն է, մյուսը՝ Վերջը։ Մեկն անմեղ մսեղի է, մինչդեռ մյուսն այն մսեղին է, որն ավարտում է փրկագնումը, շարունակում աշխատանքը և երբեք մեղավոր չէ։ Երկուսն էլ նույն Հոգին են, բայց Նրանք բնակվում են տարբեր մսեղիներում և ծնվել են տարբեր վայրերում, և Նրանց բաժանում են մի քանի հազար տարիներ։ Այնուամենայնիվ, Նրանց ողջ աշխատանքը փոխլրացնող է, երբեք չի հակասում և կարող է նույն շնչով հիշատակվել։ Երկուսն էլ մարդ են, բայց մեկը մանչուկ էր, իսկ մյուսը՝ մանուկ աղջիկ։ Այս բոլոր բազում տարիների ընթացքում այն, ինչ մարդիկ տեսել են, ոչ միայն Հոգին է և ոչ միայն մարդը՝ տղամարդը, այլև շատ բաներ, որոնք չեն համապատասխանում մարդկային պատկերացումներին. որպես այդպիսին, մարդիկ երբեք չեն կարողանում լիովին հասկանալ Ինձ և շարունակում են կիսով չափ հավատալ ու կիսով չափ կասկածել Ինձ, ասես Ես իսկապես գոյություն ունեմ, սակայն նաև պատրանքային երազ եմ, ինչի պատճառով մինչ օրս մարդիկ դեռ չգիտեն՝ ինչ է Աստված։ Դու իսկապե՞ս կարող ես Ինձ ամփոփել մեկ պարզ նախադասությամբ։ Դու իրապե՞ս համարձակվում ես ասել․ «Հիսուսը ոչ այլ ոք է, քան Աստված, իսկ Աստված ոչ այլ ոք է, եթե ոչ Հիսուսը»։ Դու իսկապե՞ս այնքան համարձակ ես, որ ասես․ «Աստված ոչ այլ ինչ է, եթե ոչ Հոգին, և Հոգին ոչ այլ ինչ է, եթե ոչ Աստված»։ Դու համարձակվո՞ւմ ես ասել․ «Աստված պարզապես մսեղի հագած մարդ է»։ Դու իրապե՞ս քաջություն ունես պնդելու՝ «Հիսուսի պատկերը Աստծու մեծ պատկերն է»։ Արդյոք դու ի վիճակի՞ ես օգտագործելու քո գրական ձիրքը՝ հանգամանորեն բացատրելու Աստծու դիրքորոշումն ու պատկերը։ Դու իսկապե՞ս համարձակվում ես ասել. «Աստված Իր իսկ պատկերով ստեղծեց միայն տղամարդկանց, այլ ոչ թե կանանց»։ Եթե դու սա ասես, ապա ոչ մի կին չէր լինի Իմ ընտրյալների շարքում, առավել ևս կանայք մարդկության մի դաս չէին լինի։ Հիմա դու իրապե՞ս գիտես՝ ինչ է Աստված։ Արդյոք Աստված մա՞րդ է։ Արդյոք Աստված Հոգի՞ է։ Արդյոք Աստված իսկապես տղամա՞րդ է։ Արդյոք միայն Հիսո՞ւսը կարող է ավարտել այն աշխատանքը, որ Ես պետք է անեմ։ Եթե դու ընտրես վերոհիշյալներից միայն մեկը՝ Իմ էությունն ամփոփելու համար, ապա դու չափազանց տգետ նվիրյալ հավատացյալ ես։ Եթե Ես միայն մեկ անգամ անեի մարմնացման աշխատանքը, արդյոք դու կսահմանափակեի՞ր Ինձ։ Դու իսկապե՞ս կարող ես հիմնովին հասկանալ Ինձ մեկ հայացքով։ Դու իսկապե՞ս կարող ես Ինձ լիովին ամփոփել՝ ելնելով այն բանից, ինչին առնչվել ես քո կյանքի ընթացքում։ Եթե Ես նույն աշխատանքն անեի Իմ երկու մարմնավորումների ժամանակ էլ, ինչպե՞ս դու կընկալեիր Ինձ։ Արդյոք կթողնեի՞ր Ինձ ընդմիշտ խաչին գամված։ Արդյոք Աստված կարո՞ղ է այնքան պարզ լինել, որքան դու ես պնդում։

Թեև ձեր հավատը շատ անկեղծ է, ձեզանից ոչ ոք չի կարող լիովին բացատրել Ինձ, ոչ ոք չի կարող վկայություն տալ այն բոլոր փաստերի մասին, որ դուք տեսնում եք։ Մտածե՛ք դրա մասին. այսօր ձեզանից շատերը չեն կատարում իրենց պարտականությունները, փոխարենը հետամուտ են լինում մսեղիին, հագեցնում մսեղիին և տրվում մսեղիին։ Դուք քիչ ճշմարտություն ունեք։ Ապա ինչպե՞ս կարող եք վկայություն տալ այն ամենի մասին, ինչ դուք տեսել եք։ Դուք իսկապե՞ս վստահ եք, որ կարող եք Իմ վկաները լինել։ Եթե գա մի օր, երբ դու անկարող լինես վկայություն տալ այն ամենի մասին, ինչ տեսել ես այսօր, ապա կորցրած կլինես արարածի գործառույթը, և քո գոյությունը բացարձակապես ոչ մի իմաստ չի ունենա։ Դու անարժան կլինես մարդ լինելուն։ Կարելի է անգամ ասել, որ դու մարդ չես լինի՛։ Ես անչափելի աշխատանք եմ կատարել ձեզ վրա, բայց քանի որ դու ներկայումս երբեք չես փորձում որևէ բան սովորել և մնում ես ամեն ինչից անտեղյակ, և դու իզուր ես ջանք թափում, երբ գա Իմ աշխատանքը տարածելու ժամանակը, դու պարզապես դատարկ հայացքով կնայես՝ լեզուդ կապ ընկած և միանգամայն անօգուտ։ Մի՞թե այն ժամանակ դու պատմության մեջ չես մնա որպես մեղավոր։ Երբ այդ ժամանակը գա, մի՞թե դու խորագույն զղջում չես զգա։ Մի՞թե դու չես ընկղմվի վհատության մեջ։ Այսօր Իմ ողջ աշխատանքն արվում է ոչ թե պարապությունից և ձանձրույթից դրդված, այլ Իմ ապագա աշխատանքի համար հիմք դնելու նպատակով։ Բանն այն չէ, թե Ես փակուղու առաջ եմ կանգնած և պետք է ինչ-որ նոր բան հորինեմ։ Դու պետք է հասկանաս այն աշխատանքը, որ Ես անում եմ. դա այնպիսի բան չէ, որն անում է փողոցում խաղացող երեխան, այլ մի աշխատանք է, որն արվում է Իմ Հորը ներկայացնելու համար։ Դուք պետք է իմանաք, որ ոչ թե Ես Ինքս եմ անում այս ամենը, այլ ներկայացնում եմ Իմ Հորը։ Մինչդեռ ձեր դերը պարզապես հետևելը, հնազանդվելը, փոխվելն ու վկայություն կրելն է։ Ինչ դուք պետք է հասկանաք, այն է, թե ինչու պետք է հավատաք Ինձ. սա ամենակարևոր հարցն է, որ ձեզանից յուրաքանչյուրը պետք է հասկանա։ Իմ Հայրը, հանուն Իր փառքի, նախասահմանեց ձեզ բոլորիդ Ինձ համար այն պահից, երբ արարեց աշխարհը։ Հանուն Իմ աշխատանքի և հանուն Իր փառքի էր, որ Նա նախասահմանեց ձեզ։ Իմ Հոր շնորհիվ է, որ դուք հավատում եք Ինձ. Իմ Հոր նախասահմանության շնորհիվ է, որ դուք հետևում եք Ինձ։ Այս ամենից ոչ մեկը ձեր իսկ ընտրությամբ չէ։ Է՛լ ավելի կարևոր է, որ դուք հասկանաք, որ դուք նրանք եք, ում Իմ Հայրն Ինձ շնորհեց՝ Ինձ համար վկայություն կրելու նպատակով։ Քանի որ Նա ձեզ Ինձ շնորհեց, դուք պետք է հետևեք այն Ճանապարհին, որը Ես շնորհում եմ ձեզ, ինչպես նաև այն Ճանապարհին ու խոսքերին, որոնք Ես ուսուցանում եմ ձեզ, քանզի ձեր պարտականությունն է հետևել Իմ Ճանապարհին և սա Ինձ հավատալու ձեր սկզբնական նպատակն է։ Ուստի Ես ասում եմ ձեզ սա. դուք պարզապես մարդիկ եք, ում Իմ Հայրը շնորհել է Ինձ, որպեսզի Իմ Ճանապարհին հետևեք։ Սակայն դուք միայն հավատում եք Ինձ, բայց Ինձ չեք պատկանում, որովհետև դուք իսրայելական ընտանիքից չեք և փոխարենը հին օձի զարմից եք։ Այն ամենը, ինչ Ես խնդրում եմ ձեզանից, Ինձ համար վկայություն կրելն է է, բայց այսօր դուք պետք է հետևեք Իմ Ճանապարհին։ Այս ամենը հանուն ապագա վկայության է։ Եթե դուք միայն Իմ Ճանապարհին լսեք, դա անարժեք է, և Իմ Հոր կողմից ձեզ Ինձ շնորհելու իմաստը կկորչի։ Այն, ինչ Ես դեռևս ցանկանում եմ ձեզ ասել, սա է. դուք պետք է հետևեք Իմ Ճանապարհին։


Ինչ է նշանակում իսկական մարդ լինելը

Մարդուն կառավարելը միշտ եղել է Իմ պարտականությունը։ Ավելին, մարդուն նվաճելու ծրագիրն այն է, ինչ Ես սահմանեցի, երբ ստեղծեցի աշխարհը։ Մարդիկ հնարավոր է չիմանան, որ վերջին օրերին Ես ամբողջությամբ պիտի նվաճեմ մարդուն, կամ որ մարդկության մեջ ապստամբներին նվաճելը Սատանայի նկատմամբ Իմ հաղթանակի վկայությունն է։ Սակայն, երբ Իմ թշնամին Ինձ հետ պատերազմի բռնվեց, Ես ասացի նրան, որ պիտի նվաճեմ նրանց, ում Սատանան գերեվարել և դարձրել էր իր զավակները՝ իր տունը հսկող հլուհնազանդ ծառաներ։ Նվաճման սկզբնական իմաստը պարտության մատնելն է, նվաստացնելը․ իսրայելացիների լեզվով ասած՝ լիովին հաղթելը, ջախջախելը և անզորացնելը՝ Իմ դեմ հետագա հակառակության կարողությունը խլելով։ Սակայն այսօր, երբ այն դուք եք օգտագործում, դրա իմաստը նվաճումն է։ Պետք է իմանաք, որ Իմ նպատակը միշտ եղել է ամբողջությամբ ոչնչացնել և հետ շպրտել չար մարդկանց, որպեսզի նրանք այլևս չկարողանան Ինձ դավաճանել, առավել ևս ուժ չունենան Ինձ խանգարելու կամ խափանելու Իմ գործը։ Այսպիսով, ինչ վերաբերում է մարդուն, այս բառը դարձել է նվաճման համարժեքը։ Որքան էլ բառի իմաստները կարող են տարբերվել, Իմ գործը մարդկանց հաղթելն է։ Թեև ճշմարիտ է, որ մարդն Իմ տնօրինության օգնականն է, ավելի ճիշտ կլիներ ասել, որ մարդիկ ոչ այլ ինչ են, եթե ոչ Իմ թշնամիները։ Մարդիկ են այն չար արարածները, որոնք հակառակվում և ապստամբում են Իմ դեմ։ Մարդիկ ոչ այլ ինչ են, եթե ոչ Իմ կողմից անիծված չարի ժառանգները։ Մարդիկ ոչ այլ ինչ են, եթե ոչ Ինձ դավաճանած հրեշտակապետի սերունդը։ Մարդիկ ոչ այլ ինչ են, եթե ոչ չար դևի ժառանգությունը, որին Ես վաղուց մերժել եմ և այդ օրվանից նա իմ անհաշտ թշնամին է։ Քանզի ամբողջ մարդկության վերևում երկինքը մշուշոտ է ու մութ, առանց լույսի մի նշույլի, և մարդկային աշխարհը ընկղմված է սև խավարի մեջ այն աստիճանի, որ մարդը չի կարող տեսնել անգամ իր առջև մեկնած ձեռքը կամ արևն իր գլխավերևում։ Ցեխոտ և խորդուբորդ ճանապարհն օձի նման գալարվում է նրանց ոտքերի տակ. ամբողջ երկիրը լի է դիակներով։ Մութ անկյունները լցված են մեռելների մնացորդներով, իսկ սառն ու ստվերաշատ անկյուններում դևերն են բազմել։ Ամենուրեք մարդկանց աշխարհում դևերի բազմությունն է թրև գալիս։ Ամեն տեսակ կենդանիների ժառանգներ՝ կեղտով ծածկված, բռնված են կատաղի ճակատամարտի, որի աղմուկը սարսափ է հարուցում։ Այսպիսի ժամանակներում, այսպիսի աշխարհում, այսպիսի «երկրային դրախտում», որտե՞ղ կարող է մարդը գտնել կյանքի երջանկությունը։ Ու՞ր գնալ կյանքի հանգրվանը գտնելու համար։ Սատանայի ոտքի տակ վաղուց կոխկրտված մարդկությունը սկզբից ի վեր նրան կրկնoրինակող դերակատար է եղել․ ավելին՝ մարդկությունը մարմնավորում է Սատանային և ծառայում որպես պարզ ու հստակ վկայություն նրա մասին։ Ինչպե՞ս կարող է նման մարդկային ցեղը, նման այլասերված տականքների միավորումը և ապականված մարդկային ընտանիքի սերունդը վկայել Աստծուն։ Որտեղի՞ց է գալիս Իմ փառքը։ Որտե՞ղ կարող է մարդն սկսել խոսել Իմ վկայության մասին։ Քանզի մարդկությանը պղծած թշնամին կանգնած է Իմ դեմ, նա արդեն խլել և ապականել է մարդկությանն Ինձանից՝ այն մարդկությանը, որին Ես վաղուց եմ արարել, և որը լի էր Իմ փառքով ու Իմ կենդանությամբ։ Նա խլել է Իմ փառքը, և այն ամենը, ինչ նա ներարկել է մարդուն, թույն է՝ համեմված Սատանայի այլանդակությամբ և հյութ՝ բարու ու չարի գիտության ծառի պտղից։ Սկզբում Ես ստեղծեցի մարդուն, այսինք՝ մարդկության նախահայր Ադամին։ Նա օժտված էր ձևով ու պատկերով, լի կենսունակությամբ և ուժով, ավելին՝ նրան ուղեկցում էր Իմ փառքը։ Դա այն փառավոր օրն էր, երբ Ես ստեղծեցի մարդուն։ Դրան հետևեց Եվայի ստեղծումն Ադամի մարմնից, և նա մարդկության նախամայրն էր։ Ուրեմն Իմ ստեղծած մարդիկ լի էին Իմ շնչով և Իմ փառքով։ Ադամն ի սկզբանե «ծնվել» էր Իմ ձեռքով և ներկայացնում էր Իմ պատկերը։ Այսպիսով, «Ադամ» բառի սկզբնական իմաստը եղել է «Իմ կողմից ստեղծված էակ»՝ լցված Իմ կենսաուժով, Իմ փառքով, օժտված ձևով և պատկերով, հոգով ու շնչով։ Նա միակ արարածն էր, որ օժտված էր հոգով, որը կարող էր ներկայացնել Ինձ և կրել Իմ պատկերը և որը ստացել էր Իմ շունչը։ Սկզբում Եվան Իմ ստեղծած երկրորդ մարդն էր, որին օժտեցի շնչով, ուստի «Եվա» բառի սկզբնական իմաստը եղել է «արարած, որը շարունակելու էր Իմ փառքը՝ լի Իմ կենսաուժով և, առավել ևս, օժտված Իմ փառքով»։ Եվան ստեղծվեց Ադամից, ուստի նա ևս կրում էր Իմ պատկերը, քանի որ նա երկրորդ մարդն էր, որ ստեղծվեց Իմ պատկերով։ «Եվա» բառի սկզբնական իմաստը եղել է «կենդանի մարդ՝ օժտված հոգով, մսեղիով և ոսկորով»՝ Իմ երկրորդ վկայությունը, ինչպես նաև Իմ երկրորդ պատկերը՝ մարդկության մեջ։ Նրանք եղել են մարդկության թանկագին ու անաղարտ նախնիները և ի սկզբանե կենդանի էակներ էին՝ օժտված հոգով։ Սակայն չարը ոտքի տակ տվեց և գերեվարեց մարդկության նախնիների ժառանգներին՝ մարդկային աշխարհն ընկղմելով լիակատար խավարի մեջ՝ այնպես անելով, որ ժառանգներն այլևս չեն հավատում Իմ գոյությանը։ Ավելի գարշելին այն է, որ չարը, մարդկանց պղծելով և ոտնատակ տալով, դաժանորեն խլում է Իմ փառքը, Իմ վկայությունը, այն կենսունակությունը, որ Ես նրանց շնորհեցի, շունչը և կյանքը, որ Ես փչեցի նրանց մեջ, մարդկության աշխարհում եղած Իմ ամբողջ փառքը և սրտիս արյունը, որ ես տվեցի մարդկությանը։ Մարդկությունն այլևս լույսի մեջ չէ, մարդիկ կորցրել են այն ամենը, ինչը Ես նրանց շնորհել եմ և դեն են նետել Իմ տված փառքը։ Ինչպե՞ս նրանք կարող են ընդունել, որ Ես եմ բոլոր արարածների Տերը։ Ինչպե՞ս կարող են շարունակել հավատալ Իմ գոյությանը երկնքում։ Ինչպե՞ս կարող են հայտնաբերել Իմ փառքի դրսևորումները երկրի վրա։ Ինչպե՞ս կարող են այս -թոռներն ու թոռնուհիները դավանել Ինձ՝ այն Աստծուն, որից իրենց նախնիները երկյուղում էին, որպես իրենց արարող Տիրոջ։ Այս թշվառ թոռներն ու թոռնուհիները շռայլորեն չարին են «նվիրաբերել» այն փառքը, պատկերը և վկայությունը, որ ես շնորհեցի Ադամին ու Եվային, ինչպես նաև այն կյանքը, որ Ես շնորհեցի մարդկությանը, որից կախված է նրանց գոյությունը։ Նրանք բոլորովին անտեղյակ են չարի ներկայությունից և նրան են տալիս Իմ ամբողջ փառքը։ Մի՞թե սա չէ «տականք» եզրույթի անմիջական աղբյուրը։ Ինչպե՞ս կարող են այսպիսի մարդկությունը, այսպիսի չար դևերը, այսպիսի քայլող դիակները, Սատանայի այսպիսի պատկերները, Իմ այսպիսի թշնամիներն ունենալ Իմ փառքը։ Ես հետ կվերցնեմ Իմ փառքը, մարդկանց մեջ եղած Իմ վկայությունը և այն ամենը, ինչ մի ժամանակ պատկանել է Ինձ, և ինչ Ես վաղուց տվել եմ մարդկությանը․ Ես ամբողջությամբ կնվաճեմ մարդկությանը։ Սակայն պետք է իմանաս, որ Իմ ստեղծած մարդիկ անարատ մարդիկ էին, ովքեր կրում էին Իմ պատկերը և Իմ փառքը։ Նրանք չէին պատկանում Սատանային, ոչ էլ ընկան նրա ոտքերի տակ, այլ ամբողջությամբ Իմ դրսևորումն էին՝ առանց Սատանայի թույնի որևէ նշանի։ Ուստի Ես հայտնում եմ մարդկությանը, որ ուզում եմ միայն Իմ ձեռակերտ արարածներին՝ անարատներին, որոնց Ես սիրում եմ, և որոնք ուրիշ ոչ ոքի չեն պատկանում։ Ավելին՝ Ես կուրախանամ նրանցով և նրանց Իմ փառքի դրսևորումը կհամարեմ։ Սակայն Իմ ուզածն այն մարդկությունը չէ, որին Սատանան պղծել է, որն այսօր պատկանում է Սատանային և այլևս Իմ սկզբնական արարչագործությունը չէ։ Քանզի Ես ցանկանում եմ հետ վերցնել մարդկային աշխարհում եղած Իմ փառքը, Ես - ամբողջովին կնվաճեմ մարդկության մեջ մնացածներին՝ որպես վկայություն Իմ փառքի և ի նշան Սատանայի պարտության։ Ես միայն Իմ վկայությունն եմ համարում Իմ ինքնության բյուրեղացում, Իմ վայելքի առարկա։ Սա է Իմ մտադրությունը։

Տասնյակ հազարավոր տարիների պատմություն է պահանջվել, որպեսզի մարդը հասնի այսօրվա հանգրվանին, սակայն այն մարդը, որին Ես ստեղծեցի սկզբում, վաղուց արդեն ընկղմվել է այլասերության մեջ: Սա այլևս Իմ ուզած մարդկությունը չէ, և այդ պատճառով Իմ աչքում մարդիկ վաղուց դադարել են մարդկություն լինել։ Ավելի շուտ, նրանք մարդկության տականքներն են, որոնց Սատանան գերեվարել է, նեխած, քայլող դիակներ, ում մեջ բնակվում է Սատանան և որոնցով Սատանան ծածկում է ինքն իրեն։ Մարդիկ չեն վստահում Իմ գոյությանը, ոչ էլ ողջունում են Իմ գալուստը։ Մարդկությունը միայն դժկամորեն պատասխանում է Իմ պահանջներին, ժամանակավորապես համաձայնում դրանց և անկեղծորեն Ինձ հետ չի կիսում կյանքի ուրախությունները և վշտերը։ Քանզի Ես մարդկանց համար խորհրդավոր եմ, նրանք Ինձ ժլատորեն ժպտում են՝ իրենց պահվածքով շողոքորթելով ինչ-որ վերադասի․ քանի որ մարդիկ որևէ գիտելիք չունեն Իմ գործի, առավել ևս՝ Իմ ներկայիս նպատակների մասին։ Անկեղծ եմ ձեզ ասում ՝ երբ օրը գա, Ինձ երկրպագող յուաքանչյուրի տառապանքներն ավելի տանելի կլինեն, քան ձերը։ Առ Ինձ Ձեր հավատքի աստիճանն իրականում չի գերազանցում Հոբի հավատքը․ նույնիսկ իսրայելցի փարիսեցիների հավատքն ավելին է քան ձերը։ Այսպիսով, եթե հրի օրը գա, ձեր տառապանքn ավելի ծանր կլինի, քան փարիսեցիներինը, երբ Հիսուսը նրանց հանդիմանեց, քան Մովսեսին հակառակվող 250 առաջնորդի տառապանքը և քան Սոդոմի տառապանքը՝ այրող հրի տակ։ Երբ Մովսեսը հարվածեց ժայռին, և Եհովայի շնորհած ծովի ջրերը բաժանվեցին, դա նրա հավատքի շնորհիվ էր։ Երբ Դավիթը՝ սիրտը լի ուրախությամբ, նվագում էր իր քնարն ու տավիղը գովերգոլով Ինձ՝ Եհովայիս, այդ ամենը հենց նրա հավատքի շնորհիվ էր։ Երբ Հոբը կորցրեց լեռներում արածող իր անասունների հոտերը, անհամար գանձերը և երբ նրա մարմինը ծածկվեց ցավոտ խոցերով, դա նրա հավատքի պատճառով էր։ Երբ նա կարողանում էր լսել Իմ՝ Եհովայիս ձայնը և տեսնել Իմ՝ Եհովայիս փառքը, պատճառը կրկին նրա հավատքն էր։ Այն, որ Պետրոսը կարողացավ հետևել Հիսուսին, նույնպես նրա հավատքի շնորհիվ էր։ Այն, որ նա կարողացավ խաչ բարձրանալ Ինձ համար և տալ փառավոր վկայություն՝ նույնպես նրա հավատքի շնորհիվ էր։ Այն, որ Հովհաննեսը տեսավ Մարդու Որդու փառավոր պատկերը՝ նրա հավատքի շնորհիվ էր։ Որ տեսավ վերջին օրերի տեսիլքը՝ առավել ևս նրա հավատի շնորհիվ էր։ Պատճառը, որ այսպես կոչված «հեթանոսների բազմությունները» ստացան Իմ հայտնությունը և ճանաչեցին, որ Ես վերադարձա մսեղիում՝ կատարելու Իմ գործը մարդկանց մեջ՝ նույնպես նրանց հավատքն է։ Մի՞թե բոլոր նրանք, որոնց հարվածել են Իմ խիստ խոսքերը և այնուամենայնիվ դրանցում սփոփանք են գտել, իրենց հավատքի շնորհիվ չեն փրկվել։ Մի՞թե նրանք, ովքեր հավատում են Ինձ, բայց դեռ տառապանքներ են կրում, չեն մերժվել աշխարհի կողմից։ Մի՞թե նրանք, ովքեր ապրում են Իմ խոսքից դուրս, փախչելով փորձության տառապանքից, մատնված չեն կյանքի հոսանքներին։ Նրանք նման են աշնանային տերևների, որոնց քամին այստեղից այնտեղ է քշում՝ զրկված հանգստից, առավել ևս՝ Իմ մխիթարական խոսքերից։ Չնայած Ես նրանց չեմ հանդիմանում ու մաքրում, մի՞թե նրանք թշվառներ չեն, որ տեղից տեղ են դեգերում՝ շրջելով երկնային արքայության սահմաններից դուրս գտնվող փողոցներով։ Արդյո՞ք աշխարհն իսկապես քո հանգստավայրն է։ Իմ հանդիմանությունից խուսափելով՝ արդյոք կարո՞ղ ես արժանանալ աշխարհի գոհունակ ժպիտին։ Կարո՞ղ է արդյոք կարճատև հաճույքը թաքցնել քո սրտի դատարկությունը, մի դատարկություն, որն անհնար է թաքցնել։ Դու կարող ես հիմարացնել քո ընտանիքի անդամներին, բայց ոչ երբևիցե Ինձ։ Քանզի քո հավատքը չափազանց աղքատիկ է, դու մինչ օրս չես կարողանում գտնել կյանքի որևէ ուրախություն։ Իմ հորդորը՝ քեզ. ավելի լավ է անկեղծորեն կյանքիդ կեսն ապրես Ինձ համար, քան ամբողջ կյանքդ ապրես միջակությամբ և մարմնին հագուրդ տալու համար՝ կրելով մարդու համար գրեթե անտանելի բոլոր տառապանքները։ Ի՞նչ իմաստ ունի Իմ պատժից փախչելը և ինքդ քեզ այդքան փայփայելը։ Ի՞նչ իմաստ ունի Իմ կարճատև պատժից թաքնվելը և արժանանալը հավիտենական դժվար կացությանը և հավիտենական պատժին։ Իրականում Ես ոչ մեկին չեմ պարտադրում Իմ պահանջները։ Եթե որևէ մեկն անկեղծորեն պատրաստ է ենթարկվել Իմ բոլոր ծրագրերին, Ես նրան վատ չեմ վերաբերվի։ Սակայն Ես պահանջում եմ, որ բոլոր մարդիկ հավատան Ինձ, ինչպես Հոբը հավատաց Ինձ՝ Եհովայիս։ Եթե ձեր հավատքը գերազանցում է Թովմասինը, ապա այն կարժանանա Իմ հավանությանը, իսկ ձեր հավատարմությունն Ինձ երջանկություն կպատճառի, և դուք անշուշտ կգտնեք Իմ փառքը ձեր օրերում։ Սակայն մարդիկ, որոնք հավատում են աշխարհին և չար դևին, կարծրացրել են իրենց սրտերը, ինչպես Սոդոմ քաղաքի բնակիչները, որոնց աչքերը մշուշել էր ավազահողմը, որոնց բերաններում Սատանայի ընծաներն էին, որոնց մթագնած ուղեղները վաղուց արդեն պատկանում էին աշխարհը զավթած չարին։ Նրանց գրեթե բոլոր մտքերի տիրակալը հին ժամանակների չար դևն էր: ։ Ուստի, քամին քշել է մարդկության հավատքը, և նրանք նույնիսկ չեն նկատում Իմ գործը։ Միակ բանը, որին ընդունակ են՝ թույլ փարձ կատարելն է՝ Իմ գործը մակերասորեն հասկանալու համար կամ անփութորեն վերլուծելը, որովհետև նրանց մեջ վաղուց գործում է Սատանայի թույնը։

Ես կնվաճեմ մարդկությանը, քանզի մարդիկ Իմ ստեղծածն են և, առավել ևս, վայելել են Իմ արարչագործության շռայլ բարիքները։ Բայց մարդիկ նաև մերժել են Ինձ․ Ես նրանց սրտերում չեմ, և նրանք Ինձ բեռ են համարում իրենց կյանքում, նույնիսկ այն աստիճանի, որ, Ինձ իսկապես տեսած լինելով հանդերձ, Ինձ մերժում են և գլուխ են կոտրում՝ մտածելով, թե էլ ինչպես կարող են Ինձ հաղթել։ Մարդիկ Ինձ թույլ չեն տալիս իրենց լուրջ վերաբերվել և խիստ պահանջներ ներկայացնել և ոչ էլ թույլատրում են Ինձ դատել կամ պատժել՝ իրենց անիրավ արարքների համար։ Այդ ամենը նրանց հետաքրքրելու փոխարեն տհաճություն է պատճառում։ Ուստի Իմ գործն է պարտության մատնել այն մարդկությանը, որն ուտում, խմում և ուրախանում է Ինձանով, սակայն չի ճանաչում Ինձ։ Ես մարդկությանը կզինաթափեմ և ապա Իմ հրեշտակների հետ Իմ փառքով կվերադառնամ Իմ բնակության վայրը։ Քանզի մարդկանց գործողությունները վաղուց արդեն կոտրել են Իմ սիրտը և փշուր-փշուր արել Իմ գործը։ Ես մտադիր եմ hետ վերցնել չարի խլած փառքը՝ նախքան ուրախությամբ կհեռանամ՝ թողնելով, որ մարդկությունը շարունակի իր կյանքը, շարունակի «ապրել և աշխատել խաղաղությամբ և գոհունակությամբ», շարունակի «մշակել սեփական դաշտերը», և այլևս չեմ միջամտի նրանց կյանքին։ Բայց այժմ Ես մտադիր եմ ամբողջությամբ վերադարձնել Իմ փառքը չարի ձեռքից, ետ վերցնել այն ամբողջ փառքը, որ ես դաջեցի մարդու վրա աշխարհի ստեղծման ժամանակ։ Այլևս երբեք այն չեմ շնորհի երկրի վրա ապրող մարդկային ցեղին։ Քանի որ մարդիկ ոչ միայն չեն պահպանել Իմ փառքը, այլև փոխանակել են այն Սատանայի պատկերի հետ։ Մարդիկ չեն տենչում Իմ գալուստը, ոչ էլ գովաբանում են Իմ փառքի օրը։ Նրանք ուրախությամբ չեն ընդունում Իմ պատիժը, առավել ևս պատրաստ չեն Իմ փառքն Ինձ վերադարձնել, ո՛չ էլ ցանկանում են հրաժարվել չարի թույնից։ Մարդկությունը շարունակում է խաբել Ինձ նույն հին ձևով՝ հագնելով ժպտադեմ և ուրախ դիմակներ։ Նրանք չեն գիտակցում, թե ինչ խոր խավար կպատի մարդկությանը, երբ Իմ փառքը նրանցից հեռանա։ Հատկապես չեն գիտակցում, որ երբ Իմ օրը վրա հասնի մարդկությանը, նրանց համար ավելի ծանր կլինի, քան Նոյի ժամանակվա մարդկանց համար, քանի որ նրանք չգիտեն, թե որքան մթագնեց Իսրայելը, երբ Իմ փառքը հեռացավ նրանից, քանզի մարդն արշալույսին մոռանում է, թե որքան դժվար է անցնել անթափանց խավարի միջով։ Երբ արեգակը նորից թաքնվի և խավար իջնի մարդու վրա, նա նորից կողբա և ատամները կկրճտացնի մթության մեջ։ Մի՞թե մոռացել եք՝ ինչ դժվարությամբ իսրայելացիները կրեցին տառապանքները, երբ Իմ փառքը հեռացավ Իսրայելից։ Հիմա այն ժամանակն է, երբ դուք և՛ տեսնում եք Իմ փառքը, և՛ կիսում եք Իմ փառքի օրը։ Մարդը կողբա խավարի մեջ, երբ Իմ փառքը հեռանա ապականված երկրից։ Այժմ փառքի օրն է, երբ Ես կատարում եմ Իմ գործը, և այն օրն է, երբ ազատում եմ մարդուն տառապանքից, քանի որ Ես չեմ կիսի նրանց հետ տառապանքի և փորձության ժամանակները։ Ես միայն ուզում եմ ամբողջությամբ նվաճել մարդուն և կատարյալ պարտության մատնել մարդկության մեջ եղած չարերին։


Ի՞նչ հասկացողություն ունես «հավատի» վերաբերյալ

Մարդու մեջ գոյություն ունի միայն թվացյալ ներկա և թվացյալ բացակա «հավատ» բառը, սակայն մարդը չգիտի, թե ինչ է նշանակում հավատալ, առավել ևս, թե ինչու պետք է հավատա։ Մարդը չափազանց քիչ բան է հասկանում, և մարդը չափազանց շատ պակասություններ ունի. նա պարզապես հիմարաբար ու տգիտորեն է հավատում Ինձ։ Թեև նա չգիտի, թե ինչ է հավատը, ոչ էլ թե ինչու է հավատում Ինձ, շարունակում է մոլեռանդորեն հավատալ Ինձ։ Այն, ինչ պահանջում եմ մարդուց, լոկ այն չէ, որ այսկերպ մոլեռանդորեն կանչի Ինձ կամ անփութորեն հավատա Ինձ, քանզի գործը, որ անում եմ, նրա համար է, որ մարդը տեսնի Ինձ և ճանաչի Ինձ, ոչ թե նրա համար, որ մարդը նոր լույսի ներքո նայի Ինձ։ Ժամանակին Ես բազմաթիվ նշաններ ու հրաշագործություններ եմ դրսևորել և բազմաթիվ հրաշքներ գործել, և այն ժամանակվա իսրայելացիները մեծ հիացմունք էին ցուցաբերում Իմ հանդեպ և մեծապես պատվում էին հիվանդներին բուժելու և դևերին դուրս հանելու Իմ բացառիկ զորություններից։ Այն ժամանակ հրեաները կարծում էին, որ Իմ բուժիչ զորությունները վարպետորեն են և արտասովոր, և քանի որ այդքան շատ գործ էի արել, նրանք բոլորը հարգանքով էին նայում Ինձ և շատ էին նախանձում Իմ բոլոր զորություններին։ Այսպիսով՝ բոլորը, ովքեր տեսնում էին, թե ինչպես եմ հրաշքներ գործում, սերտորեն հետևում էին Ինձ, այնպես որ հազարավոր մարդիկ շրջապատում էին Ինձ՝ դիտելու, թե ինչպես եմ բուժում հիվանդներին։ Ես այնքան շատ նշաններ ու հրաշքներ դրսևորեցի, սակայն մարդն Ինձ պարզապես որպես վարպետ բժշկի էր նայում։ Այդպես էլ շատ խոսքեր ասացի՝ ուսուցանելու այն ժամանակվա մարդկանց, սակայն նրանք Ինձ պարզապես ուսուցիչ էին համարում, որը գերազանցում է իր աշակերտներին։ Նույնիսկ այսօր, երբ մարդը տեսել է Իմ գործի պատմական արձանագրությունները, նրա մեկնաբանությունը շարունակում է մնալ այն, որ Ես մեծ բժիշկ եմ, որը բուժում է հիվանդներին, և ուսուցիչ՝ տգետների համար, և նա Ինձ սահմանափակել է որպես ողորմած Տեր Հիսուս Քրիստոս։ Նրանք, ովքեր մեկնաբանում են Սուրբ Գրվածքները, գուցե գերազանցել են բուժելու Իմ «հմտությունները», կամ գուցե նույնիսկ աշակերտներ են, որոնք այժմ գերազանցել են իրենց ուսուցչին, սակայն մեծ համբավ ունեցող այդպիսի մարդիկ, որոնց անունները հայտնի են ամբողջ աշխարհում, Ինձ այնքան են նսեմացնում, որ լոկ բժիշկ են համարում։ Իմ գործերն այնքան բազմաթիվ են, դրանք թվով ավելի շատ են, քան ավազահատիկները ծովափերին, և Իմ իմաստությունն այնքան մեծ է, որ գերազանցում է Սողոմոնի բոլոր որդիների իմաստությանը, սակայն մարդը պարզապես հավատում է Ինձ այնպես, կարծես աննշան բժիշկ լինեմ և մարդու անհայտ ուսուցիչ։ Այնքան շատերն են հավատում Ինձ միայն նրա համար, որ բուժեմ իրենց։ Այնքան շատերն են հավատում Ինձ միայն նրա համար, որ Իմ զորությունն օգտագործեմ՝ իրենց մարմիններից անմաքուր հոգիներին քշելու համար, և այնքան շատերն են հավատում Ինձ պարզապես նրա համար, որ Ինձնից խաղաղություն և ուրախություն ստանան։ Այնքան շատերն են հավատում Ինձ միայն նրա համար, որ Ինձնից ավելի մեծ նյութական հարստություն պահանջեն։ Այնքան շատերն են հավատում Ինձ պարզապես նրա համար, որ այս կյանքն անցկացնեն խաղաղության մեջ և հաջորդ կյանքում ապահով ու անվնաս լինեն։ Այնքան շատերն են հավատում Ինձ՝ դժոխքի տառապանքից խուսափելու և երկնքի օրհնությունները ստանալու համար։ Այնքան շատերն են հավատում Ինձ միայն ժամանակավոր մխիթարության համար, սակայն չեն ձգտում հաջորդ կյանքում որևէ բան ձեռք բերելու։ Երբ Իմ բարկությունն եմ տալիս մարդուն և խլում եմ ողջ ուրախությունն ու խաղաղությունը, որ նա ժամանակին ուներ, նա կասկածամիտ է դառնում։ Երբ մարդուն տալիս եմ դժոխքի տառապանքը և ետ եմ վերցնում երկնքի օրհնությունները, նա կատաղությամբ է լցվում։ Երբ մարդը խնդրում է Ինձ բուժել իրեն, իսկ Ես ուշադրություն չեմ դարձնում նրան և նողկանք եմ զգում նրա հանդեպ, նա հեռանում է Ինձնից՝ փոխարենը փնտրելով չար բժշկության և կախարդության միջոցները։ Երբ վերցնում եմ այն ամենը, ինչ մարդը պահանջել է Ինձնից, նա անհետանում է առանց հետքի։ Այսպիսով՝ Ես ասում եմ, որ մարդը հավատում է Ինձ, որովհետև Իմ շնորհը չափազանց առատ է։ Մարդը հավատում է Ինձ, որովհետև ձեռք բերելու չափազանց շատ օգուտներ կան։ Հրեաների տան մարդիկ հավատում էին Ինձ Իմ շնորհի համար և հետևում էին Ինձ, ուր էլ որ գնայի։ Սահմանափակ գիտելիքներ և փորձառություն ունեցող այս տգետ մարդիկ ձգտում էին միայն տեսնելու այն նշաններն ու հրաշքները, որոնք դրսևորում էի։ Նրանք Ինձ համարում էին հրեաների տան գլխավորը, որը կարող էր ամենամեծ հրաշքները գործել։ Եվ այսպես, երբ մարդկանց միջից դևեր էի հանում, դա մեծ քննարկում առաջացրեց այդ տգետ մարդկանց շրջանում։ Նրանք ասում էին, որ Ես Եղիան եմ, որ Մովսեսն եմ, որ բոլոր մարգարեներից ամենահինն եմ, որ բոլոր բժիշկներից ամենամեծն եմ։ Բացի Ինձնից, որ ասում էի, թե Ես եմ կյանքը, ճանապարհը և ճշմարտությունը, ոչ ոք չէր կարող իմանալ Իմ էությունը կամ Իմ ինքնությունը։ Բացի Ինձնից, որ ասում էի, թե երկինքն այն վայրն է, որտեղ ապրում է Իմ Հայրը, ոչ ոք չգիտեր, որ Աստծու Որդին եմ, ինչպես նաև Ինքը՝ Աստված։ Բացի Ինձնից, որ ասում էի, թե փրկագնում կբերեմ ողջ մարդկությանը և կփրկագնեմ մարդկությանը, ոչ ոք չգիտեր, որ մարդկության Փրկագնիչն եմ, և մարդն Ինձ ճանաչում էր միայն որպես բարեսիրտ և ողորմած անձնավորության։ Եվ բացի Ինձնից, որ ի վիճակի էի բացատրելու այն ամենը, ինչ Ես եմ, ոչ ոք չէր ճանաչում Ինձ, և ոչ ոք չէր հավատում, որ կենդանի Աստծու Որդին եմ։ Այսպիսին է մարդու հավատն Իմ հանդեպ, և այն ձևը, որով նա փորձում է հիմարացնել Ինձ։ Ինչպե՞ս կարող էր նա վկայություն բերել Ինձ համար, երբ Իմ մասին նման տեսակետներ ունի։

Մարդը հավատում է Ինձ, բայց անկարող է վկայություն կրել Ինձ համար, ոչ էլ կարող է վկայություն բերել Ինձ նախքան Իմ հայտնվելը։ Մարդը տեսնում է միայն, որ գերազանցում եմ արարածներին և բոլոր սրբացված մարդկանց և տեսնում է, որ գործը, որն անում եմ, մարդը չի կարող անել։ Այսպիսով՝ հրեաներից մինչև մեր օրերի մարդիկ, բոլոր նրանք, ովքեր տեսնում են Իմ փառավոր գործերը, Իմ հանդեպ լոկ հետաքրքրասիրությամբ են լցվել, սակայն ոչ մի արարածի բերան չի կարողացել վկայություն բերել Ինձ։ Միայն Իմ Հայրն է վկայել Իմ մասին և ճանապարհ հարթել Ինձ համար բոլոր արարածների մեջ։ Եթե Նա դա չաներ, անկախ նրանից, թե ինչ կանեի, մարդը երբեք չէր իմանա, որ Արարիչն եմ, քանզի մարդը գիտի միայն վերցնել Ինձնից և Իմ արածի պատճառով չի հավատում Ինձ։ Մարդը ճանաչում է Ինձ միայն այն պատճառով, որ անմեղ եմ և բնավ մեղսագործ չեմ, որովհետև կարող եմ բացատրել բազմաթիվ խորհուրդներ, որովհետև վեր եմ բազմությունից, կամ որովհետև մարդն օգուտ է քաղել Ինձնից, սակայն քչերն են հավատում, որ Արարիչն եմ։ Ահա թե ինչու եմ ասում, որ մարդը չգիտի, թե ինչու պետք է հավատա Ինձ։ Նա չգիտի Ինձ հավատալու նպատակը կամ նշանակությունը։ Մարդու իրականությունը չափազանց պակասավոր է, այնպես որ նա հազիվ է պիտանի Ինձ համար վկայություն կրելու։ Դուք չափազանց քիչ ճշմարիտ հավատ ունեք և չափազանց քիչ բան եք ձեռք բերել, ուստի չափազանց քիչ վկայություն ունեք։ Ավելին՝ չափազանց քիչ եք հասկանում և չափազանց շատ պակասություններ ունեք, այնպես որ հազիվ եք համապատասխանում Իմ գործերի մասին վկայություն բերելու պահանջին։ Ձեր վճռականությունն իսկապես զգալի է, բայց արդյոք իսկապես կարո՞ղ եք վստահ լինել, որ ի վիճակի կլինեք վկայություն բերելու Աստծու էության մասին։ Այն, ինչ փորձառաբար ապրել և տեսել եք, գերազանցում է բոլոր դարերի սրբերի և մարգարեների փորձառաբար ապրածին ու տեսածին, բայց արդյոք ի վիճակի՞ եք Ինձ համար ավելի մեծ վկայություն կրելու, քան անցյալ ժամանակների այդ սրբերի և մարգարեների խոսքերն են։ Այն, ինչ այժմ շնորհում եմ ձեզ, ավելի բարձր է, քան այն, ինչ ստացավ Մովսեսը, և գերազանցում է այն, ինչ ստացավ Դավիթը, ուստի նմանապես պահանջում եմ, որ ձեր վկայությունը գերազանցի Մովսեսի վկայությանը, և ձեր խոսքերը գերազանցեն Դավթի խոսքերին։ Ես հարյուրապատիկ եմ տալիս ձեզ, ուստի նմանապես պահանջում եմ, որ հարյուրապատիկ հատուցեք Ինձ։ Դուք պետք է իմանաք, որ Ես եմ մարդկությանը կյանք շնորհողը, և դուք եք Ինձնից կյանք ստացողը ու պետք է Ինձ համար վկայություն կրեք։ Սա ձեր պարտավորությունն է, որն ուղարկում եմ ձեզ վրա, և որը պետք է կատարեք Ինձ համար։ Ես Իմ ողջ փառքը շնորհել եմ ձեզ և շնորհել եմ ձեզ այն կյանքը, որն Իսրայելի ընտրյալ ժողովուրդը երբեք չի ստացել։ Դուք պետք է վկայեք Իմ մասին, նվիրեք Ինձ ձեր երիտասարդությունը և զոհեք ձեր կյանքը։ Ում որ շնորհում եմ Իմ փառքը, պետք է վկայի և իր կյանքը տա Ինձ համար։ Սա վաղուց կանխորոշված է Իմ կողմից։ Սա Օրհնություն է, որ Իմ փառքը շնորհում եմ ձեզ, և ձեր պարտավորությունն է վկայություն բերել Իմ փառքի մասին։ Եթե հավատայիք Ինձ միայն օրհնությունների համար, ապա Իմ գործը շատ քիչ նշանակություն կունենար, և դուք չէիք կատարի ձեր պարտավորությունը։ Իսրայելացիները տեսան միայն Իմ ողորմությունը, սիրառատ բարությունը և մեծությունը, իսկ հրեաները վկա եղան միայն Իմ համբերությանն ու փրկագնմանը։ Նրանք շատ ու շատ քիչ բան տեսան Իմ Հոգու գործից, և նույնիսկ այնպես էր, որ նրանց հասկացածը ձեր լսածի ու տեսածի լոկ մեկ տասհազարերորդն էր։ Այն, ինչ տեսել եք, գերազանցում է նույնիսկ նրան, ինչ տեսել են նրանց քահանայապետերը։ Ճշմարտությունները, որոնք այսօր հասկանում եք, գերազանցում են նրանց հասկացածին։ Այն, ինչ այսօր տեսել եք, գերազանցում է Օրենքի դարաշրջանում, ինչպես նաև Շնորհքի դարաշրջանում տեսածին, և այն, ինչ փորձառաբար ապրել եք, գերազանցում է նույնիսկ Մովսեսի ու Եղիայի փորձառությանը։ Քանզի իսրայելացիների հասկացածը միայն Եհովայի օրենքն էր, և նրանց տեսածը միայն Եհովայի մեջքն էր։ Հրեաները հասկացածը միայն Հիսուսի փրկագնումն էր, նրանց ստացածը միայն Հիսուսի շնորհած շնորհն էր, և նրանց տեսածը միայն Հիսուսի պատկերն էր հրեաների տան մեջ։ Այն, ինչ այսօր տեսնում եք, Եհովայի փառքն է, Հիսուսի փրկագնումը և բոլոր այն գործերը, որոնք այժմ կատարում եմ։ Դուք նաև ձեր սեփական ականջներով լսում եք Իմ Հոգու խոսքերը, ձեռք եք բերել Իմ իմաստության գնահատումը, ճանաչել եք Իմ հրաշալիությունը և իմացել եք Իմ բնույթի մասին։ Ես նաև վերցրել եմ Իմ ողջ տնօրինման ծրագիրը և այն ձեզ պատմել։ Այն, ինչ տեսել եք, լոկ սիրող և ողորմած Աստված չէ, այլ արդարությամբ լի Աստված։ Դուք տեսել եք Իմ գործի հրաշալիությունը և իմացել, որ լի եմ մեծափառությամբ ու ցասումով։ Առավել ևս տեղյակ եք, որ ժամանակին Իմ մոլեգնությունը թափեցի Իսրայելի տան վրա, և որ այն այժմ եկել է ձեզ վրա։ Դուք երկնքում եղող Իմ խորհուրդներից ավելին եք հասկանում, քան Եսային ու Հովհաննեսը։ Դուք Իմ հաճելիության և պատկառելիության մասին ավելին գիտեք, քան անցյալ դարերի բոլոր սրբերը։ Այն, ինչ ստացել եք, լոկ Իմ ճշմարտությունը, Իմ ճանապարհը և Իմ կյանքը չէ, այլ ավելի մեծ տեսիլքներ ու հայտնություններ, քան ստացավ Հովհաննեսը։ Դուք ավելի շատ խորհուրդներ եք հասկանում և նաև նայել եք Իմ ճշմարիտ դեմքին։ Դուք ավելին եք ստացել Իմ դատաստանից և ավելին գիտեք Իմ արդար բնույթի մասին։ Եվ այսպես, թեև ծնվել եք վերջին օրերում, հասկանում եք նախկինում եղած բաները և անցյալի բաները և նաև փորձառաբար ապրել եք այսօրվա բաները, որոնք Ես անձամբ եմ արել։ Այն, ինչ պահանջում եմ ձեզնից, չափազանցված չէ, քանզի այնքան շատ բան եմ տվել ձեզ, և դուք այնքան շատ բան եք տեսել Իմ մեջ։ Այսպիսով՝ պահանջում եմ, որ վկայություն բերեք Ինձ համար անցյալ դարերի սրբերին, և սա Իմ սրտի միակ ցանկությունն է։

Սկզբում Իմ Հայրն էր, որ վկայեց Իմ մասին, բայց Ես ցանկանում եմ ավելի մեծ փառք ձեռք բերել, և կամենում եմ, որ վկայության խոսքերը հնչեն արարածների շուրթերից. ուստի Իմ ողջ ունեցածը տալիս եմ ձեզ, որպեսզի կատարեք ձեր պարտավորությունը, որպեսզի մարդկանց մեջ Իմ գործը հասնի իր ավարտին։ Դուք պետք է հասկանաք, թե ինչու եք հավատում Ինձ։ Եթե միայն ուզում եք լինել Իմ «աշակերտը» կամ Իմ «հիվանդը» կամ դառնալ Իմ սրբերը երկնքում, ապա Ինձ հետևելն անիմաստ կլինի։ Այսպես Ինձ հետևելը լոկ իզուր կվատնի ձեր եռանդը, և այսպես Ինձ հավատալը միայն կվատնի ձեր ժամանակը և կմսխի ձեր երիտասարդությունը։ Ի վերջո ոչինչ ձեռք չեք բերի։ Մի՞թե դա իզուր դավադրություններ անել չէր լինի։ Վաղուց հեռացել եմ հրեաների միջից և այլևս մարդու բժիշկը չեմ, ոչ էլ մարդու համար լավ դեղամիջոց։ Այլևս բեռնակիր անասուն չեմ, որին մարդը կարող է քշել կամ մորթել իր կամքով. փոխարենը եկել եմ մարդկանց մեջ՝ դատելու և հանդիմանելու մարդուն, որպեսզի մարդը ճանաչի Ինձ։ Պետք է իմանաս, որ ժամանակին կատարել եմ փրկագնման գործը։ Ժամանակին Հիսուսն էի, բայց չէի կարող հավերժ Հիսուս մնալ, ճիշտ ինչպես ժամանակին Եհովան էի, բայց հետո դարձա Հիսուս։ Ես մարդկության Աստված եմ, Արարիչը, բայց չեմ կարող հավերժ մնալ Հիսուս կամ Եհովա։ Ժամանակին այն էի, ինչ մարդը համարում է բժիշկ, բայց դա ցույց չի տալիս, որ Աստված լոկ բժիշկ է մարդկության համար։ Ուստի, եթե Ինձ հավատալիս հին տեսակետներ ունենաս, ապա ոչնչի չես հասնի։ Որքան էլ այսօր գովաբանես Ինձ. «Աստված այնքան շատ է սիրում մարդուն։ Նա բուժում է ինձ և ինձ օրհնություններ, խաղաղություն և ուրախություն է տալիս։ Որքան բարի է Աստված մարդու հանդեպ։ Քանի դեռ հավատում ենք Նրան, կարիք չկա անհանգստանալու փողի համար…», միևնույն է, չեմ կարող խաթարել Իմ սկզբնական գործը։ Եթե այսօր հավատում ես Ինձ, կստանաս միայն Իմ փառքը և իրավունք կունենաս վկայություն բերելու Ինձ համար, իսկ մնացած ամեն ինչ երկրորդական կլինի։ Սա պետք է հստակ իմանաս։

Արդյոք հիմա իսկապե՞ս գիտես, թե ինչու պետք է հավատաս Ինձ։ Իսկապե՞ս գիտես Իմ գործի նպատակն ու նշանակությունը։ Իսկապե՞ս գիտես քո պարտավորությունը։ Իսկապե՞ս գիտես, թե որն է Իմ վկայությունը։ Եթե պարզապես հավատում ես Ինձ, սակայն քո մեջ Իմ փառքի կամ վկայության նշույլ անգամ չկա, ապա մեկն ես, ում վաղուց դուրս եմ թողել։ Ինչ վերաբերում է նրանց, ովքեր ամեն ինչ հասկանում են, նրանք է՛լ ավելի շատ են փուշ Իմ աչքում, և Իմ տան մեջ նրանք ոչ այլ ինչ են, քան խոչընդոտներ Իմ ճանապարհին, նրանք որոմներ են, որոնք պետք է ամբողջությամբ քամհարվեն Իմ գործի մեջ, և նրանք որևէ օգուտ չունեն, բնավ կշիռ չունեն և վաղուց արհամարհված են Իմ կողմից։ Ինչ վերաբերում է բոլոր նրանց, ովքեր բնավ վկայություն չունեն, Իմ բարկությունը միշտ նրանց վրա է, և Իմ գավազանը երբեք չի հեռանում նրանցից։ Վաղուց նրանց հանձնել եմ չարի ձեռքը. նրանք լիովին զրկված են Իմ օրհնություններից։ Երբ գա օրը, նրանց պատիժն ավելի ծանր կլինի, քան նույնիսկ հիմար, համառ կանանց պատիժը։ Այսօր անում եմ միայն այն գործը, որն Իմ պարտավորությունն է՝ ողջ ցորենը այդ որոմների հետ միասին խրձերի մեջ կապելով։ Սա է Իմ գործն այսօր։ Երբ քամհարեմ, կքամհարեմ այս բոլոր որոմները. դրանից հետո ցորենի հատիկները կհավաքեմ շտեմարանում և քամհարված որոմները կգցեմ կրակի մեջ, որպեսզի այրվեն ու մոխիր դառնան։ Իմ գործն այժմ լոկ բոլոր մարդկանց խրձերի մեջ կապելն է՝ այսինքն՝ նրանց լիովին նվաճելը։ Այն ժամանակ կսկսեմ քամհարել՝ բացահայտելու բոլոր մարդկանց ելքերը։ Եվ այսպես պետք է իմանաս, թե ինչպես պետք է բավարարես Ինձ հիմա և ինչպես պետք է ճիշտ ուղու վրա կանգնես Ինձ հավատալու հարցում։ Այն, ինչ ցանկանում եմ հիմա, քո հավատարմությունն ու հնազանդությունն է, քո սերն ու վկայությունը։ Նույնիսկ եթե այս պահին չգիտես, թե ինչ է վկայությունը կամ ինչ է սերը, պետք է Ինձ բերես քո ողջ ունեցածը և Ինձ հանձնես քո ունեցած միակ գանձերը՝ հավատարմությունդ ու հնազանդությունդ։ Պետք է իմանաս, որ Սատանային Իմ հաղթելու վկայությունը գտնվում է մարդու հավատարմության և հնազանդության մեջ, ինչպես և մարդուն Իմ լիակատար նվաճելու վկայությունը։ Ինձ հավատալու քո պարտավորությունն Ինձ համար վկայություն բերելն է, Ինձ և ուրիշ ոչ մեկին հավատարիմ լինելը և մինչև վերջ հնազանդ լինելը։ Նախքան Իմ գործի հաջորդ քայլը կսկսեմ, ինչպե՞ս պետք է վկայություն կրես Ինձ համար։ Ինչպե՞ս պետք է հավատարիմ և հնազանդ լինես Ինձ։ Արդյոք նվիրվածություն կցուցաբերե՞ս քո գործառույթին, թե՞ պարզապես կթողնես այն։ Կնախընտրեի՞ր հնազանդվել այն ամենին, ինչ կարգավորում եմ քեզ համար (նույնիսկ եթե դա նշանակում է, որ պետք է մահանաս կամ կորչես), թե՞ կես ճանապարհից կփախչեիր՝ Իմ հանդիմանությունից խուսափելու համար։ Ես հանդիմանում եմ քեզ, որպեսզի վկայություն կրես Ինձ համար և հավատարիմ ու հնազանդ լինես Ինձ։ Կարելի է նաև ասել, որ ընթացիկ հանդիմանությունը հանուն Իմ գործի հաջորդ քայլն իրականացնելու է և ապագա գործի անխոչընդոտ առաջընթացի համար։ Ուստի հորդորում եմ քեզ իմաստուն լինել և ո՛չ քո կյանքին, ո՛չ էլ քո գոյության նշանակությանը չվերաբերվել որպես անարժեք ավազի։ Կարո՞ղ ես ճշգրտորեն իմանալ, թե որն է լինելու Իմ գալիք գործը։ Գիտե՞ս, թե ինչպես եմ գործելու ապագայում և ինչպես եմ իրականացնելու Իմ գործը։ Պետք է իմանաս Իմ գործը փորձառաբար ապրելու նշանակությունը և առավել ևս Ինձ հավատալու նշանակությունը։ Այնքան շատ գործ եմ արել. ինչպե՞ս կարող էի կես ճանապարհին հանձնվել, ինչպես դու ես պատկերացնում։ Այնպիսի մեծ գործ եմ սկսել. ինչպե՞ս կարող էի քանդել այն։ Ճիշտ է, որ եկել եմ այս դարաշրջանն ավարտին հասցնելու համար, բայց ավելի կարևոր է՝ պետք է իմանաս, որ եկել եմ նոր դարաշրջան սկսելու համար, որ եկել եմ նոր գործ իրականացնելու համար, և առավել ևս, որ եկել եմ թագավորության ավետարանը տարածելու համար։ Ուստի պետք է իմանաս, որ ընթացիկ գործը լոկ դարաշրջան սկսելու և գալիք ժամանակում ավետարանը տարածելու ու ապագայում դարաշրջանն ավարտին հասցնելու համար հիմք դնելու համար է։ Իմ գործն այնքան պարզ չէ, որքան դու ես պատկերացնում, ոչ էլ այնքան անարժեք կամ անիմաստ է, որքան գուցե կարծում ես։ Հետևաբար, դեռ պետք է ասեմ քեզ. դու պետք է քեզ ընծայես Իմ գործին և առավել ևս քեզ նվիրես հանուն Իմ փառքի։ Այն, ինչը առավել ևս վաղուց փափագել եմ, այն է, որ դու վկայություն կրես Ինձ համար։ Եվ առավել ևս շատ երկար եմ սպասել՝ տեսնելու, թե ինչպես ես տարածում Իմ ավետարանը։ Դու պետք է հասկանաս, թե ինչ կա Իմ սրտում։


Երբ թափվող տերևները վերադառնան իրենց արմատներին, դու կզղջաս քո արած բոլոր չար գործերի համար

Դուք բոլորդ ձեր իսկ աչքերով տեսել եք այն գործը, որ Ես արել եմ ձեր մեջ, դուք ինքներդ լսել եք այն խոսքերը, որ Ես խոսել եմ, և դուք բոլորդ իմացել եք ձեր հանդեպ Իմ վերաբերմունքի մասին, ուստի, պետք է իմանաք, թե ինչու եմ Ես այս գործն անում ձեր մեջ։ Ես ձեզ ամենայն անկեղծությամբ ասում եմ՝ դուք պարզապես գործիքներ եք վերջին օրերի Իմ նվաճման գործի համար, պիտույքներ՝ հեթանոս ազգերի մեջ Իմ գործը տարածելու համար։ Ես խոսում եմ ձեր անարդարության, պղծության, դիմադրության և ապստամբության միջոցով, որպեսզի ավելի լավ տարածեմ Իմ գործը, և որպեսզի Իմ անունը կարողանա սփռվել հեթանոս ազգերի մեջ, այսինքն՝ տարածվել Իսրայելից դուրս գտնվող ցանկացած ազգի մեջ։ Սա այն նպատակովէ, որպեսզի Իմ անունը, Իմ գործերը և Իմ ձայնը տարածվեն ողջ հեթանոս ազգերով մեկ, և այսպիսով, այդ բոլոր ազգերը, որոնք Իսրայելից չեն, կարողանան նվաճվել Իմ կողմից և երկրպագել Ինձ՝ դառնալով Իմ սուրբ երկրներն Իսրայելի և Եգիպտոսի հողերից դուրս։ Իմ գործի տարածումն իրականում Իմ նվաճման գործի տարածումն է և Իմ սուրբ երկրի ընդլայնումը. սա երկրի վրա Իմ հենակետի ընդլայնումն է։ Ձեզ համար պետք է պարզ լինի, որ դուք լոկ այն արարածներն եք, որոնց Ես նվաճում եմ հեթանոս ազգերի մեջ։ Ի սկզբանե դուք ո՛չ կարգավիճակ ունեիք, ո՛չ էլ օգտագործման որևէ արժեք և բացարձակապես անօգուտ էիք։ Միայն այն պատճառով է, որ Ես բարձրացրի գոմաղբի կույտի որդերին՝ լինելու ողջ երկրի Իմ նվաճման օրինակները, լինելու միակ «տեղեկատվական նյութերը» ողջ երկրի Իմ նվաճման համար, որ դուք բավականաչափ բախտավոր եք եղել՝ շփվելու Ինձ հետ և այժմ հավաքվելու Ինձ հետ։ Հենց ձեր ցածր կարգավիճակի պատճառով է, որ Ես ընտրել եմ ձեզ՝ լինելու Իմ նվաճման գործի ։ Միայն այս պատճառով է, որ Ես աշխատում և խոսում եմ ձեր մեջ և ապրում ու բնակվում եմ ձեզ հետ։ Դուք պետք է իմանաք, որ Իմ տնօրինման և գոմաղբի կույտի որդերի հանդեպ Իմ ծայրահեղ գարշանքի պատճառով է, որ Ես խոսում եմ ձեր մեջ. բանը հասել է այն կետին, որ Ես ցասումնալից եմ։ Ձեր մեջ Իմ գործելը բնավ նույնը չէ, ինչ Եհովայի գործելն Իսրայելում, և առավել ևս նույնը չէ, ինչ Հիսուսի գործելը Հրեաստանում։ Մեծ հանդուրժողականությամբ է, որ Ես խոսում և գործում եմ, և զայրույթով, ինչպես նաև դատաստանով է, որ Ես նվաճում եմ այս այլասերվածներին։ Դա ամենևին նույնը չէ, ինչ Եհովան էր առաջնորդում Իր ժողովրդին Իսրայելում։ Իսրայելում Նրա գործն ուտելիք և կենդանի ջուր շնորհելն էր, և նրանց մատակարարելիս Նա լի էր ողորմածությամբ ու սիրառատ բարությամբ Իր ժողովրդի հանդեպ։ Այսօրվա գործը կատարվում է այն մարդկանց անիծված ազգի մեջ, որոնք ընտրված չեն։ Չկա ո՛չ առատ ուտելիք, ո՛չ էլ կենդանի ջրի ծարավը հագեցնող սնունդ, և առավել ևս չկա առատ նյութական բարիքների մատակարարում. կա միայն առատ դատաստանի, անեծքի և պատժի մատակարարում։ Գոմաղբի կույտում ապրող այս որդերը բացարձակապես արժանի չեն ստանալու անասուններով ու ոչխարներով լի լեռներ, մեծ հարստությունը և ողջ երկրի ամենագեղեցիկ զավակներին, ինչպիսիք Ես շնորհեցի Իսրայելին։ Ժամանակակից Իսրայելը զոհասեղանին մատուցում է անասուններ, ոչխարներ և ոսկե ու արծաթե իրեր, որոնցով Ես սնում եմ նրա ժողովրդին՝ գերազանցելով օրենքի ներքո Եհովայի կողմից պահանջվող տասանորդը, ուստի, Ես նրանց շնորհել եմ է՛լ ավելին. հարյուր անգամից ավել, քան Իսրայելը պետք է ստանար օրենքի ներքո։ Այն, ինչով Ես սնում եմ Իսրայելին, գերազանցում է այն ամենն, ինչ ստացավ Աբրահամը, և ինչ ստացավ Իսահակը։ Ես կդարձնեմ Իսրայելի ընտանիքը բեղմնավոր և բազմամարդ և այնպես կանեմ, որ Իսրայելի Իմ ժողովուրդը տարածվի ողջ երկրով մեկ։ Նրանք, ում Ես օրհնում և խնամում եմ, դեռևս Իսրայելի ընտրյալ ժողովուրդն են. այսինքն՝ այն մարդիկ, որոնք նվիրում են Ինձ այն ամենն, ինչ ստացել են Ինձնից։ Այն պատճառով է, որ նրանք Ինձ իրենց մտքում են պահում, նրանք զոհաբերում են իրենց առաջնածին հորթերն ու գառներն Իմ սուրբ զոհասեղանին և իրենց ունեցած ամեն ինչ Իմ առաջ՝ ընդհուպ մինչև զոհաբերելով իրենց նորածին անդրանիկ որդիներին՝ ի սպասումն Իմ վերադարձի։ Իսկ ի՞նչ կասեք ձեր մասին։ Դուք հրահրում եք Իմ զայրույթը, պահանջներ եք ներկայացնում Ինձ և գողանում եք այն մարդկանց ընծաները, որոնք զոհաբերություններ են անում Ինձ համար, և դուք չգիտեք, որ վիրավորում եք Ինձ. այսպիսով՝ այն ամենն, ինչ ստանում եք, լացն ու պատիժն են խավարի մեջ։ Դուք բազմիցս հարուցել եք Իմ զայրույթը, և Ես թափել եմ Իմ կիզիչ կրակներն այնպես, որ բավականին շատ մարդիկ են ողբերգական վախճան ունեցել, իսկ երջանիկ տները վերածվել են ամայի գերեզմանների։ Այն ամենն, ինչ Ես ունեմ այս որդերի համար, անվերջանալի զայրույթ է, և Ես նրանց օրհնելու որևէ մտադրություն չունեմ։ Միայն հանուն Իմ գործի է, որ Ես բացառություն եմ արել ու բարձրացրել ձեզ և, կրելով մեծ նվաստացում, աշխատել եմ ձեր մեջ։ Եթե ոչ Իմ Հոր կամքի համար, ինչպե՞ս կարող էի ապրել նույն տան մեջ այն որդերի հետ, որոնք թավալվում են գոմաղբի կույտում։ Ես ծայրահեղ գարշանք եմ զգում ձեր բոլոր արարքների և խոսքերի հանդեպ, և ամեն դեպքում, քանի որ Ես որոշակի «հետաքրքրություն» ունեմ ձեր պղծության և ապստամբության նկատմամբ, սա դարձել է Իմ խոսքերի մի մեծ հավաքածու։ Այլապես Ես բացարձակապես այսքան երկար մնացած չէի լինի ձեր մեջ։ Հետևաբար, դուք պետք է իմանաք, որ Իմ վերաբերմունքը ձեր հանդեպ լոկ համակրանքի ու խղճահարության վերաբերմունք է՝ առանց անգամ մի կաթիլ սիրո, և այն, ինչ Ես ունեմ ձեզ համար, լոկ հանդուրժողականություն է, քանի որ Ես սա անում եմ միայն հանուն Իմ գործի։ Եվ դուք տեսել եք Իմ գործերը միայն այն պատճառով, որ Ես որպես «հումք» ընտրել եմ պղծությունն ու ապստամբությունը. այլապես Ես բացարձակապես չէի բացահայտի Իմ գործերն այս որդերին։ Ես աշխատում եմ ձեզ վրա միայն դժկամությամբ, բնավ ոչ այն պատրաստակամությամբ և հոժարակամությամբ, որով Իմ գործն արեցի Իսրայելում։ Ես զսպում եմ Իմ զայրույթը, մինչ ստիպում եմ Ինքս Ինձ խոսել ձեր մեջ։ Եթե ոչ Իմ ավելի մեծ գործի համար, ինչպե՞ս կարող էին Իմ աչքերը հանդուրժել նման որդերի շարունակական գոյությունը։ Եթե ոչ հանուն Իմ անվան, Ես վաղուց ելած կլինեի ամենաբարձր բարձունքները և հիմնովին մոխրացրած կլինեի այս որդերին՝ իրենց գոմաղբի կույտի հետ միասին։ Եթե ոչ հանուն Իմ փառքի, ինչպե՞ս կարող էի թույլ տալ, որ այս չար դևերը բացահայտորեն դիմակայեին Ինձ՝ գլուխները տարուբերելով Իմ աչքերի առաջ։ Եթե ոչ Իմ գործն առանց ամենաչնչին խոչընդոտի սահուն իրականացնելու նպատակով, ինչպե՞ս կարող էի թույլ տալ այս որդանման մարդկանց անսանձորեն անարգել Ինձ։ Եթե Իսրայելի որևէ գյուղում հարյուր հոգի ոտքի կանգներ՝ այսպես դիմակայելու Ինձ, նույնիսկ եթե նրանք զոհաբերություններ անեին Ինձ, Ես, միևնույնն է, կբնաջնջեի և կգցեի նրանց երկրի ճեղքերի մեջ, որպեսզի կանխեի այլ քաղաքների մարդկանց՝ երբևէ կրկին հակառակվելը։ Ես ամենակուլ կրակ եմ և չեմ հանդուրժում վիրավորանք։ Քանի որ բոլոր մարդիկ ստեղծվել են Իմ կողմից, ինչ էլ որ Ես ասեմ և անեմ, նրանք պետք է հնազանդվեն և չեն կարող հակառակվել։ Մարդիկ իրավունք չունեն միջամտելու Իմ գործին, և առավել ևս նրանք որակավորված չեն վերլուծելու, թե ինչն է ճիշտ կամ սխալ Իմ գործի և Իմ խոսքերի մեջ։ Ես եմ Արարիչը, և արարածները պետք է հասնեն այն ամենին, ինչ Ես պահանջում եմ՝ Իմ հանդեպ երկյուղի սրտով. նրանք չպետք է փորձեն վիճել Ինձ հետ և հատկապես չպետք է դիմակայեն։ Իմ իշխանությամբ Ես կառավարում եմ Իմ ժողովրդին, և Իմ կողմից ստեղծված բոլոր արարածները պետք է հնազանդվեն Իմ իշխանությանը։ Թեև այսօր դուք համարձակ և հանդուգն եք Իմ առաջ, թեև ապստամբում եք այն խոսքերի դեմ, որոնցով Ես ուսուցանում եմ ձեզ, և չգիտեք՝ ինչ է վախենալը, Ես ձեր ապստամբությանը պատասխանում եմ միայն հանդուրժողականությամբ. Ես զայրույթով չեմ բռնկվի այն պատճառով, որ փոքրիկ, աննշան որդերը տակնուվրա են արել գոմաղբը՝ թույլ տալով, որ ազդի Իմ գործի վրա։ Հանուն Իմ Հոր կամքի՝ Ես հանդուրժում եմ այն ամենի շարունակական գոյությունը, ինչից նողկում եմ, և այն բոլոր բաները, որոնցից գարշում եմ, և այդպես կանեմ մինչև Իմ արտահայտությունների ավարտը, մինչև Իմ ամենավերջին պահը։ Մի՛ անհանգստացիր։ Ես չեմ իջնի անանուն որդի մակարդակին և չեմ համեմատի Իմ կարողությունները քոնի հետ։ Ես գարշում եմ քեզնից, բայց ունակ եմ հանդուրժելու։ Դու ապստամբում ես Իմ դեմ, բայց չես կարող խուսափել այն օրվանից, երբ Ես կպատժեմ քեզ, ինչն Ինձ խոստացվել է Իմ Հոր կողմից։ Կարո՞ղ է արարված որդը հաղթել Արարչին։ Աշնանը թափվող տերևները վերադառնում են իրենց արմատներին. դու կվերադառնաս քո «հոր» տուն, իսկ Ես կվերադառնամ Իմ Հոր մոտ։ Ինձ կուղեկցի Նրա քնքուշ գորովանքը, իսկ քեզ կհետևի քո հոր ոտնահարումը։ Ես կունենամ Իմ Հոր փառքը, իսկ դու կունենաս քոնի ամոթը։ Ես կօգտագործեմ այն պատիժը, որը երկար ժամանակ զսպել եմ՝ քեզ ուղեկցելու համար, և դու կընդունես Իմ պատիժը քո գարշահոտ մսեղիով, որն ապականված է եղել տասնյակ հազարավոր տարիներ։ Ես ավարտած կլինեմ քո վրա խոսքերի Իմ գործը, որն ուղեկցվում է հանդուրժողականությամբ, և դու կսկսես կատարել Իմ խոսքերում ասված տառապանքի «վա՜յ»-ը կրելու դերը։ Ես մեծապես կուրախանամ և կգործեմ Իսրայելում. դու լաց կլինես և կկրճտացնես քո ատամները՝ գոյատևելով և մեռնելով ցեխի մեջ։ Ես կվերագտնեմ Իմ նախնական կերպարանքը և այլևս չեմ մնա պղծության մեջ քեզ հետ, մինչդեռ դու կվերագտնես քո նախնական այլանդակությունը և կշարունակես փորփրել գոմաղբի կույտի շուրջ։ Երբ Իմ գործն ու խոսքերն ավարտվեն, դա Ինձ համար ուրախության օր կլինի։ Երբ քո դիմակայությունն ու ապստամբությունն ավարտվեն, դա քեզ համար լացի օր կլինի։ Ես չեմ կարեկցի քեզ, և դու այլևս երբեք չես տեսնի Ինձ։ Ես այլևս երկխոսության մեջ չեմ մտնի քեզ հետ, և դու այլևս երբեք չես հանդիպի Ինձ։ Ես կատեմ քո ապստամբությունը, և դու կկարոտես Իմ հաճելիությունը։ Ես կհարվածեմ քեզ, և դու կկարոտես Ինձ։ Ես սիրով կհեռանամ քեզնից, և դու քեզ պարտական կզգաս Իմ հանդեպ։ Ես այլևս երբեք չեմ տեսնի քեզ, բայց դու միշտ հույս կտածես Իմ հանդեպ։ Ես կատեմ քեզ, որովհետև դու ներկայումս դիմակայում ես Ինձ, և դու կկարոտես Ինձ, որովհետև Ես ներկայումս պատժում եմ քեզ։ Ես չեմ կամենա ապրել քո կողքին, բայց դու դառնորեն կտենչաս դա և լաց կլինես դեպի հավերժություն, որովհետև դու կզղջաս այն ամենի համար, ինչ արել ես Իմ հանդեպ։ Դու խղճի խայթ կզգաս քո ապստամբության և դիմադրության համար, նույնիսկ երեսնիվայր կպառկես գետնին խղճի խայթով, կընկնես Իմ առաջ և կերդվես այլևս երբեք չապստամբել Իմ դեմ։ Սակայն քո սրտում դու միայն կսիրես Ինձ, բայց երբեք չես կարողանա լսել Իմ ձայնը։ Ես կստիպեմ, որ ամաչես ինքդ քեզնից։

Հիմա Ես նայում եմ քո անզուսպ մսեղիին, որը փորձում է շողոքորթել Ինձ, և Ես միայն մի փոքր նախազգուշացում ունեմ քեզ համար, թեև Ես քեզ պատիժով չեմ «սպասարկի»։ Դու պետք է իմանաս, թե ինչ դեր ես խաղում Իմ գործի մեջ, և այդ ժամանակ Ես գոհ կլինեմ։ Սրանից դուրս հարցերում, եթե դիմակայես Ինձ կամ ծախսես Իմ գումարը կամ ուտես Ինձ՝ Եհովայիս համար արված զոհաբերությունները, կամ եթե դուք՝ որդերդ, կծեք միմյանց, կամ եթե դուք՝ շնանման արարածներդ, բախումներ ունենաք կամ ապականեք իրար, Ես չեմ մտահոգվում այդ ամենով։ Դուք միայն պետք է իմանաք, թե ինչ տեսակներ եք դուք, և Ես գոհ կլինեմ։ Բացի այս ամենից, եթե ցանկանում եք զենք քաշել միմյանց վրա կամ պայքարել միմյանց դեմ խոսքերով, դա լավ է. Ես նման բաներին միջամտելու ոչ մի ցանկություն չունեմ, և մարդկային հարցերը բացարձակապես ոչ մի կապ չունեն Ինձ հետ։ Պատճառն այն չէ, որ Ես չեմ հետաքրքրվում ձեր միջև եղած բախումներով, այլ այն, որ Ես ձեզնից մեկը չեմ, ուստի, չեմ մասնակցում ձեր միջև եղած հարցերին։ Ես Ինքս արարած չեմ և աշխարհից չեմ, ուստի, Ես գարշում եմ մարդկանց եռուզեռուն կյանքից և նրանց միջև եղած խառնաշփոթ, անպատշաճ հարաբերություններից։ Ես հատկապես գարշում եմ աղմկոտ ամբոխներից։ Սակայն Ես խորը գիտելիք ունեմ յուրաքանչյուր արարածի սրտում եղած անմաքրությունների մասին և նախքան ձեզ ստեղծելը Ես արդեն գիտեի մարդկային սրտի խորքում գոյություն ունեցող անարդարության մասին, և Ես գիտեի մարդկային սրտում եղած ողջ նենգության և խոտորության մասին։ Հետևաբար, թեև ընդհանրապես հետքեր չեն մնում, երբ մարդիկ անարդար գործեր են անում, Ես, միևնույն է, գիտեմ, որ ձեր սրտերում պահված անարդարությունը գերազանցում է Իմ ստեղծած բոլոր բաների առատությունը։ Ձեզնից յուրաքանչյուրը բարձրացել է բազմությունների գագաթը. դուք բարձրացել եք՝ դառնալու զանգվածների նախնիները։ Դուք ծայրահեղ կամայական եք և անսանձորեն վազվզում եք բոլոր որդերի մեջ՝ փնտրելով հանգստի տեղ և մոլորված կերպով մտածելով լափել ձեզնից փոքր որդերին։ Դուք չարասիրտ ու նենգ եք ձեր սրտերում՝ գերազանցելով այն ուրվականներին, որոնք սուզվել են ծովի հատակը։ Դուք բնակվում եք գոմաղբի հատակում՝ անհանգստացնելով որդերին վերից վար, մինչև նրանք այլևս խաղաղություն չեն ունենում` մի որոշ ժամանակ կռվելով միմյանց հետ և ապա հանդարտվելով։ Դուք չգիտեք ձեր տեղը, սակայն դեռևս պայքարում եք միմյանց հետ գոմաղբի մեջ։ Ի՞նչ կարող եք շահել նման պայքարից։ Եթե իսկապես Իմ հանդեպ երկյուղի սրտեր ունենայիք, ինչպե՞ս կարող էիք մրցակցել միմյանց հետ Իմ մեջքի հետևում։ Որքան էլ բարձր լինի քո կարգավիճակը, մի՞թե դեռ գարշահոտ փոքրիկ որդ չես գոմաղբի մեջ։ Կկարողանա՞ս արդյոք թևեր բացել և դառնալ աղավնի երկնքում։ Դուք՝ գարշահոտ փոքրիկ որդերդ, գողանում եք ընծաներն Իմ՝ Եհովայիս զոհասեղանից. այդկերպ կարո՞ղ եք արդյոք փրկել ձեր կործանված, ոչնչացված հեղինակությունը և դառնալ Իսրայելի ընտրյալ ժողովուրդը։ Դուք անամոթ թշվառներ եք։ Զոհասեղանի վրայի այդ զոհաբերությունները մարդկանց կողմից մատուցվել են Ինձ՝ որպես գորովանքի նշան նրանցից, ովքեր երկյուղում են Ինձնից։ Դրանք Իմ վերահսկողության և Իմ օգտագործման համար են, ուստի, ինչպե՞ս կարող ես հնարավորինս կողոպտել Ինձնից այն փոքրիկ տատրակները, որ մարդիկ տվել են Ինձ։ Մի՞թե չես վախենում Հուդա դառնալուց։ Մի՞թե չես վախենում, որ քո երկիրը կարող է արյան դաշտ դառնալ։ Դու անամոթ արարած։ Մի՞թե կարծո՞ւմ ես, որ մարդկանց կողմից զոհաբերած տատրակները քո՝ որդիդ փորը սնելու համար են։ Ինչ Ես տվել եմ քեզ, այն է, ինչից Ես գոհ եմ և ինչ պատրաստակամ եմ տալ քեզ. այն, ինչ Ես չեմ տվել քեզ, պետք է լինի Իմ տնօրինության տակ։ Դու չես կարող պարզապես գողանալ Իմ ընծաները։ Նա, ով գործում է, Ես եմ՝ Եհովա Արարիչը, և մարդիկ զոհաբերություններ են մատուցում Իմ պատճառով։ Մի՞թե կարծում ես, թե սա հատուցում է քո ողջ այսուայնկողմ վազելու համար։ Դու իսկապես անամոթ ես։ Ո՞ւմ համար ես այսուայնկողմ վազում։ Մի՞թե քեզ համար չէ։ Ինչո՞ւ ես գողանում Իմ զոհաբերությունները։ Ինչո՞ւ ես գումար գողանում Իմ քսակից։ Մի՞թե դու Հուդա Իսկարիովտացու որդին չես։ Ինձ՝ Եհովայիս մատուցվող զոհաբերությունները պետք է վայելեն քահանաները։ Մի՞թե քահանա ես։ Դու համարձակվում ես ինքնագոհաբար ուտել Իմ զոհաբերությունները և նույնիսկ դրանք դնել սեղանին. դու ոչ մի արժեք չունես։ Դու անարժեք թշվառ։ Իմ կրակը՝ Եհովայի կրակը, կմոխրացնի քեզ։


Մսեղավոր ոչ ոք չի կարող խուսափել բարկության օրից

Այսօր Ես այսպես եմ խրատում ձեզ՝ ձեր իսկ գոյատևման համար, որպեսզի Իմ գործն առաջ ընթանա անխափան, և որպեսզի Իմ նախնական գործը ողջ տիեզերքում իրականացվի ավելի պատշաճ ու կատարյալ կերպով՝ բացահայտելով Իմ խոսքը, իշխանությունը, մեծափառությունն ու դատաստանը յուրաքանչյուր երկրի ու ազգի մարդկանց։ Գործը, որ կատարում եմ ձեզանում, Իմ գործի սկիզբն է ամբողջ տիեզերքում։ Թեև այժմ արդեն վերջին օրերի ժամանակն է, իմացեք, որ «վերջին օրերը» պարզապես դարաշրջանի անվանումն է՝ եզրույթ, որը վերաբերում է դարաշրջանին. ինչպես Օրենքի դարաշրջանը և Շնորհքի դարաշրջանը. այն մատնանշում է մի ամբողջ դարաշրջան, այլ ոչ վերջին մի քանի տարին կամ ամիսը։ Սակայն վերջին օրերը տարբերվում են Օրենքի դարաշրջանից և Շնորհքի դարաշրջանից։ Վերջին օրերի գործը չի իրականացվում Իսրայելում, այլ հեթանոսների մեջ. այս գործն Իսրայելից դուրս գտնվող բոլոր ազգերի ու ցեղերի մարդկանց նվաճում է Իմ գահի առջև, որպեսզի Իմ փառքն արար աշխարհում լցնի ողջ տիեզերքն ու երկնակամարը։ Սա նրա համար է, որ Ես ավելի մեծ փառք ձեռք բերեմ, որպեսզի երկրի վրա բոլոր արարածները տարածեն Իմ փառքը բյուր ազգերի մեջ՝ հավիտյանս հաջորդ սերունդների մեջ, և որ երկնքում ու երկրի վրա բոլոր արարածները տեսնեն այն ողջ փառքը, որ ձեռք եմ բերել երկրի վրա։ Վերջին օրերին իրականացվող գործը նվաճման գործ է։ Այն երկրի բոլոր մարդկանց՝ իրենց երկրային կյանքով առաջնորդելու համար չէ, այլ երկրի վրա մարդկության հազարամյակներ տևող անխորտակելի ու տառապալից կյանքի եզրափակումն է։ Հետևաբար, վերջին օրերի գործը չի կարող նման լինել Իսրայելում կատարվող գործին, որը տևեց մի քանի հազար տարի, ոչ էլ կարող է նմանվել Հրեաստանում կատարվող գործին, որը տևեց ընդամենը մի քանի տարի, այնուհետև շարունակվեց երկու հազարամյակ՝ մինչև Աստծու երկրորդ մարմնացումը։ Վերջին օրերի մարդիկ միայն շփվում են Փրկչի՝ մսեղիում վերահայտնվելու հետ, և ստանում են Աստծու անձնական գործն ու խոսքը։ Երկու հազարամյակ էլ չի անցնի, երբ վերջին օրերը կմոտենան իրենց ավարտին. դրանք կարճատև են, ինչպես այն ժամանակաշրջանը, երբ Հիսուսը կատարում էր Շնորհքի դարաշրջանի գործը Հրեաստանում։ Սա այն պատճառով է, որ վերջին օրերը վերաբերում են ամբողջ դարաշրջանի լիակատար եզրափակմանը։ Դրանք Աստծու վեցհազարամյա տնօրինման ծրագիրն ամբողջացնելն ու ավարտելն են, և մարդկության կյանքի տառապալից ճանապարհի եզրափակումը։ Դրանք ամբողջ մարդկությանը հաջորդ դարաշրջան տանելու կամ մարդկության կյանքը շարունակելու թույլտվության մասին չեն․ այդպես այն ոչ մի կարևորություն չէր ունենա Իմ տնօրինման ծրագրի կամ մարդու գոյության համար։ Եթե մարդկությունը շարունակի այսպես, ապա վաղ թե ուշ այն ամբողջովին կկլանվի չար դևի կողմից, և այն հոգիները, որոնք Ինձ են պատկանում, վերջնականապես կկործանվեն նրա ձեռքերով։ Իմ գործը տևում է միայն վեց հազար տարի, և Ես նաև միայն թույլ եմ տվել, որ չարի վերահսկողությունն ամբողջ մարդկության նկատմամբ վեց հազար տարի տևի։ Այսպիսով, ժամանակը լրացել է։ Ես ոչ ցանկանում եմ շարունակել, ոչ էլ հետաձգել։ Վերջին օրերին Ես կհաղթեմ Սատանային, կվերադարձնեմ ողջ Իմ փառքը և հետ կվերցնեմ բոլոր այն հոգիները, որոնք Ինձ են պատկանում երկրի վրա, որպեսզի այդ տառապող հոգիները կարողանան փրկվել տառապանքի ծովից, և այդպիսով կեզրափակվի Իմ ամբողջ գործը երկրի վրա։ Այսօրվանից ի վեր՝ այլևս երբեք Ես մսեղի չեմ դառնա երկրի վրա, և այլևս երբեք Իմ Հոգին, որ իշխանություն ունի ամեն ինչի նկատմամբ, չի գործի երկրի վրա։ Ես միայն կվերստեղծեմ մի մարդկություն երկրի վրա՝ սրբացած մի մարդկություն, որը Իմ հավատարիմ քաղաքը կլինի այս երկրի վրա։ Բայց իմացե՛ք, որ Ես չեմ ոչնչացնի ամբողջ աշխարհը, ոչ էլ կոչնչացնեմ ամբողջ մարդկությունը։ Ես կպահպանեմ այդ մնացյալ մեկ երրորդը՝ երրորդը, որն ամբողջովին նվաճվել է Իմ կողմից և սիրում է Ինձ և կանեմ այնպես, որ այս երրորդը պտղաբեր լինի ու բազմանա երկրի վրա, ինչպես իսրայելացիներն օրենքի ներքո. նրանք կստանան առատ ոչխարներ ու անասուն, որոնցով կկերակրեմ նրանց, ինչպես նաև երկրի բոլոր հարստությունները։ Այս մարդկությունը կմնա Ինձ հետ հավիտյան, սակայն դա չի լինի այսօրվա ողորմելի կեղտոտ մարդկությունը, այլ մարդկություն, որն Իմ կողմից բոլոր ձեռք բերվածների մի միություն կլինի։ Սատանան չի փչացնի, չի անհանգստացնի կամ պաշարի այդպիսի մարդկությանը, և դա կլինի միակ մարդկությունը, որը կշարունակի ապրել երկրի վրա այն բանից հետո, երբ Սատանային պարտության մատնեմ։ Սա այն մարդկությունն է, որն այսօր նվաճվել է Իմ կողմից, և որը ձեռք է բերել Իմ խոստումը։ Ուստի և մարդկությունը, որը նվաճվել է վերջին օրերին, նաև այն մարդկությունն է, որը կմնա և կստանա Իմ հավիտենական օրհնությունը։ Նրանք կլինեն Սատանայի նկատմամբ Իմ հաղթանակի միակ ապացույցը և Սատանայի դեմ Իմ մղած պատերազմի միակ ավարը։ Պատերազմի այս ավարներն Իմ կողմից փրկված են Սատանայի իշխանությունից և Իմ վեց հազարամյա տնօրինման ծրագրի միակ բյուրեղացումն ու պտուղն են։ Նրանք գալիս են ամեն ազգից ու դավանանքից, և տիեզերքի ամեն վայրից ու երկրից։ Նրանք տարբեր ազգությունների են, ունեն տարբեր լեզուներ, սովորույթներ և մաշկի գույն, և տարածված են աշխարհի յուրաքանչյուր ազգում ու դավանանքում, նույնիսկ աշխարհի յուրաքանչյուր անկյունում։ Ի վերջո նրանք կհավաքվեն՝ կազմելու լիարժեք մարդկություն, մարդկանց մի հավաք, որն անհասանելի է Սատանայի ուժերի համար։ Մարդկության մեջ նրանք, ովքեր չեն փրկվել և չեն նվաճվել Իմ կողմից, լուռ կխորտակվեն ծովի ընդերքում և հավիտյան կայրվեն Իմ կլանող կրակներով։ Ես կոչնչացնեմ այս հին, ծայրահեղ կեղտոտ մարդկությունը, ինչպես ոչնչացրեցի Եգիպտոսի անդրանիկ որդիներին, անասուններին և ոչխարներին՝ թողնելով միայն իսրայելացիներին, ովքեր կերան գառան միսը, խմեցին գառան արյունը և գառան արյունով նշան արեցին իրենց դռների բարավորներին։ Արդյո՞ք նրանք, ովքեր նվաճվել են Իմ կողմից և Իմ ընտանիքից են, նույն մարդիկ չեն, ովքեր ուտում են այն Գառան միսը, որ Ես եմ, և խմում են այն Գառան արյունը, որ Ես եմ, և փրկագնվել են Իմ կողմից ու երկրպագում են Ինձ։ Արդյո՞ք այդպիսի մարդիկ միշտ չեն ուղեկցվում Իմ փառքով։ Նրանք չե՞ն, արդյոք, որ առանց այդ Գառան մսի, որ Ես եմ, վաղուց է, որ լուռ խորտակված են ծովի ընդերքում։ Այսօր դուք հակառակվում եք Ինձ, և այսօր Իմ խոսքերը ճիշտ այնպիսին են, ինչպիսին նրանք, որ Եհովան ասաց Իսրայելի որդիներին ու թոռներին։ Սակայն ձեր սրտերի խորքերում անզիջողականություն կա, և դուք կուտակում եք Իմ բարկությունը՝ բերելով ավելի մեծ տառապանք ձեր մսեղիին, ավելի մեծ դատաստան ձեր մեղքերի համար և ավելի մեծ բարկություն ձեր անիրավության համար։ Ո՞վ կարող է խուսափել Իմ բարկության օրը, եթե դուք այսօր այսպես եք Ինձ վերաբերվում։ Ո՞ւմ անիրավությունը կարող է խուսափել Իմ պատժող աչքերից։ Ո՞ւմ անօրինությունները կարող են խուսափել Իմ՝ Ամենակարողիս ձեռքերից։ Ո՞ւմ հակառակությունը կարող է խուսափել Իմ՝ Ամենակարողիս դատաստանից։ Ես՝ Եհովաս, այսպես եմ խոսում ձեզ հետ՝ հեթանոս տոհմերի սերունդների, և այն խոսքերը, որ ասում եմ ձեզ, գերազանցում են Օրենքի դարաշրջանի և Շնորհքի դարաշրջանի բոլոր խոսքերը, սակայն դուք ավելի անզիջում եք, քան Եգիպտոսի բոլոր մարդիկ։ Մի՞թե դուք չեք կուտակում Իմ բարկությունը, մինչ Ես հանգիստ կատարում եմ Իմ գործը։ Ինչպե՞ս կարող եք դուք անվնաս փախչել Իմ՝ Ամենակարողիս օրվանից։

Ես այս կերպ աշխատել ու խոսել եմ ձեր մեջ, Ես այնքա՜ն էներգիա և սրտի արյուն եմ ծախսել, սակայն ե՞րբ եք դուք երբևէ լսել այն ամենը, ինչ Ես պարզորոշ ասում եմ ձեզ։ Որտե՞ղ եք դուք երեսնիվայր խոնարհվել Իմ՝ Ամենակարողիս առաջ։ Ինչո՞ւ եք Ինձ հետ այսպես վարվում։ Ինչո՞ւ է ձեր ասած ու արած ամեն ինչը հարվածում Իմ բարկությանը։ Ինչո՞ւ են ձեր սրտերն այդքան քարացած։ Ես երբևէ տապալե՞լ եմ ձեզ։ Ինչո՞ւ եք Ինձ միայն վիշտ ու տագնապ պատճառում։ Մի՞թե սպասում եք, որ Իմ՝ Եհովայիս բարկության օրը վրա հասնի ձեզ։ Մի՞թե սպասում եք, որ արձակեմ ձեր ըմբոստությամբ հրահրված Իմ բարկությունը։ Մի՞թե այն ամենն, ինչ անում եմ ձեզ համար, հանուն ձեզ չէ։ Սակայն դուք միշտ այդպես եք վարվել Ինձ՝ Եհովայիս հետ. հափշտակել եք Իմ զոհաբերությունները, Իմ զոհասեղանի ընծաները տուն՝ գայլի որջ եք տարել, որ կերակրեք ձագերին ու ձագերի ձագերին։ Մարդիկ մարտնչում են միմյանց դեմ՝ իրար նայելով զայրացած հայացքներով, սրերով ու նիզակներով, և Իմ՝ Ամենակարողիս խոսքերը նետում են արտաքնոցը, որպեսզի դրանք դառնան այնքան պղծված, որքան արտաթորանքը։ Որտե՞ղ է ձեր ազնվությունը։ Ձեր մարդկայնությունը վերածվել է գազանության։ Ձեր սրտերը վաղուց արդեն քարացել են։ Մի՞թե չգիտեք, որ երբ հասնի Իմ բարկության օրը, այդ ժամանակ Ես պիտի դատեմ այն չարիքը, որ դուք այսօր գործում եք Իմ՝ Ամենակարողիս դեմ։ Մի՞թե կարծում եք, թե այսպես Ինձ հիմարացնելով, Իմ խոսքերը տիղմի մեջ նետելով ու դրանց չլսելով՝ Իմ թիկունքում այսպես վարվելով կկարողանաք խուսափել Իմ բարկացած հայացքից։ Մի՞թե չգիտեք, որ Իմ՝ Եհովայիս աչքերն արդեն տեսել են ձեզ, երբ դուք հափշտակում էիք Իմ զոհաբերությունները և տենչում Իմ ունեցվածքը։ Մի՞թե չգիտեք, որ երբ հափշտակում էիք Իմ զոհաբերությունները, դա անում էիք հենց այն զոհասեղանի առջև, որի վրա մատուցվում են այդ զոհաբերությունները։ Ինչպե՞ս կարող էիք ինքներդ ձեզ այդքան խելացի համարել և այս կերպ Ինձ մոլորեցնել։ Ինչպե՞ս կարող էր Իմ բարկությունը հեռու մնալ ձեր սարսափելի մեղքերից։ Ինչպե՞ս կարող էր Իմ մոլեգնող զայրույթը շրջանցել ձեր չար գործերը։ Այն չարիքը, որ դուք այսօր գործում եք, ելք չի բացում ձեր առջև, այլ պատիժ է կուտակում ձեր վաղվա օրվա համար. այն հարվածում է Իմ՝ Ամենակարողիս պատժին ձեր հանդեպ։ Ինչպե՞ս կարող են ձեր չարագործություններն ու չարախոսությունները խուսափել Իմ պատժից։ Ինչպե՞ս կարող են ձեր աղաչանքները հասնել Իմ ականջներին։ Ինչպե՞ս կարող եմ Ես ելք բացել ձեր անարդարության համար։ Ինչպե՞ս կարող եմ Ես անպատիժ թողնել Իմ դեմ ուղղված ձեր ապստամբ չարագործությունները։ Ինչպե՞ս կարող եմ Ես չկտրել ձեր լեզուները, որոնք թունավոր են օձի լեզվի պես։ Դուք Ինձ չեք դիմում հանուն ձեր արդարության, այլ ձեր անարդարությամբ կուտակում եք Իմ բարկությունը։ Ինչպե՞ս կարող եմ Ես ներել ձեզ։ Իմ՝ Ամենակարողիս աչքերում ձեր խոսքերն ու գործերը պիղծ են երևում։ Իմ՝ Ամենակարողիս աչքերում ձեր անարդարությունն անվերջանալի պատիժ է։ Ինչպե՞ս կարող են Իմ արդար պատիժն ու դատաստանը լքել ձեզ։ Քանի որ դուք այսպես եք վարվում Ինձ հետ՝ պատճառելով Ինձ վիշտ ու բարկություն, ինչպե՞ս կարող եմ ձեզ թույլ տալ փախչել Իմ ձեռքից և խուսափել այն օրվանից, երբ Ես՝ Եհովաս, կպատժեմ ու կանիծեմ ձեզ։ Մի՞թե չգիտեք, որ ձեր բոլոր չար խոսքերն ու արտահայտությունները վաղուց արդեն հասել են Իմ ականջներին։ Մի՞թե չգիտեք, որ ձեր անարդարությունը վաղուց արդեն արատավորել է Իմ արդարության սուրբ պատմուճանը։ Մի՞թե չգիտեք, որ ձեր ապստամբությունը վաղուց արդեն հարուցել է Իմ առատ բարկությունը։ Մի՞թե չգիտեք, որ վաղուց արդեն բորբոքել եք Ինձ, և որ Ես վաղուց եմ հանդուրժում ձեզ։ Մի՞թե չգիտեք, որ արդեն վնասել եք այն մսեղին, որի մեջ Ես եմ՝ այն վերածելով ցնցոտիների։ Ես համբերել եմ մինչև հիմա, այնպես որ Իմ բարկությունն եմ թափում՝ այլևս չհանդուրժելով ձեզ։ Մի՞թե չգիտեք, որ ձեր չարագործություններն արդեն հասել են Իմ աչքերին, և որ Իմ կանչերն արդեն հասել են Իմ Հոր ականջներին։ Ինչպե՞ս կարող էր Նա թույլ տալ, որ այսպես վարվեք Ինձ հետ։ Մի՞թե այն ամենն, ինչ Ես անում եմ ձեզ վրա, հանուն ձեզ չէ։ Մինչդեռ ձեզնից ո՞վ է բարության մեջ աճել հանուն այն գործի, որ Ես՝ Եհովաս, անում եմ։ Մի՞թե Ես կարող էի նվիրված չլինել Իմ Հոր կամքին տկարությանս և կրածս տառապանքի պատճառով։ Մի՞թե չեք հասկանում Իմ սիրտը։ Ես խոսում եմ ձեզ հետ այնպես, ինչպես Եհովան էր խոսում. մի՞թե Ես այսքան շատ բան չեմ զոհաբերել ձեզ։ Թեև Ես հոժար եմ կրելու այս ողջ տառապանքը հանուն Իմ Հոր գործի, սակայն ինչպե՞ս կարող եք դուք Իմ տառապանքի շնորհիվ ազատվել այն պատժից, որը Ես բերում եմ ձեզ վրա։ Մի՞թե դուք այսքան շատ բան չեք վայելել Ինձնից։ Այսօր Ես շնորհվել եմ ձեզ Իմ Հոր կողմից. մի՞թե չգիտեք, որ դուք վայելում եք շատ ավելին, քան Իմ առատաձեռն խոսքերն են։ Մի՞թե չգիտեք, որ Իմ կյանքը փոխանակվել է ձեր կյանքի և այն ամենի հետ, ինչ դուք վայելում եք։ Մի՞թե չգիտեք, որ Իմ Հայրն Իմ կյանքն օգտագործեց Սատանայի դեմ պատերազմելու համար, և որ Նա նաև Իմ կյանքը շնորհեց ձեզ՝ թույլ տալով, որ դուք հարյուրապատիկը ստանաք և խուսափեք այնքան շատ փորձություններից։ Մի՞թե չգիտեք, որ լոկ Իմ գործի միջոցով եք դուք ազատվել բազում փորձություններից ու բազմաթիվ հրեղեն պատիժներից։ Մի՞թե չգիտեք, որ միայն Իմ պատճառով է, որ Իմ Հայրը թույլ է տալիս ձեզ այսքան բան վայելել մինչև հիմա։ Ինչպե՞ս կարող եք այսօր այդքան անզիջում մնալ՝ ասես ձեր սրտերի վրա կոշտուկներ գոյացած լինեն։ Ինչպե՞ս կարող է ձեր այսօրվա գործած չարիքը խուսափել բարկության այն օրից, որը կհետևի երկրից Իմ հեռանալուն։ Ինչպե՞ս կարող եմ Ես թույլ տալ այդքան անզիջում մարդկանց խուսափել Եհովայի ցասումից։

Հետադարձ հայա՛ցք նետեք անցյալին. ե՞րբ է Իմ հայացքը եղել բարկացած, և Իմ ձայնը՝ խիստ ձեր հանդեպ։ Ե՞րբ եմ Ես ձեր նկատմամբ մանրախնդիր եղել։ Ե՞րբ եմ ձեզ անհիմն կերպով հանդիմանել։ Ե՞րբ եմ ձեզ հանդիմանել հենց ձեր երեսին։ Մի՞թե հանուն Իմ գործի չէ, որ Ես խնդրում եմ Իմ Հորը ձեզ ազատել ամեն տեսակ փորձությունից։ Ինչո՞ւ եք Ինձ հետ այսպես վարվում։ Մի՞թե Ես երբևէ օգտագործել եմ Իմ իշխանությունը՝ ձեր մսեղին տապալելու համար։ Ինչո՞ւ եք Ինձ այդպես հատուցում։ Իմ հանդեպ մեկ ջերմ, մեկ սառը լինելուց հետո դուք ո՛չ տաք եք, ո՛չ սառը, իսկ հետո փորձում եք քծնել Ինձ ու բաներ թաքցնել Ինձանից, և ձեր բերանները լի են անարդարների թքով։ Մի՞թե կարծում եք, թե ձեր լեզուները կարող են խաբել Իմ Հոգուն։ Մի՞թե կարծում եք, թե ձեր լեզուները կարող են խուսափել Իմ բարկությունից։ Մի՞թե կարծում եք, թե ձեր լեզուները կարող են դատել Իմ՝ Եհովայիս գործերը, ինչպես ցանկանան։ Մի՞թե Ես այն Աստվածն եմ, որին մարդը կարող է դատել։ Մի՞թե Ես թույլ կտամ մի չնչին որդի՝ այդպես հայհոյելու Ինձ։ Ինչպե՞ս կարող եմ Ես այդպիսի ապստամբ որդիներին տեղ տալ Իմ հավիտենական օրհնությունների մեջ։ Ձեր խոսքերն ու գործերն արդեն վաղուց բացահայտել ու դատապարտել են ձեզ։ Երբ Ես տարածեցի երկինքն ու ստեղծեցի ամեն ինչ, Ես Ինձնից բացի ոչ մի արարածի թույլ չտվեցի իր հայեցողությամբ մասնակցել դրան, առավել ևս թույլ չեմ տալիս որևէ բանի խաթարել Իմ գործն ու Իմ տնօրինումը, ինչպես որ ինքն է ցանկանում։ Ես չեմ հանդուրժում ոչ մի մարդու կամ առարկա. ինչպե՞ս կարող եմ խնայել նրանց, ովքեր դաժան ու անմարդկային են Իմ հանդեպ։ Ինչպե՞ս կարող եմ ներել նրանց, ովքեր դավաճանում են Իմ խոսքերին։ Ինչպե՞ս կարող եմ խնայել նրանց, ովքեր ապստամբում են Իմ դեմ։ Մի՞թե մարդու ճակատագիրն Իմ՝ Ամենակարողիս ձեռքում չէ։ Ինչպե՞ս կարող եմ Ես քո անարդարությունն ու ապստամբությունը սուրբ համարել։ Ինչպե՞ս կարող են քո մեղքերը պղծել Իմ սրբությունը։ Ես չեմ պղծվում անարդարների կեղտով և չեմ վայելում անարդարների ընծաները։ Եթե դու հավատարիմ լինեիր Ինձ՝ Եհովայիս, մի՞թե քեզ կվերցնեիր Իմ սեղանի զոհաբերությունները։ Մի՞թե կկարողանայիր օգտագործել թունավոր լեզվուդ՝ Իմ սուրբ անունը հայհոյելու համար։ Մի՞թե դու կկարողանայիր այս կերպ դավաճանել Իմ խոսքերին։ Մի՞թե դու կկարողանայիր Իմ փառքն ու սուրբ անունը, որպես գործիք, օգտագործել՝ ծառայելու Սատանային՝ չարին։ Իմ կյանքը տրված է սրբերի վայելքի համար։ Ինչպե՞ս կարող եմ թույլ տալ քեզ Իմ կյանքին ինչպես խաղալիք վերաբերվել` ինչպես կամենաս, և այն որպես գործիք օգտագործեք ձեր միջև եղած հակամարտությունների համար։ Ինչպե՞ս կարող եք այսքան անսիրտ լինել և այդքան զուրկ բարության ուղուց Իմ հանդեպ ձեր վերաբերմունքում։ Մի՞թե չգիտեք, որ Ես արդեն գրել եմ ձեր չարագործությունները կյանքի այս խոսքերում։ Ինչպե՞ս կարող եք խուսափել ցասման օրվանից, երբ Ես պատժեմ Եգիպտոսը։ Ինչպե՞ս կարող եմ ձեզ թույլ տալ այս կերպ հակառակվել ու ապստամբել Իմ դեմ՝ նորից ու նորից։ Բացահայտ ասու՛մ եմ ձեզ. երբ այդ օրը գա, ձեր պատիժն ավելի անտանելի կլինի, քան Եգիպտոսինը։ Ինչպե՞ս կարող եք խուսափել Իմ բարկության օրից։ Ճշմարիտ եմ ասում ձեզ. Իմ տոկունությունը պատրաստ էր ձեր չարագործություններին և գոյություն ունի այդ օրը ձեզ պատժելու համար։ Մի՞թե դուք չեք, որ կկրեք ցասման դատաստանը, երբ Իմ համբերության բաժակը լցվի։ Մի՞թե ամեն ինչ Իմ՝ Ամենակարողիս ձեռքում չէ։ Ինչպե՞ս կարող էի թույլ տալ ձեզ այսպես ապստամբել Իմ դեմ՝ երկնքի ներքո։ Ձեր կյանքը շատ ծանր է լինելու, որովհետև դուք հանդիպել եք Մեսիային, ում մասին ասված էր, թե գալու է, բայց ով երբեք չեկավ։ Մի՞թե դուք Նրա թշնամիները չեք։ Հիսուսը ընկերություն է արել ձեզ հետ, սակայն դուք Մեսիայի թշնամիներն եք։ Մի՞թե չգիտեք, որ թեև դուք ընկերություն եք անում Հիսուսի հետ, ձեր չարագործությունները լցրել են պիղծերի անոթները։ Թեև դուք շատ մոտ եք Եհովային, մի՞թե չգիտեք, որ ձեր չար խոսքերը հասել են Եհովայի ականջներին և բորբոքել Նրա բարկությունը։ Ինչպե՞ս կարող է Նա մոտ լինել քեզ և ինչպե՞ս կարող է չայրել քո այդ անոթները, որոնք լի են չարագործություններով։ Ինչպե՞ս կարող է Նա քո թշնամին չլինել։


Փրկիչն արդեն վերադարձել է «Սպիտակ Ամպի» վրա

Հազարամյակներ շարունակ մարդը տենչացել է ականատես լինել Փրկչի գալստյանը։ Մարդը տենչացել է տեսնել, թե ինչպես է Հիսուս Փրկիչը՝ սպիտակ ամպի վրա նստած, անձամբ իջնում նրանց մեջ, ովքեր հազարավոր տարիներ Նրան փափագել և հույս են դրել Նրա վրա։ Մարդը նաև տենչացել է, որ Փրկիչը վերադառնա և վերամիավորվի իր հետ. այսինքն՝ տենչացել է, որ Հիսուս Փրկիչը, ով հազարավոր տարիներ բաժանված է եղել մարդկանցից, վերադառնա և մեկ անգամ ևս իրականացնի փրկագնման գործը, որը Նա կատարել էր հրեաների մեջ, լինի մարդու նկատմամբ ողորմած և սիրող, ների մարդու մեղքերը և կրի մարդու մեղքերը և նույնիսկ կրի մարդու բոլոր անօրինությունները և փրկի մարդուն մեղքից։ Թե ինչ է մարդը տենչում, այն է, որ Հիսուս Փրկիչը լինի նույնը, ինչ նախկինում՝ Փրկիչ, ով սիրելի է, բարի և պատվարժան, ով երբեք չի զայրանում մարդու վրա և երբեք չի նախատում մարդուն, այլ ներում է և Իր վրա է վերցնում մարդու բոլոր մեղքերը, և ով նույնիսկ, ինչպես նախկինում, կմահանա խաչի վրա մարդու համար։ Հիսուսի հեռանալուց ի վեր՝ Նրան հետևող աշակերտները, ինչպես նաև բոլոր սրբերը, որոնք փրկվել էին Նրա անունով, հուսահատորեն կարոտում և սպասում են Նրան։ Բոլոր նրանք, ովքեր Շնորհքի դարաշրջանում փրկվել են Հիսուս Քրիստոսի շնորհիվ, վերջին օրերին տենչում են այն ցնծալի օրը, երբ Հիսուս Փրկիչը կիջնի սպիտակ ամպի վրա՝ հայտնվելով անթիվ մարդկանց առջև։ Իհարկե, սա նաև հավաքական ցանկությունն է բոլոր նրանց, ովքեր այսօր ընդունում են Հիսուս Փրկչի անունը։ Տիեզերքում յուրաքանչյուր ոք, ով գիտի Հիսուս Փրկչի փրկության մասին, հուսահատորեն փափագում է, որ Հիսուս Քրիստոսը հանկարծակի կգա՝ իրականացնելու այն, ինչ Հիսուսն ասել էր երկրի վրա եղած ժամանակ. «Ես կգամ այնպես, ինչպես հեռացա»։ Մարդը հավատում է, որ խաչելությունից և հարությունից հետո Հիսուսը՝ սպիտակ ամպի վրա, վերադարձել է դրախտ՝ զբաղեցնելու Իր տեղը՝ որպես Ամենաբարձրյալի աջ ձեռք։ Նույն կերպ՝ Հիսուսը, սպիտակ ամպի վրա նստած (այս ամպը վերաբերում է այն ամպին, որով Հիսուսը վերադարձել է դրախտ), կրկին կիջնի նրանց մեջ, ովքեր հազարավոր տարիներ հուսահատորեն փափագել են Նրան, և Նա կկրի հրեաների կերպարն ու կհագնի նրանց հագուստը։ Նրանց մոտ հայտնվելուց հետո Նա նրանց կերակուր կտա և այնպես կանի, որ կենաց ջուր կլցնի նրանց վրա, և կապրի մարդկանց մեջ՝ լի շնորհքով և բարեսրտությամբ, կենդանի և իրական։ Այս բոլորն այն պատկերացումներն են, ինչին մարդիկ հավատում են։ Սակայն Հիսուս Փրկիչը դա չարեց. այն, ինչ Նա արեց, մարդու պատկերացումների ճիշտ հակառակն էր։ Նա չեկավ նրանց մեջ, ովքեր հուսահատորեն տենչում էին Նրա վերադարձը, և Նա չհայտնվեց բազում մարդկանց առջև՝ սպիտակ ամպի վրա նստած։ Նա արդեն եկել է, բայց մարդը չի ճանաչում Նրան և մնում է անտեղյակության մեջ։ Մարդը պարզապես աննպատակ սպասում է Նրան՝ չիմանալով, որ Նա արդեն իջել է «սպիտակ ամպի» վրա (սպիտակ ամպը Նրա Հոգին է, Նրա խոսքերը, Նրա ամբողջ խառնվածքը և այն ամենն, ինչ Նա է) և այժմ գտնվում է հաղթողների մի խմբի մեջ, որոնց Նա կպատրաստի վերջին օրերի ընթացքում։ Ինչպե՞ս կարող էր մարդն իմանալ, որ թեև սուրբ Փրկիչ Հիսուսը լի է մարդու հանդեպ սիրալիրությամբ և սիրով, Նա պարզապես չէր կարող գործել այն «տաճարներում», որոնք լի են կեղտով և բնակեցված են անմաքուր հոգիներով։ Թեև մարդը սպասում էր Նրա ժամանմանը, ինչպե՞ս կարող էր Նա հայտնվել նրանց, ովքեր ուտում էին անարդարների մսեղին, խմում էին անարդարների արյունը և հագնում էին անարդարների հագուստը, ովքեր հավատում էին Նրան, բայց չէին ճանաչում Նրան և շարունակաբար շորթում էին Նրան։ Մարդը գիտի միայն, որ Հիսուս Փրկիչը լի է բարեսրտությամբ և հորդում է ողորմածությամբ, և որ Նա մեղքերի քավության զոհ է՝ լի փրկագնմամբ։ Սակայն մարդը գաղափար չունի, որ Նա Ինքն Աստվածն է, ով լի է արդարությամբ, մեծափառությամբ, ցասումով և դատաստանով, օժտված է իշխանությամբ և լի է արժանապատվությամբ։ Ուստի, թեև մարդը ջերմեռանդորեն փափագում և ցանկանում է Փրկչի վերադարձը, և նույնիսկ նրա աղոթքները շարժում են «Երկինքը», Հիսուս Փրկիչը չի հայտնվում նրանց, ովքեր հավատում են, բայց չեն ճանաչում Նրան։

«Եհովա»-ն այն անունն է, որը Ես վերցրեցի Իսրայելում Իմ աշխատանքի ընթացքում, և այն նշանակում է իսրայելացիների (Աստծու ընտրյալ ժողովրդի) Աստված, ով կարող է ողորմություն ցույց տալ մարդուն, անիծել մարդուն և առաջնորդել մարդու կյանքը. Աստված, ով օժտված է մեծ զորությամբ և լի է իմաստությամբ։ «Հիսուս»-ը Էմմանուելն է, որը նշանակում է մեղքի զոհաբերություն` լի բարեսրտությամբ, լի ողորմությամբ, և որը փրկագնում է մարդուն։ Նա կատարեց Շնորհքի դարաշրջանի գործը, և Նա ներկայացնում է Շնորհքի դարաշրջանը և կարող է ներկայացնել տնօրինման ծրագրի աշխատանքի միայն մի մասը։ Այսինքն՝ միայն Եհովան է Իսրայելի ընտրյալ ժողովրդի Աստվածը, Աբրահամի Աստվածը, Իսահակի Աստվածը, Հակոբի Աստվածը, Մովսեսի Աստվածը և Իսրայելի ամբողջ ժողովրդի Աստվածը։ Այսպիսով՝ այդ ժամանակվա բոլոր իսրայելացիները, այդ թվում՝ հրեա ժողովուրդը, երկրպագում էին Եհովային։ Նրանք զոհաբերություններ էին մատուցում Նրան զոհասեղանի վրա և ծառայում էին Նրան տաճարում՝ կրելով քահանայական հանդերձներ։ Այն, ինչի հույսը նրանք ունեին, Եհովայի կրկին հայտնվելն էր։ Միայն Հիսուսն է մարդկության Փրկիչը, և Նա է մեղքերի քավության զոհը, ով փրկագնեց մարդկությանը մեղքից։ Այսինքն՝ Հիսուս անունը եկել է Շնորհքի դարաշրջանից և գոյություն է ունեցել Շնորհքի դարաշրջանում կատարված փրկագնման գործի շնորհիվ։ Հիսուսի անունն առաջացել է՝ թույլ տալու համար, որ Շնորհքի դարաշրջանի մարդիկ վերածնվեն և փրկվեն, և այն հատուկ անուն է ամբողջ մարդկության փրկագնման համար։ Այսպիսով, Հիսուս անունը ներկայացնում է փրկագնման գործը և նշանակում է Շնորհքի դարաշրջանը։ Եհովա անունը հատուկ անուն է Իսրայելի ժողովրդի համար, ովքեր ապրում էին օրենքի ներքո։ Յուրաքանչյուր դարաշրջանում և գործի յուրաքանչյուր փուլում Իմ անունն անհիմն չէ, այլ ներկայացուցչական նշանակություն ունի. յուրաքանչյուր անուն ներկայացնում է մեկ դարաշրջան։ «Եհովա»-ն ներկայացնում է Օրենքի դարաշրջանը, և այն պատվավոր անունն է, որով Իսրայելի ժողովուրդը կոչում էր այն Աստծուն, որին երկրպագում էր։ «Հիսուս»-ը ներկայացնում է Շնորհքի դարաշրջանը, և բոլոր նրանց Աստծու անունն է, ովքեր փրկագնվել են Շնորհքի դարաշրջանում։ Եթե մարդը դեռևս փափագում է Հիսուս Փրկչի գալուստը վերջին օրերի ընթացքում և դեռ սպասում է, որ Նա կժամանի այն կերպարով, որը Նա կրում էր Հրեաստանում, ապա ամբողջ վեց հազարամյա կառավարման ծրագիրը դադարած կլիներ Փրկագնման դարաշրջանում և չէր կարող ավելի առաջ գնացած լիներ։ Ավելին, վերջին օրերը չէին գա, և դարաշրջանը երբեք չէր ավարտվի։ Սա այն պատճառով է, որ «Հիսուս Փրկիչը» միայն մարդկության փրկագնման և փրկության համար է։ Ես վերցրեցի Հիսուս անունը միայն Շնորհքի դարաշրջանում բոլոր մեղավորների համար, բայց դա այն անունը չէ, որով Ես պետք է վերջ դնեմ ամբողջ մարդկությանը։ Թեև բոլորը՝ Եհովան, Հիսուսը և Մեսիան, ներկայացնում են Իմ Հոգին, այս անունները միայն մատնանշում են Իմ կառավարման ծրագրի տարբեր դարաշրջանները և չեն ներկայացնում Ինձ ամբողջությամբ։ Այն անունները, որոնցով երկրի վրա մարդիկ Ինձ կոչում են, չեն կարող դրսևորել Իմ ամբողջ բնույթը և այն ամենը, ինչը Ես եմ։ Դրանք պարզապես տարբեր անուններ են, որոնցով Ինձ կոչում են տարբեր դարաշրջաններում։ Եվ այսպես, երբ գա վերջնական դարաշրջանը՝ վերջին դարաշրջանը, Իմ անունը կրկին կփոխվի։ Ես չեմ կոչվի Եհովա կամ Հիսուս, առավել ևս՝ Մեսիա․ Ինձ կկոչեն հզոր և ամենակարող Աստվածն Ինքը, և այս անվան ներքո Ես կավարտեմ ամբողջ դարաշրջանը։ Ինձ մի ժամանակ Եհովա էին կոչում, մարդը Ինձ նաև որպես Մեսիա էր ճանաչում, և մարդը մի ժամանակ սիրում ու հարգում էր Ինձ և Հիսուս Փրկիչ կոչում։ Այսօր Ես այլևս այն Եհովան կամ Հիսուսը չեմ, ում մարդը ճանաչում է անցյալում։ Փոխարենը՝ Ես այն Աստվածն եմ, ով վերադարձել է վերջին օրերին, այն Աստվածը, ով կավարտի դարաշրջանը. Ես այն Աստվածն եմ, ով բարձրանում է երկրի ծայրից՝ լի Իմ ողջ խառնվածքով և իշխանությամբ, պատվով ու փառքով։ Մարդը երբեք Ինձ հետ կապի մեջ չի եղել, նա երբեք Ինձ չի ճանաչել և միշտ անտեղյակ է եղել Իմ բնույթից։ Աշխարհի ստեղծումից ի վեր մինչ օրս՝ ոչ մի մարդ Ինձ չի տեսել։ Սա այն Աստված է, որ վերջին օրերին հայտնվում է մարդուն, բայց թաքնված է մարդու մեջ։ Նա բնակվում է մարդու մեջ՝ կենսական և կենդանի, ինչպես այրող արևը և բոցավառվող կրակը՝ լի զորությամբ և լեցուն իշխանությամբ։ Չկա որևէ մարդ կամ որևէ բան, որ չի դատվի Իմ խոսքերով, և չկա որևէ մարդ կամ որևէ բան, որը չի մաքրագործվի կրակի այրվելով։ Վերջիվերջո, անթիվ ազգեր կօրհնվեն Իմ խոսքերի արդյունքում և նաև կփշրվեն Իմ խոսքերի արդյունքում։ Այս կերպ վերջին օրերին բոլոր մարդիկ կտեսնեն, որ Ես վերադարձած Փրկիչն եմ, և որ Ես Ամենակարող Աստվածն եմ, որը նվաճում է ողջ մարդկությանը։ Եվ բոլորը պիտի տեսնեն, որ Ես մի ժամանակ մարդու համար մեղքերի քավության զոհ էի, բայց վերջին օրերին դարձել եմ բոցավառ արևի կրակներ, որոնք այրում են ամեն ինչ, ինչպես նաև արդարության Արեգակը, որը բացահայտում է ամեն ինչ։ Սա է Իմ աշխատանքը վերջին օրերին։ Պատճառը, որ Ես վերցնում եմ այս անունը և կրում եմ այս բնույթը, հենց այն է, որ բոլոր մարդիկ տեսնեն, որ Ես եմ արդար Աստվածը, այրող արևը, բոցավառ կրակը, և որպեսզի բոլորը կարողանան երկրպագել Ինձ՝ միակ ճշմարիտ Աստծուն, և որպեսզի նրանք տեսնեն Իմ իրական դեմքը. Ես ոչ միայն իսրայելացիների Աստվածն եմ, և Ես ոչ միայն Փրկիչն եմ, այլ Ես եմ բոլոր արարածների Աստվածը՝ երկնքում, երկրի վրա և ծովերում։

Եթե Փրկիչը գար վերջին օրերին և էլի կոչվեր Հիսուս և կրկին ծնվեր Հրեաստանում ու այնտեղ կատարեր Իր գործը, ապա սա կապացուցեր, որ Ես միայն ստեղծել եմ Իսրայելի ժողովրդին և միայն փրկագնել եմ Իսրայելի ժողովրդին, և որ Ես ոչ մի կապ չունեմ Հեթանոսների հետ։ Մի՞թե սա չի հակասի Իմ խոսքերին, որ «Ես եմ Տերը, ով ստեղծեց երկինքներն ու երկիրը և բոլոր բաները»։ Ես հեռացա Հրեաստանից և կատարում եմ Իմ գործը Հեթանոսների մեջ, որովհետև Ես ոչ միայն պարզապես Իսրայելի ժողովրդի Աստվածն եմ, այլ բոլոր արարածների Աստվածը։ Ես հայտնվում եմ Հեթանոսների մեջ վերջին օրերին, որովհետև Ես ոչ միայն Եհովան եմ՝ Իսրայելի ժողովրդի Աստվածը, այլ ավելին՝ Ես եմ հեթանոսների մեջ Իմ բոլոր ընտրյալ ժողովուրդների Արարիչը։ Ես ոչ միայն ստեղծեցի Իսրայելը, Եգիպտոսը և Լիբանանը, այլ նաև Իսրայելից դուրս գտնվող բոլոր Հեթանոս ազգերին։ Այդ պատճառով Ես եմ բոլոր արարածների Տերը։ Ես պարզապես օգտագործեցի Իսրայելը՝ որպես Իմ աշխատանքի մեկնարկային կետ, օգտագործեցի Հրեաստանը և Գալիլեան՝ որպես փրկագնման Իմ գործի հենակետեր, իսկ հիմա Ես Հեթանոս ազգին եմ օգտագործում՝ որպես հիմք, որից Ես ամբողջ դարաշրջանը կավարտեմ։ Իսրայելում Ես կատարեցի աշխատանքի երկու փուլ (աշխատանքի այս երկու փուլերն էին Օրենքի դարաշրջանը և Շնորհքի դարաշրջանը), և Ես իրականացնում եմ աշխատանքի հետագա երկու փուլ (Շնորհքի դարաշրջանը և Թագավորության դարաշրջանը) Իսրայելից դուրս գտնվող երկրներում։ Հեթանոս ազգերի մեջ Ես կկատարեմ նվաճման գործը և այսպես կեզրափակեմ դարաշրջանը։ Եթե մարդը միշտ Ինձ Հիսուս Քրիստոս է անվանում, բայց չգիտի, որ վերջին օրերի ընթացքում Ես նոր դարաշրջան եմ սկսել և ձեռնամուխ եմ եղել նոր գործի, և եթե մարդը շարունակում է մոլուցքով սպասել Հիսուս Փրկչի ժամանմանը, ապա Ես նման մարդկանց կանվանեմ այնպիսիներ, որոնք չեն հավատում Ինձ. նրանք մարդիկ են, ովքեր Ինձ չեն ճանաչում, ներկայանում են որպես հավատացյալ։ Կարո՞ղ են այդպիսի մարդիկ ականատես լինել Հիսուս Փրկչի ժամանմանը երկնքից։ Նրանք սպասում են ոչ թե Իմ ժամանմանը, այլ Հրեաների Թագավորի ժամանմանը։ Նրանք չեն տենչում, որ Ես ոչնչացնեմ այս կեղտոտ, հին աշխարհը, այլ փոխարենը փափագում են Հիսուսի երկրորդ գալուստը, որի միջոցով նրանք կփրկագնվեն․ նրանք անհամբեր սպասում են Հիսուսի կողմից ողջ մարդկությանը այս պղծված և անարդար երկրից կրկին փրկագնվելուն։ Ինչպե՞ս կարող են նման մարդիկ դառնալ այնպիսիք, որոնք ավարտին կհասցնեն Իմ գործը վերջին օրերին։ Մարդու ցանկություններն անկարող են իրականացնել Իմ կամքը կամ հաջողել Իմ գործը, քանի որ մարդը պարզապես հիանում է կամ փայփայում է այն գործը, որը Ես կատարել եմ նախկինում՝ գաղափար չունենալով, որ Ես եմ հենց Աստված, որ միշտ նոր է և երբեք հին չէ և գիտի միայն, որ Ես Եհովան եմ և Հիսուսը՝ առանց որևէ գաղափար ունենալու, որ Ես եմ այն վերջին օրերի Մեկը, որ մարդկությանը վերջ կդնի։ Այն ամենը, ինչին մարդը տենչում է, և ինչ նա գիտի, գալիս է իր սեփական պատկերացումներից և պարզապես այն է, ինչ նա կարող է տեսնել իր սեփական աչքերով։ Դա համահունչ չէ Իմ կատարած աշխատանքին, այլ աններդաշնակ է դրա հետ։ Եթե Իմ գործը կատարվեր մարդու պատկերացումների համաձայն, ապա ե՞րբ այն կավարտվեր։ Ե՞րբ մարդկությունը կմտներ հանգստի մեջ։ Եվ ինչպե՞ս Ես կկարողանայի մտնել յոթերորդ օրը՝ Հանգստի օրը։ Ես աշխատում եմ Իմ ծրագրի և Իմ նպատակի համաձայն՝ ոչ թե մարդու մտադրությունների համաձայն։


Ավետարանի տարածման աշխատանքը նաև մարդու փրկության աշխատանքն է

Բոլոր մարդիկ կարիք ունեն ըմբռնելու երկրի վրա Իմ աշխատանքի նպատակը, այսինքն՝ Ես ի վերջո ինչ եմ կամենում ստանալ, և ինչ մակարդակի պետք է հասցնեմ այս աշխատանքը, նախքան այն ավարտված կլինի։ Եթե մարդիկ, մինչև այսօր Ինձ հետ քայլելով, չեն հասկանում, թե ինչ է Իմ աշխատանքի խորին խորհուրդը, ապա մի՞թե իզուր չեն քայլել Ինձ հետ։ Եթե մարդիկ հետևում են Ինձ, ապա պարտավոր են իմանալ Իմ մտադրությունները։ Հազարավոր տարիներ Ես աշխատել եմ երկրի վրա և մինչ օրս շարունակում եմ այսպես աշխատել Իմ աշխատանքը։ Թեև Իմ աշխատանքը բազում դրսևորումներ ունի, սակայն դրա նպատակը մնում է անփոփոխ. Թեկուզ Ես մարդու հանդեպ լի եմ դատաստանով և խրատական պատժով, այնուամենայնիվ, այն, ինչ անում եմ, նրա փրկության համար է, որպեսզի Իմ ավետարանը ավելի լավ տարածվի, և Իմ աշխատանքն առավել ընդարձակվի հեթանոս ազգերի մեջ, հենց որ մարդը կատարելագործվի։ Այսօր ևս, երբ շատերը վաղուց խորապես ընկղմվել են ընկճվածության մեջ, Ես դեռ շարունակում եմ Իմ աշխատանքը, շարունակում եմ այն աշխատանքը, որը պետք է կատարեմ մարդուն դատելու և խրատելու նպատակով։ Թեև մարդը հոգնել է Իմ խոսքերից և չի կամենում մտահոգվել Իմ աշխատանքով, Ես, այնուամենայնիվ, կատարում եմ Իմ պարտքը, քանզի Իմ աշխատանքի նպատակը չի փոխվել, և Իմ նախնական ծրագիրը չի խախտվի։ Իմ դատաստանի նպատակն այն է, որ մարդուն ունակ դարձնեմ առավել հնազանդ լինելու Ինձ, և Իմ խրատի նպատակը՝ որ մարդուն ունակ դարձնեմ ավելի ճշմարիտ փոփոխության հասնելու։ Թեև այն ամենը, ինչ անում եմ, հանուն Իմ կառավարման է, Ես երբեք որևէ աշխատանք չեմ կատարել, որն օգտակար չլինի մարդուն, քանզի կամենում եմ Իսրայելի սահմաններից դուրս եղած բոլոր ազգերին ևս հնազանդ դարձնել այնպես, ինչպես Իսրայելացիներին, որպեսզի նրանք դառնան ճշմարիտ մարդիկ, և Ես հաստատեմ Իմ ոտքի հենակետն Իսրայելից դուրս գտնվող երկրներում։ Սա է Իմ տնօրինությունը, սա է Իմ աշխատանքը հեթանոս ազգերի մեջ։ Սակայն մինչ այժմ շատերը չեն հասկանում Իմ տնօրինությունը, որովհետև չեն կարևորում այդպիսի բաները, այլ դրա փոխարեն հոգ են տանում իրենց անձնական ապագայի և ճակատագրի մասին։ Ինչ էլ որ Ես ասեմ, մարդիկ անտարբեր են մնում այն աշխատանքի հանդեպ, որ Ես եմ անում, փոխարենն ամբողջ սրտով կենտրոնանում են իրենց ապագա հանգրվանների վրա։ Եթե այսպես շարունակվի, ինչպե՞ս պետք է տարածվի Իմ աշխատանքը։ Ինչպե՞ս պետք է Իմ ավետարանը քարոզվի ողջ աշխարհով մեկ։ Դուք պետք է իմանաք, որ երբ Իմ աշխատանքը տարածվի, Ես կցրեմ և կհարվածեմ ձեզ, ինչպես Եհովան հարվածեց Իսրայելի յուրաքանչյուր ցեղին։ Այս ամենը կինի, որպեսզի Իմ ավետարանը տարածվի ողջ երկրագնդով մեկ, որպեսզի Իմ աշխատանքը հասնի հեթանոս ազգերին, որպեսզի Իմ անունը մեծարվի թե՛ մեծերի, թե՛ փոքրերի կողմից, և Իմ սուրբ անունը մեծարվի բոլոր ցեղերի ու ազգերի մարդկանց շուրթերին։ Այս վերջին դարաշրջանում թող Իմ անունը մեծարվի հեթանոս ազգերի մեջ, թող Իմ գործերը տեսանելի լինեն նրանց աչքերին, թող Ինձ կոչեն Ամենազոր՝ Իմ գործերի պատճառով, և թող Իմ խոսքերը շուտով կատարվեն։ Ես բոլոր մարդկանց ցույց կտամ, որ Ես միայն Իսրայելի Աստված չեմ, այլև բոլոր հեթանոս ազգերի Աստված, նույնիսկ նրանց, ում անիծել եմ։ Ես բոլորին տեսնել կտամ, որ Ես եմ բոլոր արարածների Աստված։ Սա է Իմ մեծագույն աշխատանքը, Իմ աշխատանքի ծրագրի նպատակը վերջին օրերի համար և միակ աշխատանքը, որը վերջին օրերին կամենում եմ կատարել։

Միայն վերջին օրերին է, որ այն աշխատանքը, որը Ես իրականացրել եմ հազարավոր տարիներ շարունակ, ամբողջովին ի հայտ է եկել մարդու առաջ։ Միայն հիմա եմ Ես մարդու առաջ բացել Իմ տնօրինության ողջ առեղծվածը, և մարդը ճանաչել է Իմ աշխատանքի նպատակը ու, առավել ևս, ըմբռնել է Իմ բոլոր առեղվածները։ Ես արդեն հայտնել եմ մարդուն ամեն բան այն վերջնական հանգրվանի մասին, որի շուրջ նա մտահոգված է։ Ես արդեն բացահայտել եմ մարդու առաջ Իմ բոլոր առեղծվածները, այն խորհուրդները, որոնք ավելի քան 5900 տարի թաքնված էին։ Ո՞վ է Եհովան։ Ո՞վ է Մեսիան։ Ո՞վ է Հիսուսը։ Դուք պետք է իմանաք այս ամենի մասին։ Իմ աշխատանքը կապված է այս անունների հետ։ Արդյո՞ք դուք հասկացել եք սա։ Ինչպե՞ս պետք է հռչակվի Իմ սուրբ Անունը։ Ինչպե՞ս պետք է քարոզվի Իմ Անունն այն բոլոր ազգերի մեջ, որոնք Ինձ Իմ անուններից որևէ մեկով են կանչել։ Իմ աշխատանքը տարածվում է, և Ես այն պետք է առանց բացառության տարածեմ բոլոր ազգերի մեջ։ Քանի որ Իմ աշխատանքը կատարվել է ձեր մեջ, Ես պետք է խոցեմ ձեզ այնպես, ինչպես Եհովան Իսրայելում խոցեց Դավթի տան հովիվներին, և ձեզ պետք է ցրեմ բոլոր ազգերի մեջ։ Քանզի վերջին օրերին Ես պետք է ջարդուփշուր անեմ բոլոր երկրներն ու նորից բաշխեմ դրանց ժողովուրդներին։ Երբ Ես կրկին վերադառնամ, բոլոր երկրներն արդեն բաժանված կլինեն այն սահմաններով, որոնք դրել են Իմ բոցավառ կրակները։ Այդ ժամանակ Ես նորից պետք է հայտնվեմ մարդկությանը՝ որպես այրող արեգակ, և բացահայտ կերպով պետք է ցույց տամ Ինձ Սրբի կերպարանքով, որին նրանք երբեք չեն տեսել՝ քայլելով բազում ազգերի մեջ, ինչպես Ես՝ Եհովաս, մի ժամանակ քայլում էի հրեական տարբեր ցեղերի մեջ։ Ապա՝ այդ ժամանակից սկսած, Ես կառաջնորդեմ մարդկությանն իր երկրային կյանքում, և նրանք անպայման կտեսնեն, որ Իմ փառքն իրենց վերևում է, և որ օդում գտնվող ամպի սյունն առաջնորդում է նրանց իրենց կյանքում, քանզի Ես պետք է հայտնվեմ սուրբ վայրերում։ Մարդը կտեսնի Իմ արդարության օրը և Իմ փառքի հայտնությունը։ Դա կլինի այն ժամանակը, երբ Ես կթագավորեմ ողջ երկրի վրա և Իմ բազում որդիներին կբերեմ փառքի մեջ։ Մարդիկ պետք է խոնարհվեն ողջ երկրի վրա, և Իմ վրանը հաստատուն կերպով կկանգնեցվի մարդկանց միջավայրում՝ կառուցված այսօրվա Իմ աշխատանքի վեմի վրա։ Մարդիկ նաև տաճարում կծառայեն Ինձ։ Զոհասեղանը, որ ծածկված է պղծությամբ ու նողկալի բաներով, Ես փշուր-փշուր կանեմ և նորից կկառուցեմ։ Նորածին գառներ ու հորթեր կդրվեն այդ սուրբ զոհասեղանին։ Ես կքանդեմ այսօրվա տաճարը և, անշուշտ, կկառուցեմ նորը։ Այն տաճարը, որ այժմ կանգուն է և լի է գարշելի մարդկանցով, կփլուզվի, իսկ այն տաճարը, որ Ես եմ կառուցում, պետք է լցվի Ինձ նվիրված ծառաներով։ Նրանք կրկին կկանգնեն և կծառայեն Ինձ՝ հանուն Իմ տաճարի փառքի։ Դուք անպայման կտեսնեք այն օրը, երբ Ես մեծ փառք ձեռք բերեմ, և այն օրը, երբ Ես քանդեմ տաճարը և կառուցեմ նորը։ Դուք նաև անպայման կտեսնեք այն օրը, երբ Իմ խորանը կիջնի մարդկանց միջավայր։ Ինչպես Ես փշրում եմ տաճարը, այնպես էլ կբերեմ Իմ խորանը մարդկանց միջավայր ճիշտ այնպես, ինչպես որ նրանք իրենց աչքերով տեսնեն Իմ իջնելը։ Երբ Ես փշրեմ յուրաքանչյուր երկիր, նրանց նորից կհավաքեմ միասին՝ այդպիսով կառուցելով Իմ տաճարն ու հաստատելով Իմ զոհասեղանը, և ուստի բոլոր մարդիկ կկարողանան զոհ մատուցել Ինձ, ծառայել Ինձ Իմ տաճարում և իրենց նվիրումն արտահայտեն հեթանոս ազգերի մեջ Իմ արած աշխատանքին։ Նրանք կլինեն այսօրվա իսրայելացիների պես՝ քահանայական հանդերձներով և հիանալի պսակներով զարդարված, Իմ՝ Եհովայիս փառքը՝ նրանց մեջտեղում, և Իմ վեհությունը՝ երկինքներում՝ նրանց վերևում։ Հեթանոս ազգերի մեջ Իմ աշխատանքն էլ նույնը կլինի։ Ինչպես Իմ աշխատանքը կատարվեց Իսրայելում, այնպես էլ Իմ աշխատանքը կլինի հեթանոս ազգերի մեջ, քանզի Ես կտարածեմ Իմ աշխատանքը Իսրայելից և այն կընդարձակեմ դեպի հեթանոսների ազգերը։

Հիմա այն ժամանակն է, երբ Իմ Հոգին մեծ գործ է կատարում, և այն ժամանակը, երբ Ես սկսում եմ Իմ գործը հեթանոս ազգերի միջավայրում։ Ավելին՝ սա այն ժամանակն է, երբ Ես դասակարգում եմ բոլոր արարածներին՝ յուրաքանչյուրին դնելով իր համապատասխան կարգի մեջ, որպեսզի Իմ գործը կարողանա ավելի արագորեն առաջ ընթանալ և ավելի ունակ լինի արդյունքների հասնելու։ Եվ այսպես, ինչ Ես պահանջում եմ քեզանից, դեռ այն է, որ քո ամբողջ էությունն ընծայես Իմ ողջ գործին, և որ է՛լ ավելի կարևոր է, որ հստակ զանազանես ու ճշգրտորեն տեսնես այն ամբողջ գործը, որ Ես կատարել եմ քո վրա, և քո ամբողջ եռանդը ներդնես, որպեսզի Իմ գործը կարողանա ավելի մեծ արդյունքների հասնել։ Ահա թե ինչ պետք է հասկանաս։ Դադարի՛ր մյուսների հետ մրցակցելը, այլընտրանքային ճանապարհ փնտրելը կամ քո մսեղիի համար հարմարավետություն որոնելը, որպեսզի խուսափես Իմ գործը հետաձգելուց ու քո հրաշալի ապագային խանգարելուց։ Քեզ պաշտպանելուց հեռու լինելով՝ այսպես վարվելը միայն կարող է կործանում բերել քեզ։ Մի՞թե սա հիմարություն չէր լինի քո կողմից։ Ինչով դու այսօր տարված ես, հենց այն է, ինչ կործանում է քո ապագան, մինչդեռ այն ցավը, որն այսօր համբերությամբ տանում ես, հենց այն է, ինչ պաշտպանում է քեզ։ Դու պետք է այս բաները հստակ գիտակցես, որպեսզի այնպիսի գայթակղությունների թակարդը չընկնես, որոնցից դժվար կլինի ազատվել, և որպեսզի խուսափես սխալմամբ հոծ մշուշի մեջ մտնելուց՝ այլևս երբեք չկարողանալով գտնել արևը։ Երբ հոծ մշուշը ցրվի, կհայտնաբերես, որ մեծ օրվա դատաստանի մեջ ես։ Այդ ժամանակ Իմ օրն արդեն մոտեցած կլինի մարդկությանը։ Ինչպե՞ս ես խուսափելու Իմ դատաստանից։ Ինչպե՞ս ես դիմանալու արևի կիզիչ տապին։ Երբ Ես մարդուն շնորհում եմ Իմ լիությունը, նա այն չի փայփայում իր սրտում, այլ նետում է մի տեղ, ուր ոչ ոք չի նկատի։ Երբ Իմ օրը հասնի մարդուն, նա այլևս չի կարողանա բացահայտել Իմ լիությունը կամ գտնել այն դառը ճշմարտության խոսքերը, որ Ես վաղուց ասել էի նրան։ Նա կողբա և լաց կլինի, որովհետև կորցրած կլինի լույսի պայծառությունը և ընկած կլինի խավարի մեջ։ Այն, ինչ դուք այսօր տեսնում եք, պարզապես Իմ բերանի հատու սուրն է. դեռ չեք տեսել Իմ ձեռքի գավազանը կամ այն բոցը, որով Ես այրում եմ մարդուն։ Ահա թե ինչու եք ձեզ Իմ ներկայության մեջ դեռ ամբարտավան ու անզուսպ պահում և թե ինչու եք Իմ տանը դեռ պայքարում Իմ դեմ՝ ձեր մարդկային լեզվով վիճարկելով այն, ինչ Ես ասել եմ Իմ բերանով։ Մարդը չի վախենում Ինձնից և մինչ օրս շարունակում է թշնամությամբ հակադրվել Ինձ՝ դեռևս ընդհանրապես չվախենալով։ Ձեր բերաններում անարդարների լեզուն և ատամներն են։ Ձեր խոսքերն ու գործերը նման են այն օձի խոսքերին ու գործերին, որը Եվային գայթակղեց մեղանչելու։ Դուք միմյանցից պահանջում եք աչք աչքի դիմաց ու ատամ ատամի դիմաց և Իմ ներկայության մեջ պայքարում եք՝ ձեզ համար դիրք, համբավ ու շահ խլելու համար, բայց չգիտեք, որ Ես գաղտնի հետևում եմ ձեր խոսքերին ու գործերին։ Մինչև դուք կհասցնեք գիտակցել Իմ հայացքի առկայությունը, Ես արդեն ձեր սրտերի խորքը քննած եմ լինում։ Մարդը միշտ ուզում է փախչել Իմ ձեռքն ընկնելուց և խույս տալ Իմ աչքերի քննությունից, բայց Ես երբեք չեմ խուսափել նրա խոսքերից կամ գործերից։ Փոխարենը, Ես միտումնավոր թույլ եմ տալիս, որ այդ խոսքերն ու գործերն ընկնեն Իմ աչքով, որպեսզի Ես պատժեմ մարդու անիրավությունը և դատաստան անեմ նրա ապստամբության հանդեպ։ Այդպես մարդու գաղտնի խոսքերն ու գործերը միշտ մնում են Իմ դատաստանի աթոռի առաջ, և Իմ դատաստանը երբեք չի հեռացել մարդուց, որովհետև նրա ապստամբությունը չափազանց մեծ է։ Իմ աշխատանքն այն է, որ այրեմ ու մաքրեմ մարդու բոլոր խոսքերն ու գործերը, որոնք արտասանվել ու կատարվել են Իմ Հոգու ներկայությամբ։ Այսպիսով,[ա] երբ Ես հեռանամ երկրից, մարդիկ Ինձ դեռևս հավատարիմ կմնան ու դեռևս կկարողանան Իմ աշխատանքին այնպես վերաբերվել, ինչպես Իմ սուրբ ծառաներն են Ինձ ծառայելիս վերաբերվում՝ թույլ տալով, որ Իմ աշխատանքը երկրի վրա շարունակվի մինչև այն օրը, երբ այն ավարտվի։

Ծանոթագրություններ

ա. Բնագիր տեքստում «Այսպիսով» տեքստը բացակայում է։


Դուք բոլորդ այնքա՜ն ստոր բնավորություն ունեք։

Բոլորդ նստած եք նրբագեղ աթոռներին՝ խրատելով ձեզ նման երիտասարդ սերունդներին և ստիպելով նրանց բոլորին նստել քեզ հետ։ Ինչպե՞ս կարող էիք չիմանալ, որ ձեր «սերունդների» շունչը վաղուց փչել, է և նրանք կորցրել են Իմ գործը։ Իմ փառքը շողում է Արևելքի երկրից մինչև Արևմուտքի երկիր, սակայն, երբ այն տարածվի մինչև երկրի ծայրերը և սկսի բարձրանալ ու շողարձակել, կվերցնեմ Իմ փառքն Արևելքից ու կբերեմ այն Արևմուտք, որպեսզի Արևելքում Ինձ լքած խավարի մարդիկ այնուհետև զրկված լինեն լուսավորումից։ Երբ դա պատահի, դուք կապրեք ստվերի հովտում։ Թեև մեր օրերում մարդիկ հարյուր անգամ ավելի լավն են, քան նախկինում, նրանք դեռևս չեն կարողանում բավարարել Իմ պահանջները և դեռևս Իմ փառքի վկայությունը չեն։ Այն, որ ի վիճակի եք հարյուր անգամ ավելի լավը լինելու, քան նախկինում, լիովին Իմ գործի արդյունքն է․ դա երկրի վրա Իմ գործի տված պտուղն է։ Սակայն Ես դեռևս զզվանք եմ զգում ձեր խոսքերի ու գործերի, ինչպես նաև ձեր բնավորության հանդեպ, և անհավանական վրդովմունք եմ զգում Իմ հանդեպ ձեր վարքից, քանզի Իմ մասին ոչ մի հասկացողություն չունեք։ Ինչպե՞ս, ուրեմն, կարող եք կյանքով արտահայտել Իմ փառքը, և ինչպե՞ս կարող եք նվիրված լինել Իմ ապագա գործին։ Ձեր հավատը շատ գեղեցիկ է։ Ասում եք, որ պատրաստ եք ծախսելու ձեր ողջ կյանքն Իմ գործի համար, և որ պատրաստ եք զոհաբերելու ձեր կյանքը դրա համար, բայց ձեր խառնվածքները շատ չեն փոխվել։ Դուք ընդամենը խոսում եք ամբարտավանորեն, չնայած որ ձեր իրական պահվածքը շատ ողորմելի է։ Կարծես մարդկանց լեզուներն ու շուրթերը երկնքում են, իսկ նրանց ոտքերը շատ ներքև՝ գետնի վրա են, և արդյունքում նրանց խոսքերը, գործերն ու նրանց համբավը դեռևս անմխիթար վիճակում են։ Ձեր համբավը կործանվել է, ձեր պահվածքը ստոր է, ձեր խոսելաձևը՝ ցածր, իսկ ձեր կյանքը՝ արհամարհելի. նույնիսկ ձեր ողջ մարդկությունն է ստոր ու ցածր։ Դուք նեղմիտ եք ուրիշների հանդեպ և սակարկում եք ամեն մի մանրուքի շուրջ։ Վիճում եք ձեր սեփական համբավի ու կարգավիճակի համար՝ ընդհուպ մինչև այն աստիճան, որ պատրաստ եք իջնելու դժոխք և կրակի լիճ։ Ձեր ներկայիս խոսքերն ու գործերը բավարար են Ինձ համար՝ որոշելու, որ մեղավոր եք։ Իմ գործի հանդեպ ձեր վերաբերմունքը բավարար է Ինձ համար՝ որոշելու, որ անարդարներ եք, ու ձեր խառնվածքները բավարար են՝ մատնանշելու, որ գարշելի բաներով լի կեղտոտ հոգիներ եք։ Ձեր դրսևորումները և այն, ինչ բացահայտում եք, բավարար են՝ ասելու, որ անմաքուր հոգիների արյունը խմելով հագեցած մարդիկ եք։ Երբ խոսվում է երկնքի թագավորություն մտնելու մասին, դուք ձեր զգացմունքները չեք բացահայտում։ Կարծում եք, թե ձեր ներկայիս վիճակը բավարա՞ր է, որ քայլեք Իմ երկնքի թագավորության դարպասից ներս։ Կարծում եք, թե կարո՞ղ եք թույլտվություն ստանալ՝ մտնելու Իմ գործի և խոսքերի սուրբ երկիրը՝ առանց ձեր սեփական խոսքերն ու գործերը նախապես Իմ կողմից ստուգվելու։ Ո՞վ կարող է Իմ աչքերին թոզ փչել։ Ինչպե՞ս կարող էին ձեր արհամարհելի, ցածր պահվածքն ու խոսակցությունները վրիպել Իմ աչքից։ Ձեր կյանքն Իմ կողմից որոշվել է որպես այդ անմաքուր հոգիների արյունը խմելու և մսեղին ուտելու կյանք, քանզի ամեն օր ընդօրինակում եք նրանց Իմ առջև։ Իմ առջև ձեր պահվածքն առանձնապես վատ ու ցածր է եղել, ուստի ինչպե՞ս կարող էի ձեզ զզվելի չհամարել։ Ձեր խոսքերի մեջ անմաքուր հոգիների պղծությունները կան․ շողոքորթում եք, թաքցնում և քծնում ճիշտ այնպես, ինչպես նրանք, ովքեր զբաղվում են կախարդությամբ, և ինչպես նրանք, ովքեր նենգություն են կիրառում և խմում անարդարների արյունը։ Մարդու բոլոր դրսևորումները ծայրաստիճան անարդար են, ուստի ինչպե՞ս կարող են բոլոր մարդիկ տեղավորվել այն սուրբ երկրում, որտեղ արդարներն են։ Կարծում ես, որ քո այդ արհամարհելի պահվածքը կարո՞ղ է քեզ առանձնացնել այդ անարդարներից որպես սուրբ անձ։ Քո օձանման լեզուն ի վերջո կկործանի քո այս մսեղին, որն ավերածություն է գործում և գարշելի բաներ է անում, և քո այդ ձեռքերը, որոնք ծածկված են անմաքուր հոգիների արյամբ, նույնպես ի վերջո դժոխքի մեջ կքաշեն քո հոգին։ Ինչո՞ւ, ուրեմն, չես կառչում այս հնարավորությունից՝ մաքրելու քո կեղտոտված ձեռքերը։ Եվ ինչո՞ւ չես օգտվում այս առիթից՝ կտրելու քո այդ լեզուն, որն անարդար խոսքեր է ասում։ Մի՞թե պատրաստ ես տառապելու դժոխքի բոցերում հանուն քո ձեռքերի, լեզվի և շուրթերի։ Ես զննում եմ բյուրավոր մարդկանց սրտերը երկու աչքով, քանզի մարդկությունն ստեղծելուց շատ առաջ նրանց սրտերն Իմ ձեռքերում էի բռնել։ Ես վաղուց էի թափանցել մարդկանց սրտերի մեջ, ուստի ինչպե՞ս կարող էին նրանց մտքերը վրիպել Իմ աչքից։ Ինչպե՞ս կարող էին նրանք հասցնել խուսափել Իմ Հոգու կողմից այրվելուց։

Քո շուրթերն ավելի բարի են, քան աղավնիներինը, բայց քո սիրտն ավելի չարագուշակ է, քան այն ծեր օձինը։ Քո շուրթերը նույնիսկ լիբանանցի կանանց պես գեղեցիկ են, սակայն քո սիրտը նրանցից ավելի բարի չէ, և հաստատ չի կարող համեմատվել քանանացիների գեղեցկության հետ։ Քո սիրտն այնքա՜ն նենգ է։ Զզվում եմ միայն անարդարների շուրթերից ու սրտերից և չեմ պահանջում մարդկանցից, որ նրանք գերազանցեն սրբերին․ պարզապես հակակրանք եմ զգում անարդարների չար գործերի հանդեպ և հուսով եմ, որ նրանք կկարողանան ազատվել իրենց կեղտոտությունից և փախչել իրենց ներկայիս ծանր կացությունից, որպեսզի կարողանան առանձնանալ այդ անարդարներից և ապրել ու սուրբ լինել արդարների հետ։ Դուք նույն հանգամանքներում եք, ինչ Ես, սակայն պատված եք կեղտով․ սկզբում ստեղծված մարդկանց նախնական նմանությունից ամենափոքր մասնիկ անգամ չունեք։ Ավելին, քանի որ ամեն օր ընդօրինակում եք այդ անմաքուր հոգիների նմանությունները՝ անելով այն, ինչ նրանք են անում, և ասելով այն, ինչ նրանք են ասում, ձեր բոլոր մասերը՝ նույնիսկ ձեր լեզուներն ու շուրթերը, թաթախված են նրանց կեղտաջրի մեջ, այն աստիճան, որ ամբողջովին ծածկված եք նման բծերով, և ձեր ոչ մի մասը չի կարող օգտագործվել Իմ գործի համար։ Դա այնքա՜ն սրտաճմլիկ է։ Դուք ապրում եք ձիերի ու անասունների այսպիսի աշխարհում, սակայն իրականում տրտմություն չեք զգում։ Դուք լի եք ուրախությամբ և ապրում եք ազատ ու անհոգ։ Լողում եք այդ կեղտաջրում, սակայն իրականում չեք գիտակցում, որ ընկել եք այսպիսի ծանր կացության մեջ։ Ամեն օր շփվում եք անմաքուր հոգիների հետ և գործ ունեք «արտաթորանքի» հետ, և ձեր կյանքը բավականին գռեհիկ է․ իրականում չես գիտակցում, որ բացարձակապես մարդկային աշխարհում չես ապրում և որ չես վերահսկում ինքդ քեզ։ Մի՞թե չգիտես, որ քո կյանքը վաղուց ոտնահարվել է այդ անմաքուր հոգիների կողմից, կամ որ քո բնավորությունը վաղուց արատավորվել է կեղտաջրով։ Կարծում ես, թե երկրային դրախտում ու երջանկության մե՞ջ ես ապրում։ Մի՞թե չգիտես, որ անմաքուր հոգիների կողքին մի ամբողջ կյանք ես ապրել, և որ գոյատևել ես այն ամենի հետ, ինչ նրանք պատրաստել են քեզ համար։ Ինչպե՞ս կարող է քո ապրելակերպը որևէ իմաստ ունենալ։ Ինչպե՞ս կարող է քո կյանքը որևէ արժեք ունենալ։ Այս ու այն կողմ ես վազվզել ծնողներիդ համար՝ անմաքուր հոգիներով ծնողներիդ, սակայն իրականում գաղափար անգամ չունես, որ քեզ վնասողներն անմաքուր հոգիներով ծնողներն են, որոնք ծնել ու մեծացրել են քեզ։ Ավելին, տեղյակ չես, որ քո ողջ կեղտոտությունն իրականում նրանք են քեզ տվել. միայն այն գիտես, որ նրանք կարող են քեզ «վայելք» բերել, նրանք չեն հանդիմանում քեզ, ոչ էլ դատում են և հատկապես չեն անիծում քեզ։ Նրանք երբեք զայրույթով չեն պոռթկացել քեզ վրա, այլ քեզ հաճելիորեն և սիրալիր են վերաբերվում։ Նրանց խոսքերը սնուցում են քո սիրտը ու գերում քեզ, այնպես որ ապակողմնորոշվում ես և առանց գիտակցելու ներքաշվում ես ու պատրաստ ես ծառայելու՝ դառնալով նրանց խոսափողն ու ծառան։ Դու ընդհանրապես բողոքներ չունես, այլ պատրաստ ես նրանց համար հլու հնազանդ աշխատելու․ դու մոլորված ես նրանց կողմից։ Այդ պատճառով բացարձակ չես արձագանքում իմ արած գործին։ Զարմանալի չէ, որ միշտ ուզում ես գաղտնի սպրդել Իմ մատների արանքով, և զարմանալի չէ, որ միշտ ուզում ես քաղցր խոսքեր օգտագործել՝ Ինձնից խաբեությամբ բարեհաճություն կորզելու համար։ Պարզվում է՝ դու արդեն այլ ծրագիր ունեիր՝ այլ կարգավորում։ Դու կարող ես տեսնել Իմ՝ որպես Ամենակարողի գործողությունների մի մասը, բայց նվազագույն գիտելիք անգամ չունես Իմ դատաստանի և հանդիմանության մասին։ Դու գաղափար անգամ չունես, թե երբ է սկսվել Իմ հանդիմանությունը. միայն Ինձ խաբել գիտես, սակայն չգիտես, որ Ես չեմ հանդուրժի մարդու կողմից որևէ խախտում։ Քանի որ դու արդեն վճռել ես ծառայել Ինձ, Ես քեզ բաց չեմ թողնի։ Ես չարը չհանդուրժող Աստված եմ, և Ես մարդկանց հանդեպ նախանձախնդիր Աստված եմ։ Քանզի դու արդեն դրել ես քո խոսքերը զոհասեղանին, Ես թույլ չեմ տա, որ փախչես հենց Իմ աչքի առաջ, ոչ էլ թույլ կտամ, որ երկու տիրոջ ծառայես։ Կարծո՞ւմ էիր` կարող ես երկրորդ սեր ունենալ քո խոսքերն Իմ զոհասեղանին ու աչքի առաջ դնելուց հետո։ Ինչպե՞ս կարող էի թույլ տալ, որ մարդիկ Ինձ այդպես ծաղրեն։ Կարծո՞ւմ էիր՝ կարող ես քո լեզվով անփութորեն ուխտեր ու երդումներ տալ Ինձ։ Ինչպե՞ս կարող էիր երդվել Իմ գահով՝ Իմ՝ Բարձրյալիս գահով։ Կարծո՞ւմ էիր՝ քո երդումներն արդեն անցել են։ Թույլ տվեք ասել ձեզ. Եթե անգամ ձեր մսեղին վերանա, ձեր երդումները չեն կարող։ Վերջում Ես ըստ ձեր երդումների կդատապարտեմ ձեզ։ Մինչդեռ դուք կարծում եք, թե ձեր խոսքերն Իմ առջև դնելով կարող եք ձևականորեն վարվել Ինձ հետ, իսկ ձեր սրտերը կարող են ծառայել անմաքուր ու չար հոգիներին։ Ինչպե՞ս կարող էր Իմ զայրույթը հանդուրժել այն շների ու խոզերի նման մարդկանց նենգությունը։ Ես պետք է ի կատար ածեմ Իմ կառավարչական հրամանագրերը և անմաքուր հոգիների ձեռքից հետ խլեմ բոլոր այն կարծրամիտ, «բարեպաշտ» մարդկանց, որոնք հավատում են Ինձ, որպեսզի նրանք կարգապահ կերպով «սպասարկեն» Ինձ, լինեն Իմ եզները, լինեն Իմ ձիերը և լիովին անձնատուր լինեն Իմ մորթելուն։ Ես կստիպեմ քեզ վերցնել քո նախկին վճիռները և կրկին ծառայել Ինձ։ Ես չեմ հանդուրժի որևէ արարածի, որը խաբում է Ինձ։ Կարծո՞ւմ էիր՝ կարող ես պարզապես կամայական պահանջներ ներկայացնել և ստել Ինձ։ Կարծո՞ւմ էիր՝ չեմ լսել կամ տեսել քո խոսքերն ու գործերը։ Ինչպե՞ս կարող էին քո խոսքերն ու գործերն Իմ տեսադաշտում չլինել։ Ինչպե՞ս կարող էի երբևէ թույլ տալ, որ մարդիկ Ինձ այդպես խաբեն։

Ես քայլել եմ ձեր մեջ մի քանի գարուն ու աշուն. Ես երկար ժամանակ ապրել եմ ձեր մեջ և ապրել եմ ձեզ հետ։ Ձեր արհամարհելի պահվածքի որքա՞ն մասն է սպրդել հենց Իմ աչքի առջևից։ Ձեր այդ սրտաբուխ խոսքերն անընդհատ արձագանքում են Իմ ականջներում. ձեր միլիոնավոր վճիռները դրվել են Իմ զոհասեղանին՝ այնքան շատ, որ հնարավոր չէ հաշվել։ Սակայն ձեր նվիրումն ու ծախսվելը նույնիսկ մի հատիկի չափ էլ չկան։ Դուք անկեղծության նույնիսկ մի փոքրիկ կաթիլ չեք դնում Իմ զոհասեղանին։ Ո՞ւր են Իմ հանդեպ ձեր հավատի պտուղները։ Դուք անվերջ շնորհք եք ստացել Ինձնից և տեսել եք երկնքի անվերջ խորհուրդները. Ես նույնիսկ ցույց եմ տվել ձեզ երկնքի բոցերը, բայց սիրտ չեմ արել այրելու ձեզ։ Իսկ դուք որքա՞ն եք տվել Ինձ դրա դիմաց։ Որքա՞ն եք դուք պատրաստ Ինձ տալու։ Ձեռքումդ ունենալով այն կերակուրը, որ Ես եմ շնորհել ձեզ, շրջվում ես և մատուցում այն Ինձ՝ նույնիսկ ասելով, թե այն ձեռք ես բերել քո սեփական քրտնաջան աշխատանքով, և որ մատուցում ես Ինձ քո ողջ ունեցածը։ Ինչպե՞ս կարող ես չիմանալ, որ Ինձ մատուցած քո «նվիրաբերությունները» բոլորն Իմ զոհասեղանից են գողացված։ Ավելին, հիմա դու դրանք մատուցում ես Ինձ, մի՞թե Ինձ չես խաբում։ Ինչպե՞ս կարող ես չիմանալ, որ այն, ինչ Ես վայելում եմ այսօր, բոլորն Իմ զոհասեղանի ընծաներն են, այլ ոչ թե այն, ինչ դու վաստակել ես քո քրտնաջան աշխատանքով և ապա մատուցել Ինձ։ Դուք իրականում համարձակվում եք խաբել Ինձ այսպես, ուստի ինչպե՞ս կարող եմ ներել ձեզ։ Ինչպե՞ս կարող եք ակնկալել, որ Ես այսուհետև կհանդուրժեմ սա։ Ես ամեն ինչ շնորհել եմ ձեզ, Ես ամեն ինչ բացել եմ ձեր առջև և հոգացել ձեր կարիքները, բացել եմ ձեր աչքերը, սակայն դուք, ձեր խղճին դեմ գնալով, այսպես խաբում եք Ինձ։ Ես անձնուրացաբար ամեն ինչ շնորհել եմ ձեզ, որպեսզի նույնիսկ եթե տառապեք, Ինձնից ստացած լինեք այն ամենը, ինչ բերել եմ երկնքից։ Սակայն դուք ընդհանրապես նվիրում չունեք, և նույնիսկ եթե մի փոքրիկ ներդրում եք արել, դրանից հետո փորձում եք «հաշիվներ մաքրել» Ինձ հետ։ Մի՞թե քո ներդրումը ոչնչի չի վերածվի։ Այն, ինչ մատուցել ես Ինձ, պարզապես ավազահատիկ է, մինչդեռ այն, ինչ խնդրել ես Ինձնից, մի տոննա ոսկի է։ Մի՞թե պարզապես անխոհեմ չես վարվում։ Ես գործում եմ ձեր մեջ։ Բացարձակապես ոչ մի հետք չկա այն տասը տոկոսից, որը պետք է տրվեր Ինձ, էլ չասած լրացուցիչ զոհաբերությունների մասին։ Ավելին, այն տասը տոկոսը, որը մատուցվում է բարեպաշտների կողմից, բռնագրավվում է չարերի կողմից։ Մի՞թե դուք բոլորդ առանձնացած չեք Ինձնից։ Մի՞թե դուք բոլորդ թշնամաբար չեք տրամադրված Իմ հանդեպ։ Մի՞թե դուք բոլորդ չեք կործանում Իմ զոհասեղանը։ Ինչպե՞ս կարող են նման մարդիկ գանձեր համարվել Իմ աչքերում։ Մի՞թե նրանք այն խոզերն ու շները չեն, որոնցից Ես զզվում եմ։ Ինչպե՞ս կարող եմ ձեր չարագործությունը գանձ անվանել։ Իրականում ո՞ւմ համար է արվում Իմ գործը։ Մի՞թե դրա նպատակը պարզապես ձեզ բոլորիդ տապալելով Իմ իշխանությունը բացահայտելն է։ Մի՞թե ձեր բոլորի կյանքը կախված չէ Իմ մեկ խոսքից։ Ինչո՞ւ եմ Ես միայն խոսքեր օգտագործում ձեզ հրահանգելու համար և խոսքերը փաստերի չեմ վերածել՝ ձեզ օր առաջ տապալելու համար։ Արդյո՞ք Իմ խոսքերի և գործի նպատակը պարզապես մարդկանց տապալելն է։ Մի՞թե Ես Աստված եմ, որ անխտիր սպանում է անմեղներին։ Հենց հիմա ձեզնից քանի՞սն են Իմ առջև իրենց ողջ էությամբ փնտրում մարդկային կյանքի ճիշտ ուղին։ Պարզապես ձեր մարմիններն են Իմ առջև. ձեր սրտերը դեռ ազատության մեջ են և շատ, շատ հեռու են Ինձնից։ Քանզի դուք չգիտեք, թե իրականում ինչ է Իմ գործը, ձեզնից շատերը ցանկանում են հեռանալ Ինձնից և օտարանալ Ինձնից՝ փոխարենը հուսալով ապրել երանության աշխարհում, որտեղ չկա ոչ հանդիմանություն, ոչ էլ դատաստան։ Մի՞թե սա չէ այն, ինչ մարդիկ ցանկանում են իրենց սրտերում։ Ես չեմ փորձում ստիպել քեզ։ Ինչ ուղի էլ որ բռնես, քո սեփական ընտրությունն է։ Այսօրվա ուղին ուղեկցվում է դատաստանով և անեծքներով, բայց դուք բոլորդ պետք է իմանաք, որ այն ամենը, ինչ Ես շնորհել եմ ձեզ՝ լինեն դրանք դատաստաններ, թե հանդիմանություններ, լավագույն նվերներն են, որոնք Ես պարգևել եմ ձեզ, և դրանք բոլորն այն բաներն են, որոնց կարիքը դուք հրատապ ունեք։


Օրենքի դարաշրջանի աշխատանքը

Այն աշխատանքը, որ Եհովան արեց իսրայելացիների վրա, մարդկության մեջ հաստատեց Աստծու երկրային ելակետը, որը նաև այն սուրբ վայրն էր, որտեղ Նա ներկա էր։ Նա Իր աշխատանքը սահմանափակեց Իսրայելի ժողովրդով։ Սկզբում Նա Իսրայելից դուրս չէր աշխատում, այլ փոխարենը ընտրում էր այն մարդկանց, որոնց հարմար էր համարում, որպեսզի սահմանափակի Իր աշխատանքի շրջանակը։ Իսրայելն այն վայրն է, որտեղ Աստված ստեղծեց Ադամին ու Եվային, և այդ վայրի փոշուց Եհովան ստեղծեց մարդուն. այս վայրը դարձավ Նրա աշխատանքի հիմքը երկրի վրա։ Իսրայելացիները, որոնք Նոյի հետնորդներն էին, ինչպես նաև Ադամի հետնորդները, երկրի վրա Եհովայի արած գործի մարդկային հիմքն էին։

Այդ ժամանակ Իսրայելում Եհովայի աշխատանքի նշանակությունը, նպատակը և քայլերը միտված էին Իր աշխատանքն ամբողջ երկրի վրա իրագործելուն, որը, Իսրայելը որպես կենտրոն վերցնելով, աստիճանաբար տարածվեց հեթանոս ազգերի մեջ։ Սա այն սկզբունքն է, որի համաձայն Նա գործում է տիեզերքի ներսում՝ սկսելով որոշակի կետից՝ ամբողջը շարժելու համար, և ապա ընդլայնելով Իր գործը, մինչև տիեզերքի բոլոր մարդիկ ընդունեն Իր ավետարանը։ Առաջին իսրայելացիները Նոյի հետնորդներն էին։ Այս մարդիկ օժտված էին միայն Եհովայի շնչով և գիտեին ինչպես հոգալ կյանքի հիմնական կարիքները, բայց նրանք չգիտեին, թե ինչպիսի Աստված է Եհովան կամ ինչ մտադրություն ունի մարդու նկատմամբ, առավել ևս, թե ինչպես պետք է նրանք երկյուղեն Արարչից։ Ինչ վերաբերում է այն բանին, թե արդյոք կայի՞ն կանոններ և օրենքներ, որոնց պետք էր հնազանդվել,[ա] կամ արդյոք կա՞ր որևէ պարտավորություն, որն արարածները պետք է Արարչի համար անեին, Ադամի հետնորդները ոչինչ չգիտեին այդ բաների մասին։ Նրանք միայն գիտեին, որ ամուսինը պետք է քրտնաջան աշխատի և տքնի՝ իր ընտանիքն ապահովելու համար, իսկ կինը պետք է հնազանդվի իր ամուսնուն և հավերժացնի մարդկային ցեղը, որը Եհովան ստեղծել է։ Այլ խոսքով ասած՝ այսպիսի մարդիկ, որոնք ունեին միայն Եհովայի շունչը և Նրա կյանքը, Աստծու օրենքներին հետևելու կամ Արարչին գոհացնելու մասին ոչինչ չգիտեին։ Նրանք չափազանց քիչ էին հասկանում։ Ուստի, նույնիսկ թեև նրանց սրտերում ոչ մի խոտոր կամ նենգ բան չկար, և նախանձ ու վեճ հազվադեպ էին ծագում նրանց միջավայրում, այնուամենայնիվ նրանք Եհովայի՝ Արարչի մասին ո՛չ գիտություն ունեին, ո՛չ էլ հասկացողություն։ Մարդու այս նախնիները գիտեին միայն Եհովայի տվածներն ուտել և Եհովայի տվածները վայելել, բայց չգիտեին երկյուղել Եհովայից: Նրանք չգիտեին, որ Եհովան այն Մեկն է, ում իրենք պետք է ծնկաչոք երկրպագեն։ Ուստի ինչպե՞ս կարող էին նրանք կոչվել Նրա արարածները։ Եթե դա այդպես լիներ, ապա արդյո՞ք «Եհովան Արարիչն է» և «Նա ստեղծեց մարդուն, որպեսզի մարդը Նրան արտահայտի, Նրան փառավորի և Նրան ներկայացնի» խոսքերը զուր ասված չէին լինի։ Ինչպե՞ս կարող էին մարդիկ, որոնց սրտերում Եհովայի հանդեպ երկյուղ չկար, Նրա փառքի վկայությունը լինել։ Ինչպե՞ս կարող էին նրանք դառնալ Նրա փառքի արտահայտությունը։ Արդյո՞ք Սատանան՝ չարը, չէր ճանկի Եհովայի ասած «Ես մարդուն ստեղծեցի Իմ պատկերով» խոսքերը։ Արդյո՞ք այդ խոսքերը չէին դառնա Եհովայի՝ մարդուն ստեղծելու ամոթի նշան։ Աշխատանքի այդ փուլն ավարտելու համար Եհովան մարդկությանը ստեղծելուց հետո Ադամից մինչև Նոյ նրանց չհրահանգեց կամ չառաջնորդեց։ Ընդհակառակը, միայն այն բանից հետո, երբ ջրհեղեղը կործանեց աշխարհը, Նա պաշտոնապես սկսեց առաջնորդել իսրայելացիներին, որոնք Նոյի հետնորդներն էին, ինչպես նաև Ադամի հետնորդները։ Իսրայելում Նրա արած աշխատանքն ու ասած խոսքերն առաջնորդություն տվեցին Իսրայելի ողջ ժողովրդին, երբ նրանք իրենց կյանքով էին ապրում Իսրայելի ամբողջ երկրում՝ այդպիսով ցույց տալով մարդկությանը, որ Եհովան ոչ միայն ի վիճակի էր շունչ փչելու մարդու մեջ, որպեսզի մարդը Նրանից կյանք ունենա և փոշուց վեր հառնի, դառնա մարդ արարած, այլև Նա կարող էր մոխրացնել մարդկությանը, անիծել մարդկությանը և Իր գավազանն օգտագործել՝ կառավարելու մարդկությանը։ Այսպես էլ նրանք տեսան, որ Եհովան կարող է առաջնորդել մարդու կյանքը երկրի վրա և խոսել ու աշխատել մարդկության մեջ՝ ըստ օրվա և գիշերվա ժամերի։ Աշխատանքը, որը Նա արեց, միայն այն բանի համար էր, որ Իր արարածներն իմանան, որ մարդն առաջացել է Նրա վերցրած հողից, և ավելին, որ Նա է մարդուն ստեղծել։ Բացի դրանից՝ Նա Իր աշխատանքը կատարեց նախ Իսրայելում, որպեսզի մյուս ժողովուրդները և ազգերը (որոնք, փաստացի, Իսրայելից առանձնացված չէին, այլ ճյուղավորվել էին իսրայելացիներից, սակայն, միևնույն է, Ադամից ու Եվայից էին սերվել) կարողանան Իսրայելից ստանալ Եհովայի ավետարանը, որպեսզի տիեզերքի բոլոր արարածները կարողանան երկյուղել Եհովայից ու պատվել Նրան որպես մեծագույնի։ Եթե Եհովան Իր աշխատանքը չսկսեր Իսրայելում, այլ փոխարենը մարդկությանը ստեղծելուց հետո նրանց պարզապես թողներ երկրի վրա անհոգ կյանք վարելու, ապա մարդը, հաշվի առնելով իր ֆիզիկական բնությունը, (բնությունը նշանակում է, որ մարդը երբեք չի կարող իմանալ այն բաները, որոնք չի տեսնում, այսինքն՝ չէր իմանա, որ Եհովան է ստեղծել մարդկությանը, և առավել ևս, թե ինչու է դա արել) երբեք չէր իմանա, որ Եհովան է ստեղծել մարդկությանը, կամ որ Նա է ամեն ինչի Տերը։ Եթե Եհովան ստեղծեր մարդուն, նրան դներ երկրի վրա և պարզապես մաքրեր ձեռքերի փոշին, հեռանար՝ չմնալով մարդկության մեջ՝ միառժամանակ նրանց առաջնորդություն տալու համար, ապա ամբողջ մարդկությունը կվերածվեր ոչնչության. նույնիսկ երկինքներն ու երկիրը, և բոլոր բաները, որ Նա ստեղծել է, և ամբողջ մարդկությունը կվերածվեին ոչնչության, և ավելին՝ կկոխկրտվեին Սատանայի կողմից։ Այդ դեպքում Եհովայի ցանկությունը, որ «երկրի վրա, այսինքն՝ Իր ստեղծագործության մեջտեղում, Նա կարող է ունենալ կանգնելու տեղ, սուրբ տեղ», կփշրվեր։ Եվ ուստի այս ամենը՝ մարդկությանը ստեղծելուց հետո Նրա՝ նրանց մեջտեղում մնալը, նրանց կյանքն առաջնորդելն ու նրանց մեջտեղից նրանց հետ խոսելը, Նրա ցանկությունն իրականացնելու և Նրա ծրագիրը ի կատար ածելու համար էր։ Գործը, որ Նա արեց Իսրայելում, միայն Նրա կողմից ամեն ինչի ստեղծումից առաջ կազմված ծրագիրն ի կատար ածելու համար էր, և հետևաբար Նրա՝ նախ իսրայելացիների միջավայրում աշխատելը և բոլոր բաների ստեղծումը ոչ թե միմյանց հակասում էին, այլ երկուսն էլ կատարվեցին՝ հանուն Նրա տնօրինության, Նրա աշխատանքի և Նրա փառքի, և կատարվեցին մարդու ստեղծման նշանակությունը խորացնելու համար։ Նա Նոյի ժամանակներից հետո երկու հազար տարի առաջնորդեց մարդկության կյանքը երկրի վրա՝ մարդկությանն օգնելով հասկանալու, թե ինչպես երկյուղել Եհովայից՝ ամեն ինչի Տիրոջից, ինչպես վարել իրենց կյանքը, ինչպես ապրել և առավելապես՝ ինչպես վկայել Եհովայի մասին, հնազանդվել Նրան ու երկյուղել Նրանից, նույնիսկ երաժշտությամբ փառաբանել Նրան, ինչպես արեցին Դավիթը և նրա քահանաները։

Այն երկու հազար տարիներից առաջ, որոնց ընթացքում Եհովան անում էր Իր աշխատանքը, մարդը ոչինչ չգիտեր, և գրեթե ողջ մարդկությունն ընկել էր ապականության մեջ, մինչև իսկ աշխարհի՝ ջրհեղեղով կործանվելուց առաջ հասել էր անառակության և ապականության և Եհովային ընդհանրապես չուներ իր սրտում, առավել ևս՝ Նրա ճանապարհը։ Նրանք երբեք չհասկացան այն աշխատանքը, որը Եհովան պատրաստվում էր անելու. նրանք չունեին ողջամտություն, առավել ևս՝ գիտություն և ինչպես շնչող մեքենաներ՝ լիովին անտեղյակ էին մարդուց, Աստծուց, բոլոր բաներից, կյանքից և այլ բաներից։ Երկրի վրա նրանք օձի պես զբաղված էին բազմաթիվ գայթակղություններով և ասում էին շատ բաներ, որոնք վիրավորանք էին Եհովայի դեմ, բայց քանի որ անտեղյակ էին, Եհովան նրանց չէր պատժում կամ կարգավարժում։ Միայն ջրհեղեղից հետո, երբ Նոյը 601 տարեկան էր, Եհովան պաշտոնապես հայտնվեց Նոյին և առաջնորդեց նրան ու նրա ընտանիքին՝ Նոյի և նրա հետնորդների հետ միասին ուղղորդելով թռչուններին և գազաններին, որոնք փրկվել էին ջրհեղեղից, մինչև Օրենքի դարաշրջանի ավարտը, որն ընդհանուր առմամբ տևեց 2500 տարի։ Նա աշխատանք էր անում Իսրայելում, այսինքն՝ պաշտոնապես աշխատանք էր անում ընդհանուր առմամբ 2000 տարի և միաժամանակ աշխատանք անում Իսրայելում և դրանից դուրս՝ 500 տարի, որոնք միասին կազմում են 2500 տարի։ Այս ժամանակահատվածում Նա ցուցումներ էր տալիս իսրայելացիներին, որ Եհովային ծառայելու համար նրանք պետք է տաճարը կառուցեն, հագնեն քահանայական պատմուճաններ և լուսաբացին ոտաբոբիկ քայլելով մտնեն տաճարը, որպեսզի իրենց կոշիկները չպղծեն Եհովայի տաճարը, և որպեսզի տաճարի գագաթից կրակ չուղարկվի նրանց վրա ու այրելով չսպանի նրանց։ Նրանք անում էին իրենց պարտավորությունները և ենթարկվում Եհովայի կարգավորումներին։ Աղոթում էին Եհովային տաճարում և Եհովայի հայտնությունը ստանալուց հետո, այսինքն՝ այն բանից հետո, երբ Եհովան խոսեց, նրանք առաջնորդում էին բազմությանը և ուսուցանում, որ պետք է Եհովայի՝ իրենց Աստծու հանդեպ երկյուղ տածեն։ Ու Եհովան նրանց ասաց, որ պետք է տաճար ու զոհասեղան կառուցեն և Եհովայի ժամանակին, այսինքն՝ Զատկին, պետք է առաջնածին հորթեր ու գառներ պատրաստեն՝ դրանք զոհասեղանին դնելու որպես զոհեր, Եհովային ծառայելու համար, որպեսզի նրանց զսպեն ու նրանց սրտերում Եհովայի հանդեպ երկյուղ ներշնչեն։ Արդյոք նրանք կենթարկվեին այս օրենքին, թե ոչ, կդառնար Եհովայի հանդեպ նրանց հավատարմության չափանիշը։ Եհովան նրանց համար սահմանեց նաև Շաբաթ օրը՝ Իր արարչագործության յոթերորդ օրը։ Նա Շաբաթ օրվան հաջորդող օրը դարձրեց առաջին օրը, մի օր, երբ նրանք կփառաբանեն Եհովային, Նրան զոհեր կմատուցեն և Նրա համար երաժշտություն կհնչեցնեն։ Այս օրը Եհովան հավաքում էր բոլոր քահանաներին՝ զոհասեղանի վրայի զոհերը բաժանելու, որպեսզի ժողովուրդը ուտի, վայելի Եհովայի զոհասեղանի զոհերը։ Եվ Եհովան ասաց, որ նրանք օրհնված են, որ Իր հետ բաժին ունեն, և որ Իր ընտրյալ ժողովուրդն են (սա իսրայելացիների հետ Եհովայի կապած ուխտն էր)։ Ահա թե ինչու մինչ օրս Իսրայելի ժողովուրդը դեռ ասում է, որ Եհովան միայն իրենց Աստվածն է և ոչ թե հեթանոսների Աստվածը։

Օրենքի դարաշրջանում Եհովան բազմաթիվ պատվիրաններ սահմանեց, որպեսզի Մովսեսը փոխանցի իսրայելացիներին, ովքեր, նրան հետևելով, դուրս եկան Եգիպտոսից։ Այս պատվիրանները Եհովան էր պարգևել իսրայելացիներին, ու դրանք որևէ առնչություն չունեին եգիպտացիների հետ. դրանք նախատեսված էին իսրայելացիներին զսպելու համար, և Նա պատվիրաններն օգտագործում էր նրանց առջև պահանջներ դնելու համար։ Արդյոք նրանք կպահեին Շաբաթը, արդյոք կպատվեին իրենց ծնողներին, արդյոք կերկրպագեին կուռքերի, և այլն․ դրանք էին այն սկզբունքները, որոնցով նրանք կդատվեին որպես մեղավոր կամ արդար։ Նրանց մեջ կային ոմանք, որոնց խոցեց Եհովայի կրակը, ոմանց քարկոծելով սպանեցին, իսկ ոմանք ստացան Եհովայի օրհնությունը, և դա որոշվում էր ըստ այն բանի, թե արդյոք նրանք ենթարկվում էին այս պատվիրաններին։ Նրանց, ովքեր չպահեցին Շաբաթը, քարկոծելով սպանեցին։ Այն քահանաներին, որոնք չէին պահում Շաբաթը, Եհովայի կրակը խոցում էր։ Նրանց, ովքեր չէին պատվում իրենց ծնողներին, նույնպես քարկոծելով սպանում էին։ Այս ամենին Եհովան հավանություն էր տալիս։ Եհովան հաստատեց Իր պատվիրաններն ու օրենքները, որպեսզի, երբ Նա նրանց առաջնորդի իրենց կյանքում, ժողովուրդը լսի Նրա խոսքը, ենթարկվի դրան ու չապստամբի Նրա դեմ։ Նա օգտագործում էր այս օրենքները՝ նորածին մարդկային ցեղը վերահսկողության տակ պահելու համար, որպեսզի հիմք դնի Իր ապագա աշխատանքի համար։ Եվ այսպես՝ Եհովայի կատարած աշխատանքի հիման վրա առաջին դարաշրջանը կոչվեց Օրենքի դարաշրջան։ Թեև Եհովան շատ բաներ ասաց ու շատ աշխատանք արեց, Նա միայն դրական կերպով առաջնորդեց ժողովրդին՝ ուսուցանելով այս անտեղյակ մարդկանց, թե ինչպես վարվեն, ինչպես ապրեն և ինչպես հասկանան Եհովայի ճանապարհը։ Նրա կատարած աշխատանքը գլխավորապես այն բանի համար էր, որ մարդկանց մղի պահելու Իր ճանապարհը և հետևելու Իր օրենքներին։ Աշխատանքն արվում էր այն մարդկանց վրա, որոնք մակերեսորեն էին ապականված. այն չէր տարածվում նրանց խառնվածքի փոխակերպման կամ կյանքում առաջընթաց ունենալու վրա։ Նա պարզապես զսպում և վերահսկում էր մարդկանց՝ նրանց հնազանդվել տալով օրենքներին։ Այդ ժամանակվա իսրայելացիների համար Եհովան սոսկ տաճարում եղող Աստված էր, երկինքներում եղող Աստված։ Նա ամպի սյուն էր, կրակի սյուն։ Ամենը, ինչ Եհովան նրանցից պահանջում էր անել, այն էր, որ հնազանդվեն այն բանին, ինչը մարդիկ այսօր գիտեն որպես օրենքներ և պատվիրաններ, նույնիսկ կարելի է ասել՝ կանոններ, քանի որ Եհովայի արածը ոչ թե նրանց փոխակերպելու նպատակ էր հետապնդում, այլ նրանց պարգևելու ավելի շատ բաներ, որոնք մարդը պետք է ունենա, և անձամբ այս բաները փոխանցելու նրանց, որովհետև արարվելուց հետո մարդը ոչինչ չուներ, որ պետք է ունենար։ Եվ այսպես՝ Եհովան մարդկանց պարգևեց այն բաները, որոնք նրանք պետք է ունենային իրենց երկրային կյանքի համար, որպեսզի այդ մարդիկ, որոնց Ինքն առաջնորդել էր, գերազանցեին իրենց նախահայրերին՝ Ադամին ու Եվային, որովհետև ինչը որ Եհովան պարգևեց նրանց, գերազանցում էր այն, ինչ սկզբում պարգևել էր Ադամին ու Եվային։ Ամեն դեպքում այն աշխատանքը, որ Եհովան արեց Իսրայելում, միայն մարդկությանը առաջնորդելու և նրանց իր Արարչին ընդունել տալու համար էր։ Նա նրանց չնվաճեց ու չփոխակերպեց, այլ սոսկ առաջնորդեց։ Սա է Օրենքի դարաշրջանում Եհովայի արած գործի ամբողջությունը։ Սա Իսրայելի ամբողջ երկրում Նրա արած աշխատանքի նախապատմությունն է, իրական պատմությունը, էությունը և Նրա վեց հազար տարվա աշխատանքի սկիզբը՝ մարդկությանը պահելու Եհովայի ձեռքի վերահսկողության տակ։ Դրանից Նրա վեց հազար տարվա տնօրինման ծրագրում ավելի շատ աշխատանք ծնվեց։

Ծանոթագրություններ.

ա. Բնագիր տեքստում «որոնց պետք էր հնազանդվել» արտահայտությունը չկա։


Փրկագնության դարաշրջանի գործի իրական պատմությունը

Իմ տնօրինման ամբողջ ծրագիրը՝ վեց հազար տարվա ծրագիրը, ընդգրկում է երեք փուլ կամ երեք դարաշրջան․ Օրենքի սկզբնական դարաշրջան, Շնորհքի դարաշրջան (որը նաև Փրկագնման դարաշրջանն է), և վերջին օրերի Թագավորության դարաշրջան։ Իմ գործի բովանդակությունը տարբերվում է այս երեք դարաշրջաններում, բայց յուրաքանչյուր փուլում այն կատարվում է մարդու կարիքներին համապատասխան։ Ավելի ճիշտ՝ սատանայի դեմ Իմ մղած պատերազմի ընթացքում նրա գործադրած նենգ հնարքներին համապատասխան։ Նպատակն է հաղթել սատանային, ցույց տալ Իմ իմաստությունն ու ամենակարողությունը, մերկացնել սատանայի բոլոր նենգությունները և այդպիսով փրկել սատանայի իշխանության տակ ապրող ողջ մարդկային ցեղը։ Սա արվում է, որպեսզի հայտնի դառնան Իմ իմաստությունն ու ամենակարողությունը և բացահայտվի Սատանայի անտանելի գարշելիությունը, առավել ևս՝ որպեսզի արարածները կարողանան զանազանել բարին ու չարը, իմանան, որ Ես եմ ամեն ինչի Իշխանը, հստակ տեսնեն, որ Սատանան մարդկության թշնամին է՝ ապականվածն ու չարը, և հնարավորություն ունենան լիակատար հստակությամբ զանազանելու բարին ու չարը, ճշմարտությունն ու թյուրըմբռնումը, սրբությունն ու պղծությունը, վսեմն ու ստորը։ Սա նրա համար է, որպեսզի տգետ մարդկությունը հնարավորություն ստանա վկայելու Ինձ համար առ այն, որ Ես չեմ, որ ապականում է մարդկությանը, և որ միայն Ես՝ Արարիչս եմ, որ փրկում եմ մարդկությանը և մարդկանց շնորհում այն բաները, որ նրանք կարող են վայելել. սա պետք է թույլ տա նրանց՝ իմանան, որ Ես բոլոր բաների Իշխանն եմ, իսկ Սատանան լոկ մի արարած է, որին Ես ստեղծեցի, և որը հետագայում դավաճանեց Ինձ։ Իմ վեցհազարամյա տնօրինման ծրագիրը բաժանված է երեք փուլի, և Ես այսպես եմ գործում՝ հասնելու այն արդյունքին, որ արարածները հնարավորություն ունենան վկայելու Ինձ համար, հասկանան Իմ մտադրությունները և իմանան, որ Ես ճշմարտությունն եմ։ Այսպիսով՝ Իմ վեցհազարամյա տնօրինման ծրագրի սկզբնական գործի ընթացքում Ես կատարեցի օրենքի գործը, որը ժողովրդին առաջնորդող Եհովայի գործն էր։ Երկրորդ փուլի ընթացքում Ես Հրեաստանի գյուղերում մեկնարկեցի Շնորհքի դարաշրջանի սկզբնական գործը։ Հիսուսը ներկայացնում է Շնորհքի դարաշրջանի ողջ գործը. Նա մսեղի դարձավ և գամվեց խաչին։ Եվ Նա նաև սկսեց Շնորհքի դարաշրջանը: Նա եկավ խաչվելու և Փրկագնման գործն ավարտին հասցնելու, և Նա եկավ Օրենքի դարաշրջանն ավարտելու և Շնորհքի դարաշրջանը սկսելու համար, ուստի Նա կոչվեց «Գերագույն հրամանատար», «Մեղքի զոհ» և «Փրկագնող»: Հետևաբար, Հիսուսի գործի բովանդակությունը նույնը չէ, ինչ Եհովայի գործը, բայց սկզբունքը նույնն է։ Եհովան սկսեց Օրենքի դարաշրջանը՝ հաստատելով հիմքը՝ Աստծու գործի սկզբնակետը երկրի վրա, և արձակելով օրենքներն ու պատվիրանները։ Այս երկու գործերն էին, որ Նա կատարեց, և դրանք ներկայացնում են Օրենքի դարաշրջանը։ Շնորհքի դարաշրջանում Հիսուսի գործն օրենքներ սահմանելը չէր, այլ դրանք լրացնելը՝ այդպիսով ազդարարելով Շնորհքի դարաշրջանը և ավարտին հասցնելով Օրենքի դարաշրջանը, որը տևել էր երկու հազար տարի։ Նա ռահվիրա էր, որ եկավ՝ սկսելու Շնորհքի դարաշրջանը, սակայն Նրա գործի հիմնական մասը փրկագնումն էր։ Եվ այսպես, Նրա գործը նույնպես բաժանված էր երկու մասի՝ նոր դարաշրջան սկսելը և փրկագնման գործն ավարտելն Իր խաչելության միջոցով, որից հետո Նա հեռացավ։ Եվ այսուհետ Օրենքի դարաշրջանն ավարտվեց, և Շնորհքի դարաշրջանը սկսվեց։

Հիսուսի գործն այդ դարաշրջանի մարդու կարիքներին համապատասխան էր։ Նրա գործն էր փրկագնել մարդկությանը և ներել նրանց մեղքերը, հետևաբար, Նրա ողջ բնույթը միավորում էր խոնարհությունը, համբերությունը, սերը, բարեպաշտությունը, հանդուրժողականությունը, ողորմածությունը և գթասրտությունը։ Նա մարդկությանը բերեց առատ շնորհ և օրհնություններ, ինչպես նաև իբրև վայելք տվեց այն ամենը, ինչ մարդիկ կվայելեին։ Այն, ինչ մարդիկ վայելում էին, ամբողջությամբ խաղաղություն էր և երջանկություն, Իր հանդուրժողականությունն ու սերը, ինչպես նաև Իր ողորմածությունն ու գթասրտությունն էին։ Այն ամենի առատությունը, ինչը վայելելու հասանելիությունն այդ պահին ունեին մարդիկ, խաղաղության և անվտանգության զգացումը սրտերում, հանգստության զգացումը հոգում և իրենց ապավինումը Հիսուս Փրկչին, պայմանավորված էր այն դարաշրջանով, որում նրանք ապրում էին։ Շնորհքի դարաշրջանում մարդն արդեն ապականվել էր Սատանայի կողմից, ուստի ողջ մարդկության փրկագնման գործը կատարելու համար անհրաժեշտ էր առատ շնորհ, անսահման համբերություն և հանդուրժողականություն, նույնիսկ ավելին՝ զոհաբերություն, որ բավարար կլիներ մարդկության մեղքերի քավության համար, որպեսզի արդյունքի հասնեին։ Այն, ինչ մարդկությունը տեսավ Շնորհքի դարաշրջանում, պարզապես Իմ՝ մարդկության մեղքերի քավության զոհաբերությունն էր՝ Հիսուսը։ Նրանք միայն գիտեին, որ Աստված կարող է ողորմած և համբերատար լինել, և նրանք միայն տեսնում էին Հիսուսի ողորմածությունն ու գթասրտությունը։ Այս ամենի պատճառը միմիայն այն էր, որ նրանք ծնվել էին Շնորհքի դարաշրջանում։ Եվ այսպես՝ նախքան փրկագնվելը, նրանց անհրաժեշտ էր վայելել այն առատ շնորհքը, որը Հիսուսը պարգևեց նրանց։ Միայն այդ կերպ նրանք կարող էին շահել, ինչը թույլ կտար, որ նրանց մեղքերը ներվեն շնորհքի վայելքի միջոցով, և հնարավորություն կընձեռեր, որ նրանց մեղքերը քավվեն Հիսուսի զսպվածության և համբերատարության վայելքի միջոցով։ Միայն Հիսուսի զսպվածության և համբերատարության միջոցով նրանք արժանի դարձան ներում ստանալու և Հիսուսի պարգևած շնորհքի առատությունը վայելելու։ Ինչպես Հիսուսն ասաց․ «Ես եկա ոչ թե արդարներին, այլ մեղավորներին փրկագնելու, որպեսզի մեղավորներն իրենց մեղքերի թողություն ստանան»: Եթե Հիսուսը մսեղի դառնալուց հետո բնույթով լիներ դատող, նզովող և մարդկային վիրավորանքների նկատմամբ անհանդուրժող, ապա մարդը երբեք հնարավորություն չէր ունենա փրկագնվելու և կմնար հավերժ մեղավոր։ Եթե այդպես լիներ, վեցհազարամյա տնօրինման ծրագիրը կդադարեր Օրենքի դարաշրջանում, և Օրենքի դարաշրջանը կերկարաձգվեր մինչև վեց հազար տարի։ Մարդու մեղքերը միայն ավելի կշատանային ու ավելի ծանր կդառնային, և մարդկության արարումն ապարդյուն կլիներ։ Մարդիկ կկարողանային ծառայել Եհովային միայն օրենքի ներքո, բայց նրանց մեղքերը կգերազանցեին առաջին մարդ արարածների մեղքերը։ Որքան շատ Հիսուսը սիրեց մարդկությանը, ներեց նրանց մեղքերը և նրանց բավարար ողորմածություն ու գթասրտություն ցուցաբերեց, այնքան ավելի շատ մարդկությունն արժանի դարձավ փրկվելու Հիսուսի կողմից, և այսպիսով նրանք կոչվեցին կորած գառներ, որոնց Հիսուսը մեծ գնով էր հետ գնել։ Սատանան չէր կարող միջամտել այս գործին, որովհետև Հիսուսն Իր հետևորդներին վերաբերվում էր այնպես, ինչպես սիրող մայրը՝ իր կրծքի տակ պահած մանկանը։ Նա չէր բարկանում նրանց վրա և չէր ատում նրանց, այլ լի էր մխիթարությամբ։ Նա երբեք մեծագույն ցասում չարտահայտեց նրանց մեջ, այլ համբերատար էր նրանց մեղքերի հանդեպ և աչք էր փակում նրանց հիմարության և անգիտության վրա այն աստիճանի, որ ասում էր․ «Ներեցեք ուրիշներին յոթանասուն անգամ յոթ անգամ»։ Այսպես էր, որ Նրա սիրտը շարժում և հեղափոխում էր ուրիշների սրտերը, և միայն այս կերպ մարդիկ Նրա համբերատարության միջոցով ստանում էին իրենց մեղքերի թողությունը։

Թեպետ Հիսուսը Իր մարմնացման մեջ ամբողջովին զուրկ էր մսեղավոր զգացմունքներից, Նա միշտ մխիթարում էր Իր աշակերտներին, ապահովում էր նրանց, օգնում և աջակցում նրանց։ Նա այնքան շատ աշխատանք էր կատարում, այնքան տառապանք էր կրում, և երբեք չափազանց մեծ պահանջներ չէր ներկայացնում մարդկանց, այլ միշտ համբերատար և հանդուրժող էր նրանց մեղքերի նկատմամբ, այնպես որ Շնորհքի դարաշրջանի մարդիկ Նրան սիրով անվանում էին «սիրելի Փրկիչ Հիսուս»։ Այդ ժամանակի մարդկանց համար, բոլոր մարդկանց համար այն, ինչ Հիսուսն ուներ և էր, գթասրտությունն ու ողորմածությունն էր։ Նա երբեք չէր հիշում մարդկանց հանցանքները, և նրանց հանդեպ Նրա վերաբերմունքը երբեք նրանց հանցանքներով պայմանավորված չէր։ Քանի որ դա այլ դարաշրջան էր, Նա հաճախ մարդկանց առատ կերակուր էր պարգևում, որպեսզի նրանք կշտանային։ Նա բոլոր մարդկանց, որ հետևում էին Իրեն, վերաբերվում էր շնորհով՝ բժշկելով հիվանդներին, քշելով դևերին և հարություն տալով մեռելներին։ Որպեսզի մարդիկ հավատան Նրան և տեսնեն, որ այն ամենը, ինչ Նա անում էր, կատարվում էր անկեղծորեն և ճշմարտապես, Նա այնքան հեռու գնաց, որ հարություն տվեց արդեն փտող մի դիակի՝ ցույց տալով նրանց, որ Նրա ձեռքերում նույնիսկ մեռելները կարող են վերակենդանանալ։ Նա միշտ լուռ համբերում էր և նրանց մեջ կատարում Իր փրկագնման գործն այս կերպ։ Սա նշանակում է՝ խաչին գամվելուց առաջ Հիսուսն արդեն Իր վրա էր վերցրել մարդկության մեղքերը և դարձել էր մեղքի զոհ մարդկության համար։ Մինչև խաչվելը Նա բացել էր խաչի ճանապարհը, որպեսզի փրկագնի մարդկությանը։ Վերջապես Նա գամվեց խաչին՝ հանուն խաչի զոհաբերելով Իրեն, և Իր ամբողջ ողորմածությունը, գթասրտությունը և սրբությունը պարգևեց մարդկությանը։ Մարդկության հանդեպ Նա միշտ հանդուրժող էր, երբեք վրեժխնդիր չէր լինում, ներում էր նրանց մեղքերը, հորդորում էր ապաշխարել և սովորեցնում էր ունենալ համբերություն, հանդուրժողականություն և սեր, հետևել Իր հետքերին և զոհաբերել իրենց հանուն խաչի։ Նրա սերը եղբայրների և քույրերի հանդեպ ավելի մեծ էր, քան Նրա սերը Մարիամի հանդեպ։ Այն գործը, որ Նա կատարում էր, հիմնված էր այն սկզբունքի վրա, որ բժշկի հիվանդներին և քշի դևերին, և այս ամենը՝ Իր փրկագնության համար։ Անկախ նրանից, թե ուր էր գնում, բոլոր նրանց, ովքեր հետևում էին Նրան, վերաբերվում էր շնորհով։ Նա աղքատներին հարուստ էր դարձնում, անդամալույծներին քայլել էր տալիս, կույրերին՝ տեսնել, և խուլերին՝ լսել։ Նա նույնիսկ հրավիրում էր ամենացածր, ունեզուրկ մարդկանց՝ մեղավորներին, նստել Իր հետ նույն սեղանի շուրջը՝ երբեք չքամահրելով նրանց, այլ միշտ համբերատար լինելով նրանց հանդեպ։ Նա նույնիսկ ասում էր․ «Եթե հովիվը հարյուր ոչխարից մեկը կորցնի, ապա իննսունինը կթողնի և կգնա փնտրելու կորած ոչխարին, և երբ այն գտնի, մեծապես կուրախանա»։ Նա սիրում էր Իր հետևորդներին, ինչպես մաքին սիրում է իր գառներին։ Չնայած նրանք հիմար ու անգետ էին և մեղավորներ Նրա աչքում, ավելին՝ հասարակության ամենանվաստ անդամներն էին, Նա այս մեղավորներին՝ մարդկանց, որոնց ուրիշներն արհամարհում էին, համարում էր Իր աչքի լույսը։ Քանի որ Նա նայում էր նրանց բարեհաճությամբ, Նա զոհաբերեց Իր կյանքը հանուն նրանց, ինչպես գառը զոհաբերվում էր զոհասեղանի վրա։ Նա նրանց մեջ շրջում էր այնպես, կարծես նրանց ծառան լիներ՝ թույլ տալով, որ նրանք օգտագործեն և մորթեն Իրեն՝ անվերապահորեն հնազանդվելով նրանց։ Իր հետևորդների համար Նա սիրելի Փրկիչ Հիսուսն էր, բայց փարիսեցիների հանդեպ, որոնք բարձր ամբիոնից քարոզ էին կարդում մարդկանց գլխին, Նա ցույց չէր տալիս ողորմություն և գթասրտություն, այլ զզվանք և հակակրանք։ Նա փարիսեցիների մեջ շատ գործ չարեց. միայն երբեմն խրատում և հանդիմանում էր նրանց։ Նա չէր անում փրկագնման գործը նրանց միջավայրում և ոչ էլ հրաշքներ էր գործում ու նշաններ անում։ Նա Իր ամբողջ ողորմությունն ու գթասրտությունը շնորհեց Իր հետևորդներին՝ այս մեղավորների համար մինչև վերջ համբերելով, մինչև այն պահը, երբ խաչին գամվեց ու կրեց ամեն տեսակ նվաստացում, մինչև լիովին փրկագնեց ամբողջ մարդկությանը։ Սա էր Նրա գործի հանրագումարը։

Առանց Հիսուսի փրկագնման՝ մարդկությունը հավերժ կապրեր մեղքի մեջ ու կդառնար մեղքի սերունդ, դևերի հետնորդ: Այսպես շարունակելով՝ ամբողջ աշխարհը կդառնար այն երկիրը, որտեղ Սատանան է բնակվում, կդառնար նրա բնակավայրը: Սակայն փրկագնման գործը պահանջում էր մարդկության նկատմամբ ողորմություն ու գթասրտություն ցուցաբերել. միայն այդ ձևով մարդկությունը կարող էր ներում ստանալ և վերջապես արժանանալ ավարտուն դարձվելու և Աստծու կողմից լիովին ձեռք բերվելու: Առանց գործի այս փուլի` վեցհազարամյա տնօրինման ծրագիրը չէր կարողանա առաջընթաց ապրել: Եթե Հիսուսը խաչված չլիներ, միայն բժշկեր հիվանդներին ու դևերին քշեր, ապա մարդիկ չէին կարող լիովին ներում ստանալ իրենց մեղքերից։ Այն երեքուկես տարվա ընթացքում, որ Հիսուսը ներդրեց երկրի վրա Իր աշխատանքը կատարելու մեջ, Նա ավարտեց Իր փրկագնության գործի կեսը միայն, այնուհետև խաչին գամվելով և մեղսալի մսեղիի նմանությունն ընդունելով, չարի ձեռքն անցնելով՝ Նա ավարտեց խաչելության գործն ու տնօրինեց մարդկության ճակատագիրը։ Միայն Սատանայի ձեռքը հանձնվելուց հետո Նա փրկագնեց մարդկությանը։ Երեսուներեքուկես տարի Հիսուսը տառապեց երկրի վրա՝ ենթարկվելով ծաղրի ու զրպարտության, լինելով լքված, այն աստիճանի, որ նույնիսկ տեղ չուներ գլուխը դնելու, հանգստանալու տեղ չուներ, իսկ հետո Նա խաչվեց. Նրա ամբողջ էությունը՝ սուրբ և անմեղ մարմինը, գամվեց խաչին։ Նա կրեց ամեն տեսակ տառապանք։ Իշխանություն ունեցողները ծաղրում ու մտրակում էին Նրան, իսկ զինվորները նույնիսկ թքում էին Նրա երեսին. սակայն Նա լուռ էր մնում և համբերում մինչև վերջ՝ անվերապահորեն հնազանդվելով մինչև իսկ մահը, որի արդյունքում Նա փրկագնեց ամբողջ մարդկությանը։ Միայն այդժամ Նա սկսեց վայելել հանգիստը։ Հիսուսի կատարած գործը ներկայացնում է միայն Շնորհքի դարաշրջանը. այն չի ներկայացնում Օրենքի դարաշրջանն ու չի փոխարինում վերջին օրերի գործին։ Սա է Հիսուսի գործի էությունը Շնորհքի դարաշրջանում՝ երկրորդ դարաշրջանում, որի միջով անցել է մարդկությունը՝ Փրկագնության դարաշրջանը։


Երիտասարդներին ու ծերերին ուղղված խոսք

Ես երկրի վրա մեծածավալ աշխատանք եմ կատարել և այսքան տարիներ քայլել եմ մարդկության միջավայրում, սակայն մարդիկ հազվադեպ են ճանաչում Իմ պատկերը և Իմ խառնվածքը, և քչերը կարող են հանգամանորեն բացատրել այն աշխատանքը, որ անում եմ։ Այնքան շատ բաներ կան, որոնց պակասը մարդիկ ունեն, նրանք միշտ չեն հասկանում, թե Ես ինչ եմ անում, և նրանց սրտերը միշտ զգուշավոր են, կարծես խորապես վախենում են, թե Ես նրանց կդնեմ մեկ այլ իրավիճակի մեջ և հետո այլևս ուշադրություն չեմ դարձնի նրանց։ Ուստի մարդկանց վերաբերմունքն Իմ հանդեպ միշտ գաղջ է՝ զուգորդված զգուշության ուժեղ չափաբաժնով։ Սրա պատճառն այն է, որ մարդիկ հասել են այս օրվան՝ չհասկանալով այն աշխատանքը, որ Ես անում եմ, և, մասնավորապես, նրանք շփոթված են այն խոսքերից, որ ասում եմ նրանց։ Նրանք Իմ խոսքերը պահում են իրենց ձեռքերում՝ չիմանալով՝ արդյոք պետք է անշեղ հավատքով տրվեն դրան, թե ընտրեն անվճռականությունը և մոռանան դրանք։ Նրանք չգիտեն՝ արդյոք պետք է դրանք կիրարկեն, թե սպասեն ու տեսնեն՝ արդյոք պետք է ամեն ինչ դեն գցեն ու խիզախորեն հետևեն, թե շարունակեն նախկինի պես աշխարհի հետ ընկերություն անել։ Մարդկանց ներաշխարհն այնքա՜ն բարդ է, և նրանք՝ այնքա՜ն խորամանկ։ Քանի որ մարդիկ չեն կարողանում հստակ կամ ամբողջությամբ տեսնել Իմ խոսքերը, նրանցից շատերի համար դժվար է դրանք կիրարկելն ու դժվար է իրենց սրտերն Իմ առաջ դնելը։ Ես խորապես հասկանում եմ ձեր դժվարությունները։ Մսեղիի մեջ ապրելիս շատ թուլություններ անխուսափելի են, և շատ օբյեկտիվ գործոններ ձեզ համար դժվարություններ են ստեղծում։ Դուք կերակրում եք ձեր ընտանիքը, անցկացնում ձեր օրերը տքնաջան աշխատելով և ամիսներն ու տարիները՝ նեղության մեջ։ Մսեղիի մեջ ապրելը լի է դժվարություններով. Ես դա չեմ ժխտում, և, իհարկե, ձեզ Իմ պահանջները ներկայացվում են ըստ ձեր դժվարությունների։ Այն պահանջները, որոնք կան Իմ արած աշխատանքում, բոլորը հիմնված են ձեր փաստացի հասակի վրա։ Գուցե անցյալում մարդկանց` իրենց աշխատանքում ձեզ ներկայացրած պահանջներում խառնված են եղել չափազանցության տարրեր, բայց դուք պետք է իմանաք, որ Ես երբեք ձեզ չափազանց ծանր պահանջներ չեմ ներկայացրել այն բանում, ինչ ասում և անում եմ։ Բոլոր պահանջները հիմնված են մարդկանց բնության, մսեղիի և կարիքների վրա։ Դուք պետք է իմանաք, և Ես շատ հստակ կարող եմ ասել ձեզ, որ չեմ հակադրվում այն մի քանի ողջամիտ մտածելակերպերին, որ մարդիկ ունեն, և չեմ հակադրվում մարդկության ներհատուկ բնությանը։ Հենց միայն այն պատճառով, որ մարդիկ չեն հասկանում, թե իրականում ինչ են Իմ պահանջած չափանիշները, ոչ էլ հասկանում են Իմ խոսքերի սկզբնական իմաստը, մինչև հիմա կասկածանքով են վերաբերվել Իմ խոսքերին, և մարդկանց նույնիսկ կեսից պակասն է հավատում Իմ խոսքերին։ Մնացածը անհավատներ են, ու առավել ևս շատ են նրանք, ովքեր սիրում են լսել, երբ Ես «պատմություններ եմ պատմում»։ Ավելին, շատ են նրանք, ովքեր հաճույք են ստանում ներկայացումից։ Ես զգուշացնում եմ ձեզ. Իմ խոսքերից շատերն արդեն բացվել են նրանց համար, ովքեր հավատում են Ինձ, իսկ նրանք, ովքեր վայելում են արքայության գեղեցիկ տեսարանը, բայց դրա դարպասը դրսից փակ է նրանց դիմաց, արդեն հեռացվել են Իմ կողմից։ Արդյոք դուք այն որոմները չե՞ք, որոնց արհամարհանքով մերժել եմ։ Ինչպե՞ս կարող եք դիտել, թե ինչպես եմ հեռանում, և հետո ուրախությամբ ողջունել Իմ վերադարձը։ Ասում եմ ձեզ, երբ Նինվեի ժողովուրդը լսեց Եհովայի բարկացած խոսքերը, անմիջապես ապաշխարեց քուրձով և մոխրով։ Դրա պատճառն այն էր, որ նրանք հավատացին Նրա խոսքերին, որ ահ ու սարսափի մեջ էին և ուստի ապաշխարեցին քուրձով ու մոխրով։ Իսկ այսօրվա մարդիկ, թեև դուք նույնպես հավատում եք Իմ խոսքերին ու առավել ևս՝ հավատում եք, որ Եհովան այսօր ևս մեկ անգամ եկել է ձեր միջավայր, ձեր վերաբերմունքը ոչ այլ ինչ է, եթե ոչ անհարգալից, կարծես դուք պարզապես դիտում եք այն Հիսուսին, ով հազարավոր տարիներ առաջ ծնվեց Հրեաստանում և այժմ իջել է ձեր միջավայր։ Ես խորապես հասկանում եմ այն խաբեությունը, որ գոյություն ունի ձեր սրտերում. ձեզանից շատերը հետևում են Ինձ՝ հետաքրքրասիրությունից դրդված, և սկսել են Ինձ որոնել՝ դատարկությունից դրդված։ Երբ ձեր երրորդ ցանկությունը, այսինքն՝ խաղաղ ու երջանիկ կյանքի ցանկությունը, փշրվում է, ձեր հետաքրքրասիրությունն էլ է ցնդում։ Այն խաբեությունը, որը գոյություն ունի ձեզանից յուրաքանչյուրի սրտում, բացահայտվում է ձեր խոսքերի և գործերի միջոցով։ Անկեղծ ասած՝ դուք պարզապես հետաքրքրված եք Ինձնով, բայց Ինձնից չեք վախենում. դուք չեք հետևում ձեր լեզուներին և առավել ևս՝ զսպվածություն չեք ցուցաբերում ձեր վարքում։ Այդ դեպքում ինչպիսի՞ հավատք ունեք, դե՞։ Արդյոք դա իսկակա՞ն է։ Դուք պարզապես օգտագործում եք Իմ խոսքերը՝ ձեր անհանգստությունները փարատելու և ձեր ձանձրույթը թեթևացնելու, ձեր կյանքի մնացած դատարկ տեղերը լցնելու համար։ Ձեզանից ո՞վ է կիրարկել Իմ խոսքերը։ Ո՞վ ունի իսկական հավատք։ Դուք շարունակ աղաղակում եք, որ Աստված մարդկանց սրտերի խորքերը զննող Աստված է, բայց այն Աստված, որի մասին աղաղակում եք ձեր սրտերում, ինչպե՞ս է համատեղվում Ինձ հետ։ Քանի որ այսպես եք աղաղակում, հապա ինչո՞ւ եք այդպես գործում։ Մի՞թե սա է այն սերը, որով ուզում եք հատուցել Ինձ։ Ձեր շուրթերին նվիրվածության պակաս չկա, բայց որտե՞ղ են ձեր զոհաբերությունները և ձեր բարի գործերը։ Եթե ձեր խոսքերը չհասնեին Իմ ականջներին, ինչպե՞ս կարող էի այդքան ատել ձեզ։ Եթե դուք իսկապես հավատայիք Ինձ, ինչպե՞ս կարող էիք ընկնել այդպիսի մտատանջ վիճակի մեջ։ Ձեր դեմքերին ընկճվածություն կա, կարծես դուք դժոխքում կանգնած եք դատաստանի առաջ։ Դուք նույնիսկ մի կաթիլ կենսունակություն չունեք և թուլությամբ խոսում եք ձեր ներքին ձայնի մասին. դուք նույնիսկ լի եք գանգատներով և անեծքներով։ Դուք վաղուց կորցրել եք այն բանի հավատքը, ինչ Ես անում եմ, և նույնիսկ ձեր սկզբնական հավատքն է անհետացել․ ուրեմն ինչպե՞ս կարող եք հետևել մինչև վերջ։ Քանի որ բանն այդ է, ինչպե՞ս կարող եք փրկվել։

Թեև Իմ աշխատանքը շատ օգտակար է ձեզ համար, այնուամենայնիվ, Իմ խոսքերը միշտ ձեր կողքով են անցնում և ձեր մեջ վերածվում ոչնչի։ Դժվար է գտնել Իմ կողմից կատարելագործվելու ենթակա առարկաներ, և այսօր Ես հույսս գրեթե կտրել եմ ձեզնից։ Ես մի քանի տարի որոնել եմ ձեր միջավայրում, բայց դժվար է գտնել մեկին, ով կարող է լինել Իմ վստահելին։ Ես զգում եմ՝ կարծես չունեմ վստահություն՝ շարունակելու աշխատել ձեր մեջ, և չունեմ սեր, որով շարունակեմ սիրել ձեզ։ Դրա պատճառն այն է, որ Ես վաղուց զզվել եմ ձեր «նվաճումներից», որքան էլ դրանք չնչին ու ողորմելի լինեն. կարծես Ես երբեք չեմ խոսել ձեր միջավայրում և երբեք չեմ աշխատել ձեր մեջ։ Ձեր նվաճումներն այնքա՜ն նողկալի են։ Դուք միշտ ձեզ վրա կործանում և ամոթ եք բերում ու գրեթե անարժեք եք։ Ես հազիվ եմ կարողանում ձեր մեջ գտնել մարդու նմանություն, ոչ էլ մարդկային հետքի հոտն առնել։ Որտե՞ղ է ձեր թարմ բույրը։ Որտե՞ղ է այն գինը, որ վճարել եք այսքան տարիների ընթացքում, և որտե՞ղ են արդյունքները։ Երբեք ոչ մի հատ չե՞ք գտել։ Իմ աշխատանքն այժմ ունի նոր սկիզբ, նոր մեկնարկ։ Ես պատրաստվում եմ մեծ ծրագրեր իրագործելու և ուզում եմ է՛լ ավելի մեծ աշխատանք կատարել, սակայն դուք դեռ, ինչպես նախկինում, թավալվում եք ցեխի մեջ, ապրում եք անցյալի կեղտաջրերում և գործնականորեն չեք կարողացել ազատվել ձեր սկզբնական ծանր վիճակից։ Այդ պատճառով դուք դեռ ոչինչ չեք շահել Իմ խոսքերից։ Դեռ չեք ազատվել ցեխի, կեղտաջրերի ձեր սկզբնական տեղից և միայն գիտեք Իմ խոսքերը, բայց փաստացի՝ չեք մտել Իմ խոսքերի ազատության ոլորտը, ուստի Իմ խոսքերը երբեք չեն բացվել ձեզ համար. դրանք նման են մարգարեական գրքի, որը հազարավոր տարիներ կնիքած է եղել։ Ես ձեզ հայտնվում եմ ձեր կյանքում, բայց դուք միշտ անտեղյակ եք դրան։ Դուք անգամ չեք ճանաչում Ինձ։ Այն խոսքերի գրեթե կեսը, որ Ես ասում եմ, ձեր դատաստանի մասին են, և դրանք հասնում են իրենց ազդեցության կեսին՝ ձեզ թողնելով շփոթված ու մոլորված։ Մյուս կեսը բաղկացած է ձեզ կյանքի մասին սովորեցնելու խոսքերից, և թե ինչպես պետք է ձեզ պահեք։ Սակայն կարող է թվալ, թե մասնավորապես ձեզ համար այդ խոսքերը նույնիսկ գոյություն չունեն, կամ կարծես դուք լսում եք երեխաների խոսքեր, որոնց վրա քողարկված ժպտում եք միշտ, բայց որոնց հիման վրա երբեք չեք գործում։ Դուք երբեք չեք մտահոգվել այս բաներով. միշտ հիմնականում հետաքրքրասիրությունից դրդված եք դիտել Իմ գործողությունները, որի հետևանքով այժմ ընկել եք խավարի մեջ ու չեք կարողանում տեսնել լույսը, և այդ պատճառով խղճալիորեն լալիս եք խավարի մեջ։ Այն, ինչ Ես ուզում եմ, ձեր հնազանդությունն է, ձեր անվերապահ հնազանդությունը, ու առավել ևս՝ պահանջում եմ, որ ձեզ համար լիովին պարզ լինի այն ամենը, ինչ ասում եմ։ Դուք չպետք է անփույթ վերաբերմունք որդեգրեք և հատկապես չպետք է ընտրողաբար վերաբերվեք Իմ ասածներին կամ անտարբեր լինեք Իմ խոսքերի և Իմ աշխատանքի հանդեպ, ինչպես սովոր եք։ Իմ աշխատանքը կատարվում է ձեր միջավայրում, և Ես Իմ բյուրավոր խոսքերից եմ ձեզ շնորհել, բայց եթե դուք այսպես եք վերաբերվում Ինձ, Ես միայն կարող եմ - հեթանոս ընտանիքներին բաշխել այն, ինչ դուք ո՛չ ձեռք եք բերել, ո՛չ էլ գործադրել։ Բոլոր արարածներից ո՞ւմ Իմ ձեռքերի մեջ չեմ պահում։ Ձեզանից շատերն արդեն «զառամյալ հասակում» են, և դուք այն եռանդը չունեք, որպեսզի ընդունեք Իմ ունեցած այսպիսի աշխատանքը։ Դուք նման եք Հանհաո թռչնի,[ա] պարզապես հազիվ գոյատևում եք և երբեք լրջորեն չեք վերաբերվել Իմ խոսքերին։ Երիտասարդները ծայրաստիճան սնապարծ են ու չափազանց հեշտ են տրվում հաճույքների և է՛լ ավելի քիչ ուշադրություն դարձնում Իմ աշխատանքին։ Նրանք հետաքրքրված չեն Իմ սեղանի համադամ կերակուրներով խնջույք անելով. նրանք նման են մի փոքրիկ թռչնի, որը դուրս է թռել իր վանդակից՝ հեռուներում իր բախտը փորձելու։ Ինչպե՞ս կարող են այսպիսի երիտասարդներն ու ծերերը օգտակար լինել Ինձ։ Ծերերը պատրաստ են մինչ գերեզման մտնելը Իմ խոսքերը թոշակի տեղ օգտագործելու, որպեսզի մահից հետո իրենց շնչերը կարողանան բարձրանալ երկինք. նրանց համար դա բավական է։ Այս ծերերը միշտ իրենց սրտում խարսխում են «մեծ հավակնություններ» և «անսասան վստահություն»։ Թեև նրանք Իմ աշխատանքի համար մեծ համբերություն ունեն, ինչպես նաև ծերերին հատուկ այն հատկանիշը՝ լինելու ուղղամիտ և անզիջում, թույլ չտալու, որ ինչ-որ մեկը կամ որևէ բան իրենց այս ու այն կողմ քարշ տա կամ հաղթի․ իսկապես որ, նրանք նման են անառիկ ամրոցի․ սակայն արդյո՞ք այս մարդկանց հավատքը լցված չէ սնահավատ դիակահոտով։ Որտե՞ղ է նրանց ուղին։ Նրանց համար այդ ուղին չափազանց երկար, չափազանց հեռու չէ՞։ Ինչպե՞ս կարող էին նրանք իմանալ Իմ մտադրությունները։ Նույնիսկ եթե նրանց վստահությունը գովելի է, այս տարեցներից քանի՞սն են ոչ թե շփոթված հետևում, այլ իսկապես ձգտում կյանքին։ Քանի՞սն են իրականում հասկանում Իմ աշխատանքի ճշմարիտ նշանակությունը։ Ո՞ւմ նպատակը չէ այսօր Ինձ այս աշխարհում հետևելը, որպեսզի մոտ ապագայում չիջնեն դժոխք, այլ Իմ կողմից տարվեն մեկ այլ ոլորտ։ Դուք կարծում եք, թե ձեր վերջնակետը այսքան պարզ բա՞ն է: Թեև դուք՝ երիտասարդներդ, բոլորդ նման եք երիտասարդ, ավյունով լի առյուծների, հազվադեպ եք ձեր սրտերում ունենում ճշմարիտ ճանապարհը։ Ձեր երիտասարդությունը ձեզ իրավունք չի տալիս ավելի շատ ստանալու Իմ աշխատանքից. ընդհակառակը, դուք միշտ Իմ հակակրանքն եք ձեր հանդեպ առաջացնում։ Թեև երիտասարդ եք, բայց կա՛մ կենսունակություն չունեք, կա՛մ նպատակասլացություն, և միշտ ձեր ապագայի հարցում անվճռական եք. կարծես անտարբեր եք ու մտահոգ։ Կարելի է ասել, որ այն կենսունակությունը, ձգտումներն ու բռնած դիրքը, որոնք պետք է լինեն երիտասարդների մեջ, ընդհանրապես չկան ձեր մեջ։ Դուք՝ այսպիսի երիտասարդներդ, չունեք դիրք և ի վիճակի չեք տարբերելու ճիշտն ու սխալը, բարին ու չարը, գեղեցկությունն ու տգեղությունը։ Անհնար է ձեր մեջ թարմ տարրեր գտնելը։ Դուք գրեթե ամբողջությամբ հնացած եք, և դուք՝ այսպիսի երիտասարդներդ, սովորել եք նաև հետևել ամբոխին, լինել անողջամիտ։ Դուք երբեք չեք կարողանում հստակ զանազանել ճիշտը սխալից, չեք կարողանում տարբերել ճշմարիտը կեղծից, երբեք չեք ձգտում կատարելության և ոչ էլ կարող եք ասել, թե ինչն է ճիշտը, և ինչը՝ սխալը, ինչն է ճշմարտությունը, և ինչը՝ կեղծավորությունը։ Ձեզնից կրոնի գարշահոտն ավելի ծանր և ուժեղ է գալիս, քան ծերերից։ Դուք նույնիսկ գոռոզ և անտրամաբանական եք, մրցակցող եք, և ձեր՝ ագրեսիվության հակումը շատ ուժեղ է. ինչպե՞ս կարող է այսպիսի երիտասարդը ճշմարտությունն ունենալ։ Ինչպե՞ս կարող է մեկը, ով չի կարող դիրք բռնել, աներեր վկայության տալ։ Ինչպե՞ս կարող է մեկը, ով ունակ չէ զանազանելու ճիշտն ու սխալը, կոչվել երիտասարդ։ Ինչպե՞ս կարող է մեկը, ով չունի երիտասարդին հատուկ կենսունակություն, եռանդ, թարմություն, հանդարտություն և կայունություն, Իմ հետևորդը կոչվել։ Ինչպե՞ս կարող է մեկը, ով չունի ճշմարտություն, արդարության զգացում, այլ սիրում է խաղալ ու կռվել, արժանանալ Իմ վկան լինելու։ Երիտասարդները չպետք է լինեն խաբեությամբ լի, ոչ էլ լցված լինեն ուրիշների հանդեպ խտրական հայացքներով ու չպետք է կործանարար, նողկալի բաներ անեն։ Նրանք չպետք է զուրկ լինեն ձգտումներից, շարժիչ ուժից և վեր բարձրանալ ձգտող զորեղ հոգուց․ չպետք է վհատվեն իրենց հեռանկարների առնչությամբ ու չպետք է կորցնեն հույսը կյանքի կամ հավատքը ապագայի հանդեպ. պետք է հաստատակամություն ունենան շարունակելու ընթանալ այն ճշմարտության ճանապարհով, որն այժմ ընտրել են, կյանքի կոչելու իրենց ցանկությունը՝ ամբողջ կյանքը ծախսելու Ինձ համար։ Նրանք չպետք է լինեն առանց ճշմարտության, ոչ էլ կոծկեն կեղծավորությունն ու անարդարությունը. պետք է անսասան կանգնեն իրենց ճիշտ դիրքում։ Չպետք է հոսանքի հետ գնան, այլ պետք է ունենան այն հոգին, որ համարձակվեն զոհաբերություններ անել ու պայքարել արդարության և ճշմարտության համար։ Երիտասարդները պետք է քաջություն ունենան տեղի չտալու խավարի ուժերի ճնշմանը և փոխակերպելու իրենց գոյության նշանակությունը։ Նրանք չպետք է հաշտվեն իրավիճակի հետ, այլ, ընդհակառակը, պետք է ունենան հոգի՝ անկեղծությամբ և ազնվությամբ, ինչպես նաև՝ իրենց եղբայրների և քույրերի հանդեպ ներողամտությամբ։ Իհարկե, սրանք Իմ պահանջներն են յուրաքանչյուրի և Իմ հորդորները՝ բոլորի համար։ Բայց առավել ևս՝ սրանք Իմ մխիթարիչ խոսքերն են բոլոր երիտասարդների համար։ Դուք պետք է կիրարկեք այն, ինչ ըստ Իմ խոսքերի է։ Մասնավորապես՝ երիտասարդները չպետք է զրկված լինեն վճռականությունից՝ հստակորեն տարբերելու իրերի իրական վիճակը և փնտրելու արդարություն, ճշմարտությունը։ Դուք պետք է ձգտեք բոլոր գեղեցիկ, բարի բաներին ու ձեռք բերեք բոլոր դրական բաների իրականությունը։ Բացի դրանից՝ պետք է պատասխանատվություն կրեք ձեր իսկ կյանքի համար ու չպետք է թեթև վերաբերվեք դրան։ Հազվադեպ է, որ մարդիկ աշխարհ գալուց հետո հանդիպում են Ինձ, ինչպես նաև հազվադեպ է ճշմարտությունը փնտրելու և ձեռք բերելու հնարավորություն ընձեռնվում։ Ինչո՞ւ չեք գնահատում այս գեղեցիկ ժամանակը` որպես այս կյանքի ճիշտ ուղուն ձգտելու հնարավորություն։ Եվ ինչո՞ւ եք ճշմարտության և արդարության հանդեպ միշտ այդքան անտարբեր։ Ինչո՞ւ եք ինքներդ ձեզ միշտ տրորում և կործանում անարդարության և կեղտի համար, որը խաղում է մարդկանց հետ։ Եվ ինչո՞ւ եք գործում այն ծերերի պես, ովքեր ներքաշվում են անարդարների արած բաներին։ Ինչո՞ւ եք կրկնօրինակում հին բաների հին ճանապարհները։ Ձեր կյանքերը պետք է լիքը լինեն արդարությամբ, ճշմարտությամբ և սրբությամբ. - երբեք չէր ենթադրվում, որ դուք այդքան վաղ այլասերվեիք և ընկնեիք դժոխք։ Չե՞ք զգում, որ սա սարսափելի դժբախտություն կլիներ։ Չե՞ք զգում, որ սա չափազանց անարդար կլիներ։

Դուք բոլորդ պետք է անեք ձեր բացարձակապես կատարյալ աշխատանքը և այն զոհաբերեք Իմ զոհասեղանի վրա՝ այն դարձնելով միակ և ամենամեծ զոհաբերությունը, որը մատուցում եք Ինձ։ Դուք բոլորդ պետք է ամուր կանգնեք ձեր սեփական դիրքում և երկնքի ամպերի պես ցաքուցրիվ չլինեք ամեն մի թեթևասահ քամուց։ Դուք ձեր կյանքի կեսը տքնաջան աշխատում եք, ապա ինչո՞ւ չեք փնտրում այն վերջնակետը, որին պետք է հասնեք։ Դուք կես կյանք չարքաշ աշխատանք եք անում, սակայն թողնում եք, որ ձեր խոզանման ու շնանման ծնողները ձեր ճշմարտությունը և ձեր անձնական գոյության նշանակությունը քարշ տան գերեզման։ Չե՞ս կարծում, որ սա մեծ անարդարություն է քո հանդեպ։ Չե՞ս զգում, որ այս կերպ ապրելը ավելի անիմաստ է, քան որևէ այլ կերպ։ Ճշմարտությունն ու ճիշտ ճանապարհը այս կերպ փնտրելը վերջիվերջո խնդիրներ կառաջացնի, այնպես որ հարևանները անհանգիստ լինեն, իսկ ամբողջ ընտանիքը՝ դժբախտ, և դա կհանգեցնի մահաբեր աղետների։ Եթե այսպես ես ապրում, արդյո՞ք դա համազոր չէ ամենաանիմաստ կյանքին։ Ո՞ւմ կյանքը կարող է ավելի բախտավոր լինել, քան քո, և ո՞ւմ կյանքը կարող է ավելի ծիծաղելի լինել, քան քո։ Արդյո՞ք Ինձ չես փնտրում, որպեսզի քեզ համար ձեռք բերես Իմ ուրախությունը և մխիթարիչ խոսքերը։ Բայց կես կյանք վազվզելուց հետո այնքան ես Ինձ բարկացնում, մինչև Ես լցվում եմ զայրույթով ու քեզ այլևս ուշադրություն չեմ դարձնում կամ հավանության արժանացնում․ արդյո՞ք դա չի նշանակում, որ քո ամբողջ կյանքն իզուր է անցել։ Ինչպե՞ս կարող ես երես ունենալ գնալու և տեսնելու այն սրբերի շնչերը, որոնք դարերի ընթացքում ազատվել են քավարանից։ Դու անտարբեր ես Իմ հանդեպ և վերջում մահաբեր աղետ ես առաջ բերում. ավելի լավ կլիներ՝ օգտվեիր այս հնարավորությունից և ուրախ ճանապարհորդություն կատարեիր լայնածիր օվկիանոսի վրայով և ապա հնազանդվեիր Իմ «հանձնարարությանը»։ Ես ձեզ վաղուց ասել եմ. նրանք, ովքեր, ինչպես դու՝ այսօր, գաղջ են, սակայն չեն ուզում հեռանալ, ի վերջո կլանվելու և կուլ են գնալու Իմ ստեղծած ալիքներով։ Կարո՞ղ եք իսկապես պաշտպանել ինքներդ ձեզ։ Իսկապե՞ս վստահ ես, որ քո ներկայիս ձգտման ճանապարհը կարող է երաշխավորել քո կատարելագործվելը։ Մի՞թե քո սիրտն անզիջում չէ։ Այսպիսի հետևելը, այսպիսի ձգտումը, այսպիսի կյանքը և այսպիսի բնավորությունը ինչպե՞ս կարող են Իմ հավանությունը ձեռք բերել։

Ծանոթագրություններ․

ա. Հանհաո թռչնի պատմությունը շատ նման է Եզոպոսի «Մրջյունն ու մորեխը» առակին։ Հանհաո թռչունը նախընտրում է քնել, այլ ոչ թե բույն կառուցել, երբ եղանակը տաք է՝ չնայած իր հարևանի՝ կաչաղակի բազմակի զգուշացումներին։ Երբ ձմեռը գալիս է, թռչունը սառչում է և սատկում։


Դու պետք է իմանաս՝ ինչպես է ողջ մարդկությունը զարգացել մինչ օրս

Վեց հազար տարվա ընթացքում կատարած ամբողջ աշխատանքն աստիճանաբար փոխվել է, մինչ տարբեր դարաշրջաններ եկել, գնացել են։ Այս գործի փոփոխությունները հիմնվել են աշխարհի ընդհանուր իրավիճակի և մարդկության՝ որպես ամբողջություն, զարգացման միտումների վրա․ տնօրինման աշխատանքն էլ ընդամենը հետզհետե փոխվել է՝ դրան համապատասխան։ Այս ամենը ծրագրված չէր արարչագործության սկզբից։ Նախքան աշխարհի արարումը կամ դրանից շատ ժամանակ չանցած՝ Եհովան դեռ չէր ծրագրել աշխատանքի առաջին փուլը՝ օրենքինը, աշխատանքի երկրորդ փուլը՝ շնորհքինը, կամ աշխատանքի երրորդ փուլը՝ նվաճմանը, որում Նա նախ սկսելու էր Մովաբի որոշ հետնորդներից և դրա միջոցով՝ նվաճելու ողջ տիեզերքը։ Աշխարհն արարելուց հետո Նա երբեք չասաց այս խոսքերը, ոչ էլ երբևէ ասաց դրանք Մովաբից հետո․ առավել ևս, Ղովտից առաջ Նա չարտաբերեց դրանք։ Աստծու ողջ գործն արվում է Իր ընթացքին զուգահեռ։ Ճիշտ այսպես է զարգացել Նրա տնօրինման վեցհազարամյա ողջ աշխատանքը․ նախքան աշխարհի արարումը՝ Նա որևէ կերպ չէր գրառել «Մարդկության զարգացման ամփոփիչ աղյուսակի» նման մի ծրագիր։ Աստծու գործում Նա ուղիղ կերպով արտահայտում է այն, ինչ Նա է. Նա չի լարում Իր միտքը՝ ծրագիր ձևակերպելու համար։ Իհարկե, զգալի թվով մարգարեներ արել են բազում մարգարեություններ, բայցևայնպես չի կարելի ասել, որ Աստծու գործը միշտ եղել է ճշգրիտ ծրագրման արդյունք․ այս մարգարեություններն արվել են՝ ըստ տվյալ պահին Աստծու գործի։ Ողջ աշխատանքը, որ Նա անում է, ամենաիրատեսականն է։ Նա իրականացնում է այն դարաշրջանների զարգացմանը համապատասխան՝ հիմնվելով այն բանի վրա, թե ինչպես են փոփոխվում հանգամանքները։ Նրա համար աշխատանք կատարելը նման է հիվանդության համար ճիշտ բուժում նշանակելուն․ աշխատելիս Նա դիտարկում է և շարունակում Իր գործը՝ ըստ Իր դիտարկումների։ Իր աշխատանքի յուրաքանչյուր փուլում Աստված ունակ է արտահայտելու Իր լիառատ իմաստությունն ու զորությունը․ Նա երևան է բերում Իր լիուլի իմաստությունն ու իշխանությունը՝ ըստ առանձին դարաշրջանի գործի, և թույլ է տալիս, որ տվյալ դարաշրջանում Իր կողմից հետ բերված բոլոր մարդիկ տեսնեն Իր ողջ բնույթը։ Ինչ գործ էլ որ Նա պետք է կատարի, Նա հոգում է մարդկանց կարիքները՝ յուրաքանչյուր դարաշրջանում կատարվելիք աշխատանքին համապատասխան։ Նա ապահովում է մարդկանց այն ամենով, ինչ նրանց անհրաժեշտ է՝ ըստ այն աստիճանի, որքանով Սատանան ապականել է նրանց։ Սա նման է այն բանին, թե ինչպես Եհովան սկզբում ստեղծեց Ադամին ու Եվային՝ թույլ տալու, որ նրանք երևան հանեն Աստծուն երկրի վրա և այսպիսով կարողանան վկայություն կրել Աստծու համար Նրա արարածների մեջ։ Սակայն օձի գայթակղությանը տրվելով՝ Եվան մեղք գործեց, Ադամը՝ նույնպես․ նրանք երկուսն էլ կերան բարու և չարի գիտության ծառի պտուղն այգում։ Այսպիսով՝ Եհովան հավելյալ աշխատանք ուներ նրանց վրա կատարելու։ Տեսնելով նրանց մերկությունը՝ Նա ծածկեց նրանց մարմինները կենդանական մորթուց պատրաստված հագուստով։ Այնուհետև Նա ասաց Ադամին․ «Քանի որ անսացիր քո կնոջ ձայնին և կերար այն ծառից, որի՛ց միայն քեզ պատվիրել էի չուտել, թող անիծյալ լինի հողը, երբ այն մշակես։ … մինչև որ վերադառնաս դեպի հողը, որից առաջացար. քանի որ հող էիր, հող էլ դառնաս»։ Կնոջը Նա ասաց. «Պիտի անչափ բազմացնեմ քո ցավերն ու քո հառաչանքները։ Ցավերով պիտի զավակներ ծնես, քո ամուսնուն պիտի հնազանդվես, և նա պիտի իշխի քեզ վրա»։ Այդ պահից ի վեր Նա վտարեց նրանց Եդեմի պարտեզից և ստիպեց կյանք վարել դրանից դուրս, որ նման է մարդու՝ այսօր երկրի վրա ապրածին։ Երբ Աստված ամենասկզբում ստեղծեց մարդուն, Նա չէր ծրագրել թույլ տալ մարդուն արարումից հետո գայթակղվել օձից և ապա անիծել մարդուն ու օձին։ Իրականում Նա չուներ նման ծրագիր․ պարզապես իրադարձությունների զարգացման կերպն էր, որ առիթ տվեց Նրան նոր գործ անելու Իր արարածների մեջ։ Այն բանից հետո, երբ Եհովան տարավ այս աշխատանքը երկրի վրա Ադամի և Եվայի միջև, մարդկությունը շարունակեց զարգանալ մի քանի հազար տարի, մինչև «Եվ Եհովան տեսավ, որ երկրի վրա մարդու չարությունը մեծ էր, և նրա սրտի մտքերի բոլոր երևակայությունները շարունակ միայն չար էին։ Եվ Եհովան ափսոսաց, որ մարդուն ստեղծել էր երկրի վրա, և դա վշտացրեց Նրա սիրտը։ ․․․ Սակայն Նոյը Եհովայի աչքերում շնորհ գտավ»։ Այս ժամանակ Եհովան ավելի շատ նոր աշխատանք ուներ անելու, քանզի Իր ստեղծած մարդկությունը չափազանց մեղավոր էր դարձել օձի գայթակղությունից հետո։ Ելնելով այս հանգամանքներից՝ ողջ մարդկության միջից Եհովան ընտրեց Նոյի ընտանիքին՝ խնայելու համար, իսկ հետո Նա իրականացրեց աշխարհը ջրհեղեղով կործանելու Իր գործը։ Մարդկությունը շարունակել է զարգանալ այսկերպ մինչ օրս՝ ավելի ու ավելի ապականվելով, և այնժամ, երբ մարդկության զարգացումը հասնի իր գագաթնակետին, դա կնշանակի մարդկության ավարտը։ Աշխարհի սկզբից մինչև վերջ Նրա գործի իրական պատմությունը միշտ եղել է և կլինի այսպիսին։ Նույնկերպ մարդիկ կդասակարգվեն ըստ իրենց տեսակի․ այն, որ ամեն մի տեսակի մարդու՝ որոշակի դասին պատկանելը նախասահմանված է հենց սկզբից, հեռու է իրականությունից․ հակառակը՝ մարդկությունն աստիճանաբար դասակարգվում է միայն զարգացման գործընթաց անցնելուց հետո։ Ի վերջո, ով չկարողանա լիովին փրկվել, կվերադառնա իր «նախնիներին»։ Մարդկության մեջ Աստծու գործերից ոչ մեկն արդեն նախապատրաստված չի եղել աշխարհն արարելիս, ընդհակառակը, իրողությունների զարգացումն է թույլ տվել Աստծուն կատարել Իր գործը մարդկության մեջ քայլ առ քայլ և առավել իրատեսական ու գործնական կերպով։ Օրինակ՝ Եհովա Աստված չէր ստեղծել օձին՝ կնոջը գայթակղելու համար․ դա Նրա հատուկ ծրագիրը չէր, ոչ էլ մի բան, որ Նա միտումնավոր կերպով նախասահմանել էր։ Կարելի է ասել, որ սա անսպասելի դեպք էր։ Այսպիսով՝ սրա պատճառով էր, որ Եհովան վտարեց Ադամին ու Եվային Եդեմի պարտեզից և երդվեց այլևս երբեք չստեղծել մարդու։ Այնուամենայնիվ, մարդիկ բացահայտում են Աստծու իմաստությունը միայն այս հիմքով։ Ճիշտ այնպես, ինչպես ասել եմ նախկինում․ «Ես գործի եմ դնում Իմ իմաստությունը՝ հիմնվելով Սատանայի դավերի վրա»։ Անկախ այն բանից, թե մարդկությունը որքան է ապականվում, կամ ինչպես է օձը գայթակղում նրանց, Եհովան, միևնույն է, ունի Իր իմաստությունը․ որպես այդպիսին, աշխարհի արարումից ի վեր Նա զբաղված է նոր գործով, և այս աշխատանքի փուլերից ոչ մեկը երբևէ չի կրկնվել։ Սատանան շարունակաբար դավեր է գործի դրել, մարդկությունը մշտապես ապականվել է Սատանայի կողմից, իսկ Եհովա Աստված անդադար կատարել է Իր իմաստուն գործը։ Աշխարհի արարումից ի վեր Նա երբեք չի ձախողել, ոչ էլ երբևէ դադարել է գործելուց։ Մարդկության՝ Սատանայի կողմից ապականվելուց հետո Նա շարունակել է աշխատել նրանց մեջ՝ հաղթելու դրան՝ այն թշնամուն, որ ապականել էր մարդկությանը։ Այս պատերազմը մոլեգնել է սկզբից և կշարունակվի մինչև աշխարհի վերջը։ Այսքան շատ աշխատելով՝ Եհովա Աստված ոչ միայն թույլ է տվել Սատանայի կողմից ապականված մարդկանց ստանալ Իր մեծ փրկությունը, այլ նաև տեսնել Իր իմաստությունը, ամենակարողությունը և իշխանությունը։ Ավելին՝ վերջում Նա թույլ կտա նրանց տեսնել Իր արդար բնույթը՝ պատժելով չարին և պարգևատրելով բարուն։ Նա մարտնչել է Սատանայի դեմ մինչև այսօր և երբեք չի պարտվել։ Պատճառն այն է, որ Նա իմաստուն Աստված է, և Նա գործի է դնում Իր իմաստությունը՝ հիմնվելով Սատանայի դավերի վրա։ Հետևաբար՝ Աստված ոչ միայն ստիպում է, որ երկնքում ամեն բան հնազանդվի Իր իշխանությանը, այլ նաև որ երկրի վրա ամեն ինչ հանգչի Իր ոտքերի պատվանդանի տակ, և ոչ վերջին հերթին, Նա ստիպում է մարդկության մեջ ներխուժող և նրանց նեղող չարագործներին ենթարկվել Իր պատժին։ Այս աշխատանքի բոլոր արդյունքները պայմանավորված են Նրա իմաստությամբ։ Նախքան մարդկության գոյությունը Նա երբևէ չի բացահայտել Իր իմաստությունը, քանի որ Նա թշնամիներ չուներ երկնքում, երկրի վրա կամ ողջ տիեզերքի մեկ այլ տեղում, և խավարի ուժերը չէին ներխուժում այդ ամենի մեջ։ Հրեշտակապետի դավաճանությունից հետո Նա ստեղծեց մարդկությունը երկրի վրա և մարդկության պատճառով պաշտոնապես սկսեց Իր հազարամյակներ տևող պատերազմը Սատանայի՝ հրեշտակապետի դեմ, պատերազմ, որ է՛լ ավելի է բորբոքվում ամեն հաջորդ փուլում։ Նրա ամենակարողությունն ու իմաստությունը ներկա են այս փուլերից յուրաքանչյուրում։ Միայն այդժամ է երկնքում և երկրի վրա ամեն բան ականատես դարձել Աստծու իմաստությանը, ամենակարողությանը և է՛լ ավելի շատ՝ Աստծու գործնականությանը։ Մինչ օրս Նա շարունակում է կատարել Իր աշխատանքն այս նույն գործնական եղանակով․ ավելին՝ Իր գործն իրականացնելուն զուգընթաց Նա բացահայտում է նաև Իր իմաստությունն ու ամենակարողությունը։ Նա թույլ է տալիս ձեզ տեսնել աշխատանքի ամեն մի փուլի իրական պատմությունը, տեսնել, թե ինչպես ճշտորեն բացատրել Աստծու ամենակարողությունը և, առավել ևս, տեսնել Աստծու գործնականության վճռական բացատրություն։

Ինչ վերաբերում է Հուդայի՝ Հիսուսին դավաճանելուն, ոմանք հարց են տալիս․ մի՞թե սա նախասահմանված չէր աշխարհի արարումից առաջ։ Իրականում Սուրբ Հոգին ծրագրել էր սա՝ ելնելով ժամանակի իրողությունից։ Պարզապես պատահեց այնպես, որ կար մեկը՝ Հուդա անունով, որ միշտ փող էր գողանում, ուստի սույն անձն ընտրվեց՝ այս դերը խաղալու և այս ծառայությունը մատուցելու համար։ Սա ձեռքի տակ եղած նյութերից օգտվելու օրինակ էր։ Սկզբում Հիսուսը տեղյակ չէր սրան․ Նա միայն ավելի ուշ իմացավ սրա մասին՝ Հուդայի բացահայտվելուց հետո։ Եթե մեկ ուրիշն ունակ լիներ խաղալու այս դերը, ապա այդ անձը կաներ դա Հուդայի փոխարեն։ Այն, ինչը կանխորոշված էր, փաստորեն, Սուրբ Հոգու կատարածն էր տվյալ պահին։ Սուրբ Հոգու գործը միշտ արվում է Իր ընթացքին զուգահեռ․ Նա կարող է ցանկացած պահի ծրագրել Իր գործը և ցանկացած պահի իրականացնել այն։ Ինչո՞ւ եմ միշտ ասում, որ Սուրբ Հոգու գործն իրատեսական է, և որ այն միշտ նոր է, երբեք հնացած չէ և միշտ ծայրաստիճան թարմություն ունի։ Նրա գործը դեռ ծրագրված չէր, երբ աշխարհն արարվեց․ տեղի ունեցածը բոլորովին դա՛ չէր։ Աշխատանքի յուրաքանչյուր փուլը հասնում է իր վայել արդյունքին համապատասխան ժամանակին, և այդ փուլերը չեն խանգարում իրար։ Հաճախ քո մտքում ունեցած ծրագրերը պարզապես չեն կարող համընթաց շարժվել Սուրբ Հոգու վերջին գործին։ Նրա գործն այնքան պարզ չէ, որքան մարդն է տրամաբանում, ոչ էլ բարդ է՝ մարդու պատկերացրածի չափ․ այն բաղկացած է ցանկացած ժամանակ և ցանկացած վայրում մարդկանց համար հոգալուց՝ ըստ տվյալ պահին եղած նրանց կարիքների։ Ոչ ոք ավելի լիարժեքորեն չի հասկանում մարդկանց էությունը, որքան Նա, և հենց այս պատճառով է, որ ոչինչ չի կարող նույնքան բավարարել մարդկանց իրատեսական կարիքները, որքան Նրա գործը։ Հետևաբար՝ մարդու տեսանկյունից թվում է՝ Նրա աշխատանքը ծրագրվել է մի քանի հազարամյակ առաջ։ Մինչ Նա հիմա գործում է ձեր մեջ, Նա գործ է կատարում և խոսում ցանկացած պահի ու ցանկացած վայրում՝ ըստ այն վիճակների, որոնցում դուք գտնվում եք․ Նա ունի հենց այն ճիշտ խոսքերը, որ պետք է ասի այս վիճակներին բախվելիս՝ ասելով ճշգրիտ խոսքերը, որոնց կարիքը մարդիկ ունեն։ Վերցնենք Նրա աշխատանքի առաջին փուլը՝ պատժի ժամանակը։ Դրանից հետո Աստված կատարել է Իր աշխատանքը՝ հիմնվելով այն ամենի վրա, ինչ մարդիկ ցույց են տվել. նրանց ապստամբության, նրանց մեջ ի հայտ եկող դրական և բացասական վիճակների, ինչպես նաև, թե որքան բացասական նրանք կարող էին դառնալ, երբ նրանց բացասականությունը հասներ որոշակի աստիճանի, և Նա որսացել է այս ամենն ու օգտվել դրանցից՝ Իր գործում ավելի լավ արդյունքի հասնելու համար։ Այսինքն՝ Նա մարդկանց ապահովելու գործ է կատարում՝ հիմնվելով տվյալ պահին նրանց ընթացիկ վիճակի վրա, ինչպիսին էլ այն լինի․ Նա կատարում է Իր աշխատանքի յուրաքանչյուր փուլը՝ մարդկանց իրական վիճակին համապատասխան։ Բոլոր արարածները Նրա ձեռքերում են․ ինչպե՞ս Նա կարող է չճանաչել նրանց։ Աստված իրականացնում է կատարվելիք գործի հաջորդ փուլը ցանկացած պահի և ցանկացած վայրում՝ ըստ մարդկանց վիճակի։ Այս գործը ոչ մի կերպ նախասահմանված չի եղել անհիշելի ժամանակներից․ մարդկա՛նց պատկերացումն է դա։ Նա աշխատում է Իր գործի արդյունքները դիտարկելիս, և Նրա գործը շարունակաբար խորանում է ու զարգանում․ Իր աշխատանքի արդյունքները դիտարկելիս Նա ի կատար է ածում Իր գործի հաջորդ փուլը։ Նա օգտագործում է բազմաթիվ իրողություններ՝ աստիճանաբար անցում կատարելու և ժամանակի ընթացքում Իր նոր գործը մարդկանց բացահայտելու համար։ Այս գործելակերպը կարող է բավարարել մարդկանց կարիքները․ չէ՞ որ Աստված չափազանց լավ է ճանաչում մարդկանց։ Ահա թե ինչպես է Նա կատարում Իր աշխատանքը երկնքից։ Նմանապես մարմնացյալ Աստված Իր գործն է անում նույն ձևով՝ կազմակերպելով և գործելով մարդկանց մեջ՝ ըստ իրական հանգամանքների։ Նրա գործերից ոչ մեկը չի կազմակերպվել աշխարհի արարումից առաջ, ոչ էլ մանրակրկիտորեն ծրագրվել է նախապես։ Աշխարհի արարումից երկու հազար տարի անց Եհովան տեսավ մարդկության ապականման մակարդակը, ուստի Եսայի մարգարեի բերանով կանխատեսեց, որ Օրենքի դարաշրջանի ավարտից հետո Եհովան կիրականացնի մարդկության փրկագնման Իր գործը Շնորհքի դարաշրջանում։ Իհարկե, սա էր Եհովայի ծրագիրը, բայց այս ծրագիրը նույնպես կազմվել էր ըստ այն հանգամանքների, որոնք Նա դիտարկում էր այդ պահին․ Նա չէր մտածել դրա մասին Ադամին ստեղծելուց անմիջապես հետո։ Եսային պարզապես բառերով արտահայտեց մարգարեություն, բայց Եհովան նախապես պատրաստություններ չէր տեսել այս գործի համար Օրենքի դարաշրջանում․ ավելի ճիշտ՝ Նա սկսեց դա Շնորհքի դարաշրջանի մեկնարկին, երբ ավետաբերը հայտնվեց Հովսեփի երազում՝ տալով նրան հայտնությունը, որ Աստված դառնալու է մսեղի, և միայն այդժամ Նրա մարմնացման գործն իսկապես սկսվեց։ Աստված, ինչպես մարդիկ էին պատկերացնում, չէր պատրաստվել Իր մարմնացման գործին աշխարհի արարումից անմիջապես հետո․ դա որոշվեց միայն մարդկության զարգացման աստիճանի և Սատանայի դեմ Նրա պատերազմի կարգավիճակի հիման վրա։

Երբ Աստված դառնում է մսեղի, Նրա Հոգին իջնում է մարդու վրա, այլ կերպ ասած՝ Աստծու Հոգին ֆիզիկական մարմին է հագնում։ Նա գալիս է՝ Երկրի վրա Իր գործն անելու՝ ոչ Իր հետ որոշակի սահմանափակ քայլեր բերելու համար․ Նրա գործը բացարձակապես անսահման է։ Այն գործը, որ Սուրբ Հոգին անում է մսեղիում, դեռևս որոշվում է Նրա գործի արդյունքներով, և Նա օգտվում է նման բաներից՝ որոշելու այն ժամանակամիջոցը, որի ընթացքում Նա գործելու է մսեղիում։ Սուրբ Հոգին ուղղակիորեն բացահայտում է Իր գործի ամեն մի քայլը՝ քննելով Իր գործն Իր ընթացքին զուգահեռ․ այս գործն այնքան էլ գերբնական չէ, որ անցնի մարդկային երևակայության սահմանները։ Սա նման է Եհովայի՝ երկինքներն ու երկիրը և բոլոր բաներն արարելու գործին․ Նա ծրագրեց և գործեց միաժամանակ։ Նա բաժանեց լույսը խավարից, և երեկո ու առավոտ եղավ․ սրա համար պահանջվեց մեկ օր։ Երկրորդ օրը Նա ստեղծեց երկինքը, և դրա համար ևս մեկ օր պահանջվեց։ Այնուհետև Նա ստեղծեց ցամաքը, ծովերը և դրանք բնակեցնող բոլոր արարածներին, ինչի համար ևս մեկ օր պահանջվեց։ Սա շարունակվեց մինչև վեցերորդ օրը, երբ Աստված ստեղծեց մարդուն և թույլ տվեց, որ նա տնօրինի երկրի վրա ամեն բան։ Հետո՝ յոթերորդ օրը, երբ ավարտել էր ամեն բանի արարումը, Նա հանգստացավ։ Աստված օրհնեց յոթերորդ օրը և որպես սուրբ օր այն նշանակեց։ Նա սահմանեց այս սուրբ օրը միայն այն բանից հետո, երբ արդեն ստեղծել էր ամեն ինչ, ոչ թե ստեղծելուց առաջ։ Այս գործը նույնպես կատարվել է Նրա ընթացքին զուգահեռ․ նախքան ամեն բան ստեղծելը՝ Նա չէր որոշել արարել աշխարհը վեց օրում, իսկ հետո հանգստանալ յոթերորդ օրը․ սա ընդհանրապես չի համապատասխանում փաստերին։ Նա չի բարձրաձայնել նման բան, ոչ էլ ծրագրել է դա։ Նա ոչ մի դեպքում չէր ասել, որ բոլոր բաների արարումը կավարտվեր վեցերորդ օրը, և որ Ինքը կհանգստանար յոթերորդ օրը․ հակառակը՝ Նա արարել էր՝ ըստ այն ամենի, ինչ Իրեն լավ էր թվացել այդ պահին։ Հենց Նա ավարտեց ամեն ինչի արարումը, արդեն վեցերորդ օրն էր։ Եթե հինգերորդ օրն ավարտեր ամեն ինչի արարումը, ապա դրա արդյունքում վեցերորդ օրը որպես սուրբ կնշանակեր։ Սակայն Նա, փաստացի, իսկապես ավարտեց ամեն բանի արարումը վեցերորդ օրը, և այսպիսով՝ յոթերորդ օրը դարձավ սուրբ օր, ինչը փոխանցվել է մինչև այսօր։ Հետևաբար՝ Նրա այժմյան գործը կատարվում է նույն եղանակով։ Նա խոսում է՝ համաձայն ձեր վիճակների՝ ձեր կարիքների բավարարումն ապահովելու համար։ Այսինքն՝ Հոգին խոսում և գործում է՝ ըստ մարդկանց վիճակների․ Նա զննում է ամեն ինչ և գործում է ցանկացած պահի ու ցանկացած վայրում։ Ինչ որ Ես անում եմ, ասում եմ, դնում եմ ձեզ վրա և շնորհում եմ ձեզ, առանց բացառության, այն է, ինչի կարիքը դուք ունեք։ Այսպիսով՝ Իմ գործերից ոչ մեկն անջատ չէ իրականությունից․ ամենը գործնական է այն պատճառով, որ դուք բոլորդ իմանաք, որ «Աստծու Հոգին զննում է ամեն ինչ»։ Եթե այս ամենը նախօրոք որոշված լիներ, մի՞թե չափազանց շաբլոնային չէր լինի։ Դու կարծում ես, որ Աստված մշակել է ծրագրեր ամբողջ վեց հազարամյակի համար և հետո կանխորոշել, որ մարդկությունը կլինի ապստամբ, դիմակայող, անազնիվ ու նենգ և կունենա ապականված մսեղի, սատանայական բնավորություն, ցանկասեր աչքեր և կտարվի անձնական բավականություններով։ Սրանցից ոչ մեկը նախասահմանված չէր Աստծու կողմից, այլ ավելի շուտ այդ ամենը պատահեց Սատանայի ապականման արդյունքում։ Ոմանք գուցե ասեն․ «Մի՞թե Սատանան նույնպես Աստծու ձեռքում չէր։ Աստված նախասահմանել էր, որ Սատանան այսկերպ կապականեր մարդուն, և դրանից հետո Աստված կատարեց Իր գործը մարդու վրա»։ Մի՞թե Աստված իսկապես կնախասահմաներ, որ Սատանան ապականելու է մարդկությանը։ Աստված միայն խիստ փափագում է թույլ տալու մարդկությանն ապրել բնականոն ձևով, ուստի մի՞թե Նա կխաթարեր նրանց կյանքը։ Եթե այդպես է, ապա մի՞թե Սատանային հաղթելն ու մարդկությանը փրկելը զուր ջանք չէր լինի։ Ինչպե՞ս կարելի էր նախասահմանել մարդկության ապստամբությունը։ Դա մի բան է, որ տեղի է ունեցել Սատանայի խառնաշփոթի պատճառով, ուստի ինչպե՞ս կարող էր Աստված նախասահմանել դա։ Այն Սատանան, որին դուք պատկերացնում եք Աստծու տիրապետության տակ, միանգամայն տարբերվում է այն Սատանայից, որի՝ Աստծու տիրապետության տակ գտնվելու մասին Ես խոսում եմ։ Ըստ ձեր պնդման, թե «Աստված ամենակարող է, և Սատանան Նրա ձեռքերում է», Սատանան երբեք չէր կարողանա դավաճանել Նրան։ Մի՞թե դու չէիր ասում, որ Աստված ամենակարող է։ Ձեր գիտելիքը խիստ վերացական է և կապ չունի իրականության հետ․ մարդը երբևէ չի կարող ըմբռնել Աստծու մտքերը կամ Նրա իմաստությունը։ Աստված ամենակարող է․ սա բացարձակապես կեղծ չէ։ Հրեշտակապետը դավաճանեց Աստծուն, որովհետև Աստված ի սկզբանե բաժին էր տվել դրան իշխանությունից։ Իհարկե, դա անսպասելի իրադարձություն էր, ճիշտ ինչպես Եվան տեղի տվեց օձի գայթակղությանը։ Սակայն անկախ այն բանից, թե ինչպես է Սատանան իրագործում դավաճանությունը, դա, այնուհանդերձ, նույնքան ամենակարող չէ, որքան Աստված։ Ինչպես դուք եք ասել, Սատանան պարզապես զորեղ է․ անկախ նրանից, թե ինչ է անում, Աստծու իշխանությունը միշտ կհաղթի նրան։ Սա է այս ասույթի իրական իմաստը․ «Աստված ամենակարող է, և Սատանան Նրա ձեռքերում է»։ Հետևաբար՝ Սատանայի դեմ պատերազմը պետք է իրականացվի քայլ առ քայլ։ Ավելին՝ Աստված ծրագրում է Իր գործը՝ ի պատասխան Սատանայի դավերին, այսինքն՝ Նա փրկություն է բերում մարդկությանը և բացահայտում Իր ամենակարողությունն ու իմաստությունը դարաշրջանին հարիր կերպով։ Նույնկերպ վերջին օրերի գործը չէր նախասահմանվել ի սկզբանե՝ նախքան Շնորհքի դարաշրջանը․ երևույթները չեն նախասահմանվում այսպիսի հստակ կարգով․ առաջին՝ փոխել մարդու արտաքին բնավորությունը, երկրորդ՝ մարդուն ենթարկել Իր պատժին ու փորձություններին, երրորդ՝ ստիպել մարդուն անցնել մահվան փորձության միջով, չորրորդ՝ անել այնպես, որ մարդը փորձառաբար ապրի Աստծուն սիրելու ժամանակը և արտահայտի արարածի վճռականությունը, հինգերորդ՝ թույլ տալ մարդուն տեսնել Աստծու մտադրություններն ու ճանաչել Նրան լիովին, և վերջապես՝ ավարտուն դարձնել մարդուն։ Նա չի ծրագրել այս ամենը Շնորհքի դարաշրջանում․ փոխարենը՝ Նա սկսել է ծրագրել դրանք ներկա դարաշրջանում։ Սատանան գործի մեջ է, ինչպես նաև Աստված։ Սատանան արտահայտում է իր ապականված բնավորությունը, մինչդեռ Աստված խոսում և արտահայտումներ է անում ուղիղ կերպով՝ մերկացնելով որոշ էական բաներ։ Սա է այսօր կատարվող աշխատանքը, և ահա նույն աշխատանքային սկզբունքը, որ կիրառվել է վաղուց՝ աշխարհի արարումից ի վեր։

Սկզբում Աստված ստեղծեց Ադամին ու Եվային, ինչպես նաև օձին։ Օձն ամենաթունավորն էր բոլոր բաներից․ նրա մարմինը պարունակում էր թույն, որը գործածեց Սատանան՝ դրանից օգուտ քաղելու։ Դա այն օձն էր, որ Եվային գայթակղեց մեղք գործելու։ Ադամը մեղանչեց Եվայից հետո, և այդժամ նրանք երկուսն էլ ի վիճակի եղան զանազանելու բարին ու չարը։ Եթե Եհովան իմացել էր, որ օձը գայթակղելու էր Եվային, և որ Եվան գայթակղելու էր Ադամին, ապա ինչո՞ւ նրանց բոլորին Նա տեղավորեց պարտեզում։ Եթե Նա կարող էր կանխատեսել նման բաները, ապա ինչո՞ւ ստեղծեց օձին և տեղավորեց դրան Եդեմի պարտեզում։ Ինչո՞ւ Եդեմի պարտեզում կար բարու և չարի գիտության ծառի պտուղը։ Նախատեսե՞լ էր Նա արդյոք, որ նրանք կուտեն պտուղը։ Երբ Եհովան եկավ, ո՛չ Ադամը, ո՛չ էլ Եվան չհամարձակվեցին առերեսվել Նրան, և միայն այդժամ Եհովան իմացավ, որ նրանք կերել են բարու և չարի գիտության ծառի պտուղն ու օձի խորամանկության զոհը դարձել։ Ի վերջո Նա անիծեց օձին, ինչպես նաև անիծեց Ադամին ու Եվային։ Երբ այդ երկուսը կերան ծառի պտուղը, Եհովան բացարձակապես տեղյակ չէր նրանց արածից։ Մարդկությունն ապականվեց այն աստիճանի, որ դարձավ չարասեր և անառակաբարո՝ անգամ հասնելով այնքան հեռու, որ նրանց սրտերում միայն մեղսավոր ու անարդար բաներ էին պահած․ ամենը կեղտ էր։ Ուստի Եհովան զղջաց մարդկությունն արարելու համար։ Դրանից հետո Նա կատարեց աշխարհը ջրհեղեղով ոչնչացնելու Իր գործը, որից ողջ մնացին Նոյն ու իր որդիները։ Որոշ բաներ իրականում այնքան առաջադեմ ու գերբնական չեն, որքան մարդիկ կարող են պատկերացնել։ Ոմանք հարցնում են․ «Քանզի Աստված գիտեր, որ հրեշտակապետը դավաճանելու է Իրեն, ինչո՞ւ ստեղծեց դրան»։ Փաստերը հետևյալն են․ նախքան երկրի գոյությունը՝ հրեշտակապետը մեծագույնն էր երկնային հրեշտակներից։ Երկնքի բոլոր հրեշտակները դրա իրավասության տակ էին․ այս իշխանությունն Աստված էր շնորհել նրան։ Աստծուն չհաշված՝ դա մեծագույնն էր երկնային հրեշտակներից։ Ավելի ուշ՝ այն բանից հետո, երբ Աստված ստեղծել էր մարդկությունը, հրեշտակապետն է՛լ ավելի մեծ դավաճանություն կատարեց Աստծու դեմ երկրի վրա։ Ես ասում եմ՝ դավաճանեց Աստծուն, որովհետև դա ցանկանում էր կառավարել մարդկությանը և գերազանցել Աստծու իշխանությունը։ Հրեշտակապետն էր, որ գայթակղեց Եվային մեղք գործելու և արեց այդպես, որովհետև ուզում էր իր թագավորությունը հաստատել երկրի վրա և համոզել մարդկանց դավաճանել Աստծուն ու փոխարենը ենթարկվել հրեշտակապետին։ Հրեշտակապետը տեսնում էր, որ այնքան շատ բան կարող էր ենթարկվել իրեն. հրեշտակները, ինչպես և մարդիկ երկրի վրա։ Թռչուններն ու գազանները, ծառերը, անտառները, լեռները, գետերը և բոլոր բաները երկրի վրա մարդկանց, այսինքն՝ Ադամի ու Եվայի հոգատարության տակ էին, մինչ Ադամն ու Եվան ենթարկվում էին հրեշտակապետին։ Ուստի հրեշտակապետը տենչում էր գերազանցելու Աստծու իշխանությունը և դավաճանելու Աստծուն։ Դրանից հետո դա շատ հրեշտակների առաջնորդեց դավաճանելու Աստծուն, որոնք հետագայում տարատեսակ անմաքուր հոգիներ դարձան։ Մի՞թե մարդկության զարգացումը մինչ օրս չի բխում հրեշտակապետի ապականությունից։ Մարդիկ այնպիսին են, ինչպիսին որ հիմա են միայն այն պատճառով, որ հրեշտակապետը դավաճանեց Աստծուն և ապականեց մարդկությանը։ Այս աստիճանական աշխատանքը բոլորովին այնքան վերացական ու պարզ չէ, որքան մարդիկ կարող են պատկերացնել։ Սատանայի դավաճանությունը պատճառ ուներ, սակայն մարդիկ անկարող են ընկալելու նման պարզ փաստը։ Ինչո՞ւ Աստված, որ արարեց երկինքներն ու երկիրը և բոլոր բաները, ստեղծեց նաև Սատանային։ Քանզի Աստված այսքան շատ է ատում Սատանային, և Սատանան Նրա թշնամին է, ինչո՞ւ ստեղծեց Սատանային։ Սատանային ստեղծելով՝ մի՞թե Նա չէր ստեղծում թշնամու։ Իրականում Աստված չստեղծեց թշնամու․ ավելի ճիշտ՝ Նա ստեղծեց հրեշտակի, և հետագայում այդ հրեշտակը դավաճանեց Նրան։ Դրա կարգավիճակն այնքան էր բարձրացել, որ ցանկացավ դավաճանել Աստծուն։ Կարելի է ասել, որ դա զուգադիպություն էր, բայց դա նաև անխուսափելի էր։ Դա նման է նրան, թե ինչպես է մարդն անխուսափելիորեն մահանում որոշակի աստիճանի հասունությունից հետո․ իրադարձությունները պարզապես զարգանում, հասնում են այդ փուլին։ Որոշ հիմարամիտներ ասում են․ «Եթե Սատանան Քո թշնամին է, ինչո՞ւ ստեղծեցիր նրան։ Մի՞թե չգիտեիր, որ հրեշտակապետը կդավաճաներ Քեզ։ Մի՞թե չես դիտում հավիտյանս հավիտենից։ Մի՞թե չգիտեիր հրեշտակապետի բնույթը։ Քանզի հստակորեն գիտեիր, որ դա դավաճանելու է Քեզ, ինչո՞ւ հրեշտակապետ դարձրիր դրան։ Նա ոչ միայն դավաճանեց Քեզ, այլև բազում ուրիշ հրեշտակների տարավ իր հետ և իջավ մահկանացուների աշխարհ՝ մարդկությանն ապականելու, և մինչ օրս Դու դեռ չես կարողացել ավարտին հասցնել Քո վեցհազարամյա տնօրինման ծրագիրը»։ Այդ խոսքերը ճի՞շտ են։ Երբ այսկերպ ես մտածում, մի՞թե մտավոր եռանդ չես վատնում։ Կան ուրիշները, որ ասում են․ «Եթե Սատանան ապականած չլիներ մարդկությանը մինչև մեր օրեր, Աստված այսկերպ փրկություն չէր բերի մարդկությանը։ Որպես այդպիսին, Աստծու իմաստությունը և ամենակարողությունն անտեսանելի կլինեին․ որտե՞ղ կբացահայտվեր Նրա իմաստությունը։ Սատանայի համար է, որ Աստված ստեղծեց մարդկային ցեղը, որպեսզի հետո կարողանար բացահայտել Իր ամենակարողությունը․ այլապես մարդն ինչպե՞ս կարող էր հայտնաբերել Աստծու իմաստությունը։ Եթե մարդը չդիմակայեր Աստծուն կամ չապստամբեր Նրա դեմ, անհրաժեշտ չէր լինի, որ Նրա գործերը բացահայտվեին։ Եթե բոլոր արարածները երկրպագեին Նրան և ենթարկվեին, Աստված գործ չէր ունենա անելու»։ Սա է՛լ ավելի հեռու է իրականությունից․ քանի որ Աստծու մեջ ոչ մի անմաքուր բան չկա, և ուստի Նա չի կարող անմաքրություն ստեղծել։ Այժմ Նա բացահայտում է Իր գործերը միայն Իր թշնամուն հաղթելու, Իր ստեղծած մարդկանց փրկելու, ինչպես նաև Սատանային ու դևերին հաղթելու համար, որոնք ատում, դավաճանում ու դիմակայում են Աստծուն, և որոնք Նրա տիրակալության տակ էին ու պատկանում էին Նրան հենց սկզբից։ Աստված ուզում է հաղթել այս դևերին և այդ ընթացքում Իր ամենակարողությունը բացահայտել բոլոր բաներին։ Մարդկությունը և երկրի վրա ամեն բան այժմ Սատանայի և չար էակների իշխանության տակ է։ Աստված ուզում է բացահայտել Իր գործերը բոլոր բաներին, այնպես որ մարդիկ ճանաչեն Իրեն, և այդպիսով հաղթել Սատանային ու լիակատար պարտության մատնել Իր թշնամիներին։ Այս ամբողջ գործն իրականանում է Նրա գործերը բացահայտելու միջոցով։ Նրա բոլոր արարածները Սատանայի իշխանության տակ են, ուստի Աստված ուզում է բացահայտել նրանց Իր ամենակարողությունը՝ այդպիսով հաղթելով Սատանային։ Եթե չլիներ Սատանա, Նա կարիք չէր ունենա Իր գործերը բացահայտելու։ Եթե չլիներ Սատանայի խառնաշփոթը, մարդկությանը ստեղծելուց հետո Աստված կառաջնորդեր նրանց Եդեմի պարտեզում ապրելու։ Ինչո՞ւ նախքան Սատանայի դավաճանությունը Աստված երբևէ չբացահայտեց բոլոր Իր գործերը հրեշտակներին կամ հրեշտակապետին։ Եթե սկզբում բոլոր հրեշտակներն ու հրեշտակապետը ճանաչեին Աստծուն և հնազանդվեին Նրան, ապա Աստված չէր կատարի այդ անիմաստ աշխատանքային գործողությունները։ Պատճառն այն է, որ կան Սատանա և դևեր, ու որ մարդիկ դիմակայել են Աստծուն և պռնկեպռունկ լիքն են ըմբոստ խառնվածքներով։ Ուստի Աստված կբացահայտի Իր գործերը։ Քանզի Նա կմարտնչի Սատանայի դեմ, պետք է օգտագործի Իր իսկ իշխանությունը և Իր բոլոր գործերը՝ դրան հաղթելու համար․ այսկերպ փրկության գործը, որ Նա կատարում է մարդկանց մեջ, թույլ կտա նրանց տեսնել Նրա իմաստությունն ու ամենակարողությունը։ Այն գործը, որ Աստված անում է այսօր, իմաստալից է և որևէ կերպ նման չէ նրան, ինչին որոշ մարդիկ հղում են անում ասելիս․ «Մի՞թե Քո արած գործը հակասական չէ։ Մի՞թե այս հաջորդական աշխատանքով զուտ Քեզ համար անհանգստություն չստեղծեցիր։ Դու ստեղծեցիր Սատանային, իսկ հետո թույլ տվեցիր, որ դա դավաճանի ու դիմակայի Քեզ։ Դու ստեղծեցիր մարդկանց, իսկ հետո հանձնեցիր նրանց Սատանային՝ թույլ տալով, որ Ադամն ու Եվան գայթակղվեն։ Եթե այս ամենը դիտավորյալ ես արել, ինչո՞ւ ես դեռ ատում մարդկությանը։ Ինչո՞ւ ես ատում Սատանային։ Մի՞թե այդ բոլորը Քո իսկ կերտածը չեն։ Ի՞նչ կա դրանց մեջ, որ ատում ես»։ Զգալի թվով անմիտ մարդիկ են ասում նման բաներ։ Նրանք ուզում են սիրել Աստծուն, բայց հոգու խորքում դժգոհում են Աստծուց։ Ինչպիսի՜ հակասություն։ Դու չես հասկանում փաստերը, չափից շատ գերբնական մտքեր ունես և անգամ պնդում ես, որ Աստված սխալ է արել․ որքա՜ն անհեթեթ ես։ Դու ես ճշմարտությունը նենգափոխում․ սա Աստծու սխալվելու դեպքը չէ։ Որոշ մարդիկ նույնիսկ նորից ու նորից են բողոքում․ «Դու ես ստեղծել Սատանային, և Դու ես Սատանային ցած նետել մարդկանց մեջ և նրա ձեռքը հանձնել նրանց։ Երբ մարդիկ սատանայական խառնվածք ունեցան, Դու չներեցիր նրանց․ հակառակը՝ ատեցիր նրանց որոշ չափով։ Սկզբում Դու սիրեցիր նրանց որոշ չափով, բայց հիմա ատում ես նրանց։ Դու ես ատել մարդկությանը, բայց Դու ես նաև այն Մեկը, ով սիրել է մարդկությանը։ Իրականում ի՞նչ է այստեղ կատարվում։ Մի՞թե սա հակասություն չէ»։ Անկախ այն բանից, թե ինչպես եք նայում դրան, հենց սա է պատահել երկնքում․ այսպես է հրեշտակապետը դավաճանել Աստծուն, և մարդկությունը՝ ապականվել, ու հենց այսպես են մարդիկ շարունակել մինչ այսօր։ Անկախ այն բանից, թե ինչպես ձևակերպեք՝ սա է ողջ պատմությունը։ Այնուամենայնիվ, դուք պետք է հասկանաք՝ այս գործի ողջ նպատակը, որ Աստված անում է այսօր, ձեզ փրկելն ու Սատանային հաղթելն է։

Քանզի հրեշտակները ծայրաստիճան փխրուն էին և հիշատակման արժանի որևէ ունակություն չունեին, իշխանություն ստանալուն պես նրանք ամբարտավան դարձան։ Մասնավորապես հրեշտակապետի դիրքն ավելի բարձր էր, քան մյուս հրեշտակներինը․ նա թագավոր էր հրեշտակների մեջ։ Եհովայի ենթակայությամբ նա առաջնորդում էր միլիոնավոր հրեշտակների, և նրա իշխանությունը գերազանցում էր ցանկացած այլ հրեշտակի իշխանությանը։ Նա ուզում էր տարբեր բաներ անել և առաջնորդել հրեշտակներին ցած՝ մարդկանց մեջ, որպեսզի կառավարեր աշխարհը։ Աստված ասաց, որ Ինքն է տիեզերքի Միակ պատասխանատուն, սակայն հրեշտակապետը պնդեց, որ ինքն է տիեզերքի պատասխանատուն․ այդ պահից հրեշտակապետը դավաճանեց Աստծուն։ Աստված այլ աշխարհ էր ստեղծել երկնքում, և հրեշտակապետը ցանկանում էր կառավարել այդ աշխարհը, ինչպես նաև իջնել մահկանացուների ոլորտ։ Կարո՞ղ էր Աստված թույլ տալ դրան անել դա։ Այսպիսով՝ Նա զարկեց հրեշտակապետին և ցած գցեց օդի մեջ։ Այն պահից ի վեր, ինչ հրեշտակապետն ապականեց մարդկանց, Աստված պատերազմի մեջ է մտել դրա հետ, որպեսզի փրկի նրանց․ Նա օգտագործել է այս վեց հազարամյակը՝ նրան հաղթելու համար։ Ձեր պատկերացումներում Աստված ամենակարող է։ Ձեր պատկերացումներն անհամատեղելի են այն գործի հետ, որ Աստված ներկայում է կատարում․ դրանք բացարձակապես անգործնական են և ծայրաստիճան թյուր։ Իրականում միայն հրեշտակապետի դավաճանությունից հետո Աստված դրան Իր թշնամի հայտարարեց։ Միայն իր դավաճանության պատճառով մահկանացուների ոլորտ ժամանելուց հետո հրեշտակապետը ոտնատակ տվեց մարդկությանը, և այդ պատճառով մարդկությունը հասավ այս կետին։ Դա պատահելուց հետո Աստված երդվեց Սատանային․ «Ես կհաղթեմ քեզ և կփրկեմ Իմ ստեղծած բոլոր մարդկանց»։ Սկզբում չհամոզվելով՝ Սատանան պատասխանեց․ «Ի՞նչ կարող ես դու ինձ իրոք անել։ Կարո՞ղ ես իսկապես տապալել ինձ՝ օդ գցելով։ Կարո՞ղ ես իրապես հաղթել ինձ»։ Հրեշտակապետին օդ գցելուց հետո Աստված այլևս ուշադրություն չդարձրեց դրան և ավելի ուշ սկսեց փրկել մարդկությանը և կատարել Իր սեփական գործը՝ չնայած Սատանայի շարունակական անհանգստություններին։ Սատանան կարողանում էր անել տարբեր բաներ, բայց այդ ամենն այն ուժերի շնորհիվ էր, որ Աստված էր նախկինում տվել դրան․ դա իր հետ օդ տարավ դրանք և մինչ օրս պահում է։ Հրեշտակապետին օդի մեջ տապալելիս Աստված հետ չվերցրեց դրա իշխանությունը, և այսպիսով Սատանան շարունակեց ապականել մարդկությանը։ Աստված, մյուս կողմից, սկսեց փրկել մարդկությանը, որին Սատանան ապականել էր արարումից շատ ժամանակ չանցած։ Աստված չբացահայտեց Իր գործերը, մինչ երկնքում էր, սակայն նախքան երկիրը ստեղծելը՝ Նա թույլ տվեց մարդկանց՝ երկնքում Իր ստեղծած աշխարհում տեսնել Իր գործերը՝ այսպիսով ուղղորդելով երկնքից վեր գտնվող այս մարդկանց։ Նա իմաստություն ու խելք տվեց նրանց և առաջնորդեց այդ մարդկանց, որ ապրեն այդ աշխարհում։ Բնականաբար, ձեզնից ոչ մեկը նախկինում չի լսել սրա մասին։ Ավելի ուշ՝ այն բանից հետո, երբ Աստված ստեղծեց մարդկանց, հրեշտակապետը սկսեց ապականել նրանց․ երկրի վրա ողջ մարդկությունն ընկավ քաոսի մեջ։ Միայն այդժամ էր, որ Աստված սկսեց Իր պատերազմը Սատանայի դեմ, և միայն այդ ժամանակ էր, որ մարդիկ սկսեցին տեսնել Նրա գործերը։ Սկզբում Նրա գործերը թաքուն էին մարդկությունից։ Օդ գահավիժելուց հետո Սատանան արեց իր գործերը, իսկ Աստված շարունակեց անել Իր սեփական գործը՝ անդադար պատերազմ վարելով Սատանայի դեմ՝ ընդհուպ մինչև վերջին օրերը։ Հիմա ժամանակն է, որ Սատանան կործանվի։ Սկզբում Աստված իշխանություն տվեց դրան, իսկ ավելի ուշ տապալեց դրան՝ օդ գցելով, սակայն դա մնաց հանդուգն։ Դրանից հետո դա ապականեց մարդկությանը երկրի վրա, բայց Աստված այնտեղ էր, կառավարում էր նրանց։ Աստված օգտագործում է Իր՝ մարդկանց կառավարումը, որպեսզի հաղթի Սատանային։ Մարդկանց ապականելով՝ Սատանան ավարտին է հասցնում նրանց ճակատագիրը և անհանգստացնում Աստծու գործը։ Մյուս կողմից՝ Աստծու գործը մարդկության փրկությունն է։ Աստծու կատարած գործի ո՞ր քայլը նախատեսված չէ մարդկությանը փրկելու համար։ Ո՞ր քայլը նախատեսված չէ մարդկանց մաքրագործելու համար, և որպեսզի ստիպի նրանց վարվել արդար ու իրենց կյանքով արտահայտել սիրելի պատկեր։ Սատանան, սակայն, դա չի անում։ Նա ապականում է մարդկությանը, շարունակաբար իրականացնում է տիեզերքում մարդկությանն ապականելու իր գործը։ Իհարկե, Աստված նույնպես անում է Իր սեփական գործը՝ ուշադրություն չդարձնելով Սատանային։ Անկախ նրանից, թե Սատանան որքան իշխանություն ունի, միևնույն է, Աստված էր այդ իշխանությունը տվել դրան. պարզապես Աստված չէր տվել դրան Իր ամբողջ իշխանությունը, ուստի ինչ էլ որ Սատանան անի, երբեք չի կարողանա գերազանցել Աստծուն և միշտ կլինի Աստծու ձեռքում։ Աստված չի բացահայտել Իր գործերից ոչ մեկը երկնքում։ Նա պարզապես իշխանության փոքր չափաբաժին է տվել Սատանային և թույլատրել, որ կառավարի մյուս հրեշտակներին։ Հետևաբար՝ ինչ էլ որ Սատանան անի, դա չի կարողանա գերազանցել Աստծու իշխանությունը, որովհետև Աստծու՝ ի սկզբանե նրան շնորհած իշխանությունը սահմանափակ է։ Մինչ Աստված գործում է, Սատանան անհանգստացնում է։ Վերջին օրերին նրա անհանգստությունները կավարտվեն, ինչպես և Աստծու գործը կավարտվի, ու մարդիկ, որոնց Աստված ուզում է ավարտուն դարձնել, կդառնան ավարտուն։ Աստված ուղղություն է տալիս մարդկանց վստահությամբ․ Նրա կյանքը կենդանի ջուր է՝ անչափելի և անսահման։ Սատանան ապականել է մարդկանց որոշակի աստիճանի․ ի վերջո, կյանքի կենդանի ջուրն ավարտուն կդարձնի մարդուն, և Սատանայի համար անհնար կլինի խանգարել և կատարել իր գործը։ Այսպիսով՝ Աստված կկարողանա ամբողջովին ձեռք բերել այս մարդկանց։ Նույնիսկ հիմա Սատանան մնում է հանդուգն․ նա շարունակաբար փորձում է մրցել Աստծու հետ, բայց Նա ուշադրություն չի դարձնում դրան։ Աստված ասել է․ «Ես կհաղթանակեմ Սատանայի՝ խավարի բոլոր ուժերին և խավարի ազդեցություններին»։ Սա է այն գործը, որ պետք է արվի մսեղիում, և սա է Աստծու մարմնացման նշանակությունը՝ գործի՝ վերջին օրերին Սատանային հաղթելու փուլն ավարտին հասցնելը և Սատանայից ծագող բոլոր բաների ոչնչացումը։ Աստծու հաղթանակը Սատանայի նկատմամբ անխուսափելի է։ Իրականում Սատանան արդեն վաղուց է ձախողել։ Երբ ավետարանը սկսեց տարածվել մեծ կարմիր վիշապի երկրում, այսինքն՝ երբ մարմնացած Աստված սկսեց Իր գործը, և այս գործը սկսեց առաջխաղացում ունենալ, Սատանան լիակատար պարտության մատնվեց, քանզի մարմնացման բուն նպատակը Սատանային հաղթելն էր։ Սատանան տեսավ, որ Աստված կրկին մսեղի է դարձել և սկսել կատարել Իր գործը, որ ոչ մի ուժ չէր կարող կանգնեցնել, և հետևապես շշմեց՝ այդ գործը տեսնելով, ու չհամարձակվեց որևէ նոր բան անել։ Սկզբում Սատանան մտածեց, որ իրեն նույնպես լիառատ իմաստություն է շնորհված, և նա խաթարեց ու անհանգստացրեց Աստծու գործը, սակայն նա չէր ակնկալում, որ Աստված կրկին մսեղի կդառնա, կամ որ Իր գործում Աստված կօգտագործի Սատանայի ապստամբությունը՝ մարդկությանը մերկացնելու և դատելու, այսպիսով մարդկանց նվաճելու և Սատանային հաղթելու համար։ Աստված ավելի իմաստուն է, քան Սատանան, և Նրա գործը շատ ավելի գերազանցում է դրան։ Հետևաբար՝ ինչպես նախկինում հայտնել եմ․ «Այն գործը, որը Ես անում եմ, իրագործվում է Սատանայի դավերին ի պատասխան․ ի վերջո, Ես կբացահայտեմ Իմ ամենակարողությունն ու Սատանայի անզորությունը»։ Աստված առաջնագծում է՝ Իր գործն անելով, մինչ Սատանան քարշ է գալիս հետևից, մինչև, ի վերջո, վերջնականապես կկործանվի․ դա անգամ չի հասկանա, թե ինչը հարվածեց իրեն։ Դա կգիտակցի ճշմարտությունը միայն այն ժամանակ, երբ արդեն ջախջախված ու ոչնչացած կլինի, իսկ մինչ այդ արդեն մոխրացած կլինի կրակի լճում։ Մի՞թե այդժամ դա լիովին չի համոզվի։ Քանզի այդժամ Սատանան այլևս դավեր չի ունենա, որ գործածի։

Այս աստիճանական, իրական գործն է, որ հաճախ վշտով է ծանրաբեռնում Աստծու սիրտը մարդկության համար, այնպես որ Նրա պատերազմը Սատանայի դեմ տևել է վեց հազար տարի, և Աստված ասել է․ «Ես այլևս երբեք չեմ ստեղծի մարդկություն, ոչ էլ կրկին իշխանություն կշնորհեմ հրեշտակներին»։ Այդ պահից ի վեր, երբ հրեշտակներն իջնում էին երկրի վրա գործելու, նրանք պարզապես հետևում էին Աստծուն, որպեսզի ինչ-որ գործ անեն․ Նա այլևս երբեք որևէ իշխանություն չի տվել նրանց։ Ինչպե՞ս հրեշտակները, որոնց տեսան իսրայելացիները, կատարեցին իրենց գործը։ Նրանք երևացին երազներում և փոխանցեցին Եհովայի խոսքերը։ Երբ խաչվելուց երեք օր անց Հիսուսը հարություն առավ, հրեշտակներն էին, որ մի կողմ հրեցին գլաքարը․ Աստծու Հոգին անձամբ այդ գործը չարեց։ Հրեշտակները միայն այս տեսակ գործ էին անում․ նրանք երկրորդական դերեր էին խաղում, բայց իշխանություն չունեին․ քանի որ Աստված այլևս երբեք իշխանություն չէր շնորհի նրանց։ Որոշ ժամանակ աշխատելուց հետո մարդիկ, որոնց Աստված օգտագործում է երկրի վրա, փորձում են Աստծու դիրքն ընդունել և ասում են․ «Ես ցանկանում եմ գերազանցնել տիեզերքը։ Ուզում եմ կանգնել երրորդ երկնքում։ Մենք ուզում ենք իշխանություն ունենալ որպես թագավորներ»։ Մի քանի օր աշխատելուց հետո նրանք դառնում են ամբարտավան, ցանկանում են երկրի վրա իշխանություն ունենալ որպես թագավորներ, մեկ այլ թագավորություն հիմնել, որ ամեն ինչ իրենց ոտքերի տակ լիներ, և կանգնեին երրորդ երկնքում։ Մի՞թե չգիտես, որ ընդամենն Աստծու կողմից օգտագործվող անձ ես։ Ինչպե՞ս կարող էիր բարձրանալ երրորդ երկինք։ Աստված իջնում է երկիր՝ աշխատելու լուռ ու առանց աղաղակելու և հեռանում Իր գործը գաղտնաբար ավարտին հասցնելուց հետո։ Նա երբեք չի աղաղակում, ինչպես մարդիկ, այլ ավելի շուտ գործնական է Իր աշխատանքը կատարելիս։ Ոչ էլ երբևէ մտնում է եկեղեցի ու գոչում․ «Ես կոչնչացնեմ բոլորիդ։ Ես կանիծեմ ու կպատժեմ ձեզ»։ Նա պարզապես շարունակում է անել Իր սեփական գործը և հեռանում ավարտելուն պես։ Այն հոգևոր հովիվները, որոնք բուժում են հիվանդներին և քշում դևերին, քարոզ կարդում ամբիոնից, փքուն ելույթներ ունենում, ինչպես նաև քննարկում անիրատեսական հարցեր, բոլորն ուղնուծուծով ամբարտավան են։ Նրանք ոչ այլ ոք են, եթե ոչ հրեշտակապետի հետնորդներ։

Աստված իրականացրել է իր վեցհազարամյա գործը մինչև մեր օրեր և բացահայտել Իր գործերից շատերը՝ գլխավորապես Սատանային հաղթելու և ողջ մարդկությանը փրկելու համար։ Այս հնարավորության միջոցով Աստված թույլ է տալիս երկնքի, երկրի և ծովերի բոլոր բաներին և անգամ երկրի վրայի ամեն վերջին արարածին տեսնել Իր ամենակարողությունը և Իր բոլոր գործերը։ Սատանային հաղթելու այս հնարավորության միջոցով Նա բացահայտում է Իր բոլոր գործերը մարդկանց, որպեսզի նրանք բոլորը կարողանան գովերգել Իրեն և փառաբանել Իր իմաստությունը Սատանային պարտության մատնելիս։ Երկրի, երկնքի և ծովերի բոլոր բաները փառք են տալիս Աստծուն, գովերգում Նրա ամենակարողությունը, Նրա ամեն մի գործը և բարձրաձայն տալիս Նրա սուրբ անունը։ Սա է Նրա՝ Սատանային հաղթելու ապացույցը․ սա է Նրա՝ Սատանային նվաճելու ապացույցը։ Առավել ևս, սա Նրա՝ մարդկությանը փրկելու ապացույցն է։ Աստծու ողջ ստեղծածը փառք է տալիս Նրան, գովերգում Իր թշնամուն պարտության մատնելու և հաղթանակած վերադառնալու համար, նաև փառաբանում Նրան՝ որպես հաղթանակած զորեղ Թագավորի։ Նրա նպատակը միայն Սատանային հաղթելը չէ, և այդ պատճառով Նրա գործը շարունակվել է վեց հազար տարի։ Նա օգտագործում է Սատանայի պարտությունը՝ մարդկությանը փրկելու համար․ Նա օգտագործում է Սատանայի պարտությունը՝ Իր բոլոր գործերն ու Իր ողջ փառքը բացահայտելու համար։ Նա ձեռք կբերի փառք, և հրեշտակների ողջ բազմությունը կտեսնի Նրա ամբողջ փառքը։ Սուրհանդակները՝ երկնքում, մարդիկ՝ երկրի վրա, և Նրա բոլոր արարածները՝ երկրի վրա, կտեսնեն Արարչի փառքը։ Սա է այն գործը, որը Նա անում է։ Նրա բոլոր արարածները երկնքում և երկրի վրա ականատես կդառնան Նրա փառքին, և Սատանային լիակատար պարտության մատնելուց հետո Նա հաղթանակած կվերադառնա, և ողջ մարդկությունը կգովաբանի Նրան․ սա գործ է, որ միաժամանակ հասնում է երկու նպատակի։ Ի վերջո, Նա կնվաճի ողջ մարդկությանը և կոչնչացնի ցանկացածին, որ դիմակայի կամ ապստամբի․ այլ կերպ ասած՝ Նա կոչնչացնի բոլոր նրանց, ովքեր Սատանայից են։ Այժմ դու վկան ես Աստծու այնքան շատ գործերի, բայցևայնպես, դեռ դիմակայում ես, ապստամբ ես և չես հնազանդվում․ բազում բաներ ես թաքցնում քո մեջ և անում ես այն, ինչ ուզում ես։ Դու հետևում ես քո սեփական կրքերին և նախընտրություններին։ Այս ամենն ըմբոստություն և դիմակայություն է։ Առ Աստված ցանկացած հավատ, որ ի սեր մսեղիի է և սեփական կրքերի, ինչպես նաև սեփական հակումների, աշխարհի և Սատանայի համար, կեղտոտ է․ այն դիմակայող է և ըմբոստ։ Մեր օրերում հավատի տարբեր տեսակներ կան․ ոմանք ապաստան են փնտրում աղետից, ոմանք ձգտում են օրհնություններ ստանալ, ոմանք ցանկանում են հասկանալ առեղծվածները, մինչդեռ մյուսները հարստություն են տենչում։ Սրանք բոլորը դիմակայության ձևեր են և անարգանք։ Ասել, որ ինչ-որ մեկը դիմակայում է կամ ապստամբում․․․ մի՞թե դա չի վերաբերում նման վարքագծերին։ Շատ մարդիկ այս օրերին փնթփնթում են, բողոքում կամ դատում։ Սրանք բոլորը չարի արածն են․ սրանք մարդկային դիմակայություն և ըմբոստություն են։ Սատանան է ամբողջությամբ տիրել և գրավել նման մարդկանց։ Նրանք, ում Աստված ձեռք է բերում, այն մարդիկ են, որոնք ամբողջովին հնազանդվում են Նրան․ սրանք այն մարդիկ են, որոնք ապականվել են Սատանայի կողմից, բայց փրկվել ու նվաճվել են Աստծու այժմյան գործով, որոնք տոկացել են նեղությունների և, ի վերջո, կատարելապես ձեռք են բերվել Աստծու կողմից, որոնք այլևս չեն ապրում Սատանայի իշխանության ներքո, ազատվել են անարդարությունից և պատրաստ են կյանքով արտահայտելու սրբությունը․ այսպիսին են ամենասուրբ մարդիկ։ Նրանք, անկասկած, սրբեր են։ Եթե քո այժմյան գործողությունները չեն համապատասխանում Աստծու պահանջների անգամ մի մասին, ապա դու կվերացվես։ Սա անվիճարկելի է։ Ամեն բան կախված է նրանից` ինչ տեղի է ունենում հիմա․ նույնիսկ եթե նախասահմանված և ընտրված ես, միևնույն է, քո այսօրվա գործողությունները կվճռեն քո ելքը։ Եթե չկարողանաս համընթաց շարժվել հիմա, դու կվերացվես։ Եթե չկարողանաս համընթաց շարժվել հիմա, ինչպե՞ս կարող ես անել դա հետագայում։ Այսպիսի մեծ հրաշք է հայտնվել քո առջև, սակայն դու դեռ չես հավատում։ Այդ դեպքում ինչպե՞ս ես հավատալու Աստծուն ավելի ուշ, երբ Նա ավարտած լինի Իր գործը և այլևս նման գործ չանի։ Այդ ժամանակ քեզ համար է՛լ ավելի անհնար կլինի Նրան հետևելը։ Ավելի ուշ Աստված կապավինի քո վերաբերմունքին մարմնացած Աստծու գործի հանդեպ, դրա վերաբերյալ քո գիտելիքին և քո փորձառությանը՝ որոշելու՝ արդյոք մեղավոր ես, թե արդար, կամ արդյոք կատարելագործված ես, թե դուրս թողնված։ Հիմա դու պետք է հստակորեն տեսնես։ Սուրբ Հոգին այսկերպ է աշխատում․ Նա վճռում է քո ելքը՝ համաձայն քո այսօրվա վարքագծի։ Ո՞վ է խոսում այսօրվա խոսքերը։ Ո՞վ է անում այսօրվա գործը։ Ո՞վ է որոշում, որ դու այսօր վերացվելու ես։ Ո՞վ է որոշում կատարելագործել քեզ։ Մի՞թե սա այն չէ, ինչ Ես Ինքս եմ անում։ Ես եմ Միակը, որ խոսում է այս խոսքերը․ Ես եմ Միակը, որ կատարում է նման գործ։ Անիծելը, պատժելը և մարդկանց դատելը․ այս ամենն Իմ գործի մասերն են, ինչպես քո՝ վերջնական դուրս թողնվելը։ Այս բոլոր բաներն Ի՛մ գործն են։ Քեզ կատարելագործելն Իմ գործն է, և թույլ տալը, որ վայելես Իմ օրհնությունները, նույնպես Իմ գործն է։ Սա է այն ողջ գործը, որ Ես անում եմ։ Քո ելքը նախասահմանված չէր Եհովայի կողմից․ այն վճռում է այսօրվա Աստված։ Այն վճռվում է հենց հիմա․ այն չի վճռվել վաղուց՝ նախքան աշխարհի արարումը։ Որոշ անմիտ մարդիկ ասում են․ «Գուցե, ինչ-որ բան այն չէ աչքերիդ հետ, և Դու չես տեսնում ինձ այնպես, ինչպես պետք է։ Ի վերջո, Դու կտեսնես հենց այն, ինչը Հոգին է բացահայտում»։ Հիսուսն ի սկզբանե ընտրեց Հուդային՝ որպես Իր առաքյալ։ Մարդիկ հարցնում են․ «Ինչպե՞ս Նա կարող էր որպես առաքյալ ընտրել մեկին, որ կդավաճաներ Իրեն»։ Սկզբում Հուդան մտադրություն չուներ Հիսուսին դավաճանելու․ դա պարզապես հետագայում տեղի ունեցավ։ Այդ ժամանակ Հիսուսը բարեհաճ վերաբերմունք ուներ Հուդայի հանդեպ, ուստի Նա մղեց Հուդային հետևելու Իրեն, իսկ հետո հանձնարարեց նրան փողը պահելը։ Եթե Հիսուսն իմանար, որ Հուդան փողը կյուրացներ, երբեք դա նրա հսկողությանը թողած չէր լինի։ Կարելի է ասել, որ Հիսուսն ի սկզբանե չգիտեր, որ այս մարդն անազնիվ է ու նենգ, կամ որ նա կխաբեր իր եղբայրներին ու քույրերին։ Ավելի ուշ՝ այն բանից հետո, երբ Հուդան որոշ ժամանակ հետևում էր Հիսուսին, Հիսուսը տեսավ, որ նա քծնում է իր եղբայրներին ու քույրերին և քծնում Աստծուն։ Մարդիկ նաև բացահայտեցին, որ Հուդան սովորություն ուներ քսակից փող վերցնելու, և այդ մասին պատմեցին Հիսուսին։ Միայն այդժամ Հիսուսը գիտակցեց այն ամենն, ինչ կատարվում էր։ Քանզի Հիսուսը պետք է կատարեր խաչելության գործը և կարիք ուներ մեկի, որ կդավաճաներ Իրեն, և քանզի պատահեց այնպես, որ Հուդան հենց այդ տեսակ անձ էր այս դերը կատարելու համար, Հիսուսն ասաց․ «Մեր մեջ կլինի մեկը, որ կմատնի Ինձ։ Մարդու որդին կօգտագործի այս դավաճանությունը, որ խաչվի, և երեք օր հետո հարություն կառնի»։ Այդ ժամանակ Հիսուսն իրականում չէր ընտրել Հուդային, որ նա մատներ Իրեն, հակառակը՝ Նա հույս էր ունեցել, որ Հուդան հավատարիմ աշակերտ կլինի։ Անսպասելիորեն պարզվեց, որ Հուդան ագահ, այլասերված անձ է, որ մատնեց Տիրոջը, ուստի, այս իրավիճակի պատճառով Հիսուսն ընտրեց Հուդային այս գործի համար։ Եթե Հիսուսի բոլոր տասներկու առաքյալները հավատարիմ լինեին, և նրանց մեջ չլիներ Հուդայի պես մեկը, ապա Հիսուսին մատնող անձն, ի վերջո, առաքյալներից չէր լինի։ Սակայն այդ ժամանակ պատահեց հենց այնպես, որ առաքյալների մեջ կար մեկը՝ Հուդան, որ հաճույքով կաշառք էր վերցնում։ Ուստի Հիսուսն օգտագործեց այդ մարդուն՝ Իր գործն ավարտելու համար։ Որքա՜ն պարզ էր դա։ Հիսուսը չէր նախասահմանել դա Իր գործի սկզբում․ Նա կայացրել էր այդ որոշումը միայն այն բանից հետո, երբ իրադարձությունները հասան որոշակի կետի։ Դա Հիսուսի որոշումն էր, ինչը նշանակում է, որ դա Իր՝ Աստծու Հոգու որոշումն էր։ Ի սկզբանե Հիսուսն էր ընտրել Հուդային․ երբ ավելի ուշ Հուդան մատնեց Հիսուսին, դա Սուրբ Հոգին էր, որ օգտվում էր հանգամանքներից։ Սուրբ Հոգու գործն էր, որ կատարվում էր այդ պահին։ Երբ Հիսուսն ընտրել էր Հուդային, Նա պատկերացում չուներ, որ Հուդան կմատներ Իրեն։ Նա միայն գիտեր, որ այդ մարդը Հուդա Իսկարիովտացին էր։ Ձեր ելքերը նույնպես վճռվում են՝ համաձայն այսօրվա ձեր հնազանդության մակարդակի և ըստ այն բանի, թե որքան է ձեր կյանքն աճել, ոչ թե ըստ որևէ մարդկային պատկերացման, որ քո ելքերը նախասահմանվել են աշխարհի արարման հետ։ Դու պետք է հստակորեն ըմբռնես այս բաները։ Այս գործերից ոչ մեկը չի արվում քո պատկերացրած ձևով։


Անվանումների և ինքնության վերաբերյալ

Եթե ցանկանում ես պիտանի լինել Աստծու կողմից օգտագործվելու համար, պետք է իմանաս Աստծու գործը, պետք է իմանաս նախկինում նրա արած գործը (Նոր և Հին Կտակարաններում), և առավել ևս պետք է իմանաս Նրա այսօրվա գործը, այսինքն՝ պետք է իմանաս 6000 տարվա ընթացքում կատարված Աստծու գործի երեք փուլերը։ Եթե քեզ խնդրեն քարոզել ավետարանը, ապա առանց Աստծու գործն իմանալու չես կարողանա դա անել։ Ինչ-որ մեկը կարող է հարցնել քեզ․ «Ի՞նչ է իրենից ներկայացնում Աստվածաշունչը։ Ի՞նչ է իրենից ներկայացնում Հին Կտակարանը։ Ի՞նչ են իրենցից ներկայացնում Հիսուսի արած գործն ու այն ժամանակ նրա ասած խոսքերը։ Ի՞նչ է ասում ձեր Աստված այս բաների մասին»։ Եթե չկարողանաս նրանց պատմել Աստվածաշնչի հետևում թաքնված իրական պատմությունը, ապա նրանք չեն համոզվի։ Այն ժամանակ Հիսուսն Իր աշակերտների հետ շատ էր խոսում Հին Կտակարանի մասին։ Այն ամենը, ինչ նրանք կարդում էին, Հին Կտակարանից էր։ Նոր Կտակարանը Հիսուսի խաչվելուց մի քանի տասնամյակ անց է միայն գրվել։ Ավետարանը քարոզելու համար պետք է գլխավորապես ընկալեք Աստվածաշնչի հետևում թաքնված իրական պատմությունն ու Աստծու գործն Իսրայելում, որը Եհովայի կատարած գործն է, ու նաև պետք է հասկանաք Հիսուսի կատարած գործը։ Սրանք են բոլորին ամենաշատ հուզող հարցերը, ու գործի այդ երկու փուլերի իրական պատմությունը նրանք չեն լսել։ Ավետարանը քարոզելիս նախ մի կողմ դրեք Սուրբ Հոգու այսօրվա գործի մասին խոսակցությունը։ Գործի այս փուլը նրանց հասու չէ, քանզի այն, ինչին ձգտում եք՝ Աստծու ճանաչողություն ու Սուրբ Հոգու գործի ճանաչողություն, ամենավեհն է․ սրանցից ավելի վեհ բան չկա։ Եթե նախ խոսես այն մասին, ինչը վեհ է, չափազանց շատ կլինի նրանց համար, քանզի ոչ ոք փորձառաբար չի ապրել Սուրբ Հոգու այդպիսի գործը․ այն նախադեպ չունի, ու մարդկանց համար հեշտ չէ ընդունել այն։ Նրանց փորձառություններն անցյալի հին բաներ են, որտեղ երբեմն առկա է Սուրբ Հոգու որոշակի գործ։ Այն, ինչ նրանք փորձառաբար ապրում են, Սուրբ Հոգու ներկայիս գործը կամ Աստծու ներկայիս մտադրությունները չեն։ Նրանք դեռևս ըստ հին գործելակերպի են գործում՝ առանց նոր լույսի ու նոր բաների։

Հիսուսի դարաշրջանում Սուրբ Հոգին Իր գործը հիմնականում Հիսուսի մեջ էր կատարում։ Նրանք, ովքեր տաճարում քահանայական հանդերձներով ծառայում էին Եհովային, դա անում էին լիասիրտ հավատարմությամբ ու նաև ունեին Սուրբ Հոգու գործը։ Պարզապես նրանք ի վիճակի չէին ընկալելու Աստծու ներկայիս մտադրությունները։ Նրանք ուղղակի հին գործելակերպի համաձայն հավատարիմ էին մնում Եհովային, բայց նոր ուղղորդում չունեին։ Հիսուսը եկավ ու նոր գործ բերեց, սակայն տաճարում ծառայողները ո՛չ նոր ուղղորդում ունեին, ո՛չ էլ նոր գործ։ Տաճարում ծառայելով՝ լոկ կարող էին պահպանել հին գործելակերպն ու առանց տաճարից հեռանալու պարզապես անկարող էին որևէ նոր մուտք ունենալ։ Հիսուսը բերեց նոր գործն ու Իր գործն անելու համար չգնաց տաճար։ Նա Իր գործն արեց միայն տաճարից դուրս, քանզի Աստծու գործի շրջանակը վաղուց փոխվել էր, ու Նա այլևս տաճարի ներսում չէր գործում։ Երբ մարդն այնտեղ ծառայում էր Աստծուն, դա ծառայում էր միայն ամեն ինչ նույնությամբ պահպանելուն և չէր կարող որևէ նոր գործ առաջ բերել։ Նմանապես, կրոնավոր մարդիկ այսօր դեռևս պաշտում են Աստվածաշունչը։ Եթե նրանց քարոզես ավետարանը, կվիճեն քեզ հետ Աստվածաշնչի խոսքերի շուրջ ու շատ ապացույցներ կգտնեն՝ քեզ ապշեցնելով ու պապանձեցնելով ։ Ապա կպիտակավորեն քեզ՝ կարծելով, թե հավատքդ բթացած է։ Կասեն․ «Նույնիսկ Աստվածաշունչը՝ Աստծու խոսքը չգիտես, ուրեմն ինչպե՞ս կարող ես ասել, որ հավատում ես Աստծուն»։ Ապա կարհամարհեն քեզ ու նաև կասեն․ «Քանզի Նա, Ում հավատում եք, Աստված է, ինչո՞ւ Նա ձեզ չի ասում, թե ինչ են իրենցից ներկայացնում Հին ու Նոր Կտակարանները։ Քանզի Նա Իր փառքն Իսրայելից բերել է Արևելք, ինչո՞ւ չգիտի Իսրայելում կատարված գործը։ Ինչո՞ւ չգիտի Հիսուսի գործը։ Եթե չգիտեք, ապա դա ապացուցում է, որ ձեզ չեն ասել։ Քանզի Նա Հիսուսի երկրորդ մարմնացումն է, ինչպե՞ս կարող էր չիմանալ այս բաները։ Հիսուսը գիտեր Եհովայի կատարած գործը։ Ինչպե՞ս կարող էր Նա չիմանալ»։ Երբ ժամանակը գա, նրանք բոլորը քեզ այսպիսի հարցեր կտան։ Նրանց գլուխները լի են նման բաներով։ Ինչպե՞ս կարող են չհարցնել։ Ձեզանից նրանք, ովքեր այս հոսքի մեջ են, չեն կենտրոնանում Աստվածաշնչի վրա, քանզի քայլել եք Աստծու այսօրվա կատարած գործի յուրաքանչյուր քայլին համընթաց, ձեր սեփական աչքերով ականատես եք եղել գործի յուրաքանչյուր քայլին ու հստակ տեսել եք գործի երեք փուլերը, ուստի ստիպված եք եղել մի կողմ դնել Աստվածաշունչն ու դադարել ուսումնասիրել այն։ Բայց նրանք չեն կարող չուսումնասիրել այն, քանզի գիտելիք չունեն այս քայլ առ քայլ կատարված գործի մասին։ Ոմանք կհարցնեն․ «Ո՞րն է մարմնացած Աստծու կատարած գործի և անցյալի մարգարեների ու առաքյալների կատարած գործի տարբերությունը։ Դավիթը կոչվում էր տեր, իսկ Հիսուսը՝ Տերը։ Թեև նրանց կատարած գործը տարբեր էր, նրանք նույն կերպ էին կոչվում։ Ասա՛ ինձ, ինչո՞ւ նրանց ինքնությունները նույնը չէին։ Այն, ինչ Հովհաննեսը տեսավ, տեսիլք էր, որը նույնպես գալիս էր Սուրբ Հոգուց, և նա կարողացավ ասել այն խոսքերը, որոնք Սուրբ Հոգին էր մտադիր ասել։ Ինչո՞ւ էր Հովհաննեսի ինքնությունը տարբերվում Հիսուսի ինքնությունից»։ Հիսուսի ասած խոսքերն ի զորու էին լիովին ներկայացնելու Աստծուն և լիովին ներկայացնում էին Աստծու գործը։ Այն, ինչ Հովհաննեսը տեսավ, տեսիլք էր, և նա անկարող էր ամբողջությամբ ներկայացնելու Աստծու գործը։ Ինչո՞ւ Հովհաննեսը, Պետրոսը և Պողոսը Հիսուսի պես շատ խոսքեր ասացին, և այնուամենայնիվ չունեին նույն ինքնությունը, ինչ Հիսուսը։ Դա գլխավորապես այն պատճառով է, որ նրանց կատարած գործը տարբեր էր։ Հիսուսը ներկայացնում էր Աստծու Հոգին և ուղղակիորեն գործող Աստծու Հոգին էր։ Նա նոր դարաշրջանի գործն էր կատարում, այն գործը, որը նախկինում ոչ ոք չէր արել։ Նա նոր ճանապարհ բացեց, Նա ներկայացնում էր Եհովային ու ներկայացնում էր հենց Իրեն՝ Աստծուն, մինչդեռ Պետրոսը, Պողոսն ու Դավիթը, անկախ այն բ անից, թե ինչպես էին կոչվում, ներկայացնում էին միայն արարածի ինքնությունն ու ուղարկված էին Հիսուսի կամ Եհովայի կողմից։ Ուստի, անկախ այն բ անից, թե որքան գործ արեցին, անկախ այն բ անից, թե որքան մեծ հրաշքներ գործեցին, միեւնույն է` պարզապես արարածներ էին ու անկարող էին ներկայացնել Աստծու Հոգին։ Նրանք Աստծու անունից էին գործում կամ գործում էին Աստծու կողմից ուղարկվելուց հետո, ավելին, գործում էին Հիսուսի կամ Եհովայի կողմից սկզբնավորված դարաշրջաններում և ուրիշ ոչ մի գործ չէին անում։ Ի վերջո, նրանք լոկ արարածներ էին։ Հին Կտակարանում շատ մարգարեներ մարգարեություններ էին անում կամ մարգարեության գրքեր գրում։ Ոչ ոք չասաց, որ նրանք Աստված են, բայց հենց որ Հիսուսը սկսեց գործել, Աստծու Հոգին վկայեց Նրա մասին՝ որպես Աստծու։ Ինչո՞ւ է այդպես։ Այժմ արդեն պետք է իմանա ս։ Նախկինում առաքյալներն ու մարգարեները տարբեր թղթեր գրեցին ու շատ մարգարեություններ արեցին։ Հետագայում մարդիկ ընտրեցին դրանցից մի քանիսը Աստվածաշնչում դնելու համար, իսկ որոշներն էլ կորան։ Քանզի կան մարդիկ, ովքեր ասում են, որ նրանց ասած ամեն ինչ գալիս էր Սուրբ Հոգուց, ապա ինչո՞ւ է դրանց մի մասը համարվում լավ, իսկ մի մասը՝ վատ։ Եվ ինչո՞ւ որոշներն ընտրվեցին, իսկ մյուսները՝ ոչ։ Եթե դրանք իսկապես Սուրբ Հոգու ասած խոսքերը լինեին, արդյո՞ք կարիք կլիներ, որ մարդիկ ընտրեին դրանք։ Ինչո՞ւ են Հիսուսի ասած խոսքերի ու Նրա կատարած գործի արձանագրությունները տարբեր Չորս Ավետարաններից յուրաքանչյուրում։ Մի՞թե սա դրանք արձանագրողների մեղքը չէ։ Ոմանք կհարցնեն․ «Քանի որ Պողոսի ու Նոր Կտակարանի մյուս հեղինակների գրած թղթերն ու նրանց կատարած գործը մասամբ բխում էին մարդու կամքից և խառնակված էին մարդու պատկերացումներով, ապա արդյո՞ք մարդկային աղավաղումներ չկան այն խոսքերում, որոնք Դու (Աստված) ասում ես այսօր։ Արդյո՞ք դրանք իսկապես մարդու ոչ մի պատկերացում չեն պարունակում»։ Աստծու կատարած գործի այս փուլը լիովին տարբերվում է Պողոսի և բազմաթիվ առաքյալների ու մարգարեների կատարած գործից։ Ոչ միայն ինքնության տարբերություն կա, այլև, գլխավորապես, տարբերություն կա իրականացվող գործի մեջ։ Այն բանից հետո, երբ Պողոսը տապալվեց և ընկավ Տիրոջ առաջ, Սուրբ Հոգին նրան առաջնորդեց գործելու, ու նա դարձավ ուղարկված մեկը։ Ուստի նա թղթեր գրեց եկեղեցիներին, և այդ բոլոր թղթերը շարունակում էին Հիսուսի ուսմունքները։ Պողոսն ուղարկվել էր Տիրոջ կողմից՝ գործելու Տեր Հիսուսի անունով, բայց երբ Աստված Ինքը եկավ, Նա չգործեց որևէ անունով և Իր գործում չներկայացրեց ոչ մեկին, բացի Աստծու Հոգուց։ Աստված եկավ ուղղակիորեն կատարելու Իր գործը։ Նա չկատարելագործվեց մարդու կողմից, և Նրա գործը չիրականացվեց որևէ մարդու ուսմունքների հիման վրա։ Գործի այս փուլում Աստված չի առաջնորդում խոսելով Իր անձնական փորձառությունների մասին, այլ փոխարենն Իր գործն իրականացնում է ուղղակիորեն՝ ըստ Իր ունեցածի։ Օրինակ՝ ծառայություն մատուցողների փորձությունը, հանդիմանության ժամանակը, մահվան փորձությունը, Աստծուն սիրելու ժամանակը… Այս ամենը մի գործ է, որը նախկինում երբեք չի արվել, և մի գործ է, որը պատկանում է ներկա դարաշրջանին, այլ ոչ թե մարդու փորձառություններին։ Իմ ասած խոսքերում որո՞նք են մարդու փորձառությունները։ Մի՞թե դրանք բոլորն ուղղակիորեն Հոգուց չեն գալիս, և մի՞թե դրանք չեն արտահայտվում Հոգու կողմից։ Պարզապես որակդ այնքան ցածր է, որ անկարող ես թափանցել ճշմարտության մեջ։ Կյանքի գործնական ճանապարհը, որի մասին Ես խոսում եմ, ուղին ցույց տալու համար է, և նախկինում երբեք ոչ ոքի կողմից չի ասվել, ոչ էլ որևէ մեկը երբևէ փորձառաբար անցել է այս ուղին կամ իմացել այս իրականության մասին։ Նախքան Իմ`այս խոսքերն արտաբերելը, ոչ ոք երբեք չէր ասել դրանք։ Ոչ ոք երբևէ չէր խոսել նման փորձառությունների մասին, ոչ էլ երբևէ այսպիսի մանրամասներ էր ասել, և, ավելին, ոչ ոք երբևէ նման վիճակներ չէր մատնանշել այս բաները մերկացնելու համար։ Ոչ ոք երբևէ չէր առաջնորդել այն ուղով, որով Ես առաջնորդում եմ այսօր, և եթե մարդն առաջնորդեր, նոր ճանապարհ չէր լինի։ Վերցնենք, օրինակ, Պողոսին և Պետրոսին։ Նրանք իրենց անձնական փորձառությունները չունեին, մինչև Հիսուսը չառաջնորդեց ուղին։ Միայն այն բանից հետո, երբ Հիսուսն առաջնորդեց ուղին, նրանք փորձառաբար ապրեցին Հիսուսի ասած խոսքերն ու անցան Նրա առաջնորդած ուղին. դրանից նրանք շատ փորձառություններ ձեռք բերեցին ու գրեցին թղթերը։ Եվ այսպես, մարդու փորձառությունները նույնը չեն, ինչ Աստծու գործը, և Աստծու գործը նույնը չէ, ինչ մարդու պատկերացումները կամ այն գիտելիքը, որով մարդը կիսվում է` հիմնվելով իր փորձառությունների վրա։ Ես բազմիցս ասել եմ, որ այսօր նոր ուղի եմ առաջնորդում ու նոր գործ եմ անում, և Իմ գործն ու արտահայտումները տարբերվում են Հովհաննեսի և բոլոր մյուս մարգարեների գործից ու արտահայտումներից։ Ես երբեք նախ փորձառություններ չեմ ձեռք բերում և ապա խոսում դրանց մասին. դա ամենևին այդպես չէ։ Եթե այդպես լիներ, մի՞թե դա վաղուց չէր ուշացնի ձեզ։ Նախկինում այն գիտելիքը, որի մասին շատերը խոսում էին, նույնպես բավականին վեհ էր, բայց նրանց բոլոր խոսքերն ասվում էին միայն այսպես կոչված հոգևոր կերպարների հիման վրա։ Նրանք չէին առաջնորդում ուղին, այլ գալիս էին իրենց փորձառություններից, գալիս էին իրենց տեսածից և իրենց գիտելիքից։ Որոշները նրանց պատկերացումներից էին, իսկ որոշներն էլ բաղկացած էին այն փորձառությունից, որը նրանք քաղել էին։ Այսօր Իմ գործի բնույթը լիովին տարբերվում է նրանց գործի բնույթից։ Ես փորձառաբար չեմ ապրել ուրիշների կողմից առաջնորդվելը, ոչ էլ ընդունել եմ ուրիշների կողմից կատարելագործվելը։ Ավելին, այն ամենը, ինչ Ես ասել եմ ու հաղորդակցվել, նման չէ որևէ մեկի ասածին ու երբեք չի ասվել ուրիշ որևէ մեկի կողմից։ Այսօր, անկախ նրանից, թե ով եք, գործն իրականացվում է Իմ ասած խոսքերի հիման վրա։ Առանց այս արտահայտումների ու գործի, ո՞վ ի վիճակի կլիներ փորձառաբար ապրելու այս բաները (ծառայություն մատուցողների փորձությունը, հանդիմանության ժամանակը…), և ո՞վ ի վիճակի կլիներ խոսելու նման գիտելիքի մասին։ Արդյո՞ք իսկապես անկարող ես տեսնել սա։ Անկախ գործի քայլից, հենց Իմ խոսքերն ասվում են, սկսում եք հաղորդակցվել ըստ Իմ խոսքերի ու գործել դրանց համաձայն, և դա որևէ մեկիդ մտածած ճանապարհը չէ։ Այսքան հեռու գալով՝ արդյո՞ք դեռևս անկարող ես տեսնել նման հստակ ու պարզ հարցը։ Դա մի ճանապարհ չէ, որն ինչ-որ մեկը հնարել է, ոչ էլ հիմնված է որևէ հոգևոր կերպարի վրա։ Դա նոր ճանապարհ է, և նույնիսկ Հիսուսի ասած հնացած խոսքերից շատերն անվավեր են դարձել։ Այն, ինչ Ես ասում եմ, նոր դարաշրջան բացելու գործն է, և դա առանձին ուրույն գործ է. գործը, որ Ես անում եմ, և խոսքերը, որ Ես խոսում եմ, բոլորը նոր են։ Մի՞թե սա այսօրվա նոր գործը չէ։ Հիսուսի գործը նույնպես այսպիսին էր։ Նրա գործը նույնպես տարբերվում էր տաճարի մարդկանց գործից, ու այն նաև տարբերվում էր փարիսեցիների գործից, ոչ էլ որևէ նմանություն ուներ Իսրայելի ողջ ժողովրդի կատարած գործի հետ։ Դրան ականատես լինելուց հետո մարդիկ չէին կարողանում կողմնորոշվել։ «Արդյո՞ք դա իսկապես արվել էր Աստծու կողմից»։ Հիսուսը չհետևեց Եհովայի օրենքին. երբ Նա եկավ մարդուն խրատելու․ այն ամենը, ինչ Նա ասաց, նոր էր ու տարբերվում էր Հին Կտակարանի հնագույն սրբերի ու մարգարեների ասածից, ու դրա պատճառով մարդիկ մնացին անորոշության մեջ։ Սրա պատճառով է մարդու հետ գործ ունենալն այդքան դժվար դառնում։ Նախքան գործի այս նոր փուլն ընդունելը, մեծամասնությունը քայլում էր անցյալի այդ հոգևոր կերպարների դրած հիմքի վրա գործնականում կիրառելու և մտնելու ուղով։ Բայց այսօր իմ կատարած գործը մեծապես տարբերվում է, և ուստի դուք անկարող եք որոշել՝ ճիշտ է այն, թե ոչ։ Ինձ չի հուզում, թե նախկինում ինչ ուղով ես քայլել, ոչ էլ հետաքրքրում է, թե ում «կերակուրն» ես կերել, կամ ում ես ընդունել որպես «հայր»։ Քանիզի Ես եկել ու մարդուն առաջնորդելու համար նոր գործ եմ բերել, բոլոր Ինձ հետևողները պետք է Իմ ասածի պես անեն։ Ինչքան էլ հզոր «ընտանիքից» սերես, պետք է հետևես Ինձ, չպետք է գործես նախկին գործելակերպի համաձայն, քո «խնամատար հայրը» պետք է զիջի իր տեղը, և դու պետք է գաս քո Աստծու առաջ՝ փնտրելու քեզ իրավամբ հասանելիք բաժինը։ Քո ամեն ինչն Իմ ձեռքերում է, և չպետք է չափից շատ կուրորեն հավատաս խնամատար հորդ. նա չի կարող լիովին վերահսկել քեզ։ Այսօրվա գործն ուրույն, առանձին գործ է։ Այն ամենը, ինչ այսօր ասում եմ, ակնհայտորեն անցյալի հիմքի վրա չէ հիմնված. դա նոր սկիզբ է։ Եթե ասում ես, որ այն մարդու ձեռքով է ստեղծված, ապա այնքան կույր ես, որ անհնար է քեզ փրկել։

Եսային, Եզեկիելը, Մովսեսը, Դավիթը, Աբրահամը և Դանիելը Իսրայելի ընտրյալ ժողովրդի առաջնորդողներն ու մարգարեներն էին։ Ինչո՞ւ չէին նրանք Աստված կոչվում։ Ինչո՞ւ Սուրբ Հոգին չվկայեց նրանց մասին։ Ինչո՞ւ Սուրբ Հոգին վկայեց Հիսուսի մասին, հենց որ Նա սկսեց Իր գործն ու սկսեց ասել Իր խոսքերը։ Եվ ինչո՞ւ Սուրբ Հոգին չվկայեց ուրիշների մասին։ Նրանք՝ մսեղիից մարդիկ, բոլորը կոչվում էին «տեր»։ Անկախ նրանից, թե ինչպես էին նրանք կոչվում, նրանց գործը ներկայացնում է, թե ինչ են նրանք ու նրանց էությունը, իսկ նրանց ինչ լինելն ու էությունը ներկայացնում են նրանց ինքնությունը։ Նրանց էությունը կապված չէ նրանց անվանումների հետ. այն ներկայացվում է նրանց արտաբերած խոսքերով ու կյանքով արտահայտածով։ Հին Կտակարանում տեր կոչվելու մեջ ոչ մի արտասովոր բան չկար, և մարդը կարող էր կոչվել ցանկացած կերպ, բայց նրանց էությունն ու ներհատուկ ինքնությունն անփոփոխ էին։ Այդ կեղծ քրիստոսների, կեղծ մարգարեների և մոլորեցնողների մեջ մի՞թե չկան նաև այնպիսիները, ովքեր կոչվում են «Աստված»։ Եվ ինչո՞ւ չեն նրանք Աստված։ Քանզի նրանք անկարող են կատարել Աստծու գործը։ Իրենց արմատով նրանք մարդ են, մարդկանց մոլորեցնողներ, ոչ թե Աստված, և ուստի, նրանք չունեն Աստծու ինքնությունը։ Մի՞թե Դավիթը նույնպես տեր չէր կոչվում տասներկու ցեղերի մեջ։ Հիսուսը նույնպես Տեր էր կոչվում. ինչո՞ւ միայն Հիսուսը կոչվեց մարմնացած Աստված։ Մի՞թե Երեմիան նույնպես «մարդու որդի» չէր կոչվում։ Եվ մի՞թե Հիսուսը չէր կոչվում մարդու Որդի։ Ինչո՞ւ Հիսուսը կարողացավ խաչվել հանուն Աստծու։ Մի՞թե պատճառն այն չէ, որ Նրա էությունը տարբեր էր։ Մի՞թե պատճառն այն չէ, որ Նրա կատարած գործը տարբեր էր։ Արդյո՞ք անվանումը նշանակություն ունի։ Թեև Հիսուսը նաև կոչվում էր մարդու Որդի, Նա Աստծու առաջին մարմնացումն էր, Նա եկել էր ստանձնելու իշխանությունն ու իրագործելու փրկագնման գործը։ Սա ապացուցում է, որ Հիսուսի ինքնությունն ու էությունը տարբերվում էին մյուսներից, ովքեր նույնպես կոչվում էին մարդու որդի։ Այսօր ձեզանից ո՞վ կհամարձակվի ասել, որ Սուրբ Հոգու կողմից գործածվածների ասած բոլոր խոսքերը գալիս էին Սուրբ Հոգուց։ Որևէ մեկը համարձակվո՞ւմ է նման բաներ ասել։ Եթե իսկապես նման բաներ ես ասում, ապա ինչո՞ւ Եզրասի մարգարեության գիրքը դուրս թողնվեց, և ինչո՞ւ նույն բանն արվեց այդ հնագույն սրբերի և մարգարեների գրքերի հետ։ Եթե դրանք բոլորը գալիս էին Սուրբ Հոգուց, ապա ինչո՞ւ եք համարձակվում նման կամայական ընտրություններ կատարել։ Արդյո՞ք որակավորված ես՝ ընտրելու Սուրբ Հոգու գործը։ Իսրայելից շատ պատմություններ նույնպես դուրս թողնվեցին։ Եվ եթե հավատում ես, որ անցյալի այս գրվածքները բոլորը գալիս էին Սուրբ Հոգուց, ապա ինչո՞ւ որոշ գրքեր դուրս թողնվեցին։ Եթե դրանք բոլորը գալիս էին Սուրբ Հոգուց, ապա դրանք բոլորը պետք է պահվեին և ուղարկվեին եկեղեցիների եղբայրներին ու քույրերին կարդալու համար, այլ ոչ թե կամայականորեն ընտրվեին կամ դուրս թողնվեին մարդկային կամքով. միայն սա ճիշտ կլիներ։ Ասելը, որ Պողոսի ու Հովհաննեսի փորձառությունները խառնված էին նրանց անձնական պատկերացումներով, չի նշանակում, որ նրանց փորձառական գիտելիքը գալիս էր Սատանայից, այլ միայն այն, որ նրանց մեջ որոշ բաներ կային իրենց անձնական փորձառություններից և պատկերացումներից։ Նրանց գիտությունը հիմնված էր այն ժամանակվա նրանց փաստացի փորձառությունների վրա։ Ո՞վ կարող էր վստահորեն ասել, որ դա ամբողջությամբ գալիս էր Սուրբ Հոգուց։ Եթե Չորս Ավետարանները բոլորը գալիս էին Սուրբ Հոգուց, ապա ինչո՞ւ Մատթեոսը, Մարկոսը, Ղուկասն ու Հովհաննեսը յուրաքանչյուրը տարբեր բաներ էին ասում Հիսուսի գործի մասին։ Եթե չեք հավատում սրան, ապա նայեք Աստվածաշնչի արձանագրություններին այն մասին, թե ինչպես Պետրոսը երեք անգամ ուրացավ Տիրոջը։ Դրանք բոլորը տարբեր են, և դրանցից յուրաքանչյուրն ունի իր սեփական առանձնահատկությունները։ Շատ տգետներ ասում են․ «Մարմնացած Աստված նույնպես մարդ է, ուստի կարո՞ղ են Նրա ասած խոսքերն ամբողջությամբ գալ Սուրբ Հոգուց։ Եթե Պողոսի և Հովհաննեսի խոսքում մարդկային կամք կար խառնված, ապա արդյո՞ք Նրա ասած խոսքերում իսկապես մարդկային կամք չկա խառնված»։ Նման բաներ ասող մարդիկ կույր են ու տգե՛տ։ Ուշադիր կարդացեք Չորս Ավետարանները․ Հիսուսի ասածի և արածի վերաբերյալ յուրաքանչյուր արձանագրություն գրեթե ամբողջությամբ տարբերվում է մարդուց մարդ, ընդ որում յուրաքանչյուր գրող ունի իր սեփական տեսակետները։ Եթե այս գրքերի հեղինակների գրածն ամբողջությամբ Սուրբ Հոգուց գար, ապա այն պետք է ամբողջությամբ նույնը ու հետևողական լիներ։ Ապա ինչո՞ւ անհամապատասխանություններ կան։ Մի՞թե մարդը ծայրաստիճան հիմար չէ, որ անկարող է տեսնել սա։ Եթե քեզ խնդրեն վկայել Աստծու մասին, ի՞նչ վկայություն կարող ես տրամադրել։ Կարո՞ղ ես վկայել Աստծու մասին այս հասկացողությամբ։ Եթե ուրիշները հարցնեն քեզ․ «Եթե Հովհաննեսի և Ղուկասի արձանագրություններում մարդկային կամք է խառնված, ապա արդյո՞ք ձեր Աստծու ասած խոսքերում մարդկային կամք խառնված չէ», կկարողանայի՞ր արդյոք հստակ պատասխան տալ։ Այն բանից հետո, երբ Ղուկասն ու Մատթեոսը լսեցին Հիսուսի խոսքերն ու տեսան Հիսուսի գործը, նրանք խոսեցին իրենց սեփական գիտելիքի մասին՝ հուշագրերի ձևով արձանագրելով Հիսուսի կատարած գործի որոշ փաստեր։ Կարո՞ղ ես ասել, որ նրանց գիտելիքն ամբողջությամբ բացահայտվել էր Սուրբ Հոգու կողմից։ Աստվածաշնչից դուրս շատ հոգևոր կերպարներ կային, ովքեր նրանցից ավելի բարձր գիտելիք ունեին, ուստի ինչո՞ւ նրանց խոսքերը չընդունվեցին հետագա սերունդների կողմից։ Մի՞թե նրանք նույնպես չէին գործածվում Սուրբ Հոգու կողմից։ Իմացի՛ր, որ այն գործը, որ Ես անում եմ այսօր, Հիսուսի գործի վրա Իմ սեփական պատկերացումներով կառուցելը չէ, ոչ էլ Հիսուսի գործը որպես հիմք վերցնելն ու ապա Իմ սեփական գիտելիքով կիսվելն է։ Ի՞նչ գործ արեց Հիսուսն այն ժամանակ։ Եվ ի՞նչ գործ եմ Ես անում այսօր։ Այն, ինչ Ես անում և ասում եմ, նախադեպ չունի։ Այն ուղին, որով Ես այսօր քայլում եմ, նախկինում երբեք չի տրորվել, դրանով երբեք չեն քայլել անցյալ դարաշրջանների և սերունդների մարդիկ։ Այսօր այն հարթվել է, և մի՞թե սա Հոգու գործը չէ։ Թեև դա Սուրբ Հոգու գործն էր, անցյալի առաջնորդողները բոլորն իրենց գործն իրականացնում էին ուրիշների դրած հիմքի վրա. սակայն, Աստծու գործը տարբեր է։ Հիսուսի գործի փուլը նույնն էր։ Նա նոր ճանապարհ բացեց։ Երբ Նա եկավ, Նա քարոզեց երկնքի թագավորության ավետարանն ուասաց, որ մարդը պետք է ապաշխարի ու խոստովանի։ Երբ Հիսուսն ավարտեց Իր գործը, Պետրոսը, Պողոսն ու ուրիշներն սկսեցին շարունակել Հիսուսի գործը։ Երբ Հիսուսը գամվեց խաչին ու համբարձվեց երկինք, նրանք ուղարկվեցին Հոգու կողմից՝ քարոզելու խաչի ուղին։ Թեև Պողոսի խոսքերը վեհ էին, դրանք նույնպես հիմնված էին Հիսուսի ասածի վրա, ինչպիսիք են համբերությունը, սերը, տառապանքը, գլխածածկույթը, մկրտությունը կամ այլ կանոններ, որոնց պետք է հետևել։ Այս ամենն ասվեց Հիսուսի խոսքերի հիման վրա։ Նրանք անկարող էին նոր ճանապարհ բացել, քանզի նրանք բոլորն Աստծու կողմից գործածվող մարդիկ էին։

Երբ Հիսուսը խոսում և գործում էր այն ժամանակ, Նա չէր հետևում կանոններին. Նա Իր գործը չէր իրականացնում Հին Կտակարանի օրենքի գործի համաձայն։ Այն իրականացվում էր այն գործի համաձայն, որը պետք է արվեր Շնորհքի դարաշրջանում։ Նա իրականացրեց Իր գործը համաձայն Իր առաջ բերած գործի, Իր սեփական ծրագրի և Իր սպասավորության։ Նա չէր գործում Հին Կտակարանի օրենքի համաձայն։ Նրա արածներից ոչ մեկը Հին Կտակարանի օրենքի համաձայն չէր, և Նա չեկավ գործելու՝ մարգարեների խոսքերն իրականացնելու համար։ Աստծու գործի յուրաքանչյուր փուլ հատկապես հնագույն մարգարեների մարգարեություններն իրականացնելու համար չէր կատարվում, և Նա չեկավ կանոններին հետևելու կամ հնագույն մարգարեների մարգարեությունները միտումնավոր իրագործելու։ Սակայն Նրա գործողությունները չխաթարեցին հնագույն մարգարեների մարգարեությունները, ոչ էլ խանգարեցին այն գործին, որը Նա նախկինում արել էր։ Նրա գործի կարևորագույն կետը որևէ կանոնի չհետևելն էր և փոխարենն այն գործն անելը, որն Ինքը պետք է աներ։ Նա մարգարե կամ գուշակ չէր, այլ գործող, ով իրականում եկավ անելու այն գործը, որը պետք է աներ, և սկսելու Իր նոր դարաշրջանն ու իրականացնելու Իր նոր գործը։ Իհարկե, երբ Հիսուսն եկավ Իր գործն անելու, Նա նաև իրականացրեց Հին Կտակարանում հնագույն մարգարեների ասած խոսքերից շատերը։ Այդպես էլ այսօրվա գործն է իրականացրել Հին Կտակարանի հնագույն մարգարեների մարգարեությունները։ Պարզապես Ես հղում չեմ անում այդ «հին օրացույցին», և վերջ, որովհետև ավելի շատ գործ կա, որ Ես պետք է անեմ, և ավելի շատ խոսքեր, որ Ես պետք է ասեմ ձեզ, որոնք երկուսն էլ շատ ավելի մեծ կարևորություն ունեն, քան Աստվածաշնչից հատվածներ բացատրելը, և որովհետև նման գործը ձեզ համար մեծ նշանակություն կամ արժեք չունի և չի կարող օգնել կամ փոխել ձեզ։ Ես նոր գործ կանեմ ոչ Աստվածաշնչից որևէ հատված իրականացնելու համար։ Եթե Աստված երկիր գար միայն Աստվածաշնչի հնագույն մարգարեների խոսքերն իրականացնելու համար, ապա ո՞վ է ավելի մեծ՝ մարմնացած Աստվա՞ծը, թե՞ այդ հնագույն մարգարեները։ Ի վերջո, մարգարեներն ե՞ն ղեկավարում Աստծուն, թե՞ Աստված է ղեկավարում մարգարեներին։ Ինչպե՞ս ես բացատրում այս խոսքերը։

Սկզբում, երբ Հիսուսը դեռ պաշտոնապես չէր իրականացրել Իր սպասավորությունը, Իրեն հետևող աշակերտների պես Նա նույնպես երբեմն տաճարում մասնակցում էր հավաքույթների, օրհներգեր էր երգում, գովաբանում էր ու կարդում Հին Կտակարանը։ Մկրտվելուց ու ջրից դուրս գալուց հետո Հոգին պաշտոնապես «իջավ Նրա վրա» ու սկսեց գործել՝ բացահայտելով Նրա ինքնությունն ու այն սպասավորությունը, որը Նա պետք է ստանձներ։ Նախքան սա, բացի Մարիամից ոչ ոք չգիտեր Նրա ինքնությունը, նույնիսկ Հովհաննեսը։ Հիսուսը 29 տարեկան էր, երբ մկրտվեց։ Նրա մկրտության ավարտից հետո երկինքը բացվեց, ու մի ձայն ասաց․ «Դա՛ է իմ սիրելի Որդին, որը ստացավ իմ բարեհաճությունը»։ Երբ Հիսուսը մկրտվեց, Սուրբ Հոգին սկսեց այս կերպ վկայել Նրա մասին։ Նախքան 29 տարեկանում մկրտվելը, Նա բնականոն մարդու կյանքով էր ապրել․ կերել էր, երբ պետք է ուտեր, քնել ու հագնվել էր բնականոն կերպով, և Նրա մեջ ոչինչ չէր տարբերվում ուրիշներից, թեև, իհարկե, սա միայն մարդու մսեղավոր աչքերի համար էր։ Երբեմն Նա նույնպես թույլ էր ու չէր կարողանում ըմբռնել որոշ բաներ հենց այնպես, ինչպես գրված է Աստվածաշնչում։ Նրա իմաստությունն աճեց տարիքի հետ։ Այս խոսքերը լոկ ցույց են տալիս, որ Նա սովորական ու բնականոն մարդկայնություն ուներ և որ առանձնապես չէր տարբերվում այլ բնականոն մարդկանցից։ Նա նաև մեծացել էր որպես բնականոն մարդ, ու Նրա մեջ ոչ մի յուրահատուկ բան չկար։ Սակայն Նա գտնվում էր Աստծու խնամքի ու պաշտպանության ներքո։ Մկրտվելուց հետո Նա սկսեց փորձվել, ինչից հետո սկսեց իրականացնել Իր սպասավորությունն ու գործել, և օժտվեց զորությամբ, իմաստությամբ ու իշխանությամբ։ Սա չի նշանակում, որ Սուրբ Հոգին Նրա մեջ չէր գործում նախքան Նրա մկրտությունը կամ Նրա ներսում չէր։ Նախքան մկրտությունը նույնպես Սուրբ Հոգին բնակվում էր Նրա ներսում, բայց պաշտոնապես չէր սկսել գործել, քանզի կան սահմաններ, թե երբ է Աստված անում Իր գործը, և, ավելին, բնականոն մարդիկ մեծանալու բնականոն գործընթաց ունեն։ Սուրբ Հոգին միշտ ապրել էր Նրա ներսում։ Երբ Հիսուսը ծնվեց, Նա տարբերվում էր ուրիշներից, ու մի առավոտյան աստղ հայտնվեց Նախքան Նրա ծնունդը, մի հրեշտակ երազում հայտնվեց Հովսեփին ու ասաց, որ Մարիամը պետք է արու մանուկ ծնի, և որ երեխան բեղմնավորվել է Սուրբ Հոգուց։ Հիսուսի մկրտվելուց հետո Սուրբ Հոգին սկսեց Իր գործը, բայց սա չէր նշանակում, որ Սուրբ Հոգին նոր էր իջել Հիսուսի վրա։ Այն ասույթը, թե Սուրբ Հոգին աղավնու պես իջավ Նրա վրա, վերաբերում է Նրա սպասավորության պաշտոնական սկզբին։ Աստծու Հոգին նախկինում Նրա ներսում էր, բայց դեռ չէր սկսել գործել, քանզի ժամանակը չէր հասել, և Հոգին չսկսեց հապճեպ գործել։ Հոգին վկայեց Նրա մասին մկրտության միջոցով։ Երբ դուրս եկավ ջրից, Հոգին սկսեց պաշտոնապես գործել Նրա մեջ, ինչը նշանակում էր, որ Աստծու մարմնացած մսեղին կսկսի կատարել Իր սպասավորությունն ու կսկսի փրկագնման գործը, այսինքն՝ պաշտոնապես կսկսվի Շնորհքի դարաշրջանը։ Եվ այսպես, Աստծու գործի համար ժամանակ կա, անկախ նրանից, թե ինչ գործ է անում։ Իր մկրտությունից հետո Հիսուսի մեջ ոչ մի առանձնահատուկ փոփոխություն չեղավ։ Նա դեռևս Իր սկզբնական մսեղիի մեջ էր։ Նա պարզապես սկսեց Իր գործն ու բացահայտեց Իր ինքնությունը, ու նա լի էր իշխանությամբ ու զորությամբ։ Այս առումով Նա առաջվա պես չէր։ Նրա ինքնությունը տարբեր էր, ինչը նշանակում է, որ Նրա կարգավիճակի մեջ ակնհայտ փոփոխություն կար․ սա Սուրբ Հոգու վկայությունն էր ու մարդու կատարած գործը չէր։ Սկզբում մարդիկ չգիտեին ու միայն մի քիչ իմացան, երբ Սուրբ Հոգին այս կերպ վկայեց Հիսուսի մասին։ Եթե Հիսուսը մեծ գործ արած լիներ նախքան Սուրբ Հոգու՝ Նրա մասին վկայելը, բայց հենց Իր՝ Աստծու ոչ մի վկայություն չլիներ, ապա որքան էլ մեծ լիներ Նրա գործը, մարդիկ երբեք չէին իմանա Նրա ինքնության մասին, քանզի մարդկային աչքն անկարող կլիներ տեսնել այն։ Բացարձակապես անհրաժեշտ էր անցնել Սուրբ Հոգու վկայության այս քայլով, հակառակ դեպքում ոչ ոք չէր կարող ճանաչել Նրան որպես մարմնացած Աստծու։ Եթե Հիսուսն Իր մասին Սուրբ Հոգու վկայելուց հետո շարունակեր գործել նույն կերպ՝ առանց որևէ տարբերության, ապա դա այդ ազդեցությունը չէր ունենա։ Սա հիմնականում նաև բացահայտում է Սուրբ Հոգու գործի կողմը։ Հիսուսի մասին Սուրբ Հոգու վկայությունից հետո Սուրբ Հոգին պետք է դրսևորվեր, որպեսզի կարողանայիր հստակ տեսնել, որ Նա Աստված էր, որ Նրա ներսում Աստծու Հոգին կար, և որ Աստծու վկայությունը սխալ չէր։ Սա կարող էր ապացուցել, որ Նրա վկայությունը ճիշտ էր։ Եթե Նրա գործը Սուրբ Հոգու վկայությունից առաջ և հետո նույնը լիներ, ապա Նրա մարմնացած սպասավորությունն ու Սուրբ Հոգու գործը չէին ընդգծվի․ այդ դեպքում մարդն անկարող կլիներ ճանաչել Սուրբ Հոգու գործը, քանզի ոչ մի հստակ տարբերություն չէր լինի։ Վկայելուց հետո Սուրբ Հոգին պետք է պահպաներ այս վկայությունը և ուստի, պետք է դրսևորեր Իր իմաստությունն ու իշխանությունը Հիսուսի մեջ, ինչը տարբերվում էր անցյալ ժամանակներից։ Իհարկե, սա մկրտության ազդեցությունը չէր․ մկրտությունը լոկ արարողություն է․ պարզապես մկրտության միջոցով ցույց տրվեց, որ ժամանակն էր իրականացնելու Իր սպասավորությունը։ Նման գործն Աստծու մեծ զորությունը պարզ դարձնելու համար էր, Սուրբ Հոգու վկայությունը պարզ դարձնելու համար, և Սուրբ Հոգին պատասխանատվություն կկրեր այս վկայության համար մինչև վերջ։ Նախքան Իր սպասավորությունն իրականացնելը, Հիսուսը նաև քարոզներ էր լսում, քարոզներ էր կարդում և ավետարան էր քարոզում տարբեր վայրերում։ Նա ոչ մի մեծ գործ չարեց, քանզի դեռ չէր եկել Իր սպասավորությունն իրականացնելու ժամանակը, ու նաև քանզի Աստված Ինքը խոնարհաբար թաքնվեց մարմնի մեջ և ոչ մի գործ չարեց, մինչև ժամանակը չհասունացավ։ Նա մկրտությունից առաջ գործ չարեց երկու պատճառով․ մեկը, քանզի Սուրբ Հոգին պաշտոնապես չէր «իջել» Նրա վրա՝ գործելու (այսինքն՝ Սուրբ Հոգին չէր շնորհել Հիսուսին նման գործ անելու զորությունն ու իշխանությունը), և նույնիսկ, եթե իմացած լիներ Իր սեփական ինքնությունը, Հիսուսն անկարող կլիներ անել այն գործը, որը պետք է աներ հետագայում և ստիպված կլիներ սպասել մինչև Իր մկրտության օրը։ Սա Աստծու ժամանակն էր, և ոչ ոք չէր կարող հակադրվել դրան, նույնիսկ Ինքը՝ Հիսուսը․ նա չէր կարող խաթարել Իր սեփական գործը։ Իհարկե, սա Աստծու խոնարհությունն էր ու նաև Աստծու գործի կարգապահությունը. եթե Աստծու Հոգին չգործեր, ոչ ոք չէր կարող անել Նրա գործը։ Երկրորդ՝ նախքան մկրտվելը, Նա պարզապես շատ հասարակ ու սովորական մարդ էր ու չէր տարբերվում այլ բնականոն ու սովորական մարդկանցից. սա մարմնացած Աստծու ոչ գերբնական լինելու կողմերից մեկն է։ Մարմնացած Աստված չհակադրվեց Աստծու Հոգու կարգավորումներին. Նա գործում էր կարգապահ կերպով և գործում էր շատ բնականոն։ Միայն մկրտությունից հետո էր, որ Նրա գործն իշխանություն ու զորություն ունեցավ։ Այսինքն՝ թեև Նա մարմնացած Աստված էր, Նա ոչ մի գերբնական արարք չկատարեց ու մեծացավ նույն կերպ, ինչպես այլ բնականոն մարդիկ։ Եթե Հիսուսն արդեն իմացած լիներ Իր սեփական ինքնությունը, նախքան Իր մկրտությունը մեծ գործ արած լիներ ողջ երկրով մեկ և տարբերված լիներ բնականոն մարդկանցից՝ ցույց տալով Իրեն որպես արտասովոր մեկի, ապա ոչ միայն Հովհաննեսի համար անհնար կլիներ իր գործն անելը, այլև Աստված Իր գործի հաջորդ քայլը սկսել չէր կարողանա։ Հետևաբար, սա կապացուցեր, որ Աստծու արածը սխալ էր ընթացել, ու մարդուն կթվար, թե Աստծու Հոգին ու Աստծու մարմնացած մսեղին նույն աղբյուրից չէին գալիս։ Ուստի, Աստվածաշնչում արձանագրված Հիսուսի գործն այն գործն է, որն իրականացվեց Նրա մկրտվելուց հետո․ գործ, որն արվեց երեք տարվա ընթացքում։ Աստվածաշունչը չի արձանագրում, թե ինչ է Նա արել նախքան մկրտվելը, քանզի Նա այս գործը նախքան մկրտվելը չի արել։ Նա լոկ սովորական մարդ էր ու ներկայացնում էր սովորական մարդու. նախքան Հիսուսի՝ Իր սպասավորությունն իրականացնել սկսելը, Նա չէր տարբերվում բնականոն մարդկանցից, և ուրիշները ոչ մի տարբերություն չէին կարող տեսնել Նրա մեջ։ Միայն 29 տարեկան դառնալուց հետո Հիսուսն իմացավ, որ եկել է ավարտելու Աստծու գործի մի փուլ. նախկինում Նա Ինքը չգիտեր դա, քանզի Աստծու կատարած գործը գերբնական չէր։ Երբ տասներկու տարեկանում Նա մասնակցում էր ժողովարանի հավաքույթին, Մարիամը փնտրում էր Նրան, ու Նա պարզապես մի նախադասություն ասաց՝ ցանկացած այլ երեխայի պես․ «Մա՛յր, չգիտեի՞ր, որ Ես պետք է Իմ Հոր կամքն ամեն ինչից վեր դասեմ»։ Իհարկե, քանզի Նա բեղմնավորվել էր Սուրբ Հոգուց, մի՞թե Հիսուսն ինչ-որ կերպ յուրահատուկ չէր լինի։ Բայց Նրա յուրահատկությունը չէր նշանակում, որ Նա գերբնական էր, այլ լոկ այն, որ Նա սիրում էր Աստծուն ավելի, քան ցանկացած այլ մանուկ։ Թեև Նա արտաքնապես մարդ էր, Նրա էությունը դեռևս յուրահատուկ էր ու տարբերվում էր ուրիշներից։ Սակայն միայն մկրտությունից հետո Նա իսկապես զգաց Իր մեջ գործող Սուրբ Հոգուն, զգաց, որ Ինքը Աստված Ինքն է։ Միայն 33 տարեկան դառնալով Նա իսկապես գիտակցեց, որ Սուրբ Հոգին մտադիր էր Իր միջոցով իրականացնել խաչելության գործը։32 տարեկանում Նա իմացել էր որոշ թաքնված փաստեր, ճիշտ ինչպես գրված է Մատթեոսի Ավետարանում․ «Եվ Սիմոն Պետրոսը պատասխանեց նրան և ասաց. «Սիմոն Պետրոսը պատասխանեց նրան և ասաց. «Դու Քրիստոսն ես, կենդանի Աստծու Որդին»» (Մատթեոս 16:16), և «Այդ դեպքից հետո Հիսուսն սկսեց հայտնել աշակերտներին, որ ինքը պետք է Երուսաղեմ գնա, բազում չարչարանքներ կրի, անարգվի քահանայապետներից, դպիրներից ու ժողովրդի ծերերից, սպանվի և երրորդ օրը հարություն առնի» (Մատթեոս 16։21)։ Նա նախապես չգիտեր, թե ինչ գործ պետք է աներ, դրա համար որոշակի ժամանակ կար։ Նա լիովին չգիտեր դա հենց ծնվելու պահից. Սուրբ Հոգին աստիճանաբար էր գործում Նրա մեջ, և գործն ուներ իր ընթացքը։ Եթե հենց սկզբից Նա գիտեր, որ Ինքն Աստված է և Քրիստոս, և մարմնացած մարդու Որդին, որ Ինքը պետք է իրագործեր խաչելության գործը, ապա ինչո՞ւ Նա նախկինում չէր գործում։ Ինչո՞ւ միայն Իր աշակերտներին Իր սպասավորության մասին պատմելուց հետո Հիսուսը տխրություն զգաց ու ջերմեռանդորեն աղոթեց դրա համար։ Ինչո՞ւ Հովհաննեսը ճանապարհ բացեց Նրա համար ու մկրտեց Նրան, նախքան Նա կհասկանար շատ բաներ, որոնք չէր հասկացել։ Սա ապացուցում է, որ դա մսեղիում մարմնացած Աստծու գործն էր, ուստի Նրա հասկանալու և իրագործելու համար գործընթաց կար, քանզի Նա Աստծու մարմնացած մսեղին էր, Ում գործը տարբերվում էր ուղղակիորեն Հոգու արած գործից։

Աստծու գործի յուրաքանչյուր քայլ միևնույն հոսքին է հետևում, ուստի Աստծու վեցհազարամյա տնօրինման ծրագրում աշխարհի հիմնադրումից մինչև այսօր յուրաքանչյուր քայլին սերտորեն հաջորդել է մյուսը։ Եթե ոչ ոք չլիներ, որ ճանապարհը հարթեր, ապա չէր լինի ոչ ոք, որ հետո կգար. քանզի կան հետո եկողներ, կան ճանապարհը հարթողներ։ Այսպես է գործը փոխանցվել քայլ առ քայլ․ յուրաքանչյուր քայլ ծառայել է որպես նախորդի շարունակություն։ Եթե չլիներ մեկը, որ բացեր ճանապարհը, անհնար կլիներ սկսել գործը, և Աստված Իր գործն առաջ տանելու ոչ մի միջոց չէր ունենա։ Ոչ մի քայլ չի խաթարում մյուսին, և յուրաքանչյուրը հաջորդում է մյուսին ըստ հերթականության՝ հոսք կազմելով. այս ամենն արվում է նույն Հոգու կողմից։ Բայց անկախ նրանից, թե ինչ-որ մեկը բացում է ճանապարհը, թե շարունակում է մեկ ուրիշի գործը, սա չի որոշում նրանց ինքնությունը։ Մի՞թե սա ճիշտ չէ։ Հովհաննեսը բացեց ճանապարհը, իսկ Հիսուսը շարունակեց նրա գործը, ուստի արդյո՞ք սա ապացուցում է, որ Հիսուսի ինքնությունն ավելի ցածր է, քան Հովհաննեսինը։ Եհովան Իր գործն իրականացրեց Հիսուսից առաջ, ուստի կարո՞ղ ես ասել, որ Եհովան ավելի մեծ է, քան Հիսուսը։ Կարևոր չէ ճանապարհ են հարթել, թե ուրիշների գործն են շարունակել. ամենակարևորը նրանց գործի էությունն է ու նրանց ներկայացրած ինքնությունը։ Մի՞թե սա ճիշտ չէ։ Քանզի Աստված մտադիր էր գործել մարդկանց մեջ, Նա պետք է բարձրացներ մարդկանց, ովքեր կարող էին անել ճանապարհ հարթելու գործը։ Երբ Հովհաննեսը նոր էր սկսել քարոզել, նա ասաց․ «Պատրաստե՛ք Տիրոջ ճանապարհը և ուղի՛ղ դարձրեք նրա շավիղները»։ «Ապաշխարե՛ք, որովհետև մոտեցել է երկնքի արքայությունը»։ Նա այսպես խոսեց հենց սկզբից և ինչո՞ւ ի վիճակի եղավ ասելու այս խոսքերը։ Այս խոսքերի ասվելու հերթականության առումով՝ Հովհաննեսն էր, որ առաջինը խոսեց երկնքի թագավորության ավետարանի մասին, իսկ Հիսուսը խոսեց հետո։ Մարդու պատկերացումների համաձայն՝ Հովհաննեսն էր, որ բացեց նոր ճանապարհը, ուստի, իհարկե, Հովհաննեսն ավելի մեծ էր, քան Հիսուսը։ Բայց Հովհաննեսը չասաց, որ ինքը Քրիստոսն է, և Աստված չվկայեց նրա մասին որպես Աստծու սիրելի Որդու, այլ լոկ օգտագործեց նրան՝ ճանապարհ բացելու ու Տիրոջ համար ճանապարհ պատրաստելու նպատակով։ Նա ճանապարհ հարթեց Հիսուսի համար, բայց նա չէր կարող գործել Հիսուսի անունից։ Մարդու ողջ գործը նույնպես պահպանվում էր Սուրբ Հոգու կողմից։

Հին Կտակարանի դարաշրջանում Եհովան էր, որ առաջնորդում էր ուղին, ու Եհովայի գործն էր ներկայացնում Հին Կտակարանի ողջ դարաշրջանն ու Իսրայելում կատարված ողջ գործը։ Մովսեսը լոկ պահպանում էր այս գործը երկրի վրա, ու նրա գործը համարվում է մարդու ցուցաբերած համագործակցություն։ Այն ժամանակ Եհովան էր, որ խոսեց՝ կանչելով Մովսեսին, և բարձրացրեց Մովսեսին Իսրայելի ժողովրդի մեջ ու ստիպեց նրան առաջնորդել նրանց դեպի անապատ ու դեպի Քանան։ Սա հենց Մովսեսի գործը չէր, այլ այն, ինչն անձամբ ուղղորդվում էր Եհովայի կողմից, և ուստի, Մովսեսը չի կարող Աստված կոչվել։ Մովսեսը նաև օրենքը սահմանեց, բայց այս օրենքն անձամբ հրամանագրվել էր Եհովայի կողմից։ Նա պարզապես հանձնարարեց Մովսեսին արտահայտել այն։ Հիսուսը նույնպես պատվիրաններ ստեղծեց և վերացրեց Հին Կտակարանի օրենքն ու սահմանեց նոր դարաշրջանի պատվիրանները։ Ինչո՞ւ է Հիսուսն Ինքը՝ Աստված։ Որովհետև Մովսեսի գործն ու Հիսուսի գործը նույն բանը չեն։ Այն ժամանակ Մովսեսի կատարած գործը չէր ներկայացնում դարաշրջանը, ոչ էլ նոր ճանապարհ էր բացում․ Եհովան էր առաջնորդում ուղին ու ղեկավարում Մովսեսի գործը, իսկ Մովսեսը լոկ մեկն էր, ով օգտագործվում էր Աստծու կողմից։ Երբ Հիսուսն եկավ, Հովհաննեսն իրականացրել էր ճանապարհ հարթելու գործի մի քայլ ու սկսել էր քարոզել երկնքի թագավորության ավետարանը (Սուրբ Հոգին էր սկսել սա)։ Երբ Հիսուսն եկավ, նա ուղղակիորեն արեց Իր սեփական գործը, բայց մեծ տարբերություն կար Նրա գործի և Մովսեսի գործի միջև։ Եսային նույնպես շատ մարգարեություններ արեց, սակայն ինչո՞ւ նա Ինքը՝ Աստված չէր։ Հիսուսն այդքան շատ մարգարեություններ չարեց, սակայն ինչո՞ւ էր Նա Ինքը՝ Աստված։ Ոչ ոք չհամարձակվեց ասել, որ Հիսուսի գործն այն ժամանակ ամբողջությամբ գալիս էր Սուրբ Հոգուց, ոչ էլ համարձակվեցին ասել, որ այն ամբողջությամբ գալիս էր մարդկային կամքից, կամ որ դա ամբողջությամբ հենց Իր՝ Աստծու գործն էր։ Մարդը նման բաները վերլուծելու ոչ մի միջոց չուներ։ Կարելի է ասել, որ Եսայիի կատարած գործն ու նրա արած մարգարեությունները բոլորը գալիս էին Սուրբ Հոգուց։ Դրանք ուղղակիորեն հենց Եսայիից չէին գալիս, այլ ներշնչանքներ էին Եհովայից։ Հիսուսը մեծ քանակությամբ գործ չարեց ու շատ խոսքեր չասաց, ոչ էլ շատ մարգարեություններ արեց։ Մարդուն Նրա քարոզչությունը առանձնապես վեհ չէր թվում, սակայն Նա Ինքը՝ Աստված էր, և սա անբացատրելի է մարդու համար։ Ոչ ոք երբևէ չի հավատացել Հովհաննեսին, կամ Եսայիին, կամ Դավթին, ոչ էլ որևէ մեկը երբևէ նրանց Աստված է կոչել, կամ Դավիթ Աստված, կամ Հովհաննես Աստված․ ոչ ոք երբեք այսպես չի խոսել, և միայն Հիսուսն է երբևէ կոչվել Քրիստոս։ Այս դասակարգումն արվում է համաձայն Աստծու վկայության, Նրա ստանձնած գործի ու Նրա իրականացրած սպասավորության։ Ինչ վերաբերում է Աստվածաշնչի մեծ մարդկանց՝ Աբրահամին, Դավթին, Հեսուին, Դանիելին, Եսայիին, Հովհաննեսին ու Հիսուսին, նրանց կատարած գործի միջոցով կարող ես ասել, թե ով է Ինքը՝ Աստված, և որ տեսակի մարդիկ են մարգարեներ, ու որոնք՝ առաքյալներ։ Թե ով է օգտագործվում Աստծու կողմից, և ով է Ինքը՝ Աստված, տարբերակվում և որոշվում է նրանց կատարած գործի էությամբ և տեսակով։ Եթե անկարող ես տարբերությունը տեսնել, ապա սա ապացուցում է, որ չգիտես, թե ինչ է նշանակում հավատալ Աստծուն։ Հիսուսն Աստված է, քանզի այդքան շատ խոսքեր ասաց և այդքան շատ գործ արեց՝ մասնավորապես բազմաթիվ հրաշքների ցուցադրումը։ Նմանապես Հովհաննեսը նույնպես շատ գործ արեց ու շատ խոսքեր ասաց, ինչպես և Մովսեսը։ Ինչո՞ւ նրանք Աստված չկոչվեցին։ Ադամն ստեղծվել էր ուղղակիորեն Աստծու կողմից։ Ինչո՞ւ նա Աստված չկոչվեց՝ լոկ արարած կոչվելու փոխարեն։ Եթե ինչ-որ մեկն ասի քեզ․ «Այսօր Աստված այնքան շատ գործ է արել և այնքան շատ խոսքեր է ասել։ Նա Ինքը՝ Աստված է։ Ուրեմն, քանզի Մովսեսն այդքան շատ խոսքեր է ասել, նա նույնպես պետք է Ինքը՝ Աստված լիներ», պետք է հարցնես նրանց ի պատասխան․ «Այդ դեպքում ինչո՞ւ Աստված Հիսուսի մասին վկայեց որպես Իրեն՝ Աստծու, այլ ոչ թե Հովհաննեսի։ Մի՞թե Հովհաննեսը Հիսուսից առաջ չեկավ։ Ո՞րն էր ավելի մեծ՝ Հովհաննեսի՞, թե՞ Հիսուսի գործը։ Մարդուն Հովհաննեսի գործն ավելի մեծ է թվում, քան Հիսուսինը, բայց ինչո՞ւ Սուրբ Հոգին վկայեց Հիսուսի մասին, այլ ոչ թե Հովհաննեսի»։ Նույն բանը տեղի է ունենում այսօր։ Այն ժամանակ, երբ Մովսեսն առաջնորդում էր Իսրայելի ժողովրդին, Եհովան խոսում էր նրա հետ ամպերի միջից։ Մովսեսն ուղղակիորեն չէր խոսում, այլ փոխարենն ուղղակիորեն ուղղորդվում էր Եհովայի կողմից։ Սա Հին Կտակարանի գործն էր Իսրայելում։ Մովսեսի ներսում չկար Հոգին, ոչ էլ Աստծու էությունը։ Նա չէր կարող անել այդ գործը, և ուստի մեծ տարբերություն կա նրա կատարած գործի ու Հիսուսի կատարած գործի միջև։ Եվ սրա պատճառն այն է, որ նրանց կատարած գործը տարբեր էր։ Արդյոք ինչ-որ մեկը օգտագործվում է Աստծու կողմից, թե մարգարե է, առաքյալ կամ Ինքը՝ Աստված, կարելի է զանազանել նրա գործի բնույթով, ու սա վերջ կդնի կասկածներիդ։ Աստվածաշնչում գրված է, որ միայն Գառը կարող է բացել յոթ կնիքները։ Դարերի ընթացքում այդ մեծ կերպարների մեջ Սուրբ Գրքի շատ մեկնիչներ են եղել, ուստի կարո՞ղ ես ասել, որ նրանք բոլորը Գառն են։ Կարո՞ղ ես ասել, որ նրանց մեկնաբանությունները բոլորն Աստծուց են գալիս։ Նրանք լոկ մեկնաբաններ են։ Նրանք չունեն Գառի ինքնությունը։ Ինչպե՞ս կարող էին նրանք արժանի լինել բացելու յոթ կնիքները։ Ճիշտ է, որ «Միայն Գառը կարող է բացել յոթ կնիքները», բայց Նա չի գալիս միայն յոթ կնիքները բացելու համար։ Այս գործն էական չէ։ Այն արվում է ի միջի այլոց։ Նա կատարելապես հստակ գիտի Իր սեփական գործը։ Արդյո՞ք անհրաժեշտ է, որ Նա շատ ժամանակ ծախսի Սուրբ Գիրքը մեկնաբանելու վրա։ Արդյո՞ք «Սուրբ Գիրքը մեկնաբանող Գառի դարաշրջանը» պետք է ավելացվի վեցհազարամյա գործին։ Նա գալիս է նոր գործ անելու ու միայն մի փոքր բացահայտում է անցյալ ժամանակների գործը՝ օգնելով մարդկանց հասկանալ վեցհազարամյա գործի ճշմարտությունը։ Կարիք չկա չափազանց շատ հատվածներ բացատրելու Աստվածաշնչից։ Ներկայիս գործն է, որ առանցքային է, որ կարևոր է։ Պետք է իմանաս, որ Աստված չի գալիս հատկապես յոթ կնիքները կոտրելու, այլ գալիս է փրկության գործն անելու համար։

Դու միայն գիտես, որ Հիսուսը պիտի իջնի վերջին օրերին, բայց կոնկրետ ինչպե՞ս Նա կիջնի։ Քեզ պես մեղավորը, որ նոր է փրկագնվել և դեռ չի փոխվել կամ կատարելագործվել Աստծուց, կարո՞ղ ես արդյոք Աստծու մտադրություններին համապատասխան լինել։ Ինչ վերաբերում է քեզ, դու դեռևս քո հին անձն ես, ճիշտ է, որ Հիսուսը փրկել է քեզ, և Աստծու փրկության շնորհիվ է, որ այլևս մեղքից չես, բայց դա չի ապացուցում, որ արդեն առանց մեղքի կամ կեղտի ես։ Ինչպե՞ս կարող ես սրբացվել, եթե փոփոխության չես ենթարկվել։ Ներքուստ դու լի ես կեղտով, եսասիրությամբ ու ստորությամբ ու դեռ ցանկանում ես իջնել Հիսուսի հետ։ Բախտդ այդքան չի բերի։ Առ Աստված քո հավատի մեջ մի քայլ բաց ես թողել․ դու պարզապես փրկագնվել ես, բայց փոփոխության չես ենթարկվել։ Որպեսզի Աստծու մտադրություններին համապատասխանես, Աստված անձամբ պետք է գործի՝ քեզ փոխելու և մաքրագործելու համար․ այլապես դու միայն փրկագնված ես և ոչ մի կերպ չես կարող սրբացվել։ Այդ դեպքում դու արժանի չես Աստծու հետ վայելելու հրաշալի օրհնությունները, քանզի մի քայլ հետ ես մնացել Աստծու՝ մարդու տնօրինման գործից, որն էլ հենց մարդու փոփոխության ու կատարելագործման հանգուցային քայլն է։ Ուստի դու, որպես նոր փրկագնված մեղավոր, անկարող ես ուղղակիորեն ստանալ Աստծու ժառանգությունը։

Առանց գործի այս նոր փուլի սկզբի, ո՞վ գիտի, թե որքան հեռու կգնայիք դուք՝ ավետարանիչներդ, քարոզիչներդ, մեկնաբաններդ ու այսպես կոչված մեծ հոգևոր մարդիկ։ Առանց գործի այս նոր փուլի սկզբի, մի՞թե դեռևս չէիք խոսի միայն հնացած, ժամկետանց բաների մասին․ կա՛մ գահ բարձրանալու մասին, կա՛մ թագավոր դառնալու պատրաստվելու, կա՛մ սեփական անձն ուրանալու, կա՛մ սեփական մարմինը ճնշման ենթարկելու, կա՛մ համբերատար լինելու, կա՛մ բոլոր բաներից դասեր քաղելու, կա՛մ խոնարհության, կա՛մ սիրո։ Մի՞թե սա նույն հին երգը երգելը չէ։ Դա պարզապես նույն բանը տարբեր անունով կոչել է։ Կա՛մ մեկի գլուխը ծածկել ու հաց կտրել, կա՛մ ձեռքեր դնել ու աղոթել, և հիվանդներին բժշկել ու դևեր հանել։ Կարո՞ղ էր արդյոք որևէ նոր գործ լինել։ Կարո՞ղ էր արդյոք զարգացման որևէ հեռանկար լինել։ Եթե շարունակես առաջնորդել այս կերպ, քեզ հետևողները խստորեն կհետևեն կանոններին կամ կհետևեն սովորույթին։ Հավատում եք, որ ձեր գործն այդքան վեհ է, բայց մի՞թե չգիտեք, որ դա ամբողջությամբ փոխանցվել և ուսուցանվել է հնագույն ժամանակների այդ «հին մարդկանց» կողմից։ Մի՞թե այն ամենն, ինչ ասում ու անում եք, այդ հին մարդկանց վերջին խոսքերը չեն։ Մի՞թե դա այն չէ, ինչ պատվիրել էին այս հին մարդիկ նախքան իրենց մահանալը։ Կարծում ես, թե ձեր գործողությունները գերազանցո՞ւմ են անցյալ սերունդների առաքյալների ու մարգարեների գործողություններն ու նույնիսկ գերազանցում են բոլոր բաները։ Գործի այս փուլի սկիզբը վերջ է դրել Ուիթնես Լիի՝ թագավոր դառնալու ու գահ բարձրանալու ձգտման գործի հանդեպ ձեր պաշտամունքին և այն կասեցրել է ձեր լկտի ամբարտավանությունը, այնպես որ անկարող եք միջամտել գործի այս փուլին։ Առանց գործի այս փուլի, կսուզվեիք ավելի ու ավելի խորը, մինչև այլևս հնարավոր չլիներ ձեզ փրկել։ Ձեր մեջ չափազանց շատ հին բան կա։ Բարեբախտաբար, այսօրվա գործը ետ է բերել ձեզ, հակառակ դեպքում, ո՞վ գիտի, թե ինչ ուղղություն կվերցնեիք։ Քանզի Աստված մի Աստված է, Ով միշտ նոր է ու երբեք հին չէ, ինչո՞ւ նոր բաներ չես փնտրում։ Ինչո՞ւ ես միշտ կառչում հին բաներից։ Եվ ուստի, Սուրբ Հոգու այսօրվա գործն իմանալը չափազանց կարևոր է։


Միայն կատարելագործվածները կարող են իմաստալից կյանքով ապրել

Իրականում, ներկայում կատարվող գործը մարդկանց՝ Սատանայի և իրենց նախահոր դեմ ապստամբեցնելու համար է։ Խոսքի միջոցով կատարվող բոլոր դատաստանները նպատակ ունեն բացահայտելու մարդկանց ապականված բնավորությունը և հնարավորություն տալու նրանց հասկանալու կյանքի էությունը։ Այս կրկնվող դատաստանները խոցում են մարդկանց սրտերը։ Ամեն դատաստան ուղղակիորեն առնչվում է նրանց ճակատագրերին և նպատակ ունի այնպես խոցելու նրանց սրտերը, որ նրանք կարողանան թողնել այդ բոլորը և այսպիսով սկսեն ճանաչել կյանքը, ճանաչել այս կեղտոտ աշխարհը, ճանաչել Աստծու իմաստությունն ու ամենակարողությունը, ինչպես նաև կարողանան ճանաչել Սատանայի կողմից ապականված մարդկությանը։ Որքան պատիժն ու դատաստանն այսպիսին է, այնքան ավելի է մարդու սիրտը խոցվում, և նրա հոգին՝ արթնանում։ Այսպիսի դատաստանի նպատակը հենց այս չափազանց ապականված և խոր մոլորության մեջ գտնվող մարդկանց հոգիներն արթնացնելն է։ Մարդը հոգի չունի, այսինքն՝ նրա հոգին վաղուց մահացել է, և նա չգիտի, որ կա Երկինք, չգիտի, որ կա Աստված, և վստահաբար չգիտի, որ ինքը պայքարում է մահվան անդունդում. ինչպե՞ս կարող էր նա իմանալ, որ ապրում է այս չար մարդկային դժոխքում։ Ինչպե՞ս կարող էր նա երբևէ իմանալ, որ իր այս նեխած դիակը Սատանայի կողմից ապականվելուց հետո ընկել է hանդերձյալ աշխարհ։ Ինչպե՞ս կարող էր նա իմանալ, որ երկրի վրա ամեն ինչ վաղուց անդառնալիորեն ավերվել է մարդկության կողմից։ Եվ ինչպե՞ս կարող էր նա երբևէ իմանալ, որ Արարիչն այսօր եկել է երկիր և փնտրում է մի խումբ ապականված մարդկանց, որոնց Նա կարող է փրկել։ Թեև մարդը փորձառաբար ապրել է ամեն տեսակի զտում ու դատաստան, նրա բթացած գիտակցությունը մնացել է ամբողջովին անշարժ և գրեթե ոչ մի արձագանք չի տալիս։ Որքա՜ն այլասերված է մարդը։ Եվ թեև այսպիսի դատաստանը նման է երկնքից թափվող դաժան կարկուտի, այն ամենամեծ օգուտն է բերում մարդուն։ Այդ արդյունքը չէր կարող ձեռք բերվել առանց այս կերպ մարդկանց դատելու, և բացարձակապես անհնար կլիներ փրկել մարդկանց տառապանքի անդունդից։ Առանց այս ձևով գործելու մարդկանց համար շատ դժվար կլիներ դուրս գալ Հադեսից, որովհետև նրանց սրտերը վաղուց մահացել են, և նրանց հոգիները վաղուց ոտնակոխ է արել Սատանան։ Ձեզ՝ այլասերվածության ամենախոր խորքերն ընկղմվածներիդ փրկելը պահանջում է ձեզ ուժգին կանչել ու խստորեն դատել. միայն այդ ժամանակ կարող են ձեր սառած սրտերն արթնանալ։

Ձեր մսեղին, ձեր շվայտ ցանկությունները, ձեր ագահությունն ու ձեր կիրքը խորապես արմատավորված են ձեր մեջ։ Այս ամենն այնքան հաճախ է իշխում ձեր սրտերին, որ դուք անկարող եք թոթափելու այդ ֆեոդալական և այլասերված մտքերի լուծը։ Դուք ո՛չ փափագում եք փոխել ձեր ներկայիս վիճակը, ոչ էլ ձգտում եք ազատվել խավարի ազդեցությունից։ Դուք պարզապես դրանցով կապված եք: Թեև դուք բոլորդ գիտեք, որ այս կյանքն այնքան ծանր է, և մարդկանց այս աշխարհը՝ այնքան խավար, այնուամենայնիվ, ձեզնից ոչ մեկն իր կյանքը փոխելու քաջությունը չունի։ Դուք միայն փափագում եք փախչել այս կյանքի իրականություններից, հասնել հոգու վերելքի և ապրել խաղաղ, երջանիկ ու երկնանման միջավայրում։ Դուք հրաժարվում եք տառապանքներ կրել ձեր ներկայիս կյանքը փոխելու համար։ Ոչ էլ պատրաստ եք այս դատաստանի ու պատժի մեջ որոնելու այն կյանքը, որը դուք պետք է մտնեք։ Փոխարենը, դուք միայն անիրատեսական երազներ եք տեսնում այն գեղեցիկ աշխարհի մասին, որը մսեղիից դուրս է գտնվում։ Այն կյանքը, որ դուք փափագում եք, կարող եք հեշտությամբ ձեռք բերել առանց որևէ ցավ կրելու։ Սա լիովին անիրատեսական է։ Որովհետև այն, ինչին դուք հույսով սպասում եք, մսեղիում իմաստալից կյանքով ապրելը և կյանքի ընթացքում ճշմարտությունը ձեռք բերելը չէ, այլ՝ ապրելը ճշմարտության համար և արդարության համար պայքարելը։ Սա այն չէ, ինչը դուք կհամարեիք փայլուն ու շլացուցիչ կյանք։ Դուք զգում եք, որ սա շքեղ կամ իմաստալից կյանք չէր լինի։ Ձեր աչքերում նման կյանքով ապրելն անարդարությո՛ւն կթվա։ Թեև դուք այսօր ընդունում եք այս պատիժը, այնուամենայնիվ, այն, ինչին դուք ձգտում եք, ոչ թե ճշմարտությունը ձեռք բերելն է կամ ներկայում ճշմարտությամբ ապրելը, այլ ավելի ուշ մսեղիից դուրս երջանիկ կյանք մտնելն է։ Դուք ճշմարտությունը չեք փնտրում, ոչ էլ պայքարում եք ճշմարտության համար և, անշուշտ, չեք գոյատևում ճշմարտության համար։ Դուք այսօր չեք ձգտում մուտքի, բայց փոխարենը ձեր մտքերը զբաղված են ապագայով և այն բաներով, թե ինչ կարող է մի օր լինել. դուք սևեռուն հայացքով նայում եք կապույտ երկնքին, դառն արցունքներ թափում և սպասում, որ մի օր ձեզ կտանեն երկինք։ Չգիտե՞ք արդյոք, որ ձեր այս մտածելակերպն արդեն իրականությունից կտրված է: Դուք շարունակ կարծում եք, թե անսահման բարության ու կարեկցանքի Փրկիչը մի օր անպայման կգա, որպեսզի ձեզ Իր հետ տանի, ձեզ, որ այս աշխարհում դժվարություն ու տառապանք եք կրել, և որ Նա կվերականգնի արդարությունն ու վրեժ կլուծի ձեզ համար, ձեզ, որ ենթարկվել եք անարդարության ու ճնշման։ Մի՞թե դու մեղքով լի չես։ Մի՞թե միայն դու ես տառապել այս աշխարհում։ Դու ինքդ ես ընկել Սատանայի իշխանության տակ և տառապանք կրել․ մի՞թե Աստված դեռ պետք է վերականգնի քո արդարությունը։ Նրանք, ովքեր չեն կարող բավարարել Աստծու պահանջները, մի՞թե նրանք բոլորն Աստծու թշնամիները չեն։ Նրանք, ովքեր չեն հավատում մարմնացած Աստծուն, մի՞թե հակաքրիստոս չեն։ Ի՞նչ արժեք ունի քո լավ վարքը։ Կարո՞ղ է արդյոք այն փոխարինել Աստծուն պաշտող սրտին։ Դուք չեք կարող ստանալ Աստծու օրհնությունը պարզապես մի քանի բարի գործեր անելով, և Աստված չի վերականգնի ձեր արդարությունն ու վրեժխնդիր չի լինի ձեզ հասցված անիրավությունների համար միայն այն պատճառով, որ դուք ենթարկվել եք անարդարության և ճնշման։ Նրանք, ովքեր հավատում են Աստծուն, բայց չեն ճանաչում Նրան, սակայն բարի գործեր են անում, - մի՞թե նրանք բոլորն էլ չեն պատժվում։ Դու պարզապես հավատում ես Աստծուն, պարզապես ցանկանում ես, որ Աստված վերականգնի արդարությունն ու վրեժխնդիր լինի քեզ հասցված անիրավությունների համար, և ցանկանում ես, որ Աստված քեզ տա քո օրը՝ այն օրը, երբ վերջապես կկարողանաս գլուխդ բարձր պահել։ Սակայն դու հրաժարվում ես ուշադրություն դարձնել ճշմարտությանը և ոչ էլ պապակում ես ճշմարտությամբ ապրել։ Առավել ևս դու ի վիճակի չես փախչելու այս ծանր ու դատարկ կյանքից։ Փոխարենը, մսեղու մեջ քո կյանքն ապրելով և քո մեղքի կյանքն ապրելով՝ հույսով նայում ես Աստծուն, որ Նա վերականգնի քո արդարությունն ու ցրի քո գոյության մշուշը։ Բայց սա հնարավո՞ր է: Եթե դու տիրապետում ես ճշմարտությանը, կարող ես հետևել Աստծուն։ Եթե դու կենդանի ես, կարող ես դառնալ Աստծու խոսքի արտահայտությունը։ Եթե դու կյանք ունես, կարող ես վայելել Աստծու օրհնությունը։ Նրանք, ովքեր տիրապետում են ճշմարտութանը, կարող են վայելել Աստծու օրհնությունը։ Աստված վերականգնում է արդարությունը նրանց համար, ովքեր ամբողջ սրտով սիրում են Նրան և դժվարություններ ու տառապանքներ են կրում, բայց ոչ նրանց համար, ովքեր միայն իրենց են սիրում, և ովքեր դարձել են Սատանայի խաբեությունների զոհը։ Ինչպե՞ս կարող է բարություն լինել նրանց մեջ, ովքեր չեն սիրում ճշմարտությունը։ Ինչպե՞ս կարող է արդարություն լինել նրանց մեջ, ովքեր միայն մսեղին են սիրում։ Մի՞թե արդարությունն ու բարությունը չեն վերաբերում միայն ճշմարտությանը։ Մի՞թե դրանք պահված չեն նրանց համար, ովքեր ամբողջ սրտով սիրում են Աստծուն։ Նրանք, ովքեր չեն սիրում ճշմարտությունը և ընդամենը նեխած դիակներ են, այսինքն՝ մի՞թե այս բոլոր մարդիկ չարություն չեն կրում իրենց մեջ։ Նրանք, ովքեր անկարող են ապրելու ճշմարտությամբ, այսինքն` մի՞թե նրանք բոլորը ճշմարտության թշնամիներ չեն։ Իսկ դո՞ւք։

Եթե դու կարողանաս խուսափել խավարի այս ազդեցություններից և բաժանվել այդ անմաքուր բաներից, եթե կարողանաս սրբացվել, ապա դու կտիրապետես ճշմարտությանը։ Բանը նրանում չէ, որ ձեր բնավորությունը փոխվել է, այլ միայն նրանում, որ դուք կարող եք ճշմարտությունը կիրարկել և ի վիճակի եք ապստամբելու մսեղիի դեմ։ Սա այն որակն է, որին մաքրագործվածներն են տիրապետում։ Նվաճման աշխատանքի հիմնական նպատակը մարդկությանը մաքրելն է, որպեսզի մարդը կարողանա տիրապետել ճշմարտությանը, քանի որ մարդը չափազանց քիչ բան է հասկանում ճշմարտությունից։ Նման մարդկանց վրա նվաճման աշխատանք կատարելը խորագույն նշանակություն ունի։ Դուք բոլորդ ընկել եք խավարի ազդեցության տակ և խորապես վնասվել։ Ուստի այս աշխատանքի նպատակն է ձեզ հնարավորություն տալ ճանաչելու մարդկային բնավորությունն ու այդպիսով ապրել ճշմարտությամբ։ Կատարելագործվելը մի բան է, որը բոլոր արարածները պետք է ընդունեն: Եթե այս փուլի աշխատանքը ներառում էր միայն մարդկանց կատարելագործումը, ապա դա կարող էր արվել Բրիտանիայում, Ամերիկայում կամ Իսրայելում. այն կարող էր արվել ցանկացած երկրի ժողովրդի վրա: Սակայն նվաճման աշխատանքն ընտրողական է: Նվաճման աշխատանքի առաջին քայլը կարճաժամկետ է. ավելին, այն կօգտագործվի Սատանային նսեմացնելու և ողջ տիեզերքը նվաճելու համար: Սա նվաճման սկզբնական աշխատանքն է: Կարելի է ասել, որ Աստծուն հավատացող ցանկացած արարած կարող է կատարելագործվել, քանի որ կատարելագործման կարելի է հասնել միայն երկարատև փոփոխությունից հետո: Սակայն նվաճվելը տարբեր է: Նվաճման նմուշն ու օրինակը պետք է լինի այն մեկը, որն ամենից շատ է հետ մնում, ապրում է ամենախոր խավարում. նրանք պետք է լինեն ամենաանբարոյականները, Աստծուն ամենից առավել ճանաչել չցանկացողներն ու Աստծու դեմ ամենաապստամբները: Սա հենց այնպիսի մարդ է, ով կարող է վկայություն տալ նվաճված լինելու մասին: Նվաճման աշխատանքի հիմնական նպատակը Սատանային հաղթելն է, մինչդեռ մարդկանց կատարելագործելու հիմնական նպատակը մարդկանց ձեռք բերելն է: Այն մարդկանց հնարավորություն է տալիս նվաճվելուց հետո վկայություն ունենալու, որ այս նվաճման աշխատանքը կատարվել է այստեղ ձեզ նման մարդկանց վրա: Նպատակն է մարդկանց ստիպելու վկայություն տալ նվաճվելուց հետո: Այս նվաճված մարդիկ կօգտագործվեն Սատանային նսեմացնելու նպատակին հասնելու համար: Այսպիսով, ո՞րն է նվաճման հիմնական մեթոդը: Պատիժ, դատաստան, անեծքներ ու բացահայտում, արդար դիրքորոշման օգտագործում մարդկանց նվաճելու համար, որպեսզի նրանք լիովին համոզվեն Աստծու արդար դիրքորոշման շնորհիվ: Օգտագործել խոսքի իրականությունն ու իշխանությունը մարդկանց նվաճելու և նրանց լիովին համոզելու համար. սա է նշանակում լինել նվաճված: Նրանք, ովքեր կատարելագործվել են, ոչ միայն կարողանում են հասնել հնազանդության նվաճվելուց հետո, այլև կարողանում են ունենալ դատաստանի գործի մասին գիտելիքներ, փոխել իրենց բնավորությունն ու սկսել Աստծուն ճանաչել։ Նրանք փորձառաբար ապրում են Աստծուն սիրելու ուղին և լցվում ճշմարտությամբ։ Նրանք սովորում են ինչպես փորձառաբար ապրել Աստծու գործը, կարողանում են տառապել Աստծու համար և ունենալ իրենց սեփական վճիռը։ Կատարելագործված են նրանք, ովքեր փաստացի հասկացողություն ունեն ճշմարտության մասին՝ Աստծու խոսքը փորձառաբար ապրելու շնորհիվ։ Նվաճվածները նրանք են, ովքեր գիտեն ճշմարտությունը, բայց չեն հասկացել ճշմարտության իրական իմաստը։ Նվաճվելուց հետո նրանք հնազանդվում են, բայց նրանց հնազանդությունն իրենց ստացած դատաստանի ողջ արդյունքն է։ Նրանք բացարձակապես ոչ մի հասկացողություն չունեն շատ ճշմարտությունների իրական իմաստի մասին։ Նրանք բանավոր կերպով ընդունում են ճշմարտությունը, բայց ճշմարտությամբ չեն ապրում։ Նրանք հասկանում են ճշմարտությունը, բայց փորձառաբար չեն ապրել ճշմարտությունը։ Այդ կատարելագործվողների վրա կատարվող աշխատանքը, կյանքի պահանջները հոգալու հետ մեկտեղ, ներառում է պատիժներ և դատաստաններ։ Նա, ով արժևորում է ճշմարտությամբ ապրելը, մարդ է, ով պետք է կատարելագործվի։ Կատարելագործվողների և նվաճվողների միջև տարբերությունն այն է, թե արդյոք նրանք մուտք ունեն դեպի ճշմարտություն։ Կատարելագործվածները նրանք են, ովքեր հասկանում են ճշմարտությունը, մտել են ճշմարտության մեջ և ապրում են ճշմարտությամբ։ Մարդիկ, որոնք չեն կարող կատարելագործվել, նրանք են, ովքեր չեն հասկանում ճշմարտությունը և չեն մտնում ճշմարտության մեջ, այսինքն՝ նրանք, ովքեր չեն ապրում ճշմարտությամբ։ Եթե նման մարդիկ այժմ կարողանում են լիովին հնազանդվել, ապա նրանք նվաճված են։ Եթե նվաճվածները չեն ձգտում ճշմարտության, եթե նրանք հետևում են, բայց չեն ապրում ճշմարտությամբ, եթե տեսնում և լսում են ճշմարտությունը չի ընկնում նրանց աչքն ու ականջը, բայց չեն գնահատում ճշմարտությամբ ապրելը, ապա նրանք չեն կարող կատարելագործվել: Մարդիկ, որոնք պետք է կատարելագործվեն, Աստծու պահանջների համաձայն կատարելության ճանապարհին կիրարկում են ճշմարտությունը: Դրա միջոցով նրանք բավարարում են Աստծու մտադրությունները և կատարելագործվում: Յուրաքանչյուր ոք, ով հետևում է մինչև վերջ` նախքան նվաճման գործի ավարտը, նվաճված է, բայց չի կարելի ասել, որ կատարելագործված է: «Կատարելագործվածը» վերաբերում է նրանց, ովքեր նվաճման աշխատանքի ավարտից հետո կարողանում են ձգտել ճշմարտության և Աստծու կողմից ձեռք բերվել: Այն վերաբերում է նրանց, ովքեր նվաճման աշխատանքի ավարտից հետո անսասան են մնում նեղության մեջ և ապրում են ճշմարտությամբ: Նվաճված լինելը կատարելագործված լինելուց տարբերվում է աշխատանքի քայլերի տարբերություններով և այն աստիճանով, որով մարդիկ հասկանում և մտնում են ճշմարտության մեջ։ Բոլոր նրանք, ովքեր չեն սկսել կատարելության ճանապարհը, այսինքն՝ նրանք, ովքեր չեն տիրապետում ճշմարտությանը, ի վերջո կվերացվեն։ Միայն նրանք, ովքեր տիրապետում են ճշմարտությանը և ապրում են ճշմարտությամբ, կարող են լիովին ձեռք բերվել Աստծու կողմից։ Այսինքն՝ նրանք, ովքեր ապրում են Պետրոսի պատկերով, կատարելագործված են, մինչդեռ մնացած բոլորը նվաճված են։ Բոլոր նվաճվածների վրա կատարվող աշխատանքը բաղկացած է անեծքներ անելուց, պատժելուց ու զայրույթի դրսևորումից, և այն, ինչ նրանց բաժին է ընկնում, արդարությունն ու անեծքներն են։ Այդպիսի մարդու վրա աշխատելը նշանակում է բացահայտել առանց արարողության կամ քաղաքավարության, այսինքն՝ մերկացնել նրա ներսում եղած ապականված բնավորությունը, որպեսզի նա ինքը ճանաչի այն և ամբողջովին համոզվի։ Երբ մարդը դառնում է լիովին հնազանդ, նվաճման աշխատանքն ավարտվում է։ Նույնիսկ եթե մարդկանց մեծ մասը դեռ չի ձգտի հասկանալ ճշմարտությունը, նվաճման աշխատանքն ավարտված կլինի։

Եթե դու պետք է կատարելագործվես, չափանիշներ կան, որոնց պետք է բավարարես: Քո վճռականության, համառության, խղճի ու ձգտման միջոցով կկարողանաս փորձառաբար ապրել կյանքն ու բավարարել Աստծու մտադրությունները: Սա է քո մուտքը, և այս բաներն են, որ պահանջվում են կատարելության ճանապարհին: Կատարելության գործը կարող է իրականացվել բոլոր մարդկանց վրա: Աստծուն ձգտող յուրաքանչյուր ոք կարող է կատարելագործվել և ունի կատարելագործվելու հնարավորություն ու որակավորումներ: Սա նախապես որոշված բան չէ: Այն, թե արդյոք մեկը կարող է կատարելագործվել, հիմնականում կախված է նրանից, թե ինչի է նա ձգտում: Մարդիկ, ովքեր սիրում են ճշմարտությունը և կարողանում են ապրել ճշմարտությամբ, անկասկած կարող են կատարելագործվել: Մարդիկ, ովքեր չեն սիրում ճշմարտությունը, հավանության չեն արժանանում Աստծու կողմից. նրանք չունեն այն կյանքը, որն Աստված պահանջում է, և նրանք անկարող են կատարելագործվելու: Կատարելագործման աշխատանքը միայն մարդկանց ձեռք բերելու համար է և Սատանայի դեմ պայքարի գործի մաս չի կազմում. նվաճման աշխատանքը միայն Սատանայի դեմ պայքարի համար է, ինչը նշանակում է մարդու նվաճումն օգտագործել Սատանային հաղթելու համար: Նվաճման աշխատանքը գլխավոր աշխատանքն է, ամենանոր աշխատանքը, աշխատանք, որը երբեք չի արվել ոչ մի դարաշրջանում: Կարելի է ասել, որ աշխատանքի այս փուլի նպատակը հիմնականում բոլոր մարդկանց նվաճելն է Սատանային հաղթելու համար: Մարդկանց կատարելագործման աշխատանքը․ սա նոր աշխատանք չէ: Աստծու՝ մսեղիում կատարվող աշխատանքի ընթացքում ամբողջ գործի նպատակի բուն էությունը մարդկանց նվաճումն է: Նման կերպ էր Շնորհքի դարաշրջանում, երբ գլխավոր գործը ողջ մարդկության փրկագնումն էր խաչելության միջոցով: «Մարդկանց ձեռք բերելը» լրացնում էր մսեղիում կատարվող աշխատանքը և արվում էր միայն խաչելությունից հետո: Երբ Հիսուսը եկավ և կատարեց Իր գործը, Նրա նպատակն էր հիմնականում օգտագործել Իր խաչելությունը՝ մահվան և հանդերձյալ աշխարհի գերության, Սատանայի ազդեցության դեմ հաղթանակ տանելու, այսինքն՝ Սատանային հաղթելու համար: Միայն Հիսուսի խաչելությունից հետո Պետրոսը քայլ առ քայլ սկսեց կատարելության ճանապարհը: Իհարկե, Պետրոսը նրանց թվում էր, ովքեր հետևում էին Հիսուսին, երբ Հիսուսը գործում էր, բայց նա այդ ընթացքում կատարելագործված չէր: Հակառակը, Հիսուսի գործն ավարտելուց հետո էր, որ Պետրոսն աստիճանաբար հասկացավ ճշմարտությունն ու կատարելագործվեց: Մարմնացած Աստված գալիս է երկիր միայն կարճ ժամանակահատվածում գործի կարևորագույն, վճռորոշ փուլն ավարտելու համար, այլ ոչ թե երկարաժամկետ մարդկանց մեջ երկրի վրա ապրելու՝ նրանց կատարելագործելու մտադրությամբ։ Նա չի կատարում այդ գործը։ Նա չի սպասում մինչև այն ժամանակը, երբ մարդը լիովին կատարելագործվի` Իր աշխատանքը եզրափակելու համար։ Սա Նրա մարմնացման նպատակն ու նշանակությունը չէ։ Նա գալիս է միայն մարդկությանը փրկելու կարճաժամկետ գործը կատարելու համար, այլ ոչ թե մարդկությանը կատարելագործելու անչափ երկարաժամկետ գործը կատարելու համար։ Մարդկությանը փրկելու գործը հատկանշական է, ունակ նոր դարաշրջանի սկիզբ դնելու։ Այն կարող է ավարտվել կարճ ժամանակահատվածում։ Սակայն մարդկության կատարելագործումը պահանջում է որոշակի մակարդակի հասցնել մարդուն. նման գործը երկար ժամանակ է պահանջում։ Սա աշխատանք է, որը պետք է կատարվի Աստծու Հոգու կողմից, բայց կատարվում է մսեղիում իրականացվող գործի ընթացքում ասված ճշմարտության հիման վրա։ Այն նաև կատարվում է Նրա՝ առաքյալներին ոտքի հանելու միջոցով, որպեսզի երկարատև հովվական գործ կատարեն՝ մարդկությանը կատարելագործելու Իր նպատակին հասնելու համար։ Մարմնացած Աստված այս գործը չի կատարում։ Նա միայն խոսում է կյանքի ճանապարհի մասին, որպեսզի մարդիկ հասկանան, և Նա մարդկությանը միայն տալիս է ճշմարտությունը, այլ ոչ թե անընդհատ ուղեկցում է մարդուն ճշմարտությունը կիրարկելիս, քանի որ դա Նրա սպասավորության մեջ չէ։ Հետևաբար, Նա չի ուղեկցի մարդուն մինչև այն օրը, երբ մարդը լիովին հասկանա ճշմարտությունը և լիովին ստանա ճշմարտությունը: Նրա գործը մսեղիում եզրափակվում է, երբ մարդը պաշտոնապես մտնում է Աստծու հանդեպ հավատքի ճիշտ ուղին, երբ մարդը քայլ է անում դեպի կատարելագործվելու ճիշտ ուղին: Սա, իհարկե, նաև այն ժամանակն է, երբ Նա լիակատար պարտության կմատնի Սատանային և կհաղթանակի աշխարհի նկատմամբ: Նրան չի հետաքրքրում, թե արդյոք մարդն այդ ժամանակ վերջնականապես մտած կլինի ճշմարտության մեջ, ոչ էլ Նրան հետաքրքրում է՝ մարդու կյանքը մեծ է, թե փոքր: Դա այն չէ, ինչ Նա մսեղիում պետք է կառավարի. դրանից ոչինչ մարմնացած Աստծու սպասավորության մեջ չէ: Հենց որ Նա ավարտի Իր նախատեսած աշխատանքը, Նա կեզրափակի Իր գործը մսեղիում։ Այսպիսով, մարմնացած Աստծու կատարած գործը միայն այն գործն է, որն Աստծու Հոգին չի կարող անմիջականորեն անել։ Ավելին, դա փրկության կարճաժամկետ գործն է, այլ ոչ թե այն գործը, որը Նա կիրականացնի երկրի վրա երկարաժամկետ հիմունքներով։

Ձեր արժանիքի բարձրացումն Իմ գործի ոլորտում չէ։ Ես խնդրում եմ ձեզ դա անել միայն այն պատճառով, որ ձեր արժանիքը չափազանց ցածր է։ Իրականում սա կատարելության գործի մաս չէ. ավելի շուտ՝ այն ձեզ վրա կատարվող լրացուցիչ աշխատանք է։ Այսօր ձեզ վրա կատարվող աշխատանքն իրականացվում է ձեր կարիքներին համապատասխան։ Այն անհատականացված է և այն ուղին չէ, որը պետք է մտնեն բոլոր կատարելագործվողները։ Քանի որ ձեր արժանիքն ավելի ցածր է, քան անցյալում կատարելագործված ցանկացած մեկինը, երբ այս աշխատանքը կատարվում է ձեզ վրա, չափազանց շատ խոչընդոտներ են առաջանում։ Ես ձեր մեջ եմ՝ այս լրացուցիչ աշխատանքը կատարելով, քանի որ կատարելության նպատակները տարբեր են։ Ըստ էության, երբ Աստված գալիս է երկիր, Նա մնում է Իր իրավասության սահմաններում և կատարում է Իր գործը՝ չզբաղվելով այլ, Իր գործի հետ կապ չունեցող հարցերով։ Նա չի խառնվում ընտանեկան գործերին, ոչ էլ մասնակցում մարդկանց կյանքերին։ Նա բացարձակապես անտարբեր է նման առօրյա բաների նկատմամբ. դրանք Նրա ծառայության մասը չեն։ Բայց ձեր արժանիքն այնքան ավելի ցածր է, քան ես պահանջում էի (իսկապես, բացարձակապես անհամեմատելի է), որ այն չափազանց մեծ խոչընդոտներ է ստեղծում գործի համար։ Ավելին, այս գործը պետք է կատարվի Չինաստանի այս տարածքի մարդկանց շրջանում։ Դուք այնքան թերուս եք, որ միակ ընտրությունս բաց խոսելն է և պահանջելը, որ ինքնակրթվեք։ Ես ձեզ ասել եմ, որ սա լրացուցիչ աշխատանք է, բայց սա նաև մի բան է, որը դուք պետք է ստանաք, մի բան, որը կօգնի ձեզ կատարելագործվել: Իրականում, կրթությունը, անձնական վարքի և կյանքի մասին հիմնական գիտելիքները բոլորն էլ այն բաներն են, որոնք դուք բնականաբար պետք է ունենաք. Ես չպետք է ձեզ հետ խոսեմ այս բաների մասին: Բայց քանի որ դուք չունեք այս բաները, միակ ընտրությունս այս աշխարհում ձեր ծնվելուց հետո այս բաները ձեր մեջ սերմանելու գործը կատարելն է։ Նույնիսկ եթե դուք շատ պատկերացումներ ունեք Իմ մասին, Ես դեռ պահանջում եմ սա ձեզանից․ Ես դեռ պահանջում եմ, որ դուք բարձրացնեք ձեր արժանիքը։ Իմ մտադրությունը գալը և այս գործն անելը չէ, քանի որ Իմ գործը պարզապես ձեզ նվաճելն է, պարզապես ձեզ դատելով ձեր լիակատար համոզմունքը ձեռք բերելն է՝ դրանով իսկ ցույց տալով կյանքի այն ուղին, որով դուք պետք է մտնեք։ Այլ կերպ ասած՝ այն, թե որքան կրթված եք և արդյոք կյանքի մասին լավ տեղեկացված եք, բացարձակապես ոչ մի կապ չէր ունենա Ինձ հետ, եթե չլիներ այն փաստը, որ Ես պետք է նվաճեմ ձեզ Իմ խոսքով։ Այս ամենն ավելացվում է նվաճման աշխատանքում արդյունքների հասնելու և ձեր հետագա կատարելագործման համար։ Սա նվաճման աշխատանքի մաս չէ։ Քանի որ դուք ցածր արժանիքով եք, ծույլ ու անփույթ, տխմար ու բթամիտ, անշնորհք ու հիմար (որովհետև դուք չափազանց աննորմալ եք), ես պահանջում եմ, որ դուք նախ բարձրացնեք ձեր արժանիքը։ Յուրաքանչյուր ոք, ով ցանկանում է կատարելագործվել, պետք է համապատասխանի որոշակի չափանիշների։ Կատարելագործվելու համար պետք է ունենալ պարզ ու սթափ միտք և պատրաստ լինել ապրելու իմաստալից կյանքով։ Եթե դու մեկն ես, ով մտադիր չէ ապրելու դատարկ կյանքով, մեկն ես, ով ձգտում է ճշմարտությանը, մեկն ես, ով լրջախոհ է իր կատարած ամեն ինչում և բացառիկ բնականոն մարդկայնությամբ մեկը, ապա դու համապատասխանում ես կատարելագործվելու պայմաններին։

Ձեր մեջ իրականացվող այս աշխատանքը կատարվում է ձեզ վրա՝ համաձայն այն գործի, որը պետք է կատարվի։ Այս մարդկանց նվաճումից հետո մարդկանց մի խումբ կկատարելագործվի։ Հետևաբար, այժմյան գործի մեծ մասը նաև նախապատրաստություն է ձեզ կատարելագործելու նպատակի համար, քանի որ կան ճշմարտության ծարավ բազում մարդիկ, ովքեր կարող են կատարելագործվել։ Եթե ձեզ վրա կատարվեր նվաճման աշխատանքը, և դրանից հետո որևէ այլ աշխատանք չկատարվեր, ապա մի՞թե ճշմարտությունը փափագող որոշ մարդիկ չէին ստանա այն։ Ներկայիս աշխատանքը նպատակ ունի հետագայում մարդկանց կատարելագործելու ուղի բացելու։ Չնայած Իմ գործը հենց նվաճման աշխատանքն է, կյանքի այն ձևը, որի մասին ես խոսում եմ, այնուամենայնիվ, մարդկանց հետագայում կատարելագործելու նախապատրաստություն է: Նվաճումից հետո եկող աշխատանքը կենտրոնանում է մարդկանց կատարելագործելու վրա, իսկ նվաճումը կատարվում է կատարելագործման գործի հիմքը դնելու համար: Մարդը կարող է կատարելագործվել միայն նվաճվելուց հետո: Հենց այս պահին գլխավոր խնդիրը նվաճելն է. հետագայում նրանք, ովքեր փնտրում են ճշմարտությունը և փափագում են այն, կկատարելագործվեն: Կատարելագործվելը ներառում է մարդկանց մուտքի դրական կողմերը. արդյոք դու ունես աստվածասեր սիրտ, որքան ես փորձառաբար ապրել այս ճանապարհով քայլելով, որքան մաքուր է քո սերն Աստծու հանդեպ, և որքան ճշգրիտ է ճշմարտության քո կիրարկումը: Կատարելագործվելու համար պետք է ունենալ մարդկայնության բոլոր կողմերի վերաբերյալ տարրական գիտելիքներ: Սա հիմնական պահանջ է: Բոլոր նրանք, ովքեր չեն կարող կատարելագործվել նվաճվելուց հետո, դառնում են ծառայության օբյեկտներ և, վերջին հաշվով, այնուամենայնիվ, կնետվեն կրակի ու ծծմբի լիճը և կընկնեն անհատակ փոսի մեջ․ չէ՞ որ քո բնավորությունը չի փոխվել, և դու դեռևս Սատանայից ես: Եթե մարդը զուրկ է կատարելության պայմաններից, ապա նա անպետք է. նա թափոն է, գործիք, մի բան, որը չի կարող դիմանալ կրակի փորձությանը: Որքա՞ն աստվածասեր սիրտ ունես դու հենց հիմա։ Որքա՞ն ինքնատյաց է սիրտդ։ Որքա՞ն խորն ես իրականում ճանաչում Սատանային։ Արդյո՞ք ամրապնդել եք ձեր վճռականությունը։ Արդյո՞ք ձեր կյանքը մարդկայնության մեջ լավ կարգավորված է։ Արդյո՞ք ձեր կյանքը փոխվել է։ Արդյո՞ք նոր կյանքով եք ապրում։ Արդյո՞ք ձեր աշխարհայացքը փոխվել է։ Եթե այս բաները չեն փոխվել, դու չես կարող կատարելագործվել, նույնիսկ եթե չես նահանջում. ընդհակառակը, դու միայն նվաճված ես։ Երբ ժամանակը գա քեզ փորձելու, դու ճշմարտությունից զուրկ կլինես, քո մարդկայնությունն անբնական կլինի, և դու բեռնակիր անասունի պես ցածր կլինես։ Քո միակ ձեռքբերումը կլիներ նվաճված լինելը։ Դու պարզապես կլինեիր մի առարկա, որը Ես նվաճել եմ։ Ճիշտ այնպես, ինչպես էշը, որ զգացել է տիրոջ մտրակը, ամեն անգամ տիրոջը տեսնելիս դառնում է վախկոտ և չի համարձակվում որևէ բան անել, այնպես էլ դու կլինես պարզապես նվաճված էշ։ Եթե մարդը զուրկ է այդ դրական կողմերից և փոխարենը բացասական է ու վախկոտ, ամաչկոտ ու ամեն ինչում անվճռական, անկարող է որևէ բան հստակորեն տարբերակելու, անկարող է ընկալելու ճշմարտությունը, դեռևս չունի կիրարկման ուղի և ավելին՝ նույնիսկ առանց աստվածասեր սրտի (եթե մարդը չունի Աստծուն սիրելու, իմաստալից կյանքով ապրելու կամ իրական մարդ լինելու հասկացողություն), ինչպե՞ս կարող է նման մարդը վկայել Աստծու մասին։ Սա ցույց կտա, որ քո կյանքը քիչ արժեք ունի, և դու ընդամենը նվաճված էշ ես։ Դու կնվաճվեիր, բայց դա պարզապես կնշանակեր, որ դու ապստամբել ես մեծ կարմիր վիշապի դեմ և հրաժարվել ես հնազանդվել նրա զորությանը։ Կնշանակեր, որ դու հավատում ես, որ կա Աստված, ցանկանում ես հնազանդվել Աստծու բոլոր ծրագրերին և չունես որևէ բողոք։ Իսկ ինչ վերաբերում է դրական կողմերին, արդյո՞ք դու կարող ես Աստծու խոսքով ապրել և Աստծուն երևան հանել։ Եթե դու չունես այս կողմերից ոչ մեկը, դա նշանակում է, որ դու ձեռք չես բերվել Աստծու կողմից և ընդամենը նվաճված էշ ես։ Քո մեջ ցանկալի ոչինչ չկա, և Սուրբ Հոգին չի գործում քո մեջ։ Ձեր մարդկայնությունը չափազանց պակասում է. Աստծու համար անհնար է քեզ օգտագործելը։ Դու պետք է Աստծու կողմից արժանի համարվես և հարյուր անգամ ավելի լավը լինես, քան անհավատ գազաններն ու քայլող մեռելները. միայն այս մակարդակին հասնողներն են որակավորված կատարելագործվելու: Միայն եթե մարդն ունի մարդկայնություն և խիղճ, պիտանի է Աստծու օգտագործման համար: Միայն այն ժամանակ, երբ կատարելագործվեք, կարող եք մարդկային համարվել: Միայն կատարելագործվածներն են իմաստալից կյանքով ապրող մարդիկ: Միայն այդպիսի մարդիկ կարող են է՛լ ավելի հնչեղ վկայություն տալ Աստծուն:


Դու պետք է մի կողմ դնես կարգավիճակի օրհնությունները և հասկանաս մարդուն փրկություն բերելու Աստծու մտադրությունը

Մարդկային տեսանկյունից` անհնար է ավարտուն դարձնել Մովաբի սերունդներին, ոչ էլ նրանք որակավորված են այդպիսին դարձվելու համար։ Իսկ Դավթի որդիները, ընդհակառակը, վստահաբար ունեն հույս և, հիրավի, կարող են ավարտուն դարձվել։ Եթե որևէ մեկը Մովաբի սերունդ է, նա չի կարող ավարտուն դարձվել։ Նույնիսկ հիմա դուք դեռ չգիտեք ձեր մեջ տարվող աշխատանքի կարևորությունը. նույնիսկ այս փուլում ձեր սրտերում դեռ պահում եք ձեր ապագայի հեռանկարները և դժկամությամբ եք հրաժարվում դրանցից։ Ոչ ոքի չի մտահոգում, թե ինչու է Աստված այսօր որոշել աշխատել ձեզ նման ամենաանարժան մարդկանց խմբի վրա։ Հնարավո՞ր է, որ Նա սխալ է թույլ տվել այս գործում։ Մի՞թե այս գործը պատահական բացթողում է։ Ինչո՞ւ է Աստված, որ միշտ քաջատեղյակ է, որ Մովաբի զավակներն եք, իջել, որպեսզի գործի հենց ձեր մեջ։ Մի՞թե սա երբեք չի անցնում ձեր մտքով։ Մի՞թե Աստված երբեք հաշվի չի առնում սա Իր գործն անելիս։ Մի՞թե Նա անխոհեմաբար է վարվում։ Մի՞թե Նա ի սկզբանե չգիտեր, որ Մովաբի սերունդներն եք։ Մի՞թե չեք գիտակցում, որ հարկավոր է հաշվի առնել այս ամենը։ Ո՞ւր են կորել ձեր պատկերացումները։ Մի՞թե ձեր այդ առողջ դատողությունը խաթարվել է։ Ո՞ւր են կորել ձեր խելացիությունն ու իմաստությունը։ Մի՞թե այն պատճառով է, որ այնքան մեծահոգի եք՝ ուշադրություն չեք դարձնում նման մանրուքներին։ Ձեր միտքը չափազանց զգայուն է այնպիսի հարցերում, ինչպիսիք են ձեր ապագայի հեռանկարներն ու ձեր սեփական ճակատագիրը, սակայն երբ խոսքը վերաբերում է որևէ այլ բանի, այն թմրած է, դանդաղամիտ և բացարձակապես անտեղյակ։ Ինչի՞ն եք հավատում առհասարակ։ Ապագայի ձեր հեռանկարների՞ն։ Թե՞ Աստծուն։ Մի՞թե այն, ինչին հավատում ես, քո գեղեցիկ նշանակության վայրը չէ։ Մի՞թե քո ապագայի հեռանկարները չեն։ Կյանքի ճանապարհից որքա՞նն ես դու հասկացել։ Որքանի՞ն ես հասել։ Մի՞թե կարծում ես, որ Մովաբի սերունդների վրա այժմ տարվող աշխատանքն արվում է ձեզ նվաստացնելու համար։ Մի՞թե դիտավորյալ է արվում՝ ձեր տգեղությունը բացահայտելու համար։ Մի՞թե միտումնավոր է արվում, որպեսզի ընդունեք հանդիմանությունը, և այնուհետև ձեզ գցեն կրակի լիճը։ Ես երբեք չեմ ասել, որ դուք ապագայի հեռանկարներ չունեք, և, առավել ևս, որ պետք է ոչնչացվեք կամ կորստյան մատնվեք։ Մի՞թե Ես հրապարակավ հնչեցրել եմ նման խոսքեր։ Դու ասում ես, թե անհույս ես, բայց մի՞թե սա այն դատավճիռը չէ, որն ինքդ ես կայացրել։ Մի՞թե սա քո իսկ մտածելակերպի հետևանքը չէ։ Մի՞թե քո սեփական դատավճիռները հաշվի են առնվում։ Եթե Ես ասեմ, որ օրհնված չես, ապա վստահաբար կործանման կմատնվես, իսկ եթե Ես ասեմ, որ օրհնված ես, ապա հաստատապես չես կործանվի։ Ես միայն ասում եմ, որ դու Մովաբի սերունդն ես. Ես չեմ ասել, թե դու կկործանվես։ Պարզապես Մովաբի սերունդներն անիծված են և ապականված մարդկանց մի ցեղ են։ Ավելի վաղ հիշատակվել է մեղքը. մի՞թե բոլորդ մեղավոր չեք։ Մի՞թե բոլոր մեղավորներն ապականված չեն եղել Սատանայի կողմից։ Մի՞թե բոլոր մեղավորները չեն դիմակայում և չեն ապստամբում Աստծու դեմ։ Մի՞թե նրանք, ովքեր դիմակայում են Աստծուն, չպետք է անիծվեն։ Մի՞թե բոլոր մեղավորները չպետք է ոչնչացվեն։ Այդ դեպքում, մարմնից ու արյունից կազմված մարդկանցից ո՞վ կարող էր փրկվել։ Ինչպե՞ս կարող էիք ողջ մնալ մինչ օրս։ Դուք լցվել եք բացասականությամբ, քանի որ Մովաբի սերունդներն եք. մի՞թե դուք նույնպես մեղավորների շարքին պատկանող մարդիկ չեք։ Ինչպե՞ս եք գոյատևել մինչ օրս։ Երբ կատարելության մասին է խոսվում, դուք երջանկանում եք և երբ լսում եք, որ փորձառաբար ապրելու եք մեծ նեղություն, զգում եք՝ այն ձեզ էլ ավելի օրհնված է դարձնում։ Կարծում եք, որ, դառնալով հաղթահարողներ նեղության միջով անցնելուց հետո, սա, առավել ևս, կլինի Աստծու մեծ օրհնությունն ու Նրա կողմից ձեր գերագույն բարձրացումը։ Մովաբի հիշատակումից ձեր մեջ խռովություն է արթնանում. մեծ թե փոքր՝ բոլորն անասելի տխրություն են զգում, և ձեր սրտերում բնավ ուրախություն չկա, և զղջում եք, որ ծնվել եք։ Դուք չեք հասկանում Մովաբի սերունդների վրա տարվող աշխատանքի այս փուլի կարևորությունը. դուք միայն գիտեք բարձր դիրքերի ձգտել, և երբ զգում եք, որ հույս չկա, նահանջում եք։ Կատարելագործվելու և ապագա նշանակության վայրի հիշատակումից երջանկություն եք զգում։ Դուք հավատում եք Աստծուն՝ օրհնություններ քաղելու և բարեհաջող նշանակության վայր ունենալու համար։ Ոմանք այժմ մտավախություն են զգում իրենց դիրքի պատճառով։ Քանի որ նրանք ցածր արժեքի և ցածր դիրքի տեր են, չեն ցանկանում ձգտել կատարելագործվելու։ Սկզբում խոսվեց կատարելագործվելու մասին, ապա հիշատակվեցին Մովաբի սերունդները, այսպիսով՝ մարդիկ մերժեցին կատարելագործվելու այն ուղին, որի մասին նախկինում նշվել էր։ Պատճառն այն է, որ սկզբից մինչև վերջ չեք գիտակցել այս գործի կարևորությունը, և ոչ էլ ձեզ հետաքրքրում է դրա կարևորությունը։ Ձեր հասակը չափազանց փոքր է, և չեք կարող դիմանալ նույնիսկ ամենաչնչին խաթարմանը։ Երբ տեսնում եք, որ ձեր ինքնությունը չափազանց անկարևոր է, դառնում եք բացասական և կորցնում եք ձգտելը շարունակելու հավատը։ Մարդիկ շնորհք ստանալն ու խաղաղություն վայելելը պարզապես համարում են հավատքի խորհրդանիշներ, իսկ օրհնությունների ձգտումը՝ Աստծու հանդեպ իրենց հավատքի հիմք։ Շատ քչերն են ձգտում ճանաչել Աստծուն կամ փոխել իրենց բնավորությունը։ Իրենց հավատքի մեջ մարդիկ փորձում են պարտադրել Աստծուն, որ իրենց տա հարմարավետ նշանակության վայր ու այն բոլոր շնորհքները, որոնք կարող էին ցանկանալ, փորձում են դարձնել Նրան իրենց ծառան, ստիպել Նրան, որ խաղաղ ու բարեկամական հարաբերություններ պահպանի իրենց հետ, որպեսզի ոչ մի պահի իրենց միջև երբևէ հակասություն չծագի։ Այսինքն՝ Աստծու հանդեպ նրանց հավատը պահանջում է, որ Նա խոստանա բավարարել իրենց բոլոր պահանջները և շնորհել այն ամենը, ինչի համար նրանք խնդրում են՝ հիմնվելով Աստվածաշնչում իրենց կարդացած այն խոսքերի վրա, թե «Ես կլսեմ այն ամենը, ինչ խնդրում եք»։ Նրանք ակնկալում են, որ Աստված չի դատի կամ չի էտի ոչ մեկին, քանի որ Նա միշտ եղել է ողորմած Փրկիչ Հիսուսը, որը բոլոր ժամանակներում և բոլոր վայրերում լավ հարաբերություններ է պահպանում մարդկանց հետ։ Աստծուն հավատալու մարդկանց ձևը հետևյալն է. նրանք պարզապես անամոթաբար պահանջներ են ներկայացնում Աստծուն՝ հավատալով, որ անկախ նրանից՝ ապստամբ են, թե հնազանդ, Նա պարզապես պետք է շարունակի ամեն ինչ պարգևել իրենց։ Նրանք պարզապես շարունակաբար «պարտքեր են գանձում» Աստծուց՝ հավատալով, որ Նա պետք է առանց որևէ դիմադրության «վերադարձնի» դրանք, և ավելին՝ կրկնապատիկ վճարի։ Նրանք կարծում են, որ անկախ նրանից՝ Աստված իրենցից որևէ բան ստացել է, թե ոչ, Նա միայն կարող է իրենց կողմից մանիպուլացվել և Նա չի կարող տնօրինել մարդկանց, ինչպես Ինքն է ցանկանում, առավել ևս, երբ Ինքը ցանկանա և առանց նրանց թույլտվության, բացահայտել մարդկանց Իր իմաստությունն ու արդար բնույթը, որոնք թաքնված են եղել երկար տարիներ։ Նրանք պարզապես խոստովանում են իրենց մեղքերն Աստծուն՝ հավատալով, որ Նա պարզապես պետք է իրենց թողություն տա՝ առանց որևէ հակակրանք զգալու դրա նկատմամբ, և որ դա կշարունակվի հավերժ։ Նրանք պարզապես հրամաններ են տալիս Աստծուն՝ հավատալով, որ Նա պետք է հնազանդվի իրենց, քանի որ Աստվածաշնչում գրված է, որ Աստված չի եկել, որպեսզի մարդիկ Նրան ծառայեն, այլ որպեսզի Ինքը ծառայի մարդկանց, և որ Նա եկավ՝ նրանց ծառան լինելու համար։ Նույնիսկ հիմա մի՞թե դեռ այս կերպ չեք հավատում։ Ամեն անգամ, երբ չեք կարողանում որևէ բան ստանալ Աստծուց, ցանկանում եք փախչել. երբ որևէ բան չեք հասկանում, այնքան եք չարանում և նույնիսկ այնքան հեռուն եք գնում, որ ամեն տեսակի հայհոյանք եք թափում Նրա վրա։ Դուք պարզապես թույլ չեք տալիս, որ Աստված Ինքը լիարժեքորեն արտահայտի Իր իմաստությունն ու հրաշագործությունը. փոխարենը՝ պարզապես ցանկանում եք ժամանակավոր հանգստությունով ու հարմարավետությունով տարված լինել։ Մինչ այսօր Աստծու հանդեպ հավատքի ձեր վերաբերմունքը կազմված է եղել լոկ նույն հին պատկերացումներից։ Եթե Աստված ձեզ ցույց է տալիս Իր մեծափառության նույնիսկ մի չնչին մասը, դուք դժգոհ եք դառնում։ Հիմա տեսնո՞ւմ եք, թե որքան մեծ է ձեր հասակը։ Մի՛ կարծեք, թե դուք բոլորդ հավատարիմ եք Աստծուն, երբ իրականում ձեր հին պատկերացումները չեն փոխվել։ Երբ քեզ ոչինչ չի պատահում, հավատում ես, թե ամեն ինչ հարթ է ընթանում, և Աստծու հանդեպ քո սերը հասնում է իր բարձրակետին։ Հենց որ մի չնչին բան է պատահում քեզ, իսկույն ընկնում ես Հադես։ Մի՞թե սա է Աստծուն հավատարիմ լինելը։

Եթե նվաճման գործի վերջին փուլն սկսվեր Իսրայելում, ապա նվաճման այդպիսի գործը որևէ իմաստ չէր ունենա։ Գործն ամենանշանակալիցն է, երբ այն կատարվում է Չինաստանում և կատարվում է ձեզ նման մարդկանց վրա։ Դուք մարդկանցից ամենանվաստն եք՝ ամենացածր կարգավիճակն ունեցողները. դուք այս հասարակության ամենացածր մակարդակում գտնվողներն եք և նրանք, ովքեր ի սկզբանե ամենաքիչն են ընդունել Աստծուն։ Դուք այն մարդիկ եք, որոնք ամենից շատն են հեռացել Աստծուց և որոնք ամենածանրն են վնասվել։ Քանի որ գործի այս փուլը լոկ նվաճման համար է, մի՞թե ամենահարմարը չէ, որ դուք ընտրվեք՝ ապագա վկայությունը տալու համար։ Եթե նվաճման գործի առաջին քայլը չի արվել ձեզ նման մարդկանց վրա, ապա դժվար կլինի առաջ տանել գալիք նվաճման գործը, քանի որ հաջորդող նվաճման գործն արդյունքների կհասնի՝ հիմնվելով այս գործի` այսօր կատարվելու փաստի վրա։ Նվաճման ներկա գործը նվաճման ընդհանուր գործի լոկ սկիզբն է։ Դուք նվաճվողների առաջին խումբն եք. ողջ մարդկության ներկայացուցիչներն եք, որը պիտի նվաճվի։ Ճշմարիտ ճանաչողություն ունեցող մարդիկ կտեսնեն, որ ողջ գործը, որ Աստված անում է այսօր, մեծ է։ Նա ոչ միայն թույլ է տալիս մարդկանց գիտակցել իրենց սեփական ըմբոստությունը, այլև բացահայտում է նրանց ինքնությունը։ Նրա խոսքերի նպատակն ու իմաստը մարդկանց բացասական դարձնելը չէ, ոչ էլ նրանց տապալելը։ Դա այն բանի համար է, որ նրանք լուսավորում ու փրկություն ստանան Իր խոսքերի միջոցով. դա Իր խոսքերի օգնությամբ նրանց ոգին արթնացնելու համար է։ Աշխարհի արարումից ի վեր մարդն ապրել է Սատանայի իշխանության ներքո՝ ո՛չ իմանալով, ո՛չ էլ հավատալով, որ Աստված գոյություն ունի։ Այն, որ այս մարդիկ կարող են ստանալ Աստծու մեծ փրկությունն ու մեծ վեհացումը, իսկապես ցույց է տալիս Աստծու սերը․ բոլոր նրանք, ովքեր ճշմարիտ ճանաչողություն ունեն, այսպես կմտածեն։ Իսկ ի՞նչ կասեք նրանց մասին, ովքեր չունեն նման ճանաչողություն։ Նրանք կասեն. «Ա՜խ, Աստված ասաց, թե մենք Մովաբի սերունդներն ենք. Նա սա ասաց Իր իսկ խոսքերով։ Մի՞թե դեռ կարող ենք բարի ելք ունենալ։ Մենք Մովաբի սերունդներն ենք և անցյալում դիմադրել ենք Նրան։ Աստված եկել է մեզ դատապարտելու. մի՞թե չես տեսնում, թե ինչպես է Նա միշտ դատել մեզ հենց սկզբից։ Քանի որ դիմակայել ենք Աստծուն, ահա թե ինչպես պետք է հանդիմանվենք»։ Մի՞թե այս խոսքերը ճիշտ են։ Այսօր Աստված դատում է ձեզ, հանդիմանում և դատապարտում, բայց դու պետք է իմանաս, որ քո դատապարտման նպատակն այն է, որ ճանաչես ինքդ քեզ։ Նա դատապարտում է, անիծում, դատում և հանդիմանում, որպեսզի ճանաչես ինքդ քեզ, որպեսզի քո խառնվածքը կարողանա փոխվել, և, նույնիսկ ավելին, որպեսզի իմանաս քո արժեքը և տեսնես, որ Աստծու բոլոր գործողություններն արդար են և Նրա բնույթի և Նրա գործի կարիքների համաձայն է, որ Նա գործում է՝ մարդու փրկության Իր ծրագրի համաձայն, և որ Նա այն արդար Աստվածն է, որ սիրում ու փրկում է մարդուն, և որ նաև դատում ու հանդիմանում է մարդուն։ Եթե դու միայն գիտես, որ ցածր կարգավիճակ ունես, որ ապականված ես և ըմբոստ, բայց չգիտես, որ Աստված մտադիր է բացահայտել Իր փրկությունն այն դատաստանի և պատժի միջոցով, որը Նա այսօր կատարում է քեզ վրա, ապա չունես իրողությունները փորձառաբար ապրելու որևէ միջոց, առավել ևս, ի վիճակի չես շարունակելու առաջ շարժվել։ Աստված չի եկել՝ մարդկանց տապալելու կամ ոչնչացնելու, այլ դատելու, անիծելու, հանդիմանելու և փրկելու նրանց։ Մինչև Նրա 6000-ամյա տնօրինման ծրագրի ավարտը, նախքան Նա կբացահայտի մարդու յուրաքանչյուր տեսակի ելքը, Աստծու գործը երկրի վրա լիովին հանուն փրկության է. դրա նպատակն է նրանց, ովքեր սիրում են Իրեն, դարձնել միանգամայն ավարտուն և նրանց բերել Իր տիրակալության տակ հանձնվելու։ Անկախ նրանից, թե Աստված ինչպես է փրկում մարդկանց, այդ ամենն արվում է՝ նրանց դրդելով կտրվել իրենց հին սատանայական բնույթից. այսինքն՝ Նա փրկում է մարդկանց՝ մղելով նրանց ձգտել կյանքին։ Եթե նրանք այդպես չվարվեն, ապա Աստծու փրկությունն ընդունելու որևէ միջոց չեն ունենա։ Փրկությունն Ինքնին Աստծու գործն է, իսկ կյանքին ձգտումը մի բան է, որ մարդը պետք է ունենա, որպեսզի ընդունի փրկություն։ Մարդու աչքերում փրկությունն Աստծու սերն է, իսկ Աստծու սերը չի կարող լինել հանդիմանություն, դատաստան և անեծքներ. փրկությունը պետք է պարունակի ողորմություն, գթասրտություն և, ավելին, սփոփանքի խոսքեր, ինչպես նաև Աստծու կողմից շնորհված անսահման օրհնություններ։ Մարդիկ հավատում են, որ երբ Աստված փրկում է մարդուն, Նա այդպես է անում՝ նրան հուզելով Իր օրհնություններով և շնորհքով, որպեսզի նա կարողանա իր սիրտը տալ Աստծուն։ Այսինքն՝ մարդուն հուզելը Նրա կողմից մարդուն փրկելն է։ Այս տեսակ փրկությունը գործարքային է։ Միայն այն ժամանակ, երբ Աստված նրան հարյուրապատիկ շնորհի, մարդը կգա հանձնվելու Աստծու անվան առաջ և դրանով իսկ հպարտություն կպատճառի Աստծուն ու պատիվ կբերի Նրան։ Սա մարդկության համար Աստծու մտադրությունը չէ։ Աստված եկել է երկրի վրա գործելու, որպեսզի փրկի ապականված մարդկությանը. սրա մեջ ոչ մի կեղծիք չկա։ Եթե սա այդպես չլիներ, Նա, անշուշտ, անձամբ չէր գա՝ Իր գործն անելու։ Անցյալում Նրա փրկության միջոցները ներառում էին գերագույն ողորմություն և գթասրտություն ցուցաբերելը, այնքան, որ Նա տվեց Իր ամենը Սատանային՝ համայն մարդկության դիմաց։ Ներկան ամենևին նման չէ անցյալին. այսօր ձեր փրկությունը տեղի է ունենում վերջին օրերի ժամանակաշրջանում, երբ յուրաքանչյուրը դասակարգվում է՝ ըստ իր տեսակի. ձեր փրկության միջոցը ոչ թե ողորմությունն ու գթասրտությունն են, այլ հանդիմանությունն ու դատաստանը, որպեսզի մարդը կարողանա ավելի հիմնովին փրկվել։ Հետևաբար, այն ամենը, ինչ ստանում եք, հանդիմանություն է, դատաստան և անգութ հարված, բայց իմացե՛ք. այս անգութ հարվածի մեջ չկա ամենաչնչին իսկ պատիժը։ Անկախ նրանից, թե որքան խիստ կարող են լինել Իմ խոսքերը, այն, ինչ բաժին է հասնում ձեզ, ընդամենը մի քանի խոսքեր են, որոնք կարող են ձեզ բոլորովին անգութ թվալ, և որքան էլ բարկացած կարող եմ լինել Ես, այն, ինչ հասնում է ձեզ, դարձյալ հանդիմանության խոսքեր են, և Ես նպատակ չունեմ ձեզ վնասելու կամ մահվան մատնելու։ Մի՞թե այս ամենը փաստ չէ։ Իմացե՛ք, որ այսօր, լինի դա արդար դատաստան, թե անգութ զտում ու հանդիմանություն, ամեն ինչ հանուն փրկության է։ Անկախ նրանից, թե այսօր յուրաքանչյուրը կդասակարգվի՝ ըստ իր տեսակի, թե կբացահայտվեն ամեն տեսակի մարդիկ, Աստծու բոլոր խոսքերի և գործերի նպատակն է փրկել նրանց, ովքեր իսկապես սիրում են Աստծուն։ Արդար դատաստանը բերվում է մարդուն մաքրագործելու համար, և անգութ զտումը՝ նրան մաքրագործելու համար. և՛ խիստ խոսքերը, և՛ խրատումն արվում են մաքրագործելու համար և հանուն փրկության են։ Հետևաբար, փրկության այսօրվա մեթոդը նման չէ անցյալի մեթոդին։ Այսօր արդար դատաստանը ծառայում է որպես ձեր փրկությունը և որպես լավ գործիք՝ ձեզնից յուրաքանչյուրին ըստ իր տեսակի դասակարգելու համար, իսկ անգութ հանդիմանությունը ծառայում է որպես ձեր մեծագույն փրկությունը։ Ի՞նչ ունեք ասելու նման հանդիմանության և դատաստանի առջև։ Մի՞թե միշտ չեք վայելել փրկություն՝ սկզբից մինչև վերջ։ Տեսել եք մարմնացյալ Աստծուն և գիտակցել Նրա ամենակարողությունն ու իմաստությունը. բացի այդ, բազմիցս փորձառությամբ եք ապրել հարված ու կարգավարժանք։ Սակայն մի՞թե նաև գերագույն շնորհք չեք ստացել։ Մի՞թե ձեր օրհնություններն ավելի մեծ չեն, քան որևէ մեկինը։ Ձեր շնորհքներն ավելի առատ են, քան Սողոմոնի վայելած փառքն ու հարստությունը։ Մտածե՛ք այդ մասին. եթե Իմ գալու մտադրությունը ձեզ դատապարտելն ու պատժելը լիներ, այլ ոչ թե փրկելը, մի՞թե ձեր օրերը կարող էին այսքան երկար տևել։ Մի՞թե դուք՝ մսից ու արյունից կազմված մեղավոր էակներդ, կկարողանայիք գոյատևել մինչև օրս։ Եթե Իմ նպատակը լոկ ձեզ պատժելը լիներ, ապա ինչո՞ւ Ես մսեղի պիտի դառնայի և ձեռնամուխ լինեի նման մեծ նախաձեռնության։ Մի՞թե ձեզ ոչնչություններիդ պատժելը հնարավոր չէր լինի՝ ընդամենը մեկ բառ արտասանելով։ Մի՞թե Ես դեռ կարիք կունենայի ձեզ ոչնչացնելու ձեզ դիտավորյալ դատապարտելուց հետո։ Դեռ չե՞ք հավատում Իմ այս խոսքերին։ Մի՞թե Ես կարող էի մարդուն փրկել լոկ ողորմությամբ ու գթասրտությամբ։ Կամ մի՞թե կարող էի միայն խաչելությունն օգտագործել՝ մարդուն փրկելու համար։ Մի՞թե Իմ արդար բնույթն ավելի նպաստավոր չէ՝ մարդուն լիովին հնազանդ դարձնելու համար։ Մի՞թե այն ավելի ունակ չէ մարդուն հիմնովին փրկելու։

Թեև Իմ խոսքերը խիստ են, դրանք բոլորը փրկություն են մարդու համար, քանի որ Ես միայն խոսքեր եմ ասում և չեմ պատժում մարդու մսեղին։ Այս խոսքերը մարդուն մղում են ապրելու լույսի մեջ, իմանալու, որ լույսը գոյություն ունի, իմանալու, որ լույսը թանկագին է, և հատկապես՝ իմանալու, թե որքան օգտակար են այս խոսքերն իր համար, ինչպես նաև իմանալու, որ Աստված փրկություն է։ Թեև Ես բազմաթիվ խոսքեր եմ արտահայտել հանդիմանության ու դատաստանի մասին, իրականում ոչինչ չի հասել ձեզ։ Ես եկել եմ՝ հենց Իմ գործը կատարելու և Իմ խոսքերն ասելու համար, և թեև Իմ խոսքերը խիստ են, դրանք ասվում են ձեր ապականության և ձեր ապստամբության դատաստանի համար։ Սա անելու Իմ նպատակը մնում է նույնը՝ մարդուն փրկել Սատանայի իշխանությունից։ Նպատակն այն է, որ Իմ խոսքերով փրկեմ մարդուն, ոչ թե վնասեմ նրան Իմ խոսքերով։ Իմ խոսքերը խիստ են, որպեսզի Իմ գործում արդյունքների հասնեմ։ Միայն նման գործի միջոցով մարդը կարող է ճանաչել ինքն իրեն և ազատվել իր ապստամբ խառնվածքից։ Խոսքերի միջոցով գործի մեծագույն նշանակությունն այն է, որ այն մարդկանց հնարավորություն է տալիս ճշմարտությունը գիտակցելուց հետո կիրարկել այն և այդպիսով հասնել իրենց բնավորության փոփոխություններին, ճանաչել իրենց և ճանաչել Աստծու գործը։ Միայն խոսքերի միջոցով գործը կատարելը կարող է կապի կամուրջ դառնալ Աստծու և մարդու միջև, և միայն խոսքերը կարող են բացատրել ճշմարտությունը։ Այս կերպ գործելը մարդուն նվաճելու լավագույն միջոցն է. խոսքերի արտահայտումից բացի, ոչ մի այլ մեթոդ չի կարող մարդկանց հնարավորություն տալ առավել պարզորեն հասկանալու ճշմարտությունը և Աստծու գործը։ Այդ պատճառով, Իր գործի վերջնական փուլում Աստված օգտագործում է մարդու հետ խոսելու եղանակը՝ նրա համար բացահայտելու բոլոր ճշմարտություններն ու խորհուրդները, որոնք նա չի հասկանում՝ թույլ տալով նրան Աստծուց ստանալ ճշմարիտ ճանապարհն ու կյանքը՝ այդպիսով բավարարելով Նրա մտադրությունները։ Մարդու նկատմամբ Աստծու գործի նպատակն է մարդուն հնարավորություն ընձեռել բավարարելու Աստծու մտադրությունները, և դա արվում է նրան փրկելու համար։ Այդ պատճառով Նրա կողմից մարդու փրկության ընթացքում Նա չի կատարում նրան պատժելու գործը։ Մարդուն փրկելիս Աստված չի պատժում չարը կամ վարձատրում բարին և ոչ էլ բացահայտում է բոլոր տեսակի մարդկանց նշանակության վայրերը։ Փոխարենը, միայն Իր գործի վերջնական փուլն ավարտելուց հետո Նա կկատարի չարը պատժելու և բարին վարձատրելու գործը և միայն այդ ժամանակ Նա կբացահայտի բոլոր տեսակի մարդկանց ելքը։ Նրանք, ովքեր կպատժվեն, կլինեն նրանք, ովքեր իսկապես անկարող կլինեն փրկվել, իսկ նրանք, ովքեր կփրկվեն, կլինեն նրանք, ովքեր Աստծու փրկությունն են ստացել Նրա կողմից մարդու փրկության ժամանակ։ Փրկության Իր գործը կատարելիս Աստված առավելագույն հնարավոր չափով փրկում է յուրաքանչյուր մարդու, ում կարելի է փրկել, և չի հրաժարվում նրանցից որևէ մեկից, քանզի Աստծու գործի նպատակը մարդուն փրկելն է։ Բոլոր նրանք, ովքեր Աստծու կողմից մարդու փրկության ժամանակ չեն կարող հասնել իրենց բնավորության փոփոխություններին, ինչպես նաև բոլոր նրանք, ովքեր չեն կարող լիովին հնազանդվել Աստծուն, կդառնան պատժի առարկաներ։ Գործի այս փուլը՝ խոսքերի գործը, մարդկանց համար բացահայտում է ողջ Խոսքը, որը նրանք չեն հասկանում, ինչպես նաև բոլոր այն խորհուրդները, որոնք չեն հասկացվում նրանց կողմից։ Սա թույլ է տալիս նրանց հասկանալ Աստծու մտադրությունները և Աստծու պահանջներն իրենց հանդեպ և ունենալ նախապայմաններ՝ Աստծու խոսքերը կիրարկելու և իրենց բնավորության մեջ փոփոխությունների հասնելու համար։ Աստված միայն խոսքեր է օգտագործում Իր գործն անելու համար և չի պատժում մարդկանց փոքր-ինչ ապստամբ լինելու համար։ Սա այն պատճառով է, որ հիմա փրկության գործի ժամանակն է, և եթե մարդիկ պատժվեին ամեն անգամ, երբ ապստամբեին, ապա ոչ ոք փրկվելու հնարավորություն չէր ունենա, և բոլորը կպատժվեին ու կգահավիժեին Հադես։ Մարդուն դատելու համար խոսքեր օգտագործելու նպատակն այն է, որ նա ճանաչի ինքն իրեն և հնազանդվի Աստծուն. նպատակը նրան նման դատաստանով պատժելը չէ։ Խոսքերի գործի ընթացքում շատերը կբացահայտեն իրենց ապստամբությունն ու դիմակայությունը, ինչպես նաև իրենց հնազանդության բացակայությունը մարմնացյալ Աստծու հանդեպ։ Այդուհանդերձ, դրա հետևանքով Նա չի պատժի բոլոր այս մարդկանց, այլ փոխարենը դեն կնետի միայն նրանց, ովքեր մինչև հոգու խորքն ապականված են, և ում հնարավոր չէ փրկել։ Նա նրանց մսեղին կհանձնի Սատանային, իսկ որոշ դեպքերում կոչնչացնի նրանց մսեղին։ Մնացյալը կշարունակեն հետևել և փորձառաբար ապրել էտվելը։ Եթե հետևելու ընթացքում այս մարդիկ դեռևս ի վիճակի չլինեն ընդունել էտվելը և գնալով ավելի ու ավելի այլասերվեն, ուրեմն, նրանք կորցրած կլինեն փրկության իրենց հնարավորությունը։ Յուրաքանչյուր ոք, ով ընդունել է Աստծու խոսքերով նվաճված լինելը, փրկության մի քանի հնարավորություն կունենա. յուրաքանչյուր մարդու փրկության գործում Աստված հնարավորինս մեղմ կվարվի նրանց հանդեպ։ Այլ կերպ ասած՝ նրանց հանդեպ կցուցաբերվի առավելագույն ներողամտություն։ Քանի դեռ մարդիկ հետ կկանգնեն սխալ ուղուց և քանի դեռ կկարողանան ապաշխարել, Աստված նրանց հնարավորություններ կտա ձեռք բերելու Իր փրկությունը։ Երբ մարդիկ առաջին անգամ են ապստամբում Աստծու դեմ, Նա նրանց տապալելու ոչ մի ցանկություն չունի, այլ անում է հնարավոր ամեն ինչ՝ նրանց փրկելու համար։ Եթե ինչ-որ մեկն իրապես այլևս տեղ չունի փրկության համար, ապա Աստված կլքի նրան։ Պատճառը, թե ինչու է Աստված հապաղում որևէ մեկին պատժելիս, այն է, որ Նա ցանկանում է փրկել բոլոր նրանց, ովքեր կարող են փրկվել։ Նա պարզապես խոսքեր է օգտագործում՝ մարդկանց դատելու, լուսավորություն բերելու և առաջնորդելու համար. Նա գավազան չի կիրառում՝ նրանց տապալելու համար։ Մարդկանց փրկություն բերելու համար խոսքեր օգտագործելը գործի վերջին փուլի նպատակն ու նշանակությունն է։


Ինչպե՞ս կարող են Աստծուն իրենց պատկերացումներում սահմանափակողները ընդունել Նրա հայտնությունները

Աստծու գործը մշտապես առաջ է ընթանում, և թեև Նրա գործի նպատակը չի փոխվում, Նրա գործելաոճը շարունակ փոփոխվում է՝ ինչը նշանակում է, որ Աստծու հետևորդները նույնպես անընդհատ փոփոխվում են։ Որքան ավելի շատ գործ է կատարում Աստված, այնքան ավելի լիակատար է դառնում մարդու գիտելիքն Աստծու մասին։ Աստծու գործի արդյունքում համապատասխան փոփոխություններ են տեղի ունենում նաև մարդու խառնվածքի մեջ։ Սակայն Աստծու գործի մշտապես փոփոխվող բնույթի պատճառով նրանք, ովքեր չգիտեն Սուրբ Հոգու գործը, ինչպես նաև այն անմիտ մարդիկ, ովքեր չգիտեն ճշմարտությունը, դառնում են Աստծուն հակառակվողներ։ Աստծու գործը երբեք չի հարմարվում մարդու պատկերացումներին, որովհետև Նրա գործը միշտ նոր է և երբեք հին չէ, և Նա երբեք չի կրկնում նախկին գործերը, այլ կատարում է նախկինում չկատարված գործեր։ Քանի որ Աստված չի կրկնում Իր գործը, իսկ մարդը մշտապես դատում է Աստծու ներկա գործը՝ անցյալում Նրա կատարած գործերի հիման վրա, Աստծու համար չափազանց դժվար է դարձել նոր դարաշրջանի յուրաքանչյուր փուլի Իր գործն իրականացնելը։ Մարդը չափազանց շատ դժվարություններ ունի: Նրա մտածողությունը չափազանց պահպանողական է։ Ոչ ոք չգիտի Աստծու գործը, սակայն բոլորը փորձում են այն սահմանափակել: Երբ մարդը հեռանում է Աստծուց, նա կորցնում է կյանքը, ճշմարտությունը և Աստծու օրհնությունները, սակայն՝ նա չի ընդունում ո՛չ կյանքը, ո՛չ ճշմարտությունը, առավել ևս այն մեծագույն օրհնությունները, որ Աստված շնորհում է մարդկությանը։ Բոլոր մարդիկ ցանկանում են հասնել Աստծուն, սակայն չեն կարողանում հանդուրժել որևէ փոփոխություն Աստծու գործում։ Նրանք, ովքեր չեն ընդունում Աստծու նոր գործը, հավատում են, որ Աստծու գործն անփոփոխ է և հավիտյան գտնվում է անշարժ վիճակում։ Նրանց համոզմամբ՝ Աստծուց հավիտենական փրկություն ստանալու համար բավական է հետևել օրենքին, և` քանի դեռ նրանք ապաշխարում ու խոստովանում են իրենց մեղքերը, Աստծոu մտադրությունները միշտ բավարարված կլինեն։ Նրանք կարծում են, որ Աստված կարող է լինել միայն օրենքին ենթակա և մարդու համար խաչված Աստված։. նրանք նաև համոզված են, որ Աստված չպետք է և չի կարող դուրս գալ Աստվածաշնչի սահմաններից։ Հենց այսպիսի պատկերացումներն են նրանց ամուր շղթայել հին օրենքներին և գամել մեռածկարգադրություններին։ Կան նույնիսկ ավելի շատերը, որոնք հավատում են, որ ինչպիսին էլ որ լինի Աստծու նոր գործը, այն պետք է հիմնավորված լինի մարգարեություններով և որ այդպիսի գործի յուրաքանչյուր փուլում բոլոր նրանք, ովքեր հետևում են Նրան «ճշմարիտ» սրտով, նույնպես պետք է հայտնություններ տեսնեն. հակառակ դեպքում այդ գործը չի կարող համարվել Աստծու գործը։ Մարդու համար Աստծուն ճանաչելն արդեն հեշտ չէ։ Եվ երբ դրան ավելանում են մարդու անհեթեթ սիրտը, ինչպես նաև նրա ապստամբ էությունը՝ լի ինքնագոհությամբ և մեծամտությամբ, մարդու համար ավելի դժվար է դառնում Աստծու նոր գործն ընդունելը։ Մարդը ո՛չ ուշադրությամբ ուսումնասիրում է Աստծու նոր գործը, ո՛չ էլ այն ընդունում խոնարհությամբ։ Փոխարենը նա ընդունում է արհամարհական կեցվածք՝ սպասելով Աստծու հայտնություններին և առաջնորդությանը։ Մի՞թե սրանք մարդու կողմից Աստծու դեմ ապստամբելու և Նրան ընդդիմանալու դրսևորումներ չեն։ Ինչպե՞ս կարող են այսպիսի մարդիկ արժանանալ Աստծու հավանությանը։

Ինչպես Հիսուսն ասաց, որ Եհովայի գործը ժամանակավրեպ է Շնորհի Դարաշրջանում, այնպես էլ ես եմ այսօր ասում, որ Հիսուսի գործն էլ է ժամանակից հետ ընկած։ Եթե լիներ միայն Օրենքի դարաշրջանն առանց Շնորհի Դարաշրջանի, ապա Հիսուսը չէր խաչվի և չէր կարողանա փրկել ողջ մարդկությանը։ Եթե լիներ միայն Օրենքի Դարաշրջանը, արդյո՞ք մարդկությունը մինչև հիմա գոյություն կունենար։ Պատմությունը շարժվում է առաջ, և մի՞թե այն Աստծու գործի բնական օրենքը չէ։ Մի՞թե այն տիեզերքում մարդուն Աստծու կառավարման պատկերը չէ։ Պամությունն առաջ է շարժվում, Աստծու գործը՝ նույնպես։ Աստծու մտադրությունները մշտապես փոփոխվում են։ Նա չէր կարող վեց հազար տարի մնալ գործի միևնույն փուլում, որովհետև բոլորին հայտնի է, որ Աստված միշտ նոր է և երբեք հին չէ, և Նա չէր կարող անընդհատ կրկնել նույն գործը, ինչպիսին խաչելությունն է՝ շարունակաբար խաչվելով մեկ, երկու, երեք անգամ… Այդպես մտածելը պարզապես ծիծաղելի կլիներ։ Աստված նույն գործը շարունակաբար չի կատարում. Նրա գործը մշտապես փոփոխվում է և միշտ նոր է, ինչպես ես եմ ձեզ ամեն օր նոր խոսքեր ասում և նոր գործ կատարում։ Սա է այն գործը, որ ես անում եմ, և այստեղ առանցքային են «նոր» և «զարմանալի» բառերը։ «Աստված անփոփոխ է, և Աստված միշտ Աստված կմնա»՝ այս խոսքն իրապես ճշմարիտ է. Աստծու էությունը չի փոխվում․ Աստված միշտ Աստված է և երբեք չի կարող դառնալ սատանա, բայց դա չի ապացուցում, որ Նրա գործը նույնքան մշտական և անփոփոխ է, որքան Նրա էությունը։ Դու հայտարարում ես, թե Աստված անփոփոխ է, բայց այդ դեպքում ինչպե՞ս կբացատրես այն, որ Աստված միշտ նոր է և երբեք հին չէ։ Աստծու գործը մշտապես տարածվում և անընդհատ փոփոխվում է, իսկ Նրա մտադրությունները շարունակաբար բացահայտվում և հայտնի են դառնում մարդուն։ Երբ մարդը փորձառությամբ ճանաչում է Աստծու գործը, նրա բնավորությունը, ինչպես նաև նրա գիտելիքն անընդհատ փոխվում են։ Այդ դեպքում՝ որտեղի՞ց է բխում այդ փոփոխությունը։ Մի՞թե այն չի բխում Աստծու մշտապես փոփոխվող գործից։ Եթե մարդու բնավորությունը կարող է փոխվել, ապա ինչո՞ւ մարդը չի կարող թույլ տալ, որ Իմ գործն ու խոսքերն էլ շարունակաբար փոխվեն։ Մի՞թե Ես պետք է ենթարկվեմ մարդու սահմանափակումներին։ Այսպես մտածելով արդյոք դու չե՞ս դիմում անհիմն փաստարկների և խեղաթյուրված տրամաբանության։

Իր հարությունից հետո Հիսուսը հայտնվեց աշակերտներին և ասաց. «Եվ ահա ես կուղարկեմ ձեզ իմ Հոր խոստումը, իսկ դուք նստե՛ք Երուսաղեմ քաղաքում, մինչև որ երկնքից զորությամբ զգեստավորվեք» Գիտե՞ս, թե ինչպես կարելի է բացատրել այս խոսքերը։ Արդյո՞ք դու այժմ օժտված ես Նրա զորությամբ։ Հասկանո՞ւմ ես, թե ինչին է վերաբերում «զորություն»։ Հիսուսը հայտարարեց, որ վերջին օրերին ճշմարտության Հոգին պիտի տրվի մարդուն։ Վերջին օրերը հիմա են․ հասկանո՞ւմ ես, թե ինչպես է ճշմարտության Հոգին արտահայտում խոսքերը։ Որտե՞ղ է ճշմարտության Հոգին հայտնվում և գործում։ Եսայիա մարգարեի մարգարեությունների գրքում երբեք չի հիշատակվել, թե Նոր Կտակարանի դարում Հիսուս անունով մի երեխա պիտի ծնվի. այնտեղ պարզապես գրված էր, որ Էմմանուել անունով մի որդի պիտի ծնվի։ Ինչո՞ւ «Հիսուս» անունը չի հիշատակվում։ Հին Կտակարանում այս անունը ոչ մի տեղ չի հայտնվում, ուրեմն ինչո՞ւ ես դու դեռ հավատում Հիսուսին։ Չէ՞ որ դու չես սկսել հավատալ Հիսուսին միայն այն ժամանակ, երբ սեփական աչքերով ես տեսել Նրան։ Թե՞ սկսել ես հավատալ՝ հայտնություն ստանալուց հետո։ Մի՞թե Աստված քեզ իսկապես այդպիսի շնորհ ցույց կտար։ Մի՞թե Նա քեզ այսքան մեծ օրհնություններ կտար։ Ո՞րն է Հիսուսին հավատալու քո հիմքը: Ինչո՞ւ չես հավատում, որ Աստված այսօր մսեղի է դարձել ։ Ինչո՞ւ ես ասում, թե այն, որ Աստծուց qեզ հայտնություն չի տրվել, ապացույցն է, որ Նա չի մարմնացել մսեղիում։ Մի՞թե Աստված պետք է նախապես տեղեկացնի մարդկանց, նախքան Իր գործը սկսելը։ Մի՞թե Նա նախ պետք է ստանա նրանց հավանությունը։ Եսայիան պարզապես հայտարարեց, որ մի որդի պիտի ծնվի մսուրում. նա երբեք չի մարգարեացել, որ Մարիամը պիտի ծնի Հիսուսին։ Այդ դեպքում կոնկրետ ինչի՞ վրա է խարսխված Մարիամից ծնված Հիսուսի հանդեպ քո հավատը: Չէ՞ որ քո հավատը խճճված չէ։ Ոմանք ասում են, որ Աստծու անունը չի փոխվում։ Այդ դեպքում ինչո՞ւ Եհովայի անունը դարձավ Հիսուս։ Չէ՞ որ մարգարեացվել էր, որ Մեսիան պիտի գա. ուրեմն ինչո՞ւ եկավ Հիսուս անունով մի մարդ։ Ինչո՞ւ փոխվեց Աստծու անունը։ Մի՞թե նման մի գործ վաղուց արդեն չէր կատարվել։ Մի՞թե Աստված այսօր չի կարող ավելի նոր գործ կատարել։ Երեկվա գործը կարող է փոփոխվել, և Հիսուսի գործը կարող էր շարունակել Եհովայի գործը։ Այդ դեպքում մի՞թե Հիսուսի գործին չի կարող հաջորդել մեկ այլ գործ։ Եթե Եհովայի անունը կարող էր փոխվել և դառնալ Հիսուս, ապա մի՞թե Հիսուսի անունն էլ չի կարող փոխվել։ Այս ամենում ոչ մի տարօրինակ բան չկա. պարզապես մարդիկ չափազանց պարզամիտ են։ Աստված միշտ Աստված է։ Անկախ նրանից, թե ինչպես է փոխվում Նրա գործը և ինչպես կարող է փոխվել Նրա անունը, Նրա խառնվածքը ու իմաստությունը երբեք չեն փոխվում։ Եթե կարծում ես, որ Աստծուն կարելի է կոչել միայն «Հիսուս» անունով, ապա չափազանց սահմանափակ գիտելիքի տեր ես։ Կհամարձակվե՞ս պնդել, որ «Հիսուս»-ը հավիտյան պիտի լինի Աստծու անունը, որ Աստծուն պիտի միշտ կանչեն «Հիսուս» անունով, և որ դա երբեք չի փոխվի։ Կհամարձակվե՞ս վստահությամբ ասել, որ հենց «Հիսուս» անունն է ավարտել Օրենքի Դարաշրջանը և նաև ավարտելու է վերջին դարաշրջանը։ Ո՞վ կարող է ասել, որ Հիսուսի շնորհը կարող է դարաշրջանը վերջացնել։ Եթե հստակ ըմբռնում չունենաս այս ճշմարտությունների մասին, ապա ոչ միայն ի վիճակի չես լինի Ավետարանը քարոզելու, այլև ինքդ էլ չես կարողանա հաստատուն կանգնել։ Երբ գա այն օրը, երբ դու լուծես կրոնասերների բոլոր խնդիրները և հերքես նրանց բոլոր մոլորությունները, դա կլինի ապացույցը, որ լիովին համոզված ես այս փուլի գործի մեջ և չունես անգամ ամենաչնչին կասկած։ Եթե չկարողանաս հերքել նրանց մոլորությունները, ապա նրանք քեզ կմեղադրեն ու կզրպարտեն։ Մի՞թե դա ամոթալի չի լինի։

Հրեաները կարդացել էին Հին Կտակարանը և գիտեին Եսայիայի մարգարեությունը, որ մի որդի պիտի ծնվի մսուրում։ Այդ դեպքում ինչո՞ւ, լիովին տեղեկացված լինելով այդ մարգարեության մասին, նրանք այնուամենայնիվ հալածեցին Հիսուսին։ Մի՞թե դա նրանց ապստամբ բնույթի և Սուրբ Հոգու գործը չճանաչելու հետևանք չէր։ Այդ ժամանակ փարիսեցիները կարծում էին, թե Հիսուսի գործը չի համապատասխանում այն բանին, ինչ իրենք գիտեին մարգարեացված որդու մասին, իսկ այսօր մարդիկ մերժում են Աստծուն, որովհետև մարմնացած Աստծու գործը չի համապատասխանում Աստվածաշնչին։ Մի՞թե Աստծու հանդեպ նրանց ապստամբության էությունը նույնը չէ։ Կարո՞ղ ես առանց հարցերի ընդունել Սուրբ Հոգու ամբողջ գործը։ Եթե դա Սուրբ Հոգու գործն է, ապա ուղությունը ճիշտ է, և դու պետք է ընդունես այն առանց երկմտանքի. չպետք է ընտրես՝ ինչն ընդունել և ինչը՝ ոչ։ Մի՞թե անտեղի չէ, որ Աստծու մասին ավելի խոր գիտելիք ձեռք բերելով՝ Նրա հանդեպ ավելի զգուշավոր ես դառնում։ Պետք չէ Աստվածաշնչում լրացուցիչ ապացույցներ փնտրել. եթե դա Սուրբ Հոգու գործն է, ապա դու պետք է ընդունես այն, որովհետև Աստծուն հավատում ես, վստահել ես քո ուղին Աստծուն և չպետք է քննես Նրան։ Դու չպետք է Իմ մասին լրացուցիչ ապացույցներ որոնես՝ փաստելու համար, որ ես քո Աստվածն եմ, այլ պետք է կարողանաս հասկանալ՝ արդյոք Ես օգտակար եմ քեզ համար։ Սա է ամենակարևորը։ Նույնիսկ եթե Աստվածաշնչում գտնես բազմաթիվ անհերքելի ապացույցներ, դրանք չեն կարող քեզ լիովին բերել Իմ առաջ։ Դու պարզապես ապրում ես Աստվածաշնչի սահմանների մեջ, այլ ոչ թե Իմ առաջ. Աստվածաշունչը չի կարող օգնել քեզ ճանաչել Ինձ, և չի կարող խորացնել քո սերը առ Ինձ։ Թեև Աստվածաշունչը մարգարեացել էր, որ մի որդի պիտի ծնվի, ոչ ոք չէր կարող պատկերացնել, թե ում հանդեպ պիտի կատարվեր այդ մարգարեությունը, որովհետև մարդը չէր ճանաչում Աստծու գործը, և հենց դա էլ պատճառ դարձավ, որ փարիսեցիները ընդդիմանան Հիսուսին։ Ոմանք գիտեն, որ Իմ գործը մարդու շահերի համար է, բայց այնուամենայնիվ շարունակում են հավատալ, թե Հիսուսն ու Ես երկու ամբողջովին առանձին, միմյանց հետ անհամատեղելի էակներ ենք։ Ժամանակին Հիսուսն Իր աշակերտներին պարզապես փոխանցում էր Շնորհի դարաշրջանին վերաբերող մի շարք ուսմունքներ՝ այնպիսի թեմաների մասին, ինչպիսիք են՝ ինչպես գործել, ինչպես հավաքվել, ինչպես աղոթքով խնդրել Աստծուն և ինչպես վերաբերվել ուրիշներին Շնորհի դարաշրջանում։ Նրա կատարած գործը Շնորհի դարաշրջանի գործն էր, և Նա բացատրում էր միայն այն, թե ինչպես պետք է գործեն աշակերտներն ու այն ժամանակվա իր հետևորդները։ Այդ ժամանակ Նա կատարում էր միայն Շնորհի դարաշրջանի գործը և վերջին օրերի վերաբերող ոչ մի գործ։ Երբ Եհովան Օրենքի դարաշրջանում սահմանեց Հին Կտակարանի օրենքը, ինչո՞ւ այդ ժամանակ չկատարեց նաև Շնորհի դարաշրջանի գործը։ Ինչո՞ւ նախապես պարզ չդարձրեց Շնորհի դարաշրջանի գործը։ Մի՞թե դա չէր օգնի, որ մարդն ընդուներ այն։ Նա միայն մարգարեացավ, որ մի որդ պիտի ծնվի և իշխանության գա, բայց նախապես չկատարեց Շնորհի դարաշրջանի գործը։ Աստծու գործը յուրաքանչյուր դարաշրջանում ունի հստակ սահմաններ. Նա կատարում է միայն տվյալ դարաշրջանի գործը և երբեք նախապես չի իրականացնում հաջորդ փուլի գործը։ Միայն այդպես կարող է յուրաքանչյուր դարաշրջանի Նրա ներկայացուցչական գործը լիովին երևալ և դառնալ ակնհայտ։ Հիսուսը խոսեց միայն վերջին օրերի նշանների մասին՝ թե ինչպես պետք է համբերատար լինել և փրկություն ստանալ, ինչպես պետք է ապաշխարել ու խոստովանել, ինչպես պետք է կրել խաչը և դիմանալ տառապանքներին։ Նա երբեք չխոսեց այն մասին, թե ինչպես պետք է մարդը վերջին օրերին մտնի Աստծու ներկայության մեջ, կամ ինչպես պետք է ձգտի բավարարել Աստծու մտադրությունները։ Հետևաբար, արդյո՞ք ծիծաղելի չէ Աստվածաշնչում փնտրել վերջին օրերի Աստծու գործը։ Ի՞նչ կարող ես տեսնել միայն Աստվածաշունչը ձեռքումդ պահելով։ Աստվածաշնչի մեկնաբան կամ քարոզիչ՝ ո՞վ կարող էր նախապես տեսնել այսօրվա գործը։

«Ով ականջ ունի լսելու, թող լսի, ինչ որ Հոգին ասում է եկեղեցիներին»։ Արդյո՞ք դուք հիմա լսել եք Սուրբ Հոգու խոսքերը։ Աստծու խոսքերը հասել են ձեզ: Լսո՞ւմ եք դրանք։ Աստված վերջին օրերում կատարում է խոսքերի գործը, և այդ խոսքերը Սուրբ Հոգու խոսքերն են, որովհետև Աստված Սուրբ Հոգին է, և կարող է նաև մսեղի դառնալ։ Ուստի անցյալում հիշատակված Սուրբ Հոգու խոսքերն այսօր մարմնացած Աստծու խոսքերն են։ Կան բազմաթիվ անմիտ մարդիկ, ովքեր կարծում են, թե քանի որ Սուրբ Հոգին է խոսում, Նրա ձայնը պետք է անմիջապես երկնքից լսելի լինի մարդկանց։ Այդպես մտածողները, չեն ճանաչում Աստծու գործը։ Իրականում Սուրբ Հոգու արտահայտություններն այն խոսքերն են, որոնք ասում է մսեղի դարձած Աստված։ Սուրբ Հոգին անմիջապես չէր կարող խոսել մարդկանց հետ. նույնիսկ Օրենքի դարաշրջանում Եհովան ուղիղ բազմությանը չի դիմել։ Իսկ այսօր՝ այս դարաշրջանում արդյո՞ք ավելի քիչ հավանական չէ, որ Նա այդպես կաներ։ Որպեսզի Աստված խոսքերի միջոցով կատարի Իր գործը, Նա պետք է մսեղի դառնա. հակառակ դեպքում, Նրա գործը չի կարողանա հասնել նպատակին։ Այն մարդիկ, ովքեր մերժում են մարմնացած Աստծուն, չեն ճանաչում Հոգուն և Աստծու գործելու սկզբունքները։ Իսկ նրանք, ովքեր հավատում են, թե հիմա Սուրբ Հոգու դարաշրջանն է, բայց չեն ընդունում Նրա նոր գործը, ապրում են մշուշոտ հավատքի մեջ։ Այսպիսի մարդիկ երբեք չեն ստանա Սուրբ Հոգու գործը։ Նրանք, ովքեր միայն պահանջում են, որ Սուրբ Հոգին անմիջապես խոսի և կատարի իր գործը և չեն ընդունում մարմնացած Աստծոu խոսքերը կամ գործը, երբեք չեն կարող ներթափանցել նոր դարաշրջան և հասնել Աստծու լիակատար փրկությանը։


Միայն Աստծուն և Նրա գործը ճանաչողներն են բավարարում Աստծուն

Մարմնացած Աստծու գործը երկու մաս է ներառում։ Երբ Նա առաջին անգամ մսեղի դարձավ, մարդիկ ո՛չ հավատացին, ո՛չ էլ ճանաչեցին Նրան և Հիսուսին խաչին գամեցին։ Այնուհետև, երբ Նա երկրորդ անգամ մսեղի դարձավ, մարդիկ դարձյալ չհավատացին Նրան, առավել ևս՝ չճանաչեցին Նրան, և կրկին խաչին գամեցին Քրիստոսին։ Մի՞թե մարդն Աստծու թշնամին չէ։ Եթե մարդը չի ճանաչում Նրան, ինչպե՞ս կարող է Աստծու մտերիմը լինել։ Ինչպե՞ս կարող է նա որակավորվել՝ Աստծու վկան լինելու ։ Մի՞թե Աստծուն սիրելու, Աստծուն ծառայելու և Աստծուն փառավորելու մարդու պնդումները խաբուսիկ ստեր չեն։ Եթե կյանքդ նվիրես այս անիրական, անկիրարկելի բաներին ձգտելուն, մի՞թե զուր չես տքնի։ Ինչպե՞ս կարող ես լինել Աստծու մտերիմը, երբ անգամ չգիտես, թե ով է Աստված։ Մի՞թե նման ձգտումը մշուշոտ ու վերացական չէ։ Մի՞թե նենգություն չէ։ Ինչպե՞ս պետք է մարդը ձգտի դառնալու Աստծու մտերիմը։ Ո՞րն է Աստծու մտերիմը լինելու գործնական նշանակությունը։ Կարո՞ղ ես լինել Աստծու Հոգու մտերիմը։ Կարո՞ղ ես տեսնել, թե որքան մեծ ու բարձր է Հոգին։ Մի՞թե մշուշոտ ու վերացական չէ անտեսանելի, անշոշափելի Աստծու մտերիմը լինելը։ Ո՞րն է նման ձգտման գործնական նշանակությունը։ Մի՞թե այս ամենը նենգ սուտ չէ։ Այն, ինչին ձգտում ես, Աստծու մտերիմը դառնալն է, սակայն իրականում Սատանայի կամակատարն ես, քանզի չես ճանաչում Աստծուն և ձգտում ես գոյություն չունեցող՝ «ամեն ինչի մեջ գտնվող Աստծուն», որն անտեսանելի է, անշոշափելի և քո իսկ պատկերացումներում պարփակված։ Վերացականորեն ասած՝ նման «Աստվածը» Սատանան է, իսկ գործնականորեն ասած՝ հենց դու ես։ Ձգտում ես լինել ինքդ քո մտերիմը, բայց միաժամանակ ասում ես, թե ձգտում ես Աստծու մտերիմը դառնալու՝ մի՞թե դա աստվածհայհոյություն չէ։ Ո՞րն է նման ձգտման արժեքը։ Եթե Աստծու Հոգին մսեղի չի դառնում, ապա Աստծու էությունը լոկ կյանքի անտեսանելի, անշոշափելի Հոգին է՝ անձև ու անպատկեր, ոչ նյութական, մարդու համար անհասանելի ու անըմբռնելի։ Ինչպե՞ս կարող է մարդը լինել այդպիսի անմարմին, հրաշալի, անըմբռնելի Հոգու մտերիմը։ Մի՞թե սա կատակ չէ։ Դա անհեթեթ դատողություն է, որն անհիմն է և առավել ևս՝ անիրատեսական։ Ստեղծված մարդն իր բնույթով տարբերվում է Աստծու Հոգուց, ուստի ինչպե՞ս կարող են այդ երկուսը մտերիմներ լինել։ Եթե Աստծու Հոգին չձևավորվեր մսեղիում՝ այսինքն, եթե Աստված մսեղի չդառնար, չխոնարհեցներ Իրեն և չվերածվեր ստեղծված էակի, ապա ստեղծված մարդը ո՛չ որակավորված կլիներ, ո՛չ էլ ընդունակ՝ լինելու Նրա մտերիմը, և բացի այն բարեպաշտ հավատացյալներից, որ գուցե հնարավորություն ունենան Աստծու մտերիմները լինելու իրենց հոգիների՝ երկինք մտնելուց հետո, մարդկանց մեծ մասն անկարող կլիներ դառնալ Աստծու Հոգու մտերիմը։ Եվ եթե մարմնացած Աստծու առաջնորդության ներքո մարդիկ ցանկանում են դառնալ երկնքում գտնվող Աստծու մտերիմները, մի՞թե նրանք զարմանալիորեն հիմար և անմարդկային էակներ չեն։ Մարդիկ լոկ ձգտում են «նվիրված լինելու» անտեսանելի Աստծուն և ամենափոքր ուշադրությունն իսկ չեն դարձնում այն Աստծուն, որը տեսանելի է, քանզի անտեսանելի Աստծուն ձգտելն այնքան հեշտ է։ Մարդիկ կարող են դա անել այնպես, ինչպես կամենում են, բայց տեսանելի Աստծուն ձգտելն այնքան էլ հեշտ չէ։ Նա, ով ձգտում է մշուշոտ ու վերացական Աստծուն, բացարձակ չի կարող ձեռք բերել Աստծուն, որովհետև ամենն, ինչ մշուշոտ ու վերացական է, մարդու պատկերացումներից է ծնվում և չի կարող իսկապես ձեռք բերվել մարդու կողմից։ Եթե ձեր մեջ եկած Աստվածը մեծ, վեհ և ձեզ համար անհասանելի Աստված լիներ, ինչպե՞ս կարող էիք ընկալել Նրա մտադրությունները։ Եվ ինչպե՞ս կարող էիք ճանաչել ու հասկանալ Նրան։ Եթե Նա միայն Իր գործն աներ և բնականոն շփում չունենար մարդու հետ, կամ չունենար բնականոն մարդկայնություն և անհասանելի լիներ մահկանացուների համար, ապա անգամ եթե Նա շատ աշխատեր ձեզ վրա, բայց դուք շփում չունենայիք Նրա հետ և անկարող լինեիք տեսնել Նրան, ինչպե՞ս կարող էիք ճանաչել Նրան։ Եթե չլիներ բնականոն մարդկայնություն ունեցող այս մսեղին, մարդն Աստծուն ճանաչելու ոչ մի միջոց չէր ունենա. միայն Աստծու մարմնացման շնորհիվ է, որ մարդը որակավորված է մսեղիում գտնվող Աստծու մտերիմը լինելու։ Մարդիկ դառնում են Աստծու մտերիմները, որովհետև նրանք շփվում են Նրա հետ, և որովհետև Նրա հետ ապրելով և հաղորդակցվելով՝ աստիճանաբար սկսում են ճանաչել են Նրան։ Եթե այդպես չլիներ, մի՞թե մարդու ձգտումն իզուր չէր լինի։ Այսինքն՝ մարդն ի վիճակի է Աստծու մտերիմը լինելու ոչ միայն Աստծու գործի շնորհիվ, այլ մարմնացած Աստծու գործնականության և բնականոնության շնորհիվ։ Միայն այն պատճառով, որ Աստված մսեղի է դառնում, մարդիկ հնարավորություն ունեն կատարելու իրենց պարտականությունը և երկրպագելու ճշմարիտ Աստծուն։ Մի՞թե սա ամենաիրատեսական և գործնական ճշմարտությունը չէ։ Հիմա դեռ ցանկանո՞ւմ ես լինել երկնքում գտնվող Աստծու մտերիմը։ Միայն երբ Աստված որոշակի աստիճանի խոնարհեցնում է Իրեն, այսինքն՝ միայն երբ Աստված դառնում է մսեղի, մարդը կարող է լինել Նրա մտերիմն ու սրտակիցը։ Աստված Հոգի է, Նա այնքան մեծ է, վեհ ու այնքան անըմբռնելի, ինչպե՞ս են մարդիկ որակավորված Նրա մտերիմները լինելու։ Միայն երբ Աստծու Հոգին իջնում է մսեղիի մեջ և դառնում մարդու արտաքին ունեցող արարած, մարդիկ կարող են հասկանալ Նրա մտադրությունները և գործնականում ձեռք բերվել Նրա կողմից։ Նա խոսում և գործում է մսեղիում, կիսում է մարդկության ուրախությունները, վշտերն ու նեղությունները, ապրում է նույն աշխարհում, ինչ մարդկությունը, պաշտպանում է մարդկությանը, առաջնորդում նրանց և հնարավորություն է տալիս մաքրվելու և ստանալու Իր փրկությունն ու օրհնությունը։ Միայն այն ժամանակ, երբ մարդիկ ձեռք բերեն այս բաները և ճշմարտորեն հասկանան Աստծու մտադրությունները, կարող են Աստծու մտերիմները լինել։ Միայն սա է գործնական։ Եթե Աստված անտեսանելի և անշոշափելի լիներ մարդկանց համար, ապա ինչպե՞ս կարող էին նրանք լինել Նրա մտերիմները։ Մի՞թե սա դատարկ վարդապետություն չէ։

Մինչ օրս հավատալով Աստծուն՝ շատերը դեռ ձգտում են նրան, ինչը մշուշոտ ու վերացական է։ Նրանք չեն ըմբռնում այսօրվա Աստծու գործի գործնականությունը և դեռ ապրում են բառերի և վարդապետությունների մեջ։ Ավելին՝ մեծամասնությունը դեռ չի մտել այնպիսի նոր արտահայտությունների իրականության մեջ, ինչպիսիք են «Աստծուն սիրողների նոր սերունդը», «Աստծու մտերիմը», «Աստծուն սիրելու օրինակն ու նմուշը» և «Պետրոսի ոճը»։ Փոխարենը՝ նրանց ձգտումը դեռ մշուշոտ ու վերացական է, նրանք դեռ խարխափում են վարդապետության մեջ և չեն հասկանում այս խոսքերի իրականությունը։ Երբ Աստծու Հոգին մսեղի է դառնում և գործում է մսեղիում, կարող ես տեսնել և շոշափել Նրան։ Սակայն եթե դեռ անկարող ես Նրա մտերիմը դառնալ, եթե դեռ ի վիճակի չես Նրա վստահելին լինելու, ապա ինչպե՞ս կարող ես Աստծու Հոգու վստահելին լինել։ Եթե չես ճանաչում այսօրվա Աստծուն, ինչպե՞ս կարող ես Աստծուն սիրողների նոր սերնդից մեկը լինել։ Մի՞թե սրանք դատարկ բառեր և վարդապետություն չեն։ Ի վիճակի՞ ես տեսնելու Հոգին և ընկալելու Նրա մտադրությունները։ Մի՞թե սրանք դատարկ խոսքեր չեն։ Բավարար չէ միայն այս արտահայտություններն ու եզրույթներն արտասանելը, և ոչ էլ լոկ վճռականության միջոցով կարող ես հասնել Աստծու գոհունակությանը։ Դու բավարարվում ես միայն այս խոսքերն ասելով, և դա անում ես՝ քո իսկ ցանկությունները, անիրատեսական ձգտումները և քո իսկ պատկերացումներն ու մտածողությունը բավարարելու համար։ Եթե չես ճանաչում այսօրվա Աստծուն, ապա ինչ էլ անես, անկարող կլինես բավարարել Աստծու մտադրությունները։ Ի՞նչ է նշանակում լինել Աստծու վստահելին։ Դեռ չե՞ս հասկանում։ Քանի որ Աստծու մտերիմը մարդն է, Աստված նույնպես մարդ է։ Այսինքն՝ Աստված մսեղի է դարձել և դարձել մարդ։ Միայն նույն տեսակին պատկանողները կարող են միմյանց վստահելի կոչել, միայն այդժամ նրանք կարող են համարվել մտերիմներ։ Եթե Աստված Հոգի լիներ, ինչպե՞ս կարող էր ստեղծված մարդը դառնալ Նրա մտերիմը։

Աստծու հանդեպ քո հավատքը, ճշմարտության քո ձգտումը և նույնիսկ այն, թե ինչպես ես վարվում, պետք է հիմնված լինեն իրականության վրա. ամեն ինչ պետք է լինի իրական ու հիմնավորված, և դու չպետք է ձգտես այնպիսի բաների, որոնք անիրատեսական են ու երևակայական։ Այս կերպ վարվելը ոչ մի արժեք չունի, և ավելին՝ նման կյանքը ոչ մի իմաստ չունի։ Քանի որ քո ձգտումն ու կյանքն անցնում են լոկ կեղծիքի և խաբեության մեջ, և չես ձգտում այնպիսի բաների, որոնք արժեք ու նշանակություն ունեն, միակ բանը, որ ձեռք ես բերում, անհեթեթ տրամաբանությունն ու վարդապետությունն են, որոնք ճշմարտությունը չեն։ Նման բաները ոչ մի կապ չունեն քո գոյության նշանակության և արժեքի հետ և միայն կարող են տանել քեզ սնամեջ աշխարհ։ Այսպիսով՝ քո ողջ կյանքը կլինի անարժեք կամ անիմաստ, և եթե չձգտես իմաստալից կյանքի, ապա եթե անգամ հարյուր տարի ապրես, այդ ամենն իզուր կլինի։ Ինչպե՞ս կարող է դա մարդկային կյանք կոչվել։ Մի՞թե դա իրականում անասունի կյանք չէ։ Նույն կերպ, եթե ձգտում եք Աստծուն հավատալու ճանապարհով քայլելու, բայց չեք փորձում ձգտել տեսանելի Աստծուն ճանաչելու և փոխարենը երկրպագում եք անտեսանելի ու անշոշափելի Աստծուն, ապա մի՞թե նման ձգտումն ավելի ապարդյուն չէ։ Ի վերջո, քո ձգտումը կվերածվի ավերակների կույտի։ Ի՞նչ օգուտ ունի նման ձգտումը քեզ համար։ Մարդու ամենամեծ խնդիրն այն է, որ նա սիրում է միայն այն, ինչը չի կարող տեսնել կամ շոշափել, ինչը չափազանց խորհրդավոր ու զարմանալի է և աներևակայելի է մարդու համար ու անհասանելի՝ մահկանացուներին։ Որքան ավելի անիրատեսական են դրանք, այնքան ավելի շատ են վերլուծվում մարդկանց կողմից, և մարդիկ անգամ ձգտում են դրանց՝ անտեսելով մնացած ամեն ինչ՝ զուր հուսալով ձեռք բերել դրանք։ Որքան ավելի անիրատեսական են դրանք, այնքան մարդիկ ավելի մանրակրկիտ են զննում ու վերլուծում դրանք՝ հասնելով այնտեղ, որ դրանց վերաբերյալ հորինում են իրենց իսկ սպառիչ գաղափարները։ ԵՎ հակառակը, որքան ավելի իրատեսական են, այնքան ավելի են մարդիկ անտեսում դրանք. նրանք պարզապես վերևից են նայում դրանց և նույնիսկ արհամարհանքով են լցված դրանց հանդեպ։ Մի՞թե հենց սա չէ ձեր վերաբերմունքն այն իրական գործի նկատմամբ, որը Ես անում եմ այսօր։ Որքան ավելի իրատեսական են նման բաները, այնքան ավելի կանխակալ եք դրանց նկատմամբ։ Նույնիսկ ամենափոքր տեղը չեք թողնում դրանք քննելու համար, այլ պարզապես անտեսում եք. վերևից եք նայում այս իրատեսական, ցածր չափանիշներով պահանջներին և անգամ բազմաթիվ պատկերացումներ եք տածում այս ամենագործնական Աստծու վերաբերյալ, և պարզապես անկարող եք ընդունել Նրա գործնականությունն ու բնականությունը։ Այսպիսով՝ մի՞թե չեք կառչում մշուշոտ հավատքին։ Դուք անսասան հավատք ունեք անցած ժամանակների մշուշոտ Աստծու հանդեպ և ոչ մի հետաքրքրություն՝ այսօրվա գործնական Աստծու նկատմամբ։ Մի՞թե սա այն պատճառով չէ, որ երեկվա Աստված և այսօրվա Աստված երկու տարբեր դարաշրջաններից են։ ԵՎ նաև այն պատճառով չէ՞, որ երեկվա Աստված երկնքի մեծ ու վեհ Աստվածն է, մինչդեռ այսօրվա Աստված փոքրիկ մարդկային էակ է երկրի վրա։ Ավելին, այն պատճառով չէ՞, որ մարդու երկրպագած աստվածն այն մեկն է, որն առաջացել է նրա պատկերացումներից, մինչդեռ այսօրվա Աստված շոշափելի մսեղի է՝ ստեղծված երկրի վրա։ Վերջիվերջո, մի՞թե այն պատճառով չէ, որ այսօրվա Աստված չափազանց իրական է, այնպես որ մարդը չի ձգտում Նրան։ Քանզի այն, ինչ այսօրվա Աստված պահանջում է մարդկանցից, ճշգրտորեն այն է, ինչ մարդիկ ամենից շատը չեն ուզում անել, և ինչը ստիպում է նրանց ամոթ զգալ։ Մի՞թե սա չի դժվարացնում մարդկանց գործը։ Մի՞թե սա չի բացահայտում մարդկանց սպիները։ Հետևաբար, շատ մարդիկ չեն ձգտում իրական Աստծուն, գործնական Աստծուն և դառնում են մարմնացած Աստծու թշնամիները, այսինքն՝ հակաքրիստոսներ։ Մի՞թե սա ակնհայտ փաստ չէ։ Անցյալում, երբ Աստված դեռ չէր մսեղի չէր դարձել, հնարավոր է՝ դու կրոնական գործիչ էիր կամ բարեպաշտ հավատացյալ։ Աստծու մարմնանալուց հետո շատ նման բարեպաշտ հավատացյալներ, անգամ չգիտակցելով, դարձան հակաքրիստոսներ։ Գիտե՞ս, թե ինչ է կատարվում այստեղ։ Աստծուն հավատալիս չես կենտրոնանում իրականության վրա կամ չես ձգտում ճշմարտությանը, այլ փոխարենը կենտրոնանում ես անիրական բաների վրա՝ մի՞թե սա մարմնացած Աստծու հանդեպ քո թշնամանքի ամենահստակ աղբյուրը չէ։ Մարմնացած Աստված Քրիստոս է կոչվում, ուստի, մի՞թե բոլոր նրանք, ովքեր չեն հավատում մարմնացած Աստծուն, հակաքրիստոսներ չեն։ Ուստի, Նա, ում հավատում և սիրում ես, իրո՞ք մսեղիում գտնվող այս Աստված է։ Արդյո՞ք իսկապես այս կենդանի, շնչող Աստված է, ով ամենաիրականն է և արտասովոր կերպով բնականոն։ Ո՞րն է ճշգրտորեն քո ձգտման նպատակը։ Այն երկնքո՞ւմ է, թե՞ երկրի վրա։ Դա պատկերացո՞ւմ է, թե՞ ճշմարտություն։ Աստվա՞ծ է, թե՞ ինչ-որ գերբնական էակ։ Իրականում ճշմարտությունը կյանքի գործնական սկզբունքն է և մարդկության համար՝ կյանքի ամենաբարձր սկզբունքը։ Քանի որ դա է այն պահանջը, որն Աստված դնում է մարդու առջև, և այն գործը, որն անձամբ արվում է Աստծու կողմից, այն կոչվում է «կյանքի սկզբունք»։ Դա ինչ-որ բանից ամփոփված սկզբունք չէ, ոչ էլ հայտնի մեջբերում է որևէ մեծ գործչից։ Փոխարենը՝ դա երկինքների ու երկրի և բոլոր բաների Տիրակալի խոսքն է՝ ուղղված մարդկությանը. դա մարդու կողմից ձևակերպված ինչ-որ խոսքեր չէ, այլ Աստծու ներհատուկ կյանքն է։ Եվ ուստի այն կոչվում է «կյանքի բարձրագույն սկզբունք»։ Ճշմարտությունը կիրարկելու մարդկանց ձգտումն իրենց պարտավորության կատարումն է, այսինքն՝ դա Աստծու պահանջը բավարարելու ձգտումն է։ Այս պահանջի էությունն ամենաիրական ճշմարտությունն է, ոչ թե դատարկ վարդապետություն, որն անհասանելի է մարդուն։ Եթե քո ձգտումը վարդապետությունն է և չի պարունակում ոչ մի իրականություն, ապա մի՞թե ճշմարտության դեմ ապստամբողներից մեկը չես։ Մի՞թե ճշմարտության վրա հարձակվողներից մեկը չես։ Ինչպե՞ս կարող է նման մարդը լինել մեկը, ով ձգտում է սիրելու Աստծուն։ Մարդիկ, ովքեր չունեն իրականություն, նրանք են, ովքեր դավաճանում են ճշմարտությանը, և բոլորն էլ բնույթով ապստամբ են։

Անկախ նրանից, թե ինչպես ես ձգտում, պետք է ամենից առաջ հասկանաս այն գործը, որն Աստված անում է այսօր, և պետք է իմանաս այս գործի նշանակությունը։ Պետք է հասկանաս և իմանաս, թե վերջին օրերին գալով՝ Աստված ինչպիսի գործ է բերում, ինչ խառնվածք է դրսևորում և հստակորեն ի՞նչ է իրագործելու մարդու մեջ։ Եթե չգիտես կամ չես հասկանում այն գործը, որը Նա եկել է անելու մսեղիում, ապա ինչպե՞ս կարող ես ընկալել Նրա մտադրությունները և ինչպե՞ս կարող ես դառնալ Նրա մտերիմը։ Իրականում, Աստծու մտերիմը լինելը բարդ չէ, բայց պարզ էլ չէ։ Եթե մարդիկ կարողանում են հիմնովին հասկանալ և կիրարկել այն, ապա դա դառնում է ոչ բարդ. եթե մարդիկ չեն կարողանում հիմնովին հասկանալ այն, ապա դա շատ ավելի է դժվարանում, և, բացի այդ, նրանք հակված են դառնում ձգտելու մշուշոտ ու վերացական բաների։ Եթե Աստծուն ձգտելիս մարդիկ չունեն իրենց սեփական դիրքորոշումը, որի վրա պետք է կանգնեն, և չգիտեն, թե որ ճշմարտությանը պետք է կառչեն, ապա դա նշանակում է, որ նրանք հիմք չունեն, և ուստի նրանց համար դժվար է դառնում հաստատուն կանգնել։ Այսօր այնքան շատերը կան, ովքեր չեն հասկանում ճշմարտությունը,չեն կարողանում տարբերել բարին ու չարը կամ ասել, թե ինչ սիրել կամ ատել։ Նման մարդիկ հազիվ թե կարողանան հաստատուն կանգնել։ Աստծուն հավատալու բանալին ճշմարտությունը կիրարկել կարողանալն է, Աստծու մտադրությունները հաշվի առնելը, մարդու վրա Աստծու գործը ճանաչելը, երբ Նա գալիս է մսեղիով, և այն սկզբունքները, որոնցով Նա խոսում է։ Մի՛ հետևիր ամբոխին։ Պետք է սկզբունքներ ունենաս այն ամենում, ինչի մեջ պետք է մտնես, և պետք է կառչած մնաս դրանց։ Ամուր կառչիր քո ներսում եղած այն բաներից, որոնք գալիս են Աստծու լուսավորումից՝ սա կօգնի քեզ։ Եթե չանես դա, այսօր կշեղվես մի ուղղությամբ, վաղը՝ մյուս, և երբեք ոչ մի գործնական բան ձեռք չես բերի։ Այսպիսին լինելը ոչ մի օգուտ չի տալիս քո սեփական կյանքին։ Նրանք, ովքեր չեն հասկանում ճշմարտությունը, միշտ հետևում են ուրիշներին. եթե մարդիկ ասում են, որ սա Սուրբ Հոգու գործն է, դու ևս ասում ես, որ դա Սուրբ Հոգու գործն է. Եթե ասում են, որ դա չար հոգու գործն է, ապա կասկածամիտ ես դառնում կամ նույնպես ասում ես, որ դա չար հոգու գործն է։ Միշտ թութակի պես կրկնում ես ուրիշների խոսքերը և անկարող ես ինքնուրույն որևէ բան զանազանել և ինքնուրույն մտածել։ Սա մեկն է, ով չունի դիրքորոշում և զանազանություն՝ նման մարդը ոչնչի համար պիտանի չէ։ Միշտ կրկնում ես ուրիշների խոսքերը։ Այսօր ասվում է, որ սա Սուրբ Հոգու գործն է, բայց գուցե մի օր ինչ-որ մեկն ասի, որ դա Սուրբ Հոգու գործը չէ, և որ իրականում ոչ այլ ինչ է, քան մարդու գործը՝ սակայն չես կարողանում զանազանել սա, և երբ տեսնում ես, որ ուրիշներն ասում են դա, դու ևս կրկնում ես։ Դա իրականում Սուրբ Հոգու գործն է, բայց ասում ես, որ դա մարդու գործն է. մի՞թե չես դարձել նրանցից մեկը, ովքեր հայհոյում են Սուրբ Հոգու գործի դեմ։ Մի՞թե սրանով չես հակառակվում Աստծուն, քանի որ զանազանում չունես։ Գուցե մի օր ինչ-որ հիմար հայտնվի, ով կասի, որ «սա չար հոգու գործն է», և երբ լսես այս խոսքերը, կկորցնես քեզ, և կրկին կկաշկանդվեսուրիշների խոսքերով։ Ամեն անգամ, երբ ինչ-որ մեկը խանգարում է քեզ, անկարող ես հավատարիմ մնալ քո դիրքորոշմանը, և այս ամենն այն պատճառով է, որ չունես ճշմարտությունը։ Աստծուն հավատալն ու Նրան ճանաչելու ձգտումը պարզ բան չէ։ Այս բաներին հնարավոր չէ հասնել պարզապես հավաքվելով և քարոզներ լսելով, և լոկ եռանդով չես կարող կատարելագործվել։ Պետք է անցած լինես փորձառությունների միջով, գիտություն ունենաս, քո գործողություններում լինես սկզբունքային և ձեռք բերես Սուրբ Հոգու գործը։ Երբ փորձառություններ ունենաս, կկարողանաս զանազանել շատ բաներ. տարբերել բարին ու չարը, արդարությունն ու չարությունը, այն, ինչ մարմնից ու արյունից է, և այն, ինչ ճշմարտությունից է։ Պետք է ի վիճակի լինես տարբերել այս բոլոր բաները, և այդպես վարվելով, անկախ հանգամանքներից, երբեք չես մոլորվի։ Միայն սա է քո իրական հասակը։

Աստծու գործը ճանաչելը պարզ խնդիր չէ։ Պետք է չափանիշներ և նպատակ ունենաս քո ձգտման մեջ, իմանաս, ինչպես փնտրել ճշմարիտ ճանապարհը, ինչպես չափել, թե արդյոք դա ճշմարիտ ճանապարհն է, և արդյոք դա Աստծու գործն է։ Ո՞րն է ճշմարիտ ճանապարհը փնտրելու ամենահիմնական սկզբունքը։ Պետք է նայես, թե արդյոք կա Սուրբ Հոգու գործն այս ճանապարհում, արդյոք այս խոսքերը ճշմարտության արտահայտությունն են, ում մասին է վկայություն տրվում, և ինչ կարող է այն բերել քեզ։ Ճշմարիտ ճանապարհի և կեղծ ճանապարհների միջև տարբերակելը պահանջում է հիմնական գիտության մի քանի ասպեկտներ, որոնցից ամենահիմնարարը՝ դրանում Սուրբ Հոգու գործի առկայությունը կամ բացակայությունը տարբերելն է։ Քանզի մարդկանց՝ Աստծուն հավատալու էությունն Աստծու Հոգուն հավատալն է, և նույնիսկ մարմնացած Աստծուն նրանց հավատալն այն պատճառով է, որ այս մսեղին Աստծու Հոգու մարմնավորումն է, ինչը նշանակում է, որ նման հավատքը դեռ հավատք է Հոգուն։ Հոգու և մսեղիի միջև կան տարբերություններ, բայց քանի որ այս մսեղին գալիս է Հոգուց և Խոսքը մսեղի է դարձել, այն, ինչին մարդը հավատում է, դեռևս Աստծու ներհատուկ էությունն է։ Ուստի, տարբերակելիս՝ դա ճշմարիտ ճանապարհն է, թե ոչ, ամենից առաջ պետք է նայես, թե արդյոք այն ունի Սուրբ Հոգու գործը, որից հետո պետք է նայես, թե արդյոք կա ճշմարտություն այս ճանապարհում։ Ճշմարտությունը, ինչպես այն կոչվում է, բնականոն մարդկայնության կյանքի բնույթն է։ Այլ կերպ ասած՝ դա այն է, ինչ պահանջվում էր մարդուց, երբ Աստված սկզբում արարեց նրան, այն է՝ բնականոն մարդկայնությունն իր ամբողջության մեջ (ներառյալ մարդկային ողջամտությունը, ինչպես նաև խորաթափանցությունը, իմաստությունը և վարվելակերպի հիմնարար գիտությունը)։ Այսինքն՝ պետք է նայես, թե արդյոք այս ճանապարհը կարող է մարդկանց առաջնորդել դեպի բնականոն մարդկային կյանք, արդյոք ճշմարտությունը, որի մասին խոսվում է, մարդկայնության իրականության վրա հիմնված բնականոն պահանջներ դնում է, արդյոք այս ճշմարտությունն իրատեսական ու գործնական է, և արդյոք այն ամենաժամանակահարմարն է։ Եթե այնտեղ կա ճշմարտություն, ապա այն ի վիճակի է մարդկանց առաջնորդել դեպի բնականոն և գործնական փորձառություններ։ Ավելին, մարդիկ դառնում են ավելի ու ավելի բնականոն, մարդկային ողջամտությունը, որ նրանք ունեն, դառնում է ավելի ու ավելի ավարտուն, նրանց մսեղի և հոգևոր կյանքը դառնում են ավելի ու ավելի կանոնավոր, և զգացմունքները դառնում են ավելի ու ավելի բնականոն։ Սա երկրորդ սկզբունքն է։ Կա ևս մեկ սկզբունք, այն է, արդյոք մարդիկ ունեն Աստծու հանդեպ աճող ճանաչողություն, և արդյոք նման գործի և ճշմարտության փորձառությունը կարող է նրանց մեջ աստվածասեր սիրտ ներշնչել և ավելի ու ավելի մոտեցնել Աստծուն։ Սրանով կարելի է չափել, արդյոք այս ճանապարհը ճշմարիտ ճանապարհն է, թե ոչ։ Ամենահիմնարարն այն է, թե արդյոք այս ճանապարհն իրատեսական է, այլ ոչգերբնական, և արդյոք այն ի վիճակի է ապահովել մարդու կյանքը։ Եթե այն համապատասխանում է այս սկզբունքներին, կարելի է եզրակացնել, որ այս ճանապարհը ճշմարիտ ճանապարհն է։ Ես ասում եմ այս խոսքերը ոչ թե նրա համար, որ ստիպեմ ձեզ ձեր ապագա փորձառություններում ընդունել այլ ճանապարհներ, ոչ էլ որպես կանխատեսում, որ ապագայում կլինի նոր դարաշրջանի մեկ այլ գործ։ Ես ասում եմ դրանք, որպեսզի վստահ լինեք, որ այսօրվա ճանապարհը ճշմարիտ ճանապարհն է, որպեսզի պարզապես կիսով չափ չհավատաք և միշտ անկարող չլինեք հստակ տեսնել այսօրվա գործը։ Կան նույնիսկ շատերը, ովքեր, չնայած համոզված լինելուն, միևնույն է՝ հետևում են բթացած ձևով. նման վստահությունը ոչ մի սկզբունք չունի, և նման մարդիկ վաղ թե ուշ դուրս կթողնվեն։ Նույնիսկ նրանք, ովքեր հատկապես եռանդուն են հետևելու մեջ, երեք մասով վստահ են և հինգ մասով՝ անվստահ, ինչն էլ ցույց է տալիս, որ նրանք հիմք չունեն։ Քանի որ ձեր արժանիքը չափազանց աղքատիկ է, իսկ հիմքը՝ չափազանց մակերեսային, զանազանման այս հարցերի վերաբերյալ ոչ մի հասկացողություն չունեք։ Աստված չի կրկնում Իր գործը, Նա չի անում գործ, որն իրատեսական չէ, չափազանցված պահանջներ չի դնում մարդու առաջ և չի անում գործ, որը վեր է մարդու ողջամտությունից։ Նրա բոլոր գործերը մարդու բնականոն ողջամտության շրջանակներում են և չեն գերազանցում բնականոն մարդկայնության ողջամտությունը, և Նրա գործն արվում է մարդու բնականոն կարիքների համաձայն։ Եթե դա Սուրբ Հոգու գործն է, մարդիկ և նրանց մարդկայնությունը դառնում են ավելի ու ավելի բնականոն։ Մարդիկ ավելի ու ավելի են ճանաչում իրենց սատանայական ապականված խառնվածքը և մարդու էությունը, ինչպես նաև ձեռք են բերում է՛լ ավելի մեծ փափագ ճշմարտության հանդեպ։ Այսինքն՝ մարդու կյանքը շարունակում է առաջընթաց ապրել, և մարդու ապականված խառնվածքն ավելի ու ավելի շատ փոփոխությունների է ենթարկվում. և հենց սա է այն իմաստը, որ Աստված դառնում է մարդու կյանքը։ Եթե ճանապարհն անկարող է բացահայտելու այն բաները, որոնք մարդու բուն էությունն են, փոխելու մարդու խառնվածքը, և, առավել ևս, անկարող է մարդկանց բերել Աստծու առաջ կամ տալ նրանց Աստծու ճշմարիտ հասկացողություն, և նույնիսկ պատճառ է դառնում, որ նրանց մարդկայնությունը ավելի ու ավելի անկում ապրի, իսկ նրանց ողջամտությունը՝ ավելի ու ավելի աննորմալ դառնա, ապա այս ճանապարհը հաստատ ճշմարիտ ճանապարհը չէ, և այն կարող է լինել չար հոգու գործը կամ հին ճանապարհը։ Կարճ ասած՝ այն չի կարող լինել Սուրբ Հոգու ներկայիս գործը։ Այս բոլոր տարիներին հավատացել եք Աստծուն, սակայն ճշմարիտ ճանապարհը կեղծ ճանապարհներից զանազանելու կամ ճշմարիտ ճանապարհը որոնելու սկզբունքների մասին նույնիսկ փոքր պատկերացում չունեք։ Մարդկանց մեծամասնությունը նույնիսկ ուշադրություն չի դարձնում այս հարցերին. նրանք պարզապես գնում են այնտեղ, ուր մեծամասնությունն է գնում, և կրկնում են այն, ինչ մեծամասնությունն է ասում։ Ինչպե՞ս կարող են այս մարդիկ համարվել ճշմարիտ ճանապարհը փնտրողներ։ Եվ ինչպե՞ս կարող են նման մարդիկ գտնել ճշմարիտ ճանապարհը։ Եթե ըմբռնես այս մի քանի հիմնական սկզբունքները, ապա ինչ էլ որ պատահի, չես մոլորվի։ Այսօր չափազանց կարևոր է, որ մարդիկ զանազանություն զարգացնեն. սա այն է, ինչ պետք է ունենա բնականոն մարդկայնությունը, և ինչ մարդիկ պետք է ունենան իրենց փորձառության մեջ։ Եթե մարդիկ հետևել են մինչև այսօր, բայց ընդհանրապես զանազանություն չունեն, և նրանց մարդկային ողջամտությունը դեռևս չի աճել, ապա նրանք չափազանց բթացած են, և նրանց ձգտումը սխալ է ու պարունակում է շեղումներ։ Ձգտել ես մինչև այսօր, բայց զանազանության ամենափոքր նշույլն իսկ չունես, և թեև ճիշտ է, ինչպես ասում ես, գտել ես ճշմարիտ ճանապարհը, արդյո՞ք ձեռք ես բերել այն։ Արդյո՞ք զարգացրել ես որևէ զանազանություն։ Ո՞րն է ճշմարիտ ճանապարհի էությունը։ Ճշմարիտ ճանապարհի մեջ ձեռք չես բերել ճշմարիտ ճանապարհ. ոչինչ չես ստացել ճշմարտությունից։ Այսինքն՝ չես հասել նրան, ինչ Աստված պահանջում է քեզանից, և ուստի ոչ մի փոփոխություն չի եղել քո ապականության մեջ։ Եթե շարունակես ձգտել այս կերպ, ի վերջո դուրս կթողնվես։ Հետևելով մինչ այսօր՝ պետք է վստահ լինես, որ այն ճանապարհը, որով անցել ես, ճիշտ ճանապարհն է, և չպետք է այլևս կասկածներ ունենաս։ Շատ մարդիկ միշտ կասկածամիտ են և որոշ մանր հարցերի պատճառով դադարում են ձգտել ճշմարտությանը։ Նման մարդիկ նրանք են, ովքեր ոչ մի ճանաչողություն չունեն Աստծու գործի մասին. նրանք են, ովքեր հետևում են Աստծուն բթացած կերպով։ Մարդիկ, ովքեր չեն ճանաչում Աստծու գործը, անկարող են լինել Նրա մտերիմները կամ վկայել Նրա մասին։ Ես խորհուրդ եմ տալիս նրանց, ովքեր փնտրում են միայն օրհնություններ և այն, ինչ մշուշոտ ու վերացական է, հնարավորինս շուտ ձգտել ճշմարտությանը, որպեսզի իրենց կյանքն իմաստ ունենա։ Այլևս մի՛ խաբեք ինքներդ ձեզ։


Մարմնացած Աստծու սպասավորության և մարդու պարտավորության միջև տարբերությունը

Դուք պետք է իմանաք Աստծու գործի տեսիլքները և ըմբռնեք Նրա գործի ընդհանուր ուղղությունը։ Սա դրական մուտքն է։ Երբ ճշգրտորեն յուրացնես տեսիլքների ճշմարտությունը, քո մուտքն ապահով կլինի՝ անկախ նրանից, թե ինչպես կփոխվի Աստծու գործը, դու հաստատուն կմնաս քո սրտում, տեսիլքները քեզ համար պարզ կլինեն և քո մուտքն ու ձգտումը նպատակ կունենան։ Այսպիսով՝ քո ներսում եղած ողջ փորձառությունն ու գիտելիքն ավելի կխորանան և կդառնան ավելի մանրամասն։ Երբ ըմբռնես ընդհանուր ուղղությունը, կյանքում կորուստներ չես կրի, և չես մոլորվի։ Եթե չըմբռնես գործի այս քայլերը, կորուստներ կկրես յուրաքանչյուր քայլափոխի, և մի քանի օրից ավելի կպահանջվի՝ իրավիճակը շտկելու համար, ու չես կարողանա ճիշտ ուղու վրա կանգնել անգամ մի քանի շաբաթում։ Մի՞թե սա հապաղումների չի հանգեցնի։ Դրական մուտքի և կիրարկման մեջ շատ բան կա, որ դուք պետք է յուրացնեք։ Ինչ վերաբերում է Աստծու գործի տեսիլքներին, դու պետք է ըմբռնես հետևյալ կետերը՝ Նրա նվաճման գործի նշանակությունը, կատարյալ դարձվելու ապագա ուղին, ինչին պետք է հասնել փորձությունների և նեղությունների միջով անցնելով, դատաստանի և պատժի նշանակությունը, Սուրբ Հոգու գործի և կատարելագործման ու նվաճման հիմքում ընկած սկզբունքները։ Այս բոլորը պատկանում են տեսիլքների ճշմարտությանը։ Մնացածը գործի երեք փուլերն են՝ Օրենքի դարաշրջանը, Շնորհքի դարաշրջանը և Թագավորության դարաշրջանը, ինչպես նաև ապագա վկայությունը։ Սրանք ևս տեսիլքների ճշմարտություններն են, և դրանք ամենահիմնարարն ու ամենավճռորոշն են։ Ներկայում այնքան շատ բան կա, որի մեջ դուք պետք է մտնեք և կիրարկեք, և հիմա այն ավելի շերտավորված է ու ավելի մանրամասն։ Եթե այս ճշմարտությունների ճանաչողությունը չունես, սա ապացուցում է, որ դու դեռ մուտք չես գործել։ Մեծ մասամբ մարդկանց՝ ճշմարտության ճանաչողությունը չափազանց մակերեսային է. նրանք ի վիճակի չեն անգամ կիրարկելու որոշակի հիմնական ճշմարտություններ և նույնիսկ չգիտեն ինչպես վարվել մանրուքների հետ։ Պատճառն այն է, որ մարդիկ ի վիճակի չեն կիրարկելու ճշմարտությունը, որ նրանք խառնվածքով ապստամբ են, իսկ նրանց ճանաչողությունն այսօրվա գործի վերաբերյալ չափազանց մակերեսային է և միակողմանի։ Ուստի՝ մարդկանց համար հեշտ խնդիր չէ կատարյալ դարձվելը։ Դու չափազանց ապստամբ ես և չափից շատ ես պահպանում քո հին ես-ը. դու ի վիճակի չես կանգնելու ճշմարտության կողմը և կիրարկելու անգամ ամենաակնհայտ ճշմարտությունները։ Այդպիսի մարդիկ չեն կարող փրկվել և նրանք են, ովքեր չեն նվաճվել։ Եթե քո մուտքը չունի ո՛չ մանրամասներ, ո՛չ նպատակներ, ապա քո աճը կհապաղի։ Եթե քո մուտքի մեջ չկա անգամ նվազագույն իրականություն, ապա քո ձգտումը զուր կլինի։ Եթե դու անտեղյակ ես ճշմարտության էությունից, դու կմնաս անփոփոխ։ Մարդու կյանքի աճը և նրա խառնվածքի փոփոխությունները ձեռք են բերվում իրականության, և առավել ևս՝ մանրամասն փորձառությունների մեջ մտնելով։ Եթե քո մուտքի ընթացքում դու ունենաս բազմաթիվ մանրամասն փորձառություններ և շատ փաստացի ճանաչողություն և մուտք, քո խառնվածքն արագորեն կփոխվի։ Անգամ եթե ներկայում դու այնքան էլ հստակորեն չես հասկանում կիրարկումը, պետք է առնվազն հստակորեն հասկանաս Աստծու գործի տեսիլքները։ Հակառակ դեպքում, դու անկարող կլինես մուտք գործել. մուտքը հնարավոր է միայն այն ժամանակ, երբ դու ճանաչես ճշմարտությունը։ Միայն եթե Սուրբ Հոգին լուսավորի քեզ քո փորձառության մեջ, դու ձեռք կբերես ճշմարտության ավելի խոր հասկացողություն և ավելի խոր մուտք։ Դուք պետք է ճանաչեք Աստծու գործը։

Սկզբում՝ մարդկության արարումից հետո, իսրայելացիները ծառայեցին որպես Աստծու գործի հիմք։ Ողջ Իսրայելը երկրի վրա Եհովայի գործի հենակետն էր։ Եհովայի գործն անմիջապես մարդու առաջնորդությունն ու հովվությունն էր՝ սահմանելով օրենքներ, որպեսզի մարդը կարողանար երկրի վրա ապրել բնականոն կյանքով և բնականոն կերպով երկրպագել Եհովային։ Օրենքի դարաշրջանում Աստված մարդու համար ո՛չ տեսանելի էր, ո՛չ էլ շոշափելի։ Քանի որ ամենը, ինչ Նա անում էր, Սատանայի կողմից ամենավաղ ապականված մարդկանց առաջնորդելն էր՝ ուսուցանելով և հովվելով նրանց, Նրա խոսքերը պարունակում էին միայն օրենքներ, կանոնադրություն և անձնական վարքի նորմեր, այլ ոչ թե այն ճշմարտությունները, որոնք մարդկանց կյանք են ապահովում։ Նրա ղեկավարության ներքո գտնվող իսրայելացիները խորապես ապականված չէին Սատանայի կողմից։ Նրա օրենքի գործը փրկության գործի ամենաառաջին փուլն էր միայն, փրկության գործի բուն սկիզբը և գործնականում ոչ մի կապ չուներ մարդու կյանքի բնույթի փոփոխությունների հետ։ Հետևաբար, փրկության գործի սկզբում Նա կարիք չուներ մարմնանալու՝ Իսրայելում Իր գործի համար։ Ահա թե ինչու Նրան անհրաժեշտ էր միջնորդ՝ գործիք, որի միջոցով կշփվեր մարդու հետ։ Այսպիսով՝ արարածների մեջ ի հայտ եկան նրանք, ովքեր խոսում և գործում էին Եհովայի անունից, և հենց այդպես մարդու որդիներն ու մարգարեները սկսեցին գործել մարդկանց մեջ։ «Մարդու որդիները» գործում էին մարդկանց մեջ Եհովայի անունից, և Եհովան նրանց կոչում էր «մարդու որդիներ»։ Սա նշանակում է, որ նման մարդիկ օրենքներ էին սահմանում Եհովայի անունից։ Նրանք նաև քահանաներ էին Իսրայելի ժողովրդի մեջ, քահանաներ, որոնց հսկում և պաշտպանում էր Եհովան, և որոնց մեջ գործում էր Եհովայի Հոգին. նրանք առաջնորդողներ էին ժողովրդի մեջ և ուղղակիորեն ծառայում էին Եհովային։ Իսկ մարգարեները նվիրված էին Եհովայի անունից բոլոր երկրների և ցեղերի մարդկանց հետ խոսելու գործին։ Նրանք նաև մարգարեանում էին Եհովայի գործի մասին։ Թե՛ մարդու որդիները, թե՛ մարգարեները, բոլորը բարձրացվել էին հենց Եհովայի Հոգու կողմից և իրենց մեջ ունեին Եհովայի գործը։ Ժողովրդի մեջ նրանք էին, որ ուղղակիորեն ներկայացնում էին Եհովային. նրանք իրենց գործն անում էին այն պատճառով միայն, որ Եհովան էր նրանց բարձրացրել, և ոչ այն պատճառով, որ նրանք այն մսեղին էին, որի մեջ մարմնացել էր հենց Ինքը՝ Սուրբ Հոգին։ Ուստի, թեև նրանք նման էին նրանով, որ խոսում և գործում էին Աստծու անունից, Օրենքի դարաշրջանի այդ մարդու որդիներն ու մարգարեները մարմնացած Աստծու մսեղին չէին։ Շնորհքի դարաշրջանում և վերջին փուլում Աստծու գործը ճիշտ հակառակն էր, քանի որ մարդու փրկության և դատաստանի գործերը երկուսն էլ կատարվում էին հենց Իր՝ մարմնացած Աստծու կողմից, և ուստի պարզապես կարիք չկար կրկին բարձրացնել մարգարեներին և մարդու որդիներին՝ Նրա անունից գործելու համար։ Մարդու աչքերում էական տարբերություն չկա նրանց աշխատանքի էության և մեթոդի միջև։ Եվ հենց այս պատճառով է, որ մարդիկ անընդհատ շփոթում են մարմնացած Աստծու գործը մարգարեների և մարդու որդիների գործի հետ։ Մարմնացած Աստծու արտաքինը հիմնականում նույնն էր, ինչ մարգարեներինն ու մարդու որդիներինը։ Եվ մարմնացած Աստված նույնիսկ ավելի բնականոն ու գործնական էր, քան մարգարեները։ Ուստի՝ մարդն անկարող է տարբերել նրանց։ Մարդը կենտրոնանում է բացառապես արտաքինի վրա՝ լիովին անտեղյակ լինելով, որ թեև երկուսն էլ գործում և խոսում են, նրանց միջև կա էական տարբերություն։ Քանի որ իրերը տարբերելու մարդու ունակությունը չափազանց թույլ է, նա ի վիճակի չէ տարբերելու պարզ խնդիրները, առավել ևս՝ այսքան բարդ մի բան։ Երբ մարգարեները և Սուրբ Հոգու կողմից օգտագործվող մարդիկ խոսում և գործում էին, դա մարդու պարտավորությունները կատարելն էր, դա արարածի գործառույթին ծառայելն էր, և դա մի բան էր, որ մարդը պետք է աներ։ Սակայն մարմնացած Աստծու խոսքերն ու գործը Նրա սպասավորությունն իրականացնելու համար էին։ Թեև Նրա արտաքին կերպարանքն արարածի կերպարանք էր, Նրա գործը ոչ թե Իր գործառույթը կատարելն էր, այլ Իր սպասավորությունը։ «Պարտավորություն» եզրույթն օգտագործվում է արարածների վերաբերյալ, մինչդեռ «սպասավորությունն» օգտագործվում է մարմնացած Աստծու մսեղիի վերաբերյալ։ Այս երկուսի միջև կա էական տարբերություն. դրանք փոխարինելի չեն։ Մարդու գործը միայն իր պարտավորությունը կատարելն է, մինչդեռ Աստծու գործը տնօրինելն է և Իր սպասավորությունն իրականացնելը։ Հետևաբար, թեև բազմաթիվ առաքյալներ օգտագործվում էին Սուրբ Հոգու կողմից, և բազմաթիվ մարգարեներ լցված էին Նրանով, նրանց գործն ու խոսքերը լոկ որպես արարածներ իրենց պարտավորությունը կատարելն էր։ Նրանց մարգարեությունները գուցե գերազանցեին այն կյանքի ճանապարհը, որի մասին խոսում էր մարմնացած Աստված, և նրանց մարդկայնությունը գուցե նույնիսկ գերազանցեր մարմնացած Աստծու մարդկայնությանը, բայց նրանք դեռևս կատարում էին իրենց պարտավորությունը և ոչ թե իրագործում էին սպասավորություն։ Մարդու պարտավորությունը վերաբերում է մարդու գործառույթին. դա այն է, ինչ հասանելի է մարդուն։ Սակայն մարմնացած Աստծու կողմից իրականացվող սպասավորությունը կապված է Նրա տնօրինման հետ, և դա անհասանելի է մարդուն։ Անկախ նրանից՝ մարմնացած Աստված խոսում է, գործում, թե հրաշքներ է ցուցադրում, Նա մեծ գործ է կատարում Իր տնօրինման մեջ, և նման գործը չի կարող Նրա փոխարեն կատարվել մարդու կողմից։ Մարդու գործը՝ որպես արարած, միայն իր պարտավորությունը կատարելն է Աստծու տնօրինման գործի տվյալ փուլում։ Առանց Աստծու տնօրինման, այսինքն՝ եթե մարմնացած Աստծու սպասավորությունը կորչեր, արարածի պարտավորությունը կկորչեր։ Աստծու գործն Իր սպասավորությունն իրականացնելիս մարդուն տնօրինելն է, մինչդեռ մարդու կողմից իր պարտավորության կատարումն Արարչի պահանջները բավարարելու իր իսկ հանձնառության իրագործումն է և ոչ մի կերպ չի կարող համարվել սպասավորության իրականացում։ Աստծու ներհատուկ էության՝ Նրա Հոգու համար, Աստծու գործը Նրա տնօրինումն է, բայց մարմնացած Աստծու համար, Ով կրում է արարածի արտաքին կերպարանքը, Նրա գործն Իր սպասավորության իրականացումն է։ Ինչ գործ էլ որ Նա անի, Իր սպասավորությունն իրականացնելու համար է. այն ամենը, ինչ մարդը կարող է անել, իր լավագույնը տալն է Աստծու տնօրինման շրջանակներում և Նրա առաջնորդության ներքո։

Մարդու՝ իր պարտավորության կատարումն իրականում այն ամենի իրագործումն է, ինչը ներհատուկ է մարդուն, այսինքն՝ այն, ինչը բնականորեն հնարավոր է մարդու համար։ Հենց այդ ժամանակ է նրա պարտավորությունը կատարվում։ Ինչ վերաբերում է մարդու ծառայության թերություններին, դրանք աստիճանաբար նվազում են առաջընթաց փորձառության և դատաստանի ենթարկվելու գործընթացի միջոցով. դրանք չեն խոչընդոտում մարդու պարտավորությունը, ոչ էլ ազդում դրա վրա։ Նրանք, ովքեր դադարում են ծառայել կամ զիջում և նահանջում են այն վախից, որ իրենց ծառայության մեջ կարող են թերություններ լինել, բոլորից վախկոտներն են։ Եթե մարդիկ չեն կարողանում արտահայտել այն, ինչ պետք է արտահայտեն ծառայության ընթացքում, կամ հասնել նրան, ինչը բնականորեն հնարավոր է իրենց համար, և դրա փոխարեն գործում են ձևականորեն, նրանք կորցրել են այն գործառույթը, որը պետք է ունենա արարածը։ Նման մարդիկ հայտնի են որպես «միջակություններ». նրանք անօգուտ աղբ են։ Ինչպե՞ս կարող են նման մարդիկ կոչվել արարածներ բառի բուն իմաստով։ Մի՞թե նրանք դրսից փայլող, բայց ներսից փտած բաներ չեն։ Եթե անձն իրեն կոչում է Աստված, սակայն անկարող է արտահայտել աստվածայնության էությունը, անել հենց Իր՝ Աստծու գործը կամ ներկայացնել Աստծուն, նա անկասկած Աստված չէ, քանի որ չունի Աստծու բուն էությունը, և այն, ինչին Աստված կարող է բնականորեն հասնել, գոյություն չունի նրա մեջ։ Եթե մարդը կորցնում է այն, ինչը բնականորեն հասանելի է իրեն, նա այլևս չի կարող մարդ համարվել, և նա արժանի չէ կանգնելու որպես արարած կամ գալու Աստծու առաջ և ծառայելու Նրան, առավել ևս արժանի չէ ստանալու Աստծու շնորհքը կամ Աստծու կողմից հսկվելու, պաշտպանվելու և կատարելագործվելու։ Շատերը, ովքեր կորցրել են Աստծու վստահությունը, հետագայում կորցնում են նաև Աստծու շնորհքը։ Նրանք ոչ միայն չեն ատում իրենց չար գործերը, այլև լկտիաբար տարածում են այն գաղափարը, որ Աստծու ճանապարհը սխալ է, իսկ ապստամբները նույնիսկ ուրանում են Աստծու գոյությունը։ Ինչպե՞ս կարող են նման մարդիկ, ովքեր համակված են այսպիսի ապստամբությամբ, իրավունք ունենալ վայելելու Աստծու շնորհքը։ Նրանք, ովքեր չեն կատարում իրենց պարտավորությունը, խիստ ապստամբ են Աստծու դեմ և շատ բանով են Նրան պարտական, սակայն նրանք շրջվում են և խիստ քննադատում Աստծուն՝ որպես սխալվողի։ Ինչպե՞ս կարող է նման մարդը պիտանի լինել կատարյալ դարձվելու համար։ Մի՞թե սա դուրս թողնվելու և պատժվելու նախանշանը չէ։ Մարդիկ, ովքեր Աստծու առաջ չեն կատարում իրենց պարտավորությունը, արդեն իսկ մեղավոր են ամենածանր հանցանքների մեջ, որոնց համար նույնիսկ մահը բավարար պատիժ չէ, սակայն նրանք դեռ հանդգնում են վիճել Աստծու հետ և փորձում են հակառակվել Նրան։ Ի՞նչ արժեք ունի նման մարդկանց կատարելագործելը։ Երբ մարդիկ ձախողում են իրենց պարտավորությունը կատարելիս, նրանք պետք է մեղքի և պարտքի զգացում ունենան. նրանք պետք է ատեն իրենց թուլությունն ու անպետքությունը, իրենց ապստամբությունն ու ապականվածությունը, և առավել ևս՝ նրանք պետք է ամեն բան ընծայեն Աստծուն, նույնիսկ իրենց կյանքը։ Միայն այդժամ են նրանք արարածներ, ովքեր իսկապես սիրում են Աստծուն, և միայն նման մարդիկ են պիտանի վայելելու Աստծու օրհնություններն ու խոստումները և Նրա կողմից կատարյալ դարձվելու։ Իսկ ի՞նչ կասեք ձեզանից շատերի մասին։ Ինչպե՞ս եք դուք վերաբերվում այն Աստծուն, ով ապրում է ձեր մեջ։ Ինչպե՞ս եք կատարել ձեր պարտավորությունը Նրա առաջ։ Արդյո՞ք արել եք այն ամենը, ինչ կարող էիք անել, նույնիսկ ձեր սեփական կյանքի գնով։ Ի՞նչ եք զոհաբերել։ Մի՞թե Ինձնից շատ բան չեք ստացել։ Կարո՞ղ եք զանազանել։ Որքա՞ն հավատարիմ եք Ինձ։ Ինչպե՞ս եք ծառայել Ինձ։ Իսկ ի՞նչ կասեք այն ամենի մասին, ինչ Ես շնորհել եմ ձեզ և արել եմ ձեզ համար։ Արդյո՞ք չափել եք այդ ամենը։ Արդյո՞ք դատել ու համեմատել եք սա այն չնչին խղճի հետ, որ ունեք ձեր ներսում։ Ո՞ւմ կարող են արժանի լինել ձեր խոսքերն ու գործերը։ Մի՞թե ձեր այդպիսի չնչին զոհաբերությունն արժանի է այն ամենին, ինչ Ես շնորհել եմ ձեզ։ Ես ամբողջ սրտով նվիրվել եմ ձեզ՝ առանց վերապահման նշույլի, սակայն դուք չար մտադրություններ եք տածում և երկմիտ եք Իմ հանդեպ։ Սա է այն պարտավորությունը, որ դուք կատարել եք, չնչին գործառույթը, որ դուք իրագործել եք։ Մի՞թե այդպես չէ։ Մի՞թե չգիտեք, որ դուք լիովին ձախողել եք արարածի պարտավորությունը կատարելու մեջ։ Ինչպե՞ս կարող եք դուք արարածներ համարվել։ Մի՞թե ձեզ համար պարզ չէ, թե ինչ եք դուք արտահայտում և ապրում։ Դուք ձախողել եք ձեր պարտավորությունը կատարելիս, բայց ձգտում եք ստանալ Աստծու հանդուրժողականությունն ու առատ շնորհքը։ Նման շնորհքը պատրաստված չէ ձեզ նման անարժեք և ստոր մարդկանց համար, այլ նրանց համար, ովքեր ոչինչ չեն խնդրում և ուրախությամբ զոհաբերում են։ Ձեզ պես մարդիկ, նման միջակությունները բոլորովին արժանի չեն վայելելու երկնքի շնորհքը։ Միայն դժվարությունն ու անվերջանալի պատիժը պիտի ուղեկցեն ձեր օրերը։ Եթե չկարողանաք նվիրվել Ինձ, ձեր ճակատագիրը տառապանքը կլինի։ Եթե դուք չեք կարող պատասխանատու լինել Իմ խոսքերի և Իմ գործի հանդեպ, ձեր ելքը պատիժը կլինի։ Բոլոր շնորհքները, օրհնությունները և թագավորության հրաշալի կյանքը ոչ մի կապ չեն ունենա ձեզ հետ։ Սա է այն վերջը, որին արժանի եք պատահելու, և ձեր իսկ արարքների հետևանքն է։ Այդ անխոհեմ ամբարտավանները ոչ միայն չեն փորձում առավելագույնն անել կամ կատարել իրենց պարտավորությունը, այլ նույնիսկ ձեռքերը մեկնում են շնորհքի համար, կարծես արժանի են իրենց խնդրածին։ Եվ եթե նրանք չեն ստանում այն, ինչ խնդրում են, էլ ավելի նենգ են դառնում։ Ինչպե՞ս կարող են նման մարդիկ համարվել ողջամիտ։ Դուք ցածր որակ ունեք և զուրկ եք ողջամտությունից, լիովին անկարող կատարելու այն պարտավորությունը, որը պետք է կատարեիք տնօրինման գործի ընթացքում։ Ձեր արժեքն արդեն իսկ կտրուկ ընկել է։ Ձեզ ցուցաբերած նման շնորհքի համար Ինձ չհատուցելն արդեն իսկ ծայրահեղ ապստամբություն է, որը բավարար է ձեզ դատապարտելու և ձեր վախկոտությունը, անկարողությունը, ստորությունն ու գարշելիությունը ցույց տալու համար։ Ի՞նչն է ձեզ իրավունք տալիս ձեր ձեռքերը մեկնած պահելու։ Այն, որ դուք ի վիճակի չեք նույնիսկ փոքր-ինչ օգնելու Իմ գործին, նվիրված լինելու և Ինձ համար ձեր վկայության մեջ հաստատուն կանգնել չկարողանալը ձեր մեղքերն ու ձախողումներն են սակայն դրա փոխարեն հարձակվում եք Ինձ վրա, կեղծաբար պնդում եք, թե Ես սխալ եմ վարվում, և բողոքում եք, որ Ես անարդար եմ։ Մի՞թե սա է ձեր հավատարմության բաղադրիչը։ Մի՞թե սա է ձեր սիրո բաղադրիչը։ Ուրիշ ի՞նչ գործ կարող եք անել սրանից բացի։ Ինչպե՞ս եք նպաստել արված ողջ գործին։ Որքա՞ն եք ձեզանից ծախսվել։ Ես արդեն մեծ հանդուրժողականություն եմ ցուցաբերել՝ չմեղադրելով ձեզ, սակայն դուք դեռ անամոթաբար արդարացումներ եք բերում Ինձ և ծածուկ բողոքում եք Ինձնից։ Արդյո՞ք ունեք մարդկայնության նույնիսկ ամենափոքր նշույլը։ Թեև մարդու պարտավորությունը խառնված է բազմաթիվ մարդկային մտքերով և պատկերացումներով, դու պետք է կատարես քո պարտավորությունը և նվիրված լինես։ Մարդու գործի անմաքրությունները նրա որակի խնդիրն են, մինչդեռ, եթե մարդը չի կատարում իր պարտավորությունը, դա ցույց է տալիս նրա ապստամբությունը։ Մարդու պարտավորության և այն բանի միջև, թե նա օրհնություն կստանա, թե պատուհասի կհանդիպի, որևէ կապ չկա։ Պարտավորությունն այն է, ինչ մարդը պետք է կատարի. դա նրա՝ երկնքից ստացած կոչումն է, և նա պետք է կատարի այն՝ առանց հատուցում փնտրելու, և առանց պայմանների կամ արդարացումների։ Միայն սա կարող է կոչվել պարտավորության կատարում։ Օրհնություններ ստանալը վերաբերում է օրհնություններին, որոնք անձը վայելում է, երբ դատաստանը փորձառաբար ապրելուց հետո կատարյալ է դարձվում։ Պատուհասի հանդիպելը վերաբերում է այն պատժին, որը մարդը ստանում է, երբ պատժի և դատաստանի միջով անցնելուց հետո նրա խառնվածքը չի փոխվում, այսինքն՝ երբ նա կատարյալ չի դառնում։ Սակայն անկախ նրանից՝ օրհնություններ են ստանում, թե հանդիպում են պատուհասների, արարածները պետք է կատարեն իրենց պարտավորությունը՝ անելով այն, ինչ պետք է անեն և ինչ կարող են անել. սա նվազագույնն է, որ մարդը, Աստծուն ձգտող մարդը, պետք է անի։ Դու չպետք է կատարես քո պարտավորությունը հանուն օրհնություններ ստանալու և չպետք է հրաժարվես կատարել քո պարտավորությունը՝ պատուհասի հանդիպելու վախից։ Ասե՛մ ձեզ այս մեկ բանը․ մարդու կողմից իր պարտավորության կատարումն այն է, ինչ նա պետք է անի, և եթե նա չի կատարում իր պարտավորությունը, ապա սա նրա ապստամբությունն է։ Մարդն աստիճանաբար փոխվում է հենց իր պարտավորությունը կատարելու ընթացքի մեջ, և այդ նույն ընթացքի մեջ է, որ նա ցույց է տալիս իր հավատարմությունը։ Ուստի, որքան շատ կատարես քո պարտավորությունը, այնքան ավելի շատ ճշմարտություններ կկարողանաս ձեռք բերել, և այնքան ավելի գործնական կդառնա քո արտահայտությունը։ Նրանք, ովքեր լոկ ձևականորեն են կատարում իրենց պարտավորությունը և չեն փնտրում ճշմարտությունը, ի վերջո դուրս կթողնվեն, քանի որ նման մարդիկ չեն կատարում իրենց պարտավորությունը ճշմարտության կիրարկման մեջ և չեն կիրարկում ճշմարտությունն իրենց պարտավորության կատարման մեջ։ Նրանք այն մարդիկ են, ովքեր մնում են անփոփոխ և կհանդիպեն պատուհասի։ Ոչ միայն նրանց արտահայտություններն են անմաքուր, այլև այն ամենը, ինչ նրանք արտահայտում են, չար է։

Շնորհքի դարաշրջանում Հիսուսը նույնպես շատ խոսքեր ասաց և շատ գործ արեց։ Ինչո՞վ էր Նա տարբերվում Եսայիից։ Ինչո՞վ էր Նա տարբերվում Դանիելից։ Արդյո՞ք Նա մարգարե էր։ Ինչո՞ւ է ասվում, որ Նա Քրիստոսն է։ Որո՞նք են նրանց միջև տարբերությունները։ Նրանք բոլորը մարդիկ էին, և նրանք բոլորը խոսքեր էին ասում, որոնք, ավելին, մարդուն քիչ թե շատ նույնն էին թվում։ Նրանք բոլորը խոսքեր էին ասում և գործ էին անում։ Հին Կտակարանի մարգարեները մարգարեություններ էին ասում, և նույնը կարող էր անել նաև Հիսուսը։ Ինչո՞ւ է այսպես։ Այստեղ տարբերությունը հիմնված է գործի բնույթի վրա։ Այս հարցը զանազանելու համար դու չպետք է հաշվի առնես մսեղիի բնույթը, ոչ էլ պետք է հաշվի առնես նրանց խոսքերի խորությունը։ Ինչ էլ որ լինի, դու նախ պետք է հաշվի առնես նրանց գործը և այն արդյունքները, որոնց նրանց գործը հասնում է մարդու մեջ։ Այն ժամանակ մարգարեների կողմից ասված մարգարեությունները չէին ապահովում մարդու կյանքը, և Եսայու ու Դանիելի նմանների կողմից ստացված ներշնչանքները լոկ մարգարեություններ էին, և ոչ կյանքի ճանապարհը։ Եթե չլիներ Եհովայի անմիջական հայտնությունը, ոչ ոք չէր կարող անել այդ գործը, ինչն անհնար է մահկանացուների համար։ Հիսուսը ևս շատ խոսքեր ասաց, բայց նման խոսքերը կյանքի ճանապարհն էին, որից մարդը կարող էր գտնել կիրարկման ուղի։ Այսինքն՝ նախ, Նա կարող էր ապահովել մարդու կյանքը, քանի որ Հիսուսը կյանք է. երկրորդ, Նա կարող էր ուղղել մարդու խեղաթյուրված կողմերը. երրորդ, Նա կարող էր ստանձնել Եհովայի գործը՝ սկիզբ դնելով հաջորդ դարաշրջանին. չորրորդ, Նա կարող էր ըմբռնել մարդու ներսի կարիքները և հասկանալ, թե ինչ է պակասում մարդուն. հինգերորդ, Նա կարող էր սկիզբ դնել նոր դարաշրջանին և ավարտել հինը։ Ահա թե ինչու Նա Աստված է և Քրիստոս. Նա ոչ միայն տարբերվում է Եսայիից, այլև բոլոր մյուս մարգարեներից։ Դիտարկենք Եսայուն մարգարեների գործի համեմատության համար։ Նախ, նա չէր կարող ապահովել մարդու կյանքը։ Երկրորդ, նա չէր կարող նոր դարաշրջանի սկիզբ դնել։ Նա գործում էր Եհովայի առաջնորդության ներքո և ոչ թե նոր դարաշրջան սկսելու համար։ Երրորդ, նրա ասած խոսքերն իր համար անհասանելի էին։ Դրանք ուղղակի հայտնություններ էին Աստծու Հոգուց, և ուրիշ մարդիկ չէին հասկանում այդ խոսքերը, երբ լսում էին դրանք։ Միայն այս մի քանի բաները բավարար են ապացուցելու, որ նրա խոսքերը պարզապես մարգարեություններ էին՝ միայն Եհովայի փոխարեն կատարվող գործի մի մաս։ Սակայն նա չէր կարող լիովին ներկայացնել Եհովային։ Նա Եհովայի ծառան էր, գործիք՝ Եհովայի գործի մեջ։ Նա գործում էր Օրենքի դարաշրջանի սահմաններում և Եհովայի գործի շրջանակում. նա չէր գործում Օրենքի դարաշրջանից դուրս։ Ի տարբերություն նրա՝ Հիսուսի գործն այլ էր։ Նա գերազանցեց Եհովայի գործի շրջանակը. Նա գործեց որպես մարմնացած Աստված և խաչվեց՝ ողջ մարդկությանը փրկագնելու համար։ Այսինքն՝ Նա իրականացրեց նոր գործ՝ Եհովայի արած գործից դուրս։ Սա նոր դարաշրջանի սկիզբն էր։ Բացի այդ, Նա կարող էր խոսել այն մասին, ինչին մարդը չէր կարող հասնել։ Նրա գործն Աստծու տնօրինման ներսում արվող գործ էր և ներառում էր ողջ մարդկությանը։ Այն չէր ներառում միայն մի քանի մարդու, ոչ էլ նախատեսված էր սահմանափակ թվով մարդկանց առաջնորդելու համար։ Ինչ վերաբերում է այն բանին, թե ինչպես Աստված մարմնացավ որպես մարդ, ինչպես Հոգին հայտնություններ տվեց այն ժամանակ, և ինչպես Հոգին իջավ մարդու վրա՝ գործ անելու համար, սրանք հարցեր են, որոնք մարդը չի կարող տեսնել կամ շոշափել։ Այս փաստերը բոլորովին չեն կարող ծառայել որպես ապացույց, որ Նա մարմնացած Աստված է։ Որպես այդպիսին, տարբերակումը կարող է արվել միայն Աստծու խոսքերի և գործի հիման վրա, որոնք շոշափելի են մարդու համար։ Միայն սա է իրական։ Քանի որ Հոգու հարցերը տեսանելի չեն քեզ և հստակ հայտնի են միայն հենց Իրեն՝ Աստծուն, և նույնիսկ Աստծու մարմնացած մսեղին չգիտի ամեն ինչ. դու կարող ես միայն հավաստիանալ, որ Նա Աստված է՝ Նրա արած գործից։ Նրա գործից կարելի է տեսնել, որ, նախ, Նա ի վիճակի է սկիզբ դնելու նոր դարաշրջանի. երկրորդ, Նա ի վիճակի է ապահովելու մարդու կյանքը և ցույց տալու ճանապարհը, որով մարդը պետք է գնա։ Սա բավարար է հաստատելու համար, որ Նա հենց Ինքն Աստված է։ Առնվազն, Նրա արած գործը լիովին ներկայացնում է Աստծու Հոգին, և նման գործից կարելի է տեսնել, որ Աստծու Հոգին Նրա մեջ է։ Քանի որ մարմնացած Աստծու արած գործը հիմնականում նոր դարաշրջան սկսելու, նոր գործ առաջնորդելու և նոր ոլորտ բացելու մեջ էր, միայն սրանք բավարար են հաստատելու համար, որ Նա հենց Ինքն Աստված է։ Այսպիսով, սա տարբերում է Նրան Եսայիից, Դանիելից և մյուս մեծ մարգարեներից։ Եսային, Դանիելը և մյուսները բոլորը բարձր կրթություն և մշակույթ ունեցող մարդկանց դասից էին. նրանք արտասովոր մարդիկ էին՝ Եհովայի առաջնորդության ներքո։ Մարմնացած Աստծու մսեղին նույնպես բանիմաց էր և զուրկ չէր ողջամտությունից, բայց Նրա մարդկայնությունը հատկապես բնականոն էր։ Նա սովորական մարդ էր, և անզեն աչքով տեսանելի չէր, որ Նա ուներ որևէ հատուկ մարդկայնություն, կամ հայտնաբերել Նրա մարդկայնության մեջ որևէ բան, որը տարբերվում էր ուրիշներինից։ Նա ամենևին գերբնական կամ եզակի չէր, Նա բարձր կրթություն չուներ և չէր տիրապետում որևէ վեհ գիտելիքի կամ տեսությունների։ Կյանքը, որի մասին Նա խոսում էր, և ճանապարհը, որով Նա առաջնորդում էր, ձեռք չէին բերվել տեսության, գիտելիքի կամ աշխարհի հետ շփվելու Նրա փորձառության միջոցով, և չէին բխում Նրա ընտանեկան դաստիարակությունից։ Ավելի շուտ, դրանք Հոգու անմիջական գործն էին, որը մարմնացած մսեղիի գործն է։ Քանի որ մարդը մեծ պատկերացումներ ունի Աստծու մասին, և հատկապես քանի որ այս պատկերացումները կազմված են չափազանց շատ մշուշոտ և գերբնական տարրերից, մարդու աչքում այս բնականոն Աստվածը, որ ունի մարդկային թուլություններ և չի կարող նշաններ ու հրաշքներ գործել, հաստատապես Աստված չէ։ Մի՞թե սրանք մարդու թյուր պատկերացումները չեն։ Եթե մարմնացած Աստծու մսեղին բնականոն մարդ չլիներ, ինչպե՞ս կարող էր ասվել, որ Նա մարմնացած մսեղին է։ Մսեղի լինել նշանակում է լինել սովորական, բնականոն մարդ. եթե Նա գերազանցող էակ լիներ, ապա Նա մսեղի չէր լինի։ Որպեսզի ապացուցեր, որ Նա մսեղի է, մարմնացած Աստված պետք է ունենար բնականոն մսեղի։ Սա պարզապես մարմնացման նշանակությունն ամբողջացնելու համար էր։ Սակայն մարգարեների և մարդու որդիների դեպքում այդպես չէր։ Նրանք շնորհալի մարդիկ էին, որոնք օգտագործվում էին Սուրբ Հոգու կողմից. մարդու աչքում նրանց մարդկայնությունը հատկապես մեծ էր, և նրանք կատարում էին բազմաթիվ արարքներ, որոնք գերազանցում էին բնականոն մարդկայնությունը։ Այս պատճառով մարդը նրանց որպես աստվածներ էր դիտարկում։ Այժմ դուք բոլորդ պետք է հստակ հասկանաք դա, քանի որ սա եղել է բոլոր ժամանակներում մարդկանց համար ամենահեշտ շփոթեցնող հարցը։ Բացի այդ, մարմնացումը բոլոր բաներից ամենախորհրդավորն է, և մարմնացած Աստված մարդու համար ամենադժվար ընդունելին է։ Այն, ինչ Ես ասում եմ, նպաստում է ձեր գործառույթը կատարելուն և մարմնացման խորհուրդն ըմբռնելուն։ Այս ամենը կապված է Աստծու տնօրինման, տեսիլքների հետ։ Ձեր կողմից սրա ըմբռնումն ավելի օգտակար կլինի տեսիլքների, այսինքն՝ Աստծու տնօրինման գործի ճանաչողություն ձեռք բերելու համար։ Այսպիսով, դուք նաև մեծ հասկացողություն ձեռք կբերեք այն պարտավորության վերաբերյալ, որը տարբեր տեսակի մարդիկ պետք է կատարեն։ Թեև այս խոսքերն ուղղակիորեն ձեզ ցույց չեն տալիս ճանապարհը, դրանք մեծապես օգտակար են ձեր մուտքին, քանի որ ձեր կյանքերը ներկայում խիստ զուրկ են տեսիլքներից, և սա կդառնա զգալի խոչընդոտ՝ կանխելով ձեր մուտքը։ Եթե դուք ի վիճակի չեք եղել հասկանալու այս հարցերը, ապա չի լինի ոչ մի շարժիչ ուժ, որը կխթանի ձեր մուտքը։ Եվ ինչպե՞ս կարող է նման ձգտումը հնարավորություն տալ ձեզ կատարելու ձեր պարտավորությունը։


Աստված Տերն է բոլոր արարածների

Երկու նախորդ դարաշրջանների գործի մեկ փուլը իրականացվել էր Իսրայելում, իսկ մյուսը՝ Հրեաստանում։ Ընդհանուր առմամբ, այդ գործի ոչ մի փուլ դուրս չի եկել Իսրայելի սահմաններից, և յուրաքանչյուրն իրականացվել է առաջին ընտրյալ ժողովրդի մեջ։ Արդյունքում, իսրայելացիները հավատում են, որ Եհովա Աստվածը միայն իսրայելացիների Աստվածն է։ Քանի որ Հիսուսը գործել է Հրեաստանում, որտեղ Նա ավարտին է հասցրել խաչելության գործը, հրեաները Նրան դիտում են որպես հրեա ժողովրդի Փրկագնողը։ Նրանք կարծում են, թե Նա բացառապես հրեաների Թագավորն է, ոչ թե որևէ այլ ժողովրդի, որ Նա անգլիացիներին փրկագնող Տերը չէ, ոչ էլ ամերիկացիներին փրկագնող Տերը, այլ այն Տերը, ով փրկագնում է իսրայելացիներին, և որ հենց հրեաներին է Նա փրկագնել Իսրայելում։ Իրականում Աստվածն է ամեն ինչի Իշխանը։ Նա է բոլոր արարածների Աստվածը։ Նա միայն իսրայելացիների կամ հրեաների Աստվածը չէ, Նա բոլոր արարածների Աստվածն է։ Նրա գործի նախորդ երկու փուլերը տեղի են ունեցել Իսրայելում, ինչը մարդկանց մեջ ձևավորել է որոշակի պատկերացումներ։ Նրանք հավատում են, որ Եհովան Իր գործը կատարել է Իսրայելում, որ Հիսուսն Ինքն իրականացրել է Իր գործը Հրեաստանում և, ավելին, որ Նա մարմնացել է՝ գործելու համար, և ինչ էլ որ եղած լիներ, այդ գործն Իսրայելի սահմաններից դուրս չի տարածվել։ Աստված չգործեց եգիպտացիների կամ հնդիկների մեջ, այլ միայն իսրայելացիների մեջ։ Այսպիսով, մարդիկ ձևավորում են տարբեր պատկերացումներ և սահմանափակում Աստծու գործը որոշակի շրջանակով։ Նրանք ասում են, որ երբ Աստված գործում է, Նա պարտադիր պետք է դա անի ընտրյալ մարդկանց մեջ և Իսրայելում. իսրայելացիներից բացի Աստված ուրիշների մեջ չի գործում, և Նրա գործն ավելի լայն տարածում չունի։ Նրանք հատկապես խիստ են, երբ խոսքը վերաբերում է մարմնացյալ Աստծուն սահմանների մեջ պահելուն, և թույլ չեն տալիս, որ Նա դուրս գա Իսրայելի սահմաններից։ Արդյո՞ք այս ամենը պարզապես մարդկային պատկերացումներ չէ։ Աստված ստեղծել է երկինքները ու երկիրը և բոլոր բաները, Նա ստեղծել է բոլոր արարածներին, ուստի ինչպե՞ս կարող էր Իր գործը սահմանափակել միայն Իսրայելով։ Եթե այդպես լիներ, ապա ի՞նչ իմաստ կունենար բոլոր արարածների ստեղծումը։ Նա ստեղծել է ամբողջ աշխարհը և Իր վեցհազարամյա տնօրինման ծրագիրն իրականացրել է ոչ միայն Իսրայելում, այլ տիեզերքի յուրաքանչյուր մարդու մեջ։ Անկախ նրանից՝ նրանք ապրում են Չինաստանում, Միացյալ Նահանգներում, Միացյալ Թագավորությունում թե Ռուսաստանում, յուրաքանչյուր մարդ Ադամի սերունդն է, և բոլորն էլ Աստծու կողմից ստեղծված են։ Նրանցից ոչ մեկը չի կարող դուրս գալ արարած լինելու սահմաններից, և ոչ մեկն էլ չի կարող իրեն զատել «Ադամի ժառանգ» պիտակից։ Նրանք բոլորը արարածներ են, բոլորն էլ Ադամի սերունդն են և միևնույն ժամանակ Ադամի ու Եվայի ապականված ժառանգները։ Միայն իսրայելացիները չեն, որ արարածներ են, այլ բոլոր մարդիկ. պարզապես ոմանք անիծյալ են, ոմանք էլ՝ օրհնյալ։ Իսրայելացիներին առնչվող շատ ընդունելի բաներ կան. սկզբում Աստված գործում էր նրանց մեջ, քանզի նրանք ամենաքիչն էին ապականված։ Չինացիները չեն կարող համեմատվել նրանց հետ. նրանք շատ ավելի ցածր դիրքում են։ Ուստի, Աստված սկզբում գործել էր Իսրայելի ժողովրդի մեջ, և Նրա աշխատանքի երկրորդ փուլն իրականացվել էր միայն Հրեաստանում, ինչի արդյունքում մարդկանց մեջ ձևավորվել են բազմաթիվ պատկերացումներ և կանոններ։ Իրականում, եթե Աստված գործեր մարդկանց պատկերացումների համաձայն, ապա Նա կլիներ միայն իսրայելացիների Աստված և չէր կարողանա Իր աշխատանքը տարածել հեթանոս ազգերի մեջ, որովհետև այդ դեպքում Նա կլիներ միայն իսրայելացիների Աստված, բայց ոչ բոլոր արարածների Աստված։ Մարգարեություններում ասվում է, որ Եհովայի անունը բարձր կլինի հեթանոս ազգերի մեջ, և որ այն կտարածվի հեթանոսների մեջ։ Ինչո՞ւ էր սա մարգարեացվել։ Եթե Աստված միայն իսրայելացիների Աստված լիներ, ապա Նա կգործեր միայն Իսրայելում։ Ավելին, Նա չէր տարածի այս աշխատանքը և նման մարգարեություն չէր անի։ Քանի որ Նա իսկապես արել է այս մարգարեությունը, ապա անպայմանորեն Իր գործը կտարածի հեթանոս ազգերի մեջ՝ յուրաքանչյուր երկրում և բոլոր վայրերում։ Քանի որ Նա ասել է սա, ապա պետք է կատարի. սա Նրա ծրագիրն է, քանզի Նա է Տերը, ով ստեղծել է երկինքներն ու երկիրը և բոլոր բաները, և Նա է Աստված բոլոր արարածների։ Անկախ նրանից՝ Նա գործում է իսրայելացիների մեջ, թե ամբողջ Հրեաստանում, այն աշխատանքը, որը Նա իրականացնում է, ամբողջ տիեզերքի և ողջ մարդկության գործն է։ Այն գործը, որ Նա այսօր կատարում է մեծ կարմիր վիշապի երկրում՝ հեթանոս ազգի մեջ, նույնպես ողջ մարդկության գործն է։ Իսրայելը կարող էր լինել Նրա աշխատանքի հիմքը երկրի վրա․ նույն կերպ Չինաստանը կարող է լինել Նրա աշխատանքի հիմքը հեթանոս ազգերի մեջ։ Արդյո՞ք Նա այժմ չի իրականացրել այն մարգարեությունը, որ «Եհովայի անունը կճանաչվի ամենաբարձրը հեթանոս ազգերի մեջ»։ Հեթանոս ազգերի մեջ Նրա աշխատանքի առաջին քայլը հենց այս գործն է, այն գործը, որը Նա կատարում է մեծ կարմիր վիշապի երկրում։ Այն, որ մարմնացյալ Աստված պետք է գործի այս երկրում և գործի այս անիծյալ ժողովրդի մեջ, հատկապես հակասում է մարդկային պատկերացումներին. նրանք ամենացածրն են բոլոր մարդկանցից, նրանք արժեք չունեն և ի սկզբանե լքված էին Եհովայի կողմից։ Մարդիկ կարող են լքվել այլ մարդկանց կողմից, բայց եթե նրանց լքել է Աստված, ապա ոչ ոք նրանցից ավելի ցածր կարգավիճակ չունի, ոչ ոք ավելի քիչ արժեք չունի։ Արարածի համար Սատանայի տիրապետության տակ գտնվելը կամ մարդկանց կողմից լքվելը շատ ցավալի է, սակայն Արարչի կողմից լքված լինելն արարածի համար նշանակում է, որ նա այլևս չի կարող ունենալ ավելի ցածր կարգավիճակ։ Մովաբի սերունդներն անիծվել և ծնվել էին այս հետամնաց երկրում. անկասկած, խավարի ազդեցության տակ գտնվող բոլոր մարդկանցից Մովաբի սերունդներն ունեն ամենացածր կարգավիճակը։ Քանի որ այս մարդիկ մինչ այժմ եղել են ամենացածր կարգավիճակում, նրանց վրա կատարվող աշխատանքն ամենից լավ կարող է խաթարել մարդկային պատկերացումները, ինչպես նաև ամենաշատն է նպաստում Աստծու վեցհազարամյա տնօրինության ամբողջ ծրագրին։ Այս մարդկանց մեջ նման աշխատանք իրականացնելը մարդկային պատկերացումները խաթարելու լավագույն ձևն է, և սրանով Աստված սկսում է մի դարաշրջան, սրանով Նա խաթարում է բոլոր մարդկային պատկերացումները, սրանով Նա ավարտում է ամբողջ Շնորհի դարաշրջանի աշխատանքը։ Նրա առաջին գործն իրականացվել էր Հրեաստանում՝ Իսրայելի սահմանների ներսում․ նոր դարաշրջան սկսելու համար հեթանոս ազգերի մեջ Նա որևէ գործ չէր կատարել։ Աշխատանքի վերջին փուլը կատարվում է ոչ միայն հեթանոսների, այլ առավել ևս անիծյալների մեջ։ Այս փաստն ամենահզոր ապացույցն է, որը կարող է նվաստացնել սատանային, և այսպիսով, Աստված «դառնում է» տիեզերքի բոլոր արարածների Աստված, ամեն բանի Տերը, կյանք ունեցող ամեն բանի երկրպագության օբյեկտը։

Այսօր կան մարդիկ, ովքեր դեռ չեն հասկանում, թե Աստված ինչ նոր աշխատանք է սկսել։ Հեթանոս ազգերի մեջ Աստված մեկնարկեց նոր սկիզբ։ Նա սկսեց նոր դարաշրջան և նախաձեռնեց նոր գործ, և Նա իրականացնում է այս աշխատանքը Մովաբի սերունդների մեջ։ Արդյոք սա Նրա նորագույն աշխատա՞նքը չէ։ Մինչ այդ ամբողջ պատմության ընթացքում ոչ ոք երբևէ փորձառաբար չի ապրել այս աշխատանքը։ Ոչ ոք նույնիսկ չի լսել դրա մասին, առավել ևս՝ չի գնահատել այն։ Աստծու իմաստությունը, Աստծու հրաշքը, Աստծու անըմբռնելիությունը, Աստծու մեծությունը և Աստծու սրբությունը՝ բոլորը բացահայտվում են այս՝ վերջին օրերի աշխատանքի փուլում։ Արդյոք սա նոր գո՞րծ չէ, գործ, որը խաթարում է մարդկային պատկերացումները։ Կան մարդիկ, ովքեր մտածում են այսպես. «Քանի որ Աստված անիծել էր Մովաբը և ասել, որ կլքի Մովաբի սերունդներին, ապա ինչպե՞ս կարող էր այժմ փրկել նրանց»։ Սրանք այն հեթանոսներն են, ովքեր անիծվել էին Աստծու կողմից և վտարվել Իսրայելից. իսրայելացիները նրանց կոչում էին «հեթանոս շներ»։ Բոլորի աչքերում նրանք ոչ միայն հեթանոս շներ են, այլ նույնիսկ ավելի վատ՝ կործանման որդիներ, այսինքն՝ նրանք Աստծու ընտրյալ մարդիկ չեն։ Նրանք գուցե ծնվել են Իսրայելի սահմաններում, սակայն չեն պատկանում Իսրայելի ժողովրդին և արտաքսվել էին հեթանոս ազգերի մեջ։ Նրանք բոլոր մարդկանցից ամենացածրն են։ Հենց այս պատճառով, որ նրանք մարդկության մեջ ամենացածրն են, Աստված նրանց մեջ է իրականացնում Իր՝ նոր դարաշրջան մեկնարկելու գործը, քանի որ նրանք պղծված մարդկության ներկայացուցիչներն են։ Աստծու գործն ընտրովի և նպատակային է. այն գործը, որը Նա այսօր կատարում է այս մարդկանց մեջ, նույնպես կատարվում է արարածների մեջ։ Նոյն արարած էր, ինչպես և նրա սերունդները։ Աշխարհում յուրաքանչյուրը, ով միս ու արյունից է, արարած է։ Աստծու աշխատանքն ուղղված է բոլոր արարածներին. այն կախված չէ նրանից՝ որևէ մեկը անիծյալ է արարումից հետո, թե ոչ։ Նրա տնօրինման գործն ուղղված է բոլոր արարածներին, այլ ոչ միայն այն ընտրյալ մարդկանց, ովքեր անիծյալ չեն։ Քանի որ Աստված ցանկանում է Իր գործը կատարել Իր արարածների մեջ, Նա անպայման հաջողությամբ կավարտի այն և կգործի այն մարդկանց մեջ, ովքեր օգտակար են Նրա աշխատանքի համար։ Ուստի, երբ Նա աշխատում է մարդկանց մեջ, Նա խախտում է բոլոր կանոնները. Նրա համար «անիծյալ», «պատժյալ» և «օրհնյալ» բառերը նշանակություն չունեն։ Հրեաները լավն են, ինչպես Իսրայելի ընտրյալ մարդիկ. նրանք լավ արժանիքների և մարդկայնության տեր մարդիկ են։ Սկզբում հենց նրանց մեջ Եհովան սկսեց Իր գործը և կատարեց Իր առաջին աշխատանքը, բայց այսօր նրանց նվաճման գործը կատարելն անիմաստ կլիներ։ Նրանք նույնպես կարող են արարածների մի մասը լինել, և նրանք կարող են ունենալ շատ դրական կողմեր, սակայն աշխատանքի այս փուլը նրանց մեջ իրականացնելն աննպատակ կլիներ. Աստված չէր կարողանա նվաճել մարդկանց, ոչ էլ կկարողանար համոզել բոլոր արարածներին, և հենց սա է իմաստը, որ Նա Իր գործի կենտրոնացումը տեղափոխում է դեպի մեծ կարմիր վիշապի երկրի այս մարդիկ։ Այստեղ ամենամեծ նշանակությունն ունեն Նրա՝ նոր դարաշրջան սկսելը, բոլոր կանոնները և մարդկային բոլոր պատկերացումները խախտելը, ինչպես նաև ողջ Շնորհքի դարաշրջանի աշխատանքն ավարտելը։ Եթե Նրա ներկայիս գործը կատարվեր իսրայելացիների մեջ, ապա երբ Նրա վեցհազարամյա տնօրինման ծրագիրը հասներ ավարտին, բոլորը կհավատային, թե Աստված միայն իսրայելացիների Աստվածն է, թե միայն իսրայելացիներն են Աստծու ընտրյալ մարդիկ, և միայն նրանք են արժանի ժառանգելու Աստծու օրհնությունն ու խոստումը։ Վերջին օրերին Աստծու մարմնացումը մեծ կարմիր վիշապի հեթանոսական երկրում ավարտին է հասցնում բոլոր արարածների Աստված լինելու Իր գործը. Նա ավարտում է Իր տնօրինության ամբողջ աշխատանքը և եզրափակում մեծ կարմիր վիշապի երկրում Իր գործի առանցքային կողմը։ Աշխատանքի այս երեք փուլի առանցքը մարդու փրկությունն է, այսինքն՝ բոլոր արարածներին Արարչին պաշտողներ դարձնելը։ Ուստի աշխատանքի յուրաքանչյուր փուլն ունի մեծ նշանակություն. Աստված երբեք չի անում մի բան, որը չունի իմաստ կամ արժեք։ Մի կողմից՝ աշխատանքի այս փուլը սկիզբ է դնում նոր դարաշրջանի և ավարտում նախորդ երկու դարաշրջանը, մյուս կողմից՝ այն խաթարում է բոլոր մարդկային պատկերացումները և մարդկային հավատքի ու գիտելիքի բոլոր հին ձևերը։ Նախորդ երկու դարաշրջանի աշխատանքը կատարվում էր տարբեր մարդկային պատկերացումների համաձայն, սակայն այս փուլն ամբողջությամբ վերացնում է մարդկային պատկերացումները՝ այսպիսով բացարձակապես նվաճելով մարդկությանը։ Նվաճելով Մովաբի սերունդներին, իրականացնելով գործը Մովաբի ժառանգների մեջ՝ Աստված կնվաճի ողջ տիեզերքի մարդկանց։ Սա է Նրա գործի այս փուլի ամենախոր նշանակությունը, և սա է Նրա գործի այս փուլի ամենաարժեքավոր կողմը։ Նույնիսկ եթե այժմ գիտես, որ քո սեփական կարգավիճակը ցածր է, և քո արժեքը՝ փոքր, դու, միևնույն է, կզգաս, որ հանդիպել ես ամենաբերկրալի բանին. Դու ժառանգել ես մեծ օրհնություն, ստացել ես մեծ խոստում և կարող ես օգնել Աստծու՝ այս մեծ գործի իրականացմանը։ Դու տեսել ես Աստծու իրական դեմքը, ճանաչում ես Աստծու ներհատուկ խառնվածքը և հետևում ես Աստծու կամքին։ Աստծու գործի նախորդ երկու փուլը իրականացվել է Իսրայելում։ Եթե վերջին օրերին Նրա գործի այս փուլը ևս կատարվեր իսրայելացիների մեջ, ապա ոչ միայն բոլոր արարածները կհավատային, թե միայն իսրայելացիներն են Աստծու ընտրյալ մարդիկ, այլև Աստծու ամբողջ տնօրինման ծրագիրը չէր հասնի իր ցանկալի արդյունքին։ Այն ժամանակահատվածում, երբ Իսրայելում իրականացվում էր Նրա գործի երկու փուլը, հեթանոս ազգերի մեջ ոչ մի նոր գործ՝ նոր դարաշրջան սկսող գործ չէր կատարվում։ Աշխատանքի այսօրվա փուլը՝ նոր դարաշրջան սկսելու գործը, նախ իրականացվում է հեթանոս ազգերի մեջ և առավել ևս՝ սկզբում կատարվում է Մովաբի սերունդների մեջ՝ այսպիսով սկսելով ամբողջ դարաշրջանը։ Աստված խաթարել է մարդկային պատկերացումների մեջ եղած ամբողջ գիտելիքը՝ չթողնելով դրանցից ոչ մեկը։ Իր նվաճման գործում Նա խաթարել է մարդկային պատկերացումները, այն հին, վաղեմի մարդկային գիտելիքի ձևերը։ Նա թույլ է տալիս մարդկանց՝ տեսնեն, որ Աստծու մոտ կանոններ չկան, որ Աստծու մեջ հին ոչինչ չկա, որ Նրա արած գործը լիովին ազատ է, ամբողջովին անկախ, և որ Նա ճիշտ է այն ամենում, ինչ անում է։ Դու պետք է ամբողջությամբ ենթարկվես ցանկացած գործին, որը Նա իրականացնում է արարածների մեջ։ Նրա կատարած բոլոր գործերն ունեն իմաստ և իրականացվում են Իր սեփական մտադրությունների և իմաստության համաձայն, այլ ոչ թե մարդկային ընտրությունների և պատկերացումների։ Եթե ինչ-որ բան օգտակար է Նրա գործին, Նա անում է այն, իսկ եթե օգտակար չէ, Նա չի անում՝ որքան էլ այն լավը լինի։ Նա գործում է և, համաձայն Իր գործի իմաստի և նպատակի, ընտրում Իր աշխատանքն ընդունողներին ու դրա վայրը։ Իր գործում Նա չի կառչում անցյալի կանոններից և չի հետևում հին բանաձևերին։ Փոխարենը՝ Նա ծրագրում է Իր գործն ըստ դրա նշանակության։ Վերջին հաշվով, Նա կհասնի իրական արդյունքի և ակնկալվող նպատակին։ Եթե դու չհասկանաս այս բաներն այսօր, ապա այս գործը քո մեջ արդյունք չի ունենա։


Ի՞նչ դիրքորոշում ունես Տասներեք թղթերի վերաբերյալ

Աստվածաշնչի Նոր Կտակարանը պարունակում է Պողոսի տասներեք թղթերը։ Իր գործը կատարելիս Պողոսն այս տասներեք նամակները գրեց Հիսուս Քրիստոսին հավատացող եկեղեցիներին։ Այսինքն՝ Հիսուսի՝ երկինք համբարձվելուց հետո Պողոսը ոգեշնչվեց և գրեց այս նամակները։ Նրա նամակները Տեր Հիսուսի մահվանից հետո Նրա հարության և երկինք համբարձվելու վկայություններն են, և դրանք նաև քարոզում են ապաշխարության ու խաչը կրելու ճանապարհը։ Իհարկե, այս ճանապարհը և այս վկայությունները նախատեսված էին ուսուցանելու այն ժամանակվա Հրեաստանի տարբեր վայրերում գտնվող եղբայրներին և քույրերին, քանի որ այն ժամանակ Պողոսը Տեր Հիսուսի ծառան էր, և նա ոգեշնչվել էր՝ Տեր Հիսուսի համար վկայություն կրելու։ Սուրբ Հոգու գործի յուրաքանչյուր ժամանակաշրջանում տարբեր մարդիկ են ոգեշնչվում՝ կատարելու Նրա տարբեր գործերը, այսինքն՝ անելու առաքյալների գործը, որպեսզի շարունակեն այն գործը, որն Աստված Ինքն ավարտում է։ Եթե Սուրբ Հոգին դա անմիջականորեն աներ, և ոչ մի մարդ չոգեշնչվեր, ապա գործն իրականացնելը դժվար կլիներ։ Այսպիսով, Պողոսը դարձավ այն մարդը, որը տապալվեց Դամասկոսի ճանապարհին, և որն այնուհետև ոգեշնչվեց՝ Տեր Հիսուսի համար վկայություն կրելու։ Նա առաքյալ էր՝ Հիսուսի տասներկու աշակերտներից զատ։ Ավետարանը քարոզելուց բացի, նա նաև ստանձնեց տարբեր վայրերի եկեղեցիների հովվության գործը, ինչը ներառում էր եկեղեցիների եղբայրների և քույրերի մասին հոգ տանելը, այլ կերպ ասած՝ եղբայրներին և քույրերին Տիրոջ մեջ առաջնորդելը։ Պողոսի վկայությունը Տեր Հիսուսի հարության և երկինք համբարձվելու փաստը հայտնի դարձնելն էր, ինչպես նաև մարդկանց ուսուցանելը՝ ապաշխարելու, խոստովանելու և խաչի ճանապարհով քայլելու։ Նա Հիսուս Քրիստոսի այն ժամանակվա վկաներից մեկն էր։

Պողոսի տասներեք թղթերն ընտրվեցին Աստվածաշնչում կիրառության համար։ Նա գրեց բոլոր տասներեքը՝ հասցեագրված տարբեր վայրերում գտնվող մարդկանց տարբեր վիճակներին։ Նա Սուրբ Հոգուց մղված գրեց դրանք և ամենուր ուսուցանում էր եղբայրներին ու քույրերին առաքյալի դիրքից (Տեր Հիսուսի ծառայի տեսանկյունից)։ Այսպիսով, Պողոսի նամակները չէին բխում մարգարեություններից կամ անմիջապես տեսիլքներից, այլ նա գրեց դրանք իր ստանձնած գործի բերումով։ Այս նամակները տարօրինակ չեն, ոչ էլ մարգարեությունների պես դժվարըմբռնելի են։ Այս խոսքերը պարզապես թղթեր են, և դրանք ո՛չ մարգարեություններ են, ո՛չ էլ խորհուրդներ, դրանք միայն սովորական ուսուցողական խոսքեր են։ Թեև դրանց խոսքերից շատերը կարող են մարդկանց համար դժվարընկալելի կամ դժվարհասկանալի լինել, դրանք առաջացել են միայն Պողոսի սեփական հասկացողությունից և Սուրբ Հոգու լուսաբանումից։ Պողոսն ընդամենը առաքյալ էր. նա Տեր Հիսուսի կողմից օգտագործվող ծառա էր, ոչ թե մարգարե։ Տարբեր վայրերով շրջելիս նա նամակներ էր գրում եկեղեցիների եղբայրներին և քույրերին կամ, երբ հիվանդ էր, գրում էր այն եկեղեցիներին, որոնք հատկապես իր մտքում էին, բայց ուր չէր կարող գնալ։ Ուստի, նրա նամակները պահվեցին մարդկանց կողմից և հետագայում հավաքվեցին, համակարգվեցին և դասավորվեցին Աստվածաշնչի Չորս Ավետարաններից հետո հետագա սերունդների կողմից։ Իհարկե, նրանք ընտրեցին և կազմեցին նրա գրած բոլոր լավագույն նամակների ժողովածուն։ Այս թղթերն օգտակար էին եկեղեցիների եղբայրների և քույրերի կյանքի համար և առանձնահատուկ հռչակ էին վայելում նրա ժամանակներում։ Երբ Պողոսը գրում էր դրանք, նրա նպատակը հոգևոր աշխատություն գրելը չէր, որը թույլ կտար իր եղբայրներին և քույրերին գտնել կիրարկման ճանապարհ, ոչ էլ հոգևոր կենսագրություն՝ արտահայտելու իր սեփական փորձառությունները. նա մտադիր չէր գիրք գրել հեղինակ դառնալու համար։ Պարզապես նամակներ էր գրում Տեր Հիսուս Քրիստոսի եկեղեցու իր եղբայրներին և քույրերին։ Պողոսն ուսուցանում էր իր եղբայրներին և քույրերին՝ որպես ծառա իր դիրքից և պատմում էր նրանց իր հոգսի, Տեր Հիսուսի մտադրությունների և այն մասին, թե ինչ հանձնարարություններ էր Նա տվել մարդկանց ապագայի համար։ Սա էր այն գործը, որը Պողոսը կատարում էր։ Նրա խոսքերը բավական խրատական էին բոլոր ապագա եղբայրների և քույրերի փորձառության համար, և ճշմարտությունները, որոնց մասին նա հաղորդակցվել էր այս բազմաթիվ նամակներում, այն էին, ինչ Շնորհքի դարաշրջանի մարդիկ պետք է կիրարկեին։ Այսպիսով, այս նամակները դասավորվեցին Նոր Կտակարանում հետագա սերունդների կողմից։ Անկախ նրանից, թե ի վերջո ինչպիսին եղավ Պողոսի ելքը, նա մեկն էր, որն օգտագործվեց իր ժամանակներում և որն աջակցում էր իր եղբայրներին ու քույրերին եկեղեցիներում։ Նրա ելքը որոշվեց նրա բուն էությամբ, ինչպես նաև նրանով, որ նա ի սկզբանե տապալվել էր։ Նա ի վիճակի էր ասելու այդ խոսքերն այն ժամանակ, քանի որ ուներ Սուրբ Հոգու գործը, և հենց այս գործի պատճառով էր, որ Պողոսը հոգս էր կրում եկեղեցիների համար։ Այսպիսով, նա ի վիճակի էր հոգալու իր եղբայրների և քույրերի համար։ Սակայն որոշակի հատուկ հանգամանքների պատճառով Պողոսն ի վիճակի չէր անձամբ գնալու եկեղեցիներ՝ աշխատելու, ուստի, նա նամակներ գրեց նրանց՝ հորդորելու Տիրոջ մեջ գտնվող իր եղբայրներին և քույրերին։ Սկզբում Պողոսը հալածում էր Տեր Հիսուսի աշակերտներին, բայց Հիսուսի՝ երկինք համբարձվելուց հետո, այսինքն՝ այն բանից հետո, երբ «լույսը» շողաց Պողոսի վրա, նա դադարեց հալածել Տեր Հիսուսի աշակերտներին և այլևս չէր հալածում այն սրբերին, որոնք ավետարան էին քարոզում հանուն Տիրոջ ճանապարհի։ Այն բանից հետո, երբ Պողոսը տեսավ, որ Հիսուսը հայտնվեց իրեն՝ որպես պայծառ լույս, նա ընդունեց Տիրոջ հանձնարարությունը։ Նա մեկն էր, որին Սուրբ Հոգին օգտագործում էր ավետարանը քարոզելու համար։

Այն ժամանակ Պողոսի գործը պարզապես իր եղբայրներին և քույրերին աջակցելն ու հոգալն էր։ Նա նման չէր որոշ մարդկանց, որոնք ցանկանում էին կարիերա կերտել կամ գրական գործեր գրել, այլ ելքեր հորինել կամ Աստվածաշնչից զատ այլ ուղիներ փնտրել, որոնցով կառաջնորդեին եկեղեցիների մարդկանց, որպեսզի նրանք բոլորը կարողանային նոր մուտք ունենալ։ Պողոսն օգտագործվող մեկն էր. անելով այն, ինչ անում էր՝ նա պարզապես կատարում էր իր պարտականությունը։ Եթե նա հոգս չկրեր եկեղեցիների համար, ապա կհամարվեր, որ անտեսել է իր պարտականությունը։ Եթե եկեղեցում որևէ խանգարող իրադարձություն պատահեր կամ դավաճանության միջադեպ լիներ, որը կհանգեցներ այնտեղի մարդկանց անբնականոն վիճակին, ապա կհամարվեր, որ նա պատշաճ կերպով չի կատարել իր գործը։ Եթե աշխատողը հոգս է կրում եկեղեցու հանդեպ և, հետևաբար, գործում է իր ողջ կարողությամբ, ապա դա ապացուցում է, որ այդ անձը չափանիշին համապատասխանող աշխատող է՝ չափանիշին համապատասխանող մարդ, որն օգտագործվում է։ Եթե մարդը հոգս չի զգում եկեղեցու համար և իր գործում ոչ մի արդյունքի չի հասնում, իսկ նրա առաջնորդած մարդկանց մեծ մասը թույլ է կամ նույնիսկ ընկնում է, ապա նման աշխատողը չի կատարել իր պարտավորությունը։ Պողոսը ևս բացառություն չէր սրանից։ Ուստի, նա պետք է հոգ տաներ եկեղեցիների մասին և հաճախակի նամակներ գրեր իր եղբայրներին և քույրերին։ Այս կերպ նա ի վիճակի էր հոգալու եկեղեցիների և հոգ տանելու իր եղբայրների ու քույրերի մասին. միայն այս կերպ եկեղեցիները կարող էին ապահովում և հովվություն ստանալ նրանից։ Նրա գրած նամակների խոսքերը շատ խորն էին, բայց դրանք գրվել էին իր եղբայրներին և քույրերին՝ Սուրբ Հոգու լուսաբանումը ստանալու պայմաններում, և նա իր անձնական փորձառություններն ու զգացած հոգսը միահյուսել էր իր գրվածքներին։ Պողոսը պարզապես Սուրբ Հոգու կողմից օգտագործվող մարդ էր, և նրա նամակների բովանդակությունն ամբողջությամբ համեմված էր նրա անձնական փորձառություններով։ Նրա կատարած գործը պարզապես ներկայացնում է առաքյալի գործ, ոչ թե անմիջականորեն Սուրբ Հոգու կողմից կատարվող գործ, և այն նաև տարբերվում է Քրիստոսի գործից։ Պողոսը պարզապես կատարում էր իր պարտավորությունը, ինչի պատճառով էլ նա Տիրոջ մեջ գտնվող իր եղբայրներին և քույրերին տալիս էր իր հոգսը, ինչպես նաև իր անձնական փորձառություններն ու ներըմբռնումները։ Պողոսը պարզապես իրականացնում էր այն գործը, որն Աստված հանձնարարել էր իրեն՝ տրամադրելով իր անձնական ներըմբռնումներն ու հասկացողությունը. սա հաստատապես անմիջականորեն Իր՝ Աստծու կողմից կատարվող գործի օրինակ չէր։ Այսպիսով, Պողոսի գործը խառնված էր մարդկային փորձառության և եկեղեցու գործի վերաբերյալ մարդկային տեսակետների ու հասկացողությունների հետ։ Սակայն այս մարդկային տեսակետներն ու հասկացողությունները չեն կարող համարվել չար ոգիների գործ կամ միս ու արյան գործ. դրանք կարող են համարվել միայն մարդու գիտելիքն ու փորձառությունները Սուրբ Հոգու լուսաբանման ներքո։ Սրանով Ես նկատի ունեմ, որ Պողոսի նամակները երկնքից գրքեր չեն։ Դրանք սուրբ չեն և բնավ չեն ասվել կամ արտահայտվել Սուրբ Հոգու կողմից. դրանք պարզապես եկեղեցու հանդեպ Պողոսի հոգսի արտահայտությունն են։ Այս ամենն ասելու Իմ նպատակն այն է, որ դուք հասկանաք Աստծու գործի և մարդու գործի միջև եղած տարբերությունը. Աստծու գործը ներկայացնում է Իրեն՝ Աստծուն, մինչդեռ մարդու գործը ներկայացնում է մարդու պարտավորությունն ու փորձառությունները։ Մարդ չպետք է Աստծու բնականոն գործը համարի մարդու մտադրություններ, իսկ Նրա գերբնական գործը՝ Աստծու մտադրություններ, առավել ևս չպետք է մարդու վեհ քարոզչությունը համարի Աստծու արտահայտումներ կամ երկնքից գրքեր։ Բոլոր նման տեսակետներն բարոյական չափանիշներից դուրս կլինեին։ Շատ մարդիկ, լսելով, թե ինչպես եմ Ես մանրամասն վերլուծում Պողոսի տասներեք թղթերը, կարծում են, որ Պողոսի նամակները չպետք է կարդալ, և որ Պողոսը սարսափելի մեղավոր մարդ էր։ Կան նույնիսկ շատ մարդիկ, որոնք կարծում են՝ Իմ խոսքերն անսիրտ են, որ Պողոսի թղթերի վերաբերյալ Իմ գնահատականը ճշգրիտ չէ, և որ այդ նամակները չեն կարող համարվել մարդու փորձառությունների ու հոգսերի արտահայտություններ։ Նրանք կարծում են, որ դրանք փոխարենը պետք է համարվեն Աստծու խոսքեր, որ նույնքան կարևոր են, որքան Հովհաննեսի Հայտնության գիրքը, և որ չեն կարող կրճատվել կամ ավելացվել, առավել ևս՝ անփութորեն բացատրվել։ Մի՞թե սրանք բոլորը մարդկանց սխալ պնդումները չեն։ Մի՞թե դա լիովին այն փաստի պատճառով չէ, որ մարդիկ ողջամտություն չունեն։ Պողոսի նամակներն իսկապես մեծ օգուտ են տալիս մարդկանց, և դրանք արդեն 2000 տարվա պատմություն ունեն։ Սակայն մինչ օրս դեռ կան շատ մարդիկ, որոնք չեն կարողանում ըմբռնել, թե ինչ էր նա ասում այն ժամանակ։ Մարդիկ Պողոսի նամակներն ընկալում են՝ որպես ողջ քրիստոնեության մեծագույն գլուխգործոցներ, և որ ոչ ոք չի կարող վերծանել դրանք, և ոչ ոք չի կարող լիովին հասկանալ դրանք։ Իրականում այս նամակները պարզապես նման են հոգևոր անձի կենսագրության և չեն կարող համեմատվել Հիսուսի խոսքերի կամ Հովհաննեսի տեսած մեծ տեսիլքների հետ։ Ի հակադրություն սրա՝ այն, ինչ տեսավ Հովհաննեսը, երկնքից մեծ տեսիլքներ էին՝ Աստծու սեփական գործի մարգարեություններ, որոնք անհասանելի էին մարդուն, մինչդեռ Պողոսի նամակները պարզապես մարդու տեսածի ու փորձառաբար ապրածի պատմություններն են։ Դրանք այն են, ինչին մարդն ունակ է, և ո՛չ մարգարեություններ են, ո՛չ տեսիլքներ. դրանք պարզապես նամակներ են, որոնք ուղարկվել են տարբեր վայրեր։ Սակայն այն ժամանակվա մարդկանց համար Պողոսն աշխատող էր, և նրա խոսքերը, հետևաբար, արժեք ունեին, քանի որ նա մեկն էր, որն ընդունել էր իրեն հանձնարարվածը։ Հետևաբար, նրա նամակներն օգտակար էին բոլոր նրանց համար, որոնք ձգտում էին Քրիստոսին։ Թեև այդ խոսքերն անձամբ չէին ասվել Հիսուսի կողմից, դրանք, այնուամենայնիվ, էական էին իրենց ժամանակի համար։ Այսպիսով, Պողոսից հետո եկած մարդիկ դասավորեցին նրա նամակներն Աստվածաշնչում՝ դրանով իսկ հնարավոր դարձնելով, որ դրանք փոխանցվեն մինչ օրս։ Դուք հասկանո՞ւմ եք Իմ միտքը։ Ես պարզապես տալիս եմ ձեզ այս նամակների ճշգրիտ բացատրությունը և մանրամասն վերլուծում եմ դրանք՝ չհերքելով մարդկանց համար դրանց օգուտը կամ դրանց արժեքը՝ որպես հղումներ։ Եթե Իմ խոսքերը կարդալուց հետո դուք ոչ միայն մերժեք Պողոսի նամակները, այլև որոշեք, որ դրանք հերետիկոսություն են կամ անարժեք, ապա կարելի է միայն ասել, որ ձեր ըմբռնելու կարողությունը չափազանց թույլ է, ինչպես և ձեր ներըմբռնումներն ու իրողությունները դատելու կարողությունը. հաստատապես չի կարելի ասել, որ Իմ խոսքերը չափազանց միակողմանի են։ Հիմա հասկանո՞ւմ եք։ Կարևոր տարրերը, որոնք դուք պետք է ըմբռնեք, այն ժամանակվա Պողոսի գործի իրական իրավիճակն է և այն նախապատմությունը, որի ներքո գրվել են նրա նամակները։ Եթե դուք ճիշտ տեսակետ ունենաք այս հանգամանքների վերաբերյալ, ապա նաև ճիշտ տեսակետ կունենաք Պողոսի թղթերի վերաբերյալ։ Միևնույն ժամանակ, երբ դու ըմբռնես այդ նամակների էությունը, քո գնահատականն Աստվածաշնչի վերաբերյալ ճիշտ կլինի, և այդ ժամանակ կհասկանաս, թե ինչու են հետագա սերունդների մարդիկ այսքան տարիներ այդքան պաշտել Պողոսի թղթերը, ինչպես նաև, թե ինչու նույնիսկ կան շատ մարդիկ, որոնք վերաբերվում են նրան՝ որպես Աստծու։ Մի՞թե դուք էլ այդպես չէիք մտածի, եթե չհասկանայիք։

Նա, որ Ինքը Աստված չէ, չի կարող ներկայացնել Իրեն՝ Աստծուն։ Պողոսի գործը կարող է համարվել միայն մարդկային ներըմբռնման և Սուրբ Հոգու լուսաբանման մի մասը։ Պողոսն այս խոսքերը գրել է՝ օգտագործելով մարդկային ներըմբռնումը՝ Սուրբ Հոգու լուսաբանմամբ։ Սա հազվադեպ երևույթ չէ։ Ուստի, անխուսափելի էր, որ նրա խոսքերը միահյուսված լինեին որոշ մարդկային փորձառություններով, և նա հետագայում օգտագործեց իր անձնական փորձառությունները՝ այն ժամանակ իր եղբայրների և քույրերին ապահովելու և նրանց աջակցելու համար։ Նրա գրած նամակները չեն կարող դասակարգվել՝ որպես կյանքի ուսումնասիրություն, ոչ էլ կարող են դասակարգվել՝ որպես կենսագրություններ կամ ուղերձ, առավել ևս դրանք եկեղեցու կողմից կիրարկվող ճշմարտություններ կամ եկեղեցու կառավարչական հրամանագրեր չէին։ Որպես հոգս կրող մեկը՝ Սուրբ Հոգու կողմից գործի նշանակված անձ, սա մի բան է, որ նրանք պարզապես պետք է անեն։ Եթե Սուրբ Հոգին բարձրացնում է մարդկանց և նրանց հոգս է տալիս, բայց նրանք չեն կարողանում ստանձնել եկեղեցու գործը և լավ տնօրինել դրա գործերը կամ գոհացուցիչ կերպով լուծել դրա բոլոր խնդիրները, ապա դա ապացուցում է, որ այդ մարդիկ չեն կատարում իրենց պարտավորությունները։ Ուստի, առաքյալի համար իր գործի ընթացքում նամակներ գրել կարողանալը շատ խորհրդավոր բան չէր։ Սա նրանց գործի մի մասն էր. նրանք պարտավոր էին դա անել։ Նամակներ գրելու նրանց նպատակը կյանքի ուսումնասիրություն կամ հոգևոր կենսագրություն գրելը չէր, և դա հաստատապես սրբերի համար այլ ճանապարհ բացելու համար չէր։ Փոխարենը, նրանք դա անում էին իրենց սեփական գործառույթը կատարելու և Աստծուն հավատարիմ ծառա լինելու համար, որպեսզի կարողանային հաշիվ տալ Աստծուն՝ ավարտելով այն առաջադրանքները, որոնք Նա հանձնարարել էր իրենց։ Նրանք պետք է պատասխանատվություն կրեին իրենց և իրենց գործում գտնվող եղբայրների ու քույրերի համար, պետք է լավ կատարեին իրենց գործը և սրտին մոտ պահեին եկեղեցու գործերը. այս ամենը նրանց գործի մի մասն էր։

Եթե դուք հասկացողություն եք ձեռք բերել Պողոսի նամակների վերաբերյալ, ապա նաև ճիշտ հասկացողություն և գնահատական կունենաք թե՛ Պետրոսի, թե՛ Հովհաննեսի թղթերի վերաբերյալ։ Դուք այլևս երբեք չեք դիտի այս նամակները՝ որպես երկնքից իջած կամ սուրբ ու անխախտելի գրքեր, առավել ևս Պողոսին չեք համարի Աստված։ Ի վերջո Աստծու գործը տարբերվում է մարդու գործից, ուստի, ինչպե՞ս կարող են Նրա արտահայտությունները նույնը լինել, ինչ մարդու արտահայտությունները։ Աստված ունի Իր սեփական յուրահատուկ բնույթը, մինչդեռ մարդն ունի պարտավորություններ, որոնք պետք է կատարի։ Աստծու բնույթն արտահայտվում է Նրա գործում, մինչդեռ մարդու պարտավորությունն արտահայտվում է մարդու փորձառություններում և դրսևորվում մարդու ձգտումներում։ Ուստի, կատարված գործի միջոցով ակնհայտ է դառնում՝ արդյոք ինչ-որ բանն Աստծո՞ւ արտահայտությունն է, թե՞ մարդունը։ Կարիք չկա, որ Աստված Ինքը բացատրի դա, ոչ էլ պահանջվում է, որ մարդը ջանա վկայել, առավել ևս կարիք չկա, որ Աստված Ինքը ճնշի որևէ մարդու։ Այս ամենը գալիս է՝ որպես բնական դրսևորում. դա ո՛չ պարտադրված է, ո՛չ էլ մի բան, որին մարդը կարող է միջամտել։ Մարդու պարտավորությունը կարելի է ճանաչել նրա փորձառությունների միջոցով, և դա չի պահանջում, որ նա որևէ հավելյալ փորձառական գործ կատարի։ Մարդու ողջ էությունը կարող է բացահայտվել, երբ նա կատարում է իր պարտավորությունը, մինչդեռ Աստված կարող է արտահայտել Իր ներհատուկ բնույթն Իր գործը կատարելիս։ Եթե դա մարդու գործն է, ապա այն չի կարող կոծկվել։ Եթե դա Աստծու գործն է, ապա առավել ևս անհնար է, որ Աստծու բնույթը թաքցվի որևէ մեկի կողմից, առավել ևս՝ վերահսկվի մարդու կողմից։ Ոչ մի մարդ չի կարող համարվել Աստված, առավել ևս նրա գործն ու խոսքերը չեն կարող դիտվել որպես սուրբ կամ համարվել անփոփոխ։ Աստված կարող է համարվել մարդ, քանի որ Նա մարմին հագավ, բայց Նրա գործը չի կարող համարվել մարդու գործ կամ մարդու պարտավորություն։ Ավելին, Աստծու արտահայտումներն ու Պողոսի նամակները չեն կարող նույնացվել, ոչ էլ Աստծու դատաստանն ու պատիժը և մարդու ուսուցողական խոսքերը կարող են հավասարապես դիտարկվել։ Ուստի, կան սկզբունքներ, որոնք տարբերակում են Աստծու գործը մարդու գործից։ Դրանք տարբերակվում են ըստ իրենց էությունների, ոչ թե գործի շրջանակի կամ դրա ժամանակավոր արդյունավետության։ Այս հարցում մարդկանց մեծ մասը սկզբունքային սխալներ է թույլ տալիս։ Դա այն պատճառով է, որ մարդը նայում է արտաքինին, որին նա կարող է հասնել, մինչդեռ Աստված նայում է էությանը, որը չի կարող դիտարկվել մարդկության ֆիզիկական աչքերով։ Եթե դու Աստծու խոսքերն ու գործը համարում ես սովորական մարդու պարտավորություն, և մարդու լայնամասշտաբ գործը դիտարկում ես՝ որպես մարմին հագած Աստծու գործ, այլ ոչ թե մարդու կողմից կատարվող պարտավորություն, ապա մի՞թե սկզբունքորեն չես սխալվում։ Մարդու նամակներն ու կենսագրությունները կարող են հեշտությամբ գրվել, բայց միայն Սուրբ Հոգու գործի հիմքի վրա։ Սակայն Աստծու արտահայտումներն ու գործը չեն կարող հեշտությամբ իրագործվել մարդու կողմից կամ ձեռք բերվել մարդկային իմաստության և մտածողության միջոցով, առավել ևս մարդիկ չեն կարող հանգամանորեն բացատրել դրանք ուսումնասիրելուց հետո։ Եթե սկզբունքային այս հարցերը ձեր մեջ որևէ արձագանք չեն առաջացնում, դա ապացուցում է, որ ձեր հավատը շատ ճշմարիտ կամ մանրակրկիտ չէ։ Կարելի է միայն ասել, որ ձեր հավատը լի է անորոշությամբ և թե՛ խառնաշփոթ է, թե՛ անսկզբունքային։ Առանց անգամ հասկանալու Աստծու և մարդու ամենահիմնական էական հարցերը՝ մի՞թե այս տեսակ հավատն ամենից զուրկը չէ ընկալունակությունից։ Ինչպե՞ս կարող էր Պողոսը լինել ողջ պատմության ընթացքում օգտագործված միակ մարդը։ Ինչպե՞ս կարող էր նա լինել միակը, որը երբևէ գործ է արել եկեղեցու համար։ Ինչպե՞ս կարող էր նա լինել միակը, որը գրել է եկեղեցիներին նրանց աջակցելու համար։ Անկախ այս մարդկանց գործի մասշտաբից կամ ազդեցությունից կամ նրանց գործի արդյունքներից՝ մի՞թե այսպիսի գործի սկզբունքներն ու էությունը բոլորը նման չեն։ Մի՞թե այս մարդկանց գործը լիովին չի տարբերվում Աստծու գործից։ Թեև Աստծու գործի յուրաքանչյուր փուլի միջև կան հստակ տարբերություններ, և թեև Նրա գործի մեթոդներից շատերը լիովին նույնը չեն, մի՞թե դրանք բոլորը չունեն միայն մեկ էություն և աղբյուր։ Հետևաբար, եթե մարդը հիմա դեռ անորոշ է այս հարցերի վերաբերյալ, ապա նա չափազանց զուրկ է ողջամտությունից։ Եթե այս խոսքերը կարդալուց հետո մարդը դեռ ասում է, որ Պողոսի նամակները սուրբ և անխախտելի են և տարբերվում են որևէ հոգևոր անձի կենսագրություններից, ապա այս մարդու ողջամտությունը չափազանց աննորմալ է, և նման մարդն անկասկած վարդապետական փորձագետ է, որը լիովին զուրկ է ողջամտությունից։ Նույնիսկ եթե դու պաշտում ես Պողոսին, չես կարող օգտագործել քո ջերմ զգացմունքները նրա հանդեպ՝ փաստերի ճշմարտությունը խեղաթյուրելու կամ ճշմարտության գոյությունը հերքելու համար։ Ավելին, այն, ինչ Ես ասել եմ, ոչ մի կերպ կրակի չի տալիս Պողոսի ողջ գործն ու նամակները կամ լիովին հերքում դրանց արժեքը՝ որպես հղումներ։ Անկախ ամեն ինչից՝ այս խոսքերն ասելու Իմ մտադրությունն այն է, որ դուք պատշաճ հասկացողություն և ողջամիտ գնահատական ձեռք բերեք բոլոր հարցերի և մարդկանց վերաբերյալ. միայն սա է բնականոն ողջամտությունը. միայն սրանով պետք է զինվեն ճշմարտությանը տիրապետող արդար մարդիկ։


Հաջողությունը կամ ձախողումը կախված է մարդու ընթացած ուղուց

Մարդկանց մեծամասնությունն Աստծուն հավատում է հանուն իր ապագա նշանակության վայրի կամ ժամանակավոր վայելքի։ Նրանք, ովքեր որևէ էտման չեն ենթարկվել, Աստծուն հավատում են, որպեսզի երկինք մտնեն և պարգևներ ստանան։ Նրանք Աստծուն չեն հավատում, որպեսզի կատարյալ դարձվեն կամ արարածի պարտավորությունը կատարեն։ Այսինքն՝ մարդկանց մեծամասնությունն Աստծուն չի հավատում, որպեսզի կատարի իր պարտականությունները կամ ավարտի իր պարտավորությունները։ Մարդիկ Աստծուն հազվադեպ են հավատում, որպեսզի իմաստալի կյանք արտահայտեն, և չկան այնպիսիք, ովքեր հավատում են, թե քանի որ մարդը ողջ է, պետք է սիրի Աստծուն, որովհետև դա կատարելապես բնական և արդարացված է, և մարդու բնական կոչումն է։ Այսպիսով, թեև տարբեր մարդիկ ձգտում են իրենց սեփական նպատակներին, նրանց ձգտման նպատակն ու դրա հիմքում ընկած դրդապատճառը նման են, և, ավելին, նրանց մեծ մասի համար երկրպագության առարկաները գրեթե նույնն են։ Վերջին մի քանի հազար տարվա ընթացքում բազմաթիվ հավատացյալներ են մահացել, և շատերը մահացել ու նորից են ծնվել։ Աստծուն մեկ կամ երկու հոգի չէ, որ ձգտում է, ոչ էլ նույնիսկ մեկ կամ երկու հազար հոգի, սակայն այս մարդկանց մեծամասնությունը ձգտում է հանուն սեփական հեռանկարների կամ ապագայի հրաշալի հույսերի։ Քրիստոսին նվիրվածները շատ քիչ են և հազվադեպ։ Այնուամենայնիվ, բազմաթիվ բարեպաշտ հավատացյալներ մահացել են՝ իրենց իսկ ցանցերում խճճված, և, ավելին, հաղթանակած մարդկանց թիվը չափազանց չնչին է։ Մինչ օրս մարդկանց ձախողման պատճառները կամ նրանց հաղթանակի գաղտնիքները դեռևս անհայտ են նրանց։ Նրանք, ովքեր համակված են Քրիստոսին ձգտելով, դեռ չեն արթնացել, և նրանք չեն բացահայտել այս խորհուրդների բուն արմատը, որովհետև պարզապես չգիտեն։ Թեև նրանք մանրակրկիտ ջանքեր են գործադրում իրենց ձգտման մեջ, նրանց ընթացած ուղին ձախողման ուղին է, որով ժամանակին քայլել են իրենց նախորդները, այլ ոչ թե հաջողության ուղին, որով քայլել են իրենցից առաջ եկածները։ Այսպիսով՝ անկախ նրանից, թե ինչպես են նրանք ձգտում, մի՞թե դեպի խավար տանող ուղիով չեն քայլում։ Մի՞թե նրանց ձեռք բերածը դառը պտուղ չէ։ Բավականին դժվար է կանխատեսել՝ արդյոք այն մարդիկ, որոնք ընդօրինակում են անցյալում հաջողության հասածներին, ի վերջո օրհնություններ կստանան, թե վայ։ Ուրեմն որքա՜ն ավելի վատ են հնարավորությունները նրանց համար, ովքեր ձգտում են՝ հետևելով ձախողվածների հետքերին։ Մի՞թե նրանք ձախողման է՛լ ավելի մեծ հավանականություն չունեն։ Ի՞նչ արժեք ունի նրանց ընթացած ուղին։ Մի՞թե նրանք իզուր չեն վատնում իրենց ջանքերը։ Անկախ նրանից՝ մարդիկ իրենց ձգտման մեջ հաջողում են, թե ձախողվում, կարճ ասած՝ դրա համար պատճառ կա, և այնպես չէ, որ նրանց ձեռքբերումն ու կորուստը որոշվում են ձգտելով այնպես, ինչպես իրենք են կամենում։

Աստծու հանդեպ մարդու հավատքի ամենահիմնարար պահանջն այն է, որ նա ազնիվ սիրտ ունենա և կարողանա լիարժեքորեն նվիրվել ու իսկապես հնազանդվել։ Մարդու համար ամենամեծ դժվարությունն իր ողջ կյանքը ճշմարիտ հավատքի դիմաց տալն է, որի շնորհիվ կարող է արժանանալ լիակատար ճշմարտությանը և կատարել իր` որպես արարածի պարտավորությունը։ Սա անիրագործելի է նրանց համար, ովքեր ձախողվել են, և առավել ևս անիրագործելի է նրանց համար, ովքեր չեն կարողանում գտնել Քրիստոսին։ Սա հենց այն պատճառով է, որ մարդը լավ չի կարողանում ամբողջովին նվիրվել Աստծուն, քանի որ պատրաստակամ չէ կատարելու իր պարտավորությունն Արարչի հանդեպ, քանի որ մարդը տեսել է ճշմարտությունը, սակայն խուսափում է դրանից և գնում է իր իսկ ուղով` քանի որ մարդը շարունակաբար ձգտում է՝ հետևելով նրանց ուղուն, ովքեր ձախողվել են, քանի որ մարդը մշտապես ապստամբում է Երկնքի դեմ, հետևաբար շարունակաբար ձախողվում և ընկնում է Սատանայի դավադրության ծուղակը և իր իսկ լարած թակարդը։ Քանի որ մարդը չի ճանաչում Քրիստոսին և հմուտ չէ ճշմարտությունը հասկանալու և փորձառելու մեջ, չափազանց պաշտում է Պողոսին և անսանձ փափագ ունի երկինք գնալու, քանզի մշտապես պահանջում է, որ Քրիստոսը ենթարկվի իրեն, և դրա վերաբերյալ հրամայում է Աստծուն, այդ իսկ պատճառով բոլոր նշանավոր անհատները և նրանք, ովքեր փորձառաբար ապրել են աշխարհի վայրիվերումները, դեռևս ի զորու չեն խուսափելու մահից և մեռնում են Աստծու պատժի ներքո։ Այդպիսի մարդկանց մասին կարող եմ ասել հետևյալը․ նրանք իրենց մահկանացուն կնքում են անբնական մահով։ Հետևանքը, որին նրանք հանդիպում են՝ նրանց մահը, առանց արդարացման չէ. և դրանից բացի՝ մի՞թե նրանց ձախողումն ավելի անհանդուրժելի չէ Երկնքի օրենքի համար։ Ճշմարտությունը գալիս է մարդկային աշխարհից, սակայն մարդկանց մեջ այն Քրիստոսի միջոցով է փոխանցվում։ Այն սերում է Քրիստոսից, այսինքն՝ հենց Աստծուց, և սա մի բան է, որին մարդն ունակ չէ։ Սակայն Քրիստոսը պարզապես ընծայում է ճշմարտությունը․ Նա չի եկել այստեղ որոշելու՝ արդյոք մարդը հաջողության կհասնի ճշմարտության իր ձգտման մեջ։ Հետևաբար, մարդը ճշմարտության առումով հաջողության կհասնի, թե ոչ, կախված է բացառապես իր սեփական ձգտումից։ Սա հարց է, որը երբեք որևէ առնչություն չի ունեցել Քրիստոսի հետ, այլ փոխարենը պայմանավորված է մարդու սեփական ձգտումով։ Մարդու նշանակության վայրը և նրա հաջողությունը կամ ձախողումը չի կարելի ամբողջովին Աստծու վրա դնել, որպեսզի Աստված Ինքը կրի դա, քանի որ սա Իրեն՝ Աստծուն, վերաբերող հարց չէ, այլ անմիջականորեն կապված է այն պարտավորության հետ, որը պետք է կատարեն արարածները։ Մարդկանց մեծամասնությունը որոշ գիտելիք ունի Պողոսի և Պետրոսի ձգտման ու նշանակության վայրի մասին, սակայն մարդիկ Պողոսի և Պետրոսի ելքից ավելի ոչինչ չգիտեն և անտեղյակ են թե՛ Պետրոսի հաջողության հետևում թաքնված գաղտնիքից, և թե՛ այն թերություններից, որոնք հանգեցրին Պողոսի ձախողմանը։ Եվ ուստի, եթե դուք բոլորովին անկարող եք տեսնել մինչև նրանց ձգտման խորին էությունը, ապա ձեզանից շատերի ձգտումը ձախողվելու է, և թեկուզ ձեզանից փոքրաթիվ մարդիկ հաջողության հասնեն, այդուհանդերձ, նրանք դարձյալ Պետրոսին հավասար չեն լինի։ Եթե քո ձգտման ուղին ճշմարիտ է, ապա դու հաջողության հույս ունես․ եթե ճշմարտության ձգտման մեջ քո ընթացած ուղին սխալ է, ապա հավիտյան անկարող կլինես հաջողության հասնել և կարժանանաս նույն ելքին, ինչ Պողոսը։

Պետրոսն այն մարդն էր, որ կատարյալ դարձվեց։ Միայն պատիժ և դատաստան փորձառելուց և այդպիսով մաքուր աստվածասեր սիրտ ձեռք բերելուց հետո նա լիովին կատարյալ դարձվեց. նրա ընթացած ուղին կատարյալ դարձվելու ուղին էր։ Այսինքն՝ հենց սկզբից Պետրոսի ընթացած ուղին ճիշտ ուղին էր, և Աստծուն հավատալու նրա դրդապատճառը ճիշտ դրդապատճառն էր, ուստի նա դարձավ կատարյալ դարձված մեկը. նա քայլեց մի նոր ուղով, որով մարդը նախկինում երբեք չէր քայլել։ Սակայն այն ուղին, որով Պողոսը սկզբից ի վեր քայլել էր, Քրիստոսին հակառակելու ուղին էր, և միայն այն պատճառով, որ Սուրբ Հոգին ցանկանում էր օգտագործել նրան և Իր գործի համար օգտվել նրա շնորհներից ու բոլոր արժանիքներից, նա մի քանի տասնամյակ աշխատեց Քրիստոսի համար։ Նա պարզապես մեկն էր, ով օգտագործվում էր Սուրբ Հոգու կողմից և չէր օգտագործվում այն պատճառով, որ Հիսուսը բարեհաճորեն էր նայում նրա մարդկայնությանը, այլ նրա շնորհների պատճառով։ Նա կարողացավ Հիսուսի համար աշխատել, որովհետև տապալվեց, այլ ոչ թե այն պատճառով, որ պատրաստակամ էր դա անելու։ Նա կարողացավ նման աշխատանք կատարել Սուրբ Հոգու լուսաբանման և ուղղորդման շնորհիվ, և նրա կատարած աշխատանքն ամենևին չէր ներկայացնում նրա ձգտումը կամ նրա մարդկայնությունը։ Պողոսի աշխատանքը ծառայի աշխատանք էր ներկայացնում, այլ կերպ ասած՝ նա առաքյալի աշխատանք էր կատարում։ Պետրոսը, սակայն, տարբեր էր. նա նույնպես որոշակի աշխատանք կատարեց. այն այնքան մեծ չէր, որքան Պողոսի աշխատանքը, բայց նա աշխատում էր՝ իր սեփական մուտքին ձգտելով, և նրա աշխատանքը տարբերվում էր Պողոսի աշխատանքից։ Պետրոսի աշխատանքն արարածի պարտավորության կատարումն էր։ Նա չէր աշխատում առաքյալի դերում, այլ աշխատում էր՝ ձգտելով առ Աստված սիրուն։ Պողոսի աշխատանքի ընթացքը նույնպես իր անձնական ձգտումն էր պարունակում. նրա ձգտումը լոկ ապագայի իր հույսերի և լավ նշանակության վայր ունենալու ցանկության համար էր։ Իր աշխատանքի ընթացքում նա ոչ զտում էր ընդունում, ոչ էլ էտում։ Նա հավատում էր, որ քանի դեռ իր կատարած աշխատանքը բավարարում էր Աստծու մտադրությունները, և այն ամենը, ինչ ինքն անում էր, հաճելի էր Աստծուն, ապա ի վերջո իրեն պարգև էր սպասում։ Նրա աշխատանքում չկային անձնական փորձառություններ. այն ամբողջովին հենց հանուն աշխատանքի էր և չէր իրականացվում փոփոխության ձգտման ընթացքում։ Նրա աշխատանքում ամեն ինչ գործարք էր, այն արարածի պարտավորություն կամ հնազանդություն չէր պարունակում։ Իր աշխատանքի ընթացքում Պողոսի հին խառնվածքի մեջ ոչ մի փոփոխություն տեղի չունեցավ։ Նրա աշխատանքը պարզապես ուրիշներին ծառայություն մատուցել էր և չէր կարող փոփոխություններ առաջացնել իր խառնվածքի մեջ։ Պողոսն իր աշխատանքն իրականացնում էր անմիջականորեն՝ առանց կատարյալ դարձվելու կամ էտվելու, և նրա դրդապատճառը պարգևն էր։ Պետրոսը տարբեր էր. նա մեկն էր, ով էտման և զտման էր ենթարկվել։ Պետրոսի աշխատանքի նպատակն ու դրդապատճառը հիմնովին տարբերվում էին Պողոսի աշխատանքի նպատակից ու դրդապատճառից։ Թեև Պետրոսը մեծ քանակությամբ աշխատանք չկատարեց, նրա խառնվածքը բազմաթիվ փոփոխությունների ենթարկվեց, և այն, ինչին նա ձգտում էր, ճշմարտությունն էր և իրական փոփոխությունը։ Նրա աշխատանքը չէր իրականացվում պարզապես հանուն բուն աշխատանքի։ Թեև Պողոսը շատ աշխատանք կատարեց, դա ամբողջությամբ Սուրբ Հոգու աշխատանքն էր, և թեև Պողոսը համագործակցում էր այդ աշխատանքում, այն նրա փորձառության արդյունքում չէր առաջացել։ Այն, որ Պետրոսն ավելի քիչ աշխատանք կատարեց, միայն այն պատճառով էր, որ Սուրբ Հոգին այդքան շատ աշխատանք չէր կատարում նրա վրա։ Նրանց աշխատանքի քանակը չէր որոշում՝ արդյոք նրանք կատարյալ դարձվեցին. մեկի ձգտումը պարգևներ ստանալու համար էր, իսկ մյուսինը՝ առ Աստված վերջնական սիրո հասնելու և որպես արարած իր պարտավորությունը կատարելու, որպեսզի կարողանար կյանքով սիրելի պատկեր արտահայտել՝ Աստծու մտադրությունները բավարարելու համար։ Արտաքուստ նրանք տարբեր էին, և նրանց էությունները նույնպես տարբեր էին։ Դու չես կարող որոշել, թե նրանցից ով կատարյալ դարձվեց՝ ելնելով նրանց կատարած աշխատանքի քանակից։ Պետրոսը ձգտում էր կյանքով արտահայտելու Աստծուն սիրողի պատկերը, լինելու մեկը, ով հնազանդվում էր Աստծուն, ով էտում էր ընդունում և ով կատարում էր իր պարտավորությունը՝ որպես արարած։ Նա ի վիճակի էր նվիրվելու Աստծուն, իրեն ամբողջությամբ հանձնելու Աստծու ձեռքը և հնազանդվելու Նրան մինչև մահ։ Նա ուներ այսպիսի վճռականություն, և նա նաև իրագործեց այն։ Սա է արմատն այն բանի, թե ինչու նրա ելքն ի վերջո տարբերվեց Պողոսի ելքից։ Այն աշխատանքը, որ Սուրբ Հոգին կատարեց Պետրոսի վրա, նրան կատարյալ դարձնելն էր, իսկ այն աշխատանքը, որ Սուրբ Հոգին կատարեց Պողոսի վրա, նրան օգտագործելն էր։ Պատճառն այն է, որ նրանց բնությունները և նրանց ձգտումների հիմքում ընկած հեռանկարները նույնը չէին։ Երկուսն էլ ունեին Սուրբ Հոգու աշխատանքը։ Պետրոսն այս աշխատանքը կիրառեց իր վրա և նաև տրամադրեց ուրիշներին. Մինչդեռ Պողոսը Սուրբ Հոգու աշխատանքն ամբողջությամբ տրամադրեց միայն ուրիշներին և ինքը ոչինչ չշահեց դրանից։ Այսպիսով՝ այն բանից հետո, երբ նա այդքան տարիներ փորձառել էր Սուրբ Հոգու աշխատանքը, Պողոսի մեջ փոփոխություններ գրեթե գոյություն չունեին։ Նա դեռևս մնում էր գրեթե իր բնական վիճակում, և նա դեռևս նախկին Պողոսն էր։ Պարզապես բազմաթիվ տարիների աշխատանքի դժվարությունը կրելուց հետո նա սովորել էր, թե ինչպես «աշխատել», և համբերատարություն էր սովորել, բայց նրա հին բնությունը՝ նրա խիստ մրցակցային և շահամոլ բնությունը, դեռևս մնում էր։ Այդքան տարիներ աշխատելուց հետո նա չէր ճանաչում իր ապականված խառնվածքը, ոչ էլ դեն էր նետել իր հին խառնվածքը, որը դեռևս հստակ տեսանելի էր նրա աշխատանքում։ Նա պարզապես ավելի շատ աշխատանքային փորձ ուներ, բայց միայն այդ չնչին փորձն անկարող էր փոխել նրան և չէր կարող փոփոխել գոյության վերաբերյալ նրա հայացքը կամ նրա ձգտման նշանակությունը։ Թեև նա երկար տարիներ աշխատեց Քրիստոսի համար և այլևս երբեք չհալածեց Տեր Հիսուսին, նրա սրտում Աստծու մասին նրա ճանաչողության մեջ ոչ մի փոփոխություն չկար։ Սա նշանակում է, որ նա չէր աշխատում Աստծուն նվիրվելու համար, այլ, ավելի շուտ, հարկադրված էր հանուն իր ապագա նշանակության վայրի աշխատել։ Քանզի սկզբում նա հալածում էր Քրիստոսին և չէր հնազանդվում Քրիստոսին. նա ներքուստ ապստամբ էր, ով դիտավորյալ կերպով հակառակում էր Քրիստոսին, և մեկը, ով ճանաչողություն չուներ Սուրբ Հոգու աշխատանքի մասին։ Երբ նրա աշխատանքը գրեթե ավարտված էր, նա դեռևս չէր ճանաչել Սուրբ Հոգու աշխատանքը և պարզապես գործում էր իր կամքով՝ համաձայն իր սեփական խառնվածքի՝ առանց նվազագույն ուշադրություն դարձնելու Սուրբ Հոգու մտադրություններին։ Եվ այսպես՝ նրա բնությունը թշնամանքի մեջ էր Քրիստոսի հետ և չէր հնազանդվում ճշմարտությանը։ Նման մեկը, ում լքել էր Սուրբ Հոգու աշխատանքը, ով չէր ճանաչել Սուրբ Հոգու աշխատանքը, և ով նաև հակառակում էր Քրիստոսին, ինչպե՞ս կարող էր փրկվել։ Արդյոք մարդը կարող է փրկվել, թե ոչ, կախված չէ նրանից, թե որքան աշխատանք է նա կատարում, կամ որքան է նվիրաբերում, այլ փոխարենը որոշվում է նրանով, թե արդյոք նա ճանաչում է Սուրբ Հոգու աշխատանքը, արդյոք կարող է ճշմարտությունը կիրարկել, և արդյոք նրա ձգտման հիմքում ընկած հեռանկարը ճշմարտության համաձայն է։

Թեև Պետրոսը Հիսուսին հետևելիս իսկապես բնական բացահայտումներ ուներ, բնությամբ նա հենց սկզբից մեկն էր, ով պատրաստ էր հնազանդվելու Սուրբ Հոգուն և ձգտելու Քրիստոսին։ Սուրբ Հոգուն նրա հնազանդությունը մաքուր էր. նա չէր ձգտում համբավի և շահի, այլ նպատակաուղղված կերպով հնազանդվում էր ճշմարտությանը։ Թեև Պետրոսը երեք անգամ ուրացավ Քրիստոսին, և թեև նա փորձեց Տեր Հիսուսին, մարդկային նման չնչին թուլությունը ոչ մի կապ չուներ նրա բնության հետ, այն չազդեց նրա ապագա ձգտման վրա և չի կարող բավարար չափով ապացուցել, որ նրա փորձելը հակաքրիստոսի արարք էր։ Բնականոն մարդկային թուլությունը մի բան է, որը հատուկ է աշխարհի բոլոր մարդկանց. մի՞թե դու պահանջում ես, որ Պետրոսն այլ լինի։ Մի՞թե մարդիկ որոշակի տեսակետներ չունեն Պետրոսի վերաբերյալ այն պատճառով, որ նա մի քանի հիմար արարք է գործել։ Եվ մի՞թե մարդիկ այդքան չեն պաշտում Պողոսին նրա կատարած աշխատանքի ծավալի և նրա գրած թղթերի քանակի պատճառով։ Ինչպե՞ս կարող է մարդն ունակ լինել թափանցելու մարդու բուն էության մեջ։ Անկասկած, նրանք, ովքեր իսկապես ողջամտություն ունեն, կարող են թափանցել նման չնչին բանի մեջ, այնպես չէ՞։ Թեև Պետրոսի բազմաթիվ տարիների ցավոտ փորձառությունները գրի չեն առնվել Աստվածաշնչում, դա չի ապացուցում, որ Պետրոսը չի ունեցել իրական փորձառություններ, կամ որ Պետրոսը կատարյալ չի դարձվել։ Ինչպե՞ս կարող է մարդը լիովին խորամուխ լինել Աստծու գործի մեջ։ Աստվածաշնչի գրառումներն անձամբ Հիսուսի կողմից չեն ընտրվել, այլ կազմվել են հետագա սերունդների կողմից։ Քանի որ այդպես է, մի՞թե այն ամենը, ինչ գրի է առնվել Աստվածաշնչում, չի ընտրվել մարդու գաղափարների համաձայն։ Ավելին՝ Պետրոսի և Պողոսի ելքերը հստակորեն նշված չեն թղթերում, ուստի մարդը դատում է Պետրոսին և Պողոսին՝ համաձայն իր սեփական ընկալումների և համաձայն իր սեփական նախասիրությունների։ Եվ քանի որ Պողոսն այդքան շատ աշխատանք կատարեց, քանի որ նրա «ներդրումներն» այդքան մեծ էին, նա շահեց զանգվածների վստահությունը։ Մի՞թե մարդը չի կենտրոնանում միայն արտաքին բաների վրա։ Ինչպե՞ս կարող է մարդն ունակ լինել թափանցելու մարդու բուն էության մեջ։ Էլ չասած, հաշվի առնելով, որ Պողոսը հազարավոր տարիներ երկրպագության առարկա է եղել, ո՞վ կհամարձակվեր թեթևամտորեն ժխտել նրա աշխատանքը։ Պետրոսը պարզապես ձկնորս էր, ուստի ինչպե՞ս կարող էր նրա ներդրումն այնքան մեծ լինել, որքան Պողոսինը։ Նրանց կատարած ներդրումների առումով՝ Պողոսը պետք է Պետրոսից առաջ պարգևատրվեր, և նա պետք է լիներ այն մեկը, ով ավելի լավ կարող էր արժանանալ Աստծու հավանությանը։ Ո՞վ կարող էր պատկերացնել, որ Պողոսի հանդեպ Իր վերաբերմունքում Աստված պարզապես օգտվեց նրա շնորհներից՝ նրան աշխատանք հանձնարարելու համար, մինչդեռ Աստված Պետրոսին կատարյալ դարձրեց։ Ամենևին այնպես չէ, որ Տեր Հիսուսը հենց սկզբից էր ծրագրեր կազմել Պետրոսի և Պողոսի համար. ավելի շուտ, նրանք կատարյալ դարձվեցին կամ աշխատանքի դրվեցին՝ համաձայն իրենց ներհատուկ բնությունների։ Եվ այսպես՝ այն, ինչ մարդիկ տեսնում են, պարզապես մարդու արտաքին ներդրումներն են, մինչդեռ այն, ինչ Աստված է տեսնում, մարդու բուն էությունն է, ինչպես նաև այն ուղին, որին մարդը ձգտում է սկզբից ի վեր, և մարդու ձգտման հիմքում ընկած դրդապատճառը։ Մարդիկ մարդուն չափում են՝ իրենց սեփական պատկերացումների և իրենց սեփական ընկալումների համաձայն, սակայն մարդու վերջնական ելքը չի որոշվում՝ այդ մարդու արտաքին հատկանիշների համաձայն։ Եվ այսպես՝ Ես ասում եմ, որ եթե այն ուղին, որը դու բռնում ես սկզբից ի վեր, հաջողության ուղին է, և քո ձգտման հիմքում ընկած հեռանկարը ճիշտ է հենց սկզբից, ապա դու նման ես Պետրոսին. եթե այն ուղին, որով դու քայլում ես, ձախողման ուղին է, ապա ինչ գին էլ վճարես, քո ելքը դեռևս նույնը կլինի, ինչ Պողոսինը։ Ինչ էլ որ լինի, քո նշանակության վայրը, և արդյոք դու հաջողում ես, թե ձախողվում, երկուսն էլ որոշվում են նրանով, թե արդյոք այն ուղին, որին դու ձգտում ես, ճիշտ է, թե ոչ, այլ ոչ թե քո գործադրած ջանքերով կամ քո վճարած գնով։ Պետրոսի և Պողոսի էությունները և այն նպատակները, որոնց նրանք ձգտում էին, տարբեր էին. մարդն անկարող է բացահայտել այս բաները, և միայն Աստված կարող է դրանք ամբողջությամբ իմանալ։ Քանզի այն, ինչ Աստված տեսնում է, մարդու բուն էությունն է, մինչդեռ մարդը ոչինչ չգիտի իր սեփական էության մասին։ Մարդն անկարող է տեսնել մարդու ներսի էությունը կամ նրա իրական հասակը, և ուստի, անկարող է բացահայտել Պողոսի և Պետրոսի ձախողման ու հաջողության պատճառները։ Պատճառը, թե ինչու է մարդկանց մեծամասնությունը պաշտում Պողոսին և ոչ թե Պետրոսին, այն է, որ Պողոսն օգտագործվում էր հանրային աշխատանքի համար, և մարդն ի վիճակի է ընկալելու այս աշխատանքը, ուստի մարդիկ ընդունում են Պողոսի «նվաճումները»։ Մինչդեռ Պետրոսի փորձառություններն անտեսանելի են մարդու համար, և այն, ինչին նա ձգտում էր, անհասանելի է մարդուն, ուստի մարդը Պետրոսի հանդեպ հետաքրքրություն չունի։

Պետրոսը էտում և զտում փորձառելու միջոցով կատարյալ դարձվեց։ Նա ասաց. «Ես պետք է ամեն ժամանակ բավարարեմ Աստծու մտադրությունները։ Այն ամենում, ինչ ես անում եմ, միայն Աստծու մտադրությունները բավարարելն եմ փնտրում, և նույնիսկ եթե ես պատժվեմ կամ դատվեմ, միևնույն է, պատրաստակամ եմ դա անելու»։ Պետրոսն իր ամեն ինչը տվեց Աստծուն, և նրա աշխատանքը, խոսքերը և ողջ կյանքն ամբողջովին հանուն Աստծուն սիրելու էին։ Նա մեկն էր, ով սրբացման էր ձգտում, և որքան շատ էր փորձառում, այնքան ավելի մեծ էր նրա սրտի խորքում իր սերն առ Աստված։ Մինչդեռ Պողոսը միայն արտաքին աշխատանք էր կատարում, և թեև նա նույնպես քրտնաջան աշխատում էր, նրա ջանքերը հանուն իր աշխատանքը պատշաճ կերպով կատարելու էին և այդպիսով պարգև ստանալու։ Եթե նա իմանար, որ ոչ մի պարգև չի ստանալու, կթողներ իր աշխատանքը։ Պետրոսին հուզում էր ճշմարիտ սերն իր սրտի ներսում, և այն, ինչ գործնական էր ու կարող էր իրագործվել։ Նրան չէր հուզում՝ արդյոք ինքը պարգև կստանա, այլ, թե արդյոք իր խառնվածքը կարող է փոխվել։ Պողոսին հուզում էր իր աշխատանքի մեջ ավելի շատ ջանք դնելը, նրան հուզում էին արտաքին աշխատանքն ու իր գործադրած ջանքերը, և այն վարդապետությունները, որոնք դուրս էին բնականոն մարդկանց փորձառության շրջանակից։ Նրան բոլորովին չէին հուզում իր էության խորքի փոփոխությունները, ոչ էլ ճշմարիտ սերն առ Աստված։ Պետրոսի փորձառությունները ճշմարիտ սիրո և Աստծու մասին ճշմարիտ ճանաչողության հասնելու համար էին։ Նրա փորձառություններն Աստծու հետ ավելի մտերիմ փոխհարաբերություն ձեռք բերելու և գործնական կյանքով արտահայտում ունենալու համար էին։ Պողոսի աշխատանքն արվում էր, որովհետև Հիսուսն էր դա նրան հանձնարարել. նա դա անում էր՝ ստանալու համար այն բաները, որոնց ինքը տենչում էր, սակայն դրանք կապ չունեին իր և Աստծու մասին իր ճանաչողության հետ։ Նրա աշխատանքը բացառապես պատժից և դատաստանից խուսափելու համար էր։ Պետրոսը ձգտում էր մաքուր սիրո, իսկ Պողոսը ձգտում էր արդարության պսակին։ Պետրոսը Սուրբ Հոգու աշխատանքի բազմաթիվ տարիներ փորձառաբար ապրեց և ուներ Քրիստոսի մասին գործնական ճանաչողություն, ինչպես նաև իր մասին խոր ճանաչողություն։ Եվ այսպես, նրա սերն առ Աստված մաքուր էր։ Բազմաթիվ տարիների զտումը բարձրացրել էր Հիսուսի և կյանքի մասին նրա ճանաչողությունը, և նրա սերն անվերապահ սեր էր, այն նախաձեռնող սեր էր, և նա ոչինչ չէր խնդրում դրա դիմաց, ոչ էլ որևէ օգուտ ստանալու հույս ուներ։ Պողոսը բազմաթիվ տարիներ աշխատեց, սակայն նա Քրիստոսի մասին մեծ ճանաչողություն չուներ, և իր մասին նրա ճանաչողությունը նույնպես ողորմելիորեն փոքր էր։ Նա պարզապես սեր չուներ Քրիստոսի հանդեպ, և նրա աշխատանքն ու նրա մրցավազքը վերջնական դափնին ստանալու համար էին։ Այն, ինչին նա ձգտում էր, լավագույն պսակն էր, ոչ թե ամենամաքուր սերը։ Նա ձգտում էր ոչ թե ակտիվ, այլ պասիվ կերպով. նա չէր կատարում իր պարտավորությունը, այլ հարկադրված էր իր ձգտման մեջ՝ Սուրբ Հոգու աշխատանքի կողմից բռնվելուց հետո։ Եվ այսպես՝ նրա ձգտումը չի ապացուցում, որ նա արարած էր, որը համապատասխանում էր չափանիշին. Պետրոսն էր այն արարածը, որը համապատասխանում էր չափանիշին և կատարում էր իր պարտավորությունը։ Մարդը կարծում է, որ բոլոր նրանք, ովքեր ներդրում են ունենում Աստծու համար, պետք է պարգև ստանան, և որ որքան մեծ է ներդրումը, այնքան ավելի բնական և ճիշտ է, որ նրանք հաճելի լինեն Աստծուն։ Մարդու տեսակետի էությունը գործարքային է, և նա ակտիվորեն չի փնտրում որպես արարած իր պարտավորությունը կատարելը։ Աստծու համար, որքան ավելի շատ են մարդիկ ձգտում առ Աստված ճշմարիտ սիրո և առ Աստված լիակատար հնազանդության, ինչը նշանակում է փնտրել որպես արարած իրենց պարտավորությունը կատարելը, այնքան ավելի շատ են նրանք ի վիճակի արժանանալու Աստծու հավանությանը։ Աստծու տեսակետն այն է, որ մարդուց պահանջի վերականգնել իր սկզբնական պարտավորությունն ու կարգավիճակը։ Մարդն արարած է, ուստի չպետք է գերազանցի իրեն՝ որևէ պահանջ ներկայացնելով Աստծուն, և չպետք է անի ավելին, քան իր պարտավորությունը որպես արարած կատարելը։ Պողոսի և Պետրոսի նշանակության վայրերը չափվեցին համաձայն նրա, թե արդյոք նրանք կարող էին կատարել իրենց պարտավորությունը որպես արարածներ, այլ ոչ թե համաձայն իրենց ներդրման մեծության. նրանց նշանակության վայրերը որոշվեցին համաձայն նրա, ինչին իրենք սկզբից ի վեր ձգտում էին, այլ ոչ թե համաձայն նրա, թե որքան աշխատանք կատարեցին, կամ համաձայն այլ մարդկանց կողմից նրանց գնահատականի։ Եվ այսպես՝ որպես արարած իր պարտավորությունն ակտիվորեն կատարել փնտրելը հաջողության ուղին է. առ Աստված ճշմարիտ սիրո ձգտելու ուղին ամենաճիշտ ուղին է. սեփական հին խառնվածքի մեջ փոփոխությունների և առ Աստված մաքուր սիրո ձգտելը հաջողության ուղին է։ Հաջողության այդպիսի ուղին սկզբնական պարտավորության, ինչպես նաև արարածի սկզբնական տեսքի վերականգնման ուղին է։ Դա վերականգնման ուղին է, և դա նաև Աստծու ողջ գործի նպատակն է՝ սկզբից մինչև վերջ։ Եթե մարդու ձգտումը պղծված է անձնական չափազանցված պահանջներով և անխոհեմ տենչանքներով, և արդյունքը, որին հասնում է, մարդու խառնվածքի մեջ փոփոխությունները չեն, ապա դա հակասում է վերականգնման գործին։ Դա անկասկած Սուրբ Հոգու կողմից կատարված աշխատանք չէ, և ուստի ապացուցում է, որ նման տեսակի ձգտումը հավանության չի արժանանում Աստծու կողմից։ Ի՞նչ նշանակություն ունի այն ձգտումը, որը հավանության չի արժանանում Աստծու կողմից։

Պողոսի կատարած աշխատանքը ցուցադրվեց մարդու առջև, բայց թե որքան մաքուր էր նրա սերն առ Աստված, և որքան էր նա իր սրտի խորքում սիրում Աստծուն, այս բաները մարդը չի կարող տեսնել։ Մարդը կարող է տեսնել միայն նրա կատարած աշխատանքը, որից մարդը գիտի, որ նրան, անկասկած, Սուրբ Հոգին էր օգտագործում, և ուստի մարդը կարծում է, որ Պողոսն ավելի լավն էր, քան Պետրոսը, որ նրա աշխատանքն ավելի մեծ էր, քանզի նա ի վիճակի էր մատակարարելու եկեղեցիներին։ Պետրոսը նայում էր միայն իր անձնական փորձառություններին, և իր ոչ մշտական աշխատանքի ընթացքում ընդամենը մի քանի մարդու ձեռք բերեց, և նրանից մնացել է միայն մի քանի քիչ հայտնի թուղթ։ Բայց ո՞վ գիտի՝ որքան մեծ էր նրա սրտի խորքում իր սերն առ Աստված։ Օրեցօր Պողոսն աշխատում էր Աստծու համար. քանի դեռ անելու աշխատանք կար, նա անում էր։ Նա զգում էր, որ այսկերպ ի վիճակի կլինի ձեռք բերելու պսակը և կարող է բավարարել Աստծուն, սակայն իր աշխատանքն անելիս նա չէր փնտրում ուղիներ՝ ինքն իրեն փոխելու համար։ Պետրոսի կյանքում ցանկացած բան, որը չէր բավարարում Աստծու մտադրությունները, նրան անհանգստություն էր պատճառում։ Եթե նա չէր բավարարում Աստծու մտադրությունները, ապա զղջում էր և հարմար ուղի փնտրում, որով կկարողանար ձգտել Աստծու սիրտը բավարարելուն։ Իր կյանքի նույնիսկ ամենափոքր և ամենաաննշան հարցերում նա դեռևս իրենից պահանջում էր բավարարել Աստծու մտադրությունները։ Նա պակաս պահանջկոտ չէր, երբ խոսքը վերաբերում էր իր հին խառնվածքին՝ միշտ խիստ լինելով իր հանդեպ պահանջներում, որպեսզի ավելի խորանա ճշմարտության մեջ։ Պողոսը միայն մակերեսային հեղինակության և կարգավիճակի էր ձգտում։ Նա փնտրում էր իրեն մարդու առջև ցուցադրելը և չէր փնտրում կյանքի մուտքի մեջ որևէ ավելի խոր առաջընթաց գրանցելը։ Այն, ինչ նա առաջնահերթ էր համարում, վարդապետությունն էր, ոչ թե իրականությունը։ Որոշ մարդիկ ասում են. «Պողոսն այդքան շատ աշխատանք կատարեց Աստծու համար, ինչո՞ւ Աստված չհիշեց նրան։ Պետրոսն ընդամենը մի քիչ աշխատանք կատարեց Աստծու համար և մեծ ներդրում չունեցավ եկեղեցիների համար, ուստի ինչո՞ւ նա կատարյալ դարձվեց»։ Պետրոսն Աստծուն սիրում էր որոշակի աստիճանի, ինչն այն էր, ինչ Աստված ցանկանում էր. միայն այսպիսի մարդիկ վկայություն ունեն։ Իսկ ի՞նչ կասեք Պողոսի մասին։ Ի՞նչ աստիճանի էր Պողոսը սիրում Աստծուն։ Գիտե՞ս։ Ինչի՞ համար էր արվում Պողոսի աշխատանքը։ Եվ ինչի՞ համար էր արվում Պետրոսի աշխատանքը։ Պետրոսը շատ աշխատանք չկատարեց, բայց գիտե՞ս, թե ինչ կար նրա սրտի խորքում։ Պողոսի աշխատանքը վերաբերում էր եկեղեցիներին մատակարարելուն և եկեղեցիներին աջակցելուն։ Այն, ինչ Պետրոսը փորձառաբար ապրեց, փոփոխություններն էին իր կյանքի բնույթի մեջ. նա փորձառաբար ապրեց սերն առ Աստված։ Հիմա, երբ դու գիտես նրանց էությունների տարբերությունները, դու կարող ես տեսնել, թե ով, ի վերջո, ճշմարտապես հավատաց Աստծուն, և ով ճշմարտապես չհավատաց Աստծուն։ Նրանցից մեկը ճշմարտապես սիրում էր Աստծուն, իսկ մյուսը ճշմարտապես չէր սիրում Աստծուն. մեկը ենթարկվեց փոփոխությունների իր խառնվածքի մեջ, իսկ մյուսը՝ ոչ. մեկը ծառայում էր խոնարհաբար, և մարդիկ հեշտությամբ չէին նկատում նրան, իսկ մյուսին մարդիկ պաշտում էին, և նա մեծ հեղինակություն ուներ. մեկը ձգտում էր սրբացման, իսկ մյուսը՝ ոչ, և թեև նա անմաքուր չէր, մաքուր սեր չուներ. մեկն ուներ ճշմարիտ մարդկայնություն, իսկ մյուսը՝ ոչ. մեկն ուներ արարածի ողջամտություն, իսկ մյուսը՝ ոչ։ Այսպիսին են Պողոսի և Պետրոսի էությունների տարբերությունները։ Այն ուղին, որով Պետրոսը քայլեց, հաջողության ուղին էր, որը բնականոն մարդկայնության վերականգնման և արարածի պարտավորության վերականգնման հասնելու ուղին էր։ Պետրոսը ներկայացնում է բոլոր նրանց, ովքեր հաջողակ են։ Պողոսի ընթացած ուղին ձախողման ուղին էր, և նա ներկայացնում է բոլոր նրանց, ովքեր միայն մակերեսորեն են հնազանդվում և ծախսվում, և իսկական աստվածասեր սիրտ չունեն։ Պողոսը ներկայացնում է բոլոր նրանց, ովքեր չունեն ճշմարտությունը։ Առ Աստված իր հավատքի մեջ Պետրոսը փնտրում էր Աստծուն ամեն ինչում բավարարելը և փնտրում էր այն ամենին հնազանդվելը, ինչ գալիս էր Աստծուց։ Նա ի վիճակի էր ընդունելու պատիժ և դատաստան, ինչպես նաև զտում, նեղություն և կյանքի զրկանքներ՝ ոչ մի տրտունջ չարտաբերելով։ Սրանցից ոչ մեկը չէր կարող փոխել նրա աստվածասեր սիրտը։ Մի՞թե սա առ Աստված վերջնական սերը չէր։ Մի՞թե սա արարածի պարտավորության կատարումը չէր։ Լինի դա պատժի, դատաստանի, թե նեղության մեջ, դու ի վիճակի ես հասնելու հնազանդության մինչև մահ, և սա այն է, ինչին պետք է հասնի արարածը, սա է առ Աստված սիրո մաքրությունը։ Եթե մարդը կարող է հասնել այսքանին, ապա նա չափանիշին համապատասխանող արարած է, և չկա ոչինչ, որն ավելի լավ է բավարարում Արարչի մտադրությունները։ Պատկերացրու, որ դու ի վիճակի ես աշխատելու Աստծու համար, սակայն չես հնազանդվում Աստծուն և անկարող ես ճշմարտապես սիրել Աստծուն։ Այսկերպ դու ոչ միայն կատարած չես լինի արարածի պարտավորությունը, այլև կդատապարտվես Աստծու կողմից, քանզի մեկն ես, ով չունի ճշմարտությունը, ով անկարող է հնազանդվել Աստծուն, և ով ապստամբում է Աստծու դեմ։ Դու առաջնահերթ ես համարում միայն Աստծու համար աշխատելը, այլ ոչ թե ճշմարտությունը կիրարկելը կամ ինքդ քեզ ճանաչելը. դու չես հասկանում կամ ճանաչում Արարչին, դու չես հնազանդվում կամ սիրում Արարչին, և դու մեկն ես, ով ի բնե ապստամբ է Աստծու դեմ։ Հենց սրանք են պատճառները, որ Արարիչը չի սիրում նման մարդկանց։

Որոշ մարդիկ ասում են. «Պողոսը հսկայական աշխատանք կատարեց, և նա մեծ հոգսեր ստանձնեց եկեղեցիների համար և այնքան շատ օգուտ տվեց նրանց։ Պողոսի տասներեք թղթերը պահպանեցին Շնորհքի դարաշրջանի 2000 տարիները և զիջում են միայն Չորս Ավետարաններին։ Ո՞վ կարող է համեմատվել նրա հետ։ Ոչ ոք չի կարող վերծանել Հովհաննեսի Հայտնությունը, մինչդեռ Պողոսի թղթերը կյանք են մատակարարում, և նրա կատարած աշխատանքն օգտակար էր եկեղեցիներին։ Ուրիշ ո՞վ կարող էր նման բաների հասնել։ Եվ ի՞նչ աշխատանք կատարեց Պետրոսը»։ Երբ մարդը չափում է ուրիշներին, նա դա համաձայն նրանց ներդրման է անում։ Երբ Աստված է չափում մարդուն, Նա դա անում է համաձայն մարդու բնության։ Կյանքի ձգտողների մեջ Պողոսը մեկն էր, ով չէր ճանաչում իր բուն էությունը։ Նա ամենևին խոնարհ կամ հնազանդվող չէր և բացարձակապես ոչ մի ճանաչողություն չուներ իր էության մասին, որը հակառակում էր Աստծուն։ Եվ այսպես՝ նա մեկն էր, ով չէր ունեցել մանրամասն փորձառություններ, և մեկն էր, ով չէր կիրարկում ճշմարտությունը։ Պետրոսը տարբեր էր։ Նա ճանաչողություն ուներ իր թերությունների, թուլությունների և որպես արարած իր ապականված խառնվածքի մասին, ուստի նա ուներ կիրարկման ուղի, որի միջոցով կարող էր փոխել իր խառնվածքը. նա այն մարդկանցից չէր, որոնք միայն վարդապետություն ունեին, բայց չունեին իրականություն։ Նրանք, ովքեր փոխվում են, նոր մարդիկ են, որոնք փրկվել են, նրանք այն մարդիկ են, որոնք համապատասխանում են չափանիշին և ձգտում են ճշմարտությանը։ Մարդիկ, որոնք չեն փոխվում, նրանք են, ովքեր մնում են իրենց բնական վիճակում և մնում են նույն հին մարդիկ. նրանք այն մարդիկ են, որոնք չեն փրկվել, այսինքն՝ նրանք, ովքեր արհամարհանքով մերժվում են Աստծու կողմից։ Աստված չի հիշի նրանց, որքան էլ նրանց աշխատանքը մեծ լինի։ Երբ դու սա համեմատում ես քո սեփական ձգտման հետ, թե արդյոք դու ի վերջո նույն տեսակի մարդն ես, ինչ Պետրոսը կամ Պողոսը, պետք է ինքնին ակնհայտ լինի։ Եթե քո ձգտման մեջ դեռևս չկա ճշմարտություն, և եթե նույնիսկ այսօր դու դեռևս նույնքան ամբարտավան և մեծամիտ ես, որքան Պողոսը, և դեռևս նույնքան պոռոտախոս ես, որքան նա, ապա դու անկասկած այլասերված ես, ով ձախողվում է։ Եթե դու ձգտում ես նույն կերպ, ինչ Պետրոսը՝ ձգտելով կիրարկումների և ճշմարիտ փոփոխությունների, չլինելով ամբարտավան կամ կամակոր և փոխարենը փնտրելով կատարել քո պարտավորությունը, ապա դու կլինես արարած, որը կարող է հասնել հաղթանակի։ Պողոսը չէր ճանաչում իր սեփական էությունը կամ ապականությունը, առավել ևս նա չէր ճանաչում իր սեփական ապստամբությունը։ Նա երբեք չհիշատակեց Քրիստոսի հանդեպ իր նողկալի հակառակության մասին, ոչ էլ չափազանց լի էր զղջումով։ Նա միայն հակիրճ բացատրություն տվեց և իր սրտի խորքում ամբողջովին չհանձնվեց Աստծուն։ Թեև նա ընկավ գետնին Դամասկոսի ճանապարհին, նա իրեն իր սրտի խորքից չքննեց։ Նա բավարարվում էր միայն աշխատանքը շարունակելով և ինքն իրեն ճանաչելը և իր հին խառնվածքը փոխելը ամենակարևոր հարցերը չէր համարում։ Նա բավարարվում էր միայն ճշմարտությունը խոսելով, ուրիշներին որպես իր սեփական խղճի համար սպեղանի մատակարարելով, և Հիսուսի աշակերտներին այլևս չհալածելով՝ ինքն իրեն մխիթարելու և իր անցյալի մեղքերի համար իրեն ներելու նպատակով։ Այն նպատակը, որին նա ձգտում էր, ոչ այլ ինչ էր, քան ապագա պսակ և անցողիկ աշխատանք, այն նպատակը, որին նա ձգտում էր, առատ շնորհն էր։ Նա չէր ձգտում բավարար ճշմարտության, ոչ էլ ձգտում էր ավելի խորանալու այն ճշմարտության մեջ, որը նախկինում չէր հասկացել։ Ուստի կարելի է ասել, որ նրա ճանաչողությունն իր մասին կեղծ էր, և նա պատիժ կամ դատաստան չընդունեց։ Այն, որ նա ի վիճակի էր աշխատելու, չի նշանակում, թե նա իր սեփական բնության կամ էության մասին ճանաչողություն ուներ. նրա ուշադրությունը միայն արտաքին կիրարկումների վրա էր։ Ավելին՝ այն, ինչին նա ձգտում էր, փոփոխությունը չէր, այլ ճանաչողությունը։ Նրա աշխատանքն ամբողջովին Դամասկոսի ճանապարհին Հիսուսի հայտնվելու արդյունքն էր։ Դա մի բան չէր, որ նա ի սկզբանե վճռել էր անել, ոչ էլ նա աշխատանք էր կատարում իր հին խառնվածքի էտումն ընդունելուց հետո։ Ինչպես էլ որ նա աշխատեր, նրա հին խառնվածքը չփոխվեց, ուստի նրա աշխատանքը չքավեց իր անցյալի մեղքերը, այլ պարզապես որոշակի դեր խաղաց ժամանակի եկեղեցիների շրջանում։ Նման մեկի համար, ում հին խառնվածքը չփոխվեց, այսինքն՝ ով փրկություն չստացավ, և առավել ևս զուրկ էր ճշմարտությունից, նա բացարձակապես անկարող էր դառնալ Տեր Հիսուսի ընդունածներից մեկը։ Նա Հիսուս Քրիստոսի հանդեպ սիրով և երկյուղով լցված մեկը չէր, ոչ էլ մեկն էր, ով հմուտ էր ճշմարտությունը փնտրելու մեջ, առավել ևս՝ ով փնտրում էր մարմնացման խորհուրդը։ Նա պարզապես սոփեստության մեջ հմուտ մեկն էր և մեկը, ով չէր հանձնվի որևէ մեկին, ով ավելի բարձր էր իրենից կամ ով ուներ ճշմարտությունը։ Նա նախանձում էր այն մարդկանց կամ ճշմարտություններին, որոնք հակառակ էին իրեն կամ թշնամական էին իր հանդեպ՝ նախընտրելով այն ուսյալ մարդկանց, որոնք մեծ հեղինակություն էին ներկայացնում և խոր գիտելիքներ ունեին։ Նա չէր սիրում շփվել աղքատ մարդկանց հետ, որոնք փնտրում էին ճշմարիտ ճանապարհը և ոչինչ չէին սիրում՝ բացի ճշմարտությունից՝ փոխարենը նախընտրելով կրոնական կազմակերպությունների ավագ գործիչներին, որոնք խոսում էին միայն վարդապետություններից և առատ գիտելիքներ ունեին։ Նա սեր չուներ Սուրբ Հոգու նոր աշխատանքի հանդեպ և չէր հետաքրքրվում Սուրբ Հոգու նոր աշխատանքի շարժումով։ Փոխարենը նա նախընտրում էր այն կանոններն ու վարդապետությունները, որոնք ավելի բարձր էին, քան ընդհանուր ճշմարտությունները։ Իր բնածին բուն էությամբ և այն ամենով, ինչին ձգտում էր, նա արժանի չէ կոչվելու քրիստոնյա, ով ձգտում էր ճշմարտությանը, առավել ևս՝ հավատարիմ ծառա Աստծու տանը, քանզի նրա կեղծավորությունը չափազանց շատ էր, և նրա ապստամբությունը՝ չափազանց մեծ։ Թեև նա հայտնի է որպես Տեր Հիսուսի ծառա, ամենևին պիտանի չէր երկնքի թագավորության դարպասով մտնելու համար, քանզի նրա արարքները սկզբից մինչև վերջ չեն կարող արդար կոչվել։ Նրան կարելի է միայն դիտարկել որպես մեկի, ով կեղծավոր էր և անարդարություն էր գործում, սակայն ով նաև աշխատում էր Քրիստոսի համար։ Թեև նրան չի կարելի չար կոչել, նրան կարելի է համապատասխանաբար կոչել մարդ, որն անարդարություն էր գործում։ Նա շատ աշխատանք կատարեց, սակայն նրան չպետք է դատել իր կատարած աշխատանքի քանակով, այլ միայն դրա որակով և էությամբ։ Միայն այսկերպ է հնարավոր հասնել այս հարցի հիմքին։ Նա միշտ հավատում էր. «Ես ի վիճակի եմ աշխատելու, ես ավելի լավն եմ, քան մարդկանց մեծամասնությունը. ես տիրոջ հոգսը հաշվի եմ առնում այնպես, ինչպես ոչ ոք, և ոչ ոք այնքան խոր չի զղջում, որքան ես, քանզի մեծ լույսը շողաց իմ վրա, և ես տեսել եմ մեծ լույսը, ուստի իմ զղջումն ավելի խոր է, քան որևէ մեկինը»։ Այն ժամանակ նա իր սրտում սա էր մտածում։ Իր աշխատանքի վերջում Պողոսն ասաց. «Ես մղեցի պատերազմը, ավարտեցի իմ ընթացքը, և ինձ սպասում է արդարության պսակը»։ Նրա պատերազմը, աշխատանքը և ընթացքն ամբողջովին հանուն արդարության պսակի էին, և նա ակտիվորեն առաջ չէր շարժվում։ Թեև նա անփույթ չէր իր աշխատանքում, կարելի է ասել, որ նրա աշխատանքն արվում էր միայն իր սխալները քավելու, իր խղճի մեղադրանքները քավելու համար։ Նա միայն հույս ուներ որքան հնարավոր է շուտ ավարտելու իր աշխատանքը, ավարտելու իր ընթացքը և ավարտելու իր պատերազմը, որպեսզի կարողանար ավելի շուտ ստանալ իր փափագած արդարության պսակը։ Այն, ինչ նա փափագում էր, ոչ թե Տեր Հիսուսին իր փորձառություններով և ճշմարիտ ճանաչողությամբ հանդիպելն էր, այլ իր աշխատանքը որքան հնարավոր է շուտ ավարտելը, որպեսզի, երբ հանդիպեր Տեր Հիսուսին, ստանար այն պարգևները, որոնք իր աշխատանքն իր համար վաստակել էր։ Նա իր աշխատանքն օգտագործում էր ինքն իրեն մխիթարելու համար, և որպես գործարքի մի տեսակ՝ հույս ունենալով ապագայում այն փոխանակել պսակի հետ։ Այն, ինչին նա ձգտում էր, ոչ թե ճշմարտությունն էր կամ Աստված, այլ միայն պսակը։ Ինչպե՞ս կարող է նման ձգտումը համապատասխանել չափանիշին։ Նրա դրդապատճառը, նրա աշխատանքը, նրա վճարած գինը և այն ամենը, ինչ նա զոհաբերեց. նրա հրաշալի երևակայությունները տարածվում էին այդ ամենի մեջ, և նա ամբողջությամբ իր սեփական ցանկությունների համաձայն էր աշխատում։ Նրա ողջ աշխատանքում չկար նվազագույն իսկ պատրաստակամություն իր վճարած գնի մեջ. նա պարզապես գործարքային կերպով էր դա անում։ Նրա զոհաբերությունները չէին արվում հոժարակամորեն՝ հանուն իր պարտավորության, այլ արվում էին հոժարակամորեն՝ գործարք կատարելու իր նպատակին հասնելու համար։ Արդյո՞ք նման զոհաբերությունները որևէ արժեք ունեն։ Ո՞վ հավանություն կտար նրա անմաքուր զոհաբերություններին։ Ո՞վ որևէ հետաքրքրություն ունի նման զոհաբերությունների հանդեպ։ Նրա աշխատանքը լի էր ապագայի երազանքներով, լի էր հրաշալի ծրագրերով և չէր պարունակում ոչ մի ուղի, որով կարելի էր փոխել մարդկային խառնվածքը։ Նա լի էր կեղծ բարեգործությամբ. նրա աշխատանքը կյանք չէր մատակարարում, այլ արհեստական քաղաքավարություն էր. այն գործարքային էր։ Ինչպե՞ս կարող է նման աշխատանքը մարդուն իր սկզբնական պարտավորությունը վերականգնելու ուղով տանել։

Այն ամենը, ինչին Պետրոսը ձգտում էր, համապատասխանում էր Աստծու մտադրություններին։ Նա ձգտում էր բավարարելու Աստծու մտադրությունները և նույնիսկ եթե ստիպված լիներ դժվարություն և նեղություն կրել, դեռևս պատրաստակամ էր բավարարելու Աստծու մտադրությունները։ Սա Աստծուն հավատացողի ամենամեծ ձգտումն է։ Այն, ինչին Պողոսը ձգտում էր, պղծված էր իր սեփական մսեղիով, իր սեփական պատկերացումներով և իր սեփական դավերով ու նախագծերով։ Նա ամենևին չափանիշին համապատասխանող արարած չէր. նա մեկը չէր, ով փնտրում էր Աստծու մտադրությունները բավարարելը։ Պետրոսը ձգտում էր իրեն Աստծու կարգավորումների ողորմածությանը հանձնելու, և թեև նրա կատարած աշխատանքը մեծ չէր, նրա ձգտման հիմքում ընկած դրդապատճառը և նրա ընթացած ուղին ճիշտ էին. Այսինքն, թեև նա ի վիճակի չէր ձեռք բերելու շատ մարդկանց, նա ի վիճակի էր ձգտելու ճշմարտության ճանապարհին։ Այս պատճառով կարելի է ասել, որ նա արարած էր, որը համապատասխանում էր չափանիշին։ Այսօր, նույնիսկ եթե դու աշխատող չես, պետք է ի վիճակի լինես կատարելու արարածի պարտավորությունը և ձգտես ամեն ինչ Աստծու կարգավորումների ողորմածությանը հանձնելու։ Դու պետք է ի վիճակի լինես հնազանդվելու այն ամենին, ինչ Աստված ասում է, և փորձառաբար ապրելու ամեն տեսակ նեղություններ և զտում, և թեև դու թույլ ես, քո սրտում դեռևս պետք է ի վիճակի լինես սիրելու Աստծուն։ Նրանք, ովքեր պարտականություն են ստանձնում իրենց սեփական կյանքի համար, պատրաստ են արարածի պարտավորությունը կատարելու, և նման մարդկանց ձգտման հիմքում ընկած հեռանկարը ճիշտ է։ Սրանք այն մարդիկ են, որոնց կարիքն Աստված ունի։ Եթե դու շատ աշխատանք ես կատարել, և ուրիշներն առաջնորդություն են ստացել քեզնից, բայց դու ինքդ չես փոխվել և ոչ մի վկայություն չես կրել, կամ ոչ մի ճշմարիտ փորձառություն չես ունեցել, այնպես որ քո կյանքի վերջում դեռևս քո արածներից ոչ մեկը վկայություն չի կրում, ապա արդյո՞ք մեկն ես, ով ենթարկվել է փոփոխության։ Արդյո՞ք մեկն ես, ով ձգտում է ճշմարտությանը։ Այն ժամանակ Սուրբ Հոգին օգտագործում էր քեզ, բայց երբ Նա օգտագործում էր քեզ, Նա օգտագործում էր քո այն մասը, որը կարող էր օգտագործվել աշխատելու համար, և Նա չէր օգտագործում քո այն մասը, որը չէր կարող օգտագործվել։ Եթե դու ձգտեիր փոփոխությունների, օգտագործվելու գործընթացում աստիճանաբար կատարյալ կդարձվեիր։ Սակայն Սուրբ Հոգին լիովին պատասխանատու չէ նրա համար՝ արդյոք ի վերջո ձեռք ես բերվում, թե ոչ. դա կախված է նրանից, թե կոնկրետ ինչպես է ընթանում քո ձգտումը։ Եթե քո անձնական խառնվածքի մեջ փոփոխություններ չկան, ապա դա այն պատճառով է, որ քո ձգտման հիմքում ընկած հեռանկարը սխալ է։ Եթե քեզ ոչ մի պարգև չի տրվում, դա քո սեփական խնդիրն է, քանզի դու ինքդ չես կիրարկել ճշմարտությունը և անկարող ես բավարարել Աստծու մտադրությունները։ Եվ այսպես՝ ոչինչ ավելի մեծ կարևորություն չունի, քան քո անձնական փորձառությունները, և ոչինչ ավելի վճռորոշ չէ, քան քո անձնական մուտքը։ Որոշ մարդիկ ի վերջո կասեն. «Ես այնքան շատ աշխատանք եմ կատարել Քեզ համար, և նույնիսկ եթե ոչնչի չեմ հասել, ես դժվարություն եմ կրել։ Չե՞ս կարող պարզապես թույլ տալ ինձ մտնել երկինք՝ ուտելու կյանքի պտուղը»։ Դու պետք է իմանաս, թե ինչպիսի մարդկանց եմ Ես ցանկանում. անմաքուրներին չի թույլատրվում մտնել թագավորություն, անմաքուրներին չի թույլատրվում պղծել սուրբ հողը։ Թեև դու գուցե շատ աշխատանք ես կատարել և աշխատել ես բազմաթիվ տարիներ, ի վերջո դու դեռևս ողբալիորեն անմաքուր ես, և Երկնքի օրենքի համար անտանելի է, որ ցանկանում ես մտնել Իմ թագավորություն։ Աշխարհի արարումից մինչև այսօր Ես երբեք Ինձ շողոքորթողներին Իմ թագավորություն նման հեշտ մուտք չեմ առաջարկել։ Սա երկնային կանոն է, և ոչ ոք չի կարող խախտել այն։ Դու պետք է ձգտես կյանքի։ Այսօր նրանք, ովքեր կատարյալ կդարձվեն, նույն տեսակն են, ինչ Պետրոսը. նրանք այն մարդիկ են, որոնք ձգտում են փոփոխությունների իրենց սեփական խառնվածքի մեջ, և որոնք պատրաստ են վկայություն կրելու Աստծու համար և կատարելու իրենց պարտավորությունը որպես արարած։ Միայն այսպիսի մարդիկ կատարյալ կդարձվեն։ Եթե դու միայն պարգևներ ես ակնկալում և չես ձգտում փոխելու քո սեփական կյանքի բնույթը, ապա քո բոլոր ջանքերն իզուր կլինեն. սա անփոփոխ ճշմարտություն է։

Պետրոսի և Պողոսի էությունների տարբերությունից պետք է հասկանաս, որ բոլոր նրանք, ովքեր չեն ձգտում կյանքի, իզուր են ջանք թափում։ Աստծուն հավատալիս և Աստծուն հետևելիս դու պետք է ունենաս աստվածասեր սիրտ, պետք է հրաժարվես քո ապականված խառնվածքից, պետք է ձգտես Աստծու մտադրությունների բավարարմանը և պետք է կատարես արարածի պարտավորությունը։ Քանի որ դու հավատում և հետևում ես Աստծուն, պետք է ամեն ինչ ընծայես Նրան և չպետք է անձնական ընտրություններ կամ պահանջներ կատարես և պետք է հասնես Աստծու մտադրությունների բավարարմանը։ Քանի որ դու մարդ արարած ես, պետք է հնազանդվես Տիրոջը, ով ստեղծեց քեզ, քանզի դու ի բնե անկարող ես վերահսկել ինքդ քեզ և չունես քո սեփական ճակատագիրը վերահսկելու բնածին կարողություն։ Քանի որ Աստծուն հավատացող մարդ ես, պետք է սրբացման և փոփոխության ձգտես։ Քանի որ արարած ես, պետք է հավատարիմ մնաս քո պարտավորությանը և պահպանես քո տեղը և չպետք է գերազանցես քո պարտավորությունը։ Սա նրա համար չէ, որ զսպի քեզ կամ ճնշի քեզ վարդապետության միջոցով, այլ փոխարենն այն ուղին է, որով դու կարող ես կատարել քո պարտավորությունը և դրան կարող են հասնել և պետք է հասնեն բոլոր նրանք, ովքեր արդարություն են գործում։ Եթե դու համեմատես Պետրոսի և Պողոսի էությունները, կիմանաս, թե ինչպես պետք է ձգտես։ Պետրոսի և Պողոսի ընթացած ուղիներից մեկը կատարյալ դարձվելու ուղին է, իսկ մյուսը՝ դուրս թողնվելու ուղին. Պետրոսը և Պողոսը ներկայացնում են երկու տարբեր ուղիներ։ Թեև յուրաքանչյուրն ընդունեց Սուրբ Հոգու աշխատանքը, և յուրաքանչյուրը ստացավ Սուրբ Հոգու լուսաբանումը և լուսավորումը, և յուրաքանչյուրն ընդունեց այն, ինչ իրենց հանձնարարել էր Տեր Հիսուսը, նրանցից յուրաքանչյուրի բերած պտուղը նույնը չէր. մեկը ճշմարտապես պտուղ բերեց, իսկ մյուսը՝ ոչ։ Նրանց էություններից, նրանց կատարած աշխատանքից, նրանց արտաքուստ արտահայտածից և նրանց վերջնական ելքերից դու պետք է հասկանաս, թե որ ուղին պետք է բռնես, որ ուղով պետք է ընտրես քայլել։ Նրանք քայլեցին երկու հստակորեն տարբեր ուղիներով։ Պողոսը և Պետրոսը յուրաքանչյուր ուղու կատարյալ նմուշներն էին, ուստի հենց սկզբից նրանք ներկայացվեցին որպես օրինակներ։ Որո՞նք են Պողոսի փորձառությունների հիմնական կետերը, և ինչո՞ւ նա չհասավ դրան։ Որո՞նք են Պետրոսի փորձառությունների հիմնական կետերը, և ինչպե՞ս նա փորձառաբար ապրեց կատարյալ դարձվելը։ Եթե դու համեմատես այն, ինչ նրանցից յուրաքանչյուրն առաջնահերթ էր համարում, ապա կիմանաս, թե Աստված կոնկրետ ինչպիսի մարդու է ցանկանում, որոնք են Աստծու մտադրությունները, որն է Աստծու բնույթը, ինչպիսի մարդն ի վերջո կատարյալ կդարձվի, և նաև ինչպիսի մարդը կատարյալ չի դարձվի. դու կիմանաս, թե որն է նրանց խառնվածքը, ովքեր կատարյալ կդարձվեն, և որն է նրանց խառնվածքը, ովքեր կատարյալ չեն դարձվի. էության այս հարցերը կարելի է տեսնել Պետրոսի և Պողոսի փորձառություններում։ Աստված ստեղծեց բոլոր բաները, ուստի Նա այնպես է անում, որ ողջ արարչագործությունը գա Իր տիրակալության տակ և հնազանդվի Իր տիրակալությանը. Նա կիշխի ամեն ինչի վրա, այնպես որ ամեն ինչ Իր ձեռքերում է։ Աստծու ողջ արարչագործությունը՝ ներառյալ կենդանիները, բույսերը, մարդկությունը, լեռներն ու գետերը և լճերը՝ բոլորը պետք է գան Նրա տիրակալության տակ։ Բոլոր բաները երկնքում և գետնի վրա պետք է գան Նրա տիրակալության տակ։ Նրանք ոչ մի ընտրություն չեն կարող ունենալ և բոլորը պետք է հնազանդվեն Նրա ներդաշնակեցումներին։ Սա Աստված է սահմանել, և սա Աստծու իշխանությունն է։ Աստված իշխում է ամեն ինչի վրա և այնպես է անում, որ բոլոր բաները կարգավորված են, ընդ որում, յուրաքանչյուրը դասավորված է ըստ իր տեսակի, և յուրաքանչյուրն այն տեղում է, որին պատկանում է՝ համաձայն Աստծու ցանկությունների։ Ոչ մի բան չի կարող գերազանցել Աստծուն, որքան էլ մեծ լինի, բոլոր բաները ծառայում են Աստծու ստեղծված մարդկությանը, և ոչ մի բան չի համարձակվում ապստամբել Աստծու դեմ կամ որևէ պահանջ ներկայացնել Աստծուն։ Հետևաբար, մարդը՝ որպես արարած, նույնպես պետք է կատարի մարդու պարտավորությունը։ Անկախ նրանից, թե արդյոք նա բոլոր բաների տերն է կամ տնտեսը, որքան էլ բարձր լինի մարդու կարգավիճակը բոլոր բաների մեջ, նա դեռևս չնչին մարդկային էակ է Աստծու տիրակալության տակ. նա ոչ այլ ինչ է, քան չնչին մարդկային էակ, արարած, և նա երբեք չի լինի Աստծուց վեր։ Որպես արարած՝ մարդը պետք է փնտրի Արարչին ճանաչելը և արարածի պարտավորությունը կատարելը, և, ամենակարևորը, փնտրի Աստծուն սիրելը՝ առանց ընդհանրապես այլ ընտրություններ կատարելու, քանզի Աստված արժանի է մարդու սիրուն։ Նրանք, ովքեր ձգտում են սիրելու Աստծուն, չպետք է ձգտեն որևէ անձնական օգուտի կամ անձնական հույսերի. սա ձգտելու ամենաճիշտ ճանապարհն է։ Եթե այն, ինչին ձգտում ես, ճշմարտությունն է, և ինչ կիրարկում ես, ճշմարտությունն է, և եթե այն, ինչին հասնում ես, քո խառնվածքի փոփոխությունն է, ապա այն ուղին, որով քայլում ես, ճիշտ է։ Եթե այն, ինչին ձգտում ես, մսեղիի օրհնություններն են, և այն, ինչ կիրարկում ես, քո սեփական պատկերացումների ճշմարտությունն է, և եթե քո խառնվածքի մեջ ընդհանրապես ոչ մի փոփոխություն չկա, և դու ամենևին հնազանդվող չես Աստծուն մսեղիում, և դեռևս ապրում ես վերացականության մեջ, ապա այն, ինչին ձգտում ես, անկասկած քեզ դժոխք կտանի, քանզի այն ուղին, որով քայլում ես, ձախողման ուղին է։ Արդյոք դու կատարյալ կդարձվես, թե դուրս կթողնվես, կախված է քո սեփական ձգտումից, ինչը նաև նշանակում է, որ հաջողությունը կամ ձախողումը կախված է մարդու ընթացած ուղուց։


Աստծու գործը և մարդու գործը

Մարդու գործից որքա՞նն է Սուրբ Հոգու գործը, և որքա՞նն է մարդու փորձառությունը։ Կարելի է ասել, որ մինչ օրս մարդիկ դեռ չեն հասկանում այս հարցերը, և դրա պատճառն այն է, որ նրանք չեն հասկանում Սուրբ Հոգու գործի սկզբունքները։ Երբ Ես ասում եմ «մարդու գործ», իհարկե, նկատի ունեմ նրանց գործը, ովքեր ունեն Սուրբ Հոգու գործը կամ նրանց, ում Սուրբ Հոգին օգտագործում է։ Ես նկատի չունեմ այն գործը, որը բխում է մարդկային մտադրությունից, այլ առաքյալների, աշխատողների կամ հասարակ եղբայրների ու քույրերի գործը, որոնք գտնվում են Սուրբ Հոգու գործի շրջանակում։ Այստեղ «մարդու գործ»-ը չի վերաբերում մարմնացած Աստծու գործին, այլ այն գործի շրջանակին և սկզբունքներին, որը Սուրբ Հոգին կատարում է մարդկանց վրա։ Թեև այս սկզբունքները Սուրբ Հոգու գործի սկզբունքներն ու շրջանակն են, դրանք նույնը չեն, ինչ մարմնացած Աստծու գործի սկզբունքներն ու շրջանակը։ Մարդու գործն ունի մարդու էությունն ու սկզբունքները, իսկ Աստծու գործն ունի Աստծու էությունն ու սկզբունքները։

Սուրբ Հոգու հոսքի մեջ եղած գործը՝ լինի Աստծու սեփական գործը, թե օգտագործվող մարդկանց գործը, Սուրբ Հոգու գործն է։ Բուն Աստծու էությունը Հոգին է, որը կարող է կոչվել Սուրբ Հոգի կամ յոթնապատիկ ուժեղացված Հոգի։ Մի խոսքով, դրանք բոլորն Աստծու Հոգին են, թեև Աստծու Հոգին տարբեր դարաշրջաններում տարբեր անուններով է կոչվել։ Դրանց էությունը, միևնույն է, մեկն է։ Հետևաբար, բուն Աստծու գործը Սուրբ Հոգու գործն է, մինչդեռ մարմնացած Աստծու գործը ոչ այլ ինչ է, քան Սուրբ Հոգու գործը։ Օգտագործվող մարդկանց գործը նույնպես Սուրբ Հոգու գործն է։ Սակայն Աստծու գործը Սուրբ Հոգու լիակատար արտահայտությունն է և ոչ պակաս, մինչդեռ օգտագործվող մարդկանց գործը միախառնված է բազմաթիվ մարդկային բաների հետ և Սուրբ Հոգու ուղղակի արտահայտությունը չէ, առավել ևս Նրա լիակատար արտահայտությունը։ Սուրբ Հոգու գործը բազմազան է և չի սահմանափակվում որևէ պայմանով։ Սուրբ Հոգին տարբեր մարդկանց վրա տարբեր գործ է կատարում. այն դրսևորում է տարբեր էություններ և տարբերվում է ըստ դարաշրջանի, ինչպես նաև ըստ երկրի։ Իհարկե, թեև Սուրբ Հոգին գործում է բազմաթիվ տարբեր եղանակներով և բազմաթիվ տեսակի սկզբունքների համաձայն, անկախ նրանից, թե ինչպես է արվում գործը կամ ինչպիսի մարդկանց վրա, դրա էությունը միշտ տարբեր է. տարբեր մարդկանց վրա արված ողջ գործն ունի իր սկզբունքները, և այդ ամենը կարող է ներկայացնել իր առարկաների էությունը։ Պատճառն այն է, որ Սուրբ Հոգու գործը բավականին որոշակի շրջանակ ունի և բավականին չափավորված է։ Մարմնացած մսեղիում արված գործը նույնը չէ, ինչ մարդկանց վրա կատարված գործը, և տարբեր գործ է արվում նաև տարբեր որակներ ունեցող մարդկանց վրա։ Մարմնացած մսեղիում արված գործը չի արվում մարդկանց վրա, և նույն գործը, որ արվում է մարդկանց վրա, չի արվում մարմնացած մսեղիում։ Կարճ ասած՝ անկախ նրանից, թե ինչպես է այն արվում, տարբեր առարկաների վրա կատարվող գործը երբեք նույնը չէ, և սկզբունքները, որոնցով Նա գործում է, տարբերվում են՝ համաձայն այն տարբեր մարդկանց վիճակների և բնությունների, որոնց վրա Նա գործում է։ Սուրբ Հոգին տարբեր մարդկանց վրա գործում է՝ հիմնվելով նրանց ներհատուկ էության վրա և նրանցից չի պահանջում այնպիսի բաներ, որոնք գերազանցում են այդ էությունը, ոչ էլ այնպիսի գործ է անում, որը գերազանցում է նրանց ներհատուկ որակը։ Ուստի մարդու վրա Սուրբ Հոգու գործը մարդկանց թույլ է տալիս տեսնել այդ գործի առարկայի էությունը։ Մարդու ներհատուկ էությունը չի փոխվում. նրա ներհատուկ որակը սահմանափակ է։ Սուրբ Հոգին օգտագործում է մարդկանց կամ գործում է նրանց վրա՝ համաձայն նրանց սահմանափակ որակի, որպեսզի նրանք կարողանան դրանից ինչ-որ բան ձեռք բերել։ Երբ Սուրբ Հոգին գործում է օգտագործվող մարդկանց վրա, այդ մարդկանց տաղանդներն ու ներհատուկ որակը գործի են դրվում՝ առանց որևէ բան հետ պահելու։ Նրանց ներհատուկ որակը գործի է դրվում՝ ի ծառայություն գործի։ Կարելի է ասել, որ Նա օգտագործում է մարդկանց մասերը, որոնք կարող են օգտագործվել Իր գործի մեջ, որպեսզի այդ գործում արդյունքների հասնի։ Ի հակադրություն դրան՝ մարմնացած մսեղիում արված գործը Հոգու գործի ուղղակի արտահայտությունն է և աղարտված չէ մարդկային մտքով ու մտածումներով. ո՛չ մարդու շնորհները, ո՛չ մարդու փորձառությունը, ո՛չ էլ մարդու բնածին պայմանները չեն կարող հասնել դրան։ Սուրբ Հոգու բոլոր տարատեսակ գործերը նախատեսված են մարդուն օգուտ տալու և խրատելու համար։ Սակայն որոշ մարդիկ կարող են կատարելագործվել, մինչդեռ մյուսները չունեն կատարելագործման պայմանները, ինչը նշանակում է, որ նրանք չեն կարող կատարելագործվել և հազիվ թե կարողանան փրկվել, և թեև նրանք գուցե ունեցել են Սուրբ Հոգու գործը, ի վերջո դուրս են թողնվում։ Սա նշանակում է, որ թեև Սուրբ Հոգու գործը մարդկանց խրատելն է, չի կարելի ասել, որ բոլոր նրանք, ովքեր ունեցել են Սուրբ Հոգու գործը, լիովին կկատարելագործվեն, որովհետև այն ճանապարհը, որին շատ մարդիկ հետևում են իրենց ձգտման մեջ, կատարելագործվելու ճանապարհը չէ։ Նրանք ունեն միայն Սուրբ Հոգու միակողմանի գործը, այլ ոչ թե մարդկային սուբյեկտիվ համագործակցություն կամ մարդկային ճիշտ ձգտում։ Այսպիսով՝ Սուրբ Հոգու գործն այս մարդկանց վրա ծառայում է նրանց, ովքեր կատարելագործվում են։ Մարդիկ չեն կարող ուղղակիորեն տեսնել Սուրբ Հոգու գործը, ոչ էլ կարող են անձամբ ուղղակիորեն շոշափել այն։ Այն կարող է արտահայտվել միայն նրանց կողմից, ովքեր ունեն գործի շնորհը, ինչը նշանակում է, որ Սուրբ Հոգու գործն արտահայտվում է մարդկանց միջոցով և դրանով իսկ տրամադրվում հետևորդներին։

Սուրբ Հոգու գործն իրագործվում և ավարտվում է բազմաթիվ տեսակի մարդկանց և բազմաթիվ տարբեր պայմանների միջոցով։ Թեև մարմնացած Աստծու գործը կարող է ներկայացնել մի ամբողջ դարաշրջանի գործը և կարող է ներկայացնել մարդկանց մուտքը մի ամբողջ դարաշրջանում, մարդկանց մուտքի մանրամասների վրա աշխատանքը դեռ պետք է կատարեն այն մարդիկ, որոնք օգտագործվում են Սուրբ Հոգու կողմից, այլ ոչ թե մարմնացած Աստծու։ Ուստի Աստծու գործը կամ Աստծու սեփական սպասավորությունը Աստծու մարմնացած մսեղիի գործն է, որը մարդը չի կարող կատարել Նրա փոխարեն։ Սուրբ Հոգու գործն ավարտվում է բազմաթիվ տարբեր տեսակի մարդկանց միջոցով. ոչ մի մարդ չի կարող ամբողջությամբ հասնել դրան, և ոչ մի մարդ չի կարող լիովին բացատրել այն։ Նրանք, ովքեր առաջնորդում են եկեղեցիները, նույնպես չեն կարող լիովին ներկայացնել Սուրբ Հոգու գործը. նրանք կարող են միայն որոշակի առաջնորդության աշխատանք կատարել։ Այսպիսով՝ Սուրբ Հոգու գործը կարելի է բաժանել երեք մասի՝ Աստծու սեփական գործը, օգտագործվող մարդկանց գործը և Սուրբ Հոգու հոսքի մեջ գտնվող բոլոր մարդկանց վրա կատարվող գործը։ Աստծու սեփական գործն ամբողջ դարաշրջանն առաջնորդելն է. օգտագործվողների գործն այն է, որ նրանք ուղարկվում կամ լիազորվում են առաջնորդելու Աստծու բոլոր հետևորդներին այն բանից հետո, երբ Աստված կատարել է Իր սեփական գործը, և նրանք Աստծու գործի հետ համագործակցողներն են. հոսքի մեջ գտնվողների վրա Սուրբ Հոգու կողմից արվող գործն Իր ողջ սեփական գործը պահպանելն է, այսինքն՝ Իր ողջ կառավարումն ու վկայությունը պահպանելը՝ միաժամանակ կատարելագործելով նրանց, ովքեր կարող են կատարելագործվել։ Այս երեք մասերը միասին Սուրբ Հոգու ամբողջական գործն են, բայց առանց բուն Աստծու գործի՝ կառավարման գործն ամբողջությամբ կլճանար։ Բուն Աստծու գործը ներառում է ողջ մարդկության գործը, և այն նաև ներկայացնում է ողջ դարաշրջանի գործը, ինչը նշանակում է, որ Աստծու սեփական գործը ներկայացնում է Սուրբ Հոգու գործի յուրաքանչյուր դինամիկա և միտում, մինչդեռ առաքյալների գործը գալիս է Աստծու սեփական գործից հետո ու շարունակում է այն և չի առաջնորդում դարաշրջանը, ոչ էլ ներկայացնում է Սուրբ Հոգու գործի միտումները մի ամբողջ դարաշրջանում։ Նրանք կատարում են միայն այն գործը, որը մարդը պետք է կատարի, ինչն ընդհանրապես կապ չունի կառավարման գործի հետ։ Այն գործը, որն Աստված Ինքն է անում, նախագիծ է կառավարման գործի շրջանակներում։ Մարդու գործը միայն այն պարտավորությունն է, որն օգտագործվող մարդիկ կատարում են, և այն կապ չունի կառավարման գործի հետ։ Չնայած այն հանգամանքին, որ երկուսն էլ Սուրբ Հոգու գործն են, ինքնությունների և գործը ներկայացնելու տարբերությունների պատճառով Աստծու սեփական գործի և մարդու գործի միջև հստակ և էական տարբերություններ կան։ Ավելին՝ Սուրբ Հոգին տարբեր ինքնություններ ունեցող առարկաների վրա տարբեր չափերով է գործում։ Սրանք են Սուրբ Հոգու գործի սկզբունքներն ու շրջանակը։

Մարդու գործը ցույց է տալիս նրա փորձառությունը և նրա մարդկայնությունը։ Մարդու տրամադրածը և նրա արած գործը ներկայացնում են նրան։ Մարդու ներըմբռնումը, մարդու ողջամտությունը, մարդու տրամաբանությունը և նրա հարուստ երևակայությունը բոլորը ներառված են նրա գործի մեջ։ Մարդու փորձառությունը հատկապես ի վիճակի է ցույց տալու նրա գործը, և այն ամենը, ինչ մարդը փորձառաբար ապրում է, կարտացոլվի նրա գործի մեջ։ Մարդու գործը կարող է արտահայտել նրա փորձառությունը։ Երբ որոշ մարդիկ բացասաբար են փորձառում, նրանց հաղորդակցության լեզվի մեծ մասը բաղկացած կլինի բացասական տարրերից։ Եթե որոշակի ժամանակահատվածում նրանց փորձառությունը դրական է, և նրանք առանձնապես հստակ ուղի ունեն դրական առումով, նրանց հաղորդակցությունը շատ քաջալերող կլինի, և մարդիկ կարող են դրական մատակարարում ստանալ նրանցից։ Եթե աշխատողը որոշակի ժամանակահատվածում բացասական է դառնում, նրա հաղորդակցությունը միշտ բացասական տարրեր կպարունակի։ Այսպիսի հաղորդակցությունը մարդկանց ներքև է քաշում. մարդիկ իրենց հաղորդակցությունից հետո անգիտակցաբար կսկսեն ընկճված զգալ։ Հետևորդների վիճակը փոխվում է՝ կախված առաջնորդողի վիճակից։ Այն, ինչ աշխատողն իր ներսում է, դա էլ արտահայտում է, և Սուրբ Հոգու գործը հաճախ փոխվում է մարդու վիճակի հետ։ Նա գործում է մարդկանց փորձառության համաձայն և նրանց չի ստիպում, այլ պահանջներ է ներկայացնում մարդկանց՝ համաձայն նրանց փորձառության բնականոն ընթացքի։ Սա նշանակում է, որ մարդու հաղորդակցությունը տարբերվում է Աստծու խոսքից։ Երբ մարդիկ հաղորդակցվում են, նրանք հաղորդակցվում են իրենց անհատական ներըմռնման և փորձառության մասին՝ արտահայտելով իրենց ներըմբռնումն ու փորձառությունը Աստծու գործի հիման վրա։ Նրանց պարտականությունն է պարզել, թե Աստծու գործելուց կամ խոսելուց հետո դրանից ինչ պետք է իրենք կիրարկեն և ինչի մեջ պետք է մտնեն, և ապա դա տրամադրել հետևորդներին։ Հետևաբար, մարդու գործը ներկայացնում է նրա մուտքն ու կիրարկումը։ Իհարկե, նման գործը միախառնված է մարդկային դասերի և փորձառության կամ որոշ մարդկային մտքերի հետ։ Ինչպես էլ որ Սուրբ Հոգին գործի՝ մարդու վրա, թե մարմնացած Աստծու մեջ, աշխատողները միշտ արտահայտում են այն, ինչ իրենք կան։ Թեև գործողը Սուրբ Հոգին է, գործը հիմնված է նրա վրա, թե ինչ է մարդն ի բնե, որովհետև Սուրբ Հոգին առանց հիմքի չի գործում։ Այլ կերպ ասած՝ Սուրբ Հոգին չի գործում՝ ոչնչի վրա հիմնված. Նա միշտ գործում է ըստ փաստացի հանգամանքների և իրական պայմանների։ Միայն այս կերպ կարող է մարդու բնավորությունը փոխակերպվել, և նրա հին պատկերացումներն ու հին մտքերը փոխվել։ Մարդու արտահայտածն այն է, ինչ նա տեսնում է, փորձառաբար ապրում և կարող է երևակայել. նույնիսկ եթե դա վարդապետություն կամ պատկերացում է, մի բան է, որը հասանելի է նրա մտքին։ Մարդու գործը չի կարող գերազանցել մարդու փորձառության շրջանակը, ոչ էլ այն, ինչ մարդը տեսնում է, ոչ էլ այն, ինչ մարդը կարող է երևակայել կամ մտածել՝ անկախ այդ գործի մեծությունից։ Աստծու արտահայտածը Նա Ինքն է, և դա անհասանելի է մարդուն, այսինքն՝ վեր է մարդու մտածողության սահմաններից։ Նա արտահայտում է ողջ մարդկությանն առաջնորդելու Իր գործը, և դա կապ չունի մարդկային փորձառության մանրամասների հետ, այլ փոխարենը վերաբերում է Իր սեփական կառավարմանը։ Մարդու արտահայտածը նրա փորձառությունն է, մինչդեռ Աստծու արտահայտածը Նրա էությունն է, որը Նրա ներհատուկ բնույթն է՝ մարդուն անհասանելի։ Մարդու փորձառությունը նրա ներըմբռնումն ու գիտելիքն են՝ Աստծու կողմից Իր էության արտահայտման հիման վրա ձեռք բերված։ Նման ներըմբռնումն ու գիտելիքը կոչվում են մարդու էություն և արտահայտվում են մարդու ներհատուկ բնավորության և որակի հիման վրա. ահա թե ինչու են դրանք կոչվում մարդու էություն։ Մարդն ի վիճակի է հաղորդակցվելու այն, ինչ ինքը փորձառաբար ապրում և տեսնում է։ Ոչ ոք չի կարող հաղորդակցվել այն, ինչ փորձառաբար չի ապրել, չի տեսել, կամ ինչին իր մտածողությունը չի կարող հասնել։ Դրանք այն բաներն են, որոնք նրանք չունեն իրենց ներսում։ Եթե այն, ինչ մարդն արտահայտում է, մի բան է, որն ինքը փորձառաբար չի ապրել, դա նրա երևակայությունն է կամ վարդապետություն։ Կարճ ասած՝ նման խոսքերում բացարձակապես ոչ մի իրականություն չկա։ Եթե երբեք շփում չունենայիր հասարակության բաների հետ, չէիր կարողանա հստակորեն հաղորդակցվել հասարակության բարդ հարաբերությունների մասին։ Եթե ընտանիք չունենայիր, և ուրիշները խոսեին ընտանեկան խնդիրների մասին, նրանց ասածի մեծ մասը չէիր հասկանա։ Ուստի այն, ինչ մարդը հաղորդակցվում է, և այն գործը, որ նա անում է, ներկայացնում են նրա ներքին էությունը։ Եթե ինչ-որ մեկը հաղորդակցվեր պատժի և դատաստանի վերաբերյալ իր հասկացողության մասին, բայց դու դրա փորձառությունը չունենայիր, չէիր համարձակվի հերքել նրա գիտելիքը, առավել ևս չէիր համարձակվի հարյուր տոկոսով վստահ լինել դրանում։ Պատճառն այն է, որ նրա հաղորդակցությունը մի բան է, որը երբեք փորձառաբար չես ապրել, մի բան, որը երբեք չես իմացել, և քո միտքը չի կարող երևակայել դա։ Այն ամենը, ինչ կարող ես ձեռք բերել նրա գիտելիքից, ապագայում պատիժ և դատաստան կրելու ուղի է։ Բայց այդ ուղին կարող է լինել միայն վարդապետական գիտելիքի ուղի. այն չի կարող փոխարինել քո սեփական հասկացողությանը, առավել ևս քո փորձառությանը։ Գուցե դու կարծում ես, որ նրանց հասկացողությունը միանգամայն ճիշտ է, բայց քո սեփական փորձառության մեջ այն շատ առումներով անիրագործելի ես համարում։ Գուցե զգում ես, որ նրանց հասկացողության մի մասը լիովին անիրագործելի է. այդ ժամանակ պատկերացումներ ես տածում դրա վերաբերյալ, և թեև ընդունում ես այն, դա միայն դժկամությամբ ես անում։ Բայց քո սեփական փորձառության մեջ այն գիտելիքը, որից պատկերացումներ էիր քաղել, դառնում է քո կիրարկման ճանապարհը, և որքան շատ ես կիրարկում, այնքան ավելի ես հասկանում քո լսած խոսքերի ճշմարիտ արժեքն ու իմաստը։ Քո սեփական փորձառությունն ունենալուց հետո կարող ես խոսել այն գիտելիքի մասին, որը պետք է ունենաս քո փորձառաբար ապրածի վերաբերյալ։ Բացի դրանից՝ կարող ես նաև զանազանել, թե ում գիտելիքն է իրական և գործնական, և ում գիտելիքն է հիմնված վարդապետության վրա և անարժեք։ Ուստի արդյոք քո կիսած գիտելիքը համապատասխանում է ճշմարտությանը, ամենից շատ կախված է նրանից, թե արդյոք ունես դրա գործնական փորձառությունը։ Որտեղ քո փորձառության մեջ ճշմարտություն կա, այնտեղ քո գիտելիքը կլինի գործնական և արժեքավոր։ Քո փորձառության միջոցով դու կարող ես նաև զանազանություն և ներըմբռնում ձեռք բերել, բարելավել քո գիտելիքը և ավելացնել քո իմաստությունն ու առողջ դատողությունն այն մասին, թե ինչպես պետք է վարվես։ Ճշմարտությունը չունեցող մարդկանց կիսած գիտելիքը վարդապետություն է, որքան էլ այն վեհ լինի։ Այս տեսակի մարդը կարող է շատ խելացի լինել, երբ խոսքը վերաբերում է մսեղիի հարցերին, բայց զանազանություն չունի, երբ խոսքը վերաբերում է հոգևոր հարցերին։ Պատճառն այն է, որ նման մարդիկ ընդհանրապես փորձառություն չունեն հոգևոր հարցերում։ Սրանք մարդիկ են, որոնք լուսաբանված չեն հոգևոր հարցերում և հոգևոր հասկացողություն չունեն։ Անկախ նրանից, թե գիտելիքի որ տեսանկյան մասին կարող ես խոսել, քանի դեռ դա քո էությունն է, ուրեմն դա քո անձնական փորձառությունն է, քո իրական գիտելիքը։ Այն, ինչ քննարկում են միայն վարդապետությունից խոսող մարդիկ՝ նրանք, ովքեր չունեն ո՛չ ճշմարտություն, ո՛չ իրականություն, նույնպես կարող է նրանց էությունը կոչվել, որովհետև նրանք իրենց վարդապետությանը հանգել են միայն խոր մտորումների միջոցով, և դա նրանց խոր խորհրդածության արդյունքն է։ Սակայն դա միայն վարդապետություն է, ոչ ավելին, քան երևակայություն։ Բոլոր տեսակի մարդկանց փորձառությունները ներկայացնում են նրանց ներսում եղած բաները։ Ցանկացած ոք, ով չունի որևէ հոգևոր փորձառություն, չի կարող խոսել ճշմարտության ճանաչողության մասին, ոչ էլ տարբեր հոգևոր բաների վերաբերյալ ճիշտ ճանաչողության մասին։ Մարդն արտահայտում է իր ներսում եղածը. սա հաստատ է։ Եթե մարդը ցանկանում է հոգևոր բաների ճանաչողություն և ճշմարտության ճանաչողություն ունենալ, նա պետք է գործնական փորձառություն ունենա։ Եթե չես կարող հստակ խոսել մարդկային կյանքի առողջ դատողության մասին, ապա էլ ուր մնաց կարողանաս խոսել հոգևոր բաների մասին։ Նրանք, ովքեր կարող են առաջնորդել եկեղեցիները, մարդկանց կյանք մատակարարել և մարդկանց համար առաքյալներ լինել, պետք է գործնական փորձառություն ունենան. նրանք պետք է հոգևոր բաների ճիշտ հասկացողություն և ճշմարտության ճիշտ ըմբռնում ու փորձառություն ունենան։ Միայն այսպիսի մարդիկ են որակավորված աշխատողներ կամ առաքյալներ լինելու, որոնք առաջնորդում են եկեղեցիները։ Հակառակ դեպքում նրանք կարող են առնվազն հետևել և չեն կարող առաջնորդել, առավել ևս լինել առաքյալներ, որոնք մարդկանց կյանք են մատակարարում։ Պատճառն այն է, որ առաքյալների գործառույթն այսուայնկողմ վազելը կամ կռվելը չէ. դա կյանք մատակարարելու և ուրիշներին իրենց բնավորությունները փոխակերպելու հարցում առաջնորդելու գործն անելն է։ Դա այն գործառույթն է, որը կատարում են նրանք, ովքեր ընդունում են Աստծու հանձնարարությունը և ստանձնում ծանր պարտականություն, որը ոչ բոլորը կարող են ստանձնել։ Այս տեսակի գործը կարող են ստանձնել միայն նրանք, ովքեր ունեն այն ինչ կյանքն է, այսինքն՝ նրանք, ովքեր ճշմարտության փորձառություն ունեն։ Այն չի կարող ստանձնել պարզապես ցանկացած ոք, ով կարող է ինչ-որ բան լքել, ով կարող է այսուայնկողմ վազել, կամ ով պատրաստ է ծախսվելու։ Մարդիկ, որոնք չունեն ճշմարտության փորձառություն, որոնք չեն էտվել կամ դատվել, ի վիճակի չեն անելու այս տեսակի գործը։ Փորձառություն չունեցող մարդիկ, որոնք առանց իրականության մարդիկ են, ի վիճակի չեն հստակորեն տեսնելու իրականությունը, որովհետև նրանք ինքնին առանց այս տեսակի էության են։ Ուստի այս տեսակի մարդը ոչ միայն ի վիճակի չէ առաջնորդության աշխատանք կատարելու, այլև, եթե երկար ժամանակ առանց ճշմարտության մնա, պետք է դուրս թողնվի։ Ներըմբռնումը, որը կիսում ես, կարող է ծառայել որպես այն դժվարությունների ապացույց, որոնք փորձառաբար ապրել ես կյանքում, այն բաների, որոնց համար պատժվել ես, և այն հարցերի, որոնց համար դատվել ես։ Սա ճշմարիտ է նաև փորձությունների դեպքում։ Որտեղ մարդը զտվում է, որտեղ մարդը թույլ է, այն ոլորտներն են, որոնցում մարդը փորձառություն ունի, որոնցում մարդն ուղի ունի։ Օրինակ, եթե ինչ-որ մեկն անհաջողություններ է կրում ամուսնության մեջ, նա հաճախ կհաղորդակցվի. «Գոհություն Աստծուն, փա՛ռք Աստծուն, պետք է բավարարեմ Աստծու մտադրությունները և ընծայեմ իմ ողջ կյանքը, և պետք է իմ կյանքի կարևորագույն հարցն ամբողջությամբ դնեմ Աստծու ձեռքերում։ Ես պատրաստ եմ իմ ողջ կյանքը նվիրելու Աստծուն»։ Մարդու ներսում եղած բոլոր բաները կարող են ներկայացվել հաղորդակցության միջոցով։ Մարդու խոսքի արագությունը, արդյոք նա բարձրաձայն է խոսում, թե կամաց, նման հարցերը փորձառության հարցեր չեն և չեն կարող ներկայացնել այն, ինչ նրանք ունեն և ինչ են։ Այս բաները կարող են միայն ասել՝ մարդու անհատականությունը լավն է, թե վատը, կամ նրա բնությունը լավն է, թե վատը, բայց դրանք չեն կարող հավասարեցվել նրան, թե արդյոք մարդը փորձառություն ունի։ Խոսելիս ինքն իրեն արտահայտելու կարողությունը, կամ խոսքի հմտությունն ու արագությունը պարզապես կիրարկման հարցեր են և չեն կարող փոխարինել մարդու փորձառությանը։ Երբ հաղորդակցվում ես քո անհատական փորձառությունների մասին, հաղորդակցվում ես այն մասին, ինչը կարևոր ես համարում, և այն բոլոր բաների մասին, որոնք քո ներսում են։ Իմ խոսքը ներկայացնում է Իմ էությունը, բայց այն, ինչ Ես ասում եմ, անհասանելի է մարդուն։ Այն, ինչ Ես ասում եմ, մարդու՝ փորձառաբար ապրածը չէ, և մի բան չէ, որը մարդը կարող է տեսնել։ Դա նաև մի բան չէ, որի հետ մարդը կարող է շփվել, այլ այն է, ինչ Ես եմ։ Որոշ մարդիկ ընդունում են միայն, որ այն, ինչի մասին Ես հաղորդակցվում եմ, Իմ փորձառաբար ապրածն է, բայց նրանք չեն ընդունում, որ դա Հոգու ուղղակի արտահայտությունն է։ Իհարկե, Իմ ասածն այն է, ինչ Ես փորձառաբար ապրել եմ։ Ես եմ, որ կատարել եմ 6000-ամյա կառավարման գործը։ Ես փորձառաբար ապրել եմ ամեն ինչ՝ մարդկության արարման սկզբից մինչև հիմա. ինչպե՞ս կարող էի ի վիճակի չլինել քննարկելու դա։ Ինչ վերաբերում է մարդու բնությանը, Ես հստակորեն տեսել եմ. Ես դա վաղուց եմ դիտարկել։ Ինչպե՞ս կարող էի ի վիճակի չլինել հստակորեն խոսելու դրա մասին։ Քանի որ Ես հստակորեն տեսել եմ մարդու բուն էությունը, որակավորված եմ պատժելու մարդուն և դատելու նրան, որովհետև ողջ մարդկությունը եկել է Ինձնից, բայց ապականվել է Սատանայի կողմից։ Իհարկե, Ես նաև որակավորված եմ գնահատելու այն գործը, որը կատարել եմ։ Թեև այս գործը չի կատարվում Իմ մսեղիի կողմից, այն Հոգու ուղղակի արտահայտությունն է, և սա այն է, ինչ Ես ունեմ և ինչ Ես եմ։ Հետևաբար, Ես որակավորված եմ արտահայտելու այն և կատարելու այն գործը, որը պետք է կատարեմ։ Մարդկանց ասածն իրենց փորձառաբար ապրածն է։ Դա այն է, ինչ նրանք տեսել են, ինչին նրանց մտքերը կարող են հասնել, և ինչը նրանց զգայարանները կարող են ընկալել։ Այն է, ինչի մասին նրանք կարող են հաղորդակցվել։ Մարմնացած Աստծու ասած խոսքերը Հոգու ուղղակի արտահայտությունն են, և դրանք արտահայտում են այն գործը, որը կատարել է Հոգին, որը մսեղին փորձառաբար չի ապրել կամ տեսել, սակայն Նա դեռևս արտահայտում է Իր էությունը, քանզի մսեղիի էությունը Հոգին է, և Նա արտահայտում է Հոգու գործը։ Դա Հոգու կողմից արդեն իսկ կատարված գործ է, թեև այն անհասանելի է մսեղիին։ Մարմնացումից հետո մսեղիի արտահայտման միջոցով Նա մարդկանց հնարավորություն է տալիս ճանաչելու Աստծու էությունը և մարդկանց թույլ է տալիս տեսնել Աստծու բնույթն ու այն գործը, որը Նա կատարել է։ Մարդու գործը մարդկանց ավելի մեծ հստակություն է տալիս այն մասին, թե նրանք ինչի մեջ պետք է մտնեն, և ինչ պետք է հասկանան. այն ներառում է մարդկանց առաջնորդելը՝ հասկանալու և փորձառաբար ապրելու ճշմարտությունը։ Մարդու գործը մարդկանց աջակցելն է. Աստծու գործը մարդկության համար նոր ուղիներ և նոր դարաշրջաններ բացելն է և մարդկանց բացահայտելն այն, ինչ հայտնի չէ մահկանացուներին՝ հնարավորություն տալով նրանց ճանաչելու Իր բնույթը։ Աստծու գործը ողջ մարդկությանն առաջնորդելն է։

Սուրբ Հոգու ողջ գործը կատարվում է մարդկանց օգուտ տալու համար։ Այն ամբողջությամբ արվում է մարդկանց խրատելու համար. չկա որևէ գործ, որը մարդկանց օգուտ չի տալիս։ Անկախ նրանից՝ ճշմարտությունը խորն է, թե մակերեսային, և անկախ ճշմարտությունն ընդունողների որակից, ինչ էլ Սուրբ Հոգին անում է, դա օգուտ է տալիս մարդկանց։ Բայց Սուրբ Հոգու գործը չի կարող անմիջականորեն կատարվել. այն պետք է արտահայտվի այն մարդկանց միջոցով, որոնք համագործակցում են Նրա հետ։ Միայն այսկերպ Սուրբ Հոգու գործը կարող է իր պտուղը տալ։ Իհարկե, երբ Սուրբ Հոգին անմիջականորեն է գործում, այն բացարձակապես կեղծ չէ, բայց երբ Սուրբ Հոգին գործում է մարդու միջոցով, այն շատ է աղտոտվում և Սուրբ Հոգու սկզբնական գործը չէ։ Այսպիսով՝ ճշմարտությունը փոխվում է տարբեր աստիճաններով։ Հետևորդները ստանում են ոչ թե Սուրբ Հոգու սկզբնական մտադրությունը, այլ Սուրբ Հոգու գործի և մարդու փորձառության ու գիտելիքի համադրությունը։ Հետևորդների ստացածի այն մասը, որը Սուրբ Հոգու գործն է, ճիշտ է, մինչդեռ նրանց ստացած մարդու փորձառությունն ու գիտելիքը տարբերվում են, որովհետև աշխատողները տարբեր են։ Սուրբ Հոգու լուսավորությունն ու առաջնորդությունն ունեցող աշխատողները կշարունակեն փորձառություններ ունենալ՝ հիմնված այս լուսավորության և ուղղորդման վրա։ Այս փորձառությունների մեջ համադրվում են մարդու միտքն ու փորձառությունը, ինչպես նաև մարդկայնության էությունը, և դրանից հետո նրանք ձեռք են բերում այն գիտելիքը կամ ներըմբռնումը, որը պետք է ունենան։ Սա մարդու կիրարկման ուղին է ճշմարտությունը փորձառաբար ապրելուց հետո։ Կիրարկման այս ուղին երբեք ճշգրտորեն նույնը չէ, որովհետև մարդկանց փորձառությունները տարբերվում են. այն բաները, որոնք մարդիկ փորձառաբար ապրում են, նույնպես տարբերվում են։ Ուստի Սուրբ Հոգու նույն լուսավորությունը հանգեցնում է տարբեր գիտելիքի և կիրարկման, որովհետև լուսավորություն ստացողները տարբեր են։ Որոշ մարդիկ փոքր շեղումներ ունեն իրենց կիրարկման մեջ, որոշները՝ մեծ, իսկ մյուսները լիովին սխալ են կիրարկում։ Պատճառն այն է, որ մարդիկ տարբերվում են իրենց ըմբռնելու կարողությամ և նաև այն պատճառով, որ նրանց ներհատուկ որակները տարբեր են։ Որոշ մարդիկ քարոզ լսելուց հետո մի տեսակի հասկացողություն ունեն, իսկ որոշ մարդիկ ճշմարտություն լսելուց հետո մեկ այլ տեսակի հասկացողություն ունեն։ Որոշ մարդիկ փոքր շեղում ունեն իրենց հասկացողության մեջ, մինչդեռ ոմանք ընդհանրապես չեն հասկանում ճշմարտության իրական իմաստը։ Հետևաբար, մարդու հասկացողությունը թելադրում է, թե ինչպես նա կառաջնորդի ուրիշներին. սա միանգամայն ճիշտ է, որովհետև մարդու գործը պարզապես նրա էության արտահայտությունն է։ Մարդիկ, որոնք առաջնորդվում են ճշմարտության ճիշտ հասկացողություն ունեցողների կողմից, նույնպես ճշմարտության ճիշտ հասկացողություն կունենան։ Նույնիսկ եթե կան անհեթեթ հասկացողություն ունեցող մարդիկ, նրանք շատ քիչ են, և ոչ բոլորը այսպիսին կլինեն։ Եթե մարդը ճշմարտության անհեթեթ հասկացողություն ունի, նրան հետևողները, անկասկած, նույնպես խեղաթյուրված կլինեն, և այս մարդիկ անհեթեթ տեսակներ կլինեն բառի բուն իմաստով։ Հետևորդների ճշմարտությունը հասկանալու աստիճանը մեծապես կախված է աշխատողներից։ Իհարկե, Աստծուց եկող ճշմարտությունը ճիշտ է և անսխալ, և այն բացարձակապես հուսալի է։ Աշխատողները, սակայն, լիովին ճիշտ չեն և չի կարելի ասել, որ լիովին հուսալի են։ Եթե աշխատողները ճշմարտությունը կիրարկելու շատ գործնական ուղի ունեն, ապա հետևորդները նույնպես կունենան կիրարկելու ուղի։ Եթե աշխատողները ճշմարտությունը կիրարկելու ուղի չունեն, այլ ունեն միայն վարդապետություն, ապա հետևորդները ոչ մի իրականություն չեն ունենա։ Հետևորդների որակն ու բնությունը որոշվում են ի ծնե և կապված չեն աշխատողների հետ, բայց այն աստիճանը, որով հետևորդներն ըմբռնում են ճշմարտությունը, և նրանց՝ Աստծու ճանաչողությունը կախված են աշխատողներից (սա միայն որոշ մարդկանց դեպքում է այդպես)։ Ինչպիսին աշխատողն է, այնպիսին էլ կլինեն նրա առաջնորդած հետևորդները։ Այն, ինչ աշխատողն արտահայտում է, իր սեփական էությունն է՝ առանց վերապահումների։ Այն պահանջները, որոնք նա դնում է իր հետևողների առջև, այն են, ինչ ինքը պատրաստ է կամ ի վիճակի է իրագործելու։ Աշխատողների մեծ մասն իր հետևորդներին պահանջներ է ներկայացնում՝ հիմնվելով իրենց արածի վրա՝ չնայած նրան, որ շատ բաներ կան, որոնք նրանց հետևորդներն ընդհանրապես չեն կարող իրագործել, իսկ այն, ինչ մարդը չի կարող իրագործել, խոչընդոտ է դառնում նրա մուտքի համար։

Նրանց գործի մեջ եղած շեղումները, ովքեր ենթարկվել են էտման, դատաստանի և պատժի, շատ ավելի փոքր են, և նրանց գործի արտահայտությունը շատ ավելի ճշգրիտ է։ Նրանք, ովքեր աշխատելու համար ապավինում են իրենց բնականությանը, բավականին մեծ շեղումներ ունեն։ Չկատարելագործված մարդկանց գործը չափազանց շատ է արտահայտում նրանց սեփական բնականությունը, ինչը հսկայական խոչընդոտ է առաջացնում Սուրբ Հոգու գործի համար։ Որքան էլ լավը լինի մարդու որակը, նա նույնպես պետք է էտման և դատաստանի ենթարկվի, նախքան կկարողանա կատարել Աստծու հանձնարարության գործը։ Եթե նրանք չեն ենթարկվել նման դատաստանի, նրանց գործը, որքան էլ լավ արված լինի, չի կարող ճշմարտության սկզբունքների համաձայն լինել և միշտ նրանց սեփական բնականության և մարդկային բարության արդյունքն է։ Էտման և դատաստանի ենթարկվածների գործը շատ ավելի ճշգրիտ է, քան նրանց գործը, ովքեր չեն էտվել և դատվել։ Նրանք, ովքեր չեն ենթարկվել դատաստանի, միայն մարդկային մսեղի և մտքեր են արտահայտում՝ միախառնված մարդկային շատ խելքի և բնածին տաղանդի հետ։ Սա մարդու՝ Աստծու գործի ճշգրիտ արտահայտությունը չէ։ Նրանք, ովքեր հետևում են նման մարդկանց, բերվում են նրանց առջև իրենց բնածին որակով։ Քանի որ նրանք չափազանց շատ են արտահայտում մարդու ներըմբռնումն ու փորձառությունը, որոնք գրեթե անջատված են Աստծու նախնական մտադրությունից և չափազանց շատ են շեղվում դրանից, այս տեսակի մարդու գործը չի կարող մարդկանց բերել Աստծու առջև, այլ ավելի շուտ նրանց բերում է մարդու առջև։ Ուստի նրանք, ովքեր չեն ենթարկվել դատաստանի և պատժի, որակավորված չեն իրականացնելու Աստծու հանձնարարության գործը։ Չափանիշին համապատասխանող աշխատողի գործը կարող է մարդկանց բերել ճիշտ ճանապարհի վրա և օգնել նրանց ավելի խորը մտնելու ճշմարտության մեջ։ Նրանց գործը կարող է մարդկանց բերել Աստծու առջև։ Բացի դրանից՝ նրանց կատարած գործը կարող է տարբերվել անհատից անհատ և սահմնափակված չէ կանոններով՝ մարդկանց թույլ տալով ազատագրում և ազատություն, կյանքի աստիճանական աճ և աստիճանաբար ավելի խոր մուտք ճշմարտության մեջ։ Չափանիշին չհամապատասխանող աշխատողի գործը շատ հեռու է դրանից։ Նրանց գործը հիմար է։ Նրանք կարող են միայն մարդկանց բերել կանոնների մեջ, և այն, ինչ պահանջում են մարդկանցից, չի տարբերվում անհատից անհատ. նրանք չեն աշխատում մարդկանց փաստացի կարիքների համաձայն։ Այս տեսակի գործի մեջ չափազանց շատ կանոններ և չափազանց շատ վարդապետություններ կան, և այն չի կարող մարդկանց իրականության մեջ բերել, ոչ էլ կյանքում աճի բնականոն կիրարկման մեջ։ Այն կարող է մարդկանց միայն մի քանի անարժեք կանոնների հավատարիմ մնալու հնարավորություն տալ։ Նման ուղղորդումը մարդկանց մոլորեցնում է։ Նրանք քեզ առաջնորդում են իրենց նման դառնալու՝ բերելով քեզ նրա մեջ, ինչ իրենք ունեն և են։ Որպեսզի հետևորդները զանազանեն, թե արդյոք առաջնորդողները համապատասխանում են չափանիշին, կարևոր է նայել այն ճանապարհին, որով նրանք առաջնորդում են ուրիշներին, և նրանց գործի արդյունքներին, և տեսնել, թե արդյոք հետևորդները ստանում են ճշմարտությանը համապատասխանող սկզբունքներ, և արդյոք նրանք ստանում են կիրարկման ուղիներ, որոնք հարմար են իրենց փոխակերպման համար։ Դու պետք է զանազանություն ունենաս տարբեր տեսակի մարդկանց տարբեր գործերի նկատմամբ. չպետք է շփոթված հետևորդ լինես։ Սա վերաբերում է մարդկանց մուտքի հարցին։ Եթե ի վիճակի չես զանազանելու, թե որ մարդու առաջնորդությունն ունի ուղի, և որինը՝ ոչ, հեշտությամբ կմոլորվես։ Այս ամենն ուղղակիորեն վերաբերում է քո սեփական կյանքին։ Չկատարելագործված մարդկանց գործի մեջ չափազանց շատ բնականություն կա. այն միախառնված է չափազանց շատ մարդկային կամքի հետ։ Նրանց էությունը բնականությունն է՝ այն, ինչով նրանք ծնվել են։ Դա կյանք չէ էտվելուց հետո կամ իրականություն՝ փոխակերպվելուց հետո։ Ինչպե՞ս կարող է նման մարդն աջակցել նրանց, ովքեր ձգտում են կյանքի։ Այն կյանքը, որը մարդն ի սկզբանե ունի, նրա բնածին խելքն է կամ տաղանդը։ Այս տեսակի խելքը կամ տաղանդը շատ հեռու է մարդու համար Աստծու ճշգրիտ պահանջներից։ Եթե մարդը չի կատարելագործվել, և նրա ապականված բնավորությունները չեն էտվել, լայն ճեղք կլինի նրա արտահայտածի և ճշմարտության միջև. այն, ինչ նրանք արտահայտում են, միախառնված կլինի մշուշոտ բաների հետ, ինչպիսիք են նրանց երևակայությունները և միակողմանի փորձառությունը։ Ավելին՝ անկախ նրանից, թե ինչ են նրանք անում, մարդիկ զգում են, որ չկա ընդհանուր նպատակ և չկա ճշմարտություն, որը հարմար է բոլոր մարդկանց, որպեսզի դրա մեջ մտնեն։ Մարդկանցից պահանջվածի մեծ մասը վեր է նրանց կարողությունից, ասես նրանք ձկներ լինեն, որոնց ստիպում են ապրել ցամաքում։ Սա մարդկային կամքի գործն է։ Մարդու ապականված բնավորությունները, նրա մտքերը և նրա պատկերացումները տարածվում են նրա մարմնի բոլոր մասերում։ Մարդը չի ծնվում ճշմարտությունը կիրարկելու բնազդով, ոչ էլ ճշմարտությունն ուղղակիորեն հասկանալու բնազդ ունի։ Դրան գումարած մարդու ապականված բնավորությունները. երբ այս տեսակի բնական մարդն աշխատում է, մի՞թե դա խաթարումներ չի առաջացնում։ Բայց այն մարդը, որը կատարելագործվել է, ունի ճշմարտության փորձառություն, որը մարդիկ պետք է հասկանան, և գիտություն իրենց ապականված բնավորությունների մասին։ Նրանց գործի մեջ եղած մշուշոտ և ոչ գործնական բաներն աստիճանաբար նվազում են, մարդկային խառնուրդները պակասում են, և նրանց գործն ու ծառայությունն ավելի ու ավելի են մոտենում Աստծու պահանջած չափանիշներին։ Այսպիսով՝ նրանց գործը մտել է ճշմարտության իրականության մեջ, և այն նաև դարձել է իրատեսական։ Մասնավորապես մարդու մտքի մեջ եղած մտածումներն արգելափակում են Սուրբ Հոգու գործը։ Մարդն ունի հարուստ երևակայություն և ողջամիտ տրամաբանություն, և նա երկար փորձառություն ունի գործեր վարելու հարցում։ Եթե մարդու այս տեսանկյունները չեն ենթարկվում էտման և ուղղման, դրանք բոլորը խոչընդոտներ են գործի համար։ Հետևաբար, մարդու գործը չի կարող հասնել ճշգրտության ամենամեծ աստիճանին, հատկապես՝ չկատարելագործված մարդկանց գործը։

Մարդու գործը մնում է որոշակի շրջանակում և սահմանափակ է։ Մեկ մարդ կարող է կատարել միայն որոշակի փուլի գործ և չի կարող ողջ դարաշրջանի գործը կատարել. hակառակ դեպքում նա մարդկանց կտաներ դեպի կանոններ։ Մարդու գործը կարող է կիրառվել միայն որոշակի ժամանակի կամ փուլի համար։ Պատճառն այն է, որ մարդու փորձառությունն ունի իր շրջանակը։ Մարդու գործն Աստծու գործի հետ չի կարելի համեմատել։ Մարդու կիրարկման ուղիները և ճշմարտության մասին նրա գիտելիքը կիրառելի են միայն որոշակի շրջանակում։ Չես կարող ասել, որ այն ճանապարհը, որով մարդը քայլում է, ամբողջությամբ Սուրբ Հոգու մտադրությունն է, որովհետև մարդը կարող է միայն լուսավորվել Սուրբ Հոգու կողմից և չի կարող ամբողջությամբ լցվել Սուրբ Հոգով։ Այն բաները, որոնք մարդը կարող է փորձառաբար ապրել, բոլորը բնականոն մարդկայնության շրջանակում են և չեն կարող գերազանցել բնականոն մարդկային մտքի մտածումների շրջանակը։ Բոլոր նրանք, ովքեր կարող են կյանքով արտահայտել ճշմարտության իրականությունը, փորձառում են այս շրջանակում։ Երբ նրանք փորձառաբար ապրում են ճշմարտությունը, դա միշտ բնականոն մարդկային կյանքի փորձառություն է Սուրբ Հոգու լուսավորության ներքո. դա փորձառաբար ապրելու եղանակ չէ, որը դուրս է գալիս բնականոն մարդկային կյանքի սահմաններից։ Նրանք փորձառաբար ապրում են Սուրբ Հոգու կողմից լուսավորված ճշմարտությունն իրենց մարդկային կյանքն ապրելու հիմքի վրա։ Ավելին՝ այս ճշմարտությունը տարբերվում է անհատից անհատ, և դրա խորությունը կապված է մարդու վիճակի հետ։ Կարելի է միայն ասել, որ այն ճանապարհը, որով նրանք քայլում են, ճշմարտությանը ձգտողի բնականոն մարդկային կյանքն է, և այն կարող է կոչվել Սուրբ Հոգու լուսավորած բնականոն մարդու անցած ճանապարհ։ Չի կարելի ասել, որ այն ճանապարհը, որով նրանք քայլում են, ճանապարհն է, որով գնում է Սուրբ Հոգին։ Բնականոն մարդկային փորձառության մեջ, քանի որ ձգտող մարդիկ նույնը չեն, Սուրբ Հոգու գործը նույնպես նույնը չէ։ Բացի դրանից՝ քանի որ այն միջավայրերը, որոնք մարդիկ փորձառաբար ապրում են, և նրանց փորձառության շրջանակները նույնը չեն, և նրանց մտքի ու մտածումների խառնուրդի պատճառով, նրանց փորձառությունը խառնված է տարբեր աստիճանների։ Յուրաքանչյուր մարդ ճշմարտությունը հասկանում է իր տարբեր, անհատական պայմանների համաձայն։ Նրանց հասկացողությունը ճշմարտության իրական իմաստի մասին ամբողջական չէ և դրա միայն մեկ կամ մի քանի տեսանկյուններն է։ Այն ճշմարտության շրջանակը, որը մարդը փորձառաբար ապրում է, տարբերվում է մարդուց մարդ՝ համաձայն յուրաքանչյուր մարդու պայմանների։ Այսպիսով՝ նույն ճշմարտության իմացությունը, ինչպես արտահայտվում է տարբեր մարդկանց կողմից, նույնը չէ։ Այսինքն՝ մարդու փորձառությունը միշտ սահմանափակ է. այն չի կարող ամբողջությամբ ներկայացնել Սուրբ Հոգու մտադրությունները։ Մարդու գործը չի կարող համարվել Աստծու գործ, նույնիսկ եթե մարդու արտահայտածը շատ է համապատասխանում Աստծու մտադրություններին, և նույնիսկ եթե մարդու փորձառությունը շատ մոտ է այն կատարելագործող աշխատանքին, որը Սուրբ Հոգին մտադիր է անել։ Մարդը կարող է լինել միայն Աստծու ծառան՝ կատարելով այն գործը, որն Աստված վստահում է իրեն։ Մարդը կարող է արտահայտել միայն Սուրբ Հոգու լուսավորած գիտելիքը և իր անձնական փորձառություններից ստացված ճշմարտությունները։ Մարդը չունի որակավորումներ կամ չի բավարարում պայմանները՝ լինելու Սուրբ Հոգու խոսափողը։ Նա իրավունք չունի ասելու, որ իր գործն Աստծու գործն է։ Մարդիկ ունեն աշխատելու իրենց սեփական սկզբունքները, և յուրաքանչյուրն ունի տարբեր փորձառություններ և տիրապետում է տարբեր պայմանների։ Մարդու գործը ներառում է իր բոլոր փորձառությունները Սուրբ Հոգու լուսավորության ներքո։ Այս փորձառությունները կարող են ներկայացնել միայն մարդու էությունը և չեն ներկայացնում Աստծու էությունը կամ Սուրբ Հոգու մտադրությունները։ Հետևաբար, մարդու քայլած ճանապարհը չի կարող համարվել այն ճանապարհը, որով քայլում է Սուրբ Հոգին, որովհետև մարդու գործը չի կարող ներկայացնել Աստծու գործը, և մարդու գործն ու մարդու փորձառությունն ամբողջությամբ Սուրբ Հոգու մտադրությունները չեն։ Մարդու գործը ենթակա է կանոնների մեջ ընկնելու, և նրա գործի եղանակը հեշտությամբ սահմանափակվում է նեղ շրջանակով և ի վիճակի չէ մարդկանց տանելու դեպի ազատ եղանակ։ Հետևորդների մեծ մասն ապրում է սահմանափակ շրջանակում, և նրանց փորձառելու եղանակը նույնպես սահմանափակված է իր շրջանակով։ Մարդու փորձառությունը միշտ սահմանափակ է. նրա գործի եղանակը նույնպես սահմանափակվում է մի քանի տեսակով և չի կարող համեմատվել Սուրբ Հոգու գործի կամ բուն Աստծու գործի հետ։ Պատճառն այն է, որ մարդու փորձառությունն ի վերջո սահմանափակ է։ Ինչպես էլ որ Աստված կատարի Իր գործը, այն սահմանափակված չէ կանոններով. ինչպես էլ որ այն կատարվի, չի սահմանափակվում մեկ եղանակով։ Աստծու գործի համար բացարձակապես ոչ մի կանոն չկա. նրա ողջ գործն ազատագրված է և ազատ։ Անկախ նրանից, թե որքան ժամանակ է մարդը ծախսում՝ Նրան հետևելով, նա չի կարող որևէ օրինաչափություն դուրս բերել, որը կառավարում է Աստծու գործելու եղանակները։ Թեև Նրա գործը չափազանց սկզբունքային է, այն միշտ կատարվում է նոր եղանակներով և միշտ ունի նոր զարգացումներ և անհասանելի է մարդուն։ Մի ժամանակահատվածում Աստված կարող է ունենալ մի քանի տարբեր տեսակի գործեր և մարդկանց առաջնորդելու տարբեր եղանակներ՝ այնպես անելով, որ մարդիկ միշտ նոր մուտքեր և փոփոխություններ ունենան։ Դու չես կարող ըմբռնել Նրա գործի օրինաչափությունները, որովհետև Նա միշտ գործում է նոր եղանակներով, և միայն այսկերպ Աստծու հետևորդները չեն կապվում կանոններով։ Բուն Աստծու գործը միշտ խուսափում է մարդկանց պատկերացումներից և հակադրվում է դրանց։ Միայն նրանք, ովքեր հետևում և ձգտում են Նրան ճշմարիտ սրտով, կարող են փոխակերպել իրենց բնավորությունները և ի վիճակի լինել ապրելու ազատ՝ չկաշկանդվելով որևէ կանոնով կամ չսահմանափակվելով որևէ կրոնական պատկերացումով։ Մարդու գործը պահանջներ է ներկայացնում մարդկանց՝ հիմնվելով իր սեփական փորձառության և նրա վրա, ինչ ինքը կարող է իրագործել։ Այս պահանջվող չափանիշները սահմանափակված են որոշակի շրջանակում, և կիրարկման եղանակները նույնպես շատ սահմանափակ են։ Հետևորդներն այսպես անգիտակցաբար ապրում են այս սահմանափակ շրջանակում. ժամանակի ընթացքում այս բաները դառնում են կանոններ և ծեսեր։ Եթե մեկ ժամանակահատվածի գործն առաջնորդվում է մեկի կողմից, ով չի ենթարկվել Աստծու անձնական կատարելագործմանը և դատաստան չի ստացել, նրա հետևորդները բոլորը կդառնան կրոնավորներ և Աստծուն հակառակելու փորձագետներ։ Հետևաբար, եթե ինչ-որ մեկը չափանիշին համապատասխանող առաջնորդող է, այդ մարդը պետք է ենթարկված լինի դատաստանի և ընդունած լինի կատարելագործումը։ Նրանք, ովքեր չեն ենթարկվել դատաստանի, թեև կարող են ունենալ Սուրբ Հոգու գործը, միայն մշուշոտ և ոչ գործնական բաներ են արտահայտում։ Եթե նրանք երկար ժամանակ առաջնորդեն մարդկանց, նրանց կուղղորդեն դեպի մշուշոտ և գերբնական կանոններ։ Այն գործը, որն Աստված կատարում է, չի համապատասխանում մարդու մսեղիին։ Այն չի համապատասխանում մարդու մտածումներին, այլ հակադրվում է մարդու պատկերացումներին։ Այն աղտոտված չէ մշուշոտ կրոնական երանգներով։ Աստծու գործի արդյունքները չունեն նրանք, ում Նա չի կատարելագործել։ Դրանք վեր են մարդու մտածողության սահմաններից։

Մարդու մտքում եղած գործը մարդու համար չափազանց հեշտ է իրագործել։ Կրոնական աշխարհի պաստորներն ու առաջնորդողները, օրինակ, ապավինում են իրենց շնորհներին և դիրքերին՝ իրենց գործն անելու համար։ Մարդիկ, որոնք երկար ժամանակ հետևում են նրանց, կվարակվեն նրանց շնորհներով և նրանց էության որոշ մասերից կազդվեն։ Նրանք կենտրոնանում են մարդկանց շնորհների, կարողությունների և գիտելիքի վրա և ուշադրություն են դարձնում գերբնական բաներին և բազմաթիվ խոր, անիրատեսական վարդապետություններին (իհարկե, այս խոր վարդապետություններն անհասանելի են)։ Նրանք չեն կենտրոնանում մարդկանց բնավորությունների փոփոխությունների վրա, այլ, ավելի շուտ, մարդկանց քարոզելու և աշխատելու կարողությունները վարժելու և նրանց աստվածաշնչյան գիտելիքն ու հոգևոր տեսությունները բարելավելու վրա։ Նրանք չեն կենտրոնանում այն բանի վրա, թե մարդիկ որքան են հասկանում ճշմարտությունը կամ որքան են փոխվում նրանց կյանքի բնավորությունները և ընդհանրապես չեն մտահոգվում մարդկանց ապականված էությամբ, առավել ևս չեն փորձում ծանոթանալ այն բնականոն և անբնականոն վիճակներին, որոնք մարդիկ ունեն։ Նրանք չեն հակադրվում մարդկանց պատկերացումներին, ոչ էլ մերկացնում են նրանց պատկերացումները, առավել ևս մարդկանց չեն էտում իրենց թերությունների կամ ապականությունների համար։ Նրանց հետևողների մեծ մասը ծառայում է իրենց շնորհներով, և այն ամենը, ինչ նրանք արձակում են, կրոնական պատկերացումներ և աստվածաբանական տեսություններ են, որոնք կտրված են իրականությունից և որոնք պարզապես չեն կարող օգնել նրանց՝ կյանք ձեռք բերելու։ Իրականում նրանց գործի էությունը տաղանդավոր անհատներ մշակելն է, ոչինչ չունեցող մարդուն որպես ճեմարանի բացառիկ շրջանավարտ մշակելը, որը հետագայում շարունակում է աշխատել և առաջնորդել։ Կարո՞ղ ես ըմբռնել Աստծու վեց հազար տարվա գործի օրենքները։ Մարդու կատարած գործի մեջ բազմաթիվ կանոններ և սահմանափակումներ կան, և մարդկային ուղեղը չափազանց դոգմատիկ է։ Ուստի մարդու արտահայտածը գիտելիք և ըմբռնումներ են, որոնք գտնվում են նրա փորձառության շրջանակում։ Մարդն ի վիճակի չէ դրանից բացի որևէ բան արտահայտելու։ Մարդու փորձառությունները կամ գիտելիքը չեն ծագում նրա բնածին շնորհներից կամ նրա բնազդից։ Դրանք ծագում են Աստծու ուղղորդման և անմիջական հովվության շնորհիվ։ Մարդն ունի միայն այս հովվությունն ընդունելու կարողությունը և չունի որևէ կարողություն, որը ուղղակիորեն կարող է արտահայտել, թե ինչ է աստվածայնությունը։ Մարդն ի վիճակի չէ աղբյուրը լինելու. նա կարող է լինել միայն անոթ, որը ջուր է ընդունում աղբյուրից։ Սա մարդկային բնազդն է, այն կարողությունը, որը մարդը պետք է ունենա որպես մարդկային էակ։ Եթե մարդը կորցնում է Աստծու խոսքն ընդունող կարողությունը և կորցնում է մարդկային բնազդը, այդ մարդը նաև կորցնում է այն, ինչն ամենաթանկն է, և կորցնում է արարված մարդու պարտավորությունը։ Եթե մարդը Աստծու խոսքի կամ Նրա գործի մասին գիտելիք կամ փորձառություն չունի, այդ մարդը կորցնում է իր պարտավորությունը, այն պարտավորությունը, որը նա պետք է կատարի որպես արարած, և կորցնում է արարածի արժանապատվությունը։ Աստծու բնազդն է արտահայտել այն, ինչ աստվածայնությունն է՝ անկախ նրանից՝ այն մսեղիում է արտահայտվում, թե ուղղակիորեն Հոգու կողմից. դա Աստծու սպասավորությունն է։ Մարդն արտահայտում է իր սեփական փորձառությունները կամ գիտելիքը (այսինքն՝ արտահայտում է այն, ինչ ինքն է) Աստծու գործի ընթացքում կամ դրանից հետո. դա մարդու բնազդն է և մարդու պարտավորությունը, և դա այն է, ինչ մարդը պետք է իրագործի։ Թեև այն, ինչ մարդն արտահայտում է, շատ հեռու է նրանից, ինչ Աստված է արտահայտում, և լցված է բազմաթիվ կանոններով, մարդը պետք է կատարի այն պարտավորությունը, որը նա պետք է կատարի, և անի այն, պետք է անի։ Մարդը պետք է անի մարդկայնորեն հնարավոր ամեն ինչ՝ իր պարտավորությունը կատարելու համար, և նա նույնիսկ ամենաչնչին վերապահումը չպետք է ունենա։

Տարիներ շարունակ աշխատելուց հետո մարդը կամփոփի փորձառությունը, ինչպես նաև իր երկար տարիների գործի իմաստությունն ու կանոնները։ Նա, ով երկար ժամանակ աշխատել է, գիտի, թե ինչպես զգալ Սուրբ Հոգու գործի շարժումը. Նա գիտի, թե երբ է Սուրբ Հոգին գործում, և երբ՝ ոչ. նա գիտի, թե ինչպես հաղորդակցվել, երբ հոգս ունի. և նա տեղյակ է Սուրբ Հոգու գործի բնականոն վիճակին և կյանքում մարդկանց աճի բնականոն վիճակին։ Այսպիսին է այն մարդը, որը տարիներ շարունակ աշխատել է և գիտի Սուրբ Հոգու գործը։ Նրանք, ովքեր երկար ժամանակ աշխատել են, փորձառու են խոսելու մեջ և դա առանց շտապելու են անում. նույնիսկ երբ ասելու բան չունեն, հանգիստ են։ Ներքուստ նրանք կարող են շարունակել աղոթել՝ փնտրելու Սուրբ Հոգու գործը։ Նրանք փորձառու են աշխատելու մեջ։ Այն մարդը, որը երկար ժամանակ աշխատել է, որը շատ փորձառություն ունի և շատ դասեր է սովորել, ներքուստ շատ բան ունի Սուրբ Հոգու գործին խոչընդոտող. սա նրանց երկարաժամկետ գործի թերությունն է։ Այն մարդը, որը նոր է սկսել աշխատել, մարդկային դասերով կամ փորձառությամբ աղարտված չէ և հատկապես շփոթված է այն հարցում, թե ինչպես է Սուրբ Հոգին գործում։ Սակայն գործի ընթացքում նա աստիճանաբար սովորում է զգալ, թե ինչպես է Սուրբ Հոգին գործում և տեղեկանում է, թե ինչ պետք է անել՝ Սուրբ Հոգու գործը ստանալու համար, ինչ պետք է անել՝ ուրիշների միջուկին ճշգրտորեն հարվածելու համար, և այլ նմանատիպ ընդհանուր գիտելիք, որը պետք է ունենան աշխատողները։ Ժամանակի ընթացքում նա հինգ մատի պես իմանում է աշխատելու այդպիսի իմաստությունն ու ընդհանուր գիտելիքը և կարծես՝ այն հեշտությամբ օգտագործում է աշխատելիս։ Սակայն, երբ Սուրբ Հոգին փոխում է Իր գործելու եղանակը, նա դեռևս հավատարիմ է մնում գործի վերաբերյալ իր ընդհանուր գիտելիքին և գործի հին կանոններին և շատ քիչ բան գիտի գործի նոր դինամիկայի մասին։ Նրա երկար տարիների գործը, ինչպես նաև Սուրբ Հոգու առատ ներկայությունն ու ուղղորդումը, որ ունեցել է, նրան գործի վերաբերյալ էլ ավելի շատ դասեր և էլ ավելի շատ աշխատանքային փորձառություն են տրամադրում։ Նման բաները նրան մղում են իր ներքին վիճակում ինքնավստահություն զարգացնել, որը հպարտություն չէ։ Այլ կերպ ասած՝ նա բավականին գոհ է իր սեփական գործից և բավարարված է այն ընդհանուր գիտելիքով, որը ձեռք է բերել Սուրբ Հոգու գործի վերաբերյալ։ Մասնավորապես, այն բաները ձեռք բերելը կամ գնահատել սկսելը, որոնք ուրիշները չունեն, նրան իր հանդեպ էլ ավելի մեծ վստահություն է տալիս։ Նրան թվում է, թե Սուրբ Հոգու գործն իր ներսում երբեք չի կարող մարել, մինչդեռ ուրիշները որակավորված չեն այս հատուկ վերաբերմունքի համար, և որ միայն իր տեսակի մարդիկ են որակավորված վայելելու այն, որոնք տարիներ շարունակ աշխատել են և որոնց օգտագործումը զգալի արժեք ունի։ Այս բաները մեծ խոչընդոտ են դառնում՝ Սուրբ Հոգու նոր գործն ընդունելու համար։ Նույնիսկ եթե նա կարող է ընդունել նոր գործը, մեկ գիշերվա ընթացքում չի կարող անել։ Նա անպայման մի քանի պտույտների և շրջադարձերի միջով կանցնի նախքան այն ընդունելը։ Այս իրավիճակը կարող է շրջվել միայն աստիճանաբար՝ այն բանից հետո, երբ նրա հին պատկերացումներն էտվեն, և նրա հին բնավորությունը դատվի։ Առանց այս քայլերի միջով անցնելու՝ նա բաց չի թողնում և հեշտությամբ չի ընդունում նոր հայտարարություններն ու գործը, որոնք ներդաշնակ չեն իր հին պատկերացումների հետ։ Սա ամենադժվար բանն է՝ մարդու մեջ գործ ունենալու համար, և այն հեշտ չէ փոխել։ Եթե որպես աշխատող նա կարող է և՛ Սուրբ Հոգու գործի հասկացողությանը հասնել, և՛ դրա դինամիկայի վերաբերյալ եզրակացության հանգել և ի վիճակի է չսահմանափակվելու իր աշխատանքային փորձառություններով և ընդունելու նոր գործը հին գործի լույսի ներքո, ապա նա իմաստուն մարդ է և չափանիշին համապատասխանող աշխատող։ Մարդիկ հաճախ այսպիսին են. նրանք աշխատում են մի քանի տարի՝ առանց իրենց գործից փորձառություններ քաղել կարողանալու, կամ իրենց գործից փորձառություն և իմաստություն քաղելուց հետո նրանք խոչընդոտի են հանդիպում նոր գործն ընդունելու հարցում և չեն կարողանում պատշաճ կերպով հասկանալ կամ ճիշտ վերաբերվել հին և նոր գործին։ Մարդկանց հետ իսկապես դժվար է գործ ունենալ։ Ձեզնից շատերն այդպիսին են։ Նրանք, ովքեր տարիներ շարունակ փորձառաբար ապրել են Սուրբ Հոգու գործը, դժվարանում են նոր գործն ընդունել, և նրանք միշտ լի են պատկերացումներով, որոնք չեն կարող մի կողմ դնել, մինչդեռ այն մարդը, որը նոր է սկսել աշխատել, գործի վերաբերյալ ընդհանուր գիտելիք չունի և նույնիսկ չգիտի, թե ինչպես վարվել որոշ ամենապարզ հարցերի հետ։ Ձեզ՝ մարդկանցդ հետ իսկապես դժվար է։ Նրանք, ովքեր փոքր-ինչ ավագություն ունեն, այնքան գոռոզ և ինքնահավան են, որ մոռացել են, թե որտեղից են եկել։ Նրանք միշտ արհամարհանքով են նայում ավելի երիտասարդ մարդկանց, սակայն ի վիճակի չեն ընդունելու նոր գործը և բաց թողնելու այն պատկերացումները, որոնք նրանք հավաքել և պահել են տարիների ընթացքում։ Թեև այդ երիտասարդ, անգետ մարդիկ ի վիճակի են ընդունելու Սուրբ Հոգու նոր գործի մի փոքր մասը և որոշ չափով խանդավառ են, նրանք միշտ շփոթվում են և չգիտեն, թե ինչ անել, երբ խնդիրներ են ծագում։ Նրանք խանդավառ են, բայց չափազանց տգետ։ Նրանք միայն փոքր-ինչ գիտելիք ունեն Սուրբ Հոգու գործի մասին, սակայն ի վիճակի չեն այն իրենց կյանքում օգտագործելու. դա պարզապես լիովին անօգուտ վարդապետություն է։ Ձեզ նման չափազանց շատ մարդիկ կան։ Քանի՞սն են պիտանի օգտագործման համար։ Քանի՞սն են, որ կարող են ենթարկվել Սուրբ Հոգու լուսավորությանն ու լուսավորմանը և կարողանում են համապատասխանել Աստծու մտադրություններին։ Թվում է՝ ձեզնից նրանք, ովքեր մինչ այժմ հետևորդներ են եղել, շատ հնազանդվող են եղել, բայց իրականում դուք չեք հրաժարվել ձեր պատկերացումներից. դուք դեռևս փնտրում եք Աստվածաշնչում, հավատում եք մշուշոտությանը կամ թափառում եք պատկերացումների մեջ։ Չկա ոչ ոք, ով քննում է այսօրվա գործնական աշխատանքը կամ խորանում է դրա մեջ։ Դուք այսօրվա ճանապարհն ընդունում եք ձեր հին պատկերացումներով։ Ի՞նչ կարող եք ձեռք բերել նման հավատքով։ Կարելի է ասել, որ ձեր մեջ թաքնված են բազմաթիվ պատկերացումներ, որոնք չեն բացահայտվել, և դուք պարզապես գերագույն ջանք եք գործադրում՝ դրանք թաքցնելու համար՝ առանց դրանք հեշտությամբ բացահայտելու։ Դուք անկեղծորեն չեք ընդունում նոր գործը և չեք ծրագրում հրաժարվել ձեր հին պատկերացումներից. դուք աշխարհիկ վարվելակերպի համար չափազանց շատ փիլիսոփայություններ ունեք, և դրանք չափազանց ուժեղ են։ Դուք չեք հրաժարվում ձեր հին պատկերացումներից և դժկամությամբ եք վերաբերվում նոր գործին։ Ձեր սրտերը չափազանց չարանենգ են, և դուք պարզապես սրտին մոտ չեք ընդունում նոր գործի յուրաքանչյուր քայլը։ Կարո՞ղ են ձեզ նման անպիտանները կատարել ավետարանը լայնորեն քարոզելու գործը։ Ի վիճակի՞ եք ձեր ուսերին վերցնելու ողջ տիեզերքում այն տարածելու գործը։ Ձեր այս կիրարկումները հենց այն են, ինչը ձեզ խանգարում է փոխակերպելու ձեր բնավորությունը և ճանաչելու Աստծուն։ Եթե շարունակեք այսպես, անպայման դուրս կթողնվեք։

Դուք պետք է իմանաք, թե ինչպես Աստծու գործը տարբերել մարդու գործից։ Ի՞նչ կարող ես տեսնել մարդու գործի մեջ։ Նրա գործի մեջ մարդու փորձառության բազմաթիվ տարրեր կան. մարդն արտահայտում է այն, ինչ ինքն է։ Իր գործն անելիս Աստված նույնպես արտահայտում է այն, ինչ Ինքն է, բայց Նրա էությունը տարբեր է մարդու էությունից։ Մարդու էությունը ներկայացնում է մարդու փորձառությունը և կյանքը (այն, ինչ մարդը փորձառաբար ապրում է կամ ինչին հանդիպում է իր կյանքում, կամ աշխարհիկ վարվելակերպի համար փիլիսոփայությունները, որոնք նա ունի), և տարբեր միջավայրերում ապրող մարդիկ արտահայտում են տարբեր էություններ։ Արդյոք ունես հասարակության փորձառություններ և թե ինչպես ես իրականում ապրում քո ընտանիքում և փորձառում դրա ներսում, կարելի է տեսնել նրանում, ինչ արտահայտում ես, մինչդեռ մարմնացած Աստծու գործում չես կարող տեսնել, թե արդյոք Նա ունի սոցիալական փորձառություններ։ Նա գիտի մարդու բուն էությունը ներսից և դրսից և կարող է մերկացնել բոլոր տեսակի մարդկանց տարբեր կիրարկումները։ Ավելին՝ Նա կարող է մերկացնել մարդկանց ապականված բնավորությունները և ըմբոստ վարքագիծը։ Նա չի ապրում աշխարհի մարդկանց մեջ, բայց տեղյակ է մահկանացուների բնությանը և աշխարհի մարդկանց բոլոր ապականություններին։ Սա Նրա էությունն է։ Թեև Նա գործ չունի աշխարհի հետ, գիտի աշխարհի հետ գործ ունենալու բոլոր կանոնները, որովհետև լիովին հասկանում է մարդկային բնությունը։ Նա գիտի Հոգու գործի մասին, որը մարդու աչքերը չեն կարող տեսնել, և մարդու ականջները չեն կարող լսել՝ և՛ այսօրվա, և՛ անցյալի։ Սա ներառում է իմաստություն, որն աշխարհիկ վարվելակերպի համար փիլիսոփայություն չէ, և հրաշքներ, որոնք մարդկանց համար դժվար է ըմբռնել։ Սա Նրա էությունն է՝ մարդկանց համար բաց և նաև մարդկանցից թաքնված։ Այն, ինչ Նա արտահայտում է, արտասովոր մարդու էությունը չէ, այլ Հոգու ներհատուկ հատկանիշներն ու էությունը։ Նա չի ճամփորդում աշխարհում, բայց դրա մասին ամեն ինչ գիտի։ Նա շփվում է «մարդանմանների» հետ, որոնք չունեն գիտելիք կամ ներըմբռնում, բայց Նա արտահայտում է խոսքեր, որոնք ավելի բարձր են, քան գիտելիքը, և վեր են մեծ գործիչների խոսքերից։ Նա ապրում է բթամիտ և թմրած մարդկանց մի խմբի մեջ, որոնք զուրկ են մարդկայնությունից և որոնք չեն հասկանում մարդկային կյանքը կամ մարդկայնության նորմերը, բայց մարդկությունից Նա կարող է պահանջել կյանքով բնականոն մարդկայնություն արտահայտել՝ միաժամանակ մերկացնելով մարդկության ստոր և ցածր մարդկայնությունը։ Այս ամենը Նրա էությունն է՝ ավելի բարձր, քան ցանկացած մսից ու արյունից կազմված մարդու էությունը։ Անհրաժեշտ չէ, որ նա անցնի բարդ, ծանր և կեղտոտ սոցիալական կյանք փորձառաբար ապրելու լրացուցիչ քայլի միջով՝ անելու այն գործը, որը Նա պետք է անի, և հիմնովին մերկացնելու ապականված մարդկության բուն էությունը։ Կեղտոտ սոցիալական կյանքը չէր կարող «մշակել» Նրա մսեղին։ Նրա գործն ու խոսքերը միայն մերկացնում են մարդու ըմբոստությունը և մարդուն չեն տրամադրում փորձառություն և դասեր՝ աշխարհի հետ գործ ունենալու համար։ Նա կարիք չունի քննելու հասարակությունը կամ մարդու ընտանիքը, երբ մարդուն կյանք է մատակարարում։ Մարդուն մերկացնելն ու դատելը Նրա մսեղիի փորձառությունների արտահայտությունը չեն. դա մարդու անարդարության Նրա մերկացումն է՝ մարդու ըմբոստությունը վաղուց իմանալուց և մարդկության ապականությունն ատելուց հետո։ Նրա կատարած ողջ գործը բացահայտում է Նրա բնույթը մարդուն և արտահայտում է Նրա էությունը։ Միայն Նա կարող է անել այս գործը. դա մի բան չէ, որին մսից ու արյունից կազմված մարդը կարող էր հասնել։ Նրա գործից մարդը չի կարող ասել, թե ինչ տեսակի մարդ է Նա։ Մարդը նաև ի վիճակի չէ դասակարգելու Նրան որպես արարված մարդ՝ հիմնվելով Նրա գործի վրա։ Նրա էությունը նույնպես Նրան չդասակարգվող է դարձնում որպես արարված մարդ։ Մարդը կարող է միայն Նրան մարդ չհամարել, բայց չգիտի, թե որ կարգում դնի, ուստի մարդը ստիպված է Նրան դասել «Աստծու» կարգում։ Մարդու համար անհիմն չէ դա անելը, որովհետև Նա մարդկանց մեջ շատ գործեր է կատարել, որոնք մարդն ի վիճակի չէ անելու։

Աստծու արած գործը չի ներկայացնում Նրա մսեղիի փորձառությունը. մարդու արած գործը ներկայացնում է նրա փորձառությունը։ Յուրաքանչյուրը խոսում է իր անձնական փորձառության մասին։ Աստված կարող է ուղղակիորեն արտահայտել ճշմարտությունը, մինչդեռ մարդը համապատասխան փորձառություններ կարող է արտահայտել միայն որոշակի ճշմարտություններ փորձառաբար ապրելուց հետո։ Աստծու գործը չունի կանոններ և ենթակա չէ ժամանակային կամ աշխարհագրական սահմանափակումների։ Նա ցանկացած ժամանակ և ցանկացած վայրում կարող է արտահայտել այն, ինչ Ինքն է։ Նա գործում է այնպես, ինչպես կամենում է։ Մարդու գործն ունի պայմաններ և համատեքստ. առանց դրանց՝ նա ի վիճակի չէր լինի աշխատելու և ի վիճակի չէր լինի արտահայտելու Աստծու մասին իր գիտելիքը կամ ճշմարտության վերաբերյալ իր փորձառությունը։ Արդյոք ինչ-որ բան բուն Աստծու գործն է, թե մարդու գործը, տարբերությունը կիմանաս, քանի դեռ համեմատում ես երկուսը։ Եթե չկա բուն Աստծու կողմից կատարված գործը, և կա միայն մարդու գործը, պարզապես կիմանաս, որ այս մարդկանց ուսմունքները բարձր են, վեր են որևէ մեկի կարողությունից, և որ նրանց խոսելու տոնը, գործերը վարելու նրանց սկզբունքները և աշխատելու նրանց փորձառու և կայուն ձևն անհասանելի են ուրիշներին։ Բոլորդ հիանում եք լավ որակ և բարձր գիտելիք ունեցող այս մարդկանցով, բայց դու Աստծու գործից և խոսքերից չես կարող տեսնել, թե որքան բարձր է Նրա մարդկայնությունը։ Փոխարենը, Նա սովորական է, և աշխատելիս բնականոն է ու գործնական, սակայն նաև մահկանացուների կողմից անչափելի, ինչը հետևաբար մարդկանց մղում է մի տեսակ երկյուղի սիրտ զարգացնելու։ Մարդու գործի մեջ նրա փորձառությունը կարող է առանձնապես առաջադեմ լինել, կամ նրա երևակայությունն ու ողջամտությունը կարող են առանձնապես առաջադեմ լինել, և նրա մարդկայնությունը կարող է առանձնապես լավը լինել. այս բաները կարող են միայն մարդկանց հիացմունքը շահել, բայց չեն կարող արթնացնել նրանց երկյուղն ու վախը։ Մարդիկ բոլորը հիանում են աշխատանքային կարողություն ունեցողներով, որոնք առանձնապես խոր փորձառություն ունեն և կարող են կիրարկել ճշմարտությունը, բայց նման մարդիկ երբեք չեն կարող երկյուղ առաջացնել, այլ միայն հիացմունք և նախանձ։ Բայց մարդիկ, որոնք փորձառաբար ապրել են Աստծու գործը, չեն հիանում Աստծով. փոխարենը նրանք զգում են, որ Նրա գործը վեր է մարդկային հասանելիությունից և անըմբռնելի է մարդու համար, որ այն թարմ է և հրաշալի։ Երբ մարդիկ փորձառաբար ապրում են Աստծու գործը, այն, ինչ նրանք առաջինն իմանում են Նրա մասին, այն է, որ Նա անըմբռնելի է, իմաստուն և հրաշալի, և նրանք բնականաբար սկսում են երկյուղել Նրանից. նրանք զգում են, որ Նրա կատարած գործը խորհրդավոր է և դուրս է մարդու մտքի հասկացողությունից։ Մարդիկ միայն ցանկանում են ի վիճակի լինել բավարարելու Նրա պահանջները, բավարարելու Նրա մտադրությունները. նրանք չեն ցանկանում գերազանցել Նրան, որովհետև Նրա կատարած գործը դուրս է գալիս մարդու մտածողության և երևակայության սահմաններից, և մարդը Նրա փոխարեն չէր կարող կատարել։ Նույնիսկ մարդն ինքը չգիտի իր սեփական թերությունները, սակայն Աստված նոր ուղի է հարթել և եկել է մարդուն ավելի նոր և ավելի գեղեցիկ աշխարհ բերելու, և այսպիսով՝ մարդկությունը նոր առաջընթաց է գրանցել և նոր սկիզբ է ունեցել։ Այն, ինչ մարդիկ զգում են Աստծու հանդեպ, հիացմունք չէ, կամ, ավելի ճիշտ, միայն հիացմունք չէ։ Նրանց ամենախոր փորձառությունը երկյուղն ու սերն են. նրանց զգացողությունն այն է, որ Աստված իսկապես հրաշալի է։ Նա անում է գործ, որը մարդն ի վիճակի չէ անելու, և ասում է բաներ, որոնք մարդն ի վիճակի չէ ասելու։ Մարդիկ, որոնք փորձառաբար ապրել են Աստծու գործը, միշտ աննկարագրելի զգացողություն ունեն։ Բավականաչափ խոր փորձառություն ունեցող մարդիկ կարող են հասկանալ Աստծու սերը. նրանք կարող են զգալ Նրա հաճելիությունը, որ Նրա գործն այնքան իմաստուն է, այնքան հրաշալի, և դրանով իսկ անսահման զորություն է առաջանում նրանց մեջ։ Դա վախ կամ պատահական սեր և հարգանք չէ, այլ մարդու հանդեպ Աստծու ողորմության և նրա հանդեպ հանդուրժողականության խոր զգացում։ Սակայն մարդիկ, որոնք փորձառաբար ապրել են Նրա պատիժն ու դատաստանը, զգում են Նրա մեծափառությունը, և որ Նա ոչ մի վիրավորանք չի հանդուրժում։ Նույնիսկ մարդիկ, որոնք փորձառաբար ապրել են Նրա գործի մեծ մասը, ի վիճակի չեն ըմբռնելու Նրան. բոլոր նրանք, ովքեր ճշմարտապես երկյուղում են Նրանից, գիտեն, որ Նրա գործը չի համապատասխանում մարդկանց պատկերացումներին, այլ միշտ հակադրվում է նրանց պատկերացումներին։ Նա կարիք չունի, որ մարդիկ լիովին հիանան Իրենով կամ Նրան հնազանդության դրսևորում ցուցաբերեն։ Ավելի շուտ, նրանք պետք է հասնեն ճշմարիտ երկյուղի և ճշմարիտ հնազանդության։ Նրա այսքան շատ գործի մեջ ցանկացած ոք, ով ճշմարիտ փորձառություն ունի, Նրա հանդեպ երկյուղի սիրտ է զարգացնում, որն ավելի բարձր է, քան հիացմունքը։ Մարդիկ տեսել են Նրա բնույթը Նրա պատժի և դատաստանի գործի շնորհիվ, և նրանք հետևաբար Նրա հանդեպ երկյուղի սրտեր ունեն։ Աստծուց պետք է երկյուղել և Նրան պետք է հնազանդվել, որովհետև Նրա էությունը և բնույթը նույնը չեն, ինչ արարածինը և վեր են արարածի էությունից և բնույթից։ Աստված ինքնագո է և հավերժական, Նա արարված էակ չէ, և միայն Աստված է արժանի երկյուղի և հնազանդության. մարդը որակավորված չէ դրա համար։ Ուստի բոլոր նրանք, ովքեր փորձառաբար ապրել են Նրա գործը և ճշմարտապես ճանաչել են Նրան, Նրա հանդեպ երկյուղի սրտեր են զարգացնում։ Սակայն նրանք, ովքեր բաց չեն թողնում Նրա մասին իրենց պատկերացումները՝ նրանք, ովքեր պարզապես Նրան Աստված չեն համարում, լիովին զուրկ են աստվածավախ սրտերից և թեև հետևում են Նրան, նվաճված չեն. նրանք ի բնե ըմբոստ մարդիկ են։ Այն, ինչ Նա մտադիր է իրագործել այսպես աշխատելով, նրա համար է, որ բոլոր արարածները երկյուղի սրտեր ունենան Արարչի հանդեպ, երկրպագեն Նրան և անվերապահորեն հանձնվեն Նրա տիրակալությանը։ Սա այն վերջնական արդյունքն է, որին Նրա ողջ գործը մտադիր է հասնել։ Եթե մարդիկ, որոնք փորձառաբար ապրել են նման գործ, չունեն Աստծու հանդեպ երկյուղի սրտեր, նույնիսկ չնչին, և եթե նրանց անցյալի ըմբոստությունն ընդհանրապես չի փոխվում, ապա նրանք անպայման դուրս կթողնվեն։ Եթե մարդու վերաբերմունքն Աստծու հանդեպ միայն Նրանով հիանալն է կամ Նրան հեռվից հարգանք ցուցաբերելը և ոչ թե Նրան նույնիսկ ամենաչնչին չափով սիրելը, ապա սա այն արդյունքն է, որին հասել է աստվածասեր սիրտ չունեցող մարդը, և այդ մարդը կատարելագործվելու պայմանները չունի։ Եթե այսքան շատ գործն ի վիճակի չէ ստանալու մարդու ճշմարիտ սերը, ապա այդ մարդը ձեռք չի բերել Աստծուն և ճշմարտապես չի ձգտում ճշմարտությանը։ Այն մարդը, որը չի սիրում Աստծուն, չի սիրում ճշմարտությունը և այսպիսով՝ չի կարող ձեռք բերել Աստծուն, առավել ևս՝ ստանալ Աստծու հավանությունը։ Նման մարդիկ, ինչպես էլ որ փորձառաբար ապրեն Սուրբ Հոգու գործը, և ինչպես էլ որ փորձառաբար ապրեն դատաստանը, ի վիճակի չեն աստվածավախ սիրտ ունենալու։ Սրանք մարդիկ են, որոնց բնությունն անփոփոխ է, և որոնք չափազանց գարշելի բնավորություններ ունեն։ Բոլոր նրանք, ովքեր չունեն աստվածավախ սիրտ, պետք է դուրս թողնվեն, պատժի առարկաներ լինեն և պատժվեն ճիշտ այնպես, ինչպես չարիք գործողները, տառապեն նույնիսկ ավելի շատ, քան նրանք, ովքեր անարդար բաներ են արել։


Աստծու գործի երեք փուլերն իմանալը Աստծուն ճանաչելու ուղին է

Մարդկության տնօրինման գործը բաժանված է երեք փուլերի, ինչը նշանակում է, որ մարդկության փրկության գործը բաժանված է երեք փուլերի։ Այս երեք փուլերը չեն ներառում աշխարհի արարման գործը, այլ Օրենքի դարաշրջանի, Շնորհքի դարաշրջանի և Թագավորության դարաշրջանի գործի երեք փուլերն են։ Աշխարհի արարման գործը ողջ մարդկության ստեղծումն էր։ Այն մարդկության փրկության գործը չէր և ոչ մի կապ չունի դրա հետ, քանի որ երբ աշխարհը ստեղծվեց, մարդկությունը դեռ չէր ապականվել Սատանայի կողմից, ուստի մարդկության փրկության գործն իրականացնելու կարիք չկար։ Մարդկության փրկության գործը սկսվեց միայն Սատանայի կողմից մարդկության ապականվելուց հետո, ուստի մարդկության տնօրինման գործը նույնպես սկսվեց միայն նրանց ապականվելուց հետո։ Այլ կերպ ասած՝ մարդու վերաբերյալ Աստծու տնօրինումը սկսվեց մարդկությանը փրկելու Նրա գործի մեկնարկով, այլ ոչ թե աշխարհի արարմամբ ։ Միայն մարդկության ապականված բնավորություն ձեռք բերելուց հետո առաջացավ տնօրինման գործը, ուստի մարդկության տնօրինման գործը ներառում է երեք մաս, այլ ոչ թե չորս փուլ կամ չորս դարաշրջան։ Միայն այսպես է ճիշտ անվանել Աստծու՝ մարդկության կառավարումը։ Երբ վերջին դարաշրջանը ավարտին մոտենա, մարդկության տնօրինման գործը լիակատար վերջացած կլինի։ Տնօրինման գործի ավարտը նշանակում է, որ ողջ մարդկության փրկության գործն ամբողջությամբ ավարտված կլինի, և որ այդ փուլն այնուհետև ավարտված կլինի մարդկության համար։ Առանց ողջ մարդկության փրկության գործի՝ մարդկության կառավարման գործը գոյություն չէր ունենա, ոչ էլ կլինեին գործի երեք փուլերը։ Հենց մարդկության այլասերվածության և նրա՝ փրկության նման հրատապ կարիքի պատճառով էր, որ Եհովան ավարտեց աշխարհի արարումը և սկսեց Օրենքի դարաշրջանի գործը։ Միայն այդ ժամանակ սկսվեց մարդկության կառավարման գործը այսինքն՝ նրանց փրկության գործը։ «Մարդկության տնօրինումը» չի նշանակում երկրի վրա նորաստեղծ(այսինքն՝ դեռևս չապականված) մարդկության ապրելակերպն ուղղորդել։ Ավելի շուտ, դա Սատանայի կողմից ապականված մարդկության փրկությունն է, այսինքն՝ այս ապականված մարդկությանը վերափոխելը։ Սա է «մարդկության տնօրինման» իմաստը։ Մարդկության փրկության գործը չի ներառում աշխարհի արարումը, ուստի մարդկության տնօրինման գործը չի ներառում աշխարհի արարման գործը, այլ ընդգրկում է միայն գործի երեք փուլերը, որոնք առանձին են աշխարհի արարումից։ Մարդկության տնօրինման գործը հասկանալու համար անհրաժեշտ է տեղյակ լինել գործի երեք փուլերի պատմությանը. սա պետք է գիտակցի յուրաքանչյուր ոք, որին վիճակված է փրկվել։ Որպես արարած՝ պետք է գիտակցես, որ Աստված է ստեղծել մարդուն, պետք է իմանաս մարդկության ապականության աղբյուրը և առավել ևս՝ տեղյակ լինես մարդու փրկության ընթացքին։ Եթե միայն գիտեք հետևել որոշ կանոնների՝ փորձելով գոհացնել Աստծուն, բայց գաղափար անգամ չունեք, թե ինչպես է Աստված փրկում մարդկությանը կամ մարդկության ապականության աղբյուրի մասին, ապա սա է պակասում ձեզ՝ արարածներիդ։ Չպե՛տք է բավարարվես միայն որոշ ճշմարտություններ հասկանալով՝ անտեղյակ մնալով Աստծու տնօրինման գործի ավելի լայն շրջանակից. եթե այդպես է, ապա դու չափազանց դոգմատիկ ես։ Գործի երեք փուլերը մարդու վերաբերյալ Աստծու տնօրինման իրական պատմությունն են, ավետարանի հայտնությունը ողջ աշխարհին, մեծագույն առեղծվածը համայն մարդկության, և դրանք նաև հիմքն են ավետարանի լայնորեն քարոզման։ Եթե միայն ձգտում ես հասկանալ կյանքիդ վերաբերող պարզ ճշմարտությունները և ոչինչ չգիտես այս՝ բոլոր առեղծվածներից ու տեսիլքներից մեծագույնի մասին, ապա մի՞թե կյանքդ նման չէ թերի արտադրանքի, որը, բացի դիտվելուց, ոչ մի բանի պիտանի չէ։

Եթե մարդը կենտրոնանում է միայն կիրարկման վրա և Աստծու գործն ու այն, ինչ պետք է իմանա, համարում է երկրորդական, մի՞թե սա մանրուքներում խելամիտ, բայց կարևոր հարցերում անմիտ լինել չէ։ Այն, ինչ պետք է իմանաս, պետք է իմանաս. այն, ինչ պետք է կիրարկես, պետք է կիրարկես։ Միայն այդ ժամանակ կլինես մեկը, ով գիտի՝ ինչպես ձգտել ճշմարտությանը։ Ենթադրենք, երբ գա ավետարանը քարոզելու քո օրը, ի վիճակի կլինես միայն ասել, որ Աստված մեծ է և արդար, որ Նա գերագույնն է, որի հետ ոչ մի մեծ մարդ չի կարող համեմատվել, և որ Նրանից վեր ոչ ոք չկա... Ի վիճակի ես ասել միայն այս անկարևոր, մակերեսային խոսքերը՝ միաժամանակ լիովին անկարող լինելով ասել վճռորոշ նշանակություն ունեցող և էությանը հասնող բառեր։ Ոչինչ չունես ասելու Աստծուն ճանաչելու կամ Աստծու գործի մասին, և ավելին՝ չես կարող բացատրել ճշմարտությունը կամ ապահովել այն, ինչ պակասում է մարդուն։ Նման մարդն անկարող է լավ կատարել իր պարտավորությունը։ Աստծու համար վկայելը և թագավորության ավետարանը քարոզելը հասարակ բան չէ։ Նախ պետք է զինված լինես ճշմարտությամբ և այն տեսիլքներով, որոնք պետք է հասկանալ։ Երբ հստակ պատկերացում ունենաս Աստծու գործի տարբեր տեսիլքների ու ճշմարտությունների մասին, և քո սրտում սկսես ճանաչել Աստծու գործը, և անկախ նրանից, թե ինչ է անում Աստված՝ լինի դա արդար դատաստան, թե զտում, դու՝ որպես հիմք, կունենաս մեծագույն տեսիլքն ու կտիրապետես կիրարկվող համապատասխան ճշմարտությանը, ապա կկարողանաս մինչև վերջ հետևել Աստծուն։ Պետք է իմանաս, որ անկախ նրանից, թե ինչ գործ է Նա անում, չի փոխվում ո՛չ Աստծու գործի նպատակը, ո՛չ էությունը և ո՛չ էլ մարդու հանդեպ Նրա մտադրությունները։ Անկախ Նրա խոսքերի խստությունից և միջավայրի անբարենպաստ լինելուց՝ չեն փոխվի ո՛չ Նրա գործի սկզբունքները, և ո՛չ էլ մարդուն փրկելու Նրա մտադրությունը։ Հաշվի առնելով, որ դա մարդու վախճանի կամ հանգրվանի բացահայտումը չէ, և վերջնական փուլի գործը չէ, կամ Աստծու տնօրինման ողջ ծրագիրն ավարտին հասցնելու գործը չէ, և քանի դեռ դա մարդուն մշակելու ժամանակահատվածում է, ապա Նրա գործի էությունը չի փոխվի։ Դա միշտ կլինի մարդկության փրկությունը։ Սա պետք է լինի Աստծու հանդեպ ձեր հավատքի հիմքը։ Գործի երեք փուլերի նպատակը ողջ մարդկության փրկությունն է․ այսինքն՝ մարդու լիակատար փրկությունը սատանայի իշխանությունից։ Թեև գործի երեք փուլերից յուրաքանչյուրը տարբեր նպատակ և նշանակություն ունի, դրանք բոլորն էլ մարդկության փրկության գործի մասն են, և յուրաքանչյուրն իր հերթին փրկությանն ուղղված տարբեր գործ է՝ մարդկության պահանջների համաձայն կատարվող։ Երբ գիտակցես այս երեք փուլերի նպատակը, ապա կիմանաս, թե ինչպես ըմբռնել գործի յուրաքանչյուր փուլի նշանակությունը և կհասկանաս՝ ինչպես պետք է գործել՝ Աստծու մտադրությունները բավարարելու համար։ Եթե կարողանաս հասնել այս կետին, ապա այս տեսիլքը՝ ամենամեծը բոլոր տեսիլքներից, կդառնա Աստծու հանդեպ քո հավատի հիմքը։ Դու չպետք է ձգտես միայն հեշտ կիրարկումների կամ խոր ճշմարտությունների, այլ պետք է տեսիլքները միավորես արարքների հետ՝ ունենալով թե՛ կիրարկմանը վերաբերող ճշմարտություններ, թե՛ տեսիլքների վերաբերյալ գիտելիք։ Միայն այդ դեպքում դու կլինես այնպիսի մեկը, ով ամբողջովին ձգտում է ճշմարտությանը։

Գործի երեք փուլերն Աստծու ողջ տնօրինման առանցքում են, և դրանցում արտահայտվում են Աստծու բնույթը և այն, ինչ Նա է։ Նրանք, ովքեր չգիտեն Աստծու գործի երեք փուլերի մասին, անկարող են գիտակցել, թե ինչպես է Աստված արտահայտում Իր բնույթը, ոչ էլ գիտեն Նրա գործի իմաստությունը։ Նրանք նաև անտեղյակ են մնում այն բազմաթիվ ուղիներից, որոնցով Նա փրկում է մարդկությանը, և ողջ մարդկության համար Նրա մտադրություններից։ Գործի երեք փուլերը մարդկության փրկության գործի լիակատար արտահայտությունն են, և նրանք, ովքեր չգիտեն դրանք, անտեղյակ կլինեն Սուրբ Հոգու գործի տարբեր մեթոդներից և սկզբունքներից։ Նրանք, ովքեր միայն համառորեն կառչում են գործի որոշակի փուլից մնացած կանոններից, Աստծուն կանոններով սահմանափակող և Նրա հանդեպ մշուշոտ հավատ ունեցող մարդիկ են. նման մարդիկ երբեք չեն ստանա Աստծու փրկությունը։ Միայն Աստծու գործի երեք փուլերը կարող են լիովին արտահայտել Նրա բնույթի ամբողջականությունը և միանգամայն արտահայտել ողջ մարդկությանը փրկելու Նրա մտադրությունը և մարդկության փրկության ողջ ընթացքը։ Սա ապացուցում է, որ Նա պարտության է մատնել Սատանային և ձեռք բերել մարդկությանը. դա Աստծու հաղթանակի ապացույցն ու Նրա ողջ բնույթի արտահայտությունն է։ Նրանք, ովքեր հասկանում են Աստծու գործի երեք փուլերից միայն մեկը, գիտեն Նրա բնույթի միայն մի մասը։ Հավանական է, որ մարդու պատկերացումներում կանոններ ձևավորվեն՝ հիմնվելով գործի այս միակ փուլի վրա, և հնարավոր է, որ մարդը սահմանափակի Աստծուն և օգտագործի Նրա բնույթի այս մեկ մասը որպես Աստծու ողջ բնույթի ներկայացում։ Ավելին՝ մարդու բազմաթիվ երևակայություններ խառնվում են դրան, այնպես որ մարդը համառորեն սահմանափակում է Աստծու բնույթը, էությունն ու իմաստությունը, ինչպես նաև Աստծու գործի սկզբունքները սահմանափակ շրջանակներում՝ հավատալով, որ եթե Աստված մի անգամ այսպիսին էր, ապա Նա կմնա նույնը բոլոր ժամանակներում և չի փոխվի մի ողջ հավերժություն։ Միայն գործի երեք փուլերն իմացողներն ու ըմբռնողները կարող են ունենալ Աստծու վերաբերյալ լիակատար և ճշգրիտ գիտություն։ Առնվազն, նրանք չեն սահմանի Աստծուն որպես իսրայելացիների կամ հրեաների Աստված և չեն տեսնի Նրան որպես մարդու համար խաչին հավիտյան գամված Աստծված։ Եթե մարդն Աստծուն սկսում է ճանաչել Նրա գործի միայն մեկ փուլով, ապա նրա գիտությունը չափազանց սահմանափակ է և հավասարազոր է օվկիանոսի ոչ ավելին, քան մի կաթիլի։ Եթե ոչ, ապա ինչո՞ւ կրոնական հին գվարդիայի ներկայացուցիչներից շատերը ողջ-ողջ խաչին կգամեին Աստծուն։ Մի՞թե այն պատճառով չէ, որ մարդն Աստծուն սահմանափակում է որոշակի շրջանակներում։ Մի՞թե շատ մարդիկ չեն դիմադրում Աստծուն և խոչընդոտում Սուրբ Հոգու գործը, որովհետև չգիտեն Աստծու բազմազան ու բազմաբնույթ գործը, և ավելին՝ որովհետև օգտագործում են իրենց ունեցած աննշան ճանաչողությունն ու վարդապետությունը՝ Սուրբ Հոգու գործը չափելու համար։ Թեև այս մարդիկ ունեցել են միայն մակերեսային փորձառություններ, նրանք բնույթով գոռոզ են, կամակոր և սանձարձակ, նրանք արհամարհանքով են վերաբերվում Սուրբ Հոգու գործին, անտեսում են Սուրբ Հոգու կողմից սահմանված կարգավարժանքը և, ավելին, օգտագործում են իրենց չնչին հին վարդապետությունները՝ Սուրբ Հոգու գործը «հաստատելու» համար։ Նրանք նաև կեղծավորներ են և լիովին համոզված են իրենց սեփական խորահմտության մեջ՝ կարծելով, թե անարգել շրջում են ողջ աշխարհով մեկ։ Մի՞թե նման մարդիկ Սուրբ Հոգու կողմից մերժվածները և նոր դարաշրջանի կողմից հեռացվածները չեն։ Մի՞թե նրանք, ովքեր գալիս են Աստծու առաջ և բացահայտորեն դիմադրում են Նրան, մակերեսային և սահմանափակ ճանաչողությամբ արհամարհելի անհատներ չեն, ովքեր ի ցույց են դնում իրենց սեփական «հանճարը»։ Նրանք Աստվածաշնչի վերաբերյալ ընդամենը չնչին ճանաչողություն ունեն, սակայն ցանկանում են անարգել գործել աշխարհի «ակադեմիական շրջանակներում». նրանք ունեն մարդկանց ուսուցանելու ընդամենը չնչին մակերեսային վարդապետություն, սակայն ցանկանում են շրջել Սուրբ Հոգու գործի ընթացքը և փորձում են ստիպել, որ այն պտտվի իրենց սեփական մտածելակերպի շուրջ։ Լինելով կարճատես՝ ցանկանում են տեսնել Աստծու 6000 տարվա գործի վեհությունը։ Այս մարդիկ խոսելու ոչ մի հիմք չունեն։ Իրականում, որքան շատ ճանաչողություն ունեն մարդիկ Աստծու մասին, այնքան ավելի քիչ են թեթևամտորեն դատում Նրա գործը. նրանք միայն մի փոքր խոսում են Աստծու ներկայիս գործի վերաբերյալ իրենց ճանաչողությունից, բայց անփույթ դատողություններ չեն անում այդ մասին։ Որքան քիչ են մարդիկ ճանաչում Աստծուն, այնքան ավելի հանդուգն են նրանք, այնքան ավելի են գերագնահատում իրենց և ավելի անզուսպ կերպով են հռչակում, թե ով է Աստված, մինչդեռ նրանց հռչակածը լոկ վարդապետություն է և չունի փաստացի հիմք։ Սրանք ամենաանարժեք մարդիկ են։ Նրանք, ովքեր Սուրբ Հոգու գործին վերաբերվում են որպես խաղի, թեթևամիտ մարդիկ են։ Հանդիպելով Սուրբ Հոգու նոր գործին՝ նրանք զգուշությամբ չեն մոտենում դրան, այլ փոխարենը շատախոսում են և շտապում են դատել, ազատություն են տալիս իրենց սեփական կամքին՝ հերքելու Սուրբ Հոգու գործի ճշտությունը, և նույնիսկ վիրավորում կամ հայհոյում են այն. մի՞թե այս անհարգալից անհատները Սուրբ Հոգու գործից անտեղյակ և, ավելին, մեծ ամբարտավանության տեր բնույթով գոռոզ և սանձարձակ մարդիկ չեն։ Նույնիսկ եթե գա մի օր, երբ նման մարդիկ ընդունեն Սուրբ Հոգու նոր գործը, նրանք միևնույն է չեն ստանա Աստծու ներումը։ Նրանք ոչ միայն արհամարհում են Աստծու համար աշխատողներին, այլև հայհոյում են անձամբ Աստծուն։ Նման հուսահատները չեն ներվի ո՛չ այս կյանքում, ո՛չ էլ գալիք աշխարհում և հավիտյան կկործանվեն դժոխքում։ Նման անհարգալից, ինքնահաճո մարդիկ լոկ կրում են հավատացյալների պիտակը, և որքան շատ են նման մարդիկ, այնքան ավելի հակված են խախտելու Աստծու կառավարչական հրամանագրերը։ Մի՞թե բնույթով սանձարձակ և երբևէ որևէ մեկին չհնազանդված այդ բոլոր ամբարտավան անահատները չեն քայլում այս ճանապարհով։ Մի՞թե նրանք օրեցօր այս կերպ չեն դիմադրում Աստծուն, որ միշտ նոր է և երբեք չի հնանում։ Այսօր պետք է հասկանաք, թե ինչու է անհրաժեշտ իմանաք Աստծու գործի երեք փուլերի կարևորությունը։ Իմ ասած խոսքերը ի նպաստ ձեզ են և լոկ դատարկ խոսակցություն չեն։ Եթե պարզապես կարդաք դրանք՝ ասես ձիով սլանալիս հիանում եք ծաղիկներով, մի՞թե Իմ սրտի արյունն իզուր չի լինի։ Յուրաքանչյուրդ պետք է իմանաք ձեր սեփական բնությունը։ Ձեզնից շատերը հմուտ հռետորներ են. տեսական հարցերի պատասխանները հեշտությամբ եք տալիս, բայց էությանը վերաբերող հարցերի շուրջ ասելու ոչինչ չունեք։ Նույնիսկ այսօր դեռ տրվում եք թեթևամիտ խոսակցություններին՝ անկարող լինելով փոխել ձեր հին խառնվածքները, և ձեզնից շատերը մտադրություն չունեն փոխելու այն ձևը, որով ձգտում են՝ ավելի բարձր ճշմարտության հասնելու համար, այլ փոխարենը միայն կիսատ-պռատ են ապրում իրենց կյանքը։ Ինչպե՞ս կարող են նման մարդիկ մինչև վերջ հետևել Աստծուն։ Նույնիսկ եթե կարողանաք այդպես հետևել ճանապարհին մինչև վերջ, ի՞նչ օգուտ կլինի դա ձեզ։ Ավելի լավ է փոխեք ձեր պատկերացումները, քանի դեռ շատ ուշ չէ՝ կա՛մ իսկապես ձգտելով, կա՛մ էլ վաղաժամ հրաժարվելով։ Ժամանակի ընթացքում կդառնաք ձրիակեր. արդյո՞ք պատրաստ եք խաղալ նման ստոր ու ամոթալի դեր։

Այս գործի ավարտին բոլոր կրոնները կմիավորվեն մեկի մեջ, բոլոր արարածվա էակները կվերադառնան Արարչի իշխանության ներքո և կերկրպագեն միակ ճշմարիտ Աստծուն, իսկ բոլոր չար կրոնները կանհետանան, որպեսզի այլևս երբեք չհայտնվեն։

Ինչո՞ւ են շարունակաբար հիշատակվում գործի այս երեք փուլերը։ Անցումը մի դարաշրջանից մյուսին, հասարակական զարգացումը և փոփոխվող բնությունը՝ այս ամենը հետևում է գործի երեք փուլերի փոփոխություններին։ Ժամանակի ընթացքում մարդկությունը փոխվում է Աստծու գործի հետ և չի զարգանում ինքնաբերաբար։ Աստծու գործի երեք փուլը հիշատակվում է այն նպատակով, որ բոլոր արարված էակները և բոլոր կրոնների ու դավանանքների մարդիկ մտնեն մեկ Աստծու իշխանության տակ։ Անկախ նրանից, թե ինչ կրոն ես դավանում, վերջիվերջո բոլորդ կհնազանդվեք Աստծու իշխանությանը։ Այս գործը կարող է իրականացնել միայն Ինքն Աստված, այլ ոչ թե որևէ կրոնական առաջնորդ։

Գործի երեք փուլերն Աստծու ողջ գործի փաստացի արձանագրությունն են․ դրանք մարդկության փրկության փաստացի արձանագրությունն են և հորինված չեն։ Եթե իսկապես ցանկանում եք ձգտել Աստծու ողջ բնույթի ճանաչողությանը, ապա պետք է իմանաք Նրա կատարած գործի երեք փուլերը, և ավելին՝ չպետք է բաց թողնեք որևէ փուլ։ Սա նվազագույնն է, որին պետք է հասնեն Աստծու ճանաչողությանը ձգտողները։ Մարդն ինքը չի կարող հնարել Աստծու ճշմարիտ ճանաչողությունը, առավել ևս՝ դա Սուրբ Հոգու կողմից առանձին անհատին տրված հատուկ շնորհքի արդյունք չէ։ Ավելի շուտ, այդ ճանաչողությունը ձեռք է բերվում միայն Աստծու գործը և այդ գործի փաստերը փորձառաբար ապրելուց հետո։ Նման ճանաչողությունը հնարավոր չէ հեշտությամբ ձեռք բերել, ոչ էլ՝ սովորեցնել։ Այն ամբողջովին կապված է անձնական փորձառության հետ։ Մարդկության փրկությունն այս երեք փուլերի գործի առանցքում է, սակայն փրկության գործի մեջ ներառված են գործելու մի քանի մեթոդներ և Աստծու բնույթը արտահայտող մի քանի միջոցներ։ Հենց սա է, որ մարդու համար ամենադժվարն է տարբերակել։ Նրա համար բարդ է դա ըմբռնել։ Դարաշրջանների բաժանումը, Աստծու գործի, դրա վայրի, հասցեատիրոջ և նման այլ նման փոփոխությունները ամբողջությամբ ներառված են գործի երեք փուլերում։ Մասնավորապես, Սուրբ Հոգու գործելակերպի տարբերությունը, ինչպես նաև Աստծու բնույթի, պատկերի, անվան, ինքնության կամ այլ փոփոխությունները գործի երեք փուլերի մասն են։ Գործի մեկ փուլը կարող է ներկայացնել միայն մեկ մաս և սահմանափակված է որոշակի շրջանակով։ Այն չի ներառում դարաշրջանների բաժանումը կամ Աստծու գործի փոփոխությունները, առավել ևս՝ մյուս կողմերը։ Սա միանգամայն ակնհայտ փաստ է։ Գործի երեք փուլերը մարդկությանը փրկելու Աստծու գործի ամբողջությունն են։ Մարդը պետք է ճանաչի Աստծու գործը և Նրա բնույթը փրկության գործում․ առանց այս իրողության՝ Աստծու վերաբերյալ ձեր ճանաչողությունը բաղկացած է լոկ անհիմն խոսքերից, ոչ ավելին, քան սին դատարկախոսությունից։ Նման ճանաչողությունը չի կարող ո՛չ համոզել, ո՛չ էլ նվաճել մարդուն․ այն հակասում է իրականությանը և ճշմարտություն չէ։ Այն կարող է շատ առատ և ականջահաճո լինել, բայց եթե հակասում է Աստծու ներհատուկ բնույթին, ապա Աստված չի խնայի քեզ։ Նա ոչ միայն հավանություն չի տա քո ճանաչողությանը, այլև կպատժի քեզ քո հայոյության մեղքի համար։ Աստծուն ճանաչելու խոսքերը թեթևամտորեն չեն ասվում։ Թեև կարող ես լինել պերճախոս և ճարտասան, և խոսքերդ այնքան հնարամիտ լինեն, որ կարողանաս սևը սպիտակ ներկայացնել, իսկ սպիտակը՝ սև, միևնույն է, դու անփորձ ես, երբ բանը հասնում է Աստծու ճանաչողության մասին խոսելուն։ Աստված այնպիսի մեկը չէ, որին կարող ես անփութորեն դատել, գովաբանել կամ վարկաբեկել։ Կարող ես գովաբանել ցանկացածին և բոլորին, սակայն դժվարանում ես գտնել ճիշտ բառեր՝ նկարագրելու Աստծու գերագույն շնորհքը․ սա այն է, ինչ յուրաքանչյուր պարտվող սկսում է գիտակցել։ Թեև կան լեզվի շատ վարպետներ, որոնք նկարագրում են Աստծուն, նրանց նկարագրածի ճշգրտությունն Աստծու ընտրյալ մարդկանց ասած ճշմարտության լոկ մեկ հարյուրերորդն է, մարդկանց, որոնք, թեպետ ունեն միայն սահմանափակ բառապաշար՝ հենվում են իրենց հարուստ փորձառության վրա։ Այսպիսով, ակնհայտ է, որ Աստծու ճանաչողությունը հիմնված է ճշգրտության և գործնականության վրա, այլ ոչ թե բառերի ճարպիկ կիրառման կամ հարուստ բառապաշարի, և որ մարդու գիտելիքն ու Աստծու ճանաչողությունը միմյանց հետ բացարձակապես կապ չունեն։ Աստծուն ճանաչելու դասը մարդկության բոլոր բնական գիտություններից ավելի բարձր է։ Այս դասը հաջողությամբ կարող են սերտել միայն Աստծու ճանաչողությանը ձգտող չափազանց փոքրաթիվ մարդիկ և ոչ թե ցանկացած տաղանդավոր մարդ։ Ուստի, Աստծուն ճանաչելը և ճշմարտությանը ձգտելը չպետք է դիտարկեք որպես այնպիսի բաներ, որոնց կարող է հասնել սովորական երեխան։ Գուցե լիովին հաջողակ ես եղել ընտանեկան կյանքում կամ կարիերայում, կամ ամուսնության մեջ, բայց երբ բանը հասնում է ճշմարտությանը և Աստծուն ճանաչելու դասին, ցույց տալու ոչինչ չունես և ոչնչի չես հասել։ Կարելի է ասել, որ ճշմարտությունը կիրարկելը մեծ դժվարություն է ձեզ համար, իսկ Աստծուն ճանաչելն է՛լ ավելի մեծ խնդիր է։ Սա ձեր դժվարությունն է, և նաև այն դժվարությունն, որին բախվում է ողջ մարդկությունը։ Նրանցից, ովքեր որոշակի ձեռքբերումներ են ունեցել Աստծուն ճանաչելու գործում, գրեթե ոչ ոք չի համապատասխանում չափանիշին։ Մարդը չգիտի, թե ինչ է նշանակում ճանաչել Աստծուն, ինչու է անհրաժեշտ ճանաչել Նրան կամ թե ինչ մակարդակի պետք է հասնել՝ նախքան Աստծուն ճանաչելը։ Ահա թե ինչն է այդքան շփոթեցնում մարդկությանը, և դա պարզապես ամենամեծ առեղծվածն է, որին բախվում է մարդկությունը․ ոչ ոք ի վիճակի չէ և ոչ էլ ցանկանում է, որովհետև մինչ օրս մարդկության մեջ ոչ ոք որևէ հաջողություն չի հասել այս գործի ուսումնասիրության մեջ։ Գուցե, երբ գործի երեք փուլերի առեղծվածը հայտնի դառնա մարդկությանը, հաջորդաբար կհայտնվի Աստծուն ճանաչող տաղանդավոր մարդկանց մի խումբ։ Իհարկե, հույս ունեմ, որ այդպես կլինի, և ավելին՝ Ես այս գործն իրականացնելու ընթացքի մեջ եմ։ Հույս ունեմ մոտ ապագայում տեսնել ավելի շատ նման տաղանդավոր մարդկանց հայտնվելը և նրանք կդառնան գործի այս երեք փուլերի իրողության վկաները, ինչը, իհարկե, նշանակում է, որ նրանք կդառնան առաջինը, որոնք կվկայեն գործի այս երեք փուլերի մասին։ Բայց ոչինչ ավելի վշտալի և ցավալի չէր լինի, քան եթե Աստծու գործի ավարտին հասնելու օրը նման տաղանդավոր մարդիկ չհայտնվեին, կամ եթե լինեին միայն մեկ կամ երկու նման մարդիկ, որոնք անձամբ ընդունել են, որ մարմնացած Աստծվածն է նրանց կատարյալ դարձրել։ Այնուամենայնիվ, սա միայն վատագույն սցենարն է։ Ինչ էլ որ լինի Ես դեռ հուսով եմ, որ իսկապես ձգտողները կարող են ստանալ այս օրհնությունը։ Աշխարհի արարումից ի վեր նախկինում երբեք այսպիսի գործ չի եղել․ մարդկության զարգացման պատմության մեջ նման ձեռնարկում երբեք տեղի չի ունեցել։ Եթե իսկապես կարողանաս դառնալ Աստծուն ճանաչողներից առաջիններից մեկը, մի՞թե սա ամենաբարձր պատիվը չէր լինի բոլոր արարածների մեջ։ Մի՞թե մարդկության մեջ որևէ արարած ավելի շատ հավանության կարժանանար Աստծու կողմից։ Հեշտ չէ իրագործել նման գործը, բայց միևնույն է, ի վերջո արդյունք կտա։ Անկախ իրենց սեռից կամ ազգությունից՝ բոլոր նրանք, ովքեր ի վիճակի են հասնելու Աստծու ճանաչողությանը, ի վերջո կարժանան Նրա մեծագույն պատվին և կլինեն Նրա իշխանության միակ տիրապետողները։ Սա այսօրվա և նաև ապագայիգործն է․ դա 6000 տարվա գործի ընթացքում իրագործվող վերջին և ամենաբարձր գործն է և մարդու յուրաքանչյուր տեսակը բացահայտող գործելակերպը։ Մարդուն Աստծուն ճանաչեցնելու գործի միջոցով բացահայտվում են բոլոր տեսակի մարդկանց շարքերը․ Աստծուն ճանաչողները որակավորված են ստանալու Նրա օրհնություններն ու ժառանգելու Նրա խոստումները, մինչդեռ չճանաչողները որակավորված չեն դրանք ստանալո։ Աստծուն ճանաչողները Նրա մտերիմներն են, իսկ նրանք, ովքեր չեն ճանաչում Աստծուն, չեն կարող կոչվել այդպիսին․ Աստծու մտերիմները կարող են ստանալ Նրա ցանկացած օրհնություն, բայց նրանք, ովքեր Նրա մտերիմները չեն, իրավասու չեն որևէ գործի համար։ Լինեն դրանք նեղություններ, զտում, թե դատաստան, այս ամենըթույլ է տալիսմարդուն ի վերջո ճանաչել Աստծուն և հնազանդվել Նրան։ Սա միակ արդյունքն է, որին ի վերջո կհասնեն։ Գործի երեք փուլերի ամբողջությամբ հայտնի դառնալը նպաստում է Աստծու վերաբերյալ մարդու ճանաչողությանը և օգնում է նրան ձեռք բերել Աստծու ավելի լիակատար և հանգամանալից ճանաչողություն։ Այս ողջ գործն ի նպաստ մարդու է։

Աստծու իսկ գործն այն տեսիլքն է, որը մարդը պետք է ճանաչի, քանզի Աստծու գործը չի կարող իրագործվել մարդու կողմից և չի պատկանում նրան։ Գործի երեք փուլերն Աստծու ողջ տնօրինումն են, և չկա ավելի մեծ տեսիլք, որը մարդը պետք է ճանաչի։ Եթե մարդը չի ճանաչում այս մեծագույն տեսիլքը, ապա հեշտ չէ ճանաչել Աստծուն, հասկանալ Նրա մտադրությունները, և ավելին՝ նրա անցած ուղին, հետզհետե ավելի կդժվարանա։ Առանց տեսիլքների մարդը չէր կարողանա հասնել մինչև այստեղ։ Հենց տեսիլքներն են պահպանել մարդուն մինչ օրս և դարձել նրա մեծագույն պաշտպանությունը։ Ապագայում պետք է խորացնեք ձեր ճանաչողությունը։ Պետք է սկսեք ճանաչել Նրա մտադրությունների ամբողջությունն ու Նրա իմաստուն գործի էությունը գործի երեք փուլերում։ Միայն սա է ձեր ճշմարիտ հասակը։ Գործի վերջին փուլն առանձնաված չէ, այլ նախորդ երկու փուլերի հետ միասին ձևավորված ամբողջության մի մասն է, ինչը նշանակում է, որ անհնար է ավարտին հասցնել փրկության ողջ գործը՝ կատարելով գործի երեք փուլերից միայն մեկը։ Թեև գործի վերջին փուլն ի վիճակի է լիովին փրկել մարդուն, դա չի նշանակում, որ բավական է իրականացնել միայն այս մեկ փուլն ինքնին, և որ գործի նախորդ երկու փուլերն անհրաժեշտ չեն մարդուն Սատանայի ազդեցությունից փրկելու համար։ Երեք փուլերից ոչ մեկն ինքնին չի կարող ընդունվել որպես միակ տեսիլք, որը պետք է ճանաչի ողջ մարդկությունը, քանզի գործի երեք փուլերն են փրկության գործի ամբողջությունը, այլ ոչ թե դրանցից մեկը։ Քանի դեռ փրկության գործը չի իրագործվել, Աստծու տնօրինումը չի կարողանա լիակատար ավարտին հասնել։ Աստծու էությունը, Նրա բնույթն ուիմաստությունն արտահայտվում են փրկության գործի ամբողջության մեջ․ դրանք հենց սկզբից չեն հայտնվել մարդուն, այլ աստիճանաբար արտահայտվել են փրկության գործում։ Փրկության գործի յուրաքանչյուր փուլ արտահայտում է Աստծու բնույթի և Նրա էության մի մասը․ գործի ոչ մի փուլ չի կարող ուղղակիորեն և լիովին արտահայտել Աստծու էության ամբողջությունը։ Ուստի, քանի որ փրկության գործը լիովին եզրափակվում է միայն գործի երեք փուլերի ավարտից հետո, Աստծու ամբողջության վերաբերյալ մարդու ճանաչողությունն անբաժանելի է Նրա գործի երեք փուլերից։ Այն, ինչ մարդը ստանում է գործի մեկ փուլից, լոկ Աստծու բնույթն է, որն արտահայտվում է Նրա գործի միայն մի մասում։ Այն չի կարող ներկայացնել այն բնույթն ու էությունը, որն արտահայտվում է նախորդ կամ հաջորդ փուլերում։ Պատճառն այն է, որ մարդկությանը փրկելու գործը միանգամից չի ավարտվում մեկ ժամանակահատվածում կամ մեկ վայրում, այլ աստիճանաբար ավելի է խորանում՝ տարբեր ժամանակներում և վայրերում մարդու զարգացման վիճակին համապատասխան։ Դա փուլերով իրականացվող գործ է և չի ավարտվում մեկ փուլում։ Ուստի, Աստծու ողջ իմաստությունը բյուրեղացած է երեք փուլերում, այլ ոչ թե մեկ առանձին փուլում։ Նրա ողջ էությունն ուիմաստությունը բաշխված են այս երեք փուլերի միջև․ յուրաքանչյուր փուլ պարունակում է Նրա էությունը և Նրա գործի իմաստության արձանագրությունն է։ Մարդը պետք է ճանաչի այս երեք փուլերում արտահայտված Աստծու ողջ բնույթը։ Աստծու այս էությունը չափազանց կարևոր է ողջ մարդկության համար, և եթե մարդիկ Աստծուն երկրպագելիս չունեն այս ճանաչողությունը, ապա նրանք չեն տարբերվում Բուդդային երկրպագողներից։ Աստծու գործը թաքնված չէ մարդկանցից և պետք է հայտնի լինի բոլոր նրանց, ովքեր երկրպագում են Աստծուն։ Քանի որ Աստված մարդկանց մեջ իրականացրել է փրկության գործի երեք փուլերը, մարդը պետք է ճանաչի գործի այս երեք փուլերի ընթացքում Նրա ունեցածի և էության արտահայտությունը։ Սա այն է, ինչ պետք է արվի մարդու կողմից։ Աստված մարդուց թաքցնում է այն, ինչին մարդն անկարող է հասնել, և այն, ինչ չպետք է իմանա, մինչդեռ այն, ինչ ցույց է տալիս, պետք է ճանաչի և տնօրինի։ Գործի երեք փուլերից յուրաքանչյուրն իրականացվում է նախորդ փուլի հիմքի վրա․ այն չի իրականացվում ինքնուրույն՝ փրկության գործից առանձին։ Թեև մեծ տարբերություններ կան դարաշրջանների և իրականացվող գործի մեջ, դրա առանցքում դեռևս մարդկության փրկությունն է, և փրկության գործի յուրաքանչյուր փուլ ավելի խորն է, քան նախորդը։ Գործի յուրաքանչյուր փուլ շարունակվում է նախորդի հիմքի վրա՝ առանց նախորդը հեռացնելու։ Այսպիսով, Իր գործում, որը միշտ նոր է և երբեք չի հնանում, Աստված մշտապես արտահայտում է Իր բնույթի այն կողմերը, որոնք նախկինում երբեք չեն արտահայտվել մարդուն, և միշտ մարդուն հայտնում է Իր նոր գործն ու էությունը։ Թեև կրոնական հին գվարդիան անում է հնարավոր ամեն ինչ՝ դրան դիմադրելու և բացահայտորեն հակառակվելու համար, Աստված միևնույն է անում է այն նոր գործը, որը պետք է անի։ Նրա գործը միշտ փոխվում է, և դրա պատճառով այն միշտ բախվում է մարդու դիմադրությանը։ Այդպես էլ Նրա բնույթն է միշտ փոխվում, ինչպես և դարաշրջանն ու Նրա գործի հասցեատերերը։ Ավելին՝ Նա միշտ անում է մի գործ, որը նախկինում երբեք չի արվել՝ նույնիսկ իրականացնելով այնպիսի գործ, որը մարդուն թվում է, թե հակասում է նախկինում արվածին կամ դեմ է գնում դրան։ Մարդն ընդունում է միայն մեկ տեսակի գործ կամ կիրարկում, և մարդու համար դժվար է ընդունել դրանց հակասող և դրանցից ավելի բարձր գործ կամ կիրարկումներ։ Բայց Սուրբ Հոգին միշտ նոր գործ է անում, և ուստի ի հայտ են գալիս կրոնական փորձագետների նորանոր խմբեր, որոնք դիմադրում են Աստծու նոր գործին։ Այս մարդիկ դարձել են «փորձագետներ» հենց այն պատճառով, որ չգիտեն, թե ինչպես է Աստված միշտ նոր և երբեք չհնացող, և չգիտեն Նրա գործի սկզբունքները, և ավելին՝ չգիտեն այն բազմաթիվ ուղիները, որոնցով փրկում է մարդուն։ Ուստի, մարդը լիովին անկարող է ասել՝ արդյոք դա Սուրբ Հոգուց եկող գործ է, թե հենց Աստծու գործն է։ Շատ մարդիկ կառչում են այնպիսի մոտեցումից, որ, եթե ինչ-որ բան համապատասխանում է նախկինում ասված խոսքերին, ընդունում են այն, իսկ եթե ինչ-որ բան տարբերվում է նախորդ գործից, ապա ընդդիմանում և մերժում են այն։ Մի՞թե այսօր բոլորդ չեք առաջնորդվում նման սկզբունքներով։ Փրկության գործի երեք փուլերը ձեզ վրա որևէ մեծ ազդեցություն չեն ունեցել, և կան մարդիկ, որոնք կարծում են, թե գործի նախորդ երկու փուլերը բեռ են, որոնց մասին պարզապես կարիք չունեն իմանալու։ Կարծում են, որ այս փուլերը չպետք է հայտնվեն զանգվածներին և պետք է հնարավորինս շուտ չեղարկվեն, որպեսզի մարդիկ չշփոթվեն գործի երեք փուլերի նախորդ երկու փուլերից։ Շատերը կարծում են, որ գործի նախորդ երկու փուլերը հանրայնացնելն ավելորդ է և ոչնչով չի օգնում Աստծուն ճանաչելուն․ ահա թե ինչ եք մտածում։ Այսօր բոլորդ կարծում եք, որ ճիշտ է այսպես վարվելը, բայց կգա օրը, երբ կգիտակցեք Իմ գործի կարևորությունը։ Իմացե՛ք, որ չեմ անում որևէ աննշանակ գործ։ Քանի որ ձեզ հայտնում եմ գործի երեք փուլերը, դրանք պետք է օգտակար լինեն ձեզ համար․ քանի որ գործի այս երեք փուլերն Աստծու ողջ տնօրինման առանցքում են, դրանք պետք է դառնան տիեզերքի յուրաքանչյուր մարդու ուշադրության կենտրոնը։ Մի օր բոլորդ կգիտակցեք այս գործի կարևորությունը։ Իմացե՛ք, որ դիմադրում եք Աստծու գործին կամ օգտագործում եք ձեր սեփական պատկերացումները այսօրվա գործը չափելու համար, որովհետև չգիտեք Աստծու գործի սկզբունքները, և որովհետև անխոհեմ եք վերաբերվում Սուրբ Հոգու գործին։ Աստծուն ձեր դիմադրությունը և Սուրբ Հոգու գործի խոչընդոտումը պայմանավորված են ձեր պատկերացումներով և ներհատուկ ամբարտավանությամբ։ Դա այն պատճառով չէ, որ Աստծու գործը սխալ է, այլ որովհետև բնույթով չափազանց ապստամբ եք։ Աստծուն հավատալուց հետո որոշ մարդիկ նույնիսկ չեն կարող հաստատապես ասել, թե որտեղից է առաջացել մարդը, սակայն համարձակվում են հրապարակավ ելույթներ ունենալ՝ դատելով Սուրբ Հոգու գործի ճիշտն ու սխալը։ Նույնիսկ խրատում են այն առաքյալներին, որոնք կրում են Սուրբ Հոգու նոր գործը՝ մեկնաբանություններ անելով և լկտի դիտողություններ հնչեցնելով․ նրանց մարդկայնությունը չափազանց ցածր է, և նրանց մեջ չկա ողջամտության նշույլ անգամ։ Մի՞թե չի գա այն օրը, երբ նման մարդիկ արհամարհանքով կմերժվեն Սուրբ Հոգու գործի կողմից և կայրվեն դժոխքի կրակներում։ Չգիտեն Աստծու գործը, այլ փոխարենը դատում են այն, ինչպես նաև փորձում են սովորեցնել Աստծուն, թե ինչպես գործել։ Ինչպե՞ս կարող են ողջամտությունից զուրկ նման մարդիկ ճանաչել Աստծուն։ Մարդն Աստծուն սկսում է ճանաչել փնտրելու և փորձառաբար ապրելու գործընթացում․ երբ մարդը կամայական դատողություններ է անում, նա Սուրբ Հոգու լուսավորմամբ Աստծու ճանաչողություն ձեռք չի բերի։ Որքան ավելի ճշգրիտ է դառնում մարդկանց ճանաչողությունն Աստծու մասին, այնքան քիչ են դիմադրում Նրան։ Ի հակադրություն դրան՝ որքան քիչ են մարդիկ ճանաչում Աստծուն, այնքան ավելի հավանական է, որ կդիմադրեն Նրան։ Քո պատկերացումները, հին բնությունը և մարդկայնությունը, բնութագիրն ու բարոյական աշխարհայացքն այն կապիտալն են, որով դիմադրում ես Աստծուն, և որքան ավելի ապականված է քո բարոյականությունը, պիղծ՝ բնութագիրդ, և ստոր՝ մարդկայնությունդ, այնքան ավելի շատ ես դառնում Աստծու թշնամին։ Նրանք, ովքեր ունեն կարծրացած պատկերացումներ և ինքնարդար բնավորություն, է՛լ ավելի մեծ թշնամանքի մեջ են մարմնացած Աստծու հանդեպ. նման մարդիկ հակաքրիստոսներ են։ Եթե քո պատկերացումները չշտկվեն, ապա դրանք միշտ դեմ կլինեն Աստծուն․ երբեք համատեղելի չես լինի Աստծու հետ և միշտ հեռու կլինես Նրանից։

Միայն հին պատկերացումներդ մի կողմ դնելով՝ կկարողանա նոր ճանաչողություն ձեռք բերել, սակայն պարտադիր չէ, որ հին գիտելիքը համարժեք լինի հին պատկերացումներին։ «Պատկերացումները» վերաբերում են մարդու երևակայած այն բաներին, որոնք հակասում են իրականությանը։ Եթե հին գիտելիքը դարաշրջանների ընթացքում «մաշվել» է, դրանից պետք է հրաժարվել։ Հին գիտելիքը մարդկանց պատկերացումների մի մասն է և խոչընդոտում է նրանց՝ նոր գործի մեջ մտնելուն։ Եթե մարդը կարողանա ճիշտ վերաբերվել հին գիտելիքին և ի վիճակի լինի համատեղել հինն ու նորը, ապա հին գիտելիքն իրականում կօգնի նրան՝ դառնալով նոր դարաշրջան մտնելու հիմքը։ Աստծուն ճանաչելու դասը պահանջում է տիրապետել բազմաթիվ սկզբունքների՝ ինչպես մտնել Աստծուն ճանաչելու ուղի, որ ճշմարտությունները պետք է հասկանաս՝ Աստծուն ճանաչելու համար և ինչպես ազատվես պատկերացումներից ու հին բնավորությունից, որպեսզի կարողանաս ենթարկվել Աստծու նոր գործի բոլոր կարգավորումներին։ Եթե կիրառես այս սկզբունքները՝ որպես Աստծու ճանաչողությանը հետամուտ լինելու հիմք, ապա ճանաչողությունդ գնալով ավելի կխորանա։ Եթե հստակ ճանաչողություն ունենաս գործի երեք փուլի, այսինքն՝ Աստծու ամբողջ տնօրինման ծրագրի վերաբերյալ, և եթե կարողանաս լիովին փոխկապակցել Աստծու գործի նախորդ երկու փուլը ներկա փուլի հետ և տեսնել, որ դա մեկ Աստծու արած գործ է, ապա կունենաս ամենախոր հիմքը։ Գործի երեք փուլը կատարել է մեկ Աստված․ սա մեծագույն տեսիլքն է և Աստծուն ճանաչելու միակ ուղին։ Գործի երեք փուլը կարող է իրագործել միայն Աստված Ինքը։ Ոչ մի մարդ չի կարող նման գործ անել Նրա փոխարեն։ Սա նշանակում է, որ սկզբից մինչև օրս միայն Աստված Ինքը կարող էր անել Իր իսկ գործը։ Թեև Աստծու գործի երեք փուլն իրականացվել է տարբեր դարաշրջաններում և վայրերում, և թեև յուրաքանչյուրի գործը տարբեր է, այն ամբողջությամբ կատարել մեկ Աստված։ Բոլոր տեսիլքներից, որոնք մարդը պարտավոր է ճանաչել, սա մեծագույնն է, և եթե այն կարողանա լիովին հասկանալ, ապա ի վիճակի կլինի ամուր կանգնել։ Այսօր տարբեր կրոնների և հարանվանությունների առջև ծառացած ամենամեծ խնդիրն այն է, որ չեն ճանաչում Սուրբ Հոգու գործը և անկարող են տարբերակել, թե որն է Սուրբ Հոգու գործը և որը՝ ոչ․ այդ պատճառով էլ չեն կարողանում ասել՝ արդյո՞ք գործի այս փուլը, նախորդ երկուսի նման, նույնպես Եհովա Աստված է իրականացնում։ Թեև մարդիկ հետևում են Աստծուն, շատերը դեռևս անկարող են ասել, թե արդյոք դա ճշմարիտ ճանապարհն է։ Մարդն անհանգստանում է, թե արդյոք սա հենց Աստծու առաջնորդած ճշմարիտ ճանապարհն է, և արդյոք Նրա մարմնացումը փաստ է, և մարդկանց մեծ մասը դեռևս գաղափար չունի, թե ինչպես զանազանի նման բաները։ Աստծուն հետևողները վստահ չեն այս ճանապարհի հարցում, ուստի հնչող քարոզները միայն մասնակի ազդեցություն են ունենում այս մարդկանց շրջանում և անկարող են լիովին արդյունավետ լինել, ինչն էլ այնուհետև ազդում է նման մարդկանց կյանքի մուտքի վրա։ Եթե մարդը կարողանա տեսնել գործի երեք փուլում, որ դրանք իրականացնում է հենց Աստված տարբեր ժամանակներում, վայրերում և մարդկանց վրա, եթե կարողանա տեսնել, որ թեև գործը տարբեր է, այն ամբողջությամբ անում է մեկ Աստված, և որ քանի որ դա մեկ Աստծու արած գործ է, ապա այն պետք է լինի ճիշտ և անսխալ, ու թեև այն հակասում է մարդու պատկերացումներին, անհերքելի է, որ դա մեկ Աստծու գործն է, եթե մարդը կարողանա հաստատապես պնդել դա, ապա նրա պատկերացումները կվերածվեն լոկ հիշատակման ոչ արժանի մանրուքների։ Մարդուն պարզ չեն տեսիլքները, նա ճանաչում է միայն Եհովային՝ որպես Աստված և Հիսուսին՝ որպես Տեր, և երկմտում է այսօրվա մարմնացած Աստծու հարցում։ Հետևաբար, շատ մարդիկ դեռևս կառչած են Եհովայի ու Հիսուսի գործին և համակված են այսօրվա գործի վերաբերյալ պատկերացումներով, և մարդկանց մեծ մասը միշտ անվստահություն է զգում և լուրջ չի վերաբերվում այսօրվա գործին։ Մարդը պատկերացումներ չունի գործի նախորդ անտեսանելի երկու փուլի վերաբերյալ։ Պատճառն այն է, որ մարդը չի հասկանում գործի նախորդ երկու փուլի իրականությունը և անձամբ ականատես չի եղել դրանց։ Քանի որ հնարավոր չէ տեսնել գործի այս փուլերը, մարդը երևակայում է այնպես, ինչպես կամենում է․ անկախ նրանից, թե ինչ է հորինում, չկան փաստեր՝ ապացուցելու նման երևակայությունները, և չկա մեկը՝ դրանք ուղղելու համար։ Մարդն ազատություն է տալիս իր խառնվածքին՝ մի կողմ նետելով զգուշությունը և թույլ տալով, որ երևակայությունն ազատ սավառնի։ Չկան փաստեր՝ հաստատելու նրա երևակայությունները, ուստի դրանք դառնում են «փաստ»՝ անկախ նրանից, թե արդյոք դրանք հիմնավոր են։ Այսպիսով՝ մարդը հավատում է իր մտքում երևակայած աստծուն և չի ձգտում իրական Աստծուն։ Եթե յուրաքանչյուր մարդ ունի իր սեփական հավատը, ապա հարյուր մարդու մեջ կլինի հարյուր տեսակի հավատ։ Մարդն ունի նման համոզմունքներ, քանզի չի տեսել Աստծու գործնական աշխատանքը․ նա միայն լսել է այդ մասին, բայց սեփական աչքերով չի տեսել։ Նա լսել է լեգենդներ և պատմություններ, բայց հազվադեպ է լսել Աստծու գործի փաստերի մասին ճանաչողությունը։ Ահա թե ինչու, նրանք, ովքեր ընդամենը մեկ տարի են հավատացյալ եղել, սկսում են հավատալ Աստծուն իրենց սեփական պատկերացումների միջոցով, և նույնը վերաբերում է նաև նրանց, ովքեր հավատացել են Աստծուն իրենց ողջ կյանքում։ Իրողությունները տեսնել չկարողացողները երբեք չեն կարողանա խուսափել Աստծու մասին սեփական պատկերացումների վրա հիմնված հավատքից։ Մարդը կարծում է, թե ազատվել է հին պատկերացումների կապանքներից և մտել նոր տարածք։ Մի՞թե մարդը չգիտի, որ նրանց ճանաչողությունը, ովքեր չեն կարող տեսնել Աստծու ճշմարիտ դեմքը, ոչ այլ ինչ է, քան պատկերացումներ և ասեկոսեներ։ Մարդը կարծում է, թե իր պատկերացումներն անսխալ են, և որ դրանք գալիս են Աստծուց։ Այսօր, երբ մարդն ականատես է լինում Աստծու գործին, ազատություն է տալիս երկար տարիների ընթացքում կուտակված պատկերացումներին։ Անցյալի երևակայություններն ու գաղափարները խոչընդոտ են դարձել գործի այս փուլի համար, և մարդու համար դժվար է նման պատկերացումներից հրաժարվելը և այդ գաղափարները հերքելը։ Աստծուն մինչ օրս հետևողներից շատերի պատկերացումներն այս գործի յուրաքանչյուր քայլի նկատմամբ դարձել են էլ ավելի ծանր, և այդ մարդկանց մեջ աստիճանաբար անզիջում ատելություն է ձևավորվել մարմնացած Աստծու հանդեպ։ Այս ատելության աղբյուրը մարդու պատկերացումներն ու երևակայությունն են։ Փաստերը մարդուն թույլ չեն տալիս ազատություն տալ իր երևակայությանը, առավել ևս տեղի չեն տալիս որևէ պատահական հերքման առջև, և մարդու պատկերացումներն ու երևակայությունը չեն կարողանում հանդուրժել փաստերի գոյությունը․ ավելին՝ մարդը չի խորհում փաստերի ճշտության և հավաստիության մասին և պարզապես շարունակում է ազատություն տալ իր պատկերացումներին և զարգացնել իր սեփական երևակայությունը։ Հենց այս պատճառով է, որ մարդու պատկերացումներն ու երևակայությունը դարձել են այսօրվա գործի թշնամին՝ մի գործի, որը հակասում է մարդու պատկերացումներին։ Սա կարելի է վերագրել միայն մարդու պատկերացումների, այլ ոչ թե Աստծու գործի թերությանը։ Մարդը կարող է երևակայել այն, ինչ կամենում է, բայց չի կարող ազատորեն հերքել Աստծու գործի որևէ փուլ կամ դրա որևէ մաս․ Աստծու գործի փաստն անխախտելի է մարդու համար։ Կարող ես ազատություն տալ երևակայությանդ և նույնիսկ հիանալի պատմություններ հավաքել Եհովայի և Հիսուսի գործի մասին, բայց իրավունք չունես հերքելու Եհովայի և Հիսուսի գործի յուրաքանչյուր փուլի փաստը․ սա սկզբունք է և նաև կառավարչական հրամանագիր, և պետք է հասկանաք այս հարցերի կարևորությունը։ Մարդը կարծում է, թե գործի այս փուլն անհամատեղելի է իր պատկերացումների հետ, և որ գործի նախորդ երկու փուլի դեպքում այդպես չէ։ Իր երևակայության մեջ մարդը հավատում է, որ նախորդ երկու փուլի գործն անշուշտ նույնը չէ, ինչ այսօրվա գործը։ Բայց մի՞թե երբևէ մտածել ես, որ Աստծու գործի սկզբունքներն ամբողջությամբ նույնն են, որ Նրա գործը միշտ գործնական է, և որ, անկախ դարաշրջանից, միշտ կլինի մարդկանց հոծ բազմություն, որը կդիմակայի և կհակառակվի Նրա գործի փաստին։ Բոլոր նրանք, ովքեր այսօր դիմակայում և հակառակվում են գործի այս փուլին, անկասկած կդիմադրեին Աստծուն նաև անցյալում, քանզի նման մարդիկ միշտ կլինեն Աստծու թշնամիները։ Աստծու գործի փաստը ճանաչողները կտեսնեն գործի երեք փուլը՝ որպես մեկ Աստծու գործ և ազատ կթողնեն իրենց պատկերացումները։ Այսպիսի մարդիկ ճանաչում են Աստծուն, և հենց նրանք են, որ ճշմարտապես հետևում են Աստծուն։ Երբ Աստծու ողջ տնօրինումը մոտենա իր ավարտին, Նա ամեն ինչ կդասակարգի՝ ըստ իր տեսակի։ Մարդն ստեղծվել է Արարչի ձեռքով, և ի վերջո Նա պետք է մարդուն ամբողջությամբ վերադարձնի Իր տիրակալության ներքո․ սա գործի երեք փուլերի եզրափակումն է։ Վերջին օրերի գործի փուլը և Իսրայելում ու Հրեաստանում իրականացված նախորդ երկու փուլերն Աստծու տնօրինման ծրագիրն են ողջ տիեզերքում։ Ոչ ոք չի կարող հերքել դա, և դա Աստծու գործի փաստն է։ Թեև մարդիկ փորձառաբար չեն ապրել կամ ականատես չեն եղել այս գործի մեծ մասին, փաստերը մնում են փաստեր, և սա անհերքելի է որևէ մեկի համար։ Տիեզերքի յուրաքանչյուր վայրում Աստծուն բոլոր հավատացողները կընդունեն գործի երեք փուլը։ Եթե ճանաչում ես գործի միայն մեկ որոշակի փուլ և չես հասկանում մյուս երկուսը, չես հասկանում անցյալում կատարված Աստծու գործը, ապա անկարող ես խոսել Աստծու ողջ տնօրինման ծրագրի իրական փաստերի մասին, և Աստծու վերաբերյալ ճանաչողությունդ միակողմանի է, թեպետ Աստծուն հավատալուդ՝ չես ճանաչում կամ հասկանում Նրան, և ուստի որակավորված չես լինելու Աստծու վկան։ Անկախ նրանից, թե այս ամենի վերաբերյալ ներկայիս ճանաչողությունդ խորն է, թե մակերեսային, ի վերջո, բոլորդ պետք է ճանաչողություն ունենաք ու լիովին համոզված լինեք, և բոլոր մարդիկ կտեսնեն Աստծու գործի ամբողջականությունը և կհնազանդվեն Նրա տիրակալությանը։ Այս գործի ավարտին բոլոր կրոնները կմիավորվեն մեկի մեջ, բոլոր արարածվա էակները կվերադառնան Արարչի իշխանության ներքո և կերկրպագեն միակ ճշմարիտ Աստծուն, իսկ բոլոր չար կրոնները կանհետանան, որպեսզի այլևս երբեք չհայտնվեն։

Ինչո՞ւ են շարունակաբար հիշատակվում գործի այս երեք փուլերը։ Անցումը մի դարաշրջանից մյուսին, հասարակական զարգացումը և փոփոխվող բնությունը՝ այս ամենը հետևում է գործի երեք փուլերի փոփոխություններին։ Ժամանակի ընթացքում մարդկությունը փոխվում է Աստծու գործի հետ և չի զարգանում ինքնաբերաբար։ Աստծու գործի երեք փուլը հիշատակվում է այն նպատակով, որ բոլոր արարված էակները և բոլոր կրոնների ու դավանանքների մարդիկ մտնեն մեկ Աստծու իշխանության տակ։ Անկախ նրանից, թե ինչ կրոն ես դավանում, վերջիվերջո բոլորդ անձնատուր կլինեք Աստծու իշխանությանը։ Այս գործը կարող է իրականացնել միայն Ինքն Աստված, այլ ոչ թե որևէ կրոնական առաջնորդ։Աշխարհում կան մի քանի խոշոր կրոններ, և յուրաքանչյուրն ունի իր ղեկավարը կամ առաջնորդը, և հետևորդները սփռված են աշխարհի տարբեր երկրներում ու տարածաշրջաններում․ գրեթե յուրաքանչյուր երկրում՝ մեծ թե փոքր, կան տարբեր կրոններ։ Սակայն, անկախ նրանից, թե որքան կրոններ կան աշխարհում, տիեզերքի բոլոր մարդիկ, ի վերջո, գոյություն ունեն մեկ Աստծու առաջնորդության ներքո, այլ ոչ թե կրոնական ղեկավարների կամ առաջնորդների։ Սա նշանակում է, որ մարդկությունը չի առաջնորդվում որևէ կոնկրետ կրոնական ղեկավարի կամ առաջնորդի կողմից․ ընդհակառակը, ողջ մարդկությունն առաջնորդվում է Արարչի կողմից, որը ստեղծել է երկինքներն ու երկիրը և բոլոր բաները, այդ թվում՝ մարդկությանը․ սա փաստ է։ Թեև աշխարհում կա մի քանի խոշոր կրոն, անկախ նրանց մեծությունից, բոլորը գոյություն ունեն Արարչի տիրակալության ներքո, և դրանցից ոչ մեկը չի կարող դուրս գալ այս տիրակալության սահմաններից։ Մարդկության զարգացումը, հասարակության փոփոխությունը, բնական գիտությունների առաջընթացը՝ յուրաքանչյուրն անբաժանելի է Արարչի կարգավորումներից, և այս գործը որևէ կրոնական ղեկավարի կողմից չի կարող կատարվել։ Կրոնական ղեկավարը լոկ որոշակի կրոնի առաջնորդ է և չի կարող ներկայացնել Աստծուն, ոչ էլ՝ երկինքներն ու երկիրը և բոլոր բաները ստեղծողին։ Կրոնական ղեկավարը կարող է առաջնորդել տվյալ կրոնի բոլոր հետևորդներին, բայց չի կարող հրամայել երկնքի տակ գտնվող բոլոր արարածներին․ սա համընդհանուր ճանաչված փաստ է։ Կրոնական ղեկավարը պարզապես առաջնորդ է և չի կարող հավասարվել Աստծուն(Արարչին)։ Ամեն բան Արարչի ձեռքում է, և ի վերջո ամեն բան վերադառնալու է Արարչի ձեռքը։ Մարդկությունը ստեղծվել է Աստծու կողմից, և յուրաքանչյուր կրոն կանցնի Նրա տիրակալության ներքո․ սա անխուսափելի է։ Միայն Աստված է Բարձրյալն ամեն բանի մեջ, և բոլոր արարածների մեջ ամենաբարձր իշխանություն ունեցողը նույնպես պետք է անցնի Նրա տիրակալության ներքո։ Որքան էլ բարձր լինի մարդու կարգավիճակը, չի կարող մարդկությանը տանել համապատասխան հանգրվանի, և ոչ ոք ի զորու չէ ամեն բան դասակարգել ըստ իր տեսակի։ Ինքը՝ Եհովան ստեղծեց մարդկությանը և յուրաքանչյուրին դասակարգեց ըստ իր տեսակի, և երբ գա դարաշրջանի ավարտը, Նա դարձյալ Ինքն է կատարելու Իր գործը՝ դասակարգելով ամեն բան ըստ իր տեսակի․ ոչ մի մարդ չի կարող զբաղեցնել Աստծու տեղն այս գործում։ Սկզբից մինչև օրս գործի երեք փուլերն ամբողջությամբ իրականացվել են հենց Աստծու՝ միակ Աստծու կողմից։ Գործի երեք փուլերի փաստը Աստծու՝ ողջ մարդկության առաջնորդության փաստն է, մի փաստ, որը ոչ ոք չի կարող հերքել։ Գործի երեք փուլերի ավարտին ամեն բան կդասակարգվի ըստ իր տեսակի և կվերադառնա Աստծու տիրակալության ներքո, քանզի տիեզերքից վեր և դրա ողջ տարածքում գոյություն ունի այս միակ Աստվածը, և չկան այլ կրոններ։ Նա, ով անկարող է ստեղծել աշխարհը, ի զորու չի լինի այն ավարտին հասցնել, մինչդեռ Նա, ով ստեղծել է աշխարհը, անշուշտ ի վիճակի կլինի այն ավարտին հասցնել։ Ուստի, եթե մեկն անկարող է դարաշրջանն ավարտին հասցնել և կարող է միայն օգնել մարդուն մշակել իրեն և զտել իր բնութագիրը, ապա նա անշուշտ ո՛չ Աստված է, ո՛չ էլ՝ մարդկության Տերը, և անկարող կլինի նման մեծ գործ անել։ Կա միայն մեկը, ով կարող է իրականացնել նման գործ, և բոլոր նրանք, ովքեր անկարող են անել դա, անշուշտ տարբեր չար ոգիներ են և ոչ Աստված, իսկ բոլոր չար ոգիներն Աստծու թշնամիներն են։ Քանի դեռ ինչ-որ բան մարդկանց մոլորեցնող չար ոգիների գործն է, չար կրոն է, իսկ դրանք անհամատեղելի են Աստծու հետ, և այն, ինչ անհամատեղելի է Աստծու հետ, Նրա թշնամին է։ Ամբողջ գործն իրագործվում է այս միակ ճշմարիտ Աստծու կողմից, և ողջ տիեզերքը կառավարվում է Նրա կողմից։ Անկախ նրանից` Նրա գործը կատարվում է Իսրայելում, թե Չինաստանում, այն իրականացվում է Հոգու, թե մսեղիի միջոցով, ամեն ինչ արվում է հենց Իր՝ Աստծու կողմից և չի կարող արվել ոչ մեկի կողմից։ Հենց այն պատճառով, որ Նա ողջ մարդկության Աստվածն է, Նա գործում է ազատորեն՝ չսահմանափակվելով որևէ պայմանով։ Սա բոլոր տեսիլքներից մեծագույնն է։ Որպես արարած՝ եթե ցանկանում ես կատարել արարածի պարտավորությունը և հասկանալ Աստծու մտադրությունները, պետք է հասկանաս Նրա գործը, մտադրություններն արարածների հանդեպ, տնօրինման ծրագիրը և Նրա արած գործի ողջ նշանակությունը։ Նրանք, ովքեր չեն հասկանում սա, չեն համապատասխանում արարածի չափանիշին։ Որպես արարած՝ եթե չես հասկանում, թե որտեղից ես եկել, չես հասկանում մարդկության պատմությունը և Աստծու կատարած ողջ գործը, և առավել ևս՝ չես հասկանում, թե ինչպես է մարդկությունը զարգացել մինչ օրս, ու չգիտես, թե ով է իշխում ողջ մարդկության վրա, ապա պարտավորությունդ կատարելն անհնար է։ Աստված առաջնորդել է մարդկությանը մինչ օրս և երկրի վրա մարդուն ստեղծելուց ի վեր երբեք չի լքել նրան։ Սուրբ Հոգին երբեք չի դադարել գործել, առաջնորդել մարդկությանը և երբեք չի լքել նրան։ Բայց մարդկությունը չի գիտակցում Աստծու գոյությունը, առավել ևս՝ չի ճանաչում Աստծուն։ Արդյո՞ք բոլոր արարածների համար սրանից ավելի նսեմացուցիչ բան կա։ Աստված անձամբ առաջնորդում է մարդուն, բայց մարդը չի հասկանում Նրա գործը։ Արարած ես, սակայն անտեղյակ ես սեփական պատմությունից, չգիտես, թե ով է առաջնորդել քեզ քո ճանապարհին և անտեղյակ ես Աստծու կատարած գործից, ուստի չես կարող ճանաչել Նրան։ Եթե հիմա դեռևս անտեղյակ ես այս բաներից, ապա երբեք որակավորված չես լինի Աստծու վկան դառնալու։ Այսօր Արարիչն անձամբ կրկին առաջնորդում է բոլոր մարդկանց և այնպես է անում, որ նրանք տեսնեն Իր իմաստությունը, ամենակարողությունը, փրկությունն ու հրաշալիությունը։ Սակայն դեռևս չես գիտակցում կամ հասկանում․ ուստի մի՞թե այն մեկը չես, ով չի ստանա փրկություն։ Սատանային պատկանողները չեն հասկանում Աստծու խոսքերը, մինչդեռ Աստծու ընտրյալները կարող են լսել Նրա ձայնը։ Բոլոր նրանք, ովքեր ճանաչում և հասկանում են Իմ ասած խոսքերը, կփրկվեն և կկարողանան վկայել Աստծու մասին։ Իսկ նրանք, ովքեր չեն հասկանում Իմ ասած խոսքերը, չեն կարող վկայել Աստծու մասին և դուրս կթողնվեն։ Նրանք, ովքեր չեն հասկանում Աստծու մտադրությունները և չեն գիտակցում Նրա գործը, անկարող են հասնել Աստծու ճանաչողությանը, և նման մարդիկ չեն կարող վկայել Նրա մասին։ Եթե ցանկանում ես լինել Աստծու վկան, ապա պետք է ճանաչես Նրան․ Աստծու ճանաչողությունն իրագործվում է Նրա գործի միջոցով։ Ի վերջո, եթե ցանկանում ես ճանաչել Աստծուն, ապա պետք է ճանաչես Նրա գործը․ Աստծու գործը ճանաչելը չափազանց կարևոր է։ Երբ գործի երեք փուլերն ավարտին հասնեն, կստեղծվի Աստծուն վկայողների և Նրան ճանաչողների մի խումբ։ Այս մարդիկ բոլորը կճանաչեն Աստծուն։ Կկարողանան կիրարկել ճշմարտությունը և կունենան մարդկայնություն և ողջամտություն։ Բոլորը կճանաչեն Աստծու փրկության գործի երեք փուլերը։ Սա այն գործն է, որը կիրագործվի վերջում, և այս մարդիկ 6000 տարվա տնօրինման գործի բյուրեղացումն են և Սատանայի վերջնական պարտության ամենահզոր վկայությունն են։ Աստծու մասին վկայողները կկարողանան ստանալ Նրա խոստումն ու օրհնությունը և կլինեն այն խումբը, որը կդիմանա մինչև վերջ՝ տիրապետելով է Աստծու իշխանությանը և վկայելով Նրա մասին։ Գուցե բոլորդ կարողանաք դառնալ այս խմբի անդամը, կամ գուցե միայն կեսը, կամ էլ մի քանիսը․ դա կախված է ձեր վճռականությունից և ձեր ձգտումից։


Ապականված մարդկությունը մարմնացած Աստծու փրկության առավել մեծ կարիքն ունի

Աստված մսեղի դարձավ, որովհետև Նրա գործի առարկան ոչ թե Սատանայի հոգին է կամ որևէ այլ բան, որը մսեղիից չէ, այլ մարդը, որը մսեղիից է և ապականվել է Սատանայի կողմից։ Հենց այն պատճառով, որ մարդու մսեղին ապականվել է, Աստված մսեղավոր մարդուն դարձրել է Իր գործի առարկան. ավելին, քանի որ մարդը ապականության առարկա է, Աստված նրան՝ որպես Իր գործի միակ առարկայի, ընտրել է Իր փրկության գործի բոլոր փուլերում։ Մարդը մսեղիից և արյունից կազմված մահկանացու է, և միայն Աստված կարող է փրկել մարդուն։ Ուստի Աստված պետք է մսեղի դառնա՝ ունենալով մարդու նույն հատկությունները, որպեսզի կատարի Իր գործը, որպեսզի Իր գործն ավելի լավ արդյունքների հասնի։ Իր գործը կատարելու համար Աստված պետք է մսեղի դառնա հենց այն պատճառով, որ մարդը մսեղիից է և անկարող է հաղթել մեղքին կամ ազատվել մսեղիից։ Թեև մարմնացած Աստծու էությունն ու ինքնությունը մեծապես տարբերվում են մարդու էությունից և ինքնությունից, սակայն Նրա արտաքին տեսքը նույնական է մարդու արտաքին տեսքին։ Նա բնականոն մարդու արտաքին տեսք ունի և բնականոն մարդու կյանք է վարում, և նրանք, ովքեր տեսնում են Նրան, Նրա և բնականոն մարդու միջև որևէ տարբերություն չեն կարող նկատել։ Այս բնականոն արտաքին տեսքն ու բնականոն մարդկայնությունը բավարար են՝ Իր աստվածային գործը բնականոն մարդկայնության մեջ կատարելու համար։ Նրա մսեղին օգնում է Նրան՝ կատարելու Իր գործը բնականոն մարդկայնության մեջ և Իր գործը մարդկանց միջավայրում, իսկ Նրա բնականոն մարդկայնությունն առավել ևս օգնում է Նրան՝ իրականացնելու փրկության գործը մարդկանց մեջ։ Թեև Նրա բնականոն մարդկայնությունը մեծ իրարանցում է առաջացրել մարդկանց միջավայրում, նման իրարանցումը չի ազդել Նրա գործի բնականոն արդյունքների վրա։ Կարճ ասած՝ Նրա բնականոն մսեղիի գործը գերագույն օգուտ է բերում մարդուն։ Թեև մարդկանց մեծ մասը չի կարող ընդունել Նրա բնականոն մարդկայնությունը, Նրա գործը դեռ կարող է արդյունքների հասնել, և այդ արդյունքները ձեռք են բերվում Նրա բնականոն մարդկայնության շնորհիվ։ Սրանում կասկած չկա։ Մարդը տասնապատիկ կամ տասնյակ անգամներ ավելի շատ բան է շահում մսեղիում Նրա գործից, քան Նրա բնականոն մարդկայնության վերաբերյալ այն պատկերացումներից, որոնք գոյություն ունեն մարդկանց միջավայրում, և Նրա գործը ի վերջո ամբողջությամբ կկլանի նման պատկերացումները։ Եվ այն արդյունքը, որին հասել է Նրա գործը, այսինքն՝ այն հասկացողությունը, որ մարդն ունի Նրա մասին, շատ ավելի մեծ է, քան Նրա մասին մարդու ունեցած պատկերացումները։ Հնարավոր չէ պատկերացնել կամ չափել այն գործը, որը Նա անում է մսեղիում, քանզի Նրա մսեղին նման չէ որևէ մսեղավոր մարդկային էակի մսեղիին. թեև արտաքին պատյանը նույնական է, էությունը նույնը չէ։ Նրա մսեղին մարդկանց մեջ Աստծու մասին բազմաթիվ պատկերացումներ է առաջացնում, սակայն Նրա մսեղին կարող է նաև մարդուն շատ հասկացողություն տալ և կարող է անգամ նվաճել ցանկացած մարդու, որն ունի նմանատիպ արտաքին պատյան։ Քանզի Նա սոսկ մարդ չէ, այլ Աստված է մարդու արտաքին պատյանով, և ոչ ոք չի կարող լիովին խորությամբ ըմբռնել կամ հասկանալ Նրան։ Անտեսանելի և անշոշափելի Աստված սիրված և ընդունված է բոլորի կողմից։ Եթե Աստված պարզապես Հոգի է, որը մարդու համար անտեսանելի է, մարդու համար շատ հեշտ է հավատալ Աստծուն։ Մարդիկ կարող են ազատություն տալ իրենց երևակայությանը, կարող են իրենց դուր եկող ցանկացած պատկեր ընտրել որպես Աստծու պատկեր, որպեսզի գոհացնեն իրենց և երջանիկ զգան։ Այսկերպ մարդիկ կարող են առանց որևէ խղճի խայթի անել այն ամենը, ինչ իրենց սեփական «Աստծուն» ամենաշատն է դուր գալիս և ցանկանում է, որ իրենք անեն։ Ավելին՝ մարդիկ հավատում են, որ ոչ ոք ավելի հավատարիմ և անկեղծ չէ «Աստծու» հանդեպ, քան իրենք, և որ մնացած բոլորը հեթանոս շներ են ու անհավատարիմ են Աստծուն։ Կարելի է ասել, որ այսպես ձգտում են նրանք, ում հավատն առ Աստված աղոտ է և հիմնված է վարդապետության վրա. ամեն ինչ գրեթե նույնն է՝ քիչ տարբերությամբ։ Պարզապես նրանց երևակայության մեջ աստվածների պատկերները տարբեր են, սակայն դրանց էությունն իրականում նույնն է։

Մարդուն չի անհանգստացնում Աստծու հանդեպ իր անհոգ հավատը, և նա հավատում է Աստծուն այնպես, ինչպես իրեն դուր է գալիս։ Սա «մարդու իրավունքներից և ազատություններից» մեկն է, որին ոչ ոք չի կարող խոչընդոտել, քանզի մարդը հավատում է իր սեփական աստծուն, այլ ոչ թե մեկ ուրիշի, և սա իր իսկ մասնավոր սեփականությունն է։ Գրեթե յուրաքանչյուր ոք այս տեսակի մասնավոր սեփականություն ունի։ Մարդիկ այս սեփականությունը թանկարժեք գանձ են համարում, բայց Աստծու համար ավելի ցածր կամ անարժեք բան չկա, քանզի չկա Աստծուն հակառակվելու ավելի հստակ նշան, քան մարդու այս մասնավոր սեփականությունը։ Մարմնացած Աստծու գործի շնորհիվ է, որ Աստված դառնում է մսեղի, որն ունի շոշափելի կերպարանք, և մարդը կարող է տեսնել և դիպչել դրան։ Նա անձև Հոգի չէ, այլ մսեղի, որը մարդը կարող է տեսնել և որի հետ կարող է շփվել։ Սակայն աստվածների մեծ մասը, որոնց մարդիկ հավատում են, անմսեղի աստվածություններ են, որոնք անձև են, բայցևայնպես ազատ ձև ունեն։ Այսպիսով՝ մարմնացած Աստված դարձել է Աստծուն հավատացողների մեծ մասի թշնամին, և նրանք, ովքեր չեն կարող ընդունել Աստծու մարմնացման փաստը, նմանապես, դարձել են Աստծու հակառակորդները։ Մարդը պատկերացումներ ունի ոչ թե իր մտածելակերպի կամ իր ապստամբության պատճառով, այլ մարդու այս մասնավոր սեփականության։ Այս սեփականության պատճառով է, որ մարդկանց մեծ մասը մահանում է, և մարդկանց կյանքերը կործանում են հենց այս աղոտ աստվածները, որոնց մարդիկ հավատում են, որոնց հնարավոր չէ շոշափել, հնարավոր չէ տեսնել և որոնք իրականում գոյություն չունեն։ Մարդկանց կյանքեր խլում է ոչ թե մարմնացած Աստված, առավել ևս՝ երկնքի Աստված, այլ իրենց իսկ երևակայած «Աստված»։ Մարմնացած Աստված եկել է մսեղիում՝ բացառապես ապականված մարդու կարիքների պատճառով։ Դա մարդու, այլ ոչ թե Աստծու կարիքների պատճառով է, և ամբողջ գինը, որ Նա վճարել է, և Նրա ողջ տառապանքը հանուն մարդկության են, այլ ոչ թե հանուն Իր՝ Աստծու շահի։ Աստծու համար չկան շահ և կորուստ կամ վարձատրություններ. Նրա ստացածը ոչ թե այն է, ինչ Նա հնձում է, այլ ինչն ի սկզբանե պարտք էին Իրեն։ Այն ամենը, ինչ Նա անում է մարդկության համար, և այն ամբողջ գինը, որ Նա վճարել է մարդկության համար, ոչ թե այն նպատակով է, որ Նա կարողանա ավելի շատ վարձատրություններ ստանալ, այլ՝ զուտ հանուն մարդկության։ Թեպետ մսեղիում Աստծու գործը բազմաթիվ աներևակայելի դժվարություններ է ներառում, այն արդյունքները, որոնց ի վերջո հասնում է, շատ ավելին են, քան անմիջականորեն Հոգու կատարած գործի արդյունքները։ Մսեղիի գործը բավականին մեծ թվով դժվարություններ է ներառում, և մսեղին չի կարող ունենալ նույն մեծ ինքնությունը, ինչ Հոգին, չի կարող գերբնական գործեր կատարել, ինչպես Հոգին, առավել ևս, չի կարող նույն իշխանությունն ունենալ, ինչ Հոգին։ Սակայն այս աննշան մսեղիի կատարած գործի էությունը շատ ավելի գերազանց է, քան անմիջականորեն Հոգու կատարած գործինը, և այս մսեղին Ինքն այն է, ինչի կարիքը բոլոր մարդիկ ունեն։ Փրկության ենթակա մարդկանց համար Հոգու օգտագործման արժեքը շատ ավելի ցածր է, քան մսեղիինը. Հոգու գործն ի վիճակի է ընդգրկելու ողջ տիեզերքը՝ բոլոր լեռներով, գետերով, լճերով և օվկիանոսներով, սակայն մսեղիի գործն ավելի արդյունավետորեն է առնչվում յուրաքանչյուր մարդու, ում հետ Նա շփվում է։ Ավելին՝ շոշափելի կերպարանքով Աստծու մսեղին կարող է ավելի լավ հասկացվել և վստահության արժանանալ մարդու կողմից, և կարող է է՛լ ավելի խորացնել Աստծու մասին մարդու հասկացողությունը, և կարող է մարդու վրա ավելի խոր տպավորություն թողնել Աստծու գործնական արարքների վերաբերյալ։ Հոգու գործը պարուրված է խորհրդավորությամբ. մահկանացու էակների համար դժվար է այն կանխատեսելը, և է՛լ ավելի դժվար է տեսնելը, ուստի նրանք կարող են միայն դրա մասին երևակայել՝ չհիմնվելով ոչնչի վրա։ Մսեղիի գործը, սակայն, բնականոն և գործնական է և ունի հարուստ իմաստություն, և փաստ է, որը մահկանացու մարդն անձամբ կարող է իր աչքերով տեսնել. մարդը կարող է անձամբ գնահատել Աստծու գործի իմաստությունը և կարիք չունի գործադրելու իր հարուստ երևակայությունը։ Սրանք են մսեղիում Աստծու գործի ճշգրտությունն ու գործնական արժեքը։ Հոգին կարող է միայն այնպիսի բաներ անել, որոնք մարդու համար անտեսանելի են և երևակայելու համար՝ դժվար, օրինակ՝ Հոգու լուսավորումը, Հոգու մղումը և Հոգու առաջնորդությունը, բայց մտածողություն ունեցող մարդուն դրանք չեն կարող որևէ հստակ իմաստ տալ։ Դրանք կարող են միայն մղում կամ մոտավորապես նմանատիպ իմաստ տալ, և չեն կարող հրահանգել խոսքերով։ Մսեղիում Աստծու գործը, սակայն, մեծապես տարբերվում է. այն խոսքերի ճշգրիտ առաջնորդություն է ներառում, հստակ մտադրություններ ու հստակ պահանջվող նպատակներ։ Եվ այսպես, մարդը կարիք չունի խարխափելու շուրջբոլորը կամ գործադրելու իր երևակայությունը, առավել ևս՝ գուշակություններ անելու։ Սա է մսեղիում գործի հստակությունը, և Նրա գործը շատ է տարբերվում Հոգու գործից։ Հոգու գործը կիրառելի է միայն սահմանափակ շրջանակի համար և չի կարող փոխարինել մսեղիի գործը։ Մսեղիի գործի միջոցով մարդուց պահանջվող ճշգրիտ նպատակները և այս գործի միջոցով մարդու ձեռք բերած հասկացողության գործնական արժեքը շատ ավելի են գերազանցում Հոգու գործի ճշգրտությանն ու գործնական արժեքին։ Ապականված մարդկանց համար միայն այն գործի տեսակն է ամենաարժեքավորը, որն ապահովում է ճշգրիտ խոսքեր և ձգտելու հստակ նպատակներ, և տեսանելի ու շոշափելի է։ Միայն իրատեսական գործն ու յուրաժամ առաջնորդությունն են համապատասխանում մարդու ճաշակին, և միայն գործնական աշխատանքը կարող է մարդուն փրկել իր ապականված և ընկած խառնվածքից։ Սրան կարող է հասնել միայն մարմնացած Աստված. միայն մարմնացած Աստված կարող է մարդուն փրկել իր հին ապականված և ընկած խառնվածքից։ Թեև Հոգին Աստծու ներհատուկ էությունն է, նման գործը կարող է կատարել միայն Նրա մսեղին։ Եթե Հոգին գործեր մեն-մենակ, ապա հնարավոր չէր լինի, որ Նրա գործն արդյունավետ լիներ. սա պարզ ճշմարտություն է։ Մարդկանց մեծ մասն Աստծու թշնամին է դարձել այս մսեղիի պատճառով։ Սակայն, երբ այս մսեղին ավարտի Իր գործը, նրանք, ովքեր Նրա դեմ են, ոչ միայն կդադարեն Նրա թշնամիները լինելուց, այլ ընդհակառակը, կդառնան Նրա վկաները։ Նրանք կդառնան այն վկաները, որոնք նվաճվել են Նրա կողմից՝ վկաներ, որոնք համատեղելի են Նրա հետ և անբաժան են Նրանից։ Նա մարդուն կստիպի իմանալ մսեղիի գործի կարևորությունը մարդու համար, և մարդը կիմանա այս մսեղիի կարևորությունը մարդու գոյության իմաստի առնչությամբ, կիմանա Նրա գործնական արժեքը, որը վերաբերում է մարդու կյանքի աճին, և առավել ևս, կիմանա, որ այս մսեղին անսպասելիորեն կդառնա կյանքի կենդանի շատրվան, որից մարդը չի կարողանա բաժանվել։ Թեպետ Աստծու մարմնացած մսեղին հեռու է Աստծու ինքնությանն ու կարգավիճակին համապատասխանելուց և մարդուն Նրա իրական արժեքի հետ անհամատեղելի է թվում, այս մսեղին, որը չունի Աստծու ներհատուկ պատկերը կամ Աստծու ներհատուկ ինքնությունը, կարող է կատարել այն գործը, որն Աստծու Հոգին ի վիճակի չէ անմիջականորեն կատարելու։ Այսպիսին են Աստծու մարմնացման ներհատուկ նշանակությունն ու արժեքը, և հենց այս նշանակությունն ու արժեքն են, որ մարդն անկարող է ըմբռնել և ընդունել։ Թեև ողջ մարդկությունը նայում է Աստծու Հոգուն և արհամարհանքով է վերաբերվում Աստծու մսեղիին, անկախ նրանից, թե ինչպես են նրանք դիտարկում կամ մտածում, մսեղիի գործնական նշանակությունն ու արժեքը շատ ավելին են, քան Հոգունը։ Իհարկե, դա միայն ապականված մարդկությանն է վերաբերում։ Բոլոր նրանց, ովքեր փնտրում են ճշմարտությունը և տենչում են Աստծու հայտնվելուն, Հոգու գործը կարող է տալ միայն մղում կամ ոգեշնչում և զարմանքի զգացում, որ այս գործը հրաշալի է, անըմբռնելի և աներևակայելի, և զգացում, որ այն մեծ է, անդրանցական և հիացմունքի արժանի, բայց և անհասանելի և անմատչելի բոլորի համար։ Մարդը և Աստծու Հոգին կարող են միայն հեռվից նայել միմյանց, ասես՝ նրանց միջև մեծ հեռավորություն լինի, և նրանք երբեք չեն կարող նման լինել, ասես՝ մարդն ու Աստված բաժանված լինեն անտեսանելի անջրպետով։ Իրականում սա պատրանք է, որը մարդուն տվել է Հոգին, ինչը պայմանավորված է նրանով, որ Հոգին և մարդը նույն տեսակից չեն և երբեք չեն գոյակցի նույն աշխարհում, և որովհետև Հոգին մարդուն հատուկ ոչինչ չունի։ Ուստի մարդը Հոգու կարիքը չունի, քանզի Հոգին չի կարող անմիջականորեն կատարել այն գործը, որն ամենաշատն է անհրաժեշտ մարդուն։ Մսեղիի գործը մարդուն տրամադրում է գործնական նպատակներ՝ ձգտելու համար, որոշակի խոսքեր և զգացում, որ Նա գործնական և բնականոն է, որ Նա խոնարհ և սովորական է։ Թեպետ մարդը կարող է վախենալ Նրանից, մարդկանց մեծ մասի համար Նա միանգամայն մատչելի է։ Մարդը կարող է տեսնել Նրա դեմքը և լսել Նրա ձայնը և Նրան հեռվից նայելու կարիք չունի։ Այս մսեղին մարդուն մոտ է զգացվում, ոչ թե հեռու կամ անըմբռնելի, այլ տեսանելի և հասանելի, քանզի այս մսեղին նույն աշխարհում է, ինչ մարդը։

Բոլոր նրանց համար, ովքեր ապրում են մսեղիում, խառնվածքի փոփոխության ձգտելը պահանջում է նպատակներ, իսկ Աստվածճանաչողության ձգտելը՝ Աստծու գործնական արարքներն ու իրական դեմքը տեսնելը։ Երկուսին էլ կարելի է հասնել միայն Աստծու մարմնացած մսեղիի միջոցով, և երկուսն էլ կարող են իրագործվել միայն բնականոն և գործնական մսեղիի կողմից։ Ահա թե ինչու է անհրաժեշտ մարմնացումը. այն պետք է ողջ ապականված մարդկությանը։ Քանի որ մարդկանցից պահանջվում է ճանաչել Աստծուն, աղոտ և գերբնական աստվածների պատկերները պետք է հեռացվեն նրանց սրտերից, և քանի որ նրանցից պահանջվում է ձերբազատվել իրենց ապականված խառնվածքներից, նրանք նախ պետք է իրենց ապականված խառնվածքները ճանաչեն։ Եթե միայն մարդը կատարի աղոտ աստվածների պատկերները մարդկանց սրտերից հեռացնելու գործը, նա չի կարողանա հասնել նախատեսված արդյունքին։ Մարդկանց սրտերում աղոտ աստվածների պատկերները չեն կարող մերկացվել, դեն նետվել կամ ամբողջովին վտարվել միայն խոսքերով։ Այդպես վարվելով՝ ի վերջո, միևնույն է, հնարավոր չէր լինի մարդկանցից հեռացնել այս խորապես արմատացած բաները։ Միայն այս աղոտ և գերբնական բաները գործնական Աստծով և Աստծու ներհատուկ պատկերով փոխարինելով և դրանք մարդկանց աստիճանաբար ճանաչել տալով՝ կարելի է հասնել պատշաճ արդյունքի։ Մարդը գիտակցում է, որ այն աստվածը, որին ինքը ձգտել է անցյալում, աղոտ է և գերբնական։ Այդ արդյունքին հասնել կարող է ոչ թե Հոգու անմիջական առաջնորդությունը, առավել ևս՝ որևէ անհատի ուսմունքները, այլ մարմնացած Աստված։ Հենց այն պատճառով, որ մարմնացած Աստծու բնականոնությունն ու գործնականությունը մարդու երևակայության մեջ առկա աղոտ և գերբնական աստվածների հակադրությունն են, մարդու պատկերացումներն ամբողջությամբ բացահայտվում են, երբ մարմնացած Աստված պաշտոնապես կատարում է Իր գործը։ Մարդու սկզբնական պատկերացումները կարող են բացահայտվել՝ միայն մարմնացած Աստծուն հակադրվելիս։ Առանց մարմնացած Աստծու հետ համեմատության՝ մարդու պատկերացումները չէին կարող բացահայտվել. այլ կերպ ասած՝ առանց գործնականության՝ որպես հակադրության, աղոտ բաները չէին կարող բացահայտվել։ Ոչ ոք ի վիճակի չէ խոսքերով կատարելու այս գործը, և ոչ ոք ի վիճակի չէ խոսքերով հստակ բացատրելու այս գործը։ Աստված Ինքը կարող է կատարել Իր սեփական գործը, և ուրիշ ոչ ոք Նրա փոխարեն չի կարող կատարել։ Որքան էլ հարուստ լինի մարդու լեզուն, նա ի վիճակի չէ հստակ բացատրելու Աստծու գործնականությունն ու բնականոնությունը։ Մարդը կարող է ավելի գործնականորեն ճանաչել Աստծուն և կարող է ավելի հստակորեն տեսնել Նրան միայն այն դեպքում, եթե Աստված անձամբ գործի մարդու մեջ և ամբողջությամբ ցույց տա Իր պատկերն ու Իր էությունը։ Մսեղիից կազմված որևէ մարդկային էակ չի կարող հասնել այս արդյունքին։ Իհարկե, Աստծու Հոգին նույնպես անընդունակ է հասնելու այս արդյունքին։ Աստված կարող է ապականված մարդուն փրկել Սատանայի ազդեցությունից, սակայն այս գործը չի կարող կատարվել անմիջականորեն Աստծու Հոգու կողմից, ավելի շուտ, այն կարող է կատարվել միայն այն մսեղիի միջոցով, որն Աստծու Հոգին հագել է, այսինքն՝ մարմնացած Աստծու մսեղիի։ Այդ մսեղին և՛ մարդկային էակ է, և՛ Աստված. այդ մսեղին անձ է, որն ունի բնականոն մարդկայնություն և նաև Աստված է, որն ունի լիակատար աստվածայնություն։ Ուստի թեև այդ մսեղին Աստծու Հոգին չէ և մեծապես տարբերվում է Հոգուց, այնուամենայնիվ հենց մարմնացած Աստված Ինքն է, որ փրկում է մարդուն, Նա, ով և՛ Հոգին է, և՛ մսեղին։ Անկախ այն բանից, թե ինչ անունով են Նրան կոչում, վերջին հաշվով հենց Աստված Ինքն է փրկում մարդկությանը։ Քանի որ Աստծու Հոգին անբաժանելի է մսեղիից, և մսեղիի գործը նաև Աստծու Հոգու գործն է, պարզապես այդ գործը կատարվում է ոչ թե Հոգու ինքնությունն օգտագործելու միջոցով, այլ՝ մսեղիի ինքնությունը։ Այն գործը, որը պետք է անմիջականորեն Հոգին կատարի, մարմնացում չի պահանջում, իսկ այն գործը, որը մսեղիի միջոցով կատարում է պահանջում, անմիջականորեն Հոգին չի կարող կատարել, և կարող է միայն մարմնացած Աստված կատարել։ Սա է պահանջվում այս գործի համար, և սրա կարիքն ունի ապականված մարդկությունը։ Աստծու գործի երեք փուլերից միայն մեկն է անմիջականորեն Հոգին կատարել, իսկ մնացած երկու փուլերը կատարել է մարմնացած Աստված և ոչ՝ անմիջականորեն Հոգին։ Օրենքի դարաշրջանում Հոգու կատարած գործը չէր ներառում մարդու ապականված խառնվածքի փոփոխությունը, և ոչ էլ որևէ կապ ուներ մարդու՝ Աստծու մասին ունեցած հասկացողության հետ։ Սակայն Շնորհքի դարաշրջանում և Թագավորության դարաշրջանում Աստծու մսեղիի գործը ներառում է մարդու ապականված խառնվածքը, նրա հասկացողությունն Աստծու մասին և փրկության գործի կարևոր ու առանցքային մաս է։ Ուստի ապականված մարդկությունն առավել մեծ կարիք ունի մարմնացած Աստծու փրկության և առավել մեծ կարիք ունի Նրա անմիջական գործի։ Մարդկությանն անհրաժեշտ է, որ մարմնացած Աստված հովվի իրեն, աջակցի, ջրի, կերակրի, դատի և հանդիմանի իրեն, և մարդկությունը մարմնացած Աստծու ավելի շատ շնորհի և առավել մեծ փրկագնման կարիք ունի։ Միայն մսեղիում եղող Աստված կարող է լինել մարդու մտերիմը, մարդու հովիվը և մարդու մշտապես ներկա օգնականը, և այս ամենը մարմնացման անհրաժեշտությունն է թե՛ այսօր, թե՛ անցյալում։

Մարդն ապականվել է Սատանայի կողմից և Աստծու բոլոր արարածներից ամենաբարձրն է, ուստի մարդն Աստծու փրկության կարիքն ունի։ Աստծու փրկության առարկան մարդն է, ոչ թե Սատանան, և փրկվելու են մարդու մսեղին և մարդու հոգին, այլ ոչ թե դևերը։ Սատանան Աստծու բնաջնջելու առարկան է, մարդն Աստծու փրկելու առարկան է, իսկ մարդու մսեղին ապականվել է Սատանայի կողմից, ուստի առաջինը պետք է մարդու մսեղին փրկվի։ Մարդու մսեղին ամենախոր կերպով է ապականվել և դարձել է Աստծուն հակադրվող մի բան, այնքան, որ անգամ բացահայտորեն է հակադրվում և ժխտում Աստծու գոյությունը։ Այս ապականված մսեղին պարզապես չափազանց համառ է, և ոչինչ ավելի դժվար չէ հաղթահարել կամ փոխել, քան մսեղիի ապականված խառնվածքը։ Սատանան մտնում է մարդու մսեղիի մեջ՝ խառնաշփոթներ հրահրելու համար, և օգտագործում է մարդու մսեղին՝ Աստծու գործն անհանգստացնելու և Աստծու ծրագիրը վնասելու համար, և այսպես՝ մարդը դարձել է Սատանա և Աստծու թշնամին։ Որպեսզի մարդը փրկվի, նա նախ պետք է նվաճվի։ Հենց դրա պատճառով է, որ Աստված ընդունում է մարտահրավերը և գալիս է մսեղիով՝ կատարելու այն գործը, որը մտադիր է կատարել, և մարտնչելու Սատանայի դեմ։ Նրա նպատակն ապականված մարդու փրկությունն է և Իր դեմ ապստամբող Սատանայի պարտությունն ու բնաջնջումը։ Նա Սատանային պարտության է մատնում մարդուն նվաճելու Իր գործի միջոցով, մինչդեռ միևնույն ժամանակ Նա փրկում է ապականված մարդկությանը։ Դա գործ է, որը միաժամանակ երկու նպատակի է հասնում։ Նա գործում է մսեղիում և խոսում է մսեղիում, և ողջ գործը ձեռնարկում է մսեղիում, որպեսզի ավելի լավ փոխգործակցի մարդու հետ և ավելի լավ նվաճի մարդուն։ Երբ Աստված մսեղի դառնա վերջին անգամ, վերջին օրերի Նրա գործը կավարտվի մսեղիում։ Նա բոլոր մարդկանց կդասակարգի ըստ իրենց տեսակի, կավարտի Իր ողջ տնօրինումը և նաև կավարտի Իր ողջ գործը մսեղիում։ Երկրի վրա Իր ողջ գործի ավարտից հետո Նա լիովին հաղթանակած կլինի։ Մսեղիում գործելով՝ Աստված լիովին կնվաճի և լիովին ձեռք կբերի մարդկությանը։ Մի՞թե սա չի նշանակում, որ Նրա ողջ տնօրինումն ավարտին կհասնի։ Երբ Աստված ավարտի Իր գործը մսեղիում, քանի որ Նա լիովին պարտության մատնած կլինի Սատանային և հաղթանակած կլինի, Սատանան այլևս հնարավորություն չի ունենա ապականելու մարդուն։ Աստծու առաջին մարմնացման գործը փրկագնումն էր և մարդու մեղքերի ներումը։ Այժմ դա մարդկությանը նվաճելու և լիովին ձեռք բերելու գործն է, որպեսզի Սատանան այլևս որևէ ճանապարհ չունենա իր գործը կատարելու և ամբողջովին պարտված լինի, իսկ Աստված լիովին հաղթանակած լինի։ Սա մսեղիի գործն է և հենց Աստծու կատարած գործն է։ Աստծու գործի երեք փուլերի սկզբնական գործը կատարվել է անմիջականորեն Հոգու, այլ ոչ թե մսեղիի կողմից։ Աստծու գործի երեք փուլերի վերջնական գործը, սակայն, կատարվում է մարմնացած Աստծու, այլ ոչ թե անմիջականորեն Հոգու կողմից։ Միջանկյալ փուլի փրկագնման գործը նույնպես կատարվել է Աստծու կողմից մսեղիում։ Ողջ տնօրինման գործի ընթացքում ամենակարևոր գործը մարդուն Սատանայի ազդեցությունից փրկելն է։ Առանցքային գործն ապականված մարդկանց ամբողջությամբ նվաճելն է, որպեսզի նվաճվածների սկզբնական աստվածավախ սիրտը կարողանա վերականգնվել, և նրանք կարողանան հասնել բնականոն մարդկային կյանքի, այսինքն՝ արարածի բնականոն կյանքի։ Այս գործը վճռորոշ է և տնօրինման գործի միջուկն է։ Փրկության գործի երեք փուլերում Օրենքի դարաշրջանի գործի առաջին փուլը հեռու էր տնօրինման գործի միջուկից. այն միայն փրկության գործի թեթևակի երևույթն ուներ և մարդուն Սատանայի իշխանությունից փրկելու Աստծու գործի սկիզբը չէր։ Գործի առաջին փուլը կատարվել է անմիջականորեն Հոգու կողմից, որովհետև օրենքի ներքո մարդը միայն օրենքին ենթարկվել գիտեր, և մարդը չուներ ավելի շատ ճշմարտություն և որովհետև Օրենքի դարաշրջանի գործը մարդու խառնվածքի փոփոխություններ գրեթե չէր ներառում, առավել ևս, կապված չէր այն գործի հետ, թե ինչպես մարդուն փրկել Սատանայի իշխանությունից։ Այսպիսով՝ Աստծու Հոգին ավարտեց գործի այս վերին աստիճանի պարզ փուլը, որը չէր վերաբերում մարդու ապականված խառնվածքին։ Գործի այս փուլը քիչ կապ ուներ տնօրինման միջուկի հետ, և այն մեծ առնչություն չուներ մարդու փրկության պաշտոնական գործի հետ, ուստի չէր պահանջում, որ Աստված մսեղի դառնար՝ անձամբ կատարելու Իր գործը։ Հոգու կատարած գործը թաքնված է և անըմբռնելի, և այն խորապես վախեցնող ու անմատչելի է մարդու համար. Հոգին հարմար չէ անմիջականորեն կատարելու փրկության գործը և հարմար չէ անմիջականորեն կյանք տրամադրելու մարդուն։ Մարդու համար ամենահարմարն այն է, որ Հոգու գործը փոխակերպվի մի մոտեցման, որը մոտ է մարդուն, այսինքն՝ մարդու համար ամենահարմարն այն է, որ Աստված դառնա սովորական, բնականոն մարդ՝ Իր գործը կատարելու համար։ Սա պահանջում է, որ Աստված մարմնանա՝ Իր գործում Հոգու տեղը զբաղեցնելու համար, և մարդու համար Աստծու գործելու ավելի հարմար ճանապարհ չկա։ Գործի այս երեք փուլերից երկուսը մսեղին է իրականացնում, և այս երկու փուլերը տնօրինման գործի առանցքային փուլերն են։ Երկու մարմնացումները փոխադարձաբար լրացնում և կատարելապես ամբողջացնում են միմյանց։ Աստծու մարմնացման առաջին փուլը հիմք դրեց երկրորդ փուլի համար, և կարելի է ասել, որ Աստծու երկու մարմնացումները մեկ ամբողջություն են կազմում և անհամատեղելի չեն միմյանց հետ։ Աստծու գործի այս երկու փուլերն իրականացվում են Աստծու կողմից Իր մարմնացած ինքնությամբ, քանի որ դրանք շատ կարևոր են ողջ տնօրինման գործի համար։ Գրեթե կարելի է ասել, որ առանց Աստծու երկու մարմնացումների գործի՝ ողջ տնօրինման գործը կանգ կառներ, իսկ մարդկությանը փրկելու գործը ոչ այլ ինչ կլիներ, քան դատարկ խոսակցություն։ Արդյոք այս գործը կարևոր է, թե ոչ, հիմնված է մարդկության կարիքների, մարդկության անկման իրականության և Սատանայի ապստամբության ու նրա կողմից գործի խառնաշփոթի լրջության վրա։ Առաջադրանքին համապատասխանող ճիշտ անձն ընտրվում է՝ ելնելով աշխատողի կատարած գործի բնույթից և գործի կարևորությունից։ Երբ խոսքը վերաբերում է այս գործի կարևորությանը, այն հարցում, թե աշխատանքի որ միջոցն ընդունել՝ անմիջականորեն Աստծու Հոգու կատարած գործը, թե մարմնացած Աստծու կատարած գործը, թե մարդու միջոցով կատարված գործ, առաջինը, որ պետք է բացառվի, մարդու միջոցով կատարված գործն է, և հիմնվելով գործի բնույթի և Հոգու գործի բնույթի վրա՝ ի հակադրություն մսեղիի գործի, ի վերջո որոշվում է, որ մսեղիի կատարած գործն ավելի օգտակար է մարդու համար, քան անմիջականորեն Հոգու կատարած գործը, և որ այն ավելի շատ առավելություններ է ընձեռում։ Սա Աստծու միտքն էր այն ժամանակ, երբ Նա որոշեց՝ արդյոք գործը պետք է կատարվի Հոգու, թե մսեղիի կողմից։ Գործի յուրաքանչյուր փուլ ունի նշանակություն և հիմք։ Գործի այս փուլերից ոչ մեկը հիմնված չէ անհիմն երևակայությունների վրա, ոչ էլ դրանք կամայականորեն են իրականացվում. դրանցում որոշակի իմաստություն կա։ Այսպիսին է Աստծու ողջ գործի հետևում կանգնած իրական պատմությունը։ Մասնավորապես, այնպիսի մեծ գործը, ինչպիսին մարմնացած Աստծու անձամբ գործելն է մարդկանց մեջ, առավել ևս պարունակում է Աստծու ծրագիրը։ Հետևաբար, Աստծու իմաստությունը և Նրա ողջ էությունն արտացոլված են Նրա գործի յուրաքանչյուր գործողության, մտքի և գաղափարի մեջ. սա Աստծու ավելի կոնկրետ և համակարգված էությունն է։ Մարդը դժվար է պատկերացնում այս նուրբ մտքերն ու գաղափարները, և մարդը դժվար է հավատում և, ավելին, դժվար է ճանաչում։ Մարդու կատարած գործն արվում է ըստ ընդհանուր սկզբունքի, ինչը մարդու համար խիստ գոհացուցիչ է։ Սակայն Աստծու գործի հետ համեմատած՝ պարզապես չափազանց մեծ անհամապատասխանություն կա։ Թեև Աստծու գործերը մեծ են, և Աստծու գործը վիթխարի մասշտաբի է, դրանց հետևում կան բազմաթիվ մանրակրկիտ և ճշգրիտ ծրագրեր ու կարգավորումներ, որոնք աներևակայելի են մարդու համար։ Նրա գործի յուրաքանչյուր փուլ ոչ միայն կատարվում է ըստ սկզբունքի, այլև պարունակում է բազմաթիվ բաներ, որոնք չեն կարող արտահայտվել մարդկային լեզվով, և սրանք այն բաներն են, որոնք անտեսանելի են մարդուն։ Անկախ նրանից՝ դա Հոգու գործն է, թե մարմնացած Աստծու, յուրաքանչյուրը պարունակում է Նրա գործի ծրագրերը։ Նա անհիմն չի գործում և անիմաստ գործ չի անում։ Երբ Հոգին անմիջականորեն է գործում, Նրա նպատակներով է, իսկ երբ Նա մարդ է դառնում (այսինքն, երբ Նա փոխում է Իր արտաքին պատյանը)՝ գործելու համար, դա առավել ևս ունի իր նշանակությունը։ Էլ ինչո՞ւ Նա հեշտությամբ կփոխեր Իր ինքնությունը։ Էլ ինչո՞ւ Նա հեշտությամբ կդառնար մի մարդ, որը ցածր է համարվում և հալածվում է։

Մսեղիում Նրա գործն ամենամեծ նշանակությունն ունի. սա ասվում է գործի առնչությամբ, և Նա, ով ի վերջո ավարտում է գործը, մարմնացած Աստված է, այլ ոչ թե Հոգին։ Ոմանք հավատում են, որ Աստված ինչ-որ անհայտ ժամանակ կարող է գալ երկիր և հայտնվել մարդուն, որից հետո Նա անձամբ կդատի ողջ մարդկությանը՝ ստուգելով նրանց մեկ առ մեկ՝ առանց որևէ մեկին բաց թողնելու։ Նրանք, ովքեր այսպես են մտածում, չգիտեն մարմնացման գործի այս փուլը։ Աստված մարդկանց չի դատում մեկը մյուսի հետևից, ոչ էլ նրանց ստիպում է մեկ առ մեկ ստուգում անցնել. այդպես վարվելը դատաստանի գործ չէր լինի։ Մի՞թե ողջ մարդկության ապականությունը նույնը չէ։ Մի՞թե ողջ մարդկության էությունը նույնը չէ։ Այն, ինչ դատվում է, մարդկության ապականված էությունն է, Սատանայի կողմից ապականված մարդու էությունը և մարդու բոլոր մեղքերը։ Աստված չի դատում մարդու չնչին և աննշան սխալները։ Դատաստանի գործը ներկայացուցչական է, և այն չի իրականացվում մասնավորապես որևէ որոշակի անձի համար։ Ավելի շուտ, դա գործ է, որում մարդկանց մի խումբ դատվում է՝ ողջ մարդկության դատաստանը ներկայացնելու համար։ Մսեղիում Աստծու կատարած գործն այն է, որ Նա Իր անմիջական գործն օգտագործում է մարդկանց մի խմբի վրա՝ ներկայացնելու ողջ մարդկության գործը, որից հետո այն աստիճանաբար տարածվում է։ Այսպիսին է նաև դատաստանի գործը։ Աստված չի դատում որոշակի տեսակի մարդու կամ մարդկանց որոշակի խմբի, փոխարենը դատում է ողջ մարդկության անարդարությունը, ինչպես օրինակ՝ Աստծուն մարդու հակադրվելը, կամ Նրանից մարդու չվախենալը, կամ Աստծու գործն անհանգստացնելը։ Դատվում է Աստծուն հակադրվելու մարդկության էությունը, և դատաստանի այս գործը վերջին օրերի նվաճման գործն է։ Մարմնացած Աստծու գործն ու խոսքը, որոնց ականատես է լինում մարդը, վերջին օրերում մեծ սպիտակ գահի առջև դատաստանի գործն է, որի մասին մարդը պատկերացումներ էր տածում անցյալ ժամանակներում։ Ներկայում մարմնացած Աստծու կատարած գործը հենց մեծ սպիտակ գահի առջև դատաստանն է։ Այսօրվա մարմնացած Աստված այն Աստված է, ով վերջին օրերի ընթացքում դատում է ողջ մարդկությանը։ Այս մսեղին և այս մսեղիի գործը, խոսքը և ողջ բնույթը Նրա ամբողջությունն են։ Թեև այս մսեղիի գործի շրջանակը սահմանափակ է և անմիջականորեն չի ընդգրկում ողջ տիեզերքը, դատաստանի գործի էությունը ողջ մարդկության անմիջական դատաստանն է. այս գործը միայն հանուն Չինաստանի ընտրյալ ժողովրդի չէ, ոչ էլ հանուն փոքրաթիվ մարդկանց է իրականացվում։ Թեև մսեղիում Աստծու գործի ընթացքում այս գործի շրջանակը չի ընդգրկում ողջ տիեզերքը, այն ներկայացնում է ողջ տիեզերքի գործը, և Իր մսեղիի գործի շրջանակում գործն ավարտելուց հետո Նա այս գործն անմիջապես կտարածի տիեզերքի յուրաքանչյուր վայրում, նույն կերպ, ինչպես Հիսուսի ավետարանը տարածվեց Նրա հարությունից և համբարձումից հետո։ Անկախ նրանից, թե դա Հոգու գործն է, թե մսեղիի, այն իրականացվում է սահմանափակ շրջանակում, բայց ներկայացնում է ողջ տիեզերքի գործը։ Վերջին օրերի ընթացքում Աստված կատարում է Իր գործը՝ հայտնվելով Իր մարմնացած ինքնությամբ, և մսեղիում Աստված այն Աստված է, ով մարդուն դատում է մեծ սպիտակ գահի առջև։ Անկախ նրանից՝ Նա Հոգին է, թե մսեղին, դատաստանի գործը կատարողը հենց այն Աստված է, ով դատում է մարդկությանը վերջին օրերի ընթացքում։ Սա որոշվում է Նրա կատարած գործով, ոչ թե Նրա արտաքին տեսքով կամ մի քանի այլ գործոններով։ Թեև մարդը պատկերացումներ է տածում այս խոսքերի վերաբերյալ, ոչ ոք չի կարող հերքել մարմնացած Աստծու կողմից ողջ մարդկության դատաստանի և նվաճման փաստը։ Անկախ նրանից, թե մարդն ինչ է մտածում դրա մասին, փաստերն, ի վերջո, փաստեր են։ Ոչ ոք չի կարող ասել. «Գործը կատարվում է Աստծու կողմից, բայց մսեղին Աստված չէ»։ Սա մոլորություն է, քանզի մսեղիում Աստծուց բացի՝ այս գործը ոչ ոք չի կարող կատարել։ Քանի որ այս գործն արդեն ավարտվել է, դրանից հետո մարդու հանդեպ Աստծու դատաստանի գործը երկրորդ անգամ չի հայտնվի. Աստված Իր երկրորդ մարմնացման մեջ արդեն ավարտել է տնօրինման ամբողջ գործը, և Աստծու գործի չորրորդ փուլ չի լինի։ Քանի որ դատվողը մարդ է, մարդ, որը մսեղիից է և ապականված, և անմիջականորեն Սատանայի հոգին չէ, որ դատվում է, ուստի դատաստանի գործն իրականացվում է ոչ թե հոգևոր ոլորտում, այլ մարդկանց մեջ։ Մարդու մսեղիի ապականությունը դատելու գործի համար ոչ ոք ավելի հարմար և որակավորված չէ, քան մսեղիում Աստված։ Եթե դատաստանն անմիջականորեն Աստծու Հոգու կողմից իրականացվեր, ապա այն համապարփակ չէր լինի, և ավելին, մարդը դժվարությամբ կընդուներ դա, քանզի Հոգին ի վիճակի չէ դեմառդեմ հանդիպելու մարդուն։ Միայն հաշվի առնելով այս փաստը՝ արդյունքներն անմիջապես չէին լինի, առավել ևս մարդը չէր կարողանա ավելի մեծ պարզությամբ տեսնել Աստծու բնույթը, որը չպետք է վիրավորվի։ Սատանան կարող է լիովին պարտության մատնվել միայն այն դեպքում, եթե մսեղիում Աստված դատի մարդկության ապականությունը։ Մսեղիում Աստված նաև բնականոն մարդկայնությամբ անձ է, սակայն Նա կարող է անմիջականորեն դատել մարդու անարդարությունը. սա Նրա բնածին սրբության և Նրա բացառիկության նշանն է։ Միայն Աստված է որակավորված և այն դիրքում, որ դատի մարդուն, քանզի Նա ունի ճշմարտություն և արդարություն, ուստի կարող է դատել մարդուն։ Նրանք, ովքեր զուրկ են ճշմարտությունից և արդարությունից, արժանի չեն ուրիշներին դատելու։ Եթե այս գործը կատարվեր Աստծու Հոգու կողմից, ապա Սատանայի նկատմամբ հաղթանակ չէր նշանակի։ Հոգին, ըստ էության, ավելի վեհ է, քան մահկանացու էակները, և Աստծու Հոգին, ըստ էության, սուրբ է և հաղթական մսեղիի նկատմամբ։ Եթե Հոգին անմիջականորեն կատարեր այս գործը, Նա ի վիճակի չէր լինի դատելու մարդու ողջ ապստամբությունը և չէր կարող բացահայտել մարդու ողջ անարդարությունը։ Քանզի դատաստանի գործն իրականացվում է նաև Աստծու մասին մարդու պատկերացումների միջոցով, և մարդը երբեք որևէ պատկերացում չի ունեցել Հոգու մասին, ուստի Հոգին անկարող է ավելի լավ բացահայտել մարդու անարդարությունը, առավել ևս, լիովին մերկացնել նման անարդարությունը։ Մարմնացած Աստված բոլոր նրանց թշնամին է, ովքեր չեն ճանաչում Իրեն։ Իր մասին մարդու պատկերացումները և Իր հանդեպ նրա դիմադրությունը դատելու միջոցով Նա մերկացնում է մարդկության ողջ ապստամբությունը։ Մսեղիում Նրա գործի արդյունքներն ավելի ակնհայտ են, քան Հոգու գործինը։ Եվ այսպես, ողջ մարդկության դատաստանն իրականացվում է ոչ թե անմիջականորեն Հոգու կողմից, այլ մարմնացած Աստծու գործն է։ Մարդը կարող է տեսնել և շոշափել մսեղիում Աստծուն, և մսեղիում Աստված կարող է լիովին նվաճել մարդուն։ Մարդը Նրան հակադրվելուց անցնում է Նրան հնազանդվելուն, Նրան հալածելուց՝ Նրան ընդունելուն, Նրա մասին պատկերացումներ ունենալուց՝ Նրան ճանաչելուն, և Նրան մերժելուց՝ Նրան սիրելուն. սրանք մարմնացած Աստծու գործի արդյունքներն են։ Մարդը փրկվում է միայն Նրա դատաստանն ընդունելու միջոցով, մարդը միայն աստիճանաբար է Նրան ճանաչում Նրա բերանի խոսքերով, մարդը Նրա կողմից նվաճվում է Նրան հակադրվելու ընթացքում, և Նրանից կյանքի ապահովում է ստանում Նրա հանդիմանությունն ընդունելու ընթացքում։ Այս ողջ գործը մսեղիում Աստծու գործն է և ոչ թե Աստծու գործն Իր՝ որպես Հոգու ինքնության մեջ։ Մարմնացած Աստծու կատարած գործն ամենամեծ գործն է և ամենախորը գործը, և Աստծու գործի երեք փուլերի վճռորոշ մասը մարմնացման գործի երկու փուլերն է։ Մարմնացած Աստծու գործի առջև ծառացած խոչընդոտները չափազանց մեծ են, քանի որ մարդը խորապես ապականված է։ Մասնավորապես, վերջին օրերին այս մարդկանց վրա կատարվող գործն ավելի է լի դժվարություններով. միջավայրը թշնամական է, և յուրաքանչյուր տեսակի մարդու որակը բավականին ցածր է։ Սակայն այս գործի ավարտին այն դեռ կհասնի պատշաճ արդյունքի՝ առանց նվազագույն չափով անգամ թերանալու. սա մսեղիի գործի արդյունքն է, և այս արդյունքն ավելի համոզիչ է, քան Հոգու գործինը։ Աստծու գործի երեք փուլերը կավարտվեն մսեղիում, և դրանք պետք է ավարտի մարմնացած Աստված։ Ամենակարևոր և ամենավճռորոշ գործը կատարվում է մսեղիում, և մսեղիում Աստված անձամբ պետք է իրականացնի մարդու փրկությունը։ Թեև ողջ մարդկությունը զգում է, որ մսեղիում Աստված կարծես կապ չունի մարդու հետ, իրականում այս մսեղին վերաբերում է ողջ մարդկության ճակատագրին և գոյությանը։

Աստծու գործի յուրաքանչյուր փուլ իրականացվում է հանուն ողջ մարդկության և ուղղված է ողջ մարդկությանը։ Թեև դա մսեղիում Նրա գործն է, այն դեռևս ուղղված է ողջ մարդկությանը. Նա ողջ մարդկության Աստված է, և Նա բոլոր ստեղծված և անստեղծ էակների Աստված է։ Թեև մսեղիում Նրա գործը սահմանափակ շրջանակի ներսում է, և այս գործի առարկան նույնպես սահմանափակ է, ամեն անգամ, երբ Նա մսեղի է դառնում՝ Իր գործը կատարելու համար, Նա ընտրում է Իր գործի այնպիսի առարկա, որը վերին աստիճանի ներկայացուցչական է։ Նա չի ընտրում պարզ և աննշան մարդկանց մի խումբ՝ նրանց վրա աշխատելու համար, այլ փոխարենը որպես Իր գործի առարկա ընտրում է մարդկանց մի խումբ, որոնք ունակ են մսեղիում Նրա գործի ներկայացուցիչները լինելու։ Մարդկանց այս խումբն ընտրվում է, քանի որ մսեղիում Նրա գործի շրջանակը սահմանափակ է, և պատրաստված է մասնավորապես Նրա մարմնացած մսեղիի համար, և ընտրված է մասնավորապես մսեղիում Նրա գործի համար։ Աստծու կողմից Իր գործի առարկաների ընտրությունն անհիմն չէ, այլ արվում է ըստ սկզբունքի. գործի առարկան պետք է օգտակար լինի մսեղիում Աստծու գործին և պետք է կարողանա ներկայացնել ողջ մարդկությանը։ Օրինակ՝ հրեաները կարող էին ներկայացնել ողջ մարդկությանը՝ ընդունելով Հիսուսի անձնական փրկագնումը, իսկ չինացիները կարող են ներկայացնել ողջ մարդկությանը՝ ընդունելով մարմնացած Աստծու անձնական նվաճումը։ Հրեաների՝ ողջ մարդկությանը ներկայացնելը հիմք ունի, և չինացիների՝ Աստծու անձնական նվաճումն ընդունելիս ողջ մարդկությանը ներկայացնելը նույնպես հիմք ունի։ Ոչինչ ավելի շատ չի ցուցադրում փրկագնման նշանակությունը, քան հրեաների միջավայրում կատարված փրկագնման գործը, և ոչինչ ավելի շատ չի ցուցադրում նվաճման գործի կատարյալ լինելն ու հաջողությունը, քան չինացիների միջավայրում կատարվող նվաճման գործը։ Մարմնացած Աստծու գործն ու խոսքը կարծես ուղղված են միայն մարդկանց փոքր խմբի, բայց իրականում Նա ողջ տիեզերքի գործն է կատարում և ողջ մարդկության հետ խոսում է այս փոքր խմբի ներսում։ Մսեղիում Նրա գործի ավարտից հետո Նրան հետևողները կսկսեն տարածել այն գործը, որ Նա կատարել է իրենց միջավայրում։ Մսեղիում Նրա գործի ամենաուժեղ կողմն այն է, որ Նա կարող է ճշգրիտ խոսքեր ու հորդորներ, ինչպես նաև մարդկության համար Իր հստակ մտադրությունները թողնել նրանց, ովքեր հետևում են Իրեն, որպեսզի հետագայում Նրա հետևորդներն ավելի ճշգրտորեն և ավելի գործնական կերպով կարողանան մսեղիում Նրա ողջ գործը և ողջ մարդկության համար Նրա մտադրությունները փոխանցել նրանց, ովքեր ընդունում են այս ճանապարհը։ Միայն մարդկանց միջավայրում գործող մսեղիում Աստված է իսկապես իրականություն դարձնում Աստծու՝ մարդու հետ միասին լինելն ու ապրելը և կատարում Աստծու դեմքը տեսնելու, Աստծու գործին ականատես լինելու և Աստծու անձնական խոսքը լսելու մարդու ցանկությունը։ Մարմնացած Աստված ավարտին է հասցնում այն դարաշրջանը, երբ մարդկությանը միայն Եհովայի մեջքն էր երևում, և Նա նաև եզրափակում է մարդկության՝ աղոտ աստվածներին հավատալու դարաշրջանը։ Մասնավորապես, Աստծու վերջին մարմնացման գործը ողջ մարդկությանն առաջնորդում է դեպի մի դարաշրջան, որն ավելի իրատեսական է, ավելի գործնական և ավելի գեղեցիկ։ Այս գործը ոչ միայն եզրափակում է օրենքի և կանոնների դարաշրջանը, այլև, որ ավելի կարևոր է, մարդկությանը ճանաչել է տալիս այն Աստծուն, ով գործնական է և բնականոն, արդար է և սուրբ, ով բացում է տնօրինման ծրագրի գործը և ցուցադրում է մարդկության խորհուրդներն ու նշանակության վայրը, ով ստեղծել է մարդկությանը և ավարտին է հասցնում տնօրինման գործը, և ով թաքնված է մնացել հազարավոր տարիներ։ Այս գործը լիակատար ավարտին է հասցնում աղոտության դարաշրջանը, եզրափակում է այն դարաշրջանը, որում ողջ մարդկությունը ցանկանում էր փնտրել Աստծու դեմքը, բայց ի վիճակի չէր, ավարտում է այն դարաշրջանը, որում ողջ մարդկությունը ծառայում էր Սատանային և ողջ մարդկությանն առաջնորդում է դեպի լիովին նոր դարաշրջան։ Այս ամենն Աստծու Հոգու փոխարեն մսեղիում Աստծու գործի արդյունքն է։ Միայն երբ Աստված գործում է Իր մսեղիում, Նրան հետևողներն այլևս չեն փնտրում և խարխափելով չեն գնում այն բաների հետևից, որոնք կարծես և՛ գոյություն ունեն, և՛ գոյություն չունեն, և դադարում են աղոտ աստվածների մտադրությունները գուշակելուց։ Երբ Աստված տարածի Իր գործը մսեղիում, Նրան հետևողները մսեղիում Նրա կատարած գործը կփոխանցեն բոլոր կրոններին և հարանվանություններին և Նրա բոլոր խոսքերը կհասցնեն ողջ մարդկության ականջներին։ Այն ամենը, ինչ լսում են Նրա ավետարանն ընդունողները, կլինեն Նրա գործի փաստերը և կլինեն մարդու կողմից անձամբ տեսնված և լսված բաներ. դրանք կլինեն փաստեր, այլ ոչ թե ասեկոսեներ։ Այս փաստերն այն ապացույցներն են, որոնցով Նա տարածում է գործը, և դրանք նաև այն գործիքներն են, որոնք Նա օգտագործում է՝ գործը տարածելիս։ Առանց փաստերի առկայության՝ Նրա ավետարանը չէր տարածվի բոլոր երկրներում և բոլոր վայրերում. առանց փաստերի, այլ միայն մարդու երևակայություններով, Նա երբեք չէր կարողանա կատարել ողջ տիեզերքը նվաճելու գործը։ Հոգին մարդու համար անշոշափելի և անտեսանելի է, և Հոգու գործը չի կարող մարդու համար թողնել Աստծու գործի ավելի շատ ապացույցներ կամ փաստեր։ Մարդը երբեք չէր տեսնի Աստծու իրական դեմքը, նա միշտ կհավատար աղոտ աստծու, որը գոյություն չունի։ Մարդը երբեք չէր տեսնի Աստծու դեմքը, ոչ էլ երբևէ անձամբ Աստծու կողմից ասված խոսքեր կլսեր։ Մարդու երևակայություններն, ի վերջո, դատարկ են և չեն կարող փոխարինել Աստծու ճշմարիտ դեմքին. մարդը չի կարող նմանակել Աստծու ներհատուկ բնույթը և Իր՝ Աստծու գործը։ Երկնքի անտեսանելի Աստված և Նրա գործը կարող են երկիր բերվել միայն Աստծու՝ մսեղի դառնալով և մարդկանց մեջ գալով՝ անձամբ կատարելու Իր գործը։ Սա Աստծու՝ մարդուն հայտնվելու, և մարդու՝ Աստծուն տեսնելու և Աստծու ճշմարիտ դեմքը ճանաչելու ամենաիդեալական ճանապարհն է, և չմարմնացած Աստված դրան չի կարող հասնել։ Իր գործն այս փուլին հասցնելով՝ Աստծու գործն արդեն հասել է օպտիմալ արդյունքի և լիակատար հաջողություն է ունեցել։ Մսեղիում Աստծու անձնական գործն արդեն ավարտել է Իր ողջ տնօրինման գործի իննսուն տոկոսը։ Այս մսեղին Նրա ողջ գործն առաջնորդել է դեպի ավելի լավ սկիզբ, և այս մսեղին Նրա ողջ գործը հասցրել է ավարտին, հրապարակել է Նրա ողջ գործը և կատարել է այդ ողջ գործի վերջին ամբողջական լրացումը։ Այսուհետ չի լինի մեկ այլ մարմնացած Աստված, որը կկատարի Աստծու գործի չորրորդ փուլը, և երբեք չի լինի Աստծու երրորդ մարմնացման որևէ հրաշալի գործ։

Մսեղիում Աստծու գործի յուրաքանչյուր փուլ ներկայացնում է ողջ դարաշրջանի Նրա գործը, և չի ներկայացնում որոշակի ժամանակահատված, ինչպես մարդու գործը։ Եվ այսպես, Նրա վերջին մարմնացման գործի ավարտը չի նշանակում, որ Նրա գործը լիովին ավարտվել է, քանզի մսեղիում Նրա գործը ներկայացնում է ողջ դարաշրջանը և չի ներկայացնում միայն այն ժամանակահատվածը, երբ Նա կատարում է Իր գործը մսեղիում։ Պարզապես Նա ողջ դարաշրջանի Իր գործն ավարտում է այն ժամանակահատվածում, երբ Նա մսեղիում է, որից հետո այն տարածվում է բոլոր վայրերում։ Երբ մարմնացած Աստված կատարի Իր սպասավորությունը, Նա Իր ապագա գործը կհանձնարարի նրանց, ովքեր հետևում են Իրեն։ Այսկերպ ողջ դարաշրջանի Նրա գործն անընդհատ կշարունակվի։ Մարմնացման ողջ դարաշրջանի գործն ավարտված կհամարվի միայն այն ժամանակ, երբ այն տարածվի տիեզերքի յուրաքանչյուր վայրում։ Մարմնացած Աստծու գործը սկսում է նոր դարաշրջան, և Նրա գործը շարունակողները նրանք են, ում Նա օգտագործում է։ Մարդու կատարած ողջ գործը մսեղիում Աստծու սպասավորության ներսում է և անկարող է դուրս գալ այդ շրջանակից։ Եթե մարմնացած Աստված չգար Իր գործը կատարելու, մարդն ի վիճակի չէր լինի ավարտին հասցնելու հին դարաշրջանը և ի վիճակի չէր լինի սկիզբ դնելու նոր դարաշրջանի։ Մարդու կատարած գործը պարզապես իր մարդկային հնարավորությունների սահմանում կատարվող պարտականություն է, և այն չի ներկայացնում Աստծու գործը։ Միայն մարմնացած Աստված կարող է գալ և ավարտել այն գործը, որը Նա պետք է անի, և բացի Նրանից՝ ոչ ոք չի կարող այս գործը Նրա փոխարեն կատարել։ Իհարկե, այն, ինչի մասին Ես խոսում եմ, վերաբերում է մարմնացման գործին։ Այս մարմնացած Աստված նախ իրականացնում է գործի մի քայլ, որը չի համապատասխանում մարդու պատկերացումներին, որից հետո Նա ավելի շատ գործ է կատարում, որը չի համապատասխանում մարդու պատկերացումներին։ Գործի նպատակը մարդու նվաճումն է։ Մի կողմից՝ Աստծու մարմնացումը չի համապատասխանում մարդու պատկերացումներին, դրանից բացի՝ Նա ավելի շատ գործ է անում, որը չի համապատասխանում մարդու պատկերացումներին, և ուստի մարդն է՛լ ավելի քննադատական տեսակետներ է զարգացնում Նրա մասին։ Նա պարզապես կատարում է նվաճման գործն այն մարդկանց միջավայրում, որոնք բյուրավոր պատկերացումներ ունեն Իր մասին։ Անկախ նրանից՝ ինչպես են նրանք վերաբերվում Նրան, հենց որ Նա կատարած լինի Իր սպասավորությունը, բոլոր մարդիկ ենթակա կդառնան Նրա տիրակալությանը։ Այս գործի փաստը ոչ միայն արտացոլվում է չինացիների միջավայրում, այլև ներկայացնում է, թե ինչպես է ողջ մարդկությունը նվաճվելու։ Այս մարդկանց վրա ձեռք բերված արդյունքները կանխավայելումն են այն արդյունքների, որոնք պետք է ձեռք բերվեն ողջ մարդկության վրա, և այն գործի արդյունքները, որ Նա կկատարի ապագայում, գնալով կգերազանցեն անգամ այս մարդկանց վրա ունեցած արդյունքներին։ Մսեղիում Աստծու գործը չի ենթադրում մեծաշուք ցուցադրականություն, ոչ էլ պատված է անհասկանալիությամբ։ Այն իրական և փաստացի է, և գործ է, որում մեկը մեկ է, իսկ երկուսը՝ երկու։ Այն ոչ մեկից թաքնված չէ, ոչ էլ խաբում է որևէ մեկին։ Այն, ինչ մարդիկ տեսնում են, իրական և ճշմարիտ բաներ են, իսկ այն, ինչ մարդը ձեռք է բերում, գործնական հասկացողություն է և ճշմարտություն։ Երբ գործն ավարտվի, մարդը Նրա մասին նոր հասկացողություն կունենա, և նրանք, ովքեր իսկապես ձգտում են, այլևս որևէ պատկերացում չեն ունենա Նրա մասին։ Սա ոչ միայն չինացիների վրա Նրա գործի արդյունքն է, այլև ներկայացնում է ողջ մարդկությանը նվաճելու Նրա գործի արդյունքը, քանզի ողջ մարդկությանը նվաճելու գործի համար ոչինչ ավելի օգտակար չէ, քան այս մսեղին և այս մսեղիի գործը և այս մսեղիի ամեն ինչը։ Դրանք օգտակար են Նրա գործի համար այսօր և օգտակար են Նրա գործի համար ապագայում։ Այս մսեղին կնվաճի ողջ մարդկությանը և ձեռք կբերի ողջ մարդկությանը։ Չկա ավելի լավ գործ, որով ողջ մարդկությունը կարող է տեսնել Աստծուն, հնազանդվել Աստծուն և ճանաչել Աստծուն։ Մարդու կատարած գործը միայն սահմանափակ շրջանակ է ներկայացնում, և երբ Աստված կատարում է Իր գործը, Նա չի խոսում որոշակի անձի հետ, այլ խոսում է ողջ մարդկության և բոլոր նրանց հետ, ովքեր ընդունում են Իր խոսքերը։ Արդյունքներ հռչակելիս Աստված հռչակում է բոլոր մարդկանց արդյունքները, այլ ոչ միայն որոշակի անձի արդյունքը։ Նա ոչ մեկին հատուկ վերաբերմունք ցույց չի տալիս, ոչ էլ որևէ մեկի համար դժվարություններ է առաջացնում, և Նա գործում է ողջ մարդկության վրա և խոսում է ողջ մարդկությանը։ Հետևաբար, այս մարմնացած Աստված արդեն դասակարգել է ողջ մարդկությանն ըստ իրենց տեսակի, արդեն դատել է ողջ մարդկությանը և հարմար նշանակության վայրեր է նախապատրաստել ողջ մարդկության համար։ Թեև Աստված Իր գործը կատարում է միայն Չինաստանում, իրականում Նա արդեն լուծել է ողջ տիեզերքի գործի հարցը։ Նա չի կարող սպասել, մինչև Իր գործը տարածվի ողջ մարդկության շրջանում նախքան քայլ առ քայլ Իր արտահայտություններն ու կարգավորումներն անելը։ Մի՞թե չափազանց ուշ չէր լինի։ Այժմ Նա լիովին կարող է նախապես ավարտել ապագա գործը։ Սա այն պատճառով է, որ գործողը մսեղիում Աստված է. Նա անսահմանափակ գործ է կատարում սահմանափակ շրջանակի ներսում, և դրանից հետո Նա մարդուն կստիպի կատարել այն պարտականությունը, որը մարդը պետք է կատարի. սա է Նրա գործի սկզբունքը։ Նա կարող է մարդու հետ ապրել միայն որոշ ժամանակ և չի կարող ուղեկցել մարդուն, մինչև ողջ դարաշրջանի գործն ավարտվի։ Հենց այն պատճառով, որ Նա Աստված է, Նա կանխագուշակում է Իր ապագա գործը։ Դրանից հետո Նա ողջ մարդկությանն Իր խոսքերով կդասակարգի ըստ իրենց տեսակի, և մարդկությունը կմտնի Նրա քայլ առ քայլ գործի մեջ՝ համաձայն Նրա խոսքերի։ Ոչ ոք չի խուսափի, և բոլորը պետք է կիրարկեն սրա համաձայն։ Ուստի ապագայում դարաշրջանը կառաջնորդվի Նրա խոսքերով, այլ ոչ թե Հոգով։

Մսեղիում Աստծու գործը պետք է կատարվի մսեղիում։ Եթե այն կատարվեր անմիջականորեն Աստծու Հոգու կողմից, ապա ոչ մի արդյունք չէր տա։ Նույնիսկ եթե այն կատարվեր Հոգու կողմից, գործը մեծ նշանակություն չէր ունենա և ի վերջո համոզիչ չէր լինի։ Բոլոր ստեղծված էակները ցանկանում են իմանալ՝ արդյոք Արարչի գործն ունի՞ նշանակություն, և ի՞նչ է այն ներկայացնում և հանուն ինչի՞ է արվում, և արդյոք Աստծու գործը լի՞ է իշխանությամբ և իմաստությամբ, և արդյոք այն ունի՞ բարձրագույն արժեք և նշանակություն։ Այն գործը, որ Նա անում է, ողջ մարդկության փրկության, Սատանային պարտության մատնելու և բոլոր բաների միջավայրում Իր մասին վկայություն կրելու համար է։ Որպես այդպիսին՝ Նրա արած գործը պետք է մեծ նշանակություն ունենա։ Մարդու մսեղին ապականվել է Սատանայի կողմից, և այն ամենախոր կերպով կուրացել է և խորապես վնասվել։ Աստծու՝ մսեղիում անձնապես գործելու ամենահիմնարար պատճառն այն է, որ Նրա փրկության առարկան մարդն է, որը մսեղիից է, և որ Սատանան նույնպես օգտագործում է մարդու մսեղին՝ Աստծու գործը անհանգստացնելու համար։ Սատանայի դեմ պայքարն իրականում մարդուն նվաճելու գործն է, և միևնույն ժամանակ մարդը նաև Աստծու փրկության առարկան է։ Այսպիսով, Աստծու՝ մսեղի դառնալն Իր գործը կատարելու համար ծայրահեղ անհրաժեշտություն է։ Սատանան ապականեց մարդու մսեղին, և մարդը դարձավ Սատանայի մարմնավորումը և դարձավ այն առարկան, որը պետք է պարտության մատնվեր Աստծու կողմից։ Հետևաբար, Սատանայի դեմ մարտնչելու և մարդկությանը փրկելու գործը տեղի է ունենում երկրի վրա, և Աստված պետք է մարդ դառնա՝ Սատանայի դեմ մարտնչելու համար։ Սա վերին աստիճանի գործնականություն ունեցող աշխատանք է։ Երբ Աստված գործում է մսեղիում, Նա իրականում պայքարում է Սատանայի դեմ մսեղիում։ Երբ Նա գործում է մսեղիում, Նա կատարում է հոգևոր ոլորտի Իր գործը, և Նա հոգևոր ոլորտի Իր ողջ գործն իրական է դարձնում երկրի վրա։ Նվաճվողը մարդն է, որն ապստամբում է Նրա դեմ, իսկ պարտվողը Սատանայի մարմնավորումն է (իհարկե, սա նույնպես մարդն է), որը թշնամանքի մեջ է Նրա հետ, և ի վերջո փրկվողը նույնպես մարդն է։ Այսպիսով, է՛լ ավելի անհրաժեշտ է, որ Աստված դառնա մարդ, որն ունի ստեղծված էակի արտաքին պատյան, որպեսզի Նա կարողանա իրական պայքար մղել Սատանայի դեմ, նվաճել մարդուն, որն ապստամբ է Նրա դեմ և նույն արտաքին պատյանն ունի, ինչ Նա, և փրկել մարդուն, որը նույն արտաքին պատյանն ունի, ինչ Նա, և վնասվել է Սատանայի կողմից։ Նրա թշնամին մարդն է, Նրա նվաճման առարկան մարդն է, և Նրա փրկության առարկան մարդն է, որին Նա է ստեղծել։ Ուստի Նա պետք է մարդ դառնա, և այսկերպ Նրա գործը շատ ավելի կհեշտանա. Նա կարող է պարտության մատնել Սատանային և նվաճել մարդկությանը, և, առավել ևս, կարող է փրկել մարդկությանը։ Թեև այս մսեղին բնականոն և գործնական է, Նա սովորական մսեղի չէ. Նա այնպիսի մսեղի չէ, որը միայն մարդկայնություն ունի, այլ մսեղի է, որն ունի և՛ մարդկայնություն, և՛ աստվածայնություն։ Սա է տարբերությունը Նրա և մարդու միջև, և սա Աստծու ինքնության նշանն է։ Միայն այսպիսի մսեղին կարող է կատարել այն գործը, որը Նա մտադիր է անել, և կատարել Աստծու սպասավորությունը մսեղիում, և լիովին ավարտել Նրա գործը մարդկանց միջավայրում։ Եթե այդպես չլիներ, մարդկանց միջավայրում Նրա գործը միշտ դատարկ և թերի կլիներ։ Թեև Աստված կարող է մարտնչել Սատանայի հոգու դեմ և հաղթանակած դուրս գալ, ապականված մարդու հին բնությունը երբեք չի կարող լուծվել, և նրանք, ովքեր ապստամբ են Աստծու դեմ և հակադրվում են Նրան, երբեք չեն կարող իսկապես ենթակա դառնալ Նրա տիրակալությանը, ինչը նշանակում է, որ Նա երբեք չի կարող նվաճել մարդկությանը և երբեք չի կարող ձեռք բերել ողջ մարդկությանը։ Եթե երկրի վրա Նրա գործը չկարողանա լուծվել, ապա Նրա տնօրինումը երբեք ավարտին չի հասցվի, և ողջ մարդկությունը չի կարողանա մտնել հանգստի մեջ։ Եթե Աստված չկարողանա մտնել հանգստի մեջ Իր բոլոր ստեղծված էակների հետ, ապա նման տնօրինման գործը երբեք արդյունք չի ունենա, և հետևաբար Աստծու փառքը կանհետանա։ Թեև Նրա մսեղին իշխանություն չունի, Նրա կատարած գործը հասած կլինի իր արդյունքին։ Սա Նրա գործի անխուսափելի ուղղությունն է։ Անկախ նրանից՝ Նրա մսեղին օժտված է իշխանությամբ, թե ոչ, քանի դեռ Նա ի վիճակի է կատարելու հենց Աստծու գործը, ուրեմն Նա Աստված Ինքն է։ Անկախ նրանից՝ որքան բնականոն և սովորական է այս մսեղին, Նա կարող է կատարել այն գործը, որը պետք է կատարի, քանզի այս մսեղին Աստված է և ոչ թե սոսկ մարդ։ Պատճառը, որ այս մսեղին կարող է կատարել այն գործը, որը մարդը չի կարող, այն է, որ Նրա ներքին էությունը նման չէ որևէ մարդու էությանը, և պատճառը, որ Նա կարող է փրկել մարդուն, այն է, որ Նրա ինքնությունը տարբերվում է ցանկացած մարդու ինքնությունից։ Այս մսեղին այնքան կարևոր է մարդկության համար, որովհետև Նա մարդ է և, առավել ևս, Նա Աստված է, որովհետև Նա կարող է կատարել այն գործը, որը մսեղիից կազմված ոչ մի սովորական մարդ չի կարող անել, և որովհետև Նա կարող է փրկել ապականված մարդուն, որը Նրա հետ միասին ապրում է երկրի վրա։ Թեև Նա նաև մարդ է, մարմնացած Աստված ավելի կարևոր է մարդկության համար, քան ցանկացած արժեքավոր անձ, որովհետև Նա կարող է կատարել այն գործը, որը չի կարող կատարել Աստծու Հոգին, Նա ավելի ունակ է, քան Աստծու Հոգին՝ վկայություն կրելու հենց Աստծու համար, և ավելի ունակ է, քան Աստծու Հոգին՝ լիովին ձեռք բերելու մարդկությանը։ Արդյունքում, թեև այս մսեղին բնականոն և սովորական է, մարդկությանը Նրա ներդրման և մարդկության գոյության համար Նրա նշանակության առումով Նա խիստ արժեքավոր է, և այս մսեղիի իրական արժեքն ու նշանակությունն անչափելի են ցանկացած մարդու համար։ Թեև այս մսեղին չի կարող անմիջականորեն ոչնչացնել Սատանային, Նա կարող է օգտագործել Իր գործը՝ մարդկությանը նվաճելու և Սատանային պարտության մատնելու, և Սատանային ստիպելու լիովին ենթարկվել Իր տիրակալությանը։ Հենց այն պատճառով, որ Աստված մարմնացած է, Նա կարող է պարտության մատնել Սատանային և ի վիճակի է փրկելու մարդկությանը։ Նա անմիջականորեն չի ոչնչացնում Սատանային, այլ փոխարենը մսեղի է դառնում՝ կատարելու Սատանայի կողմից ապականված մարդկությանը նվաճելու գործը։ Այսկերպ Նա կարող է Իր մասին ավելի լավ վկայություն կրել Իր արարածների միջավայրում, և Նա կարող է ավելի լավ փրկել ապականված մարդուն։ Մարմնացած Աստծու կողմից Սատանայի պարտությունն ավելի մեծ վկայություն է կրում և ավելի համոզիչ է, քան Աստծու Հոգու կողմից Սատանայի անմիջական ոչնչացումը։ Մսեղիում Աստված ավելի օգտակար է մարդու համար՝ Արարչին ճանաչելու և ավելի լավ է կարողանում վկայություն կրել Իր մասին Իր արարածների մեջ։


Աստծու բնակեցրած մսեղիի էությունը

Աստված Իր առաջին մարմնացման ժամանակ երկրի վրա ապրեց երեսուներեք ու կես տարի և Իր սպասավորությունը կատարեց դրանցից ընդամենը երեք ու կես տարվա ընթացքում։ Ե՛վ Իր գործի ընթացքում, և՛ նախքան Նա կսկսեր Իր գործը, Նա ուներ բնականոն մարդկայնություն. Նա իր բնականոն մարդկայնության մեջ էր ապրում երեսուներեք ու կես տարի։ Վերջին երեք ու կես տարվա ժամանակ Նա հայտնվեց որպես մարմնացած Աստված։ Նախքան Իր սպասավորության մեկնարկը Նա ներկայանում էր սովորական, բնականոն մարդկայնությամբ՝ Իր աստվածային էության որևէ նշան ցույց չտալով, և միայն երբ Նա պաշտոնապես սկսեց Իր սպասավորությունը, այդժամ բացահայտվեց Նրա աստվածային էությունը։ Առաջին այդ քսանինը տարվա ընթացքում Նրա կյանքը և գործը ցույց էին տալիս, որ Նա իսկական մարդ արարած է, մարդու որդիև մսեղեն մարմնով, քանի որ Նրա սպասավորությունը լրջորեն սկսվեց քսանինը տարեկանից հետո։ «Մարմնացում»-ը մսեղիում Աստծու հայտնվելն է. Աստված գործում է արարված մարդկանց մեջ՝ մսեղիի պատկերով։ Ուստի, քանզի Նա մարմնացած Աստված է, Նա պետք է առաջին հերթին մսեղի լինի, բնականոն մարդկայնությամբ մսեղի. սա է ամենահիմնական նախադրյալը։ Փաստացի Աստծու մարմնացումը ենթադրում է, որ Աստված ապրում և գործում է մարմնում, որ Աստված Իր բուն էությամբ դառնում է մսեղի, դառնում է անձ։ Նրա մարմնացած կյանքը և աշխատանքը կարելի է բաժանել երկու փուլի։ Առաջինը կյանքն է, որը Նա ապրում է նախքան Իր սպասավորությունը կատարելը։ Նա ապրում է սովորական մարդկային ընտանիքում՝ ծայրաստիճան բնականոն մարդկայնությամբ, դիտարկելով մարդկային կյանքի բնականոն բարոյական նորմերը և հնազանդվելով մարդկային կյանքի բնականոն օրենքներին, ունենալով բնականոն մարդկային կարիքներ (սնունդ, հագուստ, քուն, կացարան), բնականոն մարդկային թուլություններ և բնականոն մարդկային զգացմունքներ։ Այլ կերպ ասած՝ այս առաջին փուլում Նա ապրում է ոչ աստվածային, ամբողջապես բնականոն մարդկայնությամբ՝ ներգրավված լինելով բոլոր բնականոն մարդկային գործերում։ Երկրորդ փուլն այն կյանքն է, որը Նա ապրում է Իր սպասավորությունը կատարելն սկսելուց հետո։ Նա շարունակում է բնակվել սովորական մարդկայնության մեջ` բնականոն մարդկային պատյանով՝ առանց գերբնականության որևէ արտաքին նշան ցույց տալու։ Սակայն Նա ապրում է՝ բացառապես հանուն Իր սպասավորության, և այս ժամանակի ընթացքում Նրա բնականոն մարդկայնությունը գոյություն ունի՝ Նրա աստվածայնության բնականոն աշխատանքը պահպանելու, քանզի այդ ժամանակ Նրա բնականոն մարդկայնությունն այնքան է հասունանում, որ կարողանում է իրականացնել Նրա սպասավորությունը։ Ուստի Նրա կյանքի երկրորդ փուլը Նրա սպասավորությունն Իր բնականոն մարդկայնության մեջ կատարելու համար է, երբ դա թե՛ բնականոն մարդկայնության, թե՛ ամբողջապես աստվածայնության մի կյանք է։ Պատճառը, թե ինչու է Նա Իր կյանքի առաջին փուլում ապրում ամբողջովին սովորական մարդկայնության մեջ, այն է, որ Նրա մարդկայնությունը դեռ ի վիճակի չէ կատարելու աստվածային գործն ամբողջությամբ, դեռևս հասուն չէ. միայն երբ Նրա մարդկայնությունը հասունանում է, այսինքն՝ երբ այն կարողանում է իր ուսերին կրել Նրա սպասավորությունը, Նա սկսում է իրականացնել այն սպասավորությունը, որը պարտավոր էր իրականացնել։ Քանի դեռ Նա մարմին է, պետք է աճի և հասունանա։ Ուստի Նրա կյանքի առաջին փուլը բնականոն մարդկայնությունն էր, մինչդեռ երկրորդ փուլում Նրա մարդկայնությունն ունակ է լինում Նրա գործն իր ուսերին կրելուև Նրա սպասավորությունը կատարելու, ուստի կյանքը, որը մարմնացած Աստված է ապրում Իր սպասավորության ընթացքում, ունի և՛ մարդկայնություն, և՛ ավարտուն աստվածայնություն։ Եթե Իր ծննդյան պահից սկսած` Աստծու մարմնացած մսեղին պաշտոնապես սկսեր Իր սպասավորությունը, և Նրա արած ամեն բան ներառեր գերբնական նշաններ ցույց տալը և հրաշքներ գործելը, այդժամ Նա չէր ունենա մարմնական էություն։ Ուստի Նրա մարդկայնությունը գոյություն ունի՝ հանուն Նրա մարմնական էության. չի կարող լինել մարմին՝ առանց մարդկայնության, և որևէ անձ՝ առանց մարդկայնության, մարդ արարած չէ։ Այս կերպ Աստծու մսեղիի մարդկայնությունն Աստծու մարմնացած մսեղիի բնորոշ հատկանիշն է։ «Երբ Աստված մսեղի է դառնում, Նա միայն աստվածայնություն է ունենում և ոչ մարդկայնություն» ասելը աստվածանարգություն է, քանզի այս հայտարարությունը պարզապես անհիմն է և խախտում է մարմնացման սկզբունքը։ Նույնիսկ երբ Նա սկսում է կատարել Իր սպասավորությունը, Նա շարունակում է ապրել Իր աստվածայնության մեջ՝ մարդկային արտաքին պատյանում, երբ անում է Իր աշխատանքը. պարզապես այդ ժամանակ Նրա մարդկայնությունը ծառայում է Նրա աստվածայնությանը բնականոն մսեղիում աշխատանքը կատարելը թույլատրելու միակ նպատակին։ Այսպիսով՝ աշխատանքի գործակալը Նրա մարդկայնության մեջ բնակվող աստվածայնությունն է։ Նրա աստվածայնությունը, այլ ոչ թե մարդկայնությունն է աշխատանքը անում, սակայն այս աստվածայնությունը թաքնված է Նրա մարդկայնության ներսում. ըստ էության՝ Նրա աշխատանքը դեռ անում է Նրա ամբողջական աստվածայնությունը, ոչ թե Նրա մարդկայնությունը։ Սակայն Նրա աշխատանքը կատարողը Նրա մարմինն է։ Ինչ-որ մեկը կարող է ասել, թե Նա մարդ է և Աստված, քանի որ Աստված դառնում է մսեղիի մեջ բնակվող Աստված. Նա ունի մարդկային տեսք և մարդկային էություն, և նույնիսկ ավելին՝ Նա ունի Աստծու էությունը։ Քանի որ Նա մարդ արարած է՝ Աստծու էությամբ, Նա վեր է բոլոր արարված մարդկանցից, վեր ցանկացած անձից, ով կարող է կատարել Աստծու աշխատանքը։ Եվ այսպես, բոլոր նրանցից, ովքեր Նրան նմանվող մարդկային կերպարանք ունեն, նրանցից, ովքեր մարդկայնություն ունեն, միայն Նա Ինքն է մարմնացյալ Աստված․ մնացածն արարված մարդիկ են։ Չնայած նրանք բոլորն ունեն մարդկայնություն, արարված մարդիկ բացի մարդկայնությունից ոչինչ չունեն, սակայն մարմնացյալ Աստված տարբեր է. Իր մարմնում Նա ոչ միայն մարդկայնություն է կրում, այլ նաև ինչն ամենակարևորն է՝ աստվածայնություն։ Նրա մարդկայնությունը տեսանելի է Նրա մարմնի արտաքին տեսքում և Նրա առօրյայում, սակայն Նրա աստվածայնությունը դժվարընկալելի է։ Քանզի Նրա աստվածայնությունն արտահայտվում է, երբ Նա ունենում է նաև մարդկայնություն, և այնքան գերբնական չէ, որքան մարդիկ են պատկերացնում․ մարդկանց համար չափազանց դժվար է այն տեսնելը։ Նույնիսկ այսօր մարդիկ ծայրահեղ դժվարությամբ են ընկալում, թե կոնկրետ ինչպիսին է մարմնացած Աստծու էությունը։ Նույնիսկ դրա մասին այսքան շատ խոսքեր ասելուցս հետո ենթադրում եմ, որ դա դեռևս առեղծված է ձեզնից շատերի համար։ Իրականում այս հարցը շատ պարզ է. երբ Աստված մարմնանում է, Նրա էությունը դառնում է մարդկայնության և աստվածայնության համադրություն։ Այս համադրության անունն է Ինքն Աստված՝ Ինքն Աստված երկրի վրա։

Կյանքը, որ Հիսուսն ապրեց երկրի վրա, մսեղիի բնականոն կյանք էր։ Նա ապրեց Իր մսեղիի բնականոն մարդկայնության մեջ։ Նրա իշխանությունը՝ կատարելու Իր գործը և ասելու Իր խոսքը կամ բժշկելու հիվանդներին և հանելու դևերին, անելու նման արտասովոր բաներ, ըստ էության չդրսևորվեց, մինչև Նա չսկսեց Իր սպասավորությունը։ Նրա կյանքը նախքան քսանինը տարեկանը՝ նախքան Իր սպասավորությունը կատարելը, բավարար ապացույց էր, որ Նա պարզապես բնականոն մսեղավոր մարմին էր։ Քանի որ Նա բնականոն մսեղավոր մարմին էր և որովհետև դեռ չէր սկսել կատարել Իր սպասավորությունը, մարդիկ Նրա մեջ ոչ մի աստվածային բան չէին տեսնում, չէին տեսնում ավելին, քան բնականոն մարդ արարածի, սովորական մարդու․ ճիշտ ինչպես այդ ժամանակ ոմանք հավատում էին, որ Նա Հովսեփի որդին է։ Մարդիկ կարծում էին, թե Նա սովորական մարդու որդի է, նրանք ոչ մի կերպ չէին կարող ասել, որ Նա Աստծու մարմնացած մսեղին է․ նույնիսկ, երբ Իր սպասավորությունը կատարելու ընթացքում Նա բազում նշաններ ցույց տվեց, մարդկանց մեծ մասը, միևնույն է, ասում էր, որ Նա Հովսեփի որդին է, քանզի Նա Քրիստոսն էր՝ բնականոն մարդկայնության արտաքին պատյանով։ Նրա բնականոն մարդկայնությունը և Նրա գործը գոյություն ունեին առաջին մարմնացման նշանակությունն իրագործելու համար՝ ապացուցելու, որ Աստված ամբողջովին մսեղիով է եկել, որ Նա դարձել է միանգամայն սովորական մարդ։ Այն, որ Նա բնականոն մարդկայնություն ուներ նախքան Իր գործն սկսելը, ապացույց էր, որ Նա սովորական մսեղի էր, և այն, որ Նա դրանից հետո գործեց, նույնպես ապացուցեց, որ Նա սովորական մսեղի էր, քանզի բնականոն մարդկայնության մսեղիի մեջ էր, որ Նա նշաններ ցույց տվեց ու հրաշքներ կատարեց, բժշկեց հիվանդներին և դևերին հանեց։ Պատճառը, որ Նա կարող էր նշաններ գործել, այն էր, որ Նրա մսեղին կրում էր Աստծու իշխանությունը, այն մսեղին էր, որով զգեստավորված էր Աստծու Հոգին։ Նա տիրապետում էր այս իշխանությանն Աստծու Հոգու շնորհիվ, և դա չէր նշանակում, որ Նա մսեղի չէր։ Հիվանդներին բժշկելը և դևերին հանելն այն գործն էր, որը Նա պետք է կատարեր Իր սպասավորության մեջ․ դա Նրա մարդկայնության մեջ թաքնված Նրա աստվածայնության արտահայտությունն էր, և անկախ նրանից, թե ինչ նշաններ Նա ցույց տվեց կամ ինչպես ցուցադրեց Իր իշխանությունը, Նա շարունակում էր ապրել բնականոն մարդկայնության մեջ և դեռևս բնականոն մսեղի էր։ Ընդհուպ մինչև այն պահը, երբ Նա հարություն առավ խաչի վրա մահանալուց հետո, Նա բնակվում էր բնականոն մսեղիի մեջ։ Շնորհք պարգևելը, հիվանդներին բժշկելը և դևերին հանելը Նրա սպասավորության մի մասն էին․ դրանք բոլորը գործ էին, որը Նա կատարում էր Իր բնականոն մսեղիում։ Նախքան խաչի մոտ գնալը Նա երբեք չհեռացավ Իր բնականոն մարդկային մսեղիից՝ անկախ նրանից, թե ինչ էր անում։ Նա Ինքն Աստված էր, որը կատարում էր Աստծու իսկ գործը, սակայն քանի որ Նա Աստծու մարմնացած մսեղին էր, Նա սնունդ էր ուտում և հագուստ էր կրում, ուներ բնականոն մարդկային կարիքներ, բնականոն մարդկային ողջամտություն և բնականոն մարդկային միտք։ Այս ամենն ապացույց էր, որ Նա բնականոն մարդ էր, ինչն ապացուցում էր, որ Աստծու մարմնացած մսեղին բնականոն մարդկայնությամբ մսեղի էր և ոչ գերբնական։ Նրա գործն Աստծու առաջին մարմնացման աշխատանքն ավարտելն էր, այն սպասավորությունն իրագործելը, որն Աստված Իր առաջին մարմնացման ժամանակ պետք է կատարեր։ Մարմնացման նշանակությունն այն է, որ սովորական, բնականոն մարդը կատարում է Իր՝ Աստծու գործը, այսինքն՝ Աստված Իր աստվածային գործը կատարում է մարդկայնության մեջ և դրանով իսկ պարտության է մատնում Սատանային։ Մարմնացում նշանակում է, որ Աստծու Հոգին դառնում է մսեղի, այսինքն՝ Աստված դառնում է մսեղի․ այն գործը, որը մսեղին անում է, Հոգու գործն է, որն իրականանում է մսեղիում, արտահայտվում մսեղիի կողմից։ Ոչ ոք, բացի Աստծու մսեղիից, չի կարող իրագործել մարմնացած Աստծու սպասավորությունը, այսինքն՝ միայն Աստծու մարմնացած մսեղին՝ այս բնականոն մարդը, կարող է արտահայտել աստվածային գործը։ Ոչ մի մարդ չի կարող զբաղեցնել Նրա տեղն այս հարցում։ Եթե Իր առաջին գալստյան ժամանակ՝ մինչև քսանինը տարեկանը, Աստված չունենար բնականոն մարդկայնություն, եթե ծնվելուն պես Նա կարողանար նշաններ ցույց տալ ու հրաշքներ գործել, եթե խոսել սովորելուն պես կարողանար խոսել երկնքի լեզվով, եթե ծննդյան պահից կարողանար ըմբռնել բոլոր աշխարհիկ հարցերը, տեսնել յուրաքանչյուր մարդու մտքերը և այն, ինչ թաքնված է նրանց սրտում, ապա նման անձը չէր կարող կոչվել բնականոն մարդ արարած, և նման մսեղին չէր կարող կոչվել մարդկային մսեղի։ Եթե Քրիստոսի պարագայում այդպես լիներ, ապա Աստծու մարմնացման իմաստն ու էությունը կկորչեին։ Այն, որ Նա ունի բնականոն մարդկայնություն, ապացուցում է, որ Նա մսեղիում մարմնացած Աստված է։ Փաստը, որ Նա անցնում է մարդկային աճի բնականոն գործընթացով, առավել ևս ցույց է տալիս, որ Նա բնականոն մսեղի է։ Ավելին՝ եթե սրան գումարում ենք Նրա գործը, այս ամենը բավարար է՝ ապացուցելու, որ Նա Աստծու Խոսքն է, Աստծու Հոգին՝ մսեղի դարձած։ Աստված մսեղի է դառնում Իր գործի կարիքներից ելնելով․ այլ կերպ ասած՝ աշխատանքի այս փուլը պետք է արվի մսեղիում, ինչը նշանակում է, որ այն պետք է կատարվի բնականոն մարդկայնության մեջ։ Սա է «Ճանապարհի՝ մսեղի դառնալու», «Խոսքի՝ մսեղիում հայտնվելու» նախապայմանը, և սա է Աստծու երկու մարմնացումների իրական պատմությունը։ Մարդիկ գուցե հավատան, որ Հիսուսն Իր ողջ կյանքի ընթացքում նշաններ է կատարել, և որ ընդհուպ մինչև երկրի վրա Իր գործի ավարտը Նա բնականոն մարդկայնության որևէ նշան ցույց չի տվել, չի ունեցել բնականոն մարդկային կարիքներ, թուլություններ կամ մարդկային զգացմունքներ, կենսական առաջնային պահանջներ չի ունեցելև բնականոն մարդկային մտքեր չի տածել։ Նրանք պատկերացնում են, որ Նա ունի միայն գերմարդկային միտք, անդրանցական մարդկայնություն։ Նրանք կարծում են՝ քանի որ Նա Աստված է, չպետք է մտածի և ապրի բնականոն մարդկանց պես, որ միայն բնականոն մարդը, իսկական մարդ արարածը կարող է ունենալ բնականոն մարդկային մտքեր և ապրել բնականոն մարդկային կյանքով։ Այս ամենը մարդկային գաղափարներ և պատկերացումներ են, և այս պատկերացումները հակասում են Աստծու գործի սկզբնական մտադրություններին։ Բնականոն մարդկային մտածողությունը բնականոն մարդկային ողջամտության և բնականոն մարդկայնության նեցուկն է։ Միայն բնականոն մարդկայնությունը կարող է նեցուկ լինել մսեղիի բնականոն գործառույթներին, և միայն մսեղիի բնականոն գործառույթները կարող են ապահովել, որ մսեղիի կյանքի բոլոր մասերը բնականոն լինեն։ Միայն նման մսեղիում գործելով Աստված կարող է իրականացնել Իր մարմնացման նպատակը։ Եթե մարմնացյալ Աստված ունենար միայն մսեղիի արտաքին պատյան, բայց զուրկ լիներ բնականոն մարդկային մտքերից, ապա այս մսեղին չէր ունենա մարդկային ողջամտություն, առավել ևս՝ իսկական մարդկայնություն։ Ինչպե՞ս կարող էր նման մսեղին՝ առանց մարդկայնության, իրագործել այն սպասավորությունը, որը մարմնացած Աստված պետք է կատարեր։ Բնականոն միտքը պահպանում է մարդկային կյանքի բոլոր կողմերը․ առանց բնականոն մտքի՝ անհատը մարդ չէր լինի։ Այլ կերպ ասած՝ մարդը, որը չունի բնականոն մտքեր, հոգեկան հիվանդ է, և Քրիստոսը, որը չունի մարդկայնություն, այլ միայն աստվածայնություն, չի կարող համարվել Աստծու մարմնացած մսեղի։ Այսպիսով, ինչպե՞ս կարող էր Աստծու մարմնացած մսեղին չունենալ բնականոն մարդկայնություն։ Մի՞թե աստվածանարգություն չէ ասելը, որ Քրիստոսը մարդկայնություն չունի։ Բոլոր գործունեությունները, որոնցում ներգրավվում են բնականոն մարդիկ, հիմնվում են բնականոն մարդկային մտքի գործելու վրա։ Առանց դրա՝ մարդիկ դեմ կգնային բնական կարգին․ նրանք նույնիսկ ի վիճակի չէին լինի տարբերելու սևն ու սպիտակը, բարին ու չարը, ինչպես նաև չէին ունենա մարդկային էթիկա ու բարոյական սկզբունքներ։ Նմանապես, եթե մարմնացած Աստված չմտածեր բնականոն մարդու պես, ապա Նա չէր լինի իսկական մսեղի, բնականոն մսեղի։ Նման չմտածող մսեղին բացարձակապես ի վիճակի չէր լինի իր ուսերին կրելու աստվածային գործը։ Նա ի վիճակի չէր լինի բնականոն կերպով ներգրավվելու բնականոն մսեղիի գործունեությունների մեջ, առավել ևս՝ մարդկանց հետ միասին ապրել երկրի վրա։ Եվ այսպես, Աստծու մարմնացման նշանակությունը և Աստծու՝ մսեղիով գալու բուն էությունը կկորչեին։ Մարմնացած Աստծու մարդկայնությունը գոյություն ունի՝ մսեղիում բնականոն աստվածային գործը պահպանելու համար։ Նրա բնականոն մարդկային մտածողությունը Նրա բնականոն մարդկայնության նեցուկն է և աջակցում է Նրա բոլոր բնականոն մարմնական գործունեություններին։ Կարելի է ասել, որ Նրա բնականոն մարդկային մտածողությունը գոյություն ունի՝ մսեղիում Աստծու ողջ գործը պահպանելու համար։ Եթե այս մսեղին չունենար բնականոն մարդկային միտք, ապա Աստված չէր կարող գործել մսեղիում, և այն, ինչ Նա կարիք ունի անելու մսեղիում, երբեք չէր իրագործվի։ Թեև մարմնացած Աստված ունի բնականոն մարդկային միտք, մարդկային միտքը չի խառնել Նրա գործը։ Նա ստանձնում է գործը բնականոն միտք ունեցող մարդկայնության մեջ՝ միտք ունեցող մարդկայնություն ունենալու նախապայմանով, ոչ թե բնականոն մարդկային մտքի գործադրմամբ։ Անկախ նրանից, թե որքան վեհ են Նրա մսեղիի մտքերը, Նրա գործը փչացած չէ տրամաբանությամբ կամ մտածողությամբ։ Այլ կերպ ասած՝ Նրա գործը չի հղացվում Նրա մսեղիի մտքով, այլ Նրա մարդկայնության մեջ աստվածային գործի ուղղակի արտահայտությունն է։ Նրա ողջ գործն այն սպասավորությունն է, որը Նա պետք է իրագործի, և դրանից ոչինչ չի հղացվում Նրա ուղեղով։ Օրինակ՝ հիվանդներին բժշկելը, դևերին հանելը և խաչելությունը Նրա մարդկային մտքի արգասիքները չէին և չէին կարող իրագործվել մարդկային միտք ունեցող որևէ մարդու կողմից։ Նմանապես, այսօրվա նվաճման գործը սպասավորություն է, որը պետք է կատարվի մարմնացած Աստծու կողմից, բայց դա անձի կամքը չէ, դա այն գործն է, որը Նրա աստվածայնությունը պետք է անի, գործ, որին մսից ու արյունից ոչ մի մարդ արարած ունակ չէ։ Ուստի, մարմնացած Աստված պետք է ունենա բնականոն մարդկային միտք, բնականոն մարդկայնություն, որովհետև Նա պետք է կատարի Իր գործը բնականոն միտք ունեցող մարդկության մեջ։ Սա է մարմնացած Աստծու գործի էությունը, մարմնացած Աստծու բուն էությունը։

Նախքան գործը կատարելը՝ Հիսուսը պարզապես ապրում էր Իր բնականոն մարդկայնության մեջ։ Ոչ ոք չէր կարող ասել, որ Նա Աստված է, ոչ ոք չհայտնաբերեց, որ Նա մարմնացած Աստվածն է․ մարդիկ պարզապես ճանաչում էին Նրան որպես ծայրաստիճան սովորական մի մարդու։ Նրա բնականոն մարդկայնությունը, որն այնքան սովորական էր, որքան հնարավոր էր, ապացույց էր, որ Աստված մարմնացել է մսեղիում, և որ Շնորհքի դարաշրջանը մարմնացած Աստծու գործի դարաշրջանն էր, ոչ թե Հոգու գործի դարաշրջանը։ Դա ապացույց էր, որ Աստծու Հոգին ամբողջովին իրականացել է մսեղիում, որ Աստծու մարմնացման դարաշրջանում Նրա մսեղին կատարելու էր Հոգու ողջ գործը։ Բնականոն մարդկայնությամբ Քրիստոսն այն մսեղին է, որում իրականանում է Հոգին, և օժտված է բնականոն մարդկայնությամբ, բնականոն ողջամտությամբ ու մարդկային մտքով։ «Իրականանալ» նշանակում է Աստծու՝ մարդ դառնալը, Հոգու՝ մսեղի դառնալը. ավելի պարզ ասած՝ դա այն է, երբ Աստված Ինքը բնակվում է բնականոն մարդկայնությամբ մսեղիի մեջ և դրա միջոցով արտահայտում Իր աստվածային գործը. սա է նշանակում իրականանալ կամ մարմնանալ։ Իր առաջին մարմնացման ժամանակ Աստծուն անհրաժեշտ էր բժշկել հիվանդներին և դևերին հանել, որովհետև Նրա գործը փրկագնելն էր։ Ողջ մարդկային ցեղը փրկագնելու համար Նա պետք է լիներ ողորմած և համբերատար։ Այն գործը, որը Նա արեց նախքան խաչվելը, հիվանդներին բժշկելն ու դևերին հանելն էր, ինչը կանխանշեց Նրա՝ մարդուն փրկելը մեղքից և կեղտից։ Քանի որ դա Շնորհքի դարաշրջանն էր, Նրան անհրաժեշտ էր բժշկել հիվանդներին՝ դրանով իսկ ցույց տալով նշաններ և հրաշքներ, որոնք ներկայացնում էին շնորհքն այդ դարաշրջանում, քանզի Շնորհքի դարաշրջանը կենտրոնացած էր շնորհք պարգևելու շուրջը. խաղաղությունը, ուրախությունը և նյութական օրհնությունները Շնորհքի դարաշրջանի և այն ժամանակ Հիսուսի հանդեպ մարդկանց հավատի նշաններն էին։ Այսինքն՝ հիվանդներին բժշկելը, դևերին հանելը և շնորհք պարգևելը Հիսուսի մսեղիի բնազդային կարողություններն էին Շնորհքի դարաշրջանում, դրանք այն գործն էին, որ Հոգին իրականացրեց մսեղիում։ Բայց մինչ Նա կատարում էր նման գործ, ապրում էր մսեղիում և չէր գերազանցում մսեղին։ Անկախ նրանից, թե բժշկելու ինչ գործողություններ էր կատարում, Նա շարունակում էր ունենալ բնականոն մարդկայնություն, շարունակում էր ապրել բնականոն մարդկային կյանքով։ Պատճառը, որ Ես ասում եմ, թե Աստծու մարմնացման դարաշրջանում մսեղին կատարեց Հոգու ողջ գործը, այն է, որ անկախ նրանից՝ ինչ գործ էր անում, Նա դա անում էր մսեղիում։ Բայց Նրա գործի պատճառով մարդիկ չէին համարում, որ Նրա մսեղին ունի ամբողջովին մարմնական էություն, քանզի այս մսեղին կարող էր նշաններ գործել և որոշակի հատուկ պահերի անել բաներ, որոնք գերազանցում էին մսեղին։ Իհարկե, այս բոլոր իրադարձությունները տեղի ունեցան այն բանից հետո, երբ Նա սկսեց Իր սպասավորությունը, ինչպես, օրինակ՝ քառասուն օր փորձվելը կամ լեռան վրա պայծառակերպվելը։ Այսպիսով՝ Հիսուսի պարագայում Աստծու մարմնացման նշանակությունն ավարտուն չդարձավ, այլ միայն մասամբ իրագործվեց։ Այն կյանքը, որ Նա ապրեց մսեղիում՝ նախքան Իր գործն սկսելը, միանգամայն բնականոն էր բոլոր առումներով։ Գործն սկսելուց հետո Նա պահպանեց Իր մսեղիի միայն արտաքին պատյանը։ Քանի որ Նրա գործն աստվածայնության արտահայտություն էր, այն գերազանցում էր մսեղիի բնականոն գործառույթները։ Ի վերջո Աստծու մարմնացած մսեղին տարբերվում էր մսից ու արյունից մարդ արարածներից։ Իհարկե, Իր առօրյա կյանքում Նա պահանջում էր սնունդ, հագուստ, քուն և կացարան։ Նրա առօրեական անհրաժեշտությունները բնականոն էին բոլոր առումներով, և Նա ուներ բնականոն մարդ արարածի ողջամտություն ումտածում էր բնականոն մարդ արարածի պես։ Մարդիկ, միևնույն է, Նրան համարում էին բնականոն մարդ՝ հաշվի չառնելով այն, որ Նրա կատարած գործը խորապես գերբնական էր։ Իրականում, անկախ նրանից, թե ինչ էր անում, Նա ապրում էր սովորական և բնականոն մարդկայնության մեջ ու որքան ավելի շատ ժամանակ էր գործ կատարում, այնքան ավելի բնականոն էր Նրա ողջամտությունը, և այնքան ավելի պարզ էին Նրա մտքերը. Նրա ողջամտությունն ու մտքերը գերազանցում էին ցանկացած բնականոն մարդու ողջամտությունն ու մտքերը։ Մարմնացյալ Աստծուն անհրաժեշտ էր ունենալ ճիշտ այս տեսակ մտածողություն և ողջամտություն, քանզի աստվածային գործը պետք է արտահայտվեր մի մսեղիով, որի ողջամտությունն այնքան բնականոն էր, որքան հնարավոր էր, և որի մտքերը ծայրաստիճան պարզ էին. միայն այս կերպ Նրա մսեղին կարող էր արտահայտել աստվածային գործը։ Հիսուսը երկրի վրա ապրեց երեսուներեք ու կես տարի, որի ողջ ընթացքում Նա պահպանեց Իր բնականոն մարդկայնությունը, բայց Իր երեք ու կես տարվա սպասավորության ընթացքում Իր գործի պատճառով մարդիկ կարծում էին, որ Նա շատ անդրանցական է, որ Նա շատ ավելի գերբնական է, քան նախկինում։ Իրականում Հիսուսի բնականոն մարդկայնությունն անփոփոխ մնաց՝ նախքան Իր սպասավորությունն սկսելը և դրանից հետո. Նրա մարդկայնությունը նույնն էր ողջ ընթացքում, բայց Իր սպասավորությունն սկսելուց առաջ և հետո եղած տարբերության պատճառով Նրա մսեղիի վերաբերյալ երկու տարբեր տեսակետ ի հայտ եկավ։ Անկախ նրանից, թե ինչ էին մտածում մարդիկ, մարմնացած Աստված ողջ ընթացքում պահպանեց Իր սկզբնական, բնականոն մարդկայնությունը, քանզի Աստծու մարմնացման պատճառով էր, որ Նա ապրում էր մսեղիում, այն մսեղիում, որն ուներ բնականոն մարդկայնություն։ Անկախ նրանից՝ Նա կատարում էր Իր սպասավորությունը, թե ոչ, Նրա մսեղիի բնականոն մարդկայնությունը չէր կարող ջնջվել, քանզի մարդկայնությունը մսեղիի բուն էությունն է։ Նախքան Իր սպասավորությունը կատարելը՝ Հիսուսի մսեղին ամբողջովին բնականոն էր՝ ներգրավվելով մարդկային բոլոր սովորական գործունեություններում. Նա ամենևին գերբնական չէր երևում, ոչ մի նշան ցույց չէր տալիս։ Այն ժամանակ Նա պարզապես շատ հասարակ մի մարդ էր, որը պաշտում էր Աստծուն, թեև Նրա ձգտումն ավելի ազնիվ էր, ավելի անկեղծ, քան որևէ մեկինը։ Այսպես էր դրսևորվում Նրա մարդկայնությունը, որն այնքան բնականոն էր, որքան հնարավոր էր։ Քանի որ Նա ընդհանրապես ոչ մի գործ չէր անում՝ նախքան Իր սպասավորությունը ստանձնելը, ոչ ոք տեղյակ չէր Նրա ինքնությանը, ոչ ոք չէր կարող ասել, որ Նրա մսեղին տարբերվում է մյուս բոլորից, քանզի Նա նույնիսկ մեկ նշան ցույց չտվեց, Աստծու սեփական գործից մի փոքր մաս անգամ չկատարեց։ Սակայն Իր սպասավորությունը կատարելն սկսելուց հետո Նա պահպանեց բնականոն մարդկայնության արտաքին պատյանը և շարունակում էր ապրել բնականոն մարդկային ողջամտությամբ, բայց քանի որ սկսել էր կատարել Իր՝ Աստծու գործը, հանձն առնել Քրիստոսի սպասավորությունը և անել գործ, որին մահկանացու էակները, մսից ու արյունից մարդ արարածներն ունակ չէին, մարդիկ ենթադրեցին, որ Նա չունի բնականոն մարդկայնություն և ամբողջովին բնականոն մսեղի չէ, այլ անկատար մսեղի է։ Նրա կատարած գործի պատճառով մարդիկ ասում էին, որ Նա Աստված է մսեղիում, որը չունի բնականոն մարդկայնություն։ Նման հասկացողությունը թյուր է, քանզի մարդիկ չէին ընկալել Աստծու մարմնացման նշանակությունը։ Այս թյուր հասկացողությունն առաջացավ այն փաստից, որ մսեղիում Աստծու կողմից արտահայտված գործն աստվածային գործ էր՝ արտահայտված մի մսեղիում, որն ուներ բնականոն մարդկայնություն։ Աստված զգեստավորված էր մսեղիով, Նա բնակվում էր մսեղիի մեջ, և Նրա գործը Նրա մարդկայնության մեջ խրթին դարձրեց Նրա մարդկայնության բնականոնությունը։ Այս պատճառով մարդիկ կարծում էին, որ Աստված չունի մարդկայնություն, այլ միայն աստվածայնություն ունի։

Աստված Իր առաջին մարմնացման ժամանակ չավարտեց մարմնացման գործը. Նա միայն ավարտեց այն գործի առաջին քայլը, որն Աստված մսեղիում պետք է կատարեր։ Այսպիսով՝ մարմնացման գործն ավարտելու համար Աստված կրկին վերադարձել է մսեղի՝ կյանքով արտահայտելով մսեղիի ողջ բնականոնությունն ու գործնականությունը, այսինքն՝ այնպես անելով, որ Աստծու Ճանապարհը դրսևորվի մսեղիում, որն այնքան բնականոն և սովորական է, որքան հնարավոր է՝ դրանով իսկ եզրափակելով այն գործը, որը Նա դեռ պետք է ավարտի մսեղիում։ Երկրորդ մարմնացած մսեղին ունի նույն էությունը, ինչ առաջինը, բայց Նա է՛լ ավելի գործնական է, է՛լ ավելի բնականոն, քան առաջինը։ Որպես հետևանք՝ այն տառապանքը, որը կրում է երկրորդ մարմնացած մսեղին, ավելի մեծ է, քան առաջինինը, բայց այս տառապանքը մսեղիում Նրա սպասավորության արդյունքն է, ինչը նման չէ ապականված մարդու տառապանքին։ Այն նաև բխում է Նրա մսեղիի բնականոնությունից և գործնականությունից։ Քանի որ Նա Իր սպասավորությունը կատարում է մի մսեղիում, որն ունի առավելագույն բնականոնություն և գործնականություն, մսեղին պետք է մեծ տառապանք կրի։ Որքան ավելի բնականոն և գործնական է այս մսեղին, այնքան ավելի շատ Նա կտառապի Իր սպասավորությունը կատարելիս։ Աստծու գործն արտահայտվում է շատ հասարակ մսեղիում՝ առանց բացարձակապես որևէ գերբնականության։ Քանի որ Նրա մսեղին բնականոն է և պետք է նաև Իր ուսերին կրի մարդուն փրկելու գործը, Նա տառապում է է՛լ ավելի մեծ չափով, քան կտառապեր գերբնական մսեղին, և այս ողջ տառապանքը բխում է Նրա մսեղիի գործնականությունից ու բնականոնությունից։ Մարմնացած մսեղիի էությունը կարելի է տեսնել այն տառապանքից, որը կրել են երկու մարմնացած մսեղիներն Իրենց սպասավորությունները կատարելիս։ Որքան ավելի բնականոն է մսեղին, այնքան ավելի մեծ է տառապանքը, որը Նա պետք է կրի գործը ստանձնելիս. որքան ավելի գործնական է գործը ստանձնող մսեղին, այնքան ավելի ուժեղ են դառնում մարդկանց պատկերացումները, և այնքան ավելի մեծ է ռիսկը, որին Նա դիմում է։ Եվ այնուամենայնիվ, որքան ավելի գործնական է մսեղին, ու որքան ավելի շատ է մսեղին ունենում բնականոն մարդ արարածի կարիքներն ու լիարժեք ողջամտությունը, այնքան ավելի ունակ է Նա Իր ուսերին կրելու Աստծու գործը մսեղիում։ Հիսուսը գամվեց խաչին մսեղիի միջոցով, և Նա ծառայեց որպես մեղքի զոհ մսեղիի միջոցով, այսինքն՝ բնականոն մարդկայնությամբ մսեղիի միջոցով էր, որ Նա պարտության մատնեց Սատանային և ամբողջովին փրկեց մարդուն խաչից։ Լիարժեք մսեղիի միջոցով է, որ երկրորդ մարմնացած Աստված կատարում է նվաճման գործը և պարտության մատնում Սատանային։ Միայն այն մսեղին, որն ամբողջովին բնականոն է և գործնական, կարող է կատարել նվաճման գործն իր լիակատար իմաստով և զորեղ վկայություն կրել։ Այսինքն՝ մարդու նվաճումն իր արդյունքին հասնում է մսեղիում Աստծու գործնականության և բնականոնության միջոցով, ոչ թե գերբնական հրաշքների և հայտնությունների։ Այս մարմնացած Աստծու կողմից կատարվող սպասավորությունը խոսելն է, և խոսելու միջոցով է, որ Նա նվաճում ու կատարելագործում է մարդուն. այլ կերպ ասած՝ Հոգու՝ մսեղիում իրականացած գործը խոսելն է, և մսեղիի աշխատանքը խոսելն է՝ դրանով իսկ հասնելով մարդկանց ամբողջովին նվաճելու, բացահայտելու, կատարելագործելու և դուրս թողնելու նպատակին։ Եվ այսպես, նվաճման գործի մեջ է, որ Աստծու գործը մսեղիում լիովին կիրագործվի։ Մարդու՝ առաջին անգամ կատարված մեղքերը քավելու գործը մարմնացման գործի միայն սկիզբն էր. միայն այն մսեղին, որը կատարում է նվաճման գործը, ավարտում է մարմնացման ողջ գործը։ Սեռով մեկն արական է, իսկ մյուսը՝ իգական՝ այսպիսով ամբողջացնելով Աստծու մարմնացման նշանակությունը և փարատելով Աստծու մասին մարդու պատկերացումները. Աստված կարող է դառնալ և՛ արական, և՛ իգական, ու, ըստ էության, մարմնացած Աստված անսեռ է։ Նա ստեղծեց և՛ տղամարդուն, և՛ կնոջը, ու Նրա համար սեռերի բաժանում չկա։ Գործի այս փուլում Աստված նշաններ և հրաշքներ չի գործում, որպեսզի գործն իր արդյունքներին հասնի խոսքերի միջոցով։ Ավելին, դրա պատճառն այն է, որ մարմնացած Աստծու գործն այս անգամ հիվանդներին բժշկելը և դևերին հանելը չէ, այլ խոսելով մարդուն նվաճելը, ինչը նշանակում է, որ Աստծու այս մարմնացած մսեղիի ունեցած բնազդային կարողությունները խոսքեր ասելն ու մարդուն նվաճելն են, ոչ թե հիվանդներին բժշկելն ու դևերին հանելը։ Նրա գործը բնականոն մարդկայնության մեջ ոչ թե նշաններ գործելն է, հիվանդներին բժշկելն ու դևերին հանելը, այլ խոսելը, ուստի և երկրորդ մարմնացած մսեղին մարդկանց շատ ավելի բնականոն է թվում, քան առաջինը։ Մարդկանց տեսանկյունից Աստված իսկապես մսեղի է դարձել։ Սակայն այս մարմնացած Աստված տարբերվում է մարմնացած Հիսուսից, և թեև Նրանք երկուսն էլ մարմնացած Աստված են, ամբողջովին նույնը չեն։ Հիսուսն ուներ բնականոն մարդկայնություն, սովորական մարդկայնություն, բայց Նրան ուղեկցում էին բազում նշաններ և հրաշքներ։ Այս մարմնացած Աստծու մեջ մարդկային աչքերը ոչ մի նշան կամ հրաշք չեն տեսնի՝ ո՛չ հիվանդներին բժշկել, ո՛չ դևերին հանել, ո՛չ ծովի վրայով քայլել, ո՛չ քառասուն օր ծոմ պահել… Նա չի անում նույն գործը, ինչ արեց Հիսուսը, ոչ թե այն պատճառով, որ, ըստ էության, Նրա մսեղին որևէ կերպ տարբերվում է Հիսուսի մսեղիից, այլ որովհետև հիվանդներին բժշկելը և դևերին հանելը Նրա սպասավորությունը չէ։ Նա չի տապալում Իր սեփական գործը, չի անհանգստացնում Իր իսկ գործը։ Քանի որ Նա նվաճում է մարդուն Իր գործնական խոսքերի միջոցով, նրան նշաններով հնազանդեցնելու կարիք չկա, և ուստի այս փուլը մարմնացման գործն ավարտելու համար է։ Մարմնացած Աստված, որին դու այսօր տեսնում ես, ամբողջովին մսեղի է, և Նրա մեջ ոչ մի գերբնական բան չկա։ Նա հիվանդանում է, ինչպես ուրիշներն են հիվանդանում, սննդի և հագուստի կարիք ունի ճիշտ այնպես, ինչպես ուրիշները. Նա ամբողջովին մսեղի է։ Եթե այս անգամ մարմնացած Աստված գերբնական նշաններ և հրաշքներ գործեր, եթե Նա բժշկեր հիվանդներին, հաներ դևերին կամ կարողանար մեկ խոսքով սպանել, ինչպե՞ս կարող էր իրականացվել նվաճման գործը։ Ինչպե՞ս կարող էր գործը տարածվել հեթանոս ազգերի մեջ։ Հիվանդներին բժշկելը և դևերին հանելը Շնորհքի դարաշրջանի գործն էր, դա փրկագնման գործի առաջին քայլն էր, և հիմա, երբ Աստված փրկել է մարդուն խաչից, Նա այլևս չի կատարում այդ գործը։ Եթե վերջին օրերին հայտնվեր Հիսուսի պես մի «Աստված», որը կբժշկեր հիվանդներին, կհաներ դևերին և կխաչվեր մարդու համար, այդ «Աստվածը», թեև կլիներ նույնական Աստվածաշնչում Աստծու նկարագրությանը և մարդու համար հեշտ ընդունելի, իր էությամբ չէր լինի այն մսեղին, որը կրում է Աստծու Հոգին, այլ այն, որը կրում է չար ոգին։ Քանզի Աստծու գործի սկզբունքն է երբեք չկրկնել այն, ինչը Նա արդեն ավարտել է։ Եվ այսպես, Աստծու երկրորդ մարմնացման գործը տարբերվում է առաջինի գործից։ Վերջին օրերին Աստված իրականացնում է նվաճման գործը սովորական, բնականոն մսեղիում. Նա չի բժշկում հիվանդներին, չի խաչվի մարդու համար, այլ պարզապես խոսքեր է ասում մսեղիում և նվաճում է մարդուն մսեղիում։ Միայն նման մսեղին է Աստծու մարմնացած մսեղին. միայն նման մսեղին կարող է ավարտել Աստծու գործը մսեղիում։

Անկախ նրանից՝ այս փուլում մարմնացած Աստված տառապանք է կրում, թե կատարում է Իր սպասավորությունը, Նա դա անում է մարմնացման իմաստն ավարտուն դարձնելու համար, քանզի սա Աստծու վերջին մարմնացումն է։ Աստված կարող է մարմնանալ միայն երկու անգամ։ Երրորդ անգամ չի կարող լինել։ Առաջին մարմնացած Աստվածն արական սեռի էր, երկրորդը՝ իգական, և այսպիսով՝ Աստծու մսեղիի պատկերն ամբողջանում է մարդու մտքում. ավելին, երկու մարմնացումներն արդեն ավարտել են Աստծու գործը մսեղիում։ Առաջին անգամ մարմնացած Աստված ուներ բնականոն մարդկայնություն՝ մարմնացման իմաստն ավարտելու համար։ Այս անգամ Նա նույնպես ունի բնականոն մարդկայնություն, բայց այս մարմնացման իմաստն այլ է. այն ավելի խորն է, և Նրա գործն ավելի խորիմաստ նշանակություն ունի։ Պատճառը, որ Աստված ևս մեկ անգամ մսեղի է դարձել, մարմնացման իմաստն ավարտելն է։ Երբ Աստված ամբողջովին ավարտած լինի Իր գործի այս փուլը, մարմնացման ողջ իմաստը, այսինքն՝ Աստծու գործը մսեղիում, կավարտվի, և այլևս անելու գործ չի լինի մսեղիում։ Սա նշանակում է, որ այսուհետ Աստված այլևս երբեք մսեղիով չի գա Իր գործն անելու համար։ Միայն մարդկությանը փրկելու և կատարելագործելու համար է Աստված կատարում մարմնացման գործը։ Այլ կերպ ասած՝ եթե հանուն գործի չլիներ, Աստված բացարձակապես հեշտությամբ չէր գա մսեղիով։ Մսեղիով գալով, որ գործի՝ Նա ցույց է տալիս Սատանային, որ Աստված մսեղի է, բնականոն մարդ, սովորական մարդ, և այնուամենայնիվ, Նա կարո՛ղ է հաղթել աշխարհին, հաղթել Սատանային, փրկագնել մարդկությանը և նվաճել մարդկությանը։ Սատանայի գործի նպատակը մարդկությանն ապականելն է, մինչդեռ Աստծու նպատակը մարդկությանը փրկելն է։ Սատանան մարդուն թակարդում է անհատակ անդունդի մեջ, մինչդեռ Աստված փրկում է նրան դրանից։ Սատանան ստիպում է բոլոր մարդկանց պաշտել իրեն, մինչդեռ Աստված դարձնում է նրանց Իր տիրակալության հպատակ, քանզի Նա Արարիչն է։ Աստծու երկու մարմնացման միջոցով է, որ ձեռք են բերվում այս ողջ գործի արդյունքները։ Ըստ էության՝ Նրա մսեղին մարդկայնության և աստվածայնության միությունն է և օժտված է բնականոն մարդկայնությամբ։ Այսպիսով՝ առանց Աստծու մարմնացած մսեղիի՝ Աստծու՝ մարդկությանը փրկելու գործը չէր կարող արդյունքների հասնել, և առանց Նրա մսեղիի բնականոն մարդկայնության՝ Նրա գործը մսեղիում դեռևս չէր կարող հասնել այս արդյունքներին։ Մարմնացած Աստծու էությունն այն է, որ Նա պետք է ունենա բնականոն մարդկայնություն. եթե այլ կերպ լիներ, դա դեմ կգնար Աստծու՝ մարմնանալու սկզբնական մտադրությանը։

Ինչո՞ւ եմ ասում, որ մարմնավորման իմաստը Հիսուսի աշխատանքի մեջ չամբողջացավ։ Որովհետև Ճանապարհն ամբողջությամբ մսեղի չդարձավ։ Այն, ինչ Հիսուսը կատարեց, Աստծու մարմնավոր աշխատանքի միայն մի մասն էր. Նա կատարեց միայն փրկագնման գործը և չկատարեց մարդու լիոակատար ձեռքբերման գործը։ Այդ պատճառով վերջին օրերին Աստված կրկին մարմնացել է։ Աշխատանքի այս փուլը նույնպես կատարվում է սովորական մարմնի մեջ. այն իրականացվում է բացարձակապես սովորական մարդու կողմից, որի մարդկայնությունն ամենևին էլ գերբնական չէ։ Այլ կերպ ասած՝ Աստված դարձել է լիարժեք մարդ. Նա մի անձ է, որի ինքնությունն Աստծունն է՝ լիարժեք մարդ, լիարժեք մարմին, ով կատարում է այդ աշխատանքը։ Մարդու աչքերը տեսնում են մի մսեղեն մարմին, որն ընդհանրապես գերբնական չէ՝ շատ սովորական մարդ, ով կարող է խոսել երկնքի լեզվով, չի ցուցադրում նշաններ, հրաշքներ չի գործում և առավել ևս մեծ ժողովասրահներում չի բացահայտում կրոնի իրական պատմությունը։ Մարդկանց համար երկրորդ մարմնացման աշխատանքն ամբողջովին տարբեր է թվում առաջինից, և թվում է՝ դրանք նույնիսկ որևէ ընդհանուր բան չունեն․ այս անգամ առաջինի աշխատանքից ոչինչ չի երևում։ Սակայն այն, որ երկրորդ մարմնացյալ մսեղիի գործը տարբերվում է առաջինից, չի ապացուցում, թե Նրանց աղբյուրը նույնը չէ։ Թե արդյոք Նրանց աղբյուրը նույնն է, կախված է ոչ թե մարմինների արտաքին տեսքից, այլ այն աշխատանքի բնույթից, որը Նրանք կատարում են։ Իր աշխատանքի երեք փուլի ընթացքում Աստված երկու անգամ է մարմնացել, և երկու անգամ էլ մարմնացյալ Աստծու աշխատանքը նոր դարաշրջան է բացել, նոր աշխատանք սկսել։ Այս մարմնացումները լրացնում են միմյանց։ Անհնար է, որ մարդու աչքը տեսնի, որ այս երկու մարմինն իրականում ծագում է միևնույն աղբյուրից։ Իհարկե, դա վեր է մարդու աչքի կամ մարդու մտքի կարողությունից։ Սակայն Իրենց էությամբ Նրանք նույնն են, որովհետև Նրանց աշխատանքը ծագում է նույն Հոգուց։ Թե արդյոք երկու մարմնացյալ մսեղին բխում է նույն աղբյուրից, չի կարելի դատել՝ ըստ այն ժամանակաշրջանի կամ վայրի, որտեղ Նրանք ծնվել են, կամ ըստ նման այլ գործոնների, այլ ըստ Նրանց միջոցով արտահայտված աստվածային գործի։ Երկրորդ մարմնացյալ մսեղին չի կատարում այն աշխատանքը, որը կատարել է Հիսուսը, որովհետև Աստծու աշխատանքը չի կառչում սովորույթներից, այլ ամեն անգամ բացում է նոր ճանապարհ։ Երկրորդ մարմնացյալ մսեղիի նպատակը մարդկանց մտքում առաջին մարմնի մասին տպավորությունը խորացնելը կամ ամրապնդելը չէ, այլ այն լրացնելն ու նրանց մտքում առաջին մսեղիի պատկերը բարելավելը, մարդու գիտելիքն Աստծու մասին խորացնելը, մարդկանց սրտերում գոյություն ունեցող բոլոր կարգավորումները խախտելը և նրանց սրտերից աստծու մասին բոլոր սխալ պատկերացումները ջնջելը։ Կարելի է ասել, որ Աստծու սեփական աշխատանքի ոչ մի առանձին փուլ չի կարող մարդուն տալ Նրա ամբողջական ճանաչումը. յուրաքանչյուրը տալիս է միայն մի մասը, ոչ թե ամբողջը։ Թեև Աստված լիովին արտահայտել է Իր խառնվածքը, մարդու սահմանափակ ըմբռնման կարողության պատճառով նրա գիտելիքն Աստծու մասին դեռևս անկատար է։ Մարդկային լեզվով անհնար է լիովին բացատրել Աստծու խառնվածքի ամբողջությունը։ Այդ դեպքում առավել ևս ինչպե՞ս կարող էր Նրա գործի մեկ փուլը լիովին արտահայտել Աստծուն։ Նա աշխատում է մարմնի մեջ՝ Իր բնականոն մարդկայնության քողի ներքո, և մարդը կարող է Նրան ճանաչել միայն Նրա աստվածայնության արտահայտությունների միջոցով, ոչ թե Նրա մարմնական պատյանով։ Աստված մսեղիով է գալիս, որպեսզի մարդը Նրան ճանաչի Իր տարբեր աշխատանքների միջոցով, և Նրա աշխատանքի երկու փուլ երբեք նույնը չի լինում։ Միայն այդ կերպ մարդը կարող է ամբողջական գիտելիք ունենալ Աստծու մարմնացյալ աշխատանքի մասին և այն չսահմանափակել որոշակի շրջանակով։ Թեև երկու մարմնացյալ մսեղիների աշխատանքները տարբեր են, մսեղիների էությունը և Նրանց աշխատանքի աղբյուրը նույնն են։ Պարզապես Նրանք գոյություն ունեն՝ աշխատանքի երկու տարբեր փուլ կատարելու համար և հայտնվում են երկու տարբեր ժամանակաշրջանում։ Անկախ ամեն ինչից՝ Աստծու մարմնացյալ մսեղիներն ունեն նույն էությունը և նույն ծագումը. սա մի բան է, որը ոչ ոք չի կարող ժխտել։


Աստծու գործը և մարդու կիրարկումը

Աստծու գործը մարդկանց մեջ մարդուց անբաժանելի է, քանզի մարդն է այս գործի առարկան և Աստծու ստեղծած միակ արարածը, որը կարող է Աստծու համար վկայություն կրել։ Մարդու կյանքը և մարդու բոլոր գործունեություններն անբաժանելի են Աստծուց, և բոլորը վերահսկվում են Աստծու ձեռքերով, և կարելի է նույնիսկ ասել, որ ոչ մի մարդ չի կարող Աստծուց անկախ գոյություն ունենալ։ Ոչ ոք չի կարող հերքել սա, քանզի փաստ է։ Այն ամենը, ինչ Աստված անում է, մարդկության օգուտի համար է և ուղղված է Սատանայի դավերի դեմ։ Այն ամենը, ինչի կարիքը մարդն ունի, գալիս է Աստծուց, և Աստված է մարդու կյանքի աղբյուրը։ Ուստի մարդը պարզապես անկարող է բաժանվել Աստծուց։ Ավելին՝ Աստված երբեք մարդուց բաժանվելու մտադրություն չի ունեցել։ Գործը, որն Աստված անում է, հանուն ողջ մարդկության է, և Նրա մտքերը միշտ բարի են։ Ուստի մարդու համար Աստծու գործը և Աստծու մտքերը (այսինքն՝ Աստծու մտադրությունները) երկուսն էլ «տեսիլքներ» են, որոնք մարդը պետք է ճանաչի։ Նման տեսիլքները նաև Աստծու կառավարումն են և գործ, որը մարդն ի վիճակի չէ անելու։ Մինչդեռ այն պահանջները, որոնք Աստված Իր գործի ընթացքում ներկայացնում է մարդուն, կոչվում են մարդու «կիրարկում»։ Տեսիլքները հենց Աստծու գործն են, կամ դրանք մարդկության համար Նրա մտադրություններն են, կամ Նրա գործի նպատակներն ու կարևորությունը։ Կարելի է նաև ասել, որ տեսիլքները կառավարման մի մասն են, քանզի այս կառավարումն Աստծու գործն է և ուղղված է մարդուն, ինչը նշանակում է, որ դա այն գործն է, որն Աստված անում է մարդկանց մեջ։ Այս գործն այն ապացույցն ու ճանապարհն է, որի միջոցով մարդը ճանաչում է Աստծուն, և այն չափազանց կարևոր է մարդու համար։ Եթե Աստծու գործի ճանաչողությանն ուշադրություն դարձնելու փոխարեն մարդիկ ուշադրություն դարձնեն միայն Աստծուն հավատալու վարդապետություններին կամ չնչին, անկարևոր մանրամասներին, ապա նրանք պարզապես չեն ճանաչի Աստծուն, առավել ևս Աստծու մտադրությունների համաձայն չեն լինի։ Աստծու այն գործը, որը չափազանց օգտակար է մարդու՝ Աստծուն ճանաչելուն, կոչվում է տեսիլքներ։ Այս տեսիլքներն Աստծու գործն են, Աստծու մտադրությունները և Աստծու գործի նպատակներն ու կարևորությունը, որոնք բոլորն օգուտ են մարդուն։ Կիրարկումը վերաբերում է նրան, ինչ պետք է արվի մարդու կողմից, թե ինչ պետք է արվի Աստծուն հետևող արարածների կողմից. այլ կերպ ասած՝ մարդու պարտավորությանը։ Այն, ինչ մարդը պետք է անի, մի բան չէ, որ մարդը հասկացել է հենց սկզբից, այլ այն պահանջներն են, որոնք Աստված Իր գործի ընթացքում ներկայացնում է մարդուն։ Այս պահանջներն Աստծու գործին համընթաց աստիճանաբար ավելի են խորանում ու բարձրանում։ Օրինակ՝ Օրենքի դարաշրջանում մարդը պետք է հետևեր օրենքին, իսկ Շնորհքի դարաշրջանում մարդը պետք է կրեր խաչը։ Թագավորության դարաշրջանն այլ է. մարդու հանդեպ պահանջներն ավելի բարձր են, քան Օրենքի դարաշրջանում և Շնորհքի դարաշրջանում էին։ Տեսիլքների բարձրանալուն զուգընթաց մարդու հանդեպ պահանջներն է՛լ ավելի են բարձրանում և դառնում են է՛լ ավելի հստակ ու գործնական։ Նմանապես, տեսիլքները նույնպես դառնում են ավելի ու ավելի գործնական։ Այս բազմաթիվ գործնական տեսիլքները ոչ միայն օգնում են մարդուն ավելի լավ հնազանդվելու Աստծուն, այլև ավելին, նպաստում են Աստծու մասին նրա ճանաչողությանը։

Նախորդ դարաշրջանների համեմատ՝ Թագավորության դարաշրջանի ընթացքում Աստծու գործն ավելի իրատեսական է, ավելի շատ է ուղղված մարդու էությանը և նրա բնավորության փոփոխություններին և ավելի ունակ է վկայելու հենց Աստծու մասին բոլոր նրանց, ովքեր հետևում են Նրան։ Այլ կերպ ասած՝ Թագավորության դարաշրջանում, երբ Նա գործում է, Աստված Իրեն ավելի շատ է ցույց տալիս մարդուն, քան անցյալում որևէ ժամանակ, ինչը նշանակում է, որ այն տեսիլքները, որոնք մարդը պետք է ճանաչի, ավելի բարձր են, քան նախորդ որևէ դարաշրջանում։ Քանի որ մարդկանց մեջ Աստծու գործը մտել է աննախադեպ տիրույթ, Թագավորության դարաշրջանում մարդու ճանաչած տեսիլքներն ամենաբարձրն են կառավարման ողջ գործի ընթացքում։ Աստծու գործը մտել է աննախադեպ տիրույթ, ուստի տեսիլքները, որը մարդը պետք է ճանաչի, դարձել են բոլոր տեսիլքներից ամենաբարձրը, և մարդու՝ դրան հաջորդող կիրարկումը նույնպես ավելի բարձր է, քան նախորդ որևէ դարաշրջանում, քանզի մարդու կիրարկումը փոխվում է տեսիլքներին համընթաց, և տեսիլքների կատարելությունը նկատի է առնում նաև մարդու հանդեպ պահանջների կատարելությունը։ Հենց որ Աստծու ողջ կառավարումը կանգ առնի, մարդու կիրարկումը նույնպես կդադարի, և առանց Աստծու գործի՝ մարդն այլ ընտրություն չի ունենա, քան պահել անցյալ ժամանակների կանոնները, հակառակ դեպքում պարզապես ոչ մի ճանապարհ չի ունենա։ Առանց նոր տեսիլքների՝ մարդը նոր կիրարկում չի ունենա։ Առանց լիարժեք տեսիլքների՝ մարդը կատարյալ կիրարկում չի ունենա. առանց ավելի բարձր տեսիլքների՝ մարդն ավելի բարձր կիրարկում չի ունենա։ Մարդու կիրարկումը փոխվում է Աստծու հետքերին համընթաց, և նմանապես, մարդու ճանաչողությունն ու փորձառությունը նույնպես փոխվում են Աստծու գործին համընթաց։ Անկախ նրանից, թե որքան ընդունակ է մարդը, նա դեռևս անբաժանելի է Աստծուց, և եթե Աստված թեկուզ մեկ ակնթարթ դադարեր գործելուց, մարդն անմիջապես կմեռներ Նրա բարկությունից։ Մարդը պարծենալու ոչինչ չունի, քանզի որքան էլ բարձր լինի մարդու ճանաչողությունն այսօր, որքան էլ խոր լինեն նրա փորձառությունները, նա անբաժանելի է Աստծու գործից. քանզի մարդու կիրարկումը և այն, ինչին նա պետք է ձգտի՝ Աստծուն հավատալիս, անբաժանելի են տեսիլքներից։ Աստծու գործի յուրաքանչյուր օրինակում կան տեսիլքներ, որոնք մարդը պետք է ճանաչի, և դրանց հետևելով՝ մարդուն համապատասխան պահանջներ են ներկայացվում։ Առանց այս տեսիլքների՝ որպես հիմքի, մարդը պարզապես անկարող կլիներ կիրարկել, և չէր էլ կարողանա աներեր կերպով հետևել Աստծուն։ Եթե մարդը չի ճանաչում Աստծուն կամ չի հասկանում Աստծու մտադրությունները, ապա այն ամենը, ինչ մարդն անում է, իզուր է և չի կարող արժանանալ Աստծու հավանությանը։ Որքան էլ առատ լինեն մարդու շնորհները, նա դեռևս չի կարող գործել առանց Աստծու գործի և Աստծու ուղղորդման։ Որքան էլ լավ կամ բազմաթիվ լինեն մարդու գործողությունները, դրանք դեռևս չեն կարող փոխարինել Աստծու գործին։ Եվ այսպես, ոչ մի պարագայում մարդու կիրարկումը չի կարող բաժանվել տեսիլքներից։ Նրանք, ովքեր բացարձակապես չեն ընդունում նոր տեսիլքները, նոր կիրարկում չունեն։ Նրանց կիրարկումը ոչ մի կապ չունի ճշմարտության հետ, որովհետև հետևում են կանոններին և պահում են մեռած օրենքը. նրանք ընդհանրապես չունեն նոր տեսիլքներ, և արդյունքում չունեն նոր դարաշրջանի կիրարկում։ Նրանք կորցրել են տեսիլքները, և դա անելով՝ կորցրել են նաև Սուրբ Հոգու գործն ու ճշմարտությունը։ Նրանք, ովքեր առանց ճշմարտության են, անհեթեթության զավակ են, Սատանայի մարմնավորումն են։ Անկախ նրանից, թե ինչպիսի մարդ է ինչ-որ մեկը, նա չի կարող լինել առանց Աստծու գործի տեսիլքների և չի կարող զուրկ լինել Սուրբ Հոգու ներկայությունից. հենց որ մարդը կորցնում է տեսիլքները, իսկույն իջնում է Հադես և ապրում խավարի մեջ։ Առանց տեսիլքների մարդիկ նրանք են, ովքեր շփոթված կերպով են հետևում Աստծուն, նրանք են, ովքեր զուրկ են Սուրբ Հոգու գործից և ապրում են դժոխքում։ Նման մարդիկ չեն ձգտում ճշմարտությանը, այլ փոխարենն Աստծու անունը կախում են ցուցանակի պես։ Նրանք, ովքեր չեն ճանաչում Սուրբ Հոգու գործը, ովքեր չեն ճանաչում մարմնացած Աստծուն, ովքեր ամբողջությամբ չեն ճանաչում Աստծու կառավարման երեք փուլերի գործը, չգիտեն տեսիլքները և առանց ճշմարտության են։ Եվ մի՞թե նրանք, ովքեր չունեն ճշմարտությունը, բոլորը չարագործներ չեն։ Նրանք, ովքեր պատրաստ են կիրարկելու ճշմարտությունը, ովքեր պատրաստ են ձգտելու Աստծու ճանաչողությանը և ովքեր իսկապես համագործակցում են Աստծու հետ, այն մարդիկ են, որոնց համար տեսիլքները որպես հիմք են գործում։ Նրանք արժանանում են Աստծու հավանությանը, որովհետև համագործակցում են Աստծու հետ, և հենց այս համագործակցությունն է, որ մարդը պետք է կիրարկի։

Տեսիլքների մեջ կիրարկման բազմաթիվ ուղիներ են պարունակվում։ Մարդու առջև դրված գործնական պահանջները նույնպես պարունակվում են տեսիլքներում, ինչպես և Աստծու գործը, որը մարդը պետք է ճանաչի։ Անցյալում տարբեր վայրերում անցկացվող հատուկ հավաքույթների կամ մեծ հավաքույթների ժամանակ խոսվում էր կիրարկման ուղու միայն մեկ տեսանկյան մասին։ Նման կիրարկումն այն էր, ինչ պետք է կիրարկվեր Շնորհքի դարաշրջանում և գրեթե ոչ մի կապ չուներ Աստծու ճանաչողության հետ, քանզի Շնորհքի դարաշրջանի տեսիլքը միայն Հիսուսի խաչելության տեսիլքն էր, և ավելի մեծ տեսիլքներ չկային։ Նախատեսված չէր, որ մարդն ավելին իմանա, քան խաչելության միջոցով մարդկությանը փրկագնելու Նրա գործի մասին, ուստի Շնորհքի դարաշրջանի ընթացքում չկային այլ տեսիլքներ, որոնք մարդը պետք է ճանաչեր։ Այսպիսով, մարդն Աստծու մասին միայն սահմանափակ ճանաչողություն ուներ, և բացի Հիսուսի գթասրտության ու ողորմության ճանաչողությունից՝ կային միայն մի քանի պարզ ու խղճուկ բաներ, որոնք նա պետք է կիրարկեր, բաներ, որոնք խիստ տարբերվում էին այսօրվանից։ Անցյալում, անկախ նրանից, թե ինչ ձևով էր անցկացվում նրա ժողովը, մարդն անկարող էր խոսել Աստծու աշխատանքի գործնական ճանաչողության մասին, առավել ևս ոչ ոք ի վիճակի չէր հստակ ասելու, թե որն էր կիրարկման ամենահարմար ուղին, որով մարդը պետք է մուտք գործեր։ Մարդը պարզապես մի քանի պարզ մանրամասներ էր ավելացնում հանդուրժողականության և համբերության հիմքին. նրա կիրարկման էության մեջ պարզապես ոչ մի փոփոխություն չկար, քանզի նույն դարաշրջանում Աստված ոչ մի նոր գործ չարեց, և միակ պահանջները, որ Նա ներկայացրեց մարդուն, հանդուրժողականությունն ու համբերությունն էին կամ խաչը կրելը. բացի նման կիրարկումներից՝ Հիսուսի խաչելությունից ավելի բարձր տեսիլքներ չկային։ Անցյալում այլ տեսիլքների մասին ոչ մի հիշատակվում չկար, որովհետև Աստված մեծ ծավալի գործ չէր անում, և որովհետև Նա միայն սահմանափակ պահանջներ էր ներկայացնում մարդուն։ Այսպիսով, անկախ նրանից, թե մարդն ինչ էր անում, անկարող էր անցնել այդ սահմանները։ Նա պարզապես կիրարկում էր մակերեսային, պարզ ձևով։ Այսօր Ես խոսում եմ ավելի շատ տեսիլքների մասին, որովհետև այսօր ավելի շատ գործ է արվել, գործ, որը մի քանի անգամ գերազանցում է Օրենքի դարաշրջանի և Շնորհքի դարաշրջանի գործին։ Մարդուն ներկայացվող պահանջները նույնպես մի քանի անգամ ավելի բարձր են, քան անցյալ դարաշրջաններում։ Եթե մարդն անկարող է լիովին ճանաչել նման գործը, ապա այն մեծ կարևորություն չի ունենա. կարելի է ասել, որ մարդը դժվարությամբ լիովին կճանաչի նման գործը, եթե իր ողջ կյանքի ջանքերը չնվիրի դրան։ Նվաճման գործում միայն կիրարկման ուղու մասին խոսելն անհնար կդարձներ մարդու նվաճումը։ Տեսիլքների մասին լոկ խոսելը՝ առանց մարդուն որևէ պահանջ ներկայացնելու, նույնպես անհնար կդարձներ մարդու նվաճումը։ Եթե ոչնչի մասին չխոսվեր՝ բացի կիրարկման ուղուց, ապա անհնար կլիներ հարվածել մարդու խոցելի կետին կամ փարատել մարդու պատկերացումները, և ուստի անհնար կլիներ նաև ամբողջովին նվաճել մարդուն։ Տեսիլքները մարդու նվաճման հիմնական գործիքն են, սակայն եթե տեսիլքներից բացի՝ կիրարկման ուղի չլիներ, ապա մարդը հետևելու ոչ մի ճանապարհ չէր ունենա, առավել ևս մուտքի ոչ մի միջոց չէր ունենա։ Սա է եղել Աստծու գործի սկզբունքը սկզբից մինչև վերջ. տեսիլքներում կա այն, ինչ կարող է կիրարկվել, և նմանապես, կիրարկումից բացի՝ նաև տեսիլքներ կան։ Թե՛ մարդու կյանքի, թե՛ նրա բնավորության փոփոխությունների աստիճանն ուղեկցվում է տեսիլքների փոփոխություններով։ Եթե մարդն ապավիներ միայն իր սեփական ջանքերին, ապա նրա համար անհնար կլիներ հասնել փոփոխության որևէ մեծ աստիճանի։ Տեսիլքները խոսում են հենց Աստծու գործի և Աստծու կառավարման մասին։ Կիրարկումը վերաբերում է մարդու կիրարկման ուղուն և մարդու գոյության ճանապարհին։ Աստծու ողջ կառավարման մեջ տեսիլքների և կիրարկման միջև հարաբերությունն Աստծու և մարդու միջև հարաբերությունն է։ Եթե տեսիլքները հեռացվեին, կամ եթե դրանց մասին խոսվեր առանց կիրարկման մասին խոսելու, կամ եթե լինեին միայն տեսիլքներ, և մարդու կիրարկումը արմատախիլ արվեր, ապա նման բաները չէին կարող Աստծու կառավարում համարվել, առավել ևս չէր կարող ասվել, որ Աստծու գործն արվում է հանուն մարդկության. այսպիսով, ոչ միայն մարդու պարտավորությունը կհեռացվեր, այլև դա Աստծու գործի նպատակի ժխտում կլիներ։ Եթե սկզբից մինչև վերջ մարդուց պարզապես պահանջվեր կիրարկել՝ առանց Աստծու գործի ներգրավման, և, առավել ևս, եթե մարդուց չպահանջվեր ճանաչել Աստծու գործը, ապա է՛լ ավելի անհիմն կլիներ նման գործն Աստծու կառավարում կոչելը։ Եթե մարդը չճանաչեր Աստծուն և անտեղյակ լիներ Աստծու մտադրություններին, ու պարզապես կուրորեն կիրարկեր աղոտ կերպով, ապա երբեք չէր դառնա արարած, որը լիովին համապատասխանում է չափանիշին։ Եվ այսպես, այս երկու բաներն էլ անփոխարինելի են։ Եթե լիներ միայն Աստծու գործը, այսինքն՝ եթե լինեին միայն տեսիլքները, և եթե մարդու կողմից ոչ մի համագործակցություն կամ կիրարկում չլիներ, դա չէր կարող Աստծու կառավարում կոչվել։ Եթե լինեին միայն մարդու կիրառումն ու մուտքը, ապա նույնիսկ եթե դրանք լինեին մուտքի ամենաբարձր ուղին, նույնպես արդյունք չէր տա։ Մարդու մուտքը պետք է աստիճանաբար փոխվի գործին և տեսիլքներին համընթաց. այն չի կարող կամայականորեն փոխվել։ Մարդու կիրարկման սկզբունքներն անսահմանափակ չեն, այլ դրված են որոշակի սահմաններում։ Նման սկզբունքները գործի տեսիլքներին համընթաց են փոխվում։ Հետևաբար, Աստծու կառավարումն ի վերջո հանգում է Աստծու գործին և մարդու կիրարկմանը։

Կառավարման գործն առաջացավ միայն մարդկության պատճառով, ինչը նշանակում է, որ այն ծագեց միայն մարդկության գոյության պատճառով։ Դա այն դեպքը չէ, որ մարդկությունից առաջ կամ սկզբում, երբ ստեղծվեցին երկինքն ու երկիրը և բոլոր բաները, տնօրինում եղել է։ Եթե Աստծու ողջ գործում մարդու համար օգտակար կիրարկում չլիներ, այսինքն՝ եթե Նա համապատասխան պահանջներ չներկայացներ ապականված մարդկությանը (եթե Աստծու արած գործում մարդու կիրարկման համար հարմար ուղի չլիներ), ապա այս գործը չէր կարող Աստծու կառավարում կոչվել։ Եթե Աստծու ողջ գործը ներառեր միայն ապականված մարդկությանն ասելը, թե ինչպես իրականացնեն իրենց կիրարկումը, և Աստված չիրականացներ Իր սեփական ձեռնարկումներից որևէ մեկը և ցույց չտար Իր ամենակարողության կամ իմաստության նշույլն անգամ, և որքան էլ բարձր լինեին մարդու հանդեպ Աստծու պահանջները, որքան էլ երկար Աստված ապրեր մարդկանց մեջ, մարդը ոչինչ չիմանար Աստծու բնույթի մասին, ապա նման գործն առավել ևս չէր կարող Աստծու կառավարում կոչվել։ Պարզ ասած՝ Աստծու կառավարման գործն Աստծու արած գործն է և այն ողջ գործը, որն իրականացվում է Աստծու ուղղորդման ներքո նրանց կողմից, ում Աստված ձեռք է բերել։ Նման գործը կարող է ամփոփվել որպես կառավարում։ Այլ կերպ ասած՝ մարդկանց մեջ Աստծու գործը, ինչպես նաև Նրան հետևող բոլոր մարդկանց համագործակցությունն Իր հետ հավաքականորեն կոչվում է կառավարում։ Այստեղ Աստծու գործը կոչվում է տեսիլքներ, իսկ մարդու համագործակցությունը կոչվում է կիրարկում։ Որքան բարձր է Աստծու գործը (այսինքն՝ որքան բարձր են տեսիլքները), այնքան ավելի է Աստծու բնույթը պարզ դառնում մարդուն, այնքան ավելի է այն հակասում մարդու պատկերացումներին, և այնքան ավելի բարձր են դառնում մարդու կիրարկումն ու համագործակցությունը։ Որքան բարձր են մարդու հանդեպ պահանջները, այնքան ավելի է Աստծու գործը հակասում մարդու պատկերացումներին, ինչի արդյունքում մարդու փորձությունները և այն չափանիշները, որոնց նա պետք է համապատասխանի, նույնպես ավելի են բարձրանում։ Այս գործի ավարտին բոլոր տեսիլքները կավարտվեն, և այն, ինչ մարդուց պահանջվում է կիրարկել, կհասնի կատարելության գագաթնակետին։ Սա կլինի նաև այն ժամանակը, երբ ամեն մեկը կդասակարգվի ըստ իր տեսակի, քանզի այն, ինչ մարդուց պահանջվում է իմանալ, մարդուն ցույց տրված կլինի։ Ուստի, երբ տեսիլքները հասնեն իրենց գագաթնակետին, գործը համապատասխանաբար կմոտենա իր ավարտին, և մարդու կիրարկումը նույնպես կհասնի իր բարձրակետին։ Մարդու կիրարկումը հիմնված է Աստծու գործի վրա, և Աստծու կառավարումը միայն մարդու կիրարկման և համագործակցության միջոցով է լիովին արտահայտվում։ Մարդն Աստծու գործի ցուցանմուշն է և Աստծու ողջ կառավարման գործի առարկան, ինչպես նաև Աստծու ողջ կառավարման արգասիքը։ Եթե Աստված գործեր մենակ՝ առանց մարդու համագործակցության, ապա չէր լինի ոչինչ, որը կարող էր ծառայել որպես Նրա ողջ գործի բյուրեղացում, և այն ժամանակ Աստծու կառավարումը նվազագույն կարևորություն անգամ չէր ունենա։ Միայն Իր գործին զուգահեռ համապատասխան առարկաներ ընտրելով՝ այս գործն արտահայտելու և դրա ամենակարողությունն ու իմաստությունն ապացուցելու համար, Աստված կարող է հասնել Իր կառավարման նպատակին և հասնել այս ողջ գործի միջոցով Սատանային ամբողջովին պարտության մատնելու նպատակին։ Հետևաբար, մարդն Աստծու կառավարման գործի անփոխարինելի մասն է, և մարդը միակն է, որի շնորհիվ Աստծու կառավարումը կարող է պտուղ տալ և հասնել իր վերջնական նպատակին. Մարդուց բացի՝ ոչ մի այլ կենդանի արարած նման դեր չի կարող ստանձնել։ Եթե մարդը պետք է դառնա Աստծու կառավարման գործի ճշմարիտ բյուրեղացումը, ապա ապականված մարդկությունը պետք է հիմնովին ազատվի իր ապստամբությունից։ Սա պահանջում է, որ տարբեր ժամանակներում մարդուն տրվի հարմար կիրարկում, և որ Աստված համապատասխան գործ իրականացնի մարդկանց մեջ։ Միայն այսկերպ ի վերջո ձեռք կբերվի մարդկանց մի խումբ, որն Աստծու կառավարման գործի բյուրեղացումն է։ Մարդկանց մեջ Աստծու գործը չի կարող վկայություն կրել հենց Աստծու համար լոկ միայն Աստծու գործի միջոցով։ Իրագործվելու համար Նրա մասին նման վկայությունը պահանջում է նաև կենդանի մարդկանց, որոնք հարմար են Նրա գործի համար։ Աստված նախ կգործի այս մարդկանց վրա, որոնց միջոցով Նրա գործն այնուհետև կարտահայտվի, և այսպիսով՝ Նրա մասին նման վկայություն կկրվի արարածների մեջ, և դրանով Աստված հասած կլինի Իր գործի նպատակին։ Աստված մենակ չի գործում Սատանային պարտության մատնելու համար, որովհետև Նա չի կարող անմիջականորեն վկայություն կրել Ինքն Իր համար բոլոր արարածների մեջ։ Եթե Նա այդպես վարվեր, անհնար կլիներ լիովին համոզել մարդուն, ուստի Աստված պետք է նվաճի մարդուն նրա վրա գործելու միջոցով և միայն այդ ժամանակ կկարողանա վկայություն ձեռք բերել բոլոր արարածների մեջ։ Եթե միայն Աստված շարունակեր գործել, մինչդեռ մարդը չհամագործակցեր, կամ Աստված չպահանջեր նրանից դա անել, ապա մարդը երբեք չէր կարողանա ճանաչել Աստծու բնույթը և հավիտյան անտեղյակ կմնար Աստծու մտադրություններին։ Սա այդ ժամանակ չէր կարող Աստծու կառավարման գործ կոչվել։ Եթե միայն մարդն ինքը ջանար, ձգտեր և քրտնաջան աշխատեր՝ առանց հասկանալու Աստծու գործը, ապա պարզապես չարաճճիություններ արած կլիներ։ Առանց Սուրբ Հոգու գործի՝ այն, ինչ մարդն անում է, Սատանայից է, այն ապստամբություն է և չարագործություն. Սատանան ի ցույց է դրվում այն ամենում, ինչ արվում է ապականված մարդկության կողմից, և չկա ոչինչ, որը համատեղելի լինի Աստծու հետ, և այն ամենը, ինչ մարդն անում է, Սատանայի դրսևորումն է։ Այն ամենում, ինչ Աստված ասել է, չկա մի բան, որ կապ չունենա տեսիլքների և կիրարկման հետ։ Տեսիլքների հիմքի վրա մարդը գտնում է կիրարկումը և հնազանդության ուղին, մի կողմ է դնում իր պատկերացումները և ձեռք է բերում այն բաները, որոնք նախկինում չուներ։ Աստված պահանջում է, որ մարդը համագործակցի Իր հետ, որ լիովին հնազանդվի Իր պահանջներին, իսկ մարդը պահանջում է տեսնել հենց Աստծու արած գործը, գնահատել Աստծու ամենակարողությունը և ճանաչել Աստծու բնույթը։ Կարճ ասած՝ սրանք Աստծու կառավարումն են։ Աստծու միավորումը մարդու հետ կառավարումն է, և դա մեծագույն կառավարումն է։

Այն, ինչ տեսիլքներ է ներառում, առաջին հերթին վերաբերում է հենց Աստծու գործին, իսկ այն, ինչ կիրարկում է ներառում, պետք է մարդն անի և բացարձակապես ոչ մի կապ չունի Աստծու հետ։ Աստծու գործն ավարտում է Աստված Ինքը, իսկ մարդու կիրարկումն իրականցնում է մարդն ինքը։ Այն, ինչ պետք է Աստված Ինքն անի, կարիք չկա, որ մարդն անի, իսկ այն, ինչ պետք է մարդը կիրարկի, կապ չունի Աստծու հետ։ Աստծու գործն Իր սեփական սպասավորությունն է և կապ չունի մարդու հետ։ Կարիք չկա, որ այս գործը մարդն անի և, ավելին, մարդն անկարող կլիներ անել այն գործը, որը պետք է Աստված անի։ Այն, ինչ մարդուց պահանջվում է կիրարկել, պետք է իրագործի մարդը, նույնիսկ եթե դա իր կյանքի զոհաբերությունն է, կամ իրեն Սատանային հանձնելը՝ վկայության մեջ հաստատուն կանգնելու համար. այս ամենը պետք է մարդն իրագործի։ Աստված Ինքն ավարտում է ողջ գործը, որը պետք է անի, իսկ այն, ինչ պետք է մարդն անի, ցույց է տրվում մարդուն, և մնացած գործը թողնվում է, որ մարդն, անի։ Աստված լրացուցիչ գործ չի անում. Նա անում է միայն այն գործը, որն Իր սպասավորության ներսում է, և միայն ցույց է տալիս մարդուն ճանապարհը և անում է միայն ճանապարհը բացելու գործը և չի անում ճանապարհը հարթելու գործը։ Սա պետք է բոլորը հասկանան։ Ճշմարտությունը կիրարկել նշանակում է կիրարկել Աստծու խոսքերը, և այս ամենը մարդու պարտավորությունն է, այն, ինչ պետք է անի մարդը, և բացարձակապես ոչ մի կապ չունի Աստծու հետ։ Եթե մարդը պահանջում է, որ Աստված նույնպես դիմանա զտմանը ճշմարտության մեջ, ինչպես մարդը, ապա մարդն ապստամբ է։ Աստծու գործն Իր սպասավորությունը կատարելն է, իսկ մարդու պարտավորությունն Աստծու ողջ ուղղորդմանը հնազանդվելն է՝ առանց որևէ դիմադրության։ Մարդը պարտավոր է իրագործել այն, ինչին պետք է հասնի՝ անկախ նրանից՝ ինչպես է Աստված գործում կամ ապրում։ Միայն Աստված Ինքը կարող է պահանջներ ներկայացնել մարդուն, ինչը նշանակում է, որ միայն Աստված Ինքն է արժանի մարդուն պահանջներ ներկայացնելու։ Մարդը չպետք է որևէ ընտրություն ունենա և լիովին հնազանդվելուց և կիրարկելուց բացի՝ ոչինչ չպետք է անի. սա այն ողջամտությունն է, որը մարդը պետք է ունենա։ Հենց որ այն գործը, որը պետք է Աստված Ինքն անի, ավարտվի, մարդուց կպահանջվի քայլ առ քայլ փորձառաբար ապրել այն։ Եթե, ի վերջո, երբ Աստծու ողջ կառավարումն ավարտված լինի, մարդը դեռևս արած չլինի այն, ինչ Աստված պահանջում է, այդժամ մարդը պետք է պատժվի։ Եթե մարդը չի կատարում Աստծու պահանջները, ապա սա մարդու ապստամբությունն է. դա չի նշանակում, որ Աստված բավականաչափ հիմնավոր չի եղել Իր գործում։ Բոլոր նրանք, ովքեր չեն կարող կիրարկել Աստծու խոսքերը, ովքեր չեն կարող կատարել Աստծու պահանջները, և ովքեր չեն կարող տալ իրենց նվիրումը և կատարել իրենց պարտավորությունը, կպատժվեն։ Այսօր, ինչ ձեզնից պահանջվում է կատարել, լրացուցիչ պահանջներ չեն, այլ մարդու պարտավորությունն ու այն, ինչ պետք է բոլոր մարդիկ անեն։ Եթե անկարող եք նույնիսկ կատարել ձեր պարտավորությունը, կամ լավ կատարել այն, ապա մի՞թե փորձանք չեք բերում ձեզ վրա։ Մի՞թե մահ չեք փնտրում։ Ինչպե՞ս կարող էիք դեռ ակնկալել ապագա և հեռանկարներ ունենալ։ Աստծու գործն արվում է հանուն մարդկության, իսկ մարդու համագործակցությունը տրվում է հանուն Աստծու կառավարման։ Այն բանից հետո, երբ Աստված արել է այն ամենը, ինչ պետք է աներ, մարդուց պահանջվում է իր կիրարկման մեջ չափավոր չլինել և համագործակցել Աստծու հետ։ Աստծու գործում մարդը ոչ մի ջանք չպետք է խնայի, պետք է մատուցի իր նվիրումը և չպետք է տարված լինի բազմաթիվ պատկերացումներով կամ պասիվ նստի ու սպասի մահին։ Աստված կարող է Իրեն զոհաբերել հանուն մարդու, ուստի ինչո՞ւ մարդը չի կարող իր նվիրումը մատուցել Աստծուն։ Աստված մեկ սիրտ և միտք ունի մարդու հանդեպ, ուստի ինչո՞ւ մարդը չի կարող մի քիչ համագործակցություն առաջարկել։ Աստված գործում է հանուն մարդկության, ուստի ինչո՞ւ մարդը չի կարող հանուն Աստծու կառավարման կատարել իր պարտավորության մի մասը։ Աստծու գործն այսքան հեռու է հասել, սակայն դեռ տեսնում եք, բայց չեք գործում, լսում եք, բայց չեք շարժվում։ Մի՞թե նման մարդիկ կործանման առարկաներ չեն։ Աստված արդեն Իր ամեն ինչը նվիրել է մարդուն, ուստի ինչո՞ւ այսօր մարդն անկարող է ջանասիրաբար որոշակի պարտավորություն կատարել։ Աստծու համար Իր գործն Իր առաջնահերթությունն է, իսկ Իր կառավարման գործը չափազանց կարևոր է։ Մարդու համար Աստծու խոսքերը կիրարկելը և Աստծու պահանջները կատարելն իր առաջնահերթությունն են։ Սա բոլորդ պետք է հասկանաք։ Ձեզ ասված խոսքերը հասել են ձեր բուն էության միջուկին, և Աստծու գործը մտել է աննախադեպ տարածք։ Շատ մարդիկ դեռ չեն հասկանում այս ճանապարհի ճշմարտացիությունը կամ կեղծիքը։ Նրանք դեռ սպասում են ու տեսնում, և չեն կատարում իրենց պարտավորությունը։ Փոխարենը նրանք քննում են Աստծու յուրաքանչյուր խոսքն ու գործողությունը, կենտրոնանում են այն բանի վրա, թե ինչ է Նա ուտում և հագնում, և նրանց պատկերացումներն ավելի ու ավելի ցավալի են դառնում։ Մի՞թե նման մարդիկ աղմուկ չեն բարձրացնում ոչնչից։ Ինչպե՞ս կարող են նման մարդիկ Աստծուն փնտրողներ լինել։ Եվ ինչպե՞ս կարող են Աստծուն հնազանդվելու մտադրություն ունեցողներ լինել։ Նրանք իրենց նվիրումն ու պարտավորությունը մղում են հետին պլան և փոխարենը կենտրոնանում են Աստծու գտնվելու վայրի վրա։ Իսկապես գարշելի են։ Եթե մարդը հասկացել է այն ամենը, ինչ պետք է հասկանար, և կիրարկել է այն ամենը, ինչ պետք է կիրարկեր, ապա Աստված, անշուշտ, Իր օրհնությունները կշնորհի մարդուն, քանզի այն, ինչ Նա պահանջում է մարդուց, մարդու պարտավորությունն է, և այն, ինչ պետք է մարդն անի։ Եթե մարդն անկարող է ըմբռնել այն, ինչ պետք է հասկանա, և անկարող է կիրարկել այն, ինչ պետք է կիրարկի, ապա կպատժվի։ Նրանք, ովքեր չեն համագործակցում Աստծու հետ, թշնամության մեջ են Աստծու հետ, իսկ ովքեր չեն ընդունում նոր գործը, հակառակող վերաբերմունք են տածում դրա նկատմամբ, նույնիսկ եթե նման մարդիկ չեն անում որևէ բան, որն ակնհայտորեն հակառակում է դրան։ Բոլոր նրանք, ովքեր չեն կիրարկում Աստծու պահանջած ճշմարտությունը, մարդիկ են, որոնք միտումնավոր հակառակում են և ապստամբ են Աստծու խոսքերի նկատմամբ, նույնիսկ եթե նման մարդիկ առանձնապես «մտահոգված» են Սուրբ Հոգու գործով։ Մարդիկ, որոնք հնազանդվող կամ ենթարկվող չեն, ապստամբ են և հակառակում են Աստծուն։ Մարդիկ, որոնք չեն կատարում իրենց պարտավորությունը, նրանք են, ովքեր չեն համագործակցում Աստծու հետ, իսկ մարդիկ, որոնք չեն համագործակցում Աստծու հետ, նրանք են, ովքեր չեն ընդունում Սուրբ Հոգու գործը։

Երբ Աստծու գործը հասնում է որոշակի կետի, և Նրա կառավարումը հասնում է որոշակի կետի, նրանք, ովքեր Նրա մտադրությունների համաձայն են, բոլորն ի վիճակի են կատարելու Նրա պահանջները։ Աստված պահանջներ է ներկայացնում մարդուն՝ համաձայն Իր սեփական չափանիշների և համաձայն նրա, ինչին մարդն ի վիճակի է հասնելու։ Խոսելով Իր կառավարման մասին՝ Նա նաև ցույց է տալիս մարդու համար ուղին և մարդուն ապահովում է գոյության ճանապարհով։ Աստծու կառավարումը և մարդու կիրարկումը երկուսն էլ գործի նույն փուլից են և իրականացվում են միաժամանակ։ Աստծու կառավարման մասին խոսակցությունը վերաբերում է մարդու բնավորության փոփոխություններին, իսկ այն մասին խոսակցությունը, թե ինչ պետք է անի մարդը, և մարդու բնավորության փոփոխությունների մասին խոսակցությունը վերաբերում են Աստծու գործին. չկա այնպիսի ժամանակ, երբ այս երկուսը կարող են բաժանվել։ Մարդու կիրարկումը փոխվում է քայլ առ քայլ։ Դա այն պատճառով է, որ մարդու հանդեպ Աստծու պահանջները նույնպես փոխվում են, և որովհետև Աստծու գործը միշտ փոխվում և առաջ է ընթանում։ Եթե մարդու կիրարկումը թակարդված է մնում կանոնների մեջ, դա ապացուցում է, որ այն զրկված է Աստծու գործից և ուղղորդումից. եթե մարդու կիրարկումը երբեք չի փոխվում կամ ավելի չի խորանում, դա ապացուցում է, որ մարդու կիրարկումն իրականացվում է մարդու կամքի համաձայն և ոչ ճշմարտության կիրարկում է. եթե մարդը չունի ուղի, որով կարող է քայլել, ապա արդեն ընկել է Սատանայի ձեռքը և վերահսկվում է Սատանայի կողմից, ինչը նշանակում է, որ վերահսկվում է չար ոգիների կողմից։ Եթե մարդու կիրարկումն ավելի չի խորանում, Աստծու գործը չի զարգանա, և եթե Աստծու գործի մեջ փոփոխություն չլինի, մարդու մուտքը կկանգնի. սա անխուսափելի է։ Աստծու գործի ողջ ընթացքում, եթե մարդը միշտ պահեր Եհովայի օրենքը, ապա Աստծու գործը չէր կարող առաջ ընթանալ, առավել ևս անհնար կլիներ ավարտին հասցնել ողջ դարաշրջանը։ Եթե մարդը միշտ կառչեր խաչին և համբերություն ու խոնարհություն կիրարկեր, ապա անհնար կլիներ, որ Աստծու գործը շարունակեր առաջ ընթանալ։ Վեց հազար տարվա կառավարումը պարզապես չի կարող ավարտին հասցվել այն մարդկանց մեջ, որոնք միայն պահում են օրենքը, կամ միայն կառչում են խաչին և համբերություն ու խոնարհություն են կիրարկում։ Փոխարենը Աստծու կառավարման ողջ գործը կավարտվի վերջին օրերի մարդկանց մեջ, որոնք ճանաչում են Աստծուն, որոնք ետ են բերվել Սատանայի ճիրաններից և լիովին ազատվել են Սատանայի ազդեցությունից։ Սա Աստծու գործի անխուսափելի ուղղությունն է։ Ինչո՞ւ է ասվում, որ կրոնական եկեղեցիներում եղողների կիրարկումը հնացած է։ Դա այն պատճառով է, որ այն, ինչ կիրարկում են, բաժանված է այսօրվա գործից։ Շնորհքի դարաշրջանում այն, ինչ կիրարկում էին, ճիշտ էր, բայց քանի որ դարաշրջանն անցել է, և Աստծու գործը փոխվել է, նրանց կիրարկումն աստիճանաբար հնացել է։ Այն ետ է մնացել նոր գործից և նոր լույսից։ Հիմնվելով իր սկզբնական հիմքի վրա՝ Սուրբ Հոգու գործը մի քանի քայլ ավելի է խորացել։ Սակայն այդ մարդիկ դեռևս խրված են մնում Աստծու գործի սկզբնական փուլում և դեռևս կառչում են հին կիրարկումներին և հին լույսին։ Աստծու գործը երեք կամ հինգ տարվա ընթացքում կարող է մեծապես փոխվել, ուստի մի՞թե 2000 տարվա ընթացքում է՛լ ավելի մեծ վերափոխումներ տեղի չէին ունենա։ Եթե մարդը նոր լույս կամ կիրարկում չունի, դա նշանակում է, որ համընթաց չի քայլել Սուրբ Հոգու գործի հետ, և դա մարդու ձախողումն է։ Աստծու նոր գործի գոյությունը չի կարող հերքվել այն պատճառով, որ այսօր նրանք, ովքեր նախկինում ունեին Սուրբ Հոգու գործը, դեռևս պահում են հնացած կիրարկումները։ Սուրբ Հոգու գործը միշտ առաջ է շարժվում, և բոլոր նրանք, ովքեր Սուրբ Հոգու հոսքի մեջ են, նույնպես պետք է քայլ առ քայլ ավելի խորանան և փոխվեն։ Նրանք չպետք է կանգ առնեն մեկ փուլում։ Միայն նրանք կկանգնեին Նրա սկզբնական գործի վրա և չէին ընդունի Սուրբ Հոգու նոր գործը, ովքեր չեն ճանաչում Սուրբ Հոգու գործը։ Միայն նրանք, ովքեր ապստամբ են, անկարող կլինեին ձեռք բերել Սուրբ Հոգու գործը։ Եթե մարդու կիրարկումը չի քայլում Սուրբ Հոգու նոր գործի հետ, ապա մարդու կիրարկումն, անշուշտ, անջատված է ներկայիս գործից և, անշուշտ, հակասության մեջ է ներկայիս գործի հետ։ Նման հնացած մարդիկ պարզապես անկարող են կատարել Աստծու կամքը, առավել ևս չէին կարող դառնալ մարդիկ, որոնք ի վերջո հաստատուն կկանգնեն Աստծու համար իրենց վկայության մեջ։ Ավելին՝ ողջ կառավարման գործը չէր կարող ավարտվել մարդկանց նման խմբի մեջ։ Նրանք, ովքեր ժամանակին պահում էին Եհովայի օրենքը և ովքեր ժամանակին տառապում էին խաչի համար, եթե չեն կարող ընդունել վերջին օրերի գործի փուլը, ապա իրենց արած ամեն ինչ իզուր կլինի և անօգուտ։ Սուրբ Հոգու գործի ամենահստակ դրսևորումն այստեղ և հիմա ընդունելն է, ոչ թե անցյալին կառչելը։ Նրանք, ովքեր համընթաց չեն քայլել այսօրվա գործի հետ, և ովքեր բաժանվել են այսօրվա կիրարկումից, նրանք են, ովքեր հակառակում են և չեն ընդունում Սուրբ Հոգու գործը։ Նման մարդիկ հակառակում են Աստծու ներկայիս գործին։ Թեև նրանք կառչած են անցյալի լույսին, չի կարելի ժխտել, որ չեն ճանաչում Սուրբ Հոգու գործը։ Ինչո՞ւ է այսքան խոսվել մարդու կիրարկման փոփոխությունների մասին, անցյալի և այսօրվա կիրարկման միջև տարբերությունների մասին, այն մասին, թե ինչպես էր կիրարկումն իրականացվում նախորդ դարաշրջանում, և թե ինչպես է այն արվում այսօր։ Մարդու կիրարկման մեջ նման բաժանումների մասին միշտ խոսվում է, որովհետև Սուրբ Հոգու գործն անընդհատ առաջ է շարժվում, և ուստի պահանջվում է, որ մարդու կիրարկումն անընդհատ փոխվի։ Եթե մարդը խրված է մնում մի փուլում, դա ապացուցում է, որ նա անկարող է համընթաց քայլել Աստծու նոր գործի և նոր լույսի հետ. դա չի ապացուցում, որ Աստծու կառավարման ծրագիրը չի փոխվել։ Նրանք, ովքեր Սուրբ Հոգու հոսքից դուրս են, միշտ կարծում են, թե իրենք ճիշտ են, բայց իրականում Աստծու գործը նրանց վրա վաղուց դադարել է, և նրանք ամբողջովին առանց Սուրբ Հոգու գործի են։ Աստծու գործը վաղուց փոխանցվել է մարդկանց մեկ այլ խմբի, և Նա մտադիր է Իր նոր գործն ավարտին հասցնել այս մարդկանց վրա։ Քանի որ կրոնի մեջ գտնվողներն անկարող են ընդունել Աստծու նոր գործը և կառչում են միայն անցյալի հին գործին, ուստի Աստված լքել է այս մարդկանց և Իր նոր գործն անում է այն մարդկանց վրա, որոնք ընդունում են այս նոր գործը։ Սրանք մարդիկ են, որոնք համագործակցում են Նրա նոր գործի հետ, և Նրա կառավարումը միայն այսկերպ կարող է իրագործվել։ Աստծու կառավարումը միշտ առաջ է շարժվում, իսկ մարդու կիրարկումը միշտ ավելի բարձր է ելնում։ Աստված միշտ գործում է, իսկ մարդը միշտ կարիքի մեջ է, այնպես որ երկուսն էլ հասնում են իրենց բարձրակետին, և Աստված ու մարդը հասնում են լիակատար միավորման։ Սա Աստծու մեծ գործի իրականացման արտահայտությունն է և Աստծու ողջ կառավարման վերջնական արդյունքը։

Աստծու գործի յուրաքանչյուր փուլում նաև մարդու հանդեպ համապատասխան պահանջներ կան։ Բոլոր նրանք, ովքեր Սուրբ Հոգու հոսքի ներսում են, ունեն Սուրբ Հոգու ներկայությունն ու կարգավարժանքը, իսկ նրանք, ովքեր Սուրբ Հոգու հոսքի ներսում չեն, գտնվում են Սատանայի իշխանության տակ և առանց Սուրբ Հոգու որևէ գործի են։ Սուրբ Հոգու հոսքի մեջ գտնվող մարդիկ նրանք են, ովքեր ընդունում են Աստծու նոր գործը, և ովքեր համագործակցում են Աստծու նոր գործի հետ։ Եթե այս հոսքի ներսում գտնվողներն անկարող են համագործակցել և ի վիճակի չեն կիրարկելու Աստծու կողմից այս անգամ պահանջվող ճշմարտությունը, ապա կկարգավարժվեն, իսկ վատագույն դեպքում Սուրբ Հոգին կլքի նրանց։ Քանի որ նրանք ընդունել են Սուրբ Հոգու նոր գործը, ապրում են Սուրբ Հոգու հոսքի մեջ՝ ստանալով Սուրբ Հոգու հոգատարությունն ու պաշտպանությունը։ Նրանք, ովքեր պատրաստակամ են ճշմարտությունը կիրարկելու, լուսաբանվում են Սուրբ Հոգու կողմից, իսկ ճշմարտությունը կիրարկել չկամեցողները կարգավարժվում են Սուրբ Հոգու կողմից և նույնիսկ կարող են պատժվել։ Անկախ նրանից, թե ինչպիսի մարդ են, եթե Սուրբ Հոգու հոսքի մեջ են, Աստված պատասխանատվություն կկրի բոլոր նրանց համար, ովքեր հանուն Իր անվան ընդունում են Իր նոր գործը։ Նրանք, ովքեր փառավորում են Նրա անունը և պատրաստ են կիրարկելու Նրա խոսքերը, կստանան Նրա օրհնությունները. նրանք, ովքեր ապստամբում են Նրա դեմ և չեն կիրարկում Նրա խոսքերը, կստանան Նրա պատիժը։ Սուրբ Հոգու հոսքի մեջ գտնվող մարդիկ նոր գործն ընդունողներն են և քանի որ ընդունել են նոր գործը, պետք է համապատասխանաբար համագործակցեն Աստծու հետ և չպետք է գործեն որպես ապստամբներ, որոնք չեն կատարում իրենց պարտավորությունը։ Սա Աստծու միակ պահանջն է մարդուց։ Այդպես չէ այն մարդկանց համար, որոնք չեն ընդունում նոր գործը. նրանք Սուրբ Հոգու հոսքից դուրս են, և Սուրբ Հոգու կարգավարժանքն ու հանդիմանությունը նրանց բացարձակապես չեն վերաբերում։ Ամբողջ օրն այս մարդիկ ապրում են մսեղիի ներսում, ապրում են իրենց մտքերի ներսում։ Այն ամենը, ինչ անում են, համաձայն այն վարդապետությունների է, որոնք ստեղծվել են իրենց իսկ մտավոր վերլուծությամբ և ուսումնասիրությամբ. դա այն չէ, ինչ պահանջում է Սուրբ Հոգու նոր գործը, առավել ևս Աստծու հետ համագործակցություն չէ։ Աստծու նոր գործը չընդունողները զուրկ են Աստծու ներկայությունից, և առավել ևս զերծ են Աստծու օրհնություններից ու պաշտպանությունից։ Նրանց խոսքերի և գործողությունների մեծ մասը պահում է Սուրբ Հոգու անցյալի գործի պահանջները. դրանք վարդապետություններ են, ոչ թե ճշմարտություններ։ Նման վարդապետություններն ու կանոնները բավարար են ապացուցելու, որ այս մարդկանց հավաքույթն ընդամենը կրոն է. նրանք ընտրյալ մարդիկ չեն կամ Աստծու գործի առարկաները։ Նրանց հավաքույթը կարող է միայն կրոնական խառնաշփոթ կոչվել. այն չի կարող եկեղեցի կոչվել։ Սա անփոփոխելի փաստ է։ Նրանք չունեն Սուրբ Հոգու նոր գործը. այն, ինչ անում են, ներծծված է կրոնով, այն, ինչ կյանքով արտահայտում են, լի է կրոնով. նրանք չունեն Սուրբ Հոգու ներկայությունն ու գործը, առավել ևս իրավունք չունեն ստանալու Սուրբ Հոգու կարգավարժանքը կամ լուսաբանումը։ Այս մարդիկ բոլորն անկենդան դիակներ են և որդեր, որոնք զուրկ են հոգևորությունից։ Նրանք ոչ մի ճանաչողություն չունեն մարդու ապստամբության և հակառակության մասին, ոչ մի ճանաչողություն չունեն մարդու բոլոր չարագործությունների մասին, առավել ևս չգիտեն Աստծու ողջ գործը և Աստծու ներկայիս մտադրությունները։ Բոլորը տգետ, ստոր մարդիկ են, և տականք են, որոնք պիտանի չեն հավատացյալներ կոչվելու։ Նրանց արած որևէ բան ոչ մի կապ չունի Աստծու կառավարման հետ, առավել ևս չի կարող վնասել Աստծու ծրագրերը։ Նրանց խոսքերն ու գործողությունները չափազանց զզվելի են, ինչպես նաև խղճուկ, և պարզապես արժանի չեն հիշատակման։ Սուրբ Հոգու հոսքի մեջ չեղողների արած որևէ բան ոչ մի կապ չունի Սուրբ Հոգու նոր գործի հետ։ Դրա պատճառով, անկախ նրանից, թե ինչ են անում, նրանք չունեն Սուրբ Հոգու կարգավարժանքը, առավել ևս՝ լուսաբանումը։ Քանզի բոլորը մարդիկ են, որոնք ճշմարտության հանդեպ սեր չունեն, և որոնք արհամարհանքով մերժվել են Սուրբ Հոգու կողմից։ Նրանք կոչվում են չարագործներ, որովհետև անում են այն, ինչ կամենում են՝ գործելով իրենց մսեղիով և թափահարելով Աստծու դրոշը, երբ դա անում են, և որովհետև միտումնավոր թշնամական են Աստծու հանդեպ և գործում են Նրան հակառակ, երբ Նա անում է Իր գործը։ Մարդու ձախողումն Աստծու հետ համագործակցելու հարցում ինքնին բարձրագույն ապստամբություն է, ուստի մի՞թե այն մարդիկ, որոնք միտումնավոր հակառակում են Աստծուն, հատկապես չեն ստանա իրենց արդար հատուցումը։ Այս մարդկանց չարագործությունների հիշատակման ժամանակ որոշ մարդիկ անհամբեր են անիծելու նրանց, մինչդեռ Աստված անտեսում է նրանց։ Մարդուն թվում է, թե նրանց գործողությունները վերաբերում են Աստծու անվանը, բայց իրականում, Աստծու համար դրանք ոչ մի կապ չունեն Իր անվան կամ Իր համար վկայության հետ։ Անկախ նրանից, թե այս մարդիկ ինչ են անում, դա կապ չունի Աստծու հետ։ Դա կապ չունի թե՛ Նրա անվան, թե՛ Նրա ներկայիս գործի հետ։ Այս մարդիկ նվաստացնում են իրենց և դրսևորում են Սատանային. նրանք անհատներ են, ովքեր չար գործեր են կուտակում ցասման օրվա համար։ Այսօր, անկախ նրանց գործողություններից, եթե չեն խոչընդոտում Աստծու կառավարմանը և ոչ մի կապ չունեն Աստծու նոր գործի հետ, նման մարդիկ չեն ենթարկվի համապատասխան հատուցման, քանզի ցասման օրը դեռ պետք է գա։ Շատ բաներ կան, որոնցով, մարդկանց կարծիքով, Աստված արդեն պետք է զբաղված լիներ, և նրանք կարծում են, որ այդ չարագործները որքան հնարավոր է շուտ պետք է ենթարկվեն հատուցման։ Բայց քանի որ Աստծու կառավարման գործը դեռ չի մոտեցել իր ավարտին, և ցասման օրը դեռ պետք է գա, անարդարները դեռևս շարունակում են կատարել իրենց անարդար գործերը։ Ոմանք ասում են. «Կրոնի մեջ գտնվողներն առանց Սուրբ Հոգու ներկայության կամ գործի են, և ամոթ են բերում Աստծու անվան վրա. ուստի ինչո՞ւ Աստված չի կործանում նրանց, փոխարենը դեռևս հանդուրժում է նրանց սանձարձակ վարքագիծը»։ Այս մարդիկ, որոնք դրսևորում են Սատանային և որոնք արտահայտում են մսեղին, տգետ, ստոր մարդիկ են. նրանք անհեթեթ մարդիկ են։ Նրանք չեն տեսնի Աստծու ցասման գալուստը, նախքան կհասկանան, թե ինչպես է Աստված անում Իր գործը մարդկանց մեջ, և հենց որ լիովին նվաճվեն, այդ չարագործները բոլորը կստանան իրենց հատուցումը, և նրանցից ոչ մեկը չի կարողանա խուսափել ցասման օրից։ Հիմա մարդու պատժի ժամանակը չէ, այլ նվաճման գործն իրականացնելու ժամանակն է՝ բացառությամբ այն դեպքերի, երբ կան այնպիսիք, ովքեր վնասում են Աստծու կառավարումը, որի դեպքում կենթարկվեն պատժի՝ ելնելով իրենց գործողությունների ծանրությունից։ Աստծու՝ մարդկության կառավարման ընթացքում բոլոր նրանք, ովքեր Սուրբ Հոգու հոսքի ներսում են, կապ ունեն Աստծու հետ։ Սուրբ Հոգու կողմից արհամարհանքով մերժվածներն ապրում են Սատանայի ազդեցության տակ, և այն, ինչ նրանք կիրարկում են, ոչ մի կապ չունի Աստծու հետ։ Միայն Աստծու նոր գործն ընդունողները և Աստծու հետ համագործակցողները կապ ունեն Աստծու հետ, քանզի Աստծու գործն ուղղված է միայն նրանց, ովքեր ընդունում են այն, և ուղղված չէ բոլոր մարդկանց՝ անկախ նրանից՝ ընդունում են այն, թե ոչ։ Աստծու արած գործը միշտ ունի առարկա և չի արվում քմահաճույքով։ Սատանայի հետ կապվածները պիտանի չեն Աստծու համար վկայություն կրելու, առավել ևս պիտանի չեն Աստծու հետ համագործակցելու։

Սուրբ Հոգու գործի յուրաքանչյուր փուլ պահանջում է նաև մարդու վկայությունը։ Գործի յուրաքանչյուր փուլ ճակատամարտ է Աստծու և Սատանայի միջև, և ճակատամարտի թիրախը Սատանան է, մինչդեռ այս գործով կատարելագործվելու է մարդը։ Աստծու գործը կարող է պտուղ տալ, թե ոչ, կախված է նրանից, թե ինչպիսին է մարդու վկայությունն Աստծու համար։ Այս վկայությունն Աստծու միակ պահանջն է Իրեն հետևողներից. դա Սատանայի առաջ տրված վկայությունն է, ինչպես նաև Նրա գործի արդյունքների ապացույցը։ Աստծու ողջ կառավարումը բաժանված է երեք փուլի, և յուրաքանչյուր փուլում մարդուն համապատասխան պահանջներ են ներկայացվում։ Ավելին՝ դարաշրջանների անցնելու և առաջընթացի հետ մեկտեղ ողջ մարդկության հանդեպ Աստծու պահանջներն էլ ավելի են բարձրանում։ Այսպիսով՝ քայլ առ քայլ Աստծու կառավարման այս գործը հասնում է իր գագաթնակետին, այնպես որ մարդը տեսնում է «Խոսքի՝ մսեղիում հայտնվելու» փաստը, և այսկերպ մարդու հանդեպ պահանջներն է՛լ ավելի են բարձրանում, ինչպես և այն վկայությունը, որը մարդուց պահանջվում է կրել։ Որքան շատ է մարդն ընդունակ ճշմարտապես համագործակցելու Աստծու հետ, այնքան ավելի շատ Աստված կարող է փառք ձեռք բերել։ Մարդու համագործակցությունն այն վկայությունն է, որն իրենից պահանջվում է կրել, իսկ վկայությունը, որը նա կրում է, մարդու կիրարկումն է։ Հետևաբար, Աստծու գործը կարող է ակնկալվող արդյունք ունենալ, թե ոչ, և կարող է ճշմարիտ վկայություն լինել, թե ոչ, անքակտելիորեն կապված է մարդու համագործակցության և վկայության հետ։ Երբ գործն ավարտվի, այսինքն, երբ Աստծու ողջ կառավարումը հասնի իր ավարտին, մարդուց կպահանջվի ավելի բարձր վկայություն կրել, և երբ Աստծու գործը հասնի իր ավարտին, մարդու կիրարկումն ու մուտքը կհասնեն իրենց բարձրակետին։ Անցյալում մարդուց պահանջվում էր ենթարկվել օրենքին և պատվիրաններին, և պահանջվում էր լինել համբերատար ու խոնարհ։ Այսօր մարդուց պահանջվում է հնազանդվել Աստծու բոլոր կարգավորումներին և Աստծու հանդեպ գերագույն սեր ունենալ, և ի վերջո պահանջվում է նեղության մեջ էլ սիրել Աստծուն։ Այս երեք փուլերն այն պահանջներն են, որոնք Աստված Իր ողջ կառավարման ընթացքում քայլ առ քայլ ներկայացնում է մարդուն։ Աստծու գործի յուրաքանչյուր փուլ ավելի է խորանում, քան նախորդը, և յուրաքանչյուր փուլում մարդու հանդեպ պահանջներն ավելի բարձր են, քան նախորդում, և այսկերպ Աստծու ողջ կառավարումն աստիճանաբար ձևավորվում է։ Հենց այն պատճառով, որ մարդու հանդեպ պահանջներն էլ ավելի են բարձրանում, մարդու բնավորությունն էլ ավելի է մոտենում Աստծու պահանջած չափանիշներին, և միայն այդ ժամանակ է ողջ մարդկությունն աստիճանաբար հեռանում Սատանայի ազդեցությունից, մինչև որ, երբ Աստծու գործը լիովին ավարտվի, ողջ մարդկությունը փրկված կլինի Սատանայի ազդեցությունից։ Երբ այդ ժամանակը գա, Աստծու գործը հասած կլինի իր ավարտին, և մարդու համագործակցությունն Աստծու հետ՝ իր բնավորության մեջ փոփոխությունների հասնելու համար, այլևս չի լինի, և ողջ մարդկությունը կապրի Աստծու լույսի մեջ, և այդ ժամանակից ի վեր չի լինի ոչ մի ապստամբություն կամ հակառակություն Աստծուն։ Աստված նաև ոչ մի պահանջ չի ներկայացնի մարդուն, և ավելի ներդաշնակ համագործակցություն կլինի մարդու և Աստծու միջև, որը կլինի մարդու և Աստծու համատեղ կյանքը, այն կյանքը, որը գալիս է Աստծու կառավարման՝ լիովին ավարտվելուց հետո, և Աստծու՝ մարդուն Սատանայի ճիրաններից լիովին փրկելուց հետո։ Նրանք, ովքեր չեն կարող սերտորեն հետևել Աստծու հետքերին, անկարող են հասնել նման կյանքի։ Նրանք ընկղմված կլինեն խավարի մեջ, որտեղ կլացեն և կկրճտացնեն իրենց ատամները. նրանք մարդիկ են, որոնք հավատում են Աստծուն, բայց չեն հետևում Նրան, որոնք հավատում են Աստծուն, բայց չեն հնազանդվում Նրա ողջ գործին։ Քանի որ մարդը հավատում է Աստծուն, պետք է սերտորեն հետևի Աստծու յուրաքանչյուր քայլին. պետք է «հետևի Գառանը, ուր էլ որ Նա գնա»։ Միայն սա անող մարդիկ են, որ իսկապես փնտրում են ճշմարիտ ճանապարհը, որ ճանաչում են Սուրբ Հոգու գործը։ Մարդիկ, որոնք համառորեն կառչում են բառերին և վարդապետություններին, դուրս են թողնվել Սուրբ Հոգու գործի կողմից։ Յուրաքանչյուր ժամանակաշրջանում Աստված նոր գործ կսկսի, և յուրաքանչյուր ժամանակաշրջանում մարդկանց մեջ նոր սկիզբ կլինի։ Եթե մարդը պահում է միայն այն ճշմարտությունները, որ «Եհովան Աստված է» և «Հիսուսը Քրիստոսն է», որոնք ճշմարտություններ են, որոնցից յուրաքանչյուրը վերաբերում է միայն մեկ դարաշրջանի, ապա մարդը երբեք համընթաց չի քայլի Սուրբ Հոգու գործի հետ և հավիտյան անկարող կլինի ձեռք բերել Սուրբ Հոգու գործը։ Անկախ նրանից, թե ինչպես է Աստված գործում, եթե մարդը հետևում է առանց նվազագույն կասկածի և հետևում է սերտորեն, ապա ինչպե՞ս կարող է Սուրբ Հոգին դուրս թողնել մարդուն։ Անկախ նրանից, թե ինչ է անում Աստված, քանի դեռ մարդը հավատացած է, որ դա Սուրբ Հոգու գործն է և համագործակցում է Սուրբ Հոգու գործի հետ՝ առանց որևէ կասկածի, և փորձում է համապատասխանել Աստծու պահանջներին, ապա ինչպե՞ս կարող է պատժվել։ Աստծու գործը երբեք չի դադարել, Նրա ոտնահետքերը երբեք կանգ չեն առել, և նախքան Իր կառավարման գործի ավարտը Նա միշտ զբաղված է եղել և երբեք կանգ չի առել։ Բայց մարդն այլ է. ձեռք բերելով Սուրբ Հոգու գործի միայն մի փոքր մասը՝ դրան վերաբերվում է այնպես, կարծես այն երբեք չի փոխվի. ձեռք բերելով մի քիչ ճանաչողություն՝ նա առաջ չի գնում՝ «հետևելու» Աստծու ավելի նոր գործին։ Տեսնելով Աստծու գործի միայն մի փոքր մասը՝ անմիջապես սահմանափակում է Աստծուն՝ Նրան դարձնելով որոշակի փայտե քանդակ, և հավատում է, որ Աստված միշտ կպահպանի այս պատկերը, որն ինքը տեսնում է, որ անցյալում այդպես է եղել և ապագայում էլ միշտ այդպես կլինի. ձեռք բերելով միայն մակերեսային ճանաչողության մի փոքր մաս՝ մարդն այնքան հպարտ է, որ մոռանում է իրեն և սկսում է անմտորեն հռչակել Աստծու բնույթն ու էությունը, որոնք պարզապես գոյություն չունեն. և համոզվելով Սուրբ Հոգու գործի մեկ փուլի հարցում՝ անկախ նրանից, թե ինչպիսի մարդ է Աստծու նոր գործը հռչակողը, մարդն այն չի ընդունում։ Նման մարդիկ չեն կարող ընդունել Սուրբ Հոգու նոր գործը. նրանք չափազանց պահպանողական են և անկարող են նոր բաներ ընդունել։ Նման մարդիկ նրանք են, ովքեր հավատում են Աստծուն, բայց նաև մերժում են Աստծուն։ Մարդը կարծում է, որ իսրայելացիները սխալ էին, որ «միայն հավատում էին Եհովային և չէին հավատում Հիսուսին», սակայն մարդկանց մեծամասնությունը խաղում է մի դեր, որում «միայն հավատում է Եհովային և մերժում Հիսուսին» և «տենչում է Մեսիայի վերադարձը, բայց հակառակում Մեսիային, ով կոչվում է Հիսուս»։ Զարմանալի չէ ուրեմն, որ մարդիկ դեռևս ապրում են Սատանայի իշխանության տակ՝ Սուրբ Հոգու գործի մի փուլն ընդունելուց հետո, և դեռևս չեն ստանում Աստծու օրհնությունները։ Մի՞թե սա մարդու ապստամբության արդյունքը չէ։ Ամբողջ աշխարհում քրիստոնեության մեջ գտնվող մարդիկ, որոնք համընթաց չեն քայլել այսօրվա նոր գործի հետ, բոլորը կառչում են այն հույսին, որ իրենց բախտը կբերի՝ ենթադրելով, որ Աստված կկատարի իրենց համապատասխան ցանկությունները։ Սակայն նրանք չեն կարող բացարձակ վստահությամբ ասել, թե ինչու է Աստված իրենց բարձրացնելու երրորդ երկինք, կամ թե ինչպես է Հիսուսը գալու իրենց ընդունելու՝ սպիտակ ամպ հեծած, առավել ևս բացարձակապես համոզված չեն, թե արդյոք Հիսուսն իսկապես ժամանելու է սպիտակ ամպի վրա այն օրը, որն իրենք պատկերացնում են։ Նրանք բոլորն անհանգիստ են և շփոթված. իրենք էլ չգիտեն, թե արդյոք Աստված կբարձրացնի իրենցից յուրաքանչյուրին՝ տարբեր փոքրաթիվ մարդկանց, որոնք գալիս են ամեն հարանվանությունից։ Գործը, որն Աստված անում է հիմա, ներկա դարաշրջանը, Աստծու մտադրությունները. նրանք չեն ըմբռնում այս բաներից ոչ մեկը և ոչինչ չեն անում՝ բացի մատների վրա օրերը հաշվելուց։ Միայն նրանք, ովքեր մինչև վերջ հետևում են Գառան հետքերին, կարող են ձեռք բերել վերջնական օրհնությունը, մինչդեռ այն «խելացի մարդիկ», որոնք անկարող են հետևել մինչև վերջ, սակայն կարծում են, թե ամեն ինչ ձեռք են բերել, անկարող են տեսնել Աստծու հայտնությունը։ Նրանցից յուրաքանչյուրը կարծում է, թե ինքն աշխարհի ամենախելացի մարդն է, և առանց որևէ պատճառի՝ ընդհատում են Աստծու գործի շարունակական զարգացումը, և կարծես թե բացարձակ վստահությամբ հավատում են, որ Աստված իրենց կբարձրացնի երկինք, իրենց, ովքեր «անբաժանելի հավատարմություն ունեն Աստծու հանդեպ, հետևում են Աստծուն և պահում են Աստծու խոսքերը»։ Թեև «անբաժանելի հավատարմություն» ունեն Աստծու ասած խոսքերի հանդեպ, նրանց խոսքերն ու գործողությունները դեռևս այնքան նողկալի են, որովհետև հակառակում են Սուրբ Հոգու գործին և նենգություն ու չարիք են գործում։ Նրանք, ովքեր չեն կարող հետևել մինչև վերջ և չեն կարող համընթաց քայլել Սուրբ Հոգու գործի հետ և միայն կառչում են հին գործին, ոչ միայն ձախողվել են Աստծու հանդեպ հավատարմության հասնելու հարցում, այլև ընդհակառակը, դարձել են Աստծուն հակառակողներ, նոր դարաշրջանի կողմից մերժվածներ և նրանք, ովքեր կպատժվեն։ Կա՞ն արդյոք նրանցից ավելի ողորմելիները։ Շատերը նույնիսկ կարծում են, թե բոլոր նրանք, ովքեր մերժում են հին օրենքը և ընդունում են նոր գործը, զուրկ են խղճից։ Այս մարդիկ, որոնք կենտրոնանում են միայն «խղճի» վրա, սակայն չեն ճանաչում Սուրբ Հոգու գործը, ի վերջո իրենց իսկ խղճի պատճառով կընդհատեն իրենց հեռանկարները։ Նույնիսկ Աստված Իր գործում չի պահում կանոնները, և թեև դա կարող է լինել Իր սեփական գործը, այնուամենայնիվ Աստված չի կառչում դրան։ Այն, ինչ պետք է ժխտվի, ժխտվում է, այն, ինչ պետք է դուրս թողնվի, դուրս է թողնվում։ Սակայն մարդը կառչում է Աստծու կառավարման գործի միայն մի փոքր մասին, որպեսզի հակադրվի Նրան։ Մի՞թե սա մարդու անհեթեթությունը չէ։ Մի՞թե սա մարդու տգիտությունը չէ։ Որքան ավելի շատ են մարդիկ երկչոտ և չափազանց զգույշ, որովհետև վախենում են օրհնություններ ձեռք չբերելուց, այնքան ավելի անկարող են ավելի շատ օրհնություններ ձեռք բերելու և վերջնական օրհնությունը ստանալու։ Այն մարդիկ, որոնք համառորեն կառչում են օրենքին, բոլորն անբաժանելի հավատարմություն են ցուցաբերում օրենքի հանդեպ, և որքան ավելի շատ են նման հավատարմություն ցուցաբերում օրենքի հանդեպ, այնքան ավելի շատ են ապստամբներ, որոնք հակառակում են Աստծուն։ Քանզի հիմա Թագավորության դարաշրջանն է, ոչ թե Օրենքի դարաշրջանը, և այսօրվա գործն ու անցյալի գործը չեն կարող հիշատակվել նույն շնչով, ոչ էլ անցյալի գործը կարող է համեմատվել այսօրվա գործի հետ։ Աստծու գործը փոխվել է, և մարդու կիրարկումը նույնպես փոխվել է. դա օրենքին կառչելը կամ խաչը կրելը չէ։ Հետևաբար, մարդկանց հավատարմությունն օրենքի և խաչի հանդեպ չի արժանանա Աստծու հավանությանը։

Մարդը լիովին ավարտուն կդարձվի Թագավորության դարաշրջանում։ Նվաճման գործից հետո մարդը զտման և նեղության կենթարկվի։ Նրանք, ովքեր կարող են հաղթահարել և հաստատուն կանգնել վկայության մեջ այս նեղության ընթացքում, նրանք են, ովքեր ի վերջո ավարտուն կդարձվեն. նրանք հաղթողներն են։ Այս նեղության ընթացքում մարդուց պահանջվում է ընդունել այս զտումը, և այս զտումն Աստծու գործի վերջին օրինակն է։ Վերջին անգամն է, որ մարդը կզտվի նախքան Աստծու կառավարման ողջ գործի ավարտը, և բոլոր նրանք, ովքեր հետևում են Աստծուն, պետք է ընդունեն այս վերջնական ստուգումը և պետք է ընդունեն այս վերջին զտումը։ Նեղության մեջ եղողներն առանց Սուրբ Հոգու գործի և Աստծու ուղղորդման են, բայց նրանք, ովքեր իսկապես նվաճվել են և ովքեր իսկապես ձգտում են Աստծուն, ի վերջո հաստատուն կկանգնեն. նրանք մարդկայնություն ունեցողներն են և Աստծուն անկեղծորեն սիրողները։ Անկախ նրանից, թե ինչ է անում Աստված, այս հաղթականները չեն զրկվի տեսիլքներից և դեռևս կկիրարկեն ճշմարտությունը՝ առանց կորցնելու իրենց վկայությունը։ Նրանք ի վերջո մեծ նեղությունից դուրս եկողներն են։ Նույնիսկ եթե նրանք, ովքեր պարզապես գոյատևում են հանուն օգուտի, այսօր դեռ կարող են ձրիակերությամբ զբաղվել, ոչ ոք ի վիճակի չէ խուսափելու վերջնական նեղությունից, և ոչ ոք չի կարող խուսափել վերջնական ստուգումից։ Նրանց համար, ովքեր հաղթում են, նման նեղությունը հսկայական զտում է. բայց նրանց համար, ովքեր պարզապես գոյատևում են հանուն օգուտի, դա կատարյալ դուրս թողնելու գործ է։ Անկախ նրանից, թե ինչպես են փորձվում, Աստծուն իրենց սրտերում ունեցողների հավատարմությունը մնում է անփոփոխ։ Բայց նրանց համար, ովքեր Աստծուն իրենց սրտերում չունեն, հենց որ Աստծու գործը շահավետ չէ իրենց մսեղիի համար, փոխում են իրենց տեսակետն Աստծու վերաբերյալ և նույնիսկ հեռանում են Աստծուց։ Այդպիսին են նրանք, ովքեր ի վերջո հաստատուն չեն կանգնի, ովքեր միայն փնտրում են Աստծու օրհնությունները և բացարձակապես ոչ մի ցանկություն չունեն Աստծու համար ծախսվելու և Նրան նվիրվելու։ Նման ստոր մարդիկ բոլորը «կվտարվեն», երբ Աստծու գործը հասնի իր ավարտին, և նրանց հանդեպ բացարձակապես ոչ մի ողորմածություն չի ցուցաբերվի։ Նրանք, ովքեր առանց մարդկայնության են, Աստծու հանդեպ բացարձակապես չունեն ճշմարիտ սեր։ Երբ միջավայրը հարմարավետ է կամ ձեռք բերելու բան ունեն, լիովին ենթարկվող են Աստծուն, բայց հենց որ նրանց ցանկությունները վարկաբեկվում են կամ ի վերջո կոտրվում, անմիջապես ապստամբում են։ Նույնիսկ ընդամենը մեկ գիշերվա ընթացքում նրանք ժպտացող, «բարեսիրտ» մարդուց վերածվում են վայրենի տեսքով դահճի՝ անսպասելիորեն իրենց երեկվա բարերարին առանց պատճառի որպես իրենց ոխերիմ թշնամու վերաբերվելով։ Եթե այս չար դևերը, որոնք սպանում են՝ առանց աչք թարթելու, դուրս չնետվեն, մի՞թե չեն դառնա լուրջ, թաքնված սպառնալիք։ Այնպես չէ, որ հենց որ նվաճման գործն ավարտվում է, մարդուն փրկելու գործը հասնում է իր լիակատար ավարտին։ Թեև նվաճման գործը հասել է իր ավարտին, մարդուն մաքրագործելու աշխատանքը չի ավարտվել. միայն այն ժամանակ, երբ մարդն ամբողջովին մաքրագործվի, երբ նրանք, ովքեր անկեղծորեն հնազանդվում են Աստծուն, ավարտուն դարձվեն, և երբ այն ձևացնողները, որոնք իրենց սրտերում առանց Աստծու են, հեռացվեն, գործն ավարտված կլինի։ Նրանք, ովքեր անկարող են բավարարել Աստծուն Իր գործի վերջին փուլում, ամբողջովին դուրս կթողնվեն, իսկ նրանք, ովքեր դուրս են թողնվում, դևերի տեսակից են։ Նրանք, ովքեր անկարող են բավարարել Աստծուն, ապստամբ են Աստծու դեմ։ Թեև այս մարդիկ այսօր հետևում են Աստծուն, դա չի ապացուցում, որ նրանք ի վերջո մնացողներն են։ «Նրանք, ովքեր հետևում են Աստծուն մինչև վերջ, փրկություն կստանան» խոսքերում «հետևել» բառի իմաստը նեղության մեջ հաստատուն կանգնելն է։ Այսօր շատերը կարծում են, թե Աստծուն հետևելը բավականին հեշտ է, բայց երբ Աստծու գործը մոտենա ավարտին, դու կիմանաս «հետևել» բառի ճշմարիտ իմաստը։ Միայն այն պատճառով, որ այսօր՝ նվաճվելուց հետո, դեռևս ի վիճակի ես հետևելու Աստծուն, չի ապացուցում, որ նրանցից մեկն ես, ովքեր կատարյալ կդարձվեն։ Նրանք, ովքեր անկարող են դիմանալ փորձություններին, ովքեր անկարող են հաղթական լինել նեղության մեջ, ի վերջո անկարող կլինեն հաստատուն կանգնել և անկարող կլինեն մինչև վերջ հետևել Աստծուն։ Նրանք, ովքեր անկեղծորեն հետևում են Աստծուն, ի վիճակի են դիմանալու իրենց գործի ստուգմանը, մինչդեռ նրանք, ովքեր անկեղծորեն չեն հետևում Աստծուն, անկարող են դիմանալ Աստծու որևէ փորձության։ Նրանք վաղ թե ուշ կվտարվեն, մինչդեռ հաղթողները կմնան թագավորության մեջ։ Արդյոք մարդն անկեղծորեն փնտրում է Աստծուն, թե ոչ, կարող է որոշվել միայն նրա գործը ստուգելով, այսինքն՝ Աստծու փորձություններով, և ոչ մի կապ չունի այն բանի հետ, թե ինչ է որոշում մարդն ինքը։ Աստված ոչ մի մարդու թեթևամտորեն չի մերժում. այն ամենը, ինչ Նա անում է, կարող է լիովին համոզել մարդուն։ Նա չի անում ոչինչ, որ անտեսանելի է մարդուն, կամ որևէ գործ, որ չի կարող համոզել մարդուն։ Արդյոք մարդու հավատը ճշմարիտ է, թե ոչ, ապացուցվում է փաստերով, և մարդը չի կարող որոշել։ Կասկած չկա, որ «ցորենը չի կարող վերածվել որոմի, իսկ որոմը չի կարող վերածվել ցորենի»։ Բոլոր նրանք, ովքեր անկեղծորեն սիրում են Աստծուն, ի վերջո կմնան թագավորության մեջ, և Աստված վատ չի վերաբերվի ոչ մեկին, ով անկեղծորեն սիրում է Իրեն։ Հիմնվելով իրենց տարբեր գործառույթների և վկայությունների վրա՝ հաղթողները թագավորության ներսում կծառայեն որպես քահանաներ կամ հետևորդներ, և բոլոր նրանք, ովքեր հաղթական են նեղության մեջ, կդառնան քահանաների խումբ թագավորության ներսում։ Քահանաների խումբը կձևավորվի, երբ տիեզերքի ներսում ավետարանի գործը հասնի իր ավարտին։ Երբ այդ ժամանակը գա, այն, ինչ պետք է մարդն անի, կլինի նրա պարտավորության կատարումն Աստծու թագավորության ներսում և Աստծու հետ նրա համատեղ ապրելն թագավորության ներսում։ Քահանաների խմբում կլինեն գլխավոր քահանաներ և քահանաներ, իսկ մնացածը կլինեն Աստծու որդիներն ու մարդիկ։ Նրանք կբաժանվեն՝ հիմնվելով նեղության ընթացքում Աստծու համար իրենց վկայությունների վրա. սրանք քմահաճույքով տրված տիտղոսներ չեն։ Հենց որ մարդու կարգավիճակը հաստատվի, Աստծու գործը կդադարի, քանզի յուրաքանչյուր մարդ կդասակարգվի ըստ իր տեսակի և կվերադարձվի իր սկզբնական դիրքին, և սա Աստծու մեծ գործի իրականացման նշանն է, Աստծու գործի և մարդու կիրարկման վերջնական արդյունքը և Աստծու գործի տեսիլքների և մարդու համագործակցության բյուրեղացումը։ Ի վերջո, մարդը կմտնի Աստծու թագավորություն և այնտեղ հանգիստ կգտնի, և Աստված նույնպես կվերադառնա Իր բնակության վայրը՝ հանգստանալու։ Սա կլինի Աստծու և մարդու միջև 6000 տարվա համագործակցության վերջնական արդյունքը։


Քրիստոսի էությունը երկնային Հոր կամքին հնազանդվելն է

Մարմնացած Աստված կոչվում է Քրիստոս, և Քրիստոսն այն մսեղին է, որը հագել է Աստծու Հոգին։ Այս մսեղին նման չէ մսեղավոր որևէ մարդու։ Այս տարբերության պատճառն այն է, որ Քրիստոսը Հոգու մարմնացումն է, այլ ոչ թե մսեղավոր է։ Նա ունի թե՛ բնականոն մարդկայնություն, թե՛ լիակատար աստվածայնություն։ Որևէ մարդ չունի Նրա աստվածայնությունը։ Նրա բնականոն մարդկայնությունը Նրա բոլոր բնականոն գործունեությունները պահպանելն է մսեղիում, մինչդեռ Նրա աստվածայնությունը կատարում է հենց Աստծու գործը։ Լինի Նրա մարդկայնությունը, թե աստվածայնությունը, երկուսն էլ հնազանդվում են երկնային Հոր կամքին։ Քրիստոսի էությունը Հոգին է, այսինքն՝ աստվածայնությունը։ Հետևաբար Նրա էությունն Իր Աստծու էությունն է։ Այս էությունը չի խաթարի Իր իսկ գործը, և Նա չէր կարող անել որևէ բան, որը կոչնչացներ Իր իսկ գործը, ոչ էլ երբևէ կարտասաներ որևէ խոսք, որը հակառակ կլիներ Իր իսկ կամքին։ Այսպիսով՝ մարմնացած Աստված բացարձակապես երբեք չէր անի որևէ գործ, որը կխաթարեր Իր իսկ տնօրինումը։ Սա այն է, ինչ բոլոր մարդիկ պետք է հասկանան։ Սուրբ Հոգու գործի էությունը մարդուն փրկելն է, և այն հանուն Աստծու սեփական տնօրինման է։ Նույն կերպ Քրիստոսի գործը նաև մարդուն փրկելն է, և այն հանուն Աստծու կամքի է։ Քանի որ Աստված մսեղի է դառնում, Նա Իր էությունն իրականացնում է Իր մսեղիում այնպես, որ Նրա մսեղին բավարար է Իր գործն ստանձնելու համար։ Ուստի Աստծու Հոգու ողջ գործը փոխարինվում է Քրիստոսի գործով մարմնացման ժամանակ, և մարմնացման ողջ ժամանակահատվածում ողջ գործի առանցքում Քրիստոսի գործն է։ Այն չի կարող խառնվել որևէ այլ դարաշրջանի գործի հետ։ Եվ քանի որ Աստված մսեղի է դառնում, Նա գործում է Իր մսեղիի ինքնությամբ․ քանի որ Նա գալիս է մսեղիով, ապա մսեղիում էլ ավարտում է այն գործը, որը պետք է անի։ Լինի Աստծու Հոգին, թե Քրիստոսը, երկուսն էլ Ինքն Աստված են, և Նա անում է այն գործը, որը պետք է անի, և կատարում է այն սպասավորությունը, որը պետք է կատարի։

Հենց Աստծու էությունն ինքնին իշխանություն է կրում, բայց Նա ունակ է հնազանդվելու այն ողջ իշխանությանը, որը գալիս է Իրենից։ Լինի Հոգու գործը, թե մսեղիի գործը, ոչ մեկը չի հակասում մյուսին։ Աստծու Հոգին իշխանությունն է բոլոր բաների վրա։ Աստծու էությամբ մսեղին նույնպես օժտված է իշխանությամբ, բայց մսեղիում գտնվող Աստված կարող է անել այն ողջ գործը, որը հնազանդվում է երկնային Հոր կամքին։ Սրան ոչ մի մարդ չի կարող հասնել կամ ըմբռնել։ Աստված Ինքն իշխանություն է, բայց Նրա մսեղին կարող է հնազանդվել Իր իշխանությանը։ Սա է «Քրիստոսը հնազանդվում է Հայր Աստծու կամքին» խոսքի հիմքում ընկած իմաստը։ Աստված Հոգի է և կարող է կատարել փրկության գործը, և նույնը կարող է անել Աստված, որ մարդ է դարձել։ Ինչ էլ որ լինի, Աստված Ինքն է անում Իր իսկ գործը․ Նա ո՛չ խաթարում է, ո’չ անհանգստացնում, առավել ևս չի իրականացնում այնպիսի գործ, որը հակասում է իրեն, քանի որ Հոգու և մսեղիի կողմից կատարված գործի էությունը նույնն է։ Լինի Հոգին, թե մսեղին, երկուսն էլ գործում են մեկ կամք կատարելու և նույն գործը տնօրինելու համար։ Թեև Հոգին և մսեղին ունեն երկու անհամատեղելի հատկանիշներ, նրանց էությունները նույնն են․ երկուսն էլ ունեն Իր Աստծու էությունը և Իր Աստծու ինքնությունը։ Աստված Ինքը չունի ըմբոստության ոչ մի տարր․ Նրա էությունը բարի է։ Նա ողջ գեղեցկության և բարության, ինչպես նաև ողջ սիրո արտահայտությունն է։ Նույնիսկ մսեղիում Աստված չի անում որևէ բան, որն ըմբոստանում է Հայր Աստծու դեմ։ Նույնիսկ Իր կյանքը զոհելու գնով Նա ամբողջ սրտով հոժարակամ կլիներ դա անելու և ուրիշ ոչ մի ընտրություն չէր կատարի։ Աստված չունի ինքնարդարության կամ մեծամտության կամ էլ ինքնահավանության և ամբարտավանության տարրեր։ Նա չունի խոտորության ոչ մի տարր։ Ամեն բան, որն ըմբոստանում է Աստծու դեմ, գալիս է Սատանայից։ Սատանան ողջ տգեղության և չարիքի աղբյուրն է։ Պատճառը, որ մարդն ունի նույն հատկանիշները, ինչ Սատանան, այն է, որ մարդն ապականվել և մշակվել է Սատանայի կողմից։ Քրիստոսը չի ապականվել Սատանայի կողմից, ուստի Նա ունի միայն Աստծու հատկանիշները և Սատանայի հատկանիշներից ոչ մեկը։ Որքան էլ ծանր լինի գործը, կամ տկար լինի մսեղին, Աստված, մինչ ապրում է մսեղիում, երբեք չի անի որևէ բան, որը կխաթարի Իր Աստծու գործը, և առավել ևս չի լքի Հայր Աստծու կամքը և չի ըմբոստանա։ Նա ավելի շուտ կկրեր մսեղիի ցավերը, քան դեմ կգնար Հայր Աստծու կամքին։ Դա ճիշտ այնպես է, ինչպես Հիսուսն ասաց աղոթքում․ «Հա՛յր Իմ, եթե հնարավոր է, այս բաժակը թող Ինձնից հեռու անցնի, բայց ոչ թե ինչպես Ես եմ կամենում, այլ ինչպես Դու»։ Մարդիկ կայացնում են իրենց սեփական որոշումները, բայց Քրիստոսը՝ ոչ։ Թեև Նա ունի Իր Աստծու ինքնությունը, դեռ փնտրում է Հայր Աստծու կամքը և մսեղիի տեսանկյունից կատարում է այն, ինչ Իրեն վստահված է Հայր Աստծու կողմից։ Սա մի բան է, որին մարդը չի կարող հասնել։ Այն, ինչ գալիս է Սատանայից, չի կարող ունենալ Աստծու էությունը։ Այն կարող է ունենալ միայն մի էություն, որն ըմբոստանում և դիմադրում է Աստծուն։ Այն չի կարող լիովին հնազանդվել Աստծուն, առավել ևս՝ հոժարակամ հնազանդվել Աստծու կամքին։ Բոլոր մարդիկ, բացի Քրիստոսից, կարող են անել այն, ինչը դիմադրում է Աստծուն, և ոչ մի մարդ չի կարող անմիջականորեն ստանձնել Աստծու կողմից վստահված գործը․ ոչ ոք ի վիճակի չէ Աստծու տնօրինումը համարելու որպես իր սեփական պարտավորությունը, որը պետք է կատարի։ Քրիստոսի էությունը Հայր Աստծու կամքին հնազանդվելն է։ Աստծու դեմ ըմբոստությունը Սատանայի հատկանիշն է։ Այս երկու հատկանիշներն անհամատեղելի են, և ցանկացած ոք, ով ունի Սատանայի հատկանիշները, չի կարող կոչվել Քրիստոս։ Պատճառը, որ մարդը չի կարող կատարել Աստծու գործը Նրա փոխարեն, այն է, որ մարդը չունի Աստծու էությունից ոչինչ։ Մարդն աշխատում է Աստծու համար հանուն մարդու անձնական շահերի և ապագա հեռանկարների, բայց Քրիստոսը գործում է Հայր Աստծու կամքին հետևելու համար։

Քրիստոսի մարդկայնությունը ղեկավարվում է Նրա աստվածայնությամբ։ Թեև Նա մսեղիում է, Նրա մարդկայնությունը բոլորովին նման չէ մսեղավոր մարդու մարդկայնությանը։ Նա ունի Իր իսկ եզակի անհատականությունը, և դա նույնպես ղեկավարվում է Նրա աստվածայնությամբ։ Նրա աստվածայնությունը տկարություն չունի․ Քրիստոսի տկարությունը վերաբերում է Նրա մարդկայնության տկարությանը։ Որոշակի չափով այս տկարությունը կաշկանդում է Նրա աստվածայնությունը, բայց նման սահմանափակումները որոշակի շրջանակի և ժամանակի մեջ են և անսահման չեն։ Երբ գալիս է Նրա աստվածայնության գործն իրականացնելու ժամանակը, դա արվում է՝ անկախ Նրա մարդկայնությունից։ Քրիստոսի մարդկայնությունն ամբողջությամբ ուղղորդվում է Նրա աստվածայնությամբ։ Բացի Նրա մարդկայնության բնականոն կյանքից, Նրա մարդկայնության բոլոր այլ գործողություններն ազդեցություն են կրում, ներգործվում և ուղղորդվում են Նրա աստվածայնությամբ։ Թեև Քրիստոսն ունի մարդկայնություն, այն չի խանգարում Նրա աստվածայնության գործին, և դա հենց այն պատճառով է, որ Քրիստոսի մարդկայնությունն ուղղորդվում է Նրա աստվածայնությամբ։ Թեև Նրա մարդկայնությունը հասուն չէ աշխարհիկ գործելակերպի հարցում, դա չի ազդում Նրա աստվածայնության բնականոն գործի վրա։ Երբ Ես ասում եմ, որ Նրա մարդկայնությունը չի ապականվել, նկատի ունեմ՝ Քրիստոսի մարդկայնությունը կարող է անմիջականորեն ուղղորդվել Նրա աստվածայնությամբ և օժտված է ավելի բարձր ողջամտությամբ, քան սովորական մարդունը։ Նրա մարդկայնությունն ամենահարմարն է Իր գործում աստվածայնությամբ ուղղորդվելու համար։ Նրա մարդկայնությունն ամենաունակն է արտահայտելու աստվածայնության գործը և ամենաունակը՝ հնազանդվելու նման գործին։ Քանի որ Աստված գործում է մսեղիում, Նա երբեք չի անտեսում այն պարտավորությունը, որը մսեղիում եղող մարդը պետք է կատարի։ Նա ի վիճակի է ճշմարիտ սրտով երկրպագելու երկնքում գտնվող Աստծուն։ Նա ունի Աստծու էությունը, և Նրա ինքնությունը Իր Աստծու ինքնությունն է։ Դա միայն այն է, որ Նա եկել է երկիր և դարձել արարած՝ արարածի արտաքին պատյանով, և այժմ օժտված է մարդկայնությամբ, որը նախկինում չուներ։ Նա ի վիճակի է երկրպագելու երկնքի Աստծուն։ Սա Իր Աստծու էությունն է և անընդօրինակելի է մարդու համար։ Նրա ինքնությունն Ինքն Աստված է։ Մսեղիի տեսանկյունից է Նա երկրպագում Աստծուն, ուստի «Քրիստոսը երկրպագում է երկնքի Աստծուն» խոսքերը սխալ չեն։ Այն, ինչ Նա պահանջում է մարդկանցից, ճշգրտորեն Իր իսկ էությունն է։ Նա արդեն հասել է այն ամենին, ինչ պահանջում է մարդկանցից՝ նախքան նրանցից դա պահանջելը։ Նա երբեք պահանջներ չէր դնի ուրիշների առջև՝ միաժամանակ «Ինքն Իրեն անցաթուղթ տալով», քանի որ այս ամենը կազմում է Նրա էությունը։ Անկախ նրանից՝ ինչպես է իրականացնում Իր գործը, Նա չէր վարվի այնպիսի ձևով, որն ըմբոստանում է Աստծու դեմ։ Որքան էլ Նա պահանջի մարդուց, ոչ մի պահանջ չի գերազանցում այն, ինչը հասանելի է մարդուն։ Ամենը, որ Նա անում է, այն է, ինչը հետևում է Աստծու կամքին և հանուն Նրա տնօրինման է։ Քրիստոսի աստվածայնությունը վեր է բոլոր մարդկանցից, ուստի Նա բոլոր արարածների բարձրագույն իշխանությունն է։ Այս իշխանությունը Նրա աստվածայնությունն է, այսինքն՝ Իր Աստծու բնույթն ու էությունը, ինչը որոշում է Նրա ինքնությունը։ Հետևաբար, որքան էլ բնականոն լինի Նրա մարդկայնությունը, անհերքելի է, որ Նա ունի Իր Աստծու ինքնությունը։ Անկախ նրանից՝ որ տեսանկյունից է Նա խոսում և ինչպես էլ որ հնազանդվում է Աստծու կամքին, չի կարելի ասել, որ Նա Ինքն Աստված չէ։ Հիմար և տգետ մարդիկ հաճախ Քրիստոսի բնականոն մարդկայնությունը համարում են թերություն։ Որքան էլ Նա արտահայտի և բացահայտի Իր աստվածայնության էությունը, մարդիկ ունակ չեն ընդունելու, որ Նա Քրիստոսն է։ Եվ որքան շատ է Քրիստոսը ցուցադրում Իր հնազանդությունն ու խոնարհությունը, այնքան ավելի անլրջորեն են հիմար մարդիկ վերաբերվում Քրիստոսին։ Կան նույնիսկ այնպիսիք, ովքեր Նրա հանդեպ որդեգրում են մերժման և արհամարհանքի վերաբերմունք, սակայն վեհ պատկերներով այդ «մեծ գործիչներին» դնում են սեղանին՝ երկրպագելու համար։ Աստծու հանդեպ մարդու դիմադրությունն ու ըմբոստությունը գալիս են այն փաստից, որ մարմնացած Աստծու էությունն Աստծու կամքին հնազանդվելն է, ինչպես նաև Քրիստոսի բնականոն մարդկայնությունից․ սա է Աստծու հանդեպ մարդու դիմադրության և ըմբոստության աղբյուրը։ Եթե Քրիստոսը չունենար Իր մարդկայնության քողը, ոչ էլ փնտրեր Հայր Աստծու կամքն արարածի տեսանկյունից, այլ փոխարենն օժտված լիներ անդրանցիկ մարդկայնությամբ, ապա մարդկանց մեջ, ամենայն հավանականությամբ, ըմբոստություն չէր լինի։ Պատճառը, որ մարդը միշտ հոժարակամ է հավատալու երկնքում գտնվող անտեսանելի Աստծուն, այն է, որ երկնքի Աստված չունի մարդկայնություն, ոչ էլ ունի արարածի գեթ մեկ հատկանիշ։ Հետևաբար մարդը միշտ Նրան վերաբերվում է մեծագույն հարգանքով, բայց արհամարհական վերաբերմունք է տածում Քրիստոսի հանդեպ։

Թեև երկրի վրա Քրիստոսն ի վիճակի է գործելու Իր Աստծու անունից, Նա չի գալիս այն մտադրությամբ, որ բոլոր մարդկանց ցույց տա Իր պատկերը մսեղիում։ Նա չի գալիս, որպեսզի բոլոր մարդիկ տեսնեն Իրեն։ Նա գալիս է, որ թույլ տա մարդուն առաջնորդվել Իր ձեռքով, և դրանով իսկ մարդը մտնի նոր դարաշրջան։ Քրիստոսի մսեղիի գործառույթն Իր Աստծու գործի համար է, այսինքն՝ մսեղիում Աստծու գործի համար, և ոչ թե նրա համար, որ մարդուն հնարավորություն տա լիովին հասկանալու Իր մսեղիի էությունը։ Անկախ այն բանից՝ ինչպես է Նա գործում, Նրա արած ոչ մի բան դուրս չի գալիս այն սահմաններից, որ հասանելի է մսեղիին։ Անկախ այն բանից՝ ինչպես է գործում, Նա դա անում է բնականոն մարդկայնությամբ մսեղիում և Աստծու ճշմարիտ դեմքը լիովին հայտնի չի դարձնում մարդուն։ Բացի այդ, Նրա գործը մսեղիում երբեք այնքան գերբնական կամ անչափելի չէ, որքան մարդն է պատկերացնում։ Թեև Քրիստոսը ներկայացնում է Իրեն Աստծուն մսեղիում և անձամբ իրականացնում է այն գործը, որ Ինքն Աստված պետք է անի, Նա չի ժխտում Աստծու գոյությունը երկնքում, ոչ էլ մեծ շուքով հռչակում է Իր իսկ գործերը։ Փոխարենը՝ Նա մնում է թաքնված, խոնարհաբար, Իր մսեղիի մեջ։ Բացի Քրիստոսից՝ նրանք, ովքեր կեղծորեն պնդում են, թե քրիստոս են, չունեն Նրա հատկանիշները։ Այդ կեղծ քրիստոսների ամբարտավան և ինքնամեծար խառնվածքի հետ համեմատելիս ակնհայտ է դառնում, թե ինչ տեսակի մսեղին է ճշմարտապես Քրիստոս։ Որքան ավելի շատ է մեկը կեղծ քրիստոս, այնքան ավելի շատ նա ի ցույց կդնի իրեն, և այնքան ավելի ունակ կլինի նշաններ և հրաշքներ գործելու՝ մարդուն մոլորեցնելու համար։ Կեղծ քրիստոսները չունեն Աստծու հատկանիշները։ Քրիստոսն աղտոտված չէ կեղծ քրիստոսներին պատկանող որևէ տարրով։ Աստված մսեղի է դառնում միայն մսեղիի գործն ավարտելու համար, այլ ոչ թե պարզապես այն բանի համար, որ թույլ տա մարդուն տեսնել Իրեն։ Փոխարենը՝ թույլ է տալիս, որ Իր գործը հաստատի Իր ինքնությունը, և թույլ է տալիս, որ Իրենից բացահայտվածը վկայի Իր էության մասին։ Նրա էությունն անհիմն չէ։ Նրա ինքնությունը չի զավթվել Իր ձեռքով․ այն որոշվում է Իր գործով և Իր էությամբ։ Թեև Նա ունի Իր Աստծու էությունը և ի վիճակի է անելու Իր Աստծու գործը, Նա ի վերջո դեռ մսեղի է՝ ի տարբերություն Հոգու։ Նա Հոգու հատկանիշներով Աստված չէ․ Նա մսեղիի պատյանով Աստված է։ Հետևաբար, որքան էլ բնականոն և որքան էլ տկար լինի Նա ու ինչպես էլ որ փնտրի Հայր Աստծու կամքը, Նրա աստվածայնությունն անհերքելի է։ Մարմնացած Աստծու մեջ գոյություն ունի ոչ միայն բնականոն մարդկայնություն և դրա տկարությունները․ առավել ևս գոյություն ունի Նրա աստվածայնության հրաշալիությունն ու անըմբռնելիությունը, ինչպես նաև Նրա բոլոր գործերը մսեղիում։ Ուստի և՛ մարդկայնությունը, և՛ աստվածայնությունն իսկապես գոյություն ունեն Քրիստոսի մեջ և ամենևին դատարկ կամ գերբնական չեն։ Նա գալիս է երկիր՝ գործ իրականացնելու հիմնական նպատակով։ Երկրի վրա գործ իրականացնելու համար խիստ անհրաժեշտ է բնականոն մարդկայնությամբ օժտված լինելը։ Այլապես, որքան էլ մեծ լինի Նրա աստվածայնության զորությունը, դրա սկզբնական գործառույթը չի կարող լավագույնս օգտագործվել։ Թեև Նրա մարդկայնությունը մեծ կարևորություն ունի, այն Նրա էությունը չէ։ Նրա էությունն աստվածայնությունն է։ Հետևաբար պահը, երբ Նա սկսում է կատարել Իր սպասավորությունը երկրի վրա, այն է, երբ Նա սկսում է արտահայտել Իր աստվածայնության էությունը։ Նրա մարդկայնությունը գոյություն ունի բացառապես Իր մսեղիի բնականոն կյանքը պահպանելու համար, որպեսզի Նրա աստվածայնությունը կարողանա բնականոն կերպով գործ իրականացնել մսեղիում։ Աստվածայնությունն է, որ ամբողջությամբ ուղղություն է տալիս Նրա գործին։ Երբ Նա ավարտի Իր գործը, Նա կատարած կլինի Իր սպասավորությունը։ Այն, ինչ մարդը պետք է իմանա, Նրա գործի ամբողջությունն է, և Իր գործի միջոցով է, որ Նա հնարավորություն է տալիս մարդուն ճանաչելու Իրեն։ Իր գործի ընթացքում Նա վերցնում է Իր աստվածայնության էությունը և արտահայտում այն միանգամայն լիարժեքորեն՝ առանց մարդկայնության խառնվածքի խառնուրդի կամ մտքի և մարդակերտ էության խառնուրդի։ Երբ գա ժամանակը, երբ Նրա ողջ սպասավորությունը մոտեցած լինի ավարտին, Նա արդեն կատարելապես և լիովին արտահայտած կլինի այն բնույթը, որը պետք է արտահայտի։ Նրա գործը չի ուղղորդվում որևէ մարդու հրահանգներով։ Նրա բնույթի արտահայտումը նույնպես բավականին ազատ է և չի վերահսկվում մտքով կամ մշակվում մտածողությամբ, այլ բացահայտվում է բնական ձևով։ Սա մի բան է, որին ոչ մի մարդ չի կարող հասնել։ Նույնիսկ եթե շրջապատը դաժան է, կամ պայմաններն անբարենպաստ են, Նա ի վիճակի է արտահայտելու Իր բնույթը պատշաճ ժամանակին։ Նա, ով Քրիստոս է, արտահայտում է Քրիստոսի էությունը, մինչդեռ նրանք, ովքեր Քրիստոս չեն, չունեն Քրիստոսի բնույթը։ Հետևաբար, թեև բոլորը դիմադրում են Նրան կամ պատկերացումներ ունեն Նրա մասին, ոչ ոք չի կարող մարդու պատկերացումների հիման վրա ժխտել, որ Քրիստոսի արտահայտած բնույթն Աստծունն է։ Բոլոր նրանք, ովքեր ճշմարիտ սրտով ձգտում են Քրիստոսին կամ նպատակադրված կերպով փնտրում են Աստծուն, կընդունեն, որ Նա Քրիստոսն է՝ հիմնվելով Նրա աստվածայնության արտահայտության վրա։ Նրանք երբեք չէին ժխտի Քրիստոսին՝ հիմնվելով Նրա որևէ կողմի վրա, որը չի համապատասխանում մարդու պատկերացումներին։ Թեև մարդը շատ հիմար է, բոլորը հստակ գիտեն, թե ինչն է բխում մարդու կամքից, և ինչն է ծագում Աստծուց։ Պարզապես շատ մարդիկ միտումնավոր կերպով դիմադրում են Քրիստոսին իրենց մտադրությունների հետևանքով։ Եթե չլիներ սա, ապա ոչ մի մարդ պատճառ չէր ունենա ժխտելու Քրիստոսի գոյությունը, քանի որ Քրիստոսի արտահայտած աստվածայնությունն իսկապես գոյություն ունի, և Նրա գործը կարելի է ականատես լինել անզեն աչքով։

Քրիստոսի գործն ու արտահայտությունը որոշում են Նրա էությունը։ Նա ի վիճակի է ճշմարիտ սրտով կատարելու այն, ինչ վստահվել է Իրեն։ Նա ի վիճակի է ճշմարիտ սրտով երկրպագելու երկնքի Աստծուն և ճշմարիտ սրտով փնտրելու Հայր Աստծու կամքը։ Այս ամենը որոշվում է Նրա էությամբ։ Եվ Նրա բնական հայտնությունը նույնպես որոշվում է Նրա էությամբ։ Պատճառը, որ Ես սա կոչում եմ Նրա «բնական հայտնություն», այն է, որ Նրա արտահայտությունն ընդօրինակում չէ կամ մարդու կողմից կրթության արդյունք, կամ էլ մարդու կողմից երկար տարիների մշակման արդյունք։ Նա չի սովորել այն կամ զարդարել Իրեն դրանով, այլ ավելի շուտ այն ներհատուկ է Իրեն։ Մարդը կարող է ժխտել Նրա գործը, Նրա արտահայտությունը, Նրա մարդկայնությունը և Նրա բնականոն մարդկայնության ողջ կյանքը, բայց ոչ ոք չի կարող ժխտել, որ Նա ճշմարիտ սրտով երկրպագում է երկնքի Աստծուն։ Ոչ ոք չի կարող ժխտել, որ Նա եկել է կատարելու երկնային Հոր կամքը, և ոչ ոք չի կարող ժխտել այն լրջությունը, որով Նա փնտրում է Հայր Աստծուն։ Թեև Նրա պատկերը հաճելի չէ զգայարաններին, Նրա խոսույթն օժտված չէ արտասովոր շնչով, և Նրա գործն այնքան երկրացունց կամ երկնասասան չէ, որքան մարդն է պատկերացնում, Նա իսկապես Քրիստոսն է, որ ճշմարիտ սրտով կատարում է երկնային Հոր կամքը, ամբողջովին հնազանդվում է երկնային Հորը և հնազանդ է մինչև մահ։ Սրա պատճառն այն է, որ Նրա էությունը Քրիստոսի էությունն է։ Մարդու համար դժվար է հավատալ այս ճշմարտությանը, բայց դա փաստ է։ Երբ Քրիստոսի սպասավորությունն ամբողջությամբ կատարված լինի, մարդը Նրա գործից կկարողանա տեսնել, որ Նրա բնույթն ու Նրա էությունը ներկայացնում են երկնքի Աստծու բնույթն ու էությունը։ Այդ ժամանակ ամփոփելով Նրա ողջ գործը՝ մարդը կարող է հաստատել, որ Նա իսկապես այն մսեղին է, որը Ճանապարհն է դառնում, և նույնը չէ, ինչ մարմնից և արյունից բաղկացած մարդունը։ Երկրի վրա Քրիստոսի գործի յուրաքանչյուր քայլ ունի իր ներկայացուցչական կարևորությունը, բայց մարդը, որ փորձառաբար ապրում է յուրաքանչյուր քայլի ներկայիս գործը, անկարող է հստակ տեսնել Նրա գործի կարևորությունը։ Սա հատկապես ճիշտ է Աստծու կողմից Իր երկրորդ մարմնացման ժամանակ իրականացված գործի մի քանի քայլերի համար։ Նրանց մեծ մասը, ովքեր միայն լսել կամ տեսել են Քրիստոսի խոսքերը, սակայն երբեք չեն տեսել Նրան, ոչ մի պատկերացում չունեն Նրա գործի մասին։ Նրանք, ովքեր տեսել են Քրիստոսին և լսել են Նրա խոսքերը, ինչպես նաև փորձառաբար ապրել են Նրա գործը, դժվարանում են ընդունել Նրա գործը։ Մի՞թե սրա պատճառն այն չէ, որ Քրիստոսի արտաքին տեսքն ու բնականոն մարդկայնությունը մարդու ճաշակով չեն։ Նրանք, ովքեր ընդունում են Նրա գործը Քրիստոսի հեռանալուց հետո, նման դժվարություններ չեն ունենա, քանի որ նրանք պարզապես ընդունում են Նրա գործը և չեն առնչվում Քրիստոսի բնականոն մարդկայնության հետ։ Մարդն անկարող է հրաժարվել Աստծու մասին իր պատկերացումներից և փոխարենն ինտենսիվորեն զննում է Նրան։ Դրա պատճառն այն փաստն է, որ մարդը կենտրոնանում է միայն Նրա արտաքին տեսքի վրա և անկարող է ճանաչել Նրա էությունը՝ հիմնվելով Նրա գործի և Նրա խոսքերի վրա։ Եթե մարդը փակի աչքերը Քրիստոսի արտաքին տեսքի վրա կամ խուսափի Քրիստոսի մարդկայնությունը քննարկելուց և խոսի միայն Նրա աստվածայնության մասին, որի գործն ու խոսքերն անհասանելի են ցանկացած մարդու համար, ապա մարդու պատկերացումները կիսով չափ կպակասեն, և մարդու դժվարությունները նույնիսկ լիովին կլուծվեն։ Մարմնացած Աստծու գործի ընթացքում մարդը չի կարող հանդուրժել Նրան և լի է Նրա մասին բազմաթիվ պատկերացումներով, իսկ դիմադրության և ըմբոստության դեպքերը սովորական են։ Մարդը չի կարող հանդուրժել Աստծու գոյությունը, «ներողամտություն» ցուցաբերել Քրիստոսի խոնարհության և թաքնվածության հանդեպ կամ «ներել» Քրիստոսի էությունը, որը երկնային Հորը հնազանդվելն է։ Հետևաբար Նա չի կարող հավերժ մնալ մարդու հետ Իր գործն ավարտելուց հետո, քանի որ մարդը հոժարակամ չէ թույլ տալու Նրան ապրել իր կողքին։ Եթե մարդը չի կարող «ներողամտություն» ցուցաբերել Նրա հանդեպ Նրա գործի ժամանակաշրջանում, ապա ինչպե՞ս կարող է հանդուրժել Նրա՝ իր կողքին ապրելն այն բանից հետո, երբ Նա կատարել է Իր սպասավորությունը, մինչ Նա հետևում է նրան Իր խոսքերն աստիճանաբար փորձառաբար ապրելիս։ Մի՞թե շատերն այն ժամանակ չէին ընկնի Նրա պատճառով։ Մարդը միայն թույլ է տալիս Նրան գործել երկրի վրա․ սա մարդու ներողամտության մեծագույն չափն է։ Եթե չլիներ Նրա գործը, մարդը վաղուց վտարած կլիներ Նրան երկրից, ուստի որքա՞ն ավելի քիչ կցուցաբերեր ներողամտություն, հենց որ Նրա գործն ավարտվեր։ Այդ դեպքում մի՞թե մարդը մահապատժի չէր ենթարկի Նրան և խոշտանգելով չէր հասցնի Նրան մահվան։ Եթե Նա չկոչվեր Քրիստոս, ապա չէր կարողանա գործել մարդկության մեջ։ Եթե Նա չգործեր Իր Աստծու ինքնությամբ և փոխարենը գործեր միայն որպես բնականոն մարդ, ապա մարդը չէր հանդուրժի, որ Նա արտահայտի գեթ մեկ նախադասություն, և առավել ևս չէր հանդուրժի Նրա գործի նվազագույն մասնիկը։ Ուստի Նա կարող է միայն կրել Իր հետ այս ինքնությունն Իր գործում։ Այս կերպ Նրա գործն ավելի զորեղ է, քան եթե Նա դա արած չլիներ, քանի որ բոլոր մարդիկ հոժարակամ են հնազանդվելու կարգավիճակին և մեծ ինքնությանը։ Եթե Նա չկրեր Իր Աստծու ինքնությունը, երբ գործում էր կամ հայտնվում որպես Ինքն Աստված, ապա Նա ընդհանրապես գործ անելու հնարավորություն չէր ունենա։ Չնայած այն փաստին, որ Նա ունի Աստծու էությունը և Քրիստոսի էությունը, մարդը չէր մեղմանա և թույլ չէր տա Նրան հեշտությամբ գործ իրականացնել մարդկության մեջ։ Նա կրում է Իր Աստծու ինքնությունն Իր գործում։ Թեև նման գործը տասնյակ անգամներ ավելի զորեղ է, քան առանց նման ինքնության արվածը, մարդը դեռ լիովին հնազանդվող չէ Նրան, քանի որ մարդը հնազանդվում է միայն Նրա կարգավիճակին և ոչ թե Նրա էությանը։ Եթե այդպես է, երբ գուցե մի օր Քրիստոսը թողնի Իր պաշտոնը, կարո՞ղ է մարդը թույլ տալ Նրան ողջ մնալ գեթ մեկ օր։ Աստված հոժարակամ է ապրելու երկրի վրա մարդու հետ, որպեսզի կարողանա տեսնել այն արդյունքները, որոնք Իր ձեռքի գործը կբերի գալիք տարիներին։ Սակայն մարդն ունակ չէ հանդուրժելու Նրա ներկայությունը գեթ մեկ օր, ուստի Նա կարող էր միայն հրաժարվել։ Աստծուն թույլ տալը, որ մարդկանց մեջ անի այն գործը, որը Նա պետք է անի, և կատարի Իր սպասավորությունն արդեն իսկ մարդու ներողամտության և քաղաքավարության մեծագույն աստիճանն է։ Թեև նրանք, ովքեր անձամբ նվաճվել են Նրա կողմից, նման քաղաքավարություն են ցուցաբերում Նրա հանդեպ, նրանք, միևնույն է, միայն թույլ են տալիս Նրան մնալ մինչև Իր գործի ավարտը և ոչ մի պահ ավել։ Եթե այդպես է, ապա ի՞նչ կասեք նրանց մասին, ում Նա չի նվաճել։ Մի՞թե թպատճառը, որ մարդն այսպես է վերաբերվում մարմնացած Աստծուն, այն չէ, որ Նա Քրիստոսն է՝ բնականոն մարդկայնության արտաքին պատյանով։ Եթե Նա ունենար միայն աստվածայնություն և ոչ բնականոն մարդկայնություն, ապա մի՞թե մարդու դժվարությունները չէին լուծվի մեծագույն հեշտությամբ։ Մարդը դժկամությամբ է ընդունում Նրա աստվածայնությունը և որևէ հետաքրքրություն չի ցուցաբերում Նրա բնականոն մարդկայնության արտաքին պատյանի հանդեպ՝ չնայած այն փաստին, որ Նրա էությունը ճշգրտորեն Քրիստոսինն է, որը երկնային Հոր կամքին հնազանդվելն է։ Որպես այդպիսին, Նա կարող էր միայն չեղարկել մարդկանց մեջ լինելու Իր գործը՝ նրանց հետ կիսելու թե՛ ուրախությունները, թե՛ վշտերը, քանի որ մարդն այլևս չէր կարող հանդուրժել Նրա գոյությունը։


Մարդու բնականոն ապրելակերպի վերականգնումը և նրան հրաշալի նշանակության վայր տանելը

Մարդը որոշ չափով հասկացողություն ունի այսօրվա և ապագայի գործերից, բայց նա չի հասկանում, թե հատկապես ինչ նշանակության վայր է մարդկությունը մտնելու։ Որպես արարած՝ մարդը պետք է կատարի արարածի պարտավորությունը. մարդը պետք է հետևի Աստծուն այն ամենում, ինչ Նա անում է. դուք պետք է շարունակեք այն ճանապարհով, որը Ես եմ ձեզ ասում։ Դու ոչ մի միջոց չունես որևէ բան ինքնուրույն տնօրինելու, և դու իշխանություն չունես քեզ վրա։ Ամեն ինչ պետք է հանձնվի Աստծու ողորմածությանը, և Աստված ամեն ինչ պահում է Իր ձեռքերում։ Եթե Իր աշխատանքում մարդուն նախապես տար ելք՝ հրաշալի նշանակության վայր, և եթե Աստված դա օգտագործեր մարդուն գայթակղելու և նրան մղելու համար, որ Իրեն հետևի, եթե Նա մարդու հետ գործարք կապեր, ապա դա չէր լինի նվաճում, ոչ էլ մարդու մեջ կյանք գործելը։ Եթե Աստված օգտագործեր մարդու ելքը՝ նրան վերահսկելու և նրա սիրտը ձեռք բերելու համար, ապա դրանով Նա չէր կատարելագործի մարդուն, ոչ էլ ի վիճակի կլիներ ձեռք բերելու մարդուն, այլ փոխարենը կօգտագործեր նշանակության վայրը՝ նրան վերահսկելու համար։ Մարդուն ոչինչ այնքան չի հետաքրքրում, որքան ապագա ելքը՝ վերջնական նշանակության վայրը, և արդյոք ինչ-որ լավ բանի հույս կա, թե ոչ։ Եթե նվաճման գործի ընթացքում մարդուն մի գեղեցիկ հույս տրվեր և եթե նախքան մարդուն նվաճելը նրան պատշաճ նշանակության վայր տրվեր՝ ձգտելու համար, ապա մարդուն նվաճելը ոչ միայն չէր հասնի իր արդյունքին, այլև դա կազդեր նվաճման գործի արդյունքի վրա։ Այսինքն՝ նվաճման գործն իր արդյունքին հասնում է մարդու ճակատագիրն ու հեռանկարները վերցնելու և մարդու ապստամբ խառնվածքը դատելու և պատժելու միջոցով։ Դրան հասնում են ոչ թե մարդու հետ գործարք կապելու միջոցով, այսինքն՝ մարդուն օրհնություններ և շնորհ տալով, այլ մարդուն իր «ազատությունից» զրկելու և նրա հեռանկարներն արմատախիլ անելու միջոցով և այդպիսով տեսնելով, թե որքան հավատարիմ է նա։ Սա է նվաճման գործի էությունը։ Եթե մարդուն հենց ամենասկզբում գեղեցիկ հույս տրվեր, իսկ պատժի և դատաստանի գործը հետո արվեր, ապա մարդը կընդուներ այդ պատիժն ու դատաստանն այն հիմքով, որ ինքն ունեցել է հեռանկարներ, և Արարչին Իր բոլոր արարածների անվերապահորեն հնազանդվելն ու երկրպագելը չէին իրականացվի. կլիներ միայն կույր, հասկացողությունից զուրկ հնազանդություն, կամ էլ մարդը կուրորեն պահանջներ կներկայացներ Աստծուն, և հնարավոր չէր լինի լիովին նվաճել մարդու սիրտը։ Հետևաբար, անհնար կլիներ, որ այդպիսի նվաճման գործը ձեռք բերեր մարդուն, առավել ևս վկայություն կրեր Աստծու համար։ Այդպիսի արարածներն ի վիճակի չէին լինի կատարելու իրենց պարտավորությունը և միայն գործարքներ կկնքեին Աստծու հետ. սա ոչ թե նվաճում կլիներ, այլ ողորմություն և օրհնություն։ Մարդու ամենամեծ դժվարությունն այն է, որ նա միշտ մտածում է իր ճակատագրի և հեռանկարների մասին և դրանք կուռք է դարձնում։ Մարդն Աստծուն ձգտում է հանուն իր ճակատագրի և հեռանկարների. նա Աստծուն չի երկրպագում Նրա հանդեպ իր սիրո պատճառով։ Եվ այսպես, մարդուն նվաճելիս մարդու եսասիրությունը, ագահությունը և այն բաները, որոնք առավելագույնս խոչընդոտում են նրա՝ Աստծուն երկրպագելուն, բոլորը պետք է վերացվեն։ Այդ անելով՝ ձեռք է բերվում մարդու նվաճումը։ Արդյունքում մարդու նվաճման առաջին փուլերում անհրաժեշտ է նախ մաքրել մարդու վայրի փառասիրական ձգտումներն ու ամենակործանարար թուլությունները, որպեսզի մարդու աստվածասեր սիրտը բացահայտվի, և փոխվի նրա գիտելիքը մարդկային կյանքի մասին, նրա հայացքն Աստծու նկատմամբ և նրա գոյության իմաստը։ Այսկերպ մարդու աստվածասեր սիրտը դառնում է մաքուր, այսինքն՝ մարդու սիրտը նվաճվում է։ Բայց բոլոր արարածների հանդեպ Աստծու վերաբերմունքի մեջ Աստված չի նվաճում լոկ հանուն նվաճելու. ավելի շուտ, Նա նվաճում է՝ մարդուն ձեռք բերելու համար, հանուն Իր իսկ փառքի և մարդու ամենավաղ, սկզբնական նմանությունը վերականգնելու համար։ Եթե Նա նվաճեր լոկ հանուն նվաճելու, ապա նվաճման գործի նշանակությունը կկորչեր։ Այսինքն, եթե Աստված միայն նվաճեր մարդուն և դրանից հետո լվանար Իր ձեռքերը մարդուց և ուշադրություն չդարձներ մարդու կյանքին կամ մահվանը, ապա սա չէր լինի մարդկության տնօրինումը, ոչ էլ հանուն նրա փրկության կլիներ։ Միայն մարդուն նվաճելուց հետո նրան ձեռք բերելը և ի վերջո մարդկությանը հրաշալի նշանակության վայր տանելն են փրկության ողջ գործի կենտրոնակետում, և միայն սա է հասնում մարդու փրկության նպատակին։ Այլ կերպ ասած՝ միայն մարդու ժամանումը հրաշալի նշանակության վայր և նրա մուտքը հանգիստ այն հեռանկարներն են, որոնք պետք է ունենան բոլոր արարածները, և այն գործը, որը պետք է անի Արարիչը։ Եթե մարդը կատարեր այս գործը, ապա այն չափազանց սահմանափակ կլիներ։ Այն կարող էր մարդուն տանել մինչև որոշակի կետ, բայց ի վիճակի չէր լինի մարդուն հավերժական նշանակության վայր բերելու։ Մարդն ի վիճակի չէ որոշելու մարդու ճակատագիրը, առավել ևս ի վիճակի չէ ապահովելու մարդու հեռանկարներն ու ապագա նշանակության վայրը։ Աստծու արած գործը, սակայն, տարբեր է։ Քանի որ Նա ստեղծել է մարդուն, Նա առաջնորդում է նրան. քանի որ Նա փրկում է մարդուն, լիովին կփրկի նրան և կատարելապես ձեռք կբերի. քանի որ Նա առաջնորդում է մարդուն, նրան պատշաճ նշանակության վայր կբերի. և քանի որ Նա ստեղծել և տնօրինում է մարդուն, պետք է պատասխանատվություն կրի մարդու ճակատագրի և հեռանկարների համար։ Հենց սա է Արարչի կողմից արվող գործը։ Թեև նվաճման գործն իրականացվում է մարդու հեռանկարներն արմատախիլ անելով, մարդն ի վերջո պետք է բերվի Աստծու՝ իր համար պատրաստած պատշաճ նշանակության վայր։ Հենց այն պատճառով, որ Աստված ներգործության է ենթարկում մարդուն, մարդն ունի նշանակության վայր, և նրա ճակատագիրն ապահովված է։ Այստեղ հիշատակվող պատշաճ նշանակության վայրը մարդու՝ նախկինում արմատախիլ արված հույսերն ու հեռանկարները չեն. այդ երկուսը տարբեր են։ Այն, ինչի վրա մարդը հույս է դնում և ինչին ձգտում է, այն բաներն են, որոնք նա տենչում է մսեղիի շվայտ ցանկություններին իր հետամուտ լինելու ընթացքում, այլ ոչ թե մարդուն հասանելիք նշանակության վայրն է։ Մինչդեռ այն, ինչ Աստված պատրաստել է մարդու համար, այն օրհնությունն ու խոստումն են, որոնք հասանելի են մարդուն իր մաքրագործվելուց հետո, որոնք Աստված պատրաստել է մարդու համար աշխարհը ստեղծելուց հետո, և որոնք աղտոտված չեն մարդու ընտրություններով, պատկերացումներով, երևակայություններով կամ մսեղիով։ Այս նշանակության վայրը պատրաստված չէ որոշակի անձի համար, այլ ողջ մարդկության հանգստի վայրն է։ Եվ այսպես, այս նշանակության վայրն ամենահարմար նշանակության վայրն է մարդկության համար։

Արարիչը մտադիր է ներդաշնակեցնել արարածներին։ Ինչ էլ որ Նա անի, դու չպետք է փորձես խուսափել դրանից. դու պետք է հնազանդվես Նրան և ապստամբ չլինես Նրա հանդեպ։ Երբ Նրա արած գործն ի վերջո հասնի Իր նպատակներին, դրանում Նա փառք ձեռք կբերի։ Այսօր ինչո՞ւ խոսք չկա այն մասին, որ դու Մովաբի հետնորդն ես կամ մեծ կարմիր վիշապի սերունդը, խոսք չկա ընտրյալ մարդկանց մասին և խոսվում է միայն արարածների մասին։ Սա էր մարդու սկզբնական անվանումը, նրա սկզբնական ինքնությունը՝ արարածի ինքնությունը։ Անունները տարբերվում են միայն այն պատճառով, որ գործի ժամանակաշրջաններն ու փուլերն են տարբերվում։ Իրականում մարդը սովորական արարած է։ Բոլոր արարածները՝ լինեն ամենաապականվածը, թե ամենասուրբը, պետք է կատարեն արարածի պարտավորությունը։ Երբ Աստված իրականացնում է նվաճման գործը, Նա չի վերահսկում քեզ՝ օգտագործելով քո հեռանկարները, ճակատագիրը կամ նշանակության վայրը։ Իրականում այսկերպ գործելու կարիք չկա։ Նվաճման գործի նպատակը մարդուն մղելն է կատարելու արարածի պարտավորությունը, նրան մղելը Արարչին երկրպագելու։ Միայն դրանից հետո նա կարող է մտնել հրաշալի նշանակության վայր։ Մարդու ճակատագիրը վերահսկվում է Աստծու ձեռքերով։ Դու անկարող ես վերահսկել ինքդ քեզ։ Նույնիսկ եթե մարդը միշտ շտապում և զբաղեցնում է ինքն իրեն, նա անկարող է մնում ինքն իրեն վերահսկելու։ Եթե դու կարողանայիր իմանալ քո սեփական հեռանկարները, եթե կարողանայիր վերահսկել քո սեփական ճակատագիրը, արդյո՞ք դեռ արարած կկոչվեիր։ Կարճ ասած՝ անկախ նրանից, թե ինչպես է Աստված գործում, Նրա ողջ գործը հանուն մարդու է։ Դա ճիշտ այնպես է, ինչպես երկինքներն ու երկիրը և բոլոր բաները ստեղծվեցին Աստծու կողմից՝ մարդուն ծառայելու համար։ Աստված մարդու համար ստեղծեց լուսինը, արևը և աստղերը, Նա մարդու համար ստեղծեց կենդանիներին ու բույսերը, Նա մարդու համար ստեղծեց գարունը, ամառը, աշունն ու ձմեռը և այլն. այս ամենը ստեղծվեց հանուն մարդու գոյության։ Եվ այսպես, անկախ նրանից, թե ինչպես է Աստված պատժում և դատում մարդուն, դա ամբողջությամբ հանուն մարդու փրկության է։ Նույնիսկ եթե Նա մարդուն զրկում է իր մսեղավոր հույսերից, դա, միևնույն է, հանուն մարդուն մաքրագործելու է, իսկ մարդու մաքրագործումն արվում է հանուն մարդու գոյության։ Մարդու նշանակության վայրն Արարչի ձեռքերում է, ուստի ինչպե՞ս կարող էր մարդը վերահսկել ինքն իրեն։

Նվաճման գործի ավարտից հետո մարդը կբերվի մի գեղեցիկ աշխարհ։ Այս ապրելակերպը, իհարկե, դեռևս կլինի երկրի վրա, բայց այն լիովին կտարբերվի մարդու այսօրվա ապրելակերպից։ Դա այն ապրելակերպն է, որը մարդկությունը կունենա ողջ մարդկության նվաճվելուց հետո, այն մարդու համար նոր սկիզբ կլինի երկրի վրա։ Մարդկության համար նման ապրելակերպ ունենալն ապացույց կլինի, որ մարդկությունը մուտք է գործել նոր և գեղեցիկ տիրույթ. դա կլինի երկրի վրա Աստծու և մարդու ապրելակերպի սկիզբը։ Նման գեղեցիկ ապրելակերպի նախապայմանը պետք է լինի այն, որ մարդն իր մաքրագործվելուց և նվաճվելուց հետո հնազանդվի Արարչի առջև։ Եվ այսպես, նվաճման գործն Աստծու գործի վերջին փուլն է նախքան մարդկության մուտք գործելը հրաշալի նշանակության վայր։ Նման ապրելակերպը մարդու ապագա ապրելակերպն է երկրի վրա, ամենագեղեցիկ ապրելակերպը երկրի վրա, այնպիսի ապրելակերպ, որը մարդը փափագում է, այնպիսին, որին մարդը երբեք չի հասել աշխարհի պատմության մեջ։ Դա տնօրինման 6000 տարվա գործի վերջնական արդյունքն է։ Դա այն է, ինչ մարդկությունն ամենից շատ է տենչում և նաև Աստծու խոստումն է մարդուն։ Բայց այս խոստումը չի կարող անմիջապես իրականանալ։ Մարդը կմտնի ապագա նշանակության վայր միայն այն ժամանակ, երբ վերջին օրերի գործն ավարտվի, և նա լիովին նվաճվի, այսինքն՝ երբ Սատանան կատարելապես պարտվի։ Մարդու զտվելուց հետո նա կլինի առանց մեղավոր բնության, որովհետև Աստված պարտության մատնած կլինի Սատանային, ինչը նշանակում է, որ թշնամական ուժերի կողմից ոտնձգություն չի լինի, և ընդհանրապես չեն լինի թշնամական ուժեր, որոնք կարող են հարձակվել մարդու մսեղիի վրա։ Եվ այսպես, մարդն ազատ և սրբացված կլինի. նա մուտք գործած կլինի հավերժություն։ Միայն այն դեպքում, եթե խավարի թշնամական ուժերը կապանքների մեջ պահվեն, և մարդն ազատ լինի ուր էլ որ գնա, մարդը կլինի առանց ապստամբության կամ հակառակության։ Սատանան պարզապես պետք է կապանքների մեջ պահվի, և մարդու հետ ամեն ինչ լավ կլինի. ընթացիկ իրավիճակը գոյություն ունի, որովհետև Սատանան դեռևս երկրի վրա ամենուր անհանգստություն է հրահրում, և որովհետև Աստծու տնօրինման ողջ գործը դեռ պետք է հասնի իր ավարտին։ Հենց որ Սատանան պարտվի, մարդը լիովին կազատագրվի. երբ մարդը ձեռք բերի Աստծուն և դուրս գա Սատանայի իշխանության տակից, նա կտեսնի արդարության Արեգակը։ Բնականոն մարդուն հասանելիք ապրելակերպը կվերականգնվի. այն ամենը, ինչ պետք է ունենա բնականոն մարդը, ինչպիսիք են բարին չարից զանազանելու կարողությունը և հասկանալը, թե ինչպես սնվել և հագնվել, և բնականոն ապրելու կարողությունը, կվերականգնվի։ Մարդու առաջին ստեղծումից հետո, նույնիսկ եթե Եվան չգայթակղվեր օձի կողմից, մարդը պետք է այսպիսի բնականոն ապրելակերպ ունենար։ Նա պետք է սնվեր, հագնվեր և երկրի վրա բնականոն մարդկային ապրելակերպ վարեր։ Սակայն մարդու այլասերվելուց հետո այս ապրելակերպը դարձավ անհասանելի պատրանք, և նույնիսկ այսօր մարդը չի համարձակվում նման բաներ երևակայել։ Իրականում այս գեղեցիկ ապրելակերպը, որը մարդը տենչում է, անհրաժեշտություն է։ Եթե մարդն առանց նման նշանակության վայրի լիներ, նրա այլասերված ապրելակերպը երկրի վրա երբեք չէր դադարի, և եթե չլիներ նման գեղեցիկ ապրելակերպ, Սատանայի ճակատագիրը կամ այն դարաշրջանը, որում Սատանան իշխանություն ունի երկրի վրա, վախճան չէր ունենա։ Մարդը պետք է հասնի մի տիրույթ, որն անհասանելի է խավարի ուժերին, և երբ նա հասնի, դա կապացուցի, որ Սատանան պարտվել է։ Այսպիսով՝ միայն այն ժամանակ, երբ Սատանայի կողմից անհանգստություն չկա, և մարդկությունը հենց Աստծու ձեռքերում է, և մարդու ողջ ապրելակերպն Աստծու բռի մեջ է ու Նրա վերահսկողության տակ, սա կարող է կոչվել Սատանայի պարտություն։ Մարդու ապրելակերպն այսօր մեծամասամբ կեղտոտության ապրելակերպ է։ Այն դեռևս տառապանքի և նեղության ապրելակերպ է։ Սա չի կարող կոչվել Սատանայի պարտություն. մարդը դեռ չի փախել չարչարանքի ծովից, դեռ չի փախել մարդու կյանքի տառապանքից կամ Սատանայի ազդեցությունից, և նա դեռևս Աստծու մասին միայն չնչին գիտելիք ունի։ Մարդու ողջ տառապանքը Սատանան է առաջացրել։ Սատանան էր, որ դժվարություն բերեց մարդու կյանքին, և միայն Սատանային կապանքների մեջ դնելուց հետո մարդն ի վիճակի կլինի լիովին փախչել չարչարանքի ծովից։ Սակայն Սատանայի՝ կապանքների մեջ դրվելն իրագործվում է մարդու սիրտը նվաճելու և ձեռք բերելու միջոցով՝ մարդուն դարձնելով Սատանայի հետ ճակատամարտի ավարը։

Հաղթող դառնալը և կատարյալ դարձվելն այն բաներն են, որոնց մարդն այսօր ձգտում է նախքան երկրի վրա բնականոն մարդկային ապրելակերպ ունենալը, և դրանք այն նպատակներն են, որոնց նա ձգտում է նախքան Սատանայի՝ կապանքների մեջ դրվելը։ Ըստ էության, հաղթող դառնալուն, կատարյալ դարձվելուն կամ մեծապես օգտագործվելուն մարդու ձգտելը Սատանայի ազդեցությունից փախչելու համար է. մարդու ձգտումը հաղթող դառնալն է, բայց վերջնական արդյունքը կլինի նրա փախուստը Սատանայի ազդեցությունից։ Եթե միայն մարդը փախչի Սատանայի ազդեցությունից, նա կարող է երկրի վրա բնականոն մարդկային ապրելակերպ վարել՝ Աստծուն երկրպագելու ապրելակերպ։ Հաղթող դառնալը և կատարյալ դարձվելն այն բաներն են, որոնց մարդն այսօր ձգտում է նախքան երկրի վրա բնականոն մարդկային ապրելակերպ ունենալը։ Դրանց ձգտում են՝ նախևառաջ մաքրագործվելու և ճշմարտությունը կիրարկելու համար, և որպեսզի երկրպագեն Արարչին։ Եթե մարդը երկրի վրա բնականոն մարդկային ապրելակերպ ունենա, ապրելակերպ՝ առանց տառապանքի կամ նեղության, ապա մարդը չի զբաղվի հաղթող դառնալու ձգտմամբ։ «Հաղթող դառնալը» և «կատարյալ դարձվելը» այն նպատակներն են, որոնք Աստված տալիս է մարդուն՝ ձգտելու համար, և այս նպատակներին ձգտելու միջոցով Նա մարդուն մղում է կիրարկելու ճշմարտությունը և կյանքով արտահայտելու իմաստալից կյանք։ Նպատակը մարդուն ավարտուն դարձնելն ու նրան ձեռք բերելն է, իսկ հաղթող դառնալուն կամ կատարյալ դարձվելուն ձգտելը լոկ միջոց է։ Եթե ապագայում մարդը մտնի հրաշալի նշանակության վայր, հաղթող դառնալու և կատարյալ դարձվելու մասին հիշատակում չի լինի. կլինի միայն յուրաքանչյուր արարածի՝ իր պարտավորությունը կատարելը։ Այսօր մարդուն մղում են այս բաներին ձգտելու պարզապես մարդու համար շրջանակ սահմանելու նպատակով, որպեսզի մարդու ձգտումը կարողանա ավելի նպատակային և գործնական լինել։ Այլապես մարդը կապրեր աղոտ վերացականության մեջ և կձգտեր հավերժական կյանք մտնելուն, և եթե այդպես լիներ, մի՞թե մարդն էլ ավելի ողորմելի չէր լինի։ Մի՞թե ինքնախաբեություն չէ այսկերպ ձգտելը՝ առանց նպատակների կամ սկզբունքների։ Ի վերջո, այս ձգտումը, բնականաբար, անպտուղ կլիներ. վերջում մարդը դեռ կապրեր Սատանայի իշխանության տակ և անկարող կլիներ դրանից ազատվել։ Ինչո՞ւ իրեն ենթարկել նման աննպատակ ձգտման։ Երբ մարդը մտնի հավերժական նշանակության վայր, կերկրպագի Արարչին, և քանի որ մարդը փրկված կլինի և մտած կլինի հավիտենության մեջ, այլևս չի ձգտի որևէ նպատակի, առավել ևս կարիք չի ունենա անհանգստանալու, որ կպաշարվի Սատանայի կողմից։ Այդ ժամանակ յուրաքանչյուր մարդ կպահպանի իր տեղը և կկատարի իր պարտավորությունը, և թեև նա չի հանդիմանվի կամ դատվի, յուրաքանչյուր մարդ կկատարի իր պարտավորությունը։ Այդ ժամանակ մարդը արարած կլինի և՛ ինքնությամբ, և՛ կարգավիճակով։ Այլևս չի լինի բարձրի և ցածրի տարբերություն. պարզապես յուրաքանչյուր մարդ տարբեր գործառույթ կկատարի։ Սակայն մարդը դեռ կապրի մի նշանակության վայրում, որը կանոնավոր է և մարդկության համար հարմար։ Մարդը կկատարի իր պարտավորությունը՝ հանուն Արարչին երկրպագելու, և հենց այս մարդկությունն է, որ կլինի հավերժության մարդկությունը։ Այդ ժամանակ մարդը Աստծու կողմից լուսավորված կյանք՝ Աստծու խնամքի և պաշտպանության տակ գտնվող կյանք, ձեռք բերած կլինի և կապրի Աստծու հետ միասին։ Մարդկությունը երկրի վրա կվարի բնականոն կյանք, և բոլոր մարդիկ կմտնեն ճիշտ ուղի։6000-ամյա տնօրինման ծրագիրը հիմնովին պարտության մատնած կլինի Սատանային, ինչը նշանակում է, որ Աստված վերականգնած կլինի մարդու սկզբնական պատկերը նրան երկրի վրա ստեղծելուց հետո, և այսկերպ Աստծու սկզբնական մտադրությունները բավարարված կլինեն։ Սկզբում՝ նախքան մարդկության ապականվելը Սատանայի կողմից, մարդկությունը երկրի վրա բնականոն ապրելակերպ էր վարում։ Ավելի ուշ, երբ մարդն ապականվեց Սատանայի կողմից, մարդը կորցրեց այս բնականոն ապրելակերպը, և այսպես սկսվեց Աստծու տնօրինման գործը և Սատանայի հետ ճակատամարտը՝ մարդու բնականոն ապրելակերպը վերականգնելու համար։ Միայն այն ժամանակ, երբ Աստծու 6000-ամյա տնօրինման գործը ավարտվի, ողջ մարդկության կյանքը պաշտոնապես կսկսվի երկրի վրա։ Միայն այդ ժամանակ մարդը կունենա հրաշալի կյանք, և Աստված կվերականգնի սկզբում մարդուն ստեղծելու Իր նպատակը, ինչպես նաև մարդու սկզբնական նմանությունը։ Եվ այսպես, երբ մարդն ունենա երկրի վրա մարդկության բնականոն ապրելակերպը, մարդը չի ձգտի հաղթող դառնալու կամ կատարյալ դարձվելու, քանզի մարդը սրբացված կլինի։ «Հաղթողները» և «կատարյալ դարձվելը», որոնց մասին մարդիկ խոսում են, այն նպատակներն են, որոնք մարդուն տրվել են Աստծու և Սատանայի միջև ճակատամարտի ընթացքում ձգտելու համար, և դրանք գոյություն ունեն միայն այն պատճառով, որ մարդն ապականվել է։ Հենց քեզ նպատակ տալով և քեզ այս նպատակին ձգտելու մղելով է, որ Սատանան կպարտվի։ Քեզնից պահանջելը, որ հաղթող լինես կամ կատարյալ դարձվես կամ օգտագործվես, պահանջում է, որ վկայություն կրես, որպեսզի ամոթահար անես Սատանային։ Ի վերջո, եթե մարդիկ երկրի վրա բնականոն մարդկային ապրելակերպ վարեն, և բոլորը սրբացված լինեն, արդյո՞ք նրանք դեռ կձգտեն հաղթողներ դառնալու։ Մի՞թե նրանք բոլորն արարածներ չեն։ Խոսելով հաղթող լինելու և կատարելագործված լինելու մասին՝ այս խոսքերն ուղղված են Սատանային և մարդու պղծությանը։ Մի՞թե այս «հաղթող» բառը չի վերաբերում Սատանայի և թշնամական ուժերի նկատմամբ հաղթանակին։ Երբ դու ասում ես, որ կատարյալ ես դարձվել, ի՞նչն է քո ներսում կատարյալ դարձվել։ Մի՞թե այն չէ, որ ազատվել ես քո սատանայական ապականված բնավորություններից և եկել ես Աստծուն առավելագույնս սիրելու։ Նման բաներն ասվում են մարդու ներսում եղած կեղտոտ բաների և Սատանայի առնչությամբ։ Դրանք չեն ասվում Աստծու առնչությամբ։

Այժմ քեզնից պահանջվում է ձգտել հաղթող դառնալու և ձգտել կատարյալ դարձվելու. եթե դա չանես, ապագայում, երբ մարդկությունը երկրի վրա բնականոն մարդկային ապրելակերպ վարի, այս բաներին ձգտելու հնարավորություն չես ունենա։ Այդ ժամանակ յուրաքանչյուր տեսակի մարդու ելքը բացահայտված կլինի։ Այդ ժամանակ կբացահայտվես այնպիսին, ինչպիսին իրականում կաս, և եթե ցանկանաս ձգտել հաղթող դառնալու կամ ցանկանաս կատարյալ դարձվել, անհնար կլինի։ Կլինի միայն այն, որ իր ապստամբության պատճառով մարդը բացահայտվելուց հետո կպատժվի։ Այդ ժամանակ մարդու ձգտումը չի լինի ուրիշներից ավելի բարձր դիրք ունենալը, որպեսզի ոմանք լինեն հաղթողներ, իսկ մյուսները՝ կատարյալ դարձվեն, կամ որպեսզի ոմանք լինեն Աստծու անդրանիկ որդիները, իսկ մյուսները՝ Աստծու որդիները. նրանք չեն ձգտի այս բաներին։ Բոլորը կլինեն արարածներ, բոլորը կապրեն երկրի վրա, և բոլորը կապրեն Աստծու հետ միասին երկրի վրա։ Այժմ Աստծու և Սատանայի միջև ճակատամարտի ժամանակն է, դա մի ժամանակ է, երբ այս ճակատամարտը դեռ չի վերջացել, ժամանակ, երբ մարդը դեռ լիովին ձեռք չի բերվել. դա անցումային շրջան է։ Եվ այսպես, մարդուց պահանջվում է ձգտել կա՛մ հաղթող դառնալու, կա՛մ Աստծու մարդկանցից մեկը։ Այսօր կարգավիճակի տարբերություններ կան, բայց երբ ժամանակը գա, նման տարբերություններ չեն լինի. բոլոր հաղթանակածների կարգավիճակը նույնը կլինի, նրանք բոլորը կլինեն մարդկության՝ չափանիշին համապատասխանող անդամներ և հավասարապես կապրեն երկրի վրա, ինչը նշանակում է, որ նրանք բոլորը կլինեն չափանիշին համապատասխանող արարածներ, և նույնը կտրվի բոլորին։ Քանի որ Աստծու գործի ժամանակաշրջանները տարբեր են, և Նրա գործի առարկաները տարբեր են, եթե այս գործն արվում է ձեզ վրա, ապա իրավունք ունեք կատարյալ դարձվելու և հաղթողներ դառնալու. եթե այն արվեր արտասահմանում, ապա այնտեղի մարդիկ իրավունք կունենային դառնալու նվաճվող մարդկանց առաջին խումբը և կատարյալ դարձվող մարդկանց առաջին խումբը։ Այսօր այս գործը չի արվում արտասահմանում, ուստի այլ երկրների մարդիկ իրավունք չունեն կատարյալ դարձվելու և հաղթողներ դառնալու, և նրանց համար անհնար է դառնալ առաջին խումբը։ Քանի որ Աստծու գործի առարկաները տարբեր են, Աստծու գործի ժամանակաշրջանները տարբեր են, և այն տարբեր շրջանակներ ունի, կա առաջին խումբը, այսինքն՝ հաղթողները, և նաև կլինի երկրորդ խումբ, որը կատարյալ կդարձվի։ Երբ լինի առաջին կատարյալ դարձված խումբը, կլինի տիպար և նմուշ, և այսպես ապագայում կլինեն կատարյալ դարձվողների երկրորդ և երրորդ խմբեր, բայց հավիտենությունում նրանք բոլորը կլինեն նույնը, և կարգավիճակի դասակարգումներ չեն լինի։ Նրանք պարզապես կատարյալ դարձված կլինեն տարբեր ժամանակներում, և կարգավիճակի տարբերություններ չեն լինի։ Երբ գա ժամանակը, որ բոլորն ավարտուն դարձված լինեն, և ողջ տիեզերքի գործը վերջացած լինի, կարգավիճակի տարբերություններ չեն լինի, և բոլորը հավասար կարգավիճակ կունենան։ Այսօր այս գործն արվում է ձեզ վրա, որպեսզի հաղթողներ դարձվեք։ Եթե այն Բրիտանիայում արվեր, ապա Բրիտանիան կունենար առաջին խումբը ճիշտ այնպես, ինչպես դուք կլինեք առաջին խումբը։ Պարզապես դուք հատկապես այն շնորհով եք օրհնվել, որ գործն այսօր իրականացվում է ձեզ վրա, և եթե այս գործը չարվեր ձեզ վրա, ապա կլինեիք երկրորդ խումբը, կամ երրորդը, չորրորդը, հինգերորդը։ Սա պարզապես գործի հաջորդականության տարբերության պատճառով է. առաջին խումբը և երկրորդ խումբը չեն նշանակում, որ մեկն ավելի բարձր կամ ցածր է մյուսից, դա պարզապես նշանակում է այն հաջորդականությունը, որով այս մարդիկ կատարյալ են դարձվում։ Այսօր այս խոսքերը հաղորդակցվում են ձեզ հետ, բայց ինչո՞ւ դուք ավելի վաղ չէիք տեղեկացվել։ Որովհետև առանց գործընթացի մարդիկ հակված են ծայրահեղությունների։ Օրինակ՝ Հիսուսն Իր ժամանակ ասաց. «Ինչպես հեռացա, այնպես էլ կգամ»։ Այսօր շատերը տարված են այս խոսքերով, և նրանք միշտ ցանկանում են սպիտակ հանդերձներ կրել և սպասել հափշտակվելուն։ Այսպիսով, շատ խոսքեր կան, որոնք չեն կարող չափազանց վաղ ասվել։ Եթե դրանք չափազանց վաղ ասվեին, մարդը հակված կլիներ ծայրահեղությունների։ Մարդու հասակը չափազանց փոքր է, և նա անկարող է հստակ տեսնել այս խոսքերը։

Երբ մարդը հասնի ճշմարիտ մարդկային ապրելակերպին երկրի վրա, և Սատանայի ողջ ուժերը կապանքների մեջ դրվեն, մարդը բավականին հեշտ կապրի երկրի վրա։ Բաներն այնքան բարդ չեն լինի, որքան այսօր են. միջանձնային հարաբերությունները, սոցիալական հարաբերությունները, բարդ ընտանեկան հարաբերությունները այնքան շատ անախորժություններ են բերում, այնքա՜ն շատ ցավ։ Այս ամենի մեջ ապրելն այնքա՜ն տհաճ է։ Երբ մարդը նվաճվի, նրա սիրտն ու միտքը կփոխվեն։ Նա կունենա աստվածավախ և աստվածասեր սիրտ։ Երբ տիեզերքում բոլոր նրանք, ովքեր ձգտում են Աստծուն սիրելու, նվաճվեն, ինչը նշանակում է՝ երբ Սատանան պարտվի, և երբ Սատանան՝ խավարի բոլոր ուժերը, կապանքների մեջ դրվի, ապա մարդու ապրելակերպը երկրի վրա անխռով կլինի, և նա կկարողանա ազատ ապրել երկրի վրա։ Եթե ապրելակերպն առանց մսեղավոր հարաբերությունների և մսեղիի բարդ հարցերի լիներ, ապա շատ ավելի հեշտ կլիներ։ Մարդու մսեղիի հարաբերությունները չափազանց բարդ են, և մարդու համար նման բաներ ունենալն ապացույց է, որ նա դեռ իրեն չի ազատել Սատանայի ազդեցությունից։ Եթե նույն հարաբերությունն ունենայիր յուրաքանչյուր եղբոր և քրոջ հետ, եթե նույն հարաբերությունն ունենայիր քո ընտանիքի յուրաքանչյուր անդամի հետ, ապա քեզ անախորժություն պատճառող ոչինչ չէր լինի, և կարիք չէիր ունենա որևէ մեկի համար անհանգստանալու։ Ոչինչ չէր կարող ավելի լավ լինել, և այսկերպ մարդը կազատվեր իր տառապանքի կեսից։ Երկրի վրա բնականոն մարդկային ապրելակերպ վարելով՝ մարդը նման կլինի հրեշտակներին. թեև դեռևս մսեղիից լինելով՝ նա շատ նման կլինի հրեշտակի։ Սա վերջնական խոստումն է, վերջին խոստումը, որ շնորհվել է մարդուն։ Այսօր մարդն անցնում է պատժի և դատաստանի միջով. կարծում ես, որ մարդու՝ նման բաների փորձառությունն անիմա՞ստ է։ Մի՞թե պատժի և դատաստանի գործը կարող էր իզուր արվել։ Նախկինում ասվել է, որ մարդուն պատժելն ու դատելը նրան անհատակ անդունդ գցելն է, ինչը նրա ճակատագրի և հեռանկարների վերացում է նշանակում։ Սա մի բանի համար է՝ մարդու մաքրագործման։ Մարդը միտումնավոր չի գցվում անհատակ անդունդ, որից հետո Աստված նրանից լվանում է Իր ձեռքերը։ Փոխարենը դա մարդու ներսի ապստամբությունն էտելու համար է, որպեսզի ի վերջո մարդու ներսի բաները մաքրագործվեն, որպեսզի նա Աստծու ճշմարիտ ճանաչողություն ունենա և սուրբ մարդու պես լինի։ Եթե սա արվի, ապա ամեն ինչ կիրագործվի։ Իրականում, երբ մարդու ներսում եղած այն բաները, որոնք նախատեսված են էտվելու համար, էտվեն, և մարդը հնչեղ վկայություն կրի, Սատանան նույնպես կպարտվի, և թեև կարող են մի քանի այնպիսի բաներ լինել, որոնք ի սկզբանե մարդու ներսում կան և լիովին մաքրագործված չեն, երբ Սատանան պարտվի, այն այլևս անհանգստություն չի առաջացնի, և այդ ժամանակ մարդը լիովին մաքրագործված կլինի։ Մարդը երբեք նման ապրելակերպի փորձառություն չի ունեցել, բայց երբ Սատանան պարտվի, ամեն ինչ կկարգավորվի, և մարդու ներսում եղած այդ չնչին բաները բոլորը կլուծվեն, և երբ այդ գլխավոր խնդիրը լուծված կլինի, մնացած բոլոր անհանգստությունները կավարտվեն։ Երկրի վրա Աստծու այս մարմնացման ընթացքում, երբ Նա անձամբ է կատարում Իր գործը մարդկանց մեջ, Նրա կատարած ողջ գործն արվում է Սատանային պարտության մատնելու համար, և Նա պարտության կմատնի Սատանային մարդուն նվաճելու և ձեզ ավարտուն դարձնելու միջոցով։ Երբ հնչեղ վկայություն կրեք, դա նույնպես Սատանայի պարտության նշան կլինի։ Մարդը նախ նվաճվում է և ի վերջո լիովին կատարյալ դարձվում՝ Սատանային պարտության մատնելու համար։ Ըստ էության, սակայն, Սատանայի պարտության հետ մեկտեղ, սա նաև ողջ մարդկության փրկությունն է չարչարանքի այս դատարկ ծովից։ Անկախ նրանից՝ գործը ողջ տիեզերքում է իրականացվում, թե Չինաստանում, այն ամբողջությամբ Սատանային պարտության մատնելու և ողջ մարդկությանը փրկություն բերելու համար է, որպեսզի մարդը կարողանա հանգստի վայր մտնել։ Մարմնացած Աստված՝ այս բնականոն մսեղին, հենց Սատանային պարտության մատնելու համար է։ Մսեղիում Աստծու գործն օգտագործվում է երկնքի տակ գտնվող բոլոր նրանց փրկություն բերելու, ովքեր սիրում են Աստծուն, այն հանուն ողջ մարդկությանը նվաճելու է, և առավել ևս հանուն Սատանային պարտության մատնելու։ Աստծու տնօրինման ողջ գործի առանցքն անբաժանելի է Սատանային պարտության մատնելուց՝ ողջ մարդկությանը փրկություն բերելու համար։ Ինչո՞ւ այս գործի մեծ մասում միշտ խոսվում է այն մասին, որ վկայություն կրեք։ Եվ ո՞ւմ է ուղղված այս վկայությունը։ Մի՞թե այն ուղղված չէ Սատանային։ Այս վկայությունն Աստծու համար է արվում, և այն արվում է վկայելու, որ Աստծու գործը հասել է իր արդյունքին։ Վկայություն կրելը կապված է Սատանային պարտության մատնելու գործի հետ. եթե Սատանայի հետ ճակատամարտ չլիներ, ապա մարդուց չէր պահանջվի վկայություն կրել։ Քանի որ Սատանան պետք է պարտվի մարդուն փրկելու հետ միաժամանակ, Աստված պահանջում է, որ մարդն Իր համար վկայություն կրի Սատանայի առջև, ինչը Նա օգտագործում է մարդուն փրկելու և Սատանայի հետ ճակատամարտելու համար։ Արդյունքում մարդը և՛ փրկության առարկան է, և՛ գործիք Սատանային պարտության մատնելու գործում, և այսպես, մարդն Աստծու ողջ տնօրինման գործի առանցքում է, մինչդեռ Սատանան լոկ կործանման առարկան է՝ թշնամին։ Դու կարող ես զգալ, որ ոչինչ չես արել, բայց քո բնավորության փոփոխությունների պատճառով վկայություն է կրվել, և այս վկայությունն ուղղված է Սատանային և արված չէ մարդու համար։ Մարդն արժանի չէ նման վկայություն վայելելու։ Նա ինչպե՞ս կարող էր հստակ կերպով տեսնել Աստծու կատարած գործը։ Այն մեկը, ում դեմ Աստված կռվում է, Սատանան է. մինչդեռ մարդը միայն փրկության առարկան է։ Մարդը սատանայական ապականված բնավորություններ ունի և անկարող է հստակ կերպով տեսնել այս գործը։ Դա Սատանայի ապականության պատճառով է և ներհատուկ չէ մարդուն, այլ ուղղորդվում է Սատանայի կողմից։ Այսօր Աստծու գլխավոր գործը Սատանային պարտության մատնելն է, այսինքն՝ մարդուն լիովին նվաճելը, որպեսզի մարդն Աստծու համար վերջնական վկայություն կրի Սատանայի առջև։ Այսկերպ ամեն ինչ կիրագործվի։ Շատ դեպքերում քո անզեն աչքին թվում է, թե ոչինչ չի արվել, բայց իրականում գործն արդեն ավարտվել է։ Մարդը պահանջում է, որ ավարտման ողջ գործը տեսանելի լինի, սակայն Ես Իմ գործն ավարտել եմ՝ առանց այն քեզ տեսանելի դարձնելու, քանզի Սատանան հանձնվել է, ինչը նշանակում է, որ նա հիմնովին պարտվել է, որ Աստծու ողջ իմաստությունը, զորությունը և իշխանությունը հաղթել են Սատանային։ Սա հենց այն վկայությունն է, որը պետք է կրվի, և թեև այն հստակ արտահայտություն չունի մարդու մեջ, թեև այն տեսանելի չէ անզեն աչքով, Սատանան արդեն պարտվել է։ Այս գործի ամբողջությունն ուղղված է Սատանայի դեմ և իրականացվում է Սատանայի դեմ ճակատամարտի պատճառով։ Եվ այսպես, շատ բաներ կան, որոնք մարդը չի տեսնում որպես հաջողված, բայց որոնք Աստծու աչքին վաղուց հաջողությամբ ավարտվել են։ Սա Աստծու ողջ գործի մասին թաքնված փաստերից մեկն է։

Երբ Սատանան պարտվի, այսինքն՝ երբ մարդը լիովին նվաճվի, այդ ժամանակ մարդը կհասկանա, որ այս ամբողջ աշխատանքը հանուն փրկության է, և որ այս փրկության միջոցը մարդկանց Սատանայի ձեռքից խլելն է։ Աստծու տնօրինման 6000 տարիների աշխատանքը բաժանված է երեք փուլերի՝ Օրենքի դարաշրջանի, Շնորհքի դարաշրջանի և Թագավորության դարաշրջանի։ Աշխատանքի այս երեք փուլերը բոլորը հանուն մարդկության փրկության են, այսինքն՝ դրանք Սատանայի կողմից լրջորեն ապականված մարդկության փրկության համար են։ Միևնույն ժամանակ, սակայն, Աստված նաև մարտնչում է Սատանայի դեմ։ Այսպիսով, ինչպես փրկության գործն է բաժանված երեք փուլերի, այնպես էլ Սատանայի դեմ ճակատամարտն է բաժանված երեք փուլերի, և Աստծու գործի այս երկու տեսանկյուններն ընթանում են միաժամանակ։ Սատանայի դեմ ճակատամարտն իրականում հանուն մարդկության փրկության է, և քանի որ մարդկության փրկության գործը մի բան չէ, որը կարող է հաջողությամբ ավարտվել մեկ փուլում, Սատանայի դեմ ճակատամարտը նույնպես բաժանված է փուլերի և ժամանակաշրջանների, և պատերազմը Սատանայի դեմ մղվում է մարդու կարիքների և նրա՝ Սատանայի կողմից ապականվելու աստիճանի համաձայն։ Գուցե իր պատկերացմամբ մարդը հավատում է, որ այս ճակատամարտում Աստված Սատանայի դեմ ճիշտ այնպես կռիվ կսկսի, ինչպես երկու բանակներ կկռվեին միմյանց դեմ։ Սա հենց այն է, ինչ մարդու միտքը ունակ է պատկերացնելու. սա ծայրաստիճան աղոտ և անիրատեսական գաղափար է, բայց այն է, ինչին մարդը հավատում է։ Եվ քանի որ Ես այստեղ ասում եմ, որ մարդու փրկության միջոցը Սատանայի դեմ ճակատամարտն է, մարդը պատկերացնում և հավատում է, որ ճակատամարտն այդպես է վարվում։ Մարդու փրկության գործն ունի երեք փուլ, այսինքն՝ Սատանայի հետ ճակատամարտը բաժանվել է երեք փուլերի, և Սատանան այդպիսով մեկընդմիշտ կպարտվի։ Սակայն Սատանայի դեմ ճակատամարտի ողջ գործի մասին իրական փաստն այն է, որ դրա հետևանքները ձեռք են բերվում գործի մի քանի քայլերի միջոցով՝ մարդուն շնորհ պարգևելու, մարդու մեղքի զոհը դառնալու, մարդու մեղքերը ներելու, մարդուն նվաճելու և մարդուն կատարելագործելու։ Պարզ ասած՝ Սատանայի դեմ ճակատամարտը Սատանայի դեմ զենք վերցնելը չէ, ավելի շուտ դա Աստծու համար վկայություն կրելն է մարդուն փրկելու, մարդու կյանքը մշակելու և մարդու բնավորությունը փոխելու միջոցով և դրանով իսկ Սատանային պարտության մատնելը։ Սատանան պարտվում է մարդու ապականված բնավորության փոփոխության միջոցով։ Երբ Սատանան պարտվի, այսինքն՝ երբ մարդը լիովին փրկվի, ապա նվաստացած Սատանան լիովին կկապվի, և այսկերպ մարդը լիովին փրկված կլինի։ Այսպիսով, մարդու փրկության էությունը Սատանայի դեմ ճակատամարտն է, և այս ճակատամարտը նախևառաջ արտացոլվում է մարդու փրկության մեջ։ Վերջին օրերի փուլը, որում մարդը պետք է նվաճվի, Սատանայի հետ ճակատամարտի գործի վերջին փուլն է, և դա նաև Սատանայի իշխանությունից մարդու լիակատար փրկության գործն է։ Մարդու նվաճման ներքին իմաստը Սատանայի մարմնավորումը՝ մարդուն, որն ապականվել է Սատանայի կողմից, Արարչին վերադարձնելն է նրա նվաճումից հետո, որի միջոցով նա կապստամբի Սատանայի դեմ և լիովին կվերադառնա Աստծուն։ Այսկերպ մարդը լիովին փրկված կլինի։ Ուստի նվաճման գործը Սատանայի դեմ ճակատամարտի վերջին գործն է, և դա Աստծու տնօրինման վերջին փուլն է, որը նախատեսված է Սատանային պարտության մատնելու համար։ Առանց այս գործի՝ մարդու լիակատար փրկությունն ի վերջո անհնար կլիներ, Սատանայի լիակատար պարտությունն էլ անհնար կլիներ, և մարդկությունը երբեք ի վիճակի չէր լինի հրաշալի նշանակության վայր մտնելու կամ Սատանայի ազդեցությունից ազատվելու։ Հետևաբար, մարդու փրկության գործը չի կարող ավարտվել նախքան Սատանայի դեմ ճակատամարտի ավարտը, քանզի Աստծու տնօրինման գործի առանցքը հանուն մարդկության փրկության է։ Ամենասկզբում մարդկությունն Աստծու ձեռքերում էր, բայց Սատանայի գայթակղության և ապականության պատճառով մարդը կապվեց Սատանայի կողմից և ընկավ չարի ձեռքը։ Այսպիսով, Սատանան դարձավ այն առարկան, որը պետք է պարտության մատնվեր Աստծու տնօրինման գործում։ Քանի որ Սատանան տիրացավ մարդուն, և քանի որ մարդն Աստծու ողջ տնօրինման կապիտալն է, եթե մարդը պետք է փրկվի, ապա նա պետք է ետ վերցվի Սատանայի ձեռքերից, ինչը նշանակում է, որ մարդը, որը գերեվարվել է Սատանայի կողմից, պետք է ետ վերցվի։ Այսպիսով, Սատանան պետք է պարտվի մարդու հին բնավորության փոփոխությունների և մարդու սկզբնական ողջամտության վերականգնման միջոցով։ Այսկերպ մարդը, որը գերեվարվել է, կարող է ետ վերցվել Սատանայի ձեռքերից։ Եթե մարդն ազատվի Սատանայի ազդեցությունից և կապանքներից, այդժամ Սատանան ամոթահար կլինի, մարդն ի վերջո ետ կվերցվի, և Սատանան կպարտվի։ Եվ քանի որ մարդն ազատվել է Սատանայի խավար ազդեցությունից, մարդը կդառնա այս ողջ ճակատամարտի ավարը, իսկ Սատանան կդառնա այն առարկան, որը պետք է պատժվի ճակատամարտի ավարտից հետո, որից հետո մարդկության փրկության ողջ գործն ավարտված կլինի։

Աստված չարակամություն չունի արարածների հանդեպ. այն ամենը, ինչ Նա անում է, Սատանային պարտության մատնելու համար է։ Նրա ողջ գործը՝ պատիժ լինի, թե դատաստան, ուղղված է Սատանային. այն հանուն մարդկության փրկության է իրականացվում, այդ ամենը Սատանային պարտության մատնելու համար է, և մեկ նպատակ ունի՝ մինչև վերջ ճակատամարտե՛լ Սատանայի դեմ։ Աստված երբեք չի՛ հանգստանա, մինչև հաղթանակ չտանի Սատանայի նկատմամբ։ Նա կհանգստանա միայն այն ժամանակ, երբ լիովին պարտության մատնի Սատանային։ Քանի որ Աստծու արած ողջ գործն ուղղված է Սատանային, և քանի որ բոլորը, ովքեր ապականվել են Սատանայի կողմից, գտնվում են Սատանայի իշխանության վերահսկողության տակ և ապրում են Սատանայի իշխանության տակ, եթե Աստված չառաջնորդեր այս մարդկանց՝ ճակատամարտելու Սատանայի դեմ և նրա հետ կապերը խզելու, և եթե Աստված չկարողանար հաղթել Սատանային, Սատանան բաց չէր թողնի այս մարդկանց, և Աստված չէր կարողանա ձեռք բերել նրանց։ Եթե Աստված ձեռք չբերեր նրանց, դա կապացուցեր, որ Սատանան պարտության չի մատնվել, որ նա չի հաղթվել։ Եվ այսպես, Աստծու վեցհազարամյա տնօրինման ծրագրում՝ առաջին փուլի ընթացքում, Նա արեց օրենքի գործը, երկրորդ փուլի ընթացքում Նա արեց Շնորհքի դարաշրջանի գործը՝ այսինքն՝ խաչելության գործը, իսկ երրորդ փուլի ընթացքում Նա մարդկությանը նվաճելու գործն է անում։ Այս ողջ գործն ուղղված է այն բանին, թե ինչ աստիճանի է Սատանան ապականել մարդկությանը. այդ ամենը Սատանային պարտության մատնելու համար է, և փուլերից յուրաքանչյուրը Սատանայի պարտության համար է։ Աստծու տնօրինման վեցհազարամյա գործի էությունը մեծ կարմիր վիշապի դեմ ճակատամարտն է, իսկ մարդկությանը տնօրինելու գործը Սատանային պարտության մատնելու գործն է՝ Սատանայի դեմ ճակատամարտելու գործը։ Աստված ճակատամարտել է վեց հազար տարի, և այսպես Նա գործել է վեց հազար տարի։ Ի վերջո Նա մարդուն նոր տիրույթ կբերի։ Երբ Սատանան պարտության մատնվի, մարդը լիովին կազատագրվի։ Մի՞թե սա չէ այսօրվա Աստծու գործի ուղղությունը։ Հենց սա է այսօրվա գործի միտումը. այնպես անել, որ մարդը լիովին ազատագրված և ազատ լինի, չկաշկանդվի որևէ կանոնով և չսահմանափակվի որևէ կապանքով կամ սահմանափակումով։ Այս ողջ գործն արվում է ձեր հասակի և ձեր կարիքների համաձայն, ինչը նշանակում է, որ ձեզ տրամադրվում է այն ամենը, ինչ կարող եք իրագործել։ Սա ձկանը ցամաքում ապրել ստիպելու կամ ձեզ որևէ բան հարկադրելու դեպք չէ. ավելի շուտ, այս ողջ գործն իրականացվում է ձեր իրական կարիքներին համաձայն։ Գործի յուրաքանչյուր փուլ իրականացվում է մարդու իրական կարիքների և պահանջների համաձայն. գործի յուրաքանչյուր փուլ Սատանային պարտության մատնելու համար է։ Իրականում, սկզբում Արարչի և արարածների միջև ոչ մի խոչընդոտ չկար։ Այս բոլոր խոչընդոտները Սատանան է առաջացրել։ Մարդն անկարող է դարձել որևէ բան տեսնելու կամ շոշափելու, քանի որ Սատանան անհանգստացրել և ապականել է նրան։ Մարդը զոհն է՝ նա, ով խաբվել է։ Երբ Սատանան պարտության մատնվի, արարածները կտեսնեն Արարչին, իսկ Արարիչը կնայի արարածներին և կկարողանա անձամբ առաջնորդել նրանց։ Միայն սա է այն ապրելակերպը, որը մարդը պետք է ունենա երկրի վրա։ Եվ այսպես, Աստծու հիմնական գործն արվում է Սատանային պարտության մատնելու համար, և երբ Սատանան պարտության մատնվի, ամեն ինչ կլուծվի։ Այսօր դու տեսել ես, որ Աստծու՝ մարդկանց մեջ գալը պարզ բան չէ։ Նա չի եկել, որպեսզի ամեն օր ձեր մեջ թերություններ փնտրի, այս ու այն բանն ասի, կամ պարզապես ձեզ թույլ տա տեսնել, թե ինչ տեսք ունի Ինքը և ինչպես է խոսում ու ապրում։ Աստված մսեղի չի դարձել լոկ ձեզ թույլ տալու, որ նայեք Իրեն կամ ընդլայնեք ձեր մտահորիզոնը, կամ թույլ տալու, որ լսեք այն խորհուրդները, որոնց մասին Նա խոսել է, և այն յոթ կնիքները, որոնք Նա բացել է։ Ավելի շուտ, Նա մսեղի է դարձել՝ Սատանային պարտության մատնելու համար։ Նա անձամբ եկել է մարդկանց մեջ մսեղիով՝ մարդուն փրկելու և Սատանայի դեմ ճակատամարտելու համար. սա է Նրա մարմնացման կարևորությունը։ Եթե դա Սատանային պարտության մատնելու համար չլիներ, ապա Նա անձամբ չէր անի այս գործը։ Աստված եկել է երկիր՝ մարդկանց մեջ Իր գործն անելու, անձամբ Իրեն մարդուն հայտնելու և թույլ տալու, որ մարդը տեսնի Իրեն. մի՞թե սա փոքր բան է։ Դա իսկապես պարզ չէ՛։ Այնպես չէ, ինչպես մարդն է պատկերացնում. որ Աստված եկել է, որպեսզի մարդը կարողանա նայել Իրեն, որպեսզի մարդը հասկանա, որ Աստված գործնական է և ոչ թե մշուշոտ կամ դատարկ, և որ Աստված վեհ է, բայց նաև խոնարհ։ Կարո՞ղ էր դա այդքան պարզ լինել։ Հենց այն պատճառով, որ Սատանան ապականել է մարդու մսեղին, իսկ մարդն այն էակն է, որին Աստված մտադիր է փրկել, Աստված պետք է մսեղի ընդունի՝ Սատանայի դեմ ճակատամարտելու և անձամբ մարդուն հովվելու համար։ Միայն սա է օգտակար Նրա գործին։ Աստծու մարմնացած երկու մսեղիները գոյություն են ունեցել Սատանային պարտության մատնելու, ինչպես նաև մարդուն ավելի լավ փրկելու համար։ Պատճառն այն է, որ Սատանայի դեմ ճակատամարտողը միայն Աստված կարող է լինել՝ Աստծու Հոգին լինի, թե Աստծու մարմնացած մսեղին։ Կարճ ասած՝ հրեշտակները չեն կարող լինել Սատանայի դեմ ճակատամարտողները, առավել ևս չի կարող լինել մարդը, որին Սատանան ապականել է։ Հրեշտակներն անզոր են այս ճակատամարտը մղելու, իսկ մարդու ներգրավվելն էլ ավելի անհավանական է։ Հետևաբար, եթե Աստված ցանկանում է ներգործության ենթարկել մարդու կյանքը, եթե Նա ցանկանում է անձամբ գալ երկիր՝ մարդուն փրկելու համար, ապա պետք է անձամբ մսեղի դառնա, այսինքն՝ Նա պետք է անձամբ մսեղի ընդունի և Իր ներհատուկ ինքնությամբ ու այն գործով, որը Նա պետք է անի, գա մարդկանց մեջ և անձամբ փրկի մարդուն։ Հակառակ դեպքում, եթե Աստծու Հոգին կամ մարդն աներ այս գործը, ապա այս ճակատամարտից երբեք ոչինչ դուրս չէր գա, և այն երբեք չէր ավարտվի։ Մարդը փրկության հնարավորություն ունի միայն այն ժամանակ, երբ Աստված մսեղի է դառնում՝ մարդկանց մեջ անձամբ Սատանայի դեմ պատերազմելու համար։ Ավելին՝ արդյունքում Սատանան ամոթահար է լինում և մնում առանց օգտագործելու որևէ հնարավորության կամ որևէ դավադրություն իրագործելու։ Մարմնացած Աստծու արած գործն Աստծու Հոգու կողմից անհասանելի է, և մսեղիից ու արյունից կազմված որևէ մարդու համար էլ ավելի անհնար կլիներ դա Աստծու անունից անել, քանի որ այն գործը, որ Նա անում է, ամբողջովին հանուն մարդու կյանքի է և մարդու ապականված բնավորությունը փոխելու համար։ Եթե մարդը մասնակցեր այս ճակատամարտին, նա միայն վայր կդներ իր զենքերը և կատարյալ նախատինքի ու շփոթության մեջ կփախչեր. նա պարզապես անկարող կլիներ փոխել մարդու ապականված բնավորությունը։ Նա անկարող կլիներ մարդուն փրկել խաչից կամ նվաճել ողջ ըմբոստ մարդկությանը, այլ միայն կկարողանար փոքր-ինչ հին գործ անել, որը դուրս չի գալիս սկզբունքների շրջանակից, կամ էլ այնպիսի գործ, որը կապ չունի Սատանային պարտության մատնելու հետ։ Ուրեմն էլ ինչո՞ւ անհանգստանալ։ Նա չէր կարողանա ձեռք բերել մարդուն, և առավել ևս չէր կարողանա կատարել Սատանային պարտության մատնելու գործը, ուստի ո՞րն էր իմաստը։ Եվ այսպես, Սատանայի հետ ճակատամարտը կարող է իրականացնել միայն անձամբ Աստված, և մարդու համար պարզապես անհնար կլիներ դա անել։ Մարդու պարտավորությունը հնազանդվելն ու հետևելն է, քանի որ երկինքն ու երկիրն արարելու նման գործ մարդը լիովին անկարող է կատարել, առավել ևս չի կարող իրականացնել Սատանայի դեմ ճակատամարտելու գործը։ Մարդը կարող է բավարարել Արարչին միայն հենց Աստծու առաջնորդության ներքո, ինչի միջոցով Սատանան պարտության է մատնվում. սա միակ բանն է, որ մարդը կարող է անել։ Եվ այսպես, ամեն անգամ, երբ նոր ճակատամարտ է սկսվում, այսինքն՝ ամեն անգամ, երբ նոր դարաշրջանի գործն է սկսվում, այս գործն անձամբ Աստված Ինքն է անում, ինչի միջոցով Նա առաջնորդում է ողջ դարաշրջանը և ավելի նոր ճանապարհ է բացում ողջ մարդկության համար։ Յուրաքանչյուր նոր դարաշրջանի արշալույսը նոր սկիզբ է Սատանայի հետ ճակատամարտում, ինչի միջոցով մարդը մուտք է գործում ավելի նոր, ավելի գեղեցիկ տիրույթ և նոր դարաշրջան, որն անձամբ Աստված Ինքն է առաջնորդում։ Մարդը բոլոր բաների տերն է, բայց նրանք, ովքեր ձեռք են բերվել, կդառնան Սատանայի դեմ բոլոր ճակատամարտերի պտուղները։ Սատանան բոլոր բաներն ապականողն է, բոլոր ճակատամարտերի վերջում նա պարտվածն է և նաև նա է, ով կպատժվի այս ճակատամարտերից հետո։ Աստծու, մարդու և Սատանայի միջև միայն Սատանան արհամարհանքով կմերժվի։ Մինչդեռ նրանք, ովքեր ձեռք են բերվել Սատանայի կողմից, բայց հետ չեն վերցվել Աստծու կողմից, դառնում են Սատանայի փոխարեն պատիժ ստացողները։ Բոլոր բաներն այս երեքից միայն Աստծուն պետք է երկրպագեն։ Մինչդեռ նրանք, ովքեր ապականվել են Սատանայի կողմից, բայց հետ են վերցվել Աստծու կողմից և ովքեր հետևում են Աստծու ճանապարհին, դառնում են նրանք, ովքեր կստանան Աստծու խոստումը և Աստծու համար կդատեն չարերին։ Աստված, անշուշտ, հաղթանակած կլինի, և Սատանան, անշուշտ, պարտության կմատնվի, բայց մարդկանց մեջ կան նրանք, ովքեր կհաղթեն, և նրանք, ովքեր կպարտվեն։ Նրանք, ովքեր կհաղթեն, կպատկանեն հաղթողներին, իսկ նրանք, ովքեր կպարտվեն, կպատկանեն պարտվողներին. սա յուրաքանչյուրի դասակարգումն է՝ ըստ իր տեսակի, սա Աստծու ողջ գործի վերջնական ավարտն է։ Սա նաև Աստծու ողջ գործի նպատակն է, և այն երբեք չի փոխվի։ Աստծու տնօրինման ծրագրի առանցքը հիմնականում կենտրոնացած է մարդու փրկության վրա, և Աստված մսեղի է դառնում հիմնականում հանուն այս առանցքի, հանուն այս գործի և որպեսզի պարտության մատնի Սատանային։ Առաջին անգամ, երբ Աստված մսեղի դարձավ, նույնպես Սատանային պարտության մատնելու համար էր։ Նա անձամբ մսեղի դարձավ և անձամբ գամվեց խաչին, որպեսզի ավարտի առաջին ճակատամարտի գործը, որը մարդկության փրկագնման գործն էր։ Նմանապես, գործի այս փուլը նույնպես անձամբ Աստված է անում, ով մսեղի է դարձել՝ մարդկանց մեջ Իր գործը կատարելու, անձամբ Իր խոսքն ասելու և թույլ տալու, որ մարդն այս բաները տեսնի։ Իհարկե, անխուսափելի է, որ Նա նաև որոշ այլ գործ է անում ճանապարհին, բայց հիմնական պատճառը, որ Նա անձամբ է իրականացնում Իր գործը, Սատանային պարտության մատնելն է, ողջ մարդկությանը նվաճելը և այս մարդկանց ձեռք բերելը։ Ուստի Աստծու մարմնացման գործը պարզ չէ։ Եթե Նրա նպատակը լիներ միայն մարդուն ցույց տալը, որ Աստված խոնարհ է և թաքնված, և որ Աստված գործնական է, եթե դա լիներ միայն այս գործն անելու համար, ապա մսեղի դառնալու կարիք չէր լինի։ Նույնիսկ եթե Աստված մսեղի չդառնար, Նա կարող էր Իր խոնարհության և թաքնվածության և Իր մեծության ու սրբության հայտնությունն անել անմիջապես մարդուն, բայց նման բաները ոչ մի կապ չունեն մարդկությանը տնօրինելու գործի հետ։ Դրանք անկարող են փրկել մարդուն կամ նրան ավարտուն դարձնել, առավել ևս չեն կարող Սատանային պարտության մատնել։ Եթե Սատանային պարտության մատնելը ներառեր միայն Հոգու ճակատամարտը ոգու դեմ, ապա նման գործն էլ ավելի պակաս գործնական արժեք կունենար. այն անկարող կլիներ ձեռք բերել մարդուն և կկործաներ մարդու ճակատագիրն ու հեռանկարները։ Որպես այդպիսին՝ Աստծու գործն այսօր խոր նշանակություն ունի։ Այն միայն նրա համար չէ, որ մարդը կարողանա տեսնել Նրան, կամ որպեսզի մարդու մտահորիզոնն ընդլայնվի, ոչ էլ նրան փոքր-ինչ հուզմունքի և քաջալերանքի զգացում տրամադրելու համար։ Նման գործը ոչ մի կարևորություն չունի։ Եթե կարող ես խոսել միայն այս տեսակի գիտության մասին, ապա դա ապացուցում է, որ դեռ չես ճանաչել Աստծու մարմնացման ճշմարիտ կարևորությունը։

Աստծու տնօրինման ողջ ծրագրի գործն անձամբ Աստված է անում։ Առաջին փուլը՝ աշխարհի արարումը, անձամբ Աստված Ինքն արեց, և եթե այդպես չլիներ, ապա ոչ ոք ի վիճակի չէր լինի արարել մարդկությանը։ Երկրորդ փուլը՝ ողջ մարդկության փրկագնումը, նույնպես անձամբ Աստված արեց։ Երրորդ փուլն ինքնին հասկանալի է. էլ ավելի մեծ կարիք կա, որ Աստծու ողջ գործի ավարտը Աստված Ինքն անի։ Ողջ մարդկությանը փրկագնելու, նվաճելու, ձեռք բերելու և կատարյալ դարձնելու գործն ամբողջովին անձամբ Աստված Ինքն է իրականացնում։ Եթե Նա անձամբ չաներ այս գործը, ապա Նրա ինքնությունը չէր կարող ներկայացվել մարդու կողմից, ոչ էլ Նրա գործը կարող էր արվել մարդու կողմից։ Սատանային պարտության մատնելու համար, մարդկությանը ձեռք բերելու համար և երկրի վրա մարդուն բնականոն ապրելակերպ տալու համար Նա անձամբ է առաջնորդում մարդուն և անձամբ է գործում մարդկանց մեջ. հանուն Իր տնօրինման ողջ ծրագրի և հանուն Իր ողջ գործի՝ Նա պետք է անձամբ անի այս գործը։ Եթե մարդը միայն հավատում է, որ Աստված եկավ, որպեսզի մարդը կարողանա տեսնել Նրան, հանուն մարդուն երջանկացնելու, ապա նման համոզմունքները ոչ մի արժեք, ոչ մի կարևորություն չունեն։ Մարդու հասկացողությունը չափազանց մակերեսայի՛ն է։ Միայն անձամբ այս գործն իրականացնելով՝ Աստված կարող է այս գործն անել հիմնավորապես և ամբողջովին։ Եթե մարդն աներ այս գործը, նա անկարող կլիներ Աստծուն փոխարինել։ Քանի որ նա չունի Աստծու ինքնությունը կամ Նրա էությունը, նա անկարող է Աստծու գործն անել, և նույնիսկ եթե մարդն աներ այս գործը, այն ոչ մի արդյունք չէր ունենա։ Առաջին անգամ, երբ Աստված մսեղի դարձավ, հանուն փրկագնման էր, ողջ մարդկությանը մեղքից փրկագնելու համար, որպեսզի մարդը կարողանա մաքրագործվել և մեղքերի ներում ստանալ։ Նվաճման գործը նույնպես անձամբ Աստված է անում մարդկանց մեջ։ Եթե այս փուլի ընթացքում Աստված միայն մարգարեություն ասեր, ապա կարելի էր գտնել մի մարգարեի՝ շնորհով օժտված մեկին, Նրա տեղը զբաղեցնելու համար. եթե միայն մարգարեություն ասվեր, ապա մարդը կարող էր փոխարինել Աստծուն։ Բայց ինչ վերաբերում է անձամբ հենց Աստծու գործն անելուն և մարդու մեջ կյանք գործելուն, մարդը չէր կարող այս գործն անել։ Այն պետք է անձամբ Աստված Ինքն անի. Աստված պետք է անձամբ մսեղի դառնա՝ այս գործն անելու համար։ Խոսքի դարաշրջանում, եթե միայն մարգարեություն ասվեր, ապա կարելի էր գտնել Եսայի կամ Եղիա մարգարեին՝ այս գործն անելու համար, և կարիք չէր լինի, որ Աստված Ինքն անձամբ այն աներ։ Քանի որ այս փուլում արված գործը լոկ մարգարեություն խոսելը չէ, և քանի որ ավելի մեծ կարևորություն ունի այն, որ խոսքերի գործն օգտագործվում է մարդուն նվաճելու և Սատանային պարտության մատնելու համար, այս գործը չի կարող մարդու կողմից արվել և պետք է անձամբ Աստված Ինքն անի։ Օրենքի դարաշրջանում Եհովան արեց Իր գործի մի մասը, ինչից հետո Նա մարգարեների միջոցով որոշ խոսքեր ասաց և որոշ գործ արեց։ Դա նրանից է, որ մարդը կարող էր Եհովային փոխարինել Նրա գործում, իսկ տեսանողները կարող էին Նրա անունից բաներ կանխատեսել և որոշ երազներ մեկնաբանել։ Այն ժամանակ արված գործը մարդու բնավորությունն անմիջականորեն փոխելու գործը չէր, և կապ չուներ մարդու մեղքի հետ, և մարդուց պահանջվում էր միայն պահպանել օրենքը։ Ուստի Եհովան մսեղի չդարձավ և Իրեն չհայտնեց մարդուն. փոխարենը Նա անմիջականորեն խոսեց Մովսեսի և ուրիշների հետ, նրանց մղեց Իր անունից խոսելու և գործելու և նրանց մղեց անմիջականորեն մարդկության մեջ գործելու։ Աստծու գործի առաջին փուլը մարդու առաջնորդությունն էր։ Դա Սատանայի դեմ ճակատամարտի սկիզբն էր, բայց այդ ճակատամարտը դեռ պետք է պաշտոնապես սկսվեր։ Սատանայի դեմ պաշտոնական պատերազմը սկսվեց Աստծու առաջին մարմնացմամբ, և այն շարունակվել է ընդհուպ մինչև այսօր։ Այս պատերազմի առաջին մարտն այն էր, երբ մարմնացած Աստված գամվեց խաչին։ Մարմնացած Աստծու խաչելությունը պարտության մատնեց Սատանային, և դա պատերազմում առաջին հաջողված փուլն էր։ Երբ մարմնացած Աստված սկսեց անմիջականորեն ներգործության ենթարկել մարդու կյանքը, դա մարդուն վերստին ձեռք բերելու գործի պաշտոնական սկիզբն էր, և քանի որ դա մարդու հին բնավորությունը փոխելու գործն էր, Սատանայի հետ ճակատամարտելու գործն էր։ Սկզբում Եհովայի արած գործի փուլը լոկ երկրի վրա մարդու կյանքի առաջնորդությունն էր։ Դա Աստծու գործի սկիզբն էր, և թեև դեռևս որևէ ճակատամարտ կամ որևէ մեծ գործ չէր ներառում, այն հիմք դրեց գալիք ճակատամարտի գործի համար։ Ավելի ուշ, Շնորհքի դարաշրջանի ընթացքում գործի երկրորդ փուլը ներառում էր մարդու հին բնավորությունը փոխելը, ինչը նշանակում է, որ Աստված Ինքը ներգործության ենթարկեց մարդու կյանքը։ Սա պետք է անձամբ Աստված աներ. այն պահանջում էր, որ Աստված անձամբ մսեղի դառնա։ Եթե Նա մսեղի չդառնար, ոչ ոք չէր կարող Նրան փոխարինել գործի այս փուլում, քանի որ այն անմիջականորեն Սատանայի դեմ պայքարելու գործն էր ներկայացնում։ Եթե մարդն այս գործն Աստծու անունից աներ Սատանայի ներկայությամբ, նա չէր հանձնվի. անհնար կլիներ պարտության մատնել նրան։ Դա պետք է լիներ մարմնացած Աստված, ով եկավ պարտության մատնելու նրան, քանի որ մարմնացած Աստծու էությունը դեռևս Աստված է, Նա դեռևս մարդու կյանքն է, և Նա դեռևս Արարիչն է. ինչ էլ պատահի, Նրա ինքնությունը և էությունը չեն փոխվի։ Եվ այսպես, Նա մսեղի ընդունեց և կատարեց գործը՝ Սատանային մղելով լիովին հանձնվելու։ Վերջին օրերի գործի փուլի ընթացքում, եթե մարդն աներ այս գործը և անմիջականորեն ասելու լիներ խոսքերը, ապա նա անկարող կլիներ ասել դրանք, իսկ եթե մարգարեություն ասվեր, անհնար կլիներ, որ մարդը նվաճվեր։ Մսեղի դառնալու միջոցով Աստված գալիս է՝ պարտության մատնելու Սատանային և նրան մղելու լիովին հանձնվել։ Երբ Նա հիմնովին պարտության մատնի Սատանային, լիովին նվաճի մարդուն և ամբողջությամբ ձեռք բերի մարդուն, գործի այս փուլը կավարտվի, և հաջողություն ձեռք կբերվի։ Աստծու տնօրինման մեջ մարդը չի կարող փոխարինել Աստծուն։ Մասնավորապես, դարաշրջանն առաջնորդելու և նոր գործ սկսելու աշխատանքն էլ ավելի մեծ կարիք ունի անձամբ հենց Աստծու կողմից արվելու։ Մարդուն հայտնություն տալը և նրան մարգարեություն տրամադրելը կարող է մարդու կողմից արվել, բայց եթե դա գործ է, որը պետք է անձամբ Աստված անի՝ Ինքնին Աստծու և Սատանայի միջև ճակատամարտի գործը, ապա այս գործը մարդը չի կարող անել։ Գործի առաջին փուլի ընթացքում, երբ Սատանայի դեմ ոչ մի ճակատամարտ չէր մղվում, Եհովան անձամբ առաջնորդեց Իսրայելի ժողովրդին՝ օգտագործելով մարգարեների ասած մարգարեությունը։ Դրանից հետո գործի երկրորդ փուլը Սատանայի դեմ ճակատամարտն էր, և Աստված Ինքն անձամբ մարմնացավ և եկավ մսեղիով՝ այս գործը կատարելու համար։ Այն ամենը, ինչ ներառում է Սատանայի դեմ ճակատամարտը, ներառում է Աստծու մարմնացումը, ինչը նշանակում է, որ այս ճակատամարտը չի կարող մղվել մարդու կողմից։ Եթե մարդը ճակատամարտեր, անկարող կլիներ պարտության մատնել Սատանային։ Ինչպե՞ս կարող էր ուժ ունենալ պայքարելու նրա դեմ՝ դեռևս նրա իշխանության տակ գտնվելով։ Մարդը մեջտեղում է. եթե հակված ես դեպի Սատանան, Սատանային կպատկանես, իսկ եթե բավարարես Աստծուն, Աստծուն կպատկանես։ Եթե մարդը փորձեր փոխարինել Աստծուն այս ճակատամարտի գործում, կկարողանա՞ր։ Եթե աներ, մի՞թե վաղուց կործանված չէր լինի։ Մի՞թե վաղուց հանդերձյալ աշխարհ իջած չէր լինի։ Ուստի մարդն անկարող է փոխարինել Աստծուն Իր գործում, ինչը նշանակում է, որ մարդը չունի Աստծու էությունը, և եթե ճակատամարտեիր Սատանայի դեմ, անկարող կլինեիր պարտության մատնել նրան։ Մարդը կարող է միայն որոշակի գործ անել. նա կարող է շահել որոշ մարդկանց, բայց չի կարող փոխարինել Աստծուն Ինքնին Աստծու գործում։ Ինչպե՞ս կարող էր մարդը ճակատամարտել նրա դեմ։ Սատանան գերի կվերցներ քեզ նույնիսկ նախքան սկսելդ։ Միայն երբ Աստված Ինքն է ճակատամարտում Սատանայի դեմ, և մարդը հետևում ու հնազանդվում է Աստծուն այս հիման վրա, մարդը կարող է ձեռք բերվել Աստծու կողմից և ազատագրվել Սատանայի կապանքներից։ Այն բաները, որոնց մարդը կարող է հասնել իր սեփական իմաստությամբ և կարողություններով, չափազանց սահմանափակ են. նա անկարող է մարդուն ավարտուն դարձնել, անկարող է առաջնորդել նրան, և էլ ավելի անկարող է պարտության մատնել Սատանային։ Մարդու խելքն ու իմաստությունն անկարող են խափանել Սատանայի բանսարկությունները, ուստի ինչպե՞ս կարող էր մարդը ճակատամարտել նրա դեմ։

Բոլոր նրանք, ովքեր պատրաստակամ են կատարյալ դարձվելու, հնարավորություն ունեն կատարյալ դարձվելու, ուստի բոլորը պետք է հանգստանան. ապագայում բոլորդ մուտք կգործեք նշանակության վայր։ Բայց եթե պատրաստակամ չես կատարյալ դարձվելու և չես ցանկանում մուտք գործել հրաշալի տիրույթ, ապա դա քո խնդիրն է։ Բոլոր նրանք, ովքեր պատրաստակամ են կատարյալ դարձվելու և հավատարիմ են Աստծուն, բոլոր նրանք, ովքեր հնազանդվում են, և բոլոր նրանք, ովքեր իրենց գործառույթն իրականացնում են ազնիվ կերպով, բոլոր նման մարդիկ կարող են կատարյալ դարձվել։ Այսօր բոլոր նրանք, ովքեր անձնվիրաբար չեն կատարում իրենց պարտավորությունը, բոլոր նրանք, ովքեր հավատարիմ չեն Աստծուն, բոլոր նրանք, ովքեր չեն հնազանդվում Աստծուն, հատկապես նրանք, ովքեր ստացել են Սուրբ Հոգու լուսաբանումը և լուսավորումը, բայց չեն կիրարկում այն, բոլոր նման մարդիկ անկարող են կատարյալ դարձվել։ Բոլոր նրանք, ովքեր պատրաստակամ են հավատարիմ լինելու և հնազանդվելու Աստծուն, կարող են կատարյալ դարձվել, նույնիսկ եթե փոքր-ինչ տգետ են. բոլոր նրանք, ովքեր պատրաստակամ են ձգտելու, կարող են կատարյալ դարձվել։ Այս մասին անհանգստանալու կարիք չկա։ Քանի դեռ պատրաստակամ ես ձգտելու այս ուղղությամբ, կարող ես կատարյալ դարձվել։ Ես հոժար չեմ լքելու կամ դուրս թողնելու ձեզնից որևէ մեկին, բայց եթե չես ջանում լավ գործել, ապա միայն ինքդ քեզ ես վնասում. քեզ դուրս թողնողը Ես չեմ, այլ դու ինքդ։ Եթե ինքդ չես ջանում լավ գործել, եթե ծույլ ես, կամ չես կատարում պարտավորությունդ, կամ հավատարիմ չես, կամ չես ձգտում ճշմարտությանը, և միշտ ամեն ինչ անում ես քո ձևով, անխոհեմ ես վարվում, պայքարում ես սեփական համբավի և շահի համար և անպատկառ ես հակառակ սեռի հետ հարաբերություններում, ապա կկրես սեփական մեղքերիդ բեռը. դու ոչ մեկի խղճահարությանն արժանի չես։ Իմ մտադրությունն այն է, որ բոլորդ կատարյալ դարձվեք և առնվազն նվաճվեք, որպեսզի գործի այս փուլը հաջողությամբ ավարտվի։ Աստծու ցանկությունն է, որ յուրաքանչյուր մարդ կատարյալ դարձվի, ի վերջո ձեռք բերվի Իր կողմից, ամբողջությամբ մաքրագործվի Իր կողմից և դառնա Իր սիրած մարդկանցից մեկը։ Անկախ նրանից՝ ասում եմ, որ հետամնաց եք կամ ցածր որակի եք, այս ամենը փաստ է։ Սակայն Իմ այսպես ասելը չի ապացուցում, որ մտադիր եմ լքել ձեզ, որ հույսս կտրել եմ ձեզնից, առավել ևս, որ չեմ ցանկանում փրկել ձեզ։ Այսօր Ես եկել եմ կատարելու ձեր փրկության գործը, ինչը նշանակում է, որ Իմ կատարած գործը փրկության գործի շարունակությունն է։ Յուրաքանչյուր մարդ հնարավորություն ունի կատարյալ դարձվելու. պայմանով որ պատրաստակամ ես, պայմանով, որ ձգտում ես, ի վերջո կկարողանաս հասնել այս արդյունքին, և ձեզնից ոչ մեկը չի լքվի։ Եթե ցածր որակի ես, քեզնից Իմ պահանջները քո ցածր որակի համաձայն կլինեն. եթե բարձր որակի ես, քեզնից Իմ պահանջները բարձր որակի համաձայն կլինեն. եթե տգետ ես և անգրագետ, քեզնից Իմ պահանջները դրա համաձայն կլինեն. եթե գրագետ ես, քեզնից Իմ պահանջները քո՝ գրագետ լինելու փաստի համաձայն կլինեն. եթե տարեց ես, Իմ պահանջները քո տարիքի համաձայն կլինեն. եթե ունակ ես հյուրընկալման պարտավորությունը կատարելու, քեզնից Իմ պահանջները դրա համաձայն կլինեն. եթե ասում ես, որ չես կարող կատարել հյուրընկալման պարտավորությունը և կարող ես միայն որոշակի գործառույթ իրականացնել՝ ավետարանը քարոզելը լինի, թե եկեղեցու մասին հոգ տանելը, կամ այլ ընդհանուր գործերով զբաղվելը, Իմ՝ քեզ կատարյալ դարձնելն այն գործառույթի համաձայն կլինի, որն իրականացնում ես։ Հավատարիմ լինել, մինչև վերջ հնազանդվել և Աստծուն առավելագույնս սիրելուն ձգտել. սրանք այն բաներն են, ինչ պետք է իրագործես, միայն այս երեքը, և սրանք լավագույն կիրարկումներն են։ Ի վերջո մարդկանցից պահանջվում է հասնել այս երեք բաներին, և նրանք, ովքեր կարող են հասնել դրանց, կատարյալ կդարձվեն։ Բայց ամենից առաջ պետք է անկեղծորեն ձգտես, պետք է ակտիվորեն առաջ և վեր ընթանաս և պասիվ չլինես այս հարցում։ Ես ասել եմ, որ յուրաքանչյուր մարդ հնարավորություն ունի կատարյալ դարձվելու և ունակ է կատարյալ դարձվելու, և սա ճշմարիտ է, բայց դու չես ձգտում վեր։ Նրանք, ովքեր չեն հասնում այս երեք չափորոշիչներին, ի վերջո, միևնույն է, դուրս կթողնվեն։ Ես ուզում եմ, որ բոլորը համընթաց քայլեն, Ես ուզում եմ, որ բոլորն ունենան Սուրբ Հոգու գործն ու լուսաբանումը և կարողանան հնազանդվել մինչև վերջ, որովհետև սա այն պարտավորությունն է, որը ձեզնից յուրաքանչյուրը պետք է կատարի։ Երբ բոլորդ կատարեք ձեր պարտավորությունը, բոլորդ կատարյալ դարձված կլինեք, և նաև հնչեղ վկայություն կունենաք։ Բոլոր նրանք, ովքեր վկայություն ունեն, Սատանային պարտության մատնածներն են և Աստծու խոստումը ստացածները, և նրանք են, ովքեր կմնան և կապրեն հրաշալի նշանակության վայրում։


Աստված և մարդը հանգստի մեջ կմտնեն միասին

Սկզբում Աստված հանգստի մեջ էր։ Այդ ժամանակ երկրի վրա չկային մարդիկ, չկար ոչինչ, և Աստված դեռ չէր կատարել որևէ գործ։ Նա տնօրինման Իր գործն սկսեց միայն այն ժամանակ, երբ մարդկությունը սկսեց գոյություն ունենալ, և երբ մարդկությունն ապականվեց։ Այդ պահից սկսած՝ Նա այլևս չհանգստացավ, այլ սկսեց զբաղվել մարդկության մեջ։ Մարդկության ապականության, ինչպես նաև հրեշտակապետի դավաճանության պատճառով էր, որ Աստված կորցրեց Իր հանգիստը։ Եթե Աստված չհաղթի Սատանային և չփրկի ապականված մարդկությանը, Նա այլևս երբեք չի կարողանա մտնել հանգստի մեջ։ Ինչպես մարդն չունի հանգիստ, այնպես էլ՝ Աստված, և երբ Նա կրկին հանգստանա, մարդիկ նույնպես կհանգստանան։ Հանգստի մեջ կյանք նշանակում է կյանք առանց պատերազմի, առանց կեղտի և առանց անարդարության։ Այսինքն՝ դա մի կյանք է, որը զուրկ է Սատանայի անհանգստություններից (այստեղ «Սատանա»-ն վերաբերում է թշնամական ուժերին) և Սատանայի ապականություններից, ու այնտեղ չկա Աստծուն հակառակ որևէ ուժի միջամտություն։ Դա մի կյանք է, որտեղ ամեն ինչ դասավորված է իր տեսակին համապատասխան և կարող է երկրպագել Արարչին, և որտեղ երկինքը և երկիրը լիովին խաղաղ են։ է մարդկանց համար հանգիստ կյանքը։ Երբ Աստված հանգստանա, երկրի վրա այլևս գոյություն չի ունենա անարդարություն, ոչ էլ կլինեն թշնամական ուժերի նոր ներխուժումներ, և մարդկությունը մուտք կգործի մի նոր թագավորություն. չի լինի Սատանայի կողմից ապականված մարդկություն, այլ կլինի մարդկություն, որը փրկվել է Սատանայի կողմից ապականված լինելուց հետո։ Մարդկության հանգստի օրը կլինի նաև Աստծու հանգստի օրը։ Աստված կորցրեց Իր հանգիստը մարդկանց՝ հանգստի մեջ մտնելու անկարողության պատճառով․ այնպես չէ, որ Նա ի սկզբանե հանգիստ չուներ։ Հանգստի մեջ մտնելը չի նշանակում, որ ամեն ինչի գործունեությունը դադարում է, կամ բոլոր հարցերի զարգացումը կանգ է առնում, ոչ էլ նշանակում է, որ Աստված դադարում է գործել, կամ մարդիկ դադարում են ապրել։ Հանգստի մեջ մտնելու նշանն այն է, որ Սատանան կործանվել է, որ այն չար մարդիկ, որոնք միացել են նրան իր չար գործերում, պատժվել և ոչնչացվել են, և որ Աստծու հանդեպ թշնամական բոլոր ուժերը դադարում են գոյություն ունենալ։Աստծու՝ հանգստի մեջ մտնելը նշանակում է, որ Նա այլևս չի կատարի մարդկությունը փրկելու Իր գործը։ Մարդկության՝ հանգստի մեջ մտնելը նշանակում է Աստծու լույսի և Նրա օրհնությունների ներքո բոլոր մարդկանց ապրելը՝ զերծ Սատանայի ապականությունից․ այլևս որևէ անարդարություն տեղի չի ունենա, բոլոր մարդիկ երկրի վրա կապրեն բնականոն կյանքով՝ Աստծու հոգածության ներքո։ Երբ Աստված և մարդիկ հանգստի մեջ են մտնում միասին, նշանակում է, որ մարդկությունը փրկվել է, և Սատանան՝ կործանվել, և որ Աստծու գործը մարդկության վրա ամբողջությամբ ավարտվել է։ Աստված այլևս չի շարունակի գործել մարդկանց վրա, և նրանք այլևս չեն ապրի Սատանայի իշխանության ներքո։ Այդ պատճառով Աստված այլևս զբաղված չի լինի, և մարդիկ այլևս անդադար շարժման մեջ չեն լինի. Աստված և մարդիկ հանգստի մեջ կմտնեն միաժամանակ։ Աստված կվերադառնա Իր նախնական տեղը, և յուրաքանչյուր անձ կվերադառնա իր համապատասխան վայրը։ Սրանք կլինեն Աստծու և մարդկանց համապատասխան նշանակության վայրերը, երբ Աստծու տնօրինությունն ամբողջությամբ ավարտվի։ Աստված ունի Իր նշանակության վայրը, և մարդիկ էլ ունեն գնալու իրենց տեղը։ Հանգստի մեջ էլ Աստված կշարունակի բոլոր մարդկանց առաջնորդել՝ ապրելու երկրի վրա, և լինելով Նրա լույսի ներքո՝ նրանք կպաշտեն երկնքում գտնվող միակ ճշմարիտ Աստծուն։ Աստված չի ապրի մարդկանց մեջ, ոչ էլ մարդիկ ունակ կլինեն ապրելու Աստծու հետ՝ Նրա նշանակության վայրում։ Աստված և մարդիկ չեն կարող ապրել միևնույն ոլորտում, ավելի ճիշտ՝ նրանք երկուսն էլ ունեն իրենց համապատասխան ապրելակերպը։ Աստված այն Մեկն է, որ առաջնորդում է ամբողջ մարդկությանը, իսկ ամբողջ մարդկությունն Աստծու տնօրինման գործի բյուրեղացումն է։ Մարդիկ նրանք են, ում առաջնորդում են, և նրանք չունեն նույն բուն էությունը, ինչ Աստված։ «Հանգստանալ» նշանակում է վերադառնալ ինչ-որ մեկի նախնական վայրը։ Հետևաբար, երբ Աստված հանգստի մեջ է մտնում, նշանակում է, որ Նա վերադառնում է Իր նախնական վայրը։ Նա այլևս չի ապրի երկրի վրա կամ մարդկանց մեջ՝ կիսելու նրանց ուրախությունը և տառապանքը։ Երբ մարդիկ են մտնում հանգստի մեջ, նշանակում է, որ նրանք դարձել են ճշմարիտ արարված էակներ. նրանք կպաշտեն Աստծուն երկրի վրա և կապրեն բնականոն մարդկային կյանքով։ Մարդիկ այլևս չեն ապստամբի Աստծու դեմ կամ չեն հակառակվի Նրան և կվերադառնան Ադամի ու Եվայի նախնական կյանքին։ Սրանք կլինեն Աստծու և մարդկանց համապատասխան կյանքը և նշանակության վայրերը՝ հանգստի մեջ մտնելուց հետո։ Սատանայի պարտությունը նրա և Աստծու միջև պատերազմի անխուսափելի ուղին է։ Որպես այդպիսին՝ Իր տնօրինման գործն ավարտելուց հետո հանգստի մեջ Աստծու մտնելը և մարդկության ամբողջական փրկությունն ու հանգստի մեջ մտնելը նմանապես դառնում են անխուսափելի ուղղություններ։ Մարդկության հանգստի վայրը երկրի վրա է, իսկ Աստծու հանգստի վայրը՝ երկնքում։ Մարդիկ կպաշտեն Աստծուն՝ հանգստի մեջ լինելով և երկրի վրա ապրելով։ Աստված կառաջնորդի մնացած մարդկությանը, երբ Նա հանգստի մեջ լինի. Նա կառաջնորդի նրանց երկնքից, այլ ոչ թե երկրից։ Աստված կշարունակի լինել Հոգի, իսկ մարդիկ կշարունակեն լինել մսեղի։ Աստված և մարդիկ ունեն հանգստանալու իրենց համապատասխան ձևերը։ Երբ Աստված հանգստանա, Նա կգա և կհայտնվի մարդկանց մեջ, երբ մարդիկ հանգստանան, Աստված նրանց կառաջնորդի այցելելու երկինք, ինչպես նաև վայելելու այնտեղի կյանքը։ Այն բանից հետո, երբ Աստված և մարդկությունը հանգստի մեջ մտնեն, Սատանան այլևս գոյություն չի ունենա․ նմանապես այդ չար մարդիկ նույնպես կդադարեն գոյություն ունենալ։ Նախքան Աստծու և մարդկանց հանգստանալը, այն չար անհատները, որոնք հետապնդել են Աստծուն երկրի վրա, ինչպես նաև թշնամիները, որոնք Նրա դեմ ապստամբել են այնտեղ, արդեն ոչնչացված կլինեն, նրանք արմատախիլ արված կլինեն վերջին օրերի մեծ արհավիրքներից։ Հենց այդ չար մարդիկ կատարելապես բնաջնջված լինեն, երկիրն այլևս չի իմանա՝ ինչ են Սատանայի անհանգստությունները։ Միայն այդժամ մարդկությունը կհասնի ամբողջական փրկության, և Աստծու գործը լիովին ավարտված կլինի։ Սրանք են հանգստի մեջ մտնելու նախապայմաններն Աստծու և մարդկանց համար։

Ամեն բաների ելքերին մոտենալը վկայում է Աստծու գործի, ինչպես նաև մարդկության զարգացման ավարտի մասին։ Դա նշանակում է, որ մարդիկ, ապականված լինելով Սատանայի կողմից, հասել են իրենց զարգացման ավարտին, և որ Ադամի և Եվայի սերունդները բազմացել են մինչև վերջ։ Դա նաև նշանակում է, որ Սատանայի կողմից ապականված նման մարդկության համար անհնար կլինի շարունակել զարգանալը։ Սկզբում Ադամը և Եվան ապականված չէին, սակայն Եդեմի Պարտեզից վտարված Ադամը և Եվան ապականվեցին Սատանայի կողմից։ Երբ Աստված և մարդիկ միասին մտնեն հանգստի մեջ, Եդեմի պարտեզից վտարված Ադամն ու Եվան և նրանց սերունդները կհասնեն իրենց ավարտին։ Ապագայի մարդկությունը կշարունակի բաղկացած լինել Ադամի և Եվայի սերունդներից, բայց նրանք Սատանայի իշխանության ներքո ապրող մարդիկ չեն լինի։ Հակառակը՝ նրանք կլինեն մարդիկ, որոնք փրկվել և մաքրագործվել են։ Դա կլինի դատաստանի և պատժի ենթարկված մարդկություն, և մեկը, որ սրբագործվել է։ Այս մարդիկ չեն լինի սկզբի մարդկության նման, կարելի է գրեթե ասել, որ նրանք կլինեն սկզբի Ադամից ու Եվայից ամբողջովին տարբեր տեսակի մարդիկ։ Այս մարդիկ ընտրված կլինեն բոլոր նրանցից, ովքեր ապականվել են Սատանայի կողմից, և նրանք կլինեն այն մարդիկ, ովքեր վերջ ի վերջո հաստատուն են մնացել Աստծու դատաստանի և պատժի ընթացքում. նրանք կլինեն վերջին մնացած մարդկանց խումբը՝ ապականված մարդկության մեջ։ Միայն այս մարդիկ ունակ կլինեն Աստծու հետ մտնելու վերջնական հանգստի մեջ։ Նրանք, ովքեր կկարողանան հաստատուն մնալ վերջին օրերին Աստծու դատաստանի և պատժի գործի ընթացքում, այսինքն՝ մաքրագործման վերջնական գործի ընթացքում, կլինեն այն մարդիկ, որոնք Աստծու հետ կմտնեն վերջնական հանգստի մեջ. հետևաբար բոլոր նրանք, ովքեր կմտնեն հանգստի մեջ, ազատված կլինեն Սատանայի ազդեցությունից և ձեռք բերված կլինեն Աստծու կողմից՝ միայն վերջնական մաքրագործման Նրա գործին ենթարկվելուց հետո։ Այն մարդիկ, որոնք վերջնականապես ձեռք բերված կլինեն Աստծու կողմից, կմտնեն վերջնական հանգստի մեջ։ Ըստ էության՝ Աստված կատարում է դատաստանի և պատժի գործը՝ մարդկությանը մաքրագործելու համար և հանուն հանգստի վերջնական օրվա. հակառակ դեպքում մարդկության որևէ անդամ չէր կարողանա դասակարգվել՝ իր տեսակին համապատասխան կամ մուտք գործել հանգստի մեջ։ Այս գործը հանգստի մեջ մտնելու՝ մարդկության միակ ուղին է։ Միայն Աստծու կողմից մաքրագործման աշխատանքը կմաքրագործի մարդկանց իրենց անարդարացիությունից, և միայն պատժի և դատաստանի Նրա գործը կբացահայտի մարդկության այդ ապստամբ տարրերը՝ դրանով առանձնացնելով նրանց, ովքեր կարող են փրկվել, այն մարդկանցից, որոնք չեն կարող, ինչպես նաև նրանց, ովքեր կարող են մնալ, այն մարդկանցից, որոնք չեն կարող։ Երբ այս գործն ավարտվի, մարդիկ, որոնք կարող են մնալ, կմաքրագործվեն և կմտնեն մարդկության ավելի բարձր տիրույթ, որտեղ նրանք կվայելեն ավելի հիասքանչ երկրորդ մարդկային կյանք երկրի վրա. այլ կերպ ասած՝ նրանք կմտնեն մարդկության հանգստի օրվա մեջ և կապրեն Աստծու հետ միասին։ Երբ նրանք, ովքեր չեն կարողանա մնալ, պատժվեն և դատաստանի ենթարկվեն, նրանց իրական գույներն ամբողջությամբ ի ցույց կդրվեն, ինչից հետո նրանք բոլորը կոչնչացվեն և, ինչպես Սատանային, նրանց այլևս թույլ չի տրվի ողջ մնալ երկրի վրա։ Ապագայի մարդիկ այլևս չեն ընդգրկի նման տեսակի մարդկանցից որևէ մեկին. նման մարդիկ արժանի չեն մուտք գործելու վերջնական հանգստի երկիր, ոչ էլ արժանի են մուտք գործելու հանգստի այն օրը, որ Աստված և մարդիկ են կիսելու, քանի որ նրանք պատժի թիրախում են, նրանք չար մարդիկ են, ոչ թե արդար մարդիկ։ Նրանք մեկ անգամ արդեն փրկագնվել են, ինչպես նաև դատաստանի են ենթարկվել և պատժվել. նրանք նաև ժամանակին տքնել են Աստծու համար։ Այնուամենայնիվ, երբ վերջնական օրը գա, նրանք դեռ դուրս կթողնվեն և կոչնչացվեն՝ իրենց միջի չարի պատճառով և որպես իրենց ապստամբության ու անուղղելիության արդյունք. նրանք երբեք կրկին չեն ապրի ապագայի աշխարհում և չեն ապրի ապագայի մարդկության մեջ։ Լինեն նրանք մահացածների հոգիներ, թե մսեղիում դեռևս բնակվողներ, բոլոր չարագործները և նրանք, ովքեր չեն փրկվել, կոչնչացվեն, երբ մարդկանց միջից սրբացվածները մտնեն հանգստի մեջ։ Ինչ վերաբերում է այս չարագործ հոգիներին և մարդկանց կամ արդարամիտ մարդկանց հոգիներին, ինչպես նաև արդարամտորեն գործողներին, անկախ նրանից, թե ինչ դարաշրջանում են նրանք, բոլոր չարերը կոչնչացվեն, իսկ արդարամիտները կապրեն։ Թե արդյոք որևէ անձ կամ հոգի փրկություն կստանա, ամբողջությամբ չի որոշվում վերջնական դարաշրջանի գործի հիման վրա․ այլ որոշվում է այն հիմքով, թե արդյո՞ք նրանք դիմադրել կամ ըմբոստացել են Աստծու դեմ։ Անցյալ դարաշրջանի մարդիկ, որոնք չարիք են գործել և չեն կարողացել փրկվել, անկասկած, կլինեն պատժի թիրախում, իսկ ընթացիկ դարաշրջանի մարդիկ, որոնք չարիք են գործում և չեն կարող փրկվել, նույնպես, անկասկած, կլինեն պատժի թիրախում։ Մարդիկ դասակարգվում են բարու և չարի հիման վրա, այլ ոչ թե իրենց ապրած դարաշրջանի։ Երբ նրանք դասակարգվեն, անմիջապես չեն պատժվի կամ պարգևատրվի, ավելի շուտ՝ Աստված չարին պատժելու և բարուն պարգևատրելու Իր գործը կանի, երբ ավարտի վերջին օրերի նվաճման Իր գործը։ Իրականում Նա մարդկանց բաժանելիս է եղել բարիների և չարերի այն ժամանակից ի վեր, երբ սկսել է մարդկությանը փրկելու Իր գործը։ Պարզապես Նա կպարգևատրի արդարամիտներին և կպատժի չարերին, միայն երբ Նրա գործն ավարտվի, այլ ոչ թե Նա կբաժանի նրանց դասակարգերի Իր գործի ավարտից հետո և հետո անմիջապես կսկսի չարին պատժելու և բարուն պարգևատրելու գործը։ Ավելի շուտ՝ այս գործը կկատարվի, միայն երբ Նրա աշխատանքն ամբողջությամբ ավարտվի։ Չարին պատժելու և բարուն պարգևատրելու Աստծու վերջնական գործի միակ նպատակը բոլոր մարդկանց լիովին մաքրագործելն է, որպեսզի Նա կարողանա կատարելապես սրբագործված մարդկությանն առաջնորդել դեպի հավերժական հանգիստ։ Նրա գործի այս փուլն ամենավճռականն է։ Այն Նրա տնօրինման ողջ գործի վերջնական փուլն է։ Եթե Աստված չոչնչացներ չարերին, այլ փոխարենը թույլ տար նրանց մնալ, ապա ամբողջ մարդկությունը դեռ անկարող կլիներ մտնել հանգստի մեջ, և Աստված չէր կարողանա բերել նրանց դեպի ավելի հիասքանչ ոլորտ։ Նման գործն ամբողջությամբ չէր ավարտվի։ Երբ Նրա աշխատանքն ավարտվի, ամբողջ մարդկությունը լիովին կսրբագործվի. միայն այս կերպ Աստված կկարողանա հանգստի մեջ ապրել խաղաղ։

Մերօրյա մարդիկ դեռևս անկարող են հրաժարվել մսեղիի բաներից. նրանք չեն կարողանում թողնել մսեղիի վայելքները, աշխարհը, փողը կամ իրենց ապականված խառնվածքները։ Մարդկանց մեծ մասն իր ձգտումներով է զբաղվում ձևականորեն։ Իրականում այս մարդիկ ընդհանրապես չունեն Աստծուն իրենց սրտերում․ նույնիսկ ավելի վատ՝ նրանք չեն երկյուղում Աստծուց։ Նրանք չունեն Աստծուն իրենց սրտերում և ուստի չեն կարող հստակորեն տեսնել այն ամենը, ինչ Աստված անում է, առավել ևս՝ անկարող են հավատալ Նրա արտաբերած խոսքերին։ Նման մարդիկ չափազանց մսեղավոր են․ նրանք չափազանց խոր ապականված են և զուրկ են որևէ ճշմարտությունից, և նույնիսկ ավելի վատ՝ նրանք չեն հավատում, որ Աստված կարող է մարմնանալ։ Որևէ մեկը, որ չի հավատում Աստծու մարմնացմանը՝ այսինքն՝ որևէ մեկը, որ չի հավատում տեսանելի Աստծու գործին ու խոսքերին կամ չի հավատում տեսանելի Աստծուն և փոխարենը՝ պաշտում է երկնքում գտնվող անտեսանելի աստծուն՝ մարդ է, որ չունի Աստծուն իր սրտում, մեկն է, որ ապստամբ և դիմակայող է Աստծու հանդեպ։ Նման մարդիկ չունեն մարդկայնություն կամ ողջամտություն, էլ չասած ճշմարտության մասին։ Այս մարդկանց համար տեսանելի և շոշափելի Աստծուն առավել ևս հնարավոր չէ հավատալ, սակայն նրանք անտեսանելի և անշոշափելի աստծուն համարում են ամենավստահելին և ամենաուրախացնողը։ Նրանց փնտրածն իրական ճշմարտությունը չէ, ոչ էլ կյանքի ճշմարիտ իմաստն է, առավել ևս Աստծու մտադրությունները չեն։ Ավելի շուտ՝ նրանք ոգևորություն են փնտրում։ Այն ամենը, ինչն ամենաշատն է հնարավորություն տալիս նրանց բավարարելու իրենց սեփական ցանկությունները, անկասկած, նրանց հավատքն ու ձգտումն են։ Նրանք Աստծուն հավատում են, որպեսզի բավարարեն իրենց սեփական ցանկությունները, այլ ոչ թե փնտրեն ճշմարտությունը։ Մի՞թե նման մարդիկ չարագործ չեն։ Նրանք չափազանց ինքնավստահ են և բոլորովին չեն հավատում, որ երկնքում գտնվող Աստված կոչնչացնի նման «բարի մարդկանց», ինչպիսիք իրենք են։ Փոխարենը՝ նրանք հավատում են, որ Աստված թույլ կտա իրենց մնալ և, ավելին, շռայլորեն կպարգևատրի իրենց։ Սա այն պատճառով է, որ նրանք կարծում են, թե Աստծու համար շատ բան են արել և զգալի «նվիրում» են ցուցաբերել Նրա հանդեպ։ Եթե նրանք նաև ձգտեին տեսանելի Աստծուն, հենց որ իրենց նկրտումները չբավարարվեին, անմիջապես հակահարված կտային Աստծուն կամ կբռնկվեին ցասումով։ Այս բոլոր մարդիկ պիղծ և արհամարհելի են, որոնք պարզապես ձգտում են բավարարել իրենց սեփական նկրտումները․ նրանք ճշմարտությանը ձգտող ազնվության մարդիկ չեն։ Նման մարդիկ Քրիստոսին հետևող այսպես կոչված չարերն են։ Ճշմարտությունը չփնտրող մարդիկ առհասարակ չեն կարող հավատալ ճշմարտությանը և, առավել ևս, անկարող են հստակորեն տեսնել մարդկության ապագա ելքը, քանզի նրանք չեն հավատում տեսանելի Աստծու որևէ գործին կամ խոսքին, ոչ էլ հավատում են, թե որը կլինի մարդկության ապագա նշանակության վայրը։ Հետևաբար, նույնիսկ եթե նրանք հետևեն տեսանելի Աստծուն, նրանք դեռևս չարիք կգործեն և բոլորովին չեն ձգտի ճշմարտության, ոչ էլ կկիրարկեն Իմ պահանջած ճշմարտությունը։ Մարդիկ, որոնք չեն հավատում, որ կոչնչացվեն, հակառակը՝ հենց այն մարդիկ են, որ կոչնչացվեն։ Նրանք իրենց այնքա՜ն խելացի են համարում և կարծում են, թե իրենք են այն մարդիկ, որ կիրարկում են ճշմարտությունը։ Նրանք փայփայում են իրենց չար գործերը՝ որպես ճշմարտությունը։ Նման չար մարդիկ շատ ինքնավստահ են․ նրանք ճշմարտությունը համարում են վարդապետություն, իսկ իրենց չար գործերը՝ ճշմարտությունը, և ի վերջո նրանք կարող են միայն հնձել այն, ինչ ցանել են։ Որքան մարդիկ ավելի ինքնավստահ և ամբարտավան են, այնքան ավելի անկարող են ձեռք բերել ճշմարտությունը։ Որքան մարդիկ ավելի շատ են հավատում երկնքում գտնվող աստծուն, այնքան ավելի են դիմակայում Աստծուն։ Սրանք այն մարդիկ են, ովքեր կպատժվեն։ Նախքան մարդկությունը կմտնի հանգստի մեջ, յուրաքանչյուր տեսակի անձի պատժվելը կամ պարգևատրվելը կորոշվի համապատասխանաբար` արդյոք նրանք փնտրում են ճշմարտությունը, ճանաչում են Աստծուն և արդյոք կարող են հնազանդվել տեսանելի Աստծուն։ Նրանք, ովքեր տքնել են, սակայն ո՛չ ճանաչում են տեսանելի Աստծուն, ո՛չ էլ հնազանդվում են Նրան, չունեն ճշմարտությունը։ Նման մարդիկ չարագործներ են, և չարագործներն, անկասկած, կենթարկվեն պատժի․ ավելին՝ նրանք պետք է պատժվեն իրենց չար գործերին համապատասխան։ Աստված մարդկանց հավատի համար է և Նա արժանի է նրանց հնազանդությանը։ Նրանք, ովքեր հավատում են միայն մշուշոտ և անտեսանելի աստծուն, մարդիկ են, որոնք չեն հավատում Աստծուն և ի վիճակի չեն հնազանդվելու Աստծուն։ Եթե այս մարդիկ Նրա նվաճման գործի ավարտին դեռևս չկարողանան հավատալ տեսանելի Աստծուն և շարունակեն ապստամբել ու հակառակվել մսեղիում տեսանելի Աստծուն, ապա այդ «մշուշոտ աստվածների հետևորդները», անկասկած, կործանման կենթարկվեն։ Նույնը ձեր մեջ է. բոլոր նրանք, ովքեր բանավոր ընդունում են մարմնացյալ Աստծուն, սակայն չեն կարողանում կիրարկել մարմնացյալ Աստծուն հնազանդվելու ճշմարտությունը, վերջ ի վերջո դուրս կթողնվեն և կոչնչացվեն։ Եվ բոլոր նրանք, ովքեր բանավոր ընդունում են տեսանելի Աստծուն, ուտում և խմում են Նրա արտահայտած ճշմարտությունը, սակայն ձգտում են մշուշոտ և անտեսանելի աստծուն, առավել ևս՝ կենթարկվեն ոչնչացման։ Այս մարդկանցից ոչ ոք չի կարողանա մնալ մինչև հանգստի ժամանակը, որը կգա Աստծու գործի ավարտից հետո, ոչ էլ կկարողանա նման որևէ անհատ մնալ մինչև հանգստի այդ ժամանակը։ Դևերից եղած մարդիկ չեն կիրարկում ճշմարտությունը․ նրանց էության մեջ են դիմակայությունն ու ապստամբությունն Աստծու նկատմամբ, և նրանք չունեն Նրան հնազանդվելու անգամ նվազագույն մտադրություն։ Նման բոլոր մարդիկ կոչնչացվեն։ Ունես ճշմարտությունը, թե հակառակվում ես Աստծուն, կախված է քո էությունից, այլ ոչ թե արտաքին տեսքից կամ նրանից, թե ինչպես ես երբեմն խոսում կամ գործում։ Որևէ անհատ կոչնչացվի, թե ոչ, կորոշվի նրա էությամբ. դա որոշվում է էության համաձայն, որը բացահայտվում է նրանց պահվածքով և ճշմարտությանը նրանց հետամուտ լինելով։ Գործեր կատարող և միևնույն քանակի գործ կատարող մարդկանց միջև նրանց, ովքեր ունեն մարդկային բարի էություն և տիրապետում են ճշմարտությանը, կթույլատրվի մնալ, սակայն մարդկային չար էություն ունեցողները, որոնք ապստամբում են տեսանելի Աստծու դեմ, կոչնչացվեն։ Աստծու բոլոր գործերը և խոսքերը, որոնք առնչվում են մարդկության նշանակության վայրին, մարդկանց կվերաբերվեն պատշաճ կերպով՝ համաձայն յուրաքանչյուր անհատի էության. ամենափոքր շեղում անգամ տեղի չի ունենա, և նույնիսկ ավելին՝ գեթ մեկ սխալ չի կատարվի։ Մարդկային զգացմունքները և գաղափարները խառնվում են միայն այն ժամանակ, երբ մարդիկ գործ են կատարում։ Աստծու կատարած գործն ամենապատշաճն է. Նա բացարձակապես որևէ արարածի կեղծ մեղադրանքներ չի ներկայացնում։ Ներկայումս շատ մարդիկ կան, որոնք չեն կարողանում հստակորեն տեսնել մարդկության ապագա նշանակության վայրը և որոնք չեն հավատում Իմ արտահայտած խոսքերին։ Բոլոր նրանք, ովքեր չեն հավատում, ինչպես նաև նրանք, ովքեր չեն կիրարկում ճշմարտությունը, դևեր են։

Այսօր ձգտողները և չձգտողները երկու տարբեր տեսակի մարդիկ են, որոնց նշանակության վայրերը տարբեր են։ Ճշմարտությունը ճանաչելուն և կիրարկելուն ձգտողները նրանք են, ում Աստված փրկություն կշնորհի։ Ճշմարիտ ճանապարհը չճանաչողները դևեր և թշնամիներ են. նրանք հրեշտակապետի սերունդներն են և ենթակա են լինելու կործանման։ Մի՞թե նույնիսկ մշուշոտ աստծու բարեպաշտ հավատացյալները նույնպես դևեր չեն։ Մարդիկ, որոնք ունեն մաքուր խիղճ, սակայն չեն ընդունում ճշմարիտ ճանապարհը, դևեր են. նրանց էությունն Աստծուն հակառակվելն է։ Ճշմարիտ ճանապարհը չընդունողներն Աստծուն հակառակվողներն են, և եթե նույնիսկ նման մարդիկ տանեն շատ տառապանք, միևնույն է, նրանք կկործանվեն։ Աշխարհը լքել չցանկացողները, իրենց ծնողներից բաժանվել չկարողացողները և սեփական մսեղիի հաճույքներից հրաժարվել չկարողացողներն Աստծու դեմ ապստամբողներ են և ենթակա են կործանման։ Մարմնացած Աստծուն չհավատացող յուրաքանչյուր ոք դև է, դեռ ավելին՝ կկործանվի։ Նրանք, ովքեր հավատում են, բայց չեն կիրարկում ճշմարտությունը, նրանք, ովքեր չեն հավատում Աստծու մարմնացմանը, և նրանք, ովքեր ընդհանրապես չեն հավատում Աստծու գոյությանը, բոլորը ենթակա կլինեն կործանման։ Բոլոր մնալ կարողացողները մարդիկ են, որոնք անցել են զտման տառապանքի միջով և հաստատուն են կանգնել․ սրանք այն մարդիկ են, որոնք իսկապես անցել են փորձությունների միջով։ Աստծուն չընդունող յուրաքանչյուր ոք թշնամի է, այսինքն՝ մարմնացած Աստծուն չընդունող յուրաքանչյուր ոք՝ լինի այս հոսքի ներսում, թե հոսքից դուրս, Նեռ է։ Ովքե՞ր են Սատանաները, ովքե՞ր են դևերը, և ովքե՞ր են Աստծու թշնամիները։ Մի՞թե այդ դիմակայողները չեն, որ չեն հավատում Աստծուն։ Մի՞ թե նրանք Աստծու դեմ ապստամբողները չեն։ Մի՞թե նրանք չեն, ովքեր պնդում են, թե ունեն հավատք, սակայն չունեն ճշմարտությունը։ Մի՞ թե նրանք չեն, ովքեր ձգտում ունեն՝ պարզապես օրհնություններ ստանալու համար, սակայն անկարող են վկայել Աստծուն։ Դու այսօր դեռևս ընկերություն ես անում այդ դևերի հետ և նրանց վերաբերվում խղճով և սիրով, սակայն մի՞թե դա Սատանայի հանդեպ բարության ցուցաբերում չէ։ Մի՞թե դու դևերի դաշնակիցը չես։ Եթե մարդիկ հասել են այս կետին և դեռևս անկարող են տարբերել չարը և բարին, շարունակում են կուրորեն լինել սիրող և գթասիրտ՝ առանց Աստծու սրտին ձգտելու որևէ ցանկության, կամ ունակ լինելու որևէ կերպ Աստծու սիրտն ընդունել որպես իրենցը, ուրեմն նրանց ելքերն առավել ևս ողբալի կլինեն։ Մսեղի դարձած Աստծուն չհավատացող ամեն ոք Աստծու թշնամին է։ Եթե դու կարողանում ես Աստծու թշնամիներին վերաբերվել խղճով և սիրով, մի՞թե արդարության զգացումից զուրկ չես։ Եթե դու համատեղելի ես նրանց հետ, որոնց Ես ատում եմ և որոնց ընդդիմանում, և դեռ նրանց վերաբերվում ես սիրով կամ նրանց նկատմամբ անձնական զգացմունքներ ես տածում, մի՞թե դու ապստամբ չես։ Մի՞թե դու միտումնավոր չես դիմադրում Աստծուն։ Արդյո՞ք նման անձն ունի ճշմարտություն։ Եթե մարդիկ Աստծու թշնամիներին վերաբերվում են խղճով, դևերին՝ սիրով և Սատանային՝ գթասրտությամբ, մի՞թե նրանք միտումնավոր կերպով չեն խաթարում Աստծու գործը։ Մարդիկ, որոնք հավատում են միայն Հիսուսին և չեն հավատում վերջին օրերի մարմնացյալ Աստծուն, ինչպես նաև նրանք, ովքեր բանավոր պնդում են, թե հավատում են մարմնացյալ Աստծուն, սակայն չարիք են գործում, բոլորը Նեռեր են, էլ չասած նրանց մասին, ովքեր չեն հավատում Աստծուն։ Այդ բոլոր մարդիկ ենթակա կլինեն կործանման։ Չափանիշը, որով մարդիկ դատում են այլ մարդկանց, հիմնված է նրանց պահվածքի վրա. լավ պահվածք ունեցողներն արդար են, իսկ զզվելի պահվածք ունեցողները՝ չար։ Չափանիշը, որով Աստված է դատում մարդկանց, հիմնված է նրա վրա, թե արդյո՞ք նրանց էությունը հնազանդվում է Իրեն։ Աստծուն հնազանդվողն արդար մարդ է, իսկ չհնազանդվողը՝ թշնամի և չար՝ անկախ նրանից՝ այդ անձի պահվածքը լավն է, թե վատը, և անկախ նրանից՝ նրանց խոսքը ճիշտ է, թե սխալ։ Որոշ մարդիկ ցանկանում են օգտագործել բարի արարքները՝ ապագայում դրական նշանակության վայր ստանալու համար, իսկ ոմանք ցանկանում են օգտագործել լավ խոսքերը՝ դրական նշանակության վայր ձեռք բերելու նպատակով։ Յուրաքանչյուրը սխալմամբ կարծում է, թե Աստված վճռում է մարդկանց ելքերը՝ նրանց պահվածքի կամ խոսքի հիման վրա, ուստի շատ մարդիկ ցանկանում են օգուտ քաղել դրանից՝ խարդախությամբ իրենց համար ակնթարթային շնորհ վաստակելու համար։ Գալիք հանգստի ժամանակ գոյություն ունեցող բոլոր մարդիկ համբերությամբ տարած կլինեն տառապանքի օրը և վկայած կլինեն Աստծուն։ Նրանք բոլորը կլինեն այն մարդիկ, որոնք կատարել են իրենց պարտավորությունները և գիտակցված կերպով հնազանդվել Աստծուն։ Ովքեր պարզապես ցանկանում են օգտվել ծառայություն մատուցելու հնարավորությունից՝ ճշմարտությունը կիրարկելուց խուսափելու նպատակով, չեն մնա։ Աստված յուրաքանչյուր անհատի ելքը կարգավորելու համար ունի պատշաճ չափանիշներ. Նա այդ որոշումները չի կայացնում պարզապես ինչ-որ մեկի բառերին և վարքին համապատասխան, ոչ էլ Նա կայացնում է դրանք՝ որևէ ժամանակահատվածում որևէ մեկի գործերի հիման վրա։ Նա բացարձակապես ներողամիտ չի լինի Իրեն անցյալում մատուցած ծառայության պատճառով ինչ-որ մեկի բոլոր չար գործերի հանդեպ, ոչ էլ մահվանից կխնայի որևէ մեկին, որովհետև նրանք ինչ-որ ժամանակ ծախսել են իրենց Նրա համար։ Ոչ ոք չի կարող խույս տալ իր չարագործության համար արժանի պատժից, և ոչ ոք չի կարող քողարկել իր չարագործությունները և, հետևաբար, խուսափել կործանման տառապանքից։ Եթե մարդիկ կարողանան ճշմարտապես կատարել իրենց պարտականությունները, դա նշանակում է, որ նրանք հավիտյան հավատարիմ կլինեն Աստծուն և չեն ձգտի պարգևների՝ անկախ նրանից, իրենք օրհնություններ են ստանում, թե տառապում պատուհասից։ Եթե մարդիկ հավատարիմ են Աստծուն, երբ օրհնություններ են տեսնում, սակայն կորցնում են իրենց հավատարմությունը, երբ չեն տեսնում որևէ օրհնություն, և եթե այն մարդիկ, որոնք ժամանակին հավատարմորեն տքնել են Աստծու համար, վերջ ի վերջո դեռ անկարող լինեն վկայելու Աստծուն կամ կատարելու իրենց վրա դրված պարտավորությունները, ապա նման մարդիկ դեռ ենթակա կլինեն կործանման։ Կարճ ասած՝ չար մարդիկ չեն կարողանա գոյատևել ընդմիշտ, ոչ էլ կկարողանան մտնել հանգստի մեջ. միայն արդարները կլինեն հանգստի տերերը։ Երբ մարդկությունը ճիշտ ուղու վրա լինի, մարդիկ կունենան բնականոն մարդկային կյանք։ Նրանք բոլորը կկարողանան կատարել սեփական պարտականությունները և բացարձակ հավատարիմ լինել Աստծուն։ Նրանք կատարելապես կազատվեն իրենց ապստամբությունից և ապականված խառնվածքներից և կապրեն Աստծու համար և Աստծու շնորհիվ՝ զուրկ ապստամբությունից և դիմակայությունից։ Նրանք կկարողանան լիովին հնազանդվել Աստծուն։ Դա կլինի Աստծու և մարդկության կյանքը. դա կլինի թագավորության կյանքը և դա կլինի հանգստի կյանքը։

Նրանք, ովքեր իրենց լիովին անհավատ զավակներին և հարազատներին քաշելով բերում են եկեղեցի, բոլորը չափազանց եսասեր են և պարզապես բարություն են ցուցադրում։ Այս մարդիկ կենտրոնանում են միայն սիրող լինելու վրա՝ անկախ նրանից՝ հավատում են, թե ոչ, և անկախ նրանից, թե արդյոք դա Աստծու մտադրությունն է։ Ոմանք իրենց կանանց են բերում Աստծու առաջ կամ էլ իրենց ծնողներին են քաշելով բերում Աստծու առաջ, և անկախ նրանից՝ Սուրբ Հոգին համաձայն է դրա հետ, թե ոչ, և արդյոք Սուրբ Հոգին գործում է նրանց վրա, թե ոչ, նրանք կուրորեն «որդեգրում են տաղանդավոր մարդիկ» Աստծու համար։ Ի՞նչ օգուտ կարելի է հավանականորեն ձեռք բերել այս անհավատների հանդեպ բարություն ցուցաբերելուց։ Նույնիսկ եթե Սուրբ Հոգու ներկայությունից զուրկ այս չհավատացողները դժկամությամբ հետևեն Աստծուն, նրանք, միևնույն է, չեն կարող փրկվել այնպես, ինչպես մարդիկ են պատկերացնում։ Նրանց համար, ովքեր կարող են փրկություն ստանալ, իրականում այդքան էլ հեշտ չէ ձեռք բերվել։ Մարդիկ, որոնք չեն անցել Սուրբ Հոգու գործի ու փորձությունների միջով և չեն կատարելագործվել մարմնացած Աստծու կողմից, լիովին անկարող են ավարտուն դարձվել։ Հետևաբար այն պահից, երբ նրանք սկսում են ձևականորեն հետևել Աստծուն, այդ մարդիկ զուրկ են Սուրբ Հոգու ներկայությունից։ Հաշվի առնելով նրանց իրադրություններն ու իրական վիճակները՝ նրանք պարզապես չեն կարող ավարտուն դարձվել։ Որպես այդպիսին՝ Սուրբ Հոգին մտադիր չէ շատ էներգիա ծախսել նրանց վրա, ոչ էլ Նա որևէ լուսավորություն է տալիս կամ որևէ կերպ ուղղորդում է նրանց․ Նա պարզապես նրանց թույլ է տալիս հետևել և ի վերջո կբացահայտի նրանց ելքերը, սա բավական է։ Մարդկանց ոգևորությունն ու ցանկությունները գալիս են Սատանայից, և այս ամենը ոչ մի կերպ չի կարող ավարտին հասցնել Սուրբ Հոգու գործը։ Անկախ նրանից, թե ինչին են նման մարդիկ, նրանք պետք է ունենան Սուրբ Հոգու գործը։ Կարո՞ղ են արդյոք մարդիկ ավարտուն դարձնել մարդկանց։ Ինչո՞ւ է ամուսինը սիրում իր կնոջը։ Ինչո՞ւ է կինը սիրում իր ամուսնուն։ Ինչո՞ւ են զավակները որդիական ակնածանք ցուցաբերում իրենց ծնողների հանդեպ։ Ինչո՞ւ են ծնողներն անսահման սիրում իրենց զավակներին։ Ո՞րն է այն մտադրությունը, որ բոլոր մարդիկ տածում են։ Մի՞թե դա իրենց սեփական ծրագրերն ու եսասիրական նկրտումներն իրականացնելու համար չէ։ Մի՞թե դա իսկապես հանուն Աստծու տնօրինման ծրագրի գործելն է։ Մի՞թե դա իսկապես հանուն Աստծու գործի գործելն է։ Մի՞թե դա արարածի պարտավորությունները կատարելու համար է։ Նրանք, ովքեր Աստծուն հավատալու պահից ի վեր անկարող են եղել ստանալ Սուրբ Հոգու ներկայությունը, երբեք չեն կարող ստանալ Սուրբ Հոգու գործը․ այս մարդիկ հաստատապես կործանման ենթակա են։ Անկախ նրանից, թե որքան սեր ունի մարդը նրանց հանդեպ, այն չի կարող փոխարինել Սուրբ Հոգու գործին։ Մարդկանց ոգևորությունն ու սերը ներկայացնում են մարդկային ցանկությունները, բայց չեն կարող ներկայացնել Աստծու ցանկությունները, ոչ էլ կարող են փոխարինել Աստծու գործին։ Նույնիսկ եթե մարդը հնարավոր ամենամեծ սերն ու ողորմությունը ցուցաբերի Աստծուն ձևականորեն հավատացող և այն մարդկանց հանդեպ, որոնք ձևացնում են, թե հետևում են Նրան՝ առանց իմանալու, թե իրականում ինչ է նշանակում հավատալ Աստծուն, նրանք, միևնույն է, չեն արժանանա Աստծու համակրանքին, ոչ էլ կստանան Սուրբ Հոգու գործը։ Նույնիսկ եթե Աստծուն անկեղծորեն հետևող մարդիկ ունեն ցածր որակ և անկարող են հասկանալ շատ ճշմարտություններ, նրանք դեռ կարող են երբեմն ստանալ Սուրբ Հոգու գործը․ սակայն նրանք, ովքեր ունեն բավականին լավ որակ, բայց անկեղծորեն չեն հավատում, պարզապես չեն կարող ընդունել Սուրբ Հոգու ներկայությունը։ Նման մարդկանց համար փրկության բացարձակապես ոչ մի հնարավորություն չկա։ Նույնիսկ եթե նրանք կարդան Աստծու խոսքերը կամ երբեմն լսեն քարոզներ կամ գովերգեն Աստծուն, նրանք ի վերջո չեն կարողանա գոյատևել մինչև հանգստի ժամանակը։ Մարդկանց՝ ճշմարիտ սրտով ձգտելը որոշվում է ոչ թե նրանով, թե ինչպես են ուրիշները դատում նրանց, կամ ինչպես են շրջապատի մարդիկ նայում նրանց, այլ նրանով, թե արդյոք Սուրբ Հոգին գործում է նրանց վրա, և արդյոք ունեն Սուրբ Հոգու ներկայությունը։ Առավել ևս՝ դա կախված է նրանից, թե արդյոք որոշակի ժամանակահատվածում Սուրբ Հոգու գործին ենթարկվելուց հետո նրանց խառնվածքները փոխվել են, և նրանք ձեռք են բերել Աստծու մասին որոշակի ճանաչողություն։ Եթե Սուրբ Հոգին գործում է մարդու վրա, այդ մարդու խառնվածքն աստիճանաբար կփոխվի, և Աստծուն հավատալու վերաբերյալ նրա տեսակետի հասկացողությունն աստիճանաբար ավելի մաքուր կդառնա։ Անկախ նրանից, թե որքան ժամանակ են մարդիկ հետևում Աստծուն, քանի դեռ նրանք որոշակի փոփոխության են ենթարկվել, նշանակում է, որ Սուրբ Հոգին գործում է նրանց վրա։ Եթե նրանք չեն փոխվել, նշանակում է, որ Սուրբ Հոգին չի գործում նրանց վրա։ Նույնիսկ եթե այս մարդիկ որոշակի ծառայություն են մատուցում, այդպես վարվելու նրանց դրդապատճառն օրհնություններ ստանալու մտադրությունն է։ Հազվադեպ ծառայության մատուցումը չի կարող փոխարինել խառնվածքային փոփոխությանը։ Ի վերջո նրանք, միևնույն է, կկործանվեն, քանզի թագավորության մեջ ծառայություն մատուցողների կարիք չի լինի, ոչ էլ կարիք կլինի, որ որևէ մեկը, ում խառնվածքը չի փոխվել, ծառայություն մատուցի կատարելագործված և Աստծուն հավատարիմ մարդկանց։ Անցյալում ասված այն խոսքերը, թե՝ «Մեկ մարդու հավատն առ Տերը օրհնություններ է բերում ողջ ընտանիքին», կիրառելի էին Շնորհքի դարաշրջանի համար, բայց կապ չունեն մարդու նշանակության վայրի հետ։ Դրանք կիրառելի էին միայն Շնորհքի դարաշրջանի մի փուլի համար։ Այդ խոսքերի լրացուցիչ իմաստն ուղղված էր մարդկանց վայելած խաղաղությանն ու նյութական օրհնություններին․ դրանք չէին նշանակում, որ Տիրոջը հավատացողի ողջ ընտանիքը կփրկվի, ոչ էլ նշանակում էին, որ երբ մեկն օրհնություններ է ստանում, նրա ողջ ընտանիքը նույնպես կարող է բերվել հանգստի մեջ։ Մարդու՝ օրհնություններ ստանալը կամ պատուհաս կրելը որոշվում է ըստ իր էության, այլ ոչ թե ըստ ուրիշների հետ հնարավոր կիսած որևէ ընդհանուր էության։ Այդ տեսակի ասացվածքը կամ կանոնը պարզապես տեղ չունի թագավորության մեջ։ Եթե մարդն ի վերջո ի վիճակի է ողջ մնալու, այն պատճառով է, որ նա բավարարել է Աստծու պահանջները, իսկ եթե նա ի վերջո անկարող է մնալ մինչև հանգստի ժամանակը, այն պատճառով է, որ ապստամբ է եղել Աստծու դեմ և չի բավարարել Աստծու պահանջները։ Յուրաքանչյուր ոք ունի համապատասխան նշանակության վայր, որը որոշվում է ըստ յուրաքանչյուր անհատի էության և բացարձակապես ոչ մի կապ չունի այլ մարդկանց հետ։ Զավակի չար գործերը չեն կարող փոխանցվել նրա ծնողներին, ոչ էլ զավակի արդարությունը կարող է կիսվել նրա ծնողների հետ։ Ծնողի չար գործերը չեն կարող փոխանցվել նրա զավակներին, ոչ էլ ծնողի արդարությունը կարող է կիսվել նրա զավակների հետ։ Յուրաքանչյուր ոք կրում է իր համապատասխան մեղքերը և վայելում է իր համապատասխան օրհնությունները։ Ոչ ոք չի կարող փոխարինել մեկ այլ մարդու։ Սա է արդարությունը։ Նայելով մարդու տեսանկյունից, եթե ծնողներն օրհնություններ են ստանում, ապա նրանց զավակները նույնպես պետք է կարողանան ստանալ, իսկ եթե զավակները չարիք են գործում, ապա նրանց ծնողները պետք է քավեն այդ մեղքերը։ Սա մարդկային տեսանկյուն է և արարքներ գործելու մարդկային ձև․ դա Աստծու տեսանկյունը չէ։ Յուրաքանչյուրի ելքը որոշվում է ըստ իր գործերի էության, և այն միշտ պատշաճ կերպով է որոշվում։ Ոչ ոք չի կարող կրել մեկ ուրիշի մեղքերը, առավել ևս՝ ոչ ոք չի կարող պատիժ ստանալ մեկ ուրիշի փոխարեն։ Սա անհերքելի է։ Ծնողի նվիրված հոգատարությունն իր զավակների հանդեպ չի նշանակում, որ նա կարող է արդար գործեր կատարել իր զավակների փոխարեն, ոչ էլ զավակի որդիական ակնածանքն իր ծնողների հանդեպ նշանակում է, որ նա կարող է արդար գործեր կատարել իր ծնողների փոխարեն։ Ահա թե ինչ են ճշմարտապես նշանակում այն խոսքերը․ «Այդ ժամանակ, եթե արտում երկու հոգի լինեն, նրանցից մեկը կվերցվի, իսկ մյուսը կթողնվի։ Եվ եթե երկու կին մի երկանքով աղալիս լինեն, նրանցից մեկը կվերցվի, իսկ մյուսը կթողնվի»։ Մարդիկ չեն կարող իրենց չարագործ զավակներին տանել հանգստի մեջ՝ հիմնվելով նրանց հանդեպ իրենց խոր սիրո վրա, ոչ էլ որևէ մեկը կարող է իր կնոջը (կամ ամուսնուն) տանել հանգստի մեջ՝ հիմնվելով իր սեփական արդար գործերի վրա։ Սա կառավարչական կանոն է․ ոչ մեկի համար բացառություններ չեն կարող լինել։ Արդար գործեր կատարողներն ի վերջո արդար գործեր կատարողներ են, իսկ չարագործներն ի վերջո չարագործներ են։ Արդար գործեր կատարողներն ի վերջո կկարողանան ողջ մնալ, մինչդեռ չարագործները կկործանվեն։ Սրբերը սուրբ են․ նրանք պիղծ չեն։ Պիղծերը պիղծ են, և նրանց ոչ մի մասը սուրբ չէ։ Կործանվող բոլոր մարդիկ չարերն են, իսկ բոլոր ողջ մնացողներն արդարներն են․ նույնիսկ եթե չարերի զավակներն արդար գործեր կատարողներ են, իսկ արդարների ծնողները՝ չար գործեր կատարողներ։ Իրականում հավատացող ամուսնու և չհավատացող կնոջ միջև ոչ մի կապ չկա, նաև հավատացող զավակների ու չհավատացող ծնողների միջև ոչ մի կապ չկա․ այս երկու տեսակի մարդիկ անհամատեղելի են։ Նախքան հանգստի մեջ մտնելը մարդիկ ունեն մսեղավոր, ընտանեկան կապվածություն, բայց երբ մտնեն հանգստի մեջ, այլևս խոսելու ոչ մի մսեղավոր, ընտանեկան կապվածություն չի լինի։ Իրենց պարտավորությունը կատարողները բնույթով թշնամիներ են նրանց, ովքեր չեն կատարում․ Աստծուն սիրողները և ատողներն էապես հակադրվում են միմյանց։ Հանգստի մեջ մտնողները և կործանվողները արարված էակների երկու անհամատեղելի տեսակներ են։ Իրենց պարտավորությունները կատարող արարածները կկարողանան ողջ մնալ, մինչդեռ իրենց պարտավորությունները չկատարողները կործանման կենթարկվեն, ավելին՝ սա կտևի հավիտյան։ Արդյոք սիրո՞ւմ ես քո ամուսնուն, որպեսզի կատարես որպես արարած քո պարտավորությունը։ Արդյոք սիրո՞ւմ ես քո կնոջը, որպեսզի կատարես որպես արարած քո պարտավորությունը։ Արդյոք որդիական ակնածա՞նք ես ցուցաբերում քո անհավատ ծնողների հանդեպ, որպեսզի կատարես որպես արարած քո պարտավորությունը։ Արդյոք Աստծուն հավատալու վերաբերյալ մարդկանց տեսակետներն իրականում ճի՞շտ են, թե՞ սխալ։ Հատկապես ինչի՞ համար ես հավատում Աստծուն։ Հատկապես ի՞նչ ես ցանկանում ձեռք բերել։ Հատկապես ինչպե՞ս ես սիրում Աստծուն։ Նրանք, ովքեր չեն կարող կատարել իրենց պարտավորությունները՝ որպես արարածներ, և ովքեր չեն կարող գործադրել իրենց ողջ ջանքը, կենթարկվեն կործանման։ Այսօրվա մարդկանց միջև գոյություն ունեն մսեղավոր հարաբերություններ, ինչպես նաև արյունակցական կապեր, բայց ապագայում դրանք բոլորը կխզվեն։ Հավատացողներն ու չհավատացողները բնույթով համատեղելի չեն, ավելի շուտ՝ նրանք հակադրվում են միմյանց։ Բոլոր հանգստի մեջ գտնվողները այն մարդիկ կլինեն, որոնք հավատում են, որ կա Աստված, և հնազանդվում են Աստծուն, մինչդեռ նրանք, ովքեր ապստամբ են Աստծու դեմ, բոլորը կործանված կլինեն։ Երկրի վրա այլևս ընտանիքներ չեն լինի․ ինչպե՞ս կարող են լինել ծնողներ կամ զավակներ կամ ամուսնական հարաբերություններ։ Հավատքի և անհավատության հենց այդ անհամատեղելիությունը լիովին խզած կլինի նման մսեղավոր հարաբերությունները։

Ի սկզբանե մարդկության մեջ ընտանիքներ չկային․ կային միայն տղամարդիկ և կանայք՝ մարդկանց երկու տարբեր տեսակներ։ Չկային երկրներ, էլ չասած ընտանիքների մասին, բայց մարդկության ապականության արդյունքում բոլոր տեսակի մարդիկ ձևավորեցին առանձին տոհմեր, որոնք հետագայում զարգացան՝ դառնալով երկրներ և ազգություններ։ Այս երկրներն ու ազգությունները բաղկացած էին փոքրիկ առանձին ընտանիքներից, և այս կերպ բոլոր տեսակի մարդիկ բաշխվեցին տարբեր ցեղերի միջև՝ ըստ լեզվի և սահմանների տարբերությունների։ Իրականում անկախ նրանից, թե քանի ցեղ կարող է լինել աշխարհում, մարդկությունն ի վերջո ունի մեկ նախահայր։ Սկզբում կար միայն երկու տեսակի մարդ, և այս երկու տեսակներն էին տղամարդիկ և կանայք։ Սակայն, Աստծու գործի առաջընթացի, պատմության շարժման և աշխարհագրական փոփոխությունների պատճառով, մարդկանց այս երկու տեսակները տարբեր աստիճաններով վերածվեցին էլ ավելի շատ տեսակի մարդկանց։ Անկախ նրանից, թե քանի ցեղերից կարող է բաղկացած լինել մարդկությունը, իրականում ողջ մարդկությունը դեռևս Աստծու արարչագործությունն է։ Անկախ նրանից, թե մարդիկ որ ցեղերին են պատկանում, նրանք բոլորն էլ Աստծու արարածներն են․ նրանք բոլորն Ադամի և Եվայի սերունդներն են։ Թեև չեն ստեղծվել Աստծու ձեռքերով, նրանք Ադամի և Եվայի սերունդներն են, որոնց Աստված անձամբ է ստեղծել։ Անկախ նրանից, թե մարդիկ որ տեսակի էակներին են պատկանում, նրանք բոլորը Նրա արարածներն են, քանի որ արարված մարդիկ են, նրանք պետք է ունենան մարդկանց հատուկ նշանակության վայրերը և կբաժանվեն՝ համաձայն մարդկանց համար կարգավորումներ սահմանելու կանոնների։ Այսինքն՝ բոլոր չարագործները և արդար գործեր կատարողներն ի վերջո արարածներ են։ Չարիք գործող արարածներն ի վերջո կկործանվեն, իսկ արդար գործեր կատարող արարածները ողջ կմնան։ Սա ամենահարմար կարգավորումն է այս երկու տեսակի արարածների համար։ Չարագործներն իրենց ապստամբության պատճառով չեն կարող հերքել, որ Աստծու արարածներն են, սակայն գերեվարվել են Սատանայի կողմից և ուստի չեն կարող փրկվել։ Արդար գործեր կատարող արարածները, հիմնվելով այն փաստի վրա, որ ողջ կմնան, չեն կարող հերքել, որ արարվել են Աստծու կողմից և այնուամենայնիվ փրկություն են ստացել Սատանայի կողմից ապականվելուց հետո։ Չարագործներն այն արարածներն են, որոնք ապստամբ են Աստծու դեմ․ նրանք այն արարածներն են, որոնք չեն կարող փրկվել և արդեն հիմնովին գերեվարվել են Սատանայի կողմից։ Չարագործները նույնպես մարդիկ են․ նրանք սաստիկ ապականված մարդիկ են և չեն կարող փրկվել։ Լինելով նմանապես արարածներ՝ արդար գործեր կատարող մարդիկ նույնպես ապականվել են, բայց նրանք այնպիսի մարդիկ են, որ պատրաստակամ են ազատվել իրենց ապականված խառնվածքներից և ունակ են դարձել հնազանդվելու Աստծուն։ Արդար գործեր կատարող մարդիկ լի չեն արդարությամբ։ Ավելի շուտ՝ նրանք մարդիկ են, որոնք հասել են փրկության, ազատվել են իրենց ապականված խառնվածքներից և հնազանդվել են Աստծուն, ի վերջո հաստատուն կկանգնեն։ Այնպես չէ, որ նրանք մարդիկ են, որոնք երբեք չեն ապականվել Սատանայի կողմից։ Աստծու գործի ավարտից հետո բոլոր արարածների մեջ կլինեն այնպիսիները, որոնք կկործանվեն և որոնք էլ՝ կգոյատևեն։ Սա Նրա տնօրինման գործի անխուսափելի միտումն է․ ոչ ոք չի կարող հերքել դա։ Չարագործներին թույլ չի տրվի ողջ մնալ․ Աստծուն մինչև վերջ հնազանդվողներն ու հետևողները, անկասկած, ողջ կմնան։ Քանի որ այս գործը մարդկության տնօրինման գործն է, կլինեն այնպիսիները, որոնք կմնան, և որոնք էլ դուրս կթողնվեն։ Սրանք տարբեր ելքեր են տարբեր տեսակի մարդկանց համար և ամենահարմար կարգավորումներն են արարածների համար։ Մարդկության համար Աստծու վերջնական կարգավորումը նրանց բաժանելն է՝ քանդելով ընտանիքները, վերացնելով ազգությունները և տապալելով ազգային սահմանները մի կարգավորման մեջ, որտեղ չկան ընտանիքներ կամ ազգային սահմաններ, քանզի ի վերջո մարդիկ սերել են մեկ նախահորից և Աստծու արարածներն են։ Կարճ ասած՝ չարիք գործող բոլոր արարածները կկործանվեն, իսկ Աստծուն հնազանդվող արարածները ողջ կմնան։ Այսպիսով՝ գալիք հանգստի ժամանակ չեն լինի ընտանիքներ, երկրներ և հատկապես չեն լինի ազգություններ․ այս տեսակի մարդկությունը կլինի ամենասուրբը։ Ադամն ու Եվան ի սկզբանե այնպես էին արարվել, որպեսզի մարդկությունը կարողանար տնօրինել երկրի վրա ամեն ինչ․ այլ կերպ ասած՝ մարդիկ ի սկզբանե ամեն ինչի տերն էին։ Մարդկանց արարելիս Եհովայի ցանկությունն էր, որ նրանք գոյություն ունենան երկրի վրա և տնօրինեն այդտեղ ամեն բան, որովհետև մարդկությունն ի սկզբանե ապականված չէր և անկարող էր չարիք գործել։ Սակայն երբ մարդիկ ապականվեցին, նրանք այլևս ամեն բանի տնտեսները չէին։ Աստծու փրկության նպատակը մարդկության այս գործառույթը, մարդկության նախնական ողջամտությունը և նախնական հնազանդությունը վերականգնելն է․ հանգստի մեջ գտնվող մարդկությունը կլինի հենց այն արդյունքի մարմնավորումը, որին Աստված հույս ունի հասնել փրկության Իր գործով։ Թեև դա այլևս չի լինի Եդեմի պարտեզում եղած կյանքի նման, սակայն նրանց էությունը նույնը կլինի․ պարզապես մարդկությունն այլևս չի լինի այն չապականված մարդկությունը, այլ, փոխարենը, կլինի ապականված և հետագայում փրկություն ստացած մարդկություն։ Փրկություն ստացած այս մարդիկ ի վերջո (այսինքն՝ Աստծու գործն ավարտվելուց հետո) կմտնեն հանգստի մեջ։ Նմանապես վերջում նաև լիովին կբացահայտվեն նրանց ելքերը, որոնք պետք է պատժվեն, և նրանք կկործանվեն միայն Աստծու գործի ավարտից հետո։ Այլ կերպ ասած՝ Նրա գործի ավարտից հետո բոլոր այդ չարագործները և փրկվածները կբացահայտվեն, քանզի բոլոր տեսակի մարդկանց բացահայտելու գործը (անկախ նրանից՝ չարագործներ են, թե փրկվածների թվում են) կիրականացվի բոլորի վրա միաժամանակ։ Չարագործները դուրս կթողնվեն, իսկ ողջ մնալու թույլտվություն ունեցողները կբացահայտվեն միաժամանակ։ Հետևաբար բոլոր տեսակի մարդկանց ելքերը կբացահայտվեն միևնույն ժամանակ։ Աստված թույլ չի տա, որ փրկության արժանացած մարդկանց մի խումբ մտնի հանգստի մեջ՝ նախքան չարագործներին մի կողմ դնելը և նրանց քիչ-քիչ դատելը կամ պատժելը․ դրանք փաստերը չեն։ Երբ չարագործները կործանվեն, և ողջ մնալու թույլտվություն ունեցողները մտնեն հանգստի մեջ, Աստծու գործը տիեզերքում ավարտված կլինի։ Օրհնություններ ստացողների և պատուհասի մատնվողների միջև առաջնահերթության կարգ չի լինի․ օրհնություններ ստացողները կապրեն հավիտյան, մինչդեռ պատուհասի մատնվողները կկործանվեն հավիտյանս հավիտենից։ Գործի այս երկու քայլերը կավարտվեն միաժամանակ։ Հենց ապստամբ մարդկանց գոյության շնորհիվ է, որ հնազանդվողների արդարությունը կբացահայտվի, և հենց այն պատճառով է, որ կան օրհնություններ ստացածներ, կբացահայտվի իրենց չար գործերի համար չարագործների կրած պատուհասը։ Եթե Աստված չբացահայտեր չարագործներին, ապա Աստծուն անկեղծորեն հնազանդվող մարդիկ երբեք չէին տեսնի արևը։ Եթե Աստված Իրեն հնազանդվողներին չտաներ համապատասխան նշանակության վայր, ապա Աստծու դեմ ապստամբողները չէին կարողանա ստանալ իրենց արժանի հատուցումները։ Սա է Աստծու գործի ընթացքը։ Եթե Նա չիրականացներ չարին պատժելու և բարուն պարգևատրելու այս գործը, ապա արարածները երբեք չէին կարողանա մտնել իրենց համապատասխան նշանակության վայրերը։ Երբ մարդկությունը մտնի հանգստի մեջ, չարագործները կործանված կլինեն, և ողջ մարդկությունը ճիշտ ուղու վրա կլինի. բոլոր տեսակի մարդիկ կդասակարգվեն ըստ իրենց տեսակի՝ հիմնվելով այն գործառույթների վրա, որոնք նրանք պետք է իրականացնեն։ Միայն սա կլինի մարդկության հանգստի օրը, և միայն սա է մարդկության զարգացման անխուսափելի միտումը։ Միայն երբ մարդկությունը մտնի հանգստի մեջ, Աստծու մեծ գործը վերջնականապես ավարտին կհասցվի. սա կլինի Նրա գործի վերջին մասը։ Այս գործը վերջ կդնի ողջ մարդկության մսեղիի անկումային կյանքին, ինչպես նաև ապականված մարդկության կյանքին։ Այդ ժամանակից մարդիկ մուտք կգործեն նոր ոլորտ։ Թեև բոլոր մարդիկ կապրեն մսեղիում, այս կյանքի էությունը և ապականված մարդկության կյանքը զգալիորեն տարբեր կլինեն։ Այս գոյության նշանակությունը և ապականված մարդկության գոյության նշանակությունը նույնպես տարբերվում են։ Թեև սա նոր տեսակի մարդու կյանքը չի լինի, կարելի է ասել, որ այն փրկված մարդկության կյանքն է, ինչպես նաև կյանք, որում մարդկայնությունն ու ողջամտությունը վերականգնվել են։ Սրանք կլինեն մարդիկ, որոնք ժամանակին ապստամբել են Աստծու դեմ, որոնք նվաճվել են Աստծու կողմից և ապա՝ փրկվել Նրա կողմից. սրանք կլինեն մարդիկ, որոնք անպատվություն բերեցին Աստծու վրա և հետագայում վկայություն կրեցին Նրա համար։ Անցնելով Նրա կողմից փորձվելու միջով և մնալով՝ նրանց գոյությունը կլինի ամենաիմաստալի գոյությունը. նրանք կլինեն մարդիկ, որոնք Սատանայի առջև վկայություն կրեցին Աստծու համար, և մարդիկ, որոնք արժանի են ապրելու։ Նրանք, ովքեր կկործանվեն, այն մարդիկ են, որոնք չեն կարող հաստատուն կանգնել Աստծու՝ իրենց վկայության մեջ և ապրել շարունակելու պիտանի չեն։ Նրանց կործանումը կլինի իրենց չար գործերի արդյունքը, և նման ոչնչացումը լավագույն նշանակության վայրն է նրանց համար։ Ապագայում, երբ մարդկությունը մտնի այդ գեղեցիկ ոլորտը, չեն լինի ամուսնու և կնոջ, հոր և դստեր կամ մոր և որդու միջև այն հարաբերությունները, որոնք մարդիկ պատկերացնում են, թե կունենան։ Այդ ժամանակ յուրաքանչյուր մարդ կդասավորվի ըստ իր տեսակի, և ընտանիքներն արդեն քանդված կլինեն։ Լիովին ձախողվելով՝ Սատանան այլևս երբեք չի անհանգստացնի մարդկությանը, և ուստի մարդիկ այլևս սատանայական ապականված խառնվածքներ չեն ունենա։ Այդ ապստամբ մարդիկ արդեն կործանված կլինեն, և ողջ կմնան միայն այն մարդիկ, որոնք հնազանդվում են։ Որպես այդպիսին՝ շատ քիչ ընտանիքներ ամբողջությամբ ողջ կմնան, ուստի, ինչպե՞ս կարող են շարունակել գոյություն ունենալ մսեղավոր հարաբերություններ։ Մարդկության՝ մսեղիի նախկին կյանքը լիովին կարգելվի. ուրեմն ինչպե՞ս կարող են մարդկանց միջև գոյություն ունենալ մսեղավոր հարաբերություններ։ Առանց սատանայական ապականված խառնվածքների՝ մարդկային կյանքն այլևս անցյալի հին կյանքը չի լինի, այլ, ավելի շուտ, կլինի նոր կյանք։ Ծնողները կկորցնեն զավակներին, իսկ զավակները կկորցնեն ծնողներին։ Ամուսինները կկորցնեն կանանց, իսկ կանայք կկորցնեն ամուսիններին։ Ներկայում մարդկանց միջև գոյություն ունեն մսեղավոր հարաբերություններ, բայց դրանք այլևս գոյություն չեն ունենա, երբ բոլորը մտնեն հանգստի մեջ։ Միայն այս տեսակի մարդկությունը կունենա արդարություն և սրբություն. միայն այս տեսակի մարդկությունը կարող է երկրպագել Աստծուն։

Աստված ստեղծեց մարդկանց, Նա դրեց նրանց երկրի վրա և այդ ժամանակվանից ի վեր առաջնորդեց նրանց։ Այնուհետև Նա փրկեց նրանց և ծառայեց որպես մարդկության մեղքի զոհ և վերջում Նա դեռ պետք է նվաճի մարդկությանը, փրկի մարդկանց ամբողջությամբ և վերադարձնի նրանց իրենց նախնական նմանությունը։ Սա է այն գործը, որում Նա ներգրավված է եղել սկզբից մինչև վերջ, այն է՝ վերականգնել մարդկությանն իր նախնական պատկերին և նմանությանը։ Աստված կհաստատի Իր թագավորությունը և կվերականգնի մարդկանց նախնական նմանությունը, ինչը նշանակում է, որ Աստված կվերականգնի Իր իշխանությունը երկրի վրա և բոլոր արարածների մեջ։ Սատանայի կողմից ապականվելուց հետո մարդիկ կորցրին իրենց աստվածավախ սրտերը, ինչպես նաև այն գործառույթը, որն արարածները պետք է ունենային։ Նրանք բոլորը դարձան Աստծու դեմ ապստամբող թշնամիներ, ապրեցին Սատանայի իշխանության տակ և ենթարկվեցին Սատանայի մանիպուլյացիային․ ուստի Աստված ոչ մի կերպ չէր կարող գործել Իր արարածների մեջ և, առավել ևս, անկարող դարձավ ձեռք բերել նրանց երկյուղը։ Մարդկանց ստեղծել է Աստված, և նրանք պետք է պաշտեն Աստծուն, սակայն իրականում նրանք մեջքով են շրջվել դեպի Նրան և փոխարենը՝ պաշտել են Սատանային։ Սատանան դարձել է նրանց սրտի կուռքը։ Ուստի Աստված կորցրել է Իր տեղը նրանց սրտերում, այսինքն՝ Նրա կողմից մարդկության արարչագործության իմաստը կորել է։ Հետևաբար, որպեսզի վերականգնի Իր կողմից մարդկության արարման իմաստը, Նա պետք է վերականգնի նրանց նախնական նմանությունը և ազատի մարդկությանը նրա ապականված խառնվածքից։ Մարդկանց Սատանայից վերանվաճելու համար Նա պետք է նրանց փրկի մեղքից։ Միայն այսպիսով Աստված կարող է աստիճանաբար վերականգնել նրանց նախնական նմանությունը և գործառույթը և ի վերջո՝ վերականգնել Իր թագավորությունը։ Վերջում ապստամբության որդիների ամբողջական կործանումը կլինի հանուն այն բանի, որպեսզի մարդիկ ավելի լավ պաշտեն Աստծուն և ավելի լավ ապրեն երկրի վրա։ Քանի որ Աստված է արարել մարդկանց, Նա կստիպի պաշտել Իրեն, քանի որ Նա ցանկանում է վերականգնել մարդկության նախնական գործառույթը, Նա ամբողջությամբ կվերականգնի այն՝ առանց կեղծիքի։ Նրա իշխանության վերականգնումը նշանակում է ստիպել մարդկանց պաշտել Նրան և հնազանդվել Նրան. դա նշանակում է, որ Աստված այնպես կանի, որպեսզի մարդիկ ապրեն Իր շնորհիվ, և Նրա թշնամիներին կկործանի՝ որպես Նրա իշխանության արդյունք։ Դա նշանակում է, որ Աստված այնպես կանի, որ Իր հետ կապված ամեն ինչը շարունակի գոյություն ունենալ մարդկանց մեջ՝ առանց որևէ մեկի կողմից հակառակության։ Թագավորությունը, որն Աստված կամենում է ստեղծել, Իր սեփական թագավորությունն է։ Նրա կամեցած մարդկությունն այն է, որը պաշտում է Իրեն, հնազանդվում է Իրեն լիովին և ունի Իր փառքը։ Եթե Աստված չփրկեր ապականված մարդկությանը, ապա Նրա կողմից մարդկության արարման իմաստը կկորչեր. Նա այլևս իշխանություն չէր ունենա մարդկանց մեջ, և Նրա թագավորությունն այլևս չէր կարողանա գոյություն ունենալ երկրի վրա։ Եթե Աստված չկործաներ այն թշնամիներին, որոնք ապստամբ են Իր դեմ, Նա անկարող կլիներ ձեռք բերել Իր ամբողջական փառքը, ոչ էլ կկարողանար հաստատել Իր թագավորությունը երկրի վրա։ Մարդկության միջից Իր դեմ ապստամբողներին լիովին կործանելը և ավարտուն դարձվածներին հանգստի մեջ բերելը՝ սրանք կլինեն Նրա գործի ավարտի և Նրա մեծ իրագործման նշանները։ Երբ մարդիկ վերադառնան իրենց նախնական նմանությանը և կարողանան իրականացնել իրենց համապատասխան պարտավորությունները, պահպանել իրենց իսկ պատշաճ տեղերը և հնազանդվել Աստծու բոլոր կարգավորումներին, Աստված երկրի վրա ձեռք բերած կլինի մի խումբ, որը պաշտում է Իրեն, և Նա երկրի վրա հիմնած կլինի թագավորություն, որը պաշտում է Իրեն։ Նա երկրի վրա հավերժական հաղթանակ կունենա, իսկ բոլոր Նրան հակառակվողները կկորչեն հավիտյան։ Դա կվերականգնի մարդկությանը ստեղծելու Նրա նախնական մտադրությունը. դա կվերականգնի ամեն բան ստեղծելու Նրա մտադրությունը և կվերականգնի Նրա իշխանությունը երկրի վրա, ամեն բանի մեջ և Նրա թշնամիների շրջանում։ Սրանք կլինեն Նրա ամբողջական հաղթանակի նշանները։ Այնուհետև մարդկությունը կմտնի հանգստի մեջ և կսկսի ապրել կյանքով, որը ճիշտ ուղու վրա է։ Աստված նույնպես մարդկության հետ կմտնի հավերժական հանգստի մեջ և կսկսի ապրել հավերժական կյանքով՝ կիսելով այն Իր և մարդկանց միջև։ Կեղտը և ըմբոստությունը երկրի վրայից վերացած կլինեն, և ողջ ողբը ցրված կլինի, և ամեն ինչ այս աշխարհում, որը հակառակ է Աստծուն, դադարած կլինի գոյություն ունենալ։ Միայն Աստված և այն մարդիկ, որոնց Նա փրկություն է բերել, կմնան. միայն Նրա արարչագործությունը կմնա։

Մինչև դու տեսնես Հիսուսի հոգևոր մարմինը, Աստված նորովի ստեղծած կլինի երկինքն ու երկիրը

Ցանկանո՞ւմ ես տեսնել Հիսուսին։ Ցանկանո՞ւմ ես ապրել Հիսուսի հետ։ Ցանկանո՞ւմ ես լսել Հիսուսի ասած խոսքերը։ Եթե այո, ապա ինչպե՞ս ես դու ողջունելու Հիսուսի վերադարձը։ Դու ամբողջությամբ պատրա՞ստ ես։ Ի՞նչ կերպով կողջունես Հիսուսի վերադարձը։ Կարծում եմ՝ Հիսուսին հետևող յուրաքանչյուր եղբայր և քույր կցանկանար Նրան լավ ընդունելություն ցույց տալ։ Սակայն հաշվի առե՞լ եք սա․ ճշմարտապես կճանաչե՞ս Հիսուսին, երբ Նա վերադառնա։ Ճշմարտապես կըմբռնե՞ք Նրա բոլոր ասածները։ Ճշմարտապես, առանց նախապայմանի, կընդունե՞ք ամբողջ գործը, որ Նա կատարում է։ Բոլոր նրանք, ովքեր կարդացել են Աստվածաշունչը, գիտեն Հիսուսի վերադարձի մասին, և սևեռումով սպասում են Նրա գալստյանը։ Դուք բոլորդ կենտրոնացած եք այդ պահի կայանալու վրա, և ձեր անկեղծությունը գովելի է, ձեր հավատքը՝ իսկապես նախանձելի, բայց արդյո՞ք գիտակցում եք, որ լուրջ սխալ եք արել։ Ի՞նչ կերպ է Հիսուսը վերադառնալու։ Դուք հավատում եք, որ Հիսուսը վերադառնալու է սպիտակ ամպի վրա, սակայն ես հարցնում եմ ձեզ. այս սպիտակ ամպն ինչի՞ն է վերաբերում։ Հիսուսի այդքան շատ հետևորդներից, որոնք սպասում են Նրա վերադարձին, ո՞ր ժողովրդի մեջ է Նա իջնելու։ Եթե դուք եք առաջինը, որոնց մեջ Հիսուսն իջնելու է, արդյո՞ք դա չափազանց անարդար չի լինի մյուս մարդկանց հանդեպ։ Գիտեմ, որ դուք Հիսուսի հանդեպ մեծապես անկեղծ և հավատարիմ եք, բայց Հիսուսին երբևէ հանդիպե՞լ եք։ Ճանաչո՞ւմ եք Նրա բնույթը։ Երբևէ ապրե՞լ եք Նրա հետ։ Որքա՞ն եք իրականում հասկանում Նրան։ Ոմանք կասեն, թե այս բառերն իրենց դնում են անհարմար դրության մեջ։ Նրանք կասեն. «Ես Աստվածաշունչը բազմաթիվ անգամ կարդացել եմ սկզբից մինչև վերջ։ Ինչպե՞ս կարող եմ չհասկանալ Հիսուսին։ Մոռացի՛ր Հիսուսի դիրքորոշման մասին. ես նույնիսկ գիտեմ, թե Նա ինչ գույնի հագուստ էր սիրում կրել։ Արդյո՞ք Դու չես նվաստացնում ինձ, երբ ասում ես, թե չեմ հասկանում Նրան»։ Առաջարկում եմ չվիճել այդ հարցերի շուրջ. եկեք հանդարտվենք և հաղորդակցվենք հետևյալ հարցերի վերաբերյալ. նախ և առաջ՝ գիտե՞ս, թե որն է իրականությունը, և որը՝ տեսությունը։ Երկրորդ՝ գիտե՞ս, թե արդյոք ինչ են պատկերացումները, ինչ՝ ճշմարտությունը։ Երրորդ՝ գիտե՞ս արդյոք, թե ինչն է երևակայական, ինչը՝ իրական։

Որոշ մարդիկ ժխտում են փաստը, որ իրենք չեն հասկանում Հիսուսին։ Եվ, այնուամենայնիվ, ես ասում եմ՝ դուք նույնիսկ մազաչափ չեք հասկանում Նրան և Հիսուսի որևէ բառ չեք հասկանում։ Պատճառն այն է, որ ձեզանից յուրաքանչյուրը հետևում է Նրան՝ Աստվածաշնչի պատումների և ուրիշներից լսածների պատճառով։ Դուք երբեք չեք տեսել Հիսուսին, առավել ևս՝ չեք ապրել Նրա հետ և երբեք նույնիսկ կարճ ժամանակով չեք շփվել Նրա հետ։ Մի՞թե Հիսուսի մասին ձեր ունեցած հասկացողությունը ոչ այլ ինչ է, քան տեսություն։ Մի՞թե այն իրականությունից զուրկ չէ։ Միգուցե որոշ մարդիկ տեսել են Հիսուսի դիմանկարը կամ էլ որոշ մարդիկ անձամբ այցելել են Հիսուսի տուն։ Միգուցե ոմանք դիպել են Հիսուսի հագուստին։ Միևնույն է, Նրա մասին քո հասկացողությունը մնում է տեսական, այլ ոչ թե գործնական, նույնիսկ եթե դու անձամբ ճաշակել ես այն սնունդը, ինչ Հիսուսն է կերել։ Ինչ էլ լինի, դու երբեք չես տեսել Հիսուսին և երբեք Նրա հետ չես հաղորդակցվել մսեղիի տեսքով, և Հիսուսի մասին քո հասկացողությունը միշտ կլինի դատարկ տեսություն, որը զուրկ է իրականությունից։ Միգուցե Իմ խոսքերը քեզ քիչ հետաքրքրեն, բայց Ես հարցնում եմ քեզ․ չնայած կարդացել ես այն հեղինակի բազմաթիվ աշխատանքներ, ումով ամենաշատն ես հիանում, կարո՞ղ ես ամբողջությամբ հասկանալ նրան՝ առանց նրա հետ երբևէ ժամանակ անցկացնելու։ Գիտե՞ս՝ ինչպիսին է նրա անհատականությունը։ Գիտե՞ս՝ ինչպիսի կյանքով է նա ապրում։ Ի՞նչ գիտես նրա զգացմունքային վիճակի մասին։ Դու նույնիսկ չես կարող ամբողջությամբ հասկանալ մի անձի, որով հիանում ես, ուստի ինչպե՞ս կարող էիր ըստ հնարավորին հասկանալ Հիսուս Քրիստոսին։ Հիսուսի վերաբերյալ քո ամբողջ հասկացողությունը լի է երևակայությամբ և պատկերացումներով, զուրկ ճշմարտությունից ու իրականությունից։ Այն գարշահոտ է և լի է մսեղիով։ Ինչպե՞ս կարող է նման ըմբռնումը քեզ արժանի դարձնել Հիսուսի վերադարձը ողջունելուն։ Հիսուսը չի ընդունի նրանց, ովքեր լցված են երևակայությամբ և մսեղիի պատկերացումներով։ Ինչպե՞ս կարող են նրանք, ովքեր չեն հասկանում Հիսուսին, համարվել Նրան հավատացողներ։

Ցանկանո՞ւմ եք իմանալ Հիսուսին փարիսեցիների ընդդիմանալու արմատի մասին։ Ցանկանո՞ւմ եք ճանաչել փարիսեցիների էությունը։ Նրանք լի էին Մեսիայի վերաբերյալ երևակայությամբ։ Ավելին՝ նրանք միայն հավատում էին, որ Մեսիան կգա, սակայն չէին ձգտում կյանքի ճշմարտությանը։ Եվ այսպես, նույնիսկ այսօր նրանք դեռ սպասում են Մեսիային, քանզի չունեն կյանքի ճանապարհի մասին գիտելիք և չգիտեն, թե որն է ճշմարտության ճանապարհը։ Դո՛ւք ասացեք՝ ինչպե՞ս կարող էին նման հիմար, համառ և տգետ մարդիկ Աստծու օրհնությունը ձեռք բերել։ Կարո՞ղ էին նրանք տեսնել Մեսիային։ Նրանք հակադրվեցին Հիսուսին, որովհետև չգիտեին Սուրբ Հոգու գործի ուղղությունը, որովհետև չէին ճանաչում Հիսուսի ասած ճշմարտության ճանապարհը, և ավելին՝ չէին հասկանում Մեսիային։ Եվ քանի որ նրանք երբեք չէին տեսել Մեսիային ու երբեք չէին շփվել Մեսիայի հետ, գործեցին սխալ՝ կառչելով միայն Մեսիայի անունից, մինչդեռ ցանկացած հնարավոր միջոցով ընդդիմանալով Մեսիայի էությանը։ Այս փարիսեցիներն էությամբ համառ, ամբարտավան էին և չէին ենթարկվում ճշմարտությանը։ Աստծուն հավատալու նրանց սկզբունքը հետևյալն էր. կարևոր չէ, թե որքան խորիմաստ է քո քարոզը, կարևոր չէ, թե որքան բարձր է քո իշխանությունը, դու Քրիստոսը չես, քանի դեռ քեզ Մեսիա չեն կոչում։ Մի՞թե այս համոզմունքն անհեթեթ ու ծիծաղելի չէ։ Ավելին հարցնեմ ձեզ. մի՞թե ձեզ համար չափազանց հեշտ չէ այն ժամանակի փարիսեցիների սխալներն անելը՝ հաշվի առնելով, որ դուք դույզն-ինչ պատկերացում չունեք Հիսուսի մասին։ Դու ունա՞կ ես զանազանելու ճշմարտության ճանապարհը։ Կարո՞ղ ես ճշմարտապես երաշխավորել, որ չես ընդդիմանա Քրիստոսին։ Ունա՞կ ես հետևելու Սուրբ Հոգու գործին։ Եթե չգիտես՝ կընդդիմանաս Քրիստոսին, թե ոչ, ապա ասեմ, որ դու արդեն մահվան եզրին ես ապրում։ Նրանք, ովքեր չեն ճանաչում Մեսիային, բոլորն ունակ են Հիսուսին ընդդիմանալու գործողություններ կատարելու, մերժելու Հիսուսին, զրպարտելու Նրան։ Հիսուսին չհասկացող բոլոր մարդիկ ունակ են մերժելու Նրան և անարգելու Նրան։ Ավելին, նրանք ունակ են Հիսուսի վերադարձը համարելու Սատանայի մոլորեցում, և այս մարդկանց մեծամասնությունը կդատապարտի կրկին մսեղի վերադարձած Հիսուսին։ Մի՞թե այս ամենը չի վախեցնում ձեզ։ Այն, ինչին կբախվեք, կլինի Սուրբ Հոգու դեմ հայհոյություն, եկեղեցիներին Սուրբ Հոգու ասած խոսքերի պատառոտում, և Հիսուսի արտահայտած բոլոր խոսքերի արհամարհանքով մերժում։ Ի՞նչ կարող եք ձեռք բերել Հիսուսից, եթե այդքան մոլորված եք։ Ինչպե՞ս կարող եք հասկանալ Հիսուսի կատարած գործը, երբ Նա կրկին մսեղի վերադառնա սպիտակ ամպի վրա, եթե համառորեն հրաժարվում եք ուշքի գալ։ Ասում եմ ձեզ հետևյալը. մարդիկ, որոնք չեն ընդունում ճշմարտությունը, բայց կուրորեն սպասում են Հիսուսի գալստյանը՝ սպիտակ ամպերի վրա, անկասկած նրանք են, ովքեր հայհոյում են Սուրբ Հոգուն, և նրանք աներկբա այն կատեգորիան են, որը կկորչի։ Դուք պարզապես ցանկանում եք Հիսուսի շնորհը և պարզապես ցանկանում եք վայելել երկնքի երանելի ոլորտը, սակայն երբեք չեք հնազանդվել Հիսուսի ասած խոսքերին և երբեք չեք ընդունել Հիսուսի արտահայտած ճշմարտությունը, երբ Նա կրկին մսեղի վերադառնա։ Ի՞նչ կներկայացնեք սպիտակ ամպի վրա Հիսուսի վերադարձի փաստի դիմաց։ Արդյո՞ք դա այն անկեղծությունն է, որով դուք անընդհատ մեղքեր եք գործում, ապա կրկին ու կրկին ձեր խոստովանության խոսքն ասում։ Ի՞նչ եք զոհաբերելու Հիսուսին, որը վերադառնում է սպիտակ ամպի վրա։ Արդյո՞ք դա այն բազմամյա աշխատանքի կապիտալն է, որով մեծարում եք ինքներդ ձեզ։ Ի՞նչ կներկայացնեք, որպեսզի արդյունքում վերադարձած Հիսուսը վստահի ձեզ։ Արդյո՞ք դա ձեր ամբարտավան բնությունն է, որը չի ենթարկվում որևէ ճշմարտության։

Ձեր հավատարմությունը միայն բառերով է, ձեր գիտելիքը միայն մտածելն ու պատկերացումներն են, ձեր չարքաշ աշխատանքը հանուն երկնքի օրհնությունները ձեռք բերելու է, ուստի ինչի՞ նման պետք է լինի ձեր հավատքը։ Նույնիսկ այսօր դուք խուլ եք ձևանում ճշմարտության յուրաքանչյուր խոսքի նկատմամբ։ Դուք չգիտեք՝ ինչ է Աստված, չգիտեք՝ ինչ է Քրիստոսը, չգիտեք ինչպես երկյուղել Եհովայից, չգիտեք ինչպես մտնել Սուրբ Հոգու գործի մեջ, և չգիտեք ինչպես տարբերել հենց Աստծու գործը և մարդու մոլորեցումը։ Դու միայն գիտես, թե ինչպես դատապարտել Աստծու արտահայտած ճշմարտության ցանկացած խոսք, որը չի համընկնում քո իսկ մտքերին։ Որտե՞ղ է քո համեստությունը։ Որտե՞ղ է քո հնազանդությունը։ Որտե՞ղ է քո հավատարմությունը։ Որտե՞ղ է ճշմարտությունը փնտրելու քո վերաբերմունքը։ Որտե՞ղ է քո աստվածավախ սիրտը։ Ասում եմ ձեզ՝ ովքեր Աստծուն հավատում են նշանների պատճառով, անշուշտ, այն կատեգորիան են, որը կկորչի։ Ովքեր անընդունակ են ընդունելու կրկին մսեղի վերադարձած Հիսուսի խոսքերը, վստահաբար դժոխքի սերունդ, հրեշտակապետի հետնորդներ են և այն կատեգորիան, որը կկորչի ընդմիշտ։ Բազմաթիվ մարդկանց գուցե չհետաքրքրեն Իմ ասածները, սակայն, այնուամենայնիվ, Ես ցանկանում եմ ասել բոլոր այսպես կոչված սրբերին, որոնք հետևում են Հիսուսին, որ երբ ձեր սեփական աչքերով տեսնեք Հիսուսին՝ երկնքից սպիտակ ամպի վրա իջնելով, դա կլինի Արդարության արևի հրապարակայնորեն հայտնվելու ժամանակը։ Միգուցե դա քեզ համար կլինի մեծ ոգևորության ժամանակ։ Ինչևէ, պետք է իմանաս, որ ժամանակը, երբ դու վկա կլինես երկնքից Հիսուսի իջնելուն, կլինի նաև այն ժամանակը, երբ դու կիջնես դժոխք՝ պատժվելու, այն ժամանակը, երբ կհռչակվի Աստծու տնօրինման ծրագրի ավարտը, և երբ Աստված կպարգևատրի բարիներին և կպատժի չարերին։ Քանզի Աստծու դատաստանը կավարտվի, նախքան մարդը նշաններ կտեսնի, երբ կա միայն ճշմարտության արտահայտությունը։ Ովքեր ընդունում են ճշմարտությունը և չեն փնտրում նշաններ, ուստի մաքրագործվում են, պետք է բերվեն Աստծու գահի առաջ և ընկնեն Արարչի գիրկը։ Միայն նրանք, ովքեր համառում են՝ հավատալով, թե «այն Հիսուսը, որը սպիտակ ամպի վրա չի գալիս, կեղծ քրիստոս է», պետք է ենթարկվեն հավիտենական պատժի, քանի որ նրանք միայն հավատում են այն Հիսուսին, որը նշաններ է կատարում, սակայն չեն ընդունում այն Հիսուսին, որն արտահայտում է խիստ դատաստան և ազատագրում կյանքը ու ճշմարիտ ճանապարհը։ Այսպիսով, կարող է լինել միայն այնպես, որ Հիսուսը նրանց հետ գործ ունենա, երբ բացահայտորեն վերադառնա սպիտակ ամպի վրա։ Նրանք չափազանց համառ են, չափազանց ինքնավստահ, չափազանց ամբարտավան։ Ինչպե՞ս կարող է Հիսուսը պարգևատրել նման տականքներին։ Հիսուսի վերադարձը մեծ փրկություն է նրանց համար, ովքեր ունակ են ընդունելու ճշմարտությունը, սակայն նրանց համար, ովքեր անկարող են ընդունելու ճշմարտությունը, դա դատապարտության նշան է։ Պետք է ընտրեք ձեր սեփական ուղին և չպետք է հայհոյեք Սուրբ Հոգուն և մերժեք ճշմարտությունը։ Չպետք է լինեք տգետ և ամբարտավան անձնավորություն, այլ մեկը, որը հնազանդվում է Սուրբ Հոգու առաջնորդությանը, ճշմարտության ծարավ ունի և որոնում է ճշմարտությունը. միայն այս կերպ դուք օգուտ կստանաք։ Խորհուրդ եմ տալիս ձեզ Աստծու հանդեպ հավատի ուղին անցնել զգուշորեն։ Կամայականորեն եզրակացություններ մի՛ արեք. ավելին՝ Աստծու հանդեպ հավատի մեջ անլուրջ և անփույթ մի՛ եղեք։ Պետք է իմանաք, որ Աստծուն հավատացողներն առնվազն պետք է ունենան խոնարհ և աստվածավախ սիրտ։ Ովքեր լսել են ճշմարտությունը, սակայն դրա հանդեպ քիթը վեր են ցցել, հիմար և տգետ են։ Ովքեր լսել են ճշմարտությունը, սակայն անզգուշորեն արագ եզրահանգումներ են արել կամ դատապարտել այն, ամբարտավան մարդիկ են։ Հիսուսին հավատացողներից ոչ ոք այլոց անիծելու կամ դատապարտելու որակավորում չունի։ Դուք բոլորդ պետք է լինեք մեկը, ով ունի ողջամտություն և ընդունում է ճշմարտությունը։ Միգուցե, լսած լինելով ճշմարտության ճանապարհը և կարդացած լինելով կյանքի խոսքը, հավատում ես, որ այդ խոսքերի մեջ տասը հազարից միայն մեկն է համապատասխանում քո հասկացողությանը և Աստվածաշնչին, այնուհետև դու պետք է շարունակես որոնել այդ խոսքերի տասը հազարերորդում։ Ես նաև խորհուրդ եմ տալիս քեզ լինել խոնարհ, չլինել չափազանց ինքնավստահ և մեծամիտ։ Քո ունեցած մի փոքր աստվածավախ սրտով ավելի մեծ լույս ձեռք կբերես։ Եթե զգուշորեն քննես և շարունակաբար մտորես այս խոսքերի շուրջը, կհասկանաս՝ արդյո՞ք դրանք ճշմարտությունն են, թե ոչ, և արդյո՞ք դրանք կյանքն են, թե ոչ։ Միգուցե, միայն մի քանի նախադասություն կարդալուց հետո որոշ մարդիկ կուրորեն կդատապարտեն այս խոսքերը՝ ասելով. «Սա Սուրբ Հոգու որոշ լուսավորությունից ավելին չէ» կամ «Սա կեղծ քրիստոսն է, որը եկել է մարդուն մոլորեցնելու»։ Նման բաներ ասողները չափազանց տգետ են։ Դու Աստծու գործից և իմաստությունից շատ քիչ ես հասկանում, և իմ խորհուրդն է քեզ՝ վերստին սկսել զրոյից։ Դուք չպետք է կուրորեն դատապարտեք Աստծու արտահայտած խոսքերը՝ վերջին օրերին կեղծ քրիստոսների ի հայտ գալու պատճառով, և չպետք է լինեք մեկը, ով հայհոյում է Սուրբ Հոգուն, քանի որ վախենում է մոլորեցվելուց։ Մի՞թե դա ցավալի չէր լինի։ Եթե կրկնվող քննությունից հետո դեռ կարծում ես, թե այս խոսքերը ճշմարտությունը, ճանապարհը և Աստծու արտահայտությունը չեն, ուրեմն դու պետք է վերջ ի վերջո պատժվես և մնաս առանց օրհնությունների։ Եթե չես կարողանում ընդունել այսպիսի ճշմարտությունը, որը խոսվել է այսքան պարզորեն և այսքան հստակորեն, ապա մի՞թե անպիտան չես Աստծու փրկության համար։ Մի՞թե դու մեկը չես, որը զուրկ է օրհնությունից՝ Աստծու գահի առաջ վերադառնալու համար։ Մտածի՛ր դրա մասին։ Շտապող և պոռթկուն մի՛ եղիր և Աստծու հանդեպ հավատին որպես խաղի մի՛ վերաբերվիր։ Մտածի՛ր հանուն քո վերջնական հանգրվանի, հանուն քո հեռանկարների, հանուն քո կյանքի և ինքդ քեզ հետ մի՛ խաղա։ Կարո՞ղ ես ընդունել այս խոսքերը։


Նրանք, ովքեր անհամատեղելի են Քրիստոսի հետ, անշուշտ, Աստծու հակառակորդներն են

Բոլոր մարդիկ ցանկանում են տեսնել Հիսուսի իրական դեմքը, և բոլորն էլ փափագում են Նրա հետ լինել։ Չեմ կարծում, որ որևէ եղբայր կամ քույր կասի, թե չի ցանկանում տեսնել Հիսուսին կամ լինել Նրա հետ։ Նախքան Հիսուսին տեսնելը, նախքան մարմնացյալ Աստծուն տեսնելը դուք ունենում եք ամեն տեսակի գաղափարներ, օրինակ՝ Հիսուսի արտաքինի, Նրա խոսելաձևի, Նրա ապրելակերպի և այլնի մասին։ Բայց հենց իրականում տեսնեք Նրան, ձեր մտքերը արագ կփոխվեն։ Ինչո՞ւ է այդպես։ Ցանկանո՞ւմ եք իմանալ։ Մարդու մտածողությունը չի կարելի անտեսել, ինչը ճիշտ է, բայց առավել ևս՝ Քրիստոսի էությունը չի հանդուրժում մարդու կողմից փոփոխություն։ Դուք Քրիստոսին համարում եք անմահ կամ իմաստուն, բայց ոչ ոք չի համարում Նրան բնականոն մարդ՝ աստվածային էությամբ։ Այդ պատճառով էլ շատերը, ովքեր օր ու գիշեր փափագում են տեսնել Աստծուն, իրականում Աստծու հետ թշնամության մեջ են և անհամատեղելի են Նրա հետ։ Մի՞թե սա մարդու սխալը չէ։ Նույնիսկ հիմա դուք դեռ կարծում եք, որ ձեր հավատքն ու նվիրվածությունը բավարար են, որպեսզի արժանի լինեք սևեռելու ձեր հայացքը Քրիստոսի դեմքի վրա, սակայն ես ձեզ հորդորում եմ զինվել գործնական ավելի շա՜տ բաներով։ Քանի որ անցյալում, ներկայում և ապագայում շատերը, ովքեր սկսում են շփվել Քրիստոսի հետ, ձախողվել են կամ ձախողվելու են. նրանք բոլորը խաղում են փարիսեցիների դերը։ Ո՞րն է ձեր ձախողման պատճառը։ Դա ճիշտ այն է, որ ձեզանից յուրաքանչյուրն իր պատկերացումներում ունի մի աստված, ով բարձր է և արժանի է հիացմունքի։ Բայց ճշմարտությունն այնպիսին չէ, ինչպես մարդն է ցանկանում։ Քրիստոսը ոչ միայն բարձր չէ, այլև հատկապես փոքր։ Նա ոչ միայն մարդ է, այլև սովորական մարդ․ Նա ոչ միայն չի կարող բարձրանալ երկինք, այլև նույնիսկ չի կարող ազատորեն շարժվել երկրի վրա։ Եվ այդ պատճառով մարդիկ Նրան վերաբերվում են, ինչպես կվերաբերվեին սովորական մարդու. լինելով Նրա հետ՝ նրանք վերաբերվում են անփութորեն և խոսում անզգուշորեն՝ ամբողջ այդ ընթացքում դեռ սպասելով «ճշմարիտ Քրիստոսի» գալստյանը։ Արդեն եկած Քրիստոսին դուք ընդունում եք որպես սովորական մարդ, իսկ Նրա խոսքերը՝ որպես սովորական մարդու խոսքեր։ Այդ պատճառով դուք ոչինչ չեք ստացել Քրիստոսից և փոխարենը ամբողջովին մերկացրել եք ձեր սեփական տգեղությունը լույսի առաջ։

Մինչև Քրիստոսի հետ շփվելը դու գուցե կարծում ես, որ քո խառնվածքը լիովին փոխակերպվել է, որ դու Քրիստոսի հավատարիմ հետևորդն ես, և որ ոչ ոք քեզանից ավելի արժանի չէ ստանալու Քրիստոսի օրհնությունները, որովհետև դու անցել ես շատ ճանապարհներ, կատարել ես շատ աշխատանք և տվել ես շատ պտուղներ։ Այդ պատճառով կարծում ես, որ վերջում անպայման կլինես նրանցից մեկը, ովքեր կստանան պսակը։ Իսկ գիտե՞ս հետևյալ փաստը, որ մարդու ապականված խառնվածքն ու նրա ապստամբությունն ու դիմադրությունը մերկացվում են, երբ նա տեսնում է Քրիստոսին, և այդ պահին նրա ապստամբությունն ու դիմադրությունը մերկացվում են ավելի բացարձակ ու լիովին, քան երբևէ։ Քանի որ Քրիստոսը մարդու Որդին է՝ բնականոն մարդկայնություն ունեցող մարդու Որդի, այդ պատճառով մարդը ո՛չ պատվում է Նրան, ո՛չ էլ հարգում։ Հենց այն պատճառով, որ Աստված ապրում է մսեղիի մեջ, մարդու ապստամբությունը բացահայտվում է այնքան մանրամասն և այնքան ցայտուն կերպով։ Այսպիսով՝ ես ասում եմ, որ Քրիստոսի գալուստը հայտնաբերել է մարդկության ողջ ապստամբությունը և կտրուկ ու ընդգծված կերպով բացահայտել է մարդու բնությունը։ Դա կոչվում է «վագրին լեռից վար բերել» և «գայլին իր որջից դուրս հանել»։ Կհամարձակվե՞ս արդյոք ասել, որ հավատարիմ ես Աստծուն։ Կհամարձակվե՞ս արդյոք ասել, որ բացարձակապես հնազանդվում ես Աստծուն։ Կհամարձակվե՞ս արդյոք ասել, որ ապստամբ չես։ Ոմանք կասեն. «Երբ էլ Աստված ինձ համար միջավայր է ներդաշնակեցնում, ես երբեք չեմ բողոքում և միշտ կարողանում եմ հնազանդվել և, առավել ևս, Աստծու մասին պատկերացումներ չունեմ»։ Ոմանք էլ կասեն. «Ինչ գործ էլ Աստված ինձ հանձնարարի, ես այն կատարում եմ իմ ունակությունների ներածին չափով և երբեք մակերեսային չեմ լինում»։ Այդ դեպքում ես ձեզ հարցնում եմ. կարո՞ղ եք համատեղելի լինել Քրիստոսի հետ, երբ ապրեք Նրա կողքին։ Եվ որքա՞ն ժամանակ կարող եք համատեղելի լինել Նրա հետ. մե՞կ օր, երկո՞ւ օր, մե՞կ ժամ, երկո՞ւ ժամ։ Ձեր հավատքը կարող է արժանի լինել գովեստի, բայց ձեր հաստատակամությունը շատ քիչ է։ Երբ դու իսկապես սկսես ապրել Քրիստոսի հետ, քո ինքնարդարությունն ու մեծամտությունը աստիճանաբար կբացահայտվեն քո խոսքերի և գործողությունների միջոցով, և նույն կերպ քո անհեթեթ ցանկությունները, քո անհնազանդ մտածելակերպը և դժգոհությունը նույնպես բնականորեն կբացահայտվեն։ Վերջում ամբարտավանությունդ ավելի ու ավելի կմեծանա, մինչև որ դու Քրիստոսի հետ կլինես այնքան անհամատեղելի, որքան ջուրը` կրակի հետ, և այդ ժամանակ քո բնությունն ամբողջությամբ կմերկացվի։ Այդ պահին քո պատկերացումները այլևս չեն կարող թաքցվել, բողոքներդ էլ, բնականաբար, դուրս կգան, և քո արհամարհելի մարդկայնությունը լիովին կմերկացվի։ Սակայն նույնիսկ այդ ժամանակ դու դեռ կհրաժարվես ճանաչել քո սեփական ապստամբությունը՝ փոխարենը մտածելով, թե մարդու համար այսպիսի Քրիստոսին դժվար է ընդունել, որ Նա չափազանց խստապահանջ է, և որ դու լիովին կհնազանդվեիր, եթե Նա ավելի «լավ» Քրիստոս լիներ։ Դուք կարծում եք, թե ձեր ապստամբությունը արդարացված է, և որ դուք ապստամբում եք Նրա դեմ միայն այն ժամանակ, երբ Նա ձեզ չափազանց շատ է ճնշում։ Դուք երբեք չեք մտածել, որ չեք դիտում Քրիստոսին՝ որպես Աստված և չունեք Նրան հնազանդվելու մտադրություն։ Փոխարենը՝ համառորեն պահանջում եք, որ Քրիստոսը գործի քո ցանկություններին համապատասխան, և հենց որ Նա մի բան է անում, որը հակասում է քո մտածողությանը, դու կարծում ես, թե Նա Աստված չէ, այլ մարդ։ Արդյո՞ք ձեզանից շատերը չեն այս կերպ մրցել Նրա հետ։ Վերջապես, ո՞ւմ եք հավատում։ Եվ ի՞նչ կերպ եք ձգտում։

Դուք միշտ ցանկանում եք տեսնել Քրիստոսին, բայց ես ձեզ հորդորում եմ այդքան բարձր ձեզ չգնահատել. ցանկացած մարդ կարող է տեսնել Քրիստոսին, սակայն ես ասում եմ, որ ոչ ոք արժանի չէ տեսնելու Քրիստոսին։ Քանի որ մարդու բնությունը լի է չարությամբ, ամբարտավանությամբ և ապստամբությամբ, այն պահին, երբ տեսնես Քրիստոսին, քո բնությունը քեզ կկործանի և կդատապարտի մահվան։ Քո շփումը եղբոր (կամ քրոջ) հետ կարող է շատ բան չասել քո մասին, բայց դա այդքան էլ պարզ բան չէ, երբ շփվում ես Քրիստոսի հետ։ Ցանկացած պահի քո պատկերացումները կարող են արմատավորվել, քո ամբարտավանությունը՝ ծլել, և ապստամբությունդ՝ թուզ պտղաբերել։ Ինչպե՞ս կարող ես այսպիսի մարդկայնությամբ արժանի լինել Քրիստոսի հետ շփվելուն։ Իսկապես կարո՞ղ ես յուրաքանչյուր օր ամեն պահի վերաբերվել Նրան՝ որպես Աստծու։ Իսկապես ունե՞ս Աստծուն հնազանդվելու իրականությունը։ Դուք բոլորդ ձեր սրտերում երկրպագում եք վեհ աստծուն՝ ինչպես Եհովային, մինչդեռ տեսանելի Քրիստոսին վերաբերվում եք որպես մարդու։ Ձեր ողջամտությունը չափազանց թույլ է, իսկ ձեր մարդկայնությունը՝ չափազանց ցածր։ Դուք անկարող եք մշտապես Քրիստոսին նայել որպես Աստծու. միայն երբեմն, երբ լավ տրամադրություն ունեք, դուք «բռնում» եք Նրան և երկրպագում Նրան՝ որպես Աստծու։ Ահա թե ինչու եմ ասում, որ դուք Աստծու հավատացյալներ չեք, այլ Քրիստոսին հակառակվողների մի խումբ մեղսակիցներ։ Նույնիսկ մարդիկ, որոնք բարություն են անում ուրիշներին, հատուցում են ստանում, սակայն Քրիստոսը, ով այսպիսի գործ է կատարել ձեր մեջ, չի ստացել ո՛չ մարդու սերը, ո՛չ էլ նրա հատուցումն ու հնազանդությունը։ Մի՞թե դա ցավալի չէ։

Հնարավոր է, որ Աստծու հանդեպ քո հավատքի բոլոր տարիների ընթացքում դու երբեք ոչ մեկին չես անիծել և ոչ մի վատ արարք չես գործել, բայց Քրիստոսի հետ քո շփման մեջ դու չես կարողանում խոսել ճշմարտությունը, գործել ազնվորեն կամ հնազանդվել Քրիստոսի խոսքին. այդ դեպքում ես ասում եմ, որ դու աշխարհի ամենանենգ և չարասիրտ մարդն ես։ Դու գուցե բացառիկ սիրալիր և նվիրված ես քո հարազատների, ընկերների, կնոջ (կամ ամուսնու), որդիների, դուստրերի և ծնողների հանդեպ ու երբեք չես շահագործի ուրիշներին, բայց եթե չես կարող համատեղելի լինել Քրիստոսի հետ, եթե չես կարող Նրա հետ ներդաշնակ հարաբերություն ունենալ, ապա նույնիսկ եթե ամբողջ ունեցվածքդ ծախսես հարևաններիդ օգնելու համար կամ մանրակրկտորեն խնամես հորդ, մորդ և ընտանիքիդ անդամներին, ես կասեմ, որ դու դեռևս չար մարդ ես, և ավելին՝ խորամանկ արարքներով լի։ Մի՛ կարծիր, թե դու համատեղելի ես Քրիստոսի հետ միայն այն պատճառով, որ լավ հարաբերությունների մեջ ես ուրիշների հետ կամ մի քանի լավ գործ ես անում։ Մի՞թե կարծում ես, որ քո բարեգործական մտադրությունները կարող են խաբելով հասնել Երկնքի օրհնություններին։ Մի՞թե կարծում ես, որ մի քանի բարի գործ անելը փոխարինում է քո հնազանդությանը։ Ձեզանից ոչ մեկը չի կարող ընդունել էտված լինելը, բոլորդ դժվարանում եք ընդունել Քրիստոսի բնականոն մարդկայնությունը, և այդ ամենի հետ մեկտեղ անընդհատ բարձրաձայնում եք ձեր հնազանդությունը Աստծուն։ Ձեր հավատքի նման հավատքն արժանի պատիժ կիջեցնի։ Դադարեցրե՛ք երևակայական պատրանքներին անձնատուր լինելը և Քրիստոսին տեսնելու ցանկությունը, քանի որ դուք չափազանց փոքր եք ձեր հասակով, այնքան, որ նույնիսկ արժանի չեք Նրան տեսնելու։ Երբ դու ամբողջությամբ ձերբազատվես քո ապստամբությունից և կարողանաս ներդաշնակորեն շփվել Քրիստոսի հետ, այդ պահին Աստված բնականաբար կհայտնվի քեզ։ Եթե գնաս Աստծուն տեսնելու՝ առանց էտման կամ դատաստանի միջով անցնելու, ապա դու անպայման կդառնաս Աստծու հակառակորդը և անպայման կլինես կործանման առարկա։ Մարդու բնությունն ըստ էության թշնամական է Աստծուն, որովհետև բոլոր մարդիկ ենթարկվել են Սատանայի խորագույն ապականությանը։ Եթե մարդը փորձում է շփվել Աստծու հետ իր սեփական ապականության միջից, ապա դրանից հաստատ ոչ մի լավ բան չի կարող բխել. նրա գործողություններն ու խոսքերն անշուշտ ամեն քայլափոխին կբացահայտեն նրա ապականությունը, և Աստծու հետ շփվելիս նրա ապստամբությունը ամեն քայլափոխին կբացահայտվի։ Ակամայից մարդը սկսում է հակառակվել Քրիստոսին, խաբել Քրիստոսին և մերժել Քրիստոսին. և երբ դա տեղի ունենա, մարդը կհայտնվի առավել վտանգավոր իրավիճակում, և եթե դա շարունակվի, նա կդառնա պատժի առարկա։

Ոմանք գուցե մտածեն, որ եթե Աստծու հետ շփումն այդքան վտանգավոր է, ապա ավելի լավ կլինի Աստծուց հեռու մնալ։ Իսկ նման մարդիկ ի՞նչ կարող են ձեռք բերել։ Կարո՞ղ են նրանք հավատարիմ լինել Աստծուն։ Անշուշտ, Աստծու հետ շփվելը շատ դժվար է, բայց դա այն պատճառով է, որ մարդն է ապականված, ոչ թե այն պատճառով, որ Աստված չի կարող շփվել նրա հետ։ Ավելի լավ կլինի, եթե դուք որոշ ջանքեր գործադրեք ինքնաճանաչման ճշմարտության ուղղությամբ։ Ինչո՞ւ Աստված չի գնահատում ձեզ։ Ինչո՞ւ է ձեր խառնվածքն ատելի Նրա համար։ Ինչո՞ւ է ձեր խոսքը Նրա մեջ ատելություն առաջացնում։ Երբ մի փոքր հավատարմություն եք ցույց տալիս, ինքներդ ձեզ եք գովում. երբ փոքր ներդրում եք անում, պարգև եք պահանջում, երբ չնչին հնազանդություն եք դրսևորում, ուրիշներին վերևից եք նայում, իսկ երբ ինչ-որ մանր գործ եք անում, Աստծուն եք արհամարհում։ Աստծուն հյուրընկալելու համար դուք փող, նյութական բաներ և գովասանք եք պահանջում։ Երկու մետաղադրամ տալը ձեզ համար ցավոտ է, իսկ երբ տալիս եք տասը, օրհնություններ եք պահանջում և ցանկանում եք տարբերվել մյուսներից։ Ձեր մարդկայնության տեսակի մասին խոսելն ու լսելն իսկապես նողկալի է։ Ձեր խոսքերի և գործողությունների մեջ կա՞ արդյոք մի բան, որը գովելի է։ Նրանք, ովքեր կատարում են իրենց պարտավորությունը, և նրանք, ովքեր չեն կատարում, նրանք, ովքեր առաջնորդում են, և նրանք, ովքեր հետևում են, նրանք, ովքեր հյուրընկալում են Աստծուն, և նրանք, ովքեր չեն հյուրընկալում, նրանք, ովքեր նվիրատվություն են անում, և նրանք, ովքեր չեն անում, նրանք, ովքեր քարոզում են ճանապարհը, և նրանք, ովքեր ընդունում են ճանապարհը, և այլն, բոլոր այսպիսի մարդիկ գովում են իրենց։ Մի՞թե սա ծիծաղելի չէ։ Շատ լավ իմանալով, որ հավատում եք Աստծուն, դուք, այնուամենայնիվ, չեք կարող համատեղելի լինել Աստծու հետ։ Շատ լավ իմանալով, որ բացարձակապես արժանիք չունեք, այնուամենայնիվ, շարունակում եք պարծենալ։ Չե՞ք զգում, որ ձեր ողջամտությունը հասել է այն կետին, որ այլևս վերահսկելի չէ։ Այսպիսի ողջամտությամբ ինչպե՞ս կարող եք արժանի լինել Աստծու հետ շփվելու։ Այս պահին չե՞ք անհանգստանում ինքներդ ձեզ համար։ Ձեր խառնվածքն արդեն այնքան է վատթարացել, որ դուք անկարող եք համատեղելի լինել Աստծու հետ։ Մի՞թե ձեր հավատքը ծիծաղելի չէ այս դեպքում։ Մի՞թե ձեր հավատքը անհեթեթ չէ։ Ինչպիսի՞ն է ապագայիդ հանդեպ քո մոտեցումը։ Ինչպե՞ս ես ընտրելու ուղին, որով գնալու ես։


Շատերն են կանչված, բայց քչերն են ընտրված

Երկրի վրա Ես շատերին եմ փնտրել՝ Իմ հետևորդները լինելու համար։ Այս բոլոր հետևորդների մեջ կան այնպիսիք, ովքեր ծառայում են որպես քահանաներ, ովքեր առաջնորդում են, ովքեր Աստծու որդիներն են, ովքեր Աստծու ժողովուրդն են, և ովքեր ծառայություն են մատուցում։ Ես նրանց դասակարգում եմ Իմ հանդեպ ցուցաբերած հավատարմության հիման վրա։ Երբ բոլորը դասակարգված լինեն ըստ իրենց տեսակի, այսինքն, երբ բացահայտվի յուրաքանչյուր տեսակի մարդու բնությունը, ես նրանցից յուրաքանչյուրին կխմբավորեմ իր օրինական կարգում և յուրաքանչյուր տեսակի իր համապատասխան տեղում կդնեմ՝ մարդկանց փրկելու Իմ նպատակին հասնելու համար։ Ում Ես ցանկանում եմ փրկել, խմբերով կանչում եմ Իմ տուն և ապա՝ բոլորին ստիպում ընդունել վերջին օրերի Իմ գործը։ Միևնույն ժամանակ ես նրանց դասակարգում եմ ըստ տեսակի, այնուհետև պարգևատրում կամ պատժում եմ յուրաքանչյուր մարդու՝ հիմնվելով նրանց գործողությունների վրա։ Սրանք են այն քայլերը, որոնք կազմում են Իմ գործը։

Այսօր Ես ապրում եմ երկրի վրա, և Ես ապրում եմ մարդկանց միջավայրում։ Մարդիկ փորձառաբար ապրում են Իմ գործը և նայում են, թե ինչպես եմ խոսում, և դրա հետ մեկտեղ Ես Իմ հետևորդներից յուրաքանչյուրին շնորհում եմ բոլոր ճշմարտությունները, որպեսզի նրանք կյանք ստանան Ինձնից և այդպիսով՝ ձեռք բերեն հետևելու ուղին։ Քանի որ Ես Աստված եմ՝ կյանք Շնորհողը։ Երկար տարիների Իմ աշխատանքի ընթացքում մարդիկ շատ բաներ են ձեռք բերել և շատ բաներից են հրաժարվել, բայց Ես դեռ ասում եմ, որ նրանք իրականում չեն հավատում Ինձ։ Որովհետև մարդիկ պարզապես իրենց բերանով ընդունում են, որ Ես Աստված եմ, բայց համաձայն չեն Իմ արտահայտած ճշմարտությունների հետ և, ավելին, չեն կիրառում այն ճշմարտությունները, որոնք Ես պահանջում եմ իրենցից։ Այսինքն՝ մարդիկ ընդունում են միայն Աստծու գոյությունը, բայց ոչ ճշմարտության գոյությունը. մարդիկ ընդունում են միայն Աստծու գոյությունը, բայց ոչ կյանքի գոյությունը. մարդիկ ընդունում են միայն Աստծու անունը, բայց ոչ Նրա էությունը։ Ես նողկում եմ նրանցից իրենց նախանձախնդրության համար, որովհետև նրանք միայն գեղեցիկ հնչող խոսքեր են օգտագործում՝ Ինձ խաբելու համար, և նրանցից ոչ մեկը ճշմարիտ սրտով չի երկրպագում Ինձ։ Ձեր խոսքերը պարունակում են օձի գայթակղությունը, և դրանք ծայրահեղ ամբարտավան են՝ հրեշտակապետի իսկական արտահայտություն։ Ավելին՝ ձեր արարքները մաշված են և խայտառակության աստիճանի պատառոտված, և ձեր չափազանց մեծ ցանկություններն ու ագահ մտադրություններն ականջին վիրավորական են հնչում։ Դուք բոլորդ ցեցեր եք դարձել Իմ տանը, առարկաներ, որոնք Ես արհամարհանքով մերժում եմ։ Որովհետև ձեզնից ոչ մեկը չի սիրում ճշմարտությունը. փոխարենը դուք ցանկանում եք օրհնվել, երկինք բարձրանալ, Քրիստոսի՝ երկրի վրա իշխելու փառահեղ տեսիլքը տեսնել։ Բայց երբևէ մտածե՞լ եք, թե ինչպես կարող է ձեզ պես մեկը՝ խորապես ապականված մեկը, ով պատկերացում չունի, թե ինչ է Աստված, արժանի լինել Աստծուն հետևելուն։ Ինչպե՞ս կարող եք երկինք բարձրանալ։ Ինչպե՞ս կարող եք այդ աննախադեպ փառահեղ տեսիլի գեղեցիկ տեսարանին հայելուն արժանի լինել։ Ձեր բերանները լի են խոսքերով, որ խաբում են Ինձ, պղծության խոսքերով, Ինձ դավաճանող խոսքերով և ամբարտավանության խոսքերով։ Դուք Ինձ երբեք չեք ասել անկեղծության խոսքեր, ոչ էլ սրբացված խոսքեր, ոչ էլ Իմ խոսքը փորձառաբար ապրելու և Ինձ հնազանդվելու խոսքեր։ Ի վերջո, ինչպիսի՞ն է ձեր հավատքը։ Ձեր սրտերում միայն ցանկություն և փող կա, իսկ ձեր մտքերում՝ միայն նյութական բաներ։ Ամեն օր դուք հաշվարկում եք, թե ինչպես Ինձնից ինչ-որ բան ստանաք։ Ամեն օր հաշվում եք, թե որքան հարստություն և որքան նյութական բաներ եք ձեռք բերել Ինձնից։ Ամեն օր սպասում եք, որ ձեզ վրա ավելի ու ավելի շատ օրհնություններ գան, որպեսզի դուք վայելեք ավելի շատ, ավելի բարձր բաներ, որոնք կարելի է վայելել։ Ամեն պահ ձեր մտքերում ո՛չ Ես եմ, ո՛չ էլ ճշմարտությունը, որը գալիս է Ինձնից, այլ ձեր ամուսինները կամ կանայք, ձեր երեխաները և այն, ինչ ուտում և հագնում եք։ Դուք մտածում եք, թե ինչպես կարող եք ավելի լավ, ավելի բարձր հաճույք ստանալ։ Բայց նույնիսկ եթե դուք ձեր ստամոքսը պայթելու չափ լցնեք, մի՞թե դեռ պարզապես դիակ չեք։ Եթե նույնիսկ զարդարվում եք այդպիսի շքեղ հանդերձով, մի՞թե դեռ պարզապես քայլող դիակ չեք՝ զուրկ կենսունակությունից։ Դուք տքնաջան աշխատում եք հանուն ձեր ստամոքսի, որ ձեր մազերը ճերմակում են, բայց ձեզնից ոչ ոք ոչ մի մազ չի զոհաբերում Իմ գործի համար։ Դուք մշտապես շտապում եք՝ հոգնեցնելով ձեր մարմինները ու ծանրաբեռնելով ձեր ուղեղը՝ հանուն ձեր սեփական մսեղիի, ձեր որդիների ու դուստրերի, բայց ձեզնից ոչ ոք անհանգստություն կամ մտահոգություն չի ցուցաբերում Իմ մտադրությունների համար։ Ի՞նչ եք դեռ ակնկալում ստանալ Ինձնից։

Երբ աշխատում եմ, Ես երբեք չեմ շտապում։ Անկախ այն բանից, թե ինչպես են մարդիկ հետևում Ինձ, Ես Իմ գործն անում եմ՝ համաձայն Իմ սեփական քայլերի և Իմ սեփական ծրագրի։ Հետևաբար, չնայած դուք այդքան ապստամբ եք Իմ դեմ, Ես դեռևս անդադար աշխատում եմ և շարունակում եմ խոսել այն խոսքերը, որոնք մտադիր եմ խոսել։ Ես Իմ տուն կանչում եմ նրանց, ում նախասահմանել եմ, որպեսզի նրանք Իմ խոսքերը լսողներ լինեն։ Այնուհետև, բոլոր նրանց, ովքեր ենթարկվում են Իմ խոսքերին, ովքեր ծարավ են Իմ խոսքերին, Ես բերում եմ Իմ գահի առջև. բոլոր նրանց, ովքեր դավաճանում են Իմ խոսքերին, ովքեր չեն հնազանդվում կամ չեն ենթարկվում Ինձ և բացահայտորեն դիմադրում են Ինձ, Ես մի կողմ եմ նետում, որ սպասեն իրենց վերջնական պատժին։ Մարդիկ բոլորն ապրում են ապականության մեջ և չարի ձեռքի տակ, և այդ պատճառով Ինձ հետևողներից քչերն են փափագում ճշմարտությունը։ Այսինքն՝ մեծամասնությունը ճշմարտապես չի երկրպագում Ինձ. նրանք Ինձ ճշմարտությամբ չեն երկրպագում, այլ փորձում են Իմ վստահությունը շահել ապականության և ապստամբության միջոցով՝ խաբուսիկ միջոցներով։ Ահա թե ինչու եմ ասում. Շատերն են կանչված, բայց քչերն են ընտրված։ Նրանք, ովքեր կանչված են, բոլորը խորապես ապականված են, և բոլորն ապրում են նույն դարաշրջանում, բայց ընտրվածները նրանց մի մասն են միայն, նրանք են, ովքեր հավատում են ճշմարտությանը և ընդունում այն, և ովքեր կիրարկում են ճշմարտությունը։ Այս մարդիկ ամբողջի միայն շատ փոքր մասն են, և նրանց միջից Ես ավելի շատ փառք կստանամ։ Այս խոսքերի համեմատ՝ գիտե՞ք արդյոք՝ դուք ընտրյալների մեջ եք, թե ոչ։ Ինչպիսի՞ն կլինի ձեր ելքը։

Ինչպես ասացի, Ինձ հետևողները շատ են, բայց Ինձ իսկապես սիրողները՝ քիչ։ Գուցե ոմանք ասեն. «Մի՞թե ես այդքան մեծ գին վճարած կլինեի, եթե չսիրեի Քեզ։ Մի՞թե ես հետևած կլինեի մինչ այստեղ, եթե չսիրեի Քեզ։ Ընդունենք՝ դու շատ պատճառներ ունես, և քո սերը շատ մեծ է, բայց որտե՞ղ է Իմ հանդեպ քո սիրո էությունը։ Այսպես կոչված «սերը» մաքուր և անբասիր զգացմունքին է վերաբերում, որտեղ սրտով ես սիրում, զգում և հոգատար լինում։ Սիրո մեջ չկան պայմաններ, արգելքներ և հեռավորություն։ Սիրո մեջ չկա կասկած, խաբեություն և խորամանկություն։ Սիրո մեջ չկան գործարքներ, և բացարձակապես չկան խառնուրդներ։ Եթե դու սեր ունես, չես խաբի, չես բողոքի, չես դավաճանի, չես ապստամբի, չես պահանջի կամ չես փնտրի ինչ-որ բան ձեռք բերել կամ որոշակի չափով ինչ-որ բան ձեռք բերել։ Եթե դու սեր ունես, ուրախությամբ կնվիրաբերվես և ուրախությամբ զրկանքներ կկրես, համատեղելի կլինես Ինձ հետ և Ինձ համար կհրաժարվես այն ամենից, ինչ ունես՝ թողնելով ընտանիքդ, հեռանկարներդ, երիտասարդությունդ և ամուսնությունդ։ Հակառակ դեպքում քո սերն ընդհանրապես սե՛ր չէր լինի, այլ խաբեություն և դավաճանություն կլիներ։ Ինչպիսի՞ն է քո սերը։ Իսկակա՞ն սեր է, թե՞ կեղծ։ Որքա՞ն ես հրաժարվել։ Որքա՞ն ես մատուցել։ Որքա՞ն սեր եմ Ես քեզնից ստացել։ Գիտե՞ս։ Ձեր սրտերը լցված են չարությամբ, դավաճանությամբ և խաբեությամբ, ուստի, ձեր սիրո մեջ որքա՞ն անմաքրություն կա։ Դուք կարծում եք, թե արդեն բավականաչափ բաներից հրաժարվել եք Ինձ համար. դուք կարծում եք, թե ձեր սերն Իմ հանդեպ արդեն բավարար է։ Բայց այդ դեպքում ինչո՞ւ են ձեր խոսքերն ու գործողությունները միշտ ապստամբություն և խաբեություն պարունակում։ Դուք հետևում եք Ինձ, սակայն չեք ընդունում Իմ խոսքը։ Սա սե՞ր է։ Դուք հետևում եք Ինձ, բայց հետո մերժում եք Ինձ։ Սա սե՞ր է։ Դուք հետևում եք Ինձ, բայց չեք վստահում Ինձ։ Սա սե՞ր է։ Դուք հետևում եք Ինձ, բայց չեք կարող ընդունել Իմ գոյությունը։ Սա սե՞ր է։ Դուք հետևում եք Ինձ, բայց չեք վերաբերվում Ինձ այնպես, ինչպես Ինձ վայել է, և ամեն քայլափոխի դժվարություններ եք ստեղծում Ինձ համար։ Սա սե՞ր է։ Դուք հետևում եք Ինձ, բայց փորձում եք հիմարացնել Ինձ և խաբել Ինձ ամեն հարցում։ Սա սե՞ր է։ Դուք ծառայում եք Ինձ, բայց չեք երկյուղում Ինձնից։ Սա սե՞ր է։ Դուք դիմադրում եք Ինձ բոլոր առումներով և ամեն ինչում։ Սրանցից որևէ մեկը սե՞ր է։ Ճիշտ է, դուք շատ եք նվիրաբերել, բայց երբեք չեք կիրարկել այն, ինչ Ես պահանջում եմ ձեզնից։ Սա կարո՞ղ է սեր լինել։ Ուշադիր հաշվարկը ցույց է տալիս, որ դուք Ինձ համար սիրո ոչ մի նշույլ չունեք։ Այսքան տարիների աշխատանքից և Իմ տված բազմաթիվ խոսքերից հետո իրականում որքա՞ն եք ձեռք բերել։ Մի՞թե սա ուշադիր հետհայացք գցելու արժանի չէ։ Ես ձեզ հորդորում եմ. նրանք, ում Ես կանչում եմ Ինձ մոտ, այն մարդիկ չեն, ովքեր երբեք չեն ապականվել. ավելի շուտ, նրանք, ում Ես ընտրում եմ, մարդիկ են, ովքեր իսկապես սիրում են Ինձ։ Հետևաբար դուք պետք է զգոն լինեք ձեր խոսքերում և արարքներում և քննեք ձեր մտադրություններն ու մտքերը, որպեսզի դրանք չանցնեն սահմանը։ Վերջին օրերի ժամանակ արեք առավելագույնը՝ ձեր սերն Իմ առջև ընծայելու համար, այլապես Իմ ցասումը երբեք չի՛ հեռանա ձեզնից։


Դու պետք է փնտրես Քրիստոսի հետ համատեղելի լինելու ճանապարհը

Ես մեծ աշխատանք եմ կատարել մարդկանց մեջ, որի ընթացքում նաև բազմաթիվ խոսքեր եմ ասել։ Այդ խոսքերն ամբողջությամբ մարդու փրկության համար են և ասվել են, որպեսզի մարդը կարողանա համատեղելի դառնալ Ինձ հետ։ Սակայն Ինձ հետ համատեղելի միայն քչերին եմ ձեռք բերել երկրի վրա և ուստի ասում եմ, որ մարդը չի փայփայում Իմ խոսքերը, որովհետև համատեղելի չէ Ինձ հետ։ Ես այս կերպ չեմ գործում միայն, պարզապես որպեսզի մարդը երկրպագի Ինձ. առավել կարևորն այն է, որ մարդը կարողանա համատեղելի լինել Ինձ հետ։ Ապականության ենթարկված մարդիկ ապրում են Սատանայի թակարդում. բոլորն ապրում են մարմնի հոգսերով, ապրում են եսասիրական ցանկություններով, և չկա նույնիսկ մեկը նրանց մեջ, որ Ինձ հետ համատեղելի լինի։ Նրանք, ովքեր ասում են, թե համատեղելի են Ինձ հետ, բոլորը երկրպագում են մշուշոտ կուռքերի։ Թեև Իմ անունը սուրբ են կոչում, նրանք քայլում են Ինձ հակառակ ճանապարհով, և նրանց խոսքերը լի են գոռոզությամբ ու ինքնավստահությամբ։ Պատճառն այն է, որ նրանք իրենց էությամբ Ինձ հակառակ են և անհամատեղելի Ինձ հետ։ Նրանք օրեցօր Աստվածաշնչում որոնում են Իմ հետքերը և պատահականորեն գտնում «հարմար» հատվածներ, որոնք անվերջ կարդում են և արտասանում որպես սուրբ գրություններ։ Նրանք ո՛չ գիտեն ինչպես համատեղելի լինել Ինձ հետ և ո՛չ էլ հասկանում են, թե ինչ է նշանակում Ինձ հակառակ լինելը։ Նրանք պարզապես կուրորեն կարդում են Աստվածաշունչը։ Նրանք սահմաններ են գծում մի մշուշոտ աստծո համար, որին երբեք չեն տեսել և, ըստ էության, չեն էլ կարող տեսնել և իրենց հարմար պահին վերցնում են Աստվածաշունչը և կարդում այն։ Նրանք հավատում են Իմ գոյությանը միայն Աստվածաշնչի սահմաններում և Ինձ նույնացնում են Աստվածաշնչի հետ․ ըստ նրանց՝ առանց Աստվածաշնչի Ես չկամ, և առանց Ինձ՝ չկա Աստվածաշունչը։ Նրանք ուշադրություն չեն դարձնում Իմ գոյությանը կամ Իմ գործերին, այլ փոխարենը՝ ծայրահեղ և առանձնահատուկ ուշադրություն են դարձնում Սուրբ Գրքի յուրաքանչյուր բառին։ Շատերն անգամ հավատում են, որ Ես չպետք է անեմ այն, ինչ ցանկանում եմ անել, եթե դա կանխագուշակված չէ Սուրբ Գրքում։ Նրանք չափազանց մեծ նշանակություն են տալիս Աստվածաշնչին։ Կարելի է ասել, որ նրանք բառացի խոսքերն այն աստիճանի կարևոր են համարում, որ Աստվածաշնչի տողերն օգտագործում են Իմ ասած յուրաքանչյուր խոսքը չափելու և Ինձ դատապարտելու համար։ Նրանց փնտրածն Ինձ հետ համատեղելիության, ոչ էլ ճշմարտության հետ համատեղելիության ճանապարհը չէ, այլ Աստվածաշնչի բառերին համապատասխանելու ճանապարհը, և նրանք հավատում են, որ այն ամենը, ինչը չի համապատասխանում Աստվածաշնչին, առանց բացառության Իմ գործը չէ։ Մի՞թե այդպիսի մարդիկ փարիսեցիների հնազանդ ժառանգները չեն։ Հրեա փարիսեցիները Մովսեսի օրենքն օգտագործեցին Հիսուսին դատապարտելու համար։ Նրանք չէին փնտրում այն ժամանակվա Հիսուսի հետ համատեղելիություն, այլ օրենքի յուրաքանչյուր դրույթին այնքան լուրջ էին վերաբերվում, որ՝ մեղադրելով Նրան Հին Կտակարանի օրենքին չհետևելու և Մեսիան չլինելու համար, վերջիվերջո խաչեցին անմեղ Հիսուսին։ Ո՞րն էր նրանց բուն էությունը։ Մի՞թե այն չէր, որ նրանք չէին փնտրում ճշմարտության հետ համատեղելիության ճանապարհը։ Նրանք ուշադրություն էին դարձնում միայն Սուրբ Գրքի յուրաքանչյուր բառին՝ անտեսելով Իմ մտադրությունները և Իմ գործի ընթացքում ձեռնարկած քայլերն ու մեթոդները։ Նրանք ճշմարտությունը փնտրող մարդիկ չէին, այլ մարդիկ, որոնք համառորեն կառչած էին բառերից․ նրանք Աստծուն հավատացող մարդիկ չէին, այլ Աստվածաշնչին հավատացող։ Կոպիտ ասած՝ նրանք Աստվածաշնչի պահապան շներ էին։ Աստվածաշնչի շահերը պաշտպանելու, Աստվածաշնչի արժանապատվությունը պահպանելու և Աստվածաշնչի հեղինակությունը պաշտպանելու համար նրանք նույնիսկ ողորմած Հիսուսին խաչեցին։ Այդ ամենը նրանք արեցին միայն Աստվածաշունչը պաշտպանելու և Աստվածաշնչի յուրաքանչյուր բառի դիրքը մարդկանց սրտերում պահպանելու համար։ Այդպիսով նրանք նախընտրեցին հրաժարվել իրենց իսկ ապագայից և ձեռք չբերել մեղքի զոհը՝ Հիսուսին մահվան դատապարտելու համար, ով չէր համապատասխանում Սուրբ Գրքի հրամանագրերին։ Մի՞թե նրանք բոլորը Սուրբ Գրքի յուրաքանչյուր բառի ստրկամիտներ չէին։

Իսկ ի՞նչ ասել այսօրվա մարդկանց մասին։ Երկինք մտնելու և շնորհ ստանալու համար նրանք ավելի շուտ կնախընտրեն այս աշխարհից վտարել Քրիստոսին, որ եկել էր ճշմարտությունն արտահայտելու։ Նրանք ավելի շուտ ամբողջությամբ կուրանան ճշմարտության գալուստը՝ Աստվածաշնչի շահերը պաշտպանելու համար, և ավելի շուտ, նորից մսեղի վերադարձած Քրիստոսին խաչը կհանեն, որպեսզի ապահովեն Աստվածաշնչի հավիտենական գոյությունը։ Ինչպե՞ս կարող է մարդը ստանալ Իմ փրկությունը, երբ նրա սիրտն այդքան չարամիտ է և նրա բնությունն այդքան թշնամական է Ինձ։ Ես ապրում եմ մարդկանց մեջ, սակայն մարդը չգիտի Իմ գոյությանը։ Երբ Իմ լույսը սփռում եմ մարդու վրա, նա դեռ անտեղյակ է Իմ գոյությանը։ Երբ Իմ բարկությունն եմ թափում մարդու վրա, նա առավել ևս ուրանում է Իմ գոյությունը։ Մարդը փնտրում է բառերի և Աստվածաշնչի հետ համատեղելիություն, սակայն ոչ մեկը չի գալիս Իմ առաջ՝ ճշմարտության հետ համատեղելիության ճանապարհը փնտրելու։ Մարդը երկնքում է Ինձ որոնում և առանձնահատուկ ուշադրություն է դարձնում Իմ գոյությանը երկնքում, սակայն ոչ ոք հոգ չի տանում Իմ մարմնեղ դրսևորման մասին, որովհետև Ես՝ մարդկանց մեջ ապրողս, նրանց աչքին չափազանց աննշան եմ։ Նրանք, ովքեր միայն Աստվածաշնչի բառերի հետ համատեղելիություն են որոնում և նրանք, ովքեր միայն աղոտ աստծու հետ համատեղելիություն են փնտրում, Իմ աչքին ողորմելի տեսարան են։ Պատճառն այն է, որ նրանք երկրպագում են մեռած բառերին և մի աստծու, որը կարող է նրանց անհամար հարստություն տալ․ երկրպագում են մի աստծու, որը պատրաստ է իրեն մարդու ողորմածությանը հանձնել՝ մի աստծու, որը գոյություն չունի։ Այդ դեպքում ի՞նչ կարող են նման մարդիկ ստանալ Ինձնից։ Մարդը պարզապես չափազանց ստոր է խոսքերի համար։ Ինչպե՞ս կարող են Ինձ հետ համատեղելի լինել նրանք, ովքեր Ինձ հակառակվում են, ովքեր Ինձնից անսահման պահանջներ ունեն, ովքեր ճշմարտության հանդեպ սեր չունեն, ովքեր ապստամբ են Իմ դեմ։

Ինձ հանդիմացողներն Ինձ հետ համատեղելի չեն։ Ինչպես նաև նրանք, ովքեր չեն սիրում ճշմարտությունը։ Իմ դեմ ապստամբողներն առավել ևս Ինձ դեմ են և Ինձ հետ անհամատեղելի։ Բոլոր նրանց, ովքեր Ինձ հետ համատեղելի չեն, Ես հանձնում եմ չարի ձեռքը, թողնում եմ նրանց չարի ապականությանը, նրանց ազատություն եմ տալիս բացահայտելու իրենց չար գործերը և վերջապես նրանց հանձնում եմ, որպեսզի չարը նրանց կուլ տա։ Ես չեմ մտահոգվում, թե քանի մարդ է Ինձ երկրպագում, այսինքն՝ ինձ չի հետաքրքրում, թե քանի մարդ է հավատում Ինձ։ Ինձ համար կարևոր է միայն այն, թե քանիսն են Ինձ հետ համատեղելի։ Քանի որ բոլոր նրանք, ովքեր Ինձ հետ համատեղելի չեն, չար են, ովքեր դավաճանում են Ինձ և Իմ թշնամիներն են Ես Իմ տանը չեմ «մեծարի» Իմ թշնամիներին։ Նրանք, ովքեր Ինձ հետ համատեղելի են, հավիտյան կծառայեն Ինձ Իմ տանը, իսկ նրանք, ովքեր Ինձ հակառակում են, հավիտյան կկրեն Իմ պատիժը։ Նրանք, ովքեր միայն Աստվածաշնչի խոսքերի մասին են հոգ տանում և չեն հետաքրքրվում ո՛չ ճշմարտությամբ, ո՛չ էլ Իմ հետքերը որոնելով, նրանք Իմ դեմ են, որովհետև կաղապարում են Ինձ Աստվածաշնչի շրջանակներով, Ինձ պարփակում են Աստվածաշնչի սահմանների մեջ, և դա Իմ դեմ ծայրահեղ անարգանք է։ Ինչպե՞ս կարող են նման մարդիկ գալ Իմ առաջ։ Նրանք ուշադրություն չեն դարձնում ո՛չ Իմ գործերին, ո՛չ Իմ մտադրություններին, ո՛չ էլ ճշմարտությանը, այլ բառերին՝ սպանող բառերին։ Ինչպե՞ս կարող են նման մարդիկ Ինձ հետ համատեղելի լինել։

Ես այնքա՜ն շատ խոսքեր եմ ասել, նաև հայտնել Իմ կամքն ու Իմ տրամադրվածությունը, սակայն մարդիկ մինչ այժմ անկարող են ճանաչել և հավատալ Ինձ։ Կամ կարելի է ասել՝ մարդիկ դեռևս անկարող են հնազանդվել Ինձ։ Ո՞վ է Ինձ հետ համատեղելի այն ամենքից, որ ապրում են Աստվածաշնչով, ապրում են օրենքով, ապրում են խաչի վրա կամ ապրում են կանոնակարգերով։ Դուք միայն մտածում եք որոշ օրհնություններ և վարձատրություններ ստանալու մասին, բայց երբեք չեք խորհել այն մասին, թե իրականում ինչպես լինել Ինձ հետ համատեղելի կամ ինչպես կանխել իններդ ձեզ՝ Ինձ հակառակվելուց։ Ես այսքան հիասթափված եմ ձեզանից, քանզի Ես ձեզ այնքան շատ բան եմ շնորհել, սակայն ձեզանից այնքան քիչ եմ ստացել։ Ո՛չ ձեր խաբեությունը, ո՛չ ձեր գոռոզությունը, ո՛չ ձեր ագահությունը, ո՛չ ձեր անհեթեթ ցանկությունները, ո՛չ ձեր դավաճանությունը, ո՛չ էլ ձեր անհնազանդությունը չեն կարող վրիպել Իմ հայացքից։ Դուք Ինձ մակերեսորեն եք վերաբերվում, փորձում եք Ինձ խաբել, պատվազրկել, շողոքորթել Ինձ, կորզել Իմ զոհաբերություններն Ինձնից։ Ինչպե՞ս կարող էին նման չար գործերը խուսափել Իմ պատժից։ Այս բոլոր չար գործերը ձեր թշնամանքի վկայությունն են Իմ նկատմամբ, ինչպես նաև առ այն, որ Ինձ հետ համատեղելի չեք։ Ձեզնից ուրաքանչյուրը հավատում է, թե համատեղելի է Ինձ հետ, բայց եթե դա իսկապես այդպես լիներ, մի՞թե չէին լինի դա փաստող անբեկանելի ապացույցներ։ Դուք կարծում եք, թե շատ անկեղծ և հավատարիմ եք Ինձ։ Դուք կարծում եք, թե շատ բարեսիրտ ու շատ կարեկցող եք, և որ Ինձ շատ բան եք նվիրաբերել։ Կարծում եք, թե Ինձ համար չափից ավելի գործ եք կատարել։ Բայց երբևիցէ ձեր այդ կարծիքները քննե՞լ եք ձեր գործողությունների լույսի ներքո։ Ասում եմ՝ դուք չափազանց գոռոզ եք, չափազանց ագահ, չափազանց անտարբեր. ձեր հնարքները, որոնցով փորձում եք Ինձ խաբել, շատ հմուտ են, իսկ ձեր մտադրություններն ու մեթոդները՝ շատ ստոր։ Մինչդեռ ձեր հավատարմությունը չափազանց փոքր է, ձեր անկեղծությունը` չնչին, և ձեր խիղճը` խոր քնած։ Դուք շատ չարասիրտ եք, և ոչ ոքի չեք խնայում, նույնիսկ՝ Ինձ։ Դուք Ինձ մերժում եք ձեր երեխաների, ձեր ամուսնու կամ ձեր ինքնապահպանման համար։ Դուք Իմ մասին չէ, որ մտահոգվում եք, այլ ձեր ընտանիքի, երեխաների, ձեր դիրքի, ձեր ապագայի և ձեր սեփական հաճույքի մասին։ Երբևէ մտածե՞լ եք Իմ մասին՝ խոսելիս կամ գործելիս։ Ցուրտ օրերին ձեր մտքերը ձեր երեխաների, ամուսնու, կնոջ կամ ծնողների մասին են։ Կիզիչ օրերին էլ Ես տեղ չունեմ ձեր մտքերում։ Քո պարտքը կատարելիս, մտածում ես քո անձնական շահի մասին, քո անձնական անվտանգության, քո ընտանիքի անդամների մասին։ Ի՞նչ ես երբևէ արել Ինձ համար։ Երբևէ մտածե՞լ ես Իմ մասին։ Երբևէ արե՞լ ես այն, ինչ անհրաժեշտ է Ինձ և Իմ գործի համար։ Ու՞ր է ապացույցը, որ Ինձ հետ համատեղելի ես։ Ու՞ր է ապացույցը, որ հավատարիմ ես Ինձ։ Ու՞ր է ապացույցը, որ հնազանդ ես Ինձ։ Երբևէ քո մտադրությունները միտված եղե՞լ են Իմ օրհնությունները ստանալուն։ Դուք բոլորդ փորձում եք Ինձ հիմարացնել։ Բոլորդ խաբում եք Ինձ։ Դուք խաղում եք ճշմարտության հետ, թաքցնում եք ճշմարտության գոյությունը և դավաճանում ճշմարտության էությանը։ Քանզի դուք այսպես եք հակառակվում Ինձ, ի՞նչ է սպասում ձեզ ապագայում։ Դուք միայն աղոտ աստծու հետ համատեղելիություն եք փնտրում և միայն աղոտ հավատքի հետևից եք գնում, սակայն դուք Քրիստոսի հետ համատեղելի չեք։ Այդպիսի չար գործերի համար չե՞ք կրելու արդյոք արժանի պատիժը չար մարդկանց հետ միասին։ Այդ ժամանակ դուք կհասկանաք, որ ոչ մի մարդ, ով Քրիստոսի հետ համատեղելի չէ, չի կարող փախչել բարկության օրից, և ձեզ պարզ կդառնա, թե ինչ տեսակի պատիժ է սպասում նրանց, ովքեր հակառակվում են Քրիստոսին։ Երբ այդ օրը գա, ձեր երազանքները, թե օրհնվելու եք Աստծուն հավատալու համար և երկինք մտնելու թույլտվություն եք ստանալու, հօդս կցնդեն։ Սակայն այնպես չի լինի այն մարդկանց հետ, ովքեր համատեղելի են Քրիստոսի հետ։ Թեև նրանք շատ բան են կորցրել, թեև նրանք շատ դժվարություններ են կրել, նրանք կստանան այն ամբողջ ժառանգությունը, որ Ես շնորհել եմ մարդկությանը։ Ի վերջո, դուք կհասկանաք, որ միայն Ես եմ արդար Աստվածը, և միայն Ես եմ կարող մարդուն հասցնել իր գեղեցիկ հանգրվանին։


Դու իրո՞ք Աստծուն հավատացողներից ես

Դու գուցե մեկ կամ երկու տարուց ավելի քայլել ես Աստծուն հավատալու ճանապարհով, և կյանքումդ այս տարիներին գուցե շատ դժվարություններ ես կրել, կամ գուցե որևէ դժվարություն չես տեսել ու փոխարենը՝ առատ շնորհ ես ստացել։ Կամ էլ, հնարավոր է, որ ոչ դժվարություն ես տեսել, ոչ էլ առանձնահատուկ շնորհ, այլ ապրել ես աննկատ կյանքով։ Սակայն ինչ էլ որ լինի, դու դեռ Աստծու հետևորդ ես։ Ուստի եկ հաղորդակցվենք Աստծուն հետևելու շուրջ։ Բայց հիշեցնեմ բոլորին, ով կարդում է այս բառերը, որ Աստծու խոսքն ուղղված է յուրաքանչյուր մարդու, որը ճանաչում և հետևում է Նրան, այլ ոչ թե բոլորին՝ անկախ նրանից, ընդունում են Նրան, թե ոչ։ Եթե դու հավատում ես, թե Աստված խոսում է զանգվածների, աշխարհի բոլոր մարդկանց հետ, ապա Աստծու խոսքը քեզ վրա ազդեցություն չի ունենա։ Ուստի պետք է հիշես բոլոր այս խոսքերը քո սրտում և քեզ դրանցից ոչ միշտ դուրս թողնես։ Ամեն դեպքում, եկեք խոսենք այն մասին, ինչ կատարվում է մեր տանը։

Դուք այժմ բոլորդ պետք է հասկանաք, թե ինչ է իրականում նշանակում հավատալ Աստծուն։ Աստծու հանդեպ այն հավատքի իմաստը, որի մասին Ես նախկինում խոսել եմ, առնչվում էր ձեր դրական մուտքին։ Իսկ այսօր այլ է․ այսօր Ես մանրամասն կվերլուծեմ Աստծու հանդեպ ձեր հավատքի էությունը։ Իհարկե, սա ձեզ առաջնորդում է բացասական կողմից․ եթե Ես այդպես չանեի, դուք երբեք չէիք ճանաչի ձեր իրական դեմքը և հավիտյան կպարծենայիք ձեր բարեպաշտությամբ ու հավատարմությամբ։ Կարելի է ասել, որ եթե Ես վեր չհանեի ձեր սրտերի խորքում թաքնված այլանդակությունը, ձեզանից յուրաքանչյուրը ձեր գլխին թագ կդներ և ողջ փառքը ձեզ կվերագրեր։ Ձեր ամբարտավան ու ինքնահավան բնությունը ձեզ մղում է դավաճանելու ձեր սեփական խղճին, ապստամբելու և հակադրվելու Քրիստոսին, բացահայտելու ձեր տգեղ դեմքերը և այդպիսով լույսի ներքո բերելու ձեր մտադրությունները, պատկերացումները, չափազանցված ցանկությունները և ագահությամբ լի հայացքները։ Եվ այդուհանդերձ դուք շարունակ հայտարարում եք Քրիստոսի գործի հանդեպ ձեր ողջ կյանքի նվիրումը և անդադար ասում ու կրկնում եք այն ճշմարտությունները, որոնք Քրիստոսը վաղուց ասել է։ Ահա սա է ձեր «հավատքը»՝ ձեր «առանց խառնուրդի հավատքը»։ Ես մարդուց միշտ խիստ համապատասխանություն եմ պահանջել։ Եթե քո հավատարմությունը մտադրություններով և պայմաններով է, Ես կգերադասեմ մնալ առանց այսպես կոչված հավատարմության, որովհետև Ես զզվում եմ մարդկանցից, ովքեր խաբում են Ինձ իրենց մտադրություններով և կորզում են Ինձնից պայմաններով։ Ես միայն ցանկանում եմ, որ մարդը չբաժանված հավատարմություն ունենա Իմ հանդեպ և ամեն ինչ անի հանուն մեկ բառի՝ հավատքի, և այն ապացուցելու համար։ Ես ատում եմ ձեր կողմից Ինձ ուրախացնելու համար շողոքորթելուն դիմելը, քանի որ Ես միշտ անկեղծորեն եմ վերաբերվել ձեզ, ուստի ցանկանում եմ, որ դուք նույնպես ճշմարիտ հավատքով գործեք Իմ հանդեպ։ Երբ խոսքը հավատքի մասին է, շատերը կարող են կարծել, թե իրենք հետևում են Աստծուն, որովհետև հավատք ունեն, այլապես չէին դիմանա այսքան տառապանքի։ Այդ պատճառով Ես հարցնում եմ քեզ․ եթե դու հավատում ես Աստծու գոյությանը, ինչո՞ւ երբեք չես երկյուղում Նրանից։ Եթե հավատում ես Աստծու գոյությանը, ինչո՞ւ քո սրտում Նրանից վախի թեկուզ նշույլ չկա։ Եթե դու ընդունում ես, որ Քրիստոսն Աստծու մարմնացումն է, ինչո՞ւ ես Նրան արհամարհում։ Ինչո՞ւ ես անհարգալից վերաբերվում Նրան։ Ինչո՞ւ ես բացահայտ դատում Նրան։ Ինչո՞ւ ես մշտապես լրտեսում Նրա շարժումները։ Ինչո՞ւ չես հնազանդվում Նրա կարգադրություններին։ Ինչո՞ւ Նրա խոսքը չես դարձնում քո գործերի չափանիշը։ Ինչո՞ւ ես շորթում և գողանում Նրա ընծաները։ Ինչո՞ւ ես փորձում խոսել Քրիստոսի դիրքերից։ Ինչո՞ւ ես գնահատում՝ ճի՞շտ է արդյոք Նրա գործը և Նրա խոսքը։ Ինչո՞ւ ես համարձակվում Նրա հետևից հայհոյել Նրան։ Արդյո՞ք այս ամենն է ձեր հավատքը։

Ձեր խոսքերում ու վարքում բացահայտվում են Քրիստոսին չհավատալու տարրերը։ Ձեր արած ամեն ինչի շարժառիթները և նպատակները հագեցած են անհավատությամբ։ Նույնիսկ ձեր հայացքի էությունն է պարունակում Քրիստոսի հանդեպ անհավատություն։ Կարելի է ասել, որ րոպե առ րոպե դուք ձեր մեջ կրում եք անհավատության տարրերը։ Դա նշանակում է, որ ամեն պահի դուք Քրիստոսին դավաճանելու վտանգի մեջ եք, որովհետև ձեր մարմնում հոսող արյունը ներարկված է մարմնացյալ Աստծու հանդեպ անհավատությամբ։ Դրա համար էլ Ես ասում եմ, որ ձեր քայլերը Աստծու հանդեպ հավատքի ճանապարհին իրական չեն։ Քայլելով Աստծո հանդեպ հավատքի ուղով՝ դուք ամուր չեք կանգնում հողին, այլ ամեն ինչ անում եք սոսկ ձևականորեն։ Դուք երբեք ամբողջությամբ չեք հավատում Քրիստոսի խոսքերին և ունակ չեք անմիջապես գործի դնել դրանք։ Այդ պատճառով էլ չեք հավատում Քրիստոսին։ Մշտապես Նրա մասին ձեր պատկերացումներն ունենալը մեկ այլ պատճառ է, թե ինչու հավատք չունեք Նրա նկատմամբ։ Դուք մշտապես կասկածում եք Քրիստոսի գործին, Քրիստոսի խոսքը ձեր ականջների կողքով է անցնում, կարծիք ունեք Քրիստոսի արած ամեն ինչի մասին, բայց չեք կարողանում ստույգորեն հասկանալ և չեք կարողանում բաց թողնել ձեր պատկերացումները, որքան էլ բացատրություն ստանաք, և այդպես շարունակ։ Այս բոլորն անհավատության տարրերն են, որոնք խառնված են ձեր սրտերին։ Թեպետ դուք հետևում եք Քրիստոսի գործին և ետ չեք մնում, ձեր սրտերում չափազանց շատ ապստամբություն կա խառնված, և այդ ապստամբությունը խառնուրդ է Աստծու հանդեպ ձեր հավատքում։ Գուցե դուք չեք կարծում, թե դա այդպես է, բայց եթե դու ունակ չես ճանաչելու քո մտադրությունները դրա ներսից, ապա անկասկած կլինես նրանցից, ով կկորչի, որովհետև Աստված կատարելագործում է միայն նրանց, ովքեր իսկապես հավատում են Նրան, ոչ թե Նրան կիսով չափ հավատացողներին, և առավել ևս ոչ նրանց, ովքեր դժկամորեն հետևում են Նրան՝ առանց երբևէ հավատալու, որ Նա Աստված է։

Որոշ մարդիկ չեն սիրում ճշմարտությունը, առավել ևս՝ դատաստանը։ Դրա փոխարեն նրանք սիրում են իշխանությունն ու հարստությունը. այդպիսի մարդկանց անվանում են իշխանություն տենչողներ։ Նրանք աշխարհում փնտրում են միայն այն դավանանքները, որոնք ունեն իշխանություն, և փնտրում են միայն այն պաստորներին ու ուսուցիչներին, ովքեր գալիս են ճեմարաններից։ Թեև նրանք ընդունել են ճշմարտության ճանապարհը, նրանք հավատում են միայն կիսով չափ և չեն կարող իրենց ողջ մարմինն ու միտքը նվիրել․ նրանց բերանները խոսում են Աստծու համար իրենց ծախսվելու մասին, սակայն նրանց աչքերը կենտրոնացած են մեծ պաստորների և ուսուցիչների վրա և նրանք նույնիսկ երկրորդ անգամ չեն նայում Քրիստոսին։ Նրանց մտքերը լի են համբավի, շահի և փառքի մասին մտածումներով։ Նրանք կարծում են, որ անհնար է, որ այսքան աննշան մարդը կարողանա նվաճել այսքան շատերին և որ այդքան աննշան մեկը կարող է կատարելագործել մարդուն։ Նրանք կարծում են, որ անհնար է, որ փոշու ու գոմաղբի մեջ եղած այս աննշան մարդիկ լինեն Աստծու ընտրյալները։ Նրանք հավատում են, որ եթե այդպիսի մարդիկ լինեին Աստծու փրկության առարկաները, ապա երկինքն ու երկիրը գլխիվայր կշրջվեին, և բոլոր մարդիկ ծիծաղից կպայթեին։ Նրանք հավատում են, որ եթե Աստված ընտրեր նման մարդկանց կատարելագործելու համար, ապա այդ մեծ կերպարները կդառնային Աստված Ինքը։ Նրանց հայացքները միախառնված են անհավատությամբ․ նրանք ոչ միայն անհավատ են, այլ պարզապես ողջամտությունից զուրկ գազաններ են։ Նրանք արժևորում են միայն կարգավիճակը, հեղինակությունն ու իշխանությունը, և նրանք գնահատում են մեծ խմբերն ու դավանանքները, և բացարձակապես հաշվի չեն առնում Քրիստոսի կողմից առաջնորդվողներին։ Նրանք պարզապես դավաճաններ են, ովքեր մեջքով են շրջվել Քրիստոսին, ճշմարտությանը և կյանքին։

Դու չես հիանում Քրիստոսի խոնարհությամբ, բայց մեծարում ես բարձր կարգավիճակ ունեցող կեղծ հովիվներին։ Դու չես հիանում Քրիստոսի հաճելիությամբ ու իմաստությամբ, սակայն համակրանք ունես այն անբարո մարդկանց նկատմամբ, որոնք գնում են աշխարհի պղծության հետևից։ Դու միայն ծաղրում ես Քրիստոսի այն տառապանքը, որ Նա նույնիսկ գլուխը դնելու տեղ չուներ, բայց հիանում ես այն դիակներով, որոնք ապօրինի կերպով ընծաներ են որսում և ապրում են անառակության մեջ։ Դու չես կամենում տառապել Քրիստոսի հետ կողք կողքի, բայց հաճույքով նետվում ես այդ անխոհեմ և կամակոր նեռերի գիրկը, թեև նրանք քեզ տալիս են միայն մարմնական բաներ, բառեր և վերահսկողություն։ Նույնիսկ հիմա քո սիրտը դեռ նրանց կողմն է թեքված՝ դեպի նրանց համբավը, նրանց դիրքն ու նրանց ուժը։ Եվ այնուամենայնիվ դու շարունակում ես այնպիսի վերաբերմունք ունենալ, որով Քրիստոսի գործը դժվար ընդունելի ես համարում և չես ցանկանում այն ընդունել։ Հենց այդ պատճառով էլ Ես ասում եմ, որ դու զուրկ ես Քրիստոսին ընդունելու հավատքից։ Պատճառը, որ մինչև այսօր հետևել ես Նրան, միայն այն է, որ այլ ընտրություն չես ունեցել։ Քո սրտում մշտապես վեր է խոյանում վեհ կերպարների մի ամբողջ շարք․ դու չես կարողանում մոռանալ նրանց յուրաքանչյուր խոսքն ու արարքը, ինչպես նաև նրանց հեղինակավոր խոսքերն ու ձեռքերը։ Ձեր սրտում նրանք միշտ գերագույն են և միշտ հերոսներ։ Սակայն այսպես չէ այսօրվա Քրիստոսի դեպքում։ Քո սրտում Նա միշտ աննշան է, Նա անձ է, որը երբեք արժանի չէ երկյուղի։ Քանի որ Նա չափազանց սովորական է, չափազանց քիչ հեղինակություն ունի և հեռու է վեհ լինելուց։

Ամեն դեպքում, Ես ասում եմ, որ բոլոր նրանք, ովքեր չեն գնահատում ճշմարտությունը, չհավատացողներ են և ճշմարտության դավաճաններ։ Նման մարդիկ երբեք չեն ստանա Քրիստոսի հավանությունը։ Արդյոք դու ճանաչեցի՞ր, թե որքան անհավատություն կա քո մեջ և որքան դավաճանություն ես գործել Քրիստոսի նկատմամբ։ Այսպիսով, Ես քեզ կոչ եմ անում․ քանի որ դու ընտրել ես ճշմարտության ճանապարհը, ապա պետք է ամբողջ սրտով նվիրվես. մի՛ եղիր երկիմաստ կամ թերի։ Դու պետք է հասկանաս, որ Աստված աշխարհի կամ որևէ մեկի Աստվածը չէ, այլ բոլոր նրանց Աստվածն է, ովքեր իրականում հավատում են Նրան, բոլոր նրանց, ովքեր պաշտում են Նրան, և բոլոր նրանց, ովքեր նվիրված և հավատարիմ են Նրան։

Այսօր ձեր մեջ դեռ շատ անհավատություն կա։ Ուշադիր նայեք ձեր ներսը, և անպայման կգտնեք պատասխանը։ Երբ գտնես իրական պատասխանը, ապա կընդունես, որ դու Աստծուն հավատացող չես, այլ մեկը, ով խաբում, հայհոյում և դավաճանում է Նրան, և մեկը, ով անհավատարիմ է Նրան։ Այդ ժամանակ դու կհասկանաս, որ Քրիստոսը մարդ չէ, այլ Աստված է։ Երբ այդ օրը գա, դու կերկյուղես, կերկնչես և իրոք կսիրես Քրիստոսին։ Այժմ ձեր սրտի միայն երեսուն տոկոսն է լցված հավատքով, մինչդեռ մյուս յոթանասուն տոկոսը լի է կասկածով։ Քրիստոսի արած ու ասած ամեն ինչը կարող է ձեզ մոտ առաջացնել Նրա մասին պատկերացումներ և կարծիքներ, որոնք բխում են Նրա հանդեպ ձեր լիակատար անհավատությունից։ Դուք հիանում և երկնչում եք միայն երկնքում գտնվող անտեսանելի Աստծուց և ոչ մի կերպ հաշվի չեք առնում երկրի վրա գտնվող կենդանի Քրիստոսին։ Մի՞թե սա ևս ձեր անհավատությունը չէ։ Դուք ձգտում եք միայն այն Աստծուն, ով գործել է անցյալում, բայց չեք առերեսվում այսօրվա Քրիստոսին։ Այս ամենը ձեր սրտերում հավերժ խառնված «հավատքն» է, հավատք, որը չի հավատում այսօրվա Քրիստոսին։ Ես ոչ մի կերպ չեմ թերագնահատում ձեզ, որովհետև ձեր մեջ չափազանց շատ անհավատություն կա, և ձեր մեջ չափազանց շատ բան կա, որ խառնուրդ է ու պետք է մանրամասն վերլուծվի։ Այս խառնուրդները նշան են, որ դուք ընդհանրապես հավատք չունեք․ դրանք ձեր կողմից Քրիստոսի մերժման նշաններն են և ձեզ դրոշմում են որպես Քրիստոսի դավաճաններ։ Դրանք վարագույր են Քրիստոսին ճանաչելու ձեր ճանապարհին, արգելք՝ Քրիստոսի կողմից ձեռք բերվելու համար, խոչընդոտ՝ Քրիստոսի հետ համատեղելի լինելու համար, և ապացույց, որ Քրիստոսը ձեզ հավանություն չի տալիս։ Այժմ ժամանակն է քննելու ձեր կյանքի բոլոր կողմերը։ Դա անելը բոլոր հնարավոր առումներով ձեզ օգուտ կբերի։


Քրիստոսը դատաստանի գործը կատարում է ճշմարտությամբ

Վերջին օրերի գործն այն է, որ ամեն ինչ դասավորվի ըստ իր տեսակների, և ավարտվի Աստծու տնօրինության ծրագիրը, որովհետև ժամանակը մոտ է, և Աստծու օրը եկել է։ Աստված բոլոր նրանց, ովքեր մուտք են գործում Իր արքայություն, նրանց, ովքեր մնում են հավատարիմ մինչև վերջ, բերում է Իր իսկ դարաշրջան։ Սակայն մինչև Ինքն Աստծու դարաշրջանի գալուստը` Աստծու գործը մարդու արարքները քննելը չէ, ոչ էլ մարդու կյանքի մասին հարցուփորձ անելը, այլ մարդու ըմբոստությունը դատելն է, որովհետև Աստված պիտի մաքրագործի բոլոր նրանց, ովքեր գալիս են Իր գահի առաջ։ Բոլորը, ովքեր մինչ այս օրը հետևել են Աստծու հետքերին, նրանք են, որ գալիս են Աստծու գահի առաջ, և այսպիսով՝ յուրաքանչյուր մարդ, ով ընդունում է Աստծու գործը դրա վերջին փուլում, Աստծու մաքրագործման առարկան է։ Այլ կերպ ասած՝ յուրաքանչյուր ոք, ով ընդունում է Աստծու գործը դրա վերջին փուլում, Աստծու դատաստանի առարկան է։

Անցյալում ասված «Աստծու տան մեջ սկսվող դատաստանի» մեջ «դատաստան» բառը վերաբերում է այն դատաստանին, որն Աստված այսօր իրականացնում է վերջին օրերին Իր գահի առաջ եկողների նկատմամբ։ Գուցե կան մարդիկ, որոնք կարծում են, թե երբ վերջին օրերը գան, Աստված երկինքներում մեծ սեղան կդնի, որի վրա սպիտակ սփռոց կլինի փռված, ապա կնստի մեծ գահին, և բոլոր մարդիկ կծնկեն գետնին. Նա կմերկացնի յուրաքանչյուրի մեղքերը և դրանով կորոշի՝ արդյոք նրանք պետք է բարձրանան երկինք, թե ուղարկվեն ցած՝ կրակի ու ծծմբի լիճը և նման այլ գերբնական պատկերացումներ։ Անկախ նրանից, թե ինչ է մարդը պատկերացնում՝ դա չի կարող փոխել Աստծու գործի էությունը։ Մարդու երևակայությունները պարզապես նրա մտքերի ստեղծածն են․ դրանք ծագում են մարդու ուղեղից՝ ամփոփված և իրար միացված այն ամենից, ինչ մարդը տեսել ու լսել է։ Ուստի ասում եմ՝ որքան էլ հրաշալի լինեն մարդկանց պատկերացումները, դրանք միայն ծաղրանկարներ են և ի վիճակի չեն փոխարինելու Աստծու գործի ծրագիրը։ Մարդը, ի վերջո, ապականված է Սատանայի կողմից, ուստի ինչպե՞ս կարող է խորամուխ լինել Աստծու մտքերին։ Մարդն Աստծու դատաստանի գործը երևակայում է որպես ինչ-որ արտառոց բան։ Նա հավատում է, որ քանի որ հենց Աստված Ինքն է կատարում դատաստանի գործը, ապա այս գործը պիտի լինի ամենահսկայական չափի, անհասկանալի՝ մահկանացուների համար, և պիտի հնչի երկինքներով մեկ ու սասանի երկիրը․ եթե ոչ, ապա ինչպե՞ս կարող է դա լինել Աստծու դատաստանի գործ։ Նա հավատում է, որ քանի որ սա դատաստանի գործն է, ապա Աստված պիտի գործի առանձնապես վեհազդու ու մեծաշուք կերպով, և նրանք, ովքեր դատվում են, պիտի լաց լինեն արտասուքով ու ծնկի իջած` ողորմություն աղաչեն։ Այդպիսի տեսարանները, անկասկած, պիտի լինեն շլացուցիչ և խորապես ցնցող․․․ Բոլորը պատկերացնում են Աստծու դատաստանի գործը որպես հրաշագործ բան։ Գիտե՞ս դու, սակայն, որ այն ժամանակ, երբ Աստված վաղուց արդեն սկսել է Իր դատաստանի գործը մարդկանց մեջ, դու դեռ շարունակում ես բազմել թմրած քնում, այն ժամանակ, երբ մտածում ես, թե Աստծու դատաստանի գործը պաշտոնապես սկսվել է, Աստված արդեն նորովի ստեղծա՞ծ կլինի երկինքն ու երկիրը։ Գուցե այդ ժամանակ դու նոր հասկանալիս լինես կյանքի իմաստը, սակայն Աստծու պատժի անողորմ գործը կտանի քեզ, որ դեռ խոր քնած ես, դեպի դժոխք։ Միայն այդ ժամանակ դու հանկարծ կգիտակցես և կհասկանաս, որ Աստծու դատաստանի գործն արդեն ավարտված է։

Եկեք չվատնենք մեր թանկարժեք ժամանակն ու այլևս չխոսենք այս գարշելի ու զզվելի թեմաների մասին։ Եկեք փոխարենը խոսենք այն մասին, թե ի՞նչ է դատաստանը։ Երբ լսում ես «դատաստան» բառը, հավանաբար հիշում ես այն խոսքերը, որ Եհովան ասաց՝ ուսուցանելու համար մարդկանց ամեն տեղում, և այն խոսքերը, որ Հիսուսն ասաց՝ հանդիմանելու փարիսեցիներին։ Թեև այդ խոսքերը խիստ էին, դրանք Աստծու դատաստանը չէին մարդու նկատմամբ․ դրանք պարզապես խոսքեր էին, որ Աստված ասաց տարբեր միջավայրերում, այսինքն՝ տարբեր համատեքստերում։ Այս խոսքերը նման չեն այն խոսքերին, որ Քրիստոսն ասում է վերջին օրերին, երբ Նա դատում է մարդուն։ Վերջին օրերի Քրիստոսն օգտագործում է տարբեր ճշմարտություններ՝ ուսուցանելու մարդուն, մերկացնելու մարդու բուն էությունը և քննելու նրա խոսքերն ու գործերը։ Այս խոսքերը ներառում են տարբեր ճշմարտություններ, ինչպիսին է մարդու պարտավորությունը, թե ինչպե՞ս պետք է մարդը ենթարկվի Աստծուն, ինչպե՞ս պետք է մարդը հավատարիմ լինի Աստծուն, ինչպե՞ս պետք է մարդը կյանքով արտահայտի բնականոն մարդկայնությունը, ինչպես նաև Աստծու իմաստությունն ու բնույթը։ Այս խոսքերը բոլորն ուղղված են մարդու բուն էությանը և նրա ապականված խառնվածքին։ Մասնավորապես այն խոսքերը, որ մերկացնում են, թե ինչպես է մարդը մերժում Աստծուն, առավել ևս ուղղված են այն բանին, որ մարդը Սատանայի մարմնավորումն է և Աստծուն հակառակվող թշնամական ուժ։ Իր դատաստանի գործը կատարելիս Աստված ոչ թե մի քանի խոսքով ամբողջովին բացատրում է մարդու բնությունը, այլ երկարաժամկետ կերպով մերկացնում և էտում այն։ Այս բոլոր տարբեր բացահայտման և էտման եղանակները չեն կարող փոխարինվել սովորական խոսքերով․ դրա փոխարեն օգտագործվում է այն ճշմարտությունը, որը մարդը բացարձակապես չունի, որպեսզի իրականացվի այս մերկացման և էտման աշխատանքը։ Միայն այսպիսի եղանակները կարող են կոչվել դատաստան․ միայն այսպիսի դատաստանի միջոցով կարող է մարդը տեղի տալ և ամբողջովին համոզվել Աստծու մասին և առավել ևս ձեռք բերել Աստծու իսկական ճանաչողություն։ Դատաստանի գործը հանգեցնում է մարդու՝ Աստծու ճշմարիտ դեմքի և իր սեփական ապստամբության ճշմարտության հասկացողությանը։ Դատաստանի գործը հնարավորություն է տվել մարդուն մեծապես հասկանալու Աստծու մտադրությունները, Աստծու գործի նպատակը և այն խորհուրդները, որոնք նրան անհասկանալի են։ Այն նաև հնարավորություն է տվել մարդուն հասկանալու և ճանաչելու իր ապականված էությունը և իր ապականության արմատը, ինչպես նաև բացահայտելու իր տգեղ կերպարանքը։ Այս բոլոր արդյունքները ստացվում են դատաստանի գործով, քանզի այս գործի էությունն իրականում այն է, որ բացվում են Աստծու ճշմարտությունը, ճանապարհը և կյանքը բոլոր նրանց համար, ովքեր հավատում են Նրան։ Սա է Աստծու կատարած դատաստանի գործը։ Եթե դու այս ճշմարտությունները կարևոր չհամարես, եթե միշտ փորձես խուսափել դրանցից կամ դրանցից դուրս նոր ելք որոնել, ապա ես ասում եմ՝ դու խիստ մեղավոր ես։ Եթե դու հավատում ես Աստծուն, բայց չես որոնում ճշմարտությունը և չես փնտրում Աստծու մտադրությունները, չես սիրում այն ճանապարհը, որը քեզ ավելի մոտեցնում է Աստծուն, ապա ես ասում եմ՝ դու այն մարդն ես, որ փորձում է խուսափել դատաստանից, և դու մի խամաճիկ ու դավաճան ես, որ փախչում է Մեծ Սպիտակ Գահից։ Աստված չի խնայի որևէ ապստամբի, ով փախչում է Նրա աչքերի տակից։ Այսպիսի մարդիկ կստանան է՛լ ավելի ծանր պատիժ։ Նրանք, ովքեր գալիս են Աստծու առաջ՝ ստանալու Նրա դատաստանը, և բացի դրանից՝ մաքրագործվել են, հավիտյան կապրեն Աստծու արքայությունում։ Իհարկե, սա մի բան է, որ վերաբերում է ապագային։

Դատաստանի գործն Աստծու սեփական գործն է, ուստի այն բնականաբար պետք է կատարվի հենց Աստծու կողմից․ մարդը չի կարող կատարել այն Նրա փոխարեն։ Քանի որ դատաստանը ճշմարտության կիրառումն է՝ մարդկությանը նվաճելու համար, անկասկած է, որ Աստված կրկին երևում է մարդկանց մեջ մարմնացած պատկերով՝ այս գործը կատարելու համար։ Այլ կերպ ասած՝ վերջին օրերի Քրիստոսը ճշմարտությունը պիտի գործածի՝ ուսուցանելու մարդկանց ողջ աշխարհով մեկ և բոլոր ճշմարտությունները նրանց հայտնի դարձնելու համար։ Սա է Աստծու դատաստանի գործը։ Շատերն անհարմար են զգում Աստծու երկրորդ մարմնացման վերաբերյալ, քանի որ մարդկանց համար դժվար է հավատալ, որ Աստված մսեղի կդառնա՝ կատարելու դատաստանի գործը։ Այնուամենայնիվ, Ես պետք է քեզ ասեմ, որ Աստծու գործը հաճախ շատ ավելի է անցնում մարդու սպասելիքներից, և այն դժվար է ընդունել մարդկային մտքի համար։ Պատճառն այն է, որ մարդիկ ընդամենը որդեր են երկրի վրա, մինչդեռ Աստված այն գերագույն Մեկն է, որ լցնում է տիեզերքը․ մարդու միտքը նման է գարշահոտ ջրով լի փոսի, որ միայն որդեր է ծնում, մինչդեռ Աստծու մտքերով ուղղորդված գործի յուրաքանչյուր փուլ Աստծու իմաստության զտվածքն է։ Մարդիկ միշտ փորձում են մրցել Աստծու հետ, և Ես ասում եմ՝ ինքնին պարզ է, թե ով է վերջում պարտվելու։ Ես հորդորում եմ ձեզ բոլորիդ չմտածել, թե դուք ավելի արժեքավոր եք, քան ոսկին։ Եթե ուրիշները կարող են ընդունել Աստծու դատաստանը, ապա ինչո՞ւ դու չես կարող։ Որքանո՞վ ես դու բարձր կանգնած ուրիշներից։ Եթե ուրիշները կարող են խոնարհել իրենց գլուխը ճշմարտության առաջ, ապա ինչո՞ւ դու չես կարող։ Աստծու գործն անխուսափելի է։ Նա չի կրկնի դատաստանի գործը միայն այն «ներդրման» պատճառով, որ դու արել ես, և դու կհամակվես ափսոսանքով՝ թողնելով այսպիսի լավ հնարավորություն քո ձեռքից։ Եթե դու չես հավատում Իմ խոսքերին, ապա պարզապես սպասիր, որ երկնքում գտնվող Մեծ Սպիտակ Գահը դատաստան անի քեզ։ Դու պետք է իմանաս, որ բոլոր իսրայելացիները մերժեցին և ուրացան Հիսուսին, սակայն Հիսուսի՝ մարդկության փրկագնման փաստը, միևնույն է, տարածվեց ամբողջ տիեզերքում և մինչև երկրի ծայրերը։ Արդյո՞ք սա մի փաստ չէ, որ Աստված վաղուց իրականացրել է։ Եթե դու դեռ սպասում ես, որ Հիսուսը քեզ բարձրացնի երկինք, ապա Ես ասում եմ՝ դու անպետք պնդաճակատ մարդ ես։ Հիսուսը չի ճանաչի այնպիսի կեղծ հավատացյալի, ինչպիսին դու ես, որ անհավատարիմ է ճշմարտությանը և միայն օրհնություններ է որոնում։ Ընդհակառակը, Նա առանց գթության քեզ կգցի կրակի լիճը, որտեղ դու կվառվես տասնյակ հազարավոր տարիներ։

Հիմա արդյո՞ք հասկանում ես, թե ինչ է դատաստանը, և ինչ է ճշմարտությունը։ Եթե հասկանում ես, ապա Ես խորհուրդ եմ տալիս հնազանդությամբ ենթարկվել դատաստանին, հակառակ դեպքում, դու երբեք հնարավորություն չես ունենա Աստծու հավանությունը ստանալու կամ Նրա կողմից Նրա արքայություն բերվելու։ Նրանք, ովքեր միայն ընդունում են դատաստանը, բայց երբեք չեն մաքրագործվում, այսինքն՝ նրանք, ովքեր փախչում են դատաստանի գործի ընթացքում, հավիտյան արհամարհված կլինեն Աստծու կողմից։ Նրանց մեղքերն ավելի ծանր և ավելի շատ են, քան փարիսեցիների մեղքերը, որովհետև նրանք դավաճանել են Աստծուն և ապստամբներ են Նրա դեմ։ Այս մարդիկ, որ արժանի չեն անգամ տքնելու, ավելի խիստ պատիժ կստանան, և այդ պատիժը հավիտենական է։ Աստված չի խնայի որևէ դավաճանի, որ մի ժամանակ խոսքով հավատարմություն է ցույց տվել, բայց հետո դավաճանել է Նրան։ Նման մարդիկ հատուցում կստանան՝ պատժվելով հոգով, շնչով և մարմնով։ Արդյո՞ք սա հենց Աստծու արդար բնույթի հայտնությունը չէ։ Արդյո՞ք սա հենց Աստծու նպատակը չէ՝ դատելով և բացահայտելով մարդուն։ Աստված դատաստանի ժամանակ ամեն տեսակ չարագործություն կատարողներին հանձնում է չար ոգիներով լի վայրին և թողնում է, որ այդ չար ոգիները ոչնչացնեն նրանց մարմիններն իրենց ուզած ձևով, և նրանց մարմինները դիակների հոտ են արձակում։ Սա է նրանց արդար հատուցումը։ Աստված այդ անհավատարիմ կեղծ հավատացյալների, կեղծ առաքյալների և կեղծ աշխատողների մեղքերը մեկ առ մեկ գրի է առնում նրանց գրանցամատյաններում, և երբ ճիշտ ժամանակն է լինում, նրանց նետում է անմաքուր հոգիների մեջ՝ թողնելով, որ այդ անմաքուր հոգիները պղծեն նրանց ամբողջ մարմինը, ինչպես կամենան, և դարձնում է այնպիսին, որ նրանք երբեք չվերածնվեն և այլևս երբեք չտեսնեն լույսը։ Աստված չարերի շարքում է դասում այն կեղծավորներին, ովքեր որոշ ժամանակ ծառայություն են անում, բայց չեն մնում հավատարիմ մինչև վերջ՝ թողնելով նրանց խառնվել չար մարդկանց հետ և կազմել բազմազան չարագործների խումբ, և ի վերջո Աստված կվերացնի նրանց։ Աստված մի կողմ է նետում և ուշադրություն չի դարձնում նրանց, ովքեր երբեք հավատարիմ չեն եղել Քրիստոսին կամ երբեք որևէ ուժ չեն ներդրել, և դարաշրջանի փոփոխության ժամանակ Նա բոլորին կվերացնի։ Նրանք այլևս գոյություն չեն ունենա երկրի վրա, առավել ևս չեն մտնի Աստծու արքայություն։ Աստված Իր ժողովրդին ծառայություն մատուցողների շարքում է դասում նրանց, ովքեր երբեք անկեղծ չեն եղել Աստծու հանդեպ, բայց այլ ընտրություն չունեն և ստիպված են ձևականորեն գործ ունենալ Նրա հետ։ Նման մարդկանցից միայն քչերը կվերապրեն, իսկ մեծամասնությունը կոչնչացվի այն մարդկանց հետ միասին, որոնց ծառայությունն անգամ չափանիշներին չի համապատասխանում։ Վերջում Աստված Իր արքայություն կբերի բոլոր նրանց, ովքեր նույն սրտով և մտքով են, ինչ Աստված՝ ժողովուրդը և Աստծու որդիները և նրանք, որ Աստծու կողմից նախասահմանված են լինելու քահանաներ։ Նրանք Աստծու գործի բյուրեղացումն են։ Իսկ նրանք, ովքեր չեն կարող դասվել Աստծու կողմից սահմանված որևէ կարգի մեջ, կդասվեն անհավատների շարքում, և դուք հաստատ կարող եք պատկերացնել, թե ինչպիսին կլինի նրանց ելքը։ Ես արդեն ասել եմ ձեզ այն ամենը, ինչ պետք է ասեի․ ձեր ընտրած ճանապարհը միայն ձեր ընտրությունն է։ Այն, ինչ դուք պետք է հասկանաք, սա է․ Աստծու գործը երբեք չի սպասում այն մարդուն, ով չի կարող քայլել Նրա հետ համընթաց, և Աստծու արդար բնույթը գթություն չի ցուցաբերում ոչ մեկի հանդեպ։


Գիտեի՞ր արդյոք։ Աստված մի մեծ գործ է արել մարդկանց մեջ:

Հին դարաշրջանն անցավ, և եկավ նոր դարաշրջանը։ Տարեցտարի և օրեցօր Աստված բազում գործեր կատարեց։ Նա եկավ աշխարհ և ապա հեռացավ։ Այս շրջանը կրկնվել է սերունդների ընթացքում։ Այսօր էլ, նախկինի պես, Աստված շարունակում է կատարել այն գործը, որ պարտավոր է կատարել, այն գործը, որ դեռ չի ավարտել, քանզի մինչ օրս Նա դեռ չի մտել հանգստի մեջ։ Աշխարհն արարելուց մինչ այսօր Աստված շատ գործ է կատարել։ Բայց դու գիտեի՞ր, որ այսօր Աստված կատարում է շատ ավելի մեծ գործ, քան առաջ, և Նրա գործի ծավալն ավելին է, քան նախկինում։ Ահա թե ինչու եմ ասում, որ Աստված մի մեծ գործ է արել մարդկանց մեջ։ Աստծու բոլոր գործերն առավել կարևոր են թե՛ մարդու և թե՛ Աստծու համար, քանզի Նրա գործի ամեն մի դրվագ առնչվում է մարդուն։

Քանի որ Աստծո գործը ո՛չ տեսանելի է, ո՛չ շոշափելի, և առավել ևս՝ աշխարհի համար տեսանելի չէ, ինչպե՞ս կարող է այն համարվել մեծ։ Իսկ ի՞նչը կարող է համարվել մեծ։ Անշուշտ, ոչ ոք չի կարող ժխտել, որ ինչ գործ էլ Աստված կատարի, դա կարող է համարվել մեծ։ Բայց ինչո՞ւ եմ ես այսօրվա Աստծո գործի մասին ասում, թե այն մեծ է։ Երբ ասում եմ, որ Աստված մեծ գործ է կատարել, սա անկասկած ներառում է բազմաթիվ խորհուրդներ, որոնք մարդը դեռ չի ըմբռնել։ Եկե՛ք այժմ խոսենք դրանց մասին։

Հիսուս ծնվեց մի մսուրում՝ մի այնպիսի դարաշրջանում, որն անկարող էր հանդուրժել Նրա գոյությունը. սակայն, նույնիսկ այդպես, աշխարհը չկարողացավ խոչընդոտել Նրա ուղին, և Նա Աստծու հոգածության ներքո երեսուներեք տարի ապրեց մարդկանց մեջ։ Իր կյանքի այդ բազում տարիների ընթացքում Նա ճաշակեց աշխարհի դառնությունը և համտեսեց երկրավոր թշվառ կյանքը։ Նա Իր ուսերին առավ խաչելության ծանր բեռը՝ ողջ մարդկությանը փրկագնելու համար։ Նա փրկագնեց բոլոր մեղավորներին, ովքեր ապրում էին սատանայի իշխանության ներքո, և ի վերջո, Նրա հարուցյալ մարմինը վերադարձավ Իր հանգստի վայրը։ Այժմ սկսվել է Աստծու նոր գործը, որը նշանակում է՝ նոր դարաշրջան է սկսվել ։ Աստված Իր տուն է բերում փրկագնվածներին և սկսում Իր նոր փրկության գործը։ Այս անգամ փրկության գործն ավելի ամբողջական է, քան անցյալում։ Ո՛չ թե Սուրբ Հոգին է գործում մարդու մեջ՝ նրան ինքնուրույն փոխելու համար, և ո՛չ էլ Հիսուսի մարմինն է, որ հայտնվում է մարդկանց մեջ՝ այս գործը կատարելու համար, և առավել ևս՝ այս գործը չի կատարվում այլ միջոցներով։ Այլ ընդհակառակը, մարմնացյալ Աստված Ինքն է կատարում այդ գործը և Ինքն էլ ուղղորդում այն։ Նա անում է սա այս կերպ, որպեսզի մարդուն առաջնորդի դեպի նոր գործը։ Մի՞թե սա մեծ գործ չէ։ Աստված այս գործը չի կատարում մարդկության մի մասի միջոցով կամ մարգարեությունների օգնությամբ, այլ հենց Ինքն է կատարում։ Ոմանք գուցե ասեն, թե սա մեծ բան չէ և չի կարող մարդուն զմայլանք պարգևել։ Սակայն ասում եմ քեզ, որ Աստծու գործը միայն այսքանով չի սահմանափակվում. այն շատ ավելի մեծ է և առավել։

Այս անգամ Աստված գալիս է Իր գործը կատարելու ոչ թե հոգևոր մարմնով, այլ մի հասարակ մարմնավոր կերպարանքով։ Ավելին, սա Աստծու երկրորդ մարմնավորման մարմինն է, և այն նույն մարմինն է, որի միջոցով Աստված վերադառնում է մսեղիի մեջ։ Դա մի սովորական մսեղի է Նրան նայելով՝ դու չես տեսնում ոչինչ, որ առանձնացնի Նրան մյուսներից, բայց Նրա միջոցով կարող ես ստանալ այն ճշմարտությունները, որոնք երբեք չես լսել։ Հենց այս աննշան մսեղին Աստծու բոլոր ճշմարտության խոսքերի մարմնացումն է, Աստծու գործի կրողը վերջին օրերում և այն արտահայտությունը, որով մարդն ըմբռնում է Աստծու ողջ բնույթը։ Դու մեծապես չե՞ս ցանկանում տեսնել երկնքում գտնվող Աստծուն։ Դու մեծապես չե՞ս ցանկանում հասկանալ երկնքում գտնվող Աստծուն։ Դու մեծապես չե՞ս ցանկանում տեսնել մարդկության նշանակության վայրը։ Նա քեզ կպատմի այս բոլոր գաղտնիքները՝ այն գաղտնիքները, որոնք ոչ ոք երբևէ չի կարողացել քեզ պատմել։ Եվ Նա նաև քեզ կպատմի այն ճշմարտությունները, որոնք դու դեռ չես հասկացել։ Նա քո դարպասն է դեպի արքայություն և քո առաջնորդը դեպի նոր դարաշրջան։ Այս սովորական մսեղին ունի բազմաթիվ խորհուրդներ, որոնք անըմբռնելի են մարդու համար։ Նրա գործերը անքննելի են քեզ համար, բայց այն ամբողջ նպատակը, որ Նա հետապնդում է Իր գործով, բավական է քեզ ցույց տալու, որ Նա այն չէ, ինչ մարդիկ կարծում են՝ պարզ մսեղի, որովհետև Նա ներկայացնում է Աստծու մտադրությունները վերջին օրերում և Աստծու հոգածությունը մարդկության հանդեպ։ Թեպետ դու չես լսում Նրա խոսքերը, որոնք կարծես ցնցում են երկինքն ու երկիրը, թեպետ չես տեսնում Նրա աչքերը՝ որպես կրակի բոց, և թեպետ չես զգում Նրա երկաթե գավազանի կարգավարժանքը, այնուամենայնիվ Նրա խոսքերից կարող ես լսել, որ Աստված բարկացած է, և կարող ես իմանալ, որ Աստված ողորմություն է ցույց տալիս մարդկությանը։ Կարող ես տեսնել Աստծու արդար բնույթը և Նրա իմաստությունը, և առավել ևս՝ գնահատել Աստծու հոգատարությունը ողջ մարդկության հանդեպ։ Աստծու գործը վերջին օրերում այն է, որ մարդը երկրի վրա տեսնի երկնքում գտնվող Աստծուն՝ ապրող մարդկանց մեջ, և որ մարդը ճանաչի, հնազանդվի, երկյուղի և սիրի Աստծուն։ Ահա թե ինչու Նա վերադարձավ մսեղի երկրորդ անգամ։ Թեպետ այսօր դուք տեսնում եք Աստծուն, որ նույնն է, ինչ մարդը՝ Աստված, որ ունի քիթ և երկու աչք և ունի խիստ աննշան արտաքին, սակայն ի վերջո Աստված ձեզ ցույց կտա, որ եթե այս մարդը գոյություն չունենար, երկինքն ու երկիրը մեծ փոփոխության կենթարկվեին։ Եթե այս անձը գոյություն չունենար, երկինքը կխավարեր, երկիրը քաոսի կմատնվեր, և ողջ մարդկությունը կապրեր սովի ու համաճարակների մեջ։ Նա ձեզ ցույց կտա, որ եթե վերջին օրերի մարմնացյալ Աստված չգար ձեզ փրկելու, ապա Աստված վաղուց արդեն դժոխքում կործանած կլիներ ողջ մարդկությանը, եթե այս մարմինը չլիներ, դուք հավիտյան կմնայիք որպես ծայրագույն մեղավորներ և հավերժ կլինեիք դիակներ։ Դուք պետք է իմանաք, որ եթե այս մսեղին չլիներ, ողջ մարդկության համար անհնարին կլիներ խուսափել մեծ աղետից և անհնարին կլիներ խույս տալ այն առավել խիստ պատժից, որն Աստված սահմանել է մարդկությանը վերջին օրերում։ Եթե այս սովորական մարմինը ծնված չլիներ, դուք բոլորդ կլինեիք մի վիճակում, որտեղ կմուրայիք կյանքը՝ առանց ապրել կարողանալու, և կտենչայիք մահը՝ առանց մեռնել կարողանալու։ Եթե այս մարմինը չլիներ, ապա դուք չէիք կարողանա ստանալ ճշմարտությունը և այսօր կանգնել Աստծու գահի առջև, այլ ընդհակառակը՝ կպատժվեիք Աստծու կողմից ձեր ծանրագույն մեղքերի պատճառով։ Գիտեի՞ք արդյոք, որ եթե չլիներ Աստծու վերադարձը մարմնի մեջ, ոչ ոք փրկության հնարավորություն չէր ունենա, և եթե չլիներ այս մարմնի գալուստը, Աստված վաղուց արդեն վերջ դրած կլիներ հին դարաշրջանին։ Քանի որ սա այդպես է, մի՞թե դեռ պիտի մերժեք Աստծու երկրորդ մարմնացումը։ Եվ քանի որ դուք կարող եք այսպիսի մեծագույն բարիքներ քաղել այս հասարակ անձից, ինչո՞ւ չեք կամենում ուրախությամբ ընդունել Նրան։

Աստծու գործը մի բան է, որը չես կարող ըմբռնել։ Եթե դու չես կարող ո՛չ լիովին հասկանալ՝ արդյո՞ք քո ընտրությունը ճիշտ է, և ո՛չ էլ գիտես՝ արդյո՞ք Աստծու գործը կարող է հաջողության հասնել, ապա ինչո՞ւ չփորձես քո բախտը և տեսնես՝ արդյո՞ք այս սովորական մարդը կարող է քեզ մեծապես օգնել, և արդյոք Աստված իսկապես մեծ գործ է կատարել։ Սակայն Ես պետք է ասեմ քեզ, որ Նոյի օրերում մարդն այնքան էր տարվել ուտելով ու խմելով, ամուսնանալով ու ամուսնության տալով, որ Աստծու համար այլևս անհանդուրժելի էր դա տեսնելը, ուստի Նա մի մեծ ջրհեղեղ բերեց՝ բնաջնջելու մարդկությունը՝ խնայելով միայն Նոյի ութ հոգանոց ընտանիքը և ամեն տեսակ թռչուններն ու գազանները։ Վերջին օրերում, սակայն, Աստծու կողմից խնայվածները բոլոր նրանք են, ովքեր հավատարիմ են մնացել Նրան մինչև վերջ։ Թեպետ երկու դարաշրջանն էլ Աստծու համար անհանդուրժելի և ծայրաստիճան ապականված ժամանակներ են՝ ականատես լինելու, և երկու դարաշրջանի մարդկությունն էլ այնքան է ապականվել ու ուրանում է Աստծուն՝ որպես իր Տիրոջ, Աստված կործանեց միայն Նոյի ժամանակի մարդկանց։ Երկու դարաշրջանի մարդկությունն էլ Աստծուն մեծ վիշտ է պատճառում, սակայն մինչ օրս Աստված շարունակում է համբերատար լինել վերջին օրերի մարդկանց հանդեպ։ Ինչո՞ւ է այդպես։ Մի՞թե երբեք չեք խորհել՝ ինչո՞ւ։ Եթե դուք իսկապես չգիտեք, ապա թույլ տվեք Ինձ ասել ձեզ։ Պատճառը, որ Աստված կարողանում է շնորհ տալ վերջին օրերի մարդկանց, այն չէ, որ նրանք նվազ ապականված են, քան Նոյի ժամանակի մարդիկ, կամ որ նրանք մտադրություն ունեն ապաշխարելու Աստծու առաջ, և առավել ևս այն չէ, որ վերջին օրերի տեխնոլոգիաներն այնքան են զարգացել, որ Աստված թույլ չի տալիս Իրեն կործանել նրանց։ Այլ այն է, որ Աստված գործ ունի կատարելու վերջին օրերի մի խումբ մարդկանց մեջ, և որ Աստված մտադիր է Ինքը կատարել այդ գործն Իր մարմնացման միջոցով։ Ավելին, Աստված մտադիր է այս խմբից ընտրել մի մասին, որպեսզի նրանք դառնան Իր փրկության առարկաներն ու Իր տնօրինման ծրագրի պտուղը և այդ մարդկանց առաջնորդի դեպի հաջորդ դարաշրջան։ Հետևաբար, անկախ ամեն ինչից, Աստծու վճարած այս գինն ամբողջությամբ նախապատրաստություն է այն գործի համար, որ Նրա մարմնացյալ մարմինը կատարում է վերջին օրերում։ Փաստը, որ դուք հասել եք այսօրվան, շնորհիվ այս մարմնի է։ Պատճառը, որ դուք գոյատևելու հնարավորություն ունեք, այն է, որ Աստված ապրում է մարմնի մեջ։ Այս բոլոր օրհնությունները ձեռք են բերվել այս սովորական մարդու շնորհիվ։ Ոչ միայն սա, այլև ի վերջո բյուրավոր ազգեր պիտի երկրպագեն այս սովորական մարդուն, ինչպես նաև երախտագիտություն հայտնեն ու հնազանդվեն այս աննշան անձնավորությանը, քանզի Նրա բերած ճշմարտությունը, կյանքը և ճանապարհն են փրկել ողջ մարդկությունը, մեղմել մարդու և Աստծու միջև եղած հակամարտությունը, կարճացրել նրանց միջև եղած հեռավորությունը և կապ հաստատել Աստծու ու մարդու մտքերի միջև։ Նա է նաև, որ Աստծու համար առավել մեծ փառք է վաստակել։ Արդյո՞ք այսպիսի սովորական մարդն արժանի չէ քո վստահությանն ու երկրպագությանը։ Արդյո՞ք այսպիսի սովորական մարմինն արժանի չէ Քրիստոս կոչվելուն։ Արդյո՞ք այսպիսի սովորական մարդը չի կարող դառնալ Աստծու արտահայտությունը մարդու մեջ։ Արդյո՞ք այսպիսի անձը, որն ազատել է մարդկությանն աղետից, արժանի չէ ձեր սիրուն և Նրան մոտ լինելու ձեր փափագին։ Եթե դուք մերժում եք Նրա շուրթերից արտահայտվող ճշմարտությունները և զզվում եք ձեր մեջ Նրա գոյությունից, ապա ի՞նչ կլինի ձեզ հետ ի վերջո։

Աստծու ողջ գործը վերջին օրերում կատարվում է այս սովորական մարդու միջոցով։ Նա ամեն ինչ կշնորհի քեզ, և ավելին՝ Նա կարող է որոշել այն ամենը, ինչ վերաբերում է քեզ։ Մի՞թե այսպիսի անձը կարող է լինել այնպիսին, ինչպիսին դուք եք պատկերացնում Նրան՝ մի այնպիսի պարզ անձնավորություն, որն արժանի չէ նույնիսկ հիշատակման։ Մի՞թե Նրա ճշմարտությունը բավարար չէ ձեզ լիովին համոզելու համար։ Մի՞թե Նրա գործերը ձեր սեփական աչքերով տեսնելն անկարող է համոզել ձեզ։ Թե՞ մարդկանց Նրա առաջնորդած ճանապարհն արժանի չէ, որ դուք քայլեք դրանով։ Երբ ամեն ինչ ասված և արված է, ի՞նչն է ստիպում ձեզ հակակրանք զգալ Նրա հանդեպ, մերժել Նրան և հեռու մնալ Նրանից։ Հենց այս անձն է, որ արտահայտում է ճշմարտությունը, հենց այս անձն է, որ ապահովում է ճշմարտությունը, և հենց այս անձն է, որ ձեզ հետևելու ճանապարհ է տալիս։ Մի՞թե դուք դեռևս ի զորու չեք գտնել Աստծու գործի հետքերն այս ճշմարտությունների մեջ։ Առանց Հիսուսի գործի՝ մարդկությունը չէր կարող իջնել խաչից, բայց առանց այսօրվա մարմնացած Աստծու՝ նրանք, ովքեր իջել են խաչից, երբեք չէին կարող ստանալ Աստծու հավանությունը կամ մտնել նոր դարաշրջան։ Առանց այս սովորական մարդու գալստյան՝ դուք երբեք հնարավորություն չէիք ունենա տեսնելու Աստծու իսկական դեմքը, ոչ էլ արժանի կլինեիք դրան, քանզի դուք բոլորդ այնպիսի էակներ եք, որոնք վաղուց պետք է կործանված լինեին։ Աստծու երկրորդ մարմնացման գալստյան շնորհիվ Աստված ներել է ձեզ և ողորմածություն ցույց տվել։ Այնուամենայնիվ, այն խոսքերը, որոնք Ես պիտի թողնեմ ձեզ վերջում, դարձյալ սրանք են. այս սովորական մարդը, ով մարմնացյալ Աստված է, կենսական նշանակություն ունի ձեզ համար։ Սա այն մեծ գործն է, որ Աստված արդեն իսկ կատարել է մարդկանց շրջանում։


Միայն վերջին օրերի Քրիստոսը կարող է մարդուն տալ հավիտենական կյանքի ճանապարհը

Կյանքի ճանապարհն այնպիսի բան չէ, որ ցանկացած մարդ կարող է ունենալ, և ոչ էլ այնպիսի բան, որ ամեն մարդ կարող է հեշտությամբ ձեռք բերել։ Պատճառն այն է, որ կյանքը կարող է գալ միայն Աստծուց, այսինքն՝ միայն Աստված Ինքն ունի կյանքի էությունը, և միայն Աստված Ինքն ունի կյանքի ճանապարհը։ Եվ այսպես՝ միայն Աստված է կյանքի աղբյուրը և կյանքի կենդանի ջրի մշտահոս ակունքը։ Աշխարհի ստեղծումից ի վեր Աստված շատ մեծ աշխատանք է արել, որը կրում է կյանքի կենսունակությունը, շատ աշխատանք է արել, որը մարդուն կյանք է բերում, և մեծ գին է վճարել, որպեսզի մարդը կարողանա կյանք ձեռք բերել։ Դրա պատճառն այն է, որ Աստված Ինքը հավիտենական կյանք է, և Աստված Ինքը այն ճանապարհն է, որով մարդը կարող է հարություն առնել։ Աստված երբեք բացակա չէ մարդու սրտից, և Նա մշտապես բնակվում է մարդկանց մեջ։ Նա մարդու կյանքի շարժիչ ուժն է, մարդու գոյատևման արմատը և մարդու գոյատևման հարուստ պաշարը՝ ծնված օրվանից։ Նա մարդկանց վերածնում է և նրանց տալիս է կարողություն հաստատակամորեն ապրելու իրենց անհատական դերի մեջ։ Հենվելով Նրա զորության և Նրա անշեջ կենսական ուժի վրա՝ մարդը սերնդե սերունդ ապրել է, մինչդեռ Աստծու կյանքի զորությունը մշտապես աջակցություն է տրամադրել մարդկանց մեջ, և Աստված վճարել է մի գին, որ ոչ մի սովորական մարդ երբեք չի վճարել։ Աստծու կենսական ուժը կարող է հաղթահարել ցանկացած զորություն, առավել ևս՝ այն գերազանցում է յուրաքանչյուր զորություն։ Նրա կյանքը հավիտենական է, Նրա զորությունը՝ արտասովոր, և Նրա կենսական ուժը չի կարող ճնշվել որևէ արարածի կամ թշնամական ուժի կողմից։ Աստծու կենսական ուժը գոյություն ունի և փայլում է շքեղ շողարձակումով՝ անկախ ժամանակից կամ վայրից։ Երկինքը և երկիրը կարող են ենթարկվել ահռելի փոփոխությունների, սակայն Աստծու կյանքը հավիտյան նույնն է։ Ամեն ինչ կարող է անցնել, սակայն Աստծու կյանքը դեռևս գոյություն կունենա։ Պատճառն այն է, որ Աստված է ամեն ինչի գոյության աղբյուրը և այն արմատը, որից ամեն ինչ կախված է իր գոյատևման համար։ Մարդու կյանքը սկիզբ է առնում Աստծուց, երկինքը գոյություն ունի Աստծու շնորհիվ, և երկրի գոյատևումը նույնպես բխում է Աստծու կյանքի զորությունից։ Ոչ մի կենդանի բան չի կարող գերազանցել Աստծու իշխանությունը, և ոչ մի կենսունակ բան չի կարող դուրս գալ Աստծու իշխանության սահմաններից։ Այս կերպ, անկախ իրենց ով լինելուց, բոլոր մարդիկ պետք է անձնատուր լինեն Աստծու տիրակալությանը, բոլորը պետք է ապրեն Աստծու կառավարման ներքո, և նրանցից ոչ ոք չի կարող խույս տալ Նրա ձեռքից։

Գուցե այժմ դու ցանկանում ես ձեռք բերել կյանք կամ գուցե ցանկանում ես ձեռք բերել ճշմարտությունը։ Ինչ էլ լինի, դու ցանկանում ես գտնել Աստծուն, գտնել այն Աստծուն, ում կարող ես ապավինել, և ով կարող է քեզ տալ հավիտենական կյանք։ Եթե ցանկանում ես ձեռք բերել հավիտենական կյանք, նախ պետք է հասկանաս հավիտենական կյանքի աղբյուրը և նախ պետք է պարզապես իմանաս, թե հատկապես որտեղ է Աստված։ Արդեն ասել եմ, որ միայն Աստված է անփոփոխելի կյանքը, և միայն Աստված ունի կյանքի ճանապարհը։ Քանի որ Աստված անփոփոխելի կյանք է, հետևաբար Նա հավիտենական կյանք է. քանի որ միայն Աստված է կյանքի ճանապարհը, հետևաբար Աստված Ինքն է հավիտենական կյանքի ճանապարհը։ Ուստի դու նախ պետք է հասկանաս, թե որտեղ է Աստված և ինչպես ձեռք բերել այս հավիտենական կյանքի ճանապարհը։ Այժմ եկեք առանձին-առանձին հաղորդակցվենք այս երկու հարցերի շուրջ։

Եթե դու իսկապես ցանկանում ես ձեռք բերել հավիտենական կյանքի ճանապարհը, և եթե անհագորեն փնտրում ես այն, ապա նախ պատասխանիր այս հարցին․ «Որտե՞ղ է Աստված այսօր»։ Գուցե պատասխանես․ «Աստված, իհարկե, ապրում է երկնքում․ Նա քո տանը չէր ապրի, չէ՞»։ Գուցե ասես, որ Աստված ակնհայտորեն ապրում է ամեն ինչում։ Կամ էլ ասես, որ Աստված ապրում է յուրաքանչյուր մարդու սրտում, կամ որ Աստված հոգևոր ոլորտում է։ Ես սրանցից ոչ մեկը չեմ ժխտում, սակայն պետք է հստակեցնեմ հարցը։ Եթե ասենք, որ Աստված ապրում է մարդու սրտում, ապա դա ոչ ամբողջովին է ճիշտ, բայց նաև ոչ ամբողջովին է սխալ։ Պատճառն այն է, որ Աստծուն հավատացողների մեջ կան այնպիսիք, որոնց հավատքը ճշմարիտ է, և այնպիսիք, որոնց հավատքը կեղծ է. կան այնպիսիք, որոնց Աստված հավանության է արժանացնում, և այնպիսիք, որոնց Նա հավանության չի արժանացնում. կան այնպիսիք, ովքեր հաճելի են Նրան, և այնպիսիք, ում Նա ատում է. և կան այնպիսիք, ում Նա կատարելագործում է, և այնպիսիք, ում Նա դուրս է թողնում։ Ուստի ես ասում եմ, որ Աստված ապրում է միայն մի քանիսի սրտում, և նրանք, անկասկած, այն մարդիկ են, ովքեր ճշմարտապես հավատում են Աստծուն, ովքեր Աստծու հավանությանն են արժանանում, ովքեր հաճելի են Նրան, և ում Նա կատարելագործում է։ Հենց նրանց է Աստված առաջնորդում։ Քանի որ նրանք առաջնորդվում են Աստծու կողմից, արդեն լսել ու տեսել են Աստծու հավիտենական կյանքի ճանապարհը։ Իսկ նրանք, ում հավատքը կեղծ է, ովքեր Աստծու հավանությանը չեն արժանանում, ովքեր Նրա համար ատելի են, ում Նա վերացնում է, անպայման մերժվելու են Աստծու կողմից, անպայման մնալու են առանց կյանքի ճանապարհի և անպայման չեն իմանալու, թե որտեղ է Աստված։ Սրան հակառակ՝ նրանք, ում սրտում է Աստված ապրում, գիտեն, թե որտեղ է Նա։ Հենց նրանց է Աստված շնորհում հավիտենական կյանքի ճանապարհը, և հենց նրանք են հետևում Աստծուն։ Արդյոք այժմ գիտե՞ս, թե որտեղ է Աստված։ Աստված թե՛ մարդու սրտում է, թե՛ մարդու կողքին։ Նա ոչ միայն հոգևոր ոլորտում է և ամեն բանից՝ վեր, այլև առավել ևս երկրի վրա է, որի վրա մարդը գոյություն ունի։ Այսպիսով՝ վերջին օրերի գալուստն Աստծու աշխատանքի քայլերը բերել է նոր տարածք։ Աստված ամեն ինչի մեջ է՝ գերիշխելով ամեն ինչի վրա, ինչպես նաև մարդու սրտում է՝ լինելով նրա աջակցությունը, և նույնիսկ ավելին՝ Նա գոյություն ունի մարդկանց մեջ։ Միայն այս կերպ Նա կարող է կյանքի ճանապարհը բերել մարդկությանը և մարդուն հասցնել կյանքի ճանապարհին։ Աստված եկել է երկրի վրա և ապրում է մարդկանց մեջ, որպեսզի մարդը ձեռք բերի կյանքի ճանապարհը, և դա արել է հանուն մարդու գոյության։ Միևնույն ժամանակ, Նա ամեն ինչի մեջ է՝ հրահանգելով ամեն բան, որպեսզի նպաստի այն տնօրինությանը, որն անում է մարդկանց մեջ։ Ուստի, եթե դու միայն ընդունում ես այն վարդապետությունը, թե Աստված երկնքում է և մարդու սրտում, բայց չես ընդունում մարդկանց մեջ Աստծու գոյության ճշմարտությունը, ապա երբեք կյանք չես ստանա և երբեք ճշմարտության ճանապարհը չես ստանա։

Աստված Ինքն է կյանքն ու ճշմարտությունը, և Նրա կյանքն ու ճշմարտությունը գոյակցում են։ Նրանք, ովքեր ի վիճակի չեն ձեռք բերելու ճշմարտությունը, հաստատ կյանք չեն ձեռք բերի։ Առանց ճշմարտության առաջնորդության, աջակցության և մատակարարման՝ այն ամենը, ինչ դու ձեռք կբերես, կլինի միայն բառեր, վարդապետություններ և առավել ևս՝ մահ։ Աստծու կյանքը մշտապես ներկա է, և Նրա ճշմարտությունն ու կյանքը գոյակցում են միաժամանակ։ Եթե չկարողանաս գտնել ճշմարտության աղբյուրը, ապա կյանքի սնուցումը չես ստանա. եթե կյանքի մատակարարումը չստանաս, ապա անպայման ճշմարտություն չես ունենա, և երևակայություններից ու պատկերացումներից բացի՝ քո ամբողջ էությունը ոչինչ չի ունենա, կունենա միայն քո մսեղին, գարշահոտ մսեղին։ Իմացիր, որ սոսկ գրքերի բառերը չեն կարող կյանք համարվել, պատմության արձանագրությունները չեն կարող սրբացվել որպես ճշմարտություն, և անցյալի կանոնները չեն կարող լինել Աստծու այժմյան խոսքերի արձանագրությունները ու միայն այն խոսքերը, որ Աստված արտահայտում է, երբ գալիս է երկրի վրա և ապրում մարդկանց մեջ, դրանք են ճշմարտությունը, կյանքը, Աստծու մտադրությունները և Նրա այժմյան գործելակերպը։ Եթե դու ընդունում ես անցյալ դարաշրջաններում Աստծու խոսած խոսքերի արձանագրությունները և այսօր կառչում ես դրանցից, ապա դա քեզ դարձնում է հնագետ, այդ դեպքում քեզ բնութագրելու ամենահարմար ձևը պատմական մասունքների ուսումնասիրության մասնագետ կոչելն է։ Դու մշտապես հավատում ես անցյալում Աստծու արած գործի հետքերին, հավատում ես միայն այն ստվերին, որ Աստված թողել է, երբ նախկինում գործել է մարդկանց մեջ, և հավատում ես միայն այն ճանապարհին, որի մասին Աստված ասել է անցյալի Իր հետևորդներին, սակայն չես հավատում Աստծու այսօրվա գործի ուղղությանը, չես հավատում Աստծու այսօրվա փառավոր դեմքին և չես հավատում այն ճշմարտության ճանապարհին, որ այժմ արտահայտում է Աստված։ Ուստի դու անվիճելիորեն մի երազող ես, ով լիովին կտրված է իրականությունից։ Եթե հիմա էլ կառչում ես այն բառերին, որոնք անկարող են մարդուն ապրեցնել, ապա դու անհույս չոր փայտի կտոր ես, որովհետև չափազանց պահպանողական ես, չափազանց համառ, չափազանց կամակոր՝ բանականությանը լսելու համար։

Մսեղի դարձած Աստծու անունն է Քրիստոս, ուստի այն Քրիստոսին, ով կարող է մարդուն շնորհել ճշմարտությունը, Աստված կոչելը բոլորովին չափազանցված չէ։ Պատճառն այն է, որ Նա ունի Աստծու էությունը, Աստծու բնույթը և ունի Աստծու գործի իմաստությունը, որոնք մարդու համար անհասանելի են։ Նրանք, ովքեր իրենց քրիստոսներ են կոչում, սակայն չեն կարողանում Աստծու գործն անել, խաբեբաներ են։ Քրիստոսը ոչ թե սոսկ Աստծու հայտնությունն է երկրի վրա, այլև այն հատուկ մարմինը, որն Աստված ընդունում է, երբ իրականացնում է Իր աշխատանքը երկրի վրա և ավարտում Իր աշխատանքը մարդկանց մեջ։ Այս մսեղին չի կարող փոխարինվել որևէ մեկի կողմից, այլ մի մարմին է, որը կարող է պատշաճ կերպով կրել Աստծու գործը երկրի վրա, արտահայտել Աստծու բնույթը, պատշաճ կերպով ներկայացնել Աստծուն և մարդուն կյանքով ապահովել։ Վաղ թե ուշ նրանք, ովքեր Քրիստոսին են նմանակում, բոլորը կընկնեն, որովհետև թեև պնդում են, թե Քրիստոս են, սակայն չունեն Քրիստոսի էությունը։ Ուստի ասում եմ, որ Քրիստոսի իսկությունը մարդը որոշել չի կարող, այլ դրա պատասխանը տալիս և որոշումը կայացնում է Աստված Ինքը։ Այսպիսով, եթե դու իսկապես ցանկանում ես փնտրել կյանքի ճանապարհը, նախ պետք է ընդունես, որ հենց մարդկանց մեջ է Աստված գալիս կատարելու կյանքի ճանապարհը մարդուն շնորհելու գործը, և պետք է ընդունես, որ հենց վերջին օրերին է Նա գալիս մարդկանց մեջ՝ կյանքի ճանապարհը մարդուն շնորհելու համար․ ոչ թե անցյալում, այլ այսօր։

Այն, ինչ վերջին օրերի Քրիստոսը բերում է, կյանք է, այն, ինչ Նա բերում է, ճշմարտության մնայուն և մշտագո ճանապարհն է։ Այս ճշմարտությունն այն ուղին է, որով մարդը ձեռք է բերում կյանք, և միակ ուղին, որով մարդը կճանաչի Աստծուն և Աստծու հավանությանը կարժանանա։ Եթե դու չես փնտրում վերջին օրերի Քրիստոսի ընձեռած կյանքի ճանապարհը, ապա երբեք չես արժանանա Հիսուսի հավանությանը և երբեք չես արժանանա մտնելու երկնքի արքայության դարպասով, որովհետև դու պատմության խամաճիկ ես և պատմության բանտարկյալ։ Նրանք, ովքեր վերահսկվում են կանոններով, բառերով և պատմության կապանքներով, երբեք չեն կարողանա կյանք ձեռք բերել և երբեք ի վիճակի չեն լինի կյանքի մշտնջենական ճանապարհը ձեռք բերելու։ Պատճառն այն է, որ նրանց ողջ ձեռք բերածը հազարավոր տարիների պղտոր ջուր է, որից կառչած են մնացել, այլ ոչ թե կյանքի ջուրը, որ հոսում է գահից։ Նրանք, ում կյանքի ջուր չի մատակարարվում, հավիտյան կմնան դիակներ, հավիտյան կմնան Սատանայի խաղալիքներ ու հավիտյան կմնան դժոխքի որդիներ։ Այդ դեպքում ինչպե՞ս կարող են տեսնել Աստծուն։ Դու միայն փնտրում ես կառչել պատմությանը, միայն փնտրում ես տեղում դոփել և ամեն ինչ անփոփոխ պահել, չես փնտրում փոխել ներկա վիճակն ու հրաժարվել պատմությունից, ուստի միթե մեկը չես, ով միշտ հակադրվում է Աստծուն։ Աստծու աշխատանքի քայլերը անդադար են ու զորավոր, ինչպես մակընթաց ալիքները և գլորվող որոտները, մինչդեռ դու պասիվ կերպով նստած ես՝ մահվան սպասելով, կառչած հնին ու սպասելով, որ ամեն ինչ ինքն իրեն քեզ հասնի։ Այդ դեպքում ինչպե՞ս կարող ես համարվել Գառան հետքերով գնացող մեկը։ Ինչպե՞ս կարող ես ի ցույց դնել, որ այն աստված, ում կառչում ես, Աստված է, ով միշտ նոր է և երբեք հին չէ։ Եվ ինչպե՞ս կարող են քո դեղնած գրքերի խոսքերը քեզ անցկացնել նոր դարաշրջան։ Ինչպե՞ս կարող են դրանք առաջնորդել քեզ՝ փնտրելու Աստծու աշխատանքի քայլերը։ Եվ ինչպե՞ս դրանք կարող են քեզ երկինք բարձրացնել։ Քո ձեռքերում սոսկ բառեր են, որոնք կարող են միայն ժամանակավոր մխիթարություն ապահովել, այլ ոչ թե ճշմարտություններ, որոնք կարող են կյանք տալ քեզ։ Սուրբ Գրքի այն խոսքերը, որոնք թվարկում ես, սոսկ Սուրբ Գիրքն է, որը կարող է լցնել բերանդ. դրանք փիլիսոփայություններ չեն, որոնք կարող են օգնել քեզ ճանաչելու մարդկային կյանքը, էլ չասած՝ այն ուղին, որը կարող է քեզ դեպի կատարելություն առաջնորդել։ Այս տարբերությունը քեզ խորհելու առիթ չի՞ տալիս։ Չի՞ բացահայտում քեզ համար այնտեղ պարունակվող խորհուրդները։ Կարո՞ղ ես ինքդ քեզ երկինք բարձրացնել՝ Աստծուն հանդիպելու։ Առանց Աստծու գալստյան՝ կարո՞ղ ես ինքդ քեզ տանել երկինք՝ Աստծու հետ ընտանեկան երջանկություն վայելելու։ Դեռևս երազո՞ւմ ես։ Ուստի հորդորում եմ դադարել երազել և նայել, թե ով է այժմ գործում, թե ով է այժմ իրականացնում մարդու փրկության աշխատանքը վերջին օրերին։ Եթե չանես, երբեք ճշմարտությունը ձեռք չես բերի և երբեք կյանք ձեռք չես բերի։

Նրանք, ովքեր ցանկանում են կյանք ստանալ՝ չհենվելով Քրիստոսի ասած ճշմարտության վրա, երկրի վրա ամենածիծաղելի մարդիկ են, իսկ նրանք, ովքեր չեն ընդունում Քրիստոսի բերած կյանքի ճանապարհը, կորած են երևակայության մեջ։ Եվ ուստի ես ասում եմ, որ նրանք, ովքեր չեն ընդունում վերջին օրերի Քրիստոսին, հավիտյան նողկալի կլինեն Աստծու համար։ Քրիստոսը վերջին օրերին մարդու մուտքն է Արքայություն, և ոչ ոք չի կարող շրջանցել Նրան։ Ոչ ոք չի կարող կատարելագործվել Աստծու կողմից, եթե ոչ Քրիստոսի միջոցով։ Դու հավատում ես Աստծուն, ուստի պետք է ընդունես Նրա խոսքերը և հնազանդվես Նրա ճանապարհին։ Մի՛ մտածիր միայն օրհնություններ ստանալու մասին՝ առանց ճշմարտությունն ու կյանքի մատակարարումն ընդունելու։ Քրիստոսը գալիս է վերջին օրերին, որպեսզի կյանք տա բոլոր նրանց, ովքեր անկեղծորեն հավատում են Իրեն։ Այս գործն արվում է՝ հին դարաշրջանը եզրափակելու և նորը մտնելու համար, և այս աշխատանքն այն ուղին է, որով պետք է գնան բոլոր նրանք, ովքեր ցանկանում են մտնել նոր դարաշրջան։ Եթե չես ընդունում Քրիստոսին, և առավել ևս՝ դատապարտում, հայհոյում կամ հալածում ես Նրան, ապա դատապարտված ես հավիտյան այրվելու և երբեք չես մտնի Աստծու Արքայությունը։ Պատճառն այն է, որ այս Քրիստոսը Ինքն է Սուրբ Հոգու արտահայտությունը, Աստծու արտահայտությունը, այն Անձն է, ում Աստված լիազորել է Իր աշխատանքը երկրի վրա անելու համար, և ուստի ասում եմ, որ եթե չես կարող ընդունել այն ամենը, ինչ կատարվում է վերջին օրերի Քրիստոսի կողմից, ապա հայհոյում ես Սուրբ Հոգուն։ Իսկ Սուրբ Հոգուն հայհոյողների արժանի հատուցումը բոլորին հայտնի է։ Նաև ասում եմ քեզ․ եթե դիմադրում ես վերջին օրերի Քրիստոսին, եթե մերժում ես Նրան, ապա ոչ ոք չի կարող քո փոխարեն կրել դրա հետևանքները։ Ավելին՝ այդ պահից սկսած` դու այլևս երբեք հնարավորություն չես ունենա Աստծու հավանությունը ստանալու. նույնիսկ եթե փորձես փրկագնել քեզ, այլևս ի վիճակի չես լինի նորից տեսնելու Աստծու դեմքը։ Պատճառն այն է, որ այն, ինչին դու դիմադրում ես, մարդ չէ, այն, ինչը մերժում ես, աննշան անձ չէ, այլ Քրիստոսն է։ Գիտե՞ս, թե ինչ հետևանքներ ունի դա։ Դու ոչ թե փոքր սխալ ես գործում, այլ սարսափելի մեղք։ Ուստի խորհուրդ եմ տալիս յուրաքանչյուրին՝ ճշմարտության առաջ ժանիքները չցցել, ճանկերը չթափահարել ու կամայական մեկնաբանություններ չանել, որովհետև միայն ճշմարտությունը կարող է քեզ կյանք տալ, և ճշմարտությունից բացի՝ ոչինչ չի կարող քեզ վերածնել և թույլ տալ կրկին տեսնել Աստծու երեսը։


Բավարար բարի գործեր պատրաստիր քո նշանակության վայրի համար

Ես ձեր մեջ բազմաթիվ գործեր եմ կատարել և, իհարկե, նաև որոշ խոսքեր եմ ասել։ Սակայն չեմ կարող չզգալ, որ Իմ խոսքերն ու Իմ գործն ամբողջությամբ չեն իրագործել Իմ գործի նպատակը վերջին օրերին։ Քանի որ վերջին օրերին Իմ գործը ոչ թե որևէ անձի կամ որոշ մարդկանց համար է, այլ՝ Իմ ներհատուկ բնույթը հայտնելու համար։ Սակայն բազում պատճառներով՝ գուցե ժամանակի սղության կամ խիտ աշխատանքային գրաֆիկի պատճառով, մարդիկ Իմ բնույթից Ինձ ճանաչելու որևէ գիտելիք չեն ստացել։ Ուստի Ես ձեռնամուխ եմ լինում Իմ նոր ծրագրին՝ Իմ վերջին գործին, և Իմ գործում նոր էջ եմ բացում, որպեսզի բոլոր նրանք, ովքեր Ինձ տեսնում են, Իմ գոյության պատճառով կուրծք ծեծեն և անդադար լաց ու ողբ անեն։ Սա այն պատճառով է, որ Ես մարդկության վախճանը բերում եմ աշխարհ, և այս պահից ի վեր մարդկության առաջ բացահայտում եմ Իմ ամբողջ բնույթը, որպեսզի թե՛ բոլոր Ինձ ճանաչողները, թե՛ բոլոր Ինձ չճանաչողները իրենց աչքով վայելեն ու հաստատ տեսնեն, որ Ես իսկապես եկել եմ մարդկանց աշխարհ, եկել եմ այն երկիրը, որտեղ ամեն ինչ բազմանում է։ Սա է Իմ ծրագիրը և Իմ միակ «խոստովանությունը»՝ մարդկությունը ստեղծելուց ի վեր։ Թող դուք ամբողջ ուշադրությամբ հետևեք Իմ յուրաքանչյուր շարժմանը, քանզի Իմ գավազանը կրկին մոտենում է մարդկությանը, բոլոր նրանց, ովքեր դեմ են գնում Ինձ։

Ես երկինքների հետ միասին սկսում եմ այն գործը, որը ցանկանում եմ կատարել։ Այսպիսով՝ Ես ճանապարհ եմ բացում մարդկանց հոսքերի միջով և շարժվում եմ երկնքի ու երկրի միջև։ Մարդիկ երբեք չեն ընկալել Իմ շարժումները կամ երբեք ուշադրություն չեն դարձրել Իմ խոսքերին։ Ուստի Իմ ծրագիրը շարունակում է առաջ ընթանալ սահուն կերպով։ Պարզապես ձեր բոլոր օրգան կարողություններն այնքան են թմրել, որ ընդհանրապես չեք գիտակցում Իմ գործի քայլերը։ Սակայն անպայման կգա այն օրը, երբ դուք կհասկանաք Իմ նպատակները։ Այսօր Ես ապրում և տառապում եմ ձեզ հետ միասին, և վաղուց արդեն հասկացել եմ այն վերաբերմունքը, որ մարդկությունը տածում է Իմ հանդեպ։ Ես չեմ ցանկանում այս մասին այլևս խոսել, առավել ևս չեմ ցանկանում ձեզ ամոթանք տալ՝ կրկին առաջ բերելով այս ցավալի թեմայի հետ կապված նոր օրինակներ։ Ես միայն հույս ունեմ, որ դուք ձեր սրտերում կհիշեք այն ամենը, ինչ արել եք, որպեսզի այն օրը, երբ մենք կրկին հանդիպենք, կարողանանք հաշիվներ պարզել։ Ես չեմ ցանկանում ձեզնից որևէ մեկին կեղծ մեղադրել, որովհետև Ես միշտ գործել եմ անկողմնակալությամբ և ողջամտորեն և պատվով։ Իհարկե, Ես նաև հույս ունեմ, որ դուք կարող եք բաց և ազնիվ լինել և չեք անի որևէ բան, որը դեմ է երկնքին ու երկրին կամ ձեր սեփական խղճին։ Սա է միակ բանը, որ Ես պահանջում եմ ձեզանից։ Շատերն իրենց սրտերում անհանգիստ են ու ներքուստ տագնապած, որովհետև սարսափելի անիրավություններ են գործել։ Իսկ շատերն էլ ամոթ են զգում, որովհետև իրենց կյանքի ընթացքում անգամ մեկ բարի գործ չեն կատարել։ Այնուամենայնիվ, շատերն իրենց մեղքերից ամոթ զգալու փոխարեն գնալով ավելի են խորանում չարիքի մեջ՝ լիովին բացահայտելով իրենց զազրելի ու տգեղ կերպարանքը՝ այն, որ դեռ լիովին չէր բացահայտվել, որպեսզի փորձեն Իմ բնույթը։ Ես որևէ մեկի գործողություններին ո՛չ կարևորություն եմ տալիս, ո՛չ էլ ուշադրություն եմ դարձնում։ Փոխարենը՝ Ես կատարում եմ այն գործը, որը պարտավոր եմ կատարել՝ լինի դա լուրեր հավաքելը, երկրի վրա շրջելը, թե Իմ հետաքրքրություններին համապատասխան որևէ բան իրագործելը։ Վճռորոշ ժամանակներում Ես շարունակում եմ Իմ գործը մարդկանց մեջ՝ ըստ սկզբնական ծրագրի, ոչ մի վայրկյան ուշ կամ շուտ, և այն կատարում եմ և՛ հանգստությամբ, և՛ հակիրճ։ Սակայն Իմ գործի յուրաքանչյուր քայլի հետ ոմանք դուրս են մղվում, որովհետև Ես ատում եմ նրանց քծնանքի ձևերն ու կեղծ ենթակայությունը։ Նրանք, ում Ես գարշելի եմ համարում, անպայման կլքվեն. անկախ նրանից՝ մարդիկ ինչ են մտածում, ամեն դեպքում, բոլորին, ումից գարշում եմ, կմղեմ Ինձնից հեռու մնալու։ Իսկ այն չարագործներին, որ մնան Իմ տանը, չեմ խնայելու։ Քանի որ մարդու պատժի օրը մոտեցել է, Ես չեմ շտապում Իմ տնից վտարել այդ բոլոր զազրելի հոգիներին, որովհետև Իմ իսկ ծրագիրն ունեմ։

Այժմ այն ժամանակն է, երբ Ես որոշում եմ յուրաքանչյուր մարդու ելքը, ոչ թե այն փուլը, երբ սկսեցի գործել մարդու մեջ։ Ես Իմ մատյանում մեկ առ մեկ արձանագրում եմ յուրաքանչյուր մարդու խոսքերն ու գործերը, Ինձ հետևելու նրանց ընթացքը, նրանց բնածին հատկանիշները և նրանց վերջնական դրսևորումները։ Այսպես, ինչ տեսակ մարդ էլ որ լինեն, ոչ ոք չի խուսափի Իմ ձեռքից, և բոլորն Իմ բաշխման համաձայն կդասակարգվեն ըստ իրենց տեսակի։ Ես յուրաքանչյուր մարդու նշանակության վայրը սահմանում եմ ոչ թե ըստ տարիքի, ավագության կամ կրած տառապանքի չափի, և առավել ևս ոչ՝ նրա խղճուկ լինելու պատճառով, այլ ըստ այն բանի, թե արդյոք նրանք տիրապետում են ճշմարտությունը։ Սրանից բացի այլընտրանք չկա։ Դուք պետք է հասկանաք, որ բոլոր նրանք, ովքեր չեն հետևում Աստծո կամքին, առանց բացառության պիտի պատժվեն։ Սա մի բան է, որ ոչ մի մարդ չի կարող փոխել։ Ուստի բոլոր պատժվողները պատժվում են Աստծո արդարության համար և որպես հատուցում իրենց բազմաթիվ չար գործերի։ Իմ ծրագիրը իր սկզբնավորումից ի վեր ոչ մի փոփոխություն չի կրել։ Պարզապես, մարդու տեսանկյունից, նրանք, ում Ես ուղղում եմ Իմ խոսքերը, թվում է՝ նվազում են, ինչպես և նրանք, որոնց Ես ճշմարիտ հավանություն եմ տալիս։ Սակայն Ես հաստատում եմ, որ Իմ ծրագիրը երբեք չի փոխվել․ այլ մարդու հավատն ու սերն են մշտապես փոփոխական ու նվազող, ընդհուպ այն աստիճանի, որ յուրաքանչյուր անձ կարող է Ինձ հաճոյանալու վիճակից հասնել Իմ հանդեպ սառնության և անգամ Ինձ դուրս նետել։ Իմ վերաբերմունքը ձեր հանդեպ չի լինի ո՛չ տաք, ո՛չ սառը, մինչև Ես զզվանք ու գարշանք զգալով՝ վերջապես պատիժ իջեցնեմ։ Սակայն ձեր պատժի օրը Ես դեռ կտեսնեմ ձեզ, իսկ դուք այլևս Ինձ տեսնել չեք կարողանա։ Քանի որ կյանքը ձեր մեջ Ինձ համար արդեն դարձել է տաղտկալի ու անգույն, ուստի, ինքնին հասկանալի է` Ես այլ բնակություն եմ ընտրել, որպեսզի խուսափեմ ձեր չարախոս խոսքերից պատճառված ցավից և հեռու մնամ ձեր անտանելի ապականված վարքից, որպեսզի դուք այլևս Ինձ չհիմարացնեք և Ինձ հետ ձևականորեն չվարվեք։ Նախքան ձեզնից հեռանալը, Ես դեռ պետք է ձեզ հորդորեմ ձեռնպահ մնալ այն ամենից, ինչ չի համապատասխանում ճշմարտությանը։ Այլ դուք պետք է անեք այն, ինչ հաճելի է բոլորին, այն, ինչ բարիք է բերում բոլորին, և այն, ինչ նպաստում է ձեր նշանակության վայրին, այլապես աղետի մեջ տառապողը հենց դուք ինքներդ կլինեք։

Իմ ողորմությունն արտահայտվում է նրանց հանդեպ, ովքեր սիրում են Ինձ և թողնում են իրենց։ Մինչդեռ չարերի վրա եկող պատիժը հենց Իմ արդար բնույթի ապացույցն է և առավել ևս՝ Իմ ցասման վկայությունը։ Երբ աղետը վրա հասնի, բոլոր Ինձ ընդդիմացողները կողբան՝ սովի ու ժանտախտի զոհ դառնալով։ Բոլոր նրանք, ովքեր երկար տարիներ հետևել են Ինձ, ովքեր ամեն տեսակ չարություն են գործել, չեն խուսափի իրենց մեղքերի հատուցումից, նրանք ևս կնետվեն այնպիսի աղետի մեջ, որի նմանը միլիոնավոր տարիների ընթացքում հազվագյուտ է եղել, և նրանք կապրեն մշտնջենական ահի ու սարսափի մեջ։ Իսկ Իմ այն հետևորդները, որոնք Իմ նկատմամբ չբաժանված հավատարմություն են դրսևորել, պիտի ցնծան և ծափահարեն, գովաբանեն Իմ մեծ զորությունը։ Նրանք անհոգ երջանկության անպատմելի տրամադրություն կփորձառեն և կբնակվեն այնպիսի ուրախության մեջ, որպիսին Ես նախկինում երբևէ չեմ շնորհել մարդկային աշխարհին։ Քանի որ Ես թանկ եմ գնահատում մարդու բարի գործերը և գարշում եմ նրա չար գործերից։ Այն ժամանակից ի վեր, երբ առաջին անգամ սկսեցի առաջնորդել մարդկությանը, Ես շատ էի հույս տածում ձեռք բերելու մարդկանց մի խումբ, որոնք Ինձ հետ նույն մտքի են։ Իսկ նրանք, ովքեր Ինձ հետ նույն մտքի չեն, Ես երբեք չեմ մոռանում․ Ես մշտապես ատում եմ նրանց Իմ սրտում՝ սպասելով այն հնարավորությանը, երբ նրանց հաշվեհարդարի կանչեմ իրենց չար գործերի համար, և այդ տեսարանը Ինձ հաճելի կլինի։ Այժմ Իմ օրը վերջապես հասել է, և Ես այլևս սպասելու կարիք չունեմ։

Իմ վերջնական գործը միայն մարդուն պատժելու համար չէ, այլև մարդու նշանակության վայրը կարգավորելու համար։ Առավել ևս՝ դա կատարվում է այն բանի համար, որպեսզի բոլոր մարդիկ ճանաչեն Իմ արարքներն ու գործողությունները։ Ես պիտի այնպես անեմ, որ յուրաքանչյուր մարդ տեսնի, որ այն ամենը, ինչ Ես արել եմ, արդար է և Իմ բնույթի արտահայտությունն է, որ դա մարդու գործը չէ, և առավել ևս բնությունը չէ, որ արարել է մարդկությունը. այլ Ես եմ, որ սնուցում եմ ամեն կենդանի էակ՝ ամեն ինչի մեջ։ Առանց Իմ գոյության մարդկությունը միայն կկորչի և կկրի աղետների ծանր պատուհասը։ Ոչ մի մարդ արարած այլևս չի տեսնի գեղեցիկ արևն ու լուսինը, ոչ էլ կանաչ աշխարհը․ մարդկությունը միայն կհանդիպի մութ, ցուրտ գիշերվան և մահվան ստվերի անողոք հովտին։ Ես եմ մարդկության միակ փրկագնումը։ Ես եմ մարդկության միակ հույսը, և առավել ևս՝ Ես եմ Նա, ում վրա հենված է ողջ մարդկության գոյությունը։ Առանց Ինձ՝ մարդկությունն անմիջապես կանգ կառնի, առանց Ինձ՝ մարդկությունը կկրի միայն կործանարար աղետ և կտրորվի ամեն տեսակ ուրվականների կողմից, թեև ոչ ոք Ինձ ուշադրություն չի դարձնում։ Ես կատարել եմ այնպիսի գործ, որն ուրիշ ոչ ոք չի կարող անել, և միայն հույս ունեմ, որ մարդը կկարողանա Ինձ փոխհատուցել մի քանի բարի գործով։ Թեպետ միայն քչերն են կարողացել Ինձ հատուցել, այնուամենայնիվ, Ես պիտի ավարտեմ Իմ ճանապարհը մարդկային աշխարհում և սկսեմ Իմ գործի հաջորդ փուլը, որը շուտով պիտի բացվի, քանի որ այսքան տարիներ մարդկանց մեջ Իմ՝ անդադար գալն ու գնալը պտուղ է տվել, և Ես շատ գոհ եմ։ Այն, ինչի մասին Ես հոգ եմ տանում, մարդկանց թիվը չէ, այլ նրանց բարի գործերը։ Ամեն դեպքում հույս ունեմ, որ դուք բավականաչափ բարի գործեր կպատրաստեք ձեր սեփական նշանակության վայրի համար։ Միայն այդ ժամանակ Ես կբավարարվեմ. հակառակ դեպքում ձեզանից ոչ ոք չի կարողանա փրկվել աղետի գրոհից։ Աղետն Ինձանից է գալիս, և Ես եմ այն ներդաշնակեցրել։ Եթե Իմ աչքում բարի չերևաք, դուք չեք խուսափի աղետից։ Նեղության մեջ ձեր վարքն ու գործերը լիովին պատշաճ չեղան, որովհետև ձեր հավատքն ու սերը դատարկ էին, և դուք միայն ցույց տվեցիք ձեզ կամ երկչոտ, կամ էլ ուժեղ։ Այս առնչությամբ Ես միայն դատողություն պիտի անեմ՝ ըստ լավի կամ վատի։ Այն, ինչ դեռևս մտահոգում է Ինձ, ձեզնից յուրաքանչյուրի գործողություններն ու գործերն են և բոլոր դրսևորումները, որոնց հիման վրա էլ պիտի որոշեմ ձեր ելքերը։ Սակայն պետք է հստակեցնեմ․ նրանց հանդեպ, ովքեր նեղության ժամանակ Ինձ չցուցաբերեցին նույնիսկ ամենափոքր հավատարմությունը, Ես այլևս ողորմածություն չեմ ցուցաբերի, որովհետև Իմ ողորմածությունն էլ սահման ունի։ Բացի այդ, Ես համակրանք չունեմ նրանց հանդեպ, ովքեր երբևէ դավաճանել են Ինձ, և առավել ևս Ինձ դուր չի գալիս առնչվել նրանց հետ, ովքեր դավաճանում են իրենց բարեկամների շահերը։ Այդպիսին է Իմ բնույթը՝ անկախ նրանից, թե ով է այդ մարդը։ Սա պիտի ձեզ ասեմ․ ով ամբողջովին կոտրում է Իմ սիրտը, Ինձնից երկրորդ անգամ ներողամտություն չի ստանա, իսկ յուրաքանչյուրը, ով հավատարիմ է եղել Ինձ, հավիտյան կմնա Իմ սրտում։


Ի վերջո, ո՞ւմ ես հավատարիմ դու։

Հենց հիմա, յուրաքանչյուր օրը, որը դուք ապրում եք, վճռորոշ է և մեծ նշանակություն ունի ձեր վերջնակետի և ճակատագրի համար, ուստի պետք է փայփայեք այն ամենն, ինչ ունեք այսօր, և գնահատեք յուրաքանչյուր անցնող րոպեն։ Պետք է կառչեք յուրաքանչյուր պահին՝ որպեսզի կարողանաք քաղել մեծագույն օգուտները և  այդպիսով խուսափեք այս կյանքը զուր ապրելուց։ Գուցե դուք բոլորդ ձեզ շփոթված եք զգում, թե ինչու եմ Ես ասում նման խոսքեր։ Անկեղծ ասած՝ Ես գոհ չեմ ձեզանից ոչ մեկի վարքից, որովհետև այն հույսերը, որ կապում էի ձեզ հետ, չեն համապատասխանում ձեր այսօրվա իրողությանը։ Ուստի կարող եմ ասել, որ ձեզանից յուրաքանչյուրը վտանգի եզրին է, իսկ օգնության ձեր նախկին կանչերը, նախկին ձգտումը դեպի ճշմարտությունը և սրտի ձգտումը դեպի լույսն արդեն մոտենում են ավարտին։ Սա ձեր Ինձ հատուցման վերջնական դրսևորումն է, և Ես դա երբեք չէի սպասել։ Չեմ կամենում խոսել փաստերին հակառակ, քանզի դուք մեծապես հիասթափեցրել եք Ինձ։ Թերևս դուք չեք կամենում սա լռությամբ ընդունել, չեք կամենում առերեսվել իրականությանը, սակայն Ես պետք է լրջորեն հարցնեմ ձեզ․ «Այս ամբողջ տարիների ընթացքում ինչո՞վ են լցված եղել ձեր սրտերը։ Ի վերջո ո՞ւմ են դրանք հավատարիմ։ Մի՛ ասացեք, թե այս հարցերը հանկարծակի ծագեցին, և մի՛ հարցրեք Ինձ, թե ինչու եմ նման հարցեր տալիս։ Իմացե՛ք՝ Ես ձեզ չափազանց լավ եմ ճանաչում, չափազանց շատ եմ հոգ տանում ձեր մասին և չափազանց շատ սիրտ եմ դրել ձեր վարքի և ձեր գործերի մեջ, այդ պատճառով եմ անդադար ձեզ հաշվետվության կանչել և դառը տառապանքներ կրել։ Սակայն դուք Ինձ հատուցում եք միայն անտարբերությամբ և ձեռքբերովի անօգնականությամբ։ Դուք այնքան անփույթ եք եղել Իմ հանդեպ։ Մի՞թե հնարավոր է՝ Ես այդ ամենը չիմանամ։ Եթե այդպես եք կարծում, ապա դա առավել ևս ապացուցում է, որ Ինձ ճշմարտապես բարությամբ չեք վերաբերվում։ Ուստի, ասում եմ ձեզ, որ դուք ինքներդ ձեզ եք խաբում։ Դուք ձեզ չափազանց «խելացի» եք համարում, նույնիսկ իմանալու համար, թե ինչ եք անում։ Ինչպե՞ս եք Ինձ պատասխան տալու։

Ինձ առավել մտահոգող հարցն այն է, թե ո՞ւմ են հավատարիմ ձեր սրտերը։ Եվ Ես հույս ունեմ նաև, որ ձեզանից յուրաքանչյուրն իր մտքերը կհավաքի և ինքն իրեն կհարցնի՝ ո՞ւմ է իսկապես հավատարիմ և ո՞ւմ համար է ապրում։ Գուցե երբեք լրջորեն չեք խորհել այս հարցերի շուրջ, ուստի ի՞նչ կասեք, եթե Ես ձեզ հայտնեմ դրանց պատասխանները։

Ամեն ոք, ով ունի հիշողություն, կընդունի այս փաստը՝ մարդն ապրում է իր համար և հավատարիմ է ինքն իրեն։ Սակայն Չեմ կարծում, թե ձեր պատասխանները լիովին ճշմարիտ են, որովհետև ձեզանից յուրաքանչյուրն ապրում է իր կյանքը և պայքարում ձեր սեփական անձնական տառապանքի մեջ։ Ուստի, դուք հավատարիմ եք այն մարդկանց, որոնց սիրում եք, և այն բաներին, որ ձեզ հաճելի են․ դուք ամբողջապես հավատարիմ չեք ինքներդ ձեզ։ Քանի որ ձեզանից յուրաքանչյուրը գտնվում է իրեն շրջապատող մարդկանց, դեպքերի և իրողությունների ազդեցության ներքո, դուք ճշմարտապես հավատարիմ չեք ինքներդ ձեզ։ Ես այս խոսքերը չեմ ասում, որպեսզի հաստատեմ ինքներդ ձեզ հավատարիմ լինելու գաղափարը, այլ որպեսզի բացահայտեմ, թե ձեր հավատարմությունն ինչին է ուղղված, որովհետև այսքան տարիների ընթացքում Ես ձեզանից ոչ մեկից երբեք հավատարմություն չեմ ստացել։ Այս ամբողջ տարիների ընթացքում դուք հետևել եք Ինձ, բայց Իմ հանդեպ անգամ դույզն-ինչ հավատարիմ չեք եղել։ Փոխարենը պտտվել եք այն մարդկանց և իրողությունների շուրջ, որոնք ձեզ դուր են եկել այնքան, որ միշտ և ամենուր դրանք պահել եք ձեր սրտին մոտ և երբեք չեք լքել։ Երբ էլ դուք խանդավառ եք լինում կամ եռանդով լցվում որևէ բանի հանդեպ, որը սիրում եք, դա նույն ժամանակ եք անում, երբ հետևում եք Ինձ կամ նույն ժամանակ, երբ լսում եք Իմ խոսքերը։ Ուստի, ասում եմ, որ այն հավատարմությունը, որը Ես ակնկալում եմ ձեզանից, դուք գործածում եք՝ ձեր սիրած բաներին հավատարիմ լինելու և դրանք փայփայելու համար։ Թեպետ դուք կարող եք Ինձ համար մեկ-երկու բան զոհաբերել, դա չի ներկայացնում ձեր ամբողջը և չի ապացուցում, որ Ես եմ Նա, ում դուք ճշմարտապես հավատարիմ եք։ Դուք ներգրավվում եք այն գործերի մեջ, որոնց հանդեպ խանդավառ եք։ Ձեզնից ոմանք հավատարիմ են իրենց որդիներին և դուստրերին, մյուսները՝ իրենց ամուսիններին, իրենց կանանց, հարստությանը, գործին, վերադասներին, կարգավիճակին կամ կանանց։ Դուք երբեք չեք հոգնում և չեք ձանձրանում այն բաներից, որոնց հավատարիմ եք, ընդհակառակը, ձգտում եք դրանք ունենալ առավել մեծ չափով և ավելի լավ ձևով, և երբեք չեք հրաժարվում դրանցից։ Իմ խոսքերը և Ինձ  միշտ հետ են մղվում այն բաների հետևում, որոնց հանդեպ խանդավառ եք, և ստիպված եք դրանք դասել վերջին տեղում։ Նույնիսկ կան այնպիսիք, ովքեր այդ վերջին տեղն անգամ թողնում են այն բաների համար, որոնց հավատարիմ են, բայց դեռ չեն հայտնաբերել։ Նրանց սրտերում երբեք անգամ Իմ ամենափոքր հետքն էլ չի եղել։ Դուք կարող եք կարծել, թե Ես ձեզանից չափազանց շատ եմ պահանջում կամ անարդարորեն եմ մեղադրում ձեզ, սակայն երբևէ խորհե՞լ եք այն մասին, որ երբ դուք ուրախությամբ ժամանակ եք անցկացնում ձեր ընտանիքի հետ, դուք երբևէ Ինձ հավատարիմ չեք եղել։ Այդ պահին արդյո՞ք դա ձեզ ցավ չի պատճառում։ Երբ ձեր սրտերը լցվում են ուրախությամբ՝ ձեր աշխատանքի վարձը ստանալիս, մի՞թե չեք տրտմում, որ բավականաչափ ճշմարտություններով չեք զինվել։ Ե՞րբ եք լացել Իմ հավանության չարժանանալու պատճառով։ Դուք ձեր միտքը լարում եք և մեծ ջանքեր եք գործադրում ձեր որդիների և դուստրերի համար, սակայն դարձյալ չեք բավարարվում։ Դեռ կարծում եք, թե նրանց համար բավարար ջանք չեք գործադրել, թե ամեն ինչ չեք արել նրանց համար։ Բայց Իմ հանդեպ դուք միշտ եղել եք անփույթ և անուշադիր։ Ես միայն ձեր հիշողությունների մեջ եմ, բայց չեմ բնակվում ձեր սրտերում։ Դուք երբեք չեք փորձում հասկանալ Իմ տքնաջան մտադրությունները և հաշվի առնել դրանք։ Դուք պարզապես կարճ խորհում եք և կարծում, թե դա բավական է։ Այդպիսի «հավատարմությունը» այն չէ, ինչ Ես վաղուց փափագել եմ, այլ այն է, ինչ Ես միշտ ատել եմ։ Այնուամենայնիվ, ինչ էլ Ես ասեմ, դուք շարունակում եք ընդունել միայն մեկ կամ երկու բան․ դուք չեք կարողանում ամբողջությամբ ընդունել դա, որովհետև դուք բոլորդ չափազանց «ինքնավստահ» եք և միշտ ընտրում եք, թե Իմ խոսքերից ինչն ընդունել։ Եթե դուք այսօր էլ այդպիսին եք, Ես ունեմ որոշ ձեր այդ ինքնավստահության դեմ գործելու միջոցներ, և ավելին՝ Ես ձեզ կստիպեմ ընդունել, որ Իմ բոլոր խոսքերը ճշմարիտ են, և դրանցից ոչ մեկը չի խեղաթյուրում իրականությունը։

Եթե հենց հիմա ձեր առաջ որոշ գումար դնեի և ձեզ ազատություն տայի ընտրելու և եթե ձեր ընտրության համար ձեզ չդատապարտեի, ապա ձեզանից շատերը կընտրեին գումարն ու կլքեին ճշմարտությունը։ Ձեզանից ավելի լավերը կհրաժարվեին այդ գումարից և դժկամությամբ կընտրեին ճշմարտությունը, իսկ միջինները մի ձեռքով կխլեին գումարը, իսկ մյուսով՝ ճշմարտությունը։ Մի՞թե այդպիսով ձեր իսկական էությունն ինքնին ակնհայտ չէր դառնա։ Երբ ընտրության առաջ կանգնեք ճշմարտության և այն ամենի միջև, ինչին հավատարիմ եք, բոլորդ էլ այդպես կընտրեք, և ձեր վերաբերմունքը նույնը կմնա։ Մի՞թե այդպես չէ։ Ձեզնից շատերը տատանվել են ճշտի և սխալի միջև, այնպես չէ՞։ Բոլոր այն պայքարներում, որ տեղի են ունենում դրականի և բացասականի, սևի և սպիտակի, ընտանիքի և Աստծու, երեխաների և Աստծու, ներդաշնակության և խզման, հարստության և աղքատության, կարգավիճակի և հասարակ լինելու, աջակցություն ստանալու և մերժվելու միջև, և այսպես շարունակ, դուք, անշուշտ, անտեղյակ չեք այն ընտրություններից, որոնք կատարել եք։ Ներդաշնակ ընտանիքի և քայքայված ընտանիքի միջև՝ ընտրեցիք առաջինը և դա արեցիք առանց տատանվելու։. Հարստության և պարտականության միջև դարձյալ ընտրեցիք առաջինը՝ նույնիսկ զուրկ լինելով ձեր չար ճանապարհներից դարձի գալու[ա] կամքից։ Շքեղության և աղքատության միջև ընտրեցիք առաջինը։ Երբ ընտրության առաջ կանգնեցիք ձեր երեխաների, կանանց ու ամուսինների և Իմ միջև, ընտրեցիք առաջինը։ Իսկ պատկերացումների ու ճշմարտության միջև էլ դարձյալ ընտրեցիք առաջինը։ Բախվելով ձեր ամեն տեսակ չար գործերին՝ Ես պարզապես կորցրել եմ հավատը ձեր հանդեպ և ապշել։ Ձեր սրտերն անսպասելիորեն այնքան անընդունակ են փափկելու։ Տարիների ընթացքում թափած Իմ սրտի արյունը զարմանալիորեն Ինձ ոչինչ չի բերել՝ բացի ձեր կողմից Ինձ լքելուց և հանձնվելուց, բայց Իմ հույսերը ձեր հանդեպ աճում են յուրաքանչյուր անցնող օրվա հետ, որովհետև Իմ օրը լիովին դուրս են բերված բոլորի առաջ։ Սակայն այժմ էլ դուք շարունակում եք ձգտել մութ ու չար բաների և հրաժարվում եք բաց թողնել դրանք։ Այդ դեպքում ի՞նչ կլինի ձեր վախճանը։ Երբևէ լրջորեն խորհե՞լ եք այս մասին։ Եթե ձեզ կրկին առաջարկվի ընտրել, ապա ո՞րը կլինի ձեր դիրքորոշումը։ Դարձյալ կլինի նախկի՞նը։ Դարձյա՞լ Ինձ կհատուցեք հիասթափությամբ և ցավալի վշտով։ Ձեր սրտերը դարձյա՞լ միայն փոքր-ինչ ջերմություն կունենան։ Դարձյա՞լ չե՞ք իմանա, թե ինչ անել՝ Իմ սիրտը մխիթարելու համար։ Այս պահին ի՞նչ եք ընտրում։ Կհնազանդվե՞ք Իմ խոսքերին, թե՞ կխորշեք դրանցից։ Իմ օրը դրված է ձեր իսկ աչքերի առաջ, և այն, ինչի առաջ կանգնած եք, նոր կյանք է և նոր սկզբնակետ։ Սակայն պետք է ասեմ ձեզ, որ այս սկզբնակետը նոր գործի սկիզբը չէ, ինչպես նախկինում, այլ հնի ավարտը։ Այսինքն՝ սա վերջին գործողությունն է։ Կարծում եմ՝ դուք բոլորդ կարող եք հասկանալ, թե այս սկզբի ինչն է անսովոր։ Սակայն շուտով դուք կհասկանաք այս սկզբի իրական իմաստը, ուստի եկեք միասին անցնենք դրանից և դիմավորենք մոտալուտ ավարտը։ Այնուամենայնիվ, այն, ինչ շարունակում է Ինձ անհանգստացնել ձեր վերաբերյալ, այն է, որ երբ կանգնում եք անարդարության և արդարության առաջ, միշտ ընտրում եք առաջինը, թեպետ այդ ամենը ձեր անցյալում է։ Ես հույս ունեմ մոռանալ ձեր անցյալի ամեն ինչը, թեև դա շատ դժվար է անել։ Այնուամենայնիվ, Ես ունեմ դա անելու շատ լավ միջոց․ թող ապագան փոխարինի անցյալին, և թույլ տվեք՝ ձեր անցյալի ստվերները փարատվեն՝ փոխարենը ներկայիս ձեր ճշմարիտ ինքնությունը բերելով։ Ուստի, ստիպված եմ ձեզ կրկին անհանգստացնել, որպեսզի ևս մեկ անգամ ընտրություն կատարեք՝ ի վերջո ո՞ւմ եք հավատարիմ դուք։

Ծանոթագրություններ.

ա․ Վերադառնալ ափ. չինական դարձվածք է, որը նշանակում է դարձի գալ չար ճանապարհներից։


Նշանակության վայրի մասին

Ամեն անգամ, երբ խոսվում է նշանակության վայրի մասին, դուք դրան առանձնահատուկ լրջությամբ եք վերաբերվում. ավելին, դա մի բան է, որի հանդեպ ամենքդ էլ առանձնապես զգայուն եք։ Ոմանք նույնիսկ անհամբերությամբ սպասում են, որ ծնկաչոք և ճակատները գետնին կպցրած երկրպագեն Աստծուն, որպեսզի լավ նշանակության վայր ստանան։ Ես տեսնում եմ ձեր այդ փափագը, որն անգամ խոսքերով արտահայտվելու կարիք չունի։ Դուք պարզապես չեք կամենում, որ ձեր մարմինը մատնվի աղետի, և առավել ևս չեք ցանկանում ապագայում ընկնել հավիտենական պատժի մեջ։ Դուք միայն հույս ունեք, որ կկարողանաք ապրել մի փոքր ավելի ազատ, մի փոքր ավելի հեշտ։ Եվ այդ պատճառով, երբ հիշատակվում է նշանակության վայրը, դուք հատկապես խռովքի մեջ եք ընկնում՝ խորապես վախենալով, որ բավականաչափ զգույշ չլինելու դեպքում գուցե անարգեք Աստծուն և դրա համար կրեք արժանի հատուցում։ Դուք չեք վարանել անգամ փոխզիջումների գնալ՝ հանուն ձեր նշանակության վայրի, և նույնիսկ ձեզնից շատերը, որոնք մի ժամանակ խորամանկ ու թեթևամիտ էին, հանկարծ դարձել են առանձնապես հեզ և անկեղծ. ձեր անկեղծության դրսևորումը չափազանց սարսռեցնող է։ Այնուամենայնիվ, դուք բոլորդ «ազնիվ» սրտեր ունեք և շարունակ բացել եք Ինձ ձեր սրտի գաղտնիքները՝ ոչինչ ծածուկ չպահելով, լինի դա գանգատ, խաբեություն թե հավատարմություն։ Ընդհանուր առմամբ՝ դուք ամենայն անկեղծությամբ «խոստովանել» եք Ինձ ձեր հոգու ամենախորքերում պահված էական բաները։ Իհարկե, Ես երբեք չեմ շրջանցել դրանք, որովհետև Ինձ արդեն չափազանց ծանոթ է այդ ամենը։ Դուք ավելի շուտ պատրաստ կլինեիք մտնելու կրակի ծովը՝ հանուն ձեր վերջնական նշանակության վայրի, քան թեկուզ մի մազ կորցնել՝ Աստծու հավանությանն արժանանալու համար։ Այնպես չէ, որ Ես չափազանց դոգմատիկ եմ ձեր հանդեպ, խնդիրն այն է, որ դուք չափազանց զուրկ եք նվիրված սրտից, որ դեմ առ դեմ կանգնեք այն ամենի առաջ, ինչ Ես անում եմ։ Միգուցե դուք չհասկանաք այն, ինչ հենց նոր ասացի, ուստի թույլ տվեք ձեզ մի պարզ բացատրություն տալ. ձեզ պետք չեն ճշմարտությունն ու կյանքը, ոչ էլ անձնական վարքի սկզբունքները, և առավել ևս՝ Իմ տքնաջան աշխատանքը։ Ավելի շուտ, ձեզ պետք է այն ամենը, ինչ ունի ձեր մարմնավորը՝ հարստություն, կարգավիճակ, ընտանիք, ամուսնություն և այլն։ Դուք լիովին քամահրում եք Իմ խոսքերն ու աշխատանքը, ուստի Ես կարող եմ ձեր հավատքը մեկ բառով բնորոշել՝ մակերեսային։ Դուք պատրաստ եք դիմելու ցանկացած քայլի՝ հասնելու այն բաներին, որոնց լիովին նվիրված եք, բայց Ես հայտնաբերել եմ, որ նույնը չէիք անի Աստծո հանդեպ ձեր հավատի հետ կապված հարցերում։ Ավելի շուտ, դուք որոշ չափով հավատարիմ եք և որոշ չափով՝ լուրջ։ Այդ պատճառով էլ Ես ասում եմ, որ նրանք, ովքեր չունեն չափազանց անկեղծ սիրտ, ձախողված են Աստծո հանդեպ իրենց հավատքի մեջ։ Լա՛վ մտածեք, ձեր մեջ այդպիսի ձախողվածները շա՞տ են։

Դուք պետք է իմանաք, որ Աստծո հանդեպ հավատի հաջողությունը ձեռք է բերվում մարդկանց սեփական գործողությունների արդյունքում։ Երբ մարդիկ հաջողության չեն հասնում, այլ ձախողվում են, դա ևս իրենց իսկ գործողությունների հետևանքն է, և այստեղ որևէ այլ գործոն դեր չի խաղում։ Ես հավատում եմ, որ եթե խոսքը լիներ մի բանի մասին, որն Աստծուն հավատալուց ավելի դժվար է և ավելի շատ տառապանք է պահանջում, դուք կփորձեիք բոլոր հնարավոր միջոցները՝ դրան հասնելու համար, և դրան կվերաբերվեիք ամենայն լրջությամբ, այնքան, որ չէիք հանդուրժի ցանկացած սխալ. ահա այսպիսի անդադար ջանքեր եք դուք բոլորդ ներդնում ձեր սեփական կյանքի համար։ Դուք անգամ ունակ եք խաբելու Իմ մսեղիին այնպիսի հանգամանքներում, որոնցում չէիք խաբի ձեր ընտանիքի որևէ անդամի։ Սա է ձեր մշտական վարքագիծը և այն սկզբունքը, որով գործ եք ունենում աշխարհի հետ։ Մի՞թե դուք շինծու կերպար չեք ցուցադրում Ինձ խաբելու համար՝ հանուն ձեր նշանակության վայրի, որպեսզի այն հրաշալի լինի, և այն ամենի, ինչ ցանկանում եք։ Ես գիտեմ, որ ձեր հավատարմությունը միայն ժամանակավոր է, ինչպես և ձեր անկեղծությունը։ Մի՞թե այնպես չէ, որ ձեր վճռականությունն ու ձեր վճարած գինը միայն այժմ են առկա, իսկ ապագայում բացակայելու են։ Դուք ուզում եք միայն գործադրել վերջին ջանքը՝ պայքարելու գեղեցիկ նշանակության վայր ապահովելու համար. ձեր միակ նպատակը գործարք կնքելն է, ոչ թե ճշմարտությանը պարտական մնալուց խուսափելը, առավել ևս Ինձ հատուցել այն գնի դիմաց, որ Ես վճարել եմ։ Մի խոսքով, դուք պատրաստ եք միայն խորամանկ միջոցների դիմելու՝ ստանալու այն, ինչ ուզում եք, բայց ոչ թե դրա համար անսքող պայքարելու։ Մի՞թե սրանք ձեր նվիրական մտքերը չեն։ Դուք չպետք է քողարկվեք, առավել ևս ձեր նշանակության վայրի մասին այնքան գլուխ ջարդեք, որ ցերեկը կորցնեք ուտելու և խմելու ախորժակը, իսկ գիշերը չկարողանաք խաղաղությամբ քնել։ Մի՞թե ճշմարիտ չէ, որ ի վերջո ձեր ելքն արդեն իսկ որոշված կլինի։ Ձեզնից յուրաքանչյուրը պետք է բաց և ազնիվ սրտով կատարի իր պարտավորությունը և պատրաստ լինի վճարելու անհրաժեշտ ամեն գին։ Ինչպես դուք եք ասել, երբ այդ օրը գա, Աստված անարդար չի վարվի ոչ մեկի հանդեպ, ով հանուն Նրա տառապել է կամ գին է վճարել։ Այսպիսի համոզմունքին արժե կառչած մնալ, և ճիշտ է, որ դուք երբեք չմոռանաք դա։ Միայն այս կերպ Ես կարող եմ ձեզ համար հանգիստ լինել։ Հակառակ դեպքում, դուք հավիտյան կլինեք մարդիկ, որոնց պատճառով Ես չեմ կարող հանգիստ լինել, և դուք հավիտյան կլինեք Իմ զզվանքի օբյեկտը։ Եթե դուք բոլորդ կարողանաք հետևել ձեր խղճին և Ինձ տալ ամբողջը՝ Իմ աշխատանքի համար ոչ մի ջանք չխնայելով և ձեր ողջ կյանքի ուժն Իմ ավետարանչական աշխատանքին նվիրելով, ապա մի՞թե Իմ սիրտը հաճախ ուրախությամբ չի ցնծա ձեզ համար։ Այդպես Ես կկարողանամ ձեզ համար լիովին հանգիստ լինել, ճի՞շտ է։ Ափսոս է, որ այն, ինչ դուք կարող եք անել, ընդամենը չնչին մի մասն է այն բանի, ինչ Ես ակնկալում եմ։ Եթե այսպես է, ապա ինչպե՞ս կարող եք անամոթաբար պահանջել այն բաները, որոնք հույս ունեք Ինձնից ստանալու։

Ձեր նշանակության վայրն ու ձեր ճակատագիրը ձեզ համար շատ կարևոր են. դրանց նշանակությունը անասելի մեծ է։ Դուք կարծում եք, որ եթե ամեն բան մեծ զգուշությամբ չանեք, դա կնշանակի, որ դուք այլևս չունեք նշանակության վայր, որ դուք ինքներդ եք կործանել ձեր ճակատագիրը։ Բայց երբևէ մտածե՞լ եք, որ այն մարդիկ, ովքեր ջանք են թափում միայն իրենց նշանակության վայրի համար, իզուր են տքնում։ Այդպիսի ջանքերն անկեղծ չեն. դրանք կեղծիք և խաբեություն են։ Եթե այդպես է, ապա նրանք, ովքեր ջանք են թափում միայն իրենց նշանակության վայրի համար, կանգնած են իրենց վերջնական պարտության շեմին, որովհետև Աստծուն հավատալու ձախողումը խաբեությամբ է պայմանավորված։ Ես նախկինում ասել եմ, որ չեմ սիրում, երբ Ինձ շողոքորթում կամ քծնում են կամ էլ վերաբերվում են խանդավառությամբ։ Ինձ դուր են գալիս ազնիվ մարդիկ, որոնք դեմ առ դեմ կանգնում են Իմ ճշմարտության և Իմ ակնկալիքների առաջ։ Առավել ևս, Ինձ դուր է գալիս, երբ մարդիկ կարողանում են առավելագույն հոգատարություն ցուցաբերել Իմ սրտի հանդեպ և նույնիսկ ընդունակ են ամեն ինչ զոհաբերելու հանուն Ինձ։ Միայն այս կերպ Իմ սիրտը կարող է մխիթարվել։ Հիմա քանի՞ բան կա ձեր մեջ, որ Ես չեմ սիրում։ Եվ քանի՞ բան կա, որ Ինձ դուր է գալիս։ Կարո՞ղ է լինել այնպես, որ ձեզնից ոչ ոք չի գիտակցել տգեղ պահվածքի այն բոլոր տեսակները, որ ցուցադրել եք հանուն ձեր նշանակության վայրի ծախսվելու մեջ։

Իմ սրտում Ես չեմ ցանկանում ցավ պատճառել ոչ մի դրական ու դեպի վեր ձգտող սրտի, և առավել ևս իսկապես չեմ ցանկանում մարել որևէ մեկի ձգտումը՝ իր պարտավորությունը նվիրումով կատարելու։ Այնուամենայնիվ, Ես պետք է հիշեցնեմ ձեզնից յուրաքանչյուրին իր թերությունների և այն կեղտոտ հոգիների մասին, որոնք թաքնված են ձեր սրտերի ամենախորը խորշերում։ Ես դա անում եմ միայն այն հույսով, որ դուք ի վիճակի կլինեք Իմ խոսքերին առերեսվելիս ընծայելու ձեր ճշմարիտ սիրտը, որովհետև այն, ինչից Ես ամենից շատ եմ զզվում, մարդկանց խաբեությունն է Իմ հանդեպ։ Ես միայն հույս ունեմ, որ Իմ գործի վերջին փուլում դուք կկարողանաք հանդես գալ ձեր լավագույն դրսևորմամբ, և որ դուք կնվիրվեք ամբողջ սրտով, այլևս առանց տատանվելու։ Անշուշտ, Ես նաև հույս ունեմ, որ դուք բոլորդ կկարողանաք ունենալ լավ նշանակության վայր։ Այնուամենայնիվ, Ես դեռ ունեմ Իմ պահանջը, այն է՝ կայացնել լավագույն որոշումը՝ Ինձ ընծայելու ձեր եզակի և վերջնական հավատարմությունը։ Եթե որևէ մեկը չունի այդ եզակի հավատարմությունը, ապա նա, անշուշտ, Սատանայի թանկարժեք սեփականությունն է, և Ես այլևս նրան չեմ պահի Իմ գործածության համար, այլ կուղարկեմ տուն՝ իր ծնողների խնամքին։ Իմ գործը մեծ օգնություն է ձեզ համար. այն, ինչ Ես հույս ունեմ ստանալ ձեզանից, ազնիվ և դեպի վեր ձգտող սիրտն է, սակայն առայժմ Ես ձեռնունայն եմ։ Խորհեք այս մասին. եթե մի օր Ես դեռ այդպիսի անասելի տանջանքի մեջ լինեմ, ինչպիսի՞ն կլինի Իմ վերաբերմունքը ձեր հանդեպ այդժամ։ Արդյո՞ք այդ ժամանակ կլինեմ ձեր հանդեպ այնքան բարյացակամ, որքան հիմա եմ։ Արդյո՞ք Իմ սիրտը կլինի այնքան խաղաղ, որքան հիմա է։ Հասկանո՞ւմ եք արդյոք այն մարդու զգացումները, որ քրտնաջան աշխատանքով մշակել է արտը, սակայն ոչ մի հատիկ բերք չի ստացել։ Հասկանո՞ւմ եք, թե որքան խորն է վիրավորվում մարդու սիրտը, երբ նրան ծանր հարված է հասցվում։ Կարո՞ղ եք ճաշակել այն մարդու դառնությունը, որը ժամանակին լի էր հույսով, բայց ստիպված եղավ թշնամանքով բաժանվել։ Տեսե՞լ եք այն մարդու բարկությունը, որին հրահրել են։ Գիտե՞ք այն մարդու վրեժխնդրության փափագը, ում հետ թշնամանքով և խաբեությամբ են վարվել։ Եթե դուք հասկանում եք այս մարդկանց մտածելակերպը, ապա կարծում եմ՝ ձեզ համար դժվար չպետք է լինի պատկերացնել այն վերաբերմունքը, որ Աստված կունենա Իր հատուցման ժամանակ։ Վերջապես, հույս ունեմ, որ դուք բոլորդ լուրջ ջանքեր կգործադրեք հանուն ձեր իսկ նշանակության վայրի, թեև լավ կանեիք՝ այդ ջանքերում խաբուսիկ միջոցներ չօգտագործեիք, այլապես Ես Իմ սրտում կշարունակեմ հիասթափված մնալ ձեզնից։ Իսկ ինչի՞ է հանգեցնում նման հիասթափությունը։ Մի՞թե դուք ինքներդ ձեզ չեք հիմարացնում։ Նրանք, ովքեր մտահոգվում են իրենց նշանակության վայրի համար, բայց այնուամենայնիվ կործանում են այն, ամենադժվար փրկվողներն են։ Նույնիսկ եթե նրանք վրդովվեն ու կատաղեն, ո՞վ ողորմություն կցուցաբերի այդպիսի մարդու հանդեպ։ Ի վերջո, Ես դեռ ցանկանում եմ, որ դուք ունենաք նշանակության վայր, որը և՛ հարմար է, և՛ գեղեցիկ, և ավելին՝ հույս ունեմ, որ ձեզանից ոչ ոք աղետի չի մատնվի։


Երեք նախազգուշացում

Որպես Աստծուն հավատացող՝ դուք պետք է ամեն ինչում հավատարիմ լինեք միայն Նրան և ի վիճակի լինեք բոլոր բաներում Նրա մտադրությունների համաձայն լինելու։ Այնուամենայնիվ, թեև յուրաքանչյուրը հասկանում է այս պատգամը, մարդու տարբեր դժվարությունների պատճառով, օրինակ՝ նրա անգիտության, անհեթեթության և ապականության, այս ճշմարտությունները, որոնք մարդու համար ամենահիմնականն ու հեշտությամբ հասկացվողն են, լիովին ակնհայտ չեն նրա մեջ, ուստի մինչ ձեր ելքը որոշվի, Ես նախ ձեզ մի քանի բան պետք է պատմեմ, որոնք ծայրաստիճան կարևոր են ձեզ համար։ Մինչ Ես շարունակեմ, դուք պետք է նախ հասկանաք սա. այն խոսքերը, որ Ես ասում եմ, ճշմարտություններ են՝ ուղղված ողջ մարդկությանը. դրանք արտահայտված չեն միայն մի որոշակի մարդու կամ մարդու տեսակի։ Ուստի դուք պետք է միայն մտահոգված լինեք Իմ խոսքերը ճշմարտության տեսակետից ըմբռնելով, և դուք պետք է համակ ուշադրության և անկեղծության դիրքորոշում ունենաք. Իմ ասած ոչ մի բառ կամ ճշմարտություն մի՛ անտեսեք և Իմ ասած բոլոր խոսքերին թեթևամտորեն մի՛ վերաբերվեք։ Ես տեսնում եմ, որ ձեր կյանքում դուք մեծաթիվ բաներ եք արել, որոնք կապ չունեն ճշմարտության հետ, և այդ պատճառով Ես ձեզնից պարզ կերպով պահանջում եմ լինել ճշմարտության ծառաներ, չլինել չարասիրության ու տգեղության ստրուկներ, և ոտնատակ չտալ ճշմարտությունը կամ չպղծել Աստծու տան որևէ անկյուն։ Սա Իմ նախազգուշացումն է ձեզ։ Այժմ Ես կխոսեմ դիտարկվող թեմայից։

Նախ, հանուն ձեր ճակատագրերի, դուք պետք է հասնեք Աստծու կողմից ճանաչվելուն։ Այսինքն՝ քանի որ դուք ընդունում եք, որ Աստծու տան անդամներ եք, ապա պետք է բոլոր առումներով հանգստացնեք Աստծու սիրտը և բավարարեք Նրան ամեն ինչում, այսինքն՝ պետք է գործեք սկզբունքով և ճշմարտության համաձայն։ Եթե չկարողանաս հասնել դրան, ապա Աստծու կողմից կարհամարհվես և բոլորի կողմից արհամարհանքով կմերժվես։ Հենց որ նման դրության մեջ հայտնվես, այլևս չես կարող Աստծու տան անդամներից համարվել, ինչն էլ հենց նշանակում է Աստծու կողմից չճանաչվել։

Երկրորդ՝ դուք պետք է իմանաք, որ Աստված սիրում է նրանց, ովքեր ազնիվ են։ Աստված հավատարմության էություն ունի, ուստի Նրա խոսքերին միշտ կարելի է վստահել. ավելին՝ Նրա գործողություններն անբասիր և անառարկելի են։ Ահա թե ինչու է Աստված սիրում նրանց, ովքեր բացարձակապես ազնիվ են Իր հետ։ Ազնվությունը նշանակում է սիրտդ Աստծուն տալ, ոչ մի բանում Աստծու հանդեպ կեղծ չլինել, բոլոր բաներում Նրա հետ բաց լինել, երբեք չթաքցնել փաստերը, չփորձել խաբել քեզնից վերև գտնվողներին և որևէ բան չթաքցնել քեզնից ներքև եղողներից և չանել բաներ, որոնք պարզապես Աստծու բարեհաճությունը շահելու փորձ են։ Կարճ ասած՝ ազնիվ լինել նշանակում է մաքուր լինել ձեր գործողություններում ու խոսքերում և չխաբել ո՛չ Աստծուն, ո՛չ մարդուն։ Իմ ասածը շատ պարզ է, բայց ձեզ համար այն կրկնակի դժվար է։ Շատ մարդիկ կնախընտրեին նետվել դժոխք, քան խոսել ու գործել ազնվորեն։ Զարմանալի չէ, որ Ես այլ վերաբերմունք եմ նախատեսել նրանց համար, ովքեր անազնիվ են։ Իհարկե, Ես շատ լավ գիտեմ, թե ձեզ համար որքան դժվար է ազնիվ մարդիկ լինելը։ Քանի որ դուք բոլորդ այդքան «խելացի» եք, այդքան լավ եք չափում վեհանձն մարդկանց սրտերը՝ հիմնվելով ձեր սեփական չնչին մտածելակերպի վրա, դա Իմ աշխատանքն ավելի է պարզեցնում։ Եվ քանի որ ձեզնից յուրաքանչյուրն իր գաղտնիքներն իր սրտում է պահում, ուրեմն Ես ձեզ մեկ առ մեկ կդնեմ աղետի մեջ՝ կրակի միջոցով «ուսուցանվելու», որպեսզի դրանից հետո դուք ամբողջովին նվիրվեք Իմ խոսքերի հանդեպ հավատին։ Ի վերջո Ես ձեր բերանից դուրս կքաշեմ «Աստված հավատարիմ Աստված է» բառերը, որից հետո դուք կծեծեք ձեր կուրծքն ու կողբաք. «Մարդու սիրտն այնքա՜ն նենգ է»։ Ինչպիսի՞ն կլինի ձեր հոգեվիճակն այս ժամանակ։ Անշուշտ, դուք այնքան տարված չեք լինի հպարտությամբ, որքան հիմա։ Եվ ավելի քիչ կլինեք այնքան «խորիմաստ և դժվար հասկանալի», որքան հիմա եք։ Աստծու ներկայության մեջ որոշ մարդիկ խստաբարո ու պատշաճ են և հատկապես՝ «բարեկիրթ», սակայն Հոգու ներկայության մեջ նրանք մերկացնում են իրենց ժանիքներն ու ճոճում իրենց չանչերը։ Այդպիսի մարդկանց կդասեի՞ք ազնիվների շարքում։ Եթե դու կեղծավոր ես, մարդ, որ հմուտ է «միջանձնային հարաբերություններում», ապա Ես ասում եմ, որ դու հաստատապես մեկն ես, ով փորձում է ծաղրել Աստծուն։ Եթե քո խոսքերը լցված են պատրվակներով և անարժեք արդարացումներով, ապա Ես ասում եմ, որ դու մեկն ես, ով խիստ չի ցանկանում ճշմարտությունը կիրառել։ Եթե դու շատ անձնական գործեր ունես, որոնց մասին դժվար է խոսել, եթե դու խիստ դեմ ես քո գաղտնիքները՝ քո դժվարությունները, ուրիշների առջև բացելուն, որպեսզի լույսի ճանապարհ փնտրես, ապա Ես ասում եմ, որ դու մեկն ես, ով մեծ դժվարությամբ փրկության կհասնի, և ով դժվարությամբ դուրս կգա խավարից։ Եթե դու իսկապես վայելում ես ճշմարտության ճանապարհը փնտրելը, ապա մեկն ես, ով միշտ լույսի մեջ է բնակվում։ Եթե դու շատ ուրախ ես Աստծու տանը ծառայություն մատուցող լինելու համար՝ ջանասիրաբար և բարեխղճորեն աշխատելով անհայտության մեջ, միշտ տալով և երբեք չվերցնելով, ապա Ես ասում եմ, որ դու հավատարիմ սուրբ ես, քանի որ հատուցում չես փնտրում և պարզապես ազնիվ մարդ ես։ Եթե դու պատրաստ ես անկեղծ լինելու, եթե դու պատրաստ ես ամբողջությամբ ծախսվելու, եթե դու ունակ ես քո կյանքն Աստծուն զոհաբերելու և հաստատուն կանգնելու քո վկայության մեջ, եթե դու ազնիվ ես այն աստիճանի, որ գիտես միայն Աստծուն գոհացնել՝ հաշվի չառնելով քեզ և ոչինչ չվերցնելով քեզ համար, ապա Ես ասում եմ, որ քեզ պես մարդիկ սնված են լույսի մեջ և հավերժ ապրելու են թագավորությունում։ Դու պետք է իմանաս, թե արդյոք քո մեջ կա ճշմարիտ հավատք և ճշմարիտ հավատարմություն, արդյոք ունես Աստծու համար տառապելու գրառում և արդյոք բացարձակապես հնազանդ ես Աստծուն։ Եթե չունես սրանք, ապա քո մեջ դեռ ապստամբություն, նենգություն, ագահություն և գանգատ են մնում։ Քանի որ քո սիրտն ազնիվ չէ, Աստված երբեք չի գնահատել քեզ, և դու երբեք չես ապրել լույսի մեջ։ Թե վերջում ինչպիսին կլինի մարդու ճակատագիրը, կախված է այն բանից, թե արդյոք նա ազնիվ և ալ կարմիր սիրտ ունի և թե արդյոք մաքուր շունչ ունի։ Եթե դու մարդ ես, որը շատ անազնիվ է, որն ունի շատ չարակամ սիրտ և անմաքուր շունչ, ապա անպայման կհայտնվես այն վայրում, որտեղ մարդը պատժվում է, ինչպես գրված է քո ճակատագրի գրառման մեջ։ Եթե դու պնդում ես, որ շատ ազնիվ ես, այդուհանդերձ երբեք չես կարողանում ճշմարտության համաձայն գործել կամ ճշմարիտ խոսք ասել, դեռ սպասո՞ւմ ես, որ Աստված քեզ կպարգևատրի։ Դեռ հույս ունե՞ս, որ Աստված քեզ Իր աչքի լույսը կհամարի։ Մի՞թե այդպես մտածելն անհեթեթ չէ։ Եթե դու Աստծուն խաբում ես բոլոր բաներում, ինչպե՞ս կարող է Աստծու տունը տեղ տրամադրել քեզ պես մեկին, ում ձեռքերն անմաքուր են։

Երրորդ բանը, որ ուզում եմ ձեզ ասել, հետևյալն է. յուրաքանչյուր մարդ Աստծու հանդեպ հավատքի իր կյանքն ապրելու ընթացքում արել է բաներ, որոնք դիմադրում և խաբում են Աստծուն։ Դրանցից որոշները կարիք չկա արձանագրելու որպես թերություն, սակայն կան այնպիսիք, որոնք աններելի են, քանի որ կան շատ բաներ, որոնք խախտում են Աստծու կառավարչական հրամանագրերը՝ բաներ, որոնք վիրավորում են Աստծու բնույթը։ Շատերը, ովքեր մտահոգված են իրենց սեփական ճակատագրերով, կարող են հարցնել, թե որոնք են այդ բաները։ Դուք պետք է իմանաք, որ բնությամբ ամբարտավան և ինքնահավան եք և չեք ցանկանում հնազանդվել փաստերին։ Այդ պատճառով Ես ձեզ մաս առ մաս կպատմեմ այն բանից հետո, երբ դուք ինքներդ խորհեք ձեր մասին։ Ես ձեզ հորդորում եմ իրական ջանք գործադրել՝ հասկանալու կառավարչական հրամանագրերի բովանդակությունը և ջանալ ճանաչել Աստծու բնույթը։ Այլապես ձեզ համար դժվար կլինի փակ պահել ձեր շուրթերը, ձեր լեզուներին ազատություն կտաք, և դուք բարձրագոչ խոսքեր կճառեք՝ անգիտակցաբար վիրավորելով Աստծու բնույթը և ընկնելով խավարի մեջ ու կորցնելով Սուրբ Հոգու ներկայությունը և լույսը։ Քանի որ դուք ձեր գործողություններում անսկզբունքային եք և անում ու ասում եք այն, ինչ պետք չէ անել ու ասել, դու կստանաս այն հատուցումը, որին արժանի ես։ Դու պետք է իմանաս, որ թեև խոսքում և գործում անսկզբունքային ես, Աստված երկուսում էլ խիստ սկզբունքային է։ Պատճառը, որ դու հատուցում ես ստանում, այն է, որ դու անարգել ես Աստծուն, ոչ թե մարդու։ Եթե քո կյանքում դու շատ անգամներ վիրավորել ես Աստծու բնույթը, ապա անպայման դժոխքի զավակ կդառնաս։ Մարդուն կարող է թվալ, թե դու ընդամենը մի քանի արարք ես թույլ տվել, որոնք ճշմարտությանը չեն համապատասխանում, և ոչ ավելին։ Բայց արդյոք գիտակցո՞ւմ ես, որ Աստծու աչքին արդեն այն մեկն ես, ում համար այլևս մեղքի զոհ չկա։ Քանի որ դու մեկ անգամից ավելի ես խախտել Աստծու կառավարչական հրամանագրերը և դեռ ավելին՝ ապաշխարելու կամ ետդարձի որևէ նշան ցույց չես տվել, քեզ համար ուրիշ ելք չկա, քան դժոխք ընկնելը, որտեղ Աստված պատժում է մարդուն։ Փոքրաթիվ մարդիկ Աստծուն հետևելիս որոշ արարքներ են թույլ տվել, որոնք խախտել են սկզբունքները, բայց էտվելուց և ուղղորդում ստանալուց հետո աստիճանաբար բացահայտել են իրենց ապականությունը, այնուհետև կանգնել են իրականության ճիշտ ուղու վրա և այսօր էլ ամուր հիմք ունեն։ Այդպիսի մարդիկ նրանք են, ովքեր վերջում ողջ կմնան։ Այնուամենայնիվ, Ես ազնիվներին եմ ուզում. եթե դու ազնիվ ես և գործում ես ըստ սկզբունքների, ապա կարող ես Աստծու հետ մտերիմ դառնալ։ Եթե քո գործողություններում դու չես վիրավորում Աստծու բնույթը, փնտրում ես Աստծու ցանկությունները և ունես աստվածավախ սիրտ, ապա քո հավատքը համապատասխանում է չափանիշին։ Ով չի վախենում Աստծուց և չունի սիրտ, որը սարսափելիորեն դողում է, մեծ հավանականությամբ կխախտի Աստծու կառավարչական հրամանագրերը։ Շատերը ծառայում են Աստծուն իրենց խանդավառության ուժով, բայց չեն հասկանում Աստծու կառավարչական հրամանագրերը և առավել ևս պատկերացում չունեն Նրա խոսքերի ենթատեքստերի մասին։ Եվ այսպես, իրենց բարի մտադրություններով նրանք հաճախ վերջում անում են այնպիսի բաներ, որոնք խանգարում են Աստծու տնօրինմանը։ Լուրջ դեպքերում նրանք վտարվում են Աստծու տնից՝ զրկվելով Նրան հետևելու հետագա որևէ հնարավորությունից, նետվում են դժոխք, և Աստծու տան հետ նրանց բոլոր կապերին վերջ է դրվում։ Այս մարդիկ Աստծու տան գործն անում են իրենց անտեղյակ բարի մտադրությունների հիման վրա և վերջում բարկացնում են Աստծու բնույթը։ Մարդիկ Աստծու տուն են բերում պաշտոնյաներին և տերերին ծառայելու իրենց ձևերը և փորձում են դրանք գործի դնել՝ իզուր կարծելով, որ դրանք հեշտությամբ կարող են կիրառվել այստեղ։ Նրանք երբեք չեն պատկերացնում, որ Աստված ոչ թե գառան բնույթ ունի, այլ առյուծի։ Հետևաբար, նրանք, ովքեր առաջին անգամ են շփվում Աստծու հետ, չեն կարողանում հաղորդակցվել Նրա հետ, քանի որ Աստծու սիրտը նման չէ մարդու սրտին։ Միայն շատ ճշմարտություններ հասկանալուց հետո դու կարող ես շարունակաբար ճանաչել Աստծուն։ Այդ գիտությունը կազմված չէ բառերից և վարդապետություններից, այլ կարող է օգտագործվել որպես գանձ, որի միջոցով դու մտնում ես Աստծու հետ մտերիմ և վստահելի հարաբերությունների մեջ՝ որպես ապացույց, որ Աստված հաճություն է գտնում քո մեջ։ Եթե դու զուրկ ես գիտության իրականությունից և զինված չես ճշմարտությամբ, ապա քո խանդավառ ծառայությունը միայն կարող է Աստծու զզվանքն ու նողկանքը բերել քեզ վրա։ Մինչև հիմա դու պետք է հասկացած լինեիր, որ Աստծու հանդեպ հավատքը ուսումնասիրություն չէ աստվածաբանության մեջ։

Թեև այն խոսքերը, որոնցով Ես ձեզ խրատում եմ, կարճ են, Իմ ներկայացրած ամեն բան այն է, ինչ ձեզ ամենից շատ է պակասում։ Դուք պետք է իմանաք, որ Ես հիմա խոսում եմ մարդկանց մեջ Իմ վերջնական գործի համար՝ մարդու ելքը որոշելու համար։ Ես չեմ ցանկանում է՛լ ավելի շատ գործ անել, որը ոչ մի նպատակի չի ծառայում, և ոչ էլ ցանկանում եմ շարունակել ուղղորդել այն մարդկանց, որոնք նման են մեռած փայտի կտորների, և առավել ևս՝ շարունակել առաջնորդել նրանց, ովքեր գաղտնաբար չար մտադրություններ ունեն։ Գուցե մի օր դուք կհասկանաք Իմ խոսքերի հետևում եղած մանրակրկիտ մտադրությունները և մարդկության համար Իմ կատարած ներդրումները։ Գուցե մի օր դուք կհայտնաբերեք այն հասկացությունը, որը ձեր սեփական ելքի վերաբերյալ հետևություն անելու հնարավորություն կտա ձեզ։


Հանցանքները մարդուն կտանեն դժոխք

Ես ձեզ բազում նախազգուշացումներ եմ տվել և շնորհել եմ ձեզ բազում ճշմարտություններ՝ նախատեսված ձեզ նվաճելու համար։ Այժմ դուք բոլորդ ձեզ շատ ավելի հարստացած եք զգում, քան անցյալում էիք, սկսել եք հասկանալ անձնական պահվածքի բազմաթիվ սկզբունքներ և բավականաչափ ըմբռնել այն ողջամտությունը, որը պետք է ունենան հավատարիմ մարդիկ։ Այս ամենն այն բերքն է, որ դուք հավաքել եք երկար տարիների ընթացքում։ Ես չեմ ժխտում ձեր ձեռքբերումները, բայց պետք է միանգամայն անկեղծորեն ասեմ, որ Ես չեմ ժխտում նաև այն բազմաթիվ ապստամբություններն ու դավաճանությունները, որոնք գործել եք Իմ դեմ այս երկար տարիների ընթացքում, քանզի ձեր մեջ ոչ մի սուրբ մարդ չկա. դուք, առանց բացառության, Սատանայի կողմից ապականված մարդիկ եք, դուք Քրիստոսի թշնամիներն եք։ Մինչ օրս ձեր հանցանքներն ու ապստամբություններն անհաշիվ են, ուստի դժվար թե տարօրինակ համարվի, որ Ես անդադար խրատում եմ ձեզ։ Ես չեմ ցանկանում այս կերպ շփվել ձեզ հետ, բայց, հանուն ձեր հեռանկարների, հանուն ձեր նշանակության վայրերի, Ես այստեղ ու հիմա ևս մեկ անգամ կխրատեմ ձեզ։ Հուսով եմ` դուք հասկացողություն կցուցաբերեք, կհավատաք Իմ ասած յուրաքանչյուր խոսքին և կգնահատեք Իմ խոսքերի հետևում թաքնված խորը մտադրությունները։ Մի՛ կասկածեք Իմ ասածին, առավել ևս՝ անփութորեն մի՛ վերցրեք Իմ խոսքերը և ապա կամայականորեն դեն մի՛ նետեք դրանք. սա Ես անտանելի եմ համարում։ Մի՛ դատեք Իմ խոսքերը, առավել ևս՝ թեթևամտորեն մի՛ վերաբերվեք դրանց, մի՛ ասեք, թե Ես միշտ փորձում եմ ձեզ, առավե՛լ ևս, թե այն, ինչ Ես ասել եմ ձեզ, ճշմարիտ չէ. Ես այս ամենն անտանելի եմ համարում։ Քանի որ Իմ և Իմ ասածի նկատմամբ միշտ լի եք կասկածներով, միշտ անտեսում եք Ինձ և արհամարհում Իմ խոսքերը, Ես ամենայն լրջությամբ ասում եմ ձեզնից յուրաքանչյուրին՝ մի՛ կապեք Իմ ասածը փիլիսոփայության հետ, մի՛ կապեք Իմ խոսքերը խաբեբայի ստերի հետ։ Առավել ևս՝ չպետք է արհամարհանքով ու ձևականորեն վերաբերվեք Իմ խոսքերին։ Գուցե ապագայում ոչ ոք չկարողանա ձեզ ասել այն, ինչ Ես եմ ասում, կամ խոսել ձեզ հետ նման բարությամբ, կամ, առավե՛լ ևս, նման համբերատարությամբ քայլ առ քայլ ուղղորդել ձեզ։ Գալիք այդ օրերը դուք կանցկացնեք՝ վերհիշելով լավ ժամանակները կամ բարձրաձայն լացելով ու ցավից հառաչելով, կամ կապրեք մութ գիշերների մեջ՝ առանց ճշմարտության կամ կյանքի որևէ ապահովման, կամ պարզապես կսպասեք՝ առանց հույսի նշույլի, կամ կմնաք այնպիսի դառը զղջման մեջ, որ կկորցնեք ամբողջ ողջամտությունը․․․ Ձեզնից ոչ ոք չի կարող խուսափել այս հավանականություններից։ Պատճառն այն է, որ ձեզնից ոչ ոք չի զբաղեցնում այն տեղը, որտեղից ճշմարտապես երկրպագում է Աստծուն, այլ խառնված եք անառակության և չարիքի աշխարհին՝ ձեր հավատալիքների, ձեր ոգիների, հոգիների և մարմինների մեջ խառնելով այնքան շատ բաներ, որոնք ոչ մի կապ չունեն կյանքի ու ճշմարտության հետ և իրականում հակադրվում են դրանց։ Հետևաբար, Իմ հույսը ձեզ համար այն է, որ կարողանաք ձեռք բերել լույսի ուղին։ Իմ միակ հույսն այն է, որ կարողանաք փայփայել ու գնահատել ինքներդ ձեզ և որ այդքան մեծ կարևորություն չտաք ձեր նշանակության վայրին՝ միաժամանակ անտարբերությամբ նայելով ձեր վարքագծին ու հանցանքներին։

Աստծուն հավատացող բոլոր մարդիկ երկար ժամանակ անկեղծորեն հուսացել են ունենալ գեղեցիկ նշանակության վայր, և Աստծու բոլոր հավատացյալները հույս ունեն, որ բարի բախտը հանկարծակի կայցելի իրենց։ Նրանք բոլորը հույս ունեն, որ նախքան կգիտակցեն դա, իրենց խաղաղորեն նստած կգտնեն երկնքի այս կամ այն տեղում։ Բայց Ես ասում եմ, որ այս մարդիկ՝ իրենց բազմաթիվ հաճելի մտքերով, երբեք չեն իմացել՝ արդյոք որակավորված են կրելու երկնքից ընկնող նման բարի բախտը կամ նստելու այնտեղի որևէ աթոռին։ Դուք ներկայումս լավ ճանաչում եք ինքներդ ձեզ, սակայն դեռ հույս ունեք խույս տալ վերջին օրերի աղետներից և Ամենակարողի ձեռքից, երբ Նա պատժում է չար մարդկանց։ Կարծես թե քաղցր երազներ տեսնելն ու երևակայելը Սատանայի կողմից ապականված բոլոր մարդկանց ընդհանուր հատկանիշ է և ոչ թե որևէ առանձին անհատի որոշակի հանճարեղությունը։ Նույնիսկ այդ դեպքում Ես դեռ ցանկանում եմ վերջ դնել ձեր այս անզուսպ ցանկություններին, ինչպես նաև օրհնություններ ստանալու ձեր մոլուցքին, որովհետև ձեր հանցանքները բազմաթիվ են, իսկ ձեր ապստամբության դեպքերն անընդհատ ավելանում են. ուստի ինչպե՞ս կարող է այս ամենը համապատասխանել ապագայի ձեր հաճելի ծրագրերին։ Եթե ուզում ես սխալներ գործել, ինչպես կամենում ես՝ առանց որևէ հետ պահող հանգամանքի, բայց միևնույն ժամանակ դեռ ուզում ես, որ երազանքներդ իրականանան, ապա Ես խորհուրդ եմ տալիս քեզ շարունակել թաքնվել վերմակի տակ ու քնել և երբեք չարթնանալ, քանզի քոնը դատարկ երազն է, և արդար Աստծու ներկայության մեջ քեզ համար Նա բացառություն չի անի։ Եթե դու պարզապես ուզում ես, որ երազանքներդ իրականանան, ապա երբեք մի՛ երազիր. փոխարենը՝ հավիտյան առերեսվի՛ր ճշմարտությանն ու փաստերին։ Սա միակ ճանապարհն է, որով կարող ես փրկվել։ Որո՞նք են այս մեթոդի կոնկրետ քայլերը։

Առաջինը՝ քննի՛ր բոլոր հանցանքներդ և քո ունեցած այն վարքագիծն ու մտքերը, որոնք ճշմարտության համաձայն չեն։

Սա մի բան է, որ կարող ես հեշտությամբ անել, և Ես հավատում եմ, որ բոլոր ուղեղ ունեցող մարդիկ ի վիճակի են դա անելու։ Սակայն նրանք, ովքեր երբեք չգիտեն, թե ինչ են նշանակում հանցանք և ճշմարտություն, բացառություն են, որովհետև նրանք պարզապես ուղեղ չունեն։ Իմ խոսքերն ուղղված են այն մարդկանց, որոնք ճանաչվել են Աստծու կողմից, ազնիվ են, լրջորեն չեն խախտել որևէ կառավարչական հրամանագիր և կարող են հեշտությամբ գտնել իրենց սեփական հանցանքները։ Թեև այս մեկը, որ Ես պահանջում եմ ձեզնից, հեշտ իրագործելի է, դա Իմ պահանջած միակը չէ։ Անկախ ամեն ինչից՝ հուսով եմ, որ դուք ներքուստ չեք ծիծաղի այս պահանջի վրա և հատկապես վերևից չեք նայի դրան կամ թեթևամտորեն չեք վերաբերվի։ Դուք պետք է լրջորեն վերաբերվեք դրան և անտարբեր չլինեք։

Երկրորդ՝ քո ունեցած յուրաքանչյուր հանցանքի և ապստամբության համար պետք է գտնես այն լուծելու համապատասխան ճշմարտությունը և այնուհետև քո հանցավոր արարքները և ապստամբ մտքերն ու գործողությունները փոխարինես ճշմարտության կիրարկումով։

Երրորդ՝ դու պետք է լինես պարզամիտ մարդ. մի՛ փորձիր ճարպիկ լինել և մի՛ եղիր նենգ մարդ։ (Այստեղ Ես նորից պահանջում եմ ձեզնից ազնիվ մարդ լինել։)

Եթե կարողանաս իրագործել այս երեք բաները, ապա դու բախտավոր ես․ դու մի մարդ ես, որի երազանքներն իրականանում են, և որը բարի բախտ է ստանում։ Գուցե լրջորեն վերաբերվեք այս երեք համեստ պահանջներին կամ գուցե ուղղակի շատ անպատասխանատու կերպով աչքի անցկացնեք դրանք։ Անկախ ամեն ինչից՝ Իմ նպատակն է իրականացնել ձեր երազանքներն ու իրագործել ձեր ձգտումները, այլ ոչ թե ծաղրել կամ խաղալ ձեզ հետ։

Իմ պահանջները միգուցե պարզ են, բայց ինչ Ես ասում եմ ձեզ, այնքան էլ պարզ չէ, որքան մեկին գումարած մեկ հավասար է երկուսի։ Եթե ձեր արածը պարզապես այս մասին անփութորեն խոսելը կամ դատարկ, վեհագոչ հայտարարություններ անելն է, ապա ապագայի ձեր ծրագրերն ու ձեր ցանկությունները հավիտյան սոսկ մի դատարկ էջ կմնան։ Ես խղճահարության զգացում չեմ ունենա ձեզնից նրանց հանդեպ, ովքեր այսքան տարիներ տառապում են և այդքան քրտնաջան աշխատում, սակայն ցույց տալու ոչինչ չունեն։ Ընդհակառակը, նրանց համար, ովքեր չեն բավարարել Իմ պահանջները, Ես միայն պատիժ եմ պահել, ոչ թե պարգևներ, առավել ևս՝ որևէ կարեկցանք։ Դուք գուցե մտածեք, որ, այսքան տարիներ հետևորդ լինելով, անկախ ամեն ինչից, քրտնաջան աշխատանք եք կատարել և որ ցանկացած դեպքում կարող եք լինել տքնող և Աստծու տանը ստանալ ապրուստի միջոց։ Ես կասեի, որ ձեզնից մեծ մասն այսպես է մտածում, քանզի դուք միշտ ձգտել եք մեկ սկզբունքի՝ օգտվել ուրիշներից և թույլ չտալ, որ ձեզնից օգտվեն։ Ուստի Ես հիմա ամենայն լրջությամբ ասում եմ ձեզ. Ինձ չի հետաքրքրում՝ արդյոք դու շատ քրտնաջան ես աշխատել և մեծ ներդրումներ ես ունեցել, մեծ վաստակ ունես, սերտորեն հետևում ես Ինձ, մեծ համբավ ունես, կամ արդյոք քո վերաբերմունքը բարելավվել է. քանի դեռ չես գործել Իմ պահանջների համաձայն, երբեք չես կարողանա արժանանալ Իմ հավանությանը։ Ավելի լավ է որքան հնարավոր է շուտ գործեք՝ վերջ դնելու ձեր այդ բոլոր գաղափարներին ու ծրագրերին, և լրջորեն վերաբերվեք Իմ պահանջներին։ Հակառակ դեպքում Ես բոլորին մոխրի կվերածեմ՝ դրանով իսկ վերջ դնելով Իմ գործին. առավելագույնը՝ Իմ տարիների աշխատանքն ու տառապանքն ի դերև կելնեն, քանզի Ես չեմ կարող Իմ թշնամիներին և չարիքից գարշահոտող ու նույն սատանայական հին կերպարանքն ունեցող մարդկանց բերել Իմ արքայություն կամ տանել նրանց հաջորդ դարաշրջան։

Ես շատ հույսեր ունեմ։ Հուսով եմ, որ դուք կկարողանաք պատշաճ և բարեկիրթ կերպով վարվել, անձնվիրաբար կատարել ձեր պարտավորությունները, ունենալ ճշմարտություն և մարդկայնություն, լինել մարդիկ, որոնք, հանուն Աստծու, կարող են հրաժարվել ամեն ինչից, այդ թվում՝ իրենց կյանքից և այդպես շարունակ։ Այս բոլոր հույսերը վերաբերում են ձեր պակասություններին, ձեր ապականությանն ու ապստամբությանը։ Եթե ձեզ հետ ունեցած Իմ զրույցներից և ոչ մեկը բավարար չի եղել ձեր ուշադրությունը գրավելու համար, ապա Ես ստիպված կլինեմ այլևս ոչինչ չասել։ Սակայն դուք հասկանում եք, թե որոնք կլինեն դրա արդյունքները։ Հաճախ չէ, որ Ես պարապ եմ լինում, ուստի եթե Ես չխոսեմ, Ես մի բան կանեմ, որպեսզի մարդիկ նայեն։ Ես կարող եմ փտեցնել ինչ-որ մեկի լեզուն, կամ մահվան մատնել նրան անդամահատված, կամ մեկ ուրիշին զրկել խելքից ու մտքից՝ հասցնելով ամեն տեսակի այլանդակության։ Կամ էլ Ես կարող եմ որոշ մարդկանց ենթարկել բազում տանջանքների, որոնք Ես նախապատրաստել եմ նրանց համար։ Այս կերպ Ես Ինձ շատ ուրախ, շատ երջանիկ և մեծապես գոհ կզգայի։ Միշտ էլ այնպես է եղել, որ «Բարուն բարիով են հատուցում, իսկ չարին՝ չարով», ուստի ինչո՞ւ ոչ հիմա։ Եթե իսկապես ցանկանում ես հակադրվել Ինձ և որևէ դատողություն անել Իմ մասին, ապա Ես կփտեցնեմ քո բերանը, և դա անսահման կգոհացնի Ինձ։ Պատճառն այն է, որ ի վերջո քո արածը ճշմարտությունը չէ, առավել ևս՝ այն կյանքի հետ որևէ կապ չունի, մինչդեռ այն ամենը, ինչ Ես անում եմ, ճշմարտությունն է և կապված է Իմ գործողությունների սկզբունքների և Իմ սահմանած կառավարչական հրամանագրերի հետ։ Հետևաբար Ես հորդորում եմ ձեզնից յուրաքանչյուրին կուտակել որոշակի առաքինություն, դադարել այդքան չարիք գործել և ազատ ժամանակ ուշադրություն դարձնել Իմ պահանջներին։ Այնժամ Ես ցնծությամբ կլցվեմ։ Եթե դուք ճշմարտությանը նվիրաբերեիք (կամ ավելի շուտ՝ «ողորմեիք») նույնիսկ մեկ հազարերորդ մասն այն ջանքերի, որոնք գործադրում եք մսեղիի համար՝ այս ու այն կողմ վազվզելով, ապա Ես ասում եմ, որ դու հաճախակի հանցանքներ չէիր գործի և փտած բերան չէիր ունենա։ Մի՞թե սա ակնհայտ չէ։

Որքան շատ հանցանքներ գործես, այնքան լավ նշանակության վայր ձեռք բերելու ավելի քիչ հնարավորություններ կունենաս։ Հակառակը, որքան քիչ հանցանքներ գործես, այնքան ավելի կմեծանան Աստծու կողմից հավանության արժանանալու քո հնարավորությունները։ Եթե հանցանքներդ աճեն այն աստիճան, որ Ինձ համար անհնար լինի ներել քեզ, ապա դու լիովին վատնած կլինես ներված լինելու քո հնարավորությունները։ Այդպիսով` քո նշանակության վայրը կլինի ոչ թե վերևում, այլ՝ ներքևում։ Եթե չես հավատում Ինձ, ապա համարձակ եղի՛ր և սխալ գործի՛ր, և տե՛ս, թե դա քեզ ուր կտանի։ Եթե մի մարդ ես, որի ճշմարտության կիրարկումը շատ լուրջ է, ապա, անշուշտ, հնարավորություն կունենաս ներվելու հանցանքներիդ համար և գնալով ավելի ու ավելի հազվադեպ կապստամբես։ Եթե մարդ ես, որը շատ դժկամությամբ է կիրարկում ճշմարտությունը, ապա Աստծու առաջ քո հանցանքները, անշուշտ, կավելանան, և գնալով ավելի ու ավելի հաճախ կապստամբես, մինչև հասնես սահմանագծին, ինչը կլինի այն ժամանակը, երբ դու լիովին կկորչես։ Սա կլինի այն ժամը, երբ օրհնություններ ստանալու քո հաճելի երազանքը կխորտակվի։ Մի՛ համարիր քո հանցանքները լոկ անհաս կամ հիմար մարդու սխալներ, մի՛ օգտագործիր այն արդարացումը, թե դու չես կիրարկել ճշմարտությունը, քանի որ քո ցածր որակն անհնարին է դարձրել դա անելը։ Առավել ևս՝ պարզապես մի՛ համարիր քո գործած հանցանքները որպես մեկի արարքներ, որն ավելի պակաս գիտեր։ Եթե քեզ մոտ լավ է ստացվում ինքդ քեզ ներելը և մեծահոգաբար վերաբերվելը, ապա Ես ասում եմ, որ դու վախկոտ ես, որը երբեք ձեռք չի բերի ճշմարտությունը, ոչ էլ քո հանցանքները երբևէ կդադարեն հետապնդել քեզ. դրանք քեզ հետ կպահեն ճշմարտության պահանջները երբևէ բավարարելուց և պատճառ կդառնան, որ դու հավիտյան մնաս Սատանայի հավատարիմ ուղեկիցը։ Իմ խորհուրդը քեզ դեռ սա է. ուշադրությունդ մի՛ կենտրոնացրու միայն քո նշանակության վայրի վրա՝ միաժամանակ չնկատելով քո թաքնված հանցանքները. լրջորեն վերաբերվի՛ր հանցանքներին ու մի՛ անտեսիր դրանցից և ոչ մեկը՝ քո նշանակության վայրի հանդեպ մտահոգությունից ելնելով։


Շատ կարևոր է հասկանալ Աստծու բնույթը

Շատ բաներ կան, որոնց Ես հույս ունեմ՝ կհասնեք, սակայն ձեր ոչ բոլոր գործողությունները, ձեր կյանքի ոչ բոլոր բաներն են ի վիճակի բավարարելու այն, ինչ Ես պահանջում եմ, ուստի Ես այլ ընտրություն չունեմ, քան անմիջապես բուն թեմային անցնելը և Իմ մտադրությունները ձեզ բացատրելը։ Քանի որ բաները ճանաչելու, ինչպես նաև դրանք գնահատելու ձեր կարողությունը թույլ է, դուք գրեթե բացարձակապես անտեղյակ եք Իմ բնույթին և էությանը. ուստի հրատապ է, որ Ես ձեզ տեղեկացնեմ դրանց մասին։ Անկախ նրանից՝ նախկինում որքան եք հասկացել, անկախ նրանից՝ ցանկանո՞ւմ եք արդյոք հասկանալ այս հարցերը, Ես, միևնույն է, պետք է դրանք մանրամասնորեն բացատրեմ ձեզ։ Այս հարցերը ձեզ համար այնքան էլ օտար չեն, սակայն դրանցում պարունակվող իմաստի բավարար հասկացողություն դուք չունեք, բավարար չափով ծանոթ չեք։ Ձեզանից շատերը միայն որոշակի աղոտ հասկացողություն ունեն, այն էլ՝ մասնակի և թերի։ Որպեսզի ավելի լավ կիրարկեք ճշմարտությունը՝ ավելի լավ կիրարկեք Իմ խոսքերը, Ես կարծում եմ, որ նախևառաջ պետք է հենց այս հարցերի մասին տեղյակ լինեք։ Հակառակ դեպքում ձեր հավատը կմնա վերացական, կեղծավոր և լի կրոնական ատրիբուտներով։ Եթե չես հասկանում Աստծու բնույթը, քեզ համար անհնար կլինի կատարել այն աշխատանքը, որը պետք է անես Նրա համար։ Եթե դու չգիտես Աստծու էությունը, քեզ համար անհնար կլինի երկյուղ և սարսափ ունենալ Նրան հանդեպ. դրա փոխարեն միայն անփույթ ձևական վերաբերմունք և խուսանավում կլինի, և, առավել ևս, անուղղելի հայհոյանք։ Թեև Աստծու բնույթը հասկանալն իսկապես կարևոր է և Աստծու էությունը ճանաչելը չի կարելի անտեսել, ոչ ոք երբևէ լրջորեն չի քննել և խորամուխ չի եղել այս հարցերի մեջ։ Պարզ երևում է, որ բոլորդ արհամարհել եք այն կառավարչական հրամանագրերը, որոնք Ես արձակել եմ։ Եթե դուք չեք հասկանում Աստծու բնույթը, ապա շատ հավանական է, որ կվիրավորեք Նրա բնույթը։ Նրա բնույթը վիրավորելը հավասարազոր է հենց Աստծու զայրույթը հարուցելուն, որի դեպքում քո գործողությունների վերջնական պտուղը կառավարչական հրամանագրերի խախտումը կլինի։ Այժմ պետք է գիտակցես, որ երբ ճանաչում ես Աստծու էությունը, կարող ես հասկանալ նաև Նրա բնույթը, և երբ հասկանում ես Նրա բնույթը, կհասկանաս նաև կառավարչական հրամանագրերը։ Կարիք չկա ասելու, որ կառավարչական հրամանագրերում պարունակվող շատ բաներ շոշափում են Աստծու բնույթը, սակայն Նրա ողջ բնույթը չէ, որ արտահայտված է կառավարչական հրամանագրերում. ուստի դուք պետք է մեկ քայլ առաջ գնաք՝ զարգացնելով Աստծու բնույթի ձեր հասկացողությունը։

Այսօր Ես ձեզ հետ չեմ խոսում այնպես, ինչպես սովորական զրույցի ժամանակ, ուստի պետք է զգուշությամբ մոտենաք Իմ խոսքերին և, առավել ևս, ավելի շատ խորհեք դրանց շուրջ։ Սրանով Ես նկատի ունեմ, որ դուք չափազանց քիչ ջանք եք գործադրել Իմ ասած խոսքերի վրա։ Դուք նույնիսկ ավելի քիչ եք պատրաստ խորապես խորհելու Աստծու բնույթի շուրջ. հազվադեպ է որևէ մեկը ջանք գործադրում դրա համար։ Այդ պատճառով Ես ասում եմ, որ ձեր հավատը ոչ այլ ինչ է, քան դատարկ ճոռոմախոսություն։ Մինչև հիմա ձեզանից ոչ մեկը որևէ լուրջ ջանք չի գործադրել ձեր ամենաճակատագրական թերության հարցում։ Դուք հուսախաբ եք արել Ինձ՝ չնայած այն բոլոր մանրակրկիտ մտադրություններին, որ Ես ունեցել եմ ձեր հանդեպ։ Զարմանալի չէ, որ դուք հարգանք չունեք Աստծու հանդեպ, և ձեր կյանքում ճշմարտություն չկա։ Ինչպե՞ս կարող է մարդկանց նման խումբը սրբեր համարվել։ Երկնքի օրենքը նման բան չի հանդուրժի։ Քանի որ դուք այս մասին այդքան քիչ հասկացողություն ունեք, Ես այլ ընտրություն չունեմ, քան ավելի շատ շունչ ծախսել։

Աստծու բնույթը բոլորի համար շատ վերացական թվացող թեմա է և, ավելին, ոչ մեկի համար այն հեշտ չէ ընդունելը, քանզի Նրա բնույթը նման չէ մարդկային էակի անձնավորությանը։ Աստված նույնպես ունի ուրախության, բարկության, տխրության և երջանկության Իր սեփական զգացումները, սակայն դրանք տարբերվում են մարդու զգացումներից։ Աստված Ինքն ունի Իր սեփական ունեցվածքը և Իր սեփական էությունը։ Այն ամենը, ինչ Նա արտահայտում և բացահայտում է, ներկայացնում է Իր սեփական էությունը և Իր սեփական ինքնությունը։ Այս ունեցվածքը և այս գոյությունը, ինչպես նաև այս էությունն ու ինքնությունը, բաներ են, որոնք ոչ մի մարդ չի կարող փոխարինել։ Նրա բնույթը ներառում է մարդկության հանդեպ Նրա սերը, մարդկության համար մխիթարությունը, մարդկության հանդեպ ատելությունը և, առավել ևս, մարդկության համապարփակ ըմբռնումը։ Սակայն մարդու անձնավորությունը կարող է ներառել կենսուրախ, աշխույժ կամ անսիրտ լինելը։ Աստծու բնույթն այն է, ինչ ունի բոլոր բաների և կենդանի էակների Իշխանը. այն է՝ ինչ ունի Արարիչը։ Նրա բնույթը ներկայացնում է պատվավորություն, զորություն, ազնվություն, մեծություն և, ամենից առավել, գերագույն իշխանություն։ Նրա բնույթը իշխանության խորհրդանիշն է, այն ամենի խորհրդանիշը, ինչն արդար է, ինչը գեղեցիկ է և բարի։ Ավելին՝ Նրա բնույթը անխոցելիության խորհրդանիշ է խավարի կամ որևէ թշնամական ուժի կողմից հաղթվելու կամ ներխուժման, ինչպես նաև ցանկացած արարածի կողմից վիրավորանքի արգելքի (և վիրավորանք չհանդուրժելու) խորհրդանիշ։ Նրա բնույթը բարձրագույն զորության խորհրդանիշն է։ Ոչ մի անձ կամ անձինք չեն կարող անհանգստացնել Նրա գործը կամ Նրա բնույթը և անհնար է, որ դա անեն։ Բայց մարդու անձնավորությունը ոչ այլ ինչ է, քան պարզապես գազանի նկատմամբ մարդու չնչին գերազանցության խորհրդանիշ։ Մարդն ինքնին չունի իշխանություն, չունի ինքնուրույնություն և չունի ինքն իրեն գերազանցելու կարողություն, այլ իր էությամբ մեկն է, ով անզոր կերպով գտնվում է ամեն տեսակ մարդկանց, իրադարձությունների և բաների կառավարման ներքո։ Աստծու ուրախությունը պայմանավորված է արդարադատության և լույսի գոյությամբ ու ի հայտ գալով, խավարի և չարիքի կործանմամբ։ Նրա ուրախությունը պայմանավորված է Իր՝ մարդկությանը լույս և լավ կյանք բերելով. Նրա ուրախությունն արդարադատ ուրախություն է, բոլոր դրական բաների գոյության խորհրդանիշն է, և, առավել ևս, բարեհաջողության խորհրդանիշ։ Աստծու բարկությունն անարդար բաների գոյության և խառնաշփոթի պատճառով է, որոնք վնասում են Նրա մարդկությանը, չարիքի և խավարի գոյության պատճառով, ճշմարտությունը վանող բաների գոյության պատճառով և, առավել ևս, այն բաների գոյության պատճառով, որոնք հակադրվում են բարուն և գեղեցիկին։ Նրա բարկությունը այն բանի խորհրդանիշն է, որ բոլոր բացասական բաներն այլևս գոյություն չունեն, և, ավելին, Նրա ներհատուկ սրբության խորհրդանիշն է։ Նրա վիշտը պայմանավորված է այն բանով, որ մարդկությունը, որի հանդեպ Նա հույսեր ունի, ընկել է խավարի մեջ, և այն պատճառով, որ աշխատանքը, որը Նա կատարում է մարդու վրա, չի համապատասխանում Իր մտադրություններին, քանի որ մարդկությունը, որին Նա սիրում է, չի կարող ամբողջությամբ լույսի մեջ ապրել։ Նա վշտանում է անմեղ մարդկության համար, ազնիվ, բայց տգետ մարդու համար, և այն մարդու համար, որը բարի է, բայց զուրկ է սեփական տեսակետներից։ Նրա վիշտն Իր բարության և ողորմության խորհրդանիշն է, գեղեցկության և բարյացակամության խորհրդանիշը։ Նրա երջանկությունը, իհարկե, գալիս է Իր թշնամիներին պարտության մատնելուց և մարդու անկեղծ մտադրությունը շահելուց։ Ավելին՝ այն բխում է բոլոր թշնամական ուժերի վտարումից և ոչնչացումից, և այն պատճառով է, որ մարդկությունը լավ և խաղաղ կյանք է ստանում։ Աստծու երջանկությունը նման չէ մարդու ուրախությանը. ավելի շուտ, դա բարի պտուղներ հավաքելու զգացումն է, զգացում, որն ավելի մեծ է, քան ուրախությունը։ Նրա երջանկությունն այն բանի խորհրդանիշն է, որ մարդկությունն այսուհետ ազատ է տառապանքից, և այն բանի խորհրդանիշն է, որ մարդկությունը մտնում է լույսի աշխարհ։ Մյուս կողմից՝ մարդկության զգացմունքները բոլորն առաջանում են հանուն իր սեփական շահերի, ոչ թե հանուն արդարադատության, լույսի կամ նրա, ինչը գեղեցիկ է, և առավել ևս՝ ոչ հանուն Երկնքի պարգևած շնորհի։ Մարդկության զգացմունքները եսասիրական են, դրանք գոյություն ունեն խավարի աշխարհում և չեն առաջանում հանուն Աստծու կամքի, առավել ևս՝ հանուն Աստծու ծրագրի։ Ուստի մարդուն և Աստծուն երբեք չի կարելի նույն հարթության վրա դնել։ Աստված հավիտյան գերագույն է և հավիտյան պատվավոր, մինչդեռ մարդը հավիտյան ստոր է և հավիտյան անարժեք։ Պատճառն այն է, որ Աստված հավիտյան նվիրվում և ծախսվում է մարդկության համար, մինչդեռ մարդը հավիտյան պահանջում է և պայքարում ինքն իր համար։ Աստված հավիտյան ջանք է գործադրում մարդկության գոյատևման համար, սակայն մարդը երբեք որևէ բան չի ներդնում՝ հանուն արդարադատության կամ լույսի, և նույնիսկ եթե մարդը ժամանակավոր ջանք է գործադրում, այն չի կարող դիմանալ անգամ մեկ հարվածի, քանզի մարդու ջանքը միշտ հանուն իրեն է, այլ ոչ թե ուրիշների։ Մարդը հավիտյան եսասեր է, մինչդեռ Աստված հավիտյան անձնուրաց է։ Աստված այն ամենի ակունքն է, ինչն արդարադատ է, բարի և գեղեցիկ, մինչդեռ մարդը մեկն է, ով ժառանգում և արտահայտում է ողջ այլանդակությունն ու չարիքը։ Աստված երբեք չի փոխի արդարադատության և գեղեցկության Իր էությունը, սակայն մարդը ցանկացած ժամանակ և ցանկացած վայրում կարող է դավաճանել արդարադատությանը և հեռանալ Աստծուց։

Յուրաքանչյուր նախադասություն, որ Ես ասել եմ, իր մեջ պարունակում է Աստծու բնույթը։ Լավ կլինի, որ դուք ուշադիր կերպով քննեք Իմ խոսքերը, և, անշուշտ, մեծապես օգուտ կքաղեք դրանցից։ Աստծու էությունը շատ դժվար է ըմբռնել, բայց Ես հավատում եմ, որ դուք բոլորդ Աստծու բնույթի մասին գոնե որոշակի պատկերացում ունեք։ Ուստի Ես հուսով եմ, որ դուք ավելի շատ բան կունենաք Ինձ ցույց տալու այն գործերից, որոնք արել եք և որոնք չեն վիրավորում Աստծու բնույթը։ Այդ ժամանակ Ես կհանգստանամ։ Օրինակ՝ Աստծուն միշտ պահիր քո սրտում։ Երբ գործում ես, Նրա խոսքերի համաձայն արա։ Փնտրիր Նրա ցանկություններն ամեն ինչում և զերծ մնա այնպիսի բաներ անելուց, որոնք անհարգալից են և անպատվություն են բերում Աստծուն։ Առավել ևս, Աստծուն չպետք է մղես քո մտքի հետին պլան՝ քո սրտի ապագա դատարկությունը լցնելու համար։ Եթե դու դա անես, վիրավորած կլինես Աստծու բնույթը։ Եվ որպես մեկ այլ օրինակ՝ եթե դու քո ողջ կյանքի ընթացքում Աստծու դեմ երբեք հայհոյական խոսքեր կամ տրտունջներ չասես, կամ եթե ի վիճակի լինես պատշաճ կերպով կատարելու այն ամենը, ինչ Նա հանձնարարել է քեզ, և նաև քո ողջ կյանքի ընթացքում հնազանդվես Նրա բոլոր խոսքերին, ապա դու խուսափած կլինես կառավարչական հրամանագրերը խախտելուց։ Օրինակ՝ եթե երբևէ ասել ես. «Ինչո՞ւ չեմ կարծում, որ նա աստված է», «Ես կարծում եմ, որ այս խոսքերը ոչ այլ ինչ են, քան սուրբ հոգու որոշակի լուսավորություն», «Իմ կարծիքով՝ այն ամենը, ինչ աստված անում է, պարտադիր չէ, որ ճիշտ լինի», «աստծու մարդկայնությունը իմից բարձր չէ», «աստծու խոսքերին պարզապես հնարավոր չէ հավատալ» կամ նման այլ քննադատող խոսքեր, ապա Ես քեզ հորդորում եմ ավելի հաճախ խոստովանել քո մեղքերը և ապաշխարել։ Հակառակ դեպքում, դու երբեք ներման հնարավորություն չես ունենա, քանզի դու ոչ թե անձի ես վիրավորում, այլ հենց Աստծուն։ Դու գուցե կարծես, թե անձի ես դատում, բայց Աստծու Հոգին այդպես չի համարում։ Նրա մսեղիի հանդեպ քո անհարգալից վերաբերմունքը հավասարազոր է Նրան անհարգալից վերաբերվելուն։ Եթե այդպես է, մի՞թե քո արածով չես վիրավորել Աստծու բնույթը։ Դու պետք է հիշես, որ այն ամենը, ինչ արվում է Աստծու Հոգու կողմից, արվում է մսեղիի մեջ Նրա գործը պաշտպանելու համար և որպեսզի այդ գործը լավ արվի։ Եթե դու անտեսես սա, ապա Ես ասում եմ, որ դու մեկն ես, ով Աստծուն հավատալու մեջ երբեք չի կարողանա հաջողության հասնել։ Քանի որ դու հարուցել ես Աստծու բարկությունը, ուստի Նա համապատասխան պատիժ կօգտագործի՝ քեզ դաս տալու համար։

Աստծու էությունը ճանաչելը մանրուք չէ։ Դու պետք է հասկանաս Նրա բնույթը։ Այսպես դու աստիճանաբար և աննկատ կերպով կճանաչես Աստծու էությունը։ Երբ դու ունենաս այս ճանաչողությունը, կհայտնաբերես, որ քայլում ես դեպի ավելի բարձր և ավելի գեղեցիկ վիճակ։ Ի վերջո ամոթ կզգաս քո սոսկալի հոգու համար և, ավելին, կզգաս, որ քո ամոթից թաքնվելու տեղ չկա։ Այդ ժամանակ քո գործողություններում գնալով ավելի ու ավելի քիչ բան կլինի Աստծու բնույթը վիրավորող, քո սիրտը գնալով ավելի ու ավելի կմոտենա Աստծու սրտին, և Նրա հանդեպ սերն աստիճանաբար կաճի քո սրտում։ Սա մարդկության գեղեցիկ վիճակ մտնելու նշան է։ Բայց առայժմ դուք չեք հասել դրան։ Քանի դեռ դուք բոլորդ այսուայնկողմ եք վազում հանուն ձեր ճակատագրի, Աստծու էությունը ճանաչել փորձելու տրամադրություն ո՞վ ունի։ Եթե սա շարունակվի, դուք աննկատ կերպով կխախտեք կառավարչական հրամանագրերը, քանզի դուք չափազանց քիչ եք հասկանում Աստծու բնույթը։ Ուստի մի՞թե այն, ինչ հիմա անում եք, հիմք չի դնում Աստծու բնույթի դեմ ձեր վիրավորանքների համար։ Այն, որ Ես խնդրում եմ ձեզ հասկանալ Աստծու բնույթը, կտրված չէ Իմ գործից։ Քանզի եթե դուք հաճախ խախտեք կառավարչական հրամանագրերը, ձեզանից ո՞վ կխուսափի պատժից։ Մի՞թե այդ դեպքում Իմ գործը լիովին իզուր չէր լինի։ Հետևաբար, Ես դեռ խնդրում եմ, որ ձեր սեփական վարքագիծը վերահսկելուց բացի՝ դուք զգույշ լինեք ձեր արած քայլերում։ Սա ձեզ ներկայացրած Իմ ավելի բարձր պահանջն է, և Ես հուսով եմ, որ դուք բոլորդ ուշադիր կդիտարկեք և լրջորեն կմոտենաք դրան։ Եթե գա մի օր, երբ ձեր գործողություններն Ինձ հասցնեն բորբոքվող բարկության, հետևանքների մասին միայն դուք պետք է մտածեք, և ուրիշ ոչ ոք չի լինի, որ ձեր փոխարեն կրի պատիժը։


Ինչպես իրականում ճանաչել երկրային Աստծուն

Դուք բոլորդ ցանկանում եք վարձատրվել Աստծու առաջ, և որ Աստված բարեհաճորեն նայի ձեզ. բոլորը հույս ունեն նման բաների, երբ սկսում են հավատալ Աստծուն, քանզի բոլորը զբաղված են ավելի բարձր բաների ձգտմամբ, և ոչ ոք չի ցանկանում հետ մնալ ուրիշներից։ Ահա թե ինչպիսին են մարդիկ։ Հենց այս պատճառով էլ ձեզնից շատերը մշտապես փորձում են շողոքորթությամբ շահել երկնքի Աստծու բարեհաճությունը, սակայն իրականում առ Աստված ձեր հավատարմությունն ու անկեղծությունը շատ ավելի փոքր են, քան ձեր հավատարմությունն ու անկեղծությունն ինքներդ ձեր հանդեպ։ Ինչո՞ւ եմ Ես սա ասում։ Որովհետև Ես բնավ չեմ ընդունում Աստծու հանդեպ ձեր հավատարմությունը և, ավելին, որովհետև Ես ժխտում եմ այն աստծու գոյությունը, որը ձեր սրտերում է։ Այսինքն՝ այն աստվածը, որին երկրպագում եք, այն վերացական աստվածը, որով հիանում եք, բնավ գոյություն չունի։ Պատճառը, որ Ես կարող եմ սա այսքան հաստատակամորեն ասել, այն է, որ դուք չափազանց հեռու եք ճշմարիտ Աստծուց։ Ձեր հավատարմության պատճառը ձեր սրտերում եղած մեկ այլ կուռքն է. իսկ ինչ վերաբերում է Ինձ՝ այն Աստծուն, որին դուք ո՛չ մեծ եք համարում, ո՛չ էլ փոքր, պարզապես խոսքերով եք ճանաչում։ Երբ Ես ասում եմ, որ հեռու եք Աստծուց, նկատի ունեմ, որ հեռու եք ճշմարիտ Աստծուց, մինչդեռ վերացական աստված թվում է, թե մոտ է։ Երբ Ես ասում եմ «ոչ մեծ», դա վերաբերում է նրան, թե ինչպես է Աստված, որին դուք հավատում եք այսօր, թվում պարզապես մեծ կարողություններ չունեցող մի անձ, որ այնքան էլ վսեմ չէ։ Իսկ երբ Ես ասում եմ «ոչ փոքր», դա նշանակում է, որ թեև այս անձը չի կարող քամի կանչել և անձրև հրամայել, այնուամենայնիվ Նա ի զորու է կանչելու Աստծու Հոգուն՝ կատարելու այնպիսի գործ, որը ցնցում է երկինքներն ու երկիրը՝ մարդկանց թողնելով լիովին շփոթված։ Արտաքուստ բոլորդ խիստ հնազանդ եք թվում երկրային այս Քրիստոսին, սակայն, ըստ էության, հավատք չունեք Նրա հանդեպ, ոչ էլ սիրում եք Նրան։ Այսինքն՝ նա, ում իսկապես հավատում եք, ձեր իսկ զգացմունքների այդ վերացական աստվածն է, և նա, ում իսկապես սիրում եք, այն աստվածն է, որին տենչում եք զօր ու գիշեր, սակայն երբեք անձամբ չեք տեսել։ Այս Քրիստոսի հանդեպ ձեր հավատքը լոկ չնչին է, իսկ ձեր սերը՝ ոչինչ։ Հավատք նշանակում է հավատ և վստահություն. սեր նշանակում է մարդու սրտում պաշտամունք և հիացմունք՝ միշտ անբաժան։ Սակայն այսօրվա Քրիստոսի հանդեպ ձեր հավատքն ու սերը շատ հեռու են սրանից։ Ինչ վերաբերում է հավատքին, ինչպե՞ս եք հավատում Նրան։ Ինչ վերաբերում է սիրուն, ի՞նչ կերպ եք սիրում Նրան։ Դուք պարզապես ոչ մի հասկացողություն չունեք Նրա բնույթի մասին, առավել ևս չգիտեք Նրա էությունը, ուստի ինչպե՞ս եք հավատում Նրան։ Որտե՞ղ է Նրա հանդեպ ձեր հավատքի իրականությունը։ Ինչպե՞ս եք սիրում Նրան։ Որտե՞ղ է Նրա հանդեպ ձեր սիրո իրականությունը։

Շատերն են մինչ օրս առանց վարանելու հետևել Ինձ։ Այդպես էլ դուք եք մեծ հոգնություն կրել անցած մի քանի տարիների ընթացքում։ Ձեզնից յուրաքանչյուրի բնածին բնութագիրն ու սովորությունները Ես բյուրեղյա պարզությամբ եմ ըմբռնել. ձեզնից յուրաքանչյուրի հետ շփվելը չափազանց դժվարին է եղել։ Ցավալին այն է, որ թեև Ես շատ բան եմ հասկացել ձեր մասին, դուք Իմ մասին ոչինչ չեք հասկանում։ Զարմանալի չէ, որ մարդիկ ասում են, թե շփոթության պահին հավատացել եք անձի խաբեությանը։ Իրոք, դուք ոչինչ չեք հասկանում Իմ բնույթից, առավել ևս չեք կարող ըմբռնել, թե ինչ կա Իմ մտքում։ Այսօր Իմ մասին ձեր թյուրըմբռնումները ձնագնդի պես մեծանում են, իսկ Իմ հանդեպ ձեր հավատքը շարունակում է մնալ շփոթված հավատք։ Փոխանակ ասելու, որ հավատք ունեք Իմ հանդեպ, ավելի տեղին կլիներ ասել, որ բոլորդ փորձում եք շողոքորթությամբ շահել Իմ բարեհաճությունը և քծնել Ինձ։ Ձեր դրդապատճառները շատ պարզ են. ես կհետևեմ նրան, ով կարող է վարձատրել ինձ, և կհավատամ նրան, ով ինձ թույլ կտա խուսափել մեծ աղետներից, լինի նա Աստված, թե որևէ որոշակի աստված։ Այս ամենն ինձ բնավ չի մտահոգում։ Ձեր մեջ շատ կան նման մարդիկ, և այս վիճակը շատ լուրջ է։ Եթե մի օր ստուգեին, թե ձեզնից քանիսն ունեն Քրիստոսի հանդեպ հավատք՝ Նրա էության մեջ խորամուխ լինելու շնորհիվ, ապա վախենամ, որ ձեզնից և ոչ մեկը չէր բավարարի Իմ ցանկությունները։ Ուստի չէր խանգարի, որ ձեզնից յուրաքանչյուրը խորհեր այս հարցի շուրջ. այն աստվածը, որին դուք հավատում եք, խիստ տարբերվում է Ինձնից, և քանի որ այդպես է, ապա ո՞րն է Աստծու հանդեպ ձեր հավատքի էությունը։ Որքան շատ եք հավատում ձեր այսպես կոչված աստծուն, այնքան ավելի եք հեռանում Ինձնից։ Ո՞րն է, ուրեմն, այս խնդրի էությունը։ Հաստատ է, որ ձեզնից ոչ մեկը երբևէ չի խորհել նման հարցի շուրջ, բայց մի՞թե դրա լրջությունը մտքներովդ անցել է։ Մտածե՞լ եք արդյոք հետևանքների մասին, եթե շարունակեք այս կերպ հավատալ։

Այսօր դուք բախվում եք բազմաթիվ խնդիրների, և ձեզնից ոչ մեկը հմուտ չէ խնդիրներ լուծելու հարցում։ Եթե այս իրավիճակը շարունակվի, միակ տուժողները կլինեք հենց դուք։ Ես կօգնեմ ձեզ հասկանալ խնդիրները, բայց դրանք լուծելը ձեզնից է կախված։

Ես իսկապես գնահատում եմ նրանց, ովքեր կասկածամիտ չեն ուրիշների հանդեպ, և Ես իսկապես սիրում եմ նրանց, ովքեր պատրաստակամ են ընդունելու ճշմարտությունը. այս երկու տեսակի մարդկանց հանդեպ Ես մեծ հոգատարություն եմ ցուցաբերում, քանզի Իմ աչքում նրանք ազնիվ մարդիկ են։ Եթե շատ նենգ ես, ապա զգուշավոր և կասկածամիտ կլինես բոլոր մարդկանց և ամեն բանի նկատմամբ, և այսպիսով՝ Իմ հանդեպ քո հավատքը կառուցված կլինի կասկածի հիմքի վրա։ Ես երբեք չէի ընդունի նման հավատքը։ Չունենալով ճշմարիտ հավատք՝ դու էլ ավելի զուրկ ես ճշմարիտ սիրուց։ Իսկ եթե կարող ես անգամ կասկածել Աստծուն և կամայականորեն ենթադրություններ անել Նրա մասին, ապա դու, անկասկած, բոլոր մարդկանցից ամենանենգն ես։ Դու կասկածամտորեն ենթադրություններ ես անում, թե արդյոք Աստված կարող է մարդու պես լինել՝ աններելիորեն մեղավոր, մանրախնդիր, արդարամտությունից և ողջամտությունից զուրկ, արդարադատության զգացում չունեցող, դաժան մարտավարություններ կիրառող, նենգ և խորամանկ, չարիքով ու խավարով հրճվող և այլն։ Մի՞թե մարդկանց՝ նման մտքեր ունենալու պատճառն այն չէ, որ նրանք զուրկ են Աստծու մասին ամենաչնչին ճանաչողությունից։ Նման հավատքը ոչ այլ ինչ է, քան մեղք։ Կան անգամ ոմանք, ովքեր հավատում են, թե Ես հավանում եմ միայն նրանց, ովքեր գիտեն՝ ինչպես շողոքորթել և ստորաքարշություն անել, և որ նրանք, ովքեր չգիտեն՝ ինչպես դա անել, անցանկալի կլինեն Աստծու տանը և կկորցնեն իրենց տեղն այնտեղ։ Մի՞թե սա է միակ ճանաչողությունը, որին հասել եք այսքան տարիների ընթացքում։ Մի՞թե սա է այն, ինչ ձեռք եք բերել։ Եվ Իմ մասին ձեր ճանաչողությունը չի սահմանափակվում այս թյուրըմբռնումներով. էլ ավելի վատ է Աստծու Հոգու հանդեպ ձեր հայհոյությունը և Երկնքի զրպարտությունը։ Ահա թե ինչու եմ Ես ասում, որ ձեր նման հավատքը միայն կստիպի ձեզ ավելի հեռանալ Ինձնից և ավելի մեծ թշնամանք տածել Իմ հանդեպ։ Բազմաթիվ տարիների աշխատանքի ընթացքում դուք տեսել եք շատ ճշմարտություններ, բայց գիտե՞ք արդյոք, թե ինչ են լսել Իմ ականջները։ Ձեզնից քանի՞սն են պատրաստակամ ընդունելու ճշմարտությունը։ Դուք բոլորդ հավատում եք, թե պատրաստակամ եք վճարելու ճշմարտության գինը, բայց ձեզնից քանի՞սն են իսկապես տառապել ճշմարտության համար։ Ձեր սրտերում չկա ոչինչ, բացի անարդարությունից, ինչը ստիպում է ձեզ մտածել, որ բոլորը, անկախ նրանից, թե ովքեր են, հավասարապես նենգ են և խոտոր, այն աստիճան, որ դուք անգամ հավատում եք, թե մարմնացած Աստված կարող է, բնականոն մարդու պես, զուրկ լինել բարի սրտից կամ բարեգութ սիրուց։ Ավելին` դուք հավատում եք, որ վեհ առաքինությունը և ողորմած, բարեգութ բնությունը գոյություն ունեն միայն երկնքի Աստծու մեջ։ Հավատում եք, որ նման սուրբ անձ գոյություն չունի, որ երկրի վրա իշխում են միայն խավարն ու չարիքը, մինչդեռ Աստված մի բան է, որին մարդը վստահում է բարու և գեղեցիկի հանդեպ իր փափագը, առասպելական մի կերպար, որն ինքն է հորինել։ Ձեր մտքերում երկնքի Աստված շատ ազնիվ է, արդար և մեծ, արժանի երկրպագության և հիացմունքի. մինչդեռ երկրային այս Աստված լոկ փոխնակ է և երկնքի Աստծու գործիք։ Դուք հավատում եք, որ այս Աստված հավասար չէր լինի երկնքի Աստծուն, առավել ևս՝ նույն շարքում չէր դասվի Նրա հետ։ Ինչ վերաբերում է Աստծու մեծությանն ու պատվին, դրանք երկնքի Աստծու փառքն են, իսկ ինչ վերաբերում է մարդու բնությանն ու ապականությանը, դրանք այն բաներն են, որոնցում երկրային Աստված բաժին ունի։ Երկնքի Աստված հավերժ վեհ է, մինչդեռ երկրային Աստված հավերժ աննշան է, թույլ և անկարող։ Երկնքի Աստված չունի մսեղավոր զգացմունքներ, այլ միայն արդարություն, մինչդեռ երկրային Աստված ունի միայն եսասիրական դրդապատճառներ և զուրկ է որևէ արդարամտությունից կամ ողջամտությունից։ Երկնքի Աստված չունի անգամ չնչին խոտորություն և հավերժ հավատարիմ է, մինչդեռ երկրային Աստված միշտ անազնիվ կողմ ունի։ Երկնքի Աստված խորապես սիրում է մարդուն, մինչդեռ երկրային Աստված մարդու հանդեպ անբավարար հոգատարություն է ցուցաբերում՝ անգամ լիովին անտեսելով նրան։ Այս թյուր ճանաչողությունը վաղուց եք պահել ձեր սրտերում. այն սխալ է, և գուցե շարունակեք համառել այդ հարցում նաև ապագայում։ Դուք Քրիստոսի բոլոր գործերը դիտարկում եք անարդարների տեսանկյունից և Նրա ողջ գործը, ինչպես նաև Նրա ինքնությունն ու էությունը, գնահատում եք չարերի տեսանկյունից։ Դուք լուրջ սխալ եք թույլ տվել և արել եք այն, ինչ երբեք չեն արել ձեզնից առաջ եկածները։ Այսինքն՝ դուք միշտ ծառայել եք միայն երկնքի վեհ, թագը գլխին աստծուն, մինչդեռ երբեք չեք «սպասավորել» այն Աստծուն, որին համարում եք այնքան աննշան, որ Նա պարզապես անտեսանելի է ձեզ համար։ Մի՞թե սա ձեր մեղքը չէ։ Մի՞թե սա Աստծու բնույթի դեմ ձեր վիրավորանքի դասական օրինակ չէ։ Դուք ջերմեռանդորեն ակնածում եք երկնքի աստծուց։ Դուք խորապես հարգում եք վեհ կերպարները և մեծապես հիանում եք արտասովոր պերճախոսություն ունեցող մարդկանցով։ Դու շատ պատրաստակամ ես ղեկավարվելու այն աստծու կողմից, որը լցնում է քո ձեռքերը հարստությամբ, և դու այնքա՜ն շատ ես տենչում այն աստծուն, որը կարող է իրականացնել քո յուրաքանչյուր ցանկությունը։ Միակը, Ումից դու չես ակնածում, այս Աստվածն է, որ վեհ չէ. միակ բանը, որից դու գարշում ես, այս Աստծու հետ շփումն է, որին ոչ ոք չի կարող բարձր գնահատել։ Միակ բանը, որ դու չես ցանկանում անել, այս Աստծու համար տքնելն է, որ երբեք քեզ ոչ մի լումա չի տվել, և միակը, Ով ի վիճակի չէ ստիպելու քեզ տենչալ Իրեն, այս ոչ հաճելի Աստվածն է։ Այս Աստված չի կարող հնարավորություն տալ քեզ ընդլայնելու քո մտահորիզոնը, զգալու, ասես դու գանձ ես գտել, առավել ևս՝ իրականացնելու այն, ինչ ցանկանում ես։ Ուրեմն, ինչո՞ւ ես դու հետևում Նրան։ Մտածե՞լ ես արդյոք նման հարցերի շուրջ։ Այն, ինչ դու անում ես, ոչ միայն անարգում է այս Քրիստոսին, այլև, որ ավելի կարևոր է, անարգում է երկնքի Աստծուն։ Կարծում եմ՝ սա չէ Աստծու հանդեպ ձեր հավատքի նպատակը։

Դուք փափագում եք, որ Աստված հրճվի ձեզնով, սակայն դուք հեռու եք Աստծուց։ Ի՞նչն է խնդիրն այստեղ։ Դուք ընդունում եք միայն Նրա խոսքերը, բայց ոչ Նրա էտումը, առավել ևս ի վիճակի չեք ընդունելու Նրա յուրաքանչյուր կարգավորումը, լիակատար հավատք ունենալու Նրա հանդեպ։ Ուրեմն, ի՞նչն է խնդիրն այստեղ։ Վերջին հաշվով՝ ձեր հավատքը դատարկ ձվի կճեպ է, որից երբեք ճուտ դուրս չէր գա։ Քանզի ձեր հավատքը ձեզ չի բերել ճշմարտությունը կամ տվել ձեզ կյանքը, այլ փոխարենը տվել է ձեզ աջակցության և հույսի պատրանքային զգացում։ Հենց աջակցության և հույսի այս զգացումն է Աստծուն հավատալու ձեր նպատակը, այլ ոչ թե ճշմարտությունն ու կյանքը։ Ուստի Ես ասում եմ, որ Աստծու հանդեպ ձեր հավատքի ընթացքը եղել է ոչ այլ ինչ, քան Աստծու բարեհաճությունը շահելու փորձ՝ ստրկաբարո և անամոթ կերպով, և ոչ մի կերպ չի կարող համարվել ճշմարիտ հավատք։ Ինչպե՞ս կարող էր ճուտ ծնվել նման հավատքից։ Այլ կերպ ասած՝ ի՞նչ կարող է իրագործել նման հավատքը։ Աստծու հանդեպ ձեր հավատքի նպատակը Նրան օգտագործելն է՝ ձեր իսկ նպատակներին հասնելու համար։ Մի՞թե սա Աստծու բնույթի դեմ ձեր վիրավորանքի ևս մեկ փաստ չէ։ Դուք հավատում եք երկնքի Աստծու գոյությանը և ժխտում եք երկրային Աստծու գոյությունը, սակայն Ես չեմ ընդունում ձեր տեսակետները. Ես հավանություն եմ տալիս միայն նրանց, ովքեր ծառայում են երկրային Աստծուն՝ իրենց ոտքերն ամուր հողին դրած, բայց երբեք նրանց, ովքեր երբեք չեն ընդունում երկրային Քրիստոսին։ Որքան էլ նման մարդիկ հավատարիմ լինեն երկնքի Աստծուն, ի վերջո, նրանք չեն խուսափի Իմ ձեռքից, որը պատժում է չարերին։ Այս մարդիկ չարերն են. նրանք այն չարագործներն են, որոնք հակադրվում են Աստծուն և երբեք հոժարակամ չեն հնազանդվել Քրիստոսին։ Իհարկե, նրանց թվում են բոլոր նրանք, ովքեր չեն ճանաչում և, ավելին, չեն ընդունում Քրիստոսին։ Մի՞թե հավատում ես, որ կարող ես վարվել Քրիստոսի հետ այնպես, ինչպես կամենում ես, քանի դեռ հավատարիմ ես երկնքի Աստծուն։ Սխալվում ես։ Քրիստոսի հանդեպ քո տգիտությունը երկնքի Աստծու հանդեպ տգիտություն է։ Որքան էլ դու հավատարիմ լինես երկնքի Աստծուն, դա լոկ դատարկախոսություն է և կեղծիք, քանզի երկրային Աստված ոչ միայն առանցքային դեր ունի նրանում, որ մարդը հասնի ճշմարտությանը և ունենա ավելի խորը ճանաչողություն, այլ ավելին՝ առանցքային դեր ունի մարդու դատապարտման և այնուհետև չարերին պատժելու համար փաստերն Իր ձեռքն առնելու գործում։ Հասկացե՞լ ես արդյոք օգտակար և վնասակար հետևանքներն այս հարցում։ Փորձառաբար ապրե՞լ ես դրանք արդյոք։ Ես ցանկանում եմ, որ դուք մի օր շուտով հասկանաք այս ճշմարտությունը. Աստծուն ճանաչելու համար դուք պետք է ճանաչեք ոչ միայն երկնքի Աստծուն, այլ, որ է՛լ ավելի կարևոր է, երկրային Աստծուն։ Մի՛ շփոթեք ձեր առաջնահերթությունները և թույլ մի՛ տվեք, որ երկրորդականը գրավի գլխավորի տեղը։ Միայն այս կերպ դու կարող ես իսկապես լավ հարաբերություն կառուցել Աստծու հետ, ավելի մոտենալ Աստծուն և քո սիրտն ավելի մոտեցնել Նրան։ Եթե դու երկար տարիներ հավատքի մեջ ես եղել և երկար ժամանակ շփվել ես Ինձ հետ, սակայն մնում ես Ինձնից հեռու, ապա Ես ասում եմ, որ դու, անշուշտ, հաճախ ես վիրավորում Աստծու բնույթը, և քո ելքը շատ դժվար կլինի կանխատեսել։ Եթե Ինձ հետ շփման բազմաթիվ տարիները ոչ միայն չեն կարողացել փոխել քեզ՝ դարձնելով մարդկայնություն և ճշմարտություն ունեցող մարդ, այլև ավելին՝ արմատավորել են քո չար բարքերը բնությանդ մեջ, և դու ոչ միայն կրկնակի ավելի շատ ամբարտավանություն ունես, քան նախկինում, այլև Իմ հանդեպ քո թյուրըմբռնումները նույնպես բազմապատկվել են այնպես, որ դու սկսել ես Ինձ համարել քո խաղընկերը, ապա Ես ասում եմ, որ քո հիվանդությունն այլևս մակերեսային չէ, այլ թափանցել է մինչև ոսկորներդ։ Քեզ մնում է միայն սպասել, որ քո հուղարկավորության նախապատրաստություններն արվեն։ Այն ժամանակ դու կարիք չես ունենա աղերսելու Ինձ լինել քո Աստվածը, քանզի դու գործել ես մահվան արժանի մեղք՝ աններելի մեղք։ Նույնիսկ եթե Ես կարողանայի խնայել քեզ, երկնքի Աստված կպնդի, որ վերցնի քո կյանքը, քանզի Աստծու բնույթի դեմ քո վիրավորանքը սովորական խնդիր չէ, այլ շատ ծանր բնույթի խնդիր։ Երբ ժամանակը գա, մի՛ մեղադրիր Ինձ քեզ նախապես չասելու համար։ Ամեն ինչ հանգում է սրան. երբ դու շփվում ես Քրիստոսի՝ երկրային Աստծու հետ՝ որպես սովորական մարդու, այսինքն՝ երբ դու հավատում ես, որ այս Աստված ոչ այլ ինչ է, քան մարդ, հենց այդ ժամանակ է, որ դու պիտի կործանվես։ Սա Իմ միակ հորդորն է ձեզ բոլորիդ։


Շատ լուրջ խնդիր՝ դավաճանություն (1)

Շատ շուտով Իմ գործը կավարտվի, և մեր միասին անցկացրած երկար տարիները դարձել են անտանելի հիշողություն։ Ես անդադար կրկնել եմ Իմ խոսքերը և մշտապես առաջ մղել Իմ նոր գործը։ Ամեն անգամ, երբ Ես գործ եմ անում, Իմ խորհուրդը, անշուշտ, անհրաժեշտ բաղադրիչ է։ Առանց դրա՝ դուք բոլորդ կմոլորվեիք և, առավել ևս, ամբողջովին շփոթված վիճակում կհայտնվեիք։ Իմ գործն այժմ մոտենում է ավարտին և գտնվում է իր վերջին փուլում։ Ես դեռ ցանկանում եմ խորհուրդ տալու որոշ գործ կատարել, այսինքն՝ խորհուրդի խոսքեր ասել, որպեսզի դուք լսեք։ Ես միայն հուսով եմ՝ դուք ի վիճակի կլինեք թույլ չտալու, որ Իմ ջանքերն իզուր անցնեն, և առավել ևս, որ կկարողանաք հասկանալ Իմ մանրակրկիտ մտադրությունները և Իմ խոսքերին վերաբերվել որպես ձեր անձնական վարքի հիմք։ Անկախ նրանից՝ դրանք այնպիսի խոսքեր են, որոնք պատրաստակամորեն եք լսում, թե ոչ, թե այնպիսի խոսքեր են, որոնք ուրախությամբ կամ դժկամությամբ եք ընդունում, դուք պետք է դրանց լրջորեն վերաբերվեք։ Հակառակ դեպքում ձեր անփույթ ու անտարբեր խառնվածքներն ու պահվածքները խորապես կվշտացնեն Ինձ և, առավել ևս մեծ նողկանք կառաջացնեն Իմ մեջ։ Ես մեծ հույսեր ունեմ, որ դուք բոլորդ կրկին ու կրկին՝ հազարավոր անգամներ, կարող եք կարդալ Իմ խոսքերը, նույնիսկ այնքան, որ դրանք դրոշմվեն ձեր սրտերում։ Միայն այսկերպ չեք ձախողի ձեր հանդեպ Իմ ունեցած ակնկալիքները։ Սակայն այժմ ձեզնից ոչ մեկն այսպես չի ապրում։ Ընդհակառակը, դուք բոլորդ ընկղմված եք զեխ կյանքի մեջ՝ մի կյանքի, որտեղ ուտում և խմում եք ձեր սրտի ուզածի չափ, և ձեզնից ոչ ոք չի օգտագործում Իմ խոսքերը՝ իր սիրտն ու հոգին հարստացնելու համար։ Այս պատճառով մարդու ճշմարիտ դեմքի վերաբերյալ Ես եկել եմ մի եզրահանգման. մարդը կարող է ցանկացած պահի դավաճանել Ինձ, և ոչ ոք չի կարող բացարձակապես հավատարիմ լինել Իմ խոսքերին։

«Մարդն այնքան է ապականվել Սատանայի կողմից, որ այլևս չունի մարդկային նմանություն»։ Այժմ մարդկանց ճնշող մեծամասնությունը փոքր-ինչ ընդունում է այս արտահայտությունը։ Ես դա ասում եմ, որովհետև «ճանաչումը», որին անդրադառնում եմ, զուտ մակերեսային ընդունում է՝ ի տարբերություն ճշմարիտ իմացության։ Քանի որ ձեզնից ոչ ոք չի կարող ճշգրտորեն գնահատել, ոչ էլ մանրամասն վերլուծել ինքն իրեն, դուք միշտ միայն կիսով չափ եք հավատում Իմ խոսքերին։ Սակայն այս անգամ Ես փաստեր եմ օգտագործում՝ բացատրելու այն ամենալուրջ խնդիրը, որ գոյություն ունի ձեր ներսում։ Այդ խնդիրը դավաճանությունն է։ Դուք բոլորդ ծանոթ եք «դավաճանություն» բառին, որովհետև մարդկանց մեծ մասն արել է որևէ բան, որով դավաճանել է մեկ ուրիշին, ինչպես օրինակ՝ ամուսինը դավաճանում է իր կնոջը, կինը՝ իր ամուսնուն, որդին՝ իր հորը, դուստրը՝ իր մորը, ծառան՝ իր տիրոջը, ընկերները՝ միմյանց, հարազատները՝ միմյանց, վաճառողները՝ գնորդներին և այլն։ Այս բոլոր օրինակներն իրենց մեջ պարունակում են դավաճանության էությունը։ Կարճ ասած՝ դավաճանությունը վարքագծի մի ձև է, որը դրժում է երդումը, խախտում է բարոյական նորմերը կամ գործում մարդկային էթիկայի դեմ՝ ի ցույց դնելով մարդկայնության կորուստ։ Որպես մարդիկ, անկախ նրանից՝ հիշում եք, որ արել եք ինչ-որ բան՝ մեկ ուրիշին դավաճանելու համար, կամ եթե նախկինում բազմիցս դավաճանել եք ուրիշներին, ծնված լինելով այս աշխարհում՝ բոլորդ արել եք որևէ բան, որն իրենից ներկայացնում է ճշմարտության խախտում։ Քանի որ ընդունակ ես դավաճանելու ծնողներիդ կամ ընկերներիդ, ուրեմն ընդունակ ես դավաճանելու ուրիշներին և, առավել ևս, ընդունակ ես դավաճանելու Ինձ ու անելու բաներ, որոնց հանդեպ Ես նողկանք եմ զգում։ Այլ կերպ ասած՝ դավաճանությունը զուտ արտաքնապես անբարոյական վարքագիծ չէ, այլ ավելին՝ մի բան, որը հակասում է ճշմարտությանը։ Հենց սա է Իմ դեմ մարդու դիմակայության և ապստամբության աղբյուրը։ Ահա թե ինչու եմ Ես ամփոփել այն հետևյալ պնդումով. դավաճանությունը մարդու բնական էությունն է, և այդ էությունն Ինձ հետ համատեղելիության հասնող յուրաքանչյուր մարդու ներհատուկ թշնամին է։

Այն վարքագիծը, որը չի կարող բացարձակապես հնազանդվել Ինձ, դավաճանություն է։ Այն վարքագիծը, որը չի կարող հավատարիմ լինել Ինձ, դավաճանություն է։ Ինձ խաբելն ու ստերով Ինձ մոլորեցնելը դավաճանություն է։ Բազմաթիվ պատկերացումներ տածելն ու դրանք ամենուր տարածելը դավաճանություն է։ Իմ վկայություններն ու շահերը պաշտպանել չկարողանալը դավաճանություն է։ Կեղծ ժպիտներ շռայլելը, երբ սրտով հեռու եք Ինձնից, դավաճանություն է։ Այդ բոլորը դավաճանության դրսևորումներ են, որոնց դուք միշտ ընդունակ եք եղել, և դրանք սովորական երևույթ են ձեր մեջ։ Ձեզնից ոչ ոք գուցե սա խնդիր չհամարի, բայց Ես այդպես չեմ մտածում։ Իմ հանդեպ մարդու դավաճանությանը Ես չեմ կարող վերաբերել որպես չնչին հարցի և, առավել ևս, չեմ կարող անտեսել այն։ Նույնիսկ հիմա, երբ Ես գործում եմ ձեր մեջ, դուք այսպես եք վարվում. եթե գա մի օր, երբ ոչ ոք չհսկի ձեզ, մի՞թե չեք դառնա ավազակների պես, որոնք իրենց թագավորներ են հռչակել իրենց իսկ փոքրիկ տարածքներում։ Երբ դա տեղի ունենա, և դուք աղետ առաջացնեք, ո՞վ կլինի այնտեղ՝ ձեր հետևից մաքրելու համար։ Եթե դուք կարծում եք, որ դավաճանության որոշ դրսևորումներ պարզապես հազվադեպ տեղի ունեցող գործողություններ են, այլ ոչ թե ձեր մշտական վարքագիծը, որոնք չպետք է բարձրաձայնվեն նման խստությամբ՝ վիրավորելով ձեր ինքնասիրությունը, և եթե սա է այն, ինչին դուք ճշմարտորեն հավատում եք, ապա դուք բացարձակապես զուրկ եք ողջամտությունից։ Որքան ավելի շատ է մարդն այսպես մտածում, այնքան ավելի է նա ապստամբության նախատիպ և օրինակ։ Մարդու բնությունը նրա կյանքն է. դա մի սկզբունք է, որին նա ապավինում է գոյատևելու համար և չի կարող փոխել այն։ Որպես օրինակ վերցրեք դավաճանության բնությունը։ Եթե կարող ես անել բաներ՝ դավաճանելու քո հարազատներից կամ ընկերներից որևէ մեկին, դա ապացուցում է, որ այն քո կյանքի մի մասն է և մի բնություն, որով դու ծնվել ես։ Դա մի բան է, որ ոչ ոք չի կարող հերքել։ Օրինակ, եթե մարդը սիրում է գողանալ ուրիշներից, ապա գողանալու այդ հաճույքը նրա կյանքի մի մասն է, թեև նա կարող է երբեմն գողանալ, իսկ երբեմն՝ ոչ։ Անկախ նրանից՝ նա գողանում է, թե ոչ, դա չի կարող ապացուցել, որ նրա գողությունը պարզապես վարքագծի մի տեսակ է։ Ավելի շուտ՝ դա ապացուցում է, որ նրա գողությունն իր կյանքի մի մասն է, այսինքն՝ նրա բնությունը։ Ոմանք կհարցնեն՝ քանի որ դա նրա բնությունն է, ապա ինչո՞ւ, երբ նա լավ բաներ է տեսնում, երբեմն չի գողանում դրանք։ Պատասխանը շատ պարզ է։ Կան բազմաթիվ պատճառներ, թե ինչու նա չի գողանում։ Նա կարող է չգողանալ որևէ բան, որովհետև այն չափազանց մեծ է՝ աչալուրջ հայացքների տակից հափշտակելու համար, կամ որովհետև գործելու հարմար ժամանակ չկա, կամ որևէ բան չափազանց թանկ է, չափազանց խիստ է հսկվում, կամ գուցե նա առանձնակի հետաքրքրություն չունի դրա նկատմամբ կամ չի տեսնում, թե ինչով այն կարող է օգտակար լինել իր համար և այլն։ Այս բոլոր պատճառները հնարավոր են։ Սակայն անկախ ամեն ինչից, կգողանա նա որևէ բան, թե ոչ, դա չի կարող ապացուցել, որ այդ միտքը գոյություն ունի միայն որպես ակնթարթային, անցողիկ բռնկում։ Ընդհակառակը, դա նրանց բնության մի մասն է՝ մի բնության, որը դժվար է նորացնել։ Նման մարդը չի բավարարվում միայն մեկ անգամ գողանալով. ուրիշների ունեցվածքն իրենը համարելու նման մտքերն առաջանում են ամեն անգամ, երբ նա հանդիպում է որևէ լավ բանի կամ հարմար իրավիճակի։ Ահա թե ինչու եմ Ես ասում, որ այդ միտքը մի բան չէ, որն այդ մարդը պարզապես ձեռք է բերում ժամանակ առ ժամանակ, այլ մի բան է, որը բխում է նրա բնությունից։

Ցանկացած մարդ կարող է իր իսկ խոսքերով ու գործողություններով ներկայացնել իր ճշմարիտ դեմքը։ Այս ճշմարիտ դեմքը, իհարկե, նրա բնությունն է։ Եթե դու մեկն ես, որ խոսում է խոտոր կերպով, ուրեմն ունես խոտոր բնություն։ Եթե բնությամբ նենգ ես, ապա գործում ես խորամանկորեն, և քեզ հաջողվում է շատ հեշտությամբ խաբել ու մոլորեցնել ուրիշներին։ Եթե բնությամբ չարամիտ ես, խոսքերդ գուցե հաճելի լինեն ականջին, սակայն գործերդ չեն կարող թաքցնել չարամիտ հնարքներդ։ Եթե բնությամբ ծույլ ես, ապա քո ամեն ասածով կփորձես արդարացնել ինքդ քեզ՝ անփույթ ու ծույլ լինելու համար, իսկ գործողություններդ կլինեն դանդաղ ու մակերեսային և բավականին հմուտ՝ ճշմարտությունը թաքցնելու հարցում։ Եթե բնությամբ կարեկցող ես, ապա խոսքերդ կլինեն ողջամիտ, և գործողություններդ նույնպես լավ կհամապատասխանեն ճշմարտությանը։ Եթե բնությամբ այնպիսին ես, որ հավատարիմ ես բոլորին, ապա խոսքերդ, անշուշտ, անկեղծ են, և գործելակերպդ հաստատուն է՝ զերծ որևէ բանից, որը կարող է անհանգստացնել քո տիրոջը։ Եթե բնությամբ հեշտասեր կամ փողամոլ ես, ապա սիրտդ հաճախ կլցվի այդ բաներով, և ակամայից կկատարես շեղված, անբարոյական արարքներ, որոնք մարդիկ հեշտությամբ չեն մոռանա, և որոնք նրանց մեջ զզվանք կառաջացնեն։ Ինչպես արդեն ասել եմ՝ եթե ունես դավաճանության բնություն, ապա հազիվ թե կարողանաս ազատվել դրանից։ Մի՛ տածիր բախտդ փորձելու մտայնություն՝ ենթադրելով, թե քանի որ անարդարացի չես վարվել ուրիշների հետ, ուրեմն դավաճանության բնություն չունես։ Եթե այդպես ես մտածում, ապա, իսկապես, նողկալի ես։ Ամեն անգամ, երբ Ես խոսում եմ, Իմ խոսքերն ուղղված են բոլոր մարդկանց, այլ ոչ միայն մեկ մարդու կամ մարդկանց մեկ տեսակի։ Այն փաստը, որ դու չես դավաճանել Ինձ մեկ հարցում, չի ապացուցում, որ չես դավաճանի Ինձ ցանկացած այլ հարցում։ Որոշ մարդիկ իրենց ամուսնության մեջ անհաջողությունների հանդիպելիս կորցնում են ճշմարտությունը փնտրելու իրենց հավատքը։ Ոմանք ընտանիքի քայքայման ժամանակ հրաժարվում են Ինձ հավատարիմ լինելու իրենց պարտականությունից։ Ոմանք լքում են Ինձ՝ ակնթարթային ուրախություն և հուզմունք փնտրելու համար։ Ոմանք կգերադասեին ընկնել մութ անդունդը, քան ապրել լույսի մեջ և ձեռք բերել Սուրբ Հոգու գործի բերկրանքը։ Ոմանք անտեսում են ընկերների խորհուրդը՝ հարստության հանդեպ իրենց տենչանքը բավարարելու նպատակով, և նույնիսկ հիմա չեն կարողանում ընդունել իրենց սխալն ու փոխել իրենց ընթացքը։ Ոմանք միայն ժամանակավորապես են ապրում Իմ անվան ներքո՝ Իմ պաշտպանությունը ստանալու համար, մինչդեռ ուրիշները դժկամությամբ միայն մի փոքր են նվիրվում Ինձ, որովհետև կառչած են կյանքից և վախենում են մահից։ Մի՞թե այդ և նման այլ գործողությունները, որոնք անբարոյական են և, առավել ևս, զուրկ ազնվությունից, հենց այն վարքագծերը չեն, որոնցով մարդիկ վաղուց դավաճանել են Ինձ իրենց սրտերի խորքում։ Իհարկե, Ես գիտեմ, որ մարդիկ նախապես չեն ծրագրում դավաճանել Ինձ, բայց նրանց դավաճանությունն իրենց բնության բնական բացահայտումն է։ Ոչ ոք չի ցանկանում դավաճանել Ինձ, առավել ևս, ոչ ոք ուրախ չէ, որ Իմ դեմ դավաճանության արարք է գործել։ Ընդհակառակը, նրանք դողում են վախից, այնպես չէ՞։ Ուստի մտածո՞ւմ եք, թե ինչպես քավել այդ դավաճանությունները և ինչպես փոխել ներկայիս իրավիճակը։


Շատ լուրջ խնդիր՝ դավաճանություն (2)

Մարդու բնույթը լիովին տարբերվում է Իմ էությունից, որովհետև մարդու ապականված բնույթն ամբողջությամբ սկիզբ է առնում Սատանայից․ մարդու բնույթը մշակվել և ապականվել է Սատանայի կողմից։ Այսինքն՝ մարդն ապրում է նրա չարիքի և տգեղության ազդեցության ներքո։ Մարդը չի աճում ճշմարտության աշխարհում կամ սուրբ միջավայրում, առավել ևս՝ մարդը չի ապրում լույսի մեջ։ Ուստի, հնարավոր չէ, որ ծնվելու պահից որևէ մեկն իր բնույթի մեջ ճշմարտություն ունենա, և, առավել ևս, հնարավոր չէ, որ որևէ մեկը ծնվի Աստծուց երկյուղող և Նրան հնազանդվող էությամբ։ Ընդհակառակը, մարդիկ ունեն մի բնույթ, որը հակառակվում է Աստծուն, ապստամբում է Աստծու դեմ և չի սիրում ճշմարտությունը։ Այս բնույթը՝ դավաճանությունը, այն խնդիրն է, որի մասին Ես ցանկանում եմ խոսել։ Դավաճանությունն է յուրաքանչյուր մարդու՝ Աստծուն հակառակվելու աղբյուրը։ Սա խնդիր է, որը գոյություն ունի միայն մարդու մեջ և ոչ Իմ մեջ։ Ոմանք կհարցնեն․ քանի որ բոլոր մարդիկ ապրում են աշխարհում այնպես, ինչպես Քրիստոսը, ապա ինչո՞ւ բոլոր մարդիկ ունեն Աստծուն դավաճանող բնույթ, իսկ Քրիստոսը՝ ոչ։ Սա խնդիր է, որը պետք է ձեզ հստակորեն մեկնաբանվի։

Մարդկության գոյության հիմքը հոգու կրկնակի վերամարմնացումն է։ Այլ կերպ ասած՝ յուրաքանչյուր մարդ մսեղիում մարդկային կյանք է ստանում, երբ նրա հոգին վերամարմնանում է։ Երբ մարդու մարմինը ծնվում է, դրա կյանքը շարունակվում է մինչև այն պահը, երբ մսեղին վերջ ի վերջո հասնում է իր սահմաններին, այսինքն՝ այն վերջնական պահին, երբ հոգին լքում է իր պատյանը։ Այս գործընթացը կրկնվում է կրկին ու կրկին, մարդու հոգին անընդհատ գալիս ու գնում է, և այդկերպ պահպանվում է մարդկության գոյությունը։ Մսեղիի կյանքը նաև մարդու հոգու կյանքն է, և մարդու հոգին պաշտպանում է նրա մսեղիի գոյությունը։ Այսինքն՝ յուրաքանչյուր մարդու կյանքը գալիս է նրա հոգուց, այն բնորոշ չէ մսեղիին։ Ուստի, մարդու բնույթը գալիս է հոգուց, այլ ոչ թե մսեղիից։ Յուրաքանչյուր մարդու հոգին միայն գիտի, թե ինչպես է նա փորձառաբար ապրել Սատանայի գայթակղությունները, դժբախտություններն ու ապականությունը։ Այս իրողություններն անըմբռնելի են մարդու մսեղիի համար։ Այդ պատճառով մարդկությունն ակամայից դառնում է է՛լ ավելի խավար, է՛լ ավելի պղծված և է՛լ ավելի չար, մինչդեռ մարդու և Իմ միջև հեռավորությունը գնալով մեծանում է, և մարդկության կյանքն է՛լ ավելի խավար է դառնում։ Սատանան ամուր պահում է մարդկության հոգիներն իր ձեռքերում, հետևաբար անվիճելի է, որ Սատանան ներխուժել է նաև մարդու մսեղին։ Ինչպե՞ս կարող է այդպիսի մսեղին և այդպիսի մարդկությունը չհակառակվել Աստծուն։ Ինչպե՞ս կարող են նրանք բնույթով համատեղելի լինել Նրա հետ։ Ես Սատանային նետեցի ցած՝ երկինք, որովհետև նա դավաճանեց Ինձ։ Այդ դեպքում ինչպե՞ս կարող են մարդիկ ներգրավված չլինել։ Ահա թե ինչու դավաճանությունը մարդու բնույթն է։ Ես վստահ եմ, որ երբ հասկանաք այս պատճառաբանությունը, դուք կունենաք նաև որոշ չափով հավատ Քրիստոսի էության հանդեպ։ Աստծու Հոգու կրած մսեղին հենց Աստծու սեփական մսեղին է։ Աստծու Հոգին գերագույն է․ Նա ամենակարող է, սուրբ և արդար։ Նմանապես, Նրա մսեղին ևս գերագույն, ամենակարող, սուրբ և արդար է։ Այդպիսի մսեղին կարող է անել միայն այն, ինչն արդար է և օգտակար մարդկության համար, այն, ինչը սուրբ է, փառավոր և զորավոր։ Նա անկարող է անել որևէ բան, որը խախտում է ճշմարտությունը, խախտում է բարոյական արդարությունը, և, առավել ևս, Նա անկարող է անել որևէ բան, որը կդավաճանի Աստծու Հոգուն։ Աստծու Հոգին սուրբ է, և այդ պատճառով Սատանան չի կարող ապականել Նրա մսեղին. Նրա մսեղին այլ էության է, քան մարդու մսեղին։ Որովհետև դա մարդն է, ոչ թե Աստված, որ ապականվել է Սատանայի կողմից, և Սատանան երբեք չի կարող ապականել Ինքնին Աստծու մսեղին։ Այսպիսով, չնայած այն փաստին, որ մարդը և Քրիստոսն ապրում են նույն տարածության մեջ, միայն մարդն է, որ կարող է գրավվել, օգտագործվել և վնասվել Սատանայի խորամանկությամբ։ Ի հակադրություն` Քրիստոսը հավիտյան չի ենթարկվում Սատանայի ապականությանը, քանզի Սատանան երբեք չի կարող բարձրանալ բարձրագույն վայրը և երբեք չի կարող մոտենալ Աստծուն։ Այսօր դուք բոլորդ պետք է հասկանաք, որ միայն Սատանայի կողմից ապականված մարդկությունն է, որ, դավաճանում Ինձ։ Դավաճանությունը երբեք չի լինի մի խնդիր, որը, թեկուզ նվազագույն չափով, կառնչվի Քրիստոսին։

Սատանայի կողմից ապականված բոլոր հոգիները գտնվում են ստրկության մեջ՝ Սատանայի իշխանության ներքո։ Միայն նրանք, ովքեր հավատում են Քրիստոսին, առանձնացվել են, փրկվել Սատանայի ճամբարից և բերվել այսօրվա արքայություն։ Այս մարդիկ այլևս չեն ապրում Սատանայի ազդեցության ներքո։ Այնուամենայնիվ, մարդու բնույթը դեռ արմատավորված է մարդու մսեղիի մեջ, այսինքն՝ թեև ձեր հոգիները փրկվել են, ձեր բնույթը դեռ նույնն է, ինչ նախկինում, և այն հավանականությունը, որ դուք կդավաճանեք Ինձ, մնում է հարյուր տոկոս։ Ահա թե ինչու Իմ գործն այդքան երկար է տևում, քանի որ ձեր բնույթն անհնազանդ է։ Այժմ, կատարելով ձեր պարտականությունները, ձեր հնարավորությունների չափով տառապանքներ եք կրում, սակայն անվիճելի փաստ է, որ ձեզանից յուրաքանչյուրը կարող է դավաճանել Ինձ և վերադառնալ Սատանայի իշխանությանը, վերադառնալ դրա ճամբարը և վերադառնալ ձեր նախկին կյանքին։ Այդ ժամանակ ձեզ համար անհնար կլինի ներկայացնել անգամ մարդկայնության կամ մարդկային նմանության մի նշույլ, ինչպես այժմ եք անում։ Լուրջ դեպքերում դուք կկործանվեք, և, ավելին, կդատապարտվեք հավիտենական անեծքի, խիստ կպատժվեք և այլևս երբեք չեք վերամարմնանա։ Սա այն խնդիրն է, որը դրված է ձեր առաջ։ Նախ Ես այսպես հիշեցնում եմ ձեզ, որպեսզի Իմ գործը զուր չլինի, և երկրորդ՝ որպեսզի դուք բոլորդ ապրեք լույսի օրերի մեջ։ Իրականում, արդյոք Իմ գործը զուր է, թե ոչ, վճռական խնդիրը չէ։ Վճռականն այն է, որ դուք կարողանաք ունենալ երջանիկ կյանք և հրաշալի ապագա։ Իմ գործը մարդկանց հոգիները փրկելու գործն է։ Եթե քո հոգին ընկնի Սատանայի ձեռքը, քո մսեղին չի ապրի խաղաղության մեջ։ Եթե Ես պաշտպանում եմ քո մսեղին, ապա քո հոգին նույնպես անպայման Իմ հոգածության տակ կլինի։ Եթե Ես իսկապես գարշում եմ քեզանից, ապա քո մսեղին ու հոգին միանգամից կընկնեն Սատանայի ձեռքը։ Կարո՞ղ ես պատկերացնել քո վիճակն այդ ժամանակ։ Եթե մի օր Իմ խոսքերը ձեզ համար զուր լինեն, ապա Ես կհանձնեմ ձեզ ամբողջությամբ Սատանային և թույլ կտամ, որ սաստկացնի ձեզ պատճառվող տանջանքները, մինչև Իմ բարկությունն ամբողջությամբ փարատվի, կամ էլ անձամբ կպատժեմ ձեզ՝ անուղղելի մարդկանց, որովհետև Ինձ դավաճանող ձեր սրտերը երբեք չեն փոխվի։

Այժմ բոլորդ պետք է հնարավորինս շուտ քննեք ձեզ, որպեսզի տեսնեք, թե Իմ հանդեպ որքան դավաճանություն է դեռ մնացել ձեր մեջ։ Ես անհամբեր սպասում եմ ձեր պատասխանին։ Ինձ հետ մի՛ վարվեք մակերեսորեն։ Ես երբեք խաղեր չեմ խաղում մարդկանց հետ։ Եթե ասում եմ, որ ինչ-որ բան կանեմ, ապա անպայման կկատարեմ այն։ Հուսով եմ, որ ձեզանից յուրաքանչյուրը կլինի այնպիսի մեկը, ով լրջորեն կընդունի Իմ խոսքերը և չի կարծի, թե դրանք գիտական ֆանտաստիկա են։ Այն, ինչ Ես ակնկալում եմ ձեզանից, կոնկրետ գործողություն է, ոչ թե ձեր երևակայությունները։ Հաջորդիվ պետք է պատասխանեք Իմ հարցերին, որոնք հետևյալն են՝

Եթե իսկապես ծառայող ես, կարո՞ղ ես Ինձ ծառայել նվիրվածությամբ՝ առանց մակերեսայնության կամ բացասականության որևէ մասնիկի։

Եթե բացահայտես, որ Ես երբեք չեմ գնահատել քեզ, արդյոք դեռ կկարողանա՞ս մնալ և Ինձ ծառայել ամբողջ կյանքի ընթացքում։

3. Եթե, չնայած քո գործադրած մեծ ջանքերին, Ես դեռ շատ սառն եմ քո հանդեպ, արդյոք կկարողանա՞ս շարունակել աշխատել Ինձ համար աննկատ կերպով։

Եթե որոշ ծախսեր ես արել Ինձ համար, բայց Ես չեմ բավարարում քո աղքատիկ պահանջները, արդյոք կհուսահատվե՞ս և կհիասթափվե՞ս Ինձանից կամ նույնիսկ կսկսե՞ս լցվել զայրույթով և հայհոյել։

Եթե միշտ եղել ես շատ հավատարիմ՝ մեծ սիրով Իմ հանդեպ, սակայն տառապում ես հիվանդության տանջանքով, ֆինանսական դժվարություններով, ընկերների և հարազատների լքումով կամ կյանքի այլ դժբախտություններով, արդյոք քո հավատարմությունն ու սերն Իմ հանդեպ դեռ կշարունակվե՞ն։

Եթե քո սրտում պատկերացրած ոչ մի բան չի համապատասխանում այն ամենին, ինչ Ես արել եմ, ապա ինչպե՞ս պիտի անցնես քո ապագա ուղին։

Եթե չես ստանում այն ամենից ցանկացած մի բան, ինչի հույսն ունեիր ստանալու, արդյոք կկարողանա՞ս շարունակել լինել Իմ հետևորդը։

Եթե երբեք չես հասկացել Իմ գործի նպատակը և նշանակությունը, արդյոք կարո՞ղ ես լինել հնազանդ մարդ, որ ինքնակամ դատողություններ և եզրակացություններ չի անում։

Կարո՞ղ ես գնահատել այն բոլոր խոսքերը, որոնք Ես ասել եմ, և ողջ գործը, որը Ես կատարել եմ, երբ եղել եմ մարդու հետ միասին։

Կարո՞ղ ես լինել Իմ հավատարիմ հետևորդը՝ պատրաստ ամբողջ կյանքի ընթացքում Ինձ համար տառապել, նույնիսկ եթե ոչինչ չստանաս։

11. Հանուն Ինձ` կարո՞ղ ես հրաժարվել քո ապագա գոյատևման ուղու մասին մտածելուց, այն ծրագրելուց կամ պատրաստվելուց։

Այս հարցերը ներկայացնում են Իմ վերջին պահանջները ձեզանից, և Ես հույս ունեմ, որ բոլորդ կկարողանաք պատասխանել Ինձ։ Եթե այս հարցերի միջոցով պահանջվածից կատարել ես մեկ-երկուսը, ապա դեռ անհրաժեշտ է շարունակել ձգտել։ Եթե չես կարող կատարել այս պահանջներից և ոչ մեկը, ապա անշուշտ այն տեսակից ես, որ կնետվի դժոխք։ Այդպիսի մարդկանց Ես այլևս ոչինչ ասելու կարիք չունեմ, քանի որ նրանք անկասկած այնպիսի մարդիկ են, որոնք չեն կարող համատեղելի լինել Ինձ հետ։ Ինչպե՞ս կարող եմ Իմ տանը պահել մեկին, որ ցանկացած հանգամանքում կարող է դավաճանել Ինձ։ Ինչ վերաբերում է նրանց, ովքեր շատ դեպքերում դեռ կարող են դավաճանել Ինձ, Ես կդիտեմ նրանց աշխատանքը՝ նախքան այլ կարգավորումներ անելը։ Սակայն բոլոր նրանց, ովքեր ընդունակ են դավաճանել Ինձ՝ անկախ պայմաններից, Ես երբեք չեմ մոռանա․ Ես նրանցից յուրաքանչյուրին կհիշեմ Իմ սրտում և կսպասեմ հնարավորությանը, որպեսզի հատուցեմ նրանց չար գործերը։ Իմ բարձրացրած պահանջներն այն բոլոր հարցերն են, որոնք դուք պետք է քննեք ձեր մեջ։ Հուսով եմ, որ բոլորդ դրանք լրջորեն կքննեք և Ինձ հետ մակերեսորեն չեք վարվի։ Մոտ ապագայում Ես կստուգեմ ձեր պատասխանները, որոնք տվել եք Իմ պահանջների դիմաց։ Այդ ժամանակ Ես ձեզանից այլևս ոչինչ չեմ պահանջի և այլևս չեմ տա անկեղծ հորդորանք։ Փոխարենը՝ Ես կկիրառեմ Իմ իշխանությունը․ ովքեր պետք է պահվեն, կպահվեն, ովքեր պետք է պարգևատրվեն, կպարգևատրվեն, ովքեր պետք է հանձնվեն Սատանային, կհանձնվեն Սատանային, ովքեր պետք է խստորեն պատժվեն, խստորեն կպատժվեն, և ովքեր պետք է կործանվեն, կոչնչացվեն։ Այսպիսով, այլևս ոչ ոք չի խանգարի Ինձ Իմ օրերում։ Հավատո՞ւմ ես Իմ խոսքերին։ Հավատո՞ւմ ես հատուցմանը։ Դու հավատո՞ւմ ես, որ Ես կպատժեմ բոլոր այն չարերին, որոնք խաբում և դավաճանում են Ինձ։ Արյդոք հուսո՞վ ես, որ այդ օրը կգա շուտ, թե՝ ուշ։ Արդյոք դու մե՞կն ես, որ սարսափում է պատժից, թե՞ այնպիսի մեկը, որ կնախընտրի ընդդիմանալ Ինձ, նույնիսկ եթե դա նշանակում է երկարատև պատիժ։ Երբ այդ օրը գա, կարո՞ղ ես պատկերացնել, որ կապրես ուրախության և ծիծաղի մեջ, թե՞ կլացես ու ատամներդ կկրճտացնես։ Ինչպիսի՞ ելքի հույս ունես առերեսվելու։ Երբևէ լրջորեն մտածե՞լ ես՝ դու հարյուր տոկոսով հավատում ես Ինձ, թե՞ հարյուր տոկոսով կասկածում ես Ինձ։ Երբևէ ուշադիր մտածե՞լ ես, թե քեզ համար ինչպիսի հետևանքների և ելքի կհանգեցնեն քո գործողություններն ու վարքը։ Դու իսկապես մեծ հույս ունե՞ս, որ Իմ բոլոր խոսքերը հերթով կկատարվեն, թե՞ սարսափում ես, որ Իմ խոսքերը հերթով կկատարվեն։ Եթե հույս ունես, որ Ես շուտ կհեռանամ՝ Իմ խոսքերն իրականացնելու համար, ապա ինչպե՞ս պետք է վերաբերվես քո սեփական խոսքերին և գործողություններին։ Եթե հույս չունես, որ Ես կհեռանամ, և հույս չունես, որ Իմ բոլոր խոսքերն անմիջապես կիրականացվեն, ապա ինչո՞ւ ես ընդհանրապես հավատում Ինձ։ Դու իսկապես գիտե՞ս, թե ինչու ես հետևում Ինձ։ Եթե քո պատճառը պարզապես քո հորիզոններն ընդլայնելն է, ապա կարիք չկա քեզ այդքան նեղություն տալու։ Եթե դա օրհնություն ստանալու և գալիք աղետից խուսափելու համար է, ապա ինչո՞ւ չես մտահոգվում քո սեփական վարքով։ Ինչո՞ւ չես հարցնում ինքդ քեզ՝ արդյոք կարող ես բավարարել Իմ պահանջները։ Ինչո՞ւ նաև չես հարցնում ինքդ քեզ՝ արդյոք արժանի ես ժառանգելու գալիք օրհնությունները։


Դուք պետք է խորհեք ձեր գործերի մասին

Կյանքում ձեր ամեն մի արարք ու գործ ցույց են տալիս, որ դուք ամեն օր պետք է սնվեք Իմ խոսքերի մի հատվածով՝ ձեր բացը լրացնելու համար, քանի որ դուք չափազանց թերանում եք, իսկ ձեր գիտելիքն ու ըմբռնելու կարողությունը չափազանց աղքատիկ են։ Ձեր առօրյա կյանքում դուք ապրում եք մի մթնոլորտում և միջավայրում, որոնք զուրկ են ճշմարտությունից կամ ողջամտությունից։ Դուք չունեք գոյատևելու համար անհրաժեշտ միջոցները և չունեք Ինձ կամ ճշմարտությունը ճանաչելու հիմքը։ Ձեր հավատը կառուցված է լոկ մշուշոտ ու վերացական հավատի կամ խիստ դոգմատիկ գիտելիքի և կրոնական ծեսերի վրա։ Ամեն օր Ես հետևում եմ ձեր քայլերին՝ քննելով ձեր մտադրություններն ու ձեր չարիքի պտուղները, և երբեք չեմ գտել գեթ մեկին, ով ճշմարտապես դնում է իր սիրտն ու հոգին Իմ երբեք տեղից չշարժած զոհասեղանին։ Ուստի, Ես չեմ կամենում զուր հեղել բոլոր այն խոսքերը, որոնք ցանկանում եմ արտահայտել նման մարդկությանը. Իմ սրտի միակ ծրագրերը վերաբերում են Իմ անավարտ գործին և մարդկության մեջ նրանց, ում Ես դեռ պետք է փրկեմ։ Այնուամենայնիվ, Ես ցանկանում եմ, որ բոլոր նրանք, ովքեր հետևում են Ինձ, ձեռք բերեն Իմ փրկության շնորհը և այն ճշմարտությունները, որոնք Իմ խոսքը շնորհում է մարդուն։ Հույս ունեմ, որ մի օր, երբ դու փակես քո աչքերը, կտեսնես մի աշխարհ, որտեղ բուրմունքը լցնում է օդը, և որտեղ կենդանի ջրերի վտակներ են հոսում, այլ ոչ թե մի մռայլ, ցուրտ աշխարհ, որտեղ սև ամպերը մթագնում են երկինքը, և որտեղ ոռնոցի ձայները երբեք չեն լռում։

Ամեն օր յուրաքանչյուր մարդու գործերն ու մտքերը գտնվում են Միակի հայացքի ներքո և, միևնույն ժամանակ, նախապատրաստություն են իրենց իսկ վաղվա օրվա համար։ Սա այն ճանապարհն է, որով պետք է քայլեն բոլոր ապրողները. սա այն ճանապարհն է, որը Ես նախասահմանել եմ բոլորի համար, և ոչ ոք չի կարող խուսափել դրանից կամ ազատվել։ Խոսքերը, որոնք Ես ասել եմ, անթիվ են, և գործը, որ Ես կատարել եմ, առավել ևս, չափ չունի։ Ամեն օր Ես հետևում եմ, թե ինչպես է յուրաքանչյուր մարդ բնականորեն անում այն ամենը, ինչ պետք է անի՝ համաձայն իրեն հատուկ բնության և իր բնության զարգացման։ Անգիտակցաբար շատերն արդեն իսկ կանգնել են «ճիշտ ուղու» վրա, որը Ես գցել եմ՝ բացահայտելու տարբեր տեսակ մարդկանց։ Այս տարբեր տեսակ մարդկանց Ես վաղուց ի վեր տեղավորել եմ տարբեր միջավայրերում, և իրենց համապատասխան տեղերում յուրաքանչյուրն արտահայտում է իր ներհատուկ դասակարգումը։ Չկա մեկը, ով կկապի նրանց, մեկը, ով կգայթակղի նրանց։ Նրանք լիովին ազատ են, և այն, ինչ նրանք բացահայտում են, բնականորեն է ի հայտ գալիս։ Միայն մեկ բան է նրանց զսպում՝ Իմ խոսքերը։ Այսպիսով՝ որոշ մարդիկ կարդում են Իմ խոսքերը դժկամությամբ՝ երբեք չկիրարկելով դրանք, անելով դա միայն այն բանի համար, որպեսզի պարզապես յոլա գնան՝ խուսափելով մահվան ելքից. մինչդեռ մյուսները դժվարանում են դիմանալ այն օրերին, երբ Իմ խոսքերը չեն առաջնորդում և սնուցում իրենց, և ուստի նրանք բնականորեն միշտ իրենց ափերի մեջ են պահում Իմ խոսքերը։ Ժամանակի ընթացքում նրանք բացահայտում են մարդկային կյանքի գաղտնիքը, մարդկության հանգրվանը և մարդ լինելու արժեքը։ Այսպիսին է պարզապես մարդկությունն Իմ խոսքերի ներկայությամբ, և Ես պարզապես թույլ եմ տալիս, որ ամեն ինչ իր հունով ընթանա։ Ես որևէ գործ չեմ անում, որը մարդկանց կստիպի Իմ խոսքերը դարձնել իրենց գոյության հիմքը։ Ուստի նրանք, ովքեր երբեք խիղճ չեն ունեցել, և որոնց գոյությունը երբեք որևէ արժեք չի ունեցել, համարձակորեն մի կողմ են նետում Իմ խոսքերը և վարվում են այնպես, ինչպես ցանկանում են իրադարձությունների ընթացքին լուռ հետևելուց հետո։ Նրանք սկսում են հակակրանք տածել ճշմարտության և այն ամենի հանդեպ, ինչ գալիս է Ինձնից, և առավել ևս նրանք հակակրանք են տածում Իմ տանը մնալուց։ Հանուն իրենց հանգրվանի և պատժից խուսափելու համար՝ այս մարդիկ որոշ ժամանակ բնակվում են Իմ տանը, նույնիսկ եթե նրանք տքնում են։ Սակայն նրանց մտադրություններն ու արարքները երբեք չեն փոխվում։ Սա մեծացնում է օրհնությունների հանդեպ նրանց ցանկությունը և մեծացնում է թագավորություն մեկընդմիշտ մտնելու և այնտեղ հավիտյան մնալու նրանց փափագը՝ անգամ մտնելու հավիտենական երկինք։ Որքան շատ են նրանք տենչում, որ Իմ օրը շուտ գա, այնքան ավելի են զգում, որ ճշմարտությունը խոչընդոտ է դարձել՝ գայթակղության քար իրենց ճանապարհին։ Նրանք անհամբերությամբ սպասում են, թե երբ ոտք կդնեն թագավորություն, որպեսզի հավիտյան վայելեն երկնքի թագավորության օրհնությունները: այս ամենը՝ առանց ճշմարտությանը ձգտելու կամ դատաստանն ու հանդիմանությունն ընդունելու անհրաժեշտության, և առավել ևս՝ առանց Իմ տանը սողալու և Իմ հրամանները կատարելու անհրաժեշտության։ Այս մարդիկ Իմ տուն են մտնում ոչ թե ճշմարտությունը որոնելու իրենց ցանկությունը բավարարելու համար, ոչ էլ Իմ տնօրինման հետ համագործակցելու. նրանց նպատակը պարզապես գալիք դարաշրջանում չկործանվողների շարքում լինելն է։ Ուստի նրանց սրտերը երբեք չեն իմացել, թե ինչ է ճշմարտությունը, կամ թե ինչպես պետք է ընդունել ճշմարտությունը։ Սա է պատճառը, թե ինչու նման մարդիկ երբեք չեն կիրարկել ճշմարտությունը և չեն գիտակցել իրենց ապականության խորությունը, սակայն շարունակաբար բնակվել են Իմ տանը՝ որպես «ծառաներ»։ Նրանք «համբերատար» սպասում են Իմ օրվա գալստյանը և անխոնջ են, երբ տարուբերվում են Իմ աշխատանքի եղանակներից։ Բայց որքան էլ մեծ լինեն նրանց ջանքերը, կամ ինչ գին էլ որ նրանք վճարեն, ոչ ոք երբեք չի տեսել, որ նրանք տառապեն ճշմարտության համար կամ որևէ բան տան հանուն Ինձ։ Իրենց սրտերում նրանք անհամբերությամբ այրվում են՝ տեսնելու այն օրը, երբ Ես վերջ կդնեմ հին դարաշրջանին և, ավելին, չեն համբերում պարզել, թե որքան մեծ են Իմ զորությունն ու իշխանությունը։ Այն, ինչ նրանք երբեք չեն շտապել անել, իրենց փոխելն ու ճշմարտությանը ձգտելն է։ Նրանք սիրում են այն, ինչի հանդեպ Ես հակակրանք եմ տածում, և հակակրանք են տածում այն բանի հանդեպ, ինչ Ես սիրում եմ։ Նրանք փափագում են այն, ինչ Ես ատում եմ, բայց վախենում են կորցնել այն, ինչից Ես գարշում եմ։ Նրանք ապրում են այս չար աշխարհում՝ երբեք չատելով այն, և այնուամենայնիվ, խորապես վախենում են, որ Ես կոչնչացնեմ այն։ Իրենց հակասական մտադրությունների մեջ նրանք սիրում են այս աշխարհը, որից Ես գարշում եմ, բայց նաև տենչում են, որ Ես հապշտապ ոչնչացնեմ այն, որպեսզի իրենք զերծ մնան ոչնչացման աղետից և վերածվեն հաջորդ դարաշրջանի տերերի, նախքան ճշմարիտ ճանապարհից հեռանալը։ Պատճառն այն է, որ նրանք չեն սիրում ճշմարտությունը և հակակրանք են տածում այն ամենի հանդեպ, ինչ գալիս է Ինձնից։ Նրանք կարող են կարճ ժամանակով դառնալ «հնազանդ մարդիկ»՝ օրհնությունները չկորցնելու համար, բայց օրհնված լինելու նրանց բուռն ցանկությունը և կործանվելուց ու կրակե լիճը մտնելուց վախենալու շարժառիթը երբեք չի կարող կոծկվել։ Երբ Իմ օրը մոտենում է, նրանց ցանկությունն աստիճանաբար էլ ավելի է ուժեղանում։ Եվ որքան մեծ է աղետը, այնքան ավելի է այն անօգնական դարձնում նրանց. նրանք չգիտեն որտեղից սկսել, որպեսզի ուրախացնեն Ինձ և խուսափեն այն օրհնությունները կորցնելուց, որոնք այդքան երկար տենչացել են։ Նման մարդիկ անհամբերությամբ ցանկանում են գործի անցնել որպես առաջնագծի մարտիկներ, հենց որ Իմ ձեռքը սկսում է Իր աշխատանքը։ Նրանք մտածում են միայն զորքի ամենաառաջին գիծը նետվելու մասին՝ խորապես վախենալով, որ Ես չեմ տեսնի իրենց։ Նրանք անում և ասում են այն, ինչ ճիշտ են համարում՝ երբեք չիմանալով, որ իրենց գործերն ու արարքները երբեք կապ չեն ունեցել ճշմարտության հետ, և որ իրենց արարքները պարզապես խարխլում և խափանում են Իմ ծրագիրը։ Թեև նրանք մեծ ջանքեր են գործադրել և ճշմարիտ են եղել նեղություններին դիմանալու իրենց վճռականության ու մտադրության մեջ, բայց այն, ինչ նրանք անում են, որևէ կապ չունի Ինձ հետ, քանզի Ես երբեք չեմ տեսել, որ նրանց գործերն արվեն բարի մտադրություններով, առավել ևս չեմ տեսել, որ նրանք որևէ բան դնեն Իմ զոհասեղանին։ Այսպիսին են այն գործերը, որոնք նրանք արել են Իմ առջև այս երկար տարիների ընթացքում։

Ի սկզբանե Ես ցանկանում էի ձեզ մատակարարել ավելի շատ ճշմարտություններով, բայց ստիպված էի ձեռնպահ մնալ դրանից, որովհետև ճշմարտության հանդեպ ձեր վերաբերմունքը չափազանց սառն է և անտարբեր. Ես չեմ կամենում, որ Իմ սրտի արյունը վատնվի, ոչ էլ ցանկանում եմ տեսնել մարդկանց, որոնք կրել են Իմ խոսքերը, սակայն ամեն կերպ անում են այն, ինչ հակադրվում է Ինձ, զրպարտում է Ինձ և հայհոյում Ինձ։ Ձեր վերաբերմունքների և ձեր մարդկայնության պատճառով Ես պարզապես մատակարարում եմ ձեզ Իմ խոսքերի մի փոքր, բայց ձեզ համար շատ կարևոր մասը, որը ծառայում է որպես մարդկության մեջ Իմ փորձնական գործը։ Միայն այժմ Ես ճշմարտապես հաստատեցի, որ Իմ կայացրած որոշումներն ու ծրագիրը համապատասխանում են ձեր կարիքներին, և էլ ավելի շատ եմ հաստատել, որ Իմ վերաբերմունքը մարդկության հանդեպ ճիշտ է։ Իմ առջև ձեր բազմամյա վարքագիծն Ինձ տվեց մի աննախադեպ պատասխան, և այս պատասխանի հարցը հետևյալն է. «Ո՞րն է մարդու վերաբերմունքը ճշմարտության և ճշմարիտ Աստծու առջև»։ Սրտի արյունը, որ Ես հեղել եմ մարդու համար, ապացուցում է մարդու հանդեպ սիրո Իմ էությունը, և Իմ առջև մարդու գործողություններն ու արարքները ապացուցում են ճշմարտությունն ատելու և Իմ հանդեպ թշնամական լինելու նրա էությունը։ Բոլոր ժամանակներում Ես մտահոգված եմ եղել բոլոր նրանցով, ովքեր հետևել են Ինձ, սակայն բոլոր ժամանակներում Ինձ հետևողներից ոչ մեկը ի վիճակի չի եղել ընդունելու Իմ խոսքերը. նրանք նույնիսկ ի վիճակի չեն ընդունելու Իմ առաջարկությունները։ Ահա թե ինչն է Ինձ ամենից շատ տխրեցնում։ Ոչ ոք երբեք չի կարողացել հասկանալ Ինձ, առավել ևս ոչ ոք երբեք չի կարողացել ընդունել Ինձ, նույնիսկ եթե Իմ վերաբերմունքն անկեղծ է, և Իմ խոսքերը՝ մեղմ։ Ամեն ոք անում է այն գործը, որը Ես հանձնարարել եմ իրեն՝ համաձայն իր սեփական մտադրությունների՝ չփնտրելով Իմ մտադրությունները, առավել ևս չհարցնելով, թե Ես ինչ եմ պահանջում իրենցից։ Նրանք դեռևս պնդում են, թե հավատարմորեն ծառայում են Ինձ՝ այն դեպքում, երբ ապստամբում են Իմ դեմ։ Շատերը հավատում են, որ այն ճշմարտությունները, որոնք անընդունելի են իրենց համար կամ որոնք իրենք չեն կարող կիրառել, ճշմարտություններ չեն։ Նման մարդկանց մեջ Իմ ճշմարտությունները դառնում են մի բան, որը ժխտվում է և մի կողմ է նետվում։ Միևնույն ժամանակ, մարդիկ խոսքով ընդունում են Ինձ` որպես Աստված, բայց նաև համարում են Ինձ օտարական, որ ճշմարտությունը, ճանապարհը կամ կյանքը չէ։ Ոչ ոք չգիտի այս փաստը. Իմ խոսքերը հավերժ անփոփոխ ճշմարտությունն են. Ես եմ մարդու համար կյանքի մատակարարումը և մարդկության միակ առաջնորդը. Իմ խոսքերի արժեքն ու իմաստը չեն որոշվում նրանով, թե արդյոք դրանք ճանաչվում և ընդունվում են մարդկության կողմից, այլ հենց խոսքերի էությամբ. և անգամ եթե այս երկրի վրա ոչ մի մարդ չկարողանա ընդունել Իմ խոսքերը, Իմ խոսքերի արժեքն ու դրանց օգնությունը մարդկությանը ոչ մի մարդ չի կարող գնահատել։ Հետևաբար, երբ բախվում եմ բազում մարդկանց հետ, որոնք ապստամբում են Իմ խոսքերի դեմ, հերքում կամ բացարձակապես արհամարհում են դրանք, Իմ վերաբերմունքը միայն սա է՝ թող ժամանակն ու փաստերը լինեն Իմ վկայությունը և ապացուցեն, որ Իմ խոսքերը ճշմարտությունը, ճանապարհը և կյանքն են։ Թող դրանք ապացուցեն, որ այն ամենը, ինչ Ես ասել եմ, ճիշտ է, որ դա այն է, ինչ մարդը պետք է ունենա և, առավել ևս, այն, ինչ մարդը պետք է ընդունի։ Ես թույլ կտամ Ինձ հետևող բոլոր մարդկանց իմանալ այս փաստը. նրանք, ովքեր չեն կարող լիովին ընդունել Իմ խոսքերը, նրանք, ովքեր չեն կարող կիրարկել Իմ խոսքերը, նրանք, ովքեր չեն կարող նպատակ գտնել Իմ խոսքերի մեջ, և նրանք, ովքեր չեն կարող ստանալ փրկության շնորհն Իմ խոսքերի միջոցով, նրանք են, ովքեր դատապարտված են Իմ խոսքերով. առավել ևս՝ նրանք են, ովքեր կորցրել են Իմ փրկության շնորհը, և Իմ գավազանը երբեք չի հեռանա նրանցից։

Աստված է մարդու կյանքի աղբյուրը

Այն պահից, երբ լացով գալիս ես այս աշխարհ, դու սկսում ես կատարել քո պարտականությունները։ Հանուն Աստծու ծրագրի և Նրա սահմանման դու կատարում ես քո դերը և սկսում քո կյանքի ուղին։ Ինչպիսին էլ լինի քո կյանքի նախապատմությունը, և ինչպիսին էլ լինի քո առջև բացվող ուղին, միևնույն է, ոչ ոք չի կարող խուսափել Երկնքի ներդաշնակեցումից ու կարգավորումից, և ոչ ոք չի կարող տնօրինել իր սեփական ճակատագիրը, քանզի միայն Նա, ով գերիշխում է ամեն բանի վրա, կարող է կատարել այդպիսի գործ։ Մարդկության գոյության սկզբից ի վեր Աստված մշտապես այս կերպ է իրականացրել Իր գործը՝ տնօրինելով տիեզերքը և ղեկավարելով ամեն բանի փոփոխության օրենքներն ու դրանց շարժման ուղեգիծը։ Ինչպես բոլոր բաները, մարդն էլ լուռ ու անգիտակցաբար սնուցվում է Աստծուց եկող քաղցրությամբ, անձրևով ու ցողով։ ինչպես ամեն բան, մարդն էլ անգիտակցաբար ապրում է Աստծու ձեռքի ներդաշնակեցման ներքո։ Մարդու սիրտն ու հոգին Աստծու ձեռքում են, և նրա կյանքի ամեն բան Աստծու աչքի առաջ է։ Անկախ նրանից՝ հավատում ես այս ամենին, թե ոչ, ամեն բան՝ կենդանի թե անկենդան, կշարժվի, կփոխվի, կնորանա և նույնիսկ կանհետանա Աստծու մտադրությունների համաձայն։ Ահա այսպես է Աստված գերիշխում ամեն բանի վրա։

Երբ գիշերն աննկատ մոտենում է, մարդը չի գիտակցում դա, քանզի մարդու սիրտը չի կարող զգալ, թե ինչպես է գիշերը գալիս և որտեղից է այն սկիզբ առնում Երբ գիշերն աննկատ հեռանում է, մարդը դիմավորում է ցերեկվա լույսը, սակայն որտեղից է գալիս լույսը, և ինչպես է այն հեռացնում գիշերվա խավարը, մարդու սիրտն ավելի անտեղյակ է, ավելի չգիտակցող։ Գիշերվա և ցերեկվա այս կրկնվող հերթափոխերը մարդկությանը տանում են մի ժամանակաշրջանից մյուսը, մի դարաշրջանի համատեքստից մյուսը՝ միաժամանակ ապահովելով, որ յուրաքանչյուր ժամանակաշրջանում կատարվի Աստծու գործը, և յուրաքանչյուր դարում իրականացվի Նրա ծրագիրը։ Մարդն անցել է այս բոլոր տարբեր ժամանակաշրջաններով՝ հետևելով Աստծուն, սակայն չգիտի, որ Աստված գերիշխում է ամեն բանի և բոլոր կենդանի էակների ճակատագրի վրա, և չգիտի, թե ինչպես է Աստված ներդաշնակեցնում ու ուղղորդում ամեն բան։ Սա անհասանելի է այսօրվա մարդուն և նույնիսկ անցյալի մարդուն։ Իսկ թե ինչու, դրա պատճառը ոչ թե այն է, որ Աստծու գործերը չափազանց քողարկված են, կամ Աստծու ծրագիրը դեռ պետք է իրագործվի, այլ այն, որ մարդու սիրտն ու հոգին չափազանց հեռու են Աստծուց, այն աստիճան, որ մարդը մնում է Սատանայի ծառայության մեջ նույնիսկ այն ժամանակ, երբ «հետևում է Աստծուն» և դեռևս չի գիտակցում դա։ Ոչ ոք ակտիվորեն չի որոնում Աստծու հետքերը ու Աստծու հայտնվելը, և ոչ ոք չի ցանկանում գոյություն ունենալ Աստծու հոգածության և պաշտպանության ներքո։ Փոխարենը նրանք պատրաստ են ընդունել Սատանայի՝ չար դևի քայքայումը՝ այս աշխարհին հարմարվելու համար և այն գոյության կանոններին, որոնց հետևում է այս չար մարդկությունը։ Այդժամ մարդու սիրտն ու հոգին դառնում են այն տուրքը, որը մարդը մատուցում է Սատանային, և դառնում են Սատանայի կերակուրը։ Ավելին՝ մարդու սիրտն ու հոգին դառնում են մի վայր, որտեղ բնակվում է Սատանան, ինչպես նաև իրեն իրավամբ պատկանող խաղավայրը։ Այսպես է մարդն անգիտակցաբար կորցնում անձնական վարքի սկզբունքների, ինչպես նաև մարդկային գոյության արժեքի և նշանակության իր հասկացողությունը։ Աստծու օրենքները և Աստծու ու մարդու միջև ուխտն աստիճանաբար մշուշվում են մարդու սրտում, և նա այլևս չի փնտրում Աստծուն ու ուշադրություն չի դարձնում Նրան։ Ժամանակի ընթացքում մարդը կորցրել է Աստծու կողմից իրեն ստեղծելու իմաստի հասկացողությունը և չի հասկանում Աստծու բերանից ելած խոսքերը և այն ամենը, ինչ Աստծուց է գալիս։ Այնուհետև մարդն սկսում է դիմակայել Աստծու օրենքներին ու կանոնադրություններին, և նրա սիրտն ու հոգին բթանում են… Աստված կորցնում է մարդուն, որին ստեղծել էր սկզբում, իսկ մարդը կորցնում է այն արմատը, որն ի սկզբանե ուներ. սա է այս մարդկության ողբերգությունը։ Իրականում, հենց սկզբից մինչ այժմ, Աստված մարդկության համար մի ողբերգություն է բեմադրել, որտեղ մարդը և՛ գլխավոր դերակատարն է, և՛ զոհը։ Եվ ոչ ոք չի կարող պատասխանել, թե ով է այս ողբերգության բեմադրիչը։

Աշխարհի անծայրածիր տարածության մեջ անհաշիվ անգամ օվկիանները տիղմով լցվելով դարձել են դաշտեր, իսկ դաշտերը հեղեղվելով՝ օվկիաններ։ Բացի Նրանից, ով գերիշխանություն ունի բոլոր բաների մեջ ամեն ինչի վրա, չկա մեկը, որ կարող է առաջնորդել և ուղղորդել այս մարդկությանը։ Չկա «հզոր մեկը», որ տքնի կամ պատրաստություններ տեսնի այս մարդկության համար, առավել ևս, չկա մեկը, որ կարող է այս մարդկությանը առաջնորդել դեպի լուսավոր հանգրվան և ազատել մարդկային աշխարհի անարդարություններից։ Աստված ողբում է մարդկության ապագայի համար, Նա վշտանում է մարդկության անկման պատճառով և ցավ է ապրում, որ մարդկությունը քայլ առ քայլ գնում է դեպի քայքայում և անվերադարձ ճանապարհ։ Ոչ ոք երբևէ չի խորհել այս մասին. ո՞ւր է գնում այսպիսի մարդկությունը, որը խորապես կոտրել է Աստծու սիրտը և լքել Նրան՝ չարին որոնելու համար։ Հենց այս պատճառով է, որ ոչ ոք չի փորձում զգալ Աստծու բարկությունը, ոչ ոք չի փնտրում այն ուղին, որը հաճելի է Աստծուն և ոչ ոք չի փորձում մոտենալ Նրան, և, առավել ևս, որ ոչ ոք չի փորձում ապրումակցել Աստծու վշտին ու ցավին։ Նույնիսկ Աստծու ձայնը լսելուց հետո մարդը շարունակում է գնալ իր սեփական ճանապարհով, շարունակում է երես թեքել Աստծուց՝ խուսափելով Աստծու շնորհքից ու հոգածությունից և խուսանավելով Նրա ճշմարտությունից՝ նախընտրելով իրեն վաճառել Սատանային՝ Աստծու թշնամուն։ Եվ ո՞վ է երբևէ մտածել այս մասին, որ եթե մարդը շարունակի համառել, ինչպե՞ս կվարվի Աստված մարդու հետ, որն այսպես բացարձակ անտեսում է Նրան։ Ոչ ոք չգիտի, որ Աստծու՝ մարդկությանն ուղղված կրկնվող հիշեցումների և հորդորների պատճառն այն է, որ Նա արդեն Իր ձեռքերում պատրաստել է մինչ այժմ չտեսնված արհավիրքներ՝ այնպիսիք, որոնք անտանելի կլինեն մարդու մսեղիի և հոգու համար՝ ոչ միայն մսեղիի պատիժ, այլև ուղղված մարդու հոգուն։ Դու պիտի իմանաս սա․ ինչպիսի՞ բարկություն կթափի Աստված, երբ Նրա ծրագիրը ի դերև ելնի, և երբ Նրա հիշեցումներն ու հորդորներն անպատասխան մնան։ Դա կլինի մի բան, որի նմանը երբևէ ոչ մի արարած փորձառաբար չի ապրել ու չի իմացել։ Ուստի, ասում եմ՝ այս արհավիրքներն աննախադեպ են և երբեք չեն կրկնվի։ Քանզի Աստծու ծրագիրն է միայն մեկ անգամ ստեղծել մարդկություն և միայն մեկ անգամ փրկել այն։ Սա առաջին անգամն է ու նաև՝ վերջինը։ Ուստի, ոչ ոք չի կարող խորապես ըմբռնել Աստծու՝ այս անգամ մարդկությանը փրկելու հոգատար մտադրություններն ու բուռն ակնկալիքը։

Աստված ստեղծեց այս աշխարհն ու այստեղ բերեց մարդուն՝ մի կենդանի էակի, որին կյանք պարգևեց։ Հետո մարդը ծնողներ ու ազգականներ ունեցավ ու այլևս միայնակ չէր։ Այն պահից, երբ մարդն առաջին անգամ տեսավ այս նյութական աշխարհը, նրան վիճակված էր գոյություն ունենալ Աստծու սահմանման ներքո։ Աստծուց եկող կյանքի շունչն է, որ սատարում է յուրաքանչյուր կենդանի էակի՝ նրա հասունանալու և չափահաս դառնալու ողջ ընթացքում։ Այս ընթացքում ոչ ոք չի զգում, որ մարդը գոյություն ունի ու մեծանում է Աստծու հոգածության ներքո, այլ կարծում են, թե մարդը մեծանում է ծնողական դաստիարակության շնորհիվ, և որ նրա սեփական կյանքի բնազդն է, որ մղում է իր աճը։ Դա այն պատճառով է, որ մարդը չգիտի, թե ով է իրեն կյանք պարգևել, կամ որտեղից է այն ծագել, առավել ևս այն ուղին, որով կյանքի բնազդը հրաշքներ է գործում։ Նա միայն գիտի, որ սնունդն է այն հիմքը, որի վրա իր կյանքը շարունակվում է, որ հաստատակամությունն է նրա կյանքի գոյության աղբյուրը, և որ նրա մտքում եղած համոզմունքներն այն կապիտալն են, որից նրա գոյատևումը կախված է։ Մարդը բոլորովին անտեղյակ է Աստծու շնորհքի ու ապահովման մասին, և ահա այսպես է նա վատնում Աստծուց իրեն պարգևված կյանքը… Ոչ մի մարդ, որին Աստված օր ու գիշեր հսկում է, ինքնակամ չի գալիս Նրան երկրպագելու։ Աստված պարզապես գործ է կատարում այն մարդու վրա, որից որևէ ակնկալիք չկա, ինչպես Ինքը ծրագրել է։ Նա այդպես է անում այն հույսով, որ մի օր մարդը կարթնանա իր երազից ու հանկարծ կհասկանա կյանքի արժեքն ու իմաստը, այն գինը, որն Աստված վճարել է այն ամենի համար, որ Նա շնորհել է նրան, և այն փափագը, որով Աստված խորապես տենչում է, որ մարդը դարձի գա դեպի Իրեն։ Ոչ ոք երբևէ չի ուսումնասիրել մարդու կյանքի ծագման և շարունակության գաղտնիքները։ Միայն Աստված, ով հասկանում է այս ամենը, լուռ տանում է Աստծուց ամեն ինչ ստացած, բայց անշնորհակալ մարդու հասցրած ցավն ու հարվածները։ Մարդը կյանքի պարգևած ամեն ինչ վայելում է որպես միանգամայն բնական բան, և նույն կերպ Աստծու՝ մարդու կողմից դավաճանվելը, մոռացվելն ու շորթվելը ևս «միանգամայն բնական բան» է համարվում։ Մի՞թե Աստծու ծրագիրն իսկապես այդքան կարևոր է։ Մի՞թե Աստծու ձեռքից սկիզբ առած այս կենդանի էակը՝ մարդը, իսկապես այդքան կարևոր է։ Աստծու ծրագիրն անկասկած կարևոր է․ այնուամենայնիվ, Աստծու ձեռքով ստեղծված այս կենդանի էակը գոյություն ունի հանուն Նրա ծրագրի։ Ուստի, Աստված չի կարող կործանել Իր ծրագիրը մարդկության հանդեպ ունեցած ատելության պատճառով։ Հանուն Իր ծրագրի և Իր բերանից արտաշնչած շնչի է, որ Աստված կրում է բոլոր տառապանքները ոչ թե մարդու մսեղիի այլ մարդու կյանքի համար։ Նա այդպես է անում, որպեսզի հետ վերցնի ոչ թե մարդու մսեղին, այլ այն կյանքը, որն Ինքը շնչեց նրա մեջ։ Սա է Նրա ծրագիրը։

Բոլոր նրանք, ովքեր գալիս են այս աշխարհ, պետք է անցնեն կյանքի և մահվան միջով, և նրանց մեծ մասն անցել է մահվան ու վերածննդի շրջապտույտի միջով։ Ողջերը շուտով կմեռնեն, իսկ մեռածները շուտով կվերադառնան։ Այս ամենը յուրաքանչյուր կենդանի էակի համար Աստծու կարգավորած կյանքի ընթացքն է։ Սակայն հենց այս ընթացքն ու այս շրջապտույտն են այն փաստը, որ Աստված ցանկանում է՝ մարդը տեսնի․ որ Աստծու կողմից մարդուն պարգևված կյանքն անվերջ է, սահմանափակված չէ մարմնականությամբ, ժամանակով կամ տարածությամբ։ Այդպիսին է Աստծու կողմից մարդուն պարգևված կյանքի խորհուրդը և ապացույցը, որ կյանքը Նրանից է եկել։ Թեև շատերը կարող են չհավատալ, որ Աստված է մարդուն կյանք տվել, մարդն անխուսափելիորեն վայելում է այն ամենը, ինչ գալիս է Աստծուց՝ անկախ նրանից՝ հավատում է Նրա գոյությանը, թե ժխտում է այն։ Եթե հանկարծ մի օր Աստված փոխի Իր մտադրությունները ու ցանկանա հետ վերցնել երկրի վրա գոյություն ունեցող ամեն բան ու Իր տված կյանքը, ապա այլևս ոչինչ չի լինի։ Աստված Իր կյանքով է սնում ամեն բան՝ և՛ կենդանի, և՛ անկենդան՝ Իր մեծ զորության ու իշխանության շնորհիվ ամեն ինչ կարգի բերելով. սա մի փաստ է, որը ոչ ոք չի կարող պատկերացնել կամ ըմբռնել։ Այս անըմբռնելի փաստերը հենց Աստծու կյանքի ուժի դրսևորումն ու վկայությունն են։ Հիմա արի քեզ մի գաղտնիք ասեմ․ Աստծու կյանքի մեծությունն ու Նրա կյանքի զորությունն անըմբռնելի են ցանկացած արարածի համար։ Այդպես է հիմա, այդպես է եղել անցյալում, և այդպես էլ կլինի գալիք ժամանակներում։ Երկրորդ գաղտնիքը, որ ուզում եմ հայտնել, սա է. բոլոր արարածների կյանքի ակունքն Աստված է։ Ինչքան էլ նրանք տարբերվեն իրենց կենսաձևով ու կառուցվածքով, և անկախ նրանից, թե ինչ տեսակի կենդանի էակ են, ոչ մի արարած չի կարող հակառակ գնալ Աստծու կողմից սահմանված կյանքի ուղեգծին։ Ինչևէ, իմ միակ ցանկությունն այն է, որ մարդը հասկանա սա. առանց Աստծու հոգածության, պաշտպանության ու ապահովման մարդը չի կարող ստանալ այն ամենը, ինչ նախատեսված է իր համար, որքան էլ ջանասիրաբար փորձի կամ որքան էլ անխոնջ մաքառի։ Առանց Աստծու կողմից կյանքի ապահովման մարդը կորցնում է ապրելու արժեքն ու կյանքի իմաստը։ Ինչպե՞ս կարող էր Աստված թույլ տալ, որ մարդը, որ զուր տեղը վատնում է Իր կյանքի արժեքը, այդքան անհոգ լինի։ Ինչպես արդեն ասել եմ, մի՛ մոռացիր, որ Աստված է քո կյանքի ակունքը։ Եթե մարդը չփայփայի այն ամենը, ինչ Աստված պարգևել է, Աստված ոչ միայն հետ կվերցնի այն, ինչ տվել էր սկզբում, այլև մարդուց կրկնակի հատուցում կպահանջի Իր պարգևած ամեն ինչի դիմաց։

Քո սրտում մի մեծ գաղտնիք կա, որի մասին երբեք էլ չես իմացել, որովհետև ապրել ես լույսից զուրկ աշխարհում։ Քո սիրտն ու հոգին հափշտակվել են չարի կողմից։ Քո աչքերը պատված են մթությամբ, և դու ո՛չ կարողանում ես տեսնել արևը երկնքում, ո՛չ գիշերվա փայլող այդ աստղը։ Քո ականջները փակված են մոլորեցնող խոսքերով, և դու չես լսում ո՛չ Եհովայի որոտալի ձայնը, ո՛չ գահից հոսող շատ ջրերի ձայնը։ Դու կորցրել ես ամենը, ինչն արդարացիորեն քոնն է, ամենը, ինչը որ Ամենակարողն էր շնորհել քեզ։ Դու մտել ես տառապանքի անեզր ծով՝ առանց քեզ փրկող որևէ ուժի, առանց գոյատևման որևէ հույսի և լոկ տվայտվում ես և այս ու այն կողմ նետվում… Եվ հենց այդ պահից սկսած՝ դու դատապարտված ես չարի կողմից տառապելու, հեռու Ամենակարողի օրհնություններից, հեռու Ամենակարողի մատակարարումից՝ քայլելով անդարձ ճանապարհով։ Միլիոնավոր կանչերը հազիվ թե կարողանան արթնացնել քո սիրտն ու հոգին։ Դու խորը քնած ես չարի ձեռքերում, որը քեզ գայթակղել ու տարել է առանց սահմանների մի աշխարհ՝ առանց ուղղության և ցուցանշանների։ Այդ ժամանակից ի վեր դու կորցրել ես քո սկզբնական անմեղությունն ու մաքրությունը և սկսել ես խուսափել Ամենակարողի հոգատարությունից։ Քո սրտում չարը առաջնորդում է քեզ ամեն ինչում և դարձել է քո կյանքը։ Դու այլևս չես վախենում նրանից, չես խուսափում նրանից կամ չես կասկածում նրան, փոխարենը` նրան վերաբերվում ես որպես քո սրտի աստծու։ Դու սկսել ես սրբացնել և երկրպագել նրան, երկուսով անբաժանելի եք դարձել, ինչպես մարմինն ու ստվերը՝ խոստում տալով միասին ապրել ու մահանալ։ Դու գաղափար չունես, թե որտեղից ես եկել, ինչո՞ւ ես ծնվել կամ ինչո՞ւ ես մեռնելու։ Դու Ամենակարողին դիտում ես որպես օտար. չգիտես Նրա ծագման մասին, առավել ևս՝ այն ամենը, ինչ Նա արել է քեզ համար։ Ամեն ինչին, որ գալիս է Նրանից, թշնամանքով ես նայում. ո՛չ գնահատում ես այն, ո՛չ էլ գիտակցում դրա արժեքը։ Դու քայլում ես չարի հետ, սկսած այն օրվանից, երբ ստացել ես Ամենակարողի մատակարարումը։ Դու հազարավոր տարիներ շարունակ չարի հետ ես դիմացել փոթորիկների ու մրրիկների, և նրա հետ միասին կանգնած ես եղել Աստծու դեմ, որը քո կյանքի աղբյուրն էր։ Դու զղջալ չգիտես, առավել ևս՝ չգիտես, որ հասել ես կորսվելու եզրին։ Դու մոռացել ես, որ չարը գայթակղել և տանջել է քեզ. դու մոռացել ես քո ակունքները։ Այսպիսով չարը ծանր վնաս է հասցրել քեզ ամեն քայլափոխի մինչև այսօր։ Քո սիրտն ու հոգին թմրած ու քայքայված են։ Դու դադարել ես գանգատվել մարդկային աշխարհի անախորժություններից․ այլևս չես հավատում, որ աշխարհն անարդար է։ Առավել ևս՝ քեզ հետաքրքիր չէ, գոյություն ունի Ամենակարողն արդյոք, թե՞ ոչ։ Եվ սրա պատճառն այն է, որ դու վաղուց չարին համարել ես քո ճշմարիտ հայրը և չես կարող նրանից բաժանվել։ Սա է քո սրտի գաղտնիքը։

Արշալույսի բացվելուն պես վաղորդայնի մի լուսաստղ սկսում է փայլել արևելքում։ Սա մի աստղ է, որը նախկինում երբեք չի եղել, և լուսավորում է անխռով և աստղալից երկինքները՝ մարդկության սրտերում վերստին բորբոքելով հանգած լույսը։ Մարդկությունն այլևս միայնակ չէ այս լույսի շնորհիվ, որը հավասարապես շողում է թե՛ քեզ, թե՛ մյուսների վրա։ Սակայն միայն դու ես մնում խավար գիշերվա մեջ՝ խորը քուն մտած։ Դու ո՛չ ձայն ես լսում, ո՛չ լույս տեսնում. դու անտեղյակ ես նոր երկնքի ու երկրի, նոր դարաշրջանի գալստյանը, որովհետև քո հայրը քեզ ասում է․ «Որդյա՛կս, մի՛ ելիր, դեռ վաղ է։ Եղանակը ցուրտ է, ուստի դուրս մի՛ արի, որպեսզի սրով ու նիզակով աչքերդ չխոցվեն»։ Դու միայն ապավինում ես քո հոր խրատներին, որովհետև հավատում ես, որ միայն քո հայրն է իրավացի, քանզի նա քեզնից մեծ է և անչափ շատ է սիրում քեզ։ Այսօրինակ խրատներն ու սերը բերում են նրան, որ դու դադարում ես հավատալ այն ավանդությանը, որ աշխարհում լույս գոյություն ունի. այն քեզ հետ է պահում հոգ տանելուց այն մասին, թե արդյոք այս աշխարհում դեռ գոյություն ունի ճշմարտությունը։ Դու այլևս չես համարձակվում Ամենակարողի կողմից փրկվելու հույս փայփայել։ Դու բավարարվում ես գոյություն ունեցող վիճակով, այլևս չես սպասում լույսի գալստյանը, այլևս աչալուրջ չես Ամենակարողի գալստյանը, ինչպես ասվում է ավանդության մեջ։ Ինչ վերաբերում է քեզ, ապա այն ամենն, ինչ գեղեցիկ է, չի կարող վերածնվել, չի կարող գոյություն ունենալ։ Քո աչքերում մարդկության վաղվա օրը` մարդկության ապագան, պարզապես անհետանում է, ջնջվում։ Դու ամբողջ ուժով կառչում ես քո հոր հագուստից՝ պատրաստ նրա հետ կիսելու նրա դժվարությունները, խորապես վախենալով կորցնել քո ուղեկցին և քո հեռավոր ճանապարհորդության ուղղությունը։ Մարդու անծայրածիր ու մշուշոտ աշխարհը ձևավորել է ձեզնից շատերին՝ անսասանորեն ու աներկյուղորեն լցնելով այս աշխարհի զանազան դերերը։ Այն կերտել է բազմաթիվ «քաջարիների», որոնք մահից չեն վախենում։ Ավելին, այն ստեղծել է խումբ առ խումբ անզգա ու կաթվածահար մարդ արարածների, որոնք անտեղյակ են իրենց ստեղծման նպատակից։ Եվ Ամենակարողի աչքերը քննում են խորապես չարչարված մարդկության յուրաքանչյուր անդամին։ Այն ինչ Նա լսում է, տառապողների ողբն է, այն ինչ Նա տեսնում է, չարչարվածների անամոթությունն է, և այն, ինչ Նա զգում է, փրկության շնորհքը կորցրած մարդկության անօգնականությունն ու սարսափն է։ Մարդկությունը մերժում է Նրա հոգատարությունը՝ քայլելով իր սեփական ուղով, և խուսափում է Նրա զննող աչքերից՝ նախընտրելով մինչև վերջին կաթիլը ճաշակել խորունկ ծովի դառնությունը թշնամու ընկերակցությամբ։ Ամենակարողի հառաչանքն այլևս չի լսվում մարդկության կողմից. այլևս Ամենակարողի ձեռքերը չեն ցանկանում շոյել այս ողբերգական մարդկությանը։ Ամեն անգամ կրկին ու կրկին Նա վերանվաճում է և ամեն անգամ կրկին ու կրկին կորցնում, և այսպես կրկնվում է Նրա կատարած գործը։ Այդ պահից Նա սկսում է հոգնել, զգալ խոնջացած և այդ պատճառով դադարեցնում է Իր ձեռքի գործը և այլևս չի շրջում մարդկության մեջ… Մարդկությունը լիովին անտեղյակ է այս բոլոր փոփոխություններից, անտեղյակ է Ամենակարողի գալուստից ու գնալուց, Նրա տխրությունից ու թախծից։

Այս աշխարհում ամեն բան արագորեն փոխվում է՝ համաձայն Ամենակարողի մտքերի և Նրա աչքերի ներքո։ Այն, ինչի մասին մարդկությունը երբեք չի լսել, հանկարծ հայտնվում է, մինչդեռ այն, ինչ մարդկությունը երկար ժամանակ ունեցել է, ակամայից աննկատելիորեն հեռանում է։ Ոչ ոք չի կարող ըմբռնել Ամենակարողի գտնվելու վայրը, առավել ևս, որևէ մեկը չի կարող զգալ Ամենակարողի կենսական զորության վերազանցականությունն ու մեծությունը։ Նա վերազանցական է այն բանով, որ կարող է ընկալել այն, ինչ մարդ արարածը չի կարող ընկալել։ Նա մեծ է նրանով, որ Նա է այն մեկը, որ լքված է մարդկության կողմից և այնուամենայնիվ փրկում է մարդկությանը։ Նա գիտի կյանքի և մահվան իմաստը, և առավել ևս Նա գիտի գոյության այն օրենքները, որոնց պետք է հետևի արարչագործված մարդկությունը։ Նա մարդկային գոյության հիմքն է և Նա Փրկագնողն է, որ նորից հարություն է տալիս մարդկությանը։ Նա ուրախ սրտերը ծանրաբեռնում է տխրությամբ և տխուր սրտերը բարձրացնում ուրախությամբ և այդ ամենը հանուն Իր գործի, հանուն Իր ծրագրի։

Մարդկությունը, շեղվելով Ամենակարողի՝ կենսամատակարարումից, անտեղյակ է գոյության նպատակից, բայց այնուամենայնիվ վախենում է մահից։ Նրանք անօգնական են մնացել կամ չունեն հենարան, սակայն դեռ դժկամությամբ են փակում իրենց աչքերը, ատամները սեղմում և նեցուկ են լինում մսեղիին անզգա հոգիներով և իրենց ամոթալի գոյությունն են քարշ տալիս այս աշխարհում։ Դու ապրում ես այս ձևով՝ առանց հույսի, ինչպես մնացածն են ապրում` առանց նպատակի։ Միայն առասպելի Սուրբը կփրկի այն մարդկանց, որոնք, իրենց տառապանքի մեջ տնքալով, հուսահատորեն փափագում են Նրա գալուստը։ Նման հավատը երկար ժամանակ չիրականացած է մնացել նրանց մոտ, ովքեր զուրկ են գիտակցությունից։ Այնուամենայնիվ, նրանք դեռ ձգտում են դրան։ Ամենակարողը ողորմած է այս մարդկանց հանդեպ, որոնք խորապես տառապել են. միևնույն ժամանակ Նա հակակրանք է տածում այս մարդկանց նկատմամբ, որոնք ընդհանրապես գիտակցություն չունեն, քանի որ Նա ստիպված է շատ երկար սպասել, մինչև մարդկանցից պատասխան ստանա։ Նա ցանկանում է փնտրել, փնտրել քո սիրտն ու հոգին և քեզ ջուր ու սնունդ բերել, որպեսզի արթնանաս և այլևս չծարավես կամ չքաղցես։ Երբ հոգնած լինես և փոքր-ինչ զգաս այս աշխարհի մռայլությունը, քեզ կորուսյալ մի՛ զգա, լաց մի՛ լինիր։ Ամենակարող Աստված՝ Պահապանը, գրկաբաց կընդունի քո գալուստն ամեն պահի։ Նա հսկելով սպասում է քո կողքին։ Նա սպասում է քո վերադարձին, սպասում է այն օրվան, երբ հանկարծ կվերականգնես հիշողությունդ. երբ հասկանաս, որ Աստծուց ես գալիս և ինչ-որ անհայտ ժամանակ կորցրել ես ուղղությունդ, ինչ-որ անհայտ ժամանակ կորցրել ես գիտակցությունդ ճանապարհին և ինչ-որ անհայտ ժամանակ «հայր» ես ունեցել. և ավելին, երբ գիտակցես, որ Ամենակարողը միշտ հսկելով սպասում է քեզ՝ երկար, շատ երկար ժամանակ սպասելով քո վերադարձին։ Նա հուսահատորեն, անհագ կարոտով լցված սպասել է պատասխանի, որը չէր գալու։ Նրա հսկումն ամեն արժեքից առավել է և կատարվում է հանուն մարդկային սրտի և հանուն մարդկային հոգու։ Գուցե Նրա հսկելով սպասելն անժամկետ է կամ գուցե արդեն վերջանում է։ Սակայն դու պետք է հստակ իմանաս, թե որտեղ են այժմ քո սիրտն ու հոգին։

Մայիսի 28, 2003


Տասը կառավարչական հրամանագրերը, որոնց պիտի հնազանդվի Աստծու ընտրյալ ժողովուրդը Թագավորության դարաշրջանում

1․ Մարդը չպետք է իրեն մեծացնի, ոչ էլ բարձրացնի իրեն։ Նա պետք է երկրպագի և բարձրացնի Աստծուն։

2․ Արա՛ այն ամենը, ինչը նպաստավոր է Աստծու գործի համար, և ոչինչ, որ վնասակար է Աստծու գործի շահերին։ Պաշտպանի՛ր Աստծու անունը, Աստծու վկայությունը և Աստծու գործը։

3․ Աստծու տան դրամը, նյութական առարկաները և ամբողջ ունեցվածքը այն ընծաներն են, որոնք մարդը պետք է մատուցի։ Ոչ ոք, բացի քահանայից և Աստծուց, չի կարող վայելել դրանք, քանզի մարդու ընծաներն Աստծու վայելքի համար են, և Աստված այդ ընծաները միայն քահանային է շնորհում՝ դրանցից օգտվելու համար. ուրիշ ոչ ոք որակավորված կամ իրավասու չէ դրանցից որևէ մաս վայելելու։ Մարդու բոլոր ընծաները (ներառյալ դրամն ու նյութական այն բաները, որոնք կարելի է վայելել) տրվում են Աստծուն, ոչ թե մարդուն, ուստի մարդը չպետք է վայելի այդ բաները. եթե մարդը վայելեր դրանք, ապա դա կլիներ ընծաները գողանալ։ Ամեն ոք, ով անում է սա, Հուդա է, քանզի, Տիրոջը մատնելուց զատ, Հուդան նաև գողանում էր այն ամենից, ինչ դրվում էր դրամապարկի մեջ։

4. Մարդն ապականված խառնվածք ունի, և ավելին՝ ունի զգացմունքներ։ Ուստի, Աստծուն ծառայելիս խստիվ արգելվում է հակառակ սեռի երկու անդամների առանց ուղեկցության միասին աշխատել։ Յուրաքանչյուրը, ով կհայտնաբերվի նման բան անելիս, առանց բացառության կվտարվի։

5․ Մի՛ դատիր Աստծուն և մի՛ քննարկիր Աստծու հետ կապված հարցերն ինչպես պատահի։ Արա՛ այն, ինչ մարդը պետք է անի, և խոսի՛ր այնպես, ինչպես մարդը պետք է խոսի, և մի՛ անցիր սահմաններն ու մի՛ խախտիր սահմանագծերը։ Հսկի՛ր քո սեփական լեզուն և զգո՛ւյշ եղիր, որտեղ էլ քայլդ դնես, որպեսզի խուսափես Աստծու բնույթը վիրավորող որևէ բան անելուց։

6․ Արա՛ այն, ինչ մարդը պետք է անի, և կատարի՛ր քո պարտականություններն ու իրականացրու՛ քո պատասխանատվությունները, ինչպես նաև հավատարի՛մ մնա քո պարտավորությանը։ Քանզի դու հավատում ես Աստծուն, պետք է քո ներդրումն ունենաս Աստծու գործում. եթե դա չանես, ապա արժանի չես Աստծու խոսքերն ուտելու և խմելու և արժանի չես Աստծու տանն ապրելու։

7․ Եկեղեցու գործում և հարցերում, Աստծուն հնազանդվելուց զատ, ամեն ինչում հետևի՛ր այն մարդու ցուցումներին, որն օգտագործվում է Սուրբ Հոգու կողմից։ Անթույլատրելի է նույնիսկ ամենափոքր խախտումը։ Լիակատար եղի՛ր քո հնազանդության մեջ և մի՛ վերլուծիր ճիշտն ու սխալը. ինչն է ճիշտ կամ սխալ, քո գործը չէ։ Դու պետք է մտահոգվես միայն բացարձակ հնազանդությամբ։

8․ Աստծուն հավատացող մարդիկ պետք է հնազանդվեն Աստծուն և երկրպագեն Նրան։ Մի՛ բարձրացրու ու մի՛ մեծարիր որևէ մարդու. մի՛ դիր Աստծուն առաջին տեղում, մարդկանց, որոնց մեծարում ես՝ երկրորդ, իսկ ինքդ քեզ՝ երրորդ տեղում։ Ոչ մի մարդ չպետք է տեղ ունենա քո սրտում, և դու չպետք է Աստծուն հավասար կամ Նրան համարժեք համարես մարդկանց, հատկապես նրանց, ում ակնածում ես։ Սա անհանդուրժելի է Աստծու համար։

9․ Կենտրոնացրու՛ մտքերդ եկեղեցու գործի վրա։ Թո՛ղ քո սեփական մսեղավոր հեռանկարները, վճռակա՛ն եղիր ընտանեկան հարցերում, ամբողջ սրտով նվիրվի՛ր Աստծու գործին և Աստծու գործը դի՛ր առաջին, իսկ սեփական կյանքդ՝ երկրորդ տեղում։ Սա է սրբի պարկեշտությունը։

10. Հարազատները, որոնք հավատացյալ չեն (երեխաներդ, ամուսինդ կամ կինդ, քույրերդ կամ ծնողներդ և այլք), չպետք է հարկադրվեն մտնել եկեղեցի։ Աստծու տունն անդամների պակաս չունի, և կարիք չկա նրանց թիվը լրացնել մարդկանցով, որոնք անօգուտ են։ Բոլոր նրանք, ովքեր կամովին չեն հավատում, չպետք է ներս բերվեն եկեղեցի։ Այս հրամանագիրը հասցեագրված է բոլոր մարդկանց։ Դուք պետք է զսպեք, վերահսկեք և հիշեցնեք միմյանց այս հարցի մասին. ոչ ոք չպիտի խախտի այն։ Նույնիսկ երբ հարազատները, որոնք հավատացյալ չեն, դժկամությամբ մտնում են եկեղեցի, նրանց չպետք է գրքեր ու նոր անուն տրվեն․ այդպիսի մարդիկ Աստծու տնից չեն, և նրանց մուտքը եկեղեցի պետք է կասեցվի ցանկացած անհրաժեշտ միջոցով։ Եթե դևերի ներխուժման պատճառով եկեղեցու վրա փորձանք գա, ապա դու ինքդ կվտարվես կամ քո նկատմամբ սահմանափակումներ կկիրառվեն։ Կարճ ասած, այս հարցում յուրաքանչյուրը պիտի պատասխանատվություն կրի դրա իրականացման համար, սակայն դու չպետք է անխոհեմ լինես կամ դա օգտագործես անձնական հաշիվներ մաքրելու համար։


Հավելված 1: Աստծու հայտնվելն ազդարարել է նոր դարաշրջանի սկիզբը

Աստծու վեցհազարամյա տնօրինության ծրագիրը մոտենում է ավարտին, և թագավորության դարպասն արդեն բացվել է բոլոր նրանց համար, ովքեր փնտրում են Նրա հայտնվելը։ Սիրելի՛ եղբայրներ և քույրեր, ինչի՞ն եք սպասում։ Ի՞նչ եք փնտրում։ Սպասում եք, որպեսզի Աստված հայտնվի՞։ Արդյո՞ք որոնում եք Նրա հետքերը։ Ինչպե՜ս պետք է փափագել Աստծու հայտնվելը։ Եվ որքա՜ն դժվար է գտնել Աստծու հետքերը։ Մի դարաշրջանում, որն այս է, մի աշխարհում, որն այս է, ի՞նչ պետք է անենք, որպեսզի վկա լինենք այն օրվան, երբ Աստված հայտնվի։ Ի՞նչ պետք է անենք՝ Աստծու հետքերով քայլելու համար։ Բոլոր նրանք, ովքեր սպասում են Աստծու հայտնվելուն, առերեսվում են նման հարցերին։ Դուք՝ բոլորդ, քանիցս մտորել եք դրանց մասին, սակայն ո՞րն է արդյունքը։ Որտե՞ղ է Աստված հայտնվում։ Որտե՞ղ են Աստծու հետքերը։ Ստացե՞լ եք պատասխանները։ Շատերը կպատասխանեն հետևյալ կերպ․ «Աստված հայտնվում է բոլոր նրանց մեջ, ովքեր հետևում են Իրեն, և Նրա հետքերը մեր մեջ են. դա այնքա՜ն պարզ է»։ Ցանկացած մեկը կարող է տրամադրել որևէ ձևական պատասխան, սակայն դուք հասկանո՞ւմ եք՝ ինչ է նշանակում Աստծու հայտնվելը կամ Աստծու հետքերը։ Աստծու հայտնվելը նշանակում է, որ Աստված անձամբ է եկել երկիր՝ գործելու, իջել է մարդկանց մեջ՝ կատարելու դարաշրջան սկսելու և դարաշրջան ավարտելու գործը՝ Իր ինքնությամբ և խառնվածքով, և այնպես, ինչպես հատուկ է Իրեն։ Նման հայտնվելն ինչ-որ արարողություն չէ։ Դա նշան, նկար, հրաշք կամ ինչ-որ մեծ տեսիլք չէ, առավել ևս՝ դա կրոնական ինչ-որ գործընթաց չէ։ Ավելի շուտ, դա հավաստի և իրական փաստ է, որին կարող են դիպչել և նշմարել բոլորը։ Այս տեսակ հայտնվելը հանուն ձևական քայլերի կամ հանուն ինչ-որ կարճատև գործի չէ։ Փոխարենը՝ դա հանուն Աստծու տնօրինության ծրագրի աշխատանքային փուլերից մեկի է։ Աստծու հայտնվելը միշտ իմաստալից է և միշտ որևէ առնչություն ունի Նրա տնօրինության ծրագրին։ Այստեղ «հայտնվելը» տրամագծորեն տարբերվում է այն «հայտնվելուց», որում Աստված ուղղորդում, առաջնորդում և լուսավորում է մարդուն։ Ամեն անգամ, երբ Աստված հայտնվում է, Նա իրականացնում է Իր մեծ գործի փուլերից մեկը։ Այս գործը տարբերվում է մյուս բոլոր դարաշրջանների գործից։ Այն մարդու համար պատկերացնելի չէ, և որևէ մեկը նախկինում դա փորձառաբար չի ապրել։ Դա մի գործ է, որը մեկնարկ է տալիս նոր դարաշրջանին և ավարտում է հինը, ու դա մարդկության փրկության ավելի նոր և ավելի բարձր փուլ է. նույնիսկ ավելին՝ դա մի գործ է, որն առաջնորդում է մարդկությանը դեպի նոր դարաշրջան։ Սա է Աստծու հայտնվելու նշանակալիությունը։

Երբ հասկանաք, թե ինչ է նշանակում Աստծու հայտնվելը, ինչպե՞ս պետք է փնտրեք Աստծու հետքերը։ Դժվար չէ այս հարցը բացատրելը․ որտեղ Աստված հայտնվի, այնտեղ էլ դուք կգտնեք Նրա հետքերը։ Նման բացատրությունը շատ պարզ է հնչում, սակայն գործնականում այդքան էլ պարզ չէ, քանի որ շատ մարդիկ չգիտեն՝ Աստված որտեղ է հայտնվում, առավել ևս՝ որտեղ է Նա կամենում հայտնվել կամ որտեղ Նա պետք է հայտնվի։ Ոմանք հապճեպորեն կարծում են, թե այնտեղ, որտեղ գործում է Սուրբ Հոգին, այնտեղ էլ Աստված է հայտնվում։ Կամ ենթադրում են, թե որտեղ հոգևոր գործիչներ են, այնտեղ է Աստված հայտնվում։ Կամ էլ կարծում են, թե որտեղ մեծ համբավ ունեցող մարդիկ են, այնտեղ էլ Աստված է հայտնվում։ Սակայն առայժմ մի կողմ թողնենք՝ արդյոք այդպիսի համոզմունքները ճիշտ են, թե սխալ։ Նման հարցը պարզաբանելու համար նախ պետք է հստակ նպատակ ունենանք․ մենք որոնում ենք Աստծու հետքերը։ Մենք չենք որոնում հոգևոր գործիչների, առավել ևս՝ չենք հետևում համբավ ունեցող մարդկանց. մենք հետևում ենք Աստծու հետքերին։ Այդ պատճառով, քանի որ մենք որոնում ենք Աստծու հետքերը, մեզ հարկավոր է որոնել Աստծու մտադրությունները, Աստծու խոսքերը, Նրա արտահայտումները։ Քանզի որտեղ հնչում են Աստծու նոր խոսքերը, այնտեղ է Աստծու ձայնը, և որտեղ Աստծու հետքերն են, այնտեղ՝ Աստծու գործերը. որտեղ կա Աստծու արտահայտությունը, այնտեղ է Աստված հայտնվում, և որտեղ Աստված է հայտնվում, այնտեղ են ճշմարտությունը, ճանապարհը և կյանքը։ Աստծու հետքերը որոնելիս դուք անտեսել եք հետևյալ խոսքերը. «Աստված է ճշմարտությունը, ճանապարհը և կյանքը»։ Եվ այսպես, շատերը, նույնիսկ երբ ձեռք են բերում ճշմարտությունը, չեն հավատում, թե գտել են Աստծու հետքերը, և առավել ևս չեն ընդունում Աստծու հայտնվելը։ Ինչպիսի՜ ծանր սխալ է դա։ Աստծու հայտնվելը չի կարող համապատասխանել մարդու պատկերացումներին, առավել ևս՝ Աստված չի կարող հայտնվել այնպես, ինչպես մարդն է պահանջում։ Երբ Աստված գործում է, Նա Իր ընտրությունն ու Իր ծրագիրն ունի. ավելին՝ Նա ունի Իր նպատակներն ու Իր մեթոդները։ Ինչ գործ էլ որ անի, Նա կարիք չունի այն քննարկելու մարդու հետ կամ խորհուրդ հարցնելու նրանից, առավել ևս՝ յուրաքանչյուր անձի առանձին տեղեկացնելու Իր գործի մասին։ Այդպիսին է Աստծու բնույթը, և ավելին, դա պետք է ընդունեն բոլորը։ Եթե ցանկանում եք ականատես լինել Աստծու հայտնվելուն, հետևել Նրա հետքերին, նախ պետք է հեռանաք ձեր սեփական պատկերացումներից։ Դու չպետք է պահանջես, որ Աստված անի այս կամ այն, առավել ևս՝ դնես Նրան քո սեփական սահմանների մեջ և սահմանափակես Նրան քո իսկ պատկերացումներով։ Փոխարենը՝ դուք պետք է պահանջեք ինքներդ ձեզանից՝ ինչպես պետք է որոնել Աստծու հետքերը, ինչպես ընդունել Նրա հայտնվելը և ինչպես ենթարկվել Աստծու նոր գործին։ Սա է այն, ինչ մարդը պետք է անի։ Քանի որ մարդը ճշմարտությունը չէ և չի տիրապետում ճշմարտությանը, նա պետք է որոնի, ընդունի և հնազանդվի։

Անկախ նրանից՝ դու ամերիկացի ես, բրիտանացի, թե այլ ազգության, պետք է դուրս գաս քո ազգային սահմանափակումներից, վեր բարձրանաս քո «եսից» և Աստծու գործին նայես արարածի տեսանկյունից։ Այդպես դու չես սահմանափակի Աստծու հետքերը որևէ շրջանակով։ Քանզի այսօր շատերն իրենց պատկերացումներով կարծում են, թե Աստված չի կարող հայտնվել որևէ կոնկրետ երկրում կամ ժողովրդի մեջ։ Որքա՜ն խորն է Աստծու գործի նշանակալիությունը, և որքա՜ն կարևոր է Նրա հայտնվելը։ Ինչպե՞ս կարող են մարդկային պատկերացումները և մտածելակերպը չափել դա։ Ուստի ասում եմ՝ պետք է կոտրես քո ազգային և էթնիկ պատկերացումները, որպեսզի որոնես Աստծու հայտնվելը։ Միայն այդպես դու չես կապվի քո պատկերացումներով, միայն այդպես արժանի կլինես ողջունելու Աստծու հայտնվելը։ Հակառակ դեպքում կմնաս հավիտենական խավարում և երբեք չես արժանանա Աստծու հավանությանը։

Աստված ամբողջ մարդկային ցեղի Աստվածն է։ Նա Իրեն որևէ երկրի կամ ազգի սեփականություն չի համարում, այլ իրականացնում է Իր գործը՝ Իր ծրագրածին համապատասխան՝ չսահմանափակվելով ձևով, երկրով կամ ազգով։ Միգուցե դու այս ձևի մասին երբևէ պատկերացում չես ունեցել, կամ միգուցե քո մոտեցումն այս ձևին ժխտողական է, կամ միգուցե երկիրը և ժողովուրդը, որտեղ Աստված հայտնվում է, բոլորի կողմից խտրականության են ենթարկվում և միգուցե աշխարհի ետնապահներն են։ Այնուամենայնիվ, Աստված ունի Իր իմաստությունը։ Իր մեծ զորությամբ և ճշմարտության ու խառնվածքի միջոցով Նա իսկապես ձեռք է բերել Իրեն համախոհ մարդկանց մի խումբ, ինչպես նաև՝ մարդկանց մի խումբ, որին Նա ցանկացել է կատարյալ դարձնել. մի խումբ, որին Նա նվաճել է, որն անցել է ամեն տեսակ փորձությունների և տառապանքների, ինչպես նաև հետապնդումների բոլոր տեսակների միջով և կարող է հետևել Իրեն մինչև վերջ։ Նպատակն Աստծու հայտնվելու, որը չի սահմանափակվում որևէ ձևով և երկրով, այն է, որ Նա կարողանա Իր գործն ավարտին հասցնել՝ ինչպես ծրագրել է։ Սա հենց այն է, երբ Աստված մսեղի դարձավ Հրեաստանում։ Նրա նպատակն էր խաչելության գործն ավարտին հասցնել՝ ամբողջ մարդկային ցեղի փրկությունը բերելով։ Սակայն հրեաները կարծում էին, թե անհնար է, որ Աստված կատարի դա, և նրանք անհնար էին համարում, որ Աստված մսեղի դառնա Տեր Հիսուսի տեսքով։ Այդ «անհնարը» հիմք դարձավ, որ նրանք դատապարտեն և հակառակվեն Աստծուն և, ի վերջո, տարավ դեպի Իսրայելի կործանում։ Այսօր շատ մարդիկ նույն սխալն են գործում։ Նրանք ամբողջ ուժով հռչակում են Աստծու մոտալուտ հայտնվելը, բայց միևնույն ժամանակ դատապարտում են Նրա հայտնվելը. նրանց «անհնարինը» կրկին սահմանափակում է Աստծու հայտնվելը նրանց երևակայության սահմաններում։ Եվ այսպես, ես տեսել եմ շատ մարդկանց, որոնք սկսել են վայրի և խռպոտ հռհռալ Աստծու խոսքերը լսելուց հետո։ Բայց արդյո՞ք այս ծիծաղը որևէ կերպ տարբերվում է հրեաների դատապարտումից և անարգանքից։ Դուք երկյուղածությամբ լցված չեք ճշմարտության առջև, առավել ևս՝ չունեք ձգտելու վերաբերմունք։ Այն ամենն, ինչ դուք անում եք, միայն համառորեն զննելը և սպասելն է անխոնջ անտարբերությամբ։ Ի՞նչ կարող ես ստանալ նման կերպ զննելով և սպասելով։ Կարծում ես՝ Աստծուց անձնական ուղղորդո՞ւմ կստանաս։ Եթե ​​դու չես կարողանում տարբերակել Աստծու արտահայտումները, ապա որքանո՞վ ես արժանի տեսնելու Աստծու հայտնվելը։ Որտեղ էլ որ Աստված հայտնվի, այնտեղ կարտահայտվի ճշմարտությունը, և այնտեղ կլսվի Աստծու ձայնը։ Միայն նրանք, ովքեր կարող են ընդունել ճշմարտությունը, ունակ են լսելու Աստծու ձայնը, և միայն այդպիսի մարդիկ են արժանի տեսնելու Աստծու հայտնվելը։ Բաց թո՛ղ քո պատեկարցումները։ Հանգստացի՛ր և ուշադիր կարդա՛ այս խոսքերը։ Քանի դեռ դու ունես սիրտ, որը տենչում է ճշմարտությանը, Աստված կլուսավորի քեզ, որպեսզի հասկանաս Նրա մտադրություններն ու Նրա խոսքերը։ Ազատվե՛ք «անհնարինության» վերաբերյալ ձեր փաստարկներից։ Որքան շատ մարդիկ հավատում են, որ ինչ-որ բան անհնար է, այնքան ավելի հավանական է, որ դա տեղի կունենա, քանի որ Աստծու իմաստությունը բարձր է երկնքից, Աստծու մտքերը բարձր են մարդու մտքերից, և Աստված Իր գործը կատարում է մարդկային մտածողության և պատկերացումների սահմաններից անդին։ Որքան ինչ-որ բան անհնար է, այնքան ավելի շատ ճշմարտություն պետք է փնտրել դրանում. Որքան ինչ-որ բան անհնար է երևակայել մարդկային պատկերացումներով, այնքան ավելի շատ է այն պարունակում Աստծու մտադրությունները։ Պատճառն այն է, որ անկախ նրանից, թե որտեղ է Նա հայտնվում` Աստված մնում է Աստված, և Նրա էությունը բացարձակապես չի փոխվի՝ կախված Նրա հայտնվելու վայրից կամ ձևից։ Աստծու բնույթը չի փոխվի՝ անկախ նրանից, թե որտեղ են Նրա հետքերը, և անկախ նրանից, թե որտեղ են Աստծու հետքերը, Նա ողջ մարդկության Աստվածն է, ինչպես Տեր Հիսուսը ոչ միայն իսրայելացիների Աստվածն է, այլև Ասիայի, Եվրոպայի և Ամերիկայի բոլոր ժողովուրդների Աստված, և նույնիսկ ավելին՝ Նա միակ Աստվածն է ամբողջ տիեզերքից վեր և ամբողջ տիեզերքում։ Ուրեմն՝ որոնե՛նք Աստծու մտադրությունները, բացահայտե՛նք Նրա հայտնվելը Նրա արտահայտումների և խոսքերի մեջ և հետևենք Նրա հետքերին։ Աստված է ճշմարտությունը, ճանապարհը և կյանքը։ Նրա խոսքն ու Նրա հայտնվելը համընթաց են, և Նրա խառնվածքն ու հետքերը մշտապես բացահայտված են մարդկության առջև։ Սիրելի՛ եղբայրներ և քույրեր, հուսով եմ՝ դուք բոլորդ կտեսնեք Աստծու հայտնությունն այս խոսքերում, կհասնեք Նրա հետքերին և կքայլեք դեպի նոր դարաշրջան՝ մտե՛ք այն գեղեցիկ նոր երկինք և երկիր, որ Աստված պատրաստել է Իր հայտնվելը սպասողների համար։


Հավելված 2։ Աստված իշխանություն ունի ողջ մարդկության ճակատագրի նկատմամբ

Որպես մարդկային ցեղի անդամներ և բարեպաշտ քրիստոնյաներ՝ մեր բոլորիս պարտքն ու պատասխանատվությունն է ընծայել մեր միտքն ու մարմինն Աստծու հանձնարարության կատարմանը, քանի որ մեր ամբողջ էությունն Աստծուց է և այն գոյություն ունի Աստծու գերիշխանության շնորհիվ։ Եթե մեր միտքն ու մարմինը նվիրված չլինեն Աստծու հանձնարարությանը և մարդկության արդար գործին, ապա մեր հոգիները կամաչեն նրանց առջև, ովքեր նահատակվել են հանուն Աստծու հանձնարարության, և առավել ևս կամաչեն Աստծու առջև, որ ապահովել է մեզ ամեն ինչով։

Աստված ստեղծեց այս աշխարհը, Նա ստեղծեց այս մարդկությունը և, ավելին, Նա էր հին հունական մշակույթի ու մարդկային քաղաքակրթության ճարտարապետը։ Միայն Աստված է մխիթարում այս մարդկությանը, և միայն Աստված է զօրուգիշեր հսկում այս մարդկությանը։ Մարդկային զարգացումն ու առաջընթացն անբաժան են Աստծու գերիշխանությունից, իսկ մարդկության պատմությունն ու ապագան չեն կարող խուսափել Աստծու ձեռքով արված կարգավորումներից։ Եթե ճշմարիտ քրիստոնյա ես, ապա անկասկած կհավատաս, որ յուրաքանչյուր երկրի կամ ազգի վերելքն ու անկումն Աստծու կարգավորումների ներքո են։ Միայն Աստված գիտի յուրաքանչյուր երկրի կամ ազգի ճակատագիրը, և միայն Աստված է վերահսկում այս մարդկության ընթացքը։ Եթե մարդկությունը ցանկանում է ունենալ լավ ճակատագիր, եթե որևէ երկիր ցանկանում է ունենալ լավ ճակատագիր, ապա բոլորը պետք է խոնարհվեն Աստծու առաջ, պաշտեն Նրան և գան Աստծու առաջ՝ զղջալու և իրենց մեղքերը խոստովանելու Նրան, այլապես մարդու ճակատագիրն ու նշանակության վայրը անխուսափելի արհավիրք կլինի։

Հետահայաց նայիր այն ժամանակներին, երբ Նոյը կառուցում էր տապանը։ Մարդկությունը խորապես ապականված էր և հեռացել էր Աստծու օրհնություններից, այլևս չէր գտնվում Նրա հովանու ներքո և զրկվել էր Աստծու խոստումներից։ Մարդիկ ապրում էին խավարի մեջ՝ առանց Աստծու լույսի։ Ապա նրանք բնույթով սանձարձակ դարձան ու այլանդակության աստիճանի անառակացան։ Նման մարդիկ այլևս չէին կարող ստանալ Աստծու խոստումը. նրանք արժանի չէին տեսնելու Աստծու երեսը կամ լսելու Աստծու ձայնը, քանզի լքել էին Աստծուն, մի կողմ էին նետել Նրա շնորհած ամեն ինչը և մոռացել էին Աստծու ուսուցման խոսքերը։ Նրանց սրտերն ավելի ու ավելի էին հեռացել Աստծուց, և արդյունքում՝ նրանք փչացել էին այն աստիճանի, որ կորցրել էին իրենց ողջամտությունն ու մարդկայնությունը և դարձել ավելի ու ավելի չար։ Ապա նրանք քայլել էին դեպի մահ և ընկել Աստծու ցասման ու պատժի տակ։ Միայն Նոյն էր պաշտում Աստծուն և խուսափում չարից, ուստի նա կարողացավ լսել Աստծու ձայնը և լսել Նրա հրահանգները։ Նա կառուցեց տապանն Աստծու խոսքի հրահանգների համաձայն և այնտեղ հավաքեց բոլոր տեսակի կենդանի արարածներին։ Այս կերպ, երբ ամեն ինչ պատրաստ էր, Աստված սկսեց աշխարհը կործանելու Իր գործը։ Միայն Նոյը և նրա ընտանիքի մյուս յոթ անդամը փրկվեցին կործանումից, քանզի Նոյը պաշտում էր Եհովային և խուսափում չարից։

Այժմ նայիր ներկա դարաշրջանին. Նոյի նման արդար մարդիկ, որոնք կարող էին երկրպագել Աստծուն և խուսափել չարից, այլևս գոյություն չունեն։ Սակայն Աստված, միևնույն է, գթասիրտ է այս մարդկության հանդեպ և, միևնույն է, ներողամտություն է ցուցաբերում այս վերջին դարաշրջանի մարդկության նկատմամբ։ Աստված փնտրում է նրանց, ովքեր տենչում են Նրա հայտնվելը, ովքեր ուշադիր են լինում Նրա խոսքերին, ովքեր չեն մոռանում Նրա հանձնարարությունը և իրենց սրտերն ու մարմիններն ընծայում են Նրան, և նրանց, ովքեր Նրա առաջ մանկան պես հնազանդվող են և ընդդիմացող չեն։ Եթե նվիրվես Աստծուն՝ առանց որևէ ուժի խոչընդոտի, ապա Աստված բարեհաճությամբ կվերաբերվի քեզ և կշնորհի Իր օրհնությունները։ Եթե ունես բարձր կարգավիճակ, մեծ համբավ, հարուստ գիտելիքներ, մեծ ունեցվածք և շատ մարդկանց աջակցությունը, սակայն մնում ես անխռով այս բաներից և, այնուամենայնիվ, գալիս ես Աստծու առաջ՝ ընդունելու Նրա կանչն ու հանձնարարությունը և անելու այն, ինչ Աստված պահանջում է քեզանից, ապա այն ամենը, ինչ անում ես, կլինի երկրի վրա ամենաիմաստալից գործը և մարդկության ամենաարդարադատ ձեռնարկումը։ Եթե մերժես Աստծու կանչը՝ հանուն կարգավիճակի կամ քո սեփական նպատակների, քո արած ամեն ինչը կանիծվի և, առավել ևս, զզվելի կլինի Աստծու համար։ Գուցե նախագահ ես, գիտնական, պաստոր կամ երեց, բայց որքան էլ բարձր լինի պաշտոնդ, եթե քո կարողությունն ու գիտելիքն օգտագործես սեփական ձեռնարկումդ իրականացնելու համար, ապա միշտ ձախողված կլինես և միշտ կզրկվես Աստծու օրհնություններից, որովհետև Աստված քո արածներից ոչինչ չի ընդունի, և Նա չի ճանաչի, որ քո ձեռնարկումն արդարադատ է կամ չի ընդունի, որ աշխատում ես հանուն մարդկության բարօրության։ Նա կասի, որ քո արած ամեն ինչը մարդկային գիտելիքի ու ուժի օգտագործումն է՝ փորձելով մարդուց վանել Աստծու պաշտպանությունը, և որ դա Աստծու օրհնությունների ժխտում է։ Նա կասի, որ մարդկությանն առաջնորդում ես դեպի խավարը, դեպի մահը և դեպի անսահման մի գոյության սկիզբը, որտեղ մարդն առանց Աստծու է և կորցրել է Նրա օրհնությունները։

Հասարակական գիտությունների ի հայտ գալուց ի վեր մարդու սիրտը զբաղված է դարձել գիտությամբ ու ճանաչողությամբ։ Ապա գիտությունն ու գիտելիքը դարձել են մարդկությանը կառավարելու գործիքներ՝ մարդու մեջ բավարար տեղ չթողնելով՝ Աստծուն երկրպագելու համար, և զրկելով Աստծուն երկրպագելու նպաստավոր պայմաններից։ Մարդու սրտում Աստծու դիրքն ավելի ու ավելի է իջել։ Առանց Աստծու համար իր սրտում տեղ ունենալու՝ մարդու ներաշխարհը խավար, անհույս և դատարկ է։ Ավելի ուշ բազմաթիվ հասարակագետներ, պատմաբաններ և քաղաքական գործիչներ ասպարեզ են իջել՝ արտահայտելու հասարակական գիտությունների տեսություններ, մարդու էվոլյուցիայի տեսությունը և այլ տեսություններ, որոնք հակասում են ճշմարտությանը, որ Աստված է ստեղծել մարդուն՝ մարդկության սրտերն ու մտքերը դրանցով լցնելու համար։ Եվ այս կերպ, նրանք, ովքեր հավատում են, որ Աստված է ստեղծել ամեն ինչ, է՛լ ավելի են պակասել, իսկ նրանք, ովքեր հավատում են էվոլյուցիայի տեսությանը, է՛լ ավելի են շատացել։ Ավելի ու ավելի շատ մարդիկ Հին Կտակարանի դարաշրջանում Աստծու գործի և Նրա խոսքերի մասին գրառումներին վերաբերվում են որպես առասպելների ու լեգենդների։ Իրենց սրտերում մարդիկ անտարբեր են դառնում Աստծու արժանապատվության ու մեծության նկատմամբ և նրանք անտարբեր են դառնում Աստծու գոյության և այն սկզբունքի հանդեպ, որ Աստված գերիշխանություն ունի բոլոր բաների վրա։ Մարդկության գոյատևումն ու երկրների և ազգերի ճակատագիրն այլևս կարևոր չեն նրանց համար, և մարդն ապրում է դատարկ աշխարհում՝ մտահոգված միայն ուտելով, խմելով և հաճույքներ հետապնդելով։ … Քչերն են սեփական նախաձեռնությամբ սկսում փնտրել, թե որտեղ է Աստված այսօր կատարում Իր գործը կամ որոնել, թե ինչպես է Նա գերիշխանություն ունենում մարդու նշանակության վայրի վրա և կարգավորում այն։ Այս կերպ, մարդու համար աննկատ, մարդկային քաղաքակրթությունը գնալով ավելի քիչ է կարողանում համապատասխանել մարդու ցանկություններին, և նույնիսկ կան շատ մարդիկ, որոնք կարծում են, թե նման աշխարհում ապրելով՝ պակաս երջանիկ են, քան նրանք, ովքեր արդեն հեռացել են այս կյանքից։ Նույնիսկ նախկինում բարձր քաղաքակրթություն ունեցող երկրների մարդիկ են նման դժգոհություններ արտահայտում։ Քանի որ առանց Աստծու ուղղորդման՝ նույնիսկ եթե իշխանավորներն ու հասարակագետները ջանք չխնայեն մարդկային քաղաքակրթությունը պահպանելու համար, դա ապարդյուն կլինի։ Ոչ մի մարդ չի կարող լրացնել մարդու սրտի դատարկությունը, քանի որ ոչ մի մարդ չի կարող լինել մարդու կյանքը, և ոչ մի հասարակական տեսություն չի կարող ազատել մարդուն դատարկության նեղություններից։ Գիտությունը, գիտելիքը, ազատությունը, ժողովրդավարությունը, հաճույքն ու հարմարավետությունը մարդուն միայն ժամանակավոր մխիթարություն են բերում։ Նույնիսկ ունենալով այս ամենը՝ մարդը, միևնույն է, անխուսափելիորեն մեղանչում և բողոքում է հասարակության անարդարությունից։ Այս բաներն ունենալը չի կարող խոչընդոտել ուսումնասիրելու հանդեպ մարդու փափագն ու ցանկությունը։ Դա այն պատճառով է, որ մարդը ստեղծվել է Աստծու կողմից, և նրա անիմաստ զոհողություններն ու որոնումները կարող են միայն ավելի ու ավելի մեծ վիշտ բերել նրան և ստիպել մարդուն լինել մշտական անհանգստության վիճակում՝ չիմանալով, թե ինչպես դիմակայել մարդկության ապագային կամ ինչպես դիմակայել առջևում ընկած ուղուն, այն աստիճանի, որ մարդը նույնիսկ սկսում է վախենալ գիտությունից ու գիտելիքից և առավել ևս վախենալ դատարկության զգացումից։ Այս աշխարհում, անկախ նրանից՝ ապրում ես ազատ, թե առանց մարդու իրավունքների երկրում, լիովին անկարող ես խուսափել մարդկության ճակատագրից։ Անկախ նրանից՝ իշխող ես, թե ենթակա, բացարձակապես անկարող ես խուսափել մարդկության ճակատագիրը, առեղծվածներն ու նշանակության վայրն ուսումնասիրելու ցանկությունից, առավել ևս անկարող ես խուսափել դատարկության անբացատրելի զգացումից։ Նման երևույթները, որոնք ընդհանուր են ողջ մարդկության համար, հասարակագետները կոչում են սոցիալական երևույթներ, սակայն ոչ մի մեծ մարդ չի կարող դուրս գալ՝ լուծելու նման խնդիրները։ Մարդը, ի վերջո, մարդ է, և Աստծու կարգավիճակն ու կյանքը չեն կարող փոխարինվել որևէ մարդու կողմից։ Այն, ինչ մարդկությանն անհրաժեշտ է, պարզապես արդար հասարակություն չէ, որտեղ բոլորը կուշտ են, հավասար և ազատ. այն, ինչ մարդկությանն անհրաժեշտ է, Աստծու կողմից փրկությունն է և Նրա կողմից մարդուն կյանքի ապահովումը։ Միայն երբ մարդն ստանա Աստծու կողմից կյանքի ապահովումը և Նրա փրկությունը, նրա կարիքները, ուսումնասիրելու նրա ցանկությունը և նրա սրտի դատարկությունը կարող են լուծվել։ Եթե որևէ երկրի ժողովուրդը կամ ազգն ի վիճակի չէ ստանալու Աստծու փրկությունն ու հսկողությունը, ապա նման երկիրը կամ ազգը կշարժվի դեպի անկում, դեպի խավար, և արդյունքում այն կբնաջնջվի Աստծու կողմից։

Գուցե քո երկիրը ներկայում բարգավաճում է, բայց եթե թույլ տաս, որ քո ժողովուրդը շեղվի Աստծուց, ապա քո երկիրը գնալով կզրկվի Աստծու օրհնություններից, նրա քաղաքակրթությունն ավելի ու ավելի կոտնահարվի մարդկանց կողմից, և շուտով նրա ժողովուրդը ոտքի կկանգնի Աստծու դեմ և կանիծի Երկինքը։ Այսպիսով՝ մի երկրի ճակատագիրն աննկատ կերպով կկործանվի։ Աստված ոտքի կհանի հզոր երկրների՝ հակադրվելու Աստծու կողմից անիծված այդ երկրներին, և նույնիսկ կարող է ջնջել դրանք երկրի երեսից։ Երկրի կամ ազգի բարգավաճման կամ կործանման բանալին այն է, թե արդյոք նրա ղեկավարները պաշտում են Աստծուն, և արդյոք նրանք առաջնորդում են իրենց ժողովրդին՝ մոտ գալու Աստծուն և երկրպագելու Նրան։ Բայց այս վերջին դարաշրջանում, քանի որ Աստծուն անկեղծորեն փնտրողներն ու երկրպագողները գնալով պակասում են, Աստված հատուկ բարեհաճություն է շնորհում այն երկրներին, որտեղ քրիստոնեությունը պետական կրոն է։ Նա համախմբում է այդ երկրները՝ կազմելով աշխարհի համեմատաբար արդարադատ ճամբարը, մինչդեռ աթեիստ երկրները և այն երկրները, որոնք չեն պաշտում ճշմարիտ Աստծուն, դառնում են արդարադատ ճամբարի հակառակորդները։ Այս կերպ՝ Աստված ոչ միայն տեղ ունի մարդկության մեջ, որտեղ Նա կարող է կատարել Իր գործը, այլև միևնույն ժամանակ, Նա ձեռք է բերում երկրներ, որոնք արդարադատ իշխանություն են գործադրում՝ թույլ տալով պատժամիջոցներ և սահմանափակումներ կիրառել Իրեն դիմակայող երկրների նկատմամբ։ Չնայած դրան՝ Աստված դեռևս ի վիճակի չէ ձեռք բերելու ավելի շատ մարդկանց, որոնք կպաշտեն Իրեն, որովհետև մարդը չափազանց շատ է հեռացել Նրանից և չափազանց երկար ժամանակ մոռացել է Աստծուն, և այս երկրագնդի վրա կան լոկ երկրներ, որոնք արդարադատություն են գործադրում և դիմադրում անարդարադատությանը։ Բայց դա հեռու է Աստծու ցանկություններին հասնելուց, քանի որ որևէ երկրի ղեկավար թույլ չի տա, որ Աստված իշխի իր ժողովրդին, և ոչ մի երկրի քաղաքական կուսակցություն չի համախմբի իր ժողովրդին՝ Աստծուն մեծարելու համար. Աստված կորցրել է Իր օրինական տեղը յուրաքանչյուր երկրի, ազգի, իշխող կուսակցության և նույնիսկ յուրաքանչյուր մարդու սրտում։ Թեպետ այս աշխարհում գոյություն ունեն որոշ արդարադատ ուժեր, ցանկացած իշխանություն, որտեղ Աստված տեղ չունի մարդու սրտում, շատ փխրուն է, և քաղաքական ասպարեզը, որը զուրկ է Աստծու օրհնությունից, խառնաշփոթի մեջ է և անկարող է դիմանալ անգամ մեկ հարվածի։ Մարդկության համար Աստծու օրհնությունից զուրկ լինելը հավասարազոր է առանց արևի լինելուն։ Անկախ նրանից, թե որքան ջանասիրաբար են ղեկավարներն աջակցություն ցուցաբերում իրենց ժողովրդին, քանի արդարադատ համաժողով է մարդկությունն անցկացնում միասին, այդ ամենից ոչ մեկը չի շրջի հոսանքը կամ չի փոխի մարդկության ճակատագիրը։ Մարդը կարծում է, որ այն երկիրը, որտեղ մարդիկ կուշտ են և հագնված, խաղաղ ապրում են միասին, լավ երկիր է և ունի լավ ղեկավարություն։ Բայց Աստված այդպես չի կարծում։ Նա կարծում է, որ երկիրը, որտեղ ոչ ոք չի պաշտում Իրեն, այն երկիրն է, որն Ինքը պետք է բնաջնջի։ Մարդու մտքերը միշտ մեծապես տարբերվում են Աստծու մտքերից։ Ուստի, եթե երկրի ղեկավարը չի պաշտում Աստծուն, ապա այդ երկրի ճակատագիրը կլինի շատ ողբերգական, և այդ երկիրը չի ունենա նշանակության վայր։

Աստված չի մասնակցում մարդու քաղաքականությանը, սակայն վերահսկում է յուրաքանչյուր երկրի և ազգի ճակատագիրը, Նա վերահսկում է այս աշխարհն ու ողջ տիեզերքը։ Մարդկության ճակատագիրն ու Աստծու ծրագիրը սերտորեն կապված են, և ոչ մի մարդ, երկիր կամ ազգ չի կարող խուսափել Աստծու գերիշխանությունից։ Եթե մարդը ցանկանում է իմանալ իր ճակատագիրը, ապա պետք է գա Աստծու առաջ։ Աստված բարգավաճում կպարգևի նրանց, ովքեր հետևում և պաշտում են Իրեն, և անկում ու կործանում կբերի նրանց, ովքեր դիմակայում և մերժում են Իրեն։

Վերհիշիր Աստվածաշնչի այն դրվագը, երբ Աստված կործանման բերեց Սոդոմին, և մտածիր նաև այն մասին, թե ինչպես Ղովտի կինն աղե արձան դարձավ։ Հետ նայիր, թե ինչպես Նինվեի մարդիկ ապաշխարեցին և խոստովանեցին իրենց մեղքերը՝ քուրձ ու մոխրով։ Հիշիր, թե ինչ վախճանի արժանացան հրեաները 2000 տարի առաջ Հիսուսին խաչելուց հետո. նրանք վտարվեցին Իսրայելից և փախան աշխարհի տարբեր երկրներ, շատերը սպանվեցին, և ողջ հրեա ազգը ապրեց իր երկրի կործանման աննախադեպ ցավը։ Նրանք խաչել էին Աստծուն՝ գործելով զարհուրելի մեղք, և բորբոքել Աստծու բնույթը։ Նրանք պետք է վճարեին իրենց արածի համար և պետք է կրեին իրենց արարքների բոլոր հետևանքները։ Նրանք դատապարտեցին Աստծուն, մերժեցին Աստծուն, և ուստի ունեին միայն մեկ ճակատագիր՝ պատժվել Աստծուց։ Սա էր այն դառը հետևանքն ու աղետը, որ նրանց ղեկավարները բերեցին իրենց երկրին և ազգին։

Այսօր Աստված վերադարձել է մարդկանց մեջ՝ կատարելու Իր գործը, և Իր գործի առաջին կանգառը բռնապետությունների մարմնացում Չինաստանն է՝ աթեիզմի ամուր հենարանը։ Աստված Իր իմաստությամբ և զորությամբ ձեռք է բերել մի խումբ մարդկանց ։ Այս ընթացքում Նա ամեն կերպ հալածվել է Չինաստանի իշխող կուսակցության կողմից և ենթարկվել ամեն տեսակ տառապանքի՝ չունենալով Իր գլուխը դնելու տեղ և ապաստան։ Չնայած դրան՝ Աստված, միևնույն է, շարունակում է այն գործը, որ Նա մտադիր է անել. Նա խոսում և արտահայտում է խոսքեր և տարածում ավետարանը։ Որևէ անձ չի կարող ըմբռնել Աստծու ամենակարողությունը։ Չինաստանում՝ մի երկրում, որն Աստծուն համարում է թշնամի, Աստված երբեք չի դադարեցրել Իր գործը։ Փոխարենը՝ ավելի շատ մարդիկ են ընդունել Նրա գործն ու խոսքը, քանի որ Աստված փրկում է մարդկության յուրաքանչյուր անդամին հնարավոր առավելագույն չափով։ Մենք բոլորս հավատում ենք, որ ոչ մի երկիր կամ ուժ չի կարող խոչընդոտել այն, ինչ Աստված մտադիր է իրագործել, և որ նրանք, ովքեր փորձում են խանգարել Աստծու գործին, ովքեր դիմակայում են Աստծու խոսքին, և ովքեր անհանգստացնում ու փորձում են վնասել Աստծու ծրագիրը, ի վերջո կպատժվեն Աստծուց։ Ցանկացած մարդ, որը դիմակայում է Աստծու գործին, Աստծու կողմից կվտարվի դժոխք. ցանկացած երկիր, որը դիմակայում է Աստծու գործին, կկործանվի Աստծու կողմից. ցանկացած ազգ, որը ոտքի է կանգնում՝ հակադրվելու Աստծու գործին, Աստծու կողմից կջնջվի այս երկրից և կդադարի գոյություն ունենալ։ Ես հորդորում եմ բոլոր ազգերի և բոլոր երկրների և նույնիսկ բոլոր ոլորտների մարդկանց գալ և լսել Աստծու ձայնը, գալ և տեսնել Աստծու գործը և ուշադրություն դարձնել մարդկության ճակատագրին՝ այսպիսով դարձնելով Աստծուն ամենասուրբը, ամենապատվավորը, ամենաբարձրը և երկրպագության միակ առարկան մարդկության մեջ, և հնարավորություն տալով ողջ մարդկությանն ապրել Աստծու օրհնությունների մեջ, ճիշտ այնպես, ինչպես Աբրահամի սերունդներն ապրեցին Եհովայի խոստման ներքո, և ճիշտ այնպես, ինչպես Ադամն ու Եվան, որոնց Աստված ստեղծեց սկզբում, ապրեցին Եդեմի պարտեզում։

Աստծու գործը առաջ է սլանում հզոր ալիքի պես։ Ոչ ոք չի կարող ետ պահել Նրան, և ոչ ոք չի կարող կասեցնել Նրա ընթացքը։ Միայն նրանք, ովքեր ուշադիր լսում են Նրա խոսքերը, և ովքեր փնտրում ու ծարավ են Նրան, կարող են հետևել Նրա հետքերին և ստանալ Նրա խոստումը։ Նրանք, ովքեր չեն անում դա, կենթարկվեն անհաղթահարելի աղետի և արժանի պատժի։


Հավելված 3։ Մարդը կարող է փրկվել միայն Աստծու տնօրինման մեջ

Յուրաքանչյուր մարդու աչքում Աստծու տնօրինությունը շատ անծանոթ երևույթ է․ պատճառն այն է, որ մարդիկ Նրա տնօրինությունն ամբողջովին կտրված են համարում իրենցից։ Մարդկանց թվում է, թե Աստծու տնօրինությունը միայն Նրա գործն է, և այն միայն Նրան է վերաբերում․ ուստիև՝ մարդկությունն անտարբեր է Աստծու տնօրինության հանդեպ։ Այսպիսով՝ մարդկության փրկությունը դարձել է աղոտ և անորոշ ու այժմ զուտ սին հռետորաբանություն է։ Թեև մարդը հետևում է Աստծուն փրկություն ստանալու և հրաշալի հանգրվանի հասնելու համար, նրան չի հետաքրքրում, թե ինչպես է Աստված Իր գործը վարում։ Մարդուն չի հուզում ո՛չ այն, թե որն է Աստծու ծրագիրը, ո՛չ այն դերը, որ ինքը պետք է կատարի` փրկվելու համար։ Սա իսկապես ողբերգական է։ Մարդու փրկությունը չի կարելի զատել Աստծու տնօրինությունից, ոչ էլ տարանջատել Նրա ծրագրից։ Սակայն մարդն Աստծու տնօրինության մասին ոչինչ չի մտածում և այսկերպ ավելի ու ավելի է հեռանում Նրանից։ Սրա պատճառով աճել է այն մարդկանց թիվը, որոնք անտեղյակ են փրկության խնդրին սերտորեն առնչվող հարցերին, օրինակ՝ ինչ է արարչությունը, ինչ է հավատն առ Աստված, ինչպես երկրպագել Աստծուն և այլն, ինչն անհրաժեշտ է Նրա հետևորդների շարքին միանալու համար։ Ուստի այժմ անհրաժեշտ է, որ մենք քննարկենք Աստծու տնօրինումը, որպեսզի Նրա հետևորդներից յուրաքանչյուրը պարզորոշ կերպով հասկանա, թե ինչ է նշանակում հետևել և հավատալ Նրան։ Սա կօգնի յուրաքանչյուրին առավել ճշգրտորեն ընտրել այն ճանապարհը, որով պետք է քայլի, այլ ոչ թե հետևել Աստծուն՝ լոկ օրհնյալ լինելու, փորձանքներից խուսափելու կամ այլոց մեջ աչքի ընկնելու համար։

Թեև մարդու համար Աստծու տնօրինումը բացարձակ է, այն վեր չէ մարդու հասկացությունից։ Պատճառն այն է, որ Աստծու ամբողջ աշխատանքը կապված է Նրա տնօրինության և մարդկությունը փրկելու Նրա գործի հետ ու վերաբերում է մարդկության կյանքին, ապրելակերպին և հանգրվանին։ Աշխատանքը, որ Աստված տանում է մարդկանց մեջ և նրանց համար, կարելի է ասել՝ խիստ պրակտիկ է և իմաստալից։ Մարդը կարող է տեսնել ու փորձառաբար ապրել այն, և դա վերացական մի բան չէ։ Եթե մարդն անկարող է ընդունելու ողջ աշխատանքը, որ Աստված է անում, ուրեմն՝ ո՞րն է Նրա գործի իմաստը։ Եվ ինչպե՞ս կարող է նման տնօրինությունը տանել մարդկության փրկությանը։ Աստծուն հետևողներից շատերին հուզում է միայն այն, թե ինչպես օրհնություն ստանան և կանխեն աղետը։ Աստծու գործն ու տնօրինությունը հիշատակելուն պես նրանք լռում են և կորցնում ողջ հետաքրքրությունը։ Նրանք կարծում են, որ նման ձանձրացուցիչ հարցերը հասկանալը չի օգնի իրենց կյանքի բարելավմանը, ոչ էլ որևէ օգուտ կբերի։ Հետևաբար՝ թեև նրանք իմանում են Աստծու տնօրինության մասին, անլրջորեն են վերաբերվում դրան։ Նրանք չեն համարում դա թանկ մի բան, որ պետք է ընդունել, է՛լ ավելի քիչ են հասկանում դա, երբ իբրև իրենց կյանքի մաս են ընդունում։ Նման մարդկանց՝ Աստծուն հետևելու նպատակը շատ պարզ է, և դա միտված է մեկ նպատակի՝ օրհնյալ լինելու։ Այս մարդիկ նեղություն չեն քաշի ուշադրություն դարձնելու այս նպատակի հետ կապ չունեցող ցանկացած այլ բանին։ Նրանց համար օրհնություններ ձեռք բերելն Աստծուն հավատալու ամենաօրինական նպատակ է․ դա է նրանց հավատի բուն արժեքը։ Եթե ինչ-որ բան չի ծառայում այս նպատակին, ինչ էլ լինի, նրանք անտարբեր են մնում դրա հանդեպ։ Դա այսօր վերաբերում է Աստծուն հավատացող մարդկանց մեծ մասին։ Նրանց նպատակն ու մտադրությունն օրինական են թվում․ չէ՞ որ քանզի նրանք հավատում են Աստծուն, նաև ջանք են գործադրում Աստծու համար, նվիրվում են Աստծուն և կատարում իրենց պարտավորությունը։ Նրանք հրաժարվում են իրենց երիտասարդությունից, թողնում ընտանիքն ու կարիերան և անգամ տարիներ անցկացնում տնից հեռու՝ այսուայնկողմ վազելով։ Հանուն իրենց վերջնական նպատակի՝ նրանք փոխում են իրենց իսկ հետաքրքրությունները, կյանքի դիրքորոշումը և անգամ ուղղությունը, որին հետևում են, բայցևայնպես չեն կարողանում փոխել առ Աստված իրենց հավատի նպատակը։ Նրանք այսուայնկողմ են վազում՝ իրենց իսկ ձգտումների կենսագործման համար․ անկախ նրանից, թե որքան հեռու է ուղին, և որքան նեղությունների, վտանգների ու խոչընդոտների կհանդիպեն ճանապարհին՝ նրանք մնում են համառ ու չեն վախենում մահից։ Ի՞նչ ուժ է ստիպում նրանց շարունակել այսկերպ նվիրվելը։ Նրանց խի՞ղճն է դա։ Նրանց բարձր ու վսեմ բնավորությո՞ւնը։ Չարի ուժերի դեմ մինչև վերջ կռիվ տալու վճռականությո՞ւնը։ Այն հավա՞տն է, որ նրանք ունեն՝ Աստծու համար վկայություն կրելու՝ առանց պարգև փնտրելու։ Նրանց անձնվիրությո՞ւնն է՝ պատրաստ հրաժարվելու ամեն ինչից՝ հանուն Աստծու կամքը կատարելու։ Թե՞ դա նրանց նվիրյալ հոգին է, որ միշտ մերժում է անմիտ անձնական պահանջները։ Մեկի համար, ով երբեք չի հասկացել Աստծու տնօրինման գործը, շարունակ այդքան մեծագույն ջանք ծախսելը, պարզ ասած, հսկայական հրաշք է։ Առայժմ եկեք չքննարկենք, թե որքան բան են այս մարդիկ տվել։ Նրանց վարքագիծը, սակայն, լիովին արժանի է մեր վերլուծությանը։ Բացի այն օգուտներից, որոնք այդքան սերտորեն կապված են նրանց հետ, կարո՞ղ են լինել այլ պատճառներ, թե ինչու մարդիկ, որոնք երբեք չեն հասկանում Աստծուն, այդքան մեծ գին կվճարեին Նրա համար։ Այստեղ մենք հայտնաբերում ենք նախկինում մարդու կողմից չճանաչված մի խնդիր․ մարդու հարաբերությունն Աստծու հետ պարզապես անթաքույց շահադիտական է։ Սա հարաբերություն է օրհնություններ ստացողի և տվողի միջև։ Պարզ ասած՝ սա աշխատակցի և գործատուի հարաբերություն է։ Աշխատակիցը ջանասիրաբար աշխատում է միայն գործատուի տրամադրած վարձատրության համար։ Այս տեսակի եսասիրության վրա հիմնված փոխհարաբերություններում չկա որևէ հարազատական կապվածություն․ ընդամենը գործարք է։ Չկա ո՛չ սիրել, ո՛չ լինել սիրված․ միայն ողորմություն և գթություն։ Չկա ըմբռնում․ միայն անօգուտ կերպով ճնշված վրդովմունք և խաբեություն։ Չկա մտերմություն․ միայն անանց անդունդ։ Հիմա, երբ բանը հասել է այս կետին, ո՞վ կարող է փոխել նման ընթացքը։ Եվ քանի՞ մարդ է ունակ իսկապես հասկանալու, թե որքան սոսկալի է այս հարաբերությունը դարձել։ Ես հավատում եմ, որ երբ մարդիկ սուզվեն օրհնյալ լինելու ուրախ տրամադրության մեջ, որևէ մեկը չի պատկերացնի, թե որքան ամոթալի և անհաճո է նման հարաբերությունն Աստծու հետ։

Առ Աստված մարդկության հավատի ամենատխուր կողմն այն է, որ մարդն Աստծու գործի մեջ զբաղվում է սեփական ձեռնարկությամբ, բայցևայնպես ուշադրություն չի դարձնում Աստծու տնօրինմանը։ Աստծու հանդեպ մարդկության հավատի ամենամեծ ձախողումն այն է, որ Աստծուն ենթարկվելուն և նրան երկրպագելուն հետամուտ լինելուն զուգահեռ նա կառուցում է սեփական հավակնոտ նշանակության վայրի երազանքը և ծրագրում, թե ինչպես ձեռք բերի մեծագույն օրհնություններն ու լավագույն նշանակության վայրը։ Անգամ եթե մարդիկ հասկանան, թե որքան խղճուկ, ատելի և ողորմելի են, քանի՞սը պատրաստ կլինեն թողնելու իրենց ձգտումներն ու հույսերը։ Եվ ո՞վ է ունակ դադարեցնելու իր քայլերն ու վերջ տալու ի շահ իրեն ծրագրեր կազմելուն։ Աստծուն անհրաժեշտ են նրանք, ովքեր սերտորեն կհամագործակցեն Իր հետ՝ Իր տնօրինությունը լիարժեք դարձնելու համար։ Նրան անհրաժեշտ են այն մարդիկ, որոնք ողջ մտքով ու մարմնով կնվիրվեն Իր տնօրինության գործին, որպեսզի հնազանդվեն Նրան։ Նրան պետք չեն այն մարդիկ, որ ամեն օր մեկնում են իրենց ձեռքերը՝ Նրանից խնդրելու համար, առավել ևս նրանք, ովքեր մի փոքր ջանք են գործադրում Նրա համար, իսկ հետո սպասում Նրանից փոխհատուցում պահանջելուն։ Աստված ատում է նրանց, ովքեր աննշան ներդրում են ունենում, այնուհետև գոհանում իրենց դափնիներով։ Նա ատում է այն սառնարյուն մարդկանց, որոնք խորշում են Աստծու տնօրինության գործից և ուզում են խոսել միայն դրախտ գնալու ու օրհնություններ ստանալու մասին։ Նա է՛լ ավելի մեծ ատելություն է տածում նրանց հանդեպ, ովքեր ի շահ իրենց են ծառայեցնում այն հնարավորությունը, որ Իր փրկության գործն է ստեղծում։ Պատճառն այն է, որ այս մարդկանց երբևէ չի հուզել, թե ինչի է Աստված ցանկանում հասնել և ինչ ձեռք բերել Իր տնօրինության միջոցով։ Նրանց մտահոգում է միայն այն, թե ինչպես կարող են օգտվել Աստծու գործի տված հնարավորությունից, որպեսզի օրհնություններ ստանան։ Ամբողջությամբ տարված սեփական ապագայի ծրագրերով և ճակատագրով՝ նրանք բոլորովին ուշադրություն չեն դարձնում Աստծու սրտին։ Նրանք, ովքեր խորշում են Աստծու տնօրինության գործից, և ովքեր անգամ նվազագույն հետաքրքրություն չունեն, թե ինչպես է Աստված փրկելու մարդկությանը, և Նրա մտադրությունների նկատմամբ, բոլորն անում են այն ամենը, ինչ սիրում են անել Աստծու տնօրինության գործի շրջանակից դուրս։ Աստված ո՛չ հիշում է, ո՛չ հավանություն տալիս նրանց գործողություններին, առավել ևս չի արժանացնում իր բարեհաճությանը։

Անծայրածիր տիեզերքում և երկնակամարում անհամար արարածներ են ապրում ու բազմանում, անվերջ շրջապտույտի մեջ հետևում կյանքի օրենքին՝ հավատարիմ մնալով մի անխախտ կանոնի։ Նրանք, ովքեր մահանում են, իրենց հետ տանում են ողջերի պատմությունները, իսկ նրանք, ովքեր ապրում են, կրկնում են մեռյալների նույն ողբերգական պատմությունը։ Եվ այսպես՝ մարդկությունը չի կարող չհարցնել․ ինչո՞ւ ենք մենք ապրում։ Եվ ինչո՞ւ պիտի մահանանք։ Ո՞վ է իշխում այս աշխարհին։ Եվ ո՞վ է արարել այս մարդկությունը։ Մի՞թե մարդկությունն իսկապես բնության ստեղծածն է։ Կարո՞ղ է մարդկությունը իսկապես վերահսկել իր սեփական ճակատագիրը։ Սրանք այն հարցերն են, որ մարդկությունն անդադար տվել է հազարավոր տարիներ։ Ցավոք, որքան ավելի շատ են այս հարցերը համակել մարդուն, այնքան նա ավելի գիտության ծարավի է դարձել։ Գիտությունն առաջարկում է կարճատև գոհություն և ժամանակավոր մարմնական հաճույք, բայց մարդուն չի կարող ազատել առանձնությունից, մենությունից և իր հոգու խորքում հազիվ թաքցրած սարսափից ու անօգնականությունից։ Մարդկությունը պարզապես օգտագործում է գիտական այն գիտելիքը, որ տեսանելի է անզեն աչքով և հասկանալի է իր ուղեղին՝ իր սիրտն անզգայացնելու համար։ Սակայն նման գիտական գիտելիքը բավարար չէ, որ հետ պահի մարդուն առեղծվածներ ուսումնասիրելուց։ Մարդկությունը պարզապես չգիտի, թե ով է տիեզերքի և ամենի Իշխանը, առավել ևս՝ մարդկության սկիզբն ու ապագան։ Մարդկությունը լոկ անհրաժեշտաբար է ապրում այս օրենքի մեջ։ Ոչ ոք չի կարող փախչել դրանից և ոչ էլ փոխել դա, քանի որ բոլոր իրերի ու երևույթների մեջ և տիեզերքից վեր կա միայն Մեկը, որ հավիտյանս հավիտենից տիրում է ամենին։ Նա Մեկն է, որին մարդը երբեք չի տեսել, Մեկը, որին մարդկությունը երբեք չի ճանաչել, որի գոյությանը մարդկությունը երբեք չի հավատացել, սակայն Նա է այն Մեկը, ով շունչ է փչել մարդկության նախնիների մեջ և կյանք տվել մարդկանց։ Նա է այն Մեկը, ով ապահովում և սնում է մարդկությանը՝ թույլ տալով նրա գոյությունը, և Նա է այն Մեկը, ով ուղղություն է ցույց տվել մարդկությանը մինչև մեր օրեր։ Առավել ևս Նա և միայն Նա է այն Մեկը, որից կախված է մարդկությունը՝ գոյատևման համար։ Նա տիրում է տիեզերքի բոլոր իրերին և կենդանի արարածներին։ Նրանն են չորս եղանակները, և Նա է, ով կառավարում է քամու, ցրտի, ձմռան և անձրևի փոփոխությունները։ Նա է մարդկության համար բերում արշալույսը և սկիզբ դնում գիշերվան։ Նա էր, որ սահմանազատեց երկինքն ու երկիրը՝ ընձեռելով մարդուն լեռները, լճերը, գետերն ու դրանցում ապրող բոլոր կենդանի արարածներին։ Նրա գործերն ամենագո են, Նրա իմաստությունն ամենագո է, Նրա իշխանությունն ամենագո է։ Այս օրենքներից և կանոններից յուրաքանչյուրը Նրա գործերի մարմնացումն է՝ Նրա իմաստության և հեղինակության դրսևորումը։ Ո՞վ կարող է ազատվել նրա իշխանությունից։ Եվ ո՞վ կարող է զերծ մնալ նրա ծրագրերից։ Ամեն բան գոյություն ունի Նրա հայացքի ներքո, ավելին՝ բոլորն ապրում են նրա տիրապետության տակ։ Նրա գործերն ու Նրա զորությունն այլ ընտրություն չեն թողնում մարդկությանը, քան այն փաստի գիտակցումը, որ Նա իսկապես գոյություն ունի, ինչպես նաև այն փաստը, որ Նա իշխանություն ունի բոլոր բաների նկատմամբ։ Նրանից բացի՝ ոչինչ չի կարող թագավորել տիեզերքում, առավել ևս՝ անդադար ապահովել մարդկությանը։ Անկախ նրանից, թե դու ի զորու ես ճանաչելու Աստծու գործերը, և արդյոք հավատում ես Աստծու գոյությանը՝ կասկածից վեր է, որ քո ճակատագիրը սահմանել է Աստված, և կասկած չկա, որ Աստված միշտ կլինի Մեկը, ով իշխանություն կունենա բոլոր բաների նկատմամբ։ Նրա գոյությունը և իշխանությունը կախված չեն նրանից, թե արդյոք մարդը ճանաչում կամ ըմբռնում է դրանք։ Միայն Նրան է հայտնի մարդու անցյալը, ներկան և ապագան, ու միայն Նա կարող է վճռել մարդկության ճակատագիրը։ Անկախ նրանից՝ դու ունակ ես այս փաստն ընդունելու, թե ոչ՝ երկար ժամանակ չի անցնի, մինչև մարդկությունն ականատես դառնա այս ամենին, և փաստն այն է, որ Աստված շուտով գործի կանցնի։ Մարդկությունն ապրում և մեռնում է Աստծու հայացքի տակ։ Մարդն ապրում է հանուն Աստծու տնօրինման, և վերջին անգամ փակում է աչքերն այս տնօրինման համար։ Մարդը գալիս է ու գնում, կրկին ու կրկին, հետ ու առաջ։ Առանց բացառության՝ այս ամենն Աստծու իշխանության և Նրա ծրագրի մասն է։ Աստծու տնօրինությունը մշտապես առաջ է շարժվում, այն երբեք չի դադարել։ Նա այնպես կանի, որ մարդկությունը գիտակցի Իր գոյությունը, հավատա Իր իշխանությանը, տեսնի Իր գործերը և վերադառնա Իր արքայություն։ Սա է Նրա ծրագիրը և այն գործը, որը Նա ղեկավարում է հազարավոր տարիներ։

Աշխարհի արարման ժամանակ Աստված սկսեց Իր տնօրինման գործը, և մարդն այս գործի առանցքում է։ Կարելի է ասել, որ Աստծու կողմից ամեն ինչի ստեղծումը հանուն մարդու է։ Քանզի Աստծու տնօրինության գործը ձգվում է հազարամյակներ և ի կատար չի ածվում զուտ րոպեների, վայրկյանների կամ ակնթարթի, ոչ էլ մեկ կամ երկու տարվա ընթացքում, Նա պետք է արարեր մարդկության գոյության համար անհրաժեշտ այլ բաներ ևս, ինչպիսին են արևը, լուսինը, ամեն տեսակ կենդանի արարածները, սնունդը և կենդանի միջավայրը։ Սա էր Աստծու տնօրինության սկիզբը։

Դրանից հետո Աստված մարդկությանը հանձնեց սատանային, և մարդն ապրեց սատանայի իշխանության տակ, ինչն աստիճանաբար հանգեցրեց Աստծու առաջին դարաշրջանի գործին՝ Օրենքի դարաշրջանի պատմությանը։ Օրենքի դարաշրջանի մի քանի հազար տարվա ընթացքում մարդկությունն ընտելացավ Օրենքի դարաշրջանի ուղղորդմանն ու ընդունեց դա՝ որպես ինքնին հասկանալի մի բան։ Մարդը հետզհետե հրաժարվեց Աստծու հոգածությունից։ Եվ այսպես՝ օրենքին հետևելուն զուգահեռ նրանք նաև երկրպագում էին կուռքերի և չարիք գործում։ Նրանք առանց Եհովայի պաշտպանության էին և պարզապես ապրում էին իրենց կյանքը տաճարի խորանի դիմաց։ Փաստացի, Աստծու գործը վաղուց էր թողել նրանց, ու թեև իսրայելացիները դեռ կառչած էին օրենքին և տալիս էին Եհովայի անունը, անգամ հպարտորեն հավատում էին, որ միայն իրենք են Եհովայի մարդիկ և Եհովայի ընտրյալները, Աստծու փառքը լուռ լքել էր նրանց․․․

Երբ Աստված անում է իր գործը, Նա միշտ լուռ հեռանում է մի տեղից և անաղմուկ ի կատար ածում Իր սկսած նոր գործը մեկ այլ տեղում։ Սա հորինվածք է թվում մարդկանց, որոնք ընդարմացած են։ Մարդիկ միշտ էլ հինը մնացած ամեն ինչից բարձր են գնահատել և նոր, անծանոթ բաներին վերաբերվել թշնամանքով կամ իբրև անհարմարություն դիտարկել դրանք։ Եվ այսպես՝ ինչ նոր գործ էլ որ Աստված անի՝ սկզբից մինչև ավարտ, մարդն ամենավերջինն է բոլորից, որ իմանում է դրա մասին։

Ինչպես միշտ է լինում, Օրենքի դարաշրջանում Եհովայի աշխատանքից հետո Աստված սկսեց իր նոր գործը՝ երկրորդ փուլը` մարմին առնելը, տասը, քսան տարով մարդու կերպարանք ստանալը և հավատացյալների մեջ խոսելն ու Իր գործը կատարելը։ Սակայն բոլորն անխտիր չգիտեին դրա մասին, և միայն փոքրաթիվ մարդիկ ընդունեցին, որ Նա մարմնացյալ Աստված է այն բանից հետո, երբ Տեր Հիսուսին խաչեցին, և Նա հարություն առավ։ Խնդրահարույց էր Պողոս անունով մեկի հայտնվելը, որ մահացու թշնամանքով էր տրամադրված Աստծու հանդեպ։ Նույնիսկ հալածվելուց և առաքյալ դառնալուց հետո Պողոսը չփոխեց իր բնույթը և շարունակեց քայլել Աստծու ճանապարհին հակառակ։ Իր աշխատանքի ընթացքում Պողոսը գրեց բազմաթիվ թղթեր․ ցավոք, հետագա սերունդները ճաշակեցին նրա նամակներն իբրև Աստծու խոսքեր, և դրանք անգամ ներառվեցին Նոր Կտակարանում ու խառնվեցին Աստծու ասած խոսքերի հետ։ Սուրբ Գրքի ի հայտ գալուց ի վեր սա ծայրագույն անարգանք է։ Եվ մի՞թե սա մարդու ծայրահեղ հիմարության պատճառով թույլ տրված սխալ չէր։ Հազիվ թե նրանք իմանային, որ Աստծու գործի՝ Շնորհի դարաշրջանի գրառումներում տեղ չպիտի լիներ մարդու նամակների կամ հոգևոր գրությունների համար, որպեսզի դրանք ներկայանային Աստծու գործի և խոսքերի փոխարեն։ Սակայն սա քննարկվող նյութի հետ կապ չունի, այնպես որ՝ վերադառնանք մեր սկզբնական թեմային։ Աստծու գործի երկրորդ փուլի ավարտին պես՝ խաչելությունից հետո, իրագործվեց Աստծու՝ մարդուն մեղքից ազատելու գործը (այսինքն՝ մարդուն սատանայի ձեռքերից ազատելը)։ Եվ այսպես՝ այդ պահից սկսած՝ մարդկությունը պետք է միայն ընդուներ Տեր Հիսուսին՝ իբրև Փրկչի, և նրա մեղքերը կներվեին։ Պայմանականորեն ասած՝ մարդու մեղքերն այլևս խոչընդոտ չէին փրկություն ձեռք բերելու և Աստծու առաջ ներկայանալու համար, ու դրանք այլևս այն լծակը չէին, որով սատանան մեղադրում էր մարդուն։ Պատճառն այն է, որ Աստված Ինքը կատարեց գործնական աշխատանքը, դարձավ մեղավոր մարմնի կերպն ու կանխավայելումը, և Աստված Ինքը զոհաբերվեց մեղքի համար։ Այսկերպ մարդն իջավ խաչից, քավեց մեղքն ու փրկվեց Աստծու մարմնի միջոցով՝ այս մեղավոր մարմնի նմանությամբ։ Եվ այսպես՝ սատանայի կողմից գերեվարվելուց հետո մարդը մեկ քայլ մոտեցավ Աստծու առաջ Նրա փրկությունն ընդունելուն։ Իհարկե, գործի այս փուլն Աստծու տնօրինումն էր, որն ավելի խորն ու զարգացած էր, քան Օրենքի դարաշրջանինը։

Այսպիսին է Աստծու տնօրինումը․ Նա մարդկությանը հանձնում է Սատանային, այն մարդկությանը, որը պարզապես չգիտի, թե ինչպիսին է Աստված, ինչպիսին է Արարիչը, ինչպես երկրպագել Աստծուն, կամ ինչու նրանք պետք է հնազանդվեն Աստծուն, և թույլ է տալիս, որ Սատանան ապականի նրանց ինչպես ուզում է. այնուհետև Նա քայլ առ քայլ վերադարձնում է նրանց Սատանայի ձեռքերից, մինչև լիովին երկրպագեն Աստծուն և մերժեն Սատանային։ Սա է Աստծու տնօրինությունը։ Հնարավոր է՝ սա հնչում է առասպելական պատմության պես և թվում շփոթեցնող։ Մարդկանց թվում է, թե սա առասպելական պատմություն է, որովհետև նրանք կասկած անգամ չունեն՝ որքան բան է պատահել մարդու հետ անցյալ մի քանի հազարամյակում, առավել ևս՝ չգիտեն, թե որքան պատմություններ են տեղի ունեցել տիեզերքում և երկնակամարում։ Եվ նույնիսկ ավելին, դա այն պատճառով է, որ նրանք պարզապես չեն կարողանում իրենց մահկանացու աչքերով տեսնել նյութական աշխարհից այն կողմ գոյություն ունեցող ավելի հրաշալի, ավելի երկյուղ ներշնչող աշխարհը։ Նրանց համար դա անըմբռնելի է թվում, քանի որ նրանք չեն հասկանում Աստծու՝ մարդկության փրկության նշանակությունը կամ Նրա տնօրինման գործի նշանակությունը և չեն հասկանում, թե ինչպիսի մարդկություն է Աստված իրականում ցանկանում։ Սատանայի կողմից բացարձակապես չապականվա՞ծ մարդկություն, ինչպես Ադամն ու Եվան էին։ Ոչ։ Աստծու տնօրինման նպատակն է ձեռք բերել մարդկանց մի խումբ, որոնք երկրպագում են Աստծուն և ենթարկվում են Նրան։ Թեև Սատանան ապականել է այս մարդկանց, նրանք այլևս չեն տեսնում Սատանային՝ իբրև իրենց հոր. փոխարենը նրանք ճանաչում են Սատանայի սոսկալի դեմքը և մերժում այն, ու նրանք գալիս են Աստծու առաջ՝ ընդունելու Աստծու դատաստանն ու պատիժը։ Նրանք աստիճանաբար բացահայտում են այլանդակության ու սրբության հակադրությունը և ճանաչում Աստծու փառավորությունն ու սատանայի չարիքը։ Նման մարդկությունն այլևս չի ծառայի սատանային, չի երկրպագի սատանային, ոչ էլ կփայփայի։ Պատճառն այն է, որ մարդկանց այս խումբն իսկապես Աստծու ձեռքն է անցել։ Սա է Աստծու՝ մարդկությունը տնօրինելու գործի նշանակությունը։ Այս տնօրինման գործի ընթացքում մարդկությունը Սատանայի ապականության առարկան է, և միևնույն ժամանակ մարդկությունն Աստծու փրկության առարկան է, և արդյունքը, որի համար Աստված և Սատանան պայքարում են։ Իր գործը կատարելիս Աստված քայլ առ քայլ ետ է բերում մարդուն Սատանայի ձեռքերից, և այդպիսով մարդը ավելի ու ավելի է մոտենում Աստծուն…

Իսկ հետո գալիս է Արքայության դարաշրջանը, որն աշխատանքի առավել գործնական փուլն է, և որը, այնուամենայնիվ, մարդն ամենադժվարն է ընդունում։ Պատճառն այն է, որ մարդն ինչքան ավելի մոտ է գալիս Աստծուն, այնքան Աստծու գայիսոնն ավելի է մոտենում նրան, և Աստծու դեմքն առավել հստակորեն է երևում մարդուն։ Մարդկության փրկությունից հետո մարդը պաշտոնապես վերադառնում է Աստծու ընտանիք։ Մարդուն թվում է, թե հիմա է վայելքի ժամանակը, սակայն նա Աստծու կողմից ենթարկվում է լայնածավալ ճակատային հարձակման, որի նմանը ոչ ոք երբևէ չէր կարող կանխատեսել․ ինչպես պարզվում է, սա մկրտություն է, որ Աստծու մարդիկ պետք է «վայելեն»։ Նման վերաբերմունքի պայմաններում մարդկանց այլ ընտրություն չի մնում, քան կանգ առնելն ու մտածելը․ «Ես կորած գառնուկն եմ, որին հետ գնելու համար Աստված այնքան շատ է վճարել, ուստի ինչո՞ւ է Աստված այսպես վարվում ինձ հետ։ Այսկե՞րպ է Աստված ծիծաղում ինձ վրա ու մերկացնում ինձ․․․»։ Տարիների փորձառություններից, զտման և հանդիմանության տառապանքների ենթարկվելուց մարդը կոփվել է։ Թեև մարդը կորցրել է անցյալի «փառքն» ու «ռոմանտիկան», նա ակամա սկսել է հասկանալ ինքնատիրապետման սկզբունքները և այն փութաջան մտադրությունները, որ բազում տարիներ Աստված ունեցել է մարդկության փրկության վերաբերյալ։ Մարդն աստիճանաբար սկսում է ատել իր իսկ բարբարոսությունը, այն, թե որքան դժվար է ընտելացնել իրեն, Աստծու մասին իր բոլոր թյուրըմբռնումները և ավելորդ պահանջները, որ ունեցել է Նրանից։ Ժամանակը հետ չես բերի։ Անցած իրադարձությունները վերածվում են հիշողությունների, որոնց համար մարդը զղջում է, իսկ Աստծու խոսքերն ու գորովալից սերը դառնում են մարդու նոր կյանքի շարժիչ ուժը։ Մարդու վերքերն ամոքվում են օր օրի, նրա մարմինն ուժեղանում է, և նա ոտքի է ելնում ու տեսնում Ամենազորի դեմքը․․․ Պարզվում է՝ Նա միշտ է եղել իմ կողքին, հսկել ինձ։ Նրա ժպիտն ու գեղեցիկ դեմքը դեռ այնքան շարժուն են, Նրա սիրտը դեռ այնքան մտահոգ է Իր արարած մարդկության համար, և Նրա ձեռքերը դեռ նույնքան տաք են ու հզոր, որքան սկզբում։ Ասես մարդը վերադարձել է Եդեմի պարտեզի ժամանակին, բայց այժմ այլևս ականջ չի դնում օձի գայթակղություններին և չի թաքնվում Եհովայի դեմքից։ Մարդը ծնկի է իջնում Աստծու դիմաց՝ Նրան երկրպագելու, դեմքով դառնում Աստծու ժպտուն դեմքին և մատուցում իր ամենաթանկ զոհաբերությունը․․․ Օ՜հ, իմ Տեր, իմ Աստված։

Աստծու սերն ու ողորմությունը ներթափանցում են Նրա տնօրինման գործի ամեն մի մանրուքի մեջ, և անկախ նրանից՝ մարդիկ ունակ են հասկանալու Աստծու մանրակրկիտ մտադրությունները՝ Նա անդուլ հաստատակամությամբ անում է այն գործը, որը մտադիր է իրագործել։ Անկախ նրանից, թե մարդիկ որքան են հասկանում Աստծու տնօրինումը՝ յուրաքանչյուրը կարող է փորձառաբար ապրել այն օգնությունն ու օգուտը, որ Աստծու գործն է տալիս մարդուն։ Գուցե այսօր դու դեռ որևէ կերպ չես զգացել Աստծու սերն ու կենսապահովումը, բայց քանի դեռ չլքես Աստծուն և չհրաժարվես ճշմարտությանը ձգտելու քո վճռականությունից, կգա մի օր, երբ Աստծու ժպտուն դեմքը կհայտնվի քեզ։ Քանզի Աստծու տնօրինման գործի նպատակն է հետ ստանալ այն մարդկանց, որոնք Սատանայի իշխանության տակ են, այլ ոչ թե լքել այն մարդկանց, որոնց ապականել է Սատանան, և որոնք հակադրվել են Աստծուն։

Հավելված 4: Աստծու հայտնվելը Նրա դատաստանի և հանդիմանության մեջ տեսնելը

Տեր Հիսուս Քրիստոսին հետևող հարյուր միլիոնավոր այլ մարդկանց պես մենք հավատարիմ ենք աստվածաշնչյան օրենքներին ու պատվիրաններին, վայելում Տեր Հիսուս Քրիստոսի առատ շնորհքը, հավաքվում և միասնաբար աղոթում, գովաբանում ու ծառայում ենք Տեր Հիսուս Քրիստոսի անվան մեջ և այս ամենն անում ենք Տիրոջ խնամքի և պաշտպանության ներքո։ Մենք հաճախ տկար ենք և հաճախ նաև՝ զորեղ։ Մենք հավատում ենք, որ մեր բոլոր արարքները համապատասխանում են Տիրոջ ուսմունքներին։ Ուստի ինքնին հասկանալի է, որ մենք նաև հավատում ենք, որ երկնային Հոր կամքին հետևելու ճանապարհին ենք։ Մենք փափագում ենք Տեր Հիսուսի վերադարձը, Նրա փառքի գալուստը, երկրի վրա մեր կյանքի ավարտը, թագավորության հայտնվելը և այն ամենը, ինչ կանխագուշակվել է Հայտնության գրքում. Տերը գալիս է, Նա արհավիրքներ է բերում, պարգևատրում է բարուն և պատժում՝ չարին և վերցնում` բոլոր նրանց, ովքեր հետևում են Իրեն ու ողջունում Իր վերադարձը, որպեսզի օդում հանդիպեն Իրեն։ Ամեն անգամ այս մասին մտածելիս մեզ համակում են հույզը, ուրախությունը, որ ծնվել ենք վերջին օրերում և բախտ ունենք ականատես լինելու Տիրոջ իջնելուն։ Թեև մենք հալածանքներ ենք կրել, սակայն դրա դիմաց ստացել ենք «արտակարգ գերազանց և հավիտենական փառք»։ Ինչպիսի՜ օրհնություն։ Այս ամբողջ փափագը և Տիրոջ կողմից շնորհված շնորհը հնարավորություն են տալիս մեզ մշտապես հսկելու և աղոթելու և մեզ ավելի ջանասեր են դարձնում միասին հավաքվելու հարցում։ Գուցե հաջորդ տարի, գուցե վաղը կամ էլ գուցե ավելի կարճ ժամանակահատվածում, քան մարդը կարող է պատկերացնել, Տերն անսպասելի կիջնի՝ հայտնվելով մի խումբ մարդկանց մեջ, ովքեր մեծ անհամբերությամբ սպասում են Նրան։ Մենք շտապում ենք միմյանցից առաջ անցնել, և ոչ ոք չի ցանկանում հետ մնալ, և այս ամենը հանուն այն բանի, որ լինենք առաջին խմբում՝ տեսնելու Տիրոջ հայտնվելը, լինելու նրանց թվում, ովքեր արդեն հափշտակվել են։ Մենք ծախսել ենք ամեն ինչ՝ առանց գինը հաշվելու, հանուն այս օրվա գալստյան. ոմանք թողել են իրենց աշխատանքը, ոմանք լքել են իրենց ընտանիքները, ոմանք հրաժարվել են ամուսնությունից, և ոմանք անգամ նվիրաբերել են իրենց ողջ խնայողությունները։ Նվիրվածության ինչպիսի՜ անձնուրաց արարքներ։ Նման անկեղծությունն ու նվիրումը, անշուշտ, գերազանցո՜ւմ են անգամ անցյալ դարերի սրբերին։ Քանի որ Տերը բարեհաճ է ում հանդեպ որ ցանկանում է և ողորմություն է ցուցաբերում ում որ ցանկանում է, մենք հավատում ենք, որ մեր նվիրման և ծախսվելու գործողությունները վաղուց ի վեր Նրա աչքերի առջև են։ Այդպես էլ մեր սրտաբուխ աղերսանքներն են հասել Նրա ականջին, և մենք վստահ ենք, որ Տերը մեզ կվարձատրի մեր նվիրումի համար։ Ավելին՝ Աստված բարեհաճ է եղել մեր հանդեպ նախքան աշխարհի արարումը, և Նրա տված օրհնություններն ու խոստումները ոչ ոք չի կարող խլել մեզանից։ Մենք բոլորս ապագայի ծրագրեր ենք կազմում և, բնականաբար, մեր նվիրումն ու ծախսվելը դարձրել ենք խաղանիշեր կամ կապիտալ, որպեսզի փոխանակենք հափշտակվելը Տիրոջն օդում հանդիպելու հետ։ Ավելին՝ մենք առանց որևէ նշույլ վարանման, ինքներս մեզ բազմեցրել ենք ապագայի գահին՝ ղեկավարելու բյուրավոր ազգերի ու ժողովուրդների կամ իշխելու որպես թագավորներ։ Այս ամենը մենք ընդունում ենք որպես ինքնին հասկանալի և սպասելի մի բան։

Մենք արհամարհում ենք բոլոր նրանց, ովքեր դեմ են Տեր Հիսուսին. նրանք բոլորը կբախվեն ոչնչացման արդյունքին։ Ո՞վ էր նրանց ասել, որ չհավատան, թե Տեր Հիսուսը Փրկիչն է։ Իհարկե, լինում են պահեր, երբ մենք ընդօրինակում ենք Տեր Հիսուսին՝ ողորմություն ցուցաբերելով աշխարհի մարդկանց հանդեպ, քանի որ նրանք չեն հասկանում, և ճիշտ է, որ մենք հանդուրժող և ներողամիտ լինենք նրանց հանդեպ։ Այն ամենը, ինչ մենք անում ենք, համապատասխանում է Աստվածաշնչի խոսքերին, քանզի այն ամենը, ինչ չի համապատասխանում Աստվածաշնչին, այլադավանություն է և հերձվածողություն։ Այսպիսի հավատամքը խորապես արմատավորված է մեզանից յուրաքանչյուրի մտքում։ Մեր Տերն Աստվածաշնչում է, և եթե մենք չհեռանանք Աստվածաշնչից, չենք հեռանա Տիրոջից. եթե պահպանենք այս սկզբունքը, կստանանք փրկություն։ Մենք խրախուսում ու աջակցում ենք միմյանց, և ամեն անգամ, երբ հավաքվում ենք, հույս ենք ունենում, որ մեր ասածներն ու արածները համապատասխանում են Տիրոջ մտադրություններին և ընդունելի են Տիրոջ կողմից։ Չնայած մեր միջավայրի դաժան թշնամանքին՝ մեր սրտերը լցված են ցնծությամբ։ Երբ մտածում ենք այն օրհնությունների մասին, որոնք այդքան հեշտ հասանելի են, կա՞ արդյոք որևէ բան, որից չենք կարող հրաժարվել։ Կա՞ արդյոք որևէ բան, որից դժկամությամբ կբաժանվենք։ Այս ամենն ինքնին հասկանալի է, և այս ամենը Աստծու աչքերի զննումի ներքո է գտնվում։ Մենք՝ այս մի բուռ կարիքավորներս, որ բարձրացվել ենք աղբանոցից, ճիշտ Տեր Հիսուսի բոլոր սովորական հետևորդների պես երազում ենք հափշտակվելու, օրհնվելու և բյուրավոր ազգերի վրա իշխելու մասին։ Մեր ապականությունը մերկացվել է Աստծու աչքի առջև, և Աստծու աչքի առջև դատապարտվել են մեր ցանկություններն ու ագահությունը։ Այնուամենայնիվ, այս ամենը տեղի է ունենում այնքան բնականոն և այնքան տրամաբանորեն, որ մեզանից ոչ ոք չի մտածում, թե արդյոք մեր տենչանքները ճիշտ են, է՛լ ավելի քիչ ենք կասկածում այն ամենի ճշգրտությանը, ինչին կառչած ենք։ Ո՞վ կարող է իմանալ Աստծու մտադրությունները։ Թե կոնկրետ ինչ ճանապարհով է քայլում մարդը, մենք չգիտենք ինչպես փնտրել և ուսումնասիրել և առավել ևս հետաքրքրված չենք հարցուփորձ անելով։ Քանզի մեզ հուզում է միայն այն, թե արդյոք կարող ենք հափշտակվել, արդյոք կարող ենք օրհնվել, արդյոք կա մեզ համար տեղ երկնքի արքայությունում, և արդյոք բաժին կունենանք կյանքի գետի ջրից և կյանքի ծառի պտղից. դա բավական է մեզ համար։ Մի՞թե սրանք ձեռք բերելու համար չէ, որ հավատում ենք Տիրոջը և դառնում՝ Նրա հետևորդները։ Մեր մեղքերը ներվել են, մենք ապաշխարել ենք, մենք խմել ենք դառը գինով լի գավաթը և մեր մեջքերին ենք վերցրել խաչը։ Ո՞վ կարող է ասել, որ Տերը չի ընդունի մեր վճարած գինը։ Ո՞վ կարող է ասել, որ մենք բավականաչափ յուղ չենք պատրաստել։ Մենք չենք ցանկանում լինել այն հիմար կույսերից կամ լքյալներից։ Ավելին՝ մենք անդադար աղոթում ենք՝ խնդրելով Տիրոջը պաշտպանել մեզ կեղծ քրիստոսների կողմից մոլորեցվելուց, քանզի Աստվածաշնչում ասվում է. «Այդ ժամանակ եթե մեկը ձեզ ասի՝ “Ահա այստեղ է Քրիստոսը”, կամ՝ “Ահա այնտեղ է”, չհավատաք, որովհետև սուտ քրիստոսներ ու սուտ մարգարեներ են ելնելու և մեծ նշաններ ու հրաշքներ են ցույց տալու, եթե հնար լինի՝ նույնիսկ ընտրյալներին մոլորեցնելու աստիճան։» (Մատթեոս 24:23-24)։ Մենք բոլորս անգիր ենք արել Աստվածաշնչի այս տողերը. դրանք տպված են մեր սրտում, և դիտարկում ենք դրանք որպես թանկարժեք գանձ, որպես կյանք և որպես երաշխավորագիր, որը վճռում է՝ արդյոք կարող ենք փրկվել կամ հափշտակվել…

Հազարավոր տարիների ընթացքում ողջերը հեռացել են կյանքից՝ իրենց հետ տանելով իրենց տենչանքներն ու երազանքները, բայց թե արդյոք նրանք գնացել են երկնքի արքայություն, ոչ ոք իսկապես չգիտի։ Մեռյալները վերադառնում են՝ մոռացած երբևէ տեղի ունեցած բոլոր պատմությունները, և դեռևս հետևում են իրենց նախնիների ուսմունքներին ու ճանապարհներին։ Եվ այսպես՝ տարիներն ու օրերն անցնում են, և ոչ ոք չգիտի, թե արդյոք մեր Տեր Հիսուսը՝ մեր Աստվածը, իսկապես ընդունում է այն ամենն, ինչ անում ենք։ Իսկ մեր արածը միայն արդյունքին սպասելն ու ենթադրություններ անելն է այն ամենի մասին, ինչը պիտի կատարվի։ Սակայն Աստված մշտապես պահպանել է Իր լռությունը՝ երբեք չհայտնվելով մեզ և երբեք չխոսելով մեզ հետ։ Եվ այսպես, հետևելով Աստվածաշնչին և համաձայն նշանների, մենք կամայականորեն դատողություններ ենք անում Աստծու մտադրությունների և բնույթի մասին։ Մենք ընտելացել ենք Աստծու լռությանը, ընտելացել ենք մեր իսկ մտածելակերպով մեր գործողությունների ճիշտն ու սխալը չափելուն։ Մենք ընտելացել ենք մեր ճանաչողությանը, պատկերացումներին և բարոյական էթիկային վստահելուն՝ Աստծու կողմից մեզ ներկայացված պահանջների փոխարեն։ Մեզ ընտելացրել ենք Աստծու շնորհքը վայելելուն։ Ընտելացրել ենք նրան, որ Աստված կօգնի մեզ, երբ էլ կարիքն ունենանք։ Մեզ ընտելացրել ենք ամեն ինչի համար Աստծուն ձեռքերը կարկառելուն և Նրան հրամայելուն, նաև ընտելացել ենք կանոններին համապատասխանելուն՝ ուշադրություն չդարձնելով, թե ինչպես է Սուրբ Հոգին առաջնորդում մեզ։ Դեռ ավելին՝ մեզ ընտելացրել ենք այն օրերին, որոնցում մենք ինքներս ենք մեր տերը։ Մենք հավատում ենք նման մի Աստծու, որին երբեք դեմ առ դեմ չենք հանդիպել։ Հարցերը, ինչպես օրինակ՝ ինչպիսին է Նրա բնույթը, ինչ ունի և ինչ է Նա, ինչ տեսք ունի Նրա պատկերը, արդյոք կճանաչե՞նք Նրան, երբ Նա գա և այլն, ամենևին կարևոր չեն։ Կարևոր է այն, որ Նա մեր սրտերում է, և մենք բոլորս սպասում ենք Նրան, և բավական է այն, որ մենք կարողանում ենք պատկերացնել՝ Նա այսպիսին կամ այնպիսին է։ Մենք գնահատում ենք մեր հավատն ու փայփայում մեր հոգևորությունը։ Ամեն ինչին նայում ենք որպես աղբ և ոտնակոխ ենք անում ամեն բան։ Քանի որ փառավոր Տիրոջ հավատացյալներն ենք, որքան էլ երկար ու դժվարին լինի ճանապարհը, ինչպիսի դժվարություններ և վտանգներ էլ պատահեն մեր ճանապարհին, ոչինչ չի կարող կանգնեցնել մեր քայլերը, երբ հետևում ենք Տիրոջը։ «Բյուրեղի պես մաքուր կենդանի ջրի մի գետ, որ բխում էր Աստծու և Գառան գահից։ Այն հոսում էր քաղաքի հրապարակների միջով, իսկ գետի եզերքին՝ երկու ափերին, կար կենաց ծառը, որ տասներկու պտուղ էր տալիս. ամսեամիս իր պտուղն էր տալիս, իսկ ծառի տերևն ազգերի բուժման համար էր։ Այնտեղ այլևս նզովք չի լինելու։ Աստծու և նրա Գառան գահը նրա մեջ է լինելու, իսկ նրա ծառաները պաշտելու են նրան. նրանք դեմքով պիտի ճանաչեն նրան, և նրա անունը գրված պիտի լինի նրանց ճակատներին։ Եվ այնտեղ գիշեր չի լինի, այնտեղ ճրագի և արևի լույսի կարիք չի լինի, քանզի Տերը՝ Աստված, պիտի լուսավորի նրանց, և նրանք պիտի թագավորեն հավիտյանս հավիտենից» (Հայտնություն 22:1-5)։ Ամեն անգամ, երբ երգում ենք այս տողերը, մեր սրտերը լցվում են անսահման ցնծությամբ ու գոհունակությամբ, և մեր աչքերից արցունքներ են հոսում։ Շնորհապարտ ենք Տիրոջը մեզ ընտրելու համար, շնորհապարտ ենք Տիրոջը Նրա շնորհքի համար։ Նա մեզ հարյուրապատիկն է տվել այս կյանքում և շնորհել է հավիտենական կյանք գալիք աշխարհում։ Եթե Նա հիմա խնդրեր մեզ մեռնել, կանեինք առանց դույզն-ինչ տրտնջանքի։ Օ՜, Տե՛ր։ Խնդրում ենք, շո՛ւտ եկ։ Հաշվի առ, թե որքան հուսահատորեն ենք փափագում Քեզ, և որ ամեն ինչ թողել ենք հանուն Քեզ․ մի՛ ուշացիր ո՛չ մի րոպե և ո՛չ մի ավել վայրկյան։

Աստված լուռ է և երբեք չի հայտնվել մեզ, սակայն Նրա գործը երբեք չի դադարել։ Նա զննում է ողջ երկիրը և իշխում է ամենի վրա և տեսնում է մարդու ամեն խոսքը, արարքն ու նիստուկացը։ Նա Իր տնօրինումն իրականացնում է ծրագրով և քայլ առ քայլ, լուռ և առանց երկինքն ու երկիրը ցնցելու, սակայն Նրա ոտնահետքերը հերթով առաջ են շարժվում՝ է՛լ ավելի մոտենալով մարդկությանը, և Նրա դատաստանի աթոռը կայծակի արագությամբ է տեղակայվում տիեզերքում, որից հետո Նրա գահն անմիջապես իջնում է մեր մեջ։ Ինչպիսի՜ մեծափառ տեսարան է, ինչպիսի՜ վեհ և հանդիսավոր պատկեր։ Աղավնու և մռնչացող առյուծի նման՝ Հոգին գալիս է մեր բազմության մեջ։ Նա իմաստություն է, Նա արդարություն և մեծափառություն է և լուռ իջնում է մեր մեջ՝ կիրառելով Իր իշխանությունը և լցված սիրով ու ողորմածությամբ։ Ոչ ոք տեղյակ չէ Նրա գալստյան մասին, ոչ ոք չի դիմավորում Նրա գալուստը, և, առավել ևս, ոչ ոք չգիտի այն ամենի մասին, ինչ Նա պատրաստվում է անել։ Մարդու կյանքը շարունակվում է նախկինի պես, նրա սիրտը չի փոխվել, և օրերն էլ անցնում են սովորականի պես։ Աստված ապրում է մեր մեջ սովորական մարդու պես՝ որպես ամենաաննշան հետևորդներից մեկը և սովորական հավատացյալ։ Նա ունի Իր սեփական ձգտումները, Իր սեփական նպատակները և, առավել ևս, ունի աստվածայնություն, որից զուրկ են սովորական մարդիկ։ Ոչ ոք չի նկատել Նրա աստվածայնության գոյությունը, և ոչ ոք չի ընկալել Նրա էության և մարդու էության միջև եղած տարբերությունը։ Մենք ապրում ենք Նրա հետ միասին՝ անկաշկանդ և անվախ, քանզի մեր աչքերում Նա ընդամենն աննշան հավատացյալ է։ Նա հետևում է մեր ամեն մի շարժմանը, և մեր ամեն միտք ու գաղափար բացահայտ են Նրա առաջ։ Ոչ ոք չի հետաքրքրվում Նրա գոյությամբ, ոչ ոք չունի պատկերացում Նրա կատարած գործառույթի մասին և, առավել ևս, ոչ ոք նույնիսկ փոքրագույն կասկած չունի Նրա ինքնության վերաբերյալ։ Մենք լոկ շարունակում ենք մեր ձգտումները, ասես, Նա մեզ հետ ոչ մի կապ չունի…

Շատ պատահական Սուրբ Հոգին խոսքերի մի պարբերություն է արտահայտում Նրա «միջոցով», և թեև դա շատ անսպասելի է թվում, այնուամենայնիվ, մենք համոզված ենք, որ այն Աստծուց եկող արտահայտում է, և հոժարությամբ ընդունում ենք այն Աստծուց։ Պատճառն այն է, որ անկախ նրանից, թե ով է արտահայտում այդ խոսքերը, քանի դեռ դրանք գալիս են Սուրբ Հոգուց, մենք պետք է ընդունենք և չմերժենք դրանք։ Հաջորդ արտահայտումը կարող է գալ իմ միջոցով կամ քո միջոցով կամ էլ՝ մեկ ուրիշի։ Ով էլ որ լինի, այդ ամենն Աստծու շնորհքն է։ Սակայն անկախ նրանից, թե ով է նա, մենք չպետք է երկրպագենք այդ մարդուն, քանզի ինչ էլ որ լինի, այդ մարդը չի կարող Աստված լինել, ոչ էլ որևէ պարագայում կընտրեինք նման սովորական մարդու՝ որպես մեր Աստված։ Մեր Աստվածն այնքան մեծ է ու պատվավոր. ինչպե՞ս կարող էր նման աննշան մարդը կանգնել Նրա տեղում։ Ավելին՝ մենք սպասում ենք, որ Աստված գա և մեզ հետ տանի երկնքի թագավորություն, ուրեմն ինչպե՞ս կարող էր նման աննշան մեկն ի զորու լինել կատարելու այդքան կարևոր և դժվարին առաջադրանքը։ Եթե Տերը կրկին գա, ապա կգա սպիտակ ամպի վրա, որպեսզի բյուրավոր մարդիկ կարողանան տեսնել։ Որքա՜ն փառավոր կլինի դա։ Ինչպե՞ս է հնարավոր, որ Նա ծածուկ ծպտվի մի խումբ սովորական մարդկանց մեջ։

Սակայն հենց այս սովորական մարդն է՝ թաքնված մարդկանց մեջ, որն անում է մեզ փրկելու նոր գործը։ Նա մեզ ոչ մի բացատրություն չի տալիս, ոչ էլ ասում է, թե ինչու է եկել, այլ պարզապես անում է այն գործը, որը մտադրվել է անել՝ համաձայն Իր ծրագրի ու ընթացակարգի։ Նրա խոսքերն ու արտահայտումներն ավելի ու ավելի հաճախակի են դառնում։ Սփոփելուց, հորդորելուց, հիշեցնելուց և զգուշացնելուց մինչև նախատելն ու կարգավարժելը. նուրբ ու մեղմ տոնից մինչև այնպիսի խոսքեր, որոնք հատու են և մեծափառ այս ամենը մարդուն համակում է մեծ ողորմությամբ և ծայրահեղ սարսափով։ Այն ամենը, ինչ Նա ասում է, դիպուկ հարվածում է մեր ներսում խոր թաղված գաղտնիքներին. Նրա խոսքերը խոցում են մեր սրտերը, խոցում են մեր հոգիները և մեզ թողնում անտանելի ամոթով լցված՝ հազիվ իմանալով, թե որտեղ թաքցնենք ինքներս մեզ։ Մեզ սկսում են պատել կասկածները, թե արդյոք այս մարդու սրտում եղած Աստվածն իսկապես սիրում է մեզ, և թե կոնկրետ ինչ է մտադիր անել Նա։ Գուցե մենք կարող ենք հափշտակվել միայն այս տառապանքները կրելուց հետո։ Մեր մտքերում մենք հաշվարկներ ենք անում… գալիք նշանակության վայրի և մեր հետագա ճակատագրի վերաբերյալ։ Սակայն, ինչպես նախկինում, մեզանից ոչ ոք չի հավատում, որ Աստված արդեն մարմին է առել՝ մեր մեջ գործելու համար։ Թեև Նա մեզ ուղեկցել է այսքան երկար ժամանակ, թեև Նա արդեն այնքան շատ խոսքեր է ասել մեզ դեմ առ դեմ, բայց մենք մնում ենք ոչ պատրաստակամ ընդունելու նման սովորական մարդուն՝ որպես մեր ապագա Աստված և առավել ևս դժկամությամբ ենք պատրաստ վստահելու մեր ապագայի ու ճակատագրի վերահսկողությունն այս աննշան մարդուն։ Նրանից մենք վայելում ենք կենդանի ջրի անվերջանալի մատակարարումը և Նրա միջոցով ապրում ենք մարդու և Աստծու դեմ առ դեմ լինելու կյանքով։ Բայց մենք միայն շնորհապարտ ենք երկնքում գտնվող Տեր Հիսուսի շնորհքի համար և երբեք ուշադրություն չենք դարձրել աստվածայնություն ունեցող այս սովորական մարդու զգացմունքներին։ Սակայն, ինչպես նախկինում, Նա Իր գործն անում է խոնարհաբար՝ թաքնված մսեղիում, արտահայտելով Իր սրտի ձայնը՝ ասես անզգա լինելով մարդկության կողմից Իր մերժման հանդեպ, ասես հավերժ ներողամիտ լինելով մարդու անհասության և տգիտության նկատմամբ և հավերժ հանդուրժելով մարդու անհարգալից վերաբերմունքն Իր հանդեպ։

Մեզանից աննկատ այս աննշան անձնավորությունը մեզ առաջնորդել է Աստծու գործի մի քայլից մյուսը։ Մենք անցնում ենք անհամար փորձությունների ու անթիվ խրատումների միջով և ստուգվում ենք մահով։ Մենք իմանում ենք Աստծու արդար և մեծափառ բնույթի մասին, վայելում ենք նաև Նրա սիրառատ բարությունն ու ողորմությունը, սկսում ենք գնահատել Աստծու մեծ զորությունն ու իմաստությունը, ականատես ենք լինում Աստծու հաճելիությանը և տեսնում մարդուն փրկելու՝ Աստծու եռանդուն մտադրությունը։ Այս սովորական մարդու խոսքերի միջոցով մենք սկսում ենք ճանաչել Աստծու բնույթն ու էությունը, հասկանում ենք Աստծու մտադրությունները, ճանաչում ենք մարդու բնական էությունը և տեսնում փրկության ու կատարելության ճանապարհը։ Նրա խոսքերը պատճառում են մեզ «մահ», և դրանք պատճառում են մեզ «վերածնունդ»։ Նրա խոսքերը մեզ սփոփանք են բերում, սակայն նաև թողնում են մեզ մեղքի ու պարտքի զգացումից ճնշված։ Նրա խոսքերը մեզ բերում են ուրախություն ու խաղաղություն, բայց նաև՝ անսահման ցավ։ Երբեմն մենք նման ենք գառնուկների Նրա ձեռքերում՝ պատրաստ մորթվելու այնպես, ինչպես Նա է կամենում։ Երբեմն մենք Նրա աչքի լույսն ենք և վայելում ենք Նրա քնքուշ սերը։ Երբեմն մենք նման ենք Նրա թշնամուն և Նրա հայացքի ներքո մոխրանում ենք Նրա բարկությունից։ Մենք մարդկային ցեղն ենք, որին փրկել է Նա, մենք ճիճուներ ենք Նրա աչքերում, և մենք այն կորած ոչխարներն ենք, որոնց Նա գիշեր ու զօր նպատակադրված է փնտրել։ Նա ողորմած է մեր հանդեպ, Նա զզվում է մեզանից, Նա բարձրացնում է մեզ, Նա սփոփում և հորդորում է մեզ, Նա առաջնորդում է մեզ, Նա լուսավորություն է բերում մեզ վրա, Նա խրատում և կարգավարժում է մեզ և նույնիսկ նզովում է մեզ։ Գիշեր ու զօր Նա չի դադարում անհանգստանալուց մեզ համար և պաշտպանելուց ու հոգ տանելուց մեր մասին՝ երբեք չհեռանալով մեր կողքից։ Նա թափում է Իր սրտի ողջ արյունը և վճարում ամբողջ գինը մեզ համար։ Այս աննշան և սովորական մարմնի խոսքերի մեջ մենք վայելել ենք Աստծու ամբողջությունը և տեսել ենք այն նշանակության վայրը, որն Աստված շնորհել է մեզ։ Չնայած սրան, սնափառությունը դեռևս անհանգստություն է հրահրում մեր սրտերում, և մենք դեռևս պատրաստակամ չենք ակտիվորեն ընդունելու նման մարդուն որպես մեր Աստված։ Թեև Նա մեզ այնքան շատ մանանա է պարգևել, այնքան շատ բան՝ վայելելու համար, սակայն այս ամենից ոչ մեկը չի կարող զբաղեցնել Տիրոջ տեղը մեր սրտերում։ Մենք պատվում ենք այս մարդու հատուկ ինքնությունն ու կարգավիճակը միայն մեծ դժկամությամբ։ Քանի դեռ Նա չի բացում Իր բերանը՝ խնդրելով մեզ խոստովանել, որ Նա Աստված է, մենք երբեք սեփական նախաձեռնությամբ չենք ճանաչի Նրան որպես Աստված, ով շուտով պետք է գա, սակայն վաղուց ի վեր գործում է մեր մեջ։

Աստված շարունակում է Իր արտահայտումները՝ կիրառելով տարբեր մեթոդներ և բազում դիտանկյուններ, հորդորելով մեզ այն մասին, թե ինչ է պետք անել՝ միևնույն ժամանակ արտահայտելով Իր սրտի ձայնը։ Նրա խոսքերը կրում են կյանքի զորությունը, դրանք տալիս են մեզ այն ճանապարհը, որին պետք է հետևենք, և օգնում են մեզ ըմբռնել, թե կոնկրետ ինչ է ճշմարտությունը։ Մեզ սկսում են գրավել Նրա խոսքերը, մենք սկսում ենք ուշադրություն դարձնել Նրա խոսելու հնչերանգին ու եղանակին և ենթագիտակցաբար սկսում ենք նկատել այս աննշան մարդու սրտի ձայնը։ Նա Իր ողջ հոգին է դնում Իր գործում մեզ համար, կորցնում է քունն ու ախորժակը մեզ համար, լալիս է մեզ համար, հառաչում է մեզ համար և տնքում է հիվանդության մեջ մեզ համար։ Նա կրում է նվաստացումը հանուն մեր նշանակության վայրի և փրկության, իսկ մեր անզգայությունն ու ապստամբությունը Նրա սրտից արյան ու արցունքի պատճառ են դառնում։ Ոչ մի սովորական մարդ չունի այս էությունը և այս ունեցվածքը, և ոչ մի ապականված մարդկային էակ չի կարող ունենալ կամ հասնել դրանց։ Նա ունի հանդուրժողականություն և համբերություն, որոնք չունի և ոչ մի սովորական մարդ, և Նրա սերը ոչ մի արարած չի կարող ունենալ։ Նրանից բացի ոչ ոք չի կարող իմանալ մեր բոլոր մտքերը կամ իմանալ մեր բնությունն ու էությունն իր հինգ մատի պես կամ դատել մարդկության ըմբոստությունն ու ապականությունը կամ խոսել մեզ հետ և գործել մեզ վրա այսպես՝ հանուն երկնքի Աստծու։ Նրանից բացի ոչ ոք չունի Աստծու իշխանությունը, իմաստությունն ու արժանապատվությունը. Աստծու բնույթը և Աստծու ունեցվածքն ու էությունն ամբողջությամբ դրսևորվում են Նրա մեջ։ Նրանից բացի ոչ ոք չի կարող մեզ ցույց տալ ճանապարհը և լույս բերել մեզ։ Նրանից բացի ոչ ոք չի կարող բացահայտել այն խորհուրդները, որոնք Աստված հայտնի չի դարձրել արարչագործությունից ցայսօր։ Նրանից բացի ոչ ոք չի կարող մեզ փրկել Սատանայի կապանքներից և մեր սեփական ապականված խառնվածքներից։ Նա ներկայացնում է Աստծուն, Նա արտահայտում է Աստծու սրտի ձայնը, Աստծու հորդորները և համայն մարդկության հանդեպ Աստծու դատաստանի խոսքերը։ Նա բացել է մի նոր դարաշրջան, մի նոր ժամանակաշրջան և սկիզբ է դրել նոր երկնքի ու նոր երկրի և նոր գործի, Նա մեզ հույս է բերել և վերջ է տվել այն կյանքին, որը մենք վարում էինք վերացական վիճակում և թույլ է տվել մեր ողջ էությանը լիովին տեսնել փրկության ուղին։ Նա նվաճել է մեր ողջ էությունը և ձեռք բերել մեր սրտերը։ Այդ պահից սկսած՝ մեր սրտերը գիտակցություն են ձեռք բերել, և մեր հոգիները կարծես թե վերակենդանացել են. այս սովորական, աննշան մարդը, այս մարդը, որն ապրում է մեր մեջ և այնքան երկար ժամանակ մերժվել է մեր կողմից. մի՞թե սա Տեր Հիսուսը չէ, ով միշտ մեր մտքերում է՝ քնած թե արթուն, և ում մենք տենչում ենք գիշեր ու զոր։ Դա Նա է։ Անշուշտ, դա Նա է։ Նա է մեր Աստվածը։ Նա է ճշմարտությունը, ճանապարհը և կյանքը։ Նա թույլ է տվել մեզ կրկին ապրել և տեսնել լույսը և Նա կանգնեցրել է մեր սրտերի դեգերումը։ Մենք վերադարձել ենք Աստծու տուն, մենք վերադարձել ենք Նրա գահի առաջ, մենք դեմ առ դեմ ենք Նրան, մենք ականատես ենք եղել Նրա դեմքին և տեսել ենք մեր առջև ընկած ճանապարհը։ Այս պահին մեր սրտերը լիովին նվաճված են Նրա կողմից. մենք այլևս չենք կասկածում, թե ով է Նա, այլևս չենք դիմակայում Նրա գործին ու Նրա խոսքին, և մենք երեսնիվայր ընկնում ենք Նրա առաջ։ Մենք ուրիշ ոչինչ չենք ցանկանում, քան մեր մնացյալ կյանքում հետևել Աստծու ոտնահետքերին և կատարյալ դարձվել Նրա կողմից և հատուցել Նրա շնորհքը և հատուցել Նրա սերը մեր հանդեպ և ենթարկվել Նրա ներդաշնակեցումներին ու կարգավորումներին և համագործակցել Նրա գործի հետ և անել մեր ձեռքից եկած ամեն բան՝ ավարտին հասցնելու այն, ինչ Նա մեզ է հանձնարարել։

Աստծու կողմից նվաճվելը նման է մարտարվեստի մրցաշարի։

Աստծու խոսքերից յուրաքանչյուրը հարվածում է մեր կարեվեր տեղերին՝ թողնելով մեզ ցավի ու վախի մեջ։ Նա մերկացնում է մեր պատկերացումները, մեր երևակայությունները և մեր ապականված խառնվածքները։ Մեր յուրաքանչյուր խոսքից ու արարքից, մեր յուրաքանչյուր շարժումից մինչև մեր յուրաքանչյուր միտքն ու գաղափարը մեր բնական էությունը բացահայտվում է Նրա խոսքերում՝ մեզ դնելով ահ ու դողի վիճակի մեջ և մեր ամոթը թաքցնելու տեղ չթողնելով։ Նա մեկ առ մեկ մեզ պատմում է մեր բոլոր արարքների, մեր նպատակների ու մտադրությունների մասին, անգամ այն ապականված խառնվածքների, որոնք ինքներս երբեք չենք հայտնաբերել՝ ստիպելով մեզ մեր ողջ խղճուկ անկատարության մեջ մերկացված և առավել ևս լիովին համոզված զգալ։ Նա դատում է մեզ Իրեն հակառակվելու համար, հանդիմանում է մեզ Իրեն հայհոյելու և դատապարտելու համար և մեզ ստիպում է զգալ, որ Իր աչքերում մենք ոչ մի դրական հատկանիշ չունենք, որ մենք կենդանի սատանաներ ենք։ Մեր հույսերը փշրվում են. մենք այլևս չենք համարձակվում որևէ անհարկի պահանջ ներկայացնել Նրան կամ որևէ ծրագիր կազմել Նրա վերաբերյալ, և անգամ մեր երազանքներն են անհետանում մի գիշերում։ Այս փաստը մեզանից ոչ ոք չի կարող պատկերացնել և չի կարող ընդունել։ Մի ակնթարթում մենք կորցնում ենք մեր ներքին հավասարակշռությունը՝ չիմանալով՝ ինչպես շարունակել մեր առջև ընկած ճանապարհը կամ հարատևել մեր հավատքի մեջ։ Թվում է՝ մեր հավատքը վերադարձել է սկզբնակետին, և կարծես՝ մենք երբեք չենք հանդիպել Տեր Հիսուսին կամ չենք ճանաչել Նրան։ Մեր աչքի առաջ եղած ամեն բան մեզ տարակուսանքի մեջ է գցում և ստիպում անվճռականորեն տատանվել։ Մենք վհատված ենք, հիասթափված, իսկ մեր սրտի խորքում անզսպելի բարկություն ու նվաստացում կա։ Մենք փորձում ենք պարպվել, ելք գտնել և առավել ևս շարունակել սպասել մեր Փրկիչ Հիսուսին, որպեսզի կարողանանք Նրա առջև դատարկել մեր սրտերը։ Թեև լինում են ժամանակներ, երբ արտաքուստ հավասարակշռված ենք թվում՝ ո՛չ գոռոզ, ո՛չ էլ խոնարհ, բայց մեր սրտերում տանջվում ենք կորստի մի զգացումից, որը երբևէ չենք զգացել։ Թեև երբեմն արտաքուստ կարող ենք արտասովոր հանգիստ թվալ, բայց մեր մտքերը տանջանքից ալեկոծվում են փոթորկոտ ծովի պես։ Նրա դատաստանն ու հանդիմանությունը մեզ զրկել են մեր բոլոր հույսերից ու երազանքներից՝ վերջ դնելով մեր անիրատեսական ցանկություններին և թողնելով մեզ անպատրաստակամ հավատալու, որ Նա մեր Փրկիչն է ու ի զորու է փրկելու մեզ։ Նրա դատաստանն ու հանդիմանությունը մեր և Նրա միջև այնքան խոր անդունդ են բացել, որն անցնել ոչ ոք չի ցանկանում։ Նրա դատաստանն ու հանդիմանությունը մեզ ստիպում են մեր կյանքում առաջին անգամ այսպիսի մեծ անհաջողություն և նվաստացում զգալ։ Նրա դատաստանն ու հանդիմանությունը ստիպել են մեզ իսկապես զգալ Աստծու պատիվն ու մարդկային վիրավորանքի հանդեպ անհանդուրժողականություն, որի համեմատ մենք ծայրահեղ ստոր ու ծայրահեղ պիղծ ենք։ Նրա դատաստանն ու հանդիմանությունը մեզ առաջին անգամ գիտակցել են տալիս մեր ամբարտավանությունն ու ինքնահավանությունը և այն, թե ինչպես մարդը երբեք չի լինի Աստծուն հավասար կամ չի համեմատվի Նրա հետ։ Նրա դատաստանն ու հանդիմանությունը մեր մեջ մեծ ցանկություն են առաջացրել այլևս չապրելու նման ապականված խառնվածքներով, որքան հնարավոր է շուտ ազատվելու այս բնական էությունից և դադարելու Նրա համար ատելի ու գարշելի լինելուց։ Նրա դատաստանն ու հանդիմանությունը մեզ պատրաստակամ են դարձրել ենթարկվելու և հնազանդվելու Նրա խոսքերին՝ այլևս չապստամբելով Նրա ներդաշնակեցումների և կարգավորումների դեմ։ Նրա դատաստանն ու հանդիմանությունը մեզ կրկին գոյատևելու ցանկություն են տվել և ուրախացրել են մեզ՝ ընդունելու Նրան՝ որպես մեր Փրկիչ․․․ Մենք դուրս ենք եկել նվաճման գործից, հեռացել ենք դժոխքից և մահվան ստվերի ձորից․․․ Ամենակարող Աստված ձեռք է բերել մեզ՝ մարդկանց այս խումբը։ Նա հաղթել է Սատանային և պարտության է մատնել Իր թշնամիների բազմություններին։

Մենք մարդկանց հենց այսպիսի մի սովորական խումբ ենք, որն ունի սատանայական ապականված խառնվածքներ, որին Աստված նախասահմանել էր դարեր առաջ, և այն կարիքավորներն ենք, որոնց Աստված բարձրացրել է աղբակույտից։ Մի ժամանակ մենք մերժում ու դատապարտում էինք Աստծուն, բայց այժմ նվաճվել ենք Նրա կողմից։ Աստծուց մենք կյանք ենք ձեռք բերել ու հավիտենական կյանքի ճանապարհը։ Երկրի վրա որտեղ էլ լինենք, ինչ հալածանքներ ու նեղություններ էլ որ կրենք, մենք չենք կարող բաժանվել Ամենակարող Աստծու փրկությունից։ Քանզի Նա է մեր Արարիչը և մեր միակ փրկագնումը։

Աստծու սերը առաջ է հոսում աղբյուրի ջրի պես և տրվում է քեզ, ինձ, ուրիշներին և բոլոր նրանց, ովքեր անկեղծորեն փնտրում են ճշմարտությունը և սպասում Աստծու հայտնվելուն։

Ճիշտ ինչպես արևն ու լուսինն են հերթով ծագում, Աստծու գործը երբեք չի դադարում և կատարվում է քեզ վրա, ինձ վրա, ուրիշների վրա և բոլոր նրանց վրա, ովքեր համընթաց են քայլում Աստծու ոտնահետքերին և ընդունում են Նրա դատաստանն ու հանդիմանությունը։

Վերջաբան

Թեև այս խոսքերը չեն կազմում Աստծու արտահայտությունների ամբողջությունը, դրանք բավարար են, որպեսզի մարդիկ հասնեն Աստծուն ճանաչելու և խառնվածքի փոփոխություն ապրելու նպատակներին։ Գուցե կան ոմանք, ովքեր մտածում են, որ քանի որ Աստծու գործը Չինաստանի մայրցամաքային մասում ավարտվել է, սա ապացուցում է, որ Նա ավարտել է այն բոլոր խոսքերն ասելը, որոնք Նա պետք է ասեր, և որ անհնար է` Նա նոր բան ունենա ասելու, քանզի Աստված միայն ի վիճակի է ասելու այս խոսքերը։ Առավել ևս կան այնպիսիք, ովքեր հավատում են, որ «Եվ Խոսքը մսեղի դարձավ» գիրքը պարունակում է Աստծու բոլոր արտահայտությունները Թագավորության դարաշրջանում, և որ այս գիրքը ձեռք բերելը համարժեք է Աստծու ամեն ինչը ձեռք բերելուն, կամ որ այս գիրքն ապագայում կառաջնորդի մարդկությանը ճիշտ այնպես, ինչպես Աստվածաշունչն արեց։ Ես վստահ եմ, որ նման տեսակետ ունեցողները փոքրամասնություն չեն կազմում, որովհետև մարդիկ միշտ սիրում են սահմանափակումներ դնել Աստծու վրա։ Թեև նրանք բոլորը հռչակում են, որ Աստված ամենակարող է և ամենապարփակ, նրանց բնությունը դեռևս հեշտացնում է նրանց համար Աստծուն որոշակի շրջանակում սահմանափակելը։ Յուրաքանչյուրը դիմադրում և սահմանափակում է Աստծուն՝ Նրան ճանաչելիս։

Աստծու գործը Թագավորության Դարաշրջանում դեռ նոր է սկսվել։ Այս գրքում պարունակվող Աստծու բոլոր խոսքերը պարզապես ուղղված են նրանց, ովքեր հետևում էին Նրան այդ ժամանակ, և դրանք լոկ մի մասն են Նրա արտահայտությունների, որոնք արվել են Նրա ներկայիս մարմնացման ընթացքում։ Դրանք չեն ներկայացնում այն ամենը, ինչ Աստված է և առավել ևս չի կարելի ասել, որ դրանք ընդգրկում են ողջ գործը, որ Աստված մտադիր է անել այս մարմնացման ընթացքում։ Աստված Իր խոսքերը կուղղի տարբեր ազգությունների և ծագման մարդկանց, և Նա կնվաճի ողջ մարդկությանը և վերջ կդնի հին դարաշրջանին։ Ուստի, ինչպե՞ս կարող էր Նա ամեն ինչ ավարտել՝ Իր խոսքերի միայն նման փոքր մասն արտահայտելուց հետո։ Պարզապես Նրա գործը բաժանված է տարբեր ժամանակահատվածների և տարբեր քայլերի. Նա գործում է Իր ծրագրի համաձայն և արտահայտում է Իր խոսքերն Իր քայլերին համապատասխան։ Ինչպե՞ս կարող էր մարդն ընդհանրապես ըմբռնել Աստծու ամենակարողությունն ու իմաստությունը։ Փաստը, որ Ես ցանկանում եմ բացատրել այստեղ, հետևյալն է՝ այն, ինչ Աստված ունի և է, հավերժորեն անսպառ և անվերջ է։ Աստված կյանքի և բոլոր բաների աղբյուրն է՝ Նրան ոչ մի ստեղծված էակ չի կարող ըմբռնել։ Ի վերջո, Ես դեռ պետք է հիշեցնեմ բոլորին՝ այլևս երբեք մի՛ սահմանափակեք Աստծուն գրքերում, բառերում կամ Նրա անցյալի արտահայտումներում։ Կա միայն մեկ բառ՝ Աստծու գործի միակ բնութագիրը նկարագրելու համար՝ նոր։ Նա չի սիրում գնալ հին ճանապարհներով կամ կրկնել Իր գործը. առավել ևս Նա չի ցանկանում, որ մարդիկ սահմանափակեն Իրեն որոշակի շրջանակում՝ Իրեն երկրպագելիս։ Սա է Աստծու խառնվածքը։


[image: ]


[image: ]

OEBPS/Images/isbn.jpg
The Word Appears in the Flesh
Original title: sE7E A B FEE

Copyright © 2017 by Christ of the Last Days

This book is not for sale and may not be reprinted without
permission. The copyright is owned by

The Church of Aimighty God.

Legal notice: Zongjie LIN

Editing by The Church of Almighty God Editorial Team
Translated by The Church of Almighty God

Published by

Taiwan Taoyuan Christian New Song Church Foundation
(The Church of Almighty God’s New Song)

2 Guohua Street, Taoyuan City

+886 (03) 3357581

info@almightygod.church
https://www.holyspiritspeaks.org/
https://www.godfootsteps.org

ISBN: 9789864320530 (ePub)

First published in Nov 2017





OEBPS/Images/cover.png
lNULL 3usstuntu
UULAk UULULNFU

3usnr 1
=

uusonr 3u3suLYbLE B4 anrsc

o

R

=/

~)

Ap()
<
S






OEBPS/Misc/rules.json
{

  "arrows": [

    "Section0999.xhtml",

    "Section1999.xhtml",

    "Section2999.xhtml",

    "Section4000.xhtml",

    "Section4100.xhtml",

    "Section4200.xhtml",

    "Section4300.xhtml",

  ],

  "bolds": [

    "Section0999.xhtml",

    "Section1999.xhtml",

    "Section2999.xhtml",

    "Section3998.xhtml",

    "Section4000.xhtml",

    "Section4100.xhtml",

    "Section4200.xhtml",

    "Section4300.xhtml",

  ]

}



OEBPS/Images/contact-en.jpg
EiEE

S

Gospel Website The Church of
QR Code Almighty God App
Gospel Website

https://www.holyspiritspeaks.org

YouTube: https://l.kingdomsalvation.org/en/video
Facebook: https://l.kingdomsalvation.org/en/facebook
E-mail: info @almightygod.church






